
    តារាងមាតិកា

   
   
    
     	
      ចំណុចទីមួយ៖ ពួកគេព្យាយាមយកឈ្នះចិត្តមនុស្ស
      
       	
        សេចក្ដីបន្ថែម៖ សេចក្ដីពិតបន្ថែមក្នុងការផ្សាយដំណឹងល្អ
       

       	
        និយមន័យរបស់ពួកអ្នកដឹកនាំ និងពួកអ្នកធ្វើការ ព្រមទាំងមូលហេតុនៃការរៀបចំឱ្យមានពួកគេ
       

       	
        បច្ចេកទេសដែលពួកទទឹងនឹងព្រះគ្រីស្ទប្រើដើម្បីគ្រប់គ្រងមនុស្ស
       

       	
        ការវែកញែកអំពីរបៀបដែលពួកទទឹងនឹងព្រះគ្រីស្ទព្យាយាមយកឈ្នះចិត្តមនុស្ស
        
         	
          ក. ការអូសទាញមនុស្សដោយការផ្ដល់ផលប្រយោជន៍បន្តិចបន្តួច
         

         	
          ខ. ការអួតអាងពីចំណុចខ្លាំងរបស់ពួកគេ ដើម្បីឱ្យមនុស្សថ្វាយបង្គំពួកគេ
         

         	
          គ. ការប្រើប្រាស់សំបកក្រៅដើម្បីបំភាន់មនុស្ស និងទទួលបានចំណាប់អារម្មណ៍ល្អពីពួកគេ
         

        

       

      

     

     	
      ចំណុចទីពីរ៖ ពួកគេវាយប្រហារ និងផាត់អ្នកជំទាស់ចេញ
     

     	
      ចំណុចទីបី៖ ពួកគេផាត់ចេញ និងវាយប្រហារអស់អ្នកដែលដេញតាមសេចក្ដីពិត
     

     	
      ចំណុចទីបួន៖ ពួកគេលើកសរសើរ និងធ្វើទីបន្ទាល់អំពីខ្លួនឯង
      
       	
        ផ្នែកបំពេញបន្ថែម៖ ការបរបាញ់សត្វកណ្ដុរ
       

       	
        ការវែកញែកអំពីរបៀបដែលពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង
       

      

     

     	
      ចំណុចទីប្រាំ៖ ពួកគេបំភាន់ អូសទាញ គំរាមកំហែង និងត្រួតត្រាមនុស្ស
      
       	
        ផ្នែកបន្ថែម៖ រឿងរបស់តាបាវ និងស៊ាវបាវ
       

       	
        I. ការវែកញែកអំពីរបៀបដែលពួកទទឹងនឹងព្រះគ្រីស្ទបំភាន់មនុស្ស
       

       	
        II. ការវែកញែកអំពីរបៀបដែលពួកទទឹងនឹងព្រះគ្រីស្ទអូសទាញមនុស្ស
       

       	
        III. ការវែកញែកអំពីរបៀបដែលពួកទទឹងនឹងព្រះគ្រីស្ទគំរាមកំហែងមនុស្ស
       

       	
        IV. ការវែកញែកអំពីរបៀបដែលពួកទទឹងនឹងព្រះគ្រីស្ទត្រួតត្រាមនុស្ស
       

      

     

     	
      ចំណុចទីប្រាំពីរ៖ ពួកគេជាមនុស្សទុច្ចរិត មានល្បិចកល និងបោកបញ្ឆោត (ផ្នែកទីមួយ)
      
       	
        ផ្នែកបំពេញបន្ថែម៖ ការចាត់ការលើឧប្បត្តិហេតុពួកទទឹងនឹងព្រះគ្រីស្ទនៅប្រទេសកាណាដា
       

       	
        ការពិភាក្សាអំពីអ្វីដែលជាបង្អែក៖«មិនខ្វល់ទេ!»
       

       	
        I. ការវែកញែកអំពីភាពប្រទូសរ៉ាយ និងការស្អប់ខ្ពើមរបស់ពួកទទឹងនឹងព្រះគ្រីស្ទចំពោះអ្វីៗដែលវិជ្ជមាន និងសេចក្ដីពិត
       

      

     

     	
      ចំណុចទីប្រាំពីរ៖ ពួកគេជាមនុស្សទុច្ចរិត ពិសពុល និងបោកបញ្ឆោត (ផ្នែកទីពីរ)
      
       	
        ផ្នែកបំពេញបន្ថែម៖ ការដោះស្រាយការយល់ច្រឡំរបស់មនុស្សអំពីការចាត់ការលើពួកជំនុំមួយនៅប្រទេសកាណាដា
       

       	
        II. ការវែកញែកអំពីការស្រឡាញ់របស់ពួកទទឹងនឹងព្រះគ្រីស្ទចំពោះអ្វីៗដែលអវិជ្ជមាន
       

      

     

     	
      ចំណុចទីប្រាំពីរ៖ ពួកគេជាមនុស្សទុច្ចរិត មានល្បិចកល និងបោកបញ្ឆោត (ផ្នែកទីបី)
      
       	
        ផ្នែកបំពេញបន្ថែម៖ អំណោយ
       

       	
        III. ការវែកញែកអំពីរឿងដែលពួកទទឹងនឹងព្រះគ្រីស្ទថ្វាយបង្គំ និងកោតសរសើរ
       

      

     

     	
      ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ (ផ្នែកទីមួយ)
      
       	
        ផ្នែកបំពេញបន្ថែម៖ ការវែកញែកអំពីបញ្ហាដែលកើតឡើងនៅពេលបំប្លែងសេចក្ដីអធិប្បាយជាអត្ថបទ
       

       	
        ក្តីសុបិនរបស់ស៊ាវកាំង
       

       	
        I. ការវែកញែកអំពីភាពអសមត្ថភាពរបស់ពួកទទឹងនឹងព្រះគ្រីស្ទក្នុងការសហការជាមួយនរណាក៏ដោយ
       

       	
        II. ការវែកញែកអំពីរបៀបដែលពួកទទឹងនឹងព្រះគ្រីស្ទតែងតែមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះមនុស្ស
       

      

     

     	
      ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែនឹងពួកគេ មិនមែនចុះចូលនឹងសេចក្ដីពិត ឬព្រះជាម្ចាស់ទេ (ភាគពីរ)
      
       	
        ផ្នែកបំពេញបន្ថែម៖ ការពិភាក្សាខ្លីៗអំពីទិដ្ឋភាពបីយ៉ាងនៃភាពជាមនុស្សធម្មតា
        
         	
          ក. ឥរិយាបថរបស់មនុស្សក្នុងការប្រព្រឹត្តទៅលើមនុស្ស ព្រឹត្តិការណ៍ និងរបស់ផ្សេងៗគ្រប់បែបយ៉ាង
         

         	
          ខ. ការគ្រប់គ្រងមជ្ឈដ្ឋានជុំវិញ ខ្លួនរបស់មនុស្ស
         

         	
          គ. ឥរិយាបថ និងអាកប្បកិរិយារបស់មនុស្ស នៅក្នុងការប្រាស្រ័យទាក់ទងជាមួយមនុស្សភេទផ្ទុយគ្នា
         

        

       

       	
        III. ការវែកញែកអំពីការដែលពួកទទឹងនឹងព្រះគ្រីស្ទហាមឃាត់អ្នកដទៃមិនឱ្យចូលអន្តរាគមន៍ សាកសួរ ឬមើលការខុសត្រូវលើពួកគេនៅក្នុងកិច្ចការរបស់ពួកគេ
       

      

     

     	
      ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ (ផ្នែកទីបី)
      
       	
        សេចក្ដីបន្ថែម៖ ការវែកញែកអំពីវប្បធម៌ប្រពៃណីបូព៌ា និងបស្ចិមលោក
       

       	
        មួយថ្ងៃក្នុងជីវិតរបស់ស៊ាវជា
       

       	
        IV. ការវែកញែកអំពីការដែលពួកទទឹងនឹងព្រះគ្រីស្ទធ្វើពុតជាតួអង្គនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច
       

      

     

     	
      ឧបសម្ព័ន្ធបន្ថែមទីមួយ៖ អ្វីដែលជាសេចក្ដីពិត
      
       	
        I. ការវែកញែកអំពីគំនិតដែលថា «កុំសង្ស័យមនុស្សដែលអ្នកប្រើ ហើយកុំប្រើមនុស្ស ដែលអ្នកសង្ស័យ»
       

       	
        II. ការវែកញែកអំពីគំនិតនៃ «ការដេកលើគំនរមែកឈើ និងលិទ្ធទឹកប្រមាត់»
        
         	
          ក. ការមិនព្រមទទួលស្គាល់បរាជ័យ
         

         	
          ខ. ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់
         

         	
          គ. ឆន្ទៈប្រយុទ្ធដែលមិនព្រមចុះចាញ់
         

        

       

      

     

     	
      ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បី សិរីល្អផ្ទាល់ខ្លួនទៀតផង (ផ្នែកទីមួយ)
      
       	
        ផ្នែកបំពេញបន្ថែម៖ អ្វីដែលជាសេចក្ដីពិត
       

       	
        I. អ្វីទៅជាផលប្រយោជន៍របស់ព្រះជាម្ចាស់ និងអ្វីទៅជាផលប្រយោជន៍របស់មនុស្ស
       

      

     

     	
      ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីពីរ)

              គ. មូលហេតុដែលពួកទទឹងនឹងព្រះគ្រីស្ទមិនសុខចិត្តធ្វើជាអ្នកបម្រើការ
             

            

           

          

         

        

       

      

     

     	
      ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីដប់)
      
       	
        II. ផលប្រយោជន៍របស់ពួកទទឹងនឹងព្រះគ្រីស្ទ
        
         	
          ឃ. អនាគត និងវាសនារបស់ពួកគេ
          
           	
            ៥. របៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំ
            
             	
              ក. ដោយការធ្វើពុត
             

             	
              ខ. ដោយការក្លែងបន្លំ
             

             	
              គ. ដោយការតម្កើងខ្លួនលើសគេទាំងអស់
             

            

           

          

         

        

       

      

     

     	
      ចំណុចទីដប់៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីពីរ)
      
       	
        II. ការមើលងាយសាច់ឈាមដែលព្រះជាម្ចាស់យកកំណើតជាមនុស្ស
        
         	
          ក. ការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់
         

         	
          ខ. ការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ
         

        

       

      

     

     	
      ចំណុចទីដប់៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីបី)
      
       	
        II. ការប្រមាថសាច់ឈាមដែលព្រះជាម្ចាស់យកកំណើតជាមនុស្ស
        
         	
          គ. របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ
          
           	
            ១. ឥរិយាបថរបស់ពួកគេនៅពេលប្រឈមមុខនឹងការត្រូវបានលួសកាត់
           

           	
            ២. ឥរិយាបថរបស់ពួកគេចំពោះព្រះគ្រីស្ទ នៅពេលទ្រង់ត្រូវបានគេតាមចាប់ ដោយគ្មានកន្លែងសម្រាប់សម្រាកព្រះសិររបស់ទ្រង់
           

           	
            ៣. ឥរិយាបថរបស់ពួកគេនៅពេលដែលពួកគេបង្កើតសញ្ញាណអំពីព្រះគ្រីស្ទ
           

           	
            ៤. ឥរិយាបថរបស់ពួកគេនៅពេលដែលពួកគេត្រូវបានដំឡើង តំណែង ឬដកហូតតំណែង
           

           	
            ៥. ឥរិយាបថរបស់ពួកគេចំពោះពួកជំនុំនៅក្នុងកាលៈទេសៈដែលផ្លាស់ប្ដូរ
           

          

         

        

       

      

     

     	
      សេចក្ដីអធិប្បាយទីពីរ៖ វិធីដែលណូអេ និងអ័ប្រាហាំស្ដាប់បង្គាប់ព្រះបន្ទូលរបស់ព្រះជាម្ចាស់ និងចុះចូលចំពោះទ្រង់ (ផ្នែកទីមួយ)
      
       	
        ១. លោកណូអេបានសង់ទូកធំ
       

       	
        II. អាប់ប្រាហាំថ្វាយអ៊ីសាកដល់ព្រះជាម្ចាស់
       

       	
        III. រលាតត្រដាងអំពីរបៀបដែលមនុស្សសព្វថ្ងៃប្រព្រឹត្តចំពោះព្រះបន្ទូលរបស់ព្រះជាម្ចាស់
       

      

     

     	
      ចំណុចក្រៅប្រធានបទទីបី៖ វិធីដែលណូអេ និងអ័ប្រាហាំស្ដាប់បង្គាប់ព្រះបន្ទូលរបស់ព្រះជាម្ចាស់ និងចុះចូលចំពោះទ្រង់ (ផ្នែកទីមួ២)
      
       	
        I. ឥរិយាបថរបស់លោកណូអេចំពោះព្រះបន្ទូលរបស់ព្រះជាម្ចាស់
       

       	
        ២. ឥរិយាបថរបស់អ័ប្រាហាំចំពោះព្រះបន្ទូលរបស់ព្រះជាម្ចាស់
       

      

     

     	
      ចំណុចទីដប់៖ ពួកគេមើលងាយសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំ)
      
       	
        III. ការមើលងាយព្រះបន្ទូលរបស់ព្រះជាម្ចាស់
        
         	
          ក. ពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត
         

         	
          ខ. ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ
         

        

       

      

     

     	
      ចំណុចទីដប់៖ ពួកគេប្រមាថសេចក្ដីពិត បំពានយ៉ាង គឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំមួយ)
      
       	
        III. ការប្រមាថព្រះបន្ទូលរបស់ព្រះជាម្ចាស់
        
         	
          គ. ពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់
          
           	
            ១. ការឈ្លបមើលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស
           

           	
            ២. ការឈ្លបមើលព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស
           

           	
            ៣. ការឈ្លបមើលព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ
           

           	
            ៤. ការឈ្លបមើលព្រះបន្ទូលរបស់ព្រះជាម្ចាស់អំពីពេលដែលទ្រង់នឹងយាងចេញពីផែនដី ហើយកិច្ចការដ៏អស្ចារ្យរបស់ទ្រង់ត្រូវបានបញ្ចប់
           

           	
            ៥. ការឈ្លបមើលព្រះបន្ទូលរបស់ព្រះជាម្ចាស់អំពីនិស្ស័យរបស់ទ្រង់ អត្តសញ្ញាណរបស់ទ្រង់ និងសារជាតិរបស់ទ្រង់
           

          

         

        

       

      

     

     	
      ចំណុចទីដប់៖ ពួកគេប្រមាថសេចក្ដីពិត បំពានយ៉ាង គឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំពីរ)
      
       	
        III. ការប្រមាថព្រះបន្ទូលរបស់ព្រះជាម្ចាស់
        
         	
          ឃ. ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ
          
           	
            ១. ការចាត់ទុកព្រះបន្ទូលរបស់ព្រះជាម្ចាស់ជាឧបករណ៍សម្រាប់ទទួលបានឋានៈ កេរ្តិ៍ឈ្មោះ និងមុខមាត់
           

           	
            ២. ការលក់សៀវភៅព្រះបន្ទូលរបស់ព្រះជាម្ចាស់សម្រាប់ប្រាក់ចំណេញផ្ទាល់ខ្លួន
           

          

         

        

       

      

     

     	
      ចំណុចទីដប់មួយ៖ ពួកគេមិនទទួលយកការលួសកាត់ឡើយ ហើយពួកគេក៏មិនមានអាកប្បកិរិយានៃការប្រែចិត្តដែរ នៅពេលពួកគេប្រព្រឹត្តកំហុសណាមួយ ប៉ុន្តែ ផ្ទុយទៅវិញពួកគេផ្សាយពីសញ្ញាណ ហើយធ្វើការវិនិច្ឆ័យព្រះជាម្ចាស់ជាសាធារណៈ
      
       	
        I. មូលហេតុដែលពួកទទឹងនឹងព្រះគ្រីស្ទត្រូវបានលួសកាត់
       

       	
        II. របៀបដែលពួកទទឹងនឹងព្រះគ្រីស្ទប្រព្រឹត្ត នៅពេលដែលពួកគេមិនព្រមទទួលយកការលួសកាត់
        
         	
          ក. ការបដិសេធមិនទទួលស្គាល់ថាពួកគេបានធ្វើខុស
         

         	
          ខ. ការបដិសេធមិនទទួលស្គាល់ថា ពួកគេមាននិស្ស័យពុករលួយ
         

         	
          គ. ការបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង
         

        

       

      

     

     	
      ចំណុចទីដប់បួន៖ ពួកគេចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ
      
       	
        I. ពួកទទឹងនឹងព្រះគ្រីស្ទក្ដោបក្ដាប់អំណាចផ្ដាច់មុខ
       

       	
        II. ពួកទទឹងនឹងព្រះគ្រីស្ទប្រើឧបាយកលគ្រប់គ្រងកាលៈទេសៈ
       

       	
        III. ពួកទទឹងនឹងព្រះគ្រីស្ទស្ទាបស្ទង់ និងត្រួតត្រាចិត្តរបស់មនុស្ស
       

      

     

     	
      ចំណុចទីដប់ប្រាំ៖ ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ (ផ្នែកទីមួយ)
      
       	
        I. ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់
        
         	
          ក. ការបដិសេធមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់
         

         	
          ខ. ការបដិសេធមិនទទួលស្គាល់អធិបតេយ្យភាពរបស់ព្រះជាម្ចាស់លើរបស់សព្វសារពើ
         

        

       

      

     

     	
      ចំណុចទីដប់ប្រាំ៖ ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ (ផ្នែកទីពីរ)
      
       	
        II. ពួកទទឹងនឹងព្រះគ្រីស្ទបដិសេធសារជាតិរបស់ព្រះគ្រីស្ទ
        
         	
          ក. របៀបដែលពួកទទឹងនឹងព្រះគ្រីស្ទប្រព្រឹត្តចំពោះប្រភពដើមរបស់ព្រះគ្រីស្ទ
         

         	
          ខ. របៀបដែលពួកទទឹងនឹងព្រះគ្រីស្ទប្រព្រឹត្តចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទ
         

         	
          គ. របៀបដែលពួកទទឹងនឹងព្រះគ្រីស្ទប្រព្រឹត្តចំពោះការបន្ទាបខ្លួន និងការលាក់បាំងរបស់ព្រះគ្រីស្ទ
         

        

       

      

     

     	
      សេចក្ដីអធិប្បាយទីបួន៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីមួយ)
      
       	
        I. ចរិតលក្ខណៈរបស់ពួកទទឹងនឹងព្រះគ្រីស្ទ
        
         	
          ក. ការនិយាយកុហកជាទម្លាប់
         

         	
          ខ. ពិសពុល និងឃោរឃៅ
         

         	
          គ. គ្មានសេចក្ដីថ្លៃថ្នូរ និងមិនខ្វល់ពីភាពអាម៉ាស់
         

         	
          ឃ. អាត្មានិយម និងថោកទាប
         

         	
          ង. ការតោងទាមអ្នកមានអំណាច និងការជិះជាន់អ្នកទន់ខ្សោយ
         

         	
          ច. មានបំណងប្រាថ្នាចង់បានសម្ភារៈខ្លាំងជាងមនុស្សធម្មតា
         

        

       

      

     

     	
      សេចក្ដីអធិប្បាយទីប្រាំ៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីពីរ)
      
       	
        II. ភាពខុសគ្នារវាងចរិតលក្ខណៈ និងសារជាតិនិស្ស័យ
       

       	
        III. សារជាតិនិស្ស័យរបស់ពួកទទឹងនឹងព្រះគ្រីស្ទ
        
         	
          ក. ភាពទុច្ចរិត
          
           	
            ១. អ្វីដែលពួកទទឹងនឹងព្រះគ្រីស្ទធ្វើចំពោះមនុស្ស
           

           	
            ២. អ្វីដែលពួកទទឹងនឹងព្រះគ្រីស្ទធ្វើចំពោះព្រះជាម្ចាស់
            
             	
              ក. ការសង្ស័យ
             

             	
              ខ. ការពិនិត្យពិច័យ
             

             	
              គ. ការមានមន្ទិល
             

             	
              ឃ. ការប្រុងប្រយ័ត្នការពារខ្លួន
             

            

           

          

         

        

       

      

     

     	
      សេចក្ដីអធិប្បាយទីប្រាំមួយ៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីបី)
      
       	
        III. សារជាតិនិស្ស័យរបស់ពួកទទឹងនឹងព្រះគ្រីស្ទ
        
         	
          ក. ភាពទុច្ចរិត
          
           	
            ២. អ្វីដែលពួកទទឹងនឹងព្រះគ្រីស្ទធ្វើចំពោះព្រះជាម្ចាស់
            
             	
              ង. ការល្បងល
             

             	
              ច. ការទាមទារ
             

             	
              ឆ. ការបដិសេធ ការថ្កោលទោស ធ្វើការវិនិច្ឆ័យ និងការប្រមាថ
             

            

           

          

         

         	
          ខ. ការស្អប់ខ្ពើមសេចក្ដីពិត
         

         	
          គ. ភាពកាចសាហាវ
         

        

       

      

     

    

   
  
 
ចំណុចទីមួយ៖ ពួកគេព្យាយាមយកឈ្នះចិត្តមនុស្ស

សេចក្ដីបន្ថែម៖ សេចក្ដីពិតបន្ថែមក្នុងការផ្សាយដំណឹងល្អ

ប្រធានបទដែលបានពិភាក្សានៅក្នុងការជួបជុំប៉ុន្មានដងកាលពីលើកមុន គឺនិយាយអំពីការបំពេញភារកិច្ចរបស់ខ្លួនតាមរបៀបមួយដែលត្រូវតាមស្តង់ដា ហើយយើងបានបែងចែកប្រភេទនៃភារកិច្ចដែលមនុស្សគួរតែបំពេញ ក៏ដូចជាបុគ្គលិកផងដែរ។ តើមានប្រភេទជាក់លាក់អ្វីខ្លះ? (ប្រភេទទីមួយ គឺអ្នកធ្វើការខាងផ្សាយដំណឹងល្អ ប្រភេទទីពីរ រួមមានពួកអ្នកដឹកនាំ និងពួកអ្នកធ្វើការគ្រប់លំដាប់ថ្នាក់នៅក្នុងពួកជំនុំ ប្រភេទទីបី គ្របដណ្ដប់លើបុគ្គលិកដែលបំពេញភារកិច្ចពិសេសផ្សេងៗ ប្រភេទទីបួន រួមមានអស់អ្នកដែលបំពេញភារកិច្ចទូទៅ ប្រភេទទីប្រាំ ពាក់ព័ន្ធនឹងអស់អ្នកដែលបំពេញភារកិច្ចនៅពេលទំនេររបស់ខ្លួន និងប្រភេទទីប្រាំមួយ សំដៅលើអ្នកដែលមិនបំពេញភារកិច្ច។) សរុបទាំងអស់ មានប្រាំមួយប្រភេទ។ កាលពីលើកមុន យើងបានពិភាក្សាគ្នាអំពីប្រភេទទីមួយ ដែលទាក់ទងនឹងគោលការណ៍ និងសេចក្ដីពិតដែលពាក់ព័ន្ធនឹងភារកិច្ចនៃការផ្សាយដំណឹងល្អ ដោយរួមបញ្ចូលទាំងខ្លឹមសារដែលចេញពីគ្រប់ទិដ្ឋភាពនៃការផ្សាយដំណឹងល្អ រួមទាំងចំណុចដែលត្រូវយកចិត្តទុកដាក់ គោលការណ៍ និងសេចក្ដីពិតដែលពាក់ព័ន្ធ និងផ្នែកដែលមនុស្សគួរតែប្រុងប្រយ័ត្ន ព្រមទាំងកំហុស និងសេចក្ដីវៀចវេរទូទៅ ដែលកើតឡើងនៅក្នុងដំណើរការនៃការបំពេញភារកិច្ចនេះផងដែរ។ បន្ទាប់ពីបានស្ដាប់ការបង្រៀនអំពីប្រធានបទជាក់លាក់មួយហើយ តើអ្នករាល់គ្នាអាចសង្ខេបចំណុចសំខាន់ៗនៅក្នុងការបង្រៀននោះបានដែរឬទេ? ប្រសិនបើអ្នករាល់គ្នាអាចចាប់យល់ខ្លឹមសារសំខាន់នៃប្រធានបទមួយបានហើយចងចាំទុកក្នុងចិត្តនូវសេចក្ដីពិតនានាដែលពាក់ព័ន្ធ បន្ទាប់មក ក្នុងអំឡុងពេលនៃការបំពេញភារកិច្ចរបស់អ្នក ចូរប្រែក្លាយសេចក្ដីពិតទាំងនោះបន្តិចម្ដងៗឱ្យទៅជាតថភាពផ្ទាល់ខ្លួនរបស់អ្នកទៅជាជីវិតរបស់អ្នក និងទៅជាផ្លូវនៃការអនុវត្តរបស់អ្នក នោះអ្នករាល់គ្នាពិតជាបានស្រូបយកខ្លឹមសារដែលខ្ញុំបានកំពុងប្រកបគ្នានេះហើយ។ ប្រសិនបើបន្ទាប់ពីបានប្រកបគ្នាអំពីការបង្រៀនមួយហើយ អ្នករាល់គ្នាគ្រាន់តែមានគំនិតទូទៅ ឬចងចាំព្រឹត្តិការណ៍ និងរឿងរ៉ាវមួយចំនួន ប៉ុន្តែមិនយល់ថាសេចក្ដីពិត និងគោលការណ៍ដែលបង្កប់នៅក្នុងការបង្រៀននោះជាអ្វី ហើយហេតុអ្វីបានជារឿងទាំងនេះត្រូវបានយកមកពិភាក្សាទេនោះ តើនោះរាប់ថាជាការមានការយល់ដឹងដែរឬទេ? តើនោះរាប់ថាជាការយល់សេចក្ដីពិតដែរឬទេ? (មិនរាប់ទេ។) វាមិនរាប់ថាជាការយល់សេចក្ដីពិតឡើយ ពោលគឺអ្នកមិនបានយល់ថាសេចក្ដីពិតអ្វីខ្លះដែលកំពុងត្រូវបានថ្លែងប្រាប់នោះទេ អ្នកមិនបានយល់សេចក្ដីពិតទាំងនោះឡើយ ហើយអ្នកក៏មិនបានទទួលយកសេចក្ដីពិតទាំងនោះដែរ។ ចុះតើអ្នករាល់គ្នាអាចធ្វើការសង្ខេបបានដែរឬទេ? តើមាននរណាម្នាក់អាចប្រាប់ខ្ញុំអំពីចំណុចសំខាន់ៗពីការប្រកបគ្នារបស់យើងកាលពីលើកមុនបានដែរឬទេ? (ពួកយើងបានសង្ខេបជាប្រាំពីរចំណុច៖ ទីមួយ គឺរបៀបកំណត់និយមន័យអ្នកធ្វើការខាងផ្សាយដំណឹងល្អ ទីពីរ គឺសារជាតិនៃភារកិច្ចផ្សាយដំណឹងល្អ ទីបី គឺអាកប្បកិរិយារបស់មនុស្សចំពោះភារកិច្ចនេះ ព្រមទាំងទស្សនៈខាងក្នុងរបស់ពួកគេ ទីបួន គឺគោលការណ៍ជាក់លាក់នៃការអនុវត្តសម្រាប់ការផ្សាយដំណឹងល្អ ដូចជាថាតើនរណាស្របតាមគោលការណ៍សម្រាប់ការទទួលការផ្សាយដំណឹងល្អ ហើយនរណាមិនស្រប ទីប្រាំ គឺរបៀបប្រព្រឹត្តចំពោះអ្នកដែលស្របតាមគោលការណ៍នៃការទទួលការផ្សាយដំណឹងល្អ ទីប្រាំមួយ គឺផលវិបាកនៅពេលដែលអ្នកធ្វើការខាងផ្សាយដំណឹងល្អបោះបង់តួនាទីរបស់ខ្លួន ហើយរត់គេចក្នុងអំឡុងដំណើរការនៃការបំពេញភារកិច្ចរបស់ខ្លួន ទីប្រាំពីរ គឺការលះបង់របស់ពួកបរិសុទ្ធនៅក្នុងប្រវត្តិសាស្ត្រក្នុងការផ្សាយដំណឹងល្អ និងរបៀបដែលយើងគួរតែឱ្យតម្លៃទៅលើឱកាសនានាក្នុងពេលបច្ចុប្បន្ននៅក្នុងការបំពេញភារកិច្ចរបស់យើង ហើយប្រញាប់ប្រញាល់បំពាក់បំប៉នខ្លួនឯងដោយសេចក្ដីពិត។) ការសង្ខេបរបស់អ្នកគឺគ្របដណ្ដប់ជាមូលដ្ឋានលើទិដ្ឋភាពសំខាន់ៗនៃការប្រកបគ្នារបស់យើងកាលពីលើកមុនគឺពិជាល្អខ្លាំងណាស់។ តើមានអ្វីដែលមិនត្រូវបានរួមបញ្ចូលដែរឬទេ? (នៅមានចំណុចមួយទៀតគឺ៖ ការកែប្រែទស្សនៈរបស់មនុស្ស ដើម្បីឱ្យពួកគេយល់ថា ការផ្សាយដំណឹងល្អមិនមែនគ្រាន់តែជាភារកិច្ចរបស់អ្នកធ្វើការខាងផ្សាយដំណឹងល្អប៉ុណ្ណោះទេ ប៉ុន្តែជាទំនួលខុសត្រូវដែលអស់អ្នកដែលជឿ និងដើរតាមព្រះជាម្ចាស់ មិនអាចគេចវេះបានឡើយ។ នេះគឺជាសេចក្ដីពិតដែលរាស្ដ្ររើសតាំងរបស់ព្រះជាម្ចាស់ត្រូវតែចាប់យល់។) ការផ្សាយដំណឹងល្អ គឺជាទំនួលខុសត្រូវ និងជាកាតព្វកិច្ចរបស់បុគ្គលគ្រប់រូបនេះក៏ជាទិដ្ឋភាពមួយនៃការប្រកបគ្នារបស់យើងកាលពីលើកមុននោះដែរ។ តើអ្នករាល់គ្នាដឹងពីគោលបំណងនៃការប្រកបគ្នាអំពីសេចក្ដីពិតនេះដែរឬទេ? គឺដើម្បីដោះស្រាយសេចក្ដីវៀចវេរនៅក្នុងការយល់ដឹងរបស់មនុស្ស។ តើអ្នកដឹងទេថាមានសេចក្ដីវៀចវេរនៅក្នុងទិដ្ឋភាពណាខ្លះ? (ខ្ញុំមិនដឹងទេ។) ការមិនដឹងបញ្ជាក់ថា អ្នករាល់គ្នាមិនយល់ពីទិដ្ឋភាពនៃសេចក្ដីពិតនេះទេ។ ដូច្នេះ ហេតុអ្វីបានជាខ្ញុំចាំបាច់ត្រូវប្រកបគ្នាអំពីសេចក្ដីពិតនេះ? បើគិតបែបវិជ្ជមាន វាគឺជាទិដ្ឋភាពមួយនៃសេចក្ដីពិតដែលមនុស្សគួរតែយល់។ បើគិតបែបអវិជ្ជមានវិញ វាគឺដើម្បីដោះស្រាយសេចក្ដីវៀចវេរដែលមនុស្សគ្រប់គ្នាមាន នៅក្នុងការយល់ដឹងរបស់ពួកគេអំពីការផ្សាយដំណឹងល្អ។

មនុស្សជាច្រើនមានសេចក្ដីវៀចវេរនៅក្នុងការយល់ដឹងរបស់ពួកគេអំពីបញ្ហានៃការផ្សាយដំណឹងល្អនេះ។ មនុស្សមួយចំនួនគិតថា៖ «បច្ចុប្បន្ននេះ ខ្ញុំកំពុងបំពេញភារកិច្ចពិសេស ដូច្នេះ ការផ្សាយដំណឹងល្អមិនពាក់ព័ន្ធនឹងខ្ញុំទេ។ វាមិនមែនជារឿងដែលខ្ញុំត្រូវខ្វល់នោះទេ។ ហេតុដូច្នេះហើយ សេចក្ដីពិត គោលការណ៍ និងសេចក្ដីតម្រូវរបស់ព្រះជាម្ចាស់ ដែលចាំបាច់ត្រូវយល់ដឹងដើម្បីផ្សាយដំណឹងល្អ គឺមិនពាក់ព័ន្ធនឹងខ្ញុំឡើយ។ ខ្ញុំមិនចាំបាច់យល់ពីរឿងទាំងនេះទេ»។ ដូច្នេះ នៅពេលដែលទិដ្ឋភាពនៃសេចក្ដីពិតអំពីការផ្សាយដំណឹងល្អនេះត្រូវបានលើកយកមកប្រកបគ្នា ពួកគេមានការធ្វេសប្រហែស ពួកគេមិនធ្វើការពិចារណាដោយយកចិត្តទុកដាក់ ហើយពួកគេមិនផ្ដោតអារម្មណ៍ឡើយ។ ទោះបីជាពួកគេស្ដាប់ក៏ដោយ ក៏ពួកគេមិនដឹងថាគេពិភាក្សាគ្នាអំពីអ្វីដែរ។ ក៏មានអ្នកដែលនិយាយដែរថា៖ «បន្ទាប់ពីជឿលើព្រះជាម្ចាស់មក ខ្ញុំតែងតែធ្វើជាអ្នកដឹកនាំរហូតមក។ ខ្ញុំមានគុណសម្បត្តិ និងសមត្ថភាពការងារ។ ខ្ញុំកើតមកដើម្បីធ្វើជាអ្នកដឹកនាំ។ វាហាក់បីដូចជាភារកិច្ចដែលព្រះជាម្ចាស់ប្រទានមកឱ្យខ្ញុំ ហើយបេសកកម្មជីវិតរបស់ខ្ញុំគឺធ្វើជាអ្នកដឹកនាំ»។ ពួកគេចង់មានន័យដោយប្រយោលថា ការផ្សាយដំណឹងល្អមិនពាក់ព័ន្ធនឹងពួកគេឡើយ។ ដូច្នេះ នៅពេលដែល សេចក្ដីពិតអំពីការផ្សាយដំណឹងល្អត្រូវបានលើកយកមកប្រកបគ្នា ពួកគេមិនយកចិត្តទុកដាក់ឡើយ។ នៅពេលសុំឱ្យសង្ខេបនូវអ្វីដែលបានប្រកបគ្នានៅក្នុងការជួបជុំកាលពីលើកមុន មនុស្សមួយចំនួនបើកមើលសៀវភៅកត់ត្រារបស់ខ្លួនត្រឡប់ចុះត្រឡប់ឡើងអស់ពេលយ៉ាងយូរ ហើយនៅតែមិនដឹងដដែល។ ហេតុអ្វីបានជារឿងនេះកើតឡើង? តើមកពីការចងចាំរបស់ពួកគេខ្សោយឬ? (អត់ទេ)។ តើមកពីពួកគេមានការងារច្រើនពេក ហើយខួរក្បាលរបស់ពួកគេពេញណែនឬ? (អត់ទេ)។ មិនមែនទេ។ នេះបង្ហាញថា អាកប្បកិរិយារបស់មនុស្សចំពោះសេចក្ដីពិតគឺជាអាកប្បកិរិយាដែលមិនពេញចិត្តនឹងសេចក្ដីពិត និងមិនស្រឡាញ់សេចក្ដីពិត។ ហេតុដូច្នេះហើយ ខ្ញុំដាស់តឿនអ្នករាល់គ្នា និងឱ្យមនុស្សគ្រប់គ្នាដឹងថា ការផ្សាយដំណឹងល្អមិនមែនជាទំនួលខុសត្រូវពិសេសសម្រាប់មនុស្សប្រភេទណាមួយ ឬក្រុមមនុស្សណាមួយឡើយ ប៉ុន្តែជាទំនួលខុសត្រូវរបស់មនុស្សគ្រប់រូបដែលដើរតាមព្រះជាម្ចាស់។ ហេតុអ្វីបានជាមនុស្សត្រូវតែយល់សេចក្ដីពិតនៃការផ្សាយដំណឹងល្អ? ហេតុអ្វីបានជាមនុស្សចាំបាច់ត្រូវដឹងពីសេចក្ដីពិតទាំងនេះ? ក្នុងនាមជាភាវៈដែលព្រះបានបង្កើត ក្នុងនាមជាមនុស្សម្នាក់ក្នុងចំណោមអស់អ្នកដែលដើរតាមព្រះជាម្ចាស់ មិនថាមានអាយុប៉ុន្មាន មិនថាជាស្រីឬប្រុស ឬមិនថាក្មេង ឬចាស់ឡើយ ការផ្សាយដំណឹងល្អ គឺជាបេសកកម្ម និងជាទំនួលខុសត្រូវដែលមនុស្សគ្រប់គ្នាត្រូវតែទទួលយក។ ប្រសិនបើបេសកកម្មនេះធ្លាក់មកលើអ្នក ហើយតម្រូវឱ្យអ្នកលះបង់ខ្លួន បង់ថ្លៃ ឬសូម្បីតែលះបង់ជីវិតរបស់អ្នក តើអ្នកគួរធ្វើដូចម្ដេច? អ្នកគួរតែទទួលយកវា ព្រោះវាជាភារកិច្ចរបស់អ្នក។ នេះគឺជាសេចក្ដីពិត វាគឺជាអ្វីដែលអ្នកគួរតែយល់។ នេះមិនមែនជាគោលលទ្ធិសាមញ្ញឡើយ វាគឺវាជាសេចក្ដីពិត។ ហេតុអ្វីបានជាខ្ញុំនិយាយថាវាជាសេចក្ដីពិត? ពីព្រោះមិនថាពេលវេលាផ្លាស់ប្ដូរយ៉ាងណា មិនថាប៉ុន្មានទសវត្សរ៍កន្លងផុតទៅយ៉ាងណា ឬមិនថាទីកន្លែង និងបរិយាកាសផ្លាស់ប្ដូរយ៉ាងណានោះទេ ការផ្សាយដំណឹងល្អ និងការធ្វើបន្ទាល់ថ្វាយព្រះជាម្ចាស់ នឹងនៅតែជារឿងវិជ្ជមានជានិច្ច។ អត្ថន័យ និងតម្លៃរបស់វានឹងមិនផ្លាស់ប្ដូរឡើយ៖ វាដាច់ខាតនឹងមិនរងឥទ្ធិពលដោយសារការផ្លាស់ប្ដូរពេលវេលា ឬទីតាំងភូមិសាស្ត្រឡើយ។ ការផ្សាយដំណឹងល្អ និងការធ្វើបន្ទាល់ថ្វាយព្រះជាម្ចាស់ គឺស្ថិតស្ថេរអស់កល្បជានិច្ច ហើយក្នុងនាមជាភាវៈដែលព្រះបានបង្កើត អ្នកគួរតែទទួលយក និងអនុវត្តវា។ នេះគឺជាសេចក្ដីពិតដ៏អស់កល្បជានិច្ច។ មនុស្សមួយចំនួននិយាយថា៖ «ការផ្សាយដំណឹងល្អមិនមែនជាភារកិច្ចដែលខ្ញុំបំពេញនោះទេ»។ ក៏ប៉ុន្តែ សេចក្ដីពិតដែលទាក់ទងនឹងការផ្សាយដំណឹងល្អនេះ គឺជាអ្វីដែលមនុស្សគួរតែយល់ ពីព្រោះវាជាសេចក្ដីពិតដែលទាក់ទងនឹងនិមិត្ត ហើយអស់អ្នកដែលជឿលើព្រះជាម្ចាស់គួរតែយល់ដឹងអំពីវាទាំងអស់គ្នា។ វាគឺជាមូលដ្ឋានគ្រឹះនៃសេចក្ដីជំនឿលើព្រះជាម្ចាស់ និងមានផលប្រយោជន៍ដល់ការចូលទៅក្នុងជីវិត។ លើសពីនេះទៅទៀត មិនថាអ្នកបំពេញភារកិច្ចអ្វីនៅក្នុងពួកជំនុំនោះទេ អ្នកនឹងមានឱកាសទាក់ទងជាមួយអ្នកគ្មានជំនឿ ហេតុដូច្នេះហើយ អ្នកមានទំនួលខុសត្រូវក្នុងការផ្សាយដំណឹងល្អទៅកាន់ពួកគេ។ នៅពេលដែលអ្នកយល់សេចក្ដីពិតនៃការផ្សាយដំណឹងល្អ អ្នកនឹងដឹងនៅក្នុងចិត្តរបស់អ្នកថា៖ «វាគឺជាទំនួលខុសត្រូវរបស់ខ្ញុំក្នុងការផ្សាយកិច្ចការថ្មីរបស់ព្រះជាម្ចាស់ និងដំណឹងល្អអំពីកិច្ចការរបស់ព្រះជាម្ចាស់ក្នុងការសង្គ្រោះមនុស្សជាតិ។ មិនថានៅពេលណា ឬនៅទីកន្លែងណានោះទេ ហើយមិនថាឋានៈ ឬតួនាទីរបស់ខ្ញុំអាចជាអ្វីនោះឡើយ ប្រសិនបើខ្ញុំកំពុងដើរតួជាអ្នកបម្រើ ខ្ញុំមានកាតព្វកិច្ចផ្សាយដំណឹងល្អ ហើយប្រសិនបើបច្ចុប្បន្ននេះ ខ្ញុំជាអ្នកដឹកនាំពួកជំនុំ ខ្ញុំក៏មានកាតព្វកិច្ចផ្សាយដំណឹងល្អដែរ។ មិនថាបច្ចុប្បន្ននេះ ខ្ញុំកំពុងបំពេញភារកិច្ចអ្វីនោះទេ ខ្ញុំមានកាតព្វកិច្ចផ្សាយដំណឹងល្អអំពីនគរព្រះ។ នៅពេលណាដែលមានឱកាស ឬមានពេលទំនេរ ខ្ញុំគួរតែទៅផ្សាយដំណឹងល្អ។ នេះគឺជាទំនួលខុសត្រូវដែលខ្ញុំមិនអាចគេចវេះបានឡើយ»។ តើបច្ចុប្បន្ននេះ មនុស្សភាគច្រើនគិតបែបនេះមែនទេ? (មិនមែនទេ)។ ចុះតើមនុស្សភាគច្រើនគិតយ៉ាងដូចម្ដេច? «ឥឡូវនេះ ខ្ញុំជាប់ភារកិច្ចមួយ។ ខ្ញុំកំពុងសិក្សា និងជីកកកាយអំពីវិជ្ជាជីវៈជាក់លាក់មួយ ដែលជាផ្នែកមួយនៃការសិក្សា ដូច្នេះ ការផ្សាយដំណឹងល្អមិនពាក់ព័ន្ធនឹងខ្ញុំឡើយ»។ តើនេះជាអាកប្បកិរិយាប្រភេទណា? វាគឺជាអាកប្បកិរិយានៃការគេចវេះពីទំនួលខុសត្រូវ និងបេសកកម្មរបស់ខ្លួន ដែលជាអាកប្បកិរិយាអវិជ្ជមានមួយ។ មនុស្សទាំងនេះមិនចេះគិតគូរដល់ព្រះរាជបំណងរបស់ព្រះជាម្ចាស់ទេ ពួកគេបះបោរទាស់នឹងព្រះជាម្ចាស់។ មិនថាអ្នកជានរណានោះទេ ប្រសិនបើអ្នកគ្មានបន្ទុកក្នុងការផ្សាយដំណឹងល្អទេ តើនេះមិនមែនជាសញ្ញាបញ្ជាក់ថាអ្នកខ្វះមនសិការ និងវិចារណញ្ញាណទេឬ? ប្រសិនបើអ្នកមិនសហការ មិនទទួលយកភារកិច្ច និងមិនចុះចូលយ៉ាងសកម្មទេ នោះអ្នកកំពុងតែធ្វើឱ្យតែរួចពីដៃ ដោយអវិជ្ជមាន និងអសកម្មហើយ អាកប្បកិរិយានេះគឺមិនអាចទទួលយកបានឡើយ។ មិនថាអ្នកបំពេញភារកិច្ចអ្វីនោះទេ មិនថាវាពាក់ព័ន្ធនឹងវិជ្ជាជីវៈ ឬផ្នែកសិក្សាអ្វីនោះទេ លទ្ធផលចម្បងមួយដែលអ្នកសម្រេចបាន គួរតែជាសមត្ថភាពរបស់អ្នកក្នុងការធ្វើបន្ទាល់ និងផ្សាយដំណឹងល្អអំពីកិច្ចការរបស់ព្រះជាម្ចាស់ក្នុងការសង្គ្រោះមនុស្សជាតិ។ នេះគឺជាសេចក្ដីតម្រូវអប្បបរមាសម្រាប់ភាវៈដែលព្រះបានបង្កើត។ ប្រសិនបើអ្នកមិនអាចសូម្បីតែបំពេញតាមសេចក្ដីតម្រូវអប្បបរមានេះផង តើអ្នកទទួលបានអ្វីខ្លះពីការបំពេញភារកិច្ចរបស់អ្នក ក្នុងអំឡុងពេលប៉ុន្មានឆ្នាំមកនេះដែលអ្នកជឿលើព្រះជាម្ចាស់? តើអ្នកទទួលបានអ្វីខ្លះ? តើអ្នកយល់ពីព្រះរាជបំណងរបស់ព្រះជាម្ចាស់ដែរឬទេ? ទោះបីជាអ្នកបានបំពេញភារកិច្ចរបស់អ្នកអស់រយៈពេលជាច្រើនឆ្នាំ ហើយបានក្លាយជាអ្នកជំនាញនៅក្នុងវិជ្ជាជីវៈរបស់អ្នកក៏ដោយ ប្រសិនបើអ្នកមិនអាចនិយាយអ្វីបាន ឬមិនអាចប្រកបគ្នាអំពីទិដ្ឋភាពណាមួយនៃសេចក្ដីពិតបាន នៅពេលគេសុំឱ្យធ្វើបន្ទាល់ថ្វាយព្រះជាម្ចាស់ តើបញ្ហានៅត្រង់ណា? បញ្ហាគឺនៅត្រង់ថា អ្នកមិនយល់សេចក្ដីពិត។ មនុស្សមួយចំនួនអាចនឹងមានអារម្មណ៍ថា វាមិនយុត្តិធម៌ទេដែលនិយាយថាពួកគេមិនយល់សេចក្ដីពិត។ ពួកគេអាចនឹងគិតថា ពួកគេបានបំពេញភារកិច្ចរបស់ខ្លួនយ៉ាងមានប្រសិទ្ធភាព ប៉ុន្តែពួកគេមិនយល់ពីនិមិត្តនៃកិច្ចការរបស់ព្រះជាម្ចាស់ និងព្រះរាជបំណងរបស់ទ្រង់ក្នុងការសង្គ្រោះមនុស្សជាតិឡើយ។ តើការនេះរាប់ថាជាការយល់សេចក្ដីពិតដែរឬទេ? អ្នកមិនទាន់ទាំងបានបង្កើតមូលដ្ឋានគ្រឹះនៅក្នុងផ្លូវពិតសម្រាប់ជំនឿរបស់អ្នកលើព្រះជាម្ចាស់បន្តិចផង។ អ្នកគ្មានបន្ទុកក្នុងការផ្សាយកិច្ចការរបស់ព្រះជាម្ចាស់ និងដំណឹងល្អអំពីសេចក្ដីសង្គ្រោះរបស់ទ្រង់សម្រាប់មនុស្សជាតិឡើយ ហើយអ្នកខ្វះការយល់ឃើញ ការយល់ដឹង ឬការយល់ធ្លុះជ្រៅជ្រះ។ បើដូច្នេះ តើអ្នកអាចចាត់ទុកថាជាអ្នកដែលដើរតាមព្រះជាម្ចាស់យ៉ាងពិតប្រាកដបានដែរឬទេ? តើអ្នកបានបង្កើតទំនាក់ទំនងប្រក្រតីជាមួយព្រះជាម្ចាស់ហើយឬនៅ? ប្រសិនបើអ្នកមិនទាន់សម្រេចបានរឿងទាំងនេះណាមួយទេ នោះអ្នកមិនមានតថភាពនៃសេចក្ដីពិតឡើយ។

ឥឡូវនេះ សូមត្រឡប់មកប្រធានបទដែលយើងបានពិភាក្សាគ្នាមុននេះវិញ។ ការផ្សាយដំណឹងល្អ គឺជាទំនួលខុសត្រូវ និងកាតព្វកិច្ចរបស់រាស្ដ្ររើសតាំងទាំងអស់របស់ព្រះជាម្ចាស់។ ដោយបានពិភាក្សាអំពីទិដ្ឋភាពនៃសេចក្ដីពិតនេះហើយ តើអ្វីទៅជាចំណុចមួយដែលមនុស្សគ្រប់គ្នាគួរតែយល់? មិនថាមនុស្សម្នាក់បង់ថ្លៃ លះបង់គ្រួសារ និងការងាររបស់ខ្លួនដើម្បីលះបង់ខ្លួនដើម្បីព្រះជាម្ចាស់ ឬថ្វាយសូម្បីតែជីវិតរបស់ខ្លួនក៏ដោយ ជាក់ស្ដែង រឿងទាំងនេះសុទ្ធតែជារឿងខាងក្រៅប៉ុណ្ណោះ។ តើនៅទីបំផុតព្រះជាម្ចាស់ទាមទារអ្វីពីមនុស្ស? គឺថា នៅពេលដែលកម្ពស់របស់អ្នកកើនឡើង ហើយជីវិតរបស់អ្នកចាស់ទុំ នៅពេលដែលពេលវេលាកន្លងផុតទៅ អ្នកចាប់ផ្ដើមយល់បន្តិចម្ដងៗអំពីសេចក្ដីពិតផ្សេងៗអំពីកិច្ចការរបស់ព្រះជាម្ចាស់ និងព្រះរាជបំណងរបស់ទ្រង់ក្នុងការសង្គ្រោះមនុស្សជាតិ។ បន្ទុករបស់អ្នកក្នុងការផ្សាយដំណឹងល្អ និងការធ្វើបន្ទាល់ថ្វាយព្រះជាម្ចាស់ លេចរូបរាងកាន់តែច្បាស់ឡើងៗ ហើយការតាំងចិត្តរបស់អ្នកក្នុងការទទួលភារកិច្ចនេះ កាន់តែរឹងមាំឡើង។ ប្រសិនបើអ្នកដឹកនាំពួកជំនុំម្នាក់បាន និងកំពុងធ្វើការអស់រយៈពេលជាច្រើនឆ្នាំ ប៉ុន្តែនៅពេលដែលការដឹកនាំពួកជំនុំរបស់ពួកគេកន្លងផុតទៅកាន់តែច្រើនឆ្នាំ ពួកគេមានកម្លាំងចិត្តកាន់តែតិចទៅៗ មានការរំជួលចិត្តកាន់តែតិចទៅៗ និងមានបន្ទុកកាន់តែតិចទៅៗនៅពេលនិយាយដល់ការផ្សាយដំណឹងល្អ តើពួកគេបំពេញភារកិច្ចរបស់ខ្លួនបានល្អកម្រិតណា? (មិនបានល្អនោះទេ។) ហេតុអ្វីបានជាបែបនោះ? តើមានបញ្ហាអ្វីកើតឡើង? ប្រសិនបើពួកគេធ្លាក់ទៅក្នុងសភាពបែបនេះ ឬរស់នៅក្នុងសភាពបែបនេះ យ៉ាងហោចណាស់ច្បាស់ជាមានរឿងមួយគឺ៖ បុគ្គលនេះមិនបានដេញតាមសេចក្ដីពិតទេក្នុងអំឡុងពេលប៉ុន្មានឆ្នាំនេះ ហើយមិនបានធ្វើការងារជាក់ស្ដែងឡើយ។ ពួកគេគឺដូចជាកម្មាភិបាលការិយាល័យធិបតេយ្យរបស់នាគដ៏ធំមានសម្បុរក្រហម។ ជាលទ្ធផល ពួកគេគ្មានបន្ទុក និងគ្មានការយល់ដឹងដើម្បីធ្វើការប្រកាសព្រះនាមរបស់ព្រះជាម្ចាស់ និងធ្វើបន្ទាល់អំពីកិច្ចការរបស់ទ្រង់ឡើយ។ តើនេះមិនមែនជាលទ្ធផលទេឬ? (មែនហើយ។) វាគឺជាលទ្ធផលដែលមិនអាចជៀសផុត។ មិនថាបុគ្គលនេះបានធ្វើការអស់រយៈពេលប៉ុន្មានឆ្នាំនោះទេ ទោះបីជាពួកគេគិតថាខ្លួនមានកម្ពស់ខ្ពស់ ថាពួកគេអាចចេះគិតគូរដល់បន្ទុករបស់ព្រះជាម្ចាស់ និងអាចបម្រើស្របតាមព្រះរាជបំណងរបស់ព្រះជាម្ចាស់ក៏ដោយ ប៉ុន្តែនៅពេលនិយាយដល់ការផ្សាយដំណឹងល្អ ពួកគេបែរជារួញរា ពួកគេមិនដឹងថាត្រូវធ្វើដូចម្ដេចឡើយ។ នៅពេលដែលពួកគេជួបមនុស្សដែលស្រេកឃ្លានចង់ឃើញការលេចមករបស់ព្រះជាម្ចាស់ ហើយមកស្វែងរក និងពិនិត្យមើលផ្លូវពិត ពួកគេនិយាយមិនចេញ។ ពួកគេនិយាយមិនចេញសូម្បីមួយម៉ាត់ ហើយ មិនដឹងថាត្រូវចាប់ផ្ដើមពីត្រង់ណា។ តើបញ្ហានៅត្រង់ណា? គឺថា ពួកគេមិនយល់សេចក្ដីពិត ហើយមិនទាន់ទទួលបានសេចក្ដីពិត ដូច្នេះពួកគេមិនអាចធ្វើបន្ទាល់ថ្វាយព្រះជាម្ចាស់បានឡើយ។ មានតែអស់អ្នកដែលយល់សេចក្ដីពិតប៉ុណ្ណោះ ទើបអាចធ្វើបន្ទាល់ថ្វាយព្រះជាម្ចាស់បាន។ ការផ្សាយដំណឹងល្អ និងការធ្វើបន្ទាល់ថ្វាយព្រះជាម្ចាស់ គឺស្ថិតនៅក្នុងដែននៃភារកិច្ចរបស់អ្នក។ ប្រសិនបើអ្នកយល់សេចក្ដីពិត ប្រសិនបើអ្នកទទួលបានសេចក្ដីពិត ហេតុអ្វីបានជាអ្នកគ្មានពាក្យនិយាយ នៅពេលដែលអ្នកជួបមនុស្សដែលកំពុងពិនិត្យមើលផ្លូវពិត? តើនេះមិនមែនជាបញ្ហាទេឬ? តើអ្នករាល់គ្នាឧស្សាហ៍ជួបប្រទះស្ថានភាពបែបនេះដែរឬទេ? (ចាស/បាទ។) តើបញ្ហានៅត្រង់ណា? គឺអ្នកគ្មានបន្ទុក។ តើការគ្មានបន្ទុកគឺជាបញ្ហាដែរឬទេ? តើអ្នកអាចបំពេញភារកិច្ចរបស់អ្នកដោយគ្មានបន្ទុកបានដែរឬទេ? ទោះបីជាអ្នកបំពេញភារកិច្ចរបស់អ្នកក៏ដោយ តើអ្នកអាចធ្វើវាដោយស្មោះត្រង់បានដែរឬទេ? តើអ្នកអាចធ្វើវាតាមរបៀបមួយដែលត្រូវតាមស្តង់ដាបានដែរឬទេ? ទោះបីជាការគ្មានបន្ទុកអាចមិនមែនជាបញ្ហាស្លាប់រស់ក៏ដោយ ក៏វានៅតែជាបញ្ហាធ្ងន់ធ្ងរដែរ ពីព្រោះវាប៉ះពាល់ទៅដល់ថាតើអ្នកបំពេញភារកិច្ចរបស់អ្នកបានល្អកម្រិតណា។ តើបញ្ហានេះមិនចាំបាច់ត្រូវដោះស្រាយទេមែនទេ? (វាចាំបាច់។) អ៊ីចឹង តើអ្នកត្រូវដោះស្រាយបញ្ហានេះដោយរបៀបណា? អ្នកត្រូវតែកែប្រែទស្សនៈខុសឆ្គងរបស់អ្នកអំពីការផ្សាយដំណឹងល្អ ហើយយល់សេចក្ដីពិតអំពីវា។ កិច្ចការទាំងអស់ដែលអ្នករាល់គ្នាកំពុងធ្វើនៅពេលបច្ចុប្បន្ននេះ គឺទាក់ទងដោយផ្ទាល់ទៅនឹងកិច្ចការផ្សាយដំណឹងល្អ ហើយស្ថិតនៅក្នុងដែននៃការផ្សាយដំណឹងល្អ។ វាមានគោលបំណងធ្វើបន្ទាល់ថ្វាយព្រះជាម្ចាស់ ផ្សាយអំពីកិច្ចការផ្សាយដំណឹងល្អ ធ្វើបន្ទាល់អំពីព្រះនាមរបស់ព្រះជាម្ចាស់ និងផ្សាយដំណឹងល្អអំពីកិច្ចការក្នុងការសង្គ្រោះមនុស្សជាតិរបស់ព្រះជាម្ចាស់នេះ ដើម្បីឱ្យមនុស្សកាន់តែច្រើនបានដឹង ហើយមនុស្សកាន់តែច្រើនមកចំពោះព្រះភក្ត្រព្រះជាម្ចាស់ ទទួលយកការយកឈ្នះរបស់ព្រះជាម្ចាស់ ទទួលសេចក្ដីសង្គ្រោះរបស់ព្រះជាម្ចាស់ ហើយនៅទីបំផុត ប្រសិនបើពួកគេមានសំណាងអាចទទួលបានការប្រោសឱ្យគ្រប់លក្ខណ៍របស់ព្រះជាម្ចាស់ចំពោះពួកគេ នោះកាន់តែប្រសើរ។ តើការដែលមានមនុស្សកាន់តែច្រើនមកចំពោះព្រះភក្ត្រព្រះជាម្ចាស់មានន័យដូចម្ដេច ហើយតើលទ្ធផលចុងក្រោយដែលការនេះគួរសម្រេចបានគឺជាអ្វី? (គឺធ្វើឱ្យមនុស្សកាន់តែច្រើនទទួលបានសេចក្ដីសង្គ្រោះរបស់ព្រះជាម្ចាស់។) ហេតុអ្វីបានជាត្រូវសម្រេចគោលដៅនេះ? ពីព្រោះវាជាព្រះរាជបំណងរបស់ព្រះជាម្ចាស់។ ហេតុនេះហើយបានជាយើងពន្យល់អំពីសេចក្ដីពិតទាំងនេះដោយមិនខ្លាចនឿយហត់។ ប្រសិនបើវាមិនពាក់ព័ន្ធនឹងព្រះរាជបំណងរបស់ព្រះជាម្ចាស់ទេ ការនិយាយអំពីរឿងទាំងនេះនឹងគ្មានប្រយោជន៍ និងឥតន័យឡើយ។ ដោយសារតែវាជាព្រះរាជបំណងរបស់ព្រះជាម្ចាស់ ទើបយើងពន្យល់ឱ្យច្បាស់ និងជួយឱ្យមនុស្សគ្រប់គ្នាយល់ ដើម្បីឱ្យពួកគេដឹងថា នេះគឺជាសេចក្ដីពិត និងដឹងថាមនុស្សគ្រប់គ្នាគួរតែខិតខំប្រឹងប្រែងនៅក្នុងសេចក្ដីពិតនៃការផ្សាយដំណឹងល្អនេះ ដើម្បីឱ្យមនុស្សគ្រប់រូបមានការយល់ដឹងបែបនេះ និងចាប់ផ្ដើមទទួលបន្ទុកបែបនេះ។

សំណួរបន្ទាប់គឺ ហេតុអ្វីបានជាយើងគួរឱ្យមនុស្សកាន់តែច្រើនយល់អំពីព្រះរាជបំណងរបស់ព្រះជាម្ចាស់ ដើម្បីឱ្យពួកគេអាចផ្សាយដំណឹងល្អ និងបំពេញភារកិច្ចរបស់ពួកគេបាន? ហេតុអ្វីបានជាត្រូវធ្វើបែបនេះ? មនុស្សមួយចំនួនអាចនឹងនិយាយថា៖ «ព្រះជាម្ចាស់សព្វព្រះទ័យចង់ឱ្យមនុស្សគ្រប់រូបទទួលបានសេចក្ដីសង្រ្គោះ ហើយមិនសព្វព្រះទ័យចង់ឱ្យនរណាម្នាក់ទៅរកសេចក្ដីហិនវិនាសឡើយ ដូច្នេះ យើងគួរតែឱ្យមនុស្សកាន់តែច្រើនទទួលយកកិច្ចការរបស់ព្រះជាម្ចាស់»។ ប្រយោគនេះគឺត្រឹមត្រូវ ប៉ុន្តែវាមិនមែនជាចម្លើយជាសារជាតិទៅនឹងសំណួរនេះទេ។ ដូច្នេះ តើអ្វីជាចម្លើយជាសារជាតិទៅនឹងសំណួរនេះ? តើអ្នករាល់គ្នាដឹងទេ? (ព្រះជាម្ចាស់សព្វព្រះទ័យចង់បានមនុស្សមួយក្រុមដែលមានចិត្ត និងគំនិតតែមួយដូចទ្រង់។) ព្រះជាម្ចាស់សព្វព្រះទ័យចង់បានមនុស្សមួយក្រុមដែលមានចិត និងគំនិតតែមួយដូចទ្រង់ ហើយការនេះត្រូវតែសម្រេចបានតាមរយៈការផ្សាយដំណឹងល្អ។ អ្វីដែលយើងកំពុងនិយាយនៅពេលនេះ គឺការផ្សាយដំណឹងល្អឱ្យបានទូលំទូលាយ។ តើមានភាពខុសគ្នាដែរឬទេ រវាងការផ្សាយដំណឹងល្អឱ្យបានទូលំទូលាយ និងការទទួលបានមនុស្សមួយក្រុម? (មាន។) ដូច្នេះ តើអ្វីជាគោលបំណងនៃការផ្សាយដំណឹងល្អឱ្យបានទូលំទូលាយ? (ដើម្បីសង្គ្រោះមនុស្សឱ្យបានច្រើនតាមដែលអាចធ្វើទៅបាន។) ការសង្គ្រោះមនុស្សឱ្យបានច្រើនតាមដែលអាចធ្វើទៅបាន គឺជាគោលការណ៍មួយនៃសេចក្ដីសង្គ្រោះរបស់ព្រះជាម្ចាស់ ប៉ុន្តែមិនមែនជាចម្លើយទៅនឹងសំណួរនេះទេ។ ចាប់តាំងពីពេលដែលកិច្ចការនេះបានចាប់ផ្ដើម ខ្ញុំបាននិយាយដដែលៗថា ពេលនេះ ព្រះជាម្ចាស់បានយាងមកធ្វើកិច្ចការ ដើម្បីបើកយុគសម័យមួយ គឺនាំមកនូវយុគសម័យថ្មី និងបញ្ចប់យុគសម័យចាស់ គឺនាំមកនូវយុគសម័យនៃនគរព្រះ និងបញ្ចប់យុគសម័យនៃព្រះគុណ។ អស់អ្នកដែលទទួលយកកិច្ចការរបស់ព្រះជាម្ចាស់នាគ្រាចុងក្រោយ បានឃើញការពិតនេះ។ ព្រះជាម្ចាស់បាន និងកំពុងធ្វើកិច្ចការថ្មី គឺការសម្ដែងចេញនូវសេចក្ដីពិត ដើម្បីជំនុំជម្រះមនុស្សជាតិ ការបន្សុទ្ធ និងការសង្គ្រោះមនុស្សជាតិ។ ដំណឹងល្អអំពីនគរព្រះ បានចាប់ផ្ដើមផ្សាយទៅកាន់ប្រទេសជាច្រើន។ មនុស្សជាតិនេះ បានចេញផុតពីយុគសម័យនៃក្រឹត្យវិន័យ និងយុគសម័យនៃព្រះគុណហើយ។ ពួកគេលែងអានព្រះគម្ពីរ ពួកគេលែងរស់នៅក្រោមឈើឆ្កាង ហើយពួកគេលែងហៅព្រះនាមព្រះសង្គ្រោះយេស៊ូវទៀតហើយ។ ផ្ទុយទៅវិញ ពួកគេអធិស្ឋានក្នុងព្រះនាមព្រះដ៏មានគ្រប់ព្រះចេស្ដា ហើយស្របពេលជាមួយគ្នានោះក៏ទទួលយកព្រះបន្ទូលបច្ចុប្បន្នរបស់ព្រះជាម្ចាស់ ជាគោលការណ៍ វិធីសាស្ត្រ និងគោលដៅនៃការរស់រាននៅក្នុងជីវិតរបស់ពួកគេ។ ក្នុងន័យនេះ តើមនុស្សទាំងនេះមិនបានចូលទៅក្នុងយុគសម័យថ្មីមួយរួចហើយទេឬ? (បានចូលរួចហើយ។) ពួកគេបានចូលទៅក្នុងយុគសម័យថ្មីមួយ។ ដូច្នេះ តើមនុស្សកាន់តែច្រើនដែលមិនទាន់ទទួលយកដំណឹងល្អនាគ្រាចុងក្រោយ និងព្រះបន្ទូលថ្មីរបស់ព្រះជាម្ចាស់ កំពុងរស់នៅក្នុងយុគសម័យណានៅឡើយ? ពួកគេកំពុងរស់នៅក្នុងយុគសម័យនៃព្រះគុណនៅឡើយ។ ឥឡូវនេះ តើអ្វីជាទំនួលខុសត្រូវរបស់អ្នករាល់គ្នា? គឺនាំពួកគេចេញពីយុគសម័យនៃព្រះគុណ និងចូលទៅក្នុងយុគសម័យថ្មីមួយ។ តើអ្នករាល់គ្នាអាចបំពេញការផ្ទុកផ្ដាក់របស់ព្រះជាម្ចាស់បាន ដោយគ្រាន់តែអធិស្ឋានទៅកាន់ព្រះជាម្ចាស់ និងហៅព្រះនាមរបស់ទ្រង់បានដែរឬទេ? តើការគ្រាន់តែផ្សាយព្រះបន្ទូលរបស់ព្រះជាម្ចាស់ពីរបីម៉ាត់គ្រប់គ្រាន់ហើយមែនទេ? វាពិតជាមិនគ្រប់គ្រាន់ទេ។ ការនេះតម្រូវឱ្យអ្នករាល់គ្នាមានបន្ទុក ដើម្បីទទួលការផ្ទុកផ្ដាក់ក្នុងការផ្សាយដំណឹងល្អនេះ ដើម្បីផ្សាយព្រះបន្ទូលរបស់ព្រះជាម្ចាស់ឱ្យបានទូលំទូលាយ ដើម្បីផ្សាយព្រះបន្ទូលរបស់ព្រះជាម្ចាស់តាមវិធីសាស្ត្រផ្សេងៗ និងដើម្បីផ្សាយដំណឹងល្អអំពីនគរព្រះ។ តើការផ្សាយមានន័យដូចម្ដេច? វាមានន័យថាជាការនាំព្រះបន្ទូលរបស់ព្រះជាម្ចាស់ទៅកាន់អស់អ្នកដែលមិនទាន់ទទួលយកកិច្ចការរបស់ព្រះជាម្ចាស់នាគ្រាចុងក្រោយ ជាការឱ្យមនុស្សកាន់តែច្រើនដឹងថា ព្រះជាម្ចាស់បាន និងកំពុងធ្វើកិច្ចការថ្មី ហើយបន្ទាប់មកជាការធ្វើបន្ទាល់អំពីព្រះបន្ទូលរបស់ព្រះជាម្ចាស់ទៅកាន់ពួកគេ ជាការប្រើប្រាស់បទពិសោធរបស់អ្នករាល់គ្នាដើម្បីធ្វើបន្ទាល់អំពីកិច្ចការរបស់ព្រះជាម្ចាស់ និងនាំពួកគេចូលទៅក្នុងយុគសម័យថ្មីមួយផងដែរ តាមវិធីសាស្ត្រនេះ ពួកគេនឹងចូលទៅក្នុងយុគសម័យថ្មីដូចអ្នករាល់គ្នាដែរ។ ព្រះរាជបំណងរបស់ព្រះជាម្ចាស់គឺច្បាស់លាស់។ វាមិនមែនសម្រាប់តែអ្នករាល់គ្នាដែលបានឮព្រះបន្ទូលរបស់ទ្រង់ បានទទួលយកព្រះបន្ទូលទាំងនោះ ហើយដើរតាមទ្រង់ ដើម្បីចូលទៅក្នុងយុគសម័យថ្មីប៉ុណ្ណោះទេ ប៉ុន្តែទ្រង់នឹងដឹកនាំមនុស្សជាតិទាំងមូលចូលទៅក្នុងយុគសម័យថ្មីនេះ។ នេះគឺជាព្រះរាជបំណងរបស់ព្រះជាម្ចាស់ ហើយវាជាសេចក្ដីពិតដែលមនុស្សគ្រប់រូបដែលកំពុងដើរតាមព្រះជាម្ចាស់ឥឡូវនេះ គួរតែយល់។ ព្រះជាម្ចាស់មិនមែនកំពុងដឹកនាំមនុស្សមួយក្រុម មនុស្សមួយពួកតូច ឬ ជនជាតិភាគតិចមួយក្រុមតូច ចូលទៅក្នុងយុគសម័យថ្មីទេ ផ្ទុយទៅវិញ ទ្រង់មានព្រះរាជបំណងដឹកនាំមនុស្សជាតិទាំងមូលចូលទៅក្នុងយុគសម័យថ្មី។ តើគោលដៅនេះអាចសម្រេចបានដោយរបៀបណា? (ដោយការផ្សាយដំណឹងល្អឱ្យបានទូលំទូលាយ។) ពិតណាស់ វាត្រូវតែសម្រេចបានដោយការផ្សាយដំណឹងល្អឱ្យបានទូលំទូលាយ ដោយប្រើប្រាស់វិធីសាស្ត្រ និងផ្លូវផ្សេងៗដើម្បីផ្សាយដំណឹងល្អឱ្យបានទូលំទូលាយ។ ការនិយាយអំពីការផ្សាយដំណឹងល្អឱ្យបានទូលាយគឺងាយស្រួល ប៉ុន្តែតើវាគួរធ្វើដោយរបៀបណាឱ្យប្រាកដ? (វាទាមទារឱ្យមានការសហការពីមនុស្ស។) ត្រឹមត្រូវហើយ ការនេះទាមទារឱ្យមានការសហការពីមនុស្ស។ ប្រសិនបើមនុស្សតែងតែប្រកាន់ខ្ជាប់នូវអ្វីដែលចាស់ៗនៅក្នុងចិត្តរបស់ពួកគេ តែងតែទុកនូវសេចក្ដីវៀចវេរមួយចំនួន ប្រកាន់ខ្ជាប់នូវបទប្បញ្ញត្តិ និងការអនុវត្តចាស់ៗ ប៉ុន្តែមិនយកចិត្តទុកដាក់ចំពោះកិច្ចការផ្សាយដំណឹងល្អ ហើយមិនទទួលយកការផ្ទុកផ្ដាក់របស់ព្រះជាម្ចាស់ ដោយចាត់ទុកកិច្ចការផ្សាយដំណឹងល្អថាមិនពាក់ព័ន្ធនឹងខ្លួន តើមនុស្សបែបនេះអាចត្រូវបានព្រះជាម្ចាស់លើកស្ទួយ និងប្រើបានដែរឬទេ? តើពួកគេអាចមានលក្ខណៈសម្បត្តិដើម្បីរស់នៅចំពោះព្រះភក្ត្រព្រះជាម្ចាស់បានដែរឬទេ? តើពួកគេអាចទទួលបានការសព្វព្រះទ័យពីព្រះជាម្ចាស់បានដែរឬទេ? ដាច់ខាតគឺមិនអាចទេ។ ហេតុដូច្នេះហើយ ខ្ញុំត្រូវតែផ្ដល់ដំបូន្មានដល់អ្នកទៅលើរបៀបនៃការគិតរបស់អ្នករាល់គ្នា ដោយកត់សម្គាល់អំពីធាតុនានាដែលអ្នករាល់គ្នាមិនយល់ និងពន្យល់អំពីសេចក្ដីពិតនានាដែលពាក់ព័ន្ធដោយមិនខ្លាចនឿយហត់ឡើយ រហូតដល់អ្នករាល់គ្នាចាប់យល់នូវសេចក្ដីពិតទាំងនោះ។ មិនថាអ្នករាល់គ្នាអាចនឹងស្ពឹកស្រពន់ និងល្ងិតល្ងង់យ៉ាងណានោះទេ ខ្ញុំត្រូវតែបន្តនិយាយទៅកាន់អ្នករាល់គ្នា និងធ្វើឱ្យអ្នករាល់គ្នាយល់ថា នេះគឺជាព្រះរាជបំណងរបស់ព្រះជាម្ចាស់ នេះគឺជាភារកិច្ចដែលអ្នករាល់គ្នាត្រូវតែបំពេញ ហើយវាជាបេសកកម្ម និងកាតព្វកិច្ចរបស់អ្នករាល់គ្នានៅក្នុងជីវិតនេះ។ ប្រសិនបើអ្នកមិនយកចិត្តទុកដាក់ចំពោះអ្វីដែលខ្ញុំនិយាយ ឬមិនយល់ទេនោះ ខ្ញុំត្រូវតែបន្តនិយាយ។ ទោះបីជាអ្នកធុញទ្រាន់នឹងវាក៏ដោយ ខ្ញុំត្រូវតែបន្តនិយាយ រហូតដល់អ្នកយល់សេចក្ដីពិត។ តើអ្វីទៅជាសេចក្ដីពិត? សេចក្ដីពិត គឺជាអ្វីដែលព្រះជាម្ចាស់សម្ដែងចេញ វាគឺជាព្រះរាជបំណងរបស់ព្រះជាម្ចាស់ សេចក្ដីតម្រូវរបស់ព្រះជាម្ចាស់សម្រាប់មនុស្សជាតិ និងជាតថភាពនៃសេចក្ដីពិតដែលមនុស្សនៅក្នុងយុគសម័យថ្មីត្រូវតែមាន។ តើមនុស្សគួរប្រព្រឹត្តបែបណាចំពោះព្រះរាជបំណងរបស់ព្រះជាម្ចាស់? ពួកគេគួរតែទទួលយកព្រះរាជបំណងទាំងនោះដោយមិនមានការកាត់បន្ថយ និងជាដាច់ខាត បន្ទាប់មកចុះចូល និងសហការ ដើម្បីបំពេញតាមព្រះរាជបំណងរបស់ព្រះជាម្ចាស់។ នេះគឺជាកាតព្វកិច្ចរបស់មនុស្សម្នាក់។ តើអ្នករាល់គ្នាយល់ទេ នៅពេលដែលខ្ញុំនិយាយបែបនេះ? មនុស្សមួយចំនួនអាចនឹងនិយាយថា៖ «អូ៎ ទេ! ព្រះជាម្ចាស់តម្រូវឱ្យមនុស្សទទួលយកការផ្ទុកផ្ដាក់របស់ទ្រង់ ប៉ុន្តែតើការនោះមានពាក់ព័ន្ធអ្វីនឹងយើងដែលជាមនុស្សតូចតាចទៅ?» តើអ្នករាល់គ្នាគិតថា វាមានពាក់ព័ន្ធនឹងពួកគេដែរឬទេ? (គឺវាមាន។) តើវាមានពាក់ព័ន្ធអ្វីនឹងពួកគេ? ចាំខ្ញុំពន្យល់។ ព្រះជាម្ចាស់គឺជាព្រះអាទិករ ហើយមនុស្សគឺជាភាវៈដែលទ្រង់បានបង្កើត។ តើទំនាក់ទំនងរវាងពាក្យថា «បង្កើត» និង «បានបង្កើត» គឺជាអ្វី? វាគឺជាទំនាក់ទំនងរវាងការធ្វើអំពើ និងការទទួលរងអំពើ រវាងការបង្កើត និងការត្រូវបានបង្កើត។ ដោយសារព្រះរាជបំណងរបស់ព្រះអាទិករត្រូវបានបង្ហាញឱ្យអ្នកដឹងហើយ តើអ្នកគួរតែឆ្លើយតបដោយអាកប្បកិរិយាបែបណា? (ទទួលយក ហើយសហការឱ្យអស់ពីកម្លាំងរបស់ខ្ញុំ។) ត្រឹមត្រូវហើយ អ្នកគួរតែចុះចូលនឹងព្រះរាជបំណងទាំងនោះ និងទទួលយកព្រះរាជបំណងទាំងនោះ ដោយសហការឱ្យអស់ពីកម្លាំងរបស់អ្នក មិនថាត្រូវបង់ថ្លៃយ៉ាងណាក៏ដោយ។ តើការសហការនេះ រាប់បញ្ចូលទាំងការស្វែងរកសេចក្ដីពិតដែរឬទេ? តើវារាប់បញ្ចូលទាំងការយល់សេចក្ដីពិតដែរឬទេ? វារាប់បញ្ចូលទាំងពីរ។ ដោយសារអ្នកយល់ពីសេចក្ដីតម្រូវ និងការផ្ទុកផ្ដាក់របស់ព្រះជាម្ចាស់ហើយ រឿងទាំងនេះទាក់ទងនឹងបេសកកម្មរបស់អ្នក គឺជាភារកិច្ចរបស់អ្នក ដោយសារអ្នកដឹងរឿងនេះ អ្នកគួរតែទទួលយកវា។ នេះគឺជាអ្វីដែលមនុស្សម្នាក់ដែលមានមនសិការ និងវិចារណញ្ញាណគួរតែធ្វើ។ ប្រសិនបើអ្នកដឹងពីសេចក្ដីតម្រូវ និងការផ្ទុកផ្ដាក់របស់ព្រះជាម្ចាស់ ប៉ុន្តែមិនអាចទទួលយកសេចក្ដីតម្រូវ និងការផ្ទុកផ្ដាក់ទាំងនោះបានទេនោះ អ្នកគ្មានទាំងមនសិការ និងវិចារណញ្ញាណ ហើយអ្នកមិនស័ក្តិសមនឹងហៅថាមនុស្សទេ។ មនុស្សមួយចំនួនប្រហែលជានៅតែមិនយល់ ដោយគិតថា៖ «តើព្រះរាជបំណងរបស់ព្រះជាម្ចាស់មានពាក់ព័ន្ធអ្វីនឹងយើង?» ប្រសិនបើព្រះរាជបំណងរបស់ព្រះជាម្ចាស់មិនពាក់ព័ន្ធនឹងអ្នកទេ នោះអ្នកមិនមែនជាអ្នកដើរតាមព្រះជាម្ចាស់ ឬជាសមាជិកក្នុងព្រះដំណាក់របស់ព្រះជាម្ចាស់ឡើយ។ ឧទាហរណ៍ ឪពុកម្ដាយរបស់អ្នកបានបង្កើតអ្នក និងបានចិញ្ចឹមបីបាច់អ្នកអស់រយៈពេលជាច្រើនឆ្នាំ អ្នកបានញ៉ាំបាយរបស់គាត់ រស់នៅក្នុងផ្ទះរបស់គាត់ និងចាយលុយរបស់គាត់។ ប៉ុន្តែនៅពេលមានបញ្ហានៅក្នុងផ្ទះ ហើយអ្នកនិយាយថាវាមិនពាក់ព័ន្ធនឹងអ្នក អ្នកមិនអើពើនឹងវា ហើយរត់គេចបាត់ តើនេះជាមនុស្សគួរឱ្យស្អប់ខ្ពើមបែបណាទៅ? និយាយថាអ្នកជាអ្នកក្រៅ គឺស្ដាប់ទៅពិរោះ ជាក់ស្ដែង អ្នកគឺជាជនបះបោរដ៏គួរឱ្យស្អប់ខ្ពើម ជាសត្វតិរច្ឆានក្នុងសំបកមនុស្ស ដែលអន់ជាងសត្វទៅទៀត។ ព្រះរាជបំណងរបស់ព្រះជាម្ចាស់ត្រូវបានបង្ហាញយ៉ាងច្បាស់ដល់អ្នក ហើយព្រះជាម្ចាស់មានបន្ទូលថា៖ «អ្នករាល់គ្នាបានទទួលយកកិច្ចការដំណាក់កាលនេះ ហើយខ្ញុំបានប្រទានព្រះបន្ទូលទាំងនេះដល់អ្នករាល់គ្នាជាមុនរួចហើយ ដើម្បីឱ្យអ្នករាល់គ្នាអាចឮព្រះបន្ទូលទាំងនេះជាមុន ហើយអ្នករាល់គ្នាបានឮ បានយល់ និងបានយល់ធ្លុះជ្រៅជ្រះពីព្រះបន្ទូលទាំងនេះហើយ។ ឥឡូវនេះ ខ្ញុំនឹងប្រាប់អ្នករាល់គ្នាអំពីព្រះរាជបំណងរបស់ខ្ញុំ និងសេចក្ដីតម្រូវរបស់ខ្ញុំចំពោះអ្នករាល់គ្នាផងដែរ។ អ្នករាល់គ្នាគួរតែផ្សាយកិច្ចការរបស់ខ្ញុំ ព្រះបន្ទូលរបស់ខ្ញុំ និងអ្វីៗដែលខ្ញុំនឹងសម្រេច ដើម្បីឱ្យមនុស្សជាតិទាំងមូលបានឮសូរសៀងរបស់ខ្ញុំ។ អ្នកគួរតែផ្សាយដំណឹងល្អអំពីនគរព្រះរបស់ខ្ញុំ ដើម្បីឱ្យមនុស្សជាតិទាំងមូលឆាប់ទទួលយកកិច្ចការរបស់ព្រះជាម្ចាស់ និងចូលទៅក្នុងយុគសម័យនៃនគរព្រះ។ នេះគឺជាព្រះរាជបំណង និងសេចក្ដីតម្រូវរបស់ព្រះជាម្ចាស់»។ តើអ្នកគួរពិចារណាយ៉ាងណានៅពេលឮបែបនេះ? តើអ្នកគួរមានអាកប្បកិរិយាបែបណា? តើអ្នកគួរជ្រើសរើសដោយរបៀបណា? តើអ្នកគួរបំពេញភារកិច្ចដែលភាវៈដែលព្រះបានបង្កើតគួរបំពេញដោយរបៀបណា? មនុស្សមួយចំនួនអាចមានអារម្មណ៍ថាបន្ទុកនេះធ្ងន់ ប៉ុន្តែអារម្មណ៍តែមួយមុខគឺមិនគ្រប់គ្រាន់ទេ អ្នកត្រូវការសកម្មភាព និងការយល់ដឹងដ៏ពិតប្រាកដ។ អ្នកគួរតែអធិស្ឋានទៅកាន់ព្រះជាម្ចាស់បែបនេះថា៖ «ឱព្រះជាម្ចាស់អើយ ព្រះអង្គបានផ្ទុកផ្ដាក់ទំនួលខុសត្រូវក្នុងការផ្សាយដំណឹងល្អដល់ខ្ញុំ នេះគឺជាការលើកតម្កើងរបស់ព្រះអង្គ។ ទោះបីជាខ្ញុំយល់សេចក្ដីពិតតិចតួចស្ដួចស្ដើងក៏ដោយ ក៏ខ្ញុំសុខចិត្តខិតខំឱ្យអស់ពីសមត្ថភាព ដើម្បីបំពេញការផ្ទុកផ្ដាក់នេះដែរ។ ខ្ញុំបានឮការបង្រៀនជាច្រើន ហើយបានយល់សេចក្ដីពិតខ្លះៗ នេះសុទ្ធតែជាព្រះពររបស់ព្រះអង្គ ហើយឥឡូវនេះ ខ្ញុំមានទំនួលខុសត្រូវនេះក្នុងការធ្វើបន្ទាល់អំពីព្រះបន្ទូល និងកិច្ចការរបស់ព្រះជាម្ចាស់ ដើម្បីបំពេញការផ្ទុកផ្ដាក់នេះ»។ នោះគឺត្រឹមត្រូវហើយ នៅពេលដែលមនុស្សមានចិត្តចុះចូលនឹងព្រះជាម្ចាស់ ទ្រង់ដឹកនាំពួកគេ។ ព្រះជាម្ចាស់បានមានបន្ទូលប្រាប់មនុស្សយ៉ាងច្បាស់រួចហើយថា ការផ្សាយដំណឹងល្អរបស់ព្រះជាម្ចាស់ គឺជាកាតព្វកិច្ច និងជាទំនួលខុសត្រូវដែលគ្មាននរណាម្នាក់អាចគេចវេះបានឡើយ។ វាគឺជាភារកិច្ចពេញមួយជីវិត ជាភារកិច្ចរបស់ភាវៈដែលព្រះបានបង្កើតគ្រប់រូប។ តើព្រះបន្ទូលទាំងនេះមានសេចក្ដីបង្គាប់មកពីព្រះជាម្ចាស់ដែរឬទេ? តើវាមានការដាស់តឿនរបស់ទ្រង់ដែរឬទេ? (មាន។) តើវាមានព្រះរាជបំណងរបស់ព្រះជាម្ចាស់ដែរឬទេ? (មាន។) តើវាមានសេចក្ដីពិតដែលមនុស្សគួរយល់ដែរឬទេ? (មាន។) តើមានគោលការណ៍ និងផ្លូវនៃការអនុវត្តនៅទីនេះ ដែលមនុស្សអាចធ្វើតាមបានដែរឬទេ? (មាន។) តើខ្ញុំបានលើកឡើងសរុបប៉ុន្មានចំណុច? (បួនចំណុច៖ ទីមួយ គឺសេចក្ដីបង្គាប់ និងការដាស់តឿនរបស់ព្រះជាម្ចាស់។ ទីពីរ គឺព្រះរាជបំណងរបស់ព្រះជាម្ចាស់។ ទីបី គឺសេចក្ដីពិតដែលយើងគួរយល់។ ទីបួន គឺគោលការណ៍ និងផ្លូវនៃការអនុវត្តដែលមនុស្សគួរធ្វើតាម។) ត្រឹមត្រូវហើយ ខ្ញុំបានលើកឡើងបួនចំណុចនេះសរុបទាំងអស់។ បន្ទាប់មក ចូរយើងប្រកបគ្នាអំពីខ្លឹមសារជាក់លាក់នៃចំណុចនីមួយៗ។

ចំណុចទីមួយ គឺព្រះរាជបង្គាប់របស់ព្រះជាម្ចាស់។ តើព្រះរាជបង្គាប់របស់ព្រះជាម្ចាស់គឺជាអ្វី? (គឺផ្សាយដំណឹងល្អអំពីនគរព្រះ។) វាគឺជាការផ្សាយដំណឹងល្អអំពីនគរព្រះឱ្យបានទូលំទូលាយ។ ចំណុចទីពីរ គឺព្រះរាជបំណងរបស់ព្រះជាម្ចាស់។ តើព្រះរាជបំណងរបស់ព្រះជាម្ចាស់គឺជាអ្វី? វាគឺជាការឱ្យមនុស្សកាន់តែច្រើនបានដឹងថា ព្រះជាម្ចាស់បានយាងមកហើយ ថាទ្រង់កំពុងធ្វើកិច្ចការថ្មី ថាព្រះជាម្ចាស់មានព្រះរាជបំណងផ្លាស់ប្ដូរយុគសម័យ បញ្ចប់យុគសម័យចាស់ និងដឹកនាំមនុស្សជាតិចូលទៅក្នុងយុគសម័យថ្មីមួយ។ នេះគឺជាព្រះរាជបំណងរបស់ព្រះជាម្ចាស់ មែនទេ? តើគេអាចនិយាយបានទេថា ព្រះរាជបំណងរបស់ព្រះជាម្ចាស់គឺផ្សាយដំណឹងល្អ? វាមិនសាមញ្ញដូច្នោះទេ។ ការផ្សាយដំណឹងល្អមានគោលបំណង និងលទ្ធផលចុងក្រោយ តើវាគួរតែជាអ្វី? (គឺឱ្យមនុស្សកាន់តែច្រើនបានដឹងថា ព្រះជាម្ចាស់បានយាងមកហើយ ទ្រង់កំពុងធ្វើកិច្ចការថ្មី ហើយទ្រង់មានព្រះរាជបំណងបញ្ចប់យុគសម័យចាស់ និងដឹកនាំមនុស្សជាតិទាំងមូលចូលទៅក្នុងយុគសម័យថ្មីមួយ។) ត្រឹមត្រូវហើយ គឺដឹកនាំមនុស្សជាតិទាំងមូលចូលទៅក្នុងយុគសម័យថ្មីមួយ។ តើរឿងនេះមានផលប៉ះពាល់អ្វីខ្លះដល់មនុស្សជាតិ? មនុស្សជាតិចូលទៅក្នុងយុគសម័យថ្មី យុគសម័យនេះត្រូវបានផ្លាស់ប្ដូរ។ ដូច្នេះ តើព្រះរាជបំណងរបស់ព្រះជាម្ចាស់គឺជាអ្វី? សូមនិយាយម្ដងទៀត។ (ព្រះជាម្ចាស់មានព្រះរាជបំណងផ្លាស់ប្ដូរយុគសម័យ បញ្ចប់យុគសម័យចាស់ និងដឹកនាំមនុស្សជាតិចូលទៅក្នុងយុគសម័យថ្មីមួយ។) អ្នកមិនអាចរំលងអ្វីបានឡើយ តើអ្នកបានកត់ត្រាទុកទាំងអស់ហើយឬនៅ? (ចាស/បាទ។) ចំណុចទីបីគឺសេចក្ដីពិតដែលមនុស្សគួរយល់។ តើសេចក្ដីពិតនេះគួរតែជាអ្វី? (ការផ្សាយដំណឹងល្អ គឺជាភារកិច្ច និងទំនួលខុសត្រូវរបស់ភាវៈដែលព្រះបានបង្កើតគ្រប់រូប។) នោះគឺជាសេចក្ដីពិត។ នៅក្នុងសេចក្ដីពិតនេះ អ្វីដែលមនុស្សគួរធ្វើ គឺទទួលយកភារកិច្ចនៃការផ្សាយដំណឹងល្អ ហើយបន្ទាប់មកស្វែងរកគោលការណ៍ និងផ្លូវនៃការអនុវត្តនៅក្នុងប្រយោគនេះ។ ប្រយោគនេះគឺជាសេចក្ដីពិតសម្រាប់មនុស្ស។ តើប្រយោគនោះគឺជាអ្វី? (ការផ្សាយដំណឹងល្អ គឺជាភារកិច្ច និងទំនួលខុសត្រូវរបស់ភាវៈដែលព្រះបានបង្កើតគ្រប់រូប។) វាគួរតែជាភារកិច្ច និងបេសកកម្ម។ តើអ្នកយល់យ៉ាងណាចំពោះភារកិច្ច និងបេសកកម្ម? ភារកិច្ច គឺជាទំនួលខុសត្រូវដែលមនុស្សម្នាក់គួរបំពេញ ហើយទំនួលខុសត្រូវដែលមនុស្សម្នាក់គួរបំពេញ ក៏ជាភារកិច្ចរបស់ពួកគេដែរ។ ប៉ុន្តែ បេសកកម្មគឺខុសគ្នា បេសកកម្មគឺធំជាង ស័ក្តិសមជាង មានន័យជ្រាលជ្រៅជាង និងមានទម្ងន់ធ្ងន់ជាងទំនួលខុសត្រូវ។ តើអ្នកបានកត់ត្រាចំណុចនេះទុកហើយឬនៅ? (ចាស/បាទ។) ឥឡូវនេះ ខ្ញុំបានសម្គាល់ឃើញរឿងមួយ ខ្លឹមសារទាំងអស់នេះដែលយើងកំពុងពិភាក្សា ចាំបាច់ត្រូវកត់ត្រាទុកជាលាយលក្ខណ៍អក្សរ ទើបអ្នករាល់គ្នាមានគំនិតអំពីវា។ ប្រសិនបើអ្នកមិនកត់ត្រាខ្លឹមសារទាំងអស់នេះទុកទេ គ្រាន់តែស្ដាប់បែបនេះ វាមិនទាំងដក់ជាប់ក្នុងចិត្តផង។ តើរឿងនេះបង្ហាញពីអ្វី? វាបង្ហាញថា មនុស្សមិនយល់ សេចក្ដីពិតទេ ពួកគេគ្រាន់តែចាប់យល់គោលលទ្ធិបន្តិចបន្តួច និងដឹងពីនិយមន័យ សញ្ញាណ និងគ្រោងនៃសេចក្ដីពិតមួយចំនួនប៉ុណ្ណោះ។ នៅពេលនិយាយដល់សេចក្ដីលម្អិតជាក់លាក់នៃសេចក្ដីពិតទាំងនេះ របៀបអនុវត្ត និងរបៀបប្រើប្រាស់សេចក្ដីពិតទាំងនេះ ពួកគេងងឹតឈឹង មែនទេ? សម្រាប់អ្នករាល់គ្នាភាគច្រើន ការនិយាយអំពីគោលលទ្ធិ រយៈពេលពីរ ឬបីម៉ោង មិនមែនជារឿងពិបាកទេ ប៉ុន្តែនៅពេលនិយាយដល់ការប្រើប្រាស់សេចក្ដីពិតដើម្បីដោះស្រាយស្ថានការណ៍ ដោយប្រើគោលការណ៍ និងផ្លូវនៃការអនុវត្តដែលអ្នករាល់គ្នាបានឆ្លងកាត់បទពិសោធ និងបានយល់ នោះគឺជាការពិបាក។ តើបញ្ហានៅត្រង់ណា? គឺការមិនយល់សេចក្ដីពិត ត្រូវទេ? ឥឡូវនេះ ចូរយើងបន្តទៅចំណុចទីបួន។ តើចំណុចទីបួនគឺជាអ្វី? (គោលការណ៍ និងផ្លូវនៃការអនុវត្តដែលមនុស្សគួរធ្វើតាម។) តើគោលការណ៍ និងផ្លូវទាំងនេះត្រូវបានកំណត់ដោយរបៀបណា? គោលការណ៍ និងផ្លូវទាំងនេះគឺត្រូវបានកំណត់ដោយផ្អែកលើរឿងពីរយ៉ាង៖ មួយគឺព្រះរាជបំណងរបស់ព្រះជាម្ចាស់ និងមួយទៀត គឺសេចក្ដីពិត។ រឿងពីរយ៉ាងនេះ គឺជាអ្វីដែលមនុស្សត្រូវតែយល់។ ឧទាហរណ៍ ប្រសិនបើអ្នកស្ទាក់ស្ទើរក្នុងការផ្សាយដំណឹងល្អ នៅពេលដែលគេសុំឱ្យអ្នកធ្វើ ប៉ុន្តែព្រះជាម្ចាស់មានបន្ទូលថា ការផ្សាយដំណឹងល្អគឺជាព្រះរាជបំណងរបស់ទ្រង់ តើអ្នកគួរធ្វើដូចម្ដេច? តើគោលការណ៍នៃការអនុវត្តរបស់អ្នកគួរតែជាអ្វី? តើអាកប្បកិរិយារបស់អ្នកគួរតែជាអ្វី? អ្នកគួរតែចុះចូល និងទទួលយកវាទាំងស្រុង ដោយមិនបដិសេធ ដោយមិនវិភាគ ឬពិនិត្យពិច័យ ដោយមិនសួររកហេតុផល។ នេះគឺជាការចុះចូលពិតប្រាកដ។ វាគឺជាគោលការណ៍ដ៏សំខាន់មួយដែលត្រូវតែធ្វើតាមនៅក្នុងការអនុវត្តសេចក្ដីពិត។ នៅពេលដែលយើងនិយាយអំពីព្រះរាជបំណងរបស់ព្រះជាម្ចាស់ក្នុងរបៀបនិយមន័យ តើជាធម្មតាវាសំដៅទៅលើអ្វី? ព្រះរាជបំណងរបស់ព្រះជាម្ចាស់ ជាសារជាតិគឺជាបំណងប្រាថ្នារបស់ព្រះជាម្ចាស់ គឺជាគោលបំណង ប្រភព និងចំណុចចាប់ផ្ដើមសម្រាប់សកម្មភាពរបស់ទ្រង់។ នៅក្នុងពាក្យពេចន៍ខាងវិញ្ញាណ វាត្រូវបានហៅថា «ព្រះរាជបំណង» របស់ទ្រង់ ឬ «និមិត្ត»។ នៅពេលដែលព្រះជាម្ចាស់បើកសម្ដែងព្រះរាជបំណងរបស់ទ្រង់ដល់អ្នក ទ្រង់ប្រទានឱ្យអ្នកនូវទិសដៅទូទៅមួយ ដោយឱ្យអ្នកដឹងពីអ្វីដែលទ្រង់មានព្រះរាជបំណងចង់ធ្វើ។ ទោះជាយ៉ាងណាក៏ដោយ ប្រសិនបើព្រះជាម្ចាស់មិនប្រទាននូវសេចក្ដីលម្អិត ឬគោលការណ៍ទេ តើអ្នកដឹងពីផ្លូវ និងទិសដៅជាក់លាក់ដើម្បីអនុវត្តដែរឬទេ? អ្នកនឹងមិនដឹងឡើយ។ ហេតុនេះហើយបានជាពេលដែលខ្ញុំប្រាប់មនុស្សឱ្យធ្វើអ្វីមួយ អ្នកដែលមានគំនិត អ្នកដែលមានចិត្ត និងមានវិញ្ញាណ នឹងស្វែងរកសេចក្ដីលម្អិត និងរបៀបធ្វើវាឱ្យបានជាក់លាក់ភ្លាមៗបន្ទាប់ពីបានទទួលយកវា។ អ្នកដែលគ្មានគំនិត គ្មានចិត្ត និងគ្មានវិញ្ញាណ អាចនឹងគិតថាវាងាយស្រួល ហើយប្រញាប់ធ្វើដោយមិនរង់ចាំសេចក្ដីលម្អិតបន្ថែម។ នេះហើយជាអត្ថន័យនៃការគ្មានគំនិត និងការធ្វើកិច្ចការដោយងងឹតងងល់។ នៅពេលដែលអ្នកទទួលការផ្ទុកផ្ដាក់ពីព្រះជាម្ចាស់ ហើយមានបំណងបំពេញភារកិច្ចរបស់អ្នក និងបំពេញបេសកកម្មរបស់អ្នក អ្នកត្រូវតែយល់ពីព្រះរាជបំណងរបស់ព្រះជាម្ចាស់ជាមុនសិន។ អ្នកត្រូវតែដឹងថា ការផ្ទុកផ្ដាក់នេះមកពីព្រះជាម្ចាស់ ថាវាជាព្រះរាជបំណងរបស់ទ្រង់ ហើយអ្នកគួរតែទទួលយកវា គិតគូរដល់វា និងសំខាន់ជាងនេះទៅទៀតនោះ គឺចុះចូលនឹងវា។ ទីពីរ អ្នកគួរតែស្វែងរកថាតើសេចក្ដីពិតអ្វីខ្លះដែលអ្នកត្រូវយល់ ដើម្បីបំពេញភារកិច្ចនេះ តើគោលការណ៍អ្វីខ្លះដែលអ្នកគួរធ្វើតាម និងរបៀបអនុវត្តតាមរបៀបដែលមានប្រយោជន៍ដល់រាស្ដ្ររើសតាំងរបស់ព្រះជាម្ចាស់ និងកិច្ចការនៃព្រះដំណាក់របស់ព្រះជាម្ចាស់។ ទាំងនេះគឺជាគោលការណ៍នៃការអនុវត្ត។ បន្ទាប់ពីយល់ពីព្រះរាជបំណងរបស់ព្រះជាម្ចាស់ អ្នកគួរតែស្វែងរក និងស្វែងយល់ជាបន្ទាន់នូវសេចក្ដីពិតដែលទាក់ទងនឹងការបំពេញភារកិច្ចនេះ ហើយបន្ទាប់ពីយល់សេចក្ដីពិតហើយ ត្រូវពិនិត្យបញ្ជាក់គោលការណ៍ និងផ្លូវនៃការអនុវត្តសេចក្ដីពិតទាំងនេះ។ តើ «គោលការណ៍» សំដៅលើអ្វី? បើនិយាយឱ្យជាក់លាក់ទៅ គោលការណ៍សំដៅលើអ្វីមួយដែលគេត្រូវតែផ្អែកលើ ដើម្បីសម្រេចបាននូវគោលដៅ ឬបង្កើតបានជាលទ្ធផល នៅពេលអនុវត្តសេចក្ដីពិត។ ឧទាហរណ៍ ប្រសិនបើគេឱ្យអ្នកទៅទិញទំនិញមួយ តើគោលការណ៍ជាក់លាក់នៃការអនុវត្តគឺជាអ្វី? ជាដំបូង អ្នកត្រូវយល់ពីលក្ខណៈ និងម៉ូដែលនៃទំនិញដែលត្រូវទិញ ស្តង់ដាគុណភាពដែលទំនិញនោះត្រូវតែបំពេញតាម និងថាតើតម្លៃសមរម្យដែរឬទេ។ នៅក្នុងដំណើរការនៃការស្វែងរក អ្នកនឹងទទួលបានភាពច្បាស់លាស់អំពីគោលការណ៍ជាក់លាក់នៃការអនុវត្ត។ គោលការណ៍ទាំងនេះផ្ដល់ឱ្យអ្នកនូវខ្នាត និងដែនកំណត់ អ្នកនឹងមិនអីទេ ដរាបណាអ្នកស្ថិតនៅក្នុងដែនកំណត់នេះ។ នៅពេលដែលអ្នកបានយល់ពីគោលការណ៍មូលដ្ឋានទាក់ទងនឹងលក្ខណៈ គុណភាព និងតម្លៃនៃទំនិញនោះ វាបង្ហាញថាអ្នកបានចាប់យល់នូវស្តង់ដាដែលតម្រូវសម្រាប់កិច្ចការនេះហើយ។ វាមានន័យថា អ្នកបានរៀនចេះពីរបៀបអនុវត្តជាមូលដ្ឋានហើយ។ មនុស្សម្នាក់ត្រូវតែចាប់យល់នូវគោលការណ៍ ដើម្បីអនុវត្តសេចក្ដីពិត៖ គោលការណ៍គឺជាគន្លឹះ ជាធាតុផ្សំមូលដ្ឋានបំផុត។ នៅពេលដែលអ្នកបានចាប់យល់នូវគោលការណ៍មូលដ្ឋាននៃការបំពេញភារកិច្ចរបស់អ្នក វាបង្ហាញថាអ្នកយល់ពីស្តង់ដាដែលតម្រូវសម្រាប់ការបំពេញភារកិច្ចនោះ។ ការចេះស្ទាត់នូវគោលការណ៍ទាំងនេះ គឺស្មើនឹងការដឹងពីរបៀបអនុវត្តសេចក្ដីពិត។ ដូច្នេះ តើសមត្ថភាពក្នុងការអនុវត្តនេះ ត្រូវបានបង្កើតឡើងនៅលើមូលដ្ឋានអ្វី? គឺនៅលើមូលដ្ឋាននៃការយល់ពីព្រះរាជបំណងរបស់ព្រះជាម្ចាស់ និងសេចក្ដីពិត។ តើវាចាត់ទុកថាជាការយល់សេចក្ដីពិតដែរឬទេ ប្រសិនបើអ្នកដឹងត្រឹមតែមួយឃ្លានៃអ្វីដែលព្រះជាម្ចាស់តម្រូវនោះ? ទេ មិនរាប់ទេ។ តើត្រូវបំពេញតាមស្តង់ដាអ្វីខ្លះ ទើបចាត់ទុកថាជាការយល់សេចក្ដីពិត? អ្នកត្រូវតែយល់អត្ថន័យ និងតម្លៃនៃការបំពេញភារកិច្ចរបស់អ្នក ហើយនៅពេលដែលអ្នកបានយល់ច្បាស់អំពីទិដ្ឋភាពទាំងពីរនេះហើយ នោះអ្នកបានយល់ សេចក្ដីពិតនៃការបំពេញភារកិច្ចរបស់អ្នកហើយ។ លើសពីនេះទៅទៀត បន្ទាប់ពីយល់សេចក្ដីពិត អ្នកក៏ត្រូវចាប់យល់នូវគោលការណ៍នៃការបំពេញភារកិច្ចរបស់អ្នក និងផ្លូវនៃការអនុវត្តផងដែរ។ នៅពេលដែលអ្នកអាចចាប់យល់ និងអនុវត្តគោលការណ៍នៃការបំពេញភារកិច្ចរបស់អ្នកបាន ហើយជួនកាលប្រើប្រាស់ប្រាជ្ញាបន្តិចបន្តួច អ្នកអាចធានាបាននូវប្រសិទ្ធភាពនៃការបំពេញភារកិច្ចរបស់អ្នក។ ដោយការចាប់យល់នូវគោលការណ៍ទាំងនេះ និងការធ្វើសកម្មភាពស្របតាមគោលការណ៍ទាំងនេះ អ្នកអាចឈានដល់ការអនុវត្តសេចក្ដីពិតបាន។ ប្រសិនបើអ្នកបំពេញភារកិច្ចរបស់អ្នកដោយមិនលាយឡំដោយបំណងរបស់មនុស្ស ប្រសិនបើវាត្រូវបានធ្វើឡើងដោយការចុះចូលទាំងស្រុងនឹងសេចក្ដីតម្រូវរបស់ព្រះជាម្ចាស់ និងស្របតាមការរៀបចំកិច្ចការនៃព្រះដំណាក់របស់ព្រះជាម្ចាស់ ដោយស្របគ្នាទាំងស្រុងទៅនឹងព្រះបន្ទូលរបស់ព្រះជាម្ចាស់ នោះអ្នកបានបំពេញភារកិច្ចរបស់អ្នកបានពេញលេញត្រូវតាមស្តង់ដាហើយ ហើយទោះបីជាអាចមានភាពមិនស្របគ្នាមួយចំនួននៅក្នុងលទ្ធផល បើធៀបនឹងសេចក្ដីតម្រូវរបស់ព្រះជាម្ចាស់ក៏ដោយ ក៏ការនេះនៅតែរាប់ថាជាការសម្រេចបានតាមសេចក្ដីតម្រូវរបស់ព្រះជាម្ចាស់ដែរ។ ប្រសិនបើអ្នកបំពេញភារកិច្ចរបស់អ្នកស្របតាមគោលការណ៍ទាំងស្រុង ប្រសិនបើអ្នកស្មោះត្រង់ ដោយអស់ពីសមត្ថភាពរបស់អ្នក នោះការបំពេញភារកិច្ចរបស់អ្នក គឺស្របទាំងស្រុងទៅនឹងព្រះរាជបំណងរបស់ព្រះជាម្ចាស់។ អ្នកបានបំពេញភារកិច្ចរបស់អ្នកក្នុងនាមជាភាវៈដែលព្រះបានបង្កើត យ៉ាងអស់ពីចិត្ត គំនិត និងកម្លាំងរបស់អ្នក ដែលជាលទ្ធផលសម្រេចបានដោយការអនុវត្តសេចក្ដីពិត។ ឥឡូវនេះ ដើម្បីចាប់យល់នូវគោលការណ៍ និងផ្លូវនៃការអនុវត្ត តើអ្នកគួរយល់ពីអ្វីជាមុនសិន ដើម្បីសម្រេចបានលទ្ធផលនេះ? (ជាដំបូង យើងគួរយល់ពីព្រះរាជបំណងរបស់ព្រះជាម្ចាស់ ហើយបន្ទាប់មកទទួលយក និងចុះចូលនឹងព្រះរាជបំណងនោះទាំងស្រុង និងដោយមិនបដិសេធ។) នេះគឺជាអ្វីដែលមនុស្សគួរមាន នៅក្នុងលក្ខខណ្ឌនៃការអនុវត្ត និងអាកប្បកិរិយា។ តើអ្វីដែលគួរយល់បន្ទាប់ទៀត? អ្នកគួរយល់សេចក្ដីពិត ហើយសេចក្ដីលម្អិតនៅក្នុងសេចក្ដីពិត បង្កើតបានជាគោលការណ៍ និងផ្លូវនានា។ ដើម្បីចាប់យល់នូវគោលការណ៍ និងផ្លូវនៃការអនុវត្តដែលអ្នកគួរធ្វើតាម រឿងទីមួយដែលអ្នកត្រូវយល់គឺព្រះរាជបំណងរបស់ព្រះជាម្ចាស់ ហើយបន្ទាប់មកគឺសេចក្ដីពិត។ ទាំងនេះគឺជាចំណុចសំខាន់ទាំងពីរ ហើយអ្វីៗផ្សេងទៀត គឺជាខ្លឹមសារលម្អិតដែលមាននៅក្នុងចំណុចទាំងនេះ។

ប្រភេទទីមួយដែលទាក់ទងនឹងអស់អ្នកដែលបំពេញភារកិច្ចរបស់ពួកគេក្នុងការផ្សាយដំណឹងល្អ នឹងត្រូវបញ្ចប់ជាបណ្ដោះអាសន្ននៅត្រឹមនេះ។ ថ្ងៃនេះ ខ្ញុំបានបន្ថែមបន្តិចទៀតជាសេចក្ដីបន្ថែម ដើម្បីធ្វើជាការរំលឹកសម្រាប់ខ្លឹមសារសំខាន់ដែលបានពិភាក្សាកាលពីលើកមុន។ ក្នុងពេលជាមួយគ្នានេះ វាដើរតួជាការដាស់តឿន ដើម្បីឱ្យមនុស្សគ្រប់គ្នាទទួលស្គាល់ពីសារសំខាន់នៃសេចក្ដីពិតនេះ ដើម្បីឱ្យរាល់ការងារដែលអ្នកកំពុងធ្វើនៅពេលបច្ចុប្បន្ន និងរាល់ភារកិច្ចដែលអ្នកបំពេញ ត្រូវបានតម្រង់ទៅរកទិសដៅ និងគោលដៅនេះ ហើយអនុវត្តនៅលើមូលដ្ឋាននេះ ពោលគឺសុទ្ធតែទាក់ទងនឹងការផ្សាយដំណឹងល្អ។ ទោះបីជាអ្នកមិនស្ថិតនៅជួរមុខក្នុងការទាក់ទងជាមួយអ្នកដែលអាចទទួលដំណឹងល្អក៏ដោយ ក៏ភារកិច្ចទាំងអស់ដែលអ្នកកំពុងបំពេញនៅពេលបច្ចុប្បន្ន អាចនិយាយបានថាទាក់ទងនឹងការងារផ្សាយដំណឹងល្អដែរ។ នៅលើមូលដ្ឋាននេះ តើមនុស្សគ្រប់គ្នាមិនគួរតែមានការយល់ដឹងកាន់តែច្បាស់ និងកាន់តែភ្លឺស្វាងអំពីសេចក្ដីពិតដែលទាក់ទងនឹងការផ្សាយដំណឹងល្អទេឬ? (ចាស/បាទ។) តាមរយៈសេចក្ដីបន្ថែមនៅថ្ងៃនេះ តើអ្នករាល់គ្នាទទួលបានការមើលឃើញច្បាស់អំពីទម្ងន់ និងសារសំខាន់នៃភារកិច្ចក្នុងការផ្សាយដំណឹងល្អហើយឬនៅ? (ចាស/បាទ។) ដូច្នេះ តើអាកប្បកិរិយាដ៏ស័ក្តិសម និងសមស្របបំផុតដែលត្រូវមានចំពោះសេចក្ដីពិតនេះនៅពេលអនាគត គឺជាអ្វី? ការផ្សាយដំណឹងល្អ គឺជាព្រះរាជបំណងរបស់ព្រះជាម្ចាស់។ ព្រះជាម្ចាស់មានព្រះរាជបំណងបញ្ចប់យុគសម័យចាស់នេះ និងដឹកនាំមនុស្សកាន់តែច្រើនមកចំពោះព្រះភក្ត្រព្រះអង្គ ឱ្យចេញពីយុគសម័យចាស់ និងចូលទៅក្នុងយុគសម័យថ្មី។ នេះគឺជាព្រះរាជបំណងរបស់ព្រះជាម្ចាស់ ហើយវាគឺជាអ្វីដែលមនុស្សគ្រប់គ្នាគួរយល់។ មនុស្សមួយចំនួនអាចនឹងនិយាយថា៖ «ខ្ញុំយល់ហើយ ប៉ុន្តែខ្ញុំគ្មានកម្លាំងចិត្តដើម្បីផ្សាយដំណឹងល្អទេ ហើយខ្ញុំគ្មានចិត្តដើម្បីសហការឡើយ»។ តើបញ្ហានៅត្រង់ណា? (គ្មានភាព ជា មនុស្ស។) ត្រឹមត្រូវហើយ។ អ្នកទទួលស្គាល់ខ្លួនឯងថាជា ភាវៈដែលព្រះបានបង្កើត និងជាអ្នកដើរតាមព្រះជាម្ចាស់ ប៉ុន្តែនៅពេលនិយាយដល់ព្រះរាជបំណងរបស់ព្រះជាម្ចាស់ ដែលទ្រង់តែងតែដាស់តឿនមនុស្សគ្រប់គ្នា ជាព្រះរាជបំណងដ៏បន្ទាន់របស់ទ្រង់ ដែលបានពន្យល់យ៉ាងច្បាស់ដល់មនុស្សទាំងអស់ ប្រសិនបើអ្នកមិនយកចិត្តទុកដាក់ និងមិនអើពើ តើអ្នកជាមនុស្សប្រភេទណាទៅ? វាគឺជាការបង្ហាញចេញនូវការគ្មានភាពជាមនុស្ស។ អ្នកចង់គោរពព្រះជាម្ចាស់ទុកថាអស្ចារ្យ និងនិយាយថាទ្រង់គឺជាព្រះជាម្ចាស់របស់អ្នក និងជាព្រះអម្ចាស់របស់អ្នក ប៉ុន្តែនៅពេលនិយាយដល់ព្រះរាជបំណងរបស់ព្រះជាម្ចាស់ អ្នកមិនអើពើសោះឡើយ គ្មានការគិតគូរអ្វីទាល់តែសោះ។ នេះគឺជាការគ្មានភាពជាមនុស្ស ហើយមនុស្សបែបនេះគ្មានចិត្តថ្លើមឡើយ។ ប្រធានបទនេះបញ្ចប់នៅត្រឹមនេះ។

និយមន័យរបស់ពួកអ្នកដឹកនាំ និងពួកអ្នកធ្វើការ ព្រមទាំងមូលហេតុនៃការរៀបចំឱ្យមានពួកគេ

បន្ទាប់មក សូមយើងពិភាក្សាអំពីប្រភេទទីពីរ៖ គឺអស់អ្នកដែលបំពេញភារកិច្ចជាពួកអ្នកដឹកនាំ និងពួកអ្នកធ្វើការ។ ទោះបីជាមានចំនួនតិចតួចក៏ដោយ ក៏មនុស្សប្រភេទនេះដើរតួនាទីយ៉ាងសំខាន់ទាក់ទងនឹងធម្មជាតិនៃកិច្ចការរបស់ពួកគេ។ ភារកិច្ចរបស់ពួកអ្នកដឹកនាំ និងពួកអ្នកធ្វើការ ក៏ពាក់ព័ន្ធនឹងសេចក្ដីពិតជាច្រើនផងដែរ គឺថែមទាំងមានសេចក្ដីពិតច្រើនជាងការផ្សាយដំណឹងល្អទៅទៀត។ ហេតុអ្វីបានជាខ្ញុំនិយាយបែបនេះ? ភារកិច្ចទាំងនេះ មានវិសាលភាពទូលំទូលាយណាស់។ ទិដ្ឋភាពមួយនៃភារកិច្ចទាំងនេះ គឺការផ្សាយកិច្ចការដំណឹងល្អទៅខាងក្រៅ ហើយទិដ្ឋភាពមួយទៀត គឺការស្រោចស្រព និងការផ្គត់ផ្គង់រាស្ដ្ររើសតាំងរបស់ព្រះជាម្ចាស់នៅខាងក្នុង ការគ្រប់គ្រងជីវិតពួកជំនុំឱ្យបានល្អ ព្រមទាំងការចាត់ចែងកិច្ចការពួកជំនុំ និងការដោះស្រាយបញ្ហាគ្រប់ប្រភេទ។ ពោលគឺ ពួកអ្នកដឹកនាំ និងពួកអ្នកធ្វើការត្រូវតែយល់ពីសេចក្ដីពិតឱ្យបានកាន់តែច្រើន ហើយមានការទាមទារកាន់តែតឹងរ៉ឹងចំពោះពួកគេទាក់ទងនឹងគោលការណ៍នៃការអនុវត្តមួយចំនួន ហើយទំនាក់ទំនងរបស់ពួកគេជាមួយព្រះជាម្ចាស់ ត្រូវតែជិតស្និទ្ធជាងមុន។ ការធ្វើជាអ្នកដឹកនាំ ឬអ្នកធ្វើការ ពាក់ព័ន្ធនឹងការអនុវត្ត និងការចូលទៅក្នុងទិដ្ឋភាពផ្សេងៗនៃសេចក្ដីពិត ផ្លូវដែលមនុស្សដើរ ព្រមទាំងទិដ្ឋភាពជាច្រើនផ្សេងទៀត។ បើប្រៀបធៀបទៅនឹងការបំពេញភារកិច្ចផ្សាយដំណឹងល្អ ការធ្វើជាអ្នកដឹកនាំ ឬអ្នកធ្វើការ គឺមានទំនាក់ទំនងកាន់តែជិតស្និទ្ធទៅនឹងការចូលទៅក្នុងជីវិត ហើយក៏តម្រូវឱ្យសម្រេចបាននូវការផ្លាស់ប្ដូរនិស្ស័យផងដែរ។ នេះមានន័យថា សេចក្ដីពិតផ្សេងៗដែលទាក់ទងនឹងរបៀបធ្វើកិច្ចការរបស់ពួកអ្នកដឹកនាំឱ្យបានល្អ គឺមានចំនួនកាន់តែច្រើន និងវិសាលភាពធំជាងមុន។ ប៉ុន្តែ មិនថាមានចំនួនច្រើនប៉ុនណាក៏ដោយ ក៏សេចក្ដីពិតទាំងនោះនៅតែស្ថិតនៅក្រោមប្រធានបទសំខាន់ៗមួយចំនួនដដែល ដូច្នេះ សូមយើងពិនិត្យមើលចំណុចទាំងនោះម្ដងមួយៗ មួយចំណុចម្ដងៗ ហើយអ្នករាល់គ្នានឹងយល់ពីចំណុចទាំងនោះជាបណ្ដើរៗមិនខាន។ សូមយើងចាប់ផ្ដើមដោយនិយាយអំពីនិយមន័យរបស់ពួកអ្នកដឹកនាំ និងពួកអ្នកធ្វើការ។ ហេតុអ្វីបានជាចាំបាច់ត្រូវកំណត់និយមន័យរបស់ពួកគេ? ការកំណត់និយមន័យ គឺស្មើនឹងការកំណត់តួនាទីរបស់អ្វីមួយ ពោលគឺវាប្រាប់មនុស្សអំពីធម្មជាតិ និងវិសាលភាពនៃទំនួលខុសត្រូវនៃភារកិច្ចទាំងនេះ ក៏ដូចជាឈ្មោះរបស់ពួកគេផងដែរ និយាយម្យ៉ាងទៀត ថាតើត្រូវហៅពួកគេថាយ៉ាងដូចម្ដេច។ តាមរយៈការកំណត់និយមន័យភារកិច្ចទាំងនេះឱ្យបានត្រឹមត្រូវ មនុស្សអាចទទួលបានភាពច្បាស់លាស់នៅក្នុងគំនិតទាក់ទងនឹងឋានៈដែលមនុស្សប្រភេទនេះមាននៅក្នុងព្រះហឫទ័យរបស់ព្រះជាម្ចាស់ អ្វីដែលទ្រង់ទាមទារពីពួកគេ និងសេចក្ដីតម្រូវអ្វីខ្លះដែលទ្រង់មានចំពោះការបំពេញភារកិច្ចទាំងនេះរបស់ពួកគេ ផ្លូវដែលពួកគេគួរដើរ និងគោលការណ៍ដែលពួកគេគួរអនុវត្ត។ មិនថាពួកគេនៅក្មេង ឬចាស់ មានឋានៈខ្ពង់ខ្ពស់ និងថ្លៃថ្នូរ ឬមានឋានៈតូចទាបយ៉ាងណាក៏ដោយ ហើយមិនថាពួកគេមានប្រវត្តិបែបណាក៏ដោយ ទោះក្នុងកាលៈទេសៈណាក៏ដោយ ព្រះជាម្ចាស់មានស្ដង់ដាតម្រូវជាចាំបាច់សម្រាប់មនុស្សប្រភេទនេះ។ និយាយម្យ៉ាងទៀត មានសេចក្ដីពិតដែលមនុស្សដែលបំពេញភារកិច្ចប្រភេទនេះត្រូវតែយល់ មានគោលការណ៍សេចក្ដីពិតដែលពួកគេគួរតែក្ដាប់ឱ្យបានជាប់ និងអនុវត្ត ហើយមានផ្លូវជាក់លាក់មួយដែលពួកគេគួរតែដើរតាម។ ដូច្នេះ តើអស់អ្នកដែលត្រូវបានជ្រើសរើសចេញពីចំណោមអ្នកដើរតាមព្រះជាម្ចាស់ ដើម្បីដឹកនាំ និងធ្វើការ ជាទូទៅត្រូវបានកំណត់និយមន័យយ៉ាងដូចម្ដេច? តើនិយមន័យដ៏ច្បាស់លាស់គឺជាអ្វី? តើមនុស្សជឿថានិយមន័យនោះគឺជាអ្វី? ហើយតើមនុស្សប្រភេទនេះមានឋានៈអ្វីឱ្យប្រាកដនៅក្នុងចិត្តរបស់អ្នកដទៃ? តើនេះមិនទាក់ទងនឹងការកំណត់អត្តសញ្ញាណ និងឋានៈរបស់មនុស្សប្រភេទនេះទេឬអី? តើអ្នកដទៃចាត់ទុកមនុស្សមួយក្រុមនេះនៅក្នុងចិត្តរបស់ពួកគេយ៉ាងដូចម្ដេច? តើក្នុងនាមជាសាវ័កឬ? ទេ។ តើក្នុងនាមជាសិស្សឬ? ក៏មិនមែនក្នុងនាមជាសិស្សដែរ។ តើមាននរណាម្នាក់ហៅពួកគេថាជាអ្នកគង្វាលដែរឬទេ? (មាន)។ តើ «អ្នកគង្វាល» ជាឈ្មោះដ៏ស័ក្តិសមដែរឬទេ? (មិនស័ក្តិសមទេ)។ ហេតុអ្វីបានជាមិនស័ក្តិសម? (វាជាតួនាទីខុស)។ តើមនុស្សមានសមត្ថភាពទទួលយកតួនាទីជាអ្នកគង្វាលដែរទេ? (ទេ)។ ដោយសារពួកគេមិនមែនជាសាវ័ក ឬជាសិស្ស ហើយឈ្មោះជា «អ្នកគង្វាល» ក៏មិនស័ក្តិសមដែរ តើឈ្មោះអ្វីឱ្យប្រាកដដែលស័ក្តិសមបំផុតសម្រាប់មនុស្សដែលបំពេញភារកិច្ចទាំងនេះ? តើពាក្យអ្វីដែលស័ក្តិសមជាង? (អ្នកយាម)។ តើ «អ្នកយាម» ស័ក្តិសមដែរទេ? ខ្ញុំមើលមិនឃើញមានភាពខុសគ្នាណាមួយរវាងឈ្មោះនេះ និងឈ្មោះជា «អ្នកគង្វាល» ឡើយ។ វាគឺជាឈ្មោះដែលស្ដាប់ទៅអស្ចារ្យណាស់ ប៉ុន្តែកិច្ចការដែលមនុស្សទាំងនេះធ្វើ គឺតូចតាចណាស់។ គ្មានឈ្មោះណាមួយក្នុងចំណោមឈ្មោះទាំងនេះស័ក្តិសមឡើយ។ ដូច្នេះ ដោយផ្អែកលើធម្មជាតិនៃភារកិច្ចដែលមនុស្សទាំងនេះបំពេញ តើឈ្មោះ និងនិយមន័យអ្វីដែលស័ក្តិសមជាង? តើគោលការណ៍សម្រាប់ការកំណត់និយមន័យមនុស្សប្រភេទនេះគឺជាអ្វី? និយមន័យត្រូវតែស៊ីសង្វាក់នឹងធម្មជាតិនៃកិច្ចការរបស់ពួកគេ ព្រមទាំងអត្តសញ្ញាណ និងឋានៈរបស់ពួកគេផងដែរ ហើយវាត្រូវតែសមល្មម និងមិនសម្បើមពេកឡើយ។ ប្រសិនបើយើងកំណត់និយមន័យមនុស្សទាំងនេះថាជា «សាវ័ក» តើវានឹងសម្បើមពេកដែរទេឬ? (មែនហើយ)។ ចុះចំណែក «អ្នកយាម» វិញ? (នោះរឹតតែធំពេកទៅទៀត)។ តើអ្នកមានសមត្ថភាពយាមកាមមនុស្សដែរទេ? ប្រសិនបើគ្មានទេ នោះអ្នកមិនមែនជាអ្នកយាមឡើយ។ ចុះចំណែក «អ្នកគង្វាល» វិញ? តើ «អ្នកគង្វាល» សំដៅលើអ្វី? (មនុស្សដែលមើលថែហ្វូងចៀម។) វាសំដៅលើមនុស្សដែលមើលថែ និងយាមកាមហ្វូងចៀម។ តាមពិត ឈ្មោះនេះស័ក្តិសមនឹងក្រុមនេះណាស់ ដោយគ្រាន់តែផ្អែកលើធម្មជាតិនៃកិច្ចការរបស់ពួកគេប៉ុណ្ណោះ។ ទោះជាយ៉ាងណាក៏ដោយ បើគិតពីអ្វីដែលមនុស្សសព្វថ្ងៃអាចទទួលបន្ទុកបាន អ្វីដែលពួកគេអាចសម្រេចបាន និងនិស្ស័យពុករលួយរបស់ពួកគេ តើឈ្មោះជា «អ្នកគង្វាល» ស័ក្តិសមដែរទេ? (ទេ)។ វាសម្បើមពេកបន្តិចហើយ។ ពួកគេគ្មានសមត្ថភាពធ្វើរឿងនេះទេ ហើយវាក៏មិនស៊ីសង្វាក់នឹងធម្មជាតិ ឬវិសាលភាពនៃកិច្ចការដែលមនុស្សធ្វើក្នុងពេលសព្វថ្ងៃនេះដែរ។ ជាក់ស្ដែង ឈ្មោះនេះមិនស័ក្តិសមនឹងពួកគេឡើយ។ ចុះបើដូច្នេះ តើវិធីដែលស័ក្តិសមបំផុតក្នុងការកំណត់និយមន័យមនុស្សប្រភេទនេះគឺជាអ្វី? (ជាពួកអ្នកដឹកនាំ និងពួកអ្នកធ្វើការ។) ឃ្លានេះគឺស័ក្តិសមគួរសម។

តើអ្វីទៅជាមូលហេតុនៃការលេចឡើងនូវប្រភេទមនុស្សដែលជាពួកអ្នកដឹកនាំ និងពួកអ្នកធ្វើការ? តើពួកគេលេចឡើងដោយរបៀបណា? បើនិយាយក្នុងកម្រិតធំ យើងត្រូវការពួកគេសម្រាប់កិច្ចការរបស់ព្រះជាម្ចាស់ បើនិយាយក្នុងកម្រិតតូច យើងត្រូវការពួកគេសម្រាប់កិច្ចការរបស់ពួកជំនុំ ដោយរាស្ដ្ររើសតាំងរបស់ព្រះជាម្ចាស់ត្រូវការពួកគេ។ មិនថាពួកគេមានអត្តសញ្ញាណ ឬឋានៈអ្វីនោះទេ ហើយមិនថាពួកគេដើរតួនាទីអ្វីក៏ដោយ ពួកគេគឺស្មើនឹងសមាជិកធម្មតានៃរាស្ដ្ររើសតាំងរបស់ព្រះជាម្ចាស់ដែរ អត្តសញ្ញាណ និងឋានៈរបស់ពួកគេនៅចំពោះព្រះជាម្ចាស់ គឺដូចគ្នា។ ទោះបីជាពាក្យ «ពួកអ្នកដឹកនាំ និងពួកអ្នកធ្វើការ» មាននៅក្នុងពួកជំនុំក៏ដោយ ហើយទោះបីជាបុគ្គលទាំងនេះគឺជា «ពួកអ្នកដឹកនាំ» និង «ពួកអ្នកធ្វើការ» ដែលបំពេញភារកិច្ចខុសពីបងប្អូនប្រុសស្រីរបស់ពួកគេក៏ដោយ ក៏ឈ្មោះរបស់ពួកគេជា «ភាវៈដែលព្រះបានបង្កើត» នៅចំពោះព្រះជាម្ចាស់នៅតែដូចគ្នាដដែល អត្តសញ្ញាណនេះនឹងមិនផ្លាស់ប្ដូរឡើយ។ ភាពខុសគ្នារវាងអ្នកដឹកនាំនិងអ្នកធ្វើការ និងសមាជិកធម្មតានៃរាស្ត្ររើសតាំងរបស់ព្រះជាម្ចាស់ គឺត្រឹមជាលក្ខណៈពិសេសមួយនៅក្នុងភារកិច្ចដែលពួកគេបំពេញប៉ុណ្ណោះ។ លក្ខណៈពិសេសនេះ សំខាន់បំផុតគឺបង្ហាញនៅក្នុងតួនាទីដឹកនាំរបស់ពួកគេ។ ឧទាហរណ៍ មិនថាក្រុមជំនុំមួយមានមនុស្សច្រើនប៉ុនណានោះទេ អ្នកដឹកនាំគឺជាក្បាលម៉ាស៊ីន។ ដូច្នេះ តើអ្នកដឹកនាំដើរតួនាទីអ្វីខ្លះក្នុងចំណោមសមាជិក? ពួកគេដឹកនាំរាស្រ្តរើសតាំងរបស់ព្រះជាម្ចាស់ទាំងអស់នៅក្នុងក្រុមជំនុំ។ ដូច្នេះ តើពួកគេមានឥទ្ធិពលបែបណានៅក្នុងក្រុមជំនុំទាំងមូល? ប្រសិនបើអ្នកដឹកនាំដើរផ្លូវខុស អ្នកទាំងនោះនៅក្នុងពួកជំនុំ ក៏នឹងដើរតាមពួកគេទៅតាមផ្លូវខុសដែរ ដែលនេះនឹងជះឥទ្ធិពលយ៉ាងខ្លាំងដល់រាស្រ្ដរើសតាំងរបស់ព្រះជាម្ចាស់នៅក្នុងពួកជំនុំ។ យកលោកប៉ុល មកធ្វើជាឧទាហរណ៍ចុះ។ គាត់បានដឹកនាំពួកជំនុំជាច្រើនដែលគាត់បានបង្កើតឡើង ទាំងបានដឹកនាំរាស្ត្ររើសតាំងរបស់ព្រះជាម្ចាស់ផង។ ពេលប៉ុលដើរខុសផ្លូវ ពួកជំនុំ និងរាស្ត្ររើសតាំងរបស់ព្រះជាម្ចាស់ដែលគាត់បានដឹកនាំនោះ ក៏ដើរខុសផ្លូវដែរ។ ដូច្នេះ នៅពេលដែលពួកអ្នកដឹកនាំដើរតាមផ្លូវខុសរបស់ខ្លួន ពួកគេមិនមែនជាមនុស្សតែម្នាក់ដែលទទួលផលប៉ះពាល់នោះទេ ពួកជំនុំ និងរាស្ត្ររើសតាំងរបស់ព្រះជាម្ចាស់ដែលពួកគេបានដឹកនាំនោះ ក៏រងផលប៉ះពាល់ផងដែរ។ ប្រសិនបើអ្នកដឹកនាំគឺជាបុគ្គលត្រឹមត្រូវ ជាបុគ្គលដែលកំពុងដើរនៅលើផ្លូវត្រឹមត្រូវ ហើយដេញតាម និងអនុវត្តតាមសេចក្តីពិត នោះមនុស្សដែលពួកគេដឹកនាំ នឹងហូបនិងផឹកព្រះបន្ទូលរបស់ព្រះជាម្ចាស់បានជាធម្មតា ហើយដេញតាមសេចក្តីពិតបានជាធម្មតា ហើយក្នុងពេលជាមួយគ្នានោះដែរ បទពិសោធជីវិត និងវឌ្ឍនភាពរបស់អ្នកដឹកនាំ នឹងអាចឱ្យអ្នកដទៃមើលឃើញបាន ហើយក៏នឹងមានឥទ្ធិពលលើអ្នកដទៃផងដែរ។ ដូច្នេះ តើអ្វីទៅជាផ្លូវត្រឹមត្រូវដែលអ្នកដឹកនាំគួរដើរ? គឺផ្លូវដែលអាចដឹកនាំអ្នកដទៃឱ្យមានការយល់ដឹងអំពីសេចក្តីពិត និងការចូលទៅក្នុងសេចក្តីពិត ហើយដឹកនាំអ្នកដទៃនៅចំពោះព្រះជាម្ចាស់។ តើអ្វីទៅជាផ្លូវមិនត្រឹមត្រូវ? គឺជាផ្លូវដែលដេញតាមឋានៈ កេរ្តិ៍ឈ្មោះ និងលាភសក្ការៈ បង្អួតខ្លួនឯងជារឿយៗ ធ្វើបន្ទាល់ដើម្បីខ្លួនឯង និងមិនដែលធ្វើបន្ទាល់ថ្វាយព្រះជាម្ចាស់ឡើយ។ តើចំណុចនេះមានឥទ្ធិពលអ្វីខ្លះលើរាស្ត្ររើសតាំងរបស់ព្រះជាម្ចាស់? (វានាំពួកគេមកចំពោះខ្លួនឯង)។ ពួកគេនឹងដើរផ្លូវខុសឃ្លាតឆ្ងាយពីព្រះជាម្ចាស់ ហើយធ្លាក់នៅក្រោមការត្រួតត្រារបស់អ្នកដឹកនាំរូបនេះ។ ប្រសិនបើអ្នកដឹកនាំមនុស្សឱ្យចូលមកចំពោះអ្នក នោះអ្នកកំពុងតែដឹកនាំពួកគេឱ្យចូលមកចំពោះមនុស្សដ៏ពុករលួយ ហើយអ្នកកំពុងតែដឹកនាំពួកគេឱ្យចូលមកចំពោះសាតាំង មិនមែនចំពោះព្រះជាម្ចាស់ឡើយ។ មានតែការដឹកនាំមនុស្សឱ្យចូលមកចំពោះសេចក្តីពិតប៉ុណ្ណោះ ទើបជាការដឹកនាំពួកគេចូលមកចំពោះព្រះជាម្ចាស់។ មិនថាអ្នកដឹកនាំ និងអ្នកធ្វើការដើរលើផ្លូវត្រូវ ឬផ្លូវខុសឡើយ ពួកគេសុទ្ធតែជះឥទ្ធិពលដោយផ្ទាល់លើរាស្ត្ររើសតាំងរបស់ព្រះជាម្ចាស់។ នៅពេលដែលពួកគេមិនទាន់យល់ពីសេចក្តីពិតនៅឡើយ រាស្ត្ររើសតាំងរបស់ព្រះជាម្ចាស់ភាគច្រើន ដើរតាមទាំងងងឹតងងុល។ អ្នកដឹកនាំអាចជាមនុស្សល្អ ហើយពួកគេនឹងដើរតាមអ្នកដឹកនាំនោះ។ អ្នកដឹកនាំអាចជាមនុស្សអាក្រក់ ហើយពួកគេក៏នឹងដើរតាមអ្នកដឹកនាំនោះដែរ។ ពួកគេមិនបែងចែងខុសត្រូវនោះទេ។ គេដឹកនាំទៅណា ក៏ចេះតែដើរតាមទៅ មិនខ្វល់ថាអ្នកដឹកនាំនោះជានរណាឡើយ។ ដូច្នេះហើយ ការដែលពួកជំនុំជ្រើសរើសមនុស្សល្អធ្វើជាអ្នកដឹកនាំរបស់ពួកគេ គឺពិតជាសំខាន់ណាស់។ ផ្លូវដែលមនុស្សម្នាក់ៗដែលជឿព្រះជាម្ចាស់ដើរ ជាប់ទាក់ទងដោយផ្ទាល់ទៅនឹងផ្លូវដែលពួកអ្នកដឹកនាំរបស់ពួកគេដើរ ហើយក៏ទទួលរងឥទ្ធិពលពីពួកអ្នកដឹកនាំ និងពួកអ្នកធ្វើការទាំងនោះក្នុងកម្រិតផ្សេងៗគ្នាដែរ។ សូមយើងចាប់ផ្ដើមប្រកបតាមខ្សែគំនិតទាំងពីរនេះ អំពីសេចក្ដីពិតផ្សេងៗដែលពាក់ព័ន្ធនឹងភារកិច្ចរបស់ពួកអ្នកដឹកនាំ និងពួកអ្នកធ្វើការ ម្ខាងគឺផ្លូវដ៏ត្រឹមត្រូវ និងម្ខាងទៀតគឺផ្លូវដែលមិនត្រឹមត្រូវ។ តើមួយណាក្នុងចំណោមផ្លូវទាំងពីរនេះ ដែលយើងគួរប្រកបជាមុន? (ផ្លូវដែលមិនត្រឹមត្រូវ)។ ហេតុអ្វីបានជាអ្នកជ្រើសរើសផ្លូវនេះ? តើការពិភាក្សាអំពីផ្លូវដ៏ត្រឹមត្រូវជាមុន ឬផ្លូវដែលមិនត្រឹមត្រូវជាមុន មួយណាល្អជាង? (ផ្លូវដែលមិនត្រឹមត្រូវ)។ តាមពិត ទាំងពីរគឺត្រឹមត្រូវ ប៉ុន្តែថាតើយើងពិភាក្សាមួយណាមុន វានឹងមានឥទ្ធិពលខុសគ្នា។ ប្រសិនបើយើងចាប់ផ្ដើមដោយការពិភាក្សាអំពីផ្លូវដែលមិនត្រឹមត្រូវ មនុស្សអាចរកឃើញបន្ថែមអំពីផ្លូវដ៏ត្រឹមត្រូវនៅក្នុងផ្លូវដែលមិនត្រឹមត្រូវនោះ ហើយក៏អាចរកឃើញរឿងអវិជ្ជមាន ឬចំណេះដឹងជាច្រើន ដែលពួកគេអាចប្រើដើម្បីដាស់តឿនខ្លួនឯងបាន។ ពួកគេអាចទាញយករឿងវិជ្ជមានចេញពីចំណុចនេះ ហើយប្រសិនបើយើងបន្តពិភាក្សាអំពីផ្លូវដ៏ត្រឹមត្រូវ នោះមនុស្សនឹងអាចយល់ពីអ្វីដែលវិជ្ជមានក្នុងកម្រិតកាន់តែស៊ីជម្រៅ និងកាន់តែឆាប់រហ័ស។ ជាមូលដ្ឋាន វិធីសាស្រ្តនេះគឺអាចអនុវត្តបាន ហើយវាមានប្រយោជន៍ដល់មនុស្ស។ ហេតុដូច្នេះហើយ សូមយើងចាប់ផ្ដើមដោយការពិភាក្សាអំពីផ្លូវដែលមិនត្រឹមត្រូវ។

បច្ចេកទេសដែលពួកទទឹងនឹងព្រះគ្រីស្ទប្រើដើម្បីគ្រប់គ្រងមនុស្ស

នៅពេលដែលមនុស្សម្នាក់ត្រូវបានជ្រើសរើសជាអ្នកដឹកនាំ ឬអ្នកធ្វើការ ហើយបានចាប់ផ្ដើមបំពេញភារកិច្ចរបស់ខ្លួន តើពួកគេគួរតែបង្ហាញឫកពាជាក់លាក់ណាមួយដែរទេ? អ្នកខ្លះសួរថា៖ «ឫកពាបែបណាទៅ? តើពួកគេគួរជិះលើពពក ឬបញ្ជាខ្យល់ និងភ្លៀងឬ?» ទាំងពីរនេះគឺមិនត្រឹមត្រូវឡើយ។ ទោះបីជាពួកគេមិនគួរជិះលើពពក ឬបញ្ជាខ្យល់ និងភ្លៀង ហើយពួកគេច្បាស់ជាមិនគួរប្រកាសអួតអាងប្រាប់គេឯងក៏ដោយ តែដោយសារពួកគេគឺជាមនុស្សដែលត្រូវបានធ្វើឱ្យពុករលួយដែលមាននិស្ស័យពុករលួយ និងសារជាតិរបស់សាតាំង ក៏នៅពេលបែបនេះ មនុស្សគ្រប់រូបពិតជាមានអារម្មណ៍ថាមានកម្លាំងដ៏ខ្លាំងក្លានៅជ្រៅក្នុងចិត្តរបស់ពួកគេមែន។ ពួកគេសុទ្ធតែមានមហិច្ឆតាខ្ពស់ត្រដែត ហើយមានអារម្មណ៍ចង់ជោគជ័យក្នុងអាជីពរបស់ខ្លួន ចង់បង្អួតសមត្ថភាពរបស់ខ្លួន ចង់ធ្វើឱ្យមានការចាប់អារម្មណ៍ខ្លាំង និងចង់ខិតខំប្រឹងប្រែងឱ្យអស់ពីសមត្ថភាព។ សម្រាប់ពេលនេះ ចូរយើងកុំទាន់អាលពិភាក្សាថា តើកម្លាំងជំរុញចិត្តបែបនេះត្រឹមត្រូវ ឬខុសឱ្យសោះ។ នៅពេលដែលនរណាម្នាក់ត្រូវបានជ្រើសរើសជាអ្នកដឹកនាំ ឬអ្នកធ្វើការ ពួកគេលាក់ទុកនូវអារម្មណ៍ស្មុគស្មាញយ៉ាងខ្លាំងនៅជ្រៅក្នុងចិត្តរបស់ពួកគេ។ តើខ្ញុំចង់មានន័យយ៉ាងណាចំពោះពាក្យថា ស្មុគស្មាញ? អ្នកខ្លះជឿថា វាមិនងាយស្រួលទាល់តែសោះក្នុងការត្រូវបានជ្រើសរើសជាអ្នកដឹកនាំ ហើយទោះបីជាពួកគេមិនប្រាកដថាពួកគេអាចធ្វើកិច្ចការបានល្អ ឬអត់ ហើយមិនដឹងថាផ្លូវអនាគតរបស់ខ្លួននឹងទៅជាយ៉ាងណាក៏ដោយ ក៏ធម្មជាតិពីកំណើតរបស់ពួកគេគឺបែបនេះឯង ដែលពួកគេត្រេកអរយ៉ាងខ្លាំងចំពោះឱកាសនេះ ហើយសប្បាយចិត្តយ៉ាងខ្លាំងក្នុងការទទួលយកទំនួលខុសត្រូវដ៏មានកិត្តិយស និងបន្ទុកដ៏ធ្ងន់នេះ។ ម្យ៉ាងទៀត នៅក្នុងជម្រៅចិត្ត ពួកគេមានអារម្មណ៍ពេញចិត្តនឹងខ្លួនឯងបន្តិចបន្តួច និងមានអារម្មណ៍ថាខ្លួនមានសំណាង។ តើពួកគេមានអារម្មណ៍ថាមានសំណាងអំពីរឿងអ្វី? ពួកគេជឿថា៖ «ខ្ញុំត្រូវបានជ្រើសរើសចេញពីចំណោមមនុស្សរាប់សិបនាក់ផ្សេងទៀត ខ្ញុំច្បាស់ជាអស្ចារ្យ និងមានសមត្ថភាពណាស់ហើយ។ ខ្ញុំច្បាស់ជាល្អជាងមនុស្សសាមញ្ញ ហើយមានការយល់ដឹងល្អជាង និងមានការយល់ដឹងខាងវិញ្ញាណច្រើនជាងមនុស្សភាគច្រើនមិនខាន។ ខ្ញុំបានជឿលើព្រះអស់រយៈពេលជាច្រើនឆ្នាំមកហើយ ហើយខ្ញុំបានលះបង់ និងខិតខំប្រឹងប្រែងយ៉ាងច្រើន។ ការពិតបញ្ជាក់ថា ខ្ញុំមានលក្ខណៈសម្បត្តិគ្រប់គ្រាន់ក្នុងការដឹកនាំនៅក្នុងពួកជំនុំ ដោយណែនាំមនុស្សឱ្យចូលទៅក្នុងព្រះបន្ទូលរបស់ព្រះ និងយល់ពីសេចក្ដីពិត។ មានមនុស្សជាច្រើនដែលឆ្លាតជាង មានការអប់រំប្រសើរជាង និងពូកែនិយាយស្ដីជាងខ្ញុំ ចុះហេតុអ្វីបានជាខ្ញុំត្រូវបានជ្រើសរើសជំនួសពួកគេទៅវិញ? វាបង្ហាញថា ខ្ញុំមានសមត្ថភាព និងមានភាពជាមនុស្សល្អ។ នេះគឺជាព្រះគុណរបស់ព្រះ»។ នេះគឺជាការគិតក្នុងចិត្តរបស់ពួកគេ។ ពាក្យថា «ព្រះគុណរបស់ព្រះ» ត្រូវបានបន្ថែមនៅចុងបញ្ចប់ ប៉ុន្តែតាមពិតទៅ គំនិតពិត និងការយល់ដឹងពិតរបស់ពួកគេ គឺស្ថិតនៅផ្នែកដំបូងនៃការគិតរបស់ពួកគេ។ ពួកគេគិតថា៖ «ទោះបីជាខ្ញុំមិនបានប្រកួតប្រជែង ឬដណ្ដើមយកតំណែងនេះក៏ដោយ ក៏ខ្ញុំនៅតែត្រូវបានជ្រើសរើសដដែល។ ចុះតើខ្ញុំគួរធ្វើអ្វីឥឡូវនេះ? ខ្ញុំមិនអាចធ្វើឱ្យអ្នករាល់គ្នាខកចិត្តឡើយ ខ្ញុំត្រូវតែខិតខំប្រឹងប្រែងឱ្យអស់ពីសមត្ថភាព!» ហើយតើពួកគេខិតខំប្រឹងប្រែងឱ្យអស់ពីសមត្ថភាពយ៉ាងដូចម្តេច? នៅថ្ងៃដំបូងដែលពួកគេចាប់ផ្ដើមធ្វើកិច្ចការ ពួកគេហៅអ្នកមើលការខុសត្រូវក្រុមនីមួយៗមកជួបជុំគ្នា ហើយពួកគេមានឫកពា និងថាមពលជាក់លាក់មួយ។ តើជាថាមពលប្រភេទណា? ពួកគេធ្វើសកម្មភាពយ៉ាងរហ័ស និងដាច់ស្រេច ហើយនិយាយម៉ាត់ណាម៉ាត់ហ្នឹង ដោយខ្នះខ្នែងចង់ចាប់ផ្ដើមការងារឱ្យបានល្អគួរឱ្យចាប់អារម្មណ៍។ ជាដំបូង ពួកគេព្យាយាមបង្ហាញឱ្យអ្នកគ្រប់គ្នាឃើញថា ពួកគេមានសមត្ថភាពប៉ុនណា បន្ទាប់មក ពួកគេព្យាយាមធ្វើឱ្យមនុស្សញែកដឹង និងបោះបង់ចោលអ្នកដឹកនាំមុនរបស់ពួកគេ។ ពួកគេនិយាយថា៖ «ថ្ងៃនេះ ជាបឋម ចូរយើងចំណាយពេលខ្លះដើម្បីវែកញែកអំពីអ្នកដឹកនាំមុនរបស់ខ្ញុំ ឧទាហរណ៍ របៀបដែលគាត់បានដាក់កំហិតលើមនុស្ស តើទិដ្ឋភាពណានៃកិច្ចការដែលគាត់មានចំណុចខ្វះខាត ឬធ្វេសប្រហែស និងអ្វីៗផ្សេងទៀត ដែលយើងអាចប្រកបគ្នាអំពីរឿងទាំងអស់នេះបាន។ នៅពេលដែលយើងបានប្រកបគ្នារួចរាល់ ហើយអ្នករាល់គ្នាមានការញែកដឹងយ៉ាងច្បាស់លាស់អំពីអ្នកដឹកនាំមុន អាចបោះបង់គាត់ចោល លែងត្រូវបានដាក់កំហិតដោយគាត់ទៀត ហើយលែងអាឡោះអាល័យគាត់ទៀត នោះអ្នករាល់គ្នាអាចត្រូវបានចាត់ទុកថាជាអ្នកដែលមានការយល់ដឹង ព្រមទាំងមានភាពស្មោះត្រង់ និងចុះចូលចំពោះព្រះហើយ។ នៅក្នុងការជួបជុំថ្ងៃនេះ យើងនឹងចាប់ផ្ដើមដោយការរិះគន់អ្នកដឹកនាំក្លែងក្លាយ និងបុគ្គលទទឹងនឹងព្រះគ្រីស្ទមុននោះ។ ចូរយើងលាតត្រដាងគាត់»។ ជាការឆ្លើយតប មនុស្សគ្រប់គ្នានិយាយថា ពួកគេបានប្រកបគ្នាអំពីរឿងនេះរួចហើយ ហើយបានញែកដឹងថា អ្នកដឹកនាំមុននោះគឺជាអ្នកដឹកនាំក្លែងក្លាយ និងជាបុគ្គលទទឹងនឹងព្រះគ្រីស្ទ ដូច្នេះគ្មានអ្វីដែលពួកគេត្រូវលាតត្រដាងទៀតឡើយ។ ប៉ុន្តែ ពួកអ្នកដឹកនាំថ្មីទាំងនេះមិនយល់ព្រមទេ ហើយពួកគេចាប់ផ្ដើមហៅឈ្មោះមនុស្សម្នាក់ៗចេញមក និងឱ្យពួកគេធ្វើការប្រកបគ្នា។ ការប្រកបគ្នារបស់មនុស្សមួយចំនួនមិនត្រូវចិត្តពួកគេឡើយ ដូច្នេះពួកគេសុំឱ្យបងប្អូនប្រុសស្រីម្នាក់ដែលស្និទ្ធស្នាលបំផុតជាមួយអ្នកដឹកនាំមុននោះ ឱ្យលាតត្រដាង និងវែកញែកអំពីគាត់ ប៉ុន្តែបន្ទាប់ពីបានឮការប្រកបគ្នានេះហើយ ពួកអ្នកដឹកនាំថ្មីទាំងនេះគិតថា៖ «បុគ្គលនេះមិនមានការញែកដឹងអំពីអ្នកដឹកនាំមុនរបស់ខ្ញុំទេ ហើយពួកគេក៏មិនបានបោះបង់គាត់ចោលដែរ។ មើលទៅហាក់ដូចជាគាត់នៅតែមានកន្លែងមួយនៅក្នុងចិត្តរបស់បុគ្គលនេះអ៊ីចឹង។ វាមិនអាចបែបនេះបានទេ ថ្ងៃនេះ ខ្ញុំត្រូវតែគិតរកវិធីមួយដើម្បីលាតត្រដាងអ្នកដឹកនាំមុនរបស់ខ្ញុំឱ្យបានទាំងស្រុង»។ បន្ទាប់ពីនោះមក ពួកគេហៅនរណាម្នាក់ដែលមានទំនាក់ទំនងអាក្រក់បំផុតជាមួយអ្នកដឹកនាំមុន ឱ្យក្រោកឈរឡើង និងលាតត្រដាងគាត់។ នៅពេលដែលបុគ្គលនោះបានលាតត្រដាងអ្នកដឹកនាំមុនរួចហើយ ពួកគេមានអារម្មណ៍ពេញចិត្ត ហើយគិតថាបុគ្គលនេះស័ក្តិសមនឹងទទួលបានការបណ្ដុះបណ្ដាល។ ហើយតើពួកគេចង់បណ្ដុះបណ្ដាលអ្វី? ពួកគេចង់បណ្ដុះបណ្ដាលអ្នកសមគំនិតម្នាក់ ដើម្បីបង្កើតបក្សពួកផ្ទាល់ខ្លួនរបស់ពួកគេ។ នេះជារបៀបដែលការជួបជុំលើកដំបូងប្រព្រឹត្តទៅ។ ហើយតើពួកគេអាចសម្រេចគោលដៅរបស់ពួកគេបានដែរឬទេ បន្ទាប់ពីការជួបជុំនេះ? មិនបានទាំងស្រុង ឬលឿនយ៉ាងនេះទេ។ តើពួកគេកំពុងរៀបចំផែនការលាក់កំបាំងអ្វីនៅក្នុងចិត្តរបស់ពួកគេ? «គ្មានអ្វី ពិបាកស្វែងយល់ជាងចិត្តមនុស្សឡើយ ហើយក៏គ្មានអ្វីពិសពុលជាងនេះដែរ។ ខ្ញុំត្រូវតែរកឱ្យឃើញច្បាស់ថា តើមនុស្សម្នាក់ៗគិតយ៉ាងណាអំពីអ្នកដឹកនាំមុនរបស់ខ្ញុំ ហើយខ្ញុំត្រូវតែដឹងឱ្យច្បាស់ថា តើពួកគេគិតយ៉ាងណាអំពីខ្ញុំ តើពួកគេដឹងអំពីអតីតកាលរបស់ខ្ញុំដែរទេ ហើយតើពួកគេដឹងពីរឿងរ៉ាវលម្អិតអំពីខ្ញុំដែរទេ ហើយទីបំផុត ខ្ញុំត្រូវបង្ហាញពួកគេទាំងអស់គ្នាថា ខ្ញុំមិនមែនជាមនុស្សដែលអាចមើលងាយបានឡើយ។ ប៉ុន្តែ ខ្ញុំត្រូវតែជ្រើសរើសវិធីសាស្រ្ត និងយុទ្ធសាស្រ្តរបស់ខ្ញុំដោយប្រុងប្រយ័ត្ន។ ខ្ញុំមិនអាចលាតត្រដាងពីចេតនារបស់ខ្ញុំបានទេ ខ្ញុំត្រូវតែលាក់បាំងវា»។ ហើយតើគំនិត វិធីសាស្រ្តនៃការធ្វើកិច្ចការ និងហេតុផលជំរុញទាំងអស់នេះមកពីណា? គឺមកពីធម្មជាតិបែបសាតាំងរបស់ពួកគេ។ តើអ្នករាល់គ្នាមានការបង្ហាញចេញបែបនេះដែរទេ? នៅថ្ងៃដែលអ្នករាល់គ្នាត្រូវបានជ្រើសរើសជាពួកអ្នកដឹកនាំ ឬពួកអ្នកធ្វើការ អ្នករាល់គ្នាប្រហែលជាបានចាប់ផ្ដើមដោយដាស់តឿនខ្លួនឯងកុំឱ្យដើរផ្លូវខុស កុំឱ្យដើរតាមផ្លូវរបស់ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ។ អ្នករាល់គ្នាប្រហែលជាបានប្រាប់ខ្លួនឯងថា អ្នករាល់គ្នាត្រូវតែលះបង់ឋានៈចោល ហើយមិនត្រូវធ្វើកិច្ចការដើម្បីតែកេរ្តិ៍ឈ្មោះ លាភសក្ការៈ ឬឋានៈផ្ទាល់ខ្លួនឡើយ ឬត្រូវបានដឹកនាំដោយបំណងប្រាថ្នាខណៈពេលធ្វើកិច្ចការឡើយ តែផ្ទុយទៅវិញ ត្រូវខិតខំប្រឹងប្រែងបំពេញភារកិច្ចរបស់អ្នករាល់គ្នា និងមានភាពស្មោះត្រង់ចំពោះព្រះជាម្ចាស់។ ក៏ប៉ុន្តែ កាលវេលាកន្លងផុតទៅ មានអ្នកដែលមិនអាចទប់ចិត្តខ្លួនឯងបាន ហើយភ្លាមៗនៅពេលដែលពួកគេនិយាយ ឬធ្វើសកម្មភាព គោលដៅរបស់ពួកគេក៏លេចចេញយ៉ាងច្បាស់ គឺពួកគេព្យាយាមពង្រឹងឋានៈផ្ទាល់ខ្លួនរបស់ពួកគេ និងទាក់ទាញចិត្តមនុស្សភ្លាមៗតែម្ដង។ ភ្លាមៗនៅពេលដែលមាននរណាម្នាក់បញ្ចេញឱ្យឃើញតម្រុយសូម្បីតែបន្តិចបន្តួចនៃការមិនពេញចិត្ត ឬការប្រឆាំង វាធ្វើឱ្យពួកគេទើសទាល់យ៉ាងខ្លាំង ហើយទោះបីជាពួកគេប្រហែលជាមិនផាត់ចោល ឬវាយប្រហារបុគ្គលនោះដោយចំហក៏ដោយ ក៏នៅក្នុងជម្រៅចិត្ត ពួកគេមានអារម្មណ៍សោះអង្គើយនឹងបុគ្គលនោះយ៉ាងខ្លាំងដែរ។ តើពួកគេបង្ហាញចេញនូវអារម្មណ៍សោះអង្គើយនេះយ៉ាងដូចម្តេច? (ពួកគេមិនអើពើនឹងបុគ្គលនោះទេ)។ ការមិនអើពើនឹងបុគ្គលនោះគឺជាការបង្ហាញចេញដោយស្ងៀមស្ងាត់ ដូច្នេះតើការសោះអង្គើយនេះពាក់ព័ន្ធនឹងសកម្មភាពជាក់លាក់អ្វីខ្លះ? ឧទាហរណ៍ ពួកគេឱ្យមនុស្សដែលពួកគេចូលចិត្តអង្គុយបែរមុខមករកពួកគេនៅពេលជួបជុំ ហើយពួកគេរកហេតុផលដើម្បីឱ្យមនុស្សដែលពួកគេមិនចូលចិត្តអង្គុយនៅកៀនៗ។ តើនេះជាការវាយប្រហារដែរឬទេ? (មែនហើយ)។ នេះគឺជាការចាប់ផ្ដើមនៃការវាយប្រហាររបស់ពួកគេ។ ពួកគេកំពុងធ្វើសកម្មភាព តើមែនទេ? (មែនហើយ)។ សកម្មភាពគឺធ្ងន់ធ្ងរ និងអាក្រក់ជាងពាក្យសម្ដី ឬការគិតទៅទៀត។ ហេតុអ្វីបានជាវាអាក្រក់ជាង? ការគិតអ្វីមួយ ប៉ុន្តែមិនធ្វើសកម្មភាពតាមការគិតនោះ គឺវាកើតចេញពីគំនិត និងការគិតរបស់មនុស្សម្នាក់ប៉ុណ្ណោះ។ ប៉ុន្តែ ពេលដែលមានសកម្មភាពភ្លាម វាក្លាយជាការពិត។ នៅពេលដែលវាក្លាយជាឥរិយាបថ វាមិនមែនគ្រាន់តែជានិស្ស័យពុករលួយរបស់សាតាំងប៉ុណ្ណោះទេ ប៉ុន្តែវាគឺជាអំពើអាក្រក់។ បន្ទាប់ពីមនុស្សត្រូវបានជ្រើសរើសជាពួកអ្នកដឹកនាំ ពួកគេនាំយកសេចក្តីប៉ងប្រាថ្នា មហិច្ឆតា និង សេចក្កីប្រាថ្នាផ្ទាល់ខ្លួនរបស់ពួកគេ ចូលទៅក្នុងកិច្ចការដែលពួកគេធ្វើ និងភារកិច្ចដែលពួកគេបំពេញ។ ប៉ុន្តែ តើអ្វីទៅជាការ បង្ហាញចេញរួមមួយ ដែលមនុស្សទាំងអស់ដែលមាននិស្ស័យពុករលួយរបស់សាតាំងមាន? តើពួកគេទាំងអស់គ្នាមានចំណុចអ្វីដូចគ្នា? គឺពួកគេព្យាយាមចាប់យកអំណាច និងពង្រឹងឋានៈផ្ទាល់ខ្លួនរបស់ពួកគេ។ តើពួកគេព្យាយាមចាប់យកអំណាចដោយមធ្យោបាយអ្វីខ្លះ? ជាបឋម ពួកគេសង្កេតមើលនៅក្នុងក្រុម ថាតើនរណាខ្លះដែលកំពុងព្យាយាមផ្គាប់ផ្គុន និងចង់ចូលទៅជិតពួកគេ។ បន្ទាប់មក ពួកគេក៏ចូលទៅជិតមនុស្សទាំងនោះយ៉ាងសកម្ម ហើយមិនថាតាមរយៈការបញ្ជោរ ឬតាមរយៈការផ្ដល់ជាប្រយោជន៍តូចតាចនោះទេ ពួកគេបង្កើតទំនាក់ទំនងលាក់កំបាំង និងយកចិត្តមនុស្សទាំងនោះ ដើម្បីឱ្យមនុស្សទាំងនេះ ដែលមានចំណូលចិត្ត ផលប្រយោជន៍ និងមហិច្ឆតាព្រៃផ្សៃ ឬមានធម្មជាតិដូចគ្នាជាមួយពួកគេ ក្លាយជាអ្នកដើរតាមដ៏ងប់ងល់របស់ពួកគេ ហើយចូលដៃជាមួយពួកគេ។ ហើយតើពួកគេមានគោលដៅអ្វី ក្នុងការធ្វើឱ្យមនុស្សទាំងនេះចូលដៃជាមួយពួកគេ? គឺដើម្បីពង្រឹងឋានៈរបស់ពួកគេ និងពង្រីកវិសាលភាពនៃបក្សពួករបស់ពួកគេ។ នៅពេលដែលពួកគេទទួលបានអំណាច វាមិនមែនគ្រាន់តែជារឿងដែលពួកគេមានសិទ្ធិសម្រេចចុងក្រោយ ហើយចប់ត្រឹមហ្នឹងនោះទេ ពោលគឺពួកគេក៏ចង់ឱ្យមានមនុស្សកាន់តែច្រើនដើរតាមពួកគេ គាំទ្រពួកគេ និងនិយាយជំនួសពួកគេផងដែរ ដើម្បីថា សូម្បីតែនៅពេលដែលពួកគេនិយាយអ្វីខុស ធ្វើរឿងអាក្រក់ ឬវាយប្រហារ និងដាក់កំហិតលើមនុស្សក៏ដោយ ក៏នឹងនៅតែមានអ្នកដែលធ្វើតាមអ្វីដែលពួកគេនិយាយ និងយល់ស្របជាមួយពួកគេដែរ។ នេះគឺជាគោលដៅរបស់ពួកគេ។ បន្ទាប់មក ប្រសិនបើខាងលើរកឃើញបញ្ហារបស់ពួកគេ ហើយដកហូតតំណែងពួកគេនៅថ្ងៃណាមួយ នោះនឹងនៅតែមានមនុស្សដែលខិតខំអស់ពីសមត្ថភាពដើម្បីនិយាយជំនួសពួកគេ ដែលចេញមុខការពារពួកគេ និងព្យាយាមការពារកេរ្តិ៍ឈ្មោះរបស់ពួកគេ។ ហើយតើពួកគេកំពុងប្រើវិធីសាស្រ្តអ្វីសម្រាប់សកម្មភាពទាំងនេះរបស់ពួកគេ ដើម្បីសម្រេចបានលទ្ធផលបែបនេះ? គឺការទាក់ទាញចិត្តមនុស្ស។ ពួកគេប្រើវិធីសាស្រ្តទាក់ទាញចិត្តមនុស្ស ដើម្បីពង្រឹងឋានៈរបស់ពួកគេ និងពង្រីកវិសាលភាពនៃបក្សពួករបស់ពួកគេ។ នេះគឺជាវិធីសាស្រ្តមួយ ដែលពួកទទឹងនឹងព្រះគ្រីស្ទប្រើដើម្បីដណ្ដើមអំណាច។

នៅពេលនិយាយដល់ល្បិចកលដែលពួកទទឹងនឹងព្រះគ្រីស្ទប្រើដើម្បីពង្រឹងឋានៈរបស់ពួកគេ ល្បិចកលទីមួយគឺការទាក់ទាញចិត្តមនុស្ស ហើយទីពីរគឺការវាយប្រហារ និងការផាត់ចោលអ្នកដែលមានគំនិតផ្ទុយពីខ្លួន។ ការទាក់ទាញចិត្តមនុស្ស មានន័យថា ពួកគេប្រើវិធីសាស្រ្តទាក់ទាញមនុស្ស ទៅលើអ្នកណាដែលយកចិត្តពួកគេ ដែលចូលទៅជិតពួកគេ ដែលទុកចិត្តពួកគេ និងអ្នកដែលដើរតាមពួកគេ មិនថាពួកគេត្រូវ ឬខុសក៏ដោយ។ ការវាយប្រហារ និងការផាត់ចោលអ្នកដែលមានគំនិតផ្ទុយពីខ្លួន មានន័យថា ពួកគេចាត់ទុកអស់អ្នកដែលយល់ពីសេចក្ដីពិត ហើយជាលទ្ធផល អាចញែកដឹងពួកគេ មិនព្រមដើរតាមពួកគេ និងនៅឆ្ងាយពីពួកគេ ថាជាសត្រូវ។ ពួកគេចាត់ទុកមនុស្សទាំងនេះដូចជាបន្លាក្នុងភ្នែក និងជាឆ្អឹងទទឹងករបស់ពួកគេ ហើយល្បិចកលដែលពួកគេប្រើទៅលើមនុស្សទាំងនេះ គឺការវាយប្រហារ និងការផាត់ពួកគេចោល។ ឧទាហរណ៍ ឧបមាថាអ្នកទទឹងនឹងព្រះគ្រីស្ទម្នាក់កត់សម្គាល់ឃើញថា រាល់ពេលដែលគាត់ប្រកបគ្នា មនុស្សមានភាពក្លៀវក្លាខ្លាំងណាស់ ដោយអ្នកខ្លះកត់ត្រា ឬថតសំឡេងគាត់ទុកក្នុងម៉ាស៊ីនថតសំឡេង។ មានតែបងស្រីវ័យក្មេងម្នាក់ប៉ុណ្ណោះ ដែលមិនដែលកត់ត្រា ឬនិយាយស្ដីអ្វីសោះ។ ដូច្នេះ គាត់គិតក្នុងចិត្តថា៖ «តើនាងមានបញ្ហាជាមួយខ្ញុំឬ? ឬមួយនាងគិតថា ខ្ញុំប្រកបគ្នាមិនបានល្អ? លើសពីនេះទៅទៀត រាល់ពេលដែលខ្ញុំមកដល់ អ្នកដទៃស្វាគមន៍ខ្ញុំ និងងក់ក្បាលដាក់ខ្ញុំយ៉ាងរាក់ទាក់ ចាក់ទឹកឱ្យខ្ញុំ និងរៀបចំកន្លែងអង្គុយឱ្យខ្ញុំ ប៉ុន្តែនាងមិនដែលប្រព្រឹត្តចំពោះខ្ញុំបែបនេះឡើយ។ មើលទៅហាក់ដូចជានាងមិនព្រមចុះចូលនឹងខ្ញុំទេ ខ្ញុំត្រូវតែគិតរកវិធី និងរកឱកាសដើម្បីបង្រៀនមេរៀនដល់នាង! តើខ្ញុំគួររកឱកាសបែបណាទៅ? ខ្ញុំនឹងចាត់ចែងឱ្យនាងទៅចាត់ការរឿងអ្វីមួយ ដែលនាងច្បាស់ជាធ្វើមិនបានល្អមិនខាន នោះវានឹងផ្ដល់ហេតុផលឱ្យខ្ញុំដើម្បីស្ដីបន្ទោសនាងបាន។ នេះគឺជាឱកាសដ៏ល្អបំផុតរបស់ខ្ញុំ ដើម្បីធ្វើឱ្យនាងចុះចូលនឹងខ្ញុំ»។ បន្ទាប់មក គាត់ក៏ចាត់ចែងឱ្យបងស្រីនេះទៅធ្វើកិច្ចការនៅកន្លែងដែលមានគ្រោះថ្នាក់។ គាត់គិតថា៖ «ខ្ញុំនឹងឱ្យនាងទៅផ្សាយដំណឹងល្អដល់គ្រូគង្វាលសាសនាចាស់ម្នាក់ ដែលមានចរិតព្រាននារីបន្តិច និងមិនទទួលយកសេចក្ដីពិត។ ចាំមើលថាតើនាងអាចធ្វើឱ្យគាត់ប្រែចិត្តបានឬអត់។ តើនាងនឹងមានលេសអ្វីសម្រាប់ខ្លួនឯង ប្រសិនបើនាងធ្វើមិនបាននោះ? ប្រសិនបើនាងមិនចុះចូលនឹងខ្ញុំទេ ខ្ញុំនឹងដេញនាងចេញ!» បន្ទាប់មក គាត់ក៏បន្តនិយាយទៅកាន់នាងថា៖ «ឥឡូវនេះ បងប្អូនប្រុសស្រីផ្សេងទៀតភាគច្រើន វាយតម្លៃអ្នកខ្ពស់ណាស់។ អ្នកបានជឿលើព្រះអស់រយៈពេលជាច្រើនឆ្នាំមកហើយ ហើយអ្នកយល់ពីសេចក្ដីពិតជាច្រើន។ មានគ្រូគង្វាលសាសនាម្នាក់ដែលស្គាល់ព្រះគម្ពីរច្បាស់ ហើយអ្នកគឺជាអ្នកដែលស័ក្តិសមបំផុតក្នុងការទៅផ្សាយដំណឹងល្អដល់គាត់»។ នៅពេលដែលនាងជួបជាមួយគ្រូគង្វាល គ្រូគង្វាលឃើញថានាងនៅក្មេង និងមានរូបសម្រស់ស្រស់ស្អាត ក៏ចាប់អារម្មណ៍លើនាង ហើយគាត់ថែមទាំងលូកលាន់នាងទៀតផង។ បន្ទាប់ពីនាងត្រឡប់មកវិញ នាងនិយាយថានាងមិនចង់ត្រឡប់ទៅទីនោះម្ដងទៀតទេ ហើយអ្នកទទឹងនឹងព្រះគ្រីស្ទក៏ឆ្លើយតបវិញថា៖ «ពួកជំនុំបានចាត់តាំងអ្នកឱ្យទៅផ្សាយដំណឹងល្អដល់គាត់។ នេះគឺជាភារកិច្ចរបស់អ្នក អ្នកត្រូវតែទៅ!» ពេលឮដូច្នេះ នាងគ្មានជម្រើសអ្វីក្រៅពីស្ដាប់បង្គាប់ឡើយ ហើយជាលទ្ធផល នាងយំរាល់ពេលដែលនាងត្រឡប់មកពីជួបគាត់ម្ដងៗ។ អ្នកដឹកនាំនេះមានសមត្ថភាពធ្វើរឿងបែបនេះ ដើម្បីវាយប្រហារ និងសងសឹកអ្នកដទៃ។ តើមនុស្សប្រភេទនេះជាមនុស្សបែបណា? គឺជាមនុស្សអាក្រក់។ ប្រសិនបើគាត់ជាស្ត្រី តើគាត់នឹងទៅក្នុងស្ថានភាពបែបនេះដែរទេ? (អត់ទេ)។ ច្បាស់ណាស់ថាមិនទៅទេ។ គាត់នឹងគេចវេះពីរឿងនេះជាងនរណាៗទាំងអស់។ គាត់មើលថាតើនរណាដែលធ្វើឱ្យគាត់មិនពេញចិត្ត នរណាដែលងាយនឹងធ្វើបាប នរណាដែលមិនចុះចូលនឹងគាត់ និងមិនយកចិត្តគាត់ រួចហើយក៏រកឱកាសដើម្បីរៀបចំផែនការប្រឆាំងនឹងមនុស្សទាំងនេះ និងសងសឹកពួកគេ។ ប្រាប់ខ្ញុំមកមើល៍ នៅពេលដែលនរណាម្នាក់មានចេតនាអាក្រក់ និងទុច្ចរិត តើពួកគេមិនមានសមត្ថភាពធ្វើរឿងអាក្រក់គ្រប់បែបយ៉ាងទេឬអី? ហើយតើចេតនាអាក្រក់ និងទុច្ចរិតទាំងនេះកើតឡើងដោយរបៀបណា? មូលហេតុចម្បងមួយគឺថា សារជាតិធម្មជាតិរបស់ពួកគេអាក្រក់ និងមានគំនិតព្យាបាទខ្លាំងពេក ហើយមូលហេតុមួយទៀតគឺថា ពួកគេមិនមានចិត្តដែលកោតខ្លាចព្រះជាម្ចាស់ឡើយ។ នៅពេលដែលមនុស្សមិនមានចិត្តដែលកោតខ្លាចព្រះជាម្ចាស់ នោះគ្មានអ្វីដែលពួកគេមិនហ៊ានធ្វើឡើយ ពួកគេមិនត្រឹមតែធ្វើបាបអ្នកដទៃប៉ុណ្ណោះទេ ពួកគេថែមទាំងអាចធ្វើរឿងដូចជាការជំនុំជម្រះ និងការក្បត់ព្រះជាម្ចាស់ទៀតផង ការធ្វើបាបមនុស្សគឺជារឿងងាយស្រួលដូចបកចេកសម្រាប់ពួកគេ។ ពួកគេនឹងមិនគិតថាវាជារឿងធំដុំឡើយ មិនថាពួកគេធ្វើបាបអ្នកដទៃខ្លាំងប៉ុនណាក៏ដោយ ពួកគេគ្មានក្ដីអាណិតអាសូរចំពោះអ្នកដទៃឡើយ ហើយមានគំនិតព្យាបាទយ៉ាងខ្លាំងនៅក្នុងចិត្តរបស់ពួកគេ។ ហើយតើពួកទទឹងនឹងព្រះគ្រីស្ទនេះមានគោលដៅអ្វី នៅពេលដែលពួកគេរុញច្រានបងស្រីវ័យក្មេងនេះទៅក្នុងភ្នក់ភ្លើង? ពួកគេមិនបានធ្វើបែបនេះដើម្បីផ្សាយដំណឹងល្អ និងទទួលបានមនុស្សឡើយ គឺគ្រាន់តែដើម្បីធ្វើបាបនាងប៉ុណ្ណោះ។ តើពួកគេធ្វើបាបមនុស្សប្រភេទណា? ប្រសិនបើជាមនុស្សដែលយល់ស្របតាមពួកគេ និងស្ដាប់បង្គាប់គាត់ តើពួកគេនឹងធ្វើបាបអ្នកនោះដែរទេ? ទេ ពួកគេនឹងមិនធ្វើបាបឡើយ។ ដូច្នេះ ហេតុអ្វីបានជាបងស្រីនោះត្រូវរងការប្រព្រឹត្តបែបនេះ? (ពីព្រោះនាងមិនបានចុះចូលនឹងពួកគេ)។ ដោយសារតែនាងមិនបានចុះចូលនឹងពួកគេ មិនបានយកចិត្តពួកគេ មិនធ្វើតាមអ្វីដែលពួកគេនិយាយ ឬមិនចាត់ទុកពួកគេថាសំខាន់ ហើយបែរជាមើលងាយពួកគេទៅវិញ ទើបនាងត្រូវបានគេប្រព្រឹត្តបែបនេះ ហើយជាលទ្ធផលត្រូវបានគេធ្វើបាប។ នៅពេលដែលពួកទទឹងនឹងព្រះគ្រីស្ទធ្វើបាបមនុស្សតាមរបៀបនេះ តើអ្នកដែលមានកម្ពស់តិចតួច និងមិនយល់ពីសេចក្ដីពិត ជាទូទៅនឹងមានប្រតិកម្មយ៉ាងដូចម្ដេច? ពួកគេនឹងគិតក្នុងចិត្តថា៖ «មន្ដ្រីរដ្ឋការមិនអាចបញ្ជាមនុស្សនៅជុំវិញបានដូចអ្នកស្រុកនៅទីនោះឡើយ។ ឥឡូវនេះ យើងស្ថិតនៅក្រោមការគ្រប់គ្រងរបស់បុគ្គលនេះ ដូច្នេះយើងគួរតែធ្វើតាមអ្វីដែលពួកគេនិយាយ ហើយទៅកន្លែងណាដែលពួកគេប្រាប់ឱ្យយើងទៅ។ ទោះបីជាអ្នកដទៃប្រព្រឹត្តចំពោះពួកគេយ៉ាងណាក៏ដោយ យើងក៏គួរប្រព្រឹត្តចំពោះពួកគេយ៉ាងនោះដែរ។ យើងត្រូវតែចុះសម្រុងជាមួយក្រុម។ យើងគួរតែយកចិត្តពួកគេ តាមរបៀបដូចគ្នាដែលអ្នកដទៃធ្វើ ហើយយើងគួរតែធ្វើវាឱ្យបានល្អជាង និងយកចិត្តទុកដាក់ជាងអ្នកដទៃ។ មានតែពេលនោះទេ ទើបយើងអាចជៀសវាងកុំឱ្យអ្នកដឹកនាំនេះមករករឿងយើងបាន។ អ្នកដឹកនាំនេះមិនងាយនឹងបម្រើទេ យើងមិនគួរទាស់ទទឹងនឹងពួកគេឡើយ!» ហើយតើនេះមិនមែនជាលទ្ធផលដែលអ្នកទទឹងនឹងព្រះគ្រីស្ទចង់ឃើញទេឬអី? (មែនហើយ)។ ត្រង់ចំណុចនេះ ពួកគេបានសម្រេចគោលដៅរបស់ពួកគេហើយ។ តើនេះមិនដូចគ្នាទៅនឹងល្បិចកលដែលសាតាំងប្រើដើម្បីធ្វើបាបមនុស្សទេឬអី? (ដូចគ្នា)។ តើនេះបង្ហាញពីអ្វី? គឺបង្ហាញថាសកម្មភាពរបស់ពួកគេតំណាងឱ្យសាតាំង។ ពួកគេបានក្លាយជាឧបករណ៍ និងជាតំណាងរបស់សាតាំង ពួកគេធ្វើសកម្មភាពក្នុងនាមវា។ តើការបំពេញភារកិច្ចតាមរបៀបនោះ គឺជាការបំពេញភារកិច្ចពិតប្រាកដដែរទេ? តើវាជាការបម្រើព្រះជាម្ចាស់ដែរទេ? (ទេ)។ ពួកអ្នកដឹកនាំបែបនេះ មិនស័ក្តិសមនឹងត្រូវបានហៅថាជាពួកអ្នកដឹកនាំឡើយ ពួកគេគឺជាមនុស្សអាក្រក់ និងជាពួកសាតាំង។

នៅពេលដែលពួកទទឹងនឹងព្រះគ្រីស្ទក្លាយជាពួកអ្នកដឹកនាំភ្លាម រឿងដំបូងដែលពួកគេធ្វើគឺ ព្យាយាមអូសទាញយកចិត្តមនុស្ស ដើម្បីឱ្យមនុស្សជឿលើពួកគេ ទុកចិត្តពួកគេ និងគាំទ្រពួកគេ។ នៅពេលដែលឋានៈរបស់ពួកគេរឹងមាំហើយ ពួកគេចាប់ផ្ដើមប្រែជាមិនប្រក្រតី។ ដើម្បីការពារឋានៈ និងអំណាចរបស់ខ្លួន ពួកគេចាប់ផ្ដើមវាយប្រហារ និងផាត់អ្នកជំទាស់ចេញ។ ចំពោះអ្នកជំទាស់ ជាពិសេសចំពោះមនុស្សដែលដេញតាមសេចក្ដីពិត ពួកគេនឹងព្យាយាមធ្វើគ្រប់យ៉ាង ដោយប្រើវិធីសាស្រ្តជាប់លាប់ ច្បាស់លាស់ និងមិនបង្អង់ដៃ ដើម្បីគាបសង្កត់ និងវាយប្រហារពួកគេ ព្រមទាំងធ្វើបាបពួកគេ។ លុះត្រាតែពួកគេបានផ្ដួលរំលំ និងបង្ខូចកេរ្តិ៍ឈ្មោះអ្នកណាដែលគំរាមកំហែងដល់ឋានៈរបស់ពួកគេ ទើបពួកគេមានអារម្មណ៍ស្ងប់ចិត្ត។ ពួកទទឹងនឹងព្រះគ្រីស្ទគ្រប់រូបសុទ្ធតែបែបនេះឯង។ តើពួកគេមានគោលបំណងអ្វី ក្នុងការប្រើប្រាស់ល្បិចកលរាប់មិនអស់ទាំងនេះ ដើម្បីអូសទាញយកចិត្ត និងគាបសង្កត់មនុស្ស? គោលដៅរបស់ពួកគេគឺដើម្បីទទួលបានអំណាច ដើម្បីពង្រឹងឋានៈរបស់ខ្លួន និងដើម្បីបំភាន់ ព្រមទាំងត្រួតត្រាមនុស្ស។ តើចេតនា និងបំណងជំរុញចិត្តរបស់ពួកគេតំណាងឱ្យអ្វី? ពួកគេប្រាថ្នាចង់បង្កើតនគរឯករាជ្យផ្ទាល់ខ្លួនរបស់ពួកគេ ពួកគេចង់ឈរប្រឆាំងទាស់នឹងព្រះជាម្ចាស់។ សារជាតិបែបនេះគឺកាន់តែធ្ងន់ធ្ងរជាងនិស្ស័យពុករលួយទៅទៀត៖ មហិច្ឆតាដ៏ព្រៃផ្សៃ និងឧបាយកលក្បត់របស់សាតាំង ត្រូវបានលាតត្រដាងទាំងស្រុង។ នេះមិនមែនគ្រាន់តែជាបញ្ហានៃការបញ្ចេញឱ្យឃើញនូវនិស្ស័យពុករលួយប៉ុណ្ណោះទេ។ ឧទាហរណ៍ នៅពេលដែលមនុស្សមានភាពក្រអឺតក្រទម និងរាប់ខ្លួនឯងជាសុចរិតបន្តិចបន្តួច ឬជួនកាលមានភាពបោកបញ្ឆោត និងភូតកុហកបន្តិចបន្តួច ទាំងនេះគ្រាន់តែជាការបញ្ចេញឱ្យឃើញនូវនិស្ស័យពុករលួយប៉ុណ្ណោះ។ ផ្ទុយទៅវិញ អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺដើម្បីអូសទាញយកចិត្តមនុស្ស ដើម្បីវាយប្រហារ និងផាត់អ្នកជំទាស់ចេញ ដើម្បីពង្រឹងឋានៈរបស់ខ្លួន ដើម្បីដណ្ដើមអំណាច និងដើម្បីត្រួតត្រាមនុស្ស។ តើអំពើទាំងនេះមានធម្មជាតិបែបណា? តើពួកគេកំពុងអនុវត្តសេចក្ដីពិតឬ? តើពួកគេកំពុងដឹកនាំរាស្ដ្ររើសតាំងរបស់ព្រះជាម្ចាស់ឱ្យចូលទៅក្នុងព្រះបន្ទូលរបស់ព្រះជាម្ចាស់ និងចូលមកចំពោះព្រះជាម្ចាស់ឬ? (ទេ)។ ចុះតើពួកគេកំពុងធ្វើអ្វី? ពួកគេកំពុងប្រជែងជាមួយព្រះជាម្ចាស់ដើម្បីដណ្ដើមរាស្ដ្ររើសតាំងរបស់ទ្រង់ កំពុងប្រជែងយកចិត្តមនុស្ស និងព្យាយាមបង្កើតនគរឯករាជ្យផ្ទាល់ខ្លួនរបស់ពួកគេ។ តើនរណាគួរតែមានកន្លែងនៅក្នុងចិត្តរបស់មនុស្ស? ព្រះជាម្ចាស់គួរតែមានកន្លែងនៅទីនោះ។ ប៉ុន្តែ អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺផ្ទុយស្រឡះពីរឿងនេះតែម្ដង។ ពួកគេមិនអនុញ្ញាតឱ្យព្រះជាម្ចាស់ ឬសេចក្ដីពិតមានកន្លែងនៅក្នុងចិត្តរបស់មនុស្សឡើយ ផ្ទុយទៅវិញ ពួកគេចង់ឱ្យមនុស្ស ឱ្យខ្លួនពួកគេផ្ទាល់ដែលជាអ្នកដឹកនាំ និងឱ្យសាតាំង មានកន្លែងនៅក្នុងចិត្តរបស់មនុស្សទៅវិញ។ ភ្លាមៗនៅពេលដែលពួកគេរកឃើញថា ពួកគេគ្មានកន្លែងនៅក្នុងចិត្តរបស់នរណាម្នាក់ ថាបុគ្គលនេះមិនចាត់ទុកពួកគេជាអ្នកដឹកនាំទេ ពួកគេមានការមិនពេញចិត្តយ៉ាងខ្លាំង ហើយប្រហែលជានឹងព្យាយាមគាបសង្កត់ និងធ្វើបាបបុគ្គលនោះមិនខាន។ អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ និងនិយាយ គឺវិលជុំវិញឋានៈ និងកេរ្តិ៍ឈ្មោះរបស់ពួកគេ ហើយមានគោលបំណងធ្វើឱ្យមនុស្សវាយតម្លៃពួកគេខ្ពស់ ធ្វើឱ្យមនុស្សចំណែន និងថ្វាយបង្គំពួកគេ ថែមទាំងធ្វើឱ្យមនុស្សខ្លាចពួកគេទៀតផង។ ពួកគេចង់ធ្វើឱ្យរាស្ដ្ររើសតាំងរបស់ព្រះជាម្ចាស់ប្រព្រឹត្តចំពោះពួកគេដូចជាព្រះជាម្ចាស់ ដោយគិតថា៖ «មិនថាខ្ញុំនៅក្នុងពួកជំនុំណាក៏ដោយ មនុស្សត្រូវតែស្ដាប់ខ្ញុំ ពួកគេត្រូវតែធ្វើតាមការចង្អុលបង្ហាញរបស់ខ្ញុំ។ មិនថាអ្នកណារាយការណ៍ពីបញ្ហាអ្វីទៅខាងលើទេ វាត្រូវតែឆ្លងកាត់ខ្ញុំសិន ពួកគេត្រូវបានអនុញ្ញាតឱ្យរាយការណ៍មកតែខ្ញុំប៉ុណ្ណោះ ហើយមិនអាចរាយការណ៍ដោយផ្ទាល់ទៅខាងលើឡើយ។ ប្រសិនបើនរណាម្នាក់និយាយថា «ទេ» មកកាន់ខ្ញុំ ខ្ញុំនឹងដាក់ទោសពួកគេ ដើម្បីឱ្យគ្រប់គ្នាដែលឃើញខ្ញុំ មានអារម្មណ៍ភ័យខ្លាច តក់ស្លុត និងញាប់ញ័រនៅក្នុងចិត្ត។ លើសពីនេះទៅទៀត ប្រសិនបើខ្ញុំចេញបញ្ជា ឬអះអាងពីរឿងអ្វីមួយ មិនត្រូវមាននរណាម្នាក់ហ៊ានជំទាស់ឡើយ ទោះខ្ញុំនិយាយអ្វីក៏ដោយ មនុស្សត្រូវតែធ្វើតាម។ ពួកគេត្រូវតែស្ដាប់ខ្ញុំដាច់ខាត ពួកគេត្រូវតែគោរពតាមខ្ញុំក្នុងគ្រប់កិច្ចការទាំងអស់ ហើយខ្ញុំត្រូវតែជាអ្នកសម្រេចកិច្ចការនៅទីនោះ»។ នេះហើយគឺជាសំនៀងដែលពួកទទឹងនឹងព្រះគ្រីស្ទនិយាយ នេះគឺជាសំឡេងរបស់ពួកទទឹងនឹងព្រះគ្រីស្ទ នេះជារបៀបដែលពួកទទឹងនឹងព្រះគ្រីស្ទព្យាយាមធ្វើជាចៅហ្វាយនាយលើពួកជំនុំ។ ប្រសិនបើរាស្ដ្ររើសតាំងរបស់ព្រះជាម្ចាស់ធ្វើតាមអ្វីដែលពួកគេនិយាយ និងគោរពតាមពួកគេ តើពួកជំនុំបែបនេះមិនក្លាយជានគររបស់ពួកទទឹងនឹងព្រះគ្រីស្ទទេឬអី? ពួកគេនិយាយថា៖ «ការរៀបចំកិច្ចការដែលចេញដោយខាងលើ ត្រូវតែពិនិត្យសម្រេចដោយខ្ញុំសិន ខ្ញុំត្រូវតែទទួលខុសត្រូវចំពោះអ្នករាល់គ្នា ខ្ញុំត្រូវតែជាអ្នកវិភាគខុសនិងត្រូវ លទ្ធផលត្រូវតែសម្រេចដោយរូបខ្ញុំ។ អ្នករាល់គ្នាមានកម្ពស់មិនទាន់គ្រប់គ្រាន់ទេ ហើយអ្នករាល់គ្នាក៏មិនមានលក្ខណៈសម្បត្តិគ្រប់គ្រាន់ដែរ។ ខ្ញុំគឺជាអ្នកដឹកនាំពួកជំនុំ ហើយអ្វីៗទាំងអស់គឺស្រេចតែខ្ញុំ»។ តើមនុស្សដែលនិយាយរឿងទាំងនេះ មិនមែនកំពុងតែអួតអាងខ្លាំងពេកទេឬអី? ពួកគេពិតជាក្រអឺតក្រទមខ្លាំងណាស់ រហូតដល់គ្មានវិចារណញ្ញាណសោះ! តើពួកគេមិនមែនកំពុងព្យាយាមបង្កើតនគរឯករាជ្យផ្ទាល់ខ្លួនរបស់ពួកគេទេឬអី? តើមនុស្សប្រភេទណាដែលងាយនឹងព្យាយាមបង្កើតនគរផ្ទាល់ខ្លួនរបស់ពួកគេ? តើពួកគេមិនមែនជាពួកទទឹងនឹងព្រះគ្រីស្ទពិតប្រាកដទេឬអី? តើមិនមែនអ្វីគ្រប់យ៉ាងដែលពួកទទឹងនឹងព្រះគ្រីស្ទនិយាយ និងធ្វើ គឺដើម្បីការពារឋានៈផ្ទាល់ខ្លួនរបស់ពួកគេទេឬអី? តើពួកគេមិនមែនកំពុងព្យាយាមបំភាន់ និងត្រួតត្រាមនុស្សទេឬអី? ហេតុអ្វីបានជាពួកគេត្រូវបានគេហៅថា ពួកទទឹងនឹងព្រះគ្រីស្ទ? តើពាក្យ «ទទឹង» មានន័យដូចម្ដេច? វាមានន័យថា ការប្រឆាំង និងការស្អប់ខ្ពើម។ វាមានន័យថា ភាពប្រទូសរ៉ាយចំពោះព្រះគ្រីស្ទ ភាពប្រទូសរ៉ាយចំពោះសេចក្ដីពិត និងភាពប្រទូសរ៉ាយចំពោះព្រះជាម្ចាស់។ តើ «ភាពប្រទូសរ៉ាយ» មានន័យដូចម្ដេច? វាមានន័យថា ការឈរនៅភាគីម្ខាងទៀត ការប្រព្រឹត្តចំពោះអ្នកដូចជាសត្រូវ ហាក់ដូចជាបុគ្គលនោះពោរពេញទៅដោយការស្អប់ខ្ពើមដ៏ធំធេង និងជ្រាលជ្រៅ វាមានន័យថា ការប្រឆាំងទាស់នឹងអ្នកទាំងស្រុង។ នេះគឺជាផ្នត់គំនិតដែលពួកទទឹងនឹងព្រះគ្រីស្ទប្រព្រឹត្តចំពោះព្រះជាម្ចាស់។ តើមនុស្សបែបនេះដែលស្អប់ព្រះជាម្ចាស់ មានអាកប្បកិរិយាយ៉ាងណាចំពោះសេចក្ដីពិត? តើពួកគេអាចស្រឡាញ់សេចក្ដីពិតបានដែរទេ? តើពួកគេអាចទទួលយកសេចក្ដីពិតបានដែរទេ? ច្បាស់ណាស់ថាមិនអាចទេ។ ហេតុដូច្នេះហើយ មនុស្សដែលឈរប្រឆាំងទាស់នឹងព្រះជាម្ចាស់ គឺជាមនុស្សដែលស្អប់សេចក្ដីពិត។ ចំណុចចម្បងបំផុតដែលត្រូវបានបង្ហាញចេញនៅក្នុងពួកគេ គឺការមិនពេញចិត្តចំពោះសេចក្ដីពិត និងការស្អប់សេចក្ដីពិត។ ភ្លាមៗនៅពេលដែលពួកគេឮសេចក្ដីពិត ឬព្រះបន្ទូលរបស់ព្រះជាម្ចាស់ មានការស្អប់ខ្ពើមនៅក្នុងចិត្តរបស់ពួកគេ ហើយនៅពេលដែលនរណាម្នាក់អានព្រះបន្ទូលរបស់ព្រះជាម្ចាស់ឱ្យពួកគេស្ដាប់ ទឹកមុខខឹងសម្បារ និងក្ដៅក្រហាយក៏លេចឡើងនៅលើមុខរបស់ពួកគេ ដូចជានៅពេលដែលព្រះបន្ទូលរបស់ព្រះជាម្ចាស់ត្រូវបានអានឱ្យអារក្សស្ដាប់ នៅពេលដែលមនុស្សកំពុងផ្សាយដំណឹងល្អអ៊ីចឹង។ នៅក្នុងចិត្តរបស់ពួកគេ មនុស្សដែលមិនពេញចិត្តចំពោះសេចក្ដីពិត និងស្អប់សេចក្ដីពិត មានអារម្មណ៍មិនពេញចិត្តយ៉ាងខ្លាំងបំផុតចំពោះព្រះបន្ទូលរបស់ព្រះជាម្ចាស់ និងសេចក្ដីពិត ពួកគេមានអាកប្បកិរិយាទាស់ទទឹង ហើយពួកគេថែមទាំងឈានដល់ការស្អប់អ្នកណាដែលអានព្រះបន្ទូលរបស់ព្រះជាម្ចាស់ឱ្យពួកគេស្ដាប់ ឬប្រកបគ្នាអំពីសេចក្ដីពិតដល់ពួកគេទៀតផង ពួកគេថែមទាំងប្រព្រឹត្តចំពោះបុគ្គលនោះដូចជាសត្រូវទៀតផង។ ពួកគេមានអារម្មណ៍មិនពេញចិត្តយ៉ាងខ្លាំងចំពោះសេចក្ដីពិតផ្សេងៗ និងចំពោះរបស់វិជ្ជមាន។ សេចក្ដីពិតទាំងអស់ ដូចជាការចុះចូលនឹងព្រះជាម្ចាស់ ការបំពេញភារកិច្ចរបស់ខ្លួនដោយស្មោះត្រង់ ការធ្វើជាមនុស្សស្មោះត្រង់ ការស្វែងរកសេចក្ដីពិតក្នុងគ្រប់កិច្ចការទាំងអស់ជាដើម តើពួកគេមានសេចក្ដីប្រាថ្នា ឬសេចក្ដីស្រឡាញ់ចេញពីចិត្តសូម្បីតែបន្តិចដែរឬទេ? ទេ គឺគ្មានសូម្បីតែបន្តិចសោះឡើយ។ ហេតុដូច្នេះហើយ ដោយសារតែសារជាតិធម្មជាតិបែបនេះដែលពួកគេមាន ពួកគេកំពុងតែឈរប្រឆាំងទាស់ដោយផ្ទាល់នឹងព្រះជាម្ចាស់ និងសេចក្ដីពិតរួចទៅហើយ។ ដោយគ្មានការសង្ស័យ មនុស្សបែបនេះ នៅក្នុងជម្រៅចិត្តរបស់ពួកគេ មិនស្រឡាញ់សេចក្ដីពិត ឬរបស់វិជ្ជមានណាមួយឡើយ នៅក្នុងជម្រៅចិត្តរបស់ពួកគេ ពួកគេថែមទាំងមានអារម្មណ៍មិនពេញចិត្តចំពោះសេចក្ដីពិត និងស្អប់វាទៀតផង។ ឧទាហរណ៍ មនុស្សដែលមានតួនាទីជាអ្នកដឹកនាំ ត្រូវតែអាចទទួលយកមតិយោបល់ផ្សេងៗរបស់បងប្អូនប្រុសស្រីរបស់ពួកគេ ពួកគេត្រូវតែអាចបើកចំហចិត្តខ្លួនឯង និងលាតត្រដាងខ្លួនឯងចំពោះបងប្អូនប្រុសស្រី ហើយអាចទទួលយកការស្ដីបន្ទោសរបស់ពួកគេ ហើយពួកគេមិនត្រូវប្រកាន់ឋានៈរបស់ខ្លួនឡើយ។ តើពួកទទឹងនឹងព្រះគ្រីស្ទនឹងនិយាយយ៉ាងដូចម្ដេច ចំពោះរបៀបនៃការអនុវត្តដ៏ត្រឹមត្រូវទាំងអស់នេះ? ពួកគេនឹងនិយាយថា៖ «ប្រសិនបើខ្ញុំស្ដាប់មតិយោបល់របស់បងប្អូនប្រុសស្រី តើខ្ញុំនៅតែជាអ្នកដឹកនាំទៀតឬទេ? តើខ្ញុំនៅតែមានឋានៈ និងកិត្យានុភាពដែរឬទេ? ប្រសិនបើខ្ញុំគ្មានកិត្យានុភាពទេ តើខ្ញុំអាចធ្វើកិច្ចការអ្វីបាន?» នេះហើយគឺជាប្រភេទនិស្ស័យដែលពួកទទឹងនឹងព្រះគ្រីស្ទមាន ពួកគេមិនទទួលយកសេចក្ដីពិតសូម្បីតែបន្តិចសោះឡើយ ហើយកាលណាវិធីអនុវត្តណាត្រឹមត្រូវជាង នោះពួកគេកាន់តែទាស់ទទឹងនឹងវា។ ពួកគេមិនទទួលយកថាការប្រព្រឹត្តស្របតាមគោលការណ៍ គឺជាការអនុវត្តសេចក្ដីពិតឡើយ។ តើពួកគេគិតថា ការអនុវត្តសេចក្ដីពិតគឺជាអ្វីទៅ? ពួកគេគិតថា ពួកគេត្រូវតែប្រើការឃុបឃិត ល្បិចកល និងអំពើហិង្សាលើមនុស្សគ្រប់គ្នា ជាជាងការពឹងផ្អែកលើព្រះបន្ទូលរបស់ព្រះជាម្ចាស់ សេចក្ដីពិត និងសេចក្ដីស្រឡាញ់។ រាល់មធ្យោបាយ និងផ្លូវរបស់ពួកគេ គឺសុទ្ធតែទុច្ចរិត។ អ្វីៗទាំងអស់នេះតំណាងឱ្យសារជាតិធម្មជាតិរបស់ពួកទទឹងនឹងព្រះគ្រីស្ទយ៉ាងពេញលេញ។ បំណងជំរុញចិត្ត មតិយោបល់ ទស្សនៈ និងចេតនាដែលពួកគេតែងតែបញ្ចេញឱ្យឃើញ សុទ្ធតែជានិស្ស័យនៃការមិនពេញចិត្ត និងការស្អប់សេចក្ដីពិត ដែលនេះគឺជាសារជាតិធម្មជាតិរបស់ពួកទទឹងនឹងព្រះគ្រីស្ទ។ ចុះតើការឈរប្រឆាំងទាស់នឹងសេចក្ដីពិត និងព្រះជាម្ចាស់ មានន័យដូចម្ដេច? វាមានន័យថា ការស្អប់សេចក្ដីពិត និងរបស់វិជ្ជមាន។ ឧទាហរណ៍ នៅពេលដែលនរណាម្នាក់និយាយថា៖ «ក្នុងនាមជាភាវៈដែលព្រះបានបង្កើត គេគួរតែបំពេញភារកិច្ចជាភាវៈដែលព្រះបានបង្កើតមក។ មិនថាព្រះជាម្ចាស់មានព្រះបន្ទូលយ៉ាងណាក៏ដោយ មនុស្សគួរតែចុះចូល ដ្បិតយើងគឺជាភាវៈដែលព្រះបានបង្កើត» តើពួកទទឹងនឹងព្រះគ្រីស្ទគិតយ៉ាងដូចម្ដេច? «ចុះចូលឬ? វាជារឿងពិតមែនហើយដែលថាខ្ញុំជាភាវៈដែលត្រូវបានបង្កើតមក ប៉ុន្តែនៅពេលនិយាយដល់ការចុះចូល វាអាស្រ័យលើស្ថានភាព។ ជាបឋម និងសំខាន់បំផុត វាត្រូវតែមានផលប្រយោជន៍ខ្លះសម្រាប់ខ្ញុំ ខ្ញុំមិនត្រូវទទួលរងការខាតបង់ឡើយ ហើយផលប្រយោជន៍របស់ខ្ញុំត្រូវតែមកមុនគេ។ ប្រសិនបើមានរង្វាន់ ឬព្រះពរដ៏ធំធេងដែលត្រូវទទួលបាន នោះខ្ញុំអាចចុះចូលបាន ប៉ុន្តែបើគ្មានរង្វាន់ និងគ្មានគោលដៅទេ ហេតុអ្វីបានជាខ្ញុំត្រូវចុះចូល? ខ្ញុំមិនអាចចុះចូលបានទេ»។ នេះគឺជាអាកប្បកិរិយានៃការមិនទទួលយកសេចក្ដីពិត។ ការចុះចូលរបស់ពួកគេចំពោះព្រះជាម្ចាស់គឺមានលក្ខខណ្ឌ ហើយប្រសិនបើលក្ខខណ្ឌរបស់ពួកគេមិនត្រូវបានបំពេញទេ មិនត្រឹមតែពួកគេមិនចុះចូលប៉ុណ្ណោះទេ ពួកគេថែមទាំងងាយនឹងតបត និងទាស់ទទឹងនឹងព្រះជាម្ចាស់ទៀតផង។ ឧទាហរណ៍ ព្រះជាម្ចាស់ទាមទារឱ្យមនុស្សធ្វើជាមនុស្សស្មោះត្រង់ ប៉ុន្តែពួកទទឹងនឹងព្រះគ្រីស្ទទាំងនេះជឿថា មានតែមនុស្សល្ងង់ទេដែលព្យាយាមធ្វើជាមនុស្សស្មោះត្រង់ ហើយថាមនុស្សឆ្លាតមិនព្យាយាមធ្វើជាមនុស្សស្មោះត្រង់ឡើយ។ តើសារជាតិនៃអាកប្បកិរិយាបែបនេះគឺជាអ្វី? គឺជាការស្អប់សេចក្ដីពិត។ នេះហើយគឺជាសារជាតិនៃពួកទទឹងនឹងព្រះគ្រីស្ទ ហើយសារជាតិរបស់ពួកគេកំណត់ពីផ្លូវដែលពួកគេដើរ ហើយផ្លូវដែលពួកគេដើរកំណត់ពីអ្វីគ្រប់យ៉ាងដែលពួកគេធ្វើ។ នៅពេលដែលពួកទទឹងនឹងព្រះគ្រីស្ទមានសារជាតិធម្មជាតិនៃការស្អប់សេចក្ដីពិត និងព្រះជាម្ចាស់ តើពួកគេងាយនឹងធ្វើរឿងប្រភេទណាខ្លះ? ពួកគេងាយនឹងព្យាយាមអូសទាញយកចិត្តមនុស្ស វាយប្រហារ និងផាត់អ្នកជំទាស់ចេញ ព្រមទាំងធ្វើបាបមនុស្ស។ គោលដៅដែលពួកគេកំពុងព្យាយាមសម្រេចបានក្នុងការធ្វើរឿងទាំងនេះ គឺដើម្បីក្ដោបក្ដាប់អំណាច ដើម្បីត្រួតត្រារាស្ដ្ររើសតាំងរបស់ព្រះជាម្ចាស់ និងដើម្បីបង្កើតនគរឯករាជ្យផ្ទាល់ខ្លួនរបស់ពួកគេ។ ចំពោះរឿងនេះ គឺគ្មានការសង្ស័យឡើយ។ បុគ្គលណាក៏ដោយ ដែលនៅពេលពួកគេមានឋានៈហើយ មិនមានសមត្ថភាពចុះចូលនឹងព្រះជាម្ចាស់ដាច់ខាត ហើយមិនអាចដើរតាមព្រះជាម្ចាស់ ឬដេញតាមសេចក្ដីពិតបានទេ បុគ្គលនោះជាពួកទទឹងនឹងព្រះគ្រីស្ទ។

តើពួកទទឹងនឹងព្រះគ្រីស្ទធ្វើរឿងប្រភេទណាខ្លះ ក្នុងពេលកំពុងបំពេញភារកិច្ចជាអ្នកដឹកនាំ? យើងទើបតែបាននិយាយអំពីរបៀបដែលពួកគេព្យាយាមអូសទាញយកចិត្តមនុស្ស ព្រមទាំងវាយប្រហារ និងផាត់អ្នកជំទាស់ចេញ ប៉ុន្តែពួកទទឹងនឹងព្រះគ្រីស្ទមានការសម្ដែងចេញរួមមួយទៀត តើពួកគេមានអាកប្បកិរិយាយ៉ាងណាចំពោះអ្នកដែលដេញតាមសេចក្ដីពិត? (ការស្អប់)។ ហើយតើការនោះធ្វើឱ្យពួកគេធ្វើអ្វី? តើពួកគេគ្រាន់តែស្អប់មនុស្សទាំងនោះ ហើយចប់ត្រឹមហ្នឹងឬ? ទេ ពួកគេស្វែងរកវិធីដើម្បីផាត់ចេញ និងគាបសង្កត់អ្នកទាំងនោះ។ ពួកគេវាយប្រហារ និងផាត់អ្នកជំទាស់ចេញ។ អ្នកជំទាស់ទាំងនេះ អាចជាមនុស្សដែលមិនសូវដឹងអី ដែលមិនដឹងពីរបៀបយកចិត្តអ្នកដទៃ ឬប្រើប្រាស់ទស្សនៈវិជ្ជាសម្រាប់ការរស់នៅ។ ពួកគេក៏អាចជាមនុស្សដែលមានចិត្តខ្នះខ្នែងគួរសម និងជាអ្នកដែលដេញតាមសេចក្ដីពិតច្រើនគួរសមដែរ។ ដូច្នេះ តើអ្វីទៅជាវិធីសាស្ត្រទីបីរបស់ពួកទទឹងនឹងព្រះគ្រីស្ទ? ពួកគេផាត់ចេញ និងវាយប្រហារអស់អ្នកដែលដេញតាមសេចក្ដីពិត។ មានមួយទៀតផងដែរ៖ ពួកគេព្យាយាមដណ្ដើមកន្លែងមួយសម្រាប់ខ្លួនឯងនៅក្នុងចិត្តរបស់មនុស្ស។ តើនេះហៅថាអ្វី? (ការកាន់កាប់ចិត្តមនុស្ស)។ នេះគឺជាអ្វីដែលពួកគេកំពុងព្យាយាមសម្រេចឱ្យបាន។ តើពួកគេប្រើមធ្យោបាយអ្វីដើម្បីធ្វើរឿងនេះ? (ពួកគេលើកតម្កើង និងធ្វើបន្ទាល់អំពីខ្លួនឯង។) ហើយតើពួកទទឹងនឹងព្រះគ្រីស្ទមានគោលបំណងអ្វី ក្នុងការលើកតម្កើង និងធ្វើបន្ទាល់អំពីខ្លួនឯង? គឺដើម្បីកាន់កាប់ចិត្តមនុស្ស និងត្រួតត្រាពួកគេ។ តើមនុស្សជាទូទៅនិយាយអំពីរឿងប្រភេទណា នៅពេលដែលពួកគេលើកតម្កើង និងធ្វើបន្ទាល់អំពីខ្លួនឯង? រឿងមួយគឺការនិយាយអំពីលក្ខណៈសម្បត្តិរបស់ពួកគេ។ ឧទាហរណ៍ មនុស្សមួយចំនួននិយាយអំពីរបៀបដែលពួកគេធ្លាប់ទទួលបដិសណ្ឋារកិច្ចថ្នាក់ដឹកនាំពួកជំនុំជាន់ខ្ពស់មួយចំនួន។ អ្នកខ្លះថែមទាំងនិយាយថា៖ «ខ្ញុំធ្លាប់ទទួលបដិសណ្ឋារកិច្ចព្រះជាម្ចាស់ផ្ទាល់ ហើយព្រះអង្គល្អចំពោះខ្ញុំណាស់ ខ្ញុំច្បាស់ជាត្រូវបានប្រោសឱ្យគ្រប់លក្ខណ៍មិនខាន»។ តើពួកគេមានន័យយ៉ាងដូចម្ដេច ពេលនិយាយបែបនេះ? (ពួកគេកំពុងព្យាយាមធ្វើឱ្យមនុស្សវាយតម្លៃពួកគេខ្ពស់)។ ពួកគេមានគោលបំណងក្នុងការនិយាយរឿងទាំងនេះ។ អ្នកផ្សេងទៀតនិយាយថា៖ «ខ្ញុំធ្លាប់បានទាក់ទងជាមួយខាងលើ ពួកគេវាយតម្លៃខ្ញុំខ្ពស់ណាស់ ហើយបានជំរុញឱ្យខ្ញុំខិតខំប្រឹងប្រែងក្នុងការដេញតាមរបស់ខ្ញុំ»។ តាមពិតទៅ គ្មាននរណាម្នាក់ដឹងថាខាងលើគិតយ៉ាងណាចំពោះពួកគេឡើយ។ មនុស្សមួយចំនួនពិតជានិយាយបំផ្លើសរឿងរ៉ាវមែន ហើយជួនកាលថែមទាំងប្រឌិតរឿងទៀតផង។ ពួកគេនឹងមិនដឹងថាត្រូវធ្វើអ្វីឡើយ ប្រសិនបើមានមនុស្សមួយក្រុមមកជុំគ្នា ដើម្បីផ្ទៀងផ្ទាត់ និងពិនិត្យមើលរឿងរ៉ាវរបស់ពួកគេនោះ។ ខាងលើប្រហែលជាអាចនិយាយទៅកាន់នរណាម្នាក់ថា៖ «អ្នកមានគុណសម្បត្តិល្អ ហើយអ្នកមានសមត្ថភាពក្នុងការយល់ដឹង។ អ្នកគួរតែហាត់សរសេរទីបន្ទាល់តាមរយៈបទពិសោធរបស់អ្នក។ នៅពេលដែលអ្នកមានបទពិសោធជីវិត អ្នកអាចក្លាយជាអ្នកដឹកនាំបាន»។ តើនេះមានអត្ថន័យបង្កប់យ៉ាងដូចម្ដេច? ទោះបីជាបុគ្គលនេះមានទេពកោសល្យក៏ដោយ ក៏ពួកគេនៅតែត្រូវហ្វឹកហាត់ និងឆ្លងកាត់បទពិសោធរឿងរ៉ាវមួយរយៈសិនដែរ។ នៅពេលដែលបុគ្គលនោះអួតអាង និងសម្ញែងនៅចំពោះមុខអ្នកដទៃ មុនពេលហ្វឹកហាត់ ឬទទួលបានបទពិសោធ តើនេះមានធម្មជាតិបែបណា? ពួកគេកំពុងតែក្រអឺតក្រទម និងអួតខ្លួនហួសហេតុ ហើយបានបាត់បង់វិចារណញ្ញាណរបស់ខ្លួនហើយ មែនទេ? ទោះបីជាបងប្អូនថ្នាក់លើនិយាយថា បុគ្គលនេះមានគុណសម្បត្តិ និងមានទេពកោសល្យក៏ដោយ នេះគ្រាន់តែជាការផ្ដល់ការលើកទឹកចិត្ត ឬការវាយតម្លៃដល់ពួកគេប៉ុណ្ណោះ។ តើបុគ្គលនោះមានគោលបំណងអ្វី ក្នុងការដើរសម្ញែងគ្រប់កន្លែងបែបនេះ? គឺដើម្បីធ្វើឱ្យមនុស្សវាយតម្លៃពួកគេខ្ពស់ ដើម្បីធ្វើឱ្យអ្នកដទៃថ្វាយបង្គំពួកគេ។ អ្វីដែលពួកគេកំពុងនិយាយគឺ៖ «មើលចុះ បងប្អូនថ្នាក់លើវាយតម្លៃខ្ញុំខ្ពស់ណាស់ ចុះហេតុអ្វីបានជាអ្នកមិនធ្វើដូច្នេះដែរ? ឥឡូវនេះ ខ្ញុំបានប្រាប់អ្នកពីរឿងនេះហើយ ដូច្នេះអ្នកក៏គួរតែវាយតម្លៃខ្ញុំខ្ពស់ដែរ»។ នេះគឺជាគោលដៅដែលពួកគេចង់សម្រេចឱ្យបាន។ ក៏មានអ្នកដែលនិយាយថា៖ «ខ្ញុំធ្លាប់ជាអ្នកដឹកនាំម្នាក់។ ខ្ញុំជាអ្នកដឹកនាំតំបន់ ស្រុក ពួកជំនុំ ខ្ញុំចេះតែធ្លាក់ចុះ និងឡើងតំណែងជាបន្តបន្ទាប់ ខ្ញុំត្រូវបានគេដំឡើង និងទម្លាក់តំណែងជាច្រើនដង។ ទីបំផុត ស្ថានសួគ៌បានរំជួលចិត្តដោយសារភាពស្មោះត្រង់របស់ខ្ញុំ ហើយថ្ងៃនេះ ខ្ញុំបានក្លាយជាអ្នកដឹកនាំជាន់ខ្ពស់ម្ដងទៀត។ ហើយខ្ញុំមិនដែលអវិជ្ជមានម្ដងណាឡើយ»។ នៅពេលដែលអ្នកសួរពួកគេថា ហេតុអ្វីបានជាពួកគេមិនដែលមានអារម្មណ៍អវិជ្ជមាន ពួកគេឆ្លើយថា៖ «ខ្ញុំមានសេចក្ដីជំនឿថា មាសសុទ្ធគង់តែនឹងចែងចាំងនៅទីបំផុត»។ នេះគឺជាសេចក្ដីសន្និដ្ឋានដែលពួកគេសន្និដ្ឋានឡើង។ តើនេះជាតថភាពនៃសេចក្ដីពិតឬ? (ទេ)។ ចុះតើវាជាអ្វីទៅ ប្រសិនបើវាមិនមែនជាតថភាពនៃសេចក្ដីពិតនោះ? វាគឺជាទ្រឹស្ដីដ៏ចម្លែកមួយ យើងក៏អាចនិយាយបានថា វាគឺជាពាក្យខុសទំនងមួយ។ តើអាចមានផលវិបាកអ្វីខ្លះ ពីការដែលពួកគេនិយាយបែបនេះ? មនុស្សមួយចំនួនប្រហែលជានិយាយថា៖ «បុគ្គលនេះពិតជាដេញតាមសេចក្ដីពិតមែន។ ពួកគេមិនបានក្លាយជាអវិជ្ជមានទេ បន្ទាប់ពីត្រូវបានគេដំឡើង និងទម្លាក់តំណែងជាច្រើនដងមក។ ហើយឥឡូវនេះ ពួកគេត្រូវបានតែងតាំងជាអ្នកដឹកនាំម្ដងទៀត មាសសុទ្ធពិតជាចែងចាំងមែន។ គ្រាន់តែរង់ចាំពេលប៉ុណ្ណោះ ពួកគេនឹងត្រូវបានប្រោសឱ្យគ្រប់លក្ខណ៍»។ តើនេះមិនមែនជាអ្វីដែលបុគ្គលនោះមានគោលបំណងចង់បានទេឬអី? តាមពិតទៅ នេះពិតជាអ្វីដែលពួកគេមានគោលបំណងចង់បានមែន។ មិនថាពួកទទឹងនឹងព្រះគ្រីស្ទនិយាយក្នុងរបៀបណាក៏ដោយ គឺតែងតែដើម្បីធ្វើឱ្យមនុស្សវាយតម្លៃពួកគេខ្ពស់ និងថ្វាយបង្គំពួកគេ ដើម្បីកាន់កាប់កន្លែងជាក់លាក់ណាមួយនៅក្នុងចិត្តរបស់ពួកគេ សូម្បីតែដណ្ដើមយកទីតាំងរបស់ព្រះជាម្ចាស់នៅទីនោះផងដែរ ទាំងនេះសុទ្ធតែជាគោលដៅដែលពួកទទឹងនឹងព្រះគ្រីស្ទចង់សម្រេចឱ្យបាន នៅពេលដែលពួកគេធ្វើបន្ទាល់អំពីខ្លួនឯង។ នៅពេលណាក៏ដោយដែលបំណងជំរុញចិត្តនៅពីក្រោយអ្វីដែលមនុស្សនិយាយ ផ្សាយ និងប្រកបគ្នា គឺដើម្បីធ្វើឱ្យអ្នកដទៃវាយតម្លៃពួកគេខ្ពស់ និងថ្វាយបង្គំពួកគេ អាកប្បកិរិយាបែបនេះគឺជាការលើកតម្កើង និងធ្វើបន្ទាល់អំពីខ្លួនឯង ហើយវាត្រូវបានធ្វើឡើងដើម្បីកាន់កាប់កន្លែងមួយនៅក្នុងចិត្តរបស់អ្នកដទៃ។ ទោះបីជារបៀបដែលមនុស្សទាំងនេះនិយាយ មិនដូចគ្នាទាំងស្រុងក៏ដោយ ក៏ពួកគេមានឥទ្ធិពលតិចឬច្រើន ក្នុងការធ្វើបន្ទាល់អំពីខ្លួនឯង និងធ្វើឱ្យអ្នកដទៃថ្វាយបង្គំពួកគេដែរ។ អាកប្បកិរិយាបែបនេះមាននៅក្នុងពួកអ្នកដឹកនាំ និងពួកអ្នកធ្វើការស្ទើរតែទាំងអស់ ក្នុងកម្រិតខុសៗគ្នា។ ប្រសិនបើពួកគេឈានដល់ចំណុចមួយដែលពួកគេមិនអាចបញ្ឈប់ខ្លួនឯងបាន ហើយយល់ថាពិបាកក្នុងការទប់ចិត្តខ្លួនឯង ហើយពួកគេមានចេតនា និងគោលដៅដ៏ខ្លាំងក្លា និងច្បាស់លាស់ជាពិសេស ដោយចង់ធ្វើឱ្យមនុស្សប្រព្រឹត្តចំពោះពួកគេហាក់ដូចជាពួកគេជាព្រះជាម្ចាស់ ឬជារូបព្រះ ដើម្បីឱ្យពួកគេអាចដាក់កំហិត និងត្រួតត្រាអ្នកដទៃ ព្រមទាំងធ្វើឱ្យអ្នកដទៃគោរពតាម និងថ្វាយបង្គំពួកគេ នោះធម្មជាតិនៃរឿងទាំងអស់នេះ គឺជាការលើកតម្កើង និងធ្វើបន្ទាល់អំពីខ្លួនឯង ហើយវាមានលក្ខណៈរបស់ពួកទទឹងនឹងព្រះគ្រីស្ទនៅក្នុងនោះ។ តើមនុស្សជាទូទៅប្រើមធ្យោបាយអ្វី ដើម្បីលើកតម្កើង និងធ្វើបន្ទាល់អំពីខ្លួនឯង? (ពួកគេនិយាយអំពីដើមទុន)។ តើការនិយាយអំពីដើមទុនរួមមានអ្វីខ្លះ? គឺការនិយាយអំពីថាតើពួកគេបានជឿលើព្រះជាម្ចាស់យូរប៉ុនណា ថាតើពួកគេបានរងទុក្ខប៉ុនណា ថាតើពួកគេបានលះបង់ប៉ុនណា ថាតើពួកគេបានធ្វើកិច្ចការប៉ុនណា ថាតើពួកគេបានរត់ចុះរត់ឡើងប៉ុនណា ក៏ដូចជាថាតើពួកគេទទួលបានមនុស្សប៉ុន្មាននាក់ និងថាតើពួកគេបានស៊ូទ្រាំនឹងភាពអាម៉ាស់ប៉ុនណា ក្នុងពេលផ្សាយដំណឹងល្អ។ មនុស្សមួយចំនួនក៏តែងតែនិយាយអំពីថាតើពួកគេត្រូវបានគេចាប់ខ្លួន ឬដាក់គុកប៉ុន្មានដង ដោយមិនដែលក្បត់ពួកជំនុំ ឬបងប្អូនប្រុសស្រីឡើយ ដោយប្រកាន់ខ្ជាប់នូវទីបន្ទាល់របស់ខ្លួនជាដើម។ រឿងទាំងនេះសុទ្ធតែជាការនិយាយអំពីដើមទុន។ ក្រោមស្លាកនៃការធ្វើកិច្ចការរបស់ពួកជំនុំ ពួកគេពាក់ព័ន្ធក្នុងរឿងផ្ទាល់ខ្លួន ដោយពង្រឹងឋានៈរបស់ខ្លួន និងបង្កើតរូបភាពដ៏ល្អមួយនៅក្នុងចិត្តរបស់មនុស្ស។ ក្នុងពេលជាមួយគ្នានេះ ពួកគេប្រើប្រាស់វិធីសាស្រ្ត និងល្បិចកលគ្រប់បែបយ៉ាង ដើម្បីអូសទាញយកចិត្តមនុស្ស សូម្បីតែឈានដល់ការវាយប្រហារ និងផាត់ចេញអ្នកណាដែលមានទស្សនៈខុសពីពួកគេ ជាពិសេសគឺធ្វើគ្រប់យ៉ាងដែលពួកគេអាចធ្វើបាន ដើម្បីផាត់ចេញ និងគាបសង្កត់អស់អ្នកដែលដេញតាមសេចក្ដីពិត និងប្រកាន់ខ្ជាប់នូវគោលការណ៍។ ហើយចំណែកឯអ្នកដែលល្ងង់ខ្លៅ និងមិនដឹងអី ហើយស្រពិចស្រពិលនៅក្នុងសេចក្ដីជំនឿរបស់ពួកគេ ក៏ដូចជាអ្នកដែលទើបតែជឿលើព្រះជាម្ចាស់បានមួយរយៈពេលខ្លី និងមានកម្ពស់ខាងវិញ្ញាណទាប តើពួកគេប្រើវិធីសាស្រ្តអ្វីលើមនុស្សទាំងនេះ? ពួកគេបំភាន់ អូសទាញ និងថែមទាំងគំរាមកំហែងពួកគេទៀតផង ដោយប្រើមធ្យោបាយទាំងនេះដើម្បីសម្រេចគោលដៅរបស់ពួកគេ ក្នុងការពង្រឹងឋានៈរបស់ខ្លួន។ ទាំងនេះសុទ្ធតែជាអាកប្បកិរិយារបស់ពួកទទឹងនឹងព្រះគ្រីស្ទ។

រឿងប្រភេទនេះតែងតែកើតឡើងនៅក្នុងពួកជំនុំ៖ បងប្អូនប្រុសស្រីមួយចំនួនស្ដាប់ការបង្រៀន និងការប្រកបគ្នា ដែលនៅក្នុងនោះ ខាងលើនិយាយថា ប្រសិនបើអ្នកដឹកនាំ ឬអ្នកធ្វើការធ្វើរឿងអ្វីមួយដែលបំពានលើការរៀបចំកិច្ចការរបស់ដំណាក់របស់ព្រះជាម្ចាស់ រាស្ដ្ររើសតាំងរបស់ព្រះជាម្ចាស់មានសិទ្ធិរាយការណ៍អំពីរឿងនោះ។ បន្ទាប់ពីបានឮដូច្នេះ និងមើលឃើញថាអ្នកដឹកនាំនៅក្នុងពួកជំនុំរបស់ពួកគេកំពុងធ្វើការក្នុងរបៀបមួយដែលមិនស្របតាមការរៀបចំកិច្ចការ មនុស្សមួយចំនួនក្នុងចំណោមពួកគេសម្រេចចិត្តថា ពួកគេចង់រាយការណ៍ពីអ្នកដឹកនាំនោះ។ បន្ទាប់មក អ្នកដឹកនាំនោះក៏ដឹងអំពីរឿងនេះ ហើយគិតក្នុងចិត្តថា៖ «តាមពិតទៅ មានមនុស្សដែលនៅតែថ្លើមធំហ៊ានរាយការណ៍ពីខ្ញុំ។ ពួកគេពិតជាថ្លើមធំមែន! តើមនុស្សទាំងនេះជានរណា?» ជាបន្តបន្ទាប់ ពួកគេស៊ើបអង្កេតសមាជិកពួកជំនុំរាប់សិបនាក់ម្នាក់ម្ដងៗ។ តើពួកគេស៊ើបអង្កេតដល់កម្រិតណា? ពួកគេស្វែងរកអាយុរបស់មនុស្សគ្រប់គ្នា ថាតើពួកគេបានជឿលើព្រះជាម្ចាស់យូរប៉ុនណា ថាតើពួកគេធ្លាប់បំពេញភារកិច្ចអ្វីខ្លះកាលពីមុន ថាតើភារកិច្ចបច្ចុប្បន្នរបស់ពួកគេគឺជាអ្វី ថាតើពួកគេកំពុងទាក់ទងជាមួយនរណា ថាតើពួកគេអាចទាក់ទងជាមួយខាងលើបានឬអត់ ជាដើម។ ពួកគេស្វែងរករឿងទាំងអស់នេះ ដោយខិតខំប្រឹងប្រែងយ៉ាងខ្លាំង។ បន្ទាប់ពីការស៊ើបអង្កេតយ៉ាងល្អិតល្អន់របស់ពួកគេត្រូវបានបញ្ចប់ ពួកគេរកឃើញថាមនុស្សពីរឬបីនាក់ហាក់ដូចជាគួរឱ្យសង្ស័យ ដូច្នេះក្នុងអំឡុងពេលនៃការជួបជុំលើកក្រោយ អ្នកដឹកនាំនោះនឹងបង្រៀនដោយផ្ដោតជាពិសេសលើបញ្ហានេះ។ ពួកគេនិយាយថា៖ «មនុស្សត្រូវតែមានមនសិការ។ នៅក្នុងសេចក្ដីជំនឿរបស់អ្នកលើព្រះ តើនរណាជាអ្នកដឹកនាំអ្នករហូតមកដល់ពេលនេះ? ឥឡូវនេះ អ្នកយល់ពីសេចក្ដីពិតជាច្រើន ប្រសិនបើខ្ញុំមិនបានរៀបចំការជួបជុំ និងប្រកបគ្នាជាមួយអ្នកទេ តើអ្នកអាចយល់ពីសេចក្ដីពិតទាំងនេះបានដែរទេ? ពួកជំនុំរបស់យើងបាននាំមនុស្សជាច្រើនចូលមក តាមរយៈការផ្សាយដំណឹងល្អដល់ពួកគេ ហើយកិច្ចការផ្សាយដំណឹងល្អរបស់យើងមានការរីកចម្រើនយ៉ាងខ្លាំង។ ប្រសិនបើខ្ញុំមិននៅទីនេះដើម្បីដឹកនាំទេ តើអ្នករាល់គ្នាអាចនាំនរណាម្នាក់ចូលមកបានដែរឬទេ? ជារួម តើអ្នកត្រូវអរគុណនរណាចំពោះរឿងទាំងអស់នេះ?» មនុស្សមួយចំនួនរិះគិតអំពីរឿងនេះ ហើយគិតថា៖ «ព្រះជាម្ចាស់គឺជាអង្គដែលខ្ញុំគួរតែអរព្រះគុណ តើមនុស្សបានចូលរួមចំណែកអ្វីខ្លះទៅ?» ប៉ុន្តែបន្ទាប់មក អ្នកដឹកនាំនោះបន្តនិយាយថា៖ «ប្រសិនបើខ្ញុំមិនបានយកសៀវភៅព្រះបន្ទូលរបស់ព្រះទាំងនេះមកឱ្យអ្នករាល់គ្នាទេ តើអ្នករាល់គ្នាអាចទទួលបានវាដែរទេ? បើគ្មានខ្ញុំរៀបចំការជួបជុំទេ តើអ្នករាល់គ្នាអាចប្រមូលផ្ដុំគ្នាបានដែរឬទេ? មនុស្សត្រូវតែមានមនសិការ! ដូច្នេះ ប្រសិនបើអ្នកមានមនសិការ តើអ្នកគួរធ្វើអ្វី? នៅពេលដែលអ្នកដឹកនាំរបស់អ្នកជួនកាលធ្វើខុសបន្តិចបន្តួច អ្នកមិនគួរស៊ើបអង្កេតវាឱ្យល្អិតល្អន់ពេកទេ។ បើអ្នកចាប់កំហុសរបស់ពួកគេ ហើយមិនព្រមលែង តើអ្នកកំពុងព្យាយាមបះបោរប្រឆាំងនឹងពួកគេឬ? ប្រសិនបើមានរឿងតូចតាចកើតឡើង យើងគួរតែដោះស្រាយវានៅផ្ទៃក្នុង។ តើការរាយការណ៍មានប្រយោជន៍អ្វី? មនុស្សដែលរាយការណ៍ពីរឿងរ៉ាវ គឺជាមនុស្សអសមត្ថភាព និងមានកម្ពស់ខាងវិញ្ញាណទាប។ តើវាសមរម្យដែរទេ ដែលរាយការណ៍គ្រប់រឿងទៅខាងលើនោះ? តើខាងលើអាចមានពេលដោះស្រាយបញ្ហាបែបនេះដោយរបៀបណា? ប្រសិនបើបញ្ហាទាំងនោះត្រូវតែដោះស្រាយ នោះពួកអ្នកដឹកនាំពួកជំនុំនឹងដោះស្រាយវា។ តើរឿងរ៉ាវមិនអាចពិភាក្សាគ្នាជាសម្ងាត់បានទេឬអី? តើអ្នកត្រូវតែរាយការណ៍គ្រប់រឿងទៅខាងលើឬ? តើនេះមិនមែនគ្រាន់តែជារំខានដល់ខាងលើទេឬអី? ស្ដាប់ណា ប្រសិនបើអ្នករាយការណ៍រឿងអ្វីមួយមកខ្ញុំ ខ្ញុំនឹងស្វែងរកដំណោះស្រាយដោយស្ងប់ស្ងាត់ និងដោយសន្តិវិធី ដោយមិនលួសកាត់អ្នកឡើយ។ ប៉ុន្តែ តើអ្នកដឹងទេថា ខាងលើនឹងមានអាកប្បកិរិយាយ៉ាងណា ប្រសិនបើអ្នករាយការណ៍រឿងនោះទៅពួកគេ? ខាងលើមិនមែនជាអ្នកដែលត្រូវលេងសើចជាមួយឡើយ ពួកគេប្រៀបដូចជាសត្វតោ និងសត្វឥន្ទ្រីអ៊ីចឹង។ តើមនុស្សដែលមានកម្ពស់ខាងវិញ្ញាណទាបដូចជាពួកយើង អាចឈានដល់កម្រិតរបស់ពួកគេបានដែរទេ? គ្មានរឿងល្អណាមួយកើតឡើងពីការដែលអ្នករាយការណ៍បញ្ហាទៅខាងលើឡើយ អ្នកច្បាស់ជាត្រូវគេលួសកាត់មិនខាន។ រឿងនេះធ្លាប់កើតឡើងចំពោះខ្ញុំជាច្រើនដងមកហើយ តើមនុស្សដែលមានកម្ពស់ខាងវិញ្ញាណទាបដូចជាអ្នក អាចដោះស្រាយវាបានដោយរបៀបណា? អ្នកថែមទាំងអាចឈប់ជឿទៀតផង ហើយតើនរណានឹងជាអ្នកទទួលរងផលវិបាកនៃរឿងនោះ? ប្រសិនបើអ្នកចង់រាយការណ៍រឿងអ្វីមួយ អ្នកនឹងទទួលរងផលវិបាក។ នៅពេលដែលពេលវេលាមកដល់ ហើយអ្នកត្រូវបានលួសកាត់ ហើយក្លាយជាអវិជ្ជមាន និងទន់ខ្សោយ កុំមកបន្ទោសខ្ញុំឱ្យសោះ។ ប្រសិនបើអ្នកចង់រាយការណ៍ ខ្ញុំនឹងមិនឃាត់អ្នកទេ។ ធ្វើទៅចុះ ខ្ញុំនឹងចាំមើលថាតើនរណាជាអ្នករាយការណ៍!» តើមាននរណាម្នាក់ហ៊ានរាយការណ៍ដែរឬទេ នៅពេលដែលអ្នកដឹកនាំរូបនេះកំពុងគំរាមកំហែងយ៉ាងនេះ? (ទេ)។ មនុស្សមួយចំនួនចង់រាយការណ៍ ប៉ុន្តែពួកគេភ័យខ្លាចពេក។ តើមនុស្សទាំងនេះមិនមែនជាមនុស្សដែលគ្មានប្រយោជន៍ទេឬអី? តើពួកគេខ្លាចអ្វី? តើហេតុអ្វីបានជាពួកគេភ័យខ្លាចអ្នកដឹកនាំដល់ម្ល៉ឹង? ទោះបីជាអ្នកដឹកនាំនោះចង់ធ្វើបាបពួកគេរហូតដល់ស្លាប់ក៏ដោយ ក៏ជីវិតរបស់ពួកគេមិនស្ថិតនៅក្នុងដៃរបស់អ្នកដឹកនាំនោះដែរ តើអ្នកដឹកនាំនោះហ៊ានធ្វើបាបពួកគេដោយគ្មានការអនុញ្ញាតពីព្រះជាម្ចាស់ដោយរបៀបណា? បន្ទាប់ពីឮពាក្យគំរាមកំហែងពីរបីម៉ាត់ពីអ្នកដឹកនាំនោះមក មានមនុស្សដែលពិតជាភ័យខ្លាចពេកមិនហ៊ានរាយការណ៍មែន ពួកគេនឹងគិតក្នុងចិត្តថា៖ «យើងមើលមិនឃើញព្រះជាម្ចាស់នៅទីណាឡើយ។ តើខាងលើនឹងចាត់ការអ្នកដឹកនាំដែរឬទេ ប្រសិនបើខ្ញុំរាយការណ៍នោះ? ចុះបើពួកគេមិនចាត់ការ តើអ្នកដឹកនាំនឹងសងសឹកខ្ញុំឬទេ? តើខ្ញុំនៅតែអាចបំពេញភារកិច្ចរបស់ខ្ញុំជាធម្មតាបានដែរទេ នៅពេលនោះ? ដូច្នេះ ខ្ញុំមិនត្រូវរាយការណ៍ឡើយ។ ម្យ៉ាងទៀត រឿងនេះមិនមែនជារឿងរបស់ខ្ញុំទេ។ គ្មាននរណាម្នាក់ផ្សេងទៀតបានរាយការណ៍វាឡើយ ដូច្នេះហេតុអ្វីបានជាខ្ញុំត្រូវរាយការណ៍?» ពួកគេនឹងដកខ្លួនថយ ដោយមិនហ៊ានរាយការណ៍ឡើយ។ តើពួកទទឹងនឹងព្រះគ្រីស្ទងាយនឹងបង្ហាញក្ដីមេត្តាករុណាដល់មនុស្សបែបនេះដែរទេ? (ទេ)។ តើពួកគេនឹងធ្វើអ្វីចំពោះមនុស្សទាំងនោះ? ពេលដែលពួកគេបានដឹងច្បាស់ថា នរណាកំពុងមានគម្រោងរាយការណ៍ពីពួកគេ នរណាមិនមានគំនិតតែមួយជាមួយពួកគេ ពួកគេនឹងចាប់ផ្ដើមគិតថា៖ «អ្នកតែងតែមានល្បិចកលជានិច្ច អ្នកតែងតែចង់និយាយសម្ដីធំដុំ អ្នកតែងតែស្វែងរកការបង្កបញ្ហា តែងតែចង់រាយការណ៍ពីបញ្ហារបស់ខ្ញុំ នេះគឺជារឿងហួសហេតុពេកហើយ! អ្នកតែងតែស្វែងរកឱកាសដើម្បីទាក់ទងជាមួយខាងលើ ដើម្បីឱ្យអ្នកអាចរាយការណ៍ពីស្ថានភាពរបស់ខ្ញុំទៅពួកគេ។ ឥឡូវនេះ អ្នកកំពុងដកខ្លួនថយ អ្នកមិនហ៊ានធ្វើវាទេ ប៉ុន្តែអ្នកណាទៅដឹង ប្រសិនបើអ្នករកឃើញឱកាសដ៏ស័ក្តិសម អ្នកប្រហែលជានៅតែរាយការណ៍ពីខ្ញុំមិនខាន។ អូ ខ្ញុំនឹងចាត់ការអ្នកមិនខាន!» ដូច្នេះ ពួកទទឹងនឹងព្រះគ្រីស្ទនឹងស្វែងរកលេស និងឱកាសដើម្បីបង្អាប់មនុស្សទាំងនោះ ដើម្បីធ្វើឱ្យបងប្អូនប្រុសស្រីមានអារម្មណ៍ខ្ពើមរអើមចំពោះពួកគេ។ បន្ទាប់មក ពួកគេនឹងគិតរកវិធីគ្រប់បែបយ៉ាងដើម្បីចាប់កំហុសពួកគេ ដើម្បីបង្កបញ្ហាដល់ពួកគេ និងធ្វើឱ្យខូចកេរ្តិ៍ឈ្មោះរបស់ពួកគេ។ ហើយតើមនុស្សទាំងនោះគិតយ៉ាងណាក្នុងចិត្តនៅពេលក្រោយមក? «នេះគឺជារឿងដ៏អាក្រក់ណាស់! ខ្ញុំមិនបានស្ដាប់បង្គាប់អ្នកដឹកនាំ ខ្ញុំបានព្យាយាមរាយការណ៍ពីពួកគេទាំងងងឹតងងល់ ហើយឥឡូវនេះខ្ញុំត្រូវបានគេធ្វើបាប។ ខ្ញុំត្រូវតែចងចាំមេរៀននេះ៖ ខ្ញុំដាច់ខាតមិនត្រូវប្រមាថអ្នកដឹកនាំឡើយ! ឥឡូវនេះ គឺអ្នកដឹកនាំរូបនេះហើយដែលជាអ្នកសម្រេចគ្រប់យ៉ាង។ ប្រសិនបើពួកគេនិយាយថា «ខាងកើត» ខ្ញុំមិនអាចនិយាយថា «ខាងលិច» ទេ ប្រសិនបើពួកគេនិយាយថា «មួយ» ខ្ញុំមិនអាចនិយាយថា «ពីរ» ទេ។ ខ្ញុំត្រូវតែធ្វើអ្វីក៏ដោយដែលអ្នកដឹកនាំប្រាប់ឱ្យខ្ញុំធ្វើ។ ខ្ញុំដាច់ខាតមិនត្រូវទាក់ទងខាងលើដើម្បីរាយការណ៍ពីបញ្ហាឡើយ។ នេះពិតជារឿងធ្ងន់ធ្ងរណាស់! ខ្ញុំត្រូវបានអ្នកដឹកនាំធ្វើបាប ហើយខាងលើមិនដឹងអំពីរឿងនេះទេ តើនរណានឹងចេញមុខការពារខ្ញុំ? ដូចពាក្យគេនិយាយថា «មន្ត្រីធំនៅឆ្ងាយ មិនមានអំណាចដូចមេកើយផ្ទាល់នៅជិតឡើយ!»» មនុស្សទាំងនេះបានក្លាយជាអវិជ្ជមាន។ ពួកគេមិនជឿថាសេចក្ដីពិតគ្រប់គ្រងនៅក្នុងដំណាក់របស់ព្រះជាម្ចាស់ឡើយ ហើយកាន់តែមិនជឿថាព្រះជាម្ចាស់មានអធិបតេយ្យភាពលើរបស់សព្វសារពើទៀតផង។ តើពួកគេនៅតែមានព្រះជាម្ចាស់នៅក្នុងចិត្តរបស់ពួកគេដែរឬទេ? ទេ ពួកគេគ្មានព្រះជាម្ចាស់នៅក្នុងចិត្តរបស់ពួកគេឡើយ។ ពួកគេខ្វះសេចក្ដីជំនឿពិតលើព្រះជាម្ចាស់ ពួកគេចង់រាយការណ៍ពីបញ្ហាមួយ ប៉ុន្តែពួកគេខ្លាចមនុស្សអាក្រក់នោះ ពួកគេគ្មានការញែកដឹងទាល់តែសោះចំពោះកម្លាំងទុច្ចរិត ពួកគេត្រូវបានមនុស្សអាក្រក់នោះធ្វើបាបនៅកន្លែងដែលពួកគេកាន់អំណាច ហើយពួកគេបានក្លាយជាមនុស្សដែលគ្មានប្រយោជន៍។ ដើមឡើយ ពួកគេមានស្មារតីយុត្តិធម៌បន្តិចបន្តួច ដែលជាគុណសម្បត្តិដ៏គួរឱ្យចង់បាន ប៉ុន្តែដោយសារតែពួកគេមិនយល់ពីសេចក្ដីពិត និងមិនដឹងពីរបៀបធ្វើសកម្មភាពស្របតាមគោលការណ៍ ពួកគេត្រូវបានមនុស្សអាក្រក់ អ្នកដឹកនាំក្លែងក្លាយ និងពួកទទឹងនឹងព្រះគ្រីស្ទនោះជាន់ឈ្លី រហូតដល់ថ្នាក់ពួកគេបាត់បង់សេចក្ដីជំនឿទាំងអស់ ពួកគេមិនដឹងពីរបៀបពឹងផ្អែកលើព្រះជាម្ចាស់ដើម្បីស្វែងរកសេចក្ដីពិត ឬធ្វើសកម្មភាពដោយផ្អែកលើប្រាជ្ញាឡើយ។ ឥឡូវនេះ ពួកគេក្លាយជាមនុស្សដែលភ័យខ្លាច និងកំសាក នៅពេលណាក៏ដោយដែលពួកគេឃើញពួកទទឹងនឹងព្រះគ្រីស្ទ។ តើពួកគេភ័យខ្លាចដល់កម្រិតណា? ពួកគេគិតថា៖ «មនុស្សអាក្រក់កាន់អំណាចនៅក្នុងពិភពលោកនេះ។ មិនថាខ្ញុំនៅក្នុងក្រុមណាទេ ខ្ញុំត្រូវតែប្រព្រឹត្តខ្លួនឱ្យបានល្អ។ ខ្ញុំខ្វះភាពកាចសាហាវ និងគ្មានភាពក្លាហានបែបនោះទេ ដូច្នេះទោះខ្ញុំទៅទីណាក៏ដោយ ខ្ញុំនឹងត្រូវសុខចិត្តស៊ូទ្រាំនឹងការធ្វើបាប និងស្ដាប់បង្គាប់អ្នកដទៃដោយស្ម័គ្រចិត្ត ខ្ញុំត្រូវតែប្រព្រឹត្តចំពោះពួកគេដូចជាដូនតារបស់ខ្ញុំអ៊ីចឹង។ ប្រសិនបើពួកគេនិយាយថា «ខាងកើត» ខ្ញុំមិនអាចនិយាយថា «ខាងលិច» ទេ។ ខ្ញុំមិនអាចបញ្ចេញមតិយោបល់ដែលខុសពីគេបានទេ ខ្ញុំមិនអាចរាយការណ៍ពីបញ្ហារបស់អ្នកដទៃបានទេ ហើយខ្ញុំមិនអាចលូកដៃចូលក្នុងកិច្ចការរបស់អ្នកដទៃបានឡើយ។ ខ្ញុំអាចត្រឹមតែផ្ដោតលើការជឿលើព្រះជាម្ចាស់ប៉ុណ្ណោះ។ ខ្ញុំមិនត្រូវប្រមាថអ្នកដឹកនាំ និងអ្នកធ្វើការ ប្រកាន់ខ្ជាប់នូវគោលការណ៍សេចក្ដីពិត ប្រាថ្នាចង់បានពន្លឺ ឬស្រឡាញ់យុត្តិធម៌ឡើយ គឺគ្មានពន្លឺ ឬយុត្តិធម៌នៅក្នុងពិភពលោកនេះទេ។ ខ្ញុំនឹងគ្រាន់តែផ្ដោតលើការស៊ូទ្រាំរហូតដល់ទីបញ្ចប់ ហើយចងចាំថា ទោះខ្ញុំទៅទីណានៅថ្ងៃអនាគត ត្រូវតែចាត់ទុកការរក្សាសន្ដិភាពជាអាទិភាពជានិច្ច!» នេះគឺជាសេចក្ដីសន្និដ្ឋានដែលពួកគេទទួលបាន។ តើពួកគេមិនត្រូវបានពួកទទឹងនឹងព្រះគ្រីស្ទនោះវាយបំបាក់ទេឬអី? (មែនហើយ។) តើអ្វីបញ្ជាក់ពីរឿងនេះ? បន្ទាប់ពីត្រូវបានពួកទទឹងនឹងព្រះគ្រីស្ទនោះគាបសង្កត់មក ពួកគេបានក្លាយជាភ័យខ្លាចរហូតដល់លស់ព្រលឹង ពួកគេខ្លាចពេកមិនហ៊ាននិយាយ ឬធ្វើអ្វីឡើយ។ ពួកគេបានបាត់បង់សេចក្ដីជំនឿពិតរបស់ពួកគេ ហើយលែងបំពេញភារកិច្ចរបស់ខ្លួនដោយស្មោះត្រង់ទៀតហើយ នៅក្នុងចិត្តរបស់ពួកគេ អណ្ដាតភ្លើងដ៏តូចនៃសេចក្ដីស្រឡាញ់របស់ពួកគេចំពោះយុត្តិធម៌ ត្រូវបានរលត់បាត់ទៅហើយ ពួកគេត្រូវបានពួកទទឹងនឹងព្រះគ្រីស្ទនោះផ្ដួលរំលំ និងវាយបំបាក់យ៉ាងទាំងស្រុង។ តើពួកគេមិនមែនជាមនុស្សដែលគ្មានប្រយោជន៍ទេឬអី? តើពួកគេមិនមែនជាមនុស្សកំសាកទេឬអី? (មែនហើយ)។ តើអ្នកអាចដឹងដោយរបៀបណា? ប្រសិនបើអ្នកសួរពួកគេថា៖ «តើអ្នកនេះឬអ្នកនោះនៅក្នុងពួកជំនុំរបស់អ្នករាល់គ្នាយ៉ាងម៉េចដែរ?» ពួកគេនឹងឆ្លើយថា៖ «មិនអីទេ»។ ប្រសិនបើអ្នកនិយាយថា៖ «ចុះចំណែកអ្នកដឹកនាំពួកជំនុំថ្មីនោះ ដែលអ្នករាល់គ្នាបានជ្រើសរើសវិញ តើអ្នកស្គាល់ពួកគេដែរទេ?» ពួកគេនឹងឆ្លើយតបថា៖ «ខ្ញុំមិនសូវស្គាល់ពួកគេច្បាស់ទេ»។ ប្រសិនបើអ្នកសួរថា៖ «តើជីវិតពួកជំនុំនៅទីនោះឥឡូវនេះយ៉ាងម៉េចដែរ? តើមាននរណាម្នាក់បង្កការរំខានដែរទេ?» ពួកគេនឹងនិយាយថា៖ «ល្អទេ អ្វីៗដំណើរការទៅដោយរលូន»។ ទោះអ្នកសួរពួកគេអ្វីក៏ដោយ ពួកគេនឹងគ្រាន់តែឆ្លើយតបដោយពាក្យពីរបីម៉ាត់ទាំងនេះប៉ុណ្ណោះ។ តើនេះមិនមែនដោយសារតែពួកគេត្រូវបានគេគំរាមកំហែងឱ្យភ័យខ្លាចទេឬអី? ហេតុអ្វីបានជាពួកគេភ័យខ្លាចដល់ម្ល៉ឹង? គឺដោយសារតែពួកគេមិនស្គាល់សេចក្ដីសុចរិតរបស់ព្រះជាម្ចាស់ ពួកគេមិនអាចមើលធ្លុះពីភាពទុច្ចរិត ភាពឃោរឃៅ ភាពគ្មានក្ដីមេត្តា និងភាពងងឹតរបស់សាតាំងឡើយ ពួកគេមិនដឹងថាការឱ្យសេចក្ដីពិតគ្រប់គ្រងមានន័យដូចម្ដេច ហើយក៏មិនដឹងថាវាមានអត្ថន័យសំខាន់អ្វីដែរ ដូច្នេះហើយទើបពួកគេភ័យខ្លាច។ ហេតុដូច្នេះហើយ ទោះអ្នកសួរអ្វីក៏ដោយ ចម្លើយរបស់ពួកគេនឹងមានភាពស្រពិចស្រពិល និងមិនច្បាស់លាស់ អ្នកនឹងមិនទទួលបានចម្លើយអំពីអ្វីដែលកំពុងកើតឡើងពិតប្រាកដនៅក្នុងពួកជំនុំពីពួកគេឡើយ ឬមិនអាចដឹងពីអ្វីដែលពួកគេកំពុងគិតពិតប្រាកដនៅក្នុងចិត្តនោះទេ។ ពួកគេនឹងបិទបាំងខ្លួនឯងយ៉ាងជិតឈឹង រហូតដល់អ្នកមិនទាំងប្រាកដថាពួកគេកំពុងនិយាយអំពីអ្វីផង។ ពួកគេនឹងមិននិយាយអ្វីសោះអំពីបញ្ហាដែលមាននៅក្នុងពួកជំនុំ ឬថាតើអ្នកដឹកនាំ និងអ្នកធ្វើការមានលក្ខណៈបែបណា ហើយអ្នកនឹងមិនដឹងអ្វីសោះអំពីការលំបាកដែលរាស្ដ្ររើសតាំងរបស់ព្រះជាម្ចាស់កំពុងជួបប្រទះ។ អ្នកនឹងមិនដឹងពីរឿងទាំងនេះឡើយ ពួកគេនឹងគ្រាន់តែសន្ទនាជាមួយអ្នកក្នុងរបៀបនេះប៉ុណ្ណោះ។ ហើយតើអ្នកនឹងមានអារម្មណ៍យ៉ាងណា ពេលដែលអ្នកស្ដាប់ពួកគេ? អ្នកនឹងមានអារម្មណ៍ថា មានគម្លាតរវាងដួងចិត្តរបស់អ្នកទាំងពីរ។ ផ្នត់គំនិតរបស់ពួកគេគឺ៖ «កុំព្យាយាមចង់ដឹងអ្វីអំពីខ្ញុំ ខ្ញុំមិនចង់លាតត្រដាងព័ត៌មានណាមួយ ឬអ្វីដែលកំពុងកើតឡើងពិតប្រាកដប្រាប់អ្នកឡើយ។ នៅឱ្យឆ្ងាយពីខ្ញុំ ប្រសិនបើអ្នកព្យាយាមចង់ដឹងពីអ្វីដែលកំពុងកើតឡើងនៅក្នុងពួកជំនុំពីខ្ញុំ នោះអ្នកកំពុងព្យាយាមបង្កបញ្ហាដល់ខ្ញុំ និងរំខានដល់បរិយាកាសរស់នៅ ទម្លាប់ និងស្ថានភាពបច្ចុប្បន្នរបស់ខ្ញុំហើយ។ កុំលូកដៃចូលក្នុងទិដ្ឋភាពណាមួយនៃជីវិតរបស់ខ្ញុំឡើយ ទុកឱ្យខ្ញុំដោះស្រាយរឿងទាំងនេះដោយខ្លួនឯងចុះ»។ ពួកគេខ្លាចថាពួកទទឹងនឹងព្រះគ្រីស្ទនឹងធ្វើបាបពួកគេ ឬសងសឹកពួកគេ ហើយពួកគេខ្លាចមិនហ៊ានរាយការណ៍ពីបញ្ហាណាមួយអំពីពួកជំនុំរបស់ពួកគេឡើយ។ តើនេះមិនមែនជាការចុះចាញ់នឹងពួកទទឹងនឹងព្រះគ្រីស្ទនោះទេឬអី? តើពួកគេមិនត្រូវបានពួកទទឹងនឹងព្រះគ្រីស្ទនោះបំភាន់ និងត្រួតត្រាទេឬអី? (មែនហើយ)។ ហើយវាធ្វើឱ្យពួកទទឹងនឹងព្រះគ្រីស្ទនោះពេញចិត្តនៅពេលឃើញបែបនេះ។ ពួកគេបានធ្វើបាបមនុស្សរហូតដល់ថ្នាក់ពួកគេមិនហ៊ានរាយការណ៍ពីបញ្ហារបស់ខ្លួនទៀតឡើយ ដូច្នេះពួកគេមានការត្រួតត្រាយ៉ាងរឹងមាំលើពួកជំនុំ។ តើមានមនុស្សជាច្រើននៅក្នុងពួកជំនុំត្រូវបានត្រួតត្រាដោយពួកទទឹងនឹងព្រះគ្រីស្ទតាមរបៀបនេះដែរឬទេ? តើអ្នករាល់គ្នាផ្ទាល់ធ្លាប់ឃាត់នរណាម្នាក់មិនឱ្យរាយការណ៍ពីបញ្ហាមួយដែរឬទេ? អ្នកប្រហែលជាធ្លាប់ធ្វើ ប៉ុន្តែមិនដឹងខ្លួន ឬអ្នកប្រហែលជានឹងធ្វើដូច្នេះនៅថ្ងៃអនាគត។ ដូច្នេះ តើការដែលមនុស្សត្រូវបានអូសទាញយកចិត្ត និងត្រួតត្រាដោយពួកទទឹងនឹងព្រះគ្រីស្ទ អាចចាត់ទុកថាជាបញ្ហាដែរឬទេ? (មែនហើយ)។ មនុស្សខ្លះនិយាយថា៖ «មនុស្សមួយចំនួននៅក្នុងពួកជំនុំខ្លាចពួកទទឹងនឹងព្រះគ្រីស្ទ ប៉ុន្តែពួកគេមិនជឿលើពួកទទឹងនឹងព្រះគ្រីស្ទនោះ ឬដើរតាមពួកទទឹងនឹងព្រះគ្រីស្ទនោះឡើយ ហើយកាន់តែមិនបម្រើពួកទទឹងនឹងព្រះគ្រីស្ទនោះទៀតផង។ គ្រាន់តែថាពួកគេត្រូវបានពួកទទឹងនឹងព្រះគ្រីស្ទនោះដាក់កំហិតបន្តិចបន្តួច និងត្រូវបានពន្យារពេលក្នុងការចូលទៅក្នុងគន្លងដ៏ត្រឹមត្រូវនៃការជឿលើព្រះជាម្ចាស់ប៉ុណ្ណោះ។ ហេតុអ្វីបានជាទ្រង់មានបន្ទូលថា នេះគឺជាបញ្ហា?» ម្យ៉ាង តាមរយៈការមើលទៅលើវិធីសាស្រ្តដែលពួកទទឹងនឹងព្រះគ្រីស្ទប្រើ ដើម្បីអូសទាញយកចិត្ត និងត្រួតត្រាមនុស្ស អ្នកគួរតែអាចមើលឃើញថា សារជាតិធម្មជាតិរបស់ពួកគេគឺជាសារជាតិរបស់សាតាំង វាប្រទូសរ៉ាយចំពោះសេចក្ដីពិត និងចំពោះព្រះជាម្ចាស់។ ពួកទទឹងនឹងព្រះគ្រីស្ទចង់ដណ្ដើមមនុស្សពីព្រះជាម្ចាស់ ដើម្បីប្រជែងយករាស្ដ្ររើសតាំងរបស់ទ្រង់។ ម្យ៉ាងទៀត មធ្យោបាយ និងរបៀបដែលពួកទទឹងនឹងព្រះគ្រីស្ទធ្វើសកម្មភាព ពិតជាអាចមានឥទ្ធិពលលើមនុស្សដែលល្ងង់ខ្លៅ មិនដឹងអី វង្វេងវង្វាន់ និងមិនយល់ពីសេចក្ដីពិតមែន។ ពួកគេពិតជាអាចបំភាន់មនុស្សទាំងនោះ ធ្វើឱ្យពួកគេនៅឱ្យស្ងៀមនៅក្រោមការត្រួតត្រារបស់ពួកទទឹងនឹងព្រះគ្រីស្ទ និងធ្វើឱ្យពួកគេត្រូវតែពិគ្រោះជាមួយពួកទទឹងនឹងព្រះគ្រីស្ទ ព្រមទាំងធ្វើតាមពួកគេក្នុងគ្រប់កិច្ចការទាំងអស់។ ពួកទទឹងនឹងព្រះគ្រីស្ទមិនត្រឹមតែបិទមាត់មនុស្សទាំងនេះប៉ុណ្ណោះទេ ពួកគេថែមទាំងគ្រប់គ្រងសកម្មភាពរបស់ពួកគេ ជះឥទ្ធិពលដល់គំនិត និងយោបល់របស់ពួកគេ និងជះឥទ្ធិពលដល់ទិសដៅដែលពួកគេដើរឆ្ពោះទៅរកទៀតផង។ ទាំងនេះគឺជាឥទ្ធិពល និងផលវិបាកដែលសកម្មភាពរបស់ពួកទទឹងនឹងព្រះគ្រីស្ទនាំមកលើអ្នកដែលល្ងង់ខ្លៅ និងមិនដឹងអី។

អម្បាញ់មិញនេះ ខ្ញុំបាននិយាយអំពីសេចក្ដីពិតផ្សេងៗដែលទាក់ទងនឹងការបំពេញភារកិច្ចជាអ្នកដឹកនាំ ឬអ្នកធ្វើការ។ ខ្ញុំក៏បានលាតត្រដាងបញ្ហាមួយចំនួនដែលអ្នកដឹកនាំ និងអ្នកធ្វើការមានផងដែរ ដោយផ្ដោតជាចម្បងលើការសម្ដែងចេញរបស់មនុស្សប្រភេទដែលធ្ងន់ធ្ងរបំផុត ហើយតើមនុស្សប្រភេទនោះជាអ្នកណា? (ពួកទទឹងនឹងព្រះគ្រីស្ទ។) តើអ្វីទៅជាការសម្ដែងចេញរួមមួយ ដែលពួកទទឹងនឹងព្រះគ្រីស្ទទាំងអស់មាន? ពួកគេព្យាយាមដណ្ដើមអំណាចសម្រាប់ខ្លួនឯង និងត្រួតត្រាពួកជំនុំ។ បំណងប្រាថ្នារបស់ពួកគេចំពោះអំណាច គឺលើសពីអ្វីៗទាំងអស់ អំណាចគឺជាជីវិតរបស់ពួកគេ ជាឫសគល់របស់ពួកគេ វាគឺជាប្រធានបទ ជាទិសដៅ និងជាគោលដៅដែលអ្វីៗគ្រប់យ៉ាងដែលពួកគេធ្វើនៅក្នុងជីវិត វិលជុំវិញរឿងនេះ។ ហេតុដូច្នេះហើយ សកម្មភាពរបស់ពួកទទឹងនឹងព្រះគ្រីស្ទ និងនិស្ស័យដែលពួកគេបញ្ចេញឱ្យឃើញ គឺដូចគ្នាបេះបិទទៅនឹងល្បិចកលដែលសាតាំងប្រើ ដើម្បីបំភាន់ អូសទាញយកចិត្ត និងត្រួតត្រាមនុស្ស។ អាចនិយាយបានថា អ្វីគ្រប់យ៉ាងដែលមនុស្សប្រភេទនេះធ្វើ ធ្វើឱ្យពួកគេមិនខុសពីឧបករណ៍ ជាតំណាង និងជាការសម្ដែងចេញរបស់សាតាំងឡើយ គោលដៅចម្បងនៃរាល់សកម្មភាព និងអាកប្បកិរិយាទាំងអស់របស់ពួកគេ គឺដើម្បីក្ដោបក្ដាប់អំណាច។ ហើយតើពួកគេព្យាយាមត្រួតត្រានរណា? គឺមនុស្សដែលពួកគេដឹកនាំ ដែលជាអ្នកដើរតាមព្រះជាម្ចាស់ គឺជាមនុស្សដែលស្ថិតនៅក្រោមវិសាលភាពនៃអំណាចរបស់ពួកគេ ដែលពួកគេអាចត្រួតត្រាបាន។ មុននេះបន្ដិច យើងក៏បាននិយាយអំពីវិធីសាស្រ្តដែលពួកទទឹងនឹងព្រះគ្រីស្ទប្រើ ដើម្បីត្រួតត្រាមនុស្សផងដែរ។ ទីមួយគឺ អូសទាញយកចិត្តមនុស្ស ទីពីរគឺ វាយប្រហារ និងផាត់អ្នកជំទាស់ចេញ ទីបីគឺ ផាត់ចេញ និងវាយប្រហារអស់អ្នកដែលដេញតាមសេចក្ដីពិត ទីបួនគឺ តែងតែលើកតម្កើង និងធ្វើបន្ទាល់អំពីខ្លួនឯង និងទីប្រាំគឺ បំភាន់ អូសទាញ គំរាមកំហែង និងត្រួតត្រាមនុស្ស។ ការសម្ដែងចេញដ៏សំខាន់ទាំងប្រាំនេះ គឺជាវិធីសាស្រ្ត និងមធ្យោបាយជាមូលដ្ឋានដែលពួកទទឹងនឹងព្រះគ្រីស្ទប្រើប្រាស់ ដើម្បីទទួលបានអំណាច ព្រមទាំងកាន់កាប់ និងត្រួតត្រាមនុស្ស។ ទាំងនេះគឺជាប្រភេទធំៗ។ បន្ទាប់មក យើងនឹងវែកញែក និងប្រកបគ្នាអំពីប្រភេទធំៗទាំងនេះឱ្យបានកាន់តែលម្អិត។

ការវែកញែកអំពីរបៀបដែលពួកទទឹងនឹងព្រះគ្រីស្ទព្យាយាមយកឈ្នះចិត្តមនុស្ស

ក. ការអូសទាញមនុស្សដោយការផ្ដល់ផលប្រយោជន៍បន្តិចបន្តួច

បច្ចេកទេសទីមួយដែលពួកទទឹងនឹងព្រះគ្រីស្ទប្រើដើម្បីត្រួតត្រាមនុស្ស គឺការយកឈ្នះចិត្តរបស់ពួកគេ។ តើមានប៉ុន្មានវិធីដើម្បីយកឈ្នះចិត្តមនុស្ស? វិធីមួយគឺការអូសទាញពួកគេដោយការផ្ដល់ផលប្រយោជន៍បន្តិចបន្តួច។ ជួនកាល ពួកទទឹងនឹងព្រះគ្រីស្ទឱ្យរបស់ល្អៗខ្លះដល់មនុស្ស ជួនកាលពួកគេសរសើរមនុស្ស ជួនកាលពួកគេសន្យាតិចតួចចំពោះមនុស្ស។ ហើយជួនកាល ពួកទទឹងនឹងព្រះគ្រីស្ទឃើញថា ភារកិច្ចមួយចំនួនអាចធ្វើឱ្យមនុស្សលេចមុខលេចមាត់ ឬអ្នកដទៃគិតថាភារកិច្ចទាំងនេះអាចនាំមកនូវអត្ថប្រយោជន៍ដល់អ្នកណាដែលធ្វើវា ហើយធ្វើឱ្យមនុស្សគ្រប់គ្នាគោរពពួកគេ នោះពួកគេក៏ចាត់តាំងភារកិច្ចទាំងនេះដល់អ្នកដែលពួកគេចង់យកឈ្នះចិត្ត។ «ការផលប្រយោជន៍បន្តិចបន្តួច» រួមមានរឿងជាច្រើន៖ ជួនកាលវាជារបស់របរប្រើប្រាស់ ជួនកាលវាជារឿងអរូបី ជួនកាលវាជាពាក្យសម្ដីពីរោះៗដែលមនុស្សចង់ស្ដាប់។ ឧទាហរណ៍ មនុស្សម្នាក់ក្លាយជាទន់ខ្សោយនៅពេលមានរឿងអ្វីមួយកើតឡើងចំពោះពួកគេ ហើយបាត់បង់កម្លាំងចិត្តក្នុងការបំពេញភារកិច្ចរបស់ខ្លួន ហើយនៅពេលដែលពួកគេយកភាពទន់ខ្សោយរបស់ខ្លួននេះទៅប្រៀបធៀបនឹងព្រះបន្ទូលរបស់ព្រះជាម្ចាស់ ពួកគេដឹងថាវាគឺជាភាពមិនស្មោះត្រង់ចំពោះព្រះជាម្ចាស់ ជាការមិនស្ម័គ្រចិត្តក្នុងការបំពេញភារកិច្ចរបស់ខ្លួន ជាការខ្វះការចុះចូលពិតប្រាកដ ហើយពួកគេមានអារម្មណ៍បន្ទោសខ្លួនឯងយ៉ាងខ្លាំង។ អ្នកដឹកនាំម្នាក់ ពេលឃើញដូច្នេះ អាចនិយាយថា «អ្នកគ្រាន់តែមានកម្ពស់ខាងវិញ្ញាណនៅទាបប៉ុណ្ណោះ។ ព្រះជាម្ចាស់នឹងមិនទតមើលរឿងនេះតាមរបៀបនោះឡើយ។ អ្នកទើបតែជឿបានរយៈពេលខ្លីប៉ុណ្ណោះ។ អ្នកមិនអាចរំពឹងច្រើនពេកពីខ្លួនឯងបានទេ។ រឿងបែបនេះត្រូវការពេលវេលា អ្នកមិនអាចប្រញាប់ប្រញាល់បានឡើយ។ ព្រះជាម្ចាស់មិនមានសេចក្ដីតម្រូវខ្ពស់សម្រាប់មនុស្សទេ ហើយសម្រាប់អ្នក ដែលជាមនុស្សទើបតែជឿលើទ្រង់បានរយៈពេលខ្លី ការទន់ខ្សោយបន្តិចបន្តួចជួនកាលគឺជារឿងធម្មតាទេ ហើយអ្នកមិនគួរព្រួយបារម្ភពីរឿងនេះឡើយ»។ អត្ថន័យនៃរឿងនេះគឺថា គ្មានអ្វីដែលត្រូវព្រួយបារម្ភឡើយក្នុងការទន់ខ្សោយ កាន់តែមិនបាច់ព្រួយបារម្ភក្នុងការបន្តទន់ខ្សោយ ហើយថាអ្វីៗទាំងអស់នេះគឺជាភាពអវិជ្ជមានធម្មតា ហើយព្រះជាម្ចាស់មិនចងចាំវាឡើយ។ មនុស្សមួយចំនួនមានមនោសញ្ចេតនាជ្រុល ហើយពួកគេតែងតែត្រូវបានរឹតត្បិតដោយអារម្មណ៍របស់ពួកគេនៅពេលបំពេញភារកិច្ចរបស់ខ្លួន ហើយអ្នកដឹកនាំរបស់ពួកគេនិយាយថា «នេះគឺដោយសារតែកម្ពស់ខាងវិញ្ញាណដ៏ទាបរបស់អ្នក វាមិនអីទេ»។ មនុស្សមួយចំនួនខ្ជិលច្រអូស និងមិនស្មោះត្រង់ក្នុងការបំពេញភារកិច្ចរបស់ខ្លួន ប៉ុន្តែអ្នកដឹកនាំរបស់ពួកគេមិនស្ដីបន្ទោសពួកគេឡើយ ផ្ទុយទៅវិញ ពួកគេនិយាយពាក្យល្អៗដែលមនុស្សទាំងនោះចង់ឮគ្រប់ពេល ដើម្បីផ្គាប់ចិត្តពួកគេ និងដើម្បីឱ្យពួកគេហៅថាល្អ ហើយដើម្បីបង្ហាញពួកគេថា ខ្លួនមានការយោគយល់ និងមានក្ដីស្រឡាញ់ប៉ុនណា។ មនុស្សទាំងនោះគិតថា «អ្នកដឹកនាំរបស់យើងប្រៀបដូចជាម្ដាយដ៏មានក្ដីស្រឡាញ់អ៊ីចឹង។ ពួកគេពិតជាមានក្ដីស្រឡាញ់ចំពោះយើងមែន ពួកគេពិតជាតំណាងឱ្យព្រះជាម្ចាស់មែន។ ពួកគេពិតជាមកពីព្រះជាម្ចាស់មែន!»។ អត្ថន័យដែលលាក់កំបាំងនៅក្នុងសម្ដីនេះគឺថា អ្នកដឹកនាំរបស់ពួកគេអាចដើរតួជាអ្នកនាំពាក្យរបស់ព្រះជាម្ចាស់ ថាពួកគេអាចតំណាងឱ្យព្រះជាម្ចាស់បាន។ តើនេះជាគោលដៅរបស់អ្នកដឹកនាំនេះឬ? ប្រហែលជាវាមិនច្បាស់លាស់បែបនោះទេ ប៉ុន្តែគោលដៅមួយរបស់ពួកគេគឺច្បាស់ណាស់៖ ពួកគេចង់ឱ្យមនុស្សនិយាយថា ពួកគេគឺជាអ្នកដឹកនាំដ៏អស្ចារ្យម្នាក់ ដែលចេះគិតគូរដល់អ្នកដទៃ អាណិតអាសូរចំពោះភាពទន់ខ្សោយរបស់មនុស្ស និងយល់ពីចិត្តរបស់ពួកគេយ៉ាងច្បាស់។ នៅពេលដែលអ្នកដឹកនាំពួកជំនុំខ្លះឃើញបងប្អូនប្រុសស្រីបំពេញភារកិច្ចឱ្យតែរួចពីដៃ ពួកគេមិនស្ដីបន្ទោសអ្នកទាំងនោះទេ ទោះបីជាពួកគេគួរតែស្ដីបន្ទោសក៏ដោយ។ នៅពេលដែលពួកគេឃើញយ៉ាងច្បាស់ថា ប្រយោជន៍នៃដំណាក់របស់ព្រះជាម្ចាស់កំពុងរងការខូចខាត ពួកគេពុំខ្វាយខ្វល់នឹងបញ្ហានេះ ឬសួរនាំអ្វីឡើយ ហើយពួកគេក៏ពុំធ្វើឱ្យអ្នកដទៃអន់ចិត្តសូម្បីតែបន្តិចដែរ។ តាមពិត ពួកគេពិតជាមិនបានបង្ហាញពីការយកចិត្តទុកដាក់ចំពោះភាពទន់ខ្សោយរបស់មនុស្សទេ តែផ្ទុយទៅវិញ បំណងនិងគោលដៅរបស់ពួកគេ គឺដើម្បីយកឈ្នះចិត្តមនុស្សទៅវិញទេ។ ពួកគេដឹងយ៉ាងច្បាស់ថា៖ «ឱ្យតែខ្ញុំធ្វើបែបនេះ ហើយមិនធ្វើឱ្យអ្នកណាម្នាក់អន់ចិត្ត នោះពួកគេមុខជាគិតថា ខ្ញុំគឺជាអ្នកដឹកនាំល្អហើយ។ ពួកគេនឹងមានការយល់ឃើញល្អៗមកលើខ្ញុំ។ ពួកគេនឹងពេញចិត្ត និងចូលចិត្តខ្ញុំមិនខាន»។ ពួកគេពុំខ្វល់ថា ផលប្រយោជន៍នៃដំណាក់របស់ព្រះជាម្ចាស់រងការខូចខាតប៉ុនណា ឬថាការខាតបង់ធំប៉ុនណាត្រូវបានបង្កឡើងដល់ការចូលទៅក្នុងជីវិតនៃរាស្ដ្ររើសតាំងរបស់ព្រះជាម្ចាស់ ឬថាជីវិតពួកជំនុំរបស់ពួកគេរងការរំខានខ្លាំងបែបណានោះទេ ពួកគេគ្រាន់តែប្រកាន់ខ្ជាប់តាមទស្សនវិជ្ជាបែបសាតាំងរបស់ខ្លួន ហើយមិនធ្វើឱ្យអ្នកណាម្នាក់អន់ចិត្តប៉ុណ្ណោះ។ នៅក្នុងចិត្តពួកគេ គ្មានការស្ដីបន្ទោសខ្លួនឯងសោះឡើយ។ នៅពេលពួកគេឃើញនរណាម្នាក់បង្កការរំខាន និងការបង្អាក់ យ៉ាងច្រើនណាស់ពួកគេនិយាយត្រឹមពីរបីម៉ាត់ជាមួយពួកនោះ សម្រាលបញ្ហា ហើយបន្ទាប់មកក៏ឈប់ត្រឹមនោះ។ ពួកគេនឹងមិនប្រកបគ្នាអំពីសេចក្ដីពិត ឬបង្ហាញពីសារជាតិនៃបញ្ហាប្រាប់បុគ្គលនោះ រឹតតែមិនវិភាគវែកញែកសភាពរបស់គេឱ្យល្អិតល្អន់ទៅទៀត ហើយក៏មិនដែលប្រកបគ្នាអំពីបំណងព្រះហឫទ័យរបស់ព្រះជាម្ចាស់ជាអ្វីនោះដែរ។ ពួកអ្នកដឹកនាំក្លែងក្លាយមិនដែលលាតត្រដាង ឬវែកញែកកំហុសដែលមនុស្សធ្វើជារឿយៗ ឬនិស្ស័យពុករលួយដែលមនុស្សបើកសម្ដែងជាញឹកញាប់នោះឱ្យបានល្អិតល្អន់ឡើយ។ ពួកគេពុំបានដោះស្រាយបញ្ហាជាក់ស្ដែងណាមួយទេ ប៉ុន្តែផ្ទុយទៅវិញ ពួកគេតែងតែបណ្តោយតាមការអនុវត្តមិនត្រឹមត្រូវ និងការបើកសម្ដែងសេចក្ដីពុករលួយរបស់មនុស្ស ហើយមិនថាមនុស្សនោះអវិជ្ជមាន ឬទន់ខ្សោយប៉ុនណាទេ ពួកគេមិនព្រមយកចិត្តទុកដាក់លើបញ្ហានេះឡើយ។ ពួកគេចេះតែអធិប្បាយពាក្យពេចន៍និងគោលលទ្ធិមួយចំនួន និងនិយាយពាក្យដាស់តឿនពីរបីម៉ាត់ប៉ុណ្ណោះ ដើម្បីដោះស្រាយស្ថានការណ៍ឱ្យតែបានៗ ដោយព្យាយាមរក្សាឱ្យបាននូវការចុះសម្រុងគ្នា។ ហេតុនេះហើយទើបរាស្រ្តរើសតាំងរបស់ព្រះជាម្ចាស់ពុំដឹងថាត្រូវឆ្លុះបញ្ចាំង និងស្គាល់ខ្លួនឯងដោយរបៀបណា ពុំមានដំណោះស្រាយទាល់តែសោះចំពោះនិស្ស័យពុករលួយដែលពួកគេបង្ហាញចេញ ហើយពួកគេរស់នៅតាមពាក្យពេចន៍ និងគោលលទ្ធិ សញ្ញាណ និងការស្រមើស្រមៃ ដោយគ្មានច្រកចូលទៅក្នុងជីវិតឡើយ។ ពួកគេថែមទាំងជឿនៅក្នុងចិត្តទៀតថា៖ «អ្នកដឹកនាំរបស់យើងមានការយល់ដឹងអំពីភាពទន់ខ្សោយរបស់យើង ច្រើនជាងព្រះជាម្ចាស់ទៅទៀត។ កម្ពស់របស់យើងតូចទាបខ្លាំងណាស់ ដើម្បីរស់នៅតាមសេចក្ដីតម្រូវរបស់ព្រះជាម្ចាស់។ យើងគ្រាន់តែបំពេញតាមសេចក្ដីតម្រូវរបស់អ្នកដឹកនាំ គ្រាន់តែចុះចូលនឹងអ្នកដឹកនាំយើង នោះយើងកំពុងចុះចូលនឹងព្រះជាម្ចាស់ហើយ។ ប្រសិនបើនៅថ្ងៃណាមួយខាងលើដកអ្នកដឹកនាំរបស់យើងចេញពីតំណែង យើងនឹងបញ្ចេញយោបល់របស់យើង ហើយដើម្បីរក្សាអ្នកដឹកនាំរបស់យើង និងការពារពួកគេពីការដកចេញពីតំណែង យើងនឹងចរចាជាមួយខាងលើ និងបង្ខំពួកគេឱ្យយល់ស្របតាមការទាមទាររបស់យើង។ នេះជារបៀបដែលយើងនឹងធ្វើការត្រឹមត្រូវសម្រាប់អ្នកដឹកនាំយើង»។ កាលណាមនុស្សមានគំនិតបែបនេះនៅក្នុងចិត្តពួកគេ កាលណាពួកគេបង្កើតទំនាក់ទំនងបែបនេះជាមួយអ្នកដឹកនាំពួកគេ ហើយកាលណាពួកគេមានប្រភេទនៃការពឹងអាង ការកោតសរសើរ និងការថ្វាយបង្គំបែបនេះនៅក្នុងចិត្តចំពោះអ្នកដឹកនាំពួកគេ នោះពួកគេមានសេចក្ដីជំនឿកាន់តែខ្លាំងឡើងចំពោះអ្នកដឹកនាំរបស់ខ្លួន ហើយតែងតែចង់ស្ដាប់ពាក្យសម្ដីរបស់អ្នកដឹកនាំ ជំនួសឲ្យការស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់។ អ្នកដឹកនាំបែបនេះស្ទើរតែយកតំណែងរបស់ព្រះជាម្ចាស់នៅក្នុងចិត្តមនុស្សទៅហើយ។ ប្រសិនបើអ្នកដឹកនាំសុខចិត្តរក្សាទំនាក់ទំនងបែបនេះជាមួយរាស្ដ្ររើសតាំងរបស់ព្រះជាម្ចាស់ ប្រសិនបើនៅក្នុងចិត្តពួកគេទទួលបានអារម្មណ៍សប្បាយរីករាយចេញពីរឿងនេះ ហើយជឿថា រាស្ដ្ររើសតាំងរបស់ព្រះជាម្ចាស់គប្បីប្រព្រឹត្តមកលើពួកគេបែបនេះ ដូច្នេះ រវាងអ្នកដឹកនាំបែបនេះ និងប៉ុល គ្មានអ្វីខុសគ្នានោះទេ ពួកគេបានបោះជំហានដើរលើផ្លូវរបស់ពួកទទឹងនឹងព្រះគ្រីស្ទ ហើយរាស្ដ្ររើសតាំងរបស់ព្រះជាម្ចាស់ ត្រូវបានពួកទទឹងនឹងព្រះគ្រីស្ទនេះបំភាន់រួចជាស្រេចទៅហើយ ព្រមទាំងខ្វះនូវការវិនិច្ឆ័យទាំងស្រុងតែម្ដង។ តាមពិតទៅ អ្នកដឹកនាំនោះគ្មានតថភាពនៃសេចក្ដីពិតទេ ហើយពួកគេក៏គ្មានបន្ទុកទាល់តែសោះចំពោះការចូលទៅក្នុងជិវិតរបស់រាស្ដ្ររើសតាំងរបស់ព្រះជាម្ចាស់ដែរ។ ពួកគេចេះត្រឹមតែអធិប្បាយពាក្យពេចន៍ និងគោលលទ្ធិ ហើយនិងថែរក្សាទំនាក់ទំនងរបស់ពួកគេជាមួយអ្នកដទៃប៉ុណ្ណោះ។ ពួកគេពូកែសម្ញែងខ្លួនដោយប្រើវិធីសាស្រ្តពុតត្បុត សម្ដីនិងទង្វើរបស់ពួកគេស្របតាមសញ្ញាណរបស់មនុស្ស ដូច្នេះហើយ ទើបពួកគេបំភាន់មនុស្ស។ ពួកគេមិនចេះប្រកបគ្នាពីសេចក្ដីពិត ឬមិនស្គាល់ខ្លួនឯង ហើយចំណុចនេះធ្វើឱ្យពួកគេមិនអាចដឹកនាំអ្នកដទៃឱ្យចូលទៅក្នុងតថភាពនៃសេចក្ដីពិតបានឡើយ។ ពួកគេធ្វើការដើម្បីតែកេរ្តិ៍ឈ្មោះ និងឋានៈប៉ុណ្ណោះ ហើយពួកគេនិយាយតែពាក្យពីរោះៗដើម្បីទាក់មនុស្សឱ្យជាប់អន្ទាក់ ដែលជាហេតុធ្វើឱ្យមនុស្សថ្វាយបង្គំ និងលើកតម្កើងពួកគេ ហើយការណ៍នេះប៉ះពាល់យ៉ាងធ្ងន់ធ្ងរ និងពន្យារដល់កិច្ចការរបស់ពួកជំនុំ និងការចូលទៅក្នុងជិវិតរបស់រាស្ដ្ររើសតាំងរបស់ព្រះជាម្ចាស់។ តើមនុស្សបែបនេះមិនមែនជាពួកទទឹងនឹងព្រះគ្រីស្ទទេឬ? មនុស្សមួយចំនួនប្រព្រឹត្តដូចគ្នានឹងពួកទទឹងនឹងព្រះគ្រីស្ទដែរ ប៉ុន្តែនៅពេលដែលពួកគេឃើញបុគ្គលទទឹងនឹងព្រះគ្រីស្ទម្នាក់ត្រូវបានលាតត្រដាង ពួកគេអាចយកខ្លួនឯងទៅប្រៀបធៀបនឹងបុគ្គលទទឹងនឹងព្រះគ្រីស្ទនោះបាន។ ពួកគេមានអារម្មណ៍ថា ផ្លូវដែលពួកគេកំពុងដើរ ក៏ជាផ្លូវរបស់ពួកទទឹងនឹងព្រះគ្រីស្ទដែរ ថាពួកគេគួរតែទប់ខ្លួនពីមាត់ជ្រោះនៃគ្រោះមហន្តរាយ ហើយប្រែចិត្តចំពោះព្រះជាម្ចាស់ជាបន្ទាន់ ហើយឈប់ផ្ដោតលើឋានៈ និងរូបភាពផ្ទាល់ខ្លួនរបស់ពួកគេទៀត ពួកគេគិតថា ពួកគេគួរតែលើកតម្កើង និងធ្វើបន្ទាល់ពីព្រះជាម្ចាស់ក្នុងគ្រប់របស់សព្វសារពើ ហើយធ្វើឱ្យមនុស្សមានកន្លែងមួយសម្រាប់ព្រះជាម្ចាស់នៅក្នុងចិត្តរបស់ពួកគេ និងគោរពទ្រង់ជាធំឧត្តម។ ពួកគេមានអារម្មណ៍ថា ទាល់តែធ្វើបែបនោះ ទើបពួកគេស្គាល់សេចក្ដីសុខសាន្តពិតប្រាកដនៅក្នុងចិត្តរបស់ពួកគេ។ មានតែមនុស្សដែលធ្វើបែបនេះទេ ទើបជាអ្នកដែលស្រឡាញ់ និងអាចទទួលយកសេចក្ដីពិតបាន។ ប្រសិនបើមនុស្សម្នាក់មានធម្មជាតិជាបុគ្គលទទឹងនឹងព្រះគ្រីស្ទ ពួកគេក៏នឹងមានអារម្មណ៍មិនស្រួលក្នុងចិត្តដែរ នៅពេលដែលពួកគេឮព្រះបន្ទូលដែលលាតត្រដាងពួកទទឹងនឹងព្រះគ្រីស្ទ ប៉ុន្តែពួកគេនឹងមិនអាចទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ ឬបើកចំហ និងលាតត្រដាងនិស្ស័យពុករលួយរបស់ពួកគេបានឡើយ។ នេះបង្ហាញថា ពួកគេមិនអាចទទួលយកសេចក្ដីពិតបានទេ ហើយការប្រែចិត្តពិតប្រាកដ គឺមិនអាចទៅរួចឡើយសម្រាប់ពួកគេ។ ពួកគេនឹងបន្តប្រកាន់ខ្ជាប់ក្នុងការអះអាងពីឋានៈរបស់ពួកគេ សោយសុខនឹងផលប្រយោជន៍នៃឋានៈ និងរីករាយនឹងការដែលរាស្ដ្ររើសតាំងរបស់ព្រះជាម្ចាស់ថ្វាយបង្គំ និងគោរពពួកគេ។ នេះបណ្ដាលឱ្យអ្នកដែលត្រូវបានពួកគេបំភាន់ ងាកចេញពីផ្លូវពិត និងពីព្រះបន្ទូលរបស់ព្រះជាម្ចាស់ ពួកគេវង្វេងចេញពីផ្លូវពិត និងចេញពីព្រះបន្ទូលរបស់ព្រះជាម្ចាស់។ ពួកគេគេចចេញពីព្រះជាម្ចាស់ ហើយបែរជាដើរតាមបុគ្គលនោះទៅវិញ។ ប៉ុន្តែ បុគ្គលនោះមិនឆ្លុះបញ្ចាំងពីខ្លួនឯងទាល់តែសោះ។ ដោយមិនដឹងខ្លួនថា ពួកគេបានធ្លាក់ចូលទៅក្នុងគ្រោះថ្នាក់រួចទៅហើយ ពួកគេនៅតែគិតថាខ្លួនឯងល្អណាស់ ហើយបន្តបំភាន់អ្នកដទៃ និងយកឈ្នះចិត្តពួកគេ។ ដរាបណាមនុស្សស្ដាប់តាមអ្វីដែលពួកគេនិយាយ និងស្ដាប់បង្គាប់ពួកគេ នោះមិនថាមនុស្សទាំងនោះធ្វើឱ្យតែរួចពីដៃ ឬមិនទទួលខុសត្រូវក្នុងការបំពេញភារកិច្ចរបស់ខ្លួនយ៉ាងណាក៏ដោយ ក៏ពួកគេនឹងធ្វើជាមើលមិនឃើញដែរ។ លើសពីនេះទៅទៀត ពួកគេនឹងត្រេកអរក្នុងការសោយសុខនឹងការដែលមនុស្សល្ងង់ខ្លៅ និងល្ងីល្ងើទាំងនោះថ្វាយបង្គំ និងគោរពពួកគេ ហើយថែមទាំងផ្ដល់ការការពារដល់ពួកគេ ដោយមិនអនុញ្ញាតឱ្យនរណាម្នាក់លាតត្រដាង ឬញែកដឹងពីពួកគេឡើយ។ ក្នុងការធ្វើបែបនេះ តើអ្នកទទឹងនឹងព្រះគ្រីស្ទមិនមែនកំពុងបង្កើតនគរឯករាជ្យសម្រាប់ខ្លួនឯងទេឬអី? ពួកទទឹងនឹងព្រះគ្រីស្ទ ពុំធ្វើកិច្ចការជាក់ស្ដែងឡើយ ពួកគេពុំប្រកបគ្នាអំពីសេចក្ដីពិត ដើម្បីដោះស្រាយបញ្ហាទាំងនោះទេ ពួកគេពុំណែនាំមនុស្សឱ្យហូប និងផឹកព្រះបន្ទូលរបស់ព្រះជាម្ចាស់ និងចូលទៅក្នុងតថភាពសេចក្ដីពិតឡើយ។ ពួកគេធ្វើការ ដើម្បីតែឋានៈបុណ្យស័ក្តិ កេរ្តិ៍ឈ្មោះ និងផលប្រយោជន៍ប៉ុណ្ណោះ ពួកគេខ្វល់តែអំពីការតាំងខ្លួនឯងឡើង ការការពារតំណែងរបស់ខ្លួននៅក្នុងចិត្តមនុស្ស និងធ្វើឱ្យមនុស្សគ្រប់គ្នាថ្វាយបង្គំពួកគេ លើកសរសើរពួកគេ និងធ្វើតាមពួកគេគ្រប់ពេលប៉ុណ្ណោះ។ ទាំងនេះគឺជាគោលបំណងដែលពួកគេចង់សម្រេចបាន។ នេះហើយគឺជារបៀបដែលពួកទទឹងនឹងព្រះគ្រីស្ទព្យាយាមធ្វើ ដើម្បីយកឈ្នះចិត្តមនុស្ស និងគ្រប់គ្រងលើរាស្រ្តរើសតាំងរបស់ព្រះជាម្ចាស់។ តើវិធីធ្វើការបែបនេះ មិនទុច្ចរិតទេឬអី? វាជារឿងដែលគួរឱ្យស្អប់ខ្ពើមខ្លាំងណាស់! ពួកគេធ្វើការបែបនេះមួយរយៈ ដោយធ្វើឱ្យមនុស្សមានចិត្តល្អចំពោះពួកគេ ទុកចិត្តពួកគេ ពឹងផ្អែកលើពួកគេ ប៉ុន្តែតើមានផលវិបាកអ្វីខ្លះ? មនុស្សទាំងនោះមិនត្រឹមតែមិនអាចយល់ពីសេចក្ដីពិតប៉ុណ្ណោះទេ ពួកគេមិនត្រឹមតែបរាជ័យក្នុងការរីកចម្រើនទាល់តែសោះនៅក្នុងការចូលទៅក្នុងជីវិតរបស់ពួកគេប៉ុណ្ណោះទេ ផ្ទុយទៅវិញ ពួកគេចាត់ទុកបុគ្គលទទឹងនឹងព្រះគ្រីស្ទជាឪពុកម្ដាយខាងវិញ្ញាណរបស់ពួកគេ ជាអ្នកជំនួសព្រះជាម្ចាស់ ដោយអនុញ្ញាតឱ្យបុគ្គលទទឹងនឹងព្រះគ្រីស្ទជំនួសឋានៈរបស់ព្រះជាម្ចាស់នៅក្នុងចិត្តរបស់ពួកគេ។ នៅពេលដែលនរណាម្នាក់មានបញ្ហា ពួកគេលែងមកចំពោះព្រះភ័ក្រ្ដព្រះជាម្ចាស់ទៀតហើយ ហើយមិនថាពួកគេជួបប្រទះបញ្ហាអ្វីក៏ដោយ ពួកគេមិនអធិស្ឋានដល់ព្រះជាម្ចាស់ ឬពឹងផ្អែកលើទ្រង់ឡើយ ហើយពួកគេក៏មិនស្វែងរកសេចក្ដីពិតនៅក្នុងព្រះបន្ទូលរបស់ទ្រង់ដែរ។ ផ្ទុយទៅវិញ ពួកគេទៅសួរអ្នកដឹកនាំនេះអំពីរឿងនោះ។ ពួកគេសុំឱ្យអ្នកដឹកនាំបង្ហាញផ្លូវដល់ពួកគេ ហើយពួកគេកាន់តែរំពឹងលើអ្នកដឹកនាំនេះ និងពឹងផ្អែកលើពួកគេកាន់តែខ្លាំងឡើងៗ។ ពួកគេមិនដឹងពីរបៀបស្វែងរកព្រះជាម្ចាស់ទេ ហើយពួកគេមិនដឹងពីរបៀបសម្លឹងមើលទ្រង់ និងពឹងផ្អែកលើទ្រង់ឡើយ កុំថាឡើយដឹងពីរបៀបធ្វើសកម្មភាពស្របតាមសេចក្ដីពិត និងគោលការណ៍នោះ។ មិនថាមានរឿងអ្វីកើតឡើងចំពោះពួកគេទេ ពួកគេរង់ចាំស្ដាប់បញ្ជាដោយយកចិត្តទុកដាក់ឱ្យអ្នកដឹកនាំសម្រេចចិត្តអំពីរឿងនោះ។ ពួកគេធ្វើអ្វីក៏ដោយដែលអ្នកដឹកនាំប្រាប់ពួកគេថាពួកគេគួរធ្វើ ហើយពួកគេធ្វើតាមរាល់ការណែនាំរបស់អ្នកដឹកនាំ។ តាមរយៈការនាំមនុស្សមកដល់ចំណុចនេះ តើបុគ្គលទទឹងនឹងព្រះគ្រីស្ទមិនមែនកំពុងបំភាន់ និងត្រួតត្រាពួកគេទេឬអី? ហេតុអ្វីបានជារាស្ដ្ររើសតាំងរបស់ព្រះជាម្ចាស់មិនស្វែងរកសេចក្ដីពិតពីព្រះជាម្ចាស់ នៅពេលមានរឿងកើតឡើងចំពោះពួកគេ? ហេតុអ្វីបានជារាស្ដ្ររើសតាំងរបស់ព្រះជាម្ចាស់ស្ដាប់បង្គាប់យ៉ាងងងឹតងងល់នូវអ្វីដែលអ្នកដឹកនាំរបស់ពួកគេនិយាយ ដោយមិនយកពាក្យសម្ដីរបស់ពួកគេទៅពិនិត្យ ឬអនុវត្តការញែកដឹង? ហេតុអ្វីបានជារាស្ដ្ររើសតាំងរបស់ព្រះជាម្ចាស់អាចចុះចូលនឹងពាក្យសម្ដីរបស់អ្នកដឹកនាំរបស់ពួកគេភ្លាមៗបន្ទាប់ពីបានឮ ប៉ុន្តែមិនអាចធ្វើបែបនេះចំពោះព្រះបន្ទូលរបស់ព្រះជាម្ចាស់បាន? ពួកគេកំពុងស្វែងរកបំណងប្រាថ្នារបស់អ្នកដឹកនាំរបស់ពួកគេ ជំនួសឱ្យការស្វែងរកបំណងព្រះហឫទ័យរបស់ព្រះជាម្ចាស់។ ពួកគេកំពុងស្ដាប់ពាក្យសម្ដីរបស់អ្នកដឹកនាំរបស់ពួកគេ ជំនួសឱ្យការស្ដាប់ព្រះបន្ទូលរបស់ព្រះជាម្ចាស់ ហើយជំនួសឱ្យការស្វែងរក និងចុះចូលនឹងសេចក្ដីពិត។ ពួកគេពឹងផ្អែកលើអ្នកដឹកនាំរបស់ពួកគេដើម្បីធ្វើសកម្មភាព ក៏ដូចជាដើម្បីគាំទ្រពួកគេ និយាយជំនួសពួកគេ និងធ្វើការសម្រេចចិត្តសម្រាប់ពួកគេ ជំនួសឱ្យការពឹងផ្អែកលើព្រះជាម្ចាស់ សម្លឹងមើលទ្រង់ និងចុះចូលនឹងទ្រង់។ តើអ្នកដែលហៅថាអ្នកដឹកនាំទាំងនេះ មិនបានកាន់កាប់ទីតាំងជាក់លាក់ណាមួយនៅក្នុងចិត្តមនុស្សទេឬអី? នេះគឺជាផលវិបាកនៃការដែលបុគ្គលទទឹងនឹងព្រះគ្រីស្ទដែលបំភាន់មនុស្ស និងដាក់អន្ទាក់ពួកគេ។

នៅពេលដែលមានរឿងអ្វីមួយកើតឡើងចំពោះមនុស្សមួយចំនួន ហើយអ្នកប្រាប់ពួកគេឱ្យអធិស្ឋានដល់ព្រះជាម្ចាស់ ពួកគេនិយាយថា ពួកគេមានកម្ពស់ទាបពេក ហើយមិនដឹងពីរបៀបស្វែងរកឡើយ។ ប្រសិនបើអ្នកប្រាប់ពួកគេឱ្យហូប និងផឹកព្រះបន្ទូលរបស់ព្រះជាម្ចាស់ ពួកគេនិយាយថា ពួកគេគ្មានគុណសម្បត្តិទេ ហើយមិនអាចទទួលបានពន្លឺដ៏អស្ចារ្យឡើយ។ ប្រសិនបើអ្នកប្រាប់ពួកគេឱ្យស្ដាប់សេចក្ដីអធិប្បាយ ពួកគេនិយាយថា ខ្លឹមសារនៃសេចក្ដីអធិប្បាយគឺខ្ពង់ខ្ពស់ និងជ្រាលជ្រៅពេកសម្រាប់ពួកគេ គឺថាវាហួសពីសមត្ថភាពរបស់ពួកគេ។ ពួកគេជឿថា ប្រសិនបើមនុស្សម្នាក់មានគុណសម្បត្តិអន់ ហើយមានភាពទន់ខ្សោយ ហើយពួកគេមិនគ្រប់គ្រាន់ក្នុងគ្រប់ទិដ្ឋភាពទាំងអស់ នោះពួកគេចាំបាច់ត្រូវស្វែងរកអ្នកដឹកនាំ។ ឧបមាថាអ្នកសួរពួកគេថា «ហេតុអ្វីបានជាអ្នកចាំបាច់ត្រូវស្វែងរកអ្នកដឹកនាំ? ហេតុអ្វីបានជាអ្នកមិនស្វែងរកព្រះជាម្ចាស់ ហើយមកចំពោះទ្រង់?» ពួកគេនិយាយថា «វាលំបាកណាស់សម្រាប់មនុស្សក្នុងការមកចំពោះព្រះភ័ក្រ្ដព្រះជាម្ចាស់៖ យើងមានសញ្ញាណ គុណសម្បត្តិរបស់យើងអន់ ហើយយើងយឺតយ៉ាវ និងស្ពឹកស្រពន់។ ព្រះបន្ទូលរបស់ព្រះជាម្ចាស់មិនតែងតែត្រង់ៗនោះទេ ហើយមិនមានឧទាហរណ៍ណាមួយនៅក្នុងព្រះបន្ទូលរបស់ទ្រង់ ដើម្បីបង្ហាញពីអត្ថន័យរបស់វាឡើយ។ អ្នកដឹកនាំរបស់យើងគ្រាន់តែប្រាប់យើងត្រង់ៗពីអ្វីដែលត្រូវធ្វើ តាមរបៀបដែលត្រង់ៗមែនទែន ដូចជាមួយបូកមួយស្មើពីរអ៊ីចឹង។ នៅពេលនិយាយដល់ការអានព្រះបន្ទូលរបស់ព្រះជាម្ចាស់ ប្រសិនបើខ្ញុំអាចអានវាឮៗបាន នោះគឺល្អណាស់ទៅហើយ ប៉ុន្តែខ្ញុំមិនដឹងទាល់តែសោះថាវាមានន័យយ៉ាងណា ហើយខ្ញុំមិនដឹងថាព្រះជាម្ចាស់តម្រូវអ្វីពីមនុស្ស ឬត្រូវអនុវត្តយ៉ាងដូចម្ដេចឱ្យស្របតាមបំណងព្រះហឫទ័យរបស់ព្រះជាម្ចាស់ឡើយ។ ខ្ញុំមិនដែលរកឃើញចម្លើយទេ។ ដោយសារតែខ្ញុំជាមនុស្សដែលមានគុណសម្បត្តិអន់ ជាអ្នកដែលមានកម្ពស់ទាបខ្លាំង ដែលស្ពឹកស្រពន់ និងល្ងង់ខ្លៅ ដែលមិនអាចមើលធ្លុះរឿងអ្វីសោះ ខ្ញុំត្រូវតែសួរអ្នកដឹកនាំរបស់យើងអំពីរឿងគ្រប់យ៉ាងដែលកើតឡើង ហើយឱ្យពួកគេជាអ្នកមានសិទ្ធិសម្រេច។ អ្នកដឹកនាំរបស់យើងអាចរកចម្លើយឱ្យខ្ញុំបាន ខ្ញុំគ្រាន់តែធ្វើអ្វីក៏ដោយដែលពួកគេប្រាប់ខ្ញុំប៉ុណ្ណោះ។ ខ្ញុំគ្រាន់តែជាមនុស្សប្រភេទនោះឯង គឺសាមញ្ញ និងចេះស្ដាប់បង្គាប់»។ «ការធ្វើជាមនុស្សសាមញ្ញ និងចេះស្ដាប់បង្គាប់ គឺមិនមានអ្វីខុសនោះទេ ប៉ុន្តែតើអ្នកដឹកនាំរបស់អ្នករាល់គ្នាពិតជាមានតថភាពនៃសេចក្ដីពិតមែនឬ? តើពួកគេពិតជាអ្នកដែលចុះចូលនឹងព្រះជាម្ចាស់មែនឬ? ប្រសិនបើអ្វីដែលពួកគេអាចធ្វើបានគឺគ្រាន់តែផ្សាយពាក្យពេចន៍ និងគោលលទ្ធិ ហើយពួកគេមិនមែនជាអ្នកដែលចុះចូលនឹងព្រះជាម្ចាស់ទេ នោះតើការដែលអ្នកចុះចូលនឹងពួកគេ មានន័យថាអ្នកកំពុងចុះចូលនឹងព្រះជាម្ចាស់ដែរឬ?» ពួកគេនិយាយថា «អ្នកដឹកនាំរបស់យើងមានគុណសម្បត្តិខ្ពស់ ហើយអ្វីគ្រប់យ៉ាងដែលពួកគេនិយាយគឺត្រឹមត្រូវ។ នោះបញ្ជាក់ថា ពួកគេយល់ពីសេចក្ដីពិត និងស្របតាមបំណងព្រះហឫទ័យរបស់ព្រះជាម្ចាស់»។ មានហេតុផលសមស្របបន្តិចបន្តួចនៅក្នុងអ្វីដែលពួកគេកំពុងនិយាយ តើមែនទេ? វាសុទ្ធតែផ្អែកលើអារម្មណ៍ផ្ទាល់ខ្លួនរបស់ពួកគេ។ គុណសម្បត្តិរបស់ពួកគេអន់ ហើយពួកគេខ្វះការញែកដឹង ដូច្នេះប្រសិនបើពិតជាមានអ្វីខុសឆ្គងជាមួយអ្នកដឹកនាំរបស់ពួកគេមែន ពួកគេនឹងមិនអាចមើលឃើញឡើយ។ មនុស្សភាគច្រើនល្ងង់ខ្លៅ ល្ងីល្ងើ និងមានគុណសម្បត្តិអន់ ប៉ុន្តែសូមទុកហេតុផលនោះមួយឡែកសិន។ បើមើលក្នុងន័យរបស់អ្នកដឹកនាំ ប្រសិនបើមនុស្សបង្ហាញការសម្ដែងចេញទាំងនេះ មានការពឹងផ្អែកបែបនេះលើអ្នកដឹកនាំរបស់ពួកគេ ហើយមានទស្សនៈ និងអាកប្បកិរិយាបែបនេះចំពោះពួកគេ តើវាមិនមានទំនាក់ទំនងខ្លះទៅនឹងយុទ្ធសាស្ត្រ និងវិធីសាស្ត្ររបស់អ្នកដឹកនាំក្នុងការយកឈ្នះចិត្តមនុស្សទេឬអី? (មាន)។ តើមានទំនាក់ទំនងធំប៉ុនណា? តើវាទាក់ទងដោយផ្ទាល់ទៅនឹងរបៀបធ្វើការរបស់អ្នកដឹកនាំដែរឬទេ? យើងអាចនិយាយដោយភាពជឿជាក់ថា មានទំនាក់ទំនងផ្ទាល់ និងដាច់ខាត ថារឿងទាំងនេះមានទំនាក់ទំនងគ្នាមួយរយភាគរយ។ ហេតុអ្វីបានជាខ្ញុំនិយាយបែបនេះ? មានអ្នកដឹកនាំជាច្រើន ដែលបើនិយាយពីឆន្ទៈផ្ទាល់ខ្លួនរបស់ពួកគេ គឺចង់នាំមនុស្សមកចំពោះព្រះភ័ក្រ្ដព្រះជាម្ចាស់ ប៉ុន្តែដោយសារតែពួកគេមិនយល់ពីសេចក្ដីពិត ឬមិនដឹងពីរបៀបដោះស្រាយបញ្ហាជាក់ស្ដែងផ្សេងៗ អាចត្រឹមតែចាត់ការកិច្ចការរដ្ឋបាល និងកិច្ចការទូទៅមួយចំនួន ហើយសម្ដែងធ្វើជាល្អដើម្បីឱ្យមនុស្សគោរពពួកគេ ពួកគេក៏បានដើរលើផ្លូវរបស់ពួកទទឹងនឹងព្រះគ្រីស្ទដោយមិនដឹងខ្លួន។ ពួកគេប្រើវិធីសាស្ត្រ និងមធ្យោបាយផ្ទាល់ខ្លួន ដើម្បីបន្តព្យាយាមយកឈ្នះចិត្តមនុស្ស និងគ្រប់គ្រងចិត្ត អាកប្បកិរិយា និងគំនិតរបស់ពួកគេ ដើម្បីឱ្យមនុស្សតែងតែធ្វើតាមអ្វីដែលពួកគេនិយាយនៅក្នុងសកម្មភាពរបស់ពួកគេ ក្នុងការអនុវត្តសេចក្ដីពិតរបស់ពួកគេ និងនៅក្នុងគ្រប់ទិដ្ឋភាពនៃការបំពេញភារកិច្ចរបស់ពួកគេ។ ប្រសិនបើមនុស្សចុះចូលនឹងបុគ្គលទទឹងនឹងព្រះគ្រីស្ទ ហើយមិនចុះចូលនឹងព្រះជាម្ចាស់យ៉ាងពិតប្រាកដ ប្រសិនបើពួកគេចុះចូលនឹងបុគ្គលទទឹងនឹងព្រះគ្រីស្ទខ្លាំងជាងព្រះជាម្ចាស់ឆ្ងាយ ហើយការបំពេញភារកិច្ចរបស់ពួកគេមិនទទួលបានលទ្ធផលអ្វីសោះ ហើយពួកគេមិនបំពេញភារកិច្ចរបស់មនុស្សឱ្យបានល្អទេ នោះតើមនុស្សបែបនេះគឺជាអ្នកដែលនឹងទទួលបានសេចក្ដីសង្គ្រោះដែរឬទេ? មនុស្សមានផ្លូវនៃការអនុវត្តដ៏ «ត្រឹមត្រូវ» សម្រាប់ការស្ដាប់បង្គាប់ និងការមានភាពស្មោះត្រង់ចំពោះពួកអ្នកដឹកនាំ និងពួកអ្នកធ្វើការ ប៉ុន្តែពួកគេមិនទាំងអនុវត្តបានត្រឹមត្រូវផង នៅពេលនិយាយដល់ការចុះចូលនឹងព្រះជាម្ចាស់ និងការមានភាពស្មោះត្រង់ចំពោះទ្រង់ គឺគ្មាននរណាម្នាក់ប្រកបគ្នាអំពីរឿងនេះទេ ហើយគ្មាននរណាម្នាក់បំពេញកិច្ចការជាក់ស្ដែងក្នុងទិដ្ឋភាពនេះឡើយ។ មនុស្សគ្រប់គ្នាចូលចិត្តនិយាយ និងធ្វើសកម្មភាពដើម្បីឋានៈ និងកេរ្តិ៍ឈ្មោះផ្ទាល់ខ្លួនរបស់ពួកគេ ហើយពួកគេប្រើខួរក្បាលគិតយ៉ាងខ្លាំង និងភ្លេចហូប ឬភ្លេចដេក ធ្វើការដើម្បីធ្វើឱ្យរាស្ដ្ររើសតាំងរបស់ព្រះជាម្ចាស់ស្ដាប់បង្គាប់ និងថ្វាយបង្គំពួកគេ។ ជាក់ស្ដែង ពួកគេធ្វើរឿងទាំងអស់នេះដើម្បីសម្រេចគោលដៅរបស់ពួកគេក្នុងការក្ដោបក្ដាប់អំណាចនៅក្នុងពួកជំនុំក្នុងនាមជាអ្នកដឹកនាំ ឬអ្នកធ្វើការ។ តើអ្វីជាមូលហេតុនៃរឿងនេះ? គឺថាមនុស្សជាតិដែលពុករលួយទាំងអស់ មាននិស្ស័យដូចគ្នា និងចំណូលចិត្តដូចគ្នា។ នៅពេលដែលនរណាម្នាក់ចង្អុលបង្ហាញផ្លូវសម្រាប់អ្នក ហើយអ្នកស្ម័គ្រចិត្តអនុវត្តវាយ៉ាងខ្លាំង នោះមិនមានន័យថាអ្នកកំពុងអនុវត្តសេចក្ដីពិតឡើយ វាមានន័យថាអ្នកកំពុងធ្វើតាមអ្វីដែលបុគ្គលនោះនិយាយ និងស្ដាប់បង្គាប់ពួកគេ។ ដូច្នេះ ហេតុអ្វីបានជាមនុស្សមិនព្រមមកចំពោះព្រះភ័ក្រ្ដព្រះជាម្ចាស់ ឬស្វែងរកទ្រង់? ពីព្រោះគ្មានអ្វីដែលស្របតាមសេចក្ដីពិតនៅក្នុងភាពជាមនុស្សរបស់មនុស្សឡើយ។ អ្វីដែលមនុស្សចូលចិត្ត អ្វីដែលពួកគេប្រាថ្នាចង់បាន និងអ្វីដែលពួកគេរក្សាទុកក្នុងចិត្តរបស់ពួកគេ សុទ្ធតែផ្ទុយពីសេចក្ដីពិត គឺផ្ទុយស្រឡះពីវា។ ហេតុដូច្នេះហើយ ប្រសិនបើអ្នកសុំឱ្យនរណាម្នាក់ស្វែងរកសេចក្ដីពិតនៅពេលមានរឿងអ្វីមួយកើតឡើងចំពោះពួកគេ ពួកគេនឹងយល់ថាវាពិបាកជាងការឡើងទៅឋានព្រះចន្ទទៅទៀត ប៉ុន្តែប្រសិនបើអ្នកសុំឱ្យពួកគេស្ដាប់តាមមនុស្សម្នាក់ ពួកគេនឹងយល់ថាវាងាយស្រួលជាងឆ្ងាយណាស់។ វាច្បាស់ណាស់ថា ពួកទទឹងនឹងព្រះគ្រីស្ទសម្រេចបានលទ្ធផលយ៉ាងឆាប់រហ័ស នៅពេលដែលពួកគេប្រើបច្ចេកទេសនៃការយកឈ្នះចិត្តមនុស្សដើម្បីត្រួតត្រាមនុស្ស។ ដោយគ្រាន់តែនិយាយមួយម៉ាត់លេងៗ ពួកគេអាចធ្វើឱ្យនរណាម្នាក់មានមតិល្អចំពោះពួកគេ ដោយគ្រាន់តែនិយាយមួយម៉ាត់លេងៗដែលបង្កប់នូវចេតនា ឬទស្សនៈណាមួយ ពួកគេអាចធ្វើឱ្យនរណាម្នាក់មើលមកពួកគេក្នុងផ្លូវមួយផ្សេងទៀត។ នេះបង្ហាញយ៉ាងច្បាស់ពីអ្វីដែលមាននៅខាងក្នុងមនុស្ស។ នេះមានន័យថា ប្រសិនបើអ្នកមិនដេញតាមសេចក្ដីពិត ហើយបែរជាដើរលើផ្លូវនៃការដេញតាមឋានៈ និងអំណាចវិញ នោះឥទ្ធិពល និងផលវិបាកពីអ្វីៗគ្រប់យ៉ាងដែលអ្នកធ្វើ នឹងមានលើសមាជិកណាម្នាក់នៃមនុស្សជាតិដែលពុករលួយ គឺធ្វើឱ្យពួកគេងាកចេញពីផ្លូវពិត ងាកចេញពីសេចក្ដីពិត ងាកចេញពីព្រះជាម្ចាស់ និងបដិសេធព្រះជាម្ចាស់។ នោះគឺជាផលវិបាកតែមួយគត់ ជាលទ្ធផលតែមួយគត់។ រឿងនេះគឺច្បាស់ក្រឡែត។

ការស្ដែងចេញទីមួយនៃការដែលពួកទទឹងនឹងព្រះគ្រីស្ទព្យាយាមយកឈ្នះចិត្តមនុស្ស គឺការអូសទាញមនុស្សដោយការផ្ដល់ផលប្រយោជន៍បន្ដិចបន្ដួច។ ផលប្រយោជន៍បន្ដិចបន្ដួច មិនចាំបាច់ជារបស់របរប្រើប្រាស់នោះទេ វាអាចមានច្រើនយ៉ាង។ ជួនកាល វាជាពាក្យសម្ដីដែលគិតគូរដល់អ្នកដទៃ។ ជួនកាល វាជាការបំពេញបំណងប្រាថ្នា ឬចំណូលចិត្តរបស់នរណាម្នាក់ ហើយជួនកាល វាជាការស្ទាបស្ទង់គំនិតរបស់នរណាម្នាក់ ហើយនិយាយរឿងពីរោះៗដែលបុគ្គលនោះចង់ស្ដាប់ ដើម្បីធ្វើឱ្យបុគ្គលនោះគិតថាអ្នកដឹកនាំរបស់ពួកគេល្អណាស់ និងយល់ពីពួកគេណាស់។ និយាយម្យ៉ាងទៀត ពួកទទឹងនឹងព្រះគ្រីស្ទផ្ដល់ការអត់ឱន សេចក្ដីស្រឡាញ់ ភាពកក់ក្ដៅ និងអ្វីដែលហៅថាការគិតគូរយ៉ាងច្រើន ដើម្បីលាក់បាំងមហិច្ឆតាសម្ងាត់របស់ពួកគេក្នុងការត្រួតត្រាមនុស្ស។ ឧទាហរណ៍ ប្រសិនបើបងប្អូនប្រុសស្រីបានបរិច្ចាគរបស់ល្អៗមួយចំនួន ពួកគេអាចនឹងចែករំលែករបស់ទាំងនោះបន្តិចបន្តួចជាមួយអ្នកណាដែលពួកគេមានទំនាក់ទំនងល្អជាមួយ។ ពួកគេប្រើផលប្រយោជន៍បន្ដិចបន្ដួចទាំងនេះដើម្បីយកឈ្នះចិត្តមនុស្ស និងទិញចិត្តពួកគេ។ ប្រសិនបើមានការងារដែលមិនទាមទារកម្លាំងច្រើននៅក្នុងពួកជំនុំ ដែលមិនពាក់ព័ន្ធនឹងការហាលក្ដៅហាលភ្លៀង និងអាចធ្វើឱ្យនរណាម្នាក់លេចមុខលេចមាត់ ពួកគេនឹងឱ្យអ្នកណាដែលពួកគេមានទំនាក់ទំនងល្អជាមួយទៅធ្វើវា។ ហេតុអ្វីបានជាពួកគេអាចធ្វើបែបនេះបាន? មួយផ្នែកគឺដោយសារតែពួកគេមិនស្រឡាញ់សេចក្ដីពិតពីធម្មជាតិ ហើយប្រព្រឹត្តដោយគ្មានគោលការណ៍។ មួយផ្នែកទៀតគឺថា ពួកគេទុកភារកិច្ចដ៏ល្អនេះសម្រាប់អ្នកដែលពួកគេមានទំនាក់ទំនងល្អជាមួយ ហើយបន្ទាប់មកនិយាយរឿងពីរោះៗមួយចំនួនទៅកាន់ពួកគេ ដើម្បីឱ្យមនុស្សទាំងនោះមានអារម្មណ៍ដឹងគុណចំពោះពួកគេ។ ក្នុងការធ្វើបែបនេះ ពួកគេសម្រេចបាននូវគោលដៅរបស់ពួកគេក្នុងការយកឈ្នះចិត្តមនុស្សទាំងនេះ។ យុទ្ធសាស្ត្រនេះមិនមែនគ្រាន់តែជាការផ្ដល់របស់តូចតាច និងការនិយាយពាក្យផ្អែមល្ហែមនៅទីនេះ ឬទីនោះប៉ុណ្ណោះទេ គឺមានចេតនានៅក្នុងនោះ មានគោលដៅ។ ហើយតើគោលដៅនោះគឺជាអ្វី? វាមានគោលបំណងបន្សល់ទុកឱ្យមនុស្សនូវការវាយតម្លៃដ៏ល្អចំពោះពួកគេនៅក្នុងចិត្តរបស់ខ្លួន។ ប្រសិនបើមានមនុស្សមួយក្រុមដែលមានគ្នាដប់នាក់ ពួកគេនឹងចាប់ផ្ដើមដោយការវាយតម្លៃពួកគេថា៖ «ក្នុងចំណោមមនុស្សដប់នាក់នេះ មានពីរនាក់ដែលពូកែផ្គាប់ចិត្តមនុស្ស។ ខ្ញុំមិនចាំបាច់ខ្វល់ខ្វាយជាមួយពួកគេទេ ពួកគេនឹងផ្គាប់ចិត្តខ្ញុំដោយខ្លួនឯង។ បន្ទាប់មក មានមនុស្សវង្វេងវង្វាន់ពីរនាក់ ពួកគេនឹងធ្វើតាមអ្វីដែលខ្ញុំនិយាយ ប្រសិនបើខ្ញុំផ្ដល់អត្ថប្រយោជន៍បន្តិចបន្តួចដល់ពួកគេ។ ពីរនាក់ទៀតគឺជាមនុស្សដែលមានគុណសម្បត្តិខ្លះៗ ដរាបណាខ្ញុំផ្សាយពីគោលលទ្ធិដ៏ខ្ពង់ខ្ពស់មួយចំនួន និងនិយាយពាក្យសម្ដីដ៏គួរឱ្យចាប់អារម្មណ៍មួយចំនួនទៅកាន់ពួកគេ ពួកគេនឹងចុះញ៉មនឹងខ្ញុំ។ បន្ទាប់មក មានបីនាក់ដែលហាក់ដូចជាដេញតាមសេចក្ដីពិត ដោយពួកគេរាងពិបាកដោះស្រាយបន្តិច។ ខ្ញុំនឹងត្រូវស្វែងយល់ឱ្យច្បាស់ពីស្ថានភាពជាក់ស្ដែងរបស់ពួកគេ មើលថាតើពួកគេត្រូវការអ្វី ហើយបន្ទាប់មកបំពេញចិត្តពួកគេ។ ប្រសិនបើមាននរណាម្នាក់ក្នុងចំណោមពួកគេមិនទទួលយករឿងនេះ ហើយមិនស្ដាប់បង្គាប់ខ្ញុំទេ ទីបំផុតខ្ញុំនឹងចាត់ការពួកគេ ហើយបោសសម្អាតពួកគេចេញ។ ទោះបីជាអ្នកចុងក្រោយប្រឆាំងនឹងខ្ញុំក៏ដោយ ក៏ពួកគេអាចបង្កបញ្ហាឱ្យខ្ញុំបានត្រឹមតែប៉ុណ្ណឹងឯង ហើយពួកគេនឹងងាយស្រួលក្នុងការដោះស្រាយ»។ ដោយគ្រាន់តែក្រឡេកមើលមួយភ្លែត ពួកគេអាចកំណត់បានថាតើនរណានៅក្នុងក្រុមដែលពួកគេអាចចាត់ការបាន និងនរណាដែលពួកគេមិនអាចចាត់ការបាន។ តើពួកគេអាចដឹងរឿងនេះយ៉ាងលឿនបែបនេះដោយរបៀបណា? ពួកគេអាចធ្វើបែបនេះបាន ពីព្រោះចិត្តរបស់ពួកគេពោរពេញទៅដោយល្បិចនយោបាយ និងទស្សនវិជ្ជារបស់សាតាំង។ គោលការណ៍នៃឥរិយាបថរបស់ពួកគេ និងរបៀបនៃការប្រព្រឹត្តខ្លួន និងការប្រាស្រ័យទាក់ទងជាមួយអ្នកដទៃ មិនមែនជាការចុះសម្រុងជាមួយមនុស្សដោយចុះសម្រុងគ្នា ឬការមានទំនាក់ទំនងអន្តរបុគ្គលធម្មតានោះទេ វាមិនមែនជាការជួយ ឬការផ្គត់ផ្គង់ដល់អ្នកដទៃ ឬការស្អាងពួកគេឡើង ឬការប្រាស្រ័យទាក់ទងជាមួយអ្នកដទៃដោយស្មើភាពគ្នា ឬការប្រើប្រាស់គោលការណ៍សេចក្ដីពិតដើម្បីចាត់ការបញ្ហា និងដោះស្រាយជាមួយមនុស្សផ្សេងទៀតឡើយ។ ពួកគេពិតជាមិនមានគោលការណ៍ទាំងនេះសូម្បីតែបន្តិច។ តើគោលការណ៍របស់ពួកគេគឺជាអ្វី? «តើមនុស្សម្នាក់ៗចាត់ទុកខ្ញុំយ៉ាងដូចម្ដេចនៅក្នុងចិត្តរបស់ពួកគេ? ខ្ញុំមិនចាំបាច់ខ្វល់ខ្វាយជាមួយអ្នកដែលឱ្យតម្លៃខ្ញុំខ្ពស់ ដែលមានខ្ញុំនៅក្នុងចិត្តរបស់ពួកគេ ហើយដែលខ្លាចខ្ញុំ គោរពខ្ញុំ និងកោតខ្លាចខ្ញុំឡើយ។ ខ្ញុំគួរតែធ្វើបែបនេះ ឬបែបនោះជាបន្តជាមួយអ្នកដែលមិនកោតខ្លាចខ្ញុំ ហើយខ្ញុំគួរតែធ្វើបែបនេះ ឬបែបនោះចំពោះអ្នកដែលកោតខ្លាចខ្ញុំ ប៉ុន្តែមិនទាន់ចុះញ៉មនឹងខ្ញុំទាំងស្រុងនៅឡើយ។ ហើយចំពោះអ្នកដែលជាទូទៅមិនសូវយកចិត្តទុកដាក់ចំពោះអ្នកដទៃ ខ្ញុំគួរតែធ្វើបែបនេះ ឬបែបនោះចំពោះពួកគេ»។ ពួកគេមាននីតិវិធីមួយជំហានម្ដងៗដើម្បីត្រួតត្រាមនុស្ស។ ហេតុអ្វីបានជាពួកគេបង្កើតជំហាន និងគំនិតទាំងនេះឡើង? ពីព្រោះបំណងប្រាថ្នាចង់បានអំណាចនៅក្នុងចិត្តរបស់ពួកគេ គឺមិនអាចត្រួតត្រាបានឡើយ។ ប្រសិនបើពួកគេត្រូវចុះសម្រុងដោយចុះសម្រុងគ្នាជាមួយមនុស្សនៅក្នុងក្រុម ពួកគេនឹងមានអារម្មណ៍ថាមិនបានសម្រេចបំណង និងគ្មានសេចក្ដីថ្លៃថ្នូរឡើយ។ ដូច្នេះ តើគោលដៅរបស់ពួកគេគឺជាអ្វី? គឺដើម្បីធ្វើឱ្យមនុស្សគ្រប់គ្នាមានកន្លែងមួយសម្រាប់ពួកគេនៅក្នុងចិត្តរបស់ខ្លួន បើមិនមែនជាកន្លែងទីមួយទេ គឺកន្លែងទីពីរ ហើយបើមិនមែនទីពីរទេ គឺទីបី។ ការប្រាស្រ័យទាក់ទងជាមួយអ្នកដទៃដោយស្មើភាពគ្នា គឺមិនអាចទៅរួចឡើយ។ ក្នុងនាមជាអ្នកដឹកនាំ តើមនុស្សទាំងនេះអាចស្ដាប់មតិខុសៗគ្នារបស់អ្នកដទៃបានដែរឬទេ? ពួកគេមិនអាចទេ។ តើអ្វីៗគ្រប់យ៉ាងដែលពួកគេធ្វើ វិលជុំវិញអ្វី? (អំណាច)។ អ្វីៗគ្រប់យ៉ាងដែលពួកគេធ្វើ គឺវិលជុំវិញអំណាច។ តើពួកគេធ្វើរឿងអ្វីខ្លះដែលវិលជុំវិញអំណាច? ដំបូង ពួកគេស្ទាបស្ទង់មើលចិត្តរបស់អ្នក ហើយក្ដាប់យកចិត្តអ្នក ពោលគឺពួកគេទិញទឹកចិត្តអ្នកជាមុន ហើយធ្វើឱ្យអ្នកបើកចំហចំពោះពួកគេ ធ្វើឱ្យអ្នកបង្ហាញអារម្មណ៍ពិតរបស់អ្នក ហើយស្វែងយល់ថាអ្នកគិតយ៉ាងណាចំពោះពួកគេ។ ពេលក្ដាប់បានរឿងនេះហើយ ពួកគេកែសម្រួលវិធីសាស្ត្ររបស់ពួកគេទៅតាមស្ថានភាពនីមួយៗ ដោយធ្វើសកម្មភាពលើករណីនីមួយៗដោយឡែកពីគ្នា។ ពួកគេចង់គ្រប់គ្រងចិត្តមនុស្ស ហើយនៅពេលដែលពួកគេរកឃើញនរណាម្នាក់ដែលមិនមានគំនិតគិតដូចពួកគេ នរណាម្នាក់ដែលមិនកោតខ្លាចពួកគេ នរណាម្នាក់ដែលមិនស្មោះត្រង់នឹងពួកគេ នោះហើយគឺជាពេលដែលពួកគេវាយប្រហារ និងធ្វើបាបបុគ្គលនោះ។ ដូច្នេះ កម្លាំងជំរុញរបស់ពួកទទឹងនឹងព្រះគ្រីស្ទក្នុងការយកឈ្នះចិត្តមនុស្ស គឺអំណាច។ ហើយតើវិធីសាស្ត្រ និងបច្ចេកទេសអ្វីខ្លះដែលពួកគេប្រើដើម្បីទទួលបានអំណាច? ពួកគេយល់ ក្ដាប់បាន និងគ្រប់គ្រងចិត្តមនុស្សយ៉ាងហ្មត់ចត់។ តើគំនិតរបស់មនុស្សត្រូវបានគ្រប់គ្រងដោយអ្វី? ដោយចិត្ត និងធម្មជាតិរបស់ពួកគេ។ នៅពេលដែលចិត្តរបស់នរណាម្នាក់ត្រូវបានគ្រប់គ្រងដោយបុគ្គលទទឹងនឹងព្រះគ្រីស្ទ នោះគំនិត និងការគិតរបស់បុគ្គលនោះ លែងជាក្ដីបារម្ភទៀតហើយ។ ពេលដែលបុគ្គលទទឹងនឹងព្រះគ្រីស្ទគ្រប់គ្រងចិត្តរបស់នរណាម្នាក់ ពួកគេគ្រប់គ្រងបុគ្គលនោះទាំងមូលតែម្ដង។

ខ. ការអួតអាងពីចំណុចខ្លាំងរបស់ពួកគេ ដើម្បីឱ្យមនុស្សថ្វាយបង្គំពួកគេ

ក្រៅពីការប្រើប្រាស់ការផ្ដល់ប្រយោជន៍បន្ដិចបន្ដួច ដែលយើងទើបតែបាននិយាយរួចមក តើមានបច្ចេកទេសអ្វីផ្សេងទៀតដែលពួកទទឹងនឹងព្រះគ្រីស្ទតែងតែ ឬទម្លាប់ប្រើ ដើម្បីយកឈ្នះចិត្តមនុស្ស? ឧទាហរណ៍ ឧបមាថាមនុស្សគ្រប់គ្នាមានចំណាប់អារម្មណ៍មិនល្អចំពោះអ្នកដឹកនាំម្នាក់។ មនុស្សគិតថាអ្នកដឹកនាំរូបនេះខ្វះទេពកោសល្យ ថាពួកគេអាចត្រឹមតែនិយាយពាក្យពេចន៍ និងគោលលទ្ធិប៉ុណ្ណោះ ហើយថាពួកគេគ្មានការយល់ដឹងពិតប្រាកដអំពីសេចក្ដីពិតឡើយ។ ប្រសិនបើអ្នកដឹកនាំរូបនោះដឹងថាមនុស្សមានចំណាប់អារម្មណ៍បែបនេះចំពោះពួកគេ តើពួកគេនឹងខិតខំប្រឹងប្រែងឱ្យអស់ពីសមត្ថភាពដើម្បីលាក់បាំងកំហុស និងចំណុចខ្វះខាតទាំងនេះដែរឬទេ? (មែនហើយ)។ តើពួកគេនឹងធ្វើអ្វីខ្លះ? តើពួកគេនឹងនិយាយរឿងបែបណាខ្លះ? ការធ្វើពុតជាបើកចំហ គឺជាទិដ្ឋភាពមួយនៃរឿងនេះ។ តើមានអ្វីផ្សេងទៀត? (ការដោះសារ)។ ការដោះសារក៏បម្រើជាមធ្យោបាយនៃការលាក់បាំងផងដែរ។ បន្ថែមពីនេះ អ្នកដឹកនាំអាចប្រើប្រាស់ចំណុចខ្លាំងរបស់ខ្លួន និងរឿងដែលអ្នកដទៃមើលឃើញថាអស្ចារ្យ ដើម្បីលាក់បាំងចំណុចខ្សោយរបស់ខ្លួន។ តើនេះគឺជាបច្ចេកទេសដែលគេប្រើទូទៅដែរឬទេ? (មែនហើយ)។ ឧទាហរណ៍ មនុស្សម្នាក់និយាយថា «ខ្ញុំទើបតែជឿលើព្រះជាម្ចាស់បានរយៈពេលខ្លីប៉ុណ្ណោះ ចុះហេតុអ្វីបានជាខ្ញុំត្រូវបានជ្រើសរើសជាអ្នកដឹកនាំ? គឺដោយសារតែខ្ញុំធ្លាប់គ្រប់គ្រងក្រុមហ៊ុនមួយនៅក្នុងពិភពលោកីយ៍ ហើយបុគ្គលិករបស់យើងបានកើនឡើងពី១០នាក់ ដល់២០០នាក់ ដែលបង្ហាញថាខ្ញុំមានសមត្ថភាពដឹកនាំ។ ទោះបីជាដំណាក់របស់ព្រះជាម្ចាស់មិនផ្ដល់សារៈសំខាន់លើរឿងបែបនេះក៏ដោយ ក៏សមត្ថភាពនេះមានប្រយោជន៍ក្នុងស្ថានភាពមួយចំនួនដែរ មែនទេ?» បន្ទាប់ពីបានឮដូច្នេះ អ្នកដទៃមិនយល់ស្របឡើយ ដូច្នេះបុគ្គលនេះក៏បន្តការសម្ដែងរបស់ខ្លួន ដោយនិយាយថា «ឧទាហរណ៍ ប្រសិនបើអ្នកនិយាយទៅកាន់បុគ្គលិករបស់អ្នក ប៉ុន្តែពួកគេមិនស្ដាប់ តើអ្នកគួរធ្វើដូចម្ដេច? ពួកគេនឹងស្ដាប់អ្នក នៅពេលដែលអ្នកសម្រេចបានលទ្ធផលល្អ។ ខ្ញុំបានបង្ហាញភស្តុតាងរបស់ខ្ញុំរួចហើយ៖ ក្រុមហ៊ុនរបស់ខ្ញុំបានចុះបញ្ជីក្នុងទីផ្សារភាគហ៊ុនហើយ!» ដំបូងឡើយ អ្នកខ្លះប្រហែលជានិយាយថា នេះគឺជាអំណោយទាន ថានេះជារបៀបដែលអ្នកគ្មានជំនឿធ្វើការ ប៉ុន្តែពិតជាមានវិធីសាស្ត្រ និងលទ្ធផលចំពោះរបៀបដែលបុគ្គលនេះប្រព្រឹត្តមែន ដូច្នេះមនុស្សមួយចំនួនបានផ្លាស់ប្ដូរពីការសង្ស័យពួកគេ ទៅជាការទុកចិត្តពួកគេ ហើយចាប់ផ្ដើមថ្វាយបង្គំពួកគេដោយមិនដឹងខ្លួនបន្តិចម្ដងៗ តាមរយៈសកម្មភាពរបស់ពួកគេ។ បន្ថែមពីនេះ បុគ្គលនេះបំភាន់អ្នកដទៃ និងលាក់បាំងចំណុចខ្វះខាតរបស់ខ្លួនឯង។ ចិត្តរបស់មនុស្សត្រូវបានពួកគេទិញយកដោយមិនដឹងខ្លួន ពួកគេត្រូវបានបុគ្គលនេះបំភាន់ ហើយពួកគេក៏ក្រាបថ្វាយបង្គំនៅចំពោះមុខបុគ្គលនេះ។ តើនេះមិនមែនជាបច្ចេកទេសទេឬអី? (មែនហើយ)។ តើវាជាអ្វី? វាគឺជាការខិតខំប្រឹងប្រែងឱ្យអស់ពីសមត្ថភាពដើម្បីបង្អួតពីជំនាញ និងអំណោយទានរបស់ខ្លួន និងអួតអាងពីសមត្ថភាព និងជំនាញរបស់ខ្លួន។ តើគោលបំណងនៃសកម្មភាពទាំងនេះគឺជាអ្វី? វាក៏ដើម្បីយកឈ្នះចិត្តរបស់អ្នកដទៃផងដែរ។ ដើម្បីយកឈ្នះចិត្តរបស់អ្នកដទៃ ក្រៅពីការផ្ដល់របស់ល្អៗមួយចំនួន ពួកគេក៏ត្រូវធ្វើឱ្យអ្នកដទៃគោរពកោតសរសើរពួកគេផងដែរ។ ប្រសិនបើពួកគេគ្រាន់តែជាមនុស្សធម្មតាម្នាក់ ឬជាមនុស្សដែលមិនសូវមានការអប់រំ និងមិនសូវបានរៀនសូត្រច្រើន តើអ្នកណានឹងគោរពកោតសរសើរពួកគេទៅ? ហេតុដូច្នេះហើយ បុគ្គលនេះមានចេតនាបង្ហាញសញ្ញាបត្ររបស់ខ្លួន ដើម្បីឱ្យមនុស្សដឹងថាពួកគេមានសញ្ញាបត្រជាន់ខ្ពស់ និងមានគុណវុឌ្ឍិសិក្សាជាន់ខ្ពស់ ហើយជាលទ្ធផល ពួកគេក៏បំភាន់មនុស្សមួយចំនួន។ ពួកគេខិតខំប្រឹងប្រែងឱ្យអស់ពីសមត្ថភាពដើម្បីអួតអាងពីអំណោយទាន ជំនាញ និងសមត្ថភាពរបស់ខ្លួន ដើម្បីធ្វើឱ្យអ្នកដទៃវាយតម្លៃខ្ពស់ និងមានចំណាប់អារម្មណ៍ល្អចំពោះខ្លួន ហើយថែមទាំងធ្វើឱ្យមនុស្សតែងតែគិត ឬមានអារម្មណ៍ចង់សុំយោបល់ពីពួកគេនៅពេលធ្វើកិច្ចការផ្សេងៗទៀតផង។ តើអ្វីគ្រប់យ៉ាងដែលពួកគេធ្វើដើម្បីសម្រេចគោលដៅនេះ មិនមែនជាយុទ្ធសាស្ត្រសម្រាប់ការយកឈ្នះចិត្តមនុស្សទេឬអី? ទាំងនេះគឺជាការសម្ដែងចេញចំនួនពីរនៃពួកទទឹងនឹងព្រះគ្រីស្ទ ក្នុងការយកឈ្នះចិត្តមនុស្ស។ ទីមួយ គឺការផ្ដល់ប្រយោជន៍បន្ដិចបន្ដួច។ ទីពីរ គឺការបង្អួតពីសមត្ថភាព និងអំណោយទានរបស់ខ្លួនឯង ម្យ៉ាងវិញទៀត គឺជារបស់ដែលធ្វើឱ្យពួកគេអស្ចារ្យជាងគេ ហើយប្រើប្រាស់វិធីសាស្ត្រនេះដើម្បីយកឈ្នះអ្នកដទៃ ដើម្បីឱ្យពួកគេលេចធ្លោជាងគេ ហើយដើម្បីឱ្យមនុស្សគ្រប់គ្នាគោរពកោតសរសើរពួកគេ កោតស្ញប់ស្ញែងពួកគេ ស្ម័គ្រចិត្តមកចំពោះមុខពួកគេដើម្បីធ្វើតាមបញ្ជារបស់ពួកគេ និងទទួលយកការដឹកនាំរបស់ពួកគេ ហើយថែមទាំងស្ម័គ្រចិត្តទទួលយក និងស្ដាប់បង្គាប់រាល់ការរៀបចំទាំងអស់របស់ពួកគេទៀតផង។ តើនេះមិនមែនជាទម្រង់នៃការវាយប្រហារផ្លូវចិត្តទេឬអី? (មែនហើយ)។ ការយកឈ្នះចិត្តរបស់អ្នកដទៃ គឺជាប្រភេទនៃការវាយប្រហារផ្លូវចិត្ត។ តើ «ការវាយប្រហារផ្លូវចិត្ត» មានន័យដូចម្ដេច? វាគឺជាមធ្យោបាយដែលសាតាំងប្រើដើម្បីកាន់កាប់ និងត្រួតត្រាចិត្តមនុស្ស។ ព្រះជាម្ចាស់ពិនិត្យពិច័យជម្រៅចិត្តរបស់មនុស្ស។ ទ្រង់យកឈ្នះ និងទទួលបានចិត្តមនុស្ស។ ចុះហេតុអ្វីបានជាមិនប្រើឃ្លា «ទទួលបានចិត្តមនុស្ស» នៅពេលសំដៅលើសាតាំង និងពួកទទឹងនឹងព្រះគ្រីស្ទ? នេះគឺដោយសារតែសាតាំង និងពួកទទឹងនឹងព្រះគ្រីស្ទប្រើប្រាស់បច្ចេកទេសមិនប្រក្រតី និងទុច្ចរិត ដើម្បីដណ្ដើមយក បំភាន់ អូសទាញ និងត្រួតត្រាចិត្តមនុស្ស ដើម្បីឱ្យមនុស្សទប់ចិត្តមិនបានក្នុងការវាយតម្លៃខ្ពស់ចំពោះពួកគេ ព្រមទាំងគោរព និងកោតស្ញប់ស្ញែងពួកគេយ៉ាងជ្រាលជ្រៅ។

យើងទើបតែបានប្រកបគ្នាអំពីយុទ្ធសាស្ត្រចំនួនពីរសម្រាប់ការយកឈ្នះចិត្តមនុស្ស។ តើមានយុទ្ធសាស្ត្រសំខាន់ៗអ្វីផ្សេងទៀត? ប្រសិនបើអ្នករាល់គ្នាមិនធ្លាប់ជួបប្រទះនូវយុទ្ធសាស្ត្រ និងវិធីសាស្ត្រដែលពួកទទឹងនឹងព្រះគ្រីស្ទប្រើដើម្បីបំភាន់ និងរឹតត្បិតមនុស្សទេ នោះអ្នករាល់គ្នាអាចមើលមកខ្លួនឯង ដើម្បីផ្ទៀងផ្ទាត់មើលខ្លួនឯង។ ចូរមើលថាតើអ្នកមានការស្ដែងចេញទាំងនេះនៅក្នុងខ្លួនអ្នកដែរឬទេ។ មនុស្សគ្រប់រូបដែលរស់នៅក្នុងចំណោមនិស្ស័យពុករលួយ សុទ្ធតែមានរឿងទាំងនេះ។ ការផ្ដល់ប្រយោជន៍បន្ដិចបន្ដួច ការបំភាន់មនុស្ស ការអូសទាញមនុស្សចូលមក តើរឿងទាំងនេះមិនមែនជារឿងដែលអ្នកតែងតែធ្វើទេឬអី? ហើយការខិតខំប្រឹងប្រែងឱ្យអស់ពីសមត្ថភាពដើម្បីបង្អួតពីអំណោយទាន និងចំណុចខ្លាំងរបស់អ្នក តើនោះក៏មិនមែនជារឿងដែលអ្នកតែងតែធ្វើដែរឬអី? (មែនហើយ)។ ជាពិសេស នៅពេលដែលអ្នកធ្វើអ្វីមួយដែលប្រឆាំងនឹងសេចក្ដីពិត នៅពេលដែលចំណុចខ្សោយ និងកំហុសរបស់អ្នកត្រូវបានលាតត្រដាង ហើយសូម្បីតែនៅពេលដែលអ្នកត្រូវបានគេលួសកាត់ ហើយពិតជាបាត់បង់មុខមាត់ ហើយកិត្យានុភាពរបស់អ្នកគ្រប់ចំណែកត្រូវបានបាត់បង់អស់រលីង តើអ្នករាល់គ្នាមិនធ្វើរឿងដូចជាការប្រើប្រាស់វិធីសាស្ត្រ និងបច្ចេកទេសទាំងនេះ ដើម្បីកែខៃស្ថានភាព និងស្ដារឋានៈ ព្រមទាំងកិត្យានុភាពរបស់អ្នកនៅក្នុងចិត្តមនុស្សឡើងវិញទេឬអី? (ពួកយើងក៏ធ្វើរឿងបែបនេះដែរ)។ នៅពេលដែលអ្នករាល់គ្នាធ្វើរឿងទាំងនេះ តើអ្នកមានការដឹងខ្លួន និងមានអារម្មណ៍ថានេះគឺជាផ្លូវខុស ហើយថាអ្នកមិនអាចធ្វើបែបនេះបានដែរឬទេ? តើអ្នកមានអារម្មណ៍បន្ទោសខ្លួនឯងដែរឬទេ? តើអ្នកតែងតែស្ពឹកស្រពន់ចំពោះរឿងនេះ ឬមួយក៏អ្នកមានការបន្ទោសខ្លួនឯង ប៉ុន្តែនៅតែត្រូវធ្វើរឿងទាំងនេះ ទោះបីជាអ្នកមិនចង់ធ្វើក៏ដោយ ពីព្រោះកេរ្តិ៍ឈ្មោះ និងមុខមាត់របស់អ្នកមានសារៈសំខាន់ខ្លាំងណាស់សម្រាប់អ្នក? តើមួយណាទៅ? (ពួកយើងធ្វើវាទាំងមិនចង់ធ្វើ)។ អ្នកធ្វើរឿងទាំងនោះ ទាំងអ្នកមិនចង់ធ្វើ ចុះតើអ្នកមានអារម្មណ៍បន្ទោសខ្លួនឯងដែរឬទេ? ឬមួយក៏អ្នកមិនមានអារម្មណ៍សោះឡើយ ប៉ុន្តែមើលស្រាលចំពោះរឿងទាំងនោះ បន្ទាប់ពីអ្នកបានធ្វើរួច ហើយបន្តហូប និងគេងដូចដែលអ្នកធ្លាប់ធ្វើពីមុន? (ពួកយើងមានអារម្មណ៍បន្ទោសខ្លួនឯង)។ ប្រសិនបើអ្នកមានអារម្មណ៍បន្ទោសខ្លួនឯងបន្តិចបន្តួច នោះវាមិនអាក្រក់ពេកទេ។ វាបង្ហាញថាភាពស្ពឹកស្រពន់របស់អ្នករាល់គ្នា មិនទាន់ជ្រៅពេកទេ គឺអ្នកនៅតែមានការដឹងខ្លួន។ មនុស្សដែលមានការដឹងខ្លួន មានក្ដីសង្ឃឹមថានឹងត្រូវបានសង្គ្រោះ ចំណែកឯអ្នកដែលគ្មានការដឹងខ្លួន គឺគ្មានភាពជាមនុស្សឡើយ ដូច្នេះពួកគេកំពុងស្ថិតក្នុងគ្រោះថ្នាក់ហើយ។

គ. ការប្រើប្រាស់សំបកក្រៅដើម្បីបំភាន់មនុស្ស និងទទួលបានចំណាប់អារម្មណ៍ល្អពីពួកគេ

តើមានបច្ចេកទេសអ្វីផ្សេងទៀតដែលពួកទទឹងនឹងព្រះគ្រីស្ទតែងតែទម្លាប់ប្រើ ដើម្បីយកឈ្នះចិត្តមនុស្ស? មានស្ថានភាពមួយទៀត គឺថាមិនថាពួកទទឹងនឹងព្រះគ្រីស្ទកំពុងធ្វើអ្វីក៏ដោយ ក៏ពួកគេមិនធ្វើវានៅចំពោះព្រះជាម្ចាស់ឡើយ ប៉ុន្តែធ្វើនៅចំពោះមុខមនុស្ស។ តើគោលដៅរបស់ពួកគេក្នុងការធ្វើបែបនោះគឺជាអ្វី? (ដើម្បីអូសទាញមនុស្ស)។ គឺដើម្បីអូសទាញចិត្តមនុស្ស។ មើលពីសំបកក្រៅ ពួកគេហាក់ដូចជាស្ម័គ្រចិត្តរងទុក្ខ និងលះបង់ជាងអ្នកដទៃ ពួកគេហាក់ដូចជាមានភាពខាងវិញ្ញាណជាងអ្នកដទៃ មានភាពស្មោះត្រង់ចំពោះព្រះជាម្ចាស់ជាងអ្នកដទៃ និងយកចិត្តទុកដាក់ចំពោះភារកិច្ចរបស់ខ្លួនជាងអ្នកដទៃ។ ប៉ុន្តែនៅពេលដែលគ្មាននរណាមើលពួកគេ នោះពួកគេមិនប្រព្រឹត្តបែបនោះឡើយ។ វាមិនមែនជាចេតនាពិតប្រាកដរបស់ពួកគេក្នុងការប្រព្រឹត្តបែបនោះទេ ផ្ទុយទៅវិញ ពួកគេមានបំណងលាក់កំបាំង។ ពួកគេប្រព្រឹត្តបែបនោះនៅចំពោះមុខអ្នកដទៃ ដើម្បីឱ្យមនុស្សទាំងនោះឃើញថាពួកគេកំពុងធ្វើសកម្មភាពបានល្អប៉ុនណា ហើយថាពួកគេកំពុងបំពេញភារកិច្ចរបស់ខ្លួនដោយ ភាពស្មោះត្រង់បែបនេះ ទាំងដែលតាមពិតទៅ ភាពស្មោះត្រង់មិនមែនជាកម្លាំងជំរុញចិត្តខាងក្នុងរបស់ពួកគេទាល់តែសោះ។ គោលបំណងរបស់ពួកគេគឺដើម្បីឱ្យមនុស្សមើលឃើញថាពួកគេមានភាពស្មោះត្រង់ និងមានការទទួលខុសត្រូវ។ ពួកគេបញ្ចុះបញ្ចូលអ្នកដទៃទាំងស្រុង តាមរយៈការលះបង់តាមរបៀបនេះ។ ជាលទ្ធផល អ្នកដទៃស្ម័គ្រចិត្តទទួលយកការដឹកនាំរបស់ពួកគេ ហើយអត់ទោសឱ្យពួកគេ មិនថាពួកគេធ្វើខុសយ៉ាងណាក៏ដោយ។ តើនេះជាឥរិយាបថភេទណា? នេះគឺជាការប្រើប្រាស់សំបកក្រៅដើម្បីបំភាន់មនុស្ស។ តើពាក្យ «សំបកក្រៅ» នៅទីនេះមានន័យដូចម្ដេច? វាមានន័យថា ឥរិយាបថល្អ និងសកម្មភាពដែលហាក់ដូចជាស្របតាមសេចក្ដីពិត។ ការប្រើប្រាស់សំបកក្រៅដែលហាក់ដូចជាស្របតាមសេចក្ដីពិត ដើម្បីបំភាន់មនុស្ស និងទទួលបានចំណាប់អារម្មណ៍ល្អពីពួកគេ នេះសង្ខេបពីលក្ខណៈនៃឥរិយាបថនេះ មែនទេ? គោលដៅរបស់ពួកគេគឺដើម្បីទទួលបានចំណាប់អារម្មណ៍ល្អពីមនុស្សនៅទីបំផុត។ នៅពេលដែលមនុស្សមានចំណាប់អារម្មណ៍ល្អចំពោះពួកទទឹងនឹងព្រះគ្រីស្ទ ពួកគេមានអារម្មណ៍គោរពចំពោះពួកគេ ពួកទទឹងនឹងព្រះគ្រីស្ទនឹងកាន់កាប់ឋានៈជាក់លាក់ណាមួយនៅក្នុងចិត្តរបស់ពួកគេ ដោយប្រើប្រាស់វិធីសាស្ត្រនេះ។ ឧទាហរណ៍ មានមនុស្សប្រភេទមួយដែលស្ម័គ្រចិត្តលះបង់ក្នុងការបំពេញភារកិច្ចរបស់ខ្លួន ភាគច្រើនពឹងផ្អែកលើបទពិសោធនៅក្នុងសកម្មភាពរបស់ពួកគេ ហើយជាទូទៅមិនបំពានគោលការណ៍សំខាន់ៗណាមួយឡើយ ប៉ុន្តែនៅពេលដែលអ្នកប្រកបគ្នាជាមួយពួកគេអំពីការស្វែងរកគោលការណ៍សេចក្ដីពិត តើពួកគេនិយាយអ្វីខ្លះ? «មិនចាំបាច់ប្រកបគ្នាអំពីរឿងនេះជាមួយខ្ញុំទេ។ ខ្ញុំចងចាំរឿងទាំងនេះអស់ហើយ!» នៅពេលដែលពួកគេពិតជាជួបប្រទះបញ្ហាមែន ពួកគេមិនត្រឹមតែមិនស្វែងរកប៉ុណ្ណោះទេ ពួកគេថែមទាំងបដិសេធមិនស្ដាប់ដំបូន្មានរបស់អ្នកដទៃទៀតផង កុំថាឡើយដល់មតិយោបល់អ្នកដទៃ ពួកគេគ្រាន់តែធ្វើអ្វីដែលពួកគេគិតថាល្អប៉ុណ្ណោះ។ នៅពេលដែលពួកគេលះបង់ នៅពេលដែលសកម្មភាពរបស់ពួកគេធ្វើឱ្យពួកគេមើលទៅរហ័ស និងម៉ឺងម៉ាត់ ហើយមានសិទ្ធិអំណាចជាក់លាក់ តើអ្នកដទៃមើលមកពួកគេយ៉ាងដូចម្ដេចនៅក្នុងចិត្ត? តើពួកគេមានចំណាប់អារម្មណ៍ល្អចំពោះពួកគេ ឬអត់? តាមទស្សនៈរបស់អ្នកដទៃ ពួកគេមិនបានបំពានសេចក្ដីពិតក្នុងរបៀបជាក់ស្ដែងណាមួយឡើយ ហើយពួកគេមានជំនាញយ៉ាងខ្លាំងនៅក្នុងរបៀបដែលពួកគេធ្វើកិច្ចការ។ កម្រិតនៃ «ភាពស្មោះត្រង់» របស់ពួកគេ និងបទពិសោធរបស់ពួកគេក្នុងការបំពេញភារកិច្ច គឺគ្រប់គ្រាន់ដើម្បីបញ្ចុះបញ្ចូលអ្នកដទៃ។ មនុស្សគិតថា «មើលពួកគេចុះ៖ ពួកគេបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ហើយពួកគេមានបទពិសោធក្នុងការបំពេញភារកិច្ចនេះ។ ពួកគេមានបទពិសោធច្រើន។ ពួកយើងមិនអាចធ្វើបែបនោះបានឡើយ»។ នៅពេលដែលមនុស្សមានទស្សនៈវិជ្ជមានបែបនេះចំពោះពួកគេ តើពួកគេមានទម្ងន់ច្រើន ឬតិចនៅក្នុងចិត្តរបស់មនុស្សទាំងនោះ? (ច្រើន)។ ច្រើន ពួកគេមានទម្ងន់នៅក្នុងចិត្តរបស់ពួកគេ។ មនុស្សមួយចំនួនមិនដែលស្វែងរកសេចក្ដីពិតឡើយ មួយផ្នែកគឺដោយសារតែពួកគេគ្មានការយល់ដឹងខាងវិញ្ញាណ ហើយមួយផ្នែកទៀតគឺដោយសារតែពួកគេមិនចាប់អារម្មណ៍នឹងសេចក្ដីពិត ហើយមិនស្រឡាញ់សេចក្ដីពិតទាល់តែសោះ ព្រមទាំងមិនយល់ទាល់តែសោះថាគោលការណ៍សេចក្ដីពិតគឺជាអ្វី។ ពួកគេពឹងផ្អែកទាំងស្រុងលើភាពក្លៀវក្លាមួយឆាវរបស់ពួកគេ ចេតនាល្អរបស់ពួកគេផ្ទាល់ និងបទពិសោធជាច្រើនឆ្នាំរបស់ពួកគេ ដើម្បីបំពេញភារកិច្ចរបស់ខ្លួន។ ទោះជាយ៉ាងណាក៏ដោយ ពួកគេមិនចង់ឱ្យអ្នកដទៃដឹងពីរឿងទាំងនេះឡើយ ដូច្នេះពួកគេខិតខំប្រឹងប្រែងឱ្យអស់ពីសមត្ថភាពដើម្បីបញ្ចេញការខិតខំប្រឹងប្រែងយ៉ាងខ្លាំង និងលះបង់។ ប្រសិនបើនរណាម្នាក់រកឃើញថាពួកគេគ្មានការយល់ដឹងខាងវិញ្ញាណ ឬថាពួកគេមិនយល់ពីសេចក្ដីពិត ហើយធ្វើកិច្ចការដោយគ្មានគោលការណ៍ ពួកគេប្រញាប់បង្កើតសមិទ្ធផលមួយចំនួនឱ្យមនុស្សមើលឃើញ។ ពួកគេនិយាយថា «ចូរមើលចុះ ថាតើខ្ញុំពិតជាមានការយល់ដឹងខាងវិញ្ញាណ ឬអត់។ សាកមើលទៅ មើលថាតើខ្ញុំពិតជាធ្វើសកម្មភាពដោយមានគោលការណ៍ ឬអត់ ថាតើខ្ញុំពិតជាយល់ពីសេចក្ដីពិត ឬអត់»។ នៅពេលដែលពួកគេធ្វើសកម្មភាពបែបនេះ មនុស្សមួយចំនួនធំត្រូវបានពួកគេបំភាន់។ ពួកគេនិយាយថា «មនុស្សទាំងនោះមានបទពិសោធក្នុងការបំពេញភារកិច្ចរបស់ខ្លួន ហើយយល់ពីគោលការណ៍ ពួកយើងទេដែលជាអ្នកមិនយល់នោះ»។ «ពួកយើងទេដែលជាអ្នកមិនយល់នោះ» តើសេចក្ដីថ្លែងនេះបង្ហាញពីអ្វី? វាបង្ហាញថា នៅក្នុងជម្រៅចិត្ត ពួកគេយល់ស្របនឹងឥរិយាបថល្អពីសំបកក្រៅរបស់មនុស្សទាំងនោះ។ តើការយល់ស្របនេះស្មើនឹងអ្វី? វាស្មើនឹងការគិតថា ពួកគេគឺជាមនុស្សដែលអនុវត្តសេចក្ដីពិត ដែលស្រឡាញ់ព្រះជាម្ចាស់ និងដែលទទួលបានការប្រោសឱ្យគ្រប់លក្ខណ៍ពីព្រះជាម្ចាស់។ តើការដែលអ្នកដទៃវាយតម្លៃពួកគេបែបនេះ មិនមានន័យថាពួកគេបានកាន់កាប់ឋានៈណាមួយក្នុងចិត្តមនុស្សទៅហើយទេឬអី? និយាយឱ្យកាន់តែច្បាស់ អាចនិយាយបានថា ពួកគេមានកិត្យានុភាពមួយប្រភេទ។ ដូច្នេះ តើកិត្យានុភាពនេះនាំមកនូវអ្វីដល់ពួកគេ? វាធ្វើឱ្យអ្នកដទៃសម្លឹងមើលទៅពួកគេ គោរពកោតសរសើរពួកគេ និងថែមទាំងពឹងផ្អែកលើពួកគេទៀតផង។ តើអ្នកដទៃពឹងផ្អែកលើពួកគេដោយរបៀបណា? ពេលដែលពួកគេមានបញ្ហាភ្លាម ពួកគេប្រញាប់ទៅរកអ្នកទាំងនោះភ្លាម។ ឧបមាថានរណាម្នាក់និយាយថា «នេះគឺជាបញ្ហាធំ ហើយពួកយើងមិនយល់ពីវាទេ ពួកយើងគួរតែសួរខាងលើ មែនទេ?» បន្ទាប់មក អ្នកខ្លះនឹងនិយាយថា «មិនបាច់ទេ។ ពួកយើងគ្រាន់តែសួរអ្នកដឹកនាំរបស់យើងទៅបានហើយ។ អ្នកដឹកនាំរបស់យើងយល់គ្រប់យ៉ាង»។ មនុស្សគ្រប់គ្នាមានគំនិតថា ពួកអ្នកដឹកនាំ និងពួកអ្នកធ្វើការរវល់នឹងកិច្ចការរបស់ពួកគេភាគច្រើន ហើយមិនបានធ្វើអាក្រក់ឡើយ ហើយជាលទ្ធផល ពួកគេគិតថាអ្នកទាំងនោះច្បាស់ជាមនុស្សដែលយល់ពីសេចក្ដីពិត និងប្រព្រឹត្តដោយមានគោលការណ៍មិនខាន។ តើអ្នកយល់យ៉ាងណាចំពោះទស្សនៈនេះ? ប្រសិនបើនរណាម្នាក់មិនបានធ្វើអាក្រក់ពីសំបកក្រៅ តើវាមានន័យថាពួកគេយល់ពីសេចក្ដីពិតមែនទេ? មិនប្រាកដទេ។ ការយល់ដឹងរបស់មនុស្សណាម្នាក់អំពីសេចក្ដីពិត គឺមានកម្រិត។ ប្រសិនបើអ្នកជឿថាអ្នកដឹកនាំយល់គ្រប់យ៉ាង មិនអធិស្ឋានទៅកាន់ព្រះជាម្ចាស់ មិនស្វែងរកពីទ្រង់ ឬមិនស្វែងរកនៅក្នុងព្រះបន្ទូលរបស់ទ្រង់ មិនថាអ្នកមានបញ្ហាអ្វីក៏ដោយ ប៉ុន្តែទៅសួរអ្នកដឹកនាំដោយផ្ទាល់ តើនេះមិននាំឱ្យកិច្ចការយឺតយ៉ាវទេឬអី? ប្រសិនបើអ្នកតែងតែធ្វើតាមអ្វីដែលពួកអ្នកដឹកនាំនិយាយ តែងតែសម្លឹងមើលទៅពួកគេ នោះរឿងមួយចំនួនអាចនឹងខុសឆ្គង ហើយអ្នកអាចនឹងនាំមកនូវការខាតបង់ដល់កិច្ចការរបស់ពួកជំនុំមិនខាន។ នេះហើយជាមូលហេតុដែលការថ្វាយបង្គំ និងការសម្លឹងមើលទៅមនុស្ស គឺជាវិធីងាយស្រួលបំផុតក្នុងការវង្វេងផ្លូវ និងធ្វើខុស ដើម្បីនាំមកនូវការខាតបង់ដល់ជីវិតរបស់អ្នកផ្ទាល់ និងដល់ដំណាក់របស់ព្រះជាម្ចាស់ ព្រមទាំងកិច្ចការរបស់ពួកជំនុំ។

មានការស្ដែងចេញចម្បងចំនួនបីនៃពួកទទឹងនឹងព្រះគ្រីស្ទដែលយកឈ្នះចិត្តមនុស្ស៖ ទីមួយ គឺការអូសទាញមនុស្សដោយការផ្ដល់ប្រយោជន៍បន្ដិចបន្ដួច ទីពីរ គឺការបង្អួតពីចំណុចខ្លាំង អំណោយទាន និងទេពកោសល្យរបស់ពួកគេ ទីបី គឺការប្រើប្រាស់សំបកក្រៅដើម្បីបំភាន់មនុស្ស និងទទួលបានចំណាប់អារម្មណ៍ល្អពីពួកគេ។ ការស្ដែងចេញទាំងនេះអាចត្រូវបានរកឃើញនៅក្នុងមនុស្សគ្រប់រូប។ មនុស្សមួយចំនួនតែងតែទម្លាយរឿងចចាមអារ៉ាមខ្លះៗដែលអ្នកដទៃមិនដឹង និយាយអំពីប្រធានបទគ្រប់ប្រភេទ ឬចែករំលែកយោបល់ជាលក្ខណៈអ្នកជំនាញដែលប្លែកពីគេ។ តើនេះហៅថាអ្វី? មានពាក្យស្លោកមួយឃ្លាពោលថា៖ «យាយចាស់លាបក្រែមមាត់ គ្រាន់តែចង់បង្អួតភ្នែកគេ»។ មនុស្សទាំងនេះតែងតែចង់បង្ហាញជំនាញរបស់ពួកគេ និងទទួលបានការគោរពកោតសរសើរពីមនុស្ស។ ទោះជាយ៉ាងណាក៏ដោយ ជួនកាលពួកគេមិនបានធ្វើរឿងនេះបានល្អឡើយ ហើយមនុស្សមើលឃើញចំណុចខ្វះខាតនៅក្នុងពួកគេ ដូច្នេះជាលទ្ធផល ពួកគេធ្វើអ្វីគ្រប់យ៉ាងដែលពួកគេអាចធ្វើបាន ដើម្បីកែខៃស្ថានភាព និងរកលេសដោះសារឱ្យរួចខ្លួន។ មិនថាពួកគេបានធ្វើរឿងអ្វីដែលប្រឆាំងនឹងមនសិការរបស់ពួកគេ និងប្រឆាំងនឹងសេចក្ដីពិត ឬដែលមិនពាក់ព័ន្ធនឹងការបំពេញភារកិច្ចរបស់ពួកគេយ៉ាងណាក៏ដោយ ក៏ពួកគេមិនដែលចេះទទួលកំហុស ឬឆ្លុះបញ្ចាំងពីខ្លួនឯង និងប្រែចិត្តឡើយ ហើយពួកគេក៏មិនដែលដឹងថាបញ្ហានេះធ្ងន់ធ្ងរប៉ុនណាដែរ។ ផ្ទុយទៅវិញ ពួកគេគិតយ៉ាងខ្លាំង និងប្រឹងប្រែងគិតរកវិធីដើម្បីដោះសារឱ្យខ្លួនឯង និងសម្រួលស្ថានការណ៍។ ពួកគេអន្ទះសាចង់សម្រេចគោលដៅរបស់ពួកគេ រហូតដល់ថ្នាក់មិនអាចហូប ឬគេងបាន ដោយខ្លាចថាកេរ្តិ៍ឈ្មោះល្អរបស់ពួកគេនៅក្នុងក្រសែភ្នែកអ្នកដទៃ អាចនឹងធ្លាក់ចុះយ៉ាងគំហុក និងវិនាសអន្តរាយ។ ឧទាហរណ៍ មនុស្សមួយចំនួនគិតថាការសរសេររបស់ពួកគេល្អ ថាពួកគេជាអ្នកសរសេរដ៏ជំនាញ អ្នកខ្លះគិតថាពួកគេជាអ្នកដឹកនាំដ៏ល្អ ថាពួកគេគឺជាសសរទ្រទ្រង់ពួកជំនុំ ចំណែកឯអ្នកផ្សេងទៀតគិតថាពួកគេជាមនុស្សល្អ។ ពេលដែលមនុស្សទាំងនេះបាត់បង់រូបភាពល្អរបស់ខ្លួនឯងដោយសារហេតុផលណាមួយ ពួកគេចំណាយការគិតយ៉ាងច្រើន និងបង់ថ្លៃដើម្បីរូបភាពនោះ ដោយប្រឹងប្រែងគិតរកវិធីកែខៃស្ថានភាព។ ទោះជាយ៉ាងណា ពួកគេមិនដែលមានអារម្មណ៍អាម៉ាស់ ឬបន្ទោសខ្លួនឯង ឬមានអារម្មណ៍ថាខ្លួនបានធ្វើខុសចំពោះព្រះជាម្ចាស់ចំពោះផ្លូវខុសដែលពួកគេបានដើរ ឬចំពោះរឿងផ្សេងៗដែលពួកគេបានធ្វើដែលប្រឆាំងនឹងសេចក្ដីពិតឡើយ។ ពួកគេមិនដែលមានអារម្មណ៍បែបនោះទេ។ ពួកគេប្រើប្រាស់យុទ្ធសាស្ត្រគ្រប់បែបយ៉ាងដើម្បីបំភាន់មនុស្ស និងយកឈ្នះចិត្តរបស់ពួកគេ។ តើនេះជាការបំពេញភារកិច្ចរបស់ភាវៈដែលព្រះបានបង្កើត ឬ? មិនមែនទាល់តែសោះ។ តើនោះជាកិច្ចការដែលអ្នកដឹកនាំពួកជំនុំគួរតែធ្វើឬ? មិនមែនទាល់តែសោះ។ ពួកគេកំពុងរស់នៅដោយនិស្ស័យរបស់សាតាំង ធ្វើអាក្រក់ និងរំខានដល់កិច្ចការរបស់ពួកជំនុំ ព្រមទាំងបង្អាក់ និងរំខានដល់កិច្ចការរបស់ដំណាក់របស់ព្រះជាម្ចាស់។ ដោយវិនិច្ឆ័យផ្អែកលើសកម្មភាព និងឥរិយាបថរបស់ពួកគេ ផ្លូវដែលពួកគេដើរ និងឥរិយាបថផ្សេងៗរបស់ពួកគេដែលបំភាន់មនុស្ស និងត្រួតត្រាពួកគេ ពួកគេមិនកំពុងបំពេញភារកិច្ចជាអ្នកដឹកនាំឡើយ ប៉ុន្តែកំពុងរុះរើ និងបង្អាក់កិច្ចការសង្គ្រោះមនុស្សរបស់ព្រះជាម្ចាស់ កំពុងរារាំងមនុស្សមិនឱ្យមកចំពោះព្រះជាម្ចាស់ និងកំពុងព្យាយាមរក្សាមនុស្សឱ្យស្ថិតនៅក្នុងកណ្ដាប់ដៃរបស់ពួកគេផ្ទាល់ ក្រោមការត្រួតត្រារបស់ពួកគេ។ តើទាំងនេះមិនមែនជាសកម្មភាព និងឥរិយាបថរបស់បុគ្គលទទឹងនឹងព្រះគ្រីស្ទទេឬអី? គ្មានអ្វីគួរឱ្យសង្ស័យអំពីរឿងនេះឡើយ។ នេះគឺជាភស្តុតាងគ្រប់គ្រាន់ដែលបញ្ជាក់ថា ពួកទទឹងនឹងព្រះគ្រីស្ទដើរតួជាសាតាំងបានយ៉ាងពេញលេញ។ ដោយវិនិច្ឆ័យតាមសារជាតិនៃរឿងទាំងនេះដែលពួកគេធ្វើ ពួកគេមិនត្រឹមតែបរាជ័យក្នុងការបំពេញភារកិច្ចដែលពួកគេគួរតែធ្វើឱ្យបានល្អប៉ុណ្ណោះទេ ផ្ទុយទៅវិញ ពួកគេកំពុងដើរតួជាសាតាំង។ អ្វីគ្រប់យ៉ាងដែលពួកគេធ្វើ គឺពិតជាការប្រជែងជាមួយព្រះជាម្ចាស់ដើម្បីដណ្ដើមយករាស្ដ្ររើសតាំងរបស់ទ្រង់។ ចៀមដែលជារបស់ព្រះជាម្ចាស់ គួរតែដើរតាមព្រះជាម្ចាស់ និងឈ្នះបានមកវិញដោយព្រះជាម្ចាស់ ប៉ុន្តែមនុស្សទាំងនេះរារាំងអ្នកដទៃមិនឱ្យដើរតាមព្រះជាម្ចាស់ ពួកគេយកចៀមរបស់ព្រះជាម្ចាស់មកក្នុងកណ្ដាប់ដៃរបស់ពួកគេផ្ទាល់ និងត្រួតត្រាពួកគេ ហើយធ្វើឱ្យមនុស្សថ្វាយបង្គំ និងដើរតាមពួកគេ។ នោះគឺជាសារជាតិនៃសកម្មភាពរបស់ពួកគេ។ តើមនុស្សបែបនេះអាចត្រូវបានគេហៅថា «អ្នកដឹកនាំ» ដែរឬទេ? (មិនបានទេ)។ ចុះតើយើងគួរហៅពួកគេថាអ្វី? (អ្នកបម្រើដ៏អាក្រក់)។ «អ្នកបម្រើដ៏អាក្រក់» នោះគឺជាឈ្មោះដ៏ស័ក្តិសម។ «ពួកទទឹងនឹងព្រះគ្រីស្ទ» «អ្នកបម្រើដ៏អាក្រក់» ងារទាំងពីរនេះសុទ្ធតែអាចប្រើបាន មែនទេ? មនុស្សទាំងនេះជ្រកក្រោមស្លាកនៃការបំពេញភារកិច្ចជាអ្នកដឹកនាំ ប៉ុន្តែពួកគេមិនធ្វើអ្វីដែលអ្នកដឹកនាំគួរធ្វើឡើយ។ អ្វីដែលពួកគេធ្វើ មិនមែនជាការបំពេញភារកិច្ចរបស់អ្នកដឹកនាំទាល់តែសោះ វាគឺជាការដើរតួជាបុគ្គលទទឹងនឹងព្រះគ្រីស្ទ ឈរជំនួសសាតាំងដើម្បីរំខាន និងបំផ្លាញកិច្ចការនៃដំណាក់របស់ព្រះជាម្ចាស់ និងបំភាន់រាស្ដ្ររើសតាំងរបស់ព្រះជាម្ចាស់ឱ្យងាកចេញពីផ្លូវពិត និងងាកចេញពីព្រះជាម្ចាស់។ រាល់សកម្មភាព និងឥរិយាបថរបស់ពួកគេ បើកសម្ដែងពីនិស្ស័យ និងធម្មជាតិរបស់សាតាំង ហើយសម្រេចបានលទ្ធផលក្នុងការធ្វើឱ្យមនុស្សងាកចេញពីព្រះជាម្ចាស់ បដិសេធសេចក្ដីពិត និងព្រះជាម្ចាស់ ហើយថ្វាយបង្គំ និងដើរតាមពួកគេ។ ថ្ងៃណាមួយ នៅពេលដែលពួកគេបានបំភាន់មនុស្សទាំងស្រុង និងនាំពួកគេឱ្យស្ថិតក្រោមការត្រួតត្រារបស់ពួកគេ មនុស្សនឹងចាប់ផ្ដើមថ្វាយបង្គំ ដើរតាម និងស្ដាប់បង្គាប់ពួកគេ។ ពេលនោះ ពួកគេនឹងសម្រេចបានគោលដៅរបស់ខ្លួនក្នុងការដាក់អន្ទាក់ចិត្តមនុស្ស។ ពួកគេគឺជាអ្នកដឹកនាំពួកជំនុំ ប៉ុន្តែពួកគេមិនធ្វើកិច្ចការដែលព្រះជាម្ចាស់បានផ្ទុកផ្ដាក់ដល់ពួកគេឡើយ។ ពួកគេមិនធ្វើកិច្ចការរបស់ពួកអ្នកដឹកនាំ និងពួកអ្នកធ្វើការឡើយ។ ផ្ទុយទៅវិញ ពួកគេធ្វើសកម្មភាពទៅលើរាស្ដ្ររើសតាំងរបស់ព្រះជាម្ចាស់ ដោយបំភាន់ពួកគេ ដាក់អន្ទាក់ពួកគេ និងត្រួតត្រាពួកគេ ដោយយកចៀមដែលច្បាស់ណាស់ថាជារបស់ព្រះជាម្ចាស់ មកក្នុងកណ្ដាប់ដៃរបស់ពួកគេផ្ទាល់ ក្រោមការត្រួតត្រារបស់ពួកគេ។ តើពួកគេមិនមែនជាចោរ និងជាចោរប្លន់ទេឬអី? ក្នុងការប្រជែងជាមួយព្រះជាម្ចាស់ដើម្បីដណ្ដើមយករាស្ដ្ររើសតាំងរបស់ទ្រង់ដូចដែលពួកគេធ្វើបែបនេះ តើពួកគេមិនមែនកំពុងបម្រើជាអ្នកបម្រើរបស់សាតាំងទេឬអី? តើពួកទទឹងនឹងព្រះគ្រីស្ទបែបនេះ មិនមែនជាសត្រូវរបស់ព្រះជាម្ចាស់ទេឬអី? តើពួកគេមិនមែនជាសត្រូវនៃរាស្ដ្ររើសតាំងរបស់ទ្រង់ទេឬអី? (មែនហើយ)។ ពួកគេពិតជាសត្រូវមួយរយភាគរយ។ ពួកគេគឺជាសត្រូវរបស់ព្រះជាម្ចាស់ និងរាស្ដ្ររើសតាំងរបស់ទ្រង់។ រឿងនេះគឺគ្មានអ្វីគួរឱ្យសង្ស័យឡើយ។

កាលពីពេលដែលខ្ញុំកំពុងមានបន្ទូល និងធ្វើកិច្ចការនៅគ្រប់ពួកជំនុំទាំងអស់ក្នុងប្រទេសចិនដីគោក ខ្ញុំមានមនុស្សម្នាក់នៅជាមួយខ្ញុំ ដែលទទួលខុសត្រូវលើការថតសំឡេង និងការចម្លងសេចក្ដីអធិប្បាយជាអត្ថបទ។ បុគ្គលនេះមានអំណោយទានខ្លះៗ គាត់មានគំនិតរហ័សរហួន និងការឆ្លើយតបរហ័ស។ ប៉ុន្តែមានរឿងមួយអំពីគាត់៖ គាត់ពូកែណាស់ខាងនិយាយរឿងពីរោះៗដែលមនុស្សចង់ស្ដាប់។ ប្រសិនបើអ្នកនិយាយថាមានអ្វីមួយមានរសជាតិឆ្ងាញ់ គាត់នឹងនិយាយថា «អ្នកនិយាយត្រូវហើយ។ ខ្ញុំធ្លាប់ញ៉ាំវាហើយ។ វាពិតជាឆ្ងាញ់ណាស់»។ ប្រសិនបើអ្នកនិយាយថាអាកាសធាតុក្ដៅ គាត់នឹងនិយាយថា «ពិតមែនហើយ។ ខ្ញុំបែកញើសជោកខ្លួនហើយ»។ ប្រសិនបើអ្នកនិយាយថាអាកាសធាតុត្រជាក់ គាត់នឹងនិយាយថា «ត្រជាក់មែន។ ខ្ញុំពាក់ស្បែកជើងរោមសត្វហើយ»។ គាត់ពិបាកនឹងនិយាយអ្វីដែលពិត ឬស្មោះត្រង់ណាស់។ គាត់ហាក់ដូចជាមនុស្សដែលពិតជាដេញតាមសេចក្ដីពិតមែន ប៉ុន្តែនៅពេលដែលមានរឿងអ្វីមួយកើតឡើងដែលតម្រូវឱ្យមានការបង់ថ្លៃ គាត់បែរជាលាក់ខ្លួនទៅវិញ។ គាត់ជាមនុស្សមានល្បិចកល និងបោកប្រាស់។ គាត់គឺជាមនុស្សប្រភេទនោះឯង។ អ្នកខ្លះប្រហែលជាសួរថា «ចុះហេតុអ្វីបានជាទ្រង់ជ្រើសរើសមនុស្សបែបនេះ?» ខ្ញុំមិនបានជ្រើសរើសគាត់ទេ គឺវាត្រូវបានសម្រេចដោយកាលៈទេសៈនៅពេលនោះ។ កាលនោះ សូម្បីតែរកមនុស្សដូចគាត់ក៏ពិបាកដែរ ហើយយ៉ាងហោចណាស់គាត់មានការឆ្លើយតបរហ័ស គាត់នឹងចុច «ថត» រាល់ពេលដែលខ្ញុំចាប់ផ្ដើមមានបន្ទូល។ គាត់បានដើរតាមខ្ញុំគ្រប់ទីកន្លែង ដោយថត និងចម្លងសេចក្ដីអធិប្បាយ គាត់បានធ្វើកិច្ចការជាក់ស្ដែងមួយចំនួន។ ប៉ុន្តែរបៀបដែលគាត់ប្រព្រឹត្តនៅចំពោះមុខខ្ញុំ និងអ្វីៗដែលគាត់បានធ្វើនៅក្នុងពួកជំនុំ គឺដូចជាសកម្មភាពរបស់មនុស្សពីរនាក់ដែលខុសគ្នាស្រឡះ។ នៅចំពោះមុខខ្ញុំ គាត់ធ្វើខ្លួនជាអ្នកស្ដាប់បង្គាប់ មានឥរិយាបថល្អ ឧស្សាហ៍ព្យាយាម មានសតិសម្បជញ្ញៈ និងមានការទទួលខុសត្រូវ ប៉ុន្តែតើគាត់មានលក្ខណៈបែបនោះដែរឬទេ នៅពេលដែលគាត់បំពេញភារកិច្ចរបស់ខ្លួននៅក្នុងពួកជំនុំ? ដោយសារតែគាត់មានលក្ខណៈបែបនោះនៅពេលដែលគាត់ទាក់ទងជាមួយខាងលើ តើគាត់ក៏មានលក្ខណៈបែបនោះដែរឬទេ នៅពេលដែលគាត់ស្ថិតក្នុងចំណោមរាស្ដ្ររើសតាំងរបស់ព្រះជាម្ចាស់? តើអ្នកហ៊ានផ្ដល់ចម្លើយច្បាស់លាស់អំពីរឿងនេះដែរឬទេ? ទេ អ្នកមិនហ៊ានឡើយ។ ដូច្នេះ តើអ្នកអាចដឹងពីស្ថានភាពពិតរបស់គាត់ដោយរបៀបណា? ដើម្បីធ្វើដូច្នេះបាន អ្នកត្រូវតែទាក់ទងជាមួយគាត់។ បន្ទាប់ពីអ្នកប្រាស្រ័យទាក់ទងជាមួយគាត់មួយរយៈ អ្វីៗទាំងអស់នៅក្នុងសារជាតិធម្មជាតិរបស់គាត់នឹងលេចចេញមក។ គាត់ស្រឡាញ់ឋានៈជាពិសេស ហើយគិតពីមុខមាត់ខ្លាំងណាស់ រាល់ពេលដែលគាត់នៅជាមួយនរណាម្នាក់ គាត់ពិតជាចូលចិត្តនិយាយអំពីគុណសម្បត្តិផ្ទាល់ខ្លួនរបស់គាត់ និងបង្អួតពីរឿងដែលគាត់អាចធ្វើបាន រឿងដែលគាត់បានធ្វើ ថាតើគាត់បានរងទុក្ខប៉ុនណា និងថាតើគាត់អស្ចារ្យប៉ុនណា។ គាត់បានធ្វើរឿងទាំងនេះ និងនិយាយបែបនេះញឹកញាប់ណាស់ ហើយគាត់គឺជាមនុស្សខុសគ្នាស្រឡះ បើប្រៀបធៀបទៅនឹងពេលដែលខ្ញុំនៅក្បែរ។ បន្ថែមពីនេះ អ្នកណាដែលនៅក្បែរគាត់ មានអារម្មណ៍ថាត្រូវគេរឹតត្បិត និងសម្លុត ហើយមិនហ៊ាននិយាយអ្វីអំពីរឿងនេះឡើយ។ តើអ្វីជាបញ្ហាធំបំផុតនៅទីនេះ? គាត់បានយកកិច្ចការបន្តិចបន្តួចដែលគាត់កំពុងធ្វើនេះ ភារកិច្ចបន្តិចបន្តួចដែលគាត់កំពុងធ្វើនេះ ហើយចាត់ទុកវាជាគុណសម្បត្តិផ្ទាល់ខ្លួនដើម្បីបង្អួតនៅគ្រប់ទីកន្លែងដែលគាត់ទៅ។ តើគាត់បង្អួតដល់កម្រិតណា? មនុស្សគ្រប់គ្នាគោរពកោតសរសើរគាត់ ថ្វាយបង្គំគាត់ និងច្រណែនគាត់។ ទីបំផុត ពួកគេនិយាយថា «បុរសម្នាក់នេះបានរងទុក្ខយ៉ាងច្រើនដើម្បីព្រះជាម្ចាស់។ គ្រាន់តែមើលសេចក្ដីជំនឿដែលគាត់មាន និងសេចក្ដីស្រឡាញ់ដែលគាត់មានចំពោះព្រះជាម្ចាស់ទៅ! ពួកយើងមិនអាចប្រៀបផ្ទឹមសូម្បីតែសក់មួយសរសៃនៅលើក្បាលរបស់គាត់ផង។ ពួកយើងអន់ជាងគាត់ឆ្ងាយណាស់!» គាត់តែងតែត្រូវបានមនុស្សលើកឡើង ហើយអ្នកដែលមិនអាចជួបខ្ញុំ គិតថាការជួបគាត់គឺល្អដូចការជួបខ្ញុំអ៊ីចឹង។ ឥទ្ធិពលដែលគាត់មានលើចំណេះដឹង គំនិត និងចិត្តគំនិតរបស់មនុស្ស ទីបំផុតបានឈានដល់កម្រិតនេះ។ ដើម្បីឈានដល់ចំណុចនេះ គាត់ច្បាស់ជាបាននិយាយ និងធ្វើរឿងមិនតិចទេ មែនទេ? គាត់ច្បាស់ជាមិនគ្រាន់តែប្រើពាក្យពីរបីម៉ាត់ដើម្បីលើកឡើងពីភារកិច្ចដែលគាត់បានធ្វើនោះទេ គាត់ច្បាស់ជានិយាយ និងរៀបរាប់អំពីរឿងទាំងនេះយ៉ាងក្បោះក្បាយ។ លើសពីនេះទៅទៀត គាត់មានចេតនា និងគោលបំណងផ្ទាល់ខ្លួន។ គាត់បាននិយាយរឿងមួយចំនួនដែលអាចល្បួង និងបំភាន់មនុស្ស ធ្វើឱ្យមនុស្សថ្វាយបង្គំគាត់ ហើយនៅទីបំផុតគាត់សម្រេចបានគោលដៅរបស់គាត់។ តើអ្នកគិតយ៉ាងណាចំពោះមនុស្សប្រភេទនេះ? ការដែលគាត់បានបំពេញភារកិច្ចនៅក្បែរខ្ញុំ គឺជារឿងល្អសម្រាប់គាត់ មិនថាក្នុងន័យនៃការរៀនពីរបៀបប្រព្រឹត្តខ្លួន ឬការទទួលបានសេចក្ដីពិតនោះទេ។ វាគឺជាឱកាសមួយសម្រាប់គាត់ក្នុងការត្រូវបានប្រោសឱ្យគ្រប់លក្ខណ៍ឱ្យបានឆាប់។ គួរឱ្យស្ដាយ គាត់មិនបានឱ្យតម្លៃលើឱកាសនេះឡើយ។ គាត់មិនបានមើលឃើញថាឱកាសនេះមានតម្លៃ និងសំខាន់ប៉ុនណាទេ ហើយក៏មិនបានឃើញថាវាគឺជាផ្លូវ ជាមូលដ្ឋានគ្រឹះ និងជាប្រភពសម្រាប់ការទទួលបានសេចក្ដីពិត និងការទទួលបានចំណេះដឹងអំពីព្រះជាម្ចាស់ដែរ។ ផ្ទុយទៅវិញ គាត់បានប្រើឱកាសនេះដើម្បីសម្រេចគោលដៅផ្ទាល់ខ្លួនរបស់គាត់ ក្នុងការធ្វើឱ្យខ្លួនឯងលេចធ្លោជាងគេ និងយកឈ្នះចិត្តមនុស្ស។ នោះបង្កឱ្យមានបញ្ហា គាត់កំពុងដើរលើផ្លូវខុសហើយ។ ប្រាប់ខ្ញុំមកមើល៍ នៅពេលដែលគាត់កំពុងផ្សព្វផ្សាយយ៉ាងគឃ្លើនអំពីការរងទុក្ខរបស់គាត់ អំពីរបៀបដែលព្រះជាម្ចាស់ដឹកនាំគាត់ និងរបៀបដែលព្រះជាម្ចាស់ប្រព្រឹត្តចំពោះគាត់ ព្រមទាំងរបៀបដែលព្រះជាម្ចាស់ទុកចិត្តគាត់ តើគាត់អាចដឹងថាមានចេតនាផ្ទាល់ខ្លួននៅក្នុងរឿងនេះដែរឬទេ? (ដឹង)។ គាត់គួរតែអាចដឹងហើយ។ វាមិនមែនជារឿងដែលមិនអាចដឹងបាននោះទេ។ គាត់អាចដឹង ចុះហេតុអ្វីបានជាគាត់មិនអាចទប់ស្កាត់អំពើអាក្រក់របស់គាត់បាន? ពីព្រោះគាត់មិនស្រឡាញ់សេចក្ដីពិត គាត់គ្រាន់តែចូលចិត្តឥទ្ធិពល និងឋានៈប៉ុណ្ណោះ។ នៅពេលដែលមនុស្សដែលពិតជាស្រឡាញ់សេចក្ដីពិត បញ្ចេញឱ្យឃើញសេចក្ដីពុករលួយ នៅពេលដែលពួកគេកំពុងធ្វើបន្ទាល់ពីរបៀបដែលពួកគេបានរងទុក្ខ ពួកគេមានអារម្មណ៍បន្ទោស និងចោទប្រកាន់ខ្លួនឯង។ ពួកគេមានអារម្មណ៍ថាអ្វីដែលពួកគេបានធ្វើ គឺគួរឱ្យស្អប់ខ្ពើម និងប្រឆាំងទាស់នឹងព្រះជាម្ចាស់ ហើយថាពួកគេមិនត្រូវធ្វើវាម្ដងទៀតឡើយ។ នៅពេលដែលពួកគេចង់ធ្វើវាម្ដងទៀតនៅថ្ងៃអនាគត ពួកគេអាចទប់ចិត្តខ្លួនឯង និងបញ្ឈប់ការធ្វើរឿងបែបនេះបាន។ នោះជារឿងធម្មតាណាស់។ ប៉ុន្តែនៅពេលបែបនោះ ទោះបីជាមនសិការរបស់ពួកគេស្ដីបន្ទោសពួកគេក៏ដោយ ក៏ពួកទទឹងនឹងព្រះគ្រីស្ទមិនអាចគ្រប់គ្រងមហិច្ឆិតា និងបំណងប្រាថ្នាដ៏ព្រៃផ្សៃរបស់ពួកគេបានឡើយ ហើយទោះបីជាពួកគេត្រូវបានគេលួសកាត់ក៏ដោយ ក៏ពួកគេមិនទទួលយកសេចក្ដីពិតដែរ។ ហេតុអ្វីបានជាធម្មជាតិរបស់ពួកគេកាន់តែរីកធំឡើងៗដោយមិនអាចកែប្រែបាន? (ពីព្រោះពួកគេមិនស្រឡាញ់សេចក្ដីពិត)។ នៅក្នុងធម្មជាតិរបស់ពួកគេ ពួកគេមិនស្រឡាញ់សេចក្ដីពិតឡើយ។ ចុះតើពួកគេស្រឡាញ់អ្វីទៅ? (ពួកគេស្រឡាញ់ឋានៈ)។ តើឋានៈនឹងនាំមកនូវអ្វីដល់ពួកគេ? វានឹងធ្វើឱ្យមនុស្សថ្វាយបង្គំពួកគេ គោរពកោតសរសើរពួកគេ និងច្រណែនពួកគេ។ ទីបំផុត គោលដៅរបស់ពួកគេគឺដើម្បីទទួលបានឋានៈ និងការប្រព្រឹត្ដចំពោះពួកគេដូចព្រះជាម្ចាស់ ព្រមទាំងកិត្តិយស សុភមង្គល និងសេចក្ដីអំណរដែលឋានៈនេះនាំមកឱ្យពួកគេ។ បន្ទាប់ពីបានស្ដាប់អ្វីគ្រប់យ៉ាងដែលខ្ញុំទើបតែបាននិយាយ តើអ្នករាល់គ្នាមិនមានអារម្មណ៍ខ្ពើមរអើមទេឬអី? (មាន)។ មានរឿងមួយទៀតដែលបុគ្គលនោះបានធ្វើ ដែលគួរឱ្យខ្ពើមរអើមជាងនេះទៅទៀត។ ក្រោយមក គាត់មានជំងឺ ហើយបានត្រឡប់ទៅស្រុកកំណើតរបស់គាត់វិញ ហើយរឿងនោះធ្វើឱ្យគាត់កាន់តែមានអារម្មណ៍ថា គាត់ស័ក្តិសមនឹងទទួលបានផលប្រយោជន៍ពីឋានៈ។ តើអ្នកគិតថាគាត់នឹងប្រព្រឹត្តយ៉ាងដូចម្ដេច នៅពេលស្ថិតក្រោមការត្រួតត្រានៃគំនិតនេះ? តើគាត់មិនទាមទារឱ្យមនុស្សផ្ដល់ការប្រព្រឹត្តកាន់តែច្រើន និងកាន់តែល្អដល់គាត់ទេឬអី? (មែនហើយ)។ ហេតុអ្វីបានជាគាត់ទាមទារបែបនេះ? តើគាត់មិនមានអារម្មណ៍ថាវាហួសហេតុ ឬមិនសមហេតុផលទេឬអី? គាត់មានអារម្មណ៍ថាគាត់ស័ក្តិសមនឹងទទួលបានវា។ គាត់គិតថា «ខ្ញុំបានរងទុក្ខយ៉ាងច្រើនដើម្បីព្រះជាម្ចាស់ និងដើម្បីបងប្អូនប្រុសស្រីរបស់ខ្ញុំ។ ខ្ញុំមានសិទ្ធិទទួលបានរឿងនេះ ខ្ញុំធ្លាក់ខ្លួនឈឺដោយសារតែខ្ញុំបានរងទុក្ខយ៉ាងច្រើន ដូច្នេះបងប្អូនប្រុសស្រីរបស់ខ្ញុំត្រូវតែបម្រើខ្ញុំ»។ ពេលគាត់ឈឺ គាត់មិនកម្រើកដៃសូម្បីបន្ដិច គាត់គ្រាន់តែដេកនៅលើគ្រែពេញមួយថ្ងៃ ដោយឱ្យអ្នកដទៃមើលថែគាត់ និងបញ្ចុកអាហារគាត់។ បន្ទាប់ពីគាត់បានដេកនៅទីនោះអស់រយៈពេលយ៉ាងយូរ គាត់ចាប់ផ្ដើមមានអារម្មណ៍ធុញថប់ ដូច្នេះគាត់ក៏ឱ្យមនុស្សយកអាហារ និងភេសជ្ជៈមក ហើយចេញទៅក្រៅជាមួយគាត់ដើម្បីបំបាត់ភាពធុញថប់របស់គាត់។ នេះពិតជាគួរឱ្យខ្ពើមរអើមណាស់ មែនទេ? ប្រសិនបើគាត់ពិតជាឈឺធ្ងន់បែបនោះមែន នោះវាក៏មិនមែនជារឿងធំដុំដែរ។ ប៉ុន្ដែប្រសិនបើគាត់មិនឈឺធ្ងន់បែបនោះទេ នោះច្បាស់ណាស់ថាឥរិយាបថរបស់គាត់ គឺខ្វះវិចារណញ្ញាណខ្លាំងពេកហើយ មែនទេ?

មនុស្សមួយចំនួនហាក់ដូចជាមានចិត្តក្លៀវក្លាណាស់នៅក្នុងជំនឿរបស់ខ្លួនលើព្រះជាម្ចាស់។ ពួកគេចូលចិត្តយកចិត្តទុកដាក់ និងខ្វល់ខ្វាយពីកិច្ចការរបស់ពួកជំនុំ ហើយពួកគេតែងតែរត់ទៅមុខមុនអ្នកដទៃជានិច្ច។ ប៉ុន្តែ ផ្ទុយពីការរំពឹងទុក ពួកគេធ្វើឱ្យមនុស្សគ្រប់គ្នាខកបំណង នៅពេលដែលពួកគេក្លាយជាអ្នកដឹកនាំ។ ពួកគេមិនផ្ដោតលើការដោះស្រាយបញ្ហាជាក់ស្ដែងរបស់រាស្ដ្ររើសតាំងរបស់ព្រះជាម្ចាស់ឡើយ ផ្ទុយទៅវិញ ពួកគេខិតខំអស់ពីសមត្ថភាពដើម្បីធ្វើសកម្មភាពសម្រាប់កេរ្តិ៍ឈ្មោះ និងឋានៈផ្ទាល់ខ្លួន។ ពួកគេចូលចិត្តបង្អួតដើម្បីឱ្យអ្នកដទៃកោតសរសើរពួកគេ ហើយពួកគេតែងតែនិយាយអំពីរបៀបដែលពួកគេលះបង់ខ្លួនឯង និងរងទុក្ខដើម្បីព្រះជាម្ចាស់ ប៉ុន្តែពួកគេមិនបានខិតខំប្រឹងប្រែងក្នុងការដេញតាមសេចក្ដីពិត និងការចូលទៅក្នុងជីវិតរបស់ពួកគេឡើយ។ នេះមិនមែនជាអ្វីដែលនរណាម្នាក់រំពឹងទុកពីពួកគេនោះទេ។ ទោះបីជាពួកគេរវល់នឹងការងាររបស់ខ្លួន បង្អួតគ្រប់ឱកាស ផ្សាយពាក្យពេចន៍ និងគោលលទ្ធិខ្លះៗ ទទួលបានការកោតសរសើរ និងការថ្វាយបង្គំពីមនុស្សមួយចំនួន បំភាន់ចិត្តមនុស្ស និងពង្រឹងឋានៈរបស់ខ្លួនក៏ដោយ តើលទ្ធផលចុងក្រោយនឹងទៅជាយ៉ាងណា? មិនថាពួកគេប្រើប្រាស់អំណោយតិចតួចដើម្បីសូកប៉ាន់អ្នកដទៃ ឬអួតអំពីអំណោយទាន និងសមត្ថភាពរបស់ខ្លួន ឬប្រើប្រាស់វិធីសាស្ត្រផ្សេងៗដើម្បីបំភាន់មនុស្ស ដើម្បីឱ្យមនុស្សយល់ឃើញល្អពីពួកគេយ៉ាងណាក្ដី មិនថាពួកគេប្រើវិធីសាស្ត្រអ្វីដើម្បីទិញទឹកចិត្តមនុស្ស និងដណ្ដើមយកឋានៈនៅក្នុងចិត្តរបស់ពួកគេយ៉ាងណាក្ដី តើពួកគេបានបាត់បង់អ្វីខ្លះ? ពួកគេបានបាត់បង់ឱកាសដើម្បីទទួលបានសេចក្ដីពិត ក្នុងពេលកំពុងបំពេញភារកិច្ចជាអ្នកដឹកនាំ។ ក្នុងពេលជាមួយគ្នានេះ ដោយសារតែការសម្ដែងចេញផ្សេងៗរបស់ពួកគេ ពួកគេក៏បានសន្សំអំពើអាក្រក់ដែលនឹងនាំមកនូវលទ្ធផលចុងក្រោយរបស់ពួកគេផងដែរ។ បើមើលឥឡូវនេះ មិនថាពួកគេកំពុងប្រើអំណោយតិចតួចដើម្បីសូកប៉ាន់ និងដាក់អន្ទាក់មនុស្ស ឬអួតអំពីខ្លួនឯង ឬប្រើការក្លែងបន្លំដើម្បីបំភាន់មនុស្សនោះទេ ហើយមិនថាពួកគេមើលទៅហាក់ដូចជាទទួលបានផលប្រយោជន៍ និងការពេញចិត្តច្រើនប៉ុនណាពីការធ្វើបែបនេះនៅសំបកក្រៅក៏ដោយ តើផ្លូវនេះគឺជាផ្លូវដ៏ត្រឹមត្រូវដែរឬទេ? តើវាជាផ្លូវនៃការដេញតាមសេចក្ដីពិតដែរឬទេ? តើវាជាផ្លូវដែលអាចនាំមកនូវសេចក្ដីសង្រ្គោះដល់មនុស្សម្នាក់ដែរឬទេ? ច្បាស់ណាស់ គឺមិនមែនទេ។ មិនថាវិធីសាស្ត្រ និងល្បិចទាំងនេះឆ្លាតវៃប៉ុនណានោះទេ វាមិនអាចបោកបញ្ឆោតព្រះជាម្ចាស់បានឡើយ ហើយទីបំផុត វិធីសាស្ត្រទាំងនោះសុទ្ធតែត្រូវបានព្រះជាម្ចាស់កាត់ទោស និងស្អប់ខ្ពើម ពីព្រោះអ្វីដែលលាក់នៅពីក្រោយឥរិយាបថបែបនេះ គឺជាមហិច្ឆិតាដ៏ព្រៃផ្សៃរបស់មនុស្ស ព្រមទាំងអាកប្បកិរិយា និងសារជាតិនៃការប្រឆាំងនឹងព្រះជាម្ចាស់។ នៅក្នុងព្រះហឫទ័យរបស់ព្រះជាម្ចាស់ ព្រះអង្គនឹងមិនទទួលស្គាល់មនុស្សទាំងនេះថាជាអ្នកដែលកំពុងបំពេញភារកិច្ចរបស់ខ្លួនឡើយ ហើយផ្ទុយទៅវិញ ទ្រង់កំណត់លក្ខណៈពួកគេថាជាអ្នកប្រព្រឹត្តអំពើអាក្រក់។ តើព្រះជាម្ចាស់សម្រេចយ៉ាងណានៅពេលដោះស្រាយជាមួយអ្នកប្រព្រឹត្តអំពើអាក្រក់? «ចូរចេញពីខ្ញុំទៅ អ្នករាល់គ្នាដែលធ្វើកិច្ចការទុច្ចរិតអើយ»។ នៅពេលព្រះជាម្ចាស់មានបន្ទូលថា «ចូរចេញពីខ្ញុំទៅ» តើព្រះអង្គចង់ឱ្យមនុស្សបែបនេះទៅទីណា? ព្រះអង្គកំពុងប្រគល់ពួកគេទៅឱ្យសាតាំង ទៅកាន់កន្លែងដែលពោរពេញទៅដោយហ្វូងពួកសាតាំង។ តើលទ្ធផលចុងក្រោយសម្រាប់ពួកគេគឺជាអ្វី? ពួកគេត្រូវបានវិញ្ញាណអាក្រក់ធ្វើទុក្ខទោសរហូតដល់ស្លាប់ ដែលមានន័យថា ពួកគេត្រូវបានសាតាំងលេបត្របាក់។ ព្រះជាម្ចាស់មិនត្រូវការមនុស្សទាំងនេះទេ ដែលមានន័យថា ព្រះអង្គនឹងមិនសង្រ្គោះពួកគេឡើយ ពួកគេមិនមែនជាចៀមរបស់ព្រះជាម្ចាស់ទេ កុំថាឡើយជាអ្នកដើរតាមព្រះអង្គ ដូច្នេះពួកគេមិនស្ថិតក្នុងចំណោមអ្នកដែលព្រះអង្គនឹងសង្រ្គោះឡើយ។ នេះជារបៀបដែលព្រះជាម្ចាស់កំណត់និយមន័យមនុស្សទាំងនេះ។ ដូច្នេះ តើអ្វីជាធម្មជាតិនៃការព្យាយាមទិញទឹកចិត្តអ្នកដទៃ? វាគឺជាការដើរលើផ្លូវរបស់អ្នកទទឹងនឹងព្រះគ្រីស្ទ វាគឺជាឥរិយាបថ និងសារជាតិរបស់អ្នកទទឹងនឹងព្រះគ្រីស្ទ។ អ្វីដែលធ្ងន់ធ្ងរជាងនេះទៅទៀតនោះ គឺជាសារជាតិនៃការប្រជែងជាមួយព្រះជាម្ចាស់ដើម្បីដណ្ដើមរាស្ដ្ររើសតាំងរបស់ព្រះអង្គ មនុស្សបែបនេះគឺជាសត្រូវរបស់ព្រះជាម្ចាស់។ នេះជារបៀបដែលពួកទទឹងនឹងព្រះគ្រីស្ទត្រូវបានកំណត់លក្ខណៈ និងចាត់ថ្នាក់ ហើយវាត្រឹមត្រូវទាំងស្រុង។

ថ្ងៃទី២២ ខែមករា ឆ្នាំ២០១៩


ចំណុចទីពីរ៖ ពួកគេវាយប្រហារ និងផាត់អ្នកជំទាស់ចេញ

យើងបានប្រកបគ្នារួចរាល់ហើយអំពីការយកឈ្នះចិត្តមនុស្ស ដែលជាការបង្ហាញចេញទីមួយនៃរបៀបដែលពួកទទឹងនឹងព្រះគ្រីស្ទគ្រប់គ្រងមនុស្ស ហើយឥឡូវនេះ យើងនឹងប្រកបគ្នាអំពីការបង្ហាញចេញទីពីរ។ មធ្យោបាយទីពីរដែលពួកទទឹងនឹងព្រះគ្រីស្ទប្រើដើម្បីគ្រប់គ្រងមនុស្ស គឺការវាយប្រហារ និងផាត់អ្នកជំទាស់ចេញ។ មធ្យោបាយទីមួយពាក់ព័ន្ធនឹងការបំភាន់មនុស្ស និងការយកឈ្នះចិត្តរបស់ពួកគេ។ មើលពីសំបកក្រៅ មនុស្សបែបនេះនឹងហាក់ដូចជានិយាយស្ដីយ៉ាងទន់ភ្លន់ និងស្របតាមសញ្ញាណរបស់មនុស្ស ហើយមិនបង្កគ្រោះថ្នាក់ដល់អ្នកដទៃឡើយ ពួកគេនឹងប៉ិនប្រសប់ក្នុងការនិយាយស្ដី និងលាក់កំបាំងគួរសម។ អ្នកដទៃមិនអាចមើលឃើញពីចេតនាអាក្រក់ និងការបង្ហាញចេញដ៏ព្យាបាទ ឃោរឃៅ និងចូលចិត្តបង្កជម្លោះរបស់ពួកគេឡើយ ហើយពួកគេមិនប្រើអ្វីក្រៅពីវិធីសាស្ត្រល្បិចកលនោះទេ។ មធ្យោបាយទីពីរ ដែលជាការវាយប្រហារ និងផាត់អ្នកជំទាស់ចេញ គឺកាន់តែច្បាស់ក្រឡែត។ តាមន័យពាក្យ «វាយប្រហារ និងផាត់ចេញ» គេអាចដឹងថា ពាក្យទាំងនេះមិនមែនជាពាក្យវិជ្ជមានទេ ប៉ុន្តែជាពាក្យបន្ទាបបន្ថោក។ មធ្យោបាយនៃការវាយប្រហារ និងការផាត់ចេញនេះ គឺជារឿងដែលធ្វើឡើងជាសាធារណៈយ៉ាងច្បាស់ ហើយមនុស្សគ្រប់គ្នាអាចមើលឃើញ។ វាប្រៀបដូចជាស្រីឆ្នាស់ជេរប្រទេចគ្នានៅតាមដងផ្លូវ ដោយលាតត្រដាងចំណុចខ្វះខាតរបស់គ្នាទៅវិញទៅមក ពាក្យសម្ដីរបស់ពួកគេគឺត្រង់ៗ និងច្បាស់ៗ ដែលអ្នកស្ដាប់ឮទាំងអស់សុទ្ធតែយល់។ ពាក្យសម្ដីទាំងនោះមានចរិតចង់វាយប្រហារ ដោយមិនបង្ហាញការអត់ឱនឡើយ ផ្ទុយទៅវិញគឺការផ្ដើមវាយប្រហារមុន។ ការគាបសង្កត់មនុស្សដោយបើកចំហ ការផាត់មនុស្សចេញ ការវាយប្រហារលើមនុស្ស និងការលាតត្រដាងពីបញ្ហារបស់មនុស្ស ដែលធ្វើឡើងដោយពួកទទឹងនឹងព្រះគ្រីស្ទ គឺសុទ្ធតែមានទិសដៅ។ មិនបាច់ឆ្ងល់នោះទេ ពួកគេប្រើមធ្យោបាយទាំងនេះ ដើម្បីតម្រង់ឆ្ពោះទៅរកអស់អ្នកណាដែលដេញតាមសេចក្តីពិត និងអាចញែកដឹងពីពួកគេ។ តាមរយៈការវាយផ្ដួលមនុស្សទាំងនេះ ពួកគេសម្រេចបាននូវគោលដៅក្នុងការពង្រឹងតំណែងរបស់ពួកគេ។ ការវាយប្រហារ និងការផាត់ មនុស្សចេញបែបនេះ គឺមានធម្មជាតិជាការព្យាបាទ។ ភាសា និងរបៀបនៃការនិយាយស្ដីរបស់ពួកគេ បង្កប់នូវភាពឈ្លានពាន ដូចជា៖ ការលាតត្រដាង ការថ្កោលទោស ការមួលបង្កាច់ និងការបង្កាច់បង្ខូចដ៏អាក្រក់។ ពួកគេថែមទាំងបំភ្លៃការពិតទៀតផង ដោយនិយាយពីរឿងវិជ្ជមាន ហាក់ដូចជាវាជារឿងអវិជ្ជមាន ហើយរឿងអវិជ្ជមាន ហាក់ដូចជាវាជារឿងវិជ្ជមាន។ ការបញ្ច្រាសសទៅជាខ្មៅ និងការបន្លំខុសឱ្យទៅជាត្រូវបែបនេះ គឺសម្រេចបាននូវគោលដៅរបស់ពួកទទឹងនឹងព្រះគ្រីស្ទ ក្នុងការយកឈ្នះលើមនុស្ស និងបំផ្លាញកេរ្តិ៍ឈ្មោះរបស់ពួកគេ។ តើការវាយប្រហារ និងការផាត់ចេញអ្នកជំទាស់នេះ កើតចេញពីផ្នត់គំនិតបែបណា? ភាគច្រើន វាកើតចេញពីផ្នត់គំនិតច្រណែនឈ្នានីស។ នៅក្នុងនិស្ស័យកាចសាហាវ ការច្រណែននាំមកនូវសេចក្ដីស្អប់យ៉ាងខ្លាំង ហើយដោយសារតែការច្រណែនរបស់ពួកគេនេះហើយ ទើបពួកទទឹងនឹងព្រះគ្រីស្ទ វាយប្រហារ និងផាត់មនុស្សចេញ។ នៅក្នុងស្ថានភាពបែបនេះ ប្រសិនបើពួកទទឹងនឹងព្រះគ្រីស្ទត្រូវបានលាតត្រដាង ត្រូវបានរាយការណ៍ បាត់បង់ឋានៈរបស់ខ្លួន និងរងការប៉ះទង្គិច នោះពួកគេនឹងប្រឆាំងរឹងទទឹង និងមិនពេញចិត្តឡើយ ហើយពួកគេនឹងកាន់តែងាយក្លាយជាមនុស្សដែលមានគំនុំសងសឹកយ៉ាងសាហាវ។ គំនុំសងសឹក គឺជាប្រភេទនៃផ្នត់គំនិតមួយ ហើយវាក៏ជាប្រភេទនៃនិស្ស័យពុករលួយមួយផងដែរ។ នៅពេលដែលពួកទទឹងនឹងព្រះគ្រីស្ទមើលឃើញថា អ្វីដែលនរណាម្នាក់បានធ្វើ គឺកំពុងបំផ្លាញពួកគេ ឃើញថាអ្នកដទៃមានសមត្ថភាពពូកែជាងខ្លួន ឬឃើញថា អំណះអំណាង និងមតិយោបល់របស់អ្នកណាម្នាក់ប្រសើរជាង ឬឈ្លាសវៃជាងខ្លួន ហើយមនុស្សគ្រប់គ្នាយល់ស្របជាមួយនឹងអំណះអំណាង និងមតិយោបល់របស់បុគ្គលនោះ ពួកទទឹងនឹងព្រះគ្រីស្ទមានអារម្មណ៍ថា តំណែងរបស់ពួកគេរងការគំរាមកំហែង ហើយការច្រណែនឈ្នានីស និងសេចក្ដីស្អប់ ក៏កើតមាននៅក្នុងចិត្តរបស់ពួកគេ រួចពួកគេក៏វាយប្រហារ និងសងសឹក។ នៅពេលសងសឹក ជាទូទៅ ពួកទទឹងនឹងព្រះគ្រីស្ទតែងវាយប្រហារបង្ការទុកមុនទៅលើគោលដៅរបស់ពួកគេ។ ពួកគេវាយប្រហារ និងវាយផ្ដួលមនុស្សយ៉ាងសកម្មទុកជាមុន រហូតដល់ភាគីម្ខាងទៀតព្រមចុះចូល។ ពេលនោះទើបពួកគេមានអារម្មណ៍ថា ពួកគេបានធូរទ្រូង។ តើមានការបង្ហាញចេញអ្វីខ្លះទៀតនៃការវាយប្រហារ និងការផាត់មនុស្សចេញ? (ការមើលងាយអ្នកដទៃ។) ការមើលងាយអ្នកដទៃ គឺជាវិធីមួយដែលវាត្រូវបានបង្ហាញចេញមក។ មិនថាអ្នកធ្វើការងារបានល្អប៉ុនណានោះទេ ពួកទទឹងនឹងព្រះគ្រីស្ទនឹងនៅតែមើលងាយអ្នក ឬថ្កោលទោសអ្នកដដែល រហូតដល់អ្នកប្រែជាអវិជ្ជមាន និងទន់ខ្សោយ ហើយមិនអាចឈររឹងប៉ឹងបាន។ ពេលនោះ ពួកគេនឹងសប្បាយចិត្ត ហើយពួកគេនឹងសម្រេចបាននូវគោលដៅរបស់ពួកគេ។ តើការថ្កោលទោស គឺជាផ្នែកមួយនៃការមើលងាយអ្នកដទៃមែនទេ? (មែនហើយ។) តើពួកទទឹងនឹងព្រះគ្រីស្ទថ្កោលទោសមនុស្សដោយរបៀបណា? ពួកគេយករឿងតូចធ្វើឱ្យទៅជារឿងធំ។ ឧទាហរណ៍៖ អ្នកបានធ្វើរឿងអ្វីមួយដែលមិនមែនជាបញ្ហាអ្វីនោះទេ ប៉ុន្តែពួកគេចង់ធ្វើជាខឹងសម្បារអ៊ូរទាំអំពីរឿងនេះដើម្បីវាយប្រហារអ្នក ដូច្នេះ ពួកគេរិះរកវិធីគ្រប់បែបយ៉ាងដើម្បីប្រើរឿងនេះយកប្រៀបលើអ្នក ហើយថ្កោលទោសអ្នក ដោយធ្វើឱ្យរឿងតូចក្លាយជារឿងធំ ដើម្បីឱ្យអ្នកដទៃដែលស្ដាប់គិតថា អ្វីដែលពួកទទឹងនឹងព្រះគ្រីស្ទនិយាយ គឺសមហេតុផល ហើយយល់ថាអ្នកបានធ្វើអ្វីមួយខុសមែន។ តាមរយៈការធ្វើបែបនេះ ពួកទទឹងនឹងព្រះគ្រីស្ទបានសម្រេចគោលដៅរបស់ពួកគេហើយ។ នេះគឺជាការថ្កោលទោស ការវាយប្រហារ និងការផាត់ អ្នកជំទាស់ចេញ។ តើការផាត់ចេញមានន័យដូចម្ដេច? វាមានន័យថា នៅក្នុងចិត្តរបស់ពួកគេ ពួកគេដឹងថាអ្វីដែលអ្នកបានធ្វើគឺត្រឹមត្រូវ ប៉ុន្តែពួកគេច្រណែន និងស្អប់អ្នក មានចេតនាព្យាយាមវាយប្រហារអ្នក ដូច្នេះពួកគេនិយាយថា អ្វីដែលអ្នកបានធ្វើនោះគឺខុស។ បន្ទាប់មក ពួកគេនឹងប្រើទស្សនៈ និងសេចក្ដីខុសទំនងរបស់ពួកគេ ដើម្បីជជែកវែកញែកយកឈ្នះលើអ្នក ដោយនិយាយក្នុងលក្ខណៈយ៉ាងទាក់ទាញ ដើម្បីឱ្យមនុស្សគ្រប់គ្នាដែលកំពុងស្ដាប់មានអារម្មណ៍ថា អ្វីដែលពួកគេនិយាយ គឺជារឿងត្រឹមត្រូវ និងនិយាយបានល្អ ពេលនោះ មនុស្សទាំងអស់នោះនឹងពេញចិត្តពួកគេ ហើយនឹងឈរនៅខាងពួកគេ ដើម្បីប្រឆាំងនឹងអ្នក។ ពួកទទឹងនឹងព្រះគ្រីស្ទប្រើប្រាស់វិធីនេះមកវាយប្រហារអ្នក ដើម្បីធ្វើឱ្យអ្នកប្រែជាអវិជ្ជមាន និងទន់ខ្សោយ។ តាមរយៈការធ្វើបែបនេះ ពួកគេបានសម្រេចគោលដៅរបស់ពួកគេក្នុងការវាយប្រហារ និងផាត់ចេញអ្នកជំទាស់។ ការផាត់ចេញអ្នកជំទាស់ ជួនកាលអាចកើតឡើងក្នុងទម្រង់ជាការជជែកវែកញែកទល់មុខគ្នា ឬជួនកាលទៀតក្នុងលក្ខណៈជាការវិនិច្ឆ័យលើបុគ្គលណាម្នាក់ ការចាក់រុកញុះញង់ ការមួលបង្កាច់ពួកគេ និងការប្រឌិតរឿងរ៉ាវអំពីពួកគេនៅពីក្រោយខ្នង។ ឧទាហរណ៍ នៅពេលដែលអាទទឹងនឹងព្រះគ្រីស្ទចង់ផាត់អ្នកជំទាស់ម្នាក់ចេញ ដំបូង ពួកគេស្វែងយល់ថាតើអ្នកជំទាស់នោះមានទំនាក់ទំនងល្អជាមួយនរណាខ្លះ។ បន្ទាប់មក ពួកគេទៅរកបុគ្គលនោះ ហើយនិយាយថា៖ «អ្នកដឹងទេ អ្នកនេះអ្នកនោះបាននិយាយថា អ្នកខ្វះគុណសម្បត្តិ មានសមត្ថភាពយល់ដឹងខ្សោយ និងគ្មានការយល់ដឹងខាងវិញ្ញាណ ហើយបំពេញភារកិច្ចរបស់អ្នកដោយគ្មានគោលការណ៍។ ខ្ញុំបានជជែកវែកញែកជាមួយពួកគេពីព្រោះខ្ញុំគិតថា តាមពិតទៅ អ្នកគឺជាមនុស្សល្អម្នាក់»។ បន្ទាប់ពីញុះញង់បំបែកបំបាក់បែបនេះហើយ ទំនាក់ទំនងរវាងមនុស្សទាំងពីរនាក់នេះក៏ប្រែជាអាក្រក់។ អាទទឹងនឹងព្រះគ្រីស្ទនោះនៅឈរមើលពីក្រៅ ដោយបន្តចាក់រុកបន្ថែមរហូតទាល់តែទំនាក់ទំនងនោះបែកបាក់ទាំងស្រុង។ តាមរបៀបនេះ អាទទឹងនឹងព្រះគ្រីស្ទញុះញង់បំបែកបំបាក់រវាងមនុស្សទូទៅ និងអ្នកជំទាស់ ដោយធ្វើឱ្យមនុស្សម្នានៅឱ្យឆ្ងាយពីអ្នកជំទាស់ ដើម្បីសម្រេចគោលដៅក្នុងការធ្វើឱ្យពួកគេនៅឯកោ។ ពួកគេបន្តស្វែងរកឱកាសដើម្បីយកប្រៀបលើអ្នកជំទាស់ រហូតទាល់តែអ្នកទាំងនោះត្រូវបរាជ័យ ហើយកេរ្តិ៍ឈ្មោះរបស់អ្នកទាំងនោះត្រូវបំផ្លាញ។ អាទទឹងនឹងព្រះគ្រីស្ទចាត់ទុកទង្វើនេះថាជាការផ្ដួលគូប្រជែង ដើម្បីកុំឱ្យបុគ្គលនេះក្លាយជាការគំរាមកំហែងដល់ឋានៈរបស់ពួកគេ។ អាទទឹងនឹងព្រះគ្រីស្ទជឿថា វាជារឿងល្អបំផុតក្នុងការបង្ក្រាបអ្នកជំទាស់ ប៉ុន្តែប្រសិនបើមិនអាចបង្ក្រាបអ្នកទាំងនោះបានទេ នោះអាទទឹងនឹងព្រះគ្រីស្ទនឹងធ្វើគ្រប់យ៉ាងដែលអាចធ្វើបានដើម្បីធ្វើឱ្យពួកគេនៅឯកោ ហើយបន្ទាប់មកផាត់ពួកគេចេញ។ ប្រសិនបើមិនអាចផាត់ពួកគេចេញបានទេ អាទទឹងនឹងព្រះគ្រីស្ទបន្តធ្វើឱ្យពួកគេនៅឯកោ ដែលទីបំផុតធ្វើឱ្យពួកគេចុះញ៉ម និងអង្វរសុំក្ដីមេត្តា។ អាទទឹងនឹងព្រះគ្រីស្ទអូសទាញ និងប្រើប្រាស់កម្លាំងខ្លះៗដើម្បីវាយប្រហារមនុស្សដែលដេញតាមសេចក្ដីពិត ឬអ្នកដែលមានមតិមិនស្របនឹងពួកគេ។ ពួកគេបំផ្លាញពួកជំនុំ និងបំបែកពួកជំនុំជាបក្ខពួក ហើយនៅទីបំផុត ពួកជំនុំត្រូវបានបែងចែកជាពីរ ឬបីក្រុម គឺក្រុមមួយដែលស្ដាប់ពួកគេ ក្រុមមួយដែលមិនស្ដាប់ពួកគេ និងក្រុមមួយដែលអព្យាក្រឹត។ នៅក្រោមការណែនាំដ៏ «ឈ្លាសវៃ» របស់ពួកគេ មនុស្សកាន់តែច្រើនឡើងៗស្ដាប់ពួកគេ ហើយមនុស្សដែលមិនស្ដាប់ពួកគេមានកាន់តែតិចទៅៗ។ មនុស្សកាន់តែច្រើនចុះចាញ់ពួកគេ ហើយអស់អ្នកដែលមានមតិខុសពីអាទទឹងនឹងព្រះគ្រីស្ទ ក្លាយជាឯកោ ហើយមិនហ៊ាននិយាយស្ដីឡើយ។ មនុស្សដែលអាចញែកដឹង ឬប្រឆាំងនឹងពួកគេមានកាន់តែតិចទៅៗ ហើយតាមរបៀបនេះ អាទទឹងនឹងព្រះគ្រីស្ទទទួលបានការគ្រប់គ្រងបន្តិចម្ដងៗលើមនុស្សភាគច្រើននៅក្នុងពួកជំនុំ ដោយក្ដោបក្ដាប់សិទ្ធិអំណាច។ នេះហើយគឺជាគោលដៅដែលអាទទឹងនឹងព្រះគ្រីស្ទចង់បាន។ នៅពេលដោះស្រាយជាមួយមនុស្សដែលមានមតិខុសពីពួកគេ អាទទឹងនឹងព្រះគ្រីស្ទមិនបង្ហាញការអត់ឱនសោះឡើយ។ ពួកគេគិតថា៖ «ទោះបីជាអ្នកមានមតិផ្សេងគ្នាក៏ដោយ ក៏អ្នកត្រូវតែចុះចូលនឹងការដឹកនាំរបស់ខ្ញុំដែរ ពីព្រោះឥឡូវនេះ ខ្ញុំគឺជាអ្នកមានសិទ្ធិសម្រេចចុងក្រោយ។ អ្នកស្ថិតនៅក្រោមបង្គាប់ខ្ញុំ។ បើអ្នកជានាគ អ្នកត្រូវតែក្រាបចុះ បើអ្នកជាខ្លា អ្នកត្រូវតែក្រាបចុះ មិនថាអ្នកមានសមត្ថភាពអ្វីនោះទេ ដរាបណាខ្ញុំនៅទីនេះ អ្នកកុំសង្ឃឹមថានឹងមានប្រៀប ឬបង្កបញ្ហាបានឱ្យសោះ!» នេះគឺជាគោលដៅដែលអាទទឹងនឹងព្រះគ្រីស្ទចង់បាន គឺការគ្រប់គ្រងពួកជំនុំតែឯង និងការគ្រប់គ្រងរាស្ដ្ររើសតាំងរបស់ព្រះជាម្ចាស់។

តើអ្វីទៅជាគោលបំណងចម្បងរបស់អាទទឹងនឹងព្រះគ្រីស្ទ នៅពេលដែលពួកគេវាយប្រហារ និងផាត់អ្នកជំទាស់ចេញ? ពួកគេស្វះស្វែងបង្កើតស្ថានភាពមួយនៅក្នុងពួកជំនុំ ដែលគ្មានសំឡេងប្រឆាំងនឹងពួកគេ ដែលពួកគេមានអំណាច និងឋានៈជាអ្នកដឹកនាំដាច់ខាត ដែលពាក្យសម្ដីរបស់ពួកគេគឺដាច់ខាត ហើយមនុស្សគ្រប់គ្នាត្រូវតែស្ដាប់តាម ហើយដែលទោះបីជានរណាម្នាក់មានមតិផ្សេងក៏ដោយ ក៏ពួកគេមិនត្រូវសម្ដែងចេញឡើយ ប៉ុន្តែត្រូវលាក់ទុកក្នុងចិត្តរបស់ពួកគេ។ អ្នកណាដែលហ៊ានមិនយល់ស្របជាមួយពួកគេដោយចំហ ក្លាយជាសត្រូវរបស់ពួកគេ ហើយគេនឹងប្រើគ្រប់វិធីសាស្ត្រដែលអាចធ្វើទៅបានដើម្បីធ្វើបាបអ្នកនោះ ហើយចង់កម្ចាត់អ្នកនោះចោលយ៉ាងខ្លាំង។ នេះគឺជាវិធីមួយដែលអាទទឹងនឹងព្រះគ្រីស្ទវាយប្រហារ និងផាត់អ្នកជំទាស់ចេញ ពង្រឹងឋានៈរបស់ពួកគេ និងការពារអំណាចរបស់ខ្លួន។ ពួកគេគិតថា៖ «អ្នកអាចមានមតិផ្សេងបាន ប៉ុន្តែអ្នកមិនអាចដើរនិយាយអំពីមតិទាំងនោះតាមតែចិត្តចង់បានឡើយ ហើយកាន់តែមិនអាចធ្វើឱ្យប៉ះពាល់ដល់អំណាច និងឋានៈរបស់ខ្ញុំទៅទៀត។ ប្រសិនបើអ្នកមានការជំទាស់ អ្នកអាចប្រាប់ខ្ញុំស្ងាត់ៗបាន។ ប្រសិនបើអ្នកនិយាយវានៅចំពោះមុខមនុស្សគ្រប់គ្នា ហើយធ្វើឱ្យខ្ញុំបាក់មុខ នោះអ្នកកំពុងតែរករឿងដាក់ខ្លួនហើយ ហើយខ្ញុំនឹងត្រូវតែចាត់ការអ្នកមិនខាន!» តើនេះជានិស្ស័យបែបណា? អាទទឹងនឹងព្រះគ្រីស្ទមិនអនុញ្ញាតឱ្យអ្នកដទៃនិយាយដោយសេរីឡើយ។ ប្រសិនបើអ្នកដទៃមានការជំទាស់នឹងអាទទឹងនឹងព្រះគ្រីស្ទ ឬមានមតិអំពីអ្វីផ្សេងទៀត ពួកគេមិនអាចចេះតែលើកឡើងដោយសេរីបានឡើយ ពួកគេត្រូវតែគិតដល់មុខមាត់របស់អាទទឹងនឹងព្រះគ្រីស្ទ។ ប្រសិនបើមិនដូច្នេះទេ អាទទឹងនឹងព្រះគ្រីស្ទនឹងចាត់ទុកពួកគេជាសត្រូវ ដោយវាយប្រហារ និងផាត់ពួកគេចេញ។ តើនេះជាធម្មជាតិបែបណា? វាគឺជាធម្មជាតិរបស់អាទទឹងនឹងព្រះគ្រីស្ទ។ ហើយហេតុអ្វីបានជាពួកគេធ្វើបែបនេះ? ពួកគេមិនអនុញ្ញាតឱ្យពួកជំនុំមានសំឡេងផ្សេងឡើយ ពួកគេមិនអនុញ្ញាតឱ្យមានអ្នកជំទាស់ណាម្នាក់នៅក្នុងពួកជំនុំទេ ហើយពួកគេមិនអនុញ្ញាតឱ្យរាស្ដ្ររើសតាំងរបស់ព្រះជាម្ចាស់ប្រកបគ្នាអំពីសេចក្ដីពិតដោយបើកចំហចិត្ត និងញែកដឹងពីមនុស្សឡើយ។ អ្វីដែលពួកគេខ្លាចបំផុតគឺការត្រូវបានគេលាតត្រដាង និងញែកដឹង។ ពួកគេចង់ធានាថា អំណាច និងឋានៈដែលពួកគេមាននៅក្នុងចិត្តមនុស្ស តែងតែត្រូវបានពង្រឹងជានិច្ច និងមិនត្រូវបានចុះខ្សោយឡើយ។ ពួកគេមិនអាចអត់ឱនចំពោះអ្វីដែលគំរាមកំហែង ឬប៉ះពាល់ដល់មុខមាត់ កេរ្តិ៍ឈ្មោះ ឬឋានៈ និងតម្លៃរបស់ពួកគេក្នុងនាមជាអ្នកដឹកនាំឡើយ។ តើនេះមិនមែនជាការបង្ហាញចេញនៃធម្មជាតិដ៏ព្យាបាទរបស់ពួកទទឹងនឹងព្រះគ្រីស្ទទេឬ? ដោយមិនស្កប់ស្កល់នឹងអំណាចដែលពួកគេមានស្រាប់ ពួកគេចង់ពង្រឹង និងរក្សាអំណាចនោះ ហើយតាមរយៈនេះ ក៏សម្រេចបាននូវការត្រួតត្រាអស់កល្បជានិច្ច។ ពួកគេមិនត្រឹមតែចង់គ្រប់គ្រងឥរិយាបថរបស់អ្នកដទៃប៉ុណ្ណោះទេ ប៉ុន្តែថែមទាំងចង់គ្រប់គ្រងចិត្តរបស់អ្នកដទៃទៀតផង។ វិធីសាស្ត្រទាំងនេះដែលពួកទទឹងនឹងព្រះគ្រីស្ទប្រើ គឺដើម្បីការពារអំណាច និងឋានៈរបស់ពួកគេទាំងស្រុង ហើយវាគឺជាលទ្ធផលទាំងស្រុងនៃបំណងប្រាថ្នារបស់ពួកគេក្នុងការក្ដោបក្ដាប់អំណាច។ ប្រសិនបើពួកទទឹងនឹងព្រះគ្រីស្ទធ្វើសកម្មភាពដោយបើកចំហ ត្រង់ទៅត្រង់មក និងស្របតាមសេចក្ដីពិត នោះហេតុអ្វីបានជាពួកគេខ្លាចអ្នកដទៃបញ្ចេញមតិ ផ្ដល់យោបល់ផ្សេងៗ និងលាតត្រដាងពួកគេទៅវិញ? វាគឺដោយសារតែពួកគេមានចេតនាអាក្រក់ និងមានវិប្បដិសារីក្នុងចិត្តដោយសារកំហុសរបស់ខ្លួន។ ពួកទទឹងនឹងព្រះគ្រីស្ទដឹងថា ពួកគេបានប្រព្រឹត្តអំពើអាក្រក់ជាច្រើន ហើយនៅពេលដែលពួកគេត្រូវបានលាតត្រដាង វានឹងមិនត្រឹមតែពិបាកក្នុងការរក្សាឋានៈរបស់ពួកគេប៉ុណ្ណោះទេ ប៉ុន្តែថែមទាំងមានគ្រោះថ្នាក់នៃការត្រូវបានបោសសម្អាត ឬបណ្ដេញចេញទៀតផង។ ហេតុដូច្នេះហើយ ពួកគេខិតខំប្រឹងប្រែងយ៉ាងខ្លាំងក្នុងការរឹតត្បិត និងដាក់កំហិតអ្នកដទៃ ដោយរារាំងពួកគេមិនឱ្យប្រកបគ្នាអំពីសេចក្ដីពិត និងអនុវត្តការញែកដឹងឡើយ។ ជាពិសេស អស់អ្នកដែលមានស្មារតីយុត្តិធម៌ខ្លាំង ឬអ្នកដែលហ៊ានលាតត្រដាងមនុស្សអាក្រក់ គឺជាបន្លាក្នុងភ្នែករបស់អាទទឹងនឹងព្រះគ្រីស្ទ ជាការរំខានជានិច្ចសម្រាប់ពួកគេ។ ពួកទទឹងនឹងព្រះគ្រីស្ទគិតថា ប្រសិនបើអស់អ្នកដែលមានស្មារតីយុត្តិធម៌ត្រូវបានវាយបំបាក់ឱ្យចុះចូល និងត្រូវបាត់បង់កេរ្តិ៍ឈ្មោះ នោះនឹងគ្មាននរណាម្នាក់ហ៊ានលាតត្រដាងពួកគេទៀតឡើយ ហើយនឹងលែងមានសំឡេងជំទាស់ទៀតហើយ ដែលនេះផ្ដល់ឱ្យអាទទឹងនឹងព្រះគ្រីស្ទនូវអារម្មណ៍សុវត្ថិភាព។ នេះគឺជាស្នៀតដ៏ខ្ជាប់ខ្ជួនរបស់ពួកទទឹងនឹងព្រះគ្រីស្ទ។ ពួកគេនឹងមិនបន្ធូរបន្ថយការក្ដោបក្ដាប់អំណាចរបស់ខ្លួនជាដាច់ខាត ហើយមិនដែលបន្ធូរបន្ថយការខិតខំប្រឹងប្រែងរបស់ពួកគេក្នុងការពង្រឹងវាឡើយ គឺរាល់ប្រយោគដែលពួកគេនិយាយ និងរាល់អ្វីដែលពួកគេធ្វើ គឺមានគោលបំណងការពារអំណាច និងឋានៈរបស់ខ្លួន។ នេះគឺជាការពិតជាពិសេស នៅពេលដែលមានវត្តមានអ្នកជំទាស់ ហើយអាទទឹងនឹងព្រះគ្រីស្ទឮថា អ្នកជំទាស់នោះបាននិយាយអ្វីមួយអំពីពួកគេ ឬបានរិះគន់ពួកគេនៅពីក្រោយខ្នង។ ក្នុងករណីនេះ ពួកគេនឹងដោះស្រាយបញ្ហានេះភ្លាមៗ ទោះបីជាវាមានន័យថាសុខចិត្តអត់ងងុយមួយយប់ និងអត់បាយមួយថ្ងៃក៏ដោយ។ តើហេតុអ្វីបានជាពួកគេអាចខិតខំប្រឹងប្រែងយ៉ាងនេះ? វាគឺដោយសារតែពួកគេមានអារម្មណ៍ថា ឋានៈរបស់ពួកគេកំពុងស្ថិតក្នុងគ្រោះថ្នាក់ ថាវាបានរងការគំរាមកំហែង។ ពួកគេមានអារម្មណ៍ថា ប្រសិនបើពួកគេមិនចាត់វិធានការបែបនេះទេ អំណាច និងឋានៈរបស់ពួកគេនឹងស្ថិតក្នុងគ្រោះថ្នាក់ គឺថានៅពេលដែលអំពើអាក្រក់ និងការប្រព្រឹត្តខ្លួនដ៏អាស្រូវរបស់ពួកគេត្រូវបានលាតត្រដាង ពួកគេនឹងមិនត្រឹមតែមិនអាចរក្សាឋានៈ និងអំណាចរបស់ខ្លួនបានប៉ុណ្ណោះទេ ប៉ុន្តែថែមទាំងនឹងត្រូវបានបោសសម្អាតចេញ ឬបណ្ដេញចេញពីពួកជំនុំទៀតផង។ នោះហើយជាមូលហេតុដែលពួកគេអន្ទះសាយ៉ាងខ្លាំងក្នុងការគិតរកវិធីដើម្បីបិទបាំងរឿងនេះ និងកម្ចាត់រាល់គ្រោះថ្នាក់លាក់កំបាំងចំពោះពួកគេ។ នេះគឺជាវិធីតែមួយគត់ដែលពួកគេអាចរក្សាឋានៈរបស់ខ្លួនបាន។ សម្រាប់ពួកទទឹងនឹងព្រះគ្រីស្ទ ឋានៈគឺជាខ្យល់ដង្ហើមនៃជីវិត។ នៅពេលដែលពួកគេឮថានរណាម្នាក់នឹងលាតត្រដាង ឬរាយការណ៍ពីពួកគេភ្លាម ពួកគេមានការភ័យខ្លាច និងមិនស្រួលចិត្ត ដោយខ្លាចថានៅថ្ងៃស្អែក ពួកគេនឹងបាត់បង់ឋានៈរបស់ខ្លួន ហើយលែងបានសោយសុខនូវអារម្មណ៍នៃឯកសិទ្ធិដែលឋានៈបាននាំមកឱ្យពួកគេ ឬផលប្រយោជន៍នៃឋានៈទៀតឡើយ។ ពួកគេខ្លាចថានឹងគ្មាននរណាម្នាក់គោរពកោតខ្លាច ឬដើរតាមពួកគេទៀតទេ ថានឹងគ្មាននរណាម្នាក់បញ្ចើចបញ្ចើពួកគេ ឬធ្វើតាមបញ្ជារបស់ពួកគេទៀតឡើយ។ ប៉ុន្តែ អ្វីដែលពួកគេមិនអាចទ្រាំទ្របានបំផុតនោះ គឺមិនត្រឹមតែពួកគេនឹងបាត់បង់ឋានៈ និងអំណាចរបស់ខ្លួនប៉ុណ្ណោះទេ ប៉ុន្តែពួកគេថែមទាំងអាចនឹងត្រូវបានបោសសម្អាត ឬបណ្ដេញចេញទៀតផង។ ប្រសិនបើរឿងនោះកើតឡើងមែន រាល់អត្ថប្រយោជន៍ និងអារម្មណ៍នៃឯកសិទ្ធិទាំងអស់ដែលឋានៈ និងអំណាចបានផ្ដល់ឱ្យពួកគេ ក៏ដូចជាក្ដីសង្ឃឹមក្នុងការទទួលបានព្រះពរ និងរង្វាន់ទាំងអស់ដោយការជឿលើព្រះជាម្ចាស់ នឹងត្រូវបាត់បង់ក្នុងមួយប៉ព្រិចភ្នែក។ រឿងនេះគឺជារឿងដែលពិបាកទ្រាំទ្របំផុតសម្រាប់ពួកគេ។ នៅពេលដែលពួកគេបាត់បង់អត្ថប្រយោជន៍ និងអារម្មណ៍នៃឯកសិទ្ធិដែលអំណាច និងឋានៈបានផ្ដល់ឱ្យពួកគេ នោះថ្ងៃស្រណុកសុខស្រួលរបស់ពួកគេនឹងត្រូវចប់ហើយ។ លើសពីនេះ ដោយសារតែបានប្រព្រឹត្តអំពើអាក្រក់ជាច្រើន ពួកគេនឹងធ្លាក់ចូលទៅក្នុងមហន្តរាយ ដោយរង់ចាំការដាក់ទោសរបស់ព្រះជាម្ចាស់។

តើអ្នកជំទាស់គឺជានរណា? តើមនុស្សប្រភេទណាដែលអាទទឹងនឹងព្រះគ្រីស្ទចាត់ទុកថាជាអ្នកជំទាស់? យ៉ាងហោចណាស់ ពួកគេគឺជាអស់អ្នកដែលមិនចាត់ទុកអាទទឹងនឹងព្រះគ្រីស្ទជាអ្នកដឹកនាំយ៉ាងពិតប្រាកដឡើយ មានន័យថា ពួកគេមិនគោរពកោតខ្លាច ឬថ្វាយបង្គំពួកគេទេ ប៉ុន្តែប្រព្រឹត្តចំពោះពួកគេដូចជាមនុស្សធម្មតាម្នាក់។ នោះគឺជាប្រភេទមួយ។ បន្ទាប់មក ក៏មានអ្នកដែលស្រឡាញ់សេចក្ដីពិត ដេញតាមសេចក្ដីពិត ដេញតាមការផ្លាស់ប្ដូរនិស្ស័យរបស់ពួកគេ និងដេញតាមសេចក្ដីស្រឡាញ់ចំពោះព្រះជាម្ចាស់ ពួកគេដើរលើផ្លូវខុសពីអាទទឹងនឹងព្រះគ្រីស្ទ ហើយពួកគេគឺជាអ្នកជំទាស់នៅក្នុងភ្នែករបស់អាទទឹងនឹងព្រះគ្រីស្ទ។ តើមានអ្នកណាផ្សេងទៀតទេ? (អស់អ្នកដែលតែងតែផ្ដល់យោបល់ដល់ពួកទទឹងនឹងព្រះគ្រីស្ទ និងអ្នកដែលហ៊ានលាតត្រដាងពួកគេ។) អ្នកណាដែលហ៊ានផ្ដល់យោបល់អាពួកទទឹងនឹងព្រះគ្រីស្ទ និងលាតត្រដាងពួកគេ ឬអ្នកដែលមានទស្សនៈខុសពីពួកគេ ត្រូវបានពួកគេចាត់ទុកថាជាអ្នកជំទាស់។ ហើយមានមួយប្រភេទទៀត៖ គឺអ្នកដែលមានគុណសម្បត្តិ និងសមត្ថភាពស្មើនឹងអាទទឹងនឹងព្រះគ្រីស្ទ ដែលសមត្ថភាពក្នុងការនិយាយ និងការធ្វើសកម្មភាពរបស់អ្នកទាំងនោះគឺស្រដៀងនឹងពួកគេដែរ ឬអ្នកដែលពួកគេមើលឃើញថាខ្ពស់ជាងពួកគេ និងអាចញែកដឹងពីពួកគេបាន។ សម្រាប់អាទទឹងនឹងព្រះគ្រីស្ទ នេះជារឿងដែលមិនអាចទទួលយកបានឡើយ ហើយជាការគំរាមកំហែងដល់ឋានៈរបស់ពួកគេ។ មនុស្សបែបនេះគឺជាអ្នកជំទាស់ដ៏ធំបំផុតរបស់អាទទឹងនឹងព្រះគ្រីស្ទ។ អាទទឹងនឹងព្រះគ្រីស្ទមិនហ៊ានមើលស្រាលមនុស្សបែបនេះ ឬធ្វេសប្រហែសសូម្បីតែបន្តិចឡើយ។ ពួកគេចាត់ទុកអ្នកទាំងនោះថាជាបន្លាក្នុងភ្នែករបស់ពួកគេ ជាការរំខានជានិច្ច ដោយប្រុងប្រយ័ត្ន និងការពារខ្លួនពីអ្នកទាំងនោះគ្រប់ពេលវេលា ហើយជៀសពីអ្នកទាំងនោះក្នុងគ្រប់កិច្ចការដែលពួកគេធ្វើ។ ជាពិសេស នៅពេលដែលអាទទឹងនឹងព្រះគ្រីស្ទឃើញថា អ្នកជំទាស់ណាម្នាក់នឹងញែកដឹង ហើយលាតត្រដាងពួកគេ ភាពភ័យស្លន់ស្លោជាពិសេសក៏កើតមានចំពោះពួកគេ ពួកគេអន្ទះសាយ៉ាងខ្លាំងក្នុងការផាត់ចេញ និងវាយប្រហារអ្នកជំទាស់បែបនេះ រហូតដល់ពួកគេនឹងមិនស្កប់ចិត្តឡើយ ទាល់តែពួកគេបានបោសសម្អាតអ្នកជំទាស់នោះចេញពីពួកជំនុំ។ ដោយមានផ្នត់គំនិតបែបនេះ និងមានចិត្តពោរពេញដោយរឿងទាំងនេះ តើពួកគេអាចធ្វើរឿងបែបណាខ្លះទៅ? តើពួកគេនឹងចាត់ទុកបងប្អូនប្រុសស្រីទាំងនេះជាសត្រូវ ហើយគិតរកវិធីដើម្បីផ្ដួលពួកគេ និងកម្ចាត់ពួកគេចោលដែរឬទេ? ពួកគេច្បាស់ជាធ្វើបែបនោះមិនខាន។ ពួកគេនឹងប្រើខួរក្បាលគិតយ៉ាងខ្លាំងរកវិធីដើម្បីធ្វើឱ្យអ្នកជំទាស់ចុះញ៉ម ហើយធ្វើគ្រប់មធ្យោបាយដើម្បីយកឈ្នះពួកគេ មែនទេ? ការធ្វើឱ្យអ្នកជំទាស់ចុះញ៉ម មានន័យថា អាទទឹងនឹងព្រះគ្រីស្ទធ្វើឱ្យមនុស្សគ្រប់គ្នាស្ដាប់ពួកគេ ដោយធ្វើយ៉ាងណាឱ្យគ្មាននរណាម្នាក់ហ៊ាននិយាយអ្វីផ្សេង ឬមានមតិផ្សេងឡើយ កុំថាឡើយដល់លាតត្រដាងពួកគេ។ ការយកឈ្នះលើអ្នកជំទាស់ មានន័យថា អាទទឹងនឹងព្រះគ្រីស្ទមួលបង្កាច់ និងថ្កោលទោសពួកគេ ដោយបង្កើតការបំភាន់មួយចំនួន ដើម្បីឱ្យអ្នកជំទាស់នោះត្រូវគេធ្វើឱ្យអាម៉ាស់ និងត្រូវបានលួសកាត់ ដែលបណ្ដាលឱ្យកេរ្តិ៍ឈ្មោះរបស់ពួកគេធ្លាក់ដល់ចំណុចសូន្យ។ តើការធ្វើរឿងបែបនេះ មិនមែនជាទម្រង់ដ៏ធំបំផុតនៃអំពើអាក្រក់ទេឬអី? តើវាមិនប្រមាថនិស្ស័យរបស់ព្រះជាម្ចាស់ទេឬអី? អាទទឹងនឹងព្រះគ្រីស្ទមានល្បិច និងវិធីសាស្ត្រជាច្រើនសម្រាប់ការវាយប្រហារ និងផាត់ចេញអ្នកជំទាស់។ ក្រៅពីការប្រឈមមុខដាក់គ្នា និងការមិនទទួលស្គាល់ជាសាធារណៈ ល្បិចដ៏មានឥទ្ធិពលបំផុតរបស់ពួកគេរួមមានការអូសទាញ និងការបញ្ចុះបញ្ចូលអ្នកជំទាស់ ដោយធ្វើឱ្យពួកគេទាំងអស់ស្ដាប់តាមខ្លួន។ ប្រសិនបើអ្នកជំទាស់មិនស្ដាប់ទេ អាទទឹងនឹងព្រះគ្រីស្ទនឹងគាបសង្កត់ពួកគេ បង្ក្រាបពួកគេ និងធ្វើឱ្យពួកគេខូចឈ្មោះ តាមរបៀបដូចគ្នាដែលពួកអ្នកមិនជឿដោះស្រាយជាមួយគូប្រជែងនយោបាយដែរ។ នេះហើយបង្ហាញថាពួកទទឹងនឹងព្រះគ្រីស្ទមានភាពកាចសាហាវ និងឃោរឃៅប៉ុនណា។ ប៉ុន្តែ ជួនកាល ពួកទទឹងនឹងព្រះគ្រីស្ទនឹងប្រើវិធីសាស្ត្រទន់ភ្លន់ដើម្បីអូសទាញមនុស្ស។ ឧទាហរណ៍ ប្រសិនបើមានអ្នកជំទាស់ណាម្នាក់ដែលមានមតិមិនស្របនឹងពួកគេ ពួកគេនឹងមើលថាតើបុគ្គលនោះចូលចិត្តអ្វី និងមានចំណុចខ្សោយនៅត្រង់ណាខ្លះ ដោយប្រើគ្រប់មធ្យោបាយដ៏ថោកទាបដើម្បីធ្វើឱ្យពួកគេចុះញ៉ម។ ឬពួកគេនឹងធ្វើពុតជាចុះចូល និងទទួលស្គាល់កំហុសរបស់ពួកគេនៅចំពោះមុខអ្នកជំទាស់ ឬធ្វើគ្រប់មធ្យោបាយដើម្បីផ្ដល់ផលប្រយោជន៍ដល់អ្នកជំទាស់ និងបំពេញចិត្តពួកគេ ឬប្រហែលជាឱ្យមិត្តភក្តិជិតស្និទ្ធរបស់ពួកគេទៅបញ្ចុះបញ្ចូលអ្នកជំទាស់ ហើយបន្ទាប់មក ពួកគេធ្វើពុតជាកំពុងប្រកបគ្នាអំពីសេចក្ដីពិតជាមួយអ្នកជំទាស់នោះ ដោយនិយាយថា៖ «ការពួតដៃគ្នារបស់យើងសម្រាប់កិច្ចការពួកជំនុំគឺល្អឥតខ្ចោះណាស់ យើងអាចចែកគ្នាគ្រប់គ្រងពួកជំនុំនេះពាក់កណ្ដាលម្នាក់នៅពេលអនាគត។ ទោះបីជាខ្ញុំជាអ្នកដឹកនាំក៏ដោយ ក៏ខ្ញុំនឹងស្ដាប់រាល់យោបល់ដែលអ្នកមានដែរ។ តាមពិតទៅ គឺខ្ញុំទេដែលនឹងសហការជាមួយអ្នក»។ ប្រសិនបើអ្នកជំទាស់គឺជាមនុស្សដែលមិនយល់ពីសេចក្ដីពិត នោះវានឹងងាយស្រួលសម្រាប់អាទទឹងនឹងព្រះគ្រីស្ទក្នុងការបញ្ចុះបញ្ចូលពួកគេ។ អស់អ្នកដែលយល់ពីសេចក្ដីពិត នឹងមើលធ្លុះរឿងនេះ ហើយនិយាយថា «ម្នាក់នេះពិតជាអ្នកប្រើល្បិចមែន ពួកគេមិនវាយប្រហារដោយបើកចំហទេ ប៉ុន្តែប្រើល្បិច ជំនួសឱ្យការប្រើវិធីសាស្ត្ររឹងត្អឹង ពួកគេចូលមកយ៉ាងទន់ភ្លន់»។ សម្រាប់អាទទឹងនឹងព្រះគ្រីស្ទ អ្នកជំទាស់គឺជាការគំរាមកំហែងដល់ឋានៈ និងអំណាចរបស់ពួកគេ។ អ្នកណាដែលគំរាមកំហែងដល់ឋានៈ និងអំណាចរបស់ពួកគេ មិនថាជាអ្នកណាក៏ដោយ ក៏ពួកទទឹងនឹងព្រះគ្រីស្ទនឹងធ្វើគ្រប់មធ្យោបាយដើម្បី «ចាត់ការ» ពួកគេដែរ។ ប្រសិនបើមនុស្សទាំងនេះពិតជាមិនអាចធ្វើឱ្យចុះញ៉ម ឬបញ្ចុះបញ្ចូលបានទេ នោះពួកទទឹងនឹងព្រះគ្រីស្ទនឹងផ្ដួលពួកគេ ឬបោសសម្អាតពួកគេចេញ។ នៅទីបំផុត ពួកទទឹងនឹងព្រះគ្រីស្ទនឹងសម្រេចបាននូវគោលដៅរបស់ពួកគេក្នុងការមានអំណាចដាច់ខាត និងតាំងខ្លួនជាច្បាប់។ នេះគឺជាបច្ចេកទេសមួយដែលពួកទទឹងនឹងព្រះគ្រីស្ទតែងតែប្រើជាទម្លាប់ ដើម្បីរក្សាឋានៈ និងអំណាចរបស់ពួកគេ គឺពួកគេវាយប្រហារ និងផាត់ចេញអ្នកជំទាស់។

តើអ្វីខ្លះជាដើមចមនៃវិធីសាស្ត្រ ការបង្ហាញចេញ បំណងចិត្តនៃការធ្វើសកម្មភាព ហើយតើសកម្មភាពក្នុងការវាយប្រហារ និងផាត់ចេញអ្នកជំទាស់របស់ពួកទទឹងនឹងព្រះគ្រីស្ទមានប្រភពមកពីណា? (សាតាំង។) និយាយឱ្យចំទៅ គឺវាមកពីមហិច្ឆិតា និងបំណងប្រាថ្នារបស់មនុស្ស និងមកពីធម្មជាតិរបស់សាតាំង។ ចុះតើគោលដៅរបស់អាទទឹងនឹងព្រះគ្រីស្ទគឺជាអ្វី? គោលដៅរបស់ពួកគេគឺការដណ្ដើមអំណាច គ្រប់គ្រងចិត្តមនុស្ស និងសោយសុខនឹងផលប្រយោជន៍នៃឋានៈរបស់ពួកគេ។ នេះហើយគឺជាអ្វីដែលធ្វើឱ្យក្លាយជាអាទទឹងនឹងព្រះគ្រីស្ទពិតប្រាកដ។ តាមទស្សនៈនៃចំណុចទាំងពីរនៃការយកឈ្នះចិត្តមនុស្ស ព្រមទាំងការវាយប្រហារ និងផាត់ចេញអ្នកជំទាស់ តើអាទទឹងនឹងព្រះគ្រីស្ទបកស្រាយអត្ថន័យនៃពាក្យថា «អ្នកដឹកនាំ» និងតួនាទីដែលអ្នកដឹកនាំត្រូវបំពេញយ៉ាងដូចម្ដេច? ពួកគេជឿថា អ្នកដឹកនាំគឺជាមនុស្សម្នាក់ដែលមានអំណាច និងឋានៈ គឺថាពួកគេមានអំណាចក្នុងការបញ្ជា អូសទាញ បំភាន់ គំរាមកំហែង និងគ្រប់គ្រងមនុស្សដែលពួកគេដឹកនាំ។ នេះជារបៀបដែលពួកគេយល់ពីពាក្យថា «អ្នកដឹកនាំ»។ ដូច្នេះ នៅពេលដែលពួកគេស្ថិតក្នុងតួនាទីជាអ្នកដឹកនាំ ពួកគេអនុវត្តយុទ្ធសាស្ត្រទាំងនេះនៅក្នុងកិច្ចការរបស់ពួកគេ ហើយនេះជារបៀបដែលពួកគេបំពេញភារកិច្ចរបស់ខ្លួន។ ចុះតើពួកគេកំពុងធ្វើអ្វីឱ្យប្រាកដ នៅពេលដែលពួកគេបំពេញភារកិច្ចរបស់ខ្លួននោះ? គេអាចនិយាយបានយ៉ាងជឿជាក់ថា ពួកគេកំពុងប្រព្រឹត្តអំពើអាក្រក់ ហើយនិយាយឱ្យចំទៅ ពួកគេកំពុងបង្កើតនគរឯករាជ្យផ្ទាល់ខ្លួន ដោយប្រជែងជាមួយព្រះជាម្ចាស់ដើម្បីដណ្ដើមរាស្ដ្ររើសតាំង ដណ្ដើមចិត្តមនុស្ស និងដណ្ដើមឋានៈ។ ពួកគេចង់ជំនួសតំណែងរបស់ព្រះជាម្ចាស់នៅក្នុងចិត្តមនុស្ស ដើម្បីឱ្យមនុស្សថ្វាយបង្គំពួកគេ។ តើអ្នករាល់គ្នាមិនតែងតែមានចេតនា និងបំណងចិត្តបែបនេះ ហើយបង្ហាញឥរិយាបថ និងការអនុវត្តបែបនេះទេឬអី? តើអ្នកមិនតែងតែបញ្ចេញឱ្យឃើញនូវនិស្ស័យរបស់សាតាំងទាំងនេះទេឬអី? (ពួកយើងមាន។) តើការបញ្ចេញឱ្យឃើញនូវនិស្ស័យរបស់សាតាំងទាំងនេះ អាចធ្ងន់ធ្ងរដល់កម្រិតណា? តើវាឈានដល់ចំណុចដែលអ្នកមិនអាចគ្រប់គ្រងខ្លួនឯងបានហើយឬនៅ? នៅពេលរឿងនេះកើតឡើង តើអ្នករាល់គ្នាអាចមានការដឹងខ្លួន ការគ្រប់គ្រងចិត្ត និងការដាក់វិន័យលើខ្លួនឯងខ្លះៗដែរឬទេ? (ចាស/បាទ។) ប្រាប់ខ្ញុំមកមើល៍ តើមាននរណាម្នាក់ដែលមិនចង់បានអំណាចទាល់តែសោះដែរឬទេ? តើមាននរណាម្នាក់ដែលមិនចូលចិត្តអំណាចដែរឬទេ? តើមាននរណាម្នាក់ដែលមិនលោភលន់ចង់បានផលប្រយោជន៍នៃឋានៈដែរឬទេ? ទេ គឺគ្មានឡើយ។ តើអ្វីជាមូលហេតុនៃរឿងនេះ? គឺដោយសារតែមនុស្សទាំងអស់ត្រូវបានសាតាំងធ្វើឱ្យពុករលួយ ពួកគេទាំងអស់គ្នាមានធម្មជាតិជាសាតាំង។ រឿងមួយដែលមនុស្សទាំងអស់មានដូចគ្នា គឺពួកគេចូលចិត្តអំណាច ឋានៈ និងការសោយសុខនឹងផលប្រយោជន៍នៃឋានៈ។ នេះគឺជាលក្ខណៈដែលមនុស្សទាំងអស់មានដូចគ្នា។ ចុះហេតុអ្វីបានជាមនុស្សមួយចំនួនត្រូវបានចាត់ទុកថាជាពួកទទឹងនឹងព្រះគ្រីស្ទ ចំណែកឯអ្នកផ្សេងទៀតគ្រាន់តែបញ្ចេញឱ្យឃើញនូវនិស្ស័យរបស់អាទទឹងនឹងព្រះគ្រីស្ទ ឬដើរលើផ្លូវរបស់អាទទឹងនឹងព្រះគ្រីស្ទទៅវិញ? តើមានភាពខុសគ្នាអ្វីខ្លះរវាងក្រុមទាំងពីរនេះ? ជាដំបូង ខ្ញុំនឹងនិយាយអំពីភាពខុសគ្នានៃភាពជាមនុស្សរបស់ពួកគេ។ តើពួកទទឹងនឹងព្រះគ្រីស្ទមានភាពជាមនុស្សដែរឬទេ? តើមានភាពខុសគ្នាអ្វីខ្លះរវាងភាពជាមនុស្សរបស់មនុស្សដែលដើរលើផ្លូវរបស់ពួកទទឹងនឹងព្រះគ្រីស្ទ និងពួកទទឹងនឹងព្រះគ្រីស្ទផ្ទាល់តែម្ដង? (ពួកទទឹងនឹងព្រះគ្រីស្ទមិនមានមនសិការ និងវិចារណញ្ញាណទេ ពួកគេមិនមានភាពជាមនុស្សឡើយ ចំណែកឯមនុស្សដែលដើរលើផ្លូវរបស់ពួកទទឹងនឹងព្រះគ្រីស្ទ នៅមានមនសិការ និងវិចារណញ្ញាណបន្តិចបន្តួច។ ពួកគេនៅអាចទទួលយកសេចក្ដីពិត និងទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ ហើយក៏បង្ហាញការប្រែចិត្តពិតប្រាកដផងដែរ។) ការបង្ហាញការប្រែចិត្ត គឺជាចំណុចនៃភាពខុសគ្នា។ តើពួកទទឹងនឹងព្រះគ្រីស្ទចេះប្រែចិត្តដែរឬទេ? (ទេ ពួកគេមិនចេះទេ។) ពួកទទឹងនឹងព្រះគ្រីស្ទមិនទទួលយកសេចក្ដីពិតសូម្បីតែបន្តិច ទោះបីជាពួកគេទាល់ច្រកក៏ដោយ ក៏ពួកគេមិនប្រែចិត្តដែរ។ ពួកគេនឹងគ្មានថ្ងៃស្គាល់ខ្លួនឯងឡើយ។ នៅពេលនិយាយដល់ភាពជាមនុស្ស មានចំណុចមួយទៀតដែលមនុស្សដែលដើរលើផ្លូវរបស់ពួកទទឹងនឹងព្រះគ្រីស្ទ ខុសពីពួកទទឹងនឹងព្រះគ្រីស្ទ ដែលជាភាពខុសគ្នារវាងមនុស្សល្អធម្មតា និងមនុស្សអាក្រក់។ មនុស្សល្អនិយាយ និងធ្វើរឿងរ៉ាវដោយមានមនសិការ និងវិចារណញ្ញាណ ចំណែកឯមនុស្សអាក្រក់មិនមានមនសិការ និងវិចារណញ្ញាណឡើយ។ នៅពេលដែលមនុស្សអាក្រក់ធ្វើរឿងអាក្រក់អ្វីមួយ ហើយត្រូវបានគេលាតត្រដាង ពួកគេមិនព្រមទទួលកំហុសឡើយ៖ «ហ៊ឹះ ទោះបីជាមនុស្សគ្រប់គ្នាដឹងក៏ដោយ តើពួកគេអាចធ្វើអ្វីបានទៅ? ខ្ញុំនឹងធ្វើអ្វីដែលខ្ញុំចង់ធ្វើ! ខ្ញុំមិនខ្វល់ថាអ្នកណាលាតត្រដាង ឬរិះគន់ខ្ញុំឡើយ។ តើមានអ្នកណាអាចធ្វើអ្វីខ្ញុំបានទៅ?» មិនថាមនុស្សអាក្រក់ធ្វើរឿងអាក្រក់ច្រើនប៉ុនណាក៏ដោយ ក៏ពួកគេមិនមានអារម្មណ៍ខ្មាសអៀនឡើយ។ នៅពេលដែលមនុស្សធម្មតាធ្វើរឿងអាក្រក់ ពួកគេចង់បិទបាំង និងលាក់បាំងវា។ ប្រសិនបើមាននរណាម្នាក់លាតត្រដាងពួកគេ ពួកគេខ្មាសអៀនខ្លាំងណាស់មិនហ៊ានប្រឈមមុខនឹងអ្នកណាម្នាក់ឡើយ ហើយថែមទាំងមិនចង់រស់នៅបន្តទៀតផង៖ «អា៎ តើខ្ញុំអាចធ្វើរឿងបែបនេះបានដោយរបៀបណា? ខ្ញុំពិតជាគ្មានភាពអៀនខ្មាសមែន!» ពួកគេមានវិប្បដិសារីយ៉ាងខ្លាំង ហើយថែមទាំងដាក់បណ្ដាសាខ្លួនឯង ដោយស្បថថាពួកគេនឹងមិនធ្វើរឿងបែបនេះទៀតឡើយ។ ឥរិយាបថប្រភេទនេះ គឺជាភស្តុតាងបញ្ជាក់ថា ពួកគេមានអារម្មណ៍ខ្មាសអៀន ថាពួកគេនៅមានភាពជាមនុស្សខ្លះៗ។ អ្នកដែលគ្មានភាពអៀនខ្មាស គឺមិនមានមនសិការ និងវិចារណញ្ញាណឡើយ ហើយមនុស្សអាក្រក់ទាំងអស់សុទ្ធតែគ្មានភាពអៀនខ្មាស។ មិនថាមនុស្សអាក្រក់ប្រព្រឹត្តអំពើអាក្រក់បែបណាក៏ដោយ ក៏វាមិនធ្វើឱ្យពួកគេចេះខ្មាសអៀន ឬបេះដូងលោតញាប់ឡើយ ហើយពួកគេនៅតែការពារសកម្មភាពរបស់ខ្លួនដោយគ្មានការអៀនខ្មាស ដោយបំភ្លៃទិដ្ឋភាពអវិជ្ជមានឱ្យទៅជាវិជ្ជមាន និងនិយាយពីអំពើអាក្រក់ហាក់ដូចជាវាជារឿងល្អអ៊ីចឹង។ តើមនុស្សប្រភេទនេះមានអារម្មណ៍ខ្មាសអៀនដែរឬទេ? (ទេ)។ ប្រសិនបើពួកគេមានអាកប្បកិរិយាបែបនេះ តើពួកគេនឹងប្រែចិត្តយ៉ាងពិតប្រាកដនៅពេលអនាគតដែរឬទេ? ទេ ពួកគេនឹងបន្តធ្វើសកម្មភាពដូចដែលពួកគេធ្លាប់ធ្វើប៉ុណ្ណោះ។ នេះមានន័យថា ពួកគេគ្មានភាពអៀនខ្មាសឡើយ ហើយការគ្មានភាពអៀនខ្មាស មានន័យថាគ្មានមនសិការ និងវិចារណញ្ញាណ។ មនុស្សដែលមានមនសិការ និងវិចារណញ្ញាណ ខ្មាសអៀនខ្លាំងណាស់ មិនហ៊ាននឹងប្រឈមមុខនឹងអ្នកណាម្នាក់ទេ បន្ទាប់ពីពួកគេត្រូវបានគេលាតត្រដាងពីការធ្វើរឿងអាក្រក់ ហើយពួកគេគ្មានថ្ងៃធ្វើរឿងនេះម្ដងទៀតឡើយ។ ហេតុអ្វីបានជាដូច្នេះ? គឺដោយសារតែពួកគេមានអារម្មណ៍ថា នេះជាទង្វើដ៏គួរឱ្យខ្មាសអៀន ហើយពោរពេញដោយភាពខ្មាសអៀនពេកក្នុងការប្រឈមមុខនឹងអ្នកណាម្នាក់ គឺមានអារម្មណ៍ខ្មាសអៀននៅក្នុងភាពជាមនុស្សរបស់ពួកគេ។ តើនេះមិនមែនជាស្ដង់ដាអប្បបរមាសម្រាប់ភាពជាមនុស្សធម្មតាទេឬអី? (មែនហើយ។) តើអ្នកដែលមិនទាំងមានអារម្មណ៍ខ្មាសអៀន អាចនៅតែត្រូវបានគេហៅថាមនុស្សបានដែរឬទេ? ពួកគេមិនអាចទេ។ តើអ្នកដែលមិនមានអារម្មណ៍ខ្មាសអៀន មានគំនិតប្រក្រតីដែរឬទេ? (ពួកគេមិនមានទេ។) ពួកគេមិនមានគំនិតប្រក្រតីទេ កុំថាឡើយមានសេចក្ដីស្រឡាញ់ចំពោះរឿងវិជ្ជមាននោះ។ សម្រាប់ពួកគេ ការមានមនសិការ និងវិចារណញ្ញាណ គឺជាស្ដង់ដាដែលខ្ពស់ពេក ដែលពួកគេមិនអាចឈានដល់។ ឥឡូវនេះ តើអ្វីជាភាពខុសគ្នាជាមូលដ្ឋានបំផុតរវាងពួកទទឹងនឹងព្រះគ្រីស្ទ និងអស់អ្នកដែលដើរលើផ្លូវរបស់ពួកទទឹងនឹងព្រះគ្រីស្ទ? នៅពេលដែលមនុស្សម្នាក់ដែលមានសារជាតិជាអាទទឹងនឹងព្រះគ្រីស្ទ ត្រូវបានអ្នកដទៃលាតត្រដាងពីការប្រជែងជាមួយព្រះជាម្ចាស់ដើម្បីឋានៈ ពួកគេនឹងមិនគិតថាពួកគេបានធ្វើខុសឡើយ។ ក្រោយមក មិនត្រឹមតែពួកគេនឹងមិនរៀនសូត្រពីមេរៀនរបស់ពួកគេ ហើយងាកមករកព្រះជាម្ចាស់ប៉ុណ្ណោះទេ ប៉ុន្តែផ្ទុយទៅវិញ ពេលដែលពួកគេមានឱកាសត្រូវបានជ្រើសរើសជាអ្នកដឹកនាំ ឬអ្នកធ្វើការ ពួកគេនឹងបន្តប្រជែងជាមួយព្រះជាម្ចាស់ដើម្បីឋានៈ ដោយបន្តធ្វើដូចមុន សុខចិត្តស្លាប់ជាជាងប្រែចិត្ត។ តើមនុស្សទាំងនេះមានតម្រិះប្រកបដោយវិចារណញ្ញាណដែរឬទេ? (ពួកគេមិនមានទេ។) ហើយតើមនុស្សដែលគ្មានតម្រិះប្រកបដោយវិចារណញ្ញាណ មានអារម្មណ៍ខ្មាសអៀនដែរឬទេ? (ពួកគេមិនមានទេ។) មនុស្សបែបនេះគ្មានតម្រិះប្រកបដោយវិចារណញ្ញាណ និងគ្មានអារម្មណ៍ខ្មាសអៀនឡើយ។ នៅពេលដែលមនុស្សដែលមានភាពជាមនុស្សធម្មតា មនសិការ និងវិចារណញ្ញាណ ឮអ្នកដទៃនិយាយថា ពួកគេកំពុងប្រជែងជាមួយព្រះជាម្ចាស់ដើម្បីឋានៈ ពួកគេនឹងគិតថា «អូ ទេ! នេះជារឿងធ្ងន់ធ្ងរណាស់! ខ្ញុំជាអ្នកដើរតាមព្រះជាម្ចាស់! តើខ្ញុំអាចប្រជែងឋានៈជាមួយទ្រង់បានដោយរបៀបណា? គួរឱ្យខ្មាសអៀនណាស់ដែលប្រជែងជាមួយព្រះជាម្ចាស់ដើម្បីឋានៈ! ខ្ញុំពិតជាស្ពឹកស្រពន់ខាងវិញ្ញាណ ល្ងង់ខ្លៅ និងគ្មានវិចារណញ្ញាណមែនដែលធ្វើបែបនេះ! តើខ្ញុំអាចធ្វើរឿងបែបនេះបានដោយរបៀបណា?» ពួកគេនឹងមានអារម្មណ៍អៀនខ្មាស និងអាម៉ាស់មុខចំពោះអ្វីដែលពួកគេបានធ្វើ ហើយនៅពេលជួបប្រទះស្ថានភាពស្រដៀងគ្នានេះ អារម្មណ៍ខ្មាសអៀនរបស់ពួកគេនឹងគ្រប់គ្រងឥរិយាបថរបស់ពួកគេ។ សារជាតិធម្មជាតិរបស់មនុស្សទាំងអស់ គឺជាសារជាតិធម្មជាតិរបស់សាតាំង ប៉ុន្តែអ្នកដែលមានវិចារណញ្ញាណនៃភាពជាមនុស្សធម្មតា នឹងមានអារម្មណ៍ខ្មាសអៀន ហើយឥរិយាបថរបស់ពួកគេនឹងត្រូវបានគ្រប់គ្រង។ នៅពេលដែលការយល់ដឹងរបស់មនុស្សម្នាក់អំពីសេចក្ដីពិតកាន់តែស៊ីជម្រៅបន្តិចម្ដងៗ ហើយនៅពេលដែលចំណេះដឹង និងការយល់ដឹងរបស់ពួកគេអំពីព្រះជាម្ចាស់ និងការចុះចូលចំពោះសេចក្ដីពិតកាន់តែស៊ីជម្រៅ នោះអារម្មណ៍ខ្មាសអៀននេះនឹងលែងជាស្ដង់ដាអប្បបរមាទៀតហើយ។ ពួកគេនឹងត្រូវបានគ្រប់គ្រងកាន់តែខ្លាំងឡើងដោយសេចក្ដីពិត និងដោយចិត្តដែលកោតខ្លាចព្រះជាម្ចាស់របស់ពួកគេ។ ពួកគេនឹងបន្តកែលម្អខ្លួនឯង ហើយធ្វើសកម្មភាពកាន់តែស្របតាមសេចក្ដីពិត។ ទោះជាយ៉ាងណាក៏ដោយ តើពួកទទឹងនឹងព្រះគ្រីស្ទនឹងដេញតាមសេចក្ដីពិតដែរឬទេ? ពួកគេនឹងមិនដេញតាមជាដាច់ខាត។ ពួកគេមិនមានវិចារណញ្ញាណជាមនុស្សធម្មតាទេ មិនដឹងថាការដេញតាមសេចក្ដីពិតមានន័យដូចម្ដេចឡើយ ហើយស្អប់ខ្ពើមសេចក្ដីពិត និងមិនមានសេចក្ដីស្រឡាញ់សូម្បីតែបន្តិចចំពោះសេចក្ដីពិត ដូច្នេះតើពួកគេអាចដេញតាមសេចក្ដីពិតបានដោយរបៀបណា? ការដេញតាមសេចក្ដីពិត គឺជាតម្រូវការនៃភាពជាមនុស្សធម្មតា មានតែអ្នកដែលស្រេកឃ្លានសេចក្ដីសុចរិតប៉ុណ្ណោះ ទើបស្រឡាញ់សេចក្ដីពិត និងដេញតាមវា។ អស់អ្នកដែលមិនមានភាពជាមនុស្សធម្មតា នឹងគ្មានថ្ងៃដេញតាមសេចក្ដីពិតឡើយ។

មនុស្សដែលដើរលើផ្លូវរបស់អាទទឹងនឹងព្រះគ្រីស្ទ គឺខុសពីពួកទទឹងនឹងព្រះគ្រីស្ទពិតប្រាកដ។ មនុស្សមួយចំនួនឃើញថា ពួកគេពោរពេញទៅដោយនិស្ស័យរបស់អាទទឹងនឹងព្រះគ្រីស្ទ ហើយពួកគេដេញតាម និងស្រឡាញ់ងប់ងល់ចំពោះកេរ្តិ៍ឈ្មោះ ផលប្រយោជន៍ និងឋានៈ ហើយមិនអាចលះបង់វាចោលបានឡើយ។ ពួកគេជឿជាក់យ៉ាងមុតមាំថា ពួកគេមានធម្មជាតិជាអាទទឹងនឹងព្រះគ្រីស្ទ ហើយមិនអាចទទួលបានសេចក្ដីសង្គ្រោះឡើយ។ ប្រសិនបើអ្នកមិនស្គាល់ខ្លួនឯងយ៉ាងពិតប្រាកដ ហើយមិនដឹងថាអ្នកជាអាទទឹងនឹងព្រះគ្រីស្ទ ឬជាមនុស្សអាក្រក់ទេ នោះអ្នកគួរតែឆ្លុះបញ្ចាំងពីថាតើអ្នកមានអារម្មណ៍ ឬសេចក្ដីអៀនខ្មាសដែរឬទេ។ ប្រសិនបើអ្នកមិនមានទេ នោះអ្នកកំពុងស្ថិតក្នុងគ្រោះថ្នាក់ហើយ ហើយអាចនិយាយបានថា អ្នកមានសារជាតិធម្មជាតិជាមនុស្សអាក្រក់ ឬជាអាទទឹងនឹងព្រះគ្រីស្ទ។ ទោះបីជាអ្នកមិនមែនជាអាទទឹងនឹងព្រះគ្រីស្ទនៅពេលនេះក៏ដោយ ក៏អ្នកអាចនឹងក្លាយជាអាទទឹងនឹងព្រះគ្រីស្ទនៅពេលអនាគតដែរ។ រឿងដែលអស់អ្នកដែលមិនដេញតាមសេចក្ដីពិតមិនចង់ធ្វើបំផុតនោះ គឺការឆ្លុះបញ្ចាំង និងស្គាល់ខ្លួនឯង។ ពួកគេនិយាយថា៖ «ខ្ញុំមិនខ្វល់ថាអ្នកណានិយាយថាខ្ញុំជាអាទទឹងនឹងព្រះគ្រីស្ទឡើយ។ តើអ្នកណាមិនចូលចិត្តកេរ្តិ៍ឈ្មោះ ផលប្រយោជន៍ និងឋានៈទៅ? អ្នកណាដែលនិយាយថាពួកគេមិនចូលចិត្តកេរ្តិ៍ឈ្មោះ ផលប្រយោជន៍ និងឋានៈ គឺកំពុងកុហកហើយ។ តើអ្នកណាអាចមានឋានៈ ហើយមិនសោយសុខនឹងផលប្រយោជន៍របស់វាទៅ? មានតែមនុស្សល្ងង់ប៉ុណ្ណោះដែលអាចធ្វើបែបនោះបាន។ ការដែលអាចសោយសុខនឹងផលប្រយោជន៍នៃឋានៈ នោះទើបហៅថាសមត្ថភាព!» តើមនុស្សប្រភេទណាដែលនិយាយរឿងបែបនេះ? តើមិនមែនជាអ្នកដែលស្អប់ខ្ពើមសេចក្ដីពិតទេឬអី? មនុស្សប្រភេទនេះរឹងរូសខ្លាំងណាស់ តើពួកគេអាចទទួលបានសេចក្ដីសង្គ្រោះដែរឬទេ? ពួកគេមិនអាចទទួលបានសេចក្ដីសង្គ្រោះជាដាច់ខាត ពីព្រោះព្រះជាម្ចាស់មិនសង្គ្រោះមនុស្សអាក្រក់ឡើយ។ មនុស្សបែបនេះគឺជាពូជអម្បូររបស់សាតាំង ពួកគេគឺជាសត្វតិរច្ឆាន។ មនុស្សមួយចំនួនមិនដឹងថាតើពួកគេអាចជាអ្នកដែលទទួលបានសេចក្ដីសង្គ្រោះពីព្រះជាម្ចាស់ដែរឬអត់នោះទេ។ ក្នុងករណីនេះ នៅពេលដែលព្រះបន្ទូលរបស់ព្រះជាម្ចាស់លាតត្រដាងពីសារជាតិធម្មជាតិ និងនិស្ស័យពុករលួយរបស់អ្នក ចូរសង្កេតមើលថាតើអ្នកអាចមានញាណដឹងពីរឿងនេះ និងមានអារម្មណ៍ខ្មាសអៀននៅក្នុងចិត្តដែរឬទេ ហើយថាតើអ្នកគិតថាអ្វីដែលព្រះជាម្ចាស់លាតត្រដាងគឺជាខ្លួនអ្នកពិតប្រាកដ ដែលបន្ទាប់មកនឹងធ្វើឱ្យអ្នកមានអារម្មណ៍ខ្មាសអៀន និងមានអារម្មណ៍ថាអ្នកគ្មានកន្លែងលាក់ខ្លួនដែរឬទេ។ ប្រសិនបើអ្នកមានអារម្មណ៍ខ្មាសអៀននេះ ប្រសិនបើអ្នកមានការដឹងខ្លួននេះ នេះជារឿងល្អ។ មានមនុស្សមួយចំនួនថែមទាំងនិយាយថា៖ «ព្រះបន្ទូលរបស់ព្រះជាម្ចាស់បានលាតត្រដាងខ្ញុំយ៉ាងហ្មត់ចត់។ ខ្ញុំខ្មាសអៀនខ្លាំងណាស់ មិនហ៊ាននឹងប្រឈមមុខនឹងអ្នកណាម្នាក់ ហើយគ្មានកន្លែងសម្រាប់ខ្ញុំលាក់ខ្លួនឡើយ។ ខ្ញុំគិតថាខ្ញុំគួរតែត្រូវបានបញ្ជូនទៅនរក ខ្ញុំមិនស័ក្តិសមនឹងទទួលបានសេចក្ដីសង្គ្រោះរបស់ព្រះជាម្ចាស់ឡើយ។ ភាពអវិជ្ជមានរបស់ខ្ញុំគឺដល់កម្រិតដែលខ្ញុំមិនទាំងគិតថាខ្ញុំស័ក្តិសមនឹងរស់នៅផង។ ខ្ញុំគួរតែស្លាប់ឱ្យផុតៗទៅ»។ តើការមានអារម្មណ៍បែបនេះជារឿងល្អ ឬអាក្រក់? វាជារឿងល្អ។ មនុស្សមួយចំនួនមិនយល់ ហើយនិយាយថា៖ «តើនេះអាចជារឿងល្អបានដោយរបៀបណា?» (វាបង្ហាញថាបុគ្គលនេះមានអារម្មណ៍ខ្មាសអៀន។) វាមិនមែនអាស្រ័យលើភាពអៀនខ្មាសតែមួយមុខនោះទេ។ ជាបឋម ការមានអារម្មណ៍បែបនេះ មានន័យថា យ៉ាងហោចណាស់អ្នកយល់ពីព្រះបន្ទូលរបស់ព្រះជាម្ចាស់។ ទីពីរ តើអ្វីជាមូលដ្ឋានគ្រឹះសម្រាប់ការស្គាល់ខ្លួនឯងរបស់អ្នក? (ការទទួលយកព្រះបន្ទូលរបស់ព្រះជាម្ចាស់។) ត្រឹមត្រូវហើយ។ អ្នកទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិត ដែលមានន័យថា អ្នកកំពុងប្រើព្រះបន្ទូលរបស់ព្រះជាម្ចាស់ជាស្ដង់ដាដើម្បីវាយតម្លៃថាតើអ្នកអាចទទួលបានសេចក្ដីសង្គ្រោះដែរឬទេ និងថាតើអ្នកជាមនុស្សប្រភេទណា គឺអ្នកបានយកព្រះបន្ទូលរបស់ទ្រង់ធ្វើជាស្ដង់ដាសម្រាប់ការវាយតម្លៃខ្លួនឯងរួចទៅហើយ។ នេះបង្ហាញថាអ្នកមានសេចក្ដីជំនឿពិតប្រាកដលើព្រះបន្ទូលទាំងនោះ។ លុះត្រាតែអ្នកមានសេចក្ដីជំនឿពិតប្រាកដលើព្រះជាម្ចាស់ ទើបអ្នកអាចចាត់ទុកព្រះបន្ទូលរបស់ទ្រង់ជាសេចក្ដីពិត ជាស្ដង់ដាសម្រាប់ការវាយតម្លៃខ្លួនឯងបាន។ អ្នកដែលធ្វើបែបនេះ មានឱកាសទទួលបានសេចក្ដីសង្គ្រោះ វាមិនសាមញ្ញត្រឹមតែថាតើមនុស្សម្នាក់មានអារម្មណ៍ខ្មាសអៀន ឬអត់នោះទេ។

ចំពោះការបង្ហាញចេញនេះ ដែលជាការដែលពួកទទឹងនឹងព្រះគ្រីស្ទវាយប្រហារ និងផាត់ចេញអ្នកជំទាស់ យើងបានពិភាក្សាគ្នារួចហើយអំពីនិយមន័យនៃពាក្យថា «អ្នកជំទាស់»។ ដូច្នេះ តើមនុស្សណាខ្លះដែលចាត់ចូលក្នុងប្រភេទមនុស្សនេះ? ភាគច្រើនគឺអ្នកដែលមានទស្សនៈលើរឿងរ៉ាវនានាខុសពីពួកទទឹងនឹងព្រះគ្រីស្ទ និងអ្នកដែលដើរលើផ្លូវខុសពីពួកគេ។ នៅក្នុងភ្នែករបស់ពួកទទឹងនឹងព្រះគ្រីស្ទ មនុស្សទាំងនេះសុទ្ធតែក្លាយជាអ្នកជំទាស់ ហើយពួកគេគឺជាគោលដៅនៃការវាយប្រហាររបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទជឿថា ការវាយប្រហារ និងផាត់ចេញអ្នកជំទាស់ គឺជារឿងត្រឹមត្រូវទាំងស្រុង ថាវាគឺជាការការពារកិច្ចការរបស់ដំណាក់របស់ព្រះជាម្ចាស់ និងការពារជីវិតពួកជំនុំ ប៉ុន្តែជាក់ស្ដែង វាគឺជាមធ្យោបាយ និងវិធីសាស្ត្រក្នុងការការពារឋានៈ និងអំណាចផ្ទាល់ខ្លួនរបស់ពួកគេប៉ុណ្ណោះ។ វាមិនបម្រើដល់ការការពារកិច្ចការរបស់ដំណាក់របស់ព្រះជាម្ចាស់ទាល់តែសោះ ហើយកាន់តែមិនរក្សាសណ្ដាប់ធ្នាប់ធម្មតានៃជីវិតពួកជំនុំសម្រាប់រាស្ដ្ររើសតាំងរបស់ព្រះជាម្ចាស់ទៅទៀត។ អ្នកជំទាស់មួយចំនួនដែលបានរៀបរាប់នៅទីនេះ គឺជាមនុស្សដែលដេញតាមសេចក្ដីពិត។ យើងអាចប្រាកដពីរឿងនេះ ពីព្រោះពួកទទឹងនឹងព្រះគ្រីស្ទប្រឆាំងនឹងមនុស្សដែលដេញតាមសេចក្ដីពិត ហើយមានតែអ្នកដែលដេញតាមសេចក្ដីពិតប៉ុណ្ណោះ ទើបអាចញែកដឹងពីពួកទទឹងនឹងព្រះគ្រីស្ទបាន។

ថ្ងៃទី២២ ខែមករា ឆ្នាំ២០១៩


ចំណុចទីបី៖ ពួកគេផាត់ចេញ និងវាយប្រហារអស់អ្នកដែលដេញតាមសេចក្ដីពិត

ល្បិចទីបីដែលពួកទទឹងនឹងព្រះគ្រីស្ទប្រើដើម្បីគ្រប់គ្រងមនុស្ស គឺ៖ ពួកគេផាត់ចេញ និងវាយប្រហារអស់អ្នកដែលដេញតាមសេចក្ដីពិត។ មនុស្សមួយចំនួនស្រឡាញ់រឿងវិជ្ជមាន យុត្តិធម៌ និងពន្លឺ ហើយចូលចិត្តប្រកបគ្នាអំពីសេចក្ដីពិត។ ពួកគេតែងតែស្វែងរកបងប្អូនប្រុសស្រីដែលដេញតាម និងស្វែងរកសេចក្ដីពិត ដើម្បីប្រកបគ្នាជាមួយ។ អាទទឹងនឹងព្រះគ្រីស្ទខឹងសម្បារយ៉ាងខ្លាំងនៅពេលឃើញបែបនេះ។ ចំពោះពួកគេ គ្រប់គ្នាដែលដេញតាមសេចក្ដីពិត គឺជាបន្លាក្នុងភ្នែក និងជាឆ្អឹងទទឹងករបស់ពួកគេ។ ពួកគេចង់ឱ្យអស់អ្នកដែលដេញតាមសេចក្ដីពិត ក្លាយជាមុខសញ្ញានៃការវាយប្រហារ ការផាត់ចេញ និងការធ្វើទុក្ខបុកម្នេញរបស់ពួកគេ។ ជាការពិតណាស់ អាទទឹងនឹងព្រះគ្រីស្ទនឹងមិនត្រឹមតែវាយប្រហារមនុស្សទាំងនេះដោយកលល្បិចសាហាវឃោរឃៅ ដែលស្ដែងៗពេកងាយនឹងឱ្យមនុស្សមើលធ្លុះនោះទេ។ ពួកគេនឹងធ្វើជាប្រកបគ្នាអំពីសេចក្ដីពិត ហើយដោយប្រើពាក្យពេចន៍ និងគោលលទ្ធិពីរបីម៉ាត់ ពួកគេនឹងវិនិច្ឆ័យ និងវាយប្រហារលើមនុស្ស។ ការនេះធ្វើឱ្យមនុស្សគិតថា អ្វីដែលពួកគេកំពុងធ្វើគឺត្រឹមត្រូវ និងសមហេតុសមផល ថាពួកគេកំពុងជួយយកអាសា ហើយថាអ្វីដែលពួកគេកំពុងធ្វើគ្មានអ្វីខុសឆ្គងឡើយ។ តើវិធីសាស្ត្រ «ត្រឹមត្រូវ និងសមហេតុសមផល» របស់ពួកគេទាំងនេះមានអ្វីខ្លះទៅ? (ពួកគេដកស្រង់ព្រះបន្ទូលរបស់ព្រះជាម្ចាស់ ដើម្បីវិនិច្ឆ័យ និងវាយប្រហារលើមនុស្ស។) ត្រឹមត្រូវហើយ ពួកគេដកស្រង់ព្រះបន្ទូលរបស់ព្រះជាម្ចាស់ ដើម្បីលាតត្រដាង និងវិនិច្ឆ័យមនុស្ស។ នោះគឺជាវិធីសាស្ត្រដែលពួកគេប្រើញឹកញាប់បំផុត។ មើលពីសំបកក្រៅ របៀបនៃការនិយាយបែបនេះហាក់ដូចជាយុត្តិធម៌ សមហេតុសមផល និងត្រឹមត្រូវណាស់ ប៉ុន្តែនៅខាងក្នុង ចេតនារបស់ពួកគេមិនមែនដើម្បីជួយអ្នកដទៃឱ្យទទួលបានប្រយោជន៍ឡើយ ប៉ុន្តែគឺដើម្បីលាតត្រដាង វិនិច្ឆ័យ ថ្កោលទោស និងបន្ទាបបន្ថោកពួកគេ។ នោះហើយជាអ្វីដែលពួកគេចង់សម្រេចឱ្យបានយ៉ាងពិតប្រាកដ។ ដូច្នេះ បញ្ហាគឺស្ថិតនៅត្រង់ចេតនាដើមរបស់ពួកគេ។ មនុស្សដែលមានភ្នែកមុតអាចមើលឃើញថា ពួកគេធ្វើបែបនេះ ពីព្រោះមនុស្សទាំងនោះដេញតាម និងស្រឡាញ់សេចក្ដីពិត ហើយអ្នកទាំងនោះបង្កជាការគំរាមកំហែងដល់អាទទឹងនឹងព្រះគ្រីស្ទ។ ហើយតើការគំរាមកំហែងនោះគឺជាអ្វីទៅ? តើសេចក្ដីស្រឡាញ់របស់ពួកគេចំពោះសេចក្ដីពិត រារាំងអាទទឹងនឹងព្រះគ្រីស្ទតាមរបៀបណា? (មនុស្សទាំងនោះអាចមើលធ្លុះ និងញែកដឹងពីពួកគេបាន។) ត្រឹមត្រូវហើយ។ ការគំរាមកំហែងដ៏ធំបំផុតដែលអ្នកស្រឡាញ់សេចក្ដីពិតទាំងនេះ បង្កដល់អាទទឹងនឹងព្រះគ្រីស្ទ គឺថាពួកគេអាចញែកដឹងរាល់ទង្វើអាក្រក់ដែលអាទទឹងនឹងព្រះគ្រីស្ទធ្វើ មិនថាជារឿងអ្វីក៏ដោយ។ មនុស្សទាំងនេះអាចមើលធ្លុះដល់សារជាតិរបស់ពួកគេ ហើយអាចនឹងលាតត្រដាង រាយការណ៍ និងបើកកកាយពួកគេនៅគ្រប់ទីកន្លែង គ្រប់ពេលវេលា ហើយបន្ទាប់មក ថ្កោលទោស និងបដិសេធពួកគេ ព្រមទាំងបោសសម្អាតពួកគេចេញពីពួកជំនុំ។ ប្រសិនបើរឿងនោះកើតឡើង ពួកគេនឹងបាត់បង់ឋានៈ និងអំណាចរបស់ពួកគេជារៀងរហូត ហើយឱកាសក្នុងការទទួលបានព្រះពររបស់ពួកគេ នឹងត្រូវបំផ្លាញចោលទាំងស្រុង។ នោះហើយជាមូលហេតុដែលចំពោះអាទទឹងនឹងព្រះគ្រីស្ទ ក្រៅពីពួកអ្នកជំទាស់ មនុស្សដែលដេញតាមសេចក្ដីពិតទាំងនេះ គឺជាការគំរាមកំហែងដ៏ធំបំផុត។

ក្រៅពីវិធីសាស្ត្រដែលមើលពីសំបកក្រៅទៅហាក់ដូចជាត្រឹមត្រូវ ដូចជាការប្រើប្រាស់ការប្រកបគ្នាអំពីព្រះបន្ទូលរបស់ព្រះជាម្ចាស់ ដើម្បីវាយប្រហារលើមនុស្សដែលដេញតាមសេចក្ដីពិត និងដើម្បីវិនិច្ឆ័យពួកគេ ពួកទទឹងនឹងព្រះគ្រីស្ទថែមទាំងនឹងចាត់វិធានការយ៉ាងធ្ងន់ធ្ងរ ទាស់នឹងពួកគេទៀតផង។ តើវិធានការធ្ងន់ធ្ងរទាំងនោះមានអ្វីខ្លះទៅ? ជាឧទាហរណ៍ ពួកគេនឹងចាប់កំហុសលើអំពើរំលងមួយពេលរបស់អ្នកដឹកនាំ ឬអ្នកធ្វើការម្នាក់។ ដោយមិនខ្វល់ពីបរិបទរបស់វា ថាតើបុគ្គលនោះទទួលបានការយល់ដឹងពីវា ហើយអាចប្រែចិត្ត ឬយ៉ាងណា ហើយថាតើពួកគេជាអ្នកដែលដេញតាមសេចក្ដីពិត ឬយ៉ាងណានោះទេ ពួកគេនឹងបំប៉ោងរឿង ដើម្បីវិនិច្ឆ័យ និងថ្កោលទោសបុគ្គលនោះ ហើយបោសសម្អាតពួកគេចេញ។ ពួកទទឹងនឹងព្រះគ្រីស្ទគិតថា ដើម្បីកម្ចាត់ស្មៅ អ្នកត្រូវតែជីកគាស់ឫសវាចេញ ដូច្នេះហើយ ពួកគេបោសសម្អាតមនុស្សបែបនេះចេញពីពួកជំនុំ ដើម្បីកុំឱ្យពួកគេបង្កការគំរាមកំហែងដល់ឋានៈរបស់ពួកទទឹងនឹងព្រះគ្រីស្ទ។ មនុស្សអាក្រក់ និងពួកទទឹងនឹងព្រះគ្រីស្ទទាំងអស់ ពូកែខាងចាប់កំហុសលើរឿងដែលអាចយកមកប្រើប្រាស់ដើម្បីប្រឆាំងនឹងពួកអ្នកដឹកនាំ និងពួកអ្នកធ្វើការណាស់ ហើយនៅពេលដែលពួកគេចាប់បានហើយ ពួកគេថ្កោលទោសអ្នកទាំងនោះថាជាពួកអ្នកដឹកនាំក្លែងក្លាយ និងជាពួកទទឹងនឹងព្រះគ្រីស្ទ។ នេះមិនមែនជាការចោទប្រកាន់តូចតាចឡើយ! ពួកអ្នកដឹកនាំ និងពួកអ្នកធ្វើការ ត្រូវបានជ្រើសរើសដោយរាស្ដ្ររើសតាំងរបស់ព្រះជាម្ចាស់ តើហេតុអ្វីបានជាអ្នកតែងតែចាប់កំហុសលើរឿងរ៉ាវនានា ដើម្បីយកមកប្រើប្រាស់ប្រឆាំងនឹងពួកគេដូច្នេះ? តើគោលដៅរបស់អ្នកក្នុងការយកប្រៀបនោះគឺជាអ្វីទៅ? តើមកពីអ្នកចង់ជំនួសតំណែងពួកគេជាអ្នកដឹកនាំមែនទេ? នៅពេលដែលមនុស្សអាក្រក់ម្នាក់បានចោទប្រកាន់អ្នកដឹកនាំ ឬអ្នកធ្វើការម្នាក់ពីបទធ្វើជាអ្នកដឹកនាំក្លែងក្លាយ និងជាអាទទឹងនឹងព្រះគ្រីស្ទ ប្រសិនបើគេអាចរៀបរាប់ពីឧទាហរណ៍ជាក់ស្ដែង ហើយធ្វើឱ្យរាស្ដ្ររើសតាំងរបស់ព្រះជាម្ចាស់គិតថាវាស្របនឹងការពិត នោះវានឹងមានបញ្ហាហើយ។ អ្នកដឹកនាំ ឬអ្នកធ្វើការនោះ អាចនឹងត្រូវគេបោសសម្អាតចេញពីពួកជំនុំយ៉ាងងាយស្រួល។ ការធ្វើជាអ្នកដឹកនាំក្លែងក្លាយ ឬជាអាទទឹងនឹងព្រះគ្រីស្ទ គឺជាកំហុសដ៏ធ្ងន់ធ្ងរមួយ ដែលនៅពេលកំហុសនោះត្រូវបានបញ្ជាក់ថាពិតមែន អ្នកដែលត្រូវគេចោទប្រកាន់ត្រូវបានថ្កោលទោស ហើយជីវិតជំនឿរបស់ពួកគេត្រូវចប់ត្រឹមហ្នឹង។ ការនោះនឹងបំផ្លាញពួកគេទាំងស្រុងហើយ មែនទេ? តើការនោះអាក្រក់យ៉ាងណាទៅ! លើសពីនេះទៅទៀត ប្រសិនបើអាទទឹងនឹងព្រះគ្រីស្ទឆ្លៀតឱកាសនោះ ដើម្បីឱ្យគេជ្រើសរើសខ្លួនឯងជាអ្នកដឹកនាំ និងក្ដោបក្ដាប់ពួកជំនុំ តើពេលនោះរាស្ដ្ររើសតាំងរបស់ព្រះជាម្ចាស់នឹងមិនស្ថិតនៅក្រោមការគ្រប់គ្រងរបស់អាទទឹងនឹងព្រះគ្រីស្ទទេឬអី? តើពួកជំនុំនោះនឹងមិនក្លាយជានគររបស់អាទទឹងនឹងព្រះគ្រីស្ទទេឬអី? (វានឹងបែបនេះ។) នេះគឺជាគ្រោះថ្នាក់ដ៏ធ្ងន់ធ្ងរមួយ! តើមនុស្សអាក្រក់ និងពួកទទឹងនឹងព្រះគ្រីស្ទ មានកលល្បិចអ្វីផ្សេងទៀត ដើម្បីវាយប្រហារ និងផាត់ចេញអស់អ្នកដែលដេញតាមសេចក្ដីពិតដែរឬទេ? តើពួកគេមួយចំនួនមិនបានបញ្ជូនបងប្អូនប្រុសស្រីដែលដេញតាមសេចក្ដីពិត ឱ្យទៅធ្វើការនៅកន្លែងដែលគ្រោះថ្នាក់បំផុត ដើម្បីដណ្ដើមអំណាច និងពង្រឹងឋានៈរបស់ខ្លួនទេឬអី? ពួកគេនិយាយថា «មានពួកជំនុំដែលទើបនឹងបង្កើតថ្មីមួយ ដែលមានបងប្អូនប្រុសស្រីជាច្រើនដែលទើបនឹងជឿថ្មីៗ។ ពួកគេគ្មានមូលដ្ឋានគ្រឹះ ហើយពួកគេខ្វះប្រាជ្ញា។ ពួកគេត្រូវការនរណាម្នាក់ដែលយល់ពីសេចក្ដីពិត ដើម្បីស្រោចស្រព និងផ្គត់ផ្គង់ពួកគេ។ អ្នកយល់ពីសេចក្ដីពិតនៃនិមិត្ត។ អ្នកជឿថ្មីៗទាំងនោះត្រូវការនរណាម្នាក់ដូចជាអ្នក ដើម្បីទៅស្រោចស្រពពួកគេ។ គ្មាននរណាម្នាក់ផ្សេងទៀតអាចធ្វើបានឡើយ»។ ហើយដោយការធ្វើបែបនេះ អាទទឹងនឹងព្រះគ្រីស្ទបានបញ្ជូនមនុស្សដែលជាការគំរាមកំហែងលាក់កំបាំងដ៏ធ្ងន់ធ្ងរម្នាក់ចេញទៅបាត់។ តាមពិតទៅ តើពួកគេពិតជាធ្វើបែបនេះ ដើម្បីឱ្យបុគ្គលនោះដឹកនាំពួកជំនុំនោះ និងផ្គត់ផ្គង់ពួកជំនុំនោះមែនឬ? (ទេ។) ទេ ពួកគេធ្វើបែបនេះ ពីព្រោះកន្លែងនោះគឺជាបរិយាកាសប្រទូសរ៉ាយគ្នា និងគ្រោះថ្នាក់។ ពួកគេដាក់បុគ្គលនោះនៅកន្លែងដែលគ្រោះថ្នាក់ដើម្បីធ្វើកិច្ចការពួកជំនុំ ដោយទន្ទឹងរង់ចាំយ៉ាងអន្ទះសាឱ្យបុគ្គលនោះត្រូវនាគដ៏ធំមានសម្បុរក្រហមចាប់ខ្លួនទៅ។ ប្រសិនបើបុគ្គលនោះត្រូវគេចាប់ខ្លួន នោះនឹងគ្មាននរណាម្នាក់នៅសល់ដើម្បីគំរាមកំហែងដល់ឋានៈរបស់អាទទឹងនឹងព្រះគ្រីស្ទឡើយ ហើយពួកគេអាចក្ដោបក្ដាប់ពួកជំនុំបាន។ តើនេះមិនមែនជាកលល្បិចរបស់ពួកគេទេឬអី? ពួកគេបញ្ជូនបុគ្គលនោះចេញទៅ ដោយយកលេសថាពួកគេល្អស័ក្តិសមក្នុងការស្រោចស្រពអ្នកជឿថ្មីៗ ដូច្នេះហើយ គ្មាននរណាម្នាក់អាចមើលឃើញពីចេតនាដ៏អាក្រក់របស់ពួកគេឡើយ។ តើពួកគេមិនឆ្លាតទេឬអី? ហើយបងប្អូនប្រុសស្រីគិតថា អាទទឹងនឹងព្រះគ្រីស្ទឆ្លាត និងមានប្រាជ្ញាណាស់ដែលបានរៀបចំបែបនេះ ថាគេជាមនុស្សម្នាក់ដែលស្របតាមបំណងព្រះហឫទ័យរបស់ព្រះជាម្ចាស់ ប៉ុន្តែតាមពិតទៅ អាទទឹងនឹងព្រះគ្រីស្ទកំពុងតែបោកបញ្ឆោត និងបិទបាំងភ្នែកពួកគេសោះ។ ល្បិចរបស់អាទទឹងនឹងព្រះគ្រីស្ទនេះ ហាក់ដូចជាឥតកិច្ចកលអ្វីសោះ។ គ្មាននរណាម្នាក់អាចមើលឃើញច្បាស់ពីអ្វីដែលកំពុងកើតឡើងពិតប្រាកដឡើយ ហើយគ្រប់គ្នាក៏ត្រូវគេបំភាន់។ មនុស្សដែលត្រូវគេបំភាន់ទាំងនោះ គិតថាអ្វីដែលអាទទឹងនឹងព្រះគ្រីស្ទកំពុងធ្វើ គឺយុត្តិធម៌ និងសមហេតុសមផល ថាពួកគេធ្វើបែបនេះដោយសារតែការព្រួយបារម្ភចំពោះកិច្ចការ ប៉ុន្តែគ្មាននរណាម្នាក់អាចមើលធ្លុះដល់ចេតនារបស់ពួកគេឡើយ។ ពួកទទឹងនឹងព្រះគ្រីស្ទពិតជាអាក្រក់ណាស់ មែនទេ? កន្លែងណាដែលមានគ្រោះថ្នាក់ នោះគឺជាកន្លែងដែលពួកគេបញ្ជូនអ្នកឱ្យទៅ ដោយគិតក្នុងចិត្តថា «ក្រែងអ្នកជាអ្នកដេញតាមសេចក្ដីពិត មែនទេ? ហើយក្រែងអ្នកជាអ្នកប្រឆាំងនឹងខ្ញុំ មែនទេ? ក្រែងអ្នកតែងតែញែកដឹងពីខ្ញុំ និងចាប់កំហុសលើរឿងនានាដើម្បីយកមកប្រើប្រាស់ប្រឆាំងនឹងខ្ញុំ មែនទេ? ល្អហើយ អ៊ីចឹង៖ ខ្ញុំនឹងប្រើឱកាសនេះដើម្បីបញ្ជូនអ្នកចេញពីទីនេះឱ្យបានឆាប់តែម្ដង។ វាជារឿងល្អបំផុត ប្រសិនបើអ្នកត្រូវគេចាប់ខ្លួន នោះអ្នកនឹងមិនអាចងើបឈរឡើងវិញបានទៀតឡើយ!» វាជារឿងប្រាកដណាស់ថា មនុស្សភាគច្រើនដែលពួកទទឹងនឹងព្រះគ្រីស្ទដាក់អន្ទាក់ និងធ្វើទុក្ខបុកម្នេញនៅក្នុងពួកជំនុំ គឺជាអស់អ្នកដែលមានការដេញតាមច្រើនជាងគេ។ តើពួកទទឹងនឹងព្រះគ្រីស្ទចាត់ទុកមនុស្សទាំងនេះថាយ៉ាងដូចម្ដេច នៅពេលដែលពួកគេកំពុងត្រូវគេធ្វើទុក្ខបុកម្នេញ និងផាត់ចេញនោះ? ពួកគេគិតក្នុងចិត្តថា «មនុស្សទាំងនេះតែងតែស្ដាប់ការបង្រៀន ពួកគេយល់ពីសេចក្ដីពិតមួយចំនួន។ ខ្ញុំមិនអាចចេះតែមិនឱ្យពួកគេស្ដាប់នោះទេ៖ ការបង្រៀនត្រូវបានផ្សព្វផ្សាយឱ្យមនុស្សគ្រប់គ្នាស្ដាប់ ដូច្នេះគ្មានហេតុផលណាដែលអាចយកមកដោះសារដើម្បីមិនឱ្យពួកគេស្ដាប់បានឡើយ។ ប៉ុន្តែឧបមាថា ខ្ញុំអនុញ្ញាតឱ្យពួកគេស្ដាប់ ដោយសារតែអ្វីដែលបាននិយាយនៅក្នុងការបង្រៀនទាំងនោះភាគច្រើន គឺលាតត្រដាងពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ តើវានឹងមានផលល្អសម្រាប់ខ្ញុំដែរឬទេ ប្រសិនបើពួកគេស្ដាប់បានច្រើនគួរសម ហើយទទួលបានការយល់ដឹង និងការញែកដឹងនោះ? មិនយូរមិនឆាប់ ខ្ញុំនឹងត្រូវចុះចេញពីតំណែងជាអ្នកដឹកនាំមិនខាន មែនទេ? ធ្វើបែបនេះមិនកើតទេ។ ខ្ញុំត្រូវតែធ្វើសកម្មភាពឱ្យបានមុនទើបបាន»។ នៅពេលដែលអាទទឹងនឹងព្រះគ្រីស្ទមានចេតនាបែបនេះហើយ ពួកគេក៏ចាប់ផ្ដើមធ្វើសកម្មភាព។ ស្ទើរតែគ្មាននរណាម្នាក់អាចសម្គាល់ដឹងពីអាទទឹងនឹងព្រះគ្រីស្ទបានឡើយ ប្រសិនបើពួកគេមិនយល់ពីសេចក្ដីពិតនោះ។ ហេតុអ្វីបានជាពួកទទឹងនឹងព្រះគ្រីស្ទអាចរួចខ្លួន ខណៈពេលដែលមនុស្សដែលដេញតាមសេចក្ដីពិត ក្លាយជាជនរងគ្រោះទៅវិញ? មានហេតុផលមួយដែលច្បាស់ជាមានពិតប្រាកដ៖ មនុស្សទាំងនោះប្រហែលជាមានសេចក្ដីស្រឡាញ់ខ្លះចំពោះសេចក្ដីពិត និងចំពោះរឿងវិជ្ជមាននៅក្នុងចិត្ត ហើយពួកគេប្រហែលជាមានបំណងប្រាថ្នាខ្លះក្នុងការដេញតាមសេចក្ដីពិត ប៉ុន្តែពួកគេគ្រាន់តែកំសាកពេកប៉ុណ្ណោះ។ ពួកគេមិនយល់ពីសេចក្ដីពិត ខ្វះការ ញែកដឹង និងល្ងង់ខ្លៅខ្លាំងណាស់។ ពួកគេមិនអាចមើលធ្លុះដល់សារជាតិរបស់អាទទឹងនឹងព្រះគ្រីស្ទឡើយ ហើយពួកគេមិនដែលហ៊ានលាតត្រដាងអាទទឹងនឹងព្រះគ្រីស្ទឡើយ ដែលការនេះធ្វើឱ្យអាទទឹងនឹងព្រះគ្រីស្ទអាចធ្វើសកម្មភាពបានមុន និងធ្វើបាបពួកគេ។ ប្រសិនបើនេះគឺជាលទ្ធផលដែលពួកគេទទួលបាន ឬនេះគឺជាអ្វីដែលពួកគេជួបប្រទះ តើវាកើតឡើងដោយរបៀបណា? តើពួកគេមិនមែនត្រូវអាទទឹងនឹងព្រះគ្រីស្ទធ្វើបាបយ៉ាងសាហាវទេឬអី? (មែនហើយ។) តើមនុស្សដែលដេញតាមសេចក្ដីពិត គួររៀនសូត្រអ្វីពីរឿងនេះដើម្បីទុកជាមេរៀន? តើមនុស្សគួរមានអាកប្បកិរិយាបែបណា ទាក់ទងនឹងរបៀបប្រព្រឹត្តចំពោះអ្នកដឹកនាំ ឬអ្នកធ្វើការ? ប្រសិនបើអ្វីដែលអ្នកដឹកនាំ ឬអ្នកធ្វើការធ្វើ គឺត្រឹមត្រូវ និងស្របតាមសេចក្ដីពិត នោះអ្នកអាចស្ដាប់បង្គាប់ពួកគេបាន។ ប្រសិនបើអ្វីដែលពួកគេធ្វើ គឺខុស និងមិនស្របតាមសេចក្ដីពិតទេ នោះអ្នកមិនគួរស្ដាប់បង្គាប់ពួកគេឡើយ ហើយអ្នកអាចលាតត្រដាងពួកគេ ប្រឆាំងនឹងពួកគេ និងលើកឡើងពីមតិយោបល់ផ្សេងបាន។ ប្រសិនបើពួកគេមិនអាចធ្វើកិច្ចការជាក់ស្ដែង ឬប្រព្រឹត្តអំពើអាក្រក់ដែលបង្កការរំខានដល់កិច្ចការរបស់ពួកជំនុំ ហើយត្រូវបានបើកសម្ដែងថាជាអ្នកដឹកនាំក្លែងក្លាយ អ្នកធ្វើការក្លែងក្លាយ ឬជាពួកទទឹងនឹងព្រះគ្រីស្ទ នោះអ្នកអាចញែកដឹង លាតត្រដាង និងរាយការណ៍អំពីពួកគេបាន។ ទោះជាយ៉ាងណាក៏ដោយ រាស្ដ្ររើសតាំងរបស់ព្រះជាម្ចាស់មួយចំនួនមិនយល់ពីសេចក្ដីពិត ហើយកំសាកខ្លាំងណាស់។ ពួកគេខ្លាចត្រូវបានពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទគាបសង្កត់ និងធ្វើបាប ដូច្នេះពួកគេមិនហ៊ានប្រកាន់ខ្ជាប់នូវគោលការណ៍ឡើយ។ ពួកគេនិយាយថា «ប្រសិនបើអ្នកដឹកនាំបណ្ដេញខ្ញុំចេញ ខ្ញុំចប់ហើយ។ ប្រសិនបើគាត់ឱ្យមនុស្សគ្រប់គ្នាលាតត្រដាង ឬបោះបង់ខ្ញុំចោល នោះខ្ញុំនឹងមិនអាចជឿលើព្រះជាម្ចាស់បានទៀតទេ។ ប្រសិនបើខ្ញុំត្រូវបានបណ្ដេញចេញពីពួកជំនុំ នោះព្រះជាម្ចាស់នឹងមិនចង់បានខ្ញុំ ហើយនឹងមិនសង្គ្រោះខ្ញុំឡើយ។ ហើយតើសេចក្ដីជំនឿរបស់ខ្ញុំមិនទៅជាអសារបង់ទេឬអី?» តើការគិតបែបនេះមិនគួរឱ្យអស់សំណើចទេឬ? តើមនុស្សបែបនេះមានសេចក្ដីជំនឿពិតលើព្រះជាម្ចាស់ដែរឬទេ? តើអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទតំណាងឱ្យព្រះជាម្ចាស់ឬ នៅពេលដែលពួកគេបណ្ដេញអ្នកចេញ? នៅពេលដែលអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទធ្វើបាប និងបណ្ដេញអ្នកចេញ នេះគឺជាកិច្ចការរបស់សាតាំង ហើយគ្មានពាក់ព័ន្ធអ្វីនឹងព្រះជាម្ចាស់ឡើយ។ នៅពេលដែលមនុស្សត្រូវបានបោសសម្អាត ឬបណ្ដេញចេញពីពួកជំនុំ ការណ៍នេះស្របតាមព្រះហឫទ័យរបស់ព្រះជាម្ចាស់ លុះត្រាតែមានការសម្រេចចិត្តរួមរវាងពួកជំនុំ និងរាស្ដ្ររើសតាំងរបស់ព្រះជាម្ចាស់ទាំងអស់ប៉ុណ្ណោះ ហើយនៅពេលដែលការបោសសម្អាត ឬការបណ្ដេញចេញនោះ ស្របទាំងស្រុងតាមការរៀបចំកិច្ចការនៃដំណាក់របស់ព្រះជាម្ចាស់ និងគោលការណ៍សេចក្ដីពិតនៃព្រះបន្ទូលរបស់ព្រះជាម្ចាស់ប៉ុណ្ណោះ។ តើការដែលអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទ បណ្តេញអ្នកចេញពីពួកជំនុំ អាចបញ្ជាក់ថាអ្នកនឹងមិនទទួលបានសេចក្តីសង្គ្រោះដោយរបៀបណា? នេះគឺជាការធ្វើទុក្ខបុកម្នេញរបស់សាតាំង និងពួកទទឹងនឹងព្រះគ្រីស្ទ ហើយមិនមានន័យថា អ្នកនឹងមិនត្រូវបានសង្គ្រោះដោយព្រះជាម្ចាស់នោះទេ។ ការដែលថាតើអ្នកអាចត្រូវបានសង្គ្រោះឬអត់ គឺអាស្រ័យលើព្រះជាម្ចាស់។ គ្មានមនុស្សណាម្នាក់មានលក្ខណៈសម្បត្តិគ្រប់គ្រាន់ដើម្បីសម្រេចថា តើអ្នកអាចត្រូវបានសង្គ្រោះដោយព្រះជាម្ចាស់ឬអត់នោះទេ។ អ្នកត្រូវតែច្បាស់លាស់អំពីរឿងនេះ។ ហើយការចាត់ទុកការបណ្ដេញចេញរបស់អ្នកដោយអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទ ថាជាការបណ្ដេញចេញដោយព្រះជាម្ចាស់ តើនេះមិនមែនជាការយល់ខុសចំពោះព្រះជាម្ចាស់ទេឬ? ពិតមែនហើយ។ ហើយនេះមិនត្រឹមតែជាការយល់ខុសចំពោះព្រះជាម្ចាស់ប៉ុណ្ណោះទេ ប៉ុន្តែក៏ជាការបះបោរប្រឆាំងនឹងព្រះជាម្ចាស់ផងដែរ។ វាក៏ជាការប្រមាថចំពោះព្រះជាម្ចាស់មួយបែបដែរ។ ហើយតើការយល់ខុសចំពោះព្រះជាម្ចាស់តាមរបៀបនេះ មិនមែនជាភាពល្ងង់ខ្លៅ និងល្ងីល្ងើទេឬ? នៅពេលដែលអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទបណ្ដេញអ្នកចេញ ហេតុអ្វីបានជាអ្នកមិនស្វែងរកសេចក្ដីពិត? ហេតុអ្វីបានជាអ្នកមិនស្វែងរកនរណាម្នាក់ដែលយល់ពីសេចក្ដីពិត ដើម្បីទទួលបានការញែកដឹងខ្លះៗ? ហើយហេតុអ្វីបានជាអ្នកមិនរាយការណ៍រឿងនេះទៅថ្នាក់លើ? នេះបញ្ជាក់ថា អ្នកមិនជឿថាសេចក្តីពិតគ្រងរាជ្យខ្ពស់បំផុតនៅក្នុងដំណាក់របស់ព្រះជាម្ចាស់ឡើយ វាបង្ហាញថា អ្នកគ្មានសេចក្ដីជំនឿពិតលើព្រះជាម្ចាស់ ហើយថាអ្នកមិនមែនជាអ្នកដែលជឿលើព្រះជាម្ចាស់ពិតប្រាកដឡើយ។ ប្រសិនបើអ្នកទុកចិត្តលើសព្វានុភាពរបស់ព្រះជាម្ចាស់ ហេតុអ្វីបានជាអ្នកខ្លាចការសងសឹករបស់អ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទ? តើពួកគេអាចកំណត់វាសនារបស់អ្នកបានឬ? ប្រសិនបើអ្នកមានសមត្ថភាពក្នុងការញែកដឹង ហើយដឹងថាទង្វើរបស់ពួកគេផ្ទុយនឹងសេចក្ដីពិត ហេតុអ្វីមិនប្រកបជាមួយរាស្ដ្ររើសតាំងរបស់ព្រះជាម្ចាស់ដែលយល់ពីសេចក្ដីពិត? អ្នកមានមាត់ ហេតុអ្វីបានជាអ្នកមិនហ៊ាននិយាយចេញមក? ហេតុអ្វីបានជាអ្នកខ្លាចអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទម្ល៉េះ? នេះបញ្ជាក់ថា អ្នកគឺជាមនុស្សកំសាក ជាមនុស្សមិនបានការ និងជាកញ្ជះរបស់សាតាំង។ ប្រសិនបើនៅពេលដែលអ្នកដឹកនាំក្លែងក្លាយ ឬអាទទឹងនឹងព្រះគ្រីស្ទគំរាមកំហែង អ្នកមិនហ៊ានរាយការណ៍ពីពួកគេទៅថ្នាក់លើទេ នេះបង្ហាញថាអ្នកត្រូវបានសាតាំងចងរួចទៅហើយ ហើយថាអ្នកមានចិត្តគំនិតតែមួយជាមួយពួកគេ។ តើនេះមិនមែនជាការដើរតាមសាតាំងទេឬអី? តើមនុស្សបែបនេះអាចក្លាយជារាស្ដ្ររើសតាំងម្នាក់របស់ព្រះជាម្ចាស់បានដោយរបៀបណា? ពួកគេគឺជាមនុស្សថោកទាបសុទ្ធសាធ។ អស់អ្នកណាដែលមានចិត្តគំនិតតែមួយជាមួយពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ មិនអាចក្លាយជាមនុស្សល្អបានឡើយ ពួកគេគឺជាអ្នកប្រព្រឹត្តអាក្រក់។ មនុស្សបែបនេះកើតមកដើម្បីធ្វើជាកូនចៅរបស់អារក្ស ពួកគេគឺជាអ្នកបម្រើសាតាំង ហើយពួកគេមិនអាចទទួលការប្រោសលោះបានឡើយ។ អស់អ្នកណាដែលមិនហ៊ានលាតត្រដាងពួកទទឹងនឹងព្រះគ្រីស្ទ នៅពេលដែលពួកគេឃើញមនុស្សទាំងនោះកំពុងប្រព្រឹត្តអាក្រក់ អស់អ្នកដែលខ្លាចធ្វើឱ្យទាស់ចិត្តពួកទទឹងនឹងព្រះគ្រីស្ទ អស់អ្នកដែលថែមទាំងការពារ និងស្ដាប់បង្គាប់ពួកគេទៀតនោះ តើពួកគេមិនមែនជាមនុស្សល្ងង់ខ្លៅ និងមិនដឹងអីទេឬអី? ប្រសិនបើអ្នកដឹងច្បាស់ពីគោលការណ៍សេចក្ដីពិតហើយ ប៉ុន្តែនៅតែបំពានគោលការណ៍ទាំងនោះ ហើយថែមទាំងចងសម្ព័ន្ធភាព និងបង្កើតបក្ខពួកជាមួយមនុស្សអាក្រក់ និងពួកទទឹងនឹងព្រះគ្រីស្ទទៀត តើអ្នកមិនមែនកំពុងធ្វើជាអ្នកសមគំនិត និងជាកូនចៅរបស់សាតាំងទេឬអី? ដូច្នេះ តើវាមិនស័ក្តិសមសម្រាប់អ្នកទេឬអី នៅពេលដែលទីបំផុតអ្នកត្រូវបានចាត់ទុកថាជាមនុស្សអាក្រក់ និងជាអ្នកសមគំនិតរបស់ពួកទទឹងនឹងព្រះគ្រីស្ទនោះ? ប្រសិនបើអ្នកជឿលើព្រះជាម្ចាស់ ប៉ុន្តែជំនួសឱ្យការដើរតាមព្រះជាម្ចាស់ អ្នកបែរជាដើរតាមពួកទទឹងនឹងព្រះគ្រីស្ទ ដោយធ្វើជាកូនចៅ ឬអ្នកសមគំនិតរបស់ពួកគេម្នាក់ទៅវិញ នោះតើអ្នកមិនមែនកំពុងជីករណ្ដៅកប់ខ្លួនឯង និងស្វែងរកសេចក្ដីស្លាប់ខ្លួនឯងទេឬអី? ប្រសិនបើអ្នកជឿលើព្រះជាម្ចាស់ ប៉ុន្តែជំនួសឱ្យការចុះចូលនឹងព្រះជាម្ចាស់ អ្នកបែរជាចុះញ៉ម និងជ្រកកោនជាមួយសត្រូវរបស់ព្រះជាម្ចាស់ គឺពួកទទឹងនឹងព្រះគ្រីស្ទ ហើយលទ្ធផលគឺ អ្នកត្រូវបានពួកទទឹងនឹងព្រះគ្រីស្ទទាំងនេះប្រើឧបាយកល និងធ្វើបាប នោះអ្នកបាននាំរឿងនេះដាក់ខ្លួនឯងហើយ។ តើអ្នកមិនសមមុខទេឬអី? ប្រសិនបើអ្នកចាត់ទុកពួកទទឹងនឹងព្រះគ្រីស្ទជាចៅហ្វាយរបស់អ្នក ជាអ្នកដឹកនាំរបស់អ្នក ជាបង្អែករបស់អ្នក នោះអ្នកកំពុងជ្រកកោនជាមួយសាតាំង អ្នកកំពុងដើរតាមសាតាំង ដែលមានន័យថា អ្នកបានវង្វេង ហើយដើរខុសផ្លូវ និងឈានជើងចូលទៅក្នុងផ្លូវដែលគ្មានថ្ងៃត្រឡប់វិញហើយ។ តើអ្នកគួរមានអាកប្បកិរិយាបែបណាចំពោះពួកទទឹងនឹងព្រះគ្រីស្ទ? អ្នកគួរតែលាតត្រដាងពួកគេ និងធ្វើការតយុទ្ធជាមួយពួកគេ។ ប្រសិនបើមានតែអ្នកម្នាក់ ឬពីរនាក់ ហើយអ្នកខ្សោយពេកមិនអាចប្រឈមមុខនឹងពួកទទឹងនឹងព្រះគ្រីស្ទតែម្នាក់ឯងបាន អ្នកគួរតែរួបរួមគ្នាជាមួយមនុស្សមួយចំនួនដែលយល់ពីសេចក្ដីពិត ដើម្បីរាយការណ៍ និងលាតត្រដាងពួកទទឹងនឹងព្រះគ្រីស្ទទាំងនេះ ហើយគួរតែបន្តធ្វើបែបនេះ រហូតទាល់តែពួកគេត្រូវបានបោសសម្អាតចេញ។ ខ្ញុំបានឮថា ក្នុងរយៈពេលពីរឆ្នាំកន្លងមកនេះ រាស្ដ្ររើសតាំងរបស់ព្រះជាម្ចាស់នៅតំបន់ឃុំគ្រងមួយចំនួនក្នុងប្រទេសចិនដីគោក បានរួបរួមគ្នាដើម្បីដកពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទចេញពីតំណែង។ ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទមួយចំនួន ថែមទាំងជាប្រធានក្រុមសម្រេចចិត្តទៀតផង ប៉ុន្តែពួកគេនៅតែត្រូវបានរាស្ដ្ររើសតាំងរបស់ព្រះជាម្ចាស់ដកចេញដដែល។ រាស្ដ្ររើសតាំងរបស់ព្រះជាម្ចាស់មិនចាំបាច់រង់ចាំការយល់ព្រមពីខាងលើឡើយ។ ដោយផ្អែកលើគោលការណ៍សេចក្ដីពិត ពួកគេអាចសម្គាល់ដឹងពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទទាំងនេះ ដែលមិនបានធ្វើកិច្ចការជាក់ស្ដែង ហើយតែងតែធ្វើបាបបងប្អូនប្រុសស្រី ដែលកំពុងប្រព្រឹត្តយ៉ាងព្រហើន និងរំខានដល់កិច្ចការនៅដំណាក់របស់ព្រះជាម្ចាស់ ហើយបានចាត់ការពួកគេជាបន្ទាន់។ អ្នកខ្លះត្រូវបានរុញចេញពីក្រុមសម្រេចចិត្ត អ្នកខ្លះត្រូវបានបោសសម្អាតចេញពីពួកជំនុំ ដែលនេះជារឿងដ៏អស្ចារ្យណាស់! នេះបង្ហាញថា រាស្ដ្ររើសតាំងរបស់ព្រះជាម្ចាស់បានឈានជើងចូលទៅក្នុងគន្លងដ៏ត្រឹមត្រូវនៃជំនឿលើព្រះជាម្ចាស់រួចទៅហើយ។ រាស្ដ្ររើសតាំងមួយចំនួនរបស់ព្រះជាម្ចាស់ យល់ពីសេចក្ដីពិតរួចហើយ ហើយឥឡូវនេះមានកម្ពស់បន្តិចបន្តួច ពួកគេលែងត្រូវបានសាតាំងគ្រប់គ្រង និងបោកបញ្ឆោតទៀតហើយ ពួកគេហ៊ានក្រោកឈរឡើង និងប្រយុទ្ធជាមួយកម្លាំងអាក្រក់របស់សាតាំង។ នេះក៏បង្ហាញផងដែរថា កម្លាំងរបស់ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទនៅក្នុងពួកជំនុំ លែងមានប្រៀបទៀតហើយ។ ដូច្នេះ ពួកគេលែងហ៊ានប្រព្រឹត្តយ៉ាងគឃ្លើននៅក្នុងពាក្យសម្ដី និងទង្វើរបស់ពួកគេទៀតហើយ។ ពេលដែលពួកគេបញ្ចេញកលល្បិចរបស់ពួកគេភ្លាម នឹងមាននរណាម្នាក់នៅទីនោះដើម្បីតាមដានពួកគេ ញែកដឹងពីពួកគេ និងបដិសេធពួកគេមិនខាន។ នោះមានន័យថា នៅក្នុងដួងចិត្តរបស់អស់អ្នកដែលយល់ពីសេចក្ដីពិតយ៉ាងពិតប្រាកដ ឋានៈ កេរ្តិ៍ឈ្មោះ និងអំណាចរបស់មនុស្ស មិនមានឋានៈគ្របដណ្ដប់ឡើយ។ មនុស្សបែបនេះមិនឱ្យតម្លៃលើរឿងទាំងនោះទេ។ នៅពេលដែលនរណាម្នាក់អាចស្វែងរកសេចក្ដីពិត និងប្រកបគ្នាអំពីសេចក្ដីពិតយ៉ាងសកម្មជាមុន ហើយនៅពេលដែលពួកគេចាប់ផ្ដើមវាយតម្លៃឡើងវិញ និងឆ្លុះបញ្ចាំងពីផ្លូវដែលមនុស្សដែលជឿលើព្រះជាម្ចាស់គួរដើរ និងរបៀបដែលពួកគេគួរប្រព្រឹត្តចំពោះពួកអ្នកដឹកនាំ និងពួកអ្នកធ្វើការ ហើយពួកគេចាប់ផ្ដើមរិះគិតថាតើនរណាដែលមនុស្សគួរដើរតាម តើឥរិយាបថណាខ្លះដែលជាការដើរតាមមនុស្ស ហើយឥរិយាបថណាខ្លះដែលជាការដើរតាមព្រះជាម្ចាស់ ហើយបន្ទាប់មក បន្ទាប់ពីបានស្វែងរកសេចក្ដីពិតទាំងនេះ និងបានឆ្លងកាត់បទពិសោធជាមួយសេចក្ដីពិតទាំងនេះអស់រយៈពេលជាច្រើនឆ្នាំ នៅពេលដែលពួកគេបានយល់ពីសេចក្ដីពិតមួយចំនួន និងមានការញែកដឹងដោយមិនដឹងខ្លួន នោះពួកគេនឹងទទួលបានកម្ពស់បន្តិចបន្តួចហើយ។ ការដែលអាចស្វែងរកសេចក្ដីពិតនៅក្នុងគ្រប់កិច្ចការទាំងអស់ គឺមានន័យថាបានចូលទៅក្នុងគន្លងដ៏ត្រឹមត្រូវនៃជំនឿលើព្រះជាម្ចាស់ហើយ។

វាជារឿងល្អ ជាហេតុការណ៍ដ៏ល្អមួយសម្រាប់រាស្ដ្ររើសតាំងរបស់ព្រះជាម្ចាស់ ដែលអាចញែកដឹង និងបដិសេធពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទបាន។ ពួកអ្នកដឹកនាំមួយចំនួនមិនអាចធ្វើកិច្ចការជាក់ស្ដែងបានឡើយ អ្វីដែលពួកគេធ្វើគឺបង្កការបង្អាក់ និងការរំខាន ដែលធ្វើឱ្យជីវិតពួកជំនុំគ្មានភាពស្ងប់សុខឡើយ។ បងប្អូនប្រុសស្រីទាំងអស់យល់ថាពួកគេមិនគួរឱ្យចង់រាប់អានឡើយ ហើយនៅទីបំផុត ពួកគេក៏បដិសេធអ្នកដឹកនាំទាំងនោះ។ តើការដែលពួកគេធ្វើបែបនេះត្រឹមត្រូវដែរឬទេ? (ត្រឹមត្រូវ។) មានអ្នកផ្សេងទៀតដែលត្រូវបានជ្រើសរើសជាអ្នកដឹកនាំ ហើយដំបូងឡើយ បងប្អូនប្រុសស្រីនិយាយថា «នោះគឺជាអ្នកដែលយើងបានជ្រើសរើស ដូច្នេះយើងត្រូវសហការជាមួយកិច្ចការរបស់ពួកគេ»។ មួយរយៈក្រោយមក ពួកគេបែរជាក្លាយជាជម្រើសដ៏ខុសឆ្គងទៅវិញ៖ ពួកគេមានភាពក្លៀវក្លានៅក្នុងជំនឿរបស់ពួកគេលើព្រះជាម្ចាស់ ប៉ុន្តែពួកគេគ្មានការយល់ដឹងខាងវិញ្ញាណឡើយ។ ពួកគេងាយនឹងមានភាពវៀចវេរ ហើយក្រអឺតក្រទម និងរាប់ខ្លួនឯងជាសុចរិត ពួកគេមិនពិភាក្សារឿងរ៉ាវនានាជាមួយអ្នកដទៃទេ ហើយពួកគេមិនធ្វើអ្វីស្របតាមគោលការណ៍ឡើយ គឺគ្រាន់តែប្រព្រឹត្តផ្ដេសផ្ដាសប៉ុណ្ណោះ។ នេះនាំឱ្យមានចន្លោះប្រហោងផ្នែកសុវត្ថិភាព បងប្អូនប្រុសស្រីក្នុងពួកជំនុំតែងតែត្រូវគេចាប់ខ្លួន ហើយកិច្ចការរបស់ពួកជំនុំរងការខាតបង់យ៉ាងធ្ងន់ធ្ងរ។ អ្នកដឹកនាំនោះមិនត្រឹមតែមិនឆ្លុះបញ្ចាំងពីខ្លួនឯងប៉ុណ្ណោះទេ ថែមទាំងដោះសារឱ្យខ្លួនឯង ប្រកែកការពារខ្លួន និងរុញទំនួលខុសត្រូវទៀតផង។ នៅទីបំផុត ក្រុមនោះក៏ដកគាត់ចេញពីតំណែង។ តើអ្នកគិតថាពួកគេចាត់ការស្ថានភាពនោះតាមរបៀបដ៏ត្រឹមត្រូវដែរឬទេ? (ត្រឹមត្រូវ។) ត្រឹមត្រូវហើយ! ហើយភ្លាមៗបន្ទាប់ពីចាត់ការបុគ្គលនោះរួច ពួកគេក៏បោះឆ្នោតជ្រើសរើសអ្នកផ្សេង ហើយគ្រប់គ្នាមើលឃើញយ៉ាងច្បាស់បន្ទាប់ពីមួយរយៈក្រោយមកថា បុគ្គលនេះល្អជាងអ្នកដឹកនាំក្លែងក្លាយនោះឆ្ងាយណាស់ ដែលនេះបញ្ជាក់ថា ក្រុមនោះមានការញែកដឹង និងមានការរីកចម្រើន។ នេះគឺជាដំណើរការដែលរាស្ដ្ររើសតាំងរបស់ព្រះជាម្ចាស់រីកចម្រើននៅក្នុងជីវិត។ វាជារឿងធម្មតាណាស់។ តើអ្នកគិតថា នៅពេលដែលមនុស្សស្ដាប់ការបង្រៀនអស់រយៈពេលជាច្រើនឆ្នាំ ពួកគេទាំងអស់គ្នានឹងមានការញែកដឹង ហើយធ្វើការជ្រើសរើសអ្នកដឹកនាំ និងអ្នកធ្វើការគ្រប់រូបបានយ៉ាងត្រឹមត្រូវ គឺថាមិនថាពួកគេជ្រើសរើសនរណាទេ គឺអ្នកនោះនឹងកាន់តំណែងនោះមែនទេ? តើវាដំណើរការបែបនោះមែនទេ? (ទេ។) នៅពេលដែលមនុស្សមិនយល់ពីគោលការណ៍សេចក្ដីពិត ការផ្ដោតសំខាន់របស់ពួកគេក្នុងការជ្រើសរើសអ្នកដឹកនាំ គឺតែងតែជ្រើសរើសអ្នកដែលមានគំនិតរហ័សរហួន អ្នកដែលពូកែនិយាយ អ្នកដែលមានអំណោយទាន។ ទាល់តែបុគ្គលនោះត្រូវបានបង្ហាញថាជាអ្នកដឹកនាំក្លែងក្លាយ ឬជាអាទទឹងនឹងព្រះគ្រីស្ទ បន្ទាប់ពីកាន់តំណែងបានមួយរយៈ ទើបមនុស្សចាប់ផ្ដើមមានការញែកដឹង បន្ទាប់ពីនោះ ពួកគេនឹងមិនជ្រើសរើសបុគ្គលបែបនោះទៀតឡើយ។ ចុះតើត្រូវជ្រើសរើសនរណាឱ្យប្រាកដ នៅពេលជ្រើសរើសអ្នកដឹកនាំ និងអ្នកធ្វើការនោះ? គ្មានបទប្បញ្ញត្តិដែលបានកំណត់ទុកឡើយ។ វាអាស្រ័យបំផុតទៅលើថាតើបុគ្គលនោះជាមនុស្សដែលស័ក្តិសមឬអត់ ហើយថាតើពួកគេដេញតាមសេចក្ដីពិតឬអត់។ ទោះជាយ៉ាងណាក៏ដោយ ប្រសិនបើបុគ្គលណាម្នាក់ជាមនុស្សអាក្រក់ ឬជាអាទទឹងនឹងព្រះគ្រីស្ទ អ្នកមិនត្រូវជ្រើសរើសគេឡើយ មិនថាគេជាមនុស្សប្រភេទណាក៏ដោយ។ ប្រសិនបើអ្នកជ្រើសរើសគេ នោះអ្នកនឹងកំពុងជីករណ្ដៅកប់ខ្លួនឯងមិនខាន។ តើវាមិនអញ្ចឹងទេឬអី? (មែនហើយ។)

ត្រឡប់មកប្រធានបទដែលយើងទើបនឹងនិយាយអម្បាញ់មិញវិញ អំពីការដែលពួកទទឹងនឹងព្រះគ្រីស្ទវាយប្រហារ និងផាត់ចេញអស់អ្នកដែលដេញតាមសេចក្ដីពិត៖ ជាមូលដ្ឋាន យើងបាននិយាយអ្វីដែលត្រូវនិយាយអំពីរឿងនោះរួចហើយ មែនទេ? តើពួកទទឹងនឹងព្រះគ្រីស្ទផាត់ចេញ និងវាយប្រហារអស់អ្នកដែលដេញតាមសេចក្ដីពិតដោយរបៀបណា? ពួកគេតែងតែប្រើវិធីសាស្ត្រដែលអ្នកដទៃមើលទៅឃើញថាសមហេតុសមផល និងត្រឹមត្រូវ សូម្បីតែប្រើការជជែកវែកញែកអំពីសេចក្ដីពិត ដើម្បីយកប្រៀប ក្នុងគោលបំណងវាយប្រហារ ថ្កោលទោស និងបំភាន់អ្នកដទៃ។ ជាឧទាហរណ៍ អាទទឹងនឹងព្រះគ្រីស្ទគិតថា ប្រសិនបើដៃគូរបស់គេគឺជាអ្នកដែលដេញតាមសេចក្ដីពិត នោះអ្នកទាំងនោះអាចគំរាមកំហែងដល់ឋានៈរបស់ខ្លួន ដូច្នេះហើយ អាទទឹងនឹងព្រះគ្រីស្ទនឹងថ្លែងសេចក្តីអធិប្បាយបែបខ្ពង់ខ្ពស់ និងពិភាក្សាអំពីទ្រឹស្ដីខាងវិញ្ញាណ ដើម្បីបំភាន់មនុស្ស និងធ្វើឱ្យមនុស្សវាយតម្លៃគេខ្ពស់។ តាមរបៀបនោះ គេអាចបន្ទាបបន្ថោក និងគាបសង្កត់ដៃគូ និងអ្នករួមការងាររបស់គេ ហើយធ្វើឱ្យមនុស្សមានអារម្មណ៍ថា ទោះបីជាដៃគូរបស់អ្នកដឹកនាំរបស់ពួកគេគឺជាអ្នកដែលដេញតាមសេចក្ដីពិតក៏ដោយ ក៏ពួកគេមិនស្មើនឹងអ្នកដឹកនាំរបស់ពួកគេដែរ ទាំងផ្នែកគុណសម្បត្តិ និងសមត្ថភាព។ មនុស្សមួយចំនួនថែមទាំងនិយាយថា «សេចក្តីអធិប្បាយរបស់អ្នកដឹកនាំយើងគឺខ្ពង់ខ្ពស់ ហើយគ្មាននរណាម្នាក់អាចប្រៀបផ្ទឹមបានឡើយ»។ សម្រាប់អាទទឹងនឹងព្រះគ្រីស្ទ ការបានឮមតិយោបល់បែបនេះ គឺជារឿងដែលគួរឱ្យពេញចិត្តខ្លាំងណាស់។ គេនឹកគិតក្នុងចិត្តថា «អ្នកគឺជាដៃគូរបស់ខ្ញុំ តើអ្នកមិនមានតថភាពនៃសេចក្ដីពិតខ្លះទេឬអី? ហេតុអ្វីបានជាអ្នកមិនអាចនិយាយដោយវោហារស័ព្ទ និងភាពខ្ពង់ខ្ពស់ដូចខ្ញុំបាន? ឥឡូវនេះ អ្នកត្រូវអាម៉ាស់មុខយ៉ាងខ្លាំងហើយ។ អ្នកខ្វះសមត្ថភាព ប៉ុន្តែអ្នកហ៊ានប្រកួតប្រជែងជាមួយខ្ញុំ!» នោះហើយជាអ្វីដែលអាទទឹងនឹងព្រះគ្រីស្ទកំពុងគិត។ តើគោលដៅរបស់អាទទឹងនឹងព្រះគ្រីស្ទគឺជាអ្វីទៅ? គេកំពុងព្យាយាមគ្រប់មធ្យោបាយដែលអាចធ្វើទៅបានដើម្បីគាបសង្កត់ បន្ទាបបន្ថោក និងលើកតម្កើងខ្លួនឯងឱ្យខ្ពស់ជាងអ្នកដទៃ។ នេះជារបៀបដែលអាទទឹងនឹងព្រះគ្រីស្ទប្រព្រឹត្តចំពោះគ្រប់គ្នាដែលដេញតាមសេចក្ដីពិត ឬសហការជាមួយពួកគេ។ មិនថាអាទទឹងនឹងព្រះគ្រីស្ទធ្វើអ្វីក៏ដោយ គឺសុទ្ធតែផ្ដោតលើអំណាច និងឋានៈផ្ទាល់ខ្លួនរបស់គេ ហើយមានបំណងចង់ទទួលបានការគោរព និងការកោតសរសើរពីអ្នកដទៃ។ គេមិនអនុញ្ញាតឱ្យនរណាម្នាក់ពូកែលើសគេឡើយ អ្នកណាដែលពូកែជាងគេច្បាស់ជាត្រូវគេបន្ទាបបន្ថោក ផាត់ចេញ និងគាបសង្កត់មិនខាន។ ពួកទទឹងនឹងព្រះគ្រីស្ទមានហេតុផលជំរុញ និងគោលដៅនៅពីក្រោយរាល់មធ្យោបាយទាំងអស់ដែលពួកគេប្រើប្រាស់ប្រឆាំងនឹងអស់អ្នកដែលដេញតាមសេចក្ដីពិត។ ជំនួសឱ្យការព្យាយាមការពារកិច្ចការរបស់ដំណាក់របស់ព្រះជាម្ចាស់ គោលបំណងរបស់ពួកគេគឺដើម្បីការពារអំណាច និងឋានៈផ្ទាល់ខ្លួនរបស់ពួកគេ ក៏ដូចជាតំណែង និងមុខមាត់របស់ពួកគេនៅក្នុងដួងចិត្តរបស់រាស្ដ្ររើសតាំងរបស់ព្រះជាម្ចាស់។ វិធីសាស្ត្រ និងឥរិយាបថរបស់ពួកគេ គឺជាការបង្អាក់ និងការរំខានដល់កិច្ចការរបស់ដំណាក់របស់ព្រះជាម្ចាស់ ហើយពួកគេក៏មានឥទ្ធិពលបំផ្លិចបំផ្លាញដល់ជីវិតពួកជំនុំផងដែរ។ តើនេះមិនមែនជាការបង្ហាញចេញជាទូទៅបំផុតនៃអំពើអាក្រក់របស់អាទទឹងនឹងព្រះគ្រីស្ទទេឬអី? ក្រៅពីអំពើអាក្រក់ទាំងនេះ ពួកទទឹងនឹងព្រះគ្រីស្ទធ្វើរឿងដែលគួរឱ្យស្អប់ខ្ពើមជាងនេះទៅទៀត នោះគឺពួកគេតែងតែព្យាយាមរកវិធីយកប្រៀបលើអស់អ្នកដែលដេញតាមសេចក្ដីពិត។ ជាឧទាហរណ៍ ប្រសិនបើមនុស្សមួយចំនួនបានប្រព្រឹត្តអំពើសហាយស្មន់ ឬប្រព្រឹត្តអំពើរំលងផ្សេងទៀត ពួកទទឹងនឹងព្រះគ្រីស្ទចាប់យកចំណុចទាំងនេះធ្វើជាជាការមានប្រៀបជាង ដើម្បីវាយប្រហារពួកគេ ស្វែងរកឱកាសដើម្បីប្រមាថ លាតត្រដាង និងមួលបង្កាច់ពួកគេ លាបពណ៌ពួកគេដើម្បីបំបាក់ទឹកចិត្តពួកគេក្នុងការបំពេញភារកិច្ចរបស់ខ្លួន ដើម្បីឱ្យពួកគេមានអារម្មណ៍អវិជ្ជមាន។ ពួកទទឹងនឹងព្រះគ្រីស្ទក៏ធ្វើឱ្យរាស្ដ្ររើសតាំងរបស់ព្រះជាម្ចាស់រើសអើងពួកគេ គេចចេញពីពួកគេ និងបដិសេធពួកគេផងដែរ ដើម្បីឱ្យអស់អ្នកដែលដេញតាមសេចក្ដីពិតត្រូវឯកោ។ នៅទីបំផុត នៅពេលដែលអស់អ្នកដែលដេញតាមសេចក្ដីពិតមានអារម្មណ៍អវិជ្ជមាន និងទន់ខ្សោយ លែងសកម្មក្នុងការបំពេញភារកិច្ចរបស់ខ្លួន និងមិនចង់ចូលរួមការជួបជុំ នោះគោលដៅរបស់ពួកទទឹងនឹងព្រះគ្រីស្ទត្រូវបានសម្រេចហើយ។ ដោយសារតែអស់អ្នកដែលដេញតាមសេចក្ដីពិតលែងបង្កការគំរាមកំហែងដល់ឋានៈ និងអំណាចរបស់ពួកគេទៀតហើយ ហើយគ្មាននរណាម្នាក់ហ៊ានរាយការណ៍ ឬលាតត្រដាងពួកគេទៀតទេ នោះអាទទឹងនឹងព្រះគ្រីស្ទអាចមានអារម្មណ៍ស្ងប់ចិត្តបានហើយ។ អស់អ្នកដែលអាទទឹងនឹងព្រះគ្រីស្ទស្អប់បំផុតនៅក្នុងពួកជំនុំ គឺជាអ្នកដែលដេញតាមសេចក្ដីពិត ជាពិសេសអស់អ្នកដែលមានស្មារតីយុត្តិធម៌ ដែលហ៊ានលាតត្រដាង និងរាយការណ៍ពីអ្នកដឹកនាំក្លែងក្លាយ និងអាទទឹងនឹងព្រះគ្រីស្ទ។ អាទទឹងនឹងព្រះគ្រីស្ទចាត់ទុកមនុស្សបែបនេះថាជាបន្លាក្នុងភ្នែក និងជាឆ្អឹងទទឹងករបស់គេ។ ប្រសិនបើគេចៃដន្យឃើញនរណាម្នាក់ដែលដេញតាមសេចក្ដីពិត ហើយស្ម័គ្រចិត្តបំពេញភារកិច្ចរបស់ខ្លួន នោះការគុំកួន និងការខឹងសម្បាក៏កើតឡើងនៅក្នុងចិត្តរបស់គេ ដោយគ្មានសេចក្ដីស្រឡាញ់សូម្បីតែបន្តិច។ អាទទឹងនឹងព្រះគ្រីស្ទនឹងមិនត្រឹមតែមិនជួយ ឬមិនគាំទ្រអ្នកដែលដេញតាមសេចក្ដីពិត ដោយមិនខ្វល់ពីការលំបាករបស់ពួកគេ ឬថាតើពួកគេទន់ខ្សោយ និងអវិជ្ជមានកម្រិតណានោះទេ ហើយគេក៏នឹងមិនគ្រាន់តែធ្វើព្រងើយកន្តើយនោះដែរ។ ផ្ទុយទៅវិញ គេនឹងលួចសប្បាយចិត្តអំពីរឿងនោះ។ ហើយប្រសិនបើនរណាម្នាក់បានចោទប្រកាន់គេ ឬលាតត្រដាងគេ គេនឹងឆ្លៀតឱកាសជាន់ពន្លិចបុគ្គលនោះនៅពេលដែលគេកំពុងធ្លាក់ចុះ ដោយចោទប្រកាន់គេពីកំហុសគ្រប់ប្រភេទ ដើម្បីបង្រៀនមេរៀនដល់គេ ដើម្បីថ្កោលទោសគេ ដើម្បីកុំឱ្យគេមានផ្លូវដើរទៅមុខទៀត ហើយនៅទីបំផុត ដើម្បីធ្វើឱ្យគេមានភាពអវិជ្ជមានយ៉ាងខ្លាំង រហូតដល់គេមិនអាចបំពេញភារកិច្ចរបស់ខ្លួនបាន។ ពេលនោះ អាទទឹងនឹងព្រះគ្រីស្ទមានអំនួត ហើយចាប់ផ្ដើមត្រេកអរចំពោះសំណាងអាក្រក់របស់បុគ្គលនោះ។ រឿងបែបនេះហើយដែលពួកទទឹងនឹងព្រះគ្រីស្ទពូកែបំផុត ការផាត់ចេញ ការវាយប្រហារ និងការថ្កោលទោសអស់អ្នកដែលដេញតាមសេចក្ដីពិត គឺជាជំនាញដ៏អស្ចារ្យបំផុតរបស់ពួកគេ។ តើពួកទទឹងនឹងព្រះគ្រីស្ទគិតអ្វី ដែលធ្វើឱ្យពួកគេអាចប្រព្រឹត្តអំពើអាក្រក់បែបនេះបាន? «ប្រសិនបើអស់អ្នកដែលដេញតាមសេចក្ដីពិត ជារឿយៗស្ដាប់សេចក្តីអធិប្បាយថ្ងៃណាមួយពួកគេអាចនឹងមើលធ្លុះទង្វើរបស់ខ្ញុំ ហើយពេលនោះ ពួកគេច្បាស់ជាលាតត្រដាងខ្ញុំ និងជំនួសតំណែងខ្ញុំមិនខាន។ ខណៈពេលដែលពួកគេបំពេញភារកិច្ចរបស់ខ្លួន ឋានៈ កិត្យានុភាព និងកេរ្តិ៍ឈ្មោះរបស់ខ្ញុំកំពុងរងការគំរាមកំហែង។ យកល្អគួរតែវាយប្រហារមុន ស្វែងរកឱកាសចាប់កំហុសយកប្រៀបលើពួកគេដើម្បីរំខាន និងថ្កោលទោសពួកគេ ហើយធ្វើឱ្យពួកគេអវិជ្ជមាន ដើម្បីឱ្យពួកគេបាត់បង់បំណងប្រាថ្នាក្នុងការបំពេញភារកិច្ចរបស់ខ្លួន។ ខ្ញុំក៏នឹងញុះញង់ឱ្យមានជម្លោះរវាងពួកអ្នកដឹកនាំ និងពួកអ្នកធ្វើការ ជាមួយនឹងអស់អ្នកដែលដេញតាមសេចក្ដីពិតផងដែរ ដើម្បីឱ្យពួកអ្នកដឹកនាំ និងពួកអ្នកធ្វើការស្អប់ខ្ពើមពួកគេ ឃ្លាតឆ្ងាយពីពួកគេ ហើយលែងឱ្យតម្លៃ ឬដំឡើងតំណែងពួកគេទៀត។ តាមរបៀបនោះ ពួកគេនឹងលែងមានបំណងប្រាថ្នាក្នុងការដេញតាមសេចក្ដីពិត ឬបំពេញភារកិច្ចរបស់ខ្លួនទៀតហើយ។ វាជារឿងល្អបំផុត ប្រសិនបើអស់អ្នកដែលដេញតាមសេចក្ដីពិតនៅតែអវិជ្ជមាន»។ នេះគឺជាគោលដៅដែលពួកទទឹងនឹងព្រះគ្រីស្ទចង់សម្រេចឱ្យបាន។ នៅពេលដែលអាទទឹងនឹងព្រះគ្រីស្ទ ឬមនុស្សអាក្រក់ដាក់អន្ទាក់អ្នក ថ្កោលទោសអ្នក និងធ្វើឱ្យអ្នកអាម៉ាស់មុខដោយកលល្បិចរបស់ពួកគេ តើអ្នកអាចញែកដឹងពីអ្វីដែលកំពុងកើតឡើងបានដែរឬទេ? តើអ្នកអាចមើលធ្លុះកលល្បិចរបស់សាតាំងបានដែរឬទេ? អ្នកត្រូវតែរៀនញែកដឹង៖ «អ្វីដែលគេបាននិយាយស្ដាប់ទៅហាក់ដូចជាត្រឹមត្រូវណាស់ ប៉ុន្តែហេតុអ្វីបានជាខ្ញុំបែរជាមានអារម្មណ៍អវិជ្ជមានទៅវិញ? ហេតុអ្វីបានជាខ្ញុំលែងចង់បំពេញភារកិច្ចរបស់ខ្ញុំទៀត? ហេតុអ្វីបានជាខ្ញុំមានការសង្ស័យចំពោះព្រះជាម្ចាស់? តើពាក្យសម្ដីរបស់គេមានបញ្ហាអ្វីឬ? ហេតុអ្វីបានជាវាមានឥទ្ធិពលអវិជ្ជមាន? ហេតុអ្វីបានជាខ្ញុំបែរជាមានការយល់ច្រឡំ និងមានសញ្ញាណអំពីព្រះជាម្ចាស់ទៅវិញ ហើយលែងចង់ចុះចូលទៀត? ហេតុអ្វីបានជាខ្ញុំលែងមានភាពក្លៀវក្លា និងការប្ដេជ្ញាចិត្តដូចមុន ក្នុងការលះបង់ខ្លួនឯងដើម្បីព្រះជាម្ចាស់ទៀត? ហើយស្រាប់តែខ្ញុំមានការសង្ស័យខ្លះៗ អំពីកិច្ចការរបស់ព្រះជាម្ចាស់ ស្រាប់តែភ្លាមៗ ខ្ញុំមានអារម្មណ៍ថានិមិត្តរបស់ខ្ញុំមិនច្បាស់លាស់សោះ។ ខ្ញុំមិនដឹងថាការបំពេញភារកិច្ចរបស់ខ្ញុំបែបនេះគឺដើម្បីអ្វីឡើយ ហើយខ្ញុំមានអារម្មណ៍ថា ខ្ញុំគ្មានអ្វីជាដុំកំភួនសោះបន្ទាប់ពីរយៈពេលជាច្រើនឆ្នាំដែលខ្ញុំបានជឿលើព្រះជាម្ចាស់ និងការលំបាកដែលខ្ញុំបានឆ្លងកាត់។ ឥឡូវនេះ មានភាពងងឹតខ្លះនៅក្នុងចិត្តរបស់ខ្ញុំ»។ នោះគឺជារឿងខុសប្រក្រតីបន្តិចហើយ។ ហេតុអ្វីបានជាការស្ដាប់ពាក្យសម្ដីដែលមើលពីសំបកក្រៅទៅហាក់ដូចជាត្រឹមត្រូវបែរជានាំឱ្យមានផលវិបាកបែបនេះទៅវិញ? តើអ្នកមិនមានអារម្មណ៍ថាពាក្យសម្ដីទាំងនោះមានអ្វីខុសឆ្គងទេឬអី? ចុះតើពាក្យសម្ដីទាំងនោះជាពាក្យសម្ដីប្រភេទណាទៅ ដែលធ្វើឱ្យអ្នកមានប្រតិកម្មបែបនេះនៅពេលដែលអ្នកឮវា? តើពាក្យសម្ដីប្រភេទណាដែលធ្វើឱ្យអ្នកលែងទុកចិត្តព្រះជាម្ចាស់នៅពេលដែលអ្នកឮវា? ជាដំបូង មានរឿងមួយដែលច្បាស់លាស់៖ រាល់ពាក្យសម្ដីរបស់ពួកទទឹងនឹងព្រះគ្រីស្ទសុទ្ធតែជាការបំភាន់ ដូចជាសត្វពស់អ៊ីចឹង ពួកគេសុទ្ធតែល្បួងមនុស្សឱ្យប្រព្រឹត្តអំពើបាប ឱ្យឃ្លាតឆ្ងាយពីព្រះជាម្ចាស់ និងបដិសេធទ្រង់។ គ្មានពាក្យសម្ដីណាមួយរបស់ពួកគេដែលផ្គត់ផ្គង់ ឬជួយមនុស្សឡើយ។ តើពាក្យសម្ដីរបស់ពួកគេមកពីណា? គឺមកពីសាតាំង និងពួកអារក្ស។ តើអ្នករាល់គ្នាមានកាញែកដឹងដែរឬទេ នៅពេលនិយាយដល់ពាក្យសម្ដីដែលពួកទទឹងនឹងព្រះគ្រីស្ទប្រើ ដើម្បីវាយប្រហារ និងថ្កោលទោសអស់អ្នកដែលដេញតាមសេចក្ដីពិត? រឿងតែមួយគត់ដែលពួកទទឹងនឹងព្រះគ្រីស្ទខ្លាច គឺមនុស្សដែលដេញតាមសេចក្ដីពិត។ ពួកគេខ្លាចមនុស្សចុះចូលនឹងព្រះជាម្ចាស់ ខ្លាចមនុស្សក្រោកឈរឡើងដើម្បីដើរតាមព្រះជាម្ចាស់ និងទទួលយកភារកិច្ចនៃភាវៈដែលព្រះបានបង្កើត ពួកគេខ្លាចមនុស្សមកចំពោះព្រះភក្ត្រព្រះជាម្ចាស់ និងស្វែងរកសេចក្ដីពិត។ នេះគឺជាអ្វីដែលពួកគេខ្លាចបំផុត។ នេះគឺដោយសារតែនៅពេលដែលរាស្ដ្ររើសតាំងរបស់ព្រះជាម្ចាស់ឈានជើងចូលទៅក្នុងផ្លូវនៃការដេញតាមសេចក្ដីពិត ពួកគេនឹងមានការរីកចម្រើននៅក្នុងជីវិតយ៉ាងឆាប់រហ័ស ហើយនៅពេលដែលពួកគេរីកចម្រើន ពួកគេនឹងមានកម្ពស់កាន់តែខ្ពស់ឡើងៗ ហើយនៅពេលដែលសេចក្ដីពិតគ្រប់គ្រងនៅក្នុងដួងចិត្តរបស់មនុស្ស និងក្លាយជាជីវិតរបស់ពួកគេ នោះវានឹងក្លាយជាថ្ងៃចុងក្រោយរបស់ពួកទទឹងនឹងព្រះគ្រីស្ទហើយ៖ ពេលនោះ ពួកទទឹងនឹងព្រះគ្រីស្ទនឹងត្រូវប្រឈមមុខនឹងការថ្កោលទោស ការបើកសម្ដែង និងការជម្រុះចោល ព្រមទាំងការបោះបង់ចោលទាំងស្រុង។ នោះហើយជាមូលហេតុដែលអ្វីដែលពួកទទឹងនឹងព្រះគ្រីស្ទស្អប់បំផុត គឺអស់អ្នកដែលដេញតាមសេចក្ដីពិត។ នៅក្នុងក្រសែភ្នែករបស់អាទទឹងនឹងព្រះគ្រីស្ទ អស់អ្នកដែលដេញតាមសេចក្ដីពិត គឺជាសត្រូវដែលគួរឱ្យស្អប់ ជាមុខសញ្ញាសម្រាប់ការវាយប្រហារ និងការបង្ខិតបង្ខំរបស់ពួកគេ ក៏ដូចជាសម្រាប់សេចក្តីស្អប់ និងការបោះបង់ចោលរបស់ពួកគេ សម្រាប់ការធ្វើបាប និងការបំពានរបស់ពួកគេ ហើយលើសពីនេះទៅទៀត អ្នកទាំងនោះគឺជាមុខសញ្ញាដែលត្រូវបានបំភាន់។ ពួកទទឹងនឹងព្រះគ្រីស្ទគ្មានវិធីដើម្បីបំភាន់ គ្រប់គ្រង ឬដាក់អន្ទាក់ដួងចិត្តរបស់អស់អ្នកដែលដេញតាមសេចក្ដីពិតឡើយ ហើយពួកគេមិនអាចផាត់ចេញ និងវាយប្រហារអ្នកទាំងនោះដោយបើកចំហ និងផ្ដេសផ្ដាសបានទេ ដូច្នេះអ្វីទាំងអស់ដែលពួកគេអាចធ្វើបាន គឺនិយាយរឿងដែលត្រឹមត្រូវ និងគួរឱ្យចង់ស្ដាប់ ដោយប្រើកលល្បិចលួងលោមដើម្បីទាញមនុស្សឱ្យធ្លាក់ចុះមកកម្រិតរបស់ពួកគេ។ ហើយប្រសិនបើមនុស្សទាំងនោះមិនដើរតាមពួកគេ និងមិនអាចជាប្រយោជន៍ដល់ពួកគេទេ ពួកគេនឹងប្រើកលល្បិចថោកទាបគ្រប់ប្រភេទដើម្បីផាត់ចេញមនុស្សទាំងនោះ ដើម្បីធ្វើឱ្យមនុស្សទាំងនោះអវិជ្ជមាន និងទន់ខ្សោយ ហើយថែមទាំងធ្វើឱ្យមនុស្សទាំងនោះលែងស្ម័គ្រចិត្តបំពេញភារកិច្ចរបស់ខ្លួនទៀតផង ហើយនៅទីបំផុត គឺដើម្បីឱ្យមនុស្សទាំងនោះចាកចេញពីព្រះជាម្ចាស់។ នេះគឺជាអំពើអាក្រក់ចម្បងមួយរបស់ពួកទទឹងនឹងព្រះគ្រីស្ទ ហើយវាក៏ជាលក្ខណៈសម្គាល់មួយទៀតនៃសារជាតិធម្មជាតិរបស់ពួកគេផងដែរ។ តើលក្ខណៈនៃធម្មជាតិរបស់ពួកគេនោះគឺជាអ្វីទៅ? គឺភាពអាក្រក់កំបាំងមុខ ភាពល្បិចកល និងការព្យាបាទរបស់ពួកគេ។ ដើម្បីសម្រេចបាននូវមហិច្ឆតា និងគោលដៅរបស់ពួកគេក្នុងការគ្រប់គ្រងនៅក្នុងពួកជំនុំ ពួកទទឹងនឹងព្រះគ្រីស្ទតែងតែងាកទៅរកការបំភាន់ ការផាត់ចេញ និងការវាយប្រហារអស់អ្នកដែលដេញតាមសេចក្ដីពិត។ ពួកគេធ្វើបែបនេះដើម្បីសម្រេចបាននូវគោលដៅដ៏អាក្រក់របស់ពួកគេ ដោយធ្វើឱ្យគ្រប់គ្នាដែលដេញតាមសេចក្ដីពិតមានភាពអវិជ្ជមាន និងទន់ខ្សោយ ព្រងើយកន្តើយនៅក្នុងជំនឿរបស់ពួកគេ ដោយមានការយល់ច្រឡំចំពោះព្រះជាម្ចាស់កើតឡើងនៅក្នុងខ្លួនពួកគេ។ ដ្បិតនៅពេលដែលការយល់ច្រឡំចំពោះព្រះជាម្ចាស់ និងការត្អូញត្អែរអំពីទ្រង់កើតឡើងនៅក្នុងខ្លួនមនុស្សទាំងនេះ ពួកគេនឹងលែងដេញតាមសេចក្ដីពិតទៀតហើយ ហើយពួកគេក៏នឹងមិនស្ម័គ្រចិត្តបំពេញភារកិច្ចរបស់ខ្លួនទៀតដែរ ដូច្នេះហើយ ពួកគេនឹងឃ្លាតឆ្ងាយពីព្រះជាម្ចាស់។ តើការនោះមានន័យយ៉ាងណាសម្រាប់អាទទឹងនឹងព្រះគ្រីស្ទ? ទីមួយ វាមានន័យថាគ្មាននរណាម្នាក់នឹងគំរាមកំហែងដល់តំណែងរបស់ពួកគេឡើយ ទីពីរ នៅពេលដែលបុគ្គលវិជ្ជមានទាំងនេះមានភាពអវិជ្ជមាន និងទន់ខ្សោយ ហើយឃ្លាតឆ្ងាយពីព្រះជាម្ចាស់ អាទទឹងនឹងព្រះគ្រីស្ទអាចធ្វើអ្វីស្រេចតែចិត្តនៅក្នុងពួកជំនុំ ដើម្បីបំភាន់ និងរឹតត្បិតមនុស្ស និងដើម្បីគ្រប់គ្រងរាស្ដ្ររើសតាំងរបស់ព្រះជាម្ចាស់ ដើម្បីឱ្យអ្នកទាំងនោះដើរតាមពួកគេ គាំទ្រពួកគេ និងឱនក្បាលចុះចូលនឹងពួកគេ។ ដូច្នេះ គោលដៅរបស់អាទទឹងនឹងព្រះគ្រីស្ទត្រូវបានសម្រេចហើយ។ ក្នុងការធ្វើបែបនេះ តើពួកទទឹងនឹងព្រះគ្រីស្ទកំពុងបំពេញភារកិច្ចរបស់ខ្លួនដែរឬទេ? (ទេ។) ចុះតើចរិតលក្ខណៈនៃអ្វីគ្រប់យ៉ាងដែលពួកគេធ្វើគឺជាអ្វីទៅ? (ពួកគេកំពុងប្រព្រឹត្តអំពើអាក្រក់។) «ការប្រព្រឹត្តអំពើអាក្រក់» គឺជាការនិយាយជារួមបន្តិចហើយ និយាយឱ្យចំទៅ ពួកគេកំពុងរំខាន និងរារាំងមនុស្ស ដោយឃាត់ឃាំងមនុស្សមិនឱ្យដើរលើផ្លូវនៃការដេញតាមសេចក្ដីពិត និងការទទួលបានសេចក្ដីសង្គ្រោះពីព្រះជាម្ចាស់ឡើយ។ នៅពេលដែលអាទទឹងនឹងព្រះគ្រីស្ទឃើញនរណាម្នាក់កំពុងដេញតាមសេចក្ដីពិត គេខឹងសម្បាយ៉ាងខ្លាំង គេស្អប់អ្នកទាំងនោះ។ តើការស្អប់នោះឈានដល់កម្រិតណា? នៅពេលដែលគេឃើញនរណាម្នាក់កំពុងដេញតាមសេចក្ដីពិត និងដើរតាមព្រះគ្រីស្ទ ដោយមិនដើរតាម ឬថ្វាយបង្គំខ្លួន និងមិនដើរលើផ្លូវតែមួយជាមួយខ្លួន គេនឹងវាយប្រហារ ផាត់ចេញ និងគាបសង្កត់បុគ្គលនោះ ដោយច្រាស់ច្រាល់ចង់ធ្វើឱ្យបុគ្គលនោះបាត់មុខតែម្ដង។ នោះហើយជាកម្រិតនៃការស្អប់របស់គេ។ សរុបមក ដោយផ្អែកលើការបង្ហាញចេញទាំងនេះរបស់ពួកទទឹងនឹងព្រះគ្រីស្ទ យើងអាចកំណត់បានថា ពួកគេមិនកំពុងបំពេញភារកិច្ចជាអ្នកដឹកនាំឡើយ ពីព្រោះពួកគេមិនកំពុងដឹកនាំមនុស្សក្នុងការហូប និងផឹកព្រះបន្ទូលរបស់ព្រះជាម្ចាស់ ឬប្រកបគ្នាអំពីសេចក្ដីពិតទេ ហើយពួកគេមិនកំពុងស្រោចស្រព ឬទ្រទ្រង់មនុស្ស ដោយអនុញ្ញាតឱ្យ មនុស្សទទួលបានសេចក្ដីពិតឡើយ។ ផ្ទុយទៅវិញ ពួកគេបង្អាក់ និងរំខានដល់ជីវិតពួកជំនុំ រុះរើ និងបំផ្លាញកិច្ចការរបស់ពួកជំនុំ ហើយរារាំងមនុស្សនៅលើផ្លូវនៃការដេញតាមសេចក្ដីពិត និងការទទួលបានសេចក្ដីសង្គ្រោះ។ ពួកគេចង់ដឹកនាំរាស្ដ្ររើសតាំងរបស់ព្រះជាម្ចាស់ឱ្យវង្វេងផ្លូវ និងធ្វើឱ្យអ្នកទាំងនោះបាត់បង់ឱកាសក្នុងការទទួលបានសេចក្ដីសង្គ្រោះ។ នេះគឺជាគោលដៅចុងក្រោយដែលពួកទទឹងនឹងព្រះគ្រីស្ទចង់សម្រេចឱ្យបាន តាមរយៈការបង្អាក់ និងការរំខានដល់កិច្ចការរបស់ពួកជំនុំ។

តើរាស្ដ្ររើសតាំងរបស់ព្រះជាម្ចាស់គួរប្រព្រឹត្តបែបណាចំពោះពួកទទឹងនឹងព្រះគ្រីស្ទ? ពួកគេត្រូវតែញែកដឹងពីមនុស្សទាំងនោះ លាតត្រដាងមនុស្សទាំងនោះ រាយការណ៍ពីមនុស្សទាំងនោះ ព្រមទាំងស្អប់ខ្ពើម និងបដិសេធមនុស្សទាំងនោះ។ មានតែធ្វើដូច្នេះទេ ទើបអាចធានាបាននូវការដើរតាមព្រះជាម្ចាស់រហូតដល់ទីបញ្ចប់ និងការចូលទៅក្នុងគន្លងត្រឹមត្រូវនៃសេចក្ដីជំនឿលើព្រះជាម្ចាស់។ ពួកទទឹងនឹងព្រះគ្រីស្ទមិនមែនជាអ្នកដឹកនាំរបស់អ្នកឡើយ ទោះបីជាមនុស្សទាំងនេះបានបំភាន់អ្នកដទៃឱ្យជ្រើសរើសពួកគេជាអ្នកដឹកនាំយ៉ាងណាក៏ដោយ។ កុំទទួលស្គាល់ពួកគេ ហើយកុំទទួលយកការដឹកនាំរបស់ពួកគេ អ្នកត្រូវតែវែកដឹងពីពួកគេ ហើយស្អប់ខ្ពើមនិងបដិសេធពួកគេ ពីព្រោះពួកគេមិនអាចជួយអ្នកឱ្យយល់ពីសេចក្ដីពិតបានឡើយ ហើយពួកគេក៏មិនអាចគាំទ្រ ឬផ្គត់ផ្គង់ដល់អ្នកបានដែរ។ ទាំងនេះគឺជាការពិត។ ប្រសិនបើពួកគេមិនអាចដឹកនាំអ្នកចូលទៅក្នុងតថភាពនៃសេចក្ដីពិតបានទេ នោះពួកគេមិនស័ក្ដិសមធ្វើជាអ្នកដឹកនាំ ឬជាអ្នកធ្វើការឡើយ។ ប្រសិនបើពួកគេមិនអាចដឹកនាំអ្នកឱ្យយល់ពីសេចក្ដីពិត និងទទួលបទពិសោធពីកិច្ចការរបស់ព្រះជាម្ចាស់ទេ នោះពួកគេគឺជាអ្នកដែលប្រឆាំងទាស់នឹងព្រះជាម្ចាស់ ហើយអ្នកគួរតែញែកដឹងពីពួកគេ លាតត្រដាងពួកគេ ព្រមទាំងស្អប់ខ្ពើម និងបដិសេធពួកគេ។ អ្វីគ្រប់យ៉ាងដែលពួកគេធ្វើ គឺដើម្បីបំភាន់អ្នកឱ្យដើរតាមពួកគេ និងធ្វើឱ្យអ្នកចូលរួមក្នុងបក្ខពួករបស់ពួកគេ ដើម្បីបំផ្លាញ និងរំខានដល់កិច្ចការរបស់ពួកជំនុំ ដើម្បីអូសទាញអ្នកឱ្យដើរតាមផ្លូវរបស់ពួកទទឹងនឹងព្រះគ្រីស្ទ ដូចដែលពួកគេធ្វើដែរ។ ពួកគេចង់អូសទាញអ្នកទៅនរក! ប្រសិនបើអ្នកមិនអាចមើលធ្លុះពីសារជាតិរបស់ពួកគេទេ ហើយជឿថា ដោយសារពួកគេជាអ្នកដឹកនាំរបស់អ្នក ដូច្នេះអ្នកគួរតែស្ដាប់បង្គាប់ពួកគេ ហើយព្រមតាមពួកគេ នោះអ្នកគឺជាមនុស្សដែលក្បត់ទាំងសេចក្ដីពិត និងក្បត់ទាំងព្រះជាម្ចាស់ ហើយមនុស្សបែបនេះមិនអាចទទួលបានសេចក្ដីសង្គ្រោះឡើយ។ ប្រសិនបើអ្នកចង់ទទួលបានសេចក្ដីសង្គ្រោះ អ្នកមិនត្រឹមតែត្រូវឆ្លងឱ្យផុតនូវឧបសគ្គនៃនាគដ៏ធំមានសម្បុរក្រហម ហើយអ្នកមិនត្រឹមតែត្រូវមានសមត្ថភាពញែកដឹងពីនាគដ៏ធំមានសម្បុរក្រហម ដើម្បីមើលធ្លុះដល់មុខមាត់ដ៏អាក្រក់របស់វា និងបះបោរប្រឆាំងនឹងវាឱ្យបានទាំងស្រុងប៉ុណ្ណោះទេ គឺនៅមានឧបសគ្គនៃពួកទទឹងនឹងព្រះគ្រីស្ទ ដែលអ្នកត្រូវតែឆ្លងឱ្យផុតផងដែរ។ នៅក្នុងពួកជំនុំ អាទទឹងនឹងព្រះគ្រីស្ទមិនត្រឹមតែជាសត្រូវរបស់ព្រះជាម្ចាស់ប៉ុណ្ណោះទេ ប៉ុន្តែក៏ជាសត្រូវរបស់រាស្ដ្ររើសតាំងរបស់ព្រះជាម្ចាស់ផងដែរ។ ប្រសិនបើអ្នកមិនអាចញែកដឹងពីអាទទឹងនឹងព្រះគ្រីស្ទទេ អ្នកងាយនឹងត្រូវបានគេបំភាន់ និងអូសទាញ ដើរតាមផ្លូវរបស់អាទទឹងនឹងព្រះគ្រីស្ទ ហើយត្រូវព្រះជាម្ចាស់ដាក់បណ្ដាសា និងដាក់ទោសជាមិនខាន។ ប្រសិនបើរឿងនោះកើតឡើង នោះសេចក្ដីជំនឿរបស់អ្នកលើព្រះជាម្ចាស់ គឺបរាជ័យទាំងស្រុងហើយ។ តើមនុស្សត្រូវមានអ្វីខ្លះ ដើម្បីទទួលបានសេចក្ដីសង្គ្រោះ? ជាដំបូង ពួកគេត្រូវតែយល់ពីសេចក្ដីពិតជាច្រើន ហើយមានសមត្ថភាពញែកដឹងពីសារជាតិ និស្ស័យ និងផ្លូវរបស់អាទទឹងនឹងព្រះគ្រីស្ទ។ នេះគឺជាមធ្យោបាយតែមួយគត់ដើម្បីធានាបាននូវការមិនថ្វាយបង្គំ ឬដើរតាមមនុស្ស ខណៈពេលដែលជឿលើព្រះជាម្ចាស់ ហើយជាមធ្យោបាយតែមួយគត់ដើម្បីដើរតាមព្រះជាម្ចាស់រហូតដល់ទីបញ្ចប់។ មានតែមនុស្សដែលអាចញែកដឹងពីអាទទឹងនឹងព្រះគ្រីស្ទទេ ទើបអាចជឿ ដើរតាម និងធ្វើបន្ទាល់ថ្វាយព្រះជាម្ចាស់បានយ៉ាងពិតប្រាកដ។ ពេលនោះ អ្នកខ្លះនឹងនិយាយថា៖ «តើខ្ញុំត្រូវធ្វើដូចម្ដេច ប្រសិនបើបច្ចុប្បន្ននេះ ខ្ញុំមិនទាន់មានសេចក្ដីពិតសម្រាប់រឿងនោះ?» អ្នកត្រូវតែបំពាក់បំប៉នខ្លួនអ្នកដោយសេចក្ដីពិតឱ្យបានឆាប់រហ័ស។ អ្នកត្រូវតែរៀនមើលធ្លុះពីមនុស្ស និងរឿងរ៉ាវនានា។ ការញែកដឹងពីអាទទឹងនឹងព្រះគ្រីស្ទ មិនមែនជារឿងសាមញ្ញនោះទេ ហើយទាមទារឱ្យមានសមត្ថភាពមើលឃើញយ៉ាងច្បាស់ពីសារជាតិរបស់ពួកគេ និងមើលធ្លុះពីឧបាយកល ល្បិចកល ចេតនា និងគោលដៅនៅពីក្រោយអ្វីគ្រប់យ៉ាងដែលពួកគេធ្វើ។ តាមរបៀបនោះ អ្នកនឹងមិនត្រូវបានពួកគេបំភាន់ ឬគ្រប់គ្រងឡើយ ហើយអ្នកអាចឈរយ៉ាងរឹងមាំ ដេញតាមសេចក្ដីពិតដោយសុវត្ថិភាព និងយ៉ាងរឹងមាំ ព្រមទាំងមានភាពខ្ជាប់ខ្ជួននៅលើផ្លូវនៃការដេញតាមសេចក្ដីពិត និងការទទួលបានសេចក្ដីសង្គ្រោះ។ ប្រសិនបើអ្នកមិនអាចឆ្លងផុតឧបសគ្គនៃពួកទទឹងនឹងព្រះគ្រីស្ទទេ នោះគេអាចនិយាយបានថា អ្នកកំពុងស្ថិតក្នុងគ្រោះថ្នាក់ដ៏ធំ ហើយអ្នកងាយនឹងត្រូវបានអាទទឹងនឹងព្រះគ្រីស្ទបំភាន់ និងចាប់យកទៅ ព្រមទាំងធ្លាក់ខ្លួនរស់នៅក្រោមឥទ្ធិពលរបស់សាតាំងជាមិនខាន។ វាអាចទៅរួចដែលថា មានអ្នកខ្លះក្នុងចំណោមអ្នករាល់គ្នា ដែលរារាំង និងធ្វើឱ្យមនុស្សដែលដេញតាមសេចក្ដីពិតជំពប់ដួល ហើយពួកគេគឺជាសត្រូវរបស់មនុស្សទាំងនោះ។ តើអ្នករាល់គ្នាទទួលស្គាល់រឿងនេះដែរឬទេ? មានអ្នកខ្លះមិនហ៊ានប្រឈមមុខនឹងការពិតនេះទេ ហើយក៏មិនហ៊ានទទួលស្គាល់ថាវាជាការពិតដែរ។ ប៉ុន្តែ ការដែលពួកទទឹងនឹងព្រះគ្រីស្ទបំភាន់មនុស្ស ពិតជាកើតឡើងនៅក្នុងពួកជំនុំមែន ហើយកើតឡើងជាញឹកញាប់ទៀតផង គ្រាន់តែមនុស្សមិនអាចញែកដឹងពីវាបានប៉ុណ្ណោះ។ ប្រសិនបើអ្នកមិនអាចឆ្លងផុតការល្បងលនេះទេ ពោលគឺការល្បងលរបស់ពួកទទឹងនឹងព្រះគ្រីស្ទ នោះអ្នកអាចនឹងត្រូវចាញ់បញ្ឆោត ហើយត្រូវបានគ្រប់គ្រងដោយពួកទទឹងនឹងព្រះគ្រីស្ទ ឬត្រូវបានធ្វើឱ្យរងទុក្ខ ធ្វើទារុណកម្ម បណ្ដេញចេញ សង្កត់សង្កិន ហើយត្រូវបានបំពានដោយពួកគេ។ ទីបំផុត ជីវិតដ៏តូចទាបរបស់អ្នកនឹងធន់មិនបានយូរឡើយ ហើយនឹងចុះខ្សោយទៅ។ អ្នកនឹងលែងមានសេចក្ដីជំនឿលើព្រះជាម្ចាស់តទៅទៀត ហើយអ្នកនឹងចាកចេញពីទ្រង់ ទាំងពោលថា «សូម្បីព្រះជាម្ចាស់ក៏មិនសុចរិតដែរ។ ឯណាទៅព្រះជាម្ចាស់? គ្មានទេសេចក្ដីសុចរិត ឬពន្លឺនៅក្នុងលោកិយនេះ ហើយសេចក្ដីសង្គ្រោះរបស់ព្រះជាម្ចាស់សម្រាប់មនុស្ស ក៏គ្មានដូចគ្នា។ យើងអាចយកពេលវេលារបស់យើងទៅធ្វើការ និងរកប្រាក់វិញ!» អ្នកអាចបដិសេធព្រះជាម្ចាស់ ហើយលែងជឿថា ទ្រង់មានវត្តមាន។ សេចក្ដីដែលអ្នកសង្ឃឹមថានឹងទទួលបានសេចក្ដីសង្គ្រោះ រលាយបាត់ទាំងស្រុង។ ដូច្នេះ ប្រសិនបើអ្នកចង់ទៅដល់កន្លែងមួយដែលអ្នកអាចទទួលបានសេចក្ដីសង្គ្រោះ ដំបូង ការល្បងលទី១ដែលអ្នកត្រូវឆ្លងឱ្យផុតគឺ ការដែលអាចមើលធ្លុះសាតាំង ហើយអ្នកក៏ត្រូវតែមានសេចក្ដីក្លាហានក្រោកឈរ និងបកអាក្រាត ហើយបោះបង់សាតាំងចោលដែរ។ ដូច្នេះ តើសាតាំងនៅឯណា? សាតាំងនៅក្បែរអ្នក និងនៅជុំវិញអ្នក។ វាអាចនឹងកំពុងរស់នៅក្នុងចិត្តរបស់អ្នក។ ប្រសិនបើអ្នកកំពុងរស់នៅក្នុងនិស្ស័យរបស់សាតាំង អាចនិយាយបានថា អ្នកជាកម្មសិទ្ធិរបស់សាតាំងហើយ។ អ្នកមិនអាចមើលឃើញ ឬប៉ះសាតាំង និងវិញ្ញាណអាក្រក់នៃពិភពខាងវិញ្ញាណបានទេ ប៉ុន្តែពួកសាតាំង និងពួកអារក្សរស់ ដែលមាននៅក្នុងជីវិតពិត គឺមាននៅគ្រប់ទីកន្លែង។ បុគ្គលណាក៏ដោយដែលស្អប់ខ្ពើមសេចក្ដីពិត គឺជាមនុស្សអាក្រក់ ហើយអ្នកដឹកនាំ ឬអ្នកធ្វើការណាក៏ដោយដែលមិនទទួលយកសេចក្ដីពិត គឺជាអាទទឹងនឹងព្រះគ្រីស្ទ ឬជាអ្នកដឹកនាំក្លែងក្លាយ។ តើមនុស្សបែបនេះ មិនមែនជាពួកសាតាំង និងពួកអារក្សរស់ទេឬអី? មនុស្សទាំងនេះអាចជាមនុស្សដែលអ្នកថ្វាយបង្គំ និងគោរពកោតសរសើរ។ ពួកគេអាចជាមនុស្សដែលដឹកនាំអ្នក ឬជាមនុស្សដែលអ្នកបានកោតសរសើរ ទុកចិត្ត ពឹងផ្អែក និងសង្ឃឹមនៅក្នុងចិត្តរបស់អ្នកជាយូរមកហើយ។ ក៏ប៉ុន្តែ តាមពិតទៅ ពួកគេគឺជាឧបសគ្គដែលរាំងស្ទះផ្លូវរបស់អ្នក និងរារាំងអ្នកមិនឱ្យដេញតាមសេចក្ដីពិត និងទទួលបានសេចក្ដីសង្គ្រោះឡើយ។ ពួកគេគឺជាពួកអ្នកដឹកនាំក្លែងក្លាយ និងជាពួកទទឹងនឹងព្រះគ្រីស្ទ។ ពួកគេអាចគ្រប់គ្រងជីវិតរបស់អ្នក និងផ្លូវដែលអ្នកដើរ ហើយពួកគេអាចបំផ្លាញឱកាសរបស់អ្នកក្នុងការទទួលបានសេចក្ដីសង្គ្រោះ។ ប្រសិនបើអ្នកមិនអាចញែកដឹងពីពួកគេ និងមើលធ្លុះពីពួកគេទេ នោះនៅពេលណាមួយ អ្នកអាចនឹងត្រូវបានគេបំភាន់ និងចាប់យកទៅជាមិនខាន។ ដូច្នេះ អ្នកកំពុងស្ថិតក្នុងគ្រោះថ្នាក់ដ៏ធំហើយ។ ប្រសិនបើអ្នកមិនអាចរំដោះខ្លួនចេញពីគ្រោះថ្នាក់នេះបានទេ អ្នកគឺជាជនរងគ្រោះរបស់សាតាំងហើយ។ ទោះជាយ៉ាងណាក៏ដោយ មនុស្សដែលត្រូវបានគេបំភាន់ និងគ្រប់គ្រង ហើយក្លាយជាអ្នកដើរតាមអាទទឹងនឹងព្រះគ្រីស្ទ គឺមិនអាចទទួលបានសេចក្ដីសង្គ្រោះជាដាច់ខាត។ ដោយសារពួកគេមិនស្រឡាញ់ ឬមិនដេញតាមសេចក្ដីពិត នោះលទ្ធផលដែលជៀសមិនរួច គឺពួកគេត្រូវបានគេបំភាន់ និងដើរតាមអាទទឹងនឹងព្រះគ្រីស្ទ។

មនុស្សមួយចំនួនគិតថា ពួកគេគឺជាអ្នកដែលដេញតាមសេចក្ដីពិត ហើយនិយាយថា ពួកគេមានសមត្ថភាពញែកដឹងពីពួកទទឹងនឹងព្រះគ្រីស្ទ។ ពួកគេកំពុងតែវាយតម្លៃខ្លួនឯងខ្ពស់ពេកហើយ តើមិនមែនអ៊ីចឹងទេឬ? ប្រសិនបើអ្នកជួបអាទទឹងនឹងព្រះគ្រីស្ទយ៉ាងច្បាស់ក្រឡែត ដែលបញ្ចេញចង្កូមរបស់វា មានភាពជាមនុស្សអន់ខ្សោយ និងបានប្រព្រឹត្តអំពើអាក្រក់ខ្លះៗ នោះអ្នកប្រាកដជាអាចចំណាំវាបានដោយងាយ។ ប៉ុន្តែ ប្រសិនបើអ្នកជួបអាទទឹងនឹងព្រះគ្រីស្ទដែលមើលទៅហាក់ដូចជាមានសេចក្ដីកោតខ្លាចព្រះ ដែលនិយាយស្ដីទន់ភ្លន់ និងមើលទៅហាក់ដូចជាមនុស្សល្អម្នាក់ ពោលគឺអាទទឹងនឹងព្រះគ្រីស្ទដែលស្របទៅនឹងសញ្ញាណរបស់មនុស្ស តើអ្នកនៅតែហ៊ានអះអាងថា អ្នកអាចមើលធ្លុះពីសារជាតិពិតរបស់ពួកគេដែរឬទេ? តើអ្នកហ៊ានកំណត់លក្ខណៈពួកគេថាជាអាទទឹងនឹងព្រះគ្រីស្ទដែរឬទេ? ប្រសិនបើអ្នកគ្មានសមត្ថភាពញែកដឹងពីពួកគេទេ អ្នកច្បាស់ជាកោតសរសើរពួកគេ និងមានអារម្មណ៍ល្អចំពោះពួកគេជាមិនខាន ដែលក្នុងករណីនេះ ឥរិយាបថរបស់ពួកគេ មតិ និងទស្សនៈរបស់ពួកគេ សកម្មភាពរបស់ពួកគេ សូម្បីតែការយល់ដឹងរបស់ពួកគេអំពីសេចក្ដីពិត ក៏ច្បាស់ជានឹងជះឥទ្ធិពលដល់អ្នកដែរ។ តើរឿងទាំងនេះនឹងជះឥទ្ធិពលដល់អ្នកដល់កម្រិតណា? អ្នកនឹងច្រណែនអាទទឹងនឹងព្រះគ្រីស្ទ ធ្វើត្រាប់តាមពួកគេ ធ្វើតាមគំរូពួកគេ ដើរតាមពួកគេ ដែលរឿងនេះនឹងប៉ះពាល់ដល់ការចូលទៅក្នុងជីវិតរបស់អ្នក។ វានឹងប៉ះពាល់ដល់ការដេញតាមសេចក្ដីពិត និងការចូលទៅក្នុងតថភាពរបស់អ្នក។ វានឹងប៉ះពាល់ដល់អាកប្បកិរិយារបស់អ្នកចំពោះព្រះជាម្ចាស់ ហើយវានឹងប៉ះពាល់ដល់ថាតើអ្នកពិតជាចុះចូលនឹងព្រះជាម្ចាស់ និងដើរតាមព្រះជាម្ចាស់រហូតដល់ទីបញ្ចប់ ឬក៏អត់។ ទីបំផុត អាទទឹងនឹងព្រះគ្រីស្ទនឹងក្លាយជាមនុស្សដែលអ្នកគោរពដូចព្រះ ពួកគេនឹងមានកន្លែងមួយនៅក្នុងចិត្តរបស់អ្នក ហើយអ្នកនឹងមិនអាចគេចផុតពីពួកគេបានឡើយ។ នៅពេលដែលអ្នកត្រូវបានគេបំភាន់ដល់កម្រិតនេះ អ្នកមានសង្ឃឹមតិចតួចស្ដួចស្ដើងបំផុតក្នុងការទទួលបានសេចក្ដីសង្គ្រោះ ពីព្រោះទំនាក់ទំនងរបស់អ្នកជាមួយនឹងព្រះជាម្ចាស់ត្រូវបានបំផ្លាញ អ្នកបានបាត់បង់ទំនាក់ទំនងធម្មតាជាមួយនឹងព្រះជាម្ចាស់ ហើយកំពុងស្ថិតនៅលើមាត់ជ្រោះនៃគ្រោះថ្នាក់។ ហើយតើនេះគឺជាមហន្តរាយ ឬជាព្រះពរសម្រាប់អ្នក? ពិតណាស់ វាគឺជាមហន្តរាយ។ វាពិតជាមិនមែនជាព្រះពរឡើយ។ ទោះបីជាក្នុងរឿងតូចតាច ពួកទទឹងនឹងព្រះគ្រីស្ទខ្លះអាចជួយអ្នក និងផ្ដល់ប្រយោជន៍ដល់អ្នក ឬក៏អាចអធិប្បាយពីពាក្យពេចន៍ និងគោលលទ្ធិដើម្បីបំភ្លឺអ្នកក៏ដោយ តែនៅពេលដែលអ្នកត្រូវបានពួកគេបំភាន់ ថ្វាយបង្គំពួកគេ និងដើរតាមពួកគេ នោះអ្នកនឹងធ្លាក់ក្នុងគ្រោះថ្នាក់ហើយ។ អ្នកនឹងនាំសេចក្ដីវិនាសមកលើខ្លួនឯង ហើយបាត់បង់ឱកាសរបស់អ្នកក្នុងការទទួលបានសេចក្ដីសង្គ្រោះ។ មនុស្សមួយចំនួននិយាយថា៖ «ពួកគេមិនមែនជាសាតាំង ឬជាមនុស្សអាក្រក់ទេ ពួកគេមើលទៅហាក់ដូចជាមនុស្សខាងវិញ្ញាណ ជាមនុស្សដែលដេញតាមសេចក្ដីពិត»។ តើពាក្យសម្ដីទាំងនេះពិតដែរឬទេ? (ទេ។) ហេតុអ្វីបានជាមិនពិត? ចំពោះអ្នកណាក៏ដោយដែលពិតជាដេញតាមសេចក្ដីពិត ឥទ្ធិពល ឬអត្ថប្រយោជន៍នៃការណែនាំ ការជួយ និងការផ្គត់ផ្គង់របស់ពួកគេ គឺបម្រើដល់ការនាំអ្នកមកចំពោះព្រះភក្ត្រព្រះជាម្ចាស់ ដើម្បីឱ្យអ្នកអាចស្វែងរកព្រះបន្ទូលរបស់ទ្រង់ និងសេចក្ដីពិត ហើយអ្នកមកចំពោះព្រះភក្ដ្រព្រះជាម្ចាស់ ព្រមទាំងរៀនពឹងផ្អែកលើទ្រង់ និងស្វែងរកទ្រង់ ហើយទំនាក់ទំនងរបស់អ្នកជាមួយទ្រង់កាន់តែជិតស្និទ្ធឡើងៗ។ ផ្ទុយទៅវិញ តើនឹងមានអ្វីកើតឡើង ប្រសិនបើទំនាក់ទំនងរបស់អ្នកជាមួយនឹងអាទទឹងនឹងព្រះគ្រីស្ទកាន់តែជិតស្និទ្ធឡើងៗ រហូតដល់អ្នកធ្វើតាមតែការបញ្ជារបស់ពួកគេ? អ្នកនឹងវង្វេងចេញទៅកាន់ផ្លូវខុស ហើយនាំសេចក្ដីវិនាសមកលើខ្លួនឯង។ នៅពេលដែលអ្នកមានទំនាក់ទំនងជិតស្និទ្ធជាមួយនឹងអាទទឹងនឹងព្រះគ្រីស្ទ ទំនាក់ទំនងរបស់អ្នកជាមួយនឹងព្រះជាម្ចាស់នឹងប្រែជាឃ្លាតឆ្ងាយ។ ហើយតើការនេះផ្ដល់ផលវិបាកអ្វី? ពួកគេនឹងដឹកនាំអ្នកឱ្យទៅចំពោះមុខពួកគេ ហើយអ្នកនឹងឃ្លាតឆ្ងាយពីព្រះជាម្ចាស់។ ប្រសិនបើអ្នកមានមនុស្សដែលអ្នកគោរពដូចព្រះនៅក្នុងចិត្ត នៅពេលដែលអ្នកចាប់ផ្ដើមមានសញ្ញាណអំពីព្រះបន្ទូល និងកិច្ចការរបស់ព្រះជាម្ចាស់ ឬនៅពេលដែលព្រះបន្ទូលរបស់ព្រះជាម្ចាស់លាតត្រដាងពីមនុស្សដែលអ្នកគោរពដូចព្រះ អ្នកនឹងបះបោរប្រឆាំងនឹងព្រះជាម្ចាស់ភ្លាមៗ ហើយថែមទាំងអាចប្រឆាំងទាស់ និងក្បត់ព្រះជាម្ចាស់ទៀតផង។ អ្នកនឹងឈរនៅខាងមនុស្សដែលអ្នកគោរពដូចព្រះ ហើយប្រឆាំងទាស់នឹងព្រះជាម្ចាស់។ រឿងនេះតែងតែកើតឡើងជារឿយៗ។ នៅពេលដែលពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទមួយចំនួនត្រូវបានដកហូតតំណែង ឬបណ្ដេញចេញ បក្ខពួក និងកូនចៅរបស់ពួកគេចាប់ផ្ដើមចេញមុខការពារពួកគេ និងតវ៉ាជំនួសពួកគេ អ្នកខ្លះថែមទាំងក្លាយជាអវិជ្ជមាន ហើយឈប់ជឿលើព្រះជាម្ចាស់ទៀតផង។ នេះជារឿងធម្មតាទេ តើមែនទេ? ហើយហេតុអ្វីបានជាពួកគេឈប់ជឿ? ពួកគេនិយាយថា៖ «អ្នកដឹកនាំរបស់យើងត្រូវបានដកហូតតំណែង និងបណ្ដេញចេញទៅហើយ ចុះចំណែកខ្ញុំជាអ្នកជឿធម្មតាម្នាក់ តើមានសង្ឃឹមអ្វីទៅ?» តើនេះមិនមែនជាសម្ដីឥតន័យទេឬអី? ពាក្យសម្ដីរបស់ពួកគេបង្ហាញថា ពួកគេដើរតាមអាទទឹងនឹងព្រះគ្រីស្ទ ថាពួកគេត្រូវបានអាទទឹងនឹងព្រះគ្រីស្ទបំភាន់ទាំងស្រុង។ ហើយតើការដែលពួកគេត្រូវបានគេបំភាន់ ផ្ដល់ផលវិបាកអ្វី? អាទទឹងនឹងព្រះគ្រីស្ទបានក្លាយជាមនុស្សដែលពួកគេគោរពដូចព្រះ ដែលពួកគេថ្វាយបង្គំ។ អាទទឹងនឹងព្រះគ្រីស្ទបានក្លាយដូចជាដូនតារបស់ពួកគេ៖ តើពួកគេមិនចាកចេញម្ដេចបាន បើដូនតារបស់ពួកគេត្រូវបានបណ្ដេញចេញទៅហើយនោះ? ពួកគេស្ដាប់តែអាទទឹងនឹងព្រះគ្រីស្ទប៉ុណ្ណោះ ហើយពួកគេស្ថិតនៅក្រោមការគ្រប់គ្រងទាំងស្រុងរបស់អាទទឹងនឹងព្រះគ្រីស្ទ។ ពួកគេគិតថា អ្វីគ្រប់យ៉ាងដែលអាទទឹងនឹងព្រះគ្រីស្ទនិយាយ និងធ្វើ គឺត្រឹមត្រូវ ហើយគួរតែត្រូវបានទទួលយក និងចុះចូលដូចជាសេចក្ដីពិត ដូច្នេះហើយ ពួកគេមិនអត់ឱនឱ្យនរណាម្នាក់នៅក្នុងដំណាក់របស់ព្រះជាម្ចាស់ ដែលលាតត្រដាង និងថ្កោលទោសអាទទឹងនឹងព្រះគ្រីស្ទឡើយ។ នៅពេលដែលអាទទឹងនឹងព្រះគ្រីស្ទត្រូវបានបណ្ដេញចេញដោយដំណាក់របស់ព្រះជាម្ចាស់ អស់អ្នកដែលដើរតាមអាទទឹងនឹងព្រះគ្រីស្ទ ក៏សម្រេចចិត្តចាកចេញពីពួកជំនុំដោយខ្លួនឯង ដូចពាក្យដែលគេថា «ពេលដើមឈើរលំ ហ្វូងស្វាក៏បែកខ្ញែកគ្នា» អ៊ីចឹងដែរ។ រឿងបែបនេះបង្ហាញថា ពួកទទឹងនឹងព្រះគ្រីស្ទ និងពួកអ្នកដើរតាមពួកគេ គឺជាអ្នកបម្រើរបស់សាតាំង ដែលបានមកដើម្បីបង្អាក់ និងរំខានដល់កិច្ចការរបស់ព្រះជាម្ចាស់។ នៅពេលដែលពួកគេត្រូវបានបកអាក្រាត លាតត្រដាង ព្រមទាំងស្អប់ខ្ពើម និងបដិសេធដោយរាស្ដ្ររើសតាំងរបស់ព្រះជាម្ចាស់ នោះសេចក្ដីជំនឿរបស់ពួកគេលើព្រះជាម្ចាស់ ក៏ឈានដល់ទីបញ្ចប់។ ពួកអ្នកដើរតាមពួកទទឹងនឹងព្រះគ្រីស្ទ សុទ្ធតែមានលក្ខណៈពិសេសមួយដែលអាចញែកដឹងយ៉ាងច្បាស់៖ គ្មានពាក្យសម្ដីរបស់អ្នកណាអាចជ្រាបចូលទៅក្នុងចិត្តពួកគេបានឡើយ។ ពួកគេស្ដាប់តែពួកទទឹងនឹងព្រះគ្រីស្ទប៉ុណ្ណោះ។ ហើយនៅពេលដែលពួកគេត្រូវបានពួកទទឹងនឹងព្រះគ្រីស្ទបំភាន់ ពួកគេឈប់ស្ដាប់ព្រះបន្ទូលរបស់ព្រះជាម្ចាស់ ហើយពួកគេទទួលស្គាល់តែអាទទឹងនឹងព្រះគ្រីស្ទជាព្រះអម្ចាស់របស់ពួកគេប៉ុណ្ណោះ។ ត្រង់ចំណុចនេះ តើពួកគេមិនត្រូវបានគេបំភាន់ទេឬអី តើពួកគេមិនកំពុងត្រូវបានគេគ្រប់គ្រងទេឬអី? មានតែពួកអ្នកដើរតាមពួកទទឹងនឹងព្រះគ្រីស្ទទេ ដែលព្យាយាមចេញមុខការពារពួកទទឹងនឹងព្រះគ្រីស្ទ។ នៅពេល ដែលពួកទទឹងនឹងព្រះគ្រីស្ទត្រូវបានបកអាក្រាត និងលាតត្រដាង មនុស្សដែលដើរតាមពួកគេមានការខ្វល់ខ្វាយចិត្តជំនួសពួកគេ មនុស្សទាំងនោះសម្រក់ទឹកភ្នែកជំនួសពួកគេ តវ៉ាជំនួសពួកគេ ហើយព្យាយាមការពារពួកគេ។ នៅពេលវេលាបែបនេះ ពួកគេបានភ្លេចព្រះជាម្ចាស់ ហើយលែងអធិដ្ឋានទៅកាន់ព្រះជាម្ចាស់ ឬស្វែងរកសេចក្ដីពិតទៀតហើយ។ អ្វីដែលពួកគេធ្វើគឺការពារពួកទទឹងនឹងព្រះគ្រីស្ទ និងខិតខំត្រិះរិះរកមធ្យោបាយជួយពួកវា។ ពួកគេថែមទាំងលែងទទួលស្គាល់ព្រះជាម្ចាស់ទៀតផង។ តើពួកគេពិតជាជឿលើព្រះជាម្ចាស់មែនទេ? តើតាមពិតពួកគេជឿលើអ្នកណា? រឿងនេះគឺច្បាស់ក្រឡែតទៅហើយ។ ទោះបីជាពួកទទឹងនឹងព្រះគ្រីស្ទនិយាយ ឬធ្វើអ្វីក៏ដោយ គឺពួកគេមានគោលដៅតែមួយគត់៖ គឺដើម្បីដឹកនាំមនុស្ស ធ្វើជាព្រះអម្ចាស់របស់មនុស្សទាំងនោះ ហើយពួកគេចង់ឱ្យមនុស្សគ្រប់គ្នាដើរតាម និងស្ដាប់បង្គាប់ពួកគេដូចជាទាសករ ហើយទីបំផុតចាត់ទុកពួកគេដូចជាព្រះជាម្ចាស់។ តើរឿងខុសអ្វីពីផ្លូវដែលប៉ុលបានដើរនោះ? នៅពេលដែលកិច្ចការរបស់ប៉ុលឈានដល់ទីបញ្ចប់ គាត់បាននិយាយពាក្យចេញពីក្នុងចិត្តរបស់គាត់។ ប៉ុលបាននិយាយថា សម្រាប់គាត់ ការរស់នៅ គឺជាព្រះគ្រីស្ទ ហើយគោលដៅរបស់គាត់ក្នុងការនិយាយបែបនេះ គឺដើម្បីធ្វើឱ្យអស់អ្នកដែលជឿលើព្រះអម្ចាស់ យកគំរូតាមគាត់ ដើរតាមគាត់ និងចាត់ទុកគាត់ដូចជាព្រះជាម្ចាស់។ នេះគឺជាគោលដៅរបស់ប៉ុលក្នុងការនិយាយពាក្យទាំងនេះ តើមិនមែនទេឬ? ហើយប្រសិនបើកិច្ចការរបស់ពួកទទឹងនឹងព្រះគ្រីស្ទពិតជាឈានដល់ចំណុចដែលមនុស្សថ្វាយបង្គំ និងស្ដាប់បង្គាប់ពួកគេ នោះព្រះជាម្ចាស់នឹងលែងមានកន្លែងនៅក្នុងចិត្តរបស់មនុស្សទាំងនេះទៀតហើយ។ ចិត្តរបស់ពួកគេនឹងត្រូវបានពួកទទឹងនឹងព្រះគ្រីស្ទដណ្ដើមយកបាត់ទៅហើយ។ នេះគឺជាផលវិបាក។ អ្នកនិយាយថា អ្នកមិនបារម្ភពីការត្រូវបានអាទទឹងនឹងព្រះគ្រីស្ទបំភាន់ទេ ថាអ្នកមិនភ័យខ្លាចថានឹងដើរតាមអាទទឹងនឹងព្រះគ្រីស្ទឡើយ ប៉ុន្តែការអះអាងបែបនេះគឺគ្មានប្រយោជន៍ទេ។ នេះគឺជាសម្ដីដ៏វង្វេងវង្វាន់។ នេះក៏ព្រោះតែ ប្រសិនបើអ្នកមិនដេញតាមសេចក្ដីពិត ហើយតែងតែថ្វាយបង្គំ និងដើរតាមមនុស្ស នោះដោយមិនដឹងខ្លួន អ្នកនឹងដើរតាមផ្លូវរបស់ពួកទទឹងនឹងព្រះគ្រីស្ទជាមិនខាន។ ការជឿលើព្រះជាម្ចាស់អស់រយៈពេលជាច្រើនឆ្នាំ ប៉ុន្តែគ្មានទីបន្ទាល់តាមរយៈបទពិសោធ ហើយមិនត្រឹមតែមិនទទួលបានសេចក្ដីពិត និងជីវិតប៉ុណ្ណោះទេ ប៉ុន្តែថែមទាំងបានក្លាយជាមនុស្សដែលប្រឆាំងទាស់នឹងព្រះជាម្ចាស់ទៀតផង៖ នេះគឺជាផលវិបាកនៅទីបំផុតនៃការដើរតាមពួកទទឹងនឹងព្រះគ្រីស្ទ ហើយវាគឺជាផលវិបាកមួយដែលអ្នកមិនអាចរំដោះខ្លួនចេញបានឡើយ វាគឺជាការពិតដែលមិនអាចផ្លាស់ប្ដូរបាន។ វាប្រៀបដូចជានៅពេលដែលនរណាម្នាក់ប៉ះចរន្តអគ្គិសនីអ៊ីចឹង៖ ពួកគេច្បាស់ជាត្រូវឆក់មិនខាន។ អ្នកខ្លះអាចនឹងនិយាយថា៖ «ខ្ញុំមិនជឿរឿងនោះទេ ខ្ញុំមិនខ្លាចទេ» ប៉ុន្តែតើវាអាស្រ័យលើថាតើអ្នកជឿ ឬថាតើអ្នកខ្លាចឬអត់ដែរឬទេ? សាកប៉ះចរន្តអគ្គិសនីទៅ នោះវានឹងឆក់! អ្នកនឹងត្រូវឆក់។ ការមិនជឿ គឺគ្មានប្រយោជន៍ឡើយ។ ការមិនជឿ គឺជាភាពមិនដឹងអី។ វាគឺជាសម្ដីដែលគ្មានការទទួលខុសត្រូវ។ ហេតុដូច្នេះហើយ ទោះបីជាអ្នកសុខចិត្តដើរតាមអាទទឹងនឹងព្រះគ្រីស្ទ ឬក៏អត់ក៏ដោយ ប្រសិនបើអ្នកមិនដេញតាមសេចក្ដីពិតទេ ហើយការខិតខំប្រឹងប្រែងរបស់អ្នកតែងតែសំដៅទៅរកកេរ្តិ៍ឈ្មោះ ផលប្រយោជន៍ និងឋានៈ នោះអ្នកបានឈានជើងចូលទៅក្នុងផ្លូវរបស់ពួកទទឹងនឹងព្រះគ្រីស្ទបាត់ទៅហើយ។ ផលវិបាកនេះនឹងលេចឡើងបន្តិចម្ដងៗ ដូចជាកម្ទេចកំទីអណ្ដែតឡើងមកលើផ្ទៃទឹកអ៊ីចឹង។ នេះគឺជារឿងដែលជៀសមិនរួចឡើយ។ អ្វីដែលពួកទទឹងនឹងព្រះគ្រីស្ទធ្វើ គឺដើម្បីដឹកនាំមនុស្សឱ្យមកចំពោះមុខពួកគេ ពួកគេធ្វើឱ្យមនុស្សទទួលយកការគ្រប់គ្រង និងការប្រើ ឧបាយកលរបស់ពួកគេ ជាជាងទទួលយកការចាត់ចែង និងការរៀបចំរបស់ព្រះជាម្ចាស់ ឬចុះចូលនឹងអធិបតេយ្យភាពរបស់ព្រះជាម្ចាស់។ ពួកទទឹងនឹងព្រះគ្រីស្ទចង់អូសទាញមនុស្ស ពួកគេចង់ទទួលបានមនុស្ស គោលដៅរបស់ពួកគេគឺដើម្បីគ្រប់គ្រងរាស្ដ្ររើសតាំងទាំងអស់របស់ព្រះជាម្ចាស់ ដើម្បីគ្រប់គ្រងរាស្ដ្ររើសតាំងរបស់ព្រះជាម្ចាស់នៅក្នុងកណ្ដាប់ដៃរបស់ពួកគេ។ ពួកគេគឺជាអ្នកជួញដូរមនុស្ស។ ហើយតើពួកទទឹងនឹងព្រះគ្រីស្ទប្រើអ្វីខ្លះ ដើម្បីសម្រេចគោលដៅរបស់ពួកគេក្នុងការគ្រប់គ្រងមនុស្ស? ពួកគេប្រើគោលលទ្ធិខាងវិញ្ញាណដែលមនុស្សថ្វាយបង្គំ ពួកគេប្រើទ្រឹស្ដីដែលស្ដាប់ទៅហាក់ដូចជាត្រឹមត្រូវ ពួកគេកេងចំណេញពីផ្នត់គំនិតពុករលួយរបស់មនុស្សដែលថ្វាយបង្គំទ្រឹស្ដី ដើម្បីនិយាយប៉ប៉ាច់ប៉ប៉ោច និងតុបតែងពាក្យសម្ដី ដើម្បីបំភាន់មនុស្ស។ សរុបមក អ្វីគ្រប់យ៉ាងដែលពួកគេនិយាយ គឺគ្មានអ្វីក្រៅពីពាក្យពេចន៍ និងគោលលទ្ធិ ជាទ្រឹស្ដីឥតខ្លឹមសារ ជារឿងដែលស្ដាប់ទៅហាក់ដូចជាត្រឹមត្រូវ តែផ្ទុយនឹងសេចក្ដីពិត។ ប្រសិនបើមនុស្សមិនយល់ពីសេចក្ដីពិតទេ ពួកគេច្បាស់ជាត្រូវបានគេបំភាន់មិនខាន។ យ៉ាងហោចណាស់ ពួកគេនឹងត្រូវបានគេបំភាន់មួយរយៈ មុនពេលដឹងខ្លួនឡើងវិញ។ ពេលដែលពួកគេដឹងខ្លួនឡើងវិញ គឺជាពេលដែលពួកទទឹងនឹងព្រះគ្រីស្ទត្រូវបានបកអាក្រាត ដែលនៅពេលនោះ ពួកគេមានអារម្មណ៍ស្ដាយក្រោយជាទីបំផុត។ មនុស្សដែលដើរតាមពួកទទឹងនឹងព្រះគ្រីស្ទ បានបាត់បង់កិច្ចការរបស់ព្រះវិញ្ញាណបរិសុទ្ធជាយូរមកហើយ នេះក៏ព្រោះតែពួកគេថ្វាយបង្គំមនុស្សដែលពួកគេគោរពដូចព្រះនៅក្នុងចិត្តរបស់ពួកគេ ដើរតាមមនុស្ស ហើយពួកគេត្រូវបានព្រះជាម្ចាស់ស្អប់ខ្ពើម និងបដិសេធ ហើយទ្រង់បានទុកពួកគេមួយឡែកសិន ដើម្បីបើកសម្ដែងពួកគេ។ ដូច្នេះ ការដើរតាមពួកទទឹងនឹងព្រះគ្រីស្ទ គឺគ្រោះថ្នាក់ខ្លាំងណាស់។ ដូចទៅនឹងពួកទទឹងនឹងព្រះគ្រីស្ទដែរ មនុស្សដែលដើរតាមពួកទទឹងនឹងព្រះគ្រីស្ទ គឺជាអ្នកដែលព្រះជាម្ចាស់ស្អប់ខ្ពើមបំផុត។ ហើយតើព្រះជាម្ចាស់មានគោលដៅអ្វី ក្នុងការទុកមនុស្សទាំងនេះមួយឡែកសិននោះ? គឺដើម្បីរង់ចាំឱ្យរាស្ដ្ររើសតាំងរបស់ព្រះជាម្ចាស់ដឹងខ្លួនឡើងវិញ ដើម្បីមានសមត្ថភាពញែកដឹង និងលាតត្រដាងពួកទទឹងនឹងព្រះគ្រីស្ទ ព្រមទាំងបដិសេធពួកទទឹងនឹងព្រះគ្រីស្ទទាំងនេះឱ្យបានទាំងស្រុង ដែលនៅពេលនោះ ថ្ងៃចុងក្រោយរបស់ពួកទទឹងនឹងព្រះគ្រីស្ទនឹងមកដល់។ តើអ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ មិនបង្កគ្រោះថ្នាក់ដល់មនុស្សទេឬអី? ពួកគេមិនដេញតាមសេចក្ដីពិតទេ ហើយព្យាយាមបំភាន់ និងគ្រប់គ្រងរាស្ដ្ររើសតាំងរបស់ព្រះជាម្ចាស់ ពួកគេមិនឱ្យមនុស្សដេញតាមសេចក្ដីពិតទេ ពួកគេមិនចុះចូលនឹងកិច្ចការរបស់ព្រះជាម្ចាស់ឡើយ ហើយព្យាយាមបំភាន់រាស្ដ្ររើសតាំងរបស់ព្រះជាម្ចាស់ឱ្យដើរតាមពួកគេ ដែលរឿងទាំងអស់នេះបង្ហាញថា ពួកទទឹងនឹងព្រះគ្រីស្ទមិនមានចិត្តកោតខ្លាច និងចុះចូលនឹងព្រះជាម្ចាស់ទាល់តែសោះ ហើយក៏គ្មានសេចក្ដីស្រឡាញ់ចំពោះសេចក្ដីពិតដែរ។ ផ្ទុយទៅវិញ ពួកគេគិតរកគ្រប់មធ្យោបាយដើម្បីដណ្ដើមយកឋានៈ និងអំណាចសម្រាប់ខ្លួនឯង ដើម្បីប្រឆាំងទាស់នឹងព្រះជាម្ចាស់ និងដណ្ដើមរាស្ដ្ររើសតាំងរបស់ព្រះជាម្ចាស់ពីទ្រង់ ទីបំផុតបង្កើតនគរផ្ទាល់ខ្លួនរបស់ពួកគេ ដើម្បីប្រឆាំងទាស់នឹងព្រះជាម្ចាស់ ដែលរឿងទាំងអស់នេះបង្ហាញថា ពួកទទឹងនឹងព្រះគ្រីស្ទគឺជាសត្រូវសួរពូជរបស់ព្រះជាម្ចាស់ដែលយកកំណើតជាមនុស្ស ហើយជាមុខសញ្ញាពិតប្រាកដនៃការបំផ្លាញរបស់ព្រះជាម្ចាស់។ នៅក្នុងសេចក្ដីជំនឿរបស់មនុស្សលើព្រះជាម្ចាស់ គ្មានអ្វីដែលគ្រោះថ្នាក់ជាងការត្រូវបានពួកទទឹងនឹងព្រះគ្រីស្ទបំភាន់ និងគ្រប់គ្រងនោះទេ។ ប្រសិនបើមនុស្សបានចាប់ផ្ដើមដើរតាមពួកទទឹងនឹងព្រះគ្រីស្ទរួចទៅហើយ ប្រសិនបើពួកគេស្ថិតនៅខាងពួកទទឹងនឹងព្រះគ្រីស្ទទាំងស្រុងរួចទៅហើយ នោះពួកគេគឺជាមនុស្សដែលបានក្បត់ព្រះជាម្ចាស់ និងកំពុងប្រឆាំងទាស់នឹងព្រះជាម្ចាស់ ក្នុងករណីនេះ លទ្ធផលរបស់ពួកគេគឺមិនបាច់និយាយក៏ដឹងដែរ។

នេះគឺជាអ្វីដែលយើងបានប្រកបគ្នាជាទូទៅអំពីរបៀបដែលពួកទទឹងនឹងព្រះគ្រីស្ទផាត់ចេញ និងវាយប្រហារមនុស្សដែលដេញតាមសេចក្ដីពិត។ គោលបំណង និងចេតនារបស់ពួកគេក្នុងការផាត់ចេញ និងវាយប្រហារមនុស្សដែលដេញតាមសេចក្ដីពិត និងអាកប្បកិរិយា វិធីសាស្ត្រ និងល្បិចដែលពួកគេប្រព្រឹត្តចំពោះមនុស្សដែលដេញតាមសេចក្ដីពិត ក៏ដូចជាសកម្មភាពចំពោះពួកទទឹងនឹងព្រះគ្រីស្ទដែលមនុស្សដែលដេញតាមសេចក្ដីពិតគួរតែមាន យើងបានប្រកបគ្នាខ្លះៗអំពីចំណុចនីមួយៗទាំងនេះ ទោះបីជាមិនទាន់បានក្បោះក្បាយក៏ដោយ។ ការប្រកបគ្នានាពេលអនាគត អាចនឹងលើកឡើងពីសេចក្ដីពិតនៅក្នុងផ្នែកទាំងនេះ ស្របតាមកាលៈទេសៈជាក់លាក់ និងករណីជាក់លាក់។ នៅពេលប្រកបគ្នាអំពីប្រធានបទជាក់លាក់បែបនេះ តើអ្នកស្ដាប់ការបង្រៀនត្រូវមានអាកប្បកិរិយាបែបណា? ពួកគេត្រូវតែផ្ដោតអារម្មណ៍ ធ្វើខ្លួនឱ្យស្ងប់នៅចំពោះព្រះភក្ដ្រព្រះជាម្ចាស់ ហើយមិនត្រូវបែកអារម្មណ៍ឡើយ ពីព្រោះគ្រប់ទិដ្ឋភាពនៃសេចក្ដីពិត សុទ្ធតែមានសេចក្ដីថ្លែង និងនិយមន័យជាក់លាក់ ហើយទិដ្ឋភាពនីមួយៗមានខ្លឹមសារ និងគោលការណ៍នៃការអនុវត្តជាក់លាក់។ លើសពីនេះទៅទៀត យើងនឹងនិយាយពីជ្រុងផ្សេងៗ និងតាមវិធីផ្សេងៗ អំពីរឿងជាទស្សនៈដែលពាក់ព័ន្ធនឹងសេចក្ដីពិតនៅក្នុងផ្នែកខ្លឹមសារនីមួយៗ ក៏ដូចជាសេចក្ដីពិតដែលមនុស្សគួរតែយល់ និងផ្លូវដែលពួកគេគួរតែអនុវត្តតាមផងដែរ។ អ្វីៗទាំងអស់នេះ ចាំបាច់ត្រូវតែប្រកបគ្នា និងត្រិះរិះពិចារណាឱ្យបានច្បាស់លាស់ ទើបអាចទទួលបានលទ្ធផល។ ឥឡូវនេះ តាមរយៈការប្រកបគ្នាយ៉ាងលម្អិតរបស់យើង យើងឃើញថា គោលការណ៍សេចក្ដីពិតដែលពាក់ព័ន្ធនឹងការបំពេញភារកិច្ចរបស់ខ្លួន គឺមិនសាមញ្ញដូចដែលមនុស្សគិតនោះទេ។ ការយល់ពីសេចក្ដីពិត បង្កជាការលំបាកពិតប្រាកដ សម្រាប់អ្នកដែលគ្មានសមត្ថភាពយល់ដឹង។ ការយល់ពីសេចក្ដីពិត គឺដូចជាការចូលរៀននៅសាកលវិទ្យាល័យអ៊ីចឹង វាមានកម្រិតនៃការលំបាកខ្លះ ប៉ុន្តែមនុស្សម្នាក់នឹងមិនមានអារម្មណ៍ថាលំបាកទេ ប្រសិនបើពួកគេមានសមត្ថភាពយល់ដឹង។ ដរាបណាមនុស្សម្នាក់អាចយល់ពីសេចក្ដីពិត បន្ទាប់ពីបានឮវា នោះពួកគេច្បាស់ជាមានផ្លូវដើម្បីអនុវត្តវាដោយឯកឯង ហើយកាលណាពួកគេកាន់តែហ្វឹកហាត់ក្នុងការអនុវត្តសេចក្ដីពិត នោះផ្លូវរបស់ពួកគេក្នុងការអនុវត្តវានឹងកាន់តែទូលាយ ហើយពួកគេនឹងក្ដាប់គោលការណ៍បានកាន់តែច្បាស់លាស់។ ម្យ៉ាងវិញទៀត ប្រសិនបើអ្នកមិនស្ដាប់ការប្រកបគ្នាដ៏លម្អិតបែបនេះទេ ហើយយល់តែពីរឿងទូទៅ និងរឿងជាទស្សនៈ នោះអ្នកនឹងទាល់គំនិត នៅពេលនិយាយដល់ការអនុវត្ត។ នៅពេលដែលអ្នកស្វែងរកគោលការណ៍សេចក្ដីពិត វានឹងហាក់ដូចជាទៅផ្លូវណាក៏ខុស ហើយអ្នកនឹងមានអារម្មណ៍ថាមិនអាចក្ដាប់វាបានយ៉ាងត្រឹមត្រូវឡើយ ទោះបីជាអ្នកធ្វើអ្វីក៏ដោយ។ ប៉ុន្តែឥឡូវនេះ ដោយមាននិយមន័យ និងការបញ្ជាក់យ៉ាងច្បាស់លាស់បែបនេះ នៅពេលដែលវិសាលភាពត្រូវបានបង្រួម ហើយសេចក្ដីពិតត្រូវបានធ្វើឱ្យជាក់លាក់ នោះអ្នកនឹងមានភាពសេរីជាងមុន នៅពេលដែលអ្នកចាប់ផ្ដើមអនុវត្តសេចក្ដីពិតម្ដងទៀត ពីព្រោះវាមានភាពលម្អិត។ ឧទាហរណ៍ ឧបមាថាខ្ញុំប្រាប់អ្នកឱ្យទិញសៀវភៅសរសេរមួយក្បាល។ ប្រសិនបើខ្ញុំគ្រាន់តែប្រាប់អ្នកពីតម្រូវការមូលដ្ឋាន ដូចជាទំហំ កម្រាស់ និងតម្លៃរបស់វា នោះវាអាចទាមទារឱ្យអ្នកខិតខំប្រឹងប្រែងខ្លះ ដើម្បីក្ដាប់បានគោលការណ៍ទាំងនេះ និងអនុវត្តវា។ ប៉ុន្តែ ប្រសិនបើខ្ញុំប្រាប់អ្នកពីចំណុចដូចជា ពណ៌ជាក់លាក់ ទំហំ ចំនួនទំព័រ ទម្រង់ជាក់លាក់ និងគុណភាពក្រដាសរបស់សៀវភៅសរសេរនោះ បន្ទាប់ពីទទួលបានព័ត៌មានលម្អិតបែបនេះ តើគោលការណ៍ដែលអ្នកក្ដាប់បានបាន មិនកាន់តែច្បាស់លាស់ទេឬអី? ហើយប្រសិនបើខ្ញុំបញ្ជាក់កាន់តែច្បាស់ជាងនេះទៅទៀត ដោយឱ្យក្រដាសមួយសន្លឹកទៅអ្នក ហើយប្រាប់អ្នកឱ្យទិញសៀវភៅសរសេរដែលមានគុណភាពក្រដាស កម្រាស់ ពណ៌ ទំហំក្រឡាដូចគ្នា និងចំនួន ឬប្រសិនបើខ្ញុំផ្ដល់ការបញ្ជាក់អំពីកម្រិតដែលអាចទទួលយកបានសម្រាប់លក្ខណៈនីមួយៗ នៅពេលដែលអ្នកទៅទិញវា តើជម្រើសមិនកាន់តែរួមតូចទេឬអី? (មែនហើយ។) តើគោលការណ៍ពាក់ព័ន្ធ មិនកាន់តែច្បាស់លាស់ និងកាន់តែងាយស្រួលសម្រាប់អ្នក នៅពេលដែលអ្នកអនុវត្តទេឬអី? តើនេះនឹងជួយ ឬរារាំងអ្នក នៅពេលនិយាយដល់ការអនុវត្តរបស់អ្នក? (វានឹងជួយ។) តាមពិតទៅ វាគួរតែជួយ ពីព្រោះទិដ្ឋភាពផ្សេងៗនៃសេចក្ដីពិត ត្រូវបានគេនិយាយកាន់តែច្បាស់លាស់ និងកាន់តែលម្អិត រហូតដល់ចំណុចជាក់លាក់នៃរបៀបប្រព្រឹត្តចំពោះបញ្ហាជាក់លាក់ ការសម្ដែងចេញជាក់លាក់ និងចំណុចជាក់លាក់នៃរបៀបអនុវត្ត អ្វីៗទាំងអស់នេះត្រូវបានប្រាប់យ៉ាងលម្អិតដល់អ្នករួចហើយ។ ប្រសិនបើអ្នកនៅតែមិនអាចអនុវត្តវាបានទេ នោះអ្នកគ្មានសមត្ថភាពយល់ដឹងពីសេចក្ដីពិតទាល់តែសោះហើយ។

ថាតើឥឡូវនេះ អ្នករាល់គ្នាមានសមត្ថភាពយល់ដឹងពីសេចក្ដីពិតឬអត់ គឺជាចំណុចសំខាន់ដែលកំណត់ថាតើអ្នករាល់គ្នាអាចទទួលបានសេចក្ដីពិត និងត្រូវបានប្រោសឱ្យគ្រប់លក្ខណ៍ឬក៏អត់។ ឥឡូវនេះ ខ្ញុំបានឈានដល់ការបែងចែកសេចក្ដីពិតដែលពាក់ព័ន្ធនឹងការបំពេញភារកិច្ចស្របតាមស្ដង់ដារ ជាប្រាំមួយប្រភេទ យោងតាមអ្នកដែលបំពេញភារកិច្ចនីមួយៗ ប្រភេទនីមួយៗត្រូវបានបែងចែកបន្ថែមទៀតជាចំណាត់ថ្នាក់ជាក់លាក់ ហើយនៅក្នុងចំណាត់ថ្នាក់នីមួយៗ មានផ្នែករងនៃការប្រកបគ្នាយ៉ាងលម្អិត។ ក្នុងករណីរបស់អ្នករាល់គ្នា តើការអធិប្បាយបែបនេះ និងការប្រកបគ្នាអំពីសេចក្ដីពិតបែបនេះ ដឹកនាំអ្នករាល់គ្នាឱ្យយល់ពីសេចក្ដីពិតបានកាន់តែច្បាស់ និងផ្ដល់ឱ្យអ្នករាល់គ្នានូវគោលការណ៍កាន់តែច្រើនដើម្បីអនុវត្តតាម ឬក៏វាធ្វើឱ្យកាន់តែពិបាកក្នុងការស្វែងរកគោលការណ៍? (យើងមានគោលការណ៍កាន់តែច្រើនដោយសាររឿងនេះ។) វាគួរតែដឹកនាំអ្នក ឱ្យយល់កាន់តែច្បាស់ ហើយបើដូច្នេះមែន ការបង្រៀនដ៏លម្អិតរបស់ខ្ញុំគួរតែមានប្រយោជន៍សម្រាប់អ្នករាល់គ្នា។ វាគួរតែផ្ដល់ឱ្យអ្នករាល់គ្នានូវភាពច្បាស់លាស់កាន់តែខ្លាំង មិនមែនភាពច្របូកច្របល់កាន់តែខ្លាំងនោះទេ។ នេះគឺអាស្រ័យលើថាតើនរណាម្នាក់មានសមត្ថភាពយល់ដឹងពីសេចក្ដីពិតឬអត់។ ប្រសិនបើនរណាម្នាក់ពិតជាមនុស្សដែលមានគុណសម្បត្តិល្អ ដែលមានការយល់ដឹងខាងវិញ្ញាណ នោះពួកគេនឹងមានអារម្មណ៍ថាកាន់តែភ្លឺស្វាង។ ប្រសិនបើនរណាម្នាក់មានគុណសម្បត្តិអន់ខ្សោយ និងគ្មានការយល់ដឹងខាងវិញ្ញាណ នោះពួកគេនឹងមិនសូវអាចយល់ពីវាទេ ហើយពួកគេនឹងកាន់តែច្របូកច្របល់ឡើងៗ។ អ្នកខ្លះអាចនឹងនិយាយថា៖ «ពីមុន ខ្ញុំធ្លាប់មានអារម្មណ៍ថាខ្ញុំយល់ខ្លះៗដែរ ប៉ុន្តែឥឡូវនេះ ខ្ញុំកាន់តែស្ដាប់ ខ្ញុំកាន់តែច្របូកច្របល់ ហាក់ដូចជាគ្មានអ្វីនៅក្នុងខ្លួនខ្ញុំទៀតទេ។ តើមានរឿងអ្វីកើតឡើង?» ប្រសិនបើការនិយាយអំពីការចូលទៅក្នុងជីវិត មានភាពលម្អិតពេក នោះវាពិបាកសម្រាប់មនុស្សក្នុងការយល់ពីវា ប្រសិនបើពួកគេខ្វះបទពិសោធន៍ និងមានគុណសម្បត្តិអន់ខ្សោយ។ ការនិយាយកាន់តែលម្អិត មនុស្សដែលមានគុណសម្បត្តិអន់ខ្សោយ កាន់តែងាយនឹងជាប់គាំង។ ហេតុអ្វីបានជាពួកគេងាយនឹងជាប់គាំង? មានស្ថានភាពជាច្រើននៅក្នុងរឿងនេះ។ មួយគឺ មនុស្សបែបនេះគ្មានការយល់ដឹងខាងវិញ្ញាណទេ។ ពួកគេមិនយល់ពីសេចក្ដីពិតឡើយ ពោលគឺ ពួកគេមិនយល់ថាសេចក្ដីពិតជាអ្វី ឬសភាពជាក់លាក់ណាមួយជាអ្វីនោះទេ។ ពួកគេមិនយល់ពីរឿងទាំងនេះទេ។ ស្ថានភាពនេះ គឺជាការខ្វះសមត្ថភាពយល់ដឹងពីសេចក្ដីពិត។ ចំពោះមនុស្សបែបនេះ មានវិធានការចុងក្រោយតែមួយគត់ដែលត្រូវអនុវត្ត៖ គឺការប្រាប់ពួកគេឱ្យបានច្បាស់លាស់ពីអ្វីដែលពួកគេគួរធ្វើ នៅពេលមានរឿងរ៉ាវកើតឡើងចំពោះពួកគេ ដូចជាការសរសេរកម្មវិធីឱ្យមនុស្សយន្តអនុវត្តតាមបញ្ជាដែលបានតម្រូវអ៊ីចឹង។ គ្រាន់តែឱ្យពួកគេអនុវត្តតាមបទប្បញ្ញត្តិ គឺគ្រប់គ្រាន់ហើយ។ វិធីសាស្ត្រនេះអាចបង្កើតលទ្ធផលនៅក្នុងមនុស្សបែបនេះ គ្មានវិធីផ្សេងសម្រាប់ពួកគេឡើយ។ ឥឡូវនេះ ខ្ញុំកំពុងប្រើវិធានការចុងក្រោយនេះ ដោយនិយាយយ៉ាងលម្អិតបំផុត រហូតដល់រឿងដែលជាក់លាក់បំផុត គឺធ្វើការរហូតដល់រឿងដែលជាក់លាក់បំផុត។ មនុស្សមួយចំនួននិយាយថា ពួកគេនៅតែមិនយល់ ដូច្នេះ ខ្ញុំនឹងបន្តប្រាប់ពួកគេឱ្យបានច្បាស់លាស់ពីរបៀបប្រព្រឹត្ត និងដោះស្រាយរាល់រឿងរ៉ាវដែលកើតឡើងចំពោះពួកគេ។ ខ្ញុំកំពុងឱ្យពួកគេអនុវត្តតាមបទប្បញ្ញត្តិ អ្វីដែលខ្ញុំអាចធ្វើបានគឺមានតែប៉ុណ្ណឹង ពីព្រោះពួកគេគ្មានសមត្ថភាពយល់ដឹងពីសេចក្ដីពិតឡើយ។ សភាពរបស់មនុស្សម្នាក់ៗ មិនមែនដូចគ្នាទាំងស្រុងនោះទេ ប៉ុន្តែភាពខុសគ្នាគឺមានតិចតួចប៉ុណ្ណោះ។ ប្រសិនបើអ្នករាល់គ្នាចង់ឱ្យខ្ញុំនិយាយយ៉ាងច្បាស់លាស់ និងក្បោះក្បាយជាមួយអ្នករាល់គ្នាអំពីសភាពនីមួយៗម្ដងមួយៗ នោះខ្ញុំច្បាស់ជាពិបាកនឹងនិយាយឱ្យបានគ្រប់ទាំងអស់មិនខាន ពីព្រោះមានអ្នករាល់គ្នាច្រើនពេកដែលមានគុណសម្បត្តិអន់ខ្សោយ។ វាជារឿងចាំបាច់សម្រាប់អ្នករាល់គ្នាដែលមានការយល់ដឹងខាងវិញ្ញាណ និងមានសមត្ថភាពយល់ដឹងពីសេចក្ដីពិត ក្នុងការបំពេញកិច្ចការផ្នែកនោះ។ ខ្ញុំបានបំពេញកិច្ចការរបស់ខ្ញុំយ៉ាងហ្មត់ចត់រួចរាល់ហើយ។ អ្វីដែលខ្ញុំអាចធ្វើបានមានតែប៉ុណ្ណឹង។ ខ្ញុំបានធ្វើអស់ពីសមត្ថភាពហើយ។ គ្រប់កិច្ចការដែលបានបំពេញ និងគ្រប់ព្រះបន្ទូលដែលព្រះជាម្ចាស់ជាសាច់ឈាមបានថ្លែង គឺមនុស្សធម្មតាអាចយល់ និងទទួលយកបាន។ នេះគឺជាកម្រិតដែលអាចធ្វើទៅបានចំពោះមនុស្សដែលមានការគិត និងប្រតិកម្មនៃភាពជាមនុស្សធម្មតា។ អ្នកខ្លះសួរថា៖ «តើព្រះជាម្ចាស់មិនធ្វើអព្ភូតហេតុទេឬអី?» ព្រះជាម្ចាស់មិនធ្វើអព្ភូតហេតុទេ អ្វីៗទាំងអស់នេះចាំបាច់ត្រូវតែធ្វើឡើងតាមរបៀបពិត និងជាក់ស្ដែង។ វាដូចគ្នាទៅនឹងកិច្ចការរបស់ព្រះជាម្ចាស់ជាបីដំណាក់កាលអ៊ីចឹង៖ ចាប់ផ្ដើមពីការដែលទ្រង់ប្រកាសក្រឹត្យវិន័យដល់មនុស្សជាតិ ដើម្បីដឹកនាំពួកគេនៅក្នុងជីវិតរបស់ពួកគេ បន្ទាប់មកដល់ការឆ្កាង និងការបំពេញកិច្ចការនៃការប្រោសលោះ ហើយពីទីនោះរហូតដល់គ្រាចុងក្រោយ ដែលការយកកំណើតជាមនុស្សរបស់ព្រះជាម្ចាស់ សម្ដែងចេញនូវសេចក្ដីពិតទាំងអស់ដែលសង្គ្រោះមនុស្សជាតិ ដំណាក់កាលនីមួយៗត្រូវបានធ្វើឡើងតាមរបៀបពិត និងជាក់ស្ដែង ដោយមានព្រះបន្ទូល និងបំពេញកិច្ចការទល់មុខគ្នាជាមួយមនុស្ស។ គ្មានអព្ភូតហេតុនៅក្នុងរឿងនេះឡើយ។ អព្ភូតហេតុដ៏អស្ចារ្យបំផុត គឺការដែលព្រះជាម្ចាស់ផ្ទាល់មានព្រះបន្ទូល និងបំពេញកិច្ចការដោយផ្ទាល់ ហើយទោះបីជាទ្រង់ប្រើប្រាស់វិធីសាស្ត្រណាក៏ដោយ ទីបំផុត ទ្រង់នឹងប្រោសក្រុមមនុស្សមួយក្រុមឱ្យបានពេញខ្នាត និងទទួលបានពួកគេ។ រឿងនេះច្បាស់ជានឹងបានសម្រេច វាគ្រាន់តែត្រូវការពេលវេលាបន្តិចប៉ុណ្ណោះ។ នេះគឺជាទីសម្គាល់ និងការអស្ចារ្យដ៏អស្ចារ្យបំផុត ហើយព្រះជាម្ចាស់នឹងមិនប្រើប្រាស់វិធីសាស្ត្រអរូបី ផ្សេងទៀត ដើម្បីបញ្ចូលសេចក្ដីពិតទៅក្នុងចិត្តរបស់មនុស្សឡើយ។ ឥឡូវនេះ ដោយសារសេចក្ដីពិតទាំងនេះត្រូវបានប្រកបគ្នាយ៉ាងលម្អិតបែបនេះ ប្រសិនបើអ្នកមានសមត្ថភាពយល់ដឹង ហើយពិតជាមនុស្សដែលដេញតាមសេចក្ដីពិតមែន នោះប្រសិនបើអ្នកពិតជាយកចិត្តទុកដាក់ និងខិតខំប្រឹងប្រែងបន្តិច នោះវាមិនអាចទៅរួចទេដែលអ្នកមិនយល់ពីសេចក្ដីពិត ឬគោលការណ៍នៃការអនុវត្តនោះ។ មានអ្នកខ្លះនិយាយថា ពួកគេស្រឡាញ់សេចក្ដីពិត ប៉ុន្តែបន្ទាប់ពីបានស្ដាប់ការបង្រៀនអស់រយៈពេលជាច្រើនឆ្នាំមក ហេតុអ្វីបានជាពួកគេនៅតែមិនយល់ពីវា? មានលទ្ធភាពពីរ។ មួយគឺ ពួកគេគ្មានការយល់ដឹងខាងវិញ្ញាណទាល់តែសោះ ហើយគ្មានសមត្ថភាពយល់ដឹងពីសេចក្ដីពិត មួយទៀតគឺ តាមពិតពួកគេមិនស្រឡាញ់សេចក្ដីពិតទេ ហើយមិនដែលខិតខំប្រឹងប្រែងក្នុងការដេញតាមវាឡើយ។ ទាំងនេះគឺជាមូលហេតុពីរដែលអាចទៅរួច។ មនុស្សខ្លះទៀតនិយាយថា ពួកគេមិនយល់ពីសេចក្ដីពិតទេ ពីព្រោះពួកគេជឿលើព្រះជាម្ចាស់មិនទាន់បានយូរ ហើយមិនសូវបានស្ដាប់ការបង្រៀនច្រើន និងមិនសូវមានបទពិសោធន៍។ នេះគឺជាមូលហេតុមួយទៀត។ ទោះជាយ៉ាងណាក៏ដោយ ប្រសិនបើអ្នកគឺជាមនុស្សដែលពិតជាស្រឡាញ់សេចក្ដីពិតមែន នោះនៅពេលដែលអ្នកមានសេចក្ដីជំនឿលើព្រះជាម្ចាស់កាន់តែច្រើនឆ្នាំ ការយល់ដឹងរបស់អ្នកអំពីសេចក្ដីពិតនឹងកាន់តែរីកចម្រើន ហើយអ្នកនឹងកាន់តែរីកចម្រើនក្នុងកម្ពស់ខាងវិញ្ញាណជាមិនខាន។

នៅក្នុងការប្រកបគ្នាអំពីទិដ្ឋភាពណាមួយនៃសេចក្ដីពិត វាទាមទារលើសពីពាក្យសម្ដីពីរបីម៉ាត់ ដើម្បីបកស្រាយវាឱ្យបានពេញលេញ តាមរបៀបដែលអាចដោះស្រាយបញ្ហាបាន។ សម្រាប់មនុស្សសព្វថ្ងៃនេះ រឿងទូទៅគ្រាន់តែជាគោលលទ្ធិ គ្រាន់តែជាទ្រឹស្ដីប៉ុណ្ណោះ។ ដូច្នេះ តើខ្ញុំអាចធ្វើឱ្យមនុស្សយល់ និងធ្វើឱ្យពួកគេមានសមត្ថភាព ពេលដែលពួកគេបានទទួលយករឿងអ្វីមួយ អាចប្រែក្លាយវាទៅជាគោលការណ៍នៃការអនុវត្តរបស់ពួកគេបានដោយរបៀបណា? ខ្ញុំត្រូវតែនិយាយឱ្យកាន់តែច្បាស់លាស់ និងកាន់តែលម្អិត។ មិនថាខ្ញុំកំពុងនិយាយរឿងប្រៀបប្រដូច ឬប្រកបគ្នាអំពីសេចក្ដីពិត ឬនិយាយអំពីការអនុវត្តនោះទេ ជារួម វាត្រូវតែមានភាពលម្អិត និងច្បាស់លាស់ជាងមុន។ ការនិយាយយ៉ាងច្បាស់លាស់ គឺមានប្រយោជន៍សម្រាប់អ្នករាល់គ្នា។ ដូច្នេះ ខ្ញុំតែងតែត្រូវខិតខំរិះរកមធ្យោបាយ ដើម្បីលើកយករឿងប្រៀបប្រដូច និងឧទាហរណ៍សម្រាប់អ្នករាល់គ្នា ដើម្បីឱ្យអ្នករាល់គ្នាយល់បានកាន់តែច្រើនបន្តិច។ ខ្ញុំធ្វើឱ្យសេចក្ដីពិតទាំងអស់នេះលេចជារូបរាងឡើង នៅក្នុងហេតុការណ៍មួយទៅហេតុការណ៍មួយទៀត ហើយខ្ញុំបញ្ចូលសេចក្ដីពិតដែលខ្ញុំប្រកបគ្នា ជាមួយនឹងរាល់ហេតុការណ៍ដែលខ្ញុំលើកឡើង ដើម្បីឱ្យអ្នករាល់គ្នាមានរូបភាពនៅក្នុងគំនិតរបស់អ្នករាល់គ្នា សម្រាប់ប្រៀបធៀបនឹងខ្លួនឯង ដើម្បីមើលថាតើអ្នករាល់គ្នាធ្លាប់ប្រព្រឹត្តតាមរបៀបបែបនេះ ឬនឹងប្រព្រឹត្តដូចជាមនុស្សបែបនោះ ឬធ្លាប់គិតតាមរបៀបបែបនេះ ឬធ្លាប់ជាប់អន្ទាក់នៅក្នុងសភាពបែបនេះដែរឬទេ។ នៅពេលដែលអ្នករាល់គ្នាស្ដាប់សេចក្ដីពិតទាំងនេះ ខ្ញុំធ្វើឱ្យអ្នករាល់គ្នាតែងតែមានអារម្មណ៍ស្រមៃឃើញពីរឿងទាំងនោះ ហាក់ដូចជាអ្នករាល់គ្នាកំពុងស្ថិតនៅក្នុងរឿងទាំងនោះអ៊ីចឹង។ នេះគឺជាមូលហេតុដែលខ្ញុំនិយាយរឿងប្រៀបប្រដូច និងលើកឧទាហរណ៍។ មានអ្នកខ្លះប្រែជាអស់ការអត់ធ្មត់ ពេលដែលពួកគេឮរឿងប្រៀបប្រដូចចាប់ផ្ដើម។ «រឿងប្រៀបប្រដូចមួយទៀតហើយ? តើខ្ញុំជាអ្វី ជាក្មេងអាយុបីឆ្នាំឬអី?» អ្នកប្រហែលជាមិនមែនមានអាយុតិចឆ្នាំនោះទេ ប៉ុន្តែនៅលើផ្លូវនៃការជឿលើព្រះជាម្ចាស់ និងការដេញតាមសេចក្ដីពិត អ្នកប្រហែលជាមានអាយុតិចជាងបីឆ្នាំទៅទៀត នេះគឺជាការពិតជាក់ស្ដែង។ ដូច្នេះ ការប្រព្រឹត្តចំពោះអ្នករាល់គ្នាដូចជាក្មេងអាយុក្រោមបីឆ្នាំ មិនមែនជាការប្រមាថដល់អ្នករាល់គ្នាទេ ហើយវាក៏មិនហួសហេតុទាល់តែសោះ តាមដែលខ្ញុំមើលឃើញ នេះគឺជាការវាយតម្លៃអ្នករាល់គ្នាខ្ពស់ពេកទៅវិញទេ។ ពេលដែលក្មេងអាយុបីឆ្នាំឮមនុស្សធំនិយាយថា កន្ត្រៃគឺមុត ហើយមិនត្រូវប៉ះពាល់វាទេ នោះពួកគេនឹងចងចាំរឿងនេះជាគោលការណ៍មួយ។ ពួកគេនឹងមិនប៉ះពាល់វាឡើយ ហើយថែមទាំងមិនប៉ះពាល់ឧបករណ៍ ឬផ្លែមានមុខមុត ដែលស្រដៀងនឹងវាទៀតផង។ ពួកគេដឹងថា របស់ទាំងអស់នោះគឺមុត ពួកគេដឹងថា ពួកគេត្រូវតែក្ដាប់គោលការណ៍នេះឱ្យបាន។ ចុះមនុស្សវិញ តើពួកគេអាចស្វែងរកគោលការណ៍នៅក្នុងរឿងអ្វីមួយ ដែលពួកគេបានឆ្លងកាត់បទពិសោធន៍ជាបន្តបន្ទាប់ជាច្រើនដង នៅក្នុងការអនុវត្តរបស់ពួកគេបានដែរឬទេ? ពោលគឺ តើអ្នកអាចយល់ពីចេតនានៅពីក្រោយទង្វើរបស់ព្រះជាម្ចាស់ សេចក្ដីតម្រូវរបស់ទ្រង់ចំពោះអ្នក និងអ្វីដែលជាស្ដង់ដាតម្រូវជាចាំបាច់របស់ទ្រង់នៅក្នុងរឿងណាមួយ បានដែរឬទេ? បើយោងតាមបញ្ញារបស់មនុស្សធម្មតា អ្នកគួរតែអាចយល់ពីរឿងទាំងនេះបាន។ ចុះតើមានកាលៈទេសៈអ្វីខ្លះ ដែលមនុស្សមិនយល់ពីរឿងទាំងនោះ ទោះបីជាខ្ញុំនិយាយយ៉ាងណាក៏ដោយ? មូលហេតុចម្បងដែលរឿងនេះកើតឡើង ទីមួយ គឺពាក់ព័ន្ធនឹងបរិយាកាសដ៏អ៊ូអរដែលមនុស្សរស់នៅ ដោយមានរឿងកំប៉ិកកំប៉ុក និងរឿងគួរឱ្យធុញទ្រាន់ជាច្រើនដែលត្រូវដោះស្រាយ ដែលធ្វើឱ្យមនុស្សមិនមានទំនោរក្នុងការអានអធិដ្ឋានព្រះបន្ទូលរបស់ព្រះជាម្ចាស់ដោយយកចិត្តទុកដាក់ឡើយ ពួកគេមិនបានខិតខំប្រឹងប្រែងចំពោះសេចក្ដីពិតទេ។ នេះគឺជាទិដ្ឋភាពមួយនៃមូលហេតុ ម្យ៉ាងវិញទៀតគឺ ការស្រេកឃ្លាន និងសេចក្ដីស្រឡាញ់របស់មនុស្សចំពោះសេចក្ដីពិត គឺមានតិចតួចស្ដួចស្ដើងណាស់ ដែលប្រសិនបើពិន្ទុដប់គឺជាពិន្ទុពេញ នោះកម្រិតបច្ចុប្បន្ននៃសេចក្ដីស្រឡាញ់របស់អ្នករាល់គ្នាចំពោះសេចក្ដីពិត នឹងទទួលបានពិន្ទុត្រឹមតែបី ឬប្រាំយ៉ាងច្រើនបំផុត។ ដូច្នេះ ផ្នែកដ៏ធំនៃមូលហេតុដែលមនុស្សមិនយល់ពីសេចក្ដីពិត ហើយទីបំផុតមិនទទួលបានវា គឺដោយសារតែពួកគេមិនបានខិតខំប្រឹងប្រែង ហើយក៏ដោយសារតែពួកគេមិនបានដាក់ចិត្តដាក់ថ្លើមទៅក្នុងវា ហើយនៅក្នុងចិត្តរបស់ពួកគេ ពួកគេមិនសូវស្រឡាញ់សេចក្ដីពិតទាល់តែសោះ។ កម្រិតនៃសេចក្ដីស្រឡាញ់របស់មនុស្សចំពោះសេចក្ដីពិត គឺមិនគ្រប់គ្រាន់ឡើយ។ វាគ្រាន់តែជាចំណាប់អារម្មណ៍បន្តិចបន្តួចប៉ុណ្ណោះ វាមិនទាន់ឈានដល់សេចក្ដីស្រឡាញ់ឡើយ។ គឺដោយសារតែមនុស្សបានរងទុក្ខនឹងភាពបរាជ័យ និងទុក្ខវេទនាជាច្រើននៅក្នុងលោកីយ៍ រហូតដល់ពួកគេមិនអាចបន្តរស់នៅបាន ហើយដោយសារតែពួកគេបានឃើញព្រះជាម្ចាស់បំពេញកិច្ចការសង្គ្រោះមនុស្ស និងប្រកបគ្នាអំពីសេចក្ដីពិតជារៀងរាល់ថ្ងៃ ព្រមទាំងភាពបរិបូរណ៍នៃអ្វីៗគ្រប់យ៉ាងដែលទ្រង់ផ្គត់ផ្គង់ដល់មនុស្ស ទើបពួកគេមានអារម្មណ៍ថា ព្រះជាម្ចាស់គឺល្អ ហើយក្លាយជាមានឆន្ទៈក្នុងការអានព្រះបន្ទូលរបស់ទ្រង់ និងខិតខំឆ្ពោះទៅរកសេចក្ដីពិត។ នោះគឺជាចំណាប់អារម្មណ៍បន្តិចបន្តួចដែលពួកគេមាន។ តើមនុស្សចំណាយពេលភាគច្រើនរបស់ពួកគេទៅលើអ្វី? ពួកគេសុទ្ធតែជាប់ជំពាក់នឹងរឿងកំប៉ិកកំប៉ុកជាច្រើន រវល់នឹងបញ្ហាគ្រប់ប្រភេទនៃទំនាក់ទំនងផ្លូវអារម្មណ៍ ទំនាក់ទំនងរវាងបុគ្គល ឋានៈ និងភាពអំនួត ព្រមទាំងនិន្នាការនៃសង្គម។ ថែមទាំងមានមនុស្សខ្លះ ដែលចំណាយពេលវេលា និងកម្លាំងរបស់ពួកគេកាន់តែច្រើនទៅលើម្ហូបអាហារ សម្លៀកបំពាក់ ការតែងខ្លួន និងការសប្បាយខាងសាច់ឈាមរបស់ពួកគេទៀតផង។ ពួកគេខ្ជះខ្ជាយពេលវេលាដ៏មានតម្លៃពិតប្រាកដទៅលើរឿងទាំងនេះ ហើយពួកគេលើកតម្កើងវាថា៖ «ខ្ញុំកំពុងលះបង់ខ្លួនដើម្បីព្រះជាម្ចាស់!» ទីបំផុត នៅទីបញ្ចប់ ពួកគេក្រឡេកមើលថយក្រោយ ហើយឃើញថា ព្រះជាម្ចាស់បានថ្លែងព្រះបន្ទូលយ៉ាងច្រើន និងបំពេញកិច្ចការអស់រយៈពេលយ៉ាងយូរ ប៉ុន្តែពួកគេមិនទទួលបានសេចក្ដីពិតឡើយ។ នេះមិនមែនដោយសារតែព្រះជាម្ចាស់មិនបានប្រទានវាដល់ពួកគេនោះទេ ប៉ុន្តែដោយសារតែពួកគេមិនបានទទួលយកសេចក្ដីពិតដោយអស់ពីចិត្ត ឬខិតខំប្រឹងប្រែងចំពោះសេចក្ដីពិត ទោះបីជាពួកគេបានឃើញព្រះជាម្ចាស់សម្ដែងវាចេញយ៉ាងច្រើនក៏ដោយ។ នោះហើយជាអ្វីដែលបណ្ដាលឱ្យពួកគេមិនទទួលបានសេចក្ដីពិតនិងជីវិត នៅក្នុងសេចក្ដីជំនឿជាច្រើនឆ្នាំរបស់ពួកគេលើព្រះជាម្ចាស់ ហើយត្រូវជម្រុះចោលនៅទីបញ្ចប់។

ថ្ងៃទី២២ ខែមករា ឆ្នាំ២០១៩


ចំណុចទីបួន៖ ពួកគេលើកសរសើរ និងធ្វើទីបន្ទាល់អំពីខ្លួនឯង

ផ្នែកបំពេញបន្ថែម៖ ការបរបាញ់សត្វកណ្ដុរ

ថ្មីៗនេះ ខ្ញុំបានឮអំពីបញ្ហាថ្មីមួយ។ សូមស្ដាប់ ហើយគិតអំពីរបៀបដែលរឿងនេះទាក់ទងនឹងអាកប្បកិរិយា និងចរិតលក្ខណៈរបស់មនុស្ស តើរឿងនេះនិយាយអំពីអ្វី ហើយវាឆ្លុះបញ្ចាំងអំពីប្រភេទបញ្ហាអ្វីខ្លះ។ ក្រោយពីជនជាតិចិនមួយចំនួនបានមកដល់អាមេរិក ក្រៅពីបានឃើញថា បរិស្ថានសង្គម និងបរិយាកាសនៅទីនេះ មានភាពខុសគ្នាជាខ្លាំងពីប្រទេសចិន ក៏នៅមានរឿងមួយទៀតដែលពួកគេយល់ថាគួរឲ្យចាប់អារម្មណ៍ខ្លាំងណាស់។ នោះគឺថា នៅក្នុងប្រទេសនេះ មិនត្រឹមតែមនុស្សមានសេរីភាពប៉ុណ្ណោះទេ ប៉ុន្តែគ្រប់ប្រភេទនៃភាវៈមានជីវិតនិងសត្វនានាក៏មានសេរីភាពខ្លាំងណាស់ដែរ ហើយគ្មាននរណាម្នាក់រុករានដល់ពួកវាឡើយ។ សេរីភាពរបស់មនុស្ស គឺច្បាស់ជាលទ្ធផលនៃប្រព័ន្ធសង្គម ដូច្នេះតើអ្វីដែលនាំមកនូវសេរីភាពដល់គ្រប់ប្រភេទនៃភាវៈមានជីវិត និងសត្វនានា? តើរឿងនេះទាក់ទងនឹងប្រព័ន្ធសង្គមដែរឬទេ? (ទាក់ទង)។ វាទាក់ទងនឹងរបៀបដែលប្រព័ន្ធសង្គម និងគោលនយោបាយរបស់រដ្ឋាភិបាលការពារនិងគ្រប់គ្រងបរិស្ថានធម្មជាតិទាំងមូល។ នៅទីនេះ សត្វព្រៃមាននៅគ្រប់ទិសទី ហើយអាចមើលឃើញនៅពាសពេញទីកន្លែង។ ឧទាហរណ៍ គេអាចឃើញក្ងានព្រៃស៊ីស្មៅនៅក្នុងវាលស្មៅក្បែរផ្លូវហាយវ៉េ ហើយមានឧទ្យាន វាលស្មៅ និងព្រៃឈើមួយចំនួន ដែលគេអាចឃើញសត្វក្ដាន់ ខ្លាឃ្មុំ ឬឆ្កែចចក ក៏ដូចជាមាន់ទោរ មាន់ព្រៃ និងគ្រប់ប្រភេទនៃសត្វស្លាប ព្រមទាំងសត្វព្រៃដទៃទៀត។ តើចំណាប់អារម្មណ៍ដំបូងដែលមនុស្សមាននៅពេលពួកគេឃើញទិដ្ឋភាពបែបនេះគឺយ៉ាងណា? (ពួកគេមានអារម្មណ៍ថា ពួកគេបានឃើញធម្មជាតិ) ហើយតើពួកគេមានអារម្មណ៍បែបណា នៅពេលពួកគេឃើញធម្មជាតិ? តើពួកគេមិននិយាយទេឬថា៖ «មើលប្រទេសរបស់ពួកគេទៅ! មិនត្រឹមតែមនុស្សមានសេរីភាពទេ សូម្បីតែសត្វនៅទីនេះក៏មានសេរីភាពដែរ។ កើតមកជាសត្វនៅកន្លែងនេះ ប្រហែលជាល្អជាងរស់នៅជាមនុស្សនៅក្នុងប្រទេសចិនទៅទៀត ព្រោះនៅទីនេះ សូម្បីតែសត្វក៏មានសេរីភាពដែរ ហើយគ្មាននរណាម្នាក់បំពានលើពួកវាទេឬ»? តើពួកគេមិនមានអារម្មណ៍បែបនេះទេឬ? (មាន)។ សម្រាប់អ្នកដែលបាននៅទីនេះយូរហើយ រឿងទាំងនេះក្លាយទៅជារឿងធម្មតា ហើយមិនចម្លែកទាល់តែសោះ។ ពួកគេគិតថា រឿងទាំងនេះគឺជារឿងធម្មតាបំផុត។ ប៉ុន្តែសម្រាប់មនុស្សមួយចំនួន ក្រោយពីពួកគេបានស៊ាំនឹងមជ្ឈដ្ឋានបែបនេះ គំនិតដែលផុសឡើងមួយចំនួនក៏ចាប់ផ្ដើមលេចឡើងនៅក្នុងខ្លួនរបស់ពួកគេថា៖ «សត្វទាំងនេះសុទ្ធតែមានសេរីភាពខ្លាំងណាស់ ហើយគ្មាននរណាម្នាក់គ្រប់គ្រង ឬមើលថែពួកវាទេ ដូច្នេះតើខ្ញុំអាចចាប់ពួកវា ហើយយកទៅបរិភោគបានទេ? វាពិតជាល្អណាស់ប្រសិនបើខ្ញុំអាចបរិភោគពួកវាបាន ប៉ុន្តែខ្ញុំមិនអាចធ្វើវាដោយមិនគិតមុខក្រោយទេ ដោយខ្លាចក្រែងពួកវាស្ថិតនៅក្រោមការការពារដោយច្បាប់។ ខ្ញុំត្រូវពិចារណាចំពោះរឿងនេះ»។ ក្រោយពីបានពិនិត្យព័ត៌មាន ពួកគេឃើញថា ច្បាប់បានចែងយ៉ាងច្បាស់ថា សត្វព្រៃត្រូវបានការពារជាឯកច្ឆន្ទដោយច្បាប់ជាតិ ហើយមនុស្សមិនអាចបរបាញ់ និងសម្លាប់ពួកវាបានតាមតែចិត្តចង់របស់ពួកគេឡើយ។ ប្រសិនបើមនុស្សចង់បរបាញ់សត្វ ពួកគេត្រូវតែធ្វើដូច្នេះនៅក្នុងតំបន់បរបាញ់ដែលបានកំណត់ដោយរដ្ឋ។ ពួកគេក៏ត្រូវការអាជ្ញាប័ណ្ណ ហើយអាចនឹងត្រូវបង់ថ្លៃសម្រាប់សត្វដែលពួកគេចាប់បាន។ សរុបមក ច្បាប់ការពារសត្វព្រៃទាំងនេះ ហើយមានបទប្បញ្ញត្តិយ៉ាងច្បាស់លាស់អំពីពួកវា។ មនុស្សមួយចំនួនមិនអាចយល់ពីច្បាប់នៃការការពារសត្វព្រៃបានទេ ហើយពួកគេគិតថា៖ «មានអាហារពិសេសទាំងអស់នេះ តែរដ្ឋាភិបាលបែរជាមិនអនុញ្ញាតឲ្យយើងចាប់ និងបរិភោគពួកវាបានតាមចិត្តចង់សោះ។ ពិតជាគួរឲ្យអាណិតណាស់! នៅប្រទេសចិន គ្មាននរណាម្នាក់ខ្វល់អំពីបញ្ហានេះទេ៖ 'បើគ្មាននរណាម្នាក់រាយការណ៍ អាជ្ញាធរនឹងមិនស៊ើបអង្កេតទេ'។ ដរាបណាមិនមាននរណាម្នាក់ដឹង អ្នកអាចចាប់ និងបរិភោគសត្វបាន។ ប៉ុន្តែអ្នកមិនអាចធ្វើបែបនេះនៅក្នុងប្រទេសប្រជាធិបតេយ្យបានទេ។ នៅទីនេះមានបទប្បញ្ញត្តិនៃច្បាប់ ហើយខ្ញុំមិនអាចធ្វើអ្វីដែលខ្ញុំចង់បាននៅលើដីរបស់អ្នកដទៃនោះទេ។ ប៉ុន្តែសត្វទាំងនេះសុទ្ធតែជាសត្វព្រៃដ៏ឆ្ងាញ់។ វាពិតជាគួរឲ្យអាណិតណាស់ដែលយើងគ្រាន់តែអាចមើលពួកវា ហើយមិនអាចបរិភោគពួកវាបាន! ខ្ញុំត្រូវគិតរកដំណោះស្រាយ។ តើខ្ញុំអាចបរិភោគសត្វព្រៃនេះដោយគ្មាននរណាម្នាក់ដឹង ហើយដោយមិនបំពានច្បាប់ដោយរបៀបណា?» មនុស្សមួយចំនួនគិតដល់ល្បិចមួយ ហើយនិយាយថា៖ «បើខ្ញុំធ្វើទ្រុង ហើយដាក់ចំណីឆ្ងាញ់ៗខ្លះនៅក្នុងនោះ ដើម្បីទាក់ទាញសត្វ ហើយចាប់សត្វតូចៗមួយចំនួន ដូចជាទន្សាយព្រៃ រួចហើយរកកន្លែងស្ងាត់មួយដើម្បីសម្លាប់ និងបរិភោគពួកវា តើខ្ញុំមិនបំពានច្បាប់ទេឬ? សត្វតូចៗទាំងនោះមិនត្រូវបានការពារដោយរដ្ឋទេ ហើយច្បាប់ក៏មិនមានបទប្បញ្ញត្តិជាក់លាក់អំពីពួកវាដែរ។ បើខ្ញុំធ្វើបែបនេះ ខ្ញុំអាចបរិភោគសត្វព្រៃបាន ហើយក៏ធានាថាខ្ញុំមិនបំពានច្បាប់ដែរ។ វាជាការល្អបំផុតសម្រាប់ទិដ្ឋភាពទាំងពីរ»។ ក្រោយពីពួកគេមានគំនិតនេះ ពួកគេក៏បានដំឡើងទ្រុង ហើយចាប់ផ្ដើមដាក់អន្ទាក់។ ក្នុងរយៈពេលមិនដល់ពីរថ្ងៃ សត្វកណ្ដុរមួយក្បាលបានចូលទៅក្នុងទ្រុង ហើយពួកគេក៏ប្រញាប់សម្លាប់ និងបរិភោគវា ដោយមានអារម្មណ៍ថា នេះគឺជាសត្វព្រៃដ៏ឆ្ងាញ់ពិតៗ! តើពួកគេបានសន្និដ្ឋានអ្វីខ្លះ ក្រោយពីបានបរិភោគវា? «សត្វព្រៃពិតជាឆ្ងាញ់ណាស់។ ចាប់ពីពេលនេះទៅ ខ្ញុំនឹងរកវិធីបន្ថែមទៀតដើម្បីបរិភោគប្រភេទសត្វព្រៃដទៃទៀត។ ខ្ញុំមិនខ្លាចក្នុងការបរិភោគពួកវាទេ ដរាបណាខ្ញុំមិនបំពានច្បាប់»។ រឿងនេះបញ្ចប់នៅត្រឹមនេះ។

មនុស្សមួយចំនួនសួរថា៖ «តើរឿងនេះគឺជារឿងពិត ឬជារឿងប្រឌិត?» សម្រាប់ពេលនេះ សូមកុំខ្វល់ថាតើវាជារឿងពិត ឬជារឿងប្រឌិត ហើយថាតើវាបានកើតឡើងពិតប្រាកដឬអត់។ គ្រាន់តែគិតអំពីអ្វីដែលមិនត្រូវសម្រាប់មនុស្សដែលធ្វើរឿងបែបនេះ ដោយផ្អែកលើរឿងនេះ។ តើការធ្វើរឿងបែបនេះគឺជាកំហុសធ្ងន់ធ្ងរដែរឬទេ? តើវាត្រូវបានចាត់ទុកថាជាការបំពានច្បាប់ដែរឬទេ? តើវាត្រូវបានចាត់ទុកថាជាការប្រាសចាកក្រមសីលធម៌មែនទេ? (មែន។) តើវាប្រាសចាកក្រមសីលធម៌ ឬប្រឆាំងនឹងមនុស្សជាតិ ឬប្រឆាំងនឹងអ្វីផ្សេងទៀតទេ? ជាដំបូង ចូរប្រាប់ខ្ញុំមើល៍ថា៖ តើឥរិយាបថប្រភេទនេះសមនឹងការសរសើរ ឬការបរិហារ? តើអ្នករាល់គ្នាឈរនៅខាងណា? (បរិហារ។) ដោយមិនគិតពីថាតើវាប្រាសចាកក្រមសីលធម៌ បំពានច្បាប់ ឬប្រឆាំងនឹងមនុស្សជាតិ ទោះក្នុងករណីណាក៏ដោយ ឥរិយាបថបែបនេះគឺអាក្រក់ ហើយវាមិនមែនជាឥរិយាបថរបស់មនុស្សដែលមានភាពជាមនុស្សទេ។ ដូច្នេះតើវាជាអ្វី? តើចរិតលក្ខណៈ ឬឥរិយាបថបែបនេះគឺជាបញ្ហាធ្ងន់ធ្ងរដែរឬទេ? តើអ្នករាល់គ្នានឹងវិនិច្ឆ័យបញ្ហានេះទៅតាមស្តង់ដារផ្ទាល់ខ្លួនរបស់អ្នករាល់គ្នាដោយរបៀបណា? នៅក្នុងជីវិតប្រចាំថ្ងៃ និងក្នុងចំណោមក្រុមមនុស្សទាំងអស់ តើឥរិយាបថបែបនេះជារឿងធម្មតាដែរឬទេ? (មែន។) វាមិនមែនជាទង្វើដែលប៉ិនប្រសប់ ឬអាក្រក់ខ្លាំងនោះទេ ប៉ុន្តែវាជាទង្វើមិនសមរម្យ ហើយវាមិនមែនជាការសម្ដែងចេញដែលមនុស្សដែលមានភាពជាមនុស្សប្រក្រតីគួរតែមាននោះទេ។ តើការសម្ដែងចេញបែបនេះគឺអ្វីឲ្យប្រាកដ? សូមបន្តចាត់ថ្នាក់វាចុះ។ តើឥរិយាបថបែបនេះជាអ្វី? តើវាគួរតែត្រូវបានលើកតម្កើងទេ? (ទេ។) វាមិនសមនឹងការលើកតម្កើងទេ ហើយវាមិនត្រូវបានមនុស្សសរសើរទេ ដូច្នេះវាគួរតែត្រូវបានបរិហារ និងស្អប់ខ្ពើម។ ឥរិយាបថប្រភេទនេះជារឿងធម្មតា វាបានលេចឡើងជាញឹកញាប់ក្នុងចំណោមក្រុមមនុស្សទាំងអស់ និងនៅក្នុងជីវិតប្រចាំថ្ងៃ វាត្រូវបានគេសង្កេតឃើញជាញឹកញាប់ ហើយមានមនុស្សតែងតែធ្វើរឿងបែបនេះ។ ដូច្នេះ តើមិនគួរមានការលើកយកវាមកជជែកវែកញែកទេឬ ដើម្បីឲ្យមនុស្សម្នាក់ៗមានការយល់ដឹងច្បាស់អំពីបញ្ហានេះ ហើយល្អជាងនេះ គឺត្រូវឃ្លាតឆ្ងាយពីឥរិយាបថទាំងនេះ? តើវាមិនល្អទេឬ? (ល្អ។) ដូច្នេះ ចូរយើងកំណត់និយមន័យវា តើឥរិយាបថប្រភេទនេះជាអ្វី? តើវាជាភាពក្រអឺតក្រទមឬ? តើវាជាភាពរឹងទទឹងឬ? តើវាជាការបោកបញ្ឆោតទេ? (ទេ។) តើវាជាអំពើលេលាឬ? (បន្តិចបន្តួចដែរ។) វាមានលក្ខណៈដូចនោះខ្លះដែរ។ ក្នុងចំណោមពាក្យដែលអ្នករាល់គ្នាបានរៀនសូត្រ និងយល់ដឹង តើមានពាក្យណាដែលអាចកំណត់និយមន័យឥរិយាបថប្រភេទនេះបាន? (ភាពថោកទាប។) ភាពថោកទាប វាមានចំណែកខ្លះនៃលក្ខណៈនេះ។ ពាក្យនេះមានឥរិយាបថ និងសារជាតិប្រភេទនេះ ប៉ុន្តែមិនបានសង្ខេបវាទាំងស្រុង និងពេញលេញឡើយ។ ឥរិយាបថនេះមិនអាចត្រូវបានចាត់ទុកថាព្យាបាទទេ ព្រោះប្រសិនបើការសម្លាប់កណ្ដុរជាការព្យាបាទ នោះការកម្ចាត់កណ្ដុរនឹងក្លាយជារឿងអវិជ្ជមាន។ ការកម្ចាត់កណ្ដុរគឺជារឿងវិជ្ជមាន កណ្ដុរបង្កការប៉ះពាល់ដល់មនុស្ស ដូច្នេះវាជាការត្រឹមត្រូវក្នុងការកម្ចាត់ពួកវា។ ប៉ុន្តែតើមានភាពខុសគ្នារវាងការកម្ចាត់ពួកវា និងការបរិភោគពួកវាទេ? (មាន។) ដូច្នេះ តើឥរិយាបថនេះអាចត្រូវបានសង្ខេបឱ្យខ្លីដោយរបៀបណា? តើពាក្យអ្វីខ្លះដែលអ្នករាល់គ្នាអាចគិតថាទាក់ទងនឹងឥរិយាបថប្រភេទនេះ? (ភាពស្មោកគ្រោក។) (ចរិតថោកទាប។) ចរិតថោកទាប ភាពថោកទាប និងភាពស្មោកគ្រោក។ នៅក្នុងជីវិតប្រចាំថ្ងៃ តើពាក្យអ្វីដែលត្រូវបានប្រើដើម្បីសង្ខេបឥរិយាបថថោកទាប និងមិនយកចិត្តទុកដាក់ចំពោះការងារត្រឹមត្រូវរបស់ខ្លួន? (ទុច្ចរិតភាព។) ពាក្យថា «ទុច្ចរិតភាព» សង្ខេបយ៉ាងច្បាស់លាស់ និងយ៉ាងស៊ីជម្រៅនូវឥរិយាបថប្រភេទនេះ។ ហេតុអ្វីបានជាវាត្រូវបានកំណត់និយមន័យថាជា «ទុច្ចរិតភាព»? បើនិយាយថាវាជាភាពថោកទាប ភាពអាត្មានិយម ឬភាពស្មោកគ្រោក នោះគ្រាន់តែជាការសម្ដែងចេញមួយជ្រុងដែលត្រូវបានបង្ហាញដោយមនុស្សទុច្ចរិតប៉ុណ្ណោះ។ «ទុច្ចរិតភាព» មានអត្ថន័យជាច្រើន ពោលគឺភាពថោកទាប ចិត្តអាក្រក់ ភាពស្មោកគ្រោក ភាពអាត្មានិយម ភាពគ្មានសីលធម៌ មិនប្រព្រឹត្តខ្លួនឱ្យត្រឹមត្រូវ មិនធ្វើសកម្មភាពដោយបើកចំហ ឬត្រឹមត្រូវ ហើយបែរជាធ្វើសកម្មភាពដោយលួចលាក់ និងធ្វើតែរឿងមិនត្រឹមត្រូវទៅវិញ។ ទាំងនេះគឺជាឥរិយាបថ និងការសម្ដែងចេញផ្សេងៗគ្នារបស់មនុស្សទុច្ចរិត។ ឧទាហរណ៍ បើមនុស្សប្រក្រតីម្នាក់ចង់ធ្វើអ្វីមួយ ដរាបណាវាត្រឹមត្រូវ ពួកគេធ្វើវាតាមរបៀបបើកចំហ ហើយបើវាបំពានច្បាប់ ពួកគេនឹងបោះបង់ចោល ហើយមិនធ្វើវាទេ។ មនុស្សទុច្ចរិតមិនដូចគ្នាទេ ពួកគេនឹងសម្រេចគោលដៅរបស់ពួកគេតាមគ្រប់មធ្យោបាយទាំងអស់ ហើយរកយុទ្ធសាស្ត្រដើម្បីគេចវេះពីដែនកំណត់នៃច្បាប់។ ពួកគេគេចវេះច្បាប់ ហើយស្វែងរកវិធីដើម្បីសម្រេចគោលដៅរបស់ពួកគេ ដោយមិនគិតថា តើការធ្វើដូច្នេះស្របតាមក្រមសីលធម៌ សីលធម៌ ឬភាពជាមនុស្សឬអត់ ហើយដោយមិនគិតថា តើផលវិបាកជាអ្វីឡើយ។ ពួកគេមិនខ្វល់ពីអ្វីទាំងអស់នេះទេ ហើយគ្រាន់តែស្វែងរកការសម្រេចគោលដៅរបស់ពួកគេដោយមធ្យោបាយដែលអាចធ្វើទៅបាន។ នេះគឺជា «ទុច្ចរិតភាព»។ តើមនុស្សទុច្ចរិតមានភាពស្មោះត្រង់ ឬសេចក្ដីថ្លៃថ្នូរទេ? (ទេ។) តើពួកគេជាមនុស្សថ្លៃថ្នូរ ឬមនុស្សថោកទាប? (ថោកទាប។) តើពួកគេថោកទាបត្រង់ចំណុចណា? (គ្មានគោលការណ៍សីលធម៌ក្នុងការប្រព្រឹត្តខ្លួនទេ។) ត្រឹមត្រូវហើយ មនុស្សប្រភេទនេះគ្មានមូលដ្ឋាន ឬគោលការណ៍ក្នុងការប្រព្រឹត្តខ្លួនទេ។ ពួកគេមិនគិតពីផលវិបាក ហើយគ្រាន់តែធ្វើអ្វីដែលពួកគេចង់។ ពួកគេមិនខ្វល់ពីច្បាប់ មិនខ្វល់ពីគុណធម៌ មិនខ្វល់ថា តើមនសិការរបស់ពួកគេអាចទទួលយកសកម្មភាពរបស់ពួកគេឬអត់ ឬថាតើមាននរណាម្នាក់បរិហារ វិនិច្ឆ័យ ឬថ្កោលទោសពួកគេឬអត់ទេ។ ពួកគេមិនខ្វល់ពីអ្វីទាំងអស់នេះទេ ហើយមិនខ្វល់ទេ ដរាបណាពួកគេកំពុងទទួលបានផលប្រយោជន៍ និងរីករាយជាមួយខ្លួនឯង។ វិធីសាស្រ្តនៃការប្រព្រឹត្តរបស់ពួកគេគឺលេលា ការគិតរបស់ពួកគេគឺគួរឲ្យស្អប់ខ្ពើម ហើយទាំងពីរនេះគឺគួរឲ្យខ្មាសអៀន។ នេះគឺជាអ្វីដែលទុច្ចរិតភាពមានអត្ថន័យ។ តើពាក្យថា «ទុច្ចរិតភាព» អាចត្រូវបានជំនួសដោយការសម្ដែងចេញនៃចរិតលក្ខណៈជាច្រើន ដែលយើងបាននិយាយអំពីមុននេះទេ? នោះមិនប្រាកដទេ។ ពាក្យថា «ទុច្ចរិតភាព» គឺពិសេសណាស់ ដូច្នេះតើមនុស្សទុច្ចរិតជាប្រភេទមនុស្សពិសេសទេ? ពួកគេមិនមែនទេ។ តើអ្នករាល់គ្នាមានអ្វីដែលទុច្ចរិតនៅក្នុងខ្លួនអ្នករាល់គ្នាទេ? (មាន។) តើវាបង្ហាញចេញតាមរយៈអ្វីខ្លះ? (ជួនកាលក្រោយពីមនុស្សលុបលាងមុខហើយ ពួកគេបន្សល់ទុកទឹកនៅពាសពេញលើតុ ហើយមិនជូតវាទេ។ ហើយនៅពេលមនុស្សបរិភោគរួច ពួកគេមិនសម្អាតគ្រាប់បាយ និងទឹកសម្លពីតុទេ។ នៅពេលសម្លៀកបំពាក់របស់ពួកគេប្រឡាក់ ពួកគេគ្រាន់តែបោះវាទៅម្ខាងដោយមិនបានបត់វា។ យើងគិតថា ទាំងនេះក៏ជាការសម្ដែងចេញនៃទុច្ចរិតភាពដែរ។) តាមពិត រឿងទាំងនេះសុទ្ធតែជារឿងលម្អិតតូចៗនៃជីវិតប្រចាំថ្ងៃ ហើយការមិនមានអនាម័យមិនមែនជាទុច្ចរិតភាពពិតប្រាកដទេ វាទាក់ទងនឹងការរស់នៅរបស់មនុស្សម្នាក់ក្នុងភាពជាមនុស្ស។ បើគេមិនធ្វើអ្វីដែលជាប្រយោជន៍ដល់អ្នកដទៃពេលនៅជាក្រុម ហើយបើគេមិនបានទទួលការអប់រំត្រឹមត្រូវ ឬឱ្យមានឥរិយាបថល្អ និងធ្វើឲ្យមនុស្សមិនពេញចិត្ត ហើយធ្វើឲ្យអ្នកដទៃស្អប់ខ្ពើមពួកគេ ហើយមិនចេះគោរពច្បាប់ ឬបែបបទនៃកន្លែងណាដែលពួកគេទៅដល់ និងខ្វះការយល់ដឹងនេះ ដូច្នេះតើភាពជាមនុស្សរបស់ពួកគេមិនបាត់អ្វីមួយទេឬ? (បាត់។) តើបាត់អ្វី? វាជាការបាត់បង់ហេតុផល។ តើមនុស្សបែបនេះមិនមែនខ្វះសេចក្ដីថ្លៃថ្នូរទេឬ? (គឺបាត់សេចក្ដីថ្លៃថ្នូរ។) ពួកគេគ្មានសេចក្ដីថ្លៃថ្នូរ គ្មានភាពស្មោះត្រង់ ហើយត្រូវបានអប់រំមិនបានល្អ។ នេះទាក់ទងនឹងមូលដ្ឋាននៃការប្រព្រឹត្តខ្លួន និងការរស់នៅក្នុងសង្គមមនុស្សជាតិធម្មតា។ បើគេមិនអាចសម្រេចបានសូម្បីតែស្តង់ដារទាំងនេះ នោះតើពួកគេអាចអនុវត្តសេចក្ដីពិតដោយរបៀបណា? តើពួកគេអាចថ្វាយសិរីរុងរឿងដល់ព្រះជាម្ចាស់ដោយរបៀបណា? តើពួកគេអាចធ្វើសកម្មភាពតាមគោលការណ៍សេចក្ដីពិតដោយរបៀបណា? ពួកគេនៅឆ្ងាយណាស់ពីការធ្វើរឿងទាំងអស់នេះ។ មនុស្សប្រភេទនេះគ្មានមនសិការ ឬហេតុផលទេ ពោលគឺតើវាងាយស្រួលក្នុងការគ្រប់គ្រងពួកគេទេ? តើវាងាយស្រួលសម្រាប់ពួកគេក្នុងការផ្លាស់ប្ដូរទេ? វាពិតជាមិនងាយស្រួលទេ។ ដូច្នេះ តើពួកគេអាចផ្លាស់ប្ដូរដោយរបៀបណា? រឿងនេះនឹងអាស្រ័យលើអ្នករាល់គ្នាទាំងអស់ក្នុងការឃ្លាំមើល ទប់ស្កាត់ និងជំរុញពួកគេ។ ក្នុងករណីធ្ងន់ធ្ងរ អ្នករាល់គ្នាទាំងអស់ត្រូវតែក្រោកឈរឡើងដើម្បីរិះគន់ពួកគេ។ តើអ្វីទៅដែលគោលដៅនៃការរិះគន់នេះ? វាគឺដើម្បីជួយពួកគេ ដើម្បីជួយពួកគេប្រព្រឹត្តខ្លួនបានត្រឹមត្រូវ និងដើម្បីបញ្ឈប់ពួកគេពីការធ្វើរឿងដែលគួរឲ្យអាម៉ាស់ និងមិនសមរម្យ។ ដូច្នេះ តើទុច្ចរិតភាពសំដៅទៅលើអ្វីឲ្យប្រាកដ? តើរោគសញ្ញា និងការសម្ដែងចេញចម្បងរបស់វាគឺជាអ្វី? សូមមើលថាតើការសង្ខេបរបស់យើងត្រឹមត្រូវឬអត់។ តើមនុស្សទុច្ចរិតស្មើនឹងអ្វី? ពួកគេស្មើនឹងសត្វព្រៃដែលមិនដែលទទួលបានការផ្សាំង ត្រូវបានចិញ្ចឹមបីបាច់មិនបានល្អ ហើយការសម្ដែងចេញចម្បងនៃចរិតនេះគឺភាពក្រអឺតក្រទម ភាពព្រៃផ្សៃ ភាពខ្វះការគ្រប់គ្រងខ្លួនឯង ការធ្វើសកម្មភាពដោយមិនរើសមុខ មិនទទួលយកសេចក្តីពិតសូម្បីបន្តិច ក៏ដូចជាការធ្វើអ្វីតាមតែខ្លួនចង់បាន មិនទទួលយកការទូន្មាន និងការណែនាំពីនរណាម្នាក់ ហ៊ានតតាំងនឹងអ្នកណាទាំងអស់ និងគ្មានការគោរពចំពោះអ្នកដទៃឡើយ។ ចូរប្រាប់ខ្ញុំមើល៍ថា តើការសម្ដែងចេញផ្សេងៗគ្នានៃទុច្ចរិតភាពធ្ងន់ធ្ងរទេ? (ធ្ងន់ធ្ងរ។) យ៉ាងហោចណាស់ ចរិតលក្ខណៈនៃភាពក្រអឺតក្រទម ភាពគ្មានហេតុផល និងការធ្វើសកម្មភាពដោយមិនរើសមុខនេះ គឺធ្ងន់ធ្ងរណាស់។ ទោះបីជាមនុស្សប្រភេទនេះហាក់ដូចជាមិនធ្វើរឿងដែលវិនិច្ឆ័យ ឬប្រឆាំងនឹងព្រះជាម្ចាស់ក៏ដោយ ដោយសារតែចរិតលក្ខណៈក្រអឺតក្រទមរបស់ពួកគេ វាទំនងខ្លាំងណាស់ដែលពួកគេនឹងធ្វើអំពើអាក្រក់ និងប្រឆាំងនឹងទ្រង់។ សកម្មភាពទាំងអស់របស់ពួកគេ គឺជាការបង្ហាញពីចរិតលក្ខណៈពុករលួយរបស់ពួកគេ។ នៅពេលមនុស្សម្នាក់ក្លាយទៅជាមនុស្សទុច្ចរិតដល់ចំណុចមួយ ពួកគេក្លាយជាចោរនិងអារក្ស ហើយចោរនិងអារក្សនឹងមិនទទួលយកសេចក្ដីពិតឡើយ ពោលគឺពួកគេមានតែការវិនាសអន្តរាយតែប៉ុណ្ណោះ។

តើមានតម្លៃក្នុងការនិយាយអំពីរឿងនេះទេ? (មាន។) ទោះបីជារឿងនេះមិនប៉ះពាល់ដល់សារជាតិនៃធម្មជាតិ ឬចរិតលក្ខណៈរបស់មនុស្សក៏ដោយ ក៏វាទាក់ទងនឹងឥរិយាបថរបស់មនុស្ស ដែលមិនមែនខុសគ្នាទាំងស្រុង ឬមិនទាក់ទងនឹងសារជាតិរបស់មនុស្សដែរ។ តើយើងគួរដាក់ចំណងជើងឲ្យរឿងនេះថាអ្វី? ចូរយើងដាក់ឈ្មោះចំណងជើងដែលមានលក្ខណៈតំណាង ហើយមិនធ្វើឲ្យវាមានលក្ខណៈត្រង់ពេកនោះទេ។ («ការបរបាញ់សត្វកណ្ដុរ») «ការបរបាញ់សត្វកណ្ដុរ» គឺជាចំណងជើងដ៏ល្អមួយ។ មានមនុស្សម្នាក់ចាប់បានកណ្ដុរតាមរបៀប «ស្របច្បាប់ឥតខ្ចោះ» ហើយនិយាយថា៖ «តើខ្ញុំអាចធ្វើអ្វីបាន? វាបានរត់ចូលមកទីនេះ ហើយខ្ញុំអាណិតវាណាស់។ ម្យ៉ាងវិញទៀត វារងរបួស។ ប្រសិនបើវារត់ចេញទៅវិញ នោះវានឹងស្លាប់ ហើយសត្វដទៃទៀតគង់តែនឹងស៊ីវា ដូច្នេះហេតុអ្វីបានជាខ្ញុំមិនបរិភោគវាទៅ? តើនោះមិនមែនជាភាពស្របច្បាប់ទាំងស្រុងទេឬ?» ដើម្បីបរិភោគកណ្ដុរនោះ ពួកគេបានប្រឌិតលេសទាំងអស់នោះ ហើយបង្កើតហេតុផលទាំងអស់នោះ ហើយបន្ទាប់មកក៏បានបរិភោគវាដោយគ្មានសេចក្ដីទោមនស្ស។ នេះគឺជាទុច្ចរិតភាព។ វាមិនមែនថាមនុស្សនៅអាមេរិកមិនអាចបរិភោគសាច់នោះទេ ដូច្នេះវាមិនសមនឹងពុះពារការលំបាកទាំងអស់នោះ ហើយដាក់ការខិតខំទាំងអស់នោះដើម្បីធ្វើរឿងបែបនេះទេ។ នេះគឺជារឿងដែលមនុស្សទុច្ចរិតធ្វើ។ តើមនុស្សប្រក្រតីធ្វើរឿងបែបនេះទេ? តើមនុស្សដែលមានភាពជាមនុស្ស និងភាពស្មោះត្រង់ធ្វើរឿងបែបនេះទេ? (ទេ។) ហេតុអ្វីបានជាពួកគេមិនធ្វើ? នេះទាក់ទងនឹងសុចរិតភាព។ អ្នកដែលជាចោរកែមិនបានពីកំណើត តែងតែលួច ហើយធ្វើរឿងគួរឲ្យអាម៉ាស់។ តើពួកគេខ្វះខាតអ្វីនៅផ្ទះមែនទេ? មិនប្រាកដទេ។ ដោយសារពួកគេជាមនុស្សទុច្ចរិត ពួកគេត្រូវតែលួចដោយពឹងផ្អែកលើការលួចដើម្បីបំពេញចំណូលចិត្តផ្ទាល់ខ្លួន និងចរិតលក្ខណៈលោភលន់ដែលមិនស្កប់ស្កល់របស់ពួកគេ។ ការធ្វើរឿងទាំងនេះនាំមកនូវសេចក្ដីសុខក្នុងចិត្តរបស់ពួកគេ។ ប្រសិនបើពួកគេមិនបានធ្វើរឿងបែបនេះទេ ពួកគេនឹងមានអារម្មណ៍មិនសប្បាយចិត្ត។ នេះគឺជាទុច្ចរិតភាព។ ឥឡូវនេះ យើងនឹងបញ្ចប់រឿងនេះ ហើយបន្តទៅប្រធានបទសំខាន់។

មុនពេលខ្ញុំនិយាយអំពីប្រធានបទចម្បង ដំបូងយើងត្រូវរិះគិតអំពីខ្លឹមសារនៃការប្រកបគ្នាកាលពីលើកមុនរបស់យើងសិន។ ភារកិច្ចដែលរាស្ដ្ររើសតាំងរបស់ព្រះជាម្ចាស់បំពេញ អាចត្រូវបានបែងចែកជាប្រាំមួយប្រភេទធំៗ។ យើងបានពិភាក្សារួចរាល់ហើយអំពីប្រភេទទីមួយ គឺមនុស្សដែលបំពេញភារកិច្ចផ្សាយដំណឹងល្អ។ ប្រភេទទីពីរ គឺអស់អ្នកដែលបំពេញភារកិច្ចជាពួកអ្នកដឹកនាំ និងពួកអ្នកធ្វើការនៅក្នុងពួកជំនុំនៅតាមកម្រិតផ្សេងៗ។ មនុស្សនៅក្នុងប្រភេទនេះ ជាទូទៅអាចត្រូវបានបែងចែកជាពីរប្រភេទធំៗ ហើយកាលពីលើកមុន យើងបាននិយាយអំពីប្រភេទមួយក្នុងចំណោមប្រភេទទាំងនេះ គឺពួកទទឹងនឹងព្រះគ្រីស្ទ។ របៀបដែលពួកទទឹងនឹងព្រះគ្រីស្ទធ្វើការ ការបង្ហាញចេញដែលពួកគេមាន និងរឿងដែលពួកគេធ្វើ ដែលអាចកំណត់លក្ខណៈពួកគេថាជាពួកទទឹងនឹងព្រះគ្រីស្ទ យើងបានចាត់ថ្នាក់ការបង្ហាញចេញ និងនិស្ស័យទាំងនេះរបស់ពួកទទឹងនឹងព្រះគ្រីស្ទ។ តើមានចំណុចជាក់លាក់អ្វីខ្លះ? (ចំណុចទីមួយ៖ ពួកគេព្យាយាមយកឈ្នះចិត្តមនុស្ស ចំណុចទីពីរ៖ ពួកគេវាយប្រហារ និងផាត់អ្នកជំទាស់ចេញ ចំណុចទីបី៖ ពួកគេផាត់ចេញ និងវាយប្រហារអស់អ្នកដែលដេញតាមសេចក្ដីពិត ចំណុចទីបួន៖ ពួកគេលើកតម្កើង និងធ្វើបន្ទាល់អំពីខ្លួនឯង ចំណុចទីប្រាំ៖ ពួកគេបំភាន់ អូសទាញ គំរាមកំហែង និងត្រួតត្រាមនុស្ស) កាលពីលើកមុន ចំណុចចំនួនប្រាំត្រូវបានរៀបរាប់រួចហើយ ហើយអ្នករាល់គ្នាបានកត់ត្រាចំណុចទាំងនោះទុកទាំងអស់។ ឥឡូវនេះ សូមកត់ត្រាចំណុចបន្ទាប់ទៀត។ ចំណុចទីប្រាំមួយ៖ ពួកគេប្រព្រឹត្តតាមរបៀបវៀចវេរ ពួកគេធ្វើតាមអំពើចិត្ត និងផ្ដាច់ការ ពួកគេមិនដែលប្រកបគ្នាជាមួយអ្នកដទៃ ហើយពួកគេបង្ខំឱ្យអ្នកដទៃស្ដាប់បង្គាប់ពួកគេ ចំណុចទីប្រាំពីរ៖ ពួកគេជាមនុស្សទុច្ចរិត មានល្បិចកល និងបោកបញ្ឆោត ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកេរ្តិ៍ឈ្មោះផ្ទាល់ខ្លួនទៀតផង ចំណុចទីដប់៖ ពួកគេមើលងាយសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ ចំណុចទីដប់មួយ៖ ពួកគេមិនទទួលយកការលួសកាត់ឡើយ ហើយពួកគេក៏មិនមានអាកប្បកិរិយានៃការប្រែចិត្តដែរ នៅពេលពួកគេប្រព្រឹត្តកំហុស ផ្ទុយទៅវិញ ពួកគេផ្សព្វផ្សាយពីសញ្ញាណ ហើយជំនុំជម្រះព្រះជាម្ចាស់ជាសាធារណៈ ចំណុចទីដប់ពីរ៖ ពួកគេចង់ដកខ្លួន នៅពេលដែលពួកគេគ្មានឋានៈ ឬគ្មានសេចក្ដីសង្ឃឹមនៃការទទួលបានព្រះពរ ចំណុចទីដប់បី៖ ពួកគេគ្រប់គ្រងហិរញ្ញវត្ថុរបស់ពួកជំនុំ ក៏ដូចជាគ្រប់គ្រងចិត្តរបស់មនុស្ស ចំណុចទីដប់បួន៖ ពួកគេចាត់ទុកដំណាក់របស់ព្រះជាម្ចាស់ ដូចជាកម្មសិទ្ធិផ្ទាល់ខ្លួនរបស់ពួកគេ ចំណុចទីដប់ប្រាំ៖ ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ។ សរុបមកមាន ១៥ ចំណុច ហើយចំណុចទាំងអស់នេះវែកញែក និងលាតត្រដាងពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ ចំណុចទាំង ១៥ នេះ ជាទូទៅសង្ខេបអំពីប្រភេទផ្សេងៗនៃឥរិយាបថ ការបង្ហាញចេញ និងនិស្ស័យដែលពួកទទឹងនឹងព្រះគ្រីស្ទមាន។ ចំណុចខ្លះមើលទៅហាក់ដូចជាឥរិយាបថពីសម្បកក្រៅ ប៉ុន្តែនៅពីក្រោយឥរិយាបថ ទាំងនេះ គឺជាសារជាតិនិស្ស័យដែលលាក់កំបាំងរបស់ពួកទទឹងនឹងព្រះគ្រីស្ទ។ បើនិយាយពីអត្ថន័យត្រង់របស់វា តើចំណុចទាំង ១៥ នេះ មិនងាយយល់ទេឬអី? ចំណុចទាំងនោះសុទ្ធតែត្រូវបានសរសេរឡើងជាភាសាសាមញ្ញ ម្យ៉ាង វាមានភាពងាយស្រួលយល់ ហើយម្យ៉ាងវិញទៀត អ្វីដែលចំណុចនីមួយៗបានសង្ខេបគឺទាក់ទងនឹងការបង្ហាញចេញ ការបញ្ចេញឱ្យឃើញ និងសារជាតិរបស់មនុស្ស។ ចំណុចនីមួយៗគឺជាប្រភេទនៃនិស្ស័យមួយ វាមិនមែនជាឥរិយាបថ ឬគំនិតដែលកើតឡើងមួយឆាវនោះទេ។ តើនិស្ស័យគឺជាអ្វី? តើគេអាចពន្យល់ថានិស្ស័យជាអ្វីបានយ៉ាងដូចម្តេច? និស្ស័យគឺនៅពេលដែល ទោះបីជាមនុស្សម្នាក់ទៅដល់ទីណាក៏ដោយ ក៏គំនិត យោបល់ គោលការណ៍ក្នុងការធ្វើរឿងរ៉ាវ របៀបធ្វើការ និងគោលដៅដែលពួកគេកំពុងដេញតាម មិនផ្លាស់ប្ដូរទៅតាមការផ្លាស់ប្ដូរនៃពេលវេលា និងទីកន្លែងនោះឡើយ។ ប្រសិនបើរបៀបធ្វើរឿងរ៉ាវរបស់មនុស្សម្នាក់បាត់ទៅវិញភ្លាមៗ នៅពេលដែលបរិស្ថានរបស់ពួកគេផ្លាស់ប្ដូរ នោះវាមិនមែនជាការបញ្ចេញឱ្យឃើញនៃនិស្ស័យពុករលួយឡើយ ប៉ុន្តែវាគ្រាន់តែជាឥរិយាបថដែលកើតឡើងមួយឆាវប៉ុណ្ណោះ។ តើនិស្ស័យពិតប្រាកដសំដៅទៅលើអ្វី? (វាអាចគ្របដណ្ដប់លើមនុស្សម្នាក់នៅគ្រប់ពេលវេលា និងគ្រប់ទីកន្លែង។) ត្រឹមត្រូវហើយ វាអាចគ្របដណ្ដប់លើពាក្យសម្ដី និងសកម្មភាពរបស់មនុស្សម្នាក់ ដោយមិនគិតពីពេលវេលា និងទីកន្លែង ដោយគ្មានការរឹតត្បិត ឬឥទ្ធិពលតាមលក្ខខណ្ឌឡើយ នោះហើយគឺជាសារជាតិ។ សារជាតិ គឺជារឿងដែលមនុស្សម្នាក់ពឹងផ្អែកដើម្បីរស់រានមានជីវិត វានឹងមិនផ្លាស់ប្ដូរដោយអាស្រ័យទៅតាមការផ្លាស់ប្ដូរនៃពេលវេលា ទីកន្លែង ឬកត្តាខាងក្រៅផ្សេងទៀតឡើយ។ នេះគឺជាសារជាតិរបស់មនុស្សម្នាក់។ មនុស្សខ្លះនិយាយថា៖ «តិច ឬច្រើន ខ្ញុំមានការបង្ហាញចេញទាំង ១៥ នេះរបស់ពួកទទឹងនឹងព្រះគ្រីស្ទ ដែលព្រះអង្គបានរៀបរាប់ ប៉ុន្តែខ្ញុំមិនដេញតាមឋានៈទេ ហើយខ្ញុំក៏មិនបានកើតមកជាមួយនឹងមហិច្ឆតាណាមួយដែរ។ ម្យ៉ាងវិញទៀត ពេលនេះខ្ញុំមិនបានរ៉ាប់រងទំនួលខុសត្រូវណាមួយឡើយ។ ខ្ញុំមិនមែនជាអ្នកដឹកនាំ ឬជាអ្នកធ្វើការទេ ហើយខ្ញុំក៏មិនចូលចិត្តធ្វើឱ្យខ្លួនឯងលេចធ្លោដែរ ដូច្នេះ តើសារជាតិធម្មជាតិរបស់ពួកទទឹងនឹងព្រះគ្រីស្ទ មិនពាក់ព័ន្ធនឹងខ្ញុំទេឬអី? ប្រសិនបើវាមិនពាក់ព័ន្ធទេ នោះតើវាមិនពិតទេឬ ដែលខ្ញុំមិនចាំបាច់ស្ដាប់ការប្រកបគ្នាទាំងនេះ ឬយកខ្លួនឯងទៅប្រៀបធៀបនឹងចំណុចទាំងនោះ?» តើរឿងរ៉ាវគឺបែបនេះមែនទេ? (ទេ)។ ចុះតើគេគួរប្រព្រឹត្តចំពោះ ការបង្ហាញ ចេញទាំងនេះរបស់ពួកទទឹងនឹងព្រះគ្រីស្ទយ៉ាងដូចម្តេច? តើគេគួរប្រព្រឹត្តចំពោះ សេចក្ដីពិតដែលត្រូវបានប្រកបគ្នាអំពីការបង្ហាញ ចេញទាំងនេះយ៉ាងដូចម្តេច? គេត្រូវតែយល់ពីសេចក្ដីពិត និងស្គាល់ខ្លួនឯងនៅក្នុងការប្រកបគ្នាទាំងនេះ បន្ទាប់មករកផ្លូវដ៏ត្រឹមត្រូវ ហើយឈានទៅមានគោលការណ៍ក្នុងការបំពេញភារកិច្ចរបស់ពួកគេ និងការបម្រើព្រះជាម្ចាស់របស់ពួកគេ។ មានតែតាមរបៀបនេះទេ ទើបពួកគេអាចផ្ដាច់ខ្លួនចេញពីផ្លូវរបស់ពួកទទឹងនឹងព្រះគ្រីស្ទ ហើយឈានជើងចូលទៅក្នុងផ្លូវនៃការត្រូវបានប្រោសឱ្យគ្រប់លក្ខណ៍បាន។ ប្រសិនបើអ្នករាល់គ្នាអាចភ្ជាប់ការបង្ហាញ ចេញទាំងនេះរបស់ពួកទទឹងនឹងព្រះគ្រីស្ទមកកាន់ខ្លួនអ្នករាល់គ្នាបាន នោះវានឹងក្លាយជាការព្រមាន ការរំលឹក ការលាតត្រដាង និងការជំនុំជម្រះសម្រាប់អ្នករាល់គ្នា។ ប្រសិនបើអ្នករាល់គ្នាមិនអាចភ្ជាប់ចំណុចទាំងនោះមកកាន់ខ្លួនអ្នករាល់គ្នាបានទេ ប៉ុន្តែអ្នករាល់គ្នាអាចញាណដឹងថា អ្នករាល់គ្នាក៏មានសភាពស្រដៀងគ្នាដែរ នោះអ្នករាល់គ្នាគួរតែព្យាយាមឆ្លុះបញ្ចាំង និងស្គាល់ខ្លួនឯងឱ្យបានច្រើនជាងមុន ហើយស្វែងរកសេចក្ដីពិតដើម្បីដោះស្រាយសភាពទាំងនោះ។ តាមរបៀបនេះ អ្នករាល់គ្នាក៏អាចបោះបង់ និស្ស័យពុករលួយរបស់អ្នករាល់គ្នាដោយសន្សឹមៗ និងជៀសវាងការដើរតាមផ្លូវរបស់ពួកទទឹងនឹងព្រះគ្រីស្ទបានដែរ។

ការវែកញែកអំពីរបៀបដែលពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង

ការប្រកបគ្នានៅថ្ងៃនេះ គឺស្ដីអំពីចំណុចទីបួននៃការសម្ដែងចេញផ្សេងៗរបស់ពួកទទឹងនឹងព្រះគ្រីស្ទ៖ ការលើកតម្កើង និងការធ្វើបន្ទាល់អំពីខ្លួនឯង។ ការលើកតម្កើង និងការធ្វើទីបន្ទាល់អំពីខ្លួនឯង ការសម្ញែងខ្លួន ការព្យាយាមធ្វើឱ្យមនុស្សឱ្យតម្លៃខ្ពស់ និងថ្វាយបង្គំពួកគេ មនុស្សពុករលួយអាចធ្វើរឿងទាំងនេះបាន។ នេះជារបៀបដែលមនុស្សប្រតិកម្មតាមសភាវគតិ នៅពេលដែលពួកគេត្រូវបានគ្រប់គ្រងដោយធម្មជាតិបែបសាតាំងរបស់ពួកគេ ហើយវាជារឿងទូទៅសម្រាប់មនុស្សជាតិពុករលួយទាំងអស់។ តើមនុស្សតែងតែលើកតម្កើង និងធ្វើបន្ទាល់អំពីខ្លួនឯងដោយវិធីណា? តើពួកគេសម្រេចគោលបំណងក្នុងការធ្វើឱ្យអ្នកដទៃឱ្យតម្លៃ និងថ្វាយបង្គំពួកគេដោយរបៀបណា? ពួកគេធ្វើបន្ទាល់អំពីកិច្ចការទាំងប៉ុន្មានដែលពួកគេបានធ្វើ អំពីទុក្ខលំបាកទាំងប៉ុន្មានដែលពួកគេបានទ្រាំទ្រ ការលះបង់ទាំងប៉ុន្មានដែលពួកគេបានលះបង់ និងតម្លៃទាំងប៉ុន្មានដែលពួកគេបានបង់ថ្លៃ។ ពួកគេលើកតម្កើងខ្លួនឯងដោយនិយាយអំពីដើមទុនរបស់ពួកគេ ដើម្បីទទួលបានកន្លែងមួយដែលខ្ពស់ជាង រឹងមាំជាង និងមានស្ថិរភាពជាងនៅក្នុងចិត្តរបស់អ្នកដទៃ ហើយតាមរយៈនោះ ធ្វើឱ្យមនុស្សកាន់តែច្រើនកោតសរសើរ ឱ្យតម្លៃ ច្រណែន និងថែមទាំងថ្វាយបង្គំ គោរពសរសើរ និងដើរតាមពួកគេទៀតផង។ ដើម្បីសម្រេចគោលបំណងនេះ មនុស្សធ្វើរឿងជាច្រើនពីសម្បកក្រៅដែលធ្វើបន្ទាល់អំពីព្រះជាម្ចាស់ ប៉ុន្តែតាមពិត គឺលើកតម្កើង និងធ្វើបន្ទាល់អំពីខ្លួនពួកគេវិញទេ។ តើពួកគេមាន វិចារណញ្ញាណក្នុងការធ្វើបែបនេះឬ? ពួកគេហួសពីព្រំដែននៃតម្រិះប្រកបដោយវិចារណញាណ ហើយ មនុស្សទាំងនេះគ្មានភាពអាម៉ាស់ឡើយ៖ ពួកគេធ្វើបន្ទាល់យ៉ាងឥតក្រែងរអែងចំពោះអ្វីដែលពួកគេបានធ្វើសម្រាប់ព្រះជាម្ចាស់ និងចំពោះកម្រិតដែលពួកគេបានរងទុក្ខសម្រាប់ទ្រង់។ ពួកគេថែមទាំងសម្ញែងអំណោយទាន ទេពកោសល្យ បទពិសោធ ជំនាញពិសេសរបស់ពួកគេ បច្ចេកទេសដ៏ឆ្លាតវៃរបស់ពួកគេក្នុងការដោះស្រាយរឿងលោកិយ មធ្យោបាយដែលពួកគេប្រើដើម្បីលេងសើចជាមួយមនុស្ស ជាដើម ។ល។ វិធីសាស្ត្រមួយក្នុងចំណោមវិធីសាស្រ្ដរបស់ពួកគេក្នុងការលើកតម្កើង និងធ្វើទីបន្ទាល់អំពីខ្លួនឯង គឺដើម្បីសម្ញែងខ្លួន និងមើលងាយអ្នកដទៃ។ ពួកគេក៏បន្លំ និងតុបតែងខ្លួនឯងផងដែរ ដោយលាក់បាំងភាពទន់ខ្សោយ ចំណុចខ្វះខាត និងភាពខ្វះចន្លោះរបស់ខ្លួនមិនឱ្យគេឃើញ ហើយបង្ហាញឱ្យមនុស្សឃើញតែភាពអស្ចារ្យរបស់ខ្លួនប៉ុណ្ណោះ។ ពួកគេថែមទាំងមិនហ៊ានប្រាប់មនុស្សដទៃទៀតផង នៅពេលដែលពួកគេមានអារម្មណ៍អវិជ្ជមាន ហើយខ្វះភាពក្លាហានក្នុងការបើកចំហ និងធ្វើការប្រកបគ្នាជាមួយមនុស្ស។ នៅពេលដែលពួកគេធ្វើអ្វីមួយខុស ពួកគេធ្វើអស់លទ្ធភាពក្នុងការលាក់បាំងវា ឬបិទបាំងវា។ ពួកគេមិនដែលលើកឡើងពីការខូចខាតដែលពួកគេបង្កឡើងចំពោះកិច្ចការពួកជំនុំឡើយ អំឡុងពេលបំពេញភារកិច្ច។ ទោះបីជាយ៉ាងណាក៏ដោយ នៅពេលដែលពួកគេចូលរួមចំណែកបន្តិចបន្តួច ឬសម្រេចបានជោគជ័យបន្តិចបន្តួចមួយចំនួន ពួកគេប្រញាប់អួតសម្ញែង។ ពួកគេអន្ទះសារចង់ឱ្យពិភពលោកទាំងមូលដឹងថា ពួកគេមានសមត្ថភាពខ្លាំងប៉ុនណាណាស់ ពួកគេមានគុណសម្បត្តិខ្ពស់បែបណា ពួកគេលេចធ្លោបែបណា និងប្រសើរជាងមនុស្សធម្មតាបែបណាឡើយ។ តើរឿងទាំងនេះមិនមែនជារបៀបក្នុងការលើកតម្កើង និងធ្វើបន្ទាល់អំពីខ្លួនឯងទេឬអី? តើតើការលើកតម្កើង និងធ្វើបន្ទាល់អំពីខ្លួនឯង ជារឿងដែលមនុស្សមានសតិសម្បជញ្ញៈ និងមានវិចារណញ្ញាណ ធ្វើដែរឬទេ? អត់ទេ។ ដូច្នេះ នៅពេលដែលមនុស្សធ្វើបែបនេះ តើជាធម្មតា និស្ស័យអ្វីទៅដែលត្រូវបានបើកសម្ដែង? ភាពក្រអឺតក្រទម។ នេះគឺជានិស្ស័យដ៏ចម្បងមួយដែលត្រូវបានបើកសម្តែង បន្ទាប់មកការបោកបញ្ឆោត ដែលពាក់ព័ន្ធនឹងការធ្វើគ្រប់យ៉ាងដែលអាចធ្វើទៅបាន ដើម្បីធ្វើឱ្យមនុស្សដទៃផ្ដល់តម្លៃខ្ពស់ដល់ពួកគេ។ ពាក្យសម្តីរបស់ពួកគេគឺមិនអាចចាប់ថ្នាក់បានទាំងស្រុង ហើយច្បាស់ជាមានការជំរុញចិត្ត និងល្បិចកល ពួកគេកំពុងអួតសម្ញែងខ្លួន ប៉ុន្តែពួកគេចង់លាក់បាំងការពិតនេះ។ លទ្ធផលនៃអ្វីដែលពួកគេនិយាយគឺថា មនុស្សត្រូវបានគេធ្វើឱ្យមានអារម្មណ៍ថា ពួកគេល្អជាងអ្នកដទៃ ថាគ្មាននរណាម្នាក់ស្មើពួកគេ ថាអ្នកផ្សេងទៀតនៅក្រោមពួកគេ។ ហើយតើលទ្ធផលនេះ មិនសម្រេចបានតាមរយៈមធ្យោបាយលួចលាក់ទេឬ? តើនិស្ស័យអ្វីដែលនៅពីក្រោយមធ្យោបាយបែបនេះ? ហើយតើមានសមាសធាតុនៃសេចក្ដីអាក្រក់ឬទេ? (មាន) នេះគឺជានិស្ស័យអាក្រក់មួយប្រភេទ។ វាអាចត្រូវបានឃើញថា មធ្យោបាយដែលពួកគេប្រើប្រាស់ទាំងអស់នេះ ត្រូវបានដឹកនាំដោយនិស្ស័យដ៏បោកបញ្ឆោត ដូច្នេះហេតុអ្វីបានជាខ្ញុំនិយាយថាវាអាក្រក់? តើរឿងនេះមានទំនាក់ទំនងអ្វីជាមួយសេចក្ដីអាក្រក់? តើអ្នករាល់គ្នាគិតដូចម្ដេច៖ តើពួកគេអាចបើកចំហអំពីគោលបំណងរបស់ពួកគេ ក្នុងការលើកតម្កើង និងធ្វើទីបន្ទាល់អំពីខ្លួនឯងបានដែរឬទេ? ពួកគេមិនអាចទេ។ ប៉ុន្តែតែងតែមានបំណងប្រាថ្នានៅក្នុងជម្រៅចិត្តរបស់ពួកគេជានិច្ច ហើយអ្វីដែលពួកគេនិយាយ និងធ្វើ គឺដើម្បីជួយដល់បំណងចិត្តនោះ ហើយគោលបំណង និងការជំរុញទឹកចិត្តនៃអ្វីដែលពួកគេនិយាយ និងធ្វើ ត្រូវបានរក្សាទុកយ៉ាងសម្ងាត់។ ឧទាហរណ៍ ពួកគេនឹងប្រើប្រាស់ការណែនាំខុស ឬវិធីសាស្ត្រវៀចវេរដើម្បីសម្រេចបាននូវគោលបំណងទាំងនេះ។ តើភាពអាថ៌កំបាំងបែបនេះមិនមានធម្មជាតិវៀចវេរទេឬអី? ហើយតើការវៀចវេរបែបនេះ មិនអាចហៅថាជាអំពើអាក្រក់បានទេឬអី? (មែនហើយអាច) វាពិតជាអាចហៅថាជាអំពើទុច្ចរិតបាន ហើយវាធ្ងន់ធ្ងរជាងការបោកបញ្ឆោតទៅទៀត។ ពួកគេប្រើប្រាស់របៀប ឬវិធីសាស្ត្រជាក់លាក់ណាមួយ ដើម្បីសម្រេចគោលដៅរបស់ពួកគេ។ និស្ស័យនេះគឺជាការបោកបញ្ឆោត។ ទោះជាយ៉ាងណាក៏ដោយ មហិច្ឆតា និងបំណងប្រាថ្នានៅក្នុងជម្រៅចិត្តរបស់ពួកគេ ដែលតែងតែចង់ឱ្យមនុស្សដើរតាម គោរពសរសើរ និងថ្វាយបង្គំពួកគេ ជារឿយៗជំរុញពួកគេឱ្យលើកតម្កើង និងធ្វើបន្ទាល់អំពីខ្លួនឯង ហើយធ្វើរឿងទាំងនេះយ៉ាងឥតក្រែងរអែង និងគ្មានភាពអៀនខ្មាសឡើយ។ តើនេះជានិស្ស័យអ្វី? នេះឈានដល់កម្រិតនៃភាពទុច្ចរិតហើយ។ ភាពទុច្ចរិត គឺលើសពីភាពចង្អៀតចង្អល់ធម្មតា ឬការបោកបញ្ឆោត និងការនិយាយកុហកទៅទៀត។ ប្រសិនបើមនុស្សម្នាក់អាចឈានពីសេចក្ដីពុករលួយធម្មតា ទៅដល់កម្រិតនៃភាពទុច្ចរិត តើនេះមិនមានន័យថា ពួកគេពុករលួយកាន់តែជ្រាលជ្រៅទេឬអី? (មែនហើយ។) ចុះសូមរៀបរាប់ពីកម្រិតនៃភាពទុច្ចរិតមើល៍ តើគួរនិយាយបែបណាទើបស័ក្ដិសម? ហេតុអ្វីបានជាមនុស្សម្នាក់ឈានពីសេចក្ដីពុករលួយធម្មតា ទៅជាភាពទុច្ចរិត? តើអ្នករាល់គ្នាអាចមើលឃើញរឿងនេះបានច្បាស់ដែរឬទេ? តើការបោកបញ្ឆោត និងភាពទុច្ចរិត ខុសគ្នាដូចម្ដេច? បើនិយាយពីរបៀបដែលវាបង្ហាញចេញ ភាពទុច្ចរិត និងការបោកបញ្ឆោត គឺមានទំនាក់ទំនងគ្នាយ៉ាងជិតស្និទ្ធ ប៉ុន្តែភាពទុច្ចរិតគឺធ្ងន់ធ្ងរជាង វាគឺជាការបោកបញ្ឆោតដល់កម្រិតកំពូល។ ប្រសិនបើគេនិយាយថាមនុស្សម្នាក់មាននិស្ស័យទុច្ចរិត នោះមនុស្សនេះមិនមែនបោកបញ្ឆោតធម្មតាឡើយ ដ្បិតការបោកបញ្ឆោតធម្មតា អាចគ្រាន់តែមានន័យថា ពួកគេជាមនុស្សដែលចូលចិត្តនិយាយកុហកជាទម្លាប់ ឬមិនសូវស្មោះត្រង់នៅក្នុងសកម្មភាពរបស់ពួកគេ ចំណែកឯភាពទុច្ចរិតវិញ គឺធ្ងន់ធ្ងរជាង និងស្ថិតនៅកម្រិតជ្រាលជ្រៅជាងការបោកបញ្ឆោតទៅទៀត។ ការបោកបញ្ឆោតរបស់មនុស្សដែលមាននិស្ស័យទុច្ចរិត គឺធំធេងជាង និងធ្ងន់ធ្ងរជាងមនុស្សទូទៅ ហើយមធ្យោបាយ និងរបៀបធ្វើរឿងរ៉ាវរបស់ពួកគេ ព្រមទាំងល្បិចកលនៅពីក្រោយសកម្មភាពរបស់ពួកគេ សុទ្ធតែមានល្បិចស្នៀត និងលាក់កំបាំងជាង ដែលមនុស្សភាគច្រើនមិនអាចមើលធ្លុះឡើយ។ នេះហើយគឺជាភាពទុច្ចរិត។

តើការដែលអាទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង ខុសពីមនុស្សទូទៅដែលធ្វើរឿងដូចគ្នានេះយ៉ាងដូចម្ដេច? មនុស្សទូទៅជារឿយៗអួតអាង និងអួតសម្ញែងខ្លួន ដើម្បីធ្វើឱ្យមនុស្សឱ្យតម្លៃខ្ពស់ដល់ពួកគេ ហើយក៏នឹងមានការបង្ហាញ ចេញនៃនិស្ស័យ និងសភាពទាំងនេះដែរ ដូច្នេះ តើការដែល អាទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង ខុសពីមនុស្សធម្មតាដែលធ្វើរឿងដូចគ្នានេះយ៉ាងដូចម្ដេច? តើភាពខុសគ្នាស្ថិតនៅត្រង់ណា? អ្នកត្រូវតែច្បាស់អំពីរឿងនេះ ចូរកុំចាត់ទុកការបង្ហាញចេញទាំងអស់នៃការលើកតម្កើង ឬការអួតអាងអំពីខ្លួនឯងម្ដងម្កាល ទៅក្នុងប្រភេទនៃពួកទទឹងនឹងព្រះគ្រីស្ទឱ្យសោះ។ តើនេះមិនមែនជាកំហុសខាងគោលទស្សនៈទេឬ? (ជាកំហុសខាងគោលទស្សនៈមែន។) ចុះតើរឿងនេះអាចត្រូវបានបែងចែកឱ្យបានច្បាស់លាស់យ៉ាងដូចម្ដេច? តើភាពខុសគ្នាស្ថិតនៅត្រង់ណា? ប្រសិនបើអ្នកអាចបញ្ជាក់រឿងនេះបានច្បាស់ នោះអ្នកអាចយល់យ៉ាងស៊ីជម្រៅថា តើសារជាតិរបស់អាទទឹងនឹងព្រះគ្រីស្ទគឺជាអ្វី។ សាកល្បងឆ្លើយមើល៍។ (របៀបធ្វើរឿងរ៉ាវរបស់អាទទឹងនឹងព្រះគ្រីស្ទ គឺមានភាពលួចលាក់ជាង។ គេប្រើមធ្យោបាយមួយចំនួនដែលមើលទៅហាក់ដូចជាត្រឹមត្រូវណាស់ ដើម្បីបំភាន់មនុស្ស។ គេហាក់ដូចជាកំពុងនិយាយអំពីរឿងដ៏ត្រឹមត្រូវមួយ ប៉ុន្តែមុនពេលដែលអ្នកដឹងខ្លួន គេចាប់ផ្ដើមលើកតម្កើង និងធ្វើបន្ទាល់អំពីខ្លួនឯងបាត់ទៅហើយ ដោយគ្មាននរណាម្នាក់ដឹងខ្លួនឡើយ។ មធ្យោបាយរបស់គេគឺមានភាពលួចលាក់គួរសម។) មធ្យោបាយដែលមានភាពលួចលាក់គួរសម នេះហើយគឺជាការបែងចែកអាទទឹងនឹងព្រះគ្រីស្ទតាមរយៈរបៀបដែលគេលើកតម្កើង និងធ្វើបន្ទាល់អំពីខ្លួនឯង។ តើមានអ្វីផ្សេងទៀតទេ? ចូរប្រាប់ខ្ញុំមកមើល៍ តើធម្មជាតិនៃការលើកតម្កើង និងធ្វើបន្ទាល់អំពីខ្លួនឯងដោយដឹងខ្លួន និងការធ្វើបែបនេះដោយមិនដឹងខ្លួន មានភាពខុសគ្នាដូចម្ដេច? (ចេតនាគឺខុសគ្នា។) តើនេះមិនមែនជាចំណុចខុសគ្នាទេឬ? (ជាចំណុចខុសគ្នាមែន។) នៅពេលដែលមនុស្សទូទៅដែលមាននិស្ស័យពុករលួយ លើកតម្កើង និងសម្ញែងខ្លួន នោះគ្រាន់តែដើម្បីអួតសម្ញែងប៉ុណ្ណោះ។ ពេលពួកគេបានអួតសម្ញែងរួចហើយ រឿងនោះក៏ចប់ ហើយពួកគេមិនខ្វល់ថាតើអ្នកដទៃឱ្យតម្លៃខ្ពស់ ឬក៏ទាបចំពោះពួកគេឡើយ។ ចេតនារបស់ពួកគេមិនសូវច្បាស់លាស់ទេ វាគ្រាន់តែជានិស្ស័យមួយដែលគ្រប់គ្រងពួកគេ ជាការបញ្ចេញឱ្យឃើញនិស្ស័យមួយប៉ុណ្ណោះ។ វាគឺតែប៉ុណ្ណឹងឯង។ តើការផ្លាស់ប្ដូរនិស្ស័យប្រភេទនេះងាយស្រួលដែរឬទេ? ប្រសិនបើបុគ្គលនោះដេញតាមសេចក្ដីពិត គេនឹងអាចផ្លាស់ប្ដូរបន្តិចម្ដងៗ នៅពេលដែលគេឆ្លងកាត់ការត្រូវបានលួសកាត់ ការត្រូវបានជំនុំជម្រះ និងការត្រូវបានវាយផ្ចាល។ គេនឹងទទួលបាននូវភាពអៀនខ្មាស និងភាពមានវិចារណញ្ញាណកាន់តែច្រើនបន្តិចម្ដងៗ ហើយគេនឹងបង្ហាញឥរិយាបថប្រភេទនេះកាន់តែតិចទៅៗ។ គេនឹងថ្កោលទោសឥរិយាបថប្រភេទនេះ ហើយគេនឹងចេះទប់ស្កាត់ ព្រមទាំងទប់ចិត្តខ្លួនឯង។ នេះគឺជាការលើកតម្កើង និងធ្វើបន្ទាល់អំពីខ្លួនឯងដោយមិនដឹងខ្លួន។ ទោះបីជានិស្ស័យដែលមាននៅក្នុងការលើកតម្កើង និងធ្វើបន្ទាល់អំពីខ្លួនឯងដោយដឹងខ្លួន និងការធ្វើបែបនេះដោយមិនដឹងខ្លួន គឺដូចគ្នាក៏ដោយ ក៏ធម្មជាតិនៃទង្វើទាំងពីរនេះគឺខុសគ្នាដែរ។ តើធម្មជាតិរបស់វាខុសគ្នាដូចម្ដេច? ការលើកតម្កើង និងធ្វើបន្ទាល់អំពីខ្លួនឯងដោយដឹងខ្លួន គឺធ្វើឡើងដោយមានចេតនា។ មនុស្សដែលធ្វើបែបនេះមិនមែននិយាយចោលៗនោះទេ រាល់ពេលដែលពួកគេលើកតម្កើង និងធ្វើបន្ទាល់អំពីខ្លួនឯង ពួកគេកំពុងលាក់ទុកនូវចេតនា និងគោលដៅលាក់កំបាំងមួយចំនួន ហើយពួកគេធ្វើរឿងប្រភេទនេះដោយមានមហិច្ឆតា និងបំណងប្រាថ្នាបែបសាតាំង។ ពីសម្បកក្រៅ វាហាក់ដូចជាការបង្ហាញចេញប្រភេទដូចគ្នា។ ក្នុងករណីទាំងពីរ មនុស្សកំពុងលើកតម្កើង និងធ្វើបន្ទាល់អំពីខ្លួនឯង ប៉ុន្តែតើព្រះជាម្ចាស់កំណត់និយមន័យនៃការលើកតម្កើង និងធ្វើបន្ទាល់អំពីខ្លួនឯងដោយមិនដឹងខ្លួនយ៉ាងដូចម្ដេច? ជាការបញ្ចេញឱ្យឃើញនិស្ស័យពុករលួយ។ ចុះតើព្រះជាម្ចាស់កំណត់និយមន័យនៃការលើកតម្កើង និងធ្វើបន្ទាល់អំពីខ្លួនឯងដោយដឹងខ្លួនយ៉ាងដូចម្ដេច? ជាអ្នក ដែលចង់បំភាន់មនុស្ស មានចេតនាចង់ឱ្យមនុស្សឱ្យតម្លៃខ្ពស់ដល់គេ ថ្វាយបង្គំគេ គោរពសរសើរគេ ហើយបន្ទាប់មកដើរតាមគេ។ សកម្មភាពរបស់គេគឺមានធម្មជាតិបំភាន់។ ដូច្នេះ ពេលដែលគេមានចេតនាចង់បំភាន់មនុស្ស និងចង់គ្រប់គ្រងមនុស្ស ដើម្បីឱ្យមនុស្សដើរតាម និងថ្វាយបង្គំគេ នោះគេនឹងប្រើមធ្យោបាយ និងវិធីសាស្ត្រមួយចំនួននៅពេលនិយាយ និងធ្វើសកម្មភាព ដែលអាចបំភាន់ និងដឹកនាំខុសយ៉ាងងាយដល់អស់អ្នកដែលមិនយល់សេចក្ដីពិត និងខ្វះមូលដ្ឋានគ្រឹះស៊ីជម្រៅ។ មនុស្សបែបនេះមិនត្រឹមតែខ្វះការញែកដឹងប៉ុណ្ណោះទេ ផ្ទុយទៅវិញ ពួកគេគិតថា អ្វីដែលបុគ្គលនេះនិយាយគឺត្រឹមត្រូវ ហើយពួកគេអាចនឹងគោរពសរសើរ និងឱ្យតម្លៃខ្ពស់ដល់បុគ្គលនេះ ហើយយូរៗទៅ ពួកគេនឹងថ្វាយបង្គំ ថែមទាំងដើរតាមបុគ្គលនេះទៀតផង។ បាតុភូតទូទៅបំផុតមួយនៅក្នុងជីវិតប្រចាំថ្ងៃ គឺថាមនុស្សម្នាក់ហាក់ដូចជាយល់សេចក្ដីអធិប្បាយបានយ៉ាងល្អ បន្ទាប់ពីបានស្ដាប់រួច ប៉ុន្តែក្រោយមក នៅពេលមានរឿងអ្វីមួយកើតឡើងចំពោះគេ គេមិនដឹងថាត្រូវដោះស្រាយវាយ៉ាងដូចម្ដេចឡើយ។ គេទៅចំពោះព្រះជាម្ចាស់ដើម្បីស្វែងរក ប៉ុន្តែមិនទទួលបានលទ្ធផលឡើយ ហើយនៅទីបំផុត គេត្រូវតែទៅរកអ្នកដឹកនាំរបស់ខ្លួនដើម្បីសាកសួរអំពីរឿងនេះ និងសុំដំណោះស្រាយពីគាត់។ រាល់ពេលដែលមានរឿងអ្វីកើតឡើងចំពោះគេ គេចង់សុំឱ្យអ្នកដឹកនាំរបស់ខ្លួនដោះស្រាយវា។ វាប្រៀបដូចជាការជក់អាភៀនដែលក្លាយជាការញៀន និងជាទម្លាប់មួយសម្រាប់មនុស្សមួយចំនួន ហើយយូរៗទៅ ពួកគេនឹងមិនអាចទ្រាំបានឡើយ ប្រសិនបើមិនបានជក់វា។ ដូច្នេះ ការដែលពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង បានក្លាយជាថ្នាំញៀនមួយប្រភេទដោយមិនដឹងខ្លួន សម្រាប់អស់អ្នកដែលមានកម្ពស់តូចទាប គ្មានការញែកដឹង ល្ងង់ខ្លៅ និងអវិជ្ជា។ រាល់ពេលដែលមានរឿងអ្វីកើតឡើងចំពោះពួកគេ ពួកគេនឹងទៅសួរ អាទទឹងនឹងព្រះគ្រីស្ទអំពីរឿងនេះ ហើយប្រសិនបើអាទទឹងនឹងព្រះគ្រីស្ទមិនចេញបញ្ជាទេ ពួកគេមិនហ៊ានអនុវត្តអ្វីឡើយ ទោះបីជាអ្នកគ្រប់គ្នាបានពិភាក្សាគ្នារួចរាល់ និងឈានដល់ការឯកច្ឆន្ទលើរឿងនេះហើយក៏ដោយ។ ពួកគេខ្លាចធ្វើខុសពីឆន្ទៈរបស់អាទទឹងនឹងព្រះគ្រីស្ទ ហើយត្រូវគេគាបសង្កត់ ដូច្នេះ ចំពោះគ្រប់រឿងរ៉ាវទាំងអស់ ពួកគេហ៊ានធ្វើសកម្មភាព តែបន្ទាប់ពីអាទទឹងនឹងព្រះគ្រីស្ទបាននិយាយរួចប៉ុណ្ណោះ។ សូម្បីតែនៅពេលដែលពួកគេបានយល់ច្បាស់ពីគោលការណ៍សេចក្ដីពិតក៏ដោយ ក៏ពួកគេមិនហ៊ានធ្វើការសម្រេចចិត្ត ឬដោះស្រាយរឿងនេះដែរ ផ្ទុយទៅវិញ ពួកគេរង់ចាំ «ចៅហ្វាយ» ដែលពួកគេគោរពសរសើរ ដើម្បីធ្វើការវិនិច្ឆ័យ និងការសម្រេចចិត្តចុងក្រោយ។ ប្រសិនបើចៅហ្វាយរបស់ពួកគេមិននិយាយអ្វីទេ អ្នកណាក៏ដោយដែលកំពុង ដោះស្រាយរឿងនេះ នឹងមានអារម្មណ៍មិនប្រាកដប្រជាថាពួកគេគួរធ្វើអ្វីឡើយ។ តើមនុស្សទាំងនេះមិនត្រូវបានបំពុលទេឬ? (ពួកគេត្រូវបានបំពុលហើយ។) នេះហើយដែលហៅថាការត្រូវបានបំពុល។ ដើម្បីឱ្យពួកគេត្រូវបានបំពុលយ៉ាងជ្រាលជ្រៅបែបនេះ តើអាទទឹងនឹងព្រះគ្រីស្ទត្រូវចំណាយកម្លាំងច្រើនប៉ុនណា ហើយតើអាទទឹងនឹងព្រះគ្រីស្ទត្រូវលួចដាក់ថ្នាំពុលឱ្យពួកគេច្រើនប៉ុនណាទៅ? ប្រសិនបើអាទទឹងនឹងព្រះគ្រីស្ទឧស្សាហ៍វែកញែកខ្លួនឯង និងស្គាល់ខ្លួនឯង ហើយជារឿយៗបើកបង្ហាញពីភាពទន់ខ្សោយ កំហុស និងអំពើរំលងរបស់ខ្លួនជាចំហឱ្យមនុស្សបានឃើញ នោះតើអ្នកគ្រប់គ្នានៅតែថ្វាយបង្គំអាទទឹងនឹងព្រះគ្រីស្ទនោះបែបនេះទៀតឬទេ? ច្បាស់ណាស់គឺមិនថ្វាយបង្គំទេ។ មើលទៅ អាទទឹងនឹងព្រះគ្រីស្ទបានខិតខំប្រឹងប្រែងយ៉ាងខ្លាំងក្នុងការលើកតម្កើង និងធ្វើបន្ទាល់អំពីខ្លួនឯង ដែលនេះជាមូលហេតុដែលគេសម្រេចបាននូវ «ជោគជ័យ» បែបនេះ។ នេះគឺជាលទ្ធផលដែលគេចង់បាន។ បើគ្មានគេទេ នោះគ្មាននរណាម្នាក់ដឹងពីរបៀបបំពេញភារកិច្ចរបស់ខ្លួនឱ្យបានត្រឹមត្រូវឡើយ ហើយអ្នកគ្រប់គ្នានឹងវង្វេងវង្វាន់ទាំងស្រុង។ ជាក់ស្ដែងណាស់ថា ក្នុងពេលកំពុងត្រួតត្រាមនុស្សទាំងនេះ អាទទឹងនឹងព្រះគ្រីស្ទបានលួចដាក់ថ្នាំពុលជាច្រើនដល់អ្នកទាំងនោះ និងបានខិតខំប្រឹងប្រែងយ៉ាងខ្លាំង! ប្រសិនបើអាទទឹងនឹងព្រះគ្រីស្ទគ្រាន់តែនិយាយពាក្យពីរបីម៉ាត់ តើមនុស្សទាំងនេះនៅតែត្រូវគេរឹតត្បិតបែបនេះឬទេ? ច្បាស់ណាស់គឺមិនមែនទេ។ នៅពេលដែលអាទទឹងនឹងព្រះគ្រីស្ទអាចសម្រេចគោលដៅរបស់ខ្លួន ក្នុងការធ្វើឱ្យមនុស្សថ្វាយបង្គំគេ គោរពសរសើរគេ និងស្ដាប់តាមគេក្នុងគ្រប់រឿងរ៉ាវ តើគេមិនបានធ្វើរឿងជាច្រើន និងនិយាយពាក្យជាច្រើនដែលលើកតម្កើង និងធ្វើបន្ទាល់អំពីខ្លួនឯងទេឬ? តើលទ្ធផលអ្វីដែលគេសម្រេចបានតាមរយៈការធ្វើបែបនេះ? គឺថាមនុស្សនឹងខ្វះផ្លូវដើរ ហើយមិនអាចបន្តរស់នៅបានទេបើគ្មានគេ ហាក់ដូចជាមេឃនឹងធ្លាក់ចុះ ហើយផែនដីនឹងឈប់វិលបើគ្មានគេ ហើយការជឿលើព្រះជាម្ចាស់នឹងគ្មានតម្លៃ ឬអត្ថន័យឡើយ ហើយការស្ដាប់សេចក្ដីអធិប្បាយនឹងគ្មានប្រយោជន៍អ្វីឡើយ។ វាក៏ធ្វើឱ្យមនុស្សមានអារម្មណ៍ថា ពួកគេមានក្ដីសង្ឃឹមខ្លះនៅក្នុងជីវិតរបស់ខ្លួន នៅពេលដែលមានអាទទឹងនឹងព្រះគ្រីស្ទនៅក្បែរ ហើយនឹងបាត់បង់ក្ដីសង្ឃឹមទាំងអស់ ប្រសិនបើអាទទឹងនឹងព្រះគ្រីស្ទត្រូវស្លាប់។ តើមនុស្សទាំងនេះមិនត្រូវបានសាតាំងចាប់ជាឈ្លើយទេឬ? (ពួកគេត្រូវបានចាប់ជាឈ្លើយហើយ។) ហើយតើមនុស្សបែបនេះមិនសមនឹងទទួលរងរឿងនេះទេឬ? (ពួកគេសមនឹងទទួលរងរឿងនេះមែន។) ហេតុអ្វីបានជាយើងនិយាយថាពួកគេសមនឹងទទួលរងវា? ព្រះជាម្ចាស់គឺជាអង្គដែលអ្នកជឿ ដូច្នេះ ហេតុអ្វីបានជាអ្នកថ្វាយបង្គំ និងដើរតាមពួកទទឹងនឹងព្រះគ្រីស្ទ ដោយបណ្ដោយឱ្យពួកគេរឹតត្បិត និងត្រួតត្រាអ្នកគ្រប់ជំហានបែបនេះ? ម្យ៉ាងវិញទៀត មិនថាគេកំពុងបំពេញភារកិច្ចអ្វីក៏ដោយ ក៏ដំណាក់របស់ព្រះជាម្ចាស់បានផ្ដល់ឱ្យមនុស្សនូវគោលការណ៍ និង ច្បាប់ច្បាស់លាស់រួចហើយដែរ។ ប្រសិនបើមានការលំបាកដែលគេមិនអាចដោះស្រាយដោយខ្លួនឯងបាន គេគួរតែស្វែងរកពីអ្នកដែលយល់សេចក្ដីពិត ហើយស្វែងរកពីខាងលើចំពោះរឿងដែលធ្ងន់ធ្ងរជាងនេះ។ ប៉ុន្តែ អ្នកមិនត្រឹមតែមិនស្វែងរកសេចក្ដីពិតប៉ុណ្ណោះទេ ផ្ទុយទៅវិញ អ្នកថ្វាយបង្គំ និងគោរពសរសើរមនុស្ស ដោយជឿលើអ្វីដែលពួកទទឹងនឹងព្រះគ្រីស្ទទាំងនេះនិយាយទៅវិញ។ ហេតុដូច្នេះហើយ អ្នកបានក្លាយជាបាវបម្រើរបស់សាតាំង ហើយតើអ្នកមិនមានតែត្រូវបន្ទោសខ្លួនឯងទេឬ? តើអ្នកមិនសមនឹងទទួលរងរឿងនេះទេឬ? ការលើកតម្កើង និងធ្វើបន្ទាល់អំពីខ្លួនឯង គឺជាឥរិយាបថ និងការបង្ហាញចេញដែលមានដូចៗគ្នាក្នុងចំណោមពួកទទឹងនឹងព្រះគ្រីស្ទ ហើយវាគឺជាការបង្ហាញចេញដ៏ទូទៅបំផុតមួយ។ តើអ្វីជាចរិតលក្ខណៈចម្បងនៃរបៀបដែលពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង? តើវាខុសពីរបៀបដែលមនុស្សទូទៅលើកតម្កើង និងធ្វើបន្ទាល់អំពីខ្លួនឯងយ៉ាងដូចម្ដេច? គឺត្រង់ថា ពួកទទឹងនឹងព្រះគ្រីស្ទមានចេតនាផ្ទាល់ខ្លួននៅពីក្រោយសកម្មភាពនេះ ហើយពិតជាមិនមែនធ្វើវាដោយមិនដឹងខ្លួននោះឡើយ។ ផ្ទុយទៅវិញ ពួកគេកំពុងលាក់ទុកនូវចេតនា បំណងប្រាថ្នា និងមហិច្ឆតា ហើយផលវិបាកនៃការដែលពួកគេធ្វើបន្ទាល់អំពីខ្លួនឯងតាមរបៀបនេះគឺគួរឱ្យខ្លាចរអាក្នុងការគិតដល់ណាស់ ពួកគេអាចបំភាន់ និងត្រួតត្រាមនុស្សបាន។

ខ្ញុំសូមលើកឧទាហរណ៍មួយ។ អ្នករាល់គ្នាអាចគិតមើលថា តើការបង្ហាញចេញ និងនិស្ស័យប្រភេទនេះ មានទាក់ទងនឹងការលើកតម្កើង និងធ្វើបន្ទាល់អំពីខ្លួនឯងដែរឬទេ។ កាលពីមុន មានអ្នកដឹកនាំម្នាក់ដែលបានធ្វើកិច្ចការពួកជំនុំនៅកន្លែងមួយអស់រយៈពេលពីរឬបីឆ្នាំ។ គាត់បានដើរក្នុងចំណោមពួកជំនុំនានា ហើយទីបំផុតគាត់ក៏បានចាក់ឫសគល់នៅទីនោះ។ តើការដែលគាត់បានចាក់ឫសគល់មានន័យដូចម្ដេច? វាមានន័យថា មនុស្សភាគច្រើនបានស្គាល់គាត់ និងបានឱ្យតម្លៃខ្ពស់ដល់គាត់ ហើយថាគាត់ល្បីល្បាញគួរសមនៅកន្លែងនោះ។ ឱ្យតែមនុស្សបានឃើញគាត់ ពួកគេនឹងស្វាគមន៍គាត់ ផ្ដល់កន្លែងអង្គុយឱ្យគាត់ និងឱ្យរបស់ឆ្ងាញ់ៗដល់គាត់បរិភោគ។ គ្មានសំឡេងជំទាស់ឡើយ គ្មានអ្នកណាប្រឆាំងនឹងគាត់ទេ អ្នកគ្រប់គ្នាបានស្គាល់អ្នកដឹកនាំម្នាក់នេះច្បាស់ណាស់ ហើយនៅក្នុងជម្រៅចិត្ត ពួកគេសុទ្ធតែពេញចិត្តយ៉ាងខ្លាំងចំពោះរបៀបដែលគាត់ធ្វើរឿងរ៉ាវ និងទទួលយកការដឹកនាំរបស់គាត់។ គេមិនប្រាកដឡើយថាអ្នកដឹកនាំនោះបានធ្វើកិច្ចការច្រើនប៉ុនណានៅទីនោះ គាត់បាននិយាយច្រើនប៉ុនណា ឬគាត់បាននិយាយអំពីអ្វីនោះទេ ព័ត៌មានលម្អិតទាំងនេះគ្មាននរណាដឹងឡើយ ប៉ុន្តែសរុបមក មនុស្សភាគច្រើនពេញចិត្តនឹងការដឹកនាំរបស់គាត់ណាស់។ មួយរយៈក្រោយមក អ្នកដឹកនាំនោះបាននិយាយថា៖ «បងប្អូនប្រុសស្រីនៅទីនេះសុទ្ធតែចេះស្ដាប់បង្គាប់ និងចុះចូល ហើយរឿងរ៉ាវនៅក្នុងពួកជំនុំកំពុងដំណើរការទៅយ៉ាងល្អក្នុងគ្រប់ទិដ្ឋភាពទាំងអស់។ គួរឱ្យស្ដាយ មានរឿងមួយដែលមិនសូវគាប់ចិត្តទាំងស្រុងនោះទេ គឺបរិយាកាសនៅទីនេះអាក្រក់ណាស់។ ប្រសិនបើបរិយាកាសសមស្រប យើងនឹងរកថ្ងៃមួយដែលមានពន្លឺព្រះអាទិត្យល្អ ដើម្បីទៅសួនច្បារដ៏ធំមួយសម្រាប់ការជួបជុំដ៏ធំដែលមានមនុស្សរាប់ពាន់នាក់ ហើយយើងនឹងបញ្ចេញសេចក្ដីពិតដោយប្រើមីក្រូហ្វូន និងឧបករណ៍បំពងសំឡេងធំៗមួយឈុត ហើយធ្វើឱ្យមនុស្សកាន់តែច្រើនជឿលើព្រះជាម្ចាស់។ តើកិច្ចការរបស់យើងនឹងមិនទទួលបានលទ្ធផលទេឬ?» បន្ទាប់ពីបានឮដូច្នេះ អ្នកគ្រប់គ្នាបាននិយាយថា «អាម៉ែន» ហើយយល់ស្របនឹងរឿងនេះ។ ចូរប្រាប់ខ្ញុំមើល៍ តើឃ្លាដែលថា «យើងនឹងបញ្ចេញសេចក្ដីពិត» មានបញ្ហាដែរឬទេ? (មាន។) តើមានបញ្ហាអ្វី? (អ្នកដឹកនាំនោះកំពុងចាត់ទុកខ្លួនឯងជាព្រះជាម្ចាស់។) អ្នករាល់គ្នាសុទ្ធតែបានទទួលស្គាល់ថាវាមានបញ្ហា ប៉ុន្តែមនុស្សវង្វេងវង្វាន់ដែលនៅទីនោះមិនបានដឹងឡើយ។ ពួកគេថែមទាំងបានឆ្លើយតបនឹងប្រយោគនេះដោយពាក្យ «អាម៉ែន» ទៀតផង! តើសេចក្ដីពិតត្រូវបានបញ្ចេញដោយអ្នកដឹកនាំម្នាក់នេះឬ? តើគាត់ជានរណា? គាត់គឺជាអ្នកដឹកនាំធម្មតាម្នាក់ គាត់បានធ្វើកិច្ចការពីរបីឆ្នាំ ហើយបន្ទាប់មកក៏បានចាប់ផ្ដើមគិតថាគាត់អស្ចារ្យជាងអ្នកដទៃទាំងអស់ ហើយបានភ្លេចថាគាត់ជានរណា និងថែមទាំងចង់សម្ដែងចេញនូវសេចក្ដីពិតទៀតផង នោះគឺជារឿងដ៏លំបាកមួយសម្រាប់គាត់ហើយ។ តើនេះបញ្ជាក់ពីអ្វី? វាបញ្ជាក់ថា គាត់មិនបានដឹងថាគាត់ជានរណាទេ ហើយក៏មិនបានដឹងថាគាត់កំពុងបំពេញភារកិច្ចអ្វីដែរ។ ដោយសារគាត់មាននិស្ស័យប្រភេទនេះ តើមានផ្នែកណាមួយនៃកិច្ចការ ឬពាក្យសម្ដីជាប្រចាំរបស់គាត់ដែលស្របតាមសេចក្ដីពិតដែរឬទេ? កិច្ចការ និងពាក្យសម្ដីជាប្រចាំរបស់គាត់ ច្បាស់ជាពោរពេញទៅដោយពាក្យសម្ដីវង្វេងវង្វាន់ និងពាក្យរបស់អារក្ស ហើយពិតជាមិនអាចសម្រេចបាននូវលទ្ធផលនៃការផ្គត់ផ្គង់ និងការស្រោចស្រពពួកជំនុំឡើយ។ គាត់មិនដឹងថាសេចក្ដីពិតគឺជាអ្វីទេ កុំថាឡើយដល់ទៅអត្ថន័យនៃការសម្ដែងចេញនូវសេចក្ដីពិតនោះ។ បន្ទាប់ពីធ្វើកិច្ចការនៅកន្លែងណាមួយបានត្រឹមតែពីរឬបីឆ្នាំ គាត់មានអារម្មណ៍ថាគាត់មានកិត្យានុភាព និងដើមទុនបន្តិចបន្តួច ហើយបន្ទាប់មកគាត់ក៏បានភ្លេចថាគាត់ជានរណា មានអំនួតលើខ្លួនឯង ហើយចង់សម្ដែងចេញនូវសេចក្ដីពិត។ តើការមានគោលទស្សនៈខុសបែបនេះមិនគួរឱ្យខ្ពើមរអើមទេឬ? តើគោលទស្សនៈខុសនេះមកពីណា? តើគាត់មានបញ្ហាផ្លូវសតិ ឬក៏វាជាភាពតក់ក្រហល់មួយឆាវ? គាត់បានធ្វើកិច្ចការបន្តិចបន្តួច គ្មាននរណាម្នាក់នៅពួកជំនុំក្នុងតំបន់ប្រឆាំងនឹងគាត់ទេ ហើយអ្វីៗគ្រប់យ៉ាងហាក់ដូចជាដំណើរការទៅយ៉ាងរលូនសម្រាប់គាត់ ដូច្នេះ គាត់បានជឿថាអ្វីៗទាំងអស់គឺជាលទ្ធផលនៃកិច្ចការដែលគាត់បានធ្វើ ហើយស្រាប់តែមានអារម្មណ៍ថា គាត់អាចយកគុណសម្បត្តិពីរឿងនេះបាន។ គាត់បានគិតថា៖ «ប្រសិនបើខ្ញុំអាចធ្វើកិច្ចការដ៏សំខាន់បែបនេះបាន តើខ្ញុំមិនមែនជាព្រះជាម្ចាស់ទេឬ? ហើយប្រសិនបើខ្ញុំជាព្រះជាម្ចាស់ នោះពេលនេះខ្ញុំកំពុងតែត្រូវបានរារាំងយ៉ាងខ្លាំងហើយ ប្រសិនបើមជ្ឈដ្ឋានខាងក្រៅកាន់តែល្អប្រសើរ ខ្ញុំអាចសម្ដែងចេញនូវសេចក្ដីពិតបាន!» គំនិតនេះបានផុសឡើងនៅក្នុងចិត្តរបស់គាត់ភ្លាមៗ។ តើខួរក្បាលរបស់គាត់មិនមានបញ្ហាទេឬ? (មាន។) ខួរក្បាលរបស់គាត់ពិតជាមានបញ្ហាមែន។ តើគាត់មិនខ្វះវិចារណញ្ញាណទេឬ? តើសកម្មភាព និងពាក្យសម្ដីរបស់ពួកសាតាំង និងពួកទទឹងនឹងព្រះគ្រីស្ទ អាចមានវិចារណញ្ញាណនៃភាពជាមនុស្សធម្មតាដែរឬទេ? វាពិតជាមិនអាចមានជាដាច់ខាត។ អ្នកដឹកនាំម្នាក់នេះបានធ្វើកិច្ចការបន្តិចបន្តួច និងទទួលបានលទ្ធផលខ្លះ បន្ទាប់មកក៏ស្រាប់តែភ្លេចថាគាត់គឺជាមនុស្ស។ តើការដែលគាត់អាចពោលពាក្យសម្ដីដែលគ្មានវិចារណញ្ញាណបែបនេះចេញមក មិនទាក់ទងនឹងនិស្ស័យរបស់គាត់ទេឬ? (ទាក់ទង។) តើវាទាក់ទងគ្នាយ៉ាងដូចម្ដេច? នៅក្នុងនិស្ស័យរបស់គាត់ តើគាត់សុខចិត្តធ្វើជាអ្នកដើរតាមម្នាក់ដែរឬទេ? តើគាត់ដឹងថាគាត់គ្រាន់តែជាអ្នកដើរតាមធម្មតាម្នាក់របស់ព្រះជាម្ចាស់ដែរឬទេ? គាត់ពិតជាមិនដឹងឡើយ។ គាត់ជឿថា ឋានៈ និងអត្តសញ្ញាណរបស់គាត់ គឺគួរឱ្យគោរពខ្លាំងបំផុត និងអស្ចារ្យជាងអ្នកដទៃទាំងអស់។ តើអ្នករាល់គ្នាមិនស៊ាំនឹងឥរិយាបថប្រភេទនេះ និងធម្មជាតិរបស់វាទេឬ? ហេតុអ្វីបានជាសាតាំងត្រូវបានបោះទម្លាក់ទៅកណ្តាលអាកាស? (វាចង់បានជំហរស្មើនឹងព្រះជាម្ចាស់។) គឺដោយសារតែវាចង់បានជំហរស្មើនឹងព្រះជាម្ចាស់។ ដោយសារតែសាតាំងមិនប្រមាណខ្លួន មិនបានដឹងថាខ្លួនវាជានរណា និងមិនបានស្គាល់កម្រិតរបស់ខ្លួន នៅពេលដែលព្រះជាម្ចាស់អនុញ្ញាតឱ្យសាតាំងដើរក្នុងលំហតែមួយជាមួយទ្រង់ សាតាំងក៏បានចាប់ផ្ដើមគិតថាវាគឺជាព្រះជាម្ចាស់។ វាចង់ធ្វើរឿងដែលព្រះជាម្ចាស់បានធ្វើ វាចង់តំណាងទ្រង់ ជំនួសទ្រង់ និងបដិសេធអត្ថិភាពរបស់ទ្រង់ ហើយជាលទ្ធផល វាក៏ត្រូវបានបោះទម្លាក់ទៅកណ្តាលអាកាស។ ពួកទទឹងនឹងព្រះគ្រីស្ទក៏ធ្វើរឿងប្រភេទដូចគ្នាដែរ ធម្មជាតិនៃសកម្មភាពរបស់ពួកគេគឺដូចគ្នា ហើយពួកគេមានប្រភពតែមួយជាមួយសាតាំង។ សម្រាប់ពួកទទឹងនឹងព្រះគ្រីស្ទ ការបង្ហាញចេញបែបនេះមិនមែនជាការបញ្ចេញឱ្យឃើញម្ដងម្កាល ឬជាលទ្ធផលនៃការនឹកឃើញភ្លាមៗនោះទេ គឺវាពិតជាការត្រួតត្រានៃធម្មជាតិបែបសាតាំងរបស់ពួកគេ និងជាការបញ្ចេញឱ្យឃើញតាមធម្មជាតិនៃនិស្ស័យបែបសាតាំងរបស់ពួកគេ។ តើធម្មជាតិនៃការបង្ហាញចេញរបស់អ្នកដឹកនាំដែលខ្ញុំទើបតែបាននិយាយនោះ គឺជាអ្វី? (វាគឺជាធម្មជាតិរបស់អាទទឹងនឹងព្រះគ្រីស្ទ។) ហេតុអ្វីបានជាយើងពិភាក្សាអំពីការបង្ហាញចេញនេះ សម្រាប់ចំណុចនៃការលើកតម្កើង និងធ្វើបន្ទាល់អំពីខ្លួនឯង? តើធម្មជាតិនៃការបង្ហាញចេញនេះ ទាក់ទងនឹងការលើកតម្កើង និងធ្វើបន្ទាល់អំពីខ្លួនឯងយ៉ាងដូចម្ដេច? តើធម្មជាតិនៃពាក្យ «បញ្ចេញសេចក្ដីពិត» ដែលគាត់បាននិយាយនោះ គឺជាអ្វី? ហេតុអ្វីបានជាខ្ញុំនិយាយថា ពាក្យទាំងនេះទាក់ទងនឹងការលើកតម្កើង និងធ្វើបន្ទាល់អំពីខ្លួនឯង? (អ្នកដឹកនាំនោះបានជឿថាគាត់អាចផ្គត់ផ្គង់សេចក្ដីពិតដល់មនុស្សបាន។) នោះហើយជាអ្វីដែលគាត់ចង់មានន័យ។ នៅពេលដែលគាត់បាននិយាយរឿងបែបនេះ មនុស្សដែលបានឮគិតថា៖ «អ្នកមានចរិតដ៏គួរឱ្យស្ញប់ស្ញែង ហើយអ្នកអាចនិយាយក្នុងសូរសៀងបែបនេះបាន តើនេះមិនមែនជាប្រភេទសូរសៀងដែលព្រះជាម្ចាស់គួរតែមានព្រះបន្ទូលទេឬ? តើនេះមិនមែនជាប្រភេទនៃចរិតដ៏គួរឱ្យស្ញប់ស្ញែង និងទំហំចិត្តដែលព្រះជាម្ចាស់គួរតែមានទេឬ?» តើអ្នកដឹកនាំម្នាក់នេះមិនបានសម្រេចគោលដៅនៃការលើកតម្កើង និងធ្វើបន្ទាល់អំពីខ្លួនឯងទេឬ? គាត់បានធ្វើឱ្យមនុស្សមានអារម្មណ៍គោរព ថ្វាយបង្គំ និងកោតសរសើរចំពោះគាត់ដោយមិនដឹងខ្លួន។ តើវាមិន ដូច្នឹងទេឬ? (ដូច្នឹងមែនហើយ។) នេះគឺជារូបរាងដ៏គួរឱ្យស្អប់ខ្ពើមរបស់អាទទឹងនឹងព្រះគ្រីស្ទ នេះគឺជាអាទទឹងនឹងព្រះគ្រីស្ទដែលលើកតម្កើង និងធ្វើបន្ទាល់អំពីខ្លួនឯងដោយលួចលាក់។

តើមានការបង្ហាញចេញផ្សេងទៀតនៃការលើកតម្កើង និងធ្វើបន្ទាល់អំពីខ្លួនឯងដែរឬទេ? អ្នករាល់គ្នាគួរតែឆ្លុះបញ្ចាំងពីខ្លួនឯងទាក់ទងនឹងរឿងនេះ។ តើអ្នករាល់គ្នានឹងធ្វើរឿងដូចជាការធ្វើបន្ទាល់អំពីខ្លួនឯងដែរឬទេ? តើអ្នកអាចត្រូវបានទប់ស្កាត់ដោយសតិសម្បជញ្ញៈ និងវិចារណញ្ញាណរបស់អ្នក ហើយរារាំងខ្លួនអ្នកពីការធ្វើរឿងដ៏គួរឱ្យអាម៉ាស់បែបនេះបានដែរឬទេ? ប្រសិនបើអ្នកអាចទប់ស្កាត់ខ្លួនឯងបាន នោះវាបញ្ជាក់ថាអ្នកមាន ភាពមានវិចារណញ្ញាណ ថាអ្នកខុសពីពួកទទឹងនឹងព្រះគ្រីស្ទ។ ប្រសិនបើអ្នកមិនមានភាពមានវិចារណញ្ញាណនេះទេ ហើយអ្នកមានមហិច្ឆតា និងបំណងប្រាថ្នាប្រភេទនេះ ព្រមទាំងអាចធ្វើរឿងដូចជាការធ្វើបន្ទាល់អំពីខ្លួនឯងទៀតនោះ នោះអ្នកគឺដូចគ្នាទៅនឹងអាទទឹងនឹងព្រះគ្រីស្ទដែរ។ ដូច្នេះ ចុះតើអ្នករាល់គ្នាយ៉ាងម៉េចដែរ? តើអ្នករាល់គ្នាចេះទប់ស្កាត់ដែរឬទេ? ប្រសិនបើអ្នកមានចិត្តដែលកោតខ្លាចព្រះជាម្ចាស់ មានក្ដីអៀនខ្មាស និងភាពមានវិចារណញ្ញាណ នោះទោះបីជាអ្នកចង់ធ្វើរឿងទាំងនេះក៏ដោយ ក៏អ្នកនឹងគិតថា រឿងទាំងនោះនឹងប្រមាថដល់ព្រះជាម្ចាស់ និងនឹងត្រូវបានស្អប់ខ្ពើមដោយព្រះជាម្ចាស់ ហើយពេលនោះអ្នកនឹងអាចទប់ស្កាត់ខ្លួនឯងបាន ហើយនឹងមិនហ៊ានធ្វើបន្ទាល់អំពីខ្លួនឯងឡើយ។ ប្រសិនបើអ្នកទប់ស្កាត់ខ្លួនឯងបានម្ដង ហើយបន្ទាប់មកពីរដង មួយរយៈក្រោយមក គំនិតទាំងនេះ ចេតនា និងការគិត ទាំងនេះ នឹងចាប់ផ្ដើមថយចុះបន្តិចម្ដងៗ។ អ្នកនឹងមានការសម្គាល់ចំពោះគំនិតទាំងនេះ ហើយមានអារម្មណ៍ថាវាគួរឱ្យស្អប់ខ្ពើម និងគួរឱ្យខ្ពើមរអើម ចំណង់ និងបំណងប្រាថ្នារបស់អ្នកក្នុងការធ្វើរឿងបែបនេះនឹងថយចុះ ហើយអ្នកនឹងអាចទប់ចិត្តខ្លួនឯង និងគ្រប់គ្រងខ្លួនឯងបានដោយសន្សឹមៗ រហូតដល់កម្រិតមួយដែលគំនិតទាំងនេះនឹងកើតឡើងកាន់តែតិចទៅៗ។ ប្រសិនបើអ្នកដឹងពីគំនិតទាំងនោះ ប៉ុន្តែមិនអាចទប់ស្កាត់ខ្លួនឯងបាន ហើយអ្នកលាក់ទុកនូវចេតនាដ៏ខ្លាំងក្លា ដោយគ្រាន់តែចង់ឱ្យមនុស្សថ្វាយបង្គំអ្នក ហើយអ្នកមានអារម្មណ៍មិនពេញចិត្ត ប្រសិនបើគ្មាននរណាម្នាក់ថ្វាយបង្គំ ឬដើរតាមអ្នក ហើយប្រែជាពោរពេញដោយសេចក្ដីស្អប់ ហើយចង់ធ្វើអ្វីមួយ ព្រមទាំងអាចធ្វើបន្ទាល់អំពីខ្លួនឯង និងអួតសម្ញែងខ្លួនយ៉ាងឥតក្រែងរអែង នោះអ្នកគឺជាអាទទឹងនឹងព្រះគ្រីស្ទហើយ។ ចុះតើអ្នករាល់គ្នាយ៉ាងម៉េចដែរ? (នៅពេលដែលខ្ញុំដឹងពីគំនិតទាំងនោះ ខ្ញុំអាចទប់ស្កាត់ខ្លួនឯងបាន។) តើអ្នកពឹងផ្អែកលើអ្វីដើម្បីទប់ស្កាត់ខ្លួនឯង? (ខ្ញុំពឹងផ្អែកលើការមានចំណេះដឹងខ្លះៗអំពីព្រះជាម្ចាស់ និងការមានចិត្តដែលកោតខ្លាចព្រះជាម្ចាស់។) ប្រសិនបើគេមានចិត្តដែលកោតខ្លាចព្រះជាម្ចាស់ គេអាចចេះទប់ស្កាត់បាន។ ការទប់ស្កាត់ មិនមែនសម្រេចបានតាមរយៈការសង្កត់ចិត្តខ្លួនឯង ឬការរារាំងខ្លួនឯងនោះទេ ប៉ុន្តែវាគឺជាលទ្ធផលដែលសម្រេចបានតាមរយៈការយល់ពីសេចក្ដីពិត និងការកោតខ្លាចព្រះជាម្ចាស់។ គេទប់ស្កាត់ខ្លួនឯងតាមរយៈភាពមានវិចារណញ្ញាណ និងការយល់ដឹង ហើយក្នុងពេលជាមួយគ្នានេះ គេចេះទប់ស្កាត់ ពីព្រោះគេមានចិត្តដែលកោតខ្លាចព្រះជាម្ចាស់បន្តិចបន្តួច ហើយខ្លាចប្រមាថដល់ទ្រង់។ ប្រសិនបើភាពមានវិចារណញ្ញាណរបស់អ្នកមិនអាចទប់ស្កាត់អ្នកបានទេ ហើយអ្នកក៏គ្មានចិត្តដែលកោតខ្លាចព្រះជាម្ចាស់ដែរ ហើយប្រសិនបើអ្នកមិនមានអារម្មណ៍អៀនខ្មាសនៅពេលធ្វើបន្ទាល់អំពីខ្លួនឯង ហើយចង់បន្តធ្វើបែបនេះ ដោយមិនព្រមបោះបង់រហូតទាល់តែអ្នកសម្រេចគោលដៅរបស់អ្នក នោះធម្មជាតិនៃរឿងនេះគឺខុសគ្នាហើយ ពោលគឺអ្នកគឺជាអាទទឹងនឹងព្រះគ្រីស្ទ។

បច្ចេកទេស និងការបង្ហាញ ចេញដែលពួកទទឹងនឹងព្រះគ្រីស្ទមាន សម្រាប់ការលើកតម្កើង និងធ្វើបន្ទាល់អំពីខ្លួនឯង គឺមានច្រើនយ៉ាង។ ការបង្ហាញ ចេញខ្លះពាក់ព័ន្ធនឹងពួកទទឹងនឹងព្រះគ្រីស្ទដែលលើកតម្កើង និងធ្វើបន្ទាល់អំពីខ្លួនឯងដោយផ្ទាល់ ហើយនិយាយអំពីគុណសម្បត្តិទាំងអស់របស់ពួកគេ ខណៈដែលការបង្ហាញ ចេញផ្សេងទៀតពាក់ព័ន្ធនឹងការដែលពួកគេរកវិធីប្រើប្រាស់ឃ្លាប្រយោគ ឬវិធីសាស្ត្រប្រយោល ដើម្បីធ្វើឱ្យមនុស្សឱ្យតម្លៃខ្ពស់ដល់ពួកគេដោយលួចលាក់ និងសម្រេចគោលដៅរបស់ពួកគេក្នុងការធ្វើឱ្យមនុស្សគោរពសរសើរ ថ្វាយបង្គំ និងដើរតាមពួកគេ ហើយថែមទាំងដើម្បីមានកន្លែងមួយនៅក្នុងចិត្តរបស់មនុស្សទៀតផង នេះគឺជាធម្មជាតិនៃឥរិយាបថបែបនេះ។ និស្ស័យនៃការលើកតម្កើង និងធ្វើបន្ទាល់អំពីខ្លួនឯងរបស់ពួកទទឹងនឹងព្រះគ្រីស្ទ ខុសពីនិស្ស័យរបស់មនុស្សធម្មតា បើនិយាយពីធម្មជាតិរបស់វា លទ្ធផលដែលវាបង្កើតឡើង ក៏ដូចជារបៀបដែលវាត្រូវបានបង្ហាញ ចេញ ព្រមទាំងចេតនា និងគោលដៅដែលលាក់កំបាំងរបស់វា។ លើសពីនេះទៅទៀត តើមនុស្សដែលលើកតម្កើង និងធ្វើបន្ទាល់អំពីខ្លួនឯង គ្រាន់តែនិយាយអំពីគុណសម្បត្តិទាំងអស់របស់ពួកគេឬ? ជួនកាល ពួកគេក៏និយាយអំពីផ្នែកអាក្រក់របស់ពួកគេដែរ ប៉ុន្តែតើពួកគេពិតជាកំពុងវែកញែក និងព្យាយាមស្គាល់ខ្លួនឯងមែនទេ នៅពេលដែលពួកគេធ្វើបែបនេះ? (ទេ)។ ចុះតើគេរកឃើញដោយរបៀបណាថា ការស្គាល់ខ្លួនឯងរបស់ពួកគេមិនមែនជារឿងពិត ហើយផ្ទុយទៅវិញ វាត្រូវបានលាយឡំ និងមានចេតនានៅពីក្រោយនោះ? តើគេអាចយល់ពីរឿងនេះឱ្យបានស៊ីជម្រៅដោយរបៀបណា? ចំណុចសំខាន់នៅទីនេះគឺថា ក្នុងពេលជាមួយគ្នាដែលពួកគេកំពុងព្យាយាមស្គាល់ខ្លួនឯង និងលាតត្រដាងពីភាពទន់ខ្សោយ ចំណុចខ្វះខាត ភាពខ្វះចន្លោះ និងនិស្ស័យពុករលួយរបស់ពួកគេ ពួកគេក៏កំពុងស្វែងរកលេស និងហេតុផលដើម្បីដោះសាឱ្យរួចខ្លួនពីកំហុសផងដែរ។ ពួកគេប្រាប់មនុស្សដោយលួចលាក់ថា៖ «អ្នកណាក៏អាចធ្វើខុសបានដែរ មិនមែនមានតែខ្ញុំទេ។ អ្នករាល់គ្នាក៏សុទ្ធតែអាចធ្វើខុសបានដែរ។ កំហុសដែលខ្ញុំបានធ្វើ គឺអាចលើកលែងឱ្យបាន វាគឺជាកំហុសតូចមួយប៉ុណ្ណោះ។ ប្រសិនបើអ្នករាល់គ្នាធ្វើកំហុសដូចគ្នានេះ វានឹងក្លាយជាករណីធ្ងន់ធ្ងរជាងខ្ញុំទៅទៀត ពីព្រោះអ្នករាល់គ្នានឹងមិនឆ្លុះបញ្ចាំង និងវែកញែកខ្លួនឯងឡើយ។ ទោះបីជាខ្ញុំធ្វើខុសក៏ដោយ ក៏ខ្ញុំនៅតែល្អជាងអ្នករាល់គ្នាដែរ ហើយមានភាពមានវិចារណញ្ញាណ និងសេចក្ដីសុចរិតច្រើនជាង»។ នៅពេលដែលអ្នកគ្រប់គ្នាបានឮដូច្នេះ ពួកគេគិតថា៖ «អ្នកនិយាយត្រូវណាស់។ អ្នកយល់ពីសេចក្ដីពិតច្រើនណាស់ ហើយពិតជាមានកម្ពស់មែន។ នៅពេលដែលអ្នកធ្វើខុស អ្នកអាចឆ្លុះបញ្ចាំង និងវែកញែកខ្លួនឯងបាន ពោលគឺអ្នក ល្អជាងពួកយើងឆ្ងាយណាស់។ ប្រសិនបើពួកយើងធ្វើខុស ពួកយើងមិនឆ្លុះបញ្ចាំង និងព្យាយាមស្គាល់ខ្លួនឯងទេ ហើយដោយសារតែខ្លាចខ្មាសគេ ពួកយើងមិនហ៊ានវែកញែកខ្លួនឯងឡើយ។ អ្នកមានកម្ពស់ច្រើនជាង និងភាពក្លាហានជាងពួកយើង»។ មនុស្សទាំងនេះបានធ្វើខុស ប៉ុន្តែពួកគេនៅតែទទួលបានការគោរពពីអ្នកដទៃ និងច្រៀងលើកសរសើរខ្លួនឯងដដែល តើនេះជានិស្ស័យអ្វី? ពួកទទឹងនឹងព្រះគ្រីស្ទខ្លះពូកែខាងធ្វើពុត បោកប្រាស់មនុស្ស និងពាក់ស្បែកមុខក្លែងក្លាយណាស់។ នៅពេលដែលពួកគេជួបមនុស្សដែលយល់ពីសេចក្ដីពិត ពួកគេចាប់ផ្ដើមនិយាយអំពីការស្គាល់ខ្លួនឯងរបស់ពួកគេ ហើយក៏និយាយថា ពួកគេគឺជាអារក្ស និងជាសាតាំង ថាភាពជាមនុស្សរបស់ពួកគេគឺអាក្រក់ ហើយថាពួកគេសមនឹងត្រូវបណ្ដាសា។ ឧបមាថា អ្នកសួរពួកគេថា៖ «ដោយសារតែអ្នកនិយាយថា អ្នកគឺជាអារក្ស និងជាសាតាំង តើអំពើអាក្រក់អ្វីខ្លះដែលអ្នកបានប្រព្រឹត្ត?» ពួកគេនឹងនិយាយថា៖ «ខ្ញុំមិនបានធ្វើអ្វីសោះ ប៉ុន្តែខ្ញុំគឺជាអារក្ស។ ហើយខ្ញុំមិនត្រឹមតែជាអារក្សទេ ខ្ញុំក៏ជាសាតាំងដែរ!» បន្ទាប់មក អ្នកសួរពួកគេថា៖ «ដោយសារតែអ្នកនិយាយថា អ្នកគឺជាអារក្ស និងជាសាតាំង តើអំពើអាក្រក់របស់អារក្ស និងសាតាំងអ្វីខ្លះដែលអ្នកបានប្រព្រឹត្ត ហើយតើអ្នកបានទាស់ទទឹងនឹងព្រះជាម្ចាស់យ៉ាងដូចម្ដេច? តើអ្នកអាចប្រាប់ការពិតអំពីរឿងអាក្រក់ដែលអ្នកបានធ្វើដែរឬទេ?» ពួកគេនឹងនិយាយថា៖ «ខ្ញុំមិនបានធ្វើរឿងអាក្រក់អ្វីទេ!» បន្ទាប់មក អ្នកដេញដោលបន្ថែមទៀត និងសួរថា៖ «ប្រសិនបើអ្នកមិនបានធ្វើរឿងអាក្រក់អ្វីទេ នោះហេតុអ្វីបានជាអ្នកនិយាយថា អ្នកគឺជាអារក្ស និងជាសាតាំង? តើអ្នកកំពុងព្យាយាមសម្រេចគោលបំណងអ្វី តាមរយៈការនិយាយបែបនេះ?» នៅពេលដែលអ្នកម៉ឺងម៉ាត់ជាមួយពួកគេបែបនេះ ពួកគេនឹងគ្មានអ្វីត្រូវនិយាយឡើយ។ តាមពិត ពួកគេបានធ្វើរឿងអាក្រក់ជាច្រើន ប៉ុន្តែពួកគេពិតជាមិនប្រាប់អ្នកពីការពិតអំពីរឿងនេះឡើយ។ ពួកគេគ្រាន់តែនិយាយអួតអាង និងពោលពីគោលលទ្ធិមួយចំនួន ដើម្បីរៀបរាប់អំពីការស្គាល់ខ្លួនឯងរបស់ពួកគេដោយឥតខ្លឹមសារប៉ុណ្ណោះ។ នៅពេលនិយាយដល់របៀបដែលពួកគេបានអូសទាញមនុស្សយ៉ាងជាក់លាក់ បោកប្រាស់មនុស្ស ប្រើប្រាស់មនុស្សដោយផ្អែកលើអារម្មណ៍ផ្ទាល់ខ្លួន មិនបានយកចិត្តទុកដាក់ចំពោះផលប្រយោជន៍នៃដំណាក់របស់ព្រះជាម្ចាស់ ប្រឆាំងនឹងការរៀបចំការងារ បោកប្រាស់ខាងលើ លាក់បាំងរឿងរ៉ាវពីបងប្អូនប្រុសស្រី និងទំហំនៃការខូចខាតដែលពួកគេបានបង្កដល់ផលប្រយោជន៍នៃដំណាក់របស់ព្រះជាម្ចាស់ ពួកគេនឹងមិននិយាយសូម្បីតែមួយម៉ាត់អំពីការពិតទាំងនេះ។ តើនេះជាការស្គាល់ខ្លួនឯងពិតប្រាកដមែនទេ? (ទេ)។ តាមរយៈការនិយាយថា ពួកគេគឺជាអារក្ស និងជាសាតាំង តើពួកគេមិនមែនកំពុងធ្វើពុតជាស្គាល់ខ្លួនឯង ដើម្បីលើកតម្កើង និងធ្វើបន្ទាល់អំពីខ្លួនឯងទេឬអី? តើនេះមិនមែនជាវិធីសាស្ត្រដែលពួកគេប្រើទេឬអី? (មែនហើយ។) មនុស្សទូទៅមិនអាចមើលធ្លុះវិធីសាស្ត្រនេះឡើយ។ នៅពេលដែលពួកអ្នកដឹកនាំខ្លះត្រូវបានដកហូតតំណែង ពួកគេត្រូវបានគេបោះឆ្នោតជ្រើសរើសឡើងវិញភ្លាមៗបន្ទាប់ពីនោះ ហើយនៅពេលដែលអ្នកសួរពីមូលហេតុនៃរឿងនេះ មនុស្សមួយចំនួននិយាយថា៖ «អ្នកដឹកនាំនោះមានគុណសម្បត្តិល្អ។ គាត់ដឹងថាគាត់គឺជាអារក្ស និងជាសាតាំង។ តើមាននរណាផ្សេងទៀតដែលមានកម្រិតនៃការស្គាល់បែបនេះ? មានតែមនុស្សដែលពិតជាដេញតាមសេចក្ដីពិតប៉ុណ្ណោះ ទើបមានការស្គាល់នោះ។ ពួកយើងគ្មាននរណាម្នាក់អាចទទួលបានការស្គាល់បែបនោះអំពីខ្លួនឯងឡើយ មនុស្សទូទៅមិនមានកម្ពស់នោះទេ។ ដោយសារមូលហេតុនេះហើយ ទើបអ្នកគ្រប់គ្នាជ្រើសរើសគាត់ម្ដងទៀត»។ តើមានរឿងអ្វីកើតឡើងនៅទីនេះ? មនុស្សទាំងនេះត្រូវបានគេបំភាន់ហើយ។ អ្នកដឹកនាំម្នាក់នេះដឹងថាគាត់គឺជាអារក្ស និងជាសាតាំង ប៉ុន្តែគាត់នៅតែត្រូវបានអ្នកគ្រប់គ្នាជ្រើសរើសដដែល ដូច្នេះ តើការដែលគាត់និយាយថាគាត់គឺជាអារក្ស និងជាសាតាំង មានឥទ្ធិពល និងផលវិបាកអ្វីខ្លះដល់មនុស្ស? (វាធ្វើឱ្យមនុស្សឱ្យតម្លៃខ្ពស់ដល់គាត់។) ត្រឹមត្រូវហើយ វាធ្វើឱ្យមនុស្សឱ្យតម្លៃកាន់តែខ្ពស់ដល់គាត់។ អ្នកមិនជឿហៅវិធីសាស្ត្រនេះថា «ដកថយដើម្បីរុលទៅមុខ»។ នេះមានន័យថា ដើម្បីធ្វើឱ្យមនុស្សឱ្យតម្លៃកាន់តែខ្ពស់ដល់ពួកគេ ដំបូងពួកគេនិយាយរឿងអាក្រក់អំពីខ្លួនឯង ដើម្បីឱ្យអ្នកដទៃជឿថា ពួកគេអាចបើកចំហ និងស្គាល់ខ្លួនឯង ថាពួកគេមានជម្រៅ និងការយល់ធ្លុះជ្រៅ ព្រមទាំងមានការយល់ដឹងដ៏ជ្រាលជ្រៅ ហើយដោយសារតែរឿងនេះ អ្នកគ្រប់គ្នាកាន់តែថ្វាយបង្គំពួកគេ។ ហើយតើលទ្ធផលនៃការដែលអ្នកគ្រប់គ្នាកាន់តែថ្វាយបង្គំពួកគេ គឺជាអ្វី? នៅពេលដែលដល់ពេលត្រូវជ្រើសរើសពួកអ្នកដឹកនាំម្ដងទៀត ពួកគេនៅតែត្រូវបានគេចាត់ទុកថាជាបុគ្គលដ៏ល្អឥតខ្ចោះសម្រាប់តួនាទីនេះ។ តើវិធីសាស្ត្រនេះមិនឆ្លាតវៃណាស់ទេឬអី? ប្រសិនបើពួកគេមិនបាននិយាយអំពីការស្គាល់ខ្លួនឯងបែបនេះ ហើយមិនបាននិយាយថាពួកគេគឺជាអារក្ស និងជាសាតាំង ហើយបែរជាមានភាពអវិជ្ជមានវិញនោះ នៅពេលដែលអ្នកដទៃឃើញបែបនេះ ពួកគេនឹងនិយាយថា៖ «គ្រាន់តែអ្នកត្រូវបានដកហូតតំណែង និងបាត់បង់ឋានៈភ្លាម អ្នកក៏ប្រែជាអវិជ្ជមាន។ ពីមុន អ្នកធ្លាប់បង្រៀនពួកយើងកុំឱ្យមានភាពអវិជ្ជមាន ប៉ុន្តែឥឡូវនេះ ភាពអវិជ្ជមានរបស់អ្នកគឺធ្ងន់ធ្ងរជាងពួកយើងទៅទៀត។ ពួកយើងនឹងមិនជ្រើសរើសអ្នកទេ»។ គ្មាននរណាម្នាក់នឹងឱ្យតម្លៃខ្ពស់ដល់អ្នកដឹកនាំម្នាក់នេះឡើយ។ ទោះបីជាអ្នកគ្រប់គ្នានៅតែខ្វះការសម្គាល់ចំពោះគាត់ក៏ដោយ យ៉ាងហោចណាស់ ពួកគេក៏នឹងមិនជ្រើសរើសគាត់ឱ្យធ្វើជាអ្នកដឹកនាំម្ដងទៀតដែរ ហើយបុគ្គលនេះនឹងមិនអាចសម្រេចគោលដៅរបស់ខ្លួន ក្នុងការធ្វើឱ្យអ្នកដទៃឱ្យតម្លៃខ្ពស់ដល់គាត់ឡើយ។ ប៉ុន្តែ អ្នកដឹកនាំម្នាក់នេះបានចាប់ផ្ដើមមុន ដោយនិយាយថា៖ «ខ្ញុំគឺជាអារក្ស និងជាសាតាំង សូមឱ្យព្រះដាក់បណ្ដាសាខ្ញុំ ហើយបញ្ជូនខ្ញុំទៅនរកជាន់ទីដប់ប្រាំបី និងមិនអនុញ្ញាតឱ្យខ្ញុំចាប់ជាតិឡើងវិញជារៀងរហូត!» មនុស្សមួយចំនួនមានអារម្មណ៍អាណិតគាត់នៅពេលឮដូច្នេះ ហើយនិយាយថា៖ «អ្នកដឹកនាំរបស់យើងបានរងទុក្ខច្រើនណាស់។ ឱ គាត់បានរងភាពអយុត្តិធម៌យ៉ាងណាទៅ! ប្រសិនបើព្រះជាម្ចាស់មិនអនុញ្ញាតឱ្យគាត់ធ្វើជាអ្នកដឹកនាំទេ នោះពួកយើងនឹងបោះឆ្នោតជ្រើសរើសគាត់»។ អ្នកគ្រប់គ្នាគាំទ្រអ្នកដឹកនាំម្នាក់នេះដល់កម្រិតនេះ ដូច្នេះ តើពួកគេមិនត្រូវបានគេបំភាន់ទេឬអី? ចេតនាដើមនៃពាក្យសម្ដីរបស់គាត់ត្រូវបានបញ្ជាក់យ៉ាងច្បាស់ ដែលបង្ហាញថា គាត់ពិតជាកំពុងបំភាន់មនុស្សតាមរបៀបនេះមែន។ ជួនកាល សាតាំងបំភាន់មនុស្សដោយការលើកតម្កើង និងធ្វើបន្ទាល់អំពីខ្លួនវា ហើយជួនកាល វាអាចទទួលស្គាល់កំហុសរបស់ខ្លួនតាមរបៀបប្រយោល នៅពេលដែលវាគ្មានជម្រើសអ្វីផ្សេង ប៉ុន្តែអ្វីៗទាំងអស់គ្រាន់តែជាការពាក់ស្បែកមុខក្លែងក្លាយប៉ុណ្ណោះ ហើយគោលដៅរបស់វាគឺដើម្បីទទួលបានការអាណិតអាសូរ និងការយោគយល់ពីមនុស្ស។ វានឹងថែមទាំងនិយាយថា៖ «គ្មាននរណាម្នាក់ល្អឥតខ្ចោះនោះទេ។ អ្នកគ្រប់គ្នាសុទ្ធតែមាននិស្ស័យពុករលួយ ហើយអ្នកណាក៏អាចធ្វើខុសបានដែរ។ ដរាបណាគេអាចកែតម្រូវកំហុសរបស់ខ្លួនបាន នោះពួកគេគឺជាមនុស្សល្អហើយ»។ នៅពេលដែលមនុស្សឮដូច្នេះ ពួកគេមានអារម្មណ៍ថាវាត្រឹមត្រូវ ហើយបន្តថ្វាយបង្គំ និងដើរតាមសាតាំង។ វិធីសាស្ត្ររបស់សាតាំង គឺត្រូវទទួលស្គាល់កំហុសរបស់ខ្លួនដោយម្ចាស់ការ ហើយលើកតម្កើងខ្លួនឯងដោយលួចលាក់ ព្រមទាំងលើកកម្ពស់ឋានៈរបស់ខ្លួននៅក្នុងចិត្តរបស់មនុស្ស ដើម្បីឱ្យមនុស្សទទួលយកអ្វីៗគ្រប់យ៉ាងអំពីវា សូម្បីតែកំហុសរបស់វាក៏ដោយ ហើយបន្ទាប់មកអភ័យទោសចំពោះកំហុសទាំងនេះ បំភ្លេចវាចោលដោយសន្សឹមៗ ហើយទីបំផុតទទួលយកសាតាំងទាំងស្រុង ដោយមានភាពស្មោះត្រង់ចំពោះវារហូតដល់ស្លាប់ មិនដែលចាកចេញ ឬបោះបង់វាចោលឡើយ ហើយដើរតាមវារហូតដល់ទីបញ្ចប់។ តើនេះមិនមែនជារបៀបធ្វើរឿងរ៉ាវរបស់សាតាំងទេឬអី? នេះជារបៀបដែលសាតាំងធ្វើសកម្មភាព ហើយពួកទទឹងនឹងព្រះគ្រីស្ទក៏ប្រើវិធីសាស្ត្រប្រភេទនេះដែរ នៅពេលដែលពួកគេធ្វើសកម្មភាព ដើម្បីសម្រេចមហិច្ឆតា និងគោលដៅរបស់ពួកគេ ក្នុងការធ្វើឱ្យមនុស្សថ្វាយបង្គំ និងដើរតាមពួកគេ។ ផលវិបាកដែលរឿងនេះបង្កឡើងគឺដូចគ្នា ហើយមិនខុសគ្នាទាល់តែសោះ ទៅនឹងផលវិបាកនៃការដែលសាតាំងបំភាន់ និងធ្វើឱ្យមនុស្សពុករលួយ។

នៅពេលមនុស្សខ្លះនិយាយពីការស្គាល់ខ្លួនឯង ពួកគេពណ៌នាពីខ្លួនឯងថារញ៉េរញ៉ៃទាំងស្រុង និងគ្មានបានការអ្វីសោះ ថែមទាំងនិយាយថា ពួកគេគឺជាអារក្ស និងសាតាំង ថាពួកគេសមនឹងត្រូវបណ្ដាសា ហើយថាពួកគេនឹងមិនត្អូញត្អែរឡើយ ប្រសិនបើព្រះជាម្ចាស់ជម្រុះពួកគេចោលនោះ។ ទោះជាយ៉ាងណាក្តី មនុស្សទាំងនេះមិនមានការយល់ដឹងពិតប្រាកដអំពីសារជាតិធម្មជាតិ ឬនិស្ស័យពុករលួយរបស់ពួកគេឡើយ ហើយពួកគេមិនអាចចែករំលែកអ្វីអំពីសភាពពិតនៃកិច្ចការរបស់ពួកគេបានទេ។ ផ្ទុយទៅវិញ ពួកគេព្យាយាមប្រើសំបកក្រៅដើម្បីបំភាន់អ្នកដទៃ ហើយប្រើវិធីសាស្ត្រ និងបច្ចេកទេសនៃការទទួលស្គាល់កំហុសរបស់ខ្លួនដោយម្ចាស់ការ និងការ «ដកថយដើម្បីរុលទៅមុខ» ដើម្បីបិទភ្នែក និងបោកប្រាស់មនុស្ស រួចហើយធ្វើឱ្យមនុស្សគិតល្អពីពួកគេ។ នេះគឺជាទង្វើរបស់ពួកទទឹងនឹងព្រះគ្រីស្ទ។ លើកក្រោយ ពេលអ្នករាល់គ្នាជួបមនុស្សបែបនេះ តើអ្នករាល់គ្នាគួរប្រព្រឹត្តចំពោះពួកគេយ៉ាងដូចម្តេច? (សួរដេញដោលរកព័ត៌មានលម្អិត។) ត្រូវហើយ អ្នករាល់គ្នាត្រូវរៀនស៊ើបអង្កេតបញ្ហានេះ និងសួរដេញដោលរកព័ត៌មានលម្អិត។ ហើយតើអ្នករាល់គ្នាគួរស៊ើបអង្កេតឱ្យស៊ីជម្រៅកម្រិតណា? ត្រូវធ្វើរហូតដល់ពួកគេសុំភាពមេត្តាករុណា ហើយនិយាយថា៖ «ខ្ញុំនឹងមិនបំភាន់អ្នករាល់គ្នាទៀតទេ។ ទោះបីជាអ្នករាល់គ្នាជ្រើសរើសខ្ញុំធ្វើជាអ្នកដឹកនាំរបស់អ្នករាល់គ្នាក៏ដោយ ក៏ខ្ញុំនឹងមិនទទួលយកតួនាទីនោះដែរ»។ ចូរនិយាយទៅកាន់ពួកគេថា៖ «ពួកយើងនឹងមិនចាញ់បោកការបំភាន់របស់អ្នក ឬជ្រើសរើសអ្នកធ្វើជាអ្នកដឹកនាំរបស់យើងម្ដងទៀតឡើយ ដូច្នេះឈប់យល់សប្តិទៅ!» តើស្ដាប់ទៅយ៉ាងម៉េចដែរ? អស់អ្នកទាំងអស់ដែលនិយាយក្នុងរបៀបបំផ្លើសយ៉ាងខ្លាំងអំពីការស្គាល់ខ្លួនឯង ហើយថែមទាំងដាក់បណ្ដាសាខ្លួនឯង ដែលស្ដាប់ទៅគ្មានការពិតទាល់តែសោះនោះគឺជាមនុស្សដែលមានភាពខាងវិញ្ញាណក្លែងក្លាយ និងលាក់ពុត ហើយពាក្យសម្ដីទាំងអស់របស់ពួកគេគឺជាការបំភាន់។ មានចរិតលក្ខណៈ និងចំណុចលម្អិតមួយចំនួនចំពោះការនិយាយស្តីរបស់មនុស្សបែបនេះ ដែលអ្នកត្រូវតែអាចសម្គាល់បាន។ ឧទាហរណ៍ ចូរប្រាប់ខ្ញុំមកមើល៍ ប្រសិនបើគេតម្រូវឱ្យសរសេរពាក្យសម្បថសម្រាប់ការថែរក្សាតង្វាយ តើប្រយោគដំបូងនៃពាក្យសម្បថនោះគួរនិយាយថាយ៉ាងដូចម្ដេច? តើមនុស្សដែលមានភាពមានវិចារណញ្ញាណ និងភាពជាមនុស្ស នឹងសរសេរយ៉ាងដូចម្ដេច? តើពួកគេនឹងប្រើទឹកដមសំឡេង និងពាក្យពេចន៍បែបណា ដើម្បីឈរក្នុងឋានៈដ៏ត្រឹមត្រូវរបស់ពួកគេ និងបង្ហាញពីអាកប្បកិរិយារបស់ពួកគេឱ្យគេដឹង? នៅពេលមនុស្សសាមញ្ញ និយាយ មនុស្សគ្រប់គ្នាអាចញាណដឹងថា ពួកគេកំពុងនិយាយជាធម្មតា ប៉ុន្តែបុគ្គលដែលមានមហិច្ឆតា ដែលជាមនុស្សអាក្រក់ ឬពួកទទឹងនឹងព្រះគ្រីស្ទ មានទឹកដមសំឡេងជាក់លាក់មួយនៅពេលពួកគេនិយាយ ដែលខុសពីមនុស្សទូទៅ។ ឧទាហរណ៍ ពួកគេនិយាយថា៖ «ប្រសិនបើខ្ញុំ ឈ្មោះនេះ ឬឈ្មោះនោះ កិបកេងតង្វាយរបស់ព្រះសូម្បីតែមួយសេន សូមឱ្យខ្ញុំស្លាប់យ៉ាងវេទនា សូមឱ្យឡានកិនខ្ញុំស្លាប់ចុះ!» តើនេះជាទឹកដមសំឡេងបែបណា? ពួកគេចាប់ផ្ដើមដោយពាក្យ «ខ្ញុំ» ដោយប្រើទឹកដមសំឡេងអួតអាងខ្លាំង ចេតនានៅពីក្រោយទឹកដមសំឡេង និងរបៀបនិយាយរបស់ពួកគេ អាចត្រូវបានសង្កេតឃើញនៅក្នុងពាក្យតាមន័យត្រង់ដែលពួកគេប្រើ។ ពាក្យដំបូងគឺ «ខ្ញុំ» ពួកគេប្រើទឹកដមសំឡេងអួតអាងខ្លាំង និងសំឡេងដ៏ស្រួចខ្ពស់បែបនេះ តើនេះមិនមែនជាពាក្យសម្បថដែលអួតអាងខ្លាំងទេឬអី? តើពាក្យសម្បថប្រភេទនេះហៅថាអ្វីទៅ? វាត្រូវបានហៅថាជាការនិយាយអួងអាតខ្លាំង និងលាក់ពុត។ ការសរសេរពាក្យសម្បថដោយភាពគឃ្លើនបែបនេះ តើនេះជានិស្ស័យបែបណា? នេះគឺជាពាក្យសម្បថ ដូច្នេះតើអ្នកកំពុងស្បថចំពោះនរណា? អ្នកកំពុងស្បថចំពោះព្រះជាម្ចាស់ ដូច្នេះតើមនុស្សធម្មតាគួរនិយាយយ៉ាងដូចម្ដេចក្នុងករណីនេះ? ពួកគេគួរតែនិយាយក្នុងរបៀបបន្ទាបខ្លួន ឈរក្នុងឋានៈដ៏ត្រឹមត្រូវរបស់ពួកគេ អធិស្ឋានទៅកាន់ព្រះជាម្ចាស់ និងនិយាយចេញពីចិត្ត។ ពួកគេមិនគួរប្រើពាក្យសម្ដីដែលអួតអាងខ្លាំង ឬមានភាពគឃ្លើនឡើយ។ មនុស្សបែបនេះមានភាពគឃ្លើនខ្លាំងណាស់ សូម្បីតែនៅពេលធ្វើពាក្យសម្បថក៏ដោយ និស្ស័យបែប សាតាំងនៅក្នុងពួកគេគឺធ្ងន់ធ្ងរណាស់! វាពិបាកនឹងនិយាយណាស់ថា តើពាក្យសម្បថរបស់ពួកគេពិត ឬក្លែងក្លាយនោះ។ អ្វីដែលពួកគេចង់មានន័យគឺ៖ «អ្នកមិនទុកចិត្តខ្ញុំទេឬ? អ្នកខ្លាចថាខ្ញុំកំពុងកេងចំណេញពីដំណាក់របស់ព្រះ ថាខ្ញុំកំពុងលួចតង្វាយមែនទេ? អ្នកប្រើខ្ញុំ ប៉ុន្តែអ្នកមិនទុកចិត្តខ្ញុំទេ ហើយអ្នកសុំឱ្យខ្ញុំធ្វើពាក្យសម្បថ ដូច្នេះខ្ញុំនឹងធ្វើពាក្យសម្បថ អ្នកចាំតែមើលទៅថាតើខ្ញុំហ៊ានធ្វើពាក្យសម្បថនេះឬអត់! ខ្ញុំមិនជឿថាខ្ញុំអាចមកត្រូវធ្វើរឿងបែបនោះទេ»។ តើនេះជាអាកប្បកិរិយាបែបណា? នេះគឺជាភាពគឃ្លើន និងភាពឥតអៀនខ្មាស។ ពួកគេថែមទាំងហ៊ានស្រែកតវ៉ា ប្រឆាំងនឹងព្រះជាម្ចាស់ ហើយប្រើពាក្យសម្បថដើម្បីបង្ហាញថាខ្លួនឯងត្រឹមត្រូវ និងដើម្បីបំភាន់មនុស្សទៀតផង។ តើនេះជាការកោតខ្លាចព្រះជាម្ចាស់ឬ? គ្មានសេចក្ដីគោរពកោតខ្លាចសោះឡើយចំពោះរឿងនេះ។ មនុស្សប្រភេទនេះគឺជាសាតាំង និងជាបុគ្គលទទឹងនឹងព្រះគ្រីស្ទ នេះជារបៀបដែលពួកទទឹងនឹងព្រះគ្រីស្ទនិយាយ។ ការធ្វើពាក្យសម្បថដែលលាក់បង្កប់ដោយការស្រែកតវ៉ា តើនេះជានិស្ស័យបែបណា? តើមនុស្សប្រភេទនេះនៅតែអាចត្រូវបានសង្គ្រោះដែរឬទេ? តើអ្នករាល់គ្នាធ្លាប់ជួបមនុស្សប្រភេទនេះពីមុនមកដែរឬទេ? អ្នករាល់គ្នាមិនដឹងពីរបៀបសម្គាល់ការបង្ហាញចេញ ការបញ្ចេញឱ្យឃើញ ឬនិស្ស័យទាំងនេះដែលពួកគេបង្ហាញនោះទេ តើមែនទេ? មនុស្សខ្លះថែមទាំងជឿថា មនុស្សប្រភេទនេះមានគំនិតច្បាស់លាស់ មានការយល់ដឹងខាងវិញ្ញាណ ទៀងត្រង់ និងមានភាពស្មោះត្រង់ចំពោះព្រះជាម្ចាស់ទៀតផង។ តើនេះមិនមែនជាភាពល្ងង់ខ្លៅទេឬអី? តើនេះមិនមែនជាការខ្វះការសម្គាល់ទេឬអី? ឥរិយាបថ និងនិស្ស័យដ៏អាក្រក់នេះ អាចត្រូវបានមើលឃើញនៅក្នុងពាក្យតាមន័យត្រង់ និងការប្រើប្រាស់ពាក្យពេចន៍នៃពាក្យសម្បថរបស់ពួកគេ ប៉ុន្តែមនុស្សនៅតែគិតថា បុគ្គលទទឹងនឹងព្រះគ្រីស្ទនេះល្អណាស់។ តើមនុស្សទាំងនេះយល់ពីសេចក្ដីពិតដែរឬទេ? មើលទៅហាក់ដូចជាអ្វីគ្រប់យ៉ាងដែលអ្នករាល់គ្នាយល់ គឺមានតែគោលលទ្ធិប៉ុណ្ណោះ ថាអ្នករាល់គ្នាអាចត្រឹមតែនិយាយអំពីគោលលទ្ធិ និងនិយាយពាក្យសម្ដីទទេៗ ហើយអ្នករាល់គ្នាគ្មានការសម្គាល់ឡើយ នៅពេលនិយាយដល់បញ្ហា និងរឿងរ៉ាវជាក់លាក់នោះ។ ទៅថ្ងៃអនាគត ប្រសិនបើអ្នករាល់គ្នាជួបរឿងរ៉ាវប្រភេទនេះ តើអ្នករាល់គ្នានឹងមានការសម្គាល់ដែរឬទេ? (មែនហើយ ពួកយើងនឹងមាន។) មនុស្សដែលសរសេរពាក្យសម្បថបែបនេះ សុទ្ធតែជាសត្វតិរច្ឆាន ហើយពួកគេទាំងអស់គ្នាខ្វះភាពជាមនុស្ស។ តើអ្នករាល់គ្នាធ្លាប់ឃើញពាក្យសម្បថប្រភេទនេះពីមុនមកដែរឬទេ? តើអ្នករាល់គ្នាធ្លាប់សរសេរពាក្យសម្បថបែបនេះពីមុនមកដែរឬទេ? (ធ្លាប់។) តើវាមានទឹកដមសំឡេងដូចគ្នា និងការចាប់ផ្ដើមដូចគ្នានឹងពាក្យសម្បថនេះដែរឬទេ? (វាមិនចំៗបែបនេះទេ។) ចុះតើធម្មជាតិរបស់វាដូចគ្នាដែរឬទេ? (ដូចគ្នា។) ធម្មជាតិរបស់វាគឺដូចគ្នា។ ការធ្វើពាក្យសម្បថ មិនមែនដូចជាការចូលទៅក្នុងសមរភូមិ ដែលទាមទារឱ្យមានស្មារតីនៃការលះបង់ខ្លួនឯងយ៉ាងអង់អាចក្លាហាននោះទេ។ វាមិនទាមទារឱ្យមានស្មារតីប្រភេទនោះឡើយ។ នៅពេលអ្នកធ្វើពាក្យសម្បថចំពោះព្រះជាម្ចាស់ អ្នកត្រូវតែគិតអំពីវាឱ្យបានហ្មត់ចត់ ហើយយល់ពីមូលហេតុដែលអ្នកត្រូវសរសេរពាក្យសម្បថនេះ និងថាតើអ្នកកំពុងធ្វើពាក្យសម្បថ និងធ្វើការសន្យានេះចំពោះនរណា។ អ្វីដែលព្រះជាម្ចាស់ចង់បាន គឺអាកប្បកិរិយារបស់មនុស្ស មិនមែនជាប្រភេទស្មារតីនោះទេ។ ស្មារតីរបស់អ្នកនោះគឺគឃ្លើន ហើយវាមានលក្ខណៈស្រែកតវ៉ា វាគឺជាការបង្ហាញចេញនូវនិស្ស័យក្រអឺតក្រទមរបស់សាតាំង។ វាមិនមែនជាសេចក្ដីគោរពកោតខ្លាចទេ ហើយក៏មិនមែនជាការបង្ហាញចេញដែលភាវៈដែលព្រះ បានបង្កើតគួរតែមានដែរ រឹតតែមិនមែនជាជំហរដែលភាវៈដែលព្រះបានបង្កើត គួរតែប្រកាន់យកទៅទៀត។ តើមនុស្សដែលបង្ហាញការបង្ហាញចេញនេះមិនមែនត្រូវបានរងឥទ្ធិពលពីវីរភាពជាតិទេឬអី? តើវាពាក់ព័ន្ធនឹងរឿងនេះដែរឬទេ? មនុស្សត្រូវបានបំពុលយ៉ាងជ្រាលជ្រៅពេកហើយ ពេលដែលពួកគេសរសេរពាក្យសម្បថ ឬការសន្យាភ្លាម ពួកគេគិតដល់បុគ្គលល្បីៗឆ្លងកាត់គ្រប់យុគសម័យ ដែលមានភាពស្មោះត្រង់ចំពោះប្រទេសជាតិ និងប្រជាជនរបស់ពួកគេ។ បុគ្គលល្បីៗទាំងនោះគឺជាផ្នែកមួយនៃបក្សពួករបស់សាតាំង ហើយពួកគេបានប្រព្រឹត្តក្នុងរបៀបឥតអៀនខ្មាស ដើម្បីធ្វើឱ្យខ្លួនឯងលេចធ្លោ និងធ្វើបន្ទាល់សម្រាប់ខ្លួនឯង ហើយដើម្បីកាន់កាប់កន្លែងមួយនៅក្នុងចិត្តរបស់មនុស្ស និងបន្សល់ទុកកេរ្តិ៍ឈ្មោះល្អសម្រាប់ខ្លួនឯង ដើម្បីឱ្យពួកគេអាចមានចារក្នុងប្រវត្តិសាស្ត្រ និងទទួលបានឈ្មោះល្អដែលនឹងស្ថិតស្ថេរអស់កល្បជានិច្ច។ ជំនាន់ក្រោយៗបានវាយតម្លៃរឿងនេះថា ពួកគេមានការលះបង់ដោយងងឹតងងល់ចំពោះប្រទេសជាតិរបស់ពួកគេ តើអ្នកគិតថាពួកគេពិតជាងងឹតងងល់មែនឬ? តើភាពងងឹតងងល់នេះតាមពិតទៅគឺជាអ្វី? វាគឺជាទង្វើដ៏ទុច្ចរិត និងមានល្បិចកលបំផុត ហើយមានចេតនាផ្ទាល់ខ្លួននៅក្នុងនោះ។ វាមិនមែនជាភាពងងឹតងងល់ទេ ហើយវាក៏ច្បាស់ជាមិនមែនជាការលះបង់ដែរ វាគឺជាភាពទុច្ចរិត។

ពួកយើងបានប្រកបគ្នាយ៉ាងច្រើនរួចមកហើយ លើប្រធានបទអំពីពួកទទឹងនឹងព្រះគ្រីស្ទធ្វើបន្ទាល់អំពីខ្លួនឯង។ តើមានបញ្ហាផ្សេងទៀតដែលពាក់ព័ន្ធនឹងប្រធានបទនេះ ដែលអ្នករាល់គ្នានៅតែមិនទាន់យល់ច្បាស់ដែរឬទេ? មនុស្សខ្លះធ្វើបន្ទាល់អំពីខ្លួនឯងដោយប្រើពាក្យសម្ដី និងនិយាយពាក្យមួយចំនួនដែលអួតអាងអំពីខ្លួនឯង ចំណែកឯអ្នកខ្លះទៀតប្រើឥរិយាបថ។ តើការសម្ដែងចេញអ្វីខ្លះដែលបង្ហាញថាមនុស្សម្នាក់ប្រើឥរិយាបថដើម្បីធ្វើបន្ទាល់អំពីខ្លួនឯង? មើលពីខាងក្រៅ ពួកគេបង្ហាញឥរិយាបថមួយចំនួនដែលសមស្របតាមសញ្ញាណរបស់មនុស្ស ដែលទាក់ទាញចំណាប់អារម្មណ៍របស់មនុស្ស ហើយដែលមនុស្សមើលឃើញថាថ្លៃថ្នូរខ្លាំង និងសមស្របតាមស្តង់ដាសីលធម៌។ ឥរិយាបថទាំងនេះធ្វើឱ្យមនុស្សគិតថា ពួកគេមានកិត្តិយស មានសេចក្ដីសុចរិត ថាពួកគេពិតជាស្រឡាញ់ព្រះជាម្ចាស់ មានចិត្តគោរពយ៉ាងខ្លាំង និងពិតជាមានចិត្តដែលកោតខ្លាចព្រះជាម្ចាស់ ហើយថាពួកគេគឺជាមនុស្សដែលដេញតាមសេចក្ដីពិត។ ពួកគេតែងតែបង្ហាញឥរិយាបថល្អៗពីខាងក្រៅមួយចំនួន ដើម្បីបំភាន់មនុស្ស តើនេះមិនមែនមានន័យថា ជាការលើកតម្កើង និងធ្វើបន្ទាល់អំពីខ្លួនឯងទេឬអី? ជាធម្មតា មនុស្សលើកតម្កើង និងធ្វើបន្ទាល់អំពីខ្លួនឯងតាមរយៈពាក្យសម្ដី ដោយប្រើការនិយាយច្បាស់ៗដើម្បីបង្ហាញថា ពួកគេខុសពីមនុស្សភាគច្រើន ហើយថាពួកគេមានគំនិតវាងវៃជាងអ្នកដទៃ ដើម្បីធ្វើឱ្យមនុស្សឱ្យតម្លៃខ្ពស់ដល់ពួកគេ និងលើកតម្កើងពួកគេ។ ក៏ប៉ុន្តែ មានវិធីសាស្ត្រមួយចំនួនដែលមិនពាក់ព័ន្ធនឹងការនិយាយចំៗនោះទេ ដែលមនុស្សបែរជាប្រើទង្វើខាងក្រៅ ដើម្បីធ្វើបន្ទាល់ថា ពួកគេល្អជាងអ្នកដទៃទៅវិញ។ ទង្វើប្រភេទនេះត្រូវបានគិតគូរយ៉ាងល្អិតល្អន់ វាមានបំណង និងចេតនាជាក់លាក់ ហើយវាមានគោលបំណងច្បាស់លាស់ណាស់។ ទង្វើទាំងនេះត្រូវបានវេចខ្ចប់ និងកែច្នៃ ដូច្នេះអ្វីដែលមនុស្សមើលឃើញ គឺជាឥរិយាបថ និងទង្វើមួយចំនួនដែលស្របតាមសញ្ញាណរបស់មនុស្ស ដែលថ្លៃថ្នូរ មានចិត្តគោរព និងស្របតាមភាពសមរម្យបែបអ្នកបរិសុទ្ធ ហើយថែមទាំងស្រឡាញ់ព្រះជាម្ចាស់ កោតខ្លាចព្រះជាម្ចាស់ និងស្របតាមសេចក្ដីពិតទៀតផង។ ការនេះសម្រេចបានគោលបំណងដូចគ្នានៃការលើកតម្កើងខ្លួនឯង និងការធ្វើបន្ទាល់អំពីខ្លួនឯង ហើយធ្វើឱ្យមនុស្សឱ្យតម្លៃខ្ពស់លើពួកគេ និងថ្វាយបង្គំពួកគេ។ តើអ្នករាល់គ្នាធ្លាប់ជួប ឬឃើញរឿងបែបនេះដែរឬទេ? តើអ្នករាល់គ្នាមានការសម្ដែងចេញទាំងនេះដែរឬទេ? តើរឿងទាំងនេះ និងប្រធានបទនេះដែលខ្ញុំកំពុងពិភាក្សា ចាកឆ្ងាយពីជីវិតពិតដែរឬទេ? តាមពិតទៅ មិនចាកឆ្ងាយទេ។ ខ្ញុំនឹងលើកឧទាហរណ៍ដ៏សាមញ្ញមួយ។ នៅពេលមនុស្សខ្លះបំពេញភារកិច្ចរបស់ខ្លួន មើលពីសំបកក្រៅ ពួកគេហាក់ដូចជារវល់ខ្លាំងណាស់ ពួកគេមានចេតនាបន្តធ្វើការ នៅពេលដែលអ្នកដទៃកំពុងបរិភោគអាហារ ឬដេក ហើយនៅពេលដែលអ្នកដទៃចាប់ផ្ដើមបំពេញភារកិច្ចរបស់ខ្លួន ពួកគេក៏ទៅបរិភោគអាហារ ឬដេកវិញ។ តើពួកគេមានគោលបំណងអ្វីក្នុងការធ្វើបែបនេះ? ពួកគេចង់ទាក់ទាញចំណាប់អារម្មណ៍ និងបង្ហាញប្រាប់មនុស្សគ្រប់គ្នាថា ពួកគេរវល់នឹងការបំពេញភារកិច្ចរបស់ខ្លួនខ្លាំងណាស់ រហូតដល់គ្មានពេលបរិភោគអាហារ ឬដេកឡើយ។ ពួកគេគិតថា៖ «អ្នករាល់គ្នាពិតជាគ្មានបន្ទុកទាល់តែសោះ។ ហេតុអ្វីបានជាអ្នករាល់គ្នាសកម្មនឹងការបរិភោគអាហារ និងការដេកម៉្លេះ? ពួកមនុស្សគ្មានបានការ! មើលមកខ្ញុំនេះ ខ្ញុំកំពុងធ្វើការ ខណៈពេលដែលអ្នករាល់គ្នាទាំងអស់កំពុងបរិភោគអាហារ ហើយខ្ញុំនៅតែធ្វើការនៅពេលយប់ ពេលដែលអ្នករាល់គ្នាកំពុងដេក។ តើអ្នករាល់គ្នាអាចរងទុក្ខបែបនេះបានដែរឬទេ? ខ្ញុំអាចស៊ូទ្រាំនឹងការរងទុក្ខនេះបាន ខ្ញុំកំពុងធ្វើជាគំរូតាមរយៈឥរិយាបថរបស់ខ្ញុំ»។ តើអ្នករាល់គ្នាគិតយ៉ាងណាដែរចំពោះឥរិយាបថ និងការបង្ហាញចេញប្រភេទនេះ? តើមនុស្សទាំងនេះមិនមែនកំពុងធ្វើរឿងនេះដោយចេតនាទេឬអី? មនុស្សខ្លះធ្វើរឿងទាំងនេះដោយចេតនាមែន ហើយតើនេះជាឥរិយាបថបែបណា? មនុស្សទាំងនេះចង់ធ្វើខ្លួនខុសគេ ពួកគេចង់ឱ្យខុសពីមនុស្សភាគច្រើន និងបង្ហាញមនុស្សថា ពួកគេកំពុងបំពេញភារកិច្ចរបស់ខ្លួនយ៉ាងរវល់ពេញមួយយប់ ថាពួកគេអាចស៊ូទ្រាំនឹងការរងទុក្ខជាពិសេស។ តាមរបៀបនេះ មនុស្សគ្រប់គ្នានឹងមានអារម្មណ៍អាណិតពួកគេជាពិសេស និងបង្ហាញការអាណិតអាសូរជាពិសេសដល់ពួកគេ ដោយគិតថា ពួកគេមានបន្ទុកដ៏ធ្ងន់នៅលើស្មារបស់ពួកគេ រហូតដល់ថ្នាក់ពួកគេរវល់នឹងការងារខ្លាំង និងរវល់ពេករហូតដល់គ្មានពេលបរិភោគអាហារ ឬដេក។ ហើយប្រសិនបើពួកគេមិនអាចត្រូវបានសង្គ្រោះទេ នោះមនុស្សគ្រប់គ្នានឹងអង្វរព្រះជាម្ចាស់ដើម្បីពួកគេ ទូលអង្វរព្រះជាម្ចាស់ជំនួសពួកគេ និងអធិស្ឋានសម្រាប់ពួកគេ។ ក្នុងការធ្វើបែបនេះ មនុស្សទាំងនេះកំពុងប្រើប្រាស់ឥរិយាបថ និងទង្វើល្អៗដែលស្របតាមសញ្ញាណរបស់មនុស្ស ដូចជាការស៊ូទ្រាំនឹងការលំបាក និងការលះបង់ ដើម្បីបោកបញ្ឆោតអ្នកដទៃ និងបោកប្រាស់យកការអាណិតអាសូរ និងការសរសើរពីពួកគេ។ ហើយតើលទ្ធផលចុងក្រោយនៃរឿងនេះគឺជាអ្វី? មនុស្សគ្រប់គ្នាដែលបានទាក់ទងជាមួយពួកគេ និងបានឃើញពួកគេលះបង់ នឹងសុទ្ធតែនិយាយក្នុងអត្ថន័យតែមួយដូចគ្នាថា៖ «អ្នកដឹកនាំរបស់យើងមានសមត្ថភាពបំផុត អាចស៊ូទ្រាំនឹងការរងទុក្ខ និងលះបង់បំផុត!» តើពួកគេមិនបានសម្រេចគោលបំណងរបស់ខ្លួនក្នុងការបំភាន់មនុស្សទេឬអី? បន្ទាប់មក ថ្ងៃមួយ ដំណាក់របស់ព្រះជាម្ចាស់និយាយថា៖ «អ្នកដឹកនាំរបស់អ្នករាល់គ្នាមិនបានបំពេញកិច្ចការជាក់ស្ដែងទេ។ ពួកគេធ្វើខ្លួនឱ្យរវល់ និងធ្វើការដោយគ្មានគោលដៅ ពួកគេប្រព្រឹត្តដោយខ្វះការគិតគូរ ហើយពួកគេធ្វើតាមអំពើចិត្ត និងផ្ដាច់ការ។ ពួកគេបានធ្វើឱ្យកិច្ចការរបស់ពួកជំនុំមានភាពរញ៉េរញ៉ៃ ពួកគេមិនបានបំពេញកិច្ចការណាមួយដែលពួកគេគួរធ្វើឡើយ ពួកគេមិនបានបំពេញការងារផ្សាយដំណឹងល្អ ឬការងារផលិតភាពយន្តទេ ហើយជីវិតពួកជំនុំក៏មានភាពច្របូកច្របល់ដែរ។ បងប្អូនប្រុសស្រីមិនយល់ពីសេចក្ដីពិត ពួកគេមិនមានការចូលទៅក្នុងជីវិតឡើយ ហើយពួកគេមិនអាចសរសេរអត្ថបទទីបន្ទាល់បានទេ។ អ្វីដែលគួរឱ្យអាណិតបំផុតនោះគឺថា ពួកគេមិនអាចសូម្បីតែសម្គាល់អ្នកដឹកនាំក្លែងក្លាយ និងពួកទទឹងនឹងព្រះគ្រីស្ទបានផង។ អ្នកដឹកនាំប្រភេទនេះគ្មានសមត្ថភាពទាល់តែសោះ ពួកគេគឺជាអ្នកដឹកនាំក្លែងក្លាយដែលគួរតែត្រូវបានដកហូតតំណែង!» ក្នុងកាលៈទេសៈទាំងនេះ តើវាងាយស្រួលក្នុងការដកហូតតំណែងពួកគេដែរឬទេ? វាប្រហែលជាពិបាកហើយ។ ដោយសារបងប្អូនប្រុសស្រីសុទ្ធតែពេញចិត្ត និងគាំទ្រពួកគេ ប្រសិនបើនរណាម្នាក់ព្យាយាមដកហូតតំណែងអ្នកដឹកនាំនេះ បងប្អូនប្រុសស្រីនឹងធ្វើការតវ៉ា និងដាក់សំណើទៅកាន់ខាងលើ ដើម្បីរក្សាពួកគេទុក។ ហេតុអ្វីបានជាមានលទ្ធផលបែបនេះ? ពីព្រោះអ្នកដឹកនាំក្លែងក្លាយ និងបុគ្គលទទឹងនឹងព្រះគ្រីស្ទនេះ ប្រើប្រាស់ឥរិយាបថល្អៗពីខាងក្រៅ ដូចជាការស៊ូទ្រាំនឹងការលំបាក និងការលះបង់ ព្រមទាំងពាក្យសម្ដីពីរោះៗ ដើម្បីធ្វើឱ្យរំជួលចិត្ត ទិញទឹកចិត្ត និងបំភាន់មនុស្ស។ ពេលដែលពួកគេបានប្រើរូបរាងក្លែងក្លាយទាំងនេះដើម្បីបំភាន់មនុស្សហើយ មនុស្សគ្រប់គ្នានឹងនិយាយការពារពួកគេ ហើយមិនអាចចាកចេញពីពួកគេបានឡើយ។ ពួកគេដឹងយ៉ាងច្បាស់ថា អ្នកដឹកនាំនេះមិនបានបំពេញកិច្ចការជាក់ស្ដែងច្រើនទេ ហើយថាគេមិនបានដឹកនាំរាស្ដ្ររើសតាំងរបស់ព្រះជាម្ចាស់ឱ្យយល់ពីសេចក្ដីពិត និងទទួលបានការចូលទៅក្នុងជីវិតឡើយ ប៉ុន្តែមនុស្សទាំងនេះនៅតែគាំទ្រ គេ ពេញចិត្តគេ និងដើរតាមគេ ដោយមិនខ្វល់សូម្បីតែវាមានន័យថា ពួកគេនឹងមិនទទួលបានសេចក្ដីពិត និងជីវិតក៏ដោយ។ លើសពីនេះទៅទៀត ដោយសារតែត្រូវបានបំភាន់ដោយអ្នកដឹកនាំនេះ មនុស្សទាំងនេះសុទ្ធតែថ្វាយបង្គំគេ មិនទទួលយកអ្នកដឹកនាំណាមួយក្រៅពីគេឡើយ ហើយ ថែមទាំងលែងចង់បានព្រះជាម្ចាស់ទៀតផង។ តើពួកគេមិនមែនកំពុងចាត់ទុកអ្នកដឹកនាំនេះជាព្រះជាម្ចាស់ទេឬអី? ប្រសិនបើដំណាក់របស់ព្រះជាម្ចាស់និយាយថា បុគ្គលនេះមិនបានបំពេញកិច្ចការជាក់ស្ដែងទេ ហើយថាគេគឺជាអ្នកដឹកនាំក្លែងក្លាយ និងជាបុគ្គលទទឹងនឹងព្រះគ្រីស្ទ នោះមនុស្សនៅក្នុងពួកជំនុំរបស់គេនឹងតវ៉ា ហើយក្រោកឡើងបះបោរជាមិនខាន។ ចូរប្រាប់ខ្ញុំមកមើល៍ តើបុគ្គលទទឹងនឹងព្រះគ្រីស្ទនេះបានបំភាន់មនុស្សទាំងនោះដល់កម្រិតណាទៅ? ប្រសិនបើវាជាកិច្ចការរបស់ព្រះវិញ្ញាណបរិសុទ្ធ នោះស្ថានភាពរបស់មនុស្សនឹងកាន់តែប្រសើរឡើង ហើយពួកគេនឹងយល់ពីសេចក្ដីពិតកាន់តែច្រើន កាន់តែចុះចូលចំពោះព្រះជាម្ចាស់ មានកន្លែងសម្រាប់ព្រះជាម្ចាស់នៅក្នុងចិត្តរបស់ពួកគេកាន់តែច្រើន ហើយកាន់តែពូកែក្នុងការសម្គាល់ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ។ មើលពីចំណុចនេះ ស្ថានភាពដែលយើងទើបតែបានពិភាក្សា គឺ ដាច់ខាតមិនមែនជាកិច្ចការរបស់ព្រះវិញ្ញាណបរិសុទ្ធឡើយ ពោលគឺមានតែពួកទទឹងនឹងព្រះគ្រីស្ទ និងវិញ្ញាណអាក្រក់ប៉ុណ្ណោះ ដែលអាចបំភាន់មនុស្សដល់កម្រិតបែបនេះ បន្ទាប់ពីធ្វើការបានមួយរយៈពេល។ មនុស្សជាច្រើនត្រូវបានបំភាន់ និងត្រួតត្រាដោយពួកទទឹងនឹងព្រះគ្រីស្ទទាំងនេះ ហើយនៅក្នុងចិត្តរបស់ពួកគេ ពួកគេមានតែកន្លែងសម្រាប់ ពួកទទឹងនឹងព្រះគ្រីស្ទប៉ុណ្ណោះ និងគ្មានកន្លែងសម្រាប់ព្រះជាម្ចាស់ឡើយ។ នេះគឺជាលទ្ធផលចុងក្រោយដែលត្រូវបានសម្រេចបានដោយពួកទទឹងនឹងព្រះគ្រីស្ទ ដែលលើកតម្កើង និងធ្វើបន្ទាល់អំពីខ្លួនឯងតាមរយៈឥរិយាបថល្អៗពីខាងក្រៅ។ ពួកគេប្រើប្រាស់ឥរិយាបថល្អៗពីខាងក្រៅ ដូចជាការស៊ូទ្រាំនឹងការលំបាក និងការលះបង់ ដើម្បីលើកតម្កើង និងធ្វើបន្ទាល់អំពីខ្លួនឯង ដែលនេះគឺជាមធ្យោបាយមួយដែលពួកទទឹងនឹងព្រះគ្រីស្ទប្រើដើម្បីបំភាន់ និងត្រួតត្រាមនុស្ស។ ឥឡូវនេះ អ្នករាល់គ្នាមើលឃើញបញ្ហានេះច្បាស់ហើយ តើមែនទេ? តើបុគ្គលទទឹងនឹងព្រះគ្រីស្ទដែលប្រើប្រាស់ឥរិយាបថល្អៗពីខាងក្រៅ ដូចជាការស៊ូទ្រាំនឹងការលំបាក និងការលះបង់ ដើម្បីបំភាន់មនុស្ស មិនមែនជាមនុស្សដែលមានល្បិចកល និងស្នៀតបញ្ឆោតខ្លាំងទេឬអី? ហើយតើជួនកាល អ្នករាល់គ្នាមិនធ្វើរឿងទាំងនេះដែរទេឬអី? មនុស្សមួយចំនួនផឹកកាហ្វេដើម្បីបង្កើនថាមពលនៅពេលល្ងាច ដើម្បីត្រៀមខ្លួននៅដល់យប់ជ្រៅបំពេញភារកិច្ចរបស់ខ្លួន។ បងប្អូនប្រុសស្រីបារម្ភពីសុខភាពរបស់ពួកគេ ហើយចម្អិនស្ងោរមាន់ឱ្យពួកគេញ៉ាំ។ នៅពេលពួកគេញ៉ាំស៊ុបមាន់នោះអស់ហើយ មនុស្សទាំងនេះនិយាយថា «អរព្រះគុណព្រះជាម្ចាស់! ខ្ញុំបានរីករាយនឹងព្រះគុណរបស់ព្រះជាម្ចាស់។ ខ្ញុំមិនសមនឹងទទួលបានទេ។ ឥឡូវនេះ ដោយសារខ្ញុំបានញ៉ាំស៊ុបមាន់នេះអស់ហើយ ខ្ញុំត្រូវតែបង្កើនប្រសិទ្ធភាពក្នុងការបំពេញភារកិច្ចរបស់ខ្ញុំ!» តាមពិតទៅ ពួកគេបន្តបំពេញភារកិច្ចរបស់ខ្លួនតាមរបៀបដដែលដែលពួកគេតែងតែធ្វើ ដោយមិនបានបង្កើនប្រសិទ្ធភាពសោះឡើយ។ តើពួកគេមិនមែនកំពុងតែធ្វើពុតទេឬអី? ពួកគេកំពុងតែធ្វើពុតមែន ហើយឥរិយាបថប្រភេទនេះ ក៏ជាការលើកតម្កើង និងការធ្វើបន្ទាល់អំពីខ្លួនឯងដោយលាក់លៀមដែរ លទ្ធផលដែលវាសម្រេចបាន គឺធ្វើឱ្យមនុស្សពេញចិត្តនឹងពួកគេ ឱ្យតម្លៃខ្ពស់ដល់ពួកគេ និងក្លាយជាអ្នកដើរតាមពួកគេយ៉ាងប្តូរផ្ដាច់។ ប្រសិនបើមនុស្សមានចិត្តគំនិតបែបនេះ តើពួកគេមិនបានភ្លេចព្រះជាម្ចាស់ទេឬអី? ពួកគេគ្មានព្រះជាម្ចាស់នៅក្នុងចិត្តទៀតទេ ដូច្នេះតើនរណាទៅដែលពួកគេគិតដល់ទាំងយប់ទាំងថ្ងៃនោះ? គឺ «អ្នកដឹកនាំដ៏ល្អ» គឺជា «មនុស្សជាទីស្រឡាញ់» របស់ពួកគេហ្នឹងឯង។ ពួកទទឹងនឹងព្រះគ្រីស្ទមួយចំនួន មានក្ដីស្រឡាញ់ខ្លាំងណាស់ចំពោះមនុស្សភាគច្រើននៅសំបកក្រៅ ហើយពួកគេប្រើវិធីសាស្ត្រនៅពេលនិយាយ ដើម្បីឱ្យមនុស្សឃើញថាពួកគេមានក្ដីស្រឡាញ់ និងសុខចិត្តចូលទៅជិតពួកគេ។ ពួកគេញញឹមដាក់នរណាម្នាក់ដែលចូលទៅជិត និងទាក់ទងជាមួយពួកគេ ហើយពួកគេនិយាយទៅកាន់មនុស្សបែបនោះដោយសំឡេងដ៏ទន់ភ្លន់បំផុត។ ទោះបីជាពួកគេឃើញថា បងប្អូនប្រុសស្រីខ្លះគ្មានគោលការណ៍នៅក្នុងទង្វើរបស់ខ្លួន ហើយនាំឱ្យខូចប្រយោជន៍ដល់ពួកជំនុំក៏ដោយ ក៏ពួកគេមិនលួសកាត់អ្នកទាំងនោះសូម្បីបន្តិចឡើយ ពួកគេគ្រាន់តែដាស់តឿន និងកម្សាន្តចិត្តអ្នកទាំងនោះ ហើយលួងលោមពួកគេនៅពេលពួកគេបំពេញភារកិច្ចរបស់ខ្លួនប៉ុណ្ណោះ គឺពួកគេលួងលោមមនុស្ស ទាល់តែពួកគេនាំមនុស្សគ្រប់គ្នាឱ្យមកនៅចំពោះមុខពួកគេ។ មនុស្សត្រូវបានពួកទទឹងនឹងព្រះគ្រីស្ទទាំងនេះធ្វើឱ្យរំជួលចិត្តបន្តិចម្ដងៗ មនុស្សគ្រប់គ្នាសរសើរនឹងចិត្តស្រឡាញ់របស់ពួកគេយ៉ាងខ្លាំង ហើយហៅពួកគេថាជាមនុស្សដែលស្រឡាញ់ព្រះជាម្ចាស់។ ទីបំផុត មនុស្សគ្រប់គ្នាថ្វាយបង្គំពួកគេ និងស្វែងរកការប្រកបពីពួកគេលើគ្រប់បញ្ហា ដោយប្រាប់ពួកទទឹងនឹងព្រះគ្រីស្ទទាំងនេះនូវគំនិត និងអារម្មណ៍ក្នុងចិត្តទាំងអស់របស់ខ្លួន រហូតដល់ថ្នាក់ពួកគេលែងអធិស្ឋានទៅកាន់ព្រះជាម្ចាស់ ឬស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ទៀតផង។ តើមនុស្សទាំងនេះមិនត្រូវបានពួកទទឹងនឹងព្រះគ្រីស្ទទាំងនេះបំភាន់ទេឬអី? នេះគឺជាមធ្យោបាយមួយទៀតដែលពួកទទឹងនឹងព្រះគ្រីស្ទប្រើដើម្បីបំភាន់មនុស្ស។ នៅពេលដែលអ្នករាល់គ្នាធ្វើឥរិយាបថ និងទង្វើទាំងនេះ ឬមានចេតនាទាំងនេះ តើអ្នករាល់គ្នាដឹងខ្លួនទេថា មានបញ្ហានៅក្នុងរឿងនេះ? ហើយនៅពេលដែលអ្នកដឹងខ្លួនអំពីរឿងនេះ តើអ្នកអាចផ្លាស់ប្ដូរទិសដៅនៃទង្វើរបស់អ្នកបានដែរឬទេ? ប្រសិនបើអ្នកអាចឆ្លុះបញ្ចាំងពីខ្លួនឯង និងមានវិប្បដិសារីពិតប្រាកដ នៅពេលដែលអ្នកដឹងខ្លួន និងពិនិត្យពិច័យឃើញថា ឥរិយាបថ ទង្វើ ឬចេតនារបស់អ្នកមានបញ្ហា នោះបញ្ជាក់ថា អ្នកបានត្រឡប់ចិត្តហើយ។ ប្រសិនបើអ្នកដឹងពីបញ្ហារបស់អ្នក ប៉ុន្តែគ្រាន់តែបណ្ដោយឱ្យវាហួសទៅ ហើយប្រព្រឹត្តទៅតាមបំណងផ្ទាល់ខ្លួនរបស់អ្នក ដោយធ្លាក់កាន់តែជ្រៅទៅៗ រហូតដល់ចំណុចមួយដែលអ្នកលែងអាចដកខ្លួនរួច នោះអ្នកមិនបានត្រឡប់ចិត្តទេ ហើយអ្នកកំពុងតាំងខ្លួនប្រឆាំងនឹងព្រះជាម្ចាស់ដោយចេតនា លើកតម្កើង និងធ្វើបន្ទាល់អំពីខ្លួនឯង ព្រមទាំងវង្វេងចេញពីផ្លូវពិតហើយ។ តើនេះជានិស្ស័យបែបណា? វាជានិស្ស័យរបស់បុគ្គលទទឹងនឹងព្រះគ្រីស្ទ។ តើវាធ្ងន់ធ្ងរដែរឬទេ? (ត្រូវហើយ ធ្ងន់ធ្ងរ។) តើវាធ្ងន់ធ្ងរបែបណា? លទ្ធផលរបស់មនុស្សម្នាក់ដែលប្រើមធ្យោបាយដែលកាន់តែមានស្នៀតបញ្ឆោត និងបោកបញ្ឆោត ដោយប្រើការស៊ូទ្រាំនឹងការលំបាក និងការលះបង់ ដើម្បីបំភាន់មនុស្ស ដោយព្យាយាមធ្វើឱ្យពួកគេថ្វាយបង្គំ និងដើរតាមខ្លួន គឺដូចគ្នាទៅនឹងមនុស្សម្នាក់ដែលលើកតម្កើង និងធ្វើបន្ទាល់អំពីខ្លួនឯងដោយចំហដែរ ពោលគឺ វាមានធម្មជាតិដូចគ្នា។ មិនថាអ្នកប្រើមធ្យោបាយណាមួយដើម្បីលើកតម្កើង និងធ្វើបន្ទាល់អំពីខ្លួនឯងនោះទេ ទោះបីជាវាជាការនិយាយចំៗ ឬឥរិយាបថល្អៗដែលស្ដែងចេញយ៉ាងច្បាស់ក៏ដោយ ក៏វាមានធម្មជាតិដូចគ្នាទាំងអស់។ វាមានលក្ខណៈជាបុគ្គលទទឹងនឹងព្រះគ្រីស្ទ ហើយមានលក្ខណៈនៃការប្រកួតប្រជែងជាមួយព្រះជាម្ចាស់ដើម្បីដណ្ដើមរាស្ដ្ររើសតាំងរបស់ព្រះអង្គ។ មិនថាការបង្ហាញ ចេញរបស់អ្នកមានទម្រង់បែបណា ឬអ្នកប្រើមធ្យោបាយណាមួយនោះទេ ដរាបណាចេតនារបស់អ្នកមិនផ្លាស់ប្ដូរ ហើយផលវិបាកគឺដូចគ្នា នោះវាមានធម្មជាតិដូចគ្នាទាំងអស់។ ដូច្នេះ ច្បាស់ណាស់ថា ពួកទទឹងនឹងព្រះគ្រីស្ទមានល្បិចកលខ្លាំងណាស់។ ពួកគេមិនស្រឡាញ់ ឬដេញតាមសេចក្ដីពិតឡើយ ប៉ុន្តែមានសមត្ថភាពប្រើប្រាស់ការស៊ូទ្រាំនឹងការលំបាក និងការលះបង់ ជាមធ្យោបាយដើម្បីបំភាន់មនុស្ស នេះហើយគឺជាភាពទុច្ចរិតរបស់ពួកទទឹងនឹងព្រះគ្រីស្ទ។

មនុស្សខ្លះនិយាយអំពីទ្រឹស្ដីមិនសមហេតុផល និងអំណះអំណាងអរូបីមួយចំនួន ដើម្បីធ្វើឱ្យមនុស្សគិតថា ពួកគេមានប្រាជ្ញា និងមានចំណេះដឹង ហើយថាទង្វើរបស់ពួកគេមានលក្ខណៈជ្រាលជ្រៅណាស់ ហើយហេតុនេះ ពួកគេសម្រេចបានគោលបំណងរបស់ខ្លួនក្នុងការធ្វើឱ្យមនុស្សថ្វាយបង្គំពួកគេ។ ពោលគឺ ពួកគេតែងតែចង់ចូលរួម និងបញ្ចេញមតិរបស់ខ្លួនលើគ្រប់បញ្ហាទាំងអស់ ហើយសូម្បីតែនៅពេលដែលមនុស្សគ្រប់គ្នាបានធ្វើការសម្រេចចិត្តចុងក្រោយរួចហើយក៏ដោយ ប្រសិនបើពួកគេមិនពេញចិត្តនឹងការសម្រេចចិត្តនោះទេ ពួកគេនឹងនិយាយគំនិតអួតអាងខ្លាំងមួយចំនួនដើម្បីអួតសម្ញែង។ តើនេះមិនមែនជាមធ្យោបាយនៃការលើកតម្កើងខ្លួនឯង និងធ្វើបន្ទាល់អំពីខ្លួនឯងទេឬអី? ចំពោះបញ្ហាខ្លះ តាមពិត មនុស្សគ្រប់គ្នាបានពិភាក្សាគ្នា ពិគ្រោះយោបល់គ្នា រកឃើញគោលការណ៍ និងសម្រេចចិត្តលើផែនការសកម្មភាពរួចរាល់ហើយ ប៉ុន្តែពួកគេមិនទទួលយកការសម្រេចចិត្តនោះទេ ហើយរារាំងកិច្ចការក្នុងរបៀបមិនសមហេតុផល ដោយនិយាយថា៖ «ធ្វើបែបហ្នឹងមិនកើតទេ។ អ្នករាល់គ្នាមិនបានគិតគូររឿងនេះឱ្យបានគ្រប់ជ្រុងជ្រោយឡើយ។ ក្រៅពីទិដ្ឋភាពមួយចំនួនដែលយើងបាននិយាយ ខ្ញុំក៏បានគិតឃើញទិដ្ឋភាពមួយទៀតដែរ»។ តាមពិតទៅ ទិដ្ឋភាពដែលពួកគេបានគិតឃើញនោះ គ្រាន់តែជាទ្រឹស្ដីមិនសមហេតុផលមួយចំនួនប៉ុណ្ណោះ ពួកគេគ្រាន់តែចង់ចាប់កំហុសរឿងតូចតាចប៉ុណ្ណោះ។ ពួកគេដឹងយ៉ាងច្បាស់ថា ពួកគេកំពុងចាប់កំហុសរឿងតូចតាច និងធ្វើឱ្យអ្នកដទៃជួបការលំបាក ប៉ុន្តែពួកគេនៅតែធ្វើវាដដែល។ តើពួកគេមានគោលបំណងអ្វីក្នុងការធ្វើបែបនេះ? គឺដើម្បីបង្ហាញមនុស្សថា ពួកគេខុសពីគេ ថាពួកគេឆ្លាតជាងអ្នកដទៃ។ អ្វីដែលពួកគេចង់មានន័យគឺ៖ «អ៊ីចឹង នេះគឺជាកម្រិតរបស់អ្នករាល់គ្នាដែលបានតែប៉ុណ្ណឹងឬ? ខ្ញុំត្រូវតែបង្ហាញអ្នករាល់គ្នាថា ខ្ញុំនៅកម្រិតខ្ពស់ជាងនេះ»។ ជាធម្មតា ពួកគេមិនអើពើនឹងអ្វីដែលអ្នកដទៃនិយាយឡើយ ប៉ុន្តែពេលមានរឿងសំខាន់កើតឡើងភ្លាម ពួកគេចាប់ផ្ដើមធ្វើឱ្យរឿងរ៉ាវវឹកវរ។ តើមនុស្សប្រភេទនេះត្រូវបានគេហៅថាអ្វីទៅ? តាមភាសានិយាយ ពួកគេត្រូវបានគេហៅថា អ្នកពូកែចាប់កំហុស និងជាមនុស្សអាក្រក់។ តើវិធីសាស្ត្រទូទៅរបស់អ្នកពូកែចាប់កំហុសមានអ្វីខ្លះ? ពួកគេចូលចិត្តនិយាយគំនិតអួតអាងខ្លាំង និងប្រព្រឹត្តទង្វើថោកទាប និងវៀចវេរមួយចំនួន។ ប្រសិនបើអ្នកសុំឱ្យពួកគេបង្ហាញផែនការសកម្មភាពដ៏ត្រឹមត្រូវមួយ ពួកគេនឹងមិនអាចបង្កើតវាបានទេ ហើយប្រសិនបើអ្នកសុំឱ្យពួកគេដោះស្រាយរឿងសំខាន់ណាមួយ ពួកគេនឹងមិនអាចធ្វើបានឡើយ។ ពួកគេធ្វើតែរឿងថោកទាបប៉ុណ្ណោះ ហើយពួកគេតែងតែចង់ផ្ដល់ «ការភ្ញាក់ផ្អើល» ដល់មនុស្ស និងអួតសម្ញែងពីសមត្ថភាពរបស់ខ្លួន។ តើពាក្យចាស់ពោលថាយ៉ាងម៉េចទៅ? «យាយចាស់លាបក្រែមមាត់ ដើម្បីបញ្ចេញស្នាដៃឱ្យអ្នកមើល»។ នេះមានន័យថា ពួកគេតែងតែចង់អួតសម្ញែងពីសមត្ថភាពរបស់ខ្លួន ហើយមិនថាពួកគេអាចអួតសម្ញែងបានល្អ ឬមិនល្អនោះទេ ពួកគេចង់ឱ្យមនុស្សដឹងថា៖ «ខ្ញុំលេចធ្លោជាងអ្នករាល់គ្នា។ អ្នករាល់គ្នាសុទ្ធតែគ្មានបានការ អ្នករាល់គ្នាគ្រាន់តែជាមនុស្សសាមញ្ញ ជាមនុស្សធម្មតាប៉ុណ្ណោះ។ ខ្ញុំគឺអស្ចារ្យ និងខ្ពង់ខ្ពស់។ ខ្ញុំនឹងចែករំលែកគំនិតរបស់ខ្ញុំ ដើម្បីធ្វើឱ្យអ្នករាល់គ្នាភ្ញាក់ផ្អើល រួចហើយអ្នករាល់គ្នាអាចមើលឃើញថា តើខ្ញុំពូកែជាងឬអត់»។ តើនេះមិនមែនជាការធ្វើឱ្យរឿងរ៉ាវវឹកវរទេឬអី? ពួកគេកំពុងធ្វើឱ្យរឿងរ៉ាវវឹកវរដោយចេតនា។ តើនេះជាឥរិយាបថបែបណា? ពួកគេកំពុងបង្កការបង្អាក់ និងការរំខាន។ អ្វីដែលពួកគេចង់មានន័យគឺបែបនេះ៖ ខ្ញុំមិនទាន់បានបង្ហាញថាខ្ញុំឆ្លាតប៉ុនណាក្នុងរឿងនេះនៅឡើយទេ ដូច្នេះទោះបីជាប៉ះពាល់ដល់ផលប្រយោជន៍របស់អ្នកណាក៏ដោយ ហើយទោះបីជាការខិតខំប្រឹងប្រែងរបស់អ្នកណាត្រូវខ្ជះខ្ជាយក៏ដោយ ក៏ខ្ញុំនឹងបំផ្លាញរឿងនេះ រហូតទាល់តែមនុស្សគ្រប់គ្នាជឿថា ខ្ញុំអស្ចារ្យ មានសមត្ថភាព និងពូកែ។ ទាល់តែពេលនោះ ទើបខ្ញុំបណ្ដោយឱ្យរឿងនេះដំណើរការទៅមុខដោយគ្មានការរារាំង។ តើមានមនុស្សអាក្រក់បែបនេះដែរឬទេ? តើអ្នករាល់គ្នាធ្លាប់ធ្វើរឿងបែបនេះពីមុនមកដែរឬទេ? (ធ្លាប់។ ជួនកាល អ្នកដទៃបានពិភាក្សាគ្នាលើបញ្ហាមួយចប់សព្វគ្រប់ ហើយរកឃើញផែនការដ៏ស័ក្តិសមមួយ ប៉ុន្តែដោយសារពួកគេមិនបានប្រាប់ខ្ញុំក្នុងអំឡុងពេលនៃដំណើរការសម្រេចចិត្ត ខ្ញុំក៏បានរកកំហុសក្នុងរឿងនោះដោយចេតនា។) នៅពេលអ្នកបានធ្វើបែបនេះ តើអ្នកបានដឹងក្នុងចិត្តដែរឬទេថាវាត្រូវ ឬខុស? តើអ្នកបានដឹងទេថា ធម្មជាតិនៃបញ្ហានេះគឺធ្ងន់ធ្ងរ ថាវាកំពុងបង្កការបង្អាក់ និងការរំខាន? (ខ្ញុំមិនបានដឹងពីរឿងនេះទេនៅពេលនោះ ប៉ុន្តែតាមរយៈការត្រូវបានបងប្អូនប្រុសស្រីរបស់ខ្ញុំលួសកាត់យ៉ាងចាស់ដៃ និងតាមរយៈការហូប និងផឹកព្រះបន្ទូលនៃការជំនុំជម្រះ និងការវាយផ្ចាលរបស់ព្រះជាម្ចាស់ ខ្ញុំបានឃើញថា បញ្ហានេះមានធម្មជាតិធ្ងន់ធ្ងរ ថាវាកំពុងបង្អាក់ និងរំខានដល់កិច្ចការរបស់ពួកជំនុំ ហើយវាគឺជាប្រភេទនៃឥរិយាបថបែបសាតាំង។) ដោយសារអ្នកបានទទួលស្គាល់ថាវាធ្ងន់ធ្ងរប៉ុនណា នៅពេលមានរឿងស្រដៀងគ្នានេះបានកើតឡើងចំពោះអ្នកបន្ទាប់ពីនោះ តើអ្នកអាចផ្លាស់ប្ដូរបានបន្តិចបន្តួច និងទទួលបានការចូលទៅក្នុងខ្លះៗទាក់ទងនឹងការប្រព្រឹត្ត របស់អ្នកដែរឬទេ? (អាច។ នៅពេលខ្ញុំបានបញ្ចេញឱ្យឃើញគំនិត និងយោបល់បែបនេះ ខ្ញុំបានដឹងថាវាជានិស្ស័យបែបសាតាំង ថាខ្ញុំមិនអាចធ្វើរឿងរ៉ាវតាមរបៀបនោះបានទេ ហើយខ្ញុំអាចអធិស្ឋានទៅកាន់ព្រះជាម្ចាស់ដោយដឹងខ្លួន និងបះបោរប្រឆាំងនឹងគំនិត និងយោបល់មិនត្រឹមត្រូវទាំងនោះបាន។) អ្នកអាចផ្លាស់ប្ដូរបានខ្លះៗ។ នៅពេលអ្នកមានបញ្ហានៃសេចក្ដីពុករលួយបែបនេះ អ្នកត្រូវតែស្វែងរកសេចក្ដីពិតដើម្បីដោះស្រាយបញ្ហាទាំងនោះ ទប់ចិត្តខ្លួនឯង និងអធិស្ឋានទៅកាន់ព្រះជាម្ចាស់។ នៅពេលអ្នកគិតថា អ្នកដទៃមើលងាយអ្នក ថាពួកគេមិនឱ្យតម្លៃអ្នក ឬមិនចាត់ទុកអ្នកជាសំខាន់ ហើយជាលទ្ធផល អ្នកចង់បង្កការរំខាន នៅពេលអ្នកមានគំនិតនេះ អ្នកត្រូវតែដឹងថា វាមិនមែនចេញមកពីភាពជាមនុស្សធម្មតាទេ ប៉ុន្តែចេញមកពីនិស្ស័យបែប សាតាំង ហើយថា ប្រសិនបើអ្នកនៅតែបន្តបែបនេះ នោះនឹងមានបញ្ហា ហើយអ្នកនឹងមុខជាប្រមាថដល់និស្ស័យរបស់ព្រះជាម្ចាស់ជាមិនខាន។ ជាដំបូង អ្នកត្រូវតែចេះទប់ចិត្តខ្លួនឯង រួចហើយចូលមកចំពោះព្រះជាម្ចាស់ដើម្បីអធិស្ឋានទៅកាន់ទ្រង់ និងត្រឡប់ចិត្តរបស់អ្នកវិញ។ នៅពេលមនុស្សរស់នៅក្នុងគំនិតផ្ទាល់ខ្លួនរបស់ពួកគេ នៅក្នុងនិស្ស័យពុករលួយរបស់ពួកគេ គ្មានអ្វីដែលពួកគេធ្វើស្របតាមសេចក្ដីពិត ឬអាចបំពេញព្រះហឫទ័យព្រះជាម្ចាស់ឡើយ អ្វីគ្រប់យ៉ាងដែលពួកគេធ្វើ គឺប្រឆាំងទាស់នឹងទ្រង់។ ឥឡូវនេះ អ្នករាល់គ្នាអាចទទួលស្គាល់ការពិតនេះបាន តើមែនទេ? ការដែលតែងតែចង់ប្រកួតប្រជែងដណ្ដើមកេរ្តិ៍ឈ្មោះ និងលាភសក្ការៈ ហើយមិនស្ទាក់ស្ទើរក្នុងការបង្អាក់ និងរំខានដល់កិច្ចការរបស់ពួកជំនុំ ដើម្បីទទួលបានកេរ្តិ៍ឈ្មោះ និងឋានៈ គឺជាការបង្ហាញចេញដ៏ច្បាស់ក្រឡែតរបស់ពួកទទឹងនឹងព្រះគ្រីស្ទ។ តាមពិត មនុស្សគ្រប់រូបសុទ្ធតែមានការបង្ហាញចេញទាំងនេះ ប៉ុន្តែប្រសិនបើអ្នកអាចដឹងខ្លួន និងទទួលស្គាល់រឿងនេះ រួចហើយត្រឡប់ចិត្តរបស់អ្នកវិញ ដោយប្រកាន់យកអាកប្បកិរិយានៃការប្រែចិត្តពិតប្រាកដនៅចំពោះព្រះជាម្ចាស់ ព្រមទាំងផ្លាស់ប្ដូរការប្រព្រឹត្ត ឥរិយាបថ និងនិស្ស័យរបស់អ្នក នោះអ្នកគឺជាមនុស្សម្នាក់ដែលកំពុងដេញតាមសេចក្ដីពិតហើយ។ ប្រសិនបើអ្នកមិនព្រមទទួលស្គាល់បញ្ហាពិតប្រាកដទាំងនេះទេ អ្នកច្បាស់ជាគ្មានអាកប្បកិរិយានៃការប្រែចិត្តឡើយ ហើយអ្នកមិនមែនជាមនុស្សដែលដេញតាមសេចក្ដីពិតទេ។ ប្រសិនបើអ្នកនៅតែរឹងរូសដើរលើផ្លូវរបស់បុគ្គលទទឹងនឹងព្រះគ្រីស្ទ ហើយដើរតាមផ្លូវនេះរហូតដល់ទីបញ្ចប់ ហើយអ្នកនៅតែគិតថា នេះមិនមែនជាបញ្ហា និងមិនព្រមប្រែចិត្ត ដោយនៅតែរឹងរូសប្រព្រឹត្តតាមរបៀបនេះ និងប្រកួតប្រជែងដណ្ដើមកេរ្តិ៍ឈ្មោះ និងលាភសក្ការៈ ជាមួយពួកអ្នកធ្វើការ និងពួកអ្នកដឹកនាំ ដោយទាមទារចង់លេចធ្លោជាងអ្នកដទៃ ធ្វើខ្លួនឱ្យប្លែកពីគេក្នុងចំណោមហ្វូងមនុស្ស និងចង់ពូកែជាងអ្នកដទៃ មិនថាអ្នកស្ថិតក្នុងក្រុមណាក៏ដោយ នោះអ្នកកំពុងមានបញ្ហាហើយ! ប្រសិនបើអ្នកនៅតែបន្តដេញតាមកេរ្តិ៍ឈ្មោះ និងឋានៈ ហើយបដិសេធមិនព្រមប្រែចិត្តយ៉ាងរឹងរូស នោះអ្នកគឺជាបុគ្គលទទឹងនឹងព្រះគ្រីស្ទ ហើយច្បាស់ជាត្រូវទទួលទោសនៅទីបញ្ចប់ជាមិនខាន។ ព្រះបន្ទូលរបស់ព្រះជាម្ចាស់ សេចក្ដីពិត ព្រមទាំងមនសិការ និងវិចារណញ្ញាណ គ្មានឥទ្ធិពលលើអ្នកឡើយ ហើយអ្នកច្បាស់ជានឹងជួបទីបញ្ចប់របស់ពួកទទឹងនឹងព្រះគ្រីស្ទជាមិនខាន។ អ្នកមិនអាចត្រូវបានសង្គ្រោះឡើយ ហើយអ្នកមិនអាចប្រោសលោះ បានទេ! ថាតើមនុស្សអាចទទួលបានសេចក្ដីសង្គ្រោះ និងឈានជើងចូលក្នុងផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់បានឬអត់នោះ គឺអាស្រ័យលើថាតើពួកគេបង្ហាញការបង្ហាញចេញនៃការប្រែចិត្តពិតប្រាកដ បន្ទាប់ពីបានស្គាល់ខ្លួនឯងដែរឬទេ និងអាស្រ័យលើអាកប្បកិរិយាដែលពួកគេប្រព្រឹត្តចំពោះសេចក្ដីពិត ព្រមទាំងផ្លូវដែលពួកគេជ្រើសរើស។ ប្រសិនបើអ្នកមិនបោះបង់ចោលផ្លូវរបស់បុគ្គលទទឹងនឹងព្រះគ្រីស្ទទេ ហើយផ្ទុយទៅវិញ ជ្រើសរើសបំពេញមហិច្ឆតា និងបំណងប្រាថ្នាផ្ទាល់ខ្លួនរបស់អ្នក ដោយប្រឆាំងនឹងសេចក្ដីពិតយ៉ាងគឃ្លើន និងតាំងខ្លួនប្រឆាំងនឹងព្រះជាម្ចាស់ នោះអ្នកមិនអាចប្រោសលោះបានឡើយ។ ប្រសិនបើនរណាម្នាក់មិនចេះភ័យខ្លាច ទោះបីជាកំហុសរបស់ខ្លួនធំកម្រិតណា ឬគេប្រព្រឹត្តអំពើអាក្រក់ច្រើនប៉ុនណាក៏ដោយ ហើយគេមិនមានអារម្មណ៍ខុសឆ្គង ព្រមទាំងចេះតែរកលេសដោះសាឱ្យខ្លួនឯង ដោយគ្មានអារម្មណ៍វិប្បដិសារីសូម្បីបន្តិច នោះគេគឺជាបុគ្គលទទឹងនឹងព្រះគ្រីស្ទ និងជាអារក្សពិតប្រាកដហើយ។ ប្រសិនបើនរណាម្នាក់គ្រាន់តែមានការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ប៉ុន្តែគេអាចទទួលស្គាល់កំហុសរបស់ខ្លួន វិលត្រឡប់មកវិញ និងមានចិត្តវិប្បដិសារី នោះវាមានធម្មជាតិខុសពីពួកទទឹងនឹងព្រះគ្រីស្ទ ហើយវាជារឿងមួយផ្សេងស្រឡះ។ ដូច្នេះ គន្លឹះសំខាន់ដែលថាតើនរណាម្នាក់អាចទទួលបានសេចក្ដីសង្គ្រោះឬអត់នោះ គឺស្ថិតនៅត្រង់ថាតើពួកគេអាចឆ្លុះបញ្ចាំងពីខ្លួនឯងបានដែរឬទេ ថាតើពួកគេមានចិត្តចង់ប្រែចិត្តដែរឬទេ និងថាតើពួកគេអាចឈានជើងចូលក្នុងផ្លូវនៃការដេញតាមសេចក្ដីពិតបានដែរឬទេ។

ចំណុចទីបួន៖ ការលើកតម្កើង និងធ្វើបន្ទាល់អំពីខ្លួនឯង គឺជា ប្រព្រឹត្តដ៏ខ្ជាប់ខ្ជួនមួយរបស់ពួកទទឹងនឹងព្រះគ្រីស្ទ។ អ្នករាល់គ្នាអាចញែកដឹងពីមធ្យោបាយ របៀប និងវិធីសាស្ត្រយ៉ាងច្បាស់ក្រឡែត ដែលពួកទទឹងនឹងព្រះគ្រីស្ទប្រើដើម្បីលើកតម្កើង និងធ្វើបន្ទាល់អំពីខ្លួនឯង ប៉ុន្តែ តើអ្នករាល់គ្នាអាចញែកដឹងពីឥរិយាបថ និងការស្ដែងចេញដែលលាក់កំបាំងជាងនេះបានដែរឬទេ? នៅពេលនិយាយដល់រឿងច្បាស់ក្រឡែត ដូចជាការប្រើប្រាស់ពាក្យសម្ដីដើម្បីលើកតម្កើង និងធ្វើបន្ទាល់អំពីខ្លួនឯង អ្នករាល់គ្នាបញ្ចេញឱ្យឃើញពីរឿងទាំងនេះ អ្នករាល់គ្នាក៏ធ្លាប់ឃើញអ្នកដទៃបញ្ចេញឱ្យឃើញ ពីរឿងទាំងនេះដែរ ហើយអ្នករាល់គ្នាអាចញែកដឹងពីរឿងទាំងនេះបាន។ ប៉ុន្តែ ប្រសិនបើគ្មានការប្រើប្រាស់ពាក្យសម្ដី ហើយមានត្រឹមតែការស្ដែងចេញតាមរយៈឥរិយាបថប៉ុណ្ណោះ តើអ្នករាល់គ្នានៅតែអាចញែកដឹងពីរឿងទាំងនេះបានដែរឬទេ? អាចនិយាយបានថា មនុស្សភាគច្រើនមិនអាចធ្វើបានឡើយ។ ដូច្នេះ តើឥរិយាបថដែលពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯង មានលក្ខណៈបែបណាខ្លះ? ឥរិយាបថរបស់ពួកគេ ច្បាស់ណាស់ស្របតាមសញ្ញាណ ការស្រមើស្រមៃ សីលធម៌ មនសិការ និងអារម្មណ៍របស់មនុស្ស។ តើមានអ្វីទៀត? (វាទទួលបានការយល់ស្រប និងការថ្វាយបង្គំពីមនុស្ស។) វាទទួលបានការយល់ស្រប និងការថ្វាយបង្គំ នេះគឺជាលទ្ធផលដែលវាបង្កើតឡើង។ ប្រសិនបើយើងមើលរឿងនេះពីជ្រុងនៃលទ្ធផល ឥរិយាបថនេះពិតជាមានលក្ខណៈបំភាន់មែន។ ពីទស្សនៈនៃធម្មជាតិនៃទង្វើនេះ វាមានគោលបំណងច្បាស់លាស់ណាស់។ ឧទាហរណ៍៖ នៅពេលនរណាម្នាក់ធ្លាក់ខ្លួនឈឺ ប្រសិនបើគេចង់បំភាន់មនុស្ស និងចង់ឱ្យមនុស្សវាយតម្លៃគេខ្ពស់ តើគេនឹងលេបថ្នាំនៅចំពោះមុខមនុស្ស ឬនៅពេលដែលគ្មាននរណានៅក្បែរ? (នៅចំពោះមុខមនុស្ស។) តើមិនមានចេតនានៅពីក្រោយរឿងនេះទេឬ? នេះមានន័យថា គេមានគោលបំណងច្បាស់លាស់ណាស់។ តើគោលដៅពិតប្រាកដរបស់គេក្នុងការលេបថ្នាំបែបនេះ គឺជាអ្វី? គេចង់យកគុណសម្បត្តិសម្រាប់ខ្លួនឯងតាមរយៈការធ្វើបែបនេះ ហើយប្រាប់អ្នកថា៖ «មើលចុះ ខ្ញុំហត់នឿយណាស់ដោយសារការបំពេញភារកិច្ចរបស់ខ្ញុំ រហូតដល់ធ្លាក់ខ្លួនឈឺ ប៉ុន្តែខ្ញុំនៅតែមិនបានត្អូញត្អែរ ឬសម្រក់ទឹកភ្នែកសូម្បីមួយតំណក់។ ខ្ញុំកំពុងព្យាបាលជំងឺរបស់ខ្ញុំ ប៉ុន្តែខ្ញុំនៅតែអាចតស៊ូក្នុងការបំពេញភារកិច្ចរបស់ខ្ញុំ ខណៈដែលខ្ញុំកំពុងលេបថ្នាំ»។ តាមពិតទៅ គេមិនប្រាកដថាឈឺព្រោះតែការហត់នឿយដោយសារការបំពេញភារកិច្ចរបស់គេ ឬបន្ទាប់ពីគេបានមកជឿលើព្រះជាម្ចាស់នោះទេ។ គេគ្រាន់តែព្យាយាមប្រើឥរិយាបថគ្រប់បែបយ៉ាង ដើម្បីបញ្ជូនសារទៅកាន់មនុស្ស ដែលសារនោះគឺថា គេកំពុងរងទុក្ខ និងលះបង់ ថាគេបានរងទុក្ខយ៉ាងខ្លាំងនៅក្នុងបរិយាកាសនេះ ប៉ុន្តែមិនបានត្អូញត្អែរសូម្បីម្ដង ហើយនៅតែបំពេញភារកិច្ចរបស់គេយ៉ាងសកម្ម និងថាគេមានការប្ដេជ្ញាចិត្តក្នុងការស៊ូទ្រាំនឹងការរងទុក្ខ។ តើទង្វើនេះកំពុងប្រាប់អ្វីដល់មនុស្សដោយប្រយោល? គឺប្រាប់ថា ភាពស្មោះត្រង់របស់គេចំពោះព្រះជាម្ចាស់ គឺមិនអាចសង្ស័យបានឡើយ។ អ្វីដែលគេចង់សម្តែងចេញ គឺថាគេស្មោះត្រង់ និងសុខចិត្តលះបង់។ តើនេះមិនមែនជាទម្រង់នៃការលើកតម្កើងខ្លួនឯងដោយលាក់កំបាំងទេឬអី? ប្រសិនបើគេមានវិចារណញ្ញាណ គេនឹងមិនលើករឿងនេះមកនិយាយឡើយ គេនឹងអធិស្ឋានទៅកាន់ព្រះជាម្ចាស់នៅពេលដែលគ្មាននរណា នៅក្បែរ ដោយសម្តែងចេញនូវការតាំងចិត្តរបស់ពួកគេ និងព្យាយាមស្គាល់ពីខ្លួនឯង ឬគេគ្រាន់តែលេបថ្នាំរបស់គេជាធម្មតាប៉ុណ្ណោះ។ សរុបមក គេនឹងមិនប្រើឥរិយាបថខាងក្រៅទាំងនេះ ដើម្បីប្រាប់មនុស្សថាគេកំពុងរងទុក្ខ ថាគេកំពុងបំពេញភារកិច្ចរបស់គេដោយស្មោះត្រង់ ហើយថាគេគួរតែត្រូវបានផ្តល់រង្វាន់នោះទេ។ គេនឹងមិនមានចេតនាទាំងនេះឡើយ។ ទោះជាយ៉ាងណាក្តី ប្រសិនបើគេប្រព្រឹត្តតាមរបៀបអួតសម្ញែងខ្លាំងពេក ដោយចង់ឱ្យមនុស្សវាយតម្លៃគេខ្ពស់ និងសរសើរគេ នោះវាជាការធ្វើដោយមានគោលបំណងយ៉ាងច្បាស់។ ហើយតើគោលបំណងរបស់គេគឺជាអ្វី? គឺដើម្បីសម្រេចបាននូវលទ្ធផលនៃការលើកតម្កើង និងធ្វើបន្ទាល់អំពីខ្លួនឯង តាមរយៈសារដែលគេបញ្ជូនទៅកាន់មនុស្ស។ ប្រសិនបើគេស្មោះត្រង់ ព្រះជាម្ចាស់នឹងជ្រាបពីរឿងនេះ ដូច្នេះ ហេតុអ្វីបានជាគេត្រូវអួតពីរឿងនេះប្រាប់អ្នកដទៃ និងធ្វើឱ្យមនុស្សគ្រប់គ្នាដឹងពីរឿងនេះទៅវិញ? តើគោលដៅរបស់ពួកគេក្នុងការធ្វើឱ្យមនុស្សគ្រប់គ្នាដឹងពីរឿងនេះ គឺជាអ្វី? គឺដើម្បីឱ្យមនុស្សវាយតម្លៃគេខ្ពស់។ ប្រសិនបើគេគ្មានគោលដៅនេះទេ នោះគេនឹងប្រព្រឹត្តដោយគ្មានចេតនា ហើយអ្នកដទៃក៏នឹងមិនឃើញគេធ្វើរឿងទាំងនេះដែរ។ ប្រសិនបើគេមានគោលបំណងយ៉ាងច្បាស់ គេនឹងវាស់ស្ទង់ពីទំហំនៃសកម្មភាពរបស់គេ ហើយធ្វើឱ្យមានការផ្អើល ព្រមទាំងគិតគូរពីពេលវេលា និងទីកន្លែង ដោយរង់ចាំរហូតដល់មានមនុស្សគ្រប់គ្នានៅក្បែរ ទើបពឹងនរណាម្នាក់ឱ្យយកថ្នាំមកឱ្យគេ ដោយបង្ហាញវាជាសាធារណៈ និងយ៉ាងគគ្រឹកគគ្រេង។ រឿងនេះមានគោលបំណងច្បាស់លាស់ណាស់។ ប្រសិនបើគេគ្មានគោលដៅនេះទេ នោះគេនឹងរង់ចាំរហូតដល់គ្មានអ្នកណានៅក្បែរ ទើបលេបថ្នាំរបស់គេ។ ឆន្ទៈរបស់អ្នកក្នុងការស៊ូទ្រាំនឹងការរងទុក្ខ និងការលះបង់ គឺពាក់ព័ន្ធនឹងទំនាក់ទំនងរបស់អ្នកជាមួយនឹងព្រះជាម្ចាស់ អ្នកមិនចាំបាច់បង្ហាញឱ្យឃើញច្បាស់ និងធ្វើ ឱ្យអ្នកដទៃដឹងនោះទេ។ ប្រសិនបើអ្នកបង្ហាញឱ្យអ្នកដទៃឃើញច្បាស់ តើពួកគេអាចផ្ដល់អ្វីដល់អ្នកបាន? ក្រៅពីទទួលបានការអាណិតអាសូរ និងការសរសើរពីពួកគេ តើមានអ្វីផ្សេងទៀតដែលអ្នកអាចទទួលបានពីពួកគេ? ទេ គឺគ្មានអ្វីឡើយ។ នៅពេលអ្នកស៊ូទ្រាំនឹងការរងទុក្ខខ្លះ និងលះបង់ខ្លះនៅក្នុងការបំពេញភារកិច្ចរបស់អ្នក នោះក្នុងទិដ្ឋភាពមួយ ទាំងនេះជារឿងដែលអ្នកគួរតែធ្វើ និងជារឿងដែលអ្នកសុខចិត្តធ្វើ ហើយអ្នកកំពុងតែបំពេញភារកិច្ចផ្ទាល់ខ្លួនរបស់អ្នក។ ក្នុងទិដ្ឋភាពមួយទៀត ទាំងនេះគឺជាការស្ដែងចេញដែលអ្នកគួរតែបង្ហាញចំពោះព្រះអាទិករ ក្នុងនាមជាភាវៈដែលព្រះបានបង្កើត ដូច្នេះ ហេតុអ្វីបានជាអ្នកត្រូវផ្សព្វផ្សាយពីរឿងទាំងនេះ? នៅពេលដែលអ្នកផ្សព្វផ្សាយពីរឿងទាំងនេះ វាក្លាយជារឿងគួរឱ្យខ្ពើមរអើម តើធម្មជាតិនៃឥរិយាបថ បែបនេះក្លាយទៅជាអ្វី? វាប្រែក្លាយទៅជាការលើកតម្កើង និងធ្វើបន្ទាល់អំពីខ្លួនឯង ព្រមទាំងការបំភាន់អ្នកដទៃ។ ធម្មជាតិផ្លាស់ប្ដូរហើយ។ ឧទាហរណ៍៖ មនុស្សមួយចំនួនតែងតែអេះក្បាលរបស់ពួកគេនៅចំពោះមុខអ្នកដទៃ ហើយនៅពេលមាននរណាម្នាក់សួរពួកគេពីរឿងនេះ ពួកគេនិយាយថា៖ «ខ្ញុំមិនបានកក់សក់ជាង១០ថ្ងៃហើយ ខ្ញុំរវល់តែជួបជាមួយអ្នកដែលអាចទទួលយកដំណឹងល្អម្នាក់ហើយម្នាក់ទៀត។ ថ្ងៃមុន ខ្ញុំបានព្យាយាមឆ្លៀតពេលដើម្បីកក់សក់ដែរ ប៉ុន្តែបន្ទាប់មក មានអ្នកដែលអាចទទួលយកដំណឹងល្អម្នាក់បានមកស្វែងយល់ ហើយខ្ញុំមិនអាចចេញទៅណាបានទេ»។ តាមពិតទៅ ពួកគេមានចេតនាមិនកក់សក់របស់ខ្លួន ដើម្បីធ្វើឱ្យមនុស្សមានចំណាប់អារម្មណ៍ថា ពួកគេរវល់ខ្លាំងណាស់ក្នុងការបំពេញភារកិច្ចរបស់ពួកគេ។ នេះហៅថា ការសម្ដែង។ តើគោលដៅរបស់ពួកគេក្នុងការសម្ដែងគឺជាអ្វី? គឺដើម្បីឱ្យមនុស្សវាយតម្លៃពួកគេខ្ពស់ ហើយធម្មជាតិនៃឥរិយាបថនេះ គឺការលើកតម្កើង និងធ្វើបន្ទាល់អំពីខ្លួនឯង។ សូម្បីតែរឿងតូចតាចបែបនេះ ក៏ពួកគេមិនបណ្ដោយឱ្យកន្លងផុតទៅដែរ ពួកគេនៅតែចង់ធ្វើឱ្យវាទៅជារឿងធំ ដោយប្រែក្លាយវាទៅជាធនធានដ៏មានតម្លៃមួយប្រភេទ ដែលពួកគេអាចប្រើដើម្បីអួតសម្ញែង បំពេញមហិច្ឆតា និងបំណងប្រាថ្នារបស់ពួកគេ ព្រមទាំងសម្រេចគោលដៅរបស់ពួកគេក្នុងការធ្វើឱ្យមនុស្សវាយតម្លៃពួកគេខ្ពស់ និងថ្វាយបង្គំពួកគេ។ តើនេះមិនគួរឱ្យអាម៉ាស់ទេឬអី? វាពិតជាគួរឱ្យអាម៉ាស់ និងគួរឱ្យខ្ពើមរអើម។ តើរឿងទាំងអស់នេះមកពីណា? វាមកពីនិស្ស័យពុករលួយរបស់សាតាំង ដែលនៅក្នុងនោះមានការពុតត្បុត សេចក្តីបោកបញ្ឆោត សេចក្តីទុច្ចរិត និងមហិច្ឆតា។ មនុស្សបែបនេះគិតអំពីមុខមាត់ ឋានៈ និងកេរ្តិ៍ឈ្មោះរបស់ពួកគេជានិច្ច។ ពួកគេមិនបណ្ដោយឱ្យអ្វីមួយរំលងទៅឡើយ ពួកគេតែងតែស្វែងរកវិធីដើម្បីប្រែក្លាយរឿងទាំងនោះទៅជាទុន ទៅជាធនធានដែលពួកគេអាចប្រើដើម្បីធ្វើឱ្យមនុស្សវាយតម្លៃពួកគេខ្ពស់ និងថ្វាយបង្គំពួកគេ។ នៅទីបំផុត នៅពេលដែលពួកគេសម្រេចគោលដៅរបស់ពួកគេ ពួកគេធ្វើដូចជាមិនខ្វល់ពីរឿងនេះឡើយ។ នេះក៏ជារូបភាពខាងក្រៅក្លែងក្លាយមួយប្រភេទដែរ ហើយនៅខាងក្នុង តាមពិតទៅ ពួកគេកំពុងលួចអរក្នុងចិត្ត និងពេញចិត្តនឹងខ្លួនឯង។ តើនេះមិនកាន់តែគួរឱ្យខ្ពើមរអើមទេឬអី? វាច្បាស់ណាស់ថា ពួកគេមានឋានៈខ្ពស់រួចទៅហើយ ថាមនុស្សគ្រប់គ្នាគោរពពួកគេ ស្ងើចសរសើរពួកគេ ស្ដាប់បង្គាប់ពួកគេ និងដើរតាមពួកគេ ប៉ុន្តែនៅសំបកក្រៅ ពួកគេនៅតែធ្វើពុតថាពួកគេមិនចូលចិត្តឋានៈដដែល។ នេះគឺកាន់តែលាក់ពុតទៅទៀត។ នៅទីបំផុត មនុស្សគ្រប់គ្នាត្រូវបានពួកគេបំភាន់ ហើយនិយាយថា ពួកគេកើតមកដោយគ្មានមហិច្ឆតាអ្វីឡើយ ថាពួកគេគឺជាមនុស្សដែលធ្វើសកម្មភាពពិតប្រាកដ។ តាមពិតទៅ ការសាកល្បងតូចមួយ អាចបង្ហាញឱ្យឃើញពីរឿងនេះបាន៖ ប្រសិនបើពួកគេត្រូវដកហូតឋានៈ ពួកគេនឹងឈប់បំពេញភារកិច្ចរបស់ពួកគេភ្លាមៗ។ វានឹងលឿនបែបនេះឯង រឿងតូចមួយនឹងបញ្ចេញឱ្យឃើញពីមហិច្ឆតារបស់ពួកគេ។ ទាំងនេះគឺជាឥរិយាបថ និងការប្រព្រឹត្តដែលនិស្ស័យពុករលួយរបស់សាតាំងធ្វើឱ្យលេចចេញមកក្នុងខ្លួនមនុស្ស ក៏ដូចជាសភាពដ៏អាក្រក់ផ្សេងៗរបស់មនុស្ស។ តាមរយៈការស្ដែងចេញទាំងនេះ គេអាចមើលឃើញថា មនុស្សចូលចិត្តឋានៈ ហើយចង់កាន់កាប់កន្លែងមួយនៅក្នុងចិត្តរបស់អ្នកដទៃ។ ពួកគេចង់គ្រប់គ្រងចិត្តរបស់អ្នកដទៃ យកឈ្នះចិត្តអ្នកដទៃ ហើយធ្វើឱ្យអ្នកដទៃថ្វាយបង្គំ ស្ងើចសរសើរ និងថែមទាំងដើរតាមពួកគេទៀតផង ដោយហេតុនេះ ពួកគេជំនួសតំណែងរបស់ព្រះជាម្ចាស់នៅក្នុងចិត្តរបស់អ្នកដទៃ។ នេះគឺជាបំណងប្រាថ្នាដែលមនុស្សគ្រប់រូបមានតាំងពីកំណើត។ ហើយតើនេះបញ្ជាក់ពីអ្វី? គឺបញ្ជាក់ថា នៅក្នុងជីវិតរបស់មនុស្ស អ្វីដែលត្រួតត្រាពួកគេ គឺជានិស្ស័យរបស់សាតាំង។ ក្នុងចំណោមមនុស្សជាតិដ៏ពុករលួយ គ្មានមនុស្សណាម្នាក់ដែលមិនចូលចិត្តឋានៈឡើយ សូម្បីតែមនុស្សល្ងង់ក៏ចង់ធ្វើជាអ្នកធំ ហើយសូម្បីតែមនុស្សល្ងង់ខ្លៅក៏ចង់គ្រប់គ្រងអ្នកដទៃដែរ។ មនុស្សគ្រប់គ្នាចូលចិត្តឋានៈ ហើយមនុស្សគ្រប់គ្នាធ្វើរឿងនានាដើម្បីតែឋានៈ និងដណ្ដើមឋានៈជាមួយព្រះជាម្ចាស់។ មនុស្សគ្រប់គ្នាមានឥរិយាបថ និងការប្រព្រឹត្តបែបនេះ ក៏ដូចជានិស្ស័យបែបនេះដែរ។ ដូច្នេះ នៅពេលដែលយើងលាតត្រដាងពីពួកទទឹងនឹងព្រះគ្រីស្ទដែលលើកតម្កើង និងធ្វើបន្ទាល់អំពីខ្លួនឯង យើងក៏កំពុងលាតត្រដាងពីនិស្ស័យពុករលួយរបស់មនុស្សគ្រប់រូបផងដែរ។ តើគោលដៅនៃការលាតត្រដាងពីរឿងនេះគឺជាអ្វី? គឺដើម្បីឱ្យមនុស្សយល់ថា ឥរិយាបថនិងការស្ដែងចេញនៃការលើកតម្កើង និងធ្វើបន្ទាល់អំពីខ្លួនឯងទាំងនេះ មិនមែនជាអ្វីដែលភាពជាមនុស្សធម្មតាគួរតែមាននោះទេ ផ្ទុយទៅវិញ គឺជាការបញ្ចេញឱ្យឃើញពីនិស្ស័យពុករលួយ និងជារឿងអវិជ្ជមាន ព្រមទាំងគួរឱ្យស្អប់ខ្ពើម។ ទោះបីជាវិធីសាស្ត្រនៃការលើកតម្កើង និងធ្វើបន្ទាល់អំពីខ្លួនឯងរបស់អ្នក ឆ្លាតវៃយ៉ាងណាក៏ដោយ ហើយទោះបីជាសកម្មភាពរបស់អ្នក លាក់កំបាំងយ៉ាងណាក៏ដោយ ក៏រឿងទាំងនេះមិនមែនជាអ្វីដែលភាពជាមនុស្សធម្មតាគួរតែមាននោះទេ ហើយវាសុទ្ធតែត្រូវបានព្រះជាម្ចាស់ស្អប់ខ្ពើម ថ្កោលទោស និងដាក់បណ្ដាសា។ ដូច្នេះ មនុស្សទាំងអស់គួរតែលះបង់ការប្រព្រឹត្តទាំងនេះចោល។ ការលើកតម្កើង និងធ្វើបន្ទាល់អំពីខ្លួនឯង មិនមែនជាសភាវគតិដែលព្រះជាម្ចាស់បានបង្កើតសម្រាប់មនុស្សឡើយ ផ្ទុយទៅវិញ វាគឺជាការបញ្ចេញឱ្យឃើញជាតួយ៉ាងបំផុតមួយនៃនិស្ស័យពុករលួយរបស់សាតាំង ហើយលើសពីនេះទៅទៀត វាគឺជានិស្ស័យ និងការប្រព្រឹត្តជាតួយ៉ាង និងជាក់លាក់បំផុតមួយនៃសារជាតិពុករលួយរបស់សាតាំង។

តើការប្រកបគ្នាអំពីឧទាហរណ៍ជាក់លាក់មួយចំនួន មានប្រយោជន៍សម្រាប់អ្នករាល់គ្នាទាក់ទងនឹងការយល់ដឹងពីការបង្ហាញចេញផ្សេងៗនៃការលើកតម្កើង និងធ្វើបន្ទាល់អំពីខ្លួនឯង មិនថាជាវិធីនៃការនិយាយ និងការប្រព្រឹត្តដ៏ច្បាស់ក្រឡែត ឬលាក់កំបាំងជាងនេះនោះទេ មែនទេ? (មែនហើយ មានប្រយោជន៍។) តើវាជួយលើរឿងអ្វីខ្លះ? វាជួយឱ្យមនុស្សញែកដឹងពីខ្លួនឯង និងអ្នកដទៃ។ សភាព ការបង្ហាញចេញ និងការបញ្ចេញឱ្យឃើញទាំងនេះដែលខ្ញុំកំពុងនិយាយ គឺសុទ្ធតែជា អ្វីដែលអ្នករាល់គ្នាជាញឹកញាប់បញ្ចេញឱ្យឃើញ ហើយអ្នករាល់គ្នាគួរតែយកសភាពផ្ទាល់ខ្លួនរបស់អ្នករាល់គ្នាមកប្រៀបធៀបនឹងរឿងទាំងនេះ យល់ថាតើអ្នកជាអ្វីឱ្យប្រាកដ តើជីវិតដែលអ្នកពឹងផ្អែក និងអាស្រ័យដើម្បីរស់រានមានជីវិតជាអ្វីឱ្យប្រាកដ តើអ្វី មានផ្ទុកនៅក្នុងជីវិតនេះឱ្យប្រាកដ តើ និស្ស័យទាំងនេះធ្វើឱ្យមនុស្សប្រព្រឹត្តអ្វីឱ្យប្រាកដ និង តើនិស្ស័យទាំងនោះធ្វើឱ្យមនុស្សសម្តែងចេញអ្វី។ តាមរយៈការយល់ដឹងពីឥរិយាបថ ការបង្ហាញចេញ ការប្រព្រឹត្ត និងនិស្ស័យដ៏ជាក់លាក់ទាំងនេះ មនុស្សអាចបន្តិចម្ដងៗវែកញែក និងស្គាល់ពីខ្លួនឯង ស្គាល់ពីសារជាតិផ្ទាល់ខ្លួនរបស់ពួកគេ និងធម្មជាតិរបស់ពួកគេដែលប្រឆាំងទាស់នឹងព្រះជាម្ចាស់ ហើយដោយហេតុនេះ ពួកគេអាចលះបង់ការប្រព្រឹត្តទាំងនេះ មកចំពោះព្រះជាម្ចាស់ ហើយពិតជាកែប្រែខ្លួនឯង ព្រមទាំងអនុវត្តស្របតាមសេចក្ដីពិត និងសម្តែងចេញនូវ សេចក្ដីពិតនោះ។ មនុស្សមួយចំនួននិយាយថា៖ «ដោយសារការលើកតម្កើង និងធ្វើបន្ទាល់អំពីខ្លួនឯង គឺជាការប្រព្រឹត្ត ដែលមិនស្របតាមសេចក្ដីពិត ហើយដែលជា របស់សាតាំង និងពួកទទឹងនឹងព្រះគ្រីស្ទ ប្រសិនបើខ្ញុំមិននិយាយ ឬមិនធ្វើអ្វីសោះ នោះតើវាមិនមានន័យថា ខ្ញុំមិនកំពុងលើកតម្កើង ឬធ្វើបន្ទាល់អំពីខ្លួនឯងទេឬអី?» នេះគឺមិនត្រឹមត្រូវទេ។ ដូច្នេះ តើរបៀបនៃការប្រព្រឹត្តបែបណា ដែលមិនមែនជាការលើកតម្កើង និងធ្វើបន្ទាល់អំពីខ្លួនឯង? ប្រសិនបើអ្នកអួតសម្ញែង និងធ្វើបន្ទាល់អំពីខ្លួនឯងពាក់ព័ន្ធនឹងរឿងណាមួយ អ្នកនឹងសម្រេចបាននូវលទ្ធផលនៃការធ្វើឱ្យមនុស្សមួយចំនួនវាយតម្លៃអ្នកខ្ពស់ និងថ្វាយបង្គំអ្នក។ ប៉ុន្តែ ប្រសិនបើអ្នកបើកចំហពីខ្លួនឯង និងចែករំលែកពីការស្គាល់ខ្លួនឯងរបស់អ្នកពាក់ព័ន្ធនឹងរឿងដដែលនោះ ធម្មជាតិនៃរឿងនេះគឺខុសគ្នា។ តើនេះមិនពិតទេឬអី? ការបើកចំហពីខ្លួនឯង និងការចែករំលែកពីការស្គាល់ខ្លួនឯង គឺជារឿងដែលភាពជាមនុស្សធម្មតាគួរតែមាន។ វាជារឿងវិជ្ជមានមួយ។ ប្រសិនបើអ្នកពិតជាស្គាល់ខ្លួនឯង ហើយនិយាយអំពីសភាពរបស់អ្នកយ៉ាងត្រឹមត្រូវ យ៉ាងពិតប្រាកដ និងយ៉ាងច្បាស់លាស់ ប្រសិនបើអ្នកចែករំលែកការស្គាល់ដែលត្រូវបានផ្អែកទាំងស្រុងលើព្រះបន្ទូលរបស់ព្រះជាម្ចាស់ ប្រសិនបើអស់អ្នកដែលស្ដាប់អ្នកទទួលបានការស្ថាបនា និងទទួលបានប្រយោជន៍ពីរឿងនេះ ហើយប្រសិនបើអ្នកធ្វើបន្ទាល់ពីកិច្ចការរបស់ព្រះជាម្ចាស់ និងសរសើរតម្កើងព្រះអង្គ នោះហើយគឺជាការធ្វើបន្ទាល់អំពីព្រះជាម្ចាស់។ ប្រសិនបើ តាមរយៈការបើកចំហពីខ្លួនឯង អ្នកនិយាយយ៉ាងច្រើនអំពីចំណុចខ្លាំងរបស់អ្នក និងរបៀបដែលអ្នកបានរងទុក្ខ និងលះបង់ ហើយបានប្រកាន់ខ្ជាប់នូវទីបន្ទាល់របស់អ្នក ហើយជាលទ្ធផល មនុស្សវាយតម្លៃអ្នកខ្ពស់ និងថ្វាយបង្គំអ្នក ដូច្នេះនេះគឺជាការធ្វើបន្ទាល់អំពីខ្លួនឯងហើយ។ អ្នកត្រូវតែអាចបែងចែកឱ្យដាច់ពីភាពខុសគ្នារវាងការបង្ហាញចេញទាំងពីរនេះ។ ឧទាហរណ៍៖ ការរៀបរាប់ពីរបៀបដែលអ្នកទន់ខ្សោយ និងអវិជ្ជមាននៅពេលប្រឈមមុខនឹងការល្បងល ហើយ របៀបដែលអ្នក យល់ពីបំណងព្រះហឫទ័យរបស់ព្រះជាម្ចាស់ ទទួលបានសេចក្ដីជំនឿ និងប្រកាន់ខ្ជាប់នូវទីបន្ទាល់របស់អ្នក បន្ទាប់ពីអធិស្ឋាន និងស្វែងរកសេចក្ដីពិត នេះគឺជាការលើកតម្កើង និងធ្វើបន្ទាល់អំពីព្រះជាម្ចាស់។ វាដាច់ខាតមិនមែនជាការអួតសម្ញែង និងធ្វើបន្ទាល់អំពីខ្លួនឯងឡើយ។ ហេតុនេះ មិនថាអ្នកកំពុងអួតសម្ញែង និងធ្វើបន្ទាល់អំពីខ្លួនឯង ឬក៏អត់នោះទេ គឺអាស្រ័យជាចម្បងទៅលើថា តើអ្នកកំពុងនិយាយអំពីបទពិសោធពិតរបស់អ្នកដែរឬទេ ហើយថាតើអ្នកសម្រេចបាននូវលទ្ធផលនៃការធ្វើបន្ទាល់អំពីព្រះជាម្ចាស់ដែរឬទេ។ វាក៏ចាំបាច់ត្រូវមើលផងដែរថា តើចេតនា និងគោលដៅរបស់អ្នកគឺជាអ្វី នៅពេលដែលអ្នកនិយាយអំពីទីបន្ទាល់នៃបទពិសោធរបស់អ្នក។ ការធ្វើបែបនេះ នឹងធ្វើឱ្យងាយស្រួលក្នុងការញែកដឹងពីការបង្ហាញចេញទាំងពីរនេះ។ ប្រសិនបើអ្នកមានចេតនាត្រឹមត្រូវនៅពេលដែលអ្នកចែករំលែកទីបន្ទាល់ នោះទោះបីជាមនុស្សវាយតម្លៃអ្នកខ្ពស់ និងថ្វាយបង្គំអ្នកក៏ដោយ ក៏វាមិនមែនជាបញ្ហាពិតប្រាកដដែរ។ ប្រសិនបើអ្នកមានចេតនាខុស នោះទោះបីជាគ្មាននរណាម្នាក់វាយតម្លៃអ្នកខ្ពស់ ឬថ្វាយបង្គំអ្នកក៏ដោយ ក៏វានៅតែជាបញ្ហាដដែល ហើយប្រសិនបើមនុស្សពិតជាវាយតម្លៃអ្នកខ្ពស់ និងថ្វាយបង្គំអ្នកមែន នោះវាកាន់តែជាបញ្ហាធំទៅទៀត។ ហេតុនេះ អ្នកមិនអាចមើលតែទៅលើលទ្ធផល ដើម្បីកំណត់ថាតើមនុស្សម្នាក់កំពុងលើកតម្កើង និងធ្វើបន្ទាល់អំពីខ្លួនឯង ឬក៏អត់នោះទេ។ អ្នកត្រូវតែមើលជាចម្បងទៅលើចេតនារបស់ពួកគេ ពោលគឺការបែងចែកឱ្យដាច់រវាងការបង្ហាញចេញទាំងពីរនេះដោយផ្អែកលើចេតនា គឺជារឿងត្រឹមត្រូវ។ ប្រសិនបើអ្នកគ្រាន់តែព្យាយាមញែកដឹងពីរឿងនេះដោយផ្អែកលើលទ្ធផល អ្នកនឹងងាយចោទប្រកាន់មនុស្សល្អដោយខុសឆ្គងមិនខាន។ មនុស្សមួយចំនួនចែករំលែកទីបន្ទាល់ពិតប្រាកដជាពិសេស ហើយជាលទ្ធផល អ្នកដទៃមួយចំនួនវាយតម្លៃពួកគេខ្ពស់ និងថ្វាយបង្គំពួកគេ តើអ្នកអាចនិយាយថា មនុស្សទាំងនោះកំពុងធ្វើបន្ទាល់អំពីខ្លួនឯងបានដែរឬទេ? ទេ អ្នកមិនអាចនិយាយបែបនេះបានឡើយ។ គ្មានបញ្ហាអ្វីចំពោះមនុស្សទាំងនោះទេ ទីបន្ទាល់ដែលពួកគេចែករំលែក និងភារកិច្ចដែលពួកគេបំពេញ គឺមានប្រយោជន៍ដល់អ្នកដទៃ ហើយមានតែមនុស្សល្ងង់ខ្លៅ និងអវិជ្ជា ដែលមានការយល់ដឹងខុសឆ្គងប៉ុណ្ណោះ ថ្វាយបង្គំពួកគេ។ គន្លឹះក្នុងការញែកដឹងថាតើមនុស្សកំពុងលើកតម្កើង និងធ្វើបន្ទាល់អំពីខ្លួនឯង ឬក៏អត់ គឺត្រូវមើលទៅលើចេតនារបស់អ្នកនិយាយ។ ប្រសិនបើចេតនារបស់អ្នក គឺដើម្បីបង្ហាញឱ្យមនុស្សគ្រប់គ្នាឃើញពីសេចក្ដីពុករលួយដែលអ្នកបានបញ្ចេញឱ្យឃើញ និងរបៀបដែលអ្នកបានផ្លាស់ប្ដូរ ហើយដើម្បីឱ្យពួកគេទទួលបានប្រយោជន៍ពីរឿងនេះ នោះពាក្យសម្ដីរបស់អ្នកគឺស្មោះត្រង់ ពិតប្រាកដ និងស្របតាមការពិត។ ចេតនាបែបនេះគឺត្រឹមត្រូវ ហើយអ្នកមិនកំពុងអួតសម្ញែង ឬធ្វើបន្ទាល់អំពីខ្លួនឯងឡើយ។ ប្រសិនបើចេតនារបស់អ្នក គឺដើម្បីបង្ហាញឱ្យមនុស្សគ្រប់គ្នាឃើញថា អ្នកមានបទពិសោធពិតប្រាកដ ហើយថាអ្នកបានផ្លាស់ប្ដូរ និងមានតថភាពនៃសេចក្ដីពិត ដើម្បីឱ្យពួកគេវាយតម្លៃអ្នកខ្ពស់ និងគោរពបូជាអ្នក នោះចេតនានេះគឺមិនត្រឹមត្រូវឡើយ។ នោះគឺជាការអួតសម្ញែង និងធ្វើបន្ទាល់អំពីខ្លួនឯងហើយ។ ប្រសិនបើទីបន្ទាល់នៃបទពិសោធដែលអ្នកនិយាយ គឺក្លែងក្លាយ មានការលាយឡំ និងមានបំណងបោកបញ្ឆោតមនុស្ស ដើម្បីរារាំងពួកគេមិនឱ្យមើលឃើញពីសភាពពិតរបស់អ្នក និងដើម្បីការពារកុំឱ្យចេតនា សេចក្ដីពុករលួយ ភាពទន់ខ្សោយ ឬភាពអវិជ្ជមានរបស់អ្នក ត្រូវបានបញ្ចេញឱ្យអ្នកដទៃឃើញ នោះការនិយាយតាមរបៀបនេះ គឺជាការបោកប្រាស់ និងការបំភាន់មនុស្សហើយ។ នេះគឺជាការធ្វើបន្ទាល់ក្លែងក្លាយ នេះគឺជាការព្យាយាមបោកប្រាស់ព្រះជាម្ចាស់ វាគឺជាការនាំភាពអាម៉ាស់ដល់ព្រះជាម្ចាស់ ហើយវាគឺជាអ្វីដែលព្រះជាម្ចាស់ស្អប់បំផុត។ មានភាពខុសគ្នាយ៉ាងច្បាស់លាស់រវាងសភាពទាំងនេះ ហើយ វាសុទ្ធតែអាចត្រូវបាន ញែកដឹងដោយផ្អែកលើចេតនា។ ប្រសិនបើអ្នកអាច ញែកដឹងពីអ្នកដទៃ អ្នកនឹងអាចមើលធ្លុះដល់សភាពរបស់ពួកគេ ហើយបន្ទាប់មក អ្នកក៏នឹងអាចញែកដឹងពីខ្លួនឯង និងមើលធ្លុះដល់សភាពផ្ទាល់ខ្លួនរបស់អ្នកផងដែរ។

បន្ទាប់ពីបានស្ដាប់សេចក្ដីអធិប្បាយទាំងអស់នេះរួច មនុស្សមួយចំនួននៅតែបន្តលើកតម្កើង និងធ្វើបន្ទាល់អំពីខ្លួនឯងដូចដែលពួកគេធ្លាប់ធ្វើពីមុនដដែល។ តើអ្នករាល់គ្នាគួរប្រព្រឹត្តចំពោះមនុស្សបែបនេះយ៉ាងដូចម្តេច? ត្រូវមានការញែកដឹងចំពោះពួកគេ លាតត្រដាងពីពួកគេ និងរក្សាគម្លាតពីពួកគេ។ ប្រសិនបើពាក្យសម្ដីរបស់ពួកគេមានតម្លៃជាចំណុចយោង នោះអ្នកអាចទទួលយកពាក្យសម្ដីទាំងនោះបាន ប៉ុន្តែប្រសិនបើពាក្យសម្ដីទាំងនោះគ្មានតម្លៃជាឯកសារយោងអ្វីទាល់តែសោះ អ្នកគួរតែបោះបង់ពាក្យសម្ដីទាំងនោះចោល ហើយកុំឱ្យរងឥទ្ធិពលពីពាក្យទាំងនោះឡើយ។ ប្រសិនបើមនុស្សដែលកំពុងនិយាយដល់នោះ គឺជាពួកអ្នកដឹកនាំ នោះត្រូវលាតត្រដាងពីពួកគេ រាយការណ៍ពីពួកគេ បោះបង់ពួកគេចោល និងមិនត្រូវទទួលយកការដឹកនាំរបស់ពួកគេឡើយ។ ចូរនិយាយបែបនេះថា៖ «អ្នកតែងតែធ្វើបន្ទាល់អំពី និងលើកតម្កើងខ្លួនឯង អ្នកតែងតែធ្វើឱ្យពួកយើងស្ពឹកស្រពន់ និងត្រួតត្រាពួកយើង ហើយអ្នកបំភាន់ពួកយើង។ ពួកយើងទាំងអស់គ្នាបានឃ្លាតឆ្ងាយពីព្រះជាម្ចាស់កាន់តែខ្លាំង ហើយពួកយើងគ្មានសូម្បីតែព្រះជាម្ចាស់នៅក្នុងចិត្តផង គឺមានតែអ្នកប៉ុណ្ណោះ។ ឥឡូវនេះ ពួកយើងនឹងក្រោកឈរឡើង ហើយបោះបង់អ្នកចោល»។ អ្នកត្រូវតែប្រព្រឹត្តតាមរបៀបនេះ អ្នកត្រូវតែមើលការខុសត្រូវគ្នាទៅវិញទៅមក ដោយមើលការខុសត្រូវទាំងខ្លួនឯង និងអ្នកដទៃ។ តើអ្នករាល់គ្នាមិនធ្លាប់អេះស្បែកក្បាលរបស់អ្នករាល់គ្នាជាញឹកញាប់នៅចំពោះមុខអ្នកដទៃ ឬប្រាប់គេថាអ្នករាល់គ្នាមិនបានហូបបាយជាច្រើនពេល ទាំងដែលតាមពិត អ្នករាល់គ្នាកំពុងហូបនំចំណីយ៉ាងច្រើននៅពីក្រោយខ្នងពួកគេទេឬអី? នៅពេលខ្លះ កាលៈទេសៈមិនអំណោយផល វាជារឿងធម្មតាទេដែលមនុស្សមិនបានងូតទឹកពេញមួយខែ ឬរំលងការងូតទឹក ឬរំលងការកក់សក់ ដោយសារតែពួកគេរវល់នឹងការងារពេក។ ទាំងនេះសុទ្ធតែជារឿងដែលកើតឡើងជាទូទៅ ហើយទាំងនេះគឺជាការលះបង់ដែលមនុស្សគួរតែធ្វើ។ រឿងទាំងនេះមិនមែនជារឿងធំដុំឡើយ កុំធ្វើរឿងតូចឱ្យក្លាយជារឿងធំឱ្យសោះ។ ប្រសិនបើនរណាម្នាក់ពិតជាធ្វើឱ្យរឿងបែបនេះក្លាយជារឿងធំជាងការពិតមែន ដោយមានចេតនាអេះស្បែកក្បាលរបស់ពួកគេនៅចំពោះមុខអ្នកដទៃ ហើយនិយាយថាពួកគេមិនបានកក់សក់ជាច្រើនថ្ងៃ មានចេតនាលេបថ្នាំនៅចំពោះមុខអ្នកដទៃ ឬធ្វើពុតថាពួកហត់នឿយខ្លាំង និងមានស្ថានភាពរាងកាយខ្សោយខ្លាំង នោះមនុស្សគ្រប់គ្នាគួរតែក្រោកឈរឡើងដើម្បីលាតត្រដាងពីពួកគេ និងសម្តែងចេញនូវការមិនពេញចិត្តចំពោះពួកគេ។ តាមរបៀបនេះ បុគ្គលដែលគ្មានភាពអៀនខ្មាសនេះ អាចត្រូវបានដាក់កំហិតបាន។ ពួកគេកំពុងតែលាក់ពុត ពួកគេកំពុងសម្ដែងឱ្យអ្នកដទៃមើល ហើយពួកគេថែមទាំងព្យាយាមធ្វើឱ្យមនុស្សសម្តែងចេញនូវការយល់ស្របចំពោះឥរិយាបថរបស់ពួកគេ ដើម្បីឱ្យគេសម្លឹងមើលពួកគេដោយសេចក្ដីច្រណែន ការកោតសរសើរ និងការឱ្យតម្លៃទៀតផង។ តើពួកគេមិនកំពុងបោកប្រាស់មនុស្សទេឬអី? ការប្រព្រឹត្តទាំងនេះ គឺដូចគ្នាទៅនឹងពេលដែលពួកផារិស៊ីកាន់បទគម្ពីរ ហើយអធិស្ឋានទៅកាន់ព្រះជាម្ចាស់នៅតាមកែងផ្លូវដែរ។ ទង្វើទាំងនេះគឺមិនខុសពីរឿងនេះឡើយ។ ភ្លាមៗពេលមាននរណាម្នាក់លើកឡើងពីពួកផារិស៊ីដែលកាន់បទគម្ពីរ ហើយឈរនៅតាមកែងផ្លូវអានបទគម្ពីរ ឬអធិស្ឋាន មនុស្សទាំងនេះគិតថា៖ «រឿងនោះគឺអាប់កិត្តិយសពេកហើយ ខ្ញុំមិនធ្វើរឿងបែបនោះទេ»។ ប៉ុន្តែ ពួកគេមានចេតនាលេបថ្នាំ ឬអេះស្បែកក្បាលរបស់ពួកគេនៅចំពោះមុខអ្នកដទៃ ដោយមិនដឹងថា អ្វីដែលពួកគេកំពុងធ្វើ គឺមានធម្មជាតិដូចគ្នាឡើយ។ ពួកគេមិនអាចមើលធ្លុះពីរឿងនេះបានឡើយ។ ទៅថ្ងៃមុខ នៅពេលដែលជួបរឿងបែបនេះ អ្នករាល់គ្នាត្រូវតែរៀនញែកដឹង និងលាតត្រដាងពីមនុស្សបែបនេះ ដោយលាតត្រដាងពីភាពលាក់ពុតទាំងអស់របស់ពួកគេ នោះពួកគេនឹងមិនហ៊ានប្រព្រឹត្តតាមរបៀបបែបនេះទៀតឡើយ។ អ្នករាល់គ្នាត្រូវតែដាក់សម្ពាធបន្តិចបន្តួចលើពួកគេ ហើយធ្វើឱ្យពួកគេគិតថា ការប្រព្រឹត្ត ឥរិយាបថនិងនិស្ស័យបែបនេះ គឺគួរឱ្យខ្មាសអៀន និងត្រូវបានមនុស្សគ្រប់គ្នាស្អប់ខ្ពើមយ៉ាងខ្លាំង។ ប្រសិនបើមនុស្សស្អប់ខ្ពើមរបស់ទាំងនេះខ្លាំងយ៉ាងនេះ តើព្រះជាម្ចាស់ស្អប់ខ្ពើមរបស់ទាំងនេះដែរឬទេ? ព្រះអង្គរឹតតែស្អប់ខ្ពើមរបស់ទាំងនេះទៅទៀត។ តាមធម្មជាតិ អ្នកគ្មានជាអ្វីទាំងអស់។ អ្នកគួរឱ្យអាណិតណាស់ទៅហើយ ទោះបីជាអ្នកមិនលើកតម្កើង និងធ្វើបន្ទាល់អំពីខ្លួនឯងក៏ដោយ ដូច្នេះ ប្រសិនបើអ្នកគួរឱ្យអាណិតយ៉ាងនេះទៅហើយ តែនៅតែលើកតម្កើង និងធ្វើបន្ទាល់អំពីខ្លួនឯងទៀត តើនេះមិនធ្វើឱ្យមនុស្សខ្ពើមរអើមទេឬអី? អ្នកមិនដែលបំពេញភារកិច្ចរបស់អ្នកដោយស្មោះត្រង់ឡើយ អ្នកមិនដែលប្រព្រឹត្តដោយមានគោលការណ៍ឡើយ ហើយអ្នកមិនបានបំពេញតាមការទាមទារ របស់ព្រះជាម្ចាស់ក្នុងទិដ្ឋភាពណាមួយឡើយ។ អ្នកកំពុងតែមានបញ្ហាទៅហើយ ដូច្នេះ ប្រសិនបើអ្នកនៅតែលើកតម្កើង និងធ្វើបន្ទាល់អំពីខ្លួនឯងទៀត តើរឿងរ៉ាវនឹងមិនកាន់តែលំបាកសម្រាប់អ្នកទេឬអី? អ្នកនឹងកាន់តែឃ្លាតឆ្ងាយពីការទាមទាររបស់ព្រះជាម្ចាស់ ហើយកាន់តែឃ្លាតឆ្ងាយពីការឈានដល់ស្ដង់ដាសម្រាប់ការទទួលបានសេចក្ដីសង្គ្រោះ។

ចូរប្រាប់ខ្ញុំមក តើធម្មជាតិនៃបញ្ហានៃការលើកតម្កើង និងធ្វើបន្ទាល់អំពីខ្លួនឯងគឺជាអ្វី? សាតាំងបានធ្វើឱ្យមនុស្សពុករលួយដល់កម្រិតនេះទៅហើយ តើភាពជាមនុស្ស និងវិចារណញ្ញាណរបស់ពួកគេលែងប្រក្រតីទៀតហើយ មែនទេ? តើអ្នករាល់គ្នាធ្លាប់ បង្ហាញនូវការបង្ហាញចេញនៃការលើកតម្កើង និងធ្វើបន្ទាល់អំពីខ្លួនឯង នៅក្នុងការបំពេញភារកិច្ចរបស់អ្នករាល់គ្នាដែរឬទេ? តើនរណាអាចនិយាយពីរឿងនេះបាន? (ខ្ញុំធ្លាប់បង្ហាញនូវការបង្ហាញចេញបែបនេះ។ នៅពេលខ្ញុំកំពុងបំពេញភារកិច្ចរបស់ខ្ញុំរហូតដល់យប់ជ្រៅ ខ្ញុំនឹងផ្ញើសារទៅកាន់ក្រុមជួបជុំ ដើម្បីឱ្យអ្នកដទៃដឹងថា ខ្ញុំនៅតែមិនទាន់ដេកនៅម៉ោងនេះ ហើយដើម្បីឱ្យពួកគេគិតថា ខ្ញុំអាចស៊ូទ្រាំនឹងការរងទុក្ខ និងលះបង់បាន។ ខ្ញុំធ្លាប់ធ្វើរឿងនេះដោយខ្លួនឯង ហើយក៏ធ្លាប់ឃើញអ្នកដទៃធ្វើរឿងនេះជាញឹកញាប់ដែរ។) មើលទៅ ហាក់ដូចជាមានមនុស្សបែបនេះច្រើនណាស់ ហើយពួកគេមិនមែនមានចំនួនតិចតួចនោះទេ។ តើការធ្វើរឿងបែបនេះ មិនមែនជារឿងឥតប្រយោជន៍ទេឬអី? វាពិតជាល្ងង់ខ្លៅណាស់! តើមាននរណាផ្សេងទៀតចង់និយាយអ្វីដែរឬទេ? (ខ្ញុំធ្លាប់ បង្ហាញនូវការបង្ហាញចេញមួយបែបនេះ។ នៅពេលខ្ញុំឃើញថាមានបញ្ហាមួយចំនួននៅក្នុងកិច្ចការរបស់ពួកជំនុំ ខ្ញុំនឹងចាប់ផ្ដើមដោះស្រាយបញ្ហាទាំងនោះ ដោយធ្វើឱ្យមនុស្សយល់ច្រឡំថា ខ្ញុំមានភាពក្លៀវក្លាណាស់ ប៉ុន្តែភាគច្រើន ខ្ញុំមិនបានធ្វើអ្វីទាល់តែសោះ បន្ទាប់ពីនិយាយក្តែងៗ។ សកម្មភាពរបស់ខ្ញុំមិនដំណើរការទៅមុខ និងគ្មានប្រសិទ្ធភាពឡើយ ហើយនៅទីបំផុត បញ្ហាមិនត្រូវបានដោះស្រាយ ហើយរឿងនោះក៏ត្រូវបានទុកចោលមិនបានដោះស្រាយ។ ខ្ញុំប្រើភាពក្លៀវក្លាខាងក្រៅរបស់ខ្ញុំ ដើម្បីបោកបញ្ឆោតមនុស្ស និងលាក់បាំងការពិតដែលថា ខ្ញុំមិនអនុវត្តសេចក្ដីពិត។) អ្នកកំពុងតែនិយាយពាក្យសម្ដីទទេៗ និយាយអួតក្អេងក្អាង ហើយមិនចាត់វិធានការជាក់ស្ដែងអ្វីឡើយ។ អ្នកបណ្ដោយឱ្យមនុស្សឃើញពីភាពស្វាហាប់របស់អ្នក ហាក់ដូចជាអ្នកកំពុងអនុវត្តសេចក្ដីពិត ប៉ុន្តែនៅពេលដល់ពេលដែលត្រូវធ្វើអ្វីមួយ អ្នកមិនធ្វើវាដោយភាពមុតមាំឡើយ ហើយគ្រាន់តែស្រែកពាក្យស្លោកប៉ុណ្ណោះ។ នៅទីបំផុត អ្នកចាប់ផ្ដើមយ៉ាងគគ្រឹកគគ្រេង តែបញ្ចប់ទៅវិញយ៉ាងស្ងាត់ជ្រងំ ដោយទុកឱ្យរឿងនោះនៅមិនទាន់រួចរាល់។ ការបង្ហាញចេញបែបនេះ ក៏មានលក្ខណៈបំភាន់ផងដែរ។ ហើយទៅថ្ងៃមុខ នៅពេលមានរឿងស្រដៀងគ្នានេះកើតឡើងចំពោះអ្នក តើអ្នកនឹង ញែកដឹងពីរឿងនេះដែរឬទេ? (ឥឡូវនេះ ខ្ញុំអាចញែកដឹងពីរឿងនេះបានខ្លះៗហើយ។) បើដូច្នេះ តើអ្នកមានទិសដៅសម្រាប់កែប្រែផ្លូវរបស់អ្នកវិញដែរឬទេ? ប្រសិនបើរឿងបែបនេះកើតឡើងចំពោះអ្នកម្ដងទៀត អ្នកអាចអនុវត្តតាមពីរជំហាន៖ ជំហានទីមួយ គឺត្រូវវាយតម្លៃថាតើអ្នកពិតជាអាចដោះស្រាយរឿងនេះបាន ឬក៏អត់។ ប្រសិនបើអ្នកអាចធ្វើបាន នោះអ្នកគួរតែអនុវត្តវាឱ្យបានម៉ត់ចត់ និងជាក់ស្ដែង។ ជំហានទីពីរ គឺត្រូវអធិស្ឋាននៅចំពោះព្រះជាម្ចាស់ ហើយទូលសូមឱ្យព្រះអង្គណែនាំអ្នកនៅក្នុងរឿងនេះ ហើយនៅពេលអ្នកចាត់វិធានការ អ្នកក៏ត្រូវទទួលយកការមើលការខុសត្រូវពីមនុស្សគ្រប់គ្នាផងដែរ ស្របពេលជាមួយគ្នានោះ ត្រូវមានការប្ដេជ្ញាចិត្តក្នុងការបំពេញចំណែករបស់អ្នក និងសហការជាមួយមនុស្សគ្រប់គ្នា ដើម្បីបញ្ចប់ភារកិច្ចនេះ។ ប្រសិនបើអ្នករៀនធ្វើរឿងនានាម្តងមួយជំហានៗ ហើយធ្វើការតាមរបៀប រាបសា នោះអ្នកនឹងដោះស្រាយបញ្ហានេះបាន។ ប្រសិនបើអ្នកតែងតែនិយាយពាក្យសម្ដីទទេៗ និយាយអួតក្អេងក្អាង និយាយប៉ាតណាប៉ាតណី គ្រាន់តែធ្វើឱ្យតែរួចពីដៃនៅពេលអ្នកធ្វើរឿងអ្វីមួយ ហើយមិនមានភាពរាបសាទាល់តែសោះ នោះអ្នកគឺជាមនុស្សថោកទាបហើយ។ ដោយសារតែអ្នកអាចមើលឃើញថាមានបញ្ហានៅក្នុងកិច្ចការរបស់ពួកជំនុំ ហើយអាចផ្ដល់យោបល់ពីរបៀបដែលបញ្ហានេះគួរត្រូវបានដោះស្រាយ នេះបញ្ជាក់ថា អ្នកប្រហែលជាមានសក្ដានុពល និងប្រហែលជាមានសមត្ថភាពការងារដើម្បីដោះស្រាយរឿងនេះ។ រឿងតែមួយគត់គឺថាមានបញ្ហាជាមួយនឹងនិស្ស័យរបស់អ្នក អ្នកប្រព្រឹត្តដោយឆាប់ខឹង មិនសុខចិត្តលះបង់ ហើយផ្ដោតតែទៅលើការស្រែកពាក្យស្លោកទទេៗប៉ុណ្ណោះ។ នៅពេលដែលអ្នករកឃើញបញ្ហាមួយ ជាដំបូង ត្រូវមើលថាតើអ្នកអាចដោះស្រាយវាបាន ឬក៏អត់ ហើយប្រសិនបើអ្នកអាចធ្វើបាន នោះត្រូវទទួលយកភារកិច្ចនេះ ហើយធ្វើវាឱ្យដល់ទីបញ្ចប់ ដោយដោះស្រាយបញ្ហានោះ អនុវត្ត និងបំពេញទំនួលខុសត្រូវរបស់អ្នក ព្រមទាំងរាយការណ៍ពីរឿងនេះថ្វាយព្រះជាម្ចាស់។ នេះហើយជាអត្ថន័យនៃការបំពេញភារកិច្ចរបស់អ្នក និងការប្រព្រឹត្ត ព្រមទាំងការប្រព្រឹត្តខ្លួនតាមរបៀបរាបសា។ ប្រសិនបើអ្នកមិនអាចដោះស្រាយបញ្ហានេះបានទេ នោះត្រូវរាយការណ៍វាទៅកាន់អ្នកដឹកនាំរបស់អ្នក ហើយមើលថាតើនរណាដែលស័ក្ដិសមបំផុតក្នុងការចាត់ចែងរឿងនេះ។ ជាដំបូង អ្នកត្រូវតែបំពេញទំនួលខុសត្រូវរបស់អ្នក តាមរបៀបនេះ អ្នកនឹងបានប្រកាន់ខ្ជាប់នូវភារកិច្ចរបស់អ្នក និងឈរនៅទីតាំងដ៏ត្រឹមត្រូវ។ បន្ទាប់ពីអ្នករកឃើញបញ្ហានោះ ប្រសិនបើអ្នកមិនអាចដោះស្រាយវាបាន ប៉ុន្តែអាចរាយការណ៍ពីវាបាន នោះអ្នកបានបំពេញទំនួលខុសត្រូវទីមួយរបស់អ្នកហើយ។ ប្រសិនបើអ្នកមានអារម្មណ៍ថា នេះគឺជាភារកិច្ចដែលអ្នកគួរតែបំពេញ ហើយថាអ្នកមានសមត្ថភាពអាចធ្វើកិច្ចការនេះបាន នោះអ្នកគួរតែស្វែងរកជំនួយពីបងប្អូនប្រុសស្រីរបស់អ្នក ដោយជាដំបូង ត្រូវប្រកបគ្នាអំពីគោលការណ៍នានា និងកំណត់ផែនការមួយ ហើយបន្ទាប់មក សហការរួមគ្នាដោយចុះសម្រុង ដើម្បីបញ្ចប់រឿងនេះ។ នេះគឺជាទំនួលខុសត្រូវទីពីររបស់អ្នក។ ប្រសិនបើអ្នកអាចរ៉ាប់រងទំនួលខុសត្រូវទាំងពីរនេះបាន នោះអ្នកនឹងបានបំពេញភារកិច្ចរបស់អ្នកបានយ៉ាងល្អ ហើយអ្នកនឹងក្លាយជាភាវៈដែលព្រះបានបង្កើត ដែលត្រូវតាម ស្ដង់ដា។ ភារកិច្ចរបស់មនុស្ស គឺមានតែទិដ្ឋភាពទាំងពីរនេះប៉ុណ្ណោះ។ ប្រសិនបើអ្នកអាចរ៉ាប់រងរឿងដែលអ្នកមើលឃើញ និងអាចធ្វើបាន ដោយបំពេញភារកិច្ចរបស់អ្នកបានយ៉ាងល្អ នោះអ្នកគឺស្របតាមបំណងព្រះហឫទ័យរបស់ព្រះជាម្ចាស់ហើយ។

តើមានការបង្ហាញចេញផ្សេងទៀតនៃការលើកតម្កើង និងធ្វើបន្ទាល់អំពីខ្លួនឯងដែរឬទេ? (ថ្មីៗនេះ ខ្ញុំមានការបង្ហាញ ចេញបែបនេះ។ នៅពេលខ្ញុំកំពុងបំពេញភារកិច្ចរបស់ខ្ញុំ ខ្ញុំរវល់នឹងរឿងនានាពេញមួយថ្ងៃ ហើយមានបញ្ហាមួយចំនួននៅក្នុងពួកជំនុំ ដែលខ្ញុំមិនបានដោះស្រាយជាក់ស្ដែង ហើយបែរជាចាត់ចែងត្រឹមតែឱ្យតែរួចពីដៃទៅវិញ។ ទោះជាយ៉ាងណាក្តី មនុស្សមួយចំនួនបានឃើញថា ខ្ញុំរវល់នឹងការបំពេញភារកិច្ចរបស់ខ្ញុំរាល់ថ្ងៃ ដូច្នេះ ពួកគេបានវាយតម្លៃខ្ញុំខ្ពស់ និងស្ងើចសរសើរខ្ញុំ។ តើឥរិយាបថនេះ មិនមានផ្ទុកនូវធាតុផ្សំនៃការលើកតម្កើង និងធ្វើបន្ទាល់អំពីខ្លួនឯងទេឬអី? ខ្ញុំមិនអាចមើលឃើញរឿងនេះច្បាស់ឡើយ ហើយតែងតែមានអារម្មណ៍ថារងការរឹតត្បិតបន្តិច។) តើនេះគឺជាការធ្វើបន្ទាល់អំពីខ្លួនឯងឬ? ប្រសិនបើអ្នករវល់នឹងការបំពេញភារកិច្ចរបស់អ្នក អាចស៊ូទ្រាំនឹងការរងទុក្ខ និងមិនត្អូញត្អែរ ហើយរាស្ដ្ររើសតាំងរបស់ព្រះជាម្ចាស់វាយតម្លៃអ្នកខ្ពស់ និងស្ងើចសរសើរអ្នក នេះជារឿងធម្មតាទេ ហើយមិនមែនបណ្ដាលមកពីការធ្វើបន្ទាល់អំពីខ្លួនឯងឡើយ។ អ្នកគ្រាន់តែរវល់នឹងការបំពេញភារកិច្ចរបស់អ្នក ហើយមិនកំពុងអួតអាង ឬអួតសម្ញែងឡើយ ហើយអ្នកមិនបន្តនិយាយរៀបរាប់ពីបទពិសោធនៃការរងទុក្ខរបស់អ្នកឡើយ ដូច្នេះ នេះមិនពាក់ព័ន្ធនឹងការធ្វើបន្ទាល់អំពីខ្លួនឯងទេ។ ទោះជាយ៉ាងណាក្តី នៅសំបកក្រៅ មនុស្សជាច្រើនមើលទៅហាក់ដូចជារវល់ នៅពេលបំពេញភារកិច្ចរបស់ពួកគេ ទាំងដែលតាមពិត ការងាររបស់ពួកគេមិនទទួលបានលទ្ធផលអ្វីសោះ ហើយពួកគេមិនបានដោះស្រាយបញ្ហាអ្វីឡើយ។ តើព្រះជាម្ចាស់សព្វព្រះហឫទ័យនឹងមនុស្សដែលរវល់តាមរបៀបនោះដែរឬទេ? ប្រសិនបើអ្នករវល់ពេញមួយថ្ងៃជាមួយនឹងបញ្ហាធម្មតាៗ ដែលមនុស្សដែលយល់ពីសេចក្ដីពិត និងក្ដាប់បានគោលការណ៍ អាចដោះស្រាយបានក្នុងរយៈពេលពីរម៉ោង ហើយអ្នកមានអារម្មណ៍ថាហត់នឿយខ្លាំង និងថាអ្នកបានរងទុក្ខយ៉ាងច្រើន នោះតើអ្នកមិនមែនគ្រាន់តែរវល់នឹងរឿងឥតប្រយោជន៍ គ្រាន់តែរត់ចុះរត់ឡើងដោយគ្មានគោលដៅទេឬអី? តើអ្នកអាចទទួលបានការសព្វព្រះហឫទ័យពីព្រះជាម្ចាស់ ពីការបំពេញភារកិច្ចរបស់អ្នកតាមរបៀបនេះបានដែរឬទេ? (ទេ មិនបានទេ។) អ្នកកំពុងធ្វើការដោយគ្មានប្រសិទ្ធភាពខ្លាំងពេកហើយ! ចំពោះរឿងនេះ អ្នកត្រូវតែស្វែងរកគោលការណ៍សេចក្ដីពិត។ ជួនកាល មនុស្សមានរឿងជាច្រើនដែលត្រូវធ្វើ ហើយពិតជារវល់មែន ដែលនេះជារឿងធម្មតាទេ ប៉ុន្តែជួនកាល ពួកគេមិនសូវមានរឿងត្រូវធ្វើច្រើនទេ តែនៅតែរវល់ដដែល។ តើអ្វីបណ្ដាលឱ្យមានរឿងនេះ? មូលហេតុមួយ គឺដោយសារកិច្ចការរបស់អ្នកមិនត្រូវបានរៀបចំផែនការ និងចាត់ចែងឱ្យបានសមហេតុផល។ អ្នកត្រូវតែក្ដាប់បាននូវភារកិច្ចកិច្ចការសំខាន់ៗ រៀបចំផែនការ និងចាត់ចែងភារកិច្ចទាំងនោះឱ្យបានសមហេតុផល ហើយបំពេញភារកិច្ចរបស់អ្នកឱ្យកាន់តែមានប្រសិទ្ធភាព។ ការរត់ចុះរត់ឡើងដោយគ្មានគោលដៅ និងការរវល់ដោយឥតប្រយោជន៍ នឹងមិនទទួលបានការសព្វព្រះហឫទ័យពីព្រះជាម្ចាស់ឡើយ។ ស្ថានភាពមួយទៀត គឺនៅពេលដែលចេតនារបស់អ្នក គឺដើម្បីធ្វើឱ្យមនុស្សគិតថាអ្នករវល់ ហើយអ្នកប្រើមធ្យោបាយ និង រូបភាពខាងក្រៅក្លែងក្លាយនេះ ដើម្បីបោកបញ្ឆោតអ្នកដទៃ។ រាល់ពេលដែលពួកគេជួបជុំគ្នា ពួកអ្នកដឹកនាំ និងពួកអ្នកធ្វើការមួយចំនួន មិនដោះស្រាយបញ្ហាជាក់ស្ដែងឡើយ ហើយបែរជានិយាយរឿងឥតប្រយោជន៍ ដោយនិយាយខុសប្រធានបទមិនឈប់ និងនិយាយរហូតដោយមិនចូលដល់ចំណុចសំខាន់សោះ។ របៀបនៃការរវល់បែបនេះ ដែលមិនខិតខំដើម្បីប្រសិទ្ធភាព ឬការរីកចម្រើន ត្រូវបានគេហៅថា ការរវល់នឹងរឿងឥតប្រយោជន៍។ ហើយតើនេះជាអាកប្បកិរិយាប្រភេទណា? គឺធ្វើឱ្យតែបានៗនៅក្នុងកិច្ចការរបស់ខ្លួន ធ្វើឱ្យតែរួចពីដៃ បំផ្លាញពេលវេលាចោល ហើយនៅទីបំផុត នៅតែគិតថា៖ «មិនថាអ្នកដទៃគិតយ៉ាងណា ឬព្រះជាម្ចាស់គិតយ៉ាងណានោះទេ ដរាបណាមនសិការរបស់ខ្ញុំជ្រះស្រឡះ ខ្ញុំនឹងមិនអីទេ។ យ៉ាងហោចណាស់ ខ្ញុំមិននៅទំនេរចោល យ៉ាងហោចណាស់ ខ្ញុំមិនស៊ីបាយទទេៗឡើយ»។ នៅសំបកក្រៅ វាអាចមើលទៅហាក់ដូចជាអ្នកមិននៅទំនេរចោល ថាអ្នកមិនស៊ីបាយទទេៗ ថារាល់ថ្ងៃ អ្នកចូលរួមការជួបជុំ ឬបំពេញភារកិច្ចរបស់អ្នក ហើយថាអ្វីគ្រប់យ៉ាងដែលអ្នកកំពុងធ្វើ គឺពាក់ព័ន្ធនឹងកិច្ចការរបស់ពួកជំនុំ ប៉ុន្តែតាមពិត នៅក្នុងជម្រៅចិត្ត អ្នកដឹងថារឿងដែលអ្នកកំពុងធ្វើ គឺមិនមានប្រយោជន៍ ឬមិនមានតម្លៃទាល់តែសោះ ហើយថាអ្នកគ្រាន់តែធ្វើឱ្យតែបានៗប៉ុណ្ណោះ។ នេះគឺជាបញ្ហាហើយ។ ដូច្នេះ តើអ្នកកំពុងបំពេញភារកិច្ចរបស់អ្នកបានល្អកម្រិតណា? អ្នកដឹងច្បាស់ណាស់ថាអ្នកមានបញ្ហា ប៉ុន្តែអ្នកមិនស្វែងរកសេចក្ដីពិតដើម្បីដោះស្រាយវាឡើយ នេះគឺជាការធ្វើឱ្យតែរួចពីដៃ ស្ពឹកស្រពន់ និងរឹងទទឹងហើយ។ តើអ្វីជាផលវិបាកនៃការធ្វើឱ្យតែរួចពីដៃ និងការពន្យារពេល នៅពេលបំពេញភារកិច្ចរបស់អ្នក? អ្នកច្បាស់ជានឹងមិនទទួលបានការសព្វព្រះហឫទ័យពីព្រះជាម្ចាស់ឡើយ ពីព្រោះអ្នកមិនប្រព្រឹត្តដោយមានគោលការណ៍ ឬប្រសិទ្ធភាពឡើយ ហើយការបំពេញភារកិច្ចរបស់អ្នកបែបនេះ គឺជាការធ្វើការដោយកម្លាំងសុទ្ធសាធ។ ប្រសិនបើអ្នកត្រូវបានលួសកាត់ និងជួយហើយ តែនៅតែមិនប្រែចិត្ត ហើយអ្នកថែមទាំងត្អូញត្អែរ និងមានភាពអវិជ្ជមាន ព្រមទាំងខ្ជិលច្រអូសនៅពេលធ្វើការទៀត នោះអ្នកអាចត្រឹមតែត្រូវបានជម្រុះចោលប៉ុណ្ណោះ។ ដូច្នេះ ប្រសិនបើអ្នកមិនដេញតាមសេចក្ដីពិត ដើម្បីដោះស្រាយបញ្ហានៃការធ្វើឱ្យតែរួចពីដៃទេ មិនថាអ្នកបំពេញភារកិច្ចរបស់អ្នកយូរប៉ុនណានោះទេ វានឹងគ្មានប្រយោជន៍ឡើយ ហើយអ្នកនឹងមិនអាចឈានដល់ស្ដង់ដាសម្រាប់ការបំពេញភារកិច្ចរបស់អ្នកដោយភាពស្មោះត្រង់ឡើយ។ បញ្ហានេះស័ក្ដិសមនឹងឱ្យឆ្លុះបញ្ចាំងណាស់។ ព្រះជាម្ចាស់ទាមទារឱ្យមនុស្សប្រព្រឹត្តដោយមានគោលការណ៍ ឱ្យពួកគេអនុវត្តសេចក្ដីពិត និងឱ្យពួកគេធ្វើជាមនុស្សស្មោះត្រង់។ ប្រសិនបើមនុស្សម្នាក់អាចចូលទៅក្នុងសេចក្ដីពិតទាំងនេះបាន នោះពួកគេនឹងសម្រេចបានលទ្ធផលនៅក្នុងការបំពេញភារកិច្ចរបស់ពួកគេ ហើយយ៉ាងហោចណាស់ ពួកគេនឹងអាចប្រព្រឹត្តដោយមានគោលការណ៍។ មូលដ្ឋានគ្រឹះ និងគន្លឹះក្នុងការបង្កើនប្រសិទ្ធភាពរបស់មនុស្សម្នាក់ គឺស្ថិតនៅត្រង់នេះឯង។ ប្រសិនបើមនុស្សម្នាក់មិនមានគោលការណ៍សេចក្ដីពិតទេ នោះមិនថាពួកគេបំពេញភារកិច្ចរបស់ពួកគេដោយរវល់យ៉ាងណា ហើយមិនថាពួកគេធ្វើការយូរប៉ុនណាក្នុងមួយថ្ងៃនោះទេ ពួកគេនឹងមិនឃើញលទ្ធផលពិតប្រាកដឡើយ។ នៅពេលវិនិច្ឆ័យថាតើមនុស្សបំពេញភារកិច្ចរបស់ពួកគេដោយភាពស្មោះត្រង់ ឬក៏អត់ ព្រះជាម្ចាស់មិនទតមើលថាតើពួកគេបំពេញភារកិច្ចរបស់ពួកគេយូរប៉ុនណានោះទេ ប៉ុន្តែផ្ទុយទៅវិញ ទ្រង់ទតមើលលទ្ធផលជាក់ស្ដែង និងប្រសិទ្ធភាពការងាររបស់ពួកគេ ហើយទតមើលថាតើពួកគេកំពុងប្រព្រឹត្តដោយមានគោលការណ៍ និងស្របតាមសេចក្ដីពិតដែរឬទេ។ និយាយឱ្យសាមញ្ញទៅ ទ្រង់ទតមើលថាតើមនុស្សមានទីបន្ទាល់នៃបទពិសោធពិតប្រាកដ និងការចូលទៅក្នុងជីវិត នៅក្នុងការបំពេញភារកិច្ចរបស់ពួកគេដែរឬទេ។ ប្រសិនបើមនុស្សមិនមានតថភាពនៃសេចក្ដីពិតណាមួយទេ នោះពួកគេគ្រាន់តែជាអ្នកធ្វើការដោយកម្លាំងប៉ុណ្ណោះ ប៉ុន្តែប្រសិនបើពួកគេអាចអនុវត្តសេចក្ដីពិត និងប្រព្រឹត្តដោយមានគោលការណ៍ នោះគឺជាសញ្ញាបញ្ជាក់ថា ពួកគេកំពុងបំពេញភារកិច្ចរបស់ពួកគេ ក្នុងនាមជារាស្ដ្ររបស់ព្រះជាម្ចាស់។ តាមរយៈការប្រៀបធៀបនេះ គេអាចយល់បានថា មានតែអ្នកដែលត្រូវតាមស្ដង់ដាក្នុងការបំពេញភារកិច្ចរបស់ពួកគេប៉ុណ្ណោះ ទើបជារាស្ដ្ររបស់ព្រះជាម្ចាស់។ អស់អ្នកដែលមិនត្រូវតាមស្ដង់ដានៅក្នុងភារកិច្ចរបស់ពួកគេ ដែលតែងតែធ្វើឱ្យតែរួចពីដៃ គឺជាអ្នកធ្វើការដោយកម្លាំង។ ប្រសិនបើមនុស្សម្នាក់អាចឈានដល់ការយល់ពីសេចក្ដីពិត និងប្រព្រឹត្តដោយមានគោលការណ៍ នោះការបំពេញភារកិច្ចណាមួយ នឹងមិនមែនជាបញ្ហាសម្រាប់ពួកគេឡើយ ហើយដរាបណាពួកគេស្ទាបស្ទង់មួយរយៈ នោះនៅទីបំផុត ពួកគេនឹងបំពេញភារកិច្ចរបស់ពួកគេតាមរបៀបដែលត្រូវតាមស្ដង់ដាមិនខាន។ ចំណែកឯអ្នកដែលមានគុណសម្បត្តិទាបពេក ឬអ្នកដែលតែងតែធ្វើឱ្យតែរួចពីដៃ វានឹងពិបាកសម្រាប់ពួកគេក្នុងការបំពេញតាមការទាមទារ ហើយការបំពេញភារកិច្ចរបស់ពួកគេ គឺគ្មានអ្វីក្រៅពីការធ្វើការដោយកម្លាំងឡើយ។ ចំណែកឯមនុស្សដែលវង្វេងវង្វាន់ មនុស្សល្ងង់ខ្លៅ និងមនុស្សដែលមានភាពជាមនុស្សអន់ខ្សោយ ដែលមិនធ្វើកិច្ចការត្រឹមត្រូវ មិនទទួលយកសេចក្ដីពិត ទោះបីជាវាត្រូវបានប្រកបគ្នាយ៉ាងណាក៏ដោយ ហើយបន្តប្រព្រឹត្តដោយមិនខ្វល់ខ្វាយ ពួកគេអាចត្រឹមតែត្រូវបានជម្រុះចោល និងទុកឱ្យជឿលើព្រះជាម្ចាស់តាមតែពួកគេចង់ប៉ុណ្ណោះ។ ដូច្នេះ ប្រសិនបើមនុស្សម្នាក់មិនបំពេញភារកិច្ចរបស់ពួកគេដោយមានគោលការណ៍ ហើយកំពុងរត់ចុះរត់ឡើងដោយគ្មានគោលដៅ និងរវល់នឹងរឿងឥតប្រយោជន៍រាល់ថ្ងៃ នោះពួកគេត្រូវតែប្រញាប់ស្វែងរកសេចក្ដីពិតដើម្បីដោះស្រាយរឿងនេះ និងប្រព្រឹត្តដោយមានគោលការណ៍។ ពួកគេគួរតែអាចបំពេញភារកិច្ចរបស់ពួកគេជាធម្មតារាល់ថ្ងៃ ហើយមិនគ្រាន់តែស្កប់ស្កល់នៅពេលដែលពួកគេបានធ្វើការអស់រយៈពេលយូរនោះទេ ដោយត្រូវផ្ដល់សារៈសំខាន់លើប្រសិទ្ធភាព និងការបង្កើតផលិតផលសម្រេច មានតែមនុស្សបែបនេះប៉ុណ្ណោះ ទើបជាមនុស្សដែលទទួលបានការសព្វព្រះទ័យពីព្រះជាម្ចាស់ និងជាអ្នកដែលបំពេញភារកិច្ចរបស់ពួកគេដោយស្មោះត្រង់។

សព្វថ្ងៃនេះ មានមនុស្សជាច្រើនដែលដើរតាមព្រះជាម្ចាស់ និងកំពុងបំពេញភារកិច្ចរបស់ខ្លួន ប៉ុន្តែមានមួយចំណែកក្នុងចំណោមពួកគេ មិនដែលដេញតាមសេចក្ដីពិតឡើយ ហើយនៅពេលបំពេញភារកិច្ចរបស់ខ្លួន ពួកគេតែងតែធ្វើផ្តេសផ្តាស និងស្របតាមការប្រាថ្នាចង់បានរបស់ខ្លួន ដោយធ្វើអ្វីៗតាមតែពួកគេចង់។ ពួកគេមិនធ្វើកំហុសធំដុំទេ ប៉ុន្តែពួកគេតែងតែធ្វើកំហុសតូចតាចគ្រប់ពេល ជាពិសេសមើលទៅហាក់ដូចជារវល់រាល់ថ្ងៃ តែតាមការពិត ពួកគេសឹងតែមិនបានចាត់ចែងកិច្ចការត្រឹមត្រូវណាមួយសោះ ហើយកំពុងតែបណ្ដោយឱ្យពេលវេលាកន្លងផុតទៅដោយឥតប្រយោជន៍។ គេក៏អាចនិយាយបានដែរថា ពួកគេគ្រាន់តែធ្វើការងាររបស់ពួកគេឱ្យតែរួចពីដៃប៉ុណ្ណោះ។ តើមនុស្សបែបនេះមិនស្ថិតក្នុងគ្រោះថ្នាក់ទេឬអី? ប្រសិនបើមនុស្សម្នាក់តែងតែប្រព្រឹត្តចំពោះភារកិច្ចរបស់ខ្លួន និង ប្រព្រឹត្តចំពោះការផ្ទុកផ្តាក់របស់ព្រះជាម្ចាស់ ដោយអាកប្បកិរិយាខ្វះការគោរពបែបនេះ តើនឹងមានផលវិបាកបែបណាទៅ? ការធ្វើការងារដោយមិនមានប្រសិទ្ធភាព និងការត្រូវបានដកហូតតំណែងពីភារកិច្ចរបស់ខ្លួន គឺជាផលវិបាកស្រាលមួយ ប្រសិនបើមនុស្សម្នាក់ប្រព្រឹត្តអំពើអាក្រក់ផ្សេងៗ នោះគេគួរតែត្រូវបានបោសសម្អាតចេញ ហើយព្រះជាម្ចាស់នឹងប្រគល់មនុស្សបែបនេះទៅឱ្យសាតាំង។ តើការត្រូវបានប្រគល់ទៅឱ្យសាតាំងមានន័យដូចម្ដេច? វាមានន័យថា ព្រះជាម្ចាស់នឹងលែងមើលថែគេទៀតហើយ ព្រះជាម្ចាស់នឹងមិនសង្គ្រោះគេឡើយ ហើយគេនឹងចាប់ផ្ដើមដើរតាមផ្លូវខុស រួចនឹងត្រូវបានដាក់ទោស។ អ្នកយល់ពីរឿងនេះ តើមែនទេ? ពេលនេះគឺជាពេលដែលព្រះជាម្ចាស់បើកសម្ដែងមនុស្ស ហើយប្រសិនបើអ្នកកំពុងដើរខុសផ្លូវជាបណ្ដោះអាសន្ន នោះព្រះជាម្ចាស់នឹងប្រើប្រាស់មជ្ឈដ្ឋានជាក់ស្ដែង ដើម្បីផ្ដល់ឱកាសឱ្យអ្នកបានទទួលស្គាល់ពីបញ្ហារបស់អ្នក។ ទោះជាយ៉ាងណាក៏ដោយ នៅពេលដែលអ្នកដឹងថា ព្រះជាម្ចាស់បានទុកពេលខ្លះឱ្យអ្នកដើម្បីពិចារណា ថាព្រះជាម្ចាស់កំពុងផ្ដល់ឱកាសចុងក្រោយដល់អ្នក ប្រសិនបើអ្នកនៅតែមិនងាកត្រឡប់មកវិញ ហើយនៅតែរឹងទទឹងបន្តបំពេញភារកិច្ចរបស់អ្នកឱ្យតែរួចពីដៃ នោះព្រះជាម្ចាស់នឹងចាត់វិធានការហើយ។ នៅពេលដែលព្រះជាម្ចាស់មានព្រះទ័យចង់បំផ្លាញក្រុងនីនីវេ តើព្រះអង្គបានធ្វើដូច្នេះភ្លាមៗដែរឬទេ? ព្រះអង្គមិនបានធ្វើដូច្នេះឡើយ។ តើជំហានដំបូងរបស់ព្រះជាម្ចាស់នៅពេលដែលព្រះអង្គបានចាត់វិធានការ គឺជាអ្វី? ដំបូង ព្រះអង្គបានប្រាប់យ៉ូណាស ហើយបានប្រាប់គាត់យ៉ាងច្បាស់អំពីដំណើរការទាំងមូលថានឹងទៅជាយ៉ាងណា និងអំពីបំណងព្រះហឫទ័យរបស់ព្រះអង្គ។ បន្ទាប់ពីនេះ យ៉ូណាសបានទៅក្រុងនីនីវេ ហើយបានដើរជុំវិញទីក្រុង ដោយប្រកាសថា៖ «នៅតែ៤០ថ្ងៃទៀត ក្រុងនីនីវេនឹងត្រូវបំផ្លាញហើយ!» (យ៉ូណាស ៣:៤)។ សារនេះបានលេចឮដល់ត្រចៀកមនុស្សគ្រប់គ្នា។ បុរសនិងស្ត្រី ចាស់និងក្មេង និងមនុស្សគ្រប់ស្រទាប់វណ្ណៈ សុទ្ធតែបានឮអំពីរឿងនេះ វាត្រូវបានគេដឹងគ្រប់ៗផ្ទះ ហើយសូម្បីតែស្ដេចរបស់ពួកគេក៏បានឮដំណឹងនេះដែរ។ ហេតុអ្វីបានជាព្រះជាម្ចាស់ធ្វើបែបនេះ? តាមរយៈការមើលលើបញ្ហានេះ គេអាចឃើញថា មិនថាព្រះអង្គកំពុងសង្គ្រោះមនុស្ស បើកសម្ដែងមនុស្ស ឬដាក់ទោសពួកគេនោះទេ របៀបដែលព្រះអង្គប្រព្រឹត្តចំពោះមនុស្ស សុទ្ធតែមាននីតិវិធី និងគោលការណ៍។ ព្រះអង្គមិនមែនធ្វើតាមតែព្រះទ័យនឹកឃើញភ្លាមៗ ដោយបំផ្លាញនរណាម្នាក់ភ្លាមៗនៅពេលដែលព្រះអង្គទាស់ព្រះនេត្រនឹងពួកគេនោះទេ។ ផ្ទុយទៅវិញ ព្រះអង្គទុកពេលវេលាខ្លះឱ្យកន្លងផុតសិន។ តើព្រះអង្គមានគោលបំណងអ្វីដែលអនុញ្ញាតឱ្យពេលវេលានេះកន្លងផុតទៅ? (ដើម្បីឱ្យមនុស្សប្រែចិត្ត)។ គឺដើម្បីឱ្យអ្នកក្រុងនីនីវេបានដឹងពីអ្វីដែលព្រះអង្គនឹងធ្វើ ដើម្បីអនុញ្ញាតឱ្យពួកគេឆ្លុះបញ្ចាំង និងយល់ពីបំណងព្រះហឫទ័យរបស់ព្រះអង្គបន្តិចម្ដងៗ ហើយចាប់ផ្ដើមងាកត្រឡប់មកវិញជាបណ្ដើរៗ។ មានដំណើរការមួយសម្រាប់ឱ្យមនុស្សទទួលស្គាល់រឿងនេះ ហើយរយៈពេល ៤០ ថ្ងៃនេះ គឺជាពេលវេលាដែលព្រះជាម្ចាស់បានប្រទានដល់មនុស្ស ដើម្បីងាកត្រឡប់មកវិញ។ ប្រសិនបើពួកគេនៅតែមិនងាកត្រឡប់មកវិញបន្ទាប់ពី ៤០ ថ្ងៃ ហើយមិនបានលន់តួបាបរបស់ពួកគេចំពោះព្រះអង្គទេ នោះព្រះជាម្ចាស់នឹងសម្រេចកិច្ចការនេះស្របទៅតាមអ្វីដែលព្រះអង្គបានមានព្រះបន្ទូលថាព្រះអង្គនឹងធ្វើ។ នេះក៏ព្រោះតែព្រះជាម្ចាស់មានព្រះបន្ទូលយ៉ាងណា គឺយ៉ាងនោះ ហើយព្រះអង្គមានបន្ទូលយ៉ាងណា ក៏សម្រេចយ៉ាងនោះមែន គ្មានសេចក្ដីមិនពិតចំពោះព្រះបន្ទូលទាំងនេះឡើយ។ ដូច្នេះ តើអ្នកក្រុងនីនីវេមានប្រតិកម្មយ៉ាងណា នៅពេលដែលពួកគេទទួលបានដំណឹងនេះ? តើពួកគេស្លៀកសំពត់ធ្មៃ និងលាបផេះលើខ្លួនភ្លាមៗឬ? ទេ មានដំណើរការមួយ។ នៅដើមដំបូង មនុស្សប្រហែលជាមានការសង្ស័យថា៖ «ព្រះជាម្ចាស់នឹងបំផ្លាញពួកយើង តើព្រះអង្គពិតជាមានព្រះបន្ទូលបែបនេះមែនឬ? តើពួកយើងបានធ្វើអ្វីទៅ?» បន្ទាប់ពីនេះ គ្រប់គ្រួសារទាំងអស់បានប្រាប់គ្នាទៅវិញទៅមកអំពីរឿងនេះ ហើយបានពិភាក្សាគ្នា។ ពួកគេមានអារម្មណ៍ថា វិបត្តិមួយបានមកដល់ហើយ ហើយថាពួកគេកំពុងស្ថិតនៅផ្លូវបំបែករវាងជីវិត និងសេចក្ដីស្លាប់។ ដូច្នេះ តើពួកគេគួរធ្វើដូចម្ដេច? តើពួកគេគួរតែលន់តួ និងប្រែចិត្ត ឬក៏សង្ស័យ និង ទាស់ទទឹង? ប្រសិនបើពួកគេពិតជាជ្រើសរើសការសង្ស័យ និងទាស់ទទឹងមែន ផលវិបាកគឺថា ពួកគេនឹងត្រូវបំផ្លាញបន្ទាប់ពី ៤០ ថ្ងៃ ប៉ុន្តែប្រសិនបើពួកគេលន់តួបាបរបស់ពួកគេ ហើយងាក ត្រឡប់មកវិញ ពួកគេនឹងនៅតែមានផ្លូវរស់។ បន្ទាប់ពីបានពិភាក្សាលើបញ្ហានេះនៅគ្រប់កម្រិតអស់រយៈពេលជាច្រើនថ្ងៃ ប្រជាពលរដ្ឋមួយភាគតូចបំផុត អាចប្រកាន់យកអាកប្បកិរិយានៃការលន់តួបាបរបស់ពួកគេ ហើយងាកត្រឡប់មកវិញ។ ពួកគេអាចក្រាបចុះថ្វាយបង្គំ ថ្វាយយញ្ញបូជា ឬបង្ហាញអាកប្បកិរិយា និងការបង្ហាញចេញល្អៗមួយចំនួន។ ប៉ុន្តែមានបុគ្គលដ៏សំខាន់បំផុតម្នាក់ ដែលបានសង្គ្រោះទីក្រុងនេះ តើបុគ្គលម្នាក់នេះជានរណា? នោះគឺស្ដេចនៃក្រុងនីនីវេ។ ទ្រង់បានបញ្ជាឱ្យទូទាំងប្រទេស ចាប់តាំងពីស្ដេចរហូតដល់រាស្ត្រសាមញ្ញទាបតូចបំផុត ឱ្យស្លៀកសំពត់ធ្មៃ និងលាបផេះលើខ្លួន ដើម្បីលន់តួបាបរបស់ពួកគេ និងប្រែចិត្តចំពោះព្រះយេហូវ៉ាដ៏ជាព្រះ។ បន្ទាប់ពីចេញបញ្ជាបែបនេះហើយ តើមាននរណាម្នាក់នៅក្នុងទីក្រុងហ៊ានមិនធ្វើតាមដែរឬទេ? ស្ដេចមួយអង្គមានអំណាចបែបនេះឯង។ ប្រសិនបើទ្រង់បានប្រើអំណាចដែលទ្រង់មាន ដើម្បីធ្វើរឿងអាក្រក់ខ្លះ នោះប្រជាជនក្នុងប្រទេសនឹងត្រូវរងមហន្តរាយដ៏ធំសម្បើមមួយជាមិនខាន ប៉ុន្តែផ្ទុយទៅវិញ ទ្រង់បានប្រើអំណាចនេះដើម្បីធ្វើរឿងល្អៗ ជារឿងនៃការថ្វាយបង្គំព្រះជាម្ចាស់ និងងាកត្រឡប់មករកព្រះអង្គវិញ ហើយទីក្រុងនេះត្រូវបានថែរក្សា ប្រជាជននៃប្រទេសទាំងមូលត្រូវបានសង្គ្រោះ ហើយពួកគេមានសេចក្ដីសង្ឃឹមថានឹងត្រូវបានអត់ទោសឱ្យ។ តើនេះមិនមែនត្រូវបានសម្រេចដោយគំនិតតែមួយរបស់ស្ដេចអង្គនេះទេឬអី? ប្រសិនបើទ្រង់បានមានបន្ទូលថា៖ «ទោះបីជាអ្នករាល់គ្នាសុខចិត្តប្រែចិត្តឬអត់ក៏ដោយ ក៏យើងនឹងមិនធ្វើវាដែរ អ្នករាល់គ្នាត្រូវពឹងលើខ្លួនឯងចុះ។ យើងមិនជឿលើរឿងបែបនេះទេ ហើយយើងក៏មិនបានប្រព្រឹត្តអំពើអាក្រក់ណាមួយដែរ។ លើសពីនេះទៅទៀត យើងមានឋានៈ ដូច្នេះតើព្រះជាម្ចាស់អាចធ្វើអ្វីដល់យើងបាន? តើព្រះអង្គអាចដកយើងចេញពីរាជបល្ល័ង្កបានឬ? ប្រសិនបើទីក្រុងត្រូវបានបំផ្លាញ ក៏ទុកឱ្យវាត្រូវបានបំផ្លាញចុះ។ បើគ្មានរាស្ត្រសាមញ្ញទាំងនេះទេ យើងនៅតែជាស្ដេច ដូចពីមុនដដែល!» ចុះប្រសិនបើទ្រង់មានគំនិតបែបនេះ មានការគិតបែបនេះវិញនោះ? នោះរាស្ត្រសាមញ្ញដែលត្រូវបានសង្គ្រោះ នឹងមានចំនួនតិចជាងនេះឆ្ងាយណាស់ ហើយនៅទីបំផុត ព្រះជាម្ចាស់ប្រហែលជានឹងជ្រើសរើសនាំយកតែមនុស្សដែលសុខចិត្តប្រែចិត្តចេញមកប៉ុណ្ណោះ។ បន្ទាប់ពីព្រះអង្គបាននាំពួកគេចេញមក អស់អ្នកដែលសុខចិត្តស្លាប់ជាជាងប្រែចិត្ត នឹងត្រូវបានបំផ្លាញចោលជាមួយនឹងទីក្រុង ហើយជាការពិតណាស់ ស្ដេចក៏នឹងស្ថិតក្នុងចំណោមពួកគេដែរ។ ចំណែកឯអ្នកដែលសុខចិត្តប្រែចិត្តវិញ ពួកគេនឹងអាចបន្តរស់រានមានជីវិត បន្ទាប់ពីព្រះជាម្ចាស់បាននាំពួកគេចេញពីទីក្រុង។ ប៉ុន្តែ រឿងដ៏ល្អបំផុតអំពីបញ្ហានេះ គឺថាស្ដេចនៃក្រុងនីនីវេអាចនាំមុខគេក្នុងការស្លៀកសំពត់ធ្មៃ និងលាបផេះលើខ្លួន ហើយក៏បានប្រាប់ដល់រាស្ត្រសាមញ្ញក្នុងទីក្រុង មិនថាពួកគេជាស្ត្រី ឬបុរស ចាស់ ឬក្មេងឡើយ ទោះបីជាពួកគេជានរណាក៏ដោយ ទោះបីជាមន្ត្រីជាន់ខ្ពស់ប៉ុនណា ឬកសិករថ្នាក់ទាបប៉ុនណាក៏ដោយ ចាប់ពីអភិជនរហូតដល់រាស្ត្រសាមញ្ញធម្មតា ថាពួកគេទាំងអស់គ្នាត្រូវតែស្លៀកសំពត់ធ្មៃ និងលាបផេះលើខ្លួន ហើយលុតជង្គង់ចុះនៅចំពោះព្រះយេហូវ៉ាដ៏ជាព្រះក្នុងការថ្វាយបង្គំ ក្រាបចុះ និងលន់តួបាបរបស់ពួកគេ បង្ហាញពីអាកប្បកិរិយារបស់ពួកគេក្នុងការងាកត្រឡប់មកវិញ ងាកចេញពីផ្លូវអាក្រក់របស់ពួកគេ ហើយលះបង់អំពើអាក្រក់នៅក្នុងដៃរបស់ពួកគេ ប្រែចិត្តចំពោះព្រះជាម្ចាស់ ហើយអធិដ្ឋានសុំកុំឱ្យព្រះអង្គបំផ្លាញពួកគេ។ ស្ដេចនៃក្រុងនីនីវេបាននាំមុខគេ ដោយការប្រែចិត្ត និងលន់តួបាបរបស់ទ្រង់ចំពោះព្រះជាម្ចាស់ ហើយការធ្វើបែបនេះ បានសង្គ្រោះប្រជាជនទាំងមូលក្នុងទីក្រុង ដោយមានមនុស្សជាច្រើនទទួលបានប្រយោជន៍ជាមួយទ្រង់។ តាមរយៈការនាំមុខគេក្នុងការធ្វើបែបនេះ អំណាចរបស់ទ្រង់បានក្លាយជាមានតម្លៃ។ ការដែលស្ដេចអង្គនេះដឹកនាំប្រជារាស្ត្ររបស់ទ្រង់ឱ្យងាកត្រឡប់មកវិញនៅចំពោះព្រះជាម្ចាស់ គឺជារឿងដែលព្រះជាម្ចាស់នឹកចាំ។

តើការប្រកបគ្នាអំពីខ្លឹមសារនៃពួកទទឹងនឹងព្រះគ្រីស្ទលើកតម្កើង និងធ្វើបន្ទាល់អំពីខ្លួនឯងយ៉ាងលម្អិតបែបនេះ មានប្រយោជន៍អ្វីសម្រាប់អ្នករាល់គ្នាដែរឬទេ? ការប្រកបគ្នាម្តងហើយម្តងទៀតបែបនេះ ការលើកឧទាហរណ៍ ការនិទានរឿង ការប្រើប្រាស់មធ្យោបាយ និងពាក្យពេចន៍ផ្សេងៗដើម្បីពិពណ៌នា និងកំណត់ន័យវា ប្រសិនបើមនុស្សនៅតែមិនយល់ នោះពួកគេពិតជាគ្មានការយល់ដឹងខាងវិញ្ញាណមែន ហើយមនុស្សបែបនេះមិនអាចប្រោសលោះបានឡើយ។ តើការប្រកបគ្នាយ៉ាងលម្អិតបែបនេះមានគោលបំណងអ្វី? គឺដើម្បីធានាថា បន្ទាប់ពីមនុស្សបានឮព្រះបន្ទូលទាំងនេះ អ្វីដែលពួកគេយល់ និងទទួលយក មិនមែនជាគោលលទ្ធិ មិនមែនជាន័យត្រង់ និងមិនមែនជាពាក្យពេចន៍ណាមួយឡើយ ប៉ុន្តែជាសេចក្ដីពិតអំពីដំណើរនៃរឿងរ៉ាវ និងសេចក្ដីពិត ព្រមទាំងគោលការណ៍មួយចំនួនដែលទាក់ទងនឹងសារជាតិរបស់មនុស្ស អត្ថិភាពរបស់ពួកគេ និងជីវិតរបស់ពួកគេ។ ប្រសិនបើអ្នករាល់គ្នាអាចយកពាក្យសម្ដីទាំងនេះ ឬឧទាហរណ៍ទាំងនេះដែលខ្ញុំបាននិយាយ មកផ្ទឹមនឹងសភាពជាក់ស្ដែងផ្ទាល់ខ្លួនរបស់អ្នករាល់គ្នា ឬនឹងរឿងដែលអ្នករាល់គ្នាបញ្ចេញឱ្យឃើញនៅក្នុងជីវិតផ្ទាល់ខ្លួនរបស់អ្នករាល់គ្នាដើម្បីប្រៀបធៀប នោះអ្នករាល់គ្នានឹងអាចយល់ពីសេចក្ដីពិត ហើយអ្នករាល់គ្នាគឺជាមនុស្សដែលមានការយល់ដឹងខាងវិញ្ញាណ។ ការយកមកប្រៀបធៀប មានន័យថាការភ្ជាប់ឧទាហរណ៍ និងបញ្ហានីមួយៗដែលត្រូវបានពិភាក្សា ទៅនឹងសភាពរបស់អ្នក ហើយភ្ជាប់គ្រប់ទិដ្ឋភាពនៃសេចក្ដីពិតដែលត្រូវបានប្រកបគ្នា ទៅនឹងសភាពផ្ទាល់ខ្លួនរបស់អ្នក និងការបញ្ចេញឱ្យឃើញផ្ទាល់ខ្លួនរបស់អ្នក។ ប្រសិនបើអ្នកដឹងពីរបៀបភ្ជាប់រឿងទាំងនេះចូលគ្នា ហើយអនុវត្តវា នោះអ្នកមានការយល់ដឹងខាងវិញ្ញាណ អ្នកមានសេចក្ដីសង្ឃឹមក្នុងការចូលទៅក្នុងតថភាពនៃសេចក្ដីពិត ហើយអ្នកអាចយល់ពីសេចក្ដីពិតបាន។ ប្រសិនបើអ្នកមិនយល់ទោះបីជាគេនិយាយអ្វីក៏ដោយ ប្រសិនបើអ្នកមិនអាចភ្ជាប់បញ្ហាទាំងនេះមកខ្លួនឯងបានទេ ប្រសិនបើអ្នកមានអារម្មណ៍ថា ទោះបីជាអ្នកឮអ្វីក៏ដោយ ក៏វាមិនពាក់ព័ន្ធនឹងអ្វីដែលអ្នកបញ្ចេញឱ្យឃើញ និងសារជាតិធម្មជាតិផ្ទាល់ខ្លួនរបស់អ្នកដែរ ហើយប្រសិនបើអ្នកមិនអាចរកឃើញការជាប់ទំនាក់ទំនងគ្នានោះទេ នោះអ្នកពិតជាអវិជ្ជាទាំងស្រុង ហើយមិនអាចបញ្ចូលអ្វីទៅក្នុងខួរក្បាលរបស់អ្នកបានឡើយ អ្នកខ្វះការយល់ដឹងខាងវិញ្ញាណ។ មនុស្សបែបនេះដែលខ្វះការយល់ដឹងខាងវិញ្ញាណ គឺល្អសម្រាប់តែការធ្វើការដោយកម្លាំងប៉ុណ្ណោះ ហើយមិនអាចចូលទៅក្នុងតថភាពនៃសេចក្ដីពិតបានឡើយ។ មនុស្សដែលចង់ទទួលបានសេចក្ដីសង្គ្រោះ ត្រូវតែចូលទៅក្នុងតថភាពនៃសេចក្ដីពិត ហើយដើម្បីចូលទៅក្នុងតថភាពនៃសេចក្ដីពិត គេត្រូវតែយល់ពីព្រះបន្ទូលទាំងនេះ និងយល់ពីរឿងរ៉ាវ ព្រមទាំងកាលៈទេសៈទាំងនេះដែលខ្ញុំបាននិយាយ ក៏ដូចជាយល់ថា តើបញ្ហានីមួយៗ ការបញ្ចេញឱ្យឃើញប្រភេទនីមួយៗ និងសារជាតិនៃមនុស្សប្រភេទនីមួយៗ ព្រមទាំងការបង្ហាញចេញ និងសភាពរបស់ពួកគេគឺជាអ្វី ហើយប្រែក្លាយជាអាចយកចំណុចទាំងអស់នេះមកប្រៀបធៀបនឹងខ្លួនឯងបាន។ មានតែតាមរបៀបនេះទេ ទើបពួកគេអាចយល់ពីសេចក្ដីពិតបាន ប្រសិនបើពួកគេមិនឈានដល់ចំណុចនេះទេ នោះពួកគេមិនអាចយល់ពីវាបានឡើយ។ វាស្រដៀងគ្នានឹងពេលដែលមនុស្សចិញ្ចឹមមាន់ដែរ ប្រសិនបើគេចិញ្ចឹមមាន់មួយក្បាលអស់រយៈពេលកន្លះឆ្នាំ ហើយវានៅតែមិនទាន់ពង តើគេអាចនិយាយបានថាមាន់នេះមិនចេះពងដែរឬទេ? (ទេ)។ ប្រសិនបើម្ចាស់បានចិញ្ចឹមមាន់នេះអស់រយៈពេលបីឆ្នាំ ហើយបានឱ្យវាស៊ីគ្រាប់ធញ្ញជាតិ និងបន្លែ ប៉ុន្តែទោះបីជាវាស៊ីអ្វីក៏ដោយ ក៏វានៅតែមិនពង តើគេអាចនិយាយបានថាមាន់នេះមិនចេះពងដែរឬទេ? (មែនហើយ)។ ដូច្នេះ នៅពេលនិយាយដល់មនុស្ស មនុស្សមួយចំនួនមិនយល់ឡើយ ទោះបីជាពួកគេស្ដាប់សេចក្ដីអធិប្បាយអ្វីក៏ដោយ ហើយទោះបីជាអ្នកប្រកបគ្នាអំពីសេចក្ដីពិតទៅកាន់ពួកគេយ៉ាងណាក៏ដោយ។ នេះគឺជាមនុស្សដែលគ្មានការយល់ដឹងខាងវិញ្ញាណ។ មានមនុស្សមួយប្រភេទទៀត ជាប្រភេទដែលអាចយល់ពីអ្វីដែលពួកគេបានឮ ប៉ុន្តែមិនយកវាទៅអនុវត្ត មិនងាកត្រឡប់មកវិញ។ មនុស្សប្រភេទនេះគឺចប់ហើយ ហើយក៏ដូចគ្នានឹងមនុស្សមកពីក្រុងសូដុមដែរ គឺត្រូវវិនាសក្លាយជាកម្មវត្ថុនៃសេចក្តីហិនវិនាស។ ពួកទទឹងនឹងព្រះគ្រីស្ទ ស្ថិតក្នុងប្រភេទមនុស្សនេះឯង ពួកគេនឹងមិនងាកត្រឡប់មកវិញឡើយ ទោះបីជាអ្នកប្រកបគ្នាអំពីសេចក្ដីពិតយ៉ាងណាក៏ដោយ។ តើនេះគ្រាន់តែជានិស្ស័យរឹងទទឹងមួយប៉ុណ្ណោះឬ? (ទេ)។ ពួកគេមានសារជាតិធម្មជាតិដែលប្រឆាំងទាស់នឹងព្រះជាម្ចាស់ ហើយប្រទូសរ៉ាយនឹងសេចក្ដីពិត ហើយសម្រាប់មនុស្សបែបនេះ វាគឺមិនអាចទៅរួចឡើយដែលពួកគេយល់ពីសេចក្តីពិត។ ពួកគេតាំងខ្លួនជាសត្រូវនឹងសេចក្ដីពិត ប្រឆាំងទាស់នឹងសេចក្ដីពិត និងព្រះជាម្ចាស់ ហើយប្រទូសរ៉ាយនឹងរឿងវិជ្ជមាន ដូច្នេះ នៅពេលដែលអ្នកប្រកបគ្នាអំពីសេចក្ដីពិត ពួកគេមិនចាត់ទុកវាជាសេចក្ដីពិតទេ ប៉ុន្តែចាត់ទុកវាជាទ្រឹស្ដី ចំណេះវិជ្ជា ឬគោលលទ្ធិមួយប្រភេទទៅវិញ។ បន្ទាប់ពីពួកគេស្ដាប់ការប្រកបគ្នាហើយ ពួកគេផ្ទុកវានៅក្នុងចិត្តរបស់ពួកគេ ដើម្បីឱ្យបន្ទាប់ពីនេះ ពួកគេអាចអួតសម្ញែង និងបង្កើតបាននូវផលប្រយោជន៍ ឋានៈ កេរ្តិ៍ឈ្មោះ និងលាភសក្ការៈផ្ទាល់ខ្លួន។ នេះគឺជាគោលបំណងរបស់ពួកគេ។ ទោះបីជាអ្នកប្រកបគ្នាអំពីសេចក្ដីពិតយ៉ាងណាក៏ដោយ ហើយទោះបីជាអ្នកពិភាក្សាពីឧទាហរណ៍ណាក៏ដោយ ក៏អ្នកមិនអាចកែទម្រង់ពួកគេបានឡើយ ហើយអ្នកមិនអាចបង្វែរចេតនារបស់ពួកគេ ឬផ្លាស់ប្ដូររបៀបដែលពួកគេធ្វើរឿងរ៉ាវបានទេ។ ពួកគេគឺជាមនុស្សដែលមិនដេញតាមសេចក្ដីពិតទេ។ មនុស្សដែលមិនទទួលយក និងមិនអនុវត្តសេចក្ដីពិតបន្ទាប់ពីបានឮហើយ មិនអាចត្រូវបានផ្លាស់ប្ដូរដោយសេចក្ដីពិតឡើយ ហើយព្រះជាម្ចាស់នឹងមិនសង្គ្រោះមនុស្សបែបនេះទេ។ មនុស្សប្រភេទនេះ ជារួមអាចត្រូវបានកំណត់លក្ខណៈថាជាមនុស្សដែលប្រទូសរ៉ាយនឹងសេចក្ដីពិត ហើយនិយាយឱ្យកាន់តែច្បាស់ទៅ ពួកគេគឺជាពួកទទឹងនឹងព្រះគ្រីស្ទ។ នេះគឺជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សសាមញ្ញ។

មនុស្សមួយចំនួនមាននិស្ស័យជាពួកទទឹងនឹងព្រះគ្រីស្ទ ហើយតែងតែបញ្ចេញឱ្យឃើញនូវនិស្ស័យពុករលួយមួយចំនួន ប៉ុន្តែទន្ទឹមនឹងការបញ្ចេញឱ្យឃើញបែបនេះ ពួកគេក៏ឆ្លុះបញ្ចាំង និងស្គាល់ពីខ្លួនឯងដែរ ហើយអាចទទួលយក និងអនុវត្តសេចក្ដីពិតបាន ហើយមួយរយៈក្រោយមក គេអាចមើលឃើញការផ្លាស់ប្ដូរនៅក្នុងពួកគេ។ ពួកគេគឺជាកម្មវត្ថុដែលអាចទទួលបានសេចក្ដីសង្គ្រោះ។ មានអស់អ្នក ដែលមើលពីសំបកក្រៅ ហាក់ដូចជាអាចលះបង់រឿងរ៉ាវ លះបង់ខ្លួនឯង រងទុក្ខលំបាក និងលះបង់ ប៉ុន្តែនៅក្នុងសារជាតិធម្មជាតិរបស់ពួកគេ ពួកគេស្អប់ខ្ពើមសេចក្ដីពិត ហើយស្អប់វា។ នៅពេលដែលអ្នកប្រកបគ្នាអំពីសេចក្ដីពិតជាមួយពួកគេ ពួកគេស្អប់ខ្ពើមវា ហើយទាស់ទទឹង។ ពួកគេងងុយដេក ហើយដេកលក់ក្នុងអំឡុងពេលជួបជុំ និងពេលស្ដាប់សេចក្ដីអធិប្បាយ។ ពួកគេយល់ថាវាគួរឱ្យធុញទ្រាន់ ហើយទោះបីជាពួកគេយល់ពីអ្វីដែលពួកគេកំពុងស្ដាប់ក៏ដោយ ក៏ពួកគេមិនយកវាទៅអនុវត្តដែរ។ មានអ្នកផ្សេងទៀតដែលមើលទៅហាក់ដូចជាស្ដាប់សេចក្ដីអធិប្បាយយ៉ាងយកចិត្តទុកដាក់ ប៉ុន្តែចិត្តរបស់ពួកគេមិនស្រេកឃ្លានសេចក្ដីពិតឡើយ ហើយអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ គឺពួកគេវាយតម្លៃព្រះបន្ទូលទាំងនោះថាជាចំណេះដឹងខាងវិញ្ញាណ ឬទ្រឹស្ដីមួយប្រភេទប៉ុណ្ណោះ។ ដូច្នេះ ទោះបីជាពួកគេបានក្លាយជាអ្នកជឿអស់រយៈពេលប៉ុន្មានឆ្នាំក៏ដោយ ឬទោះបីជាពួកគេបានអានព្រះបន្ទូលរបស់ព្រះជាម្ចាស់ច្រើនប៉ុនណាក៏ដោយ ឬទោះបីជាពួកគេបានស្ដាប់សេចក្ដីអធិប្បាយច្រើនប៉ុនណាក៏ដោយ ក៏គ្មានការផ្លាស់ប្ដូរនៅក្នុងទស្សនៈរបស់ពួកគេចំពោះការដេញតាមឋានៈ និងការឱ្យតម្លៃលើអំណាច ឬនៅក្នុងអាកប្បកិរិយារបស់ពួកគេដែលស្អប់ខ្ពើមសេចក្ដីពិត ស្អប់សេចក្ដីពិត និងទាស់ទទឹងនឹងព្រះជាម្ចាស់ឡើយ។ ពួកគេគឺជាគំរូដើមនៃពួកទទឹងនឹងព្រះគ្រីស្ទ។ ប្រសិនបើអ្នកលាតត្រដាងពួកគេដោយនិយាយថា៖ «អ្វីដែលអ្នកកំពុងធ្វើ គឺព្យាយាមយកឈ្នះចិត្តមនុស្ស ហើយនៅពេលដែលអ្នកលើកតម្កើង និងធ្វើបន្ទាល់អំពីខ្លួនឯង អ្នកកំពុងតែបំភាន់មនុស្ស និងដណ្ដើមឋានៈជាមួយព្រះជាម្ចាស់ហើយ។ ទាំងនេះគឺជាទង្វើរបស់សាតាំង និងពួកទទឹងនឹងព្រះគ្រីស្ទ» តើពួកគេអាចទទួលយកការថ្កោលទោសបែបនេះបានដែរឬទេ? ច្បាស់ណាស់គឺមិនបានទេ។ តើពួកគេគិតយ៉ាងណា? «ខ្ញុំធ្វើបែបនេះគឺត្រឹមត្រូវហើយ ដូច្នេះទើបខ្ញុំធ្វើបែបនេះ។ ទោះបីជាអ្នកថ្កោលទោសខ្ញុំយ៉ាងណាក៏ដោយ ទោះបីជាអ្នកនិយាយអ្វីក៏ដោយ ហើយទោះបីជាវាហាក់ដូចជាត្រឹមត្រូវយ៉ាងណាក៏ដោយ ក៏ខ្ញុំនឹងមិនបោះបង់របៀបនៃការធ្វើរឿងរ៉ាវបែបនេះ បំណងប្រាថ្នានេះ និងការដេញតាមនេះឡើយ»។ ដូច្នេះ វាត្រូវបានកំណត់ហើយថា៖ ពួកគេទាំងនេះគឺជាពួកទទឹងនឹងព្រះគ្រីស្ទ។ គ្មានអ្វីដែលអ្នកនិយាយ អាចផ្លាស់ប្ដូរទស្សនៈ ចេតនា ផែនការលាក់កំបាំង មហិច្ឆតា ឬបំណងប្រាថ្នារបស់ពួកគេបានឡើយ។ នេះគឺជាសារជាតិធម្មជាតិជាគំរូដើមរបស់ពួកទទឹងនឹងព្រះគ្រីស្ទ គ្មាននរណាម្នាក់អាចផ្លាស់ប្ដូរពួកគេបានឡើយ។ ទោះបីជាមនុស្សប្រកបគ្នាអំពីសេចក្ដីពិតជាមួយពួកគេយ៉ាងណាក៏ដោយ ឬទោះបីជាគេប្រើប្រាស់ភាសា ឬពាក្យពេចន៍អ្វីក៏ដោយ ទោះបីជាពេលវេលា ទីកន្លែង ឬបរិបទបែបណាក៏ដោយ ក៏គ្មានអ្វីអាចផ្លាស់ប្ដូរពួកគេបានឡើយ។ ទោះបីជាមជ្ឈដ្ឋានរបស់ពួកគេផ្លាស់ប្ដូរយ៉ាងណាក៏ដោយ ទោះបីជាមនុស្ស ព្រឹត្តិការណ៍ និងរបស់ផ្សេងៗនៅជុំវិញពួកគេផ្លាស់ប្ដូរយ៉ាងណាក៏ដោយ ហើយទោះបីជាពេលវេលាផ្លាស់ប្ដូរយ៉ាងណាក៏ដោយ ឬទោះបីជាព្រះជាម្ចាស់បង្ហាញទីសម្គាល់ និងភាពអច្ឆរិយធំធេងប៉ុនណាក៏ដោយ ទោះបីជាព្រះជាម្ចាស់ប្រទានព្រះគុណដល់ពួកគេច្រើនប៉ុនណាក៏ដោយ ឬសូម្បីតែព្រះជាម្ចាស់ដាក់ទោសពួកគេយ៉ាងណាក៏ដោយ ក៏របៀបដែលពួកគេមើលឃើញរឿងរ៉ាវ និងផែនការលាក់កំបាំងរបស់ពួកគេ នឹងមិនផ្លាស់ប្ដូរឡើយ ហើយមហិច្ឆតា និងបំណងប្រាថ្នារបស់ពួកគេក្នុងការដណ្ដើមអំណាច ក៏នឹងមិនផ្លាស់ប្ដូរដែរ។ របៀបនៃការប្រព្រឹត្តខ្លួន និងការប្រាស្រ័យទាក់ទងរបស់ពួកគេជាមួយអ្នកដទៃ នឹងមិនផ្លាស់ប្ដូរឡើយ ហើយអាកប្បកិរិយារបស់ពួកគេក្នុងការស្អប់សេចក្ដីពិត និងព្រះជាម្ចាស់ ក៏មិនផ្លាស់ប្ដូរដែរ។ នៅពេលដែលអ្នកដទៃចង្អុលបង្ហាញថា អ្វីដែលពួកគេកំពុងធ្វើ គឺការលើកតម្កើង និងធ្វើបន្ទាល់អំពីខ្លួនឯង ហើយព្យាយាមបំភាន់មនុស្ស ពួកគេក៏ផ្លាស់ប្ដូររបៀបនិយាយរបស់ពួកគេ ទៅជារបៀបមួយដែលអ្នកដទៃមិនអាចរកកំហុស ឬញែកដឹងបាន។ ពួកគេប្រើប្រាស់មធ្យោបាយដែលមានល្បិចកលកាន់តែខ្លាំង ដើម្បីបន្តធ្វើរឿងផ្ទាល់ខ្លួនរបស់ពួកគេ និងសម្រេចគោលបំណងរបស់ពួកគេក្នុងការគ្រប់គ្រង និងត្រួតត្រារាស្ដ្ររើសតាំងរបស់ព្រះជាម្ចាស់។ នេះគឺជាអ្វីដែលត្រូវបានបង្ហាញនៅក្នុងពួកទទឹងនឹងព្រះគ្រីស្ទ ហើយវាត្រូវបានបង្កើតឡើងដោយសារជាតិរបស់ពួកទទឹងនឹងព្រះគ្រីស្ទ។ ទោះបីជាព្រះជាម្ចាស់មានបន្ទូលប្រាប់ពួកគេ ថាពួកគេនឹងត្រូវដាក់ទោស ថាទីបញ្ចប់របស់ពួកគេបានមកដល់ ថាពួកគេត្រូវបណ្តាសាក៏ដោយ តើនេះអាចផ្លាស់ប្ដូរសារជាតិរបស់ពួកគេបានទេ? តើវាអាចផ្លាស់ប្ដូរឥរិយាបថរបស់ពួកគេចំពោះសេចក្ដីពិតបានទេ? តើវាអាចផ្លាស់ប្ដូរសេចក្ដីស្រឡាញ់ចង់បានឋានៈ កេរ្តិ៍ឈ្មោះ និងលាភសក្ការៈរបស់ពួកគេបានទេ? វាមិនអាចផ្លាស់ប្ដូរទេ។ ការផ្លាស់ប្ដូរមនុស្សដែលត្រូវបានពុករលួយដោយសាតាំង ទៅជាមនុស្សដែលមានភាពជាមនុស្សធម្មតា ដែលថ្វាយបង្គំព្រះជាម្ចាស់ គឺជាកិច្ចការរបស់ព្រះជាម្ចាស់។ វាអាចសម្រេចបាន។ ប៉ុន្តែ តើទៅរួចទេដើម្បីផ្លាស់ប្ដូរបីសាច មនុស្សដែលគ្របស្បែកមនុស្ស តែសារជាតិរបស់ពួកគេគឺបែបសាតាំង ហើយ ដែលមានប្រទូសរ៉ាយនឹងព្រះជាម្ចាស់ ទៅជាមនុស្សសាមញ្ញនោះ? នោះនឹងមិនអាចទៅរួចនោះទេ។ ព្រះជាម្ចាស់មិនធ្វើកិច្ចការប្រភេទនេះទេ។ មនុស្សទាំងនេះ មិនត្រូវបានរាប់បញ្ចូលក្នុងចំណោមអស់អ្នកដែលជាម្ចាស់សង្គ្រោះនោះទេ។ ដូចនេះ តើព្រះជាម្ចាស់កាត់សេចក្តី លើមនុស្សបែបនេះយ៉ាងដូចម្ដេច? ពួកគេ គឺជារបស់សាតាំង។ ពួកគេមិនមែនជាកម្មវត្ថុនៃការជ្រើសរើស ឬការសង្គ្រោះរបស់ព្រះជាម្ចាស់នោះទេ។ ព្រះជាម្ចាស់មិនចង់សង្គ្រោះមនុស្សបែបនេះទេ។ មិនថាពួកគេ បានជឿលើព្រះជាម្ចាស់យូរប៉ុនណា មិនថាពួកគេបានឈឺចាប់ប៉ុនណា ឬមិនថាពួកគេសម្រេចបានលទ្ធផលអ្វីនោះទេ ក៏ផែនការលាក់កំបាំងរបស់ពួកគេមិនផ្លាស់ប្ដូរដែរ។ ពួកគេនឹងមិនបោះបង់ចោលមហិច្ឆតា ឬបំណងប្រាថ្នារបស់ពួកគេឡើយ តិចណាស់ដែលពួកគេនឹងបោះបង់ចំណង់ និងតណ្ហារបស់ពួកគេក្នុងការប្រកួតដណ្ដើមឋានៈ និងមនុស្សជាមួយព្រះជាម្ចាស់។ មនុស្សបែបនេះគឺ ជាពួកទទឹងនឹងព្រះគ្រីស្ទយ៉ាងពិតប្រាកដ។

មនុស្សមួយចំនួននិយាយថា៖ «តើពួកទទឹងនឹងព្រះគ្រីស្ទមិនប្រព្រឹត្តអំពើអាក្រក់ និងទាស់ទទឹងនឹងព្រះជាម្ចាស់ ដោយសារតែភាពវង្វេងស្មារតីមួយភ្លែតទេឬអី? ប្រសិនបើព្រះជាម្ចាស់បង្ហាញទីសម្គាល់ និងភាពអច្ឆរិយមួយចំនួន ឬដាក់ទោសពួកគេបន្តិចបន្តួច ដើម្បីឱ្យពួកគេអាចមើលឃើញព្រះជាម្ចាស់ តើពួកគេនឹងមិនអាចទទួលស្គាល់ និងចុះចូលនឹងព្រះជាម្ចាស់បានទេឬអី? តើពួកគេនឹងមិនអាចទទួលយក និងទទួលស្គាល់ថាព្រះជាម្ចាស់គឺជាសេចក្ដីពិត ហើយលែងដណ្ដើមឋានៈជាមួយព្រះជាម្ចាស់ទៀតទេឬអី? តើវាមិនមែនជារឿងដែលថា ពួកគេគ្មានសេចក្ដីជំនឿ ដោយសារតែពួកគេមិនបានឃើញព្រះជាម្ចាស់បង្ហាញទីសម្គាល់ និងភាពអច្ឆរិយណាមួយ ឬមិនបានឃើញរូបកាយខាងវិញ្ញាណរបស់ព្រះជាម្ចាស់ ដូច្នេះហើយទើបពួកគេទន់ខ្សោយខ្លាំង រួចក៏ត្រូវសាតាំងបោកបញ្ឆោតទេឬអី?» ទេ វាមិនមែនបែបនោះទេ។ មហិច្ឆតា បំណងប្រាថ្នា និងសារជាតិរបស់ពួកទទឹងនឹងព្រះគ្រីស្ទ គឺដាច់ដោយឡែក និងខុសគ្នាទាំងស្រុងពីមនុស្សដែលត្រូវគេបោកបញ្ឆោត និងល្ងង់ខ្លៅបណ្តោះអាសន្ន ហើយមិនយល់ពីសេចក្ដីពិត។ ពួកទទឹងនឹងព្រះគ្រីស្ទមានធម្មជាតិបែបសាតាំងពីកំណើត ហើយពួកគេស្អប់ខ្ពើមសេចក្ដីពិត និងស្អប់សេចក្ដីពិតតាំងពីកើតមកម្ល៉េះ។ ពួកគេគឺជាពួកសាតាំងដែលមិនអាចផ្សះផ្សាជាមួយព្រះជាម្ចាស់បាន ដែលទាស់ទទឹងនឹងព្រះជាម្ចាស់ និងប្រកួតប្រជែងជាមួយព្រះជាម្ចាស់រហូតដល់ទីបញ្ចប់ ហើយពួកគេគឺជាពួកសាតាំងរស់ដែលពាក់ស្បែកជាមនុស្ស។ មនុស្សបែបនេះត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ ស្របទៅតាមសារជាតិធម្មជាតិរបស់ពួកគេ ដូច្នេះ តើពួកគេអាចដើរតួនាទីអ្វី ហើយតើពួកគេអាចធ្វើរឿងអ្វីខ្លះនៅក្នុងដំណាក់របស់ព្រះជាម្ចាស់? ពួកគេបង្អាក់ រំខាន កម្ទេច និងបំផ្លាញកិច្ចការរបស់ព្រះជាម្ចាស់។ មនុស្សទាំងនេះមិនអាចទប់ចិត្តមិនឱ្យធ្វើរឿងទាំងនេះនៅក្នុងដំណាក់របស់ព្រះជាម្ចាស់បានឡើយ។ ពួកគេគឺជាមនុស្សប្រភេទនេះឯង ពួកគេមានធម្មជាតិបែបសាតាំង ហើយវាប្រៀបដូចជាសត្វចចកដែលចូលទៅក្នុងហ្វូងចៀម ដោយមានបំណងចង់ត្របាក់ស៊ីសត្វចៀមអ៊ីចឹងដែរ នេះគឺជាគោលបំណងតែមួយគត់របស់ពួកគេ។ បើនិយាយពីទិដ្ឋភាពមួយទៀត តើហេតុអ្វីបានជាព្រះជាម្ចាស់អនុញ្ញាតឱ្យមនុស្សទាំងនេះលេចឡើងនៅក្នុងដំណាក់របស់ព្រះអង្គ? គឺដើម្បីឱ្យរាស្ដ្ររើសតាំងរបស់ព្រះជាម្ចាស់អាចលូតលាស់ក្នុងការញែកដឹង។ តើមនុស្សអាចមើលឃើញយ៉ាងច្បាស់ដែរឬទេថា តើសាតាំងអារក្សជាអ្វី សារជាតិនៃពាក្យសម្ដី និងទង្វើរបស់វាគឺជាអ្វី និស្ស័យដែលវាបញ្ចេញឱ្យឃើញគឺជាអ្វី ឬរបៀបដែលវាបំភាន់មនុស្ស និងប្រឆាំងទាស់នឹងព្រះជាម្ចាស់នៅក្នុងលោកីយ៍នេះ យ៉ាងដូចម្ដេចនោះ? នៅពេលនិយាយដល់សាតាំងអារក្ស មនុស្សមិនអាចបញ្ជាក់ឱ្យច្បាស់ថា តើវាជាអារក្ស ឬក៏ជាសាតាំងឱ្យប្រាកដនោះទេ ពួកគេមានអារម្មណ៍ថាវាជាអរូបី និងទទេ ថាវាមិនជាក់ស្ដែងគ្រប់គ្រាន់ឡើយ។ ពួកគេសួរថា៖ «តើសាតាំងនៅឯណា?» ចម្លើយតបមកវិញថា៖ «នៅក្នុងអាកាស»។ «ចុះតើសាតាំងមានទំហំប៉ុនណាទៅ? តើវាធ្វើអព្ភូតហេតុអ្វីខ្លះឱ្យប្រាកដ? តើវាប្រឆាំងទាស់នឹងព្រះជាម្ចាស់យ៉ាងដូចម្ដេចឱ្យប្រាកដ? តើសារជាតិធម្មជាតិរបស់វាគឺជាអ្វី?» ពួកគេមានអារម្មណ៍ថា វាគឺសុទ្ធតែអរូបី ស្រពេចស្រពិល និងទទេណាស់។ ទោះជាយ៉ាងណាក៏ដោយ តាមរយៈការបង្ហាញ ចេញ និងការបញ្ចេញឱ្យឃើញរបស់ពួកទទឹងនឹងព្រះគ្រីស្ទ ពួកគេអាចភ្ជាប់រឿងទាំងនេះទៅនឹងអ្វីដែលសាតាំងធ្វើ និងសារជាតិធម្មជាតិរបស់វាបាន រួចហើយវាក៏សុទ្ធតែក្លាយជាជាក់ស្ដែង ហើយលែងអរូបី ឬទទេទៀតហើយ។ នៅពេលដែលវាសុទ្ធតែក្លាយជាជាក់ស្ដែង មនុស្សអាចឮវានិយាយ ឃើញឥរិយាបថរបស់វា ហើយញែកដឹងសារជាតិធម្មជាតិរបស់វាយ៉ាងយកចិត្តទុកដាក់បាន។ តាមរបៀបនេះ តើពួកគេមិនមានអារម្មណ៍ថា សារជាតិរបស់សាតាំងអារក្សដែលព្រះជាម្ចាស់មានព្រះបន្ទូល ក្លាយជាកាន់តែជាក់ស្ដែង និងពិត ហើយពួកគេអាចភ្ជាប់វាយ៉ាងជាក់ស្ដែងទៅនឹងការបង្ហាញចេញជាក់ស្តែងទេឬអី? មនុស្សមួយចំនួនមានកម្ពស់មិនទាន់ចាស់ទុំ ហើយមិនយល់ពីសេចក្ដីពិត ហើយដោយសារតែភាពល្ងង់ខ្លៅមួយភ្លែត ពួកគេក៏ត្រូវពួកទទឹងនឹងព្រះគ្រីស្ទបោកបញ្ឆោត និងបំភាន់ ដូច្នេះហើយពួកគេក៏ចាកចេញអស់រយៈពេលប្រហែលមួយឆ្នាំ។ នៅពេលពួកគេត្រឡប់មកដំណាក់របស់ព្រះជាម្ចាស់វិញ ពួកគេដឹងថា ការដើរតាមសាតាំង គឺមិនមានអារម្មណ៍ល្អឡើយ។ នៅពេលដែលមនុស្សទាំងនេះចាប់ផ្ដើមដើរតាមពួកទទឹងនឹងព្រះគ្រីស្ទដំបូង ពួកគេមានអារម្មណ៍ថា ពួកគេមានហេតុផលគ្រប់គ្រាន់ និងមានទំនុកចិត្តយ៉ាងខ្លាំង ដោយនិយាយថា៖ «ខាងលើមិនចង់ឱ្យពួកយើងដើរតាមពួកទទឹងនឹងព្រះគ្រីស្ទទេ ប៉ុន្តែពួកយើងនៅតែដើរតាមពួកគេដដែល ហើយថ្ងៃណាមួយ ការពិតនឹងបញ្ជាក់ថាពួកយើងត្រឹមត្រូវ!» លទ្ធផលនៃរឿងនេះគឺថា មួយរយៈក្រោយមក ពួកគេមានអារម្មណ៍ថា ពួកគេបានបាត់បង់កិច្ចការរបស់ព្រះវិញ្ញាណបរិសុទ្ធ ហើយពួកគេមិនអាចទទួលអារម្មណ៍នៃការបញ្ជាក់ណាមួយនៅក្នុងចិត្តរបស់ពួកគេឡើយ។ ចំពោះពួកគេ វាមានអារម្មណ៍ហាក់ដូចជាព្រះជាម្ចាស់លែងគង់នៅជាមួយពួកគេទៀតហើយ ថាជំនឿរបស់ពួកគេបានបាត់បង់អត្ថន័យ និងទិសដៅ ហើយជាបណ្តើរៗ ពួកគេក៏មានការញែកដឹងកាន់តែច្រើនឡើងៗចំពោះពួកទទឹងនឹងព្រះគ្រីស្ទ។ ពីមុន ពួកគេគិតថា ពួកទទឹងនឹងព្រះគ្រីស្ទពិតជាយល់ពីសេចក្ដីពិតមែន ហើយតាមរយៈការដើរតាមពួកទទឹងនឹងព្រះគ្រីស្ទ ពួកគេមិនអាចដើរខុសផ្លូវក្នុងជំនឿរបស់ពួកគេឡើយ ប៉ុន្តែពេលនេះ ពួកគេឃើញថា ពួកទទឹងនឹងព្រះគ្រីស្ទមានបញ្ហាធ្ងន់ធ្ងរ ថាពួកទទឹងនឹងព្រះគ្រីស្ទនិយាយហាក់ដូចជាពួកគេយល់ពីសេចក្ដីពិត ប៉ុន្តែពួកគេមិនដែលអនុវត្តសេចក្ដីពិតឡើយ នេះគឺជាការពិត។ ពួកគេឃើញថា ពួកគេបានដើរតាមពួកទទឹងនឹងព្រះគ្រីស្ទអស់រយៈពេលយ៉ាងយូរ ហើយមិនទទួលបានសេចក្ដីពិតអ្វីសោះ ហើយថាវាពិតជាមានគ្រោះថ្នាក់ណាស់ក្នុងការបន្តដើរតាមពួកទទឹងនឹងព្រះគ្រីស្ទ ដូច្នេះហើយពួកគេក៏មានអារម្មណ៍ស្ដាយក្រោយ ពួកគេបដិសេធពួកទទឹងនឹងព្រះគ្រីស្ទ ហើយពួកគេក៏ប្រែជាសុខចិត្តត្រឡប់មកដំណាក់របស់ព្រះជាម្ចាស់វិញ។ នៅពេលដែលដំណាក់របស់ព្រះជាម្ចាស់បានទទួលមនុស្សបែបនេះត្រឡប់មកវិញ មនុស្សទាំងនោះត្រូវបានសុំឱ្យរៀបរាប់ពីបទពិសោធរបស់ពួកគេ ហើយពួកគេនិយាយថា៖ «បុគ្គលទទឹងនឹងព្រះគ្រីស្ទនោះ ពូកែខាងបំភាន់មនុស្សណាស់។ កាលពីពេលនោះ គេមើលទៅហាក់ដូចជាបុគ្គលដែលត្រឹមត្រូវម្នាក់ ទោះបីជាខ្ញុំគិតពីគេយ៉ាងណាក៏ដោយ ប៉ុន្តែលទ្ធផលគឺថា ខ្ញុំមិនទទួលបានអ្វីសោះ មិនយល់ពីសេចក្ដីពិតអ្វីសោះ ហើយសូម្បីតែតម្រុយនៃតថភាពនៃសេចក្ដីពិត ក៏ខ្ញុំមិនមានផង បន្ទាប់ពីបានដើរតាមគេអស់រយៈពេលជាងមួយឆ្នាំមក។ ខ្ញុំបានខ្ជះខ្ជាយពេលវេលាដ៏មានតម្លៃ។ ខ្ញុំពិតជារងការខាតបង់យ៉ាងធំធេងណាស់!» បទពិសោធនៃភាពបរាជ័យនេះ ក្លាយជាការចងចាំដ៏ជ្រាលជ្រៅបំផុតរបស់ពួកគេ។ បន្ទាប់ពីពួកគេត្រឡប់មកដំណាក់របស់ព្រះជាម្ចាស់វិញ កាលណាពួកគេកាន់តែស្ដាប់សេចក្ដីអធិប្បាយ ពួកគេកាន់តែយល់ពីសេចក្ដីពិត ហើយចិត្តរបស់ពួកគេក៏កាន់តែភ្លឺស្វាង។ នៅពេលដែលពួកគេគិតត្រឡប់ទៅរកពេលវេលាដែលពួកគេបានចំណាយក្នុងការដើរតាមពួកទទឹងនឹងព្រះគ្រីស្ទទាំងនោះ ហើយឃើញពីរបៀបដែលពួកគេបានរងការខាតបង់ ពួកគេក៏មានអារម្មណ៍ថា ពួកទទឹងនឹងព្រះគ្រីស្ទពិតជាពួកសាតាំងមែន ហើយជាមូលដ្ឋានគ្រឹះ គឺគ្មានសេចក្ដីពិតឡើយ ថាមានតែព្រះជាម្ចាស់ប៉ុណ្ណោះដែលជាសេចក្ដីពិត ហើយពួកគេមិនហ៊ានដើរតាមមនុស្សណាម្នាក់ទៀតឡើយ។ នៅពេលដល់ពេលត្រូវជ្រើសរើសអ្នកដឹកនាំម្ដងទៀត ពួកគេបោះឆ្នោតដោយប្រុងប្រយ័ត្នបំផុត ដោយគិតថា៖ «ប្រសិនបើខ្ញុំបោះឆ្នោតឱ្យបុគ្គលនេះ ឬបុគ្គលនោះ ខ្ញុំប្រហែលជាកំពុងជួយឱ្យពួកទទឹងនឹងព្រះគ្រីស្ទម្នាក់ត្រូវបានជ្រើសរើសហើយ។ ប្រសិនបើខ្ញុំមិនបោះឆ្នោតឱ្យពួកគេទេ នោះប្រហែលជាអាចរារាំង បុគ្គលទទឹងនឹងព្រះគ្រីស្ទម្នាក់មិនឱ្យត្រូវបានជ្រើសរើស។ ខ្ញុំត្រូវតែប្រុងប្រយ័ត្ន ហើយវាយតម្លៃមនុស្សស្របទៅតាមគោលការណ៍នានា»។ តើទង្វើរបស់ពួកគេពេលនេះ មិនត្រូវបានផ្អែកលើគោលការណ៍ និងស្ដង់ដាទេឬអី? (មែនហើយ ផ្អែកលើគោលការណ៍ និងស្ដង់ដា)។ នេះគឺជារឿងល្អមួយ។ មនុស្សមួយចំនួនត្រូវបានពួកទទឹងនឹងព្រះគ្រីស្ទបំភាន់ ហើយនិយាយថា៖ «ហេតុអ្វីបានជារឿងនេះកើតឡើងចំពោះពួកយើង? តើពួកយើងត្រូវបានព្រះជាម្ចាស់ទុកមួយឡែកឬ? តើព្រះអង្គលែងខ្វល់ពីពួកយើងទៀតហើយឬ?» នៅក្នុងស្ថានភាពបែបនោះ តើអ្នកនឹងយល់ព្រមដែរឬទេ ប្រសិនបើព្រះជាម្ចាស់ប្រាប់អ្នកកុំឱ្យដើរតាមពួកទទឹងនឹងព្រះគ្រីស្ទនោះ? ទេ អ្នកនឹងមិនយល់ព្រមឡើយ។ អ្នកនឹងនៅតែទទូចដើរតាមពួកគេដដែល ហើយអ្វីៗគ្រប់យ៉ាងដែលព្រះជាម្ចាស់អាចធ្វើបាន គឺមានតែអនុញ្ញាតឱ្យអ្នកធ្វើវា រួចហើយផ្ដល់មេរៀនមួយដល់អ្នក ដោយប្រើប្រាស់ការពិត។ បន្ទាប់ពីបានដើរតាមពួកទទឹងនឹងព្រះគ្រីស្ទមួយរយៈ អ្នកក៏ភ្ញាក់ខ្លួនឡើងភ្លាមៗ ហើយឃើញថា អ្នកបានរងការខាតបង់នៅក្នុងជីវិតរបស់អ្នក ហើយទាល់តែពេលនោះ ទើបអ្នកមានអារម្មណ៍ស្ដាយក្រោយ ហើយប្រែជាសុខចិត្តបដិសេធពួកទទឹងនឹងព្រះគ្រីស្ទ រួចត្រឡប់មកចំពោះព្រះជាម្ចាស់ម្ដងទៀត។ សំណាងល្អសម្រាប់អ្នក ព្រះជាម្ចាស់មានព្រះទ័យអត់ឱន និងមេត្ដាករុណា ហើយព្រះអង្គនៅតែចង់បានអ្នក។ ប្រសិនបើព្រះអង្គមិនចង់បានទេ នោះអ្នកនឹងត្រូវវិនាសទាំងស្រុង អ្នកនឹងលែងមានឱកាសទទួលបានសេចក្ដីសង្គ្រោះទៀតហើយ គឺគ្មានទីបញ្ចប់ដ៏ល្អឡើយក្នុងការដើរតាមពួកទទឹងនឹងព្រះគ្រីស្ទ។

អ្នកត្រូវតែមើលឃើញពួកទទឹងនឹងព្រះគ្រីស្ទឱ្យបានច្បាស់ និង ចំណាំពួកគេឱ្យបានត្រឹមត្រូវ។ អ្នកត្រូវតែដឹងពីរបៀបញែកដឹងការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ហើយក្នុងពេលជាមួយគ្នានេះ អ្នកគួរតែដឹងឱ្យបានច្បាស់ថា មានរឿងជាច្រើនដែលសារជាតិធម្មជាតិផ្ទាល់ខ្លួនរបស់អ្នក មានលក្ខណៈដូចគ្នានឹងពួកទទឹងនឹងព្រះគ្រីស្ទដែរ។ នេះក៏ព្រោះតែអ្នករាល់គ្នាសុទ្ធតែជាកម្មសិទ្ធិរបស់មនុស្សជាតិដែលត្រូវបានសាតាំងធ្វើឱ្យពុករលួយ ហើយភាពខុសគ្នាតែមួយគត់ គឺថាពួកទទឹងនឹងព្រះគ្រីស្ទស្ថិតនៅក្រោមការត្រួតត្រារបស់សាតាំងទាំងស្រុង ហើយពួកគេបានក្លាយជាបក្សពួករបស់សាតាំង និងនិយាយតំណាងឱ្យវា។ អ្នកក៏ជាកម្មសិទ្ធិរបស់មនុស្សជាតិដែលពុករលួយដែរ ប៉ុន្តែអ្នកអាចទទួលយកសេចក្ដីពិត និងមានសេចក្ដីសង្ឃឹមក្នុងការទទួលបានសេចក្ដីសង្គ្រោះ។ ទោះជាយ៉ាងណាក៏ដោយ បើនិយាយពីសារជាតិ មានរឿងជាច្រើនដែលអ្នកមានលក្ខណៈដូចគ្នានឹងពួកទទឹងនឹងព្រះគ្រីស្ទ ហើយមធ្យោបាយ និងផែនការលាក់កំបាំងរបស់អ្នក គឺដូចគ្នា។ គ្រាន់តែថា នៅពេលដែលអ្នកបានឮសេចក្ដីពិត និងបានស្ដាប់សេចក្ដីអធិប្បាយ អ្នកអាចកែប្រែផ្លូវបាន ហើយការដែលអាចកែប្រែផ្លូវ បាននេះ បញ្ជាក់ថាអ្នកមានសេចក្ដីសង្ឃឹមក្នុងការទទួលបានសេចក្ដីសង្គ្រោះ ពោលនេះគឺជាភាពខុសគ្នារវាងអ្នក និងពួកទទឹងនឹងព្រះគ្រីស្ទ។ ហេតុដូច្នេះហើយ នៅពេលដែលខ្ញុំកំពុងលាតត្រដាងពួកទទឹងនឹងព្រះគ្រីស្ទ អ្នកក៏គួរតែធ្វើការប្រៀបធៀប និងទទួលស្គាល់ថា តើអ្នក និងពួកទទឹងនឹងព្រះគ្រីស្ទមានរឿងអ្វីខ្លះដូចគ្នា ហើយតើការបង្ហាញចេញ និស្ស័យ និងទិដ្ឋភាពនៃសារជាតិណាខ្លះ ដែលអ្នកមានដូចពួកគេដែរ។ តាមរយៈការធ្វើបែបនេះ តើអ្នកនឹងមិនអាចស្គាល់ខ្លួនឯងបានកាន់តែច្បាស់ទេឬអី? ប្រសិនបើអ្នកតែងតែមានអារម្មណ៍ទាស់ទទឹង ដោយជឿថាអ្នកមិនមែនជាបុគ្គលទទឹងនឹងព្រះគ្រីស្ទ មានអារម្មណ៍ថាមានសេចក្តីស្អប់យ៉ាងខ្លាំងចំពោះពួកទទឹងនឹងព្រះគ្រីស្ទ ហើយមិនសុខចិត្តធ្វើការប្រៀបធៀបនេះ ឬឆ្លុះបញ្ចាំងពីខ្លួនឯង និងយល់ពីផ្លូវដែលអ្នកកំពុងដើរតាមទេ នោះតើនឹងមានផលវិបាកបែបណាទៅ? ដោយមាននិស្ស័យបែបសាតាំង អ្នកមានលទ្ធភាពខ្ពស់ណាស់ក្នុងការក្លាយជាបុគ្គលទទឹងនឹងព្រះគ្រីស្ទ។ នេះក៏ព្រោះតែគ្មានបុគ្គលទទឹងនឹងព្រះគ្រីស្ទណាម្នាក់ តាំងចិត្តចង់ក្លាយជាបុគ្គលទទឹងនឹងព្រះគ្រីស្ទ រួចហើយក៏ក្លាយជាបុគ្គលនោះឡើយ គឺដោយសារតែពួកគេមិនដេញតាមសេចក្ដីពិត ហើយជាលទ្ធផល ចុងក្រោយពួកគេក៏ដើរតាមផ្លូវរបស់បុគ្គលទទឹងនឹងព្រះគ្រីស្ទ។ តើអស់អ្នកនៅក្នុងពិភពសាសនាដែលមិនស្រឡាញ់សេចក្ដីពិត មិនមែនជាពួកទទឹងនឹងព្រះគ្រីស្ទទេឬ? មនុស្សគ្រប់រូបដែលមិនឆ្លុះបញ្ចាំង និងមិនយល់ពីសារជាតិធម្មជាតិផ្ទាល់ខ្លួនរបស់ពួកគេ ហើយដែលជឿលើព្រះជាម្ចាស់ស្របទៅតាមសញ្ញាណ និងការស្រមើស្រមៃរបស់ពួកគេ សុទ្ធតែជាបុគ្គលទទឹងនឹងព្រះគ្រីស្ទ។ នៅពេលដែលអ្នកបានឈានជើងចូលក្នុងផ្លូវរបស់បុគ្គលទទឹងនឹងព្រះគ្រីស្ទ នៅពេលដែលអ្នកទទួលបានឋានៈ រួមផ្សំនឹងការពិតដែលថាអ្នកមានអំណោយទាន និងការរៀនសូត្រខ្លះៗ ហើយមនុស្សគ្រប់គ្នាកោតសរសើរអ្នក នោះកាលណាពេលវេលាដែលអ្នកចំណាយក្នុងការធ្វើការងារកាន់តែយូរ អ្នកនឹងមានកន្លែងមួយនៅក្នុងចិត្តរបស់មនុស្ស។ កាលណាកិច្ចការដែលអ្នកទទួលខុសត្រូវមានទំហំកាន់តែធំ អ្នកនឹងដឹកនាំមនុស្សកាន់តែច្រើនឡើងៗ អ្នកទទួលបានដើមទុនកាន់តែច្រើនឡើងៗ រួចហើយអ្នកនឹងក្លាយជាប៉ុលយ៉ាងពិតប្រាកដ។ តើអ្វីៗទាំងអស់នេះអាស្រ័យលើអ្នកឬ? អ្នកមិនមានផែនការដើរតាមផ្លូវនេះទេ ប៉ុន្តែហេតុអ្វីបានជាអ្នកឈានជើងចូលក្នុងផ្លូវរបស់ពួកទទឹងនឹងព្រះគ្រីស្ទដោយមិនដឹងខ្លួនទៅវិញ? មូលហេតុដ៏សំខាន់មួយសម្រាប់រឿងនេះ គឺថាប្រសិនបើអ្នកមិនដេញតាមសេចក្ដីពិតទេ អ្នកច្បាស់ជានឹងដេញតាមឋានៈ និងកិត្យានុភាព អ្នកនឹងធ្វើរឿងផ្ទាល់ខ្លួនរបស់អ្នក រហូតដល់ទីបំផុត ដោយមិនដឹងខ្លួន អ្នកនឹងដើរតាមផ្លូវរបស់ពួកទទឹងនឹងព្រះគ្រីស្ទ។ ប្រសិនបើមនុស្សដែលកំពុងដើរតាមផ្លូវរបស់បុគ្គលទទឹងនឹងព្រះគ្រីស្ទ មិនកែប្រែផ្លូវទាន់ពេលវេលាទេ នោះនៅពេលដែលពួកគេទទួលបានឋានៈ ពួកគេនឹងអាចទៅរួចច្រើនដែលក្លាយជាពួកទទឹងនឹងព្រះគ្រីស្ទ លទ្ធផលនេះគឺជៀសមិនរួចឡើយ។ ប្រសិនបើពួកគេមិនអាចមើលឃើញបញ្ហានេះឱ្យបានច្បាស់ទេ នោះពួកគេស្ថិតក្នុងគ្រោះថ្នាក់ហើយ ពីព្រោះមនុស្សគ្រប់រូបមាននិស្ស័យពុករលួយ ហើយមនុស្សគ្រប់រូបស្រឡាញ់កេរ្តិ៍ឈ្មោះ និងឋានៈ។ ប្រសិនបើពួកគេមិនស្រឡាញ់សេចក្ដីពិតទេ នោះពួកគេងាយនឹងដួលរលំដោយសារតែកេរ្តិ៍ឈ្មោះ និងឋានៈណាស់។ បើគ្មានការជំនុំជម្រះ និងការវាយផ្ចាលរបស់ព្រះជាម្ចាស់ទេ មនុស្សគ្រប់រូបនឹងដើរតាមផ្លូវរបស់បុគ្គលទទឹងនឹងព្រះគ្រីស្ទ ហើយដួលរលំដោយសារតែកេរ្តិ៍ឈ្មោះ និងឋានៈ ហើយនេះជារឿងដែលគ្មាននរណាម្នាក់អាចបដិសេធបានឡើយ។ អ្នកនិយាយថា៖ «ខ្ញុំគ្រាន់តែមានការបញ្ចេញឱ្យឃើញទាំងនេះម្ដងម្កាលប៉ុណ្ណោះ ពួកវាគ្រាន់តែជាការបង្ហាញចេញបណ្ដោះអាសន្នទេ។ ទោះបីជាខ្ញុំមានសារជាតិដូចគ្នានឹងពួកទទឹងនឹងព្រះគ្រីស្ទក៏ដោយ ក៏ខ្ញុំនៅតែខុសពីពួកទទឹងនឹងព្រះគ្រីស្ទដែរ ពីព្រោះខ្ញុំមិនមានមហិច្ឆតាធំដុំដូចពួកគេឡើយ។ ម្យ៉ាងទៀត ក្នុងពេលដែលខ្ញុំកំពុងបំពេញភារកិច្ចរបស់ខ្ញុំ ខ្ញុំឆ្លុះបញ្ចាំងពីខ្លួនឯងជានិច្ច ដោយមានអារម្មណ៍ស្ដាយក្រោយ និងស្វែងរកសេចក្ដីពិត ហើយខ្ញុំប្រព្រឹត្តស្របតាមគោលការណ៍សេចក្ដីពិត។ បើមើលតាមឥរិយាបថរបស់ខ្ញុំ ខ្ញុំមិនមែនជាបុគ្គលទទឹងនឹងព្រះគ្រីស្ទទេ ហើយខ្ញុំក៏មិនចង់ក្លាយជាបុគ្គលនោះដែរ ដូច្នេះ ខ្ញុំមិនអាចក្លាយជាបុគ្គលទទឹងនឹងព្រះគ្រីស្ទបានឡើយ»។ ពេលនេះ អ្នកប្រហែលជាមិនមែនជាបុគ្គលទទឹងនឹងព្រះគ្រីស្ទទេ ប៉ុន្តែតើអ្នកអាចធានាបានទេថា អ្នកនឹងមិនដើរតាមផ្លូវរបស់បុគ្គលទទឹងនឹងព្រះគ្រីស្ទ ហើយក្លាយជាបុគ្គលទទឹងនឹងព្រះគ្រីស្ទនោះ? តើអ្នកអាចធ្វើការធានាបែបនេះបានទេ? ទេ អ្នកមិនអាចទេ។ ដូច្នេះ តើអ្នកអាចធ្វើការធានាបែបនេះបានយ៉ាងដូចម្តេច? វិធីតែមួយគត់ដើម្បីធ្វើរឿងនេះ គឺត្រូវដេញតាមសេចក្ដីពិត។ ចុះតើអ្នកគួរដេញតាមសេចក្ដីពិតយ៉ាងដូចម្តេច? តើអ្នកមានវិធីដើម្បីធ្វើរឿងនេះដែរឬទេ? ដំបូង អ្នកត្រូវតែទទួលស្គាល់ការពិតដែលថា អ្នកមានសារជាតិនិស្ស័យដូចគ្នានឹងពួកទទឹងនឹងព្រះគ្រីស្ទ។ ទោះបីជាពេលនេះអ្នកមិនមែនជាបុគ្គលទទឹងនឹងព្រះគ្រីស្ទក៏ដោយ សម្រាប់អ្នក តើអ្វីជារឿងដែលនាំឱ្យវិនាស និងគ្រោះថ្នាក់បំផុត?វាគឺការដែលអ្នកមានសារជាតិធម្មជាតិដូចគ្នានឹងពួកទទឹងនឹងព្រះគ្រីស្ទ។ តើនេះជារឿងល្អសម្រាប់អ្នកដែរឬទេ? (ទេ)។ ច្បាស់ណាស់គឺមិនល្អទេ។ នេះគឺជារឿងដែលនាំឱ្យវិនាសសម្រាប់អ្នក។ ហេតុដូច្នេះហើយ ក្នុងពេលដែលអ្នកកំពុងស្ដាប់សេចក្ដីអធិប្បាយទាំងនេះ ដែលលាតត្រដាងពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ កុំគិតថារឿងទាំងនេះមិនពាក់ព័ន្ធនឹងអ្នកឱ្យសោះ នេះគឺជាអាកប្បកិរិយាខុសឆ្គង។ ដូច្នេះ តើអ្នកគួរមានអាកប្បកិរិយាបែបណា ដើម្បីទទួលយកការពិត និងការបង្ហាញចេញទាំងនេះ? ចូរប្រៀបធៀបខ្លួនអ្នកទៅនឹងពួកគេ ទទួលស្គាល់ថាអ្នកមានសារជាតិធម្មជាតិរបស់បុគ្គលទទឹងនឹងព្រះគ្រីស្ទ រួចហើយពិនិត្យពិច័យខ្លួនឯង ដើម្បីស្វែងយល់ថា តើការបង្ហាញចេញ និងការបញ្ចេញឱ្យឃើញណាខ្លះរបស់អ្នក ដែលដូចគ្នាបេះបិទទៅនឹងពួកទទឹងនឹងព្រះគ្រីស្ទ។ ដំបូង ត្រូវទទួលស្គាល់ការពិតនេះ ពោលគឺ កុំព្យាយាមលាក់បំបាំងខ្លួនឯង ឬបិទបាំងខ្លួនឯងឱ្យសោះ។ ផ្លូវដែលអ្នកដើរ គឺជាផ្លូវរបស់បុគ្គលទទឹងនឹងព្រះគ្រីស្ទ ដូច្នេះ ការនិយាយថាអ្នកគឺជាបុគ្គលទទឹងនឹងព្រះគ្រីស្ទ គឺស្របទៅតាមការពិតហើយ គ្រាន់តែដំណាក់របស់ព្រះជាម្ចាស់មិនទាន់កំណត់លក្ខណៈអ្នកបែបនេះនៅឡើយ ហើយកំពុងផ្ដល់ឱកាសឱ្យអ្នកប្រែចិត្ត គឺមានតែប៉ុណ្ណឹងឯង។ តើអ្នកយល់ទេ? ដំបូង ត្រូវទទួលយក និងទទួលស្គាល់ការពិតនេះ រួចហើយអ្វីដែលអ្នកត្រូវធ្វើ គឺមកចំពោះព្រះជាម្ចាស់ ហើយទូលសូមឱ្យព្រះអង្គប្រៀនប្រដៅអ្នក និងទប់ស្កាត់អ្នក។ ចូរកុំចាកចេញពីពន្លឺនៃវត្តមានរបស់ព្រះជាម្ចាស់ ឬចាកចេញពីការការពាររបស់ព្រះអង្គឱ្យសោះ ហើយតាមរបៀបនេះ អ្នកនឹងត្រូវបានទប់ស្កាត់ដោយមនសិការ និងវិចារណញ្ញាណរបស់អ្នក នៅពេលដែលអ្នកធ្វើរឿងរ៉ាវ ហើយអ្នកក៏នឹងមានព្រះបន្ទូលរបស់ព្រះជាម្ចាស់ ដើម្បីបំភ្លឺអ្នក ដឹកនាំអ្នក និងទប់ស្កាត់អ្នកផងដែរ។ លើសពីនេះ អ្នកនឹងមានកិច្ចការរបស់ព្រះវិញ្ញាណបរិសុទ្ធ ដើម្បីណែនាំអ្នក ដើម្បីរៀបចំមនុស្ស ព្រឹត្តិការណ៍ និងរបស់ផ្សេងៗនៅជុំវិញអ្នក ឱ្យធ្វើជាការដាស់តឿនសម្រាប់អ្នក និងដើម្បីប្រៀនប្រដៅអ្នក។ តើព្រះជាម្ចាស់ដាស់តឿនអ្នកយ៉ាងដូចម្តេច? ព្រះជាម្ចាស់ធ្វើការតាមវិធីជាច្រើន។ ជួនកាល ព្រះជាម្ចាស់នឹងធ្វើឱ្យអ្នកមានអារម្មណ៍យ៉ាងច្បាស់នៅក្នុងចិត្តរបស់អ្នក ដោយអនុញ្ញាតឱ្យអ្នកដឹងយ៉ាងច្បាស់ថា អ្នកចាំបាច់ត្រូវតែត្រូវបានទប់ស្កាត់ ថាអ្នកមិនអាចធ្វើតាមអំពើចិត្តបានឡើយ ថាប្រសិនបើអ្នកធ្វើខុស នោះអ្នកនឹងនាំភាពអាម៉ាស់ដល់ព្រះជាម្ចាស់ និងធ្វើឱ្យខ្លួនឯងល្ងីល្ងើ ដូច្នេះហើយ អ្នកក៏ទប់ចិត្តខ្លួនឯង។ តើនេះមិនមែនជាការដែលព្រះជាម្ចាស់ការពារអ្នកទេឬអី? នេះគឺជាវិធីមួយ។ ជួនកាល ព្រះជាម្ចាស់នឹងបន្ទោសអ្នកនៅខាងក្នុងខ្លួនអ្នក ហើយបង្ហាញព្រះបន្ទូលយ៉ាងច្បាស់ដល់អ្នក ដើម្បីប្រាប់អ្នកថា ការធ្វើបែបនោះគឺជារឿងគួរឱ្យអាម៉ាស់ ថាព្រះអង្គស្អប់ខ្ពើមវា ថាវាជារឿងដែលត្រូវបណ្ដាសា ពោលគឺ ព្រះអង្គប្រើព្រះបន្ទូលយ៉ាងច្បាស់លាស់ដើម្បីបន្ទោសអ្នក ដើម្បីឱ្យអ្នកយកវាមកប្រៀបធៀបនឹងខ្លួនឯង។ តើព្រះជាម្ចាស់មានគោលបំណងអ្វី ក្នុងការបន្ទោសអ្នកតាមរបៀបនេះ? ព្រះអង្គធ្វើបែបនេះ ដើម្បីធ្វើឱ្យមនសិការរបស់អ្នកមានអារម្មណ៍ដឹងអ្វីមួយ ហើយនៅពេលដែលអ្នកមានអារម្មណ៍ដឹងអ្វីមួយ អ្នកនឹងពិចារណាពីផលប៉ះពាល់ ផលវិបាក និងអារម្មណ៍នៃភាពអាម៉ាស់ផ្ទាល់ខ្លួនរបស់អ្នក រួចហើយអ្នកនឹងចេះទប់ចិត្តខ្លះៗនៅក្នុងទង្វើ និងការអនុវត្តរបស់អ្នក។ នៅពេលដែលអ្នកមានបទពិសោធបែបនេះជាច្រើនដង អ្នកនឹងឃើញថា ទោះបីជានិស្ស័យពុករលួយទាំងនេះចាក់ឫសនៅខាងក្នុងមនុស្សក៏ដោយ ក៏នៅពេលដែលមនុស្សប្រែក្លាយជាអាចទទួលយកសេចក្ដីពិត និងមើលឃើញយ៉ាងច្បាស់ពីការពិតនៃនិស្ស័យពុករលួយផ្ទាល់ខ្លួនរបស់ពួកគេ ពួកគេអាចតាំងចិត្តបះបោរប្រឆាំងនឹងសាច់ឈាមរបស់ពួកគេ បាន។ នៅពេលដែលមនុស្សប្រែក្លាយជាអាចយកសេចក្ដីពិតទៅអនុវត្ត និស្ស័យបែបសាតាំងរបស់ពួកគេ ត្រូវបានជម្រះចេញ និងផ្លាស់ប្ដូរ។ និស្ស័យបែបសាតាំងរបស់មនុស្ស មិនមែនជារឿងដែលមិនអាចបំផ្លាញបាន ឬមិនអាចផ្លាស់ប្ដូរបានឡើយ នៅពេលដែលអ្នកអាចទទួលយកសេចក្ដីពិត និងយកសេចក្ដីពិតទៅអនុវត្ត និស្ស័យបែបសាតាំងរបស់អ្នក នឹងត្រូវបំបែក និងជំនួសដោយឯកឯង។ នៅពេលដែលអ្នកភ្លក់ដឹងថា ការយកសេចក្ដីពិតទៅអនុវត្តមានរសជាតិផ្អែមយ៉ាងណានោះ អ្នកនឹងគិតថា៖ «ពីមុន ខ្ញុំពិតជាគ្មានភាពអៀនខ្មាសសោះ។ ទោះបីជាពាក្យសម្ដីរបស់ខ្ញុំឥតអៀនខ្មាសយ៉ាងណាក៏ដោយ ឬទោះបីជាខ្ញុំលើកតម្កើងខ្លួនឯងដើម្បីឱ្យអ្នកដទៃថ្វាយបង្គំខ្ញុំយ៉ាងណាក៏ដោយ ក៏ខ្ញុំមិនមានអារម្មណ៍ខ្មាសអៀន និងមិនមានការដឹងខ្លួនអ្វីសោះនៅពេលក្រោយមក។ ពេលនេះ ខ្ញុំមានអារម្មណ៍ថា ការធ្វើបែបនោះគឺខុស ហើយខ្ញុំបាត់បង់មុខមាត់ ហើយខ្ញុំមានអារម្មណ៍ហាក់ដូចជាមានភ្នែកជាច្រើនកំពុងសម្លឹងមកខ្ញុំ»។ នេះគឺជាស្នាព្រះហស្តរបស់ព្រះជាម្ចាស់។ ព្រះអង្គផ្ដល់អារម្មណ៍មួយដល់អ្នក ហើយអ្នកនឹងមានអារម្មណ៍ហាក់ដូចជាអ្នកកំពុងបន្ទោសខ្លួនឯង រួចហើយអ្នកនឹងមិនប្រព្រឹត្តអំពើអាក្រក់ ឬប្រកាន់ខ្ជាប់នូវផ្លូវផ្ទាល់ខ្លួនរបស់អ្នកឡើយ។ ដោយមិនដឹងខ្លួន របៀបនៃការលើកតម្កើង និងធ្វើបន្ទាល់អំពីខ្លួនឯងរបស់អ្នក កាន់តែតិចទៅៗ អ្នកកាន់តែចេះទប់ចិត្តខ្លួនឯង ហើយអ្នកកាន់តែមានអារម្មណ៍ថា តាមរយៈការធ្វើបែបនេះ ចិត្តរបស់អ្នកបានស្ងប់ ហើយមនសិការរបស់អ្នកមានសេចក្ដីសុខសាន្ត នេះគឺជាការរស់នៅក្នុងពន្លឺ ហើយលែងមានភាពចាំបាច់ណាមួយដែលត្រូវស្ថិតក្នុងភាពអន្ទះអន្ទែង ឬប្រើប្រាស់សេចក្ដីភូតភរ ឬពាក្យសម្ដីពីរោះៗដើម្បីបិទបាំងខ្លួនឯងទៀតហើយ។ កាលពីអតីតកាល អ្នកបានកុហក ហើយបន្តការកុហកជារៀងរាល់ថ្ងៃ ដើម្បីការពារកេរ្តិ៍ឈ្មោះរបស់អ្នក។ រាល់ពេលដែលអ្នកនិយាយកុហក អ្នកត្រូវតែបន្តការកុហកនោះ ដោយខ្លាចក្រែងថាអ្នកអាចនឹងធ្វើឱ្យបែកការណ៍។ លទ្ធផលនៃរឿងនេះគឺថា អ្នកនិយាយកុហកកាន់តែច្រើនឡើងៗ ហើយក្រោយមក ត្រូវខិតខំប្រឹងប្រែងយ៉ាងខ្លាំង និងប្រឹងប្រើខួរក្បាលរបស់អ្នក ដើម្បីបន្តការកុហករបស់អ្នក អ្នកកំពុងរស់នៅក្នុងជីវិតមួយដែលមិនដូចជាមនុស្ស ហើយក៏មិនដូចជាអារក្សដែរ ហើយពិតជាហត់នឿយខ្លាំងណាស់! ពេលនេះ អ្នកកំពុងស្វែងរកការធ្វើជាមនុស្សស្មោះត្រង់ ហើយអ្នកអាចបើកចិត្តរបស់អ្នក និងនិយាយរឿងដែលពិតបាន។ អ្នកមិនចាំបាច់និយាយកុហក និងបន្តការកុហករបស់អ្នកជារៀងរាល់ថ្ងៃឡើយ អ្នកលែងត្រូវបានសេចក្ដីភូតភរដាក់កំហិតទៀតហើយ អ្នករងទុក្ខកាន់តែតិច អ្នករស់នៅក្នុងជីវិតមួយដែលកាន់តែមានភាពធូរស្រាល សេរី និងទទួលបានការរំដោះ នៅក្នុងជម្រៅចិត្តរបស់អ្នក អ្នករីករាយនឹងអារម្មណ៍នៃសេចក្ដីសុខសាន្ត និងសេចក្ដីអំណរ ពោលគឺអ្នកកំពុងភ្លក់រសជាតិផ្អែមនៃជីវិតនេះហើយ។ ហើយក្នុងពេលដែលអ្នកកំពុងភ្លក់រសជាតិផ្អែមនៃជីវិតនេះ ពិភពខាងក្នុងរបស់អ្នក លែងមានភាពបោកបញ្ឆោត ទុច្ចរិត ឬក្លែងក្លាយទៀតហើយ។ ផ្ទុយទៅវិញ ពេលនេះអ្នកសុខចិត្តមកចំពោះព្រះជាម្ចាស់ អ្នកអធិដ្ឋានទៅកាន់ព្រះជាម្ចាស់ និងស្វែងរកសេចក្ដីពិតនៅពេលដែលអ្នកមានបញ្ហា អ្នកអាចពិភាក្សាវាជាមួយអ្នកដទៃនៅពេលដែលអ្នកមានបញ្ហា ហើយអ្នកលែងធ្វើសកម្មភាពតែឯកឯង ឬតាមអំពើចិត្តទៀតហើយ។ អ្នកកាន់តែមានអារម្មណ៍ថា របៀបដែលអ្នកធ្លាប់ធ្វើរឿងរ៉ាវ គឺគួរឱ្យស្អប់ខ្ពើម ហើយអ្នកមិនចង់ធ្វើរឿងបែបនោះទៀតឡើយ។ ផ្ទុយទៅវិញ អ្នកធ្វើសកម្មភាពតាមរបៀបណាក៏ដោយដែលស្របតាមសេចក្ដីពិត ស្របតាមវិចារណញ្ញាណ និងស្របតាមបំណងព្រះហឫទ័យរបស់ព្រះជាម្ចាស់ របៀបដែលអ្នកធ្វើសកម្មភាពបានផ្លាស់ប្ដូរហើយ។ នៅពេលដែលអ្នកអាចសម្រេចបានរឿងទាំងនេះ តើវាមិនមានន័យថា អ្នកបានចាកចេញពីផ្លូវរបស់បុគ្គលទទឹងនឹងព្រះគ្រីស្ទទេឬអី? ហើយនៅពេលដែលអ្នកបានចាកចេញពីផ្លូវរបស់បុគ្គលទទឹងនឹងព្រះគ្រីស្ទ តើវាមិនមានន័យថា អ្នកបានឈានជើងចូលក្នុងផ្លូវនៃសេចក្ដីសង្គ្រោះទេឬអី? នៅពេលដែលអ្នកបានឈានជើងចូលក្នុងផ្លូវនៃសេចក្ដីសង្គ្រោះ ហើយជារឿយៗមកចំពោះព្រះជាម្ចាស់ អាកប្បកិរិយា ចេតនា ទស្សនៈ គោលដៅជីវិត និងទិសដៅក្នុងជីវិតរបស់អ្នក លែងប្រឆាំងនឹងព្រះជាម្ចាស់ទៀតហើយ អ្នកចាប់ផ្ដើមស្រឡាញ់របស់ វិជ្ជមាន ហើយអ្នកចាប់ផ្ដើមស្រឡាញ់ភាពយុត្តិធម៌ សេចក្ដីសុចរិត និងសេចក្ដីពិត។ នៅពេលដែលរឿងនេះកើតឡើង ជម្រៅចិត្ត និងគំនិតរបស់អ្នក បានចាប់ផ្ដើមផ្លាស់ប្ដូរហើយ។ នៅពេលដែលអ្នកបានឈានជើងចូលក្នុងផ្លូវនៃសេចក្ដីសង្គ្រោះ តើអ្នកនៅតែអាចក្លាយជាបុគ្គលទទឹងនឹងព្រះគ្រីស្ទបានដែរឬទេ? តើអ្នកនៅតែអាចទាស់ទទឹងនឹងព្រះជាម្ចាស់ដោយចេតនាបានដែរឬទេ? ទេ អ្នកមិនអាចទេ ហើយពេលនេះអ្នកផុតពីគ្រោះថ្នាក់ហើយ។ មានតែតាមរយៈការចូលទៅក្នុងសភាពនេះប៉ុណ្ណោះ ទើបមនុស្សនឹងស្ថិតនៅលើគន្លងត្រឹមត្រូវនៃជំនឿលើព្រះជាម្ចាស់ ហើយមានតែតាមរយៈការស្វែងរក និងទទួលយកសេចក្ដីពិតតាមរបៀបនេះប៉ុណ្ណោះ ទើបពួកគេអាចបោះបង់បញ្ហា ការត្រួតត្រា និងការរំខានដែលត្រូវបានបង្កឡើងដោយធម្មជាតិបែបសាតាំង និងធម្មជាតិជាពួកទទឹងនឹងព្រះគ្រីស្ទរបស់ពួកគេបាន។ តើពេលនេះអ្នកបានឈានជើងចូលក្នុងផ្លូវត្រូវក្នុងជីវិតនៃការដេញតាមសេចក្ដីពិតហើយឬនៅ? ប្រសិនបើនៅទេ ចូរប្រញាប់ប្រញាល់ និងខិតខំប្រឹងប្រែងឱ្យខ្លាំងដើម្បីចូលទៅក្នុងផ្លូវនោះ។ ប្រសិនបើអ្នកមិនអាចចូលទៅក្នុងផ្លូវក្នុងការដេញតាមសេចក្ដីពិតទេ អ្នកនឹងនៅតែរស់នៅក្នុងគ្រោះថ្នាក់ដដែល អស់អ្នកដែលដើរតាមផ្លូវរបស់ពួកទទឹងនឹងព្រះគ្រីស្ទ គឺស្ថិតក្នុងគ្រោះថ្នាក់នៃការត្រូវបានជម្រុះចោលនៅពេលណាមួយជាមិនខាន។

មនុស្សភាគច្រើន ក្នុងពេលដែលពួកគេកំពុងបំពេញភារកិច្ចរបស់ខ្លួន ពួកគេកំពុងតយុទ្ធប្រឆាំងនឹងនិស្ស័យទទឹងនឹងព្រះគ្រីស្ទរបស់ខ្លួនផ្ទាល់ ដោយហត់នឿយនឹងការតស៊ូដណ្ដើមកេរ្តិ៍ឈ្មោះ ឋានៈ លុយកាក់ និងផលប្រយោជន៍ ហើយនឿយហត់ទាំងផ្លូវចិត្ត និងផ្លូវកាយ។ ដូច្នេះ តើពេលណាទើបបញ្ហានេះអាចត្រូវបានដោះស្រាយបាន? មានតែតាមរយៈការដេញតាមសេចក្ដីពិត និងការអាចទទួលយកសេចក្ដីពិតប៉ុណ្ណោះ ទើបអ្នកអាចបោះបង់ចោលបន្តិចម្ដងៗនូវការរឹតត្បិត និងចំណងនៃសារជាតិធម្មជាតិទទឹងនឹងព្រះគ្រីស្ទរបស់អ្នក ហើយធ្វើឱ្យនិស្ស័យបែបសាតាំងរបស់អ្នកចុះខ្សោយបន្តិចម្ដងៗ និងរលាយបាត់ ហើយតាមរយៈការធ្វើបែបនេះ អ្នកនឹងមានសេចក្ដីសង្ឃឹមក្នុងការរំដោះខ្លួនអ្នកចេញពីអំណាចរបស់សាតាំង។ តើអ្នករាល់គ្នាធ្លាប់យំស្ងាត់ៗដោយសារតែរឿងទាំងនេះ ដោយមានអារម្មណ៍ថា ខ្លួនមិនអាចផ្លាស់ប្ដូរ មិនអាចស្រឡាញ់សេចក្ដីពិត និងមិនអាចដោះស្រាយរឿងរ៉ាវស្របតាមគោលការណ៍សេចក្ដីពិត ហើយស្អប់ខ្លួនឯងខ្លាំងរហូតដល់ទះកំផ្លៀងខ្លួនឯង និងសម្រក់ទឹកភ្នែកយ៉ាងជូរចត់ដែរឬទេ? តើអ្នកធ្លាប់ធ្វើបែបនេះច្រើនដងដែរឬទេ? ប្រសិនបើនរណាម្នាក់មិនសូវបានធ្វើបែបនេះទេ តើវាមិនធ្វើឱ្យពួកគេស្ពឹកស្រពន់ទេឬអី? មនុស្សបែបនេះមិនអាចដឹងខ្លួនថា ពួកគេពុករលួយឡើយ ហើយនៅតែជឿថា ពួកគេធ្វើការបានល្អ មានគុណសម្បត្តិ និងទេពកោសល្យ ថាពួកគេយល់ពីសេចក្ដីពិតជាច្រើន ហើយថាពួកគេអាចដោះស្រាយរឿងរ៉ាវជាច្រើនស្របតាមគោលការណ៍ ដោយមានអារម្មណ៍ជឿជាក់យ៉ាងខ្លាំង។ មនុស្សបែបនេះគឺស្ពឹកស្រពន់ ពួកគេគិតថាខ្លួនអស្ចារ្យ ហើយនេះគឺជាគ្រោះថ្នាក់យ៉ាងខ្លាំងសម្រាប់ពួកគេ! ពេលនេះ តើអ្នករាល់គ្នាពិតជាអាចដឹងខ្លួនទេថា កម្ពស់របស់អ្នកនៅតូចទាបពេក ថាអ្នកនៅឆ្ងាយពីការបោះបង់ចោលនិស្ស័យពុករលួយ ហើយថាអ្នកនៅតែស្ថិតក្នុងតំបន់គ្រោះថ្នាក់នៅឡើយ? មនុស្សដែលមិនដេញតាមសេចក្ដីពិត មិនមានការដឹងខ្លួនបែបនេះទេ ហើយមនុស្សដែលគ្មានកិច្ចការរបស់ព្រះវិញ្ញាណបរិសុទ្ធ ក៏មិនមានការដឹងខ្លួនបែបនេះដែរ។ មនុស្សភាគច្រើនស្ថិតក្នុងភាពស្រពិចស្រពិល និងវង្វេងវង្វាន់ ដោយគិតថា ដរាបណាពួកគេបំពេញភារកិច្ចតាមលំដាប់លំដោយ និងមិនធ្វើអំពើអាក្រក់ នោះពួកគេមិនកំពុងដើរតាមផ្លូវរបស់ពួកទទឹងនឹងព្រះគ្រីស្ទឡើយ ហើយថាដរាបណាពួកគេមិនប្រព្រឹត្តអំពើអាក្រក់គ្រប់ប្រភេទ នោះពួកគេមិនមែនជាពួកទទឹងនឹងព្រះគ្រីស្ទទេ។ ដោយសារតែរឿងនេះ ពេលវេលាភាគច្រើន ពួកគេស្ថិតក្នុងសភាពស្ពឹកស្រពន់ ដោយជារឿយៗមានអារម្មណ៍ពេញចិត្តនឹងខ្លួនឯង ដោយគិតថាពួកគេអស្ចារ្យ ហើយថាពួកគេនឹងទទួលបានសេចក្ដីសង្រ្គោះក្នុងពេលឆាប់ៗនេះ ហើយថាផ្លូវរបស់ពួកទទឹងនឹងព្រះគ្រីស្ទ គ្មានពាក់ព័ន្ធអ្វីនឹងពួកគេឡើយ។ ការអធិដ្ឋានប្រចាំថ្ងៃរបស់អ្នករាល់គ្នា អាចត្រូវបានប្រើដើម្បីវាស់ស្ទង់ថាតើអ្នកស្ថិតក្នុងសភាពនេះឬក៏អត់។ តើអ្នករាល់គ្នាអធិដ្ឋានអ្វីខ្លះ នៅពេលមកចំពោះព្រះជាម្ចាស់ជារៀងរាល់ថ្ងៃ? ប្រសិនបើជារៀងរាល់ថ្ងៃ អ្នកនិយាយថា៖ «ឱព្រះជាម្ចាស់អើយ ខ្ញុំស្រឡាញ់ព្រះអង្គ! ឱព្រះជាម្ចាស់អើយ ខ្ញុំសុខចិត្តចុះចូលនឹងព្រះអង្គ! ឱព្រះជាម្ចាស់អើយ ខ្ញុំសុខចិត្តបំពេញការផ្ទុកផ្តាក់ដែលព្រះអង្គបានប្រទានមកខ្ញុំ! ខ្ញុំអាចបំពេញភារកិច្ចរបស់ខ្ញុំដោយស្មោះត្រង់ ហើយខ្ញុំមានការប្ដេជ្ញាចិត្តក្នុងការធ្វើឱ្យព្រះអង្គពេញព្រះហឫទ័យ និងត្រូវបានព្រះអង្គប្រោសឱ្យគ្រប់លក្ខណ៍។ ទោះបីជាខ្ញុំមានការបង្ហាញចេញជាពួកទទឹងនឹងព្រះគ្រីស្ទបែបណាក៏ដោយ ឬទោះបីជាខ្ញុំស្គាល់ខ្លួនឯងបានតិចតួចប៉ុនណាក៏ដោយ ក៏ព្រះអង្គនៅតែស្រឡាញ់ខ្ញុំ និងសព្វព្រះហឫទ័យចង់សង្គ្រោះខ្ញុំដែរ» ដូច្នេះ តើនេះជាការបង្ហាញចេញបែបណា? នេះគឺជាភាពស្ពឹកស្រពន់ អ្នកគ្រាន់តែបង្ហាញពីការប្ដេជ្ញាចិត្តប៉ុណ្ណោះ ហើយមិនមានការយល់ដឹងអំពីសារជាតិធម្មជាតិផ្ទាល់ខ្លួនរបស់អ្នកទាល់តែសោះ។ អ្នកស្ថិតក្នុងដំណាក់កាលដែលមានចិត្តក្លៀវក្លានៅឡើយ ហើយអ្នកនៅឆ្ងាយណាស់ពីការមានតថភាពនៃសេចក្ដីពិត។ តើត្រូវចំណាយពេលប៉ុន្មាន ទើបអ្នករាល់គ្នាអាចអធិដ្ឋានពិតប្រាកដម្ដង ដើម្បីទូលប្រាប់ពីអ្វីដែលមាននៅក្នុងចិត្តទៅកាន់ព្រះជាម្ចាស់ ទូលប្រាប់ព្រះអង្គពីស្ថានភាពជាក់ស្ដែងរបស់អ្នក និងមានអារម្មណ៍សុខសាន្ត ព្រមទាំងអំណរនៅក្នុងចិត្ត ហើយមានអារម្មណ៍ថា ខ្លួនពិតជារស់នៅចំពោះព្រះជាម្ចាស់មែននោះ? ចូរប្រាប់ខ្ញុំមកមើល៍ តើត្រូវចំណាយពេលប៉ុន្មាន ទើបអ្នកអាចធ្វើបែបនេះបានម្ដង? មួយខែ ពីរខែ ប្រាំមួយខែ ឬមួយឆ្នាំ? ប្រសិនបើអ្នកមិនធ្លាប់អធិដ្ឋានពិតប្រាកដសូម្បីតែម្ដង ហើយនៅតែអធិដ្ឋានដូចដែលមនុស្សនៅក្នុងពិភពសាសនាធ្វើ ដោយតែងតែនិយាយថាអ្នកស្រឡាញ់ព្រះជាម្ចាស់ តែងតែសម្តែងចេញនូវពីការប្ដេជ្ញាចិត្ត តែងតែនិយាយពាក្យដដែលៗ នោះអ្នករាល់គ្នាគឺខ្វះខាតខ្លាំងណាស់ ហើយគ្មានតថភាពនៃសេចក្ដីពិតទាល់តែសោះ។ ជាធម្មតា មនុស្សដែលបានជឿលើព្រះជាម្ចាស់អស់រយៈពេលបី ឬប្រាំឆ្នាំ មិននិយាយពាក្យសម្ដីក្មេងខ្ចី និងអវិជ្ជាបែបនេះទេ នៅពេលដែលពួកគេមកចំពោះព្រះជាម្ចាស់ ពីព្រោះពួកគេប្រាកដថា ពួកគេនឹងដើរតាមព្រះជាម្ចាស់ ហើយពួកគេក៏មានសេចក្ដីជំនឿដែរ ហើយពួកគេយល់យ៉ាងច្បាស់រួចទៅហើយនូវសេចក្ដីពិតនៃនិមិត្តអំពីកិច្ចការរបស់ព្រះជាម្ចាស់ បំណងព្រះហឫទ័យរបស់ព្រះជាម្ចាស់ ផែនការគ្រប់គ្រងរបស់ព្រះជាម្ចាស់ និងគោលបំណងនៃកិច្ចការរបស់ព្រះជាម្ចាស់។ តើភាគច្រើនពួកគេអធិដ្ឋានអំពីអ្វី នៅពេលមកចំពោះព្រះជាម្ចាស់? រឿងមួយគឺដើម្បីស្គាល់ខ្លួនឯង ហើយរឿងមួយទៀតគឺដើម្បីនិយាយពាក្យពិតមួយចំនួនថា៖ ឱព្រះជាម្ចាស់អើយ ថ្ងៃនេះខ្ញុំមានការលំបាកខ្លះ ខ្ញុំបានធ្វើរឿងមួយដែលធ្វើឱ្យខ្ញុំជំពាក់ព្រះអង្គ ខ្ញុំមានភាពខ្វះខាតក្នុងរឿងខ្លះ ហើយខ្ញុំសូមឱ្យព្រះអង្គការពារខ្ញុំ ព្រមទាំងដឹកនាំ បំភ្លឺ និងស្រាយបំភ្លឺដល់ខ្ញុំ។ បុគ្គលនេះចាប់ផ្ដើមនិយាយរឿងពិតប្រាកដមួយចំនួនដែលទាក់ទងនឹងតថភាពនៃសេចក្ដីពិត ហើយគេលែងនិយាយពីការសម្តែងចេញនូវការប្ដេជ្ញាចិត្ត និងពាក្យស្លោកទាំងនោះ ដែលមនុស្សមានចិត្តក្លៀវក្លាទាំងនោះដែលទើបតែចាប់ផ្ដើមជឿតែងតែនិយាយនោះទៀតហើយ។ ហេតុអ្វីបានជាពួកគេមិននិយាយរឿងទាំងនេះ? ពួកគេមានអារម្មណ៍ថា គ្មានប្រយោជន៍អ្វីក្នុងការនិយាយរឿងបែបនេះទេ ថារឿងបែបនេះមិនអាចបំពេញតម្រូវការខាងក្នុងរបស់ពួកគេសម្រាប់សេចក្ដីពិត ឬតម្រូវការសម្រាប់ការចូលទៅក្នុងជីវិតឡើយ។ មិនថាអ្នកបានជឿអស់រយៈពេលប៉ុន្មានឆ្នាំនោះទេ មិនថាអ្នកគ្រាន់តែធ្វើឱ្យរួចពីដៃ ឬមកចំពោះព្រះជាម្ចាស់ដោយស្មោះត្រង់នៅពេលអធិដ្ឋានទៅកាន់ព្រះអង្គនោះទេ តើក្នុងរយៈពេលដប់ថ្ងៃ មានប៉ុន្មានថ្ងៃដែលអ្នកនិយាយពាក្យទទេ និងពាក្យស្លោកទាំងនោះ? ប្រហែលមាននរណាម្នាក់និយាយថាមួយថ្ងៃ ចុះតើពួកគេអធិដ្ឋានអ្វីខ្លះនៅប្រាំបួនថ្ងៃផ្សេងទៀត? ប្រសិនបើការអធិដ្ឋានរបស់ពួកគេទាក់ទងនឹងភារកិច្ច និងការចូលទៅក្នុងជីវិតរបស់ពួកគេ នោះគឺល្អហើយ ហើយនេះបង្ហាញថា ពួកគេកំពុងរែកពន់បន្ទុកខ្លះចំពោះសេចក្ដីពិត ចំពោះព្រះបន្ទូលរបស់ព្រះជាម្ចាស់ និងចំពោះភារកិច្ចផ្ទាល់ខ្លួនរបស់ពួកគេ ហើយថាពួកគេលែងស្ពឹកស្រពន់ខ្លាំងទៀតហើយ។ តើខ្ញុំមានន័យដូចម្ដេចចំពោះពាក្យថា «ពួកគេលែងស្ពឹកស្រពន់ខ្លាំងទៀតហើយ»? ខ្ញុំមានន័យថា នៅពេលដែលរឿងរ៉ាវទាក់ទងនឹងនិស្ស័យពុករលួយ និងសភាពផ្សេងៗរបស់មនុស្សត្រូវបានលើកឡើង ពួកគេមានអារម្មណ៍អ្វីម៉្យាង និងមានការដឹងខ្លួន ហើយពួកគេក៏អាចយល់បានដែរ។ ពួកគេអាចសម្រេចបាននូវការយល់ដឹង និងការជ្រួតជ្រាប ហើយយល់ពីរឿងទាំងនេះ មិនថាវាត្រូវបានពន្យល់យ៉ាងណានោះទេ ហើយស្ទើរតែដើរទាន់រឿងទាំងនោះ នេះបង្ហាញថា ពួកគេទទួលបានកម្ពស់ខ្លះហើយ។ តើមនុស្សស្ពឹកស្រពន់បង្ហាញការបង្ហាញចេញអ្វីខ្លះ? ជារៀងរាល់ថ្ងៃ ពួកគេរស់នៅបែបនោះ ដោយមិនខិតខំ និងមិនមានការរីកចម្រើន ហើយនោះហើយជាមូលហេតុដែលពួកគេតែងតែនិយាយរឿងចាស់ដដែលៗ នៅពេលអធិដ្ឋានទៅកាន់ព្រះជាម្ចាស់។ ពួកគេមិនយល់ពីការចូលទៅក្នុងជីវិតទាល់តែសោះ ពួកគេគ្មានការយល់ដឹងខាងវិញ្ញាណទេ ពួកគេមិនមានអារម្មណ៍អ្វីឡើយ ពួកគេមិនមានប្រតិកម្មអ្វីទេ មិនថាស្ដាប់សេចក្តីអធិប្បាយ ប៉ុន្មានដងក៏ដោយ ហើយមិនថាសេចក្ដីពិតត្រូវបានប្រកបគ្នាយ៉ាងណានោះទេ ពួកគេមានអារម្មណ៍ថាវាសុទ្ធតែដដែលៗ និងមានន័យដូចគ្នាទាំងអស់។ ដូច្នេះ តើពួកគេមានអ្វីត្រូវទូលទៅកាន់ព្រះជាម្ចាស់ដែរឬ? អ្វីដែលមនុស្សនឹងអធិដ្ឋាន និងនិយាយនៅពេលមកចំពោះព្រះជាម្ចាស់ គឺអាស្រ័យលើពាក្យនៅក្នុងចិត្តរបស់ពួកគេដែលចង់ទូលទៅកាន់ព្រះជាម្ចាស់ ហើយពួកគេមានអារម្មណ៍ថា ពួកគេត្រូវតែទូលរឿងទាំងនេះទៅកាន់ព្រះជាម្ចាស់ជាដាច់ខាត។ នៅក្នុងចិត្តរបស់អ្នក យ៉ាងហោចណាស់អ្នកត្រូវតែមានការយល់ដឹងរបស់អ្នកអំពីសេចក្ដីតម្រូវរបស់ព្រះជាម្ចាស់ ការលំបាកដែលអ្នកជួបប្រទះ និងរបៀបដែលអ្នកគួរតែបំពេញតាមសេចក្ដីតម្រូវរបស់ព្រះជាម្ចាស់។ ប្រសិនបើគ្មានអ្វីនៅក្នុងចិត្តរបស់អ្នកទេ ហើយអ្វីទាំងអស់ដែលអ្នកអាចធ្វើបាន គឺគ្រាន់តែនិយាយពាក្យពីរោះស្ដាប់មួយចំនួន និងពាក្យស្លោក ព្រមទាំងគោលលទ្ធិមួយចំនួន ហើយគ្រាន់តែធ្វើឱ្យរួចពីដៃ នោះមិនមែនជាការអធិដ្ឋានទេ។ ប្រសិនបើអ្នកបានសន្យាបង្ហាញភក្ដីភាពរបស់អ្នកអស់រយៈពេលប៉ុន្មានឆ្នាំមកនេះ ប៉ុន្តែមិនបានធ្វើអ្វីដែលជាក់ស្ដែងទាល់តែសោះ ហើយនៅទីបញ្ចប់ អ្នកនៅតែអាចក្បត់ព្រះជាម្ចាស់ បដិសេធព្រះជាម្ចាស់ និងបោះបង់ចោលនៅពេលណាមួយ នោះបង្ហាញថា អ្នកគ្មានកម្ពស់ឡើយ។ ប្រសិនបើ នៅពេលដែលអ្នករាល់គ្នាមកចំពោះព្រះជាម្ចាស់ដើម្បីអធិដ្ឋាននៅពេលនេះ អ្នករាល់គ្នាអាចរក្សាទំនាក់ទំនងរបស់អ្នករាល់គ្នាជាមួយព្រះជាម្ចាស់ឱ្យពាក់ព័ន្ធនឹងសេចក្ដីតម្រូវរបស់ព្រះជាម្ចាស់ និងការផ្លាស់ប្ដូរនិស្ស័យផ្ទាល់ខ្លួនរបស់អ្នករាល់គ្នាជាចម្បង នោះទំនាក់ទំនងរបស់អ្នកជាមួយព្រះជាម្ចាស់នឹងត្រូវបានបង្កើតឡើង អ្នកនឹងមិនដើរតាមផ្លូវរបស់បុគ្គលទទឹងនឹងព្រះគ្រីស្ទឡើយ ហើយនេះមានន័យថា អ្នកនឹងបានឈានចូលទៅក្នុងគន្លងត្រឹមត្រូវនៃសេចក្ដីជំនឿលើព្រះជាម្ចាស់។

តើពេលនេះអ្នករាល់គ្នាច្បាស់អំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទដែលលើកតម្កើង និងធ្វើបន្ទាល់អំពីខ្លួនឯង ព្រមទាំងនិយមន័យនៃធម្មជាតិនៃឥរិយាបថបែបនេះហើយឬនៅ? តើមានភាពខុសគ្នាណាមួយរវាងការបង្ហាញចេញរបស់ពួកទទឹងនឹងព្រះគ្រីស្ទ និងការបង្ហាញចេញនៃនិស្ស័យពុករលួយរបស់មនុស្សសាមញ្ញដែរឬទេ? តើអ្នករាល់គ្នាអាចធ្វើការប្រៀបធៀប នៅពេលពិតជាជួបប្រទះនឹងបញ្ហាបានដែរឬទេ? តើអ្នកអាចចាត់ទុកការបង្ហាញចេញរបស់ពួកទទឹងនឹងព្រះគ្រីស្ទ ថាជាការបង្ហាញចេញរបស់មនុស្សពុករលួយសាមញ្ញ ហើយផ្ទុយមកវិញបានដែរឬទេ? តើអ្នកគួរញែកឱ្យដាច់ពីគ្នារវាងរឿងទាំងពីរនេះយ៉ាងដូចម្តេច? ការវិនិច្ឆ័យនិស្ស័យរបស់មនុស្សម្នាក់តាមរយៈការបង្ហាញចេញ និងការបញ្ចេញឱ្យឃើញជាប្រចាំរបស់ពួកគេ ហើយវិនិច្ឆ័យសារជាតិរបស់ពួកគេចេញពីនិស្ស័យរបស់ពួកគេ គឺជាវិធីដ៏ត្រឹមត្រូវមួយដើម្បីកំណត់លក្ខណៈរបស់ពួកគេ។ ពួកទទឹងនឹងព្រះគ្រីស្ទមិនទទួលយកសេចក្ដីពិត ឬលើកតម្កើងព្រះជាម្ចាស់ឡើយ ពោលគឺពួកគេគ្រាន់តែលើកតម្កើង និងធ្វើបន្ទាល់អំពីខ្លួនឯងប៉ុណ្ណោះ។ ការបង្ហាញចេញនេះគឺច្បាស់ក្រឡែត និងលេចធ្លោខ្លាំងណាស់ ហើយវាត្រូវបានត្រួតត្រាទាំងស្រុងដោយធម្មជាតិបែបសាតាំងរបស់ពួកគេ។ ទោះបីជាមនុស្សសាមញ្ញាក៏លើកតម្កើង និងធ្វើបន្ទាល់អំពីខ្លួនឯងក៏ដោយ នៅពេលដែលអ្នកប្រកបគ្នាអំពីសេចក្ដីពិតជាមួយពួកគេ ពួកគេអាចទទួលយកវា និងទទួលស្គាល់ថាព្រះជាម្ចាស់គឺជាសេចក្ដីពិត ហើយពួកគេអាចទទួលយកសេចក្ដីពិត គ្រាន់តែការផ្លាស់ប្ដូរមិនកើតឡើងលឿន ឬងាយស្រួលខ្លាំងសម្រាប់ពួកគេនោះទេ នេះគឺជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សសាមញ្ញ។ ឥឡូវនេះ បន្ទាប់ពីបាននិយាយបែបនេះហើយ តើវាក្លាយជាងាយស្រួលក្នុងការញែកដឹងរវាងពួកគេដែរឬទេ? ពួកទទឹងនឹងព្រះគ្រីស្ទមានចរិតលក្ខណៈមួយ៖ នៅពេលដែលពួកគេមិនស្រឡាញ់សេចក្ដីពិត ឬបដិសេធសេចក្ដីពិត តើពួកគេបដិសេធវាដោយផ្ទាល់ដែរឬទេ? (ទេ)។ តើពួកគេប្រើវិធីសាស្ត្រអ្វីដើម្បីបដិសេធសេចក្ដីពិត ដើម្បីឱ្យអ្នកឃើញថាពួកគេមិនទទួលស្គាល់សេចក្ដីពិត? ពួកគេនឹង ប្រើវោហារភូតភរដើម្បីបដិសេធអ្នក ដោយនិយាយថាអ្វីដែលអ្នកកំពុងប្រកបគ្នា មិនមែនជាសេចក្ដីពិតទេ ហើយថាមានតែអ្វីដែលពួកគេប្រកបគ្នាប៉ុណ្ណោះ ទើបជាសេចក្ដីពិត។ ឧទាហរណ៍ ពួកគេធ្វើបន្ទាល់អំពីខ្លួនឯង ហើយមាននរណាម្នាក់លាតត្រដាងពួកគេ ហើយបន្ទាប់មក តើពួកគេបង្ហាញការបង្ហាញចេញអ្វីខ្លះ ដែលអនុញ្ញាតឱ្យអ្នកដទៃអះអាងថា ពួកគេមិនស្រឡាញ់ ឬមិនទទួលយកសេចក្ដីពិត? ការប្រើវោហារភូតភរ និងការព្យាយាមតាំងខ្លួនឯងថាត្រូវ គឺជារឿងមួយ ហើយក៏មានការលាក់បាំងការពិតជាក់ស្ដែងផងដែរ ហើយការពិតនោះហើយដែលជាផែនការលាក់កំបាំងរបស់ពួកគេ។ ផែនការលាក់កំបាំងរបស់ពួកគេ គឺដើម្បីធ្វើបន្ទាល់អំពីខ្លួនឯង ដើម្បីឱ្យអ្នកដទៃគោរពកោតសរសើរពួកគេ។ ពួកគេនឹងមិនឱ្យអ្នកដឹងពីផែនការលាក់កំបាំងរបស់ពួកគេឡើយ ពួកគេគ្រាន់តែនិយាយរឿងមិនពិត និងរឿងដែលពីរោះស្ដាប់ ប្រើវោហារភូតភរ បោកបញ្ឆោតអ្នក ធ្វើឱ្យអ្នកវង្វេងវង្វាន់ ដើម្បីឱ្យនៅទីបញ្ចប់ អ្នកនិយាយថាពួកគេមិនកំពុងធ្វើបន្ទាល់អំពីខ្លួនឯងទេ ហើយពេលនោះ ពួកគេនឹងសម្រេចបាននូវគោលដៅរបស់ពួកគេ។ ពួកគេនិយាយរឿងមិនពិត និងរឿងដែលពីរោះស្ដាប់ ប្រើវោហារភូតភរ បោកបញ្ឆោតមនុស្ស ពួកគេមិនទទួលស្គាល់ថាពួកគេកំពុងធ្វើបន្ទាល់អំពីខ្លួនឯងទេ ពួកគេមិនទទួលយកការដែលអ្នកលាតត្រដាងពួកគេឡើយ ពួកគេមិនទទួលយកការស្ដីបន្ទោសរបស់អ្នកទេ ហើយពួកគេរឹតតែមិនទទួលយកការកំណត់លក្ខណៈតាមការពិតនេះទៅទៀត។ ពួកគេមិនទទួលយករឿងនេះទាល់តែសោះ ហើយថែមទាំងរកលេស ដោយនិយាយថា៖ «នោះមិនមែនជាខ្ញុំកំពុងធ្វើបន្ទាល់អំពីខ្លួនឯងទេ។ មានហេតុផលមួយ និងបរិបទមួយដែលខ្ញុំនិយាយបែបនោះ។ ការនិយាយរឿងមិនសមរម្យបន្តិចបន្តួចក្នុងស្ថានភាពនោះ គឺជារឿងធម្មតាទាំងស្រុង ហើយមិនមែនជាបញ្ហាទេ។ តើវាអាចចាត់ទុកថាជាការធ្វើបន្ទាល់អំពីខ្លួនឯងបានដែរឬ? លើសពីនេះទៅទៀត ខ្ញុំបានធ្វើកិច្ចការទាំងអស់នេះ ហើយទោះបីជាខ្ញុំមិនទទួលបានសមិទ្ធផលអ្វីក៏ដោយ ក៏ខ្ញុំបានស៊ូទ្រាំនឹងការលំបាកដែរ។ វាមិនមែនជារឿងធំដុំទេ ប្រសិនបើមានមនុស្សមួយចំនួនគោរពកោតសរសើរ និងថ្វាយបង្គំខ្ញុំនោះ»។ ពួកគេមិនគិតថា ឥរិយាបថដែលខូចកិត្តិយសបែបនេះ ទង្វើដ៏គួរឱ្យស្អប់ខ្ពើមបែបនេះ ជារឿងធំដុំឡើយ តើនេះជាឥរិយាបថនៃការទទួលយកសេចក្ដីពិតដែរឬទេ? ពួកគេមិនមានអារម្មណ៍ខ្មាសអៀនដោយសារតែអំពើអាក្រក់ទាំងនេះទេ ហើយថែមទាំងគិតថាខ្លួនឯងអស្ចារ្យទៀតផង នេះគឺជាសារជាតិរបស់មនុស្សអាក្រក់។ ពួកទទឹងនឹងព្រះគ្រីស្ទជឿថា ការលើកតម្កើង និងការធ្វើបន្ទាល់អំពីខ្លួនឯង គឺជារឿងសមរម្យទាំងស្រុង ហើយជាអ្វីដែលពួកគេគួរតែធ្វើ។ ពួកគេគិតថា៖ «ខ្ញុំធ្វើវា ពីព្រោះខ្ញុំមានសមត្ថភាពនេះ តើមនុស្សផ្សេងទៀតស័ក្ដិសមនឹងធ្វើវាដែរឬទេ? ខ្ញុំទទួលបានការគាំទ្រពីមនុស្សគ្រប់គ្នា ខ្ញុំបានចំណាយការខិតខំប្រឹងប្រែងយ៉ាងខ្លាំងក្នុងការធ្វើកិច្ចការរបស់ពួកជំនុំ ខ្ញុំបានចូលរួមចំណែកយ៉ាងធំធេងចំពោះដំណាក់របស់ព្រះ ហើយបានទទួលរងហានិភ័យយ៉ាងច្រើន! តើវាយុត្តិធម៌ទេ ប្រសិនបើអ្នកមិនផ្ដល់រង្វាន់ និងមិនផ្ដល់ផលប្រយោជន៍អ្វីដល់ខ្ញុំសោះនោះ? តើព្រះមិនសុចរិតទេឬអី? តើគាត់មិនតបស្នងដល់មនុស្សម្នាក់ៗទៅតាមទង្វើរបស់គេទេឬអី? ដូច្នេះ តើខ្ញុំមិនស័ក្ដិសមនឹងទទួលបានការគាំទ្រពីមនុស្សគ្រប់គ្នា ដោយសារតែការចូលរួមចំណែកទាំងអស់នេះ និងការទទួលរងហានិភ័យទាំងអស់នេះទេឬអី?» ពួកគេគិតថា ពួកគេត្រូវតែទទួលបានអ្វីមួយជាការតបស្នងសម្រាប់ការបំពេញភារកិច្ចរបស់ពួកគេ ហើយថារង្វាន់អប្បបរមាគួរតែជាការគាំទ្រពីមនុស្សគ្រប់គ្នា និងការអាចរីករាយនឹងភក្ដីភាព កិត្តិយស និងផលប្រយោជន៍ដែលពួកគេស័ក្ដិសមនឹងទទួលបាន។ តើនេះជាអាកប្បកិរិយានៃការទទួលយកសេចក្ដីពិតដែរឬទេ? (ទេ)។ ដូច្នេះ តើសេចក្ដីពិតនៅទីនេះគឺជាអ្វី? ជាឧទាហរណ៍ អ្នកនិយាយទៅកាន់ពួកគេថា៖ «មិនថាពួកគេរងទុក្ខខ្លាំងប៉ុនណានោះទេ មនុស្សគឺជាភាវៈដែលព្រះបានបង្កើត ហើយពួកគេគួរតែរងទុក្ខ ពីព្រោះពួកគេមាននិស្ស័យពុករលួយ។ ការរងទុក្ខក្នុងពេលបំពេញភារកិច្ចរបស់ខ្លួន គ្រាន់តែជាវិធីមួយដែលមនុស្សរងទុក្ខប៉ុណ្ណោះ។ មិនថាយើងមានសមត្ថភាពប៉ុនណា ឬមានអំណោយទានអ្វីនោះទេ យើងមិនគួររំពឹងចង់បានរង្វាន់ណាមួយ ឬព្យាយាមធ្វើការដោះដូរជាមួយព្រះជាម្ចាស់ឡើយ»។ តើនេះមិនមែនជាសេចក្ដីពិតទេឬអី? នេះគឺជាសេចក្ដីពិតដ៏ជាមូលដ្ឋានគ្រឹះបំផុត ដែលភាវៈដែលព្រះបានបង្កើតគួរតែយល់។ ទោះជាយ៉ាងណាក៏ដោយ តើសេចក្ដីពិតនេះអាចត្រូវបានរកឃើញនៅក្នុងទស្សនៈវិជ្ជានៃការរស់នៅក្នុងលោកីយ៍របស់ពួកគេ និងនៅក្នុងគំនិត ព្រមទាំងទស្សនៈរបស់ពួកគេដែរឬទេ? (ទេ)។ តើពួកគេទទួលយកសេចក្ដីពិតនេះ នៅពេលដែលពួកគេឮវាដែរឬទេ? ទេ ពួកគេមិនទទួលយកទេ។ តើពួកគេមានអាកប្បកិរិយាបែបណា? ពួកគេជឿថា ការនៅក្នុងដំណាក់របស់ព្រះជាម្ចាស់ គឺដូចជាការនៅក្នុងលោកីយ៍ដែរ ថាពួកគេត្រូវតែទទួលបានរង្វាន់ទៅតាមកម្លាំងពលកម្មរបស់ពួកគេ ថាពួកគេត្រូវតែទទួលបានអ្វីមួយសម្រាប់ការបំពេញភារកិច្ចរបស់ពួកគេ ហើយថាប្រសិនបើពួកគេទទួលរងហានិភ័យខ្លះ នោះពួកគេគួរតែទទួលបានផលប្រយោជន៍ និងព្រះគុណដែលពួកគេស័ក្ដិសមនឹងទទួលបាន។ ការបំពេញភារកិច្ចរបស់ខ្លួន គឺជាទំនួលខុសត្រូវ និងជាកាតព្វកិច្ចរបស់មនុស្សម្នាក់ៗ ហើយការតបស្នងមិនពាក់ព័ន្ធនឹងរឿងនេះឡើយ។ តើពួកទទឹងនឹងព្រះគ្រីស្ទទទួលយកសេចក្ដីពិតនេះដែរឬទេ? តើពួកគេមានអាកប្បកិរិយាបែបណា? ពួកគេមើលងាយ និងទាស់ទទឹង ដោយនិយាយថា៖ «ពួកមនុស្សល្ងង់ អ្នករាល់គ្នាសូម្បីតែរឿងនេះក៏ទទួលយកដែរ! តើនោះជាសេចក្ដីពិតឬ? នោះមិនមែនជាសេចក្ដីពិតទេ នោះគ្រាន់តែជាការបោកប្រាស់មនុស្សប៉ុណ្ណោះ។ ភាពយុត្តិធម៌ និងសមភាពក្នុងចំណោមមនុស្ស នោះទើបជាសេចក្ដីពិត!» តើនេះជាពាក្យសម្ដីបែបណាទៅ? នេះគឺជាតក្កវិជ្ជា ព្រមទាំងជាសេចក្ដីបង្រៀនខុសឆ្គង និងសេចក្ដីខុសទំនងរបស់សាតាំង។ ហើយតើពួកគេអាចបំភាន់អស់អ្នកដែលមិនយល់ពីសេចក្ដីពិតបានដែរឬទេ? ពួកគេអាចបំភាន់អ្នកទាំងនោះបានយ៉ាងងាយស្រួល! មនុស្សមួយចំនួនទន់ខ្សោយ ពួកគេមិនយល់ពីសេចក្ដីពិតដែលទាក់ទងនឹងការបំពេញភារកិច្ចរបស់ខ្លួនឡើយ បូករួមទាំងពួកគេខ្វះគុណសម្បត្តិ និងសមត្ថភាពក្នុងការយល់ដឹង ហើយពួកគេមិនសូវមានសេចក្ដីជំនឿទេ ហើយនៅពេលដែលពួកគេឮរឿងបែបនេះ ពួកគេមានអារម្មណ៍ថាវាសមហេតុផលណាស់ ហើយពួកគេគិតថា៖ «ពិតមែនហើយ។ ហេតុអ្វីបានជាខ្ញុំល្ងង់ម៉្លេះ? ទីបំផុត ថ្ងៃនេះខ្ញុំបានជួបអ្នកដែលយល់ដឹងហើយ។ អ្វីដែលពួកគេនិយាយគឺត្រឹមត្រូវ!» មនុស្សទាំងនេះគ្រាន់តែស្ដាប់ និងទទួលយករឿងណាដែលស្ដាប់ទៅសមហេតុផល និងស្របតាមសញ្ញាណរបស់ពួកគេប៉ុណ្ណោះ ពួកគេមិនប្រព្រឹត្តចំពោះព្រះបន្ទូលរបស់ព្រះជាម្ចាស់ ស្របតាមគោលការណ៍ដែលថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ។ មិនថាព្រះបន្ទូលរបស់ព្រះជាម្ចាស់ស្របតាមអារម្មណ៍របស់មនុស្ស ស្របតាមការគិត និងតក្កវិជ្ជារបស់មនុស្ស ស្របតាមទំនៀមទម្លាប់ ឬវប្បធម៌ប្រពៃណីរបស់មនុស្សឬក៏អត់នោះទេ ព្រះបន្ទូលរបស់ព្រះជាម្ចាស់គឺជាការសម្រេចចុងក្រោយ ហើយរាល់ព្រះបន្ទូលនីមួយៗរបស់ព្រះអង្គ តាំងពីដើមរហូតដល់ចប់ គឺជាសេចក្ដីពិត។ ព្រះបន្ទូលរបស់ព្រះជាម្ចាស់មិនត្រូវការឱ្យនរណាម្នាក់ចោទសួរ ឬវិភាគឡើយ ហើយមិនថាមនុស្សជាតិទាំងមូលជឿថាព្រះបន្ទូលទាំងនោះត្រូវ ឬខុស ឬមិនថានរណាម្នាក់អាចទទួលយកព្រះបន្ទូលទាំងនោះបានឬក៏អត់នោះទេ ព្រះបន្ទូលរបស់ព្រះជាម្ចាស់គឺជាសេចក្ដីពិតជារៀងរហូត។ ព្រះបន្ទូលរបស់ព្រះជាម្ចាស់មិនចាំបាច់ត្រូវឆ្លងកាត់ការសាកល្បងនៃពេលវេលាឡើយ ហើយក៏មិនត្រូវការឱ្យមនុស្សជាតិផ្ទៀងផ្ទាត់ព្រះបន្ទូលទាំងនោះតាមរយៈបទពិសោធដែរ ព្រះបន្ទូលរបស់ព្រះជាម្ចាស់គឺជាសេចក្ដីពិត។ តើនេះជាអ្វីដែលពួកទទឹងនឹងព្រះគ្រីស្ទគិតមែនទេ? ពួកគេគិតថា៖ «ព្រះត្រូវតែសមហេតុផល! តើសេចក្ដីសុចរិតរបស់ព្រះមានន័យដូចម្ដេច? តើវាមិនមែនមានន័យថា អស់អ្នកដែលរងទុក្ខច្រើន និងមានសមត្ថភាពខ្ពស់ ទទួលបានរង្វាន់ធំ ហើយថាអស់អ្នកដែលរងទុក្ខតិចតួច ដែលមិនសូវមានសមត្ថភាព និងមិនបានចូលរួមចំណែកអ្វីសោះ ទទួលបានរង្វាន់តិចតួចទេឬអី?» តើព្រះជាម្ចាស់មានព្រះបន្ទូលបែបនេះដែរឬទេ? (ទេ)។ ព្រះជាម្ចាស់មិនមានព្រះបន្ទូលបែបនេះឡើយ។ តើព្រះជាម្ចាស់មានព្រះបន្ទូលយ៉ាងដូចម្ដេច? ព្រះជាម្ចាស់មានព្រះបន្ទូលថា ការបំពេញភារកិច្ចរបស់ខ្លួន គឺជាការងាររបស់មនុស្សម្នាក់ៗ ថាការបំពេញភារកិច្ចរបស់ខ្លួនមានគោលការណ៍ផ្ទាល់របស់វា ថាមនុស្សគ្រប់រូបគួរតែបំពេញភារកិច្ចរបស់ពួកគេស្របតាមគោលការណ៍សេចក្ដីពិត ហើយថានេះគឺជាអ្វីដែលភាវៈដែលព្រះបានបង្កើតគួរតែធ្វើ។ តើមានការលើកឡើងអំពីការតបស្នងនៅទីនេះដែរឬទេ? តើមានការលើកឡើងអំពីរង្វាន់ដែរឬទេ? (ទេ)។ មិនមានការលើកឡើងអំពីការតបស្នង ឬរង្វាន់ឡើយ វាគឺជាកាតព្វកិច្ច។ តើ «កាតព្វកិច្ច» មានន័យដូចម្ដេច? កាតព្វកិច្ចគឺជារឿងដែលមនុស្សគួរតែធ្វើ ជារឿងដែលការទទួលបានរង្វាន់ទៅតាមកម្លាំងពលកម្មរបស់ខ្លួន មិនអាចយកមកអនុវត្តបានឡើយ។ ព្រះជាម្ចាស់មិនដែលបានចែងថា អ្នកដែលបំពេញភារកិច្ចរបស់ខ្លួនបានច្រើន គួរតែទទួលបានរង្វាន់ធំ ហើយអ្នកដែលបំពេញភារកិច្ចរបស់ខ្លួនបានតិចតួច ឬបំពេញវាតាមរបៀបដែលមិនល្អ គួរតែទទួលបានរង្វាន់តិចតួចនោះទេ ព្រះជាម្ចាស់មិនដែលមានព្រះបន្ទូលបែបនេះឡើយ។ ដូច្នេះ តើព្រះបន្ទូលរបស់ព្រះជាម្ចាស់ថ្លែងដូចម្ដេចខ្លះ? ព្រះជាម្ចាស់មានព្រះបន្ទូលថា ការបំពេញភារកិច្ចរបស់ខ្លួន គឺជាការងាររបស់មនុស្សម្នាក់ៗ ហើយថាវាគឺជាអ្វីដែលភាវៈដែលព្រះបានបង្កើតគួរតែធ្វើ នេះគឺជាសេចក្ដីពិត។ តើនេះជារបៀបដែលពួកទទឹងនឹងព្រះគ្រីស្ទយល់ពីរឿងនេះឬ? តើពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ទាំងនេះយ៉ាងដូចម្ដេច? ពួកគេនឹងប្រព្រឹត្តចំពោះព្រះបន្ទូលទាំងនេះតាមរបៀបផ្សេង។ ដោយឈរលើជ្រុងនៃផលប្រយោជន៍ផ្ទាល់ខ្លួន ពួកគេនឹងមានការបកស្រាយវៀចវេរអំពីព្រះបន្ទូលរបស់ព្រះជាម្ចាស់។ បើនិយាយឱ្យច្បាស់ អ្វីដែលពួកគេធ្វើ គឺកែបន្លំព្រះបន្ទូលរបស់ព្រះជាម្ចាស់ ដោយប្រើមធ្យោបាយ និងការយល់ដឹងផ្ទាល់ខ្លួនរបស់ពួកគេ ដើម្បីផ្លាស់ប្ដូរព្រះបន្ទូលរបស់ព្រះជាម្ចាស់ និងសេចក្ដីពិត ទៅជាការបកស្រាយមួយផ្សេងទៀត។ ហើយតើធម្មជាតិនៃការបកស្រាយបែបនេះគឺជាអ្វី? វាផ្ដល់ផលប្រយោជន៍ដល់ពួកគេ វាអាចបំភាន់មនុស្ស ហើយវាអាចញុះញង់ និងល្បួងមនុស្សបាន។ ពួកគេប្រែព្រះបន្ទូលរបស់ព្រះជាម្ចាស់ទៅជារបៀបនិយាយរបស់ពួកគេ ហាក់បីដូចជាព្រះបន្ទូលទាំងនោះជាសេចក្ដីពិតដែលពួកគេកំពុងសម្ដែងចេញអ៊ីចឹង ហើយបន្ទាប់ពីព្រះជាម្ចាស់បានមានព្រះបន្ទូលអ្វីមួយ ពួកគេត្រូវតែផ្លាស់ប្ដូររបៀបដែលព្រះជាម្ចាស់មានព្រះបន្ទូល និងគោលការណ៍នៃព្រះបន្ទូលរបស់ព្រះជាម្ចាស់ ទៅជារបៀបផ្ទាល់ខ្លួនរបស់ពួកគេ។ តើវានៅតែជាសេចក្ដីពិតដែរឬទេ បន្ទាប់ពីពួកគេបានផ្លាស់ប្ដូរវាទៅជារបៀបផ្ទាល់ខ្លួនរបស់ពួកគេនោះ? ទេ វាមិនមែនទេ វាគឺជាសេចក្ដីខុសទំនង និងជាសេចក្ដីបង្រៀនខុសឆ្គង។ តើអ្នករាល់គ្នាអាចញែកដឹងរឿងនេះបានដែរឬទេ? (មែនហើយ បានខ្លះៗដែរ)។ បន្ទាប់ពីបានស្ដាប់សេចក្តីអធិប្បាយជាច្រើនមក មនុស្សមួយចំនួនទទួលបានការញែកដឹងខ្លះៗហើយ។ ហើយតើសារជាតិនៃការប្រឆាំង និងការបដិសេធសេចក្ដីពិតរបស់ពួកទទឹងនឹងព្រះគ្រីស្ទគឺជាអ្វី? (គឺការកែបន្លំ និងការមានការបកស្រាយវៀចវេរ អំពីព្រះបន្ទូលរបស់ព្រះជាម្ចាស់)។ ហើយតើពួកគេមានបំណងអ្វី ក្នុងការកែបន្លំ និងការមានការបកស្រាយវៀចវេរ អំពីព្រះបន្ទូលរបស់ព្រះជាម្ចាស់? គឺដើម្បីកុំឱ្យមនុស្សទទួលយកសេចក្ដីពិត ហើយបែរជាទទួលយកសេចក្ដីខុសទំនង និងសេចក្ដីបង្រៀនខុសឆ្គងរបស់ពួកគេវិញ។ ពួកគេបំភ្លៃសេចក្ដីពិត ស្របតាមការគិត និងតក្កវិជ្ជារបស់ពួកគេ ផលប្រយោជន៍ និងទស្សនៈរបស់ពួកគេ ព្រមទាំងសញ្ញាណរបស់ពួកគេ។ ដូច្នេះហើយ នេះផ្ដល់ផលប្រយោជន៍ដល់ពួកគេ ហើយពួកគេក៏អាចញុះញង់ និងបំភាន់មនុស្សមួយចំនួនដែលល្ងង់ខ្លៅ និងអវិជ្ជា ព្រមទាំងអ្នកដែលមិនយល់ពីសេចក្ដីពិតផងដែរ។ ពាក្យសម្ដីរបស់ពួកគេអាចហាក់ដូចជាត្រឹមត្រូវសម្រាប់អ្នក នៅពេលដែលអ្នកឮវាជាលើកដំបូង ប៉ុន្តែប្រសិនបើអ្នកវិភាគវាដោយប្រុងប្រយ័ត្ន អ្នកនឹងរកឃើញមហិច្ឆតា និងឧបាយកលរបស់សាតាំងដែលលាក់កំបាំងនៅក្នុងពាក្យសម្ដីទាំងនោះ។ តើមហិច្ឆតា និងឧបាយកលរបស់ពួកគេមានគោលបំណងអ្វី? គោលបំណងរបស់ពួកគេគឺដើម្បីផ្ដល់ផលប្រយោជន៍ដល់ខ្លួនឯង ដើម្បីធ្វើឱ្យរបៀបធ្វើរឿងរ៉ាវ និងឥរិយាបថផ្ទាល់ខ្លួនរបស់ពួកគេអាចទទួលយកបាន ដើម្បីឱ្យមនុស្សវាយតម្លៃល្អពីពួកគេ ដើម្បីផ្លាស់ប្ដូរឥរិយាបថដ៏មិនល្អ និងអាក្រក់របស់ពួកគេ ទៅជាឥរិយាបថ និងរបៀបធ្វើរឿងរ៉ាវដ៏ត្រឹមត្រូវ ដែលស្របតាមសេចក្ដីពិត។ តាមរបៀបនេះ ពួកគេជឿថាមនុស្សនឹងមិនបដិសេធពួកគេទេ ហើយព្រះជាម្ចាស់ក៏នឹងមិនថ្កោលទោសពួកគេដែរ។ ពួកគេប្រហែលជាអាចបំភាន់អ្នកដទៃ ដើម្បីកុំឱ្យមនុស្សបដិសេធពួកគេ ប៉ុន្តែតើពួកគេអាចធ្វើឱ្យព្រះជាម្ចាស់មិនថ្កោលទោសពួកគេបានដែរឬទេ? តើមនុស្សអាចផ្លាស់ប្ដូរសារជាតិរបស់ព្រះជាម្ចាស់បានដែរឬទេ? (ទេ)។ នេះគឺជាចំណុចដែលពួកទទឹងនឹងព្រះគ្រីស្ទល្ងង់ខ្លៅបំផុត។ ពួកគេចង់ប្រើវោហារដ៏ប៉ិនប្រសប់ និង «ខួរក្បាលដ៏ឆ្លាតវៃ» របស់ពួកគេ ដើម្បីគិតរកសេចក្ដីខុសទំនង និងសេចក្ដីបង្រៀនខុសឆ្គងណាមួយ ដើម្បីកែបន្លំសេចក្ដីពិត ដើម្បីឱ្យសេចក្តីថ្លែងរបស់ពួកគេអាចទទួលយកបាន ហើយតាមរយៈនោះ ពួកគេបដិសេធសូរសៀងរបស់ព្រះជាម្ចាស់ និងបដិសេធអត្ថិភាពនៃសេចក្ដីពិត តើនេះមិនមែនជាការដែលពួកគេគិតខុសទេឬអី? តើពួកគេអាចសម្រេចគោលដៅរបស់ពួកគេបានដែរឬទេ? (ទេ)។ មនុស្សមួយចំនួនសួរថា តើអាចធ្វើអ្វីបាន នៅពេលដែលបុគ្គលទទឹងនឹងព្រះគ្រីស្ទម្នាក់បំភាន់មនុស្សមួយចំនួននោះ។ ប្រសិនបើមនុស្សបែបនេះពិតជាត្រូវបានបំភាន់មែន ហើយមិនអាចកែប្រែផ្លូវរបស់ពួកគេបានទេ នោះមានន័យថា ពួកគេត្រូវបានបើកសម្ដែង និងត្រូវបានជម្រុះចោល ហើយពួកគេស័ក្ដិសមនឹងទទួលបានលទ្ធផលបែបនេះហើយ។ នេះគឺជាការដែលពួកគេត្រូវវិនាស និងមិនអាចគេចផុតឡើយ ពួកគេត្រូវវិនាសស្លាប់ ហើយព្រះជាម្ចាស់មិនដែលមានផែនការសង្គ្រោះមនុស្សដូចពួកគេឡើយ។ ពួកគេចូលមកក្នុងពួកជំនុំដោយប្រើលេសក្លែងបញ្ឆោត ហើយបញ្ចេញកម្លាំងពលកម្មខ្លះ និងរីករាយនឹងព្រះគុណខ្លះ ហើយនៅពេលដែលព្រះជាម្ចាស់មិនត្រូវការពួកគេទៀតទេ ព្រះអង្គប្រគល់ពួកគេទៅឱ្យសាតាំង។ ចៃដន្យអី ពួកគេឮសេចក្ដីបង្រៀនខុសឆ្គង និងសេចក្ដីខុសទំនង ហើយពេលឮដូច្នេះ ពួកគេទះដៃ និងផ្ដល់ការយល់ព្រមចំពោះរឿងនោះ រួចហើយពួកគេក៏ចេញទៅដើរតាមសាតាំង។ តើនេះជាអ្វី? នេះគឺជាការប្រើប្រាស់សាតាំងឱ្យបម្រើការ។ មានខគម្ពីរមួយនៅក្នុងកណ្ឌគម្ពីរវិវរណៈដែលចែងថា៖ «អ្នកដែលទុច្ចរិត ទុកឱ្យគេនៅតែទុច្ចរិតដដែលទៅចុះ៖ ហើយអ្នកដែលស្មោកគ្រោក ទុកឱ្យគេនៅតែស្មោកគ្រោកដដែលទៅចុះ៖ រីឯអ្នកដែលសុចរិត ទុកឱ្យគេនៅតែសុចរិតដដែលទៅចុះ៖ ហើយអ្នកដែលបរិសុទ្ធ ទុកឱ្យគេនៅតែបរិសុទ្ធដដែលទៅចុះ» (វិវរណៈ ២២:១១)។ នេះមានន័យថា មនុស្សត្រូវបានចាត់ថ្នាក់ទៅតាមប្រភេទរបស់ពួកគេរៀងៗខ្លួន។ នៅពេលនិយាយដល់មនុស្សដែលដើរតាមពួកទទឹងនឹងព្រះគ្រីស្ទ តើនេះគ្រាន់តែជាការធ្វេសប្រហែសមួយភ្លែតរបស់ពួកគេឬ? តើវាដោយសារតែព្រះជាម្ចាស់មិនបានឃ្លាំមើលឬ? នេះគឺជាការដែលពួកគេត្រូវវិនាសស្លាប់! បន្ទាប់ពីបានប្រាស្រ័យទាក់ទងជាមួយមនុស្សបែបនេះមួយរយៈ អ្នកនឹងឃើញថា ពួកគេមិនស័ក្ដិសមនឹងត្រូវបានសង្គ្រោះឡើយ ពួកគេគឺចោលម្សៀត! ដោយវិនិច្ឆ័យតាមចរិតលក្ខណៈរបស់ពួកគេ និងការដេញតាមសេចក្ដីពិតរបស់ពួកគេ ធម្មជាតិរបស់ពួកគេគឺទុច្ចរិត និងស្អប់ខ្ពើមសេចក្ដីពិត ហើយពួកគេមិនស័ក្ដិសមនឹងត្រូវបានសង្គ្រោះទេ ពួកគេមិនស័ក្ដិសមនឹងទទួលមរតកនូវព្រះគុណដ៏ធំធេងបែបនេះពីព្រះជាម្ចាស់ឡើយ។ ប្រសិនបើព្រះជាម្ចាស់មិនប្រទានព្រះគុណនេះដល់ពួកគេទេ នោះពួកគេនឹងមិនទទួលបានវាឡើយ ដូច្នេះ វិធីដ៏ត្រឹមត្រូវបំផុតដើម្បីសង្ខេបពីពួកគេក្នុងពាក្យពីរបីម៉ាត់គឺ «ត្រូវវិនាសស្លាប់»។

ការលើកតម្កើង និងការធ្វើបន្ទាល់អំពីខ្លួនឯង គឺជាការបង្ហាញចេញចម្បងរបស់ពួកទទឹងនឹងព្រះគ្រីស្ទ ហើយការកំណត់លក្ខណៈសារជាតិរបស់ពួកគេដោយផ្អែកលើការបង្ហាញចេញនេះ គឺពិតជាសមរម្យ និងជាក់ស្ដែងណាស់ វាមិនមែនជាការកំណត់លក្ខណៈទទេៗឡើយ។ តាមរយៈការមើលទៅលើ ផែនការលាក់កំបាំង មហិច្ឆតា ការបញ្ចេញឱ្យឃើញនូវសារជាតិរបស់ពួកគេ និងគោលដៅជាប្រចាំនៃសកម្មភាពរបស់ពួកគេ គេអាចមើលឃើញថា ការលើកតម្កើង និងការធ្វើបន្ទាល់អំពីខ្លួនឯង គឺជាការបង្ហាញចេញជាចរិតលក្ខណៈបស់ពួកទទឹងនឹងព្រះគ្រីស្ទ។ តើមានពួកទទឹងនឹងព្រះគ្រីស្ទណាដែលមិនធ្លាប់លើកតម្កើង និងធ្វើបន្ទាល់អំពីខ្លួនឯងដែរឬទេ? (ទេ)។ ហេតុអ្វីបានជាគ្មាន? ពីព្រោះមហិច្ឆតា និងបំណងប្រាថ្នារបស់ពួកគេមានទំហំធំធេងណាស់ ហើយពួកគេមិនអាចគ្រប់គ្រងវាបានឡើយ។ មិនថាពួកគេរស់នៅក្នុងចំណោមក្រុមមនុស្សបែបណានោះទេ ប្រសិនបើគ្មាននរណាម្នាក់លើកតម្កើង និងថ្វាយបង្គំពួកគេទេ ពួកគេមានអារម្មណ៍ថាជីវិតគ្មានតម្លៃ ឬគ្មានន័យឡើយ នោះហើយជាមូលហេតុដែលពួកគេខ្នះខ្នែងចង់លើកតម្កើង និងធ្វើបន្ទាល់អំពីខ្លួនឯង ដើម្បីសម្រេចគោលដៅរបស់ពួកគេ។ ពួកគេរស់នៅដើម្បីឱ្យខ្លួនឯងពូកែលើសអ្នកដទៃ ហើយត្រូវការឱ្យមនុស្សថ្វាយបង្គំ និងដើរតាមពួកគេ ហើយទោះបីជាមនុស្សទាំងនោះប្រៀបដូចជាសត្វរុយដ៏គួរឱ្យរំខាន និងគួរឱ្យខ្ពើម ឬជាក្រុមអ្នកសុំទានក៏ដោយ ក៏ពួកគេមិនខ្វល់ដែរ។ ដរាបណាមានមនុស្សដែលថ្វាយបង្គំ និងដើរតាមពួកគេ នោះពួកគេមានអារម្មណ៍ស្ងប់ចិត្តហើយ។ ប្រសិនបើពួកគេអាចទទួលបានការទះដៃយ៉ាងកងរំពងពីអ្នកគាំទ្រ ដូចដែលអ្នកចម្រៀងល្បីៗទទួលបាន នោះពួកគេនឹងសប្បាយចិត្តយ៉ាងខ្លាំង ពួកគេចូលចិត្តរីករាយនឹងរឿងនោះណាស់ នេះគឺជាធម្មជាតិរបស់ពួកទទឹងនឹងព្រះគ្រីស្ទ។ មិនថាមនុស្សប្រភេទណាដែលដើរតាម ឬថ្វាយបង្គំពួកគេនោះទេ ពួកទទឹងនឹងព្រះគ្រីស្ទចូលចិត្តពួកគេទាំងអស់។ ទោះបីជាមនុស្សដែលដើរតាមពួកគេ គឺជាមនុស្សដែលចោលម្សៀតនិងគួរឱ្យស្អប់ខ្ពើមបំផុតក៏ដោយ ទោះបីជាពួកគេជាសត្វតិរច្ឆានក៏ដោយ ដរាបណាពួកគេលើកតម្កើងពួកទទឹងនឹងព្រះគ្រីស្ទ និងបំពេញមហិច្ឆតា ព្រមទាំងបំណងប្រាថ្នារបស់ពួកគេសម្រាប់ឋានៈ នោះពួកទទឹងនឹងព្រះគ្រីស្ទមិនខ្វល់ឡើយ។ ដូច្នេះ តើពួកទទឹងនឹងព្រះគ្រីស្ទអាចបញ្ឈប់ខ្លួនឯងពីការលើកតម្កើង និងការធ្វើបន្ទាល់អំពីខ្លួនឯង ព្រមទាំងការអួតសម្ញែង នៅគ្រប់ទីកន្លែងដែលពួកគេទៅបានដែរឬទេ? (ទេ)។ នេះគឺជាសារជាតិរបស់ពួកគេ។ ចូរប្រាប់ខ្ញុំមកមើល៍ តើមនុស្សប្រភេទណាដែលដើរតាមព្រះជាម្ចាស់យ៉ាងពិតប្រាកដនោះ? នៅក្នុងចំណោមមនុស្សជាតិ មានមនុស្សមួយប្រភេទដែលព្រះជាម្ចាស់សព្វព្រះហឫទ័យចង់ជ្រើសរើស និងសង្គ្រោះ ហើយមនុស្សទាំងនេះមានមនសិការ វិចារណញ្ញាណនិងសេចក្ដីអៀនខ្មាសជាកម្រិតអប្បបរមា។ អ្នកដែលល្អជាងនេះបន្តិច អាចស្រឡាញ់សេចក្ដីពិត ស្រឡាញ់រឿងវិជ្ជមាន និងស្រឡាញ់ភាពយុត្តិធម៌ ព្រមទាំងសេចក្ដីសុចរិតរបស់ព្រះជាម្ចាស់ ពួកគេអាចស្អប់ភាពទុច្ចរិត ពួកគេមានអារម្មណ៍ក្ដៅក្រហាយ នៅពេលដែលពួកគេឃើញរឿងអយុត្តិធម៌ ឬទុច្ចរិត ហើយទោះបីជាពួកគេមិនអាចធ្វើអ្វីចំពោះរឿងទាំងនេះបានក៏ដោយ ក៏ពួកគេនៅតែស្អប់រឿងទាំងនោះដែរ ពោលគឺ មនុស្សទាំងនេះគឺជាអ្នកដែលព្រះជាម្ចាស់សព្វព្រះហឫទ័យចង់បាន ជាកម្រិតអប្បបរមា។ ចំណែកឯអ្នកដែលមិនមានភាពជាមនុស្ស និងសារជាតិបែបនេះទេ ព្រះជាម្ចាស់មិនសព្វព្រះហឫទ័យចង់បានពួកគេឡើយ មិនថាពួកគេនិយាយអំពីសេចក្ដីល្អរបស់ព្រះជាម្ចាស់ ឬភាពអស្ចារ្យរបស់ព្រះជាម្ចាស់ច្រើនប៉ុនណាក៏ដោយ។ ជាឧទាហរណ៍ ពួកផារិស៊ីនៅក្នុងពិភពសាសនា លើកតម្កើងព្រះជាម្ចាស់ និងធ្វើបន្ទាល់ថ្វាយព្រះជាម្ចាស់ ដោយប្រើទ្រឹស្ដីទទេៗ និងពាក្យសម្ដីរាក់កំផែលចាស់ៗដដែលៗ ហើយពួកគេមិនធុញទ្រាន់នឹងការនិយាយវាឡើយ ទោះបីជាកន្លងផុតទៅពីរពាន់ឆ្នាំហើយក៏ដោយ។ ឥឡូវនេះ ព្រះជាម្ចាស់កំពុងសម្ដែងចេញនូវសេចក្ដីពិតយ៉ាងច្រើន ប៉ុន្តែពួកគេមិនអាចមើលឃើញសេចក្ដីពិតទាំងនោះឡើយ ពួកគេមិនអើពើនឹងសេចក្ដីពិតទាំងនោះទេ ហើយអ្នកខ្លះថែមទាំងថ្កោលទោស និងប្រមាថសេចក្ដីពិតទាំងនោះទៀតផង។ រឿងនេះបើកសម្ដែងពួកគេទាំងស្រុង ហើយព្រះជាម្ចាស់បានកំណត់លក្ខណៈពួកគេជាយូរមកហើយថាជាពួកផារិស៊ីមានពុតត្បុត ដែលពួកគេទាំងអស់សុទ្ធតែជាបក្ខពួករបស់សាតាំង ពោលគឺ ព្រះជាម្ចាស់បានកំណត់លក្ខណៈពួកគេថាជាពួកអារក្ស និងពួកសាតាំង ជាសត្វជ្រូក និងសត្វឆ្កែ។ នៅពេលដែលពួកទទឹងនឹងព្រះគ្រីស្ទមកដល់ក្នុងចំណោមក្រុមមនុស្សបែបនេះ ហើយឃើញថាមានមនុស្សតិចតួចណាស់ដែលអាចយល់ពីសេចក្ដីពិត ថាគ្មាននរណាម្នាក់ក្នុងចំណោមពួកគេមានការញែកដឹង ឬទេពកោសល្យអ្វីឡើយ នោះពួកគេប្រញាប់ឆ្លៀតឱកាសនេះដើម្បីអួតសម្ញែង។ អ្នកខ្លះអួតថា ពួកគេធ្លាប់ប្រឡងជាប់ចូលសាកលវិទ្យាល័យលំដាប់ថ្នាក់ពិភពលោកចំនួនពីរក្នុងពេលតែមួយ ហើយនៅទីបញ្ចប់ ពួកគេមិនបានទៅរៀនទេ ពីព្រោះពួកគេបានមកជឿលើព្រះជាម្ចាស់ និងទទួលយកការផ្ទុកផ្តាក់របស់ព្រះអង្គ។ បន្ទាប់ពីបានឮពួកគេនិយាយបែបនេះ មនុស្សមួយចំនួនចាប់ផ្ដើមគោរពកោតសរសើរពួកគេយ៉ាងខ្លាំង។ ប្រសិនបើអ្នកមិនយល់ពីសេចក្ដីពិតទេ ហើយប្រសិនបើរឿងដែលអ្នកស្រឡាញ់ និងទស្សនៈពិភពលោករបស់អ្នក គឺដូចគ្នាទៅនឹងមនុស្សលោកីយ៍ នោះអ្នកនឹងថ្វាយបង្គំមនុស្សបែបនេះ ហើយនោះហើយជាមូលហេតុដែលនៅពេលពួកទទឹងនឹងព្រះគ្រីស្ទនិយាយរឿងបែបនេះ អ្នកនឹងត្រូវពួកគេបំភាន់ និងបោកបញ្ឆោត។ ពួកទទឹងនឹងព្រះគ្រីស្ទលើកតម្កើងខ្លួនឯងដោយលួចលាក់តាមរបៀបនេះ ហើយមនុស្សល្ងង់ខ្លៅដែលគ្មានការញែកដឹងទាំងនោះ ត្រូវបានពួកគេបំភាន់។ នៅទីបញ្ចប់ ពួកទទឹងនឹងព្រះគ្រីស្ទមានអារម្មណ៍សប្បាយចិត្តយ៉ាងខ្លាំង ដោយគិតថាគ្មាននរណាម្នាក់ដែលនៅក្រោមបង្គាប់ពួកគេជាមនុស្សសាមញ្ញឡើយ ទាំងដែលតាមការពិត មនុស្សទាំងនោះគ្រាន់តែជាក្រុមមនុស្សវង្វេងវង្វាន់ និងជាមនុស្សគ្មានបានការប៉ុណ្ណោះ។ អស់អ្នកដែលគ្មានសមត្ថភាពយល់ពីសេចក្ដីពិត សុទ្ធតែអាចត្រូវបានពួកសាតាំង និងពួកទទឹងនឹងព្រះគ្រីស្ទបំភាន់បាន។ នៅពេលដែលពួកគេឮពួកសាតាំង និងពួកទទឹងនឹងព្រះគ្រីស្ទនិយាយ ពួកគេមានអារម្មណ៍ថាវាពិតជាស៊ីគ្នាទៅនឹងគំនិត និងចំណង់ចំណូលចិត្តរបស់ពួកគេមែន ដូច្នេះ ពួកគេចូលចិត្តស្ដាប់វាណាស់។ ពួកគេមិនអាច ប្រើការគិតធម្មតាដើម្បីធ្វើការវិនិច្ឆ័យលើអ្វីដែលពួកគេកំពុងស្ដាប់ឡើយ ហើយពួកគេក៏នឹងមិនទៅរកនរណាម្នាក់ដែលយល់ពីសេចក្ដីពិត ដើម្បីជួយពួកគេញែកដឹងរឿងបែបនេះដែរ ដរាបណាពួកគេមានអារម្មណ៍ថា អ្វីដែលពួកគេកំពុងស្ដាប់នោះស្ដាប់ទៅសមហេតុផល ពួកគេនឹងសុខចិត្តទទួលយកវា ដូច្នេះហើយ ពួកគេត្រូវបានបំភាន់ដោយមិនទាំងដឹងខ្លួនផង។ ប្រសិនបើអស់អ្នកដែលមានសមត្ថភាពយល់ពីសេចក្ដីពិត និងមានការញែកដឹង ឮពួកទទឹងនឹងព្រះគ្រីស្ទនិយាយ ពួកគេនឹងដឹងថាមនុស្សទាំងនោះកំពុងព្យាយាមបំភាន់អ្នកដទៃ ហើយពួកគេនឹងបដិសេធមនុស្សទាំងនោះ។ មនុស្សវង្វេងវង្វាន់ ដែលខ្វះការញែកដឹងទាំងនោះ នឹងជឿថាពួកទទឹងនឹងព្រះគ្រីស្ទជាមនុស្សមានការរៀនសូត្រ មានគុណសម្បត្តិល្អ និងមានអនាគត។ ពួកគេនឹងមើលឃើញរឿងរ៉ាវតាមរបៀបនេះ ហើយត្រូវបានបំភាន់ដោយរូបភាពខាងក្រៅមួយចំនួន ពួកគេនឹងមិនដឹងថាគោលការណ៍សេចក្ដីពិតគឺជាអ្វីឡើយ ហើយពួកគេនឹងចេញទៅដើរតាមពួកសាតាំង។ តើមនុស្សបែបនេះមិនធ្វើឱ្យខ្លួនឯងត្រូវហិនវិនាសដោយសារតែភាពល្ងង់ខ្លៅ និងភាពអវិជ្ជារបស់ពួកគេទេឬអី? រឿងគឺបែបនេះឯង។ ប្រសិនបើអ្នកមានការញែកដឹងអំពីការបង្ហាញ ចេញផ្សេងៗរបស់ពួកទទឹងនឹងព្រះគ្រីស្ទ ដែលជារឿយៗលើកតម្កើង និងធ្វើបន្ទាល់អំពីខ្លួនឯង ឬរបៀបផ្សេងៗដែលពួកគេធ្វើបែបនេះ ហើយអ្នកអាចវិនិច្ឆ័យពីគោលបំណង និងផែនការលាក់កំបាំងនៅពីក្រោយពាក្យសម្ដីរបស់ពួកគេ នោះវានឹងងាយស្រួលសម្រាប់អ្នកក្នុងការមើលធ្លុះដល់សារជាតិរបស់ពួកទទឹងនឹងព្រះគ្រីស្ទ ហើយបន្ទាប់មក អ្នកនឹងអាចបដិសេធ និងដាក់បណ្ដាសាពួកគេភ្លាមៗ ព្រមទាំងមិនជួបពួកគេទៀតឡើយ។ ហេតុអ្វីបានជាអ្នកនឹងធ្វើបែបនេះ? ពីព្រោះនៅពេលដែលអ្នកឃើញពួកទទឹងនឹងព្រះគ្រីស្ទនិយាយ និងប្រព្រឹត្ត អ្នកនឹងស្អប់ខ្ពើម និងស្អប់ពួកគេ អ្នកនឹងមានអារម្មណ៍ខ្ពើមរអើម ហាក់ដូចជាអ្នកកំពុងមើលសត្វរុយ ហើយនឹងត្រូវដេញពួកវាចេញឱ្យបានឆាប់តាមដែលអាចធ្វើទៅបាន។ ដូច្នេះហើយ នៅពេលដែលអ្នកមានការញែកដឹងអំពីសកម្មភាព និងឥរិយាបថរបស់ពួកទទឹងនឹងព្រះគ្រីស្ទ អ្នកគួរតែលាតត្រដាងពួកគេភ្លាមៗ ដើម្បីឱ្យអ្នកដទៃអាចញែកដឹងពួកគេបាន ហើយបន្ទាប់មក បណ្ដេញពួកគេចេញពីពួកជំនុំ ស្របតាមគោលការណ៍។ តើអ្នករាល់គ្នាហ៊ានធ្វើបែបនេះដែរឬទេ? ប្រសិនបើរាស្ដ្ររើសតាំងរបស់ព្រះជាម្ចាស់អាចធ្វើបែបនេះបាន នោះបង្ហាញថា ពួកគេមានកម្ពស់លូតលាស់ឡើង ហើយថាពួកគេអាចគិតគូរដល់បំណងព្រះហឫទ័យរបស់ព្រះជាម្ចាស់ និងការពារកិច្ចការនៃដំណាក់របស់ព្រះជាម្ចាស់បាន។ នៅពេលដែលរាស្ដ្ររើសតាំងរបស់ព្រះជាម្ចាស់យល់ពីសេចក្ដីពិត និងមានការញែកដឹង នោះពួកទទឹងនឹងព្រះគ្រីស្ទនឹងលែងមានកន្លែងឈរជើងនៅក្នុងពួកជំនុំ ឬនៅក្នុងដំណាក់របស់ព្រះជាម្ចាស់ទៀតហើយ។

ទោះបីជានៅក្នុងពេលវេលាណាក៏ដោយ ឱ្យតែពួកទទឹងនឹងព្រះគ្រីស្ទមានឱកាស ពួកគេនឹងអួតសម្ញែង និងធ្វើបន្ទាល់អំពីខ្លួនឯង ហើយឱ្យតែមានមនុស្សដែលថ្វាយបង្គំពួកគេ និងសម្លឹងមើលពួកគេដោយកែវភ្នែកស្ងើចសរសើរ ច្រណែន និងគោរព នោះពួកគេនឹងសប្បាយចិត្តហើយ ពោលគឺពួកគេមិនខ្វល់ថា មនុស្សទាំងនោះជានរណាឡើយ។ តើពួកគេមានស្ដង់ដាដែលពួកគេតម្រូវពីអស់អ្នកដែលដើរតាម ថ្វាយបង្គំ និងគោរពកោតសរសើរពួកគេដែរឬទេ? (ទេ)។ មិនថាអ្នកទាំងនោះជាមនុស្សល្ងីល្ងើ មនុស្សវិកលចរិត មនុស្សអាក្រក់ ឬពួកអ្នកមិនជឿក៏ដោយ មិនថាពួកគេជាមនុស្សប្រភេទណាក៏ដោយ សូម្បីតែរួមទាំងមនុស្សដែលគួរតែត្រូវបានបោសសម្អាតចេញ និងជម្រុះចោលក៏ដោយ ឱ្យតែមនុស្សទាំងនោះអាចដើរតាម ថ្វាយបង្គំ និងលើកតម្កើងពួកគេ នោះពួកទទឹងនឹងព្រះគ្រីស្ទទទួលយកពួកគេ ពួកគេចូលចិត្តអ្នកទាំងនោះខ្លាំងណាស់ ហើយទាក់ទាញចិត្ត មនុស្សទាំងនោះឱ្យមកខាងពួកគេ ព្រមទាំងការពារពួកគេទៀតផង។ ពួកទទឹងនឹងព្រះគ្រីស្ទចាត់ទុកមនុស្សទាំងនោះដូចជាចៀមរបស់ពួកគេ ដូចជាកម្មសិទ្ធិផ្ទាល់ខ្លួនរបស់ពួកគេ ហើយពួកគេមិនអនុញ្ញាតឱ្យនរណាម្នាក់ផ្ទេរ លាតត្រដាង ឬចាត់ការមនុស្សទាំងនោះឡើយ។ មិនថាមនុស្សទាំងនោះនិយាយលើកជើង និងយកចិត្តពួកទទឹងនឹងព្រះគ្រីស្ទយ៉ាងណាក៏ដោយ មិនថាពួកគេនិយាយរឿងដែលគួរឱ្យខ្ពើមរអើម និងគួរឱ្យចង់ក្អួតយ៉ាងណាក៏ដោយ ក៏ពួកទទឹងនឹងព្រះគ្រីស្ទនឹងពេញចិត្តនឹងរឿងទាំងអស់នេះដែរ។ អ្វីៗគឺល្អទាំងអស់សម្រាប់ពួកទទឹងនឹងព្រះគ្រីស្ទ ឱ្យតែមនុស្សទាំងនោះបញ្ជោរពួកគេ។ អ្វីៗគ្រប់យ៉ាងដែលពួកទទឹងនឹងព្រះគ្រីស្ទនិយាយ និងធ្វើ គឺដើម្បីឱ្យអ្នកដទៃឱ្យតម្លៃពួកគេខ្ពស់ ចូលចិត្តពួកគេ និងដើរតាមពួកគេ ហើយមិនថាមនុស្សដែលដើរតាមពួកគេធ្វើរឿងអាក្រក់ច្រើនប៉ុនណាក៏ដោយ ក៏ពួកទទឹងនឹងព្រះគ្រីស្ទមិនដេញដោលពួកគេដែរ ហើយពួកគេក៏មិនខ្វល់ដែរ ទោះបីជាភាពជាមនុស្សរបស់អ្នកទាំងនោះមានល្បិចកល និងព្យាបាទយ៉ាងណាក៏ដោយ។ ឱ្យតែមនុស្សទាំងនោះដើរតាម និងថ្វាយបង្គំពួកគេ នោះពួកទទឹងនឹងព្រះគ្រីស្ទនឹងចូលចិត្តពួកគេ ហើយឱ្យតែមនុស្សទាំងនោះអាចរក្សាអំណាច និងឋានៈរបស់ពួកទទឹងនឹងព្រះគ្រីស្ទបាន ហើយមិនប្រឆាំង ឬតទល់នឹងពួកគេ នោះពួកទទឹងនឹងព្រះគ្រីស្ទនឹងមានអារម្មណ៍ថាពេញចិត្តជាខ្លាំង នេះហើយជារបៀបដែលពួកទទឹងនឹងព្រះគ្រីស្ទប្រព្រឹត្ត។ ផ្ទុយទៅវិញ តើពួកទទឹងនឹងព្រះគ្រីស្ទប្រព្រឹត្តយ៉ាងណា ចំពោះមនុស្សដែលតែងតែលាតត្រដាងពួកគេ និងរារាំងពួកគេមិនឱ្យលើកតម្កើង និងធ្វើបន្ទាល់អំពីខ្លួនឯង ហើយដែលមើលងាយពួកគេចំពោះការធ្វើបែបនេះ ក៏ដូចជាអស់អ្នកដែលប្រកបគ្នាអំពីសេចក្ដីពិតជាមួយពួកគេ ដែលអាចមើលធ្លុះដល់សារជាតិនៃបញ្ហារបស់ពួកគេ និងដែលមានការញែកដឹងពិតប្រាកដអំពីពួកគេនោះ? ពួកគេខឹងភ្លាមៗដោយសារតែភាពអាម៉ាស់ ហើយពួកគេមានការប្រុងប្រយ័ត្នចំពោះមនុស្សទាំងនោះ ផាត់ពួកគេទាំងនោះចេញ និងវាយប្រហារពួកគេទាំងនោះ ដោយទីបំផុត ពួកគេព្យាយាមគ្រប់មធ្យោបាយទាំងអស់ ដើម្បីដាក់អស់អ្នកដែលអាចញែកដឹង និងប្រឆាំងនឹងពួកគេ ឱ្យនៅឯកោ។ តើអ្វីជាមូលហេតុនៅពីក្រោយការដែលពួកគេធ្វើបែបនេះ? នោះក៏ព្រោះតែនៅពេលដែលពួកគេកំពុងលើកតម្កើង និងធ្វើបន្ទាល់អំពីខ្លួនឯង ពួកគេតែងតែគិតថា មនុស្សទាំងនោះគឺជារបស់ទើសភ្នែក និងជាបន្លាចាក់សាច់ពួកគេ ហើយថាមនុស្សទាំងនោះនឹងញែកដឹង និងបដិសេធពួកគេ លាតត្រដាងពួកគេ ព្រមទាំងបំផ្លាញរឿងល្អដែលពួកគេកំពុងមាន។ ពេលដែលពួកគេសម្លឹងឃើញមនុស្សទាំងនោះភ្លាម ពួកទទឹងនឹងព្រះគ្រីស្ទនឹងមានអារម្មណ៍មិនស្ងប់ក្នុងចិត្ត ហើយតែងតែចង់ចាត់ការមនុស្សទាំងនោះ ដោយគិតថា ឱ្យតែពួកគេអាចចាត់ការមនុស្សទាំងនោះបាន នោះនៅពេលដែលពួកគេលើកតម្កើង និងធ្វើបន្ទាល់អំពីខ្លួនឯងម្ដងទៀត នឹងគ្មាននរណាម្នាក់មកលាតត្រដាង ឬរារាំងពួកគេឡើយ ហើយពួកគេនឹងអាចប្រព្រឹត្តអំពើអាក្រក់យ៉ាងគឃ្លើនបាន។ នេះគឺជាគោលការណ៍ដែលពួកទទឹងនឹងព្រះគ្រីស្ទធ្វើសកម្មភាព។ មិនថាមានមនុស្សប្រភេទណាបញ្ជោរ សរសើរ ឬលើកតម្កើងពួកគេឡើយ ទោះបីជាអ្វីដែលមនុស្សទាំងនោះនិយាយស្របតាមការពិត ឬមិនស្របក៏ដោយ សូម្បីតែពួកគេកំពុងនិយាយកុហកក៏ដោយ ក៏ពួកទទឹងនឹងព្រះគ្រីស្ទនឹងស្ម័គ្រចិត្តទទួលយកពួកគេ ពួកគេនឹងរីករាយក្នុងការស្ដាប់អ្នកទាំងនោះ ហើយពួកគេនឹងចូលចិត្តមនុស្សទាំងនោះចេញពីបាតបេះដូងរបស់ពួកគេ។ ពួកគេមិនខ្វល់ថាមនុស្សទាំងនោះមានបញ្ហាអ្វីឡើយ ហើយទោះបីជាពួកគេរកឃើញបញ្ហាជាមួយមនុស្សទាំងនោះក៏ដោយ ក៏ពួកគេនឹងលាក់បាំង និងបិទបាំងបញ្ហាទាំងនោះ ហើយមិនហើបមាត់និយាយមួយម៉ាត់ឡើយ។ ឱ្យតែពួកទទឹងនឹងព្រះគ្រីស្ទមានមនុស្សទាំងនោះនៅក្បែរខ្លួន ដើរតាម និងបញ្ជោរពួកគេ នោះពួកគេនឹងពេញចិត្តហើយ។ នេះជារបៀបដែលពួកទទឹងនឹងព្រះគ្រីស្ទធ្វើរឿងរ៉ាវ។ តើអ្នករាល់គ្នាអាចធ្វើរឿងរ៉ាវទាំងនេះ ដែលពួកទទឹងនឹងព្រះគ្រីស្ទធ្វើបានដែរឬទេ? ឧទាហរណ៍ ឧបមាថាអ្នករាល់គ្នាជាពួកអ្នកដឹកនាំ និងពួកអ្នកធ្វើការនៅក្នុងពួកជំនុំ ជាមនុស្សដែលមានឋានៈ និងកិត្តិយស ក្នុងចំណោមរាស្ដ្ររើសតាំងរបស់ព្រះជាម្ចាស់។ ប្រសិនបើបងប្អូនប្រុសស្រីឱ្យតម្លៃអ្នកខ្ពស់ បញ្ជោរអ្នក និយាយលើកជើងអ្នក និងសរសើរអ្នកជាញឹកញាប់ ដោយនិយាយថា អ្នកធ្វើសេចក្តីអធិប្បាយបានល្អ ថាអ្នកមានរូបរាងស្រស់សង្ហា ហើយថាសម្រាប់ពួកគេ អ្នកគឺជាអ្នកដឹកនាំដ៏ល្អបំផុត តើអ្នកនឹងមានអារម្មណ៍យ៉ាងណា? តើអ្នកនឹងអាចញែកដឹងពីចេតនានៅពីក្រោយពាក្យសម្ដីរបស់ពួកគេបានដែរឬទេ? តើអ្នកនឹងអាចបដិសេធ និងគេចចេញពីមនុស្សបែបនេះបានដែរឬទេ? ប្រសិនបើមិនអាចទេ នោះអ្នកកំពុងស្ថិតក្នុងគ្រោះថ្នាក់ហើយ។ អ្នកដឹងច្បាស់ថា អ្នកមិនសូវមានរូបរាងស្រស់សង្ហា ប៉ុន្មានទេ ថាអ្នកមិនមានសមត្ថភាពប្រកបគ្នាអំពីតថភាពនៃសេចក្ដីពិតឡើយ ប៉ុន្តែអ្នកនៅតែមានអារម្មណ៍សប្បាយចិត្ត នៅពេលដែលអ្នកឮមនុស្សបញ្ជោរអ្នកតាមរបៀបនេះ ហើយតែងតែចង់ចូលទៅជិត និងលើកស្ទួយមនុស្សបែបនេះ តើនេះមិនមានន័យថា អ្នកកំពុងមានបញ្ហាទេឬអី? នេះមានន័យថា អ្នកកំពុងស្ថិតក្នុងគ្រោះថ្នាក់ហើយ។

នៅពេលដែលពួកអ្នកដឹកនាំ និងពួកអ្នកធ្វើការកំពុងធ្វើការ ជួនកាលពួកគេត្រូវបានបំភ្លឺ និងត្រូវបានស្រាយបំភ្លឺដោយព្រះវិញ្ញាណបរិសុទ្ធ ពួកគេអាចនិយាយពីបទពិសោធពិតប្រាកដខ្លះៗ ហើយ ពួកគេនឹងមានមនុស្សដែលឱ្យតម្លៃពួកគេខ្ពស់ និងថ្វាយបង្គំពួកគេដោយឯកឯង ពួកគេនឹងមានមនុស្សដើរតាមពួកគេដោយឯកឯង ដោយស្អិតរមួតនឹងពួកគេដូចជាស្រមោលអន្ទោលតាមប្រាណអ៊ីចឹង។ នៅពេលបែបនេះ តើពួកគេគួរប្រព្រឹត្តចំពោះរឿងទាំងនេះយ៉ាងដូចម្តេច? មនុស្សគ្រប់រូបសុទ្ធតែមានចំណូលចិត្តរៀងៗខ្លួន មនុស្សគ្រប់រូបសុទ្ធតែចង់បានមុខមាត់។ ប្រសិនបើមនុស្សឮនរណាម្នាក់និយាយសរសើរ និងបញ្ជោរពួកគេ នោះពួកគេនឹងពេញចិត្តជាខ្លាំង។ នេះគឺជាអារម្មណ៍ធម្មតា ហើយវាមិនមែនជារឿងធំដុំនោះទេ។ ក៏ប៉ុន្តែ ប្រសិនបើពួកគេលើកស្ទួយនរណាម្នាក់ដែលពូកែលើកសរសើរពួកគេ ហួសហេតុ និងបញ្ជោរពួកគេ ហើយពួកគេដាក់មនុស្សបែបនេះឱ្យកាន់តួនាទីសំខាន់ នោះគឺជារឿងគ្រោះថ្នាក់ហើយ។ នេះក៏ព្រោះតែមនុស្សដែលចូលចិត្តបញ្ជោរ និងលើកសរសើរអ្នកដទៃហួសហេតុ សុទ្ធតែជាមនុស្សដែលមានល្បិចកល និងបោកបញ្ឆោតខ្លាំងណាស់ ហើយពួកគេមិនមែនជាមនុស្សស្មោះត្រង់ ឬទៀងត្រង់ឡើយ។ ពេលដែលមនុស្សបែបនេះទទួលបានឋានៈភ្លាម ពួកគេគ្មានប្រយោជន៍អ្វីដល់ការចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់ ឬដល់កិច្ចការពួកជំនុំឡើយ។ មនុស្សទាំងនេះមានល្បិចកល ហើយពួកគេពូកែធ្វើឱ្យខូចការបំផុត។ ចំណែកឯមនុស្សដែលមានភាពទៀងត្រង់គួរសមវិញ ពួកគេមិនដែលលើកសរសើរអ្នកដទៃហួសហេតុឡើយ។ សូម្បីតែពួកគេពេញចិត្តនឹងអ្នកនៅក្នុងចិត្តក៏ដោយ ក៏ពួកគេមិននិយាយវាចេញមកក្រៅដែរ ហើយប្រសិនបើពួកគេរកឃើញថា អ្នកមានចំណុចខ្វះខាត ឬថាអ្នកបានធ្វើរឿងខុសឆ្គង នោះពួកគេនឹងចង្អុលបង្ហាញប្រាប់អ្នក។ ក៏ប៉ុន្តែ មនុស្សមួយចំនួនមិនចូលចិត្តមនុស្សត្រង់ទេ ហើយនៅពេលដែលមាននរណាម្នាក់ចង្អុលបង្ហាញពីចំណុចខ្វះខាតរបស់ពួកគេ ឬស្ដីបន្ទោសពួកគេ ពួកគេនឹងសង្កត់សង្កិន និងផាត់បុគ្គលនោះចេញ ហើយថែមទាំងចាប់ចំណុចខ្វះខាត និងចំណុចខ្សោយរបស់បុគ្គលនោះ ដើម្បីជំនុំជម្រះ និងថ្កោលទោសពួកគេជានិច្ចទៀតផង។ តាមរយៈការធ្វើបែបនេះ តើពួកគេមិនមែនកំពុងសង្កត់សង្កិន និងធ្វើបាបមនុស្សល្អទេឬអី? ការប្រព្រឹត្តបែបនេះ និងការធ្វើទុក្ខបុកម្នេញមនុស្សល្អបែបនេះ គឺជារឿងដែលព្រះជាម្ចាស់ស្អប់ខ្ពើមបំផុត។ ការធ្វើទុក្ខបុកម្នេញមនុស្សល្អ គឺជាទង្វើដ៏កំណាច! ហើយប្រសិនបើនរណាម្នាក់ធ្វើទុក្ខបុកម្នេញមនុស្សល្អជាច្រើន នោះពួកគេគឺជាអារក្សហើយ។ ពួកអ្នកដឹកនាំ និងពួកអ្នកធ្វើការគួរតែប្រព្រឹត្តចំពោះមនុស្សគ្រប់គ្នាដោយយុត្តិធម៌ និងដោយក្ដីស្រឡាញ់ ហើយពួកគេគួរតែចាត់ការរឿងរ៉ាវនានាស្របតាមគោលការណ៍។ ជាពិសេស នៅពេលដែលមានមនុស្សបញ្ជោរ និងលើកជើងអ្នក ហើយចោមរោមអ្នក អ្នកត្រូវតែប្រព្រឹត្តចំពោះពួកគេឱ្យបានត្រឹមត្រូវ ជួយពួកគេដោយក្ដីស្រឡាញ់ និងឱ្យពួកគេបំពេញភារកិច្ចត្រឹមត្រូវរបស់ខ្លួន ហើយមិនត្រូវបញ្ជោរ មនុស្សដូចដែលពួកគ្មានជឿធ្វើឡើយ។ ចូរអ្នកបញ្ជាក់ពីជំហរ និងទស្សនៈរបស់អ្នកឱ្យបានច្បាស់លាស់ ធ្វើឱ្យពួកគេមានអារម្មណ៍ខ្មាសអៀន និងអាប់មុខ ដើម្បីកុំឱ្យពួកគេធ្វើបែបនេះម្ដងទៀត។ ប្រសិនបើអ្នកអាចប្រកាន់ខ្ជាប់នូវគោលការណ៍ និងប្រព្រឹត្តចំពោះមនុស្សដោយយុត្តិធម៌ តើពួកត្លុកដ៏គួរឱ្យស្អប់ខ្ពើមដែលជាពូជអម្បូររបស់សាតាំងទាំងនេះ មិនមានអារម្មណ៍អាម៉ាស់មុខទេឬអី? ការធ្វើបែបនេះនឹងធ្វើឱ្យសាតាំងមានអារម្មណ៍អាម៉ាស់មុខ ហើយវានឹងបំពេញព្រះហឫទ័យព្រះជាម្ចាស់។ អស់អ្នកដែលចូលចិត្តបញ្ជោរអ្នកដទៃ ជឿថាពួកអ្នកដឹកនាំ និងពួកអ្នកធ្វើការទាំងអស់ សុទ្ធតែចូលចិត្តមនុស្សដែលបញ្ជោរពួកគេ ហើយនៅពេលណាក៏ដោយដែលមាននរណាម្នាក់និយាយពាក្យអ្វីដែលបញ្ជោរ ឬលើកជើងពួកគេ នោះភាពចង់បានមុខមាត់ និងបំណងប្រាថ្នាចង់បានឋានៈរបស់ពួកគេ ត្រូវបានបំពេញហើយ។ មនុស្សដែលស្រឡាញ់សេចក្ដីពិត មិនចូលចិត្តរឿងទាំងអស់នេះទេ ហើយពួកគេស្អប់ខ្ពើម និងខ្ពើមរអើមនឹងរឿងទាំងអស់នេះខ្លាំងណាស់។ មានតែពួកអ្នកដឹកនាំក្លែងក្លាយប៉ុណ្ណោះ ដែលរីករាយនឹងការបញ្ជោរ។ ដំណាក់របស់ព្រះជាម្ចាស់ប្រហែលជាមិនទះដៃសាទរ ឬសរសើរពួកគេទេ ប៉ុន្តែប្រសិនបើរាស្ដ្ររើសតាំងរបស់ព្រះជាម្ចាស់ទះដៃសាទរ និងសរសើរពួកគេ នោះពួកគេមានអារម្មណ៍ត្រេកអរ និងពេញចិត្តជាខ្លាំង ហើយទីបំផុត ពួកគេទទួលបានការកម្សាន្តចិត្តខ្លះពីរឿងនេះ។ ពួកទទឹងនឹងព្រះគ្រីស្ទរឹតតែរីករាយនឹងការបញ្ជោរទៅទៀត ហើយអ្វីដែលពួកគេពេញចិត្តបំផុតនោះគឺ នៅពេលដែលមនុស្សបែបនេះចូលមកជិតពួកគេ និងចោមរោមពួកគេ។ តើនេះមិនមែនជារឿងមានបញ្ហាទេឬអី? នេះហើយជាលក្ខណៈរបស់ពួកទទឹងនឹងព្រះគ្រីស្ទ។ ពួកគេចូលចិត្តឱ្យមនុស្សសរសើរ និងទះដៃសាទរពួកគេ ថ្វាយបង្គំ និងដើរតាមពួកគេ ចំណែកឯអ្នកដែលដេញតាមសេចក្ដីពិត និងអ្នកដែលមានភាពទៀងត្រង់គួរសម មិនចូលចិត្តរឿងទាំងអស់នេះឡើយ។ អ្នកត្រូវតែចូលទៅជិតមនុស្សដែលអាចនិយាយដោយស្មោះត្រង់ប្រាប់អ្នក។ ការមានមនុស្សបែបនេះនៅក្បែរអ្នក គឺមានប្រយោជន៍យ៉ាងខ្លាំងសម្រាប់អ្នក។ ជាពិសេស ការមានមនុស្សល្អបែបនេះនៅជុំវិញអ្នក ដែលនៅពេលពួកគេរកឃើញបញ្ហាជាមួយអ្នក ពួកគេមានភាពក្លាហានក្នុងការស្ដីបន្ទោសអ្នក និងលាតត្រដាងអ្នក នោះអាចការពារអ្នកមិនឱ្យដើរផ្លូវខុសបាន។ ពួកគេមិនខ្វល់ថាអ្នកមានឋានៈអ្វីឡើយ ហើយពេលដែលពួកគេរកឃើញថា អ្នកបានធ្វើរឿងអ្វីមួយផ្ទុយនឹងគោលការណ៍សេចក្ដីពិត ពួកគេនឹងស្ដីបន្ទោស និងលាតត្រដាងអ្នក ប្រសិនបើចាំបាច់។ មានតែមនុស្សបែបនេះទេ ទើបជាមនុស្សទៀងត្រង់ ជាមនុស្សដែលមានស្មារតីយុត្តិធម៌។ មិនថាពួកគេលាតត្រដាង និងស្ដីបន្ទោសអ្នកយ៉ាងណាក៏ដោយ វាសុទ្ធតែមានប្រយោជន៍សម្រាប់អ្នក ហើយវាសុទ្ធតែជាការមើលការខុសត្រូវលើអ្នក និងជំរុញអ្នកឱ្យឆ្ពោះទៅមុខ។ អ្នកត្រូវតែចូលទៅជិតមនុស្សបែបនេះ។ ដោយមានមនុស្សបែបនេះនៅក្បែរដើម្បីជួយអ្នក នោះអ្នកនឹងមានសុវត្ថិភាពជាងមុនច្រើន នេះហើយជាអត្ថន័យនៃការមានការការពាររបស់ព្រះជាម្ចាស់។ ការមានមនុស្សដែលយល់ពីសេចក្ដីពិត និងប្រកាន់ខ្ជាប់នូវគោលការណ៍នៅក្បែរអ្នករាល់ថ្ងៃ ដើម្បីមើលការខុសត្រូវលើអ្នក គឺមានប្រយោជន៍ខ្លាំងណាស់ សម្រាប់ការបំពេញភារកិច្ច និងកិច្ចការរបស់អ្នកបានល្អ។ អ្នកដាច់ខាតមិនត្រូវយកមនុស្សដែលមានល្បិចកល បោកបញ្ឆោត ដែលយកចិត្ត និងបញ្ជោរអ្នក ធ្វើជាជំនួយការរបស់អ្នកឡើយ។ ការមានមនុស្សបែបនេះនៅស្អិតជាប់នឹងអ្នក គឺប្រៀបដូចជាមានរុយស្អុយទុំលើអ្នកអ៊ីចឹង អ្នកនឹងឆ្លងបាក់តេរី និងវីរុសជាច្រើនមិនខាន! មនុស្សបែបនេះងាយនឹងរំខានអ្នក និងប៉ះពាល់ដល់កិច្ចការរបស់អ្នក ពួកគេអាចធ្វើឱ្យអ្នកធ្លាក់ចូលក្នុងការល្បួង និងដើរផ្លូវខុស ហើយពួកគេអាចនាំគ្រោះមហន្តរាយ និងសេចក្ដីវិនាសមកដល់អ្នក។ អ្នកត្រូវតែជៀសឱ្យឆ្ងាយពីពួកគេ កាន់តែឆ្ងាយ កាន់តែល្អ ហើយប្រសិនបើអ្នកអាចញែកដឹងថា ពួកគេមានសារជាតិជាពួកអ្នកមិនជឿ ហើយបោសសម្អាតពួកគេចេញពីពួកជំនុំ នោះរឹតតែល្អទៅទៀត។ ពេលដែលមនុស្សទៀងត្រង់ដែលដេញតាមសេចក្ដីពិត ឃើញថាអ្នកមានបញ្ហា ពួកគេនឹងប្រាប់អ្នកពីការពិត ដោយមិនខ្វល់ថាអ្នកមានឋានៈអ្វីឡើយ មិនខ្វល់ថាអ្នកនឹងប្រព្រឹត្តចំពោះពួកគេយ៉ាងណាឡើយ ហើយទោះបីជាអ្នកនឹងដកហូតតំណែងពួកគេក៏ដោយ។ ពួកគេនឹងមិនព្យាយាមបិទបាំង ឬនិយាយបង្វែងដានឡើយ។ ការមានមនុស្សបែបនេះច្រើននៅជុំវិញអ្នក គឺមានប្រយោជន៍ខ្លាំងណាស់! នៅពេលដែលអ្នកធ្វើរឿងអ្វីមួយដែលផ្ទុយនឹងគោលការណ៍ ពួកគេនឹងលាតត្រដាងអ្នក ផ្ដល់យោបល់លើបញ្ហារបស់អ្នក ហើយចង្អុលបង្ហាញពីបញ្ហា និងកំហុសរបស់អ្នកដោយត្រង់ៗ និងដោយស្មោះត្រង់។ ពួកគេនឹងមិនព្យាយាមជួយអ្នកឱ្យរក្សាមុខមាត់ឡើយ ហើយពួកគេថែមទាំងមិនផ្ដល់ឱកាសឱ្យអ្នកគេចផុតពីភាពខ្មាសគេ នៅចំពោះមុខមនុស្សជាច្រើនទៀតផង។ តើអ្នកគួរប្រព្រឹត្តចំពោះមនុស្សបែបនេះយ៉ាងដូចម្តេច? តើអ្នកគួរធ្វើបាបពួកគេ ឬចូលទៅជិតពួកគេ? (ចូលទៅជិតពួកគេ)។ ត្រូវហើយ។ អ្នកគួរបើកចិត្ត និងប្រកបគ្នាជាមួយពួកគេ ដោយនិយាយថា៖ «បញ្ហាដែលខ្ញុំមានដែលអ្នកបានចង្អុលបង្ហាញប្រាប់ខ្ញុំនោះ គឺត្រឹមត្រូវហើយ។ នៅពេលនោះ ខ្ញុំពោរពេញដោយភាពចង់បានមុខមាត់ និងគំនិតចង់បានឋានៈ។ ខ្ញុំមានអារម្មណ៍ថា ខ្ញុំធ្វើជាអ្នកដឹកនាំអស់រយៈពេលជាច្រើនឆ្នាំមកហើយ ប៉ុន្តែអ្នកមិនត្រឹមតែមិនព្យាយាមជួយខ្ញុំឱ្យរក្សាមុខមាត់ប៉ុណ្ណោះទេ ថែមទាំងចង្អុលបង្ហាញពីបញ្ហារបស់ខ្ញុំនៅចំពោះមុខមនុស្សជាច្រើនទៀត ដូច្នេះហើយទើបខ្ញុំមិនអាចទទួលយកបាន។ ក៏ប៉ុន្តែ ឥឡូវនេះ ខ្ញុំឃើញថា អ្វីដែលខ្ញុំបានធ្វើពិតជាផ្ទុយនឹងគោលការណ៍ និងសេចក្ដីពិតមែន ហើយថាខ្ញុំមិនគួរធ្វើបែបនោះឡើយ។ តើការមានតំណែងជាអ្នកដឹកនាំ មានតម្លៃអ្វីទៅ? តើនេះមិនមែនគ្រាន់តែជាភារកិច្ចរបស់ខ្ញុំទេឬអី? យើងសុទ្ធតែកំពុងតែបំពេញភារកិច្ចរបស់យើង ហើយយើងសុទ្ធតែមានឋានៈស្មើគ្នា។ ភាពខុសគ្នាតែមួយគត់នោះគឺ ខ្ញុំរ៉ាប់រងទំនួលខុសត្រូវច្រើនជាងបន្តិច វាតែប៉ុណ្ណឹងឯង។ ប្រសិនបើអ្នករកឃើញបញ្ហាណាមួយនៅថ្ងៃអនាគត សូមនិយាយអ្វីដែលអ្នកគួរនិយាយចុះ ហើយរវាងពួកយើងនឹងគ្មានគំនុំផ្ទាល់ខ្លួនឡើយ។ ប្រសិនបើពួកយើងមានការយល់ដឹងពីសេចក្ដីពិតខុសគ្នា នោះពួកយើងអាចប្រកបគ្នាជាមួយគ្នាបាន។ នៅក្នុងដំណាក់របស់ព្រះជាម្ចាស់ និងនៅចំពោះព្រះជាម្ចាស់ ព្រមទាំងសេចក្ដីពិត ពួកយើងត្រូវតែរួបរួមគ្នា មិនមែនឃ្លាតឆ្ងាយពីគ្នាឡើយ»។ នេះគឺជាអាកប្បកិរិយានៃការអនុវត្ត និងការស្រឡាញ់សេចក្ដីពិត។ តើអ្នកគួរធ្វើដូចម្ដេច ប្រសិនបើអ្នកចង់ជៀសវាងផ្លូវរបស់បុគ្គលទទឹងនឹងព្រះគ្រីស្ទឱ្យបានឆ្ងាយនោះ? អ្នកគួរតែផ្ដួចផ្ដើមគំនិតចូលទៅជិតមនុស្សដែលស្រឡាញ់សេចក្ដីពិត មនុស្សដែលមានភាពទៀងត្រង់ ចូលទៅជិតមនុស្សដែលអាចចង្អុលបង្ហាញពីបញ្ហារបស់អ្នក ដែលអាចនិយាយដោយស្មោះត្រង់ និងស្ដីបន្ទោសអ្នក នៅពេលដែលពួកគេរកឃើញបញ្ហារបស់អ្នក ហើយជាពិសេស មនុស្សដែលអាចលួសកាត់អ្នក នៅពេលដែលពួកគេរកឃើញបញ្ហារបស់អ្នក ពោលគឺមនុស្សទាំងនេះគឺជាអ្នកដែលមានប្រយោជន៍បំផុតសម្រាប់អ្នក ហើយអ្នកគួរតែឱ្យតម្លៃពួកគេ។ ប្រសិនបើអ្នកផាត់ចេញ និងកម្ចាត់មនុស្សល្អបែបនេះចោល នោះអ្នកនឹងបាត់បង់ការការពាររបស់ព្រះជាម្ចាស់ ហើយគ្រោះមហន្តរាយនឹងខិតមកជិតអ្នកបន្តិចម្ដងៗមិនខាន។ តាមរយៈការចូលទៅជិតមនុស្សល្អ និងមនុស្សដែលយល់ពីសេចក្ដីពិត អ្នកនឹងមានសេចក្ដីសុខសាន្ត និងអំណរ ហើយអ្នកនឹងអាចទប់ស្កាត់គ្រោះមហន្តរាយបាន។ តាមរយៈការចូលទៅជិតមនុស្សថោកទាប មនុស្សឥតអៀនខ្មាស និងមនុស្សដែលបញ្ជោរអ្នក នោះអ្នកនឹងស្ថិតក្នុងគ្រោះថ្នាក់ហើយ។ អ្នកមិនត្រឹមតែងាយនឹងត្រូវគេបោកប្រាស់ និងបញ្ឆោតប៉ុណ្ណោះទេ ប៉ុន្តែគ្រោះមហន្តរាយក៏អាចធ្លាក់មកលើអ្នកនៅគ្រប់ពេលដែរ។ អ្នកត្រូវតែដឹងថាតើ មនុស្សប្រភេទណាដែលអាចផ្ដល់ប្រយោជន៍ដល់អ្នកបានច្រើនបំផុត គឺអ្នកដែលអាចក្រើនរំលឹកអ្នក នៅពេលដែលអ្នកធ្វើរឿងខុសឆ្គង ឬនៅពេលដែលអ្នកលើកតម្កើង និងធ្វើបន្ទាល់អំពីខ្លួនឯង ហើយបំភាន់អ្នកដទៃ នោះទើបអាចផ្ដល់ប្រយោជន៍ដល់អ្នកបានច្រើនបំផុត។ ការចូលទៅជិតមនុស្សបែបនេះ គឺជាផ្លូវដ៏ត្រឹមត្រូវដែលត្រូវដើរតាម។ តើអ្នករាល់គ្នាអាចធ្វើបែបនេះបានដែរឬទេ? ប្រសិនបើនរណាម្នាក់និយាយអ្វីមួយដែលបំផ្លាញកិត្តិយសរបស់អ្នក ហើយអ្នកថ្នាំងថ្នាក់ចិត្តនឹងពួកគេអស់មួយជីវិត ដោយនិយាយថា៖ «ហេតុអ្វីបានជាអ្នកលាតត្រដាងខ្ញុំ? ខ្ញុំមិនដែលប្រព្រឹត្តអាក្រក់ចំពោះអ្នកឡើយ។ ហេតុអ្វីបានជាអ្នកតែងតែធ្វើឱ្យខ្ញុំពិបាកម្ល៉េះ?» ហើយអ្នកមានគំនុំនៅក្នុងចិត្តរបស់អ្នក បង្កើតឱ្យមានការប្រេះឆា ហើយអ្នកតែងតែគិតថា៖ «ខ្ញុំជាអ្នកដឹកនាំ ខ្ញុំមានអត្តសញ្ញាណ និងឋានៈនេះ ហើយខ្ញុំនឹងមិនអនុញ្ញាតឱ្យអ្នកនិយាយបែបនោះឡើយ» ដូច្នេះ តើនេះជាការស្តែងចេញបែបណា? នេះគឺការមិនទទួលយកសេចក្ដីពិត និងការតាំងខ្លួនប្រឆាំងនឹងអ្នកដទៃ វាជាការមិនសូវចេះស្ដាប់ហេតុផល។ តើនេះមិនមែនជាគំនិតចង់បានឋានៈរបស់អ្នក ដែលកំពុងបង្កបញ្ហាទេឬអី? នេះបង្ហាញថា និស្ស័យពុករលួយរបស់អ្នកធ្ងន់ធ្ងរពេកហើយ។ អស់អ្នកដែលតែងតែមានគំនិតចង់បានឋានៈ គឺជាមនុស្សដែលមាននិស្ស័យទទឹងនឹងព្រះគ្រីស្ទយ៉ាងធ្ងន់ធ្ងរ។ ប្រសិនបើពួកគេប្រព្រឹត្តអំពើអាក្រក់ផងដែរ នោះពួកគេនឹងត្រូវបានលាតត្រដាង និងជម្រុះចោលយ៉ាងឆាប់រហ័ស។ វាជារឿងគ្រោះថ្នាក់ខ្លាំងណាស់សម្រាប់មនុស្សដែលបដិសេធ និងមិនទទួលយកសេចក្ដីពិត! ការដែលតែងតែមានបំណងប្រាថ្នាចង់ដណ្ដើមឋានៈ និងចង់សោយសុខនឹងផលប្រយោជន៍នៃឋានៈ គឺជាសញ្ញានៃគ្រោះថ្នាក់។ នៅពេលដែលចិត្តរបស់មនុស្សម្នាក់តែងតែត្រូវបានរឹតត្បិតដោយឋានៈ តើគេនៅតែអាចអនុវត្តសេចក្ដីពិត និងចាត់ការរឿងរ៉ាវនានាស្របតាមគោលការណ៍បានដែរឬទេ? ប្រសិនបើមនុស្សម្នាក់មិនអាចអនុវត្តសេចក្ដីពិតបាន ហើយតែងតែធ្វើសកម្មភាពដើម្បីតែកេរ្តិ៍ឈ្មោះ លាភសក្ការៈ និងឋានៈ ហើយតែងតែប្រើអំណាចរបស់ខ្លួនដើម្បីធ្វើរឿងរ៉ាវនានា តើគេមិនមែនជាបុគ្គលទទឹងនឹងព្រះគ្រីស្ទយ៉ាងច្បាស់ក្រឡែត ដែលកំពុងបង្ហាញពីមុខមាត់ពិតរបស់គេទេឬអី?

ការស្តែងចេញដូចជាការលើកតម្កើង និងធ្វើបន្ទាល់អំពីខ្លួនឯង គឺជាការស្តែងចេញទូទៅបំផុតរបស់ពួកទទឹងនឹងព្រះគ្រីស្ទ។ មិនថានៅក្នុងជីវិតប្រចាំថ្ងៃ ឬនៅក្នុងរបៀបដែលពួកគេប្រាស្រ័យទាក់ទងជាមួយអ្នកដទៃ និង ដោះស្រាយរឿងរ៉ាវនានា ឬមិនថានៅក្នុងជីវិតពួកជំនុំឡើយ ការស្តែងចេញទាំងនេះតែងតែអាចត្រូវបានមើលឃើញ ជានិច្ច ពីព្រោះការស្តែងចេញទាំងនេះ គឺជាការបញ្ចេញឱ្យឃើញនូវនិស្ស័យពុករលួយ។ ឧទាហរណ៍ សេចក្ដីពិតដែលទាក់ទងនឹងរបៀបដែលមនុស្សម្នាក់ប្រព្រឹត្តចំពោះភារកិច្ចរបស់ខ្លួន របៀបដែលគេប្រព្រឹត្តចំពោះអ្នកដទៃ និងរបៀបដែលគេញែកដឹងអ្នកដទៃ គឺជាសេចក្ដីពិតដែលយើងបានលើកយកមកប្រកបគ្នា។ តើមកពីអ្នករាល់គ្នាដឹងពីការស្តែងចេញជាក់លាក់នៃរឿងរ៉ាវទាំងនេះនៅក្នុងជីវិតធម្មតារបស់អ្នករាល់គ្នា ប៉ុន្តែអ្នករាល់គ្នាមិនអាចញាណដឹងថាវាជាបញ្ហាមែនទេ? ឬមួយក៏មកពីអ្នករាល់គ្នាមិនទាន់ចាប់ផ្ដើមចូលទៅក្នុង ដោយផ្អែកលើបញ្ហាជាក់លាក់ទាំងនេះ? ប្រសិនបើអ្នករាល់គ្នាមិនចាប់ផ្ដើមពីនិស្ស័យទេ ឬជួនកាលអ្នករាល់គ្នាបង្ហាញពីការស្តែងចេញទាំងនេះ ប៉ុន្តែមិនដឹងថាវាជាបញ្ហានិស្ស័យ ឬអត់ ហើយអ្នករាល់គ្នាក៏មិនអើពើនឹងវា នោះអ្នករាល់គ្នានៅឆ្ងាយណាស់ពីការសម្រេចបាននូវការផ្លាស់ប្ដូរនិស្ស័យ។ ប្រសិនបើអ្នកមិនបានដឹងថា ការស្តែងចេញទាំងនេះគឺជាការដែលអ្នកលើកតម្កើង និងធ្វើបន្ទាល់អំពីខ្លួនឯងទេ ប្រសិនបើអ្នកមិនដឹងថា ការស្តែងចេញទាំងនេះកំពុងត្រូវបានគ្រប់គ្រងដោយនិស្ស័យពុករលួយរបស់អ្នកទេ ហើយអ្នកចាត់ទុកវាថាជាប្រភេទនៃបុគ្គលិកលក្ខណៈ ឬជារបៀបធ្វើរឿងនានា ឬការយល់ដឹងពីកំណើត ហើយមើលស្រាលវា ព្រមទាំងមិនចាត់ទុកវាថាជាការបញ្ចេញឱ្យឃើញនូវនិស្ស័យពុករលួយ និងសារជាតិពុករលួយរបស់អ្នកទេ នោះអ្នកនឹងយល់ឃើញថាពិបាកក្នុងការផ្លាស់ប្ដូរនិស្ស័យពុករលួយដែលពាក់ព័ន្ធនោះ។ អ្វីដែលមនុស្សអាចដឹងថាទាក់ទងនឹងនិស្ស័យ មិនថាវាជារបៀបធ្វើរឿងរ៉ាវនានា ឬសភាពដែលពួកគេកំពុងស្ថិតនៅ មិនថាវាជាឥរិយាបថខាងក្រៅ ឬពាក្យសម្ដី និងការថ្លែង របស់ពួកគេ មិនថាវាជាគំនិត និងទស្សនៈរបស់ពួកគេ ឬការយល់ដឹងរបស់ពួកគេអំពីរឿងណាមួយឡើយ ឱ្យតែវាទាក់ទងនឹងសារជាតិនិស្ស័យ នោះពួកគេគួរតែតែងតែចាត់ទុកវា ថាជាការបង្ហាញឱ្យឃើញ ឬការបញ្ចេញឱ្យឃើញនូវសារជាតិធម្មជាតិរបស់មនុស្ស ហើយតាមរយៈការធ្វើបែបនេះ តើការយល់ដឹងរបស់ពួកគេនឹងមិនត្រូវបានពង្រីកទេឬអី? ពួកគេមិនគួរគ្រាន់តែយល់ពីរឿងធំៗ ដូចជាការដែលមនុស្សម្នាក់ទាស់ទទឹងនឹងព្រះជាម្ចាស់ មិនស្រឡាញ់សេចក្ដីពិត លោភលន់ចង់បានឋានៈ ឬការដែលមនុស្សម្នាក់បំភាន់មនុស្សតាមរយៈអ្វីៗដែលគេនិយាយនោះទេ ប៉ុន្តែគួរតែយល់ពីអ្វីគ្រប់យ៉ាង ចាប់ពីរឿងតូចតាច ដូចជាគំនិត និងចេតនាជាក់លាក់ រហូតដល់រឿងធំៗ ដូចជាការអះអាង ឬការថ្លែង។ អម្បាញ់មិញនេះ ខ្ញុំបានលើកឡើងពីរឿងចំនួនប្រាំមួយសរុបបញ្ចូលគ្នា ដែលក្នុងនោះមានគំនិត និងទស្សនៈ ក៏ដូចជាការយល់ដឹងរបស់មនុស្សម្នាក់អំពីរឿងណាមួយ។ គំនិត និងទស្សនៈ គឺជារឿងដែលមាននៅក្នុងមនសិការ និងការគិតរបស់មនុស្សម្នាក់។ ការយល់ដឹង គឺជាអ្វីមួយដែលត្រូវបានគេទទួលស្គាល់រួចហើយ ហើយដែលមនុស្សម្នាក់អាចបង្កើតជាពាក្យសម្ដី និងការថ្លែងជាក់លាក់បាន។ បន្ទាប់មក គឺមានឥរិយាបថ និងភាសា។ សរុបបញ្ចូលគ្នា ទាំងនេះគឺជារឿងចំនួនបួន។ វាក៏មានការថ្លែង និងការអះអាងផងដែរ។ តើការថ្លែង និងការអះអាង ផ្ទុយគ្នានឹងអ្វី? (ចេតនា និងគំនិត)។ គំនិត គឺជារឿងស្រពេចស្រពិលដែលកើតឡើងនៅក្នុងចិត្តដោយមិនដឹងខ្លួន។ វាមិនទាន់ត្រូវបានកំណត់ថាត្រូវ ឬខុសនៅឡើយទេ អ្នកគ្រាន់តែគិតពីវា ហើយវាមិនទាន់លេចចេញជារូបរាងនៅក្នុងខ្លួនអ្នកនៅឡើយទេ ចំណែកឯការអះអាងដែលនិយាយចេញមក គឺលេចចេញជារូបរាងហើយ។ សរុបបញ្ចូលគ្នា មានបីក្រុម និងប្រាំមួយរឿង។ ចូរយករឿងទាំងប្រាំមួយនេះធ្វើជាផ្លូវឆ្ពោះទៅរកការវែកញែកសារជាតិនៃនិស្ស័យពុករលួយរបស់អ្នករាល់គ្នា និងការសម្រេចបាននូវការផ្លាស់ប្ដូរនិស្ស័យ ចាប់ពីពេលនេះតទៅ ចូរចាប់ផ្ដើមស្គាល់ពីនិស្ស័យពុករលួយ និងសារជាតិពុករលួយផ្ទាល់ខ្លួនរបស់អ្នករាល់គ្នា ពីរឿងទាំងប្រាំមួយនេះ ហើយតាមរយៈការធ្វើបែបនេះ អ្នករាល់គ្នានឹងពិតជាស្គាល់ខ្លួនឯង។

តើអ្នករាល់គ្នាត្រូវការពេលវេលាខ្លះ បន្ទាប់ពីបានស្ដាប់ការប្រកបគ្នានៅថ្ងៃនេះ ដើម្បីត្រិះរិះពិចារណាពីអ្វីដែលអ្នករាល់គ្នាបានស្ដាប់ឮដែរឬទេ? នៅពេលដែលអ្នករាល់គ្នាជួបជុំគ្នា តើអ្នករាល់គ្នាអាចប្រកបគ្នាពីពន្លឺខ្លះៗ ឬការប្រៀបធៀបជាមួយខ្លួនឯង ដោយផ្អែកលើមូលដ្ឋានគ្រឹះនេះបានដែរឬទេ? នេះគឺជាគន្លឹះ ហើយវាមានប្រយោជន៍បំផុតសម្រាប់អ្នករាល់គ្នា។ នៅពេលដែលអ្នករាល់គ្នាជួបជុំគ្នា អ្នករាល់គ្នាត្រូវតែប្រកបគ្នា ផ្លាស់ប្ដូរគំនិតគ្នា និងពិភាក្សាពីបទពិសោធ និងការភ្ញាក់ខ្លួន របស់អ្នករាល់គ្នា នេះទើបមានប្រសិទ្ធភាពបំផុត។ ពីមុន យើងតែងតែប្រើពាក្យ «រិះគិត»។ នៅក្នុងភាសានិយាយ យើងនិយាយថា «ទំពារអៀង»។ នេះមានន័យថា ត្រូវអានឱ្យបានច្រើន អានអធិដ្ឋានឱ្យបានច្រើន គិតឱ្យបានច្រើន និងស្វែងរកឱ្យបានច្រើន ត្រូវយកអ្វីដែលអ្នកបានយល់នៅពេលនោះ ក៏ដូចជាអ្វីដែលអ្នកមិនបានយល់ ហើយបានចាត់ទុកថាជាគោលលទ្ធិ ព្រមទាំងចំណុចសំខាន់ៗ ចំណុចដែលមនុស្សគ្រប់គ្នាបានយល់ខុស និងចំណុចដែលអ្នកមិនបានយល់ដឹង ហើយផ្ដោតលើចំណុចទាំងអស់នោះនៅក្នុងការប្រកបគ្នា នេះហើយជាអត្ថន័យនៃ «ការទំពារអៀង»។ តាមរយៈការធ្វើបែបនេះ ការយល់ដឹងរបស់អ្នកអំពីព័ត៌មានលម្អិតនៃសេចក្ដីពិតទាំងនេះ ភាពខុសគ្នាផ្សេងៗរវាងសេចក្ដីពិត និងនិយមន័យនៃសេចក្ដីពិតនីមួយៗ នឹងកាន់តែច្បាស់លាស់ និងត្រឹមត្រូវឡើងៗ។ តើអ្នករាល់គ្នាគិតថា សេចក្ដីពិតផ្សេងៗដែលអ្នករាល់គ្នាបានយល់ និងបានអនុវត្តក្នុងប៉ុន្មានឆ្នាំថ្មីៗនេះ កាន់តែស្រពេចស្រពិល ឬកាន់តែច្បាស់លាស់ បើប្រៀបធៀបនឹងពេលមុន? (កាន់តែច្បាស់លាស់)។ ហើយក្នុងរយៈពេលប៉ុន្មានឆ្នាំនេះ តើមានការផ្លាស់ប្ដូរធំដុំណាមួយនៅក្នុងផ្លូវនៃសេចក្ដីជំនឿរបស់អ្នករាល់គ្នាលើព្រះជាម្ចាស់ ទិសដៅដែលអ្នករាល់គ្នាប្រព្រឹត្តខ្លួន និងចេតនា ការជំរុញចិត្ត ព្រមទាំងកម្លាំងជំរុញដើមនៅពីក្រោយការបំពេញភារកិច្ចរបស់អ្នករាល់គ្នាដែរឬទេ? (បន្ទាប់ពីឆ្លងកាត់ការវាយផ្ចាល និងសេចក្ដីប្រៀនប្រដៅខ្លះៗពីព្រះជាម្ចាស់ ព្រមទាំងការហូប និងផឹកព្រះបន្ទូលរបស់ព្រះជាម្ចាស់ ខ្ញុំមានអារម្មណ៍ថាមានការផ្លាស់ប្ដូរខ្លះៗ)។ ការដែលមានការផ្លាស់ប្ដូរ គឺជារឿងត្រឹមត្រូវ ហើយវាគឺជាអ្វីដែលគួរតែកើតឡើង។ មនុស្សមួយចំនួនមានភាពព្រងើយកន្តើយរហូតមក ហើយមិនបានផ្លាស់ប្ដូរសូម្បីតែបន្តិច បន្ទាប់ពីបានស្ដាប់សេចក្ដីអធិប្បាយជាច្រើនរួចមក។ ពួកគេមិនមានការរំជួលនៅក្នុងជម្រៅចិត្តរបស់ពួកគេឡើយ ពោលគឺ គ្មានការជួបជុំ ឬការប្រកបគ្នាណាមួយ អាចផ្លាស់ប្ដូរទិសដៅដែលពួកគេកំពុងទៅបានឡើយ ពួកគេពិតជាស្ពឹកស្រពន់ និងល្ងង់ខ្លៅណាស់! ផ្លូវឆ្ពោះទៅរកការទទួលបានសេចក្ដីសង្គ្រោះ ឥឡូវនេះគួរតែកាន់តែច្បាស់លាស់ឡើងៗ ហើយអស់អ្នកដែលមានបទពិសោធ មើលឃើញយ៉ាងច្បាស់លាស់ និងក្បោះក្បាយ ពីរបៀបដែលព្រះជាម្ចាស់សង្គ្រោះមនុស្ស និងគោលបំណងរបស់ទ្រង់ក្នុងការធ្វើបែបនេះ។ ប្រសិនបើបន្ទាប់ពីជឿលើព្រះជាម្ចាស់អស់រយៈពេលជាច្រើនឆ្នាំមកនេះ អ្នកនៅតែមិនដឹងពីរបៀបព្រះជាម្ចាស់សង្គ្រោះមនុស្ស និងរបៀបដែលទ្រង់បន្សុទ្ធពួកគេពីសេចក្ដីពុករលួយទេ នោះបង្ហាញថា អ្នកមិនមានការយល់ដឹងពីសេចក្ដីពិតទាល់តែសោះ ហើយក៏មិនមានការយល់ដឹងពីកិច្ចការរបស់ព្រះជាម្ចាស់សូម្បីតែបន្តិច។ តើមនុស្សបែបនេះមិនមែនកំពុងតែវង្វេងវង្វាន់នៅក្នុងសេចក្ដីជំនឿរបស់ពួកគេទេឬអី?

ថ្ងៃទី ២០ ខែមីនា ឆ្នាំ ២០១៩


ចំណុចទីប្រាំ៖ ពួកគេបំភាន់ អូសទាញ គំរាមកំហែង និងត្រួតត្រាមនុស្ស

ផ្នែកបន្ថែម៖ រឿងរបស់តាបាវ និងស៊ាវបាវ

មុនពេលយើងចាប់ផ្ដើមការប្រកបគ្នារបស់យើងជាផ្លូវការនៅថ្ងៃនេះ ខ្ញុំសូមចាប់ផ្ដើមជាមួយនឹងរឿងមួយសិន។ តើអ្នករាល់គ្នាចូលចិត្តស្ដាប់រឿងដែរឬទេ? (មែនហើយ។) ឥឡូវនេះ តើមានគោលការណ៍ក្នុងការស្ដាប់រឿងដែរឬទេ? នៅក្នុងរឿងដែលកំពុងត្រូវបាននិទាន អ្នកគួរតែអាចយល់ដឹងទិដ្ឋភាពមួយនៃសេចក្ដីពិត យល់ពីទិដ្ឋភាពមួយនៃបំណងព្រះហឫទ័យរបស់ព្រះជាម្ចាស់ ទទួលស្គាល់ទិដ្ឋភាពមួយនៃសារជាតិធម្មជាតិរបស់មនុស្ស ឬស្វែងរកឱ្យឃើញនៅក្នុងរឿងនោះនូវតថភាពនៃសេចក្ដីពិត ដែលមនុស្សគួរតែអនុវត្ត និងចូលទៅក្នុង។ នេះហើយជាអត្ថន័យនៃការនិទានរឿង វាមិនមែនជាការនិយាយរឿងឥតប្រយោជន៍នោះទេ ហើយវាក៏ច្បាស់ជាមិនមែនជាការនិយាយចេចចូចដែរ។ មនុស្សខ្លះ នៅពេលពួកគេស្ដាប់រឿង ពួកគេគ្រាន់តែចាប់យល់ព្រឹត្តិការណ៍ប៉ុណ្ណោះ តើពួកគេជាមនុស្សប្រភេទណា? (មនុស្សដែលមានគុណសម្បត្តិខ្សោយ។) គុណសម្បត្តិខ្សោយមានន័យថា ពួកគេមិនចេះគិត ជាចម្បង ពួកគេខ្វះការយល់ដឹងខាងវិញ្ញាណ។ មិនថាពួកគេស្ដាប់រឿងអ្វីនោះទេ ពួកគេអាចចងចាំបានត្រឹមតែព្រឹត្តិការណ៍ ឬចាប់បានបទប្បញ្ញត្តិមួយចំនួនពីរឿងនោះប៉ុណ្ណោះ។ ប៉ុន្តែ នៅពេលនិយាយដល់សេចក្ដីពិតផ្សេងៗដែលមនុស្សគួរតែយល់ពីក្នុងរឿងនោះ ពួកគេមិនចាប់យល់ មិនយល់ ឬយល់ដឹងអត្ថន័យឡើយ។ តើឥរិយាបថ នេះមិនបង្ហាញពីការយល់ដឹងខាងវិញ្ញាណតិចតួចបំផុតទេឬ? (មែនហើយ។) ក្នុងចំណោមអ្នករាល់គ្នា តើមាននរណាម្នាក់ធ្លាប់បង្ហាញឥរិយាបថ បែបនេះ បន្ទាប់ពីបានស្ដាប់រឿងមួយដែរឬទេ? បន្ទាប់ពីបានស្ដាប់រួច ពួកគេមិនសូវយល់ មានអារម្មណ៍ថារឿងនោះគ្មានន័យ ហើយមិនថានិទានឬមិននិទានក៏មិនសំខាន់ដែរ។ តើមនុស្សបែបនេះមានសមត្ថភាពយល់ដឹងដែរឬទេ? នៅពេលអ្នករាល់គ្នាស្ដាប់រឿងមួយ តើអ្នករាល់គ្នាអាចទទួលបានប្រយោជន៍ខ្លះពីព្រឹត្តិការណ៍នៅក្នុងរឿងនោះដែរឬទេ? មិនថាអ្នកអាចយល់សេចក្ដីពិតពីរឿងនោះឬអត់ទេ អ្នករាល់គ្នាគួរតែយល់ពីគោលការណ៍ដែលខ្ញុំទើបតែបានលើកឡើងទាក់ទងនឹងការស្ដាប់រឿង។ ឥឡូវនេះ ចូរយើងចាប់ផ្ដើមជាមួយនឹងរឿងនេះចុះ។

មានក្មេងប្រុសតូចម្នាក់ឈ្មោះ ស៊ាវបាវ។ ថ្មីៗនេះ មានបុរសម្នាក់បានមកផ្ទះរបស់គេ ហើយបុរសនេះឧស្សាហ៍ចេញទៅផ្សាយដំណឹងល្អជាមួយឪពុកម្ដាយរបស់ស៊ាវបាវណាស់។ ថ្ងៃមួយ ឪពុកម្ដាយរបស់ស៊ាវបាវបានចេញទៅក្រៅដើម្បីចាត់ចែងធុរៈខ្លះៗ ដោយទុកឱ្យបុរសនោះ និងស៊ាវបាវនៅផ្ទះតែពីរនាក់។ រឿងរបស់យើងចាប់ផ្ដើមនៅត្រង់នេះ។ ដោយសារស៊ាវបាវមិនសូវស្និទ្ធស្នាលជាមួយបុរសនោះ បុរសនោះក៏បានសម្រេចចិត្តដើរទៅជិត ហើយធ្វើខ្លួនឱ្យស្និទ្ធស្នាលជាមួយស៊ាវបាវ ខណៈពេលដែលគេកំពុងលេង។ គាត់បានប្រាប់ស៊ាវបាវថា គាត់ស្គាល់គេ ហើយថែមទាំងស្គាល់ឈ្មោះរបស់គេទៀតផង។ ស៊ាវបាវមានអារម្មណ៍សប្បាយចិត្ត ហើយគិតថាបុរសនោះមិនអាចជាមនុស្សអាក្រក់ឡើយ។ បន្ទាប់មក បុរសនោះបានសួរស៊ាវបាវថា៖ «ស៊ាវបាវ តើឪពុកម្ដាយរបស់ក្មួយធ្លាប់និយាយពីពូ ពេលដែលពួកគាត់កំពុងនិយាយគ្នាដែរឬទេ?» ស៊ាវបាវបានគិតមួយសន្ទុះ រួចបាននិយាយថា៖ «ខ្ញុំមិនដឹងទេ»។ បុរសនោះបាននិយាយថា៖ «ក្មួយជាក្មេងស្មោះត្រង់។ ក្មេងល្អតែងតែនិយាយអ្វីដែលខ្លួនដឹង»។ គាត់បានសួរស៊ាវបាវម្ដងទៀតថា៖ «តើឪពុកម្ដាយរបស់ក្មួយធ្លាប់និយាយពីពូ ឬក៏អត់?» ស៊ាវបាវនៅតែបាននិយាយថា គេមិនដឹងដដែល។ បុរសនោះបានបន្តទៀតថា៖ «ស៊ាវបាវ ធ្វើជាក្មេងល្អណា ប្រសិនបើក្មួយប្រាប់ពូពីការពិត ពូនឹងឱ្យស្ករគ្រាប់ក្មួយខ្លះ»។ ស៊ាវបាវបានគិតមួយសន្ទុះ ប៉ុន្តែនៅតែនិយាយថា គេមិនដឹងដដែល។ បុរសនោះបានរិះគិតថា៖ «តើខ្ញុំអាចធ្វើឱ្យគេប្រាប់ខ្ញុំពីការពិតដោយរបៀបណាទៅ?» គាត់បានគិតមួយសន្ទុះ រួចក៏បាននិយាយទៅកាន់ស៊ាវបាវថា៖ «ស៊ាវបាវ ឪពុកម្ដាយរបស់ក្មួយជឿលើព្រះជាម្ចាស់ ហើយពូក៏ជឿដែរ។ ពូគឺជាមិត្តភក្ដិដ៏ល្អបំផុតរបស់ឪពុកម្ដាយក្មួយ។ យើងទាំងបីនាក់សុទ្ធតែជឿលើព្រះជាម្ចាស់ ហើយក្មួយក៏ជឿលើព្រះជាម្ចាស់ដែរ។ តើក្មួយដឹងទេថា តើព្រះជាម្ចាស់សព្វព្រះហឫទ័យនឹងក្មេងប្រភេទណា?» ស៊ាវបាវគិតពីរឿងនេះ រួចនិយាយថា៖ «ខ្ញុំមិនដឹងទេ»។ បុរសនោះនិយាយថា៖ «ព្រះជាម្ចាស់សព្វព្រះហឫទ័យនឹងក្មេងស្មោះត្រង់ ជាក្មេងដែលមិននិយាយកុហក។ នៅពេលពួកគេដឹងពីរឿងអ្វីមួយ ពួកគេនិយាយថាដឹង ហើយនៅពេលពួកគេមិនដឹង ពួកគេនិយាយថាមិនដឹង។ នោះហើយជាក្មេងស្មោះត្រង់ ហើយព្រះជាម្ចាស់សព្វព្រះហឫទ័យនឹងក្មេងបែបនេះណាស់»។ ស៊ាវបាវបានគិតពីរឿងនេះ រួចបាននិយាយថា៖ «បាទ»។ បន្ទាប់មក គេក៏លែងនិយាយថា គេមិនដឹងទៀតហើយ។ បុរសនោះបានបន្តទៀតថា៖ «ប្រសិនបើក្មួយប្រាប់ពូពីការពិត នោះក្មួយនឹងក្លាយជាក្មេងស្មោះត្រង់ ជាក្មេងដែលព្រះជាម្ចាស់ស្រឡាញ់»។ ស៊ាវបាវបានគិតពីរឿងនេះ រួចបាននិយាយថា៖ «អ៊ីចឹងក៏បាន»។ បុរសនោះបានសួរថា៖ «តើពាក្យថា 'អ៊ីចឹងក៏បាន' មានន័យថាម៉េច?» ស៊ាវបាវបាននិយាយថា៖ «វាមានន័យថា ឪពុកម្ដាយរបស់ខ្ញុំធ្លាប់និយាយរឿងខ្លះពីពូពីមុនមក»។ បន្ទាប់មក បុរសនោះចេះតែបន្តសួរថា តើពួកគាត់និយាយអ្វីខ្លះ ហើយបានប្រាប់ស៊ាវបាវម្ដងហើយម្ដងទៀតឱ្យធ្វើជាក្មេងស្មោះត្រង់ និងមិនត្រូវនិយាយកុហកឡើយ។ ស៊ាវបាវបាននិយាយថា៖ «ប៉ាម៉ាក់របស់ខ្ញុំបាននិយាយថា ពូមិនមែនជាមនុស្សល្អទេ។ ពួកគាត់បាននិយាយថា ពូមិនសូវស្មោះត្រង់ទេ ហើយពួកគាត់គួរតែប្រយ័ត្នប្រយែងនៅពេលនិយាយជាមួយពូ»។ បុរសនោះបានសួរម្ដងទៀតថា៖ «តើប៉ាម៉ាក់របស់ក្មួយមាននិយាយអ្វីទៀតទេ?» ស៊ាវបាវបានឆ្លើយថា៖ «ខ្ញុំចាំមិនបានទេ»។ បុរសនោះបាននិយាយថា៖ «ធ្វើជាក្មេងល្អណា!» បន្ទាប់មក ស៊ាវបាវបានឆ្លើយថា៖ «ប៉ាម៉ាក់របស់ខ្ញុំបាននិយាយថា ពួកគាត់មិនគួរប្រាប់ពូគ្រប់រឿងនោះទេ»។ បន្ទាប់មក បុរសនោះនៅតែបន្តសួរគេទៀត ហើយស៊ាវបាវក៏បានប្រាប់គាត់យ៉ាងច្រើន។ បុរសនោះមានអារម្មណ៍កាន់តែមិនស្រួលក្នុងចិត្ត ហើយក៏បាននិយាយទៅកាន់ស៊ាវបាវថា៖ «ស៊ាវបាវ ក្មួយពិតជាក្មេងល្អមែន ជាក្មេងដែលព្រះជាម្ចាស់ស្រឡាញ់ ពីព្រោះក្មួយជាមនុស្សស្មោះត្រង់ ហើយក្មួយប្រាប់ពូគ្រប់យ៉ាងដែលក្មួយដឹង»។ មកដល់ពេលនេះ ស៊ាវបាវលែងមានចិត្តប្រយ័ត្នដូចកាលពីដំបូងជាមួយបុរសនេះទៀតហើយ ហើយគេក៏លែងឆ្លើយតបថា «ខ្ញុំមិនដឹងទេ» ចំពោះគ្រប់សំណួរដែលគាត់បានសួរគេទៀតដែរ។ គេចង់ប្រាប់បុរសនោះគ្រប់រឿង ចង់ប្រាប់គាត់នូវអ្វីក៏ដោយដែលបុរសនោះមិនបានដឹង ពោលគឺគាត់គ្រាន់តែសួរស៊ាវបាវមកគឺបានហើយ។ បុរសនោះក៏បានបើកឱ្យដឹងដល់ស៊ាវបាវថា៖ «ឈ្មោះក្រៅរបស់ពូគឺ តាបាវ ដូច្នេះ ក្មួយឃើញទេ ក្មួយឈ្មោះ ស៊ាវបាវ ចំណែកពូឈ្មោះ តាបាវ។ តើយើងមិនគួរក្លាយជាមិត្តសម្លាញ់នឹងគ្នាទេឬ?» ស៊ាវបាវឆ្លើយថា៖ «បាទ»។ ពេលពួកគេបានបន្តសន្ទនាឆ្លើយឆ្លងគ្នា ពួកគេបាននិយាយអំពីរឿងជាច្រើន ហើយកាន់តែនិយាយ ពួកគេកាន់តែមានអារម្មណ៍សប្បាយចិត្ត។ ស៊ាវបាវក៏ទទួលបានស្ករគ្រាប់ខ្លះញ៉ាំ ហើយឈប់មានចិត្តប្រយ័ត្នចំពោះបុរសនោះទៀត។ បន្ទាប់មក បុរសនោះបានដាក់លក្ខខណ្ឌតម្រូវនេះលើស៊ាវបាវថា៖ «ទៅថ្ងៃមុខ ប្រសិនបើប៉ាម៉ាក់របស់ក្មួយនិយាយអ្វីពីពូម្ដងទៀត តើក្មួយអាចប្រាប់ពូបានទេ?» ស៊ាវបាវបាននិយាយថា៖ «ប្រាកដជាបាន ព្រោះយើងជាមិត្តល្អនឹងគ្នា»។ ស៊ាវបាវលែងមានចិត្តប្រយ័ត្នចំពោះបុរសនេះទៀតហើយ ហើយបុរសនេះក៏ទទួលបានព័ត៌មានដែលគាត់ចង់បានពីគេដែរ។ ចាប់ពីថ្ងៃនោះមក ពួកគេបានក្លាយជាមិត្តភក្ដិដ៏ល្អនឹងគ្នា។ រាល់ពេលដែលប៉ាម៉ាក់របស់ស៊ាវបាវនិយាយអ្វីមួយពីបុរសនោះ ស៊ាវបាវមុខជាប្រញាប់ប្រាប់រឿងនោះទៅគាត់ភ្លាម។ បុរសនោះក៏បានសន្យាជាមួយស៊ាវបាវថា៖ «ពូដាច់ខាតនឹងមិនប្រាប់ប៉ាម៉ាក់របស់ក្មួយអំពីរឿងរវាងយើងទាំងពីរនាក់ទេ វាជាការសម្ងាត់របស់យើង។ ទៅថ្ងៃមុខ ប្រសិនបើក្មួយចង់បានរបស់ឆ្ងាញ់ៗញ៉ាំ ឬរបស់លេងសប្បាយៗ ពូប្រាកដជានឹងទិញឱ្យក្មួយមិនខាន។ ហើយប្រសិនបើមានរឿងអ្វីដែលក្មួយមិនចង់ឱ្យប៉ាម៉ាក់របស់ក្មួយដឹង ពូនឹងលាក់ទុកជាការសម្ងាត់សម្រាប់ក្មួយ»។ ដូច្នេះ ស៊ាវបាវកាន់តែមានអារម្មណ៍ធូរស្រាលក្នុងចិត្ត និងទុកចិត្តបុរសនោះយ៉ាងអស់ពីចិត្ត។ គេបានរក្សាទំនាក់ទំនងយ៉ាងស្មោះត្រង់ជាមួយគាត់ ហើយពួកគេក៏បានក្លាយជា «មិត្តល្អនឹងគ្នាយ៉ាងពិតប្រាកដ»។

នោះគឺជារឿងទាំងមូល។ រឿងនេះមិនមានតួអង្គច្រើនទេ តួអង្គសំខាន់គឺ តាបាវ និងស៊ាវបាវ។ ប្រធានបទជាក់លាក់ គឺនិយាយអំពីរបៀបដែលបុរសឈ្មោះ តាបាវ ព្យាយាមបំភាន់ លួងលោម និងអូសទាញក្មេងឈ្មោះ ស៊ាវបាវ ដោយធ្វើឱ្យគេប្រាប់បុរសនោះនូវព័ត៌មានមួយចំនួនដែលគាត់ចង់ដឹង។ នេះហើយជាប្រភេទរឿង និងការសន្ទនានេះ។ តើយើងអាចមើលឃើញអ្វីខ្លះពីសាច់រឿង និងការសន្ទនាដ៏សាមញ្ញនេះ? តើចរិតលក្ខណៈរបស់អ្នកណាដែលត្រូវបានលើកយកមកពិភាក្សាជាចម្បងនៅទីនេះ? តើជាក្មេង ឬក៏មនុស្សធំ? (មនុស្សធំ។) ដូច្នេះ តើអ្វីដែលកំពុងត្រូវបានបង្ហាញនៅទីនេះ? តើអ្វីជាប្រធានបទចម្បងនៃរឿងនេះ? ប្រធានបទចម្បង គឺពាក់ព័ន្ធនឹងរបៀបដែលមនុស្សធំម្នាក់នេះប្រើមធ្យោបាយផ្សេងៗ ដើម្បីសម្រេចគោលដៅរបស់គាត់។ តើអ្នករាល់គ្នាយល់ពីមធ្យោបាយដែលគាត់បានប្រើដែរឬទេ? (ការអូសទាញ និងការបំភាន់។) គាត់បានប្រើការលើកទឹកចិត្តដើម្បីអូសទាញក្មេងនោះ និងប្រើពាក្យសម្ដីត្រឹមត្រូវដើម្បីបំភាន់គេ ហើយគាត់ថែមទាំងបានល្បួងគេទៀតផង។ តើគាត់បានប្រើអ្វីដើម្បីល្បួងគេ? គឺផលប្រយោជន៍ គាត់បានល្បួងក្មេងនោះដោយប្រើផលប្រយោជន៍។ ការអូសទាញ ការល្បួង និងការបំភាន់ នេះបង្កើតទាំងការល្បួង និងការបំភាន់ ដោយប្រើពាក្យសម្ដីត្រឹមត្រូវដើម្បីល្បួង ហើយក៏មានធម្មជាតិគំរាមកំហែងបន្តិចបន្តួចផងដែរ។ ពាក្យសម្ដីទាំងនោះអាចស្ដាប់ទៅត្រឹមត្រូវ ប៉ុន្តែតើគាត់បានប្រើពាក្យសម្ដីទាំងនេះដើម្បីអ្វី? (ដើម្បីសម្រេចផែនការលាក់កំបាំងផ្ទាល់ខ្លួនរបស់គាត់។) គាត់បានប្រើពាក្យទាំងនោះដើម្បីសម្រេចគោលបំណងលាក់កំបាំងផ្ទាល់ខ្លួនរបស់គាត់។ មធ្យោបាយដែលគាត់បានប្រើ គឺច្បាស់លាស់ជាមូលដ្ឋានទៅហើយ។ តើនេះជាឥរិយាបថ ដែលភាពជាមនុស្សធម្មតាមានដែរឬទេ? (ទេ។) ចុះតើអាកប្បកិរិយានេះស្ថិតក្នុងទិដ្ឋភាពណានៃនិស្ស័យពុករលួយរបស់សាតាំង? (សេចក្តីទុច្ចរិត។) ហេតុអ្វីបានជាយើងនិយាយថាជាសេចក្តីទុច្ចរិត ជំនួសឱ្យសេចក្តីបោកបញ្ឆោត? សេចក្តីទុច្ចរិតមានកម្រិតជ្រៅជាងសេចក្តីបោកបញ្ឆោត វាមានលក្ខណៈពិសពុលជាង លាក់កំបាំងជាង បំភាន់ជាង និងពិបាកវាស់ស្ទង់ជាង ហើយសេចក្តីទុច្ចរិតមានបង្កប់នូវការទាក់ទាញ ការលួងលោម ការអូសទាញ ការទិញទឹកចិត្ត ការសូកប៉ាន់ និងការល្បួង។ សកម្មភាព និងឥរិយាបថទាំងនេះ គឺហួសពីសេចក្តីបោកបញ្ឆោតទៅទៀត វាគឺទុច្ចរិតដោយគ្មានមន្ទិលឡើយ។ បុរសនោះមិនបាននិយាយថា៖ «ប្រសិនបើក្មួយមិនប្រាប់ពូទេ ពូនឹងវាយក្មួយ ទាត់ក្មួយ ឬសម្លាប់ក្មួយ!» គាត់មិនបានប្រើវិធីសាស្ត្របែបនេះទេ ហើយមើលពីសំបកក្រៅ គាត់មិនបង្ហាញពីភាពព្យាបាទឡើយ។ ទោះជាយ៉ាងនេះក្តី នេះគឺគួរឱ្យខ្លាចជាងភាពព្យាបាទទៅទៀត នេះគឺជាសេចក្តីទុច្ចរិត។ ហេតុអ្វីបានជាខ្ញុំនិយាយថាវាជាសេចក្តីទុច្ចរិត? សេចក្តីបោកបញ្ឆោត ជាធម្មតាអាចត្រូវបានមនុស្សភាគច្រើនមើលដឹង ប៉ុន្តែវិធីសាស្ត្ររបស់គាត់គឺវៀចវេរជាង។ មើលពីសំបកក្រៅ គាត់ប្រើភាសាគួរសមដែលស្របតាមមនោសញ្ចេតនារបស់មនុស្ស ប៉ុន្តែក្នុងតថភាព នៅក្នុងជម្រៅចិត្ត មានរឿងដែលលាក់កំបាំងជាងនេះទៅទៀត។ សកម្មភាព និងវិធីសាស្ត្ររបស់គាត់ គឺលាក់កំបាំងជាង ពិសពុលជាងសេចក្តីបោកបញ្ឆោតដែលមនុស្សតាមធម្មតាឃើញ និងជួបប្រទះទៅទៀត។ យុទ្ធវិធីរបស់គាត់គឺស្មុគស្មាញជាង មានភាពបោកប្រាស់ជាង និងបំភាន់ជាង។ នេះហើយគឺជាសេចក្តីទុច្ចរិត។

នៅក្នុងជីវិតប្រចាំថ្ងៃ តើអ្នករាល់គ្នាអាចបែងចែក និងញែកដឹងការបញ្ចេញឱ្យឃើញ និស្ស័យទុច្ចរិតរបស់អ្នកដទៃ និងឥរិយាបថទុច្ចរិតរបស់ពួកគេបានដែរឬទេ? ខណៈពេលដែលបុគ្គលបោកបញ្ឆោតអាចក្រឡេចក្រឡុចគួរសម បន្ទាប់ពីបានប្រាស្រ័យទាក់ទងជាមួយពួកគេមួយរយៈ មនុស្សភាគច្រើននៅតែអាចមើលធ្លុះពួកគេបាន។ ទោះជាយ៉ាងនេះក្តី អស់អ្នកដែលមាននិស្ស័យទុច្ចរិត គឺមិនងាយនឹងមើលធ្លុះនោះទេ។ ប្រសិនបើអ្នកមិនអាចមើលឃើញពីសារជាតិ ឬផលវិបាកទេ នោះអ្នកគ្មានផ្លូវមើលធ្លុះពួកគេឡើយ។ បុគ្គលទុច្ចរិតមានល្បិចលាក់លៀមជាងបុគ្គលបោកបញ្ឆោតទៅទៀត។ អ្នកគ្មានផ្លូវមើលធ្លុះពួកគេបាន ដោយគ្រាន់តែស្ដាប់សម្ដីមួយឃ្លាឬពីរឃ្លានោះទេ។ នៅពេលនិយាយដល់មនុស្សដែលមាននិស្ស័យទុច្ចរិត ក្នុងអំឡុងពេលណាមួយ ឬរយៈពេលខ្លីណាមួយ អ្នកប្រហែលជាមិនអាចមើលធ្លុះ ឬឈ្វេងយល់ដល់ឫសគល់ពីមូលហេតុដែលពួកគេធ្វើរឿងនោះ មូលហេតុដែលពួកគេនិយាយ ឬធ្វើសកម្មភាពក្នុងរបៀបបែបនោះឡើយ។ ថ្ងៃមួយ នៅពេលពួកគេត្រូវបានបើកសម្ដែងយ៉ាងពេញលេញ និងលាតត្រដាងទាំងស្រុង នោះមនុស្សគ្រប់គ្នានឹងរកឃើញនៅទីបំផុតថា តើពួកគេជាមនុស្សប្រភេទណា។ នេះគឺលើសពីសេចក្តីបញ្ឆោតទៅទៀត វាគឺជាសេចក្តីទុច្ចរិត។ ហេតុដូច្នេះហើយ ការញែកដឹងនិស្ស័យទុច្ចរិតទាមទារពេលវេលាមួយរយៈ ហើយជួនកាល ផលវិបាកត្រូវតែលេចចេញមកឱ្យឃើញជាមុនសិន ទើបគេអាចញែកដឹងវាបាន នេះមិនមែនជារឿងដែលអាចត្រូវបានញែកដឹងបានយ៉ាងឆាប់រហ័សនោះទេ។ ឧទាហរណ៍៖ នាគដ៏ធំមានសម្បុរក្រហមបានបំភាន់មនុស្សអស់ជាច្រើនទសវត្សរ៍មកហើយ ហើយទើបតែពេលនេះទេ ដែលមនុស្សមួយចំនួនតូចមានការញែកដឹងខ្លះៗ។ នាគដ៏ធំមានសម្បុរក្រហមជារឿយៗនិយាយរឿងដែលស្ដាប់ទៅពីរោះបំផុត និងស្របតាមសញ្ញាណរបស់មនុស្សបំផុត ដោយលើកទង់នៃការបម្រើប្រជាជនដើម្បីបំភាន់មនុស្ស និងទង់នៃយុត្តិធម៌ដើម្បីបណ្ដេញអ្នកដែលមានគំនិតប្រឆាំង ដោយធ្វើឱ្យមនុស្សល្អរាប់មិនអស់រងគ្រោះថ្នាក់យ៉ាងធ្ងន់ធ្ងរ។ ប៉ុន្តែ មានមនុស្សតិចតួចណាស់ដែលអាចញែកដឹងរឿងនេះបាន ពីព្រោះអ្វីដែលវានិយាយ និងធ្វើ គឺមើលទៅត្រឹមត្រូវសម្រាប់មនុស្ស។ មនុស្សសុទ្ធតែគិតថា អ្វីគ្រប់យ៉ាងដែលវាធ្វើ គឺយុត្តិធម៌ និងស័ក្ដិសម ស្របច្បាប់ និងសមហេតុផល ហើយស្របតាមមនុស្សធម៌។ ជាលទ្ធផល វាបានបំភាន់មនុស្សអស់ជាច្រើនទសវត្សរ៍មកហើយ។ នៅពេលវាត្រូវបានលាតត្រដាង និងដួលរលំនៅទីបំផុត មនុស្សនឹងឃើញថា មុខមាត់ពិតរបស់វាគឺជាមុខមាត់របស់អារក្ស ហើយសារជាតិធម្មជាតិរបស់វាគឺទុច្ចរិត។ នាគដ៏ធំមានសម្បុរក្រហមបានបំភាន់មនុស្សអស់ជាច្រើនឆ្នាំមកហើយ ហើយភាពពិសពុលរបស់នាគដ៏ធំមានសម្បុរក្រហមគឺមាននៅក្នុងមនុស្សគ្រប់គ្នា ពោលគឺ ពួកគេបានក្លាយជាកូនចៅរបស់វា។ តើក្នុងចំណោមអ្នករាល់គ្នា មាននរណាម្នាក់មានសមត្ថភាពធ្វើរឿងប្រភេទដែលនាគដ៏ធំមានសម្បុរក្រហមបានធ្វើដែរឬទេ? មនុស្សខ្លះនិយាយដូចជានាគដ៏ធំមានសម្បុរក្រហម ដោយប្រើពាក្យសម្ដីដែលគួរឱ្យចង់ស្ដាប់បំផុត ប៉ុន្តែមិនធ្វើកិច្ចការជាក់ស្តែងអ្វីឡើយ។ ពាក្យសម្ដីទាំងអស់របស់ពួកគេគឺពីរោះស្ដាប់ ប៉ុន្តែពួកគេមិនធ្វើកិច្ចការជាក់ស្តែងអ្វីឡើយ។ ម្យ៉ាងទៀត ពួកគេមានល្បិចលាក់លៀម និងទុច្ចរិតខ្លាំងណាស់។ នៅពេលនិយាយដល់មនុស្សបែបនេះ ប្រសិនបើមាននរណាម្នាក់ប្រមាថពួកគេ ពួកគេនឹងមិនបណ្ដោយឱ្យរឿងនេះកន្លងផុតទៅឡើយ។ មិនយូរមិនឆាប់ ពួកគេនឹងស្វែងរកឱកាសដ៏ស័ក្ដិសមដើម្បីសម្រេចគោលបំណងសងសឹករបស់ពួកគេ ប៉ុន្តែមិនផ្ដល់ឱកាសឱ្យអ្នកទាំងនោះចាប់កំហុសបានឡើយ។ ពួកគេថែមទាំងអាចចាត់ចែងរឿងនេះដោយមិនចាំបាច់ចេញមុខ និងបង្ហាញមុខទៀតផង។ តើនេះមិន ទុច្ចរិតទេឬ? មនុស្សទុច្ចរិតធ្វើសកម្មភាពដោយមានគោលការណ៍ វិធីសាស្ត្រ បំណង បំណងជំរុញចិត្ត និងគោលបំណងដែលលាក់កំបាំង និងអាថ៌កំបាំងយ៉ាងខ្លាំង។ បុគ្គលទុច្ចរិតប្រើផែនការកលល្បិចដើម្បីធ្វើឱ្យអ្នកដទៃរងគ្រោះថ្នាក់ ជួនកាលប្រើអ្នកដទៃឱ្យសម្លាប់ជំនួសពួកគេ ជួនកាលធ្វើបាបអ្នកដទៃដោយល្បួងពួកគេឱ្យប្រព្រឹត្តអំពើបាប ហើយជួនកាលប្រើច្បាប់ ឬប្រើមធ្យោបាយថោកទាបគ្រប់បែបយ៉ាងដើម្បីធ្វើបាបអ្នកដទៃ។ ទាំងនេះសុទ្ធតែជាការបង្ហាញចេញនូវសេចក្តីទុច្ចរិត ហើយគ្មានវិធីសាស្ត្រណាមួយយុត្តិធម៌ ឬស្មោះត្រង់ឡើយ។ តើក្នុងចំណោមអ្នករាល់គ្នា មាននរណាម្នាក់បង្ហាញឥរិយាបថ ឬការបញ្ចេញឱ្យឃើញទាំងនេះដែរឬទេ? តើអ្នករាល់គ្នាអាចញែកដឹងរឿងទាំងនេះបានដែរឬទេ? តើអ្នកដឹងទេថា រឿងទាំងនេះជានិស្ស័យទុច្ចរិតមួយ? ជាធម្មតា សេចក្តីបញ្ឆោតអាចត្រូវបានមើលឃើញពីខាងក្រៅបាន៖ នរណាម្នាក់និយាយវាង ឬប្រើពាក្យសម្ដីផ្អែមល្ហែម ហើយគ្មាននរណាម្នាក់អាចដឹងពីអ្វីដែលពួកគេកំពុងគិតឡើយ។ នោះហើយគឺជាសេចក្តីបញ្ឆោត។ តើអ្វីជាលក្ខណៈចម្បងនៃសេចក្តីទុច្ចរិត? គឺត្រង់ថា ពាក្យសម្ដីរបស់ពួកគេស្ដាប់ទៅពីរោះជាពិសេស ហើយអ្វីៗមើលទៅត្រឹមត្រូវនៅសំបកក្រៅ។ មើលទៅហាក់ដូចជាគ្មានបញ្ហាអ្វីឡើយ ហើយអ្វីៗមើលទៅល្អប្រសើរគ្រប់ជ្រុងជ្រោយ។ នៅពេលពួកគេធ្វើអ្វីមួយ អ្នកមិនឃើញពួកគេប្រើមធ្យោបាយជាក់លាក់ណាមួយឡើយ ហើយមើលពីសំបកក្រៅ គ្មានសញ្ញានៃចំណុចខ្សោយ ឬកំហុសឆ្គងអ្វីទេ ប៉ុន្តែពួកគេនៅតែអាចសម្រេចគោលដៅរបស់ពួកគេបាន។ ពួកគេធ្វើរឿងរ៉ាវក្នុងរបៀបលាក់កំបាំងបំផុត។ នេះហើយជារបៀបដែលពួកទទឹងនឹងព្រះគ្រីស្ទបំភាន់មនុស្ស។ មនុស្ស និងរឿងរ៉ាវបែបនេះ គឺពិបាកនឹងញែកដឹងបំផុត។ មនុស្សខ្លះជារឿយៗនិយាយរឿងត្រឹមត្រូវ ប្រើលេសដែលស្ដាប់ទៅល្អ និងប្រើគោលលទ្ធិ ពាក្យពោល ឬសកម្មភាពមួយចំនួនដែលស្របតាមមនោសញ្ចេតនារបស់មនុស្ស ដើម្បីបិទបាំងភ្នែកមនុស្ស។ ពួកគេបន្លំធ្វើរឿងមួយ ខណៈពេលដែលកំពុងធ្វើរឿងមួយផ្សេងទៀត ដើម្បីសម្រេចគោលបំណងលាក់កំបាំងរបស់ពួកគេ។ នេះគឺជាសេចក្តីទុច្ចរិត ប៉ុន្តែមនុស្សភាគច្រើនចាត់ទុកឥរិយាបថទាំងនេះថាបោកបញ្ឆោត។ មនុស្សមានការយល់ដឹង និងការវែកញែកនៅមានកម្រិតខ្លាំងដែរទាក់ទងនឹងសេចក្តីទុច្ចរិត។ តាមពិតទៅ សេចក្តីទុច្ចរិតគឺពិបាកញែកដឹងជាងសេចក្តីបញ្ឆោតទៅទៀត ពីព្រោះវាលាក់កំបាំងជាង ហើយវិធីសាស្ត្រ និងសកម្មភាពរបស់វាគឺពោរពេញដោយភាពវៃឆ្លាតក្រឡេចក្រឡុចខ្ពស់។ ប្រសិនបើនរណាម្នាក់មាននិស្ស័យបោកបញ្ឆោតនៅក្នុងខ្លួន ជាធម្មតា អ្នកដទៃអាចមើលដឹងសេចក្តីបញ្ឆោតរបស់គេនោះក្នុងរយៈពេលពីរឬបីថ្ងៃនៃការប្រាស្រ័យទាក់ទងជាមួយគេ ឬពួកគេអាចយល់ដឹងពីការបញ្ចេញឱ្យឃើញនិស្ស័យបោកបញ្ឆោតរបស់បុគ្គលនោះ នៅក្នុងសកម្មភាព និងពាក្យសម្ដីរបស់បុគ្គលនោះ។ ទោះជាយ៉ាងនេះក្តី ឧបមាថាបុគ្គលនោះជាមនុស្សទុច្ចរិត៖ នេះមិនមែនជារឿងដែលអាចត្រូវបានញែកដឹងបានក្នុងរយៈពេលពីរបីថ្ងៃនោះទេ ពីព្រោះបើគ្មានព្រឹត្តិការណ៍សំខាន់ៗ ឬកាលៈទេសៈពិសេសណាមួយកើតឡើងក្នុងរយៈពេលខ្លីទេ វាមិនងាយស្រួលក្នុងការញែកដឹងអ្វីមួយ ដោយគ្រាន់តែស្ដាប់គេនិយាយនោះឡើយ។ គេតែងតែនិយាយ និងធ្វើរឿងត្រឹមត្រូវ ហើយបង្ហាញគោលលទ្ធិត្រឹមត្រូវមួយហើយមួយទៀត។ បន្ទាប់ពីបានប្រាស្រ័យទាក់ទងជាមួយគេពីរបីថ្ងៃ អ្នកប្រហែលជាគិតថាបុគ្គលនេះល្អគួរសម អាចលះបង់របស់របរ និងលះបង់ខ្លួន មានការយល់ដឹងខាងវិញ្ញាណ មានចិត្តដែលស្រឡាញ់ព្រះជាម្ចាស់ ហើយមានទាំងមនសិការ និងវិចារណញ្ញាណនៅក្នុងរបៀបដែលគេធ្វើសកម្មភាព។ ប៉ុន្តែ បន្ទាប់ពីគេចែងការរឿងរ៉ាវពីរបីរួចមក អ្នកឃើញថាពាក្យសម្ដី និងសកម្មភាពរបស់គេមានលាយឡំជាមួយនឹងផែនការអាថ៌កំបាំងជាច្រើនពេក មានបំណងពោរពេញដោយល្បិចកលលួចលាក់ជាច្រើនពេក។ អ្នកដឹងថាបុគ្គលនេះមិនមែនជាមនុស្សស្មោះត្រង់ទេ តែជាមនុស្សបោកបញ្ឆោត ជាអាទុច្ចរិត។ គេជាញឹកញាប់ប្រើពាក្យសម្ដីត្រឹមត្រូវ និងឃ្លាពីរោះៗដែលស្របតាមសេចក្ដីពិត និងមានមនោសញ្ចេតនាជាមនុស្ស ដើម្បីប្រាស្រ័យទាក់ទងជាមួយមនុស្ស។ ក្នុងទិដ្ឋភាពមួយ គេកសាងមុខមាត់ខ្លួនឯង ហើយ ក្នុងទិដ្ឋភាពផ្សេងទៀត គេបំភាន់អ្នកដទៃ ដោយទទួលបានកិត្យានុភាព និងឋានៈក្នុងចំណោមមនុស្ស។ បុគ្គលបែបនេះពិតជាបំភាន់មនុស្សខ្លាំងណាស់ ហើយនៅពេលពួកគេទទួលបានអំណាច និងឋានៈ ពួកគេអាចបំភាន់ និងធ្វើឱ្យមនុស្សជាច្រើនរងគ្រោះថ្នាក់។ មនុស្សដែលមាននិស្ស័យទុច្ចរិត គឺមានគ្រោះថ្នាក់ខ្លាំងណាស់។ តើមានមនុស្សបែបនេះនៅជុំវិញអ្នករាល់គ្នាដែរឬទេ? តើអ្នករាល់គ្នាខ្លួនឯងជាមនុស្សបែបនេះដែរឬទេ? (មែនហើយ។) ចុះតើវាធ្ងន់ធ្ងរប៉ុនណាទៅ? ការនិយាយ និងការធ្វើសកម្មភាពដោយគ្មានគោលការណ៍សេចក្ដីពិតណាមួយ ដោយពឹងផ្អែកទាំងស្រុងលើធម្មជាតិទុច្ចរិតរបស់អ្នកដើម្បីធ្វើសកម្មភាព តែងតែចង់បំភាន់អ្នកដទៃ និងរស់នៅពាក់របាំងមុខ ដើម្បីកុំឱ្យអ្នកដទៃអាចមើលធ្លុះ ឬមើលដឹងអ្នក ហើយនឹងចាត់ទុកភាពជាមនុស្ស និងឋានៈរបស់អ្នកដោយការគោរព និងការកោតសរសើរ ពោលគឺ នេះហើយគឺជាសេចក្តីទុច្ចរិត។ តើអ្នករាល់គ្នាបង្ហាញឥរិយាបថទុច្ចរិតទាំងនេះតែម្ដងម្កាល ឬក៏អ្នករាល់គ្នាជាមនុស្សបែបនេះភាគច្រើន? តើនេះគ្រាន់តែជាលក្ខណៈរបស់អ្នក ហើយតើវាពិបាកសម្រាប់អ្នកក្នុងការរំដោះខ្លួនចេញដែរឬទេ? ប្រសិនបើអ្នកប្រើវិធីសាស្ត្របែបនេះតែម្ដងម្កាល នោះវានៅតែអាចផ្លាស់ប្ដូរបាន។ ទោះជាយ៉ាងនេះក្តី ប្រសិនបើនេះគ្រាន់តែជាលក្ខណៈរបស់អ្នក ដោយតែងតែធ្វើសកម្មភាពដោយក្រឡេចក្រឡុច និងដោយសេចក្តីបញ្ឆោត ហើយតែងតែពឹងផ្អែកលើផែនការកលល្បិច នោះអ្នកគឺជាអារក្សដែលមានល្បិចកលបំផុតហើយ។ ខ្ញុំនឹងប្រាប់អ្នករាល់គ្នាពីការពិត៖ មនុស្សបែបនេះនឹងមិនផ្លាស់ប្ដូរឡើយ។

នៅក្នុងរឿងនេះ តាបាវប្រើវិធីសាស្ត្រទាំងនេះដើម្បីបំភាន់ស៊ាវបាវ និងធ្វើឱ្យក្មេងប្រុសនេះប្រាប់គាត់ពីការពិត។ ប្រាប់ខ្ញុំមកមើល៍ តើនរណាបានបង្រៀនគាត់ឱ្យប្រព្រឹត្តបែបនេះ? គ្មាននរណាម្នាក់បានបង្រៀនគាត់ឡើយ។ ដូច្នេះ តើល្បិចកលទាំងនេះបានមកពីណា? (មកពីធម្មជាតិរបស់គាត់។) វាបានមកពីធម្មជាតិរបស់គាត់ មកពីសារជាតិពុករលួយរបស់គាត់។ គាត់គ្រាន់តែជាមនុស្សប្រភេទនោះប៉ុណ្ណោះ។ គាត់មិនលើកលែងសូម្បីតែក្មេងម្នាក់ តើគួរឱ្យស្អប់ខ្ពើមយ៉ាងណាទៅ! ប្រសិនបើគាត់ចង់ដឹងពីការពិត គាត់អាចសួរឪពុកម្ដាយរបស់ក្មេងនោះដោយផ្ទាល់ ឬគាត់អាចស្វែងយល់យ៉ាងសកម្មពីខ្លួនឯង និងបើកចំហចិត្តប្រាប់ពួកគេ នោះពួកគេប្រហែលជានឹងប្រាប់គាត់ពីការពិត។ មិនចាំបាច់ប្រើវិធីសាស្ត្របែបនេះ ដើម្បីធ្វើរឿងគួរឱ្យអាម៉ាស់ និងឆ្គាំឆ្គងទាំងនេះនៅពីក្រោយខ្នងអ្នកដទៃឡើយ។ នេះហើយជាអ្វីដែលមនុស្សមាននិស្ស័យទុច្ចរិតធ្វើ។ ប្រាប់ខ្ញុំមកមើល៍ តើវាមិនគួរឱ្យជិនឆ្អន់ទេឬ? (វាគួរឱ្យជិនឆ្អន់។) គាត់មិនលើកលែងសូម្បីតែក្មេងម្នាក់ គាត់មើលឃើញថាក្មេងនោះងាយនឹងសម្លុត បោកប្រាស់ និងបោកបញ្ឆោត ដូច្នេះគាត់ក៏រៀបចំផែនការប្រឆាំងនឹងគេ។ ឥឡូវនេះ ប្រសិនបើគាត់ឃើញមនុស្សធំម្នាក់ដែលស្មោះត្រង់ និងចិត្តល្អ តើគាត់នឹងប្រព្រឹត្តចំពោះពួកគេយ៉ាងដូចម្ដេច? តើគាត់អាចលើកលែងឱ្យគេបានទេ? ដាច់ខាតគឺមិនបានឡើយ។ ប្រសិនបើគាត់ឃើញនរណាម្នាក់ដែលស្រដៀងនឹងខ្លួនគាត់ ជានរណាម្នាក់ដែលចូលចិត្តប្រើកលល្បិចនៅក្នុងពាក្យសម្ដី និងសកម្មភាពរបស់ពួកគេ តើគាត់នឹងធ្វើអ្វី? (គាត់ដឹងថាបុគ្គលនោះក៏ទុច្ចរិតដូចគាត់ដែរ ហើយប្រហែលជាមានចិត្តប្រយ័ត្នចំពោះគេ ដោយមិនបើកឱ្យដឹងអ្វីដោយងាយឡើយ។) ក្រៅពីការមានចិត្តប្រយ័ត្ន តើគាត់អាចធ្វើអ្វីផ្សេងទៀត? (គាត់នឹងប្រកួតប្រជែង។) គាត់នឹងប្រកួតប្រជែងដោយចំហ និងដោយលាក់កំបាំង គឺបែបនេះឯង។ នេះគឺជាឥរិយាបថរបស់មនុស្សដែលមាននិស្ស័យទុច្ចរិត។ មនុស្សបែបនេះចូលចិត្តប្រកួតប្រជែងជាមួយអ្នកដទៃដោយចំហ និងដោយលាក់កំបាំង ហើយគេចាប់យកគ្រប់ឱកាសទាំងអស់។ គេមានពាក្យទំនៀមដ៏ល្បីមួយ ហើយប្រសិនបើអ្នកជួបមនុស្សបែបនេះ ហើយឮគេនិយាយពាក្យនេះ អ្នកអាចប្រាកដថាគេមាននិស្ស័យទុច្ចរិត។ តើគេនិយាយអ្វី? ឧទាហរណ៍៖ នៅពេលអ្នកស្នើឱ្យគេសហការជាមួយបុគ្គលម្នាក់ទៀតដើម្បីបំពេញភារកិច្ចរបស់គេ គេនិយាយថា៖ «អូ! ខ្ញុំមិនអាចប្រកួតប្រជែងជាមួយបុគ្គលម្នាក់នោះបានទេ!» គំនិតដំបូងរបស់គេ គឺតែងតែគិតអំពី «ការប្រកួតប្រជែង»។ គំនិតដំបូងរបស់គេ មិនមែនគិតអំពីរបៀបសហការជាមួយអ្នកដទៃដើម្បីបំពេញការងារឱ្យបានល្អនោះទេ ប៉ុន្តែគឺគិតអំពីការប្រកួតប្រជែងជាមួយពួកគេ។ នេះគឺជាពាក្យទំនៀមដ៏ល្បីរបស់គេ។ មិនថាគេស្ថិតក្នុងក្រុមមនុស្សណាក៏ដោយ មិនថាក្នុងចំណោមអ្នកគ្មានជំនឿ បងប្អូនប្រុសស្រី ឬសមាជិកគ្រួសារឡើយ តើអ្វីជាច្បាប់តែមួយគត់របស់គេ? នោះគឺការប្រកួតប្រជែង ហើយប្រសិនបើគេមិនអាចយកឈ្នះអ្នកដទៃដោយចំហបានទេ នោះគេនឹងធ្វើវាដោយលាក់កំបាំង។ និស្ស័យប្រភេទនេះ គឺទុច្ចរិត។ មនុស្សខ្លះមើលពីសំបកក្រៅ ហាក់ដូចជាកំពុងជជែកលេងធម្មតាជាមួយអ្នកដទៃ ប៉ុន្តែនៅក្នុងចិត្តរបស់ពួកគេ ពួកគេកំពុងប្រកួតប្រជែងដោយលាក់កំបាំង ដោយប្រើមធ្យោបាយ និងបច្ចេកទេសផ្សេងៗដើម្បីវាយប្រហារ និងបន្ទាបបន្ថោកមនុស្សដទៃទៀតដោយប្រយោល។ មនុស្សដែលមិនអាចញែកដឹងរឿងនេះបាន នឹងមិនអាចមើលធ្លុះយុទ្ធវិធីរបស់ពួកគេឡើយ ហើយនៅពេលមមនុស្សទាំងនោះអាចមើលធ្លុះ ការប្រកួតប្រជែងរបស់ពួកគេក៏បានចេញជាលទ្ធផលបាត់ទៅហើយ។ នេះគឺជាសេចក្តីទុច្ចរិត។ នៅពេលមនុស្សទុច្ចរិតប្រាស្រ័យទាក់ទងជាមួយអ្នកដទៃ គឺសុទ្ធតែពាក់ព័ន្ធនឹងការប្រកួតប្រជែងដោយចំហ និងដោយលាក់កំបាំង ដោយប្រើផែនការល្បិចកល ផែនការអាក្រក់ ឬវិធីសាស្ត្រជាក់លាក់ផ្សេងៗដើម្បីយកឈ្នះអ្នកដទៃ ធ្វើឱ្យអ្នកទាំងនោះចុះចាញ់ ហើយទីបំផុត ធ្វើឱ្យមនុស្សគ្រប់គ្នាចុះញ៉មនឹងពួកគេ។ ចាប់តាំងពីមានមនុស្សជាតិរហូតមកដល់បច្ចុប្បន្ននេះ ប្រវត្តិសាស្ត្រទាំងមូលរបស់មនុស្សជាតិ គឺពោរពេញទៅដោយ «ការប្រកួតប្រជែង»។ មិនថាក្នុងទ្រង់ទ្រាយធំរវាងប្រជាជាតិ ទ្រង់ទ្រាយតូចរវាងគ្រួសារ ឬកម្រិតបុគ្គលរវាងមនុស្សម្នាក់ៗឡើយ គឺគ្មានក្រុមណាមួយដែលមិនពោរពេញទៅដោយជម្លោះនោះទេ ប្រសិនបើមិនមែនជាការប្រកួតប្រជែងដោយចំហទេ នោះវាគឺជាការប្រកួតប្រជែងដោយលាក់កំបាំង ប្រសិនបើមិនមែនជាការប្រឈមមុខដាក់គ្នាដោយពាក្យសម្ដីទេ នោះវាគឺជាការប្រឈមមុខដាក់គ្នាដោយកម្លាំងបាយ។ សម័យកាលដែលមានសង្គ្រាមញឹកញាប់បំផុតក្នុងចំណោមក្រុមជនជាតិផ្សេងៗនៅក្នុងប្រវត្តិសាស្ត្រចិន គឺសម័យផ្ការីកនិងសរទរដូវ និងសម័យនគរចម្បាំង។ សៀវភៅដ៏ល្បីល្បាញភាគច្រើនស្ដីពីយុទ្ធសាស្ត្រយោធា ត្រូវបានបង្កើតឡើងក្នុងអំឡុងសម័យកាលទាំងពីរនោះ ដូចជាយុទ្ធវិធី ដែលមាននៅក្នុងសៀវភៅសិល្បៈនៃសង្គ្រាមរបស់ស៊ុនអ៊ូ​ ជាដើម ទាំងនេះសុទ្ធតែត្រូវបានបង្កើតឡើងក្នុងអំឡុងពេលនោះ។ វាក៏មានសៀវភៅយុទ្ធសាស្ត្រសាមសិបប្រាំមួយ ដែលកត់ត្រាពីយុទ្ធវិធីផ្សេងៗសម្រាប់ប្រើប្រាស់ក្នុងសង្គ្រាមផងដែរ។ យុទ្ធសាស្ត្រ និងយុទ្ធវិធីយោធាមួយចំនួននេះ នៅតែត្រូវបានប្រើប្រាស់រហូតមកដល់សព្វថ្ងៃនេះ។ ប្រាប់ខ្ញុំមកមើល៍ តើមានយុទ្ធសាស្ត្រអ្វីខ្លះនៅក្នុងសៀវភៅនោះ? (យុទ្ធសាស្ត្រ «ធ្វើបាបខ្លួនឯង»។) (យុទ្ធសាស្ត្រ «បង្វែរចំណាប់អារម្មណ៍»។) (យុទ្ធសាស្ត្រ «ភ្នាក់សម្ងាត់ទ្វេ» យុទ្ធសាស្ត្រ «ក្រុងទទេ» និងយុទ្ធសាស្ត្រ «អន្ទាក់ទឹកឃ្មុំ»។) យុទ្ធសាស្ត្រដ៏ល្បីល្បាញទាំងអស់នេះ មិនថាវាមានឈ្មោះថា «អន្ទាក់ទឹកឃ្មុំ» «ក្រុងទទេ» ឬ «បង្វែរចំណាប់អារម្មណ៍» នោះទេ គឺសុទ្ធតែមានពាក្យ «យុទ្ធសាស្ត្រ»។ តើពាក្យ «យុទ្ធសាស្ត្រ» មានន័យថាម៉េច? («យុទ្ធវិធី» ឬ «ផែនការកលល្បិច»។) វាបង្កប់ន័យពីយុទ្ធវិធីដ៏ពិសពុល ក្បត់ លាក់កំបាំង ឬសម្ងាត់មួយចំនួន។ «យុទ្ធវិធី» ទាំងនេះមិនមានអ្វីពាក់ព័ន្ធនឹងការរៀបចំផែនការឡើយ គឺវាពាក់ព័ន្ធនឹងការប្រើផែនការកលល្បិច តើយើងឃើញអ្វីខ្លះនៅពីក្រោយយុទ្ធវិធីទាំងនេះ? តើសកម្មភាពរបស់ពួកគេ ឥរិយាបថរបស់ពួកគេ និងយុទ្ធវិធី ព្រមទាំងការអនុវត្តទាំងនេះដែលពួកគេប្រើប្រាស់ក្នុងសង្គ្រាម ស្របតាមភាពជាមនុស្ស និងសេចក្ដីពិតដែរឬទេ? (ទេ។) តើព្រះជាម្ចាស់ធ្វើការតាមរបៀបនេះដែរឬទេ? (ទេ។) ដាច់ខាតគឺមិនមែនឡើយ។ ដូច្នេះ តើការអនុវត្តទាំងនេះតំណាងឱ្យនរណា? វាតំណាងឱ្យសាតាំង និងមនុស្សជាតិដ៏ទុច្ចរិតនេះ។ តើយុទ្ធសាស្ត្ររបស់មនុស្សជាតិដ៏ទុច្ចរិតទាំងនេះមកពីណា? (សាតាំង។) វាត្រូវបានទទួលពីសាតាំង។ មនុស្សខ្លះប្រហែលជាពិបាកយល់ពីរឿងនេះ ដូច្នេះខ្ញុំគួរតែនិយាយថា វាទទួលបានពីស្ដេចអារក្ស នោះមនុស្សនឹងយល់។ តើស្ដេចអារក្សជានរណា? ពួកគេគឺជាពួកអារក្ស និងសាតាំង ដែលបានចាប់ជាតិមកក្នុងពិភពលោក ដើម្បីសាបព្រោះការបែកបាក់ និងបង្កវិនាសកម្មក្នុងចំណោមមនុស្សជាតិ ពួកគេបានបង្កើតយុទ្ធសាស្ត្រទាំងនេះឡើង។ នៅក្នុងកំណត់ត្រានៃកិច្ចការរបស់ព្រះជាម្ចាស់ តើអ្នករាល់គ្នាធ្លាប់ឃើញទ្រង់ប្រើប្រាស់យុទ្ធសាស្ត្រ «ក្រុងទទេ» ឬយុទ្ធសាស្ត្រ «បង្វែរចំណាប់អារម្មណ៍» ដែរឬទេ? តើផែនការគ្រប់គ្រងរបស់ព្រះជាម្ចាស់មានរួមបញ្ចូលយុទ្ធសាស្ត្រទាំងនេះដែរឬទេ? ព្រះជាម្ចាស់មិនដែលប្រើប្រាស់យុទ្ធសាស្ត្របែបនេះ ដើម្បីគ្រប់គ្រងកិច្ចការរបស់ទ្រង់ឡើយ។ យុទ្ធសាស្ត្រទាំងនេះត្រូវបានប្រើប្រាស់ដោយមនុស្សជាតិដ៏ទុច្ចរិតទាំងមូល។ ពីប្រជាជាតិមួយ ឬរាជវង្សមួយក្នុងទ្រង់ទ្រាយធំ ទៅកុលសម្ព័ន្ធមួយ ឬគ្រួសារមួយក្នុងទ្រង់ទ្រាយតូច ហើយសូម្បីតែរហូតដល់ទំនាក់ទំនងរវាងបុគ្គលម្នាក់ៗ គ្រប់ទីកន្លែងដែលអ្នករកឃើញមនុស្សជាតិពុករលួយ អ្នកនឹងរកឃើញជម្លោះ។ តើពួកគេកំពុងប្រយុទ្ធគ្នាដើម្បីអ្វី? តើពួកគេកំពុងប្រកួតប្រជែងដើម្បីអ្វី? តើគោលដៅរបស់ពួកគេគឺជាអ្វី? គឺដើម្បីតែអំណាច ឋានៈ និងផលប្រយោជន៍ ដើម្បីទទួលបានរបស់ទាំងនេះ។ ប្រជាជាតិមួយប្រយុទ្ធប្រឆាំងនឹងប្រជាជាតិមួយទៀត ដើម្បីគ្រប់គ្រងលើមនុស្សឱ្យបានកាន់តែច្រើន។ កុលសម្ព័ន្ធប្រយុទ្ធគ្នាដើម្បីដណ្ដើមទឹកដី មនុស្ស និងអធិបតេយ្យភាព។ បុគ្គលម្នាក់ៗប្រយុទ្ធគ្នាដើម្បីភាពឧត្តុង្គឧត្តម និងផលប្រយោជន៍។ គ្រប់ទីកន្លែងដែលមានមនុស្សជាតិ គឺមានជម្លោះ ពីព្រោះគ្រប់ទីកន្លែងដែលមានមនុស្សជាតិ គឺមានសេចក្ដីពុករលួយរបស់សាតាំង។ មនុស្សជាតិទាំងមូលត្រូវបានសាតាំងធ្វើឱ្យពុករលួយ ដូច្នេះពិភពលោកគឺពោរពេញទៅដោយជម្លោះ និងការបង្ហូរឈាម។ មិនថាមនុស្សជាតិពុករលួយធ្វើអ្វីក៏ដោយ ពួកគេមិនអាចគេចផុតពីចំណងនៃនិស្ស័យរបស់សាតាំងឡើយ។ ហេតុដូច្នេះហើយ ប្រវត្តិសាស្ត្រទាំងមូលរបស់មនុស្សជាតិ មិនថានៅលោកខាងលិច ឬលោកខាងកើតទេ គ្រប់ផ្នែកទាំងអស់នៃប្រវត្តិសាស្ត្ររបស់វា គឺជាកំណត់ត្រាដ៏គួរឱ្យសោកស្ដាយនៃការតស៊ូដ៏ទុច្ចរិតរបស់មនុស្សជាតិ។ មនុស្សជាតិថែមទាំងចាត់ទុករឿងទាំងនេះថាប្រកបដោយកិត្តិគុណទៀតផង។ មនុស្សខ្លះនៅតែសិក្សាពីយុទ្ធសាស្ត្រសាមសិបប្រាំមួយរបស់ចិនរហូតមកដល់សព្វថ្ងៃនេះ។ តើអ្នករាល់គ្នាកំពុងសិក្សាពីយុទ្ធសាស្ត្រទាំងនេះដែរឬទេ? (ទេ។) ប្រសិនបើអ្នកមានចេតនាសិក្សាពីរឿងទាំងនេះ ដោយស្រូបយកបទពិសោធ មេរៀន មធ្យោបាយ វិធីសាស្ត្រ និងបច្ចេកទេសដែលមាននៅក្នុងនោះ ដើម្បីបំពេញខួរក្បាលរបស់អ្នកឱ្យសម្បូរបែប ហើយធ្វើឱ្យវាជាផ្នែកមួយនៃជំនាញរបស់អ្នកសម្រាប់ការរស់រានមានជីវិត នោះគឺពិតជាខុសហើយ។ អ្នកច្បាស់ជានឹងខិតទៅជិតសាតាំងកាន់តែខ្លាំង ក្លាយជាមនុស្សកាន់តែទុច្ចរិត និងកាន់តែអាក្រក់មិនខាន។ ទោះជាយ៉ាងនេះក្តី ប្រសិនបើអ្នកអាចផ្លាស់ប្ដូរទស្សនៈរបស់អ្នក ហើយវែកញែក ញែកដឹង និងលាតត្រដាងរឿងទាំងនោះស្របតាមព្រះបន្ទូលរបស់ព្រះជាម្ចាស់ តើអ្នកនឹងទទួលបានលទ្ធផលបែបណា? អ្នកនឹងស្អប់សាតាំងកាន់តែខ្លាំង ហើយយល់ដឹង និងស្អប់ខ្លួនឯងកាន់តែខ្លាំង។ តើអ្វីជាលទ្ធផលដែលកាន់តែល្អប្រសើរជាងនេះទៅទៀត? នោះគឺការបដិសេធសាតាំង និងតាំងចិត្តយ៉ាងមុតមាំក្នុងការដើរតាមព្រះជាម្ចាស់។ សាតាំងប្រើប្រាស់អ្វីដែលហៅថាវប្បធម៌ប្រពៃណីទាំងនេះ ព្រមទាំងចំណេះដឹង និងទ្រឹស្ដីគ្រប់ប្រភេទដែលមនុស្សជាតិបានប្រមូលផ្ដុំអស់រយៈពេលរាប់ពាន់ឆ្នាំ ដើម្បីប្រាប់ផ្លូវ និងបញ្ជ្រាបចូលទៅក្នុងមនុស្ស ក្នុងគោលបំណងធ្វើឱ្យពួកគេពុករលួយ និងត្រួតត្រាពួកគេក្នុងកម្រិតកាន់តែជ្រៅ។ ប្រសិនបើអ្នកស្ទាត់ជំនាញលើរឿងទាំងនេះ ហើយដឹងពីរបៀបប្រើប្រាស់វា នោះអ្នកនឹងក្លាយជាសាតាំងរស់ ហើយអ្នកនឹងត្រូវបាន ជម្រុះចោលទាំងស្រុងដោយព្រះជាម្ចាស់។

នៅពេលប្រកបគ្នាអំពីការយល់ដឹងពីខ្លួនឯងក្នុងអំឡុងពេលជួបជុំកន្លងមក មនុស្សភាគច្រើនជារឿយៗលើកឡើងពីបញ្ហានៃនិស្ស័យក្រអឺតក្រទម ដែលជានិស្ស័យពុករលួយទូទៅបំផុត ហើយអត្ថិភាពរបស់វាគឺមាននៅគ្រប់ទីកន្លែង។ តើមាននិស្ស័យពុករលួយអ្វីផ្សេងទៀតដែលកើតមានជាទូទៅប្រហាក់ប្រហែលគ្នាដែរ? (សេចក្តីបោកបញ្ឆោត និងភាពរឹងទទឹង។) សេចក្តីបោកបញ្ឆោត ភាពរឹងទទឹង ការស្អប់ខ្ពើមសេចក្ដីពិត និងទង្វើកាចសាហាវ ទាំងនេះគឺជារឿងដែលមនុស្សជួបប្រទះជាញឹកញាប់។ សេចក្តីទុច្ចរិតគឺមិនសូវឃើញមានទេ ហើយក៏មិនសូវមានការមើលដឹងពីវាប៉ុន្មានដែរ។ គេអាចនិយាយបានថា និស្ស័យទុច្ចរិត គឺពិបាកនឹងមើលដឹងបំផុត ហើយវាជាប្រភេទនិស្ស័យពុករលួយដែលលាក់កំបាំងយ៉ាងជ្រៅ និងមានលក្ខណៈសម្ងាត់គួរសម តើមែនទេ? ឧទាហរណ៍៖ ឧបមាថាមនុស្សពីរនាក់រស់នៅជាមួយគ្នា ហើយពួកគេទាំងពីរនាក់មិនស្រឡាញ់សេចក្ដីពិត ឬដេញតាមសេចក្ដីពិតឡើយ ហើយពួកគេក៏មិនស្មោះត្រង់ក្នុងការបំពេញភារកិច្ចរបស់ពួកគេដែរ។ មើលពីខាងក្រៅ អ្នកទាំងពីរអាចមើលទៅហាក់ដូចជារស់នៅជាមួយគ្នាយ៉ាងចុះសម្រុង ដោយគ្មានបញ្ហាអ្វីទាល់តែសោះ។ ទោះជាយ៉ាងនេះក្តី នៅក្នុងជម្រៅចិត្ត ពួកគេទាំងពីរនាក់មិនដេញតាមសេចក្ដីពិតឡើយ ហើយនិស្ស័យពុករលួយផ្សេងៗនៅតែមាន ទោះបីជាអ្នកមិនអាចមើលឃើញក៏ដោយ។ ហេតុអ្វីបានជាអ្នកមិនអាចមើលឃើញ? នោះគឺដោយសារតែបុគ្គលទាំងពីរនេះ ពិតជាបោកបញ្ឆោត និងមានល្បិចកលយ៉ាងខ្លាំងនៅក្នុងសកម្មភាពរបស់ពួកគេ។ ដោយសារអ្នកមិនយល់សេចក្ដីពិត និងខ្វះការញែកដឹងគ្រប់យ៉ាងទាំងអស់ អ្នកមិនអាចមើលធ្លុះសារជាតិនៃបញ្ហារបស់ពួកគេឡើយ។ សេចក្ដីពិតដែលអ្នកយល់គឺមានតិចតួច កម្ពស់របស់អ្នកគឺទាបពេក ដូច្នេះមានបញ្ហាស្មុគស្មាញជាច្រើនដែលអ្នកគ្មានផ្លូវនឹងយល់ដឹងបាន ហើយអ្នកគ្មានសមត្ថភាពក្នុងការជួយអ្នកដទៃដោះស្រាយបញ្ហារបស់ពួកគេឡើយ។ ក្នុងនាមជាអ្នកដឹកនាំ តើអ្នករាល់គ្នាគួរធ្វើអ្វី នៅពេលអ្នកជួបមនុស្សបែបនេះ? ប្រសិនបើអ្នកលាតត្រដាង និងញែកដឹងពួកគេ តើពួកគេងាយនឹងទទួលយកវាដែរឬទេ? ទេ ពួកគេមិនទទួលយកឡើយ។ ដូច្នេះ តើអ្នកគួរដោះស្រាយជាមួយមនុស្សបែបនេះដោយរបៀបណា? តើមានវិធីដើម្បីធ្វើវាដែរឬទេ? តើអ្វីជាគោលការណ៍ក្នុងការដោះស្រាយជាមួយមនុស្សបែបនេះ? ប្រសិនបើពួកគេមានជំនាញបច្ចេកទេស ឬវិជ្ជាជីវៈខ្លះៗ ដើម្បីធ្វើការដោយកម្លាំងសម្រាប់ជាប្រយោជន៍ដល់ដំណាក់របស់ព្រះជាម្ចាស់ អ្នកគួរតែប្រព្រឹត្តចំពោះពួកគេដូចជាបងប្អូនប្រុសស្រី និងដាក់សេចក្ដីតម្រូវដល់ពួកគេក្នុងនាមជាបងប្អូនប្រុសស្រី។ ទោះជាយ៉ាងនេះក្តី ដោយឃើញថាមនុស្សបែបនេះមិនដេញតាមសេចក្ដីពិត តើពួកគេអាចស្មោះត្រង់ក្នុងការបំពេញភារកិច្ចរបស់ពួកគេបានដែរឬទេ? (ទេ។) តើឥរិយាបថអ្វីដែលបង្ហាញថាពួកគេខ្វះភាពស្មោះត្រង់? តើមនុស្សបែបនេះមិនស្ទាត់ជំនាញខាងធ្វើរឿងដើម្បីតែសម្តែងទេឬ? នៅពេលគ្មាននរណាម្នាក់នៅក្បែរ ពួកគេលេងសើច និងធ្វើការយឺតៗ។ ពេលឃើញមានគេមកភ្លាម ពួកគេក៏បង្កើនល្បឿនការងារ។ ពួកគេថែមទាំងអាចលើកឡើងនូវសំណួរជាច្រើន ដោយសួរថាតើធ្វើបែបនេះ ឬបែបនោះអាចទទួលយកបានដែរឬទេ។ កាលណា បុគ្គលនោះចេញទៅបាត់ ពួកគេក៏ឈប់ធ្វើការ មិនធ្វើអ្វីសោះ គ្មានបញ្ហាអ្វីត្រូវលើកឡើងទាល់តែសោះ ហើយថែមទាំងនិយាយនៅក្នុងចិត្តរបស់ពួកគេថា៖ «ខ្ញុំគ្រាន់តែលេងសើចជាមួយអ្នកប៉ុណ្ណោះ ខ្ញុំមិនល្ងង់ដល់ថ្នាក់ហ្នឹងទេ!» មនុស្សបែបនេះធ្វើអ្វីៗគ្រប់យ៉ាងដើម្បីតែសម្តែង ពួកគេជំនាញជាពិសេសខាងសម្ដែងពុតជាល្អនៅសំបកក្រៅ និងស្ទាត់ជំនាញខាងធ្វើពុត ដោយផ្ដល់ឱ្យមនុស្សនូវការយល់ឃើញខុស។ មនុស្សជាច្រើនដែលធ្លាប់ប្រាស្រ័យទាក់ទងជាមួយពួកគេអស់ជាច្រើនឆ្នាំ នៅតែមិនអាចមើលធ្លុះសារជាតិមានល្បិចកល និងបោកបញ្ឆោតរបស់ពួកគេដដែល។ នៅពេលអ្នកដទៃសួរនាំពីពួកគេ ពួកគេថែមទាំងនិយាយថា៖ «បុគ្គលនេះល្អគួរសម ប្រព្រឹត្តល្អចំពោះមនុស្សគ្រប់គ្នា មិនដែលធ្វើឱ្យ នរណាម្នាក់រងគ្រោះថ្នាក់ឡើយ គ្រាន់តែជាមនុស្សផ្គាប់ចិត្តគេប៉ុណ្ណោះ។ សូម្បីតែពេលមាននរណាម្នាក់ធ្វើខុស ក៏គេមិនលួសកាត់អ្នកនោះដែរ គេបន្តដាស់តឿន និងលួងលោមអ្នកដទៃជានិច្ច»។ តើមធ្យោបាយ និងវិធីសាស្ត្រអ្វីខ្លះដែលមនុស្សទាំងនេះប្រើប្រាស់ នៅក្នុងការប្រាស្រ័យទាក់ទងរបស់ពួកគេជាមួយអ្នកដទៃ? ពួកគេសម្ដែងទៅតាមកាលៈទេសៈ ក្រឡេចក្រឡុច និងមានល្បិចកល ហើយមនុស្សភាគច្រើននិយាយថាពួកគេជាមនុស្សល្អ។ តើមានមនុស្សបែបនេះនៅជុំវិញអ្នករាល់គ្នាដែរឬទេ? (មែនហើយ។) មនុស្សគ្រប់គ្នាមានទំនោរបញ្ចេញឱ្យឃើញនិស្ស័យពុករលួយផ្ទាល់ខ្លួនរបស់ខ្លួន ប៉ុន្តែបុគ្គលទាំងនេះបិទបាំងខ្លួនឯងយ៉ាងជិតឈឹង ដែលធ្វើឱ្យគ្មាននរណាម្នាក់អាចរកឃើញបញ្ហារបស់ពួកគេឡើយ។ តើនេះមិនមែនជាបញ្ហាទេឬ? នៅក្នុងប្រវត្តិសាស្ត្រ ព្រះចៅអធិរាជមួយចំនួនបានប្រព្រឹត្តអំពើខុសឆ្គងជាច្រើន ប៉ុន្តែមនុស្សជំនាន់ក្រោយនៅតែហៅពួកគេថាជាអ្នកគ្រប់គ្រងដ៏ឈ្លាសវៃ។ ហេតុអ្វីបានជាមនុស្សមានទស្សនៈបែបនេះចំពោះពួកគេ? តើពួកគេមិនបានខិតខំប្រឹងប្រែង និងធ្វើរឿងមួយចំនួនដើម្បីរក្សាកេរ្តិ៍ឈ្មោះផ្ទាល់ខ្លួនរបស់ពួកគេទេឬ? ម្យ៉ាងវិញ ពួកគេបានធ្វើរឿងល្អៗមួយចំនួនសម្រាប់ជាប្រយោជន៍ដល់សមិទ្ធផលនយោបាយផ្ទាល់ខ្លួនរបស់ពួកគេ ប៉ុន្តែម្យ៉ាងវិញទៀត ពួកគេបានបំភ្លៃប្រវត្តិសាស្ត្រ និងបានសម្លាប់អស់អ្នកដែលសរសេរពីសេចក្ដីពិត និងការពិតអំពីពួកគេ ដើម្បីលាក់បាំងអំពើខុសឆ្គងរបស់ពួកគេ។ ទោះជាយ៉ាងនេះក្តី មិនថាពួកគេបានព្យាយាមលាក់បាំងយ៉ាងណាក៏ដោយ ក៏ច្បាស់ជាមានកំណត់ត្រាពីទង្វើរបស់ពួកគេដោយគ្មានមន្ទិលឡើយ។ ពួកគេមិនអាចជម្រុះចោលមនុស្សគ្រប់គ្នាដែលបានដឹងពីសេចក្ដីពិតបានឡើយ។ ទីបំផុត រឿងរ៉ាវទាំងនោះត្រូវបានលាតត្រដាងបន្តិចម្ដងៗដោយមនុស្សជំនាន់ក្រោយ។ នៅពេលមនុស្សបានដឹង ពួកគេមានអារម្មណ៍ថាត្រូវបានបោកប្រាស់។ តាមរយៈការលាតត្រដាងពីការពិតក្នុងប្រវត្តិសាស្ត្រទាំងនេះ មនុស្សគួរតែមានការយល់ដឹងថ្មីអំពីសេចក្ដីពិតទាក់ទងនឹងមនុស្សជាតិទាំងមូល។ តើការយល់ដឹងប្រភេទណា? ពីព្រះមហាក្សត្ររហូតដល់ប្រជារាស្ត្រសាមញ្ញ មនុស្សជាតិទាំងមូលស្ថិតនៅក្នុងកណ្ដាប់ដៃរបស់មនុស្សទុច្ចរិត ដែលត្រូវបានសាតាំងធ្វើឱ្យពុករលួយ ដូច្នេះមនុស្សម្នាក់ៗគឺទុច្ចរិតជាងមនុស្សម្នាក់ទៀតទៅទៀត។ គ្មាននរណាម្នាក់ដែលមិនអាក្រក់នោះទេ គ្មាននរណាម្នាក់ដែលមិនខូចនោះទេ។ ពួកគេសុទ្ធតែ បានប្រព្រឹត្តអំពើខុសឆ្គងជាច្រើន ពួកគេសុទ្ធតែទុច្ចរិតខ្លាំងណាស់ គ្មាននរណាម្នាក់ក្នុងចំណោមពួកគេដែលល្អឡើយ។ មនុស្សខ្លះនិយាយថា៖ «នៅក្នុងរាជវង្សនីមួយៗ មានមន្ត្រីស្មោះត្រង់ពីរបីនាក់។ តើមន្ត្រីស្មោះត្រង់ទាំងនេះរាប់បញ្ចូលថាជាមនុស្សទុច្ចរិតដែរឬទេ?» ប្រសិនបើអ្នកជឿលើព្រះជាម្ចាស់នៅក្រោមអំណាចរបស់មន្ត្រីស្មោះត្រង់ទាំងនេះ ចាំមើលថាតើពួកគេនឹងចាប់ខ្លួនអ្នកឬក៏អត់។ ប្រសិនបើអ្នកធ្វើបន្ទាល់អំពីព្រះជាម្ចាស់ប្រាប់ពួកគេ ចូរសង្កេតមើលអាកប្បកិរិយារបស់ពួកគេ។ អ្នកនឹងដឹងភ្លាមថាតើពួកគេទុច្ចរិតឬក៏អត់។ ការលេចមក និងកិច្ចការរបស់ព្រះជាម្ចាស់ ព្រមទាំងសេចក្ដីពិតដែលទ្រង់សម្ដែងចេញ បើកសម្តែងមនុស្សពីធាតុពិតរបស់ពួកគេ លើសពីរឿងអ្វីៗទាំងអស់។ អ្នកគ្រប់គ្រង និងមន្ត្រីមួយចំនួនប្រហែលជាសម្រេចបាននូវសមិទ្ធផលនយោបាយខ្លះៗ និងបានធ្វើអំពើល្អមួយចំនួន ប៉ុន្តែតើអំពើល្អទាំងនេះមានធម្មជាតិបែបណា? តើនរណាជាអ្នកទទួលបានប្រយោជន៍ពីអំពើទាំងនោះ? ទាំងនេះគឺជាអំពើល្អដែលត្រូវបានទាមទារដោយវណ្ណៈគ្រប់គ្រង។ តើអំពើល្អដែលពួកគេធ្វើ គឺជាអំពើល្អដែលព្រះជាម្ចាស់សព្វព្រះហឫទ័យដែរឬទេ? តើ «សមិទ្ធផលនយោបាយ» ទាំងនេះគឺជាការអនុវត្តសេចក្ដីពិត និងការចុះចូលនឹងព្រះជាម្ចាស់ដែរឬទេ? ដាច់ខាតគឺមិនមែនឡើយ។ សមិទ្ធផលនយោបាយ និងអំពើល្អរបស់ពួកគេ គឺគ្មានទំនាក់ទំនងទាល់តែសោះជាមួយនឹងសេចក្ដីពិត ឬជាមួយនឹងការចុះចូលនឹងព្រះជាម្ចាស់។ អំពើល្អ និងសមិទ្ធផលនយោបាយដែលពួកគេធ្វើ គឺសុទ្ធតែត្រូវបានជំរុញដោយបំណង និងបំណងជំរុញចិត្តរបស់ពួកគេ គឺធ្វើឡើងសុទ្ធតែដើម្បីធ្វើឱ្យខ្លួនឯងមានកេរ្តិ៍ឈ្មោះអមតៈ និងដើម្បីឱ្យអ្នកដទៃសរសើរតែប៉ុណ្ណោះ។ ហេតុដូច្នេះហើយ ទោះបីជាពួកគេធ្វើអំពើល្អប៉ុន្មាន ឬពួកគេប្រមូលបានសមិទ្ធផលនយោបាយប៉ុន្មានក៏ដោយ ក៏វាមិនអាចបញ្ជាក់ថាពួកគេជាមនុស្សល្អដែលមានចិត្តសប្បុរសបានឡើយ កុំថាឡើយដល់ទៅបញ្ជាក់ថាពួកគេមិនដែលប្រព្រឹត្តអំពើអាក្រក់ ឬមិនមានធម្មជាតិទុច្ចរិតនោះ។ តើអ្នកច្បាស់ទេថា មនុស្សទាំងនេះជាមនុស្សប្រភេទណានៅក្នុងព្រះនេត្ររបស់ព្រះជាម្ចាស់? តើអ្នករាល់គ្នាអាចប្រើរឿងទាំងនេះដើម្បីយល់ពី ខ្លួនឯងបានដែរឬទេ? តើអ្នករាល់គ្នាមានការអនុវត្តបែបនេះដែរឬទេ ដែលអ្នកចង់សម្ញែងភ្លាមៗនៅពេលអ្នកធ្វើរឿងល្អអ្វីមួយ ដោយធ្វើឱ្យប្រាកដថាមនុស្សគ្រប់គ្នាបានដឹង រួចហើយនិយាយនៅសំបកក្រៅថា គេមិនគួរអួតអាង ឬក្រអឺតក្រទមឡើយ ថាគេគួរតែប្រព្រឹត្តខ្លួនដោយការបន្ទាបខ្លួន? ឧទាហរណ៍៖ អ្នកទៅធ្វើការនៅពួកជំនុំថ្មីមួយ ហើយមនុស្សមិនដឹងថាអ្នកស្ថិតក្នុងតំណែងជាអ្នកដឹកនាំឡើយ ដូច្នេះអ្នកត្រូវតែព្យាយាមគ្រប់មធ្យោបាយដើម្បីឱ្យមនុស្សដឹងថាអ្នកគឺជាអ្នកដឹកនាំ ហើយអ្នកខំប្រឹងគិតពេញមួយយប់ ទីបំផុតក៏រកឃើញដំណោះស្រាយដ៏ល្អមួយ។ តើដំណោះស្រាយនោះគឺជាអ្វី? អ្នកប្រមូលមនុស្សគ្រប់គ្នាសម្រាប់ការប្រជុំមួយ ហើយនិយាយថា៖ «ក្នុងអំឡុងពេលនៃការជួបជុំនៅថ្ងៃនេះ ចូរយើងប្រកបគ្នាថាតើខ្ញុំ ក្នុងនាមជាអ្នកដឹកនាំត្រូវតាមស្ដង់ដាឬក៏អត់។ ប្រសិនបើខ្ញុំមិនត្រូវតាមស្ដង់ដាទេ អ្នករាល់គ្នាអាចលាតត្រដាង និងដកខ្ញុំចេញបាន។ ប្រសិនបើខ្ញុំត្រូវតាមស្ដង់ដា នោះខ្ញុំនឹងបន្តក្នុងតួនាទីនេះទៀត»។ ពេលមនុស្សគ្រប់គ្នាឮដូច្នេះ ពួកគេដឹងភ្លាមថាអ្នកគឺជាអ្នកដឹកនាំ។ តើអ្នកមិនបានសម្រេចគោលដៅរបស់អ្នកតាមរយៈរឿងនេះទេឬ? តើគោលដៅនេះមកពីណា? វាផុសចេញពីធម្មជាតិទុច្ចរិតរបស់អ្នក។ ការមានមហិច្ឆតាគឺជាលក្ខណៈទូទៅរបស់មនុស្ស ប៉ុន្តែទោះបីជាមនុស្សគ្រប់រូបមានមហិច្ឆតាក៏ដោយ ក៏មនុស្សខ្លះប្រើប្រាស់ភាសា វិធីសាស្ត្រ និងយុទ្ធសាស្ត្រផ្សេងៗគ្នានៅពេលវេលា និងទីកន្លែងផ្សេងៗគ្នា ដើម្បីសម្រេចគោលដៅដែលពួកគេចង់បាន។ នេះគឺជាសេចក្តីទុច្ចរិត។

ទាក់ទងនឹងប្រធានបទនៃធម្មជាតិទុច្ចរិតនេះ យើងនឹងបន្តពិភាក្សាវាជាញឹកញាប់។ តាមរបៀបនេះ អ្នករាល់គ្នានឹងទទួលបានការយល់ដឹងកាន់តែស៊ីជម្រៅអំពីទិដ្ឋភាពនៃសេចក្ដីពិត និងនិស្ស័យពុករលួយនេះ។ ក្នុងទិដ្ឋភាពមួយ អ្នកនឹងអាចយល់ពីខ្លួនឯង ហើយ ក្នុងទិដ្ឋភាពមួយទៀត អ្នកនឹងអាចញែកដឹងមនុស្សប្រភេទផ្សេងៗបាន។ អ្នកក៏នឹងមានការចូលកាន់តែស៊ីជម្រៅទៅក្នុងសេចក្ដីពិតផងដែរ។ ប្រសិនបើខ្ញុំគ្រាន់តែប្រកបគ្នាអំពីគោលគំនិតទូទៅ ឬអំពីទិដ្ឋភាពមួយនៃនិយមន័យ នោះការយល់ដឹងរបស់អ្នករាល់គ្នានឹងនៅរាក់គួរសម។ ទោះជាយ៉ាងនេះក្តី តាមរយៈការប្រើប្រាស់ការពិតមួយចំនួន និងការផ្ដល់ឧទាហរណ៍សម្រាប់ការប្រកបគ្នារបស់យើង នោះការយល់ដឹងរបស់អ្នករាល់គ្នាអាច កាន់តែស៊ីជម្រៅ។ ឧទាហរណ៍៖ ឧបមាថាក្មេងពីរនាក់កំពុងនិយាយគ្នា។ ម្នាក់ក្នុងចំណោមពួកគេសួរថា៖ «តើឯងបានធ្វើកិច្ចការផ្ទះទេថ្ងៃនេះ?» ក្មេងម្នាក់ទៀតឆ្លើយថា៖ «ទេ ខ្ញុំមិនបានធ្វើទេ»។ បន្ទាប់មក ក្មេងទីមួយនិយាយថា៖ «ខ្ញុំក៏មិនបានធ្វើដែរ»។ តើពួកគេទាំងពីរនាក់កំពុងនិយាយការពិតឬ? (មែនហើយ។) អ្នកយល់ខុសហើយ ម្នាក់ក្នុងចំណោមពួកគេកំពុងនិយាយកុហក។ តើគេកំពុងគិតអ្វីនៅក្នុងចិត្ត? «អាល្ងង់ ឯងគិតថាខ្ញុំពិតជាមិនបានធ្វើមែនឬ? ខ្ញុំមិនល្ងង់ដល់ថ្នាក់ហ្នឹងទេ! បើខ្ញុំមិនធ្វើកិច្ចការផ្ទះទេ ខ្ញុំនឹងត្រូវគេដាក់ទោស។ តើខ្ញុំមិនធ្វើវាយ៉ាងម៉េចនឹងបាន? ខ្ញុំ មានចេតនាធ្វើឱ្យឯងគិតថាខ្ញុំមិនបានធ្វើ ដើម្បីកុំឱ្យឯងធ្វើវាដែរ។ ទីបំផុត ឯងនឹងត្រូវគេដាក់ទោស ហើយខ្ញុំអាចសើចចំអកឱ្យឯងបានយ៉ាងសប្បាយ»។ តើក្មេងនេះអាក្រក់ដែរឬទេ? (គេអាក្រក់ណាស់។) តើក្នុងចំណោមអ្នករាល់គ្នា មាននរណាម្នាក់ធ្លាប់ធ្វើរឿងបែបនេះដែរឬទេ? នេះគឺជាឧទាហរណ៍មួយទៀត៖ នៅក្នុងថ្នាក់រៀននៅថ្ងៃច័ន្ទ សិស្សម្នាក់និយាយថានាងបានទៅដើរទិញឥវ៉ាន់នៅថ្ងៃអាទិត្យ ចំណែកសិស្សម្នាក់ទៀតអះអាងថានាងបានទៅលេងមិត្តភក្ដិ។ ក្នុងតថភាព ពួកគេទាំងពីរនាក់នៅផ្ទះរៀនសូត្រសោះ។ ជាពិសេសនៅក្នុងបរិយាកាសដែលមានការប្រកួតប្រជែងខ្ពស់ដូចជានៅប្រទេសចិន រឿងទាំងនេះត្រូវបាននិយាយឡើងដើម្បីធ្វើឱ្យគូប្រជែងរបស់អ្នកបន្ធូរបន្ថយចិត្តប្រយ័ត្ន ដើម្បីឱ្យអ្នកអាចយកឈ្នះគេបាន។ នេះហើយជាអ្វីដែលហៅថាយុទ្ធសាស្ត្រ។ រឿងបែបនេះគឺជារឿងធម្មតានៅក្នុងជីវិតប្រចាំថ្ងៃ។ ជួនកាល ឪពុកម្ដាយ និងកូនៗមានការសន្ទនាស្រដៀងគ្នា និង បង្ហាញឱ្យឃើញនិស្ស័យស្រដៀងគ្នា ដែលមិត្តភក្ដិក៏អាចបង្ហាញឱ្យឃើញក្នុងចំណោមពួកគេផងដែរ។ ការបង្ហាញឱ្យឃើញនិស្ស័យនេះ អាចសង្កេតឃើញនៅគ្រប់ទីកន្លែង អ្នកគ្រាន់តែត្រូវតាមដានមើលវាដោយប្រុងប្រយ័ត្នប៉ុណ្ណោះ។ ហេតុអ្វីត្រូវតាមដានមើល? វាមិនមែនសម្រាប់ប្រមូលព័ត៌មាន និយាយរឿងឥតប្រយោជន៍ និយាយចេចចូច ឬបង្កើតសាច់រឿងនោះទេ។ ផ្ទុយទៅវិញ គឺដើម្បីកែលម្អការញែកដឹងរបស់អ្នក ដោយអនុញ្ញាតឱ្យអ្នកប្រៀបធៀបខ្លួនឯងជាមួយនឹងអ្វីដែលអ្នកដទៃធ្វើ និងអ្វីដែលពួកគេបង្ហាញឱ្យឃើញ និងបង្ហាញ ដើម្បីឱ្យអ្នកអាចមើលឃើញថាតើអ្នកបង្ហាញឥរិយាបថស្រដៀងគ្នាដែរឬទេ។ នៅពេលអ្នកឃើញនរណាម្នាក់បង្ហាញឥរិយាបថបែបនេះ អ្នកនឹងយល់ថាពួកគេមាននិស្ស័យនេះ។ ទោះជាយ៉ាងនេះក្តី នៅពេលអ្នកក៏បង្ហាញឥរិយាបថ បែបនេះដែរ តើអ្នកនឹងអាចទទួលស្គាល់ថាអ្នកក៏មាននិស្ស័យនេះដែរឬទេ? ប្រសិនបើអ្នកមិនអាចទទួលស្គាល់វាទេ នោះការយល់ដឹងរបស់អ្នកអំពីនិស្ស័យរបស់ពួកគេគឺក្លែងក្លាយ៖ អ្នកមិនទាន់យល់ពីវាពិតប្រាកដទេ ឬម្យ៉ាងទៀត អ្នកគ្មានការយល់ដឹងខាងវិញ្ញាណឡើយ ហើយអ្នកមិនទាន់យល់ពីវាបានត្រឹមត្រូវនោះទេ។ ប្រធានបទទាំងនេះមិនអាចគ្របដណ្ដប់ទាំងស្រុងក្នុងរយៈពេលពីរបីថ្ងៃបានឡើយ។ ការពិភាក្សាពីវាបន្តិចបន្តួច នឹងជួយឱ្យអ្នករាល់គ្នាទទួលបានបន្តិចបន្តួច ហើយការយល់ដឹងរបស់អ្នកអំពីសេចក្ដីពិតនឹងកាន់តែស៊ីជម្រៅបន្តិច។ ប្រសិនបើអ្នកពិតជាស្រឡាញ់សេចក្ដីពិតមែន អ្នកនឹងមានការចូលទៅក្នុងកម្រិតកាន់តែជ្រៅមិនខាន។ ជម្រៅនៃបទពិសោធ និងការចូលទៅក្នុងរបស់អ្នក គឺមិនអាចបំបែកចេញពីការយល់ដឹងរបស់អ្នកបានឡើយ។ ជម្រៅនៃបទពិសោធ និងការចូលទៅក្នុងរបស់អ្នក ច្បាស់ជានឹងកំណត់ពីជម្រៅនៃការយល់ដឹងរបស់អ្នកមិនខាន។ ស្រដៀងគ្នានេះដែរ ជម្រៅនៃការយល់ដឹងរបស់អ្នក ក៏អាចបង្ហាញពីជម្រៅដែលអ្នកបានដកពិសោធ និងចូលទៅក្នុងផងដែរ។ ទាំងពីរនេះមានទំនាក់ទំនងគ្នាទៅវិញទៅមក។ នេះគឺជាមាគ៌ាដើម្បីចូលទៅក្នុងសេចក្ដីពិត ហើយមានតែការចូលទៅក្នុងសេចក្ដីពិតប៉ុណ្ណោះ ទើបអ្នកអាចមានតថភាពបាន។ យើងនឹងបញ្ចប់ប្រធានបទនេះនៅត្រង់នេះ ហើយបន្តទៅប្រធានបទចម្បងនៃការប្រកបគ្នានៅថ្ងៃនេះ។

ការវែកញែកអំពីរបៀបដែលពួកទទឹងនឹងព្រះគ្រីស្ទបំភាន់ អូសទាញ គំរាមកំហែង និងត្រួតត្រាមនុស្ស

I. ការវែកញែកអំពីរបៀបដែលពួកទទឹងនឹងព្រះគ្រីស្ទបំភាន់មនុស្ស

នៅការជួបជុំលើកមុន យើងបានបញ្ចប់ការប្រកបគ្នារបស់យើងអំពីចំណុចទីបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ ថ្ងៃនេះ យើងនឹងចាប់ផ្ដើមប្រកបគ្នាអំពីចំណុចទីប្រាំ៖ របៀបដែលពួកទទឹងនឹងព្រះគ្រីស្ទបំភាន់ អូសទាញ គំរាមកំហែង និងត្រួតត្រាមនុស្ស។ មានកិរិយាសព្ទចំនួនបួនដែលពាក់ព័ន្ធនឹងទិដ្ឋភាពនៃការបង្ហាញចេញរបស់ពួកទទឹងនឹងព្រះគ្រីស្ទនេះ ហើយចេញពីកិរិយាសព្ទទាំងបួន និងឥរិយាបថរបស់ពួកទទឹងនឹងព្រះគ្រីស្ទនេះ យើងអាចមើលឃើញពីនិស្ស័យរបស់ពួកគេបាន។ កិរិយាសព្ទទីមួយគឺ «បំភាន់»។ តើមាននិស្ស័យប្រភេទណាដែលបង្កប់នៅក្នុងរឿងនេះ? នោះគឺសេចក្តីទុច្ចរិត។ ចុះចំណែកពាក្យ «អូសទាញ» វិញ? តើការអូសទាញ ជាទូទៅប្រើពាក្យសម្ដីពីរោះៗ ឬមិនពីរោះ? (ពាក្យសម្ដីពីរោះៗ។) ដូច្នេះ តើនិស្ស័យប្រភេទណាដែលគ្រប់គ្រងឥរិយាបថនេះ? គឺសេចក្តីទុច្ចរិត។ ចុះចំណែកពាក្យ «គំរាមកំហែង» និង «ត្រួតត្រា» វិញ តើនិស្ស័យអ្វីដែលគ្រប់គ្រងទង្វើទាំងនេះ? (ទង្វើកាចសាហាវ។) ត្រូវហើយ គឺទង្វើកាចសាហាវ។ ចេញពីចំណុចទីប្រាំ យើងអាចមើលឃើញពីនិស្ស័យរបស់ពួកទទឹងនឹងព្រះគ្រីស្ទបាន។ តើអ្វីទៅជាការបង្ហាញចេញចម្បងៗរបស់ពួកទទឹងនឹងព្រះគ្រីស្ទនៅក្នុងចំណុចនេះ? (សេចក្តីទុច្ចរិត និងទង្វើកាចសាហាវ។) និស្ស័យទាំងពីរនៃសេចក្តីទុច្ចរិត និងទង្វើកាចសាហាវនេះ គឺសុទ្ធតែលេចធ្លោ និងច្បាស់ក្រឡែតណាស់។ ចូរយើងពិភាក្សាអំពីឥរិយាបថទាំងនេះម្ដងមួយៗ ដោយចាប់ផ្ដើមពីពាក្យ «បំភាន់»។ តើពាក្យ «បំភាន់» ជាទូទៅមានន័យដូចម្ដេច? តើវាមានជាប់ពាក់ព័ន្ធនឹងការបង្ហាញចេញនៃភាពស្មោះត្រង់ណាមួយដែរឬទេ? តើមានពាក្យសម្ដីស្មោះត្រង់ណាមួយនៅក្នុងនោះដែរឬទេ? (ទេ។) គ្មានពាក្យសម្ដីស្មោះត្រង់ណាមួយនៅក្នុងនោះឡើយ ពោលគឺ អ្វីៗសុទ្ធតែក្លែងក្លាយ វាគឺជាការបង្កើតរូបភាពក្លែងក្លាយ ការអះអាងក្លែងក្លាយ និងពាក្យសម្ដីបោកបញ្ឆោត ដើម្បីធ្វើឱ្យអ្នកដទៃជឿថា អ្វីដែលខ្លួននិយាយគឺត្រឹមត្រូវ ដែលតាមរយៈនេះ ធ្វើឱ្យអ្នកដទៃទទួលស្គាល់ និងទុកចិត្តលើខ្លួន។ នេះហើយគឺជាអត្ថន័យនៃពាក្យ «បំភាន់»។ តើអស់អ្នកដែលត្រូវបានបំភាន់ ទទួលបានសេចក្ដីពិត ឬដើរលើផ្លូវត្រូវដែរឬទេ? ពួកគេមិនទទួលបានរឿងណាមួយនៃរឿងទាំងនេះឡើយ។ ឥរិយាបថ និងការអនុវត្តនៃការបំភាន់មនុស្ស ពិតប្រាកដណាស់គឺអវិជ្ជមាន មិនមែនវិជ្ជមានឡើយ។ អស់អ្នកដែលត្រូវបានបំភាន់ តាមពិតទៅគឺត្រូវបានបោកប្រាស់ហើយ។ ពួកគេមិនយល់ពីការពិតជាក់ស្ដែង ស្ថានភាពជាក់ស្តែង ឬបរិបទពិតប្រាកដនោះទេ រួចហើយពួកគេក៏ជ្រើសរើសផ្លូវ និងទិសដៅខុស ព្រមទាំងជ្រើសរើសមនុស្សខុសដើម្បីដើរតាម។ នេះគឺជាឥទ្ធិពលដែលការបំភាន់មានទៅលើអ្នកដែលចាញ់បោកគេ។ វាប្រៀបដូចជាការផ្សាយពាណិជ្ជកម្មនៅក្នុងផ្សារទំនើបអ៊ីចឹង៖ គេសរសេរវាបានយ៉ាងល្អ ហើយនៅពេលមនុស្សឃើញការផ្សាយទាំងនោះ ពួកគេក៏ជឿតាមការមើលឃើញពីសំបកក្រៅ ប៉ុន្តែបន្ទាប់ពីទិញរួច ពួកគេទើបដឹងថាផលិតផលទាំងនោះគ្មានប្រយោជន៍សោះ។ នោះហើយហៅថាការត្រូវបោកប្រាស់។ ដូច្នេះ តើអ្វីទៅជាគោលបំណងនៅពីក្រោយ ពួកទទឹងនឹងព្រះគ្រីស្ទដែលប្រព្រឹត្តក្នុងរបៀបដែលបំភាន់មនុស្សនោះ? តើពួកគេប្រើវិធីសាស្ត្រអ្វីខ្លះ និយាយពាក្យសម្ដីអ្វីខ្លះ និងធ្វើរឿងអ្វីខ្លះ ដើម្បីបំភាន់មនុស្ស? ដំបូង ចូរយើងនិយាយអំពីគោលបំណងរបស់ពួកគេសិន។ ប្រសិនបើពួកគេគ្មានគោលបំណងទាល់តែសោះ តើពួកគេចាំបាច់ត្រូវខិតខំប្រឹងប្រែង ឬនិយាយពាក្យសម្ដីពីរោះៗ ដើម្បីអូសទាញ និងបំភាន់មនុស្សដែរឬទេ? មានពាក្យមួយឃ្លានិយាយនៅក្នុងចំណោមអ្នកគ្មានជំនឿថា «គ្មានអ្វីដែលបានមកដោយទទេៗនោះទេ»។ ប្រសិនបើអ្នកមិនអាចមើលធ្លុះរឿងនេះទេ នោះអ្នកមុខជាត្រូវបានបោកប្រាស់មិនខាន។ ពិភពលោកនេះគឺទុច្ចរិតបែបនេះឯង មនុស្សប្រើល្បិចប្រឆាំងគ្នាទៅវិញទៅមក ហើយបំពានគ្នាទៅវិញទៅមក។ នេះគឺជាជីវិតរបស់មនុស្សជាតិដែលពុករលួយ។ ហេតុអ្វីបានជាពួកទទឹងនឹងព្រះគ្រីស្ទខិតខំប្រឹងប្រែងនិយាយបញ្ឆិតបញ្ឆៀង ដើម្បីបំភាន់មនុស្ស? ពួកគេនិយាយ និងធ្វើសកម្មភាពដោយមានគោលបំណងច្បាស់លាស់ នោះគឺដើម្បីដណ្ដើមអំណាច និងត្រួតត្រាលើមនុស្ស រឿងនេះគឺគ្មានអ្វីគួរឱ្យសង្ស័យឡើយ។ គោលដៅរបស់ពួកគេ គឺមិនខុសពីគោលដៅរបស់អ្នកនយោបាយឡើយ។ ដូច្នេះ តើពួកទទឹងនឹងព្រះគ្រីស្ទប្រើប្រាស់យុទ្ធសាស្ត្រអ្វីខ្លះ ដើម្បីបំភាន់មនុស្ស? តើពួកគេធ្វើវាដោយរបៀបណា? ទីមួយ ពួកគេធ្វើឱ្យអ្នកចូលចិត្តពួកគេ។ នៅពេលអ្នកមានចំណាប់អារម្មណ៍ល្អចំពោះពួកគេ អ្នកនឹងលែងប្រុងប្រយ័ត្នចំពោះពួកគេទៀតហើយ៖ អ្នកនឹងទុកចិត្តពួកគេ ហើយបន្ទាប់មក អ្នកនឹងទទួលយកការដឹកនាំរបស់ពួកគេ ព្រមទាំងស្ដាប់បង្គាប់ពួកគេដោយស្ម័គ្រចិត្ត។ អ្នកនឹងសុខចិត្តស្ដាប់តាមអ្វីក៏ដោយដែលពួកគេនិយាយ និងអ្វីក៏ដោយដែលពួកគេប្រាប់ឱ្យអ្នកធ្វើ។ តើការសុខចិត្តស្ដាប់តាមនេះ មានន័យដូចម្ដេច? វាមានន័យថា ការមិនអនុវត្តការញែកដឹង ហើយស្ដាប់តាម និងស្ដាប់បង្គាប់ដោយគ្មានគោលការណ៍។ តើពួកទទឹងនឹងព្រះគ្រីស្ទអាចសម្រេចបាននូវឥទ្ធិពលនៃការបំភាន់មនុស្ស ដោយប្រើពាក្យសម្ដី ឬវិធីសាស្ត្រនៃការថ្កោលទោសដែរឬទេ? ពិតជាមិនអាចដាច់ខាត។ ដូច្នេះ តើជាទូទៅពួកគេប្រើវិធីសាស្ត្រអ្វីខ្លះ ដើម្បីសម្រេចបាននូវឥទ្ធិពលនេះ? ភាគច្រើន ពួកគេប្រើពាក្យសម្ដីដែលស្របតាមសញ្ញាណរបស់មនុស្ស ក៏ដូចជាគោលលទ្ធិនៃមនោសញ្ចេតនារបស់មនុស្ស។ ជួនកាល ពួកគេក៏និយាយពាក្យពេចន៍ និងគោលលទ្ធិខ្លះៗដែលស្របតាមសេចក្ដីពិតផងដែរ។ នេះធ្វើឱ្យពួកគេងាយស្រួលក្នុងការសម្រេចគោលដៅរបស់ពួកគេក្នុងការបំភាន់មនុស្ស ហើយមនុស្សក៏ងាយនឹងទទួលយកពួកគេដែរ។ ឧទាហរណ៍៖ នៅពេលបងប្អូនប្រុសស្រីធ្វើអ្វីមួយខុស ដែលបណ្ដាលឱ្យមានការខាតបង់ដល់កិច្ចការរបស់ពួកជំនុំ ហើយពួកគេមានអារម្មណ៍អវិជ្ជមាន និងទន់ខ្សោយ ពួកទទឹងនឹងព្រះគ្រីស្ទមិនប្រកបគ្នាអំពីសេចក្ដីពិត ដើម្បីគាំទ្រ និងជួយពួកគេឡើយ។ ផ្ទុយទៅវិញ ពួកគេនិយាយថា៖ «ការដែលមនុស្សទន់ខ្សោយ គឺជារឿងដែលកើតឡើងជាញឹកញាប់ គឺវាជារឿងធម្មតាទេ។ ខ្ញុំក៏ឧស្សាហ៍ទន់ខ្សោយដែរ។ ព្រះមិនចងចាំរឿងទាំងនេះទេ»។ ក្នុងតថភាព តើពួកគេដឹងទេថា ព្រះជាម្ចាស់ចងចាំរឿងទាំងនេះឬអត់? ទេ ពួកគេមិនដឹងឡើយ។ ពួកគេនិយាយថា៖ «វាមិនអីទេ ដែលរឿងនេះមិនត្រូវបានចាត់ការឱ្យបានត្រឹមត្រូវនោះ។ គ្រាន់តែកែតម្រូវវានៅពេលក្រោយទៅ។ ដំណាក់របស់ព្រះមិនដឹងទេ ហើយក៏គ្មាននរណាម្នាក់សួរនាំពីរឿងនេះដែរ។ ដរាបណាខ្ញុំមិនរាយការណ៍រឿងនេះឡើងទៅលើទេ ថ្នាក់ដឹកនាំខាងលើនឹងមិនដឹងពីរឿងនេះឡើយ ហើយខាងលើក៏នឹងច្បាស់ជាមិនដឹងដែរ រួចហើយព្រះក៏នឹងមិនដឹងដូចគ្នា ហេតុដូច្នេះ ព្រះនឹងមិនយកចិត្តទុកដាក់ចំពោះរឿងនេះទេ។ ពួកយើងសុទ្ធតែជាមនុស្សពុករលួយ អ្នកមានសេចក្ដីពុករលួយ ហើយខ្ញុំក៏មានដែរ។ ក្នុងនាមជាអ្នកដឹកនាំម្នាក់ ខ្ញុំប្រៀបដូចជាឪពុកម្ដាយអ៊ីចឹង៖ រាល់កំហុសដែលអ្នករាល់គ្នាធ្វើ គឺជាការទទួលខុសត្រូវរបស់ខ្ញុំ។ វាគឺជាកំហុសរបស់ខ្ញុំ ដែលមានកម្ពស់ទាប ហើយមិនអាចគាំទ្រ និងជួយអ្នករាល់គ្នាបាន ដែលបណ្ដាលឱ្យអ្នករាល់គ្នាធ្វើរឿងខុសឆ្គង។ ប្រសិនបើខ្ញុំមានកម្ពស់ខ្ពស់ជាងនេះ ខ្ញុំប្រាកដជាអាចជួយអ្នករាល់គ្នាបាន ហើយអ្នករាល់គ្នាក៏នឹងមិនធ្វើខុសដែរ។ ការទទួលខុសត្រូវចំពោះរឿងនេះ គឺធ្លាក់មកលើខ្ញុំ។ ទោះបីជារឿងនេះអាចបណ្ដាលឱ្យមានការខាតបង់ខ្លះៗដល់កិច្ចការរបស់ពួកជំនុំក៏ដោយ ក៏យើងអាចដោះស្រាយរឿងនេះដោយខ្លួនឯងបានដែរ ហើយរឿងនេះនឹងត្រូវបញ្ចប់ត្រឹមហ្នឹង។ មិនគួរមាននរណាម្នាក់សួរនាំពីរឿងនេះទេ ហើយក៏មិនគួរមាននរណាម្នាក់រាយការណ៍រឿងនេះឡើងទៅលើដែរ ចូរយើងទុកវាជារឿងសម្ងាត់រវាងអ្នក និងខ្ញុំចុះ។ ប្រសិនបើខ្ញុំមិននិយាយរឿងនេះប្រាប់បងប្អូនប្រុសស្រីដទៃទៀតទេ នោះនឹងគ្មាននរណាម្នាក់រាយការណ៍រឿងនេះទៅថ្នាក់លើឡើយ ហើយរឿងនេះនឹងត្រូវទម្លាក់ចោល។ យើងគ្រាន់តែត្រូវអធិដ្ឋាន និងស្បថនៅចំពោះព្រះថា យើងនឹងមិនធ្វើរឿងបែបនេះ ឬធ្វើខុសបែបនេះម្ដងទៀតឡើយ។ ក្នុងនាមជាអ្នកដឹកនាំម្នាក់ ខ្ញុំមានការទទួលខុសត្រូវក្នុងការការពារអ្នករាល់គ្នា។ ព្រះគឺខ្ពង់ខ្ពស់ណាស់ តើវាជារឿងប្រាកដនិយមទេ ដែលយើងសុំការការពារពីព្រះនោះ? ម្យ៉ាងវិញទៀត ព្រះមិនខ្វាយខ្វល់ពីរឿងកំប៉ិកកំប៉ុកទាំងនេះនៅក្នុងជីវិតរបស់មនុស្សឡើយ ដូច្នេះ ការទទួលខុសត្រូវក្នុងការការពារអ្នករាល់គ្នា គឺធ្លាក់មកលើស្មារបស់ខ្ញុំដោយប្រយោល ក្នុងនាមជាអ្នកដឹកនាំ។ អ្នករាល់គ្នាមានកម្ពស់ទាប ដូច្នេះ ខ្ញុំនឹងរ៉ាប់រងកំហុសជំនួស ប្រសិនបើអ្នករាល់គ្នាធ្វើខុស។ កុំបារម្ភអី ប្រសិនបើដល់ពេលដែលរឿងរ៉ាវពិតជាមានបញ្ហា ហើយខាងលើបានរកឃើញ ឬដឹងពីរឿងនេះ ខ្ញុំនឹងចេញមុខការពារអ្នករាល់គ្នា»។ ពេលមនុស្សឮដូច្នេះ ពួកគេគិតថា៖ «ល្អណាស់! ខ្ញុំបារម្ភខ្លាំងណាស់ពីរឿងត្រូវទទួលខុសត្រូវ ពោលគឺ អ្នកដឹកនាំនេះគឺល្អអស្ចារ្យមែន!» តើពួកគេមិនត្រូវបានបំភាន់ទេឬ? តើមានអ្វីនៅក្នុងសម្ដីរបស់ពួកទទឹងនឹងព្រះគ្រីស្ទ ដែលស្របតាមសេចក្ដីពិតដែរឬទេ? តើមានអ្វីដែលមានប្រយោជន៍ ឬ ជួយស្អាងដល់មនុស្សដែរឬទេ? តើមានអ្វីដែលចាត់ការលើបញ្ហាដោយផ្អែកលើគោលការណ៍ដែរឬទេ? (ទេ។) ដូច្នេះ តើនេះជាពាក្យសម្ដីប្រភេទណា? ទាំងនេះគឺជាពាក្យសម្ដីដែលប្រើប្រាស់មនោសញ្ចេតនារបស់មនុស្ស ការយល់ចិត្ត និងការអភ័យទោស ដើម្បីបង្កើតទំនាក់ទំនង ដោយផ្ដោតសំខាន់លើអារម្មណ៍ និងមិត្តភាព ដើម្បីធ្វើឱ្យទំនាក់ទំនងឈានដល់កម្រិតណាមួយ ដែលធ្វើឱ្យមនុស្សមានអារម្មណ៍ថា ពួកទទឹងនឹងព្រះគ្រីស្ទពិតជាយល់ចិត្ត ពិតជាចេះអភ័យទោស និងអត់ឱនដល់មនុស្សខ្លាំងណាស់។ ប៉ុន្តែ គ្មានគោលការណ៍ ឬសេចក្ដីពិតណាមួយនៅក្នុងរឿងនេះឡើយ។ តើការយល់ចិត្តពីសំបកក្រៅនេះគឺជាអ្វីទៅ? វាគ្រាន់តែជាការសម្របសម្រួលបិទបាំងរឿងរ៉ាវប៉ុណ្ណោះ វាប្រៀបដូចជាការលួងលោមកូនក្មេងអ៊ីចឹង។ តើយុទ្ធសាស្ត្រអ្វីខ្លះដែលត្រូវបានប្រើប្រាស់នៅទីនេះ? គឺការលួងលោម ការបោកប្រាស់ ការបង្កើតទំនាក់ទំនង ការសម្របសម្រួលបិទបាំងរឿងរ៉ាវ និងការធ្វើពុតជាមនុស្សល្អ ដែលសុទ្ធតែធ្វើឱ្យខាតបង់ដល់ផលប្រយោជន៍របស់បងប្អូនប្រុសស្រី និងក្បត់នឹងផលប្រយោជន៍ដំណាក់របស់ព្រះជាម្ចាស់ ដើម្បីសម្រេចគោលដៅរបស់ពួកគេក្នុងការបោកបញ្ឆោត និងបំភាន់មនុស្ស។ តើអ្វីទៅជាផលវិបាកចុងក្រោយនៃរឿងនេះ? វាធ្វើឱ្យមនុស្សឃ្លាតឆ្ងាយពីព្រះជាម្ចាស់ មានចិត្តប្រុងប្រយ័ត្នចំពោះព្រះជាម្ចាស់ និងកាន់តែស្និទ្ធស្នាលនឹងពួកទទឹងនឹងព្រះគ្រីស្ទ។ សូម្បីតែបន្ទាប់ពីត្រូវបានបំភាន់ហើយក៏ដោយ ក៏មនុស្សទាំងនេះនៅតែនិយាយថា៖ «បន្ទាប់ពីខ្ញុំបានធ្វើខុស ខ្ញុំបារម្ភខ្លាំងណាស់។ ខ្ញុំបានអធិដ្ឋានទៅព្រះជាម្ចាស់ជាច្រើនដង ប៉ុន្តទ្រង់មិនបានលួងលោមខ្ញុំឡើយ។ ខ្ញុំមានអារម្មណ៍ថាមិននឹងនរ និងមិនស្ងប់ក្នុងចិត្តសោះ ហើយខ្ញុំមិនអាចរកដំណោះស្រាយពីព្រះជាម្ចាស់បានទេ។ ប៉ុន្តែ ឥឡូវនេះមិនអីទេ ឱ្យតែខ្ញុំទៅរកអ្នកដឹកនាំ នោះបញ្ហាទាំងអស់របស់ខ្ញុំត្រូវបានដោះស្រាយហើយ។ ខ្ញុំពិតជាមានសំណាងណាស់ ដែលមានអ្នកដឹកនាំបែបនេះ។ អ្នកដឹកនាំរបស់យើងគឺល្អជាងអ្នកណាៗទាំងអស់!» មកដល់ចំណុចនេះ ដួងចិត្ត និងទស្សនៈរបស់ពួកគេ បានងាករេទៅរកពួកទទឹងនឹងព្រះគ្រីស្ទរួចបាត់ទៅហើយ ហើយពួកគេក៏ត្រូវបានត្រួតត្រាដោយពួកទទឹងនឹងព្រះគ្រីស្ទផងដែរ។ តើពួកគេអាចត្រូវពួកទទឹងនឹងព្រះគ្រីស្ទត្រួតត្រាដោយរបៀបណាទៅ? ពីព្រោះពួកគេទទួលបានអារម្មណ៍សុវត្ថិភាពពីពួកទទឹងនឹងព្រះគ្រីស្ទទាំងនេះ។ ពួកគេទទួលបានការយល់ចិត្ត ហើយនៅជ្រៅក្នុងដួងចិត្តរបស់ពួកគេ ពួកគេទទួលបានការស្កប់ស្កល់ និងការលួងលោម។ នេះបង្ហាញថា ពួកគេត្រូវបានបំភាន់ហើយ។

កាលពីមុន ខាងលើបានរកឃើញថា មាននរណាម្នាក់ដែលមានភាពមនុស្សអាក្រក់នៅក្នុងពួកជំនុំមួយ ដែលតែងតែបង្កការរំខាន និងការបង្អាក់ជានិច្ច ដោយគ្មានសញ្ញានៃការប្រែចិត្តទាល់តែសោះ ដូច្នេះ ខាងលើក៏បានប្រាប់អ្នកដឹកនាំពួកជំនុំក្នុងតំបន់ ឱ្យ ជម្រះបុគ្គលនេះចេញ។ នៅពេលអ្នកដឹកនាំពួកជំនុំក្នុងតំបន់បានឮដូច្នេះ គាត់ក៏គិតថា៖ «ជម្រះគាត់ចេញឬ? ខ្ញុំត្រូវគិតមើលសិន។ គាត់គឺជាមនុស្សរបស់ខ្ញុំ ពោលគឺ អ្នករាល់គ្នាមិនអាចជម្រះគាត់ចេញទាំងងាយៗបែបនេះទេ។ ខ្ញុំត្រូវតែចេញមុខការពារគាត់។ ខាងលើមិនយល់ពីសភាពពិតនៃកិច្ចការនោះទេ។ ការព្យាយាមជម្រះគាត់ចេញទាំងងាយៗបែបនេះ គឺពិតជាហួសហេតុពេកហើយ។ គាត់ច្បាស់ជាខូចចិត្តខ្លាំងណាស់!» គាត់បានយល់ព្រមតាមមាត់ថានឹង ជម្រះបុគ្គលនោះចេញ ប៉ុន្តែនៅក្នុងចិត្តរបស់គាត់ គាត់គ្មានបំណងធ្វើដូច្នេះឡើយ។ តើអ្នកអាចទាយបានទេថា គាត់បានចាត់ការលើរឿងនេះយ៉ាងដូចម្តេច? គាត់បានត្រិះរិះពីរឿងនេះថា៖ «តើខ្ញុំអាចដោះស្រាយស្ថានភាពនេះដូចម្តេចទៅ ក្នុងរបៀបដែលអ្នកនៅខាងក្រោមពេញចិត្តនឹងខ្ញុំក្នុងនាមជាអ្នកដឹកនាំរបស់ពួកគេ ហើយខាងលើក៏មិនស្អប់ខ្ពើមខ្ញុំ?» បន្ទាប់ពីគិតច្បាស់រួច គាត់ក៏បាននឹកឃើញផែនការមួយ។ គាត់បានហៅអ្នកគ្រប់គ្នាឱ្យមកជួបជុំគ្នា ហើយនិយាយថា៖ «ថ្ងៃនេះ យើងមានរឿងពិសេសមួយត្រូវដោះស្រាយ។ តើវាជារឿងអ្វីទៅ? មាននរណាម្នាក់ដែលខាងលើមិនសូវពេញចិត្ត ហើយចង់ជម្រះគាត់ចេញ។ ដូច្នេះ តើយើងគួរធ្វើដូចម្ដេចចំពោះរឿងនេះ? ចូរយើងទាំងអស់គ្នាសម្រេចថាតើត្រូវជម្រះគាត់ចេញឬអត់ តាមរយៈការបោះឆ្នោតចុះ»។ លទ្ធផលនៃការបោះឆ្នោតត្រូវបានរាប់ ហើយមនុស្សប្រហែល ៨០ ទៅ ៩០% បានយល់ព្រមជម្រះបុគ្គលនោះចេញ ប៉ុន្តែមានសំឡេងឆ្នោតប្រឆាំងមួយចំនួនតូច។ យើងនឹងមិននិយាយអំពីថាតើអ្នកប្រឆាំងទាំងនេះ ជាអ្នកដើរតាមស្មោះស្ម័គ្ររបស់មនុស្សអាក្រក់នោះ ឬថាតើពួកគេធ្វើបែបនេះដោយសារហេតុផលផ្សេងនោះទេ ក្នុងករណីណាក៏ដោយ មានមនុស្សមួយចំនួនមិនយល់ព្រម ហើយមតិគឺមិនឯកច្ឆន្ទឡើយ។ បន្ទាប់មក អ្នកដឹកនាំបាននិយាយថា៖ «តាមរយៈការបោះឆ្នោត ខ្ញុំបានកត់សម្គាល់ឃើញថាមានសំឡេងខុសៗគ្នា។ នេះជារឿងសំខាន់ណាស់ ហើយយើងត្រូវតែគោរពសំឡេងទាំងនេះ។ យើងត្រូវតែអនុវត្តលទ្ធិប្រជាធិបតេយ្យ។ មើលចុះថាតើប្រព័ន្ធប្រជាធិបតេយ្យលោកខាងលិចល្អអស្ចារ្យប៉ុនណា៖ យើងក៏ត្រូវតែអនុវត្តបែបនោះនៅក្នុងពួកជំនុំដែរ យើងត្រូវតែខិតខំឱ្យអស់ពីសមត្ថភាព ដើម្បីសម្រេចបាននូវលទ្ធិប្រជាធិបតេយ្យ និងសិទ្ធិមនុស្ស។ ឥឡូវនេះ ដោយសារមានសំឡេងឆ្នោតប្រឆាំងមួយចំនួនតូច យើងមិនអាចជម្រះបុគ្គលនេះចេញបានទេ។ យើងត្រូវតែគោរពមតិរបស់បងប្អូនប្រុសស្រីរបស់យើង។ តើបងប្អូនប្រុសស្រីជានរណា? ពួកគេគឺជារាស្ដ្ររើសតាំងរបស់ព្រះ! យើងមិនអាចព្រងើយកន្តើយនឹងមតិរបស់ពួកគេបានឡើយ។ សូម្បីតែមានរាស្ដ្ររើសតាំងរបស់ព្រះតែម្នាក់មិនយល់ព្រមក៏ដោយ ក៏យើងមិនអាចបន្តការជម្រះនេះបានដែរ»។ ក្នុងតថភាព អ្វីដែលគាត់បាននិយាយគឺគ្មានមូលដ្ឋានទាល់តែសោះ ព្រះជាម្ចាស់មិនដែលមានព្រះបន្ទូលបែបនេះឡើយ។ គាត់គ្រាន់តែនិយាយផ្ដេសផ្ដាសប៉ុណ្ណោះ។ ក្រោយមក ពេលខាងលើបានរកឃើញថា មនុស្សអាក្រក់នោះនៅតែមិនទាន់ត្រូវបានជម្រះចេញនៅឡើយ ខាងលើក៏បានប្រាប់ឱ្យអ្នកដឹកនាំក្នុងតំបន់ប្រញាប់ចាត់ចែងរឿងនេះ។ គាត់បានសន្យាដោយនិយាយថា៖ «មែនហើយ វានឹងរួចរាល់ក្នុងពេលឆាប់ៗនេះហើយ»។ តើការសន្យារបស់គាត់មានន័យដូចម្ដេច? វាមានន័យថា គាត់នឹងពន្យារពេល។ គាត់បានគិតថា៖ «អ្នករាល់គ្នាប្រាប់ឱ្យខ្ញុំជម្រះគាត់ចេញ ប៉ុន្តែខ្ញុំមិនអាចធ្វើវាភ្លាមៗបានទេ។ នរណាទៅដឹង ប្រសិនបើពេលវេលាកន្លងផុតទៅយូរ ប្រហែលជាអ្នករាល់គ្នានឹងភ្លេចពីរឿងនេះ ហើយខ្ញុំក៏មិនបាច់ជម្រះគាត់ចេញដែរ»។ ក្រោយមក គាត់បានហៅអ្នកគ្រប់គ្នាឱ្យមកជួបជុំគ្នាម្តងទៀត និងបោះឆ្នោតម្តងទៀត។ តាមរយៈការប្រកបគ្នា និងការញែកដឹង មនុស្សគ្រប់គ្នាសុទ្ធតែបានឃើញច្បាស់ថា បុគ្គលនោះពិតជាត្រូវបោសសម្អាតចេញមែន។ សំឡេងឆ្នោតប្រឆាំងបានថយចុះ ប៉ុន្តែនៅតែមានសំឡេងឆ្នោតមួយប្រឆាំងនឹងការជម្រះ គាត់ចេញដដែល។ អ្នកដឹកនាំនៅតែមិនជម្រះគាត់ចេញម្ដងទៀត ដោយនិយាយថា៖ «ដរាបណាមានសំឡេងឆ្នោតមួយប្រឆាំងនឹងរឿងនេះ យើងមិនអាចជម្រះគាត់ចេញបានឡើយ»។ មនុស្សភាគច្រើនគិតថា៖ «ប្រសិនបើខាងលើបញ្ជាឱ្យជម្រះហើយ នោះ ជម្រះគាត់ចេញទៅ។ ខាងលើច្បាស់ជាអាចមើលធ្លុះរឿងនេះហើយមែនទេ? ពួកគេច្បាស់ជាមិនច្រឡំទេ មែនទេ?» តើការចុះចូលនឹងការរៀបចំចាត់ចែងរបស់ខាងលើ គឺជាគោលការណ៍ដែរឬទេ? តើវាគឺជាសេចក្ដីពិតដែរឬទេ? (មែនហើយ។) អ្នកដឹកនាំនេះមិនបានដឹងថា នេះគឺជាសេចក្ដីពិតឡើយ។ តើគាត់បានធ្វើអ្វីខ្លះ? គាត់បាននិយាយថា៖ «នៅតែមានសំឡេងឆ្នោតមួយប្រឆាំងនឹងរឿងនេះ ដូច្នេះ យើងមិនអាចជម្រះគាត់ចេញបានទេ។ យើងត្រូវតែគោរពមតិរបស់បងប្អូនប្រុសស្រីរបស់យើងដាច់ខាត។ នេះហើយដែលហៅថាសិទ្ធិមនុស្សខ្ពស់បំផុតនោះ»។ ក្រោយមក នៅពេលខាងលើបានសួរនាំពីរឿងនេះម្ដងទៀត អ្នកដឹកនាំនៅតែបន្តដោះស្រាយឱ្យតែរួចពីដៃ និងបន្តពន្យារពេលដដែល។ ទីបំផុត នៅពេលខាងលើបានឃើញថាគាត់មិនបានជម្រះមនុស្សអាក្រក់នោះចេញទេ ខាងលើក៏បានដកហូតតំណែង និងជម្រះគាត់ចេញដែរ។ ខាងលើបានតែងតាំងគាត់ជាអ្នកដឹកនាំ ប៉ុន្តែគាត់មិនបានស្ដាប់តាមខាងលើឡើយ។ ខាងលើមានសិទ្ធិអំណាចក្នុងការប្រើប្រាស់គាត់ និង ដកហូតតំណែងគាត់ នេះគឺជាបញ្ញត្តិរដ្ឋបាល។ បន្ទាប់ពីរឿងនេះ បក្ខពួករបស់គាត់ក៏ត្រូវបានជម្រះចេញដូចគ្នា។ តើការរៀបចំចាត់ចែងរបស់ខាងលើ ចាំបាច់ត្រូវឆ្លងកាត់ការបោះឆ្នោតពីមនុស្សគ្រប់គ្នាដែរឬទេ? (ទេ។) ហេតុអ្វីបានជាមិនចាំបាច់? អ្នករាល់គ្នាមិនអាចពន្យល់ពីមូលហេតុបានទេ វាហាក់ដូចជាអ្នករាល់គ្នាមានលក្ខណៈ ស្រដៀងនឹងអ្នកដឹកនាំដ៏វង្វេងវង្វាន់នោះណាស់ តើមិនមែនអ៊ីចឹងទេឬ? ប្រាប់ខ្ញុំមកមើល៍ តើពាក្យសម្តីទាំងនេះដែលខ្ញុំកំពុងប្រកបគ្នាប្រាប់អ្នករាល់គ្នា ជាគោលលទ្ធិ ឬជាតថភាព? (ជាតថភាព។) ប្រសិនបើមនុស្សអនុវត្ត និងប្រតិបត្តិតាមពាក្យសម្តីទាំងនេះ តើវានឹងត្រឹមត្រូវដែរឬទេ? (មែនហើយ។) ប្រសិនបើវាត្រឹមត្រូវហើយ តើចាំបាច់ត្រូវឱ្យមនុស្សគ្រប់គ្នាបោះឆ្នោតសម្រេចលើរឿងនេះដែរឬទេ? (ទេ។) តើខាងលើអាចផ្ដល់ភាពអយុត្តិធម៌ដល់នរណាម្នាក់ដែរឬទេ តាមរយៈការបញ្ជាថាគេត្រូវតែបានជម្រះចេញនោះ? ពិតជាមិនអាចទេ។ ដូច្នេះ នៅពេលខាងលើបានបញ្ជាឱ្យជម្រះ មនុស្សអាក្រក់នេះចេញ ហើយអ្នកដឹកនាំនេះបដិសេធមិនព្រមអនុវត្តតាម តើមានបញ្ហាអ្វីនៅទីនេះ? (ការប្រឆាំងដោយចំហ។) វាមិនត្រឹមតែជាការប្រឆាំងដោយចំហប៉ុណ្ណោះទេ វាគឺជាការបង្កើតនគរឯករាជ្យមួយ។ នៅពេលខាងលើបានបញ្ជាឱ្យជម្រះមនុស្សអាក្រក់នោះចេញ អ្នកដឹកនាំក្លែងក្លាយនេះបានពន្យារពេល និងមិនព្រមអនុវត្តតាមឡើយ ហើយគាត់ថែមទាំងបានរៀបចំការបោះឆ្នោត និងស្ទង់មតិសាធារណៈទៀតផង។ តើគាត់កំពុងស្ទង់មតិសាធារណៈអ្វីទៅ? តើមតិសាធារណៈគឺជាអ្វី? តើមនុស្សភាគច្រើនតំណាងឱ្យអ្វីទៅ? តើមនុស្សភាគច្រើនយល់ ឬមានសេចក្ដីពិតដែរឬទេ? (ទេ។) មនុស្សភាគច្រើនសូម្បីតែការញែកដឹងក៏គ្មានផង ដូច្នេះ តើពួកគេអាចជាមនុស្សដែលយល់ពីសេចក្ដីពិតបានដែរឬទេ? អ្នកដឹកនាំនេះថែមទាំងបានស្ទង់មតិសាធារណៈទៀតផង តើរឿងនេះពិតជាអាចដោះស្រាយបញ្ហាអ្វីមួយបានដែរឬទេ? តើវាចាំបាច់ដែរឬទេ? មនុស្សភាគច្រើនខ្វះការញែកដឹង ហើយខាងលើបានមើលការខុសត្រូវដោយផ្ទាល់ និងបានបញ្ជាឱ្យជម្រះមនុស្សអាក្រក់នោះចេញ ប៉ុន្តែ អាទទឹងនឹងព្រះគ្រីស្ទនេះបានពន្យារពេល និងមិនបានជម្រះគាត់ចេញឡើយ ដោយផ្ដល់ជម្រក និងការពារមនុស្សអាក្រក់ ព្រមទាំងអនុញ្ញាតឱ្យគាត់ស្នាក់នៅក្នុងពួកជំនុំ និងបង្កការរំខាន។ នៅទីណាដែលមានមនុស្សអាក្រក់ នៅទីនោះមានភាពវឹកវរ និងគ្មានសណ្ដាប់ធ្នាប់ឡើយ។ រាស្ដ្ររើសតាំងរបស់ព្រះជាម្ចាស់មិនអាចបំពេញភារកិច្ចរបស់ពួកគេបានជាប្រក្រតីទេ ហើយកិច្ចការរបស់ពួកជំនុំក៏មិនអាចដំណើរការទៅមុខបានជាប្រក្រតីដែរ។ មានតែការជម្រះមនុស្សអាក្រក់ចេញឱ្យបានឆាប់ប៉ុណ្ណោះ ទើបអាចធានាបានថា ការងាររបស់ពួកជំនុំដំណើរការទៅជាប្រក្រតី។ ទោះជាយ៉ាងនេះក្តី នៅកន្លែងដែលពួកទទឹងនឹងព្រះគ្រីស្ទក្ដោបក្ដាប់អំណាច អស់អ្នកដែលធ្វើឱ្យខាតបង់ដល់ផលប្រយោជន៍ដំណាក់របស់ព្រះជាម្ចាស់ បង្កការរំខាន ប្រព្រឹត្តដោយគ្មានហេតុផល និងបំពេញភារកិច្ចរបស់ពួកគេដោយគ្មានភាពស្មោះត្រង់សូម្បីតែបន្តិច គឺមិនអាចត្រូវបានជម្រះចេញឡើយ។ ពួកទទឹងនឹងព្រះគ្រីស្ទធ្វើរឿងអាក្រក់យ៉ាងគឃ្លើននៅក្នុងពួកជំនុំ ដោយផ្ដល់ជម្រក និងការពារមនុស្សអាក្រក់ និងអ្នកមិនជឿទាំងនោះ។ តើពួកគេធ្វើបែបនេះក្រោមលេសអ្វី? ក្រោមលេសថាពួកគេគឺជាមន្ត្រី ដូច្នេះ ពួកគេត្រូវតែធ្វើជាម្ចាស់លើអ្នកដទៃ។ ពួកគេតាំងខ្លួនជាមន្ត្រីនៅក្នុងដំណាក់របស់ព្រះជាម្ចាស់ ហើយពួកគេចង់ធ្វើជាម្ចាស់លើអ្នកដទៃ។ ប្រាប់ខ្ញុំមកមើល៍ តើនរណាជាម្ចាស់របស់មនុស្ស? (ព្រះជាម្ចាស់។) ព្រះជាម្ចាស់ និងសេចក្ដីពិត គឺជាម្ចាស់របស់មនុស្ស។ ពួកទទឹងនឹងព្រះគ្រីស្ទទាំងនោះគ្មានជាអ្វីឡើយ! ពួកគេចង់ធ្វើជាម្ចាស់លើមនុស្សទាំងនេះ ប៉ុន្តែពួកគេសូម្បីតែម្ចាស់របស់ខ្លួនជានរណាក៏មិនដឹងផង! តើពួកគេមិនមែនជាមនុស្សពាលទេឬ? ពួកទទឹងនឹងព្រះគ្រីស្ទប្រើវិធីសាស្ត្រនេះដើម្បីប្រាប់មនុស្សថា៖ «ខ្ញុំអាចធ្វើជាម្ចាស់របស់អ្នករាល់គ្នាបាន។ ប្រសិនបើអ្នករាល់គ្នាមានទុក្ខព្រួយ មានការមិនពេញចិត្តណាមួយ ឬប្រសិនបើអ្នករាល់គ្នារងនូវភាពអយុត្តិធម៌ ឬទុក្ខលំបាកណាមួយ ខ្ញុំ ក្នុងនាមជាអ្នកដឹកនាំរបស់អ្នករាល់គ្នា អាចដោះស្រាយរឿងនេះជូនអ្នករាល់គ្នាបាន»។ អស់អ្នកដែលមិនយល់ពីសេចក្ដីពិត ឬការពិតជាក់ស្ដែង ក៏ត្រូវបានពួកទទឹងនឹងព្រះគ្រីស្ទទាំងនោះបំភាន់។ ពួកគេចាត់ទុកពួកទទឹងនឹងព្រះគ្រីស្ទជាដូនតា និងជាព្រះជាម្ចាស់ ហើយដើរតាម និងថ្វាយបង្គំ។ តើអស់អ្នកដែលយល់ពីសេចក្ដីពិតមានអារម្មណ៍យ៉ាងណា នៅពេលពួកគេជួបប្រទះនឹងពួកទទឹងនឹងព្រះគ្រីស្ទបែបនេះ? ពួកគេមានអារម្មណ៍ខ្ពើមរអើម និងស្អប់ខ្ពើមចំពោះពួកទទឹងនឹងព្រះគ្រីស្ទ ដោយនិយាយថា៖ «អ៊ីចឹង អ្នកចង់ធ្វើជាម្ចាស់របស់យើង និងត្រួតត្រាយើងឬ? កុំសង្ឃឹមឱ្យសោះ! យើងបានជ្រើសរើសអ្នកជាអ្នកដឹកនាំរបស់យើង ដើម្បីឱ្យអ្នកដឹកនាំយើងមកចំពោះព្រះជាម្ចាស់ មិនមែនមកចំពោះខ្លួនអ្នកឡើយ»។ នេះមានន័យថា ពួកគេបានមើលធ្លុះនូវល្បិចកលរបស់ពួកទទឹងនឹងព្រះគ្រីស្ទហើយ។ ពួកទទឹងនឹងព្រះគ្រីស្ទបំភាន់មនុស្សក្រោមលេសថាធ្វើជាម្ចាស់របស់ពួកគេ ដោយធ្វើឱ្យពួកគេគិតថា នេះគឺស្របតាមតម្រូវការរបស់ពួកគេ មិនថាតម្រូវការទាំងនោះជាតម្រូវការខាងមនោសញ្ចេតនា ផ្លូវចិត្ត វិញ្ញាណ ឬតម្រូវការផ្សេងៗទៀតឡើយ។ អស់អ្នកដែលមិនយល់ពីសេចក្ដីពិត ឬការពិតជាក់ស្ដែង ជាញឹកញាប់ធ្លាក់ជាជនរងគ្រោះនៃការបំភាន់របស់ពួកទទឹងនឹងព្រះគ្រីស្ទ រហូតដល់ថ្នាក់បន្ទាប់ពីត្រូវបានបំភាន់ហើយ ពួកគេមិនត្រឹមតែមិនអាចត្រឡប់ក្រោយ និងឆ្លុះបញ្ចាំងប៉ុណ្ណោះទេ ប៉ុន្តែថែមទាំងអាចចេញមុខនិយាយការពារពួកទទឹងនឹងព្រះគ្រីស្ទទាំងនោះទៀតផង។ ការដែលពួកគេអាចចេញមុខនិយាយការពារពួកទទឹងនឹងព្រះគ្រីស្ទ បង្ហាញយ៉ាងគ្រប់គ្រាន់ថា ពួកគេពិតជាត្រូវបានបំភាន់មែន តើមិនមែនអ៊ីចឹងទេឬ? (មែនហើយ។) ហេតុអ្វីបានជាមនុស្សជឿលើព្រះជាម្ចាស់? តើមិនមែនដើម្បីទទួលបានសេចក្ដីសង្គ្រោះទេឬ? ប្រសិនបើអ្នកដើរតាមពួកទទឹងនឹងព្រះគ្រីស្ទ តើអ្នកមិនមែនកំពុងប្រឆាំងនឹងព្រះជាម្ចាស់ និងក្បត់នឹងទ្រង់ ទេឬ? តើអ្នកមិនមែនកំពុងឈរនៅខាងកម្លាំងដែលប្រទូសរ៉ាយនឹងព្រះជាម្ចាស់ទេឬ? ក្នុងករណីនោះ តើព្រះជាម្ចាស់នៅតែចង់បានអ្នកទៀតឬទេ? ប្រសិនបើអ្នកគ្រាន់តែដើរតាមព្រះជាម្ចាស់តាមតែឈ្មោះ ប៉ុន្តែអ្នកបែរជាដើរតាមមនុស្សទៅវិញ តើព្រះជាម្ចាស់នឹងទតមើលអ្នក និងប្រព្រឹត្តចំពោះអ្នកយ៉ាងដូចម្ដេច? ប្រសិនបើអ្នកបដិសេធព្រះជាម្ចាស់ តើទ្រង់នឹងមិនស្អប់ខ្ពើមនិងបដិសេធអ្នកទេឬ? ប្រសិនបើមនុស្សសូម្បីតែគោលលទ្ធបន្តិចបន្តួចនេះក៏មិនយល់ផង តើពួកគេអាចយល់ពីសេចក្ដីពិតបានដែរឬទេ? តើមនុស្សទាំងនេះមិនមែនជាមនុស្សវង្វេងវង្វាន់ទេឬ?

ការដែលពួកទទឹងនឹងព្រះគ្រីស្ទបំភាន់មនុស្ស មិនមែនជាការបង្ហាញចេញដែលកើតឡើងម្ដងម្កាលនោះទេ ពួកគេធ្វើបែបនេះជារឿយៗ វាគឺជាគោលការណ៍នៃសកម្មភាពដ៏ខ្ជាប់ខ្ជួនរបស់ពួកគេ ឬគេអាចនិយាយបានថា វាគឺជាមូលដ្ឋាន វិធីសាស្ត្រ និងរបៀបធ្វើរឿងរ៉ាវរបស់ពួកគេ វាគឺជារចនាបថនៃសកម្មភាពដ៏ខ្ជាប់ខ្ជួនរបស់ពួកគេ។ បើមិនដូច្នេះទេ តើនរណានឹងគោរពពួកគេទៅ? ទីមួយ ពួកគេមិនយល់ពីសេចក្ដីពិតឡើយ។ ទីពីរ ពួកគេមានភាពជាមនុស្សអាក្រក់។ ទីបី ពួកគេក៏ខ្វះចិត្តកោតខ្លាចព្រះជាម្ចាស់ដែរ។ ដូច្នេះ តើពួកគេអាចធ្វើឱ្យមនុស្សចុះញ៉មនឹងពួកគេទាំងស្រុង គោរពពួកគេ និងកោតសរសើរពួកគេដោយរបៀបណាទៅ? ពួកគេពឹងផ្អែកលើមធ្យោបាយ និងវិធីសាស្ត្រផ្សេងៗដើម្បីអួតសម្ញែង ដោយធ្វើឱ្យមនុស្សគោរព និងថ្វាយបង្គំពួកគេ។ ពួកគេប្រើវិធីសាស្ត្រទាំងនេះដើម្បីបំភាន់មនុស្ស ដោយបង្កើតរូបភាពក្លែងក្លាយមួយចំនួនដល់មនុស្សទាំងនោះ ធ្វើឱ្យមនុស្សទាំងនោះឃើញថា ពួកគេមានភាពខាងវិញ្ញាណ ពួកគេស្រឡាញ់ព្រះជាម្ចាស់ ពួកគេលះបង់ ពួកគេតែងតែនិយាយពាក្យសម្ដីត្រឹមត្រូវ និងបង្ហាញទ្រឹស្ដីត្រឹមត្រូវ ហើយពួកគេការពារផលប្រយោជន៍របស់បងប្អូនប្រុសស្រី។ បន្ទាប់មក ពួកគេប្រើរូបភាពក្លែងក្លាយទាំងនេះ ដើម្បីបង្កើតអារម្មណ៍គោរព និងកោតសរសើរនៅក្នុងចិត្តមនុស្ស ដោយសម្រេចបាននូវគោលដៅរបស់ពួកគេក្នុងការអាចបំភាន់មនុស្ស និងធ្វើឱ្យមនុស្សដើរតាម។ នៅពេលពួកគេបំភាន់មនុស្សបែបនេះ តើរឿងដែលពួកគេធ្វើ ស្របតាមសេចក្ដីពិតដែរឬទេ? ទោះបីជាពួកគេនិយាយអ្វីៗត្រឹមត្រូវទាំងអស់ក៏ដោយ ក៏រឿងដែលពួកគេធ្វើ ពិតជាមិនស្របតាមសេចក្ដីពិតឡើយ។ អស់អ្នកដែលគ្មានការញែកដឹង មិនអាចមើលឃើញពីបញ្ហានេះទេ។ ចំពោះសារជាតិនៃការបំភាន់មនុស្ស សកម្មភាពរបស់ពួកគេធ្វើឱ្យមនុស្សពិបាកនឹងមើលឃើញថា ពួកគេមិនស្របតាមសេចក្ដីពិតណាស់។ ប្រសិនបើ រឿងនេះអាចត្រូវបានមើលឃើញ តើមនុស្សមិនអាចឃើញការបោកប្រាស់របស់ពួកគេបានទេឬ? ក្នុងតថភាព អ្វីដែលពួកគេធ្វើ និងអ្វីដែលពួកគេបញ្ចេញឱ្យឃើញ គឺជាភាពខាងវិញ្ញាណក្លែងក្លាយ។ ដូច្នេះ តើអ្វីទៅជាការបង្ហាញចេញនៃភាពខាងវិញ្ញាណក្លែងក្លាយ? ឥរិយាបថ សកម្មភាព និងពាក្យពោល ជាច្រើនដែលពាក់ព័ន្ធនឹងភាពខាងវិញ្ញាណក្លែងក្លាយ មើលទៅហាក់ដូចជាត្រឹមត្រូវ ប៉ុន្តែតាមពិត ពួកវាគ្រាន់តែជាសកម្មភាពពីសំបកក្រៅប៉ុណ្ណោះ ហើយគ្មានជាប់ពាក់ព័ន្ធនឹងការអនុវត្តសេចក្ដីពិតឡើយ។ ដូចជាពួកផារិស៊ីដែលទាស់ទទឹងនឹងព្រះអម្ចាស់យេស៊ូវអ៊ីចឹង៖ ពួកគេបានកាន់បទគម្ពីរនៅក្នុងដៃ ហើយអធិដ្ឋានយ៉ាងខ្លាំងៗនៅតាមកែងផ្លូវ ដោយនិយាយថា «ឱព្រះអម្ចាស់នៃទូលបង្គំអើយ...» ដើម្បីបង្ហាញមនុស្សពីសក្ការៈរបស់ពួកគេ។ ជាលទ្ធផល សព្វថ្ងៃនេះពាក្យ «ផារិស៊ី» បានក្លាយជាពាក្យជំនួសសម្រាប់មនុស្សដែលលាក់ពុត។ តើគុណនាមអ្វីដែលនៅពីមុខពាក្យផារិស៊ី? គឺលាក់ពុត។ តាមពិតទៅ ដោយមិនបាច់និយាយពាក្យ «លាក់ពុត» ឱ្យតែពាក្យ «ផារិស៊ី» ត្រូវបានលើកឡើង អ្នកនឹងដឹងថា វាមិនមែនជាពាក្យវិជ្ជមានឡើយ វាដូចគ្នានឹងពាក្យ «មនុស្សពាល» ឬ «អារក្ស» ដែរ ហើយមានន័យដូចគ្នា។ និយាយពីភាពខាងវិញ្ញាណក្លែងក្លាយ សព្វថ្ងៃនេះ មិនសូវមានមនុស្សនិយាយអំពីភាពខាងវិញ្ញាណទេ ហើយនៅពេលណាក៏ដោយដែលមាននរណាម្នាក់និយាយអំពីភាពខាងវិញ្ញាណ តើពួកគេបន្ថែមពាក្យអ្វីនៅពីមុខវា? (ក្លែងក្លាយ។) ត្រូវហើយ ក្លែងក្លាយ។ ក្នុងករណីភាគច្រើន ការបង្ហាញចេញរបស់ពួកទទឹងនឹងព្រះគ្រីស្ទដែលបំភាន់មនុស្ស តាមពិតគឺជាការបង្ហាញចេញនៃភាពខាងវិញ្ញាណក្លែងក្លាយ។ ពាក្យសម្ដី សកម្មភាព និងឥរិយាបថដែលពាក់ព័ន្ធនឹងភាពខាងវិញ្ញាណក្លែងក្លាយ មើលទៅហាក់ដូចជាល្អណាស់ មានចិត្តគោរពប្រតិបត្តិណាស់ និងស្របតាមសេចក្ដីពិតណាស់។ នៅពេលពួកគេឃើញនរណាម្នាក់ទន់ខ្សោយ ពួកគេភ្លេចបាយភ្លេចទឹក ហើយប្រញាប់ទៅគាំទ្រពួកគេ។ នៅពេលពួកគេឃើញថានរណាម្នាក់មានបញ្ហានៅផ្ទះ ពួកគេទុកកិច្ចការផ្ទាល់ខ្លួនចោល ហើយប្រញាប់ទៅជួយគេ។ ទោះជាយ៉ាងនេះក្តី ការជួយរបស់ពួកគេមានត្រឹមតែការនិយាយពាក្យសម្ដីត្រឹមត្រូវមួយចំនួន ឬពាក្យសម្ដីពីរោះៗ និងពាក្យសម្ដីអាណិតអាសូរប៉ុណ្ណោះ ប៉ុន្តែបន្ទាប់ពីនិយាយច្រើនយ៉ាងនេះ បញ្ហាពិតរបស់អ្នកនោះ គឺមិនត្រូវបានដោះស្រាយទាល់តែសោះ។ ចុះតើអ្វីទៅជាគោលបំណងនៃការដែលពួកគេធ្វើបែបនេះ? មនុស្សមានការរំជួលចិត្តជាពិសេសចំពោះឥរិយាបថរបស់ពួកគេ ហើយពួកគេមានអារម្មណ៍ថា ការមានអ្នកដឹកនាំបែបនេះសម្រាប់ពឹងផ្អែកនៅពេលមានតម្រូវការ គឺជារឿងដ៏ល្អអស្ចារ្យណាស់ ពួកគេពិតជាសប្បាយចិត្តណាស់។ ដូច្នេះ គេអាចនិយាយបានថា ពួកទទឹងនឹងព្រះគ្រីស្ទមិនត្រឹមតែប្រើពាក្យសម្ដីដើម្បីបំភាន់មនុស្សប៉ុណ្ណោះទេ ប៉ុន្តែក្នុងពេលជាមួយគ្នានេះ ពួកគេក៏ប្រើប្រាស់ឥរិយាបថផ្សេងៗដើម្បីបំភាន់មនុស្សផងដែរ ដើម្បីធ្វើឱ្យមនុស្សជឿថា ពួកគេមានភាពខាងវិញ្ញាណខ្ពស់ អស្ចារ្យ និងស័ក្ដិសមនឹងទទួលបានការទុកចិត្ត និងការពឹងផ្អែកពីពួកគេ។ អ្នកខ្លះថែមទាំងអាចគិតថា៖ «ការជឿលើព្រះជាម្ចាស់ ហាក់ដូចជាស្រពេចស្រពិលបន្តិច ប៉ុន្តែការជឿលើអ្នកដឹកនាំរបស់យើង គឺជារឿងជាក់ស្ដែង។ វាគឺជាក់ស្តែង និងពិតប្រាកដណាស់៖ អ្នកអាចប៉ះពួកគេ និងមើលឃើញពួកគេ ហើយនៅពេលអ្នកកំពុងដោះស្រាយរឿងរ៉ាវ អ្នកអាចសួរពួកគេ និងនិយាយជាមួយពួកគេដោយផ្ទាល់បាន។ តើវាល្អអស្ចារ្យប៉ុនណា ទៅ!» ក្នុងការសម្រេចបានលទ្ធផលបែបនេះ ពួកទទឹងនឹងព្រះគ្រីស្ទបានសម្រេចគោលដៅរបស់ពួកគេហើយ ប៉ុន្តែអស់អ្នកដែលពួកគេបានបំភាន់ ចុងក្រោយបែរជាត្រូវរងទុក្ខវេទនាទៅវិញ។ បន្ទាប់ពីត្រូវបានពួកទទឹងនឹងព្រះគ្រីស្ទបំភាន់អស់មួយរយៈ ពេលមនុស្សទាំងនេះមកចំពោះព្រះជាម្ចាស់ម្ដងទៀត ពួកគេលែងដឹងពីរបៀបអធិដ្ឋាន ឬបើកចំហដួងចិត្តរបស់ពួកគេទៅកាន់ទ្រង់ទៀតហើយ។ លើសពីនេះ នៅពេលមនុស្សទាំងនេះជួបជុំគ្នា ពួកគេបញ្ជោរគ្នាទៅវិញទៅមក ធ្វើពុតជាមានភាពខាងវិញ្ញាណ ហើយបំភាន់ និងបោកប្រាស់គ្នាទៅវិញទៅមក។ ទីបំផុត ពួកទទឹងនឹងព្រះគ្រីស្ទថែមទាំងអះអាងថា៖ «បងប្អូនប្រុសស្រីគ្រប់រូបនៅក្នុងពួកជំនុំរបស់យើង ស្រឡាញ់ព្រះ។ នៅពេលប្រឈមមុខនឹងបញ្ហា ពួកគេម្នាក់ៗសុទ្ធតែចេញមុខតទល់នឹងបញ្ហា សូម្បីតែពួកគេត្រូវបាននាគដ៏ធំមានសម្បុរក្រហមចាប់ខ្លួនក៏ដោយ ក៏ពួកគេទាំងអស់គ្នាអាចប្រកាន់ខ្ជាប់នូវទីបន្ទាល់របស់ខ្លួនបានដែរ។ នឹងគ្មានយូដាសសូម្បីតែម្នាក់នៅក្នុងចំណោមយើងឡើយ ខ្ញុំហ៊ានធានា!» តាមពិតទៅ ពេលពួកគេត្រូវបានចាប់ខ្លួន ភាគច្រើននៃពួកគេបានប្រែទៅជាយូដាស។ តើពួកគេមិនមែនជាក្រុមមនុស្សពាលទេឬ? ពួកទទឹងនឹងព្រះគ្រីស្ទប្រើពាក្យសម្ដី និងពាក្យស្លោកទទេៗទាំងនេះ ដើម្បីបោកបញ្ឆោត បំភាន់ និងបោកប្រាស់បងប្អូនប្រុសស្រី។ មនុស្សភាគច្រើនល្ងង់ខ្លៅ និងមិនដឹងអី ខ្វះការញែកដឹង ហើយបណ្ដោយឱ្យពួកទទឹងនឹងព្រះគ្រីស្ទប្រព្រឹត្តយ៉ាងគឃ្លើន។ ការរៀបចំចាត់ចែងការងារពីខាងលើ សង្កត់ធ្ងន់ជាយូរមកហើយអំពីរបៀបដោះស្រាយកាលៈទេសៈនៅពេលវាកើតឡើង និងកិច្ចការអ្វីដែលត្រូវធ្វើ ដោយមានគោលដៅធានាថា រាស្ដ្ររើសតាំងរបស់ព្រះជាម្ចាស់ទាំងអស់ អាចបំពេញភារកិច្ចរបស់ពួកគេនៅក្នុងបរិយាកាសដែលមានសុវត្ថិភាព។ ក្នុងករណីមានការចាប់ខ្លួន និងការធ្វើទុក្ខបុកម្នេញ ការខាតបង់គួរតែត្រូវបានកាត់បន្ថយឱ្យបានច្រើនបំផុតតាមដែលអាចធ្វើទៅបាន។ ប្រសិនបើរាស្ដ្ររើសតាំងរបស់ព្រះជាម្ចាស់ទាំងអស់ត្រូវបានចាប់ខ្លួន និងជាប់គុក ដោយបាត់បង់ជីវិតពួកជំនុំរបស់ពួកគេទាំងស្រុង តើនេះមិនបណ្ដាលឱ្យមានការខ្វះខាតនៅក្នុងការចូលទៅក្នុងជីវិតរបស់ពួកគេទេឬ? បើមិនអាចហូប និងផឹកព្រះបន្ទូលរបស់ព្រះជាម្ចាស់នៅក្នុងគុកបានទេ តើជីវិតរបស់មនុស្សម្នាក់អាចចាស់ទុំបានដែរឬទេ? ពួកគេអាចចងចាំទំនុកបរិសុទ្ធបានតែពីរបីម៉ាត់ប៉ុណ្ណោះ ហើយរៀងរាល់ថ្ងៃ ជីវិតរបស់ពួកគេពឹងផ្អែកលើពាក្យពីរបីម៉ាត់នោះ។ នៅពេលពួកគេអធិដ្ឋាននៅពេលយប់ ពួកគេអាចធ្វើវាបានត្រឹមតែស្ងាត់ៗនៅក្នុងចិត្តប៉ុណ្ណោះ ហើយពួកគេមិនហ៊ានសូម្បីតែកម្រើកបបូរមាត់។ អ្វីដែលនៅសេសសល់ក្នុងដួងចិត្តរបស់ពួកគេ គឺមានតែគំនិតដូចជា៖ «កុំក្បត់ កុំធ្វើជាយូដាស ត្រូវប្រកាន់ខ្ជាប់នូវទីបន្ទាល់ថ្វាយព្រះជាម្ចាស់ និងលើកតម្កើងទ្រង់ កុំធ្វើឱ្យទ្រង់អាប់ព្រះភក្ត្រ» គឺគ្មានអ្វីផ្សេងទៀតឡើយ ពោលគឺ មនុស្សមានកម្ពស់តិចតួចត្រឹមតែប៉ុណ្ណឹងឯង។ ពួកទទឹងនឹងព្រះគ្រីស្ទមិនពិចារណាពីរឿងទាំងនេះទេ។ ហេតុអ្វីបានជាពួកគេត្រូវបានគេហៅថា ពួកទទឹងនឹងព្រះគ្រីស្ទ? ពួកគេបំពានអ្នកដទៃ និងធ្វើឱ្យប៉ះពាល់ដល់បងប្អូនប្រុសស្រី ដោយមិនប៉ប្រិចភ្នែកសោះឡើយ! ការរៀបចំចាត់ចែងកិច្ចការពីខាងលើ តម្រូវឱ្យមនុស្សបំពេញភារកិច្ចរបស់ពួកគេនៅក្នុងបរិបទ ដែលមានសុវត្ថិភាព និងជៀសវាងគ្រោះថ្នាក់ឱ្យបានច្រើនបំផុតតាមដែលអាចធ្វើទៅបាន ប៉ុន្តែពួកទទឹងនឹងព្រះគ្រីស្ទមិនធ្វើតាមការរៀបចំចាត់ចែងកិច្ចការទាំងនេះទេ នៅពេលពួកគេបំពេញការងាររបស់ពួកគេ។ ពួកគេស្រែកក្ដែងៗ និងធ្វើសកម្មភាពទាំងងងឹតងងល់តាមតែឆន្ទៈផ្ទាល់ខ្លួនរបស់ពួកគេ ដោយមិនខ្វល់ពីសុវត្ថិភាពឡើយ។ បុគ្គលល្ងង់ខ្លៅមួយចំនួនខ្វះការញែកដឹង ហើយគិតថា៖ «ហេតុអ្វីបានជាខាងលើតែងតែលើកឡើងពីសុវត្ថិភាព? ហេតុអ្វីបានជាខាងលើខ្លាចមានគ្រោះថ្នាក់ម៉្លេះ? តើមានអ្វីត្រូវខ្លាចទៅ? អ្វីៗគឺស្ថិតនៅក្នុងព្រះហស្ដរបស់ព្រះជាម្ចាស់ហើយ!» តើវាមិនល្ងង់ខ្លៅទេឬ ដែលនិយាយរឿងបែបនេះ? កម្ពស់របស់អ្នកអាចនឹងទាប អ្នកអាចនឹងខ្វះការយល់ដឹង ហើយអ្នកអាចនឹងមិនអាចមើលធ្លុះរឿងរ៉ាវបាន ប៉ុន្តែអ្នកមិនអាចប្រព្រឹត្តដោយល្ងង់ខ្លៅបានទេ! ខាងលើបានរៀបចំចាត់ចែងអំពីរបៀបដែលមនុស្សគួរជួបជុំគ្នាក្រោមកាលៈទេសៈជាក់លាក់ណាមួយ និងគោលការណ៍អ្វីខ្លះដែលពួកគេគួរធ្វើតាម តើការរៀបចំចាត់ចែងដ៏លម្អិតទាំងនេះគឺសម្រាប់អ្វីទៅ? ការរៀបចំចាត់ចែងទាំងនេះ គឺដើម្បីការពាររាស្ដ្ររើសតាំងរបស់ព្រះជាម្ចាស់ ដើម្បីឱ្យពួកគេអាចជួបជុំគ្នា និងបំពេញភារកិច្ចរបស់ពួកគេបានជាប្រក្រតី និងប្រកបដោយសុវត្ថិភាព។ សុវត្ថិភាពអនុញ្ញាតឱ្យអ្នកបន្តជឿលើព្រះជាម្ចាស់ រស់នៅជីវិតពួកជំនុំរបស់អ្នក និងហូប និងផឹកព្រះបន្ទូលរបស់ព្រះជាម្ចាស់បានជាប្រក្រតី។ ប្រសិនបើសូម្បីតែសុវត្ថិភាពរបស់អ្នកក៏បាត់បង់ ប្រសិនបើអ្នកត្រូវបាននាគដ៏ធំមានសម្បុរក្រហមចាប់ខ្លួន ហើយនៅក្នុងគុក អ្នកមិនអាចឮ ឬអានព្រះបន្ទូលរបស់ព្រះជាម្ចាស់ អ្នកមិនអាចច្រៀងទំនុកបរិសុទ្ធ និងមិនមានការជួបជុំ តើអ្នកនៅតែអាចជឿលើព្រះជាម្ចាស់បានដោយរបៀបណាទៅ? អ្នកប្រហែលជាក្លាយជាអ្នកជឿត្រឹមតែឈ្មោះប៉ុណ្ណោះ។ ពួកទទឹងនឹងព្រះគ្រីស្ទមិនខ្វាយខ្វល់ពីរឿងទាំងនេះទេ ពួកគេមិនខ្វល់ពីការស្លាប់រស់របស់មនុស្សឡើយ។ ដើម្បីបំពេញមហិច្ឆតា និងបំណងប្រាថ្នារបស់ខ្លួន ពួកគេលើកទឹកចិត្តឱ្យមនុស្សគ្រប់គ្នាក្រោកឈរឡើង ហើយស្រែកទាំងងងឹតងងល់ថា៖ «យើងមិនខ្លាចកាលៈទេសៈទេ យើងមានព្រះ!» អស់អ្នកដែលល្ងង់ខ្លៅ មិនយល់អ្វីទាំងអស់ ហើយត្រូវបានពាក្យសម្ដីទាំងនេះបំភាន់។ មនុស្សគ្រប់គ្នាមានគំនិតស្រពេចស្រពិល និងគំនិតទទេៗ ដោយគិតថា៖ «យើងជឿលើព្រះជាម្ចាស់ ហើយព្រះជាម្ចាស់ការពារយើង ប្រសិនបើមានរឿងអ្វីកើតឡើងចំពោះយើង នោះគឺដោយសារការអនុញ្ញាតពីព្រះជាម្ចាស់»។ តើនេះមិនមែនជាពាក្យសម្ដីទទេៗទេឬ? នេះហើយជារបៀបដែលពួកទទឹងនឹងព្រះគ្រីស្ទ និងអស់អ្នកដែលមិនយល់ពីសេចក្ដីពិត ប្រព្រឹត្ត។ ទោះបីជាបងប្អូនប្រុសស្រីប្រហែលជាមិនយល់ក៏ដោយ ក្នុងនាមជាអ្នកដឹកនាំដែលជារឿយៗប្រកបគ្នាអំពីការរៀបចំចាត់ចែងការងារ អ្នកមិនដឹងអី ពីរឿងទាំងនេះឡើយ។ អ្នកត្រូវតែអនុវត្តកិច្ចការស្របតាមការរៀបចំចាត់ចែងកិច្ចការ ហើយមិនត្រូវតែងតែចង់និយាយច្រើន ដើម្បីបំពេញមហិច្ឆតា និងបំណងប្រាថ្នារបស់អ្នកឡើយ សូម្បីតែគិតថា កាន់តែមានមនុស្សស្ដាប់អ្នកច្រើន កាន់តែល្អ ហើយកាន់តែមានមនុស្សច្រើន ការនិយាយរបស់អ្នកកាន់តែមានភាពក្លៀវក្លា។ ដើម្បីអូសទាញទឹកចិត្តអ្នកដែលនៅក្រោមបង្គាប់ពួកគេ និងធ្វើឱ្យ មនុស្សទាំងនោះស្ដាប់តាមការណែនាំរបស់ខ្លួន ពួកទទឹងនឹងព្រះគ្រីស្ទប្រមូលមនុស្សទាំងនេះមកជួបជុំគ្នានៅពេលទំនេរ ដោយមិនខ្វល់ពីសុវត្ថិភាពនៃបរិយាកាសឡើយ ដែលជាលទ្ធផល ធ្វើឱ្យមនុស្សទាំងនេះដើរទៅរកសេចក្ដីវិនាសរបស់ពួកគេ។

ពួកទទឹងនឹងព្រះគ្រីស្ទជំនាញខាងនិយាយរឿងធំដុំ និងប្រើប្រាស់មូលដ្ឋានទ្រឹស្ដីទទេៗ និងភាពខាងវិញ្ញាណក្លែងក្លាយមួយចំនួន ដើម្បីបំភាន់មនុស្ស។ មនុស្សជាច្រើនដែលខ្វះការញែកដឹង គ្រាន់តែស្ដាប់តាមពួកគេ ហើយមនុស្សទាំងនោះស្ដាប់បង្គាប់ពួកទទឹងនឹងព្រះគ្រីស្ទ ទោះបីជាពួកទទឹងនឹងព្រះគ្រីស្ទប្រើឧបាយកលលើពួកគេទាំងនោះយ៉ាងណាក៏ដោយ ដែលបណ្ដាលឱ្យមានបញ្ហា និងការចាប់ខ្លួន។ តើបញ្ហាទាំងនេះអាចកើតឡើងដោយរបៀបណា? អ្នកខ្លះអាចនិយាយថា នោះគឺដោយសារតែព្រះជាម្ចាស់មិនបានការពារពួកគេ។ ប៉ុន្តែ តើនេះមិនមែនជាការរអ៊ូរទាំអំពីព្រះជាម្ចាស់ទេឬ? ការស្ដីបន្ទោសចំពោះរឿងនេះ មិនអាចទម្លាក់លើព្រះជាម្ចាស់បានទេ។ ព្រះជាម្ចាស់អនុញ្ញាតឱ្យមនុស្សឆ្លងកាត់បទពិសោធនៃកិច្ចការរបស់ទ្រង់ នៅក្នុងកាលៈទេសៈផ្សេងៗ។ ប្រសិនបើអ្នកអនុវត្តស្របតាមគោលការណ៍ដែលផ្អែកលើការរៀបចំចាត់ចែងកិច្ចការ ហើយនៅពេលបរិយាកាសអំណោយផល មិនថាមានមនុស្សប៉ុន្មាននាក់ជួបជុំគ្នានោះទេ អ្នកអាចហូប និងផឹកព្រះបន្ទូលរបស់ព្រះជាម្ចាស់បានជាប្រក្រតី ឆ្លងកាត់បទពិសោធនៃកិច្ចការរបស់ព្រះជាម្ចាស់ និងបំពេញភារកិច្ចដែលអ្នកគួរធ្វើ នោះព្រះជាម្ចាស់នឹងដឹកនាំអ្នក ហើយបំពេញកិច្ចការរបស់ទ្រង់នៅក្នុងអ្នក។ ប្រសិនបើអ្នកប្រឆាំងនឹងសេចក្ដីតម្រូវពីខាងលើ ហើយធ្វើសកម្មភាពទាំងងងឹតងងល់តាមតែឆន្ទៈរបស់ខ្លួន ហើយមានរឿងអ្វីមួយកើតឡើង នោះគ្រាន់តែជាភាពល្ងង់ខ្លៅ និងការមិនដឹងអីប៉ុណ្ណោះ។ ព្រះជាម្ចាស់គ្មានបំណងដាក់មនុស្សគ្រប់គ្នានៅក្នុងគុក ដើម្បីបន្សុទ្ធពួកគេឡើយ។ បំណងព្រះហឫទ័យរបស់ទ្រង់ គឺចង់ឱ្យមនុស្សម្នាក់ៗហូប និងផឹកព្រះបន្ទូលរបស់ទ្រង់ និងឆ្លងកាត់បទពិសោធនៃកិច្ចការរបស់ទ្រង់ ឱ្យបានត្រឹមត្រូវ។ ទោះជាយ៉ាងនេះក្តី ពួកទទឹងនឹងព្រះគ្រីស្ទមិនយល់ពីរឿងនេះទេ។ ពួកគេជឿលើតក្កវិជ្ជារបស់ខ្លួនឯង ដោយគិតថា ដោយមានការការពារពីព្រះជាម្ចាស់ នោះគ្មានអ្វីត្រូវខ្លាចឡើយ។ ពួកគេគ្មានការយល់ដឹងអំពីគោលការណ៍នៃការការពាររបស់ព្រះជាម្ចាស់ទេ ហើយធ្វើតាមបទប្បញ្ញត្តិទាំងងងឹតងងល់ ដោយតែងតែដាក់កំហិតព្រះជាម្ចាស់ជានិច្ច។ មនុស្សជាច្រើនត្រូវបានពួកគេបំភាន់ ហើយធ្វើសកម្មភាពទាំងងងឹតងងល់តាមពួកគេ ដោយព្រងើយកន្តើយនឹងការរៀបចំចាត់ចែងពីខាងលើ ហើយជាលទ្ធផល មានរឿងកើតឡើង ពួកគេត្រូវបានចាប់ខ្លួន និងរងទារុណកម្មនៅក្នុងគុក។ តើមនុស្សទាំងនេះមានកម្ពស់បែបណា នៅពេលមានបញ្ហាកើតឡើង? ពួកគេគ្រាន់តែមានភាពក្លៀវក្លាបន្តិចបន្តួច ពួកគេយល់ពីគោលលទ្ធិបន្តិចបន្តួច និងអាចស្រែកពាក្យស្លោកបានពីរបីឃ្លា ប៉ុន្តែពួកគេគ្មានការស្គាល់ព្រះជាម្ចាស់ទាល់តែសោះ ពួកគេគ្មានការយល់ដឹង ចំណេះដឹង ឬបទពិសោធពិតប្រាកដអំពីសេចក្ដីពិតឡើយ ហើយក៏គ្មានការយល់ដឹងអំពីរបៀបដែលព្រះជាម្ចាស់បំពេញកិច្ចការដើម្បីសង្គ្រោះមនុស្សដែរ។ ពួកគេគ្រាន់តែពឹងផ្អែកលើភាពក្លៀវក្លាដើម្បីដើរតាមព្រះជាម្ចាស់ និងមានការប្ដេជ្ញាចិត្តបន្តិចបន្តួចប៉ុណ្ណោះ។ តើមនុស្សដែលមានកម្ពស់បែបនេះ អាចធ្វើបន្ទាល់បានដែរឬទេ នៅពេលពួកគេត្រូវបានចាប់ខ្លួន និងដាក់គុកនោះ? ពិតជាមិនអាចទេ។ ពេលពួកគេក្បត់ភ្លាម តើមានផលវិបាកអ្វីខ្លះ? ពួកគេចាប់ផ្ដើមគិតថា៖ «តើព្រះមិនមានគ្រប់ចេស្ដាទេឬ? អ្វីៗគឺស្ថិតនៅក្នុងដៃរបស់ព្រះហើយ ចុះហេតុអ្វីបានជាមិនសង្គ្រោះខ្ញុំ? ហេតុអ្វីបានជាបណ្ដោយឱ្យខ្ញុំរងទុក្ខបែបនេះ? តើពិតជាមានព្រះមែនឬទេ? តើអាចទេដែលយើងខុស ដែលមានភាពក្លៀវក្លាខ្លាំងបែបនេះ? ប្រសិនបើពួកអ្នកដឹកនាំរបស់យើងបានដឹកនាំពួកយើងឱ្យវង្វេងផ្លូវ ចុះហេតុអ្វីបានជាព្រះមិនប្រៀនប្រដៅពួកគេ? ហេតុអ្វីបានជានាំយើងមកទីនេះ? ហេតុអ្វីបានជាបណ្ដោយឱ្យយើងប្រឈមមុខនឹងកាលៈទេសៈបែបនេះ?» ការរអ៊ូរទាំចាប់ផ្ដើមលេចឡើង ដែលតាមពីក្រោយយ៉ាងកៀកដោយការបដិសេធព្រះជាម្ចាស់៖ «សកម្មភាពរបស់ព្រះមិនស្របតាមបំណងរបស់មនុស្សឡើយ។ សកម្មភាពរបស់ព្រះប្រហែលជាមិនតែងតែត្រឹមត្រូវនោះទេ ហើយក៏ប្រហែលជាមិនមែនជាសេចក្ដីពិតដែរ»។ ទីបំផុត បន្ទាប់ពីរងទុក្ខយ៉ាងច្រើន និងស៊ូទ្រាំអស់មួយរយៈ សូម្បីតែគោលលទ្ធិបន្តិចបន្តួចដែលពួកគេបានដឹង និងភាពខ្នះខ្នែងដ៏តិចតួចដែលពួកគេមាន ក៏រលាយបាត់ទៅដែរ។ ពួកគេបដិសេធព្រះជាម្ចាស់ និងបាត់បង់សេចក្ដីជំនឿរបស់ពួកគេ សូម្បីតែក្លាយជាយូដាសក៏មាន។ បន្ទាប់ពីត្រូវបានដោះលែងពីគុក ពួកគេថែមទាំងគិតថា៖ «ឥឡូវនេះ ខ្ញុំមិនចាំបាច់បារម្ភពីកាលៈទេសៈទៀតទេ។ មើលចុះថាអស់អ្នកដែលមិនជឿព្រះ មានជីវិតល្អយ៉ាងណា៖ ពួកគេមានសេរីភាពខ្លាំងណាស់នៅខាងក្រៅនោះ។ តើពួកយើងកំពុងធ្វើអ្វី ដែលជឿដោយលួចលាក់នោះ? ប្រសិនបើប្រទេសហាមឃាត់ការជឿ នោះឈប់ជឿទៅ»។ តើមនុស្សបែបនេះនៅតែអាចជឿលើព្រះជាម្ចាស់នៅពេលក្រោយបានដែរឬទេ? (ទេ ពួកគេមិនអាចទេ។) ហេតុអ្វីបានជាពួកគេមិនអាច? ព្រះជាម្ចាស់លែងចង់បានពួកគេទៀតហើយ។ ព្រះជាម្ចាស់ជ្រើសរើសអ្នកតែម្ដងគត់ ហើយអ្នកបានបាត់បង់ឱកាសរបស់អ្នករួចទៅហើយ ដូច្នេះ ព្រះជាម្ចាស់នឹងមិនចង់បានអ្នកជាលើកទីពីរឡើយ។ តើមនុស្សបែបនេះមានសង្ឃឹមអ្វីដើម្បីទទួលបានសេចក្ដីសង្គ្រោះទៅ? គឺសូន្យ គ្មានសង្ឃឹមសេសសល់ឡើយ។ នេះគឺជាផលវិបាកដែលពួកទទឹងនឹងព្រះគ្រីស្ទទីបំផុតបង្កឡើង តាមរយៈការប្រព្រឹត្តយ៉ាងគឃ្លើន និងការប្រើប្រាស់ទ្រឹស្ដីនៃភាពខាងវិញ្ញាណក្លែងក្លាយមួយចំនួន ដើម្បីបំភាន់មនុស្ស ដែលបណ្ដាលឱ្យពួកគេដេញតាមភាពខាងវិញ្ញាណ និងភាពខ្នះខ្នែងពីសំបកក្រៅ។ តើផលវិបាកគឺជាអ្វី? (ពួកគេត្រូវវិនាស។) ថាតើព្រះជាម្ចាស់សង្គ្រោះពួកគេឬអត់ គឺជាកិច្ចការរបស់ព្រះជាម្ចាស់ ប៉ុន្តែយ៉ាងហោចណាស់សម្រាប់ពេលនេះ វាហាក់ដូចជាថានៅពេលផ្លូវនៃសេចក្ដីជំនឿរបស់មនុស្សលើព្រះជាម្ចាស់ឈានមកដល់ចំណុចនេះ អនាគត និងគោលដៅរបស់ពួកគេ គឺត្រូវវិនាសជាមូលដ្ឋានទៅហើយ។ ពេលនិយាយដល់រឿងនេះ តើនរណាជាអ្នកបានបង្កឱ្យមានរឿងនេះឡើង? គឺពួកទទឹងនឹងព្រះគ្រីស្ទជាអ្នកបានបង្កឡើង។ ប្រសិនបើពួកគេមិនបធ្វើសកម្មភាពទាំងងងឹតងងល់បែបនេះទេ ប៉ុន្តែធ្វើសកម្មភាពស្របតាមការរៀបចំចាត់ចែងកិច្ចការ ដោយដឹកនាំបងប្អូនប្រុសស្រីស្របតាមសេចក្ដីតម្រូវពីខាងលើ និងនាំមនុស្សគ្រប់គ្នាមកចំពោះព្រះជាម្ចាស់ នោះរឿងទាំងនេះនឹងមិនកើតឡើងឡើយ។ តើមនុស្សទាំងនេះនៅតែមានសង្ឃឹមក្នុងការត្រូវបានសង្គ្រោះដែរឬទេ? (មាន។) មនុស្សទាំងនេះនៅតែមានសង្ឃឹមក្នុងការទទួលបានការសង្គ្រោះ។ ដោយសារតែមហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទត្រូវបានពង្រីកយ៉ាងខ្លាំង ប្រសិនបើគ្មាននរណាម្នាក់នៅទីនោះដើម្បីការពារពួកគេ និងស្ដាប់ពួកគេទេ ពួកគេមានអារម្មណ៍ថាជីវិតគឺគួរឱ្យធុញទ្រាន់ និងសោះកក្រោះណាស់។ ពួកគេចាត់ទុកមនុស្សវង្វេងវង្វាន់ដែលដើរតាមពួកគេ ដូចជាកូនអុក និងប្រដាប់ប្រដាក្មេងលេងសម្រាប់ប្រើឧបាយកល ដោយធ្វើឱ្យពួកគេទាំងអស់គ្នាដើរតាមការដឹកនាំរបស់ខ្លួន។ ពួកគេមានអារម្មណ៍ថា ពួកគេមានសមត្ថភាព និងមានសេចក្ដីរីករាយ ហើយជីវិតនេះគឺមានតម្លៃក្នុងការរស់នៅ។ ដើម្បីបំពេញមហិច្ឆតា និងបំណងប្រាថ្នារបស់ខ្លួន ពួកគេប្រើពាក្យសម្ដីដែលហៅថាខាងវិញ្ញាណ និងពាក្យសម្ដីពីរោះៗទាំងនេះ ដើម្បីបំភាន់អស់អ្នកដែលដើរតាមពួកគេ ហើយបន្ទាប់ពីពួកគេទាំងនោះត្រូវបាន បំភាន់ ពួកគេធ្វើឱ្យអ្នកទាំងនោះងាកចេញពីផ្លូវពិត និងពីព្រះបន្ទូលរបស់ព្រះជាម្ចាស់ ឃ្លាតឆ្ងាយពីព្រះជាម្ចាស់ដើម្បីដើរតាមពួកគេ និងដើរលើផ្លូវរបស់ពួកទទឹងនឹងព្រះគ្រីស្ទ។ តើលទ្ធផលចុងក្រោយគឺជាអ្វី? អនាគត និងគោលដៅរបស់មនុស្សទាំងនេះត្រូវវិនាស ហើយពួកគេបាត់បង់ឱកាសក្នុងការទទួលបានសេចក្ដីសង្គ្រោះ។ តើមានផលវិបាកអ្វីខ្លះ នៅពេលមនុស្សមិនជឿលើព្រះជាម្ចាស់ឱ្យបានត្រឹមត្រូវ ប៉ុន្តែបែរជាដើរតាមមនុស្សផ្សេងទៅវិញ? តើអ្នករាល់គ្នានៅតែច្រណែននឹងនរណាម្នាក់ដែលមើលទៅហាក់ដូចជាមានភាពខាងវិញ្ញាណទៀតឬទេ? (ទេ យើងមិនច្រណែនទេ។) ចុះចំណែកពាក្យ «ខាងវិញ្ញាណ» វិញ? វាគឺគ្មានន័យអ្វីឡើយ។ មនុស្សគឺជារបស់សាច់ឈាម ពួកគេគឺជាភាវៈដែលព្រះបានបង្កើត។ ប្រសិនបើអ្នកពិតជាមានភាពខាងវិញ្ញាណមែន នោះសាច់ឈាមរបស់អ្នកនឹងលែងមានទៀតហើយ ចុះតើអ្នកនឹងមានភាពខាងវិញ្ញាណកម្រិតណាទៅនៅពេលនោះ? តើនេះមិនមែនគ្រាន់តែជាការនិយាយទទេៗទេឬ? ដូច្នេះ អ្នកឃើញទេ ពាក្យ «ខាងវិញ្ញាណ» នេះផ្ទាល់ គឺមិនសមហេតុផលឡើយ វាគ្រាន់តែជាការនិយាយទទេៗប៉ុណ្ណោះ។ នៅថ្ងៃអនាគត ប្រសិនបើអ្នកឮនរណាម្នាក់និយាយថា ពួកគេកំពុងដេញតាមភាពខាងវិញ្ញាណ ចូរប្រាប់ពួកគេថា៖ «អ្នកគួរតែដេញតាមការធ្វើជាមនុស្សស្មោះត្រង់ និងការរស់នៅចំពោះព្រះជាម្ចាស់ នោះទើបប្រាកដនិយមជាង។ ប្រសិនបើអ្នកដេញតាមភាពខាងវិញ្ញាណ នោះគឺជាផ្លូវទាល់ហើយ! កុំដេញតាមភាពខាងវិញ្ញាណឱ្យសោះ វាមិនមែនជារឿងដែលមនុស្សត្រូវដេញតាមឡើយ វាពិតជាមិនសមហេតុផលទាល់តែសោះ»។ ប្រាប់ខ្ញុំមកមើល៍ បន្ទាប់ពីជឿលើព្រះជាម្ចាស់អស់ជាច្រើនឆ្នាំមក តើនរណាបានក្លាយជាមនុស្សខាងវិញ្ញាណទៅ? បុគ្គលល្បីៗ និងអ្នកបកស្រាយព្រះគម្ពីរនៃសាសនាទាំងនោះ តើពួកគេមានភាពខាងវិញ្ញាណដែរឬទេ? ពួកគេសុទ្ធតែជាមនុស្សលាក់ពុត គ្មាននរណាម្នាក់ក្នុងចំណោមពួកគេមានភាពខាងវិញ្ញាណឡើយ។ មនុស្សដែលបង្កើតពាក្យ «ខាងវិញ្ញាណ» នេះឡើង កំពុងប្រើពាក្យទទេៗនេះដើម្បីបំភាន់អ្នកដទៃ។ ពួកគេគឺជាមនុស្សពាល និងជាអារក្ស។ តើមនុស្សប្រភេទណាដែលអាចនិយាយរឿងទទេៗបែបនេះបាន? តើពួកគេមានការយល់ដឹងខាងវិញ្ញាណដែរឬទេ? (ទេ ពួកគេគ្មានទេ។) ប្រសិនបើអ្នកសូម្បីតែមិនអាចយល់ពីអ្វីដែលមនុស្សគួរដេញតាម នៅពេលពួកគេជឿលើព្រះជាម្ចាស់ ឬអ្វីដែលពួកគេគួរតែមានលក្ខណៈផង តើអ្នកអាចយល់ពីសេចក្ដីពិតបានដែរឬទេ? ពីធម្មជាតិ អ្នកគឺជាភាវៈដែលព្រះបានបង្កើត ជាសមាជិកនៃមនុស្សជាតិដែលត្រូវបានសាតាំងធ្វើឱ្យពុករលួយ។ បើនិយាយពីការមានលក្ខណៈជាអ្វីមួយ អ្នកគឺមានលក្ខណៈជាសាច់ឈាម នោះគឺជាលក្ខណៈរបស់មនុស្ស។ ជាការពិតណាស់ ប្រសិនបើអ្នកស្វែងរកការមានលក្ខណៈជាសាច់ឈាម នោះអ្នកគឺជារបស់សាតាំង៖ នោះគឺជាការដើរលើផ្លូវរបស់លោកីយ៍។ មនុស្សដែលជឿលើព្រះជាម្ចាស់ គួរតែដេញតាមសេចក្ដីពិត នោះទើបត្រឹមត្រូវ។ ប្រសិនបើមនុស្សស្វែងរកការមានភាពខាងវិញ្ញាណ ឬដូចជាព្រះ តើនេះជារឿងដែលពួកគេអាចឈានដល់កម្រិតនោះបានដែរឬទេ? ទោះបីជាពួកគេដេញតាមវាយ៉ាងណាក៏ដោយ ក៏វាគ្មានប្រយោជន៍ដែរ។ នេះមិនមែនជាផ្លូវត្រូវសម្រាប់ការជឿលើព្រះជាម្ចាស់ឡើយ។ ដូច្នេះ ការស្វែងរកការមានភាពខាងវិញ្ញាណ ឬដូចជាព្រះ គ្រាន់តែជាពាក្យស្លោក ជាទ្រឹស្ដីនៃភាពខាងវិញ្ញាណក្លែងក្លាយ ដែលមិនពាក់ព័ន្ធនឹងសេចក្ដីពិតឡើយ។ ប្រសិនបើអ្នកជឿលើព្រះជាម្ចាស់ និងដើរតាមព្រះជាម្ចាស់ អ្នកគួរតែបំពេញភារកិច្ចរបស់អ្នកឱ្យបានត្រឹមត្រូវ ក្នុងនាមជាភាវៈដែលព្រះបានបង្កើត ហើយអាចចុះចូលនឹងព្រះជាម្ចាស់ និងបំពេញព្រះហឫទ័យរបស់ទ្រង់។ នេះគឺជាតថភាពនៃសេចក្ដីពិត។

ទោះបីជាពួកទទឹងនឹងព្រះគ្រីស្ទស្ដាប់សេចក្ដីអធិប្បាយច្រើនប៉ុនណាក៏ដោយ ក៏ពួកគេមិនអាចយល់ពីសេចក្ដីពិតបានឡើយ។ អ្វីដែលពួកគេយល់ និងអាចនិយាយចេញមកបាន គឺសុទ្ធតែជាគោលលទ្ធិទាំងអស់។ ពួកគេយកពាក្យពេចន៍ទាំងនោះដែលពួកគេអាចយល់ដឹង និងចងចាំបាន ហើយកែច្នៃវានៅក្នុងគំនិតរបស់ពួកគេ ដើម្បីប្រែក្លាយវាទៅជាគោលលទ្ធិខាងវិញ្ញាណដែលស្របតាមសញ្ញាណ និងការស្រមើស្រមៃរបស់មនុស្ស រួចហើយក៏ផ្សព្វផ្សាយវាចេញទៅតាមតែអំពើចិត្ត ដោយពន្យល់ប្រាប់ដល់អ្នកដទៃ។ នៅពេលអស់អ្នកដែលគ្មានការយល់ដឹងខាងវិញ្ញាណ និងមិនយល់ពីសេចក្ដីពិត បានឮរឿងទាំងនេះ ពួកគេមានអារម្មណ៍ថា សម្ដីទាំងនោះពិតជាសមហេតុផលណាស់ ហើយក៏សុខចិត្តទទួលយកសម្ដីទាំងនោះ។ ជាលទ្ធផល ពួកគេក៏ត្រូវបានបំភាន់ ហើយចាប់ផ្ដើមគោរពបូជាពួកទទឹងនឹងព្រះគ្រីស្ទ។ នោះហើយជាពេលដែលបញ្ហាកើតឡើង។ តាមពិតទៅ ពួកទទឹងនឹងព្រះគ្រីស្ទមិនយល់ពីសេចក្ដីពិតទាល់តែសោះ។ ប្រសិនបើអ្នកស្ដាប់ដោយយកចិត្តទុកដាក់ និងញែកដឹងនូវអ្វីដែលពួកគេហៅថាជាពាក្យពេចន៍ដ៏ត្រឹមត្រូវនោះ អ្នកនឹងឃើញថា សម្ដីទាំងនោះគឺជាទ្រឹស្ដីទទេ ដែលស្របតាមសញ្ញាណ និងការស្រមើស្រមៃរបស់មនុស្សប៉ុណ្ណោះ។ ជាការពិតណាស់ អ្នកដែលមិនយល់ពីសេចក្ដីពិត គិតថាសម្ដីទាំងនេះគឺត្រឹមត្រូវ ហើយក៏ងាយនឹងជឿតាមពួកគេ។ តើអ្នករាល់គ្នាធ្លាប់ជួបប្រទះស្ថានភាពបែបនេះដែរឬទេ? តើអ្នករាល់គ្នាអាចលើកឧទាហរណ៍បានទេ? ប្រសិនបើអ្នករាល់គ្នាអាចលើកឧទាហរណ៍ និងមើលឃើញយ៉ាងច្បាស់ពីរបៀបដែលអ្នកទាំងនោះជំនាញខាងនិយាយពាក្យពេចន៍ និងគោលលទ្ធិ បំភាន់អ្នកដទៃ នោះបញ្ជាក់ថា អ្នករាល់គ្នាយល់ ហើយអាចអនុវត្តវាបាន។ ប្រសិនបើអ្នករាល់គ្នាមិនអាចលើកឧទាហរណ៍បានទេ នោះបញ្ជាក់ថា អ្នករាល់គ្នាមិនទាន់យល់ពីរឿងទាំងនោះនៅឡើយទេ ហើយក៏មិនអាចអនុវត្តវាបានដែរ។ នៅពេលជួបជាមួយអ្នកទាំងនោះដែលជំនាញខាងនិយាយពាក្យពេចន៍ និងគោលលទ្ធិ អ្នករាល់គ្នាច្បាស់ជាមិនអាចញែកដឹងពួកគេបានឡើយ។ (ខ្ញុំធ្លាប់ស្ថិតក្នុងសភាពបែបនេះ។ នៅពេលបងប្អូនប្រុសស្រីប្រឈមមុខនឹងការលួសកាត់ ការវាយផ្ចាល និងសេចក្ដីប្រៀនប្រដៅ ហើយពួកគេមិនយល់ពីបំណងព្រះហឫទ័យរបស់ព្រះជាម្ចាស់ ពួកគេក៏មកស្វែងយល់ជាមួយខ្ញុំ។ តាមពិត ខ្ញុំក៏មិនយល់ពីបំណងព្រះហឫទ័យរបស់ព្រះជាម្ចាស់ ឬសារជាតិនៃបញ្ហាទាំងនេះដែរ។ ប៉ុន្តែ ខ្ញុំប្រាប់ពួកគេនូវពាក្យទទេមួយចំនួន ឧទាហរណ៍៖ «ការលួសកាត់ ការវាយផ្ចាល និងសេចក្ដីប្រៀនប្រដៅ សុទ្ធតែជាសេចក្ដីស្រឡាញ់របស់ព្រះជាម្ចាស់ និងជាសេចក្ដីសង្គ្រោះរបស់ព្រះជាម្ចាស់។ ទាំងនេះគឺជារបៀបដែលព្រះជាម្ចាស់ធ្វើការលើនិស្ស័យពុករលួយរបស់យើង»។ សូម្បីតែពេលកំពុងនិយាយបែបនេះ ក៏ខ្ញុំអាចដឹងថា ខ្ញុំមិនបានពន្យល់យ៉ាងពេញលេញអំពីសារជាតិនៃបញ្ហារបស់ពួកគេប្រាប់ពួកគេឡើយ ដូចជា ហេតុអ្វីបានជាពួកគេប្រឈមមុខនឹងកាលៈទេសៈនេះ តើសកម្មភាព និងការបញ្ចេញឱ្យឃើញសេចក្ដីពុករលួយរបស់ពួកគេស្ថិតក្នុងប្រភេទនិស្ស័យពុករលួយ ប្រភេទណា ឬធម្មជាតិរបស់វាអាចជាអ្វី ហើយតើបំណងព្រះហឫទ័យរបស់ព្រះជាម្ចាស់គឺជាអ្វី ពោលគឺរឿងទាំងនេះ និងរឿងជាច្រើនទៀត ខ្ញុំមិនអាចប្រកបគ្នាអំពីរឿងទាំងនេះជាមួយពួកគេបានឡើយ។ ខ្ញុំគ្រាន់តែនិយាយគោលលទ្ធិត្រឹមត្រូវមួយចំនួន និងពាក្យស្លោកដែលស្ដាប់ទៅពីរោះ ដែលពិតជាមិនបានជួយនរណាម្នាក់ឡើយ។) នេះគឺដោយសារតែអ្នកផ្ទាល់មិនមានការយល់ដឹងច្បាស់លាស់អំពីសេចក្ដីពិត ដូច្នេះ អ្នកមិនអាចដោះស្រាយបញ្ហាពិតប្រាកដរបស់បងប្អូនប្រុសស្រីរបស់អ្នកបានឡើយ។ ដូច្នេះ តើការដែលពួកទទឹងនឹងព្រះគ្រីស្ទបំភាន់មនុស្ស និងរឿងនេះ មានភាពខុសគ្នាដែរឬទេ? ពួកទទឹងនឹងព្រះគ្រីស្ទមិនជួយមនុស្សចេញពីចេតនាល្អនោះទេ ហេតុផលជំរុញ និងគោលបំណងរបស់ពួកគេ គឺដើម្បីបំភាន់ និងត្រួតត្រាមនុស្ស។ នៅពេលពួកទទឹងនឹងព្រះគ្រីស្ទធ្វើរឿងបែបនេះ ហើយនៅពេលពួកគេកំពុងស្រែកពាក្យស្លោក ចូរមើលឥរិយាបថរបស់ពួកគេ និងថាតើពួកគេបញ្ចេញឱ្យឃើញនូវនិស្ស័យប្រភេទណា នេះគឺជាគន្លឹះក្នុងការញែកដឹងពួកទទឹងនឹងព្រះគ្រីស្ទ។ មនុស្សមួយចំនួនមានកម្ពស់តូចហើយពួកគេខ្វះការយល់ដឹងច្បាស់លាស់អំពីសេចក្ដីពិត។ ការខិតខំប្រឹងប្រែងធ្វើការរបស់ពួកគេប្រហែលជាមិនអាចសម្រេចបាននូវលទ្ធផលចាំបាច់នោះទេ ប៉ុន្តែពួកគេមិនមានហេតុផលជំរុញ ឬគោលដៅដើម្បីបំភាន់ ឬត្រួតត្រាមនុស្សឡើយ។ ពួកគេក៏ចង់ដឹកនាំមនុស្សមកចំពោះព្រះជាម្ចាស់ដែរ គ្រាន់តែសមត្ថភាពរបស់ពួកគេនៅខ្វះ មិនអាចសម្រេចតាមបំណងប្រាថ្នារបស់ពួកគេបាន។ ទោះបីជាពួកគេមិនទាន់សម្រេចបានលទ្ធផលច្បាស់លាស់ក៏ដោយ ក៏មនុស្សអាចមើលឃើញថា ពួកគេមានចេតនាត្រឹមត្រូវ ថាពួកគេចង់ដឹកនាំមនុស្សមកចំពោះព្រះជាម្ចាស់។ ទោះជាយ៉ាងណាក៏ដោយ តើគោលបំណងរបស់ពួកទទឹងនឹងព្រះគ្រីស្ទគឺជាអ្វី? (ដើម្បីទទួលបានការទទួលស្គាល់ពីមនុស្ស ហើយឱ្យមនុស្សស្ដាប់តាមពួកគេ និងដើរតាមពួកគេ។) ដូច្នេះ តើមានភាពខុសគ្នាអ្វីខ្លះ រវាងអ្វីដែលពួកគេនិយាយ និងសម្ដីរបស់បុគ្គលដែលសមត្ថភាពមិនអាចសម្រេចតាមបំណងប្រាថ្នារបស់ខ្លួននោះ? បុគ្គលដែលមានសមត្ថភាពមិនគ្រប់គ្រាន់ និយាយចេញពីចិត្តរបស់ខ្លួន ប៉ុន្តែពួកគេមិនអាចមើលធ្លុះដល់សារជាតិ និងឫសគល់នៃបញ្ហាបានឡើយ។ ពួកគេមិនអាចប្រកបគ្នាអំពីវាឱ្យបានច្បាស់លាស់ទេ ហើយទីបំផុត ពួកគេមិនអាចដោះស្រាយបញ្ហា ឬផ្គត់ផ្គង់ដល់អ្នកដទៃបានឡើយ។ ចុះចំណែកឯសម្ដីរបស់អាទទឹងនឹងព្រះគ្រីស្ទវិញ? តើសម្ដីទាំងនោះចេញពីចិត្តរបស់គេដែរឬទេ? (ទេ មិនមែនទេ។) ច្បាស់ណាស់ គឺមិនមែនទេ៖ អ្វីដែលគេនិយាយ សុទ្ធតែជាពាក្យកុហក។ ហេតុអ្វីបានជាគេត្រូវនិយាយកុហក? គេចង់បោកប្រាស់ និងបំភាន់អ្នក។ អត្ថន័យរបស់គេគឺ៖ «ខ្ញុំបានធ្វើកិច្ចការដែលខ្ញុំគួរធ្វើក្នុងនាមជាអ្នកដឹកនាំរួចហើយ ខ្ញុំបានប្រកបគ្នាអំពីអ្វីដែលខ្ញុំគួរប្រកបគ្នារួចហើយ ហើយអ្វីគ្រប់យ៉ាងដែលខ្ញុំបាននិយាយ គឺត្រឹមត្រូវទាំងអស់។ ប្រសិនបើអ្នកមិនទទួលយកសម្ដីទាំងនោះ ហើយបញ្ហានៅតែមិនអាចដោះស្រាយបាន នោះគឺជាកំហុសរបស់អ្នកហើយ កុំបន្ទោសខ្ញុំអី»។ គេមិនចង់ដោះស្រាយបញ្ហារបស់អ្នកដោយពិតប្រាកដនោះទេ ប៉ុន្តែគ្រាន់តែបង្រ្គប់កិច្ច ដោយគ្មានជម្រើសអ្វីក្រៅពីនិយាយពាក្យត្រឹមត្រូវទាំងនេះ ដើម្បីរក្សាឋានៈរបស់គេប៉ុណ្ណោះ។ គេនិយាយរឿងទាំងនេះដោយបង្ខំចិត្ត ហើយទោះបីជាគេនិយាយវាក៏ដោយ ក៏មិនមែននិយាយដោយស្ម័គ្រចិត្តដែរ ពោលគឺ វាមិនមែនជាអ្វីដែលគេពិតជាគិត នៅក្នុងចិត្តរបស់គេឡើយ។ ហេតុដូច្នេះហើយ ពួកទទឹងនឹងព្រះគ្រីស្ទមួយចំនួន ជាធម្មតាអាចរៀននិយាយពាក្យត្រឹមត្រូវមួយចំនួន ដើម្បីជួយអ្នកដទៃឱ្យជម្នះភាពអវិជ្ជមានរបស់អ្នកដទៃ ប៉ុន្តែនៅពេលពួកគេផ្ទាល់ប្រឈមមុខនឹងការលួសកាត់ ឬត្រូវបានដកហូតតំណែង ពួកគេធ្លាក់ទៅក្នុងភាពអវិជ្ជមានយ៉ាងខ្លាំង ពួកគេមិនអាចស្គាល់ខ្លួនឯងបានពីដើមដល់ចប់ឡើយ ហើយពួកគេត្រូវពឹងផ្អែកលើបងប្អូនប្រុសស្រីដើម្បីជួយពួកគេ។ តើរឿងនេះធ្លាប់កើតឡើងដែរឬទេ? (ធ្លាប់។) រឿងបែបនេះកើតឡើងញឹកញាប់ណាស់។ ពាក្យពេចន៍ និងគោលលទ្ធិដែលអាទទឹងនឹងព្រះគ្រីស្ទតែងតែផ្សាយទៅកាន់អ្នកដទៃ សូម្បីតែជួយខ្លួនឯងក៏មិនបានផង។ ដូច្នេះ តើសម្ដីទាំងនេះចេញពីជម្រៅចិត្តរបស់គេដែរឬទេ? តើសម្ដីទាំងនោះជាលទ្ធផលនៃបទពិសោធពិតរបស់គេដែរឬទេ? (ទេ មិនមែនទេ។) បើដូច្នេះ អ្វីដែលគេនិយាយ គឺគ្រាន់តែជាពាក្យពេចន៍ និងគោលលទ្ធិប៉ុណ្ណោះ មិនមែនជាការឆ្លុះបញ្ចាំងពីកម្ពស់ពិតប្រាកដរបស់គេឡើយ។ កិច្ចការដែលគេធ្វើដើម្បីជួយអ្នកដទៃ គឺគ្រាន់តែជាការប្រើប្រាស់រូបភាពក្លែងក្លាយពីខាងក្រៅ សកម្មភាព និងឥរិយាបថល្អ ដើម្បីធ្វើឱ្យតែរួចពីដៃ ដើម្បីឱ្យមនុស្សទទួលស្គាល់ ទទួលយក និងពេញចិត្តនឹងគេក្នុងនាមជាអ្នកដឹកនាំប៉ុណ្ណោះ។ នៅពេលមនុស្សទទួលស្គាល់គេជាអ្នកដឹកនាំ តើពួកគេមិនស្ដាប់តាមគេទេឬ? ប្រសិនបើមនុស្សស្ដាប់តាមគេ តើអាទទឹងនឹងព្រះគ្រីស្ទមិនទទួលបានឋានៈទេឬ? តើឋានៈរបស់គេមិនមានភាពរឹងមាំទេឬ? នេះហើយគឺច្បាស់ណាស់ជាគោលដៅរបស់គេ។ ពួកអ្នកដឹកនាំ និងពួកអ្នកធ្វើការមួយចំនួន ខ្វះការយល់ដឹងអំពីសេចក្ដីពិត ហើយសមត្ថភាពរបស់ពួកគេមិនគ្រប់គ្រាន់ដើម្បីសម្រេចតាមបំណងប្រាថ្នារបស់ពួកគេបានឡើយ ក្នុងពេលចែងកិច្ចការរបស់ខ្លួន។ នេះយ៉ាងច្រើនបំផុត គ្រាន់តែជាសញ្ញាបញ្ជាក់ថាកម្ពស់របស់ពួកគេនៅតូចហើយថាពួកគេមិនមែនជាអ្នកដឹកនាំដែលត្រូវតាមស្ដង់ដាប៉ុណ្ណោះ។ ប៉ុន្តែ នៅពេលអាទទឹងនឹងព្រះគ្រីស្ទធ្វើការ គេមិនគិតពិចារណាថាតើគេអាចជួយ ឬផ្គត់ផ្គង់ដល់បងប្អូនប្រុសស្រីបានឬអត់នោះទេ។ គេគិតតែពីឋានៈ និងផលប្រយោជន៍ផ្ទាល់ខ្លួនប៉ុណ្ណោះ។ នេះគឺជាភាពខុសគ្នារវាងមនុស្សពីរប្រភេទនេះ៖ និស្ស័យរបស់ពួកគេគឺខុសគ្នា។ ហេតុដូច្នេះហើយ ទោះបីជាអាទទឹងនឹងព្រះគ្រីស្ទនិយាយពាក្យពេចន៍ដែលស្ដាប់ទៅពីរោះជាច្រើនក៏ដោយ ក៏សម្ដីទាំងនោះមិនបានឆ្លុះបញ្ចាំងពីតថភាពរបស់គេឡើយ។ គេនិយាយរឿងទាំងនេះទាំងបង្ខំចិត្ត។ គេគ្រាន់តែប្រើប្រាស់គោលលទ្ធិ និងពាក្យស្លោកដែលត្រឹមត្រូវនៅសំបកក្រៅមួយចំនួន ឬពាក្យពេចន៍ដែលស្របតាមមនោសញ្ចេតនារបស់មនុស្ស ដើម្បីទូន្មានមនុស្ស និងធ្វើការឱ្យតែរួចពីដៃប៉ុណ្ណោះ។ ហេតុអ្វីបានជាគេត្រូវធ្វើការឱ្យតែរួចពីដៃ? នោះគឺដោយសារតែ ប្រសិនបើគេឃើញនរណាម្នាក់មានភាពអវិជ្ជមាន ឬទន់ខ្សោយ ហើយមិនអើពើជួយបុគ្គលនោះ នោះអ្នកដទៃនឹងនិយាយថា គេមិនបានធ្វើកិច្ចការជាក់ស្ដែងទេ ហើយក៏មិនបានបំពេញការទទួលខុសត្រូវរបស់ខ្លួនក្នុងនាមជាអ្នកដឹកនាំដែរ។ ដោយសារខ្លាចការចោទប្រកាន់បែបនេះ គេគ្មានជម្រើសអ្វីក្រៅពីបង្ខំចិត្តធ្វើបែបនោះទេ។ ហេតុដូច្នេះហើយ គោលដៅរបស់គេមិនមែនគ្រាន់តែដើម្បីបំពេញភារកិច្ចរបស់ខ្លួនសុទ្ធសាធនោះទេ គេខ្លាចថា ប្រសិនបើគេមិនបង្ហាញខ្លួនភ្លាមៗនៅពេលបងប្អូនប្រុសស្រីប្រឈមមុខនឹងការលំបាក ហើយជួយ និងផ្គត់ផ្គង់ដល់ពួកគេ ដោយបំពេញការទទួលខុសត្រូវរបស់ខ្លួនទេ នោះអ្នកទាំងនោះនឹងលែងគាំទ្រគេទៀតហើយ។ នៅក្នុងការបោះឆ្នោតលើកក្រោយ អ្នកទាំងនោះប្រហែលជាមិនជ្រើសរើសគេឡើយ ហើយគេនឹងមិនក្លាយជាអ្នកដឹកនាំពិតប្រាកដទេ ប៉ុន្តែនឹងគ្រាន់តែមានឈ្មោះទទេប៉ុណ្ណោះ។ តើការគ្រាន់តែមានឈ្មោះទទេ គឺជាអ្វីដែលគេប្រាថ្នានៅក្នុងចិត្តមែនទេ? (ទេ មិនមែនទេ។) ដូច្នេះ តើគេចង់បានអ្វី? គេចង់បានអំណាច និងឋានៈពិតប្រាកដ គេចង់ឱ្យបងប្អូនប្រុសស្រីគោរពបូជា គាំទ្រ និងដើរតាមគេចេញពីក្នុងចិត្ត។ ហេតុដូច្នេះហើយ គេខិតខំប្រឹងប្រែងដើម្បីត្រូវបានបោះឆ្នោតជ្រើសរើសជាអ្នកដឹកនាំនៅក្នុងរាល់ការបោះឆ្នោត នោះហើយគឺជាគោលដៅរបស់គេ។

អ្នកដែលគេហៅថាជាពួកអ្នកដឹកនាំ និងពួកអ្នកធ្វើការមួយចំនួន ក្លាយជាមានភាពក្លៀវក្លាយ៉ាងខ្លាំងនៅពេលការបោះឆ្នោតខិតជិតមកដល់ ដោយអួតបង្ហាញខ្លួននៅគ្រប់ទីកន្លែង និងប្រព្រឹត្តខុសប្រក្រតី។ មនុស្សបែបនេះអាចស្ថិតក្នុងប្រភេទពួកទទឹងនឹងព្រះគ្រីស្ទ។ ប្រសិនបើពួកគេពិតជាអាចធ្វើបែបនេះមែន នោះពិតជាគួរឱ្យស្អប់ខ្ពើមណាស់! អ្នកដែលពិតជាមានមនសិការ និងវិចារណញ្ញាណ នឹងមានអារម្មណ៍ថាខ្លួនមានកំហុសនៅក្នុងចិត្តដោយធម្មជាតិ នៅពេលធ្វើសកម្មភាពដោយមានហេតុផលជំរុញ និងគោលបំណង។ ដោយសារមនសិការ និងវិចារណញ្ញាណរបស់ពួកគេទប់ស្ដាក់ពួកគេ ពួកគេនឹងដឹងថា ពួកគេមិនសូវក្លៀវក្លាបែបនេះទេកាលពីមុន ហើយមនុស្សច្បាស់ជានឹងកត់សម្គាល់ឃើញពីភាពក្លៀវក្លាភ្លាមៗរបស់ពួកគេមិនខាន។ សូម្បីតែពួកគេផ្ទាល់ក៏មានអារម្មណ៍ខ្ពើមរអើមចំពោះខ្លួនឯងដែរ ហើយពួកគេសុខចិត្តមិនឈរឈ្មោះបោះឆ្នោត ជាជាងធ្វើសកម្មភាព បែបនោះ។ ដោយសារតែពួកគេបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ហើយមានកម្ពស់បន្តិចបន្តួច ព្រមទាំងមានសេចក្ដីអៀនខ្មាសខ្លះៗ ទីបំផុត ពួកគេអាចទប់ចិត្តខ្លួនឯងបាន។ ប៉ុន្តែ ពួកទទឹងនឹងព្រះគ្រីស្ទមិនទប់ចិត្តខ្លួនឯងឡើយ ពួកគេធ្វើតាមតែអំពើចិត្ត និងធ្វើអ្វីដែលពួកគេចង់ធ្វើ។ ពួកគេមានមហិច្ឆតា និងមានហេតុផលជំរុញ គោលបំណង ព្រមទាំងល្បិចកលផ្សេងៗ។ ពួកគេដឹងរឿងនេះច្បាស់នៅក្នុងចិត្ត ប៉ុន្តែពួកគេនៅតែទទូចធ្វើរឿងតាមរបៀបនេះ ដោយតែងតែគិតពីកេរ្តិ៍ឈ្មោះ និងឋានៈផ្ទាល់ខ្លួនជានិច្ច។ ពួកគេមានអារម្មណ៍ថា ការធ្វើកិច្ចការសម្រាប់ពួកជំនុំ និងសម្រាប់បងប្អូនប្រុសស្រីរបស់ពួកគេ គឺជាការខាតបង់ខ្លាំងពេក ហើយមិនមានតម្លៃឱ្យធ្វើឡើយ។ ហេតុដូច្នេះហើយ ពួកគេចាត់ទុកខ្លួនឯងជាអាទិភាពក្នុងគ្រប់កិច្ចការដែលពួកគេធ្វើ ហើយតែងតែគិតពីប្រយោជន៍ផ្ទាល់ខ្លួនជានិច្ច។ នៅពេលការបោះឆ្នោតមកដល់ ពួកគេខិតខំប្រឹងប្រែងបញ្ចុះបញ្ចូលនៅគ្រប់ទីកន្លែង ដោយបំភាន់ និងអូសទាញមនុស្សឱ្យបោះឆ្នោតឱ្យពួកគេ ហើយថែមទាំងលួចបន្ថែមសន្លឹកឆ្នោតពីរបីសន្លឹកសម្រាប់ខ្លួនឯងដោយសម្ងាត់ ក្នុងអំឡុងពេលបោះឆ្នោតទៀតផង។ តើវាមិនគួរឱ្យស្អប់ខ្ពើមទេឬ ដែលពួកទទឹងនឹងព្រះគ្រីស្ទធ្វើសកម្មភាពបែបនេះ? ប្រសិនបើពួកគេគ្មានមហិច្ឆតាទេ តើហេតុអ្វីបានជាពួកគេត្រូវធ្វើដល់ថ្នាក់នេះ? តើនេះមិនមែនបង្ហាញយ៉ាងច្បាស់ថា មហិច្ឆតាកំពុងជំរុញពួកគេទេឬ? ឱ្យតែមានគេលើកឡើងថា នរណាម្នាក់មានមហិច្ឆតា នោះវាមិនមែនជារឿងវិជ្ជមានឡើយ អ្វីៗគ្រប់យ៉ាងដែលមនុស្សបែបនេះធ្វើ គឺពិតជាគួរឱ្យស្អប់ខ្ពើម និងអាក្រក់ហួសថ្លែង ដោយគ្មានការសង្ស័យ។ អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺក្លែងក្លាយ និងបោកបញ្ឆោត ពួកគេតែងតែប្រើប្រាស់សំបកក្រៅក្លែងក្លាយ ដើម្បីបំភាន់មនុស្ស។ អស់អ្នកដែលមិនដឹងពីការពិតនៃរឿងនេះ ឃើញបែបនេះក៏គិតថា៖ «អ្នកដឹកនាំបានខិតខំប្រឹងប្រែងយ៉ាងខ្លាំងក្នុងរយៈពេលប៉ុន្មានថ្ងៃនេះ ដោយលះបង់ការដេកពួន និងការហូបចុក ធ្វើការទាំងយប់ទាំងថ្ងៃ និងនាំមុខក្នុងគ្រប់កិច្ចការទាំងអស់។ ពួកគេបានរងទុក្ខមិនតិចទេ ហើយនឿយហត់យ៉ាងខ្លាំង រហូតដល់ស្រកទម្ងន់អស់ជាច្រើន ថែមទាំងមានសក់ស្កូវច្រើនជាងមុនទៀតផង»។ បងប្អូនប្រុសស្រីមួយចំនួនឃើញបែបនេះ ក៏មានអារម្មណ៍អាណិតអាសូរដល់អាទទឹងនឹងព្រះគ្រីស្ទនោះ ហើយទីបំផុត ក្នុងអំឡុងពេលបោះឆ្នោត ពួកគេក៏បោះឆ្នោតឱ្យអ្នកនោះ។ តើអាទទឹងនឹងព្រះគ្រីស្ទមិនបានសម្រេចគោលដៅរបស់ខ្លួនទេឬ? (មែនហើយ។) នេះហើយជាអត្ថន័យនៃការរិះរកល្បិច និងការប្រើប្រាស់យុទ្ធវិធី នេះហើយជាអត្ថន័យថាទុច្ចរិត។ ហេតុដូច្នេះហើយ ពួកទទឹងនឹងព្រះគ្រីស្ទបំភាន់មនុស្សមិនត្រឹមតែដោយពាក្យសម្ដីប៉ុណ្ណោះទេ ប៉ុន្តែជាច្រើនលើកច្រើនសា គឺតាមរយៈសកម្មភាព និងឥរិយាបថ ដែលប្រាប់មនុស្សដោយស្ងៀមស្ងាត់ថា ពួកគេមានភាពក្លៀវក្លាប៉ុនណា ចុះចូលប៉ុនណា និងចេះគិតគូរដល់បងប្អូនប្រុសស្រីប៉ុនណា។ ពួកគេប្រើប្រាស់រូបភាពដែលមើលទៅហាក់ដូចជាល្អ និងត្រឹមត្រូវទាំងនេះ ព្រមទាំងសំបកក្រៅក្លែងក្លាយ ដើម្បីប្រាប់មនុស្សម្ដងហើយម្ដងទៀត បញ្ជាក់ម្ដងហើយម្ដងទៀត និងឱ្យមនុស្សដឹងថា ពួកគេគឺជាពួកអ្នកដឹកនាំដែលត្រូវតាមស្ដង់ដា ជាពួកអ្នកដឹកនាំដ៏ល្អដែលមនុស្សគួរតែទទួលយក។ នេះគឺដូចជាការបោះឆ្នោតនៅក្នុងប្រទេសប្រជាធិបតេយ្យដែរ ដែលបេក្ខជនដើរថ្លែងសុន្ទរកថា បញ្ចុះបញ្ចូល និងឃោសនាបោះឆ្នោតនៅគ្រប់ទីកន្លែង។ ពួកគេថែមទាំងលួចបន្លំក្នុងអំឡុងពេលដំណើរការបោះឆ្នោតទៀតផង។ ប៉ុន្តែ មនុស្សទាំងនេះមិនមានអារម្មណ៍ខ្មាសអៀនឡើយ ពួកគេធ្វើតាមជំនឿដែលថា «មនុស្សពិតប្រាកដត្រូវតែមានភាពពិសពុល»។ ពួកគេប្រើប្រាស់គ្រប់មធ្យោបាយចាំបាច់ទាំងអស់ដើម្បីឈ្នះការបោះឆ្នោត នេះគឺជាគំនិត និងទស្សនៈរបស់អ្នកគ្មានជំនឿ។ តើពួកទទឹងនឹងព្រះគ្រីស្ទទាំងនេះធ្វើបែបនេះដែរឬទេ? ពិតប្រាកដណាស់! ដើម្បីតែអំណាច និងឋានៈ នៅជ្រុងជ្រៅបំផុតនៃដួងចិត្តរបស់ពួកគេ បុគ្គលទាំងនេះធ្វើសកម្មភាពយ៉ាងក្លៀវក្លា និងយ៉ាងក្ដៅគគុកក្នុងគ្រប់កិច្ចការទាំងអស់ ហើយខិតខំប្រឹងប្រែងគិតរកវិធីដើម្បីសម្រេចកិច្ចការទាំងនោះ។ ពួកគេពិតជាមិនស្កប់ស្កល់នឹងអ្វីដែលខ្លួនមានឡើយ។ ដូច្នេះ ប្រសិនបើអស់អ្នកដែលមានភាពក្លៀវក្លាយ៉ាងខ្លាំងចំពោះអំណាច និងឋានៈ ពោលគឺអ្នកដែលមិនអាចគ្រប់គ្រងមហិច្ឆតារបស់ខ្លួនបាន ទីបំផុតត្រូវបានគេបោះឆ្នោតជ្រើសរើសជាពួកអ្នកដឹកនាំ នោះពួកគេមិនត្រឹមតែដើរតាមផ្លូវរបស់ពួកទទឹងនឹងព្រះគ្រីស្ទប៉ុណ្ណោះទេ ពួកគេថែមទាំងអាចក្លាយជាពួកទទឹងនឹងព្រះគ្រីស្ទខ្លួនឯងទៀតផង។ តើអ្នករាល់គ្នាមានមហិច្ឆតាដែរឬទេ? តើអ្នករាល់គ្នាអាចគ្រប់គ្រងមហិច្ឆតារបស់អ្នករាល់គ្នាឱ្យស្ថិតក្នុងព្រំដែននៃភាពជាមនុស្ស និងវិចារណញ្ញាណបានដែរឬទេ? ប្រសិនបើអ្នករាល់គ្នាអាចគ្រប់គ្រងវាបាន នោះអ្នករាល់គ្នានឹងអាចជៀសផុតពីគ្រោះថ្នាក់នៃការដើរតាមផ្លូវរបស់ពួកទទឹងនឹងព្រះគ្រីស្ទ ហើយអ្នករាល់គ្នានឹងមិនក្លាយជាអាទទឹងនឹងព្រះគ្រីស្ទ និងត្រូវបានគេជម្រុះចោលឡើយ។ ប្រសិនបើអ្នករាល់គ្នាមានអារម្មណ៍ថា មហិច្ឆតារបស់អ្នករាល់គ្នាធំធេងពេក ដែលអ្នករាល់គ្នាតែងតែប្រើប្រាស់គ្រប់មធ្យោបាយដើម្បីតែឋានៈ ហើយថែមទាំងសុខចិត្តលះបង់ការហូបចុក ស៊ូទ្រាំនឹងទុក្ខលំបាកណាមួយ ហើយថែមទាំងត្រៀមខ្លួនរួចជាស្រេចក្នុងការប្រើប្រាស់វិធីសាស្ត្រដ៏គួរឱ្យស្អប់ខ្ពើមណាមួយ ប្រសិនបើអ្នករាល់គ្នាបានឈានដល់ចំណុចមួយដែលអ្នករាល់គ្នាគ្មានសេចក្ដីអៀនខ្មាស ហើយមហិច្ឆតារបស់អ្នករាល់គ្នាពិបាកនឹងទប់ស្កាត់ នោះមានបញ្ហាហើយ ពោលគឺ អ្នករាល់គ្នាគឺជាអាទទឹងនឹងព្រះគ្រីស្ទដោយគ្មានការសង្ស័យឡើយ។ ប្រសិនបើអ្នករាល់គ្នាគ្រាន់តែបង្ហាញនូវការបង្ហាញចេញរបស់អាទទឹងនឹងព្រះគ្រីស្ទ នោះនៅតែមានសង្ឃឹមសម្រាប់សេចក្ដីសង្គ្រោះ។ ប៉ុន្តែ តើអ្នករាល់គ្នាបានរួចផុតពីគ្រោះថ្នាក់ហើយឬនៅ? នៅមិនទាន់ទេ។ ប្រសិនបើអ្នកបង្ហាញនូវការបង្ហាញចេញ របស់អាទទឹងនឹងព្រះគ្រីស្ទទាំងនេះ នោះមានន័យថា អ្នកនៅតែប្រឆាំងទាស់នឹងព្រះជាម្ចាស់ ដោយត្រៀមខ្លួនរួចជាស្រេចដើម្បីទាស់ទទឹង និងបដិសេធទ្រង់នៅគ្រប់ពេលវេលា។ ឬប្រហែលជា ដោយសារតែរឿងខ្លះដែលព្រះជាម្ចាស់បានធ្វើ មិនស្របតាមសញ្ញាណរបស់អ្នក អ្នកអាចនឹងសិក្សាពីព្រះជាម្ចាស់ យល់ខុសលើទ្រង់ វិនិច្ឆ័យទ្រង់ ហើយថែមទាំងផ្សព្វផ្សាយសញ្ញាណអំពីទ្រង់ទៀតផង។ បន្ទាប់មក អ្នកអាចនឹងបដិសេធព្រះជាម្ចាស់ ហើយដើរតាមផ្លូវផ្ទាល់ខ្លួនរបស់អ្នក ហើយទីបំផុតត្រូវបានជម្រុះចោលដោយព្រះជាម្ចាស់។ រឿងដែលអ្នកបញ្ចេញឱ្យឃើញនៅគ្រប់ពេលវេលា និងនៅគ្រប់ទីកន្លែង អាចតំណាងឱ្យនិស្ស័យរបស់អ្នកបាន។ ហេតុដូច្នេះហើយ រឿងដែលអ្នកបញ្ចេញឱ្យឃើញនៅគ្រប់ពេលវេលា និងនៅគ្រប់ទីកន្លែង គឺជាការបញ្ចេញឱ្យឃើញនូវនិស្ស័យរបស់អ្នក។ ហេតុអ្វីបានជាយើងតែងតែពិភាក្សាអំពីការផ្លាស់ប្ដូរនិស្ស័យ? ពីព្រោះមនុស្សដែលនិស្ស័យរបស់ពួកគេមិនផ្លាស់ប្តូរ គឺជាសត្រូវរបស់ព្រះជាម្ចាស់។ ពួកទទឹងនឹងព្រះគ្រីស្ទទាំងអស់ សុទ្ធតែមិនព្រមកែប្រែចិត្តយ៉ាងដាច់អហង្ការ ដោយប្ដូរជីវិតរបស់ពួកគេដើម្បីប្រឆាំងទាស់នឹងព្រះជាម្ចាស់ និងឈរទាស់ទទឹងនឹងទ្រង់រហូតដល់ទីបញ្ចប់។ ទោះបីជាពួកគេទទួលស្គាល់អត្ថិភាពរបស់ព្រះជាម្ចាស់នៅក្នុងចិត្ត ទទួលស្គាល់ថាព្រះជាម្ចាស់បានបង្កើតមនុស្សជាតិ និងថាព្រះជាម្ចាស់អាចសង្គ្រោះមនុស្សជាតិក៏ដោយ ក៏ដោយសារតែធម្មជាតិរបស់ពួកគេ ពួកគេមិនអាចផ្លាស់ប្ដូរមាគ៌ាដែលពួកគេដើរបានឡើយ ហើយពួកគេក៏មិនអាចផ្លាស់ប្ដូរសារជាតិនៃការទាស់ទទឹងនឹងព្រះជាម្ចាស់ និងការប្រទូសរ៉ាយនឹងទ្រង់បានដែរ។

សារជាតិនៃសកម្មភាពរបស់ពួកទទឹងនឹងព្រះគ្រីស្ទ គឺពួកគេតែងតែប្រើប្រាស់មធ្យោបាយ និងវិធីសាស្ត្រផ្សេងៗ ដើម្បីបំពេញមហិច្ឆតា និងបំណងប្រាថ្នារបស់ពួកគេ ដើម្បីបំភាន់ និងដាក់អន្ទាក់មនុស្ស ព្រមទាំងទទួលបានឋានៈខ្ពស់ ដើម្បីឱ្យមនុស្សដើរតាម និងថ្វាយបង្គំពួកគេ។ វាអាចទៅរួចដែលថានៅក្នុងជម្រៅចិត្តរបស់ពួកគេ ពួកគេមិនបានតាំងចិត្តដណ្ដើមមនុស្សពីព្រះជាម្ចាស់ឡើយ ប៉ុន្តែមានរឿងមួយដែលច្បាស់លាស់៖ សូម្បីតែពួកគេមិនដណ្ដើមមនុស្សពីព្រះជាម្ចាស់ក៏ដោយ ក៏ពួកគេនៅតែប្រាថ្នាចង់បានឋានៈ និងអំណាចក្នុងចំណោមមនុស្សដែរ។ សូម្បីតែថ្ងៃមួយពួកគេដឹងខ្លួនថា ពួកគេកំពុងដណ្ដើមឋានៈពីព្រះជាម្ចាស់ ហើយពួកគេទប់ចិត្តខ្លួនឯងបានបន្តិចក៏ដោយ ក៏ពួកគេនៅតែប្រើប្រាស់វិធីសាស្ត្រផ្សេងៗដើម្បីស្វែងរកឋានៈ និងកេរ្តិ៍ឈ្មោះដដែល។ ពួកគេដឹងច្បាស់នៅក្នុងចិត្តថា ពួកគេនឹងទទួលបានឋានៈត្រឹមត្រូវ ឱ្យតែពួកគេអាចទទួលបានការទទួលស្គាល់ និងការកោតសរសើរពីមនុស្សមួយចំនួន។ សរុបមក ទោះបីជាអ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ មើលទៅហាក់ដូចជាការបំពេញភារកិច្ចរបស់ពួកគេក៏ដោយ ក៏ផលវិបាករបស់វាគឺការបំភាន់មនុស្ស និងធ្វើឱ្យមនុស្សថ្វាយបង្គំ ព្រមទាំងដើរតាមពួកគេ។ ហេតុដូច្នេះហើយ ការបំពេញភារកិច្ចរបស់ពួកគេតាមរបៀបនេះ គឺជាការលើកតម្កើង និងធ្វើបន្ទាល់ឱ្យខ្លួនឯង។ មហិច្ឆតារបស់ពួកគេក្នុងការត្រួតត្រាមនុស្ស និងទទួលបានឋានៈ ព្រមទាំងអំណាចនៅក្នុងពួកជំនុំ នឹងមិនដែលផ្លាស់ប្ដូរឡើយ។ ពួកគេគឺជាពួកទទឹងនឹងព្រះគ្រីស្ទយ៉ាងពិតប្រាកដ។ មិនថាព្រះជាម្ចាស់មានព្រះបន្ទូល ឬធ្វើអ្វីក៏ដោយ ហើយមិនថាទ្រង់តម្រូវអ្វីពីមនុស្សក៏ដោយ ក៏ពួកទទឹងនឹងព្រះគ្រីស្ទមិនធ្វើអ្វីដែលពួកគេគួរធ្វើ ឬបំពេញភារកិច្ចរបស់ពួកគេតាមរបៀបដែលស័ក្ដិសមនឹងព្រះបន្ទូល និងសេចក្ដីតម្រូវរបស់ទ្រង់ឡើយ ហើយពួកគេក៏មិនបោះបង់ចោលការស្វែងរកអំណាច និងឋានៈរបស់ពួកគេ ដោយសារតែការយល់ពីសេចក្ដីពិតបានបន្តិចបន្តួចនោះដែរ។ នៅគ្រប់ពេលវេលា មហិច្ឆតា និងបំណងប្រាថ្នារបស់ពួកគេនៅតែមាន ហើយនៅតែគ្របដណ្ដប់ដួងចិត្តរបស់ពួកគេ និងត្រួតត្រាពួកគេទាំងមូល ដោយដឹកនាំឥរិយាបថ និងគំនិតរបស់ពួកគេ ព្រមទាំងកំណត់មាគ៌ាដែលពួកគេដើរ។ ពួកគេគឺជាពួកទទឹងនឹងព្រះគ្រីស្ទពិតប្រាកដ។ តើអ្វីដែលគេឃើញច្រើនជាងគេនៅក្នុងពួកទទឹងនឹងព្រះគ្រីស្ទ? មនុស្សមួយចំនួននិយាយថា៖ «ពួកទទឹងនឹងព្រះគ្រីស្ទដណ្ដើមមនុស្សពីព្រះជាម្ចាស់ ពួកគេមិនទទួលស្គាល់ព្រះជាម្ចាស់ទេ»។ វាមិនមែនថាពួកគេមិនទទួលស្គាល់ព្រះជាម្ចាស់នោះទេ នៅក្នុងចិត្តរបស់ពួកគេ ពួកគេពិតជាទទួលស្គាល់ និងជឿលើអត្ថិភាពរបស់ទ្រង់មែន។ ពួកគេសុខចិត្តដើរតាមទ្រង់ និងចង់ស្វែងរកសេចក្ដីពិត ប៉ុន្តែពួកគេមិនអាចទប់ចិត្តខ្លួនឯងបានឡើយ ដូច្នេះហើយទើបពួកគេអាចធ្វើអំពើអាក្រក់បាន។ ទោះបីជាពួកគេអាចនិយាយរឿងជាច្រើនដែលស្ដាប់ទៅពីរោះក៏ដោយ ក៏មានរឿងមួយដែលនឹងមិនផ្លាស់ប្ដូរឡើយ៖ មហិច្ឆតា និងបំណងប្រាថ្នារបស់ពួកគេចំពោះអំណាច និងឋានៈ នឹងមិនដែលផ្លាស់ប្ដូរឡើយ។ ពួកគេនឹងមិនបោះបង់ចោលការស្វែងរកអំណាច និងឋានៈរបស់ពួកគេឡើយ ដោយសារតែការបរាជ័យ ឬឧបសគ្គ ឬដោយសារតែព្រះជាម្ចាស់បានផាត់ពួកគេចោល ឬបោះបង់ពួកគេនោះទេ។ នេះហើយគឺជាធម្មជាតិរបស់ពួកទទឹងនឹងព្រះគ្រីស្ទ។ ដូច្នេះ តើអ្នកយល់យ៉ាងណាដែរ តើធ្លាប់មានអាទទឹងនឹងព្រះគ្រីស្ទណាម្នាក់ ដែលបានផ្លាស់ប្ដូរផ្លូវរបស់ពួកគេ ហើយបានចាប់ផ្ដើមស្វែងរកសេចក្ដីពិត ដោយសារតែពួកគេបានរងទុក្ខលំបាក ឬបានយល់ពីសេចក្ដីពិតបន្តិចបន្តួច និងបានទទួលបានការស្គាល់បន្តិចបន្តួចអំពីព្រះជាម្ចាស់ដែរឬទេ តើមានមនុស្សបែបនេះដែរឬទេ? យើងមិនដែលឃើញរឿងនោះឡើយ។ មហិច្ឆតា និងការស្វែងរកឋានៈ ព្រមទាំងអំណាចរបស់ពួកទទឹងនឹងព្រះគ្រីស្ទ នឹងមិនដែលផ្លាស់ប្ដូរឡើយ ហើយនៅពេលពួកគេក្ដោបក្ដាប់អំណាចបាន ពួកគេច្បាស់ជាមិនលែងវាឡើយ នេះកំណត់យ៉ាងចំៗថាតើសារជាតិធម្មជាតិរបស់ពួកគេគឺជាអ្វី។ មិនមានភាពមិនត្រឹមត្រូវសូម្បីតែបន្តិច នៅក្នុងការដែលព្រះជាម្ចាស់កំណត់លក្ខណៈមនុស្សបែបនេះថាជាពួកទទឹងនឹងព្រះគ្រីស្ទឡើយ វាត្រូវបានកំណត់ដោយសារជាតិធម្មជាតិរបស់ពួកគេផ្ទាល់។ មនុស្សមួយចំនួន ប្រហែលជាជឿថា ពួកទទឹងនឹងព្រះគ្រីស្ទព្យាយាមដណ្ដើមមនុស្សជាតិពីព្រះជាម្ចាស់។ ទោះជាយ៉ាងនេះក្តី ជួនកាលពួកទទឹងនឹងព្រះគ្រីស្ទមិនចាំបាច់ត្រូវដណ្ដើមជាមួយទ្រង់ឡើយ ចំណេះដឹង ការយល់ដឹង និងតម្រូវការឋានៈ ព្រមទាំងអំណាចរបស់ពួកគេ គឺមិនដូចជារបស់មនុស្សធម្មតាឡើយ។ មនុស្សធម្មតាជួនកាលអាចមានភាពអួតអាង ពួកគេអាចព្យាយាមយកមុខមាត់ជាមួយអ្នកដទៃ ព្យាយាមធ្វើឱ្យគេមានចំណាប់អារម្មណ៍ល្អមកលើខ្លួន និងព្យាយាមដណ្ដើមយកចំណាត់ថ្នាក់ល្អ។ នេះគឺជាមហិច្ឆ តារបស់មនុស្សធម្មតា។ ប្រសិនបើពួកគេត្រូវបានដកហូតតំណែង ពីភាពជាអ្នកដឹកនាំ ដោយបាត់បង់ឋានៈរបស់ពួកគេ វានឹងក្លាយជារឿងលំបាកសម្រាប់ពួកគេ ប៉ុន្តែជាមួយនឹងការផ្លាស់ប្ដូរនៅក្នុងបរិយាកាសរបស់ពួកគេ កម្ពស់របស់ពួកគេបានលូតលាស់បន្តិចបន្តួច ការទទួលបានការចូលទៅក្នុងសេចក្ដីពិតខ្លះៗ ឬការទទួលបានការយល់ដឹងកាន់តែស៊ីជម្រៅអំពីសេចក្ដីពិត មហិច្ឆ តារបស់ពួកគេក៏សាបរលាបបន្តិចម្ដងៗ។ ការផ្លាស់ប្ដូរមួយកើតឡើងនៅលើមាគ៌ាដែលពួកគេដើរ និង ទិសដៅដែលពួកគេបន្តទៅមុខទៀត ហើយការស្វែងរកឋានៈ និងអំណាចរបស់ពួកគេក៏សាបរលាបទៅ។ ចំណង់របស់ពួកគេក៏កាន់តែតិចទៅៗដែរ។ ទោះបីជាយ៉ាងណាក៏ដោយ អ្នកទទឹងនឹងព្រះគ្រីស្ទគឺខុសគ្នា៖ ពួកគេអាចនឹងមិនបោះបង់ចោលការស្វែងរកឋានៈ និងអំណាចរបស់ពួកគេឡើយ។ នៅពេលមានឱកាស នៅក្នុងបរិយាកាសណាមួយ ហើយមិនថាមនុស្សប្រភេទណាដែលនៅជុំវិញពួកគេ ហើយមិនថាអ្នកទាំងនោះចាស់ប៉ុនណានោះទេ គឺមហិច្ឆតារបស់ពួកគេនឹងមិនដែលផ្លាស់ប្ដូរឡើយ។ តើមានអ្វីដែលបង្ហាញថា មហិច្ឆតា និងបំណងប្រាថ្នារបស់ពួកគេនឹងមិនដែលផ្លាស់ប្ដូរនោះ? ឧទាហរណ៍ថា ពួកគេគឺជាអ្នកដឹកនាំពួកជំនុំ។ នៅក្នុងចិត្តរបស់ពួកគេ ពួកគេតែងតែគិតអំពីរបៀបដែលពួកគេអាចត្រួតត្រាមនុស្សគ្រប់គ្នានៅក្នុងពួកជំនុំ។ ប្រសិនបើពួកគេត្រូវបានផ្លាស់ប្ដូរទៅពួកជំនុំមួយផ្សេងទៀត ដែលពួកគេមិនមែនជាអ្នកដឹកនាំ តើពួកគេនឹងធ្វើជាអ្នកដើរតាមធម្មតាដោយក្ដីរីករាយដែរឬទេ? ច្បាស់ជាមិនមែនទេ។ ពួកគេនៅតែគិតអំពីរបៀបដើម្បីទទួលបានឋានៈ និងរបៀបត្រួតត្រាមនុស្សគ្រប់គ្នាដដែល។ មិនថាពួកគេទៅទីណាទេ ពួកគេប្រាថ្នាចង់គ្រប់គ្រងដូចជាស្ដេច។ សូម្បីតែពួកគេត្រូវបានដាក់នៅកន្លែងដែលគ្មានមនុស្ស នៅក្នុងហ្វូងចៀម ក៏ពួកគេនៅតែចង់ដឹកនាំហ្វូងចៀមនោះដែរ។ ប្រសិនបើពួកគេត្រូវបានដាក់នៅជាមួយសត្វឆ្មា និងសត្វឆ្កែ ពួកគេនឹងចង់ធ្វើជាស្ដេចនៃសត្វឆ្មា និងសត្វឆ្កែ ហើយគ្រប់គ្រងលើសត្វទាំងនោះ។ មហិច្ឆ តាបានលេបត្របាក់ពួកគេ មែនទេ? តើនិស្ស័យរបស់មនុស្សបែបនេះមិនមែនជានិស្ស័យបែបអារក្សទេឬ? តើទាំងនេះមិនមែនជានិស្ស័យបែបសាតាំងទេឬ? សាតាំងគឺជារបស់បែបនេះឯង។ នៅស្ថានសួគ៌ សាតាំងចង់ឈរស្មើនឹងព្រះជាម្ចាស់ ហើយបន្ទាប់ពីត្រូវបានបោះទម្លាក់មកផែនដី វាតែងតែព្យាយាមត្រួតត្រាមនុស្ស ដើម្បីឱ្យមនុស្សថ្វាយបង្គំវា និងចាត់ទុកវាជាព្រះជាម្ចាស់។ ពួកទទឹងនឹងព្រះគ្រីស្ទតែងតែចង់ត្រួតត្រាមនុស្ស ពីព្រោះពួកគេមានធម្មជាតិបែបសាតាំង ពួកគេរស់នៅស្របតាមនិស្ស័យបែបសាតាំងរបស់ពួកគេ ដែលបានហួសពីព្រំដែននៃវិចារណញ្ញាណរបស់មនុស្សធម្មតារួចទៅហើយ។ តើនេះមិនខុសប្រក្រតីបន្តិចទេឬ? តើភាពខុសប្រក្រតីនេះសំដៅទៅលើអ្វី? វាមានន័យថា ឥរិយាបថរបស់ពួកគេមិនគួរមាននៅក្នុងភាពជាមនុស្សធម្មតាឡើយ។ ដូច្នេះ តើឥរិយាបថនេះគឺជាអ្វី? តើអ្វីជាអ្នកគ្រប់គ្រងវា? វាត្រូវបានគ្រប់គ្រងដោយធម្មជាតិរបស់ពួកគេ។ ពួកគេមានសារជាតិនៃវិញ្ញាណអាក្រក់ ហើយមិនដូចមនុស្សជាតិពុករលួយធម្មតាឡើយ។ នេះគឺជាភាពខុសគ្នា។ ការដែលពួកទទឹងនឹងព្រះគ្រីស្ទមិនញញើតនឹងធ្វើអ្វីទាំងអស់ក្នុងការ ដេញតាមអំណាច និងឋានៈរបស់ពួកគេ មិនត្រឹមតែលាតត្រដាងពីសារជាតិធម្មជាតិរបស់ពួកគេប៉ុណ្ណោះទេ ប៉ុន្តែថែមទាំងបង្ហាញឱ្យមនុស្សឃើញថា មុខមាត់ដ៏គួរឱ្យស្អប់ខ្ពើមរបស់ពួកគេ គឺប្រាកដឥតខ្ចោះ ជាមុខមាត់របស់សាតាំង និងពួកអារក្ស។ ពួកគេមិនត្រឹមតែដណ្ដើមឋានៈជាមួយមនុស្សប៉ុណ្ណោះទេ ពួកគេថែមទាំងហ៊ានដណ្ដើមឋានៈពីព្រះជាម្ចាស់ទៀតផង។ ពួកគេនឹងស្កប់ស្កល់ លុះត្រាតែពួកគេដណ្ដើមយករាស្ដ្ររើសតាំងរបស់ព្រះជាម្ចាស់មកជារបស់ខ្លួន ហើយដាក់អ្នកទាំងនោះឱ្យស្ថិតនៅក្រោមការត្រួតត្រារបស់ពួកគេទាំងស្រុង។ មិនថាពួកទទឹងនឹងព្រះគ្រីស្ទនៅក្នុងពួកជំនុំ ឬក្រុមមនុស្សណាមួយឡើយ ពួកគេចង់ទទួលបានឋានៈ ក្ដោបក្ដាប់អំណាច និងធ្វើឱ្យមនុស្សស្ដាប់តាមពួកគេ។ ទោះបីជាថាតើមនុស្សស្ម័គ្រចិត្ត ឬយល់ព្រម ឬអត់ក៏ដោយ ក៏ពួកទទឹងនឹងព្រះគ្រីស្ទចង់ក្លាយជាអ្នកសម្រេចចិត្តចុងក្រោយ ហើយឱ្យមនុស្សស្ដាប់បង្គាប់ និងទទួលយកពួកគេ។ តើនេះមិនមែនជាធម្មជាតិរបស់អាទទឹងនឹងព្រះគ្រីស្ទទេឬ? តើមនុស្សសុខចិត្តស្ដាប់តាមពួកគេដែរឬទេ? តើពួកគេបោះឆ្នោតជ្រើសរើស និងស្នើណែនាំពួកគេដែរឬទេ? ទេ។ ប៉ុន្តែ ពួកទទឹងនឹងព្រះគ្រីស្ទនៅតែចង់ក្លាយជាអ្នកសម្រេចចិត្តចុងក្រោយដដែល។ មិនថាមនុស្សយល់ព្រម ឬអត់នោះទេ ពួកទទឹងនឹងព្រះគ្រីស្ទចង់និយាយ និងធ្វើសកម្មភាពជំនួសមនុស្សទាំងនោះ ពួកគេចង់ត្រូវបានកត់សម្គាល់។ ពួកគេថែមទាំងព្យាយាមបង្ខំគំនិតរបស់ពួកគេទៅលើអ្នកដទៃទៀតផង ហើយប្រសិនបើមនុស្សមិនទទួលយកវាទេ ពួកទទឹងនឹងព្រះគ្រីស្ទនឹងខិតខំប្រឹងប្រែងគិតរកវិធីដើម្បីធ្វើឱ្យពួកគេទទួលយកវា។ តើនេះជាបញ្ហាអ្វី? នេះគឺជាភាពគ្មានសេចក្ដីអៀនខ្មាស និងភាពគឃ្លើន។ មនុស្សបែបនេះគឺជាពួកទទឹងនឹងព្រះគ្រីស្ទពិតប្រាកដ ហើយមិនថាពួកគេជាអ្នកដឹកនាំ ឬអត់នោះទេ ពួកគេនៅតែជាពួកទទឹងនឹងព្រះគ្រីស្ទដដែល។ ពួកគេមានសារជាតិធម្មជាតិរបស់អាទទឹងនឹងព្រះគ្រីស្ទ។

មនុស្សមួយចំនួនតែងតែយកចិត្តទុកដាក់យ៉ាងខ្លាំងក្នុងការរកឱ្យឃើញថាតើនរណាជាពួកអ្នកដឹកនាំពួកជំនុំ នរណាខ្លះពាក់ព័ន្ធនឹងការផ្សាយដំណឹងល្អ តើពួកគេទាំងអស់រស់នៅទីណា ពួកគេមានទំនាក់ទំនងជិតស្និទ្ធជាមួយនរណា និងរឿងផ្សេងៗទៀត។ ដូចជាអ្នកស៊ើបការណ៍របស់សាតាំងអ៊ីចឹង ពួកគេតែងតែជជីកសួរ និងរកឱ្យឃើញពីរឿងទាំងនេះ។ ហេតុអ្វីបានជាពួកគេតែងតែខ្វល់ខ្វាយពីរឿងទាំងនេះ? មនុស្សជាច្រើនមិនអាចយល់ពីហេតុផលជំរុញរបស់ពួកគេបានឡើយ ពួកគេគ្រាន់តែមានអារម្មណ៍ថា បុគ្គលទាំងនេះមានលក្ខណៈខុសប្រក្រតីបន្តិច។ មនុស្សភាគច្រើនមិនចាប់អារម្មណ៍នឹងរឿងទាំងនេះទេ ពួកគេរវល់នឹងភារកិច្ចផ្ទាល់ខ្លួនរបស់ខ្លួនឯងគ្រប់គ្រាន់ទៅហើយ ហើយគ្មានពេលទៅលូកដៃចូលរឿងអ្នកដទៃឡើយ។ ពួកគេផ្ដោតលើការបំពេញភារកិច្ចរបស់ខ្លួន និងផ្ដោតលើការអនុវត្តសេចក្ដីពិត ហើយដោយមិនដឹងខ្លួន និស្ស័យរបស់ពួកគេក៏ផ្លាស់ប្ដូរ ពោល នេះគឺជាព្រះគុណរបស់ព្រះជាម្ចាស់។ ទោះជាយ៉ាងនេះក្តី មានមនុស្សមួយប្រភេទដែលមានភាពក្លៀវក្លាយ៉ាងខ្លាំងក្នុងការជជីកសួរ និងរកឱ្យឃើញពីរឿងគ្រប់យ៉ាងទាក់ទងនឹងពួកជំនុំ។ នៅពេលពួកគេជួបអ្នកដឹកនាំ ពួកគេសួរថា៖ «តើអ្នករាល់គ្នាបានចាត់ការលើមនុស្សអាក្រក់ឈ្មោះនេះឈ្មោះនោះនៅក្នុងពួកជំនុំយ៉ាងដូចម្តេច?» អ្នកដឹកនាំឆ្លើយតបថា៖ «តើវាជារឿងរបស់អ្នកឬ ដែលពួកយើងបានចាត់ការលើវាយ៉ាងណានោះ? តើអ្នកកំពុងធ្វើអ្វី បានជាមកជជីកសួរ ពីរឿងនេះ? តើអ្នកស្គាល់មនុស្សនោះដែរឬទេ?» មនុស្សនោះនិយាយថា៖ «ខ្ញុំគ្រាន់តែខ្វល់ខ្វាយ តើអ្នកដឹងទេ? នេះជារឿងនៃដំណាក់របស់ព្រះជាម្ចាស់។ ក្នុងនាមជាសមាជិកនៃដំណាក់ព្រះ យើងគួរតែមានភាពខ្នះខ្នែង និងយកចិត្តទុកដាក់យ៉ាងខ្លាំងចំពោះរឿងរ៉ាវនៃដំណាក់របស់ព្រះជាម្ចាស់។ តើយើងអាចព្រងើយកន្តើយចំពោះរឿងទាំងនោះបានដោយរបៀបណា?» អ្នកដឹកនាំប្រាប់គេថា៖ «អ្នកមិនគួរជជីកសួរពីរឿងនេះទេ។ ចូរផ្ដោតលើការស្ដាប់សេចក្ដីអធិប្បាយ និងការចូលរួមការជួបជុំចុះ។ ការហូប និងផឹកព្រះបន្ទូលរបស់ព្រះជាម្ចាស់ គឺជាកិច្ចការដ៏ត្រឹមត្រូវរបស់អ្នក។ វាគ្រប់គ្រាន់ហើយសម្រាប់អ្នក ក្នុងការជឿលើព្រះជាម្ចាស់ឱ្យបានត្រឹមត្រូវ»។ មនុស្សនោះនៅតែទទូចថា៖ «ធ្វើបែបនេះមិនកើតទេ ខ្ញុំត្រូវតែខ្វល់ខ្វាយ»។ ដោយសារគ្មាននរណាម្នាក់ប្រាប់គេ គេក៏គិតរកកន្លែងដែលត្រូវទៅជជីកសួរ។ នៅពេលពួកអ្នកដឹកនាំថ្នាក់លើរៀបចំការប្រជុំអ្នករួមការងារនៅផ្ទះរបស់ពួកអ្នកដឹកនាំទាំងនោះ គេមានអារម្មណ៍ថា ការចូលរួមនឹងមើលទៅហាក់ដូចជាមិនសូវសមហេតុផល ដូច្នេះ គេធ្វើពុតជាយកទឹកចូលទៅ ហើយសាកសួរថាតើមនុស្សអាក្រក់នោះត្រូវបានបណ្ដេញចេញ ឬត្រូវបានអនុញ្ញាតឱ្យនៅបន្ត។ នៅពេលគ្មាននរណាម្នាក់ប្រាប់គេ គេក៏ចេញទៅខាងក្រៅ ហើយបើកទ្វារចំហបន្តិច ដោយឈរលួចស្ដាប់នៅទីនោះ។ តើមនុស្សនេះមិនឡប់សតិទេឬ? មែនហើយ គេឡប់សតិហើយ នៅក្នុងពាក្យសាមញ្ញ យើងហៅវាថាជា «អ្នកចូលចិត្តលូកដៃចូលរឿងគេ»។ មនុស្សបែបនេះពិតជាមានមហិច្ឆតា។ គេចង់ក្លាយជាអ្នកដឹកនាំ ប៉ុន្តែគេមិនអាចធ្វើបាន ដូច្នេះ គេលូកដៃចូលកិច្ចការរបស់អ្នកដទៃដើម្បីលួងលោមខ្លួនឯង ហើយក្នុងពេលជាមួយគ្នានោះ ធ្វើឱ្យប្រាកដថាមនុស្សឃើញថាគេដឹងច្រើន និងមានការយល់ដឹងយ៉ាងជ្រាលជ្រៅ។ តាមរបៀបនេះ គេអាចនឹងត្រូវបានបោះឆ្នោតជ្រើសរើសជាអ្នកដឹកនាំនៅថ្ងៃអនាគត។ ដើម្បីក្លាយជាអ្នកដឹកនាំ គេចង់ចូលរួមក្នុងគ្រប់កិច្ចការទាំងអស់ សាកសួរពីរឿងគ្រប់យ៉ាង និងដឹងរឿងគ្រប់យ៉ាង។ គេជឿថា តាមរយៈការចូលរួមក្នុងរឿងទាំងនេះពីមួយថ្ងៃទៅមួយថ្ងៃ ទោះបីជាគេមិនក្លាយជាអ្នកដឹកនាំក៏ដោយ ក៏គេនៅតែជាអ្នកទទួលបន្ទុកលើកិច្ចការនានាដែរ ហើយគេអាចធ្វើឱ្យមនុស្សឱ្យតម្លៃខ្ពស់លើគេបាន។ គេមិនមានចំណាប់អារម្មណ៍លើសេចក្ដីពិតសូម្បីតែបន្តិច គេខ្វល់តែពីការលូកដៃចូលកិច្ចការរបស់អ្នកដទៃប៉ុណ្ណោះ គេជំនាញខាងជជីកសួរពីរឿងដែលគេចង់ដឹង។ កន្លែងណាដែលមានបញ្ហា គេនឹងនៅទីនោះ ដោយហើរក្រវែលដូចជាសត្វរុយដ៏គួរឱ្យរំខាន។ តើមនុស្សបែបនេះមិនគួរឱ្យស្អប់ខ្ពើមទេឬ? គេវង្វេងវង្វាន់ដល់កម្រិតនេះទៅហើយ ប៉ុន្តែគេនៅតែមានភាពរស់រវើកយ៉ាងខ្លាំង គេគ្រាន់តែមិនគិតពីការធ្វើកិច្ចការត្រឹមត្រូវណាមួយប៉ុណ្ណោះ។ គេបំពេញភារកិច្ចរៀបចំទទួលភ្ញៀវនៅផ្ទះរបស់គេ ប៉ុន្តែគេមិនព្រមជូតកម្រាលឥដ្ឋផ្ទះបាយឡើយ ទោះបីជាវាកខ្វក់ក៏ដោយ។ គេជឿថាខ្លួនឯងកំពុងចាត់ចែងរឿងសំខាន់ៗ ហើយការជូតកម្រាលឥដ្ឋគឺជារឿងដែលមនុស្សសាមញ្ញធ្វើ។ គេមិនអាចធ្វើកិច្ចការតូចតាចបែបនេះបានទេ ជាមួយនឹងគុណសម្បត្តិប្រភេទរបស់គេ។ គេមិនធ្វើកិច្ចការជាក់ស្តែងទាល់តែសោះ មិនអាចរែកពុនកិច្ចការដែលជាផ្នែកមួយនៃភារកិច្ចផ្ទាល់ខ្លួនរបស់ខ្លួនបាន មិនអាចបំពេញភារកិច្ចណាមួយឱ្យបានល្អឡើយ ហើយក៏មិនធ្វើកិច្ចការដោយស្មោះសរ ឬដោយម៉ត់ចត់ដែរ ផ្ទុយទៅវិញ គេចង់តែជជីកសួរពីកិច្ចការរបស់ពួកជំនុំ ក៏ដូចជារឿងសំខាន់ៗដែលពាក់ព័ន្ធនឹងពួកអ្នកដឹកនាំ ពួកអ្នកធ្វើការ និងបងប្អូនប្រុសស្រីនៃពួកជំនុំ។ គេចង់បញ្ចេញមតិរបស់ខ្លួនលើគ្រប់កិច្ចការទាំងអស់ ហើយប្រសិនបើមនុស្សមិនសុខចិត្តស្ដាប់គេទេ គេនិយាយថា៖ «ប្រសិនបើអ្នកមិនស្ដាប់សម្ដីរបស់ខ្ញុំទេ អ្នកនឹងខាតបង់មិនខាន!» តើនេះមិនមែនជាការគ្មានហេតុផលទេឬ? (មែនហើយ។) ហេតុដូច្នេះហើយ ពួកទទឹងនឹងព្រះគ្រីស្ទមួយចំនួនលាក់មុខ ពួកគេមិនចាំបាច់ត្រូវតែមានឋានៈនោះទេ។ សូម្បីតែគ្មានឋានៈក៏ដោយ ក៏ពួកគេនៅតែមិននៅស្ងៀមឡើយ។ ប្រសិនបើពួកគេទទួលបានឋានៈ តើវានឹងកាន់តែអាក្រក់ដល់កម្រិតណាទៅ? តើពួកគេនឹងលោតបានខ្ពស់ប៉ុនណាទៅ? សូម្បីតែពួកគេធ្លាក់ស្លាប់ ក៏ពួកគេមិនខ្វល់ដែរ។ ប្រាប់ខ្ញុំមកមើល៍ ប្រសិនបើមនុស្សបែបនេះត្រូវបានជ្រើសរើសជាពួកអ្នកដឹកនាំ តើរាស្ដ្ររើសតាំងរបស់ព្រះជាម្ចាស់អាចមានជីវិតដ៏រីករាយដែរឬទេ? ពួកទទឹងនឹងព្រះគ្រីស្ទមួយចំនួនលាក់មុខ តើនេះមានន័យដូចម្ដេច? វាមានន័យថា ពួកទទឹងនឹងព្រះគ្រីស្ទមិនមែនក្លាយជាពួកទទឹងនឹងព្រះគ្រីស្ទនៅពេលពួកគេទទួលបានឋានៈនោះទេ ពួកគេគឺជាពួកទទឹងនឹងព្រះគ្រីស្ទតាំងពីដើមដំបូងមកម្ល៉េះ។ គ្រាន់តែដោយសារតែកម្ពស់របស់មនុស្សនៅតូចទាប ហើយពួកគេមិនអាចញែកដឹងអ្នកទាំងនោះបាន ឬប្រហែលជាពួកជំនុំមួយចំនួនមិនអាចស្វែងរកអស់អ្នកដែលដេញតាមសេចក្ដីពិតបាន ទើបពួកគេជ្រើសរើសមនុស្សដែលមានភាពក្លៀវក្លា ដែលអាចរៀបចំផែនការ និងរត់ការកិច្ចការផ្សេងៗ ធ្វើជាពួកអ្នកដឹកនាំរបស់ពួកគេ។ សម្រាប់ពេលនេះ យើងកុំទាន់ពិភាក្សាថាតើការជ្រើសរើសពួកគេជាពួកអ្នកដឹកនាំគឺត្រូវ ឬខុសអី ចូរយើងផ្ដោតលើអ្វីដែលគួរធ្វើ នៅពេលគេរកឃើញថាពួកគេគឺជាពួកទទឹងនឹងព្រះគ្រីស្ទ។ ពួកគេគួរតែត្រូវបានលាតត្រដាង និងបដិសេធចោល។ ប្រសិនបើនរណាម្នាក់ត្រូវបានកំណត់លក្ខណៈថាជាអាទទឹងនឹងព្រះគ្រីស្ទ ហើយត្រូវបានដកហូតតំណែងពីតួនាទីរបស់ពួកគេ តើមនុស្សបែបនេះគួរត្រូវបានជ្រើសរើសជាពួកអ្នកដឹកនាំម្ដងទៀតនៅថ្ងៃអនាគតដែរឬទេ? (ទេ មិនគួរទេ។) ហេតុអ្វី? (ធម្មជាតិរបស់ពួកគេនឹងមិនផ្លាស់ប្ដូរឡើយ។) នរណាម្នាក់ដែលត្រូវបានកំណត់លក្ខណៈថាជាអាទទឹងនឹងព្រះគ្រីស្ទ មិនគួរត្រូវបានជ្រើសរើសជាអ្នកដឹកនាំម្ដងទៀតឡើយ ពីព្រោះសារជាតិធម្មជាតិរបស់គេមិនអាចផ្លាស់ប្ដូរបានទេ។ ពួកទទឹងនឹងព្រះគ្រីស្ទគ្រាន់តែធ្វើការឱ្យសាតាំងប៉ុណ្ណោះ ពួកគេគ្រាន់តែជាទាសកររបស់សាតាំង។ ពួកគេនឹងមិនធ្វើអ្វី ឬនិយាយអ្វីដើម្បីជាប្រយោជន៍ដល់សេចក្ដីពិតឡើយ។ សារជាតិរបស់អាទទឹងនឹងព្រះគ្រីស្ទ គឺប្រទូសរ៉ាយនឹងព្រះជាម្ចាស់ ស្អប់ខ្ពើមសេចក្ដីពិត ហើយបដិសេធ និងមើលងាយវា។ ធម្មជាតិរបស់គេនឹងមិនផ្លាស់ប្ដូរឡើយ។ ប្រសិនបើមនុស្សបែបនេះមិនធ្លាប់ធ្វើជាពួកអ្នកដឹកនាំពីមុនមកទេ ពួកគេមិនគួរត្រូវបានជ្រើសរើសឡើយ ហើយប្រសិនបើពួកគេធ្លាប់ជាពួកអ្នកដឹកនាំពីមុនមក ប៉ុន្តែត្រូវបានដកហូតតំណែង តើពួកគេនឹងផ្លាស់ប្ដូរដែរឬទេ ប្រសិនបើពួកគេក្លាយជាពួកអ្នកដឹកនាំម្ដងទៀតនៅថ្ងៃអនាគត? (ទេ ពួកគេនឹងមិនផ្លាស់ប្ដូរទេ។) ពួកគេនៅតែជាពួកទទឹងនឹងព្រះគ្រីស្ទដដែល។ សារជាតិធម្មជាតិរបស់ពួកគេជាអ្នកកំណត់រឿងនេះ។

II. ការវែកញែកអំពីរបៀបដែលពួកទទឹងនឹងព្រះគ្រីស្ទអូសទាញមនុស្ស

យើងទើបតែបានពិភាក្សាអំពីការបង្ហាញចេញរបស់ពួកទទឹងនឹងព្រះគ្រីស្ទដែលបំភាន់មនុស្ស។ ការបំភាន់ និងការអូសទាញ មានន័យស្ទើរតែដូចគ្នា ប៉ុន្តែវាខុសគ្នាទាំងធម្មជាតិ និងវិធីសាស្ត្រ។ ការបំភាន់ គឺជាការប្រើប្រាស់ភាពក្លែងក្លាយដើម្បីណែនាំមនុស្សឱ្យខុស ដោយធ្វើឱ្យពួកគេជឿថាជារឿងពិត។ ការអូសទាញ គឺជាការប្រើប្រាស់វិធីសាស្ត្រមួយចំនួនដោយចេតនា ដើម្បីធ្វើឱ្យមនុស្សស្ដាប់តាមបុគ្គលណាម្នាក់ ហើយដើរតាមផ្លូវរបស់ពួកគេ ពោលគឺចេតនារបស់ពួកគេច្បាស់លាស់ណាស់។ ការបំភាន់ និងការអូសទាញ ពាក់ព័ន្ធនឹងការប្រើប្រាស់ពាក្យសម្ដីដែលស្ដាប់ទៅហាក់ដូចជាត្រឹមត្រូវដើម្បីបំភាន់មនុស្ស ដោយនិយាយរឿងដែលស្របនឹងសញ្ញាណរបស់មនុស្ស ហើយដែលមនុស្សងាយនឹងទទួលយក ដើម្បីបំភាន់ពួកគេ។ មនុស្សចាប់ផ្ដើមជឿ និងដើរតាមពួកគេដោយមិនដឹងខ្លួន ដោយឈរនៅខាងពួកគេ និងចូលរួមក្នុងបក្សពួករបស់ពួកគេ។ តាមរបៀបនេះ ពួកទទឹងនឹងព្រះគ្រីស្ទអូសទាញមនុស្សចេញពីក្រុមមនុស្សដែលត្រឹមត្រូវ ហើយបញ្ចូលទៅក្នុងជំរំរបស់ពួកគេផ្ទាល់។ សរុបមក ប្រសិនបើមនុស្សទទួលយកទង្វើបែបនេះរបស់ពួកទទឹងនឹងព្រះគ្រីស្ទ នោះពួកគេអាចនឹងជឿ និងថ្វាយបង្គំពួកគេ រួចហើយក៏ទទួលយក និងស្ដាប់បង្គាប់គ្រប់យ៉ាងដែលពួកទទឹងនឹងព្រះគ្រីស្ទនិយាយ ដោយចាប់ផ្ដើមដើរតាមពួកគេដោយមិនដឹងខ្លួន។ តើពួកគេមិនមែនត្រូវគេបោកបញ្ឆោត និងអូសទាញទេឬ? ពួកទទឹងនឹងព្រះគ្រីស្ទខ្លះ ច្រើនតែប្រើល្បិចកលមួយចំនួន ដើម្បីសម្រេចគោលដៅរបស់ពួកគេក្នុងការបំភាន់ និងអូសទាញមនុស្ស ក្នុងពេលប្រាស្រ័យទាក់ទង និងនិយាយជាមួយពួកគេ ដែលជាលទ្ធផល នាំឱ្យមានការបែកបាក់ ការបង្កើតបក្សពួក និងក្រុមតូចៗនៅក្នុងពួកជំនុំ។ ឧទាហរណ៍៖ ប្រសិនបើអាទទឹងនឹងព្រះគ្រីស្ទម្នាក់មកពីភាគខាងត្បូង ហើយជួបអ្នកភាគខាងត្បូងម្នាក់ទៀត អាទទឹងនឹងព្រះគ្រីស្ទនោះអាចនឹងនិយាយថា៖ «យើងទាំងពីរនាក់សុទ្ធតែជាអ្នកភាគខាងត្បូង៖ យើងបានធំដឹងក្ដីឡើងដោយផឹកទឹកពីទន្លេតែមួយ ហើយយើងនិយាយភាសាដូចគ្នា។ អ្នកភាគខាងជើងមិននិយាយភាសារបស់យើងទេ គឺមិនអាចទៅរួចឡើយក្នុងការស្និទ្ធស្នាលជាមួយពួកគេ! ទោះបីជាយើងទាំងអស់គ្នាជឿលើព្រះតែមួយក៏ដោយ ក៏ទម្លាប់រស់នៅរបស់ពួកគេក្នុងនាមជាអ្នកភាគខាងជើង គឺខុសពីយើង ហើយបុគ្គលិកលក្ខណៈរបស់យើងក៏មិនចុះសម្រុងគ្នាដែរ។ យើងគ្មានរឿងអ្វីត្រូវនិយាយគ្នាទេ។ ដូច្នេះ អ្នកនិងខ្ញុំគឺដូចជាគ្រួសារតែមួយ ហើយយើងត្រូវតែរួបរួមគ្នា»។ ពាក្យសម្ដីនេះអាចស្ដាប់ទៅសមហេតុផល ហាក់ដូចជាពួកគេគ្រាន់តែបញ្ចេញទស្សនៈណាមួយប៉ុណ្ណោះ ប៉ុន្តែគេនិយាយវាដោយមានហេតុផលជំរុញ និងគោលបំណង ហើយមនុស្សគួរតែមានការវែកញែក។ ក្នុងតថភាព អ្វីដែលអាទទឹងនឹងព្រះគ្រីស្ទនិយាយ មិនមែនជាអ្វីដែលមាននៅក្នុងចិត្តរបស់គេឡើយ។ គេ ជាសត្វបង្កួយប្ដូរពណ៌ ដោយកែប្រែពាក្យសម្ដីរបស់គេ អាស្រ័យលើមនុស្សដែលគេកំពុងនិយាយជាមួយ។ នៅពេលអាទទឹងនឹងព្រះគ្រីស្ទជួបអ្នកភាគខាងជើង គេអាចនឹងនិយាយថា៖ «ភាគខាងជើងល្អណាស់ ខ្យល់អាកាសនៅទីនោះបរិសុទ្ធ។ ទោះបីជាខ្ញុំកើតនៅភាគខាងត្បូងក៏ដោយ ក៏ខ្ញុំបានធំដឹងក្ដីឡើងដោយផឹកទឹកនៅភាគខាងជើងដែរ។ យ៉ាងហោចណាស់ ចំណុចនេះធ្វើឱ្យយើងស្និទ្ធស្នាលនឹងគ្នា!» នៅពេលអ្នកភាគខាងជើងឮដូច្នេះ គេអាចនឹងមានអារម្មណ៍ថា អាទទឹងនឹងព្រះគ្រីស្ទនោះជាមនុស្សល្អគួរសម ហើយក៏ចាប់ផ្ដើមទាក់ទងជាមួយគេ។ អាទទឹងនឹងព្រះគ្រីស្ទស្ទាត់ជំនាញខ្លាំងណាស់ក្នុងការបំភាន់មនុស្ស និងអូសទាញពួកគេ ដោយប្រើល្បិចកលផ្សេងៗដើម្បីបំបែកបំបាក់ពួកជំនុំ ធ្វើឱ្យអ្នកភាគខាងត្បូង និងអ្នកភាគខាងជើងបង្កើតជាក្រុមដាច់ដោយឡែកពីគ្នា ដែលទាំងអស់នេះគឺដើម្បីប្រយោជន៍ផ្ទាល់ខ្លួនរបស់អាទទឹងនឹងព្រះគ្រីស្ទ ដើម្បីសម្រេចគោលដៅរបស់គេក្នុងការប្រមូលបក្សពួក និងបង្កើតកម្លាំងបក្សពួកផ្ទាល់ខ្លួនរបស់គេ។ ជាពិសេសក្នុងអំឡុងពេលបោះឆ្នោតនៅក្នុងពួកជំនុំ ប្រសិនបើអាទទឹងនឹងព្រះគ្រីស្ទឃើញថា បងប្អូនប្រុស ឬបងប្អូនស្រីនៅភាគខាងជើងអាចនឹងជាប់ឆ្នោត គេក៏ធ្វើសកម្មភាពលួចលាក់ ដោយលួចបន្លំសន្លឹកឆ្នោត ហើយទីបំផុត ពួកអ្នកដឹកនាំពួកជំនុំ និងគ្រូជំនួយដែលជាប់ឆ្នោតទាំងអស់ សុទ្ធតែជាអ្នកមកពីភាគខាងត្បូង។ ពួកទទឹងនឹងព្រះគ្រីស្ទហ៊ានធ្វើគ្រប់យ៉ាងដើម្បីបំភាន់មនុស្ស និងអូសទាញពួកគេ ដោយបង្កឱ្យមានការបែកបាក់ និងការបែងចែកបក្សពួក ព្រមទាំងប្រើប្រាស់វិធីសាស្ត្រទាំងនេះដើម្បីបំបែកបំបាក់ និងគ្រប់គ្រងពួកជំនុំ។ តើពួកគេមានគោលបំណងអ្វីក្នុងការធ្វើបែបនេះ? (ដើម្បីបង្កើតនគរឯករាជ្យផ្ទាល់ខ្លួនរបស់ពួកគេ។) តើការបង្កើតនគរឯករាជ្យមានធម្មជាតិបែបណា? វាមានន័យថា មិនអាចស្រុះស្រួលនឹងព្រះគ្រីស្ទ ដោយដណ្ដើមយករាស្ដ្ររើសតាំងរបស់ព្រះជាម្ចាស់មកជារបស់ខ្លួនឯង ហើយឈរប្រឆាំងនឹងព្រះជាម្ចាស់ក្នុងឋានៈស្មើនឹងទ្រង់។ តើនេះមិនមែនប្រៀបដូចជាការរៀបចំឆាកប្រកួតប្រជែងប្រឆាំងនឹងព្រះជាម្ចាស់ទេឬ? (មែនហើយ។) គឺប្រាកដឥតខ្ចោះបែបនេះមែន។ ដូច្នេះ តើមានផលវិបាកអ្វីខ្លះ នៅពេលពួកទទឹងនឹងព្រះគ្រីស្ទធ្វើទង្វើបែបនេះ? ទង្វើរបស់ពួកគេបង្អាក់ និងរំខានដល់កិច្ចការរបស់ពួកជំនុំយ៉ាងធ្ងន់ធ្ងរ ហើយទង្វើទាំងនោះគឺជារឿងដែលប្រមាថដល់និស្ស័យរបស់ព្រះជាម្ចាស់ដោយផ្ទាល់។ ព្រះជាម្ចាស់នឹងចាត់ការពួកគេដោយសេចក្ដីក្រោធ ហើយពួកទទឹងនឹងព្រះគ្រីស្ទទាំងអស់នេះ ច្បាស់ជាត្រូវប្រឈមមុខនឹងការដាក់ទោស និងការបំផ្លិចបំផ្លាញជាមិនខាន នេះជារឿងដែលមិនគួរឱ្យសង្ស័យឡើយ។ នៅក្នុងយុគសម័យនៃក្រឹត្យវិន័យ ពួកមេដឹកនាំទាំង ២៥០ នាក់ ដែលបានជំនុំជម្រះម៉ូសេ បានទទួលការដាក់ទោសដោយផ្ទាល់។ នៅក្នុងយុគសម័យនៃព្រះគុណ អស់អ្នកដែលបានឆ្កាងព្រះអម្ចាស់យេស៊ូវ ក៏បានប្រឈមមុខនឹងការដាក់ទោសដោយផ្ទាល់ផងដែរ ពួកគេត្រូវបានដាក់បណ្ដាសា និងមានចុងបញ្ចប់ដ៏អាក្រក់។ នេះគឺជាលទ្ធផលនៃពួកទទឹងនឹងព្រះគ្រីស្ទដែលប្រឆាំងនឹងព្រះជាម្ចាស់ ហើយក៏ជាទីបញ្ចប់ដ៏ស័ក្តិសមសម្រាប់អស់អ្នកដែលទាស់ទទឹងនឹងព្រះជាម្ចាស់ផងដែរ។

តើពួកទទឹងនឹងព្រះគ្រីស្ទប្រើប្រាស់វិធីសាស្ត្រផ្សេងៗដើម្បីអូសទាញមនុស្ស ក្នុងគោលបំណងបំបែកបំបាក់ពួកជំនុំយ៉ាងដូចម្តេច? ដំបូង អាទទឹងនឹងព្រះគ្រីស្ទនឹងអូសទាញមនុស្សដែលមានអំណោយទាន និងនិយាយប្រកបដោយវោហារសាស្ត្រ ដោយធ្វើឱ្យមនុស្សទាំងនេះមានចំណាប់អារម្មណ៍ល្អចំពោះគេជាមុនសិន រួចពង្រីកទំហំកម្លាំងផ្ទាល់ខ្លួនរបស់គេតាមរយៈការរាប់អានមិត្តភក្តិ។ គេនឹងមិនយកចិត្តទុកដាក់ ឬថែមទាំងផាត់ចោលមនុស្សក្រីក្រ ឬអ្នកដែលមានគុណសម្បត្តិទាប ឬអ្នកដែលគ្មានល្បិចនោះទេ។ អ្នកណាក៏ដោយដែលមានឋានៈ និងទ្រព្យសម្បត្តិនៅក្នុងសង្គម គេនឹងគិតរកវិធីដើម្បីទាញយកមនុស្សទាំងនេះមកខាងគេ ចំណែកឯបងប្អូនប្រុសស្រីដែលលះបង់ខ្លួនដោយស្មោះសរ ប៉ុន្តែមានលុយកាក់តិចតួច ឬអស់អ្នកដែលមានឋានៈសង្គមទាប គ្មានឥទ្ធិពលអ្វីត្រូវនិយាយ និងងាយរងការយាយី ពីអ្នកដទៃ នឹងត្រូវគេចាត់ទុកជាពលរដ្ឋថ្នាក់ទីពីរនៅក្នុងពួកជំនុំ។ តាមរបៀបនេះ ពួកជំនុំដែលមានសមាជិកប៉ុន្មានសិបនាក់ ត្រូវបានបែងចែកជាមនុស្សពីរថ្នាក់ដោយមិនដឹងខ្លួន។ តើនរណាជាអ្នកទទួលខុសត្រូវចំពោះរឿងនេះ? (ពួកទទឹងនឹងព្រះគ្រីស្ទ។) ពួកទទឹងនឹងព្រះគ្រីស្ទនឹងធ្វើរឿងបែបនេះ។ ប្រសិនបើអ្នកដឹកនាំល្អម្នាក់ដែលពិតជាយល់ពីសេចក្ដីពិត រកឃើញស្ថានភាពបែបនេះកើតឡើងនៅក្នុងពួកជំនុំ គាត់នឹងប្រើប្រាស់សេចក្ដីពិតដើម្បីដោះស្រាយវា។ គាត់នឹងមិនអនុញ្ញាតឱ្យមនុស្សនៅក្នុងពួកជំនុំត្រូវបានបែងចែកតាមឋានៈ ឬចាត់ថ្នាក់ដោយផ្អែកលើឋានៈសង្គមរបស់ពួកគេឡើយ ហើយគាត់ក៏មិនបំបែកបំបាក់ពួកជំនុំដែរ។ គាត់នឹងធានាថា បងប្អូនប្រុសស្រីទាំងអស់ មិនថាពួកគេមកពីណា ឬមានឋានៈសង្គមឬអត់នោះទេ គឺសុទ្ធតែរួបរួមគ្នានៅក្នុងព្រះបន្ទូលរបស់ព្រះជាម្ចាស់ និងនៅចំពោះព្រះជាម្ចាស់។ ផ្ទុយទៅវិញ ពួកទទឹងនឹងព្រះគ្រីស្ទមិនត្រឹមតែមិនដោះស្រាយបញ្ហាបែបនេះប៉ុណ្ណោះទេ ប៉ុន្តែថែមទាំងប្រើប្រាស់និស្ស័យពុករលួយរបស់មនុស្សដើម្បីសម្រេចគោលដៅរបស់ពួកគេទៀតផង។ ពួកគេស្វែងរកអ្នកដែលមានឋានៈសង្គម និងទ្រព្យសម្បត្តិ ហើយអូសទាញពួកគេ។ តើពួកគេអូសទាញមនុស្សទាំងនោះដោយរបៀបណា? ពួកគេអាចនឹងនិយាយថា៖ «ឋានៈសង្គមរបស់អ្នក គឺជាព្រះពរមកពីព្រះ ដែលត្រូវបានកំណត់ដោយព្រះ។ អ្នកគួរតែប្រើប្រាស់លក្ខខណ្ឌរបស់អ្នក ដើម្បីបំពេញភារកិច្ចរបស់អ្នកនៅក្នុងដំណាក់របស់ព្រះ។ ឥឡូវនេះ ខ្ញុំជាអ្នកដឹកនាំម្នាក់ ហើយមានឈ្មោះបោះសំឡេងគួរសមនៅក្នុងតំបន់នេះដោយសារជំនឿរបស់ខ្ញុំ។ គ្រួសាររបស់ខ្ញុំធ្វើទុក្ខបុកម្នេញខ្ញុំខ្លាំងណាស់ ហើយមានហានិភ័យមួយចំនួនពាក់ព័ន្ធនឹងតួនាទីជាអ្នកដឹកនាំរបស់ខ្ញុំ។ ខ្ញុំត្រូវការមនុស្សដូចជាអ្នក ដើម្បីជួយការពារសុវត្ថិភាពរបស់ខ្ញុំ។ ប្រសិនបើអ្នកអាចធ្វើរឿងនោះសម្រាប់ខ្ញុំបាន អ្នកនឹងទទួលបានព្រះពរយ៉ាងធំធេងនៅថ្ងៃអនាគត ហើយអ្នកនឹងមានការរីកចម្រើនយ៉ាងឆាប់រហ័សនៅក្នុងជីវិត!» នេះជារបៀបដែលពួកទទឹងនឹងព្រះគ្រីស្ទអូសទាញ និងលួងលោមមនុស្សឱ្យដើរតាមពួកគេ។ ប្រសិនបើអាទទឹងនឹងព្រះគ្រីស្ទពេញចិត្តនរណាម្នាក់ ឬឃើញថាអ្នកនោះមានប្រយោជន៍ គេនឹងរៀបចំឱ្យអ្នកនោះមានភារកិច្ចស្រាលៗ ឬភារកិច្ចដែលអ្នកនោះអាចលេចធ្លោបាន ដោយខិតខំអស់ពីសមត្ថភាពដើម្បីលើកស្ទួយអ្នកនោះ។ គេមិនខ្វល់ទេថាតើអ្នកនោះស្របតាមគោលការណ៍សម្រាប់ការប្រើប្រាស់មនុស្សនៅក្នុងដំណាក់របស់ព្រះជាម្ចាស់ឬក៏អត់នោះទេ។ ដរាបណាអ្នកនោះមានឋានៈសង្គម និងអាចមានប្រយោជន៍ដល់គេ នោះគេនឹងអូសទាញបុគ្គលនេះ។ ដើម្បីសម្រេចគោលដៅរបស់ពួកគេ ពួកទទឹងនឹងព្រះគ្រីស្ទចូលទៅជិត បញ្ជោរនិងអូសទាញអ្នកដែលមានទ្រព្យសម្បត្តិ និងឋានៈនៅក្នុងសង្គម ស្របពេលដែលពួកគេកេងប្រវ័ញ្ចយកផលប្រយោជន៍សម្រាប់ខ្លួនឯង។ ពួកគេក៏មានវិធីសាស្ត្រទីពីរក្នុងការអូសទាញមនុស្សដែលមានលុយកាក់ មានអំណាច និងមានឋានៈផងដែរ នោះគឺការបណ្ដោយតាមពួកគេ។ មនុស្សបែបនេះច្រើនតែប្រព្រឹត្តអំពើខុសឆ្គងនៅក្នុងពួកជំនុំ ដោយធ្វើឱ្យបាត់បង់ភាពក្លៀវក្លារបស់បងប្អូនប្រុសស្រី និងរំខានដល់ជីវិតពួកជំនុំ។ ពួកទទឹងនឹងព្រះគ្រីស្ទឈរមើលដោយក្ដីរីករាយ ហើយអនុញ្ញាតឱ្យពួកគេប្រព្រឹត្តអំពើអាក្រក់អ្វីក៏ដោយតាមតែពួកគេចង់។ តើការបណ្ដោយតាមរបស់បុគ្គលទទឹងនឹងព្រះគ្រីស្ទ មានគោលបំណងអ្វី? វានៅតែដើម្បីអូសទាញពួកគេ និងទាញយកផលប្រយោជន៍ពីពួកគេ បន្ទាប់ពីអូសទាញបានហើយ។ ពួកទទឹងនឹងព្រះគ្រីស្ទថែមទាំងធ្វើពុតជានិយាយប្រាប់ពួកគេថា៖ «ទោះបីជាអ្នករាល់គ្នាបានជ្រើសរើសខ្ញុំជាអ្នកដឹកនាំ ហើយខ្ញុំមានការទទួលខុសត្រូវក្នុងការដឹកនាំអ្នករាល់គ្នាក៏ដោយ ក៏ពួកជំនុំនេះមិនមែនជារបស់ខ្ញុំតែម្នាក់ឯងដែរ។ ខ្ញុំមិនអាចសម្រេចចិត្តដោយខ្លួនឯងនៅក្នុងពួកជំនុំបានទេ។ អ្នករាល់គ្នាក៏ត្រូវជួយផងដែរ។ ប្រសិនបើមានរឿងអ្វីកើតឡើង អ្នករាល់គ្នាក៏អាចបញ្ចេញមតិបានដែរ ពោលគឺ នេះហើយជាអត្ថន័យនៃការសហការ»។ ពួកគេនិយាយបែបនេះទៅកាន់អ្នកដែលមានទ្រព្យសម្បត្តិ មានឥទ្ធិពល និងមានប្រយោជន៍ដល់ពួកគេ ដោយខិតខំអស់ពីសមត្ថភាពដើម្បីអូសទាញបុគ្គលទាំងនេះ រហូតដល់ចំណុចមួយដែលពួកគេអាចគ្រប់គ្រងអ្នកទាំងនោះបាន។ ទោះជាយ៉ាងណាក៏ដោយ ចំពោះអ្នកដែលពិតជាជឿលើព្រះជាម្ចាស់ ប៉ុន្តែខ្វះខាតលុយកាក់ ឋានៈសង្គម ឬគ្មានប្រយោជន៍អ្វីច្បាស់លាស់ ពួកគេព្យាយាមគ្រប់មធ្យោបាយដើម្បីផាត់ចោល វាយប្រហារ ឬគ្រាន់តែមិនអើពើនឹងអ្នកទាំងនោះ។ តើការមិនអើពើរបស់ពួកគេមានន័យដូចម្ដេច? «ប្រសិនបើយើងពីរបីនាក់រួបរួមគ្នា ហើយក្លាយជាបន្ទាយដែកថែប ខ្ញុំប៉ាន់ស្មានថា អ្នករាល់គ្នាដែលជាមនុស្សធម្មតា មិនអាចធ្វើឱ្យមានផលប៉ះពាល់អ្វីធំដុំបានឡើយ។ ប្រសិនបើអ្នកស្ដាប់តាមពាក្យសម្ដីរបស់ខ្ញុំដោយការស្ដាប់បង្គាប់ ខ្ញុំនឹងអនុញ្ញាតឱ្យអ្នកបន្តជឿទៀត។ ប៉ុន្តែ ប្រសិនបើអ្នកនៅតែបន្តចាប់កំហុស បញ្ចេញមតិរបស់អ្នកអំពីខ្ញុំ ឬរាយការណ៍ពីខ្ញុំទៅថ្នាក់លើ នោះខ្ញុំនឹងធ្វើបាបអ្នក ហើយបណ្ដេញអ្នកចេញ!» នេះគឺជាផែនការរបស់ពួកគេ។ មនុស្សមួយចំនួនខ្វះការញែកដឹង ហើយក៏មានការភ័យខ្លាច ដោយនិយាយថា៖ «យើងមិនត្រូវធ្វើឱ្យពួកគេថ្នាំងថ្នាក់ទេ។ ពួកគេបានបង្កើតបក្សពួកផ្ទាល់ខ្លួនរបស់ពួកគេហើយ ហើយយើងមិនអាចតតាំងនឹងពួកគេបានទេ។ ពាក្យសម្ដីរបស់យើងគ្មានទម្ងន់ទេ ហើយប្រសិនបើយើងចៃដន្យនិយាយអ្វីមួយដែលធ្វើឱ្យពួកគេមិនសប្បាយចិត្ត ហើយអ្នកដឹកនាំពិតជាបណ្ដេញយើងចេញមែន នោះយើងនឹងបាត់បង់ឱកាសក្នុងការជឿលើព្រះជាម្ចាស់ហើយ»។ មនុស្សទាំងនេះភ័យខ្លាចរហូតដល់បាត់បង់ស្មារតី។ នៅពេលពួកទទឹងនឹងព្រះគ្រីស្ទអូសទាញមនុស្ស នៅក្នុងឥរិយាបថនេះ មានបង្កប់នូវនិស្ស័យទុច្ចរិត កាចសាហាវ និងព្យាបាទ។ តើពួកគេមានគោលបំណងអ្វីក្នុងការអូសទាញមនុស្ស? វាក៏ដើម្បីពង្រឹងតំណែងរបស់ពួកគេផងដែរ។ តើពួកគេមានគោលបំណងអ្វីក្នុងការបង្កើតក្រុមតូចៗ ឬបក្សពួក? គឺដើម្បីពង្រីកទំហំកម្លាំងរបស់ពួកគេ ដើម្បីឱ្យមនុស្សគាំទ្រពួកគេ ដែលធ្វើឱ្យអំណាច និងឋានៈរបស់ពួកគេកាន់តែរឹងមាំ។ តើអ្នករាល់គ្នាធ្លាប់ជួបប្រទះរឿងបែបនេះដែរឬទេ? នៅពេលបុគ្គលទទឹងនឹងព្រះគ្រីស្ទគ្រប់គ្រងពួកជំនុំ អ្នកណាដែលមានលុយកាក់ មានឋានៈ ឬមានចរិតត្រួតត្រា នឹងប្រមូលផ្ដុំគ្នានៅជុំវិញគេ ហើយពួកគេក៏រួមគ្នាគ្រប់គ្រង ដោយក្លាយជាបក្សពួកមួយ ជាក្រុមដែលមានមនុស្សបួន ប្រាំ ឬប្រាំមួយនាក់។ គ្មាននរណាម្នាក់ត្រូវបានអនុញ្ញាតឱ្យលាតត្រដាងពីបញ្ហារបស់ពួកគេឡើយ។ អាទទឹងនឹងព្រះគ្រីស្ទអូសទាញមនុស្សទាំងនេះ ពីព្រោះវាជារឿងលំបាកសម្រាប់គេក្នុងការគ្រប់គ្រងអ្នកទាំងនោះ។ គេត្រូវតែអូសទាញអ្នកទាំងនោះឱ្យមកជិត ដោយធ្វើឱ្យអ្នកទាំងនោះក្លាយជាជំនួយការរបស់គេ ដើម្បីធានាដល់តំណែងរបស់គេ។ លើសពីនេះ មនុស្សទាំងនេះមានតម្លៃដែលអាទទឹងនឹងព្រះគ្រីស្ទអាចកេងចំណេញបាន។ វិធីសាស្ត្ររបស់គេក្នុងការអូសទាញអ្នកទាំងនោះ ក្នុងន័យមួយ គឺជាមធ្យោបាយដើម្បីធ្វើឱ្យអ្នកទាំងនោះស្ងប់ចិត្ត និងរារាំងអ្នកទាំងនោះមិនឱ្យបង្កការគំរាមកំហែងដល់តំណែងរបស់គេ។

ទាក់ទងនឹងទិដ្ឋភាពនៃការអូសទាញមនុស្សរបស់ពួកទទឹងនឹងព្រះគ្រីស្ទនេះ យើងទើបតែបានពិភាក្សាអំពីការបង្ហាញចេញចំនួនពីរ។ តើរឿងបែបនេះមានកើតឡើងនៅក្នុងពួកជំនុំរបស់អ្នករាល់គ្នាដែរឬទេ? ចូរប្រាប់ខ្ញុំមើល៍ តើរឿងបែបនេះមានដែរឬទេ? (មាន។) គឺពិតជាមានមែន។ ដូច្នេះ ក្នុងចំណោមរឿងគ្រប់យ៉ាងដែលពាក់ព័ន្ធនឹងការអូសទាញមនុស្ស តើមានការបង្ហាញចេញអ្វីផ្សេងទៀត ដែលមានធម្មជាតិនៃការអូសទាញមនុស្សរបស់ពួកទទឹងនឹងព្រះគ្រីស្ទ? តើការអូសទាញពួកគេមានផលវិបាកអ្វីខ្លះ? ហេតុអ្វីបានជាពួកទទឹងនឹងព្រះគ្រីស្ទចង់អូសទាញមនុស្ស? ប្រសិនបើពួកគេមិនអូសទាញមនុស្សទេ តើពួកគេអាចសម្រេចគោលដៅរបស់ពួកគេក្នុងការគ្រប់គ្រងមនុស្សបានដែរឬទេ? (ពួកគេមិនអាចទេ។) ពួកគេត្រូវតែនាំមនុស្សដែលស្ដាប់តាមពួកគេ និងស្របតាម ឆន្ទៈរបស់ពួកគេ មកនៅចំពោះមុខពួកគេ ដើម្បីឱ្យពួកគេអាចកាន់កាប់តំណែងមួយ និងមានកម្មវត្ថុ សម្រាប់អនុវត្តសិទ្ធិអំណាចពីលើ។ ប្រសិនបើគ្មាននរណាម្នាក់នៅក្បែរដែលស្ដាប់តាមពួកគេទេ តើពួកគេនឹងមិនអាចបំពេញមហិច្ឆតារបស់ពួកគេចំពោះឋានៈ និងអំណាចទេមែនទេ? ហេតុដូច្នេះហើយ មានតែនៅពេលពួកគេអូសទាញមនុស្សគ្រប់ប្រភេទដែលអាចអូសទាញបានប៉ុណ្ណោះ ទើបពួកគេទទួលបានតំណែង និងអំណាច។ តើពួកគេដោះស្រាយយ៉ាងដូចម្តេចជាមួយអ្នកដែលមិនអាចអូសទាញបាន? (ពួកគេផាត់ចោល និងវាយប្រហារអ្នកទាំងនោះ។) ពួកគេចាប់ផ្ដើមវាយប្រហារ និងផាត់ចោលអ្នកទាំងនោះ។ តើមិនធ្លាប់មានពួកទទឹងនឹងព្រះគ្រីស្ទដែលបានប្រែក្លាយអ្នកនៅក្នុងពួកជំនុំដែលមិនអាចអូសទាញបាន ឱ្យទៅជាអ្វីដែលហៅថា «អ្នកស្ដាប់» ទេឬ? សេចក្ដីអធិប្បាយ ទំនុកបរិសុទ្ធ និងសៀវភៅព្រះបន្ទូលរបស់ព្រះជាម្ចាស់ដែលត្រូវបានចេញដោយពួកជំនុំ គឺមិនត្រូវបានផ្ដល់ឱ្យមនុស្សទាំងនេះទាល់តែសោះ ឬពួកគេមិនត្រូវបានគេជូនដំណឹងអំពីការជួបជុំក្នុងរយៈពេលដ៏យូរ។ រឿងបែបនេះពិតជាមានមែន ហើយរឿងទាំងនោះសុទ្ធតែជារឿងដែលពួកទទឹងនឹងព្រះគ្រីស្ទធ្វើ។ អស់អ្នកដែលត្រូវពួកទទឹងនឹងព្រះគ្រីស្ទវាយប្រហារ និងផាត់ចោល មិនត្រូវបានពួកជំនុំលុបឈ្មោះចេញទេ ពួកគេមិនបានចាកចេញដោយស្ម័គ្រចិត្តឡើយ ហើយពួកគេក៏មិនបានឈប់ចូលរួមការជួបជុំដោយស្ម័គ្រចិត្តដែរ។ ពួកគេសុទ្ធតែជាអ្នកជឿលើព្រះជាម្ចាស់ដោយស្មោះសរ ប៉ុន្តែដោយសារពួកគេមានការញែកដឹងខ្លះៗទាក់ទងនឹងពួកទទឹងនឹងព្រះគ្រីស្ទ ពួកគេច្រើនតែត្រូវគេផាត់ចោល ហើយមិនអាចទទួលបានសៀវភៅព្រះបន្ទូលរបស់ព្រះជាម្ចាស់ ឬសេចក្ដីអធិប្បាយ ទំនុកបរិសុទ្ធ និងការរៀបចំកិច្ចការផ្សេងៗដែលត្រូវបានចេញដោយពួកជំនុំបានទាន់ពេលវេលាឡើយ ហើយពួកគេក៏មិនអាចហូប និងផឹកព្រះបន្ទូលរបស់ព្រះជាម្ចាស់បានដែរ។ ម្យ៉ាងវិញទៀត អស់អ្នកដែលនៅក្រោមបង្គាប់ពួកទទឹងនឹងព្រះគ្រីស្ទ ពោលគឺអស់អ្នកដែលអាចស្ដាប់តាមពួកគេ ដែលត្រូវបានពួកគេអូសទាញ និងបានត្រឡប់មកចុះចូលនឹងពួកគេ ទទួលបានអាទិភាពក្នុងការទទួលបានសៀវភៅ និងវីដេអូផ្សេងៗដែលចែកចាយដោយដំណាក់របស់ព្រះជាម្ចាស់ ដោយរីករាយនឹងការប្រព្រឹត្តចំពោះដ៏ល្អនេះ។ ហេតុនេះ ពួកជំនុំក៏ធ្លាក់ចូលទៅក្នុងភាពវឹកវរ និងបែកបាក់ដោយសារតែឥរិយាបថ និងទង្វើរបស់ពួកទទឹងនឹងព្រះគ្រីស្ទ ហើយដួងចិត្តរបស់មនុស្សក៏មានភាពច្របូកច្របល់។

តើមានលក្ខខណ្ឌអ្វីខ្លះដែលពួកទទឹងនឹងព្រះគ្រីស្ទស្វែងរកដើម្បីអូសទាញមនុស្ស? តើពួកគេអូសទាញអស់អ្នកដែលស្រឡាញ់សេចក្ដីពិត និងពិតជាចុះចូលនឹងព្រះជាម្ចាស់ដែរឬទេ? (ទេ) អស់អ្នកដែលស្រឡាញ់សេចក្ដីពិត និងចុះចូលនឹងព្រះជាម្ចាស់ មានការញែកដឹងខ្លះៗ ពួកគេមិនអាចត្រូវគេអូសទាញបានឡើយ ហើយពួកគេក៏មិនដើរតាមពួកទទឹងនឹងព្រះគ្រីស្ទដែរ។ ដូច្នេះ តើពួកទទឹងនឹងព្រះគ្រីស្ទអូសទាញនរណា? នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទពេញចិត្តបំផុតចំពោះអ្នកដែលពូកែ បញ្ជោរមនុស្សមានឋានៈ អ្នកដែលពូកែយកចិត្ត និងនិយាយផ្អែមល្ហែមដាក់មនុស្ស និងអ្នកខ្លះដែលបានប្រព្រឹត្តអំពើអាក្រក់ ហើយខ្លាចត្រូវគេបណ្ដេញចេញ ហេតុនេះទើបខិតខំអស់ពីសមត្ថភាពដើម្បីផ្គាប់ចិត្តពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទប្រើប្រាស់លក្ខខណ្ឌនៃការការពារពួកគេ ដើម្បីអូសទាញមនុស្ស និងទិញទឹកចិត្តពួកគេ ដោយអនុញ្ញាតឱ្យពួកគេចូលមកជិត។ មនុស្សភាគច្រើនដែលពួកទទឹងនឹងព្រះគ្រីស្ទអូសទាញ ក្រៅពីអ្នកជឿថ្មីដែលមិនយល់ពីសេចក្ដីពិត គឺជាមនុស្សដែលមិនស្រឡាញ់សេចក្ដីពិត។ តើអស់អ្នកទាំងអស់ដែលមិនស្រឡាញ់សេចក្ដីពិត សុទ្ធតែមានមនសិការ និង វិចារណញ្ញាណដែរឬទេ? គ្មាននរណាម្នាក់ក្នុងចំណោមពួកគេល្អឡើយ ហើយព្រះជាម្ចាស់មិនជ្រើសរើសមនុស្សបែបនេះទេ។ ពួកទទឹងនឹងព្រះគ្រីស្ទអូសទាញមនុស្សទាំងនេះ ហើយដឹកនាំពួកគេដូចជាតួត្លុកអ៊ីចឹង។ ពួកគេថែមទាំងគិតថា ពួកគេទទួលបានតំណែងជាផ្លូវការ និងមានឋានៈ ហើយមានការពេញចិត្តយ៉ាងខ្លាំងនៅក្នុងចិត្តរបស់ពួកគេ។ តើនេះមិនគួរឱ្យអៀនខ្មាសទេឬ? តើមានមនុស្សប្រភេទណាផ្សេងទៀតដែលពួកទទឹងនឹងព្រះគ្រីស្ទអូសទាញ? (មនុស្សដែលមានភាពជាមនុស្សអាក្រក់គួរសម។) ប្រាកដឥតខ្ចោះហើយ គឺមនុស្សអាក្រក់។ តើពួកទទឹងនឹងព្រះគ្រីស្ទប្រព្រឹត្តចំពោះមនុស្សអាក្រក់យ៉ាងដូចម្តេច? ពួកគេការពារអ្នកទាំងនោះ។ ឧទាហរណ៍ ឧបមាថាមានមនុស្សអាក្រក់ម្នាក់នៅក្នុងពួកជំនុំ ហើយបងប្អូនប្រុសស្រីទាំងអស់រាយការណ៍ថា បុគ្គលនេះអាក្រក់ខ្លាំងណាស់ ដោយបង្កភាពវឹកវរនៅក្នុងពួកជំនុំរាល់ពេលគេនៅក្បែរ គឺរំខានមនុស្សគ្រប់គ្នាមិនឱ្យបំពេញភារកិច្ចរបស់ពួកគេ និងរំខានដល់កិច្ចការរបស់ពួកជំនុំ។ ដរាបណាគេត្រូវបាននាំចូលមកដើម្បីបំពេញភារកិច្ច នោះកិច្ចការរបស់ពួកជំនុំនឹងរងការខាតបង់។ ប៉ុន្តែ ពួកទទឹងនឹងព្រះគ្រីស្ទមើលឃើញថាមនុស្សអាក្រក់បែបនេះមានប្រយោជន៍ ហើយក៏អូសទាញពួកគេមកខាងខ្លួនដើម្បីបម្រើពួកគេ។ ពួកទទឹងនឹងព្រះគ្រីស្ទមិនបណ្ដេញមនុស្សអាក្រក់ចេញទេ ផ្ទុយទៅវិញ ពួកគេការពារអ្នកទាំងនោះ។ លើកលែងតែមនុស្សអាក្រក់មួយចំនួនមិនគាំទ្រអាទទឹងនឹងព្រះគ្រីស្ទ ឬអាចញែកដឹងគេបាន ទើបគេនឹងដោះស្រាយជាមួយអ្នកទាំងនោះ។ ដរាបណាមនុស្សអាក្រក់បញ្ជោរ អាទទឹងនឹងព្រះគ្រីស្ទ គាំទ្រគេ និងមិនប្រឆាំងនឹងគេ នោះគេនឹងអូសទាញបុគ្គលនេះ និងទាញយកគេមកខាងខ្លួន ដើម្បីពង្រឹងកម្លាំងផ្ទាល់ខ្លួនរបស់គេ។ ឥឡូវនេះ តើពួកទទឹងនឹងព្រះគ្រីស្ទចុះសម្រុងជាមួយមនុស្សដែលមិនដេញតាមសេចក្ដីពិតទាំងនេះដោយរបៀបណា? របៀបនៃការប្រាស្រ័យទាក់ទងរបស់ពួកគេ ជាសំខាន់ គឺការបញ្ជោរគ្នាទៅវិញទៅមក និងការនិយាយផ្អែមល្ហែម។ រាល់កន្លែងដែលពួកទទឹងនឹងព្រះគ្រីស្ទទៅ មនុស្សអាក្រក់ទាំងនេះប្រមូលផ្ដុំគ្នាជាមួយពួកគេដូចជាសត្វរុយ។ ពួកគេច្បាស់ជាមិនជួបជុំគ្នាដើម្បីប្រកបគ្នាអំពីសេចក្ដីពិតឡើយ ពីព្រោះពួកគេទាំងអស់គ្នាមិនពេញចិត្តនឹងសេចក្ដីពិត ហើយគ្មាននរណាម្នាក់ក្នុងចំណោមពួកគេស្វែងរកការដោះស្រាយបញ្ហាតាមរយៈការប្រកបគ្នាអំពីសេចក្ដីពិតនោះទេ។ អ្វីទាំងអស់ដែលពួកគេនិយាយ គឺជាពាក្យសម្ដីដែលអ្នកគ្មានជំនឿនិយាយ ពួកគេភាគច្រើនកំពុងសាបព្រោះការបែកបាក់ដោយការនិយាយចេចចូច មើលងាយអ្នកដទៃ និងលើកតម្កើងខ្លួនឯង ព្រមទាំងពិគ្រោះគ្នាអំពីវិធីធ្វើបាបមនុស្ស។ លើសពីនេះ ពួកគេសិក្សាពីរបៀបការពារទាស់នឹងដំណាក់របស់ព្រះជាម្ចាស់ ពិភាក្សាពីរបៀបប្រឈមមុខនឹងខាងលើ របៀបដឹងជាមុនថាតើមាននរណាម្នាក់ចង់រាយការណ៍ពីបញ្ហារបស់ពួកគេឬអត់ និងរបៀបឆ្លើយតបនៅពេលពួកគេដឹង។ ទាំងនេះគឺជាបញ្ហាដែលក្រុមមនុស្សអាក្រក់នេះពិភាក្សាគ្នា។ នៅពេលពួកគេនៅជាមួយគ្នា ពួកគេមិនដែលប្រកបគ្នាអំពីរឿងដូចជាការបំពេញភារកិច្ចរបស់ពួកគេឡើយ ហើយក៏មិនដែលប្រកបគ្នាអំពីសេចក្ដីពិតដើម្បីដោះស្រាយបញ្ហាដែរ។ ឧទាហរណ៍ ពួកគេមិនដែលពិភាក្សាអំពីរឿងត្រឹមត្រូវ ដូចជាការគាំទ្រ និងការជួយបងប្អូនប្រុសស្រីដែលបានក្លាយជាអវិជ្ជមាន និងទន់ខ្សោយ ហើយគ្មានកម្លាំងដើម្បីបំពេញភារកិច្ចរបស់ពួកគេ ឬការស្វែងរកដំណោះស្រាយ និងផ្លូវដើម្បីកែលម្អប្រសិទ្ធភាពនៃទិដ្ឋភាពមួយចំនួននៃកិច្ចការពួកជំនុំឡើយ។ ពួកគេនិយាយអំពីរបៀបបោកប្រាស់ខាងលើ និងរបៀបបោកប្រាស់ដំណាក់របស់ព្រះជាម្ចាស់ ដោយធានាថាដំណាក់របស់ព្រះជាម្ចាស់មិនដឹងពីការពិតអំពីពួកគេ។ នៅពេលពួកគេរកឃើញថា មាននរណាម្នាក់កំពុងទាក់ទងជាមួយខាងលើ ឬបានរាយការណ៍អំពីស្ថានភាពរបស់ពួកគេ ពួកគេចាត់ទុកថាវាជាការគំរាមកំហែងដល់តំណែងរបស់ពួកគេ និងជាការបំផ្លិចបំផ្លាញដល់កិច្ចការរបស់ពួកគេ។ ពួកគេស៊ើបអង្កេតដោយឥតឈប់ឈរថាតើនរណាជាអ្នកទទួលខុសត្រូវ ដោយស្វែងរកជនសង្ស័យ ហើយនៅពេលពួកគេរកឃើញ ពួកគេក៏ដាក់បុគ្គលនោះឱ្យនៅដាច់ដោយឡែក បញ្ជូនគេទៅកន្លែងផ្សេង រួចចេញបញ្ជាហាមឃាត់មិនឱ្យនរណាម្នាក់រាយការណ៍ពីស្ថានភាពរបស់ពួកគេទៅខាងលើឡើយ។ នេះធានាថាគ្មាននរណាម្នាក់ហ៊ានរាយការណ៍ពីពួកគេទេ។ ពួកទទឹងនឹងព្រះគ្រីស្ទទទួលបានការគ្រប់គ្រងទាំងស្រុងលើពួកជំនុំតាមរបៀបនេះ។ ខាងលើគ្មានផ្លូវដឹងថាពួកគេប្រព្រឹត្តអំពើអាក្រក់អ្វីខ្លះនៅពីក្រោយខ្នងឡើយ រហូតទាល់តែខាងលើដឹងពីស្ថានភាពនេះ និងរកឃើញចំណុចខ្សោយរបស់ពួកគេ រួចបញ្ជាឱ្យមានការស៊ើបអង្កេតលើពួកគេ ហើយទីបំផុតក៏ដកហូតតំណែង ឬបណ្ដេញពួកគេចេញ។ ក្រុមពួកទទឹងនឹងព្រះគ្រីស្ទ និងមនុស្សអាក្រក់នេះ អាចធ្វើឱ្យកិច្ចការរបស់ពួកជំនុំមានភាពរញ៉េរញ៉ៃក្នុងរយៈពេលត្រឹមតែពីរបីខែប៉ុណ្ណោះ ហើយអាចធ្វើឱ្យបងប្អូនប្រុសស្រីសង្ស័យគ្នាទៅវិញទៅមក ចាក់រុកគ្នាទៅវិញទៅមក លាតត្រដាងគ្នាទៅវិញទៅមក និងវាយប្រហារគ្នាទៅវិញទៅមក ដែលធ្វើឱ្យពួកជំនុំបែកបាក់។ នេះគឺជាផលវិបាកនៃការដែលពួកទទឹងនឹងព្រះគ្រីស្ទដែលបំភាន់មនុស្ស និងគ្រប់គ្រងពួកជំនុំ។ តាមរបៀបនេះ ពួកទទឹងនឹងព្រះគ្រីស្ទបំភាន់អស់អ្នកទាំងអស់ដែលមិនដេញតាមសេចក្ដីពិត ហើយថែមទាំងអូសទាញមនុស្សអាក្រក់ដែលមានប្រយោជន៍មួយចំនួនដើម្បីគ្រប់គ្រងពួកជំនុំ ដោយពង្រឹងតំណែង និងសិទ្ធិអំណាចផ្ទាល់ខ្លួនរបស់ពួកគេ។ ប្រសិនបើមនុស្សអាក្រក់ស្ដាប់តាមពួកគេ ពួកគេការពារអ្នកទាំងនោះ។ ប្រសិនបើមិនស្ដាប់ទេ ពួកគេដោះស្រាយជាមួយមនុស្សអាក្រក់ទាំងនោះមុនគេ។ ប្រសិនបើមនុស្សអាក្រក់ដើរតាមពួកគេ ហើយអាចត្រូវគេកេណ្ឌ និងអូសទាញបាន ពួកគេអនុញ្ញាតឱ្យអ្នកទាំងនោះក្លាយជាកូនចៅរបស់ពួកគេ ជាដៃជើង និងជាភ្នែករបស់ពួកគេសម្រាប់ប្រព្រឹត្តអំពើអាក្រក់ ដោយជ្រៀតចូលក្នុងចំណោមបងប្អូនប្រុសស្រី ស្វែងរកថាតើនរណាមានការជំទាស់នឹងពួកគេ នរណាញែកដឹងទង្វើរបស់ពួកគេ តើអំពើអាក្រក់មួយណាខ្លះរបស់ពួកគេដែលត្រូវបានគេរកឃើញ ហើយនរណាតែងតែចង់ទាក់ទងទៅខាងលើដើម្បីរាយការណ៍ពីបញ្ហារបស់ពួកគេ។ ពួកទទឹងនឹងព្រះគ្រីស្ទ និងមនុស្សអាក្រក់ ធ្វើការស៊ើបអង្កេតជាពិសេសលើបញ្ហាទាំងនេះ ដែលពួកគេព្រួយបារម្ភបំផុត។ ពួកគេច្រើនតែពិភាក្សាគ្នាអំពីវិធានការទប់ទល់ ដោយចាត់ទុកអ្នកដែលអាចញែកដឹងពួកគេ ឬសង្ស័យពួកគេ ថាជាសត្រូវ។ ពួកគេរកលេសដើម្បីធ្វើបាបមនុស្សម្នាក់នៅថ្ងៃនេះ ហើយនៅថ្ងៃស្អែក ពួកគេរកបានចំណុចខ្សោយដើម្បីធ្វើបាបមនុស្សម្នាក់ទៀត។ ពួកគេថែមទាំងប្រើប្រាស់ហេតុផល និងលេសផ្សេងៗដើម្បីញុះញង់រាស្ដ្ររើសតាំងរបស់ព្រះជាម្ចាស់ឱ្យបោសសម្អាត និងបណ្ដេញបុគ្គលទាំងនេះចេញទៀតផង។ នៅពេលពួកទទឹងនឹងព្រះគ្រីស្ទក្លាយជាអ្នកដឹកនាំ ឬអ្នកធ្វើការ ពួកគេប្រព្រឹត្តទង្វើទាំងនេះ។ ក្នុងរយៈពេលត្រឹមតែពីរបីខែប៉ុណ្ណោះ ពួកគេអាចធ្វើឱ្យពួកជំនុំធ្លាក់ចូលទៅក្នុងភាពវឹកវរ ថែមទាំងពន្លត់ភាពក្លៀវក្លាដ៏ខ្លាំងក្លារបស់ពួកជំនុំនៃអ្នកជឿថ្មី ដូចជាទឹកជះលើភ្លើងអ៊ីចឹង។ ហេតុដូច្នេះហើយ ពួកទទឹងនឹងព្រះគ្រីស្ទពិតជាសត្រូវរបស់ព្រះជាម្ចាស់ និងជាសត្រូវនៃរាស្ដ្ររើសតាំងរបស់ព្រះជាម្ចាស់មែន។ នេះមិនមែនជាការនិយាយបំផ្លើសទាល់តែសោះ គឺវាត្រឹមត្រូវខ្លាំងណាស់! កន្លែងណាដែលពួកទទឹងនឹងព្រះគ្រីស្ទ ឬមនុស្សអាក្រក់កាន់អំណាច ពួកជំនុំនៅទីនោះមានបរិយាកាសអាក្រក់។ គ្មានជីវិតពួកជំនុំទាល់តែសោះ គ្មានការហូប និងផឹកជាប្រក្រតីនូវព្រះបន្ទូលរបស់ព្រះជាម្ចាស់ឡើយ ហើយក៏គ្មានបរិយាកាសនៃការប្រកបគ្នាអំពីសេចក្ដីពិតដែរ។ ផ្ទុយទៅវិញ ទីនោះពោរពេញទៅដោយការឃុបឃិត និងការប្រព្រឹត្តខុសឆ្គងយ៉ាងអនាធិបតេយ្យ។ នេះហើយជាអត្ថន័យនៃការដែលអារក្សមានការគ្រប់គ្រង។ តើអាចមានលទ្ធផលល្អអ្វីកើតឡើង នៅពេលអារក្សមានការគ្រប់គ្រងនោះ? រឿងនេះអាចនាំមកត្រឹមតែមហន្តរាយដល់រាស្ដ្ររើសតាំងរបស់ព្រះជាម្ចាស់ប៉ុណ្ណោះ នេះជារឿងដែលប្រាកដជាមិនគួរឱ្យសង្ស័យឡើយ។

ពួកទទឹងនឹងព្រះគ្រីស្ទខ្លះ នៅពេលពួកគេមកកាន់ពួកជំនុំដើម្បីទទួលតួនាទីជាអ្នកដឹកនាំ ដំបូង ពួកគេស៊ើបអង្កេតថាតើនរណានៅក្នុងពួកជំនុំដែលធ្លាប់រាយការណ៍ពីបញ្ហាទៅខាងលើញឹកញាប់កាលពីអតីតកាល។ ពួកគេចង់ឱ្យមនុស្សបែបនេះនៅឆ្ងាយពីពួកគេ ហើយមិនទៅស្នាក់នៅផ្ទះរបស់អ្នកទាំងនោះឡើយ ទោះបីជាអ្នកទាំងនោះអាចទទួលពួកគេឱ្យស្នាក់នៅ បានក៏ដោយ។ ប្រសិនបើមាននរណាម្នាក់ពូកែបញ្ជោរមនុស្ស តែងតែនៅក្បែរអ្នកដឹកនាំ និងយកចិត្តគេ នោះផ្ទះរបស់បុគ្គលនោះហើយគឺជាកន្លែងដែលពួកគេមានគម្រោងទៅស្នាក់នៅ។ មាននរណាម្នាក់និយាយថា៖ «ពួកគេកំពុងទទួលឱ្យបងប្អូនស្រីពីរនាក់ស្នាក់នៅ»។ បុគ្គលទទឹងនឹងព្រះគ្រីស្ទឆ្លើយតបថា៖ «មិនកើតទេ ឱ្យពួកគេរើទៅកន្លែងផ្សេងទៅ»។ បុគ្គលនោះនិយាយថា៖ «អ្នកមិនអាចចេះតែផ្លាស់ប្ដូរមនុស្សតាមតែចិត្តចង់នោះទេ បងប្អូនស្រីពីរនាក់នោះស័ក្តិសមនឹងកន្លែងនោះណាស់ ការផ្លាស់ប្ដូរពួកគេអាចប៉ះពាល់ដល់ការបំពេញភារកិច្ចរបស់ពួកគេ»។ គេឆ្លើយតបថា៖ «ក្នុងនាមជាអ្នកដឹកនាំ អ្វីដែលខ្ញុំនិយាយ គឺត្រូវតែធ្វើតាម ហើយអ្នកត្រូវតែស្ដាប់បង្គាប់ខ្ញុំ!» បន្ទាប់មក គេក៏បង្ខំបងប្អូនស្រីពីរនាក់នោះឱ្យរើចេញ។ ហេតុអ្វីបានជាគេទទូចចង់ស្នាក់នៅផ្ទះនេះ? គឺដោយសារតែគ្រួសារនេះគ្មានល្បិច និងទន់ខ្សោយ ដែលមិនបង្កការគំរាមកំហែងដល់អាទទឹងនឹងព្រះគ្រីស្ទឡើយ។ មិនថាគេប្រព្រឹត្តអំពើខុសឆ្គងអ្វី ឬឥរិយាបថរបស់គេក្លាយជាគ្មានការទប់ស្កាត់យ៉ាងណានៅពីក្រោយខ្នងមនុស្សទេ ក៏គ្រួសារនោះនឹងមិនរាយការណ៍ពីគេដែរ។ ដូច្នេះ គេស្វែងរកកន្លែងស្នាក់នៅបែបនេះ។ មួយរយៈក្រោយមក គេនាំបក្សពួកអាក្រក់របស់គេមកជាមួយ ហើយពួកគេប្រព្រឹត្តអំពើអាក្រក់របស់ពួកគេនៅទីនោះ ដោយពិភាក្សាអំពីវិធានការទប់ទល់ និងរៀបចំផែនការធ្វើបាបបុគ្គលនេះ ឬបុគ្គលនោះ។ នៅពេលអាទទឹងនឹងព្រះគ្រីស្ទ ឬមនុស្សអាក្រក់លេចមុខនៅក្នុងពួកជំនុំ ដំបូង គេស្វែងរកមនុស្សដែលគេចូលចិត្ត និងអាចកេងចំណេញបាន ដោយពង្រីក និងពង្រឹងកម្លាំងរបស់គេជាមុនសិន។ គេទុកចោលអស់អ្នកដែលយល់ពីសេចក្ដីពិតសិន ដើម្បីកុំឱ្យបង្កគ្រោះថ្នាក់ដល់តំណែងផ្ទាល់ខ្លួនរបស់គេ។ គេមិនទាន់រំខានដល់សណ្ដាប់ធ្នាប់បច្ចុប្បន្ននៅឡើយទេ។ បន្ទាប់ពីបង្រួបបង្រួមតំណែងរបស់គេ និងស្វែងរកអ្នកសមគំនិតដែលស័ក្តិសមបានហើយ គេចាប់ផ្ដើមពិភាក្សាអំពីវិធានការទប់ទល់ដើម្បីធ្វើបាប និង ដោះស្រាយជាមួយបងប្អូនប្រុសស្រីទាំងនោះដែលដេញតាមសេចក្ដីពិត។ តើគេធ្វើបាប និង ដោះស្រាយជាមួយអ្នកទាំងនោះយ៉ាងដូចម្តេច? ដំបូង គេអូសទាញអស់អ្នកដែលយល់ព្រមជាមួយគេ អ្នកដែលគ្មានការញែកដឹងពីគេ និងអ្នកដែលគេអាចប្រើប្រាស់បាន។ ប្រសិនបើមានមនុស្សដែលគេមិនអាចអូសទាញបាន ឬអ្នកដែលញែកដឹងគេ គេរកលេស ឬហេតុផលដើម្បីដាក់អ្នកទាំងនោះឱ្យនៅដាច់ដោយឡែក ឬបោសសម្អាតអ្នកទាំងនោះចេញ។ តើនិស្ស័យប្រភេទណាដែលត្រូវបានបញ្ចេញឱ្យឃើញតាមរយៈឥរិយាបថរបស់ពួកទទឹងនឹងព្រះគ្រីស្ទទាំងនេះ? (សេចក្តីកាចសាហាវ។) កន្លែងណាដែលពួកគេទទួលតួនាទីជាអ្នកដឹកនាំ កន្លែងនោះមានបរិយាកាសអាក្រក់។ សណ្ដាប់ធ្នាប់នៃជីវិតពួកជំនុំត្រូវបានរំខាន។ ប្រសសិនបើអ្នកមិនស្ដាប់តាមពួកគេទេ អ្នកនឹងត្រូវគេគាបសង្កត់ ដាក់កំហិត ឬថែមទាំងត្រូវគេបោសសម្អាត ឬបណ្ដេញចេញទៀតផង។ ពួកទទឹងនឹងព្រះគ្រីស្ទខ្លះធ្វើខ្លួនដូចជាជនពាល ជនក្មេងទំនើង ឬស្រីកាចឆ្នាស។ សូម្បីតែបន្ទាប់ពីជឿលើព្រះជាម្ចាស់ហើយក៏ដោយ ក៏ពួកគេនៅតែចង់ទទួលបានតំណែង ធ្វើសកម្មភាពផ្ដាច់ការនៅក្នុងដំណាក់របស់ព្រះជាម្ចាស់ និងគ្រប់គ្រងរាស្ដ្ររើសតាំងរបស់ព្រះជាម្ចាស់ដដែល។ តាមរបៀបនេះ ពួកគេធ្វើឱ្យពួកជំនុំមានភាពរញ៉េរញ៉ៃ។ ប្រសិនបើមនុស្សខ្វះការញែកដឹង ពួកគេនឹងត្រូវអ្នកទាំងនោះបំភាន់ និងគ្រប់គ្រង ដែលទីបំផុតនាំទៅរកសេចក្ដីស្លាប់ផ្ទាល់ខ្លួនរបស់ពួកគេ។

ពួកយើងបានពិភាក្សាគ្នាស្ទើរតែរួចរាល់ហើយអំពីរបៀបដែលពួកទទឹងនឹងព្រះគ្រីស្ទអូសទាញមនុស្ស។ នៅពេលអ្នករាល់គ្នាកំពុងស្ដាប់រឿងរ៉ាវទាំងនេះដែលខ្ញុំបានប្រកបគ្នា តើអ្នករាល់គ្នាមានអារម្មណ៍ថា ទាំងនេះជារឿងកម្រដែរឬទេ? តើអ្នករាល់គ្នាមានការភ្ញាក់ផ្អើល ដោយគិតថា៖ «តើរឿងនេះពិតជាអាចកើតឡើងមែនឬ? វាមិនអាចទៅរួចទេ មែនទេ? តើមនុស្សបែបនេះអាចមានវត្តមាននៅក្នុងចំណោមអ្នកជឿដោយរបៀបណា?» ខ្ញុំសូមប្រាប់អ្នករាល់គ្នាថា ស្ថានការណ៍អាចនឹងអាក្រក់ជាងនេះទៅទៀត។ មនុស្សគ្រប់គ្នាធ្វើពុតជាមានលក្ខណៈជាមនុស្ស នៅពេលពួកគេនៅចំពោះមុខអ្នកដទៃ ប៉ុន្តែទង្វើដែលពួកគេធ្វើនៅពីក្រោយខ្នង ទើបជាអ្វីដែលបើកឱ្យដឹង មុខមាត់ពិតរបស់ពួកគេ។ ពាក្យសម្ដី និងទង្វើរបស់ពួកគេនៅពេលនៅចំពោះមុខអ្នកដទៃ គ្រាន់តែជាការក្លែងបន្លំ និងជារូបភាពក្លែងក្លាយប៉ុណ្ណោះ។ អ្វីដែលពួកគេនិយាយ និងធ្វើនៅពីក្រោយខ្នង ទើបជាអ្វីដែលឆ្លុះបញ្ចាំងពីធាតុពិតរបស់ពួកគេ។ ប្រសិនបើមនុស្សម្នាក់បង្ហាញរបៀបម្យ៉ាងនៅចំពោះមុខមនុស្ស ហើយបង្ហាញរបៀប ម្យ៉ាងទៀតនៅពីក្រោយខ្នង អ្នកគួរតែអាចញែកដឹងបានថា មួយណាពិត និងមួយណាក្លែងក្លាយហើយ មែនទេ? អាទទឹងនឹងព្រះគ្រីស្ទ អាចនឹងបង្ហាញភាពសុភាពរាបសាយ៉ាងខ្លាំងនៅចំពោះមុខមនុស្ស ប៉ុន្តែប្រសិនបើពួកគេបានដឹងពីអ្វីដែលអាទទឹងនឹងព្រះគ្រីស្ទបានធ្វើនៅពីក្រោយខ្នង ពួកគេមុខជានឹងមានអារម្មណ៍ថាគួរឱ្យខ្ពើមរអើមជាមិនខាន។ ពួកគេនឹងមានអារម្មណ៍ថា ការទាក់ទងជាមួយបុគ្គលទទឹងនឹងព្រះគ្រីស្ទ គឺជាភាពអាប់មុខមួយ ថាបុគ្គលនោះមិនមែនជាមនុស្សដែលមានសេចក្ដីទៀងត្រង់ឡើយ តែជាមនុស្សថោកទាប និងមានចិត្តចង្អៀត។ ក្នុងករណីនោះ តើអាទទឹងនឹងព្រះគ្រីស្ទអាចចុះសម្រុងជាមួយមនុស្សធម្មតាបានដែរឬទេ? ទេ ពួកគេមិនអាចទេ។ នេះមិនមែនជារឿងរបស់មនុស្សធម្មតាដែលមានទម្លាប់អាក្រក់បន្តិចបន្តួចនោះទេ ប៉ុន្តែវាជារឿងនិស្ស័យរបស់ពួកគេ។ ពេលដែលអ្នកបានឃើញពីនិស្ស័យរបស់ពួកគេភ្លាម អ្នកនឹងដឹងថា ពួកគេមិនមែនជាមនុស្សទេ ប៉ុន្តែជាសត្វតិរច្ឆាន ជាអារក្ស។ ចូរប្រាប់ខ្ញុំមកមើល៍ តើវាមានអារម្មណ៍បែបណា នៅពេលមនុស្សប្រាស្រ័យទាក់ទងជាមួយសត្វ? វាប្រៀបដូចជាការយកជ្រូកមួយក្បាលចូលមកក្នុងផ្ទះ ងូតទឹកសម្អាតវា ស្លៀកសម្លៀកបំពាក់តូចៗឱ្យវា និងចាត់ទុកវាជាសត្វចិញ្ចឹមអ៊ីចឹង។ នៅថ្ងៃបន្ទាប់ អ្នកឃើញថា ផ្ទះនោះបានក្លាយទៅជាទ្រុងជ្រូកបាត់ទៅហើយ។ វាស៊ី ផឹក និងបន្ទោបង់នៅក្នុងផ្ទះ ដោយមិនខ្វល់ពីភាពស្អាតបាតទាល់តែសោះ។ នោះហើយជាពេលដែលអ្នកដឹងថា អ្នកមិនអាចចិញ្ចឹមជ្រូកតាមរបៀបនេះបានទេ ពោលគឺ ពួកវាគឺជាសត្វ! មនុស្សដូចជាពួកទទឹងនឹងព្រះគ្រីស្ទ អាចមើលទៅសំបកក្រៅហាក់ដូចជាពួកគេមានគុណសម្បត្តិ និងការអប់រំខ្លះៗ ឬពួកគេប្រហែលជាធ្លាប់ជាបុគ្គលដែលមានកេរ្តិ៍ឈ្មោះនៅក្នុងសង្គម ដែលធ្វើឱ្យពួកគេទទួលបានការគោរពខ្លះៗ។ ប៉ុន្តែ ភាគច្រើននៃពួកគេគឺប្រៀបដូចជាសត្វ ដែលសូម្បីតែមនសិការ និងវិចារណញ្ញាណក៏គ្មានដែរ។ តើពួកគេមានភាពជាមនុស្សធម្មតាដែរឬទេ? (ទេ)។ បើគ្មានភាពជាមនុស្សធម្មតាទេ តើពួកគេនៅតែអាចចាត់ទុកជាមនុស្សបានដែរឬទេ? តើអ្នករាល់គ្នាអាចទទួលយកការដឹកនាំរបស់ពួកគេបានដែរឬទេ? តើនឹងមានអ្វីកើតឡើង ប្រសិនបើបងប្អូនប្រុសស្រីធ្លាក់ទៅក្នុងដៃរបស់មនុស្សបែបនេះ? ពួកគេនឹងត្រូវបានបំភាន់ និងអូសទាញ ហើយពួកគេច្បាស់ជានឹងរងទុក្ខមិនខាន។ ពួកទទឹងនឹងព្រះគ្រីស្ទគឺជាពួកអារក្ស ហើយពួកគេគ្មានមនសិការ ឬវិចារណញ្ញាណឡើយ។ នៅសំបកក្រៅ ពួកគេមើលទៅហាក់ដូចជាពោរពេញដោយក្ដីស្រឡាញ់ យោគយល់ និងអាណិតអាសូរចំពោះការលំបាក ភាពទន់ខ្សោយ និងតម្រូវការខាងផ្លូវអារម្មណ៍របស់មនុស្សមួយចំនួន។ ក្នុងតថភាព មនុស្សទាំងនេះគឺជាអ្នកដែលពួកគេពេញចិត្ត និងជាអ្នកដែលបញ្ជោរពួកគេប៉ុណ្ណោះ។ ប៉ុន្តែ ប្រសិនបើមនុស្សទាំងនេះគំរាមកំហែងដល់ឋានៈ ឬកេរ្តិ៍ឈ្មោះរបស់ពួកគេ សូម្បីតែអ្នកទាំងនោះក៏នឹងមិនត្រូវបានប្រព្រឹត្តចំពោះដោយសេចក្ដីសប្បុរសដែរ ប៉ុន្តែនឹងត្រូវបានប្រព្រឹត្តចំពោះដោយគ្មានត្រាប្រណី ដោយប្រើវិធីសាស្ត្រដែលកាន់តែព្យាបាទ ដោយគ្មានការអាណិតអាសូរ ឬការអត់ឱនសូម្បីតែបន្តិច។ សេចក្ដីស្រឡាញ់ និងការអត់ឱនរបស់ពួកទទឹងនឹងព្រះគ្រីស្ទ សុទ្ធតែជាការក្លែងបន្លំ ហើយគោលដៅរបស់ពួកគេគឺដាច់ខាតមិនមែនដើម្បីនាំមនុស្សមកចំពោះព្រះជាម្ចាស់ឡើយ ប៉ុន្តែដើម្បីធ្វើឱ្យមនុស្សថ្វាយបង្គំ និងដើរតាមពួកគេ។ គោលបំណងរបស់ពួកគេក្នុងការដាក់អន្ទាក់មនុស្សតាមរបៀបនេះ គឺដើម្បីការពារតំណែងផ្ទាល់ខ្លួនរបស់ពួកគេ និងទទួលបានការថ្វាយបង្គំ ព្រមទាំងការដើរតាមពីសំណាក់មនុស្ស។ ទោះបីជាពួកទទឹងនឹងព្រះគ្រីស្ទប្រើវិធីសាស្ត្រអ្វីក៏ដោយ ដើម្បីបំភាន់ និងអូសទាញមនុស្ស មានរឿងមួយដែលច្បាស់លាស់នោះគឺ៖ ពួកគេនឹងប្រឹងប្រែងគិតរកគ្រប់ល្បិចកល និងប្រើគ្រប់មធ្យោបាយចាំបាច់ ដើម្បីតែអំណាច និងឋានៈរបស់ខ្លួន។ ភាពច្បាស់លាស់មួយទៀតនោះគឺ ទោះបីជាពួកគេធ្វើអ្វីក៏ដោយ ពួកគេមិនមែនធ្វើវាដើម្បីបំពេញភារកិច្ចរបស់ខ្លួននោះទេ ហើយពួកគេច្បាស់ជាមិនមែនធ្វើវាដើម្បីបំពេញភារកិច្ចរបស់ខ្លួនឱ្យបានល្អឡើយ ផ្ទុយទៅវិញ ពួកគេធ្វើវាដើម្បីសម្រេចគោលដៅរបស់ពួកគេក្នុងការក្ដោបក្ដាប់អំណាចនៅក្នុងពួកជំនុំ។ លើសពីនេះទៅទៀត ទោះបីជាពួកគេធ្វើអ្វីក៏ដោយ ពួកគេមិនដែលគិតគូរពីផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេច្បាស់ជាមិនគិតគូរពីផលប្រយោជន៍នៃរាស្ដ្ររើសតាំងរបស់ព្រះជាម្ចាស់ដែរ។ នៅក្នុងវចនានុក្រមរបស់ពួកទទឹងនឹងព្រះគ្រីស្ទ ការគិតគូរទាំងពីរនេះគឺមិនមានវត្តមានឡើយ ពួកគេគឺគ្មានការគិតគូរទាំងនេះពីកំណើតតែម្ដង។ ទោះបីជាពួកគេស្ថិតក្នុងកម្រិតនៃការដឹកនាំក៏ដោយ ក៏ពួកគេមិនបង្ហាញការខ្វល់ខ្វាយសូម្បីតែបន្តិច ចំពោះផលប្រយោជន៍នៃដំណាក់របស់ព្រះជាម្ចាស់ ឬរាស្ដ្ររើសតាំងរបស់ព្រះជាម្ចាស់ឡើយ។ នៅក្នុងគំនិត និងទស្សនៈរបស់ពួកគេ កិច្ចការរបស់ពួកជំនុំ និងផលប្រយោជន៍នៃដំណាក់របស់ព្រះជាម្ចាស់ គឺជារឿងមិនពាក់ព័ន្ធ និងមិនសក្ដិសមនឹងឋានៈរបស់ពួកគេឡើយ។ ពួកគេគិតតែពីឋានៈរបស់ខ្លួន និងផលប្រយោជន៍ផ្ទាល់ខ្លួនប៉ុណ្ណោះ។ តាមរយៈចំណុចនេះ គេអាចមើលឃើញថា សារជាតិធម្មជាតិនៃពួកទទឹងនឹងព្រះគ្រីស្ទ ក្រៅពីទុច្ចរិត គឺពិតជាអាត្មានិយម និងថោកទាបយ៉ាងខ្លាំង។ ពួកគេធ្វើសកម្មភាពដើម្បីតែកេរ្តិ៍ឈ្មោះ លាភសក្ការៈ និងឋានៈរបស់ខ្លួនប៉ុណ្ណោះ ដោយមិនខ្វល់ខ្វាយសូម្បីតែបន្តិចពីការរស់ឬស្លាប់របស់អ្នកដទៃឡើយ។ អ្នកណាក៏ដោយដែលបង្កការគំរាមកំហែងដល់ឋានៈរបស់ពួកគេ នឹងត្រូវរងការគាបសង្កត់ និងការផាត់ចេញដោយគ្មានត្រាប្រណី ហើយត្រូវបានគេធ្វើបាបយ៉ាងចាស់ដៃ។ ជួនកាល នៅពេលពួកទទឹងនឹងព្រះគ្រីស្ទត្រូវបានគេរាយការណ៍ពីបទធ្វើអំពើអាក្រក់ច្រើនពេក ហើយខាងលើបានដឹងពីរឿងរបស់ពួកគេ ហើយពួកគេមានអារម្មណ៍ថា ពួកគេហៀបនឹងបាត់បង់តំណែងរបស់ខ្លួន ពួកគេក៏ចាប់ផ្ដើមយំសម្រក់ទឹកភ្នែកយ៉ាងជូរចត់។ មើលពីសំបកក្រៅ ពួកគេហាក់ដូចជាប្រែចិត្ត ហើយហាក់ដូចជាកំពុងងាកត្រឡប់មកកាន់ព្រះជាម្ចាស់វិញ ប៉ុន្តែតើអ្វីទៅជាមូលហេតុពិតប្រាកដនៅពីក្រោយទឹកភ្នែករបស់ពួកគេ? តើពួកគេពិតជាសោកស្ដាយចំពោះរឿងអ្វីទៅ? ពួកគេកើតទុក្ខ និងរងទុក្ខ ពីព្រោះពួកគេបានបាត់បង់ការគាំទ្រពីមនុស្ស បាត់បង់តំណែងរបស់ខ្លួន និងកេរ្តិ៍ឈ្មោះរបស់ពួកគេ។ នេះហើយជាអ្វីដែលបង្កប់នៅក្នុងទឹកភ្នែករបស់ពួកគេ។ ក្នុងពេលជាមួយគ្នានេះ ពួកគេកំពុងរៀបចំផែនការសម្រាប់ជំហានបន្ទាប់របស់ពួកគេរួចទៅហើយ ដើម្បីពង្រឹងតំណែងរបស់ខ្លួន រៀនសូត្រពីបរាជ័យរបស់ពួកគេ និងស្ដារអំណាចរបស់ពួកគេឡើងវិញ។ បើមើលតាមឥរិយាបថរបស់ពួកទទឹងនឹងព្រះគ្រីស្ទនេះ ពួកគេមិនដែលមានអារម្មណ៍សោកស្ដាយ ឬរងទុក្ខដោយសារតែអំពើរំលង និងនិស្ស័យពុករលួយដែលពួកគេបានបញ្ចេញឱ្យឃើញនោះទេ ហើយពួកគេច្បាស់ជានឹងមិនស្គាល់ខ្លួនឯងយ៉ាងពិតប្រាកដ ឬប្រែចិត្តឡើយ។ ពួកគេអាចនឹងលុតជង្គង់នៅចំពោះព្រះជាម្ចាស់ យំសម្រក់ទឹកភ្នែកយ៉ាងជូរចត់ ឆ្លុះបញ្ចាំងពីខ្លួនឯង និងដាក់បណ្ដាសាខ្លួនឯង ប៉ុន្តែនេះគ្រាន់តែជារូបភាពក្លែងក្លាយក្នុងគោលបំណងបំភាន់មនុស្សប៉ុណ្ណោះ ហើយមនុស្សមួយចំនួនថែមទាំងអាចជឿថាវាជារឿងពិតទៀតផង។ វាអាចទៅរួចដែលថា នៅពេលនោះ អារម្មណ៍របស់ពួកគេគឺពិតប្រាកដ។ ទោះជាយ៉ាងនេះក្តីចាំបាច់ត្រូវចាំថា ពួកទទឹងនឹងព្រះគ្រីស្ទនឹងមិនដែលមានការសោកស្ដាយយ៉ាងពិតប្រាកដឡើយ។ សូម្បីតែថ្ងៃណាមួយ ពួកគេត្រូវបានបើកសម្តែង និងជម្រុះចោលក៏ដោយ ក៏ពួកគេនឹងមិនមានអារម្មណ៍សោកស្ដាយយ៉ាងពិតប្រាកដដែរ។ ពួកគេនឹងត្រឹមតែទទួលស្គាល់ពីបរាជ័យផ្ទាល់ខ្លួនរបស់ពួកគេ ថាពួកគេបានសម្ដែងខុស និងបានលាតត្រដាងរាល់អំពើអាក្រក់របស់ពួកគេប៉ុណ្ណោះ។ ហេតុអ្វីបានជាខ្ញុំនិយាយបែបនេះ? ពីព្រោះ ដោយផ្អែកលើធម្មជាតិរបស់ពួកទទឹងនឹងព្រះគ្រីស្ទដែលស្អប់សេចក្ដីពិត និងព្រះជាម្ចាស់ ពួកគេនឹងមិនទទួលយកសេចក្ដីពិតឡើយ។ ហេតុដូច្នេះហើយ ការស្គាល់ខ្លួនឯងរបស់ពួកទទឹងនឹងព្រះគ្រីស្ទ គឺតែងតែក្លែងក្លាយជានិច្ច។ ពួកគេនឹងត្រឹមតែសារភាពថា ពួកគេបានបាត់បង់ការគាំទ្រពីមនុស្ស ពីព្រោះពួកគេមិនបានក្ដាប់បានឱកាសដើម្បីចាប់យកអំណាច និងពង្រឹងតំណែងប៉ុណ្ណោះ។ ការសោកស្ដាយ និងការរងទុក្ខរបស់ពួកគេ គឺដោយសារតែមូលហេតុទាំងនេះឯង។ នៅពេលពួកទទឹងនឹងព្រះគ្រីស្ទមានសេចក្ដីទុក្ខព្រួយ ពួកគេក៏អាចសម្រក់ទឹកភ្នែកដែរ ប៉ុន្តែហេតុអ្វីបានជាពួកគេយំ? តើមានអ្វីនៅពីក្រោយទឹកភ្នែករបស់ពួកគេ? ពួកគេយំ ពីព្រោះអំពើអាក្រក់ជាច្រើនរបស់ពួកគេត្រូវបានគេលាតត្រដាង ហើយពួកគេបានបាត់បង់តំណែងរបស់ខ្លួន។ ប្រសិនបើពួកគេពិតជាអាចសោកស្ដាយ និងយំដោយសារតែការធ្វើខុស និងមានអារម្មណ៍ថាជំពាក់គុណព្រះជាម្ចាស់មែននោះ ពួកគេមុខជានឹងមិនប្រព្រឹត្តអំពើអាក្រក់ដ៏ច្រើនសន្ធឹកសន្ធាប់បែបនេះឡើយ។ ពួកគេគ្មានមនសិការដែលដឹងខុស ហើយមិនព្រមទទួលស្គាល់អំពើអាក្រក់របស់ខ្លួនឡើយ ចុះតើការសោកស្ដាយយ៉ាងពិតប្រាកដអាចកើតមានឡើងដោយរបៀបណាទៅ? បន្ទាប់ពីធ្វើអំពើអាក្រក់រួច ពួកគេមិនមានអារម្មណ៍សោកស្ដាយទេ ពួកគេពោរពេញដោយភាពព្រងើយកន្តើយ ដោយគ្រាន់តែមានអារម្មណ៍ថា ពួកគេបានបាត់បង់មុខមាត់ និងធ្វើឱ្យខ្លួនឯងក្លាយជាទីអាម៉ាស់ប៉ុណ្ណោះ។ អារម្មណ៍របស់ពួកគេអាចនឹងធ្លាក់ចុះបន្តិចបន្តួច។ ទោះបីជាមើលពីសំបកក្រៅហាក់ដូចជាគ្មានរឿងអ្វីខុសប្រក្រតីក៏ដោយ ក្នុងតថភាព នៅក្នុងជម្រៅចិត្តរបស់ពួកគេ គឺប្រៀបដូចជាមនុស្សគរហូបថ្នាំល្វីងអ៊ីចឹង គឺរងទុក្ខដោយស្ងៀមស្ងាត់។ ពួកគេជួបប្រទះនឹងអារម្មណ៍ច្របូកច្របល់នៅក្នុងចិត្តរបស់ពួកគេ ហើយសម្រក់ទឹកភ្នែកយ៉ាងជូរចត់ ប៉ុន្តែគ្មានការសោកស្ដាយយ៉ាងពិតប្រាកដឡើយ។ នេះគឺជាស្ថានភាពពិតប្រាកដ។ ជួនកាល ពួកទទឹងនឹងព្រះគ្រីស្ទអាចនិយាយពាក្យសម្ដីដែលស្ដាប់ទៅពីរោះត្រចៀក ដូចជា៖ «គឺដោយសារតែគុណសម្បត្តិរបស់ខ្ញុំខ្សោយ ទើបខ្ញុំមិនបានបំពេញការងារឱ្យបានត្រឹមត្រូវ ហើយខ្ញុំបានប្រព្រឹត្តអំពើនៃការរំខាន និងការបង្អាក់មួយចំនួន។ ខ្ញុំបានបរាជ័យក្នុងការដឹកនាំ ហើយខ្ញុំមិនសក្ដិសមនឹងតំណែងជាអ្នកដឹកនាំឡើយ។ សូមឱ្យព្រះប្រៀនប្រដៅ និងដាក់បណ្ដាសាខ្ញុំចុះ។ ប្រសិនបើអ្នករាល់គ្នាសម្រេចចិត្តមិនជ្រើសរើសខ្ញុំសម្រាប់តំណែងជាអ្នកដឹកនាំនៅថ្ងៃអនាគតទេ ខ្ញុំនឹងមិនត្អូញត្អែរឡើយ»។ ភ្លាមៗបន្ទាប់ពីនិយាយបែបនេះ ពួកគេក៏យំសស្រាក់។ មនុស្សមួយចំនួន ដែលខ្វះការញែកដឹង មានក្ដីអាណិតអាសូរចំពោះពួកគេ ហើយនិយាយថា៖ «កុំយំអី ពួកយើងនឹងជ្រើសរើសអ្នកម្ដងទៀតនៅថ្ងៃអនាគត»។ ពេលបានឮដូច្នេះ ពួកគេក៏ឈប់យំភ្លាម។ ឥឡូវនេះ តើអ្នករាល់គ្នាបានឃើញពីធាតុពិតរបស់ពួកគេហើយឬនៅ? នៅពេលពួកគេនិយាយពាក្យសម្ដីពីរោះៗបន្តិចបន្តួច គឺដើម្បីទិញទឹកចិត្តមនុស្ស បំភាន់មនុស្ស និងបោកប្រាស់មនុស្ស ហើយមនុស្សមួយចំនួនថែមទាំងចាញ់បោកពួកគេទៀតផង។ រាល់ពេលដែលពួកទទឹងនឹងព្រះគ្រីស្ទសម្រក់ទឹកភ្នែក ច្បាស់ណាស់ថាមានល្បិចកលនៅពីក្រោយរឿងនេះ។ នៅពេលអស់អ្នកដែលថ្វាយបង្គំពួកគេ ចាប់ផ្ដើមសង្ស័យលើពួកគេ ហើយឋានៈរបស់ពួកគេចាប់ផ្ដើមរង្គោះរង្គើ ពួកគេក៏យំ។ ពួកគេមានអារម្មណ៍រសាប់រសល់យ៉ាងខ្លាំង រហូតដល់ហូបមិនចូល ដេកមិនលក់ ដោយប្រាប់គ្រួសាររបស់ពួកគេម្ដងហើយម្ដងទៀតថា៖ «តើខ្ញុំអាចបន្តទៅមុខទៀតបានដោយរបៀបណា ប្រសិនបើខ្ញុំមិនស្ថិតក្នុងតួនាទីជាអ្នកដឹកនាំនោះ?» គ្រួសាររបស់ពួកគេឆ្លើយតបថា៖ «តើពីមុនអ្នកមិនរស់នៅបានសុខសប្បាយទេឬ ទោះបីជាគ្មានឋានៈក៏ដោយនោះ? ហេតុអ្វីបានជាអ្នកមិនអាចបន្តរស់នៅបាន?» ពួកគេតបវិញថា៖ «ប្រសិនបើមិនមែនដោយសារឋានៈរបស់ខ្ញុំទេ តើខ្ញុំអាចទទួលបានអត្ថប្រយោជន៍ទាំងនេះដែរឬទេ? តើពួកយើងអាចមានជីវភាពធូរធារបែបនេះដែរឬទេ? ហេតុអ្វីបានជាអ្នកល្ងង់ម្ល៉េះ?» នៅផ្ទះ អ្នកខ្លះនិយាយដោយបើកចំហថា៖ «តើមានប្រយោជន៍អ្វីក្នុងការរស់នៅដោយគ្មានឋានៈនោះ? តើជីវិតមានន័យអ្វីទៅ? គ្រួសារយើងមានមនុស្សតែប៉ុន្មាននាក់ប៉ុណ្ណោះ ហើយនៅផ្ទះ ខ្ញុំអាចគ្រប់គ្រងបានតែមនុស្សប៉ុន្មាននាក់នេះឯង។ ខ្ញុំគ្រាន់តែជាមេគ្រួសារម្នាក់ប៉ុណ្ណោះ ហើយឋានៈរបស់ខ្ញុំមិនខ្ពង់ខ្ពស់ឡើយ។ ខ្ញុំគួរតែកាន់តំណែងនៅក្នុងពួកជំនុំ បើមិនដូច្នេះទេ ជីវិតរបស់ខ្ញុំគឺឥតប្រយោជន៍ហើយ។ ម្យ៉ាងវិញទៀត បើគ្មានតំណែងនៅក្នុងពួកជំនុំនេះទេ តើគ្រួសារយើងអាចមានជីវិតដ៏ល្អបែបនេះបានដែរឬទេ?» នៅពេលបិទទ្វារជិត ពួកគេនិយាយដោយស្មោះត្រង់ ហើយមហិច្ឆតារបស់ពួកគេត្រូវបានលាតត្រដាងយ៉ាងច្បាស់។ តើនេះមិនមែនជាបុគ្គលដែលគ្មានភាពអៀនខ្មាសទេឬ? ការបំភាន់របស់ពួកទទឹងនឹងព្រះគ្រីស្ទ មិនមែនជាអំពើរំលងដែលកើតឡើងម្ដងម្កាលនោះទេ វាមិនមែនជារឿងអចេតនាឡើយ។ ប្រសិនបើទាំងនេះជាទង្វើអាក្រក់ដែលកើតឡើងម្ដងម្កាល និងដោយអចេតនាមែននោះ ពួកគេមុខជានឹងមិនត្រូវបានចាត់ទុកជាពួកទទឹងនឹងព្រះគ្រីស្ទឡើយ។ ពួកទទឹងនឹងព្រះគ្រីស្ទបំភាន់មនុស្សដោយចេតនា ពួកគេត្រូវបានគ្រប់គ្រងដោយធម្មជាតិរបស់សាតាំង។ នេះហើយជាមូលហេតុដែលពួកគេតែងតែបំភាន់មនុស្សជានិច្ច ដោយប្រើប្រាស់វិធីសាស្ត្រនេះដោយចេតនា ដើម្បីគ្រប់គ្រងពួកគេ និងទទួលបានអំណាចនៅទីបញ្ចប់។ តាមពិតទៅ គោលបំណងរបស់អាទទឹងនឹងព្រះគ្រីស្ទក្នុងការបំភាន់ និងគ្រប់គ្រងមនុស្ស គឺដើម្បីធ្វើឱ្យមនុស្សស្ដាប់ពួកគេ ដើរតាមការដឹកនាំរបស់ពួកគេ និងឃ្លាតឆ្ងាយពីព្រះជាម្ចាស់។ ចេតនារបស់អាទទឹងនឹងព្រះគ្រីស្ទគឺច្បាស់លាស់ណាស់ ពួកគេមានបំណងប្រកួតប្រជែងជាមួយព្រះជាម្ចាស់ដើម្បីដណ្ដើមយកមនុស្ស។ សកម្មភាពរបស់ពួកគេមិនមែនជាការបញ្ចេញឱ្យឃើញសេចក្ដីពុករលួយមួយឆាវនោះទេ ហើយក៏មិនមែនធ្វើឡើងដោយតក់ក្រហល់ ដោយមិនដឹងខ្លួននោះដែរ ហើយច្បាស់ណាស់ថាមិនមែនដោយសារតែកាលៈទេសៈពិសេសបង្ខំនោះឡើយ។ វាគឺដោយសារតែធម្មជាតិទុច្ចរិតរបស់ពួកគេ មហិច្ឆតា និងបំណងប្រាថ្នាដ៏ធំសម្បើមរបស់ពួកគេ និស្ស័យដ៏ពិសពុលរបស់ពួកគេ និងផែនការដ៏ច្រើនសន្ធឹកសន្ធាប់របស់ពួកគេទាំងស្រុង។ សមត្ថភាពរបស់ពួកគេក្នុងការធ្វើរឿងទាំងនេះនៅពេលនេះ គឺត្រូវបានកំណត់ដោយសារជាតិធម្មជាតិរបស់ពួកគេ៖ បន្ទាប់ពីជឿលើព្រះជាម្ចាស់ ពួកគេបានលាក់ទុកនូវចេតនា និងផែនការទាំងនេះ ដោយគ្រាន់តែរង់ចាំក្លាយជាអ្នកដឹកនាំ ដើម្បីចាប់ផ្ដើមសម្រេចក្ដីស្រមៃទាំងនេះ និងសម្រេចគោលដៅរបស់ពួកគេប៉ុណ្ណោះ។ នេះគឺជាស្ថានភាពពិតប្រាកដនៃដួងចិត្តរបស់អាទទឹងនឹងព្រះគ្រីស្ទ យ៉ាងពិតប្រាកដឥតល្អៀង។

តាមរយៈខ្លឹមសារដែលបានពិភាក្សាខាងលើ អ្នករាល់គ្នាគួរតែយល់ពីសេចក្ដីពិតដែលអ្នករាល់គ្នាត្រូវចូលទៅក្នុង។ ម្យ៉ាង អ្នករាល់គ្នាគួរតែញែកដឹងពួកទទឹងនឹងព្រះគ្រីស្ទ និងមនុស្សអាក្រក់ដែលបង្ហាញឥរិយាបថ និងសារជាតិធម្មជាតិបែបនេះ។ ម្យ៉ាងទៀត អ្នករាល់គ្នាក៏គួរតែប្រៀបធៀបខ្លួនឯង ដើម្បីមើលថាតើអ្នករាល់គ្នាមានឥរិយាបថទាំងនេះដែរឬទេ។ ឥឡូវនេះ ប្រសិនបើអ្នករាល់គ្នាអាចរកឃើញភាពស៊ីគ្នាគ្នារវាងអ្វីដែលអ្នករាល់គ្នានិយាយ និងសម្ដីរបស់ពួកទទឹងនឹងព្រះគ្រីស្ទ ឬប្រសិនបើអ្នកទាំងពីរបង្ហាញ ឥរិយាបថដូចគ្នាក្នុងស្ថានភាពស្រដៀងគ្នា នោះតើអ្នករាល់គ្នាអាចញែកដឹងភាពស្រដៀងគ្នានៃនិស្ស័យដែលបានបញ្ចេញឱ្យឃើញ ឬក្នុងការអនុវត្តរវាងអ្នករាល់គ្នា និងពួកទទឹងនឹងព្រះគ្រីស្ទបានដែរឬទេ? តើអ្នករាល់គ្នាអាចចាប់យល់សេចក្ដីពិតដែលបានប្រកបគ្នានៅទីនេះ តាមរយៈឧទាហរណ៍មួយចំនួនដែលខ្ញុំពិភាក្សា ឬព័ត៌មានលម្អិត ពាក្យសម្ដី និងសកម្មភាពដែលបានរៀបរាប់ក្នុងឧទាហរណ៍ទាំងនោះបានដែរឬទេ ឬតើអ្នករាល់គ្នាអាចយល់ពីនិស្ស័យពុករលួយរបស់មនុស្សដែលត្រូវបានលាតត្រដាងនៅទីនេះបានដែរឬទេ? តើអ្នករាល់គ្នាអាចស្ដាប់តាមរបៀបនេះបានដែរឬទេ? តើអ្នករាល់គ្នាកំពុងស្ដាប់ពីទស្សនៈបែបណា? ប្រសិនបើអ្នករាល់គ្នាកំពុងញែកដឹងនិស្ស័យ និងសារជាតិទាំងនេះរបស់ពួកទទឹងនឹងព្រះគ្រីស្ទ ហើយមើលឥរិយាបថ និងការអនុវត្តទាំងនេះទាំងស្រុងពីទស្សនៈរបស់អ្នកឈរមើល តើអ្នករាល់គ្នាអាចទទួលបានសេចក្ដីពិតដែរឬទេ? (ទេ)។ ចុះតើអ្នករាល់គ្នាគួរស្ដាប់ពីទស្សនៈបែបណាវិញ? (ការប្រៀបធៀបខ្លួនឯង)។ ប្រៀបធៀបខ្លួនឯង នេះគឺជារឿងជាមូលដ្ឋានបំផុត។ តើមានអ្វីទៀត? (បំពាក់ខ្លួនឯងដោយសេចក្ដីពិត)។ ត្រឹមត្រូវហើយ អ្នករាល់គ្នាត្រូវតែយល់ពីសេចក្ដីពិតដែលអ្នករាល់គ្នាត្រូវយល់ នៅក្នុងរាល់ឧទាហរណ៍ដែលខ្ញុំពិភាក្សា។ អស់អ្នកដែលគ្មានការយល់ដឹងខាងវិញ្ញាណ អាចយល់ដឹងបានត្រឹមតែការពិតប៉ុណ្ណោះ ចំណែកឯអស់អ្នកដែលមានការយល់ដឹងខាងវិញ្ញាណ និងមានគុណសម្បត្តិល្អ អាចយល់ និងទទួលបានសេចក្ដីពិតពីឧទាហរណ៍ទាំងនោះ។ តើអ្នករាល់គ្នាអាចបែងចែកសេចក្ដីពិតដែលពាក់ព័ន្ធនឹងរឿងរ៉ាវ និងឧទាហរណ៍ដែលត្រូវបានពិភាក្សាបានដែរឬទេ? ការប្រកបគ្នាអំពីរឿងរ៉ាវ ឬឧទាហរណ៍មួយចំនួន គឺមានគោលបំណងជួយមនុស្សឱ្យភ្ជាប់រឿងទាំងនោះទៅនឹងតថភាពជាក់ស្ដែង ដើម្បីយល់កាន់តែច្បាស់ពីបញ្ហាផ្សេងៗដែលឆ្លុះបញ្ចាំងនៅក្នុងតថភាព និងដើម្បីធ្វើឱ្យពួកគេមានចំណាប់អារម្មណ៍កាន់តែជ្រាលជ្រៅចំពោះការបង្ហាញចេញ និងសារជាតិផ្សេងៗដែលពាក់ព័ន្ធនឹងទិដ្ឋភាពនៃសេចក្ដីពិតនេះ។ និយាយម្យ៉ាងទៀត នៅពេលនិយាយដល់ទិដ្ឋភាពនៃសេចក្ដីពិត ឬសារជាតិធម្មជាតិនេះ អ្នកនឹងនឹកឃើញដល់ឧទាហរណ៍ ឬសេណារីយ៉ូជាក់លាក់ណាមួយ។ តាមរបៀបនោះ នៅពេលអ្នកយល់ពីខ្លួនឯង ឬញែកដឹងអ្នកដទៃ អ្នកនឹងមានការយល់ដឹងដែលអាចមើលឃើញជារូបភាព ដែលងាយស្រួលយល់ដឹងជាង ជាក់ស្ដែងជាង និងច្បាស់លាស់ជាងការគ្រាន់តែអានទ្រឹស្ដី ឬអត្ថបទ។ ប្រសិនបើវាគ្រាន់តែជាអត្ថបទ ហើយអ្នកគ្មានបទពិសោធជាមួយវាទេ ការយល់ដឹងរបស់អ្នកចំពោះអត្ថបទនោះ អាចនឹងត្រូវបានកំណត់ត្រឹមតែពាក្យសម្ដីផ្ទាល់ តែងតែត្រូវបានរឹតត្បិតដោយបទពិសោធដ៏មានកម្រិតរបស់អ្នក ហើយស្ថិតនៅក្នុងរង្វង់នោះប៉ុណ្ណោះ។ ទោះជាយ៉ាងនេះក្តី ប្រសិនបើខ្ញុំបន្ថែមឧទាហរណ៍មួយចំនួន បញ្ចូលគ្នានូវរឿងរ៉ាវមួយចំនួន ទិដ្ឋភាពមួយចំនួន ពាក្យសម្ដី និងសកម្មភាពជាក់លាក់ ព្រមទាំងឥរិយាបថនៅក្នុងការប្រកបគ្នារបស់ខ្ញុំ វានឹងមានឥទ្ធិពលជំនួយដល់ការយល់ដឹងរបស់អ្នកអំពីសេចក្ដីពិតនៅក្នុងទិដ្ឋភាពនេះ។ ប្រសិនបើសម្រេចបានឥទ្ធិពលនេះ វាមានន័យថាអ្នកបានយល់ពីទិដ្ឋភាពនៃសេចក្ដីពិតនេះហើយ។ តើអ្នកត្រូវតែឈានដល់កម្រិតនៃការយល់ដឹងកម្រិតណា ទើបចាត់ទុកថាជាការយល់ដឹង? វាមិនចាំបាច់ទាល់តែ ១០០% នោះទេ ប៉ុន្តែការយល់ដឹង ការកំណត់និយមន័យ ទស្សនទាន និងចំណេះដឹងរបស់អ្នកអំពីទិដ្ឋភាពនៃសេចក្ដីពិតនេះ យ៉ាងហោចណាស់គួរតែត្រូវបានពង្រឹងឱ្យរឹងមាំ។ តើការពង្រឹងឱ្យរឹងមាំនេះមានន័យដូចម្ដេច? វាមានន័យថា វាក្លាយជាបរិសុទ្ធគួរសម ជាមូលដ្ឋានគឺគ្មានចំណេះដឹង សញ្ញាណ ការស្រមើស្រមៃ ឬការស្មានរបស់មនុស្សលាយឡំឡើយ ឬមានរឿងទាំងនេះលាយឡំតិចតួច។ ទាំងនេះគឺជាឥទ្ធិពលដែលឧទាហរណ៍បែបនេះមាន។ អ្នកអាចនឹងស្គាល់មនុស្ស ឬព្រឹត្តិការណ៍ដែលខ្ញុំបានលើកឡើងនៅក្នុងឧទាហរណ៍មួយចំនួនទាំងនេះ ឬថែមទាំងធ្លាប់បានទាក់ទង និងស្គាល់មនុស្សបែបនេះច្បាស់ ឬអ្នកអាចនឹងធ្លាប់បានជួបប្រទះព្រឹត្តិការណ៍បែបនេះ ហើយថែមទាំងបានឃើញផ្ទាល់ភ្នែកនូវដំណើរការទាំងមូលនៃមនុស្សទាំងនេះដែលធ្វើរឿងបែបនេះ។ ប៉ុន្តែ តើវាមានអត្ថប្រយោជន៍អ្វីខ្លះចំពោះការយល់ដឹង និងការទទួលស្គាល់សេចក្ដីពិតរបស់អ្នក? វាអាចទៅរួចដែលថា អ្នកប្រហែលជាធ្លាប់រស់នៅជាមួយមនុស្សបែបនេះ អ្នកធ្លាប់បានឃើញរឿងរ៉ាវបែបនេះកើតឡើង ហើយបានជួបប្រទះដោយផ្ទាល់នូវអ្វីៗគ្រប់យ៉ាងដែលបានកើតឡើងនៅក្នុងរឿងទាំងនេះ ប៉ុន្តែវាមិនប្រាកដថាអ្នកយល់ពីទិដ្ឋភាពនៃសេចក្ដីពិតនេះឡើយ។ តើខ្ញុំចង់សំដៅលើអ្វី? កុំសន្មតថា ដោយសារតែអ្នកស្គាល់ ឬធ្លាប់ស្គាល់មនុស្ស ឬព្រឹត្តិការណ៍ដែលខ្ញុំកំពុងនិយាយនេះ អ្នកមិនចាំបាច់ស្ដាប់ព័ត៌មានលម្អិត ឬសេចក្ដីពិត និងខ្លឹមសារជាក់លាក់ដែលបានប្រកបគ្នានៅទីនេះនោះ។ នោះគឺជាកំហុសដ៏ធំមួយ។ សូម្បីតែមនុស្សនោះគឺជាអ្នកដែលអ្នកស្គាល់ច្បាស់ក៏ដោយ ក៏វាមិនមានន័យថាអ្នកបានយល់ និងក្ដាប់បានសេចក្ដីពិតនៅទីនេះរួចហើយនោះដែរ។ ហេតុអ្វីបានជាខ្ញុំរំលឹកអ្នកអំពីរឿងនេះ? គឺដើម្បីការពារកុំឱ្យអ្នករាល់គ្នាផ្ដោតខ្លាំងតែលើព័ត៌មានលម្អិត។ រាល់ពេលដែលអ្នកឃើញនរណាម្នាក់ធ្វើរឿងបែបនេះ ហើយព្រះជាម្ចាស់លើកពួកគេធ្វើជាឧទាហរណ៍ អ្នកក៏សើចចំអកឱ្យពួកគេ និងមើលងាយមនុស្សបែបនេះ។ តើនេះជាអាកប្បកិរិយាដ៏ត្រឹមត្រូវដែលត្រូវមានចំពោះសេចក្ដីពិតដែរឬទេ? (ទេ)។ តើនេះជាអាកប្បកិរិយាអ្វីទៅ? តើនេះមិនមែនជាការដើរខុសផ្លូវទេឬ? នេះគឺជាការយល់ដឹងដែលលម្អៀងហើយ។ គឺដោយសារតែឧទាហរណ៍ដ៏រស់រវើក រឿងរ៉ាវ និងមនុស្សព្រមទាំងព្រឹត្តិការណ៍ជាក់លាក់ទាំងនេះហើយ ទើបមនុស្សគ្រប់គ្នាអាចពិតជាយល់ដឹងយ៉ាងស៊ីជម្រៅថា តើការបញ្ចេញឱ្យឃើញនូវនិស្ស័យពុករលួយរបស់មនុស្សមានលក្ខណៈបែបណា ដើម្បីពិតជាឃើញផ្ទាល់ភ្នែកថា តើការបញ្ចេញឱ្យឃើញនូវនិស្ស័យពុករលួយ និងសារជាតិធម្មជាតិរបស់មនុស្សមានលក្ខណៈបែបណា តើសារជាតិធម្មជាតិរបស់មនុស្សគឺជាអ្វី តើនិស្ស័យពុករលួយគឺជាអ្វី តើមនុស្សដែលមានប្រភេទនៃនិស្ស័យពុករលួយ និងសារជាតិធម្មជាតិជាក់លាក់ណាមួយ ដើរតាមផ្លូវបែបណា តើពួកគេស្រឡាញ់អ្វី តើភាពប្រែប្រួលនៃអារម្មណ៍របស់ពួកគេមានលក្ខណៈបែបណា តើពួកគេប្រព្រឹត្តខ្លួន និងប្រាស្រ័យទាក់ទងជាមួយពិភពលោក ដោយរបៀបណា ហើយតើទស្សនៈជីវិតរបស់ពួកគេគឺជាអ្វី តើគោលការណ៍របស់ពួកគេក្នុងការដោះស្រាយរឿងរ៉ាវគឺជាអ្វី ហើយតើអាកប្បកិរិយារបស់ពួកគេចំពោះព្រះជាម្ចាស់ និងសេចក្ដីពិតអាចមានលក្ខណៈបែបណា។ គឺដោយសារតែឧទាហរណ៍ទាំងនេះ បុគ្គលជាក់លាក់ និងព្រឹត្តិការណ៍ជាក់ស្ដែងទាំងនេះហើយ ទើបមនុស្សអាចរួមបញ្ចូលតថភាពនៃសេចក្ដីពិត ទៅនឹងការបើកសម្ដែងរបស់ព្រះជាម្ចាស់អំពីសារជាតិរបស់មនុស្សបានកាន់តែល្អប្រសើរ ដោយសម្រេចបាននូវការយល់ឃើញមួយដែលកាន់តែច្បាស់លាស់ និងត្រឹមត្រូវជាងមុនចំពោះរឿងទាំងនេះ។ ដូច្នេះ តើខ្ញុំចង់សំដៅលើអ្វីនៅពីក្រោយពាក្យសម្ដីទាំងនេះ? គឺថា អ្នកមិនគួរមើលស្រាលរឿងរ៉ាវទាំងនេះឡើយ។ ទោះបីជាខ្ញុំប្រាប់រឿងរ៉ាវប្រភេទណាក៏ដោយ ជារឿងរបស់អ្នកណា ឬជារឿងរបស់មនុស្សប្រភេទណាក៏ដោយ គឺមានគោលដៅតែមួយគត់ នោះគឺដើម្បីជួយអ្នកឱ្យយល់ពីសេចក្ដីពិត។ ប្រសិនបើអ្នកទទួលបានសេចក្ដីពិតពីរឿងនោះ នោះ ឥទ្ធិពលដែលប្រាថ្នាចង់បានត្រូវបានសម្រេចបានហើយ។ ហេតុដូច្នេះហើយ រឿងរ៉ាវទាំងនេះអាចត្រឹមតែជួយឱ្យអ្នកយល់ពីសេចក្ដីពិតរាក់កំភែលមួយចំនួនប៉ុណ្ណោះនៅពេលអ្នកស្ដាប់ឮជាលើកដំបូង ដើម្បីចាប់យល់អត្ថន័យសំបកក្រៅ ឬការបកស្រាយតាមន័យត្រង់។ ទោះជាយ៉ាងនេះក្តី នៅពេលកម្ពស់របស់អ្នកបន្តលូតលាស់ នៅពេលអ្នកមានអាយុកាន់តែច្រើន នៅពេលអ្នកលូតលាស់ក្នុងជីវិតតាមរយៈកាលៈទេសៈផ្សេងៗ ជីវិតរបស់អ្នកក៏ចាស់ទុំបន្តិចម្ដងៗដែរ ហើយអ្នកនឹងមានការយល់ដឹងខុសៗគ្នាអំពីព្រឹត្តិការណ៍នៅក្នុងរឿងរ៉ាវទាំងនេះ ព្រមទាំងសារជាតិធម្មជាតិ ឥរិយាបថ និងការបង្ហាញចេញរបស់បុគ្គលផ្សេងៗដែលបានឆ្លុះបញ្ចាំងនៅទីនេះ។ តើការយល់ដឹងទាំងនេះកើតឡើងដោយរបៀបណា? ពួកវាកើតចេញពីសេចក្ដីពិតដែលពាក់ព័ន្ធនៅក្នុងរឿងរ៉ាវទាំងនេះ មិនមែនកើតចេញពីរឿងរ៉ាវទាំងនោះផ្ទាល់ឡើយ។ ប្រសិនបើវាគ្រាន់តែជាការនិទានរឿង ដូចជារឿង «ក្មេងឃ្វាលចៀមដែលចូលចិត្តកុហក» នោះបន្ទាប់ពីអ្នកស្ដាប់រួច គឺចប់ត្រឹមហ្នឹង វាគ្មានពាក់ព័ន្ធអ្វីនឹងសេចក្ដីពិតឡើយ។ វាគ្រាន់តែណែនាំមនុស្សពីរបៀបប្រព្រឹត្តប៉ុណ្ណោះ៖ វាគឺសាមញ្ញ និងរាក់កំភែលណាស់។ ប៉ុន្តែ នៅពេលនិយាយដល់សេចក្ដីពិត ជម្រៅនៃរឿងបែបនេះ គឺលើសពីអត្ថន័យសំបកក្រៅដែលមនុស្សម្នាក់អាចយល់បានយ៉ាងងាយទៅទៀត។ វាពាក់ព័ន្ធនឹងនិស្ស័យពុករលួយ និងសារជាតិធម្មជាតិរបស់មនុស្ស ដោយពាក់ព័ន្ធនឹងរបៀបញែកដឹងមនុស្ស របៀបជ្រើសរើសផ្លូវរបស់ខ្លួន របៀបចូលទៅជិតសេចក្ដីពិត និងថាតើអាកប្បកិរិយារបស់មនុស្សគួរតែមានលក្ខណៈបែបណា ដើម្បីឆ្លើយតបទៅនឹងសេចក្ដីតម្រូវរបស់ព្រះជាម្ចាស់។ វាពាក់ព័ន្ធនឹងអ្វីដែលមនុស្សគួរតែបដិសេធចោល និងអ្វីដែលពួកគេគួរតែទទួលយក។ ប្រសិនបើអ្នករាល់គ្នាអាចស្ដាប់តាមរបៀបនេះ រាល់ពេលដែលអ្នករាល់គ្នាស្ដាប់សេចក្ដីអធិប្បាយ អ្នករាល់គ្នានឹងទទួលបានអ្វីមួយ អ្នករាល់គ្នានឹងទទួលបានពន្លឺកាន់តែច្រើន និងយល់ពីគោលការណ៍កាន់តែច្រើនទាក់ទងនឹងទិដ្ឋភាពផ្សេងៗនៃសេចក្ដីពិត ហើយទទួលបានការចូលទៅក្នុងជីវិតខ្លះៗ។ នៅពេលមនុស្សមានអាយុកាន់តែច្រើន នៅពេលពេលវេលាកន្លងផុតទៅ នៅពេលកាលៈទេសៈសង្គមផ្លាស់ប្ដូរ នៅពេលនិន្នាការផ្លាស់ប្ដូរ សេចក្ដីពិតនៅតែបន្តធ្វើការនៅក្នុងដួងចិត្តរបស់មនុស្ស ហើយពួកគេនឹងដឹងពីរបៀបអនុវត្តសេចក្ដីពិត ព្រមទាំងរបៀបមើលមនុស្ស និងរឿងរ៉ាវដោយផ្អែកលើសេចក្ដីពិត។ នេះហើយជាអត្ថន័យនៃការទទួលបានជីវិត ពោលគឺសេចក្ដីពិតអាចក្លាយជាជីវិតរបស់មនុស្សម្នាក់បាន។ ហេតុដូច្នេះហើយ ទោះបីជារឿងមួយកំពុងត្រូវបាននិទាននៅពេលណាក៏ដោយ កុំគ្រាន់តែស្ដាប់ម្ដងហើយចាត់ទុកថាចប់ឱ្យសោះ។ ចូរស្ដាប់បន្តទៀត ហើយប្រសិនបើអ្នកមិនយល់ទេ អ្នកអាចប្រកបគ្នាអំពីរឿងនោះបាន។ ប្រសិនបើអ្នកយល់ថាវាពិបាកក្នុងការក្ដាប់បាននៅដំណាក់កាលបច្ចុប្បន្នរបស់អ្នក វាអាចបណ្ដាលមកពីកម្ពស់របស់អ្នកមិនទាន់គ្រប់គ្រាន់។ ក្នុងករណីនោះ ចូរស្ដាប់អ្វីដែលអ្នកអាចយល់បាន ហើយជ្រើសរើសអ្វីដែលស័ក្ដិសមនឹងកម្ពស់បច្ចុប្បន្នរបស់អ្នក។ ប្រសិនបើរឿងមួយស្ដាប់ទៅហាក់ដូចជាច្បាស់លាស់នៅពេលអ្នកឮវា ប៉ុន្តែក្រោយមកបែរជាមើលទៅជ្រាលជ្រៅ ប្រសិនបើវាហួសពីការយល់ដឹងរបស់អ្នក ឬមិនស្របនឹងបទពិសោធ និងកាលៈទេសៈជីវិតរបស់អ្នកនៅដំណាក់កាលនេះទេ នោះចូររក្សាទុកវានៅក្នុងចិត្តរបស់អ្នក ហើយបណ្ដោយឱ្យវាដក់ជាប់ក្នុងចិត្តរបស់អ្នកចុះ។ នៅពេលអ្នកជួបប្រទះស្ថានភាពស្រដៀងគ្នានៅពេលក្រោយ អ្វីដែលអ្នកបានរក្សាទុកក្នុងចិត្តរបស់អ្នក អាចនឹងត្រូវបានឆ្លុះបញ្ចាំងចេញមកក្រៅ។ វាប្រៀបដូចជាវាក្យសព្ទ និងពាក្យបច្ចេកទេសដែលអ្នកបានសិក្សា ឬព័ត៌មានដែលខួរក្បាលរបស់អ្នកបានស្រូបយកអ៊ីចឹង។ តើអ្នកគិតពីវាជារៀងរាល់ថ្ងៃដែរឬទេ? ប្រហែលជាមិនមែនទេ។ ជាទូទៅ អ្នកមិនសូវគិតដល់វាទេ ប៉ុន្តែនៅពេលអ្នកស្ថិតក្នុងបរិយាកាសមួយដែលពាក្យបច្ចេកទេស វាក្យសព្ទ ឬព័ត៌មានទាំងនេះមានការពាក់ព័ន្ធ នោះរឿងមួយចំនួននឹងផុសឡើងក្នុងគំនិតរបស់អ្នក។ មនុស្សមានការចងចាំ ហើយតាមធម្មជាតិ ពួកគេរក្សាទុករឿងមួយចំនួននៅក្នុងគំនិតរបស់ពួកគេ។ រឿងទាំងនេះគឺគ្រប់គ្រាន់សម្រាប់អ្នកក្នុងការប្រើប្រាស់ក្នុងជីវិតប្រចាំថ្ងៃ ហើយអាចមានប្រយោជន៍ខ្លះៗ ប៉ុន្តែប្រសិនបើអ្នកព្យាយាមប្រើប្រាស់វាដោយចេតនា និងអនុវត្តបទប្បញ្ញត្តិទាំងងងឹតងងល់ នោះអ្នកកាន់តែងាយនឹងធ្វើខុសហើយ។ អ្នកគួរតែជ្រើសរើសស្ដាប់ដោយផ្អែកលើកម្ពស់ផ្ទាល់ខ្លួនរបស់អ្នក និងកាលៈទេសៈដែលអ្នកធ្លាប់បានជួបប្រទះ។ តាមរបៀបនេះ ភាពរីកចម្រើនរបស់អ្នកនឹងកាន់តែលឿន។ អស់អ្នកដែលចេះស្ដាប់ នឹងទទួលបានកាន់តែច្រើន ចំណែកឯអ្នកដែលមិនចេះស្ដាប់ នឹងទទួលបានតិចជាង ឬប្រហែលជាមិនទទួលបានអ្វីទាល់តែសោះ។ ពួកគេថែមទាំងអាចមានអារម្មណ៍ថា ពួកគេមិនចង់ស្ដាប់រឿងរ៉ាវទាំងនេះទេ ថាគ្មានរឿងណាមួយពាក់ព័ន្ធនឹងសេចក្ដីពិតឡើយ ហើយឆ្ងល់ថា ហេតុអ្វីបានជាខ្ញុំមិននិយាយអំពីសេចក្ដីពិត បែរជាមកនិយាយរឿងអត់ប្រយោជន៍ និងនិយាយចេចចូចរហូតទៅវិញ។ តើមនុស្សប្រភេទណាដែលបង្ហាញឥរិយាបថបែបនេះ? (អ្នកដែលគ្មានការយល់ដឹងខាងវិញ្ញាណ)។ មនុស្សដែលគ្មានការយល់ដឹងខាងវិញ្ញាណ អាចនឹងគិតបែបនេះ។ ពួកគេអាចនឹងគិតថា នៅពេលខ្ញុំផ្តល់សេចក្តីអធិប្បាយ ខ្ញុំនិយាយតែពីរឿងរ៉ាវប្រចាំថ្ងៃទាំងនេះប៉ុណ្ណោះ។ ចុះបើអ៊ីចឹង ពួកគេក៏អាចធ្វើបានដែរ ដូច្នេះ នៅពេលពួកគេគ្មានរឿងអ្វីផ្សេងត្រូវធ្វើ ពួកគេក៏និយាយរឿងអត់ប្រយោជន៍ជាមួយអ្នកដទៃទៅ។ អ្នកអាចនឹងដឹងរឿងនិយាយចេចចូចច្រើនជាងរឿងរ៉ាវដែលខ្ញុំនិទានទៅទៀត ប៉ុន្តែតើការពិភាក្សារបស់អ្នកមានពាក់ព័ន្ធនឹងសេចក្ដីពិតដែរឬទេ? (ទេ មិនពាក់ព័ន្ធទេ)។ ប្រសិនបើវាមិនពាក់ព័ន្ធនឹងសេចក្ដីពិតទេ ចូរប្រយ័ត្នកុំនិយាយផ្ដេសផ្ដាស បើមិនដូច្នេះទេ ចុងក្រោយអ្នកអាចនឹងពិភាក្សាពីរឿងដែលមិនពាក់ព័ន្ធនឹងសេចក្ដីពិត។ ខ្ញុំនិទានរឿង ដើម្បីជួយមនុស្សឱ្យយល់ពីសេចក្ដីពិត។ អ្នករាល់គ្នាមិនគួរត្រាប់តាមខ្ញុំទាំងងងឹតងងល់ឡើយ។ អ្នករាល់គ្នាគួរតែផ្ដោតតែលើការស្វែងរកសេចក្ដីពិត ការយល់ពីសេចក្ដីពិត និងការខិតខំចាត់ការលើរឿងរ៉ាវទៅតាមគោលការណ៍ប៉ុណ្ណោះ។ ទោះបីជានៅក្នុងពាក្យសម្ដី ឬសកម្មភាពរបស់អ្នករាល់គ្នាក៏ដោយ ចូរផ្ដល់អាទិភាពលើការស្របទៅតាមគោលការណ៍សេចក្ដីពិត។ តាមរបៀបនេះ អ្នកនឹងចូលទៅក្នុងតថភាពនៃសេចក្ដីពិតបន្តិចម្ដងៗ។

III. ការវែកញែកអំពីរបៀបដែលពួកទទឹងនឹងព្រះគ្រីស្ទគំរាមកំហែងមនុស្ស

ពួកយើងបានប្រកបគ្នារួចរាល់ហើយអំពីការបង្ហាញ ចេញទាំងពីរយ៉ាងរបស់ពួកទទឹងនឹងព្រះគ្រីស្ទ ក្នុងការបំភាន់មនុស្ស និងការអូសទាញពួកគេ។ ឥឡូវនេះ ចូរយើងប្រកបគ្នាអំពីរបៀបដែលពួកគេគំរាមកំហែងមនុស្សវិញម្ដង។ វិធីសាស្ត្រទាំងនេះរបស់ពួកទទឹងនឹងព្រះគ្រីស្ទ គឺកាន់តែធ្ងន់ធ្ងរឡើងៗពីមួយទៅមួយ។ នៅពេលប្រៀបធៀបទៅនឹងការបំភាន់ និងការអូសទាញ តើវិធីសាស្ត្រនៃការគំរាមកំហែងនេះ មានលក្ខណៈស្មុគស្មាញជាង ឬក៏មិនសូវស្មុគស្មាញ? (មិនសូវស្មុគស្មាញទេ)។ ប្រសិនបើការបំភាន់ និងការអូសទាញមិនបានផលទេ ពួកគេនឹងងាកទៅរកការគំរាមកំហែង។ តើអាទទឹងនឹងព្រះគ្រីស្ទគំរាមកំហែងមនុស្សដោយរបៀបណា? ហេតុអ្វីបានជាពួកគេងាកទៅរកវិធីសាស្ត្របែបនេះ? (ពីព្រោះគោលបំណងរបស់ពួកគេមិនបានសម្រេច)។ គោលបំណងរបស់ពួកគេមិនបានសម្រេចឡើយ។ មានអត្ថន័យមួយទៀតដែលបង្កប់នៅក្នុងការគំរាមកំហែង តើឃ្លាអ្វីដែលអាចត្រូវបានប្រើដើម្បីសម្តែងចេញវាបាន? (ការលាតត្រដាងពីធាតុពិតរបស់ពួកគេ)។ វាមិនសូវត្រឹមត្រូវនោះទេ សូមសាកល្បងឃ្លាមួយទៀតមើល។ (ការខឹងសម្បាដោយសារតែភាពអាម៉ាស់)។ អ្នកនិយាយជិតត្រូវហើយ។ តើមានឃ្លាណាដែលស័ក្តិសមជាងនេះទេ? (មានអារម្មណ៍ក្ដៅក្រហាយ និងខឹងសម្បាយ៉ាងខ្លាំង)។ ប្រាកដឥតខ្ចោះ គឺមានអារម្មណ៍ក្ដៅក្រហាយ និងខឹងសម្បាយ៉ាងខ្លាំង។ វាប្រៀបដូចជាពាក្យចាស់ពោលថា «ខឹងឆេវឆាវ» អ៊ីចឹង អត្ថន័យគឺ «ខ្ញុំបានព្យាយាមប្រើទាំងពាក្យសម្ដីទន់ភ្លន់ និងពាក្យសម្ដីតឹងរ៉ឹងហើយ។ ភាគច្រើន ខ្ញុំមិនដែលប្រព្រឹត្តអយុត្តិធម៌ចំពោះអ្នករាល់គ្នាឡើយ។ ហេតុអ្វីបានជាអ្នកនឹងមិនព្រមស្ដាប់ខ្ញុំ? ដោយសារតែអ្នកនឹងមិនព្រមស្ដាប់ ដូច្នេះ អ្នកនឹងទទួលរងផលវិបាកមិនខាន៖ ខ្ញុំនឹងប្រើកលល្បិចនេះទៅលើអ្នក គឺការគំរាមកំហែង!»។ ពួកគេផ្លាស់ប្ដូរកលល្បិចរបស់ពួកគេ។ សាតាំងមានកលល្បិចផ្សេងៗគ្នា ដែលសុទ្ធសឹងតែជារឿងគួរឱ្យស្អប់ខ្ពើម។ ការគំរាមកំហែង ជាធម្មតាត្រូវបានរួមបញ្ចូលជាមួយនឹងការលួងលោម។ ប្រសិនបើពួកគេប្រើតែការគំរាមកំហែង មនុស្សមួយចំនួនមិនខ្លាច ហើយក៏មិនស្ដាប់ពួកគេដែរ។ ពេលនោះ ពួកគេគ្មានជម្រើសអ្វីផ្សេងឡើយ ហើយជួនកាលអាចនឹងងាកទៅរកការលួងលោមវិញ។ ប្រសិនបើវិធីនេះមិនបានផលទេ នោះពួកគេព្យាយាមធ្វើវិធីនោះ គឺពួកគេប្រើទាំងកលល្បិចទន់ភ្លន់ និងកលល្បិចចាស់ដៃ។ ដូច្នេះ ហេតុអ្វីបានជាពួកទទឹងនឹងព្រះគ្រីស្ទគំរាមកំហែងមនុស្ស? តើស្ថិតក្នុងកាលៈទេសៈបែបណា ទើបពួកគេងាកទៅរកការគំរាមកំហែង? ប្រសិនបើមនុស្សពីរនាក់រួមរស់ជាមួយគ្នាដោយសន្តិភាព ដោយម្នាក់ៗដើរតាមផ្លូវរៀងៗខ្លួន ហើយគ្មានជម្លោះផលប្រយោជន៍រវាងពួកគេទេ តើពួកគេនឹងងាកទៅរកការគំរាមកំហែងដែរឬទេ? (ទេ ពួកគេនឹងមិនធ្វើឡើយ)។ ចុះតើស្ថិតក្នុងកាលៈទេសៈបែបណា ទើបឥរិយាបថ និងទង្វើនៃការគំរាមកំហែងនេះ ចាប់ផ្ដើមកើតមានឡើង? ជាការពិតណាស់ គឺនៅពេលវាពាក់ព័ន្ធនឹងផលប្រយោជន៍ ឬកេរ្តិ៍ឈ្មោះរបស់ពួកគេ នៅពេលគោលបំណងរបស់ពួកគេមិនត្រូវបានបំពេញ។ ពួកគេបញ្ចេញក្បាច់ចុងក្រោយ ដោយគិតថា៖ «អ៊ីចឹង អ្នកនឹងមិនព្រមស្ដាប់ខ្ញុំទេឬ? បើដូច្នេះ ខ្ញុំនឹងបង្ហាញអ្នកឱ្យឃើញពីផលវិបាក!»។ តើផលវិបាកទាំងនេះមានអ្វីខ្លះ? គឺអ្វីក៏ដោយដែលអ្នកខ្លាច។ តើអ្នករាល់គ្នាអាចនឹកឃើញឧទាហរណ៍ណាមួយនៃការគំរាមកំហែង ដែលអ្នករាល់គ្នាធ្លាប់បានឃើញដែរឬទេ? (ពួកទទឹងនឹងព្រះគ្រីស្ទខ្លះ នៅពេលពួកគេឃើញបងប្អូនប្រុសស្រីមិនចុះចូលនឹងពួកគេ ពួកគេក៏ចាប់ផ្ដើមវិនិច្ឆ័យ និងថ្កោលទោសអ្នកទាំងនោះ ដោយនិយាយថា៖ «ការខកខានក្នុងការចុះចូលនឹងពួកអ្នកដឹកនាំ គឺជាការខកខានក្នុងការចុះចូលនឹងព្រះ» ហើយពួកគេប្រើចំណុចនេះដើម្បីគំរាមកំហែងមនុស្ស)។ (ខ្ញុំអាចនឹកឃើញឧទាហរណ៍មួយទៀត ដែលប្រសិនបើនរណាម្នាក់មិនស្ដាប់តាមថ្នាក់ដឹកនាំទេ អ្នកដឹកនាំនោះប្រើអំណាចរបស់ខ្លួនដើម្បីបណ្ដេញពួកគេចេញ)។ ទោះជាយ៉ាងណាក៏ដោយ ពួកគេចង់ឱ្យមនុស្សយល់ថា ការមិនស្ដាប់ពួកគេ នឹងនាំឱ្យមានផលវិបាក។ ដូច្នេះ តើពួកគេមានមូលដ្ឋានអ្វី ដើម្បីធ្វើឱ្យមនុស្សស្ដាប់ពួកគេ? ពួកគេជារឿយៗនិយាយថា៖ «ការចុះចូលនឹងថ្នាក់ដឹកនាំ គឺជាការចុះចូលនឹងព្រះ ពីព្រោះថ្នាក់ដឹកនាំត្រូវបានតែងតាំងដោយព្រះ។ អ្នកត្រូវតែចុះចូល។ ប្រសិនបើអ្នកមិនចុះចូល ឬមិនស្ដាប់ពួកអ្នកដឹកនាំទេ នោះគឺជាភាពក្រអឺតក្រទម ការរាប់ខ្លួនឯងជាសុចរិត និងការទាស់ទទឹងនឹងព្រះហើយ។ ផលវិបាកនៃការទាស់ទទឹងនឹងព្រះ គឺការត្រូវបានជម្រុះចោល។ ក្នុងករណីស្រាលៗ អ្នកអាចនឹងត្រូវដាក់ឱ្យនៅដាច់ដោយឡែកដើម្បីឆ្លុះបញ្ចាំងពីខ្លួនឯង ចំណែកក្នុងករណីធ្ងន់ធ្ងរ អ្នកថែមទាំងអាចនឹងត្រូវបណ្ដេញចេញពីពួកជំនុំទៀតផង!»។ ពួកគេប្រើប្រាស់ភាពខុសទំនងដែលស្ដាប់ទៅហាក់ដូចជាសមហេតុផលទាំងនេះ ដើម្បីបង្ខិតបង្ខំមនុស្សឱ្យចុះចូលនឹងពួកគេ។ ក្រៅពីនេះ តើពួកទទឹងនឹងព្រះគ្រីស្ទមួយចំនួនទៀត គំរាមកំហែងមនុស្សដោយរបៀបណា? ពួកគេញុះញង់អ្នកដទៃឱ្យប្រមូលផ្ដុំគ្នាប្រឆាំង និងបដិសេធអស់អ្នកណាដែលមិនចុះចូលនឹងពួកគេ។ បន្ថែមពីនេះ ពួកគេដកហូតតំណែង ឬ កែសម្រួលការចាត់តាំងភារកិច្ចរបស់អស់អ្នកណាដែលមិនស្ដាប់បង្គាប់ពួកគេ។ បុគ្គលមួយចំនួនពិតជាខ្លាចថា ពួកគេនឹងគ្មានភារកិច្ចត្រូវធ្វើមែន។ ពួកគេជឿថា តាមរយៈការបំពេញភារកិច្ចរបស់ពួកគេ ពួកគេអាចនឹងមានឱកាសទទួលបានសេចក្ដីសង្គ្រោះ ហើយការខកខានក្នុងការបំពេញភារកិច្ច អាចនឹងដកហូតឱកាសនោះចេញ។ ពួកទទឹងនឹងព្រះគ្រីស្ទគិតនៅក្នុងចិត្តរបស់ពួកគេថា៖ «ខ្ញុំដឹងពីចំណុចខ្សោយរបស់អ្នក។ ប្រសិនបើអ្នកមិនស្ដាប់ខ្ញុំទេ ខ្ញុំនឹងដកហូតសិទ្ធិរបស់អ្នកក្នុងការបំពេញភារកិច្ច។ ខ្ញុំនឹងមិនឱ្យអ្នកបំពេញភារកិច្ចរបស់អ្នកឡើយ!»។ តើពួកគេមិនឱ្យមនុស្សបំពេញភារកិច្ច ដោយសារតែមនុស្សទាំងនេះបំពេញភារកិច្ចមិនត្រូវតាមស្ដង់ដា ឬដោយសារតែការបំពេញភារកិច្ចរបស់ពួកគេធ្វើឱ្យប៉ះពាល់ដល់ផលប្រយោជន៍នៃដំណាក់របស់ព្រះជាម្ចាស់មែនទេ? (ទេ)។ ចុះហេតុអ្វីបានជាពួកគេធ្វើបែបនេះ? គឺដើម្បីផាត់ចេញនូវអ្នកដែលមានគំនិតផ្ទុយ និងប្រើប្រាស់វិធីសាស្ត្រនេះដើម្បីគំរាមកំហែងមនុស្ស និងធ្វើឱ្យពួកគេព្រមស្ដាប់តាម។ នៅពេលនិយាយដល់ការគំរាមកំហែង ពួកទទឹងនឹងព្រះគ្រីស្ទច្បាស់ណាស់មិនធ្វើតាមគោលការណ៍សេចក្ដីពិត ក្នុងការប្រព្រឹត្តចំពោះមនុស្ស ឬចាត់ការលើបញ្ហាឡើយ។ ផ្ទុយទៅវិញ ពួកគេប្រើប្រាស់ការគំរាម ការប្រើកម្លាំង និងការបង្ខិតបង្ខំ ដើម្បីធ្វើឱ្យមនុស្សចុះចូលយ៉ាងស្តាប់បង្គាប់ និងស្ដាប់ពួកគេ ហើយមិនបង្កបញ្ហាណាមួយដល់ពួកគេ ឬបំផ្លាញកិច្ចការរបស់ពួកគេឡើយ។

ការប្រើប្រាស់ការគំរាមកំហែងរបស់ អាទទឹងនឹងព្រះគ្រីស្ទ មិនមែនគ្រាន់តែដោយសារតែមនុស្សមិនស្ដាប់បង្គាប់ពួកគេ ឬមិនចាត់ទុកពួកគេថាសំខាន់ ហើយមិនអើពើនឹងពួកគេនោះទេ នោះគ្រាន់តែជាទិដ្ឋភាពមួយប៉ុណ្ណោះ។ មានមូលហេតុមួយទៀត នោះគឺនៅពេលអ្នកដទៃរកឃើញបញ្ហារបស់អាទទឹងនឹងព្រះគ្រីស្ទ ហើយចង់លាតត្រដាងគេ ឬរាយការណ៍ពីគេទៅខាងលើ ពួកគេខ្លាចថាខាងលើអាចនឹងដឹង ឬមានមនុស្សកាន់តែច្រើនដឹងពីរឿងនេះ ដូច្នេះ ពួកគេធ្វើគ្រប់យ៉ាងដែលស្ថិតក្នុងអំណាចរបស់ពួកគេ ដើម្បីលាក់បាំង និងបំបិទរឿងទាំងនេះ ដោយមិនអនុញ្ញាត រឿងទាំងនេះត្រូវបានលាតត្រដាងឡើយ។ តើនឹងមានអ្វីកើតឡើង ប្រសិនបើមានមនុស្សកាន់តែច្រើនបានដឹង? ពួកគេនឹងបដិសេធ និងដាក់បណ្ដាសាអាទទឹងនឹងព្រះគ្រីស្ទ គ្មាននរណាម្នាក់ ថ្វាយបង្គំគេទៀតឡើយ ហើយគេនឹងបាត់បង់តំណែង និងសិទ្ធិអំណាចរបស់គេ។ ហេតុដូច្នេះហើយ គោលបំណងរបស់ អាទទឹងនឹងព្រះគ្រីស្ទក្នុងការប្រើប្រាស់វិធីសាស្ត្រនៃការគំរាមកំហែងមនុស្សនេះ ក៏ដើម្បីការពារតំណែង និងសិទ្ធិអំណាចផ្ទាល់ខ្លួនរបស់គេផងដែរ។ គេជឿថា ប្រសិនបើគេមិនធ្វើបែបនេះទេ បងប្អូនប្រុសស្រីនឹងចាប់ផ្ដើមញែកដឹងគេ ហើយគេនឹងមិនត្រូវបានជ្រើសរើសនៅក្នុងការបោះឆ្នោតលើកក្រោយឡើយ ដែលធ្វើឱ្យគេធ្លាក់ខ្លួនទៅជាអ្នកជឿសាមញ្ញ ម្នាក់។ តើការក្លាយជាអ្នកជឿសាមញ្ញម្នាក់ មានន័យដូចម្ដេចសម្រាប់គេ? វាមានន័យថា គេគ្មានសិទ្ធិអំណាច គ្មានអ្នកណាដើរតាមគេ ឬក្លាយជាអ្នកគាំទ្ររបស់គេឡើយ ហើយតួនាទី និងសិទ្ធិអំណាចរបស់គេត្រូវបានដកហូតចេញ ដែលធ្វើឱ្យមហិច្ឆ តា និងបំណងប្រាថ្នារបស់គេមិនត្រូវបានបំពេញ។ គេមិនចង់ធ្វើជាអ្នកជឿ ឬអ្នកដើរតាមសាមញ្ញនោះទេ ដូច្នេះ គេប្រើប្រាស់វិធីសាស្ត្រនៃការគំរាមកំហែងមនុស្សនេះ ដើម្បីគំរាម និងបង្ខិតបង្ខំមនុស្សឱ្យស្ដាប់ និងស្តាប់បង្គាប់ពួកគេ ដែលអនុញ្ញាតឱ្យគេបន្តក្ដោបក្ដាប់សិទ្ធិអំណាច និងតំណែងរបស់គេ បន្តគ្រប់គ្រងមនុស្ស និងទទួលបានការគាំទ្រពីមនុស្សមួយចំនួន។ អ្វីគ្រប់យ៉ាងដែលអាទទឹងនឹងព្រះគ្រីស្ទធ្វើ គឺសុទ្ធតែផ្តោតលើតំណែងរបស់គេ។ រាល់ ពេលណាដែលរឿងអ្វីមួយពាក់ព័ន្ធនឹងតំណែងរបស់គេ គេនឹងប្រើប្រាស់មធ្យោបាយ ឬវិធីសាស្ត្រមួយចំនួន ដើម្បីការពារ និងថែរក្សាវាឱ្យបានយ៉ាងមុតមាំ។ សូម្បីតែនៅពេលខាងលើសួរពួកគេមួយចំនួនអំពីរឿងជាក់លាក់ណាមួយក៏ដោយ ក៏ពួកគេអាចកុហកយ៉ាងគឃ្លើន នៅចំពោះមុខបានដែរ។ ឧទាហរណ៍៖ នៅពេលខាងលើសួរថា តើពួកជំនុំទទួលបានមនុស្សប៉ុន្មាននាក់ តាមរយៈការផ្សាយដំណឹងល្អក្នុងខែនេះ ទោះបីជាអាទទឹងនឹងព្រះគ្រីស្ទដឹងថា មិនទទួលបាននរណាម្នាក់សោះក៏ដោយ ក៏គេអាចនឹងកុហក ហើយនិយាយថា ទទួលបានមនុស្សប្រាំនាក់ដែរ។ នៅពេលបងប្អូនប្រុសស្រីដែលដឹងការពិត តទល់នឹងទទឹងនឹងព្រះគ្រីស្ទ ដោយនិយាយថា៖ «មនុស្សប្រាំនាក់នោះគ្រាន់តែស្វែងយល់ប៉ុណ្ណោះ។ ហេតុអ្វីបានជាអ្នកនិយាយថា ពួកយើងទទួលបានមនុស្សប្រាំនាក់? អ្នកគួរតែប្រាប់ការពិតទៅខាងលើ» តើអាទទឹងនឹងព្រះគ្រីស្ទនិយាយបែបណា? «ហេតុអ្វីបានជាពួកយើងមិនអាចទទួលបានប្រាំនាក់? ខ្ញុំបាននិយាយថាប្រាំនាក់ ដូច្នេះវាគឺប្រាំនាក់ហើយ។ មតិរបស់អ្នកមិនរាប់ជាការទេ។ ប្រសិនបើយើងនិយាយថា យើងមិនទទួលបានមនុស្សសូម្បីតែម្នាក់ តើខ្ញុំត្រូវពន្យល់រឿងនោះទៅខាងលើដោយរបៀបណា? ប្រសិនបើអ្នកចង់រាយការណ៍ពីរឿងនេះ ចូរធ្វើទៅចុះ ប៉ុន្តែប្រសិនបើអ្នកនិយាយការពិត ខាងលើអាចនឹងលួសកាត់អ្នក។ ពួកគេអាចនឹងដកហូតតំណែងអ្នករាល់គ្នាទាំងអស់ដែលពាក់ព័ន្ធនឹងការផ្សាយដំណឹងល្អចេញ ឬថែមទាំងរំសាយក្រុមផ្សាយដំណឹងល្អទៀតផង។ ពេលនោះ អ្នកនឹងមិនអាចបំពេញភារកិច្ចរបស់អ្នកបានទេ ហើយខ្ញុំនឹងមិនទទួលខុសត្រូវចំពោះរឿងនេះឡើយ»។ ពេលបុគ្គលនេះឮដូច្នេះ គេក៏ស្រឡាំងកាំង ហើយមិនហ៊ានរាយការណ៍ឡើយ។ តើនេះមិនមែនជាការគំរាមកំហែងទេឬ? (មែនហើយ)។ វាគឺជាការគំរាមកំហែងយ៉ាងច្បាស់ក្រឡែត ដែលត្រូវបានបញ្ចេញមកយ៉ាងចំហបែបនេះ។ ពេលមនុស្សមួយចំនួនឮដូច្នេះ ពួកគេគិតថា៖ «ការធ្វើជាមនុស្សស្មោះត្រង់មានផលវិបាករបស់វា។ ប្រសិនបើខ្ញុំស្មោះត្រង់ ខ្ញុំនឹងមិនអាចបំពេញភារកិច្ចរបស់ខ្ញុំបានទេ ដូច្នេះ ខ្ញុំនឹងមិនរាយការណ៍ឡើយ។ យើងត្រូវតែរាយការណ៍ថាមានមនុស្សប្រាំនាក់»។ មនុស្សមួយចំនួនមានអារម្មណ៍មិនស្រួលក្នុងចិត្ត ដោយនិយាយថា៖ «ប្រសិនបើយើងមិនទទួលបាននរណាម្នាក់ទេ នោះវាក៏អ៊ីចឹងទៅ។ យើងគួរតែចុះចូល ទោះបីជាខាងលើជ្រើសរើសចាត់ការលើយើងតាមរបៀបណាក៏ដោយ»។ តើអាទទឹងនឹងព្រះគ្រីស្ទមានទស្សនៈបែបណា ពេលឮដូច្នេះ? «ការចុះចូលឬ? វាអាស្រ័យលើស្ថានភាព។ តើខាងលើដឹងពីការលំបាកដែលយើងជួបប្រទះ ក្នុងការផ្សាយដំណឹងល្អឥឡូវនេះដែរឬទេ? តើពួកគេខ្វល់ពីរឿងនេះដែរឬទេ?» នៅពេលខាងលើសាកសួរពីស្ថានភាពនៃការផ្សាយដំណឹងល្អ ពួកគេមិនមែនមិនដឹងពីបញ្ហាប្រឈមដែលពាក់ព័ន្ធនោះទេ។ ពួកគេដឹងថា យ៉ាងហោចណាស់អាចទទួលបានមនុស្សប៉ុន្មាននាក់ក្នុងមួយខែៗ ហើយពួកគេមិនដែលនិយាយថា ប្រសិនបើក្រុមផ្សាយដំណឹងល្អមិនទទួលបាននរណាម្នាក់ក្នុងមួយខែ ពួកគេនឹងត្រូវរំសាយនោះទេ។ ដូច្នេះ តើអាទទឹងនឹងព្រះគ្រីស្ទបានពាក្យសម្ដីនេះមកពីណា? (គេប្រឌិតវាឡើង)។ គេប្រឌិតវាឡើងដោយខ្លួនឯង ដើម្បីលាក់បាំងការកុហករបស់គេ ដើម្បីគ្រប់គ្រងមនុស្សទាំងនេះ ដើម្បីរារាំងខាងលើ ឬបងប្អូនប្រុសស្រីមិនឱ្យមើលធ្លុះការកុហករបស់គេ និងដើម្បីរក្សាតំណែងរបស់គេឱ្យជាប់ ដើម្បីកុំឱ្យគេត្រូវបានដកហូតតំណែង។ ដើម្បីរឿងនេះ គេហ៊ានប្រឌិតពាក្យរបស់អារក្សបែបនេះឡើង។ ការញែកដឹងបុគ្គល អាចលាតត្រដាងពួកគេបាន ប៉ុន្តែអស់អ្នកដែលខ្វះការញែកដឹងត្រូវបានបំភាន់ ដោយគិតថា៖ «ពិតមែនហើយ ភារកិច្ចនេះមិនងាយស្រួលទទួលបាននោះទេ។ យើងមិនអាចស្មោះត្រង់ជាមួយខាងលើបានឡើយ។ ប្រសិនបើអ្នកនិយាយថាមានមនុស្សប្រាំនាក់ នោះគឺប្រាំនាក់ហើយ។ ទោះបីជាយើងមិនទទួលបានប្រាំនាក់ក្នុងខែនេះក៏ដោយ ក៏យើងនឹងសំដៅរកឱ្យបាននៅខែក្រោយដែរ។ យ៉ាងណាមិញ ប្រសិនបើយើងទទួលបានពួកគេនៅខែក្រោយ នោះវានឹងមិនមែនជាការកុហកឡើយ»។ អាទទឹងនឹងព្រះគ្រីស្ទប្រព្រឹត្តល្បិចកល ហើយអ្នកដែលខ្វះការញែកដឹង ក៏ចូលរួមប្រព្រឹត្តជាមួយគេដែរ។ ពួកគេគឺជាក្រុមអ្នកបោកប្រាស់។ តើអាទទឹងនឹងព្រះគ្រីស្ទគំរាមកំហែងមនុស្សក្នុងគោលបំណងអ្វី? គឺដើម្បីធ្វើឱ្យមនុស្សស្ដាប់បង្គាប់ និងស្តាប់តាមគេ។ គេកុហក និងប្រព្រឹត្តអំពើអាក្រក់ គ្រប់គ្រងពួកជំនុំ បំភាន់មនុស្ស បំពេញកិច្ចការដោយមិនប្រកាន់ខ្ជាប់នូវគោលការណ៍ ឬការរៀបចំចាត់ចែងការងារឡើយ ហើយទោះបីជាគេប្រព្រឹត្តដោយព្រហើនយ៉ាងណាក៏ដោយ ក៏គេមិនអនុញ្ញាតឱ្យបងប្អូនប្រុសស្រីលាតត្រដាង ឬរាយការណ៍ពីគេទៅខាងលើដែរ។ ពេលគេរកឃើញថានរណាម្នាក់គ្រោងនឹងរាយការណ៍ពីគេទៅខាងលើ នោះហើយជាពេលដែលគេងាកទៅរកការគំរាមកំហែង។ តើគេគំរាមកំហែងបុគ្គលនោះដោយរបៀបណា? គេនិយាយថា៖ «យើងកំពុងធ្វើការនៅខាងក្រោម ហើយកិច្ចការនេះគឺលំបាកណាស់។ យើងថែមទាំងប្រឈមនឹងហានិភ័យនៃការចាប់ខ្លួនពីសំណាក់នាគដ៏ធំមានសម្បុរក្រហមទៀតផង។ ខាងលើតែងតែទាមទារឱ្យ ការអនុវត្តរបស់យើងប្រកាន់ខ្ជាប់តាមការរៀបចំចាត់ចែងការងារ។ យើងស៊ូទ្រាំនឹងទុក្ខលំបាកយ៉ាងច្រើន និងប្រថុយប្រឈមហានិភ័យយ៉ាងខ្លាំង ក្នុងការផ្សាយដំណឹងល្អ។ នៅពេលលទ្ធផលមិនបានល្អ អ្នកនៅតែចង់រាយការណ៍រឿងទាំងនេះទៅខាងលើទៀត។ បន្ទាប់ពីអ្នករាយការណ៍រួច ពួកគេនឹងលួសកាត់អ្នក។ ខ្ញុំមិនខ្លាចត្រូវបានដកហូតតំណែង ជាអ្នកដឹកនាំ បន្ទាប់ពីពួកគេលួសកាត់អ្នកនោះទេ ខ្ញុំខ្លាចតែអ្នករាល់គ្នានឹងគ្មានភារកិច្ចត្រូវធ្វើទៀតប៉ុណ្ណោះ។ ប្រសិនបើអ្នករាល់គ្នាគ្មានភារកិច្ចត្រូវធ្វើទៀតទេ កុំបន្ទោសខ្ញុំឱ្យសោះ!»។ ស្ដាប់ទៅហាក់ដូចជាសមហេតុផលណាស់! គេក៏និយាយដែរថា៖ «តើអ្នកណាពិតជាចង់រាយការណ៍ពីរឿងនេះ? ប្រសិនបើអ្នករាល់គ្នាចង់រាយការណ៍ ខ្ញុំនឹងមិនឃាត់អ្នករាល់គ្នាទេ យ៉ាងណាមិញ មនុស្សគ្រប់គ្នាដឹងពីរឿងទាំងនេះរួចទៅហើយ។ ប្រសិនបើអ្នករាល់គ្នាមិនរាយការណ៍រឿងនេះទៅខាងលើទេ នោះពួកគេនឹងមិនបន្ទោសយើងឡើយ។ ប្រសិនបើអ្នករាល់គ្នារាយការណ៍ នោះយើងនឹងត្រូវបានលួសកាត់។ អ្នករាល់គ្នាអាចជ្រើសរើសដោយខ្លួនឯងបាន។ ប្រសិនបើអ្នករាល់គ្នាចង់រាយការណ៍រឿងនេះទៅខាងលើ ចូរធ្វើទៅចុះ។ ឥឡូវនេះ នរណាក៏ដោយដែលចង់រាយការណ៍ សូមលើកដៃឡើង»។ នៅពេលមនុស្សគ្រប់គ្នាឮទឹកដមសំឡេងបែបនេះរបស់គេ ពួកគេក៏ចាប់ផ្ដើមរិះគិតថា៖ «តើខ្ញុំពិតជាត្រូវបានអនុញ្ញាតឱ្យរាយការណ៍ពីរឿងនេះ ឬក៏អត់?»។ បន្ទាប់ពីរិះគិតរួច មនុស្សមួយចំនួនក៏លើកដៃឡើង។ អាទទឹងនឹងព្រះគ្រីស្ទឃើញដូច្នេះ ក៏គិតថា៖ «អ្នកនៅតែចង់រាយការណ៍ទៀតឬ? តើអ្នកមិនមែនកំពុងរក បញ្ហាដាក់ខ្លួនទេឬ? ល្អ ខ្ញុំនឹងមិនភ្លេចអ្នកឡើយ»។ បន្ទាប់មក គេចាប់ផ្ដើមរកនឹកឱកាសដើម្បីធ្វើបាបបុគ្គលនេះ។ គេរកលេស ដោយនិយាយថា៖ «ថ្មីៗនេះ អ្នកមិនទទួលបានលទ្ធផលអ្វីសោះ ក្នុងពេលបំពេញភារកិច្ចរបស់អ្នក។ នរណាដែលមិនទទួលបានលទ្ធផលក្នុងពេលបំពេញភារកិច្ចរបស់ខ្លួនរយៈពេលបីខែ នឹងត្រូវដកហូតសិទ្ធិក្នុងការបំពេញភារកិច្ច។ ប្រសិនបើការបំពេញការងាររបស់គេមិនមានភាពប្រសើរឡើងទេ គេនឹងត្រូវដាក់ឱ្យនៅដាច់ដោយឡែក។ ប្រសិនបើគេនៅតែមិនប្រែចិត្តទេ នោះគេនឹងត្រូវបោសសម្អាតចេញ ឬបណ្ដេញចេញ!»។ តើមនុស្សល្ងង់ មនុស្សកំសាកនោះ នៅហ៊ានរាយការណ៍ទៀតឬទេ? ពេលឮដូច្នេះ គេគិតថា៖ «ខ្ញុំមិនរាយការណ៍ពីរឿងនេះ ដើម្បីតែប្រយោជន៍ផ្ទាល់ខ្លួនឡើយ។ តើមានប្រយោជន៍អ្វីដែលខ្ញុំត្រូវរាយការណ៍ពីរឿងនេះ? ចុះបើខ្ញុំរាយការណ៍ ហើយបន្ទាប់មកអ្នកដឹកនាំវាយប្រហារខ្ញុំ និងសងសឹកខ្ញុំ ហើយបងប្អូនប្រុសស្រីរបស់ខ្ញុំមិនរាប់រកខ្ញុំ តើនឹងមានអ្វីកើតឡើង? ពេលនោះ ខ្ញុំនឹងត្រូវគេដាក់ឱ្យនៅដាច់ដោយឡែកនៅក្នុងពួកជំនុំ។ អ្វីដែលសំខាន់ជាងនេះ គឺខ្ញុំត្រូវស្ដាប់អ្នកដឹកនាំ។ ខ្ញុំមិនទាំងដឹងថាព្រះនៅឯណាផង តើព្រះអាចខ្វល់ពីការរស់ឬស្លាប់របស់ខ្ញុំដែរឬទេ?» ដូច្នេះ គេក៏លែងរាយការណ៍ទៀតទៅ។ តើគេមិនត្រូវបានអាទទឹងនឹងព្រះគ្រីស្ទបន្លាចទេឬ? (មែនហើយ)។ បុគ្គលនោះជឿថា៖ «ការប្រមាថព្រះ មិនមែនជារឿងធំដុំនោះទេ។ ព្រះមានសេចក្ដីស្រឡាញ់ មានសេចក្ដីមេត្តាករុណា មានការអត់ឱន និងមានការអត់ធ្មត់។ ព្រះមិនងាយនឹងខឹង ឬដាក់បណ្ដាសា និងដាក់ទោសមនុស្សឡើយ។ ប៉ុន្តែ ប្រសិនបើខ្ញុំប្រមាថអ្នកដឹកនាំ នោះខ្ញុំនឹងត្រូវរងទុក្ខមិនខាន។ ការរាយការណ៍ពីបញ្ហា នឹងមិនផ្ដល់ផលល្អអ្វីដល់ខ្ញុំឡើយ ខ្ញុំនឹងត្រូវមនុស្សគ្រប់គ្នាមិនរាប់រក។ ខ្ញុំមិនអាចធ្វើរឿងដ៏ល្ងង់ខ្លៅបែបនេះបានទេ»។ តើនេះមិនមែនជាការកំសាកញញើតទេឬ? (មែនហើយ)។ តើបុគ្គលដែលកំសាកញញើតបែបនេះ គួរត្រូវបានប្រព្រឹត្តចំពោះយ៉ាងដូចម្តេច? តើពួកគេស័ក្តិសមនឹងទទួលបានការអាណិតអាសូរដែរឬទេ? បុគ្គលដែលកំសាកញញើតបែបនេះ គួរតែត្រូវបានប្រគល់ទៅឱ្យសាតាំង ទៅឱ្យអាទទឹងនឹងព្រះគ្រីស្ទ ដើម្បីឱ្យអាទទឹងនឹងព្រះគ្រីស្ទធ្វើបាបបុគ្គលនោះ គេសមមុខហើយ។ បុគ្គលនោះខ្វះសេចក្ដីជំនឿ ការប្ដេជ្ញាចិត្ត និងកម្លាំង ដើម្បីអនុវត្តសេចក្ដីពិត និងចុះចូលនឹងព្រះជាម្ចាស់ ប៉ុន្តែនៅពេលនិយាយដល់ការចុះចូលនឹងអាទទឹងនឹងព្រះគ្រីស្ទ គេបែរជាទទួលបានកម្លាំងយ៉ាងពិសេស សុខចិត្តធ្វើអ្វីក៏ដោយដែលត្រូវបានសុំឱ្យគេធ្វើ និងពោរពេញដោយភាពក្លៀវក្លាទៅវិញ។ នៅពេលអាទទឹងនឹងព្រះគ្រីស្ទគំរាមកំហែង និងបន្លាចគេ គេក៏មិនហ៊ានរាយការណ៍ពីបញ្ហាទៀតឡើយ។ តើនេះមិនមែនជាមនុស្សកំសាកទេឬ? តើពាក្យសាមញ្ញសម្រាប់ហៅមនុស្សបែបនេះ គឺជាអ្វី? គឺជាមនុស្សទន់ជ្រាយ ដែលចុះញ៉មនៅពេលប្រឈមមុខនឹងអាទទឹងនឹងព្រះគ្រីស្ទ។ មានមនុស្សមិនតិចទេនៅក្នុងពួកជំនុំ ដែលបានក្លាយជាមនុស្សទន់ជ្រាយ ដោយសារតែការគំរាមកំហែងរបស់ពួកទទឹងនឹងព្រះគ្រីស្ទ! បុគ្គលទាំងនេះមិនដឹងថាត្រូវយល់ពីឃ្លាដែលថា «ព្រះជាម្ចាស់មានអធិបតេយ្យភាពលើអ្វីៗទាំងអស់» ដោយរបៀបណាឡើយ។ នៅពេលអាទទឹងនឹងព្រះគ្រីស្ទគំរាមកំហែង មិនរាប់រក ឬដាក់ពួកគេឱ្យនៅដាច់ដោយឡែក ពួកគេមានអារម្មណ៍ថាពួកគេគ្មានបង្អែក ពួកគេមិនជឿលើអធិបតេយ្យភាពរបស់ព្រះជាម្ចាស់លើអ្វីៗគ្រប់យ៉ាង ឬលើសេចក្ដីសុចរិតរបស់ព្រះជាម្ចាស់ឡើយ ហើយពួកគេក៏មិនជឿថា អាយុជីវិតរបស់មនុស្ស គឺស្ថិតនៅក្នុងព្រះហស្តរបស់ព្រះជាម្ចាស់ដែរ។ គ្រាន់តែឮពាក្យសម្ដីគំរាម ឬគំរាមកំហែងមួយម៉ាត់ពីរម៉ាត់ពីអាទទឹងនឹងព្រះគ្រីស្ទ ពួកគេក៏ភ័យខ្លាច ចុះញ៉ម ហើយមិនហ៊ានរាយការណ៍ទៀតឡើយ។

នៅពេលអាទទឹងនឹងព្រះគ្រីស្ទរាយការណ៍ពីកិច្ចការរបស់ពួកគេទៅខាងលើ គេកុហក និងបោកប្រាស់ខាងលើយ៉ាងគឃ្លើន។ អ្នកខ្លះដែលដឹងការពិត មិនអាចទ្រាំនឹងរឿងនេះបានទេ ហើយចង់រាយការណ៍ពីស្ថានភាពនេះទៅខាងលើ។ អាទទឹងនឹងព្រះគ្រីស្ទគ្រប់គ្រងមនុស្សយ៉ាងតឹងរ៉ឹង និង ឃ្លាំមើលពួកគេយ៉ាងដិតដល់។ គេអាចមើលដឹងភ្លាមៗនូវនរណាដែលអាចមានទំនោរចង់រាយការណ៍ពីបញ្ហាទៅខាងលើ។ នៅពេលគេគ្មានអ្វីផ្សេងត្រូវធ្វើ គេផ្ដោតលើការសង្កេតមើលមនុស្ស មើលពាក្យសម្ដី និងទឹកមុខរបស់ពួកគេ ដោយស្វែងរកអស់អ្នកដែលមានមតិទាស់នឹងគេ អស់អ្នកដែលមិនស្មោះត្រង់ អស់អ្នកដែលមិនស្ដាប់បង្គាប់គេ អស់អ្នកដែលបង្កការគំរាមកំហែងដល់តំណែងរបស់គេ អ្នកដែលព្រងើយកន្តើយនឹងគេ អ្នកដែលមិនចាត់ទុកគេថាសំខាន់ អ្នកដែលមិនផ្ដល់កន្លែងអង្គុយកិត្តិយសដល់គេ និងអ្នកដែលមិនឱ្យគេហូបបាយមុនគេនៅពេលទទួលទានអាហារ។ នេះនាំឱ្យមានបញ្ហាដល់មនុស្សទាំងនេះហើយ។ តើអាទទឹងនឹងព្រះគ្រីស្ទធ្វើអ្វីខ្លះចំពោះបុគ្គលបែបនេះ? ពួកទទឹងនឹងព្រះគ្រីស្ទខ្លះដែលពិសពុល មិនបញ្ចេញឱ្យឃើញធាតុពិតរបស់ពួកគេភ្លាមៗនោះទេ។ ពួកគេរង់ចាំឱកាសដើម្បីដោះស្រាយជាមួយអ្នក។ ប្រសិនបើវិធីនោះមិនបានផលទេ ពួកគេងាកទៅរកការគំរាមកំហែងយ៉ាងចាស់ដៃ ដើម្បីធ្វើឱ្យអ្នកមានអារម្មណ៍ថា អាយុជីវិតរបស់អ្នកគឺស្ថិតនៅក្នុងក្ដាប់ដៃរបស់ពួកគេ។ ក្នុងនាមជាអ្នកជឿម្នាក់ ថាតើអ្នកអាចត្រូវបានសង្គ្រោះ ថាតើអ្នកអាចដើរដល់ទីបញ្ចប់ ថាតើអ្នកអាចស្នាក់នៅក្នុងពួកជំនុំបានឬអត់នោះ អ្វីៗទាំងអស់នេះគឺស្ថិតនៅក្នុងកណ្ដាប់ដៃរបស់ពួកគេ ហើយវាអាស្រ័យលើពាក្យសម្ដីតែមួយម៉ាត់របស់ពួកគេប៉ុណ្ណោះ។ ពួកគេគឺជាអ្នកសម្រេចចុងក្រោយ។ ប្រសិនបើអ្នកមិនស្ដាប់ មិនស្តាប់បង្គាប់នឹងការគ្រប់គ្រងរបស់ពួកគេ មិនចាត់ទុកពួកគេថាសំខាន់ ហើយនៅតែព្យាយាមរាយការណ៍ពីបញ្ហារបស់ពួកគេទៀត នោះអ្នកនឹងត្រូវរងទុក្ខមិនខាន។ ពួកគេនឹងចាប់ផ្ដើមរៀបចំផែនការពីរបៀបធ្វើបាបអ្នក។ តើអាទទឹងនឹងព្រះគ្រីស្ទយល់ឃើញយ៉ាងណា ចំពោះឥរិយាបថរបស់បងប្អូនប្រុសស្រីដែលរាយការណ៍ពីបញ្ហារបស់ពួកគេទៅខាងលើ? (ចាត់ទុកថាជាការអុចអាល)។ ប្រាកដឥតខ្ចោះគេមិនចាត់ទុកវាថាជាការរាយការណ៍ពីស្ថានភាពនោះទេ គេចាត់ទុកវាថាជាការអុចអាល។ តើការអុចអាលមានន័យដូចម្ដេច? វាមានន័យថា ជាការរាយការណ៍ពីរឿងរ៉ាវផ្សេងៗដែលគេធ្វើ ដែលប្រឆាំងនឹងសេចក្ដីពិត និងអំពើអាក្រក់ទាំងអស់របស់គេទៅខាងលើ ឬជាការរៀបរាប់ពីរឿងរ៉ាវរបស់គេដែលអ្នកដទៃមិនដឹង ទៅប្រាប់ខាងលើ។ គេចាត់ទុករឿងនេះថាជាការអុចអាល។ ពេលគេរកឃើញថានរណាម្នាក់កំពុងអុចអាល បុគ្គលនោះច្បាស់ជាត្រូវគេធ្វើបាបមិនខាន។ មនុស្សដែលវង្វេងវង្វាន់ និងទន់ជ្រាយមួយចំនួន ត្រូវបានបន្លាចដោយការគំរាមកំហែងរបស់អាទទឹងនឹងព្រះគ្រីស្ទ ដោយសារវិធីផ្ដាច់ការ និងអាក្រក់ជូរជាតិរបស់គេ។ នៅពេលអាទទឹងនឹងព្រះគ្រីស្ទសួរថា តើនរណាមានទំនាក់ទំនងជាមួយខាងលើ សូម្បីតែមុនពេលអាទទឹងនឹងព្រះគ្រីស្ទសួរទៅដល់ពួកគេក៏ដោយ ក៏ពួកគេប្រញាប់បញ្ជាក់យ៉ាងច្បាស់ថា៖ «មិនមែនខ្ញុំទេ»។ អាទទឹងនឹងព្រះគ្រីស្ទសួរថា៖ «ចុះតើខាងលើដឹងពីរឿងនោះដោយរបៀបណា?» ពួកគេគិតពីរឿងនេះ ហើយនិយាយថា៖ «ខ្ញុំក៏មិនដឹងដែរ»។ អាទទឹងនឹងព្រះគ្រីស្ទធ្វើបាបពួកគេ រហូតដល់ថ្នាក់ពួកគេរស់នៅក្នុងភាពភ័យខ្លាចជានិច្ច ព្រួយបារម្ភគ្រប់ពេល ដោយខ្លាចថាអាទទឹងនឹងព្រះគ្រីស្ទអាចនឹងបណ្ដេញពួកគេចេញពីពួកជំនុំ។ ពួកគេមានការថប់បារម្ភ និងភ័យខ្លាច រហូតដល់ថ្នាក់ពិបាកនឹងឆ្លងកាត់ពីមួយថ្ងៃទៅមួយថ្ងៃ។ តើពួកគេនឹងភ័យខ្លាចបែបនេះដែរឬទេ ប្រសិនបើអាទទឹងនឹងព្រះគ្រីស្ទមិនបានគំរាមកំហែងពួកគេបែបនេះនោះ? ទេ ពួកគេនឹងមិនខ្លាចឡើយ។ លើសពីនេះទៅទៀត តើពួកគេមានសេចក្ដីជំនឿពិតប្រាកដលើព្រះជាម្ចាស់ដែរឬទេ? ទេ ពួកគេគ្មានឡើយ។ ពួកគេគឺជាមនុស្សទន់ជ្រាយ និងជាមនុស្សវង្វេងវង្វាន់។ ពេលពួកគេជួបនឹងអាទទឹងនឹងព្រះគ្រីស្ទ ពួកគេក៏រួញរា។ ពួកគេគ្មានសេចក្ដីជំនឿពិតប្រាកដលើព្រះជាម្ចាស់ទេ ប៉ុន្តែពួកគេសុខចិត្តចុះញ៉មនឹងអាទទឹងនឹងព្រះគ្រីស្ទ ដោយត្រៀមខ្លួនរួចជាស្រេចដើម្បីធ្វើតាមបញ្ជារបស់គេ។ តាមធម្មជាតិរបស់ពួកគេ ពួកគេគឺជាអ្នកបម្រើសាតាំង។

តើមានទង្វើអ្វីផ្សេងទៀត ដែលពួកទទឹងនឹងព្រះគ្រីស្ទប្រើដើម្បីគំរាមកំហែងមនុស្ស? ពួកទទឹងនឹងព្រះគ្រីស្ទខ្លះ ពូកែខាងនិយាយគោលលទ្ធិមួយចំនួនដែលស្ដាប់ទៅត្រឹមត្រូវ និងពីរោះស្ដាប់ ដើម្បីដាក់កំហិត និងរឹតត្បិតអ្នក។ ពួកគេនិយាយថា៖ «តើអ្នកមិនស្រឡាញ់សេចក្ដីពិតទេឬ? ប្រសិនបើអ្នកស្រឡាញ់សេចក្ដីពិត អ្នកត្រូវតែស្ដាប់ខ្ញុំ ពីព្រោះខ្ញុំជាអ្នកដឹកនាំ។ អ្វីគ្រប់យ៉ាងដែលខ្ញុំនិយាយ គឺស្របតាមសេចក្ដីពិត។ អ្នកត្រូវតែស្ដាប់បង្គាប់រាល់អ្វីដែលខ្ញុំនិយាយ។ នៅពេលខ្ញុំប្រាប់ឱ្យទៅកើត អ្នកមិនត្រូវទៅលិចឡើយ។ នៅពេលខ្ញុំនិយាយអ្វីមួយ អ្នកមិនត្រូវមានគំនិតស្ទាក់ស្ទើរឡើយ អ្នកមិនត្រូវមានមតិអ្វី ឬលូកដៃចូលដោយងងឹតងងល់នោះទេ។ អ្វីដែលខ្ញុំនិយាយ គឺជាសេចក្ដីពិត»។ ប្រសិនបើអ្នកមិនស្ដាប់ពួកគេទេ ពួកគេអាចនឹងស្អប់ ឬថ្កោលទោសអ្នក។ តើជាការថ្កោលទោសបែបណា? ពួកគេនឹងនិយាយថា៖ «អ្នកមិនមែនជាមនុស្សដែលស្រឡាញ់សេចក្ដីពិតពិតប្រាកដនោះទេ ប្រសិនបើអ្នកពិតជាស្រឡាញ់សេចក្ដីពិតមែន នោះក្នុងនាមជាអ្នកដឹកនាំ ពាក្យសម្ដីរបស់ខ្ញុំគឺត្រឹមត្រូវហើយ ចុះហេតុអ្វីបានជាអ្នកមិនព្រមស្ដាប់តាម?» ពួកទទឹងនឹងព្រះគ្រីស្ទប្រើប្រាស់ទ្រឹស្ដី និងគោលលទ្ធិដែលហាក់ដូចជាត្រឹមត្រូវទាំងនេះ ដើម្បីគ្រប់គ្រង និងដាក់កំហិតអ្នក។ លើសពីនេះទៅទៀត ពួកទទឹងនឹងព្រះគ្រីស្ទខ្លះ ប្រើមនុស្សឱ្យចាត់ចែងកិច្ចការផ្ទាល់ខ្លួនរបស់ពួកគេ ដោយនិយាយថា៖ «ឥឡូវនេះ ខ្ញុំជាអ្នកដឹកនាំម្នាក់ ហើយខ្ញុំគ្មានពេលសម្រាប់កិច្ចការផ្ទាល់ខ្លួនមួយចំនួននោះទេ។ ម្យ៉ាងវិញទៀត ខ្ញុំគឺជាអ្នកដឹកនាំម្នាក់ ហើយកិច្ចការរបស់ខ្ញុំ គឺជាកិច្ចការនៃដំណាក់របស់ព្រះ។ កិច្ចការនៃដំណាក់របស់ព្រះ ក៏ជាកិច្ចការរបស់ខ្ញុំដែរ។ ពួកយើងមិនអាចបែងចែកវាឱ្យដាច់ស្រឡះពីគ្នាទៀតបានទេ។ ហេតុដូច្នេះហើយ អ្នករាល់គ្នាត្រូវជួយរំលែកបន្ទុកខ្លះក្នុងកិច្ចការនៅផ្ទះរបស់ខ្ញុំ ដូចជារឿងមើលថែកូនៗ ធ្វើស្រែចម្ការ លក់បន្លែ ឬសង់ផ្ទះ និងរឿងខ្វះខាតលុយកាក់នៅក្នុងផ្ទះជាដើម។ រឿងទាំងនេះធ្លាប់ជាភារកិច្ចរបស់ខ្ញុំ ប៉ុន្តែឥឡូវនេះ ដោយសារខ្ញុំជាអ្នកដឹកនាំ វាបានក្លាយជាភារកិច្ចរបស់អ្នករាល់គ្នាវិញ ពោលគឺ អ្នករាល់គ្នាត្រូវតែជួយរំលែកបន្ទុកនេះ។ បើមិនដូច្នេះទេ ខ្ញុំនឹងបារម្ភពីកិច្ចការផ្ទះរបស់ខ្ញុំជានិច្ច ហើយត្រូវរំខានដោយរឿងទាំងនេះ ចុះតើខ្ញុំនៅតែអាចធ្វើជាអ្នកដឹកនាំដ៏មានប្រសិទ្ធភាពម្នាក់បានដែរឬទេ?» កាន់តែនិយាយ ពួកគេកាន់តែគ្មានភាពអៀនខ្មាស។ មនុស្សមួយចំនួនឮដូច្នេះ ក៏គិតថា៖ «ពួកយើងមិនចេះគិតគូរដល់ចិត្តរបស់អ្នកសោះ ពួកយើងពិតជាអត់ចិត្តមែន! អ្នកមិនបាច់និយាយអ្វីទៀតទេ ចាប់ពីពេលនេះតទៅ ពួកយើងនឹងរ៉ាប់រងរាល់កិច្ចការផ្ទះរបស់អ្នកទាំងអស់»។ តើពួកទទឹងនឹងព្រះគ្រីស្ទទាំងនេះ ដាក់ឈ្មោះដ៏ពីរោះស្ដាប់បែបណា សម្រាប់កិច្ចការផ្ទះរបស់ពួកគេ និងកិច្ចការក្នុងជីវិតប្រចាំថ្ងៃរបស់ពួកគេ? ពួកគេហៅវាថា «ភារកិច្ចរបស់មនុស្ស» ពោលគឺ ពួកទទឹងនឹងព្រះគ្រីស្ទយកមនុស្សឱ្យមកធ្វើការឱ្យគ្រួសាររបស់ពួកគេ បម្រើចាស់ក្មេងនៅក្នុងផ្ទះរបស់ពួកគេ និងចាត់ចែងកិច្ចការជីវិតផ្ទាល់ខ្លួនរបស់ពួកគេ ហើយប្រែក្លាយរឿងទាំងនេះទៅជាកិច្ចការនៃដំណាក់របស់ព្រះជាម្ចាស់។ ដោយសារតែឥឡូវនេះ វាជាកិច្ចការនៃដំណាក់របស់ព្រះជាម្ចាស់ទៅហើយ មនុស្សគ្រប់រូបគួរតែចូលរួមចំណែកឱ្យបានសមរម្យ ហើយប្រសិនបើអ្នកដឹកនាំចង់ឱ្យអ្នកធ្វើអ្វីមួយ នោះវានឹងក្លាយជាភារកិច្ចរបស់អ្នកហើយ។ តើនេះស្ដាប់ទៅមិនត្រឹមត្រូវទេឬ? មនុស្សដែលគ្មានការញែកដឹង អាចនឹងគិតថាវាត្រឹមត្រូវ។ ពួកគេជឿថា ដោយសារតែអ្នកដឹកនាំរវល់ពេកមិនអាចចាត់ការលើកិច្ចការផ្ទាល់ខ្លួននៅផ្ទះបាន ហើយពួកគេខ្លួនឯងមានគុណសម្បត្តិទាប និងមិនអាចបំពេញភារកិច្ចអ្វីបាន ពួកគេអាចត្រឹមតែជួយអ្នកដឹកនាំរ៉ាប់រងកិច្ចការផ្ទះមួយចំនួនប៉ុណ្ណោះ។ ដូច្នេះ នៅពេលណាដែលពួកគេមិនរវល់ ពួកគេធ្វើការនៅផ្ទះរបស់អ្នកដឹកនាំ ដោយជួយកិច្ចការផ្សេងៗ។ តើនេះអាចចាត់ទុកថាជាការបំពេញភារកិច្ចរបស់ពួកគេដែរឬទេ? នេះអាចត្រឹមតែចាត់ទុកថាជាការជួយមនុស្សដោយភាពក្លៀវក្លាប៉ុណ្ណោះ។ សម្រាប់មនុស្សដែលពិតជាលះបង់ខ្លួនដើម្បីព្រះជាម្ចាស់ ដែលធ្វើតាមបំណងព្រះហឫទ័យព្រះជាម្ចាស់ នៅពេលគ្រួសាររបស់ពួកគេជួបប្រទះការលំបាក ពួកជំនុំរៀបចំមនុស្សឱ្យជួយ និងមើលថែកិច្ចការក្នុងផ្ទះរបស់ពួកគេ។ ក្នុងករណីបែបនេះ នេះអាចចាត់ទុកថាជាការបំពេញភារកិច្ចក្នុងកម្រិតណាមួយ។ តើឥឡូវនេះអ្នករាល់គ្នាយល់ហើយឬនៅ? អាទទឹងនឹងព្រះគ្រីស្ទ ដែលរវល់នឹងការបំភាន់ និងគ្រប់គ្រងមនុស្សនៅក្នុងពួកជំនុំ បានរៀបចំកិច្ចការផ្ទះរបស់គេឱ្យបងប្អូនប្រុសស្រីធ្វើ ដោយអះអាងថានេះក៏ជាការបំពេញភារកិច្ចរបស់ពួកគេដែរ។ បងប្អូនប្រុសស្រីមួយចំនួន ដោយសារតែខ្វះការយល់ដឹងសេចក្ដីពិត ត្រូវបានបំភាន់ ហើយស្ម័គ្រចិត្តរ៉ាប់រងកិច្ចការទាំងនេះ ដោយមានអារម្មណ៍សប្បាយចិត្តនឹងធ្វើវា។ ទីបំផុត ពួកគេថែមទាំងមានអារម្មណ៍ថា ពួកគេជំពាក់គុណអ្នកដឹកនាំ ដោយគិតថា៖ «អ្នកដឹកនាំបានលះបង់កម្លាំងកាយចិត្ត និងហត់នឿយនិយាយទាល់តែប្រេះបបូរមាត់ដើម្បីពួកយើង។ ពួកយើងពិតជាមិនស័ក្តិសមសោះ។ ពួកយើងបានធ្វើកិច្ចការយ៉ាងច្រើន ប៉ុន្តែហេតុអ្វីបានជាពួកយើងនៅតែមិនយល់ពីសេចក្ដីពិតសោះ?» ប្រសិនបើអ្នករវល់តែធ្វើការឱ្យអ្នកដឹកនាំពេញមួយថ្ងៃ ហើយមិនអើពើនឹងការចូលរួមការជួបជុំ ឬការស្ដាប់សេចក្ដីអធិប្បាយទេ តើអ្នកអាចចាប់យល់សេចក្ដីពិតបានដែរឬទេ? គឺមិនអាចទៅរួចជាដាច់ខាត។ នេះគឺជាការបញ្ចើចបញ្ចើគេរហូតដល់ស្លាប់ខ្លួនហើយ! នេះគឺជាការរត់តាមអាទទឹងនឹងព្រះគ្រីស្ទ និងវង្វេងចូលទៅក្នុងផ្លូវវៀចវេរហើយ។ អាទទឹងនឹងព្រះគ្រីស្ទជារឿយៗប្រើប្រាស់ពាក្យសម្ដីដែលហាក់ដូចជាត្រឹមត្រូវ ដោយតុបតែង និងកែច្នៃវាទៅជាសម្ដីដ៏ត្រឹមត្រូវ ដែលធ្វើឱ្យមនុស្សជឿខុសថា ពាក្យសម្ដីទាំងនេះពិតជាសេចក្ដីពិតមែន ជាអ្វីដែលពួកគេគួរតែធ្វើតាម និងអនុវត្ត ហើយថាពួកគេគួរតែទទួលយកពាក្យសម្ដីទាំងនេះ។ តាមរបៀបនោះ មនុស្សមិនចាំបាច់ញែកដឹងថា តើអ្វីដែលអ្នកដឹកនាំកំពុងធ្វើគឺត្រូវ ឬខុស ឬថាតើអ្វីដែលពួកគេកំពុងធ្វើតាមគឺត្រូវ ឬខុសនោះទេ។ តើវាមិនមែនបែបនេះទេឬ? នេះហៅថាការបំភាន់ ហើយវាក៏ជាការគំរាមកំហែងមនុស្សផងដែរ។ អាទទឹងនឹងព្រះគ្រីស្ទប្រើប្រាស់ទ្រឹស្ដី និងពាក្យសម្ដីដែលហាក់ដូចជាត្រឹមត្រូវទាំងនេះ ដើម្បីគ្រប់គ្រងមនុស្សទាំងនេះ។ តើពួកគេគ្រប់គ្រងមនុស្សទាំងនេះដល់កម្រិតណា? មនុស្សទាំងនេះស្ម័គ្រចិត្តបញ្ចេញកម្លាំងសម្រាប់គេ ពុះពារធ្វើការធ្ងន់សម្រាប់គេ និងចាត់ចែងរាល់កិច្ចការផ្ទាល់ខ្លួនរបស់គេ។ ពួកគេសុខចិត្តរំលងការជួបជុំ មិនអើពើនឹងភារកិច្ចផ្ទាល់ខ្លួនរបស់ពួកគេ បោះបង់កិច្ចការផ្ទាល់ខ្លួនចោល និងលះបង់ពេលវេលាផ្ទាល់ខ្លួនសម្រាប់ការចំណាយពេលខាងវិញ្ញាណ ការជួបជុំ និងការហូប និងផឹកព្រះបន្ទូលរបស់ព្រះជាម្ចាស់ គ្រាន់តែដើម្បីបម្រើការ និងពុះពារធ្វើការធ្ងន់ឱ្យអាទទឹងនឹងព្រះគ្រីស្ទពេញម៉ោងប៉ុណ្ណោះ។ ហេតុអ្វីបានជាពួកគេអាចពុះពារធ្វើការធ្ងន់បែបនេះបាន? វាមានហេតុផលសម្រាប់រឿងនេះ។ តើជាហេតុផលអ្វី? គឺដោយសារតែ អាទទឹងនឹងព្រះគ្រីស្ទមានចេតនាប្រាប់ពួកគេថា៖ «ប្រសិនបើអ្នកមិនអាចទាំងចាត់ចែងរឿងទាំងនេះឱ្យបានត្រឹមត្រូវផង តើអ្នកអាចបំពេញភារកិច្ចអ្វីបាន? ប្រសិនបើអ្នកមិនអាចបំពេញភារកិច្ចរបស់អ្នកបានទេ តើអ្នកនៅតែជាសមាជិកនៃដំណាក់របស់ព្រះដែរឬទេ? បើអ៊ីចឹង ខ្ញុំនឹងមិនដឹកនាំអ្នកទេ។ ប្រសិនបើខ្ញុំមិនដឹកនាំអ្នកទេ អ្នកនឹងមិនត្រូវបានរាប់បញ្ចូលក្នុងចំនួនមនុស្សនៃដំណាក់របស់ព្រះឡើយ។ ដោយសារខ្ញុំត្រូវបានជ្រើសរើសជាអ្នកដឹកនាំ ខ្ញុំគឺជាច្រកទ្វារចូលទៅកាន់ពួកជំនុំនេះ។ អ្នកណាដែលចង់ចូលក្នុងពួកជំនុំ ត្រូវតែមានការអនុម័តពីខ្ញុំ។ បើគ្មានការយល់ព្រមពីខ្ញុំទេ គ្មាននរណាម្នាក់អាចចូលបានឡើយ។ សូម្បីតែពេលពួកជំនុំកំពុងបោសសម្អាតនរណាម្នាក់ចេញ ក៏ត្រូវតែមានការអនុម័តពីខ្ញុំសិនដែរ ទើបពួកគេអាចចាកចេញបាន។ ហេតុដូច្នេះហើយ ការងារដែលខ្ញុំចាត់តាំងឱ្យអ្នករាល់គ្នា និងកិច្ចការដែលខ្ញុំប្រគល់ឱ្យអ្នករាល់គ្នា គឺជាភារកិច្ចរបស់អ្នករាល់គ្នាហើយ។ ប្រសិនបើអ្នករាល់គ្នាមិនបំពេញភារកិច្ចនេះទេ ព្រះបន្ទូលរបស់ព្រះបានចែងថា អស់អ្នកដែលមិនបំពេញភារកិច្ច នឹងគ្មានឱកាសទទួលបានសេចក្ដីសង្គ្រោះឡើយ ហើយថាពួកគេនឹងមិនត្រូវបានរាប់បញ្ចូលក្នុងចំនួនមនុស្សនៃដំណាក់របស់ព្រះទេ!» តើនេះមិនមែនជាការគំរាមកំហែងទេឬ? (មែនហើយ)។ តើវិធីសាស្ត្រអ្វីដែលត្រូវបានប្រើដើម្បីគំរាមកំហែងមនុស្ស? (ពាក្យសម្ដីត្រឹមត្រូវ)។ គឺការគំរាមកំហែងមនុស្សដោយប្រើពាក្យសម្ដីត្រឹមត្រូវ ជាពាក្យសម្ដីដែលហាក់ដូចជាស្របតាមសេចក្ដីពិត នេះគឺជាការបន្លំគំនិតហើយ។ អាទទឹងនឹងព្រះគ្រីស្ទប្រើប្រាស់ការបំពេញភារកិច្ចជាលេស ដើម្បីសម្រេចគោលដៅផ្ទាល់ខ្លួនរបស់គេ។ ប៉ុន្តែ តើការធ្វើរឿងផ្សេងៗសម្រាប់គេ ពិតជាការបំពេញភារកិច្ចមែនឬ? គេបំភ្លៃវា ដើម្បីធ្វើឱ្យវាហាក់ដូចជាភារកិច្ចដែលមនុស្សគួរតែធ្វើ ហើយបន្ទាប់មកប្រើប្រាស់គោលការណ៍ និងស្ដង់ដានៃការបំពេញភារកិច្ច ដើម្បីទាមទារឱ្យបងប្អូនប្រុសស្រីពុះពារធ្វើការធ្ងន់សម្រាប់ពួកគេ។ ពួកគេថែមទាំងគំរាមកំហែងថា ប្រសិនបើពួកគេមិនពុះពារធ្វើការធ្ងន់សម្រាប់ពួកគេទេ ពួកគេនឹងគ្មានឱកាសទទួលបានសេចក្ដីសង្គ្រោះឡើយ ហើយនឹងត្រូវបោសសម្អាតចេញពីពួកជំនុំ ព្រមទាំងត្រូវកាត់ផ្ដាច់ពីដំណាក់របស់ព្រះជាម្ចាស់ទៀតផង។ ពេលបុគ្គលដ៏ល្ងង់ខ្លៅ និងគ្មានការញែកដឹងទាំងនេះ ឮពីភាពធ្ងន់ធ្ងរនៃផលវិបាក ពួកគេក៏ប្រញាប់រ៉ាប់រងរាល់កិច្ចការផ្ទះរបស់ពួកអ្នកដឹកនាំ និងកិច្ចការប្រចាំថ្ងៃរបស់ពួកគេ ដោយមានអារម្មណ៍ធូរស្រាលនៅពេលពួកគេធ្វើរួច។ ពួកគេថែមទាំងគិតដោយពេញចិត្តនឹងខ្លួនឯងថា៖ «ឥឡូវនេះ ខ្ញុំបានបំពេញភារកិច្ចរបស់ខ្ញុំយ៉ាងត្រឹមត្រូវហើយ។ ខ្ញុំមិនបានខ្ជិលច្រអូសទាល់តែសោះ ហើយខ្ញុំបានគិតគូរដល់បំណងរបស់អ្នកដឹកនាំ។ ខ្ញុំបានធ្វើគ្រប់យ៉ាងដែលអ្នកដឹកនាំបានណែនាំឱ្យខ្ញុំធ្វើ ហើយខ្ញុំបានចាត់ចែងរាល់កិច្ចការផ្ទះរបស់អ្នកដឹកនាំទាំងអស់។ នេះហើយជាអត្ថន័យនៃការគិតគូរដល់ព្រះ! អ្នកដឹកនាំពេញចិត្ត ហើយព្រះក៏ពេញព្រះហឫទ័យដែរ។ ឥឡូវនេះ ខ្ញុំមានសង្ឃឹមទទួលបានសេចក្ដីសង្គ្រោះហើយ!» តើនេះហៅថាសេចក្ដីសង្ឃឹមឬ? តើពួកគេមិនបានក្លាយជាទាសកររបស់អាទទឹងនឹងព្រះគ្រីស្ទទេឬ? តើពួកគេមិនត្រូវបានអាទទឹងនឹងព្រះគ្រីស្ទដឹកនាំឱ្យវង្វេងផ្លូវទេឬ? តើអាទទឹងនឹងព្រះគ្រីស្ទកំពុងដើរតួជាអ្វីនៅទីនេះ? តើ គេមិនមែនកំពុងធ្វើខ្លួនដូចជាអ្នកចាប់ជម្រិតទេឬ? គេមាននិស្ស័យទុច្ចរិត ហើយ សេចក្តីទុច្ចរិតពិតណាស់គឺធ្ងន់ធ្ងរជាងសេចក្តីបោកបញ្ឆោតទៅទៀត។ ដូច្នេះ គេដឹងទាំងស្រុង ថាត្រូវនិយាយអ្វី និងត្រូវប្រើទ្រឹស្ដីអ្វីដើម្បីដាក់កំហិតមនុស្ស ដើម្បីសម្រេចបាននូវគោលបំណងលាក់កំបាំងរបស់ពួកគេ ដើម្បីទិញទឹកចិត្តមនុស្ស និងដើម្បីគ្រប់គ្រងឥរិយាបថ និងគំនិតរបស់ពួកគេ។ គេដឹងច្បាស់ពីរឿងទាំងអស់នេះ។ ហេតុដូច្នេះហើយ គោលដៅដែលអាទទឹងនឹងព្រះគ្រីស្ទចង់សម្រេចបាន តាមរយៈអ្វីគ្រប់យ៉ាងដែលគេនិយាយ និងធ្វើ គឺត្រូវបានគិតគូរយ៉ាងល្អិតល្អន់ និងបានរៀបចំទុកជាមុនតាំងពីយូរមកហើយ។ នេះច្បាស់ណាស់មិនមែនជារឿងនៃការនិយាយ ឬធ្វើអ្វីមួយដោយមិនដឹងខ្លួន ហើយបន្ទាប់មកទទួលបានលទ្ធផលដែលមិននឹកស្មានដល់នោះទេ គឺវាពិតជាមិនមែនបែបនេះឡើយ។ ដូច្នេះ អស់អ្នកដែលស្ម័គ្រចិត្តបម្រើការ និងពុះពារធ្វើការធ្ងន់សម្រាប់អាទទឹងនឹងព្រះគ្រីស្ទ ក្រៅពីត្រូវបានបំភាន់ដោយពាក្យសម្ដីរបស់គេ ពួកគេក៏ត្រូវបានគំរាមកំហែង និងបង្ខិតបង្ខំដោយវោហារម្យ៉ាងពីអាទទឹងនឹងព្រះគ្រីស្ទផងដែរ។ ប្រហែលជាពួកគេធ្វើរឿងទាំងនោះសម្រាប់អាទទឹងនឹងព្រះគ្រីស្ទដោយស្ម័គ្រចិត្ត ប៉ុន្តែតើមិនមានបញ្ហាជាមួយនឹង «ភាពស្ម័គ្រចិត្ត» នេះទេឬ? តើវាមិនគួរត្រូវបានដាក់ក្នុងសញ្ញាសម្រង់ទេឬ? (មែនហើយ)។ នេះជាដាច់ខាតមិនមែនជាការបំពេញភារកិច្ចពិតប្រាកដនោះទេ ប៉ុន្តែវាគឺជាផលវិបាកដែលបណ្ដាលមកពីការត្រូវបានបំភាន់ដោយទ្រឹស្ដីណាមួយ ដោយអំណះអំណាង ឬវោហារដ៏ត្រឹមត្រូវ និងពីរោះស្ដាប់ណាមួយ ដែលបំភាន់មនុស្ស។ ដោយសារតែពួកគេបារម្ភថាពួកគេនឹងមិនអាចបំពេញភារកិច្ចរបស់ពួកគេបាន ថាពួកគេនឹងត្រូវគេបណ្ដេញចេញ ហើយពួកគេនឹងមិនត្រូវបានសង្គ្រោះ ពួកគេក៏ស្ម័គ្រចិត្តទទួលយកកិច្ចការដែលអាទទឹងនឹងព្រះគ្រីស្ទបានចាត់តាំងឱ្យពួកគេ ដោយថែមទាំងគិតថា ពួកគេកំពុងបំពេញភារកិច្ចរបស់ពួកគេសម្រាប់ព្រះជាម្ចាស់ទៀតផង។ ពួកគេពិតជាវង្វេងវង្វាន់ខ្លាំងណាស់!

ការគំរាមកំហែងរបស់ពួកទទឹងនឹងព្រះគ្រីស្ទ អនុញ្ញាតឱ្យមនុស្សមើលឃើញពីធាតុពិតរបស់ពួកគេយ៉ាងច្បាស់។ តើអ្នករាល់គ្នាធ្លាប់ធ្វើការគំរាមកំហែងបែបនេះដែរឬទេ? តើមានភាពខុសគ្នារវាងការគំរាមកំហែង និងការព្រមាន ឬការទូន្មានដែរឬទេ? (មាន)។ តើអ្នករាល់គ្នាអាចញែកដឹងពីរឿងនេះបានឬក៏អត់? តើភាពខុសគ្នានេះនៅត្រង់ណា? ចូរស្វែងរកភាពខុសគ្នានេះ នោះអ្នករាល់គ្នានឹងយល់ ហើយអាចញែកដឹងបាន។ (ចេតនាគឺខុសគ្នា)។ ចេតនា និងហេតុផលជំរុញចិត្តពិតជាខុសគ្នាមែន។ ដូច្នេះ តើភាពខុសគ្នានេះគឺនៅត្រង់ណាឱ្យប្រាកដ? តើអ្វីទៅជាការគំរាមកំហែង? ការគំរាមកំហែងពាក់ព័ន្ធនឹងពាក្យសម្ដីដែលស្ដាប់ទៅហាក់ដូចជាល្អ និងត្រឹមត្រូវ ហើយមនុស្សមិនមានអារម្មណ៍អន់ចិត្តខ្លាំងពេកទេនៅពេលពួកគេឮពាក្យទាំងនោះ ប៉ុន្តែគោលបំណងរបស់ពួកគេគឺដើម្បី លាភសក្ការៈផ្ទាល់ខ្លួន។ ម្យ៉ាងវិញទៀត តើការទូន្មាន និងការព្រមានមានគោលបំណងអ្វី? គឺដើម្បីជួយមនុស្ស ដើម្បីរារាំងពួកគេមិនឱ្យធ្វើខុស មិនឱ្យវង្វេងចេញពីផ្លូវ ឬដើរផ្លូវវាង មិនឱ្យត្រូវបានបំភាន់ និងដើម្បីជួយពួកគេកាត់បន្ថយ ឬទប់ស្កាត់ការខាតបង់។ គោលដៅមិនមែនដើម្បីផលប្រយោជន៍ផ្ទាល់ខ្លួននោះទេ ប៉ុន្តែគឺដើម្បីជួយអ្នកដទៃសុទ្ធសាធ។ តើនេះមិនមែនជាភាពខុសគ្នាទេឬ? (មែនហើយ)។ ទាក់ទងនឹងរឿងនេះ អ្នកត្រូវតែរៀនញែកដឹង។ គ្រាន់តែការបង្ហាញចេញរបស់ពួកទទឹងនឹងព្រះគ្រីស្ទក្នុងការគំរាមកំហែងមនុស្ស ត្រូវបានប្រកបគ្នាអំពីរួចហើយនោះ វាមិនមានន័យថា អ្នករាល់គ្នាមិនហ៊ានផ្ដល់ការព្រមាននៅពេលចាំបាច់ ក្នុងពេលកំពុងនិយាយជាមួយអ្នកដទៃនោះទេ។ នៅពេលការព្រមានគឺជារឿងចាំបាច់ អ្នកគួរតែចេញការព្រមាន។ ការព្រមាន និងការទូន្មាន មិនដូចគ្នានឹងការគំរាមកំហែងឡើយ។ ការព្រមានពិតជាមានគោលដៅជួយមនុស្ស ដើម្បីឱ្យពួកគេអាចបំពេញភារកិច្ចរបស់ពួកគេបានយ៉ាងត្រឹមត្រូវ ដោយធានាថាកិច្ចការនៃដំណាក់របស់ព្រះជាម្ចាស់មិនត្រូវបានប៉ះពាល់ឡើយ។ គោលដៅរបស់ពួកគេគឺត្រឹមត្រូវ។ ផ្ទុយទៅវិញ ការគំរាមកំហែងមានគោលបំណងលាក់កំបាំង និងមិនត្រឹមត្រូវ វាពាក់ព័ន្ធនឹងមហិច្ឆតាផ្ទាល់ខ្លួន និងបំណងប្រាថ្នាដ៏អាត្មានិយម។ ឧទាហរណ៍៖ នៅពេលអាទទឹងនឹងព្រះគ្រីស្ទប្រើអ្នកដទៃឱ្យធ្វើកិច្ចការផ្ទះរបស់គេ តើបំណងប្រាថ្នាដ៏អាត្មានិយមរបស់គេគឺជាអ្វី? គេគ្រាន់តែចង់ទទួលបានផលប្រយោជន៍នៃឋានៈ ដោយប្រើអ្នកដទៃឱ្យធ្វើការងារកខ្វក់ និងហត់នឿយ ចំណែកឯគេមិនធ្វើអ្វីសោះ។ បន្ទាប់មក ថែមទាំងមានអ្នកត្រូវបម្រើអាហារបីពេលក្នុងមួយថ្ងៃដល់គេទៀតផង។ គេជឿថា ឥឡូវនេះដោយសារគេមានតំណែង ការសោយសុខរបស់គេអាចចាប់ផ្ដើមបានហើយ។ ទោះជាយ៉ាងនេះក្តី វាជារឿងមិនសមហេតុផលទេក្នុងការប្រាប់មនុស្សដោយផ្ទាល់ឱ្យធ្វើកិច្ចការសម្រាប់គេ ដូច្នេះ អាទទឹងនឹងព្រះគ្រីស្ទបង្កើតលេសមួយចំនួន ដោយនិយាយថា៖ «ឥឡូវនេះ ដោយសារខ្ញុំជាអ្នកដឹកនាំ ខ្ញុំរវល់នឹងភារកិច្ចរបស់ខ្ញុំណាស់។ ប្រសិនបើអ្នករាល់គ្នាមានបន្ទុក និងមានភាពជាមនុស្ស នោះអ្នករាល់គ្នាគួរតែរៀនសហការ។ តើអ្នករាល់គ្នាអាចធ្វើអ្វីបាន? អ្វីដែលអ្នករាល់គ្នាអាចធ្វើបាន គឺគ្រាន់តែបញ្ចេញកម្លាំងប៉ុណ្ណោះ តើមិនដូច្នឹងទេឬ? គ្មាននរណាម្នាក់ធ្វើកិច្ចការនៅក្នុងចម្ការបន្លែនៅផ្ទះរបស់ខ្ញុំទេ ហើយអ្នករាល់គ្នាក៏មិនព្រមជួយដែរ! ប្រសិនបើអ្នករាល់គ្នាជួយ វាបញ្ជាក់ថាអ្នករាល់គ្នាមានចិត្តល្អ ហើយតាមពិត អ្នករាល់គ្នាកំពុងបំពេញភារកិច្ចរបស់អ្នករាល់គ្នា តាមរយៈការជួយខ្ញុំធ្វើកិច្ចការ។ ខ្ញុំគឺជាអ្នកដឹកនាំរបស់អ្នករាល់គ្នា តើកិច្ចការរបស់ខ្ញុំមិនមែនជាកិច្ចការរបស់អ្នករាល់គ្នាដែរទេឬ? តើកិច្ចការរបស់អ្នករាល់គ្នា មិនមែនជារឿងដែលអ្នករាល់គ្នាគួរតែធ្វើទេឬ ហើយអ្វីដែលអ្នករាល់គ្នាគួរតែធ្វើ គឺជាភារកិច្ចរបស់អ្នករាល់គ្នា តើមិនដូច្នឹងទេឬ?»។ នៅពេលគេទម្លាក់ការទទួលខុសត្រូវដ៏ធំបែបនេះមកលើស្មារបស់អ្នក ហើយអ្នករិះគិតថាអ្វីដែលអ្នកដឹកនាំនិយាយគឺសមហេតុផល អ្នកក៏ទៅធ្វើកិច្ចការឱ្យគេ។ តើនេះមិនមែនជាការចាញ់បោកគេទេឬ? អាទទឹងនឹងព្រះគ្រីស្ទមានគោលដៅផ្ទាល់ខ្លួនរបស់គេ ហើយមុនពេលគេអាចសម្រេចគោលដៅទាំងនោះបាន គេត្រូវស្វែងរកហេតុផលដោះសា និងទ្រឹស្ដីដែលសមស្រប ដើម្បីបង្កើតជាលេស។ បន្ទាប់មក អស់អ្នកដែលទទួលយកទ្រឹស្ដីទាំងនេះ ក៏ទៅធ្វើកិច្ចការឱ្យគេ គេសម្រេចបានគោលបំណងរបស់គេ ហើយបន្ទាប់មក គេអាចទទួលបានផលប្រយោជន៍នៃឋានៈ។ តើនេះមិនមែនជាមនុស្សដែលរស់នៅពឹងលើពួកជំនុំទេឬ? (មែនហើយ)។ វាពិតជាបែបនេះមែន។ គេខ្ជិលច្រអូស និងមិនចង់ធ្វើការ ដោយលោភលន់ចង់បានភាពស្រណុកសុខស្រួលខាងសាច់ឈាម និងផលប្រយោជន៍នៃឋានៈ។ គេឆ្លៀតឱកាសនិយមតាមបែបប្រើល្បិចកលហើយនៅពេលគេរកពាក្យសម្ដីដែលសមស្របមិនបាន គេទាញយកឃ្លាដែលសមហេតុផល និងងាយស្រួលទទួលយកជាង ចេញពីព្រះបន្ទូលរបស់ព្រះជាម្ចាស់ និងគោលលទ្ធិដែលគេយល់។ គេប្រើប្រាស់ពាក្យសម្ដីទាំងនេះ ដើម្បីបំភាន់ និងដាក់់កំហិតអស់អ្នកដែលមិនចាប់យល់សេចក្ដីពិត និងល្ងង់ខ្លៅ។ តាមរយៈការធ្វើបែបនេះ គេសម្រេចបាននូវគោលបំណងលាក់កំបាំងរបស់គេ ដោយធ្វើឱ្យមនុស្សស្ម័គ្រចិត្តទទួលយកការប្រើឧបាយកលរបស់គេ។ មនុស្សមួយចំនួនថែមទាំងគិតថា ប្រសិនបើពួកគេមិនស្ដាប់ពាក្យសម្ដីរបស់អ្នកដឹកនាំ ឬខកខានក្នុងការបំពេញកិច្ចការដែលអ្នកដឹកនាំបានចាត់តាំងឱ្យបានល្អ នោះពួកគេមិនបានបំពេញភារកិច្ចរបស់ខ្លួនឱ្យបានត្រឹមត្រូវឡើយ។ ពួកគេមានអារម្មណ៍ថាខ្លួនជំពាក់ព្រះជាម្ចាស់ ហើយថែមទាំងសម្រក់ទឹកភ្នែកទៀតផង។ តើនេះមិនមែនជាកម្រិតដ៏ជ្រាលជ្រៅនៃភាពវង្វេងវង្វាន់ទេឬ? ពួកគេវង្វេងវង្វាន់ខ្លាំងណាស់ រហូតដល់គួរឱ្យខ្ពើមរអើម។

ពួកទទឹងនឹងព្រះគ្រីស្ទតែងតែនិយាយដោយប្រើការគំរាមកំហែង ដើម្បីសម្រេចគោលដៅរបស់ពួកគេ ប៉ុន្តែការគំរាមកំហែងរបស់ពួកគេ ជួនកាលកើតមានឡើងក្នុងទម្រង់ជាពាក្យសម្ដីត្រឹមត្រូវ និងក្នុងលក្ខណៈទន់ភ្លន់ ដូចជាសត្វពស់ដែលរុំព័ទ្ធជុំវិញអ្នកបន្តិចម្ដងៗ ពោលគឺ ពេលដែលអ្នកត្រូវរុំព័ទ្ធហើយ ពួកគេត្រៀមខ្លួនរួចជាស្រេចដើម្បីទារយកអាយុជីវិតរបស់អ្នក។ ពេលខ្លះទៀត ការគំរាមកំហែងរបស់ពួកគេមិនទន់ភ្លន់នោះទេ ប៉ុន្តែវាចាស់ដៃ និងកាចសាហាវ ដូចជាសត្វចចកដែលឃើញសត្វចៀម ហើយបញ្ចេញឱ្យឃើញទឹកមុខដ៏កាចសាហាវរបស់វាអ៊ីចឹង។ ចេតនារបស់ពួកគេគឺចង់ប្រាប់មនុស្សថា៖ «ប្រសិនបើអ្នកមិនស្ដាប់ខ្ញុំទេ អ្នកនឹងទទួលបាននូវអ្វីដែលអ្នកស័ក្តិសមនឹងទទួលមិនខាន ហើយប្រសិនបើមានផលវិបាកកើតឡើង អ្នកនឹងត្រូវទទួលខុសត្រូវដោយខ្លួនឯង!» តើអ្វីជាចំណុចតថ្លៃទូទៅ ដែលពួកទទឹងនឹងព្រះគ្រីស្ទប្រើប្រាស់ក្នុងការគំរាមកំហែងរបស់ពួកគេ? ពួកគេសំដៅទៅលើគោលដៅរបស់មនុស្ស ភារកិច្ចរបស់ពួកគេ និងសូម្បីតែតំណែងរបស់ពួកគេ ព្រមទាំងការទៅ ឬការស្នាក់នៅក្នុងពួកជំនុំ។ ពួកទទឹងនឹងព្រះគ្រីស្ទប្រើប្រាស់កលល្បិចទាំងនេះ ហើយពិតណាស់មានកលល្បិចផ្សេងៗទៀត ដើម្បីគំរាមកំហែងបុគ្គលទាំងនោះ។ ទោះជាយ៉ាងនេះក្តី យុទ្ធសាស្ត្ររបស់ពួកគេជាទូទៅ ធ្លាក់ចូលទៅក្នុងប្រភេទទាំងពីរនេះ៖ ជួនកាល ពួកគេនឹងលួងលោមអ្នកដោយពាក្យសម្ដីពីរោះស្ដាប់ ហើយពេលខ្លះទៀត ពួកគេនឹងវាយប្រហារអ្នកដោយការបង្ខិតបង្ខំ និងដោយក្ដីព្យាបាទ។ តើការគំរាមកំហែងរបស់ពួកទទឹងនឹងព្រះគ្រីស្ទមានគោលបំណងអ្វី? ជាបឋម និងសំខាន់បំផុត ពួកគេចង់ឱ្យមនុស្សស្ដាប់ពួកគេ។ ពួកគេមានគោលដៅទាញយកផលប្រយោជន៍ពីអ្នកដទៃ ទទួលបានផលប្រយោជន៍នៃឋានៈ និងសោយសុខនឹងអត្ថប្រយោជន៍ និងសេចក្ដីរីករាយផ្សេងៗដែលមានមកជាមួយវា។ ទីពីរ ពួកគេមិនចង់ឱ្យនរណាម្នាក់បើកឱ្យដឹងពីសភាពពិតនៃកិច្ចការ ឬតតាំងនឹងតំណែងរបស់ពួកគេឡើយ។ ពួកគេនឹងមិនអត់ឱនឱ្យមនុស្សដែលធ្វើអ្វីមួយ ដែលគំរាមកំហែងដល់តំណែងរបស់ពួកគេឡើយ។ ឧទាហរណ៍៖ ប្រសិនបើមនុស្សមួយចំនួនចង់រាយការណ៍ពីស្ថានភាពរបស់ពួកគេទៅថ្នាក់លើ ឬប្រសិនបើមនុស្សមួយចំនួនញែកដឹងពួកគេ ហើយចង់បង្រួបបង្រួមបងប្អូនប្រុសស្រីឱ្យមិនរាប់រក និងដកពួកគេចេញពីតំណែង នោះពួកទទឹងនឹងព្រះគ្រីស្ទនឹងងាកទៅរកកលល្បិចនៃការគំរាមកំហែង។ ទិដ្ឋភាពមួយនៃគោលដៅនៃការធ្វើការគំរាមកំហែង គឺដើម្បីទទួលបានផលប្រយោជន៍ជាច្រើនដែលមានមកជាមួយ តំណែងរបស់ពួកគេ ហើយទិដ្ឋភាពមួយទៀត គឺដើម្បីរក្សាតំណែងរបស់ពួកគេឱ្យជាប់។ ទាំងនេះ ចំត្រឹមត្រូវណាស់គឺជាគោលបំណងទាំងពីរ ដែលពួកទទឹងនឹងព្រះគ្រីស្ទមានក្នុងការគំរាមកំហែងមនុស្ស ពោលគឺ គោលបំណងទាំងពីរនេះសុទ្ធតែផ្ដោតលើតំណែង។ តើផលប្រយោជន៍ផ្សេងៗទាំងអស់នេះមកពីណា? វាក៏មកពីតំណែងរបស់ពួកគេដែរ។ ពួកទទឹងនឹងព្រះគ្រីស្ទខ្លះនិយាយថា៖ «ប្រសិនបើអ្នករាល់គ្នាមិនធ្វើតាមក្នុងរឿងនេះទេ អ្នករាល់គ្នានឹងត្រូវទទួលរងផលវិបាកមិនខាន!»។ ប្រសិនបើនរណាម្នាក់ញែកដឹងពួកគេ ហើយនឹងមិនព្រមស្ដាប់ពួកគេ តើពួកគេគិតរកវិធីដើម្បីចាត់ការលើរឿងនេះដែរឬទេ? ពួកគេនឹងមិនគ្រាន់តែបណ្ដោយខ្លួនទៅតាមអ្វីដែលអាចកើតឡើងនោះទេ។ ដរាបណាមានសង្ឃឹមសូម្បីតែបន្តិចបន្តួចសម្រាប់ពួកគេក្នុងការរក្សាតំណែងរបស់ពួកគេ ពួកគេនឹងតស៊ូយ៉ាងស្វិតស្វាញដើម្បីវា។ ភាពអន្ទះសាចង់បានតំណែងរបស់ពួកគេ គឺលើសពីមនុស្សភាគច្រើនទៅទៀត។ វាប្រៀបដូចជាសត្វចចកដែលឃើញសត្វចៀមអ៊ីចឹង មាត់របស់វាចាប់ផ្ដើមហូរទឹកមាត់ សូម្បីតែមុនពេលវាចាប់ផ្ដើមស៊ីទៅទៀត។ ភ្នែករបស់វាបញ្ចេញពន្លឺដ៏កាចសាហាវ ហើយវារកនឹកចង់ស៊ីសត្វចៀម នេះគឺជាប្រភេទនៃសេចក្ដីស្រេកឃ្លានដែលវាមាន។ តើនេះមិនមែនជាធម្មជាតិរបស់វាទេឬ? (មែនហើយ)។ សេចក្ដីស្រេកឃ្លានឋានៈរបស់ពួកទទឹងនឹងព្រះគ្រីស្ទ គឺស្រដៀងនឹងសេចក្ដីស្រេកឃ្លានរបស់សត្វចចកចំពោះសត្វចៀមដែរ ដែលជាតម្រូវការនៅក្នុងធម្មជាតិដ៏ព្យាបាទរបស់ពួកគេ។ ហេតុដូច្នេះហើយ ការគំរាមកំហែងរបស់ពួកគេចំពោះអ្នកដទៃ គឺជារឿងដែលខានមិនបានឡើយ។

IV. ការវែកញែកអំពីរបៀបដែលពួកទទឹងនឹងព្រះគ្រីស្ទត្រួតត្រាមនុស្ស

ការត្រួតត្រាមនុស្ស គឺជាល្បិចកលមួយដែលពួកទទឹងនឹងព្រះគ្រីស្ទប្រើប្រាស់។ តើពួកគេត្រួតត្រាមនុស្សដោយរបៀបណា? ពួកទទឹងនឹងព្រះគ្រីស្ទមានវិធីសាស្ត្រលើសពីមួយសម្រាប់ត្រួតត្រាមនុស្ស គឺពួកគេមានច្រើនវិធីសាស្ត្រ។ តើអ្នករាល់គ្នាធ្លាប់ជួបប្រទះរឿងនេះដែរឬទេ? បុគ្គលខ្លះប្រហែលជាមិនធ្លាប់ធ្វើជាពួកអ្នកដឹកនាំទេ ប៉ុន្តែពួកគេលាក់ទុកនូវបំណងប្រាថ្នាចង់ត្រួតត្រាអ្នកដទៃ នេះហើយគឺជាលក្ខណៈរបស់អាទទឹងនឹងព្រះគ្រីស្ទ។ មិនថាគេមានអាយុប៉ុន្មាន នៅទីណា ឬមានរឿងអ្វីក៏ដោយ គេចង់ពុះពារត្រួតត្រាលើមនុស្ស។ សូម្បីតែក្នុងរឿងហូបចុក ធ្វើការ ឬក្នុងផ្នែកជំនាញ ឬបញ្ហាវិជ្ជាជីវៈផ្សេងៗក៏ដោយ ក៏គេចង់ឱ្យមនុស្សស្ដាប់តាមគេដែរ ហើយគេនឹងមិនអត់ឱនឱ្យអ្នកណាដែលមិនស្ដាប់តាមឡើយ។ គេមិនអាចសូម្បីតែគ្រប់គ្រងបំណងប្រាថ្នារបស់ខ្លួនក្នុងការកាន់អំណាចនៅក្នុងពួកជំនុំផង។ គេចាត់ទុករឿងនេះថាជាការបំពេញទំនួលខុសត្រូវ និងកាតព្វកិច្ចរបស់ខ្លួន ដោយគិតថាគេគ្រាន់តែបំពេញតួនាទីរបស់ខ្លួនប៉ុណ្ណោះ ដោយមិនដឹងថានេះគឺជាមហិច្ឆតា និងបំណងប្រាថ្នារបស់គេ ហើយថានេះជានិស្ស័យពុករលួយរបស់ពួកគេឡើយ។ ដូច្នេះ តើអាទទឹងនឹងព្រះគ្រីស្ទត្រួតត្រាមនុស្សដោយរបៀបណា? ឧទាហរណ៍៖ នៅពេលគេត្រូវបានជ្រើសតាំងជាអ្នកដឹកនាំ នៅថ្ងៃដំបូងភ្លាម គេចាប់ផ្ដើមគិតថា៖ «មនុស្សទាំងនេះមានទម្លាប់នៃការហូបចុក និងទម្លាប់ប្រចាំថ្ងៃមិនទៀងទាត់ទេ មានកិច្ចការជាច្រើនដែលត្រូវធ្វើ។ ការធ្វើជាអ្នកដឹកនាំ មានទំនួលខុសត្រូវដ៏ធំធេង ពោល វាគឺជាបន្ទុកដ៏ធ្ងន់មួយ!» អាទទឹងនឹងព្រះគ្រីស្ទចំណាយពេលពេញមួយថ្ងៃបិទទ្វារសម្ងំនៅក្នុងបន្ទប់ ដោយសរសេរឯកសារបានពីរឬបីទំព័រ។ តើមានអ្វីខ្លះនៅក្នុងឯកសារនេះ? ទីមួយ គឺទាក់ទងនឹងការហូបចុក។ ការហូបចុកត្រូវតែធ្វើឡើងតាមពេលវេលាជាក់លាក់ នៅទីកន្លែងជាក់លាក់ ជាមួយនឹងបរិមាណអាហារជាក់លាក់។ អាហារពេលព្រឹកនៅម៉ោង ៦:៣០ ព្រឹក អាហារពេលថ្ងៃត្រង់នៅម៉ោង ១២:៣០ រសៀល និងអាហារពេលល្ងាចនៅម៉ោង ៦:៣០ ល្ងាច ការហូបចុកនឹងត្រូវធ្វើឡើងនៅពេលវេលាទាំងបីនេះ មិនឱ្យមុន ឬក្រោយសូម្បីតែមួយនាទីឡើយ។ ទោះក្នុងកាលៈទេសៈណាក៏ដោយ ក៏អ្នកត្រូវតែទៀងទាត់ពេលវេលាដែរ សូម្បីតែមានភ្លៀងធ្លាក់ ឬមានព្យុះក៏ដោយ ហើយប្រសិនបើអ្នកបំពានច្បាប់ទាំងនេះ នោះអ្នកនឹងមិនទទួលបានអាហារឡើយ។ បន្ទាប់មក គឺបញ្ហាទម្លាប់ប្រចាំថ្ងៃ ដែលជារឿងសំខាន់ណាស់។ អ្នកត្រូវតែក្រោកពីគេងនៅម៉ោង ៦:០០ ព្រឹកជារៀងរាល់ព្រឹក មិនថាយប់មិញអ្នកចូលគេងយឺតយ៉ាងណាក៏ដោយ។ អ្នកគួរតែសម្រាកបន្ទាប់ពីអាហារពេលថ្ងៃត្រង់នៅម៉ោង ១:០០ រសៀល ហើយចូលគេងឱ្យបានទៀងទាត់នៅម៉ោង ១០:០០ យប់ជារៀងរាល់យប់។ នៅពេលគេបង្កើតច្បាប់សម្រាប់ការហូបចុក និងទម្លាប់ប្រចាំថ្ងៃរួចរាល់ហើយ នៅមានបទប្បញ្ញត្តិជាក់លាក់ផ្សេងៗជាច្រើនទៀត។ ជាឧទាហរណ៍៖ អ្នកត្រូវតែហូបចុកនៅកន្លែងដែលបានកំណត់ ហើយមិនត្រូវបញ្ចេញសំឡេងរំខាននៅពេលកំពុងហូបចុកឡើយ។ មនុស្សម្នាក់ៗត្រូវបានតម្រូវឱ្យស្លៀកពាក់សម្លៀកបំពាក់ជាក់លាក់ណាមួយ និងមានច្បាប់ផ្សេងៗទៀត។ ច្បាប់ទាំងនេះមានភាពលម្អិតខ្លាំងណាស់ សូម្បីតែលម្អិតជាងបញ្ញត្តិរដ្ឋបាលនៅក្នុងដំណាក់របស់ព្រះជាម្ចាស់ទៅទៀត។ រឿងល្អិតល្អន់ប្រចាំថ្ងៃទាំងនេះ គ្មានពាក់ព័ន្ធអ្វីនឹងសេចក្ដីពិតឡើយ។ ដរាបណាជីវិតប្រចាំថ្ងៃ និងទម្លាប់នៃការហូបចុករបស់មនុស្សម្នាក់មានរបៀបរៀបរយ និងស័ក្តិសម ដោយមិនប៉ះពាល់ដល់សុខភាពរបស់ខ្លួន ការអនុវត្តតាមគោលការណ៍នេះគឺគ្រប់គ្រាន់ហើយ។ មិនចាំបាច់មានបទប្បញ្ញត្តិលម្អិតបែបនេះទេ។ ដូច្នេះ ហេតុអ្វីបានជាអាទទឹងនឹងព្រះគ្រីស្ទបង្កើតច្បាប់លម្អិតបែបនេះ? គេនិយាយថា៖ «វាមិនល្អទេដែលទុកឱ្យមនុស្សនៅដោយគ្មានការគ្រប់គ្រងនោះ។ រឿងទាំងនេះមិនដែលត្រូវបានលើកឡើងនៅក្នុងពាក្យរបស់ព្រះឡើយ ហើយបើគ្មានព័ត៌មានលម្អិតជាក់លាក់ទាំងនេះទេ ជីវិតរបស់យើងនឹងគ្មានវិន័យ គ្មានរបៀបរៀបរយ និងគ្មានលក្ខណៈជាមនុស្សឡើយ។ ឥឡូវនេះ ដោយសារខ្ញុំជាអ្នកដឹកនាំ អ្នករាល់គ្នាអាចត្រូវបានកែតម្រូវហើយ។ អ្នករាល់គ្នាលែងជាចៀមវង្វេងទៀតហើយ គឺមានអ្នកមើលថែអ្នករាល់គ្នាហើយ»។ ទាំងរឿងធំ និងរឿងតូចតាចនៅក្នុងជីវិតប្រចាំថ្ងៃ ដូចជាសម្លៀកបំពាក់ អាហារ កន្លែងស្នាក់នៅ និង យានជំនិះសម្រាប់ធ្វើដំណើរ សុទ្ធតែត្រូវបានកំណត់យ៉ាងល្អិតល្អន់។ បន្ទាប់មក គេប្រាប់ «អាថ៌កំបាំង» មួយដល់អ្នក ដោយនិយាយថា៖ «ពាក្យរបស់ព្រះមិនដែលលើកឡើងពីព័ត៌មានលម្អិតជាក់លាក់នៃជីវិតប្រចាំថ្ងៃទាំងនេះទេ។ គ្រាន់តែព្រះមិនបាននិយាយអំពីរឿងនេះ មិនមែនមានន័យថាយើងមិនគួរដឹងពីរឿងនេះនោះទេ។ យើងជាមនុស្សត្រូវតែទទួលបន្ទុកលើកិច្ចការនៃរឿងលម្អិតទាំងអស់នេះ ដែលព្រះមិនដែលបាននិយាយ»។ គេបង្កើតសំណុំច្បាប់ និងបទប្បញ្ញត្តិឡើងដោយខ្លួនឯងនៅក្រៅព្រះបន្ទូលរបស់ព្រះជាម្ចាស់ ដែលមើលទៅហាក់ដូចជាលម្អិត និងត្រូវបានកំណត់យ៉ាងច្បាស់លាស់ជាមួយនឹងលក្ខខណ្ឌជាក់លាក់ ដើម្បីជំនួសសេចក្ដីពិត និងដឹកនាំអ្នកដទៃ។ នៅពេលបទប្បញ្ញត្តិដ៏ជាក់លាក់ និងច្បាស់លាស់ទាំងនេះត្រូវបានដាក់ចេញ មនុស្សត្រូវបានរំពឹងថានឹងគោរពតាមអ្វីដែលគេហៅថាជាច្បាប់នោះ។ ប្រសិនបើមាននរណាម្នាក់មិនអនុវត្តតាម មិនស្ដាប់បង្គាប់ មិនអើពើ ឬបំពានច្បាប់ទាំងនេះ នោះ អាទទឹងនឹងព្រះគ្រីស្ទនឹងលួសកាត់ពួកគេ។ បន្ទាប់ពីការលួសកាត់ពួកគេរួច គេធ្វើឱ្យប្រាកដថាបុគ្គលនោះទទួលយកច្បាប់ទាំងនេះ ហើយទទួលយកច្បាប់ទាំងនេះថាមកពីព្រះជាម្ចាស់។ គេប្រើប្រាស់រឿងទាំងនេះដើម្បីជំនួសសេចក្ដីពិត និងដឹកនាំមនុស្ស ដូច្នេះ តើមនុស្សទាំងនោះនឹងដើរតាមផ្លូវបែបណា? ពួកគេនឹងគ្រាន់តែគោរពតាមបទប្បញ្ញត្តិ និងទម្លាប់ ដោយគ្រាន់តែធ្វើតាមទម្រង់ប៉ុណ្ណោះ។ ក្រោមការដឹកនាំបែបនេះ មនុស្សអាចនឹងជឿទាំងខុសឆ្គងតាមរយៈសញ្ញាណរបស់ពួកគេផ្ទាល់ថា៖ «ប្រសិនបើខ្ញុំអាចរក្សាបាននូវបទប្បញ្ញត្តិ និងទម្រង់ការ ប្រសិនបើខ្ញុំអាចប្រកាន់ខ្ជាប់នូវកាលវិភាគសម្រាប់ការក្រោកពីគេង ការចូលគេង និងការហូបចុក តើនេះមិនមែនមានន័យថា ខ្ញុំកំពុងអនុវត្តសេចក្ដីពិតទេឬ? តើខ្ញុំនឹងមិនត្រូវបានសង្គ្រោះទេឬ?» តើសេចក្ដីសង្រ្គោះពិតជាងាយស្រួលបែបនេះមែនឬ? តើសេចក្ដីពិតងាយនឹងទទួលបានបែបនេះមែនឬ? តើសេចក្ដីពិតពាក់ព័ន្ធតែនឹងឥរិយាបថរបស់មនុស្សប៉ុណ្ណោះឬ? ទេ វាមិនមែនទេ។ តើអាទទឹងនឹងព្រះគ្រីស្ទចាត់ទុកការផ្លាស់ប្ដូរនៅក្នុងនិស្ស័យរបស់មនុស្ស ការយល់ដឹងរបស់ពួកគេអំពីសេចក្ដីពិត និងការអនុវត្តសេចក្ដីពិតយ៉ាងដូចម្ដេច? គេចាត់ទុករឿងទាំងនេះហាក់ដូចជាស្មើនឹងការគោរពសណ្ដាប់ធ្នាប់សាធារណៈ ឬការប្រកាន់ខ្ជាប់នូវច្បាប់របស់ប្រទេសជាតិអ៊ីចឹង។ គេថែមទាំងធ្វើឱ្យមនុស្សជឿទាំងខុសឆ្គងថា ច្បាប់ និងបទប្បញ្ញត្តិទាំងនេះខ្ពស់ជាង ព្រមទាំងច្បាស់លាស់ និងជាក់ស្តែងជាងព្រះបន្ទូលរបស់ព្រះជាម្ចាស់ទៅទៀត។ ក្នុងតថភាព គេប្រើប្រាស់រឿងទាំងនេះដើម្បីបំភាន់ និងត្រួតត្រាមនុស្ស ដោយគ្រប់គ្រងឥរិយាបថរបស់ពួកគេយ៉ាងតឹង។ គេមិនដោះស្រាយបញ្ហាដោយសេចក្ដីពិតទេ ហើយគេក៏មិនលើកទឹកចិត្តមនុស្សឱ្យរស់នៅ ប្រព្រឹត្ត និងបំពេញភារកិច្ចរបស់ខ្លួនស្របតាមគោលការណ៍សេចក្ដីពិតដែរ។ ផ្ទុយទៅវិញ គេបង្កើតបែបប្រឌិតសំណុំច្បាប់ បទប្បញ្ញត្តិ និងប្រព័ន្ធ ដើម្បីឱ្យមនុស្សធ្វើតាម។ តើគេមានគោលបំណងអ្វី? គេចង់ឱ្យមនុស្សយល់ព្រមតាមគេ គិតថាគេឆ្លាត និងស្ដាប់បង្គាប់ការដឹកនាំរបស់គេ តាមរយៈការអនុវត្ត និងការធ្វើតាមច្បាប់ និងបទប្បញ្ញត្តិទាំងនេះ។ តាមរបៀបនេះ គេសម្រេចបាននូវគោលដៅរបស់គេ។ គេមានបំណងសម្រេចគោលដៅរបស់ខ្លួនក្នុងការត្រួតត្រាគ្រប់យ៉ាងអំពីមនុស្សគ្រប់គ្នា តាមរយៈការរឹតត្បិត និងការធ្វើឱ្យឥរិយាបថរបស់មនុស្សមានស្ដង់ដា។ ហើយប្រហែលជា ទាក់ទងនឹងចេតនាលាក់កំបាំងរបស់គេក្នុងការប្រព្រឹត្ត គេអាចមិនមានបំណងប្រាថ្នាច្បាស់លាស់ចង់បានឋានៈនោះទេ ប៉ុន្តែផលវិបាកចុងក្រោយគឺថា ពួកគេត្រួតត្រាមនុស្ស ហើយមនុស្សរស់នៅ និងប្រព្រឹត្តទាំងស្រុងស្របតាមច្បាប់ និងបទប្បញ្ញត្តិដែលគេបានកំណត់។ ក្នុងស្ថានភាពបែបនេះ តើសេចក្ដីពិតនៅតែមានកន្លែងនៅក្នុងដួងចិត្តរបស់មនុស្សដែរឬទេ? គឺមិនមានទេ។ ពួកទទឹងនឹងព្រះគ្រីស្ទគ្មានការយល់ដឹងខាងវិញ្ញាណទេ ហើយពួកគេមិនយល់ពីសេចក្ដីពិតឡើយ។ ប្រសិនបើអ្នករស់នៅក្នុងជីវិតពួកជំនុំជាមួយពួកគេ ពួកគេនឹងប្រាប់អ្នកឱ្យធ្វើរឿងនេះនៅថ្ងៃនេះ និងធ្វើរឿងនោះនៅថ្ងៃស្អែក ដោយជាមូលដ្ឋានគ្រឹះ ពួកគេមិនអាចប្រកបគ្នាអំពីគោលការណ៍សេចក្ដីពិតបានឡើយ។ ផ្ទុយទៅវិញ ពួកគេនឹងគ្រាន់តែផ្ដល់ឱ្យអ្នកនូវបទប្បញ្ញត្តិមួយគំនរដើម្បីធ្វើតាមប៉ុណ្ណោះ។ អ្នកអាចនឹងហត់នឿយខ្លាំងដោយសារការធ្វើតាមពួកគេ ប៉ុន្តែការបដិសេធមិនធ្វើតាមពួកគេ មិនមែនជាជម្រើសឡើយ។ ពួកគេនឹងមិនបណ្ដោយឱ្យអ្នកប្រព្រឹត្តដោយសេរីឡើយ។ នេះគឺជាវិធីមួយដែលពួកទទឹងនឹងព្រះគ្រីស្ទត្រួតត្រាមនុស្ស។

តើអាទទឹងនឹងព្រះគ្រីស្ទជាចម្បងត្រួតត្រាអ្វីនៅក្នុងខ្លួនមនុស្ស? (គំនិតរបស់ពួកគេ។) ត្រឹមត្រូវហើយ គេត្រួតត្រាគំនិតរបស់មនុស្សជាចម្បង។ វាមិនមែនគ្រាន់តែជាការត្រួតត្រាលើអ្វីដែលមនុស្សនិយាយ និងធ្វើនោះទេ។ ក្រោមលេសនៃការប្រកបគ្នាអំពីសេចក្ដីពិត គេប្រើប្រាស់ទ្រឹស្ដីទទេស្អាត និងវោហារសាស្ត្រ បោកបញ្ឆោតដ៏ប៉ិនប្រសប់ដើម្បីបំភាន់អ្នក ក្នុងគោលបំណងត្រួតត្រាគំនិតរបស់អ្នក ធ្វើឱ្យអ្នកស្ដាប់បង្គាប់គេ និងធ្វើតាមការដឹកនាំរបស់គេ។ នេះហើយជាអ្វីដែលមានន័យថាការបំភាន់ និងត្រួតត្រាមនុស្ស។ ប្រសិនបើអ្នកមិនធ្វើតាមការប្រាប់ផ្លូវរបស់គេទេ អ្នកប្រហែលជាមានអារម្មណ៍ថាហាក់ដូចជាអ្នកកំពុងប្រឆាំងនឹងសេចក្ដីពិត ហើយអ្នកថែមទាំងអាចមានអារម្មណ៍ថាជំពាក់គេ ឬហាក់ដូចជាអ្នកមិនអាចប្រឈមមុខនឹងគេឡើយ។ នេះគឺជាសញ្ញាបញ្ជាក់ថា អ្នកស្ថិតក្រោមការត្រួតត្រារបស់គេរួចបាត់ទៅហើយ។ ក៏ប៉ុន្តែ ប្រសិនបើអ្នកមិនអនុវត្តសេចក្ដីពិត ឬមិនចុះចូលនឹងព្រះជាម្ចាស់ទេ តើអ្នកមានអារម្មណ៍ថាជំពាក់ព្រះជាម្ចាស់នៅក្នុងដួងចិត្តរបស់អ្នកដែរឬទេ? ប្រសិនបើអ្នកមិនមានអារម្មណ៍បែបនេះទេ នោះមានន័យថាអ្នកខ្វះមនសិការ និងភាពជាមនុស្សហើយ។ ប្រសិនបើអ្នកអាចស្ដាប់បង្គាប់អាទទឹងនឹងព្រះគ្រីស្ទ ជំនួសឱ្យការអនុវត្តសេចក្ដីពិត ដោយគ្មានអារម្មណ៍ថាមិនស្រួលនៅក្នុងដួងចិត្តរបស់អ្នក ឬគ្មានមនសិការខុសឆ្គងទាល់តែសោះ នេះមានន័យថាអ្នកស្ថិតក្រោមការត្រួតត្រារបស់គេហើយ។ បាតុភូតទូទៅបំផុតនៃការត្រួតត្រារបស់អាទទឹងនឹងព្រះគ្រីស្ទ គឺថានៅក្នុងដែនអំណាចរបស់គេ មានតែគេម្នាក់គត់ដែលមានសិទ្ធិសម្រេចចុងក្រោយ។ ប្រសិនបើគេមិននៅទីនោះទេ គ្មាននរណាម្នាក់ហ៊ានធ្វើការសម្រេចចិត្ត ឬដោះស្រាយបញ្ហាឡើយ។ បើគ្មានគេទេ អ្នកដទៃក្លាយជាដូចក្មេងវង្វេងផ្លូវ ដែលមិនដឹងពីរបៀបអធិដ្ឋាន ស្វែងរក ឬពិភាក្សាជាមួយគ្នាឡើយ ដោយប្រព្រឹត្តដូចជាអាយ៉ង ឬមនុស្សស្លាប់អ៊ីចឹង។ ទាក់ទងនឹងអ្វីដែលពួកទទឹងនឹងព្រះគ្រីស្ទឧស្សាហ៍និយាយដើម្បីបំភាន់ និងត្រួតត្រាមនុស្ស យើងនឹងមិនលម្អិតនៅទីនេះទេ។ ប្រាកដណាស់ មានពាក្យសម្ដី និងល្បិចកលជាច្រើនដែលពួកគេប្រើប្រាស់ ហើយផលវិបាកដែលកើតចេញពីទង្វើនេះ អាចត្រូវបានមើលឃើញយ៉ាងច្បាស់នៅលើអស់អ្នកដែលត្រូវបានបំភាន់។ ខ្ញុំនឹងលើកឧទាហរណ៍មួយ។ មានបុគ្គលមួយចំនួនដែលមានគុណសម្បត្តិមធ្យម មិនអន់ពេកទេ ដែលបំពេញភារកិច្ចរបស់ខ្លួនដោយស្មោះត្រង់ ហើយកម្រនឹងមានភាពអវិជ្ជមានណាស់។ ក៏ប៉ុន្តែ បន្ទាប់ពីធ្វើការជាមួយអាទទឹងនឹងព្រះគ្រីស្ទដើម្បីបំពេញភារកិច្ចរបស់ពួកគេ បានមួយរយៈ ពួកគេក្លាយជាពឹងផ្អែកលើអាទទឹងនឹងព្រះគ្រីស្ទនោះ។ ពួកគេចូលចិត្តធ្វើតាមការដឹកនាំរបស់អាទទឹងនឹងព្រះគ្រីស្ទក្នុងរឿងគ្រប់យ៉ាង ហើយអាទទឹងនឹងព្រះគ្រីស្ទនោះក្លាយជាទីពឹងចម្បងរបស់ពួកគេ។ ឱ្យតែពួកគេឃ្លាតឆ្ងាយពីអាទទឹងនឹងព្រះគ្រីស្ទនេះភ្លាម ពួកគេក្លាយជាគ្មានប្រសិទ្ធភាពក្នុងរឿងគ្រប់យ៉ាងដែលពួកគេធ្វើ។ បើគ្មានវត្តមានអាទទឹងនឹងព្រះគ្រីស្ទទេ ពួកគេឈប់មានសេចក្តីរីកចម្រើនក្នុងការបំពេញភារកិច្ចរបស់ខ្លួន ហើយសូម្បីតែពេលប្រឈមមុខនឹងបញ្ហា ក៏ពួកគេមិនអាចទទួលបានលទ្ធផលតាមរយៈការប្រកបគ្នាដែរ។ ពួកគេអាចត្រឹមតែរង់ចាំឱ្យអាទទឹងនឹងព្រះគ្រីស្ទត្រឡប់មកវិញ ហើយដោះស្រាយបញ្ហានោះឱ្យពួកគេប៉ុណ្ណោះ។ ក្នុងតថភាព បុគ្គលទាំងនេះដើមឡើយមានសមត្ថភាពចាត់ការលើរឿងបែបនេះ ដោយសារគុណសម្បត្តិ ប្រាជ្ញាស្មារតី បទពិសោធ និងប្រវត្តិរបស់ពួកគេ មុនពេលមានការត្រួតត្រាពីអាទទឹងនឹងព្រះគ្រីស្ទ ប៉ុន្តែបន្ទាប់ពីត្រូវបានគេត្រួតត្រារួចមក ឥឡូវនេះគ្មាននរណាម្នាក់ហ៊ានធ្វើការសម្រេចចិត្ត ឬផ្ដល់ដំណោះស្រាយច្បាស់លាស់ដើម្បីដោះស្រាយបញ្ហា ដោយគ្មានអាទទឹងនឹងព្រះគ្រីស្ទនៅទីនោះឡើយ។ គំនិតរបស់ពួកគេហាក់ដូចជាត្រូវបានជាប់ឃុំឃាំង ដែលស្រដៀងនឹងចរិតលក្ខណៈរបស់មនុស្សរុក្ខជាតិ ពាក់កណ្ដាលអ៊ីចឹង។ តើអាទទឹងនឹងព្រះគ្រីស្ទដែលត្រួតត្រាមនុស្សទាំងនេះ បានធ្វើរឿងអ្វីខ្លះ ទើបធ្វើឱ្យពួកគេបង្ហាញឥរិយាបថបែបនេះ? ប្រាកដណាស់ ច្បាស់ជាមានពាក្យពោល ឬការលើកឡើងច្បាស់លាស់មួយចំនួន ដែលធ្វើឱ្យពួកគេស្ដាប់បង្គាប់នៅក្នុងដួងចិត្ត និងគំនិត។ វាក៏ច្បាស់ជាមានការលើកឡើង ទស្សនៈ ឬសកម្មភាពជាក់លាក់ណាមួយ ដែលមនុស្សទាំងនេះបានយល់ស្របផងដែរ។ ក៏ប៉ុន្តែ ពួកទទឹងនឹងព្រះគ្រីស្ទពិតជាខ្វះតថភាពនៃសេចក្ដីពិតទាំងស្រុង។ ការលើកឡើង និងទស្សនៈរបស់ពួកគេ ទោះបីជាត្រឹមត្រូវក៏ដោយ ក៏មានគោលបំណងបំភាន់មនុស្សដែរ ហើយមិនតំណាងឱ្យតថភាពនៃសេចក្ដីពិតណាមួយនៅក្នុងខ្លួនពួកគេឡើយ។ មនុស្សមួយចំនួនកោតសរសើរពួកទទឹងនឹងព្រះគ្រីស្ទ ពីព្រោះពួកគេពិតជាមានអំណោយទាន និងទេពកោសល្យខ្លះមែន។ ក៏ប៉ុន្តែ លក្ខណៈសម្បត្តិទាំងនេះមិនមែនបញ្ជាក់ថាពួកគេមានតថភាពនៃសេចក្ដីពិតនោះទេ។ អស់អ្នកដែលថ្វាយបង្គំពួកទទឹងនឹងព្រះគ្រីស្ទ ធ្វើដូច្នេះក៏ព្រោះតែពួកគេខ្វះសេចក្ដីពិត និងមិនអាចញែកដឹងមនុស្សបាន នេះហើយជាមូលហេតុដែលពួកគេអាចថ្វាយបង្គំពួកទទឹងនឹងព្រះគ្រីស្ទ និងសូម្បីតែបុគ្គលល្បីល្បាញ និងអស្ចារ្យខាងវិញ្ញាណមួយចំនួន។ មនុស្សមួយចំនួនអាចត្រូវបានពួកទទឹងនឹងព្រះគ្រីស្ទបំភាន់ ប៉ុន្តែនេះគ្រាន់តែជាបណ្ដោះអាសន្នប៉ុណ្ណោះ ហើយនៅពេលពួកគេភ្ញាក់ដឹងខ្លួនថា ពួកទទឹងនឹងព្រះគ្រីស្ទអាចត្រឹមតែនិយាយអំពីទ្រឹស្ដីខាងវិញ្ញាណ តែមិនអនុវត្តសេចក្ដីពិត ថាពួកទទឹងនឹងព្រះគ្រីស្ទមិនបានធ្វើអ្វីសោះដើម្បីការពារកិច្ចការរបស់ពួកជំនុំ ហើយពិតជាពួកផារិស៊ីដ៏មានពុតត្បុតមែននោះ នោះពួកគេនឹងបដិសេធ និងស្អប់ពួកទទឹងនឹងព្រះគ្រីស្ទ។ មានករណីជាច្រើនដែលពួកទទឹងនឹងព្រះគ្រីស្ទប្រើប្រាស់អំណោយទាន និងវោហារសាស្ត្ររបស់ពួកគេ ដើម្បីបំភាន់អស់អ្នកដែលមិនយល់ពីសេចក្ដីពិត។ ឧទាហរណ៍៖ ប្រសិនបើអ្នកស្នើសុំសំណើដ៏សមហេតុផលមួយ មនុស្សគ្រប់គ្នាគួរតែផ្ដោតលើសំណើដ៏ត្រឹមត្រូវនេះ ហើយបន្តប្រកបគ្នាអំពីវា ហើយនេះគឺជាផ្លូវដ៏ត្រឹមត្រូវ ព្រមទាំងបង្ហាញពីភាពស្មោះត្រង់ និងទំនួលខុសត្រូវចំពោះភារកិច្ចរបស់ពួកគេ ប៉ុន្តែនៅក្នុងចិត្តរបស់បុគ្គលទទឹងនឹងព្រះគ្រីស្ទ គេគិតថា៖ «ហេតុអ្វីបានជាខ្ញុំមិននឹកឃើញសំណើនោះមុនគេអ៊ីចឹង?» នៅក្នុងជម្រៅចិត្ត គេទទួលស្គាល់ថាសំណើនោះត្រឹមត្រូវ ប៉ុន្តែតើគេអាចទទួលយកវាបានដែរឬទេ? ដោយសារតែធម្មជាតិរបស់គេ គេពិតជានឹងមិនទទួលយកសំណើដ៏ត្រឹមត្រូវរបស់អ្នកឡើយ។ គេនឹងធ្វើគ្រប់មធ្យោបាយដើម្បីបដិសេធសំណើរបស់អ្នក បន្ទាប់មករកនឹកផែនការជំនួសមួយ ដើម្បីធ្វើឱ្យអ្នកមានអារម្មណ៍ថាសំណើរបស់អ្នកមិនអាចធ្វើទៅកើត បានទាល់តែសោះ ហើយផែនការរបស់គេទើបល្អជាង។ គេចង់ឱ្យអ្នកមានអារម្មណ៍ថា អ្នកមិនអាចធ្វើបានទេបើគ្មានគេ ហើយថាមានតែគេធ្វើការទេ ទើបមនុស្សគ្រប់គ្នាអាចមានប្រសិទ្ធភាពបាន។ បើគ្មានពួកគេទេ គ្មានកិច្ចការណាមួយអាចធ្វើបានត្រឹមត្រូវឡើយ ហើយមនុស្សគ្រប់គ្នាក្លាយជាមនុស្សគ្មានបានការ និងមិនអាចសម្រេចកិច្ចការអ្វីបានឡើយ។ យុទ្ធសាស្ត្ររបស់អាទទឹងនឹងព្រះគ្រីស្ទ គឺតែងតែធ្វើខ្លួនឱ្យមើលទៅថ្មីប្លែក និងពិសេសមានតែមួយគត់ ហើយនិយាយអួតក្អេងក្អាង។ ទោះបីជាការលើកឡើងរបស់អ្នកដទៃត្រឹមត្រូវយ៉ាងណាក៏ដោយ ក៏ពួកគេនឹងបដិសេធវាដែរ។ ទោះបីជាសំណើរបស់អ្នកដទៃស្របគ្នានឹងគំនិតរបស់ពួកគេផ្ទាល់ក៏ដោយ ប្រសិនបើសំណើទាំងនោះមិនត្រូវបានស្នើឡើងដោយពួកគេមុនគេទេ ពួកគេនឹងមិនទទួលស្គាល់ ឬយកវាមកអនុវត្តឡើយ។ ផ្ទុយទៅវិញ ពួកគេនឹងធ្វើគ្រប់យ៉ាងតាមដែលអាចធ្វើបានដើម្បីបន្ទាបបន្ថោកសំណើទាំងនោះ បន្ទាប់មកបដិសេធ និងថ្កោលទោសសំណើទាំងនោះ ដោយរិះគន់ឥតឈប់ឈរ រហូតដល់អ្នកដែលផ្ដល់សំណើមានអារម្មណ៍ថាគំនិតរបស់ពួកគេខុស ហើយទទួលស្គាល់កំហុសផ្ទាល់ខ្លួនរបស់ខ្លួន។ ទាល់តែដល់ពេលនោះ ទើបពួកទទឹងនឹងព្រះគ្រីស្ទនឹងព្រមបញ្ឈប់។ ពួកទទឹងនឹងព្រះគ្រីស្ទចូលចិត្តលើកតម្កើងខ្លួនឯង ស្របពេលដែលបន្ទាបបន្ថោកអ្នកដទៃ ក្នុងគោលបំណងធ្វើឱ្យអ្នកដទៃថ្វាយបង្គំពួកគេ និងចាត់ទុកពួកគេជាចំណុចកណ្ដាល។ ពួកគេអនុញ្ញាតឱ្យតែខ្លួនឯងប៉ុណ្ណោះដែលលេចធ្លោ ចំណែកឯអ្នកដទៃអាចត្រឹមតែឈរនៅពីក្រោយប៉ុណ្ណោះ។ អ្វីក៏ដោយដែលពួកគេនិយាយ ឬធ្វើ គឺសុទ្ធតែត្រូវ ហើយអ្វីក៏ដោយដែលអ្នកដទៃនិយាយ ឬធ្វើ គឺសុទ្ធតែខុស។ ពួកគេឧស្សាហ៍លើកឡើងនូវទស្សនៈថ្មីប្លែកៗ ដើម្បីបដិសេធទស្សនៈ និងសកម្មភាពរបស់អ្នកដទៃ ដោយចាប់កំហុសលើសំណើរបស់អ្នកដទៃ ព្រមទាំងបង្អាក់ និងបដិសេធសំណើរបស់អ្នកដទៃ។ តាមរបៀបនេះ អ្នកដទៃត្រូវតែស្ដាប់ពួកគេ ហើយប្រព្រឹត្តតាមផែនការរបស់ពួកគេ។ ពួកគេប្រើប្រាស់វិធីសាស្ត្រ និងយុទ្ធសាស្ត្រទាំងនេះ ដើម្បីបន្តបដិសេធអ្នក វាយប្រហារអ្នក និងធ្វើឱ្យអ្នកមានអារម្មណ៍ថាអ្នកគ្មានសមត្ថភាព ដោយតាមរបៀបនោះធ្វើឱ្យអ្នកកាន់តែចុះចូលនឹងពួកគេ កោតសរសើរពួកគេកាន់តែខ្លាំង និងឱ្យតម្លៃពួកគេកាន់តែខ្ពស់។ តាមរបៀបនោះ អ្នកនឹងក្លាយជាត្រូវបានពួកគេត្រួតត្រាទាំងស្រុង។ នេះគឺជាដំណើរការដែលពួកទទឹងនឹងព្រះគ្រីស្ទបង្ក្រាប និងត្រួតត្រាមនុស្ស។

អាទទឹងនឹងព្រះគ្រីស្ទប្រើប្រាស់វិធីសាស្ត្រផ្សេងៗដើម្បីបំភាន់ និងត្រួតត្រាមនុស្ស។ វាមិនមែនគ្រាន់តែជាការប៉ប្រិចភ្នែក ឬពាក្យសម្ដីពីរបីម៉ាត់ ដែលអាចធ្វើឱ្យមនុស្សធ្វើតាមគេនោះទេ វាមិនធម្មតាបែបនេះទាល់តែសោះ។ មិនថាវាជាការត្រួតត្រាមនុស្ស ឬការត្រួតត្រាលើផ្នែកណាមួយនៃអំណាច ដូចជាការសម្រេចចិត្តលើបុគ្គលិក បញ្ហាហិរញ្ញវត្ថុ ឬសិទ្ធិសម្រេចចុងក្រោយនោះទេ គេនឹងប្រើប្រាស់ល្បិចកលផ្សេងៗ ហើយគេពិតជានឹងមិនធ្វើរឿងទាំងនេះតែម្ដងម្កាលឡើយ ប៉ុន្តែនឹងខិតខំប្រឹងប្រែងជាបន្តបន្ទាប់ដើម្បីបង្អួតខ្លួន និងធ្វើបន្ទាល់ពីខ្លួនឯង រហូតដល់មនុស្សកោតសរសើរ ហើយបោះឆ្នោតជ្រើសរើសគេ បន្ទាប់មកអំណាចនោះនឹងក្លាយជារបស់គេ។ គេបានចំណាយពេលមួយរយៈដើម្បីសម្រេចគោលដៅនេះ។ វិធីសាស្ត្រមួយទៀតដែលអាទទឹងនឹងព្រះគ្រីស្ទប្រើប្រាស់ដើម្បីបំភាន់ និងត្រួតត្រាមនុស្ស គឺការអួតសម្ញែងខ្លួនឥតឈប់ឈរ និងធ្វើឱ្យមនុស្សគ្រប់គ្នាស្វែងយល់អំពីពួកគេ ព្រមទាំងធ្វើឱ្យមនុស្សកាន់តែច្រើនដឹងពីការចូលរួមចំណែករបស់ពួកគេចំពោះដំណាក់របស់ព្រះជាម្ចាស់។ ឧទាហរណ៍៖ ពួកគេអាចនិយាយថា៖ «ពីមុន ខ្ញុំបានរកនឹកឃើញវិធីសាស្ត្រមួយចំនួនសម្រាប់ការផ្សាយដំណឹងល្អ ហើយវាបានបង្កើនប្រសិទ្ធភាពនៃការផ្សាយដំណឹងល្អ។ សព្វថ្ងៃនេះ ពួកជំនុំផ្សេងទៀតមួយចំនួនក៏កំពុងអនុវត្តតាមវិធីសាស្ត្រទាំងនេះដែរ»។ ក្នុងតថភាព ពួកជំនុំផ្សេងៗបានទាញយកបទពិសោធជាច្រើនគួរសមក្នុងការផ្សាយដំណឹងល្អ ប៉ុន្តែអាទទឹងនឹងព្រះគ្រីស្ទបន្តអួតអាងអំពីការសម្រេចចិត្តដ៏ត្រឹមត្រូវ និងសមិទ្ធផលរបស់ខ្លួន ដោយប្រាប់មនុស្សពីរឿងទាំងនេះ សង្កត់ធ្ងន់លើរឿងទាំងនេះ និងនិយាយរឿងទាំងនេះដដែលៗនៅគ្រប់ទីកន្លែងដែលគេទៅ រហូតដល់មនុស្សគ្រប់គ្នាបានដឹង។ តើគេមានគោលដៅអ្វី? គឺដើម្បីកសាងមុខមាត់ និងកិត្យានុភាពរបស់ខ្លួន ដើម្បីទទួលបានការសរសើរ ការគាំទ្រ និងការកោតសរសើរពីមនុស្សកាន់តែច្រើន ហើយដើម្បីធ្វើឱ្យមនុស្សងាកមករកពួកគេក្នុងរឿងគ្រប់យ៉ាង។ តើការណ៍នេះមិនបានសម្រេចនូវគោលដៅរបស់អាទទឹងនឹងព្រះគ្រីស្ទ ក្នុងការបំភាន់ និងត្រួតត្រាមនុស្សទេឬ? ពួកទទឹងនឹងព្រះគ្រីស្ទភាគច្រើនប្រព្រឹត្តតាមរបៀបនេះ ដោយដើរតួនាទីក្នុងការបំភាន់ ដាក់អន្ទាក់ និងត្រួតត្រាមនុស្ស។ មិនថានៅក្នុងពួកជំនុំ ក្រុមមនុស្ស ឬកន្លែងធ្វើការណាក៏ដោយ ពេលណាអាទទឹងនឹងព្រះគ្រីស្ទលេចមុខមក មនុស្សភាគច្រើនចាប់ផ្ដើមថ្វាយបង្គំ និងកោតសរសើរពួកគេដោយមិនដឹងខ្លួន។ ពេលណាពួកគេជួបប្រទះការលំបាក ដែលពួកគេមានអារម្មណ៍ច្រឡំបល់ និងត្រូវការនរណាម្នាក់ដើម្បីផ្ដល់ការណែនាំ ជាពិសេសក្នុងស្ថានភាពដ៏លំបាកដែលត្រូវធ្វើការសម្រេចចិត្ត ពួកគេនឹងនឹកឃើញដល់អាទទឹងនឹងព្រះគ្រីស្ទដែលមានអំណោយទាននោះ។ ពួកគេជឿនៅក្នុងចិត្តថា៖ «ឱ្យតែមានគេនៅទីនេះ នោះវានឹងមិនអីទេ។ មានតែពួកគេទេដែលអាចផ្ដល់ដំបូន្មាន និងសំណើដើម្បីជួយយើងឱ្យឆ្លងកាត់ការលំបាកនេះបាន។ គេមានគំនិត និងដំណោះស្រាយច្រើនជាងគេ បទពិសោធរបស់គេគឺសម្បូរបែបជាងគេ ហើយគំនិតរបស់ពួកគេគឺរហ័សរហួនជាងគេ»។ តើការដែលមនុស្សទាំងនេះអាចថ្វាយបង្គំអាទទឹងនឹងព្រះគ្រីស្ទដល់កម្រិតនេះ មិនមានទំនាក់ទំនងផ្ទាល់ទៅនឹងទម្លាប់នៃការអួតសម្ញែងខ្លួន ការសម្ដែង និងការដើរអួតបង្ហាញខ្លួនរបស់គេទេឬ? ប្រសិនបើគេបង្ហាញចេញភាពត្រឹមត្រូវនៅក្នុងពាក្យសម្ដី និងសកម្មភាពរបស់គេ ប្រសិនបើគេជាមនុស្សដែលផ្ដោតអារម្មណ៍ និងខិតខំធ្វើការ ប្រសិនបើគេនិយាយតិច និងធ្វើការយ៉ាងឧស្សាហ៍ព្យាយាម ដោយមិនដែលផ្សព្វផ្សាយ ឬ អួតសម្ញែងខ្លួន ហើយរឹតតែមិនអួតអាងទៀតនោះ នោះគេនឹងមិនអាចបំភាន់មនុស្ស និងធ្វើឱ្យមនុស្សឱ្យតម្លៃ និងកោតសរសើរគេឡើយ។ ដូច្នេះ ហេតុអ្វីបានជាមនុស្សមួយចំនួនដែលមានភាពស្មោះត្រង់គួរសម ហើយអាចអនុវត្តសេចក្ដីពិត និងធ្វើការយ៉ាងឧស្សាហ៍ព្យាយាម កម្រនឹងត្រូវបានបោះឆ្នោតជ្រើសរើសជាពួកអ្នកដឹកនាំ និងពួកអ្នកធ្វើការម៉្លេះ? នោះក៏ព្រោះតែមនុស្សភាគច្រើនខ្វះតថភាពនៃសេចក្ដីពិត និងមិនជំនាញខាងការញែកដឹង។ មនុស្សមានទំនោរចូលចិត្តអ្នកដែលមានអំណោយទាន មានវោហារសាស្ត្រ និងមានចំណូលចិត្តក្នុងការអួតសម្ញែងខ្លួន។ ជាពិសេស ពួកគេច្រណែន និងពេញចិត្តចំពោះមនុស្សបែបនេះណាស់ ហើយពួកគេចូលចិត្តប្រាស្រ័យទាក់ទងជាមួយពួកគេ។ ជាលទ្ធផល ពួកទទឹងនឹងព្រះគ្រីស្ទក្លាយជាកម្មវត្ថុនៃការថ្វាយបង្គំ និងកោតសរសើរសម្រាប់មនុស្សភាគច្រើនដោយធម្មជាតិ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមានសំណុំវិធីសាស្ត្រសម្រាប់ត្រួតត្រាមនុស្ស ហើយពួកគេមិនស្ទាក់ស្ទើរក្នុងការចំណាយពេលវេលា និងកម្លាំងដើម្បីកសាងឋានៈ និងមុខមាត់របស់ពួកគេនៅក្នុងដួងចិត្តរបស់មនុស្សឡើយ សុទ្ធតែមានជាមួយនឹងគោលដៅចុងក្រោយនៃការទទួលបានការត្រួតត្រាលើមនុស្ស។ តើអាទទឹងនឹងព្រះគ្រីស្ទធ្វើអ្វីខ្លះ មុនពេលសម្រេចបានគោលដៅនេះ? តើគេមានអាកប្បកិរិយាបែបណាចំពោះឋានៈ? វាមិនមែនជាការចូលចិត្ត ឬការចង់បានធម្មតានោះទេ វាគឺជាផែនការរយៈពេលវែង ជាចេតនាដ៏ច្បាស់លាស់ដើម្បីទទួលបានវា។ គេ ជាប់ជំពាក់ចិត្តនឹងភាពសំខាន់ជាពិសេសចំពោះអំណាច និងឋានៈ ហើយចាត់ទុកឋានៈជាលក្ខខណ្ឌជាមុន សម្រាប់សម្រេចគោលដៅនៃការបំភាន់ និងត្រួតត្រាមនុស្ស។ នៅពេលពួកគេទទួលបានឋានៈ ការរីករាយនឹងផលប្រយោជន៍ទាំងអស់របស់វា គឺជារឿងធម្មតាទៅហើយ។ ហេតុដូច្នេះហើយ សមត្ថភាពរបស់អាទទឹងនឹងព្រះគ្រីស្ទក្នុងការបំភាន់ និងត្រួតត្រាមនុស្ស គឺជាលទ្ធផលនៃការរៀបចំយ៉ាងយកចិត្តទុកដាក់។ វាមិនមែនដោយសារតែពួកគេដើរលើផ្លូវនេះដោយចៃដន្យទាល់តែសោះ អ្វីគ្រប់យ៉ាងដែលគេធ្វើ គឺមានគោលបំណង មានការគិតទុកជាមុន និងមានការគណនាយ៉ាងប្រុងប្រយ័ត្ន។ សម្រាប់ពួកទទឹងនឹងព្រះគ្រីស្ទ ការទទួលបានអំណាច និងការសម្រេចគោលដៅរបស់ពួកគេក្នុងការត្រួតត្រាមនុស្ស គឺជារង្វាន់ ពោលគឺ នេះគឺជាលទ្ធផលដែលពួកគេប្រាថ្នាចង់បានបំផុត។ ការដេញតាមអំណាច និងឋានៈរបស់ពួកគេ គឺមានការជំរុញទឹកចិត្ត មានគោលបំណង មានចេតនា និងត្រូវបានគ្រប់គ្រងដោយខិតខំប្រឹងប្រែងយ៉ាងខ្លាំង ពោលគឺ នៅពេលពួកគេនិយាយ ឬធ្វើសកម្មភាព ពួកគេមានគោលបំណង និងចេតនាយ៉ាងខ្លាំង ហើយគោលដៅរបស់ពួកគេត្រូវបានកំណត់ជាពិសេស។ ឧទាហរណ៍៖ ពួកគេអួតអាងអំពីការធ្លាប់ធ្វើជាអ្នកដឹកនាំ ឬអ្នកធ្វើការនៅកម្រិតណាមួយ ទទួលបានមនុស្សចំនួនណាមួយតាមរយៈការផ្សាយដំណឹងល្អ ឬបានបង្កើតវិធីសាស្ត្រគំរូផ្សេងៗសម្រាប់ការផ្សាយដំណឹងល្អ ពួកគេអួតសម្ញែងពីបទពិសោធ និងលក្ខណៈសម្បត្តិរបស់ពួកគេ។ តើពួកគេគិតអ្វីខ្លះនៅពេលពួកគេអួតអាង? តើអ្វីជាចេតនាលាក់កំបាំងរបស់ពួកគេ? តើពួកគេមិនបានគិតគូរទេឬ ថាតើពាក្យសម្ដីអ្វីដែលពួកគេគួរប្រើ ហើយតើពួកគេគួរលាយឡំសេចក្ដីពិតជាមួយនឹងការកុហកយ៉ាងដូចម្តេច? ពាក្យសម្ដីរបស់ពួកគេមិនមែនចេះតែនិយាយផ្ដេសផ្ដាសនោះទេ អ្វីគ្រប់យ៉ាងដែលពួកគេនិយាយសុទ្ធតែមានគោលបំណង ហើយវាពិតជាមិនមែនគ្រាន់តែជារឿងនៃការសរសើរខ្លួនឯងប៉ុណ្ណោះទេ។ ពាក្យសម្ដីរបស់ពួកគេអាចស្ដាប់ទៅហាក់ដូចជាមានការថ្លឹងថ្លែង និងមានគោលដៅជាពិសេស ដោយបង្ហាញពីការយល់ដឹងយ៉ាងច្បាស់អំពីភាពសមរម្យ។ ជាឧទាហរណ៍ ប្រសិនបើពួកគេជួបប្រទះបុគ្គលដែលយល់ពីសេចក្ដីពិត នោះចិត្តរបស់ពួកគេមានការប្រុងប្រយ័ត្ន ពួកគេនឹងមិននិយាយ ឬធ្វើរឿងដោយខ្ជីខ្ជា នៅចំពោះមុខអ្នកទាំងនោះឡើយ ដោយខ្លាចថាពួកគេនឹងត្រូវបានញែកដឹង។ ពួកគេនឹងមានវិន័យជាងមុន។ ក៏ប៉ុន្តែ ប្រសិនបើពួកគេកំពុងប្រាស្រ័យទាក់ទងជាមួយអ្នកជឿថ្មី ឬអ្នកជឿសាមញ្ញ ពួកគេនឹងពិចារណាយ៉ាងយកចិត្តទុកដាក់នូវអ្វីដែលត្រូវនិយាយទៅកាន់បុគ្គលទាំងនេះ។ ប្រសិនបើពួកគេកំពុងប្រាស្រ័យទាក់ទងជាមួយពួកអ្នកដឹកនាំ និងពួកអ្នកធ្វើការ ពួកគេនឹងគិតគូរពីអ្វីដែលត្រូវនិយាយទៅកាន់ក្រុមនេះ។ ប្រសិនបើពួកគេកំពុងប្រាស្រ័យទាក់ទងជាមួយអស់អ្នកដែលយល់ពីចំណេះដឹងវិជ្ជាជីវៈ ពួកគេនឹងពិចារណាពីអ្វីដែលត្រូវនិយាយទៅកាន់មនុស្សទាំងនេះ។ ពួកគេប៉ិនប្រសប់យ៉ាងខ្លាំងចំពោះរឿងខាងក្រៅ ដោយដឹងថាត្រូវនិយាយពាក្យអ្វីទៅកាន់នរណា និងដឹងពីរបៀប បញ្ជូនសារឱ្យមានប្រសិទ្ធភាព គឺពួកគេច្បាស់លាស់យ៉ាងខ្លាំងអំពីរឿងទាំងអស់នេះ។ និយាយម្យ៉ាងទៀត ពួកទទឹងនឹងព្រះគ្រីស្ទតែងតែមានចេតនាជាក់លាក់ជានិច្ច នៅពេលពួកគេធ្វើសកម្មភាព។ ពាក្យសម្ដី សកម្មភាព និង ការប្រព្រឹត្តរបស់ពួកគេ សូម្បីតែការជ្រើសរើសការប្រើពាក្យពេចន៍ជាក់លាក់ខណៈពេលពួកគេនិយាយ ក៏សុទ្ធតែមានចេតនាដែរ។ ពួកគេមិនមែនប្រព្រឹត្តដោយសារតែការបញ្ចេញឱ្យឃើញមួយភ្លែតនូវសេចក្ដីពុករលួយ កម្ពស់តូចទាប ភាពល្ងង់ខ្លៅ ឬភាពមិនដឹងអី ដោយនិយាយផ្ដេសផ្ដាសនៅគ្រប់ទីកន្លែងដែលពួកគេទៅនោះទេ វាមិនមែនបែបនេះទាល់តែសោះ។ តាមរយៈការពិនិត្យពិច័យ វិធីសាស្ត្ររបស់ពួកគេ របៀបធ្វើរឿងរ៉ាវរបស់ពួកគេ និងការជ្រើសរើសពាក្យសម្ដីរបស់ពួកគេ ពួកទទឹងនឹងព្រះគ្រីស្ទមើលទៅពិតជាវៀចវេរ និងទុច្ចរិតណាស់។ ដើម្បីប្រយោជន៍នៃឋានៈផ្ទាល់ខ្លួនរបស់ខ្លួន និងដើម្បីសម្រេចគោលដៅរបស់ពួកគេក្នុងការត្រួតត្រាមនុស្ស ពួកគេចាប់យកគ្រប់ឱកាសដើម្បីអួតសម្ញែង ទាញយកប្រយោជន៍ពីគ្រប់រឿងតូចតាច ហើយពួកគេនឹងមិនបណ្ដោយឱ្យកន្លងផុតឱកាសសូម្បីតែមួយឡើយ។ ចូរប្រាប់ខ្ញុំមកមើល៍ តើមនុស្សបែបនេះនឹងបង្ហាញឱ្យឃើញលក្ខណៈទាំងនេះនៅចំពោះមុខខ្ញុំដែរឬទេ? (មែនហើយ។) ហេតុអ្វីបានជាអ្នករាល់គ្នានិយាយថាពួកគេនឹងធ្វើបែបនេះ? (ពីព្រោះសារជាតិធម្មជាតិរបស់ពួកគេគឺការអួតសម្ញែង។) តើការអួតសម្ញែង គឺជាគោលដៅចុងក្រោយសម្រាប់អាទទឹងនឹងព្រះគ្រីស្ទមែនទេ? តើគេមានគោលដៅអ្វីក្នុងការអួតសម្ញែង? គេចង់ទទួលបានឋានៈ ហើយនេះគឺជាអ្វីដែលពួកគេចង់មានន័យ៖ «តើអ្នកមិនដឹងទេឬថាខ្ញុំជានរណា? មើលរឿងដែលខ្ញុំបានធ្វើចុះ គឺខ្ញុំនេះហើយដែលបានធ្វើរឿងល្អៗទាំងនេះ ខ្ញុំបានចូលរួមចំណែកយ៉ាងច្រើនចំពោះដំណាក់របស់ព្រះ។ ឥឡូវនេះ ដោយសារអ្នកបានដឹងហើយ តើអ្នកមិនគួរផ្ដល់ការងារសំខាន់ជាងនេះឱ្យខ្ញុំទេឬ? តើអ្នកមិនគួរឱ្យតម្លៃខ្ញុំខ្ពស់ទេឬ? តើអ្នកមិនគួរពឹងផ្អែកលើខ្ញុំក្នុងរឿងគ្រប់យ៉ាងដែលអ្នកធ្វើទេឬ?» តើនេះមិនមែនជាការគិតទុកជាមុន ទេឬ? ពួកទទឹងនឹងព្រះគ្រីស្ទចង់ត្រួតត្រាអ្នកណាក៏ដោយ មិនថាពួកគេជានរណានោះទេ។ តើមានពាក្យអ្វីផ្សេងទៀតសម្រាប់ការត្រួតត្រា? គ្រប់គ្រងដោយប្រើឧបាយកល ចាត់ទុកដូចជាកូនអុក ពោលគឺ ពួកគេគ្រាន់តែចង់គ្រប់គ្រងអ្នកប៉ុណ្ណោះ។ ឧទាហរណ៍៖ នៅពេលបងប្អូនប្រុសស្រីសរសើររឿងអ្វីមួយថាធ្វើបានល្អ អាទទឹងនឹងព្រះគ្រីស្ទនិយាយភ្លាមថាគេជាអ្នកធ្វើវា ដោយធ្វើឱ្យមនុស្សគ្រប់គ្នាអរគុណគេ។ តើមនុស្សដែលសមហេតុផលពិតប្រាកដនឹងប្រព្រឹត្តបែបនេះដែរឬទេ? មិនប្រព្រឹត្តបែបនេះទាល់តែសោះ។ នៅពេលពួកទទឹងនឹងព្រះគ្រីស្ទធ្វើរឿងល្អបានបន្តិចបន្តួច ពួកគេចង់ឱ្យមនុស្សគ្រប់គ្នាដឹងពីរឿងនេះ ឱ្យតម្លៃពួកគេខ្ពស់ និងសរសើរពួកគេ នេះទើបធ្វើឱ្យពួកគេពេញចិត្ត។ មិនថាពួកគេធ្វើអ្វីក៏ដោយ ពួកគេប្រាថ្នាចង់ទទួលបានការសរសើរ និងការថ្វាយបង្គំពីមនុស្ស ហើយពួកគេសុខចិត្តស៊ូទ្រាំនឹងរឿងអ្វីក៏ដោយដើម្បីទទួលបានវា។ ដើម្បីប្រយោជន៍ឋានៈ និងអំណាច ពួកទទឹងនឹងព្រះគ្រីស្ទនឹងមិនបណ្ដោយឱ្យឱកាសណាមួយក្នុងការអួតសម្ញែងកន្លងផុតទៅឡើយ ទោះបីជាការអួតសម្ញែងរបស់ពួកគេមើលទៅល្ងង់ខ្លៅ ឬវិធីសាស្ត្ររបស់ពួកគេច្រឡោះបោះ ហើយទទួលបានការមើលងាយពីអ្នកដទៃក៏ដោយ ក៏ពួកគេនៅតែមិនបោះបង់ឱកាសបែបនេះដែរ។ ស្រដៀងគ្នានេះដែរ ពួកគេប្រើប្រាស់គ្រប់មធ្យោបាយចាំបាច់ដើម្បីសម្រេចគោលដៅរបស់ពួកគេក្នុងការត្រួតត្រាមនុស្ស ហើយខិតខំប្រឹងប្រែងអស់ពីសមត្ថភាពដើម្បីសម្រេចរឿងនេះ។ ពួកគេខិតខំប្រឹងប្រែងយ៉ាងខ្លាំង និងគិតទាល់តែចង់បែកក្បាលដើម្បីបង្កើតផែនការអាក្រក់របស់ពួកគេ។ នៅពេលពួកគេធ្វើរឿងល្អអ្វីមួយ ពួកគេបន្តអួតអាង និងបង្ហាញវាប្រាប់គេឯងនៅគ្រប់ទីកន្លែង។ ប្រសិនបើអ្នកដទៃបានធ្វើរឿងល្អអ្វីមួយ ពួកគេច្រណែននឹងរឿងនោះ ហើយព្យាយាមធ្វើគ្រប់យ៉ាងតាមដែលអាចធ្វើបានដើម្បីទាញយករឿងនោះមកជារបស់ខ្លួន ឬនិយាយថាពួកគេមានចំណែកនៅក្នុងរឿងនោះ ដើម្បីយកស្នាដៃសម្រាប់ខ្លួនឯង។ សរុបមក ពួកទទឹងនឹងព្រះគ្រីស្ទមានល្បិចកលសម្រាប់ត្រួតត្រាមនុស្ស។ វាពិតជាមិនមែនជាការបោកបញ្ឆោតមួយភ្លែតនោះទេ ហើយវាក៏មិនមែនជាសកម្មភាពតែម្ដងម្កាលនោះដែរ។ ផ្ទុយទៅវិញ ពួកគេធ្វើ និងនិយាយរឿងជាច្រើន។ ពាក្យសម្ដីរបស់ពួកគេមានលក្ខណៈបំភាន់ សកម្មភាពរបស់ពួកគេមានលក្ខណៈបំភាន់ ហើយគោលដៅចុងក្រោយរបស់ពួកគេក្នុងការធ្វើ និងនិយាយរឿងទាំងនេះ គឺដើម្បីត្រួតត្រាមនុស្ស។

តើគោលបំណងរបស់អាទទឹងនឹងព្រះគ្រីស្ទ ក្នុងការត្រួតត្រាមនុស្សគឺជាអ្វី? គឺដើម្បីទទួលបានឋានៈ និងសិទ្ធិអំណាចនៅក្នុងដួងចិត្តរបស់មនុស្ស។ នៅពេលគេមានសិទ្ធិអំណាច និងឋានៈ គេអាចរីករាយនឹងផលប្រយោជន៍នៃឋានៈ និងអត្ថប្រយោជន៍ផ្សេងៗដែលវានាំមក។ ជាឧទាហរណ៍៖ ក្នុងរដូវក្ដៅ ខណៈពេលអ្នកដទៃស្នាក់នៅក្នុងបន្ទប់ដែលគ្មានម៉ាស៊ីនត្រជាក់ គេមានសិទ្ធិស្នាក់នៅក្នុងបន្ទប់ដែលមានម៉ាស៊ីនត្រជាក់។ នៅពេលហូបបាយ ខណៈពេលអ្នកដទៃមានបន្លែ និងបាយតែមួយមុខ គេមានសិទ្ធិបន្ថែមសាច់ និងស៊ុបបន្តិចបន្តួច។ នៅពេលចូលទៅក្នុងបន្ទប់ដែលគ្មានកន្លែងអង្គុយ អ្នកដទៃត្រូវអង្គុយនៅលើឥដ្ឋ ដោយទុកកៅអីតែមួយគត់ដែលត្រូវបានបម្រុងទុកសម្រាប់គេ។ ការប្រព្រឹត្តចំំពោះដ៏ពិសេសនេះគឺជាលទ្ធផលនៃឋានៈរបស់គេ ហើយគេរីករាយនឹងការបណ្ដោយខ្លួនទៅតាមផលប្រយោជន៍ដែលកើតចេញពីឋានៈនោះ។ ជាការពិតណាស់ អត្ថប្រយោជន៍ និងការសោយសុខទាំងនេះ គឺមិនទាន់គ្រប់គ្រាន់ដើម្បីបំពេញមហិច្ឆតារបស់គេឡើយ។ គេមិនត្រឹមតែត្រូវការផលប្រយោជន៍ខាងសម្ភារៈដែលឋានៈរបស់គេផ្ដល់ឱ្យប៉ុណ្ណោះទេ ប៉ុន្តែថែមទាំងត្រូវការភាពចង់បានមុខមាត់ ការពេញចិត្ត និងអារម្មណ៍សុវត្ថិភាពដែលវានាំមកដល់ពិភពខាងក្នុងរបស់គេផងដែរ។ តើអស់អ្នកដែលត្រូវបានពួកទទឹងនឹងព្រះគ្រីស្ទបំភាន់ ទាក់ទាញ និងត្រួតត្រា មានឥរិយាបថបែបណាខ្លះ? ពួកគេប្រៀបធៀបឋានៈ អំណាច អំណោយទាន និងសមត្ថភាពរបស់គ្នាទៅវិញទៅមក ព្រមទាំងប្រវត្តិគ្រួសារ និងវណ្ណៈ ហើយពួកគេប្រកួតប្រជែងគ្នាថាតើនរណារកនឹកឃើញគំនិតទុច្ចរិតបានច្រើនជាង និងថាតើគំនិតរបស់នរណារហ័សរហួនជាង។ ពួកទទឹងនឹងព្រះគ្រីស្ទនៃសាសនា ក៏ប្រកួតប្រជែងគ្នាថាតើនរណាអធិដ្ឋានបានយូរជាងគេដែរ។ ប្រសិនបើម្នាក់អធិដ្ឋានដប់នាទី ម្នាក់ទៀតនឹងអធិដ្ឋានម្ភៃនាទី ហើយក្នុងអំឡុងពេលជួបជុំ ពួកគេប្រហែលជាមិនធ្វើអ្វីផ្សេងក្រៅពីអធិដ្ឋានឥតឈប់ឈរឡើយ ដែលស្រដៀងនឹងមនុស្សដែលសូត្រធម៌នៅក្នុងវត្តសាសនាព្រះពុទ្ធអ៊ីចឹង ដោយបញ្ចេញសូរខ្សឹបៗមិនឈប់។ តើព្រះជាម្ចាស់ស្ដាប់ការអធិដ្ឋានបែបនេះដែរឬទេ? ដោយវិនិច្ឆ័យតាមរបៀបដែលពួកគេអធិដ្ឋាន ព្រះវិញ្ញាណបរិសុទ្ធនឹងមិនធ្វើការលើពួកគេឡើយ។ ពួកគេមើលថាតើនរណាអាចអធិដ្ឋានបានយូរជាងគេ នរណាអាចអធិដ្ឋានដោយសំឡេងខ្លាំងជាងគេ ដែលអាចគ្របដណ្ដប់ឈ្នះលើអ្នកដទៃបាន។ តើនេះមិនមែនជាភាពឆ្កួតលីលាទាំងស្រុងទេឬ? សកម្មភាពរបស់ពួកគេគឺមិនគួរឱ្យជឿ និងមិនសមហេតុផលឡើយ។ ទាំងនេះគឺជាការបង្ហាញចេញដែលត្រូវបានមើលឃើញជាចម្បងនៅក្នុងអស់អ្នកដែលត្រូវបានពួកទទឹងនឹងព្រះគ្រីស្ទបំភាន់ និងត្រួតត្រា។ នៅពេលពួកទទឹងនឹងព្រះគ្រីស្ទដឹកនាំមនុស្ស នេះគឺជាលទ្ធផលដែលកើតមានឡើង។ ហេតុដូច្នេះហើយ ប្រសិនបើអ្នកត្រូវបានអាទទឹងនឹងព្រះគ្រីស្ទបំភាន់ និងត្រួតត្រា អ្នកនឹងកោតសរសើរគេ ដើរតាមគេ និងស្ដាប់បង្គាប់គេក្នុងរឿងគ្រប់យ៉ាង។ អ្នកនឹងមិនស្ដាប់នរណាម្នាក់ផ្សេងទៀតឡើយ ទោះបីជាព្រះជាម្ចាស់កំពុងមានព្រះបន្ទូលក៏ដោយ។ ទាំងនេះនឹងក្លាយជាឥរិយាបថដែលអ្នកបង្ហាញចេញមក។ នៅពេលពួកទទឹងនឹងព្រះគ្រីស្ទត្រួតត្រាមនុស្ស វាហាក់ដូចជាសាតាំងកំពុងគ្រប់គ្រងលើពួកគេអ៊ីចឹង។ ប្រសិនបើអ្នកស្ថិតក្រោមការត្រួតត្រារបស់សាតាំង ហើយប្រសិនបើមានកន្លែងនៅក្នុងដួងចិត្តរបស់អ្នកសម្រាប់មនុស្ស និងមានកន្លែងសម្រាប់សាតាំង នោះព្រះវិញ្ញាណបរិសុទ្ធនឹងមិនធ្វើការលើអ្នកឡើយ ពោលគឺ ទ្រង់នឹងបោះបង់អ្នកចោល។ តើអ្នកមិនចូលចិត្តដើរតាមពួកទទឹងនឹងព្រះគ្រីស្ទទេឬ? តើអ្នកមិនចូលចិត្តកោតសរសើរពួកគេទេឬ? តើអ្នកមិនចូលចិត្តទទួលយកការត្រួតត្រា និងការគ្រប់គ្រងដោយប្រើឧបាយកលរបស់ពួកគេទេឬ? នោះអ្នកនឹងត្រូវបានប្រគល់ទៅឱ្យពួកគេ។ ប្រសិនបើអ្នកជឿថា អ្វីក៏ដោយដែលពួកទទឹងនឹងព្រះគ្រីស្ទនិយាយគឺជាសេចក្ដីពិត នោះអ្នកអាចស្ដាប់ពួកគេ និងដើរតាមពួកគេ ហើយអ្នកនឹងត្រូវបានប្រគល់ទៅឱ្យពួកគេ។ ទោះជាយ៉ាងនេះក្តី អ្នកត្រូវតែទទួលខុសត្រូវចំពោះខ្លួនឯងសម្រាប់ផលវិបាកទាំងនោះ។ ប្រសិនបើថ្ងៃណាមួយ អ្នកមិនទទួលបានសេចក្ដីសង្គ្រោះទេ កុំទម្លាក់កំហុសលើព្រះជាម្ចាស់ ឬត្អូញត្អែរអំពីទ្រង់ឡើយ រឿងនេះគ្មានពាក់ព័ន្ធអ្វីនឹងព្រះជាម្ចាស់ទេ។ វាគឺជាជម្រើសរបស់អ្នកផ្ទាល់ ហើយអ្នកត្រូវតែបង់ថ្លៃសម្រាប់ជម្រើសរបស់អ្នក។

យើងបានប្រកបគ្នាស្ទើរតែរួចរាល់ហើយអំពីការបង្ហាញចេញរបស់ពួកទទឹងនឹងព្រះគ្រីស្ទក្នុងការត្រួតត្រាមនុស្ស។ មនុស្សត្រូវតែយល់ពីអត្ថន័យនៃការត្រូវបានត្រួតត្រា។ នៅខាងក្រៅ មើលទៅហាក់ដូចជាមនុស្សមួយចំនួនកំពុងដើរតាមព្រះជាម្ចាស់ ស្ដាប់សេចក្ដីអធិប្បាយរបស់ទ្រង់ ហូប និងផឹកព្រះបន្ទូលរបស់ទ្រង់ រស់នៅក្នុងជីវិតពួកជំនុំ និងបំពេញភារកិច្ចរបស់ខ្លួន ហើយថាពួកគេមិនបានចាកចេញពីដំណាក់របស់ព្រះជាម្ចាស់ឡើយ។ ដូច្នេះ ហេតុអ្វីបានជាពួកគេត្រូវបានពួកទទឹងនឹងព្រះគ្រីស្ទត្រួតត្រា? នោះក៏ព្រោះតែជាចម្បង ពួកគេខ្វះសេចក្ដីពិត។ ទីមួយ មនុស្សទាំងនេះត្រូវបានពួកទទឹងនឹងព្រះគ្រីស្ទបំភាន់ ហើយបន្ទាប់មកក៏ចាប់ផ្ដើមថ្វាយបង្គំពួកគេយ៉ាងខ្លាំង ដែលនាំឱ្យត្រូវបានត្រួតត្រាដោយពួកគេ។ តើការត្រូវបានត្រួតត្រាមានន័យដូចម្ដេច? វាមានន័យថា ត្រូវបានពួកគេអូសទាញ និងរឹតត្បិត។ ទោះបីជាអ្នកកំពុងបំពេញភារកិច្ចរបស់អ្នកក៏ដោយ ខណៈពេលអ្នកកំពុងស្វែងរកគោលការណ៍សេចក្ដីពិតក្នុងការបំពេញភារកិច្ច អ្នកត្រូវបានពួកទទឹងនឹងព្រះគ្រីស្ទបំភាន់។ នៅពេលការលើកឡើង និងទស្សនៈរបស់ពួកគេកាន់តែស្របនឹងសញ្ញាណ និងការស្រមើស្រមៃផ្ទាល់ខ្លួនរបស់អ្នក នោះអ្នកកាន់តែចាត់ទុកថាវាត្រឹមត្រូវ និងស្របតាមសេចក្ដីពិត ហើយអ្នកឈប់ស្វែងរកគោលការណ៍សេចក្ដីពិត លែងចង់គិតដោយឯករាជ្យ និងលែងផ្អែកការអនុវត្តរបស់អ្នកលើព្រះបន្ទូលរបស់ព្រះជាម្ចាស់ទៀតហើយ។ អ្នកជឿថាទស្សនៈរបស់ពួកទទឹងនឹងព្រះគ្រីស្ទមិនមានកំហុសទាល់តែសោះ ហើយអ្នកបញ្ជាក់ពីភាពត្រឹមត្រូវរបស់វាដោយអស់ពីចិត្ត។ នៅពេលរឿងនេះកើតឡើង ប្រសិនបើអ្នកពិតជាអនុវត្តស្របតាមព្រះបន្ទូលរបស់ព្រះជាម្ចាស់មែន នោះអ្នកមានអារម្មណ៍ថាមិនស្រួល និងមិនស្ងប់ចិត្តឡើយ។ អ្នកមានអារម្មណ៍ថាអ្នកបានធ្វើឱ្យពួកទទឹងនឹងព្រះគ្រីស្ទខកចិត្ត ហើយថាអ្នកមិនអាចប្រព្រឹត្តបែបនេះបានជាដាច់ខាត។ តើអ្នកមិនកំពុងត្រូវបានរឹតត្បិតទាំងស្រុងដោយការលើកឡើង និងទស្សនៈរបស់ពួកទទឹងនឹងព្រះគ្រីស្ទទេឬ? នៅពេលអ្នកធ្វើរឿងអ្វីមួយ អ្នកមិនដឹងពីរបៀបវិនិច្ឆ័យ ស្វែងរក ឬគោរពតាមដោយផ្អែកលើព្រះបន្ទូលរបស់ព្រះជាម្ចាស់ឡើយ។ អ្នកមិនដឹងពីរបៀបធ្វើបែបនេះទេ ហើយអ្នកក៏មិនហ៊ានធ្វើវាដែរ។ ហេតុអ្វីបានជាអ្នកមិនដឹងពីរបៀបធ្វើ ហើយហេតុអ្វីបានជាអ្នកមិនហ៊ាន? ពួកទទឹងនឹងព្រះគ្រីស្ទមិនទាន់បាននិយាយនៅឡើយទេ ពួកគេមិនទាន់បានផ្ដល់ការសម្រេចចិត្ត ឬឈានដល់ការសន្និដ្ឋានណាមួយសម្រាប់អ្នកនៅឡើយទេ ហើយពួកគេមិនទាន់បានប្រាប់អ្នកពីលទ្ធផល ឬចង្អុលបង្ហាញទិសដៅណាមួយដល់អ្នកនៅឡើយទេ។ នោះហើយជាមូលហេតុដែលអ្នកមិនហ៊ានប្រព្រឹត្តតាមការយល់ដឹងរបស់អ្នក ហើយអ្នកខ្លាចដើរខុសផ្លូវ ខ្លាចធ្វើរឿងខុស។ តើអ្នកមិនកំពុងត្រូវបានត្រួតត្រាទេឬ? ហេតុអ្វីបានជាអ្នកតែងតែភ័យខ្លាចម៉្លេះ? តើព្រះបន្ទូលរបស់ព្រះជាម្ចាស់ពិតជាមិនច្បាស់លាស់មែនឬ? តើព្រះបន្ទូលរបស់ព្រះជាម្ចាស់មិនបានប្រាប់អ្នកពីគោលការណ៍ ឬប្រាប់អ្នកពីអ្វីដែលត្រូវធ្វើទេឬ? ហេតុអ្វីបានជាអ្នកមិនអើពើនឹងព្រះបន្ទូលរបស់ព្រះជាម្ចាស់ ហើយនៅតែរឹងរូសស្ដាប់ពួកទទឹងនឹងព្រះគ្រីស្ទ? អ្នកកំពុងត្រូវបានពួកទទឹងនឹងព្រះគ្រីស្ទបំភាន់ និងត្រួតត្រាហើយ។ ឧទាហរណ៍៖ ខ្ញុំបានប្រាប់នរណាម្នាក់ឱ្យសាងសង់ជញ្ជាំងមួយ ដោយបញ្ជាក់ពីកម្ពស់ ប្រវែង និងទីតាំងរបស់វា។ បន្ទាប់មក អាទទឹងនឹងព្រះគ្រីស្ទម្នាក់បានមកដល់ ហើយបាននិយាយថា៖ «កម្ពស់ជញ្ជាំងនេះមិនអីទេ ប៉ុន្តែមានបញ្ហាមួយនៅទីនេះ។ ប្រសិនបើអ្នកសាងសង់វាបែបនេះ តើវានឹងរលំដែរឬទេនៅពេលមានខ្យល់បក់មក?» ពេលឮដូច្នេះ បុគ្គលនោះក៏បាននិយាយថា៖ «នេះជាចំណុចល្អមួយ តើវាអាចរលំដែរឬទេ? ព្រះជាម្ចាស់មិនបានមានព្រះបន្ទូលទេ ដូច្នេះខ្ញុំនឹងមិនទាន់សាងសង់វាឡើយ»។ ពេលខ្ញុំបានទៅពិនិត្យមើលពួកគេនៅពេលក្រោយ ខ្ញុំបានសួរថា៖ «ហេតុអ្វីបានជាអ្នកមិនទាន់សាងសង់ជញ្ជាំងនេះ? ប៉ុន្មានថ្ងៃកន្លងផុតទៅហើយ តែវានៅតែមិនទាន់បានសាងសង់រួចរាល់ តើអ្នកមិនកំពុងពន្យារពេលកិច្ចការទេឬ?» គេបានឆ្លើយតបថា មាននរណាម្នាក់បានលើកឡើងពីក្ដីបារម្ភអំពីការដែលជញ្ជាំងនេះអាចនឹងត្រូវខ្យល់បក់រលំ។ ខ្ញុំបានប្រាប់ពួកគេឱ្យប្រើសសរមួយសម្រាប់ទប់ ប្រសិនបើពួកគេបារម្ភពីខ្យល់ ហើយគេក៏ចងចាំរឿងនេះទុកក្នុងចិត្ត។ ក្រោយមក អាទទឹងនឹងព្រះគ្រីស្ទបានត្រឡប់មករំខានគេម្ដងទៀត ដោយនិយាយថា៖ «តើសសរមួយគ្រប់គ្រាន់ដែរឬទេ? តើអ្នកមិនគួរប្រើសសរពីរទេឬ?» បុគ្គលនោះបានពិចារណារឿងនេះ ដោយគិតថាព្រះជាម្ចាស់គ្រាន់តែមានព្រះបន្ទូលឱ្យប្រើសសរមួយប៉ុណ្ណោះ មិនមែនពីរទេ ហើយជាថ្មីម្ដងទៀតនេះ គេក៏មិនដឹងថាត្រូវធ្វើអ្វីដែរ។ បន្ទាប់ពីត្រូវបានអាទទឹងនឹងព្រះគ្រីស្ទបំភាន់ និងរំខានយ៉ាងខ្លាំងបែបនេះ ពាក្យពេចន៍ទាំងអស់ដែលខ្ញុំបានថ្លែងពីមុនមក គឺឥតប្រយោជន៍ ហើយគេមិនអាចបន្តកិច្ចការនេះបានឡើយ។ តើនេះមិនស្មើនឹងការត្រូវបានអាទទឹងនឹងព្រះគ្រីស្ទត្រួតត្រាទេឬ? តើគេគួរស្ដាប់នរណានៅក្នុងរឿងនេះ? (ស្ដាប់ព្រះជាម្ចាស់។) ចុះហេតុអ្វីបានជាគេមិនស្ដាប់ព្រះបន្ទូលរបស់ព្រះជាម្ចាស់? តើគេមិនចង់ស្ដាប់ទេឬ? គេចង់ស្ដាប់ ប៉ុន្តែគេត្រូវបានបំភាន់ដោយសេចក្ដីបង្រៀនខុសឆ្គង និងសេចក្តីខុសទំនងមួយក្នុងចំណោមសេចក្ដីបង្រៀនខុសឆ្គង និងសេចក្តីខុសទំនងនានារបស់អាទទឹងនឹងព្រះគ្រីស្ទ។ នៅពេលគេត្រូវបានបំភាន់ គេបានស្ដាប់បង្គាប់អាទទឹងនឹងព្រះគ្រីស្ទ ដែលស្មើនឹងការត្រូវបានចាប់ជម្រិតដោយអាទទឹងនឹងព្រះគ្រីស្ទអ៊ីចឹង។ ប្រសិនបើឥរិយាបថ និងគំនិតរបស់គេត្រូវបានអាទទឹងនឹងព្រះគ្រីស្ទរឹតត្បិត និងដាក់ខ្នោះ នោះគេស្ថិតក្រោមការត្រួតត្រារបស់អាទទឹងនឹងព្រះគ្រីស្ទហើយ។ ទីបំផុត បុគ្គលនេះមិនបានបំពេញភារកិច្ចរបស់ខ្លួនទេ ហើយពួកគេមិនបានចុះចូលនឹងព្រះជាម្ចាស់ ឬស្ដាប់ព្រះបន្ទូលរបស់ទ្រង់ឡើយ។ តើនរណាជាអ្នកបង្កឱ្យមានលទ្ធផលនេះ? វាត្រូវបានបង្កឡើងដោយភាពមិនដឹងអីរបស់គេ ហើយមិនអាចកាត់ផ្ដាច់ពីការបំភាន់ ការរំខាន និងការត្រួតត្រារបស់អាទទឹងនឹងព្រះគ្រីស្ទឡើយ។ ដូច្នេះ តើវាមានន័យដូចម្ដេចដែលអាទទឹងនឹងព្រះគ្រីស្ទបានជ្រៀតជ្រែកបែបនេះ? គេចង់បង្ហាញពីភាពឆ្លាតវៃរបស់គេ ហើយអ្វីដែលគេពិតជានិយាយនោះគឺ៖ «ហេតុអ្វីបានជាអ្នកស្ដាប់ព្រះទាំងងងឹតងងល់ នៅពេលដែលព្រះប្រាប់អ្នកឱ្យសាងសង់ជញ្ជាំងនេះនៅទីនេះ? ហេតុអ្វីបានជាដំណើរការគិតរបស់អ្នកសាមញ្ញម៉្លេះ? ប្រសិនបើអ្នកសាងសង់ជញ្ជាំងនៅទីនេះ តើវានឹងមិនរលំទេឬ នៅពេលខ្យល់ចាប់ផ្ដើមបក់មកនោះ? ការស្ដាប់ព្រះ គឺមិនត្រឹមត្រូវដូចការស្ដាប់ខ្ញុំទេ អ្នកត្រូវតែស្ដាប់ខ្ញុំ។ ប្រសិនបើអ្នកស្ដាប់ខ្ញុំ ខ្ញុំនឹងពេញចិត្ត ប៉ុន្តែប្រសិនបើអ្នកស្ដាប់ព្រះ នោះវានឹងមិនសមស្របសម្រាប់ខ្ញុំទេ ហើយខ្ញុំនឹងមិនពេញចិត្តឡើយ។ វាមិនមិនកើតទេដែលអ្នកស្ដាប់ព្រះ តើនឹងទុកខ្ញុំចោលនៅឯណាទៅ?» គេមិនបាននិយាយរឿងនេះដោយផ្ទាល់ទេ គេបានជ្រៀតជ្រែក និងញុះញង់រឿងនេះដោយចេតនា។ បន្ទាប់ពីការជ្រៀតជ្រែករបស់ពួកគេ កិច្ចការនោះមិនអាចបញ្ចប់បានឡើយ ហើយពួកគេមើលទៅហាក់ដូចជាមានប្រាជ្ញា ដែលធ្វើឱ្យពួកគេសប្បាយចិត្ត។ នៅពេលព្រះជាម្ចាស់ប្រាប់ផ្លូវនរណាម្នាក់ឱ្យសាងសង់ជញ្ជាំង បុគ្គលនោះគួរតែសាងសង់វាភ្លាមៗ ប៉ុន្តែឥឡូវនេះ លទ្ធផលគឺថាជញ្ជាំងនោះមិនត្រូវបានសាងសង់ឡើយ។ តើនរណាជាអ្នកបង្កឱ្យមានលទ្ធផលនេះ? វាត្រូវបានបង្កឡើងដោយអាទទឹងនឹងព្រះគ្រីស្ទ បុគ្គលនេះត្រូវបានអាទទឹងនឹងព្រះគ្រីស្ទបំភាន់ រំខាន និងត្រួតត្រា។ នេះគឺស្រដៀងនឹងរបៀបដែលសត្វពស់បានល្បួងអ័ដាម និងអេវ៉ាដែរ។ ព្រះជាម្ចាស់បានមានព្រះបន្ទូលទៅកាន់អ័ដាម និងអេវ៉ាថា៖ «មិនត្រូវបរិ‌ភោគផ្លែចេញពីដើមដឹងខុសត្រូវឡើយ៖ ដ្បិតនៅថ្ងៃណាដែលអ្នកបរិ‌ភោគវា អ្នកប្រាកដជាស្លាប់មិនខាន»។ តើព្រះបន្ទូលរបស់ព្រះជាម្ចាស់ទាំងនេះគឺជាសេចក្ដីពិតដែរឬទេ? ព្រះបន្ទូលទាំងនេះគឺជាសេចក្ដីពិត ហើយអ្នកមិនចាំបាច់យល់ពីសារៈសំខាន់របស់វាទេ អ្នកគ្រាន់តែត្រូវស្ដាប់ និងចុះចូលប៉ុណ្ណោះ។ ទោះបីជាស្ថិតក្នុងស្ថានភាពណាក៏ដោយ ក៏ព្រះបន្ទូលរបស់ព្រះជាម្ចាស់មិនអាចផ្លាស់ប្ដូរបានឡើយ ហើយប្រសិនបើព្រះជាម្ចាស់ចង់ឱ្យអ្នកធ្វើអ្វីមួយ នោះចូរធ្វើវាទៅ។ កុំវិភាគវាអី។ ទោះបីជាអ្នកមិនយល់ពីវាក៏ដោយ ក៏អ្នកត្រូវតែដឹងថាព្រះបន្ទូលរបស់ព្រះជាម្ចាស់គឺត្រឹមត្រូវដែរ អ្នកត្រូវតែយល់ពីនិយមន័យនេះនៅក្នុងដួងចិត្តរបស់អ្នក។ និយាយម្យ៉ាងទៀត អ្នកត្រូវតែដឹងពីសេចក្ដីពិតនេះជាបឋម និងជាចម្បងបំផុតសិន។ មិនថាព្រះបន្ទូលរបស់ព្រះជាម្ចាស់ស្របនឹងសញ្ញាណរបស់អ្នកផ្ទាល់ ឬអត់ មិនថាអ្នកយល់ពីព្រះបន្ទូលទាំងនោះ ឬអត់ ហើយមិនថាអ្នកអាចនឹងវង្វេងវង្វាន់យ៉ាងណាក៏ដោយ ក៏អ្នកត្រូវតែប្រកាន់ខ្ជាប់នូវព្រះបន្ទូលរបស់ទ្រង់ដែរ។ នេះគឺជា ទំនួលខុសត្រូវ និងភារកិច្ចរបស់អ្នក។ នៅពេលអ្នកបានតាំងចិត្តលើរឿងនេះហើយ តើអ្នកគួរធ្វើអ្វី នៅពេលសាតាំងមកល្បួងអ្នក? អ្នកគួរតែប្រកាន់ខ្ជាប់នូវព្រះបន្ទូលរបស់ព្រះជាម្ចាស់ ហើយដើរតាមមាគ៌ារបស់ទ្រង់ នេះគឺជាគោលការណ៍ចម្បងបំផុត។ កុំអើពើនឹងអ្វីដែលសាតាំងនិយាយឡើយ។ តើលទ្ធផលចុងក្រោយនៃការដែលអ័ដាម និងអេវ៉ាស្ដាប់ពាក្យសម្ដីរបស់សត្វពស់ គឺជាអ្វី? ពួកគេត្រូវបានសាតាំងបំភាន់ និងត្រួតត្រា។ ដោយគ្រាន់តែប្រើពាក្យរបស់អារក្សដែល បិទបាំងភ្នែក និងស្រពេចស្រពិលមួយឃ្លាប៉ុណ្ណោះ សាតាំងអាចអូសទាញ និងត្រួតត្រាឥរិយាបថរបស់អ័ដាម និងអេវ៉ាបាន។ នេះគឺជាលទ្ធផលដែលព្រះជាម្ចាស់មិនចង់ទតឃើញឡើយ។ តើសត្វពស់មានគោលបំណងអ្វីក្នុងការនិយាយពាក្យទាំងនោះ? តាមរយៈពាក្យទាំងនេះ វាចង់ធ្វើឱ្យគំនិតរបស់មនុស្សច្របូកច្របល់ អូសទាញឥរិយាបថរបស់ពួកគេ ព្រមទាំងធ្វើឱ្យពួកគេឈប់ស្ដាប់ និងលះបង់ព្រះបន្ទូលរបស់ព្រះជាម្ចាស់។ នៅពេលគំនិតសកម្មនេះត្រូវបានបណ្ដុះនៅក្នុងខួរក្បាលរបស់មនុស្ស ពួកគេក៏បានដើរតាមផ្លូវដែលវាបានចង្អុលបង្ហាញ។ តើសាតាំងមានគោលបំណងអ្វី? គឺចង់និយាយថា៖ «កុំស្ដាប់អ្វីដែលព្រះប្រាប់ឱ្យសោះ។ អ្នកត្រូវតែស្ដាប់ខ្ញុំ អ្នកត្រូវតែបរិភោគផ្លែឈើនេះ»។ ព្រះជាម្ចាស់បានថ្លែងព្រះបន្ទូលប្រាប់ពួកគេកុំឱ្យបរិភោគវា ចំណែកឯសាតាំងប្រាប់ពួកគេឱ្យបរិភោគវា។ នៅទីបញ្ចប់ តើអ័ដាម និងអេវ៉ាបានបរិភោគផ្លែឈើនោះដែរឬទេ? (ពួកគេបានបរិភោគ។) នេះហើយជារបៀបដែលសាតាំងបានត្រួតត្រាមនុស្ស។ នៅពេលអ្នកស្ដាប់ពាក្យរបស់អារក្សនៃ អាទទឹងនឹងព្រះគ្រីស្ទ អ្នកអាចនឹងវង្វេងវង្វាន់ និងបាត់បង់ទិសដៅ ហើយអ្នកងាយនឹងមិនស្ដាប់ព្រះបន្ទូលរបស់ព្រះជាម្ចាស់ឡើយ។ តើនេះមិនមែនមានន័យថា ឥរិយាបថ និងគំនិតរបស់អ្នកត្រូវបានអាទទឹងនឹងព្រះគ្រីស្ទនេះអូសទាញ និងត្រួតត្រាទេឬ? នេះហើយគឺជាអត្ថន័យនៃការត្រួតត្រា។ តើអ្នករាល់គ្នាធ្លាប់ជួបប្រទះស្ថានភាពបែបនេះដែរឬទេ? មនុស្សដែលមានចេតនាអាក្រក់មួយចំនួនឃើញថា អ្នកកំពុងបញ្ចប់កិច្ចការយ៉ាងរលូន ហើយរៀបនឹងសម្រច បានលទ្ធផល រៀបនឹងធ្វើឱ្យខ្លួនឯងលេចធ្លោ ហើយពួកគេដឹងថា ពួកគេនឹងមិនមានការចូលរួមច្រើននៅក្នុងរឿងនេះឡើយ។ ប្រសិនបើអ្នកលេចធ្លោ នោះពួកគេនឹងមិនលេចធ្លោឡើយ ដូច្នេះ ពួកគេលើកឡើងនូវទស្សនៈ ឬសំណួរដែលស្ដាប់ទៅហាក់ដូចជាសមហេតុផល ដើម្បីបំភាន់ រំខាន និងត្រួតត្រាអ្នក។ ជាលទ្ធផល អ្នកក្លាយជាវង្វេងវង្វាន់ ដោយគិតថាពាក្យសម្ដីរបស់ពួកគេក៏សមហេតុផលដែរ។ អ្នកមិនដឹងថាត្រូវធ្វើអ្វីទៀតទេ ហើយមិនអាចបន្តបំពេញភារកិច្ចរបស់អ្នកបានឡើយ ដូច្នេះ អ្នកក៏បញ្ឈប់វា។ តើនេះមិនមែនជាភាពល្ងង់ខ្លៅទេឬ? ដំបូងឡើយ នៅពេលអ្នកមិនទាន់ត្រូវបានគេបំភាន់ អ្នកមានគំនិតច្បាស់លាស់ណាស់ ហើយបានដឹងថាត្រូវធ្វើអ្វី ប៉ុន្តែពេលដែលអាទទឹងនឹងព្រះគ្រីស្ទរំខានអ្នកភ្លាម អ្នកក៏ច្របូកច្របល់ ហើយមិនដឹងពីរបៀបដោះស្រាយរឿងរ៉ាវឱ្យបានសមរម្យឡើយ។ តើមានបញ្ហាអ្វីនៅទីនេះ? (ការត្រូវបានបំភាន់។) មនុស្សដែលងាយនឹងត្រូវបានពួកទទឹងនឹងព្រះគ្រីស្ទ ឬសាតាំងបំភាន់ និងត្រួតត្រា គឺជាបុគ្គលដែលមិនដឹងអី និងវង្វេងវង្វាន់។ ទាក់ទងនឹងការបង្ហាញចេញអំពីរបៀបដែលពួកទទឹងនឹងព្រះគ្រីស្ទបំភាន់ និងត្រួតត្រាមនុស្ស តើការប្រកបគ្នារបស់យើងមានភាពជាក់លាក់គ្រប់គ្រាន់ហើយឬនៅ? អ្នកគួរតែអាចយល់បាន ហើយនៅពេលមានរឿងកើតឡើងចំពោះអ្នក អ្នកគួរតែផ្ទៀងផ្ទាត់រឿងទាំងនោះជាមួយនឹងសេចក្ដីពិតផ្សេងៗ ដើម្បីឆ្លុះបញ្ចាំងពីពាក្យសម្ដី សកម្មភាព និងសារជាតិរបស់អ្នក។ ក្នុងពេលជាមួយគ្នានេះ អ្នកគួរតែព្យាយាមស្វែងយល់ និង ញែកដឹងមនុស្ស ព្រឹត្តិការណ៍ និងរបស់ផ្សេងៗនៅជុំវិញអ្នក ដើម្បីទទួលបានការយល់ដឹងកាន់តែច្បាស់អំពីសេចក្ដីពិត និងការយល់ដឹងកាន់តែត្រឹមត្រូវអំពីសារជាតិធម្មជាតិនៃមនុស្សផ្សេងៗគ្នា។

សព្វថ្ងៃនេះ អ្នករាល់គ្នាជាច្រើនទើបតែចាប់ផ្ដើមស្គាល់ពីសភាព និងការ បង្ហាញចេញជាក់លាក់នៃសេចក្ដីពិតផ្សេងៗប៉ុណ្ណោះ។ ហេតុអ្វីបានជាខ្ញុំនិយាយថា អ្នករាល់គ្នាទើបតែចាប់ផ្ដើមស្គាល់ពីរឿងទាំងនេះ? នោះក៏ព្រោះតែអ្នករាល់គ្នាទើបតែយល់ពីព័ត៌មានលម្អិតមួយចំនួនប៉ុណ្ណោះ ប៉ុន្តែនៅមានចម្ងាយឆ្ងាយទៀត មុននឹងឈានដល់ការចូលទៅក្នុងពិតប្រាកដ។ ការយល់ដឹងមិនស្មើនឹងការចូលទៅក្នុងឡើយ។ នៅពេលអ្នកយល់ វាគ្រាន់តែមានន័យថានៅក្នុងគំនិតរបស់អ្នក ការយល់ដឹងរបស់អ្នកអំពីគោលគំនិត និងនិយមន័យនៃរឿងទាំងនេះ គឺមានភាពត្រឹមត្រូវគួរសម និងស្របនឹងសេចក្ដីពិតកាន់តែខ្លាំងប៉ុណ្ណោះ ប៉ុន្តែអ្នកនៅឆ្ងាយពីការចូលទៅក្នុងផ្ទាល់ខ្លួននៅឡើយ។ ការយល់ដឹង ការទទួលស្គាល់ និងការអាចភ្ជាប់រឿងទាំងនេះទៅនឹងសភាពរបស់អ្នក ព្រមទាំងមនុស្ស ព្រឹត្តិការណ៍ និងរបស់ផ្សេងៗនៅជុំវិញអ្នក មិនមែនមានន័យថាអ្នកមានការចូលទៅក្នុងឡើយ។ ទាំងនេះគឺជារឿងពីរដាច់ដោយឡែកពីគ្នា។ ដើម្បីឱ្យមនុស្សម្នាក់ត្រូវបានសង្គ្រោះ និងសម្រេចបាននូវការផ្លាស់ប្ដូរនិស្ស័យ វាចាប់ផ្ដើមដោយការយល់ដឹងពីសេចក្ដីពិតផ្សេងៗទាំងអស់ ហើយការចូលទៅក្នុងតថភាពនៃសេចក្ដីពិត ចាប់ផ្ដើមដោយការអនុវត្តសេចក្ដីពិតទាំងនេះ។ ប្រសិនបើអ្នករាល់គ្នាមានមូលដ្ឋានជាក់លាក់ណាមួយ នៅក្នុងការយល់ដឹង និងការចូលរបស់អ្នករាល់គ្នាទៅក្នុងសេចក្ដីពិតផ្សេងៗ នោះនៅពេលខ្ញុំបានសុំឧទាហរណ៍ពីអ្នករាល់គ្នា អ្នករាល់គ្នាអាចនឹកឃើញភ្លាមៗពីការបង្ហាញចេញរបស់អ្នករាល់គ្នាផ្ទាល់ ឬរឿងមួយចំនួនដែលអ្នករាល់គ្នាធ្លាប់បានឃើញ និងបានជួបប្រទះ។ នេះនឹងធ្វើឱ្យការប្រកបគ្នារបស់ខ្ញុំកាន់តែងាយស្រួល ហើយខ្ញុំនឹងមិនចាំបាច់និយាយលម្អិតបែបនេះទេ ពីព្រោះអ្នករាល់គ្នានឹងមានបទពិសោធរួចទៅហើយ ហើយអាចឈានដល់កម្រិតនោះបាន។ ទោះជាយ៉ាងណាក៏ដោយ នៅពេលខ្ញុំសួរអ្នករាល់គ្នានៅពេលនេះ អ្នករាល់គ្នាត្រូវគិតភ្លាមៗនៅនឹងកន្លែង ហើយអ្នករាល់គ្នាក៏ត្រូវគាស់កកាយ និងស្វែងរកការចងចាំរបស់អ្នករាល់គ្នាផងដែរ។ នៅពេលខ្ញុំឃើញថាអ្នករាល់គ្នាមិនដឹងពីរឿងទាំងនេះ ហើយមិនធ្លាប់ជួបប្រទះដោយខ្លួនឯង ខ្ញុំត្រូវតែពន្យល់ឱ្យបានលម្អិត បញ្ជាក់ឱ្យច្បាស់ពីទិដ្ឋភាពកណ្ដាល និងទិដ្ឋភាពស្នូល ព្រមទាំងបញ្ហាសំខាន់ៗនៃរឿងទាំងនេះ ហើយផ្ដល់ឱ្យអ្នករាល់គ្នានូវការយល់ដឹងជាមូលដ្ឋានអំពីព័ត៌មានលម្អិតនៃសេចក្ដីពិតផ្សេងៗ ដើម្បីកុំឱ្យអ្នករាល់គ្នាច្រឡំទិដ្ឋភាពនៃគោលគំនិត ឬទិដ្ឋភាពនៃនិយមន័យនៅពេលអ្នករាល់គ្នាអនុវត្ត ហើយដើម្បីកុំឱ្យអ្នករាល់គ្នាជំនួសគោលគំនិតមួយដោយគោលគំនិតមួយទៀត ឬគិតថារឿងទាំងនេះស្មុគស្មាញពេក អ្នករាល់គ្នានឹងអាចបែងចែកយ៉ាងច្បាស់រវាងទិដ្ឋភាពផ្សេងៗគ្នា។ តាមរបៀបនេះ លើកក្រោយពេលដែលខ្ញុំប្រកបគ្នាអំពីរឿងទាំងនេះ វានឹងមានភាពងាយស្រួល។ បច្ចុប្បន្ននេះ អ្នករាល់គ្នានៅតែមានការខ្វះខាតនៅឡើយ ដូច្នេះ ខ្ញុំតែងតែត្រូវពន្យល់រឿងទាំងនេះឱ្យបានលម្អិត។ តើខ្លឹមសារច្រើនប៉ុនណានៃការប្រកបគ្នានៅឯការជួបជុំរបស់យើង ដែលអ្នករាល់គ្នាអាចត្រិះរិះ និងយកមកគិតដោយល្អិតល្អន់បាន? ប្រសិនបើបានត្រឹមតែដប់ភាគរយ នោះអ្នករាល់គ្នាសឹងតែគ្មានកម្ពស់គួរឱ្យកត់សម្គាល់ឡើយ ហើយប្រសិនបើបានសាមសិបភាគរយ នោះអ្នករាល់គ្នាទើបតែយល់បានខ្លះៗប៉ុណ្ណោះ។ ប្រសិនបើអ្នករាល់គ្នាឈានដល់ហាសិបភាគរយ នោះអ្នករាល់គ្នាមានកម្ពស់ និងការចូលទៅក្នុងកម្រិតណាមួយ ប៉ុន្តែប្រសិនបើអ្នករាល់គ្នាមិនអាចឈានដល់កម្រិតនោះទេ នោះអ្នករាល់គ្នាមិនមានការចូលទៅក្នុងឡើយ។ អ្នករាល់គ្នាយល់ហើយ តើមែនទេ? ប្រសិនបើអ្នករាល់គ្នានៅតែមិនអាចយល់បាន នៅពេលខ្ញុំប្រកបគ្នាបែបនេះ នោះមានន័យថាគុណសម្បត្តិរបស់អ្នករាល់គ្នាទាបពេកហើយ ហើយអ្នករាល់គ្នាគ្មានផ្លូវយល់ពីសេចក្ដីពិតឡើយ។ ល្អហើយ ការប្រកបគ្នារបស់យើងសម្រាប់ថ្ងៃនេះ ត្រូវបានបញ្ចប់ត្រឹមនេះ។ ជួបគ្នាពេលក្រោយ!

ថ្ងៃទី១៧ ខែមេសា ឆ្នាំ២០១៩


ចំណុចទីប្រាំពីរ៖ ពួកគេជាមនុស្សទុច្ចរិត មានល្បិចកល និងបោកបញ្ឆោត (ផ្នែកទីមួយ)

ផ្នែកបំពេញបន្ថែម៖ ការចាត់ការលើឧប្បត្តិហេតុពួកទទឹងនឹងព្រះគ្រីស្ទនៅប្រទេសកាណាដា

តើស្ថានភាពរបស់មនុស្សដែលកំពុងបំពេញភារកិច្ចរបស់ខ្លួននៅក្នុងពួកជំនុំនៅប្រទេសកាណាដាពេលនេះយ៉ាងម៉េចដែរ? តើអ្នករាល់គ្នាមានការ សម្គាល់ពីអាទទឹងនឹងព្រះគ្រីស្ទឈ្មោះ យ៉ាន ដែរឬទេ? តើអ្នករាល់គ្នាអាចមើលឃើញបញ្ហាអ្វីខ្លះនៅក្នុងរបៀបដែល យ៉ាន បាននិយាយ និងបានប្រព្រឹត្តដែរឬទេ? (នៅពេលនោះ ខ្ញុំមិនបានឃើញបញ្ហាអ្វីទេ ខ្ញុំគ្រាន់តែគិតថាគាត់មិនបានតាមដានការងារប៉ុណ្ណោះ។ ខ្ញុំពិតជាមិនសូវដឹងពីរឿងអ្វីផ្សេងទៀតឡើយ។) អ្នកបន្ទាប់អាចបន្តទៀតបាន។ (ខ្ញុំមិនសូវមានទំនាក់ទំនងជាមួយ យ៉ាន ទេ។ ខ្ញុំបានចូលរួមការជួបជុំពីរបីដងជាមួយគាត់កាលពីពីរឆ្នាំមុន ប៉ុន្តែខ្ញុំមិនមានទំនាក់ទំនងជាមួយគាត់ទៀតទេបន្ទាប់ពីនោះមក។) យ៉ាន គឺជាអ្នកដឹកនាំពួកជំនុំរបស់អ្នករាល់គ្នា ចុះហេតុអ្វីបានជាគ្មានក្រុមណាមួយរបស់អ្នករាល់គ្នាមានទំនាក់ទំនងជាមួយគាត់សោះដូច្នេះ? តើមកពីពេលនេះគេរកឃើញថាគាត់មានបញ្ហា ទើបអ្នករាល់គ្នាកំពុងព្យាយាមគេចវេះពីទំនួលខុសត្រូវរបស់អ្នករាល់គ្នា ឬមួយក៏អ្នករាល់គ្នាពិតជាមិនមានទំនាក់ទំនងជាមួយគាត់មែន? ខ្ញុំឮថាមាននរណាម្នាក់មានទំនាក់ទំនងមិនត្រឹមត្រូវជាមួយយ៉ាន តើរឿងនេះពិតមែនទេ? (មែនហើយ។) តើអ្នករាល់គ្នាបានសង្កេតឃើញពីរឿងនេះទេ? (ទេ។) បើដូច្នេះ អ្នករាល់គ្នាពិតជាខ្វាក់ភ្នែកណាស់។ អ្នកផ្សេងទៀតអាចបន្តបាន។ (ខ្ញុំមានទំនាក់ទំនងច្រើនជាមួយយ៉ាន។ នៅពេលនោះ ខ្ញុំគ្រាន់តែគិតថាគាត់រាងក្រអឺតក្រទម និងរាប់ខ្លួនឯងជាសុចរិតបន្តិច ហើយគាត់ចូលចិត្តលើកតម្កើងខ្លួនឯង និងសម្ញែង។ ប៉ុន្តែ ខ្ញុំមិនដែលសម្គាល់ ថាគាត់មានសារជាតិនៃអាទទឹងនឹងព្រះគ្រីស្ទឡើយ។) គាត់ចូលចិត្តល្បួងស្ត្រី តើអ្នកបានដឹងរឿងនោះទេ? (ទេ។ គាត់តែងតែនិយាយយ៉ាងម៉ឺងម៉ាត់នៅក្នុងការប្រកបគ្នាថា ការដែលបុរសនិងស្ត្រីមានទំនាក់ទំនងផ្លូវភេទផ្ដេសផ្ដាស គឺជារឿងអាក្រក់ខ្លាំងណាស់ ហើយគាត់តែងតែប្រកបគ្នាថា យើងត្រូវតែបញ្ឈប់ឥរិយាបថបែបនេះ។ ខ្ញុំមិនដែលនឹកស្មានសោះថាគាត់អាចធ្វើបែបនោះនៅទីកំបាំងសោះ។) អ្នកបន្ទាប់អាចបន្តទៀតបាន។ (ខ្ញុំបានទាក់ទងជាមួយយ៉ាន អស់រយៈពេលមួយឆ្នាំ ប៉ុន្តែខ្ញុំមិនមានទំនាក់ទំនងល្អជាមួយគាត់ទេ ហើយពួកយើងក៏មិនមានការសហការប្រកបដោយភាពសុខដុមរមនាដែរ។ ខ្ញុំមានទំនាក់ទំនងជាមួយគាត់តែនៅពេលពិភាក្សាអំពីការងារប៉ុណ្ណោះ ហើយមិនសូវមានទំនាក់ទំនងជាមួយគាត់ក្រៅពីរឿងនេះទេ។ ហេតុនេះហើយទើបខ្ញុំមិនសូវមានការសម្គាល់ពីគាត់។) អ្នកមិនសូវមានការសម្គាល់ពីគាត់ទេឬ? តើមកពីអ្នកមិនបានឃើញពីអ្វីដែលកំពុងកើតឡើង ឬមួយក៏អ្នកមិនបានសម្គាល់ពីរឿងនោះ? ហេតុដូចម្តេចបានជាអ្នកមិនសូវមានការសម្គាល់ពីគាត់ដូច្នេះ? តើលទ្ធផលនេះកើតឡើងដោយរបៀបណា? (ពីព្រោះផ្លូវដែលខ្ញុំបានដើរគឺខុស ហើយខ្ញុំបានគោរពបូជា និងកោតសរសើរមនុស្សដែលមានអំណោយទាន។ យ៉ានគឺជាមនុស្ស ពូកែនិយាយណាស់ ហើយនៅក្នុងការប្រកបគ្នានីមួយៗ គាត់តែងតែដកស្រង់ព្រះបន្ទូលរបស់ព្រះជាម្ចាស់ ព្រមទាំងសេចក្ដីអធិប្បាយ និងការប្រកបគ្នារបស់ខាងលើ។ មើលទៅហាក់ដូចជាគាត់បានដឹងពីរបៀបដោះស្រាយបញ្ហា ហើយរាល់ពេលដែលមានបញ្ហានៅក្នុងពួកជំនុំ គាត់តែងតែព្យាយាមដោះស្រាយវា។) ប្រសិនបើគាត់បានដឹងពីរបៀបដោះស្រាយបញ្ហា ចុះហេតុអ្វីបានជាក្រុមផលិតភាពយន្តនៃពួកជំនុំនៅប្រទេសកាណាដា មានបញ្ហាជាច្រើនដែលនៅតែមិនទាន់បានដោះស្រាយរហូតមកដល់ពេលនេះ? អ្នកនិយាយថាគាត់ពិតជាបានដឹងពីរបៀបដោះស្រាយបញ្ហា ប៉ុន្តែតើនោះមិនមែនជារឿងមិនសមហេតុសមផលទេឬអី? តើនោះមិនមែនជាការបោកបញ្ឆោតទេឬអី? (មែនហើយ។) តើអ្នករាល់គ្នាមានស្ដាប់សេចក្ដីអធិប្បាយដែរឬទេ? តើអ្នករាល់គ្នាចូលរួមការជួបជុំជារៀងរាល់សប្ដាហ៍ដែរឬទេ? (ពួកយើងចូលរួម។) ដូច្នេះ តើអ្នករាល់គ្នាមានស្ដាប់ខ្ញុំដែរឬទេ នៅពេលដែលខ្ញុំអធិប្បាយអំពីការសម្គាល់ ពីពួកទទឹងនឹងព្រះគ្រីស្ទនោះ? (មាន។) បន្ទាប់ពីបានស្ដាប់ខ្ញុំហើយ តើអ្នករាល់គ្នាមានការសម្គាល់ពី យ៉ាន ដែរឬទេ? តើអ្នករាល់គ្នាអាចមើលឃើញបញ្ហាអ្វីខ្លះនៅក្នុងរបៀបដែល យ៉ានបានធ្វើកិច្ចការនានាដែរឬទេ? អ្នករាល់គ្នាបានស្ដាប់សេចក្ដីអធិប្បាយ និងជួបជុំគ្នានៅកន្លែងតែមួយជាមួយអាទទឹងនឹងព្រះគ្រីស្ទទៅហើយ ប៉ុន្តែអ្នករាល់គ្នានៅតែមិនអាចមើលឃើញអាទទឹងនឹងព្រះគ្រីស្ទយ៉ាងច្បាស់ក្រឡែតបែបនេះទៀត តើនេះមានបញ្ហាអ្វីទៅ? យ៉ាន ធ្វើជាអ្នកដឹកនាំអស់រយៈពេលពីរឆ្នាំ និងប្រាំខែ តើនរណាមានទំនាក់ទំនងជាមួយគាត់ច្រើនជាងគេ? តើគាត់បានចំណាយពេលយូរបំផុតនៅក្នុងក្រុមមួយណា? តើមានមនុស្សប៉ុន្មាននាក់នៅក្នុងក្រុមនោះដែលមានការសម្គាល់ ពីគាត់? តើមានប៉ុន្មាននាក់ដែលបានរកឃើញថាគាត់មានបញ្ហា ហើយមិនបានបង្ហាញរឿងនេះឱ្យគេដឹង? តើនរណាដែលបានរកឃើញថាគាត់មានបញ្ហា ហើយបានចេញមុខមកបង្ហាញពីរឿងនេះឱ្យគេដឹង? តើអ្នករាល់គ្នាដឹងចម្លើយចំពោះសំណួរទាំងនេះទេ? (គ្មាននរណាម្នាក់បានសម្គាល់ពីលក្ខណៈពិតរបស់គាត់ឡើយ។) ដូច្នេះ តើអ្នករាល់គ្នារកឃើញថាគាត់គឺជាអាទទឹងនឹងព្រះគ្រីស្ទនៅពេលក្រោយមកដោយរបៀបណា? (បងស្រីម្នាក់ដែលមានទំនាក់ទំនងជាមួយគាត់ បាននិយាយថានាងស្ថិតក្នុងសភាពមិនល្អ ហើយនៅពេលដែលពួកយើងបានព្យាយាមស្វែងយល់បន្ថែមអំពីស្ថានភាពនេះ ពួកយើងក៏បានរកឃើញបញ្ហារបស់យ៉ាន ទាក់ទងនឹងទំនាក់ទំនងរបស់គាត់ជាមួយស្ត្រីនានា។) បងស្រីនោះបានបញ្ចេញបញ្ហានេះឱ្យដឹង ចុះតើមានអ្នកផ្សេងទៀតបានរាយការណ៍ពីរឿងនេះដែរឬទេ? (ទេ។)

ក្នុងអំឡុងពេលនេះដែលពួកយើងបានចំណាយពេលប្រកបគ្នា និងវែកញែក អំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ តើអ្នករាល់គ្នាបានរកឃើញបញ្ហាអ្វីផ្សេងទៀតទាក់ទងនឹងយ៉ានដែរឬទេ? (តាមរយៈការប្រកបគ្នាអំពីការសម្គាល់ពីពួកទទឹងនឹងព្រះគ្រីស្ទ ខ្ញុំបានរកឃើញថា យ៉ាន ពូកែខាងញុះញង់បំបែកបំបាក់មនុស្សណាស់។ គាត់ជារឿយៗវិនិច្ឆ័យបងប្អូនប្រុសស្រីមួយចំនួននៅចំពោះមុខខ្ញុំ ហើយ ញុះញង់បំបែកបំបាក់ទំនាក់ទំនងរបស់ខ្ញុំជាមួយបងស្រីដែលខ្ញុំបានសហការជាមួយ ដោយនិយាយថានាងគ្រាន់តែជាមនុស្សផ្គាប់ចិត្តអ្នកដទៃដែលមិនបានអនុវត្តសេចក្ដីពិត និងនិយាយរឿងផ្សេងៗទៀត។ រឿងនេះបានធ្វើឱ្យខ្ញុំមានការយល់ឃើញមិនល្អចំពោះនាង ហើយយូរៗទៅ ខ្ញុំមិនអាចសហការប្រកបដោយភាពសុខដុមរមនាជាមួយនាងបានឡើយ។) តាមពិតទៅ អ្នករាល់គ្នាសុទ្ធតែមានការយល់ឃើញរបស់ខ្លួនចំពោះ យ៉ាន ប៉ុន្តែគ្មាននរណាម្នាក់បានបង្ហាញការយល់ឃើញនេះឱ្យគេដឹង ឬបានរាយការណ៍ពីគាត់ឡើយ។ អ្នករាល់គ្នាសុទ្ធតែជាមនុស្សផ្គាប់ចិត្តអ្នកដទៃ ដែលសុខចិត្តធ្វើឱ្យរាំងស្ទះដល់កិច្ចការពួកជំនុំ ហើយមិនខ្វល់ខ្វាយទាល់តែសោះ។ គាត់មិនបានធ្វើកិច្ចការដែលខាងលើបានរៀបចំឱ្យគាត់ធ្វើនោះទេ ហើយដោយឃើញបែបនេះ អ្នករាល់គ្នាមិនបានរាយការណ៍ពីគាត់ឡើយ ផ្ទុយទៅវិញ អ្នករាល់គ្នាបែរជាបិទបាំង និងបណ្ដោយតាមអាទទឹងនឹងព្រះគ្រីស្ទនេះទៅវិញ។ ហេតុអ្វីបានជាអ្នករាល់គ្នាមិនបានរាយការណ៍ពីគាត់? តើអ្នករាល់គ្នាខ្លាចធ្វើឱ្យទាស់ចិត្តគាត់ ឬមួយក៏អ្នករាល់គ្នាមិនអាចមើលធ្លុះ គាត់? (ខ្ញុំមិនអាចមើលធ្លុះគាត់ទេ។ ក្រៅពីជួបគាត់នៅពេលដែលខ្ញុំមានបញ្ហាម្តងម្កាល ខ្ញុំមិនសូវមានទំនាក់ទំនងជាមួយគាត់ជាធម្មតាទេ។ គាត់និយាយថាគាត់រវល់ធ្វើការ ប៉ុន្តែពួកយើងមិនដឹងថាគាត់និយាយការពិត ឬអត់នោះទេ។) មិនចាំបាច់ស៊ើបអង្កេតពីអ្វីដែលគាត់កំពុងធ្វើនៅទីកំបាំងនោះទេ អ្នកគួរតែអាចមើលធ្លុះពីរឿងមួយចំនួនដែលគាត់កំពុងធ្វើនៅចំពោះមុខអ្នក ហើយ។ តែងតែមានការបង្ហាញចេញជាក់លាក់ នៅពេលដែលពួកទទឹងនឹងព្រះគ្រីស្ទធ្វើរឿងអ្វីមួយ។ គាត់មិនត្រឹមតែធ្វើរឿងផ្សេងៗនៅទីកំបាំងប៉ុណ្ណោះទេ អ្នកអាចមើលដឹងពីការបង្ហាញចេញទាំងនោះដោយផ្ទាល់ភ្នែក។ ប្រសិនបើអ្នករាល់គ្នាមិនអាចមើលឃើញការបង្ហាញចេញទាំងនោះទេ នោះតើអ្នករាល់គ្នាមិនខ្វាក់ភ្នែកទេឬអី? (មែនហើយ។) ដូច្នេះ ប្រសិនបើមានមនុស្សបែបនេះម្ដងទៀតនៅពេលនេះ តើអ្នករាល់គ្នាអាចសម្គាល់ពីពួកគេដែរឬទេ? តើមនុស្សដូចជា យ៉ានអាចបំពេញកិច្ចការពិតបានដែរឬទេ? តើពួកគេអាចប្រកបគ្នាអំពីសេចក្ដីពិត និងដោះស្រាយបញ្ហាបានដែរឬទេ? (ទេ។) ហេតុអ្វីបានជាអ្នកនិយាយថាទេ? (បើនិយាយពីលទ្ធផលការងារវិញ ពួកជំនុំមានបញ្ហាជាច្រើនដែលមិនត្រូវបានដោះស្រាយអស់រយៈពេលយ៉ាងយូរ ដំណើរការទៅមុខនៃការងារទាំងអស់គឺយឺតយ៉ាវខ្លាំងណាស់ ហើយភាពយន្តដែលពួកយើងបានថត ក៏មិនស្របតាមសេចក្ដីតម្រូវរបស់ដំណាក់ព្រះជាម្ចាស់ដែរ។) មុនពេល យ៉ាន ត្រូវបានចាត់ការ តើអ្នករាល់គ្នាបានឃើញថានេះគឺជាបញ្ហាដែរឬទេ? (ទេ។) ដូច្នេះ តើអ្នករាល់គ្នាយល់អ្វីខ្លះ បន្ទាប់ពីអ្នករាល់គ្នាបានស្ដាប់សេចក្ដីអធិប្បាយរួចមកនោះ? អ្នករាល់គ្នាមិនអាចមើលឃើញបញ្ហាដ៏ធ្ងន់ធ្ងរបែបនេះទេ ហើយបន្ទាប់មក អ្នករាល់គ្នាតែងតែរកលេស ដោយនិយាយថា៖ «ពួកយើងមិនមានទំនាក់ទំនងជាមួយគាត់ទេ។ តើពួកយើងអាចដឹងពីរឿងដែលគាត់កំពុងធ្វើនៅទីកំបាំងដោយរបៀបណាទៅ? ពួកយើងគ្រាន់តែជាអ្នកជឿសាមញ្ញប៉ុណ្ណោះ ចំណែកគាត់គឺជាអ្នកដឹកនាំ។ ពួកយើងមិនអាចតាមដានគាត់រហូតនោះទេ ដូច្នេះវាជារឿងសមហេតុផលហើយ ដែលពួកយើងមិនអាចមើលធ្លុះ គាត់ និងមិនបានរាយការណ៍ពីគាត់នោះ»។ តើនេះជាអ្វីដែលអ្នករាល់គ្នាចង់មានន័យមែនទេ? (មែនហើយ។) តើធម្មជាតិនៃរឿងនេះគឺជាអ្វី? (ពួកយើងកំពុងព្យាយាមគេចវេះពីទំនួលខុសត្រូវរបស់ពួកយើង។) ដូច្នេះ តើអ្នករាល់គ្នានឹងប្រព្រឹត្តចំពោះ រឿងនេះតាមរបៀបនេះម្ដងទៀតដែរឬទេ ប្រសិនបើអ្នករាល់គ្នាជួបប្រទះមនុស្សបែបនេះនៅថ្ងៃអនាគតនោះ? (ទេ ខ្ញុំនឹងមិនប្រព្រឹត្តចំពោះរឿងនេះតាមរបៀបនេះម្ដងទៀតទេ។ នៅពេលដែលខ្ញុំបានរកឃើញពួកគេ ខ្ញុំគួរតែរាយការណ៍ពីពួកគេ។) ខ្ញុំមិនសូវប្រាកដថាអ្នកនឹងធ្វើបែបនោះឡើយ។ មានមនុស្សនៅក្នុងពួកជំនុំជាច្រើនដែលរាយការណ៍ពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ ប៉ុន្តែមិនមាននរណាម្នាក់សោះនៅក្នុងពួកជំនុំនៅប្រទេសកាណាដា។ អាទទឹងនឹងព្រះគ្រីស្ទនេះបានធ្វើសកម្មភាពអស់រយៈពេលយ៉ាងយូរ ប៉ុន្តែគ្មាននរណាម្នាក់បានរាយការណ៍ពីគាត់ទេ គឺគ្មាននរណាម្នាក់បានរាយការណ៍ពីគាត់ទាល់តែសោះ។ ថ្មីៗនេះ ក្រុមផលិតភាពយន្តនៅសហរដ្ឋអាមេរិក បានផ្ញើលិខិតមួយរាយការណ៍ពីនរណាម្នាក់។ លិខិតនោះត្រូវបានសរសេរឡើងយ៉ាងមានរបៀបរៀបរយ និងមានមូលដ្ឋានច្បាស់លាស់ ហើយវាក៏មានភាពជាក់លាក់ និងត្រឹមត្រូវខ្លាំងណាស់ដែរ ដែលជាគោល ត្រូវបានសរសេរឡើងដោយផ្អែកលើការពិត។ នេះបង្ហាញថា នៅក្នុងពួកជំនុំនីមួយៗ មានមនុស្សមួយចំនួនដែលអាចសម្គាល់ ពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ ហើយនេះគឺជារឿងល្អមួយ។ ជួនកាល ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទសម្ដែងបានមួយរយៈ ហើយពួកគេក៏បញ្ចេញឱ្យឃើញនូវបញ្ហាមួយចំនួន។ មនុស្សមួយចំនួនប្រហែលជាអាចមើលឃើញត្រឹមតែថាមានបញ្ហាប៉ុណ្ណោះ ប៉ុន្តែមិនអាចមើលធ្លុះដល់សារជាតិ និងសេចក្តីពិតនៃបញ្ហាទាំងនេះឡើយ ហើយក៏មិនដឹងពីរបៀបដោះស្រាយបញ្ហាទាំងនោះដែរ ដែលនេះក៏ទាក់ទងនឹងការគ្មានការសម្គាល់ដែរ។ តើអ្នកគួរធ្វើដូចម្ដេចក្នុងកាលៈទេសៈបែបនេះ? នៅពេលបែបនេះ អ្នកគួរតែរកនរណាម្នាក់ដែលយល់ពីសេចក្ដីពិត មកសម្គាល់ពីពួកគេ។ ប្រសិនបើមានមនុស្សមួយចំនួនដែលអាចទទួលខុសត្រូវ ដោយមនុស្សគ្រប់គ្នាស្វែងរក ប្រកបគ្នា និងពិភាក្សាពីរឿងនេះជាមួយគ្នា នោះអ្នករាល់គ្នាអាចឈានដល់ការឯកភាពគ្នា និងមើលធ្លុះដល់សារជាតិនៃបញ្ហានេះ ហើយបន្ទាប់មក អ្នករាល់គ្នានឹងអាចសម្គាល់ថាតើពួកគេគឺជាពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ ឬក៏អត់។ ការដោះស្រាយបញ្ហាអំពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ មិនមែនជារឿងពិបាកខ្លាំងនោះទេ ដ្បិតពួកអ្នកដឹកនាំក្លែងក្លាយមិនបំពេញកិច្ចការពិតឡើយ ហើយងាយនឹងរកឃើញ និងមើលឃើញយ៉ាងច្បាស់ ចំណែកឯពួកទទឹងនឹងព្រះគ្រីស្ទវិញ រំខាន និងបង្អាក់ដល់កិច្ចការពួកជំនុំ ដែលនេះក៏ងាយនឹងរកឃើញ និងមើលឃើញយ៉ាងច្បាស់ដូចគ្នា។ ទាំងអស់នេះទាក់ទងនឹងបញ្ហានៃការរំខានដល់រាស្ដ្ររើសតាំងរបស់ព្រះជាម្ចាស់ដែលកំពុងបំពេញភារកិច្ចរបស់ពួកគេ ហើយអ្នករាល់គ្នាគួរតែរាយការណ៍ និងលាតត្រដាងពីមនុស្សបែបនេះ មានតែការធ្វើបែបនោះទេ ទើបអ្នករាល់គ្នាអាចរារាំងកិច្ចការពួកជំនុំមិនឱ្យមានភាពយឺតយ៉ាវបាន។ ការរាយការណ៍ និងការលាតត្រដាងពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទគឺជាកិច្ចការដ៏សំខាន់ដែលធានាថា រាស្ដ្ររើសតាំងរបស់ព្រះជាម្ចាស់អាចបំពេញភារកិច្ចរបស់ពួកគេបានយ៉ាងល្អ ហើយរាស្ដ្ររើសតាំងរបស់ព្រះជាម្ចាស់ទាំងអស់ សុទ្ធតែទទួលរ៉ាប់រង ទំនួលខុសត្រូវនេះ។ មិនថាជានរណានោះទេ ដរាបណាពួកគេគឺជាអ្នកដឹកនាំក្លែងក្លាយ ឬជាអាទទឹងនឹងព្រះគ្រីស្ទ នោះរាស្ដ្ររើសតាំងរបស់ព្រះជាម្ចាស់គួរតែលាតត្រដាងពួកគេ និងបង្ហាញពួកគេឱ្យគេដឹង ហើយតាមរបៀបនេះ អ្នករាល់គ្នានឹងបានបំពេញ ទំនួលខុសត្រូវរបស់អ្នករាល់គ្នាហើយ។ ដរាបណាបញ្ហាដែលបានរាយការណ៍នោះគឺជាការពិត ហើយពិតជាមានឧប្បត្តិហេតុអ្នកដឹកនាំក្លែងក្លាយ ឬអាទទឹងនឹងព្រះគ្រីស្ទមែន នោះដំណាក់ព្រះជាម្ចាស់នឹងតែងតែចាត់ការរឿងនេះទាន់ពេលវេលា និងស្របតាមគោលការណ៍ជានិច្ច។ ដូច្នេះ តើអ្នករាល់គ្នាបានបង្ហាញបញ្ហាទាក់ទងនឹងអាទទឹងនឹងព្រះគ្រីស្ទឈ្មោះ យ៉ាន ឱ្យគេដឹងដែរឬទេ? ទេ អ្នករាល់គ្នាមិនបានធ្វើឡើយ។ អ្នករាល់គ្នាត្រូវបានអារក្សនេះបំភាន់ និងបង្វិលលេងអស់រយៈពេលយ៉ាងយូរ ហាក់បីដូចជាអ្នករាល់គ្នាគ្មានការដឹងខ្លួនទាល់តែសោះ។ ការដែលមានអាទទឹងនឹងព្រះគ្រីស្ទដ៏ច្បាស់ក្រឡែតនៅក្បែរអ្នករាល់គ្នា កំពុងធ្វើសកម្មភាពតាមតែអំពើចិត្តរហូតមក ហើយអ្នករាល់គ្នាបែរជាបណ្ដោយឱ្យវាបន្តទៅមុខដោយគ្មានការរារាំងសោះ តើអ្នករាល់គ្នាពិតជាគ្មានការដឹងខ្លួនទាល់តែសោះមែនទេ? តើអ្នករាល់គ្នារស់នៅក្នុងជីវិតពួកជំនុំបានយ៉ាងប្រក្រតីដែរឬទេ? តើអ្នករាល់គ្នាអាចរីករាយនឹងកិច្ចការរបស់ព្រះវិញ្ញាណបរិសុទ្ធដែរឬទេ? តើអ្នករាល់គ្នាទទួលបានប្រយោជន៍រាល់ពេលដែលអ្នករាល់គ្នាចូលរួមការជួបជុំដែរឬទេ? អ្នករាល់គ្នាគួរតែអាចមានអារម្មណ៍ដឹងពីរឿងទាំងអស់នេះ។ អ្វីដែលសំខាន់បំផុតនោះគឺ អាទទឹងនឹងព្រះគ្រីស្ទឈ្មោះ យ៉ាន មិនបានបំពេញកិច្ចការពិតទាល់តែសោះ គាត់បានធ្វើឱ្យរាំងស្ទះដល់ការងារផលិតភាពយន្ត ហើយគាត់បានធ្វើឱ្យកិច្ចការពួកជំនុំមានភាពរញ៉េរញ៉ៃទាំងស្រុង។ អ្នកដែលមានបេះដូងគួរតែអាចមើលឃើញរឿងទាំងនេះបាត់ទៅហើយ ប៉ុន្តែគ្មាននរណាម្នាក់ក្នុងចំណោមអ្នករាល់គ្នា បានលាតត្រដាងមុខមាត់ពិត ឬរាយការណ៍ពីអាទទឹងនឹងព្រះគ្រីស្ទនេះឡើយ។ មើលទៅហាក់ដូចជាអ្នករាល់គ្នាចូលចិត្តប្រឡូកប្រឡាក់ជាមួយវិញ្ញាណស្មោកគ្រោក និងវិញ្ញាណអាក្រក់ ហើយអ្នករាល់គ្នាគ្មានសេចក្ដីស្រឡាញ់ចំពោះសេចក្ដីពិតទាល់តែសោះ។ អ្នករាល់គ្នាប្រហែលជាមិនសុខចិត្តទទួលស្គាល់រឿងនេះទេ ប៉ុន្តែវាគឺជាការពិត។ អ្នករាល់គ្នាបានប្រឡូកប្រឡាក់ជាមួយអារក្ស ប៉ុន្តែអ្នករាល់គ្នាបែរជាគិតថានេះជារឿងល្អអស្ចារ្យទៅវិញ។ អ្នករាល់គ្នាគិតថា មិនចាំបាច់អានព្រះបន្ទូលរបស់ព្រះជាម្ចាស់ ឬដេញតាមសេចក្ដីពិតទៀតទេ ហើយគ្រាន់តែអាចបំពេញភារកិច្ចឱ្យតែរួចពីដៃ។ អ្នករាល់គ្នាគិតថា មិនចាំបាច់ខ្វល់ខ្វាយទៀតទេអំពីការទទួលបានសេចក្ដីសង្គ្រោះ ការអនុវត្តសេចក្ដីពិត ការចុះចូលនឹងការចាត់ចែងនិងការរៀបចំរបស់ព្រះជាម្ចាស់ ឬការបំពេញភារកិច្ចឱ្យបានល្អនោះ។ អ្នករាល់គ្នាជឿថា អាចបណ្ដោយតាមសាច់ឈាម និងរស់នៅតាមតែអំពើចិត្ត ដូចជាមនុស្សនៅទីក្រុងសូដុមនៅសម័យនោះដែរ ដោយហូប ផឹក សប្បាយរីករាយ និងមិនធ្វើការងារត្រឹមត្រូវអ្វីឡើយ ដោយគ្មាននរណាម្នាក់ទទួលខុសត្រូវ ហើយក៏គ្មាននរណាម្នាក់លាតត្រដាង ឬរាយការណ៍ពីអាទទឹងនឹងព្រះគ្រីស្ទនោះដែរ។ រឿងនេះបានបណ្ដាលឱ្យពួកជំនុំគ្មានកិច្ចការរបស់ព្រះវិញ្ញាណបរិសុទ្ធអស់រយៈពេលយ៉ាងយូរ។ ហើយអ្នករាល់គ្នាមិនខ្វល់ខ្វាយឡើយ ថែមទាំងបានធ្លាក់ចូលទៅក្នុងភាពថោកទាបរួចទៅហើយ ដែលមិនខុសពីអ្នកមិនជឿ និងអ្នកគ្មានជំនឿឡើយ។ អ្នករាល់គ្នាបានស្ដាប់សេចក្ដីអធិប្បាយអស់ជាច្រើនឆ្នាំមកហើយ ប៉ុន្តែសូម្បីតែពេលនេះ នៅតែមិនអាចសម្គាល់ពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទដដែល ផ្ទុយទៅវិញ បែរជាសុខចិត្តប្រឡូកប្រឡាក់ជាមួយពួកទទឹងនឹងព្រះគ្រីស្ទ ហើយហូបចុកពេញមួយថ្ងៃ ដោយមិនបានគិតគូរឱ្យបានដិតដល់ពីរឿងអ្វីទាល់តែសោះ។ ឥរិយាបថបែបនេះគឺគ្រប់គ្រាន់ដើម្បីបង្ហាញថា អ្នករាល់គ្នាមិនមែនជាអ្នកជឿលើព្រះជាម្ចាស់ពិតប្រាកដឡើយ។ ទីមួយ មិនស្រឡាញ់សេចក្ដីពិត ឬទទួលយកសេចក្ដីពិតឡើយ។ ទីពីរ គ្មានស្មារតីទទួលខុសត្រូវចំពោះភារកិច្ចទេ កុំថាឡើយដល់ទៅនិយាយថាបំពេញវាដោយភាពស្មោះត្រង់នោះ ហើយគ្រាន់តែព្រងើយកន្តើយនឹងកិច្ចការពួកជំនុំប៉ុណ្ណោះ។ អ្នករាល់គ្នាមើលទៅហាក់ដូចជាបំពេញភារកិច្ច ប៉ុន្តែអ្នករាល់គ្នាមិនសម្រេចបានលទ្ធផលអ្វីឡើយ គឺគ្រាន់តែធ្វើឱ្យតែរួចពីដៃប៉ុណ្ណោះ។ ទោះបីជាពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទរំខាន និងបំផ្លាញកិច្ចការពួកជំនុំយ៉ាងណាក៏ដោយ ក៏អ្នករាល់គ្នាមិនបានដឹងខ្លួនទាល់តែសោះ ហើយវាមិនបានធ្វើឱ្យរំខានចិត្តអ្នករាល់គ្នាសូម្បីបន្តិច។ លុះត្រាតែអាទទឹងនឹងព្រះគ្រីស្ទម្នាក់ត្រូវបានបើកសម្ដែងយ៉ាងពេញលេញ ទើបអ្នករាល់គ្នាទទួលស្គាល់ថាខ្លួនគ្មានការសម្គាល់ ហើយនៅពេលដែលខ្ញុំសួរអំពីព័ត៌មានលម្អិត អ្នករាល់គ្នានិយាយថា៖ «ខ្ញុំមិនដឹងទេ ខ្ញុំមិនទទួលខុសត្រូវឡើយ!» ដោយដោះដៃពីរឿងនេះទាំងស្រុង។ តើអ្នករាល់គ្នាគិតថា ដោយការនិយាយបែបនេះ រឿងនេះនឹងត្រូវបានបញ្ចប់ ហើយអ្នកនឹងអាចគេចផុតពីទំនួលខុសត្រូវបានមែនទេ? តើដំណាក់របស់ព្រះជាម្ចាស់នឹងលែងស៊ើបអង្កេតរឿងនេះទៀតមែនទេ? ដំណាក់របស់ព្រះជាម្ចាស់បានស្រោចស្រពអ្នករាល់គ្នារហូតមក ហើយអ្នករាល់គ្នាក៏បានស្ដាប់សេចក្ដីអធិប្បាយជាច្រើន ចុះតើលទ្ធផលយ៉ាងម៉េចដែរ? មានបញ្ហាដ៏ធ្ងន់ធ្ងរនេះ គឺការដែលមានអាទទឹងនឹងព្រះគ្រីស្ទម្នាក់លេចឡើងនៅក្នុងពួកជំនុំ ប៉ុន្តែអ្នករាល់គ្នាបែរជាមិនបានដឹងខ្លួនឡើយ។ នេះបង្ហាញថា អ្នករាល់គ្នាមិនមានការរីកចម្រើនទាល់តែសោះ ស្ពឹកស្រពន់ ល្ងង់ខ្លៅ និងបណ្ដោយតាមសាច់ឈាម។ អ្នករាល់គ្នាគឺជាគំនរសាកសព ដែលគ្មាននរណាម្នាក់មានជីវិត គ្មាននរណាម្នាក់ដែលដេញតាមសេចក្ដីពិតឡើយ យ៉ាងច្រើនបំផុតគ្រាន់តែជាអ្នកធ្វើការដោយកម្លាំងមួយចំនួនប៉ុណ្ណោះ។ ការដែលជឿលើព្រះជាម្ចាស់ និងស្ដាប់សេចក្ដីអធិប្បាយរហូតមក បែរជាទៅប្រឡូកប្រឡាក់ជាមួយអាទទឹងនឹងព្រះគ្រីស្ទម្នាក់ មិនលាតត្រដាង ឬមិនរាយការណ៍ពីគាត់ តើមានអ្វីខុសប្លែកពីនរណាម្នាក់ដែលមិនជឿលើព្រះជាម្ចាស់ទៅ? អ្នករាល់គ្នានៅជាមួយពួកទទឹងនឹងព្រះគ្រីស្ទ មិនមែនជារាស្ដ្ររបស់ព្រះជាម្ចាស់ឡើយ។ អ្នករាល់គ្នាដើរតាមពួកទទឹងនឹងព្រះគ្រីស្ទ ដើរតាមសាតាំង ហើយពិតជាមិនមែនជាអ្នកដើរតាមព្រះជាម្ចាស់ដាច់ខាត។ ទោះបីជាមិនបានធ្វើអំពើអាក្រក់ទាំងនោះដែលអាទទឹងនឹងព្រះគ្រីស្ទបានធ្វើក៏ដោយ ក៏អ្នករាល់គ្នានៅតែបានដើរតាម និងបានការពារគាត់ដែរ ពីព្រោះអ្នករាល់គ្នាមិនបានលាតត្រដាង ឬរាយការណ៍ពីគាត់ ហើយចេះតែនិយាយដោះសាថាមិនសូវមានទំនាក់ទំនងជាមួយអាទទឹងនឹងព្រះគ្រីស្ទ និងថាមិនដឹងពីអ្វីដែលគាត់កំពុងធ្វើ។ តាមរយៈការធ្វើបែបនេះ តើអ្នករាល់គ្នាមិនមែនកំពុងបិទបាំងអាទទឹងនឹងព្រះគ្រីស្ទទាំងដឹងច្បាស់ទេឬអី? អាទទឹងនឹងព្រះគ្រីស្ទបានធ្វើអំពើអាក្រក់យ៉ាងច្រើន និងធ្វើឱ្យកិច្ចការពួកជំនុំគាំងដំណើរការ រំខានដល់ជីវិតពួកជំនុំឱ្យមានភាពរញ៉េរញ៉ៃទាំងស្រុង ប៉ុន្តែអ្នករាល់គ្នានៅតែនិយាយថា មិនដឹងពីអ្វីដែលអាទទឹងនឹងព្រះគ្រីស្ទកំពុងធ្វើ តើនរណានឹងជឿរឿងនោះទៅ? អ្នករាល់គ្នាបានឃើញដោយផ្ទាល់ភ្នែកថា អាទទឹងនឹងព្រះគ្រីស្ទកំពុងរំខាន និងបំផ្លាញកិច្ចការពួកជំនុំ ប៉ុន្តែនៅតែព្រងើយកន្តើយទាំងស្រុង និងមិនមានប្រតិកម្មអ្វីទាល់តែសោះ។ គ្មាននរណាម្នាក់បានលាតត្រដាង ឬបានរាយការណ៍ពីគាត់ឡើយ សូម្បីតែទំនួលខុសត្រូវដ៏តូចមួយនេះក៏អ្នករាល់គ្នាមិនបានបំពេញដែរ ហើយអ្នករាល់គ្នាគ្មានមនសិការ និងវិចារណញ្ញាណទាល់តែសោះ! ពួកជំនុំនៅតាមកន្លែងផ្សេងៗជាញឹកញាប់ផ្ញើលិខិតរាយការណ៍ពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ តើអ្នករាល់គ្នាមិនដែលឃើញរឿងនេះទេឬអី? មានតែពួកជំនុំនៅប្រទេសកាណាដាប៉ុណ្ណោះដែលជាអាងទឹកស្ងៀមទ្រឹង ដែលមិនដែលទាក់ទងទៅខាងលើ ដើម្បីរាយការណ៍ពីស្ថានភាពរបស់ខ្លួនឡើយ។ អ្នករាល់គ្នាគ្រាន់តែជាក្រុមសាកសព ដែលគ្មាននរណាម្នាក់មានជីវិតទាល់តែសោះ! ព្រះជាម្ចាស់នឹងមិនទទួលស្គាល់ពួកជំនុំបែបនេះឡើយ ហើយប្រសិនបើមិនប្រែចិត្តទេ នោះអ្នកនឹងត្រូវចប់ទាំងស្រុង ហើយនឹងត្រូវជម្រុះចោលទាំងអស់គ្នា។

ថ្ងៃនេះគឺជាថ្ងៃទី១០ ខែកក្កដា ឆ្នាំ ២០១៩។ ចាប់ពីថ្ងៃនេះតទៅ ក្រុមផលិតភាពយន្តនៅប្រទេសកាណាដា នឹងត្រូវឆ្លងកាត់រយៈពេលនៃការដាក់ឱ្យនៅដាច់ដោយឡែក និងការឆ្លុះបញ្ចាំងជាផ្លូវការចំនួនមួយឆ្នាំ។ តើមានមនុស្សប៉ុន្មាននាក់នៅក្នុងក្រុមផលិតភាពយន្ត? (ឱព្រះជាម្ចាស់ មានមនុស្ស៣៤នាក់នៅក្នុងក្រុមផលិតភាពយន្ត។) ចុះមានពួកអ្នកដឹកនាំប៉ុន្មាននាក់? (ពីរនាក់។) ល្អ ដូច្នេះ អ្នកទាំងពីរក្រោកឈរឡើង ហើយឱ្យខ្ញុំមើលមុខបន្តិច។ អ្នករាល់គ្នានៅក្នុងក្រុមផលិតភាពយន្ត ចូរចងចាំថ្ងៃនេះ គឺថ្ងៃទី១០ ខែកក្កដា។ ចាប់ពីថ្ងៃនេះតទៅ ក្រុមផលិតភាពយន្តនៅប្រទេសកាណាដានឹងត្រូវដាក់បញ្ចូលទៅក្នុងក្រុម «ខ» ជាផ្លូវការសម្រាប់រយៈពេលមួយឆ្នាំ។ ប្រសិនបើប្រែចិត្ត នោះអ្នកអាចត្រឡប់ទៅកាន់ពួកជំនុំធម្មតាវិញបាន។ ពួកយើងនឹងមើលថាតើឥរិយាបថរបស់អ្នករាល់គ្នានៅក្នុងឆ្នាំនេះយ៉ាងម៉េចដែរ ប្រសិនបើអ្នករាល់គ្នាអាចបន្តបំពេញភារកិច្ចបាន ហើយអ្នករាល់គ្នាបង្ហាញពីការប្រែចិត្ត នោះអ្នករាល់គ្នាអាចបន្តរស់នៅក្នុងជីវិតពួកជំនុំឡើងវិញបាន។ តើអ្នករាល់គ្នាយល់ទេ? (យល់ហើយ។) ភារកិច្ចរបស់អ្នករាល់គ្នានឹងនៅដដែលក្នុងអំឡុងពេលនេះ។ ប្រសិនបើអ្នករាល់គ្នាមួយចំនួនមិនចង់ត្រូវបានបោសសម្អាតចេញ និងបណ្ដេញចេញទេ តើអ្នករាល់គ្នាគិតយ៉ាងណាចំពោះការអនុវត្តវិធីសាស្ត្រនៃការដាក់ឱ្យនៅដាច់ដោយឡែក និងការឆ្លុះបញ្ចាំងនេះ? តើអ្នករាល់គ្នាពេញចិត្តនឹងវាដែរឬទេ? (ពេញចិត្ត។) ហេតុអ្វីបានជាខ្ញុំទុកពេលឱ្យអ្នករាល់គ្នាមួយឆ្នាំ? (ដើម្បីទុកឱកាសឱ្យពួកយើងប្រែចិត្ត។) ដើម្បីទុកឱកាសឱ្យអ្នករាល់គ្នាប្រែចិត្ត។ ប្រសិនបើបន្ទាប់ពីមួយឆ្នាំ ការប្រព្រឹត្តរបស់អ្នករាល់គ្នានៅតែគួរឱ្យអាម៉ាស់ ប្រសិទ្ធភាពការងារនៅតែមិនទាន់ដល់កម្រិតដែលចង់បាន អ្នករាល់គ្នានៅតែអូសបន្លាយពេលនៅពេលបំពេញភារកិច្ច ហើយភារកិច្ចរបស់អ្នករាល់គ្នានៅតែរញ៉េរញ៉ៃដូចមុន អ្នករាល់គ្នាមិនមានការរីកចម្រើនទាល់តែសោះជាមួយនឹងការងារជំនាញ និងការចូលទៅក្នុងជីវិតរបស់អ្នករាល់គ្នា ហើយអ្នករាល់គ្នាមិនសម្រេច បានលទ្ធផលអ្វីទាល់តែសោះ នោះអ្នករាល់ គ្នានឹងបន្តត្រូវបានដាក់ឱ្យនៅដាច់ដោយឡែកសម្រាប់រយៈពេលមួយឆ្នាំទៀត ហើយតាមរបៀបនេះ រយៈពេលនេះនឹងត្រូវពន្យារពីមួយឆ្នាំទៅមួយឆ្នាំ។ នៅពេលដែលអ្នករាល់គ្នាមានការរីកចម្រើន ពោលគឺនៅពេលដែលអាចសរសេរអត្ថបទទីបន្ទាល់តាមរយៈ បទពិសោធមួយចំនួន ហើយឥរិយាបថ ការយល់ដឹង និងលទ្ធផលការងាររបស់អ្នករាល់គ្នាពិតជាត្រូវតាមស្ដង់ដាមែន នោះអ្នករាល់គ្នាអាចបន្តរស់នៅក្នុងជីវិតពួកជំនុំឡើងវិញបាន។ ក្រុមផ្សេងទៀតនៅក្នុងពួកជំនុំនៅប្រទេសកាណាដា អាចបន្តរស់នៅក្នុងជីវិតពួកជំនុំបាន។ ពួកយើងនឹងមើលថាតើអាកប្បកិរិយារបស់អ្នករាល់គ្នាចំពោះការបំពេញភារកិច្ចនៅថ្ងៃអនាគតយ៉ាងម៉េចដែរ។ ប្រសិនបើអ្នករាល់គ្នានៅតែប្រព្រឹត្តខ្លួនគួរឱ្យអាម៉ាស់ នោះមនុស្សគ្រប់គ្នានៅក្នុងពួកជំនុំនៅប្រទេសកាណាដា នឹងត្រូវបានដាក់ឱ្យនៅដាច់ដោយឡែក។ តើអ្នករាល់គ្នាយល់ទេ? (យល់ហើយ។) តើអ្នករាល់គ្នាគិតយ៉ាងណាចំពោះលទ្ធផលនៃការចាត់ការរឿងនេះ? (គឺល្អ។) តើអ្នករាល់គ្នាពិតជាមានន័យថាវាល្អមែន ឬមួយក៏គ្រាន់តែនិយាយបែបនេះ? (វាពិតជាល្អមែន។) ល្អ អ្នករាល់គ្នាពេញចិត្តនឹងរឿងនេះហើយ។ ដូច្នេះ សេចក្ដីអធិប្បាយនៅថ្ងៃនេះ គឺជាសេចក្ដីអធិប្បាយចុងក្រោយដែលអ្នករាល់គ្នានឹងបានស្ដាប់។ បំណងដើមរបស់ខ្ញុំ គឺចង់ដាក់អ្នករាល់គ្នាឱ្យនៅដាច់ដោយឡែក និងជម្រុះចោលទាំងស្រុង ហើយមិនអនុញ្ញាតឱ្យអ្នករាល់គ្នាស្ដាប់សេចក្ដីអធិប្បាយនេះឡើយ។ សេចក្ដីអធិប្បាយអស់ជាច្រើនឆ្នាំទាំងនេះដែលអ្នករាល់គ្នាបានស្ដាប់ គឺឥតប្រយោជន៍ ហើយអ្នករាល់គ្នាមិនទទួលបានអ្វីសោះ ចុះហេតុអ្វីបានជាអ្នករាល់គ្នានៅតែស្ដាប់ទៀត? ខ្ញុំមានអារម្មណ៍ឈឺចាប់ណាស់ពេលមើលទៅអ្នករាល់គ្នា! អ្នករាល់គ្នាមើលទៅពិតជាស្ពឹកស្រពន់ និងល្ងង់ខ្លៅណាស់។

កាលពីមុន ពេលដែលខ្ញុំកំពុងសន្ទនាជាមួយបងស្រីម្នាក់នៅក្នុងពួកជំនុំនៅប្រទេសកាណាដា ខ្ញុំបានឮថាស្ថានភាពនៅទីនោះមានតែការសើចក្អាកក្អាយ និងការប្រព្រឹត្តអំពើអបាយមុខយ៉ាងខ្លាំងក្លា មានសំឡេងរំខានខ្លាំងរហូតដល់នាងមិនអាចវាយអត្ថបទបាន ហាក់បីដូចជានាងកំពុងស្ថិតនៅកណ្ដាលទីក្រុងដ៏អ៊ូអរមួយអីចឹង។ ពេលនោះ ខ្ញុំបានចាប់ផ្ដើមមានអារម្មណ៍ខ្ពើមរអើមនឹងរឿងនេះ ហើយខ្ញុំបាននិយាយថា មនុស្សនៅក្នុងពួកជំនុំនៅប្រទេសកាណាដាមិនមានចិត្តគោរពកោតខ្លាចទេ គឺសុទ្ធតែជាមនុស្សប្រព្រឹត្តអំពើអបាយមុខ ដូចជាអ្នកមិនជឿដែរ ហើយពួកគេមិនបានដេញតាមសេចក្ដីពិតឡើយ។ ក្រោយមក ខ្ញុំបានប្រកបគ្នាជាមួយមនុស្សទាំងនេះអំពីបញ្ហាផលិតភាពយន្ត ហើយពួកគេពិតជាស្ពឹកស្រពន់ទាំងស្រុង។ តើពាក្យ «ស្ពឹកស្រពន់» មានន័យដូចម្ដេច? នៅពេលដែលខ្ញុំកំពុងនិយាយជាមួយពួកគេ ពួកគេមិនបានបង្ហាញប្រតិកម្ម ឬទឹកមុខអ្វីទាល់តែសោះ ភ្នែកសម្លឹងមើលទៅមុខត្រង់ ហាក់បីដូចជាពួកគេត្រូវវិញ្ញាណអាក្រក់ចូលសណ្ឋិតអីចឹង ពួកគេគ្មានប្រតិកម្ម ឬអាកប្បកិរិយាចំពោះរឿងអ្វីឡើយ។ តើនេះមិនគួរឱ្យស្អប់ខ្ពើមទេឬអី? បើវិនិច្ឆ័យតាមស្ថានភាពផ្លូវសតិ និងរូបរាងខាងក្រៅរបស់មនុស្សទាំងនេះ គ្មានក្រុមណាមួយល្អទេ គឺសុទ្ធតែរញ៉េរញ៉ៃទាំងអស់ ហើយជាពិសេស មានឧប្បត្តិហេតុនៃការមានទំនាក់ទំនងផ្លូវភេទផ្ដេសផ្ដាសបានកើតឡើងនៅក្នុងក្រុមផលិតភាពយន្ត ប៉ុន្តែពួកគេនៅតែនិយាយថាពួកគេមិនដឹងអ្វីសោះ។ តើអ្វីដែលពួកគេនិយាយគឺត្រឹមត្រូវដែរឬទេ? តើនោះមិនមែនជាការបោកបញ្ឆោតទេឬអី? តាមពិតទៅ បញ្ហាទាក់ទងនឹងអាទទឹងនឹងព្រះគ្រីស្ទឈ្មោះ យ៉ាន នេះ ត្រូវបានពួកអ្នកដឹកនាំ និងពួកអ្នកធ្វើការចាត់ការរួចរាល់ហើយ ប៉ុន្តែដោយសារតែវាជារឿងធ្ងន់ធ្ងរ និងគួរឱ្យស្អប់ខ្ពើមពេក ទើបខ្ញុំត្រូវលូកដៃចូលដោយផ្ទាល់។ ហេតុអ្វីបានជាខ្ញុំត្រូវលូកដៃចូល? ពីព្រោះពួកគេមិនបានចាត់ការរឿងនេះឱ្យបានត្រឹមត្រូវឡើយ។ ពួកគេគ្រាន់តែនិយាយរឿងស្រាលៗពីរបីម៉ាត់ ពួកគេមិនអាចដោះស្រាយបញ្ហាណាមួយបានទេ ហើយក៏មិនអាចវែកញែក រឿងនេះបានទាល់តែសោះ។ តើពេលនេះអ្នករាល់គ្នាស្ពឹកស្រពន់ដល់កម្រិតណាទៅ? ទោះបីជាត្រូវគេយកម្ជុលចាក់ចំមុខ ក៏មិនហូរឈាមដែរ អ្នករាល់គ្នាពិតជាមិនអាចមានអារម្មណ៍ដឹងពីរឿងអ្វីទាល់តែសោះ។ ពួកអ្នកដឹកនាំ និងពួកអ្នកធ្វើការទាំងអស់ត្រូវបានលួសកាត់ ប៉ុន្តែបន្ទាប់ពីនោះមក ពួកគេនៅតែដដែល និងមិនមានការផ្លាស់ប្ដូរឡើយ។ ហេតុនេះហើយទើបខ្ញុំត្រូវលូកដៃចូល និងផ្លាស់ប្ដូរ «ប្រព្រឹត្តកម្ម» របស់អ្នករាល់គ្នា។ តើអ្នករាល់គ្នាទទួលបានមេរៀនអ្វីខ្លះតាមរយៈរឿងនេះ? អ្នករាល់គ្នាមានអារម្មណ៍មិនស្រួលក្នុងចិត្តទេ មែនទេ? តើអ្នករាល់គ្នាគិតថាវាជារឿងយុត្តិធម៌ដែរឬទេ ដែលខ្ញុំចាត់ការរឿងនេះតាមរបៀបនេះ? (យុត្តិធម៌។) តើវាយុត្តិធម៌ដោយរបៀបណា? ទុកឱ្យខ្ញុំនិយាយដោយត្រង់ចុះ៖ ប្រសិនបើអ្នកមិនដើរតាមផ្លូវត្រូវ ឬមិនអនុវត្តសេចក្ដីពិតទេ ប្រសិនបើអ្នកគ្រវីបដានៃសេចក្ដីជំនឿលើព្រះជាម្ចាស់ ប៉ុន្តែចង់រស់នៅដូចជាអ្នកគ្មានជឿ និងធ្វើសកម្មភាពតាមតែអំពើចិត្ត នោះសេចក្ដីជំនឿរបស់អ្នកលើព្រះជាម្ចាស់ គឺគ្មានន័យឡើយ។ ហេតុអ្វីបានជាខ្ញុំនិយាយថាវាគ្មានន័យ? តើអត្ថន័យនៃសេចក្ដីជំនឿលើព្រះជាម្ចាស់ស្ថិតនៅត្រង់ណា? វាស្ថិតនៅលើការផ្លាស់ប្ដូរទាំងស្រុងនូវផ្លូវដែលមនុស្សដើរ ទស្សនៈរបស់ពួកគេចំពោះជីវិត ព្រមទាំងទិសដៅ និងគោលដៅជីវិតរបស់ពួកគេ បន្ទាប់ពីពួកគេងាកមកជឿលើព្រះជាម្ចាស់ ដោយរឿងទាំងនេះក្លាយជាខុសប្លែកទាំងស្រុងពីអ្នកដែលមិនជឿលើព្រះជាម្ចាស់ ពីមនុស្សលោកីយ៍ និងពីអារក្ស ហើយផ្លូវដែលអ្នកជឿដើរ គឺផ្ទុយស្រឡះពីផ្លូវរបស់ពួកគេ។ តើទិសដៅផ្ទុយគ្នានេះគឺជាអ្វី? គឺការដែលអ្នកចង់ក្លាយជាមនុស្សល្អ និងចង់ក្លាយជានរណាម្នាក់ដែលចុះចូលនឹងព្រះជាម្ចាស់ ហើយមានលក្ខណៈជាមនុស្ស។ ដូច្នេះ តើអ្នកអាចសម្រេចរឿងនេះបានដោយរបៀបណា? អ្នកគួរតែផ្ដោតលើការខិតខំស្វែងរកសេចក្ដីពិត ហើយមានតែធ្វើបែបនោះទេ ទើបអ្នកអាចផ្លាស់ប្ដូរបាន។ ប្រសិនបើអ្នកមិនដេញតាមសេចក្ដីពិត ឬមិនអនុវត្តសេចក្ដីពិតទេ នោះសេចក្ដីជំនឿរបស់អ្នកលើព្រះជាម្ចាស់ គឺគ្មានន័យ ឬគ្មានតម្លៃឡើយ សេចក្ដីជំនឿរបស់អ្នកគ្រាន់តែជាសំបកទទេ ជាពាក្យសម្ដីរបស់អារក្សដែលមានបំណងបោកបញ្ឆោត គ្រាន់តែជាពាក្យសម្ដីទទេ ដែលគ្មានឥទ្ធិពលអ្វីទាល់តែសោះ។ អ្នករាល់គ្នាគួរតែត្រិះរិះពិចារណាពីអ្វីដែលខ្ញុំកំពុងនិយាយនៅទីនេះ។ ព្រះបន្ទូលទាំងនេះគឺជាសេចក្ដីពិតដ៏សាមញ្ញបំផុត និងជាមូលដ្ឋានគ្រឹះបំផុត ហើយអ្នករាល់គ្នាប្រហែលជាមិនធ្លាប់ត្រិះរិះពិចារណាពីព្រះបន្ទូលទាំងនេះពីមុនមកទេ។ តើពិតជាបែបនោះមែនទេ? ប្រសិនបើអ្នកនិយាយថា៖ «ខ្ញុំជឿលើព្រះជាម្ចាស់។ ខ្ញុំនឹងធ្វើអ្វីដែលខ្ញុំគួរធ្វើ ខ្ញុំនឹងធ្វើអ្វីដែលខ្ញុំចង់ធ្វើ ចំណែកឯការចុះចូលនឹងព្រះជាម្ចាស់ ការចុះចូលនឹងការចាត់ចែងនិងការរៀបចំរបស់ព្រះជាម្ចាស់ ការមានភក្ដីភាពចំពោះព្រះជាម្ចាស់ និងការក្លាយជានរណាម្នាក់ដែលមានភាពជាមនុស្ស រឿងទាំងនោះមិនពាក់ព័ន្ធនឹងខ្ញុំឡើយ» ដូច្នេះ ប្រសិនបើរឿងទាំងនេះមិនពាក់ព័ន្ធនឹងអ្នកទេ តើអ្នកជឿលើព្រះជាម្ចាស់ដើម្បីអ្វី? ហេតុអ្វីបានជាអ្នកជឿលើព្រះជាម្ចាស់? តើអ្នកចង់ជឿលើទ្រង់ដោយរបៀបណា? តើអ្នកចង់ក្លាយជាមនុស្សប្រភេទណានៅក្នុងការជឿលើព្រះជាម្ចាស់របស់អ្នក? ប្រសិនបើរឿងទាំងនេះមិនពាក់ព័ន្ធនឹងអ្នកទេ នោះសេចក្ដីជំនឿរបស់អ្នកលើព្រះជាម្ចាស់គឺពិតជាគ្មានន័យទាល់តែសោះ។ ប្រសិនបើអ្នកតែងតែជឿលើព្រះជាម្ចាស់ដោយពឹងផ្អែកលើសញ្ញាណ និងការស្រមើស្រមៃរបស់អ្នក អ្នកតែងតែធ្វើរឿងផ្សេងៗស្របតាមចំណូលចិត្តរបស់អ្នក អ្នកធ្វើអ្វីក៏ដោយដែលអ្នកចង់ធ្វើ និងបណ្ដោយតាមសាច់ឈាមរបស់អ្នក នោះគំនិត និងទស្សនៈរបស់អ្នក ព្រមទាំងរឿងដែលអ្នកធ្វើ គឺមិនពាក់ព័ន្ធនឹងសេចក្ដីពិតឡើយ ហើយក៏មិនពាក់ព័ន្ធនឹងអ្វីដែលព្រះជាម្ចាស់តម្រូវដែរ ពេលនោះ សេចក្ដីជំនឿរបស់អ្នកលើព្រះជាម្ចាស់គឺគ្មានន័យឡើយ ហើយអ្នកក៏មិនចាំបាច់បន្តជឿទៀតដែរ។ ទោះបីជាអ្នកបន្តជឿក៏ដោយ ក៏វាគ្រាន់តែជាការខាតបង់កម្លាំងទទេៗ ហើយព្រះជាម្ចាស់នឹងមិនសង្គ្រោះអ្នកឡើយ។

ប្រធានបទនេះគឺជាប្រធានបទដ៏ធ្ងន់ធ្ងរមួយ ហើយអ្នករាល់គ្នាសុទ្ធតែមានអារម្មណ៍តូចចិត្តចំពោះការចាត់ការរឿងនេះ វាជារឿងដែលនឹកស្មានមិនដល់បន្តិច។ ទោះជាយ៉ាងណាក៏ដោយ នឹងមានករណីបែបនេះកើតឡើងម្ដងទៀតនៅថ្ងៃអនាគត។ ឥឡូវនេះ ដោយសារពួកយើងបានចាត់ការរឿងនេះតាមរបៀបនេះនៅពេលនេះ ប្រសិនបើរឿងបែបនេះកើតឡើងម្ដងទៀតនៅថ្ងៃអនាគត វានឹងមិនត្រូវបានចាត់ការតាមរបៀបនេះទេ ប៉ុន្តែប្រហែលជាអាចត្រូវបានចាត់ការយ៉ាងតឹងរ៉ឹងជាងនេះ។ ប្រាប់ខ្ញុំមកមើល៍ តើនេះជារឿងសមរម្យដែរឬទេ? (សមរម្យ។)

បន្ទាប់មក ពួកយើងនឹងប្រកបគ្នាអំពីប្រធានបទដែលងាយស្រួលជាងនេះបន្តិច។ តើអ្នករាល់គ្នាចូលចិត្តស្ដាប់រឿងដែរឬទេ? (ចូលចិត្ត។) បើដូច្នេះ ខ្ញុំនឹងប្រាប់រឿងមួយដល់អ្នករាល់គ្នា។ តើខ្ញុំគួរប្រាប់រឿងអ្វីដល់អ្នករាល់គ្នាទៅ? តើអ្នករាល់គ្នាចង់ស្ដាប់ប្រធានបទប្រភេទណា? តើអ្នករាល់គ្នាចូលចិត្តស្ដាប់ការនិទានរឿង ឬការពិភាក្សាអំពីកិច្ចការបច្ចុប្បន្ន នយោបាយ ឬស្ដាប់អំពីប្រវត្តិសាស្ត្រ? ពួកយើងនឹងមិននិយាយអំពីរឿងទាំងនោះទេ ពីព្រោះវាគ្មានប្រយោជន៍ក្នុងការនិយាយអំពីរឿងទាំងនោះឡើយ។ ខ្ញុំនឹងប្រាប់រឿងមួយដល់អ្នករាល់គ្នាអំពីឥរិយាបថ របស់មនុស្សដែលជឿលើព្រះជាម្ចាស់ និស្ស័យរបស់មនុស្ស និងសភាពផ្សេងៗដែលមនុស្សជួបប្រទះនៅក្នុងជីវិតប្រចាំថ្ងៃ។

សេចក្ដីបន្ថែម៖

ការពិភាក្សាអំពីអ្វីដែលជាបង្អែក៖
«មិនខ្វល់ទេ!»

មានមនុស្សប្រាំនាក់កំពុងជជែកគ្នាលេង ហើយម្នាក់ឈ្មោះ យូនីក្នុងចំណោមនោះ បាននិយាយថា៖ «កាលខ្ញុំនៅរៀនឯមហាវិទ្យាល័យ ខ្ញុំនឹកខ្លាំងជាងគេគឺជីវិតរស់នៅក្នុងបរិវេណសាលា។ បរិវេណសាលាពោរពេញដោយរុក្ខជាតិគ្រប់ប្រភេទ ហើយនៅរដូវផ្ការីក និងរដូវស្លឹកឈើជ្រុះ ទេសភាពនៅទីនោះពិតជាស្រស់ស្អាតខ្លាំងណាស់ ដែលធ្វើឲ្យខ្ញុំមានអារម្មណ៍ធូរស្រាល និងសប្បាយរីករាយ។ ហើយកាលណោះផងដែរ ខ្ញុំនៅក្មេង ហើយពោរពេញដោយក្តីប្រាថ្នា ហើយស្លូតត្រង់ មិនសូវមានសម្ពាធពេកទេ។ រយៈពេលបីឆ្នាំដែលខ្ញុំរៀននៅសាកលវិទ្យាល័យ ជីវិតរបស់ខ្ញុំមានភាពងាយស្រួលណាស់។ ប្រសិនបើខ្ញុំអាចវិលថយក្រោយ ១០ ឬ ២០ឆ្នាំវិញ ហើយត្រលប់ទៅរស់នៅក្នុងបរិវេណសាលាវិញ ខ្ញុំគិតថានឹងក្លាយជារឿងដ៏អស្ចារ្យបំផុតក្នុងជីវិតរបស់ខ្ញុំនេះ...»។ មនុស្សទីមួយដែលនិយាយនោះគឺលោក យូនី។ តើ យូនី មានន័យដូចម្តេច? វាមានន័យថាជានិស្សិតមហាវិទ្យាល័យ នេះហើយជាប្រភពដែលឈ្មោះលោក យូនីកើតចេញមក។ ជីវិតដ៏អស្ចារ្យរបស់លោក យូនី មិនទាន់បានរំឭកពេញលេញ ហើយរីករាយជាមួយឲ្យអស់នៅឡើយផងស្រាប់តែលោក ហ្គ្រេតយូអេត និយាយកាត់ថា «តើការសិក្សារយៈពេលបីឆ្នាំ អាចចាត់ទុកថាជាការសិក្សានៅសាកលវិទ្យាល័យបានទេ? នោះជាវគ្គសិក្សាវិជ្ជាជីវៈ។ ជាទូទៅ ការសិក្សាថ្នាក់បរិញ្ញាបត្រនៅសាកលវិទ្យាល័យគឺមានរយៈពេលបួនឆ្នាំ ហើយមានតែការសិក្សាបែបនេះទេ ដែលអាចចាត់ទុកថាជាវគ្គសិក្សានៅសាកលវិទ្យាល័យបាន។ ខ្ញុំបានរៀននៅសាកលវិទ្យាល័យអស់រយៈពេលបួនឆ្នាំ។ ក្នុងអំឡុងពេលនេះ ខ្ញុំបានដឹងថាទីផ្សារទេពកោសល្យហៀរហូរទៅដោយនិស្សិតសាកលវិទ្យាល័យ ហើយពិបាករកការងារធ្វើណាស់។ ដូច្នេះ មុនពេលខ្ញុំរៀនចប់ ខ្ញុំបានគិតគូរហើយក៏សម្រេចចិត្តបន្តការសិក្សាថ្នាក់អនុបណ្ឌិត។ កាលនោះ និស្សិតថ្នាក់អនុបណ្ឌិតមិនសូវមានច្រើនទេ ដូច្នេះការរកការងារធ្វើក៏នឹងមានភាពងាយស្រួលផងដែរ។ តាមការរំពឹងទុក បន្ទាប់ពីខ្ញុំបានបញ្ចប់ការសិក្សាថ្នាក់អនុបណ្ឌិតរួចមក ខ្ញុំក៏បានរកការងារដ៏ល្អមួយដែលមានប្រាក់ចំណូលខ្ពស់ ហើយរស់នៅបានយ៉ាងសុខស្រួល។ នេះហើយជាលទ្ធផលក្នុងនាមជានិស្សិតថ្នាក់អនុបណ្ឌិត»។ តើអ្នកយល់ថាសារនេះមានន័យយ៉ាងណា? លោក យូនី បានបញ្ចប់ការសិក្សាពីវគ្គវិជ្ជាជីវៈ រីឯលោក ហ្គ្រេតយូអេត បានបញ្ចប់ការសិក្សាពីវគ្គថ្នាក់អនុបណ្ឌិត ហើយទទួលបានប្រាក់ចំណូលខ្ពស់ ព្រមទាំងមានឋានៈ និងការគោរពនៅក្នុងសង្គម។ លោក ហ្គ្រេតយូអេត កំពុងនិយាយយ៉ាងសប្បាយរីករាយ ស្រាប់តែលោក ម៉េនិចជើរ និយាយកាត់ថា៖ «ឯងនៅក្មេងខ្ចីណាស់! ឯងគ្មានបទពិសោធន៍ក្នុងសង្គមទេ។ មិនសំខាន់ទេថា តើឯងរៀនកម្រិតអនុបណ្ឌិត ឬបណ្ឌិត គ្មានអ្វីល្អជាងការជ្រើសរើសឯកទេសដ៏ល្អមួយនៅសាកលវិទ្យាល័យនោះទេ។ មុនពេលចូលសាកលវិទ្យាល័យ ខ្ញុំបានស្រាវជ្រាវពីទីផ្សារហើយឃើញថា មុខជំនួញគ្រប់ទំហំតែងតែត្រូវការមនុស្សដែលមានជំនាញគ្រប់គ្រង ដូច្នេះពេលបានចូលសាកលវិទ្យាល័យ ខ្ញុំក៏បានជ្រើសរើសរៀនជំនាញគ្រប់គ្រងទីផ្សារ ហើយនៅពេលបញ្ចប់ការសិក្សា ខ្ញុំនឹងក្លាយជាអ្នកគ្រប់គ្រងកំពូលរបស់ក្រុមហ៊ុនមួយ ឬនាយកប្រតិបត្តិ។ ពេលដែលខ្ញុំបញ្ចប់ការសិក្សា វាជាពេលដែលមុខជំនួញគ្រប់ប្រភេទទាំងតូចទាំងធំ កំពុងតែត្រូវការទេពកោសល្យដូចជាខ្ញុំ។ ទីផ្សារធំខ្លាំងណាស់ ហើយនៅពេលខ្ញុំចាប់ផ្តើមដាក់ពាក្យរកការងារ ក្រុមហ៊ុនជាច្រើនបានប្រជែងគ្នាដណ្តើមយកខ្ញុំ។ ទីបំផុត ខ្ញុំអាចជ្រើសរើសតាមចិត្ត។ ខ្ញុំបានជ្រើសយកក្រុមហ៊ុនបរទេសដ៏ល្អបំផុត ហើយក៏ក្លាយជាអ្នកគ្រប់គ្រងដែលមានប្រាក់ចំណូលខ្ពស់ភ្លាម។ ក្នុងរយៈពេលប្រាំឆ្នាំ ខ្ញុំបានទិញឡានផ្ទាល់ខ្លួន។ ពូកែមែនទេ ហា? តើខ្ញុំអាចសម្រេចចិត្តបានត្រឹមត្រូវឬអត់ ឬយ៉ាងណាវិញ?» ខណៈពេលដែលលោក ម៉េនិចជើរ កំពុងនិយាយ អ្នកទាំងពីរដែលនៅមុខគាត់មានអារម្មណ៍មិនពេញចិត្តបន្តិច ប៉ុន្តែពួកគេនៅតែស្ងៀមមិននិយាយអ្វីទាំងអស់។ ក្នុងចិត្តពួកគេគិតថា «គាត់ជាអ្នកគ្រប់គ្រងជាន់ខ្ពស់ហើយមានចក្ខុវិស័យទូលំទូលាយ។ គាត់មានទ្រព្យសម្បត្ដិច្រើនជាងពួកយើង។ ទោះចិត្តយើងរឹងទទឹងយ៉ាងណាក៏ដោយ ក៏យើងនៅតែមិននិយាយអ្វីដែរ។ យើងនឹងព្រមទទួលចាញ់តែម្ដងទៅ»។ គ្រាដែលលោក ម៉េនិចជើរ និយាយចប់ គាត់មានមោទនភាពចំពោះខ្លួនឯងខ្លាំងណាស់ ដោយគាត់គិតថា យុវជនទាំងនេះមិនមានបទពិសោធន៍ដូចរូបគាត់ទេ។ ស្របពេលដែលគាត់កំពុងតែមានអារម្មណ៍ល្អបែបនេះ លោក មន្ត្រី ម្នាក់ក៏បានចាប់ផ្ដើមនិយាយ។ លោកមន្ត្រីមិនបានចាប់អារម្មណ៍ខ្លាំងនឹងអ្វីដែលអ្នកទាំងបីនាក់បាននិយាយនោះទេ។ គាត់កាន់ពែងតែ ដោយមិនខ្វល់ពីអ្វី រួចជិបតែមួយម៉ាត់ មើលនាយអាយ ហើយនិយាយថា៖ «សព្វថ្ងៃនេះអ្នកណាៗក៏ជានិស្សិតសកលវិទ្យាល័យដែរ។ តើអ្នកណាដែលចូលរៀនសកលវិទ្យាល័យមិនបាន? គ្រាន់តែរៀនចប់សកលវិទ្យាល័យមិនគ្រប់គ្រាន់ទេ ហើយក៏មិនគ្រប់គ្រាន់ដើម្បីចេញទៅធ្វើជំនួញទៀតផង។ បើទោះបីជាអ្នកជាអ្នកគ្រប់គ្រងជាន់ខ្ពស់ក៏ដោយ ក៏ការងារនោះមិនឋិតថេរ ហើយក៏មិនអាចធ្វើមួយជីវិតបានទេ។ អ្វីដែលសំខាន់នោះគឺត្រូវរកការងារដែលស្ថិតស្ថេរ ទើបចាត់ទុកថាអ្នកមានអនាគតល្អ!» ពេលអ្នកផ្សេងៗបានឮបែបនេះ ពួកគេក៏និយាយថា «ការងារមួយជីវិត? សព្វថ្ងៃនេះតើអ្នកណាគេនិយាយរឿងហ្នឹង? រឿងហ្នឹងកន្លងហួសហើយ!» លោកមន្ត្រី ពោលថា៖ «រឿងកន្លងហួសហើយឬ? ហ៊ឹម ពួកឯងនិយាយបែបហ្នឹងក៏ព្រោះតែពួកឯងមានចក្ខុវិស័យខ្លី ហើយគិតមិនបានស៊ីជម្រៅ! ពេលពួកឯងបានការងារមួយជីវិត ទោះបីចំណូលតិចក៏ពិតមែន តែវាធានាដល់ជីវិតស្ថិរភាព ហើយពួកឯងមានសិទ្ធិអំណាច អាចលូកដៃចូលគ្រប់រឿងបាន។ មនុស្សភាគច្រើនមិនយល់ទេ ពេលដែលខ្ញុំប្រឡងជាប់ជាមន្ត្រីរាជការ ហើយសួរថា ហេតុអ្វីក្មេងយ៉ាងនេះចង់ធ្វើការនៅស្ថាប័នរដ្ឋ? ក្រោយពេលខ្ញុំប្រឡងជាប់ជាមន្ត្រីរាជការ មិត្តភក្តិ និងបងប្អូនដែលចង់បានការងារ ឬមានរឿងក្ដី បានមករកខ្ញុំ។ នេះហើយដែលគេហៅថាអំណាច! ត្រូវទេ? ទោះបីជាចំណូលមិនច្រើនក៏ពិតមែន តែខ្ញុំមានទាំងផ្ទះ ហើយមានទាំងឡានជិះ។ អត្ថប្រយោជន៍របស់ខ្ញុំច្រើនជាងពួកឯងឆ្ងាយណាស់។ ក្រៅពីនេះ ពេលទៅណាមកណា ខ្ញុំអាចទូទាត់ចំណាយលើការហូបចុក និងការទិញអីវ៉ាន់បាន ហើយថែមទាំងអាចធ្វើដំណើរតាមតាក់ស៊ី ឬយន្តហោះដោយមិនគិតថ្លៃទៀតផង។ ការងារពួកឯងមិនបានការទេ ពួកឯងសុទ្ធតែមានការងារមិនស្ថិតស្ថេរ។ ខ្ញុំធ្វើបានល្អជាងពួកឯងឆ្ងាយណាស់!» អ្នកផ្សេងទៀតមានអារម្មណ៍មិនស្រួលចិត្ត ពេលឮគាត់និយាយបែបនេះ ក៏និយាយថា៖ «ទោះបីជាអត្ថប្រយោជន៍របស់អ្នកឯងល្អគួរសមមែន តែអ្នកឯងមានកេរ្តិ៍ឈ្មោះមិនល្អទេ។ អ្នកឯងប្រព្រឹត្តអំពើពុករលួយ ធ្វើឫកដូចជាជនផ្ដាច់ការគ្រប់ទីកន្លែង ហើយមិនបម្រើប្រជាជនសោះ។ អ្នកឯងធ្វើបាបតែប្រជាជន ហើយធ្វើរឿងអាក្រក់គ្រប់យ៉ាង»។ លោកមន្ត្រីតបថា៖ «ខ្ញុំមានឈ្មោះអាក្រក់ ហើយម៉េច? ខ្ញុំមានបានពីវា! » គ្រប់គ្នាក៏នាំគ្នានិយាយគ្នា រហូតដល់អ្នកចុងក្រោយគេទ្រាំលែងបាន ក៏ក្រោកឈរឡើងហើយនិយាយថា៖ « ឃើញទេ ពួកលោកបានរៀនដល់សាកលវិទ្យាល័យ រៀនដល់ថ្នាក់អនុបណ្ឌិត ជាអ្នកគ្រប់គ្រងមុខជំនួញកំពូល ហើយក៏ជាមន្ត្រីរាជការទៀត។ ខ្ញុំអត់មានបទពិសោធន៍ដូចពួកលោកទេ។ ទោះបីខ្ញុំគ្រាន់តែជាមនុស្សតូចតាចម្នាក់ក៏ដោយ ក៏ខ្ញុំត្រូវតែចែករំលែកបទពិសោធន៍របស់ខ្ញុំជាមួយលោកដែរ។ «ពេលខ្ញុំត្រឡប់ទៅ “ ម៉ាត់ទ័រ” អ្នកដទៃភ្ញាក់ផ្អើលហើយសួរថា៖ តើ “ ម៉ាត់ទ័រ” នេះជាអ្វី? ឆ្លងកាត់ការប្រឡងរាជការ ក៏ក្លាយជាមន្ត្រីរាជការ។ រៀនចប់ថ្នាក់អនុបណ្ឌិត ក៏ក្លាយជាអ្នកមានសញ្ញាបត្រ។ ក្លាយជាអ្នកគ្រប់គ្រងកំពូលរបស់ក្រុមហ៊ុន ហៅថានាយកប្រតិបត្តិ។ ចុះពាក្យ “ ម៉ាត់ទ័រ” នេះមានន័យដូចម្ដេចទៅ? តើអ្នកអាចពន្យល់បានទេ? មនុស្សម្នាក់នេះនិយាយថា៖ «ចុះពួកលោកអាចចូលរៀនសាកលវិទ្យាល័យ រៀនថ្នាក់អនុបណ្ឌិត ក្លាយជាអ្នកគ្រប់គ្រងកំពូលរបស់មុខជំនួញ ហើយជាមន្ត្រីរាជការបាន ចុះខ្ញុំមិនអាចត្រឡប់ទៅមើលសាកលវិទ្យាល័យដែលខ្ញុំបានបញ្ចប់ការសិក្សាបន្តិចបានទេ?» អ្នកឯងឃើញទេ? គាត់ខឹងហើយ។ មនុស្សឥតបានការម្នាក់នេះមានការអប់រំតិចតួចទេ ប៉ុន្តែនៅតែអួតអាង។ អ្នកដទៃទៀតនិយាយថា៖ «យើងទាំងអស់គ្នាដឹងថា ការទៅលេងសាលាចាស់នោះវាបែបណា។ មិនបាច់និយាយថាទៅ “ ម៉ាត់ទ័រ” នោះទេ គ្រាន់តែថា ទៅលេងសាលាចាស់បានហើយ»។ ក្រោយមក អ្នកផ្សេងក៏សួរគាត់ថា៖ «តើសាលាចាស់របស់លោកមានកម្រិតថ្នាក់អ្វី ថា តើជាវិទ្យាល័យ មហាវិទ្យាល័យបច្ចេកទេស សកលវិទ្យាល័យ ឬជាថ្នាក់ក្រោយបរិញ្ញាបត្រ?» គាត់តបថា៖ «ខ្ញុំមិនដែលបានចូលរៀនសកលវិទ្យាល័យទេ មិនដែលរៀនថ្នាក់អនុបណ្ឌិតទេ ហើយក៏មិនដែលប្រឡងចូលធ្វើជាមន្ត្រីរាជការដែរ។ គ្រាន់តែរៀនត្រឹមបឋមសិក្សាមិនបានទេឬ? យ៉ាងម៉េចក៏បានដែរ!» គាត់មានអារម្មណ៍ខ្មាសអៀន ព្រោះគាត់បានទម្លាយប្រវត្តិរបស់ខ្លួនអស់ហើយ ហើយក៏លែងអាចលាក់បាំងបានទៀតដែរ។ ការពិតគាត់មានពុតត្បុតតាំងពីដំបូងមក។ ក្នុងពេលទាក់ទងជាមួយអ្នកដទៃ គាត់មិនដែលបានបង្ហាញកម្រិតនៃការសិក្សារបស់គាត់ឡើយ។ ឥឡូវនេះរឿងគ្រប់យ៉ាងត្រូវបានលាតត្រដាងអស់ហើយ គាត់ក៏បាក់មុខយ៉ាងខ្លាំង ហើយបានប្រញាប់ទៅទាញទ្វាររត់ចេញបាត់ទៅ។ អ្នកផ្សេងទៀតមិនយល់ថា ហេតុអ្វីបានជាគាត់រត់ចេញ ហើយក៏និយាយព្រមគ្នាថា៖ «មិនមែនឯងរៀនចប់ត្រឹមបឋមសិក្សាទេឬ? ឯងរត់ធ្វើអី? ឯងមានមោទនភាពនឹងរឿងហ្នឹងណាស់តើ!» ខ្ញុំសូមបញ្ចប់រឿងត្រឹមនេះ រឿងនេះមានតែប៉ុណ្ណឹងទេ។

នៅក្នុងរឿងនេះមានគ្នាប្រាំនាក់។ តើពួកគេកំពុងជជែកគ្នាពីប្រធានបទអ្វី? (ប្រវត្តិសិក្សារបស់ពួកគេ។) តើប្រវត្តិសិក្សា ពិតជាមានន័យយ៉ាងណាចំពោះមនុស្ស? (វាជាឋានៈសង្គមរបស់ពួកគេ។) ប្រវត្តិសិក្សារបស់មនុស្សម្នាក់ ជាប់ទាក់ទងនឹងឋានៈសង្គមរបស់មនុស្សម្នាក់នោះ។ នេះគឺជាការពិតបែបសត្យានុម័តមួយ។ ដូច្នេះហេតុអ្វីបានជាមនុស្សចង់ជជែកគ្នាពីឋានៈសង្គមរបស់ពួកគេ? ហេតុអ្វីបានជាពួកគេចង់បង្ហាញពីឋានៈសង្គម និងអត្តសញ្ញាណរបស់ពួកគេជាប្រធានបទពិភាក្សា? តើពួកគេកំពុងធ្វើអ្វី? ពួកគេកំពុងបង្អួតខ្លួនគេ។) ដូច្នេះ តើគួរដាក់ចំណងជើងរឿងនេះថាម៉េច? (ការប្រៀបធៀបប្រវត្ដិសិក្សា។) ប្រសិនបើគេដាក់ចំណងជើងរឿងនេះ «ការប្រៀបធៀបប្រវត្តិសិក្សាគ្នា» តើវាដូចជានិយាយចំពេកទេឬ? (វាពិតមែនហើយ។ ចុះ «ការសម្ញែងឋានៈ» វិញ? វាដូចជាត្រង់ពេក មិនបង្កប់ន័យ ហើយក៏មិនស៊ីជម្រៅគ្រប់គ្រាន់ដែរ។ ចុះបើចំណងជើងធំគឺ «ការពិភាក្សាអំពីអ្វីដែលជាបង្អែក៖» ហើយអក្សររត់គឺ «មិនខ្វល់ទេ» វិញ? វាដូចជាឌឺដងបន្តិចមែនទេ? «ការពិភាក្សាអំពីអ្វីដែលជាបង្អែក៖» មានន័យថាអ្នករាល់គ្នាកំពុង ពិភាក្សាអំពីដើមទុនផ្ទាល់ខ្លួនរបស់ពួកគេ រួមមានទាំងប្រវត្តិសិក្សា និងឋានៈសង្គមរបស់ពួកគេ។ ហើយចុះ «មិនខ្វល់ទេ» វិញ តើវាមានន័យដូចម្តេច? (មិនទទួលស្គាល់ថាគេឯងល្អជាងទេ។) ត្រឹមត្រូវហើយ នៅទីនេះមាននិស្ស័យមួយប្រភេទហ្នឹង។ «ដូច្នេះ ប្រសិនបើអ្នកជានិស្សិតដែលបានបញ្ចប់ការសិក្សា? បើអ្នកបានទទួលការអប់រំដល់ថ្នាក់ខ្ពស់ជាងខ្ញុំវិញ?» គ្មាននរណាម្នាក់ទទួលស្គាល់ថា អ្នកដទៃប្រសើរជាងខ្លួនឯងនោះទេ។ នេះហើយជាអត្ថន័យ នៃការជជែកបង្អួតគ្នា។ តើការជជែកបែបនេះមិនឮជាញឹកញាប់ទេឬនៅពេលជុំគ្នាជាមួយអ្នកដទៃ? មានមនុស្សខ្លះដែលអួតអាងពីទ្រព្យសម្បត្តិគ្រួសាររបស់ខ្លួនមនុស្សដែលអួតអាងពីប្រវត្តិកិត្យានុភាពរបស់គ្រួសារខ្លួន មនុស្សដែលថាឈ្មោះត្រកូលរបស់ពួកគេដូចជាឈ្មោះរបស់ព្រះចៅអធិរាជ ឬតារាល្បីៗ ហើយខ្លះទៀតនិយាយពីសាកលវិទ្យាល័យដែលបានរៀនចប់ អំពីភាពល្បីល្បាញកាលពីមុន ហើយសូម្បីតែនារីម៉ាស្សា ម្នាក់នៅហាងសាឡូនក៏និយាយថា៖ «ខ្ញុំបានរៀនម៉ាស្សាពីគ្រូល្បីម្នាក់ ដែលមានជំនាញកែតម្រូវ និងត្រួតពិនិត្យផ្ទាល់ខ្លួន។ ទីបំផុត ខ្ញុំបានក្លាយជាអ្នកម៉ាស្សាអាជីពលំដាប់លេខមួយ ហើយទសវត្សរ៍ឆ្នាំ 2000 ជាពេលវេលាដែលខ្ញុំថ្កុំថ្កើងបំផុត…»។ ពាក្យ «ថ្កុំថ្កើង» នេះគឺប្រើខុសហើយ។ សូម្បីតែនារីម៉ាស្សាម្នាក់នៅក្នុងវិស័យសេវាកម្មក៏និយាយពី «ពេលវេលាដែលថ្កុំថ្កើងបំផុត» របស់នាងដែរ. នេះពិតជាការអួតអាង និងភាពអឿរបស់នាងមែន។ រឿងដែលយើងកំពុងនិយាយសំខាន់នៅក្នុងប្រធានបទនេះ គឺការសន្ទនាពិតប្រាកដនានាដែលគេតែងតែឮ ឥរិយាបថដែលគេតែងតែឃើញ និងអាកប្ប កិរិយាដែលគេតែងតែបើកសម្ដែងឱ្យឃើញ នៅពេលជួបជុំជាមួយមនុស្សនៅក្នុងជីវិតពិត។ ហេតុអ្វីបានជាមនុស្សនិយាយបង្អួតគ្នាបែបនេះ? តើអ្វីទៅជានិស្ស័យ ឬការលើក ទឹកចិត្តដែលនៅពីក្រោយរឿងនេះ? តើរឿងដែលគេនិយាយទាំងនេះអាច ចាត់ទុកជារឿងថ្កុំថ្កើងបានទេ? ថ្កុំថ្កើងមិនពាក់ព័ន្ធអ្វីនឹងវាទេ។ចុះការនិយាយរឿងបែបនេះ តើមនុស្សបានប្រយោជន៍អ្វី? (ទេ) ចុះអ្នករាល់គ្នាធ្លាប់និយាយរឿងបែបនេះដែរឬទេ? (ធ្លាប់) បើដឹងថា គ្មានប្រយោជន៍ តើហេតុអ្វីបានជាអ្នករាល់គ្នានៅតែនិយាយ? ហេតុអ្វីបានជាមនុស្ស ចូលចិត្តនិយាយរឿងបែបនេះ? (រឿងទាំងនេះជាការបង្អួតដែលមនុស្សយកមកអួតអាង។) តើការអួតអាងនេះមានគោលបំណងអ្វី? (ដើម្បីឱ្យអ្នកដទៃកោតសរសើរ។) វាដោយសារតែគ្មាននរណាម្នាក់ចង់ក្លាយជាមនុស្សសាមញ្ញ ធម្មតានោះទេ។ សូម្បីតែអ្នកខ្លះដែលរៀនចប់ត្រឹមបឋមសិក្សាក៏និយាយពីការត្រឡប់ទៅ «កាលដែលពួកគេបានរៀន» ដោយប្រើប្រាស់ភាសាបែបអ្នកចេះដឹងដើម្បីបញ្ឆោត និងធ្វើឲ្យគេងឿងឆ្ងល់ ដើម្បីឱ្យអ្នកដទៃកោតសរសើរគាត់។ តើការធ្វើបែបនេះ មានគោលបំណងអ្វី? គឺដើម្បីឱ្យគាត់ប្រសើរជាងអ្នកដទៃ មានកន្លែង និងមុខតំណែងក្នុងចំណោមអ្នកដទៃ មានមុខមាត់ សម្ដីរបស់គាត់មានទម្ងន់ ទទួលបានការគាំទ្រពីអ្នកដទៃ និងមាន កិត្យានុភាព។ ប្រសិនបើអ្នកបោះបង់ចោលរឿងទាំងនេះ ហើយក្លាយជាមនុស្សសាមញ្ញធម្មតាវិញ តើអ្នកគួរតែមានអ្វី? ជាដំបូង បងប្អូនគួរតែមានទស្សនៈត្រឹមត្រូវ។ តើទស្សនៈត្រឹមត្រូវនេះកើតឡើងដោយរបៀបណា? ទស្សនៈត្រឹមត្រូវកើតចេញពីការអានព្រះបន្ទូលរបស់ព្រះជាម្ចាស់ និងការយល់ដឹងពីរបៀបដែលយើងគួរមានអាកប្បកិរិយាត្រឹមត្រូវចំពោះរឿងរ៉ាវជាក់លាក់ ដែលស្របទៅតាមបំណងព្រះហឫទ័យរបស់ព្រះជាម្ចាស់ និងមនុស្សគួរតែមានក្នុងភាពជាមនុស្សធម្មតារបស់គេ។ នេះគឺជាទស្សនៈត្រឹមត្រូវ។ ដូច្នេះ ក្នុងនាមជាមនុស្សសាមញ្ញធម្មតាម្នាក់ តើយើងគួរមានទស្សនៈត្រឹមត្រូវបំផុតបែបណា ចំពោះរឿងទាំងអស់នេះ ចំពោះឋានៈសង្គម ការបង្អួតដល់សង្គម ឬប្រវត្តិគ្រួសារជាដើម? តើអ្នករាល់គ្នាដឹងទេ? ឧទាហរណ៍ ថាមានមនុស្សម្នាក់ដែលជឿលើព្រះជាម្ចាស់អស់ជាច្រើនឆ្នាំ ហើយគិតថាខ្លួនយល់សេចក្ដីពិតច្រើន និងដើរតាមមាគ៌ារបស់ព្រះជាម្ចាស់ ព្រមទាំងស្មោះត្រង់នឹងកាតព្វកិច្ចរបស់ខ្លួន។ ប៉ុន្តែពួកគេបែរជាចាត់ទុកឋានៈក្នុងសង្គម និងក្នុងចំណោមមនុស្ស និងតម្លៃរបស់ខ្លួន ជារឿងសំខាន់ខ្លាំង ហើយឱ្យតម្លៃរបស់ទាំងនេះយ៉ាងខ្លាំងទៅវិញថែមទាំងឧស្សាហ៍អួតអាងពីរឿងបង្អួត ប្រវត្តិថ្កុំថ្កើងរបស់ខ្លួន និងតម្លៃរបស់ខ្លួនទៀតផង។ តើបុគ្គលបែបនេះពិតជាអ្នកដែលយល់ពីសេចក្ដីពិតមែនឬ? ច្បាស់ណាស់មិនមែនទេ។ ដូច្នេះ បើនរណាម្នាក់មិនយល់ពីសេចក្ដីពិត តើមនុស្សនោះជាអ្នកស្រឡាញ់សេចក្ដីពិតបានទេ? (ទេ) មិនមែនទេ។ តើមានទំនាក់ទំនងគ្នាយ៉ាងណារវាងការពិភាក្សាពីការបង្អួត ទៅនឹងមនុស្សដែលយល់ និងស្រឡាញ់សេចក្ដីពិត? ហេតុអ្វីបានជាខ្ញុំនិយាយថា នរណាម្នាក់ដែលឱ្យតម្លៃខ្លាំងដល់តម្លៃខ្លួនឯង និងធ្វើការបង្អួត មិនមែនជាអ្នកដែលស្រឡាញ់ និងយល់ពីសេចក្ដីពិត? តើអ្នកដែលស្រឡាញ់ និងយល់ពីសេចក្ដីពិត គួរមានអាកប្បកិរិយាបែបណា ចំពោះឋានៈសង្គម ការបង្អួត និងតម្លៃផ្ទាល់ខ្លួនរបស់ពួកគេ? តើអ្វីខ្លះដែលស្ថិតនៅក្នុងឋានៈសង្គម? គឺមាន ប្រវត្តិគ្រួសារ ការសិក្សា កេរ្តិ៍ឈ្មោះ សមិទ្ធផលក្នុងសង្គម ទេពកោសល្យផ្ទាល់ខ្លួន និងជាតិសាសន៍របស់អ្នក។ដូច្នេះ តើអ្នកដោះស្រាយរឿងទាំងនេះដោយរបៀបណា ដើម្បីបង្ហាញថាអ្នកពិតជាមនុស្សយល់ពីសេចក្ដីពិតមែន? សំណួរនេះ គួរតែងាយស្រួលឆ្លើយមែនទេ? តាមទ្រឹស្តី អ្នករាល់គ្នាគួរតែយល់ច្បាស់ពីរឿងនេះ។ ចូរនិយាយនូវអ្វីដែលអ្នកបានគិត។ កុំគិតថា "អូហ៍ ខ្ញុំអត់ទាន់បានគិតផង ដូច្នេះមិនហ៊ាននិយាយទេ"។ បើមិនទាន់បានគិតទេ គ្រាន់តែនិយាយអ្វីដែល គិតនៅពេលនេះទៅ។ បើត្រូវគិតសិនទើបអាចនិយាយបាននោះ គេហៅថាការសរសេរអត្ថបទហើយ។ ឥឡូវនេះយើងគ្រាន់តែជជែកគ្នាធម្មតា ខ្ញុំមិនបានសុំឱ្យអ្នកសរសេរអត្ថបទនោះទេ។ យើងនិយាយដំបូងគេពីទស្សនៈបែបទ្រឹស្តី។ (ខ្ញុំយល់ពីព្រះបន្ទូលរបស់ព្រះជាម្ចាស់ថា ព្រះជាម្ចាស់មិន មែនមើលទៅលើកម្រិតនៃការអប់រំខ្ពស់ ឬឋានៈសង្គមរបស់មនុស្សទេ ប៉ុន្តែទ្រង់មើលជាចម្បងទៅលើថាតើពួកគេដេញតាមសេចក្ដីពិត ថាតើអាចអនុវត្តសេចក្ដីពិតបាន ហើយថា តើពួកគេពិតជាចុះចូលចំពោះព្រះជាម្ចាស់និងបំពេញភាកិច្ចរបស់ខ្លួនបានតាមស្ដង់ដាដែរឬទេ។ ប្រសិនបើនរណាម្នាក់មានឋានៈខ្ពង់ខ្ពស់ និងមានចំណេះដឹងខ្ពស់ ប៉ុន្តែពួកគេខ្វះការយល់ដឹងខាងវិញ្ញាណ នោះពួកគេមិនដើរតាមមាគ៌ានៃការដេញតាមសេចក្ដីពិត ហើយពួកគេមិនកោតខ្លាចព្រះជាម្ចាស់ ឬចៀសវាង អំពើអាក្រក់ទេ នោះនៅទីបំផុតពួកគេនឹង ត្រូវជម្រុះចោល ហើយនឹងមិនអាច ឈរមាំទាំនៅក្នុងដំណាក់របស់ព្រះជាម្ចាស់បានឡើយ។ ដូច្នេះ ប្រវត្តិសិក្សា និងឋានៈសង្គមរបស់បុគ្គលម្នាក់ មិនមានអ្វីសំខាន់ទេ។ អ្វីដែលសំខាន់គឺ ថាតើគេដេញតាមសេចក្ដីពិតឬអត់។ ហេតុអ្វីបានជាខ្ញុំនិយាយថាវាជាគោលការណ៍មូលដ្ឋានសំខាន់បំផុត? គឺដោយសារតែប្រធានបទ និងខ្លឹមសារទាំងនេះ គឺជាអ្វីដែលមនុស្សទូទៅតែងតែនិយាយ។ តើអ្នកណាមាន ការយល់ឃើញផ្សេងទេ? តើមាននរណាម្នាក់អាចបន្ថែមអ្វីដែលបាននិយាយរួចហើយបានទេ? (ប្រសិនបើនរណាម្នាក់អាចដេញតាមសេចក្ដីពិតបាន នោះពួកគេនឹងយល់ថាការដេញតាមកេរ្តិ៍ឈ្មោះ ផលប្រយោជន៍ និងឋានៈ គឺពិតជាចំណង និងរនុកដែលចងពួកគេ ហើយបើពួកគេកាន់តែតាមរកវត្ថុទាំងនេះ ពួកគេនឹងកាន់តែមានអារម្មណ៍ទទេស្អាត ហើយនឹងជួបប្រទះនូវការឈឺចាប់ និងផលវិបាកដែលបណ្តាលមកពីកិត្តិនាម ផលប្រយោជន៍ និងឋានៈ។ នៅពេលពួកគេយល់ពីរឿងនេះ ហើយឃើញអ្នកដែលឱ្យតម្លៃលើរឿងទាំងនេះថាជាបង្អួត ពួកគេនឹងគិតថាមនុស្សបែបនេះពិតជាគួរឱ្យអាណិតណាស់)។ (មនុស្សដែលពិតជាស្រឡាញ់ និងយល់ពីសេចក្ដីពិត នឹងវាស់វែងឋានៈសង្គម និងកេរ្តិ៍ឈ្មោះដោយប្រើព្រះបន្ទូលរបស់ព្រះជាម្ចាស់។ ពួកគេនឹងពិចារណាលើអ្វីដែលព្រះជាម្ចាស់មានបន្ទូល និងទាមទារ អ្វីដែលព្រះជាម្ចាស់ចង់ឱ្យមនុស្សដេញតាម អ្វីដែលមនុស្សនឹងទទួលបាននៅទីបំផុតដោយការស្វែងរករបស់ទាំងនេះ ហើយថាតើអ្វីដែលពួកគេទទួលបានគឺស្របនឹងលទ្ធផលដែលព្រះជាម្ចាស់សង្ឃឹមចង់ឃើញពីមនុស្សឬអត់។) អ្នករាល់គ្នាបានលើកឡើងនូវចំណុចនេះ ប៉ុន្តែតើអ្វីដែលបងប្អូននិយាយមានពាក់ព័ន្ធនឹងសេចក្ដីពិតប៉ុន្មានដែរ? តើអ្នករាល់គ្នាអាចវាយតម្លៃរឿងនេះបានទេ? មនុស្សភាគច្រើនមានការយល់ឃើញខ្លះៗ ហើយប្រសិនបើខ្ញុំសុំឱ្យអ្នករាល់គ្នាធ្វើសេចក្ដីអធិប្បាយ នោះវានឹងក្លាយជាសេចក្ដីអធិប្បាយដែលដាស់តឿន។ ហេតុអ្វីបានជាខ្ញុំនិយាយថាវាគឺជាសេចក្ដីអធិប្បាយដាស់តឿន? សេចក្ដីអធិប្បាយដាស់តឿន គឺជាការអធិប្បាយដែលផ្តល់ដំបូន្មាន និងលើកទឹកចិត្តដល់មនុស្ស ហើយវាមិនអាចដោះស្រាយបញ្ហាពិតប្រាកដបានទេ។ ទោះបីជាប្រយោគនីមួយៗស្តាប់ទៅត្រឹមត្រូវ និងសមហេតុផល ស្របតាមការគិត និងសេចក្ដីតម្រូវរបស់មនុស្សក៏ដោយ ក៏វាមានជាប់ទាក់ទងតិចតួចនឹងសេចក្ដីពិតដែរ ប៉ុន្តែគ្រាន់តែជាចំណេះដឹងសើៗ ដែលមនុស្សមាន។ ។ប្រសិនបើអ្នកយកពាក្យទាំងនេះទៅប្រកបជាមួយអ្នកដទៃ តើអ្នកអាចដោះស្រាយបញ្ហានិងការលំបាករបស់មនុស្សឱ្យដល់ឫសគល់បានទេ? ទេ មិនបានទេ ហើយនេះហើយជាមូលហេតុ ដែលខ្ញុំនិយាយថា វានឹងជាសេចក្ដីអធិប្បាយ ដែលដាស់តឿន។ប្រសិនបើអ្នកមិនអាចដោះស្រាយបញ្ហា និង ទុក្ខលំបាករបស់មនុស្សឱ្យដល់ឫសគល់បានទេ នោះអ្នកមិនបានដោះស្រាយបញ្ហា របស់មនុស្សដោយប្រើសេចក្ដីពិតនោះទេ។ អ្នកទាំងឡាយដែលមិនយល់សេចក្ដីពិត តែងតែឱ្យតម្លៃលើចំណេះដឹង កេរ្តិ៍ឈ្មោះ និងឋានៈ ហើយនឹងមិនអាចគេចផុតពីការត្រួតត្រា និង ជាប់ចំណងនៃរឿងទាំងនេះបានឡើយ។

ចូរគិតអំពីការនេះ។ តើអ្នករាល់គ្នាគួរតែមើលតម្លៃរបស់មនុស្ស ស្ថានភាពសង្គម និងប្រវត្តិគ្រួសាររបស់ពួកគេយ៉ាងដូចម្ដេច? តើអាកប្បកិរិយាត្រឹមត្រូវដែលអ្នកគួរមាននោះជាអ្វី? ដំបូងបង្អស់ អ្នកគួរមើលឃើញពីព្រះបន្ទូលរបស់ព្រះជាម្ចាស់ ថាទ្រង់ដោះស្រាយបញ្ហានេះដោយរបៀបណា។ មានតែតាមរយៈការនេះទេ ដែលអ្នកនឹងយល់ពីសេចក្ដីពិត ហើយមិនធ្វើអ្វីដែលប្រឆាំងនឹងសេចក្ដីពិតឡើយ។ ដូច្នេះ តើព្រះជាម្ចាស់មានទស្សនៈយ៉ាងដូចម្តេចចំពោះ ប្រវត្តិគ្រួសារ ឋានៈសង្គម ការអប់រំ ដែលពួកគេបានទទួល និងទ្រព្យសម្បត្តិដែលពួកគេមានក្នុងសង្គម? ប្រសិនបើអ្នកមិនយល់ពីអ្វីទាំងឡាយដោយផ្អែកលើព្រះបន្ទូលរបស់ព្រះជាម្ចាស់ ហើយមិនអាចឈរនៅខាងព្រះជាម្ចាស់ និងទទួលយកអ្វីទាំងឡាយពីព្រះជាម្ចាស់បានទេ នោះមធ្យោបាយដែលអ្នកយល់ពីអ្វីទាំងឡាយនឹងប្រាកដជាខុសពីអ្វីដែលព្រះជាម្ចាស់ចង់ឱ្យអ្នកយល់ជាមិនខាន។ ប្រសិនបើអ្វីដែលអ្នកយល់ឃើញមិនខុសប្លែកច្រើន ដោយខុសគ្នាតិចតួចប៉ុណ្ណោះ នោះវាមិនមែនជាបញ្ហាទេ។ ប៉ុន្តែប្រសិនបើរបៀបដែលអ្នកយល់ឃើញអ្វីទាំងឡាយបែរជាផ្ទុយទាំងស្រុងពីអ្វីដែលព្រះជាម្ចាស់មានបំណង នោះវាផ្ទុយនឹងសេចក្តីពិត។ សម្រាប់ព្រះជាម្ចាស់ អ្វីដែលព្រះទ្រង់ប្រទានដល់មនុស្ស និងកម្រិតដែលទ្រង់ប្រទាន គឺអាស្រ័យលើទ្រង់ ហើយឋានៈដែលមនុស្សមាននៅក្នុងសង្គមក៏ត្រូវបានព្រះជាម្ចាស់កំណត់ដែរ ហើយមិនមែនជាការរៀបចំដោយមនុស្សណាម្នាក់ឡើយ។ ប្រសិនបើព្រះជាម្ចាស់បង្កឲ្យនរណាម្នាក់ទទួលរងការឈឺចាប់ និងមានភាពក្រីក្រ តើនេះមានន័យថាពួកគេគ្មានសង្ឃឹមនឹងបានទទួលបានការសង្គ្រោះទេឬ? ប្រសិនបើពួកគេមានតម្លៃទាប និងឋានៈសង្គមទាប តើព្រះជាម្ចាស់នឹងមិនសង្គ្រោះពួកគេទេឬ? ប្រសិនបើពួកគេមានឋានៈទាបនៅក្នុងសង្គម តើពួកគេក៏មានឋានៈទាបនៅក្នុងព្រះនេត្ររបស់ព្រះជាម្ចាស់ដែរឬ? មិនប្រាកដទេ។ តើវាអាស្រ័យលើអ្វី? វាអាស្រ័យលើផ្លូវដែលបុគ្គលនេះដើរ អាស្រ័យលើការដេញតាមរបស់ពួកគេ និងអាស្រ័យលើអាកប្បកិរិយារបស់ពួកគេចំពោះសេចក្តីពិត និងព្រះជាម្ចាស់។ ប្រសិនបើឋានៈសង្គមរបស់នរណាម្នាក់ទាបខ្លាំង គ្រួសារក្រីក្រខ្លាំង ហើយមានកម្រិតអប់រំទាប ក៏ប៉ុន្តែពួកគេជឿលើព្រះជាម្ចាស់ដោយឥរិយាបថបន្ទាបខ្លួន ហើយស្រឡាញ់សេចក្តីពិត និងអ្វីទាំងឡាយដែលវិជ្ជមាន នោះតើតម្លៃរបស់ពួកគេខ្ពស់ឬទាប ថ្លៃថ្នូរឬថោកទាបនៅក្នុងព្រះនេត្ររបស់ព្រះជាម្ចាស់? ពួកគេមានតម្លៃខ្ពស់។ ដោយមើលតាមទស្សនៈនេះ តើអ្វីជាកត្តាដែលកំណត់តម្លៃរបស់មនុស្សថា ខ្ពស់ឬទាប ថ្លៃថ្នូរឬថោកទាប? វាអាស្រ័យលើរបៀបដែលព្រះជាម្ចាស់ទតឃើញអ្នក។ ប្រសិនបើព្រះជាម្ចាស់ទតឃើញអ្នកជាមនុស្សដែលដេញតាមសេចក្តីពិត នោះអ្នកជាមនុស្សមានតម្លៃនិងស័ក្តិសម ពោលគឺ អ្នកជាភាជន៍ដ៏មានតម្លៃ។ ប្រសិនបើព្រះជាម្ចាស់ទតឃើញថា អ្នកមិនដេញតាមសេចក្តីពិត ហើយអ្នកមិនបានលះបង់ខ្លួនឯងដោយស្មោះត្រង់ដើម្បីទ្រង់ទេ នោះអ្នកគ្មានតម្លៃ ហើយមិនស័ក្តិសមទេ ពោលគឺ អ្នកជាភាជន៍ដ៏ថោកទាប។ មិនថាអ្នកមានកម្រិតអប់រំខ្ពស់យ៉ាងណា ឬឋានៈក្នុងសង្គមខ្ពស់យ៉ាងណាទេ ប្រសិនបើអ្នកមិនដេញតាម ឬមិនយល់ពីសេចក្តីពិត នោះតម្លៃរបស់អ្នកមិនអាចខ្ពស់បានឡើយ ទោះបីជាមានមនុស្សជាច្រើនគាំទ្រអ្នក លើកតម្កើងអ្នក និងគោរពអ្នកក៏ដោយ ក៏អ្នកនៅតែជាមនុស្សថោកទាបគួរឲ្យមើលងាយដដែល។ ដូច្នេះ ហេតុអ្វីបានជាព្រះជាម្ចាស់ទតឃើញមនុស្សបែបនេះ? ហេតុអ្វីបានជាមនុស្ស «ថ្លៃថ្នូរ» បែបនោះ ដែលមានឋានៈខ្ពស់ក្នុងសង្គម មានមនុស្សជាច្រើនលើកតម្កើង និងកោតសរសើរ ហើយកិត្តិយសរបស់ពួកគេខ្ពង់ខ្ពស់ទៀតផង បែរជាត្រូវព្រះជាម្ចាស់ទតឃើញថាថោកទាបទៅវិញ? ហេតុអ្វីបានជាវិធីដែលព្រះជាម្ចាស់ទតឃើញមនុស្ស ផ្ទុយស្រឡះពីទស្សនៈដែលមនុស្សមានចំពោះអ្នកដទៃ? តើព្រះជាម្ចាស់កំពុងតាំងខ្លួនផ្ទុយពីមនុស្សដោយចេតនាឬ? ប្រាកដជាមិនមែនហើយ។ ដោយសារតែព្រះជាម្ចាស់ជាសេចក្តីពិត ព្រះជាម្ចាស់ជាសេចក្តីសុចរិត រីឯមនុស្សមានសេចក្តីពុករលួយ ហើយគ្មានសេចក្តីពិត ឬសេចក្តីសុចរិតឡើយ ហើយព្រះជាម្ចាស់វាស់មនុស្សដោយស្តង់ដាររបស់ទ្រង់ផ្ទាល់ ហើយស្តង់ដារនៃការវាស់វែងរបស់ទ្រង់គឺសេចក្តីពិត។ វាអាចស្តាប់ទៅរាងអរូបីបន្តិច ដូច្នេះនិយាយបែបម្យ៉ាងទៀត ស្តង់ដារនៃការវាស់វែងរបស់ព្រះជាម្ចាស់គឺផ្អែកលើ អាកប្បកិរិយារបស់មនុស្សចំពោះព្រះជាម្ចាស់ អាកប្បកិរិយារបស់ពួកគេចំពោះសេចក្តីពិត និងអាកប្បកិរិយារបស់ពួកគេចំពោះរឿងរ៉ាវវិជ្ជមាន។ នេះលែងជារឿងអរូបីទៀតហើយ។ ឧបមាថាមាននរណាម្នាក់ដែលមានឋានៈខ្ពស់ក្នុងសង្គម មានកម្រិតអប់រំខ្ពស់ ចេះដឹង និងមានវប្បធម៌ខ្ពស់ ហើយពួកគេមានប្រវត្តិគ្រួសារដ៏រុងរឿង និងត្រចះត្រចង់ ប៉ុន្តែមានបញ្ហាមួយ៖ ពួកគេមិនស្រឡាញ់អ្វីៗដែលវិជ្ជមានទេ ពួកគេមានអារម្មណ៍ស្អប់ខ្ពើម ខ្ពើមរអើម និងមានចិត្តស្អប់ចំពោះព្រះជាម្ចាស់ពីក្រអៅបេះដូងរបស់ពួកគេ ហើយនៅពេលដែលរឿងអ្វីមួយដែលទាក់ទងនឹងព្រះជាម្ចាស់ ទាក់ទងនឹងប្រធានបទ ឬកិច្ចការរបស់ព្រះជាម្ចាស់កើតឡើង ពួកគេសង្កៀតធ្មេញដោយចិត្តគុំគួន កែវភ្នែករបស់ពួកគេឈួលឆេះដោយកំហឹង ហើយពួកគេថែមទាំងចង់វាយប្រហារអ្នកដទៃទៀតផង។ ពេលណាដែលនរណាម្នាក់លើកឡើងពីប្រធានបទដែលទាក់ទងនឹងព្រះជាម្ចាស់ ឬសេចក្តីពិត ពួកគេមានអារម្មណ៍ស្អប់ខ្ពើម និងប្រឆាំង ហើយធម្មជាតិដ៏សាហាវយង់ឃ្នងរបស់ពួកគេក៏ផ្ទុះឡើង។ តើមនុស្សបែបនេះមានតម្លៃ ឬគ្មានតម្លៃ? តើប្រវត្តិសិក្សារបស់ពួកគេ និងអ្វីដែលគេហៅថា ឋានៈសង្គម និងកិត្តិយសក្នុងសង្គមមានតម្លៃប៉ុន្មាននៅក្នុងព្រះនេត្ររបស់ព្រះជាម្ចាស់? គ្មានសោះឡើយ។ តើព្រះជាម្ចាស់ទតឃើញមនុស្សបែបនោះយ៉ាងណា? តើព្រះជាម្ចាស់កំណត់លក្ខណៈមនុស្សបែបនោះយ៉ាងណា? មនុស្សបែបនេះគឺជាអារក្ស និងសាតាំង ហើយពួកគេគឺជាមនុស្សថោកទាបគួរឲ្យមើលងាយបំផុតដែលគ្មានតម្លៃអ្វីសោះ។ ដោយពិនិត្យមើលឥឡូវនេះ តើអ្វីជាមូលដ្ឋានសម្រាប់ការកំណត់តម្លៃរបស់នរណាម្នាក់ថា ជាមនុស្សថ្លៃថ្នូរ ឬថោកទាប? (វាគឺជាអាកប្បកិរិយារបស់ពួកគេចំពោះព្រះជាម្ចាស់ ចំពោះសេចក្តីពិត និងចំពោះអ្វីទាំងឡាយដែលវិជ្ជមាន។) ត្រឹមត្រូវហើយ។ ជាដំបូង គេត្រូវឈ្វេងយល់ថាតើអ្វីដែលជាអាកប្បកិរិយារបស់ព្រះជាម្ចាស់។ ការយល់ដឹងពីអាកប្បកិរិយារបស់ព្រះជាម្ចាស់ និងការយល់ដឹងពីគោលការណ៍ និងស្តង់ដារដែលព្រះជាម្ចាស់កាត់ក្តីចំពោះមនុស្ស រួចហើយវាស់វែងមនុស្សដោយផ្អែកលើគោលការណ៍ និងស្តង់ដារដែលព្រះជាម្ចាស់ប្រព្រឹត្តចំពោះមនុស្ស នេះហើយជាវិធីដ៏ត្រឹមត្រូវ សមរម្យ និងយុត្តិធម៌បំផុត។ ឥឡូវនេះ យើងមានមូលដ្ឋានសម្រាប់វាស់វែងមនុស្សហើយ តើយើងគួរអនុវត្តវាយ៉ាងដូចម្តេចឱ្យបានជាក់លាក់? ឧទាហរណ៍ មនុស្សម្នាក់មានការអប់រំខ្ពស់ខ្លាំង ហើយមានប្រជាប្រិយភាពគ្រប់ទីកន្លែងដែលពួកគេទៅ គ្រប់គ្នាគិតល្អអំពីពួកគេ ហើយពួកគេហាក់ដូចជាមានអនាគតល្អក្នុងក្រសែភ្នែកអ្នកដទៃ។ តើពួកគេប្រាកដជាត្រូវបានគេមើលឃើញថាជាមនុស្សថ្លៃថ្នូរនៅក្នុងព្រះនេត្ររបស់ព្រះជាម្ចាស់ដែរឬទេ? (មិនច្បាស់ថាអ៊ីចឹងទេ។) ដូច្នេះ តើយើងគួរវាស់វែងមនុស្សម្នាក់នេះយ៉ាងដូចម្តេច? ភាពថ្លៃថ្នូរ និងភាពថោកទាបរបស់មនុស្ស មិនផ្អែកលើឋានៈរបស់ពួកគេក្នុងសង្គម មិនផ្អែកលើប្រវត្តិសិក្សារបស់ពួកគេ ក៏មិនមិនផ្អែកលើជាតិសាសន៍របស់ពួកគេ ហើយក៏មិនផ្អែកលើសញ្ជាតិរបស់ពួកគេដែរ ដូច្នេះតើវាត្រូវតែផ្អែកលើអ្វី? (វាត្រូវតែផ្អែកលើព្រះបន្ទូលរបស់ព្រះជាម្ចាស់ និងផ្អែកលើអាកប្បកិរិយារបស់មនុស្សចំពោះសេចក្តីពិត និងចំពោះព្រះជាម្ចាស់។) ត្រឹមត្រូវហើយ។ ឧទាហរណ៍ អ្នករាល់គ្នាមកពីចិនដីគោកទៅកាន់សហរដ្ឋអាមេរិក ហើយទោះបីជាថ្ងៃណាមួយអ្នកក្លាយជាជនជាតិអាមេរិកក៏ដោយ តើតម្លៃ និងឋានៈរបស់អ្នករាល់គ្នានឹងផ្លាស់ប្តូរទេ? (ទេ) ទេ វាមិនផ្លាស់ប្តូរទេ អ្នកនឹងនៅតែជាអ្នកដដែល។ ប្រសិនបើអ្នកជឿលើព្រះជាម្ចាស់ ប៉ុន្តែមិនអាចទទួលយកសេចក្តីពិតបានទេ នោះអ្នកនៅតែជាប្រភេទមនុស្សដែលនឹងត្រូវវិនាស។ មនុស្សដែលរាក់កំផែលមួយចំនួនមិនជឿលើព្រះជាម្ចាស់ ឬដេញតាមសេចក្តីពិតទេ ពួកគេធ្វើតាមលោកីយ៍ ហើយបន្ទាប់ពីបានក្លាយជាពលរដ្ឋអាមេរិក ពួកគេនិយាយថា «ពួកអ្នករាល់គ្នាជាជនជាតិចិន» និង «ពួកអ្នករាល់គ្នាជាមនុស្សមកពីដីគោកចិន»។ ប្រាប់ខ្ញុំមក ថាតើមនុស្សបែបនេះថ្លៃថ្នូរ ឬថោកទាប? (ថោកទាប) ពួកគេពិតជាថោកទាបណាស់! ពួកគេធ្វើខ្លួនដូចជាក្រោយពីក្លាយជាពលរដ្ឋអាមេរិកហើយ នឹងធ្វើឱ្យពួកគេក្លាយជាមនុស្សថ្លៃថ្នូរ។ តើពួកគេមិនរាក់កំផែលដល់ថ្នាក់នោះទេឬ? ពួកគេពិតជារាក់កំផែលណាស់! ប្រសិនបើមនុស្សម្នាក់អាចសម្រេចបានកេរ្តិ៍ឈ្មោះ និងផលប្រយោជន៍ ឋានៈសង្គម ទ្រព្យសម្បត្តិ និងសមិទ្ធផលសិក្សាដោយចិត្តធម្មតា។ ជាការពិតណាស់ ចិត្តធម្មតានេះមិនមែនមានន័យថា អ្នកបានឆ្លងកាត់របស់ទាំងនេះរួចហើយ ហើយក្លាយជាព្រងើយកន្តើយនោះទេ ប៉ុន្តែវាមានន័យថា អ្នកមានស្តង់ដារង្វាស់ ហើយអ្នកមិនចាត់ទុករបស់ទាំងនេះជាអ្វីដែលសំខាន់បំផុតក្នុងជីវិតរបស់អ្នក ហើយស្តង់ដា និងគោលការណ៍ដែលអ្នកប្រើដើម្បីវាស់វែង និងមើលឃើញរបស់ទាំងនេះ ក៏ដូចជាតម្លៃរបស់អ្នកបានផ្លាស់ប្តូរ ហើយអ្នកអាចសម្រេចបានរបស់ទាំងនេះបានត្រឹមត្រូវ និងមើលឃើញរបស់វាដោយចិត្តធម្មតា។ តើវាបញ្ជាក់ពីអ្វី? វាបញ្ជាក់ថាអ្នកបានរំដោះខ្លួនចេញពីរបស់ខាងក្រៅ ដូចជាអ្វីដែលគេហៅថា ឋានៈសង្គម តម្លៃរបស់មនុស្ស និងអ្វីៗផ្សេងទៀត។ ប្រហែលជាអ្នករាល់គ្នាមិនអាចសម្រេចបាននូវរបស់នេះនៅពេលនេះទេ ប៉ុន្តែនៅពេលណាដែលអ្នករាល់គ្នាអាច យល់ដឹងនូវសេចក្តីពិតបានពិតប្រាកដ ពេលនោះអ្នកនឹងអាច មើលធ្លុះនូវរបស់ទាំងនេះបាន។ ខ្ញុំនឹងផ្តល់ឧទាហរណ៍មួយដល់អ្នក។ មាននរណាម្នាក់ជួបបងប្អូនប្រុសស្រីអ្នកមាន ហើយឃើញពួកគេស្លៀកពាក់សុទ្ធតែម៉ាកយីហោល្បីៗ និងមើលទៅសមរម្យ ហើយពួកគេមិនដឹងថាត្រូវនិយាយ ឬសេពគប់ជាមួយពួកគេយ៉ាងម៉េចទេ ដូច្នេះហើយពួកគេក៏បន្ទាបខ្លួន អែបអប និងលើកជើងបងប្អូនប្រុសស្រីអ្នកមាននោះ ហើយប្រព្រឹត្តយ៉ាងគួរឱ្យស្អប់ខ្ពើម។ តើនេះមិនមែនជាការបន្ទាបខ្លួនឯងរបស់ពួកគេទេឬ? មានអ្វីមួយកំពុងត្រួតត្រាពួកគេនៅទីនេះ។ មនុស្សមួយចំនួនហៅ «បងស្រី» ពេលជួបស្ត្រីអ្នកមាន ហើយហៅ «បងប្រុស» ពេលជួបបុរសអ្នកមាន។ ពួកគេតែងតែចង់អែបអបមនុស្សទាំងនេះ និងណែនាំខ្លួនឯង។ នៅពេលដែលពួកគេឃើញនរណាម្នាក់ដែលក្រីក្រ និងគ្មានអ្វីគួរឱ្យចាប់អារម្មណ៍ដែលមកពីជនបទ និងមានកម្រិតអប់រំទាប ពួកគេក៏មើលងាយជនដែលក្រីក្រ និងបដិសេធមិនយកចិត្តទុកដាក់ចំពោះពួកគេ ហើយឥរិយាបថរបស់ពួកគេក៏ផ្លាស់ប្តូរ។ តើការអនុវត្តទូទៅបែបនេះកើតមាននៅក្នុងពួកជំនុំដែរឬទេ? ពួកគេពិតជាធ្វើដូច្នេះមែន ហើយអ្នករាល់គ្នាមិនអាចបដិសេធបានទេ ព្រោះមានអ្នកខ្លះក្នុងចំណោមអ្នករាល់គ្នាបានបង្ហាញអាកប្បកិរិយាបែបនេះ។ អ្នកខ្លះហៅ «បងប្រុស» អ្នកខ្លះហៅ «បងស្រី» ហើយអ្នកខ្លះទៀតហៅ «មីង»។ ទំនៀមទម្លាប់ក្នុងសង្គមទាំងនេះគឺធ្ងន់ធ្ងរណាស់។ វិនិច្ឆ័យដោយអាកប្បកិរិយារបស់មនុស្សទាំងនេះ ពួកគេ មិនមែនជាមនុស្សដែលដេញតាមសេចក្តីពិតទេ ហើយពួកគេក៏មិនមានសេចក្តីពិតណាមួយឡើយ សូម្បីតែបន្តិច។ មនុស្សប្រភេទនេះបង្កើតបានជាសំឡេងភាគច្រើន ក្នុងចំណោមអ្នករាល់គ្នា ហើយប្រសិនបើពួកគេមិនផ្លាស់ប្ដូរទេ ពួកគេនឹងត្រូវជម្រុះចោលទាំងអស់នៅទីបញ្ចប់។ ទោះបីជាទស្សនៈខុសឆ្គងទាំងនេះមិនប៉ះពាល់ដល់ការទទួលយកផ្លូវពិតរបស់មនុស្សក៏ដោយ ក៏ពួកគេអាចប៉ះពាល់ដល់ច្រកចូលទៅក្នុងជិវិតរបស់មនុស្ស និងការបំពេញភារកិច្ចរបស់ពួកគេដែរ។ ប្រសិនបើពួកគេមិនមែនជាអ្នកដែលទទួលយកសេចក្តីពិតទេ ពួកគេទំនងជានឹងបង្កការរំខាននៅក្នុងពួកជំនុំ។ ប្រសិនបើអ្នកអាចយល់ពីព្រះហឫទ័យរបស់ព្រះជាម្ចាស់បាន អ្នកអាចយល់អំពីគោលការណ៍ និងស្តង់ដាដែលរបស់ទាំងនេះត្រូវបានវាស់វែងបាន។ មានទិដ្ឋភាពមួយទៀត គឺថាទោះមនុស្សម្នាក់មានឋានៈសង្គម ឬកម្រិតអប់រំបែបណា ឬមកពីប្រវត្តិគ្រួសារបែបណាក៏ដោយ មានការពិតមួយដែលអ្នកត្រូវតែទទួលស្គាល់៖ សមិទ្ធផលអប់រំ និងប្រវត្តិគ្រួសាររបស់អ្នកមិនអាចផ្លាស់ប្តូរសេចក្ដីទៀងត្រង់របស់អ្នកបានទេ ហើយក៏មិនអាចជះឥទ្ធិពលដល់និស្ស័យរបស់អ្នកបានដែរ។ តើវាពិតមែនទេ? (ពិតមែនហើយ) ហេតុអ្វីបានជាខ្ញុំនិយាយដូច្នេះ? ដោយមិនគិតពីមនុស្សម្នាក់កើតនៅក្នុងគ្រួសារបែបណា ឬការអប់រំប្រភេទណាដែលពួកគេទទួលបាន មិនថាពួកគេបានទទួលការអប់រំខ្ពស់ឬអត់នោះទេ ហើយដោយមិនគិតពីប្រភេទប្រវត្តិសង្គមដែលពួកគេកើតមក មិនថាឋានៈសង្គមរបស់ពួកគេខ្ពស់ឬទាបទេ និស្ស័យពុករលួយរបស់ពួកគេគឺដូចគ្នាទៅនឹងមនុស្សគ្រប់រូបដែរ។ មនុស្សគ្រប់រូបគឺដូចគ្នា។ នេះជាអ្វីដែលមិនអាចជៀសវាងបាន។ ឋានៈសង្គម និងតម្លៃរបស់អ្នកមិនអាចផ្លាស់ប្តូរការពិតដែលថាអ្នកជាសមាជិកនៃពូជមនុស្សដែលត្រូវបានសាតាំងធ្វើឲ្យពុករលួយបានទេ ហើយក៏មិនអាចផ្លាស់ប្តូរការពិតដែលថាអ្នកគឺជាមនុស្សពុករលួយដែលមាននិស្ស័យពុករលួយដែលប្រឆាំងនឹងព្រះជាម្ចាស់បានដែរ។ តើខ្ញុំមានន័យដូចម្តេចចំពោះរឿងនេះ? ខ្ញុំមានន័យថា មិនថាអ្នកកើតក្នុងគ្រួសារអ្នកមានកម្រិតណា ឬបានទទួលការអប់រំខ្ពស់កម្រិតណាក៏ដោយ ក៏អ្នកនៅតែមាននិស្ស័យពុករលួយដែរ។ មិនថាអ្នកថ្លៃថ្នូរឬទាបថោក អ្នកមានឬអ្នកក្រ មានឋានៈខ្ពស់ឬទាបទេ អ្នកនៅតែជាមនុស្សពុករលួយដដែល។ ដូច្នេះ បន្ទាប់ពីអ្នកបានទទួលយកកិច្ចការរបស់ព្រះជាម្ចាស់ហើយ អ្នកទាំងអស់គ្នាគឺស្មើគ្នា ហើយព្រះជាម្ចាស់គឺយុត្តិធម៌ និងសុចរិតចំពោះមនុស្សទាំងអស់គ្នា។ តើនេះមិនមែនជាការយល់ដឹងដែលមនុស្សគួរតែមានទេឬ? (មែនហើយ) តើមនុស្សប្រភេទណាដែលមិនត្រូវបានសាតាំងធ្វើឲ្យពុករលួយ ហើយគ្មាននិស្ស័យពុករលួយ ដោយសារតែពួកគេមានឋានៈខ្ពស់នៅក្នុងសង្គម ហើយបានកើតនៅក្នុងពូជអំបូរដ៏ថ្លៃថ្នូរបំផុតរបស់មនុស្សជាតិទាំងអស់? តើនេះជារឿងដែលអាចទទួលយកបានដែរឬទេ? តើការពិតនេះធ្លាប់បានកើតឡើងពេញមួយប្រវត្តិសាស្ត្ររបស់មនុស្សជាតិដែរឬទេ? (ទេ) ទេ វាមិនធ្លាប់កើតឡើងទេ។ តាមពិតទៅ រួមទាំងយ៉ូប អ័ប្រាហាំ និងពួកព្យាការី និងពួកបរិសុទ្ធពីបុរាណ ក៏ដូចជាពួកសាសន៍អ៊ីស្រាអែល គ្មានមនុស្សណាម្នាក់អាចចៀសផុតពីការរស់នៅជាមួយនឹងការពិតដែលមិនអាចប្រកែកបាននេះឡើយ៖ ក្នុងការរស់នៅក្នុងលោកីយ៍នេះ មនុស្សជាតិទាំងអស់ត្រូវបានសាតាំងធ្វើឱ្យពុករលួយ។ ក្នុងការធ្វើឱ្យមនុស្សពុករលួយរបស់សាតាំង វាមិនខ្វល់ថាអ្នក បានទទួលការអប់រំខ្ពស់ឬអត់ទេ ប្រវត្តិគ្រួសាររបស់អ្នកបែបណា ត្រកូលរបស់អ្នកជាអ្វី ឬពូជពង្សរបស់អ្នកធំប៉ុនណាទេ លទ្ធផលចុងក្រោយគឺ៖ ប្រសិនបើអ្នករស់នៅក្នុចំណោមមនុស្សជាតិ អ្នកត្រូវបាន សាតាំងធ្វើឱ្យពុករលួយហើយ។ ដូច្នេះ ការពិតដែលថាអ្នកមាននិស្ស័យពុករលួយរបស់សាតាំង ហើយអ្នករស់នៅជាមួយនិស្ស័យពុករលួយរបស់សាតាំង មិនអាចផ្លាស់ប្តូរបានដោយតម្លៃ និងប្រវត្តិសិក្សារបស់អ្នកឡើយ។ តើនេះមិនមែនជាការយល់ដឹងដែលមនុស្សគួរតែមានទេឬ? (ពិតមែនហើយ) នៅពេលដែលអ្នករាល់គ្នាបានយល់ដឹងរឿងទាំងនេះហើយ ដូច្នេះនៅថ្ងៃមុខ នៅពេលដែលមាននរណាម្នាក់ អួតអាងពីអំណោយទាន និងដើមទុនរបស់ពួកគេ ឬអ្នករាល់គ្នារកឃើញនរណាម្នាក់ដែល «ខ្ពង់ខ្ពស់» ក្នុងចំណោមអ្នក តើអ្នកនឹងប្រព្រឹត្តចំពោះពួកគេដោយរបៀបណា? (ខ្ញុំនឹងប្រព្រឹត្តចំពោះពួកគេស្របតាមព្រះបន្ទូលរបស់ព្រះជាម្ចាស់។) ត្រឹមត្រូវហើយ។ ហើយតើអ្នកនឹងប្រព្រឹត្តចំពោះពួកគេស្របតាមព្រះបន្ទូលរបស់ព្រះជាម្ចាស់ដោយរបៀបណា? ប្រសិនបើអ្នកទំនេរមិនមានអ្វីធ្វើ ហើយអ្នកមើលងាយ និងចំអកពួកគេ ដោយនិយាយថា៖ «មើល អ្នករៀនបានខ្ពង់ខ្ពស់ប៉ុនណាហើយ តើអ្នកអួតពីអ្វី? អ្នករាល់គ្នាកំពុងនិយាយអំពីដើមទុនរបស់អ្នកម្តងទៀត ប៉ុន្តែតើអ្នករាល់គ្នាអាចបំពេញកាតព្វកិច្ចរបស់អ្នកបានល្អទេ? ទោះបីជាអ្នកបានទទួលការអប់រំខ្ពស់កម្រិតណាក៏ដោយ តើអ្នកមិនទាន់ត្រូវបានសាតាំងធ្វើឱ្យពុករលួយនៅឡើយទេឬ?»» ដូច្នេះ តើនេះជាវិធីល្អដើម្បីប្រព្រឹត្តចំពោះពួកគេទេ? បែបនេះមិនស្របតាមគោលការណ៍ទេ ហើយវាមិនមែនជាអ្វីដែលមនុស្សដែលមានចិត្តធម្មតាគួរធ្វើនោះទេ។ ដូច្នេះ តើអ្នកគួរប្រព្រឹត្តចំពោះពួកគេដោយរបៀបណាដែលស្របតាមគោលការណ៍? អ្នកមិនគួរគោរពពួកគេទេ ប៉ុន្តែអ្នកក៏មិនគួរមើលងាយពួកគេដែរ។ តើនេះមិនមែនជា ការសម្រុះសម្រួលទេឬ? (ពិតមែនហើយ) តើវាត្រឹមត្រូវទេដែលត្រូវធ្វើការសម្រុះសម្រួល? ទេ វាមិនមែនទេ។ អ្នកគួរតែប្រព្រឹត្តចំពោះពួកគេឱ្យបានត្រឹមត្រូវ ហើយប្រសិនបើអ្នករាល់គ្នាអាចប្រើសេចក្តីពិតដែលអ្នកយល់ដើម្បីជួយពួកគេនោះ សូមជួយពួកគេទៅ។ ប្រសិនបើអ្នកមិនអាចជួយពួកគេបានទេ ដូច្នេះប្រសិនបើអ្នករាល់គ្នាជាអ្នកដឹកនាំ ហើយអ្នកឃើញថាពួកគេស័ក្តិសមនឹងកាតព្វកិច្ចជាក់លាក់មួយ នោះត្រូវចាត់ឱ្យពួកគេបំពេញកាតព្វកិច្ចនោះ។ សូមកុំមើលងាយពួកគេ ដោយសារតែពួកគេមានកម្រិតអប់រំខ្ពស់ ដោយគិតថា៖ «ហឹម តើការបានទទួលការអប់រំខ្ពស់មានប្រយោជន៍អ្វី? តើអ្នកយល់អំពីសេចក្តីពិតទេ? ខ្ញុំមិនបានទទួលការអប់រំខ្ពស់ទេ ប៉ុន្តែខ្ញុំនៅតែជាអ្នកដឹកនាំ។ ខ្ញុំមានគុណសម្បត្តិល្អ ខ្ញុំប្រសើរជាងអ្នករាល់គ្នា ដូច្នេះខ្ញុំនឹងមើលងាយអ្នក ហើយធ្វើឱ្យអ្នករាល់គ្នាអាម៉ាស់! នេះគឺជាការអាក្រក់ និងគ្មានមនុស្សធម៌ឡើយ។ តើពាក្យ «ប្រព្រឹត្តចំពោះពួកគេឱ្យបានត្រឹមត្រូវ» មានន័យដូចម្តេច? វាមានន័យថា ដោះស្រាយរឿងរ៉ាវស្របតាមគោលការណ៍នៃសេចក្តីពិត។ ហើយតើគោលការណ៍នៃសេចក្តីពិតនៅទីនេះគឺជាអ្វី? វាគឺជាការប្រព្រឹត្តចំពោះមនុស្សដោយយុត្តិធម៌។ កុំលើកតម្កើងមនុស្ស ហើយគោរពពួកគេពេក ហើយកុំបន្ទាបខ្លួននៅចំពោះមុខពួកគេ ដោយមានអារម្មណ៍ថាអ្នកស្ថិតនៅលើកម្រិតទាបជាង ហើយកុំអែបអបពួកគេដែរ កុំជាន់ឈ្លីពួកគេ ហើយកុំមើលងាយពួកគេឡើយ។ ពួកគេប្រហែលជាមិនគិតថា តម្លៃខ្លួនឯងខ្ពស់ខ្លាំងទេ ហើយក៏ប្រហែលជាមិនអួតខ្លួនដែរ។ តើវាត្រឹមត្រូវទេដែលអ្នកតែងតែខ្លាចថា ពួកគេនឹងអួតខ្លួនឯង ហើយត្រូវជាន់ឈ្លីពួកគេជានិច្ចនោះ? ទេ មិនត្រឹមត្រូវទេ។ ការធ្វើបែបនេះគឺអាក្រក់ និងគ្មានមនុស្សធម៌ឡើយ។ ប្រសិនបើអ្នកមិនលំអៀងទៅខាងណាមួយខ្លាំងពេកទេ អ្នកនឹង លំអៀងទៅខាងម្ខាងទៀតខ្លាំងពេកឡើយ។ ប្រព្រឹត្តចំពោះមនុស្សឱ្យបានត្រឹមត្រូវ ប្រព្រឹត្តចំពោះមនុស្សដោយយុត្តិធម៌។ នេះគឺជាគោលការណ៍។ គោលការណ៍នេះស្តាប់ទៅហាក់ដូចជាសាមញ្ញ ប៉ុន្តែមិនងាយស្រួលក្នុងការអនុវត្តទេ។

កាលពីមុន អ្នកដឹកនាំម្នាក់មានគម្រោងផ្លាស់ទៅរស់នៅកន្លែងណាមួយ។ ខ្ញុំបានប្រាប់គាត់ថា គាត់អាចនាំយកអ្នកដឹកនាំក្រុម និងសមាជិកពាក់ព័ន្ធទៅជាមួយបាន ព្រោះការធ្វើបែបនេះធ្វើឲ្យពួកគេងាយស្រួលពិភាក្សាការងារជាមួយគ្នា។ អ្វីដែលខ្ញុំនិយាយមិនពិបាកយល់ទេ ពោលគឺ ស្តាប់ឮភ្លាម គេក៏យល់ភ្លែត។ ជាចុងក្រោយ បុគ្គលិកពាក់ព័ន្ធដែលគាត់បាននាំយកទៅជាមួយសុទ្ធតែមាន «លក្ខណសម្បត្តិល្អ» គួរឲ្យកត់សម្គាល់៖ អ្នកខ្លះចាក់ទឹកតែជូនគាត់ អ្នកខ្លះលាងជើង ហើយអ្នកខ្លះទៀតដុសខ្នងឲ្យគាត់។ ពួកគេសុទ្ធតែជាពួកលើកជើង។ តើមេដឹកនាំម្នាក់នេះគួរឲ្យស្អប់ខ្ពើមកម្រិតណា? មានមនុស្សម្នាក់មានជំងឺឆ្លង ដែលតែងតែបញ្ចើចបញ្ចើ និងនិយាយលើកសរសើរគាត់ជារៀងរាល់ថ្ងៃ ដោយដើរតាមគាត់ និងបម្រើគាត់។ គាត់ថែមទាំងសុខចិត្តប្រថុយនឹងការឆ្លងជំងឺនេះ ដើម្បីអាចរីករាយនឹងអារម្មណ៍នៃការត្រូវបានគេបញ្ជោរ។ ទីបំផុត ដោយសារតែបុគ្គលដែលមានជំងឺឆ្លងនោះ បានមានការផ្ទុះឡើងវិញនូវជំងឺរបស់គាត់បន្ទាប់ពីបានផ្លាស់ទៅរស់នៅកន្លែងថ្មី អ្នកដឹកនាំក្លែងក្លាយរូបនេះក៏ត្រូវបានបើកឲ្យដឹងផងដែរ។ ដូច្នេះ មិនថាមនុស្សយល់ឬមិនយល់ពីសេចក្ដីពិតក្ដី ក៏ពួកគេពិតជាមិនត្រូវប្រព្រឹត្តអំពើអាក្រក់ មិនត្រូវធ្វើអ្វីដែលផ្អែកលើមហិច្ឆិតា និងបំណងប្រាថ្នារបស់ខ្លួន ហើយមិនត្រូវមានគំនិតឆ្លៀតឱកាសនោះទេ ដ្បិតព្រះជាម្ចាស់ទ្រង់ពិនិត្យមើលដួងចិត្តមនុស្ស និងពិនិត្យមើលផែនដីទាំងមូល។ តើ «ផែនដីទាំងមូល» រួមបញ្ចូលអ្វីខ្លះ? វារួមបញ្ចូលទាំងវត្ថុរូបី និងវត្ថុអរូបីផងដែរ។ ចូរកុំព្យាយាមវាស់ស្ទង់ព្រះជាម្ចាស់ សិទ្ធិអំណាចរបស់ព្រះជាម្ចាស់ ឬព្រះចេស្ដារបស់ព្រះជាម្ចាស់ ដោយប្រើខួរក្បាលរបស់ខ្លួនឡើយ។ មនុស្សជាសត្វលោកដែលត្រូវបានបង្កើតឡើង ហើយជីវិតរបស់ពួកគេតូចតាចណាស់។ តើពួកគេអាចវាស់ស្ទង់ភាពអស្ចារ្យរបស់ព្រះអាទិករយ៉ាងដូចម្ដេចទៅ? តើពួកគេអាចវាស់ស្ទង់ព្រះចេស្ដា និងព្រះប្រាជ្ញាញាណរបស់ព្រះអាទិករ ក្នុងការបង្កើតគ្រប់យ៉ាង និងអធិបតេយ្យភាពលើគ្រប់យ៉ាងដោយរបៀបណាទៅ? អ្នកពិតជាមិនត្រូវធ្វើអ្វីដែលល្ងង់ខ្លៅ ឬធ្វើអំពើអាក្រក់នោះទេ។ ការប្រព្រឹត្តអំពើអាក្រក់នឹងត្រូវទទួលការសងសឹកដោយជៀសមិនរួច ហើយនៅពេលដែលថ្ងៃណាមួយ ព្រះជាម្ចាស់បើកសម្ដែងឲ្យអ្នក អ្នកនឹងទទួលបានលើសពីអ្វីដែលអ្នកបានប៉ាន់ស្មាន ហើយនៅថ្ងៃនោះ អ្នកនឹងយំហើយសង្កៀតធ្មេញ។ អ្នកត្រូវតែប្រព្រឹត្តខ្លួនដោយការស្គាល់ខ្លួនឯង។ ក្នុងបញ្ហាមួយចំនួន មុនពេលព្រះជាម្ចាស់បើកសម្ដែងចំពោះអ្នក អ្នកគួរតែប្រៀបធៀបខ្លួនឯងជាមួយនឹងព្រះបន្ទូលរបស់ព្រះជាម្ចាស់ ពិចារណាខ្លួនឯង និងលាតត្រដាងរឿងកប់ទុក ស្វែងរកបញ្ហារបស់ខ្លួនឯង រួចហើយស្វែងរកសេចក្ដីពិតដើម្បីដោះស្រាយ ពោលគឺកុំរង់ចាំឲ្យព្រះជាម្ចាស់បើកសម្ដែងចំពោះអ្នក។ នៅពេលដែលព្រះជាម្ចាស់បើកសម្ដែងចំពោះអ្នកហើយ តើវាមិនធ្វើឲ្យអ្នកក្លាយជាមនុស្សអសកម្មទេឬ? នៅពេលនោះ អ្នកនឹងបានប្រព្រឹត្តអំពើរំលងរួចទៅហើយ។ ចាប់ពីពេលដែលព្រះជាម្ចាស់ពិនិត្យមើលអ្នក រហូតដល់ពេលដែលព្រះជាម្ចាស់បើកសម្ដែងចំពោះអ្នក តម្លៃរបស់អ្នក និងព្រះតម្រិះរបស់ព្រះជាម្ចាស់ចំពោះអ្នក ប្រហែលជាអាចមានការប្រែប្រួលដ៏មហិមាមួយ។ នេះគឺដោយសារតែក្នុងពេលដែលព្រះជាម្ចាស់ពិនិត្យមើលអ្នក ព្រះជាម្ចាស់កំពុងតែផ្ដល់ឱកាសឲ្យអ្នក និងផ្ញើក្ដីសង្ឃឹមរបស់ទ្រង់ទៅលើអ្នក រហូតទាល់តែដល់ពេលដែលអ្នកត្រូវបានបើកឲ្យដឹង។ ចាប់ពីពេលដែលព្រះជាម្ចាស់ផ្ញើក្ដីសង្ឃឹមរបស់ទ្រង់លើនរណាម្នាក់ រហូតដល់ក្ដីសង្ឃឹមរបស់ទ្រង់ក្លាយជាឥតប្រយោជន៍នៅទីបំផុត តើព្រះជាម្ចាស់មានព្រះហឫទ័យយ៉ាងណា? ព្រះជាម្ចាស់មានព្រះហឫទ័យធ្លាក់ចុះយ៉ាងខ្លាំងបំផុត។ ហើយតើផលវិបាកសម្រាប់អ្នកនឹងទៅជាយ៉ាងណា? ក្នុងករណីដែលមិនធ្ងន់ធ្ងរខ្លាំង អ្នកអាចក្លាយជាវត្ថុដែលព្រះជាម្ចាស់ស្អប់ខ្ពើម ហើយអ្នកនឹងត្រូវបានទុកមួយឡែក។ តើ «ទុកមួយឡែក» មានន័យដូចម្តេច? វាមានន័យថាអ្នកនឹងត្រូវបានរក្សាទុកនិងតាមដាន។ ហើយតើផលវិបាកនឹងទៅជាយ៉ាងណាក្នុងករណីធ្ងន់ធ្ងរជាងនេះ? ព្រះជាម្ចាស់នឹងមានបន្ទូលថា៖ «បុគ្គលនេះគឺជាគ្រោះមហន្តរាយ ហើយថែមទាំងមិនស័ក្តិសមនឹងធ្វើការការបម្រើការផង»។ ខ្ញុំមិនជួយសង្គ្រោះបុគ្គលនេះជាដាច់ខាត! នៅពេលដែលព្រះជាម្ចាស់បង្កើតគំនិតនេះ អ្នកនឹងលែងមានលទ្ធផលអ្វីទាំងអស់ ហើយពេលនោះ ទោះជាអ្នកអាចលុតជង្គង់អង្វរទាំងហូរឈាមក៏ពុំមានប្រយោជន៍អ្វីដែរ ដ្បិតព្រះជាម្ចាស់បានប្រគល់ឱកាសគ្រប់គ្រាន់ដល់អ្នករួចហើយ តែអ្នកមិនដែលបានប្រែចិត្តសោះ ហើយអ្នកក៏បានប្រព្រឹត្តជ្រុលហួសហេតុពេកហើយ។ ដូច្នេះ មិនថាអ្នកមានបញ្ហាអ្វី ឬសេចក្ដីពុករលួយអ្វីដែលអ្នកបានបើកឲ្យដឹងទេ អ្នកគួរតែពិចារណា និងស្គាល់ខ្លួនឯងជានិច្ចតាមរយៈព្រះបន្ទូលរបស់ព្រះជាម្ចាស់ ឬសុំឲ្យបងប្អូនប្រុសស្រីចង្អុលបង្ហាញរឿងទាំងនេះដល់អ្នក។ អ្វីដែលសំខាន់បំផុតនោះគឺអ្នកគួរតែទទួលយកការពិនិត្យមើលរបស់ព្រះជាម្ចាស់ ចូលមកចំពោះព្រះជាម្ចាស់ ហើយទូលសុំឱ្យទ្រង់បំភ្លឺ និងស្រាយបំភ្លឺអ្នក។ ទោះអ្នកប្រើវិធីសាស្ត្រអ្វីក៏ដោយ ការរកឃើញបញ្ហាមុន ហើយដោះស្រាយវា គឺជាផលដែលទទួលបានពីការពិចារណាខ្លួនឯង ហើយនេះគឺជារឿងល្អបំផុតដែលអ្នកអាចធ្វើបាន។ អ្នកពិតជាមិនត្រូវរង់ចាំរហូតដល់ព្រះជាម្ចាស់បើកសម្ដែង និងជម្រុះអ្នកចោល ទើបអ្នកមានវិប្បដិសារីនោះទេ ព្រោះវានឹងហួសពេលក្នុងការស្ដាយក្រោយ! នៅពេលដែលព្រះជាម្ចាស់បើកសម្ដែងចំពោះនរណាម្នាក់ តើព្រះជាម្ចាស់មានសេចក្ដីក្រោធយ៉ាងខ្លាំង ឬមានព្រះហឫទ័យពេញដោយសេចក្ដីមេត្ដាករុណាបរិបូរដែរឬទេ? រឿងនេះពិបាកនិយាយណាស់ មិនអាចដឹងបានទេ ហើយខ្ញុំមិនហ៊ានធានារឿងនេះដល់អ្នកឡើយ ពោលគឺផ្លូវដែលអ្នកដើរគឺអាស្រ័យលើអ្នកខ្លួនឯង។ តើអ្នករាល់គ្នាដឹងទេថា ការទទួលខុសត្រូវរបស់ខ្ញុំជាអ្វី? ខ្ញុំកំពុងប្រាប់អ្នករាល់គ្នានូវអ្វីដែលខ្ញុំត្រូវនិយាយ រាល់ពាក្យពេចន៍ដែលខ្ញុំគួរនិយាយ ដោយមិនរំលងសូម្បីមួយម៉ាត់។ ទោះខ្ញុំប្រើវិធីសាស្ត្រអ្វីក៏ដោយ មិនថាជាការសរសេរ ការនិទានរឿង ឬការផលិតកម្មវិធីតូចៗក្ដី ក្នុងករណីណាក៏ដោយ ខ្ញុំកំពុងតែបង្ហាញសេចក្ដីពិតដែលព្រះជាម្ចាស់ចង់ឲ្យអ្នករាល់គ្នាយល់តាមរយៈមធ្យោបាយផ្សេងៗ ដែលក្នុងពេលជាមួយគ្នានេះក៏ជម្រាបអ្នករាល់គ្នាពីបញ្ហាដែលខ្ញុំអាចមើលឃើញផងដែរ។ ខ្ញុំកំពុងតែដាស់តឿន រំឭក និងលើកទឹកចិត្តអ្នករាល់គ្នា ហើយក៏ផ្ដល់ការផ្គត់ផ្គង់ ជំនួយ និងការគាំទ្រមួយចំនួនដល់អ្នករាល់គ្នាផងដែរ។ ជួនកាល ខ្ញុំក៏មានបន្ទូលធ្ងន់ៗផងដែរ។ នេះជាការទទួលខុសត្រូវរបស់ខ្ញុំ ហើយដំណើរដែលនៅសេសសល់គឺអាស្រ័យលើអ្នកហើយ។ អ្នកមិនចាំបាច់ពិនិត្យមើលបន្ទូល និងព្រះភ័ក្រ្តរបស់ខ្ញុំទេ ហើយអ្នកក៏មិនចាំបាច់តាមដានដោយយកចិត្តទុកដាក់ថាតើខ្ញុំមានព្រះតម្រិះយ៉ាងណាចំពោះអ្នកដែរ។ អ្នកមិនចាំបាច់ធ្វើរឿងទាំងនេះទេ។ លទ្ធផលរបស់អ្នកនៅពេលអនាគតមិនទាក់ទងនឹងខ្ញុំទេ។ វាទាក់ទងតែនឹងអ្វីដែលអ្នកខ្លួនឯងបានស្វែងរកប៉ុណ្ណោះ។ ថ្ងៃនេះ ខ្ញុំកំពុងតែបើករនាំង ហើយមានបន្ទូលដោយត្រង់ៗ ខ្ញុំនិយាយយ៉ាងច្បាស់លាស់ទាំងស្រុង។ តើអ្នករាល់គ្នាបានឮ និងយល់នូវរាល់បន្ទូល និងរាល់ប្រយោគដែលខ្ញុំបាននិយាយ ហើយអ្វីដែលខ្ញុំត្រូវនិយាយ អ្វីដែលខ្ញុំគួរនិយាយ និងអ្វីដែលខ្ញុំបាននិយាយកន្លងមកដែរឬទេ? អ្វីដែលខ្ញុំនិយាយ មិនមានលក្ខណៈអរូបីទេ គ្មានអ្វីដែលអ្នករាល់គ្នាមិនយល់នោះទេ។ អ្នករាល់គ្នាបានយល់ហើយ ដូច្នេះការទទួលខុសត្រូវរបស់ខ្ញុំបានបំពេញហើយ។ ចូរកុំគិតថាខ្ញុំត្រូវតែតាមមើលថែអ្នករាល់គ្នាទៀត បន្ទាប់ពីខ្ញុំមានបន្ទូលចប់ ហើយបន្តទទួលខុសត្រូវចំពោះអ្នករាល់គ្នាដោយកាន់ដៃអ្នករាល់គ្នារហូតដល់ទីបញ្ចប់។ អ្នករាល់គ្នាបានជឿលើព្រះជាម្ចាស់អស់រយៈពេលជាច្រើនឆ្នាំហើយ អ្នករាល់គ្នាគឺជាមនុស្សពេញវ័យ មិនមែនជាក្មេងតូចៗឡើយ។ អ្នករាល់គ្នាមានអ្នកដឹកនាំដើម្បីទទួលខុសត្រូវចំពោះអ្នករាល់គ្នានៅពេលអ្នករាល់គ្នាធ្វើកិច្ចការនានា នោះមិនមែនជាតួនាទីរបស់ខ្ញុំទេ។ ខ្ញុំមានវិសាលភាពការងាររបស់ខ្ញុំផ្ទាល់ មានវិសាលភាពនៃការទទួលខុសត្រូវរបស់ខ្ញុំផ្ទាល់។ ខ្ញុំមិនចាំបាច់ ហើយក៏មិនអាចតាមពីក្រោយអ្នករាល់គ្នាម្នាក់ៗ និងបន្តមើលការខុសត្រូវនិងជំរុញអ្នករាល់គ្នាបានដែរ ពោលគឺខ្ញុំមិនជាប់កាតព្វកិច្ចធ្វើរឿងនោះទេ។ ចំណែកអ្វីដែលអ្នករាល់គ្នាដេញតាម អ្វីដែលអ្នករាល់គ្នានិយាយនិងធ្វើដោយសម្ងាត់ និងផ្លូវដែលអ្នកដើរ រឿងទាំងអស់នេះមិនពាក់ព័ន្ធនឹងខ្ញុំឡើយ។ ហេតុអ្វីបានជាខ្ញុំនិយាយថា រឿងទាំងនេះមិនពាក់ព័ន្ធនឹងខ្ញុំ? ប្រសិនបើអ្នករាល់គ្នាអាចបំពេញភារកិច្ចរបស់ខ្លួននៅក្នុងព្រះដំណាក់របស់ព្រះជាម្ចាស់បានយ៉ាងសមសួននិងសមរម្យ នោះព្រះដំណាក់របស់ព្រះជាម្ចាស់នឹងទទួលខុសត្រូវចំពោះអ្នករាល់គ្នារហូតដល់ទីបញ្ចប់។ ប្រសិនបើអ្នករាល់គ្នាមានឆន្ទៈក្នុងការបំពេញភារកិច្ចរបស់អ្នក លះបង់ ទទួលយកសេចក្ដីពិត និងប្រព្រឹត្តតាមគោលការណ៍ នោះព្រះដំណាក់របស់ព្រះជាម្ចាស់នឹងដឹកនាំអ្នករាល់គ្នា ផ្គត់ផ្គង់អ្នករាល់គ្នា និងគាំទ្រអ្នករាល់គ្នា។ បើអ្នករាល់គ្នាមិនមានឆន្ទៈក្នុងការបំពេញភារកិច្ចរបស់អ្នករាល់គ្នា ហើយចង់ចេញទៅរកការងារធ្វើនិងរកប្រាក់ នោះទ្វារនៃព្រះដំណាក់របស់ព្រះជាម្ចាស់បើកចំហសម្រាប់អ្នករាល់គ្នា ហើយអ្នករាល់គ្នានឹងទទួលបានការជូនដំណើរដោយក្តីស្រឡាញ់។ ទោះជាយ៉ាងណាក៏ដោយ ប្រសិនបើអ្នករាល់គ្នាបង្កការរំខាន ធ្វើអំពើអាក្រក់ និងបង្កើតបញ្ហានៅក្នុងព្រះដំណាក់របស់ព្រះជាម្ចាស់ នោះទោះជានរណាដែលធ្វើអំពើអាក្រក់ក៏ដោយ ព្រះដំណាក់របស់ព្រះជាម្ចាស់មានបញ្ញត្តិរដ្ឋបាល និងការរៀបចំការងារ ហើយអ្នកនឹងត្រូវដោះស្រាយទៅតាមគោលការណ៍ទាំងនេះ។ តើអ្នកយល់ទេ? អ្នករាល់គ្នាបានជឿលើព្រះជាម្ចាស់ជាច្រើនឆ្នាំមកហើយ បានអានព្រះបន្ទូលរបស់ព្រះជាម្ចាស់ជាច្រើន ហើយបានចូលរួមក្នុងការជួបជុំ និងស្ដាប់សេចក្ដីអធិប្បាយអស់រយៈពេលជាច្រើនឆ្នាំមកហើយ ដូច្នេះហេតុអ្វីបានជាអ្នករាល់គ្នាមិនបានប្រែចិត្ត ឬផ្លាស់ប្ដូរសូម្បីតែបន្តិច? មានមនុស្សជាច្រើនដែលបានស្ដាប់សេចក្ដីអធិប្បាយអស់ជាច្រើនឆ្នាំ ហើយបានយល់នូវសេចក្ដីពិតខ្លះៗ ប៉ុន្តែពួកគេនៅតែមិនបានប្រែចិត្តសោះ ពួកគេនៅតែបំពេញភារកិច្ចរបស់ខ្លួនដោយមិនដិតដល់ ហើយនេះគឺជាមនុស្សដែលមានគ្រោះថ្នាក់។ ខ្ញុំសូមប្រាប់អ្នករាល់គ្នានូវអ្វីដែលពិតប្រាកដ៖ ចូរកុំរំពឹងថាខ្ញុំត្រូវតែមើលថែ ថែរក្សា និងបង្រៀនអ្នករាល់គ្នាជានិច្ចដោយកាន់ដៃអ្នករាល់គ្នា ដើម្បីឲ្យអ្នករាល់គ្នាអាចធ្វើអ្វីដែលជាក់ស្ដែងនិងមានប្រសិទ្ធភាពបាន។ ប្រសិនបើខ្ញុំមិនឃ្លាំមើល ឬត្រួតពិនិត្យនិងជំរុញអ្នករាល់គ្នា ហើយអ្នករាល់គ្នាធ្វើការឱ្យតែរួចពីដៃ ហើយការងារយឺតយ៉ាវ នោះអ្នករាល់គ្នានឹងត្រូវចប់ហើយ។ នេះបង្ហាញថា អ្នករាល់គ្នាបំពេញភារកិច្ចរបស់ខ្លួនដោយគ្មានភាពស្មោះត្រង់អ្វីទាំងអស់ ហើយអ្នករាល់គ្នាគឺជាអ្នកស៊ីឈ្នួល។ ខ្ញុំសូមប្រាប់អ្នករាល់គ្នាថា កិច្ចបម្រើរបស់ខ្ញុំបានបំពេញហើយ ហើយខ្ញុំមិនជាប់កាតព្វកិច្ចក្នុងការថែទាំអ្នករាល់គ្នាទេ។ នេះគឺដោយសារព្រះវិញ្ញាណបរិសុទ្ធកំពុងតែធ្វើការ និងពិនិត្យមើលអ្នកក្នុងរឿងទាំងនេះ។ អ្វីដែលខ្ញុំត្រូវធ្វើបានធ្វើរួចហើយ អ្វីដែលខ្ញុំត្រូវមានបន្ទូលក៏បានមានបន្ទូលរួចហើយ ខ្ញុំបានរក្សាព័ន្ធកិច្ចរបស់ខ្ញុំ ខ្ញុំបានបំពេញទំនួលខុសត្រូវរបស់ខ្ញុំ ហើយអ្វីដែលនៅសេសសល់គឺអ្នករាល់គ្នាត្រូវទទួលខុសត្រូវចំពោះទង្វើ និងអាកប្បកិរិយារបស់អ្នករាល់គ្នាផ្ទាល់។ ប្រសិនបើអ្នកគ្នាមិនទទួលយកសេចក្ដីពិតទេ ប៉ុន្តែនៅតែបន្តធ្វើការឱ្យតែរួចពីដៃ ហើយមិនដែលគិតចង់ប្រែចិត្តទេ នោះការដាក់ទោស និងការជម្រុះចោលនឹងមិនពាក់ព័ន្ធនឹងខ្ញុំឡើយ។

ទិដ្ឋភាពមួយនៃរឿងដែលខ្ញុំទើបតែនិយាយ គឺនិយាយអំពីរបៀបវាយតម្លៃឋានៈសង្គម តម្លៃ ជីវប្រវត្តិគ្រួសារ និងប្រវត្តិសិក្សារបស់មនុស្ស និងអ្វីដែលជាស្ដង់ដារនិងគោលការណ៍សម្រាប់ការវាយតម្លៃរឿងទាំងនេះ។ ទិដ្ឋភាពមួយទៀត គឺរបៀបដោះស្រាយរឿងទាំងនេះ និងរបៀបមើលធ្លុះពីសារជាតិរបស់វា។ នៅពេលដែលអ្នកបានមើលធ្លុះពីសារជាតិនៃរឿងទាំងនេះហើយ នោះទោះបីជារឿងទាំងនោះនៅតែមានក្នុងចិត្តរបស់អ្នកក៏ដោយ អ្នកនឹងមិនត្រូវបានកម្រិតដោយពួកវាឡើយ ហើយក៏មិនរស់នៅដោយសារពួកវាដែរ។ នៅពេលដែលអ្នកឃើញអ្នកមិនជឿអួតអាងពីប្រវត្តិដ៏រុងរឿងរបស់ខ្លួនក្នុងការចូលរៀននៅសាកលវិទ្យាល័យ និងបានសិក្សាថ្នាក់អនុបណ្ឌិត ឬថ្នាក់បណ្ឌិត តើអ្នកមានទស្សនៈ និងឥរិយាបថយ៉ាងណាដែរ? ប្រសិនបើអ្នកនិយាយថា «ការសិក្សាថ្នាក់បរិញ្ញាបត្រនៅសាកលវិទ្យាល័យគឺគ្មានអ្វីអស្ចារ្យទេ។ ខ្ញុំបានបញ្ចប់ការសិក្សាថ្នាក់បរិញ្ញាបត្រជាន់ខ្ពស់ជាច្រើនឆ្នាំមកហើយ» ប្រសិនបើអ្នកមានផ្នត់គំនិតនេះ នោះវានឹងបង្កបញ្ហាដល់អ្នក ហើយវាបង្ហាញថាអ្នកមិនបានផ្លាស់ប្ដូរច្រើនទេក្នុងជំនឿរបស់អ្នកលើព្រះជាម្ចាស់។ ប្រសិនបើគេសួរអ្នកថាតើអ្នកមានប្រវត្តិសិក្សាបែបណា ហើយអ្នកនិយាយថា «ខ្ញុំមិនទាន់បានបញ្ចប់សូម្បីតែបឋមសិក្សាផង ហើយមិនចេះសរសេរតែងសេចក្ដីផង» ហើយពួកគេឃើញថាអ្នកគឺជាមនុស្សគ្មានបានការ ហើយចាប់ផ្ដើមមិនអើពើចំពោះអ្នក នោះតើនោះមិនមែនជារឿងដ៏ល្អឥតខ្ចោះទេឬ? អ្នកអាចសន្សំពេលវេលាដើម្បីអានព្រះបន្ទូលរបស់ព្រះបានកាន់តែច្រើន និងបំពេញភារកិច្ចរបស់អ្នកបានកាន់តែច្រើន ហើយនេះគឺជារឿងដែលត្រឹមត្រូវ។ តើមានប្រយោជន៍អ្វីក្នុងការនិយាយដើមជាមួយអ្នកមិនជឿ និងមនុស្សដែលបដិសេធលើសេចក្ដីជំនឿ? ប្រសិនបើអ្នកនិយាយថា អ្នកមានកម្រិតសិក្សាទាប ហើយគ្មានឋានៈក្នុងសង្គម ហើយមាននរណាម្នាក់មើលងាយអ្នក តើអ្នកនឹងធ្វើអ្វី? ចូរកុំទុកវានៅក្នុងចិត្ត ហើយកុំមានអារម្មណ៍ថាត្រូវបានបង្ខិតបង្ខំ គ្រាន់តែទុកឲ្យពួកគេនិយាយ ឲ្យពួកគេនិយាយអ្វីដែលពួកគេចង់និយាយ ព្រោះវាគ្មានតម្លៃអ្វីសម្រាប់អ្នកឡើយ។ ដរាបណាវាមិនបង្កឲ្យមានការយឺតយ៉ាវដល់ការដេញតាមសេចក្ដីពិតរបស់អ្នកក្នុងសេចក្តីជំនឿរបស់អ្នកលើព្រះជាម្ចាស់ទេ នោះវាមិនអីទេ។ នេះពិតជាប្រធានបទតូចតាចមែន ប៉ុន្តែក្នុងជីវិតប្រចាំថ្ងៃ តាមរយៈអ្វីដែលមនុស្សបានសម្តែងចេញ យើងអាចមើលឃើញថាមនុស្សផ្សារភ្ជាប់សារៈសំខាន់យ៉ាងខ្លាំងទៅនឹងអ្វីៗដែលជារឿងទ្រព្យសម្បត្តិទាំងនេះ ហើយពួកគេទុកវានៅក្នុងចិត្តរបស់ខ្លួនជានិច្ច។ នេះមិនត្រឹមតែអាចប៉ះពាល់ដល់ពាក្យសម្ដី និងអាកប្បកិរិយារបស់មនុស្សប៉ុណ្ណោះទេ ប៉ុន្តែវាក៏អាចប៉ះពាល់ដល់ការចូលក្នុងជីវិតរបស់ពួកគេ និងការជ្រើសរើសផ្លូវដ៏ត្រឹមត្រូវនៃសេចក្ដីជំនឿលើព្រះជាម្ចាស់ផងដែរ។ មិនអីទេ ខ្ញុំនឹងមិននិយាយអំពីប្រធានបទប្រភេទនេះម្តងទៀតទេ។ តស់យើងត្រឡប់ទៅប្រធានបទដែលយើងបានប្រកបគ្នាកាលពីលើកមុន ហើយបន្តប្រកបគ្នា និងវែកញែកអំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។

ការវែកញែកអំពីរបៀបដែលពួកទទឹងនឹងព្រះគ្រីស្ទជាមនុស្សទុច្ចរិត ពិសពុល និងបោកបញ្ឆោត

I. ការវែកញែកអំពីភាពប្រទូសរ៉ាយ និងការស្អប់ខ្ពើមរបស់ពួកទទឹងនឹងព្រះគ្រីស្ទចំពោះអ្វីៗដែលវិជ្ជមាន និងសេចក្ដីពិត

យើងបានវែកញែកចប់រួចរាល់ហើយអំពីការ បង្ហាញ ចេញទីប្រាំមួយរបស់ពួកទទឹងនឹងព្រះគ្រីស្ទ ហើយឥឡូវនេះ យើងនឹងចាប់ផ្ដើមវែកញែកអំពីការ បង្ហាញ ចេញទីប្រាំពីរ៖ របៀបដែលពួកទទឹងនឹងព្រះគ្រីស្ទជាមនុស្សទុច្ចរិត ពិសពុល និងបោកបញ្ឆោត។ មនុស្សមួយចំនួននិយាយថា៖ «ដោយសារតែយើងកំពុងវែកញែក និងលាតត្រដាងអំពីពួកទទឹងនឹងព្រះគ្រីស្ទ តើការដែលនិយាយថាពួកគេជាមនុស្សទុច្ចរិត ពិសពុល និងបោកបញ្ឆោត មិនមែនជាការនិយាយស្រាលពេកទេឬ? តើ នរណាដែលគ្មាននិស្ស័យទុច្ចរិត ឬបោកបញ្ឆោតបន្តិចបន្តួចនោះ? មនុស្សសាមញ្ញ សុទ្ធតែមាននិស្ស័យពុករលួយទាំងនេះ ដូច្នេះ ប្រសិនបើយើងលាតត្រដាង និងវែកញែកអំពីពួកទទឹងនឹងព្រះគ្រីស្ទតាមរបៀបនេះ តើវាមិនមានន័យថាមនុស្សគ្រប់គ្នាគឺជា អា ទទឹងនឹងព្រះគ្រីស្ទទេឬ?» តើក្នុងចំណោមអ្នករាល់គ្នា មាននរណាម្នាក់គិតបែបនេះដែរឬទេ? ប្រសិនបើមាននរណាម្នាក់ពិតជាគិតបែបនេះមែន នោះអ្នកគិតខុសហើយ។ តើមានភាពខុសគ្នាដែរឬទេ រវាងសេចក្ដី ទុច្ចរិត ភាពពិសពុល និងសេចក្ដី បញ្ឆោតរបស់ពួកទទឹងនឹងព្រះគ្រីស្ទ និងការបញ្ចេញឱ្យឃើញនូវនិស្ស័យពុករលួយទាំងនេះនៅក្នុងមនុស្សសាមញ្ញ នោះ? ប្រាកដណាស់គឺមានភាពខុសគ្នា បើពុំនោះទេ យើងនឹងមិនរាប់បញ្ចូលនិស្ស័យទាំងនេះទៅក្នុងការ បង្ហាញ ចេញរបស់ពួកទទឹងនឹងព្រះគ្រីស្ទឡើយ។ ថ្ងៃនេះ ខ្ញុំនឹង ប្រកបគ្នាជាចម្បងអំពីភាពខុសគ្នានេះជាមុនសិន មុននឹងបន្តនិយាយអំពីឧទាហរណ៍ជាក់ស្ដែងមួយចំនួន និងការ បង្ហាញ ចេញជាក់លាក់នៃនិស្ស័យទុច្ចរិត ពិសពុល និងបោកបញ្ឆោតរបស់ពួកទទឹងនឹងព្រះគ្រីស្ទ។ វាងាយស្រួលយល់ណាស់នូវអត្ថន័យតាមន័យត្រង់នៃពាក្យ «ទុច្ចរិត» «ពិសពុល» និង «បោកបញ្ឆោត»។ ភាពលំបាកគឺស្ថិតនៅត្រង់ការ ញែកដឹងពីភាពខុសគ្នាជាសារវន្តរវាងការ បង្ហាញ ចេញប្រភេទទាំងនេះនៅក្នុងពួកទទឹងនឹងព្រះគ្រីស្ទ និងនៅក្នុងមនុស្សសាមញ្ញ ថាតើហេតុអ្វីបានជាយើងកំណត់លក្ខណៈប្រភេទមនុស្សដែលមាននិស្ស័យ និងសារជាតិពុករលួយទាំងនេះថាជា អា ទទឹងនឹងព្រះគ្រីស្ទ ហើយថាតើភាពខុសគ្នាជាសារវន្តរវាងពួកទទឹងនឹងព្រះគ្រីស្ទ និងមនុស្សជាតិសាមញ្ញដែលពុករលួយ គឺជាអ្វី។ ទីមួយ ពួកទទឹងនឹងព្រះគ្រីស្ទមានភាពប្រទូសរ៉ាយយ៉ាងចំហចំពោះសេចក្ដីពិត និងព្រះជាម្ចាស់។ ពួកគេដណ្ដើមរាស្ដ្ររើសតាំងរបស់ព្រះអង្គ ឋានៈរបស់ព្រះអង្គ និងដួងចិត្តរបស់មនុស្សពីព្រះជាម្ចាស់ ហើយពួកគេថែមទាំងធ្វើរឿងផ្សេងៗនៅជុំវិញរាស្ដ្ររើសតាំងរបស់ព្រះជាម្ចាស់ ដើម្បី អូស ទាញយកចិត្តរបស់ពួកគេ ព្រមទាំងបំភាន់ និងធ្វើឱ្យពួកគេស្ពឹកស្រពន់ទៀតផង។ សរុបមក ធម្មជាតិនៃសកម្មភាព និង ឥរិយាបថរបស់ពួកទទឹងនឹងព្រះគ្រីស្ទ ទោះបីជាធ្វើឡើងដោយចំហ ឬដោយលួចលាក់ក្ដី គឺតែងតែ ប្រទូសរ៉ាយ នឹងព្រះជាម្ចាស់ជានិច្ច។ ហេតុអ្វីបានជាខ្ញុំនិយាយថា វា ប្រទូសរ៉ាយ នឹងព្រះជាម្ចាស់? នោះក៏ព្រោះតែពួកគេដឹងច្បាស់ណាស់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយថាទ្រង់គឺជាព្រះជាម្ចាស់ ប៉ុន្តែពួកគេនៅតែប្រឆាំងនឹងព្រះអង្គ ហើយមិនទទួលយកសេចក្ដីពិតឡើយ មិនថា វាត្រូវបានប្រកបគ្នាយ៉ាងណាក៏ដោយ។ ឧទាហរណ៍៖ ពួកទទឹងនឹងព្រះគ្រីស្ទខ្លះបានអូសទាញមនុស្សមួយចំនួន ព្រមទាំងបំភាន់ និងគ្រប់គ្រងអ្នកទាំងនោះ ។ ពួកគេធ្វើឱ្យមនុស្សទាំងនេះស្ដាប់បង្គាប់ និងដើរតាមពួកគេ រួចហើយពួកគេក៏បោកប្រាស់យកសៀវភៅ និងឯកសារគ្រប់ប្រភេទពីពួកជំនុំ ហើយបង្កើតពួកជំនុំផ្ទាល់ខ្លួន និងបង្កើត នគរផ្ទាល់ខ្លួនរបស់ពួកគេ ដើម្បីឱ្យពួកគេអាចរីករាយនឹងការត្រូវបានដើរតាម និងការត្រូវបានថ្វាយបង្គំ ដោយអ្នក ដើរតាមរបស់ពួកគេ បន្ទាប់មក ពួកគេក៏ចាប់ផ្ដើមរស់នៅពឹងលើពួកជំនុំ។ ឥរិយាបថប្រភេទនេះ គឺច្បាស់ណាស់ថាពួកគេកំពុងដណ្ដើមរាស្ដ្ររើសតាំងរបស់ព្រះជាម្ចាស់ពីព្រះអង្គ តើនេះមិនមែនជាចរិតលក្ខណៈរបស់ពួកទទឹងនឹងព្រះគ្រីស្ទទេឬ? តើវាជារឿងអយុត្តិធម៌ដែរឬទេ ក្នុងការកំណត់លក្ខណៈមនុស្សទាំងនេះថាជា ពួក ទទឹងនឹងព្រះគ្រីស្ទ ដោយផ្អែកលើចរិតលក្ខណៈដ៏ច្បាស់ក្រឡែតនេះ? វាមិនអយុត្តិធម៌ទាល់តែសោះ ពោលគឺការកំណត់លក្ខណៈនេះគឺត្រឹមត្រូវណាស់! ក៏មានពួកទទឹងនឹងព្រះគ្រីស្ទខ្លះទៀត ដែលបង្កើតបក្សពួកនៅក្នុងពួកជំនុំ និងបំបែកបំបាក់ពួកជំនុំផងដែរ។ ពួកគេ បណ្ដុះបណ្ដាលកម្លាំងផ្ទាល់ខ្លួននៅក្នុងពួកជំនុំឥតឈប់ ហើយផាត់ចោល អស់អ្នកដែលមិនយល់ស្របជាមួយពួកគេ។ បន្ទាប់មក ពួកគេរក្សាទុកអស់អ្នកដែលស្ដាប់ និងដើរតាមពួកគេនៅក្បែរខ្លួន ដើម្បីបង្កើតកម្លាំងផ្ទាល់ខ្លួន និងធ្វើឱ្យមនុស្សគ្រប់គ្នាធ្វើតាមអ្វីដែលពួកគេនិយាយ។ តើនេះមិនមែនជាការដែលពួកគេ បង្កើតនគរផ្ទាល់ខ្លួនទេឬ? ទោះបីជាខាងលើមានការរៀបចំចាត់ចែងកិច្ចការ ឬសេចក្ដីតម្រូវអ្វីក៏ដោយ ក៏ពួកគេបដិសេធមិនព្រមអនុវត្តតាមឡើយ ហើយបែរជា ប្រព្រឹត្តតាមរបៀបផ្ទាល់ខ្លួនរបស់ពួកគេទៅវិញ ដោយដឹកនាំអ្នក ដើរតាមរបស់ពួកគេឱ្យប្រឆាំងនឹងខាងលើដោយចំហ។ ឧទាហរណ៍៖ ដំណាក់របស់ព្រះជាម្ចាស់តម្រូវឱ្យពួកអ្នកដឹកនាំ និងពួកអ្នកធ្វើការដែលគ្មានសមត្ថភាពក្នុងការបំពេញកិច្ចការជាក់ស្ដែង ត្រូវ បានដកហូតតំណែងជាបន្ទាន់ ។ ទោះជាយ៉ាងនេះក្ដី អា ទទឹងនឹងព្រះគ្រីស្ទម្នាក់នឹងគិតថា៖ «ទោះបីជាពួកអ្នកដឹកនាំ និងពួកអ្នកធ្វើការខ្លះគ្មានសមត្ថភាពក្នុងការបំពេញកិច្ចការជាក់ស្ដែងក៏ដោយ ក៏ពួកគេគាំទ្រ និងយល់ស្របនឹង ខ្ញុំដែរ ហើយខ្ញុំបាននិងកំពុងបណ្ដុះបណ្ដាលពួកគេ។ គ្មានផ្លូវដែលខាងលើនឹងដកហូតតំណែងមនុស្សទាំងនេះ ឡើយ លើកលែងតែពួកគេដកខ្ញុំចេញជាមុនសិន»។ ចូរប្រាប់ខ្ញុំមកមើល៍ តើពួកជំនុំនោះមិនមែនស្ថិតនៅក្រោមការគ្រប់គ្រងរបស់ អា ទទឹងនឹងព្រះគ្រីស្ទនោះទេឬ? ការរៀបចំចាត់ចែងកិច្ចការ នៃ ដំណាក់របស់ព្រះជាម្ចាស់ ត្រូវរាំងស្ទះត្រឹម អា ទទឹងនឹងព្រះគ្រីស្ទនោះ ហើយមិនអាចត្រូវបានអនុវត្ត ឡើយ។ នៅពេលដែលការរៀបចំចាត់ចែងកិច្ចការ ត្រូវបានដាក់ចេញអស់រយៈពេលយ៉ាងយូរ ហើយពួកជំនុំនីមួយៗបានរាយការណ៍ត្រឡប់មកវិញអំពីរបៀបដែលកិច្ចការ ទាំងនោះត្រូវបានអនុវត្ត ឧទាហរណ៍ អ្នកណាត្រូវបានកែសម្រួលការចាត់តាំងភារកិច្ច ឬត្រូវបានដកហូតតំណែង ដោយសារកាលៈទេសៈអ្វីនោះ អា ទទឹងនឹងព្រះគ្រីស្ទមិនដែលរាយការណ៍អ្វីត្រឡប់មកវិញឡើយ ហើយក៏មិនដែលកែសម្រួលការចាត់តាំងភារកិច្ចរបស់អ្នកណាម្នាក់ដែរ។ មនុស្សមួយចំនួនតែងតែធ្វើឱ្យតែរួចពីដៃនៅក្នុងភារកិច្ចរបស់ពួកគេ ដែលប៉ះពាល់យ៉ាងធ្ងន់ធ្ងរដល់កិច្ចការ របស់ពួកជំនុំ ប៉ុន្តែ អា ទទឹងនឹងព្រះគ្រីស្ទមិនកែសម្រួលការចាត់តាំងភារកិច្ចរបស់ពួកគេឡើយ។ សូម្បីតែនៅពេល ខាងលើប្រាប់ អា ទទឹងនឹងព្រះគ្រីស្ទដោយផ្ទាល់ឱ្យ ដកហូតតំណែងមនុស្សទាំងនេះ ក៏ដោយ ក៏ពេលវេលាដ៏យូរបានកន្លងផុតទៅដោយគ្មានការឆ្លើយតបពីគេដែរ។ តើនេះមិនមែនជាបញ្ហាទេឬ? នៅពេលដែលខាងលើស្នើ ឱ្យ គេអនុវត្តការរៀបចំចាត់ចែងកិច្ចការ ឬព្យាយាមសាកសួរអំពីរឿងអ្វីមួយ នោះរឿងទាំងនេះត្រូវទាល់ច្រកនៅត្រឹម អា ទទឹងនឹងព្រះគ្រីស្ទ។ បងប្អូនប្រុសស្រីនៅក្នុងពួកជំនុំមិនដឹងអ្វីសោះអំពីរឿងនេះ ពួកគេមិនទទួលបានសារអ្វីឡើយ ហើយពួកគេត្រូវបានកាត់ផ្ដាច់ពីខាងលើ ពោលគឺពួកជំនុំស្ថិតនៅក្រោមការគ្រប់គ្រងរបស់បុគ្គលម្នាក់នោះទាំងស្រុង។ តើធម្មជាតិនៃ អា ទទឹងនឹងព្រះគ្រីស្ទដែលប្រព្រឹត្ត តាមរបៀបនេះ គឺជាអ្វី? នេះគឺជា អា ទទឹងនឹងព្រះគ្រីស្ទដែលចូលកាន់កាប់ ពួកជំនុំ។ ពួកទទឹងនឹងព្រះគ្រីស្ទបង្កើតបក្សពួកនៅក្នុងពួកជំនុំ ពួកគេ បង្កើតនគរផ្ទាល់ខ្លួន ពួកគេប្រឆាំងនឹង ដំណាក់របស់ព្រះជាម្ចាស់ ហើយពួកគេធ្វើបាបរាស្ដ្ររើសតាំងរបស់ព្រះជាម្ចាស់។ មនុស្សបាត់បង់កិច្ចការនៃព្រះវិញ្ញាណបរិសុទ្ធ ពួកគេមិនអាចមានអារម្មណ៍ដឹងពីព្រះវត្តមានរបស់ព្រះជាម្ចាស់ គ្មានសេចក្ដីសុខសាន្ត ឬក្ដីអំណរឡើយ ពួកគេបាត់បង់សេចក្ដីជំនឿលើព្រះជាម្ចាស់ ហើយពួកគេលែងបំពេញភារកិច្ចរបស់ខ្លួនដោយស្វាហាប់ទៀតហើយ។ ពួកគេថែមទាំងក្លាយជាអវិជ្ជមាន និងធ្លាក់ចុះ ហើយជីវិតរបស់ពួកគេ គាំងទ្រឹង។ ទាំងអស់នេះគឺជាលទ្ធផលនៃការដែលពួកទទឹងនឹងព្រះគ្រីស្ទ បំភាន់ និងគ្រប់គ្រងមនុស្ស។ ឥឡូវនេះ នៅក្នុងតំបន់ឃុំគ្រងទាំងអស់នៅចិនដីគោក ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទមួយចំនួន ត្រូវបានលាតត្រដាង និងត្រូវបានដកហូតតំណែង ។ ក្នុងចំណោមពួកគេ មានពួកអ្នកដឹកនាំក្លែងក្លាយ និងពួកអ្នកធ្វើការក្លែងក្លាយមួយចំនួនដែលមិនបានបំពេញកិច្ចការជាក់ស្ដែងឡើយ។ ពួកគេ សុទ្ធតែមានការ បង្ហាញ ចេញរបស់ពួកទទឹងនឹងព្រះគ្រីស្ទ ហើយពួកគេ សុទ្ធតែមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែពួកគេមិនទាន់ឈានដល់កម្រិតជា ពួកទទឹងនឹងព្រះគ្រីស្ទនៅឡើយទេ ដូច្នេះ ពួកគេគ្រាន់តែត្រូវបានដកហូតតំណែង ប៉ុណ្ណោះ។ ក៏ប៉ុន្តែ មនុស្សមួយចំនួនបានតាំងខ្លួនឯងជាច្បាប់ ពួកគេ មានសិទ្ធិសម្រេចចុងក្រោយលើអ្វីៗគ្រប់យ៉ាង ពួកគេបានបំពានទាំងស្រុងលើការរៀបចំចាត់ចែងកិច្ចការ ហើយ បានប្រព្រឹត្តតាមរបៀបផ្ទាល់ខ្លួនរបស់ពួកគេ ដូច្នេះហើយ ពួកគេត្រូវបានកំណត់លក្ខណៈថាជា ពួក ទទឹងនឹងព្រះគ្រីស្ទ ហើយត្រូវបានបណ្ដេញចេញ ។ របៀបនៃការលាតត្រដាង និងការចាត់ការ ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទបែបនេះ គឺល្អអស្ចារ្យណាស់! ខ្ញុំមានអារម្មណ៍សប្បាយចិត្តយ៉ាងខ្លាំង នៅពេលដែលខ្ញុំឃើញសំបុត្ររាយការណ៍ទាំងនេះ ព្រោះវាបង្ហាញថា រាស្ដ្ររើសតាំងរបស់ព្រះជាម្ចាស់មួយចំនួន បានយល់ សេចក្ដីពិតបន្តិចបន្តួច បន្ទាប់ពីបានស្ដាប់សេចក្ដីអធិប្បាយអស់រយៈពេលជាច្រើនឆ្នាំមក។ ហេតុអ្វីបានជាខ្ញុំនិយាយថា ពួកគេបានយល់ សេចក្ដីពិតបន្តិចបន្តួច? នោះក៏ព្រោះតែបន្ទាប់ពីពួកគេបានស្ដាប់សេចក្ដីអធិប្បាយទាំងនេះហើយ ពួកគេអាចភ្ជាប់ និងអនុវត្តសេចក្ដីអធិប្បាយទាំងនោះទៅនឹងរឿងរ៉ាវមួយចំនួនដែលពួកគេជួបប្រទះនៅក្នុងជីវិតបាន។ បន្ទាប់ពីពួកគេស្ដាប់សេចក្ដីពិតទាំងនេះចប់ ពួកគេប្រហែលជាមិនសូវយល់ សេចក្ដីពិតទាំងនោះនៅពេលនោះទេ ប៉ុន្តែក្រោយមក ពួកគេ មានការញែកដឹងអំពីមនុស្ស និងព្រឹត្តិការណ៍នានា។ ពួកគេចាប់ផ្តើមមានគោលការណ៍ និងស្ដង់ដា ដែលពួកគេអាច វាស់ស្ទង់អស់អ្នកដែលតាំងខ្លួនឯងជាច្បាប់ អស់អ្នកដែលមិនបំពេញកិច្ចការជាក់ស្ដែង អស់អ្នកដែលមិនអាចដោះស្រាយបញ្ហាជាក់ស្ដែង អស់អ្នកដែលធ្វើឱ្យតែរួចពីដៃនៅក្នុងភារកិច្ចរបស់ពួកគេ និងមិនរ៉ាប់រង បន្ទុក ព្រមទាំងអ្នកដែលគ្មានស្មារតីទទួលខុសត្រូវ។ តើនេះមិនមែនជាការរីកចម្រើនទេឬ? នេះគឺជាការរីកចម្រើនហើយ។ គេមិនអាចនិយាយបានថា ពួកគេមានកម្ពស់នោះទេ ពួកគេគ្រាន់តែយល់ សេចក្ដីពិតបន្តិចបន្តួចប៉ុណ្ណោះ។ រាស្ដ្ររើសតាំងរបស់ព្រះជាម្ចាស់មានការ ញែកដឹងខ្លះៗអំពីពួកអ្នកដឹកនាំក្លែងក្លាយ ពួកទទឹងនឹងព្រះគ្រីស្ទ និងអ្នកខ្លះដែលមិនបំពេញកិច្ចការជាក់ស្ដែង ហើយអ សមត្ថភាពនៅក្នុងកិច្ចការ របស់ពួកគេ តើនេះមិនមែនជារឿងល្អទេឬ? នេះជារឿងល្អហើយ វាបង្ហាញថា រាស្ដ្ររើសតាំងរបស់ព្រះជាម្ចាស់យល់ សេចក្ដីពិត និងមានការញែកដឹង ហើយថាពួកគេអាចឈរនៅខាងព្រះជាម្ចាស់ និងការពារកិច្ចការ របស់ពួកជំនុំបាន នេះគឺជារឿងដែលស័ក្តិសម ឱ្យអបអរសាទរ។ ពួកទទឹងនឹងព្រះគ្រីស្ទមិនអាចបំភាន់អស់អ្នកដែលយល់ពីសេចក្ដីពិតបានឡើយ។ ពួកគេប្រហែលជាអាចបំភាន់អស់អ្នកដែលមិនយល់ សេចក្ដីពិត និងគ្មានការញែកដឹង បានមួយរយៈ ប៉ុន្តែតើអាចបំភាន់បានយូរប៉ុនណាទៅ? ខ្ញុំជឿជាក់ថា មនុស្សកាន់តែយល់ សេចក្ដីពិត និងកាន់តែមានសេចក្ដីជំនឿលើព្រះជាម្ចាស់ នោះពេលវេលាដែលពួកគេត្រូវការដើម្បីបដិសេធ និង បោះបង់ចំណង និងការរឹតត្បិត របស់ពួកទទឹងនឹងព្រះគ្រីស្ទ នឹងកាន់តែខ្លី។ ហេតុដូច្នេះហើយ វានៅតែជារឿងចាំបាច់សម្រាប់ យើងក្នុងការ ប្រកបគ្នាអំពីការ បង្ហាញ ចេញដ៏លម្អិតផ្សេងៗរបស់ពួកទទឹងនឹងព្រះគ្រីស្ទ បើពុំនោះទេ ប្រសិនបើមនុស្សត្រូវបានពួកទទឹងនឹងព្រះគ្រីស្ទបំភាន់ និងគ្រប់គ្រង នោះវានឹងពិបាកខ្លាំងណាស់សម្រាប់ពួកគេក្នុងការសម្រេច បានសេចក្ដីសង្គ្រោះ។

អម្បាញ់មិញនេះ ខ្ញុំទើបតែបានពន្យល់យ៉ាងសាមញ្ញអំពីការ ស្តែងចេញរបស់ពួកទទឹងនឹងព្រះគ្រីស្ទ និងហេតុផលសម្រាប់ការកំណត់លក្ខណៈមនុស្សបែបនេះថាជា ពួកទទឹងនឹងព្រះគ្រីស្ទ។ ដូច្នេះ តើមានភាពខុសគ្នាអ្វីខ្លះ រវាងការ ស្តែងចេញនូវភាពទុច្ចរិត ភាពពិសពុល និងភាពបោកបញ្ឆោតរបស់ពួកទទឹងនឹងព្រះគ្រីស្ទ និងនិស្ស័យពុករលួយរបស់មនុស្សសាមញ្ញ នោះ? តើអ្នករាល់គ្នាមានការយល់ដឹងអំពីរឿងនេះដែរឬទេ? ខ្ញុំនឹងប្រាប់អ្នករាល់គ្នានូវរឿងមួយ ហើយរឿងនេះប្រាកដជាទាក់ទងនឹងភាពទុច្ចរិត ភាពពិសពុល និងភាពបោកបញ្ឆោត។ គម្ពីរយ៉ូបនៅក្នុងព្រះគម្ពីរ កត់ត្រាអំពីការសន្ទនារវាងព្រះជាម្ចាស់ និងសាតាំង។ ព្រះជាម្ចាស់សួរទៅកាន់សាតាំងថា៖ «តើឯងមកពីណា?» (យ៉ូប ១:៧)។ ហើយតើសាតាំងឆ្លើយតបយ៉ាងដូចម្ដេច? («ទើបតែទៅ និងមក ដើរចុះឡើងនៅលើផែនដី»។ (យ៉ូប ១:៧)។) រហូតមកដល់ពេលនេះ មនុស្សនៅតែមិនយល់ពីអ្វីដែលសាតាំងចង់មានន័យតាមរយៈពាក្យសម្ដីនេះឡើយ នេះគឺជាការឆ្លុះបញ្ចាំងពីនិស្ស័យរបស់វា។ ហេតុអ្វីបានជាមនុស្សមិនយល់ពីអ្វីដែលសាតាំងចង់មានន័យ? នោះក៏ព្រោះតែអ្នកនៅតែមិនទាន់យល់ច្បាស់ថា តើសាតាំង មកពីណាឱ្យប្រាកដនោះទេ។ តើមានបញ្ហាអ្វីចំពោះអ្វីដែលសាតាំងបាននិយាយ? មាននិស្ស័យមួយប្រភេទនៅក្នុងសម្ដីនេះ ហើយនោះគឺជានិស្ស័យទុច្ចរិត។ សូមបញ្ចប់ការនិយាយអំពីឃ្លានេះសិនចុះ ហើយវិភាគអ្វីដែលកើតឡើងបន្ទាប់ទៀត។ សាតាំងមកចំពោះព្រះជាម្ចាស់ ហើយបន្ទាប់ពីវាបានឆ្លើយតបទៅកាន់ ព្រះអង្គរួច ព្រះជាម្ចាស់ក៏មានព្រះបន្ទូលទៅកាន់សាតាំងថា៖ «តើអ្នកបានពិនិត្យឃើញយ៉ូប ជាអ្នកបម្រើរបស់ខ្ញុំឬទេ? ដ្បិតគ្មាននរណាម្នាក់នៅលើផែន‌ដីដូចគាត់ឡើយ ព្រោះគាត់ជាមនុស្សគ្រប់លក្ខណ៍ ទៀងត្រង់ កោតខ្លាចដល់ព្រះជាម្ចាស់ និងគេចចេញពីសេចក្ដីអាក្រក់ផង» (យ៉ូប ១:៨)។ ជាធម្មតា តើមនុស្សធម្មតានឹងមានប្រតិកម្មបែបណា នៅពេលឮព្រះជាម្ចាស់មានព្រះបន្ទូលបែបនេះ? (ពួកគេមុខជាចង់ឃើញពីរបៀបដែលយ៉ូបបានប្រព្រឹត្ត។) មនុស្សមុខជា គិតភ្លាមៗថា៖ «យ៉ូបបានកោតខ្លាចព្រះជាម្ចាស់ និងគេចចេញពីសេចក្ដីអាក្រក់ ហើយគាត់គឺជាមនុស្សគ្រប់លក្ខណ៍ម្នាក់។ ខ្ញុំពិតជាកោតសរសើរគាត់ណាស់!» តើការកោតសរសើរនេះមកពីណា? វាកើតចេញពីក្ដីប្រាថ្នា សេចក្ដីស្រឡាញ់ និងការចង់បានមួយប្រភេទចំពោះអ្វីៗដែលវិជ្ជមាននៅក្នុងភាពជាមនុស្សធម្មតា។ ទោះជាយ៉ាងណាក៏ដោយ ប្រសិនបើអ្នកមិនស្រឡាញ់សេចក្ដីពិតទេ តើអ្នកនឹង ស្តែងចេញអ្វីខ្លះ នៅពេលដែលអ្នកឮព្រះបន្ទូលទាំងនេះ? (ការប្រមាថ ។) អ្នកនឹងប្រមាថ ព្រះបន្ទូលទាំងនេះ ហើយមិនអើពើនឹងព្រះបន្ទូលទាំងនោះឡើយ។ បន្ទាប់មក មនុស្សមួយចំនួនគិតថា៖ «កោតខ្លាចព្រះជាម្ចាស់ និងគេចចេញពីសេចក្ដីអាក្រក់ឬ? តើការកោតខ្លាចនេះគឺជាអ្វី? តើពាក្យ «គេចចេញពីសេចក្ដីអាក្រក់” មានន័យដូចម្ដេច? សព្វថ្ងៃនេះ តើអ្នករាល់គ្នាអាចស្វែងរកមនុស្សគ្រប់លក្ខណ៍នៅឯណាបាន?» ពួកគេហាក់ដូចជាមិនមានអារម្មណ៍អ្វីសោះ បន្ទាប់ពីពួកគេឮព្រះបន្ទូលទាំងនេះ ដូច្នេះ តើពួកគេមានដួងចិត្តដែល ចង់បាន និងប្រាថ្នារឿងទាំងនេះដែរឬទេ? (ទេ) តើពួកគេប្រាថ្នាចង់បានរឿងទាំងនេះដែរឬទេ? (ទេ) តើពួកគេចង់ស្វែងរកការយល់ដឹងឱ្យប្រាកដ ថា តើសេចក្ដីលម្អិតនៅក្នុងរឿងនេះគឺជាអ្វីដែរឬទេ? តើពួកគេមាន ការប៉ងប្រាថ្នានេះដែរឬទេ? ទេ ពួកគេគ្មានទេ នៅក្នុងដួងចិត្តរបស់ពួកគេ ពួកគេមិនចង់ដឹងឡើយ។ មានមនុស្សមួយប្រភេទទៀត ដែលមានប្រតិកម្មខុសប្រក្រតី នៅពេលដែលពួកគេឮព្រះជាម្ចាស់មានព្រះបន្ទូលថា យ៉ូបបានកោតខ្លាចព្រះអង្គ និងបានគេចចេញពីសេចក្ដីអាក្រក់ ហើយថាគាត់គឺជាមនុស្សគ្រប់លក្ខណ៍។ ពួកគេនិយាយថា៖ «ហាស? យ៉ូបបានកោតខ្លាចព្រះជាម្ចាស់ និងបានគេចចេញពីសេចក្ដីអាក្រក់ ហើយគាត់គឺជាមនុស្សគ្រប់លក្ខណ៍ តើមានមនុស្សបែបនេះមែនឬ? បង្ហាញខ្ញុំមើល៍ថាគាត់គ្រប់លក្ខណ៍យ៉ាងម៉េច ខ្ញុំមិនជឿទេ!» តើមនុស្សបែបនេះ ដែលមានគំនិត និងការ ស្តែងចេញបែបនេះ ពិតជាជឿ និងទទួលស្គាល់ព្រះបន្ទូលដែលព្រះជាម្ចាស់បានថ្លែងមែនឬទេ? (ទេ) ពួកគេមិនពិតជាជឿ ឬទទួលស្គាល់ព្រះបន្ទូលទាំងនោះ ឡើយ។ ទីមួយ មានចំណុចមួយដែលច្បាស់លាស់៖ ពួកគេមិនទទួលស្គាល់ថា អ្វីដែលព្រះជាម្ចាស់មានព្រះបន្ទូល គឺជាការពិត គួរឱ្យទុកចិត្ត និងត្រឹមត្រូវនោះទេ ពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ជាព្រះបន្ទូលរបស់ព្រះអាទិករ និងជាសេចក្ដីពិតដ៏ខ្ពង់ខ្ពស់បំផុតសម្រាប់មនុស្សជាតិទាំងមូលឡើយ។ ដោយសារពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត តើពួកគេចាត់ទុកព្រះជាម្ចាស់ជាអ្វីទៅ? ដោយសារពួកគេបដិសេធព្រះបន្ទូលរបស់ព្រះជាម្ចាស់ តើពួកគេអាចទទួលស្គាល់ថាព្រះជាម្ចាស់គឺជាព្រះជាម្ចាស់បានដែរឬទេ? ប្រាកដណាស់គឺមិនអាចទេ ពីព្រោះពួកគេបដិសេធព្រះបន្ទូលរបស់ព្រះជាម្ចាស់ បដិសេធទស្សនៈរបស់ព្រះជាម្ចាស់ និងបដិសេធសេចក្ដីថ្លែងរបស់ព្រះជាម្ចាស់ ដែលអត្ថន័យបង្កប់នៃទង្វើនេះ គឺពួកគេបដិសេធអត្ថិភាពរបស់ព្រះជាម្ចាស់ និងបដិសេធថាព្រះអង្គគឺជាតថភាពនៃអ្វីៗដែលវិជ្ជមានទាំងអស់។ នេះគឺជារឿងច្បាស់លាស់។ មានចំណុចមួយទៀត៖ តើមនុស្សបែបនេះមានអាកប្បកិរិយាបែបណាចំពោះសេចក្ដីពិតដែលព្រះជាម្ចាស់សម្ដែងចេញ និងចំពោះអ្វីៗដែលវិជ្ជមាន និងអវិជ្ជមាន ហើយតើមាននិស្ស័យអ្វីនៅពីក្រោយអាកប្បកិរិយារបស់ពួកគេ? តើពួកគេមានទស្សនៈយ៉ាងណាចំពោះយ៉ូប? «វាមិនអាចទៅរួចទេ! តើនៅតែអាចមានមនុស្សដូចបែបនោះ នៅលើលោកនេះទៀតឬ? នេះគ្រាន់តែជារបស់បុរាណក្នុងប្រវត្តិសាស្ត្រប៉ុណ្ណោះ។ មនុស្សបែបនេះមិនគួររស់នៅលើលោកនេះឡើយ។ មានតែអ្នកដែលល្បិចកល និងមិនល្អ អាក្រក់ និងទុច្ចរិតប៉ុណ្ណោះដែលគួររស់នៅ។ មនុស្សដូចជាយ៉ូបគួរតែស្លាប់ មិនគួររស់ឡើយ!» តើនេះជានិស្ស័យអ្វី? (ភាពទុច្ចរិត។) នេះគឺជាភាពទុច្ចរិតរបស់សាតាំង។ សព្វថ្ងៃនេះ តើមានមនុស្សណាម្នាក់ក្នុងចំណោមមនុស្សជាតិ ដែលមាននិស្ស័យទុច្ចរិតដូចគ្នាបេះបិទទៅនឹងសាតាំងដែរឬទេ? តើមនុស្សប្រភេទណា នៅពេលដែលពួកគេឮព្រះជាម្ចាស់មានព្រះបន្ទូលថា «យ៉ូបកោតខ្លាចព្រះជាម្ចាស់ និងគេចចេញពីសេចក្ដីអាក្រក់ គាត់គឺជាមនុស្សគ្រប់លក្ខណ៍» បែរជាមិនជឿ បដិសេធមិនទទួលយក មានអារម្មណ៍ស្អប់ខ្ពើម និងខ្ពើមរអើម ហើយថែមទាំងមានសេចក្ដីបណ្ដាសាកើតឡើងនៅក្នុងដួងចិត្តរបស់ពួកគេទៀតនោះ? តើយើងអាចនិយាយបានទេថា មនុស្សដែលបង្កើតឱ្យមានរឿងទាំងនេះកើតឡើងក្នុងចិត្ត គឺជាពូជអម្បូររបស់សាតាំង? (មែនហើយ បាន។) ដូច្នេះ តើវាហួសហេតុពេកទេ ក្នុងការកំណត់លក្ខណៈមនុស្សទាំងនេះថាជា ពួកទទឹងនឹងព្រះគ្រីស្ទ? (ទេ) នៅពេលដែលព្រះជាម្ចាស់មានព្រះបន្ទូលទៅកាន់សាតាំងយ៉ាងច្បាស់ៗ និងយ៉ាងម៉ឺងម៉ាត់ថា «យ៉ូបកោតខ្លាចព្រះជាម្ចាស់ និងគេចចេញពីសេចក្ដីអាក្រក់ គាត់គឺជាមនុស្សគ្រប់លក្ខណ៍» តើសាតាំងមានអាកប្បកិរិយាបែបណា? វាបានសង្ស័យលើការពិតនេះ។ ទិដ្ឋភាពមួយនៃរឿងនេះគឺថា សាតាំងបានសង្ស័យថាយ៉ូបគឺជាមនុស្សប្រភេទនោះ ហើយមិនគិតថាវាអាចទៅរួចឡើយ។ នេះក៏ព្រោះតែសាតាំងមានភាពទុច្ចរិត ហើយជឿថាអ្វីៗទាំងអស់សុទ្ធតែទុច្ចរិត វាមិនជឿថាអាចមាននរណាម្នាក់ក្នុងចំណោមមនុស្សជាតិដែលល្អអស្ចារ្យខ្លាំងណាស់ ដែលព្រះជាម្ចាស់ពិតជាអាចទតឃើញថាគ្រប់លក្ខណ៍ នោះទេ សាតាំងមិនជឿការពិតនេះឡើយ។ ទិដ្ឋភាពមួយទៀតគឺថា នៅពេលដែលព្រះជាម្ចាស់បានរកឃើញមនុស្សល្អដូចជាយ៉ូប តើសាតាំងមានអារម្មណ៍បែបណានៅក្នុងចិត្តរបស់វា? ទីមួយ នៅកម្រិតរាក់កំផែលបំផុត វាមានអារម្មណ៍ច្រណែន ដោយគិតថា៖ «តើអាចមានមនុស្សគ្រប់លក្ខណ៍ដោយរបៀបណា? តើខ្ញុំមិនបានធ្វើឱ្យមនុស្សជាតិទាំងមូលពុករលួយហើយទេឬអី? មនុស្ស សុទ្ធតែដូចជាខ្ញុំ ពួកគេទាំងអស់គ្នាបានក្បត់ព្រះអង្គហើយ។ តើពួកគេអាចដើរតាមព្រះអង្គដោយរបៀបណា?» ប្រសិនបើយើងបកប្រែវាទៅជាភាសាមនុស្ស នេះគឺជាផ្នត់គំនិតរបស់វា។ សាតាំងមិនជឿថាវាអាចទៅរួចឡើយ ហើយមានពីរផ្នែកចំពោះការដែលវាមិនជឿថាវាអាចទៅរួចនេះ៖ ទីមួយគឺ សាតាំងប្រាថ្នាមិនចង់ឱ្យយ៉ូបមានជីវិតរស់នៅទេ ចំណែកឯទីពីរគឺ សាតាំងគិតថា៖ «ទោះបីជាគាត់មានជីវិតរស់នៅក៏ដោយ ក៏ខ្ញុំនឹងកម្ចាត់គាត់ចោលដែរ»។ តើនេះមិនមែនជាភាពទុច្ចរិតរបស់សាតាំងទេឬអី? (មែនហើយ។) នេះគឺជាភាពទុច្ចរិតរបស់សាតាំង។ វាមិនចង់ឱ្យមនុស្សល្អពិតប្រាកដ មនុស្សដែលបានកោតខ្លាចព្រះជាម្ចាស់ និងបានគេចចេញពីសេចក្ដីអាក្រក់ មកចំពោះព្រះជាម្ចាស់ឡើយ វាមិនចង់ឱ្យមនុស្សដូចជាយ៉ូបរស់នៅលើលោកនេះទេ វាមិនចង់ឱ្យមនុស្សបែបនេះមានជីវិតរស់នៅឡើយ រឹតតែមិនចង់ឱ្យមនុស្សបែបនេះកើតមានឡើងទៅទៀត នេះគឺជាភាពទុច្ចរិតរបស់សាតាំង។ តើអ្វីទៅជាប្រភពនៃភាពទុច្ចរិតរបស់សាតាំង? សារជាតិនិស្ស័យរបស់វាគឺទុច្ចរិត។ លើសពីនេះ សាតាំងក៏មានភាពប្រទូសរ៉ាយចំពោះអ្វីៗដែលវិជ្ជមានទាំងអស់ផងដែរ។ តើមានអ្វីខ្លះដែលរួមបញ្ចូលនៅក្នុង «អ្វីៗដែលវិជ្ជមានទាំងអស់»? វារួមបញ្ចូលទាំងមនុស្សគ្រប់លក្ខណ៍ដែលកោតខ្លាចព្រះជាម្ចាស់ និងគេចចេញពីសេចក្ដីអាក្រក់។ តាមរយៈការមានភាពប្រទូសរ៉ាយចំពោះយ៉ូប តើសាតាំងមិនមែនកំពុងមានភាពប្រទូសរ៉ាយចំពោះព្រះជាម្ចាស់ទេឬអី? (មែនហើយ មាន។) នេះគឺជារបៀបដែលរឿងរ៉ាវ បានកើតឡើងជាក់ស្តែង។ ខណៈពេលដែលសាតាំងកំពុងមានភាពប្រទូសរ៉ាយចំពោះយ៉ូប វាក៏កំពុងស្អប់ព្រះជាម្ចាស់ផងដែរ។ វាមិនចង់ឱ្យនរណាម្នាក់ថ្វាយបង្គំព្រះជាម្ចាស់ឡើយ នេះនឹងធ្វើឱ្យវាសប្បាយចិត្តបំផុត ហើយនេះគឺជា ការប៉ងប្រាថ្នាដ៏ធំបំផុតរបស់វា។ បន្ទាប់មក ការពិតទាំងអស់នេះបានប្រែទៅជាផ្ទុយស្រឡះពីអ្វីដែលវាសង្ឃឹម អ្វីដែលវាចង់ឃើញ និងអ្វីដែលវាប្រាថ្នាចង់បាន។ រឿងដ៏ល្អអស្ចារ្យបែបនេះបានកើតឡើងនៅចំពោះមុខវា ប៉ុន្តែភាពទុច្ចរិតរបស់វា ភាពកាចសាហាវរបស់វា បានបណ្ដាលឱ្យវាមានការសន្ទនាមួយទៀតនៅចំពោះព្រះជាម្ចាស់ ដែលជាការសន្ទនាខាងក្រោមរវាងវា និងព្រះជាម្ចាស់។ តើមាននរណាដឹងពី សំណេរដើមដែរឬទេ? («តើយ៉ូបកោតខ្លាចព្រះ‌អង្គ ដោយសារតែគ្មានប្រយោជន៍ឬ?» (យ៉ូប ១:៩)។) សាតាំងមិនបាននិយាយដោយផ្ទាល់ទេ មានអន្ទាក់មួយលាក់នៅក្នុងពាក្យសម្ដីរបស់វា។ វាបាននិយាយថា «តើយ៉ូបកោតខ្លាចព្រះ‌អង្គ ដោយសារតែគ្មានប្រយោជន៍ឬ?» ដើម្បីឱ្យអ្នកគិតអំពីរឿងនេះ។ ប្រាប់ខ្ញុំមកមើល៍ តើព្រះជាម្ចាស់ជ្រាបពីអ្វីដែលសាតាំងចង់មានន័យតាមរយៈពាក្យនេះដែរឬទេ? (មែនហើយ ជ្រាប។) ព្រះជាម្ចាស់បានជ្រាប។ ព្រះជាម្ចាស់បានជ្រាបពីសាតាំងយ៉ាងច្បាស់លាស់ ហើយអាចទតឃើញរឿងនេះយ៉ាងច្បាស់ក្រឡែត។ ភ្លាមៗនៅពេលដែលវានិយាយថា «តើយ៉ូបកោតខ្លាចព្រះ‌អង្គ ដោយសារតែគ្មានប្រយោជន៍ឬ?» ព្រះជាម្ចាស់បានជ្រាបពីអ្វីដែលវានឹងធ្វើ។ នៅពេលដែលព្រះជាម្ចាស់ទតឃើញថាវាចង់ធ្វើអ្វីមួយ ព្រះអង្គបានជ្រាបថាឱកាសមួយបានមកដល់ហើយ ថាពេលវេលាសម្រាប់ព្រះអង្គក្នុងការប្រើសាតាំងដើម្បីល្បងលយ៉ូប បានមកដល់ហើយ។ ដូច្នេះ តើមួយណាមានប្រាជ្ញាជាង? (ព្រះជាម្ចាស់។) សាតាំងមិនបានដឹងពីរឿងនេះទេ ហើយបានគិតថា៖ «តើព្រះមិនបានហាមឃាត់ខ្ញុំមិនឱ្យប៉ះពាល់យ៉ូបទេឬអី? ខ្ញុំមិនបានរំពឹងទុកថា ឥឡូវនេះគាត់យល់ព្រមចំពោះរឿងនេះសោះ»។ យើងនឹងបញ្ចប់រឿងនេះត្រឹមនេះសិន។ ជាមូលដ្ឋាន មនុស្សគ្រប់គ្នាដឹងពីអ្វីដែលបានកើតឡើងបន្ទាប់ពីនេះ។

ឥឡូវនេះ ចូរយើងវែកញែកអំពីការ បង្ហាញ ចេញ និងនិស្ស័យរបស់សាតាំងនៅក្នុងអ្វីដែលវាបាននិយាយ ក៏ដូចជាថាតើការជំរុញចិត្ត និងចេតនារបស់វា ជាអ្វីឱ្យប្រាកដ នៅក្នុងការនិយាយបែបនេះ។ ទីមួយ សាតាំងមិនជឿអ្វីដែលព្រះជាម្ចាស់បានមានព្រះបន្ទូលនោះទេ ពោលគឺ វាមានអាកប្បកិរិយាសង្ស័យចំពោះខ្លឹមសារ និងការពិតនៃព្រះបន្ទូលដែលព្រះជាម្ចាស់បានថ្លែង។ ក្នុងពេលជាមួយគ្នានឹងការសង្ស័យលើអ្វីដែលព្រះជាម្ចាស់បានមានព្រះបន្ទូល វាចង់ប្រើវិធីសាស្ត្រណាមួយដើម្បីបដិសេធអ្វីដែលព្រះជាម្ចាស់បានមានព្រះបន្ទូល ប៉ុន្តែវាមិនអាចបដិសេធដោយផ្ទាល់បានឡើយ។ តើសេចក្ដី ទុច្ចរិតរបស់សាតាំង ស្ថិតនៅត្រង់ណា? វា ស្ថិតនៅត្រង់ការដែលវាប្រើប្រាស់វិធីសាស្ត្រដ៏បោកបញ្ឆោតកាន់តែខ្លាំង ដោយនិយាយនៅក្នុងចិត្តរបស់វាថា៖ «ខ្ញុំនឹងមិនបដិសេធអ្នកដោយផ្ទាល់ទេ។ ខ្ញុំនឹងធ្វើឱ្យអ្នកអនុញ្ញាតឱ្យខ្ញុំធ្វើបាបយ៉ូប រួចហើយធ្វើឱ្យគាត់បដិសេធអ្នក។ នេះគឺជាលទ្ធផលដ៏ល្អបំផុត។ ដល់ពេលនោះ តើអ្នកមិនទទួលបរាជ័យទេឬ?» នេះហើយគឺជាគោលដៅរបស់វា។ តើសាតាំងបានបញ្ចេញឱ្យឃើញនូវនិស្ស័យអ្វីខ្លះ នៅក្នុងការសន្ទនារបស់វាជាមួយព្រះជាម្ចាស់ និងនៅក្នុងគំនិតរបស់វា? និស្ស័យនោះគឺទុច្ចរិតយ៉ាងច្បាស់ក្រឡែត។ តើមានភាពខុសគ្នាអ្វីខ្លះ រវាងសេចក្ដី ទុច្ចរិតរបស់សាតាំង និងសេចក្ដី ទុច្ចរិតរបស់មនុស្សជាតិសាមញ្ញដែលពុករលួយ? តើសាតាំងកំពុងដើរតួជាអ្វីនៅក្នុងរឿងនេះ? វាមិនបានទៅរកយ៉ូបដោយផ្ទាល់ ដើម្បីធ្វើឱ្យគាត់បដិសេធព្រះជាម្ចាស់ឡើយ។ ប្រសិនបើយ៉ូបបានវាយបកវិញ នោះវានឹងត្រូវទទួលរងភាពអាម៉ាស់ ហេតុដូច្នេះហើយ ទើបសាតាំងមិនបាន ប្រព្រឹត្តតាមរបៀបនោះ។ ដូច្នេះ តើសាតាំងបានធ្វើអ្វីខ្លះ? តើអ្វីទៅជាការជំរុញចិត្ត ព្រមទាំងមធ្យោបាយ និងយុទ្ធសាស្ត្រ របស់សាតាំងឱ្យប្រាកដ ក្នុងការធ្វើអ្វីដែលវាបានធ្វើនោះ? (គឺខ្ចីដៃអ្នកដទៃដើម្បីវាយប្រហារ។) អ្នកពិតជាមើលស្រាលសាតាំងហើយ សេចក្ដី ទុច្ចរិតរបស់វាមិនអាចឱ្យមនុស្សលោកវាស់ស្ទង់បានឡើយ។ អ្វីៗដែលវិជ្ជមាន យុត្តិធម៌ និងល្អអស្ចារ្យទាំងអស់នៅលើលោកនេះ គឺមិនល្អអស្ចារ្យសម្រាប់សាតាំងឡើយ វាចង់ធ្វើឱ្យអ្វីៗទាំងអស់នេះក្លាយជាទុច្ចរិត និងស្មោកគ្រោក។ តើអ្វីទៅជាភាពខុសគ្នាដ៏ធំបំផុតរវាងសាតាំង និងមនុស្សដែលពុករលួយ? ភាពខុសគ្នាដ៏ធំបំផុតនោះគឺ វាដឹងច្បាស់ណាស់ថា ព្រះជាម្ចាស់គឺជាសេចក្ដីពិត ថាព្រះជាម្ចាស់មានព្រះប្រាជ្ញាញាណ និងសិទ្ធិអំណាច ហើយថាព្រះជាម្ចាស់គឺជាប្រភពនៃអ្វីៗដែលវិជ្ជមានទាំងអស់ ប៉ុន្តែវាមិនទទួលស្គាល់រឿងទាំងនេះឡើយ ហើយផ្ទុយទៅវិញ វាមានអារម្មណ៍ខ្ពើមរអើម ស្អប់ខ្ពើម ស្អប់ និងថែមទាំងដាក់បណ្ដាសាដល់រឿងទាំងអស់នេះទៀតផង។ ទោះជាយ៉ាងនេះ ក្តី មនុស្សដែលត្រូវបានធ្វើឱ្យពុករលួយ ជារឿយៗត្រូវបានសាតាំងបំភាន់ ហើយពួកគេមិនដឹងថាអ្វីៗដែលវិជ្ជមានគឺជាអ្វី ឬរឿងអ្វីដែលយុត្តិធម៌នោះទេ ហើយរឹតតែមិនដឹងថាសេចក្ដីពិតគឺជាអ្វី ឬអ្វីដែលព្រះជាម្ចាស់តម្រូវនោះឡើយ។ ទោះបីជាពួកគេបញ្ចេញឱ្យឃើញនូវនិស្ស័យពុករលួយមួយចំនួនក៏ដោយ ក៏និស្ស័យពុករលួយដ៏ទុច្ចរិត និងបោកបញ្ឆោតទាំងនេះ ត្រូវបានបញ្ចេញឱ្យឃើញខណៈពេលដែលមនុស្សកំពុងល្ងង់ខ្លៅ អវិជ្ជា ស្ពឹកស្រពន់ ត្រូវគេធ្វើឱ្យងងឹតងងុល និងបោកប្រាស់ ព្រមទាំងមិនយល់ សេចក្ដីពិត ចំណែកឯសាតាំងវិញ គឺធ្វើខុសទាំងដឹងខ្លួន។ ហេតុអ្វីបានជាយើងហៅវាថាសាតាំង? នោះក៏ព្រោះតែវាអាចមើលឃើញអ្វីៗទាំងអស់ដែលព្រះជាម្ចាស់ធ្វើនៅក្នុងពិភពខាងវិញ្ញាណ និងនៅទូទាំងចក្រវាលទាំងមូល ហើយខណៈពេលដែលវាឃើញរឿងទាំងអស់នេះផ្ទាល់ភ្នែក វានៅតែបដិសេធការដែលថាព្រះជាម្ចាស់មានអត្ថិភាព បដិសេធការដែលថាព្រះជាម្ចាស់គឺជាសេចក្ដីពិត និងបដិសេធការពិតដែលថាព្រះជាម្ចាស់មានអធិបតេយ្យភាពលើមនុស្សជាតិទាំងមូល។ មិនថា មានមនុស្សប៉ុន្មាននាក់ដើរតាមព្រះជាម្ចាស់នោះទេ មិនថា កិច្ចការដែលព្រះជាម្ចាស់ធ្វើអស្ចារ្យប៉ុនណាក៏ដោយ មិនថា សិទ្ធិអំណាចដែលព្រះជាម្ចាស់កាន់កាប់ អស្ចារ្យប៉ុនណាក៏ដោយ ឬទោះបីជាព្រះជាម្ចាស់មានគ្រប់ព្រះចេស្ដាយ៉ាងណាក៏ដោយ ក៏សាតាំងនៅតែបដិសេធរឿងទាំងអស់នេះ ហើយដោយគ្មានសេចក្ដីអៀនខ្មាស ឬសេចក្ដីថ្លៃថ្នូរ វាធ្វើឱ្យមនុស្សជាតិស្ពឹកស្រពន់ ងងឹតងងុល និងពុករលួយ ដោយប្រើប្រាស់វិធីសាស្ត្រគ្រប់ប្រភេទដើម្បីបំភាន់មនុស្សជាតិ និងធ្វើឱ្យមនុស្សជាតិដើរតាមវា។ តើអម្បាញ់មិញនេះ ខ្ញុំបាននិយាយថាអ្វីទៅជាការ បង្ហាញ ចេញចម្បងនៃសេចក្ដី ទុច្ចរិតរបស់សាតាំង? វាគិតតែពីប្រឆាំងទាស់នឹងព្រះជាម្ចាស់ វាមិនទទួលស្គាល់អ្វីដែលព្រះជាម្ចាស់មានព្រះបន្ទូលឡើយ ទោះបីជាព្រះបន្ទូលរបស់ព្រះអង្គត្រឹមត្រូវយ៉ាងណាក៏ដោយ វាមិនទទួលស្គាល់ថាព្រះបន្ទូលរបស់ព្រះអង្គគឺជាអ្វីៗដែលវិជ្ជមាន និងជាសេចក្ដីពិតឡើយ ហើយវាបង្វែររឿងរ៉ាវឱ្យក្រឡាប់ចាក់។ ជាឧទាហរណ៍ ព្រះជាម្ចាស់បានឱ្យមនុស្សកត់ត្រាប្រវត្តិសាស្ត្រនៃការដែលព្រះអង្គបង្កើតមនុស្ស ហើយក្រៅពីកំណត់ត្រានៃការពិតដែលព្រះជាម្ចាស់បង្កើតមនុស្ស ក៏មានដានភស្តុតាងដែលអាចរកឃើញផងដែរ។ ហើយតើសាតាំងបានធ្វើអ្វីខ្លះ? វាបានប្រឌិត «ទ្រឹស្ដីវិវត្តន៍របស់ដាវីន» និងបាននិយាយថាមនុស្សវិវត្តចេញពីសត្វស្វា វាបានគូររូបភាពមួយដែលបង្ហាញថាសត្វស្វាបានវិវត្តបន្តិចម្ដងៗពីសត្វជើងបួន ទៅជាមនុស្សជើងពីរដែលដើរត្រង់ខ្លួន ដោយប្រឌិតនូវសេចក្ដីបង្រៀនខុសឆ្គង និងសេចក្តីខុសទំនង នេះឡើង។ ជាលទ្ធផល ទោះបីជាសព្វថ្ងៃនេះមនុស្សមួយចំនួនបដិសេធ ការវិវត្តន៍នេះក៏ដោយ ក៏មនុស្សជាច្រើននៅតែមិនជឿថាមនុស្សកើតមកពីព្រះជាម្ចាស់ដែរ។ តើនេះមិនមែនជាភាពទុច្ចរិតរបស់សាតាំងទេឬអី? (មែនហើយ។) នេះគឺជាភាពទុច្ចរិតរបស់សាតាំង។ ទោះបីជាវាឃើញផ្ទាល់ភ្នែកនូវកិច្ចការដ៏អស្ចារ្យដែលព្រះជាម្ចាស់ធ្វើក៏ដោយ ក៏សាតាំងនៅតែ ជាបដិបក្ខ និងប្រឆាំងនឹងព្រះជាម្ចាស់រហូតដល់ទីបញ្ចប់។ រាល់ថ្ងៃដែលព្រះជាម្ចាស់មិនទាន់បំផ្លាញសាតាំង ឬ ដោះស្រាយជាមួយវា វា ប្រឆាំងនឹងព្រះអង្គឥតឈប់ ។ ចំណុចនេះហើយដែលជាភាពទុច្ចរិតរបស់សាតាំង ហើយឫសគល់នៃរឿងនេះ គឺដោយសារតែសារជាតិរបស់វាទុច្ចរិត។

នៅក្នុងការសន្ទនារវាងសាតាំង និងព្រះជាម្ចាស់នៅក្នុងគម្ពីរយ៉ូប តើមានទំនាក់ទំនងអ្វីដែរឬទេ រវាងការ ស្តែងចេញរបស់សាតាំង និងការ ស្តែងចេញរបស់ពួកទទឹងនឹងព្រះគ្រីស្ទ? (មាន។) តើជាទំនាក់ទំនងអ្វីទៅ? ហេតុអ្វីបានជាខ្ញុំលើកយកអត្ថបទនេះមកនិយាយ? ភាពទុច្ចរិត ភាពពិសពុល និងភាពបោកបញ្ឆោតរបស់ពួកទទឹងនឹងព្រះគ្រីស្ទ គឺជាប្រធានបទដែលអ្នករាល់គ្នាតែងតែជួបប្រទះ ហើយរឿងទាំងនេះក៏ជាការ ស្តែងចេញជាក់ស្ដែងដែលអ្នករាល់គ្នា ឃើញជារឿយៗផងដែរ ដូច្នេះ ហេតុអ្វីបានជាខ្ញុំ រ៉ាយរ៉ាប់ដាច់ដោយឡែកនូវការ ស្តែងចេញរបស់ពួកទទឹងនឹងព្រះគ្រីស្ទទាំងនេះចេញមកជាចំណុចតែមួយដើម្បីវែកញែកដូច្នេះ? អម្បាញ់មិញនេះ យើងទើបតែបាននិយាយអំពីភាពទុច្ចរិតរបស់សាតាំង និងរបៀបដែលវា តាំងខ្លួនប្រឆាំងទាស់នឹងព្រះជាម្ចាស់ដោយចំៗ ដូច្នេះ តើពួកទទឹងនឹងព្រះគ្រីស្ទមិនធ្វើបែបនេះដែរទេឬអី? (ពួកគេធ្វើបែបនេះ។) តើការ ស្តែងចេញរបស់ពួកទទឹងនឹងព្រះគ្រីស្ទមានអ្វីខ្លះ? បន្ទាប់ពី បុគ្គលទទឹងនឹងព្រះគ្រីស្ទម្នាក់បានស្ដាប់សេចក្ដីអធិប្បាយរួច គេដឹងថាសេចក្ដីអធិប្បាយនោះល្អ ហើយ គេអាចយល់ពីពាក្យសម្ដីទាំងនោះបាន។ លើសពីនេះ គេមានគុណសម្បត្តិខ្លះៗ ហើយនៅពេលដែល គេយល់ពីពាក្យសម្ដីទាំងនោះ គេខិតខំចងចាំ ហើយព្យាយាមទន្ទេញដោយចិត្ត នូវរឿងដែល គេចូលចិត្ត និងដែលស្របទៅនឹងសញ្ញាណរបស់ គេ។ បន្ទាប់មក ដោយផ្អែកលើមូលដ្ឋាននេះ គេកែច្នៃ និងបង្កើតជាសេចក្ដីអធិប្បាយផ្ទាល់ខ្លួនរបស់ គេ ដែលអ្នកដទៃគិតថាល្អខ្លាំងណាស់នៅពេលដែលពួកគេបានស្ដាប់។ ទោះជាយ៉ាងណាក្តី នេះមិនមែនជាការ ស្តែងចេញចម្បងនៃភាពទុច្ចរិតរបស់ បុគ្គលទទឹងនឹងព្រះគ្រីស្ទឡើយ តើអ្វីទៅជាការ ស្តែងចេញចម្បងរបស់ គេ? មនុស្សបែបនេះអាចយល់ពីសេចក្ដីពិតបាន ដូច្នេះ ប្រាប់ខ្ញុំមកមើល៍ តើពួកគេមានសមត្ថភាពក្នុងការបែងចែករវាងខុស និងត្រូវដែរឬទេ? (មាន។) ត្រូវហើយ ពួកគេមាន ពួកគេមិនល្ងង់ឡើយ។ ជាឧទាហរណ៍ ពួកគេ ជារឿយៗទាក់ទងជាមួយបងប្អូនប្រុសស្រី ហើយពួកគេដឹងច្បាស់នៅក្នុងចិត្តថា តើមនុស្សណាខ្លះដែលដេញតាមសេចក្ដីពិត ហើយមនុស្សណាខ្លះដែលមិនដេញតាមសេចក្ដីពិត។ ពួកគេដឹងច្បាស់នៅក្នុងចិត្តថា តើនរណាអាចថ្វាយ និងលះបង់ នរណាអាចបំពេញភារកិច្ចរបស់ខ្លួនដោយស្មោះត្រង់ ហើយនរណាដែលប្រាកដជាជ្រើសរើសអនុវត្តសេចក្ដីពិត និងប្រព្រឹត្តស្របតាមគោលការណ៍ នៅពេលដែលពួកគេជួបប្រទះនឹងបញ្ហាសាមញ្ញ ។ ប៉ុន្តែ តើពួកគេអាចប្រព្រឹត្តចំពោះមនុស្សបែបនេះដោយយុត្តិធម៌ដែរឬទេ? (ទេ) តើពួកគេប្រព្រឹត្តចំពោះមនុស្សតាមរបៀបមួយ ដែលទាក់ទងនឹងការ ស្តែងចេញរបស់ពួកទទឹងនឹងព្រះគ្រីស្ទយ៉ាងដូចម្តេច? ជាឧទាហរណ៍ មាននរណាម្នាក់មិនបង្កការគំរាមកំហែងដល់ពួកគេឡើយ ហើយពួកគេគិតថា៖ «អ្នកដេញតាមសេចក្ដីពិត ហើយគុណសម្បត្តិរបស់អ្នកគឺល្អជាងខ្ញុំ ប៉ុន្តែខ្ញុំនឹងមិន លើកស្ទួយអ្នកឡើយ។ ការដែលខ្ញុំមិន លើកស្ទួយអ្នក មិនមែនមានន័យថា ខ្ញុំនឹងមិនអើពើនឹងអ្នកនោះទេ។ ប្រសិនបើអ្នក លើកជើងខ្ញុំ នោះខ្ញុំនឹងទុកអ្នកនៅក្បែរខ្លួនខ្ញុំ។ ប្រសិនបើអ្នកមិនដែល លើកជើងខ្ញុំ ហើយតែងតែទៀងត្រង់ជានិច្ច តែងតែធ្វើរឿងរ៉ាវដោយមិនលម្អៀង និងប្រកាន់ខ្ជាប់នូវគោលការណ៍ នោះអ្នកនឹងអាច ញែកដឹងរឿងអាក្រក់ណាមួយដែលខ្ញុំធ្វើ និងមើលធ្លុះពីខ្ញុំ ហើយអ្នកនឹង ប្រកបគ្នាអំពីសេចក្ដីពិតជាមួយខ្ញុំ ដើម្បីឱ្យខ្ញុំប្រែចិត្ត នោះវានឹងធ្វើឱ្យខ្ញុំ អាម៉ាស់ខ្លាំងណាស់។ ប្រសិនបើអ្នកមិនជ្រៀតជ្រែកនឹងខ្ញុំទេ នោះមិនអីទេ។ ប្រសិនបើអ្នកតែងតែជ្រៀតជ្រែកនឹងខ្ញុំ នោះខ្ញុំនឹងកម្ចាត់អ្នកចោល!» នេះគឺជាប្រភេទផែនការដែលពួកគេមាន ហើយពួកគេគិតគូរបែបនេះនៅក្នុងចិត្តរបស់ពួកគេ ។ តើនេះជានិស្ស័យអ្វី? ពួកគេមាននិស្ស័យពីរយ៉ាងគឺ៖ ភាពកាចសាហាវ និងភាពទុច្ចរិត។ នេះគឺជារបៀបដែលពួកគេគិត មុនពេលពួកគេប្រព្រឹត្តទង្វើបែបនេះ និងធ្វើឱ្យ បុគ្គលនេះឈឺចាប់ នេះគឺជាភាពទុច្ចរិត។ ពួកគេដឹងច្បាស់ណាស់ថា បុគ្គលនេះដេញតាមសេចក្ដីពិត និងមាន ស្មារតីយុត្តិធម៌ ប៉ុន្តែពួកគេមិន លើកស្ទួយគេទេ ពួកគេមិនចូលទៅជិតគេឡើយ ហើយនៅក្នុងចិត្តរបស់ពួកគេ ពួកគេមានអារម្មណ៍ប្រុងប្រយ័ត្ន និងខ្ពើមរអើមចំពោះបុគ្គលនេះ តើនេះជានិស្ស័យអ្វី? នេះគឺជាភាពទុច្ចរិត។ តើភាពទុច្ចរិតនេះសំដៅទៅលើអ្វី? វាមិនមែន ថា ពួកទទឹងនឹងព្រះគ្រីស្ទមិនយល់ថាអ្វីជារឿងវិជ្ជមាន និងអ្វីជារឿងអវិជ្ជមាននោះទេ ពួកគេដឹងថាអ្វីជាផ្លូវត្រូវ គ្រាន់តែពួកគេមិនដើរតាមផ្លូវនោះ ពួកគេមិនអនុវត្តសេចក្ដីពិត ពួកគេមិនស្ដាប់នរណាម្នាក់ឡើយ ហើយពួកគេជ្រើសរើសផ្លូវនៃភាពទុច្ចរិត។ ជាឧទាហរណ៍ ស្ត្រីមួយចំនួនមិនព្រមធ្វើជាស្ត្រីដែលមានសីលធម៌ល្អ និងរស់នៅក្នុងជីវិតដ៏ត្រឹមត្រូវ និងសមរម្យនោះទេ ប៉ុន្តែបែរជាត្រូវរត់ទៅផ្ទះបនទៅវិញ។ សព្វថ្ងៃនេះ គ្មាននរណាម្នាក់ធ្វើជាមេបនឱ្យពួកគេ ឬបង្ខំពួកគេឡើយ ដូច្នេះ ហេតុអ្វីបានជារត់ទៅផ្ទះបន? នោះក៏ព្រោះតែពួកគេទុច្ចរិត ហើយកើតមកជាមនុស្សបែបនេះ។ ពួកទទឹងនឹងព្រះគ្រីស្ទគឺជាសំរាមប្រភេទនេះ ហើយយើងវែកញែកពួកគេ និងកំណត់លក្ខណៈពួកគេថាជា ពួកទទឹងនឹងព្រះគ្រីស្ទ ពីព្រោះភាពទុច្ចរិតរបស់ពួកទទឹងនឹងព្រះគ្រីស្ទ មិនអាចក្លាយជាភាពទៀងត្រង់ និងសេចក្ដីល្អរបស់មនុស្សធម្មតាបានឡើយ នេះគឺជាភាពខុសគ្នារវាងពួកគេ និងមនុស្សធម្មតាដែលមាននិស្ស័យពុករលួយ។ ទោះបីជាពួកគេត្រូវបានលួសកាត់ ឬពួកជំនុំប្រើប្រាស់វិធានការរដ្ឋបាលដើម្បី ពិន័យពួកគេ ឬបងប្អូនប្រុសស្រីក្រោកឈរឡើងដើម្បីប្រឆាំង និងលាតត្រដាងពួកគេក៏ដោយ ក៏គ្មានអ្វីអាចផ្លាស់ប្ដូរចេតនាដើម និងគោលការណ៍ដែលពួកគេ ប្រព្រឹត្តតាមបានឡើយ រឿងនេះមិនអាចកើតឡើងជាដាច់ខាត។ គ្មាននរណាម្នាក់អាចផ្លាស់ប្ដូរពួកគេបានទេ គ្មាននរណាម្នាក់អាចធ្វើឱ្យរំជួលចិត្តរបស់ពួកគេ និងធ្វើឱ្យពួកគេលះបង់ទស្សនៈ ឬគោលការណ៍នៃការប្រព្រឹត្តខ្លួនរបស់ពួកគេបានឡើយ អ្នកមិនអាចផ្លាស់ប្ដូរពួកគេបានទេ ពួកគេគឺជា ពួកទទឹងនឹងព្រះគ្រីស្ទ។ តើអ្នកគិតថា ពួកទទឹងនឹងព្រះគ្រីស្ទមានភាពទុច្ចរិតខ្លាំង រហូតដល់ពួកគេមិនដឹងថាអ្វីល្អ និងអ្វីអាក្រក់មែនទេ? ពួកគេដឹង។ នៅពេលដែល បុគ្គលទទឹងនឹងព្រះគ្រីស្ទរាយការណ៍ពីបញ្ហា ឬធ្វើសេចក្ដីរាយការណ៍អំពីការងារទៅកាន់ខាងលើ គេសរសេរពាក្យសម្ដីដែលស្ដាប់ទៅពីរោះ ហើយនៅពេលដែលអ្នកអានសេចក្ដីរាយការណ៍ទាំងនេះ អ្នកគិតថាបុគ្គលនេះច្បាស់ជាមានគុណសម្បត្តិល្អណាស់។ ប៉ុន្តែ នៅពេលដែលអ្នកបានដឹងពីស្ថានភាពពិតជាក់ស្ដែង អ្នករកឃើញថា គេតែងតែបំពានលើការរៀបចំការងារនៅក្នុងការងាររបស់ គេ គេជិះជាន់អស់អ្នកដែលដេញតាមសេចក្ដីពិត ហើយ គេរំខានដល់ កិច្ចការរបស់ពួកជំនុំ គេគឺជា បុគ្គលទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទខ្លះបានទុកមតិយោបល់នៅលើគេហទំព័រពួកជំនុំរបស់យើង ហើយនៅពេលដែលអ្នកមិនដឹងពីប្រវត្តិ ឬប្រភពដើមរបស់ពួកគេ អ្នកគ្រាន់តែឃើញពីរបៀបដែលមតិយោបល់របស់ពួកគេត្រូវបាន សម្តែងចេញយ៉ាងរលូន ជាមួយនឹងឃ្លាដែលសរសេរយ៉ាងច្បាស់លាស់ជាពិសេស និងមានរចនាបថនៃការសរសេរដ៏ល្អ ហើយអ្នកគិតថាបុគ្គលនេះមានគុណសម្បត្តិល្អ។ លុះត្រាតែអ្នកបានដឹងអំពី គេ ទើបអ្នកដឹងថា គេគឺជា បុគ្គលទទឹងនឹងព្រះគ្រីស្ទ ថា គេបានធ្វើអំពើអាក្រក់ជាច្រើន ហើយត្រូវបានបណ្ដេញចេញពីពួកជំនុំកាលពីបីឆ្នាំមុន។ គេបន្តបង្ហោះសារនៅលើគេហទំព័រនៃ ដំណាក់របស់ព្រះជាម្ចាស់ ដើម្បីឱ្យខាងលើចាប់អារម្មណ៍ ដើម្បីឱ្យពួកគេត្រូវបាន លើកស្ទួយ និងទទួលបានឱកាសដើម្បីស្ដារឈ្មោះឡើងវិញ នេះគឺជារបៀបដែលរឿងនេះកើតឡើង។ ប្រាប់ខ្ញុំមកមើល៍ តើពួកទទឹងនឹងព្រះគ្រីស្ទចង់ទទួលបានព្រះពរដែរឬទេ? (ចង់។) ពួកគេពិតជាចង់ទទួលបានមែន ពួកគេខ្លាចសេចក្ដីស្លាប់ និងខ្លាចវិនាស។

តើការស្តែងចេញចម្បងនៃភាពទុច្ចរិតរបស់ពួកទទឹងនឹងព្រះគ្រីស្ទគឺជាអ្វី? គឺត្រង់ថា ពួកគេដឹងយ៉ាងច្បាស់ពីអ្វីដែលត្រឹមត្រូវ និងអ្វីដែលស្របនឹងសេចក្ដីពិត ប៉ុន្តែនៅពេលដែលពួកគេត្រូវធ្វើអ្វីមួយ ពួកគេតែងតែជ្រើសរើសតែអ្វីដែលបំពានគោលការណ៍ និងប្រឆាំងនឹងសេចក្ដីពិត ហើយជ្រើសរើសអ្វីដែលបំពេញផលប្រយោជន៍ និងឋានៈផ្ទាល់ខ្លួនរបស់ពួកគេប៉ុណ្ណោះ នេះហើយគឺជាការស្តែងចេញចម្បងនៃនិស្ស័យទុច្ចរិតរបស់ពួកទទឹងនឹងព្រះគ្រីស្ទ។ ទោះបីជាពួកគេយល់ពីពាក្យពេចន៍ និងគោលលទ្ធិប៉ុនណាក៏ដោយ ទោះបីជាភាសាដែលពួកគេប្រើក្នុងសេចក្តីអធិប្បាយស្ដាប់ទៅពីរោះយ៉ាងណាក៏ដោយ ឬទោះបីជាចំពោះអ្នកដទៃមើល ពួកគេហាក់ដូចជាមានការយល់ដឹងខាងវិញ្ញាណកម្រិតណាក៏ដោយ ក៏នៅពេលដែលពួកគេធ្វើអ្វីមួយ ពួកគេជ្រើសរើសគោលការណ៍តែមួយ និងវិធីសាស្ត្រតែមួយគត់ ហើយនោះគឺការប្រឆាំងនឹងសេចក្ដីពិត ការការពារផលប្រយោជន៍ផ្ទាល់ខ្លួនពួកគេ និងការទាស់ទទឹងនឹងសេចក្ដីពិតរហូតដល់ទីបញ្ចប់ មួយរយភាគរយតែម្ដង នេះគឺជាគោលការណ៍ និងវិធីសាស្ត្រដែលពួកគេជ្រើសរើសដើម្បីប្រព្រឹត្តតាម។ ក្រៅពីនេះ តើព្រះ និងសេចក្ដីពិតដែលពួកគេស្រមៃនៅក្នុងចិត្តរបស់ពួកគេ គឺជាអ្វីឱ្យប្រាកដ? អាកប្បកិរិយារបស់ពួកគេចំពោះសេចក្ដីពិត គឺគ្រាន់តែចង់អាចនិយាយ និងអធិប្បាយអំពីវាប៉ុណ្ណោះ ហើយមិនចង់អនុវត្តវានោះទេ។ ពួកគេគ្រាន់តែនិយាយអំពីវា ដោយចង់ឱ្យរាស្ដ្ររើសតាំងរបស់ព្រះជាម្ចាស់គោរពកោតសរសើរពួកគេ រួចហើយប្រើប្រាស់ចំណុចនេះដើម្បីចាប់យកតំណែងជាអ្នកដឹកនាំពួកជំនុំ និងសម្រេចគោលដៅរបស់ពួកគេក្នុងការទទួលបានការត្រួតត្រា លើរាស្ដ្ររើសតាំងរបស់ព្រះជាម្ចាស់។ ពួកគេប្រើប្រាស់ការអធិប្បាយពីគោលលទ្ធិដើម្បីសម្រេចគោលដៅរបស់ពួកគេ តើនេះមិនមែនជាការដែលពួកគេបង្ហាញការមើលងាយចំពោះសេចក្ដីពិត លេងសើចនឹងសេចក្ដីពិត និងជាន់ឈ្លីសេចក្ដីពិតទេឬអី? តើពួកគេមិនប្រមាថនិស្ស័យរបស់ព្រះជាម្ចាស់ទេឬអី តាមរយៈការប្រព្រឹត្តចំពោះសេចក្ដីពិតតាមរបៀបនេះ? ពួកគេគ្រាន់តែប្រើប្រាស់សេចក្ដីពិតប៉ុណ្ណោះ។ នៅក្នុងចិត្តរបស់ពួកគេ សេចក្ដីពិតគឺជាពាក្យស្លោក ជាពាក្យសម្ដីខ្ពង់ខ្ពស់ខ្លះៗ ជាពាក្យសម្ដីខ្ពង់ខ្ពស់ដែលពួកគេអាចប្រើដើម្បីបំភាន់មនុស្ស និងទាក់ទាញចិត្តពួកគេ ដែលអាចបំពេញសេចក្ដីស្រេកឃ្លានរបស់មនុស្សចំពោះរឿងដ៏អស្ចារ្យនានា។ ពួកគេគិតថា គ្មាននរណាម្នាក់នៅលើលោកនេះអាចអនុវត្តសេចក្ដីពិត ឬសម្តែងចេញនូវសេចក្ដីពិតបានឡើយ ថាការធ្វើបែបនេះគឺមិនអាចអនុវត្តបានទេ ថាវាជារឿងមិនអាចទៅរួច ហើយថាមានតែអ្វីដែលមនុស្សគ្រប់គ្នាទទួលស្គាល់ និងអាចអនុវត្តបានប៉ុណ្ណោះ ទើបជាសេចក្ដីពិត។ ទោះបីជាពួកគេនិយាយអំពីសេចក្ដីពិតក៏ដោយ ក៏នៅក្នុងចិត្តរបស់ពួកគេ ពួកគេមិនទទួលស្គាល់ថាវាជាសេចក្ដីពិតឡើយ។ តើយើងតេស្តរឿងនេះយ៉ាងដូចម្តេច? (ពួកគេមិនអនុវត្តសេចក្ដីពិតទេ។) ពួកគេមិនដែលអនុវត្តសេចក្ដីពិតឡើយ នេះគឺជាទិដ្ឋភាពមួយ។ ហើយតើទិដ្ឋភាពដ៏សំខាន់មួយទៀតគឺជាអ្វី? នៅពេលដែលពួកគេជួបប្រទះរឿងរ៉ាវនៅក្នុងជីវិតពិត គោលលទ្ធិដែលពួកគេយល់ គឺមិនដែលអាចយកទៅអនុវត្តបានឡើយ។ ពួកគេមើលទៅហាក់ដូចជាពិតជាមានការយល់ដឹងខាងវិញ្ញាណមែន ពួកគេអធិប្បាយពីគោលលទ្ធិមួយទៅគោលលទ្ធិមួយ ប៉ុន្តែនៅពេលដែលពួកគេជួបប្រទះបញ្ហា ការប្រព្រឹត្តរបស់ពួកគេគឺវៀចវេរ។ ទោះបីជាពួកគេមិនអាចអនុវត្តសេចក្ដីពិតបានក៏ដោយ ក៏អ្វីដែលពួកគេធ្វើ យ៉ាងហោចណាស់ត្រូវតែស្របតាមសញ្ញាណ និងការស្រមៃរបស់មនុស្ស ស្របតាមស្ដង់ដា និងចំណូលចិត្តរបស់មនុស្ស ហើយយ៉ាងហោចណាស់ត្រូវតែអាចឱ្យអ្នកដទៃទទួលយកបានដែរ។ តាមរបៀបនេះ ឋានៈរបស់ពួកគេនឹងត្រូវបានរក្សាឱ្យនៅស្ថិតស្ថេរ។ ក៏ប៉ុន្តែ នៅក្នុងជីវិតពិត រឿងដែលពួកគេធ្វើគឺវៀចវេរយ៉ាងខ្លាំង ហើយគ្រាន់តែមើលមួយភ្លែត ក៏គ្រប់គ្រាន់នឹងដឹងថា ពួកគេមិនយល់ពីសេចក្ដីពិតឡើយ។ ហេតុអ្វីបានជាពួកគេមិនយល់ពីសេចក្ដីពិត? នៅក្នុងចិត្ត ពួកគេស្អប់ខ្ពើមសេចក្ដីពិត ពួកគេមិនទទួលស្គាល់សេចក្ដីពិតឡើយ ពួកគេចូលចិត្តធ្វើរឿងរ៉ាវតាមទស្សនៈវិជ្ជាបែបសាតាំង ពួកគេតែងតែចង់ដោះស្រាយបញ្ហានានាដោយប្រើវិធីបែបមនុស្សលោក ហើយប្រសិនបើពួកគេអាចបញ្ចុះបញ្ចូលអ្នកដទៃ និងទទួលបានកិត្យានុភាពតាមរយៈការដោះស្រាយបញ្ហាទាំងនេះ នោះវាគ្រប់គ្រាន់សម្រាប់ពួកគេហើយ។ ប្រសិនបើបុគ្គលទទឹងនឹងព្រះគ្រីស្ទឮនរណាម្នាក់អធិប្បាយពីទ្រឹស្ដីទទេៗ នៅពេលដែលគេទៅកាន់ទីកន្លែងណាមួយ គេរំភើបចិត្តយ៉ាងខ្លាំង ប៉ុន្តែប្រសិនបើមាននរណាម្នាក់នៅទីនោះអធិប្បាយពីតថភាពនៃសេចក្ដីពិត និងលម្អិតដល់សណ្ឋានផ្សេងៗរបស់មនុស្ស គេតែងតែមានអារម្មណ៍ថា អ្នកនិយាយកំពុងតែរិះគន់គេ និងចាក់ដោតចំកណ្ដាលចិត្តរបស់គេ ដូច្នេះហើយ ពួកគេមានអារម្មណ៍ខ្ពើមរអើម ហើយមិនចង់ស្ដាប់ឡើយ។ ប្រសិនបើគេត្រូវបានសុំឱ្យប្រកបគ្នាអំពីថាតើសណ្ឋានរបស់គេយ៉ាងម៉េចដែរនាពេលថ្មីៗនេះ ថាតើគេមានការរីកចម្រើនដែរឬទេ ហើយថាតើគេបានជួបប្រទះការលំបាកណាមួយក្នុងការបំពេញភារកិច្ចរបស់ខ្លួនដែរឬទេ នោះគេគ្មានអ្វីត្រូវនិយាយឡើយ។ ប្រសិនបើអ្នកបន្តប្រកបគ្នាអំពីទិដ្ឋភាពនៃសេចក្ដីពិតនេះ គេនឹងដេកលក់ គេមិនចូលចិត្តស្ដាប់រឿងនេះទេ។ ក៏មានមនុស្សមួយចំនួនដែលសកម្មខ្លាំង នៅពេលដែលអ្នកជជែកគ្នាលេងជាមួយពួកគេ ប៉ុន្តែនៅពេលដែលពួកគេឮនរណាម្នាក់ប្រកបគ្នាអំពីសេចក្ដីពិត ពួកគេទៅពួននៅជ្រុងម្ខាង ហើយដេកងោកទៅវិញ ពួកគេគ្មានសេចក្ដីស្រឡាញ់ចំពោះសេចក្ដីពិតទាល់តែសោះ។ តើពួកគេគ្មានសេចក្ដីស្រឡាញ់ចំពោះសេចក្ដីពិតដល់កម្រិតណា? បើនិយាយបែបស្រាល ពួកគេមិនចាប់អារម្មណ៍នឹងវាទេ ហើយវាគ្រប់គ្រាន់ហើយសម្រាប់ពួកគេក្នុងការធ្វើជាអ្នកធ្វើការដោយកម្លាំង។ បើនិយាយបែបធ្ងន់ ពួកគេស្អប់ខ្ពើមសេចក្ដីពិត ពួកគេមានអារម្មណ៍ខ្ពើមរអើមជាពិសេសចំពោះសេចក្ដីពិត ហើយពួកគេមិនអាចទទួលយកវាបានឡើយ។ ប្រសិនបើមនុស្សប្រភេទនេះគឺជាអ្នកដឹកនាំម្នាក់ នោះគេគឺជាបុគ្គលទទឹងនឹងព្រះគ្រីស្ទ។ ប្រសិនបើគេគឺជាអ្នកដើរតាមសាមញ្ញ នោះគេនៅតែដើរលើផ្លូវរបស់ពួកទទឹងនឹងព្រះគ្រីស្ទដដែល ហើយពួកគេគឺជាអ្នកបន្តវេនរបស់ពួកទទឹងនឹងព្រះគ្រីស្ទ។ មើលពីសំបកក្រៅ គេហាក់ដូចជាឆ្លាតវៃ និងមានអំណោយទាន ដោយមានសក្ដានុពលល្អខ្លះៗ ប៉ុន្តែសារជាតិធម្មជាតិរបស់គេ គឺជាសារជាតិរបស់បុគ្គលទទឹងនឹងព្រះគ្រីស្ទ រឿងគឺបែបនេះឯង។ តើការវិនិច្ឆ័យទាំងនេះផ្អែកលើអ្វី? ការវិនិច្ឆ័យទាំង នេះសុទ្ធតែផ្អែកលើអាកប្បកិរិយារបស់មនុស្សទាំងនេះចំពោះសេចក្ដីពិត និងអាកប្បកិរិយារបស់ពួកគេចំពោះអ្វីៗដែលវិជ្ជមាន។ នេះគឺជាទិដ្ឋភាពទាក់ទងនឹងរបៀបដែលមនុស្សប្រព្រឹត្តចំពោះសេចក្ដីពិត។ ទិដ្ឋភាពមួយទៀតគឺថា ជាច្រើនលើកច្រើនសា មនុស្សមិនប្រឈមមុខដោយផ្ទាល់នឹងសេចក្ដីពិតទេ រឿងខ្លះមិនពាក់ព័ន្ធនឹងសេចក្ដីពិតឡើយ មនុស្សមិនអាចគិតឃើញថា តើវាពាក់ព័ន្ធនឹងទិដ្ឋភាពណានៃសេចក្ដីពិតនោះទេ ដូច្នេះ តើនរណាទៅដែលមនុស្សប្រឈមមុខដោយផ្ទាល់នោះ? អង្គដែលពួកគេប្រឈមមុខដោយផ្ទាល់ គឺព្រះជាម្ចាស់។ ហើយតើមនុស្សទាំងនេះប្រព្រឹត្តចំពោះព្រះជាម្ចាស់យ៉ាងដូចម្តេច? តើពួកគេបង្ហាញនិស្ស័យទុច្ចរិតរបស់ពួកគេនៅក្នុងការស្តែងចេញណាខ្លះ? តើពួកគេមានការអធិដ្ឋានពិតប្រាកដ និងការប្រកបគ្នាពិតប្រាកដជាមួយព្រះជាម្ចាស់ដែរឬទេ? តើពួកគេមានអាកប្បកិរិយាស្មោះត្រង់ដែរឬទេ? តើពួកគេមានសេចក្ដីជំនឿពិតប្រាកដដែរឬទេ? (ទេ) តើពួកគេពិតជាពឹងផ្អែកលើព្រះជាម្ចាស់ និងពិតជាប្រគល់ខ្លួនពួកគេទៅព្រះជាម្ចាស់ដែរឬទេ? តើពួកគេពិតជាកោតខ្លាចព្រះជាម្ចាស់ដែរឬទេ? (ទេ) ទាំងនេះសុទ្ធតែជារឿងជាក់ស្ដែង ហើយដាច់ខាតមិនមែនជាពាក្យនិយាយបែបលេងសើច ឬពាក្យគេនិយមប្រើដែលឥតខ្លឹមសារឡើយ។ ប្រសិនបើអ្នកមិនយល់ថាពាក្យទាំងនេះគឺជារឿងជាក់ស្ដែងទេ នោះអ្នកគ្មានការយល់ដឹងខាងវិញ្ញាណឡើយ។ ខ្ញុំសូមលើកឧទាហរណ៍មួយប្រាប់អ្នករាល់គ្នា អំពីការស្តែងចេញរបស់មនុស្សប្រភេទនេះ។ មនុស្សមួយចំនួនក្ដាប់ដៃ និងស្បថស្បែនៅពេលជួបជុំគ្នា ដោយនិយាយថា៖ «ដរាបណាខ្ញុំនៅរស់ ខ្ញុំនឹងមិនរៀបការទេ ខ្ញុំនឹងឈប់ធ្វើការ ហើយខ្ញុំនឹងលះបង់អ្វីៗទាំងអស់ រួចដើរតាមព្រះជាម្ចាស់រហូតដល់ទីបញ្ចប់!» ពេលពួកគេស្រែកចប់ ហើយហៀបនឹងលះបង់ខ្លួនដើម្បីព្រះជាម្ចាស់ ពួកគេក៏រិះគិតថា៖ «តើខ្ញុំអាចទទួលបានពរជ័យកាន់តែច្រើនពីព្រះជាម្ចាស់ដោយរបៀបណា? ខ្ញុំត្រូវតែធ្វើអ្វីមួយឱ្យព្រះជាម្ចាស់ទតឃើញ»។ ក៏ប៉ុន្តែ ពួកគេឮព្រះជាម្ចាស់មានព្រះបន្ទូលថា ព្រះអង្គមិនស្រឡាញ់មនុស្សដូចជាពួកគេទេ ហើយពួកគេក៏គិតថា៖ «ឥឡូវនេះ តើខ្ញុំត្រូវធ្វើដូចម្ដេចទៅ? ខ្ញុំនឹងនៅឱ្យឆ្ងាយពីព្រះជាម្ចាស់ ដើម្បីកុំឱ្យព្រះជាម្ចាស់ទតឃើញខ្ញុំ»។ តើនេះគឺជាសភាពបែបណា? (ការមានចិត្តប្រយ័ត្ន។) ពួកគេគេចចេញពីព្រះជាម្ចាស់ ដើម្បីមានចិត្តប្រយ័ត្ននឹងព្រះអង្គ។ ហើយតើមាននិស្ស័យអ្វីនៅពីក្រោយការមានចិត្តប្រយ័ត្នរបស់ពួកគេ? គឺភាពទុច្ចរិត។ ពួកគេតែងតែមានចិត្តប្រយ័ត្ននឹងព្រះជាម្ចាស់ជានិច្ចនៅពេលពួកគេធ្វើរឿងអ្វីមួយ ពួកគេខ្លាចព្រះជាម្ចាស់ទតធ្លុះពីពួកគេ ហើយពួកគេមិនទទួលយកការពិនិត្យពិច័យរបស់ព្រះជាម្ចាស់ឡើយ តើនេះគឺជាការជឿលើព្រះជាម្ចាស់ឬ? តើនេះមិនមែនជាការដែលពួកគេទាស់ទទឹងនឹងព្រះជាម្ចាស់ទេឬអី? នេះគឺជាសភាពដ៏អវិជ្ជមានមួយ វាជារឿងមិនប្រក្រតីឡើយ។ ទោះបីជាពួកគេនៅតែអាចបន្តហូប និងផឹកព្រះបន្ទូលរបស់ព្រះជាម្ចាស់ក៏ដោយ ក៏នៅពេលដែលពួកគេឮព្រះជាម្ចាស់មានព្រះបន្ទូលដើម្បីជំនុំជម្រះ និងលាតត្រដាងមនុស្ស ពួកគេរត់គេចចេញ ឬក៏ពួកគេប្រញាប់ប្រញាល់ធ្វើពុត និងរកវិធីសម្របសម្រួលណាមួយដើម្បីលាក់បាំងខ្លួនឯង។ ពួកគេខិតខំប្រឹងប្រែងដើម្បីលាក់បាំងខ្លួនឯង ហើយធ្វើគ្រប់យ៉ាងដែលអាចធ្វើទៅបានដើម្បីគេចវេះ និងមានចិត្តប្រយ័ត្ន ស្របពេលដែលពួកគេតែងតែតទល់នឹងព្រះជាម្ចាស់ជានិច្ចនៅក្នុងចិត្តរបស់ពួកគេ។ ពួកគេមិនស្វែងរកបំណងព្រះហឫទ័យរបស់ព្រះជាម្ចាស់ឡើយ ហើយពួកគេក៏មិនស្វែងរកសេចក្ដីពិត នៅក្នុងរឿងដែលពួកគេធ្វើនោះដែរ។ ផ្ទុយទៅវិញ ពួកគេចង់បង្ហាញកាន់តែខ្លាំងថា ពួកគេអាចទទួលយកសេចក្ដីពិត និងចុះចូលនឹងព្រះជាម្ចាស់ដោយគ្មានការរអ៊ូរទាំ ដោយព្យាយាមទទួលបានការយល់ព្រមពីមនុស្សគ្រប់គ្នា តាមរយៈការធ្វើពុត និងភាពក្លែងក្លាយ។ ចំពោះអ្វីដែលព្រះជាម្ចាស់មានព្រះបន្ទូល អ្វីដែលព្រះអង្គតម្រូវពីមនុស្សបែបនេះ និងរបៀបដែលព្រះអង្គវាយតម្លៃ និងកំណត់និយមន័យមនុស្សបែបនេះ ពួកគេមិនខ្វល់ពីរឿងទាំងនេះទេ ហើយពួកគេក៏មិនចង់ដឹងដែរ។ ពួកគេមិនសូវច្បាស់នៅក្នុងចិត្តរបស់ពួកគេទេថា តើព្រះជាម្ចាស់ជានរណាឱ្យប្រាកដ ផ្ទុយទៅវិញ អ្វីៗទាំងអស់សុទ្ធតែជាការស្រមៃ និងការវិនិច្ឆ័យ។ នៅពេលដែលព្រះជាម្ចាស់ធ្វើអ្វីមួយដែលផ្ទុយនឹងសញ្ញាណរបស់ពួកគេ ពួកគេថ្កោលទោសរឿងនោះនៅក្នុងចិត្តរបស់ពួកគេ។ ទោះបីជាពួកគេនិយាយថាពួកគេជឿលើព្រះជាម្ចាស់ក៏ដោយ ក៏ចិត្តរបស់ពួកគេពោរពេញទៅដោយការសង្ស័យ។ នេះហើយជានិស្ស័យទុច្ចរិតរបស់មនុស្ស។

ពួកទទឹងនឹងព្រះគ្រីស្ទមួយចំនួន តែងតែព្យាយាមតេស្តព្រះជាម្ចាស់។ ពួកគេបោះជំហានទៅមុខមួយជំហាន សង្កេតមើលស្ថានភាព រួចហើយទើបបោះជំហានមួយទៀត និយាយឱ្យសាមញ្ញទៅ គេអាចនិយាយបានថា ពួកគេមានអាកប្បកិរិយា «រង់ចាំមើលសិន»។ តើពាក្យ «រង់ចាំមើលសិន» មានន័យដូចម្ដេច? ខ្ញុំសូមលើកឧទាហរណ៍មួយប្រាប់អ្នករាល់គ្នា។ ជាឧទាហរណ៍ នរណាម្នាក់ឈប់ធ្វើការ រួចហើយពួកគេអធិដ្ឋាននៅចំពោះព្រះជាម្ចាស់ ដោយនិយាយថា៖ «ឱព្រះអើយ ខ្ញុំគ្មានការងារធ្វើទៀតទេ។ ខ្ញុំនឹងពឹងផ្អែកលើទ្រង់ ដើម្បីចិញ្ចឹមខ្ញុំនៅថ្ងៃអនាគត។ ខ្ញុំសូមប្រគល់អ្វីៗទាំងអស់ទៅក្នុងព្រះហស្តរបស់ទ្រង់។ ខ្ញុំសូមថ្វាយជីវិតរបស់ខ្ញុំដល់ទ្រង់»។ ពេលពួកគេអធិដ្ឋានចប់ ពួកគេរង់ចាំមើលថាតើព្រះជាម្ចាស់ប្រទានពរជ័យអ្វីដល់ពួកគេដែរឬទេ ថាតើព្រះអង្គប្រទានការបើកសម្ដែងហួសពីធម្មជាតិណាមួយ ឬព្រះគុណកាន់តែធំដល់ពួកគេដែរឬទេ ថាតើយ៉ាងហោចណាស់ ពួកគេទទួលបានកាន់តែច្រើន និងមានការសប្បាយរីករាយកាន់តែប្រសើរជាងពេលដែលពួកគេធ្វើការងាររបស់ពួកគេនៅក្នុងលោកីយ៍ដែរឬទេ។ នេះគឺជាការដែលពួកគេតេស្តព្រះជាម្ចាស់ហើយ។ តើការអធិដ្ឋាន និងការថ្វាយខ្លួននេះគឺជាអ្វី? (វាគឺជាការដោះដូរ។) តើមិនមាននិស្ស័យទុច្ចរិតនៅក្នុងការដោះដូរនេះទេឬអី? (មែនហើយមាន។) វិធីសាស្ត្ររបស់ពួកគេ គឺការធ្វើការលះបង់បន្តិចបន្តួចដើម្បីទទួលបានផលចំណេញកាន់តែធំ ដោយទាមទារព្រះគុណ និងពរជ័យពីព្រះជាម្ចាស់ នេះហើយគឺជាគោលដៅរបស់ពួកគេ។ មាននរណាម្នាក់និយាយថា៖ «ស្ថានភាពនៅក្នុងប្រទេសចិនគឺអាក្រក់ខ្លាំងណាស់។ ស្ថានភាពដែលនាគដ៏ធំមានសម្បុរក្រហមចាប់ខ្លួនមនុស្ស គឺកាន់តែអាក្រក់ទៅៗហើយ។ សូម្បីតែមនុស្សពីរនាក់ជួបជុំគ្នា ក៏មានគ្រោះថ្នាក់ដែរ សូម្បីតែគ្រួសារដែលមានសមាជិកបួននាក់ជួបជុំគ្នា ក៏មានគ្រោះថ្នាក់ដែរ។ ការជឿលើព្រះនៅក្នុងស្ថានភាពបែបនេះក្នុងប្រទេសចិន គឺមានគ្រោះថ្នាក់ខ្លាំងណាស់។ ប្រសិនបើមានរឿងអាក្រក់កើតឡើងមែន តើយើងនឹងនៅតែអាចត្រូវបានសង្គ្រោះដែរឬទេ? តើយើងមិនជឿដោយឥតប្រយោជន៍ទេឬអី?» ពួកគេក៏ចាប់ផ្ដើមគិតថា៖ «ខ្ញុំត្រូវតែរកវិធីចាកចេញពីប្រទេសនេះ។ កាលពីមុន ពេលដែលស្ថានភាពនៅល្អ ខ្ញុំលោភលន់ចង់បានភាពងាយស្រួល និងផាសុកភាព ហើយមិនចង់ចាកចេញពីប្រទេសចិនឡើយ។ ការបានជួបជុំជាមួយគ្រួសាររបស់ខ្ញុំគឺជារឿងដ៏ល្អណាស់ ហើយខ្ញុំក៏អាចជឿលើព្រះ និងទទួលបានពរជ័យផងដែរ វាគឺជាស្ថានភាពឈ្នះ-ឈ្នះ។ ឥឡូវនេះ អ្វីៗគឺអាក្រក់ គ្រោះមហន្តរាយបានមកដល់ហើយ ដូច្នេះ ខ្ញុំត្រូវតែប្រញាប់ចាកចេញពីប្រទេសចិន។ ខ្ញុំនៅតែអាចបំពេញភារកិច្ចរបស់ខ្ញុំបាន នៅពេលដែលខ្ញុំចាកចេញពីប្រទេសនេះ ហើយតាមរយៈការបំពេញភារកិច្ចរបស់ខ្ញុំ ខ្ញុំនឹងមានឱកាសទទួលបានពរជ័យ»។ នៅទីបំផុត ពួកគេក៏រត់គេចចេញពីប្រទេស។ តើនេះគឺជាអ្វី? នេះគឺជាការឆ្លៀតឱកាស។ មនុស្សគ្រប់គ្នាអាចមានការគិតគូរ ហើយមនុស្សគ្រប់គ្នាមានផ្នត់គំនិតបែបដោះដូរ តើនេះមិនមែនជាភាពទុច្ចរិតទេឬអី? តើមានមនុស្សបែបនេះនៅក្នុងចំណោមអ្នករាល់គ្នាដែរឬទេ? នៅក្នុងចិត្តរបស់ពួកគេ ពួកគេនិយាយថា៖ «ប្រសិនបើខ្ញុំត្រូវគេយាយី នៅក្នុងលោកីយ៍ នោះឪពុកម្ដាយ និងគ្រួសាររបស់ខ្ញុំអាចការពារខ្ញុំបាន។ ប្រសិនបើខ្ញុំត្រូវគេចាប់ខ្លួនដោយសារជំនឿរបស់ខ្ញុំលើព្រះ តើព្រះនឹងថែរក្សាខ្ញុំឱ្យមានសុវត្ថិភាពដែរឬទេ? មើលទៅហាក់ដូចជាពិបាកនឹងដឹងច្បាស់ណាស់។ ចុះតើខ្ញុំគួរធ្វើដូចម្ដេច ប្រសិនបើខ្ញុំមិនអាចដឹងច្បាស់ពីរឿងនោះ? ឪពុកម្ដាយរបស់ខ្ញុំច្បាស់ជានឹងមិនអាចការពារខ្ញុំបានឡើយ។ នៅពេលដែលនរណាម្នាក់ត្រូវគេចាប់ខ្លួនដោយសារជំនឿរបស់ពួកគេលើព្រះ មនុស្សសាមញ្ញមិនអាចជួយសង្គ្រោះពួកគេបានទេ ហើយប្រសិនបើខ្ញុំមិនអាចទ្រាំទ្រនឹងការធ្វើទារុណកម្ម និងការធ្វើបាបដ៏ឃោរឃៅនៅក្នុងកណ្ដាប់ដៃរបស់នាគដ៏ធំមានសម្បុរក្រហមបាន ហើយខ្ញុំក្លាយជាយូដាស តើជីវិតដ៏តូចតាចរបស់ខ្ញុំនឹងមិនត្រូវវិនាសទេឬអី? យកល្អបំផុត ខ្ញុំគួរតែចាកចេញពីប្រទេសនេះ ហើយទៅជឿលើព្រះនៅបរទេស»។ តើមាននរណាម្នាក់ដែលគិតបែបនេះដែរឬទេ? ច្បាស់ជាមានហើយ មែនទេ? ដូច្នេះ តើមាននរណាម្នាក់និយាយថា៖ «អ្នកមួលបង្កាច់ពួកយើង ហើយពួកយើងមិនបានគិតបែបនោះទេ» ដែរឬទេ? មនុស្សបែបនេះច្បាស់ជាមិនមែនមានចំនួនតិចតួចឡើយ ហើយយូរៗទៅ អ្នកនឹងឃើញ និងយល់។

តើលក្ខណៈចម្បងនៃភាពទុច្ចរិតរបស់ពួកទទឹងនឹងព្រះគ្រីស្ទគឺជាអ្វី? ទីមួយគឺថា ពួកគេមិនទទួលស្គាល់អ្វីៗដែលវិជ្ជមានទេ ពួកគេមិនទទួលស្គាល់ថាមានអ្វីដែលហៅថាសេចក្ដីពិតឡើយ ហើយពួកគេគិតថា ទ្រឹស្ដីខុសទំនងរបស់ពួកគេ ព្រមទាំងអ្វីៗដែលអវិជ្ជមាន និងទុច្ចរិតរបស់ពួកគេ គឺជាសេចក្ដីពិត នេះគឺជាការស្តែងចេញមួយនៃភាពទុច្ចរិតរបស់ពួកទទឹងនឹងព្រះគ្រីស្ទ។ ជាឧទាហរណ៍ មនុស្សមួយចំនួននិយាយថា៖ «សុភមង្គលផ្ទាល់ខ្លួនរបស់ខ្លួន គឺស្ថិតនៅក្នុងដៃផ្ទាល់របស់ខ្លួនឯង» និង «មានតែអំណាចទេ ទើបគេអាចមានអ្វីៗគ្រប់យ៉ាង» នេះគឺជាតក្កវិជ្ជារបស់ពួកទទឹងនឹងព្រះគ្រីស្ទ។ ពួកគេជឿថា នៅពេលមានអំណាច នឹងមានមនុស្សមកលើកជើង និងអែបអបពួកគេ មានមនុស្សជូនកាដូ និងយកចិត្តពួកគេ ព្រមទាំងមានផលប្រយោជន៍នៃឋានៈគ្រប់បែបយ៉ាង និងការសោយសុខគ្រប់បែបយ៉ាង។ ពួកគេជឿថា ពួកគេលែងត្រូវនរណាម្នាក់ជិះជាន់ ឬត្រូវនរណាម្នាក់ដឹកនាំទៀតហើយ ហើយថាពួកគេអាចដឹកនាំអ្នកដទៃបាន នេះគឺជារឿងសំខាន់បំផុតរបស់ពួកគេ។ តើអ្នកគិតយ៉ាងណាដែរចំពោះការគិតគូរបែបនេះរបស់ពួកគេ? តើវាមិនទុច្ចរិតទេឬអី? (មែនហើយ ទុច្ចរិត។) ពួកទទឹងនឹងព្រះគ្រីស្ទប្រើប្រាស់តក្កវិជ្ជាបែបសាតាំង និងទ្រឹស្ដីខុសទំនងរបស់ពួកគេ ជំនួសឱ្យសេចក្ដីពិត នេះគឺជាទិដ្ឋភាពមួយនៃភាពទុច្ចរិតរបស់ពួកគេ។ ជាដំបូង ពួកគេមិនទទួលស្គាល់សេចក្ដីពិតទេ ពួកគេមិនទទួលស្គាល់ថាមានអ្វីៗដែលវិជ្ជមានឡើយ ហើយពួកគេមិនទទួលស្គាល់ភាពត្រឹមត្រូវនៃអ្វីៗដែលវិជ្ជមាននោះទេ។ លើសពីនេះទៅទៀត ទោះបីជាមនុស្សមួយចំនួនទទួលស្គាល់ថាមានអ្វីៗដែលវិជ្ជមាន និងអ្វីៗដែលអវិជ្ជមាននៅក្នុងលោកនេះក៏ដោយ តើពួកគេប្រព្រឹត្តចំពោះអ្វីៗដែលវិជ្ជមាន និងអត្ថិភាពនៃសេចក្ដីពិតយ៉ាងដូចម្តេច? ពួកគេនៅតែមិនស្រឡាញ់វាដដែល ជីវិតដែលពួកគេជ្រើសរើស និងផ្លូវដែលពួកគេដើរនៅក្នុងជំនឿរបស់ពួកគេលើព្រះជាម្ចាស់ នៅតែអវិជ្ជមាន និងផ្ទុយនឹងសេចក្ដីពិតដដែល។ ពួកគេការពារតែផលប្រយោជន៍ផ្ទាល់ខ្លួនរបស់ពួកគេប៉ុណ្ណោះ។ មិនថាជារឿងវិជ្ជមាន ឬរឿងអវិជ្ជមាននោះទេ ដរាបណាវាអាចការពារផលប្រយោជន៍ផ្ទាល់ខ្លួនរបស់ពួកគេបាន នោះវាគឺសុទ្ធតែជារឿងត្រឹមត្រូវ វាគឺជារឿងខ្ពង់ខ្ពស់បំផុត។ តើនេះមិនមែនជានិស្ស័យទុច្ចរិតទេឬអី? មានទិដ្ឋភាពមួយទៀត៖ មនុស្សបែបនេះដែលមានសារជាតិទុច្ចរិត គឺតែងតែមើលងាយពីធម្មជាតិចំពោះការបន្ទាបខ្លួន និងការលាក់បាំងរបស់ព្រះជាម្ចាស់ ព្រមទាំងភាពស្មោះត្រង់ និងសេចក្ដីល្អរបស់ព្រះជាម្ចាស់ ពួកគេតែងតែមើលងាយពីធម្មជាតិចំពោះអ្វីៗដែលវិជ្ជមានទាំងនេះ។ ជាឧទាហរណ៍ សូមមើលមកខ្ញុំចុះ៖ តើខ្ញុំមិនសាមញ្ញខ្លាំងណាស់ទេឬអី? ខ្ញុំគឺសាមញ្ញ ហេតុអ្វីបានជាអ្នករាល់គ្នាមិនហ៊ាននិយាយដូច្នេះ? ខ្ញុំផ្ទាល់ក៏ទទួលស្គាល់ថាខ្ញុំសាមញ្ញដែរ។ ខ្ញុំមិនដែលគិតថាខ្លួនខ្ញុំ ធំដុំ ឬអស្ចារ្យឡើយ។ ខ្ញុំគ្រាន់តែជាមនុស្សសាមញ្ញម្នាក់ប៉ុណ្ណោះ ខ្ញុំតែងតែទទួលស្គាល់ការពិតនេះ ហើយខ្ញុំហ៊ានប្រឈមមុខនឹងការពិតនេះ។ ខ្ញុំមិនចង់ធ្វើជាកំពូលមនុស្ស ឬជាមនុស្សអស្ចារ្យណាម្នាក់ឡើយ ធ្វើបែបនោះនឿយហត់ខ្លាំងណាស់! មនុស្សមួយចំនួនមើលងាយមនុស្សសាមញ្ញដូចជាខ្ញុំនេះ ហើយតែងតែមានសញ្ញាណអំពីខ្ញុំ។ នៅពេលដែលអស់អ្នកពិតជាជឿលើព្រះជាម្ចាស់មកចំពោះខ្ញុំ ពួកគេនៅតែមកដោយមានសេចក្ដីស្រឡាញ់គោរពខ្លះៗ ទោះបីជាខ្ញុំមានរូបរាងខាងក្រៅយ៉ាងណាក៏ដោយ។ បន្ទាប់មក មានមនុស្សមួយចំនួន ដែលទោះបីជានិយាយមកកាន់ខ្ញុំដោយគួរសមយ៉ាងណាក៏ដោយ ក៏ពួកគេមានអាកប្បកិរិយាមើលងាយចំពោះខ្ញុំនៅក្នុងចិត្តរបស់ពួកគេដែរ ហើយខ្ញុំអាចដឹងរឿងនេះបានតាមរយៈទឹកដមសំឡេង និងកាយវិការរបស់ពួកគេ។ ទោះបីជាពេលខ្លះពួកគេមើលទៅហាក់ដូចជាគោរពយ៉ាងខ្លាំងក្តី ប៉ុន្តែមិនថាខ្ញុំនិយាយអ្វីទៅកាន់ពួកគេក៏ដោយ ក៏ពួកគេតែងតែឆ្លើយតបថា «មិនមែនទេ» ដែរ ដោយតែងតែបដិសេធនូវអ្វីដែលខ្ញុំនិយាយជានិច្ច។ ជាឧទាហរណ៍ ខ្ញុំនិយាយថា ថ្ងៃនេះអាកាសធាតុក្ដៅខ្លាំងណាស់ ហើយពួកគេនិយាយថា៖ «មិនមែនទេ ម្សិលមិញទើបក្ដៅខ្លាំង»។ ពួកគេបដិសេធអ្វីដែលខ្ញុំនិយាយ មែនទេ? មិនថាអ្នកនិយាយអ្វីទៅកាន់ពួកគេទេ ពួកគេតែងតែបដិសេធជានិច្ច។ តើមិនមានមនុស្សបែបនេះនៅជុំវិញទេឬអី? (មាន។) ខ្ញុំនិយាយថា៖ «ម្ហូបថ្ងៃនេះប្រៃណាស់។ តើគេដាក់អំបិលច្រើនពេក ឬដាក់ទឹកស៊ីអ៊ីវច្រើនពេក?» ហើយពួកគេនិយាយថា៖ «មិនមែនទាំងពីរហ្នឹងទេ។ គឺមានស្ករច្រើនពេកនៅក្នុងម្ហូប»។ មិនថាខ្ញុំនិយាយអ្វីទេ ពួកគេបដិសេធវា ដូច្នេះ ខ្ញុំមិននិយាយអ្វីផ្សេងទៀតឡើយ ពួកយើងនិយាយមិនចុះសម្រុងគ្នាទេ ហើយពួកយើងកំពុងនិយាយភាសាទីទៃពីគ្នា។ បន្ទាប់មក មានមនុស្សមួយចំនួន នៅពេលដែលពួកគេឮខ្ញុំនិយាយអំពីសេចក្តីជំនឿលើព្រះជាម្ចាស់ ពួកគេនិយាយថា៖ «អ្នកពូកែនិយាយពីរឿងនេះណាស់ ដូច្នេះ ខ្ញុំនឹងស្ដាប់»។ ប្រសិនបើខ្ញុំនិយាយបន្តិចបន្តួចអំពីអ្វីៗនៅខាងក្រៅ ពួកគេមិនចង់ស្ដាប់ទៀតទេ ហាក់ដូចជាខ្ញុំមិនដឹងអ្វីសោះអំពីរឿងខាងក្រៅអ៊ីចឹង។ វាមិនអីទេដែលពួកគេមិនអើពើនឹងខ្ញុំ ខ្ញុំចង់នៅស្ងប់ស្ងាត់។ ខ្ញុំមិនត្រូវការឱ្យនរណាម្នាក់មកអើពើនឹងខ្ញុំឡើយ ខ្ញុំគ្រាន់តែធ្វើអ្វីដែលខ្ញុំគួរធ្វើប៉ុណ្ណោះ។ ខ្ញុំមានទំនួលខុសត្រូវរបស់ខ្ញុំ ហើយខ្ញុំមានរបៀបរស់នៅរបស់ខ្ញុំ។ ប្រាប់ខ្ញុំមកមើល៍ តើអាកប្បកិរិយាដែលមនុស្សទាំងនេះមាន បង្ហាញពីអ្វី? ពួកគេឃើញថា ខ្ញុំមើលទៅមិនដូចជាមនុស្សអស្ចារ្យ ឬមានសមត្ថភាពឡើយ ហើយថាខ្ញុំនិយាយ និងប្រព្រឹត្តដូចជាមនុស្សសាមញ្ញ ដូច្នេះ ពួកគេគិតថា៖ «ហេតុអ្វីបានជាអ្នកមិនដូចជាព្រះអ៊ីចឹង? មើលមកខ្ញុំនេះ។ ប្រសិនបើខ្ញុំជាព្រះ ខ្ញុំច្បាស់ជាដូចព្រះបំផុតហើយ»។ វាមិនមែនជារឿងដែលថាដូច ឬមិនដូចព្រះជាម្ចាស់នោះទេ។ គឺអ្នកទេដែលទាមទារឱ្យខ្ញុំដូចព្រះជាម្ចាស់ ខ្ញុំមិនដែលនិយាយថាខ្ញុំដូចព្រះអង្គឡើយ ហើយខ្ញុំក៏មិនដែលចង់ដូចព្រះអង្គដែរ ខ្ញុំគ្រាន់តែធ្វើអ្វីដែលខ្ញុំគួរធ្វើប៉ុណ្ណោះ។ ប្រសិនបើខ្ញុំទៅកន្លែងណាមួយ ហើយមានមនុស្សមួយចំនួនមិនស្គាល់ខ្ញុំ នោះគឺជារឿងល្អណាស់ ព្រោះវាជួយកាត់បន្ថយភាពរំខានដល់ខ្ញុំ។ អ្នកឃើញទេ កាលពីពេលនោះ ព្រះអម្ចាស់យេស៊ូវបានមានព្រះបន្ទូល និងបានបំពេញកិច្ចការយ៉ាងច្រើននៅក្នុងស្រុកយូដា ហើយមិនថាពួកសិស្សដែលដើរតាមព្រះអង្គមាននិស្ស័យពុករលួយយ៉ាងណាក៏ដោយ ក៏អាកប្បកិរិយារបស់ពួកគេចំពោះព្រះអង្គ គឺដូចជាអាកប្បកិរិយារបស់មនុស្សចំពោះព្រះជាម្ចាស់ដែរ ទំនាក់ទំនងរបស់ពួកគេគឺជាទំនាក់ទំនងធម្មតា។ ក៏ប៉ុន្តែ មានមនុស្សមួយចំនួនបាននិយាយអំពីព្រះអម្ចាស់យេស៊ូវថា៖ «តើគាត់មិនមែនជាកូនប្រុសរបស់ជាងឈើទេឬអី?» ហើយសូម្បីតែអ្នកខ្លះដែលបានដើរតាមព្រះអង្គអស់រយៈពេលយ៉ាងយូរ ក៏នៅតែបន្តមានអាកប្បកិរិយាបែបនេះជានិច្ច។ នេះគឺជារឿងដែលព្រះជាម្ចាស់ដែលយកកំណើតជាមនុស្សជារឿយៗប្រឈមមុខ ក្នុងការត្រលប់ជាមនុស្សធម្មតា និងសាមញ្ញម្នាក់ ហើយវាគឺជារឿងដែលកើតឡើងជាទូទៅ។ មនុស្សមួយចំនួនមានភាពក្លៀវក្លានៅពេលដែលពួកគេជួបខ្ញុំជាលើកដំបូង ហើយនៅពេលដែលខ្ញុំចាកចេញ ពួកគេក្រាបយំ ប៉ុន្តែវាមិនរលូន ឡើយក្នុងអំឡុងពេលនៃការប្រាស្រ័យទាក់ទងជាក់ស្ដែង ហើយជាច្រើនលើកច្រើនសា ខ្ញុំត្រូវតែស៊ូទ្រាំនឹងរឿងនេះ។ ហេតុអ្វីបានជាខ្ញុំត្រូវស៊ូទ្រាំនឹងរឿងនេះ? ពីព្រោះមនុស្សមួយចំនួនល្ងង់ខ្លៅ អ្នកខ្លះមិនអាចបង្រៀនបានទេ មនុស្សមួយចំនួនត្រូវបានត្រូវការជាអ្នកបម្រើការ ហើយអ្នកខ្លះទៀតមិនស្ដាប់ហេតុផលទាល់តែសោះ។ នោះហើយជាមូលហេតុដែលពេលខ្លះខ្ញុំត្រូវស៊ូទ្រាំ ហើយពេលខ្លះមានមនុស្សមួយចំនួនដែលខ្ញុំមិនអាចអនុញ្ញាតឱ្យចូលមកជិតខ្ញុំឡើយ មនុស្សទាំងនេះគួរឱ្យខ្ពើមរអើមពេកហើយ ហើយពួកគេមាននិស្ស័យបដិបក្ខ។ តើបដិបក្ខ ដល់កម្រិតណា? ជាឧទាហរណ៍ ខ្ញុំឃើញកូនឆ្កែមួយក្បាលដែលមើលទៅគួរឱ្យស្រឡាញ់ណាស់ ហើយខ្ញុំនិយាយថា៖ «យើងហៅវាថា ហួម៉ៅ ចុះ»។ ហើយតើមនុស្សភាគច្រើនមានអាកប្បកិរិយាបែបណាចំពោះឈ្មោះនេះ? វាគ្រាន់តែជាឈ្មោះមួយប៉ុណ្ណោះ ហើយដោយសារតែខ្ញុំជាអ្នកនឹកឃើញឈ្មោះនេះមុនគេ ដូច្នេះ ឆ្កែនេះគួរតែត្រូវបានហៅបែបនេះ វាគ្រាន់តែជារឿងធម្មតាបំផុតមួយប៉ុណ្ណោះ។ មនុស្សមួយចំនួនដែលមាននិស្ស័យបដិបក្ខ នឹងមិនហៅវាដោយឈ្មោះនោះទេ ហើយពួកគេនិយាយថា៖ «តើ ហួម៉ៅ ជាឈ្មោះបែបណាទៅ? ខ្ញុំមិនដែលឮគេហៅឆ្កែថា ហួម៉ៅ ពីមុនមកឡើយ។ កុំហៅវាបែបនេះអី យើងគួរតែដាក់ឈ្មោះជាភាសាអង់គ្លេសឱ្យវាវិញ»។ ខ្ញុំនិយាយថា៖ «ខ្ញុំមិនសូវពូកែរកឈ្មោះជាភាសាអង់គ្លេសទេ ដូច្នេះ អ្នករាល់គ្នាគ្រាន់តែហៅវាទៅតាមអ្វីដែលអ្នករាល់គ្នាចង់ហៅចុះ ហើយខ្ញុំនឹងព្រមតាមការសម្រេចចិត្តរបស់អ្នករាល់គ្នា»។ ហេតុអ្វីបានជាខ្ញុំព្រមតាមការសម្រេចចិត្តរបស់ពួកគេ? នេះជារឿងតូចតាចទេ ដូច្នេះ ហេតុអ្វីត្រូវឈ្លោះប្រកែកគ្នាអំពីរឿងនេះ? មនុស្សមួយចំនួនមិនព្រមទេ ហើយបែរជាត្រូវឈ្លោះប្រកែកគ្នាអំពីរឿងបែបនេះទៅវិញ។ គ្រាន់តែខ្ញុំព្រមតាម មិនមែនមានន័យថា ខ្ញុំជឿថាខ្ញុំបានធ្វើខុសនោះទេ វាគ្រាន់តែជាគោលការណ៍ដែលខ្ញុំប្រព្រឹត្តខ្លួន និងប្រព្រឹត្តតាមប៉ុណ្ណោះ។ គ្រាន់តែខ្ញុំមិនឈ្លោះប្រកែកជាមួយអ្នក មិនមែនមានន័យថា ខ្ញុំខ្លាចអ្នកនោះទេ។ ខ្ញុំមិនឈ្លោះប្រកែកទេ ប៉ុន្តែខ្ញុំដឹងនៅក្នុងចិត្តរបស់ខ្ញុំថា អ្នកគឺជាអ្នកមិនជឿ ហើយខ្ញុំសុខចិត្តទាក់ទងជាមួយសត្វឆ្កែ ជាជាងទាក់ទងជាមួយមនុស្សដូចជាអ្នក។ ក្រៅពីមនុស្សមួយចំនួនតូចដែលខ្ញុំត្រូវតែប្រាស្រ័យទាក់ទងនៅក្នុងរង្វង់នៃការរស់នៅរបស់ខ្ញុំ មនុស្សដែលខ្ញុំនឹងទាក់ទងជាមួយ គឺជាបងប្អូនប្រុសស្រី ជាមនុស្សនៅក្នុងដំណាក់របស់ព្រះជាម្ចាស់ នេះគឺជាគោលការណ៍របស់ខ្ញុំ។ ខ្ញុំមិនប្រាស្រ័យទាក់ទងជាមួយអ្នកគ្មានជំនឿសូម្បីតែម្នាក់ក៏ដោយ ខ្ញុំមិនចាំបាច់ធ្វើបែបនេះទេ។ ក៏ប៉ុន្តែ ប្រសិនបើមានពួកអ្នកមិនជឿនៅក្នុងដំណាក់របស់ព្រះជាម្ចាស់ ដែលមានភាពរួសរាយរាក់ទាក់ចំពោះដំណាក់របស់ព្រះជាម្ចាស់ នោះពួកគេអាចធ្វើជាមិត្តភក្ដិរបស់ពួកជំនុំបាន។ មិនថាពួកគេជួយពួកជំនុំ ឬបញ្ចេញកម្លាំងខ្លះៗ និងចាត់ចែងរឿងរ៉ាវខ្លះៗសម្រាប់ពួកជំនុំនោះទេ ពួកជំនុំអាចទទួលយកពួកគេបាន ប៉ុន្តែខ្ញុំនឹងមិនទាក់ទងជាមួយពួកគេ ដូចដែលខ្ញុំទាក់ទងជាមួយបងប្អូនប្រុសស្រីឡើយ ខ្ញុំរវល់នឹងកិច្ចការរបស់ខ្ញុំខ្លាំងណាស់ ហើយខ្ញុំគ្មានពេលដើម្បីដោះស្រាយរឿងរ៉ាវបែបនេះទេ។ មនុស្សមួយចំនួនដែលបានជឿលើព្រះជាម្ចាស់អស់រយៈពេលជាច្រើនឆ្នាំ គួរតែមានទស្សនាទានខ្លះៗអំពីកិច្ចការរបស់ព្រះជាម្ចាស់ ព្រះជាម្ចាស់ដែលយកកំណើតជាមនុស្ស និងការសង្គ្រោះមនុស្សរបស់ព្រះជាម្ចាស់ ក៏ប៉ុន្តែ ពួកគេគ្មានចិត្តដែលកោតខ្លាចព្រះជាម្ចាស់ទាល់តែសោះ។ ពួកគេគឺដូចគ្នាបេះបិទទៅនឹងពួកអ្នកគ្មានជំនឿដែរ ហើយមិនបានផ្លាស់ប្ដូរទាល់តែសោះ។ ប្រាប់ខ្ញុំមកមើល៍ តើមនុស្សទាំងនេះជាស្អីគេទៅ? ពួកគេគឺជាអារក្សពីកំណើតធម្មជាតិ ជាខ្មាំងសត្រូវរបស់ព្រះជាម្ចាស់។ នៅពេលដែលការសេពគប់របស់នរណាម្នាក់ជាមួយអស់អ្នកដែលជាពួកសាតាំង និងពួកអារក្សកាន់តែស៊ីជម្រៅ នោះអ្វីៗទាំងអស់នឹងក្លាយជាភយន្តរាយ និងមហន្តរាយ។

អ្នករាល់គ្នាប្រហែលជាធ្លាប់ជួបប្រទះចេញពីជីវិតប្រចាំថ្ងៃរបស់អ្នករាល់គ្នាហើយថា មិនថាអ្នកចូលរួមជាមួយក្រុមមនុស្សណាក៏ដោយ គឺតែងតែមាននរណាម្នាក់ដែលមិនចូលចិត្តអ្នកជានិច្ច ហើយសូម្បីតែមិនបានបង្ករឿង ឬធ្វើឱ្យពួកគេមិនសប្បាយចិត្តក៏ដោយ ក៏ពួកគេនឹងនិយាយអាក្រក់ពីអ្នក វិនិច្ឆ័យអ្នក និងមួលបង្កាច់អ្នកដែរ។ អ្នកមិនដឹងថាមានរឿងអ្វីបានកើតឡើងឡើយ ប៉ុន្តែពួកគេមិនចូលចិត្តអ្នក ពួកគេមិនអាចចុះសម្រុងជាមួយអ្នក ហើយចង់យាយីអ្នក តើនេះគឺជាស្ថានភាពបែបណាទៅ? អ្នកមិនដឹងថាអ្នកបានធ្វើអ្វីដើម្បីឱ្យពួកគេមិនសប្បាយចិត្តឡើយ ប៉ុន្តែដោយមិនដឹងមូលហេតុ អ្នកត្រូវពួកគេយាយី។ តើមានមនុស្សអាក្រក់បែបនេះដែរឬទេ? (មែនហើយ មាន។) ពួកគេគឺជាសត្រូវរបស់អ្នក ហើយអាចពន្យល់បានតែបែបនេះប៉ុណ្ណោះ។ មុនពេលដែលអ្នកបានប្រាស្រ័យទាក់ទងជាមួយពួកគេ ពួកគេចាប់ផ្ដើមមិនចូលចិត្តអ្នកភ្លាមៗ ហើយគិតអំពីរបៀបដែលពួកគេអាចធ្វើបាបអ្នក តើពួកគេមិនមែនជាសត្រូវដ៏សាហាវរបស់អ្នកទេឬអី? (មែនហើយ ពួកគេពិតជាអ៊ីចឹងមែន។) តើអ្នកអាចចុះសម្រុងគ្នាបានល្អជាមួយសត្រូវដ៏សាហាវដែរឬទេ? តើអ្នកអាចដើរលើផ្លូវតែមួយដូចគ្នាបានដែរឬទេ? ច្បាស់ណាស់គឺមិនអាចទេ។ ដូច្នេះ តើអ្នកនឹងប៉ះទង្គិច និងឈ្លោះប្រកែកជាមួយមនុស្សបែបនេះដែរឬទេ? (ទេ ខ្ញុំនឹងមិនឈ្លោះប្រកែកជាមួយពួកគេឡើយ។) ហេតុអ្វីមិនឈ្លោះ? ពីព្រោះពួកគេមិនស្ដាប់ហេតុផលទាល់តែសោះ។ មនុស្សមួយចំនួន ពីធម្មជាតិមកគឺស្អប់ខ្ពើម និងខ្ពើមរអើមចំពោះអ្វីៗដែលវិជ្ជមាន អ្វីៗដែលត្រឹមត្រូវ អ្វីៗដែលល្អគួរសមនៅក្នុងចំណោមមនុស្សជាតិ ពោលគឺ អ្វីៗដែលវិជ្ជមានដែលមនុស្សប្រាថ្នាចង់បាន និងចូលចិត្ត។ និស្ស័យដ៏ច្បាស់លាស់មួយដែលមនុស្សបែបនេះមាន គឺភាពទុច្ចរិត ពួកគេគឺជាមនុស្សទុច្ចរិត។ ជាឧទាហរណ៍ មានបុរសម្នាក់កំពុងស្វែងរកមិត្តស្រី ហើយគិតថា៖ «មិនថានាងអាក្រក់ ឬស្អាតនោះទេ ដរាបណានាងជាមនុស្សមានគុណធម៌ និងជាមនុស្សល្អ ហើយអាចចុះសម្រុងជាមួយគ្នាបានក្នុងជីវិត នោះគឺគ្រប់គ្រាន់ហើយ។ ជាពិសេស ចំពោះស្ត្រីដែលមានភាពជាមនុស្ស និងសេចក្ដីជំនឿ មិនថាខ្ញុំមាន ឬក្រ អាក្រក់ ឬសង្ហា ឬខ្ញុំមានជំងឺនោះទេ នាងនឹងប្តេជ្ញាចិត្តទាំងស្រុងនៅជាមួយខ្ញុំ»។ មនុស្សត្រឹមត្រូវជាទូទៅតែងតែមានទស្សនៈបែបនេះ។ តើមនុស្សប្រភេទណាដែលមិនចូលចិត្ត ឬមិនគាំទ្រទស្សនៈបែបនេះ? (មនុស្សទុច្ចរិត។) ដូច្នេះ ប្រាប់ខ្ញុំមកមើល៍ តើមនុស្សទុច្ចរិតមានទស្សនៈបែបណា? តើពួកគេមានប្រតិកម្មយ៉ាងណា នៅពេលដែលពួកគេឮពាក្យទាំងនេះ? ពួកគេចំអកឱ្យអ្នក ដោយនិយាយថា៖ «អាល្ងង់។ នេះជាសម័យណាទៅហើយ? ហើយអ្នកកំពុងស្វែងរកមនុស្សបែបហ្នឹងឬ? អ្នកគួរតែស្វែងរកស្ត្រីដែលជាអ្នកមាន និងស្រស់ស្អាត!» បុរសសាមញ្ញ រៀបការជាមួយស្ត្រីដែលត្រឹមត្រូវ និងមានគុណធម៌ ហើយពួកគេរស់នៅជាមួយគ្នាយ៉ាងត្រឹមត្រូវ និងសមរម្យ ជាមួយនឹងគ្រួសារដែលមានភាពរួបរួម និងមានសុភមង្គល ពួកគេប្រព្រឹត្តខ្លួនយ៉ាងស្អាតស្អំនៅក្នុងជីវិត។ តើមនុស្សទុច្ចរិតគិតបែបនេះដែរឬទេ? (ទេ។) ពួកគេនិយាយថា៖ «នៅក្នុងលោកីយ៍សព្វថ្ងៃនេះ តើបុរសម្នាក់នៅតែអាចហៅថាជាបុរសបានដែរឬទេ ប្រសិនបើគាត់មិនមានមិត្តស្រីប្រហែល១០នាក់ និងប្រពន្ធច្រើននោះ? ប្រសិនបើគាត់មិនមានទេ នោះគឺជាជីវិតដែលឥតប្រយោជន៍ហើយ!» ពួកគេសុទ្ធតែមានទស្សនៈបែបនេះ។ អ្នកនិយាយទៅកាន់ពួកគេថា៖ «ចូរស្វែងរកស្ត្រីដែលត្រឹមត្រូវ មានគុណធម៌ និងល្អ ជាពិសេសស្ត្រីដែលមានភាពជាមនុស្ស និងសេចក្ដីជំនឿ» ប៉ុន្តែតើពួកគេអាចទទួលយករឿងនេះបានដែរឬទេ? (ទេ។) ពួកគេចំអកឱ្យអ្នក ហើយនិយាយថា៖ «អ្នកល្ងង់ណាស់! នៅក្នុងលោកីយ៍សព្វថ្ងៃនេះ គ្មាននរណាម្នាក់ខ្វល់ពីរឿងរបស់អ្នកដទៃឡើយ មនុស្សគ្រប់គ្នារស់នៅដោយគ្មានការរឹតត្បិត និងដោយសេរី។ ជាពិសេស នៅពេលដែលអ្នកចាកចេញពីប្រទេសចិន ហើយទៅប្រទេសលោកខាងលិច វាគឺកាន់តែមានសេរីភាព ដោយគ្មាននរណាម្នាក់មកត្រួតត្រាលើអ្នកឡើយ។ ហេតុអ្វីបានជាអ្នកតឹងរ៉ឹងចំពោះខ្លួនឯងម៉្លេះ? អ្នកល្ងង់ណាស់!» នេះគឺជាទស្សនៈដែលពួកគេមាន។ ដូច្នេះ តើពួកគេមានអារម្មណ៍យ៉ាងណា នៅពេលដែលអ្នកនិយាយទៅកាន់ពួកគេអំពីអ្វីៗដែលវិជ្ជមាន អំពីអ្វីៗដែលវិជ្ជមានដ៏អស្ចារ្យបំផុតរបស់មនុស្ស ដែលជារបស់សេចក្ដីពិត និងយុត្តិធម៌? ពួកគេមានអារម្មណ៍ខ្ពើមរអើម ហើយពួកគេជេរប្រទេចអ្នកនៅក្នុងចិត្តរបស់ពួកគេ។ នៅពេលដែលពួកគេដឹងថាអ្នកគឺជាមនុស្សប្រភេទនេះ ចិត្តរបស់ពួកគេនឹងប្រែក្លាយជាប្រយ័ត្ននឹងអ្នក ហើយពួកគេនឹងគេចវេះពីអ្នក។ មនុស្សដែលមិនមែនជាមនុស្សប្រភេទដូចគ្នា គឺមិនដើរលើផ្លូវតែមួយដូចគ្នាឡើយ។ ពួកគេដឹងថាអ្នកមានអារម្មណ៍ខ្ពើមរអើមចំពោះមនុស្សដូចជាពួកគេ ហើយពួកគេមើលងាយមនុស្សដូចជាអ្នកនៅក្នុងចិត្តរបស់ពួកគេ។ ពួកគេមិនចង់និយាយប្រាប់អ្នក អំពីការដែលពួកគេតែងខ្លួន និងដើរលេងផ្ដេសផ្ដាសជាមួយអ្នកដទៃឡើយ។ ពួកគេខ្លាចថាអ្នកនឹងប្រកបគ្នាអំពីសេចក្ដីពិតជាមួយពួកគេ ហើយព្យាយាមឱ្យពួកគេដើរលើផ្លូវត្រូវ ហើយពួកគេមានអារម្មណ៍ខ្ពើមរអើមយ៉ាងខ្លាំង និយាយម្យ៉ាងទៀត នៅក្នុងជម្រៅចិត្តរបស់ពួកគេ ពួកគេមើលងាយអ្វីៗដែលវិជ្ជមានទាំងអស់។ ហេតុដូច្នេះហើយ ប្រសិនបើអ្នករាល់គ្នាជួបប្រទះមនុស្សបែបនេះ នៅពេលដែលអ្នករាល់គ្នាកំពុងផ្សាយដំណឹងល្អ នោះអ្នករាល់គ្នាមិនអាចផ្សាយដំណឹងល្អដល់ពួកគេបានឡើយ។ ទោះបីជាអ្នករាល់គ្នាផ្សាយ ហើយពួកគេចូលមកជឿក៏ដោយ ក៏ពួកគេនៅតែជាពួកទទឹងនឹងព្រះគ្រីស្ទដដែល ហើយមិនអាចត្រូវបានសង្គ្រោះឡើយ។ ហេតុអ្វីបានជាអ្នករាល់គ្នាអាចអង្គុយនៅទីនេះ ហើយស្ដាប់សេចក្ដីអធិប្បាយរបស់ខ្ញុំបាន? តើមិនមែនដោយសារតែអ្នករាល់គ្នាមានចិត្តដែលស្រឡាញ់សេចក្ដីពិតបន្តិចបន្តួចទេឬអី? ដរាបណាអ្នកមានព្រះវិញ្ញាណបរិសុទ្ធធ្វើការលើអ្នក ខណៈពេលដែលខ្ញុំកំពុងនិយាយទៅកាន់អ្នករាល់គ្នា នោះអ្នកនឹងមានអារម្មណ៍រំជួលចិត្ត និងទទួលបានការលើកទឹកចិត្តនៅក្នុងចិត្តរបស់អ្នក ហើយអ្នកនឹងប្រាថ្នាចង់ថ្វាយខ្លួនឯង រងទុក្ខ និងលះបង់ខ្លួនក្នុងការដេញតាមយុត្តិធម៌ សេចក្ដីពិត និងសេចក្ដីសង្គ្រោះ។ ភ្លាមៗនៅពេលដែលមនុស្សទុច្ចរិតទាំងនោះឮនរណាម្នាក់និយាយអំពីការលះបង់ខ្លួនដើម្បីយុត្តិធម៌ ដើម្បីសេចក្ដីពិត និងដើម្បីព្រះជាម្ចាស់ ពួកគេមានអារម្មណ៍ថាពាក្យទាំងនេះគឺទទេៗ ថាវាគឺជាពាក្យស្លោក ថាវាគឺជារឿងដែលហួសពីការយល់ដឹងបាន ហើយពួកគេរើសអើងមនុស្សបែបនេះ។ ហេតុដូច្នេះហើយ នៅពេលដែលអ្នករាល់គ្នាជួបប្រទះមនុស្សទុច្ចរិតទាំងនេះ កុំប្រកបគ្នា អំពីរឿងអ្វីមួយជាមួយពួកគេឡើយ អ្នករាល់គ្នាមិនមែនជាមនុស្សប្រភេទដូចគ្នាជាមួយពួកគេទេ ដូច្នេះ គ្រាន់តែនៅឱ្យឆ្ងាយពីពួកគេទៅបានហើយ។ នៅពេលដែលខ្ញុំជួបប្រទះមនុស្សបែបនេះ ហើយឃើញថាពួកគេមានអាកប្បកិរិយាបែបនេះចំពោះខ្ញុំ និងនិយាយដោយទឹកដមសំឡេងបែបនេះ តើខ្ញុំគួរតែលួសកាត់ពួកគេ និងស្ដីប្រដៅពួកគេដែរឬទេ? (ទេ វាមិនចាំបាច់នោះទេ។) វាមិនចាំបាច់នោះទេ មិនចាំបាច់អើពើនឹងពួកគេឡើយ មិនចាំបាច់តបតនឹងពួកគេទេ។ តើអ្នកអាចផ្លាស់ប្ដូរពួកគេ តាមរយៈការតបតនឹងពួកគេបានដែរឬទេ? អ្នកមិនអាចផ្លាស់ប្ដូរពួកគេបានឡើយ។ គ្រាន់តែទុកពួកគេមួយឡែក ហើយបញ្ចប់ត្រឹមហ្នឹងទៅ មនុស្សបែបនេះនឹងមិនស្ថិតស្ថេរយូរឡើយនៅក្នុងជំនឿរបស់ពួកគេលើព្រះជាម្ចាស់។ ទីមួយ៖ ពួកគេមិនស្រឡាញ់សេចក្ដីពិតទេ ទីពីរ៖ ពួកគេខ្ពើមរអើមនឹងអ្វីៗដែលវិជ្ជមាន ទីបី៖ ពួកគេរើសអើងព្រះជាម្ចាស់ ពួកគេចាត់ទុកនិស្ស័យរបស់ព្រះជាម្ចាស់ និងអ្វីៗគ្រប់យ៉ាងដែលគួរឱ្យស្រឡាញ់អំពីព្រះជាម្ចាស់ ថានៅកម្រិតទាបបំផុត និងគួរឱ្យមើលងាយបំផុត ចំណុចទាំងនេះកំណត់ថា ពួកគេនឹងមិនត្រូវបានសង្គ្រោះដោយព្រះជាម្ចាស់ឡើយ។ មិនថាមនុស្សបែបនេះនៅទីណាក៏ដោយ ទោះបីជាពួកគេគ្មានល្បិច ឬមានល្បិចកលក៏ដោយ ក៏ការដែលពួកគេមានការស្តែងចេញទាំងនេះ កំណត់ថាច្បាស់ជាមានភាពទុច្ចរិតខ្លះៗនៅក្នុងនិស្ស័យរបស់ពួកគេ។

ទីណាដែលមានអាទទឹងនឹងព្រះគ្រីស្ទកាន់អំណាច ជីវិតពួកជំនុំ និងលទ្ធផលដែលត្រូវបានសម្រេចបានដោយរាស្ដ្ររើសតាំងរបស់ព្រះជាម្ចាស់ក្នុងការបំពេញភារកិច្ចរបស់ពួកគេ នឹងមិនល្អឡើយ ហើយកិច្ចការនៃដំណាក់របស់ព្រះជាម្ចាស់នឹងត្រូវរារាំង ដូច្នេះ ប្រសិនបើពួកទទឹងនឹងព្រះគ្រីស្ទមិនត្រូវបានដោះស្រាយ និងបណ្ដេញចេញទេ នោះកិច្ចការរបស់ពួកជំនុំនឹងរងការខាតបង់យ៉ាងធំធេង ហើយរាស្ដ្ររើសតាំងរបស់ព្រះជាម្ចាស់ជាច្រើននឹងត្រូវរងគ្រោះថ្នាក់! ពួកអ្នកដឹកនាំក្លែងក្លាយ ជាចម្បងមិនអាចបំពេញកិច្ចការជាក់ស្ដែងបានទេ ហើយនៅពេលដែលពួកគេចាត់ចែងកិច្ចការទូទៅខ្លះៗ ពួកគេធ្វើការយឺតយ៉ាវ និងគ្មានប្រសិទ្ធភាព។ លើសពីនេះ ពួកគេមិនដឹងពីរបៀបបណ្ដុះបណ្ដាល និងប្រើប្រាស់មនុស្សល្អៗដែលមានគុណសម្បត្តិល្អ និងដែលដេញតាមសេចក្ដីពិតនោះទេ។ ចុះចំណែកពួកទទឹងនឹងព្រះគ្រីស្ទវិញ? នៅពេលដែលអាទទឹងនឹងព្រះគ្រីស្ទកាន់អំណាច ពួកគេធ្វើរឿងរ៉ាវដើម្បីតែកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនប៉ុណ្ណោះ ពួកគេមិនធ្វើកិច្ចការជាក់ស្ដែងទាល់តែសោះ ហើយពួកគេបង្អាក់ និងរំខានដល់កិច្ចការពួកជំនុំដោយផ្ទាល់ ពួកទទឹងនឹងព្រះគ្រីស្ទផ្តោតជាពិសេសលើការបំផ្លិចបំផ្លាញ ហើយគ្មានអ្វីខុសពីសាតាំងទាល់តែសោះ។ ប្រសិនបើពួកទទឹងនឹងព្រះគ្រីស្ទឃើញមនុស្សមួយចំនួនដែលស្រឡាញ់ និងដេញតាមសេចក្ដីពិត ពួកគេមានអារម្មណ៍មិនស្រណុកចិត្ត។ តើភាពមិនស្រណុកចិត្តនេះមកពីណា? វាចេញមកពីនិស្ស័យទុច្ចរិតរបស់ពួកគេ ពោលគឺ នៅក្នុងធម្មជាតិរបស់ពួកគេ មាននិស្ស័យទុច្ចរិតមួយដែលស្អប់យុត្តិធម៌ ស្អប់អ្វីៗដែលវិជ្ជមាន ស្អប់សេចក្ដីពិត និងប្រឆាំងទាស់នឹងព្រះជាម្ចាស់។ ហេតុនេះហើយ នៅពេលដែលពួកគេឃើញនរណាម្នាក់ដេញតាមសេចក្ដីពិត ពួកគេនិយាយថា៖ «អ្នកមិនសូវមានការអប់រំទេ ហើយអ្នកក៏មើលទៅមិនណាស់ណាដែរ ប៉ុន្តែអ្នកនៅតែខំដេញតាមសេចក្ដីពិតម៉្លេះ»។ តើនេះបង្ហាញពីអាកប្បកិរិយាអ្វី? នេះគឺជាការមើលងាយ។ ឧទាហរណ៍ បងប្អូនប្រុសស្រីមួយចំនួនមានអំណោយទាន ឬជំនាញពិសេសខ្លះ ហើយចង់បំពេញភារកិច្ចដែលពាក់ព័ន្ធ។ តាមពិតទៅ នេះគឺស័ក្តិសមបើនិយាយពីលក្ខខណ្ឌផ្សេងៗរបស់ពួកគេ ប៉ុន្តែ តើពួកទទឹងនឹងព្រះគ្រីស្ទប្រព្រឹត្តចំពោះបងប្អូនប្រុសស្រីបែបនេះយ៉ាងដូចម្ដេច? នៅក្នុងចិត្តរបស់ពួកគេ ពួកគេគិតថា៖ «ប្រសិនបើអ្នកចង់បំពេញភារកិច្ចនេះ ដំបូងអ្នកត្រូវតែមកយកចិត្តខ្ញុំ និងធ្វើជាបក្ខពួករបស់ខ្ញុំសិន ទើបខ្ញុំអនុញ្ញាតឱ្យអ្នកបំពេញភារកិច្ចនេះបាន។ បើមិនដូច្នោះទេ កុំសង្ឃឹមឡើយ!» តើនេះមិនមែនជារបៀបដែលពួកទទឹងនឹងព្រះគ្រីស្ទប្រព្រឹត្តទេឬអី? ហេតុអ្វីបានជាពួកទទឹងនឹងព្រះគ្រីស្ទត្រូវបានស្អប់ខ្ពើមយ៉ាងខ្លាំងដោយអស់អ្នកដែលជឿលើព្រះជាម្ចាស់ដោយស្មោះត្រង់ អ្នកដែលមានស្មារតីយុត្តិធម៌ និងមានភាពជាមនុស្សខ្លះៗ ហើយអ្នកដែលខិតខំប្រឹងប្រែងដេញតាមសេចក្ដីពិតដូច្នេះ? ហេតុអ្វីបានជាពួកគេតែងតែទាស់ទែងជាមួយមនុស្សបែបនេះ? នៅពេលដែលពួកគេឃើញមនុស្សដេញតាមសេចក្ដីពិត និងមានឥរិយាបថ ល្អ ជាមនុស្សដែលមិនដែលអវិជ្ជមាន និងមានបំណងល្អ ពួកគេមានអារម្មណ៍មិនស្រួលក្នុងចិត្ត។ នៅពេលដែលពួកទទឹងនឹងព្រះគ្រីស្ទឃើញមនុស្សប្រព្រឹត្តដោយមិនលម្អៀង ជាមនុស្សដែលអាចបំពេញភារកិច្ចរបស់ខ្លួនតាមគោលការណ៍ ដែលអាចអនុវត្តសេចក្ដីពិតនៅពេលដែលពួកគេយល់ពីសេចក្ដីពិតនោះ ពួកគេខឹងយ៉ាងខ្លាំង ពួកគេខំប្រឹងគិតរកវិធីដើម្បីធ្វើបាបមនុស្សទាំងនោះ ហើយពួកគេព្យាយាមធ្វើឱ្យមានការលំបាកដល់អ្នកទាំងនោះ។ ប្រសិនបើនរណាម្នាក់មើលធ្លុះដល់សារជាតិធម្មជាតិរបស់អាទទឹងនឹងព្រះគ្រីស្ទ មើលធ្លុះដល់សេចក្តីពិសពុល និងសេចក្តីទុច្ចរិតរបស់ពួកទទឹងនឹងព្រះគ្រីស្ទ ហើយចង់លាតត្រដាង និងរាយការណ៍ពីពួកគេ តើពួកទទឹងនឹងព្រះគ្រីស្ទនឹងធ្វើអ្វី? ពួកទទឹងនឹងព្រះគ្រីស្ទនឹងគិតរកគ្រប់មធ្យោបាយដែលពួកគេអាចធ្វើបាន ដើម្បីដកបន្លាក្នុងភ្នែក និងបន្លាក្នុងសាច់នេះចេញ ហើយនឹងញុះញង់បងប្អូនប្រុសស្រីបដិសេធបុគ្គលនេះ។ បងប្អូនប្រុសស្រីសាមញ្ញម្នាក់ គ្មានកិត្យានុភាព និងគ្មានឋានៈនៅក្នុងពួកជំនុំឡើយ ពួកគេគ្រាន់តែមានការញែកដឹងខ្លះៗអំពីអាទទឹងនឹងព្រះគ្រីស្ទនេះ ហើយមិនបង្កការគំរាមកំហែងដល់អាទទឹងនឹងព្រះគ្រីស្ទនេះទេ។ ចុះហេតុអ្វីបានជាអាទទឹងនឹងព្រះគ្រីស្ទតែងតែមិនចូលចិត្តពួកគេ ហើយប្រព្រឹត្តចំពោះបុគ្គលនេះហាក់ដូចជាពួកគេជាបន្លាក្នុងភ្នែក និងជាបន្លាក្នុងសាច់របស់ខ្លួនដូច្នេះ? តើបុគ្គលនេះរារាំងផ្លូវរបស់អាទទឹងនឹងព្រះគ្រីស្ទយ៉ាងដូចម្ដេច? ហេតុអ្វីបានជាអាទទឹងនឹងព្រះគ្រីស្ទមិនអាចទុកមនុស្សបែបនេះបាន? នោះក៏ព្រោះតែនៅខាងក្នុងអាទទឹងនឹងព្រះគ្រីស្ទ មាននិស្ស័យទុច្ចរិតមួយ។ គេមិនអាចអត់ឱនឱ្យមនុស្សដែលដេញតាមសេចក្ដីពិត ឬដើរតាមផ្លូវត្រូវឡើយ។ គេតាំងខ្លួនប្រឆាំងនឹងអ្នកណាដែលចង់ដើរតាមផ្លូវត្រូវ ហើយមានចេតនាធ្វើឱ្យមានការលំបាកដល់អ្នក ហើយគេនឹងខំប្រឹងគិតរកវិធីដើម្បីកម្ចាត់អ្នកចេញ ឬបើមិនដូច្នេះទេ គេនឹងសង្កត់សង្កិនអ្នក ដើម្បីឱ្យអ្នកក្លាយជាអវិជ្ជមាន និងទន់ខ្សោយ ឬ គេនឹងរកចំណុចខ្សោយរបស់អ្នក ហើយផ្សព្វផ្សាយវា ដើម្បីឱ្យអ្នកដទៃបដិសេធអ្នក រួចហើយទើបគេសប្បាយចិត្ត។ ប្រសិនបើអ្នកមិនស្ដាប់គេ ឬមិនធ្វើតាមអ្វីដែលគេនិយាយ ហើយអ្នកនៅតែបន្តដេញតាមសេចក្ដីពិត ដើរតាមផ្លូវត្រូវ និងធ្វើជាមនុស្សល្អ គេមានអារម្មណ៍មិនស្ងប់ក្នុងចិត្តឡើយ ហើយពួកគេមានអារម្មណ៍មួម៉ៅ និងមិនស្រណុកចិត្ត នៅពេលឃើញអ្នកបំពេញភារកិច្ចរបស់អ្នក។ តើនេះជារឿងអ្វី? តើអ្នកបានធ្វើឱ្យគេទាស់ចិត្តឬ? ទេ អ្នកមិនបានធ្វើឡើយ។ ហេតុអ្វីបានជាគេប្រព្រឹត្តចំពោះអ្នកបែបនេះ ទាំងដែលអ្នកមិនបានធ្វើអ្វីដាក់គេ ឬធ្វើឱ្យប៉ះពាល់ដល់ផលប្រយោជន៍របស់គេទាល់តែសោះនោះ? នេះគ្រាន់តែបង្ហាញថា ធម្មជាតិនៃរបស់ប្រភេទនេះ ពោលគឺពួកទទឹងនឹងព្រះគ្រីស្ទ គឺទុច្ចរិត ហើយថាពួកគេប្រឆាំងទាស់នឹងយុត្តិធម៌ អ្វីៗដែលវិជ្ជមាន និងសេចក្ដីពិតពីកំណើតតែម្ដង។ ប្រសិនបើអ្នកសួរពួកគេដោយចំៗថាតើមានរឿងអ្វីកើតឡើង សូម្បីតែពួកគេក៏មិនដឹងដែរ ពួកគេគ្រាន់តែមានចេតនាធ្វើឱ្យមានការលំបាកដល់អ្នកប៉ុណ្ណោះ។ ប្រសិនបើអ្នកប្រាប់ឱ្យធ្វើរឿងរ៉ាវតាមរបៀបមួយ ពួកគេច្បាស់ជាធ្វើវាតាមរបៀបមួយផ្សេងទៀត។ ប្រសិនបើអ្នកនិយាយថា អ្នកនេះឬអ្នកនោះមិនសូវពូកែទេ ពួកគេនិយាយថាបុគ្គលនោះអស្ចារ្យណាស់។ ប្រសិនបើអ្នកនិយាយថា នេះគឺជាវិធីដ៏ល្អមួយដើម្បីផ្សាយដំណឹងល្អ ពួកគេនិយាយថាវាអាក្រក់។ ប្រសិនបើអ្នកនិយាយថា បងស្រីម្នាក់ដែលទើបតែជឿលើព្រះជាម្ចាស់បានមួយឆ្នាំឬពីរឆ្នាំ បានក្លាយជាអវិជ្ជមាន និងទន់ខ្សោយ ហើយគួរតែត្រូវបានជួយជ្រោមជ្រែង ពួកគេនិយាយថា៖ «មិនបាច់ទេ នាងរឹងមាំជាងអ្នកទៅទៀត»។ សរុបមក ពួកគេតែងតែទាស់ទែងជាមួយអ្នក ហើយមានចេតនាប្រព្រឹត្តផ្ទុយពីអ្នកជានិច្ច។ តើគោលការណ៍របស់ពួកគេសម្រាប់ការទាស់ទែងជាមួយអ្នកគឺជាអ្វី? នោះគឺ អ្វីក៏ដោយដែលអ្នកនិយាយថាត្រូវ ពួកគេនិយាយថាខុស ហើយអ្វីក៏ដោយដែលអ្នកនិយាយថាខុស ពួកគេនិយាយថាត្រូវ។ តើមានគោលការណ៍សេចក្ដីពិតណាមួយនៅក្នុងសកម្មភាពរបស់ពួកគេដែរឬទេ? គឺគ្មានទាល់តែសោះ។ ពួកគេគ្រាន់តែចង់ធ្វើឱ្យអ្នកក្លាយជាមនុស្សល្ងីល្ងើ ចង់បំបាក់មុខអ្នក ចង់វាយបំបាក់អ្នក ជាន់ពន្លិចអ្នក ដើម្បីកុំឱ្យអ្នកអាចងើបមុខរួច ដើម្បីកុំឱ្យអ្នកដេញតាមសេចក្ដីពិតតទៅទៀត ដើម្បីឱ្យអ្នកក្លាយជាទន់ខ្សោយ ហើយអ្នកលែងជឿទៀត រួចហើយគោលដៅរបស់ពួកគេក៏បានសម្រេច ហើយពួកគេមានអារម្មណ៍សប្បាយរីករាយនៅក្នុងចិត្ត។ តើមានរឿងអ្វីកើតឡើងនៅទីនេះ? នេះគឺជាសារជាតិទុច្ចរិតនៃប្រភេទមនុស្សដែលជាពួកទទឹងនឹងព្រះគ្រីស្ទ។ ប្រសិនបើពួកគេឃើញបងប្អូនប្រុសស្រីសរសើរតម្កើងព្រះជាម្ចាស់ និងធ្វើបន្ទាល់ថ្វាយព្រះជាម្ចាស់ ហើយមិនខ្វល់ខ្វាយពីពួកគេ តើពួកគេសប្បាយចិត្តដែរឬទេ? ទេ ពួកគេមិនសប្បាយចិត្តឡើយ។ តើពួកគេមានអារម្មណ៍យ៉ាងណា? ពួកគេមានអារម្មណ៍ច្រណែន។ ជាធម្មតា នៅពេលដែលមនុស្សឮនរណាម្នាក់សរសើរអ្នកដទៃ ប្រតិកម្មធម្មតារបស់ពួកគេគឺ៖ «ខ្ញុំក៏អស្ចារ្យគួរសមដែរ ហេតុអ្វីមិនសរសើរខ្ញុំផងទៅ?» ពួកគេមានគំនិតបន្តិចបន្តួចនេះ ប៉ុន្តែនៅពេលដែលពួកគេឮនរណាម្នាក់ធ្វើបន្ទាល់ថ្វាយព្រះជាម្ចាស់ ពួកគេគិតថា៖ «ពួកគេមានបទពិសោធបែបនេះ ហើយធ្វើបន្ទាល់បែបនេះ ហើយមនុស្សគ្រប់គ្នាគាំទ្រពួកគេ។ ពួកគេមានការយល់ដឹងនេះ ចុះហេតុអ្វីបានជាខ្ញុំមិនមានការយល់ដឹងនេះ?» ពួកគេស្ងើចសរសើរ និងគោរពពេញចិត្តបុគ្គលនេះ។ ពួកទទឹងនឹងព្រះគ្រីស្ទមានលក្ខណៈពិសេសមួយ៖ នៅពេលដែលពួកគេឮនរណាម្នាក់ធ្វើបន្ទាល់ថ្វាយព្រះជាម្ចាស់ ដោយនិយាយថា៖ «នេះគឺជាការធ្វើរបស់ព្រះជាម្ចាស់ នេះគឺជាសេចក្ដីប្រៀនប្រដៅរបស់ព្រះជាម្ចាស់ នេះគឺជាស្នាព្រះហស្តរបស់ព្រះជាម្ចាស់ ជាការរៀបចំចាត់ចែងរបស់ព្រះជាម្ចាស់ ហើយខ្ញុំសុខចិត្តចុះចូល» នោះពួកទទឹងនឹងព្រះគ្រីស្ទមានអារម្មណ៍មិនសប្បាយចិត្ត ហើយគិតថា៖ «អ្នកនិយាយថាអ្វីៗសុទ្ធតែជាការធ្វើរបស់ព្រះ។ តើអ្នកធ្លាប់ឃើញព្រះមានអធិបតេយ្យភាពលើអ្វីមួយដែរឬទេ? តើអ្នកធ្លាប់មានអារម្មណ៍ថាព្រះរៀបចំចាត់ចែងអ្វីមួយដែរឬទេ? ចុះហេតុអ្វីបានជាខ្ញុំមិនដឹងរឿងនេះទាល់តែសោះ?» ទិដ្ឋភាពមួយគឺថា ពួកគេប្រៀបដូចជាសាតាំង នៅក្នុងរបៀបដែលវាបានប្រព្រឹត្តចំពោះការសព្វព្រះហឫទ័យរបស់ព្រះជាម្ចាស់ទៅលើលោកយ៉ូប អ៊ីចឹងដែរ។ ពួកទទឹងនឹងព្រះគ្រីស្ទមានផ្នត់គំនិតដូចគ្នានឹងសាតាំងដែរ នៅពេលដែលព្រះជាម្ចាស់ទទួលយកមនុស្សម្នាក់ ពោលគឺពួកគេមាននិស្ស័យរបស់សាតាំង។ ទិដ្ឋភាពមួយទៀតគឺថា ប្រសិនបើនរណាម្នាក់យល់ពីសេចក្ដីពិត និងមានការញែកដឹងអំពីពួកទទឹងនឹងព្រះគ្រីស្ទ ហើយគេមិនដើរតាមពួកទទឹងនឹងព្រះគ្រីស្ទ តែបែរជាបដិសេធពួកគេ នោះពួកទទឹងនឹងព្រះគ្រីស្ទមានផ្នត់គំនិតខឹងសម្បាយ៉ាងខ្លាំង ហើយគិតថា៖ «ខ្ញុំមិនអាចទទួលបានបុគ្គលនេះទាល់តែសោះ ដូច្នេះ ខ្ញុំនឹងកម្ចាត់គេចោល!» ហេតុដូច្នេះហើយ នៅពេលដែលលោកយ៉ូបជួបប្រទះនឹងការល្បងល ព្រះជាម្ចាស់បានមានព្រះបន្ទូលទៅកាន់សាតាំងថា៖ «គាត់ស្ថិតនៅក្នុងដៃរបស់អ្នកហើយ ប៉ុន្តែត្រូវទុកជីវិតឱ្យគាត់។» ប្រសិនបើព្រះជាម្ចាស់មិនបានមានព្រះបន្ទូលបែបនេះទេ តើសាតាំងនឹងមានសេចក្តីករុណាដែរឬទេ? (ទេ)។ នេះជារឿងប្រាកដណាស់ វាច្បាស់ជាមិនមានសេចក្តីករុណាឡើយ។

តើពួកទទឹងនឹងព្រះគ្រីស្ទមានអាកប្បកិរិយាយ៉ាងណា ចំពោះបងប្អូនប្រុសស្រីដែលដេញតាម និងស្រឡាញ់សេចក្ដីពិត ចំពោះមនុស្សដែលមានសេចក្ដីជំនឿខ្លះៗ និងអ្នកដែលបំពេញភារកិច្ចរបស់ខ្លួនដោយភាពស្មោះត្រង់ខ្លះៗនោះ? ហើយតើពួកគេមានអាកប្បកិរិយាយ៉ាងណាចំពោះមនុស្សមួយចំនួន ដែលនិយាយអំពីបទពិសោធជីវិតដើម្បីធ្វើបន្ទាល់ថ្វាយព្រះជាម្ចាស់ និងអ្នកដែលតែងតែប្រកបគ្នាអំពីសេចក្ដីពិតជាមួយបងប្អូនប្រុសស្រីនោះ? (ពួកគេមានអារម្មណ៍ច្រណែន និងស្អប់)។ តើអាកប្បកិរិយារបស់ពួកគេអាស្រ័យលើអ្វី? វាអាស្រ័យលើនិស្ស័យទុច្ចរិតរបស់ពួកគេ។ ហេតុដូច្នេះហើយ នៅពេលដែលអ្នកជារឿយៗឃើញពួកគេសង្កត់សង្កិននរណាម្នាក់ ស្អប់នរណាម្នាក់ និងធ្វើបាបមនុស្សមួយចំនួនដោយគ្មានហេតុផល នោះអ្នកដឹងហើយថា គ្មាននរណាម្នាក់អាចផ្លាស់ប្ដូរនិស្ស័យទុច្ចរិតរបស់អាទទឹងនឹងព្រះគ្រីស្ទបានឡើយ ហើយថាវាបានចាក់ឫសយ៉ាងជ្រៅ និងមានពីកំណើត។ ផ្អែកលើចំណុចនេះ គេអាចមើលឃើញថា មនុស្សទាំងនេះដែលជាពួកទទឹងនឹងព្រះគ្រីស្ទ មិនអាចទទួលបានសេចក្ដីសង្គ្រោះឡើយ។ ពួកគេមិនអនុញ្ញាតឱ្យបងប្អូនប្រុសស្រីធ្វើបន្ទាល់ថ្វាយព្រះជាម្ចាស់ឡើយ ដូច្នេះ តើពួកគេអាចធ្វើបន្ទាល់ថ្វាយព្រះជាម្ចាស់ដោយខ្លួនឯងបានដែរឬទេ? (ទេ)។ ពួកគេស្អប់ខ្លាំងណាស់នៅពេលដែលអ្នកដទៃធ្វើបន្ទាល់ថ្វាយព្រះជាម្ចាស់ រហូតដល់ថ្នាក់សង្កៀតធ្មេញ ដូច្នេះ ចូរប្រាប់ខ្ញុំមកមើល៍ តើពួកគេអាចធ្វើបន្ទាល់ថ្វាយព្រះជាម្ចាស់បានដែរឬទេ? ពួកគេជាដាច់ខាតមិនអាចធ្វើបន្ទាល់ថ្វាយព្រះជាម្ចាស់បានទាល់តែសោះ។ មនុស្សមួយចំនួននិយាយថា៖ «មិនត្រូវទេ ពួកទទឹងនឹងព្រះគ្រីស្ទខ្លះធ្វើបន្ទាល់ថ្វាយព្រះជាម្ចាស់បានល្អណាស់ ហើយបងប្អូនប្រុសស្រីយំនៅពេលដែលពួកគេឮទីបន្ទាល់នោះ»។ តើនេះជាទីបន្ទាល់ប្រភេទអ្វីទៅ? អ្នករាល់គ្នាត្រូវតែស្ដាប់ «ទីបន្ទាល់» ប្រភេទនេះ ដើម្បីកំណត់ថាតើវាជាទីបន្ទាល់ពិត ឬក៏អត់។ ឧបមាថា មាននរណាម្នាក់ដែលមានការងារល្អ និងមានគ្រួសារល្អ ហើយដោយទទួលបានការបណ្ដាលចិត្តពីព្រះជាម្ចាស់ ពួកគេក៏លះបង់ការងារដ៏ល្អ និងគ្រួសាររបស់ពួកគេ ហើយដាក់ទាំងកាយនិងចិត្តទៅក្នុងការលះបង់ខ្លួនដើម្បីព្រះជាម្ចាស់ ទោះបីជាពួកគេមានអារម្មណ៍សោកសៅនៅក្នុងចិត្តក៏ដោយ ក៏ពួកគេនៅតែលះបង់អ្វីៗទាំងអស់។ បងប្អូនប្រុសស្រីនិយាយទៅកាន់ពួកគេថា៖ «តើអ្នកមិនមានអារម្មណ៍ថាទន់ខ្សោយសូម្បីតែបន្តិចទេឬ?» ពួកគេឆ្លើយតបថា៖ «ពិតមែនហើយ មានបន្តិចបន្តួចដែរ ប៉ុន្តែការដែលខ្ញុំអាចលះបង់គ្រួសារ និងការងាររបស់ខ្ញុំបាន តើនេះមិនមែនសុទ្ធតែជាការធ្វើរបស់ព្រះទេឬអី? ខ្ញុំធ្លាប់រកចំណូលបានពីរទៅបីពាន់ក្នុងមួយថ្ងៃ និងរាប់ម៉ឺនក្នុងមួយខែ ហើយខ្ញុំមានទ្រព្យសម្បត្តិជាច្រើន។ បន្ទាប់ពីខ្ញុំបានមកជឿលើព្រះ ដើម្បីបំពេញភារកិច្ចរបស់ខ្ញុំ ខ្ញុំបានប្រគល់ទ្រព្យសម្បត្តិរបស់ខ្ញុំទៅឱ្យអ្នកផ្សេងមើលការខុសត្រូវ»។ អ្នកផ្សេងទៀតសួរថា៖ «តើអ្នកមិនបានចាត់ចែងទ្រព្យសម្បត្តិរបស់អ្នកទាល់តែសោះឬ បន្ទាប់ពីប្រគល់វាទៅឱ្យអ្នកផ្សេងនោះ? តើឥឡូវនេះ អ្នកលែងមានចំណែកណាមួយនៃទ្រព្យសម្បត្តិទាំងនោះទៀតហើយឬ? តើអ្នកលះបង់ទ្រព្យសម្បត្តិរបស់អ្នកដោយរបៀបណា?» ពួកគេឆ្លើយតបថា៖ «វាគឺជាការធ្វើរបស់ព្រះ»។ តើនេះមិនស្រពេចស្រពិលពេកទេឬ? (មែនហើយ)។ ទាំងនេះគ្រាន់តែជាពាក្យសម្ដីទទេៗប៉ុណ្ណោះ។ លើសពីនេះ ការដែលពួកគេនិយាយពីចំណូលដ៏ខ្ពស់របស់ពួកគេ តើនេះមិនមែនគ្រាន់តែជាការអួតខ្លួនទេឬអី? ហេតុអ្វីបានជាពួកគេនិយាយបែបនេះ? ពួកគេកំពុងធ្វើបន្ទាល់អំពីទំហំនៃការលះបង់របស់ពួកគេ។ តើពួកគេកំពុងធ្វើបន្ទាល់ថ្វាយព្រះជាម្ចាស់ឬ? ពួកគេកំពុងធ្វើបន្ទាល់អំពីប្រវត្តិសាស្ត្រ «ដ៏រុងរឿង» បន្តិចបន្តួចរបស់ពួកគេ អំពីតម្លៃដែលពួកគេបានបង់ និងអ្វីដែលពួកគេបានលះបង់កាលពីអតីតកាល អំពីទំហំដែលពួកគេបានថ្វាយ និងអំពីការដែលពួកគេគ្មានការត្អូញត្អែរអំពីព្រះជាម្ចាស់។ តើមានចំណុចណាមួយនៃរឿងនេះ ដែលធ្វើបន្ទាល់ថ្វាយព្រះជាម្ចាស់ដែរឬទេ? អ្នកមិនបានឃើញអ្វីដែលព្រះជាម្ចាស់បានធ្វើនៅក្នុងរឿងទាំងអស់នេះទេ តើមែនទេ? វាមិនពិតទេដែលថាពួកគេធ្វើបន្ទាល់ថ្វាយព្រះជាម្ចាស់ ច្បាស់ណាស់ ពួកគេកំពុងធ្វើបន្ទាល់ឱ្យខ្លួនឯងសោះ ប៉ុន្តែពួកគេបែរជានិយាយថា ពួកគេកំពុងធ្វើបន្ទាល់ថ្វាយព្រះជាម្ចាស់ទៅវិញ! តើនេះមិនមែនជាការបោកបញ្ឆោតទេឬអី? ពួកគេធ្វើពុតជាធ្វើបន្ទាល់ថ្វាយព្រះជាម្ចាស់ ដើម្បីធ្វើបន្ទាល់ឱ្យខ្លួនឯង តើនេះមិនមែនជាការលាក់ពុតទេឬអី? ចុះហេតុអ្វីបានជាមនុស្សមួយចំនួនមានអារម្មណ៍រំជួលចិត្តយ៉ាងខ្លាំង ហើយយំមិនឈប់នៅពេលដែលពួកគេឮរឿងនេះ? គឺពិតជាមានមនុស្សល្ងីល្ងើគ្រប់ប្រភេទមែន! នៅពេលដែលនរណាម្នាក់លើកឡើងពីការធ្វើបន្ទាល់ថ្វាយព្រះជាម្ចាស់ នោះពួកទទឹងនឹងព្រះគ្រីស្ទត្រូវតែនិយាយអំពីរឿងតូចតាចមួយចំនួនដែលពួកគេបានធ្វើ អំពីរឿងតូចតាចដែលពួកគេបានថ្វាយ និងពេលវេលាតិចតួចដែលពួកគេបានចំណាយដើម្បីលះបង់ខ្លួន ហើយយូរៗទៅ មនុស្សឈប់ចាប់អារម្មណ៍ ដូច្នេះ ពួកគេក៏រកនឹកឃើញរឿងថ្មីៗដើម្បីនិយាយ ហើយតាមរបៀបនេះ ពួកគេធ្វើបន្ទាល់ឱ្យខ្លួនឯង។ ប្រសិនបើនរណាម្នាក់ពូកែជាងពួកគេ ហើយអាចប្រកបគ្នាបានល្អជាងពួកគេ ដោយនាំមកនូវពន្លឺនៃសេចក្ដីពិតខ្លះៗ នោះពួកគេមានអារម្មណ៍មិនស្រណុកចិត្ត។ តើពួកគេមានអារម្មណ៍មិនស្រណុកចិត្ត ដោយសារតែការខិតខំប្រឹងប្រែងរបស់ពួកគេចំពោះសេចក្ដីពិត អន់ជាងអ្នកដទៃ ហើយពួកគេខ្នះខ្នែងចង់ពូកែជាងគេឬ? ទេ ពួកគេមិនអនុញ្ញាតឱ្យនរណាម្នាក់ពូកែជាងពួកគេឡើយ ពួកគេមិនអាចទ្រាំឃើញអ្នកដទៃពូកែជាងពួកគេបានទេ ហើយពួកគេសប្បាយចិត្តតែនៅពេលដែលពួកគេពូកែជាងអ្នកដទៃប៉ុណ្ណោះ។ តើនេះមិនទុច្ចរិតទេឬអី? ប្រសិនបើអ្នកផ្សេងពូកែជាងអ្នក ហើយយល់ពីសេចក្ដីពិតច្រើនជាងអ្នក នោះអ្នកគួរតែរៀនសូត្រពីពួកគេ តើនេះមិនមែនជារឿងល្អទេឬអី? នេះជារឿងដែលមនុស្សគ្រប់គ្នាគួរតែអរសប្បាយ។ ឧទាហរណ៍ មានលោកយ៉ូប ដែលជាបុរសម្នាក់ក្នុងចំណោមអ្នកដើរតាមព្រះជាម្ចាស់នៅក្នុងប្រវត្តិសាស្ត្រមនុស្សជាតិ។ តើនេះជារឿងដ៏មានសិរីល្អដែលបានកើតឡើងនៅក្នុងកិច្ចការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់ ឬក៏វាជារឿងដ៏គួរឱ្យអាប់មុខ? (វាជារឿងដ៏មានសិរីល្អ)។ វាជារឿងដ៏មានសិរីល្អ។ តើអ្នកគួរប្រកាន់យកអាកប្បកិរិយាបែបណាចំពោះរឿងនេះ? តើអ្នកគួរមានទស្សនៈបែបណា? អ្នកគួរតែសប្បាយចិត្តសម្រាប់ព្រះជាម្ចាស់ និងអបអរសាទរទ្រង់ សរសើរតម្កើងព្រះចេស្ដារបស់ព្រះជាម្ចាស់ សរសើរតម្កើងដែលព្រះជាម្ចាស់ទទួលបានសិរីល្អ នេះគឺជារឿងល្អ។ វាជារឿងដ៏ល្អមួយទៅហើយ ប៉ុន្តែមនុស្សមួយចំនួនបែរជាមានអារម្មណ៍ខ្ពើមរអើម និងស្អប់ខ្ពើមរឿងនេះទៅវិញ។ តើនេះមិនមែនពួកគេទុច្ចរិតទេឬអី? និយាយដោយត្រង់ទៅ នេះគឺពួកគេទុច្ចរិត ហើយនេះបណ្ដាលមកពីនិស្ស័យទុច្ចរិតរបស់ពួកគេ។

និស្ស័យរបស់ពួកទទឹងនឹងព្រះគ្រីស្ទគឺទុច្ចរិត។ ពួកគេមិនត្រឹមតែមិនទទួលយកសេចក្ដីពិតប៉ុណ្ណោះទេ ប៉ុន្តែពួកគេថែមទាំងអាចទាស់ទទឹងនឹងព្រះជាម្ចាស់ បង្កើតនគរផ្ទាល់ខ្លួនរបស់ពួកគេ ហើយពួកគេប្រឆាំងនឹងព្រះជាម្ចាស់យ៉ាងប្ដូរផ្ដាច់ទៀតផង នេះហើយជានិស្ស័យទុច្ចរិត។ តើអ្នករាល់គ្នាមានការយល់ដឹងអំពីនិស្ស័យទុច្ចរិតដែរឬទេ? មនុស្សភាគច្រើនប្រហែលជាមិនដឹងពីរបៀបញែកដឹងពីនិស្ស័យទាំងនេះទេ ដូច្នេះ ចូរយើងលើកឧទាហរណ៍មួយ។ មនុស្សមួយចំនួនជាធម្មតាមានឥរិយាបថប្រក្រតីណាស់ក្នុងកាលៈទេសៈទូទៅ៖ ពួកគេនិយាយទៅកាន់អ្នកដទៃ និងប្រាស្រ័យទាក់ទងជាមួយអ្នកដទៃយ៉ាងប្រក្រតី ពួកគេមើលទៅដូចជាមនុស្សធម្មតា ហើយពួកគេមិនធ្វើរឿងអាក្រក់អ្វីឡើយ។ ទោះជាយ៉ាងណាក៏ដោយ នៅពេលដែលពួកគេមកចូលរួមការជួបជុំ ហើយអានព្រះបន្ទូលរបស់ព្រះជាម្ចាស់ និងប្រកបគ្នាអំពីសេចក្ដីពិត អ្នកខ្លះមិនព្រមស្ដាប់ទេ អ្នកខ្លះងងុយដេក អ្នកខ្លះមានអារម្មណ៍ស្អប់ខ្ពើមរឿងនេះ ហើយពិបាកនឹងទ្រាំ ពួកគេមិនចង់ឮវាឡើយ ហើយអ្នកខ្លះទៀតក៏ងងុយដេកលក់ដោយមិនដឹងខ្លួន និងលែងដឹងរឿងអ្វីទាំងអស់។ តើមានរឿងអ្វីកើតឡើងនៅទីនេះ? ហេតុអ្វីបានជាមានបាតុភូតមិនប្រក្រតីជាច្រើនត្រូវបានបង្ហាញចេញ នៅពេលដែលនរណាម្នាក់ចាប់ផ្ដើមប្រកបគ្នាអំពីសេចក្ដីពិតដូច្នេះ? មនុស្សមួយចំនួនក្នុងចំណោមពួកគេទាំងនេះស្ថិតក្នុងសភាពមិនប្រក្រតី ប៉ុន្តែអ្នកខ្លះកំពុងតែទុច្ចរិត។ លទ្ធភាពដែលថាពួកគេត្រូវបានវិញ្ញាណអាក្រក់ចូលសណ្ឋិត មិនអាចត្រូវបានផាត់ចោលឡើយ ហើយជួនកាល មនុស្សមិនអាចយល់ពីរឿងនេះបានទាំងស្រុង ឬញែកដឹងវាឱ្យបានច្បាស់លាស់នោះទេ។ ពួកទទឹងនឹងព្រះគ្រីស្ទមានវិញ្ញាណអាក្រក់នៅខាងក្នុងពួកគេ។ ប្រសិនបើអ្នកសួរពួកគេថា ហេតុអ្វីបានជាពួកគេមានភាពប្រទូសរ៉ាយចំពោះសេចក្ដីពិត ពួកគេនិយាយថា ពួកគេមិនមានភាពប្រទូសរ៉ាយចំពោះសេចក្ដីពិតទេ ហើយរឹងទទឹងមិនព្រមទទួលស្គាល់ឡើយ ទាំងដែលតាមការពិតជាក់ស្តែង ពួកគេដឹងច្បាស់នៅក្នុងចិត្តថា ពួកគេមិនស្រឡាញ់សេចក្ដីពិតនោះទេ។ នៅពេលដែលគ្មាននរណាម្នាក់កំពុងអានព្រះបន្ទូលរបស់ព្រះជាម្ចាស់ទេ ពួកគេចុះសម្រុងជាមួយអ្នកដទៃដូចជាមនុស្សធម្មតាអ៊ីចឹង ហើយអ្នកមិនដឹងពីអ្វីដែលស្ថិតនៅខាងក្នុងពួកគេឡើយ។ ទោះជាយ៉ាងណាក៏ដោយ នៅពេលដែលនរណាម្នាក់អានព្រះបន្ទូលរបស់ព្រះជាម្ចាស់ ពួកគេមិនចង់ស្ដាប់ទេ ហើយសេចក្ដីខ្ពើមរអើមក៏កើតឡើងនៅក្នុងចិត្តរបស់ពួកគេ។ នេះគឺជាធម្មជាតិរបស់ពួកគេដែលត្រូវបានលាតត្រដាង ពោលគឺ ពួកគេជាវិញ្ញាណអាក្រក់ ពួកគេជារបស់ប្រភេទនេះឯង។ តើព្រះបន្ទូលរបស់ព្រះជាម្ចាស់បានលាតត្រដាងពីសារជាតិរបស់មនុស្សទាំងនេះ ឬចាក់ចំចំណុចឈឺចាប់របស់ពួកគេឬ? គឺមិនមែនទាំងពីរ។ នៅពេលដែលពួកគេចូលរួមការជួបជុំ ពួកគេមិនចង់ស្ដាប់នរណាម្នាក់អានព្រះបន្ទូលរបស់ព្រះជាម្ចាស់ឡើយ តើនេះមិនមែនពួកគេទុច្ចរិតទេឬអី? តើ «ភាពទុច្ចរិត» មានន័យដូចម្ដេច? វាមានន័យថា ភាពប្រទូសរ៉ាយចំពោះសេចក្ដីពិត ចំពោះអ្វីៗដែលវិជ្ជមាន និងចំពោះមនុស្សដែលវិជ្ជមានដោយគ្មានមូលហេតុ ។ សូម្បីតែពួកគេផ្ទាល់ក៏មិនដឹងថាមូលហេតុអ្វីដែរ ពួកគេគ្រាន់តែត្រូវប្រព្រឹត្តបែបនេះប៉ុណ្ណោះ។ នេះហើយជាអត្ថន័យនៃភាពទុច្ចរិត ហើយនិយាយឱ្យស្រួលស្ដាប់ទៅ វាគ្រាន់តែជាភាពថោកទាបប៉ុណ្ណោះ។ ពួកទទឹងនឹងព្រះគ្រីស្ទខ្លះនិយាយថា៖ «គ្រាន់តែមាននរណាម្នាក់ចាប់ផ្ដើមអានព្រះបន្ទូលរបស់ព្រះ ខ្ញុំក៏មិនចង់ស្ដាប់បាត់ទៅហើយ។ គ្រាន់តែឮនរណាម្នាក់ធ្វើបន្ទាល់ថ្វាយព្រះ ខ្ញុំក៏មានអារម្មណ៍ខ្ពើមរអើម ហើយសូម្បីតែខ្ញុំផ្ទាល់ក៏មិនដឹងថាហេតុអ្វីដែរ។ នៅពេលដែលខ្ញុំឃើញនរណាម្នាក់ស្រឡាញ់ និងដេញតាមសេចក្ដីពិត ខ្ញុំមិនអាចចុះសម្រុងជាមួយគេបានទេ ខ្ញុំចង់តាំងខ្លួនប្រឆាំងនឹងគេ ខ្ញុំតែងតែចង់ជេរប្រទេចគេ ចង់ធ្វើបាបគេពីក្រោយខ្នង និងបំផ្លាញគេ»។ សូម្បីតែពួកគេក៏មិនដឹងថាហេតុអ្វីបានជាពួកគេមានអារម្មណ៍បែបនេះដែរ នេះគឺពួកគេទុច្ចរិតហើយ។ តើមូលហេតុពិតសម្រាប់រឿងនេះគឺជាអ្វី? ពួកទទឹងនឹងព្រះគ្រីស្ទ គ្រាន់តែគ្មានវិញ្ញាណជាមនុស្សធម្មតានៅខាងក្នុងពួកគេប៉ុណ្ណោះ ពួកគេគ្រាន់តែគ្មានភាពជាមនុស្សធម្មតាឡើយ សរុបសេចក្ដីមក គឺបែបនេះឯង។ ប្រសិនបើមនុស្សធម្មតាម្នាក់ឮព្រះជាម្ចាស់មានព្រះបន្ទូលយ៉ាងច្បាស់លាស់ និងក្បោះក្បាយអំពីទិដ្ឋភាពផ្សេងៗនៃសេចក្ដីពិត គេគិតថា៖ «នៅក្នុងយុគសម័យដ៏ទុច្ចរិត និងច្រឡំបល់បែបនេះ ដែលត្រូវនិងខុសមិនអាចបែងចែកដាច់ ហើយល្អនិងអាក្រក់ត្រូវបានច្របូកច្របល់គ្នា ការដែលអាចឮសេចក្ដីពិតច្រើនយ៉ាងនេះ និងព្រះបន្ទូលដ៏ល្អឥតខ្ចោះបែបនេះ គឺពិតជាមានតម្លៃ និងកម្រមានណាស់!» ហេតុអ្វីបានជាវាមានតម្លៃ? ព្រះបន្ទូលរបស់ព្រះជាម្ចាស់ដាស់បំណងប្រាថ្នា និងការ បណ្ដាលចិត្តរបស់អស់អ្នកដែលមានទាំងបេះដូង និងវិញ្ញាណ។ តើការបណ្ដាលចិត្តអ្វីទៅ? ពួកគេប្រាថ្នាចង់បានយុត្តិធម៌ និងអ្វីៗដែលវិជ្ជមាន ពួកគេប្រាថ្នាចង់រស់នៅចំពោះព្រះជាម្ចាស់ ចង់ឱ្យមានភាពយុត្តិធម៌ និងសេចក្ដីសុចរិតនៅលើលោកិយនេះ ហើយចង់ឱ្យព្រះជាម្ចាស់យាងមក និងកាន់អំណាចលើលោកិយនេះ នេះគឺជាសម្រែករបស់អស់អ្នកដែលស្រឡាញ់សេចក្ដីពិត។ ទោះជាយ៉ាងណាក៏ដោយ តើពួកទទឹងនឹងព្រះគ្រីស្ទប្រាថ្នាចង់បានរឿងទាំងនេះដែរឬទេ? (ទេ)។ តើពួកទទឹងនឹងព្រះគ្រីស្ទប្រាថ្នាចង់បានអ្វី? «ប្រសិនបើខ្ញុំកាន់អំណាច ខ្ញុំនឹងបំផ្លាញអស់អ្នកទាំងអស់ដែលខ្ញុំមិនចូលចិត្ត! នៅពេលដែលនរណាម្នាក់ធ្វើបន្ទាល់ថា ព្រះគ្រីស្ទគឺជាព្រះដែលលេចមក និងកំពុងបំពេញកិច្ចការ ធ្វើបន្ទាល់ថា ព្រះគឺជាព្រះអធិបតីនៃមនុស្សជាតិ ហើយធ្វើបន្ទាល់ថា ព្រះបន្ទូលរបស់ព្រះគឺជាសេចក្ដីពិត ជាបាវចនាជីវិតដ៏ខ្ពង់ខ្ពស់បំផុតរបស់មនុស្សជាតិ និងជាមូលដ្ឋានគ្រឹះសម្រាប់ការរស់រានមានជីវិតរបស់មនុស្ស ខ្ញុំមានអារម្មណ៍ខ្ពើមរអើម ស្អប់ ហើយខ្ញុំមិនចង់ឮវាឡើយ!» នេះគឺជារឿងដែលស្ថិតយ៉ាងជ្រៅនៅខាងក្នុងពួកទទឹងនឹងព្រះគ្រីស្ទ។ តើពួកទទឹងនឹងព្រះគ្រីស្ទមិនមាននិស្ស័យនេះទេឬអី? ដរាបណានរណាម្នាក់ថ្វាយបង្គំពួកគេ ស្ងើចសរសើរពួកគេ និងដើរតាមពួកគេ នោះពួកគេគឺជាបក្ខពួកនឹងគ្នា ពួកគេស្ថិតក្នុងក្រុមតែមួយ។ ប្រសិនបើនរណាម្នាក់តែងតែប្រកបគ្នាអំពីសេចក្ដីពិត និងធ្វើបន្ទាល់ថ្វាយព្រះជាម្ចាស់ នោះពួកទទឹងនឹងព្រះគ្រីស្ទគេចវេះពីពួកគេ និងមានអារម្មណ៍ខ្ពើមរអើមចំពោះពួកគេ ហើយថែមទាំងវាយប្រហារ ផាត់ពួកគេចោល និងធ្វើបាបពួកគេទៀតផង នេះហើយគឺជាសេចក្តីទុច្ចរិត។ នៅពេលដែលយើងនិយាយអំពីសេចក្តីទុច្ចរិត វាតែងតែសំដៅទៅលើផែនការល្បិចកលរបស់សាតាំង។ រឿងដែលសាតាំងធ្វើគឺទុច្ចរិត រឿងដែលនាគដ៏ធំមានសម្បុរក្រហមធ្វើគឺទុច្ចរិត រឿងដែលពួកទទឹងនឹងព្រះគ្រីស្ទធ្វើគឺទុច្ចរិត ហើយនៅពេលដែលយើងនិយាយថាពួកគេទុច្ចរិត វាសំដៅជាចម្បងទៅលើការដែលពួកគេមានភាពប្រទូសរ៉ាយចំពោះអ្វីៗដែលវិជ្ជមានទាំងអស់ ហើយផ្តោតតែលើការប្រឆាំងនឹងសេចក្ដីពិត និងព្រះជាម្ចាស់ នេះហើយគឺជាសេចក្តីទុច្ចរិត ហើយនេះគឺជានិស្ស័យរបស់ពួកទទឹងនឹងព្រះគ្រីស្ទ។

ចូរគិតអំពីពួកទទឹងនឹងព្រះគ្រីស្ទណាខ្លះដែលអ្នករាល់គ្នាធ្លាប់ជួបប្រទះ និងធ្លាប់ដឹង ដែលស្ដែងចេញនូវនិស្ស័យទុច្ចរិតបែបនេះ។ ខ្ញុំធ្លាប់ជួបប្រទះស្ត្រីកាចឆ្នាស់ម្នាក់ ដែលភាពជាមនុស្សរបស់នាងមានការព្យាបាទយ៉ាងខ្លាំង។ រាល់ពេលដែលដំណាក់របស់ព្រះជាម្ចាស់បានផ្សាយអំពីភយន្តរាយដ៏ធំសម្បើមដែលជិតមកដល់ ថាពេលវេលាមិនមានច្រើនទេ អំពីរបៀបដែលបងប្អូនប្រុសស្រីគួរតែធ្វើអំពើល្អ របៀបដែលពួកគេគួរតែខិតខំប្រឹងប្រែងដេញតាមសេចក្ដីពិត របៀបដែលពួកគេគួរតែបំពេញភារកិច្ចរបស់ខ្លួនឱ្យបានល្អដើម្បីបំពេញតាមបំណងព្រះហឫទ័យរបស់ព្រះជាម្ចាស់ និងរបៀបដែលពួកគេមិនគួរបន្សល់ទុកនូវវិប្បដិសារីណាមួយសម្រាប់ខ្លួនឯង រាល់ពេលដែលដំណាក់របស់ព្រះជាម្ចាស់ផ្សាយរឿងទាំងនេះ ស្ត្រីម្នាក់នេះតែងតែជេរប្រទេចនៅក្នុងចិត្តរបស់នាង ហើយគិតថា៖ «ទីបញ្ចប់នៃពិភពលោកឬ? ជីវិតកំពុងតែល្អតើ។ វាអាចជាទីបញ្ចប់នៃពិភពលោកសម្រាប់អ្នក ប៉ុន្តែវាមិនមែនជាទីបញ្ចប់នៃពិភពលោកសម្រាប់ខ្ញុំទេ! សូម្បីតែភយន្តរាយដ៏ធំសម្បើមមកដល់ ក៏ខ្ញុំនៅតែត្រូវរស់រានមានជីវិតដែរ។ ប្រសិនបើមាននរណាម្នាក់ត្រូវស្លាប់ នោះអ្នករាល់គ្នាអាចស្លាប់បាន!» តើស្ត្រីម្នាក់នេះគ្មានហេតុផលទេឬអី? រាល់ពេលដែលមាននរណាម្នាក់ប្រកបគ្នាអំពីទិដ្ឋភាពនៃសេចក្ដីពិតនេះ នាងនឹងក្លាយជាមនុស្សគ្មានហេតុផល ហើយអារម្មណ៍ខ្ពើមរអើមក៏កើតឡើងនៅក្នុងចិត្តរបស់នាង រួចនាងគិតថា៖ «ជីវិតរបស់ខ្ញុំកំពុងតែល្អស្រាប់ទៅហើយ! ខ្ញុំមានលុយច្រើន ខ្ញុំមានឡាន មានផ្ទះ ខ្ញុំមានចំណូលខ្ពស់ ខ្ញុំជាអ្នកមានអំណាចម្នាក់នៅក្នុងតំបន់របស់ខ្ញុំ ហើយគ្មាននរណាម្នាក់ហ៊ានទាស់ចិត្តខ្ញុំឡើយ។ លក្ខខណ្ឌរស់នៅរបស់ខ្ញុំល្អយ៉ាងនេះ ប្រសិនបើភយន្តរាយដ៏ធំសម្បើមមកដល់ តើខ្ញុំនឹងមិនរងការខាតបង់ទេឬអី? ខ្ញុំមិនទាន់ត្រៀមខ្លួនស្លាប់នៅឡើយទេ!» តើនាងមានទស្សនៈបែបណាចំពោះកិច្ចការរបស់ព្រះជាម្ចាស់ និងចំពោះការដែលព្រះជាម្ចាស់ចង់បំផ្លាញលោកិយដ៏ទុច្ចរិត និងមនុស្សជាតិដ៏ទុច្ចរិតនេះ? (នាងមានភាពប្រទូសរ៉ាយចំពោះរឿងទាំងនេះ)។ មិនថាព្រះជាម្ចាស់បានធ្វើអ្វីក៏ដោយ ប្រសិនបើវាពាក់ព័ន្ធនឹងផលប្រយោជន៍របស់នាង ប្រសិនបើវាធ្វើឱ្យខូច ផលប្រយោជន៍របស់នាង នោះនាងនឹងស្អប់វា ហើយមានភាពប្រទូសរ៉ាយចំពោះវា ហើយនាងនឹងមិនយល់ស្របនឹងវាឡើយ ដោយគិតថា៖ «អ្វីដែលព្រះអង្គកំពុងធ្វើ គឺខុសហើយ!» ហើយនាងនឹងបដិសេធទង្វើរបស់ព្រះជាម្ចាស់ភ្លាមៗតែម្ដង។ លើសពីនេះទៅទៀត រឿងដែលទុច្ចរិតបំផុតអំពីនាងគឺថា នាងមិនចូលចិត្តឱ្យភាពយុត្តិធម៌ និងសេចក្ដីសុចរិតកាន់អំណាចឡើយ។ មិនថានរណាដែលបានកាន់អំណាចទេ សូម្បីតែព្រះជាម្ចាស់ជាអ្នកកាន់អំណាច ហើយមានភាពយុត្តិធម៌ និងសេចក្ដីសុចរិតក៏ដោយ ប្រសិនបើវាបានធ្វើឱ្យខូចផលប្រយោជន៍របស់នាង នោះនាងនឹងមិនព្រមឡើយ ពោលគឺ ផលប្រយោជន៍របស់នាងមានសារៈសំខាន់ចំពោះនាងជាងព្រះជាម្ចាស់ទៅទៀត។ តើសកម្មភាពរបស់នាងមិនមែនមានធម្មជាតិជាអារក្សទេឬអី? ហើយនៅពេលដែលធម្មជាតិជាអារក្សស្ដែងចេញមក តើវាមិនមែនជាធម្មជាតិដូចគ្នាទៅនឹងពេលដែលវិញ្ញាណអាក្រក់ចូលសណ្ឋិតនរណាម្នាក់ ហើយគេនិយាយថា គេមិនចង់ឮព្រះបន្ទូលរបស់ព្រះជាម្ចាស់ទេឬអី? (មែនហើយ ដូចគ្នា)។ រាល់ពេលដែលមាននរណាម្នាក់អានព្រះបន្ទូលរបស់ព្រះជាម្ចាស់ វិញ្ញាណអាក្រក់នោះនឹងនិយាយថា វាមិនចង់ឮឡើយ។ រាល់ពេលដែលមានបងប្អូនប្រុសស្រីណាម្នាក់ប្រកបគ្នាអំពីថ្ងៃរបស់ព្រះជាម្ចាស់ដែលជិតមកដល់ ឬភយន្តរាយដ៏ធំសម្បើមដែលជិតមកដល់ ស្ត្រីកាចឆ្នាស់ម្នាក់នេះនឹងស្អប់វា ហើយជេរប្រទេចវានៅក្នុងចិត្តរបស់នាង។ ហេតុអ្វីបានជានាងជេរប្រទេចវា? ប្រសិនបើព្រះជាម្ចាស់យាងមកបំផ្លាញលោកិយ នោះនាងនឹងបាត់បង់ទ្រព្យសម្បត្តិទាំងអស់របស់នាង ពោលគឺ នៅពេលដែលរឿងអ្វីមួយបានប៉ះពាល់ដល់ផលប្រយោជន៍របស់នាង នាងនឹងជេរប្រទេចវា។ ហេតុដូច្នេះហើយ ការជេរប្រទេចរបស់នាងគឺមានធម្មជាតិដូចគ្នាទៅនឹងវិញ្ញាណអាក្រក់ដែលនិយាយថា វាមិនចង់ឮព្រះបន្ទូលរបស់ព្រះជាម្ចាស់អ៊ីចឹងដែរ។ ពួកគេមានលក្ខណៈរួមមួយ នោះគឺ រាល់ពេលដែលមាននរណាម្នាក់លើកឡើងពីសេចក្ដីពិត លាតត្រដាងពីជម្រៅព្រលឹងរបស់ពួកគេ លាតត្រដាងពីភាពគួរឱ្យខ្ពើម សេចក្តីទុច្ចរិត និងសេចក្តីពិសពុលរបស់ពួកគេ នោះសេចក្ដីស្អប់ ការទាស់ទទឹង និងការប្រឆាំងកើតឡើងនៅក្នុងចិត្តរបស់ពួកគេ រួចហើយពួកគេក៏ជេរប្រទេច និងជេរប្រមាថ នេះហើយជាលក្ខណៈរបស់វិញ្ញាណអាក្រក់។ មើលពីសំបកក្រៅ ស្ត្រីកាចឆ្នាស់ម្នាក់នេះបាននិយាយ និងបានប្រព្រឹត្តដូចជាមនុស្សធម្មតាអ៊ីចឹង ហើយមិនដូចជានាងត្រូវបានអារក្សចូលសណ្ឋិតឡើយ ប៉ុន្តែធម្មជាតិនៃសកម្មភាពរបស់នាងគឺដូចគ្នាទៅនឹងអារក្សនោះដែរ។ នៅពេលដែលអ្នករាល់គ្នាមានឱកាស អ្នកអាចសួរពួកអ្នកមាននៅក្នុងពួកជំនុំថា៖ «នៅពេលដែលថ្ងៃរបស់ព្រះជាម្ចាស់មកដល់ ហើយភយន្តរាយដ៏ធំសម្បើមមកដល់ ហើយទ្រព្យសម្បត្តិគ្រួសាររបស់អ្នកត្រូវបាត់បង់ទាំងអស់ តើអ្នកនឹងមានអារម្មណ៍ពិបាកចិត្តដែរឬទេ? តើអ្នកទន្ទឹងរង់ចាំថ្ងៃរបស់ព្រះជាម្ចាស់មកដល់ដែរឬទេ? តើអ្នកទន្ទឹងរង់ចាំព្រះជាម្ចាស់កាន់អំណាច ហើយសេចក្តីយុត្តិធម៌ និងសេចក្ដីសុចរិតកាន់អំណាចដែរឬទេ? តើអ្នកទន្ទឹងរង់ចាំព្រះជាម្ចាស់បំផ្លាញមនុស្សជាតិដ៏ទុច្ចរិតនេះចោលយ៉ាងឆាប់រហ័ស សូម្បីតែនៅពេលដែលអ្នកក៏នឹងត្រូវបានបំផ្លាញចោលដែរឬទេ? តើអ្នកសុខចិត្តឱ្យរឿងនេះកើតឡើងដែរឬទេ?» ចាំមើលថាតើទស្សនៈរបស់ពួកគេយ៉ាងណា។ អ្នកខ្លះនឹងសុខចិត្តឱ្យរឿងនេះកើតឡើង ហើយអ្នកខ្លះទៀតនឹងមិនសុខចិត្តឡើយ។ បើយើងនិយាយពីពិភពលោកទាំងមូល ចក្រវាលទាំងមូល របស់របរខាងសម្ភារៈទាំងអស់ដែលត្រូវបានគ្រប់គ្រងដោយព្រះជាម្ចាស់ យើងមិននិយាយអំពីរឿងដែលមិនមែនជាសម្ភារៈនៅទីនេះទេ គឺនិយាយតែពីរឿងដែលស្ថិតក្នុងវិសាលភាពខាងសម្ភារៈប៉ុណ្ណោះ ដូចជា៖ ទ្រព្យសម្បត្តិគ្រួសារ ឡាន ផ្ទះ លុយកាក់ និងរបស់ផ្សេងៗទៀត បើយើងយករឿងទាំងអស់នេះមកបញ្ចូលគ្នា តើវាមានទំហំប៉ុនគ្រាប់ខ្សាច់មួយគ្រាប់នៅក្នុងព្រះហស្តរបស់ព្រះជាម្ចាស់ដែរឬទេ? (ទេ)។ ទោះជាយ៉ាងណាក៏ដោយ នៅពេលដែលមនុស្សទទួលបានរបស់ទាំងនេះ ពួកគេមិនចង់លះបង់វាចោលទេ ហើយមានអារម្មណ៍ថាពួកគេមានទុនដើម្បីតតាំងនឹងព្រះជាម្ចាស់ ដោយនិយាយថា៖ «ប្រសិនបើព្រះអង្គដកយកទ្រព្យសម្បត្តិគ្រួសាររបស់ខ្ញុំចេញ នោះខ្ញុំនឹងស្អប់ព្រះអង្គ ខ្ញុំនឹងប្រឆាំងនឹងព្រះអង្គ ហើយខ្ញុំនឹងមិនទទួលស្គាល់ថាព្រះអង្គគឺជាព្រះឡើយ!» តើការដែលព្រះជាម្ចាស់គឺជាព្រះជាម្ចាស់ ឬក៏អត់ គឺអាស្រ័យលើការទទួលស្គាល់របស់អ្នកឬ? (ទេ)។ តើអ្នកមានទុនដើម្បីតតាំងនឹងព្រះជាម្ចាស់ ជាមួយនឹងទ្រព្យសម្បត្តិគ្រួសារដ៏តិចតួចនោះឬ? អ្នកពិតអវិជ្ជាណាស់! ពេជ្រគឺជារបស់ដែលមានតម្លៃបំផុតនៅលើផែនដី។ នៅពេលដែលមនុស្សសាមញ្ញឃើញពេជ្រទំហំមួយការ៉ាត់ ពួកគេមានការភ្ញាក់ផ្អើល ហើយនិយាយថា៖ «ពេជ្រធំម្ល៉េះ! វាច្បាស់ជាមានតម្លៃ ១ ម៉ឺន ឬ ២ ម៉ឺនដុល្លារអាមេរិកមិនខាន!» ពួកគេគិតថាពេជ្រមានតម្លៃខ្លាំងណាស់។ ប៉ុន្តែបន្ទាប់មក ខ្ញុំបានឮរបាយការណ៍ព័ត៌មានមួយដែលនិយាយថា មានភពមួយនៅមិនឆ្ងាយពីផែនដីប៉ុន្មានទេ គឺផ្សំឡើងពីពេជ្រទាំងស្រុង ហើយស្រាប់តែខ្ញុំបានភ្ញាក់ខ្លួនដឹងពីរឿងមួយ៖ មនុស្សមានការយល់ឃើញចង្អៀតណាស់។ នៅពេលដែលអ្នកឃើញពេជ្រកំពុងភ្លឺចែងចាំង អ្នកចូលចិត្តវាខ្លាំងណាស់ ហើយគិតថាវាជារបស់ដ៏អស្ចារ្យ ប៉ុន្តែនៅពេលដែលអ្នកឮថាមានភពទាំងមូលផ្សំឡើងពីពេជ្រ តើទស្សនៈរបស់អ្នកទៅជាយ៉ាងណាវិញ? ទស្សនៈរបស់អ្នកចំពោះពេជ្រក៏ផ្លាស់ប្ដូរ។ ពោលគឺ នៅពេលដែលអ្នកឮព័ត៌មានផ្សេងទៀត ការយល់ដឹងរបស់អ្នកស្រាប់តែទូលំទូលាយ អ្នកលែងមើលឃើញតែលំហដ៏តូចចង្អៀតនៅចំពោះមុខអ្នកទៀតហើយ អ្នកលែងជាកង្កែបក្នុងអណ្ដូងទៀតហើយ ពីព្រោះបរិមាណព័ត៌មានដែលអ្នកមានបានកើនឡើង ហើយការយល់ឃើញរបស់អ្នកក៏បានផ្លាស់ប្ដូរ និងរីកចម្រើន។ តាមរយៈការរស់នៅក្នុងលោកិយនេះ ស្របពេលដែលមនុស្សកំពុងជួបប្រទះជានិច្ចនូវរាល់រឿងរ៉ាវនីមួយៗដែលកើតឡើងចំពោះពួកគេ និងមជ្ឈដ្ឋានផ្សេងៗគ្នា ការយល់ដឹងរបស់ពួកគេក៏កំពុងផ្លាស់ប្ដូរជានិច្ច ស្របពេលជាមួយគ្នានោះ ទស្សនៈរបស់ពួកគេក៏កំពុងត្រូវបានកែប្រែជាថ្មីជានិច្ចផងដែរ។ នេះជារឿងធម្មតា ហើយវាគឺជាដំណើរការដែលព្រះជាម្ចាស់ធ្វើឱ្យមនុស្សមានការរីកចម្រើនបន្តិចម្ដងៗនៅក្នុងជីវិតនេះ និងមានការរីកចម្រើនជានិច្ចក្នុងការយល់ឃើញ ក្នុងទស្សនៈ ក្នុងការយល់ដឹងអំពីពិភពលោកទាំងមូល និងអំពីស្នាព្រះហស្តរបស់ព្រះជាម្ចាស់។ ដូច្នេះ ឥឡូវនេះ ដោយសារអ្នករាល់គ្នាបានស្ដាប់ខ្ញុំរៀបរាប់ពីរឿងនេះ តើអ្នករាល់គ្នាគួរប្រព្រឹត្តចំពោះវាយ៉ាងដូចម្តេច? តើអ្នកគួរគិតថា៖ «អូ! មនុស្សនៅលើផែនដីពិតជាអវិជ្ជាណាស់ ពួកគេខ្វះការយល់ឃើញ ហើយពួកគេដឹងតិចតួចណាស់!» ដែរឬទេ? ពោលគឺ ទស្សនៈ និងការយល់ឃើញរបស់អ្នកអំពីចក្រវាលទាំងមូល អំពីមនុស្សជាតិទាំងមូល អំពីរបស់សព្វសារពើដែលព្រះជាម្ចាស់បង្គាប់ អំពីអ្វីៗគ្រប់យ៉ាងដែលព្រះជាម្ចាស់បង្គាប់ ប្រហែលជាដូចគ្នាទៅនឹងការយល់ដឹងរបស់អ្នកអំពីពេជ្រតូចមួយ ដែលតម្លៃរបស់វាត្រូវបានប្រៀបធៀបទៅនឹងភពមួយអ៊ីចឹងដែរ តើមែនទេ? (មែនហើយ)។ តើយើងអាចទាញសេចក្ដីសន្និដ្ឋានអ្វីពីរឿងនេះ? នៅលើភពផែនដី មិនថានរណាម្នាក់សម្រេចបានសមិទ្ធផលអ្វី មានកេរ្តិ៍ឈ្មោះអ្វី ឬបំពេញកិច្ចការបានល្អអស្ចារ្យយ៉ាងណានោះទេ ពួកគេមិនត្រូវអួតខ្លួនឡើយ ពីព្រោះមនុស្សជាតិគឺតូចទាបណាស់ ហើយគ្មានតម្លៃសូម្បីតែមួយកាក់មួយសេន! ព្រះជាម្ចាស់បានរៀបចំពេជ្រមួយចំនួននៅលើផែនដី ហើយមនុស្សបានតយុទ្ធគ្នាដើម្បីបានវា។ តើមនុស្សមិនដឹងទេឬថា មានភពប៉ុន្មាននៅក្នុងព្រះហស្តរបស់ព្រះជាម្ចាស់ ដែលមានរបស់ល្អៗជាងពេជ្រទៅទៀតនោះ? តើមនុស្សមិនគួរឱ្យអាណិតទេឬអី? (មែនហើយ)។ នេះហើយជារបៀបដែលមនុស្សគួរឱ្យអាណិត មនុស្សពិតជាអវិជ្ជាណាស់។

ពួកទទឹងនឹងព្រះគ្រីស្ទមិនអាចទប់ចិត្តមិនទាស់ទទឹងនឹងព្រះជាម្ចាស់បានឡើយ ពួកគេស្អប់សេចក្ដីពិត និងអ្វីៗដែលវិជ្ជមានពីកំណើត ហើយពួកគេសូម្បីតែមិនអាចទុកមនុស្សដែលដេញតាមសេចក្ដីពិត និងស្រឡាញ់អ្វីៗដែលវិជ្ជមានឱ្យនៅបានឡើយ តែផ្ទុយទៅវិញ ពួកគេថ្កោលទោស សង្កត់សង្កិន និងផាត់មនុស្សបែបនេះចោល។ ចំណែកឯអ្នកដែលឃុបឃិតជាមួយពួកគេវិញ ពួកគេចងសម្ព័ន្ធភាពជាមួយគ្នាដោយធម្មជាតិ ការពារគ្នាទៅវិញទៅមក បិទបាំងឱ្យគ្នាទៅវិញទៅមក និងអែបអបគ្នាទៅវិញទៅមក។ ផ្អែកលើចំណុចនេះ យើងអាចមើលឃើញថា មនុស្សទាំងនេះដែលជាពួកទទឹងនឹងព្រះគ្រីស្ទ គឺជាវិញ្ញាណអាក្រក់ និងវិញ្ញាណស្មោកគ្រោកដែលចាប់ជាតិមកវិញ ហើយពួកគេគ្មានភាពជាមនុស្សធម្មតាឡើយ។ មិនថាពួកគេយល់ពីសេចក្ដីពិតដែលពួកគេឮច្រើនប៉ុនណា ឬពួកគេផ្សាយពីពាក្យពេចន៍ និងគោលលទ្ធិបានច្បាស់លាស់យ៉ាងណានោះទេ នៅពេលដល់ពេលត្រូវអនុវត្ត រឿងតែមួយគត់ដែលពួកគេជ្រើសរើសធ្វើ គឺប្រឆាំងនឹងសេចក្ដីពិត និងទាស់ទទឹងនឹងព្រះជាម្ចាស់ ហើយការពារឋានៈ និងផលប្រយោជន៍ផ្ទាល់ខ្លួនរបស់ពួកគេ នេះហើយគឺជាសេចក្តីទុច្ចរិតរបស់ពួកគេ។ តើពួកគេទុច្ចរិតបំផុតតាមរបៀបណា? នោះគឺ ពួកគេស្អប់សេចក្ដីពិត ពួកគេស្អប់សេចក្ដីពិតដោយគ្មានការពន្យល់ ឬហេតុផល។ ប្រសិនបើអ្នកសួរពួកគេថា ហេតុអ្វីបានជាពួកគេស្អប់សេចក្ដីពិត ពួកគេប្រហែលជាមិនអាចពន្យល់បានទេ ប៉ុន្តែរាល់សកម្មភាពរបស់ពួកគេ សុទ្ធតែមាននិស្ស័យ និងវិធីសាស្ត្ររបស់ពួកទទឹងនឹងព្រះគ្រីស្ទ ហើយរាល់សកម្មភាពរបស់ពួកគេ បំភាន់ និងដាក់អន្ទាក់មនុស្ស រំខាន និងបង្អាក់ដល់កិច្ចការនៃដំណាក់របស់ព្រះជាម្ចាស់ នេះគឺជាលទ្ធផលនៃរាល់សកម្មភាពរបស់ពួកគេ។ ចូរធ្វើការប្រៀបធៀប និងសង្កេតមើលពួកអ្នកដឹកនាំ និងពួកអ្នកធ្វើការនៅគ្រប់កម្រិត ឬបងប្អូនប្រុសស្រីសាមញ្ញ នៅជុំវិញអ្នករាល់គ្នា ដែលអ្នករាល់គ្នាស្គាល់ និងមានទំនាក់ទំនងជាមួយ ដើម្បីមើលថាតើមាននរណាម្នាក់ក្នុងចំណោមពួកគេ ស្អប់បងប្អូនប្រុសស្រីដែលដេញតាមសេចក្ដីពិតដោយគ្មានហេតុផល ហើយតែងតែចង់វាយប្រហារ និងផាត់មនុស្សទាំងនេះចោលដែរឬទេ។ ពួកគេផ្ទាល់ដឹងថាវាមិនត្រឹមត្រូវទេ ប៉ុន្តែមិនអាចទប់ចិត្តបានឡើយ ដោយនិយាយពាក្យពីរោះៗនៅចំពោះមុខបងប្អូនប្រុសស្រីទាំងនេះ ប៉ុន្តែធ្វើរឿងខុសគ្នាស្រឡះនៅពីក្រោយខ្នងរបស់អ្នកទាំងនោះ ដោយបញ្ចេញឱ្យឃើញពីមុខមាត់ជាអារក្សរបស់ពួកគេ និងចាប់ផ្ដើមប្រឆាំងនឹងអ្នកទាំងនោះ។ ប្រសិនបើនេះមិនមែនជាសេចក្តីទុច្ចរិតទេ នោះតើវាជាអ្វីទៅវិញ? តើអ្វីទៅដែលគួរឱ្យស្អប់ខ្ពើមបំផុតអំពីពួកទទឹងនឹងព្រះគ្រីស្ទ? ពួកគេជារឿយៗនិយាយរឿងត្រឹមត្រូវ ដើម្បីបំភាន់រាស្ដ្ររើសតាំងរបស់ព្រះជាម្ចាស់ និងអ្នកដែលនៅជុំវិញពួកគេ ហើយថែមទាំងបោកបញ្ឆោត និងបោកប្រាស់ខាងលើទៀតផង ហើយលើសពីនេះទៅទៀត ពួកគេចង់បោកប្រាស់ព្រះជាម្ចាស់ និងទទួលបានការទុកចិត្តពីមនុស្សដោយប្រើពាក្យសម្ដីផ្អែមល្ហែម រួចហើយក៏ដើររាតត្បាត ប្រព្រឹត្តដោយគឃ្លើន និងធ្វើអ្វីក៏ដោយដែលពួកគេចង់ធ្វើនៅក្នុងដំណាក់របស់ព្រះជាម្ចាស់។ ពួកគេដឹងថានិយាយបែបណាទើបត្រូវ និយាយបែបណាទើបខុស ហើយពួកគេដឹងពីរបៀបដែលពួកគេគួរប្រព្រឹត្ត របៀបដែលពួកគេមិនគួរប្រព្រឹត្ត អ្វីទៅជាគោលការណ៍ អ្វីទៅដែលមិនមែនជាគោលការណ៍ អ្វីទៅជាការប្រឆាំងនឹងគោលការណ៍ និងអ្វីទៅជាការប្រព្រឹត្តស្របតាមគោលការណ៍។ ពួកគេមិនមែនមិនច្បាស់លាស់ពីរឿងទាំងនេះនៅក្នុងចិត្តរបស់ពួកគេឡើយ ហើយអ្នកខ្លះថែមទាំងដឹងពីរឿងទាំងនេះយ៉ាងច្បាស់លាស់ និងក្បោះក្បាយទៀតផង ប៉ុន្តែមិនថាពួកគេយល់បានល្អ និងដឹងច្បាស់ពីគោលការណ៍កម្រិតណានោះទេ នៅពេលដែលពួកគេធ្វើរឿងរ៉ាវ ពួកគេមិនអនុវត្តសេចក្ដីពិតទាល់តែសោះ ហើយពួកគេធ្វើរឿងអាក្រក់ដោយមិនញញើតដៃ ស្របតាមបំណងប្រាថ្នាផ្ទាល់ខ្លួនរបស់ពួកគេ។ ចំណុចនេះកំណត់ថាធម្មជាតិរបស់ពួកគេគឺបែបសាតាំង និងជារបស់អាទទឹងនឹងព្រះគ្រីស្ទ។ ពួកគេមិនត្រឹមតែមានអារម្មណ៍ស្អប់ខ្ពើមសេចក្ដីពិត និងស្អប់សេចក្ដីពិតប៉ុណ្ណោះទេ ប៉ុន្តែពួកគេជាញឹកញាប់ស្អប់ និងថ្កោលទោសអ្វីៗដែលវិជ្ជមានទៀតផង។ ហេតុអ្វីបានជានាគដ៏ធំមានសម្បុរក្រហមស្អប់សេចក្ដីពិត និងព្រះជាម្ចាស់? នេះគឺត្រូវបានកំណត់ទាំងស្រុងដោយធម្មជាតិបែបសាតាំងរបស់វា។ បងប្អូនប្រុសស្រីមួយចំនួនត្រូវបានធ្វើទុក្ខបុកម្នេញ និងដេញតាមយ៉ាងខ្លាំង រហូតដល់ពួកគេមិនអាចត្រឡប់ទៅផ្ទះរបស់ពួកគេវិញបាន ហើយពួកអារក្ស និងពួកសាតាំងទាំងនោះនិយាយថា៖ «មនុស្សទាំងនេះលែងរស់នៅជាធម្មតាទៀតហើយ ពួកគេបានបោះបង់គ្រួសាររបស់ពួកគេចោលហើយ»។ តាមពិតទៅ ពួកគេមិនអាចទៅផ្ទះបានទេ ពីព្រោះពួកគេកំពុងត្រូវបានធ្វើទុក្ខបុកម្នេញដោយនាគដ៏ធំមានសម្បុរក្រហម។ រឿងបែបនេះកើតឡើងជាច្រើនណាស់។ តើអ្នករាល់គ្នាធ្លាប់ឮរឿងអ្វីផ្សេងទៀត? (នាគដ៏ធំមានសម្បុរក្រហមនិយាយថា ប្រសិនបើមនុស្សអានព្រះបន្ទូលរបស់ព្រះជាម្ចាស់ច្រើនពេក នោះពួកគេនឹងត្រូវបានលាងខួរ)។ នាគដ៏ធំមានសម្បុរក្រហមនិយាយថា៖ «មនុស្សត្រូវបានលាងខួរដោយព្រះបន្ទូលរបស់ព្រះ ពួកគេត្រូវបានធ្វើឱ្យក្លាយជាមនុស្សរបស់ព្រះហើយ»។ នេះគឺជាការ បំប្លែងការពិតឱ្យទៅជាខុសស្រឡះ។ ច្បាស់ណាស់ គឺនាគដ៏ធំមានសម្បុរក្រហមទេដែលធ្វើឱ្យមនុស្សពុករលួយ និងលាងខួរមនុស្ស ប៉ុន្តែវាបែរជាទម្លាក់កំហុស និងនិយាយថា ព្រះបន្ទូលរបស់ព្រះជាម្ចាស់លាងខួរមនុស្សទៅវិញ ពួកអារក្សទាំងនេះពិតជាទុច្ចរិតណាស់! នាគដ៏ធំមានសម្បុរក្រហមអះអាងថារឿងល្អៗទាំងអស់ដែលអ្នកដទៃបានធ្វើ គឺជារបស់ខ្លួនវា ហើយទម្លាក់កំហុសលើអ្នកដទៃចំពោះរឿងអាក្រក់ដែលខ្លួនបានធ្វើ។ ពួកទទឹងនឹងព្រះគ្រីស្ទក៏ធ្វើដូចគ្នាដែរ វិធីសាស្ត្ររបស់ពួកគេគឺដូចគ្នាទាំងស្រុងទៅនឹងវិធីសាស្ត្ររបស់នាគដ៏ធំមានសម្បុរក្រហម ដែលជាសាតាំង។ ពួកគេពិតជាអ្នកបម្រើរបស់សាតាំងមែន!

ឥឡូវនេះ តើយើងបានបញ្ចប់ការប្រកបគ្នារួចរាល់ហើយឬនៅ អំពីការបង្ហាញចេញបែបទុច្ចរិត ពិសពុល និងបោកបញ្ឆោតរបស់ពួកទទឹងនឹងព្រះគ្រីស្ទ? តើអ្វីដែលខ្ញុំបានប្រកបគ្នានៅថ្ងៃនេះ មិនខុសប្លែក និងជាក់ស្តែងជាងអ្វីដែលអ្នករាល់គ្នាអាចយល់បានតាមន័យត្រង់ទេឬអី? ក្នុងរយៈពេលប៉ុន្មានឆ្នាំថ្មីៗនេះ ដំណាក់របស់ព្រះជាម្ចាស់បានផលិតវីដេអូជាច្រើន រួមទាំងទំនុកបរិសុទ្ធ និងភាពយន្តមួយចំនួនជាដើម ហើយវីដេអូទាំងនោះសុទ្ធតែត្រូវបានបង្ហោះនៅលើអ៊ីនធឺណិត។ អាទទឹងនឹងព្រះគ្រីស្ទម្នាក់នៅចិនដីគោក បានឃើញរឿងទាំងនេះនៅលើអ៊ីនធឺណិត ហើយបាននិយាយថា៖ «អ្នករាល់គ្នាបានផលិតកម្មវិធីទាំងនេះនៅបរទេស ហើយពួកយើងក៏អាចធ្វើបែបនេះនៅប្រទេសចិនបានដែរ»។ បន្ទាប់មក គេក៏បានដើរប្រមូលមនុស្ស រកបានបក្សពួកមួយក្រុម ហើយក៏បានបង្កើតក្រុមចម្រៀងមួយនៅក្នុងប្រទេសនៃនាគដ៏ធំមានសម្បុរក្រហម។ ជាចុងក្រោយ មនុស្សទាំងនេះត្រូវបានចាប់ខ្លួន។ ហេតុអ្វីបានជាអាទទឹងនឹងព្រះគ្រីស្ទត្រូវធ្វើបែបនេះ? តើគេមានគោលដៅឬ? (មែនហើយ ។) តើគោលដៅរបស់វាគឺជាអ្វី? (ការគ្រប់គ្រងមនុស្ស។) វាមិនសាមញ្ញត្រឹមតែគេចង់គ្រប់គ្រងមនុស្សនោះទេ។ គេចង់បង្កើតបក្សពួកផ្ទាល់ខ្លួនរបស់គេ។ គំនិតរបស់គេគឺ៖ «ដំណាក់របស់ព្រះអាចមានក្រុមចម្រៀងបាន ដូច្នេះ ខ្ញុំក៏អាចមានបានដែរ! ប្រសិនបើខ្ញុំជោគជ័យ ខ្ញុំនឹងមានបក្សពួកផ្ទាល់ខ្លួនរបស់ខ្ញុំ។ គ្រាន់តែខ្ញុំបក់ដៃមួយ នោះមនុស្សជាច្រើននឹងមកដល់!» តាមរបៀបនេះ គេអាចជំនួសពួកជំនុំរបស់ព្រះជាម្ចាស់បាន។ តើនេះមិនមែនជាគោលដៅដែលវាចង់សម្រេចបានទេឬអី? ប៉ុន្តែលទ្ធផលគឺ នាគដ៏ធំមានសម្បុរក្រហមបានបង្ក្រាប ហើយការគិតស្រមើស្រមៃរបស់វាក៏រលាយសូន្យ។ ដំណាក់របស់ព្រះជាម្ចាស់បំពេញកិច្ចការនេះ ក្រោមលក្ខខណ្ឌដែលធានាបាននូវសុវត្ថិភាព។ តើលក្ខខណ្ឌនេះមានសម្រាប់គេនៅក្នុងប្រទេសដែលគ្រប់គ្រងដោយនាគដ៏ធំមានសម្បុរក្រហមដែរឬ? លក្ខខណ្ឌនេះមិនមានសម្រាប់វាឡើយ ប៉ុន្តែគេនៅតែចង់អួតសម្ញែង។ គេមិនបានអួតសម្ញែងខ្លួនបានល្អនោះទេ ហើយជាចុងក្រោយ រឿងរ៉ាវក៏ប្រែជាអាក្រក់សម្រាប់គេ។ កាលពីប៉ុន្មានឆ្នាំមុន មានមនុស្សមួយក្រុមទៀតបានផលិតកម្មវិធីមួយ ហើយបង្ហោះវានៅលើអ៊ីនធឺណិត។ ពួកគេ បានច្រៀងបទភ្លេងចាស់ៗអមដោយការរាំ ហើយស្លៀកពាក់រ៉ូបផ្កាតាមបែបជនជាតិភាគតិច។ វាមានលក្ខណៈបែបប្រពៃណីនិងហួសសម័យពេកហើយ។ ប្រាប់ខ្ញុំមកមើល៍ តើពួកទទឹងនឹងព្រះគ្រីស្ទទាំងនេះមិនមែនគ្រាន់តែបង្កការរំខានទេឬអី? (មែនហើយ។) អ្នកគ្មានជំនឿ និងមនុស្សខាងសាសនាមិនបានដឹងពីស្ថានភាពពិតឡើយ ហើយបានជឿថារឿងទាំងនេះពិតជាធ្វើឡើងដោយពួកជំនុំមែន។ ពួកទទឹងនឹងព្រះគ្រីស្ទតែងតែធ្វើរឿងល្ងង់ខ្លៅ ពួកគេមិនត្រឹមតែទុច្ចរិតប៉ុណ្ណោះទេ ប៉ុន្តែពួកគេក៏ល្ងង់ខ្លៅផងដែរ។ ហេតុអ្វីបានជាពួកគេល្ងង់ខ្លៅ? តើដោយសារតែពួកគេទុច្ចរិតខ្លាំងពេក រហូតដល់ពួកគេក្លាយជាល្ងង់ខ្លៅដោយមានសេចក្តីទុច្ចរិតមែនទេ? ទេ។ ទោះបីជាមនុស្សម្នាក់មានគុណសម្បត្តិបែបណាក៏ដោយ ប្រសិនបើគេយល់ពីសេចក្ដីពិតខ្លះៗ នោះទោះបីជាគេគ្មានផ្លូវទៅមុខនៅពេលដែលគេធ្វើរឿងរ៉ាវ ហើយមិនដឹងថាអ្វីដែលសមរម្យ ឬមិនសមរម្យសម្រាប់គេក្នុងការធ្វើក៏ដោយ ក៏គេមានបន្ទាត់ក្រហមនៅក្នុងចិត្តរបស់គេដែរ៖ គេនឹងមិនធ្វើសកម្មភាពផ្ដេសផ្ដាស ឬដោយងងឹតងងល់ឡើយ។ តើវាមិនមែនបែបនេះទេឬអី? (មែនហើយ គឺបែបនេះឯង។) ទោះជាយ៉ាងណាក្តី មនុស្សទាំងនោះដែលមិនយល់ពីសេចក្ដីពិត ហើយក្រអឺតក្រទមខ្លាំងរហូតដល់គ្មានវិចារណញ្ញាណ គឺធ្វើសកម្មភាពតាមតែអំពើចិត្ត។ តើការដែលពួកគេធ្វើសកម្មភាពតាមតែអំពើចិត្ត មានន័យដូចម្ដេច? មនុស្សបែបនេះគ្មានវិចារណញ្ញាណឡើយ ហើយមនុស្សដែលគ្មានវិចារណញ្ញាណ មិនអាចពិចារណាលើបញ្ហាបានទេ។ តើខ្ញុំចង់មានន័យដូចម្ដេចចំពោះពាក្យ «ពិចារណា»? ខ្ញុំចង់មានន័យថា តើត្រូវធ្វើអ្វីខ្លះនៅដំណាក់កាលដំបូង តើត្រូវរៀបចំអ្វីខ្លះ តើត្រូវការអ្វីខ្លះនៅពេលចាត់វិធានការ ហេតុអ្វីបានជាកម្មវិធីនេះត្រូវតែត្រូវបានបង្កើតឡើង ហើយបន្ទាប់ពីកម្មវិធីនេះត្រូវបានផលិតរួច តើមានមនុស្សប៉ុន្មាននាក់ដែលអាចរងឥទ្ធិពល តើមានមនុស្សប៉ុន្មាននាក់ដែលអាចត្រូវបានស្អាង ហើយថាតើមានផលវិបាក ឬគុណវិបត្តិអ្វីខ្លះ ទាំងអស់នេះចាំបាច់ត្រូវបានវាយតម្លៃ។ ដំណើរការនៃការវាយតម្លៃនេះហៅថា «ការពិចារណា»។ តើមនុស្សល្ងង់ខ្លៅទាំងនេះអាចពិចារណាពីរឿងរ៉ាវបានដែរឬទេ? (ទេ។) មនុស្សដែលមិនអាចពិចារណាលើបញ្ហា គឺគ្មានភាពមានវិចារណញ្ញាណឡើយ។ តើពួកគេមានការយល់ដឹងអំពីសេចក្ដីពិតដែរឬទេ? ប្រាកដណាស់គឺគ្មានទេ។ ប្រសិនបើនរណាម្នាក់ពិតជាយល់ពីសេចក្ដីពិតខ្លះៗមែន នោះស្មារតីវិចារណញ្ញាណរបស់ពួកគេនឹងកាន់តែច្បាស់លាស់ និងកាន់តែត្រឹមត្រូវ។ ពួកគេអាចកាន់តែច្បាស់លាស់អំពីអ្វីដែលវិជ្ជមាន អ្វីដែលអវិជ្ជមាន អ្វីដែលត្រូវ អ្វីដែលខុស និងថាតើគោលការណ៍នេះ ឬគោលការណ៍នោះស្ថិតនៅក្នុងវិសាលភាពអ្វី ពោលគឺ ទោះបីជាពួកគេធ្វើអ្វីក៏ដោយ ទោះបីជាពួកគេធ្វើរឿងល្អ ឬអាក្រក់ក៏ដោយ ក៏ពួកគេមានស្ដង់ដាមួយនៅក្នុងចិត្តរបស់ពួកគេដែរ។ ជាឧទាហរណ៍ ប្រសិនបើនរណាម្នាក់ប្រាប់អ្នកឱ្យរត់ស្រាតតាមផ្លូវ តើអ្នកនឹងទៅធ្វើវាដែរឬទេ? (ទេ។) តើអ្នកនឹងទៅធ្វើវាដែរឬទេ ប្រសិនបើនរណាម្នាក់វាយអ្នក? តើអ្នកនឹងទៅធ្វើវាដែរឬទេ ប្រសិនបើនរណាម្នាក់ឱ្យលុយអ្នកមួយម៉ឺនយ័ន? (នោះជារឿងដែលគួរឱ្យអាម៉ាស់ណាស់។ ខ្ញុំមិនអាចធ្វើវាបានទេ។) ការដែលដឹងថានេះជារឿងដែលគួរឱ្យអាម៉ាស់ នេះគឺជាប្រភេទនៃការគិតមួយ ប្រភេទនៃការវិនិច្ឆ័យមួយ និងប្រភេទនៃអាកប្បកិរិយាមួយដែលកើតចេញពីភាពមានវិចារណញ្ញាណ ពោលគឺ លុះត្រាតែមានភាពមានវិចារណញ្ញាណនេះ ទើបអ្នកអាចមានការគិត និងអាកប្បកិរិយាបែបនេះបាន។ ហេតុដូច្នេះហើយ ទោះបីជាអ្នកត្រូវបានល្បួងដោយលុយកាក់ ឬត្រូវបានគេធ្វើទារុណកម្ម និងធ្វើបាបយ៉ាងឃោរឃៅក៏ដោយ ទោះបីជាអ្នកត្រូវបានគេបង្ខំយ៉ាងណាក៏ដោយ ក៏អ្នកនឹងនៅតែមិនទៅធ្វើវាដែរ នោះអ្នកនឹងមិនរងឥទ្ធិពលទាល់តែសោះ ហើយអ្នកនឹងឈរយ៉ាងរឹងមាំ។ ពួកទទឹងនឹងព្រះគ្រីស្ទមិនយល់ពីសេចក្ដីពិតឡើយ ហើយនោះហើយជាមូលហេតុដែលពួកគេគ្មានទស្សនាទានអំពីអ្វីដែលពួកគេធ្វើ។ តើពាក្យ «ទស្សនាទាន» នៅទីនេះមានន័យដូចម្ដេច? វាមានន័យថា ពួកគេ មិនដឹងថាត្រូវធ្វើអ្វីខ្លះដើម្បីធ្វើបន្ទាល់ថ្វាយព្រះជាម្ចាស់ឡើយ។ អាទទឹងនឹងព្រះគ្រីស្ទនេះបានជឿថាគេមានដួងចិត្តដែលពោរពេញដោយក្ដីស្រឡាញ់យ៉ាងខ្លាំង គេបានប្រមូលមនុស្សមួយក្រុមដើម្បីបង្កើតវីដេអូក្រុមចម្រៀង ហើយចុងក្រោយក៏ចំណាយលុយយ៉ាងច្រើន និងធ្វើឱ្យខ្លួនឯង ប្រឈមនឹងហានិភ័យ។ ស្ថានភាពនៅចិនដីគោកគឺអាក្រក់ជាងនៅបរទេសទៅទៀត ចុះបើមានរឿងអាក្រក់កើតឡើង តើនឹងទៅជាយ៉ាងណា? តើគេបានពិចារណាពីរឿងនេះដែរឬទេ? គេប្រហែលជាបានពិចារណាពីស្ថានភាពនេះក្នុងកម្រិតណាមួយ ប៉ុន្តែគេ មិនដឹងថាត្រូវបង្កើតកម្មវិធីអ្វី ឬត្រូវសម្រេចឱ្យបានលទ្ធផលអ្វីឡើយ គេមិនបានយល់ទាល់តែសោះ។ ហេតុអ្វីបានជាគេបានមិនយល់? គេគ្មានភាពមានវិចារណញ្ញាណនេះឡើយ។ តើភាពមានវិចារណញ្ញាណកើតឡើងដោយរបៀបណា? មានតែតាមរយៈការយល់ពីសេចក្ដីពិតប៉ុណ្ណោះ ទើបវិចារណញ្ញាណរបស់មនុស្សអាចប្រែក្លាយជាច្បាស់លាស់ និងត្រឹមត្រូវបន្តិចម្ដងៗបាន។ ពួកទទឹងនឹងព្រះគ្រីស្ទមានធម្មជាតិស្អប់សេចក្ដីពិត ពីកំណើតមក ពួកគេ ប្រឆាំងនឹងអ្វីៗដែលវិជ្ជមាន ហើយនៅក្នុងជម្រៅដួងចិត្តរបស់ពួកគេ ពួកគេមិនអាចស្រឡាញ់សេចក្ដីពិតបានឡើយ ដូច្នេះ តើពួកគេ អាចយល់ពីសេចក្ដីពិតបានដែរឬទេ? (ទេ។) ប្រសិនបើពួកគេមិនអាចយល់ពីសេចក្ដីពិតទេ តើពួកគេ អាចមានការគិតនៃភាពជាមនុស្សធម្មតាបានដែរឬទេ? ពួកគេ មិនអាចមានការគិតនេះឡើយ។ តើមនុស្សដែលគ្មានការគិតនៃភាពជាមនុស្សធម្មតា មានភាពមានវិចារណញ្ញាណដែរឬទេ? ទេ ពួកគេគ្មានទេ។ នៅពេលដែលពួកទទឹងនឹងព្រះគ្រីស្ទធ្វើ និងនិយាយអ្វីមួយ ទស្សនៈរបស់ពួកគេ និងរឿងទាំងអស់ដែលពួកគេធ្វើ គឺមិនខុសពីរឿងដែលពួកអារក្ស និងវិញ្ញាណអាក្រក់ធ្វើឡើយ។ ហេតុអ្វីបានជាខ្ញុំនិយាយថាគ្មានភាពខុសគ្នា? ជាឧទាហរណ៍ មាននរណាម្នាក់ចូលចិត្តផ្សាយ និងអួតសម្ញែងខ្លួនខ្លាំងណាស់ ដូច្នេះ គាត់តែងតែស្វែងរកមនុស្សឱ្យស្ដាប់គាត់ផ្សាយសេចក្តីអធិប្បាយជានិច្ច។ ទោះបីជាមនុស្សមិនចូលចិត្តស្ដាប់គាត់ក៏ដោយ ក៏គាត់នៅតែផ្សាយដែរ។ នៅពេលដែលអ្នកដទៃមានអារម្មណ៍ខ្ពើមរអើមចំពោះគាត់ គាត់ពុំដឹងខ្លួនឡើយ ហើយគាត់មិនព្យាយាមសង្កេតមើលពួកគេទេ គាត់មិនមើលពីអ្វីដែលអ្នកដទៃត្រូវការឡើយ ហើយគាត់គ្រាន់តែបំពេញចិត្តខ្លួនឯងប៉ុណ្ណោះ។ តើនេះមិនមែនជារឿងគួរឱ្យអាប់មុខទេឬអី? វាជារឿងគួរឱ្យអាប់មុខ ហើយគាត់គ្មានភាពមានវិចារណញ្ញាណឡើយ។ តើមានភាពខុសគ្នាដែរឬទេ រវាងការខ្វះភាពមានវិចារណញ្ញាណនេះ និងការនិយាយស្ដី ព្រមទាំងសកម្មភាពផ្ដេសផ្ដាស និងតាមតែអំពើចិត្តរបស់នរណាម្នាក់ដែលត្រូវសាតាំង និងវិញ្ញាណអាក្រក់ចូលសណ្ឋិតនោះ? ទោះបីជាគាត់មិនមានរូបរាងដូចជាអ្នកជំងឺសតិអារម្មណ៍ ដែលរត់ស្រាតតាមផ្លូវយ៉ាងឆ្កួតលីលាក៏ដោយ ក៏អ្នកអាចមើលឃើញថា គាត់ធ្វើសកម្មភាពដោយគ្មានភាពមានវិចារណញ្ញាណដែរ។ នៅពេលដែលគាត់ត្រូវបានគេសុំឱ្យស្រោចស្រពបងប្អូនប្រុសស្រីមួយចំនួន ឬផ្សាយដំណឹងល្អ ឬបំពេញភារកិច្ចណាមួយ គឺគាត់គ្មានគោលការណ៍ទាល់តែសោះ ហើយគ្រាន់តែធ្វើសកម្មភាពផ្ដេសផ្ដាសតាមតែគាត់ចង់ធ្វើប៉ុណ្ណោះ។ មានមនុស្សមួយចំនួនដែលបានផ្សាយដំណឹងល្អអស់រយៈពេល ២០ ឆ្នាំមកហើយ ដោយមិនទទួលបានមនុស្សសូម្បីតែម្នាក់ ប៉ុន្តែពួកគេ នៅតែចង់ក្លាយជាពួកអ្នកដឹកនាំដដែល។ តើមានមនុស្សបែបនេះដែរឬទេ? គឺពិតជាមានមែន។ ពួកគេគ្មានគោលការណ៍អ្វីទាល់តែសោះ ពួកគេ ធ្វើឱ្យខូចរឿងគ្រប់យ៉ាងដែលពួកគេធ្វើ ប៉ុន្តែពួកគេចង់ក្លាយជាពួកអ្នកដឹកនាំ និងដឹកនាំអ្នកដទៃ ប្រាកដណាស់គឺមានមនុស្សបែបនេះជាច្រើន។ ពួកគេ បានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ពួកគេបានអានព្រះបន្ទូលរបស់ព្រះជាម្ចាស់ជាច្រើន ហើយពួកគេ បានស្ដាប់សេចក្ដីអធិប្បាយជាច្រើន ប៉ុន្តែពួកគេ មិនយល់ពីសេចក្ដីពិតអ្វីឡើយ។ ដូច្នេះ តើការខ្វះការយល់ដឹងរបស់ពួកគេទាក់ទងនឹងអ្វី? តើមូលហេតុអ្វីដែលបណ្ដាលឱ្យពួកគេមិនយល់? តើដោយសារតែពួកគេខ្វះគុណសម្បត្តិ និងសមត្ថភាពយល់ដឹងខ្លាំងពេក ឬដោយសារតែចរិតលក្ខណៈរបស់ពួកគេអាក្រក់ ហើយពួកគេមិនស្រឡាញ់សេចក្ដីពិតមែនទេ? (វាទាក់ទងនឹងសារជាតិរបស់ពួកគេ។) ហេតុអ្វីបានជាវាទាក់ទងនឹងសារជាតិរបស់ពួកគេ? (នោះក៏ព្រោះតែសារជាតិរបស់ពួកគេគឺទុច្ចរិត ពួកគេ មិនអាចទទួលយកកិច្ចការនៃព្រះវិញ្ញាណបរិសុទ្ធបានឡើយ ហើយព្រះជាម្ចាស់មិនធ្វើកិច្ចការលើមនុស្សបែបនេះទេ ដូច្នេះ ទោះបីជាពួកគេហូប និងផឹកព្រះបន្ទូលរបស់ព្រះជាម្ចាស់យ៉ាងណាក៏ដោយ ក៏ពួកគេ នឹងមិនយល់ពីសេចក្ដីពិតឡើយ។) នេះគឺជាមូលហេតុសត្យានុម័ត។ មូលហេតុសត្យានុម័ត គឺប្រាកដណាស់ថាព្រះវិញ្ញាណបរិសុទ្ធមិនធ្វើកិច្ចការលើពួកគេឡើយ ដូច្នេះ ពួកគេច្បាស់ជានឹងមិនអាចយល់ពីរឿងអ្វីបានទេ រឿងនេះអនុវត្តចំពោះមនុស្សគ្រប់គ្នា។ វាក៏មានមូលហេតុអត្តនោម័តិផងដែរ តើវាជាអ្វីទៅ? (មនុស្សបែបនេះស្អប់សេចក្ដីពិត។) ហើយតើមនុស្សដែលស្អប់សេចក្ដីពិត ចាត់ទុកសេចក្ដីពិតយ៉ាងដូចម្ដេច? (ជាសត្រូវរបស់ពួកគេ។) ពួកគេ ចាត់ទុកវាជាសត្រូវរបស់ពួកគេ នោះគឺជាទិដ្ឋភាពមួយ។ តើមានអ្វីទៀត? តើពួកគេអាចយល់ដឹងពីផ្នែកជាក់ស្ដែងនៃសេចក្ដីពិតបានដែរឬទេ? មិនអាចទេ។ ប្រសិនបើពួកគេសូម្បីតែមិនអាចយល់ដល់កម្រិតនេះផង ដូច្នេះ ប្រាប់ខ្ញុំមកមើល៍ តើពួកគេមានសមត្ថភាពយល់ពីសេចក្ដីពិតដែរឬទេ? មិនអាចទេ ពួកវាមិនអាចយល់ពីសេចក្ដីពិតបានឡើយ។ មូលហេតុសត្យានុម័តគឺថា មនុស្សបែបនេះមិនអាចទទួលយកកិច្ចការនៃព្រះវិញ្ញាណបរិសុទ្ធបានឡើយ ហើយព្រះជាម្ចាស់មិនបំភ្លឺពួកគេទេ។ មូលហេតុអត្តនោម័តិគឺថា ពួកគេ មានភាពប្រទូសរ៉ាយចំពោះព្រះជាម្ចាស់ ចំពោះសេចក្ដីពិត និងចំពោះអ្វីៗដែលវិជ្ជមាន ហើយគ្មានអ្វីដែលវិជ្ជមានណាមួយ ជារឿងវិជ្ជមានសម្រាប់ពួកគេឡើយ។ ដូច្នេះ តើរឿងអ្វីខ្លះដែលពួកគេជឿនៅក្នុងចិត្តរបស់ពួកគេថាជារឿងវិជ្ជមាន? គឺជារឿងប្រភេទដែលសាតាំងគាំទ្រ ពេលគឺ អ្វីៗដែលសុទ្ធតែទុច្ចរិត ទទេ និងស្រពេចស្រពិល។ ដូច្នេះ តើមនុស្សទុច្ចរិតទាំងនេះដែលស្អប់សេចក្ដីពិត មានសមត្ថភាពយល់ពីសេចក្ដីពិតដែរឬទេ? ពួកគេ មិនអាចយល់ពីវាបានជាដាច់ខាត ពីព្រោះពួកគេមិនទទួលយកវាឡើយ។ ឥឡូវនេះ ប្រាប់ខ្ញុំមកមើល៍ តើមានប្រយោជន៍អ្វីទេ ក្នុងការប្រកបគ្នាអំពីសេចក្ដីពិតជាមួយមនុស្សបែបនេះ? តើពួកគេអាចសុខចិត្តស្ដាប់ដែរឬទេ នៅពេលដែលអ្នកអានព្រះបន្ទូលរបស់ព្រះជាម្ចាស់ឱ្យពួកគេស្ដាប់នោះ? ពួកគេទាំងអស់សុទ្ធតែជាអ្នកគ្មានជំនឿ និងជាពួកអារក្ស ដូច្នេះ តើពួកគេអាចស្ដាប់ព្រះបន្ទូលរបស់ព្រះជាម្ចាស់បានដោយរបៀបណា? មនុស្សមួយចំនួនមិនអាចមើលធ្លុះពីរឿងនេះទេ ហើយនិយាយថា៖ «ហេតុអ្វីបានជាពួកគេមិនយល់ នៅពេលដែលខ្ញុំប្រកបគ្នាអំពីសេចក្ដីពិតជាមួយពួកគេ? តើពួកគេមិនមែនជាមនុស្សទេឬអី?» អ្នកមានអារម្មណ៍ងឿងឆ្ងល់ ហើយអ្នកមិនអាចពន្យល់ឱ្យពួកគេយល់បានឡើយ។ ពាក្យសម្ដីរបស់មនុស្សមួយចំនួន អ្នកគ្រាន់តែមិនអាចស្ដាប់បាន ហើយរឿងដែលពួកគេធ្វើ គឺពិតជាមិនសមហេតុផលទាល់តែសោះ ពួកគេទាំងនេះគឺជាអ្នកគ្មានជំនឿ ជាពួកអារក្ស ហើយពួកវាមិនស្ដាប់ហេតុផលអ្វីទាំងអស់។ ហេតុអ្វីបានជាខ្ញុំនិយាយពាក្យទាំងនេះថា «មិនស្ដាប់ហេតុផលអ្វីទាំងអស់»? អ្នកជឿថាព្រះជាម្ចាស់មានអត្ថិភាព ហើយថាព្រះជាម្ចាស់មានអធិបតេយ្យភាពលើរបស់សព្វសារពើ តើទាំងនេះមិនមែនជាអ្វីៗដែលវិជ្ជមានទេឬអី? (មែនហើយ ជាអ្វីៗដែលវិជ្ជមាន។) ហើយតើមនុស្សទាំងនេះជឿលើអ្វី? «តើនេះជារបៀបដែលព្រះមានអធិបតេយ្យភាពលើរបស់សព្វសារពើឬ? ទ្រង់មិនមានអ្វីអស្ចារ្យនោះទេ។» តើពួកគេ មិនមែនជាមនុស្សដែលមិនស្ដាប់ហេតុផលអ្វីទាំងអស់ទេឬអី? (មែនហើយ។) គ្មានផ្លូវអាចប្រាស្រ័យទាក់ទងជាមួយមនុស្សបែបនេះបានឡើយ ពួកវាគឺជាពូជមួយផ្សេង ជាសត្វតិរច្ឆាន ដែលមិនស្ដាប់ហេតុផលអ្វីទាំងអស់។ សត្វតិរច្ឆានមិនដែលយល់ថាអ្វីៗដែលវិជ្ជមានគឺជាអ្វី ឬសេចក្ដីពិតគឺជាអ្វីឡើយ ដូច្នេះ គ្មានផ្លូវអាចប្រាស្រ័យទាក់ទងជាមួយពួកគេបានទេ។ ការពិតដែលថាអ្នកមិនអាចប្រាស្រ័យទាក់ទងជាមួយពួកគេ បាន មិនមែនជាបញ្ហានៃពេលវេលា ឬថាតើអ្នកខិតខំប្រឹងប្រែងខ្លាំងប៉ុនណា ឬអ្នកប្រឹងប្រែងកម្រិតណានោះទេ ប៉ុន្តែផ្ទុយទៅវិញ គឺដោយសារតែពួកគេគ្មានសមត្ថភាពយល់តែម្ដង ដូច្នេះ តើមានអ្វីផ្សេងទៀតដែលត្រូវនិយាយជាមួយពួកគេ? តើមានអ្វីពិតប្រាកដនៅក្នុងខ្លួនមនុស្សទាំងនេះ? គ្មានភាពស្មោះត្រង់ គ្មានភាពទៀងត្រង់ និងគ្មានសេចក្ដីល្អនៅក្នុងចិត្តរបស់ពួកវាឡើយ មានតែសេចក្តីទុច្ចរិតប៉ុណ្ណោះ ពួកគេពោរពេញទៅដោយសេចក្តីទុច្ចរិត។ នេះហើយជាមូលហេតុដែលមនុស្សទាំងនេះមិនស្ដាប់ហេតុផលអ្វីទាំងអស់ ហើយមិនអាចសង្គ្រោះបានឡើយ។

នៅពេលប្រៀបធៀបសេចក្តីបោកបញ្ឆោត និងសេចក្តីពិសពុល ជាមួយនឹងនិស្ស័យនៃសេចក្តីទុច្ចរិត កម្រិតរបស់វាគឺស្រាលជាង និងរាក់ជាង។ ប្រសិនបើកម្រិតរបស់វារាក់ ដូច្នេះ ហេតុអ្វីបានជាខ្ញុំលើកយកវាមកនិយាយនៅទីនេះ? ពួកទទឹងនឹងព្រះគ្រីស្ទធ្វើសកម្មភាព និងនិយាយស្ដីយ៉ាងបោកបញ្ឆោត យ៉ាងពិបាកយល់ និងយ៉ាងស្រពេចស្រពិល ដែលធ្វើឱ្យអ្នកដទៃមានអារម្មណ៍ថា ពួកគេពិសពុល និងបោកបញ្ឆោត ហើយមនុស្សសាមញ្ញមិនអាចចាប់យល់ការពិតទាំងស្រុងអំពីពួកគេបានឡើយ។ ពួកគេធ្វើសកម្មភាព និងនិយាយស្ដីយ៉ាងបោកបញ្ឆោត ហើយមិនអាចចុះសម្រុងជាមួយមនុស្សដែលគ្មានល្បិច ស្មោះត្រង់ និងអ្នកដែលដេញតាមសេចក្ដីពិតបានឡើយ។ ផ្ទុយទៅវិញ ពួកគេជារឿយៗបង្វិលក្បាល និងប្រើប្រាស់មនុស្សបែបនេះ។ ដោយមិនដឹងខ្លួនទាល់តែសោះ មនុស្សទាំងនេះត្រូវបានពួកទទឹងនឹងព្រះគ្រីស្ទបង្វិលក្បាល និងបោកប្រាស់ ហើយថែមទាំងត្រូវបានពួកគេប្រើប្រាស់ទៀតផង។ ជាការពិតណាស់ ឥរិយាបថ និងវិធីសាស្ត្រទាំងនេះដែលពួកទទឹងនឹងព្រះគ្រីស្ទប្រើប្រាស់ មិនសូវបង្កគ្រោះថ្នាក់ដល់មនុស្សប៉ុន្មានទេ។ តើអ្វីទៅដែលបង្កគ្រោះថ្នាក់យ៉ាងខ្លាំងដល់មនុស្ស? វាគឺជានិស្ស័យទុច្ចរិតរបស់ពួកទទឹងនឹងព្រះគ្រីស្ទ ហើយវាគឺជាការបំភាន់ ការគ្រប់គ្រង និងការជិះជាន់មនុស្ស ដែលកើតចេញពីនិស្ស័យទុច្ចរិតនេះ ទើបជារឿងដែលកាន់តែធ្ងន់ធ្ងរ។ ពួកទទឹងនឹងព្រះគ្រីស្ទតែងតែ មានការជំរុញចិត្ត និងចេតនាមួយដែលពួកគេមិនអាចប្រាប់អ្នកដទៃបាន នៅពេលនិយាយដល់សកម្មភាពរបស់ពួកគេ។ ពួកគេនឹងមិនថ្វាយ ឬលះបង់អ្វីមួយដោយគ្មានហេតុផលឡើយ ហើយពួកគេ ក៏នឹងមិនធ្វើអ្វីមួយសម្រាប់នរណាម្នាក់ ឬសម្រាប់ដំណាក់របស់ព្រះជាម្ចាស់ ដោយគ្មានហេតុផល ឬសំណងនោះដែរ។ នៅពីក្រោយរាល់សកម្មភាព និងពាក្យសម្ដីរបស់ពួកគេ គឺមានការជំរុញចិត្ត និងចេតនាមួយ ហើយនៅពេលដែលចេតនា និងការជំរុញចិត្តរបស់ពួកគេត្រូវបានលាតត្រដាង ឬមហិច្ឆតា និងបំណងប្រាថ្នារបស់ពួកគេត្រូវបានបំផ្លាញ ពួកគេ នឹងស្វែងរកឱកាសដើម្បីដកខ្លួន។ នៅក្នុងចិត្តរបស់ពួកគេ ពួកគេគិតថា៖ «វាមិនសមទាល់តែសោះក្នុងការថ្វាយ ឬលះបង់ខ្លួនឯងដោយគ្មានហេតុផល វាខាតពេលរបស់ខ្ញុំណាស់។ គេត្រូវតែទទួលបានអ្វីមួយពីការជឿលើព្រះ។ ប្រសិនបើគេលះបង់ខ្លួនដើម្បីព្រះដោយមិនទាមទាររង្វាន់ នោះគឺជារឿងល្ងង់ខ្លៅហើយ»។ តក្កវិជ្ជារបស់ពួកគេគឺ៖ «គ្មានអ្វីដែលបានមកដោយទទេៗនោះទេ»។ ពួកវាកំណត់លក្ខណៈមនសិការ និងវិចារណញ្ញាណ ឥរិយាបថ និងអំពើល្អដែលមនុស្សធម្មតាគួរមាន និងគួរធ្វើ ថាជារឿងល្ងង់ខ្លៅ និងឆោតល្ងង់។ តើនេះមិនទុច្ចរិតទេឬអី? (មែនហើយ ទុច្ចរិត។) នេះគឺទុច្ចរិតយ៉ាងខ្លាំង។ ជាឧទាហរណ៍ ដំណាក់របស់ព្រះជាម្ចាស់ធ្វើការរៀបចំចាត់ចែងការងារមួយចំនួន និងផ្ដល់ការយកចិត្តទុកដាក់ខ្លះៗចំពោះជីវិតរបស់បងប្អូនប្រុសស្រីដែលបំពេញភារកិច្ចរបស់ពួកគេ ប៉ុន្តែពួកទទឹងនឹងព្រះគ្រីស្ទរារាំងរឿងទាំងនេះពីខាងក្នុង។ តើគោលបំណងរបស់អាទទឹងនឹងព្រះគ្រីស្ទក្នុងការរារាំងរឿងទាំងនេះគឺជាអ្វី? ប្រសិនបើការរៀបចំចាត់ចែងការងារទាំងនេះចេញមកពីអាទទឹងនឹងព្រះគ្រីស្ទ ហើយដោយដឹងពីរឿងនេះ បងប្អូនប្រុសស្រីនឹងមានអារម្មណ៍ជំពាក់គុណគេនោះអាទទឹងនឹងព្រះគ្រីស្ទនឹងធ្វើជាអ្នកដឹកនាំ។ ប្រសិនបើបងប្អូនប្រុសស្រីមិនដឹងថាអ្នកណាជាអ្នកធ្វើការរៀបចំចាត់ចែងការងារទាំងនេះ ហើយគិតថាដំណាក់របស់ព្រះជាម្ចាស់ជាអ្នកធ្វើ ហើយពួកគេអរព្រះគុណព្រះជាម្ចាស់ តើអាទទឹងនឹងព្រះគ្រីស្ទនឹងអនុវត្តការរៀបចំទាំងនោះដែរឬទេ? មិនអនុវត្តជាដាច់ខាត។ ការរៀបចំចាត់ចែងការងារទាំងនោះនឹងត្រូវរាំងស្ទះត្រឹមអាទទឹងនឹងព្រះគ្រីស្ទ ហើយនឹងមិនត្រូវបានអនុវត្តឡើយ។ វាមានប្រយោជន៍សម្រាប់បងប្អូនប្រុសស្រី ក្នុងការដែលដំណាក់របស់ព្រះជាម្ចាស់ដាក់ចេញនូវការរៀបចំចាត់ចែងការងារទាំងនេះ ហើយការងារផ្សាយដំណឹងល្អនឹងរីកសាយភាយកាន់តែប្រសើរ។ នេះជារឿងធំដែលទាក់ទងនឹងកិច្ចការរបស់ព្រះជាម្ចាស់ ដូច្នេះ តើអ្នកដែលធ្វើជាពួកអ្នកដឹកនាំគួរអនុវត្តការរៀបចំចាត់ចែងការងារទាំងនេះយ៉ាងដូចម្តេច? ពួកគេគួរតែធ្វើគ្រប់យ៉ាងតាមដែលអាចធ្វើទៅបាន ដើម្បីអនុវត្តការរៀបចំចាត់ចែងទាំងនោះឱ្យបានល្អ និងអនុវត្តការងារនេះ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទខ្លះរារាំងរឿងនេះពីខាងក្នុង ហើយមិនអនុវត្តការងារនេះអស់រយៈពេលពីរឆ្នាំ។ តើអ្វីជាមូលហេតុនៃរឿងនេះ? នេះគឺសាតាំងបង្កការរាំងស្ទះ និងការរំខាន។ ពួកជំនុំមួយចំនួនត្រូវបានរំខាន និងគ្រប់គ្រងដោយពួកទទឹងនឹងព្រះគ្រីស្ទ និងមនុស្សអាក្រក់ ហើយបងប្អូនប្រុសស្រីដែលបំពេញភារកិច្ចរបស់ពួកគេ មិនត្រូវបានមើលថែឡើយ។ រឿងនេះធ្វើឱ្យពួកទទឹងនឹងព្រះគ្រីស្ទសប្បាយចិត្ត ហើយនៅក្នុងចិត្តរបស់ពួកគេ ពួកគេគិតថា៖ «វាគ្រប់គ្រាន់ហើយសម្រាប់ខ្ញុំក្នុងការក្លាយជាអ្នកទទួលផលពីរឿងដ៏ល្អអស្ចារ្យ និងអត្ថប្រយោជន៍ដ៏ធំធេងបែបនេះ។ តើបងប្អូនប្រុសស្រីទាំងអស់អាចក្លាយជាអ្នកទទួលផលដោយរបៀបណាទៅ?» តើការដែលបងប្អូនប្រុសស្រីទទួលបានអត្ថប្រយោជន៍ នឹងប៉ះពាល់ដល់ពួកទទឹងនឹងព្រះគ្រីស្ទតាមរបៀបណាទៅ? វាមិនប៉ះពាល់ដល់ពួកគេទាល់តែសោះ។ ពួក គេនឹងទទួលបានអត្ថប្រយោជន៍ មនុស្សគ្រប់គ្នានឹងទទួលបានអត្ថប្រយោជន៍ ហើយនោះជារឿងដ៏អស្ចារ្យ! ចូរគិតអំពីស្ថានភាពជារួម៖ អ្នកមិនគួររារាំងរឿងនេះទេ ហើយអ្នកក៏មិនគួរឃាត់ទុកវាដែរ ប៉ុន្តែគួរតែអនុវត្តវាដោយក្ដីរីករាយ។ តើវាមិនមែនជារឿងធម្មតាទេឬអី? (មែនហើយ ធម្មតា។) នេះគឺជាភារកិច្ចដែលមនុស្សម្នាក់គួរតែបំពេញ ហើយវាគឺជាទំនួលខុសត្រូវរបស់អ្នក។ ទិដ្ឋភាពមួយគឺថា វាមិនធ្វើឱ្យអ្នកខាតបង់អ្វីឡើយ ចំណែកឯទិដ្ឋភាពមួយទៀតគឺ៖ តើមនុស្សគ្រប់គ្នាមិនប្រាថ្នាចង់ឱ្យការងារផ្សាយដំណឹងល្អរីកសាយភាយទេឬអី? (ពួកយើងប្រាថ្នាចង់បាន។) នៅពេលដែលពួកគេឃើញបងប្អូនប្រុសស្រីទទួលបានព្រះគុណរបស់ព្រះជាម្ចាស់ តើពួក គេប្រែក្លាយជាច្រណែនដែរឬទេ? តើពួកវាច្រណែននឹងអ្វីទៅ? តើពួកទទឹងនឹងព្រះគ្រីស្ទមិនមែនជាពួកអារក្សទេឬអី? ដូច្នេះ ហេតុអ្វីបានជាពួកទទឹងនឹងព្រះគ្រីស្ទមិនអនុវត្តការងារនេះ? នោះក៏ព្រោះតែពួកគេច្រណែន។ តើពួកគេពិចារណាទេថា ការអនុវត្តការងារនេះនឹងមានប្រយោជន៍ដល់ការរីកសាយភាយនៃការងារផ្សាយដំណឹងល្អនោះ? (ទេ ពួកគេមិនពិចារណាឡើយ។) តើវាប៉ះពាល់ដល់ផលប្រយោជន៍របស់ពួកគេដែរឬទេ? តើវាមានពាក់ព័ន្ធអ្វីជាមួយពួកគេ? វាមិនមានពាក់ព័ន្ធអ្វីជាមួយពួកគេទាល់តែសោះ ប៉ុន្តែពួកគេមិនអនុវត្តវាឡើយ ហើយនេះគឺពួកគេទុច្ចរិត។ ពួកគេគឺជាអារក្សរស់ ហើយគួរតែត្រូវបានដាក់បណ្ដាសា! ចំពោះរឿងបែបនេះដែលប៉ះពាល់ដល់កិច្ចការរបស់ដំណាក់របស់ព្រះជាម្ចាស់ និងមនុស្សជាច្រើនដែលបំពេញភារកិច្ចរបស់ខ្លួន ពួកគេ មិនពិចារណាពីផលវិបាកទាល់តែសោះ។ ប្រសិនបើពួកគេ មានចេតនាល្អសូម្បីតែបន្តិច ពួកគេនឹងមិនអាចឱ្យខ្លួនឯងធ្វើរឿងនេះបានឡើយ។ ហេតុអ្វីបានជាពួកគេប្រព្រឹត្តរបៀបនេះ? នេះគឺជាភាពកំណាច ហើយវាគឺជាសេចក្តីទុច្ចរិត។ តើអ្នករាល់គ្នាធ្វើរឿងបែបនេះដែរឬទេ? ប្រសិនបើអ្នករាល់គ្នាអាចធ្វើរឿងបែបនេះ នោះអ្នករាល់គ្នាមិនខុសពីពួកទទឹងនឹងព្រះគ្រីស្ទឡើយ ហើយអ្នករាល់គ្នាក៏ជាអារក្សរស់ផងដែរ។ អ្នករាល់គ្នាមិនត្រូវធ្វើរឿងបែបនេះជាដាច់ខាត! ក៏មានពួកទទឹងនឹងព្រះគ្រីស្ទខ្លះ ដែលឃើញថាមានមនុស្សអាក្រក់នៅក្នុងពួកជំនុំ ដែលជារឿយៗរំខានដល់ការងាររបស់ពួកជំនុំ ដែលធ្វើព្យុះធ្វើភ្លៀងនៅក្នុងពួកជំនុំ ប៉ុន្តែពួកគេមិនអើពើឡើយ។ នៅពេលដែលពួកគេ ត្រូវបានសុំឱ្យចាត់ការមនុស្សបែបនេះ ពួកគេស្ទាក់ស្ទើរ ហើយពន្យារពេលក្នុងការចាត់ការអ្នកទាំងនោះ។ ពួកគេ មិនពិចារណាពីផលប្រយោជន៍របស់បងប្អូនប្រុសស្រីឡើយ ពួកគេ គិតតែពីកេរ្តិ៍ឈ្មោះរបស់ខ្លួនឯងកុំឱ្យខូចខាតប៉ុណ្ណោះ។ ពួកគេគិតថា៖ «ខ្ញុំត្រូវបានតែងតាំងជាអ្នកដឹកនាំ ដូច្នេះ ខ្ញុំត្រូវតែមានសិទ្ធិសម្រេចចុងក្រោយ។ ខ្ញុំមានអំណាច និងសិទ្ធិអំណាចដាច់ខាត។ ប្រសិនបើខ្ញុំបណ្ដេញអ្នកណាដែលអ្នកប្រាប់ឱ្យបណ្ដេញចេញ នោះវានឹងបង្ហាញថាខ្ញុំគ្មានអំណាចទាល់តែសោះ។ ខ្ញុំត្រូវតែធ្វើឱ្យប្រាកដថា បងប្អូនប្រុសស្រីដឹងថា មនុស្សទាំងនេះស្ថិតក្រោមការមើលថែរបស់ខ្ញុំ និងជាកូនចៅរបស់ខ្ញុំ»។ តើពួកគេកំពុងទាស់ទទឹងនឹងនរណា? (ព្រះជាម្ចាស់។) តើការទាស់ទទឹងនឹងព្រះជាម្ចាស់ មិនទុច្ចរិតទេឬអី? នេះគឺជាសេចក្តីទុច្ចរិត។ តើអ្នកដឹងទេថា មនុស្សគឺជាប្រភេទអ្វីទៅ? ព្រះជាម្ចាស់បានប្រទានខ្យល់ដង្ហើមដល់អ្នក ហើយប្រសិនបើអ្នកមិនដឹងពីរឿងដ៏សំខាន់បែបនេះទេ ដូច្នេះ តើវាមិនធ្វើឱ្យអ្នកក្លាយជាមនុស្សល្ងង់ខ្លៅទេឬអី? ព្រះជាម្ចាស់អាចបញ្ចប់ជីវិតរបស់អ្នកនៅពេលណាក៏បាន ប៉ុន្តែអ្នកនៅតែតតាំងប្រឆាំងនឹងព្រះជាម្ចាស់យ៉ាងសង្វេគ នេះគឺទុច្ចរិត ហើយឯងគឺជាអារក្សរស់! ហេតុដូច្នេះហើយ ទិដ្ឋភាពមួយគឺថា អ្នករាល់គ្នាត្រូវតែដេញតាមសេចក្ដីពិត ហើយមិនត្រូវដើរតាមផ្លូវរបស់អាទទឹងនឹងព្រះគ្រីស្ទឡើយ ក្រៅពីនេះ អ្នករាល់គ្នាត្រូវតែចេះពីរបៀបញែកដឹងពួកទទឹងនឹងព្រះគ្រីស្ទ។ ប្រសិនបើអ្នកជួបប្រទះនឹងអាទទឹងនឹងព្រះគ្រីស្ទ អ្នកគួរតែសង្កេតមើលគេ យ៉ាងយកចិត្តទុកដាក់ ហើយប្រសិនបើអ្នកឃើញគេហៀបនឹងធ្វើរឿងអាក្រក់ នោះត្រូវបញ្ឈប់គេភ្លាមៗ ហើយរួបរួមជាមួយបងប្អូនប្រុសស្រីដើម្បីលាតត្រដាងគេ វែកញែកគេ បដិសេធគេ និងបណ្ដេញគេចេញ។ ថ្មីៗនេះ ខ្ញុំបានឮអំពីបងប្អូនប្រុសស្រីវ័យក្មេងមួយចំនួននៅក្នុងពួកជំនុំមួយ បានរួមគ្នាបណ្ដេញអ្នកដឹកនាំក្លែងក្លាយម្នាក់ចេញ។ ខ្ញុំនិយាយថា យុវជនវ័យក្មេងទាំងនេះមានការរីកចម្រើន ពួកគេមិនរស់នៅតាមទស្សនៈវិជ្ជាបែបសាតាំងឡើយ ពួកគេអាចអនុវត្តសេចក្ដីពិត និងប្រព្រឹត្តស្របតាមគោលការណ៍ ហើយពួកគេល្អជាងមនុស្សភាគច្រើនទៅទៀត។ មនុស្សភាគច្រើនមានទស្សនៈវិជ្ជាសម្រាប់ការប្រព្រឹត្តក្នុងលោកីយ៍ ត្រូវបានបំពុលយ៉ាងខ្លាំងដោយសាតាំង ហើយនៅមិនទាន់រលាស់ខ្លួនចេញពីឥទ្ធិពលរបស់សាតាំងនៅឡើយទេ។ ការដែលអាចបណ្ដេញអ្នកដឹកនាំក្លែងក្លាយម្នាក់ចេញ បង្ហាញថាគេយល់ពីសេចក្ដីពិតខ្លះៗ ហើយអាចការពារកិច្ចការរបស់ដំណាក់របស់ព្រះជាម្ចាស់បាន នេះគឺជារឿងល្អ។ នេះបង្ហាញថា គេមានភាពចាស់ទុំនៅក្នុងជីវិត ហើយអាចបំពេញភារកិច្ចរបស់ខ្លួនបានល្អ។

តាមរយៈការប្រកបគ្នា និងការលាតត្រដាងនៅថ្ងៃនេះ អំពីទិដ្ឋភាពនៃសារជាតិនៃសេចក្តិទុច្ចរិត សេចក្តីពិសពុល និងសេចក្តីបោកបញ្ឆោតរបស់អាទទឹងនឹងព្រះគ្រីស្ទ ក៏ដូចជាការបង្ហាញចេញដ៏ផ្សេងៗរបស់គេ យើងឃើញថា ពួកទទឹងនឹងព្រះគ្រីស្ទប្រឆាំងនឹងព្រះជាម្ចាស់ពីកំណើត។ មនុស្សមួយចំនួននិយាយថា៖ «ទោះបីជាខ្ញុំមាននិស្ស័យរបស់អាទទឹងនឹងព្រះគ្រីស្ទក៏ដោយ ក៏ខ្ញុំគ្មានសារជាតិធម្មជាតិរបស់អាទទឹងនឹងព្រះគ្រីស្ទដែរ ហើយខ្ញុំនឹងមិនវិវត្តទៅជាអាទទឹងនឹងព្រះគ្រីស្ទឡើយ»។ តើអ្នកគិតយ៉ាងណាចំពោះអាកប្បកិរិយានេះ? ទោះបីជាអ្នកគ្មានសារជាតិរបស់អាទទឹងនឹងព្រះគ្រីស្ទក៏ដោយ ប៉ុន្តែអ្នកមានការបង្ហាញចេញ និងការបញ្ចេញឱ្យឃើញទាំងនេះរបស់អាទទឹងនឹងព្រះគ្រីស្ទ អ្នកសម្តែងចេញនូវអ្វីដែលអាទទឹងនឹងព្រះគ្រីស្ទសម្តែងចេញ ហើយអ្នកមាននិស្ស័យរបស់អាទទឹងនឹងព្រះគ្រីស្ទ ហើយដូច្នេះ អ្នកកំពុងស្ថិតក្នុងគ្រោះថ្នាក់នៃការដើរតាមផ្លូវរបស់អាទទឹងនឹងព្រះគ្រីស្ទហើយ។ ជាមួយនឹងឋានៈ ឥទ្ធិពល និងទុន វានឹងត្រូវការពេលតែមួយរយៈប៉ុណ្ណោះ មុនពេលដែលអ្នកក្លាយជាអាទទឹងនឹងព្រះគ្រីស្ទ ហើយនោះគឺជាការពិត។ តើបំណងព្រះហឫទ័យរបស់ខ្ញុំក្នុងការនិយាយបែបនេះ គឺជាអ្វី? ខ្ញុំនិយាយបែបនេះ ដើម្បីដាស់តឿនអ្នករាល់គ្នា និងប្រាប់អ្នករាល់គ្នានូវការពិតមួយ៖ នៅពេលដែលនរណាម្នាក់ចាប់ផ្ដើមដើរតាមផ្លូវរបស់អាទទឹងនឹងព្រះគ្រីស្ទ នោះមានលទ្ធភាពពីរ។ ទីមួយគឺ អ្នកនឹងដឹងខ្លួនទាន់ពេល ផ្លាស់ប្ដូរទិសដៅ ឆ្លុះបញ្ចាំងពីខ្លួនឯង ប្រែចិត្ត ហើយអាចចុះចូលនឹងការចាត់ចែង និងការរៀបចំចាត់ចែងរបស់ព្រះជាម្ចាស់។ នេះគឺជាលទ្ធភាពដ៏ល្អបំផុត ហើយអ្នកនឹងមានសង្ឃឹមក្នុងការទទួលបានសេចក្ដីសង្គ្រោះ។ ទោះជាយ៉ាងណាក្តី ប្រសិនបើអ្នកមិនអាចដើរតាមផ្លូវក្នុងការដេញតាមសេចក្ដីពិតទេ នោះនៅពេលដែលអ្នកបានធ្វើអំពើអាក្រក់ជាច្រើន ហើយត្រូវបានកំណត់លក្ខណៈថាជាអាទទឹងនឹងព្រះគ្រីស្ទ នោះផលវិបាកគឺមិនអាចនឹកស្មានដល់ឡើយ។ តើអ្នកយល់ទេ? (យល់។) ការដែលអ្នកយល់ គឺជារឿងល្អហើយ។ តើខ្ញុំចង់មានន័យដូចម្ដេចចំពោះរឿងនេះ? ខ្ញុំចង់មានន័យថា ប្រសិនបើអ្នកមានការបង្ហាញចេញរបស់អាទទឹងនឹងព្រះគ្រីស្ទ អ្នកនៅតែមានឱកាសកែប្រែ និងមានឱកាសដើម្បីប្រែចិត្ត ប៉ុន្តែនៅពេលដែលអ្នកក្លាយជាអាទទឹងនឹងព្រះគ្រីស្ទ នោះអ្នកកំពុងស្ថិតក្នុងគ្រោះថ្នាក់ហើយ។ ហេតុដូច្នេះហើយ នៅពេលដែលអ្នករកឃើញថាអ្នកមានការបង្ហាញចេញរបស់អាទទឹងនឹងព្រះគ្រីស្ទ អ្នកគួរតែផ្លាស់ប្ដូរផ្លូវ ស្វែងរកសេចក្ដីពិត និងដោះស្រាយបញ្ហានេះ កុំចាត់ទុករឿងនេះស្រាលៗឱ្យសោះ។ បើពុំនោះទេ នៅពេលដែលអ្នកមានអំណាច និងឱកាស អ្នកនឹងធ្វើអំពើអាក្រក់យ៉ាងផ្ដេសផ្ដាស ហើយបង្កការបង្អាក់ និងការរំខានដល់កិច្ចការរបស់ពួកជំនុំ។ អ្នកនឹងមិនអាចទ្រាំទ្រនឹងផលវិបាកបានឡើយ ហើយវាទំនងជានឹងប៉ះពាល់ដល់លទ្ធផល និងទិសដៅរបស់អ្នកផងដែរ។

ថ្ងៃនេះ យើងបានពន្យល់យ៉ាងច្បាស់អំពីភាពខុសគ្នាជាសារវន្តរវាងនិស្ស័យទុច្ចរិតរបស់ពួកទទឹងនឹងព្រះគ្រីស្ទ និងនិស្ស័យទុច្ចរិតរបស់មនុស្សសាមញ្ញ។ តើពេលនេះអ្នករាល់គ្នាយល់ដែរឬទេ? មនុស្សដែលពុករលួយទាំងអស់សុទ្ធតែមាននិស្ស័យទុច្ចរិត ហើយពួកគេទាំងអស់សុទ្ធតែមានការបញ្ចេញឱ្យឃើញ និងការបង្ហាញចេញនូវនិស្ស័យទុច្ចរិត។ ទោះជាយ៉ាងណាក៏ដោយ និស្ស័យទុច្ចរិតរបស់មនុស្សសាមញ្ញ និងនិស្ស័យទុច្ចរិតរបស់ពួកទទឹងនឹងព្រះគ្រីស្ទ គឺខុសគ្នា។ ទោះបីជាមនុស្សសាមញ្ញមាននិស្ស័យទុច្ចរិតក៏ដោយ ក៏នៅក្នុងដួងចិត្តរបស់ពួកគេ ពួកគេប្រាថ្នាចង់បានសេចក្ដីពិត និងស្រឡាញ់សេចក្ដីពិត ហើយក្នុងអំឡុងពេលដែលពួកគេជឿលើព្រះជាម្ចាស់ និងបំពេញភារកិច្ចរបស់ខ្លួន ពួកគេអាចទទួលយកសេចក្ដីពិតបាន។ ទោះបីជាសេចក្ដីពិតដែលពួកគេអាចអនុវត្តបានមានកម្រិតក៏ដោយ ក៏ពួកគេនៅតែអាចអនុវត្តបានខ្លះៗដែរ ដូច្នេះ និស្ស័យពុករលួយរបស់ពួកគេអាចត្រូវបានបន្សុទ្ធបន្តិចម្ដងៗ និងពិតជាត្រូវបានផ្លាស់ប្ដូរ ហើយទីបំផុត ពួកគេអាចចុះចូលនឹងព្រះជាម្ចាស់ជាមូលដ្ឋាន និងទទួលបានសេចក្ដីសង្គ្រោះ។ ផ្ទុយទៅវិញ ពួកទទឹងនឹងព្រះគ្រីស្ទមិនស្រឡាញ់សេចក្ដីពិតទាល់តែសោះ ពួកគេមិនដែលទទួលយកសេចក្ដីពិតឡើយ ហើយពួកគេក៏មិនដែលអនុវត្តវាដែរ។ អ្នករាល់គ្នាគួរតែព្យាយាមសង្កេតមើល និងញែកដឹងស្របទៅតាមអ្វីដែលខ្ញុំនិយាយនៅទីនេះ ទោះបីជាអ្នកដឹកនាំ ឬអ្នកធ្វើការក្នុងពួកជំនុំក្ដី ឬបងប្អូនប្រុសស្រីសាមញ្ញក្ដី ចូរសង្កេតមើលថាតើគេអាចអនុវត្តសេចក្ដីពិតនៅក្នុងទំហំនៃអ្វីដែលគេអាចយល់បានដែរឬទេ។ ជាឧទាហរណ៍ ឧបមាថាមាននរណាម្នាក់យល់ពីគោលការណ៍សេចក្ដីពិត ប៉ុន្តែដល់ពេលត្រូវអនុវត្ត គេមិនអនុវត្តវាទាល់តែសោះ ហើយគេធ្វើអ្វីដែលគេចង់ធ្វើ និងធ្វើតាមតែអំពើចិត្ត នេះគឺជាសេចក្តីទុច្ចរិត ហើយវាពិបាកណាស់ក្នុងការសង្គ្រោះមនុស្សបែបនេះ។ មនុស្សមួយចំនួនមិនសូវយល់ពីសេចក្ដីពិតទេ ប៉ុន្តែនៅក្នុងដួងចិត្តរបស់ពួកគេ ពួកគេចង់ស្វែងរកឱ្យច្បាស់ថាត្រូវធ្វើអ្វីដែលស្របតាមបំណងព្រះហឫទ័យរបស់ព្រះជាម្ចាស់ និងស្របតាមសេចក្ដីពិត។ នៅក្នុងជម្រៅដួងចិត្តរបស់ពួកគេ ពួកគេប្រាថ្នាមិនចង់ប្រឆាំងនឹងសេចក្ដីពិតឡើយ។ គ្រាន់តែដោយសារតែពួកគេមិនយល់ពីសេចក្ដីពិត ទើបពួកគេនិយាយ និងប្រព្រឹត្តដោយបំពានលើគោលការណ៍ ពួកគេធ្វើខុស ហើយថែមទាំងធ្វើរឿងដែលបណ្ដាលឱ្យមានការបង្អាក់ និងការរំខានទៀតផង តើធម្មជាតិនៃរឿងនេះគឺជាអ្វី? ធម្មជាតិនៃរឿងនេះមិនទាក់ទងនឹងការធ្វើអាក្រក់ឡើយ វាបណ្ដាលមកពីភាពល្ងង់ខ្លៅ និងភាពអវិជ្ជា។ ពួកគេធ្វើរឿងទាំងនេះទាំងស្រុងដោយសារតែពួកគេមិនយល់ពីសេចក្ដីពិត ដោយសារតែពួកគេមិនអាចឈានដល់គោលការណ៍សេចក្ដីពិត និងដោយសារតែស្របតាមសញ្ញាណ និងការស្រមើស្រមៃរបស់ពួកគេ ពួកគេគិតថាវាជារឿងត្រឹមត្រូវក្នុងការធ្វើរឿងទាំងនោះ ដូច្នេះ ពួកគេក៏ប្រព្រឹត្តតាមរបៀបនោះ ហើយហេតុនេះ ព្រះជាម្ចាស់កំណត់លក្ខណៈពួកគេថាជាមនុស្សល្ងង់ខ្លៅ និងអវិជ្ជា ដែលខ្វះគុណសម្បត្តិ វាមិនមែនបានន័យថាពួកគេយល់ពីសេចក្ដីពិត ហើយប្រឆាំងនឹងសេចក្ដីពិតដោយចេតនានោះទេ។ ចំពោះពួកអ្នកដឹកនាំ និងអ្នកធ្វើការដែលតែងតែធ្វើរឿងរ៉ាវតាមសញ្ញាណ និងការស្រមើស្រមៃរបស់ពួកគេ ហើយដែលជារឿយៗបង្អាក់ដល់កិច្ចការរបស់ដំណាក់ព្រះជាម្ចាស់ដោយសារតែពួកគេមិនយល់ពីសេចក្ដីពិត អ្នកត្រូវតែអនុវត្តការមើលការខុសត្រូវ និងការដាក់កំហិត ព្រមទាំងអនុវត្តការប្រកបគ្នាបន្ថែមទៀតអំពីសេចក្ដីពិត ដើម្បីដោះស្រាយបញ្ហា។ ប្រសិនបើគុណសម្បត្តិរបស់នរណាម្នាក់ខ្វះខាតខ្លាំងពេក ហើយពួកគេមិនអាចយល់ពីគោលការណ៍សេចក្ដីពិតទេ នោះដល់ពេលដែលត្រូវដកហូតតំណែងគេដូចជាអ្នកដឹកនាំក្លែងក្លាយហើយ។ ប្រសិនបើគេយល់ពីសេចក្ដីពិត ប៉ុន្តែប្រឆាំងនឹងសេចក្ដីពិតដោយចេតនា នោះគេត្រូវតែត្រូវបានលួសកាត់។ ប្រសិនបើគេនៅតែមិនអាចទទួលយកសេចក្ដីពិតរហូតមក ហើយមិនបង្ហាញការប្រែចិត្តសោះ នោះគេត្រូវតែត្រូវបានចាត់ការ ដូចជាមនុស្សអាក្រក់ ហើយគួរតែបោសសម្អាត គេចេញ។ ទោះជាយ៉ាងណាក៏ដោយ ធម្មជាតិនៃពួកទទឹងនឹងព្រះគ្រីស្ទគឺធ្ងន់ធ្ងរជាងមនុស្សអាក្រក់ ឬអ្នកដឹកនាំក្លែងក្លាយទៅទៀត ពីព្រោះពួកទទឹងនឹងព្រះគ្រីស្ទរំខានដល់កិច្ចការរបស់ពួកជំនុំដោយចេតនា។ ទោះបីជាពួកគេយល់ពីសេចក្ដីពិតក៏ដោយ ក៏ពួកគេមិនអនុវត្តវាដែរ ពួកគេមិនស្ដាប់នរណាម្នាក់ឡើយ ហើយទោះបីជាពួកគេស្ដាប់ក៏ដោយ ក៏ពួកគេមិនទទួលយកអ្វីដែលពួកគេឮដែរ។ ទោះបីជានៅសំបកក្រៅ ពួកគេហាក់ដូចជាទទួលយកវាក៏ដោយ ក៏ពួកគេទាស់ទទឹងនឹងវានៅក្នុងជម្រៅដួងចិត្តរបស់ពួកគេដែរ ហើយនៅពេលដល់ពេលត្រូវធ្វើសកម្មភាព ពួកគេនៅតែប្រព្រឹត្តស្របតាមចំណូលចិត្តផ្ទាល់ខ្លួនរបស់ពួកគេ ដោយមិនគិតគូរដល់ផលប្រយោជន៍របស់ដំណាក់ព្រះជាម្ចាស់ទាល់តែសោះ។ នៅពេលនៅក្បែរអ្នកដទៃ ពួកគេនិយាយពាក្យសម្ដីបែបមនុស្សខ្លះៗ និងមានលក្ខណៈដូចមនុស្សខ្លះៗ ប៉ុន្តែនៅពេលដែលពួកគេធ្វើសកម្មភាពនៅពីក្រោយខ្នងមនុស្ស ធម្មជាតិបែបអារក្សរបស់ពួកគេក៏លេចចេញមក ទាំងនេះគឺជាពួកទទឹងនឹងព្រះគ្រីស្ទ។ នៅពេលដែលពួកគេទទួលបានឋានៈ មនុស្សមួយចំនួនធ្វើអំពើអាក្រក់គ្រប់បែបយ៉ាង ហើយក្លាយជាពួកទទឹងនឹងព្រះគ្រីស្ទ។ មនុស្សមួយចំនួនគ្មានឋានៈទេ ប៉ុន្តែសារជាតិធម្មជាតិរបស់ពួកគេគឺដូចគ្នាទៅនឹងពួកទទឹងនឹងព្រះគ្រីស្ទដែរ តើអ្នកអាចនិយាយថាពួកគេជាមនុស្សល្អបានដែរឬ? ភ្លាមៗនៅពេលដែលពួកគេទទួលបានឋានៈ ពួកគេធ្វើអំពើអាក្រក់គ្រប់បែបយ៉ាង ពោលគឺ ពួកគេគឺជាពួកទទឹងនឹងព្រះគ្រីស្ទ។

តើក្នុងចំណោមអ្នករាល់គ្នា មាននរណាម្នាក់ដែលបានរកឃើញថាខ្លួនឯងកំពុងវិវត្តទៅជាអាទទឹងនឹងព្រះគ្រីស្ទ ហើយមានអារម្មណ៍ថា ពេលទទួលបានឋានៈ នោះអ្នកច្បាស់ជាក្លាយជាអាទទឹងនឹងព្រះគ្រីស្ទមួយរយភាគរយដែរឬទេ? ប្រសិនបើដូច្នេះមែន នោះនៅពេលដែលអ្នកដទៃជ្រើសរើសអ្នកឱ្យធ្វើជាអ្នកដឹកនាំ អ្នកដាច់ខាតមិនត្រូវអនុញ្ញាតឱ្យពួកគេជ្រើសរើសអ្នកឡើយ ហើយគួរតែនិយាយថា៖ «ខ្ញុំសូមដកខ្លួន។ សូមកុំជ្រើសរើសខ្ញុំអី។ ប្រសិនបើអ្នកជ្រើសរើសខ្ញុំ នោះអ្វីៗនឹងចប់សព្វគ្រប់សម្រាប់ខ្ញុំហើយ»។ នេះហៅថាការស្គាល់ខ្លួនឯង។ ការមិនមានឋានៈ គឺជាការការពាររបស់អ្នក។ ក្នុងនាមជាអ្នកដើរតាមសាមញ្ញម្នាក់ អ្នកប្រហែលជាមិនដែលមានឱកាសធ្វើអំពើអាក្រក់ដ៏ធំធេងឡើយ ហើយឱកាសដែលអ្នកត្រូវបានដាក់ទោស អាចស្មើនឹងសូន្យ។ ទោះជាយ៉ាងណាក៏ដោយ ភ្លាមៗនៅពេលដែលអ្នកទទួលបានឋានៈ ឱកាសដែលអ្នកប្រព្រឹត្តអំពើអាក្រក់គឺមួយរយភាគរយ ដូចគ្នានឹងឱកាសដែលអ្នកត្រូវបានដាក់ទោសដែរ ហើយបន្ទាប់មក អ្វីៗនឹងចប់សព្វគ្រប់សម្រាប់អ្នក ហើយអ្នកនឹងបានបំផ្លាញចោលទាំងស្រុងនូវឱកាសណាមួយដែលអ្នកអាចមាន ដើម្បីទទួលបានសេចក្ដីសង្គ្រោះ។ ប្រសិនបើអ្នកមានមហិច្ឆតា និងបំណងប្រាថ្នា នោះអ្នកគួរតែប្រញាប់អធិដ្ឋានទៅកាន់ព្រះជាម្ចាស់ ស្វែងរកសេចក្ដីពិតដើម្បីដោះស្រាយបញ្ហានេះ ពឹងផ្អែកលើព្រះជាម្ចាស់ និងអនុវត្តការទប់ចិត្តខ្លួនឯង ហើយកុំការពារឋានៈរបស់អ្នកឡើយ នោះអ្នកនឹងអាចបំពេញភារកិច្ចរបស់អ្នកបានជាធម្មតា។ ប្រសិនបើអ្នកតែងតែផ្ដោតលើមុខតំណែងផ្លូវការ និងការពារឋានៈរបស់អ្នក ហើយអ្នកមិនយកចិត្តទុកដាក់ក្នុងការបំពេញភារកិច្ចរបស់អ្នកទេ នោះអ្នកគឺជាអ្នកបោកប្រាស់ ហើយត្រូវតែត្រូវបានជម្រុះចោល។ នៅពេលអ្នកទទួលយកភារកិច្ច សូមកុំផ្ដោតលើឋានៈអី អ្នកគ្រាន់តែគួរតែបំពេញភារកិច្ចរបស់អ្នកឱ្យបានល្អប៉ុណ្ណោះ ការចាត់ចែងរឿងរ៉ាវឱ្យបានល្អ គឺជាក់ស្តែងជាងអ្វីៗទាំងអស់។ ប្រសិនបើអ្នកអាចបំពេញភារកិច្ចរបស់អ្នកបានល្អ នោះតើអ្នកនឹងមិនបានធ្វើឱ្យព្រះជាម្ចាស់សព្វព្រះហឫទ័យទេឬអី? ចំពោះអ្នករាល់គ្នា នេះគឺជាវិធីចុងក្រោយដែលអ្នកអាចជៀសវាងការធ្វើអាក្រក់បាន។ តើវាជារឿងល្អ ឬជារឿងអាក្រក់ ដែលតែងតែដាក់កំហិតអ្នករាល់គ្នា និងមិនអនុញ្ញាតឱ្យអ្នករាល់គ្នាទទួលបានឋានៈនោះ? (វាជារឿងល្អ។) ដូច្នេះ ហេតុអ្វីបានជាមនុស្សមួយចំនួននៅតែខិតខំប្រឹងប្រែងយ៉ាងខ្លាំង ដើម្បីប្រកួតប្រជែងដណ្ដើមឋានៈក្នុងអំឡុងពេលបោះឆ្នោត? មនុស្សបែបនេះមានមហិច្ឆតាខ្លាំងពេកហើយ។ វាមិនមែនជារឿងធម្មតាទេដែលមនុស្សមានមហិច្ឆតាខ្លាំងពេក ពួកគេកំពុងតែទុច្ចរិតហើយ។ មានបងប្អូនស្រីវ័យក្មេងជាច្រើន ដែលសុទ្ធតែមានអាយុខ្ទង់ម្ភៃឆ្នាំ ចង់មានមុខតំណែងផ្លូវការ និងស្រឡាញ់ឋានៈខ្លាំងណាស់។ ប្រសិនបើពួកគេមិនត្រូវបានជ្រើសរើស ឱ្យធ្វើជាអ្នកដឹកនាំទេ នោះពួកគេអន់ចិត្ត ហើយឈប់ហូបបាយ។ ទោះបីជាពួកគេមើលទៅហាក់ដូចជាកូនក្មេងបន្តិចក៏ដោយ ប៉ុន្តែបើនិយាយពីការប្ដេជ្ញាចិត្តរបស់ពួកគេវិញ រឿងរ៉ាវនឹងក្លាយជាធ្ងន់ធ្ងរយ៉ាងខ្លាំងនៅពេលដែលពួកគេកាន់តែចាស់ទៅ ហើយពួកគេនឹងក្លាយជាអ្នកជំនាញ ត្រូវទេ? ស្ត្រីមួយចំនួនឮថា កាលពីព្រេងនាយមានស្ត្រីម្នាក់បានក្លាយជាអធិរាជិនី ហើយពួកគេមានអារម្មណ៍ច្រណែនយ៉ាងខ្លាំង ដោយប្រាថ្នាចង់ក្លាយជាស្ត្រីម្នាក់នោះ។ ពួកគេមិនចង់ក្លាយជាមនុស្សសាមញ្ញទេ ហើយក្នុងការជឿលើព្រះជាម្ចាស់ ពួកគេមិនចង់គ្រាន់តែជាអ្នកដើរតាមសាមញ្ញនោះឡើយ។ បំណងប្រាថ្នារបស់ពួកគេឆេះសន្ធោសន្ធៅជានិច្ចនៅក្នុងដួងចិត្តរបស់ពួកគេ ហើយភ្លាមៗនៅពេលដែលមានឱកាសសម្រាប់ពួកគេក្នុងការបង្ហាញខ្លួនឯង ពួកគេក៏ចាប់យកវាភ្លាម។ ពួកគេមិនចង់បំពេញភារកិច្ចរបស់ខ្លួនយ៉ាងត្រឹមត្រូវ បំពេញទំនួលខុសត្រូវរបស់ខ្លួន ដាក់ចិត្តដាក់ថ្លើមក្នុងការដេញតាមសេចក្ដីពិត ឬចុះចូលនឹងការចាត់ចែង និងការរៀបចំចាត់ចែងរបស់ព្រះជាម្ចាស់ឡើយ។ ពួកគេមិនចូលចិត្តដេញតាមសេចក្ដីពិត និងបំពេញភារកិច្ចរបស់ខ្លួនតាមរបៀបនេះទេ ហើយពួកគេមិនចង់រស់នៅក្នុងជីវិតដ៏សាមញ្ញបែបនេះឡើយ នេះគឺជារឿងគួរឱ្យធុញទ្រាន់សម្រាប់ពួកគេ។ តើមាននរណាម្នាក់ក្នុងចំណោមអ្នករាល់គ្នាដែលជាមនុស្សបែបនេះដែរឬទេ? ជាឧទាហរណ៍ ស្ត្រីម្នាក់ដែលចូលចិត្តប្រព្រឹត្តអំពើផិតក្បត់ ទោះបីជាប្ដីរបស់នាងល្អចំពោះនាងយ៉ាងណាក៏ដោយ ឬគាត់មានលុយច្រើនប៉ុនណាក៏ដោយ ក៏គាត់មិនអាចរក្សាបេះដូងរបស់នាងបានឡើយ។ ស្ត្រីខ្លះមានកូនច្រើនហើយ តែនៅតែព្យាយាមទាក់ទាញបុរសៗយ៉ាងគឃ្លើន ហើយគ្មានបុរសណាអាចតាមមើលពួកគេទាន់បានឡើយ នេះគឺទុច្ចរិត។ តើកម្លាំងទុច្ចរិតនេះមកពីណា? (វាមកពីខាងក្នុងធម្មជាតិរបស់ពួកគេ។) ហើយតើធម្មជាតិរបស់ពួកគេកើតឡើងដោយរបៀបណា? ពួកគេមានអារក្សស្មោកគ្រោករស់នៅខាងក្នុងពួកគេ ហើយពួកគេគឺជាការចាប់ជាតិជាថ្មីនៃអារក្សស្មោកគ្រោក។ ទោះបីជារឿងរ៉ាវនៅក្នុងពិភពខាងវិញ្ញាណមានភាពស្មុគស្មាញក៏ដោយ ទោះបីជាវាស្មុគស្មាញយ៉ាងណាក៏ដោយ ដរាបណាមនុស្សម្នាក់យល់ពីសេចក្ដីពិត និងអាចចាត់ទុករឿងរ៉ាវទាំងនេះស្របតាមព្រះបន្ទូលរបស់ព្រះជាម្ចាស់ នោះគេអាចមានការញែកដឹងបាន ហើយនេះត្រូវបានស្គាល់ថាជាការមើលធ្លុះដោយផ្ទាល់ទៅក្នុងពិភពខាងវិញ្ញាណ។ នៅពេលដែលអ្នកយល់ពីសេចក្ដីពិត នោះអ្នកអាចមើលឃើញរឿងរ៉ាវបានយ៉ាងច្បាស់លាស់ និងត្រឹមត្រូវ ការគិតរបស់អ្នកក៏ក្លាយជារហ័សរហួន និងច្បាស់លាស់ ហើយដួងចិត្តរបស់អ្នកត្រូវបានបំភ្លឺឡើង។ ប្រសិនបើអ្នកមិនយល់ពីសេចក្ដីពិតទេ នោះដួងចិត្តរបស់អ្នកនឹងតែងតែវង្វេងវង្វាន់ អ្នកនឹងមិនដឹងនៅក្នុងចិត្តរបស់អ្នកសោះឡើយអំពីអ្វីដែលអ្នកកំពុងធ្វើ ហើយអ្នកនឹងប្រៀបដូចជាមនុស្សល្ងីល្ងើម្នាក់ ដែលខ្លាចមុខខ្លាចក្រោយ។ អ្នកនឹងខ្លាចថាអ្នកកំពុងអួតសម្ញែងខ្លួន ប្រសិនបើអ្នកធ្វើច្រើនជាងនេះ ហើយខ្លាចថាអ្នកមិនបានបំពេញទំនួលខុសត្រូវរបស់អ្នក ប្រសិនបើអ្នកមិនធ្វើវា អ្នកនឹងតែងតែស្ថិតក្នុងស្ថានភាពបែបនេះជានិច្ច។ នេះក៏ព្រោះតែអ្នកមានការយល់ដឹងតិចតួចពេកអំពីសេចក្ដីពិត។ តើអ្វីទៅជាការបង្ហាញចេញដំបូងរបស់នរណាម្នាក់ដែលមានការយល់ដឹងតិចតួចពេកអំពីសេចក្ដីពិត? ពួកគេរស់នៅក្នុងជីវិតដ៏ថោកទាប និងគ្មានប្រយោជន៍។ បន្ទាប់ពីពួកទទឹងនឹងព្រះគ្រីស្ទបានលេងសើច គាបសង្កត់ និងបោកប្រាស់ពួកគេចុះឡើង នៅថ្ងៃដែលពួកគេភ្ញាក់ខ្លួនដឹង ពីរបៀបដែលពួកគេធ្លាប់ចូលដៃចូលជើងជាមួយពួកទទឹងនឹងព្រះគ្រីស្ទ បម្រើ និងធ្វើការឱ្យអ្នកទាំងនោះ ប៉ុន្តែនៅតែនិយាយថាពួកទទឹងនឹងព្រះគ្រីស្ទស្រឡាញ់ និងមានភក្ដីភាពចំពោះព្រះជាម្ចាស់។ ទើបតែពេលនេះទេ ដែលពួកគេឃើញថាពួកគេបានប្រើពាក្យសម្ដីទាំងនេះមិនត្រឹមត្រូវទាំងអស់។ តើនេះមិនមែនគ្មានប្រយោជន៍ខ្លាំងណាស់ទេឬអី? (មែនហើយ។) ហេតុអ្វីបានជាវាគ្មានប្រយោជន៍? នេះបណ្ដាលមកពីពួកគេមិនយល់ពីសេចក្ដីពិត ហើយពួកគេទទួលបានអ្វីដែលពួកគេស័ក្តិសមនឹងទទួលបានហើយ! ប្រសិនបើអ្នកយល់ពីសេចក្ដីពិត នោះអ្នកអាចមានការញែកដឹងអំពីពួកទទឹងនឹងព្រះគ្រីស្ទ និងមើលធ្លុះពីពួកគេ ហើយបន្ទាប់មក អ្នកអាចលាតត្រដាង និងបណ្ដេញពួកគេចេញបាន។ ដល់ពេលនោះ តើអ្នកនឹងបន្តត្រូវបានបំភាន់ដោយពួកគេ និងដើរតាមពួកគេទៀតឬទេ? ប្រាកដណាស់គឺមិនទេ។ លើសពីនេះ អ្នកបានស្ដាប់សេចក្ដីអធិប្បាយជាច្រើន ដំណាក់ព្រះជាម្ចាស់បានស្រោចស្រពអ្នក និងបណ្ដុះបណ្ដាលអ្នកអស់រយៈពេលជាច្រើនឆ្នាំមកហើយ ដូច្នេះ ប្រសិនបើអ្នកមិនយល់ពីសេចក្ដីពិតណាមួយទេ ប្រសិនបើអ្នកមិនអាចញែកដឹងពួកទទឹងនឹងព្រះគ្រីស្ទបាន ហើយអ្នកសូម្បីតែមិនបំពេញទំនួលខុសត្រូវដែលអ្នកគួរតែបំពេញ ហើយចុងក្រោយចូលដៃចូលជើងជាមួយពួកទទឹងនឹងព្រះគ្រីស្ទ និងក្លាយជាបក្ខពួករបស់ពួកគេ នោះតើវាមិនធ្វើឱ្យអ្នកក្លាយជាមនុស្សគ្មានប្រយោជន៍ទេឬអី? តើមនុស្សបែបនេះមិនគួរឱ្យអាណិតទេឬអី? ប្រសិនបើអ្នកគ្រាន់តែដើរតាមព្រះជាម្ចាស់តែឈ្មោះ ប៉ុន្តែអ្នកត្រូវបានបំភាន់ និងអូសទាញដោយពួកទទឹងនឹងព្រះគ្រីស្ទ អ្នកដើរតាមផ្លូវរបស់បុគ្គលទទឹងនឹងព្រះគ្រីស្ទអស់រយៈពេលជាច្រើនឆ្នាំ ហើយអ្នកចង់ត្រឡប់មកវិញ ប៉ុន្តែគ្មានភាពក្លាហានក្នុងការប្រឈមមុខនឹងបងប្អូនប្រុសស្រីរបស់អ្នក នោះតើវាមិនមែនជារបៀបរស់នៅដ៏គ្មានប្រយោជន៍ទេឬអី? ទោះបីជាអ្នកមិនសប្បាយចិត្តយ៉ាងណាក៏ដោយ ក៏វាគ្មានប្រយោជន៍ដែរ។ តើវាជាកំហុសរបស់អ្នកណា ដែលអ្នកមិនយល់ពីសេចក្ដីពិតនោះ? អ្នកមិនអាចបន្ទោសនរណាម្នាក់ក្រៅពីខ្លួនឯងឡើយ។

យើងបានប្រកបគ្នាអំពីការបង្ហាញ ចេញផ្សេងៗសរុបចំនួនប្រាំពីររបស់ពួកទទឹងនឹងព្រះគ្រីស្ទ។ ចំពោះការបង្ហាញចេញដ៏លម្អិតដែលយើងបាននិយាយសម្រាប់ចំណុចនីមួយៗ ចំពោះសារជាតិដែលយើងបានវែកញែក ក៏ដូចជាកាលៈទេសៈផ្សេងៗដែលយើងបាននិយាយ គ្មានរឿងណាមួយក្នុងចំណោមរឿងទាំងនេះ ត្រូវបានប្រឌិតឡើងដោយគ្មានមូលដ្ឋាននោះទេ ប៉ុន្តែសុទ្ធតែមានមូលដ្ឋានច្បាស់លាស់ និងផ្អែកលើការពិត។ ទោះជាយ៉ាងណាក៏ដោយ មានចំណុចមួយគឺ៖ ប្រសិនបើបន្ទាប់ពីអ្នករាល់គ្នាបានស្ដាប់រឿងទាំងនេះហើយ អ្នករាល់គ្នានៅតែមិនអាចផ្សារភ្ជាប់រឿងទាំងនោះបាន នៅពេលដែលអ្នករាល់គ្នាជួបប្រទះនឹងរឿងពិតជាក់ស្ដែង តើនេះបង្ហាញពីអ្វី? ទីមួយ វាបង្ហាញថាអ្នករាល់គ្នាគ្មានការយល់ដឹងខាងវិញ្ញាណ ហើយទោះបីជាជួនកាលអ្នករាល់គ្នាមានការយល់ដឹងខាងវិញ្ញាណខ្លះៗក៏ដោយ ក៏វាគ្រាន់តែជាការយល់បានត្រឹមតែពាក់កណ្ដាល មិនមែនជាការយល់ដឹងខាងវិញ្ញាណពេញលេញនោះទេ ទីពីរ វាបង្ហាញថាអ្នករាល់គ្នាមិនស្រឡាញ់សេចក្ដីពិត ហើយមិនចាត់ទុកសេចក្ដីពិតជារឿងសំខាន់ ទីបី វាបង្ហាញថាអ្នករាល់គ្នាខ្វះគុណសម្បត្តិខ្លាំងពេក ហើយខ្វះសមត្ថភាពក្នុងការយល់ដឹងទាំងស្រុង។ ខ្ញុំបាននិយាយច្រើនណាស់ក្នុងការលាតត្រដាងពួកទទឹងនឹងព្រះគ្រីស្ទ ប៉ុន្តែអ្នកមិនបានយល់ពីរឿងទាំងនោះទាល់តែសោះ។ អ្នកប្រហែលជាគិតថាអ្នកយល់ពីរឿងនេះនៅពេលនោះ ប៉ុន្តែក្រោយមក វាក៏ប្រែជាស្រពិចស្រពិល ហើយនេះបង្ហាញថាអ្នកនៅតែមិនទាន់យល់ពីរឿងនេះដដែល។ ហេតុអ្វីបានជាអ្នកមិនយល់? តើនេះមានទំនាក់ទំនងអ្វីនឹងការយល់ដឹងដែរឬទេ? នៅពេលដែលខ្ញុំបានពន្យល់រឿងរ៉ាវដល់កម្រិតនេះទៅហើយ ហើយអ្នកនៅតែមិនទាន់យល់ទៀត នេះមានន័យថាអ្នកខ្វះសមត្ថភាពក្នុងការយល់ដឹងខ្លាំងពេក ហើយថាអ្នកពិតជាគ្មានសមត្ថភាពក្នុងការយល់ពីសេចក្ដីពិតទាល់តែសោះ។ តើអ្វីដែលខ្ញុំនិយាយត្រឹមត្រូវដែរឬទេ? រឿងនេះគឺបែបនេះឯង។ មានមនុស្សមួយចំនួនក្នុងចំណោមអ្នករាល់គ្នា ដែលបានស្ដាប់សេចក្ដីអធិប្បាយអស់រយៈពេល ១០ ឬ ២០ ឆ្នាំមកហើយ ហើយអ្នករាល់គ្នានៅតែមិនយល់ពីសេចក្ដីពិតដដែល។ តើយើងពន្យល់ពីរឿងនេះយ៉ាងដូចម្តេច? មានលទ្ធភាពតែពីរគត់៖ ទីមួយគឺ អ្នករាល់គ្នាគ្មានការយល់ដឹងខាងវិញ្ញាណ ខ្វះគុណសម្បត្តិ ហើយគ្មានសមត្ថភាពក្នុងការយល់ពីសេចក្ដីពិត ទីពីរគឺ ទោះបីជាអ្នករាល់គ្នាមានការយល់ដឹងខាងវិញ្ញាណក៏ដោយ ក៏អ្នករាល់គ្នាមិនស្រឡាញ់សេចក្ដីពិត ហើយមិនចាប់អារម្មណ៍នឹងសេចក្ដីពិតដែរ។ ប្រសិនបើចំណុចណាមួយក្នុងចំណោមចំណុចទាំងពីរនេះត្រូវនឹងអ្នករាល់គ្នា នោះអ្នករាល់គ្នាគ្មានសមត្ថភាពក្នុងការយល់ពីសេចក្ដីពិតឡើយ។ ប្រសិនបើចំណុចទាំងពីរត្រូវនឹងអ្នករាល់គ្នា នោះអ្នករាល់គ្នាប្រៀបដូចជាមនុស្សខ្វាក់ដែលឈឺភ្នែកអ៊ីចឹង គឺគ្មានថ្នាំព្យាបាលឡើយ។ ខ្ញុំបានប្រកបគ្នាអំ ពីព្រះបន្ទូលទាំងអស់នេះហើយ ប៉ុន្តែអ្នករាល់គ្នានៅតែមិនអាចប្រៀបធៀបឱ្យបានត្រឹមត្រូវជាមួយនឹងខ្លួនឯង ហើយមិនដឹងថាខ្ញុំចង់មានន័យយ៉ាងណា។ តើនេះបញ្ជាក់យ៉ាងណាអំពីសមត្ថភាពក្នុងការយល់ដឹងរបស់អ្នករាល់គ្នា? តើវាមិនខ្វះខាតខ្លាំងពេកទេឬអី? ប្រសិនបើអ្នករាល់គ្នាកាន់តែខ្ជិលច្រអូស លោភលន់ចង់បានភាពស្រណុកសុខស្រួល គ្មានសេចក្ដីស្រឡាញ់ចំពោះសេចក្ដីពិត មានចំណូលចិត្តផ្ទាល់ខ្លួន ហើយវង្វេងស្មារតីដោយសាររឿងរ៉ាវខាងក្រៅ ព្រះបន្ទូលទាំងនេះនឹងមានឥទ្ធិពលកាន់តែតិចទៅៗមកលើអ្នករាល់គ្នា ហើយឥទ្ធិពលរបស់វានឹងត្រូវកាត់បន្ថយយ៉ាងខ្លាំង រឿងនេះគឺបែបនេះឯង។ តាមការពិតទៅ ពួកទទឹងនឹងព្រះគ្រីស្ទគឺងាយស្រួលញែកដឹងណាស់។ ទិដ្ឋភាពមួយគឺត្រូវបញ្ជាក់ឱ្យច្បាស់ពីវិធីសាស្ត្រដែលពួកគេប្រើដើម្បីធ្វើរឿងរ៉ាវ ចំណែកឯទិដ្ឋភាពមួយទៀតគឺត្រូវមើលថាតើនិស្ស័យរបស់ពួកគេជាអ្វី តើទិសដៅក្នុងជីវិត និងទស្សនៈចំពោះអត្ថិភាពរបស់ពួកគេជាអ្វី តើអាកប្បកិរិយារបស់ពួកគេចំពោះបងប្អូនប្រុសស្រី ចំពោះភារកិច្ច ចំពោះផលប្រយោជន៍របស់ដំណាក់ព្រះជាម្ចាស់ ចំពោះព្រះជាម្ចាស់ ចំពោះសេចក្ដីពិត និងចំពោះអ្វីៗដែលវិជ្ជមាន គឺបែបណា ហើយតើគោលការណ៍សម្រាប់សកម្មភាពរបស់ពួកគេជាអ្វី។ តាមរយៈការប្រើប្រាស់ទិដ្ឋភាពទាំងនេះ ជាមូលដ្ឋាន អ្នករាល់គ្នានឹងអាចកំណត់លក្ខណៈពួកគេបាន។ តើនៅចាំបាច់ត្រូវសង្កេត និងស្វែងយល់អំពីពួកគេក្នុងរយៈពេលយូរជាងនេះទៀតដែរឬទេ? ទេ គឺមិនចាំបាច់ឡើយ។ ពួកទទឹងនឹងព្រះគ្រីស្ទមិនត្រឹមតែប្រព្រឹត្តអំពើផិតក្បត់ប៉ុណ្ណោះទេ ហើយពួកគេក៏មិនត្រឹមតែជិះជាន់មនុស្សដែរ។ ពួកគេមានធម្មជាតិបែបសាតាំង ហើយអាចធ្វើអ្វីៗបានទាំងអស់។ ប្រសិនបើបន្ទាប់ពីបានស្ដាប់សេចក្ដីអធិប្បាយទាំងនេះហើយ អ្នកនៅតែមិនអាចញែកដឹងនិស្ស័យរបស់អាទទឹងនឹងព្រះគ្រីស្ទបាន ហើយមិនអាចដឹងថាអ្វីដែលគេកំពុងបញ្ចេញឱ្យឃើញ គឺជានិស្ស័យរបស់អាទទឹងនឹងព្រះគ្រីស្ទ ដូច្នេះ តើអ្នកបានយល់ពីរឿងទាំងនោះខ្លះដែរឬទេ? អ្នកចងចាំគោលលទ្ធិ ប៉ុន្តែអ្នកមិនអាចផ្សារភ្ជាប់វាជាមួយនឹងអ្វីបានឡើយ ហើយនៅពេលប្រឈមមុខនឹងការពិត គោលលទ្ធិរបស់អ្នកគឺខ្សោយ និងគ្មានប្រសិទ្ធភាព ហើយនេះបង្ហាញថាអ្នកមិនបានយល់នោះទេ។ ប្រសិនបើអ្នកយល់ពីរឿងនេះនៅពេលនោះ ហើយក្រោយមកអានអធិដ្ឋានខ្លះៗ ប្រសិនបើអ្នកឧស្សាហ៍ប្រកបគ្នាអំពីរឿងទាំងនេះជាមួយបងប្អូនប្រុសស្រី អ្នកកត់ចំណាំ និងរិះគិតពីសេចក្ដីពិតទាំងនេះ ហើយអ្នកឧស្សាហ៍អធិស្ឋាននៅចំពោះព្រះជាម្ចាស់ នោះអ្នកនឹងទទួលបានកាន់តែច្រើន។ ទោះជាយ៉ាងណាក៏ដោយ ប្រសិនបើអ្នកលោភលន់ចង់បានភាពស្រណុកសុខស្រួលនៅក្នុងភារកិច្ចរបស់អ្នក ខ្ជិលច្រអូស អ្នកគ្មានបន្ទុក ហើយអ្នកមានចំណូលចិត្តផ្ទាល់ខ្លួន ធ្វើតាមតែអំពើចិត្ត អ្នកមិនពិតជាស្រឡាញ់សេចក្ដីពិតទេ អ្នកដើរតាមនិន្នាការលោកីយ៍ ហើយវង្វេងនឹងរឿងរ៉ាវខាងក្រៅ នោះអ្នកនឹងមិនអាចបំពេញភារកិច្ចរបស់អ្នកឱ្យបានល្អឡើយ។ នៅទីបញ្ចប់ សេចក្ដីពិតទាំងនេះដែលយើងបានប្រកបគ្នា នឹងក្លាយជាឥតប្រយោជន៍សម្រាប់អ្នក អ្វីដែលនៅសេសសល់នឹងមានត្រឹមតែពាក្យពេចន៍ និងគោលលទ្ធិប៉ុណ្ណោះ ហើយនោះមានន័យថា អ្នកបានស្ដាប់រឿងទាំងអស់នេះដោយឥតប្រយោជន៍។ តើអ្នករាល់គ្នាមានស្ដាប់ការប្រកបគ្នាទាំងនេះម្ដងទៀតនៅពេលក្រោយដែរឬទេ? (មាន។) តើអ្នករាល់គ្នាអាចស្ដាប់វាបានប៉ុន្មានដង? តើវាមានឥទ្ធិពលខុសគ្នារាល់ពេលដែលអ្នករាល់គ្នាស្ដាប់វាដែរឬទេ? តើអ្នករាល់គ្នារិះគិតពីវាបន្ទាប់ពីនោះដែរឬទេ? តើអ្នករាល់គ្នាមានចំណាប់អារម្មណ៍អ្វីខ្លះ បន្ទាប់ពីរិះគិតពីវាហើយ? ចំពោះអ្នកផ្ទាល់ តើសេចក្ដីអធិប្បាយទាំងនេះអាចក្លាយជាគោលការណ៍នៃការអនុវត្ត និងលក្ខខណ្ឌវិនិច្ឆ័យ សម្រាប់អ្នកក្នុងការញែកដឹងមនុស្ស និងរឿងរ៉ាវនៅក្នុងជីវិតរបស់អ្នកបានដែរឬទេ? (ខ្ញុំអាចប្រៀបធៀបនិស្ស័យ និងការបង្ហាញ ចេញដ៏ច្បាស់ក្រឡែតមួយចំនួនរបស់ពួកទទឹងនឹងព្រះគ្រីស្ទ ជាមួយនឹងខ្លួនខ្ញុំផ្ទាល់ ពោលគឺ រឿងដែលខ្ញុំនិយាយ និងធ្វើ ដែលមានបំណងច្បាស់លាស់ក្នុងការទាក់យកទឹកចិត្តអ្នកដទៃ ហើយខ្ញុំនឹងនឹកគិតដល់ព្រះបន្ទូលនៃការលាតត្រដាងរបស់ព្រះជាម្ចាស់ ហើយដឹងថាធម្មជាតិនៃសកម្មភាពរបស់ខ្ញុំ គឺដើម្បីទាក់យកទឹកចិត្តអ្នកដទៃ ហើយថាខ្ញុំចង់សម្រេចគោលបំណងណាមួយ។) ទោះជាយ៉ាងណាក៏ដោយ ខ្ញុំនៅតែមានការខ្វះខាតច្រើននៅឡើយទាក់ទងនឹងការញែកដឹងមនុស្ស ហើយខ្ញុំមិនបានប្រៀបធៀបព្រះបន្ទូលរបស់ព្រះជាម្ចាស់ជាមួយនឹងមនុស្សនៅជុំវិញខ្ញុំដោយចេតនានោះទេ។) ប្រាប់ខ្ញុំមកមើល៍ ប្រសិនបើអ្នកចង់មើលឃើញខ្លួនឯងឱ្យបានច្បាស់ តើអ្នកប្រើកញ្ចក់ ឬថ្លុកទឹកល្អក់? (កញ្ចក់។) តើការឆ្លុះកញ្ចក់មានអត្ថប្រយោជន៍អ្វី? អ្នកអាចមើលឃើញខ្លួនឯងកាន់តែច្បាស់។ ហេតុដូច្នេះហើយ វាមានកម្រិតណាស់ ប្រសិនបើអ្នកអាចត្រឹមតែញែកដឹងខ្លួនឯងបាននោះ អ្នកក៏ត្រូវតែរៀនញែកដឹងអ្នកដទៃផងដែរ។ ការញែកដឹងអ្នកដទៃ មិនមែនដើម្បីកំណត់លក្ខណៈពួកគេថាជាពួកទទឹងនឹងព្រះគ្រីស្ទដោយចេតនានោះទេ ប៉ុន្តែផ្ទុយទៅវិញគឺដើម្បីមានគោលការណ៍សម្រាប់វាស់ស្ទង់ និងញែកដឹងពាក្យសម្ដី និងទង្វើរបស់មនុស្សប្រភេទផ្សេងៗគ្នា។ នេះគឺមានប្រយោជន៍សម្រាប់ខ្លួនឯង ហើយការធ្វើបែបនេះ គេក៏អាចប្រព្រឹត្តចំពោះមនុស្សបានត្រឹមត្រូវស្របតាមគោលការណ៍ផងដែរ ដែលមានប្រយោជន៍សម្រាប់ការសម្រេចបាននូវការសហការប្រកបដោយភាពសុខដុម នៅពេលបំពេញភារកិច្ចរបស់ខ្លួនជាមួយអ្នកដទៃ។ ទោះជាយ៉ាងណាក៏ដោយ អ្វីដែលគេអាចសម្រេចបានដោយពឹងផ្អែកតែទៅលើការស្គាល់ខ្លួនឯង គឺបានត្រឹមតែលទ្ធផលដែលមានកម្រិតប៉ុណ្ណោះ។ អ្នកមិនអាចផ្ដោតតែទៅលើការស្គាល់ខ្លួនឯង នៅពេលដេញតាមសេចក្ដីពិតនោះទេ។ អ្នកក៏ត្រូវតែផ្ដោតលើការអនុវត្តសេចក្ដីពិត ដើម្បីសម្រេចបាននូវលទ្ធផលនៃការចុះចូលនឹងព្រះជាម្ចាស់ផងដែរ។ តាមរយៈការផ្ដោតលើទិដ្ឋភាពតែមួយ អ្នកនឹងមិនសម្រេចបាននូវការយល់ដឹងពេញលេញអំពីសេចក្ដីពិត ឬចូលទៅក្នុងតថភាពនៃសេចក្ដីពិតឡើយ ហើយអ្នកក៏នឹងមិនលូតលាស់នៅក្នុងជីវិតដែរ។ វាមិនខុសពីការយល់ត្រឹមតែពាក្យពេចន៍ និងគោលលទ្ធិឡើយ ហើយអ្នកនឹងមិនអាចស្គាល់ព្រះជាម្ចាស់ឡើយ។ អស់អ្នកដែលយល់ពីសេចក្ដីពិតយ៉ាងពិតប្រាកដ អាចមើលធ្លុះរឿងគ្រប់យ៉ាងបាន។ ពួកគេមិនត្រឹមតែស្គាល់ខ្លួនឯងប៉ុណ្ណោះទេ ប៉ុន្តែពួកគេក៏អាចញែកដឹងអ្នកដទៃបានដែរ ហើយពួកគេអាចមើលធ្លុះមនុស្ស ព្រឹត្តិការណ៍ និងរបស់ផ្សេងៗគ្រប់ប្រភេទ។ មានតែតាមរបៀបនេះទេ ទើបគេអាចបំពេញភារកិច្ចរបស់ខ្លួនបានត្រូវតាមស្ដង់ដា និងអាចឱ្យព្រះជាម្ចាស់ប្រើប្រាស់បាន។

តាមរយៈការប្រកបគ្នានៅថ្ងៃនេះអំពីការបង្ហាញចេញនៃនិស្ស័យទុច្ចរិតរបស់ពួកទទឹងនឹងព្រះគ្រីស្ទ តើអ្នករាល់គ្នាទទួលបានការយល់ដឹងកាន់តែស៊ីជម្រៅ និងថ្មីជាងមុនអ្វីខ្លះ ទាក់ទងនឹងនិស្ស័យទុច្ចរិត? សូមប្រកបគ្នាអំពីរឿងនេះ។ (ឱព្រះជាម្ចាស់ រឿងដែលធ្វើឱ្យខ្ញុំរំជួលចិត្តបំផុតនៅថ្ងៃនេះ គឺការដែលព្រះជាម្ចាស់មានព្រះបន្ទូលថា ប្រសិនបើយើងប្រព្រឹត្តដូចជាពួកទទឹងនឹងព្រះគ្រីស្ទ ហើយរារាំង និងរំខានដល់កិច្ចការរបស់ដំណាក់ព្រះជាម្ចាស់ដោយចេតនា នោះយើងគឺជាអារក្សរស់ហើយ។ ព្រះជាម្ចាស់បានមានព្រះបន្ទូលអំពីមនុស្សមួយចំនួន ដែលមិនអាចទ្រាំឃើញនរណាម្នាក់ល្អជាងខ្លួនបានឡើយ ហើយខ្ញុំបានឆ្លុះបញ្ចាំងមើលខ្លួនឯង និងបានដឹងថា ខ្ញុំមានស្មារតីប្រកួតប្រជែងខ្លាំងក្លាជាពិសេស ហើយនៅពេលដែលខ្ញុំឃើញថាអ្នកដែលខ្ញុំបំពេញភារកិច្ចជាមួយ មានចំណុចខ្លាំងច្រើនជាងខ្ញុំ ខ្ញុំមានអារម្មណ៍មិនសប្បាយចិត្ត ហើយខ្ញុំតែងតែចង់យកឈ្នះគេ។ ខ្ញុំមានអារម្មណ៍ថា សភាពរបស់ខ្ញុំគឺដូចទៅនឹងអារក្សរស់ដែលព្រះជាម្ចាស់បានលាតត្រដាងអ៊ីចឹង ហើយខ្ញុំឃើញថា ធម្មជាតិនៃរឿងនេះគឺធ្ងន់ធ្ងរជាងអ្វីដែលខ្ញុំបានស្រមើស្រមៃទៅទៀត ហើយវាធ្វើឱ្យខ្ញុំភ័យខ្លាច។ ខ្ញុំមិនដែលយល់ពីរឿងនេះស៊ីជម្រៅនោះទេ ហើយឥឡូវនេះ នៅពេលដែលខ្ញុំឃើញថាតើនិស្ស័យពុករលួយរបស់ខ្ញុំនេះធ្ងន់ធ្ងរប៉ុនណា ខ្ញុំមានអារម្មណ៍ពិបាកចិត្តយ៉ាងខ្លាំង។) ឥឡូវនេះ អ្នកបានទទួលស្គាល់វាហើយ។ និស្ស័យពុករលួយរបស់មនុស្ស មិនមែនសាមញ្ញត្រឹមតែជាការបញ្ចេញឱ្យឃើញមួយភ្លែតនោះទេ វាមានឫសគល់ និងរឿងរ៉ាវនានានៅក្នុងនោះ ដែលធ្វើឱ្យអ្នកពិបាកនឹងបោះបង់វាចោល ដោយតែងតែគ្រប់គ្រងអ្នក ធ្វើឱ្យអ្នកបញ្ចេញឱ្យឃើញនូវសេចក្ដីពុករលួយយ៉ាងច្រើន និងមិនអាចគ្រប់គ្រងខ្លួនឯងបាន។ មនុស្សមិនអាចពន្យល់ឱ្យបានច្បាស់ថាហេតុអ្វីបានជាពួកគេទៅជាបែបនេះឡើយ ហើយពួកគេមិនអាចគ្រប់គ្រងវាបានទេ ទាំងនេះហើយជានិស្ស័យរបស់មនុស្ស។ ការដែលនរណាម្នាក់អាចយល់ច្បាស់ពីនិស្ស័យពុករលួយប្រភេទនេះ គឺជាទិដ្ឋភាពមួយនៃការរីកចម្រើន។ នៅពេលនិយាយដល់និស្ស័យពុករលួយប្រភេទនេះ ប្រសិនបើអ្នកអាចស្វែងរកសេចក្ដីពិត និងមើលធ្លុះដល់សារជាតិរបស់វា ប្រសិនបើអ្នកអាចទទួលយកការជំនុំជម្រះ ការល្បងល និងការបន្សុទ្ធរបស់ព្រះជាម្ចាស់ ប្រសិនបើការធ្វើបែបនេះ អ្នកអាចឈានដល់សភាពមួយដែលអ្នកអនុវត្តសេចក្ដីពិត និងពិតជាចុះចូលនឹងព្រះជាម្ចាស់ នោះនិស្ស័យពុករលួយនេះអាចផ្លាស់ប្ដូរបាន នេះគឺជាការដែលអ្នកចាប់ផ្ដើមអនុវត្តសេចក្ដីពិត ដោយផ្អែកលើមូលដ្ឋាននៃការយល់ពីសេចក្ដីពិត។ ឥឡូវនេះ វាពិតជាពិបាកណាស់សម្រាប់អ្នករាល់គ្នាភាគច្រើន ក្នុងការអនុវត្តការទប់ចិត្តខ្លួនឯង នៅពេលបញ្ចេញឱ្យឃើញនូវនិស្ស័យពុករលួយរបស់អ្នករាល់គ្នា ហើយនេះមានន័យថា អ្នករាល់គ្នាមិនទាន់ចាប់ផ្ដើមអនុវត្តសេចក្ដីពិតនៅឡើយទេ អ្វីបន្តិចបន្តួចដែលបានធ្វើនៅក្នុងការបំពេញភារកិច្ច ភាគច្រើនគឺផ្អែកលើចំណាប់អារម្មណ៍ផ្ទាល់ខ្លួន ចំណូលចិត្ត និងសូម្បីតែផ្អែកលើភាពឆាប់ខឹង ហើយរឿងនេះមានទំនាក់ទំនងបន្តិចបន្តួចនឹងការផ្លាស់ប្ដូរនិស្ស័យ ត្រូវទេ? (ត្រូវហើយ។) ល្អអស្ចារ្យ អ្នកមានអារម្មណ៍រំជួលចិត្ត។ តើមាននរណាផ្សេងទៀតចង់និយាយដែរឬទេ? (បន្ទាប់ពីបានស្ដាប់ការប្រកបគ្នារបស់ព្រះជាម្ចាស់នៅថ្ងៃនេះ ខ្ញុំមានអារម្មណ៍រំជួលចិត្តយ៉ាងខ្លាំង។ ខ្ញុំធ្លាប់គិតថា សេចក្តីទុច្ចរិតមានន័យថា ការនិយាយយ៉ាងបោកបញ្ឆោតខ្លាំង ការមិននិយាយដោយត្រង់ៗ ហើយតែងតែធ្វើពុត និងបោកប្រាស់អ្នកដទៃ។ ទោះជាយ៉ាងណាក្តី ពេលស្ដាប់ព្រះជាម្ចាស់ផ្តល់ការវែកញែកនៅថ្ងៃនេះអំពីថាតើនិស្ស័យទុច្ចរិតគឺជាអ្វី ឥឡូវនេះ ខ្ញុំដឹងថា សេចក្តីទុច្ចរិតមានន័យថា ការទាស់ទទឹង និងប្រឆាំងនឹងសេចក្ដីពិត និងអ្វីៗដែលវិជ្ជមាន ហើយថាប្រសិនបើនរណាម្នាក់ប្រឆាំង និងទាស់ទទឹងនឹងសេចក្ដីពិត និងអ្វីៗដែលវិជ្ជមាន នោះគឺជានិស្ស័យទុច្ចរិតរបស់គេហើយ។ ខ្ញុំធ្លាប់មានការយល់ដឹងរាក់កំផែលបែបនេះអំពីនិស្ស័យទុច្ចរិត ប៉ុន្តែឥឡូវនេះ ដោយសារខ្ញុំបានឮការប្រកបគ្នារបស់ព្រះជាម្ចាស់ ខ្ញុំមានការយល់ដឹងថ្មីមួយ។ លើសពីនេះ អ្វីដែលធ្វើឱ្យខ្ញុំរន្ធត់ចិត្តយ៉ាងខ្លាំងនោះគឺ ការដែលព្រះជាម្ចាស់មានព្រះបន្ទូលថា ក្រុមផលិតភាពយន្តកាណាដា នឹងត្រូវដាក់បញ្ចូលទៅក្នុងក្រុម «ខ» រយៈពេលមួយឆ្នាំ។ ខ្ញុំពិតជាមានការភ្ញាក់ផ្អើលយ៉ាងខ្លាំងនៅពេលដែលបានឮរឿងនេះ ហើយតាមរយៈការចាត់ការរបស់ព្រះជាម្ចាស់លើបញ្ហានេះ ខ្ញុំអាចមើលឃើញពីនិស្ស័យសុចរិតរបស់ព្រះអង្គ។ ខ្ញុំឃើញថា គ្មាននរណាម្នាក់នៅក្នុងក្រុមនោះអនុវត្តសេចក្ដីពិតឡើយ ហើយរឿងនេះបានបង្កជាការរារាំងយ៉ាងធំធេងដល់កិច្ចការរបស់ដំណាក់ព្រះជាម្ចាស់ ហើយវាពិតជាធ្វើឱ្យខ្ញុំខឹងខ្លាំងណាស់។ មនុស្សនៅក្នុងក្រុមរបស់យើងមានសភាពស្រដៀងគ្នានេះដែរនាពេលថ្មីៗនេះ ពោលគឺការមិនមានបន្ទុកសម្រាប់ភារកិច្ចរបស់យើង។ នៅពេលដែលបន្ទុកការងាររបស់យើងកាន់តែស្រាលជាងមុន យើងមិនបានរៀបចំផែនការច្បាស់លាស់សម្រាប់ភារកិច្ចរបស់យើងទេ ហើយបានខ្ជិលច្រអូសនៅក្នុងភារកិច្ចរបស់យើង ដោយគ្រាន់តែបណ្ដោយឱ្យពេលវេលាកន្លងផុតទៅប៉ុណ្ណោះ។ តាមរយៈការស្ដាប់ការប្រកបគ្នារបស់ព្រះជាម្ចាស់នៅថ្ងៃនេះ ខ្ញុំឃើញថា ប្រសិនបើនរណាម្នាក់មិនអនុវត្តសេចក្ដីពិត ឬមិនដេញតាមការរីកចម្រើននៅក្នុងភារកិច្ចរបស់ខ្លួនទេ ហើយប្រសិនបើនរណាម្នាក់មិនយកចិត្តទុកដាក់ចំពោះសេចក្ដីពិតទេ នោះព្រះជាម្ចាស់ស្អប់ខ្ពើមអាកប្បកិរិយាប្រភេទនេះចំពោះការបំពេញភារកិច្ចរបស់គេនោះណាស់។ ខ្ញុំក៏ទទួលស្គាល់ដែរថា យើងត្រូវតែឱ្យតម្លៃពេលវេលា និងឱកាសក្នុងការបំពេញភារកិច្ចរបស់យើង។ ប្រសិនបើយើងមិនឱ្យតម្លៃភារកិច្ចរបស់យើងទេ នោះនៅពេលដែលពេលវេលាដែលព្រះជាម្ចាស់រង់ចាំយើង និងឱកាសដែលព្រះជាម្ចាស់ប្រទានឱ្យយើង ត្រូវបានខ្ជះខ្ជាយអស់ នោះសេចក្ដីក្រោធរបស់ព្រះជាម្ចាស់នឹងធ្លាក់មកលើមនុស្ស ហើយវានឹងហួសពេលក្នុងការសោកស្ដាយហើយ។) វាមើលទៅហាក់ដូចជាអ្នករាល់គ្នាត្រូវតែស្ថិតនៅក្រោមសម្ពាធខ្លះៗហើយ ត្រូវទេ? (ត្រូវហើយ។) ល្អអស្ចារ្យ។ នេះគឺជាបញ្ហាជាក់ស្តែង មួយ ហើយនៅពេលដែលអ្នករាល់គ្នាជួបជុំគ្នា អ្នករាល់គ្នាត្រូវតែប្រកបគ្នាអំពីរបៀបដោះស្រាយបញ្ហានេះ។ អ្នកត្រូវតែប្រកបគ្នាជាមួយគ្នាជាទៀងទាត់ សង្ខេប និងស្វែងរកផែនការថ្មី។ មនុស្សគ្រប់រូបសុទ្ធតែមានបេសកកម្មនៅក្នុងជីវិតនេះ រួមទាំងខ្ញុំផងដែរ ហើយប្រសិនបើពួកគេមិនរស់នៅដើម្បីបេសកកម្មរបស់ពួកគេទេ នោះការរស់នៅក្នុងជីវិតនេះគឺគ្មានតម្លៃសម្រាប់ពួកគេឡើយ។ ប្រសិនបើ គ្មានតម្លៃសម្រាប់អ្នកដើម្បីរស់នៅទេ នោះជីវិតរបស់អ្នកគឺឥតតម្លៃឡើយ។ ហេតុអ្វីបានជាខ្ញុំនិយាយថាវាឥតតម្លៃ? អ្នកនឹងរស់នៅក្នុងជីវិតដូចជាសាកសពដើរបាន អ្នកនឹងមិនស័ក្តិសមនឹងរស់នៅឡើយ។ ប្រសិនបើអ្នកមិនបំពេញទំនួលខុសត្រូវរបស់អ្នក និងមិនសម្រេចបេសកកម្មរបស់អ្នកទេ នោះអ្នកមិនស័ក្តិសមនឹងទទួលបានអ្វីៗទាំងអស់ដែលព្រះជាម្ចាស់ប្រទានឱ្យអ្នកឡើយ។ តើនេះបញ្ជាក់ពីអ្វី? វាបញ្ជាក់ថា ព្រះជាម្ចាស់អាចដកហូតអ្វីៗគ្រប់យ៉ាងពីអ្នកនៅពេលណាក៏បាន។ ព្រះជាម្ចាស់អាចប្រទានឱ្យ ហើយព្រះជាម្ចាស់ក៏អាចដកហូតវិញបានដែរ រឿងនេះគឺបែបនេះឯង។ តាមពិតទៅ អ្នកគ្រប់គ្នាដែលមានវត្តមាននៅទីនេះពេលនេះ សុទ្ធតែមានបេសកកម្ម គ្រាន់តែអ្នករាល់គ្នាមានកិច្ចការផ្សេងៗគ្នាដែលត្រូវបំពេញប៉ុណ្ណោះ។ អ្នកគ្មានជំនឿក៏មានបេសកកម្មដែរ។ បេសកកម្មរបស់ពួកគេគឺធ្វើឱ្យពិភពលោកនេះច្របូកច្របល់ និងធ្វើឱ្យសង្គមមានភាពវឹកវរ ដើម្បីឱ្យមនុស្សរស់នៅកាន់តែឈឺចាប់ និងស្លាប់នៅក្នុងគ្រោះមហន្តរាយ។ បេសកកម្មរបស់អ្នករាល់គ្នាគឺសហការជាមួយកិច្ចការរបស់ព្រះជាម្ចាស់ ផ្សព្វផ្សាយដំណឹងល្អ និងកិច្ចការថ្មីរបស់ព្រះជាម្ចាស់ ហើយក្នុងពេលជាមួយគ្នានេះ អ្នកអាចយល់ពីសេចក្ដីពិត និងទទួលបានសេចក្ដីសង្គ្រោះ នេះគឺជារឿងដែលពោរពេញទៅដោយសេចក្តីសុខបំផុត។ គ្មានអ្វីនៅក្នុងប្រវត្តិសាស្ត្រមនុស្សជាតិ ដែលពោរពេញទៅដោយសេចក្តីសុខ ឬមានសំណាងជាងនេះឡើយ។ គ្មានអ្វីសំខាន់ជាងនេះទេ នេះជារឿងដ៏អស្ចារ្យបំផុតនៅក្នុងជីវិត ហើយវាជារឿងដ៏អស្ចារ្យបំផុតនៅក្នុងប្រវត្តិសាស្ត្រមនុស្សជាតិ។ ភ្លាមៗនៅពេលដែលអ្នកបោះបង់បេសកកម្មរបស់អ្នក ហើយបោះបង់ភារកិច្ច និងទំនួលខុសត្រូវរបស់អ្នក ជីវិតរបស់អ្នកនឹងគ្មានតម្លៃឡើយ ហើយការរស់នៅនឹងគ្មានន័យសម្រាប់អ្នកទេ។ វាអាចថាអ្នកមិនទាន់ស្លាប់នៅឡើយទេ ហើយអ្នកនឹងរស់នៅក្នុងជីវិតដែលនៅសេសសល់របស់អ្នកនៅក្នុងពិភពលោកនេះ ប៉ុន្តែការរស់នៅនឹងគ្មានន័យ ឬគ្មានតម្លៃសម្រាប់អ្នកឡើយ។ ឧបមាថាមានមនុស្សម្នាក់ដែលមិនធ្លាប់ឮសេចក្ដីពិត ឬផ្លូវរបស់ព្រះជាម្ចាស់សោះ ហើយមានមនុស្សម្នាក់ទៀតដែលធ្លាប់ដឹងថាផែនការគ្រប់គ្រងរបស់ព្រះជាម្ចាស់គឺជាអ្វី និងបានយល់ពីផ្លូវរបស់ព្រះជាម្ចាស់ ប៉ុន្តែនៅទីបញ្ចប់មិនទទួលបានសេចក្ដីពិត ឬជីវិត ប្រាប់ខ្ញុំមកមើល៍ នៅពេលមនុស្សទាំងពីរនាក់នេះរស់នៅក្នុងពិភពលោក តើពួកគេនឹងមានអារម្មណ៍ដូចគ្នានៅក្នុងជម្រៅដួងចិត្តរបស់ពួកគេដែរឬទេ? (ទេ) អ្នកគ្មានជំនឿមិនដឹងពីបេសកកម្មរបស់ពួកគេទេ ពួកគេគ្មានស្មារតីនៃបេសកកម្មឡើយ។ អ្នកដឹងថាបេសកកម្មរបស់អ្នកមកពីណា អ្នកដឹងថាព្រះជាម្ចាស់គឺជាព្រះអាទិករ ជាព្រះអធិបតីនៃអ្វីៗទាំងអស់ អ្នកដឹងថាមនុស្សកើតមកពីព្រះជាម្ចាស់ ហើយគួរតែត្រឡប់ទៅរកព្រះអង្គវិញ ដោយដឹងរឿងទាំងអស់នេះ តើអ្នកនៅតែអាចរស់នៅដោយសុខសាន្តនៅក្នុងពិភពលោកនេះបានដែរឬទេ? តើអ្នកនៅតែអាចរស់នៅឱ្យតែបានៗតាមតែអំពើចិត្តរបស់អ្នកបានដែរឬទេ? ទេ អ្នកមិនអាចទេ។ ដោយសារព្រះជាម្ចាស់បានប្រទានបេសកកម្មនេះដល់អ្នក អ្នកគួរតែរ៉ាប់រងទំនួលខុសត្រូវក្នុងការផ្សាយដំណឹងល្អ ធ្វើបន្ទាល់អំពីព្រះជាម្ចាស់ដល់អ្នកដទៃ បំពេញការទទួលខុសត្រូវទាំងអស់ដែលមនុស្សគួរតែបំពេញ ចែករំលែកសេចក្ដីពិតដែលអ្នកយល់ និងទីបន្ទាល់នៃបទពិសោធរបស់អ្នក ដើម្បីឱ្យមនុស្សគ្រប់គ្នាអាចទទួលបានប្រយោជន៍ ហើយបន្ទាប់មក ព្រះជាម្ចាស់នឹងសព្វព្រះទ័យ។ អ្វីដែលមនុស្សមានសមត្ថភាពធ្វើ តាមពិតទៅគឺមានតែរឿងទាំងនេះប៉ុណ្ណោះ។ ដរាបណាអ្នកអាចរងទុក្ខបន្តិចបន្តួច លះបង់ខ្លះៗ និងកាត់បន្ថយការលោភលន់ចង់បានភាពស្រណុកសុខស្រួលបន្តិច នោះអ្នកនឹងអាចសម្រេចបានរឿងទាំងនេះ។ តាមរបៀបនេះ លទ្ធផលរបស់អ្នកនឹងខុសពីលទ្ធផលរបស់អ្នកគ្មានជំនឿ ហើយអ្នកនឹងមានទម្ងន់ខុសគ្នានៅក្នុងព្រះនេត្ររបស់ព្រះជាម្ចាស់ នេះគឺជារឿងកម្រណាស់! ព្រះជាម្ចាស់ប្រទានព្រះពរនេះដល់អ្នក ហើយប្រសិនបើអ្នកមិនចេះឱ្យតម្លៃវាទេ នោះអ្នកគឺជាមនុស្សបះបោរយ៉ាងខ្លាំង។ ដោយសារអ្នកបានជ្រើសរើសផ្លូវនៃជំនឿលើព្រះជាម្ចាស់នេះហើយ សូមកុំមានចិត្តស្ទាក់ស្ទើរអំពីរឿងនេះអី ប៉ុន្តែផ្ទុយទៅវិញ ចូរធ្វើឱ្យចិត្តរបស់អ្នកស្ងប់ដោយផ្ដោតអារម្មណ៍តែមួយ ហើយបំពេញភារកិច្ចរបស់អ្នកឱ្យបានល្អ។ សូមកុំបន្សល់ទុកនូវការសោកស្ដាយអី។ ទោះបីជាពេលនេះអ្នកមិនអាចឈានដល់កម្ពស់របស់ពេត្រុស និងមិនទាន់បានប្រព្រឹត្តអំពើសុចរិតដូចយ៉ូបក៏ដោយ ក៏ចូរខិតខំប្រឹងប្រែងបំពេញភារកិច្ចរបស់អ្នកឱ្យត្រូវតាមស្ដង់ដាដែរ។ តើពាក្យថា «បំពេញភារកិច្ចរបស់អ្នកឱ្យត្រូវតាមស្ដង់ដារ» មានន័យដូចម្ដេច? វាមានន័យថា បំពេញភារកិច្ចរបស់អ្នកស្របតាមគោលការណ៍សេចក្ដីពិត និងការរៀបចំចាត់ចែងការងាររបស់ដំណាក់ព្រះជាម្ចាស់ ដោយមិនក្រឡេចក្រឡុច ឬខ្ជិលច្រអូស ដោយមិនលាក់ទុកនូវបំណងលាក់កំបាំងណាមួយ ឬលាក់បាំងអ្វីឡើយ ប៉ុន្តែផ្ទុយទៅវិញ គឺធ្វើអ្វីគ្រប់យ៉ាងដែលអ្នកអាចធ្វើបាន នោះអ្នកនឹងកំពុងបំពេញភារកិច្ចរបស់អ្នកត្រូវតាមស្ដង់ដាហើយ។ ព្រះជាម្ចាស់មិនតម្រូវអ្វីច្រើនពីមនុស្សទេ ត្រូវទេ? (ត្រូវហើយ។) តើរឿងនេះងាយស្រួលសម្រេចបានដែរឬទេ? នេះគឺជារឿងដែលស្ថិតនៅក្នុងវិសាលភាពនៃភាពជាមនុស្ស ហើយអ្នកគួរតែអាចសម្រេចវាបាន។ តើមានសំណួរអ្វីទៀតទេ? ប្រសិនបើគ្មានទេ នោះយើងអាចបញ្ចប់ការប្រកបគ្នានេះត្រឹមនេះសម្រាប់ថ្ងៃនេះ។

ថ្ងៃទី១០ ខែកក្កដា ឆ្នាំ២០១៩


ចំណុចទីប្រាំពីរ៖ ពួកគេជាមនុស្សទុច្ចរិត ពិសពុល និងបោកបញ្ឆោត (ផ្នែកទីពីរ)

ផ្នែកបំពេញបន្ថែម៖ ការដោះស្រាយការយល់ច្រឡំរបស់មនុស្សអំពីការចាត់ការលើពួកជំនុំមួយនៅប្រទេសកាណាដា

រឿងចម្លែកមួយបានកើតឡើង កាលពីពេលដែលយើងបានជួបជុំគ្នាលើកមុន។ តើជារឿងអ្វីទៅ? (គឺការចាត់ការលើពួកជំនុំមួយនៅប្រទេសកាណាដា។) រឿងនេះបានកើតឡើងកាលពីមួយខែមុន។ តើវានៅតែថ្មីថ្មោង ក្នុងការចងចាំរបស់អ្នករាល់គ្នាដែរឬទេ? (មែនហើយ។) តើរឿងនេះបានធ្វើឱ្យអារម្មណ៍របស់អ្នករាល់គ្នារំជួលចិត្តយ៉ាងខ្លាំងដែរឬទេ? (មែនហើយ។) នៅពេលមានបញ្ហាកើតឡើងចំពោះពួកជំនុំមួយចំនួន ឬមនុស្សមួយចំនួន ខ្ញុំសម្រេចចិត្តផ្អែកលើកាលៈទេសៈ ហើយ ចាត់ការលើបញ្ហាទាំងនោះស្របតាមគោលការណ៍។ ជាមូលដ្ឋាន គឺដូច្នេះឯង នៅពេលដែលខ្ញុំបានចាត់ការលើបញ្ហារបស់ពួកជំនុំនៅប្រទេសកាណាដា។ ដូច្នេះ ចូរប្រាប់ខ្ញុំមកមើល៍ តើហេតុអ្វីបានជាខ្ញុំចាត់ការលើបញ្ហានេះតាមរបៀបដែលខ្ញុំបានធ្វើ នៅពេលដែលអាទទឹងនឹងព្រះគ្រីស្ទម្នាក់បានលេចឡើងនៅក្នុងពួកជំនុំនៅប្រទេសកាណាដា ហើយបានបំភាន់មនុស្សដូច្នេះ? តើអ្នករាល់គ្នាមានគំនិតយ៉ាងណាដែរចំពោះរឿងនេះ? ជាក់ស្ដែង រឿងនេះបានធ្វើឱ្យមនុស្សមួយចំនួនភ័យខ្លាច។ ហេតុអ្វីបានជារឿងនេះធ្វើឱ្យពួកគេភ័យខ្លាច? មនុស្សមួយចំនួននិយាយថា៖ «រឿងនេះត្រូវបានចាត់ការតាមរបៀបដ៏តឹងរ៉ឹងម៉្លេះ។ តើវាធ្ងន់ធ្ងរដល់ថ្នាក់ហ្នឹងឬ? តើវាអាចត្រូវបានចាត់ការតាមរបៀបនោះបានដោយរបៀបណា? តើវាត្រូវបានចាត់ការស្របតាមគោលការណ៍ដែរឬទេ? តើវាមិនមែនត្រូវបានចាត់ការតាមតែអារម្មណ៍មួយឆាវទេឬអី? តើការចាត់ការបែបនេះ នឹងមានផលវិបាកអ្វីខ្លះ? តើអ្វីដែលមនុស្សទាំងនោះបានធ្វើ ពិតជាធ្ងន់ធ្ងរដល់ថ្នាក់ហ្នឹងមែនឬ? ផ្អែកលើអ្វីដែលបានតម្រូវពីមនុស្សនៅទីនោះ និងផ្អែកលើអាកប្បកិរិយា ការលើកឡើង និងព័ត៌មានដែលបានឮពីពួកគេ វាហាក់ដូចជាពួកគេមិនគួរត្រូវបានចាត់ការយ៉ាងតឹងរ៉ឹងបែបនេះទេ តើមែនទេ?» នេះជារបៀបដែលមនុស្សមួយចំនួនគិត។ មានអ្នកផ្សេងទៀតដែលនិយាយថា៖ «ប្រហែលជាព្រះជាម្ចាស់មានហេតុផល និងគំនិតរបស់ព្រះអង្គ ក្នុងការចាត់ការលើរឿងនេះតាមរបៀបនោះហើយ។» តើគំនិតទាំងនោះជាអ្វីឱ្យប្រាកដទៅ? តើមានចេតនា ឬហេតុផលដើមណាមួយ សម្រាប់ការចាត់ការលើបញ្ហានេះតាមរបៀបនោះដែរឬទេ? តើវាសមហេតុផលដែរឬទេ ក្នុងការចាត់ការលើមនុស្សទាំងនោះតាមរបៀបនោះ? (សមហេតុផល។) អ្នករាល់គ្នាសុទ្ធតែនិយាយថា វាសមហេតុផល ដូច្នេះ ថ្ងៃនេះ ចូរយើងពិភាក្សាពីរឿងនេះ ហើយមើលថាតើហេតុអ្វីឱ្យប្រាកដបានជាវាសមហេតុផលក្នុងការចាត់ការលើរឿងនេះបែបនោះ តើអ្នករាល់គ្នាគិតយ៉ាងណាឱ្យប្រាកដចំពោះរឿងនេះ តើវាមានឥទ្ធិពលអ្វីខ្លះមកលើអ្នករាល់គ្នានៅពេលក្រោយ ថាតើគំនិតរបស់អ្នករាល់គ្នាចំពោះរឿងនេះត្រឹមត្រូវ ឬខុស ហើយថាតើមានអ្វីខុសឆ្គង ឬវៀចវេរអំពីគំនិតរបស់អ្នករាល់គ្នាដែរឬទេ។ ប្រសិនបើអ្នករាល់គ្នាតែងតែលាក់ទុកក្នុងចិត្ត មិនហ៊ាននិយាយ និងមិនបញ្ចេញមតិរបស់ខ្លួន ដោយតែងតែមានអារម្មណ៍ប្រទូសរ៉ាយ នោះបញ្ហានឹងមិនអាចដោះស្រាយបានតាមរបៀបដ៏ល្អបំផុតឡើយ ហើយនោះហើយជាមូលហេតុដែលយើងត្រូវតែឈានដល់ការឯកភាពគ្នាមួយ។ តើគោលការណ៍សម្រាប់ការឈានដល់ការឯកភាពគ្នាមានអ្វីខ្លះ? ប្រសិនបើអ្នករាល់គ្នាមិនអាចទទួលយកការជំនុំជម្រះដែលខ្ញុំបានធ្វើនេះទេ ហើយអ្នករាល់គ្នាមានគំនិត និងសញ្ញាណអំពីរឿងនេះ អ្នករាល់គ្នាមានអារម្មណ៍ទាស់ទទឹងនឹងរឿងនេះ ហើយថែមទាំងមានការយល់ច្រឡំអំពីរឿងនេះ ព្រមទាំងមានសំណួរ ឬគំនិតអាក្រក់កើតឡើង តើយើងគួរធ្វើដូចម្ដេចទៅ? យើងគួរតែពិភាក្សាពីរឿងនេះ។ ប្រសិនបើយើងមានមតិខុសគ្នា នោះគ្មានការឯកភាពគ្នារវាងយើងឡើយ។ ចុះតើយើងអាចឈានដល់ការឯកភាពគ្នាដោយរបៀបណាទៅ? តើបានដែរឬទេ ក្នុងការស្វែងរកចំណុចរួម ខណៈពេលដែលនៅតែរក្សាភាពខុសគ្នារបស់យើងនោះ? ប្រសិនបើយើងដោះស្រាយភាពខុសគ្នាណាមួយតាមរយៈការសម្របសម្រួល ប្រសិនបើខ្ញុំថយខ្លះ ហើយអ្នករាល់គ្នាថយ ខ្លះ តើបានដែរឬទេ? ច្បាស់ណាស់ នោះគឺមិនបានទេ។ នេះមិនមែនជារបៀបដើម្បីសម្រេចបានភាពស្របគ្នានោះទេ។ ដូច្នេះ ប្រសិនបើយើងចង់ឈានដល់ការឯកភាពគ្នា និងឈានដល់ការយល់ដឹង និងការសម្រេចចិត្តស្របគ្នាចំពោះរឿងនេះ តើត្រូវធ្វើតាមរបៀបណា? អ្នករាល់គ្នាត្រូវតែស្វែងរកសេចក្ដីពិត ខិតខំប្រឹងប្រែងដើម្បីសេចក្ដីពិត និងខិតខំប្រឹងប្រែងដើម្បីយល់ពីសេចក្ដីពិត ហើយវាជារឿងចាំបាច់សម្រាប់ខ្ញុំ ក្នុងការពន្យល់សាច់រឿងទាំងមូលប្រាប់ដល់មនុស្សគ្រប់គ្នា និងធ្វើឱ្យរឿងនេះបានច្បាស់លាស់។ មិនគួរមាននរណាម្នាក់មានការយល់ច្រឡំណាមួយអំពីរឿងនេះនៅក្នុងចិត្តរបស់ពួកគេឡើយ។ តាមរបៀបនេះ យើងនឹងឈានដល់ទស្សនៈស្របគ្នាមួយចំពោះរឿងនេះ ហើយបន្ទាប់មក វានឹងត្រូវបានបញ្ចប់ និងចប់ជាស្ថាពរ។ ប្រសិនបើខ្ញុំជួបប្រទះរឿងស្រដៀងគ្នានេះនៅថ្ងៃអនាគត ខ្ញុំអាចនឹងចាត់ការលើវាតាមរបៀបដូចគ្នាបេះបិទ ឬប្រហែលជាខ្ញុំនឹងមិនចាត់ការលើវាតាមរបៀបនេះទេ ប៉ុន្តែផ្ទុយទៅវិញ ខ្ញុំនឹងប្រើរបៀបផ្សេងទៀត។ ដូច្នេះ តើអ្នករាល់គ្នាគួរទទួលបានអ្វីខ្លះពីរឿងនេះ? (យើងគួរតែរៀនពីរបៀបស្វែងរកសេចក្ដីពិត និងយល់ពីមូលហេតុដែលព្រះជាម្ចាស់បានចាត់ការលើរឿងនេះតាមរបៀបនោះ។) អ្នកបានលើកឡើងពីទិដ្ឋភាពពីរ ល្អណាស់។ តើមានអ្វីទៀតទេ? (យើងគួរតែស្វែងរកការយល់ដឹងពីគោលការណ៍ចំពោះទង្វើរបស់ព្រះជាម្ចាស់ ដើម្បីជៀសវាងការប្រមាថដល់និស្ស័យរបស់ព្រះជាម្ចាស់។ នេះគឺជាការព្រមានមួយសម្រាប់ពួកយើង។) នេះគឺជាទិដ្ឋភាពមួយទៀត។

ដើម្បីពន្យល់ពីការចាត់ការលើពួកជំនុំនៅប្រទេសកាណាដាឱ្យបានច្បាស់លាស់ យើងត្រូវតែចាប់ផ្ដើមពីចំណុចដំបូង។ តើយើងគួរចាប់ផ្ដើមពីចំណុចណាទៅ? យើងនឹងចាប់ផ្ដើមពីពេលដែលមនុស្សទាំងនេះបានចាកចេញពីប្រទេសចិន។ តើនេះរំលឹកថយក្រោយឆ្ងាយពេកឬទេ? អ្នករាល់គ្នាប្រហែលជាគិតថាវាជារឿងគួរឱ្យចង់សើច ប៉ុន្តែតាមពិតទៅ នេះមិនមែនជារឿងលេងសើចនោះទេ។ តើនេះជាករណីនៃការគិតគូរគំនុំចាស់ឬ? ទេ មិនមែនទេ។ នៅពេលអ្នករាល់គ្នាឮខ្ញុំនិយាយអំពីហេតុផលរបស់ខ្ញុំ អ្នករាល់គ្នានឹងដឹងថាហេតុអ្វីបានជាខ្ញុំចាប់ផ្ដើមពីចំណុចនោះ។ ដោយទុកមួយឡែកសិនថាតើមនុស្សគ្រប់គ្នាដែលមកក្រៅប្រទេស សុទ្ធតែមកជាមួយនឹងការផ្ទុកផ្តាក់ បេសកកម្ម និងទំនួលខុសត្រូវឬក៏អត់នោះ យើងនឹងចាប់ផ្ដើមជាមួយនឹងបញ្ហាតូចតាចមួយ តើវាជារឿងចៃដន្យឬ ដែលមនុស្សគ្រប់រូបអាចចាកចេញពីប្រទេសចិនបាននោះ? (ទេ មិនមែនទេ។) រឿងនេះមិនកើតឡើងដោយចៃដន្យឡើយ។ ចាប់តាំងពីអ្នកមានការប្ដេជ្ញាចិត្ត និងស្ម័គ្រចិត្តចាកចេញពីប្រទេសចិន ដើម្បីបំពេញភារកិច្ចរបស់ខ្លួន រហូតដល់អ្នកមកដល់ក្រៅប្រទេស ពេញមួយដំណើរការនេះ ក្រៅពីការសហការរបស់អ្នក ចូរប្រាប់ខ្ញុំមកមើល៍ តើនរណាកំណត់ថាអ្នកអាចចាកចេញពីប្រទេសចិនបានដោយរលូន ឬអត់នោះ? (ព្រះជាម្ចាស់។) ត្រឹមត្រូវហើយ។ វាមិនត្រូវបានកំណត់ដោយទំនាក់ទំនងសង្គមដែលអ្នកមាននោះទេ ហើយវាក៏មិនត្រូវបានកំណត់ដោយចំនួនប្រាក់ដែលអ្នកមាន ឬថាតើអ្នកបានរៀបចំបែបបទទាំងអស់រួចរាល់ហើយឬនៅនោះដែរ អ្នកទាំងអស់ដែលមកក្រៅប្រទេស គួរតែមានការយល់ដឹង និងបទពិសោធរួមគ្នាមួយ។ តើពួកគេទាំងអស់គ្នាឆ្លងកាត់បទពិសោធអ្វីខ្លះ? ព្រះជាម្ចាស់មានអធិបតេយ្យភាពលើការដែលនរណាម្នាក់អាចចាកចេញពីប្រទេសចិនបានដោយរលូនឬអត់។ រឿងនេះមិនពាក់ព័ន្ធនឹងថាតើពួកគេមានសមត្ថភាពកម្រិតណា ឬថាតើពួកគេមានសមត្ថភាពអស្ចារ្យ ឬអត់នោះទេ។ នេះមិនមែនជាការធ្វើដំណើរពីខេត្តមួយទៅខេត្តមួយទៀតនៅក្នុងប្រទេសណាមួយនោះទេ នេះគឺជាការចាកចេញពីប្រទេសរបស់ខ្លួន ហើយវាទាមទារឱ្យមានបែបបទស្មុគស្មាញជាច្រើន។ ជាពិសេសនៅក្នុងយុគសម័យនេះ ដែលមានការជិះជាន់ និងការតាមយាយីយ៉ាងឆ្កួតលីលាពីនាគដ៏ធំមានសម្បុរក្រហមមកលើអ្នកជឿ ដោយតាមដានពួកគេម្នាក់ៗយ៉ាងដិតដល់នោះ បែបបទសម្រាប់ការចាកចេញពីប្រទេសចិន គឺមិនងាយស្រួលចាត់ការនោះទេ។ ហេតុដូច្នេះហើយ ការដែលមនុស្សទាំងនេះអាចមកដល់ក្រៅប្រទេសបានដោយរលូន គឺស្ថិតក្រោមអធិបតេយ្យភាពរបស់ព្រះជាម្ចាស់ទាំងស្រុង ហើយវាបង្ហាញពីសព្វានុភាពរបស់ព្រះជាម្ចាស់។ អ្នកណាអាចចាកចេញពីប្រទេសចិនបាន ថាតើបែបបទត្រូវបានចាត់ការដោយរលូនឬអត់ ហើយថាតើវាត្រូវចំណាយពេលយូរប៉ុនណាដើម្បីចាត់ការលើបែបបទទាំងនោះ គឺសុទ្ធតែត្រូវបានកំណត់ដោយព្រះជាម្ចាស់ ហើយគឺព្រះហស្តរបស់ព្រះជាម្ចាស់ ដែលចាត់ចែង និងរៀបចំចាត់ចែងរឿងទាំងអស់នេះ។ វាមិនបានទេ ប្រសិនបើអ្នកមិនជឿរឿងនេះ ហើយវាក៏មិនបានដែរ ប្រសិនបើអ្នកមិនទទួលស្គាល់រឿងនេះ ដ្បិតទាំងនេះគឺជាការពិត។ បញ្ហានេះត្រូវបានសម្រេចឡើងដោយមានការសហការរបស់មនុស្ស និងអធិបតេយ្យភាពរបស់ព្រះជាម្ចាស់។ ប្រសិនបើយើងត្រូវធ្វើការសម្រេចអំពីការដែលអ្នកចាកចេញពីប្រទេសចិន តើនរណាជាអ្នកសម្របសម្រួលរឿងនេះ? (ព្រះជាម្ចាស់។) ព្រះជាម្ចាស់បានធ្វើរឿងនេះ។ មនុស្សគ្មានអ្វីត្រូវអួតអាងនោះទេ ប៉ុន្តែផ្ទុយទៅវិញ ពួកគេគួរតែអរព្រះគុណព្រះជាម្ចាស់។ ដូច្នេះ តើអ្នកគួរធ្វើអ្វី? (ខិតខំប្រឹងប្រែងក្នុងការបំពេញភារកិច្ចរបស់យើង។) អ្នកគួរតែខិតខំប្រឹងប្រែងក្នុងការបំពេញភារកិច្ចរបស់ខ្លួន ហើយធ្វើវាដោយយកចិត្តទុកដាក់។ បើមើលឱ្យគ្រប់ជ្រុងជ្រោយ តើយើងអាចធ្វើការសម្រេចចុងក្រោយមួយ និងនិយាយបានទេថា ការដែលអ្នកចាកចេញពីប្រទេសចិនដើម្បីបំពេញភារកិច្ចរបស់ខ្លួន គឺអាស្រ័យលើការរៀបចំចាត់ចែង និងការណែនាំរបស់ព្រះជាម្ចាស់ ហើយមិនមែនដោយសារសមត្ថភាពផ្ទាល់ខ្លួនរបស់អ្នកនោះទេ? (មែនហើយ យើងអាចនិយាយបាន។) មនុស្សមួយចំនួននិយាយថា៖ «តើវាមិនមែនដោយសារសមត្ថភាពរបស់ខ្ញុំយ៉ាងម៉េចទៅ? បើទោះបីជាខ្ញុំមានការណែនាំពីព្រះជាម្ចាស់ក៏ដោយ ប្រសិនបើព្រះជាម្ចាស់មិនបានណែនាំខ្ញុំទេ ការចាកចេញពីប្រទេសចិនក៏មិនមែនជារឿងលំបាកដែរ ព្រោះខ្ញុំជានិស្សិតបញ្ចប់ការសិក្សាថ្នាក់បរិញ្ញាបត្រជាន់ខ្ពស់ ដែលមានសញ្ញាបត្រភាសាអង់គ្លេសកម្រិត TEM8 ហើយការប្រឡងជាប់ TOEFL នឹងមិនមែនជាបញ្ហាឡើយ។» មានមនុស្សតិចតួចណាស់ដែលស្ថិតក្នុងស្ថានភាពនេះ។ ឧទាហរណ៍ អ្នកខ្លះជាអ្នកមាន ហើយអាចធ្វើអន្តោប្រវេសន៍តាមរយៈទិដ្ឋាការវិនិយោគិន ប៉ុន្តែកាលៈទេសៈបែបនេះគឺកម្រមានណាស់។ ដូច្នេះ តើការដែលមនុស្សទាំងនេះចាកចេញពីប្រទេសចិន កើតឡើងក្រោមអធិបតេយ្យភាពរបស់ព្រះជាម្ចាស់ និងដោយមានការអនុញ្ញាតពីព្រះអង្គដែរឬទេ? មែនហើយ គឺពិតជាដូច្នេះមែន។ យើងនឹងមិននិយាយលម្អិតពីស្ថានភាពរបស់បុគ្គលម្នាក់ៗនោះទេ យើងគ្រាន់តែនិយាយអំពីអ្នកដែលអាចចាកចេញពីប្រទេសចិន ហើយក្រោយមកបានមកបំពេញភារកិច្ចរបស់ខ្លួនដោយស្មោះត្រង់ប៉ុណ្ណោះ។ រឿងនេះមិនមែនកើតចេញពីចេតនាផ្ទាល់ខ្លួនរបស់ពួកគេទាំងស្រុងនោះទេ។ ទិដ្ឋភាពមួយនៃការដែលអ្នកចាកចេញពីប្រទេសចិន គឺអ្នកមានបេសកកម្មមួយ ខណៈដែលទិដ្ឋភាពមួយទៀត គឺអ្នកបានចាកចេញពីប្រទេសចិនក្រោមការណែនាំរបស់ព្រះជាម្ចាស់។ បើមើលបញ្ហានេះពីចំណុចនេះ តើអ្នកចាកចេញពីប្រទេសចិនដើម្បីធ្វើអ្វី? (បំពេញភារកិច្ចរបស់យើង។) មិនថាវាត្រូវចំណាយពេលយូរប៉ុនណាដើម្បីបញ្ចប់នីតិវិធី​នៅដំណាក់​កាលដំបូង មិនថាអ្នកលះបង់ប៉ុនណា ឬព្រះជាម្ចាស់មានអធិបតេយ្យភាពលើបញ្ហានេះយ៉ាងណានោះទេ ទោះក្នុងករណីណាក៏ដោយ ដោយសារតែអ្នកអាចចាកចេញពីប្រទេសចិន និងបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ យើងអាចនិយាយដោយប្រាកដថា អ្នកមានបេសកកម្មមួយនៅក្រៅប្រទេស។ អ្នកទទួលខុសត្រូវ និងមានបន្ទុកដ៏ធ្ងន់មួយ ហើយគោលដៅរបស់អ្នកក្នុងការមកក្រៅប្រទេស គួរតែច្បាស់លាស់ណាស់។ ទីមួយ អ្នកមិនបានធ្វើអន្តោប្រវេសន៍ដើម្បីសោយសុខក្នុងជីវិតនោះទេ ទីពីរ អ្នកមិនបានមកក្រៅប្រទេសដើម្បីស្វែងរកប្រភពចិញ្ចឹមជីវិតឡើយ ទីបី អ្នកមិនបានមកក្រៅប្រទេសដើម្បីស្វែងរករបៀបរស់នៅផ្សេងនោះទេ ហើយទីបួន អ្នកមិនបានមកក្រៅប្រទេសដើម្បីរស់នៅក្នុងជីវិតដ៏ល្អប្រសើរឡើយ។ តើមិនដូច្នេះទេឬ? អ្នកមិនបានមកក្រៅប្រទេសដើម្បីដេញតាមលោកីយ៍នេះទេ អ្នកបានមកជាមួយនឹងបេសកកម្ម និងជាមួយនឹងការផ្ទុកផ្តាក់របស់ព្រះជាម្ចាស់ ដើម្បីបំពេញភារកិច្ចរបស់ខ្លួន។ បើមើលពីចំណុចនេះ តើអ្វីគួរជាអាទិភាពចម្បងរបស់អ្នកនៅពេលមកក្រៅប្រទេស? (ដើម្បីបំពេញភារកិច្ចរបស់យើង។) អាទិភាពចម្បងរបស់អ្នក គឺត្រូវមកកាន់ដំណាក់របស់ព្រះជាម្ចាស់ និងស្វែងរកកន្លែងរបស់អ្នក ហើយបំពេញភារកិច្ចរបស់អ្នកដោយប្រាកដប្រជា និងមានអាកប្បកិរិយាល្អ ស្របតាមការរៀបចំចាត់ចែងរបស់ដំណាក់របស់ព្រះជាម្ចាស់។ តើត្រឹមត្រូវដែរឬទេ? (មែនហើយ​ ត្រឹមត្រូវ។) ត្រឹមត្រូវហើយ។ ម្យ៉ាងវិញទៀត អ្នកមិនបានមកក្រៅប្រទេសដោយសារមាននរណាម្នាក់គំរាមកំហែងអ្នក ឬចាប់ជំរិតអ្នកនោះទេ គឺអ្នកបានមកដោយស្ម័គ្រចិត្ត។ ទោះបីជាមើលពីទិដ្ឋភាពណាក៏ដោយ អ្នកបានមកក្រៅប្រទេស ដូច្នេះអ្នកគួរតែបំពេញភារកិច្ចរបស់ខ្លួន។ នោះគឺត្រឹមត្រូវហើយ តើមែនទេ? តើនេះជាការទាមទារដ៏ខ្ពស់ពីមនុស្សឬ? (ទេ មិនមែនទេ។) នេះមិនមែនជាការទាមទារដ៏ខ្ពស់នោះទេ ហើយវាក៏មិនមែនជាការទាមទារហួសហេតុពេកដែរ។ វាមិនមែនជារឿងអត់ហេតុផលឡើយ។ ឥឡូវនេះ ផ្អែកលើអ្វីដែលខ្ញុំទើបតែបាននិយាយ តើអ្នកគួរចាត់ទុកភារកិច្ចរបស់អ្នកយ៉ាងដូចម្ដេច ហើយតើអ្នកគួរតែបំពេញភារកិច្ចរបស់ខ្លួនយ៉ាងដូចម្ដេច ដើម្បីឱ្យ បានសម្រេចតាមការផ្ទុកផ្តាក់ ដែលព្រះជាម្ចាស់បានប្រទានដល់អ្នក? តើអ្នកគួរគិតអំពីរឿងទាំងនេះដែរឬទេ? រឿងដំបូងដែលអ្នកគួរធ្វើ គឺត្រូវគិតថា៖ «ខ្ញុំមិនមែនជាមនុស្សធម្មតាទៀតទេ ឥឡូវនេះ ខ្ញុំមានបន្ទុកមួយនៅលើស្មារបស់ខ្ញុំ។ តើជាបន្ទុកអ្វីទៅ? វាគឺជាការផ្ទុកផ្តាក់ ជាបន្ទុក ដែលព្រះជាម្ចាស់បានប្រទានមកខ្ញុំ។ ព្រះជាម្ចាស់បានណែនាំខ្ញុំឱ្យមកក្រៅប្រទេស ហើយខ្ញុំគួរតែបំពេញទំនួលខុសត្រូវ និងកាតព្វកិច្ចដែលភាវៈដែលព្រះបានបង្កើតគួរតែបំពេញ នៅក្នុងការផ្សាយដំណឹងល្អរបស់ព្រះជាម្ចាស់ នេះគឺជាភារកិច្ចរបស់ខ្ញុំ។ ទីមួយ ខ្ញុំគួរតែគិតអំពីថាតើភារកិច្ចអ្វីដែលខ្ញុំអាចធ្វើបាន ហើយទីពីរ ខ្ញុំគួរតែគិតអំពីរបៀបបំពេញភារកិច្ចនោះឱ្យបានល្អ ដើម្បីកុំឱ្យខ្ញុំ ខកខានក្នុងការរស់នៅស្របតាមអធិបតេយ្យភាពរបស់ព្រះជាម្ចាស់មកលើរូបខ្ញុំ និងការរៀបចំចាត់ចែងរបស់ព្រះអង្គសម្រាប់ខ្ញុំ។» តើនេះមិនមែនជារបៀបដែលអ្នកគួរគិតទេឬអី? តើការគិតបែបនេះហួសហេតុពេកឬ? តើវាជាការភូតកុហកឬ? ទេ មិនមែនទេ វាគឺជារឿងដែលនរណាម្នាក់ដែលមានភាពមានវិចារណញ្ញាណ មានភាពជាមនុស្ស និងមានមនសិការ គួរតែគិត។ ប្រសិនបើមនុស្សមួយចំនួននិយាយថា៖ «បន្ទាប់ពីខ្ញុំបានមក ក្រៅប្រទេស ខ្ញុំបានឃើញថាវាមិនដូចអ្វីដែលខ្ញុំបានគិតទុកនោះទេ ហើយខ្ញុំស្ដាយក្រោយដែលបានមក» តើមនុស្សទាំងនេះជាស្អីគេទៅ? មនុស្សបែបនេះគ្មានភាពជាមនុស្សទេ ហើយពួកគេបានបំពានទំនុកចិត្ត។ ទោះជាយ៉ាងណាក្តី មនុស្សភាគច្រើនដែលមកក្រៅប្រទេស គឺស្ម័គ្រចិត្តលះបង់ខ្លួនក្នុងការបំពេញភារកិច្ចរបស់ខ្លួន។ និយាយប៉ុណ្ណឹងបានហើយ។ ឥឡូវនេះ ចូរយើងភ្ជាប់រឿងនេះទៅនឹងបញ្ហារបស់ពួកជំនុំនៅប្រទេសកាណាដាវិញ។ មនុស្សនៅក្នុងពួកជំនុំនៅប្រទេសកាណាដា ក៏មិនត្រូវបានលើកលែងពីរឿងនេះដែរ។ តើវាជារឿងចៃដន្យឬ ដែលពួកគេបានទៅប្រទេសកាណាដានោះ? វាមិនមែនជារឿងចៃដន្យទេ វាគឺជារឿងដែលចៀសមិនផុត។ ហេតុអ្វីបានជាខ្ញុំនិយាយថា វាជារឿងដែលចៀសមិនផុត? ខ្ញុំនិយាយបែបនេះ ពីព្រោះព្រះជាម្ចាស់បានកំណត់ជាយូរមកហើយថា មនុស្សណាខ្លះត្រូវទៅប្រទេសណា ហើយពាក្យថា «ចៀសមិនផុត» នេះ គឺត្រូវបានរួមបញ្ចូលនៅក្នុងអធិបតេយ្យភាពរបស់ព្រះជាម្ចាស់។ នៅពេលដែលតាមរយៈអធិបតេយ្យភាពរបស់ព្រះជាម្ចាស់ អ្នកត្រូវទៅប្រទេសណាមួយ នោះវានឹងកើតឡើងបែបនោះឯង។ មនុស្សនៅក្នុងពួកជំនុំនៅប្រទេសកាណាដា ក៏មានបេសកកម្មមួយដែរ ហើយបានមកក្រៅប្រទេសដោយសារអធិបតេយ្យភាព និងការរៀបចំចាត់ចែងរបស់ព្រះជាម្ចាស់។ ព្រះជាម្ចាស់បានណែនាំពួកគេឱ្យមកប្រទេសកាណាដា ហើយដោយផ្អែកលើទេពកោសល្យរៀងៗខ្លួន ព្រមទាំងជំនាញវិជ្ជាជីវៈ និងចំណុចខ្លាំងរបស់ពួកគេជាដើម ពួកជំនុំបានចាត់តាំងពួកគេឱ្យធ្វើកិច្ចការផ្សេងៗ និងអនុញ្ញាតឱ្យពួកគេបំពេញភារកិច្ចរបស់ខ្លួន។ ពួកគេបានបំពេញភារកិច្ចរបស់ខ្លួនរាងរឹងឆ្កឹង បន្តិចតាំងពីដើមដំបូងមកម្ល៉េះ។ ពាក្យថា «រឹងឆ្កឹង» ខ្ញុំមិនមែនមានន័យថា ពួកគេល្ងង់ខ្លៅ និងយឺតយ៉ាវនោះទេ ប៉ុន្តែផ្ទុយទៅវិញ បើទោះបីជាពួកគេភាគច្រើនបានមកបំពេញភារកិច្ចរបស់ខ្លួនក៏ដោយ ក៏ពួកគេមិនបានដេញតាមសេចក្ដីពិតឡើយ។ ហេតុអ្វីបានជាខ្ញុំនិយាយថា ពួកគេមិនបានដេញតាមសេចក្ដីពិត? នៅពេលដែលពួកគេជួបប្រទះនឹងបញ្ហា ពួកគេមិនបានស្វែងរកសេចក្ដីពិតទេ ហើយពួកគេក៏មិនបានស្វែងរកគោលការណ៍នៅក្នុងទង្វើរបស់ពួកគេដែរ។ ជួនកាល នៅពេលដែលខាងលើបានរៀបចំចាត់ចែងការងារខ្លះសម្រាប់ពួកគេ ឬប្រាប់ពួកគេឱ្យធ្វើអ្វីមួយ ពួកគេមិនសហការឡើយ នេះគឺជាអាកប្បកិរិយាដែលពួកគេមានចំពោះការបំពេញភារកិច្ចរបស់ខ្លួន។ ពួកគេនៅតែបន្តធ្វើការឱ្យតែរួចពីដៃបែបនេះ ហើយការបំពេញភារកិច្ចរបស់ពួកគេបានធ្លាក់ទៅក្នុងស្ថានភាពដ៏អាក្រក់ និងរញ៉េរញ៉ៃទាំងស្រុង។ គ្មានអ្វីល្អទាល់តែសោះអំពីជីវិតពួកជំនុំ ឬ ការចូលទៅក្នុងជីវិតរបស់មនុស្សទាំងនេះ លទ្ធផលនៃភារកិច្ចរបស់ពួកគេគឺអាក្រក់ គ្មានតថភាពនៅក្នុងការប្រកបគ្នារបស់ពួកគេអំពីសេចក្ដីពិតឡើយ ហើយពួកគេគ្មានការញែកដឹងពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទទាល់តែសោះ គ្មានអ្វីល្អទាល់តែសោះអំពីអ្វីដែលពួកគេបានធ្វើ។ យូរៗទៅ អាទទឹងនឹងព្រះគ្រីស្ទម្នាក់ឈ្មោះ យ៉ាន បានលេចឡើង ហើយពួកគេក៏បានរួមគំនិតគ្នាជាមួយអាទទឹងនឹងព្រះគ្រីស្ទនេះ។ តើពាក្យថា «ពួកគេបានរួមគំនិតគ្នា» មានន័យដូចម្ដេច? អាទទឹងនឹងព្រះគ្រីស្ទនេះ គ្រាន់តែជាយុវជនម្នាក់ អាយុ២៦ឆ្នាំ ដែលបានធ្វើការនៅក្នុងពួកជំនុំអស់រយៈពេលពីរឆ្នាំកន្លះប៉ុណ្ណោះ។ ក្នុងអំឡុងពេលនោះ គាត់បានទាក់ទាញបងប្អូនស្រីជាច្រើននាក់ ប្រហែលជាដល់ទៅ ១០ នាក់ឯណោះ។ ក្នុងចំណោមមនុស្សទាំងនេះ មានអ្នកខ្លះដែលគាត់ពេញចិត្ត ហើយអ្នកខ្លះទៀតដែលគាត់មិនពេញចិត្ត ហើយគាត់ក៏មិនអើពើនឹងពួកគេ ប៉ុន្តែអ្នកទាំងនេះសុទ្ធតែស្រឡាញ់អាទទឹងនឹងព្រះគ្រីស្ទនេះ។ កាលពីពីរឆ្នាំកន្លះមុន មនុស្សនៅក្នុងពួកជំនុំនៅប្រទេសកាណាដា មិនសូវបានបំពេញភារកិច្ចរបស់ខ្លួនបានល្អប៉ុន្មានទេ ហើយស្ថិតក្នុងស្ថានភាពស្ពឹកស្រពន់គ្មានជីវិតជីវ៉ា។ ទោះបីជាខាងលើបានរៀបចំចាត់ចែងការងារអ្វីសម្រាប់ពួកគេក៏ដោយ ក៏ពួកគេធ្វើវាឱ្យតែរួចពីដៃ និងមិនសហការឡើយ ហើយវាទាមទារឱ្យមានការខិតខំប្រឹងប្រែងយ៉ាងខ្លាំង ដើម្បីឱ្យកិច្ចការនោះត្រូវបានអនុវត្ត។ បន្ទាប់ពីខាងលើបានលួសកាត់ពួកគេ ពួកគេក៏បាក់ទឹកចិត្ត ពួកគេធ្លាក់ទឹកចិត្ត ពួកគេកម្រនឹងបានទាក់ទងជាមួយខាងលើណាស់ ហើយអាកប្បកិរិយារបស់ពួកគេចំពោះកិច្ចការ ក៏ប្រែជាអស់សង្ឃឹមយ៉ាងខ្លាំងផងដែរ។ បន្ទាប់ពីអាទទឹងនឹងព្រះគ្រីស្ទឈ្មោះ យ៉ាន បានក្លាយជាអ្នកដឹកនាំ ស្ថានភាពរបស់ពួកគេកាន់តែអាក្រក់ទៅៗពីមួយថ្ងៃទៅមួយថ្ងៃ ហើយពួកគេភាគច្រើនគ្រាន់តែធ្វើការឱ្យតែរួចពីដៃពីមួយថ្ងៃទៅមួយថ្ងៃប៉ុណ្ណោះ។ ហេតុអ្វីបានជាពួកគេអាចឈានដល់ដំណាក់កាលនៃការធ្វើការឱ្យតែរួចពីដៃបែបនេះ? តើរឿងនេះពាក់ព័ន្ធនឹងអ្វី? មូលហេតុសត្យានុម័តអាចជាការដែលរឿងនេះពាក់ព័ន្ធនឹងពួកអ្នកដឹកនាំ។ ពួកគេគ្មានអ្នកដឹកនាំល្អណាម្នាក់ឡើយ គ្មាន អ្នកដឹកនាំណាម្នាក់របស់ពួកគេដេញតាមសេចក្ដីពិតទេ ប៉ុន្តែផ្ទុយទៅវិញ ពួកគេបានបង្កើតទំនាក់ទំនងរវាងបុគ្គល និងចូលរួមក្នុងសកម្មភាពវៀចវេរ។ ចុះចំណែកឯមូលហេតុអន្តនោម័តិវិញ? គឺដោយសារតែគ្មាននរណាម្នាក់ក្នុងចំណោមពួកគេដេញតាមសេចក្ដីពិតឡើយ។ តើវាងាយស្រួលដែរឬទេ សម្រាប់ក្រុមមនុស្សដែលមិនដេញតាមសេចក្ដីពិត ក្នុងការបំពេញភារកិច្ចរបស់ខ្លួនដោយស្មោះត្រង់ និងតាមរបៀបដែលត្រូវ តាមស្ដង់ដានោះ? (ទេ មិនងាយស្រួលទេ។) ទោះជាយ៉ាងណាក្តី តើវាងាយស្រួលដែរឬទេ សម្រាប់ក្រុមមនុស្សដែលមិនដេញតាមសេចក្ដីពិតទាំងស្រុង និងពួកមិនជឿមួយចំនួន ក្នុងការចូលរួមក្នុងសកម្មភាពវៀចវេរ ធ្វើការឱ្យតែរួចពីដៃ និងប្រឆាំងនឹងខាងលើនោះ? (មែនហើយងាយស្រួល។) ហើយវាងាយស្រួលណាស់សម្រាប់ក្រុមមនុស្សបែបនេះ ក្នុងការធ្លាក់ចុះ និងក្លាយជាមនុស្សថោកទាបដូចជាអ្នកគ្មានជំនឿ? វាពិតជាងាយស្រួលណាស់ ហើយនេះគឺជាផ្លូវដែលពួកគេកំពុងដើរតាម។ ក្រោមលេសនៃការបំពេញភារកិច្ចរបស់ខ្លួន ពួកគេបានហូបអាហាររបស់ដំណាក់របស់ព្រះជាម្ចាស់ រស់នៅក្នុងកន្លែងស្នាក់នៅដែលជារបស់ដំណាក់របស់ព្រះជាម្ចាស់ ហើយដំណាក់របស់ព្រះជាម្ចាស់បានផ្គត់ផ្គង់ពួកគេ។ ពួកគេបានបោកប្រាស់ដំណាក់របស់ព្រះជាម្ចាស់ដើម្បីបានហូបចុក ប៉ុន្តែពួកគេនៅតែទន្ទឹងរង់ចាំចូលទៅក្នុងនគរស្ថានសួគ៌ និងទទួលបានរង្វាន់ ពួកគេបានរស់នៅដោយពឹងផ្អែកលើល្បិចកលតាមរបៀបនេះឯង។ នៅពេលដែលអាទទឹងនឹងព្រះគ្រីស្ទបានរំខានដល់កិច្ចការរបស់ពួកជំនុំ គ្មាននរណាម្នាក់ក្នុងចំណោមពួកគេបានរាយការណ៍ពីបញ្ហាណាមួយទៅខាងលើឡើយ។ មានតែស្ត្រីម្នាក់ប៉ុណ្ណោះដែលបានរាយការណ៍ពីបញ្ហានេះទៅអ្នកដឹកនាំក្លែងក្លាយម្នាក់ ហើយលទ្ធផលគឺបញ្ហានេះមិនត្រូវបានដោះស្រាយឡើយ។ អ្នកផ្សេងទៀតសុទ្ធតែងងឹតងងុល ហើយដោយឃើញមានបញ្ហាជាច្រើនកើតឡើងនៅក្នុងពួកជំនុំ ពួកគេមិនបានរាយការណ៍ឡើយ។ ការរៀបចំចាត់ចែងកិច្ចការរបស់ដំណាក់របស់ព្រះជាម្ចាស់ បានចែងយ៉ាងច្បាស់អំពីគោលការណ៍សម្រាប់ការដកហូតតំណែងពួកអ្នកដឹកនាំ និងពួកអ្នកធ្វើការ ប៉ុន្តែគ្មាននរណាម្នាក់យកចិត្តទុកដាក់ចំពោះគោលការណ៍ទាំងនោះឡើយ ប៉ុន្តែផ្ទុយទៅវិញ ពួកគេគ្រាន់តែធ្វើការឱ្យតែរួចពីដៃពីមួយថ្ងៃទៅមួយថ្ងៃជាមួយអាទទឹងនឹងព្រះគ្រីស្ទនោះប៉ុណ្ណោះ។ ក្នុងចំណោមអ្នកមិនជឿទាំងនេះ ម្ខាងគឺអស់អ្នកដែលបានជឿលើព្រះជាម្ចាស់ជាង២០ឆ្នាំ ហើយម្ខាងទៀតគឺអស់អ្នកដែលបានជឿយ៉ាងហោចណាស់៥ឆ្នាំ ហើយគ្មាននរណាម្នាក់បានរាយការណ៍ពីបញ្ហាទាំងនេះឡើយ។ ប៉ុន្តែតើមានអ្វីអាក្រក់ជាងនេះទៅទៀត? មានប្រធានក្រុម និងអនុប្រធានក្រុមជាស្ត្រីជាច្រើននាក់ ដែលបានចែចង់ជាមួយអាទទឹងនឹងព្រះគ្រីស្ទនេះ ហើយពួកគេបានប្រជែងគ្នាដើម្បីទទួលបានការចាប់អារម្មណ៍ពីគាត់។ នៅពេលដែលបុរស និងស្ត្រីចាប់ផ្ដើមទាក់ទងគ្នា មនុស្សពេញវ័យ និងមនុស្សចាស់អាចមើលដឹងយ៉ាងងាយស្រួល។ មនុស្សគ្រប់គ្នាសុទ្ធតែមានភាពរសើបចំពោះបញ្ហាទំនាក់ទំនងរវាងបុរស និងស្ត្រី ហើយពួកគេអាចដឹងពីអ្វីដែលកំពុងកើតឡើងដោយគ្រាន់តែមើលមួយភ្លែតប៉ុណ្ណោះ។ ទោះជាយ៉ាងណាក៏ដោយ គ្មាននរណាម្នាក់បានរាយការណ៍ពីរឿងនេះទេ គ្មាននរណាម្នាក់បានក្រោកឈរឡើងដើម្បីស្ដីបន្ទោស ឬលាតត្រដាងពួកគេឡើយ ហើយក៏គ្មាននរណាម្នាក់អាចញែកដឹងពីពួកគេបានដែរ។ តើមាននរណាម្នាក់ចេញមុខមក ហើយដោយឃើញថាពួកគេជាក្រុមដែលដឹកនាំដោយអាទទឹងនឹងព្រះគ្រីស្ទនេះ ហើយនិយាយប្រាប់ខ្លួនឯងថា៖ «ខ្ញុំមិនអាចដើរតាមអ្នករាល់គ្នាបានទេ។ ខ្ញុំត្រូវតែរាយការណ៍រឿងនេះទៅថ្នាក់ដឹកនាំជាន់ខ្ពស់ ហើយដកហូតតំណែងអ្នករាល់គ្នា ឬក៏រៀបចំបងប្អូនប្រុសស្រីមួយចំនួនដែលមានស្មារតីយុត្តិធម៌ ដើម្បីបណ្ដេញអ្នករាល់គ្នាចេញ» ដែរឬទេ? ទេ គ្មាននរណាម្នាក់បាន ធ្វើដូច្នេះឡើយ។ គ្មាននរណាម្នាក់បានរាយការណ៍ពីរឿងនេះទេ រហូតដល់ពេលដែលរឿងនេះត្រូវបានលាតត្រដាង។ តើមនុស្សទាំងនេះជាស្អីគេទៅ? តើពួកគេជាអ្នកជឿពិតប្រាកដលើព្រះជាម្ចាស់ឬ? តើពួកគេជាអ្នកដេញតាមសេចក្ដីពិតឬ? (ទេ មិនមែនទេ។) សម្រាប់រឿងដ៏ធំបែបនេះដែលកើតឡើងនៅចំពោះមុខពួកគេ ហើយពួកគេមិនបានដឹងពីរឿងនេះ តើមនុស្សដែលមិនដេញតាមសេចក្ដីពិតទាំងនេះ អាចបំពេញភារកិច្ចរបស់ខ្លួនបានល្អដែរឬទេ? តើពួកគេមានអាកប្បកិរិយាយ៉ាងណាចំពោះភារកិច្ចរបស់ពួកគេ? ច្បាស់ណាស់ ពួកគេគ្រាន់តែជាអ្នកស៊ីពែគេប៉ុណ្ណោះ ដោយស៊ីពែគេពីមួយថ្ងៃទៅមួយថ្ងៃ។ ពួកគេបានជឿថា ពួកគេអាចធ្វើការឱ្យតែរួចពីដៃនៅក្នុងដំណាក់របស់ព្រះជាម្ចាស់បានយ៉ាងងាយស្រួល ថាគ្មាននរណាម្នាក់គួរនិយាយអ្វីមួយម៉ាត់ឡើយ ប្រសិនបើពួកគេកត់សម្គាល់ឃើញមានបញ្ហា គ្មាននរណាម្នាក់គួរធ្វើឱ្យអ្នកណាម្នាក់ទើសចិត្តឡើយ ហើយថាប្រសិនបើពួកគេធ្វើឱ្យ «ចៅហ្វាយ» ទើសចិត្ត នោះវានឹងជារឿងដ៏អាក្រក់ ហើយផលវិបាកនឹងអាក្រក់សម្រាប់ពួកគេ។ ប្រសិនបើអ្នកខ្លាចធ្វើឱ្យមនុស្សទើសចិត្ត ហើយមិនហ៊ានធ្វើវា តើអ្នកហ៊ានប្រមាថព្រះជាម្ចាស់ដែរឬទេ? តើផលវិបាកនឹងល្អសម្រាប់អ្នកដែរឬទេ ប្រសិនបើអ្នកប្រមាថព្រះជាម្ចាស់នោះ? តើព្រះជាម្ចាស់នឹងចាត់ការលើអ្នកយ៉ាងដូចម្ដេច? តើវានឹងមិនមានផលវិបាកទេឬអី? (មែនហើយ នឹងមាន។) វានឹងមានផលវិបាកមិនខាន។ ការដែលពួកគេខ្លាចធ្វើឱ្យនរណាម្នាក់ទើសចិត្តនោះ ជាការពិតណាស់ មិនមែនជាកត្តាចម្បងឡើយ។ កត្តាចម្បងគឺថា ពួកគេជាមនុស្សទុច្ចរិត ដែលគ្មានសេចក្ដីស្រឡាញ់ចំពោះសេចក្ដីពិតឡើយ។ ក្រៅពីមិនដេញតាមសេចក្ដីពិត ពួកគេក៏បានធ្វើរឿងល្ងង់ខ្លៅជាច្រើនផងដែរ។ មានមនុស្សមិនច្រើនទេនៅក្នុងពួកជំនុំនៅប្រទេសកាណាដា ប៉ុន្តែពួកគេមានមហិច្ឆតាដ៏ឆ្កួតលីលាជាច្រើន។ ការបំពេញភារកិច្ចរបស់ពួកគេ ច្បាស់ណាស់ថាគ្មានលទ្ធផលអ្វីឡើយ ប៉ុន្តែពួកគេនៅតែចង់ពង្រីកវិសាលភាពនៃការងាររបស់ពួកគេ ហើយរវល់តែនឹងការទិញអចលនទ្រព្យ ប៉ុន្តែនៅទីបញ្ចប់ ពួកគេបានបង់ប្រាក់កក់លើអចលនទ្រព្យនោះដោយឥតប្រយោជន៍។ ឥឡូវនេះ មនុស្សទាំងនេះភាគច្រើនត្រូវបានដាក់ឱ្យនៅដាច់ដោយឡែក។ ចូរប្រាប់ខ្ញុំមកមើល៍ តើក្រុមមនុស្សទាំងនេះជាស្អីគេទៅ? តើពួកគេមិនមែនជាក្រុមសត្វតិរច្ឆាន និងមនុស្សថោកទាបទេឬអី? ច្បាស់ណាស់ ពួកគេមិនមែនជាស្អីនោះទេ ប៉ុន្តែពួកគេបែរជាខ្ជះខ្ជាយតង្វាយបែបនេះទៅវិញ។ គ្មាននរណាម្នាក់ការពារផលប្រយោជន៍របស់ដំណាក់របស់ព្រះជាម្ចាស់ឡើយ គ្មាននរណាម្នាក់មានស្មារតីយុត្តិធម៌ទេ ពួកគេគ្រាន់តែជាក្រុមអារក្សប៉ុណ្ណោះ! វាពិតជាគួរឱ្យខឹងសម្បាណាស់!

មានមនុស្សមិនច្រើនទេនៅក្នុងពួកជំនុំនៅប្រទេសកាណាដា គឺមានត្រឹមតែប៉ុន្មានរយនាក់ប៉ុណ្ណោះ។ ពួកគេមិនសូវខិតខំប្រឹងប្រែងក្នុងការបំពេញភារកិច្ចរបស់ខ្លួនទេ ពួកគេបានធ្វេសប្រហែសក្នុងភារកិច្ចរបស់ខ្លួន ហើយបានបង្កើតជាបក្សពួក ដោយគ្រាន់តែធ្វើការឱ្យតែរួចពីដៃពីមួយថ្ងៃទៅមួយថ្ងៃប៉ុណ្ណោះ។ តើវាមិនគួរឱ្យខឹងសម្បាទេឬអី? ពួកគេធ្វើការគ្មានប្រសិទ្ធភាព និងគ្មានការរីកចម្រើនអ្វីឡើយ ពួកគេសុទ្ធតែប្រើល្បិចកលដាក់គ្នាទៅវិញទៅមក ហើយមិនបានសហការគ្នាដោយចុះសម្រុងឡើយ។ ពួកអ្នកដឹកនាំបានចូលរួមក្នុងសកម្មភាពវៀចវេរជាមួយអ្នកផ្សេងទៀត ហើយគ្មាននរណាម្នាក់មានអារម្មណ៍តក់ក្រហល់ គ្មាននរណាម្នាក់ខឹង ហើយក៏គ្មាននរណាម្នាក់មានអារម្មណ៍សោកសៅអំពីរឿងនេះដែរ។ គ្មាននរណាម្នាក់បានអធិដ្ឋានអំពីរឿងនេះទេ ហើយពួកគេក៏មិនបានស្វែងរកជំនួយពីខាងលើ ឬសុំជំនួយពីខាងលើដែរ។ គ្មាននរណាម្នាក់បានធ្វើបែបនេះទេ ហើយក៏គ្មាននរណាម្នាក់ចេញមុខមកនិយាយថា៖ «វាមិនត្រឹមត្រូវទេ ដែលយើងកំពុងបំពេញភារកិច្ចរបស់យើងតាមរបៀបនេះ។ ភារកិច្ចដែលយើងកំពុងធ្វើនេះ គឺជាការផ្ទុកផ្តាក់ ដែលព្រះជាម្ចាស់បានប្រទានមក ហើយយើងមិនអាចធ្វើឱ្យព្រះជាម្ចាស់ខកព្រះហឫទ័យបានឡើយ!» ពួកគេមិនបានខ្វះខាតអ្វីឡើយ ពួកគេមានមនុស្សគ្រប់គ្រាន់ ពួកគេមានសម្ភារៈគ្រប់គ្រាន់។ តើពួកគេបានខ្វះខាតអ្វីទៅ? អ្វីដែលពួកគេបានខ្វះខាត គឺមនុស្សល្អ។ គ្មាននរណាម្នាក់មានអារម្មណ៍ថាមានបន្ទុកចំពោះកិច្ចការរបស់ពួកជំនុំឡើយ ហើយក៏គ្មាននរណាម្នាក់អាចការពារកិច្ចការរបស់ដំណាក់របស់ព្រះជាម្ចាស់ ចេញមុខមកនិយាយ ឬប្រកបគ្នាអំពីសេចក្ដីពិតស្ដីពីការញែកដឹង ដើម្បីឱ្យមនុស្សគ្រប់គ្នាអាចក្រោកឈរឡើង ព្រមទាំងញែកដឹង និងលាតត្រដាងពីពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទបានឡើយ គ្មាននរណាម្នាក់បានធ្វើបែបនេះទេ។ តើមកពីមនុស្សថោកទាបទាំងនេះងងឹតងងុល ហើយមើលមិនឃើញពីអ្វីដែលកំពុងកើតឡើង ឬក៏មកពីពួកគេខ្វះគុណសម្បត្តិ ហើយមានការភាន់ច្រឡំដោយសារតែវ័យចំណាស់របស់ពួកគេ? (មិនមែនទាំងពីរ។) គឺមិនមែនទាំងពីរទេ។ ចុះតើស្ថានភាពពិតប្រាកដគឺជាអ្វីទៅ? ពួកគេសុទ្ធតែនៅជាមួយអាទទឹងនឹងព្រះគ្រីស្ទ ដោយសុទ្ធតែការពារគ្នាទៅវិញទៅមក និងបញ្ចើចបញ្ចើគ្នាទៅវិញទៅមក គ្មាននរណាម្នាក់លាតត្រដាងនរណាម្នាក់ឡើយ ពួកគេទាំងអស់គ្រាន់តែចំណាយពេលនៅក្នុងសំបុកនៃពួកអារក្សនោះប៉ុណ្ណោះ។ តើពួកគេធ្លាប់គិតអំពីភារកិច្ចរបស់ពួកគេ ឬការផ្ទុកផ្តាក់ របស់ព្រះជាម្ចាស់ដែរឬទេ? (ទេ មិនធ្លាប់ទេ។) ពួកគេគ្រាន់តែចង់ធ្វើការឱ្យតែរួចពីដៃតាមរបៀបនេះ ដោយគ្មានអារម្មណ៍បន្ទោសខ្លួនឯងទាល់តែសោះ។ តើបាតុភូតនេះជាអ្វីទៅ នៅពេលដែលពួកគេគ្មានអារម្មណ៍បន្ទោសខ្លួនឯងនោះ? នោះគឺព្រះវិញ្ញាណបរិសុទ្ធមិនបានធ្វើការលើពួកគេឡើយ ហើយព្រះជាម្ចាស់បានបោះបង់ពួកគេចោលហើយ។ មានការពន្យល់មួយទៀតសម្រាប់ការដែលព្រះជាម្ចាស់បោះបង់ពួកគេចោល ហើយនោះគឺ ដោយសារតែអាកប្បកិរិយារបស់ពួកគេចំពោះភារកិច្ចរបស់ពួកគេ និងអាកប្បកិរិយារបស់ពួកគេចំពោះសេចក្ដីពិត និងព្រះជាម្ចាស់ ព្រមទាំងគំនិតរបស់ពួកគេ ព្រះជាម្ចាស់មានការខ្ពើមរអើមនឹងពួកគេ ហើយពួកគេលែងស័ក្តិសមនឹងបំពេញភារកិច្ចនោះទៀតហើយ។ នោះហើយជាមូលហេតុដែលមិនមានការស្ដីបន្ទោស ឬសេចក្ដីប្រៀនប្រដៅណាមួយត្រូវបានមើលឃើញនៅក្នុងពួកគេ គ្មានការដាស់មនសិការរបស់ពួកគេឡើយ ហើយពួកគេរឹតតែមិនទទួលបានការបំភ្លឺ ឬការស្រាយបំភ្លឺ ការលួសកាត់ ការជំនុំជម្រះ ឬការវាយផ្ចាលណាមួយទៅទៀត។ រឿងទាំងនេះមិនពាក់ព័ន្ធនឹងពួកគេទេ ពួកគេសុទ្ធតែស្ពឹកស្រពន់ ហើយពួកគេមិនខុសពីពួកអារក្សឡើយ។ ពួកគេបានស្ដាប់សេចក្តីអធិប្បាយនៅក្នុងដំណាក់របស់ព្រះជាម្ចាស់អស់រយៈពេលជាច្រើនឆ្នាំមកហើយ ហើយក៏បានស្ដាប់សេចក្តីអធិប្បាយស្ដីពីការញែកដឹងពីពួកទទឹងនឹងព្រះគ្រីស្ទ និងសេចក្តីអធិប្បាយស្ដីពីរបៀបបំពេញភារកិច្ចរបស់ខ្លួនតាមរបៀបដែលត្រូវតាមស្ដង់ដាផងដែរ ប៉ុន្តែតើពួកគេបានស្វែងរក និងទទួលយកសេចក្ដីពិតក្នុងអំឡុងពេលនេះដែរឬទេ? តើពួកគេបានញែកដឹងពីពួកទទឹងនឹងព្រះគ្រីស្ទដែរឬទេ? តើពួកគេបានរៀបចំការជជែកដេញដោលណាមួយអំពីការបង្ហាញចេញផ្សេងៗនៃពួកទទឹងនឹងព្រះគ្រីស្ទដែរឬទេ? ទេ ពួកគេមិនបានធ្វើឡើយ។ ប្រសិនបើពួកគេពិតជាបានធ្វើមែន នោះច្បាស់ណាស់មុខជាមានមនុស្សមួយចំនួនតូចដែលអាចក្រោកឈរឡើង ហើយលាតត្រដាង និងរាយការណ៍ពីអាទទឹងនឹងព្រះគ្រីស្ទនោះមិនខាន ហើយរឿងរ៉ាវក៏មុខជាមិនអាក្រក់ដល់ថ្នាក់នេះដែរ។ ពួកគេគ្រាន់តែជាក្រុមមនុស្សដែលវង្វេងវង្វាន់ និងគ្មានប្រយោជន៍ប៉ុណ្ណោះ! ស្របតាមស្ថានភាពពិតរបស់ពួកគេ អាកប្បកិរិយារបស់ពួកគេ និងការកំណត់លក្ខណៈដែលបានផ្ដល់ឱ្យពួកគេ ខ្ញុំបានទម្លាក់ពួកគេទៅក្រុម «ខ» សម្រាប់រយៈពេលនៃការដាក់ឱ្យនៅដាច់ដោយឡែក និងការឆ្លុះបញ្ចាំង។ តើវាហួសហេតុពេកទេ សម្រាប់ខ្ញុំក្នុងការចាត់ការលើរឿងនេះតាមរបៀបនេះ? (ទេ មិនហួសហេតុទេ។) ទេ វាមិនហួសហេតុទាល់តែសោះ។ ហើយប្រសិនបើវាមិនហួសហេតុទេ តើវាមិនអាចចាត់ទុកថាជាការត្រឹមត្រូវឥតខ្ចោះទេឬអី? វាត្រូវបានធ្វើឡើងដើម្បីផ្ដល់ឱកាសខ្លះដល់ពួកគេ។ ឱកាសអ្វីទៅ? ប្រសិនបើពួកគេពិតជាមានភាពជាមនុស្ស និងមនសិការខ្លះមែន ប្រសិនបើពួកគេអាចប្រែចិត្ត និងផ្លាស់ប្ដូរផ្លូវរបស់ពួកគេ នោះពួកគេនឹងមានឱកាសត្រឡប់មកពួកជំនុំវិញ ប្រសិនបើពួកគេសូម្បីតែគ្មានបំណងប្រាថ្នាចង់ប្រែចិត្តផង នោះពួកគេនឹងបន្តនៅដាច់ដោយឡែកអស់មួយជីវិតរបស់ពួកគេ ហើយថែមទាំងត្រូវបានពួកជំនុំបោសសម្អាតចេញទៀតផង។ រឿងគឺបែបនេះឯង។ ពួកគេមិនត្រូវបានបោសសម្អាតចេញភ្លាមៗនោះទេ ដើម្បីផ្ដល់ឱកាសឱ្យពួកគេប្រែចិត្ត។ ពួកគេអាចនិយាយថា៖ «យើងបានធ្វើរឿងដ៏អាក្រក់នេះ ហើយព្រះអង្គបានខ្ញាល់ និងដាក់យើងឱ្យនៅដាច់ដោយឡែក។ ដូច្នេះ បើទោះបីជាយើងមិនបានសម្រេចអ្វីសោះក្នុងការបំពេញភារកិច្ចរបស់យើងពីមុនមកក៏ដោយ ក៏យើងពិតជាបានស៊ូទ្រាំនឹងទុក្ខលំបាកដែរ។ ហេតុអ្វីបានជាព្រះអង្គមិនទតឃើញរឿងនោះ?» ប៉ុន្តែតាមពិតទៅ ការដាក់ពួកគេឱ្យនៅដាច់ដោយឡែក បង្ហាញពីការអនុគ្រោះគ្រប់គ្រាន់ទៅហើយ ហើយយោងតាមសកម្មភាព និងឥរិយាបថរបស់ពួកគេ ពួកគេគួរតែត្រូវបានបោសសម្អាតចេញបាត់ទៅហើយ។ ចូរមើលអាកប្បកិរិយាដែលពួកគេមាននេះចុះ ពួកគេកំពុងស្ថិតក្នុងគ្រោះថ្នាក់ខ្លាំងណាស់! ដូច្នេះ តើរឿងនេះគួរត្រូវបានចាត់ការយ៉ាងដូចម្ដេច? ខ្ញុំត្រូវបែងចែកវិធីសាស្ត្ររបស់ខ្ញុំជាពីរដំណាក់កាល៖ ដំណាក់កាលទីមួយ គឺត្រូវដាក់ពួកគេឱ្យនៅដាច់ដោយឡែក ហើយដំណាក់កាលទីពីរ គឺត្រូវចាត់ការលើពួកគេតាមដែលខ្ញុំយល់ថាសមស្រប ដោយផ្អែកលើស្ថានភាពរបស់ពួកគេក្នុងអំឡុងពេលដែលពួកគេនៅដាច់ដោយឡែក និងផ្អែកលើឥរិយាបថរបស់បុគ្គលម្នាក់ៗ ហើយសម្រេចចិត្តថាតើត្រូវរក្សាពួកគេទុកនៅក្នុងពួកជំនុំ ឬបោសសម្អាតពួកគេចេញ។ តើនេះមិនមែនជាការបង្ហាញការអនុគ្រោះគ្រប់គ្រាន់ចំពោះពួកគេទេឬអី?

មនុស្សទាំងនោះនៅក្នុងពួកជំនុំនៅប្រទេសកាណាដា បានធ្វើរឿងអាក្រក់ជាច្រើន ហើយការដាក់ពួកគេឱ្យនៅដាច់ដោយឡែកស្របតាមឥរិយាបថរបស់ពួកគេ បានបង្ហាញពីការអនុគ្រោះយ៉ាងខ្លាំង ដូច្នេះ ហេតុអ្វីបានជាមនុស្សមួយចំនួននៅតែមានគំនិតផ្ទាល់ខ្លួនរបស់ពួកគេអំពីរបៀបដែលរឿងនេះត្រូវបានចាត់ការ? មនុស្សមួយចំនួននិយាយថា៖ «វាប្រហែលជាត្រឹមត្រូវហើយ សម្រាប់ព្រះអង្គក្នុងការចាត់ការលើរឿងនេះតាមរបៀបនោះ ប៉ុន្តែនៅតែមានបញ្ហាបន្តិចបន្តួច។ មនុស្សទាំងនោះនៅក្នុងពួកជំនុំនៅប្រទេសកាណាដា បាននាំរឿងនេះមកដាក់លើខ្លួនឯង ហើយពួកគេទទួលបានអ្វីដែលពួកគេស័ក្តិសមនឹងទទួលបាន ប៉ុន្តែតាមរយៈការចាត់ការលើរឿងនេះតាមរបៀបនេះ តើព្រះអង្គមិនមែនកំពុងដាក់ទោសពួកគេយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃទេឬអី?» តើនេះជាការយល់ដឹងដ៏ត្រឹមត្រូវដែរឬទេ? (ទេ។) ខ្ញុំធ្លាប់ឮមនុស្សមួយចំនួននិយាយថា៖ «នេះគឺជារបៀបដ៏ត្រឹមត្រូវក្នុងការចាត់ការលើរឿងនេះ។ ព្រះអង្គគួរតែដាក់ទោសពួកគេយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ យកពួកគេធ្វើជាការព្រមានដល់អ្នកដទៃ និងបង្ហាញភាពខ្លាំងដើម្បីផ្ញើសារទៅកាន់អ្នកដទៃ។» តើនេះមិនមែនជាអ្វីដែលអ្នកគ្មានជំនឿនឹងនិយាយទេឬអី? នេះគឺជាទស្សនៈចំពោះរឿងរ៉ាវដែលអ្នកគ្មានជំនឿមាន។ អ្នករាល់គ្នាប្រហែលជានៅមិនទាន់អាចមើលធ្លុះដល់សារជាតិនៃបញ្ហានេះនៅឡើយទេ ហើយនោះហើយជាមូលហេតុដែលអ្នករាល់គ្នានៅតែអាចបញ្ចេញទស្សនៈរបស់អ្នកគ្មានជំនឿបាន។ តើអ្នករាល់គ្នាមិនគិតថា វាគួរឱ្យខ្ពើមបន្តិចទេឬ សម្រាប់នរណាម្នាក់ដែលនិយាយបែបនេះ? ប្រសិនបើអ្នករាល់គ្នាប្រើពាក្យសម្ដីបែបនេះដើម្បីពន្យល់ពីរឿងនេះ នោះអ្នករាល់គ្នាកំពុងនិយាយពីរឿងដែលមិនចំចំណុចឡើយ ហើយរឿងរ៉ាវមិនមែនបែបនេះទេ។ ដូច្នេះ តើអ្នកនឹងរៀបរាប់ពីរបៀបដែលខ្ញុំបានចាត់ការលើរឿងនេះយ៉ាងដូចម្ដេច? (ព្រះអង្គបានចាត់ការលើរឿងនេះស្របតាមគោលការណ៍។) ត្រឹមត្រូវហើយ ខ្ញុំបានចាត់ការលើរឿងនេះស្របតាមគោលការណ៍ នេះគឺជារឿងជាក់ស្ដែងដែលត្រូវនិយាយ។ តើមានអ្នកណាផ្សេងទៀតទេ? តើពួកគេមិនបាននាំរឿងនេះមកដាក់លើខ្លួនឯងទេឬអី? (មែនហើយ។) ហើយតើវិធីដ៏សាមញ្ញបំផុតដើម្បីរៀបរាប់ពីរឿងនេះគឺជាអ្វីទៅ? (ពួកគេទទួលបានអ្វីដែលពួកគេស័ក្តិសមនឹងទទួលបាន។) ត្រឹមត្រូវហើយ ផ្អែកលើរបៀបដែលពួកគេមានឥរិយាបថ ពួកគេទទួលបានអ្វីដែលពួកគេស័ក្តិសមនឹងទទួលបាន ហើយពួកគេបាននាំរឿងនេះមកដាក់លើខ្លួនឯង។ ព្រះជាម្ចាស់ធ្វើសកម្មភាពស្របតាមគោលការណ៍សេចក្ដីពិត ព្រះអង្គប្រទានផលកម្មដល់មនុស្សស្របតាមឥរិយាបថរបស់ពួកគេ។ បន្ថែមលើនេះ មនុស្សគួរតែទទួលរងផលវិបាកនៃសកម្មភាពរបស់ពួកគេ ហើយនៅពេលដែលពួកគេធ្វើរឿងខុសឆ្គង ពួកគេគួរតែត្រូវបានដាក់ទោស នេះគឺជារឿងសមស្រប។ ព្រះជាម្ចាស់ប្រទានផលកម្មដល់មនុស្សស្របតាម ឥរិយាបថរបស់ពួកគេ នេះគឺជាការ ប្រទានផលកម្មដល់មនុស្សទាំងនោះនៅក្នុងពួកជំនុំនៅប្រទេសកាណាដា ហើយបើប្រើវាក្យសព្ទបច្ចុប្បន្ន ពួកគេត្រូវបានចាត់ការស្របតាមគោលការណ៍។ ចូរប្រាប់ខ្ញុំមកមើល៍ តើរឿងណាខ្លះអំពីពួកគេដែលខ្ញុំបានលាតត្រដាង មិនមែនជាការពិតនោះ? តើការវិភាគ និងការផ្ដល់និយមន័យរបស់ខ្ញុំណាមួយចំពោះរឿងទាំងនេះ តើការកំណត់លក្ខណៈរបស់ខ្ញុំណាមួយចំពោះពួកគេ ដែលមិនមែនជាការពិតនោះ? វាសុទ្ធតែជាការពិត។ ហេតុដូច្នេះហើយ ផលកម្មត្រូវបានប្រទានដល់ពួកគេស្របតាមការបង្ហាញចេញទាំងនេះ និងស្របតាមសកម្មភាព និងឥរិយាបថរបស់ពួកគេ តើមានអ្វីខុសចំពោះរឿងនោះ? ដូច្នេះ ការបង្ហាញភាពខ្លាំងដើម្បីផ្ញើសារទៅកាន់អ្នកដទៃ ការដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ និងការយកមនុស្សធ្វើជាការព្រមានដល់អ្នកដទៃ តើសារជាតិនៃសកម្មភាពទាំងនេះ ដូចគ្នាទៅនឹងរបៀបដែលខ្ញុំបានចាត់ការលើពួកជំនុំនៅប្រទេសកាណាដាដែរឬទេ? (ទេ មិនដូចទេ។) ដូច្នេះ ហេតុអ្វីត្រូវដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ? តើសារជាតិនៃរឿងនេះគឺជាអ្វីទៅ? ការដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ ការបង្ហាញភាពខ្លាំងដើម្បីផ្ញើសារទៅកាន់អ្នកដទៃ និងការយកមនុស្សធ្វើជាការព្រមានដល់អ្នកដទៃ ពោលគឺសារជាតិនៃសកម្មភាពទាំងបីនេះ ជាមូលដ្ឋានគឺដូចគ្នា។ តើសារជាតិនោះគឺជាអ្វីទៅ? វាគឺជាទង្វើរបស់អ្នកគ្រប់គ្រង ឬបុគ្គលដែលមានអំណាចម្នាក់ ដែលធ្វើអ្វីមួយនៅក្នុងស្ថានភាពជាក់លាក់ណាមួយ ដែលពួកគេជឿថាជារឿងចាំបាច់ដើម្បីបង្កើតសិទ្ធិអំណាចរបស់ពួកគេ និងប្រើប្រាស់វាដើម្បីគំរាមកំហែងអ្នកដទៃ។ នេះត្រូវបានហៅថា ការដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ។ តើគោលបំណងរបស់ពួកគេក្នុងការធ្វើបែបនេះគឺជាអ្វីទៅ? វាគឺដើម្បីធ្វើឱ្យអ្នកដទៃស្ដាប់បង្គាប់ពួកគេ កោតខ្លាចពួកគេ និងមានអារម្មណ៍ថាត្រូវពួកគេគំរាមកំហែង ដើម្បីកុំឱ្យធ្វើអ្វីដោយឆាប់ខឹងនៅចំពោះមុខពួកគេ និងកុំឱ្យធ្វើអ្វីតាមតែចិត្តនឹកឃើញនៅចំពោះមុខពួកគេ។ តើការដែលពួកគេធ្វើបែបនេះ ស្របតាមគោលការណ៍ដែរឬទេ? (ទេ មិនស្របទេ។) ហេតុអ្វីបានជាអ្នកនិយាយថា វាមិនស្របតាមគោលការណ៍? អ្នកគ្រប់គ្រងម្នាក់នឹងមានកម្លាំងជំរុញចិត្តរបស់គេក្នុងការធ្វើសកម្មភាព ហើយកម្លាំងជំរុញចិត្តរបស់គេ គឺដើម្បីពង្រឹងរបបរបស់គេ និងការពារអំណាចរបស់គេ។ គេចង់ធ្វើឱ្យរឿងនេះក្លាយជារឿងធំដុំ ហើយនេះគឺជាសារជាតិនៃសកម្មភាពរបស់គេ។ បញ្ហានៃការចាត់ការលើពួកជំនុំនៅប្រទេសកាណាដា គឺផ្អែកលើគោលការណ៍សេចក្ដីពិត ហើយមិនមែនផ្អែកលើទស្សនៈវិជ្ជាបែបសាតាំងរបស់អ្នកគ្មានជំនឿឡើយ។ អាទទឹងនឹងព្រះគ្រីស្ទបានបំភាន់មនុស្ស គាត់បានបង្អាក់ និងរំខានដល់កិច្ចការរបស់ពួកជំនុំ គាត់បានធ្វើឱ្យពួកជំនុំក្រឡាប់ចាក់ ហើយមនុស្សភាគច្រើននៅតែនិយាយការពារគាត់ ពោលគឺសារជាតិនៃសកម្មភាពរបស់ពួកគេ ពិតជាគួរឱ្យស្អប់ខ្ពើមណាស់! បើរស់នៅឱ្យតែបានៗតាមរបៀបនេះ ការចាកចេញពីពួកជំនុំ ហើយទៅរស់នៅជីវិតផ្ទាល់ខ្លួនរបស់ពួកគេគឺប្រសើរជាងសម្រាប់ពួកគេ។ យ៉ាងហោចណាស់ ធនធានរបស់ដំណាក់របស់ព្រះជាម្ចាស់នឹងមិនត្រូវខ្ជះខ្ជាយឡើយ ហើយនោះនឹងជារឿងដ៏ល្អមួយ។ ប៉ុន្តែតើពួកគេបានធ្វើដូច្នេះដែរឬទេ? មនសិការរបស់ពួកគេមិនមានការយល់ដឹងនេះទេ ហើយពួកគេបានខ្ជះខ្ជាយធនធានហិរញ្ញវត្ថុ និងសម្ភារៈរបស់ដំណាក់របស់ព្រះជាម្ចាស់ ពួកគេមិនបានខិតខំប្រឹងប្រែងក្នុងការបំពេញភារកិច្ចរបស់ខ្លួនឡើយ ហើយពួកគេបានរួមគំនិតជាមួយអាទទឹងនឹងព្រះគ្រីស្ទ និងបានធ្វើអំពើអាក្រក់ជាមួយគាត់ សារជាតិនៃសកម្មភាពទាំងនេះ គឺធ្ងន់ធ្ងរណាស់! ដំណាក់របស់ព្រះជាម្ចាស់បានចាត់ការលើពួកគេតាមរបៀបនេះ ដើម្បីធ្វើឱ្យពួកគេឆ្លុះបញ្ចាំង និងស្គាល់ខ្លួនឯង ដើម្បីឱ្យពួកគេដឹងពីការផ្លាស់ប្ដូរផ្លូវរបស់ពួកគេ និងប្រែចិត្ត ហើយនេះគឺជាប្រយោជន៍របស់ពួកគេ។ ប្រសិនបើពួកគេមិនត្រូវបានចាត់ការទេ នោះប្រហែលជាមួយឆ្នាំទៀតចាប់ពីពេលនេះ ពួកគេទាំងអស់គ្នានឹងក្បត់ព្រះជាម្ចាស់ ហើយត្រឡប់ទៅរកលោកីយ៍វិញមិនខាន។ ជាសំណាងល្អ ពួកគេត្រូវបានដាក់ឱ្យនៅដាច់ដោយឡែក និងត្រូវបានចាត់ការទាន់ពេលវេលា ហើយរឿងនេះបានរារាំងមនុស្សកាន់តែច្រើនមិនឱ្យធ្វើអំពើអាក្រក់ និងបានរារាំងកិច្ចការរបស់ពួកជំនុំមិនឱ្យរងការខាតបង់កាន់តែធំ។ តាមរយៈការធ្វើបែបនេះ តើពួកគេកំពុងត្រូវបានសង្គ្រោះ ឬត្រូវបានជម្រុះចោល? (ពួកគេកំពុងត្រូវបានសង្គ្រោះ។) តាមពិតទៅ ពួកគេកំពុងត្រូវបានសង្គ្រោះ។ វាត្រូវបានធ្វើឡើងដើម្បីជួយពួកគេ ដើម្បីព្រមានពួកគេ ដើម្បីដាស់តឿនពួកគេ ដើម្បីប្រាប់ពួកគេថា វាមិនត្រឹមត្រូវទេសម្រាប់ពួកគេក្នុងការធ្វើសកម្មភាពតាមរបៀបនោះ ថាប្រសិនបើពួកគេនៅតែបន្តតាមរបៀបនោះ នោះពួកគេនឹងទៅរកសេចក្ដីហិនវិនាស និងវិនាសអន្តរាយ ហើយនឹងបាត់បង់ក្ដីសង្ឃឹមណាមួយក្នុងការទទួលបានសេចក្ដីសង្គ្រោះ។ ប្រសិនបើពួកគេអាចយល់ពីចំណុចនេះ នោះពួកគេនៅតែមានសង្ឃឹម។ ប្រសិនបើពួកគេមិនអាចសូម្បីតែយល់ពីចំណុចនេះ ហើយពួកគេនៅតែបន្តមានអារម្មណ៍អស់សង្ឃឹម ធ្លាក់ចុះ និងធ្លាក់ចូលទៅក្នុងភាពអស់សង្ឃឹម ដោយប្រឆាំងនឹងខាងលើ និងបញ្ចេញសញ្ញាណរបស់ពួកគេក្នុងអារម្មណ៍អវិជ្ជមាន នោះពួកគេនឹងជួបបញ្ហាមិនខាន។ តើអ្នករាល់គ្នាប្រាថ្នាចង់បានអ្វីសម្រាប់ពួកគេ? (ប្រាថ្នាថាពួកគេនឹងប្រែចិត្ត។) អ្នករាល់គ្នាសុទ្ធតែប្រាថ្នាថាពួកគេនឹងបានល្អប្រសើរ និងប្រែចិត្ត។ ចុះចំណែកខ្ញុំវិញ តើខ្ញុំប្រាថ្នាចង់បានអ្វីសម្រាប់ពួកគេ? តើខ្ញុំប្រាថ្នាថាពួកគេនឹងប្រែចិត្ត ថាខ្ញុំអាចជម្រះពួកគេចេញទាំងអស់ ថាពួកជំនុំនឹងកាន់តែល្អប្រសើរដោយគ្មានមនុស្សទាំងនេះឬ? តើនេះជាអ្វីដែលខ្ញុំចង់បានឬ? (ទេ។) ទេ នេះមិនមែនជាអ្វីដែលខ្ញុំចង់បានឡើយ។ ខ្ញុំប្រាថ្នាថាពួកគេនឹងល្អប្រសើរ និងនឹងប្រែចិត្ត ថាបន្ទាប់ពីពួកគេបានប្រែចិត្ត ពួកគេនឹងត្រឡប់មកដំណាក់របស់ព្រះជាម្ចាស់វិញ ហើយថាពួកគេនឹងមិនបំពេញភារកិច្ចរបស់ពួកគេដូចដែលពួកគេបានធ្វើពីមុនទៀតឡើយ។ តើខគម្ពីរនោះចែងយ៉ាងដូចម្ដេច? «អើ ត្រូវឱ្យគេងាកចេញពីផ្លូវអាក្រក់របស់គេរៀងៗខ្លួន និងងាកចេញពីអំពើឃោរឃៅ ដែលស្ថិតនៅក្នុងដៃរបស់គេ» (យ៉ូណាស ៣:៨)។ ចំពោះពួកគេវិញ ប្រសិនបើពួកគេអាចសម្រេចបានលទ្ធផលនេះ នោះវានឹងក្លាយជាការចងចាំដែលមិនអាចលុបបំបាត់បានឡើយអស់មួយជីវិតរបស់ពួកគេ និងជាបទពិសោធដ៏អស្ចារ្យមួយសម្រាប់ពួកគេ វានឹងក្លាយជាព្រឹត្តិការណ៍ដ៏អស្ចារ្យមួយ។ រឿងនេះអាស្រ័យលើអ្វីដែលពួកគេដេញតាមរៀងៗខ្លួន។

នៅពេលដែលបញ្ហារបស់អាទទឹងនឹងព្រះគ្រីស្ទនៅក្នុងពួកជំនុំនៅប្រទេសកាណាដាត្រូវបានចាត់ការរួច មនុស្សមួយចំនួនបានគិតថា៖ «មនុស្សទាំងនេះបានបំពេញភារកិច្ចរបស់ពួកគេអស់រយៈពេលជាច្រើនឆ្នាំមកហើយ ប៉ុន្តែដោយសារតែអាទទឹងនឹងព្រះគ្រីស្ទម្នាក់បានលេចឡើង និងបង្កការរំខាន ពួកគេត្រូវបានគេដាក់ឱ្យនៅដាច់ដោយឡែក។» ពួកគេមានអារម្មណ៍ថាមានវិបត្តិ ដោយគិតថា៖ «អូ នេះគឺជាលើកទីមួយហើយដែលខ្ញុំបានឃើញព្រះជាម្ចាស់ខ្ញាល់ និងដាក់បណ្ដាសាមនុស្ស។ សូម្បីតែបក្សពួក អ្នកសមគំនិត និងអ្នកដើរតាមរបស់អាទទឹងនឹងព្រះគ្រីស្ទ ក៏មិនត្រូវបានលើកលែងដែរ។ ព្រះជាម្ចាស់ពិតជាមិនខ្វល់ពីអារម្មណ៍របស់អ្នកណាឡើយ! ជាធម្មតា គេតែងតែនិយាយថា ព្រះជាម្ចាស់ស្រឡាញ់ និងមានភាពមេត្តាករុណាដល់មនុស្ស ប៉ុន្តែសេចក្ដីក្រោធរបស់ព្រះអង្គនៅពេលនេះ ពិតជាមិនអាចទ្រាំទ្របានឡើយ!» ពួកគេចាប់ផ្ដើមមានអារម្មណ៍មិនស្រួលនៅក្នុងចិត្តរបស់ពួកគេ។ ចូរប្រាប់ខ្ញុំមកមើល៍ តើវាត្រឹមត្រូវដែរឬទេ ដែលមនុស្សគិតបែបនេះ? (ទេ។) ហេតុអ្វីមិនត្រឹមត្រូវ? តើមនុស្សគួរប្រព្រឹត្តចំពោះបញ្ហានេះយ៉ាងដូចម្ដេច? តើអ្នករាល់គ្នាបានស្ដាប់សេចក្តីអធិប្បាយអស់រយៈពេលប៉ុន្មានឆ្នាំមកហើយ? តើវាមិនមែនយ៉ាងហោចណាស់៥ឆ្នាំហើយទេឬអី? ហើយតើយើងមិនគួរអាចឈានដល់ការឯកភាពគ្នានៅក្នុងរឿងជាច្រើន ជាពិសេសនៅក្នុងរឿងមួយចំនួនដែលគោលការណ៍មានភាពច្បាស់លាស់គួរសមទេឬអី? (មែនហើយ គួរតែអាច។) តើពាក្យថា «ការឯកភាពគ្នា» មានន័យដូចម្ដេច? វាមានន័យថាជាប្រភេទនៃការយល់ចិត្តគ្នាដោយស្ងាត់ស្ងៀម។ ខ្ញុំធ្វើអ្វីមួយដោយមិនប្រាប់អ្នករាល់គ្នាពីមូលហេតុ ហើយអ្នករាល់គ្នាដឹងយ៉ាងច្បាស់ពីមូលហេតុ អ្នកអាចយល់ពីវា ទទួលយកវា និងយល់ដឹងពីវាពីជ្រុងវិជ្ជមាន នេះហើយជាអត្ថន័យនៃការមានការយល់ចិត្តគ្នា។ តើការយល់ចិត្តគ្នានេះកើតឡើងដោយរបៀបណា? ឧបមាថា អ្នករាល់គ្នាបានស្ដាប់សេចក្តីអធិប្បាយជាច្រើន សម្រេចបានការយល់ដឹងកម្រិតណាមួយអំពីសេចក្ដីពិត ហើយយើងបានស្គាល់គ្នាកាន់តែច្បាស់។ ខ្ញុំបានពន្យល់រឿងជាច្រើនដល់អ្នករាល់គ្នា ហើយបានប្រាប់អ្នករាល់គ្នាពីទស្សនៈរបស់ខ្ញុំ គំនិតរបស់ខ្ញុំ គោលការណ៍ក្នុងការធ្វើសកម្មភាពរបស់ខ្ញុំ ក៏ដូចជារឿងដែលអ្នករាល់គ្នាត្រូវយល់ និងត្រូវធ្វើ។ ខ្ញុំបានប្រាប់អ្នករាល់គ្នាពីរឿងទាំងអស់នេះ និងពីទស្សនៈរបស់ខ្ញុំ ហើយបន្ទាប់មក អ្នករាល់គ្នាបានទទួលយកទស្សនៈរបស់ខ្ញុំ ព្រមទាំងបានប្រព្រឹត្តចំពោះរឿងរ៉ាវ ភារកិច្ចរបស់អ្នករាល់គ្នា ជំនឿ ជីវិត និងមនុស្សដទៃទៀត ស្របតាមទស្សនៈរបស់ខ្ញុំ។ ដូច្នេះ តើការយល់ចិត្តគ្នាដោយស្ងាត់ស្ងៀមរវាងពួកយើង នឹងមិនកាន់តែរីកចម្រើនឡើងៗទេឬអី? (មែនហើយ កាន់តែរីកចម្រើនឡើង។) ដូច្នេះ តើយើងបានឈានដល់ការយល់ចិត្តគ្នាដោយស្ងាត់ស្ងៀមបែបនេះ ទាក់ទងនឹងការចាត់ការលើពួកជំនុំនៅប្រទេសកាណាដាដែរឬទេ? ប្រសិនបើខ្ញុំមិនបានពន្យល់ពីរឿងនេះដូចដែលខ្ញុំកំពុងធ្វើទេ តើការយល់ចិត្តគ្នាដោយស្ងាត់ស្ងៀមរបស់យើងនឹងទៅជាយ៉ាងណា? «ការដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ» និង «ការយកមនុស្សធ្វើជាការព្រមានដល់អ្នកដទៃ» តើនេះគឺជាការយល់ចិត្តគ្នាដោយស្ងាត់ស្ងៀមរបស់យើងឬ? (ទេ។) មនុស្សទាំងនេះបានស្ដាប់សេចក្តីអធិប្បាយអស់រយៈពេលជាច្រើនឆ្នាំមកហើយ ដូច្នេះ តើការដែលខ្ញុំធ្វើសកម្មភាពនេះ អាចបង្កឱ្យមានការឆ្លើយតបបែបនេះពីពួកគេបានដោយរបៀបណា? ចូរប្រាប់ខ្ញុំមកមើល៍ តើខ្ញុំមានអារម្មណ៍យ៉ាងណា នៅពេលឮពួកគេបញ្ចេញទស្សនៈបែបនេះ? វាធ្វើឱ្យខ្ញុំមានអារម្មណ៍ថា នេះជារឿងគួរឱ្យសង្វេគណាស់ ដែលមនុស្សអាចនិយាយរឿងបែបនេះបាន! ខ្ញុំសួរអ្នក តើខ្ញុំគួរមានអារម្មណ៍បែបនោះដែរឬទេ? (មែនហើយ គួរ។) ហេតុអ្វីបានជាអ្នកនិយាយបែបនេះ? គឺដោយសារតែពាក្យសម្ដីបែបនេះ ទស្សនៈបែបនេះ ការយល់ដឹងបែបនេះ និងការយល់ឃើញបែបនេះ មិនគួរមាន ឬលេចឡើងឡើយ។ ឥឡូវនេះ វាបានលេចឡើង ហើយវាបានហួសពីការរំពឹងទុករបស់ខ្ញុំ។ វាពិតជាខុសឆ្គងឆ្ងាយណាស់ពីការវាយតម្លៃ និងការរំពឹងទុករបស់ខ្ញុំ ដែលធ្វើឱ្យខ្ញុំមានអារម្មណ៍ខ្មាសអៀនចំពោះរឿងនេះ! នរណាម្នាក់នឹងនិយាយថា៖ «តើវាធ្ងន់ធ្ងរដល់ថ្នាក់ហ្នឹងឬ? តើព្រះអង្គមិនមែនគ្រាន់តែធ្វើរឿងតូចឱ្យក្លាយជារឿងធំទេឬអី?» ខ្ញុំប្រាប់អ្នករាល់គ្នាចុះ នេះមិនមែនជារឿងធំដុំទេ ប៉ុន្តែវាក៏មិនមែនជារឿងតូចតាចដែរ។ ចាប់តាំងពីពេលដែលអ្នកចាប់ផ្ដើមជឿលើព្រះជាម្ចាស់ នៅពេលដែលអ្នកទទួលស្គាល់ថា ព្រះជាម្ចាស់គឺជាព្រះរបស់អ្នក និងជាព្រះអម្ចាស់របស់អ្នក នៅពេលដែលអ្នកចង់ហូប និង ផឹកព្រះបន្ទូលរបស់ព្រះជាម្ចាស់ ដើរតាមព្រះជាម្ចាស់ ទទួលយកការចាត់ចែង និងការរៀបចំចាត់ចែងរបស់ព្រះអង្គ ហើយចុះចូលនឹងអ្វីគ្រប់យ៉ាងដែលព្រះជាម្ចាស់ទាមទារពីអ្នក ចាប់ពីថ្ងៃនោះមក អ្នកបានបង្កើតទំនាក់ទំនងជាមួយព្រះជាម្ចាស់ហើយ។ នៅពេលដែលអ្នកបានបង្កើតទំនាក់ទំនងនេះហើយ នោះមានបញ្ហាដ៏សំខាន់បំផុតមួយ ដែលមានរវាងអ្នក និងព្រះជាម្ចាស់។ តើជាបញ្ហាអ្វីទៅ? នោះគឺ ប្រសិនបើអ្នកមិនអាចទទួលយកអ្វីដែលព្រះជាម្ចាស់ធ្វើ និងរបៀបដែលព្រះជាម្ចាស់ប្រព្រឹត្តទេ ប្រសិនបើអ្នកមិនអាចយល់រឿងទាំងនេះ ហើយអ្នកមិនអាចម្ចាស់ការក្នុងការស្វែងរក និងយល់ដឹងរឿងទាំងនេះទេ នោះទំនាក់ទំនងរបស់អ្នកជាមួយព្រះជាម្ចាស់ នឹងស្ថិតក្នុងស្ថានភាពនៃវិបត្តិនៅគ្រប់ពេលវេលាទាំងអស់។ ហើយតើស្ថានភាពនៃវិបត្តិនេះបង្ហាញពីអ្វី? មិនថាអ្នកហូប និង ផឹកព្រះបន្ទូលរបស់ព្រះជាម្ចាស់ច្រើនប៉ុនណាក៏ដោយ មិនថាអ្នកមានគម្រោងចុះចូលនឹងព្រះជាម្ចាស់យ៉ាងណាក៏ដោយ ដរាបណាស្ថានភាពនៃវិបត្តិនេះនៅតែមានសូម្បីតែមួយថ្ងៃ នោះការពិតដែលអ្នកចង់ដើរតាមព្រះជាម្ចាស់ និងបំណងប្រាថ្នារបស់អ្នកក្នុងការទទួលយកសេចក្ដីសង្គ្រោះរបស់ព្រះជាម្ចាស់ អាចនឹងត្រូវបានបំផ្លាញ អាចនឹងក្លាយជារឿងដែលមិនអាចការពារបានដោយជោគជ័យ ហើយអាចនឹងក្លាយជាត្រឹមតែការស្រមើស្រមៃប៉ុណ្ណោះ។ ហេតុអ្វីបានជាខ្ញុំនិយាយបែបនេះ? ដរាបណាទំនាក់ទំនងរបស់អ្នកជាមួយព្រះជាម្ចាស់មិនមែនជាទំនាក់ទំនងធម្មតា ហើយដរាបណាស្ថានភាពនៃវិបត្តិនេះនៅតែមាន តើអ្នកនឹងអាចរក្សាទំនាក់ទំនងធម្មតាជាមួយព្រះជាម្ចាស់បានដែរឬទេ? ចុះតើអ្នកនឹងមានទំនាក់ទំនងបែបណាជាមួយព្រះជាម្ចាស់? តើវានឹងជាទំនាក់ទំនងនៃភាពស្របគ្នាឬ? ជាទំនាក់ទំនងគ្រួសារ ឬជាទំនាក់ទំនងរវាងមិត្តរួមការងារ? តើវានឹងក្លាយជាទំនាក់ទំនងបែបណាឱ្យប្រាកដទៅ? ដរាបណាទំនាក់ទំនងរបស់អ្នកជាមួយព្រះជាម្ចាស់ស្ថិតក្នុងស្ថានភាពនៃវិបត្តិ នោះអ្នកនឹងអាចវិនិច្ឆ័យ និងយល់ច្រឡំលើទង្វើ និងឥរិយាបថរបស់ព្រះជាម្ចាស់នៅគ្រប់ពេលវេលា និងគ្រប់ទីកន្លែង ហើយអ្នកថែមទាំងអាចប្រឆាំង និងបដិសេធមិនទទួលយកអ្វីដែលព្រះជាម្ចាស់ធ្វើទៀតផង។ តើអ្នកនឹងមិនស្ថិតក្នុងគ្រោះថ្នាក់ទេឬអី? តើគ្រោះថ្នាក់នេះកើតឡើងដោយរបៀបណា? វាកើតឡើងដោយសារតែអ្នកមិនស្គាល់ព្រះជាម្ចាស់។ យើងនឹងមិននិយាយពីជ្រុងវិជ្ជមានទេ ប៉ុន្តែផ្ទុយទៅវិញ គឺពីជ្រុងអវិជ្ជមាន។ ឧទាហរណ៍ អ្នកតែងតែមើលឃើញព្រះជាម្ចាស់តាមរបៀបជាក់លាក់ណាមួយ ហើយអ្នកគិតថា ព្រះជាម្ចាស់គឺជាស្ដេចនៅលើផែនដី ជាមន្ត្រីដ៏សំខាន់បំផុត ជាបុគ្គលកំពូលដែលក្ដោបក្ដាប់អំណាចនៅលើផែនដី។ នៅក្នុងគំនិតរបស់អ្នក អ្នកតែងតែគិតថា ព្រះជាម្ចាស់គឺជានរណាម្នាក់ដែលស្ថិតក្នុងឋានៈបែបនេះ ហើយដូច្នេះ ដោយផ្អែកលើមូលដ្ឋាននេះ តើអ្នកនឹងមានទស្សនៈបែបណាចំពោះអ្វីដែលព្រះជាម្ចាស់ធ្វើ និងថ្លែងព្រះបន្ទូល? ខ្ញុំលើកឧទាហរណ៍មួយចំនួនប្រាប់អ្នករាល់គ្នាចុះ ហើយបន្ទាប់មក អ្នករាល់គ្នាប្រហែលជាយល់ពីទស្សនៈដែលខ្ញុំចង់មានន័យ។ មានពាក្យចាស់លោកីយ៍ពោលថា៖ «នៅក្បែរស្ដេច គឺគ្រោះថ្នាក់ដូចជាដេកក្បែរខ្លាអ៊ីចឹង»។ ដូច្នេះ តើមានមនុស្សណាដែលយកពាក្យពោលនេះមកអនុវត្តចំពោះទំនាក់ទំនងរបស់ពួកគេជាមួយព្រះជាម្ចាស់ដែរឬទេ? (មាន។) មានមនុស្សបែបនេះមែន ហើយមនុស្សជាច្រើនមានទស្សនៈបែបនេះចំពោះព្រះជាម្ចាស់។ បន្ទាប់មក មានពាក្យដែលយើងបានលើកឡើងពីមុនថា «ការយកមនុស្សធ្វើជាការព្រមានដល់អ្នកដទៃ»។ តើនេះមិនមែនធ្វើឱ្យព្រះជាម្ចាស់ក្លាយជាស្ដេចនៅលើផែនដី ឬជានរណាម្នាក់ដែលមានឥទ្ធិពល និងឋានៈដែរទេឬអី? (ពិតជាអ៊ីចឹងមែន។) ពួកគេមានការយល់ដឹងបែបនេះអំពីព្រះជាម្ចាស់ ពីព្រោះពួកគេមានទស្សនៈបែបនេះចំពោះព្រះជាម្ចាស់ ហើយគឺដោយសារតែពួកគេមានទំនាក់ទំនងបែបនេះជាមួយព្រះជាម្ចាស់ ដោយសារតែពួកគេមើលឃើញព្រះអង្គតាមរបៀបនេះ ដោយសារតែនេះជារបៀបដែលពួកគេយល់ពីអត្តសញ្ញាណ និងឋានៈរបស់ព្រះអង្គ ទើបពួកគេចាត់ទុកព្រះជាម្ចាស់ដូចគ្នាទៅនឹងរបៀបដែលពួកគេចាត់ទុកនរណាម្នាក់ដែលមានឋានៈនៅក្នុងលោកីយ៍ដែរ នេះគឺជារឿងធម្មតា។ មានពាក្យពោលមួយទៀតថា៖ «តើនរណាម្នាក់អាចទ្រាំឱ្យគេមកបំពានលើដែនឥទ្ធិពលរបស់ខ្លួនបានដោយរបៀបណា?» នេះជារបៀបមួយរៀបរាប់ពីស្ដេចក្នុងលោកីយ៍ និងមនុស្សដែលមានឋានៈ និងឥទ្ធិពល។ អ្នករាល់គ្នាមួយចំនួនប្រហែលជាស្គាល់ ឬធ្លាប់មានទំនាក់ទំនងជាមួយមនុស្សបែបនេះពីមុនមក ហើយប្រហែលជាអ្នករាល់គ្នាក៏យកពាក្យនេះមកអនុវត្តចំពោះព្រះជាម្ចាស់ដែរ។ ពោលគឺ នៅពេលដែលព្រះជាម្ចាស់ធ្វើ ឬថ្លែងព្រះបន្ទូលអ្វីមួយ អ្នកអាចភ្ជាប់ពាក្យសម្ដីទាំងនោះទៅនឹងព្រះអង្គ ហើយចាត់ទុកព្រះជាម្ចាស់តាមរបៀបនោះ។ ប្រសិនបើអ្នកចាត់ទុកព្រះជាម្ចាស់តាមរបៀបនោះ ហើយមានទស្សនៈបែបនោះចំពោះព្រះអង្គ ដូច្នេះ តើទំនាក់ទំនងរបស់អ្នកជាមួយព្រះជាម្ចាស់នឹងទៅជាយ៉ាងណាឱ្យប្រាកដទៅ? វានឹងក្លាយជាការប្រឆាំងគ្នា។ មិនថាអ្នកកោតសរសើរ និងខ្លាចក្រែងដល់ព្រះនៅក្នុងគំនិតរបស់អ្នកខ្លាំងប៉ុនណាក៏ដោយ មិនថាអ្នកអាចស្ដាប់បង្គាប់ និងអាចត្រឡប់មកចុះចូលនឹងព្រះនោះខ្លាំងប៉ុនណាក៏ដោយ ហើយមិនថាអាកប្បកិរិយារបស់អ្នកចំពោះព្រះនោះយ៉ាងណាក៏ដោយ ក៏ទំនាក់ទំនងរបស់អ្នកជាមួយព្រះជាម្ចាស់នៅតែជាការប្រឆាំងគ្នាដដែល។ អ្នករាល់គ្នាប្រហែលជាគិតថា តាមរយៈការនិយាយបែបនេះ ព្រះបន្ទូលរបស់ខ្ញុំស្ដាប់ទៅរាងអរូបីបន្តិច ប៉ុន្តែប្រសិនបើអ្នករាល់គ្នារិះគិតពីព្រះបន្ទូលទាំងនោះដោយប្រុងប្រយ័ត្ន តើអ្នករាល់គ្នាមិនឃើញថា រឿងរ៉ាវគឺបែបនេះទេឬអី? នៅពេលដែលខ្ញុំបានចាត់ការលើបញ្ហារបស់អាទទឹងនឹងព្រះគ្រីស្ទនៅក្នុងពួកជំនុំនៅប្រទេសកាណាដារួច ខ្ញុំមិនបានពន្យល់រឿងរ៉ាវដោយប្រុងប្រយ័ត្ន និងលម្អិតដល់អ្នករាល់គ្នាទេ ហើយខ្ញុំមិនបានប្រាប់អ្នករាល់គ្នាពីមូលហេតុដែលខ្ញុំចាត់ការលើមនុស្សទាំងនោះឡើយ ដូច្នេះ មនុស្សជាច្រើនចាប់ផ្ដើមព្រួយបារម្ភអំពីអនាគត និងវាសនារបស់ពួកគេ។ តើការព្រួយបារម្ភនេះមកពីណា? វាមកពីមនុស្សយល់ច្រឡំលើព្រះជាម្ចាស់ និងមិនស្គាល់ព្រះជាម្ចាស់ នេះគឺជាមូលហេតុឫសគល់! ប្រសិនបើការយល់ដឹងរបស់អ្នករាល់គ្នាអំពីព្រះជាម្ចាស់ ស្របតាមសារជាតិរបស់ព្រះជាម្ចាស់ ឧទាហរណ៍ ប្រសិនបើការយល់ដឹងរបស់អ្នកអំពីសេចក្ដីសុចរិត សិទ្ធិអំណាច និងព្រះប្រាជ្ញាញាណរបស់ព្រះជាម្ចាស់ គឺស្របតាមសេចក្ដីពិត ដូច្នេះ មិនថាព្រះជាម្ចាស់ធ្វើអ្វីក៏ដោយ សូម្បីតែអ្នកមិនយល់ពីមូលហេតុ និងមិនយល់ពីព្រះរាជបំណងរបស់ព្រះជាម្ចាស់ក៏ដោយ តើអ្នកនឹងយល់ច្រឡំលើព្រះជាម្ចាស់ដែរឬទេ? ទេ ដាច់ខាតគឺមិនយល់ច្រឡំឡើយ។ នៅពេលដែលខ្ញុំបានចាត់ការលើបញ្ហាជាមួយពួកជំនុំនៅប្រទេសកាណាដារួច មនុស្សមួយចំនួនបាននិយាយថា៖ «រឿងនេះត្រូវបានធ្វើឡើងដើម្បីយកពួកគេធ្វើជាការព្រមាន និងដើម្បីបន្លាចពួកយើង។» តើពួកគេមានបញ្ហាអ្វី? តើអ្វីដែលពួកគេបាននិយាយ ស្របតាមសេចក្ដីពិតដែរឬទេ? តើវាបង្ហាញពីការយល់ដឹងដ៏ត្រឹមត្រូវដែរឬទេ? (ទេ។) ហេតុអ្វីមិនត្រឹមត្រូវ? ខ្ញុំប្រាប់អ្នករាល់គ្នាពីរឿងដ៏សាមញ្ញបំផុតមួយចុះ៖ ការយល់ដឹងរបស់ពួកគេគឺផ្ទុយពីស្ថានភាពជាក់ស្តែង ការពិតមិនមែនបែបនោះទេ ហើយពួកគេបានយល់ច្រឡំ។ តើនោះមិនមែនជារឿងសាមញ្ញដែលត្រូវនិយាយទេឬអី? (មែនហើយ សាមញ្ញ។) ដូច្នេះ ហេតុអ្វីបានជាអ្នករាល់គ្នាខិតខំប្រឹងប្រែងយ៉ាងខ្លាំងដើម្បីពន្យល់ពីបញ្ហានេះ? ខ្ញុំមិនដែលគិតបែបនោះទេ ហើយខ្ញុំមិនដែលចង់បន្លាចនរណាម្នាក់ឡើយ។ មនុស្សភាគច្រើនបាននិងកំពុងបន្តកែលម្អប្រសិទ្ធភាពក្នុងការបំពេញភារកិច្ចរបស់ពួកគេក្នុងរយៈពេលប៉ុន្មានឆ្នាំមកនេះ ដូច្នេះ តើឥឡូវនេះពួកគេបំពេញភារកិច្ចរបស់ពួកគេតាមរបៀបដែលត្រូវតាមស្ដង់ដាដែរឬទេ? ទេ ពួកគេមិនបានធ្វើដូច្នេះទេ ប៉ុន្តែមនុស្សទាំងនេះកំពុងស្ថិតក្នុងដំណើរការនៃការត្រូវតាមស្ដង់ដានៅក្នុងភារកិច្ចរបស់ពួកគេ ហើយប្រសិនបើមានបញ្ហាតូចតាចណាមួយ នោះខ្ញុំនឹងបណ្ដោយឱ្យវាហួសទៅ។ ក្នុងអំឡុងពេលនៃដំណើរការនេះ មនុស្សមួយចំនួនអាចបង្កការរំខាន អ្នកខ្លះអាចពន្យារពេល ឬបញ្ហាតូចតាចមួយចំនួនអាចលេចឡើងក្នុងចំណោមមនុស្សជាក់លាក់ណាមួយ ប៉ុន្តែជារួម ពួកគេពិតជាល្អគួរសម។ ទោះជាយ៉ាងនេះក្តី មានរឿងមួយដែលអ្នករាល់គ្នាមិនគួរភ្លេចឡើយ៖ អ្នករាល់គ្នាបានមកដើម្បីបំពេញភារកិច្ចរបស់អ្នករាល់គ្នា។ មិនថាអ្នករាល់គ្នាធ្វើការលំបាកប៉ុនណា ឬអ្នករាល់គ្នារងទុក្ខខ្លាំងប៉ុនណា ឬអ្នករាល់គ្នាត្រូវបានលួសកាត់ខ្លាំងប៉ុនណានោះទេ អ្នករាល់គ្នាគួរតែអរព្រះគុណព្រះជាម្ចាស់។ ព្រះជាម្ចាស់បានប្រទានឱកាសនេះដល់អ្នករាល់គ្នា ដើម្បីឱ្យអ្នករាល់គ្នាអាចឆ្លងកាត់ស្ថានភាពផ្សេងៗគ្រប់បែបយ៉ាង និងទទួលបានបទពិសោធផ្ទាល់ខ្លួនគ្រប់ប្រភេទ។ នេះជារឿងដ៏ល្អមួយ ហើយវាត្រូវបានធ្វើឡើងទាំងអស់ ដើម្បីឱ្យអ្នករាល់គ្នាអាចយល់សេចក្ដីពិត។ ដូច្នេះ តើអ្នករាល់គ្នាកំពុងព្រួយបារម្ភពីរឿងអ្វី? តើអ្នករាល់គ្នាកំពុងការពារខ្លួនពីនរណា? មិនចាំបាច់ត្រូវធ្វើបែបនោះឡើយ។ គ្រាន់តែដេញតាមសេចក្ដីពិតជាធម្មតា ស្វែងរកកន្លែងដ៏ត្រឹមត្រូវរបស់អ្នក ហើយបំពេញភារកិច្ចរបស់អ្នក និងកិច្ចការដែលធ្លាក់មកលើអ្នកឱ្យបានល្អ នោះគឺគ្រប់គ្រាន់ហើយ។ នេះមិនមែនជាការទាមទារច្រើនពីអ្នករាល់គ្នាឡើយ។

ចាប់តាំងពីពេលដែលអាទទឹងនឹងព្រះគ្រីស្ទនោះបានលេចឡើងនៅក្នុងពួកជំនុំនៅប្រទេសកាណាដា ហើយបានចាប់ផ្ដើមបង្កការរំខាន រហូតដល់ពេលដែលមនុស្សទាំងនោះបានឈានដល់ដំណាក់កាលដែលពួកគេកំពុងស្ថិតនៅសព្វថ្ងៃនេះ តើខ្ញុំបានទ្រាំទ្រនឹងពួកគេយូរប៉ុនណាហើយ? ខ្ញុំមិនមែនមិនដឹងទាល់តែសោះពីអ្វីដែលកំពុងកើតឡើងជាមួយពួកគេនោះទេ ខ្ញុំបានទ្រាំទ្រនឹងរឿងនេះជាយូរមកហើយ។ តើខ្ញុំបានទ្រាំទ្រកម្រិតណា? អស់រយៈពេលជាយូរមកហើយ ពួកគេមិនអាចផលិតស្នាដៃដែលបានបញ្ចប់រួចរាល់ឡើយ ពួកគេមិនមានការរីកចម្រើនក្នុងកិច្ចការរបស់ពួកគេទេ ហើយគ្មាននរណាម្នាក់ក្នុងចំណោមពួកគេយកចិត្តទុកដាក់ចំពោះកិច្ចការដ៏ត្រឹមត្រូវរបស់ពួកគេឡើយ ពួកគេសុទ្ធតែធ្វើអ្វីតាមតែចិត្តនឹកឃើញ និងមិនខ្វល់ពីខុសត្រូវ ព្រហើន និងមិនចេះទប់ចិត្ត ហើយគួរតែត្រូវបានចាត់ការតាំងពីយូរមកហើយ។ ប្រសិនបើអ្នករាល់គ្នាក៏អាចធ្វើអ្វីតាមតែចិត្តនឹកឃើញ មិនខ្វល់ពីខុសត្រូវ និងមិនយកចិត្តទុកដាក់ចំពោះកិច្ចការដ៏ត្រឹមត្រូវរបស់អ្នករាល់គ្នាដែរនោះ ដូច្នេះកុំរង់ចាំឱ្យខ្ញុំចាត់ការលើអ្នករាល់គ្នាអី។ ផ្ទុយទៅវិញ ចូរម្ចាស់ការ និងលាឈប់ទៅ នោះវានឹងមានសេចក្ដីថ្លៃថ្នូរជាង។ តើការធ្វើបែបនោះ ជារឿងដ៏ត្រឹមត្រូវដែរឬទេ? ទេ វាក៏មិនមែនជារឿងដ៏ត្រឹមត្រូវដែរ។ កុំចេះតែគិតចង់ចាកចេញអី អ្នកត្រូវតែចាក់ឫសនៅទីនេះដោយផ្ដោតអារម្មណ៍តែមួយ និងបំពេញភារកិច្ចរបស់អ្នកឱ្យបានល្អ។ មិនថាតើអ្នកអាចបំពេញភារកិច្ចរបស់អ្នកបានល្អឬអត់នោះទេ យ៉ាងហោចណាស់ត្រូវដាក់ចិត្តដាក់កាយទៅលើវា ហើយត្រូវប្រាកដថា អ្នកបានបញ្ចប់ភារកិច្ចទាំងអស់របស់អ្នកនៅទីបញ្ចប់។ កុំធ្វើជាអ្នករត់ចោលជួរអី។ មនុស្សមួយចំនួននិយាយថា៖ «គុណសម្បត្តិរបស់ខ្ញុំខ្សោយ ខ្ញុំមិនសូវមានការអប់រំទេ ហើយខ្ញុំគ្មានទេពកោសល្យឡើយ។ ខ្ញុំមានចំណុចខ្វះខាតនៅក្នុងអត្តចរិតរបស់ខ្ញុំ ហើយខ្ញុំតែងតែជួបប្រទះនឹងការលំបាកនៅក្នុងភារកិច្ចរបស់ខ្ញុំ។ តើខ្ញុំនឹងធ្វើដូចម្ដេច ប្រសិនបើខ្ញុំមិនអាចបំពេញភារកិច្ចរបស់ខ្ញុំបានល្អ ហើយត្រូវបានដកហូតតំណែងនោះ?» តើអ្នកខ្លាចអ្វី? តើកិច្ចការនេះអាចបញ្ចប់ដោយអ្នកតែម្នាក់ឯងបានដែរឬទេ? អ្នកគ្រាន់តែទទួលយកតួនាទីមួយប៉ុណ្ណោះ អ្នកមិនត្រូវបានស្នើសុំឱ្យទទួលយកកិច្ចការទាំងមូលឡើយ។ គ្រាន់តែទទួលរ៉ាប់រងរឿងដែលអ្នកគួរធ្វើ នោះគឺគ្រប់គ្រាន់ហើយ។ ដូច្នេះ តើអ្នកនឹងមិនបានបំពេញទំនួលខុសត្រូវរបស់អ្នកហើយទេឬអី? វាសាមញ្ញណាស់ ហេតុអ្វីបានជាអ្នកតែងតែសង្ស័យច្រើនម៉្លេះ? អ្នកខ្លាចស្លឹកឈើជ្រុះមកចំក្បាលរបស់អ្នក ហើយធ្វើឱ្យបែកក្បាល ហើយអ្នកគិតអំពីផែនការត្រៀមបម្រុងផ្ទាល់ខ្លួនរបស់អ្នកជាចម្បង តើនេះមិនមែនគ្មានប្រយោជន៍ទេឬអី? តើពាក្យថា «គ្មានប្រយោជន៍» មានន័យដូចម្ដេច? វាមានន័យថា មិនព្យាយាមធ្វើឱ្យមានការរីកចម្រើន មិនសុខចិត្តប្រឹងប្រែងឱ្យអស់ពីសមត្ថភាព តែងតែចង់ស៊ីដេកៗ និងសោយសុខនឹងរបស់ល្អៗ មនុស្សបែបនេះគឺជាសំរាម។ មនុស្សមួយចំនួនមានគំនិតចង្អៀតចង្អល់ពេក។ តើយើងអាចរៀបរាប់ពីមនុស្សបែបនេះយ៉ាងដូចម្ដេច? (ពួកគេជាមនុស្សគិតតែពីរឿងកំប៉ិកកំប៉ុកខ្លាំងណាស់។) មនុស្សដែលគិតតែពីរឿងកំប៉ិកកំប៉ុកខ្លាំង គឺជាមនុស្សថោកទាប ហើយមនុស្សថោកទាបណាក៏អាចវាស់វែងចរិតលក្ខណៈរបស់សុភាពបុរសម្នាក់ ដោយប្រើស្ដង់ដាដ៏ថោកទាបផ្ទាល់ខ្លួនរបស់ពួកគេ និងចាត់ទុកអ្នកដទៃថាជាមនុស្សអាត្មានិយម និងគួរឱ្យស្អប់ខ្ពើមដូចជាខ្លួនឯងដែរ។ មនុស្សទាំងនេះគឺជាមនុស្សគ្មានប្រយោជន៍ ហើយទោះបីជាពួកគេជឿលើព្រះជាម្ចាស់ក៏ដោយ ក៏វានឹងមិនងាយស្រួលសម្រាប់ពួកគេក្នុងការទទួលយកសេចក្ដីពិតដែរ។ តើអ្វីដែលបណ្ដាលឱ្យមនុស្សម្នាក់មានសេចក្ដីជំនឿតិចតួចពេក? វាត្រូវបានបណ្ដាលមកពីពួកគេមិនយល់ពីសេចក្ដីពិត។ ប្រសិនបើអ្នកយល់ពីសេចក្ដីពិតតិចតួចពេក ហើយការយល់ដឹងរបស់អ្នកអំពីសេចក្ដីពិតទាំងនោះរាក់កំភែលពេក ហើយជាលទ្ធផល អ្នកមិនអាចយល់រាល់កិច្ចការដែលព្រះជាម្ចាស់ទទួលធ្វើ រាល់អ្វីគ្រប់យ៉ាងដែលព្រះជាម្ចាស់ធ្វើ និងរាល់សេចក្ដីតម្រូវដែលព្រះជាម្ចាស់មានចំពោះអ្នក ប្រសិនបើអ្នកមិនអាចសម្រេចបានការយល់ដឹងនេះទេ នោះការសង្ស័យ ការស្រមើស្រមៃ ការយល់ច្រឡំ និងសញ្ញាណគ្រប់បែបយ៉ាង នឹងកើតឡើងនៅក្នុងអ្នកទាក់ទងនឹងព្រះជាម្ចាស់។ ប្រសិនបើចិត្តរបស់អ្នកពោរពេញទៅដោយរឿងទាំងនេះ តើអ្នកអាចមានសេចក្ដីជំនឿពិតប្រាកដលើព្រះជាម្ចាស់បានដែរឬទេ? អ្នករាល់គ្នាគ្មានសេចក្ដីជំនឿពិតប្រាកដលើព្រះជាម្ចាស់ទេ ហើយនោះហើយជាមូលហេតុដែលអ្នករាល់គ្នាតែងតែមានអារម្មណ៍មិនស្រួល និងព្រួយបារម្ភអំពីការមិនដឹងថាពេលណាអ្នករាល់គ្នាអាចនឹងត្រូវបានដកហូតតំណែង។ អ្នករាល់គ្នាមានអារម្មណ៍ភ័យខ្លាច ហើយគិតថា៖ «ព្រះជាម្ចាស់អាចយាងមកទីនេះនៅពេលណាក៏បាន ដើម្បីធ្វើការត្រួតពិនិត្យ។» ធ្វើចិត្តឱ្យស្រួលទៅ។ ដរាបណាអ្នករាល់គ្នាធ្វើកិច្ចការដែលដំណាក់របស់ព្រះជាម្ចាស់ផ្ទុកផ្តាក់ដល់អ្នករាល់គ្នាបានល្អ នោះទោះបីជាអ្នករាល់គ្នាមានការខ្វះខាតខ្លះនៅក្នុងការដេញតាមសេចក្ដីពិត និងការចូលទៅក្នុងជីវិតរបស់អ្នករាល់គ្នាក៏ដោយ ក៏ខ្ញុំនឹងបណ្ដោយឱ្យវាហួសទៅដែរ។ ចំពោះរបៀបដែលការចូលរួមការជួបជុំរបស់អ្នករាល់គ្នា និងការស្ដាប់សេចក្តីអធិប្បាយរបស់អ្នករាល់គ្នា ជីវិតពួកជំនុំរបស់អ្នករាល់គ្នា និងការហូប និង ផឹកព្រះបន្ទូលរបស់ព្រះជាម្ចាស់របស់អ្នករាល់គ្នាកំពុងដំណើរការ ខ្ញុំនឹងមិន តាមដានរឿងទាំងនោះទេ ហើយខ្ញុំនឹងមិនរំខានអ្នករាល់គ្នាឡើយ នៅពេលនិយាយដល់កិច្ចការរបស់អ្នករាល់គ្នា។ ហេតុអ្វីបានជាខ្ញុំមិនរំខានអ្នករាល់គ្នា? មានហេតុផលមួយចំនួន។ ហេតុផលមួយគឺថា អ្នករាល់គ្នាស្គាល់ច្បាស់ជាងខ្ញុំអំពីជំនាញវិជ្ជាជីវៈផ្សេងៗ។ នៅក្នុងដំណើរការនៃកិច្ចការប៉ុន្មានឆ្នាំកន្លងមកនេះ អ្នករាល់គ្នាគួរតែមានភាពប្រសើរឡើងទាក់ទងនឹងបទពិសោធ ឬជំនាញវិជ្ជាជីវៈរបស់អ្នករាល់គ្នា ហើយបង្កើតបានជាកម្មវិធីមួយសម្រាប់កិច្ចការរបស់អ្នករាល់គ្នា។ មិនថាជាលាយលក្ខណ៍អក្សរ ឬជាពាក្យសម្ដីនោះទេ អ្នករាល់គ្នាគួរតែទាញបាននូវច្បាប់ និងបទប្បញ្ញត្តិមួយចំនួន។ ខ្ញុំមិនដឹងថាអ្នករាល់គ្នាប្រើប្រាស់ទម្រង់កិច្ចការបែបណានោះទេ ហើយខ្ញុំគ្មានបំណងចង់ធ្វើឱ្យរអាក់រអួលដល់ផែនការកិច្ចការ និងវិធីសាស្ត្រធ្វើការរបស់អ្នករាល់គ្នាឡើយ។ អ្នករាល់គ្នាអាចធ្វើតាមស្ទីល ឬទម្រង់ផ្ទាល់ខ្លួនរបស់អ្នករាល់គ្នា ឬច្បាប់ និងបទប្បញ្ញត្តិ ហើយធ្វើកិច្ចការតាមរបៀបណាក៏ដោយដែលស្រណុក និងងាយស្រួល ធ្វើឱ្យមនុស្សគ្រប់គ្នាមានអារម្មណ៍សេរី និងគ្មានការរឹតត្បិត ហើយនាំឱ្យមានប្រសិទ្ធភាពកម្រិតខ្ពស់។ ពោលគឺ ខ្ញុំផ្ដល់សេរីភាពពេញលេញដល់អ្នករាល់គ្នានៅក្នុងកិច្ចការរបស់អ្នករាល់គ្នា។ ទោះបីជាជួនកាលខ្ញុំដើរជុំវិញពួកជំនុំក៏ដោយ ក៏ខ្ញុំនៅឱ្យឆ្ងាយដែរ ដើម្បីកុំឱ្យអ្នករាល់គ្នាឃើញខ្ញុំ ខ្ញុំព្យាយាមឱ្យអស់ពីសមត្ថភាពដើម្បីធ្វើឱ្យអ្នករាល់គ្នាមានអារម្មណ៍សេរី និងគ្មានការរឹតត្បិត។ ហេតុអ្វីបានជាខ្ញុំធ្វើបែបនេះ? គ្មាននរណាម្នាក់ក្នុងចំណោមអ្នករាល់គ្នាស្គាល់ច្បាស់ពីជំនាញវិជ្ជាជីវៈនោះទេ អ្នករាល់គ្នាត្រូវតែស្ទាបស្ទង់ផ្លូវរបស់អ្នករាល់គ្នាដោយសន្សឹមៗ ដែលជាផ្នែកមួយនៃដំណើរការរៀនសូត្រ។ មិនថាមនុស្សកំពុងរៀនជំនាញវិជ្ជាជីវៈ ឬចូលទៅក្នុងសេចក្ដីពិតនោះទេ ពួកគេសុទ្ធតែមានអត្រានៃការរីកចម្រើន និងកម្រិតប្រសិទ្ធភាពផ្ទាល់ខ្លួនរបស់ពួកគេ។ គេមិនអាចជំរុញមនុស្សឱ្យធ្វើរឿងដែលហួសពីសមត្ថភាពរបស់ពួកគេបានឡើយ។ មនុស្សត្រូវតែឆ្លងកាត់ដំណើរការមួយ ជួបប្រទះនឹងការបរាជ័យ ឧបសគ្គ ឬរៀនមេរៀនមួយចំនួនពីកំហុសរបស់ពួកគេ ហើយបន្ទាប់មកស្វែងរកផ្លូវឆ្ពោះទៅមុខដោយសន្សឹមៗ និងស្ទាត់ជំនាញលើគោលការណ៍ជាក់លាក់នៅក្នុងគ្រប់វិស័យទាំងអស់។ បន្ទាប់មក ពួកគេនឹងមានការរីកចម្រើន។ អ្នករាល់គ្នាមានស្ទីលធ្វើការផ្ទាល់ខ្លួនរបស់អ្នករាល់គ្នា និងវិធីសាស្ត្រផ្ទាល់ខ្លួនរបស់អ្នករាល់គ្នា វានឹងមិនសមស្របទេសម្រាប់ខ្ញុំក្នុងការរំខានអ្នករាល់គ្នានៅក្នុងរឿងទាំងនេះ។ នេះហើយជាមូលហេតុដែលខ្ញុំកម្រនឹងចូលរួមក្នុងការពិភាក្សាទាក់ទងនឹងរឿងទាំងនេះ ដែលពាក់ព័ន្ធនឹងកិច្ចការរបស់អ្នករាល់គ្នាណាស់។ នេះគឺជាហេតុផលដែលពាក់ព័ន្ធនឹងអ្នករាល់គ្នា។ វាក៏មានមូលហេតុចម្បងមួយដែលពាក់ព័ន្ធនឹងខ្ញុំផងដែរ។ ខ្ញុំនឹងនិយាយដោយត្រង់ជាមួយអ្នករាល់គ្នា អ្វីដែលអ្នករាល់គ្នាមានសមត្ថភាពមើលឃើញ និងគិត មិនថាទាក់ទងនឹងជំនាញវិជ្ជាជីវៈ ឬសិល្បៈ ឬរឹតតែពិសេសជាងនេះទៅទៀត ទាក់ទងនឹងសេចក្ដីពិត គឺសុទ្ធតែមើលទៅរាក់កំភែលណាស់ចំពោះខ្ញុំ។ តើអ្នករាល់គ្នានឹងអាចទ្រាំទ្របានដែរឬទេ ប្រសិនបើខ្ញុំព្យាយាមបង្ខំអ្នករាល់គ្នាឱ្យមានការរីកចម្រើនកាន់តែលឿននោះ? ទេ អ្នករាល់គ្នានឹងមិនអាចទ្រាំទ្របានឡើយ។ ប្រសិនបើខ្ញុំធ្វើសកម្មភាពក្នុងចំណោមអ្នករាល់គ្នាតាមដែលខ្ញុំប្រាថ្នា នោះសេចក្ដីតម្រូវរបស់ខ្ញុំពីអ្នករាល់គ្នា នឹងហួសពីកម្រិតជាក់ស្តែងបច្ចុប្បន្ននៃជំនាញវិជ្ជាជីវៈរបស់អ្នករាល់គ្នា និងកម្ពស់ជាក់ស្តែងរបស់អ្នករាល់គ្នាទាក់ទងនឹងការចូលទៅក្នុងជីវិតមិនខាន។ ខ្ញុំមិនចង់ធ្វើបែបនោះទេ ពីព្រោះវានឹងធ្វើឱ្យខ្ញុំហត់នឿយខ្លាំងណាស់ ហើយវានឹងធ្វើឱ្យអ្នករាល់គ្នាពិបាកខ្លាំងណាស់។ យើងទាំងពីរនឹងធ្លាក់ចូលទៅក្នុងស្ថានភាពដ៏ទើសទាល់មួយ ហើយនោះមិនមែនជារឿងល្អឡើយ នេះមិនមែនជាអ្វីដែលខ្ញុំចង់ឃើញទេ។ ទាំងនេះគឺជាគំនិតរបស់ខ្ញុំអំពីបញ្ហានេះ ហើយរឿងរ៉ាវគឺបែបនេះឯង។ ដោយសារតែមូលហេតុពីរយ៉ាង៖ មួយគឺពាក់ព័ន្ធនឹងអ្នករាល់គ្នា ហើយមួយទៀតគឺដោយសារតែខ្ញុំមានគំនិតរបស់ខ្ញុំអំពីបញ្ហានេះ ទើបខ្ញុំចាត់ការលើរឿងរ៉ាវតាមរបៀបនេះ។ ការចាត់ការលើរឿងរ៉ាវតាមរបៀបនេះ គឺសមស្របសម្រាប់ការលូតលាស់ដោយសន្សឹមៗរបស់អ្នករាល់គ្នា។ ទាក់ទងនឹងការចូលទៅក្នុងជីវិត អ្នករាល់គ្នាមានសៀវភៅព្រះបន្ទូលរបស់ព្រះជាម្ចាស់ មានការជួបជុំ និងសេចក្តីអធិប្បាយគ្រប់បែបយ៉ាង ហើយក៏មានពួកអ្នកដឹកនាំ និងពួកអ្នកធ្វើការដែលស្រោចស្រពអ្នករាល់គ្នា និងគាំទ្រអ្នករាល់គ្នាផងដែរ មានរឿងជាច្រើនដែលអ្នករាល់គ្នាអាចហូប ផឹក និងទទួលបានការផ្គត់ផ្គង់។ ទិដ្ឋភាពមួយទៀតគឺថា ដំណើរការនៃការលូតលាស់ក្នុងជីវិតរបស់មនុស្ស គឺស្រដៀងនឹងគ្រាប់ពូជដែលត្រូវបានសាបព្រោះទៅក្នុងដី ទទួលបានការស្រោចទឹក និងដាក់ជី ហើយបន្ទាប់មកក៏ដុះពន្លក និងលូតលាស់ដោយសន្សឹមៗ រហូតដល់ទីបំផុតវាបង្កើតបានជាផ្លែផ្កា។ វាគឺជាដំណើរការដ៏យឺតយ៉ាវមួយ។ ជាការពិតណាស់ ដំណើរការដ៏យឺតយ៉ាវដែលអ្នករាល់គ្នាឆ្លងកាត់ អាចនឹងយឺតជាងគ្រាប់ពូជដែលលូតលាស់ពីការដុះពន្លកទៅជាផ្លែផ្កាទៅទៀត។ ហេតុអ្វីបានជាដូច្នេះ? មានមូលហេតុជាក់ស្ដែង និងសត្យានុម័តជាច្រើនសម្រាប់រឿងនេះ ដែលមាននៅក្នុងខ្លួនមនុស្ស។ មួយគឺ មនុស្សមាននិស្ស័យពុករលួយ ប៉ុន្តែយើងនឹងមិននិយាយពីរឿងនោះទេ។ មួយទៀតគឺ មនុស្សមានភាពស្ពឹកស្រពន់ ហើយតែងតែក្លាយជាអវិជ្ជមាន។ ពួកគេខ្ជិលច្រអូស ហើយពួកគេស្ពឹកស្រពន់ និងយឺតយ៉ាវនៅពេលនិយាយដល់សេចក្ដីពិត និងរឿងវិជ្ជមាន។ បន្ថែមលើនេះ មនុស្សមិនស្រឡាញ់រឿងវិជ្ជមានឡើយ។ ហេតុដូច្នេះហើយ នៅពេលដែលមនុស្សព្យាយាមចូលទៅក្នុងសេចក្ដីពិត និងសម្រេចបាន ការចូលទៅក្នុងជីវិត ពួកគេត្រូវប្រឈមមុខនឹងការតស៊ូដ៏លំបាក ហើយពួកគេកំពុងតែដើរបញ្ច្រាសចរន្តទឹក។ សម្រាប់មនុស្ស ការបណ្ដោយតាមចរន្ត ការស៊ីពែគេ ការដេញតាមលោកីយ៍នេះ និងការដើរតាមនិន្នាការ គឺដូចជាការរសាត់តាមចរន្តទឹក ដែលជារឿងងាយស្រួល ហើយបើមើលពីទស្សនៈអត្តនោម័តិ មនុស្សពិតជាចង់ធ្វើសកម្មភាពតាមរបៀបនេះណាស់។ ទោះជាយ៉ាងណាក៏ដោយ ការដេញតាមសេចក្ដីពិត ការធ្វើអ្វីដែលយុត្តិធម៌ និងការធ្វើជាមនុស្សដែលមានស្មារតីយុត្តិធម៌ ដែលអាចយកចិត្តទុកដាក់ចំពោះកិច្ចការដ៏ត្រឹមត្រូវរបស់ពួកគេ គឺជារឿងដ៏លំបាកខ្លាំងណាស់សម្រាប់ពួកគេ។ ពួកគេត្រូវតែបះបោរទាស់នឹងបំណងប្រាថ្នាអត្តនោម័តិរបស់ពួកគេ អារម្មណ៍ផ្ទាល់ខ្លួនរបស់ពួកគេ សញ្ញាណផ្ទាល់ខ្លួនរបស់ពួកគេ ហើយពួកគេក៏ត្រូវតែបះបោរទាស់នឹងភាពខ្ជិលច្រអូសរបស់ពួកគេ និងរឿងអវិជ្ជមានផ្សេងៗទៀតផងដែរ។ នៅពេលដែលពួកគេប្រឈមមុខនឹងមនុស្ស ដៃគូធ្វើការ ឬបរិស្ថានដែលមិនដូចអ្វីដែលពួកគេបានស្រមើស្រមៃ ឬសូម្បីតែនៅពេលដែលពួកគេឮរឿងដែលធ្វើឱ្យតូចចិត្ត ឬមិនសប្បាយចិត្ត ពួកគេត្រូវតែពឹងផ្អែកលើការអធិដ្ឋានដើម្បីយកឈ្នះលើរឿងនេះ ដូច្នេះ ពួកគេជួបប្រទះនឹងការទាស់ទទឹងយ៉ាងធំធេងនៅលើផ្លូវនៃការដេញតាមសេចក្ដីពិតនៅក្នុងជំនឿរបស់ពួកគេលើព្រះជាម្ចាស់។ ប្រសិនបើពួកគេមានការប្ដេជ្ញាចិត្តជាពិសេស ហើយដេញតាមសេចក្ដីពិតដោយថាមពលដ៏អស្ចារ្យ នោះពួកគេនឹងឃើញការរីកចម្រើនខ្លះ បន្ទាប់ពីមានបទពិសោធមួយឆ្នាំ ឬពីរឆ្នាំ។ បើមិនដូច្នេះទេ ប្រសិនបើពួកគេធ្វើសកម្មភាពតាមតែចិត្តចង់ ហើយគ្រាន់តែបណ្ដោយឱ្យរឿងរ៉ាវប្រព្រឹត្តទៅតាមដំណើរធម្មជាតិរបស់វា នោះពួកគេនឹងមានការរីកចម្រើនយឺតណាស់។ ប្រហែលជាមួយរយៈក្រោយមក ពួកគេនឹងជួបប្រទះនឹងព្រឹត្តិការណ៍ពិសេសមួយ ដែលមានអត្ថន័យដ៏អស្ចារ្យសម្រាប់ពួកគេ ហើយពួកគេនឹងរៀនបានមេរៀនមួយ ត្រូវបានលួសកាត់ ហើយនៅក្នុងជម្រៅចិត្តរបស់ពួកគេ ពួកគេនឹងរងការឈឺចាប់យ៉ាងខ្លាំង និងរងផលប៉ះពាល់យ៉ាងខ្លាំង ហើយមានតែបន្ទាប់ពីនោះទេ ទើបពួកគេនឹងអាចមានការផ្លាស់ប្ដូរទៅរកភាពល្អប្រសើរបន្តិចបន្តួច ទាក់ទងនឹងការចូលទៅក្នុងជីវិតរបស់ពួកគេ។ តើការផ្លាស់ប្ដូរទៅរកភាពល្អប្រសើរនេះ អាចធ្វើឱ្យពួកគេមានការរីកចម្រើនបានដែរឬទេ? ទេ មិនអាចទេ។ ការរីកចម្រើនរបស់ពួកគេ អាស្រ័យលើរបៀបដែលពួកគេស្វែងរកសេចក្ដីពិតក្នុងអំឡុងពេលនេះ។ ប្រសិនបើពួកគេជាមនុស្សដែលចេះតែរកលេស សម្ងំយកសុខខាងសាច់ឈាម និងមិនពិតជាស្រឡាញ់សេចក្ដីពិតទេ នោះអ្វីទាំងអស់ដែលពួកគេនឹងទទួលបានពីព្រឹត្តិការណ៍នេះ គឺគ្មានអ្វីក្រៅពីមេរៀនរាក់កំភែលប៉ុណ្ណោះ ហើយពួកគេនឹងមិនសម្រេចបានការយល់ដឹងអំពីសេចក្ដីពិតឡើយ។ ស្របតាមល្បឿនដ៏យឺតយ៉ាវនៃការរីកចម្រើនក្នុងជីវិតដែលអ្នករាល់គ្នាកំពុងមាននេះ ខ្ញុំរក្សាចម្ងាយនេះនៅក្នុងទំនាក់ទំនងរបស់ខ្ញុំជាមួយអ្នករាល់គ្នា ហើយខ្ញុំអនុវត្តវិធីសាស្ត្រនេះ។ តើអ្នករាល់គ្នាគិតថា នេះជារឿងសមស្របដែរឬទេ? (សមស្រប។) នេះមានប្រយោជន៍ខ្លាំងណាស់សម្រាប់អ្នករាល់គ្នា យ៉ាងហោចណាស់ អ្នករាល់គ្នាមានអារម្មណ៍ធូរស្រាល។ ខ្ញុំនឹងមិនផ្ដល់បន្ទុកបន្ថែមណាមួយឱ្យអ្នករាល់គ្នាទទួលរ៉ាប់រងឡើយ ដោយឃ្លាំមើលអ្នករាល់គ្នា និងសម្លឹងមើលអ្នករាល់គ្នាពេញមួយថ្ងៃ មិនឱ្យអ្នករាល់គ្នាសម្រាកពេញ ២៤ ម៉ោងក្នុងមួយថ្ងៃ ដោយធ្វើឱ្យអ្នករាល់គ្នាធ្វើការយ៉ាងឧស្សាហ៍ព្យាយាម និងមិនចេះនឿយហត់។ ខ្ញុំនឹងមិនតាំងចិត្តធ្វើបែបនោះទេ ប៉ុន្តែផ្ទុយទៅវិញ ខ្ញុំនឹងបណ្ដោយឱ្យរឿងរ៉ាវប្រព្រឹត្តទៅតាមដំណើរធម្មជាតិរបស់វាជាមួយអ្នករាល់គ្នា។ តើនោះមានន័យថា អ្នករាល់គ្នាអាចធ្លាក់ចូលទៅក្នុងការបណ្ដោយតាមចិត្តខ្លួនឯងបានឬ? (មិនមែនទេ។) ដូច្នេះ តើខ្ញុំអាចធ្វើការជ្រើសរើសនេះដោយជឿជាក់ក្នុងការមិនឃ្លាំមើលអ្នករាល់គ្នាបានដោយរបៀបណា? ពីព្រោះមានការពិនិត្យពិច័យពីព្រះវិញ្ញាណបរិសុទ្ធ។ លើសពីនេះទៅទៀត ប្រសិនបើនរណាម្នាក់ដេញតាមសេចក្ដីពិត មានតម្រូវការនេះ ហើយសុខចិត្តដេញតាមសេចក្ដីពិតនៅក្នុងជម្រៅចិត្តរបស់ពួកគេ នោះសូម្បីតែនៅពេលដែលអ្នកមិនកំពុងតាមដានពួកគេក៏ដោយ ក៏ពួកគេនៅតែដេញតាមសេចក្ដីពិតដដែល ពួកគេគឺជាមនុស្សល្អត្រឹមត្រូវ ដែលយកចិត្តទុកដាក់ចំពោះកិច្ចការដ៏ត្រឹមត្រូវរបស់ពួកគេ។ ប្រសិនបើពួកគេមិនមែនជាមនុស្សល្អត្រឹមត្រូវទេ នោះវានឹងគ្មានប្រយោជន៍ឡើយ សូម្បីតែអ្នកឃ្លាំមើលពួកគេក៏ដោយ។ នៅពេលដែលអ្នកកំពុងឃ្លាំមើលពួកគេ ពួកគេគ្រាន់តែធ្វើសកម្មភាពតាមរបៀបជាក់លាក់ណាមួយនៅសំបកក្រៅ ដើម្បីប្រព្រឹត្តចំពោះអ្នកឱ្យតែរួចពីដៃប៉ុណ្ណោះ ហើយនៅពេលដែលអ្នកមិនបានឃ្លាំមើលមួយភ្លែត ពួកគេគ្រាន់តែធ្វើសកម្មភាពដូចដែលពួកគេធ្លាប់ធ្វើជាធម្មតា ហើយធ្លាក់ចូលទៅក្នុងស្ថានភាពដើមរបស់ពួកគេវិញ។ ការដេញតាមសេចក្ដីពិត មិនមែនជារឿងដែលមនុស្សអាចតាមដានបានឡើយ។ នេះគឺជារឿងដែលខ្ញុំយល់យ៉ាងច្បាស់ ហើយនោះហើយជាមូលហេតុដែលខ្ញុំអនុវត្តវិធីសាស្ត្រនេះ ដើម្បីទាក់ទង និងប្រាស្រ័យទាក់ទងជាមួយអ្នករាល់គ្នា។ វាពិតជាសមស្របទាំងស្រុងសម្រាប់ខ្ញុំក្នុងការធ្វើបែបនេះ។

តើបញ្ហារបស់ពួកជំនុំនៅប្រទេសកាណាដា មិនត្រូវបានពន្យល់យ៉ាងច្បាស់លាស់ហើយទេឬនៅពេលនេះ? ហើយតើអ្នករាល់គ្នាបានយល់ពីសេចក្ដីពិតខ្លះៗពីរឿងនេះដែរឬទេ? ប្រសិនបើអ្នករាល់គ្នាជួបរឿងបែបនេះម្ដងទៀតនៅថ្ងៃអនាគត តើអ្នករាល់គ្នានឹងនៅតែនិយាយថា វាគឺជាករណីនៃការដាក់ទោសមនុស្សយ៉ាងធ្ងន់ធ្ងរដើម្បីធ្វើជាគំរូដល់អ្នកដទៃ និងការយកពួកគេធ្វើជាការព្រមានដល់អ្នកដទៃដែរឬទេ? មុនពេលរឿងនេះបានកើតឡើង អ្នកមានអារម្មណ៍ថា គ្មាននរណាម្នាក់អាចបំបែកបំបាក់ទំនាក់ទំនងរបស់អ្នកជាមួយព្រះជាម្ចាស់បានឡើយ ហើយថាអ្នកចុះសម្រុងជាមួយព្រះជាម្ចាស់រួចទៅហើយ។ ទោះជាយ៉ាងនេះក្តី នៅពេលអ្នកបានជួបប្រទះនឹងរឿងនេះ កម្ពស់ដ៏តូចតាចបន្តិចបន្តួចដែលអ្នកមាន ត្រូវបានបើកសម្ដែង។ តើកម្ពស់អ្វីទៅ? អ្នកគិតថា អ្នកអាចទទួលរ៉ាប់រងបន្ទុកដ៏ធ្ងន់ និងរងទុក្ខបាន ថាការប្ដេជ្ញាចិត្ត និងសេចក្ដីជំនឿរបស់អ្នកកាន់តែមុតមាំជាងមុន ហើយថាអ្នកនឹងត្រូវបានធ្វើឱ្យគ្រប់លក្ខណ៍ក្នុងពេលឆាប់ៗនេះ នេះគឺជាការយល់ឃើញដ៏ខុសឆ្គងដែលអ្នកមាននៅក្នុងចិត្តរបស់អ្នក។ ចុះតើឥឡូវនេះអ្នកគិតយ៉ាងណាដែរ? ការគិតរបស់អ្នកគឺលឿនពេកហើយ! ចូរមើលមកខ្ញុំ៖ ខ្ញុំមានរូបរាងបែបនេះនៅសំបកក្រៅ ខ្ញុំអាចត្រូវបានគេប៉ះ និងមើលឃើញ តើអត្តចរិតរបស់ខ្ញុំអាចចាត់ទុកថាបើកចំហ និងច្បាស់លាស់បានដែរឬទេ? បើវិនិច្ឆ័យតាមអត្តចរិតរបស់ខ្ញុំ ខ្ញុំមិនមែនជានរណាម្នាក់ដែលលួចធ្វើអ្វីនៅពីក្រោយខ្នងអ្នករាល់គ្នា នៅពេលមានបញ្ហាកើតឡើង ហើយមិនប្រាប់អ្នករាល់គ្នាពីអ្វីសោះ ដោយលួចធ្វើសកម្មភាពដោយស្ងាត់ៗ ហើយបន្ទាប់មកឱ្យអ្នករាល់គ្នាទាយថាព្រះរាជបំណងរបស់ខ្ញុំជាអ្វីនោះទេ។ ខ្ញុំមិនមែនជាមនុស្សប្រភេទនោះឡើយ។ មិនថាមានបញ្ហាអ្វីកើតឡើងនោះទេ ខ្ញុំតែងតែពន្យល់វាឱ្យបានច្បាស់លាស់ដល់អ្នករាល់គ្នា ប៉ុន្តែអ្នករាល់គ្នានៅតែអាចទាញបាននូវទ្រឹស្ដីមួយឈុតបែបនេះ ហើយនិយាយថា៖ «នេះគឺជាការយល់ដឹងដ៏ខ្ពស់បំផុតរបស់ខ្ញុំអំពីព្រះជាម្ចាស់។» តើអ្នករាល់គ្នាគិតយ៉ាងណាចំពោះការយល់ដឹងនេះ? ឥឡូវនេះ អ្នករាល់គ្នាបានរៀនមេរៀនមួយហើយ តើមែនទេ? តើមិនអាចនិយាយបានទេឬថា នេះគឺជា បរាជ័យដ៏ធំបំផុតរបស់អ្នករាល់គ្នានៅក្នុងការយល់ដឹងរបស់អ្នករាល់គ្នាអំពីព្រះជាម្ចាស់នោះ? អ្នករាល់គ្នាអាចឮព្រះបន្ទូលដែលខ្ញុំថ្លែង និងឃើញរូបរាងរបស់ខ្ញុំ ហើយខ្ញុំគឺជាមនុស្សដែលមានសាច់និងឈាម ដែលអាចត្រូវបានគេប៉ះ និងមើលឃើញ។ ខ្ញុំបានចាត់វិធានការនោះ ហើយគ្មាននរណាម្នាក់ក្នុងចំណោមអ្នករាល់គ្នាអាចវាស់ស្ទង់វាបានឡើយ ហើយយើងមិនអាចឈានដល់ការឯកភាពគ្នាទេ សូម្បីតែការយល់ចិត្តគ្នាដោយស្ងាត់ស្ងៀមបន្តិចបន្តួចនេះ ក៏យើងមិនមានផង។ អ្នកនៅឆ្ងាយពីព្រះជាម្ចាស់ខ្លាំងណាស់! អ្នកនៅឆ្ងាយពីការយល់ដឹងអំពីព្រះជាម្ចាស់ណាស់! ទាំងនេះគឺជាព្រះបន្ទូលពិត នេះគឺជាស្ថានភាពពិត។ ចូរកុំគិតថា គ្រាន់តែដោយសារអ្នកអាចបំពេញភារកិច្ចរបស់អ្នកបានបន្តិចបន្តួច បានជឿលើព្រះជាម្ចាស់អស់រយៈពេលជាច្រើនឆ្នាំ និងអាចនិយាយអំពីគោលលទ្ធិមួយចំនួនបាន នោះមានន័យថាអ្នកយល់ពីព្រះជាម្ចាស់ឱ្យសោះ។ ខ្ញុំប្រាប់អ្នកចុះ ការគិតរបស់អ្នកគឺលឿនពេកហើយ! កុំគិតថា អ្នកពិតជាដឹងរឿងមួយឬពីរឱ្យសោះ។ តាមពិត អ្នកនៅឆ្ងាយពីការយល់ដឹងអំពីព្រះជាម្ចាស់ណាស់ អ្នកមិនទាន់សូម្បីតែបានប៉ះគែមនៃការយល់ដឹងនេះផង។ មនុស្សអាចត្រូវបានបើកសម្ដែងនៅក្នុងរឿងណាមួយ ហើយមនុស្សមួយចំនួនត្រូវបានបើកសម្ដែងដោយបញ្ហានៃការចាត់ការលើពួកជំនុំនៅប្រទេសកាណាដានេះ។ មនុស្សត្រូវតែបន្តលូតលាស់ ហើយបន្តស្វែងយល់ពីខ្លួនឯង និងព្រះជាម្ចាស់ តាមរយៈស្ថានភាព និងព្រឹត្តិការណ៍ផ្សេងៗទាំងនេះ ដើម្បីរៀនអំពីទង្វើ និងនិស្ស័យរបស់ព្រះជាម្ចាស់ យល់ពីទង្វើបះបោររបស់ពួកគេ យល់ឱ្យប្រាកដតើទំនាក់ទំនងរបស់ពួកគេជាមួយព្រះជាម្ចាស់គឺជាអ្វី ហើយមើលឱ្យបានច្បាស់ថាតើកម្រិតនៃការយល់ដឹង និងចំណេះដឹងរបស់ពួកគេអំពីសេចក្ដីពិត និងការយល់ដឹងរបស់ពួកគេអំពីព្រះជាម្ចាស់ ស្ថិតនៅកម្រិតណាឱ្យប្រាកដ។ តាមរយៈរឿងទាំងនេះ កម្ពស់ពិតប្រាកដ និងសភាពពិតប្រាកដរបស់អ្នកនឹងត្រូវបានវាស់វែង។ តើអ្នករាល់គ្នាបានរៀនមេរៀនមួយនៅពេលនេះដែរឬទេ? ចូរខិតខំប្រឹងប្រែងកុំឱ្យមានការយល់ដឹងបែបនេះនៅពេលក្រោយអី។ វាពិតជាធ្វើឱ្យឈឺចាប់ណាស់ វាពិតជាមិនគួរឱ្យជឿទាល់តែសោះ! តើអ្នករាល់គ្នាគិតថា រឿងនេះសមនឹងចំណាយពេលយូរបែបនេះដើម្បីពន្យល់ដែរឬទេ? វាមិនគួរជារឿងចាំបាច់ឡើយ។ ហេតុអ្វីបានជាខ្ញុំនិយាយថា វាមិនគួរជារឿងចាំបាច់? យោងតាមពាក្យពេចន៍ និងគោលលទ្ធិដែលអ្នករាល់គ្នាបានចាប់យល់ អ្នករាល់គ្នាគួរតែអាចឆ្លងកាត់ឧបសគ្គនៃរឿងនេះបាន តាមរយៈការពិចារណាលើរឿងនេះដោយខ្លួនឯង ហើយមនុស្សគ្រប់គ្នាប្រកបគ្នាអំពីរឿងនេះរួមគ្នា អ្នករាល់គ្នាគួរតែអាចយល់ពីរឿងនេះតាមរបៀបដ៏បរិសុទ្ធគួរសមមួយ ដោយមិនឱ្យការយល់ដឹងរបស់អ្នករាល់គ្នាក្លាយជាជ្រុលហួសហេតុពេកឡើយ។ ប៉ុន្តែ ដូចបានបង្ហាញឱ្យឃើញមក ការយល់ដឹងដ៏ជ្រុលហួសហេតុបានលេចឡើង ហើយវាបានក្លាយជារឿងចាំបាច់សម្រាប់ខ្ញុំ ក្នុងការប្រកបគ្នាអំពីព័ត៌មានលម្អិតមួយចំនួន។ តើចិត្តរបស់អ្នករាល់គ្នាមិនបានភ្លឺស្វាងទេឬអី ឥឡូវនេះ បន្ទាប់ពីបានស្ដាប់ការប្រកបគ្នានេះ? ឥឡូវនេះ អ្នករាល់គ្នាមិនគួរមានគំនិតអ្វីបន្ថែមទៀតអំពីរឿងនេះទេ តើមែនទេ? ដូច្នេះ តើអ្នករាល់គ្នាចាត់ទុករបៀបដែលខ្ញុំបានចាត់ការលើមនុស្សទាំងនោះថាហួសហេតុពេកដែរឬទេ? (ទេ។) ចូរយើងបញ្ចប់ការពិភាក្សាអំពីរឿងនេះនៅត្រឹមនេះ ហើយខ្ញុំនឹងចាប់ផ្ដើមប្រកបគ្នាអំពីប្រធានបទចម្បង។

ការវែកញែកអំពីរបៀបដែលពួកទទឹងនឹងព្រះគ្រីស្ទជាមនុស្សទុច្ចរិត ពិសពុល និងបោកបញ្ឆោត

កាលពីលើកមុន យើងបានប្រកបគ្នា អំពីការបង្ហាញចេញទីប្រាំពីររបស់ពួកទទឹងនឹងព្រះគ្រីស្ទ គឺពួកគេជាមនុស្សទុច្ចរិត ពិសពុល និងបោកបញ្ឆោត។ តើទិដ្ឋភាពអ្វីដែលយើងបានប្រកបគ្នាជាចម្បង? យើងបាននិយាយអំពីរបៀបដែល ពួកទទឹងនឹងព្រះគ្រីស្ទជាមនុស្សទុច្ចរិត។ ហេតុអ្វីបានជាយើងនិយាយថា ពួកគេជាមនុស្សទុច្ចរិត? តើនិស្ស័យ ការបង្ហាញចេញ និងលក្ខណៈអ្វីខ្លះនៅក្នុងសារជាតិធម្មជាតិរបស់ពួកគេ ដែលអាចកំណត់លក្ខណៈរបស់ពួកគេថាទុច្ចរិត ពិសពុល និងបោកបញ្ឆោតបាន? តើអ្វីទៅជាលក្ខណៈច្បាស់លាស់ដែលបញ្ជាក់ថា សេចក្តីទុច្ចរិតរបស់ពួកគេមានពិតមែន ហើយថាវាត្រូវគ្នាទៅនឹងស្ថានភាពពិតរបស់ពួកគេ? តើអ្វីទៅជាលក្ខណៈចម្បងនៃសារជាតិធម្មជាតិរបស់ពួកគេ ដែលផ្ដល់ហេតុផលឱ្យយើងនិយាយថា មនុស្សបែបនេះគឺជាមនុស្សទុច្ចរិត? សូមអ្នករាល់គ្នាចែករំលែកគំនិតមកមើល៍។ (ពួកទទឹងនឹងព្រះគ្រីស្ទជាច្រើនយល់ពីសេចក្ដីពិត ប៉ុន្តែពួកគេប្រឆាំងនឹងវាដោយគឃ្លើន។ ពួកគេនៅតែមានះទទូចជ្រើសរើសដើរតាមផ្លូវផ្ទាល់ខ្លួនរបស់ពួកគេ ទោះបីជាពួកគេដឹងច្បាស់ថាអ្វីទើបត្រឹមត្រូវក៏ដោយ។ សេចក្តីទុច្ចរិតរបស់ពួកទទឹងនឹងព្រះគ្រីស្ទ ក៏ត្រូវបានបង្ហាញចេញតាមរយៈការប្រទូសរ៉ាយដោយគ្មានមូលដ្ឋានរបស់ពួកគេ ចំពោះអស់អ្នកដែលដេញតាមសេចក្ដីពិតយ៉ាងពិតប្រាកដ និងចំពោះបុគ្គលវិជ្ជមានផងដែរ។) (ពួកទទឹងនឹងព្រះគ្រីស្ទមិនចង់ឃើញអ្នកដទៃបានល្អទេ។ នៅពេល ដំណាក់របស់ព្រះជាម្ចាស់រៀបចំផ្ដល់អត្ថប្រយោជន៍ដល់បងប្អូនប្រុសស្រី ពួកទទឹងនឹងព្រះគ្រីស្ទចង់ឱ្យតែខ្លួនឯងទទួលបានអត្ថប្រយោជន៍ទាំងនេះប៉ុណ្ណោះ គឺពួកគេមិនចង់ឱ្យបងប្អូនប្រុសស្រីទទួលបានវាទេ ដូច្នេះហើយទើបពួកគេមិនអនុវត្តកិច្ចការនេះ។) (ឱព្រះជាម្ចាស់ ការប្រកបគ្នាពីលើកមុនរបស់ព្រះអង្គ បានបន្សល់ទុកនូវចំណាប់អារម្មណ៍យ៉ាងខ្លាំងដល់ខ្ញុំ អំពីរបៀបដែលពួកទទឹងនឹងព្រះគ្រីស្ទប្រើប្រាស់ព្រះជាម្ចាស់ និងសេចក្ដីពិតជាឧបករណ៍សម្រាប់ឱ្យពួកគេទទួលបានឋានៈ ខ្ញុំមានអារម្មណ៍ថានេះគឺជារឿងដ៏ទុច្ចរិតជាពិសេស។) អ្នករាល់គ្នាភាគច្រើនចងចាំរឿងមួយចំនួន ពោលគឺឧទាហរណ៍បន្តិចបន្តួចដែលខ្ញុំបានលើកឡើង នៅពេលប្រកបគ្នាអំពីសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទ។ អ្នករាល់គ្នាគ្រាន់តែចងចាំឧទាហរណ៍ទាំងនោះប៉ុណ្ណោះ ប៉ុន្តែអ្នករាល់គ្នាបានភ្លេចខ្លឹមសារនៃការប្រកបគ្នា និងការវែកញែករបស់ខ្ញុំអំពីសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទបាត់ទៅហើយ។ ចុះតើមានសេចក្ដីពិតប៉ុន្មានចំណុចដែលខ្ញុំបានលើកឡើង ក្នុងពេលប្រកបគ្នា និងវែកញែកអំពីសារជាតិធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ ដែលអ្នករាល់គ្នាអាចយល់បាន? ដោយសារតែអ្នករាល់គ្នាមិនអាចចងចាំរឿងទាំងនេះបាន តើនេះមិនបញ្ជាក់ទេឬ ថា អ្នករាល់គ្នាមិនបានយល់ពីរឿងទាំងនេះទាល់តែសោះនៅពេលនោះ? ប្រសិនបើការប្រកបគ្នារបស់ខ្ញុំបានបន្សល់ទុកនូវចំណាប់អារម្មណ៍យ៉ាងខ្លាំងដល់អ្នករាល់គ្នា តើអ្នករាល់គ្នាមិនអាចចងចាំរឿងទាំងនោះបានខ្លះទេឬអី? តើរឿងដែលផុសឡើងនៅក្នុងការចងចាំរបស់អ្នករាល់គ្នា មិនមែនជារឿងដែលអ្នករាល់គ្នាយល់ទេឬអី? តើរឿងដែលអ្នករាល់គ្នាមិនអាចនឹកឃើញ មិនមែនជារឿងដែលអ្នករាល់គ្នាយល់ថាពិបាកយល់ខ្លាំង ឬជារឿងដែលអ្នករាល់គ្នាមិនអាចយល់បានទាល់តែសោះទេឬអី? ពេលអ្នករាល់គ្នាបានឮសេចក្ដីពិតទាំងនោះ អ្នករាល់គ្នាបានគិតថាវាត្រឹមត្រូវ ហើយអ្នករាល់គ្នាក៏បានចងចាំវាជាទម្រង់គោលលទ្ធិ ដែលវាបានទាមទារឱ្យអ្នករាល់គ្នាខិតខំប្រឹងប្រែងយ៉ាងខ្លាំងដើម្បីធ្វើបែបនេះ។ ទោះជាយ៉ាងនេះក្តី បន្ទាប់ពីគេងបានមួយយប់ អ្នករាល់គ្នាក៏បានភ្លេចវាបាត់ទៅ។ មួយខែក្រោយមក រឿងទាំងនោះក៏បាត់ស្រមោលឈឹង។ តើវាមិនមែនបែបនេះទេឬអី? ដើម្បីមើលធ្លុះដល់រឿងរ៉ាវណាមួយ ឬសារជាតិរបស់មនុស្សម្នាក់ អ្នកត្រូវតែយល់ពីសេចក្ដីពិត។ ប្រសិនបើអ្នកនៅតែប្រកាន់ខ្ជាប់នូវទស្សនៈរបស់អ្នកគ្មានជំនឿ ហើយមើល និងពិចារណាលើរឿងរ៉ាវនានាដោយផ្អែកលើសេចក្តីថ្លែងរបស់អ្នកគ្មានជំនឿ នោះវាបញ្ជាក់ថា អ្នកមិនយល់ពីសេចក្ដីពិតឡើយ។ ប្រសិនបើអ្នកមិនទទួលបានអ្វីសោះពីការចំណាយពេលជាច្រើនឆ្នាំក្នុងការស្ដាប់សេចក្តីអធិប្បាយ និងការប្រកបគ្នា ហើយនៅពេលមនុស្សប្រកបគ្នាជាមួយអ្នកអំពីសេចក្ដីពិត អ្នកមិនអាចយល់វាបាន មិនថាពួកគេពន្យល់យ៉ាងណាក៏ដោយ នេះបញ្ជាក់ពីការខ្វះសមត្ថភាពរបស់អ្នកក្នុងការយល់ដឹងពីសេចក្ដីពិត ដែលគេហៅថា មានគុណសម្បត្តិខ្សោយ។ តើវាមិនមែនបែបនេះទេឬអី? (មែនហើយ បែបនេះ។) ចំពោះសេចក្តីទុច្ចរិតរបស់ពួកទទឹងនឹងព្រះគ្រីស្ទ គ្មាននរណាម្នាក់ក្នុងចំណោមអ្នករាល់គ្នាបានលើកឡើងពីសេចក្តីថ្លែងដ៏សំខាន់បំផុតនោះទេ។ ហេតុអ្វីបានជាអ្នករាល់គ្នាមិនលើកឡើងពីវា? ក្នុងទិដ្ឋភាពមួយគឺ ដោយសារតែពេលវេលាកន្លងផុតទៅយូរហើយ ហើយអ្នករាល់គ្នាបានភ្លេចវាបាត់ទៅហើយ។ ក្នុងទិដ្ឋភាពមួយទៀត គឺដោយសារតែអ្នករាល់គ្នាមិនបានដឹងពីសារៈសំខាន់នៃសេចក្តីថ្លែងនេះ។ អ្នករាល់គ្នាមិនបានដឹងថា សេចក្តីថ្លែងនេះគឺជាគន្លឹះមួយដែលលាតត្រដាង និងបើកសម្ដែងពីសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទឡើយ។ តើសេចក្តីថ្លែងនេះគឺជាអ្វី? នោះគឺ សេចក្តីទុច្ចរិតរបស់ពួកទទឹងនឹងព្រះគ្រីស្ទ បង្ហាញចេញជាចម្បងតាមរយៈការប្រទូសរ៉ាយ និងការស្អប់ខ្ពើមរបស់ពួកគេចំពោះរបស់វិជ្ជមានទាំងអស់ និងអ្វីៗគ្រប់យ៉ាងដែលពាក់ព័ន្ធនឹងសេចក្ដីពិត។ ហេតុអ្វីបានជាពួកទទឹងនឹងព្រះគ្រីស្ទមានមអារម្មណ៍ប្រទូសរ៉ាយ និងស្អប់ខ្ពើមចំពោះរបស់វិជ្ជមានទាំងនេះ? តើរបស់វិជ្ជមានទាំងនេះបានធ្វើឱ្យខូចខាតដល់ពួកគេ ដែរឬទេ? ទេ។ តើរបស់ទាំងនោះប៉ះពាល់ដល់ផលប្រយោជន៍របស់ពួកគេដែរឬទេ? ជួនកាលប្រហែលជាប៉ះពាល់ ជួនកាលមិនប៉ះពាល់ទាល់តែសោះ។ ចុះហេតុអ្វីបានជាពួកទទឹងនឹងព្រះគ្រីស្ទមានអារម្មណ៍ប្រទូសរ៉ាយ និងស្អប់ខ្ពើមចំពោះរបស់វិជ្ជមានដោយគ្មានមូលដ្ឋានបែបនេះ? (វាគឺជាធម្មជាតិរបស់ពួកគេ។) ពួកគេមានធម្មជាតិបែបនេះ ពួកគេមានអារម្មណ៍ប្រទូសរ៉ាយ និងស្អប់ខ្ពើមចំពោះរបស់វិជ្ជមាន និងសេចក្ដីពិតទាំងអស់។ នេះបញ្ជាក់ពីធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ។ តើសេចក្តីថ្លែងនេះសំខាន់ដែរឬទេ? អ្នករាល់គ្នាមិនចងចាំសេចក្តីថ្លែងដ៏សំខាន់បែបនេះទេ អ្នករាល់គ្នាគ្រាន់តែចងចាំរឿងដែលមិនសំខាន់ប៉ុណ្ណោះ។ ហេតុអ្វីបានជាខ្ញុំសួរអ្នករាល់គ្នានូវសំណួរទាំងនោះ? គឺដើម្បីឱ្យអ្នករាល់គ្នានិយាយ ហើយដើម្បីឱ្យខ្ញុំអាចមើលឃើញថា តើអ្នករាល់គ្នាយល់ដឹងពីរឿងទាំងនេះបានកម្រិតណា អាចចងចាំនៅក្នុងចិត្តបានកម្រិតណា និងអាចយល់បានកម្រិតណានៅពេលនោះ។ ដូចដែលបានរំពឹងទុកមែន អ្នករាល់គ្នាគ្រាន់តែចងចាំរឿងតូចតាចមួយចំនួនប៉ុណ្ណោះ។ អ្នករាល់គ្នាចាត់ទុករឿងទាំងអស់ដែលខ្ញុំបាននិយាយ ថាជាការជជែកគ្នាលេងឥតប្រយោជន៍។ ខ្ញុំមិនបានមកទីនេះដើម្បីជជែកគ្នាលេងទេ គឺខ្ញុំមកទីនេះដើម្បីប្រាប់អ្នករាល់គ្នាពីរបៀបញែកដឹងមនុស្ស។ សេចក្តីថ្លែងដែលខ្ញុំបានសម្ដែងចេញ គឺជាគោលការណ៍សេចក្ដីពិតដ៏ខ្ពស់បំផុត សម្រាប់ការញែកដឹងពីធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ។ ប្រសិនបើអ្នកមិនអាចអនុវត្តសេចក្តីថ្លែងនេះបានទេ នោះអ្នកនឹងមិនអាចញែកដឹង ឬស្គាល់ពីធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទបានឡើយ។ ឧទាហរណ៍ នៅពេល មនុស្សម្នាក់ត្រូវបានកំណត់លក្ខណៈថាជាអាទទឹងនឹងព្រះគ្រីស្ទ មនុស្សមួយចំនួនប្រហែលជានិយាយថា៖ «គាត់ល្អចំពោះយើង គាត់មានក្ដីស្រឡាញ់ ហើយគាត់ជួយយើង។ ហេតុអ្វីបានជាកំណត់លក្ខណៈមនុស្សដ៏ល្អបែបនេះ ថាជាអាទទឹងនឹងព្រះគ្រីស្ទទៅវិញ?» ពួកគេមិនយល់ទេថា ទោះបីជាពួកទទឹងនឹងព្រះគ្រីស្ទមើលទៅហាក់ដូចជាមានក្ដីស្រឡាញ់ចំពោះអ្នកដទៃនៅសំបកក្រៅក៏ដោយ ក៏ពួកគេបង្អាក់ និងរំខានដល់កិច្ចការរបស់ព្រះជាម្ចាស់ ហើយប្រឆាំងនឹងព្រះជាម្ចាស់ជាពិសេសដែរ។ ផ្នែកដ៏ពិសពុល និងដែលមានល្បិចកលរបស់ពួកគេនេះ គឺជារឿងដែលមនុស្សភាគច្រើនមិនអាចមើលឃើញឡើយ។ ពួកគេមិនអាចញែកដឹងវាបានទាល់តែសោះ ហើយពួកគេយល់ច្រឡំលើព្រះជាម្ចាស់ បង្កើតជាសញ្ញាណអំពីព្រះជាម្ចាស់ ថែមទាំងថ្កោលទោស និងរអ៊ូរទាំអំពីព្រះជាម្ចាស់ដោយសារតែរឿងនេះទៀតផង។ មនុស្សបែបនេះ គ្រាន់តែជាមនុស្សពាលប៉ុណ្ណោះ ហើយពួកគេមិនអាចទទួលបានសេចក្ដីសង្គ្រោះរបស់ព្រះជាម្ចាស់ឡើយ។ នេះគឺដោយសារតែពួកគេមើលឃើញត្រឹមតែរឿងរ៉ាវនៅសំបកក្រៅប៉ុណ្ណោះ ដូចជារបៀបដែលពួកទទឹងនឹងព្រះគ្រីស្ទដាក់អន្ទាក់ ល្បួង និងយកចិត្តមនុស្ស ហើយពួកគេមិនបានកត់សម្គាល់ពីសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទឡើយ ក៏មិនបានឃើញពីវិធីសាស្ត្រដែលពួកទទឹងនឹងព្រះគ្រីស្ទប្រើ ដើម្បីទាស់ទទឹងនឹងព្រះជាម្ចាស់ និងបង្កើតនគរឯករាជ្យនោះដែរ។ ហេតុអ្វីបានជាពួកគេមិនអាចមើលឃើញរឿងទាំងនេះ? គឺដោយសារតែពួកគេមិនយល់សេចក្ដីពិត និងមិនអាចញែកដឹងមនុស្សបាន។ ពួកគេតែងតែត្រូវបានបំភាន់ដោយបាតុភូតខាងក្រៅ ហើយមិនអាចមើលធ្លុះដល់សារជាតិ និងផលវិបាកនៃបញ្ហានោះឡើយ។ ពួកគេក៏តែងតែប្រើប្រាស់សញ្ញាណប្រពៃណី បែបមនុស្សអំពីសីលធម៌ និងរបៀបរបប របស់លោកីយ៍ ដើម្បីវាស់វែងមនុស្ស និងធ្វើការវិនិច្ឆ័យចំពោះពួកគេផងដែរ។ ជាលទ្ធផល ពួកគេត្រូវបានបំភាន់ដោយពួកទទឹងនឹងព្រះគ្រីស្ទ ពួកគេឈរនៅខាងពួកទទឹងនឹងព្រះគ្រីស្ទ ហើយជម្លោះ និងការប៉ះទង្គិចក៏កើតឡើងរវាងពួកគេ និងព្រះជាម្ចាស់។ តើនេះជាកំហុសរបស់អ្នកណា? តើកំហុសនេះកើតឡើងដោយរបៀបណា? នេះគឺជាផលវិបាកនៃការដែលពួកគេមិនយល់ពីសេចក្ដីពិត មិនស្គាល់កិច្ចការរបស់ព្រះជាម្ចាស់ និងតែងតែមើលមនុស្ស និងរឿងរ៉ាវនានាដោយផ្អែកលើសញ្ញាណ និងការស្រមើស្រមៃរបស់ពួកគេ។

II. ការវែកញែកអំពីការស្រឡាញ់របស់ពួកទទឹងនឹងព្រះគ្រីស្ទចំពោះអ្វីៗដែលអវិជ្ជមាន

ថ្ងៃនេះ យើងនឹងបន្តប្រកបគ្នា អំពីការបង្ហាញចេញទីប្រាំពីររបស់ពួកទទឹងនឹងព្រះគ្រីស្ទ៖ ពួកគេជាមនុស្សទុច្ចរិត ពិសពុល និងបោកបញ្ឆោត។ ការបង្ហាញចេញនេះ គឺផ្ដោតជាចម្បងលើសេចក្តីទុច្ចរិតរបស់ពួកគេ ពីព្រោះសេចក្តីទុច្ចរិតរួមបញ្ចូលទាំងសេចក្តីពិសពុល និងសេចក្តីបោកបញ្ឆោត។ សេចក្តីទុច្ចរិត គឺជាតំណាងឱ្យសារជាតិរបស់ពួកទទឹងនឹងព្រះគ្រីស្ទ ចំណែកឯសេចក្តីពិសពុល និងសេចក្តីបោកបញ្ឆោត គឺជារឿងបន្ទាប់បន្សំ។ កាលពីលើកមុន យើងបានប្រកបគ្នា និងលាតត្រដាងអំពីសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទ។ យើងបានប្រកបគ្នា អំពីគោលគំនិតទូលំទូលាយមួយចំនួន និងខ្លឹមសារកំណត់លក្ខណៈមួយចំនួន ដោយលើកឡើងនូវពាក្យសម្ដីខ្លះៗអំពីការលាតត្រដាងទិដ្ឋភាពនៃសារជាតិរបស់ពួកទទឹងនឹងព្រះគ្រីស្ទនេះ។ ថ្ងៃនេះ យើងនឹងបន្តការប្រកបគ្នារបស់យើងលើប្រធានបទនេះ។ អ្នកខ្លះប្រហែលជាសួរថា៖ «តើមានអ្វីត្រូវប្រកបគ្នា អំពីប្រធានបទនេះទៀតឬ?» គឺមាន។ មានព័ត៌មានលម្អិតមួយចំនួនដែលនៅតែត្រូវយកមកប្រកបគ្នានៅទីនេះ។ ថ្ងៃនេះ យើងនឹងប្រកបគ្នាអំពីប្រធានបទនេះ តាមរបៀបផ្សេង និងពីទស្សនៈផ្សេង។ តើអ្វីទៅជាលក្ខណៈ និងការបង្ហាញចេញចម្បងនៃធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ ដែលយើងបានប្រកបគ្នាកាលពីលើកមុន? មនុស្សដូចជាពួកទទឹងនឹងព្រះគ្រីស្ទ មានអារម្មណ៍ប្រទូសរ៉ាយ និងស្អប់ខ្ពើមចំពោះរបស់វិជ្ជមានទាំងអស់ និងសេចក្ដីពិត។ ការប្រទូសរ៉ាយ និងការស្អប់ខ្ពើមរបស់ពួកគេចំពោះសេចក្ដីពិត និងរបស់វិជ្ជមាន មិនត្រូវការហេតុផលឡើយ វាក៏មិនមែនកើតឡើងដោយសារការញុះញង់របស់អ្នកណាម្នាក់ដែរ ហើយវាច្បាស់ណាស់មិនមែនជាលទ្ធផលនៃការដែលពួកគេត្រូវវិញ្ញាណអាក្រក់ចូលសណ្ឋិតនោះឡើយ។ ផ្ទុយទៅវិញ ពីកំណើតមក ពួកគេមិនចូលចិត្តរបស់ទាំងនេះតែម្តង។ ពួកគេមានអារម្មណ៍ប្រទូសរ៉ាយ និងស្អប់ខ្ពើមចំពោះរបស់ទាំងនេះ។ នៅក្នុងជីវិត និងចាក់ឫសយ៉ាងជ្រៅនៅក្នុងចិត្តរបស់ពួកគេ ពួកគេមានអារម្មណ៍ខ្ពើមរអើម នៅពេល ពួកគេជួបប្រទះនឹងរបស់វិជ្ជមាន។ ប្រសិនបើអ្នកធ្វើបន្ទាល់ថ្វាយព្រះជាម្ចាស់ ឬប្រកបគ្នាអំពីសេចក្ដីពិតជាមួយពួកគេ នោះពួកគេនឹងបង្កើតសេចក្ដីស្អប់ចំពោះអ្នក ហើយថែមទាំងអាចមានគំនិតចង់វាយប្រហារអ្នកទៀតផង។ យើងបានលើកឡើងពីទិដ្ឋភាពនៃពួកទទឹងនឹងព្រះគ្រីស្ទ ដែលមានអារម្មណ៍ប្រទូសរ៉ាយ និង ស្អប់ខ្ពើមចំពោះរបស់វិជ្ជមាននេះ នៅក្នុងការប្រកបគ្នាលើកមុនរបស់យើងរួចហើយ ដូច្នេះយើងនឹងមិនពិភាក្សាពីវាម្ដងទៀតទេនៅពេលនេះ។ នៅក្នុងការប្រកបគ្នានេះ យើងនឹងស្វែងយល់ពីទិដ្ឋភាពមួយទៀត។ តើទិដ្ឋភាពមួយទៀតនោះគឺជាអ្វី? ពួកទទឹងនឹងព្រះគ្រីស្ទមានអារម្មណ៍ប្រទូសរ៉ាយ និងស្អប់ខ្ពើមចំពោះរបស់វិជ្ជមាន ចុះតើពួកគេចូលចិត្តអ្វី? ថ្ងៃនេះ យើងនឹងវិភាគ និងវែកញែកពីធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ ពីជ្រុង និងទស្សនៈនេះ។ តើនេះចាំបាច់ដែរឬទេ? (ចាំបាច់។) វាពិតជាចាំបាច់។ តើអ្នករាល់គ្នាអាចដឹងពីរឿងនេះដោយខ្លួនឯងបានដែរឬទេ? (ទេមិនបានទេ។) ការដែលពួកទទឹងនឹងព្រះគ្រីស្ទមិនចូលចិត្តរបស់វិជ្ជមាន និងសេចក្ដីពិត គឺជាធម្មជាតិដ៏ទុច្ចរិតរបស់ពួកគេ។ ដូច្នេះ ដោយផ្អែកលើមូលដ្ឋាននេះ សូមពិចារណាឱ្យបានដិតដល់ថាតើពួកទទឹងនឹងព្រះគ្រីស្ទចូលចិត្តអ្វី ហើយពួកគេចូលចិត្តធ្វើរឿងបែបណា ព្រមទាំងវិធីសាស្ត្រ និងមធ្យោបាយក្នុងការធ្វើរឿងរ៉ាវរបស់ពួកគេ និងប្រភេទមនុស្សដែលពួកគេចូលចិត្ត តើនេះមិនមែនជាទស្សនៈ និងជ្រុងដ៏ល្អប្រសើរជាងមុន ដើម្បីមើលពីធម្មជាតិដ៏ទុច្ចរិតរបស់ពួកគេទេឬអី? នេះផ្ដល់នូវទិដ្ឋភាពកាន់តែជាក់លាក់ និងឥតលម្អៀង។ ទីមួយ ពួកទទឹងនឹងព្រះគ្រីស្ទមិនចូលចិត្តរបស់វិជ្ជមានទេ ដែលនេះសបញ្ជាក់ថា ពួកគេប្រទូសរ៉ាយចំពោះរបស់ទាំងនោះ ហើយចូលចិត្តរបស់អវិជ្ជមានវិញ។ តើរបស់អវិជ្ជមានមានឧទាហរណ៍អ្វីខ្លះ? ការកុហក និងល្បិចកល តើទាំងនេះមិនមែនជារបស់អវិជ្ជមានទេឬអី? មែនហើយ ការកុហក និងល្បិចកល គឺជារបស់អវិជ្ជមាន។ ចុះតើអ្វីទៅជាចំណុចវិជ្ជមានដែលផ្ទុយពីការកុហក និងល្បិចកល? (ភាពស្មោះត្រង់។) ត្រឹមត្រូវហើយ គឺភាពស្មោះត្រង់។ តើសាតាំងចូលចិត្តភាពស្មោះត្រង់ដែរឬទេ? (ទេមិនចូលចិត្តទេ។) វាចូលចិត្តល្បិចកល។ តើអ្វីជារឿងដំបូងដែលព្រះជាម្ចាស់តម្រូវពីមនុស្ស? ព្រះជាម្ចាស់ថ្លែងបន្ទូលថា៖ «ប្រសិនបើអ្នកចង់ជឿលើខ្ញុំ និងដើរតាមខ្ញុំ មុនគេបង្អស់ តើអ្នកគួរធ្វើជាមនុស្សប្រភេទណា?» (មនុស្សស្មោះត្រង់។) ចុះតើអ្វីជារឿងដំបូងដែលសាតាំងបង្រៀនមនុស្សឱ្យធ្វើ? គឺការកុហក។ តើអ្វីជាភស្តុតាងដំបូងនៃធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ? (ល្បិចកល។) មែនហើយ ពួកទទឹងនឹងព្រះគ្រីស្ទចូលចិត្តល្បិចកល ចូលចិត្តការកុហក ហើយស្អប់ខ្ពើម និងស្អប់ភាពស្មោះត្រង់។ ទោះបីជាភាពស្មោះត្រង់ជារបស់វិជ្ជមានក៏ដោយ ក៏ពួកគេមិនចូលចិត្តវាដែរ ហើយផ្ទុយទៅវិញ បែរជាមានអារម្មណ៍ខ្ពើមរអើម និងស្អប់វាទៅវិញ។ ផ្ទុយមកវិញ ពួកគេចូលចិត្តល្បិចកល និងការកុហក។ ប្រសិនបើនរណាម្នាក់ឧស្សាហ៍និយាយដោយស្មោះត្រង់នៅចំពោះមុខពួកទទឹងនឹងព្រះគ្រីស្ទ ដោយនិយាយរឿងដូចជា៖ «អ្នកចូលចិត្តធ្វើការងារដោយឈរលើឋានៈ ហើយជួនកាលអ្នកខ្ជិលច្រអូស» តើពួកទទឹងនឹងព្រះគ្រីស្ទមានអារម្មណ៍យ៉ាងណាចំពោះរឿងនេះ? (ពួកគេមិនទទួលយកវាទេ។) ការមិនទទួលយកវា គឺជាអាកប្បកិរិយាមួយដែលពួកគេមាន ប៉ុន្តែតើមានតែប៉ុណ្ណឹងទេឬ? តើពួកគេមានអាកប្បកិរិយាយ៉ាងណាចំពោះបុគ្គលដែលនិយាយដោយស្មោះត្រង់នេះ? ពួកគេមានអារម្មណ៍ខ្ពើមរអើម និងមិនចូលចិត្តបុគ្គលនោះឡើយ។ ពួកទទឹងនឹងព្រះគ្រីស្ទខ្លះនិយាយទៅកាន់បងប្អូនប្រុសស្រីថា៖ «ខ្ញុំបានដឹកនាំអ្នករាល់គ្នាមួយរយៈហើយ។ សូមអ្នករាល់គ្នាប្រាប់ខ្ញុំពីមតិយោបល់ចំពោះរូបខ្ញុំមើល។» មនុស្សគ្រប់គ្នាគិតថា៖ «ដោយសារតែអ្នកមានភាពស្មោះត្រង់យ៉ាងនេះទៅហើយ ពួកយើងនឹងផ្ដល់មតិយោបល់ខ្លះៗដល់អ្នក។» អ្នកខ្លះនិយាយថា៖ «អ្នកពិតជាម៉ឺងម៉ាត់ និងឧស្សាហ៍ព្យាយាមក្នុងគ្រប់កិច្ចការដែលអ្នកធ្វើ ហើយអ្នកបានស៊ូទ្រាំនឹងទុក្ខលំបាកជាច្រើន។ ពួកយើងស្ទើរតែមិនដាច់ចិត្តមើលទេ ហើយពួកយើងមានអារម្មណ៍ឈឺចាប់ជំនួសអ្នក។ ដំណាក់របស់ព្រះជាម្ចាស់គួរតែមានពួកអ្នកដឹកនាំដូចជាអ្នកឱ្យបានច្រើនជាងនេះ! ប្រសិនបើពួកយើងត្រូវចង្អុលបង្ហាញពីចំណុចខ្វះខាតណាមួយ នោះគឺអ្នកម៉ឺងម៉ាត់ និងឧស្សាហ៍ព្យាយាមខ្លាំងពេកហើយ។ ប្រសិនបើអ្នកធ្វើការហួសកម្លាំង ហើយអស់កម្លាំងរលីង អ្នកនឹងមិនអាចបន្តធ្វើការបានទេ ចុះតើពួកយើងមិនចប់ហើយទេឬអីនៅពេលនោះ? តើនរណានឹងដឹកនាំពួកយើង?» នៅពេល ពួកទទឹងនឹងព្រះគ្រីស្ទឮបែបនេះ ពួកគេមានអារម្មណ៍ត្រេកអរ។ ពួកគេដឹងថាវាគឺជាការកុហក ថាមនុស្សទាំងនេះកំពុងតែយកចិត្តពួកគេ ប៉ុន្តែពួកគេសុខចិត្តស្ដាប់វា។ តាមពិតទៅ មនុស្សដែលនិយាយបែបនេះ កំពុងតែបោកបញ្ឆោតពួកទទឹងនឹងព្រះគ្រីស្ទទាំងនេះដូចជាមនុស្សល្ងីល្ងើ ប៉ុន្តែពួកទទឹងនឹងព្រះគ្រីស្ទទាំងនេះ សុខចិត្តធ្វើជាមនុស្សល្ងីល្ងើ ជាជាងលាតត្រដាងពីធម្មជាតិពិតនៃពាក្យសម្ដីទាំងនេះ។ ពួកទទឹងនឹងព្រះគ្រីស្ទស្រឡាញ់មនុស្សដែលអែបអបពួកគេបែបនេះណាស់។ បុគ្គលទាំងនេះមិនលើកឡើងពីកំហុស និស្ស័យពុករលួយ ឬចំណុចខ្វះខាតរបស់ពួកទទឹងនឹងព្រះគ្រីស្ទឡើយ។ ផ្ទុយទៅវិញ ពួកគេសរសើរដោយប្រយោល និងលើកតម្កើងពួកទទឹងនឹងព្រះគ្រីស្ទទៅវិញ។ ទោះបីជាវាច្បាស់ណាស់ថា ពាក្យសម្ដីរបស់ពួកគេគឺជាការកុហក និងការបញ្ជោរ ក៏ដោយ ក៏ពួកទទឹងនឹងព្រះគ្រីស្ទទទួលយកពាក្យសម្ដីទាំងនេះដោយក្ដីរីករាយដែរ ដោយយល់ថាវាផ្ដល់ការលួងលោម និងគួរឱ្យពេញចិត្ត។ សម្រាប់ពួកទទឹងនឹងព្រះគ្រីស្ទ ពាក្យសម្ដីទាំងនេះគឺល្អជាងការភ្លក់មុខម្ហូបដ៏ឈ្ងុយឆ្ងាញ់បំផុតទៅទៀត។ បន្ទាប់ពីបានឮពាក្យសម្ដីទាំងនេះ ពួកគេមានអារម្មណ៍ពេញចិត្តនឹងខ្លួនឯងយ៉ាងខ្លាំង។ តើនេះបង្ហាញពីអ្វី? វាបង្ហាញថា មាននិស្ស័យជាក់លាក់មួយនៅក្នុងខ្លួនពួកទទឹងនឹងព្រះគ្រីស្ទ ដែលស្រឡាញ់ការកុហក។ ឧបមាថានរណាម្នាក់ប្រាប់ពួកគេថា៖ «អ្នកក្រអឺតក្រទមពេកហើយ ហើយអ្នកប្រព្រឹត្តចំពោះមនុស្សដោយអយុត្តិធម៌។ អ្នកល្អចំពោះអ្នកដែលគាំទ្រអ្នក ប៉ុន្តែប្រសិនបើនរណាម្នាក់រក្សាគម្លាតពីអ្នក ឬមិនអែបអបអ្នកទេ អ្នកមើលងាយ និងមិនអើពើនឹងពួកគេឡើយ។» តើទាំងនេះមិនមែនជាពាក្យសម្ដីពិតទេឬអី? (មែនហើយ។) តើពួកទទឹងនឹងព្រះគ្រីស្ទមានអារម្មណ៍យ៉ាងណាបន្ទាប់ពីបានឮបែបនេះ? ពួកគេមានអារម្មណ៍មិនសប្បាយចិត្ត។ ពួកគេមិនចង់ឮវាទេ ហើយក៏មិនអាចទទួលយកវាបានឡើយ។ ពួកគេព្យាយាមរកលេស និងហេតុផល ដើម្បីដោះសា និងបិទបាំងកំហុស។ ចំណែកឯអ្នកដែលតែងតែបញ្ជោរពួកទទឹងនឹងព្រះគ្រីស្ទដោយផ្ទាល់ ដែលតែងតែនិយាយពាក្យពីរោះៗដើម្បីសរសើរដោយប្រយោល ថែមទាំងប្រើពាក្យសម្ដីបោកបញ្ឆោតពួកគេយ៉ាងច្បាស់ក្រឡែតទៀតនោះ ពួកទទឹងនឹងព្រះគ្រីស្ទមិនដែលស៊ើបអង្កេតមនុស្សទាំងនេះឡើយ។ ផ្ទុយទៅវិញ ពួកទទឹងនឹងព្រះគ្រីស្ទប្រើប្រាស់ពួកគេជាបុគ្គលសំខាន់ទៅវិញ។ ពួកគេថែមទាំងដាក់អ្នកដែលចូលចិត្តកុហកជាប់រហូត ក្នុងតំណែងសំខាន់ៗ ដោយចាត់តាំងពួកគេឱ្យបំពេញភារកិច្ចសំខាន់ៗ និងមានកិត្តិយស ខណៈពេលរៀបចំចាត់ចែងឱ្យអ្នកដែលតែងតែនិយាយដោយស្មោះត្រង់ និងឧស្សាហ៍រាយការណ៍ពីបញ្ហានានា ឱ្យបំពេញភារកិច្ចរបស់ពួកគេក្នុងតំណែងដែលមិនសូវមានគេចាប់អារម្មណ៍ ដោយរារាំងពួកគេមិនឱ្យមានទំនាក់ទំនងជាមួយថ្នាក់ដឹកនាំជាន់ខ្ពស់ ឬមិនឱ្យមនុស្សភាគច្រើនស្គាល់ ឬស្និទ្ធស្នាលជាមួយឡើយ។ វាមិនសំខាន់ទេថាតើមនុស្សទាំងនេះមានទេពកោសល្យកម្រិតណា ឬពួកគេអាចបំពេញភារកិច្ចអ្វីខ្លះនៅក្នុងដំណាក់របស់ព្រះជាម្ចាស់នោះ ពួកទទឹងនឹងព្រះគ្រីស្ទមិនអើពើនឹងរឿងទាំងអស់នោះឡើយ។ ពួកគេខ្វល់តែពីអ្នកណាដែលអាចប្រើល្បិចកល និងអ្នកណាដែលមានប្រយោជន៍សម្រាប់ពួកគេប៉ុណ្ណោះ។ ទាំងនេះគឺជាបុគ្គលដែលពួកគេដាក់ក្នុងតំណែងសំខាន់ៗ ដោយមិនគិតពីផលប្រយោជន៍ដំណាក់របស់ព្រះជាម្ចាស់សូម្បីតែបន្តិច។

ពួកទទឹងនឹងព្រះគ្រីស្ទស្រឡាញ់ល្បិចកល និងការកុហក។ ឧទាហរណ៍ ឧបមាថាពួកជំនុំដែលពួកគេទទួលខុសត្រូវ មិនបានយកចិត្តទុកដាក់ទាល់តែសោះចំពោះការងារផ្សាយដំណឹងល្អ ហើយមិនបានផ្ដោតលើការបណ្ដុះបណ្ដាលមនុស្សឱ្យផ្សាយដំណឹងល្អឡើយ ជាលទ្ធផល ការងារផ្សាយដំណឹងល្អទទួលបានលទ្ធផលខ្សោយ ហើយទទួលបានមនុស្សតិចតួច។ ទោះជាយ៉ាងនេះក្តី ពួកទទឹងនឹងព្រះគ្រីស្ទខ្លាចថាមនុស្សអាចនឹងរាយការណ៍ពីស្ថានភាពពិត។ ពួកគេស្អប់អ្នកណាដែលនិយាយដោយស្មោះត្រង់ ហើយចូលចិត្តអ្នកដែលអាចកុហក ប្រើល្បិចកល និងលាក់បាំងព័ត៌មានដែលមិនអំណោយផលទាំងអស់។ ដូច្នេះ តើពាក្យសម្ដីបែបណាដែលពួកទទឹងនឹងព្រះគ្រីស្ទចូលចិត្តស្ដាប់បំផុត? «អ្នកដែលផ្សាយដំណឹងល្អនៅក្នុងពួកជំនុំរបស់យើងគ្រប់គ្នា សុទ្ធតែមានសមត្ថភាពធ្វើបន្ទាល់ ហើយម្នាក់ៗសុទ្ធតែជាអ្នកជំនាញក្នុងការផ្សាយដំណឹងល្អ។» តើពាក្យសម្ដីទាំងនេះមិនមែនមានបំណងបោកបញ្ឆោតមនុស្សទេឬអី? ប៉ុន្តែ ពួកទទឹងនឹងព្រះគ្រីស្ទចូលចិត្តស្ដាប់រឿងបែបនេះណាស់។ តើពួកទទឹងនឹងព្រះគ្រីស្ទឆ្លើយតបយ៉ាងណាបន្ទាប់ពីបានឮបែបនេះ? ពួកគេនិយាយថា៖ «ល្អណាស់ លទ្ធផលនៃការងារផ្សាយដំណឹងល្អរបស់ពួកជំនុំយើងចេះតែប្រសើរឡើង វាល្អជាងលទ្ធផលរបស់ពួកជំនុំដទៃឆ្ងាយណាស់។ អ្នកដែលផ្សាយដំណឹងល្អនៅក្នុងពួកជំនុំយើង សុទ្ធតែជាកំពូលអ្នកជំនាញហើយ។» ពួកទទឹងនឹងព្រះគ្រីស្ទ និងអស់អ្នកដែលបញ្ជោរពួកគេ សរសើរគ្នាទៅវិញទៅមកតាមរបៀបនេះ ហើយពួកទទឹងនឹងព្រះគ្រីស្ទមិនបានលាតត្រដាងពីការបញ្ជោរដ៏ឥតអៀនខ្មាសរបស់ពួកគេឡើយ។ ពួកទទឹងនឹងព្រះគ្រីស្ទធ្វើការតាមរបៀបនេះ៖ នៅពេល មនុស្សក្រោមបង្គាប់ របស់ពួកគេប្រើល្បិចបោកបញ្ឆោតពួកគេ ពួកគេក៏សុខចិត្តចាញ់បោក។ ពួកទទឹងនឹងព្រះគ្រីស្ទគ្រាន់តែធ្វើរឿងផ្ដេសផ្ដាសតាមរបៀបនេះឯង។ ប្រសិនបើនរណាម្នាក់ដឹងពីស្ថានភាពជាក់ស្តែង ហើយចេញមុខមកនិយាយថា៖ «នេះមិនត្រឹមត្រូវទេ។ ក្នុងចំណោមមនុស្ស ១០ នាក់ដែលពួកយើងបានផ្សាយដំណឹងល្អឱ្យ ពួកយើងបានកំណត់ថាមានពីរនាក់មិនទទួលយកសេចក្ដីពិតទេ ហើយពួកគេបានបោះបង់ការស្វែងយល់រួចទៅហើយ។ ក្នុងចំណោមប្រាំបីនាក់ទៀត មានតែបីនាក់ប៉ុណ្ណោះដែលជឿលើព្រះជាម្ចាស់យ៉ាងពិតប្រាកដ។ ចូរពួកយើងខិតខំឱ្យអស់ពីសមត្ថភាពដើម្បីនាំអ្នកទាំងបីនាក់នោះចូលមក»។ នៅពេលតថភាពនៃស្ថានភាពត្រូវបានលាតត្រដាង តើពួកទទឹងនឹងព្រះគ្រីស្ទមានប្រតិកម្មយ៉ាងណា? ពួកគេគិតថា៖ «ខ្ញុំមិនបានដឹងពីរឿងទាំងនោះទេ!» នៅពេលនរណាម្នាក់និយាយដោយស្មោះត្រង់អំពីស្ថានភាពជាក់ស្តែងនៃរឿងរ៉ាវដែលពួកទទឹងនឹងព្រះគ្រីស្ទមិនបានដឹង តើពួកគេយល់ស្រប ឬមិនយល់ស្របជាមួយបុគ្គលនោះ តើពួកគេសប្បាយចិត្ត ឬមិនសប្បាយចិត្ត? ពួកគេមិនសប្បាយចិត្តទេ។ ហេតុអ្វីបានជាពួកគេមិនសប្បាយចិត្ត? ពួកគេគឺជាពួកអ្នកដឹកនាំ ប៉ុន្តែពួកគេបែរជាមិនដឹង និងមិនក្ដាប់បាននូវព័ត៌មានលម្អិត និងការពិតទាក់ទងនឹងកិច្ចការរបស់ពួកជំនុំទៅវិញ ពួកគេថែមទាំងត្រូវការនរណាម្នាក់ដែលយល់ពីអ្វីដែលកំពុងកើតឡើងពិតប្រាកដ ឱ្យពន្យល់រឿងទាំងអស់នេះដល់ពួកគេទៀតផង។ នៅពេលនរណាម្នាក់ដែលយល់ពីស្ថានភាព និងនិយាយដោយស្មោះត្រង់ ស្រាយបំភ្លឺរឿងទាំងនេះ តើអារម្មណ៍ដំបូងរបស់ពួកទទឹងនឹងព្រះគ្រីស្ទគឺជាអ្វី? ពួកគេមានអារម្មណ៍ថា ពួកគេបានបាត់បង់មុខមាត់ទាំងស្រុង ហើយថាកិត្យានុភាពរបស់ពួកគេនឹងត្រូវធ្លាក់ចុះ។ តាមធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទ តើពួកគេនឹងធ្វើអ្វី? សេចក្ដីស្អប់នឹងកើតឡើងនៅក្នុងខ្លួនពួកគេ ហើយពួកគេនឹងគិតថា៖ «នែ៎អាមនុស្សមាត់ដាច! ប្រសិនបើអ្នកមិនបាននិយាយទេ រឿងនេះមុខជារំលងផុតទៅដោយគ្មាននរណាម្នាក់កត់សម្គាល់ឡើយ។ ដោយសារតែអ្នក ទើបមនុស្សគ្រប់គ្នាដឹងពីរឿងនេះ ហើយពួកគេប្រហែលជាចាប់ផ្ដើមកោតសរសើរអ្នក ជំនួសឱ្យរូបខ្ញុំ។ តើនេះមិនធ្វើឱ្យខ្ញុំមើលទៅដូចជាគ្មានសមត្ថភាព ដូចជាខ្ញុំមិនបានធ្វើកិច្ចការជាក់ស្ដែងអ្វីសោះទេឬអី? ខ្ញុំនឹងចងចាំអ្នកទុក។ អ្នកនិយាយការពិត ដោយប្រកួតប្រជែង និងប្រឆាំងនឹងខ្ញុំគ្រប់ជំហាន។ ខ្ញុំនឹងធ្វើឱ្យអ្នកស្ដាយក្រោយជាមិនខាន!» សាកគិតមើល៍ តើពួកគេចាត់ទុកអស់អ្នកដែលធ្វើការដោយយកចិត្តទុកដាក់ អ្នកដែលនិយាយដោយស្មោះត្រង់ និងអ្នកដែលបំពេញភារកិច្ចរបស់ខ្លួនដោយស្មោះត្រង់ យ៉ាងដូចម្ដេច? ពួកគេចាត់ទុកអ្នកទាំងនោះជាសត្រូវ។ តើនេះមិនមែនជាការបំភ្លៃការពិតទេឬ? ពួកគេមិនត្រឹមតែមិនព្រមសហការភ្លាមៗ និងប៉ះប៉ូវកំហុសទាក់ទងនឹងកិច្ចការរបស់ពួកគេប៉ុណ្ណោះទេ ប៉ុន្តែថែមទាំងបន្តធ្វេសប្រហែសនឹងភារកិច្ចរបស់ពួកគេទៀតផង។ ពួកគេថែមទាំងលាក់ទុកសេចក្ដីស្អប់ចំពោះអស់អ្នកដែលនិយាយដោយស្មោះត្រង់ និងអ្នកដែលប្រុងប្រយ័ត្ន ព្រមទាំងដែលមានទំនួលខុសត្រូវក្នុងកិច្ចការរបស់ខ្លួនទៀតផង។ ពួកគេថែមទាំងអាចព្យាយាមធ្វើបាបអ្នកទាំងនោះទៀតផង។ តើនេះមិនមែនជាឥរិយាបថរបស់ពួកទទឹងនឹងព្រះគ្រីស្ទទេអី? (មែនហើយ។) តើនេះជានិស្ស័យប្រភេទណាទៅ? នេះគឺជាសេចក្តីទុច្ចរិត។ សេចក្តីទុច្ចរិតរបស់ពួកទទឹងនឹងព្រះគ្រីស្ទ ត្រូវបានលាតត្រដាងតាមរបៀបនេះឯង។ រាល់ពេល មានមនុស្សស្មោះត្រង់លេចមុខមក រាល់ពេល មាននរណាម្នាក់និយាយពាក្យស្មោះត្រង់ និងពាក្យពិត ហើយរាល់ពេលមាននរណាម្នាក់ប្រកាន់ខ្ជាប់នូវគោលការណ៍ និងស្វែងយល់ពីធម្មជាតិពិតនៃបញ្ហានោះ ពួកទទឹងនឹងព្រះគ្រីស្ទមានអារម្មណ៍ខ្ពើមរអើម និងស្អប់ខ្ពើមពួកគេ ហើយធម្មជាតិដ៏ទុច្ចរិតរបស់ពួកគេក៏ផ្ទុះឡើង និងបញ្ចេញឱ្យឃើញពីខ្លួនឯង។ រាល់ពេលមានល្បិចកល ហើយរាល់ពេលមានការនិយាយកុហក ពួកទទឹងនឹងព្រះគ្រីស្ទមានក្ដីត្រេកអរ ត្រេកត្រអាលនឹងវា ហើយថែមទាំងភ្លេចខ្លួនទៀតផង។ តើមាននរណាម្នាក់ក្នុងចំណោមអ្នករាល់គ្នាធ្លាប់អានរឿង «សម្លៀកបំពាក់ថ្មីរបស់ព្រះចៅអធិរាជ» ដែរឬទេ? ឥរិយាបថរបស់ពួកទទឹងនឹងព្រះគ្រីស្ទមាន ធម្មជាតិស្រដៀងគ្នាខ្លះដែរ។ នៅក្នុងរឿងនោះ ព្រះចៅអធិរាជបានដង្ហែក្បួនទាំងអាក្រាតកាយតាមដងផ្លូវ ហើយមនុស្សរាប់ពាន់នាក់បានស្រែកឡើងថា៖ «សម្លៀកបំពាក់ថ្មីរបស់ព្រះចៅអធិរាជពិតជាស្រស់ស្អាតណាស់! ព្រះចៅអធិរាជមើលទៅពិតជាអស្ចារ្យណាស់! ព្រះចៅអធិរាជពិតជាអស្ចារ្យមែន! សម្លៀកបំពាក់ថ្មីរបស់ព្រះចៅអធិរាជពិតជាអស្ចារ្យមែន!» មនុស្សគ្រប់គ្នាសុទ្ធតែនិយាយកុហក។ តើព្រះចៅអធិរាជដឹងដែរឬទេ? ទ្រង់អាក្រាតកាយទាំងស្រុងទៅហើយ តើទ្រង់អាចមិនដឹងពីការពិតដែលថាទ្រង់មិនបានស្លៀកពាក់អ្វីសោះនោះ យ៉ាងដូចម្ដេចទៅ? នេះហៅថាភាពល្ងង់ខ្លៅ។ ដូច្នេះ ពួកទទឹងនឹងព្រះគ្រីស្ទដ៏ទុច្ចរិតទាំងនេះ ទោះបីជា ពិសពុល និងបោកបញ្ឆោតក៏ដោយ ក៏ពួកគេខ្វះប្រាជ្ញាញាណដែរ។ ហេតុអ្វីបានជាខ្ញុំនិយាយថាពួកគេខ្វះប្រាជ្ញាញាណ? គឺដោយសារតែពួកគេប្រៀបដូចជាព្រះចៅអធិរាជដែលអាក្រាតកាយនោះអ៊ីចឹង។ ទ្រង់គ្មានការញែកដឹងចំពោះពាក្យសម្ដីដែលមានបំណងបោកបញ្ឆោតទ្រង់ឡើយ។ ទ្រង់ថែមទាំងអាចដើរចុះដើរឡើងទាំងអាក្រាតកាយ ដោយលាតត្រដាងពីភាពអាក្រក់របស់ទ្រង់ទៀតផង។ តើនេះមិនមែនជាភាពល្ងង់ខ្លៅទេឬអី? ដូច្នេះ តើសេចក្តីទុច្ចរិតរបស់ពួកទទឹងនឹងព្រះគ្រីស្ទឧស្សាហ៍បញ្ចេញឱ្យឃើញពីអ្វី? គឺភាពល្ងង់ខ្លៅរបស់ពួកគេ។

ដោយសារតែពួកទទឹងនឹងព្រះគ្រីស្ទមានធម្មជាតិដ៏ទុច្ចរិត ដោយសារតែពួកគេស្រឡាញ់ល្បិចកល និងការកុហក ប៉ុន្តែមិនចូលចិត្តភាពស្មោះត្រង់ ហើយដោយសារតែពួកគេស្អប់ខ្ពើមការនិយាយពាក្យពិត ហេតុដូច្នេះហើយ នៅក្នុងពួកជំនុំដែលស្ថិតនៅក្រោមការគ្រប់គ្រងរបស់ពួកទទឹងនឹងព្រះគ្រីស្ទ បុគ្គលណាដែលស្មោះត្រង់ ឬកំពុងដេញតាមដើម្បីក្លាយជាមនុស្សស្មោះត្រង់ អស់អ្នកដែលអនុវត្តសេចក្ដីពិត ហើយមិនចង់ប្រើល្បិចកល ឬកុហក ឧស្សាហ៍រងការធ្វើបាប។ តើវាមិនមែនបែបនេះទេឬ? អ្នកកាន់តែនិយាយដោយស្មោះត្រង់ នោះ អាទទឹងនឹងព្រះគ្រីស្ទនឹងកាន់តែធ្វើបាបអ្នក ហើយអ្នកកាន់តែនិយាយដោយស្មោះត្រង់ នោះពួកគេនឹងកាន់តែមិនចូលចិត្តអ្នក។ ផ្ទុយទៅវិញ អស់អ្នកដែលបញ្ជោរ និងប្រើល្បិចកលដាក់ពួកគេ បែរជាទទួលបានការពេញចិត្ត និងការស្រឡាញ់នៅក្នុងក្រសែភ្នែករបស់ពួកគេទៅវិញ។ តើពួកទទឹងនឹងព្រះគ្រីស្ទមិនទុច្ចរិតទេឬ? តើអ្នករាល់គ្នាមានពួកទទឹងនឹងព្រះគ្រីស្ទដ៏ទុច្ចរិតបែបនេះនៅជុំវិញខ្លួនដែរឬទេ? តើអ្នករាល់គ្នាធ្លាប់ជួបប្រទះពួកគេដែរឬទេ? ពួកគេមិនអនុញ្ញាតឱ្យមនុស្សនិយាយដោយស្មោះត្រង់ឡើយ អ្នកណាដែលនិយាយដោយស្មោះត្រង់ នឹងត្រូវគេបំបិទមាត់មិនខាន។ ប្រសិនបើអ្នកអាចកុហក និងស្របតាមអ្វីដែលពួកគេនិយាយ ដោយក្លាយជាបក្ខពួករបស់ពួកគេ នោះពួកគេនឹងលែងចាត់ទុកអ្នកជាសត្រូវទៀតហើយ។ ប្រសិនបើអ្នកបន្តនិយាយដោយស្មោះត្រង់ និងចាត់ការលើបញ្ហានានាស្របតាមគោលការណ៍សេចក្ដីពិត នោះមិនយូរមិនឆាប់ ពួកគេនឹងធ្វើបាបអ្នកជាមិនខាន។ តើមាននរណាម្នាក់ក្នុងចំណោមអ្នករាល់គ្នាធ្លាប់ត្រូវគេធ្វើបាបដែរឬទេ? គ្រាន់តែដោយសារអ្នកបានលាតត្រដាងពីអំពើអាក្រក់របស់ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ អ្នកក៏ត្រូវគេធ្វើបាប ហើយនៅទីបញ្ចប់ អ្នកត្រូវគេធ្វើបាបរហូតដល់ថ្នាក់មិនហ៊ាននិយាយអ្វីទាំងអស់ ទោះបីជាអ្នកចង់និយាយក៏ដោយ។ តើរឿងនេះធ្លាប់កើតឡើងដែរឬទេ? ការនិយាយដោយស្មោះត្រង់ និងការរាយការណ៍ពីបញ្ហានានា បានបណ្ដាលឱ្យអ្នកត្រូវគេធ្វើបាប។ នៅក្នុងពួកជំនុំផ្សេងៗ តើមាននរណាម្នាក់ក្នុងចំណោមអ្នករាល់គ្នាធ្លាប់ត្រូវគេធ្វើបាបដោយសារតែការរាយការណ៍ពីបញ្ហានានាដែរឬទេ? ប្រសិនបើនរណាម្នាក់ដែលនិយាយកុហក និងប្រើល្បិចកលបោកប្រាស់ពួកជំនុំ ត្រូវបានលួសកាត់ តើគេកំពុងត្រូវបានធ្វើបាបមែនទេ? (ទេមិនមែនទេ។) នេះគឺជាសេចក្ដីប្រៀនប្រដៅធម្មតាប៉ុណ្ណោះ វាមិនដូចគ្នានឹងការធ្វើបាបឡើយ។ រឿងនេះកើតឡើងដោយសារតែអ្នកធ្វេសប្រហែសនឹងទំនួលខុសត្រូវរបស់អ្នក អ្នកបំពានគោលការណ៍ ហើយអ្នកប្រព្រឹត្តដោយមានចេតនាខុសឆ្គង ដោយការកុហក និងប្រើល្បិចកល ដែលនាំឱ្យត្រូវបានលួសកាត់។ ដូច្នេះ នៅចំពោះព្រះភក្ត្រព្រះជាម្ចាស់ អ្នកនឹងមិនទទួលរងផលវិបាកណាមួយឡើយចំពោះការនិយាយដោយស្មោះត្រង់។ ទោះជាយ៉ាងនេះក្តី នៅចំពោះមុខសាតាំង និងពួកទទឹងនឹងព្រះគ្រីស្ទ អ្នកត្រូវតែប្រុងប្រយ័ត្នឱ្យបានច្រើនជាងនេះ។ នេះឆ្លុះបញ្ចាំងពីពាក្យពោលថា៖ «នៅក្បែរស្ដេច គឺគ្រោះថ្នាក់ដូចជាដេកក្បែរខ្លាអ៊ីចឹង»។ នៅពេលអ្នកនិយាយជាមួយពួកគេ អ្នកតែងតែត្រូវពិចារណាពីអារម្មណ៍របស់ពួកគេ ដោយស្ទាបស្ទង់មើលថាពួកគេសប្បាយចិត្តឬអត់ និងថាតើទឹកមុខស្រពោន ឬស្រស់ស្រាយ បន្ទាប់មកទើបសម្រេចចិត្តថាត្រូវនិយាយអ្វីដើម្បីឱ្យស្របតាមគំនិតរបស់ពួកគេ។ ឧទាហរណ៍៖ ប្រសិនបើអាទទឹងនឹងព្រះគ្រីស្ទម្នាក់និយាយថា៖ «ថ្ងៃនេះមិនមែនរៀបនឹងភ្លៀងទេឬអី?» អ្នកត្រូវតែនិយាយថា៖ «ការព្យាករអាកាសធាតុប្រាប់ថា ថ្ងៃនេះនឹងមានភ្លៀងធ្លាក់»។ តាមពិតទៅ នៅពេលអាទទឹងនឹងព្រះគ្រីស្ទនិយាយថាថ្ងៃនេះអាចនឹង មានភ្លៀងធ្លាក់ គឺដោយសារតែគាត់មិនចង់ចេញក្រៅ និងបំពេញភារកិច្ចរបស់គាត់ប៉ុណ្ណោះ។ ប្រសិនបើអ្នកនិយាយថា៖ «ការព្យាករអាកាសធាតុប្រាប់ថា ថ្ងៃនេះមេឃនឹងស្រឡះល្អ» គាត់នឹងខឹងមិនខាន។ អ្នកនឹងត្រូវប្រញាប់និយាយថា៖ «អូ ខ្ញុំនិយាយខុសហើយ។ ថ្ងៃនេះនឹងមានភ្លៀងធ្លាក់។» អាទទឹងនឹងព្រះគ្រីស្ទនោះនិយាយថា៖ «អម្បាញ់មិញអ្នកទើបតែនិយាយថាមិនភ្លៀងសោះហ្នឹង។ ចុះម្ដេចបានជាឥឡូវនេះ អ្នកនិយាយថានឹងមានភ្លៀងធ្លាក់ទៅវិញ?» អ្នកនឹងត្រូវឆ្លើយតបថា៖ «គ្រាន់តែដោយសារឥឡូវនេះមេឃស្រឡះល្អ មិនមែនមានន័យថាវានឹងបន្តបែបនេះរហូតនោះទេ។ ដូចចាស់ៗពោលថា “មេឃមានព្យុះភ្លៀងដែលនឹកស្មានមិនដល់”។ ការព្យាករអាកាសធាតុមិនមែនតែងតែត្រឹមត្រូវនោះទេ ប៉ុន្តែការវិនិច្ឆ័យរបស់អ្នកគឺត្រឹមត្រូវណាស់!» នៅពេលអាទទឹងនឹងព្រះគ្រីស្ទឮបែបនេះ គាត់ក៏ក្លាយជាពេញចិត្ត ហើយសរសើរអ្នកថាជាមនុស្សចេះដឹងខុសត្រូវ។ តើអ្នករាល់គ្នាធ្លាប់ប្រព្រឹត្តខ្លួនបែបនេះដែរឬទេ? អ្នករាល់គ្នាធ្លាប់ប្រព្រឹត្តបែបនេះ តើមែនទេ? តើអ្នករាល់គ្នាអាចធ្វើអ្វីដែលពួកទទឹងនឹងព្រះគ្រីស្ទឧស្សាហ៍ធ្វើ ដោយមិនអនុញ្ញាតឱ្យមនុស្សនិយាយដោយស្មោះត្រង់ និងធ្វើបាបអ្នកណាដែលនិយាយដោយស្មោះត្រង់ដែរឬទេ? តើអ្នករាល់គ្នាមិនធ្លាប់មើលរឿងភាគក្នុងរាជវាំងទេឬ? តើទំនាក់ទំនងរវាងព្រះចៅអធិរាជ និងពួកមន្ត្រីរបស់ទ្រង់នៅក្នុងសាលសវនាការ មានលក្ខណៈបែបណា? ទំនាក់ទំនងរបស់ពួកគេប្រហែលជាមិនងាយស្រួលក្នុងការរៀបរាប់ត្រឹមតែមួយប្រយោគនោះទេ ប៉ុន្តែមានបាតុភូតមួយក្នុងចំណោមពួកគេ ពោលគឺ ព្រះចៅអធិរាជមិនជឿពាក្យសម្ដីរបស់អ្នកណាម្នាក់ដោយងាយភ្លាមៗនោះឡើយ។ ទ្រង់វិភាគ និងពិនិត្យពិច័យអ្វីគ្រប់យ៉ាងដែលពួកមន្ត្រីរបស់ទ្រង់និយាយ ដោយមិនដែលចាត់ទុកវាជាការពិតឡើយ។ នេះគឺជាគោលការណ៍របស់ទ្រង់សម្រាប់ការស្ដាប់ពួកមន្ត្រីនិយាយ។ ចំណែកឯពួកមន្ត្រីវិញ ពួកគេត្រូវតែជំនាញខាងស្ដាប់អត្ថន័យបង្កប់នៅក្នុងពាក្យសម្ដី។ ឧទាហរណ៍ នៅពេលដែលព្រះចៅអធិរាជមានបន្ទូលថា៖ «ថ្ងៃនេះ នាយករដ្ឋមន្ត្រីវ៉ាង បានលើកឡើងពីរឿងមួយ» ជាដើម មនុស្សគ្រប់គ្នាស្ដាប់រឿងនេះ ហើយគិតថា៖ «ព្រះចៅអធិរាជហាក់ដូចជាចង់ដំឡើងឋានៈឱ្យនាយករដ្ឋមន្ត្រីវ៉ាង ប៉ុន្តែទ្រង់ខ្លាចបំផុតចំពោះការដែលមនុស្សបង្កើតបក្សពួក ស្វែងរកលាភសក្ការៈផ្ទាល់ខ្លួន និងបះបោរ ដូច្នេះ ខ្ញុំមិនអាចគាំទ្រនាយករដ្ឋមន្ត្រីវ៉ាង ដោយចំហបានទេ។ ខ្ញុំត្រូវតែឈរនៅកណ្ដាល ដោយមិនប្រឆាំង ឬគាំទ្រគាត់ឡើយ ដើម្បីកុំឱ្យព្រះចៅអធិរាជអាចញែកដឹងពីចេតនាពិតរបស់ខ្ញុំបាន ប៉ុន្តែខ្ញុំក៏មិនប្រឆាំងនឹងព្រះហឫទ័យរបស់ព្រះចៅអធិរាជដែរ»។ អ្នកឃើញទេ នៅក្នុងគំនិតរបស់ពួកគេ សូម្បីតែសេចក្តីថ្លែងមួយម៉ាត់ ក៏ពាក់ព័ន្ធនឹងការគិតយ៉ាងច្រើនដែរ ដោយមានភាពក្រវិចក្រវៀនស្មុគស្មាញជាងផ្លូវរបស់សត្វពស់ទៅទៀត។ អត្ថន័យស្នូលនៃអ្វីដែលពួកគេនិយាយ នៅតែពិបាកយល់ និងពោរពេញដោយភាពស្រពេចស្រពិល។ វាទាមទារបទពិសោធដែលបានប្រមូលផ្ដុំជាច្រើនឆ្នាំ ដើម្បីវិភាគថាតើសេចក្តីថ្លែងណាពិត ឬក្លែងក្លាយ ហើយអ្នកត្រូវបកស្រាយអត្ថន័យដែលពួកគេចង់សំដៅ ដោយផ្អែកលើរបៀបដែលពួកគេតែងតែប្រព្រឹត្ត និងនិយាយស្ដី។ សរុបមក គ្មានសេចក្តីថ្លែងពិតសូម្បីតែមួយម៉ាត់នៅក្នុងការនិយាយស្ដីរបស់ពួកគេឡើយ ហើយអ្វីគ្រប់យ៉ាងដែលពួកគេនិយាយ សុទ្ធតែជាការកុហក។ ការសន្ទនារបស់មនុស្សគ្រប់គ្នា មិនថាអ្នកដែលមានឋានៈទាប ឬខ្ពស់នោះទេ សុទ្ធតែមានរបៀបនិយាយរៀងៗខ្លួន។ ពួកគេនិយាយចេញពីគោលជំហរផ្ទាល់ខ្លួនរបស់ពួកគេ ប៉ុន្តែអ្វីដែលពួកគេនិយាយចេញមក មិនមែនជាន័យត្រង់ដែលអ្នកឮនោះទេ វាគ្រាន់តែជាការកុហកប៉ុណ្ណោះ។ តើការកុហកកើតឡើងដោយរបៀបណា? ដោយសារតែមនុស្សមានចេតនា គោលបំណង និងការជំរុញចិត្តជាក់លាក់នៅក្នុងការនិយាយស្ដី និងសកម្មភាព នៅពេលនិយាយ ពួកគេប្រុងប្រយ័ត្នចំពោះពាក្យសម្ដី និងអត្ថន័យបង្កប់ ពួកគេនិយាយបញ្ឆិតបញ្ឆៀង ហើយមានវិធីសាស្ត្រនិយាយផ្ទាល់ខ្លួនរបស់ពួកគេ។ កាលណាមានវិធីសាស្ត្រហើយ តើវានៅតែជាពាក្យសម្ដីពិតដែរឬទេ? អត់ទេ វាមិនមែនទេ។ ពាក្យសម្ដីរបស់ពួកគេមានអត្ថន័យច្រើនស្រទាប់ ជាការរួមបញ្ចូលគ្នានៃការពិត និងការកុហក ពោលគឺខ្លះពិត ខ្លះក្លែងក្លាយ ហើយខ្លះទៀតមានបំណងបោកប្រាស់។ ទោះក្នុងករណីណាក៏ដោយ ពាក្យសម្ដីទាំងនោះមិនមែនជាការពិតឡើយ។ សូមយកឧទាហរណ៍អំពីនាយករដ្ឋមន្ត្រីវ៉ាង ដែលទើបតែបានលើកឡើងអម្បាញ់មិញ។ មាននរណាម្នាក់ប្រឆាំងនឹងនាយករដ្ឋមន្ត្រីវ៉ាង ដោយចំហនៅក្នុងសាលសវនាការ។ ការប្រឆាំងរបស់គាត់ មិនអាចមើលដឹងភ្លាមៗថាពិត ឬក្លែងក្លាយនោះទេ។ អ្នកត្រូវតែមើលឱ្យបានវែងឆ្ងាយជាងនេះ។ នៅក្នុងឈុតឆាកបន្ទាប់ គាត់កំពុងផឹកស្រានៅក្នុងបន្ទប់ទទួលភ្ញៀវសម្ងាត់មួយក្នុងផ្ទះរបស់នាយករដ្ឋមន្ត្រីវ៉ាង។ តាមការពិត អ្នកទាំងពីរនេះកំពុងធ្វើការជាមួយគ្នាសោះ។ ប្រសិនបើអ្នកគ្រាន់តែមើលឈុតឆាកដែលបុគ្គលនេះប្រឆាំងនឹងនាយករដ្ឋមន្ត្រីវ៉ាង តើអ្នកម្ដេចនឹងអាចមើលឃើញថាអ្នកទាំងពីរនោះកំពុងធ្វើការជាមួយគ្នាទៅ? ហេតុអ្វីបានជាគាត់ប្រឆាំងនឹងនាយករដ្ឋមន្ត្រីវ៉ាង? គឺដើម្បីជៀសវាងការសង្ស័យ និងប្រើប្រាស់រឿងនេះដើម្បីធ្វើឱ្យព្រះចៅអធិរាជបន្ធូរបន្ថយការប្រុងប្រយ័ត្ន ដោយរារាំងទ្រង់មិនឱ្យសង្ស័យថាពួកគេកំពុងត្រូវរ៉ូវគ្នា។ តើនេះមិនមែនជាល្បិចទេឬ? (មែនហើយ ជាល្បិច។) មនុស្សទាំងនេះរស់នៅក្នុងរង្វង់នោះ ដែលពួកគេមិនហ៊ាននិយាយការពិតសូម្បីតែមួយម៉ាត់។ ប្រសិនបើការនិយាយកុហកជារៀងរាល់ថ្ងៃ ជារឿងហត់នឿយយ៉ាងនេះ ហេតុអ្វីបានជាពួកគេមិនចាកចេញទៅ? ពួកគេថែមទាំងទៅគោរពផ្នូររបស់គូប្រជែងដែលបានស្លាប់ទៅហើយទៀតផង តើនេះវាយ៉ាងម៉េចវិញទៅ? ពួកគេគ្រាន់តែចូលចិត្តតទល់នឹងអ្នកដទៃប៉ុណ្ណោះ បើគ្មានការតទល់ទេ ពួកគេមានអារម្មណ៍ថាជីវិតនេះគួរឱ្យធុញទ្រាន់ណាស់។ ប្រសិនបើគ្មានការតទល់ទេ ពួកគេគិតថាមួយជីវិតនេះស្ងប់ស្ងាត់ពេកហើយ។ ដោយមានល្បិចកល និងផែនការអាក្រក់ទាំងអស់នេះនៅក្នុងគំនិត ប៉ុន្តែគ្មានកន្លែងត្រូវប្រើប្រាស់ ពួកគេត្រូវការគូប្រជែងម្នាក់ដើម្បីតទល់ ដើម្បីមើលថាតើនរណាខ្លាំងជាង។ នោះហើយជាពេលដែលពួកគេមានអារម្មណ៍ថាជីវិតមានតម្លៃ។ ប្រសិនបើគូប្រជែងស្លាប់ ពួកគេមានអារម្មណ៍ដូចជាជីវិតលែងមានន័យទៀតហើយ។ ចូរប្រាប់ខ្ញុំមកមើល៍ តើមនុស្សបែបនេះអាចកែប្រែបានដែរឬទេ? (អត់ទេ មិនអាចទេ។) នេះគឺជាធម្មជាតិរបស់ពួកគេ។ ពួកទទឹងនឹងព្រះគ្រីស្ទមានធម្មជាតិបែបនេះឯង៖ ពួកគេតទល់នឹងអ្នកដទៃ និងជាមួយពួកអ្នកដឹកនាំ និងពួកអ្នកធ្វើការជារៀងរាល់ថ្ងៃ។ ពួកគេថែមទាំងតទល់នឹងព្រះជាម្ចាស់ ដោយនិយាយកុហក និងប្រើល្បិចកលជារៀងរាល់ថ្ងៃ ព្រមទាំងបង្អាក់ និងរំខានដល់កិច្ចការនៃដំណាក់របស់ព្រះជាម្ចាស់ទៀតផង។ ពួកគេមិនអាចអង្គុយស្ងៀមសូម្បីតែមួយភ្លែត។ ពួកគេមិនអាចទទួលយកសេចក្ដីពិតបានឡើយ មិនថាគេប្រកបគ្នាទៅកាន់ពួកគេអំពីសេចក្ដីពិតនោះយ៉ាងណាក៏ដោយ។ ដូចជានាគដ៏ធំមានសម្បុរក្រហមអ៊ីចឹង ពួកគេនឹងមិនព្រមឈប់ឡើយ រហូតទាល់តែត្រូវបានបំផ្លាញទាំងស្រុង។

ពួកទទឹងនឹងព្រះគ្រីស្ទមិនចូលចិត្តអ្នកដែលនិយាយដោយស្មោះត្រង់ទេ ហើយក៏មិនចូលចិត្តមនុស្សស្មោះត្រង់ដែរ។ ពួកគេចូលចិត្តល្បិចកល និងការកុហក។ ដូច្នេះ តើពួកគេមានអាកប្បកិរិយាយ៉ាងណាចំពោះព្រះជាម្ចាស់? ឧទាហរណ៍ តើពួកគេមានអាកប្បកិរិយាយ៉ាងណាចំពោះការដែលព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់? ទីមួយ ពួកគេមើលងាយសេចក្ដីពិតនេះ។ ការដែលពួកគេអាចមើលងាយរបស់វិជ្ជមាន ពិតជាចង្អុលបង្ហាញពីបញ្ហារបស់ពួកគេ ហើយវាបញ្ជាក់រួចទៅហើយថាធម្មជាតិរបស់ពួកគេគឺទុច្ចរិត។ ទោះជាយ៉ាងនេះក្តី នេះមិនមែនជារឿងពេញលេញ ឬទាំងស្រុងនោះទេ។ បើជីកកកាយឱ្យកាន់តែជ្រៅ តើពួកទទឹងនឹងព្រះគ្រីស្ទយល់យ៉ាងណាចំពោះការទាមទាររបស់ព្រះជាម្ចាស់ដែលឱ្យមនុស្សធ្វើជាមនុស្សស្មោះត្រង់? ពួកគេប្រហែលជានិយាយថា៖ «ការធ្វើជាមនុស្សស្មោះត្រង់ ការនិយាយប្រាប់ព្រះអំពីគ្រប់រឿងរ៉ាវ ការប្រាប់គាត់ពីអ្វីៗគ្រប់យ៉ាង និងការចែករំលែកអ្វីៗគ្រប់យ៉ាងដោយបើកចំហជាមួយបងប្អូនប្រុសស្រី តើនេះមិនមែនមានន័យថាបាត់បង់សេចក្ដីថ្លៃថ្នូររបស់ខ្ញុំទេឬអី? វាមានន័យថាគ្មានសេចក្ដីថ្លៃថ្នូរ គ្មានភាពជាខ្លួនឯង ហើយច្បាស់ណាស់គឺគ្មានភាពឯកជនឡើយ។ នេះគឺជារឿងដ៏អាក្រក់ តើនេះជាសេចក្ដីពិតប្រភេទណាទៅ?» តើពួកគេមិនយល់ឃើញបែបនេះទេឬអី? ពួកទទឹងនឹងព្រះគ្រីស្ទមិនត្រឹមតែមើលងាយព្រះបន្ទូល និងការទាមទាររបស់ព្រះជាម្ចាស់អំពីការធ្វើជាមនុស្សស្មោះត្រង់ នៅក្នុងក្រអៅបេះដូងរបស់ពួកគេប៉ុណ្ណោះទេ ប៉ុន្តែពួកគេថែមទាំងអាចថ្កោលទោសវាទៀតផង។ ប្រសិនបើពួកគេអាចថ្កោលទោសវាបាន តើពួកគេអាចក្លាយជាមនុស្សស្មោះត្រង់បានដែរឬទេ? គឺដាច់ខាតមិនបានឡើយ ពួកគេដាច់ខាតមិនអាចស្មោះត្រង់បានទេ។ តើពួកទទឹងនឹងព្រះគ្រីស្ទមានប្រតិកម្មយ៉ាងណានៅពេលឃើញមនុស្សមួយចំនួនសារភាពថាពួកគេបាននិយាយកុហក? ចេញពីក្រអៅបេះដូង ពួកគេមើលងាយ និងចំអកចំពោះឥរិយាបថបែបនេះ។ ពួកគេជឿថា មនុស្សដែលព្យាយាមធ្វើជាមនុស្សស្មោះត្រង់ គឺល្ងង់ខ្លៅពេកហើយ។ តើវាមិនទុច្ចរិតទេឬអី ដែលពួកគេចាត់ទុកមនុស្សស្មោះត្រង់ថាជាមនុស្សល្ងីល្ងើនោះ? (មែនហើយ ទុច្ចរិត។) នេះគឺទុច្ចរិត។ ពួកគេគិតថា៖ «តើនរណានិយាយការពិតនៅក្នុងសង្គមសព្វថ្ងៃនេះ? ព្រះទាមទារឱ្យអ្នកធ្វើជាមនុស្សស្មោះត្រង់ ហើយអ្នកពិតជាព្យាយាមធ្វើមែន អ្នកថែមទាំងនិយាយដោយស្មោះត្រង់អំពីរឿងបែបនេះទៀតផង។ អ្នកពិតជាល្ងង់ខ្លៅហួសហេតុពេកហើយ!» ការមើលងាយដែលពួកគេមានចំពោះមនុស្សស្មោះត្រង់ នៅក្នុងក្រអៅបេះដូង បញ្ជាក់ថាពួកគេថ្កោលទោស និងស្អប់ខ្ពើមសេចក្ដីពិតនេះ ហើយពួកគេមិនទទួលយក ឬចុះចូលនឹងវាឡើយ។ តើនេះមិនមែនជាសេចក្តីទុច្ចរិតរបស់ពួកទទឹងនឹងព្រះគ្រីស្ទទេឬអី? សេចក្ដីពិតនេះច្បាស់ណាស់ថាជារបស់វិជ្ជមាន ហើយជាទិដ្ឋភាពនៃការរស់នៅតាមភាពជាមនុស្សធម្មតា ដែលមនុស្សគួរតែមានទាក់ទងនឹងការប្រព្រឹត្តខ្លួន ប៉ុន្តែពួកទទឹងនឹងព្រះគ្រីស្ទបែរជាថ្កោលទោសវាទៅវិញ។ នេះគឺ ទុច្ចរិត។ នៅក្នុងពួកជំនុំ ជារឿយៗមានមនុស្សដែល ដោយសារតែរាយការណ៍ពីបញ្ហា ឬរៀបរាប់ពីសភាពពិតអំពីកិច្ចការនានាទៅកាន់ខាងលើ ទីបំផុតក៏ត្រូវពួកអ្នកដឹកនាំមួយចំនួន «លួសកាត់» ហើយពួកគេត្រូវបានធ្វើបាប។ ជួនកាល នៅពេលដែលខាងលើសួរអំពីស្ថានភាពនៅក្នុងពួកជំនុំ ពួកអ្នកដឹកនាំខ្លះរាយការណ៍តែពីរឿងវិជ្ជមានប៉ុណ្ណោះ ហើយលាក់បាំងរឿងអវិជ្ជមាន។ នៅពេលមនុស្សមួយចំនួនឮថារបាយការណ៍របស់ពួកអ្នកដឹកនាំទាំងនេះមិនមែនជាការពិត ហើយសុំឱ្យពួកគេនិយាយការពិត ពួកអ្នកដឹកនាំទាំងនេះក៏រុញពួកគេចេញទៅម្ខាង ហើយរារាំងពួកគេមិនឱ្យនិយាយការពិតឡើយ។ មនុស្សមួយចំនួនមិនទទួលយករបៀបធ្វើរឿងរ៉ាវរបស់ពួកទទឹងនឹងព្រះគ្រីស្ទឡើយ។ ពួកគេគិតថា៖ «ដោយសារតែអ្នកមិនព្រមនិយាយដោយស្មោះត្រង់ ខ្ញុំនឹងមិនចាត់ទុកអ្នកជាអ្នកដឹកនាំទេ។ ខ្ញុំនឹងនិយាយការពិតប្រាប់ខាងលើ។ ខ្ញុំមិនខ្លាចគេលួសកាត់ខ្ញុំឡើយ។» ដូច្នេះ ពួកគេក៏រាយការណ៍ពីស្ថានភាពជាក់ស្តែង ទៅកាន់ខាងលើដោយស្មោះត្រង់។ នៅពេលដែលធ្វើបែបនេះ វាធ្វើឱ្យរឿងរ៉ាវបែកធ្លាយនៅក្នុងពួកជំនុំ។ ហេតុអ្វីទៅ? ពីព្រោះមនុស្សទាំងនេះបានលាតត្រដាងការពិតអំពីពួកទទឹងនឹងព្រះគ្រីស្ទទាំងនោះ ពួកគេបានលាតត្រដាងពីសភាពពិតអំពីកិច្ចការនានា។ តើពួកទទឹងនឹងព្រះគ្រីស្ទយល់ព្រមនឹងរឿងនេះដែរឬទេ? តើពួកគេអាចអត់ឱននឹងរឿងនេះបានដែរឬទេ? ពួកគេដាច់ខាតនឹងមិនលើកលែងឱ្យអ្នកដែលបានរាយការណ៍ពីបញ្ហានេះឡើយ។ តើពួកទទឹងនឹងព្រះគ្រីស្ទធ្វើអ្វីខ្លះ? មិនយូរប៉ុន្មាន ពួកគេក៏កោះហៅប្រជុំអំពីបញ្ហានេះ សុំឱ្យមនុស្សពិភាក្សាពីវា ហើយសង្កេតមើលប្រតិកម្មរបស់មនុស្សទាំងនេះ។ មនុស្សភាគច្រើនដែលងាយនឹងត្រូវបានអូសទាញ បានពិចារណាលើបញ្ហានេះ ហើយគិតថា៖ «មាននរណាម្នាក់បានរាយការណ៍ពីការពិត ហើយឥឡូវនេះអ្នកដឹកនាំម្នាក់នេះកំពុងជួបគ្រោះថ្នាក់ហើយ។ យើងមិនបានរាយការណ៍ពីអ្វីដែលកំពុងកើតឡើងទេ ប្រសិនបើខាងលើសម្រេចចិត្តដាក់ទោសអ្នកដឹកនាំម្នាក់នេះ តើយើងមិនត្រូវជាប់ពាក់ព័ន្ធជាមួយគាត់ដែរទេឬអី?» ដូច្នេះ មនុស្សទាំងនេះក៏រកវិធីការពារពួកអ្នកដឹកនាំ ហើយជាលទ្ធផល អ្នកដែលបានរាយការណ៍ការពិតក៏ប្រែក្លាយជាត្រូវបានដាក់ឱ្យឯកោ។ តាមរបៀបនេះ ពួកទទឹងនឹងព្រះគ្រីស្ទអាចធ្វើអ្វីតាមតែចិត្តចង់ ពីព្រោះមិនថាពួកគេធ្វើអំពើអាក្រក់អ្វីនោះទេ គ្មាននរណាម្នាក់ហ៊ានរាយការណ៍ពីស្ថានភាពនេះទៅកាន់ខាងលើឡើយ ហើយពួកគេក៏សម្រេចបាននូវគោលដៅរបស់ខ្លួនតាមរយៈរឿងនេះ។ ហេតុដូច្នេះហើយ សម្រាប់មនុស្សមួយចំនួន ការរាយការណ៍ពីស្ថានភាពទៅកាន់ខាងលើ នាំឱ្យជួបការលំបាកពិតជាច្រើន។ ពួកគេដឹងពីការពិត ប៉ុន្តែពួកទទឹងនឹងព្រះគ្រីស្ទតែងតែចង់បិទមាត់ពួកគេ។ ដោយសារតែភាពភ័យខ្លាច និងភាពកំសាក ពួកគេក៏សម្របសម្រួល ហើយការធ្វើបែបនេះ តើពួកគេមិនធ្លាក់ខ្លួនជាជនរងគ្រោះនៃការគាបសង្កត់របស់ពួកទទឹងនឹងព្រះគ្រីស្ទទេឬអី? នៅទីបញ្ចប់ នៅពេលដែលពួកទទឹងនឹងព្រះគ្រីស្ទទាំងនេះត្រូវបានបើកសម្តែង និងត្រូវបានដកហូតតំណែង តើអ្នកគិតថាអ្នកដែលបានសម្របសម្រួលទាំងនោះមានអារម្មណ៍យ៉ាងណាដែរ? តើពួកគេស្ដាយក្រោយដែរឬទេ? (មែនហើយ ពួកគេស្ដាយក្រោយ។) ពួកគេមានអារម្មណ៍ទាំងត្រេកអរ និងស្ដាយក្រោយ ដោយគិតថា៖ «ប្រសិនបើខ្ញុំបានដឹងថារឿងរ៉ាវនឹងបញ្ចប់ទៅបែបនេះ ខ្ញុំមុខជាមិនបោះបង់ឡើយ។ ខ្ញុំគួរតែបានបន្តលាតត្រដាង និងរាយការណ៍ពីបញ្ហារបស់ពួកគេ រហូតទាល់តែពួកគេត្រូវបានដកហូតតំណែង។» ប៉ុន្តែមនុស្សភាគច្រើនមិនអាចធ្វើបែបនោះបានទេ ពួកគេកំសាកពេកហើយ។

ពួកទទឹងនឹងព្រះគ្រីស្ទស្រឡាញ់ល្បិចកល និងការកុហក ហើយស្អប់ខ្ពើមភាពស្មោះត្រង់។ នេះគឺជាការបង្ហាញចេញដ៏ច្បាស់លាស់ទីមួយនៃធម្មជាតិដ៏ទុច្ចរិតរបស់ពួកគេ។ អ្នកឃើញទេ មនុស្សមួយចំនួនតែងតែនិយាយតាមរបៀបមួយដែលធ្វើឱ្យមនុស្សពិបាកនឹងយល់បាន។ ជួនកាល ប្រយោគរបស់ពួកគេមានដើមតែគ្មានចុង ជួនកាលមានចុងតែគ្មានដើម។ អ្នកមិនអាចដឹងទាល់តែសោះថាពួកគេចង់និយាយពីអ្វី អ្វីដែលពួកគេនិយាយគឺមិនមានអត្ថន័យសមហេតុផលទាល់តែសោះចំពោះអ្នក ហើយប្រសិនបើអ្នកសុំឱ្យពន្យល់ឱ្យបានច្បាស់ ពួកគេនឹងមិនធ្វើឡើយ។ ពួកគេជារឿយៗ ប្រើសព្វនាមនៅក្នុងការនិយាយស្ដី។ ឧទាហរណ៍ ពួកគេរាយការណ៍ពីរឿងអ្វីមួយ ហើយនិយាយថា៖ «ម្នាក់នោះ—អឺ គាត់កំពុងគិតបែបនោះ ហើយបន្ទាប់មកបងប្អូនប្រុសស្រីមិនសូវ...» ពួកគេអាចនិយាយរាប់ម៉ោង តែនៅតែមិនអាចបញ្ជាក់ឱ្យបានច្បាស់លាស់ និយាយរដាក់រដុប និងត្រដិត និយាយមិនចប់ប្រយោគ គ្រាន់តែបញ្ចេញពាក្យទោលៗមួយចំនួនដែលមិនស៊ីចង្វាក់គ្នា ដែលធ្វើឱ្យអ្នកស្ដាប់ហើយនៅតែមិនយល់ដដែល ថែមទាំងមានអារម្មណ៍ខ្វាយខ្វល់ទៀតផង។ តាមពិតទៅ ពួកគេបានសិក្សាច្រើន និងមានការអប់រំខ្ពស់ ចុះហេតុអ្វីបានជាមិនអាចនិយាយឱ្យបានពេញមួយប្រយោគទៅវិញ? នេះគឺជាបញ្ហានៃនិស្ស័យ។ ពួកគេក្រឡេចក្រឡុចណាស់ រហូតដល់ថ្នាក់ទាមទារការខិតខំប្រឹងប្រែងយ៉ាងខ្លាំង ទើបអាចនិយាយការពិតបានសូម្បីតែបន្តិចបន្តួច។ រាល់សម្ដីដែលពួកទទឹងនឹងព្រះគ្រីស្ទនិយាយ គឺគ្មានចំណុចផ្តោតអ្វីទេ តែងតែមានដើមតែគ្មានចុង។ ពួកគេនិយាយពាក់កណ្ដាលប្រយោគ ហើយលេបពាក់កណ្ដាលទៀតចូលទៅវិញ ហើយតែងតែស្ទាបស្ទង់មើលសភាពការណ៍ ពីព្រោះពួកគេមិនចង់ឱ្យអ្នកយល់ពីអត្ថន័យរបស់ពួកគេឡើយ គឺចង់ឱ្យអ្នកទាយ។ ប្រសិនបើពួកគេប្រាប់អ្នកដោយផ្ទាល់ អ្នកនឹងដឹងពីអ្វីដែលពួកគេកំពុងនិយាយ ហើយមើលធ្លុះពួកគេ តើមែនទេ? ពួកគេមិនចង់បានបែបនោះទេ។ តើពួកគេចង់បានអ្វី? ពួកគេចង់ឱ្យអ្នកទាយដោយខ្លួនឯង ហើយពួកគេសប្បាយចិត្តនឹងបណ្ដោយឱ្យអ្នកជឿថាអ្វីដែលអ្នកទាយនោះគឺជាការពិត ក្នុងករណីនោះ ពួកគេមិនបាននិយាយវាទេ ដូច្នេះមិនទទួលខុសត្រូវអ្វីឡើយ។ លើសពីនេះទៅទៀត តើពួកគេទទួលបានអ្វី នៅពេលដែលអ្នកប្រាប់ពីការទាយរបស់អ្នកចំពោះអត្ថន័យរបស់ពួកគេនោះ? អ្វីដែលអ្នកបាននិយាយ គឺជាអ្វីដែលពួកគេបានព្យាយាមទាញចេញពីអ្នក ហើយវាប្រាប់ពួកគេពីគំនិត និងទស្សនៈរបស់អ្នកចំពោះបញ្ហានេះ។ ចាប់ពីពេលនោះមក ពួកគេនឹងនិយាយយ៉ាងសម្រាំង ដោយរើសថាត្រូវនិយាយអ្វី និងមិនត្រូវនិយាយអ្វី ហើយត្រូវនិយាយដោយរបៀបណា បន្ទាប់មកពួកគេនឹងអនុវត្តជំហានបន្ទាប់នៅក្នុងផែនការរបស់ខ្លួន។ រាល់ប្រយោគសុទ្ធតែបញ្ចប់ដោយអន្ទាក់ ហើយនៅពេលដែលអ្នកស្ដាប់ពួកគេ ប្រសិនបើអ្នកចេះតែបន្តនិយាយបញ្ចប់ប្រយោគឱ្យ នោះអ្នកនឹងធ្លាក់ចូលក្នុងអន្ទាក់ទាំងស្រុងមិនខាន។ តើពួកគេហត់នឿយដែរឬទេ ដែលតែងតែនិយាយបែបនេះ? និស្ស័យរបស់ពួកគេគឺទុច្ចរិត ពួកគេមិនមានអារម្មណ៍ថាហត់នឿយឡើយ។ វាជារឿងធម្មជាតិទាំងស្រុងសម្រាប់ពួកគេ។ ហេតុអ្វីបានជាពួកគេចង់បង្កើតអន្ទាក់ទាំងនេះសម្រាប់អ្នក? ពីព្រោះពួកគេមិនអាចមើលឃើញទស្សនៈរបស់អ្នកបានច្បាស់លាស់ ហើយខ្លាចថាអ្នកនឹងមើលធ្លុះពួកគេ។ ក្នុងពេលជាមួយគ្នានឹងការដែលពួកគេព្យាយាមរារាំងអ្នកមិនឱ្យយល់ពីពួកគេ ពួកគេក៏កំពុងព្យាយាមស្វែងយល់ពីអ្នកផងដែរ។ ពួកគេចង់ទាញយកទស្សនៈ គំនិត និងវិធីសាស្ត្ររបស់អ្នកចេញពីអ្នក។ ប្រសិនបើពួកគេធ្វើបានសម្រេច នោះអន្ទាក់របស់ពួកគេមានប្រសិទ្ធភាពហើយ។ មនុស្សមួយចំនួនអូសក្រឡាដោយឧស្សាហ៍និយាយថា «ហ៊ឹម» និង «ហាស» ពួកគេមិនបញ្ចេញទស្សនៈជាក់លាក់ណាមួយឡើយ។ អ្នកខ្លះទៀតអូសក្រឡាដោយនិយាយថា «បែបដូចជា» និង «អឺ...» ដោយលាក់បាំងនូវអ្វីដែលកំពុងគិតពិតប្រាកដ ហើយប្រើពាក្យទាំងនេះជំនួសឱ្យអ្វីដែលចង់និយាយជាក់ស្ដែង។ មាននិបាតសព្ទ គុណកិរិយា និងកិរិយាសព្ទជំនួយដែលគ្មានប្រយោជន៍ជាច្រើន នៅក្នុងរាល់ប្រយោគរបស់ពួកគេ។ ប្រសិនបើអ្នកថតសម្ដីរបស់ពួកគេ ហើយសរសេរវាចេញមក អ្នកនឹងរកឃើញថា គ្មានពាក្យណាមួយដែលបញ្ចេញឱ្យឃើញទស្សនៈ ឬអាកប្បកិរិយារបស់ពួកគេចំពោះបញ្ហានោះឡើយ។ ពាក្យសម្ដីទាំងអស់របស់ពួកគេ សុទ្ធតែមានអន្ទាក់ ការល្បួង និងការញុះញង់លាក់កំបាំង។ តើនេះជានិស្ស័យអ្វី? (ទុច្ចរិត។) ទុច្ចរិតខ្លាំងណាស់! តើមានការពាក់ព័ន្ធនឹងល្បិចកលដែរឬទេ? អន្ទាក់ ការល្បួង និងការញុះញង់ដែលពួកគេបង្កើតឡើងទាំងនេះ ត្រូវបានហៅថាល្បិចកល។ នេះគឺជាលក្ខណៈទូទៅរបស់មនុស្សដែលមានសារជាតិដ៏ទុច្ចរិតរបស់ពួកទទឹងនឹងព្រះគ្រីស្ទ។ តើលក្ខណៈទូទៅនេះបង្ហាញចេញយ៉ាងដូចម្ដេច? ពួកគេរាយការណ៍តែដំណឹងល្អ តែមិនរាយការណ៍ដំណឹងអាក្រក់ និយាយតែពាក្យពីរោះៗ និយាយរអាក់រអួល ពួកគេលាក់បាំងអត្ថន័យពិតខ្លះៗ ពួកគេនិយាយឱ្យគេវង្វេង ពួកគេនិយាយស្រពេចស្រពិល ហើយពាក្យសម្ដីរបស់ពួកគេបង្កប់នូវការល្បួង។ រឿងទាំងអស់នេះសុទ្ធតែជាអន្ទាក់ ហើយសុទ្ធតែជាមធ្យោបាយនៃល្បិចកល។

ពួកទទឹងនឹងព្រះគ្រីស្ទភាគច្រើនបង្ហាញពីការបង្ហាញចេញទាំងនេះ ហើយនិយាយ និងប្រព្រឹត្តតាមរបៀបនេះឯង។ ប្រសិនបើអ្នករាល់គ្នាទាក់ទងជាមួយពួកគេក្នុងរយៈពេលយូរ តើអ្នករាល់គ្នាអាចញែកដឹងរឿងនេះបានដែរឬទេ? តើអាចមើលធ្លុះពួកគេបានដែរឬទេ? ទីមួយ អ្នកត្រូវតែកំណត់ថាតើពួកគេជាមនុស្សស្មោះត្រង់ឬអត់។ មិនថាពួកគេទាមទារឱ្យអ្នកដទៃធ្វើជាមនុស្សស្មោះត្រង់ និងនិយាយពាក្យពិតខ្លាំងប៉ុនណាក៏ដោយ អ្នកត្រូវតែមើលថាតើពួកគេផ្ទាល់ជាមនុស្សស្មោះត្រង់ដែរឬទេ តើពួកគេកំពុងស្វែងរក ដើម្បីក្លាយជាមនុស្សស្មោះត្រង់ដែរឬទេ ហើយតើទស្សនៈ និងអាកប្បកិរិយារបស់ពួកគេចំពោះមនុស្សស្មោះត្រង់មានលក្ខណៈបែបណា។ ត្រូវមើលថាតើពួកគេមានអារម្មណ៍ខ្ពើមរអើម ស្អប់ខ្ពើម និងរើសអើងមនុស្សស្មោះត្រង់នៅក្នុងក្រអៅបេះដូងរបស់ពួកគេ ឬមួយក៏ពួកគេក៏ចង់ក្លាយជាមនុស្សស្មោះត្រង់នៅក្នុងចិត្តដែរ ប៉ុន្តែយល់ថាវាពិបាក និងជួបឧបសគ្គក្នុងការធ្វើបែបនេះ ដូច្នេះហើយទើបមិនអាចសម្រេចវាបាន។ អ្នកត្រូវតែស្វែងយល់ថាតើមួយណានៃស្ថានភាពទាំងនេះជាស្ថានភាពរបស់ពួកគេ។ តើអ្នកអាចញែកដឹងរឿងនេះបានទេ? ក្នុងរយៈពេលខ្លី អ្នកប្រហែលជាមិនអាចធ្វើបែបនេះបានទេ ពីព្រោះប្រសិនបើវិធីសាស្ត្រល្បិចកលរបស់ពួកគេឆ្លាតវៃ អ្នកប្រហែលជាមិនអាចមើលធ្លុះពួកគេឡើយ។ ទោះជាយ៉ាងណាក៏ដោយ យូរៗទៅ មនុស្សគ្រប់គ្នានឹងអាចមើលធ្លុះពួកគេមិនខាន ពួកគេមិនអាចលាក់បាំងការពិតអំពីខ្លួនឯងជារៀងរហូតបានឡើយ។ វាប្រៀបដូចជារបៀបដែលនាគដ៏ធំមានសម្បុរក្រហមតែងតែនិយាយថាខ្លួនកំពុង «បម្រើប្រជាជន» និង «ធ្វើជាអ្នកបម្រើសាធារណៈរបស់ប្រជាជន» អ៊ីចឹង។ ប៉ុន្តែសព្វថ្ងៃនេះ តើនរណានៅតែជឿថាវាជាគណបក្សរបស់ប្រជាជនទៀត? តើនរណានៅតែជឿថាវាកំពុងធ្វើការសម្រេចចិត្តក្នុងនាមប្រជាជនទៀត? គ្មាននរណាម្នាក់ជឿរឿងនោះទៀតទេ តើមែនទេ? ដំបូងឡើយ ប្រជាជនមានការរំពឹងទុកក្នុងផ្លូវល្អ ដោយគិតថាមានគណបក្សកុម្មុយនីស្ត ពួកគេអាចផ្លាស់ប្ដូរវាសនារបស់ខ្លួន និងក្លាយជាម្ចាស់ការបាន ថាវានឹងបម្រើប្រជាជន និងធ្វើជាអ្នកបម្រើសាធារណៈរបស់ពួកគេ។ ប៉ុន្តែសព្វថ្ងៃនេះ តើនរណានៅតែជឿពាក្យសម្ដីអារក្សរបស់វាទៀត? តើមនុស្សវាយតម្លៃវាយ៉ាងដូចម្ដេចនៅពេលនេះ? វាបានក្លាយជាសត្រូវសាធារណៈរបស់ប្រជាជនទៅហើយ។ ដូច្នេះ តើវាប្រែពីការធ្វើជាអ្នកបម្រើសាធារណៈ ទៅជាសត្រូវសាធារណៈដោយរបៀបណា? តាមរយៈសកម្មភាពរបស់វា និងដោយការប្រៀបធៀបសកម្មភាពរបស់វាទៅនឹងពាក្យសម្ដីរបស់វា មនុស្សបានរកឃើញថារាល់អ្វីដែលវាបាននិយាយ គ្រាន់តែជាការកុហកបោកបញ្ឆោត ការភូតភរនិងជាពាក្យសម្ដីដែលមានបំណងលាបពណ៌ឱ្យខ្លួនឯងមើលទៅល្អប៉ុណ្ណោះ។ វានិយាយពាក្យដែលពីរោះស្ដាប់បំផុត ប៉ុន្តែបែរជាធ្វើរឿងដែលអាក្រក់បំផុតទៅវិញ។ ពួកទទឹងនឹងព្រះគ្រីស្ទក៏បែបនេះដែរ។ ឧទាហរណ៍ ពួកគេប្រាប់បងប្អូនប្រុសស្រីថា៖ «អ្នករាល់គ្នាគួរតែបំពេញភារកិច្ចដោយស្មោះត្រង់ គឺកុំបណ្ដោយឱ្យភារកិច្ចទាំងនោះត្រូវលាយឡំដោយភាពមិនបរិសុទ្ធផ្ទាល់ខ្លួនឡើយ។» ប៉ុន្តែសាកគិតមើល៍ តើពួកគេផ្ទាល់ប្រព្រឹត្តតាមរបៀបនេះដែរឬទេ? នៅពេលដែលអ្នកស្នើអ្វីមួយទៅពួកគេ គ្រាន់តែអ្នកបញ្ចេញឱ្យដឹងមតិយោបល់របស់អ្នកបន្តិច ពួកគេនឹងមិនយល់ស្រប ឬទទួលយកវាឡើយ។ នៅពេលដែលផលប្រយោជន៍ផ្ទាល់ខ្លួនរបស់ពួកគេប៉ះទង្គិចជាមួយនឹងភារកិច្ចរបស់ពួកគេ ឬផលប្រយោជន៍របស់ដំណាក់របស់ព្រះជាម្ចាស់ ពួកគេប្រជែងយកផលចំណេញគ្រប់យ៉ាង ហើយមិនព្រមលះបង់សូម្បីតែបន្តិចឡើយ។ សាកគិតអំពីឥរិយាបថរបស់ពួកគេ បន្ទាប់មកប្រៀបធៀបវាទៅនឹងអ្វីដែលពួកគេនិយាយ។ តើអ្នកកត់សម្គាល់ឃើញអ្វីខ្លះ? ពាក្យសម្ដីរបស់ពួកគេស្ដាប់ទៅពីរោះ ប៉ុន្តែសុទ្ធតែជាការភូតភរដែលមានបំណងបោកបញ្ឆោតមនុស្ស។ នៅពេលដែលពួកគេរៀបចំផែនការ និងតស៊ូដណ្ដើមយកផលប្រយោជន៍របស់ពួកគេ ឥរិយាបថ ក៏ដូចជាចេតនា មធ្យោបាយ និងវិធីសាស្ត្រនៃសកម្មភាពរបស់ពួកគេ សុទ្ធតែជារឿងពិតប្រាកដគឺវាមិនមែនជារឿងក្លែងក្លាយឡើយ។ ដោយផ្អែកលើរឿងទាំងនេះ អ្នកអាចទទួលបានការញែកដឹងខ្លះៗអំពីពួកទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទស្រឡាញ់ការកុហក និងល្បិចកល ចុះតើពួកគេចូលចិត្តអ្វីទៀត? ពួកគេចូលចិត្តយុទ្ធសាស្ត្រ ផែនការអាក្រក់ និងល្បិចកល។ ពួកគេធ្វើការស្របតាមទស្សនៈវិជ្ជារបស់សាតាំង ដោយមិនដែលស្វែងរកសេចក្ដីពិតឡើយ គឺពឹងផ្អែកទាំងស្រុងលើការកុហក និងល្បិចកល ព្រមទាំងប្រើប្រាស់ផែនការអាក្រក់ និងល្បិចកល។ មិនថាអ្នកប្រកបគ្នាអំពីសេចក្ដីពិតបានច្បាស់លាស់យ៉ាងណាក៏ដោយ ទោះបីជាពួកគេងក់ក្បាលទទួលស្គាល់ក៏ដោយ ក៏ពួកគេនឹងមិនប្រព្រឹត្តស្របតាមគោលការណ៍សេចក្ដីពិតឡើយ។ ផ្ទុយទៅវិញ ពួកគេនឹងប្រឹងប្រែងគិតរកវិធី និងប្រព្រឹត្តដោយប្រើផែនការអាក្រក់ និងល្បិចកល។ វាមិនសំខាន់ទេថាអ្នកប្រកបគ្នាអំពីសេចក្ដីពិតបានច្បាស់លាស់កម្រិតណា វាហាក់ដូចជាពួកគេមិនអាចយល់វាបានឡើយ ពួកគេគ្រាន់តែធ្វើរឿងរ៉ាវតាមរបៀបដែលពួកគេសុខចិត្តធ្វើ តាមរបៀបដែលពួកគេចង់ធ្វើ និងតាមរបៀបណាដែលស្ថិតក្នុងផលប្រយោជន៍ផ្ទាល់ខ្លួនដល់ពួកគេប៉ុណ្ណោះ។ ពួកគេនិយាយយ៉ាងរលូន ដោយលាក់បាំងមុខមាត់ពិត និងលក្ខណៈពិតរបស់ពួកគេ បោកបញ្ឆោត និងប្រើល្បិចកលលើមនុស្ស ហើយនៅពេលដែលអ្នកដទៃចាញ់បោក ពួកគេមានអារម្មណ៍ត្រេកអរ ហើយមហិច្ឆតា និងបំណងប្រាថ្នារបស់ពួកគេក៏ត្រូវបានបំពេញ។ នេះគឺជាវិធីសាស្ត្រ និងការប្រព្រឹត្តជាប់លាប់របស់ពួកទទឹងនឹងព្រះគ្រីស្ទ។ ចំពោះមនុស្សស្មោះត្រង់ដែលនិយាយត្រង់ៗ ដែលនិយាយដោយស្មោះត្រង់ និងប្រកបគ្នាដោយបើកចំហអំពីភាពអវិជ្ជមាន ភាពទន់ខ្សោយ និងសភាពបះបោររបស់ខ្លួន ហើយដែលនិយាយចេញពីបេះដូង ពួកទទឹងនឹងព្រះគ្រីស្ទមានអារម្មណ៍ខ្ពើមរអើម និងរើសអើងពួកគេនៅក្នុងចិត្ត។ ពួកគេចូលចិត្តមនុស្សដែល និយាយដោយវៀចវេរ និងបោកបញ្ឆោត ហើយមិនអនុវត្តសេចក្ដីពិត ដូចជាពួកគេដែរ។ នៅពេលដែលជួបមនុស្សបែបនេះ ពួកគេមានអារម្មណ៍ត្រេកអរនៅក្នុងចិត្ត ហាក់ដូចជាបានរកឃើញមនុស្សដែលដូចខ្លួនអ៊ីចឹង។ ពួកគេលែងបារម្ភថាអ្នកដទៃពូកែជាងខ្លួន ឬអាចញែកដឹងពួកគេបានទៀតហើយ។ តើនេះមិនមែនជាការបង្ហាញចេញនៃធម្មជាតិដ៏ទុច្ចរិតរបស់ពួកទទឹងនឹងព្រះគ្រីស្ទទេឬអី? តើវាមិនអាចបង្ហាញថាពួកគេទុច្ចរិតទេឬអី? (មែនហើយ អាចបង្ហាញបាន។) ហេតុអ្វីបានជារឿងទាំងនេះអាចបញ្ជាក់ថាពួកទទឹងនឹងព្រះគ្រីស្ទទុច្ចរិត? របស់វិជ្ជមាន និងសេចក្ដីពិត គឺជាអ្វីដែលភាវៈដែលព្រះបានបង្កើតដែលមាន តម្រិះប្រកបដោយវិចារណញ្ញាណ និងមានមនសិការណាមួយ គួរតែស្រឡាញ់។ ទោះជាយ៉ាងនេះក្តី ចំពោះពួកទទឹងនឹងព្រះគ្រីស្ទវិញ ពួកគេចាត់ទុករឿងវិជ្ជមានទាំងនេះថាជារឿងគួរឱ្យធុញទ្រាន់ និងជាបន្លាក្នុងភ្នែករបស់ពួកគេ។ នរណាដែលគោរពតាម ឬអនុវត្តរឿងទាំងនោះ នឹងក្លាយជាសត្រូវរបស់ពួកគេ ហើយពួកគេ ប្រទូសរ៉ាយចំពោះបុគ្គលបែបនេះ។ តើនេះមិនស្រដៀងនឹងធម្មជាតិនៃការប្រទូសរ៉ាយរបស់សាតាំងចំពោះយ៉ូបទេឬអី? (មែនហើយ។) វាគឺជាធម្មជាតិដូចគ្នា ជានិស្ស័យដូចគ្នានឹងសាតាំង និងជាសារជាតិដូចគ្នា។ ធម្មជាតិរបស់ពួកទទឹងនឹងព្រះគ្រីស្ទមានប្រភពមកពីសាតាំង ហើយពួកគេស្ថិតក្នុងប្រភេទដូចគ្នានឹងសាតាំងដែរ។ ដូច្នេះ ពួកទទឹងនឹងព្រះគ្រីស្ទគឺជាបក្ខពួករបស់សាតាំង។ តើសម្ដីនេះហួសហេតុពេកឬទេ? មិនហួសហេតុទាល់តែសោះ វាត្រឹមត្រូវទាំងស្រុង។ ហេតុអ្វី? ពីព្រោះពួកទទឹងនឹងព្រះគ្រីស្ទមិនស្រឡាញ់របស់វិជ្ជមានឡើយ។ ពួកគេចូលចិត្តប្រើល្បិចកល ចូលចិត្តការកុហក រូបរាងបោកបញ្ឆោត និងការធ្វើពុត។ ប្រសិនបើនរណាម្នាក់លាតត្រដាងមុខមាត់ពិតរបស់ពួកគេ តើពួកគេអាចចុះចូល និងទទួលយកវាដោយក្ដីរីករាយបានដែរឬទេ? ពួកគេមិនត្រឹមតែមិនអាចទទួលយកវាបានប៉ុណ្ណោះទេ ថែមទាំងឆ្លើយតបដោយការស្តីប្រមាថយ៉ាងខ្លាំងទៀតផង។ មនុស្សដែលនិយាយការពិត ឬលាតត្រដាងមុខមាត់ពិតរបស់ពួកគេ នឹងធ្វើឱ្យពួកគេខឹងសម្បា និងផ្ទុះកំហឹងយ៉ាងខ្លាំង។ ឧទាហរណ៍ អាចនឹងមានអាទទឹងនឹងព្រះគ្រីស្ទម្នាក់ដែលពូកែធ្វើពុតណាស់។ មនុស្សគ្រប់គ្នាមើលឃើញថាគេជាមនុស្សល្អ៖ មានក្ដីស្រឡាញ់ ចេះអាណិតអាសូរមនុស្ស ចេះយល់ពីការលំបាករបស់អ្នកដទៃ ហើយជារឿយៗគាំទ្រ និងជួយដល់អស់អ្នកដែលទន់ខ្សោយ និងអវិជ្ជមាន។ រាល់ពេលដែលអ្នកដទៃមានការលំបាកណាមួយ គេអាចបង្ហាញការគិតគូរ និងអត់ទោសឱ្យបាន។ នៅក្នុងចិត្តរបស់មនុស្ស អាទទឹងនឹងព្រះគ្រីស្ទម្នាក់នេះអស្ចារ្យជាងព្រះជាម្ចាស់ទៅទៀត។ ចំពោះបុគ្គលដែលធ្វើពុតជាមានគុណធម៌នេះ ប្រសិនបើអ្នកលាតត្រដាងពីការធ្វើពុត និងការបោកប្រាស់របស់គេ ប្រសិនបើអ្នកប្រាប់គេពីការពិត តើគេអាចទទួលយកវាបានដែរឬទេ? គេមិនត្រឹមតែមិនទទួលយកវាប៉ុណ្ណោះទេ ប៉ុន្តែថែមទាំងចាប់ផ្ដើមបង្កើនការធ្វើពុត និងការបោកប្រាស់របស់គេថែមទៀតផង។ ប្រាប់ខ្ញុំមើល ប្រសិនបើអ្នកលាតត្រដាងពីការបោកប្រាស់របស់ពួកផារិស៊ី នៅពេលដែលគេកាន់បទគម្ពីរទៅកាច់ជ្រុងផ្លូវដើម្បីអធិដ្ឋាន និងអានឱ្យអ្នកដទៃឮ ហើយអ្នកប្រាប់គេថាគេកំពុងធ្វើបែបនេះដើម្បីសម្តែង តើគេនឹងសារភាពចំពោះអ្វីដែលអ្នកបាននិយាយដែរឬទេ? តើគេនឹងទទួលយកវាដោយក្ដីរីករាយដែរឬទេ? តើគេនឹងឆ្លុះបញ្ចាំងពីពាក្យសម្ដីរបស់អ្នកដែរឬទេ? តើគេអាចទទួលស្គាល់ថាអ្វីដែលគេកំពុងធ្វើគឺជាការបោកប្រាស់ និងល្បិចកលដែរឬទេ? តើគេអាចឆ្លុះបញ្ចាំងពីខ្លួនឯង ប្រែចិត្ត ហើយមិនប្រព្រឹត្តបែបនេះទៀតបានដែរឬទេ? ដាច់ខាតគឺមិនអាចឡើយ។ ប្រសិនបើអ្នកបន្តនិយាយថា៖ «សកម្មភាពរបស់អ្នកកំពុងតែបំភាន់មនុស្ស ហើយអ្នកនឹងទៅនរក ព្រមទាំងត្រូវបានដាក់ទោស» តើនោះមិនមែនជាការនិយាយការពិតទេឬអី? (មែនហើយ។) វាគឺជាការនិយាយការពិត។ តើពួកគេនឹងទទួលយកវាដែរឬទេ? ទេ ពួកគេនឹងខឹងសម្បាភ្លាមៗ ហើយនិយាយថា៖ «ថាម៉េច? អ្នកកំពុងនិយាយថាខ្ញុំនឹងទៅនរក ហើយត្រូវបានដាក់ទោសឬ? ពិតជាគួរឱ្យអស់សំណើចណាស់! ខ្ញុំជឿលើព្រះ មិនមែនជឿលើអ្នកទេ! ពាក្យសម្ដីរបស់អ្នកគ្មានន័យអ្វីឡើយ!» តើវាចប់ត្រឹមហ្នឹងឬ? តើពួកគេនឹងធ្វើអ្វីបន្តទៀត? ពួកគេនឹងបន្តនិយាយថា៖ «ខ្ញុំបានធ្វើដំណើរគ្រប់ទិសទី ផ្សាយដំណឹងល្អដល់មនុស្សជាច្រើន ទទួលបានផ្លែផ្កាយ៉ាងច្រើន លីឈើឆ្កាងយ៉ាងច្រើន ហើយខ្ញុំបានរងទុក្ខយ៉ាងខ្លាំងនៅក្នុងគុក—នែក្មេងតូច នៅពេលខ្ញុំបានចាប់ផ្ដើមជឿលើព្រះអម្ចាស់ អ្នកនៅតែក្នុងពោះម្ដាយរបស់អ្នកនៅឡើយទេ!» ធម្មជាតិរបស់ពួកគេត្រូវបានលាតត្រដាងហើយ តើមែនទេ? តើពួកគេមិនមែនអធិប្បាយពីការអត់ធ្មត់ និងការអត់ឱនទេឬអីចុះហេតុអ្វីបានជាពួកគេមិនអាចអត់ឱននឹងរឿងតូចតាចនេះបានទៅវិញ? ហេតុអ្វីបានជាពួកគេមិនអាចអត់ឱនបាន? ពីព្រោះអ្នកបាននិយាយការពិត អ្នកបានលាតត្រដាងពីអត្តសញ្ញាណពិតរបស់គេ ហើយ គេគ្មានគោលដៅឡើយ។ តើគេនៅតែអាចអត់ឱននឹងរឿងនេះបានទៀតឬទេ? ប្រសិនបើពួកគេមិនមែនជាពួកទទឹងនឹងព្រះគ្រីស្ទទេ ប្រសិនបើពួកគេដើរលើផ្លូវរបស់ពួកទទឹងនឹងព្រះគ្រីស្ទ ប៉ុន្តែអាចទទួលយកសេចក្ដីពិតបាន ហើយពួកគេក៏បង្ហាញការបង្ហាញចេញនូវការធ្វើពុតដែរ តើពួកគេនឹងធ្វើអ្វី ប្រសិនបើអ្នកលាតត្រដាងពីការធ្វើពុតរបស់ពួកគេ? ពួកគេប្រហែលជាមិនឆ្លុះបញ្ចាំងពីខ្លួនឯងភ្លាមៗនោះទេ ហើយការនិយាយថាពួកគេធ្វើបែបនេះ អាចស្ដាប់ទៅមិនប្រាកដប្រជា និងទទេ។ ទោះជាយ៉ាងនេះក្តី ប្រតិកម្មដំបូងរបស់មនុស្សធម្មតាភាគច្រើននៅពេលឮបែបនេះ គឺពួកគេមានអារម្មណ៍ឈឺចាប់ចាក់ដោតក្នុងបេះដូង។ តើការឈឺចាប់ចាក់ដោតនេះបញ្ជាក់ពីអ្វី? វាមានន័យថា ពួកគេរងផលប៉ះពាល់ដោយអ្វីដែលបានឮ ពួកគេមិននឹកស្មានថាមាននរណាម្នាក់ហ៊ានធ្វើសកម្មភាពដោយមិនគិតមុខក្រោយ ហ៊ាននិយាយការពិត និងថ្កោលទោសពួកគេនៅចំពោះមុខបែបនេះសោះគឺពាក្យសម្ដីទាំងនេះគឺជារឿងដែលពួកគេមិននឹកស្មានដល់ និងមិនធ្លាប់ឮពីមុនមកឡើយ។ លើសពីនេះទៅទៀត ពួកគេមានអារម្មណ៍ខ្មាសអៀន និងចង់រក្សាមុខមាត់។ នៅពេលដែលពួកគេគិតពិចារណាពីការដែលអ្នកប្រាប់ពួកគេថា ការឈរនៅកាច់ជ្រុងផ្លូវដើម្បីអធិដ្ឋាន និងអានបទគម្ពីរ គឺជាការបំភាន់មនុស្ស បន្ទាប់ពីការពិនិត្យពិច័យខ្លួនឯង ពួកគេរកឃើញថាការធ្វើបែបនេះ ពិតជាដើម្បីបង្ហាញមនុស្សថាតើពួកគេស្មោះស្ម័គ្រប៉ុនណា តើពួកគេស្រឡាញ់ព្រះអម្ចាស់ខ្លាំងប៉ុនណា និង តើពួកគេអាចទ្រាំទ្របានច្រើនប៉ុនណា ថាវាគឺជាការធ្វើពុត ហើយអ្វីដែលអ្នកបាននិយាយគឺជាការពិត។ ពួកគេរកឃើញថា ប្រសិនបើនៅតែបន្តប្រព្រឹត្តបែបនេះទៀត ពួកគេនឹងមិនអាចបង្ហាញមុខឱ្យអ្នកដទៃឃើញបានឡើយ។ ពួកគេមានអារម្មណ៍ខ្មាសអៀន ហើយដោយសារអារម្មណ៍ខ្មាសអៀននោះ ពួកគេប្រហែលជាអាចទប់ចិត្តខ្លួនឯងបានខ្លះៗ ហើយបញ្ឈប់អំពើអាក្រក់ ឬសកម្មភាពដែលឥតអៀនខ្មាស និងធ្វើឱ្យបាត់បង់មុខមាត់របស់ខ្លួន។ តើវាមានន័យយ៉ាងណា នៅពេលដែលពួកគេលែងបន្តប្រព្រឹត្តបែបនេះទៀត? វាសបញ្ជាក់ពីតម្រុយនៃការប្រែចិត្ត។ វាមិនប្រាកដថាពួកគេនឹងប្រែចិត្តជាដាច់ខាតនោះទេ ប៉ុន្តែយ៉ាងហោចណាស់ក៏មានលទ្ធភាពនៃការប្រែចិត្តដែរ ដែលនេះល្អជាងពួកទទឹងនឹងព្រះគ្រីស្ទ និងពួកផារិស៊ីឆ្ងាយណាស់។ តើអ្វីដែលធ្វើឱ្យវាល្អជាង? ពីព្រោះពួកគេមានមនសិការ និងអារម្មណ៍ខ្មាសអៀន ពាក្យសម្ដីលាតត្រដាងរបស់អ្នកដទៃចាក់ដោតបេះដូងរបស់ពួកគេ។ ទោះបីជាពួកគេអាចមានអារម្មណ៍ខ្មាសអៀន និងមានអារម្មណ៍ថាប៉ះពាល់ដល់សេចក្ដីថ្លៃថ្នូររបស់ខ្លួនក៏ដោយ យ៉ាងហោចណាស់ ពួកគេអាចទទួលស្គាល់ថាពាក្យសម្ដីទាំងនេះគឺត្រឹមត្រូវ។ ទោះបីជាពួកគេមិនអាចរក្សាមុខមាត់បានក៏ដោយ ក៏នៅក្នុងជម្រៅចិត្ត ពួកគេបានទទួលស្គាល់ និងចុះចូលនឹងពាក្យសម្ដីទាំងនោះ ដោយទទួលយកវារួចទៅហើយ។ តើពួកទទឹងនឹងព្រះគ្រីស្ទខុសគ្នាយ៉ាងដូចម្ដេច? ហេតុអ្វីបានជាយើងនិយាយថាពួកទទឹងនឹងព្រះគ្រីស្ទ ទុច្ចរិត? សេចក្តីទុច្ចរិតរបស់ពួកទទឹងនឹងព្រះគ្រីស្ទ ស្ថិតនៅត្រង់ថា នៅពេលដែលពួកគេឮអ្វីដែលត្រឹមត្រូវ ពួកគេមិនត្រឹមតែមិនអាចទទួលយកវាបានប៉ុណ្ណោះទេ ផ្ទុយទៅវិញ ពួកគេថែមទាំងស្អប់វាទៀតផង។ បន្ថែមពីនេះ ពួកគេងាកទៅរកវិធីសាស្ត្រផ្ទាល់ខ្លួនរបស់ពួកគេ ដោយស្វែងរកលេស ហេតុផល និងកត្តាសត្យានុម័តផ្សេងៗ ដើម្បីការពារ និងដោះសាឱ្យខ្លួនឯង។ តើពួកគេមានគោលបំណងសម្រេចនូវអ្វី? ពួកគេមានគោលបំណងបំប្លែងរឿងអវិជ្ជមានឱ្យទៅជារឿងវិជ្ជមាន និងរឿងវិជ្ជមានឱ្យទៅជារឿងអវិជ្ជមានគឺពួកគេចង់បង្វែរស្ថានការណ៍។ តើនេះមិនទុច្ចរិតទេឬអី? ពួកគេគិតថា៖ «ទោះបីជាអ្នកនិយាយត្រូវកម្រិតណា ឬពាក្យសម្ដីរបស់អ្នកស្របតាមសេចក្ដីពិតកម្រិតណាក៏ដោយ តើអ្នកអាចទប់ទល់នឹងអណ្ដាតប្រាក់របស់ខ្ញុំបានដែរឬទេ? ទោះបីជារាល់ពាក្យសម្ដីដែលខ្ញុំនិយាយ សុទ្ធតែជាការកុហក បោកបញ្ឆោត និងបំភាន់យ៉ាងច្បាស់ក្រឡែតក៏ដោយ ក៏ខ្ញុំនៅតែបដិសេធ និងថ្កោលទោសអ្វីដែលអ្នកនិយាយដដែល។» តើនេះមិនទុច្ចរិតទេឬអី? ពិតណាស់ នេះគឺទុច្ចរិត។ តើអ្នកគិតថា ពួកទទឹងនឹងព្រះគ្រីស្ទ នៅពេល ឃើញមនុស្សល្អ ពួកគេមិនចាត់ទុកអ្នកទាំងនោះជាមនុស្សស្មោះត្រង់នៅក្នុងចិត្តទេឬអី? ពួកគេចាត់ទុកអ្នកទាំងនោះជាមនុស្សស្មោះត្រង់ និងជាអ្នកដេញតាមសេចក្ដីពិតមែន ប៉ុន្តែតើពួកគេឱ្យនិយមន័យភាពស្មោះត្រង់ និងការដេញតាមសេចក្ដីពិតយ៉ាងដូចម្ដេច? ពួកគេគិតថាមនុស្សស្មោះត្រង់គឺជាមនុស្សល្ងង់ខ្លៅ។ ពួកគេមានអារម្មណ៍ខ្ពើមរអើម ស្អប់ខ្ពើម និងប្រទូសរ៉ាយចំពោះការដេញតាមសេចក្ដីពិត។ ពួកគេជឿថាវាជារឿងក្លែងក្លាយ ថាគ្មាននរណាម្នាក់អាចល្ងង់ខ្លៅដល់ថ្នាក់លះបង់អ្វីៗគ្រប់យ៉ាងដើម្បីដេញតាមសេចក្ដីពិត និយាយអ្វីគ្រប់យ៉ាងប្រាប់គ្រប់គ្នា ហើយប្រគល់អ្វីៗគ្រប់យ៉ាងថ្វាយព្រះជាម្ចាស់នោះទេ។ គ្មាននរណាម្នាក់ល្ងង់ខ្លៅបែបនោះឡើយ។ ពួកគេមានអារម្មណ៍ថាសកម្មភាពទាំងអស់នេះសុទ្ធតែជារឿងក្លែងក្លាយ ហើយពួកគេមិនជឿលើរឿងណាមួយឡើយ។ តើពួកទទឹងនឹងព្រះគ្រីស្ទជឿថាព្រះជាម្ចាស់មានគ្រប់ព្រះចេស្ដា និងសុចរិតដែរឬទេ? (ពួកគេមិនជឿទេ។) ដូច្នេះ ពួកគេគូសសញ្ញាសួរនៅពីក្រោយរឿងទាំងអស់នេះនៅក្នុង ចិត្តរបស់ពួកគេ។ តើនេះមានន័យយ៉ាងណា? តើយើងបកស្រាយគំនរសញ្ញាសួរនេះយ៉ាងដូចម្ដេច? ពួកគេមិនត្រឹមតែសង្ស័យ ឬចោទសួរវាប៉ុណ្ណោះទេ នៅទីបញ្ចប់ ពួកគេក៏បដិសេធវា ហើយមានគោលបំណងបង្វែរស្ថានការណ៍ផងដែរ។ តើខ្ញុំចង់មានន័យយ៉ាងណាចំពោះការបង្វែរស្ថានការណ៍? ពួកគេគិតថា៖ «តើមានប្រយោជន៍អ្វីដែលត្រូវធ្វើជាមនុស្សយុត្តិធម៌យ៉ាងនេះ? ប្រសិនបើការកុហកត្រូវបាននិយាយដដែលៗមួយពាន់ដង វានឹងក្លាយជាការពិត។ ប្រសិនបើគ្មាននរណាម្នាក់និយាយការពិតទេ នោះវាមិនមែនជាការពិតឡើយ ហើយវាក៏គ្មានប្រយោជន៍អ្វីដែរគឺវាគ្រាន់តែជាការកុហកប៉ុណ្ណោះ!» តើនេះមិនមែនជាការបំប្លែងខុសឱ្យទៅជាត្រូវទេឬអី? នេះគឺជាសេចក្តីទុច្ចរិតរបស់សាតាំងគឺការបំភ្លៃការពិត និងការបំប្លែងខុសឱ្យទៅជាត្រូវពោលគឺនេះគឺជាអ្វីដែលពួកគេចូលចិត្ត។ ពួកទទឹងនឹងព្រះគ្រីស្ទពូកែខាងការធ្វើពុត និងល្បិចកលណាស់។ អ្វីដែលពួកគេពូកែ គឺច្បាស់ណាស់ថាមានជាប់ពីកំណើតនៅក្នុងស្នូលរបស់ពួកគេ ហើយអ្វីដែលមានជាប់ពីកំណើតនៅក្នុងស្នូលរបស់ពួកគេ គឺពិតប្រាកដណាស់ជាអ្វីដែលមាននៅក្នុងសារជាតិធម្មជាតិរបស់ពួកគេ។ លើសពីនេះទៅទៀត វាគឺជាអ្វីដែលពួកគេប្រាថ្នាចង់បាន និងស្រឡាញ់ ហើយវាក៏ជាច្បាប់សម្រាប់របៀបដែលពួកគេរស់រានមានជីវិតនៅក្នុងលោកីយ៍នេះផងដែរ។ ពួកគេជឿលើពាក្យពោលថា «មនុស្សល្អអាយុខ្លី ចំណែកឯមនុស្សអាក្រក់អាយុវែង» «មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់» «ជោគវាសនារបស់មនុស្សស្ថិតនៅក្នុងដៃរបស់ពួកគេផ្ទាល់» «មនុស្សនឹងយកឈ្នះលើធម្មជាតិ» ជាដើម។ តើមានសេចក្តីថ្លែងណាមួយក្នុងចំណោមសេចក្តីថ្លែងទាំងនេះ ស្របតាមភាពជាមនុស្ស ឬច្បាប់ធម្មជាតិដែលមនុស្សធម្មតាអាចយល់ដឹងបានដែរឬទេ? គ្មានសូម្បីតែមួយ។ ចុះហេតុអ្វីបានជាពួកទទឹងនឹងព្រះគ្រីស្ទចូលចិត្តពាក្យពោល អារក្សរបស់សាតាំងទាំងនេះខ្លាំងម៉្លេះ ថែមទាំងចាត់ទុកវាជាបាវចនារបស់ខ្លួនទៀតផង? គេអាចនិយាយបានត្រឹមតែថា គឺដោយសារតែធម្មជាតិរបស់ពួកគេទុច្ចរិតពេកហើយ។

មានអ្នកដឹកនាំពួកជំនុំម្នាក់ ដែលខ្ញុំបានទាក់ទងពីរបីដង ក្នុងរយៈពេលប្រហែលមួយឆ្នាំ។ ពួកយើងមានឱកាសជួបគ្នាជាច្រើនដង ប៉ុន្តែការសន្ទនារបស់យើងមានកម្រិត ពីព្រោះគាត់មិនមែនជាមនុស្សដែលនិយាយដោយសេរីឡើយ។ តើពាក្យថា «មិនមែនជាមនុស្សដែលនិយាយដោយសេរី» មានន័យដូចម្ដេច? វាមានន័យថា គាត់មិនសូវនិយាយស្ដីច្រើននោះទេ សូម្បីតែពេលដែលអ្នកសួរគាត់ក៏ដោយ។ ចុះ តើគាត់បែបនេះដែរឬទេ នៅពេលទាក់ទងជាមួយអ្នកដទៃនៅក្នុងពួកជំនុំ? មានស្ថានភាពពីរយ៉ាង។ ជាមួយអ្នកដែលមានគំនិតដូចគ្នា គាត់មានរឿងនិយាយច្រើនណាស់។ ប៉ុន្តែ ជាមួយអ្នកដែលមិនមានគំនិតដូចគ្នាវិញ គាត់ប្រុងប្រយ័ត្ន ហើយមិនសូវនិយាយដោយសេរីឡើយ។ ក្រោយមក ខ្ញុំបានសន្និដ្ឋានថា ក្នុងអំឡុងពេលដែលខ្ញុំទាក់ទងជាមួយគាត់ គាត់បាននិយាយពាក្យសម្ដី «ដែលដក់ជាប់ចិត្ត» សរុបចំនួនប្រាំឃ្លា។ គាត់មិនសូវនិយាយដោយសេរីទេ ហើយនៅពេលដែលគាត់និយាយអ្វីមួយ វាក្លាយជាពាក្យសម្ដី «ដែដែលដក់ជាប់ចិត្ត» មួយឃ្លា។ តើនេះជាមនុស្សប្រភេទណាទៅ? តើយើងអាចហៅគាត់ថាជា «បុគ្គលឆ្នើម» បានដែរឬទេ? វាជារឿងធម្មតាណាស់សម្រាប់ពួកអ្នកដឹកនាំ ឬពួកអ្នកធ្វើការនៅពួកជំនុំ ក្នុងការទាក់ទងមកខ្ញុំ និងពិភាក្សាអំពីបញ្ហានានា តើមិនដូច្នឹងទេឬអី? ប៉ុន្តែ មនុស្សម្នាក់នេះគឺប្លែកពីគេ។ គាត់និយាយតែប្រាំឃ្លាប៉ុណ្ណោះ ជាប្រាំឃ្លា «ដែលដក់ជាប់ចិត្ត» មិនគួរឱ្យជឿ។ ចូរស្ដាប់ពីអ្វីដែលធ្វើឱ្យពាក្យសម្ដីទាំងនេះក្លាយជាពាក្យ «ដែលដក់ជាប់ចិត្ត» យ៉ាងនេះចុះ។ ឃ្លានីមួយៗរបស់គាត់ សុទ្ធតែមានបរិបទរៀងៗខ្លួន និងមានរឿងរ៉ាវតូចមួយនៅពីក្រោយវា។ ចូរយើងចាប់ផ្ដើមពីប្រភពដើមនៃឃ្លាទីមួយរបស់គាត់។

នៅក្នុងពួកជំនុំដែលត្រូវបានដឹកនាំដោយអ្នកដឹកនាំម្នាក់នេះ មានមនុស្សអាក្រក់ម្នាក់បានធ្វើរឿងអាក្រក់មួយចំនួន និងបានរំខានដល់កិច្ចការរបស់ពួកជំនុំ។ អ្នកគ្រប់គ្នាឃើញថាគាត់ជាមនុស្សអាក្រក់ ដូច្នេះ ពួកគេក៏បានចាប់ផ្ដើមប្រកបគ្នា និងពិភាក្សាអំពីគាត់។ ប្រសិនបើត្រូវបណ្ដេញ និងបញ្ជូនគាត់ចេញ នោះត្រូវតែមានការជូនដំណឹងអំពីគាត់នៅក្នុងពួកជំនុំ ដើម្បីឱ្យអ្នកគ្រប់គ្នាបានដឹងពីរឿងអាក្រក់ដែលគាត់បានធ្វើ និងមូលហេតុដែលគាត់ត្រូវបានកំណត់លក្ខណៈជាមនុស្សអាក្រក់ ហើយត្រូវបានបញ្ជូនចេញ។ ខណៈពេលរឿងអាក្រក់ខ្លះៗដែលមនុស្សអាក្រក់នោះបានធ្វើ កំពុងត្រូវបានលាតត្រដាង អ្នកដឹកនាំម្នាក់នេះ ដែលជាធម្មតាមិនសូវនិយាយស្ដី ក៏ស្រាប់តែបាននិយាយឡើងថា៖ «គាត់មានចេតនាល្អទេ»។ តើគាត់យល់ឃើញយ៉ាងណា ចំពោះមនុស្សអាក្រក់ដែលធ្វើរឿងអាក្រក់ទាំងនោះ និងរំខានដល់កិច្ចការរបស់ពួកជំនុំនោះ? «បុគ្គលនេះមានចេតនាល្អទេ»។ គាត់បានជឿថា រឿងអាក្រក់ដែលមនុស្សអាក្រក់ម្នាក់ធ្វើ គឺស្របតាមសេចក្ដីពិត ដរាបណាបុគ្គលនោះមានចេតនាល្អ។ សម្រាប់គាត់ ទោះបីជាសកម្មភាពរបស់បុគ្គលនោះមានធម្មជាតិបែបណាក៏ដោយ ទោះល្អឬអាក្រក់ ឬមានផលវិបាក យ៉ាងណាក៏ដោយ ដរាបណាបុគ្គលនោះមានចេតនាល្អ សូម្បីតែការបង្អាក់ និងការរំខានដែលត្រូវបានបង្កឡើង ក៏ស្របតាមសេចក្ដីពិតដែរ។ «គាត់មានចេតនាល្អទេ»។ នេះគឺជាឃ្លាទីមួយដែលអ្នកដឹកនាំម្នាក់នេះបាននិយាយ។ តើអ្នករាល់គ្នាធ្លាប់ឮការនិយាយបែបនេះដែរឬទេ? មនុស្សអាក្រក់កំពុងធ្វើអំពើអាក្រក់យ៉ាងច្បាស់ក្រឡែត ប៉ុន្តែបែរជាមានគេនិយាយថា បុគ្គលនោះមានចេតនាល្អនៅពេលធ្វើរឿងអាក្រក់ទាំងនោះទៅវិញ។ តើអ្នកគ្រប់គ្នាមានការញែកដឹងចំពោះឃ្លានេះដែរឬទេ? ខ្ញុំជឿថា មនុស្សមួយចំនួនអាចនឹងត្រូវបំភាន់ដោយឃ្លានេះ ពីព្រោះមនុស្សភាគច្រើនគិតថា ដរាបណានរណាម្នាក់មានចេតនាល្អ គេមិនគួរត្រូវបានចាត់ការឡើយ ហើយប្រសិនបើនរណាម្នាក់ធ្វើរឿងអាក្រក់ដោយមានចេតនាល្អ នោះគេមិនមែនមានបំណងធ្វើអំពើអាក្រក់ឡើយ។ បន្ទាប់ពីត្រូវបានញុះញង់ និងបំភាន់ដោយអ្នកដឹកនាំម្នាក់នេះ វាអាចទៅរួចដែលមនុស្សមួយចំនួនអាចនឹងងាកទៅរកខាងអ្នកដឹកនាំ ហើយចាប់ផ្ដើមអាណិតអាសូរដល់មនុស្សអាក្រក់នោះ។ ដោយគ្មានអ្នកដឹកនាំម្នាក់នេះបំភាន់ទេ មនុស្សភាគច្រើនមុខជាយល់ពីរឿងនេះបានត្រឹមត្រូវ ហើយគិតថាមនុស្សអាក្រក់នោះគួរតែត្រូវបានបណ្ដេញ និងបានបញ្ជូនចេញ ដោយសារការធ្វើអំពើអាក្រក់។ ប៉ុន្តែ បន្ទាប់ពីត្រូវបានញុះញង់ និងបានបំភាន់ដោយអ្នកដឹកនាំម្នាក់នេះ មនុស្សមួយចំនួនបានគិតថា៖ «គាត់មានចេតនាល្អទេ ស្តាប់ទៅសមហេតុផលតើ។ ជួនកាល ពួកយើងក៏បែបនេះដែរ។ ដូច្នេះ ប្រសិនបើពួកយើងធ្វើរឿងអាក្រក់ដោយមានចេតនាល្អ តើពួកយើងក៏នឹងត្រូវបោសសម្អាត និងបញ្ជូនចេញដែរឬអី?» ជាលទ្ធផល ពួកគេក៏បានងាកមកខាងអ្នកដឹកនាំម្នាក់នេះ។ ហេតុអ្វី? ព្រោះពួកគេកំពុងគិតអំពីអនាគតផ្ទាល់ខ្លួនរបស់ពួកគេ។ តើវាមិនងាយស្រួលទេឬសម្រាប់មនុស្សក្នុងការ ទទួលយកឃ្លាដែលអ្នកដឹកនាំម្នាក់នេះបាននិយាយ? តើការពួកគេទទួលយកឃ្លានេះមានផលវិបាកអ្វីខ្លះ? ពួកគេបានកើតមានការសង្ស័យអំពីព្រះជាម្ចាស់ អំពីនិស្ស័យសុចរិតរបស់ទ្រង់ និងអំពីគោលការណ៍នៃការធ្វើកិច្ចការរបស់ទ្រង់។ ពួកគេបានកើតមានការសង្ស័យអំពីគោលការណ៍ដែលដំណាក់របស់ព្រះជាម្ចាស់មានសម្រាប់ការធ្វើរឿងរ៉ាវនានា បានចោទជាសញ្ញាសួរអំពីគោលការណ៍ទាំងនោះ ហើយបន្ទាប់មក ក៏បានថ្កោលទោសវា។ ពួកគេបានលាក់ទុកការសង្ស័យទាំងនេះនៅក្នុងចិត្តរបស់ពួកគេ។ តាមតថភាព មនុស្សអាក្រក់ម្នាក់នេះមិនមែនត្រូវបញ្ជូនចេញ ដោយសារតែធ្វើរឿងអាក្រក់តែមួយដងនោះទេ។ នៅក្នុងដំណាក់របស់ព្រះជាម្ចាស់ គ្មាននរណាម្នាក់ត្រូវបញ្ជូនចេញ គ្រាន់តែដោយសារតែធ្វើខុសម្ដងម្កាលនោះទេ ទោះបីជាពួកគេធ្វើការងារប្រើកម្លាំង បំពេញភារកិច្ចពិសេស ឬភារកិច្ចដែលពាក់ព័ន្ធនឹងជំនាញបច្ចេកទេសក៏ដោយ។ ពួកគេសុទ្ធតែត្រូវឆ្លងកាត់ការកំណត់លក្ខណៈរួមលើឥរិយាបថដែលកើតឡើងដដែលៗរបស់ពួកគេពីសំណាក់ពួកអ្នកដឹកនាំពួកជំនុំ និងបងប្អូនប្រុសស្រីសិន ទើបពួកគេត្រូវបានចាត់ការ។ ឧទាហរណ៍ ប្រសិនបើនរណាម្នាក់តែងតែខ្ជិលច្រអូសនៅពេលដែលគួរតែធ្វើការ ហើយចេះតែរកលេសដើម្បីគេចវេះពីការងារ តើវាសមស្រប ដែរឬទេក្នុងការបញ្ជូនគេចេញ ដោយផ្អែកលើឥរិយាបថ បែបនេះ? (មែនហើយ សមស្រប។) ត្រូវហើយ គឺសមស្រប។ ជាឧទាហរណ៍ ប្រសិនបើអ្នកត្រូវបានចាត់តាំងឱ្យសម្អាត ហើយអ្នកឧស្សាហ៍អង្គុយហូបគ្រាប់ឈូករ័ត្ន ផឹកតែ អានកាសែត និងចោលសំបកគ្រាប់ឈូករ័ត្នពាសវាលពាសកាល តើមិនមែនកំពុងធ្វេសប្រហែសនឹងទំនួលខុសត្រូវទេឬអី? មិនត្រឹមតែមិនសម្អាតប៉ុណ្ណោះទេ ថែមទាំងធ្វើឱ្យរញ៉េរញ៉ៃទៀត ដែលនេះមានន័យថា អ្នកកំពុងធ្វេសប្រហែសនឹងទំនួលខុសត្រូវរបស់អ្នកហើយ។ ប្រសិនបើគ្មានសមត្ថភាពក្នុងការងាររបស់អ្នកទេ ការបញ្ជូនអ្នកចេញ គឺស្របតាមគោលការណ៍ទាំងស្រុង ហើយអ្នកមិនគួរប្រកែកអំពីរឿងនេះឡើយ។ ទោះជាយ៉ាងនេះក្តី អ្នកដឹកនាំពួកជំនុំម្នាក់នេះបានអះអាងថា បុគ្គលនោះមានចេតនាល្អទេ ដែលនេះបានបំភាន់មនុស្ស។ បន្ទាប់ពីអ្នកដឹកនាំបានញុះញង់ និងបំភាន់មនុស្សបែបនេះ មនុស្សមួយចំនួនក៏បានធ្វើតាមគាត់ ហើយពួកគេក៏មានការឯកភាពគ្នា។ ប៉ុន្តែ តើពួកគេទុកព្រះជាម្ចាស់ និងគោលការណ៍សេចក្ដីពិតនៅឯណា នៅពេលដែលប្រព្រឹត្តបែបនេះ? ពួកគេបានក្លាយជាដូចជាគ្រួសារតែមួយ ដោយនិយាយអំពី «ពួកជំនុំរបស់យើង» និង «ដំណាក់របស់ព្រះជាម្ចាស់របស់យើង»។ តើ «ពួកជំនុំ» និង «ដំណាក់របស់ព្រះជាម្ចាស់» ត្រូវបានកំណត់និយមន័យយ៉ាងដូចម្ដេច? តើអាចមានដំណាក់របស់ព្រះជាម្ចាស់ដែរឬទេ នៅកន្លែងដែលគ្មានព្រះជាម្ចាស់នោះ? (ទេ មិនអាចទេ។) ប្រសិនបើគ្មានព្រះជាម្ចាស់នៅកន្លែងណាមួយទេ តើពួកជំនុំអាចមានវត្តមាន ឬត្រូវបានបង្កើតឡើងនៅទីនោះបានដែរឬទេ? (ទេ មិនអាចទេ។) ដូច្នេះ តើវាមានន័យដូចម្ដេច នៅពេលពួកគេបាននិយាយថា «របស់យើង» នោះ? វាមានន័យថា ពួកគេបានបំបែកចេញពីព្រះជាម្ចាស់ហើយ។ ពួកជំនុំបានក្លាយជាពួកជំនុំរបស់អ្នកដឹកនាំដ៏វង្វេងវង្វាន់ម្នាក់នេះ គាត់បានក្លាយជាម្ចាស់នៃពួកជំនុំ ចំណែកឯអ្នកដែលហៅថាបងប្អូនប្រុសស្រី និងមនុស្សវង្វេងវង្វាន់ទាំងនោះ បានបង្កើតបក្សពួកជាមួយគាត់ ហើយធ្វើខ្លួនដូចជាសាច់ញាតិនឹងគាត់អ៊ីចឹង។ ពួកគេបានឃ្លាតឆ្ងាយពីព្រះជាម្ចាស់ ដូច្នេះហើយ ព្រះជាម្ចាស់ក៏បានក្លាយជាអ្នកនៅក្រៅ «ដំណាក់របស់ព្រះជាម្ចាស់» ទៅវិញ។ ទាំងនេះគឺជាផលវិបាកដែលបានកើតឡើង នៅពេលអ្នកដឹកនាំម្នាក់នេះបាននិយាយឃ្លាទីមួយនោះ ក្នុងកាលៈទេសៈបែបនេះ។ អ្នកគ្រប់គ្នាពេញចិត្តនឹងគាត់ជាពិសេស ដោយគិតថា៖ «អ្នកដឹកនាំពួកជំនុំរបស់យើងមានភាពយុត្តិធម៌ គាត់ចេះគិតគូរដល់យើង អត់ទោសឱ្យភាពទន់ខ្សោយរបស់យើង ហើយថែមទាំងនិយាយការពារយើងទៀតផង។ នៅពេលដែលយើងធ្វើខុស ព្រះជាម្ចាស់តែងតែលាតត្រដាង និងលួសកាត់យើងជានិច្ច។ ប៉ុន្តែ អ្នកដឹកនាំរបស់យើងតែងតែការពារយើង ដូចជាមេមាន់ការពារកូនៗរបស់វាអ៊ីចឹង។ ដោយមានគាត់នៅទីនេះ យើងនឹងមិនរងភាពអយុត្តិធម៌ឡើយ»។ អ្នកគ្រប់គ្នាមានអំណរគុណចំពោះគាត់។ ទាំងនេះគឺជាផលវិបាកនៃឃ្លាទីមួយ ដែលអ្នកដឹកនាំម្នាក់នេះបាននិយាយ។

ចូរយើងបន្តជាមួយឃ្លាទីពីរដែលអ្នកដឹកនាំម្នាក់នេះបាននិយាយ។ មានការងារមួយចំនួនពាក់ព័ន្ធនឹងកិច្ចការខាងក្រៅ នៅក្នុងពួកជំនុំ ដែលមនុស្សភាគច្រើនធ្វើមិនបាន ឬរវល់នឹងភារកិច្ចពេកទើបគ្មានពេលចាត់ចែង។ មានអ្នកជឿតែឈ្មោះមួយចំនួនដែលពូកែចាត់ចែងកិច្ចការខាងក្រៅ ដូច្នេះ ដំណាក់របស់ព្រះជាម្ចាស់បានលៃទុកប្រាក់បន្តិចបន្តួច ដើម្បីជួលមនុស្សបែបនេះឱ្យចាត់ចែងកិច្ចការទាំងនេះ ហើយជួនកាល ដំណាក់របស់ព្រះជាម្ចាស់ត្រូវលៃទុកប្រាក់បន្ថែមបន្តិចបន្តួច ដើម្បីឱ្យគាត់ចាត់ការលើកិច្ចការជាច្រើនជំនួស។ ចូរប្រាប់ខ្ញុំមកមើល៍ តើការដែលដំណាក់របស់ព្រះជាម្ចាស់ចំណាយប្រាក់ ២០០ យ័នបន្ថែម ដើម្បីចាត់ការលើរឿងបែបនេះ វាបំពានគោលការណ៍ដែរឬទេ? នេះគឺជាវិធីតែមួយគត់ដើម្បីចាត់ការលើរឿងទាំងនោះ ហើយវាទទួលបានលទ្ធផលល្អ ដូច្នេះទើបគេចាត់ចែងកិច្ចការទាំងនោះតាមរបៀបនេះ។ ការផ្ដល់ប្រាក់ ២០០ យ័នបន្ថែមដល់បុគ្គលនោះ ធ្វើឱ្យដំណាក់របស់ព្រះជាម្ចាស់មានភាពងាយស្រួលក្នុងការចាត់ការលើរឿងទាំងនេះ ហើយបញ្ហាជាច្រើនក៏ត្រូវបានដោះស្រាយ។ តើការចំណាយប្រាក់ ២០០ យ័នបន្ថែមនោះ ពិតជាសមនឹងចំណាយដែរឬទេ? (សមនឹងចំណាយ។) គឺពិតជាសមនឹងចំណាយណាស់។ ការធ្វើបែបនេះ គឺសមស្របហើយ។ ប្រសិនបើដំណាក់របស់ព្រះជាម្ចាស់ផ្ដល់ប្រាក់ ២០០ យ័ននោះទៅឱ្យអ្នកដែលមិនអាចចាត់ការលើកិច្ចការទាំងនោះបាន វានឹងក្លាយជាការខ្ជះខ្ជាយទទេៗ។ ការផ្ដល់ប្រាក់ ២០០ យ័ននោះទៅឱ្យគាត់ មានន័យថាកិច្ចការទាំងនោះអាចសម្រេចបានយ៉ាងល្អ ដូច្នេះ តើការដែលដំណាក់របស់ព្រះជាម្ចាស់ចាត់ការលើរឿងបែបនេះ ស្របតាមគោលការណ៍ដែរឬទេ? (វា ស្របតាមគោលការណ៍។) ចុះ តើការដែលមិនបានពិភាក្សា ឬប្រាប់រឿងនេះដល់បងប្អូនប្រុសស្រី ស្របតាមគោលការណ៍ដែរឬទេ? (វាស្របតាមគោលការណ៍។) តើខាងលើមានសិទ្ធិចាត់ការលើរឿងបែបនេះដែរឬទេ? (មាន។) ត្រូវហើយ គឺប្រាកដជាមាន។ ប៉ុន្តែ អ្នកដឹកនាំពួកជំនុំម្នាក់នេះបាននិយាយថា៖ «បងប្អូនប្រុសស្រីបាននិយាយថា បុគ្គលនោះទទួលបានប្រាក់ ២០០ យ័នបន្ថែមទៀត... ខ្ញុំគ្រាន់តែតំណាងឱ្យបងប្អូនប្រុសស្រីសួរអំពីរឿងនេះប៉ុណ្ណោះ។ ពួកគេមិនយល់ពីគោលការណ៍នេះទេ ហើយពួកយើងចង់ស្វែងរកពីរបៀបប្រកបគ្នាអំពីទិដ្ឋភាពនៃសេចក្ដីពិតនេះ»។ គាត់បាននិយាយ មិនចប់ចុងមិនចប់ដើមឡើយ។ នេះគឺជាឃ្លាទីពីររបស់គាត់។ ជាក់ស្ដែង ឃ្លានេះគឺជាការចោទសួរ ដែលមានន័យថា៖ «អ្នកនិយាយថា អ្វីគ្រប់យ៉ាងដែលអ្នកធ្វើគឺស្របតាមគោលការណ៍ ប៉ុន្តែរឿងនេះមិនស្របទេ ហើយបងប្អូនប្រុសស្រីមួយចំនួនមានមតិ និងសញ្ញាណអំពីរឿងនេះ ដូច្នេះ ខ្ញុំត្រូវតែចោទសួរអ្នកតំណាងឱ្យពួកគេ។ តើអ្នកពន្យល់រឿងនេះយ៉ាងដូចម្ដេច? សូមបកស្រាយប្រាប់ខ្ញុំមក»។ នោះគឺជាការចោទសួរ តើមិនដូច្នឹងទេឬអី? ឥឡូវនេះ ចូរវិភាគមើលថាតើមានសារប៉ុន្មានដែលបង្កប់នៅក្នុងសម្ដីនេះ ពោលគឺតើអ្នករាល់គ្នាយល់ឃើញយ៉ាងណានៅពេលឮរឿងបែបនេះ? ផ្អែកលើរឿងនេះ តើអ្នករាល់គ្នាយល់ឃើញយ៉ាងណាចំពោះបុគ្គលនេះ? (ព្រះជាម្ចាស់ ឃ្លារបស់គាត់នេះមានលក្ខណៈជាការចោទសួរ។ គាត់កំពុងចោទសួរព្រះជាម្ចាស់។ តាមពិតទៅ គាត់មានសញ្ញាណផ្ទាល់ខ្លួនអំពីរឿងនេះ។ គាត់មិនបានសម្តែងចេញនូវគំនិតពិតរបស់ខ្លួនទេ ផ្ទុយទៅវិញ គាត់បែរជាបាននិយាយថា បងប្អូនប្រុសស្រីទេដែលមិនអាចទទួលយកការសម្រេចចិត្តរបស់ខាងលើ ហើយថាពួកគេមានមតិអំពីរឿងនេះ។ ក្នុងនាមជាអ្នកដឹកនាំពួកជំនុំ នៅពេលដែលបងប្អូនប្រុសស្រីមានសញ្ញាណ គាត់គួរតែបានប្រកបគ្នា អំពីសេចក្ដីពិតជាមួយពួកគេដើម្បីដោះស្រាយបញ្ហានេះ ប៉ុន្តែ គាត់មិនត្រឹមតែមិនបានដោះស្រាយប៉ុណ្ណោះទេ ថែមទាំងបានមកចោទសួរព្រះជាម្ចាស់ដោយយកសញ្ញាណទាំងនេះមកជាមួយទៀតផង។ មាននិស្ស័យបោកបញ្ឆោត និងទុច្ចរិតនៅក្នុងខ្លួនគាត់។) មានចំណុចពីរត្រូវបានលើកឡើង៖ ទីមួយគឺ គាត់កំពុងចោទសួរខាងលើ ហើយមួយផ្សេងទៀតគឺ តាមពិតគាត់មានសញ្ញាណនៅក្នុងចិត្តរួចទៅហើយ ប៉ុន្តែគាត់បែរជាបាននិយាយថា៖ «បងប្អូនប្រុសស្រីមិនយល់ពីគោលការណ៍ទេ ហើយពួកគេចង់ស្វែងរកគោលការណ៍ទាំងនោះ»។ តើឃ្លានេះមានបញ្ហាដែរឬទេ? តើបងប្អូនប្រុសស្រីពិតជាសំខាន់សម្រាប់គាត់ដល់ថ្នាក់ហ្នឹងមែនទេ? ដោយសារគាត់បានចាត់ទុកការចូលទៅក្នុងជីវិតរបស់បងប្អូនប្រុសស្រីថាសំខាន់យ៉ាងនេះ នៅពេលពួកគេបានកើតមានសញ្ញាណខ្លាំងបែបនេះ ហេតុអ្វីបានជាគាត់មិនបានដោះស្រាយ? តើគាត់មិនមែនកំពុងធ្វេសប្រហែសនឹងទំនួលខុសត្រូវទេឬអី? គាត់ពិតជាកំពុងធ្វេសប្រហែសហើយ។ គាត់មិនបានដោះស្រាយបញ្ហានោះទេ ហើយថែមទាំងយកសញ្ញាណរបស់បងប្អូនប្រុសស្រីមកចោទសួរខាងលើទាំងគ្មានភាពអៀនខ្មាសទៀតផង។ ដូច្នេះ តើគាត់មានប្រយោជន៍អ្វីទៅ? តើគាត់មានសិទ្ធិអ្វីអាចមកចោទសួរនោះ? តើគាត់មិនមានសញ្ញាណដែរទេឬអី? តើគាត់មិនមានគំនិតចំពោះការសម្រេចចិត្តរបស់ខាងលើដែរទេឬអី? តើគាត់មិនមានអារម្មណ៍ថា រឿងនេះត្រូវបានចាត់ការមិនសមរម្យដែរទេឬអី? ប្រាក់ ២០០ យ័ននោះមិនបានចំណាយលើគាត់ទេ ដូច្នេះ គាត់មានអារម្មណ៍ថាខាតបង់ តើមិនដូច្នឹងទេឬអី? គាត់គិតថា៖ «ខ្ញុំគួរតែទទួលបានប្រាក់ ២០០ យ័នបន្ថែមនោះ យើងសមនឹងទទួលបានវា។ បុគ្គលនោះគឺជាអ្នកមិនជឿ គេមិនគួរទទួលបានវាទេ។ យើងពិតជាជឿលើព្រះ ហើយពួកយើងគឺជាមនុស្សនៃដំណាក់របស់ព្រះ ចំណែកឯគេមិនមែនទេ»។ តើនេះមិនមែនជាអត្ថន័យរបស់គាត់ទេឬអី? (មែនហើយ ជា។) នេះពិតជាអត្ថន័យរបស់គាត់មែន។ ហើយគាត់មិនបាននិយាយរឿងនេះចំៗទេ គាត់និយាយរដិបរដុប។ បន្ទាប់ពីបានឮដូច្នេះ តើអ្នករាល់គ្នាយល់ដែរឬទេ? តើអ្នករាល់គ្នាយល់ឃើញយ៉ាងណាចំពោះរឿងចំណាយប្រាក់នេះ? មនុស្សភាគច្រើនអាចយល់ពីរឿងតូចតាចនេះបាន។ បើគិតពីកិច្ចការដ៏ធំធេងរបស់ដំណាក់របស់ព្រះជាម្ចាស់ តើអ្នកដឹកនាំនោះពិតជាត្រូវខ្វល់ខ្វាយនឹងការចំណាយប្រាក់ ២០០ យ័នបន្ថែមនេះដែរឬទេ? ម្យ៉ាងវិញទៀត ប្រាក់នេះមិនមែនចេញពីហោប៉ៅរបស់គាត់ឯណា ដូច្នេះ ហេតុអ្វីបានជាគាត់មានអារម្មណ៍កើតទុក្ខម្ល៉េះ? តើគាត់មិនមែនគ្រាន់តែច្រណែននៅពេលឃើញគេធ្វើជាមនុស្សល្អទេឬអី? តើនេះមិនមែនជាអត្ថន័យរបស់គាត់ទេឬអី? តើអ្នករាល់គ្នាអាចយល់ពីអ្វីដែលខ្ញុំទើបតែបានបកស្រាយនេះដែរឬទេ? តើមានអ្នកណាម្នាក់ក្នុងចំណោមអ្នករាល់គ្នាមិនយល់ស្រប ហើយនិយាយបែបនេះទេ៖ «ទេ! ការចំណាយប្រាក់ ២០០ យ័នបន្ថែមដោយមិនឱ្យយើងដឹង ការដែល យើងគ្មានសិទ្ធិដឹងពីរឿងនេះសោះ ពិតជាអាក្រក់ណាស់។ តើនេះមិនមែនជាការខ្ជះខ្ជាយតង្វាយរបស់ដំណាក់របស់ព្រះជាម្ចាស់ទេឬអី?» តើគោលគំនិតនៃដំណាក់របស់ព្រះជាម្ចាស់គឺជាអ្វី? តើគោលគំនិតនៃតង្វាយគឺជាអ្វី? ខ្ញុំសូមប្រាប់អ្នកថា តង្វាយមិនមែនជារបស់មនុស្សគ្រប់គ្នាទេ ហើយក៏មិនមែនជារបស់បងប្អូនប្រុសស្រីឡើយ។ ប្រសិនបើមានត្រឹមតែបងប្អូនប្រុសស្រី ហើយគ្មានព្រះជាម្ចាស់ទេនោះ គេមិនហៅថាជាដំណាក់របស់ព្រះជាម្ចាស់ឡើយ។ នៅពេលដែលព្រះជាម្ចាស់លេចមក និងធ្វើកិច្ចការ នៅពេលទ្រង់ត្រាស់ហៅមនុស្សឱ្យមកចំពោះទ្រង់ និងបង្កើតពួកជំនុំឡើង នោះហើយទើបជាដំណាក់របស់ព្រះជាម្ចាស់។ នៅពេលដែលបងប្អូនប្រុសស្រីថ្វាយមួយភាគដប់ វាមិនមែនថ្វាយដល់ដំណាក់របស់ព្រះជាម្ចាស់ ឬថ្វាយដល់ពួកជំនុំទេ ហើយវារឹតតែមិនមែនថ្វាយដល់បុគ្គលណាម្នាក់ឡើយ។ ពួកគេថ្វាយមួយភាគដប់នេះដល់ព្រះជាម្ចាស់។ និយាយឱ្យចំទៅ ប្រាក់នោះគឺថ្វាយដល់ព្រះជាម្ចាស់ វាជាទ្រព្យសម្បត្តិផ្ទាល់របស់ទ្រង់។ តើទ្រព្យសម្បត្តិផ្ទាល់របស់ទ្រង់មានន័យដូចម្ដេច? មានន័យថា ព្រះជាម្ចាស់អាចលៃទុកប្រាក់នោះតាមតែ ទ្រង់សព្វព្រះហឫទ័យ ហើយអ្នកដឹកនាំនោះគ្មានសិទ្ធិលូកដៃចូលក្នុងរឿងនេះឡើយ។ ការចោទសួរ និងការចង់ស្វែងរកសេចក្ដីពិតដោយសារតែរឿងនេះ ខ្ញុំសូមប្រាប់អ្នកចុះថា គឺជារឿងហួសហេតុបន្តិចហើយ និងមិនចាំបាច់ទាល់តែសោះ នោះគឺជាភាពក្លែងក្លាយ និងការធ្វើពុតរបស់គាត់ប៉ុណ្ណោះ! មានរឿងសំខាន់ៗជាច្រើនដែលអ្នកដឹកនាំម្នាក់នេះមិនបានស្វែងរកសេចក្ដីពិត ប៉ុន្តែគាត់បែរជាជ្រើសរើសស្វែងរកក្នុងរឿងនេះទៅវិញ។ ហេតុអ្វីបានជាគាត់មិនចាត់ការលើមនុស្សអាក្រក់នោះ? ហេតុអ្វីបានជាគាត់មិនស្វែងរក ដោយនិយាយថា៖ «បុគ្គលនេះបានបង្ហាញការបង្ហាញចេញខ្លះនៃការធ្វើអំពើអាក្រក់ ហើយ បងប្អូនប្រុសស្រីសុទ្ធតែខ្ពើមរអើមនឹងគេ។ តើខ្ញុំមិនគួរចាត់ការលើរឿងនេះទេឬអី?» អ្នកដឹកនាំនោះមិនបានសួរអំពីរឿងនេះទេ គាត់ងងឹតងងុលមើលមិនឃើញមនុស្សអាក្រក់នេះទាល់តែសោះ។ តើនោះមិនមែនជាបញ្ហាទេឬអី? តើឃ្លាទីមួយដែលអ្នកដឹកនាំម្នាក់នេះបាននិយាយ គឺជាអ្វី? (គាត់មានចេតនាល្អទេ។) «គាត់មានចេតនាល្អទេ»។ មើលចុះ ថាតើបុគ្គលនេះមាន «ចិត្តសប្បុរស» យ៉ាងណា ពិតជាមនុស្សលាក់ពុតមែន! គាត់ជាមនុស្សទុច្ចរិត ប៉ុន្តែពាក្យសម្ដីរបស់គាត់បែរជាពោរពេញដោយសេចក្ដីសប្បុរស និងសីលធម៌ទៅវិញ មាត់និយាយផ្អែមល្ហែម តែក្នុងចិត្តមានលាក់កាំបិត ហើយគាត់មិនបានប្រព្រឹត្តខ្លួនដូចជាមនុស្សឡើយ។ តើឃ្លាទីពីររបស់គាត់គឺជាអ្វី? «ដំណាក់របស់ព្រះជាម្ចាស់បានផ្ដល់ប្រាក់ ២០០ យ័នបន្ថែមដល់នរណាម្នាក់ដើម្បីបំពេញកិច្ចការ។ ខ្ញុំចង់ស្វែងរកតំណាងឱ្យបងប្អូនប្រុសស្រី អំពីរបៀបដែលពួកយើងគួរយល់ និងក្ដាប់បាននូវគោលការណ៍ក្នុងរឿងនេះ»។ ខ្ញុំបានលើកឡើងនេះជាប្រយោគពេញលេញមួយ ជាការពិតណាស់ គាត់មិនបាននិយាយបែបនេះទេ។ គាត់និយាយរដិបរដុប ធ្វើឱ្យគេពិបាកយល់ពីអត្ថន័យរបស់គាត់ណាស់។ របៀបដែលគាត់បាននិយាយ គឺបែបនេះឯង។ នេះគឺជាឃ្លាទីពីរដែលអ្នកដឹកនាំនោះបាននិយាយ។

ឥឡូវនេះ ចូរស្ដាប់ឃ្លាទីបីដែលអ្នកដឹកនាំនោះបាននិយាយ។ អ្នកគ្រប់គ្នាកំពុងធ្វើការជាមួយគ្នា ដោយជីកដី។ មនុស្សម្នាក់ៗត្រូវបានចាត់តាំងឱ្យចូកដីឱ្យពេញមួយល្អី។ មានមនុស្សម្នាក់ដែលធ្វើការលឿន ហើយរួចមុនគេ បន្ទាប់មកក៏អង្គុយផឹកទឹក និងសម្រាកនៅទីនោះ ដើម្បីរង់ចាំអ្នកផ្សេងទៀត។ បន្ទាប់មក មានរឿងមិនស្រួលបានកើតឡើង។ តើមានរឿងអ្វីបានកើតឡើង? បញ្ហាទីបីក៏បានកើតឡើង។ អ្នកដឹកនាំម្នាក់នេះបានមកសួរខាងលើម្ដងទៀតថា៖ «ពួកយើងមានមនុស្សម្នាក់នៅទីនេះ ដែលធ្វើការលឿន និងរហ័សរហួន ប៉ុន្តែគាត់មានចំណុចមិនល្អមួយ។ បន្ទាប់ពីធ្វើការរួច គាត់គ្រាន់តែអង្គុយនៅទីនោះ ហើយមិនជួយអ្នកណាផ្សេងឡើយ ដូច្នេះ អ្នកគ្រប់គ្នាក៏ចាប់ផ្ដើមមានមតិចំពោះគាត់»។ បងប្អូនខាងលើបានសួរថា៖ «តើជាធម្មតា គាត់ខ្ជិលច្រអូសនៅពេលធ្វើការដែរឬទេ?» អ្នកដឹកនាំម្នាក់នេះបានឆ្លើយតបថា៖ «ទេ គាត់មិនខ្ជិលទេ។ គាត់គ្រាន់តែធ្វើការលឿន ហើយបន្ទាប់ពីធ្វើរួច គាត់គ្រាន់តែអង្គុយរង់ចាំនៅទីនោះ ដោយមិនជួយអ្នកណាឡើយ ដូច្នេះ បងប្អូនប្រុសស្រីមានមតិចំពោះគាត់ ពួកគេនិយាយថាគាត់គ្មានក្ដីមេត្តាទេ»។ នៅពេលដែលបងប្អូនប្រុសស្រីលើកឡើងពីរឿងនេះ វាធ្វើឱ្យអ្នកដឹកនាំម្នាក់នេះមានអារម្មណ៍កើតទុក្ខ។ គាត់បានគិតថា៖ «ឱព្រះអើយ មើលចុះ ថាតើបុគ្គលនោះមានចិត្តអាក្រក់យ៉ាងណា! បងប្អូនប្រុសស្រីរបស់ខ្ញុំហត់នឿយនឹងការងារ ពួកគេធ្វើការយឺត ហើយគ្មានអ្នកណាជួយពួកគេសោះ»។ ក្រុមទាំងមូលមានអារម្មណ៍មិនសប្បាយចិត្ត ដូច្នេះ គាត់ក៏មានអារម្មណ៍មិនសប្បាយចិត្តដែរ។ គាត់ពិតជា «ចេះយល់ចិត្ត» ណាស់! គាត់បាននាំយក «បន្ទុក» នេះមកជាមួយ ដើម្បីរាយការណ៍ប្រាប់ខាងលើ។ រឿងដំបូងដែលគាត់បានសួរគឺ៖ «តើមនុស្សបែបនេះអាចត្រូវដាក់ទោសបានដែរឬទេ?» ចូរប្រាប់ខ្ញុំមក តើអ្នករាល់គ្នាគិតថាមនុស្សបែបនេះអាចត្រូវដាក់ទោសបានដែរឬទេ? (ទេ មិនអាចទេ។) ដូច្នេះ តើអ្នករាល់គ្នាមានប្រតិកម្មយ៉ាងណាបន្ទាប់ពីបានឮរឿងនេះ? តើអ្នកមានអារម្មណ៍ចម្រុះអំពីរឿងនេះដែរឬទេ? តើអ្នកមានអារម្មណ៍មិនសប្បាយចិត្តដែរឬទេ? (មែនហើយ។) ដំណាក់របស់ព្រះជាម្ចាស់តែងតែប្រកបគ្នាជានិច្ចថា មនុស្សត្រូវតែយល់ពីសេចក្ដីពិត និងប្រព្រឹត្តចំពោះអ្នកដទៃដោយយុត្តិធម៌ ប៉ុន្តែគាត់សូម្បីតែរឿងតូចតាចនេះ ក៏ធ្វើមិនបានផង។ គាត់ជឿថា ការដាក់ទោសបុគ្គលនោះ គឺជារឿងយុត្តិធម៌។ តើនេះមិនទុច្ចរិតទេឬអី? (មែនហើយ ទុច្ចរិត។) គាត់បានគិតថា៖ «បងប្អូនប្រុសស្រីរបស់ខ្ញុំកំពុងរងទុក្ខ ហើយពួកគេបានរាយការណ៍ប្រាប់ខ្ញុំថា បុគ្គលនេះខ្វះក្ដីមេត្តា។ ក្នុងនាមជាអ្នកដឹកនាំ តើខ្ញុំអាចយកចិត្តមនុស្សទាំងនេះ លួងលោមពួកគេ ការពារពួកគេ ការពារកុំឱ្យពួកគេរងភាពអយុត្តិធម៌ ឬមានអារម្មណ៍ថាត្រូវគេធ្វើបាបយ៉ាងដូចម្ដេចទៅ?» ការឆ្លើយតបដំបូងរបស់គាត់គឺត្រូវដាក់ទោសបុគ្គលនោះ ដោយគិតថា តាមរយៈការដាក់ទោសគាត់ កំហឹងរបស់អ្នកគ្រប់គ្នានឹងបានធូរស្រាល ហើយអ្វីៗគ្រប់យ៉ាងនឹងមានភាពយុត្តិធម៌ និងស្មើភាពគ្នា។ តើគាត់មិនបានចង់ធ្វើបែបនេះទេឬអី? (មែនហើយ ចង់។) គាត់បានគិតថា៖ «យើងសុទ្ធតែហូបអាហារដូចគ្នា រស់នៅកន្លែងតែមួយ ហើយយើងសុទ្ធតែត្រូវបានគេប្រព្រឹត្តចំពោះដូចៗគ្នា។ តើអ្នកមានសិទ្ធិអ្វីមកធ្វើការលឿនយ៉ាងនេះ? ប្រសិនបើអ្នកធ្វើការលឿន ហេតុអ្វីបានជាអ្នកមិនជួយអ្នកដទៃ?» ចូរប្រាប់ខ្ញុំមក តើមនុស្សមានអារម្មណ៍យ៉ាងណាបន្ទាប់ពីបានឮរឿងនេះ? «ការធ្វើការលឿនគឺជាអំពើបាប។ វាហាក់ដូចជាពួកយើងមិនត្រូវធ្វើការលឿនជាដាច់ខាត ពោលគឺវានឹងមិនផ្ដល់ផលល្អដល់ពួកយើងទេ នៅពេលស្ថិតក្នុងកណ្ដាប់ដៃរបស់អ្នកដឹកនាំម្នាក់នេះ។ ការធ្វើការលឿនគឺមិនល្អទេ ហើយការសកម្មក៏មិនល្អដែរ។ ការធ្វើការយឺត គឺជារឿងត្រឹមត្រូវ!» ខាងលើបានសួរអ្នកដឹកនាំនោះថា៖ «ចុះចំណែកអ្នកដែលធ្វើការយឺតវិញ? តើអ្នកផ្ដល់រង្វាន់ដល់ពួកគេដែរឬទេ?» អ្នកដឹកនាំនោះទាល់គំនិត ប៉ុន្តែគាត់មិនមែនជាមនុស្សវង្វេងវង្វាន់ទេ។ គាត់បាននិយាយថា៖ «ទេ ខ្ញុំមិនអាចផ្ដល់រង្វាន់ដល់ពួកគេទេ។ ទោះជាយ៉ាងនេះក្តី បុគ្គលដែលធ្វើការលឿននោះ គួរតែត្រូវបានដាក់ទោស។ បងប្អូនប្រុសស្រីសុទ្ធតែនិយាយថា គាត់ត្រូវតែត្រូវបានដាក់ទោស»។ នោះគឺជាឃ្លាដែលគាត់បាននិយាយ។ ចូរប្រាប់ខ្ញុំមកមើល៍ តើឃ្លានេះពិតជាតំណាងឱ្យបងប្អូនប្រុសស្រីមែន ឬក៏តំណាងឱ្យអ្នកដឹកនាំខ្លួនឯង? (វាតំណាងឱ្យអ្នកដឹកនាំខ្លួនឯង។) ចូរយើងទុកបងប្អូនប្រុសស្រីមួយឡែកសិន ក្នុងចំណោមពួកគេ មានមនុស្សវង្វេងវង្វាន់គ្រប់ប្រភេទ៖ អស់អ្នកដែលមិនស្រឡាញ់សេចក្ដីពិត អស់អ្នកដែលនិយាយវៀចវេរ អស់អ្នកដែលអាត្មានិយម និងគិតតែពីការបម្រើខ្លួនឯង អស់អ្នកដែលញុះញង់ឱ្យមានជម្លោះ អស់អ្នកដែលនិយាយគ្មានគោលការណ៍ និងអស់អ្នកដែលប្រព្រឹត្តដោយគ្មានមូលដ្ឋានសីលធម៌។ តើមានមនុស្សប្រភេទណាខ្លះ ដែលមិនអាចត្រូវបានរកឃើញក្នុងចំណោមពួកគេនោះ? ដូច្នេះ តើទំនួលខុសត្រូវរបស់គាត់ក្នុងនាមជាអ្នកដឹកនាំពួកជំនុំគឺជាអ្វី? តើវាជាទំនួលខុសត្រូវរបស់គាត់ឬ ដែលត្រូវនិយាយតំណាងឱ្យបងប្អូនប្រុសស្រីដែលមានឥទ្ធិពល ដើម្បីការពារនិន្នាការទុច្ចរិត និងការអនុវត្តដ៏អាក្រក់ទាំងនេះ? (ទេ មិនមែនទេ។) ចុះតើទំនួលខុសត្រូវរបស់គាត់គឺជាអ្វី? នៅពេលដែលគាត់រកឃើញបញ្ហានៃការវៀចវេរ និងសេចក្ដីវៀចវេរក្នុងចំណោមបងប្អូនប្រុសស្រី វាជាទំនួលខុសត្រូវរបស់គាត់ក្នុងការដោះស្រាយបញ្ហាទាំងនេះដោយប្រើសេចក្ដីពិត ដើម្បីឱ្យមនុស្សទាំងនោះអាចយល់ពីកន្លែងដែលមានបញ្ហា និងបញ្ហាជាមួយនឹងសភាពរបស់ពួកគេ ដោយដឹកនាំពួកគេឱ្យស្គាល់ខ្លួនឯង និងយល់ពីសេចក្ដីពិត ព្រមទាំងនាំពួកគេមកចំពោះព្រះជាម្ចាស់។ តើនេះមិនមែនជាទំនួលខុសត្រូវរបស់អ្នកដឹកនាំពួកជំនុំទេឬអី? (មែនហើយ ជា។) តើគាត់បានបំពេញវាដែរឬទេ? គាត់មិនត្រឹមតែមិនបានបំពេញវាប៉ុណ្ណោះទេ គាត់ថែមទាំងបានជំរុញនិន្នាការទុច្ចរិត និងការអនុវត្តដ៏អាក្រក់ទាំងនោះ ដោយការពារ ញុះញង់ និងបណ្ដោយឱ្យរឿងទាំងនោះកើតឡើង និងរីករាលដាលនៅក្នុងពួកជំនុំទៀតផង។ តើនេះមិនទុច្ចរិតទេឬអី? (មែនហើយ ទុច្ចរិត។) ចូរប្រាប់ខ្ញុំមកមើល៍ បន្ទាប់ពីខាងលើលួសកាត់ និងលាតត្រដាងបុគ្គលដែលមាននិស្ស័យទុច្ចរិតបែបនេះ តើពួកគេនឹងប្រឆាំងនៅក្នុងចិត្តរបស់ពួកគេដែរឬទេ? (មែនហើយ ប្រឆាំង។) ពួកគេប្រាកដជាប្រឆាំងមិនខាន។ តើពួកគេនឹងប្រព្រឹត្តចំពោះមនុស្សដោយយុត្តិធម៌ ស្របតាមគោលការណ៍ដែលខាងលើបានផ្ដល់ឱ្យពួកគេដែរឬទេ? គឺ មិនដាច់ខាត។ អ្នកអាចមើលឃើញពីពាក្យសម្ដីដែលគាត់បាននិយាយថា គាត់គឺជាមនុស្សវៀចវេរយ៉ាងខ្លាំង។ ក្រោយមក ខ្ញុំបានគិតក្នុងចិត្តថា៖ «ប្រសិនបើអស់អ្នកដែលធ្វើការលឿននឹងត្រូវបានដាក់ទោស តើមានអ្នកណាហ៊ានធ្វើការលឿនទៀត? អ្នកគ្រប់គ្នានឹងក្លាយជាយឺតដូចអណ្ដើក ដែលមិនអាចវារឡើងលើច្រាំងទន្លេបាន សូម្បីតែបន្ទាប់ពីវារចុះវារឡើងអស់រយៈពេលបីថ្ងៃក៏ដោយ»។ តើ រឿងនឹងមិនទៅជាបែបនេះទេឬអី? ក្រៅពីភាពអសមត្ថភាពរបស់គាត់ក្នុងការប្រព្រឹត្តចំពោះមនុស្សដោយយុត្តិធម៌ ទិដ្ឋភាពដ៏គ្រោះថ្នាក់ និងធ្ងន់ធ្ងរបំផុតរបស់អ្នកដឹកនាំម្នាក់នេះ ហើយក៏ជាទិដ្ឋភាពដែលអាចបំភាន់មនុស្សបានច្រើនបំផុតនោះគឺ មិនថាបងប្អូនប្រុសស្រីធ្វើរឿងអាក្រក់អ្វី ឬផ្សព្វផ្សាយទស្សនៈខុសឆ្គង និងមិនសមហេតុផលអ្វីនោះទេ គាត់មិនត្រឹមតែមិនបានញែកដឹង និងកែតម្រូវពួកគេប៉ុណ្ណោះទេ គាត់ថែមទាំងបានបណ្ដោយតាមពួកគេ បានបិទបាំងពួកគេ និងថែមទាំងបានព្យាយាមយកចិត្តពួកគេទៀតផង។ តើគាត់មិនមែនជាបុគ្គលដ៏គ្រោះថ្នាក់ទេឬអី? (មែនហើយ គាត់ពិតជាគ្រោះថ្នាក់។) គាត់ពិតជាគ្រោះថ្នាក់ខ្លាំងណាស់! នេះគឺជាឃ្លាទីបីដែលអ្នកដឹកនាំនោះបាននិយាយ។

ចូរយើងបន្តទៅឃ្លាទីបួន។ ខ្ញុំឧស្សាហ៍បានទៅពួកជំនុំដែលអ្នកដឹកនាំនោះទទួលខុសត្រូវ ហើយនៅទីនោះមានចិញ្ចឹមមាន់ខ្លះ។ រាល់ពេលដែលខ្ញុំទៅ គាត់តែងតែសម្លាប់មាន់មួយក្បាល។ ថ្ងៃមួយ ស្ងោរមាន់ទឹកថ្លា ថ្ងៃបន្ទាប់ ខមាន់ ថ្ងៃបន្ទាប់ទៀត ឆ្អើរមាន់។ ខ្ញុំគិតថា ប្រសិនបើខ្ញុំនៅតែទៅទីនោះរាល់ថ្ងៃ ហ្វូងមាន់នោះប្រហែលជានឹងអស់ក្នុងរយៈពេលពីរបីថ្ងៃមិនខាន។ ហេតុអ្វីទៅ? ពេលចម្អិនមាន់រួច ជួនកាលខ្ញុំហូបមួយដុំ ជួនកាលខ្ញុំមិនចង់ហូបទេ ប៉ុន្តែអ្នកទាំងនោះនៅតែហូប ហើយហូបអស់មាន់មួយក្បាលរលីងរាល់ដង។ ក្រោយមក ខ្ញុំបានពិចារណាថា៖ ប្រសិនបើរាល់ពេលដែលខ្ញុំទៅ គេហូបអស់មាន់មួយក្បាលៗបែបនេះ ទោះបីជាមានមាន់ច្រើនប៉ុនណាក៏ដោយ ក៏មិនអាចនៅបានយូរដែរបើហូបបែបនេះ។ ដូច្នេះ ខ្ញុំក៏ប្រាប់អ្នកដឹកនាំនោះថា មិនឱ្យសម្លាប់មាន់ទៀតទេ។ តើការធ្វើបែបនេះមិនត្រឹមត្រូវទេឬអី? (មែនហើយ ត្រឹមត្រូវ។) ពេលនេះ នេះធ្វើឱ្យគាត់ទាល់តម្រិះតែម្ដង។ គាត់ក៏បានសួរថា៖ «បើយើងមិនអាចសម្លាប់មាន់ទេ ចុះ...» អ្នកនឹកស្មានមិនដល់ទេថាគាត់សួរបន្តយ៉ាងម៉េច។ តើចុងក្រោយគាត់បានប្រឹងនិយាយអ្វីចេញមក? «ចុះតើអ្នកចង់ហូបអ្វីវិញ?» ខ្ញុំបានតបថា៖ «ក្រៅពីមាន់ តើគ្មានអ្វីផ្សេងហូបទេឬអី? ក្នុងសួនមិនសម្បូរបន្លែទេឬអី? ខ្ញុំហូបមួយណាក៏បានដែរ។» គាត់ចង់មានន័យថា បើពួកគេមិនត្រូវបានអនុញ្ញាតឱ្យសម្លាប់មាន់ទេ ខ្ញុំនៅតែត្រូវហូបសាច់ដដែល។ ពិតជា «ចេះគិតគូរ» ណាស់ តើមិនដូច្នឹងទេឬអី? ខ្ញុំប្រាប់ថា៖ «សាច់ស្អីទៅ! បើអ្នកមានបន្លែ ខ្ញុំនឹងមិនហូបសាច់ទេ។ បើខ្ញុំមិនឱ្យអ្នកសម្លាប់មាន់ទេ កុំសម្លាប់ឱ្យសោះ!» រឿងនេះគួរតែងាយយល់ណាស់ តើមិនដូច្នឹង ទេឬអី? (មែនហើយ។) ប៉ុន្តែក្នុងករណីរបស់គាត់ វាបែរជាក្លាយជាទ្វេគ្រោះទៅវិញ។ ការមិនអាចសម្លាប់ មាន់ ធ្វើឱ្យគាត់នៅមិនសុខទាល់តែសោះ គាត់បានចាប់ផ្ដើមធ្វើខ្លួនប្លែកៗ ដូចជាមនុស្សត្រូវខ្មោចចូលអ៊ីចឹង។ ដោយសារលើកនោះគាត់មិនបានហូបមាន់ ពេលខ្ញុំបានទៅលើកក្រោយ គាត់ក៏បានសួរសំណួរមួយទៀត ដែលនេះគឺជាឃ្លាទីប្រាំ។ ចូរស្ដាប់មើល ថាតើសំណួររបស់គាត់កាន់តែគួរឱ្យចង់សើចយ៉ាងណា។ តើសំណួរនោះជាអ្វី? គាត់បានសួរថា៖ «ដោយសារមិនឱ្យសម្លាប់មាន់ ហើយយើងក៏មានចិញ្ចឹមទន្សាយដែរ តើអ្នកចង់ហូបវាជំនួសវិញទេ?» ឮបែបនេះ ធ្វើឱ្យខ្ញុំខឹងយ៉ាងខ្លាំង។ ខ្ញុំបាននិយាយថា៖ «កូនទន្សាយតូចៗដែលចិញ្ចឹមនោះគួរឱ្យស្រឡាញ់ណាស់ មានភ្នែកពណ៌ក្រហម និងរោមពណ៌សក្បុស។ ពួកវាកំពុងលោតលេងយ៉ាងសប្បាយ។ ហេតុអ្វីបានជាអ្នកគិតតែពីរឿងហូបសាច់? អត់សាច់មិនបានទេឬអី?» ខ្ញុំមិនយល់សោះ។ នៅក្នុងផ្ទះបាយរបស់ពួកគេមិនដែលខ្វះសាច់ទេ មានជើងមាន់ និងឆ្អឹងជំនីរជ្រូកហូបមិនចេះអស់។ មិនមែនថាគ្មានសាច់ឱ្យគាត់ហូបឯណា ចុះហេតុអ្វីបានជាគាត់ចេះតែសួររឿងសម្លាប់ទន្សាយយកសាច់ហូប? ខ្ញុំក៏បានតបទៅវិញម៉ាត់ៗថា៖ «អ្នកមិនត្រូវបានអនុញ្ញាតឱ្យសម្លាប់ពួកវាទេ! សម្លាប់ធ្វើអី?» ពេលឃើញខ្ញុំតបបែបនេះ គាត់ក៏ខ្លាចត្រូវលួសកាត់ ហើយមិនហ៊ានសួរអ្វីទៀតឡើយ។ ចុះបន្ទាប់ពីនោះ គាត់ធ្វើម្ហូបអ្វីខ្លះ? ក្នុងអំឡុងរដូវនៃខែមិថុនា និងខែកក្កដា នៅក្នុងសួនមានដំណាំគ្រប់មុខ បន្លែស្លឹកពណ៌បៃតង និងបន្លែផ្លែមានយ៉ាងសម្បូរបែប។ ថ្ងៃមួយ អ្នកដឹកនាំនោះបានធ្វើម្ហូបពេញមួយតុ។ តើគាត់ធ្វើម្ហូបអ្វីខ្លះ? មានឆាសណ្ដែកបណ្ដុះ ស៊ុបសណ្ដែកសៀង តៅហ៊ូខត្រី ឆាសណ្ដែកខៀវជាមួយពងមាន់ ឆាផ្សិតត្រចៀកកណ្ដុរ គឺគ្មានម្ហូបបន្លែស្លឹកពណ៌បៃតងសូម្បីតែមួយមុខនៅលើតុ។ ខ្ញុំក្រឡេកមើលម្ហូបគោកៗទាំងនោះ។ រដូវនេះគួរតែហូបអ្វីដែលស្រស់ៗ ប៉ុន្តែម្ហូបដែលគាត់ធ្វើគឺខុសរដូវទាំងស្រុង។ ខ្ញុំគិតក្នុងចិត្តថា តើមនុស្សនេះមិនទុច្ចរិតទេឬអី? ក្នុងសួនមានបន្លែគ្រប់មុខទៅហើយ ហេតុអ្វីគាត់មិនធ្វើម្ហូបបន្លែស្លឹកពណ៌បៃតងខ្លះទៅ? ចុងក្រោយ ខ្ញុំក៏បានប្រាប់ថា គួរតែប្រញាប់បញ្ជូនគាត់ចេញទៅ។ បើមានមនុស្សដូចគាត់ជាអ្នកទទួលបន្ទុករឿងធ្វើម្ហូប អ្នកគ្រប់គ្នានឹងមិនបានហូបម្ហូបតាមរដូវឡើយ។ ផ្ទុយទៅវិញ ពួកគេនឹងហូបតែម្ហូបខុសរដូវជានិច្ច។ តើនេះជារឿងធម្មតាដែរឬទេ? គឺពិតជាមិនធម្មតាទាល់តែសោះ!

តាមរយៈសំណួរដែលអ្នកដឹកនាំនេះបានសួរ និងរបៀបធ្វើម្ហូបរបស់គាត់ ខ្ញុំបានសង្កេតឃើញថា ទីមួយ ចរិតលក្ខណៈរបស់គាត់គឺអាក្រក់។ ទីពីរ គាត់មាននិស្ស័យទុច្ចរិត និងពិសពុល។ ហើយទីបី គាត់មិនបានដេញតាមសេចក្ដីពិតទេ។ ទោះជាយ៉ាងនេះក្តី មានរឿងនឹកស្មានមិនដល់មួយ ដែលអ្នកអាចហៅវាថាជារឿងចម្លែកក៏បាន។ កាលពីមុន រាល់ពេលដែលមានការបោះឆ្នោតនៅក្នុងពួកជំនុំនេះ គាត់ទទួលបានសន្លឹកឆ្នោតច្រើនជាងគេ ហើយសូម្បីតែក្នុងការបោះឆ្នោតឡើងវិញ ក៏គាត់នៅតែទទួលបានសន្លឹកឆ្នោតច្រើនជាងគេដែរ។ ហេតុអ្វីបានជាមនុស្សបែបនេះទទួលបានសន្លឹកឆ្នោតច្រើនជាងគេម្ដងហើយម្ដងទៀត? តើមិនមែនមានហេតុផលមកពីភាគីទាំងសងខាងទេឬអី? (មែនហើយ មាន។) គឺពិតជាមានហេតុផលមកពីភាគីទាំងសងខាងមែន។ តើហេតុផលចម្បងៗមានអ្វីខ្លះ? ម្ខាងគឺ បងប្អូនប្រុសស្រីភាគច្រើនមិនបានដេញតាម ឬយល់សេចក្ដីពិតឡើយ ហើយពួកគេខ្វះការញែកដឹងចំពោះមនុស្ស។ ម្ខាងទៀត អ្នកដឹកនាំពួកជំនុំម្នាក់នេះពូកែបំភាន់មនុស្សខ្លាំងណាស់។ អ្នករាល់គ្នាមិនដឹងថាបុគ្គលនេះជានរណាទេ មិនបានឃើញអ្វីដែលគាត់បានធ្វើឡើយ ហើយក៏មិនដឹងថាគាត់ជាមនុស្សប្រភេទណានៅទីកំបាំងនោះដែរ។ ប៉ុន្តែ គ្រាន់តែផ្អែកលើរឿងដែលខ្ញុំបានលើកឡើង រួមជាមួយនឹងឃ្លាទាំងប្រាំដែលគាត់បាននិយាយ តើអ្នករាល់គ្នាយល់ថាគាត់ជាមនុស្សប្រភេទណា? តើគាត់ស័ក្តិសមធ្វើជាអ្នកដឹកនាំពួកជំនុំដែរឬទេ? (ទេ មិនស័ក្តិសមទេ។) ចុះហេតុអ្វីបានជាបងប្អូនប្រុសស្រីទាំងនោះនៅតែបន្តបោះឆ្នោតឱ្យគាត់? គឺដោយសារតែគាត់មានយុទ្ធសាស្ត្រ និងបានបំភាន់មនុស្សទាំងនេះ។ គាត់ប្រាកដជាមិនមែនជាមនុស្សគ្មានល្បិច និងសុភាពរាបសា ដូចដែលគាត់បានបង្ហាញនៅសំបកក្រៅនោះទេ គាត់ច្បាស់ជាមានយុទ្ធសាស្ត្រហើយ។ ក្រោយមក ខ្ញុំបាននិយាយថា គ្មាននរណាម្នាក់នៅក្នុងពួកជំនុំនោះស័ក្តិសមធ្វើជាអ្នកដឹកនាំទេ ហើយគួរតែចាត់នរណាម្នាក់ផ្សេងទៀតឱ្យមកបម្រើក្នុងតួនាទីនេះ។ ប៉ុន្តែមនុស្សមួយចំនួនមិនយល់ទេ ពួកគេមានអារម្មណ៍ថាអ្នកដឹកនាំនេះមិនមែនត្រូវបានជ្រើសរើសដោយបងប្អូនប្រុសស្រីឡើយ។ តើ «បងប្អូនប្រុសស្រី» គួរត្រូវបានកំណត់និយមន័យយ៉ាងដូចម្ដេច? តើបងប្អូនប្រុសស្រីតំណាងឱ្យសេចក្ដីពិតឬ? តើនេះជារបៀបដែលពួកគេត្រូវបានកំណត់និយមន័យមែនទេ? (ទេ មិនមែនទេ។) នៅពេលដែលបងប្អូនប្រុសស្រីរួមគ្នាបង្កើតការទាមទារ បទប្បញ្ញត្តិ ឬមតិ និងការជជែកវែកញែក តើរបស់ទាំងនេះសុទ្ធតែស្របតាមសេចក្ដីពិតមែនទេ? តើព្រះជាម្ចាស់គួរតែពិចារណាពីបញ្ហារបស់ពួកគេ និងខ្វល់ខ្វាយពីពួកគេមុនគេឬ? តើព្រះជាម្ចាស់អាចធ្វើបែបនេះបានដែរឬទេ? (ទេ មិនអាចទេ។) ដូច្នេះ តើគួរប្រព្រឹត្តចំពោះពួកគេយ៉ាងដូចម្ដេច? តើបងប្អូនប្រុសស្រីទាំងនេះគួរត្រូវបានកំណត់និយមន័យយ៉ាងដូចម្ដេច? ពួកគេភាគច្រើនសុខចិត្តបំពេញភារកិច្ច ធ្វើការដោយកម្លាំង និងបំពេញកិច្ចការ ប៉ុន្តែពួកគេមិនដេញតាមសេចក្ដីពិតឡើយ។ ពួកគេខ្វះសមត្ថភាព និងគុណសម្បត្តិដើម្បីយល់ដឹងសេចក្ដីពិត ពួកគេល្ងីល្ងើ ស្ពឹកស្រពន់ និងមិនរវៀសរវៃ មិនអាចញែកដឹងមនុស្ស ឬមើលធ្លុះពីរឿងរ៉ាវនានាបានឡើយ ហើយថែមទាំងអាត្មានិយម និងគិតតែពីបម្រើខ្លួនឯងទៀតផង។ ទោះបីជាពួកគេមានចេតនាល្អខ្លះៗ ហើយសុខចិត្តបោះបង់អ្វីៗគ្រប់យ៉ាង លះបង់ខ្លួន និងពុះពារធ្វើការធ្ងន់ដើម្បីព្រះជាម្ចាស់ក៏ដោយ តើអ្វីជាចំណុចខ្សោយដ៏ធ្ងន់ធ្ងរបំផុតរបស់ពួកគេ? គឺពួកគេមិនយល់ ឬមិនទទួលយកសេចក្ដីពិតឡើយ។ ពួកគេប្រកាន់ខ្ជាប់នូវទស្សនៈថា «អ្នកណាឱ្យបាយខ្ញុំហូប អ្នកនោះគឺជាម្ដាយរបស់ខ្ញុំ ហើយអ្នកណាឱ្យលុយខ្ញុំ អ្នកនោះគឺជាឪពុករបស់ខ្ញុំ»។ អ្នកណាល្អដាក់ពួកគេ ឬផ្ដល់ប្រយោជន៍ដល់ពួកគេ អ្នកណានិយាយជំនួសពួកគេ និងការពារពួកគេ នោះគឺជាបុគ្គលដែលពួកគេជ្រើសរើសហើយ។ ប្រសិនបើអនុញ្ញាតឱ្យមនុស្សបែបនេះជ្រើសរើសអ្នកដឹកនាំផ្ទាល់ខ្លួនរបស់ពួកគេ តើពួកគេអាចបោះឆ្នោតជ្រើសរើសអ្នកដឹកនាំល្អបានដែរឬទេ? ពួកគេមិនអាចទេ។ តើពួកគេអាចមានការរីកចម្រើនណាមួយនៅក្នុងការចូលទៅក្នុងជីវិតដែរឬទេ? ប្រសិនបើខាងលើបណ្ដោយឱ្យពួកគេធ្វើតាមតែចិត្តចង់ ហើយបន្តប្រព្រឹត្តផ្តេសផ្តាសបែបនេះ តើវាមិនមែនជាការគ្មានទំនួលខុសត្រូវទេឬអី? (មែនហើយ ជាការគ្មានទំនួលខុសត្រូវ។) ពួកគេជាមនុស្សវង្វេងវង្វាន់ ប៉ុន្តែខាងលើមិនមែនទេ ហើយអ្នកដឹកនាំដែលមនុស្សទាំងនេះបានជ្រើសរើស ត្រូវបានដកចេញ និងជំនួសដោយអ្នកផ្សេង។ ទោះបីជាមនុស្សទាំងនេះមិនសុខចិត្តទទួលយកអ្នកដឹកនាំថ្មីក៏ដោយ ដរាបណាបុគ្គលនោះអាចធ្វើកិច្ចការជាក់ស្ដែងខ្លះ នោះគេពិតជាល្អជាងអ្នកដឹកនាំក្លែងក្លាយដែលបានបំភាន់មនុស្សនោះឆ្ងាយណាស់។ ទោះបីជាបងប្អូនប្រុសស្រីទាំងនេះមិនយល់ពីការរៀបចំចាត់ចែងរបស់ខាងលើក៏ដោយ នឹងមានថ្ងៃមួយដែលពួកគេក្ដាប់បានសេចក្ដីពិតខ្លះៗ និងមានការយល់ដឹងអំពីរឿងរ៉ាវនានា ហើយពេលនោះ ពួកគេនឹងដឹងថាអ្នកណាល្អ និងអ្នកណាអាក្រក់មិនខាន។ ដោយការធ្វើសកម្មភាពបែបនេះ ខាងលើកំពុងទទួលខុសត្រូវទាំងស្រុងចំពោះពួកគេហើយ។ តើការធ្វើបែបនេះសមស្របដែរឬទេ? (សមស្រប។) ទោះបីជាពួកគេមិនយល់ក៏ដោយ ក៏មិនអាចបណ្ដោយឱ្យពួកគេធ្វើតាមតែចិត្តចង់ ក្នុងការបោះឆ្នោតជ្រើសរើសអ្នកណាដែលពួកគេចង់បាននោះឡើយ។ តើពួកគេចង់បះបោរឬអី? ប្រសិនបើពួកគេចង់ធ្វើអំពើអាក្រក់ ក្លាយជាអ្នកសមគំនិតរបស់សាតាំង ពួកគេនឹងត្រូវបំផ្លាញទាំងស្រុងមិនខាន។ ដូច្នេះ ខាងលើក៏បានសម្រេចចិត្តជំនួសគេ ហើយជ្រើសរើសអ្នកដឹកនាំម្នាក់ទៀត។ ប៉ុន្តែពួកគេមិនទទួលយកទេ ពួកគេនៅតែទទូចថាបុគ្គលដែលពួកគេបានជ្រើសរើសគឺស័ក្តិសម។ តើនេះមិនទុច្ចរិតទេឬអី? ហេតុអ្វីបានជាពួកគេតែងតែគិតថាគាត់ល្អ? តើគាត់មានចំណុចល្អអ្វីទៅ? ហេតុអ្វីបានជាពួកគេប្តេជ្ញា ចង់រក្សាគាត់ទុកយ៉ាងនេះ? គឺមានបញ្ហាមួយនៅត្រង់នេះ៖ ពួកគេត្រូវបានអ្នកដឹកនាំក្លែងក្លាយនេះបំភាន់ និងធ្វើបាបដោយមិនដឹងខ្លួន។ ពួកគេពិតជាហ្វូងមនុស្សវង្វេងវង្វាន់មែន។ ខ្ញុំបាននិយាយចប់អំពីរឿងនេះហើយ។ ពួកយើងយកមនុស្សដូចជាអ្នកដឹកនាំក្លែងក្លាយនេះ ធ្វើជាករណីគំរូដើម្បីវែកញែក និងវិភាគនៅក្នុងប្រធានបទនេះ ការធ្វើបែបនេះគឺត្រឹមត្រូវហើយ។ យ៉ាងណាមិញ សេចក្តីទុច្ចរិតនៅក្នុងនិស្ស័យរបស់ពួកគេ គឺជារឿងដ៏តំណាងស្រាប់ទៅហើយ។

ទាក់ទងនឹងការប្រកបគ្នារបស់យើងអំពីសេចក្តីទុច្ចរិតនៅក្នុងការបង្ហាញចេញទីប្រាំពីរនៃពួកទទឹងនឹងព្រះគ្រីស្ទ តាមរយៈការបញ្ចូលឧទាហរណ៍ជាក់លាក់ទាំងនេះ ព្រមទាំងការវិភាគ និងការប្រៀបធៀប តើប្រធានបទនេះកាន់តែច្បាស់សម្រាប់អ្នករាល់គ្នាដែរឬទេ? ថាតើបុគ្គលដែលខ្ញុំទើបតែបានពិភាក្សានេះ នឹងអាចដេញតាមសេចក្ដីពិតនៅថ្ងៃអនាគតបានឬយ៉ាងណានោះ គឺមិនទាន់ដឹងនៅឡើយទេ វាពិបាកនឹងនិយាយណាស់ ហើយពួកយើងនឹងមិនទាន់ទាញសេចក្ដីសន្និដ្ឋានណាមួយនៅពេលនេះឡើយ។ ទោះជាយ៉ាងណាក៏ដោយ មានរឿងមួយដែលប្រាកដ៖ និស្ស័យ សារជាតិ និងធម្មជាតិរបស់គាត់ សុទ្ធតែទុច្ចរិតទាំងអស់។ ដូច្នេះ តើគាត់ស្រឡាញ់អ្វីទៅ? តើគាត់ស្រឡាញ់ភាពយុត្តិធម៌ និងសេចក្ដីសុចរិតដែរឬទេ? តើគាត់ស្រឡាញ់សេចក្ដីពិតផ្សេងៗដែលព្រះជាម្ចាស់បានថ្លែងដែរឬទេ? តើគាត់ស្រឡាញ់ការធ្វើជាមនុស្សស្មោះត្រង់ ការប្រព្រឹត្តចំពោះអ្នកដទៃដោយយុត្តិធម៌ ការធ្វើសកម្មភាពដោយមានគោលការណ៍ និងការស្វែងរកសេចក្ដីពិតដែរឬទេ? តើគាត់ស្រឡាញ់រឿងទាំងនេះដែរឬទេ? គាត់មិនស្រឡាញ់រឿងណាមួយឡើយ ពោល នេះគឺជារឿងដែលប្រាកដមួយរយភាគរយ។ តាមរយៈឃ្លាពីរបីដែលគាត់បាននិយាយ និងសំណួរពីរបីដែលគាត់បានសួរនេះ អ្វីដែលគាត់ស្រឡាញ់យ៉ាងជ្រាលជ្រៅនៅក្នុងចិត្ត និងដល់ឆ្អឹងរបស់គាត់ ត្រូវបានលាតត្រដាងហើយ។ ក្នុងចំណោមរឿងទាំងនោះ គ្មានរឿងណាមួយដែលស្របនឹងរឿងវិជ្ជមានឡើយ។ តើមនុស្សប្រភេទណាដែលគាត់បានចូលចិត្ត និងមានអារម្មណ៍ពេញចិត្តនឹងការពារនោះ? គាត់បានការពារអ្នកដែលធ្វើអំពើអាក្រក់ អ្នកដែលរំខានដល់កិច្ចការពួកជំនុំ អ្នកដែលខ្វះភាពស្មោះត្រង់ទាំងស្រុង និងអ្នកដែលប្រព្រឹត្តអំពើអាក្រក់ជាច្រើនក្នុងការបំពេញភារកិច្ច។ គាត់មិនបានចាត់ទុកមនុស្សបែបនេះដោយកំហឹង ឬសេចក្តីស្អប់ឡើយ គាត់ថែមទាំងបាននិយាយគាំទ្រពួកគេ និង បានការពារពួកគេទៀតផង។ តើនេះបញ្ជាក់ពីអ្វី? បញ្ជាក់ថាពួកគេគឺជាមនុស្សប្រភេទតែមួយ៖ ពួកគេមានផលប្រយោជន៍រួម និងមានសារជាតិដូចគ្នា។ ពួកគេត្រូវរ៉ូវគ្នាដោយធម្មជាតិ ហើយពួកគេគឺជាពួកអាក្រក់ប្រភេទដូចគ្នា។ នៅពេលបងប្អូនប្រុសស្រីមួយចំនួននៅតែបន្តមានសញ្ញាណ និងការយល់ច្រឡំចំពោះព្រះបន្ទូល និងសកម្មភាពរបស់ព្រះជាម្ចាស់ តើអ្នកដឹកនាំម្នាក់នេះមានអារម្មណ៍យ៉ាងណា? តើគាត់មានទទួលបន្ទុកក្នុងការដោះស្រាយបញ្ហាទាំងនេះដែរឬទេ? (ទេ មិនមានទេ។) គាត់មិនបានទទួលបន្ទុកនេះទេ គាត់មិនបានដោះស្រាយបញ្ហាទាំងនេះ ឬយកចិត្តទុកដាក់ចំពោះរឿងទាំងនេះឡើយ ពោលគឺគាត់ធ្វើមិនដឹងមិនឮតែម្ដង។ នៅពេលមាននរណាម្នាក់ធ្វើឱ្យអាប់កិត្តិយសដល់ព្រះនាមព្រះជាម្ចាស់ ឬបង្អាក់ និងរំខានដល់កិច្ចការដំណាក់របស់ព្រះជាម្ចាស់ នៅពេលមាននរណាម្នាក់ខ្វះភាពស្មោះត្រង់ និងបានធ្វើឱ្យតែរួចពីដៃក្នុងការបំពេញភារកិច្ច ឬបានធ្វើឱ្យប៉ះពាល់ដល់ផលប្រយោជន៍ដំណាក់របស់ព្រះជាម្ចាស់ ព្រមទាំងបានបង្កការរំខាន និងការបំផ្លិចបំផ្លាញក្នុងពេលបំពេញភារកិច្ច ឬបានបញ្ចេញភាពអវិជ្ជមាន និងបានផ្សព្វផ្សាយសញ្ញាណ តើគាត់អាចកំណត់អត្តសញ្ញាណរឿងទាំងនេះជាបញ្ហាដែរឬទេ? គាត់មិនបានកំណត់អត្តសញ្ញាណរឿងទាំងនេះជាបញ្ហាឡើយ គាត់បានគិតថា៖ «វាជារឿងធម្មតាទេដែលមានបញ្ហាទាំងនេះ តើមានអ្នកណាដែលមិនមានការបញ្ចេញឱ្យឃើញ សេចក្ដីពុករលួយនោះ?» តើគាត់ចង់មានន័យយ៉ាងណា? គាត់ចង់មានន័យថា មនុស្សទាំងនោះត្រូវតែប្រព្រឹត្តបែបនេះ ព្រោះពេលនោះ គាត់នឹងហាក់ដូចជាមិនសូវអាក្រក់ទេ ហើយគាត់អាច «លាក់ខ្លួន» និងត្រូវបាន «ការពារ» ទៀតផង។ តើនេះមិនទុច្ចរិតទេឬអី? មនុស្សទាំងនេះបានបន្តបង្កការបង្អាក់ និងការរំខានជានិច្ច ប៉ុន្តែគាត់មិនបានចាត់ការលើ ពួកគេឡើយ។ ដោយផ្អែកលើចំណុចនេះ ចូរប្រាប់ខ្ញុំមកមើល៍ តើគាត់មានស្មារតីយុត្តិធម៌ដែរឬទេ? តើគាត់បានស្រឡាញ់សេចក្ដីពិតដែរឬទេ? តើគាត់បានចាត់ទុកដំណាក់របស់ព្រះជាម្ចាស់ជាកន្លែងបែបណាទៅ? គាត់មិនចង់ឱ្យដំណាក់របស់ព្រះជាម្ចាស់ពោរពេញដោយមនុស្សស្មោះត្រង់ មនុស្សដែលស្មោះត្រង់ចំពោះព្រះជាម្ចាស់ មនុស្សដែលបានដើរតាមផ្លូវរបស់ព្រះជាម្ចាស់ និងបានស្គាល់កន្លែងរបស់ខ្លួនក្នុងពេលបំពេញភារកិច្ចឡើយ។ គាត់មិនចង់ឱ្យអ្នកគ្រប់គ្នាបើកចំហ និងប្រកបគ្នា អំពីព្រះបន្ទូលរបស់ព្រះជាម្ចាស់ ចុះចូលនឹងព្រះជាម្ចាស់ និងធ្វើបន្ទាល់ថ្វាយទ្រង់ឡើយ។ គាត់មិនចូលចិត្តទេ ប្រសិនបើអ្នកគ្រប់គ្នានៅក្នុងដំណាក់របស់ព្រះជាម្ចាស់សុទ្ធតែបែបនេះនោះ។ ដូច្នេះ តើគាត់ចូលចិត្តអ្វីទៅ? គាត់ចូលចិត្តនៅពេលអ្នកគ្រប់គ្នាបង្កើតខ្សែរយៈដែលបម្រើខ្លួនឯង ការពារផលប្រយោជន៍គ្នាទៅវិញទៅមក មិនធ្វើបាបអ្នកណាផ្សេង ឬមិនលាតត្រដាងរឿងអាស្រូវរបស់អ្នកណាម្នាក់ឡើយ។ គាត់ ចូលចិត្តនៅពេលអ្នកគ្រប់គ្នាការពារ និងបិទបាំងគ្នាទៅវិញទៅមក លាក់បាំងរឿងអាក្រក់ដែលអ្នកដទៃបានធ្វើមិនឱ្យអ្នកក្រៅដឹង និងធ្វើសកម្មភាពជាធ្លុងមួយ។ នោះហើយជាអ្វីដែលគាត់ចូលចិត្ត។ នៅពេលមាននរណាម្នាក់ទាញកំហុស និងស្ថានភាពពិតរបស់អ្នកដទៃមកលាតត្រដាងជាសាធារណៈ ដោយនិយាយចំៗ និងឱ្យអ្នកគ្រប់គ្នាបានដឹងពីរឿងទាំងនេះ គាត់ស្អប់ និងខ្ពើមរអើមទង្វើបែបនេះណាស់។ គាត់ចូលចិត្តនៅពេលកំហុសត្រូវបានលាក់បាំង និងបិទជិត ចូលចិត្តនៅពេលការកុហកមិនត្រូវបានលាតត្រដាង ហើយចូលចិត្តនៅពេលអ្នកណាដែលប្រើល្បិចកល ឬធ្វើឱ្យប៉ះពាល់ដល់ផលប្រយោជន៍ដំណាក់របស់ព្រះជាម្ចាស់ មិនត្រូវបានចាត់ការស្របតាមគោលការណ៍។ នៅក្នុងពួកជំនុំដែលគាត់បានមើលការខុសត្រូវ តើព្រះបន្ទូលរបស់ព្រះជាម្ចាស់ និងបញ្ញត្តិរដ្ឋបាល រួមជាមួយនឹងការរៀបចំចាត់ចែងកិច្ចការរបស់ដំណាក់របស់ព្រះជាម្ចាស់ ក្លាយទៅជាយ៉ាងណា? វាបានក្លាយជាពាក្យសម្ដីទទេ ហើយមិនអាច ត្រូវបានអនុវត្តឡើយ។ ហេតុអ្វីបានជាមិនអាចត្រូវបានអនុវត្ត? ពីព្រោះគាត់បានរារាំង គាត់បានក្លាយជាជញ្ជាំងដែលរាំងខ្ទប់ជិតឈឹង។ នេះគឺជានិស្ស័យទុច្ចរិតដែលពួកទទឹងនឹងព្រះគ្រីស្ទបញ្ចេញឱ្យឃើញ តាមរយៈការបំភ្លៃការពិត ការប្រើប្រាស់យុទ្ធវិធី មួយចំនួន និងការប្រើផែនការអាក្រក់ និងឧបាយកលមួយចំនួនដើម្បីបោកបញ្ឆោត និងបំភាន់អ្នកដទៃ ក្នុងគោលបំណងសម្រេចគោលដៅផ្ទាល់ខ្លួនរបស់ពួកគេ។

នៅក្នុងពួកជំនុំដែលពួកទទឹងនឹងព្រះគ្រីស្ទកាន់អំណាច ការរៀបចំចាត់ចែងកិច្ចការ របស់ដំណាក់របស់ព្រះជាម្ចាស់ មិនអាចត្រូវបានអនុវត្តបានឡើយ។ ក្នុងពេលជាមួយគ្នានេះ បាតុភូតចម្លែកមួយបានកើតឡើងនៅក្នុងពួកជំនុំទាំងនោះ ដែលកិច្ចការតែមួយគត់ដែលពួកគេអនុវត្ត គឺជាកិច្ចការដែលមិនពាក់ព័ន្ធ ឬដើរផ្ទុយនឹងការរៀបចំចាត់ចែងកិច្ចការរបស់ដំណាក់របស់ព្រះជាម្ចាស់ ដែលធ្វើឱ្យមានមតិ និងការខ្វែងគំនិតគ្នាកើតឡើងក្នុងចំណោមបងប្អូនប្រុសស្រី ហើយបង្កភាពវឹកវរដល់ពួកជំនុំ។ តើពួកអ្នកដឹកនាំក្លែងក្លាយប្រព្រឹត្តបែបណា? ពួកគេមិនធ្វើការស្របតាមការរៀបចំចាត់ចែងកិច្ចការ របស់ដំណាក់របស់ព្រះជាម្ចាស់ឡើយ គឺហាក់ដូចជាពួកគេគ្មានកិច្ចការត្រូវធ្វើ ហើយពួកគេមិនឆ្លើយតបនឹងការរៀបចំចាត់ចែងកិច្ចការទាំងនោះទាល់តែសោះ។ មនុស្សដែលនៅក្រោមពួកអ្នកដឹកនាំទាំងនេះ គឺមិនដឹងទិសតំបន់អ្វីឡើយ ពួកគេប្រៀបដូចជាគំនរខ្សាច់រាយប៉ាយ ដែលគ្មានអ្នកណារៀបចំពួកគេឡើយ ពោលគឺមនុស្សគ្រប់គ្នាធ្វើអ្វីតាមតែចិត្តខ្លួនឯងចង់ធ្វើ និងតាមរបៀបដែលខ្លួនចង់ធ្វើ។ ពួកអ្នកដឹកនាំក្លែងក្លាយមិនសម្តែងចេញនូវសេចក្តីថ្លែងអ្វីឡើយ ហើយក៏មិនទទួលយកទំនួលខុសត្រូវនេះដែរ។ ក៏ប៉ុន្តែ ពួកទទឹងនឹងព្រះគ្រីស្ទប្រព្រឹត្តខុសពីនេះ។ ពួកគេមិនត្រឹមតែមិនអនុវត្តតាមការរៀបចំចាត់ចែងកិច្ចការប៉ុណ្ណោះទេ ពួកគេថែមទាំងបង្កើតសេចក្តីថ្លែង និងការអនុវត្តផ្ទាល់ខ្លួនរបស់ពួកគេទៀតផង។ អ្នកខ្លះយកការរៀបចំចាត់ចែងកិច្ចការរបស់ខាងលើមកកែប្រែ ដោយប្រែក្លាយវាទៅជាសេចក្តីថ្លែង ផ្ទាល់ខ្លួនរបស់ពួកគេ រួចពួកគេយកទៅអនុវត្ត ខណៈដែលអ្នកខ្លះទៀតមិនប្រព្រឹត្តស្របតាមការរៀបចំចាត់ចែងកិច្ចការរបស់ខាងលើទាល់តែសោះ ហើយគ្រាន់តែធ្វើរឿងរ៉ាវផ្ទាល់ខ្លួនរបស់ពួកគេប៉ុណ្ណោះ។ ពួកគេលាក់ទុកការរៀបចំចាត់ចែងកិច្ចការរបស់ខាងលើ ហើយមិនបញ្ជូនបន្តទៅថ្នាក់ក្រោមឡើយ ដោយទុកឱ្យអស់អ្នកនៅថ្នាក់ក្រោមងងឹតឈឹង ខណៈពេលដែលពួកគេធ្វើអ្វីតាមតែចិត្តចង់ សូម្បីតែប្រឌិតទ្រឹស្ដី និងសេចក្តីថ្លែងផ្ទាល់ខ្លួន ដើម្បីបំភាន់ និងបោកបញ្ឆោតអ្នកដែលនៅក្រោមពួកគេទៀតផង។ ដូច្នេះ កុំមើលត្រឹមសំបកក្រៅថាពួកទទឹងនឹងព្រះគ្រីស្ទអាចលះបង់បានកម្រិតណា ឬអាចស៊ូទ្រាំនឹងទុក្ខលំបាកអ្វីខ្លះឱ្យសោះ។ ចូរទុកសកម្មភាព និងឥរិយាបថ សំបកក្រៅរបស់ពួកគេមួយឡែកសិន ហើយសម្លឹងមើលទៅសារជាតិនៃរឿងរ៉ាវដែលពួកគេធ្វើទាំងនេះវិញ។ តើពួកគេមានទំនាក់ទំនងបែបណាជាមួយព្រះជាម្ចាស់? ពួកគេប្រឆាំងទាស់នឹងអ្វីគ្រប់យ៉ាងដែលព្រះជាម្ចាស់បានមានព្រះបន្ទូល និងបានធ្វើ អ្វីគ្រប់យ៉ាងដែលព្រះជាម្ចាស់តម្រូវឱ្យបងប្អូនប្រុសស្រីយល់ដឹង និងអ្វីគ្រប់យ៉ាងដែលទ្រង់ទាមទារឱ្យអនុវត្តនៅថ្នាក់ក្រោមនៅក្នុងពួកជំនុំ ពោលគឺពួកគេប្រឆាំងទាស់នឹងរឿងរ៉ាវទាំងអស់នេះ។ អ្នកខ្លះប្រហែលជាសួរថា៖ «តើការមិនអនុវត្តរឿងរ៉ាវទាំងនេះ គឺដូចគ្នានឹងការប្រឆាំងទាស់នឹងរឿងរ៉ាវទាំងនេះដែរឬទេ?» ហេតុអ្វីបានជាពួកគេមិនអនុវត្តរឿងរ៉ាវទាំងនេះ? ពីព្រោះពួកគេមិនយល់ស្របនឹងរឿងរ៉ាវទាំងនេះឡើយ។ បើពួកគេមិនយល់ស្របនឹងរឿងរ៉ាវទាំងនេះ តើពួកគេធំជាងដំណាក់របស់ព្រះជាម្ចាស់ឬ? បើពួកគេមិនយល់ស្របនឹងរឿងរ៉ាវទាំងនេះ តើពួកគេមានផែនការល្អជាងនេះឬ? ទេ ពួកគេគ្មានទេ។ ចុះហេតុអ្វីបានជាពួកគេហ៊ានមិនអនុវត្តរឿងរ៉ាវទាំងនេះ គ្រាន់តែដោយសារពួកគេមិនយល់ស្របនឹងរឿងរ៉ាវទាំងនេះទៅវិញ? ពីព្រោះពួកគេចង់ត្រួតត្រា និងគ្រប់គ្រងពួកជំនុំ។ ពួកគេជឿថា ប្រសិនបើពួកគេអនុវត្តរឿងរ៉ាវស្របតាមការរៀបចំចាត់ចែងកិច្ចការ និងសេចក្ដីតម្រូវរបស់ខាងលើទាំងស្រុង នោះការរួមចំណែករបស់ពួកគេប្រហែលជាគ្មានអ្នកណាកត់សម្គាល់ មិនលេចធ្លោ និងគ្មានអ្នកណាមើលឃើញឡើយ។ សម្រាប់ពួកទទឹងនឹងព្រះគ្រីស្ទ នេះគឺជាគ្រោះមហន្តរាយមួយ។ ប្រសិនបើមនុស្សគ្រប់គ្នាធ្វើបន្ទាល់ថ្វាយព្រះជាម្ចាស់ និងប្រកបគ្នាអំពីសេចក្ដីពិតជាប្រចាំ ប្រសិនបើមនុស្សគ្រប់គ្នាអាចយល់ពីសេចក្ដីពិត ចាត់ការលើបញ្ហាស្របតាមគោលការណ៍ ស្វែងរកសេចក្ដីពិត ព្រមទាំងអធិដ្ឋាន និងអំពាវនាវដល់ព្រះជាម្ចាស់នៅពេលប្រឈមមុខនឹងបញ្ហា តើពួកគេនឹងមានមុខងារអ្វីទៅ? ពួកទទឹងនឹងព្រះគ្រីស្ទមិនដេញតាមសេចក្ដីពិតទេ ដូច្នេះ ពួកគេនឹងគ្មានមុខងារអ្វីឡើយ ពោលគឺពួកគេនឹងក្លាយជាគ្រាន់តែជាគ្រឿងលម្អប៉ុណ្ណោះ។ ប្រសិនបើពួកគេក្លាយជាគ្រាន់តែជាគ្រឿងលម្អ ហើយគ្មានអ្នកណាយកចិត្តទុកដាក់ចំពោះពួកគេទៀតទេ តើពួកគេព្រមទទួលយករឿងនេះដែរឬទេ? ទេ ពួកគេមិនព្រមឡើយ។ ពួកគេនឹងគិតរកវិធីដើម្បីស្រោចស្រង់ស្ថានការណ៍នេះ។ ពួកទទឹងនឹងព្រះគ្រីស្ទមាននិស្ស័យទុច្ចរិត និងសារជាតិទុច្ចរិត តើពួកគេអាចដឹងមុនទេថា ពួកគេនឹងត្រូវបើកសម្ដែង ប្រសិនបើបងប្អូនប្រុសស្រីទាំងអស់ដេញតាមសេចក្ដីពិតនោះ? ពួកទទឹងនឹងព្រះគ្រីស្ទអាក្រក់ណាស់ ហើយពួកគេមិនដេញតាមសេចក្ដីពិតឡើយ។ ពួកគេជាមនុស្សទុច្ចរិត បោកបញ្ឆោត ពិសពុលហើយពួកគេមិនស្រឡាញ់អ្វីៗដែលវិជ្ជមាន ឡើយ។ ប្រសិនបើមនុស្សគ្រប់គ្នាយល់សេចក្ដីពិត ពួកគេនឹងមានការញែកដឹងពីពួកទទឹងនឹងព្រះគ្រីស្ទមិនខាន។ តើពួកទទឹងនឹងព្រះគ្រីស្ទដឹងពីរឿងនេះដែរឬទេ? មែនហើយ ពួកគេដឹង។ ពួកគេអាចដឹងពីរឿងនេះនៅក្នុងវិញ្ញាណរបស់ពួកគេ។ វាប្រៀបដូចជានៅពេលដែលអ្នកទៅកន្លែងណាមួយ ហើយជួបប្រទះនឹងវិញ្ញាណអាក្រក់អ៊ីចឹង។ នៅពេលដែលវិញ្ញាណអាក្រក់មើលមកអ្នក វាឃើញថាអ្នកទាស់ភ្នែក ហើយគ្រាន់តែក្រឡេកមើលមួយភ្លែត អ្នកក៏ឃើញថាវិញ្ញាណអាក្រក់នោះគួរឱ្យស្អប់ខ្ពើម ហើយមិនចង់និយាយជាមួយវាឡើយ។ តាមពិតទៅ វាមិនបានធ្វើឱ្យអ្នកទាស់ចិត្ត ឬធ្វើអ្វីមួយដើម្បីធ្វើបាបអ្នកឡើយ ប៉ុន្តែអ្នកឃើញថាវាគួរឱ្យខ្ពើមរអើមក្នុងការមើល ហើយការស្ដាប់វានិយាយ កាន់តែធ្វើឱ្យអ្នកមានអារម្មណ៍ខ្ពើមរអើមថែមទៀត។ ក្នុងតថភាព វាមិនស្គាល់អ្នកទេ ហើយអ្នកក៏មិនស្គាល់វាដែរ។ តើមានរឿងអ្វីកើតឡើងនៅទីនេះ? អ្នកអាចដឹងនៅក្នុងវិញ្ញាណរបស់អ្នកថា អ្នកទាំងពីរមិនមែនជាប្រភេទតែមួយឡើយ។ ពួកទទឹងនឹងព្រះគ្រីស្ទ គឺជាសត្រូវរបស់រាស្ដ្ររើសតាំងរបស់ព្រះជាម្ចាស់។ ប្រសិនបើអ្នកគ្មានការញាណដឹង ឬការយល់ដឹងទេ នៅពេលដែលអ្នកប្រាស្រ័យទាក់ទងជាមួយពួកគេ នោះតើអ្នកមិនស្ពឹកស្រពន់ខ្លាំងណាស់ទេឬអី? ឧបមាថា នៅពេលដែលអាទទឹងនឹងព្រះគ្រីស្ទមិនសូវនិយាយស្ដី ហើយគ្រាន់តែនិយាយពាក្យពីរបីម៉ាត់ ខណៈពេលកំពុងសម្តែងចេញនូវមតិវែកញែក លើកឡើងពីទស្សនៈ ឬមានអាកប្បកិរិយាណាមួយនៅក្នុងសកម្មភាពរបស់ គេ ហើយអ្នកមិនអាចមើលឃើញរឿងទាំងនេះបានច្បាស់។ ប្រសិនបើអ្នកប្រាស្រ័យទាក់ទងជាមួយគេអស់រយៈពេលជាយូរ ហើយនៅតែគ្មានការយល់ដឹងនេះទៀត ហើយថ្ងៃមួយ ខាងលើកំណត់លក្ខណៈគេថាជាអាទទឹងនឹងព្រះគ្រីស្ទ ទើបនៅទីបំផុត អ្នកមានការភ្ញាក់រលឹកនេះ ហើយមានអារម្មណ៍ភ័យខ្លាច ដោយគិតថា៖ «ហេតុអ្វីបានជាខ្ញុំមិនបានញែកដឹងពីបុគ្គលទទឹងនឹងព្រះគ្រីស្ទយ៉ាងច្បាស់ក្រឡែតបែបនេះ! ស្ទើរតែគ្រោះថ្នាក់ទៅហើយ!» តើអ្នកយឺតយ៉ាវ និងស្ពឹកស្រពន់កម្រិតណាទៅ!

សេចក្ដីទុច្ចរិត របស់ពួកទទឹងនឹងព្រះគ្រីស្ទ មានលក្ខណៈសម្គាល់ជាក់ច្បាស់មួយ ហើយខ្ញុំនឹងចែករំលែកប្រាប់អ្នករាល់គ្នាពីអាថ៌កំបាំងដើម្បីបានដឹងពីលក្ខណៈនេះ។ មិនថាពួកគេនិយាយ ឬធ្វើអ្វីនោះទេ អ្នកមិនអាចដឹងពីជម្រៅចិត្ត ឬមើលធ្លុះចិត្តរបស់ពួកគេបានឡើយ។ នៅពេលពួកគេនិយាយជាមួយអ្នក ភ្នែករបស់ពួកគេក្រឡេកក្រឡាប់មិនឈប់ ហើយអ្នកមិនអាចដឹងថា ពួកគេកំពុងគិតពីគ្រោងការអ្វីឡើយ។ ពេលខ្លះ ពួកគេធ្វើឱ្យអ្នកមានអារម្មណ៍ថា ពួកគេមានភក្តីភាព ឬមានភាពស្មោះត្រង់ខ្លាំងណាស់ ប៉ុន្តែតាមពិត មិនមែនដូច្នោះទេ។ អ្នកមិនដែលមើលធ្លុះពួកគេឡើយ។ នៅក្នុងចិត្តរបស់អ្នក មានអារម្មណ៍ពិសេសមួយ ជាញាណមួយដែលប្រាប់អ្នកថា នៅក្នុងគំនិតរបស់ពួកគេ មានល្បិចកលជ្រាលជ្រៅណាស់ ជ្រៅរកស្មានមិនត្រូវ ដែលប្រាប់អ្នកថាពួកគេជាមនុស្សវៀចវេរលាក់ពុត។ នេះគឺជាលក្ខណៈសម្គាល់ទីមួយនៃភាពទុច្ចរិតរបស់ពួកទទឹងនឹងព្រះគ្រីស្ទ ហើយវាបង្ហាញថា ពួកទទឹងនឹងព្រះគ្រីស្ទមានលក្ខណៈនៃសេចក្តីទុច្ចរិត។ តើលក្ខណៈសម្គាល់ទីពីរនៃសេចក្តីទុច្ចរិត របស់ពួកទទឹងនឹងព្រះគ្រីស្ទ គឺជាអ្វី? គឺរាល់អ្វីៗដែលពួកគេនិយាយ និងធ្វើ គឺសុទ្ធតែមានការបំភាន់យ៉ាងខ្លាំង។ តើរឿងនេះត្រូវបានបង្ហាញឱ្យឃើញនៅត្រង់ណា? គឺនៅត្រង់ភាពប៉ិនប្រសប់ជាពិសេសរបស់ពួកគេក្នុងការស្ទាបស្ទង់ចិត្តសាស្ត្ររបស់មនុស្ស ក្នុងការនិយាយរឿងដែលស្របនឹងសញ្ញាណ និងការស្រមើស្រមៃរបស់មនុស្ស ហើយងាយស្រួលនឹងទទួលយក។ ទោះជាយ៉ាងនេះក្តី មានរឿងមួយដែលអ្នកគួរតែញែកដឹង៖ ពួកគេមិនដែលធ្វើតាមពាក្យសម្ដីដ៏ពីរោះៗដែលពួកគេនិយាយឡើយ។ ឧទាហរណ៍ ពួកគេ ផ្សាយគោលលទ្ធិប្រាប់អ្នកដទៃ ដោយប្រាប់ពួកគេពីរបៀបធ្វើជាមនុស្សស្មោះត្រង់ និងរបៀបអធិដ្ឋាន ហើយទុកឱ្យព្រះជាម្ចាស់ធ្វើជាម្ចាស់របស់ពួកគេនៅពេលដែលពួកគេជួបប្រទះនឹងរឿងអ្វីមួយ ប៉ុន្តែនៅពេលដែលមានរឿងអ្វីមួយកើតឡើងចំពោះពួកទទឹងនឹងព្រះគ្រីស្ទខ្លួនឯង ពួកគេមិនអនុវត្តសេចក្ដីពិតឡើយ។ អ្វីៗទាំងអស់ដែលពួកគេធ្វើ គឺគ្រាន់តែប្រព្រឹត្តស្របតាមឆន្ទៈផ្ទាល់ខ្លួនរបស់ពួកគេប៉ុណ្ណោះ ហើយគិតរកវិធីរាប់មិនអស់ដើម្បីផ្ដល់ប្រយោជន៍ដល់ខ្លួនឯង ដោយប្រើឱ្យអ្នកដទៃបម្រើពួកគេ និងចាត់ការលើកិច្ចការរបស់ពួកគេ។ ពួកគេមិនដែលអធិដ្ឋានទៅកាន់ព្រះជាម្ចាស់ ឬទុកឱ្យទ្រង់ធ្វើជាម្ចាស់របស់ពួកគេឡើយ។ ពួកគេនិយាយពាក្យសម្ដីដែលពីរោះស្ដាប់ ប៉ុន្តែសកម្មភាពរបស់ពួកគេមិនស្របនឹងអ្វីដែលពួកគេនិយាយឡើយ។ រឿងដំបូងដែលពួកគេគិតដល់នៅពេលធ្វើសកម្មភាពអ្វីមួយ គឺជាប្រយោជន៍សម្រាប់ខ្លួនឯង។ ពួកគេមិនទទួលយកការចាត់ចែង និងការរៀបចំចាត់ចែងរបស់ព្រះជាម្ចាស់ឡើយ។ មនុស្សមើលឃើញថា ពួកគេមិនស្ដាប់បង្គាប់ទេនៅពេលធ្វើរឿងរ៉ាវនានា ថាពួកគេតែងតែស្វែងរកវិធីដើម្បីផ្ដល់ប្រយោជន៍ដល់ខ្លួនឯង និងស្វែងរកផ្លូវសម្រាប់ខ្លួនឯងជានិច្ច។ នេះគឺជាផ្នែកដែលបោកបញ្ឆោត និងទុច្ចរិត របស់ពួកទទឹងនឹងព្រះគ្រីស្ទ ដែលមនុស្សអាចមើលឃើញ។ នៅពេលធ្វើការ ពេលខ្លះពួកទទឹងនឹងព្រះគ្រីស្ទអាចស៊ូទ្រាំនឹងទុក្ខលំបាក និងលះបង់ សូម្បីតែសុខចិត្តអត់ងងុយ និងអត់អាហារនៅពេលខ្លះក៏មានដែរ ប៉ុន្តែពួកគេធ្វើបែបនេះគ្រាន់តែដើម្បីទទួលបានឋានៈ ឬបង្កើតកេរ្តិ៍ឈ្មោះសម្រាប់ខ្លួនឯងប៉ុណ្ណោះ។ ពួកគេរងទុក្ខលំបាកដើម្បីតែមហិច្ឆតា និងគោលដៅរបស់ពួកគេប៉ុណ្ណោះ ប៉ុន្តែពួកគេធ្វើឱ្យតែរួចពីដៃចំពោះកិច្ចការដ៏សំខាន់ដែលដំណាក់របស់ព្រះជាម្ចាស់បានរៀបចំចាត់ចែងសម្រាប់ពួកគេ ដែលពួកគេមិនបានអនុវត្តទាល់តែសោះ។ ដូច្នេះ តើពួកគេចុះចូលនឹងការរៀបចំចាត់ចែងរបស់ព្រះជាម្ចាស់នៅក្នុងគ្រប់កិច្ចការដែលពួកគេធ្វើដែរឬទេ? តើពួកគេកំពុងបំពេញភារកិច្ចរបស់ពួកគេដែរឬទេ? មានបញ្ហាមួយនៅត្រង់នេះ។ ក៏មានឥរិយាបថមួយប្រភេទទៀតដែរ គឺនៅពេលដែលបងប្អូនប្រុសស្រីលើកឡើងពីមតិខុសៗគ្នា ពួកទទឹងនឹងព្រះគ្រីស្ទនឹងបដិសេធមតិទាំងនោះដោយប្រយោល ដោយនិយាយវាងវៃ ធ្វើឱ្យមនុស្សគិតថា ពួកទទឹងនឹងព្រះគ្រីស្ទបានប្រកបគ្នា និងពិភាក្សារឿងរ៉ាវជាមួយពួកគេ ប៉ុន្តែនៅទីបំផុត មនុស្សគ្រប់គ្នាត្រូវតែធ្វើតាមអ្វីដែលពួកគេនិយាយដដែល។ ពួកគេតែងតែស្វែងរកវិធីដើម្បីបិទមតិយោបល់របស់អ្នកដទៃ ដើម្បីឱ្យមនុស្សធ្វើតាមគំនិតរបស់ពួកគេ និងធ្វើតាមអ្វីដែលពួកគេនិយាយ។ តើនេះជាការស្វែងរកគោលការណ៍សេចក្ដីពិតដែរឬទេ? ច្បាស់ណាស់ គឺមិនមែនទេ។ ចុះតើគោលការណ៍នៃកិច្ចការរបស់ពួកគេគឺជាអ្វីទៅ? គឺមនុស្សគ្រប់គ្នាត្រូវតែស្ដាប់ពួកគេ និងស្ដាប់បង្គាប់ពួកគេ គឺគ្មានអ្នកណាល្អជាងពួកគេដែលត្រូវស្ដាប់តាមឡើយ ហើយគំនិតរបស់ពួកគេគឺល្អបំផុត និងខ្ពង់ខ្ពស់បំផុត។ ពួកទទឹងនឹងព្រះគ្រីស្ទចង់ឱ្យមនុស្សគ្រប់គ្នាមានអារម្មណ៍ថា អ្វីដែលពួកគេនិយាយគឺត្រឹមត្រូវ ថាពួកគេគឺជាសេចក្ដីពិត។ តើនេះមិនទុច្ចរិតទេឬអី? នេះគឺជាលក្ខណៈសម្គាល់ទីពីរនៃសេចក្តីទុច្ចរិត របស់ពួកទទឹងនឹងព្រះគ្រីស្ទ។ លក្ខណៈសម្គាល់ទីបីនៃសេចក្តីទុច្ចរិត របស់ពួកទទឹងនឹងព្រះគ្រីស្ទ គឺនៅពេលដែលពួកគេធ្វើបន្ទាល់ពីខ្លួនឯង ពួកគេច្រើនតែធ្វើបន្ទាល់ពីការរួមចំណែករបស់ពួកគេ ពីទុក្ខលំបាកដែលពួកគេបានស៊ូទ្រាំ និងពីរឿងមានប្រយោជន៍ដែលពួកគេបានធ្វើសម្រាប់មនុស្សគ្រប់គ្នា ដោយបញ្ជ្រាបវាចូលទៅក្នុងគំនិតរបស់មនុស្ស ដើម្បីឱ្យមនុស្សទាំងនោះចងចាំថា ពួកគេកំពុងទទួលបានពន្លឺពីពួកទទឹងនឹងព្រះគ្រីស្ទ។ ប្រសិនបើនរណាម្នាក់សរសើរ ឬអរគុណដល់អាទទឹងនឹងព្រះគ្រីស្ទម្នាក់ ពួកគេថែមទាំងអាចនិយាយពាក្យសម្ដីខាងវិញ្ញាណខ្លាំងណាស់ ដូចជា៖ «អរគុណព្រះ។ នេះសុទ្ធតែជាកិច្ចការរបស់ព្រះ។ ព្រះគុណរបស់ព្រះគឺគ្រប់គ្រាន់សម្រាប់ពួកយើងហើយ» ដើម្បីឱ្យមនុស្សគ្រប់គ្នាមើលឃើញថា ពួកគេពិតជាមានភាពខាងវិញ្ញាណណាស់ ហើយថាពួកគេគឺជាអ្នកបម្រើដ៏ល្អរបស់ព្រះជាម្ចាស់។ ក្នុងតថភាពពួកគេកំពុងតែលើកតម្កើង និងធ្វើបន្ទាល់ពីខ្លួនឯងសោះ ហើយនៅក្នុងចិត្តរបស់ពួកគេ គ្មានកន្លែងសម្រាប់ព្រះជាម្ចាស់ទាល់តែសោះ។ នៅក្នុងគំនិតរបស់អ្នកដទៃ ឋានៈរបស់អាទទឹងនឹងព្រះគ្រីស្ទ បានវ៉ាដាច់ឋានៈរបស់ព្រះជាម្ចាស់ទៅហើយ។ តើនេះមិនមែនជាភស្តុតាងពិតប្រាកដដែលពួកទទឹងនឹងព្រះគ្រីស្ទធ្វើបន្ទាល់ពីខ្លួនឯងទេឬអី? នៅក្នុងពួកជំនុំដែលអាទទឹងនឹងព្រះគ្រីស្ទកាន់អំណាច និងគ្រប់គ្រង ពួកគេមានឋានៈខ្ពស់បំផុតនៅក្នុងចិត្តរបស់មនុស្ស។ ព្រះជាម្ចាស់អាចត្រឹមតែស្ថិតនៅលំដាប់ទីពីរ ឬទីបីប៉ុណ្ណោះ។ ប្រសិនបើព្រះជាម្ចាស់យាងទៅកាន់ពួកជំនុំដែលអាទទឹងនឹងព្រះគ្រីស្ទកាន់អំណាច ហើយមានព្រះបន្ទូលអ្វីមួយ តើព្រះបន្ទូលរបស់ទ្រង់នឹងជ្រាបចូលទៅដល់មនុស្សនៅទីនោះដែរឬទេ? តើពួកគេនឹងទទួលយកវាចេញពីចិត្តដែរឬទេ? គឺពិបាកនឹងនិយាយណាស់។ នេះគឺគ្រប់គ្រាន់ដើម្បីបញ្ជាក់ថា ពួកទទឹងនឹងព្រះគ្រីស្ទបានខិតខំប្រឹងប្រែងខ្លាំងប៉ុនណា ក្នុងការធ្វើបន្ទាល់ពីខ្លួនឯង។ ពួកគេមិនធ្វើបន្ទាល់ពីព្រះជាម្ចាស់ទាល់តែសោះ ប៉ុន្តែពួកគេបែរជាប្រើប្រាស់គ្រប់ឱកាសរបស់ពួកគេក្នុងការធ្វើបន្ទាល់ពីព្រះជាម្ចាស់ ដើម្បីធ្វើបន្ទាល់ពីខ្លួនឯងទៅវិញ។ តើយុទ្ធវិធីដែលពួកទទឹងនឹងព្រះគ្រីស្ទប្រើនេះ មិនមានពិសពុលទេឬអី? តើវាមិនទុច្ចរិតខ្លាំងណាស់ទេឬអី? តាមរយៈលក្ខណៈសម្គាល់ទាំងបីដែលត្រូវបានប្រកបគ្នានៅទីនេះ គឺងាយស្រួលណាស់ក្នុងការញែកដឹងពីពួកទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទមានលក្ខណៈសម្គាល់មួយទៀត ហើយវាក៏ជាការបង្ហាញចេញដ៏ចម្បងមួយនៃនិស្ស័យទុច្ចរិតរបស់ពួកគេផងដែរ។ នោះគឺ មិនថាដំណាក់របស់ព្រះជាម្ចាស់ប្រកបគ្នាអំពីសេចក្ដីពិតយ៉ាងណាក៏ដោយ មិនថារាស្ដ្ររើសតាំងរបស់ព្រះជាម្ចាស់ ប្រកបគ្នាអំពីការស្គាល់ខ្លួនឯង ឬទទួលយកការជំនុំជម្រះ ការវាយផ្ចាល និងការលួសកាត់យ៉ាងណាក៏ដោយ ក៏ពួកទទឹងនឹងព្រះគ្រីស្ទមិនអើពើនឹងវាឡើយ។ ពួកគេនៅតែដេញតាមកេរ្តិ៍ឈ្មោះ លាភសក្ការៈ និងឋានៈ ហើយមិនដែលលះបង់ចេតនា និងបំណងប្រាថ្នារបស់ពួកគេក្នុងការទទួលបានព្រះពរឡើយ។ នៅក្នុងចិត្តរបស់ពួកទទឹងនឹងព្រះគ្រីស្ទ ឱ្យតែមនុស្សម្នាក់អាចធ្វើភារកិច្ចរបស់ពួកគេបាន អាចលះបង់តម្លៃ និងអាចរងការលំបាកខ្លះបាន នោះពួកគេគួរតែទទួលបានព្រះពរពីព្រះជាម្ចាស់ហើយ។ ម្ល៉ោះហើយ បន្ទាប់ពីបានបំពេញកិច្ចការពួកជំនុំបានមួយរយៈ ពួកគេចាប់ផ្ដើមគិតថ្លឹងថ្លែងពីការងារដែលពួកគេបានធ្វើដើម្បីពួកជំនុំ ពីការរួមចំណែកដែលពួកគេមានចំពោះដំណាក់របស់ព្រះជាម្ចាស់ និងពីកិច្ចការដែលពួកគេបានធ្វើដើម្បីបងប្អូនប្រុសស្រី។ ពួកគេចងចាំអ្វីទាំងអស់នេះជាប់ក្នុងចិត្ត ដោយរង់ចាំមើលថាតើពួកគេនឹងទទួលបានព្រះគុណ និងព្រះពរអ្វីខ្លះពីព្រះជាម្ចាស់ ដើម្បីឱ្យពួកគេអាចកំណត់ ថាតើអ្វីដែលពួកគេកំពុងធ្វើនោះ សមនឹងតម្លៃឬអត់។ ហេតុអ្វីបានជាពួកគេតែងតែគ្រប់គ្រងខ្លួនឯងតាមរបៀបនេះទៅវិញ? នៅក្នុងជម្រៅចិត្តរបស់ពួកគេ តើពួកគេកំពុងដេញតាមអ្វី? តើពួកគេមានសេចក្ដីជំនឿលើព្រះជាម្ចាស់ក្នុងគោលបំណងបែបណា? តាំងពីដំបូងមក ជំនឿរបស់ពួកគេលើព្រះជាម្ចាស់ គឺរមែងតែងចង់ទទួលបានព្រះពរជានិច្ច។ ដូច្នេះហើយ មិនថាពួកគេបានស្ដាប់សេចក្ដីអធិប្បាយច្រើនឆ្នាំប៉ុនណាហើយនោះទេ មិនថាពួកបានហូប និងផឹកព្រះបន្ទូលរបស់ព្រះជាម្ចាស់ច្រើនប៉ុនណានោះទេ មិនថាពួកគេបានយល់ពីគោលលទ្ធិច្រើនប៉ុនណានោះទេ ក៏ពួកគេនឹងមិនដែលលះបង់បំណងប្រាថ្នា និងចេតនាក្នុងការត្រូវបានប្រទានព្រះពរដែរ។ ប្រសិនបើអ្នកសុំឱ្យពួកគេគោរពភារកិច្ចខ្លួនក្នុងនាមជាភាវៈដែលព្រះបានបង្កើតមក និងទទួលយកអធិបតេយ្យភាព និងការរៀបចំរបស់ព្រះជាម្ចាស់ នោះពួកគេមុខជានិយាយថា៖ «រឿងនោះមិនពាក់ព័ន្ធនឹងខ្ញុំទេ។ វាមិនមែនជាអ្វីដែលខ្ញុំគួរតែកំពុងដេញតាមនោះទេ។ អ្វីដែលខ្ញំគួរតែដេញតាមគឺ៖ នៅពេលដែលខ្ញុំបានប្រយុទ្ធក្នុងសង្គ្រាម នៅពេលដែលខ្ញុំបានបញ្ចេញកម្លាំងដែលតម្រូវឱ្យខ្ញុំបញ្ចេញ និងរងទុក្ខលំបាកដែលត្រូវរងទុក្ខលំបាក នៅពេលដែលខ្ញុំបានធ្វើរឿងនេះស្របតាមអ្វីដែលព្រះជាម្ចាស់តម្រូវ ព្រះជាម្ចាស់គួរតែប្រទានរង្វាន់ដល់ខ្ញុំ និងអនុញ្ញាតឱ្យខ្ញុំបន្តរស់នៅទៀត និងបំពាក់មកុដឱ្យខ្ញុំនៅក្នុងនគរព្រះ និងឱ្យខ្ញុំកាន់តំណែងខ្ពស់ជាងរាស្រ្តរបស់ព្រះជាម្ចាស់។ យ៉ាងហោចណាស់ ក៏ខ្ញុំគួរកាន់កាប់ទីក្រុងពីរ ឬបីដែរ»។ ពួកទទឹងនឹងព្រះគ្រីស្ទ ខ្វល់ខ្វាយពីរឿងនេះខ្លាំងជាងគេបំផុត។ មិនថាដំណាក់របស់ព្រះជាម្ចាស់ប្រកបគ្នាពីសេចក្ដីពិតច្រើនប៉ុនណានោះទេ ចេតនា និងបំណងប្រាថ្នារបស់ពួកគេក្នុងការទទួលបានព្រះពរមិនអាចកម្ចាត់បង់បានឡើយ។ ពួកគេជាមនុស្សប្រភេទតែមួយនឹងប៉ុលដែរ។ តើការដោះដូរឥតលាក់លៀមបែបនេះ មិនមានបង្កប់នូវប្រភេទនិស្ស័យទុច្ចរិត និងសាហាវទេឬអី? មនុស្សដែលជឿសាសនាមួយចំនួននិយាយថា៖ «មនុស្សជំនាន់យើងដើរតាមព្រះ នៅលើផ្លូវនៃឈើឆ្កាង។ ព្រះជាម្ចាស់បានរើសតាំងយើង ដូច្នេះហើយទើបយើងមានសិទ្ធិទទួលបានព្រះពរ។ យើងបានរងទុក្ខ និងបានលះបង់តម្លៃ ហើយយើងបានផឹកចេញពីពែងល្វីងផង។ ពួកយើងខ្លះថែមទាំងត្រូវចាប់ខ្លួន និងកាត់ទោសឱ្យជាប់ពន្ធនាគារទៀតផង។ បន្ទាប់ពីរងទុក្ខលំបាកទាំងអស់នេះហើយ ដោយបានស្ដាប់ការអធិប្បាយជាច្រើន និងបានរៀនសូត្រជាច្រើនពីព្រះគម្ពីរ ប្រសិនបើថ្ងៃណាមួយ យើងមិនទទួលបានព្រះពរទេ យើងនឹងទៅស្ថានសួគ៌ជាន់ទីបី ហើយ សួររកហេតុផលជាមួយព្រះជាម្ចាស់មិនខាន»។ តើអ្នកធ្លាប់ឮសម្ដីបែបនេះទេ? ពួកគេនិយាយថា ពួកគេនឹងទៅស្ថានសួគ៌ជាន់ទីបី ដើម្បីសួររកហេតុផលជាមួយព្រះជាម្ចាស់។ អីក៏ក្លាហានខ្លាំងម្ល៉េះ! គ្រាន់តែស្ដាប់ឮសម្ដីនេះ មិនមែនធ្វើឱ្យអ្នកកោតខ្លាចទៅហើយទេ? តើនរណាហ៊ានសាកល្បង និង សួររកហេតុផល ជាមួយព្រះជាម្ចាស់? សំណាងល្អ ព្រះយេស៊ូវដែលពួកគេជឿនោះ បានយាងឡើងទៅស្ថានសួគ៌ជាយូរមកហើយ។ ប្រសិនបើព្រះយេស៊ូវនៅតែគង់នៅលើផែនដី តើពួកគេមិនព្យាយាមឆ្កាងទ្រង់ម្ដងទៀតទេឬអី? ជាការពិតណាស់ មនុស្សមួយចំនួនប្រហែលជាដំបូងៗយល់ថាពាក្យសម្ដីបែបនេះមានអំណាច និងគួរឱ្យស្ងើចសរសើរ នៅពេលដែលពួកគេចាប់ផ្ដើមជឿលើព្រះជាម្ចាស់ដំបូង ដោយគិតថាមនុស្សគួរតែមានឆន្ទៈមោះមុត និងការប្ដេជ្ញាចិត្តបែបនេះ។ ប៉ុន្តែ ដោយបានជឿរហូតមកដល់ពេលនេះ តើអ្នករាល់គ្នាយល់ឃើញយ៉ាងណាចំពោះពាក្យសម្ដីទាំងនេះ? តើមនុស្សបែបនេះមិនមែនជាមហាទេវតាទេឬអី? តើពួកគេមិនមែនជាពួកសាតាំងទេឬអី? អ្នកអាចសួររកហេតុផលជាមួយនរណាក៏បាន ប៉ុន្តែមិនអាចសួររកហេតុផលជាមួយព្រះជាម្ចាស់ឡើយ។ អ្នកមិនគួរធ្វើរឿងបែបនេះទេ ឬសូម្បីតែគិតចង់ធ្វើវាក៏មិនគួរដែរ។ ព្រះពរមកពីព្រះជាម្ចាស់៖ ទ្រង់ប្រទានព្រះពរទាំងនោះដល់អ្នកណាដែលទ្រង់សព្វព្រះហឫទ័យ។ ទោះបីជាអ្នកបំពេញតាមលក្ខខណ្ឌសម្រាប់ការទទួលបានព្រះពរ ហើយព្រះជាម្ចាស់មិនប្រទានព្រះពរទាំងនោះដល់អ្នកក៏ដោយ ក៏អ្នកនៅតែមិនគួរសួររកហេតុផលជាមួយព្រះជាម្ចាស់ដែរ។ ចក្រវាលទាំងមូល និងមនុស្សជាតិទាំងអស់ សុទ្ធតែស្ថិតនៅក្រោមការគ្រប់គ្រងរបស់ព្រះជាម្ចាស់។ ព្រះជាម្ចាស់គឺជាអ្នកសម្រេចកិច្ចការទាំងអស់។ តើអ្នកដែលគ្រាន់តែជាមនុស្សដ៏តូចតាចម្នាក់ ហ៊ានសួររកហេតុផលជាមួយព្រះជាម្ចាស់ដោយរបៀបណា? តើអ្នកអាចវាយតម្លៃសមត្ថភាពខ្លួនឯងខ្ពស់ហួសហេតុម្ល៉េះដោយរបៀបណា? ហេតុអ្វីបានជាអ្នកមិនឆ្លុះកញ្ចក់មើលខ្លួនឯង ដើម្បីឱ្យដឹងថាអ្នកជានរណា? ដោយហ៊ានស្រែកប្រឆាំង និងតតាំងជាមួយព្រះអាទិករតាមរបៀបនេះ តើអ្នកមិនមែនកំពុងតែស្វែងរកសេចក្ដីស្លាប់ទេឬអី? «ប្រសិនបើថ្ងៃណាមួយ យើងមិនទទួលបានព្រះពរទេ យើងនឹងទៅស្ថានសួគ៌ជាន់ទីបី ហើយសួររកហេតុផលជាមួយព្រះមិនខាន» គឺជាសេចក្តីថ្លែង ដែលស្រែកប្រឆាំងនឹងព្រះជាម្ចាស់យ៉ាងចំហ។ តើស្ថានសួគ៌ជាន់ទីបីជាកន្លែងបែបណា? វាគឺជាកន្លែងដែលព្រះជាម្ចាស់គង់នៅ។ ការហ៊ានទៅស្ថានសួគ៌ជាន់ទីបីដើម្បីសួររកហេតុផលជាមួយព្រះជាម្ចាស់ គឺស្មើនឹងការប៉ុនប៉ង «ផ្ដួលរំលំ» ព្រះជាម្ចាស់អ៊ីចឹង! តើវាមិនដូច្នឹង ទេឬអី? អ្នកខ្លះប្រហែលជាសួរថា៖ «តើរឿងនេះមានពាក់ព័ន្ធអ្វីជាមួយពួកទទឹងនឹងព្រះគ្រីស្ទទៅ?» វាមានការពាក់ព័ន្ធយ៉ាងខ្លាំងជាមួយពួកគេ ពីព្រោះអស់អ្នកណាដែលចង់ទៅស្ថានសួគ៌ជាន់ទីបីដើម្បីសួររកហេតុផលជាមួយព្រះជាម្ចាស់ សុទ្ធតែជាពួកទទឹងនឹងព្រះគ្រីស្ទ។ មានតែពួកទទឹងនឹងព្រះគ្រីស្ទទេ ដែលអាចនិយាយពាក្យសម្ដីបែបនេះបាន។ ពាក្យសម្ដីបែបនេះ គឺជាសំឡេងដែលពួកទទឹងនឹងព្រះគ្រីស្ទលាក់ទុកនៅក្នុងជម្រៅចិត្តរបស់ពួកគេ។ នេះហើយគឺជាសេចក្តីទុច្ចរិតរបស់ពួកគេ។ ទោះបីជាពួកទទឹងនឹងព្រះគ្រីស្ទប្រហែលជាមិននិយាយពាក្យសម្ដីទាំងនេះយ៉ាងចំហក៏ដោយ ក៏ពួកគេពិតជាលាក់ទុករឿងទាំងនេះនៅក្នុងចិត្តរបស់ពួកគេមែន ពួកគេគ្រាន់តែមិនហ៊ានបញ្ចេញឱ្យឃើញ និងមិនឱ្យអ្នកណាដឹងពីរឿងទាំងនេះប៉ុណ្ណោះ។ ទោះជាយ៉ាងនេះក្តី បំណងប្រាថ្នានិងមហិច្ឆ តានៅក្នុងជម្រៅចិត្តរបស់ពួកគេ ឆេះសន្ធោសន្ធៅដូចជាភ្លើងដែលមិនអាចពន្លត់បានអ៊ីចឹង។ ហេតុអ្វីបានជាដូច្នេះ? ពីព្រោះពួកទទឹងនឹងព្រះគ្រីស្ទមិនស្រឡាញ់សេចក្ដីពិតឡើយ។ ពួកគេមិនស្រឡាញ់ភាពយុត្តិធម៌ និងសេចក្ដីសុចរិតរបស់ព្រះជាម្ចាស់ ការជំនុំជម្រះ និងការវាយផ្ចាលរបស់ព្រះជាម្ចាស់ឡើយ ហើយពួកគេច្បាស់ជាមិនស្រឡាញ់សព្វានុភាព ព្រះប្រាជ្ញាញាណរបស់ព្រះជាម្ចាស់ និងអធិបតេយ្យភាពរបស់ទ្រង់លើអ្វីៗទាំងអស់នោះទេ។ ពួកគេមិនស្រឡាញ់រឿងណាមួយក្នុងចំណោមរឿងទាំងនេះឡើយ គឺពួកគេស្អប់រឿងទាំងនេះ។ ដូច្នេះ តើពួកគេស្រឡាញ់អ្វីទៅ? ពួកគេស្រឡាញ់ឋានៈ និងខ្វល់ខ្វាយពីរង្វាន់។ ពួកគេនិយាយថា៖ «ខ្ញុំមានអំណោយទាន ទេពកោសល្យ និងសមត្ថភាព។ ខ្ញុំបានធ្វើការដោយកម្លាំងឱ្យពួកជំនុំ ដូច្នេះ ព្រះត្រូវតែសងខ្ញុំវិញ និងប្រទានរង្វាន់ដល់ខ្ញុំ!» តើពួកគេមិនកំពុងស្ថិតក្នុងបញ្ហាទេឬអី? តើនេះមិនមែនជាការស្វែងរកសេចក្ដីស្លាប់ទេឬអី? តើវាមិនមែនជាការប្រជែង ដោយផ្ទាល់ជាមួយព្រះជាម្ចាស់ទេឬអី? តើវាមិនមែនជាការប្រជែងជាមួយព្រះអាទិករទេឬអី? ការហ៊ានចង្អុលមុខលំពែងរបស់ពួកគេតម្រង់ដោយផ្ទាល់ទៅរកព្រះជាម្ចាស់ ដែលជាព្រះអាទិករ នេះគឺជារឿងដែលមានតែមហាទេវតា ដែលជាសាតាំងប៉ុណ្ណោះ ទើបអាចធ្វើបាន។ ប្រសិនបើពិតជាមានមនុស្សដែលមានទស្សនៈបែបនេះ ដែលអាចធ្វើសកម្មភាពបែបនេះមែន នោះគ្មានអ្វីគួរឱ្យសង្ស័យឡើយថា ពួកគេគឺជាពួកទទឹងនឹងព្រះគ្រីស្ទ។ នៅលើផែនដីនេះ មានតែពួកទទឹងនឹងព្រះគ្រីស្ទទេ ដែលហ៊ានទាស់ទទឹងនឹងព្រះជាម្ចាស់យ៉ាងចំហ និងវិនិច្ឆ័យទ្រង់បែបនេះ។ អ្នកខ្លះប្រហែលជានិយាយថា៖ «ពួកទទឹងនឹងព្រះគ្រីស្ទដែលយើងបានឃើញ មិនមែនក្លាហាន ឬគឃ្លើន ដល់ថ្នាក់នេះទេ»។ រឿងនេះចាំបាច់ត្រូវមើលស្របទៅតាមបរិបទ និងបរិយាកាសដែលពួកទទឹងនឹងព្រះគ្រីស្ទកំពុងស្ថិតនៅ។ តើពួកគេហ៊ានបង្ហាញជ្រុងដ៏មុតស្រួច របស់ពួកគេដោយរបៀបណា នៅពេលដែលពួកគេមិនទាន់ទទួលបានអំណាចពេញលេញ និងមិនទាន់ចាក់ឫសគល់រឹងមាំនោះ? ពួកទទឹងនឹងព្រះគ្រីស្ទចេះសម្ងំរង់ចាំពេលវេលា ដោយរង់ចាំឱកាសល្អដើម្បីក្រោកឈរឡើង។ នៅពេលដែលពួកគេទទួលបានអំណាចពេញទី ជ្រុងដ៏មុតស្រួចរបស់ពួកគេនឹងត្រូវបានលាតត្រដាងទាំងស្រុង។ ទោះបីជាពួកទទឹងនឹងព្រះគ្រីស្ទខ្លះលាក់បាំងចរិតពិតរបស់ពួកគេបានយ៉ាងល្អនៅពេលដែលពួកគេខ្វះឋានៈ ហើយគ្មានបញ្ហាអ្វីអាចមើលឃើញនៅលើសំបកក្រៅរបស់ពួកគេក៏ដោយ ក៏ភ្លាមៗនៅពេលដែលពួកគេទទួលបានឋានៈ និងចាក់ឫសគល់រឹងមាំ សេចក្តីទុច្ចរិតនិងភាពគួរឱ្យស្អប់ខ្ពើមរបស់ពួកគេ នឹងត្រូវបានលាតត្រដាងយ៉ាងទាំងស្រុង។ វាប្រៀបដូចជាមនុស្សមួយចំនួនដែលខ្វះតថភាពនៃសេចក្ដីពិតអ៊ីចឹង។ នៅពេលដែលពួកគេគ្មានឋានៈអ្វីសោះ ពួកគេអាចត្រឹមតែចុះចូលនឹងការត្រូវបានលួសកាត់ទាំងបង្ខំចិត្តប៉ុណ្ណោះ ហើយមិនប្រហើននៅក្នុងចិត្តឡើយ។ ទោះជាយ៉ាងនេះក្តី ប្រសិនបើពួកគេក្លាយជាពួកអ្នកដឹកនាំ ឬពួកអ្នកធ្វើការ ហើយទទួលបានកិត្យានុភាពខ្លះៗក្នុងចំណោមរាស្ដ្ររើសតាំងរបស់ព្រះជាម្ចាស់ នៅពេលពួកគេត្រូវបានលួសកាត់ ពួកគេទំនងជានឹងលាតត្រដាង ចរិតពិតរបស់ពួកគេ ហើយចាប់ផ្ដើមសួររកហេតុផលជាមួយព្រះជាម្ចាស់ និងស្រែកប្រឆាំងនឹងទ្រង់មិនខាន។ វាប្រៀបដូចជាមនុស្សមួយចំនួនដែលបំពេញភារកិច្ចរបស់ពួកគេបានយ៉ាងល្អ និងមិនមានការត្អូញត្អែរអ្វីឡើយក្នុងកាលៈទេសៈធម្មតា ប៉ុន្តែប្រសិនបើប្រឈមមុខនឹងជំងឺមហារីក និងសេចក្ដីស្លាប់ដែលខិតជិតមកដល់យ៉ាងឆាប់រហ័ស ពួកគេទំនងជានឹងលាតត្រដាងពីចរិតពិតរបស់ពួកគេមិនខាន។ ពួកគេនឹងចាប់ផ្ដើមត្អូញត្អែរអំពីព្រះជាម្ចាស់ សួររកហេតុផលជាមួយទ្រង់ និងស្រែកប្រឆាំងនឹងទ្រង់។ ពួកទទឹងនឹងព្រះគ្រីស្ទ ដែលជាក្រុមមនុស្សនេះ ស្អប់ខ្ពើមសេចក្ដីពិត ហើយស្អប់សេចក្ដីពិត ហើយពួកគេមិនដែលអនុវត្តសេចក្ដីពិតឡើយ។ ចុះហេតុអ្វីបានជា សូម្បីតែបន្ទាប់ពីត្រូវបានលាតត្រដាង និងបើកសម្ដែងហើយ ក៏ពួកគេនៅតែសុខចិត្តធ្វើការដោយកម្លាំងនៅក្នុងពួកជំនុំ ហើយសូម្បីតែធ្វើជាអ្នកដើរតាមដ៏តូចតាចបំផុតក៏ដោយ? តើមានរឿងអ្វីកើតឡើង? ពួកគេមានគោលដៅមួយ៖ ពួកគេមិនដែលលះបង់ចេតនារបស់ពួកគេក្នុងការចង់បានព្រះពរឡើយ។ ផ្នត់គំនិតរបស់ពួកគេគឺ៖ «ខ្ញុំនឹងចាប់យកខ្សែជីវិតចុងក្រោយនេះឱ្យជាប់។ ប្រសិនបើខ្ញុំមិនអាចទទួលបានព្រះពរទេ ខ្ញុំនឹងមិនទុកឱ្យព្រះនៅសុខឡើយ។ ប្រសិនបើខ្ញុំមិនអាចទទួលបានព្រះពរទេ នោះព្រះមិនមែនជាព្រះឡើយ!» តើនេះជានិស្ស័យបែបណាទៅ? ការហ៊ានបដិសេធព្រះជាម្ចាស់យ៉ាងគឃ្លើន និងស្រែកប្រឆាំងនឹងទ្រង់ នេះហើយគឺជាសេចក្តីទុច្ចរិត។ ឱ្យតែពួកគេមានសង្ឃឹមសូម្បីតែបន្តិចបន្តួចក្នុងការទទួលបានព្រះពរ ពួកគេនឹងស្នាក់នៅក្នុងដំណាក់របស់ព្រះជាម្ចាស់ ហើយរង់ចាំព្រះពរទាំងនោះមិនខាន។ តើរឿងនេះអាចត្រូវបានសង្កេតឃើញដោយរបៀបណា? ពួកគេប្រៀបដូចជាពួកផារិស៊ី ដែលតែងតែធ្វើពុតជាល្អ តើចេតនា និងគោលដៅនៅពីក្រោយរឿងនេះ មិនច្បាស់ក្រឡែតទេឬអី? ទោះបីជាឥរិយាបថសំបកក្រៅរបស់ពួកគេមើលទៅល្អយ៉ាងណាក៏ដោយ មិនថាពួកគេអាចរងទុក្ខនៅសំបកក្រៅច្រើនប៉ុនណាក៏ដោយ ក៏ពួកគេមិនដែលអនុវត្តសេចក្ដីពិតឡើយ ពួកគេមិនស្វែងរកសេចក្ដីពិតទេនៅពេលពួកគេធ្វើសកម្មភាព ឬអធិដ្ឋានទៅកាន់ព្រះជាម្ចាស់ និងស្វែងរកព្រះរាជបំណងរបស់ទ្រង់ឡើយ។ ពួកគេមិនដែលធ្វើរឿងដែលព្រះជាម្ចាស់សព្វព្រះហឫទ័យឡើយ។ ផ្ទុយទៅវិញ ពួកគេធ្វើអ្វីដែលពួកគេសុខចិត្តធ្វើ និងអ្វីដែលពួកគេចូលចិត្ត ដោយគ្រាន់តែខិតខំបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេក្នុងការចង់បានព្រះពរ ប៉ុណ្ណោះ។ តើរឿងនេះមិននាំឱ្យពួកគេស្ថិតក្នុងបញ្ហាទេឬអី? តើរឿងនេះមិនលាតត្រដាងពីសារជាតិរបស់ពួកទទឹងនឹងព្រះគ្រីស្ទទេឬអី? អ្វីដែលពួកទទឹងនឹងព្រះគ្រីស្ទស្រឡាញ់ និងដេញតាម គឺគ្រាន់តែតំណាងឱ្យនិស្ស័យបែបសាតាំងរបស់ពួកគេប៉ុណ្ណោះ។ ពួកគេចាត់ទុកអ្វីដែលពួកគេស្រឡាញ់ និងដេញតាម ថាជាអ្វីៗដែលល្អនិងត្រឹមត្រូវដែលធ្វើឱ្យព្រះជាម្ចាស់សព្វព្រះហឫទ័យ ហើយព្យាយាមធ្វើឱ្យទ្រង់ទទួលយក និងប្រទានពរដល់ពួកគេ។ តើរឿងនេះស្របតាមគោលការណ៍សេចក្ដីពិតដែរឬទេ? តើនេះមិនមែនជាការប្រឆាំងទាស់នឹងព្រះជាម្ចាស់ និងតាំងខ្លួនប្រឆាំងនឹងទ្រង់ទេឬអី? ពួកទទឹងនឹងព្រះគ្រីស្ទព្យាយាមធ្វើការដោះដូរជាមួយព្រះជាម្ចាស់គ្រប់ពេលវេលា។ ពួកគេប្រើប្រាស់ការរងទុក្ខ និងការលះបង់ ផ្ទាល់ខ្លួនរបស់ពួកគេផ្ទាល់ ដើម្បីទាមទាររង្វាន់ និងមកុដពីព្រះជាម្ចាស់ ដើម្បីដោះដូរយកគោលដៅដ៏ល្អមួយ។ ប៉ុន្តែ តើពួកគេមិនបានគិតខុសទេឬអី? ដោយការទាស់ទទឹងនឹងព្រះជាម្ចាស់តាមរបៀបនេះ តើពួកគេអាចគេចផុតពីការដាក់ទោសរបស់ព្រះជាម្ចាស់បានដោយរបៀបណា? នេះគឺជាអ្វីដែលពួកគេសមនឹងទទួលបានសម្រាប់អំពើបាបរបស់ពួកគេ។ នេះគឺជាកម្មផល។

ធ្លាប់មានអាទទឹងនឹងព្រះគ្រីស្ទម្នាក់ ដែលចេះដឹងបន្តិចបន្តួចអំពីជំនាញច្រៀង និងរាំ ហើយនៅពេលនោះ គេបានរៀបចំចាត់ចែងឱ្យគាត់ដឹកនាំបងប្អូនប្រុសស្រីនៅក្នុងក្រុមចម្រៀង ដើម្បីរៀនអំពីជំនាញនេះ។ បងប្អូនប្រុសស្រីទាំងនោះនៅក្មេងៗ ហើយភាគច្រើននៃពួកគេមិនទាន់បានជឿលើព្រះជាម្ចាស់យូរនោះទេ ពួកគេគ្រាន់តែមានចិត្តរំជើបរំជួល និងសុខចិត្តបំពេញភារកិច្ចរបស់ពួកគេ គឺមានតែប៉ុណ្ណឹង ប៉ុន្តែពួកគេមិនយល់ពីសេចក្ដីពិតឡើយ ហើយអ្នកខ្លះសូម្បីតែមូលដ្ឋានគ្រឹះក៏មិនទាន់មានផង។ ខណៈពេលដែលអាទទឹងនឹងព្រះគ្រីស្ទនោះបានធ្វើការ គាត់បានណែនាំពួកគេឱ្យដកបទពិសោធពីអារម្មណ៍នៃកិច្ចការរបស់ព្រះវិញ្ញាណបរិសុទ្ធ ដោយឱ្យពួកគេដកបទពិសោធពីភាពខុសគ្នារវាងអារម្មណ៍ដែលមានវត្តមានរបស់ព្រះជាម្ចាស់ និងអារម្មណ៍ដែលគ្មានវត្តមានរបស់ទ្រង់ ពោលគឺគាត់តែងតែឱ្យពួកគេពឹងផ្អែកលើអារម្មណ៍របស់ពួកគេ។ គាត់មិនយល់ពីសេចក្ដីពិតទេ ហើយក៏គ្មានបទពិសោធជាក់ស្តែងណាមួយដែរ ប៉ុន្តែគាត់បានបំភាន់ និងដឹកនាំបងប្អូនប្រុសស្រីខុសតាមរបៀបនេះ ដោយផ្អែកលើសញ្ញាណ និងការស្រមើស្រមៃរបស់គាត់។ ខាងលើបានដឹងថាគាត់គ្មានតថភាពនៃសេចក្ដីពិតទេ ហើយគ្រាន់តែសុំឱ្យគាត់បង្រៀន និងពន្យល់ពីជំនាញនេះប៉ុណ្ណោះ។ ការបំពេញភារកិច្ចផ្នែកនេះរបស់គាត់ គឺត្រូវបានចាត់ទុកថាត្រូវតាមស្ដង់ដា និងជាការបំពេញទំនួលខុសត្រូវរបស់គាត់ទៅហើយ។ ប៉ុន្តែគាត់នៅតែចង់ «ទាក់ទងអំពីសេចក្ដីពិត» ហើយឱ្យមនុស្សចាប់យល់អារម្មណ៍របស់ពួកគេ និងពឹងផ្អែកលើអារម្មណ៍របស់ពួកគេ។ តាមរយៈការប្រព្រឹត្តបែបនេះ តើវានឹងមិនងាយស្រួលសម្រាប់គាត់ក្នុងការនាំមនុស្សចូលទៅក្នុងអារម្មណ៍អធិធម្មជាតិ នៃកិច្ចការរបស់វិញ្ញាណអាក្រក់ទេឬអី? នេះគឺគ្រោះថ្នាក់ខ្លាំងណាស់! ពេលដែលវិញ្ញាណអាក្រក់ចាប់យកឱកាសបែបនេះ ហើយចូលសណ្ឋិតក្នុងមនុស្សម្នាក់ នោះមនុស្សម្នាក់នោះនឹងត្រូវបានបំផ្លាញហើយ។ ក្នុងអំឡុងពេលបណ្ដុះបណ្ដាល គាត់បានឱ្យមនុស្សទាំងនេះអធិដ្ឋាន ហើយបន្ទាប់ពីអធិដ្ឋានរួច គាត់បានឱ្យពួកគេមើលថាតើព្រះវិញ្ញាណបរិសុទ្ធកំពុងធ្វើការយ៉ាងដូចម្ដេច ហើយថាតើពួកគេបែកញើស យំ ឬមានអារម្មណ៍ផ្សេងទៀតនៅក្នុងរាងកាយរបស់ពួកគេដែរឬទេ។ គាត់បានសង្កត់ធ្ងន់លើរឿងទាំងនេះ ប៉ុន្តែក្នុងតថភាព រឿងទាំងនេះត្រូវបានពន្យល់យ៉ាងច្បាស់លាស់គ្រប់គ្រាន់រួចទៅហើយ។ មានសេចក្ដីពិតជាច្រើន ប៉ុន្តែគាត់មិនបានប្រកបគ្នាអំពីរឿងទាំងនោះទេ ហើយគាត់ក៏មិនបានដឹកនាំមនុស្សទាំងនោះឱ្យហូប និងផឹកព្រះបន្ទូលរបស់ព្រះជាម្ចាស់ដែរ ហើយគាត់មិនបានបំពេញកិច្ចការដ៏ត្រឹមត្រូវរបស់គាត់ឡើយ។ គាត់មិនអនុញ្ញាតឱ្យបងប្អូនប្រុសស្រីរៀបចំក្បាច់រាំទេ ហើយផ្ទុយទៅវិញ គាត់បណ្ដោយឱ្យមនុស្សគ្រប់គ្នារាំនៅលើឆាកតាមតែចិត្តចង់ ដោយរាំតាមការនឹកឃើញភ្លាមៗតាមដែលពួកគេពេញចិត្ត សូម្បីតែនិយាយថា៖ «មិនអីទេ ព្រះកំពុងដឹកនាំយើង ដូច្នេះយើងមិនខ្លាចទេ វិញ្ញាណបរិសុទ្ធកំពុងធ្វើការហើយ!» អាទទឹងនឹងព្រះគ្រីស្ទនេះមិនយល់ពីសេចក្ដីពិតទេ ដូច្នេះ គាត់តែងតែធ្វើរឿងល្ងង់ខ្លៅជានិច្ច។ បងប្អូនប្រុសស្រីមិនមានការញែកដឹងអ្វីឡើយ ដូច្នេះ ពួកគេបានស្ដាប់គាត់ ហើយបានចាប់ផ្ដើមអធិដ្ឋានថា៖ «ឱព្រះជាម្ចាស់ សូមទ្រង់ធ្វើការចុះ ឱព្រះជាម្ចាស់ សូមទ្រង់ធ្វើការចុះ...»។ ពួកគេបានខិតខំអស់ពីសមត្ថភាពដើម្បីអធិដ្ឋាន «ដោយអស់ពីដួងចិត្តរបស់ពួកគេ» ហើយថែមទាំងយំបន្ទាប់ពីអធិដ្ឋានរួច រួចហើយពួកគេក៏បានឡើងលើឆាក និងរាំតាមការនឹកឃើញភ្លាមៗ។ អស់អ្នកដែលមើលពីក្រោមឆាក មានអារម្មណ៍ថាបរិយាកាសគឺល្អអស្ចារ្យណាស់ ហើយថាព្រះវិញ្ញាណបរិសុទ្ធកំពុងធ្វើការយ៉ាងមានអំណាច! ពួកគេបានយំខណៈពេលដែលពួកគេបានមើលអ្នកដទៃរាំ ហាក់ដូចជាពួកគេបានទទួលអារម្មណ៍ពីកិច្ចការរបស់ព្រះវិញ្ញាណបរិសុទ្ធអ៊ីចឹង។ នៅទីបញ្ចប់ មនុស្សទាំងនេះបានកត់ត្រារឿងរ៉ាវទាំងអស់នេះ ហើយថតរូបទុកឱ្យខ្ញុំមើល។ មនុស្សមួយចំនួននៅក្នុងរូបថតទាំងនោះ កំពុងយំបិទភ្នែក ហើយនៅកណ្ដាលរដូវរងា មុខរបស់ពួកគេឡើងក្រហមដោយសារតែកម្ដៅ។ ខ្ញុំបានឃើញថារឿងមិនស្រួលកំពុងតែកើតឡើង ហើយថាមនុស្សទាំងនេះនឹងត្រូវបានបំផ្លាញ ដោយសារគាត់មិនខាន។ គាត់គ្រាន់តែត្រូវបានសុំឱ្យបង្រៀនពីជំនាញប៉ុណ្ណោះ ហើយគាត់មិនយល់ពីសេចក្ដីពិតទាល់តែសោះ។ គាត់គ្រាន់តែធ្វើសកម្មភាពទាំងងងឹតងងល់ដោយផ្អែកលើការស្រមើស្រមៃរបស់គាត់ ដោយចង់ស្វែងរកអារម្មណ៍នៃកិច្ចការរបស់ព្រះវិញ្ញាណបរិសុទ្ធ។ តើកិច្ចការរបស់ព្រះវិញ្ញាណបរិសុទ្ធ ជារឿងនៃអារម្មណ៍ឬ? អ្នកត្រូវតែយល់ពីសេចក្ដីពិត នោះទើបជារឿងជាក់ស្តែង។ អារម្មណ៍តែមួយមុខ គឺទទេស្អាត និងគ្មានប្រយោជន៍ឡើយ។ តើអ្នកអាចយល់ពីសេចក្ដីពិត និងព្រះរាជបំណងរបស់ព្រះជាម្ចាស់ ដោយផ្អែកលើអារម្មណ៍របស់អ្នកបានដែរឬទេ? គឺមិនអាចទាល់តែសោះ។ អ្នកមិនចាំបាច់ស្វែងរកអារម្មណ៍ទេ អ្នកគ្រាន់តែត្រូវស្វែងរកគោលការណ៍ និងព្រះរាជបំណងរបស់ព្រះជាម្ចាស់ ដោយផ្អែកលើព្រះបន្ទូលរបស់ព្រះជាម្ចាស់ ហើយបន្ទាប់មក យកវាទៅប្រៀបធៀបនឹងរឿងរ៉ាវដែលកើតឡើងចំពោះអ្នក នេះគឺជាក់ស្ដែងណាស់ ហើយអ្នកនឹងយល់សេចក្ដីពិតដោយយឺតៗមិនខាន។ នៅពេលអ្នកអនុវត្តស្របតាមព្រះបន្ទូលរបស់ព្រះជាម្ចាស់ ព្រះវិញ្ញាណបរិសុទ្ធនឹងចាប់ផ្ដើមធ្វើការដោយធម្មជាតិ។ ទោះបីជាព្រះវិញ្ញាណបរិសុទ្ធមិនធ្វើការក៏ដោយ ដោយសារតែអ្នកបានអនុវត្តស្របតាមព្រះបន្ទូលរបស់ព្រះជាម្ចាស់ ព្រះជាម្ចាស់នឹងទទួលស្គាល់អ្នកថាជាអ្នកដើរតាមទ្រង់ នេះគឺជាក់ស្ដែងណាស់ នេះគឺជារឿងដែលពិតប្រាកដបំផុត។ បុគ្គលទទឹងនឹងព្រះគ្រីស្ទនោះមិនបានប្រកបគ្នាតាមរបៀបនេះទេ ប៉ុន្តែបានបន្តលើកទឹកចិត្តមនុស្សទាំងនោះឱ្យស្វែងរកអារម្មណ៍ ស្វែងរករឿងដូចជាទីសម្គាល់ និងមហស្ចារ្យ និងស្វែងរកក្ដីសុបិនទៅវិញ។ នេះគឺជាមនុស្សសាមញ្ញម្នាក់ដែលខ្វះ ការយល់ដឹងខាងវិញ្ញាណ ដែលកំពុងដឹកនាំក្មេងៗដ៏ល្ងង់ខ្លៅ និងមិនដឹងអីមួយក្រុម ឱ្យធ្វើរឿងគួរឱ្យអស់សំណើច។ មនុស្សនៅក្នុងរូបថតទាំងនោះកំពុងតែយំសោក។ តើនេះតំណាងឱ្យអ្វីទៅ? វាមិនតំណាងឱ្យអ្វីទាំងអស់ ប៉ុន្តែមានរឿងមួយដែលពន្យល់ពីធម្មជាតិនៃអ្វីដែលគាត់កំពុងធ្វើ។ បុគ្គលទទឹងនឹងព្រះគ្រីស្ទនេះបានថតរូបរឿងទាំងអស់នេះ ហើយដាក់ចំណងជើងឱ្យវាថា «សេចក្ដីលម្អិតនៃកិច្ចការរបស់ព្រះជាម្ចាស់»។ តើ «សេចក្ដីលម្អិត» ទាំងនេះគឺជាអ្វីទៅ? មនុស្សទាំងនោះមិនយល់ពីសេចក្ដីពិតទេ ពួកគេបានស្វែងរកអារម្មណ៍នៃកិច្ចការរបស់ព្រះវិញ្ញាណបរិសុទ្ធ ហើយរាំតាមការនឹកឃើញភ្លាមៗដោយគ្មានហេតុផលត្រឹមត្រូវ ហើយរាល់ពេលដែលពួកគេរាំ គឺខុសៗគ្នា ពីព្រោះរាល់ពេល អារម្មណ៍គឺខុសៗគ្នា ហើយ «ការដឹកនាំ» របស់ព្រះជាម្ចាស់ក៏ខុសៗគ្នាដែរ នោះហើយគឺជា «សេចក្ដីលម្អិត»។ តើ «សេចក្ដីលម្អិត» ទាំងនោះរួមមានអ្វីខ្លះទៀត? អាទទឹងនឹងព្រះគ្រីស្ទក៏បាននិយាយដែរថា ពួកវាគឺជាលទ្ធផលនៃកិច្ចការរបស់ព្រះវិញ្ញាណបរិសុទ្ធ។ នៅពេលដែលគាត់និយាយបែបនេះ បងប្អូនប្រុសស្រីកាន់តែរំភើប ហាក់ដូចជាសេចក្ដីជំនឿ និងកម្ពស់របស់ពួកគេបានលូតលាស់យ៉ាងខ្លាំងភ្លាមៗអ៊ីចឹង។ ហេតុអ្វីបានជាគាត់និយាយថា «សេចក្ដីលម្អិត»? តើពាក្យ «សេចក្ដីលម្អិត» នេះមកពីណា? ខ្ញុំធ្លាប់បានលើកឡើងពីសេចក្ដីលម្អិតនៃកិច្ចការរបស់ព្រះជាម្ចាស់។ តើសេចក្ដីលម្អិតទាំងនេះសំដៅទៅលើអ្វី? វាគឺជាលទ្ធផលនៃកិច្ចការរបស់ព្រះជាម្ចាស់មកលើមនុស្ស ដែលមនុស្សអាចមើលឃើញ និងចាប់យល់បាន ហើយវាមិនមែនអធិធម្មជាតិឬស្រពេចស្រពិលឡើយ។ វាគឺជារឿងដែលអ្នកអាចទទួលអារម្មណ៍បាន។ វាគឺជារឿងនៅពេលដែលព្រះជាម្ចាស់បានធ្វើការយ៉ាងច្រើនមកលើអ្នក បានមានព្រះបន្ទូលយ៉ាងច្រើនទៅកាន់អ្នក បានលះបង់កម្លាំងព្រះហឫទ័យយ៉ាងខ្លាំង ហើយតាមរយៈនោះ បានផ្លាស់ប្ដូររបៀបរស់នៅរបស់អ្នក ទស្សនៈរបស់អ្នកចំពោះរឿងរ៉ាវ អាកប្បកិរិយាដែលអ្នកមាននៅពេលធ្វើកិច្ចការ អាកប្បកិរិយារបស់អ្នកចំពោះព្រះជាម្ចាស់ ក៏ដូចជាផ្នែកផ្សេងទៀតរបស់អ្នក។ ពោលគឺ វាគឺជាផលចំណេញ និងផ្លែផ្កានៃកិច្ចការរបស់ព្រះជាម្ចាស់ នេះហើយគឺជាអត្ថន័យនៃសេចក្ដីលម្អិត។ អាទទឹងនឹងព្រះគ្រីស្ទនោះ ក៏បានហៅរឿងដែលគាត់បានធ្វើទាំងនេះថាជា «សេចក្ដីលម្អិត» ដែរ។ ដោយទុកធម្មជាតិនៃរឿងទាំងនេះមួយឡែកសិន តើអ្នករាល់គ្នាអាចមើលឃើញអ្វីខ្លះ គ្រាន់តែតាមរយៈការវិភាគឃ្លានេះ? ព្រះជាម្ចាស់ធ្វើការមកលើមនុស្ស ហើយទ្រង់បានមានព្រះបន្ទូលថា មនុស្សនឹងមើលឃើញសេចក្ដីលម្អិតនៃកិច្ចការដែលទ្រង់ធ្វើមកលើពួកគេ ប៉ុន្តែអាទទឹងនឹងព្រះគ្រីស្ទនេះកំពុងដឹកនាំមនុស្សគ្រប់គ្នាឱ្យធ្វើសកម្មភាពផ្ដេសផ្ដាស និងធ្វើឱ្យអ្វីៗគ្រប់យ៉ាងមានភាពរញ៉េរញ៉ៃ ប៉ុន្តែគាត់ក៏បានហៅរឿងទាំងនេះថាជា «សេចក្ដីលម្អិត» ដែរ តើគាត់កំពុងព្យាយាមធ្វើអ្វីទៅ? (គាត់ចង់ស្មើនឹងព្រះជាម្ចាស់។) ត្រឹមត្រូវហើយ។ តើការប្រើប្រាស់ពាក្យ «សេចក្ដីលម្អិត» របស់គាត់មកពីណា? វាបានមកពីបំណងប្រាថ្នារបស់គាត់ដែលចង់ស្មើនឹងព្រះជាម្ចាស់ និងត្រាប់តាមព្រះជាម្ចាស់។ តាមរយៈការប្រើប្រាស់ពាក្យនេះ គាត់មានន័យថា៖ «ព្រះជាម្ចាស់ធ្វើការយ៉ាងលម្អិត ហើយអ្វីដែលខ្ញុំកំពុងដឹកនាំមនុស្សមួយក្រុមនេះឱ្យធ្វើ ក៏មានភាពលម្អិតដែរ»។ ពាក្យបន្ថែមពីក្រោយសម្រាប់ «សេចក្ដីលម្អិត» គឺ «នៃកិច្ចការរបស់ព្រះជាម្ចាស់» ប៉ុន្តែតាមពិត នៅក្នុងចិត្តរបស់គាត់ គាត់កំពុងទាញយកលទ្ធផលនៃសេចក្ដីលម្អិតនៃកិច្ចការរបស់ព្រះវិញ្ញាណបរិសុទ្ធមកដាក់លើខ្លួនឯង ដែលនេះគឺជាអ្វីដែលពួកទទឹងនឹងព្រះគ្រីស្ទធ្វើ។ រាល់ពេលមានឱកាសដើម្បីលេចធ្លោ រាល់ពេលមានឱកាសបន្តិចបន្តួច ពួកគេនឹងមិនបណ្ដោយឱ្យវាកន្លងផុតទៅឡើយ ពួកគេនឹងដណ្ដើមមនុស្សពីព្រះជាម្ចាស់។ តើពួកគេដណ្ដើមមនុស្សប្រភេទណា? អ្នកខ្លះមិនយល់ពីសេចក្ដីពិតទេ ពួកគេមិនអាចញែកដឹងពីមនុស្សស្របតាមគោលការណ៍សេចក្ដីពិតឡើយ ហើយពួកគេល្ងង់ខ្លៅ និងមិនដឹងអី។ អ្នកខ្លះមិនដេញតាមសេចក្ដីពិតទេ ហើយពួកគេចូលចិត្តធ្វើតាមហ្វូងមនុស្ស និងធ្វើសកម្មភាពទាំងងងឹតងងល់នៅសំបកក្រៅ។ ហើយក៏មានអ្នកខ្លះដែលជាអ្នកជឿថ្មី និងមានមូលដ្ឋានគ្រឹះរាក់កំភែលផងដែរ គឺពួកគេមិនទាន់យល់ថាការជឿលើព្រះជាម្ចាស់គឺជារឿងអ្វីឱ្យប្រាកដឡើយ ហើយពួកគេត្រូវបានពួកទទឹងនឹងព្រះគ្រីស្ទបំភាន់។ ឥរិយាបថនេះត្រូវបានបញ្ឈប់នៅពេលក្រោយមក យ៉ាងទាន់ពេលវេលា។ ការដែលវាត្រូវបានបញ្ឈប់ មិនមែនជារឿងអស្ចារ្យណាស់ណាទេ ប៉ុន្តែវាមានន័យថា រឿងល្ងង់ខ្លៅដែលអាទទឹងនឹងព្រះគ្រីស្ទបានធ្វើ ត្រូវបានលាតត្រដាងឡើងភ្លាមៗតែម្ដង។ នៅពេលដែលមនុស្សគ្រប់គ្នាបានប្រកបគ្នា និងគិតត្រឡប់ទៅរកអតីតកាលវិញ ពួកគេបាននិយាយថា៖ «មុនពេលអាទទឹងនឹងព្រះគ្រីស្ទនេះមកដល់ ទោះបីជាពេលខ្លះពួកយើងរកផ្លូវមិនឃើញទាក់ទងនឹងទិដ្ឋភាពវិជ្ជាជីវៈ និងបច្ចេកទេសនៃការច្រៀងក៏ដោយ ក៏នៅពេលពួកយើងបានច្រៀង ពួកយើងមានអារម្មណ៍ថាពួកយើងអាចដាក់ចិត្តច្រៀងបាន ហើយថាពួកយើងអាចច្រៀងរាល់ពាក្យសម្ដីដោយអស់ពីដួងចិត្តរបស់ពួកយើង។ បន្ទាប់ពីគាត់បានមកដល់ ហើយបាននិយាយអំពីទ្រឹស្ដីវិជ្ជាជីវៈមួយចំនួន ពួកយើងទាំងអស់គ្នាមានអារម្មណ៍ស្ងួតហួតហែង ហើយមិនចង់ច្រៀងទៀតទេ ពីព្រោះពួកយើងមិនអាចក្រេបជញ្ជក់នូវអ្វីដែលព្រះជាម្ចាស់កំពុងមានព្រះបន្ទូលនៅក្នុងគ្រប់ពាក្យឡើយ ពោលគឺពួកយើងមិនអាចទទួលអារម្មណ៍ពីព្រះជាម្ចាស់បានទេ»។ តើមនុស្សទាំងនេះមិនកំពុងជួបបញ្ហាទេឬអី? ភ្លាមៗនៅពេលដែលពួកទទឹងនឹងព្រះគ្រីស្ទលូកដៃចូលធ្វើសកម្មភាព ផលវិបាកដែលពួកគេនាំមក គឺមនុស្សលែងអាចទទួលអារម្មណ៍ដឹងថាព្រះជាម្ចាស់គង់នៅទីណាទៀតហើយ ហើយមិនដឹងថាត្រូវប្រព្រឹត្តឱ្យបានសមរម្យដោយរបៀបណាឡើយ។ ពួកគេបាត់បង់ទិសដៅរបស់ពួកគេ។ ពេលដែលមនុស្សមិនអាចទទួលអារម្មណ៍ពីព្រះជាម្ចាស់បាន តើពួកគេនៅតែអាចបំពេញភារកិច្ចរបស់ពួកគេបានដែរឬទេ? តើពួកគេនៅតែអាចធ្វើរឿងរ៉ាវ ដោយភាពស្មោះត្រង់ ដើម្បីធ្វើបន្ទាល់ថ្វាយព្រះជាម្ចាស់បានដែរឬទេ? បន្ទាប់ពីមនុស្សត្រូវបានធ្វើឱ្យពុករលួយដោយសាតាំង ពួកគេមានលក្ខណៈសម្គាល់មួយ នោះគឺការចូលចិត្តធ្វើតាមហ្វូងមនុស្ស។ ពួកគេប្រៀបដូចជារុយអ៊ីចឹង៖ មិនចាំបាច់មានគោលដៅច្បាស់លាស់ទេ ឱ្យតែមានអ្នកដឹកនាំម្នាក់ មនុស្សផ្សេងទៀតនឹងចូលរួមជាមួយពួកគេក្នុងការធ្វើរឿងផ្ដេសផ្ដាសទាំងងងឹតងងល់ ពីព្រោះធ្វើបែបនោះវាសប្បាយអ៊ូអរជាង ហើយនៅពេលដែលពួកគេធ្វើសកម្មភាពតាមរបៀបនោះ ពួកគេមិនចាំបាច់ទប់ស្កាត់ខ្លួនឯងឡើយ សកម្មភាពរបស់ពួកគេគ្មានព្រំដែនទេ ហើយគ្មានអ្នកណាធ្វើសកម្មភាពស្របតាមគោលការណ៍ឡើយ។ ពួកគេមិនចាំបាច់អធិដ្ឋាន ឬស្វែងរកទេ ពួកគេមិនចាំបាច់ជឿយ៉ាងស៊ប់ ឬស្ងប់ស្ងាត់ឡើយ ឱ្យតែពួកគេមានក្បាល និងអាចដកដង្ហើមបាន ពួកគេអាចធ្វើសកម្មភាពតាមរបៀបនោះបានហើយ។ តើនេះមិនស្ទើរតែដូចគ្នានឹងសត្វទេឬអី? ដោយសារតែមនុស្សពុករលួយមានលក្ខណៈសម្គាល់នេះ ទើបពួកគេងាយនឹងត្រូវបានគេបំភាន់ ប៉ុន្តែប្រសិនបើអ្នកយល់សេចក្ដីពិត និងអាចញែកដឹងពីរឿងទាំងនេះបាន នោះអ្នកនឹងមិនងាយត្រូវបានគេបំភាន់ឡើយ។ បន្ទាប់ពីបុគ្គលទទឹងនឹងព្រះគ្រីស្ទនេះត្រូវបានលាតត្រដាង មនុស្សគ្រប់គ្នាបានវែកញែករឿងបំភាន់ដែលគាត់បាននិយាយ និងយុទ្ធវិធី ដែលគាត់បានប្រើដើម្បីធ្វើសកម្មភាពតាមរបៀបនោះ ដោយប្រៀបធៀបរឿងទាំងនេះទៅនឹងព្រះបន្ទូលរបស់ព្រះជាម្ចាស់។ ពួកគេបានដឹងថា បុរសម្នាក់នេះពិតជាពូកែខាងបំភាន់មនុស្សមែន ថាគាត់បានធ្វើឱ្យរឿងរ៉ាវមានភាពវឹកវរ ហើយថា ទោះបីជាអ្វីដែលគាត់បានដឹកនាំពួកគេឱ្យធ្វើ មើលទៅហាក់ដូចជាគួរឱ្យស្ងើចសរសើរខ្លាំង ហើយហាក់ដូចជាពួកគេកំពុងទទួលអារម្មណ៍ពីកិច្ចការដ៏មានអំណាចរបស់ព្រះវិញ្ញាណបរិសុទ្ធក៏ដោយ ក៏ក្នុងតថភាព ពួកគេមិនអាចទទួលអារម្មណ៍ពីព្រះជាម្ចាស់ទាល់តែសោះ។ នៅសំបកក្រៅ មើលទៅហាក់ដូចជាមនុស្សគ្រប់គ្នាមានសេចក្ដីខ្នះខ្នែងយ៉ាងខ្លាំង ហើយថាសេចក្ដីជំនឿ និងកម្ពស់របស់ពួកគេបានលូតលាស់យ៉ាងឆាប់រហ័ស ប៉ុន្តែក្នុងតថភាព នេះគឺជាការបំភាន់ភ្នែក ដែលជាកិច្ចការរបស់វិញ្ញាណអាក្រក់សោះ។ កាលៈទេសៈអធិធម្មជាតិទាំងនេះបានលេចឡើង ដូច្នេះ ព្រះវិញ្ញាណបរិសុទ្ធមិនបានធ្វើការឡើយ។ មួយរយៈពេលបន្ទាប់ពីរឿងនេះ តាមរយៈការទាក់ទងអំពីសេចក្ដីពិត មនុស្សគ្រប់គ្នាអាចញែកដឹងពីអាទទឹងនឹងព្រះគ្រីស្ទបាន ហើយសភាពរបស់ពួកគេបានត្រឡប់មករកភាពប្រក្រតីវិញបន្តិចម្ដងៗ។ មនុស្សទាំងនេះត្រូវបានអាទទឹងនឹងព្រះគ្រីស្ទបំភាន់ ហើយពួកគេបានឃ្លាតឆ្ងាយពីខ្ញុំ។ នៅពេលខ្ញុំមានព្រះបន្ទូល មនុស្សទាំងនេះមើលមកខ្ញុំហាក់ដូចជាខ្ញុំជាមនុស្សប្លែកមុខ ពួកគេមិនចង់ឆ្លើយសំណួររបស់ខ្ញុំទេ ហើយពួកយើងក៏ក្លាយជាដូចជាអ្នកដទៃភ្លាមៗ។ ពួកគេបានរង់ចាំឱ្យបុគ្គលទទឹងនឹងព្រះគ្រីស្ទនិយាយសិន មុននឹងពួកគេបានស្ដាប់បង្គាប់រឿងអ្វីមួយ ពួកគេបានស្ដាប់តាមអ្វីក៏ដោយដែលអាទទឹងនឹងព្រះគ្រីស្ទនិយាយ ហើយអ្វីក៏ដោយដែលគាត់បាននិយាយ គឺតំណាងឱ្យពួកគេ។ ដូច្នេះ មនុស្សទាំងនេះគ្មានសិទ្ធិបញ្ចេញមតិលើរឿងអ្វីឡើយ ប៉ុន្តែពួកគេសុខចិត្តមិនបញ្ចេញមតិ ពួកគេរង់ចាំឱ្យគាត់និយាយ ហើយត្រូវបានគ្រប់គ្រងដោយគាត់។ វិញ្ញាណអាក្រក់ និងពួកទទឹងនឹងព្រះគ្រីស្ទ ធ្វើរឿងបែបនេះដើម្បីបំភាន់មនុស្ស។

រឿងទុច្ចរិតខ្លះអាចត្រូវបានសម្ដែងចេញយ៉ាងច្បាស់លាស់ជាពាក្យសម្ដី និងអាចត្រូវបានវែកញែក ប៉ុន្តែរឿងខ្លះទៀតអាចត្រឹមតែនិយាយបានថា មានវិញ្ញាណអាក្រក់កំពុងធ្វើការនៅក្នុងរឿងទាំងនោះ ហើយមិនអាចត្រូវបានសម្ដែងចេញយ៉ាងច្បាស់លាស់ជាពាក្យសម្ដីបានឡើយ វាអាចត្រូវបានញែកដឹងដោយផ្អែកលើអារម្មណ៍របស់អ្នក ឬផ្អែកលើសេចក្ដីពិតដែលអ្នកយល់ និងបទពិសោធរបស់អ្នកប៉ុណ្ណោះ។ អាទទឹងនឹងព្រះគ្រីស្ទនេះត្រូវបានញែកដឹង និងដោះស្រាយយ៉ាងឆាប់រហ័ស ហើយជីវិតពួកជំនុំក៏បានត្រឡប់មករកភាពប្រក្រតីវិញ។ ក្រោយមក មនុស្សគ្រប់គ្នានៅតែមានអារម្មណ៍ភ័យខ្លាចមិនបាត់នៅពេលពួកគេបានប្រកបគ្នាអំពីហេតុការណ៍នេះ។ ពួកគេបាននិយាយថា៖ «រឿងនោះពិតជាគ្រោះថ្នាក់ណាស់! អ្វីដែលហៅថា “សេចក្ដីលម្អិត” របស់អាទទឹងនឹងព្រះគ្រីស្ទនោះ បានធ្វើបាបពួកយើងយ៉ាងខ្លាំង រហូតដល់ពួកយើងស្ទើរតែត្រូវបានបំផ្លាញ ដោយសារគាត់ទៅហើយ»។ ដូច្នេះ អ្នករាល់គ្នាត្រូវតែរៀនញែកដឹងពីពួកទទឹងនឹងព្រះគ្រីស្ទ។ ប្រសិនបើអ្នកមិនដែលញែកដឹងពីពួកទទឹងនឹងព្រះគ្រីស្ទដោយម៉ឺងម៉ាត់ទេ នោះអ្នកនឹងស្ថិតក្នុងគ្រោះថ្នាក់មិនខាន ហើយតើអ្នកណាទៅដឹងថាអ្នកនឹងត្រូវបានពួកគេបំភាន់នៅពេលណា ឬក្នុងឱកាសណានោះ។ អ្នកថែមទាំងប្រហែលជា ដើរតាមអាទទឹងនឹងព្រះគ្រីស្ទទាំងវង្វេងវង្វាន់ ដោយមិនដឹងថាមានរឿងអ្វីកើតឡើងផង។ អ្នកនឹងមិនមានអារម្មណ៍ថាមានអ្វីខុសឆ្គងចំពោះរឿងនេះទេនៅពេលនោះ ហើយអ្នកថែមទាំងនឹងមានអារម្មណ៍ថា អ្វីដែលអាទទឹងនឹងព្រះគ្រីស្ទនេះនិយាយគឺត្រឹមត្រូវទៀតផង ពោលគឺតាមរបៀបនេះ អ្នកនឹងត្រូវបានបំភាន់ដោយមិនដឹងខ្លួន។ ការដែលអ្នកត្រូវបានបំភាន់ បង្ហាញថាអ្នកបានក្បត់ព្រះជាម្ចាស់ ហើយបន្ទាប់មក ព្រះជាម្ចាស់នឹងគ្មានវិធីសង្គ្រោះអ្នកឡើយ។ មានមនុស្សមួយចំនួនដែលជាធម្មតាធ្វើបានល្អ ប៉ុន្តែមួយរយៈ ពួកគេត្រូវបានពួកទទឹងនឹងព្រះគ្រីស្ទបោកបញ្ឆោត ហើយនៅទីបំផុត ពួកជំនុំក៏នាំពួកគេត្រឡប់មកវិញតាមរយៈការបញ្ចុះបញ្ចូល និងការប្រកបគ្នា។ ទោះជាយ៉ាងនេះក្តី មានអ្នកខ្លះដែលមិនព្រមត្រឡប់មកវិញឡើយ ទោះបីជាគេប្រកបគ្នាអំពីសេចក្ដីពិតប្រាប់ពួកគេយ៉ាងណាក៏ដោយ ហើយពួកគេតាំងចិត្តយ៉ាងមុតមាំក្នុងការទៅជាមួយពួកទទឹងនឹងព្រះគ្រីស្ទ តើពួកគេមិនត្រូវបានបំផ្លាញ ទាំងស្រុងទេឬអីនៅពេលនោះ? ពួកគេបដិសេធយ៉ាងដាច់អហង្ការមិនព្រមងាកក្រោយឡើយ ហើយព្រះជាម្ចាស់ក៏លែងធ្វើការមកលើពួកគេទៀតដែរ។ មនុស្សមួយចំនួនខ្វះការញែកដឹង ហើយមានអារម្មណ៍អាណិតមនុស្សប្រភេទនេះ ដោយនិយាយថា៖ «មនុស្សនោះសមរម្យណាស់៖ ពួកគេបានជឿលើព្រះជាម្ចាស់អស់រយៈពេលជាច្រើនឆ្នាំ ហើយពួកគេបានលះបង់អ្វីៗគ្រប់យ៉ាង និងលះបង់ខ្លួន ពួកគេធ្លាប់បំពេញភារកិច្ចរបស់ពួកគេយ៉ាងស្មោះត្រង់ សេចក្ដីជំនឿរបស់ពួកគេលើព្រះជាម្ចាស់គឺធំធេងណាស់ ហើយពួកគេគឺជាអ្នកជឿពិតប្រាកដម្នាក់ តើយើងមិនគួរផ្ដល់ឱកាសឱ្យពួកគេម្ដងទៀតទេឬអី?» តើទស្សនៈនេះត្រឹមត្រូវដែរឬទេ? តើវាស្របតាមសេចក្ដីពិតដែរឬទេ? មនុស្សអាចមើលឃើញត្រឹមតែសំបកក្រៅរបស់មនុស្សម្នាក់ទៀតប៉ុណ្ណោះ ប៉ុន្តែមិនអាចមើលឃើញចិត្តរបស់ពួកគេឡើយ ពួកគេមិនអាចមើលឃើញច្បាស់ថា តើពួកគេពិតជាមនុស្សប្រភេទណា ឬមានសារជាតិប្រភេទណានោះទេ។ ពួកគេត្រូវតែទាក់ទងជាមួយពួកគេ ឬសង្កេតមើលពួកគេមួយរយៈសិន ហើយមនុស្សនោះត្រូវតែជួបប្រទះនឹងព្រឹត្តិការណ៍ដែលបើកសម្ដែងពីពួកគេ ដើម្បីឱ្យមនុស្សអាចមើលធ្លុះពួកគេបាន។ លើសពីនេះ ប្រសិនបើអ្នកព្យាយាមជួយមនុស្សទាំងនេះចេញពីសេចក្តីល្អនៃចិត្តរបស់អ្នក ប៉ុន្តែពួកគេមិនព្រមងាកក្រោយឡើយ ទោះបីជាអ្នកប្រកបគ្នាជាមួយពួកគេច្រើនប៉ុនណាក៏ដោយ នោះអ្នកនឹងមិនដឹងថាតើមូលហេតុនៅពីក្រោយរឿងទាំងអស់នេះគឺជាអ្វីឡើយ។ ក្នុងតថភាពព្រះជាម្ចាស់បានមើលធ្លុះមនុស្សទាំងនេះ និងបានជម្រុះពួកគេចោលរួចទៅហើយ។ ហេតុអ្វីបានជាព្រះជាម្ចាស់បានជម្រុះពួកគេចោល? មូលហេតុដែលចំត្រង់បំផុតនោះគឺថា ពួកទទឹងនឹងព្រះគ្រីស្ទខ្លះច្បាស់ណាស់ថាជាវិញ្ញាណអាក្រក់ ហើយអាចត្រូវបានកំណត់លក្ខណៈថាជាពួកទទឹងនឹងព្រះគ្រីស្ទដែលមានវិញ្ញាណអាក្រក់កំពុងធ្វើការនៅក្នុងពួកគេ។ ប្រសិនបើមនុស្សដើរតាមពួកគេមួយរយៈ ចិត្តរបស់ពួកគេនឹងងងឹត ហើយពួកគេនឹងក្លាយជាទន់ខ្សោយរហូតដល់ដួលរលំ ដែលនេះបញ្ជាក់ថា ព្រះជាម្ចាស់បានបោះបង់ពួកគេចោលជាយូរមកហើយ។ ព្រះជាម្ចាស់មាននិស្ស័យសុចរិត ហើយទ្រង់ស្អប់សាតាំង។ ដោយសារតែមនុស្សទាំងនេះដើរតាមសាតាំង និងវិញ្ញាណអាក្រក់ តើព្រះជាម្ចាស់នៅតែអាចទទួលស្គាល់ពួកគេថាជាអ្នកដើរតាមទ្រង់បានដែរឬទេ? ព្រះជាម្ចាស់គឺបរិសុទ្ធ ហើយទ្រង់ស្អប់ខ្ពើមសេចក្ដីអាក្រក់។ ទ្រង់មិនចង់បានអ្នកដែលបានដើរតាមវិញ្ញាណអាក្រក់ឡើយ ទោះបីជាអ្នកដទៃគិតថាពួកគេជាមនុស្សល្អក៏ដោយ ក៏ទ្រង់មិនចង់បានពួកគេដែរ។ តើការដែលព្រះជាម្ចាស់ស្អប់ខ្ពើមសេចក្ដីអាក្រក់ មានន័យដូចម្ដេច? តើ «ការស្អប់ខ្ពើមសេចក្ដីអាក្រក់» បង្ហាញពីអ្វី? ចូរស្ដាប់អ្វីដែលខ្ញុំមានព្រះបន្ទូលនៅពេលនេះ ហើយអ្នករាល់គ្នានឹងយល់មិនខាន។ ចាប់ផ្ដើមតាំងពីពេលដែលព្រះជាម្ចាស់ជ្រើសរើសមនុស្សម្នាក់ រហូតដល់មនុស្សនោះទទួលស្គាល់ថា ព្រះជាម្ចាស់គឺជាសេចក្ដីពិត សេចក្ដីសុចរិត ព្រះប្រាជ្ញាញាណ និងសព្វានុភាព ថាទ្រង់គឺជាព្រះតែមួយគត់ ពេលដែលពួកគេបានយល់ពីរឿងទាំងនេះ ហើយបន្ទាប់ពីពួកគេមានបទពិសោធខ្លះៗ ពួកគេនឹងមានការយល់ដឹងជាមូលដ្ឋានអំពីនិស្ស័យ សារជាតិរបស់ព្រះជាម្ចាស់ និងអ្វីដែលទ្រង់មាន និងលក្ខណៈរបស់ទ្រង់ នៅក្នុងជម្រៅចិត្តរបស់ពួកគេ ហើយការយល់ដឹងជាមូលដ្ឋាននេះ នឹងក្លាយជាសេចក្ដីជំនឿរបស់ពួកគេ។ វាក៏នឹងជំរុញពួកគេឱ្យដើរតាមព្រះជាម្ចាស់ លះបង់ខ្លួនដើម្បីព្រះជាម្ចាស់ និងបំពេញភារកិច្ចរបស់ពួកគេផងដែរ។ ពេលដែលពួកគេមានបទពិសោធ យល់សេចក្ដីពិត ហើយការយល់ដឹងរបស់ពួកគេអំពីនិស្ស័យរបស់ព្រះជាម្ចាស់ និងការស្គាល់របស់ពួកគេអំពីព្រះជាម្ចាស់ បានចាក់ឫសនៅក្នុងចិត្តរបស់ពួកគេ ពោលគឺនៅពេលពួកគេមានកម្ពស់នេះ ពួកគេនឹងមិនបដិសេធព្រះជាម្ចាស់ឡើយ។ ប៉ុន្តែ ប្រសិនបើពួកគេមិនមានការស្គាល់ពិតប្រាកដអំពីព្រះគ្រីស្ទ ដែលជាព្រះដ៏ជាក់ស្ដែងទេ ហើយប្រសិនបើពួកគេងាយនឹងថ្វាយបង្គំ និងដើរតាមអាទទឹងនឹងព្រះគ្រីស្ទ នោះពួកគេនៅតែស្ថិតក្នុងគ្រោះថ្នាក់ដដែល។ ពួកគេប្រហែលជានៅតែបែរខ្នងដាក់ព្រះគ្រីស្ទដែលយកកំណើតជាមនុស្ស ដើម្បីដើរតាមអាទទឹងនឹងព្រះគ្រីស្ទទុច្ចរិត ដដែល។ នេះគឺជាការបដិសេធព្រះគ្រីស្ទយ៉ាងចំហ និងការផ្ដាច់ទំនាក់ទំនងជាមួយព្រះជាម្ចាស់។ អត្ថន័យបង្កប់នៃរឿងនេះគឺ៖ «ខ្ញុំមិនដើរតាមព្រះជាម្ចាស់ទៀតទេ គឺខ្ញុំដើរតាមសាតាំង។ ខ្ញុំស្រឡាញ់សាតាំង ហើយខ្ញុំសុខចិត្តបម្រើវា ខ្ញុំសុខចិត្តដើរតាមសាតាំង។ ទោះបីជាវាប្រព្រឹត្តមកលើខ្ញុំយ៉ាងណាក៏ដោយ ទោះបីជាវាបំផ្លាញ ជាន់ឈ្លី និងធ្វើឱ្យខ្ញុំពុករលួយយ៉ាងណាក៏ដោយ ក៏ខ្ញុំសុខចិត្តជាទីបំផុតដែរ។ ទោះបីជាព្រះជាម្ចាស់សុចរិត និងបរិសុទ្ធយ៉ាងណាក៏ដោយ មិនថាទ្រង់សម្ដែងចេញនូវសេចក្ដីពិតច្រើនប៉ុនណាក៏ដោយ ក៏ខ្ញុំមិនសុខចិត្តដើរតាមទ្រង់ឡើយ។ ខ្ញុំមិនចូលចិត្តសេចក្ដីពិតទេ។ ខ្ញុំចូលចិត្តកេរ្តិ៍ឈ្មោះ ឋានៈ រង្វាន់ និងមកុដ ទោះបីជាខ្ញុំមិនអាចទទួលបានរបស់ទាំងនេះក៏ដោយ ក៏ខ្ញុំនៅតែចូលចិត្តពួកវាដែរ»។ យ៉ាងដូច្នេះឯង ពួកគេបានដើរតាមមនុស្សម្នាក់ដែលគ្មានការពាក់ព័ន្ធអ្វីជាមួយពួកគេសោះ ពួកគេបានរត់តាមអាទទឹងនឹងព្រះគ្រីស្ទដែលប្រឆាំងទាស់នឹងព្រះជាម្ចាស់។ តើព្រះជាម្ចាស់នៅតែចង់បានមនុស្សបែបនេះទៀតឬទេ? ច្បាស់ណាស់គឺមិនចង់បានឡើយ។ តើការដែលព្រះជាម្ចាស់មិនចង់បានពួកគេ គឺជារឿងសមហេតុផលដែរឬទេ? គឺសមហេតុផលបំផុត។ អ្នកដឹងពីគោលលទ្ធិថា ព្រះជាម្ចាស់គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់ ហើយថាទ្រង់គឺបរិសុទ្ធ។ អ្នកយល់ពីគោលលទ្ធិនេះ ប៉ុន្តែតើអ្នកដឹងទេថា ព្រះជាម្ចាស់ប្រព្រឹត្តចំពោះមនុស្សបែបនេះយ៉ាងដូចម្ដេច? ប្រសិនបើព្រះជាម្ចាស់ស្អប់ខ្ពើម និងបដិសេធនរណាម្នាក់ ទ្រង់នឹងបោះបង់គេចោលដោយមិនស្ទាក់ស្ទើរឡើយ។ តើអ្វីដែលខ្ញុំមានព្រះបន្ទូល មិនមែនជាការពិតទេឬអី? (មែនហើយ។) នេះហើយគឺជាការពិត។ ដូច្នេះ តើការដែលព្រះជាម្ចាស់បោះបង់មនុស្សបែបនេះចោល មានន័យថាទ្រង់មានព្រះហឫទ័យឃោរឃៅឬ? (ទេ)។ ព្រះជាម្ចាស់ធ្វើការប្រកបដោយគោលការណ៍។ ប្រសិនបើអ្នកដឹងថាព្រះជាម្ចាស់ជានរណា ប៉ុន្តែអ្នកមិនចូលចិត្តដើរតាមទ្រង់ ប្រសិនបើអ្នកដឹងថាសាតាំងជានរណា ប៉ុន្តែអ្នកនៅតែទទូចដើរតាមវា នោះព្រះជាម្ចាស់នឹងមិនបង្ខំអ្នកឡើយ។ ចូរទៅដើរតាមសាតាំងជារៀងរហូតចុះ។ កុំត្រឡប់មកវិញអី ព្រះជាម្ចាស់បានបោះបង់អ្នកចោលហើយ។ តើមនុស្សម្នាក់អាចយល់ពីនិស្ស័យរបស់ព្រះជាម្ចាស់បានដោយរបៀបណា? និស្ស័យរបស់ព្រះជាម្ចាស់គឺសុចរិត និងបរិសុទ្ធ ហើយមានធាតុមួយនៅក្នុងនិស្ស័យរបស់ទ្រង់ ដែលស្អប់ខ្ពើមសេចក្ដីអាក្រក់។ និយាយម្យ៉ាងទៀត ក្នុងនាមជាភាវៈដែលព្រះបានបង្កើត ប្រសិនបើអ្នកសុខចិត្តធ្លាក់ចុះក្នុងភាពថោកទាប តើព្រះជាម្ចាស់អាចមានព្រះបន្ទូលអ្វីទៀតទៅ? ព្រះជាម្ចាស់មិនដែលបង្ខំមនុស្សឱ្យធ្វើរឿងដែលពួកគេមិនសុខចិត្តធ្វើឡើយ។ ទ្រង់មិនដែលបង្ខំមនុស្សឱ្យទទួលយកសេចក្ដីពិតឡើយ។ ប្រសិនបើអ្នកចង់ធ្លាក់ចុះក្នុងភាពថោកទាប នោះគឺជាជម្រើសផ្ទាល់ខ្លួនរបស់អ្នក ទីបំផុត គឺអ្នកនេះហើយដែលនឹងត្រូវទទួលរងផលវិបាក ហើយអ្នកអាចបន្ទោសបានតែខ្លួនឯងប៉ុណ្ណោះ។ គោលការណ៍របស់ព្រះជាម្ចាស់ក្នុងការប្រព្រឹត្តចំពោះមនុស្ស គឺមិនអាចផ្លាស់ប្ដូរបានឡើយ ដូច្នេះ ប្រសិនបើអ្នកសប្បាយរីករាយនឹងភាពថោកទាប នោះទីបញ្ចប់ដែលអ្នកមិនអាចជៀសផុតបាន គឺត្រូវទទួលការដាក់ទោស។ វាមិនសំខាន់ទេថាអ្នកបានដើរតាមព្រះជាម្ចាស់ប៉ុន្មានឆ្នាំមកហើយ ប្រសិនបើអ្នកចង់ធ្លាក់ចុះក្នុងភាពថោកទាប ព្រះជាម្ចាស់នឹងមិនបង្ខំអ្នកឱ្យប្រែចិត្តឡើយ។ គឺអ្នកនេះហើយដែលសុខចិត្តដើរតាមសាតាំង សុខចិត្តឱ្យសាតាំងបំភាន់ និងបំផ្លាញ ដូច្នេះ នៅទីបញ្ចប់ គឺអ្នកនេះហើយដែលត្រូវតែទទួលរងផលវិបាក។ មនុស្សមួយចំនួនមានអារម្មណ៍អាណិតមនុស្សបែបនេះ ហើយខ្ជះខ្ជាយសេចក្ដីសប្បុរសក្នុងការជួយពួកគេ ប៉ុន្តែមិនថាអ្នកទាំងនោះដាស់តឿនពួកគេយ៉ាងណាក៏ដោយ ក៏ពួកគេមិនព្រមងាកក្រោយឡើយ។ តើមានរឿងអ្វីកើតឡើងនៅទីនេះ? ការពិតគឺថា ព្រះជាម្ចាស់មិនសង្គ្រោះមនុស្សបែបនេះទេ ទ្រង់មិនចង់បានពួកគេឡើយ។ តើមនុស្សអាចធ្វើអ្វីបានចំពោះរឿងនោះ? នេះគឺជាមូលហេតុស្នូល។ ប៉ុន្តែនៅពេលមនុស្សមិនអាចមើលឃើញស្ថានការណ៍បានច្បាស់ ពួកគេគួរតែធ្វើអ្វីដែលពួកគេត្រូវធ្វើ ហើយបំពេញកាតព្វកិច្ច និងទំនួលខុសត្រូវដែលពួកគេត្រូវបំពេញ។ ចំពោះលទ្ធផលដែលនឹងកើតចេញពីការបំពេញកិច្ចការទាំងនេះ ពួកគេត្រូវតែសម្លឹងមើលការដឹកនាំរបស់ព្រះជាម្ចាស់។ តាមរយៈសេចក្ដីលម្អិតដែលខ្ញុំបានមានព្រះបន្ទូលទាំងនេះ តើអ្នករាល់គ្នាមិនទទួលបានការយល់ដឹងខ្លះៗអំពីឃ្លាដែលថា «ព្រះជាម្ចាស់គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់» ទេឬអី? នេះគឺជាទិដ្ឋភាពមួយនៃរឿងនេះ គឺថាព្រះជាម្ចាស់មិនចង់បានអ្នកដែលប្រឡាក់ប្រឡូសដោយវិញ្ញាណអាក្រក់ឡើយ។ តើអ្វីជាមូលហេតុដែលព្រះជាម្ចាស់មិនចង់បានពួកគេ? ប្រសិនបើអ្នកបានជ្រើសរើសសាតាំងទៅហើយ តើព្រះជាម្ចាស់នៅតែអាចចង់បានអ្នកដោយរបៀបណា? ប្រសិនបើអ្នកបានជ្រើសរើសសាតាំងទៅហើយ តើព្រះជាម្ចាស់នៅតែអាចមានភាពមេត្តាករុណា និងប៉ះពាល់ចិត្តអ្នកដើម្បីឱ្យអ្នកត្រឡប់មកវិញដោយរបៀបណា? តើព្រះជាម្ចាស់មានសមត្ថភាពធ្វើរឿងនោះដែរឬទេ? ទ្រង់ពិតជាមានសមត្ថភាពខ្លាំងណាស់ ប៉ុន្តែទ្រង់ជ្រើសរើសមិនធ្វើកិច្ចការនេះទេ ពីព្រោះនិស្ស័យរបស់ទ្រង់គឺសុចរិត ហើយពីព្រោះទ្រង់គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់។

កាលពីលើកមុន ការប្រកបគ្នារបស់យើងបានផ្ដោតទៅលើរបៀបដែលការបង្ហាញចេញដ៏ចម្បងនៃសារជាតិទុច្ចរិតរបស់ពួកទទឹងនឹងព្រះគ្រីស្ទ គឺជាការប្រទូសរ៉ាយ និងការស្អប់ខ្ពើមរបស់ពួកគេចំពោះរឿងវិជ្ជមាន និងសេចក្ដីពិតទាំងអស់។ ថ្ងៃនេះ ខ្ញុំកំពុងមានប្រកបគ្នាពីទស្សនៈមួយផ្សេងទៀត នោះគឺពួកទទឹងនឹងព្រះគ្រីស្ទស្រឡាញ់អ្វីៗគ្រប់យ៉ាងដែលផ្ទុយនឹងរឿងវិជ្ជមាន។ តើនោះជាអ្វីទៅ? (រឿងអវិជ្ជមាន។) មែនហើយ គឺជារឿងអវិជ្ជមាន ពោលគឺអ្វីៗគ្រប់យ៉ាងដែលប្រឆាំង ផ្ទុយ និងមិនស្របនឹងសេចក្ដីពិត។ ពួកទទឹងនឹងព្រះគ្រីស្ទមិនចូលចិត្តរឿងវិជ្ជមានទេ ដូច្នេះ ត្រូវតែមានអ្វីមួយដែលពួកគេចូលចិត្ត តើមែនទេ? ចុះតើពួកគេចូលចិត្តអ្វីទៅ? ពួកគេចូលចិត្តល្បិចកល និងការកុហក ក៏ដូចជាគ្រោងការអាក្រក់ ឧបាយកល និងយុទ្ធវិធី។ តើមានពួកទទឹងនឹងព្រះគ្រីស្ទណាដែលអានសៀវភៅ យុទ្ធសាស្ត្រទាំងសាមសិបប្រាំមួយ នៅពេលទំនេររបស់ពួកគេដែរឬទេ? ខ្ញុំគិតថាមាន។ តើអ្នកគិតថាខ្ញុំអានសៀវភៅ យុទ្ធសាស្ត្រទាំងសាមសិបប្រាំមួយ ដែរឬទេ? ខ្ញុំមិនអានវាទេ។ ខ្ញុំមិនសិក្សាវាទេ។ តើអានវាមានប្រយោជន៍អ្វីទៅ? ការអានវាធ្វើឱ្យខ្ញុំខ្ពើមរអើម និងចង់ក្អួត។ តើអ្នករាល់គ្នាមានអារម្មណ៍យ៉ាងណាបន្ទាប់ពីអានសៀវភៅ យុទ្ធសាស្ត្រទាំងសាមសិបប្រាំមួយ? តើវាមិនធ្វើឱ្យអ្នកមានអារម្មណ៍កាន់តែខ្ពើមរអើមចំពោះមនុស្សជាតិទុច្ចរិតទេឬអី? តើអ្នកធ្លាប់មានអារម្មណ៍បែបនេះទេ? កាន់តែអានវា អ្នកកាន់តែមានអារម្មណ៍ខ្ពើមរអើម។ អ្នកមានអារម្មណ៍ថា មនុស្សម្នាក់នេះពិតជាអាក្រក់ពេកហើយ! តើវាសមនឹងតម្លៃដែរឬទេ ដែលត្រូវប្រើប្រាស់យុទ្ធសាស្ត្រសម្រាប់រឿងតូចតាចគ្រប់យ៉ាង ត្រូវប្រឹងប្រែងដល់ថ្នាក់នេះ មិនអាចគេងលក់នៅពេលយប់ ឬ ហូបអាហារនៅពេលថ្ងៃ ហើយត្រូវប្រឹងគិតរកវិធីប្រយុទ្ធគ្នានោះ? ពួកទទឹងនឹងព្រះគ្រីស្ទខ្លះប្រហែលជាសិក្សាសៀវភៅ យុទ្ធសាស្ត្រទាំងសាមសិបប្រាំមួយ នៅពេលទំនេររបស់ពួកគេ ហើយប្រកួតប្រជែងប្រាជ្ញារបស់ពួកគេជាមួយអ្នកដទៃ និងជាមួយព្រះជាម្ចាស់។ ពួកគេចូលចិត្តការកុហក ល្បិចកល ឧបាយកល គ្រោងការអាក្រក់ ក៏ដូចជាយុទ្ធវិធី និងយុទ្ធសាស្ត្រ ប៉ុន្តែតើពួកគេចូលចិត្តភាពយុត្តិធម៌ និងសេចក្ដីសុចរិតរបស់ព្រះជាម្ចាស់ដែរឬទេ? តើពាក្យផ្ទុយនៃភាពយុត្តិធម៌ និងសេចក្ដីសុចរិតគឺជាអ្វី? (សេចក្តីទុច្ចរិត និងភាពគួរឱ្យស្អប់ខ្ពើម។) សេចក្តីទុច្ចរិត និងភាពគួរឱ្យស្អប់ខ្ពើម។ ពួកគេចូលចិត្តរឿងគួរឱ្យស្អប់ខ្ពើម អ្វីៗគ្រប់យ៉ាងដែលទុច្ចរិត និងអយុត្តិធម៌ អ្វីៗគ្រប់យ៉ាងដែលមិនត្រឹមត្រូវ និងមិនសមរម្យ។ ឧទាហរណ៍ មនុស្សដែលដេញតាមសេចក្ដីពិត គឺជាបុព្វហេតុដ៏ត្រឹមត្រូវមួយ តើពួកទទឹងនឹងព្រះគ្រីស្ទកំណត់ន័យរឿងនេះយ៉ាងដូចម្ដេច? ពួកគេនិយាយថា៖ «អស់អ្នកដែលដេញតាមសេចក្ដីពិត គឺជាមនុស្សល្ងង់! តើការរស់នៅមានតម្លៃអ្វីទៅ ប្រសិនបើគេមិនរស់នៅតាមរបៀបដែលគេចង់រស់នៅនោះ? មនុស្សត្រូវតែរស់នៅសម្រាប់ខ្លួនឯង ចំណែកឯអ្នកដែលរស់នៅសម្រាប់សេចក្ដីពិត និងសម្រាប់ភាពយុត្តិធម៌ មនុស្សទាំងនោះសុទ្ធតែជាមនុស្សល្ងង់!» នោះគឺជាទស្សនៈរបស់ពួកគេ។ ដូច្នេះ តើពួកគេមានសមត្ថភាពធ្វើរឿងត្រឹមត្រូវដែរឬទេ? ពួកគេគ្មានទេ។ តើពួកគេអាចក្រោកឈរឡើង និងនិយាយចេញមកបានទេ នៅពេលមានរឿងកើតឡើងនៅក្នុងពួកជំនុំ ដែលរំខាន និងបង្អាក់ដល់កិច្ចការរបស់ពួកជំនុំនោះ? ពួកគេមិនត្រឹមតែមិនក្រោកឈរឡើងប៉ុណ្ណោះទេ ពួកគេថែមទាំងលួចសើចសប្បាយ និងត្រេកអរចំពោះសំណាងអាក្រក់នេះទៀតផង ពោលគឺពួកគេគឺជាពូជអាក្រក់។ ពួកគេមិនដែលខ្វល់ខ្វាយពីរឿងរ៉ាវដែលពាក់ព័ន្ធនឹងកិច្ចការនៃដំណាក់របស់ព្រះជាម្ចាស់ឡើយ ហើយពួកគេក៏មិនដែលក្រោកឈរឡើង និងធ្វើអ្វីមួយដើម្បីការពាររាស្ដ្ររើសតាំងរបស់ព្រះជាម្ចាស់ដែរ។ អស់អ្នកដែលលួចសើចសប្បាយ និងយកដំណាក់របស់ព្រះជាម្ចាស់ធ្វើជារឿងកំប្លែង នៅពេលពួកគេឃើញមនុស្សអាក្រក់ធ្វើអំពើអាក្រក់ និងមនុស្សអាក្រក់ជិះជាន់ពួកជំនុំ តើពួកគេជាមនុស្សប្រភេទណាទៅ? ពួកគេគឺជាបុគ្គលទុច្ចរិត។ ចុះតើពួកអ្នកដឹកនាំដែលមានសមត្ថភាពការពារមនុស្សអាក្រក់ទាំងនេះ ជាមនុស្សប្រភេទណាទៅ? ពួកគេគឺជាពួកទទឹងនឹងព្រះគ្រីស្ទ។ ពួកគេនឹងមិនអនុញ្ញាតឱ្យផលប្រយោជន៍ផ្ទាល់ខ្លួនរបស់ពួកគេរងការខូចខាតឡើយ ប៉ុន្តែពួកគេធ្វើព្រងើយនៅពេលផលប្រយោជន៍របស់ពួកជំនុំរងការខូចខាត ហើយពួកគេមិនសោកសៅទាល់តែសោះ។ នៅពីក្រោយខ្នង ពួកគេថែមទាំងត្រេកអរដែលពួកគេមិនបានបាត់បង់អ្វីសោះទៀតផង។ នេះហើយគឺជាសេចក្តីទុច្ចរិតរបស់ពួកទទឹងនឹងព្រះគ្រីស្ទ។

ពួកយើងទើបតែបានប្រកបគ្នាអំពីរបៀបដែលពួកទទឹងនឹងព្រះគ្រីស្ទស្អប់ខ្ពើមសេចក្ដីពិត របៀបដែលពួកគេចូលចិត្តរឿងមិនសុចរិត និងរឿងទុច្ចរិត ដេញតាមផលប្រយោជន៍ និងព្រះពរ មិនដែលលះបង់ចេតនា និងបំណងប្រាថ្នារបស់ពួកគេក្នុងការទទួលបានព្រះពរឡើយ ហើយតែងតែព្យាយាមធ្វើការដោះដូរជាមួយព្រះជាម្ចាស់។ ដូច្នេះ តើរឿងនេះគួរត្រូវបានញែកដឹង និងកំណត់លក្ខណៈយ៉ាងដូចម្ដេច? ប្រសិនបើយើងហៅវាថាជាការដាក់ផលប្រយោជន៍ជាធំ នោះវាហាក់ដូចជាស្រាលពេកហើយ។ វាប្រៀបដូចជាប៉ុលដែលបានទទួលស្គាល់ថាគាត់មានបន្លានៅក្នុងសាច់ឈាមរបស់គាត់ ហើយថាគាត់គួរតែធ្វើការដើម្បីលុបលាងអំពើបាបរបស់គាត់ ប៉ុន្តែនៅទីបំផុត គាត់នៅតែចង់ទទួលបានមកុដនៃសេចក្ដីសុចរិតដដែល។ តើធម្មជាតិនៃរឿងនេះគឺជាអ្វី? (សេចក្តីកាចសាហាវ។) វាគឺជាប្រភេទនិស្ស័យកាចសាហាវ។ ប៉ុន្តែតើធម្មជាតិនៃរឿងនេះគឺជាអ្វី? (ការធ្វើការដោះដូរជាមួយព្រះជាម្ចាស់។) វាមានធម្មជាតិបែបនេះ។ គាត់បានស្វែងរកផលប្រយោជន៍នៅក្នុងគ្រប់កិច្ចការដែលគាត់បានធ្វើ ដោយចាត់ទុកអ្វីៗគ្រប់យ៉ាងជាការដោះដូរ។ មានពាក្យពោល មួយក្នុងចំណោមអ្នកគ្មានជំនឿថា៖ «គ្មានអ្វីដែលបានមកដោយទទេៗនោះទេ»។ ពួកទទឹងនឹងព្រះគ្រីស្ទក៏មានតក្កវិជ្ជានេះដែរ ដោយគិតថា៖ «ប្រសិនបើខ្ញុំធ្វើការឱ្យអ្នក តើអ្នកនឹងផ្ដល់អ្វីមកឱ្យខ្ញុំវិញ? តើខ្ញុំអាចទទួលបានអត្ថប្រយោជន៍អ្វីខ្លះ?» តើធម្មជាតិនេះគួរត្រូវបានសង្ខេបយ៉ាងដូចម្ដេច? វាគឺជាការជំរុញដោយផលប្រយោជន៍ ការដាក់ផលប្រយោជន៍ជាធំ និងភាពអាត្មានិយម និងភាពគួរឱ្យស្អប់ខ្ពើម។ នេះគឺជាសារជាតិធម្មជាតិនៃពួកទទឹងនឹងព្រះគ្រីស្ទ។ ពួកគេជឿលើព្រះជាម្ចាស់ក្នុងគោលបំណងតែមួយគត់ គឺដើម្បីទទួលបានផលប្រយោជន៍ និងព្រះពរ។ ទោះបីជាពួកគេស៊ូទ្រាំនឹងទុក្ខលំបាកខ្លះ ឬលះបង់ខ្លះក៏ដោយ ក៏វាសុទ្ធតែដើម្បីធ្វើការដោះដូរជាមួយព្រះជាម្ចាស់ដែរ។ ចេតនា និងបំណងប្រាថ្នារបស់ពួកគេក្នុងការទទួលបានព្រះពរ និងរង្វាន់ គឺធំធេងណាស់ ហើយពួកគេតោងវាជាប់យ៉ាងតឹង។ ពួកគេមិនទទួលយកសេចក្ដីពិតដ៏ច្រើនសន្ធឹកសន្ធាប់ដែលព្រះជាម្ចាស់បានសម្ដែងចេញឡើយ នៅក្នុងចិត្តរបស់ពួកគេ ពួកគេតែងតែគិតថា ការជឿលើព្រះជាម្ចាស់គឺសុទ្ធតែដើម្បីទទួលបានព្រះពរ និងធានាបានគោលដៅដ៏ល្អមួយ ថានេះគឺជាគោលការណ៍ខ្ពស់បំផុត ហើយថាគ្មានអ្វីអាចលើសពីរឿងនេះបានឡើយ។ ពួកគេគិតថាមនុស្សមិនគួរជឿលើព្រះជាម្ចាស់ទេ ប្រសិនបើមិនមែនដើម្បីទទួលបានព្រះពរនោះ ហើយថាប្រសិនបើមិនមែនដើម្បីព្រះពរទេ ការជឿលើព្រះជាម្ចាស់នឹងគ្មានអត្ថន័យ ឬតម្លៃឡើយ ពោលគឺវានឹងបាត់បង់អត្ថន័យ និងតម្លៃរបស់វា។ តើគំនិតទាំងនេះត្រូវបានអ្នកដទៃបញ្ជ្រាបចូលទៅក្នុងពួកទទឹងនឹងព្រះគ្រីស្ទឬ? តើពួកវាកើតចេញពីការអប់រំ ឬឥទ្ធិពលរបស់អ្នកដទៃឬ? ទេ ពួកវាត្រូវបានកំណត់ដោយសារជាតិធម្មជាតិពីកំណើតរបស់ពួកទទឹងនឹងព្រះគ្រីស្ទ ដែលជារឿងដែលគ្មានអ្នកណាអាចផ្លាស់ប្ដូរបានឡើយ។ ទោះបីជាព្រះជាម្ចាស់ដែលយកកំណើតជាមនុស្សមានព្រះបន្ទូលយ៉ាងច្រើននៅថ្ងៃនេះក៏ដោយ ក៏ពួកទទឹងនឹងព្រះគ្រីស្ទមិនទទួលយកព្រះបន្ទូលណាមួយឡើយ ផ្ទុយទៅវិញ ពួកគេទាស់ទទឹង និងថ្កោលទោសព្រះបន្ទូលទាំងនោះទៅវិញ។ ធម្មជាតិនៃការស្អប់ខ្ពើមសេចក្ដីពិត និងការស្អប់សេចក្ដីពិតរបស់ពួកគេ មិនអាចផ្លាស់ប្ដូរបានឡើយ។ ប្រសិនបើពួកគេមិនអាចផ្លាស់ប្ដូរបាន តើនេះបង្ហាញពីអ្វី? វាបង្ហាញថាធម្មជាតិរបស់ពួកគេគឺទុច្ចរិត។ នេះមិនមែនជាបញ្ហានៃការដេញតាម ឬមិនដេញតាមសេចក្ដីពិតនោះទេ នេះជានិស្ស័យទុច្ចរិត វាគឺជាការស្រែកប្រឆាំងនឹងព្រះជាម្ចាស់យ៉ាងគឃ្លើន និងការតាំងខ្លួនជាសត្រូវនឹងព្រះជាម្ចាស់។ នេះគឺជាសារជាតិធម្មជាតិនៃពួកទទឹងនឹងព្រះគ្រីស្ទ វាគឺជាមុខមាត់ពិតរបស់ពួកគេ។ ដោយសារពួកទទឹងនឹងព្រះគ្រីស្ទអាចស្រែកប្រឆាំង និងប្រឆាំងទាស់នឹងព្រះជាម្ចាស់យ៉ាងគឃ្លើន តើនិស្ស័យរបស់ពួកគេគឺជាអ្វីទៅ? គឺទុច្ចរិត។ ហេតុអ្វីបានជាខ្ញុំមានព្រះបន្ទូលថាវាទុច្ចរិត? ពួកទទឹងនឹងព្រះគ្រីស្ទហ៊ានទាស់ទទឹងនឹងព្រះជាម្ចាស់ និងស្រែកប្រឆាំងនឹងទ្រង់ ដើម្បីទទួលបានព្រះពរ និងដើម្បីកេរ្តិ៍ឈ្មោះ លាភសក្ការៈ និងឋានៈ។ ហេតុអ្វីបានជាពួកគេហ៊ានធ្វើបែបនេះ? នៅក្នុងជម្រៅចិត្តរបស់ពួកគេ មានកម្លាំងមួយ ជានិស្ស័យទុច្ចរិតដែលគ្រប់គ្រងពួកគេ ដូច្នេះ ពួកគេអាចធ្វើសកម្មភាពដោយគ្មានការអៀនខ្មាស សួររកហេតុផលជាមួយព្រះជាម្ចាស់ និងស្រែកប្រឆាំងនឹងទ្រង់បាន។ មុនពេលព្រះជាម្ចាស់មានព្រះបន្ទូលថាទ្រង់នឹងមិនប្រទានមកុដដល់ពួកគេ មុនពេលព្រះជាម្ចាស់ដកហូតគោលដៅរបស់ពួកគេ និស្ស័យទុច្ចរិតរបស់ពួកគេបានផ្ទុះចេញពីក្នុងចិត្តរបស់ពួកគេ ហើយពួកគេនិយាយថា៖ «ប្រសិនបើអ្នកមិនឱ្យមកុដ និងគោលដៅដល់ខ្ញុំទេ ខ្ញុំនឹងទៅស្ថានសួគ៌ជាន់ទីបី ហើយសួររកហេតុផលជាមួយអ្នកមិនខាន!» ប្រសិនបើមិនមែនដោយសារនិស្ស័យទុច្ចរិតរបស់ពួកគេទេ តើពួកគេអាចរកកម្លាំងបែបនេះបានពីណាទៅ? តើមនុស្សភាគច្រើនអាចប្រមូលកម្លាំងបែបនេះបានដែរឬទេ? ហេតុអ្វីបានជាពួកទទឹងនឹងព្រះគ្រីស្ទមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិត? ហេតុអ្វីបានជាពួកគេតោងជាប់យ៉ាងស្វិតស្វាញនូវបំណងប្រាថ្នារបស់ពួកគេចង់បានព្រះពរ? តើនេះមិនមែនជាសេចក្តីទុច្ចរិតរបស់ពួកគេម្ដងទៀតទេឬអី? (មែនហើយ ជាសេចក្តីទុច្ចរិតរបស់ពួកគេ។) ព្រះពរដែលព្រះជាម្ចាស់សន្យាថានឹងប្រទានដល់មនុស្ស បានក្លាយទៅជាមហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទទៅវិញ។ ពួកគេតាំងចិត្តក្នុងការទទួលបានព្រះពរទាំងនោះ ប៉ុន្តែពួកគេមិនចង់ដើរតាមផ្លូវរបស់ព្រះជាម្ចាស់ទេ ហើយពួកគេមិនស្រឡាញ់សេចក្ដីពិតឡើយ។ ផ្ទុយទៅវិញ ពួកគេដេញតាមព្រះពរ រង្វាន់ និងមកុដ។ សូម្បីតែមុនពេលព្រះជាម្ចាស់មានព្រះបន្ទូលថា ទ្រង់នឹងមិនប្រទានរឿងទាំងនេះដល់ពួកគេក៏ដោយ ក៏ពួកគេចង់តតាំងជាមួយព្រះជាម្ចាស់ទៅហើយ។ តើតក្កវិជ្ជារបស់ពួកគេគឺជាអ្វីទៅ? «ប្រសិនបើខ្ញុំមិនអាចទទួលបានព្រះពរ និងរង្វាន់ទេ ខ្ញុំនឹងសួររកហេតុផលជាមួយអ្នក ខ្ញុំនឹងប្រឆាំងទាស់នឹងអ្នក ហើយខ្ញុំនឹងនិយាយថា អ្នកមិនមែនជាព្រះទេ!» តើពួកគេមិនកំពុងគំរាមកំហែងព្រះជាម្ចាស់ទេឬអី តាមរយៈការនិយាយពាក្យសម្ដីបែបនេះ? តើពួកគេមិនកំពុងព្យាយាមផ្ដួលរំលំទ្រង់ទេឬអី? ពួកគេថែមទាំងហ៊ានបដិសេធអធិបតេយ្យភាពរបស់ព្រះជាម្ចាស់លើអ្វីៗគ្រប់យ៉ាងទៀតផង។ ឱ្យតែសកម្មភាពរបស់ព្រះជាម្ចាស់មិនស្របតាមឆន្ទៈ របស់ពួកគេ ពួកគេហ៊ានបដិសេធថាព្រះជាម្ចាស់មិនមែនជាព្រះអាទិករ ដែលជាព្រះដ៏ពិតតែមួយអង្គឡើយ។ តើនេះមិនមែនជានិស្ស័យរបស់សាតាំងទេឬអី? តើនេះមិនមែនជាសេចក្តីទុច្ចរិតរបស់សាតាំងទេឬអី? តើមានភាពខុសគ្នាអ្វីខ្លះរវាងរបៀបដែលពួកទទឹងនឹងព្រះគ្រីស្ទធ្វើសកម្មភាព និងអាកប្បកិរិយារបស់សាតាំងចំពោះព្រះជាម្ចាស់? ការប្រព្រឹត្តទាំងពីរនេះអាចចាត់ទុកថាដូចគ្នាទាំងស្រុង។ ពួកទទឹងនឹងព្រះគ្រីស្ទបដិសេធមិនព្រមទទួលស្គាល់អធិបតេយ្យភាពរបស់ព្រះជាម្ចាស់លើអ្វីៗគ្រប់យ៉ាងឡើយ ហើយពួកគេចង់ឆក់យកព្រះពរ រង្វាន់ និងមកុដពីព្រះហស្ដរបស់ព្រះជាម្ចាស់។ តើនេះជានិស្ស័យបែបណាទៅ? តើពួកគេចង់ធ្វើសកម្មភាព និងចាប់យករបស់បែបនេះដោយផ្អែកលើមូលដ្ឋានអ្វីទៅ? តើពួកគេអាចប្រមូលកម្លាំងបែបនេះបានដោយរបៀបណា? ពេលនេះ មូលហេតុនៃរឿងនេះអាចត្រូវបានសង្ខេបថា៖ នេះគឺជាសេចក្តីទុច្ចរិតរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទមិនស្រឡាញ់សេចក្ដីពិតទេ ប៉ុន្តែពួកគេនៅតែចង់ទទួលបានព្រះពរ និងមកុដ ហើយចង់ឆក់យករង្វាន់ទាំងនេះពីព្រះហស្ដរបស់ព្រះជាម្ចាស់ដដែល។ តើនេះមិនមែនជាការស្វែងរកសេចក្ដីស្លាប់ទេឬអី? តើពួកគេដឹងខ្លួនថាពួកគេកំពុងស្វែងរកសេចក្ដីស្លាប់ដែរឬទេ? (ពួកគេមិនដឹងខ្លួនឡើយ។) ពួកគេក៏ប្រហែលជាមានអារម្មណ៍ស្រពិចស្រពិលដែរថា ការទទួលបានរង្វាន់គឺជារឿងមិនអាចទៅរួច ដូច្នេះ ពួកគេពោលសេចក្តីថ្លែងមួយជាមុនសិន ដូចជា៖ «ប្រសិនបើខ្ញុំមិនអាចទទួលបានព្រះពរទេ ខ្ញុំនឹងទៅស្ថានសួគ៌ជាន់ទីបី ហើយសួររកហេតុផលជាមួយព្រះមិនខាន!» ពួកគេបានដឹងមុនរួចទៅហើយថា វានឹងមិនអាចទៅរួចឡើយសម្រាប់ពួកគេក្នុងការទទួលបានព្រះពរ។ យ៉ាងណាមិញ សាតាំងបានស្រែកប្រឆាំងនឹងព្រះជាម្ចាស់នៅលើអាកាសអស់រយៈពេលជាច្រើនឆ្នាំមកហើយ ចុះតើព្រះជាម្ចាស់បានប្រទានអ្វីដល់វាទៅ? សេចក្តីថ្លែងតែមួយគត់របស់ព្រះជាម្ចាស់ទៅកាន់វាគឺ៖ «បន្ទាប់ពីកិច្ចការត្រូវបានបញ្ចប់ ខ្ញុំនឹងបោះឯងចូលទៅក្នុងជង្ហុកធំ។ ឯងស័ក្ដិសមនឹងនៅក្នុងជង្ហុកធំ!» នេះគឺជា «ការសន្យា» តែមួយគត់របស់ព្រះជាម្ចាស់ចំពោះសាតាំង។ តើវាមិនចម្លែកទេឬអី ដែលវានៅតែចង់បានរង្វាន់នោះ? នេះហើយគឺជាសេចក្តីទុច្ចរិត។ សារជាតិពីកំណើតរបស់ពួកទទឹងនឹងព្រះគ្រីស្ទ គឺប្រទូសរ៉ាយនឹងព្រះជាម្ចាស់ ហើយពួកទទឹងនឹងព្រះគ្រីស្ទខ្លួនឯង សូម្បីតែមិនដឹងថាហេតុអ្វីបានជារឿងនេះគឺដូច្នេះផង។ ចិត្តរបស់ពួកគេផ្ដោតតែទៅលើការទទួលបានព្រះពរ និងមកុដប៉ុណ្ណោះ។ រាល់ពេលដែលមានរឿងអ្វីពាក់ព័ន្ធនឹងសេចក្ដីពិត ឬព្រះជាម្ចាស់ ការទាស់ទទឹង និងសេចក្ដីក្រោធនឹងកើតឡើងនៅក្នុងខ្លួនពួកគេ។ នេះហើយគឺជាសេចក្តីទុច្ចរិត។ មនុស្សធម្មតាប្រហែលជាមិនអាចយល់ពីអារម្មណ៍ខាងក្នុងរបស់ពួកទទឹងនឹងព្រះគ្រីស្ទឡើយ គឺវាពិតជាលំបាកខ្លាំងណាស់សម្រាប់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទមានមហិច្ឆតាដ៏ធំធេងបែបនេះ ពួកគេលាក់ទុកកម្លាំងទុច្ចរិតដ៏ធំធេងបែបនេះនៅក្នុងខ្លួនពួកគេ និងមានបំណងប្រាថ្នាដ៏ធំធេងបែបនេះចំពោះព្រះពរ។ ពួកគេអាចត្រូវបានពិពណ៌នាថា កំពុងឆេះសន្ធោសន្ធៅជាមួយបំណងប្រាថ្នា។ ប៉ុន្តែដំណាក់របស់ព្រះជាម្ចាស់បន្តប្រកបគ្នាអំពីសេចក្ដីពិតជានិច្ច ពោលគឺវាច្បាស់ជាឈឺចាប់ និងលំបាកខ្លាំងណាស់សម្រាប់ពួកគេក្នុងការស្ដាប់រឿងនេះ។ ពួកគេធ្វើបាបចិត្តខ្លួនឯង និងធ្វើពុតជាខ្លាំង ដើម្បីស៊ូទ្រាំនឹងរឿងនេះ។ តើនេះមិនមែនជាប្រភេទកម្លាំងទុច្ចរិតទេឬអី? ប្រសិនបើមនុស្សសាមញ្ញមិនស្រឡាញ់សេចក្ដីពិតទេ ពួកគេនឹងយល់ថាជីវិតពួកជំនុំមិនគួរឱ្យចាប់អារម្មណ៍ឡើយ ហើយថែមទាំងមានអារម្មណ៍ស្អប់ខ្ពើមចំពោះវាទៀតផង។ ការអានព្រះបន្ទូលរបស់ព្រះជាម្ចាស់ និងការប្រកបគ្នា អំពីសេចក្ដីពិត នឹងមានអារម្មណ៍ដូចជាការរងទុក្ខច្រើនជាងសេចក្ដីរីករាយសម្រាប់ពួកគេ។ ដូច្នេះ តើពួកទទឹងនឹងព្រះគ្រីស្ទអាចស៊ូទ្រាំនឹងរឿងនេះបានដោយរបៀបណា? គឺដោយសារតែបំណងប្រាថ្នារបស់ពួកគេចង់បានព្រះពរគឺធំធេងខ្លាំងពេក ដែលវាបង្ខំឱ្យពួកគេធ្វើបាបចិត្តខ្លួនឯង និងស៊ូទ្រាំនឹងវាទាំងបង្ខំចិត្ត។ លើសពីនេះ ពួកគេលួចចូលទៅក្នុងដំណាក់របស់ព្រះជាម្ចាស់ ដើម្បីធ្វើជាអ្នកបម្រើសាតាំង ហើយលះបង់ខ្លួនឯងក្នុងការបង្កការរំខាន និងការបង្អាក់ដល់កិច្ចការរបស់ពួកជំនុំ។ ពួកគេជឿថានេះគឺជាបេសកកម្មរបស់ពួកគេ ហើយដរាបណាពួកគេមិនបញ្ចប់កិច្ចការរបស់ពួកគេក្នុងការទាស់ទទឹងនឹងព្រះជាម្ចាស់ទេ នោះពួកគេមានអារម្មណ៍ថាមិនស្រួលក្នុងចិត្ត និង មានអារម្មណ៍ថាពួកគេបានធ្វើឱ្យសាតាំងខកចិត្ត។ នេះត្រូវបានកំណត់ដោយធម្មជាតិនៃពួកទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទមានការចូលចិត្តយ៉ាងច្បាស់លាស់ចំពោះឋានៈ ហើយមនុស្សគ្រប់គ្នាដឹងពីរឿងនេះ។ តើពួកគេចូលចិត្តឋានៈដល់កម្រិតណា? តើមានការបង្ហាញ ចេញអ្វីខ្លះពីរឿងនេះ? ជាបឋម ពួកគេចាប់យកគ្រប់ឱកាសទាំងអស់ដើម្បីឡើងតំណែង មិនថាតាមរយៈវិធីសាស្ត្របញ្ចើចបញ្ចើ ឬល្បិចកល ឬតាមរយៈការធ្វើរឿងល្អៗដើម្បីយកឈ្នះចិត្តមនុស្សនោះទេ។ ក្នុងគ្រប់ករណី រាល់ពេលដែលមានឱកាសដើម្បីឡើងតំណែង ពួកគេតែងតែចាប់យកវាជានិច្ច។ ពេលដែលពួកគេទទួលបានឋានៈ ពួកគេកាន់តែឱ្យតម្លៃវាខ្លាំងជាងមុនទៅទៀត។ នៅពេលមនុស្សធម្មតាទទួលបានឋានៈ ពួកគេមានអារម្មណ៍ខ្មាសអៀន និងទប់ចិត្តខ្លួនឯងបន្តិច។ លើសពីនេះ មុខតំណែងជាអ្នកដឹកនាំ ឬអ្នកធ្វើការនៅក្នុងដំណាក់របស់ព្រះជាម្ចាស់ គឺជាភារកិច្ចមួយ។ វាមិនមែនជាឋានៈ ឬជាតំណែងផ្លូវការនោះទេ វាគឺជាភារកិច្ចមួយ។ ពេលខ្លះ មនុស្សធម្មតាទាំងនេះប្រហែលជាបញ្ចេញឱ្យឃើញនិស្ស័យពុករលួយរបស់ពួកគេបន្តិចបន្តួច តាមរយៈការអួតសម្ញែង ដោយគិតថាពេលនេះពួកគេកំពុងស្ថិតក្នុងតំណែងផ្លូវការមួយ។ មនុស្សធម្មតាយល់ថា វាអាចទទួលយកបានខ្លះៗក្នុងការប្រព្រឹត្តបែបនេះម្ដងម្កាល ប៉ុន្តែប្រសិនបើពួកគេធ្វើវាជាប្រចាំ ពួកគេនឹងមានអារម្មណ៍ខ្ពើមរអើមនឹងខ្លួនឯង ហើយខ្លាចបងប្អូនប្រុសស្រីរបស់ពួកគេកត់សម្គាល់ឃើញ។ ពួកគេមានសេចក្ដីថ្លៃថ្នូរ និងអារម្មណ៍ខ្មាសអៀន ដូច្នេះ ពួកគេទប់ចិត្តខ្លួនឯងបន្តិច។ បន្ទាប់ពីយល់ពីសេចក្ដីពិត ពួកគេក៏ចាប់ផ្ដើមផ្ដល់សារៈសំខាន់តិចជាងមុនដល់ឋានៈដោយសន្សឹមៗ។ តើរឿងនេះនឹងមានឥទ្ធិពលវិជ្ជមានអ្វីខ្លះ ហើយតើវានឹងនាំមកនូវលទ្ធផលល្អអ្វីខ្លះ? វានឹងធ្វើឱ្យពួកគេអាចបំពេញភារកិច្ចរបស់ពួកគេដោយក្ដីសុខសាន្តក្នុងចិត្ត។ មិនថាពួកគេមានតួនាទីអ្វីនៅពេលបច្ចុប្បន្ននេះទេ ពួកគេនឹងចាត់ទុកវាជាភារកិច្ចមួយ។ ដោយសារពួកគេត្រូវបានជ្រើសរើសឱ្យដឹកនាំ ហើយភាពជាអ្នកដឹកនាំគឺជាបន្ទុក និងជាភារកិច្ចសម្រាប់មនុស្សក្នុងពេលតែមួយ ជាដំបូង ពួកគេត្រូវតែយល់ថាតើរឿងអ្វីខ្លះដែលស្ថិតនៅក្រោមវិសាលភាពនៃភារកិច្ចនេះ។ នៅពេលដែលអ្នកមិនស្ថិតក្នុងតួនាទីជាអ្នកដឹកនាំ អ្នកមិនចាំបាច់ខ្វល់ខ្វាយពីរឿងមួយចំនួនទេ ហើយអ្នកក៏មិនសូវមានបន្ទុកអ្វីដែរ។ ប៉ុន្តែនៅពេលដែលអ្នកទទួលយកតួនាទីជាអ្នកដឹកនាំ អ្នកត្រូវតែគិតរកវិធីដើម្បីបំពេញកិច្ចការរបស់អ្នកឱ្យបានល្អ និងរបៀបបំពេញភារកិច្ចរបស់អ្នកឱ្យស្របតាមគោលការណ៍ និងការរៀបចំចាត់ចែងការងាររបស់ដំណាក់របស់ព្រះជាម្ចាស់។ អស់អ្នកដែលដេញតាមសេចក្ដីពិត អាចរីកចម្រើនក្នុងទិសដៅវិជ្ជមានបែបនេះបាន។ ដូច្នេះ តើមានភាពខុសគ្នាអ្វីខ្លះរវាងពួកទទឹងនឹងព្រះគ្រីស្ទ និងអស់អ្នកដែលដេញតាមសេចក្ដីពិត ទាក់ទងនឹងរបៀបដែលពួកគេប្រព្រឹត្តចំពោះឋានៈ? ពួកទទឹងនឹងព្រះគ្រីស្ទមានចិត្តរំជើបរំជួលអំពី ដេញតាម ឱ្យតម្លៃ និងគ្រប់គ្រងឋានៈរបស់ពួកគេ។ ពួកគេគិតពីឋានៈរបស់ពួកគេគ្រប់ពេលវេលា។ ឋានៈប្រៀបដូចជាដង្ហើមជីវិតរបស់ពួកគេអ៊ីចឹង។ ប្រសិនបើអ្នកដទៃមិនគោរពពួកគេ ឬប្រសិនបើពួកគេចៃដន្យនិយាយអ្វីខុស ហើយអ្នកដទៃមើលងាយពួកគេ ហើយពួកគេបាត់បង់កន្លែងនៅក្នុងចិត្តរបស់អ្នកដទៃ ពួកគេនឹងមានអារម្មណ៍ខ្វល់ខ្វាយពីឋានៈរបស់ពួកគេឥតឈប់ ហើយក្លាយជាប្រុងប្រយ័ត្នយ៉ាងខ្លាំងនៅក្នុងរបៀបដែលពួកគេធ្វើសកម្មភាព និងនិយាយស្ដី។ មិនថាអ្នកប្រកបគ្នាអំពីការដេញតាមសេចក្ដីពិតយ៉ាងណាក៏ដោយ ក៏ពួកគេនឹងមិនអាចយល់ពីវាបានឡើយ។ តើអ្វីជារឿងតែមួយគត់ដែលពួកគេអាចយល់បាន? «តើខ្ញុំអាចបំពេញ “តំណែង” នេះឱ្យបានល្អ និងធ្វើខ្លួនឱ្យដូចជាមន្ត្រីម្នាក់ដោយរបៀបណា?» មានការបង្ហាញចេញជាក់លាក់មួយចំនួនពីរឿងនេះ។ ឧទាហរណ៍ នៅពេលអ្នកដឹកនាំពួកជំនុំម្នាក់ថតរូបជុំគ្នាជាមួយបងប្អូនប្រុសស្រីជាង ២០ នាក់ តើនរណាម្នាក់ដែលមានសេចក្ដីថ្លៃថ្នូរ និងអារម្មណ៍ខ្មាសអៀន នឹងជ្រើសរើសអង្គុយនៅកន្លែងណា? គេនឹងរកកន្លែងមួយនៅជ្រុងម្ខាងដើម្បីអង្គុយ។ តើពួកទទឹងនឹងព្រះគ្រីស្ទជាធម្មតាអង្គុយនៅកន្លែងណា? (នៅកណ្ដាល។) តើការដែលពួកគេអង្គុយនៅកណ្ដាល គឺជាអ្វីដែលមនុស្សគ្រប់គ្នាចង់បាន ឬជាបំណងប្រាថ្នាផ្ទាល់ខ្លួនរបស់ពួកគេ? (វាជាបំណងប្រាថ្នាផ្ទាល់ខ្លួនរបស់ពួកគេ។) ពេលខ្លះ វាប្រហែលជាដោយសារមនុស្សគ្រប់គ្នាផ្សេងទៀតទុកកន្លែងមួយនៅកណ្ដាលសម្រាប់ពួកគេ ដោយបង្ខំឱ្យពួកគេអង្គុយនៅទីតាំងកណ្ដាល ហើយនៅក្នុងចិត្តរបស់ពួកគេ ពួកគេមានអារម្មណ៍ពេញចិត្តនឹងខ្លួនឯងខ្លាំងណាស់៖ «មើលចុះ ថាតើខ្ញុំមានការគាំទ្រពីមនុស្សគ្រប់គ្នាច្រើនប៉ុនណា! ខ្ញុំត្រូវតែអង្គុយនៅទីនេះ។ ខ្ញុំអាចមើលឃើញពីរឿងនេះថា ខ្ញុំមានកន្លែងមួយនៅក្នុងចិត្តរបស់មនុស្សគ្រប់គ្នា។ ពួកគេមិនអាចធ្វើកើតដោយគ្មានខ្ញុំទេ!» ពួកគេមានអារម្មណ៍សប្បាយរីករាយ និងពេញចិត្តយ៉ាងខ្លាំង។ ប្រសិនបើពួកគេមិនចូលចិត្តគំនិតដែលមនុស្សគ្រប់គ្នាទុកកន្លែងមួយនៅកណ្ដាលសម្រាប់ពួកគេទេ តើហេតុអ្វីបានជាពួកគេទៅអង្គុយនៅទីនោះ? វាច្បាស់ណាស់ថា ពួកគេពិតជារីករាយនឹងទីតាំងរបស់ពួកគេនៅក្នុងពេលជាក់លាក់នោះ និងអារម្មណ៍ដែលវានាំមកឱ្យ។ ពួកគេពិតជាត្រូវការ និងឱ្យតម្លៃអារម្មណ៍នៃពេលវេលានោះណាស់ នោះហើយជាមូលហេតុដែលពួកគេមិនបដិសេធទីតាំងនោះ។ អ្នកដឹកនាំនេះអង្គុយនៅចំកណ្ដាល ដោយមានមនុស្សរាប់សិបនាក់ផ្សេងទៀតនៅជុំវិញ ហើយគេថែមទាំងប្រើខ្នើយកល់អង្គុយដើម្បីលើកខ្លួនឯងឱ្យលេចធ្លោទៀតផង។ គេគិតថា៖ «ការមានកម្ពស់ស្មើនឹងមនុស្សគ្រប់គ្នា គឺមិនកើតទេ។ តើរឿងនេះអាចបង្ហាញពីភាពខុសប្លែកគេជាពិសេសរបស់ខ្ញុំក្នុងនាមជាអ្នកដឹកនាំដោយរបៀបណា? ខ្ញុំត្រូវតែលើកខ្លួនឯងឱ្យខ្ពស់បន្តិច អង្គុយនៅកណ្ដាល នោះទើបខ្ញុំលេចធ្លោ។ នេះហើយគឺជាការដឹងពីកន្លែងដែលត្រឹមត្រូវសម្រាប់អង្គុយ។ នៅពេលមនុស្សមើលរូបថតនេះ រឿងដំបូងដែលពួកគេនឹងឃើញគឺខ្ញុំ។ ពួកគេនឹងនិយាយថា “នេះគឺជាអ្នកដឹកនាំរបស់យើងឈ្មោះនេះ ឬឈ្មោះនោះ”។ ពិតជាមានសិរីរុងរឿងណាស់! រូបថតនេះនឹងនៅគង់វង្សអស់រយៈពេលជាច្រើនឆ្នាំ។ ប្រសិនបើមនុស្សមិនអាចមើលឃើញខ្ញុំ ហើយពួកគេភ្លេចខ្ញុំដោយយឺតៗ នោះតើការដែលខ្ញុំធ្វើជាអ្នកដឹកនាំមានន័យអ្វីទៅ?» នេះហើយគឺជាកម្រិតដែលគេឱ្យតម្លៃឋានៈរបស់ខ្លួន។

មានពេលមួយ ខ្ញុំបានស្វែងរកមនុស្សមួយចំនួនពីពួកជំនុំមួយ ដើម្បីស្វែងយល់ពីស្ថានភាពនៅទីនោះ។ បន្ទាប់ពីពួកគេបើកកាមេរ៉ារបស់ពួកគេ ពួកគេទាំងអស់គ្នាបានអង្គុយនៅមុខកាមេរ៉ា ដោយទុកចន្លោះមួយនៅកណ្ដាល។ ខ្ញុំមិនយល់ពីមូលហេតុទេ ហើយបានស្នើឱ្យពួកគេរំកិលទៅជិតកណ្ដាលបន្តិច ពីព្រោះស៊ុមរបស់កាមេរ៉ាមិនសូវធំទេ ហើយពួកគេមើលទៅឆ្គងណាស់ ដោយឃើញមុខរបស់ពួកគេតែពាក់កណ្ដាល។ បន្ទាប់ពីនោះ ពួកគេបានរំកិលទៅជិតកណ្ដាលបន្តិច ប៉ុន្តែនៅតែទុកកៅអីទទេមួយនៅកណ្ដាលដដែល។ ខ្ញុំបាននិយាយខ្សាវៗមកកាន់ខ្លួនឯងថា៖ «ហេតុអ្វីបានជាគ្មានអ្នកណាអង្គុយនៅកណ្ដាលអ៊ីចឹង? ហាក់ដូចជាមានព្រះពុទ្ធដ៏ពិសិដ្ឋមួយអង្គគង់នៅទីនោះអ៊ីចឹង ហេតុអ្វីបានជាគ្មានអ្នកណាហ៊ានទៅទីនោះ?» បន្ទាប់មក បុរសរាងធាត់ម្នាក់បានដើរមក ហើយទម្លាក់ខ្លួនអង្គុយនៅចំកណ្ដាល មើលទៅដូចជា «ព្រះពុទ្ធ» ដ៏ពិសិដ្ឋមួយអង្គ ដែលមានរាងមូល និងធាត់ទ្រលុកទ្រលន់។ តាមពិតទៅ កៅអីកណ្ដាលនោះ គឺទុកសម្រាប់គាត់សោះ។ តើអ្នករាល់គ្នាអាចទាយបានទេថាបុគ្គលនេះជានរណា? (អ្នកដឹកនាំ។) ត្រឹមត្រូវហើយ គាត់បានអង្គុយនៅចំកណ្ដាលតែម្ដង។ នោះគឺជានិមិត្តសញ្ញានៃឋានៈ។ នៅពេលអារក្សនេះបានមកដល់ ដោយមើលទៅដូចជាព្រះពុទ្ធ ហើយបានអង្គុយនៅទីនោះ គាត់បានកាន់កាប់កន្លែងនោះយ៉ាងធម្មជាតិ ហាក់ដូចជាវាជាកន្លែងដ៏ត្រឹមត្រូវរបស់គាត់អ៊ីចឹង។ មនុស្សគ្រប់គ្នាសប្បាយចិត្តយ៉ាងខ្លាំងក្នុងការអង្គុយនៅសងខាង ដោយសម្លឹងមើលគាត់ដោយក្ដីស្រឡាញ់ជាពិសេស ហាក់ដូចជាពួកគេ «បានយល់» ពីគាត់យ៉ាងខ្លាំងអ៊ីចឹង។ វាមានអារម្មណ៍ដូចជាពួកគេគឺជាក្រុមអ្នកបញ្ចើចបញ្ចើ ដោយនិយាយថា៖ «អា៎ ទីបំផុតអ្នកបានមកដល់ហើយ។ ពួកយើងបានរង់ចាំអ្នកយូរណាស់មកហើយ»។ ខណៈពេលដែលខ្ញុំកំពុងមានព្រះបន្ទូល គ្មានអ្នកណាយកចិត្តទុកដាក់ស្ដាប់ឡើយ ពួកគេកំពុងរង់ចាំអ្នកដឹកនាំ។ «ព្រះពុទ្ធ» ដ៏ពិសិដ្ឋនេះ ត្រូវតែចេញមកមុនគេ។ ប្រសិនបើគាត់មិនចេញមកទេ ខ្ញុំមិនអាចមានព្រះបន្ទូលបន្តទៀតបានឡើយ។ តើគាត់អាចអង្គុយនៅទីនោះ ហើយអង្គុយយ៉ាងធម្មជាតិបែបនេះបានដោយរបៀបណា? តើរឿងនេះមានការពាក់ព័ន្ធអ្វីនឹងចំណូលចិត្ត អាទិភាព និងការដេញតាមជាប្រចាំរបស់គាត់ដែរឬទេ? (មាន។) តើមនុស្សទាំងនេះជាធម្មតានឹងបង្ហាញទិដ្ឋភាពបែបណា? ចូរប្រើការស្រមើស្រមៃរបស់អ្នករាល់គ្នា ហើយគិតអំពីរឿងនេះមើល។ នៅពេលដែលអ្នកដឹកនាំនេះ រៀបចំទទួលការជួបជុំ ឬដើរចូលទៅក្នុងបន្ទប់ដែលមនុស្សកំពុងបំពេញភារកិច្ចរបស់ពួកគេ តើពួកគេប្រព្រឹត្តចំពោះគាត់យ៉ាងដូចម្ដេច? គឺហាក់ដូចជាគាត់ជាដូនតា ឬជាព្រះពុទ្ធអ៊ីចឹង៖ ពួកគេប្រញាប់ប្រញាល់រៀបចំកៅអីឱ្យគាត់អង្គុយ ហើយកៅអីសំខាន់បំផុតត្រូវតែត្រូវបានទុកសម្រាប់គាត់។ តើវាមិនអីទេឬ ប្រសិនបើពួកគេមិនទុកវាសម្រាប់គាត់នោះ? ដោយផ្អែកលើបាតុភូតដែលខ្ញុំបានឃើញនៅលើកាមេរ៉ានៅពេលនោះ វាប្រហែលជាមិនកើតទេ ប្រសិនបើពួកគេមិនទុកកៅអីសំខាន់បំផុតឱ្យគាត់ គឺវាបានក្លាយជាច្បាប់ទៅហើយ ជាច្បាប់ដែលមិនបានសរសេរទុក។ នៅពេលដែល «ព្រះពុទ្ធ» មកដល់ គាត់ត្រូវតែត្រូវបានផ្ដល់កៅអីសំខាន់នោះភ្លាមៗ។ ប្រសិនបើ «ព្រះពុទ្ធ» មិននៅទីនោះទេ កៅអីសំខាន់បំផុតត្រូវតែទុកឱ្យនៅទំនេរ។ នោះហើយដែលហៅថាឋានៈ។ តើមាននរណាម្នាក់ក្នុងចំណោមអ្នករាល់គ្នាប្រព្រឹត្តបែបនេះ ហើយចាត់ទុកឋានៈថាខ្ពស់ជាងអ្វីៗទាំងអស់ដែរឬទេ? តើអ្នករាល់គ្នាអាចកត់សម្គាល់ឃើញអ្វីខ្លះពីទិដ្ឋភាពដែលខ្ញុំទើបតែបានរៀបរាប់នេះ? មនុស្សផ្សេងគ្នា ប្រព្រឹត្តចំពោះឋានៈខុសៗគ្នា។ អស់អ្នកដែលស្រឡាញ់សេចក្ដីពិត ចាត់ទុកឋានៈរបស់ពួកគេថាជាភារកិច្ច ដោយរក្សាទុកការផ្ទុកផ្តាក់របស់ព្រះជាម្ចាស់នៅក្នុងចិត្តរបស់ពួកគេ។ ពួកគេទទួលយកភារកិច្ចរបស់ពួកគេ ប៉ុន្តែមិនទាមទារឋានៈរបស់ពួកគេឡើយ។ មនុស្សមួយចំនួនចាត់ទុកឋានៈជាបន្ទុក ពួកគេជឿថាវាគឺជាបន្ទុកបន្ថែមដែលនាំមកនូវសម្ពាធ ការដាក់កំហិត និងសូម្បីតែបញ្ហាដល់ពួកគេ។ ទោះជាយ៉ាងនេះក្តី អស់អ្នកដែលថ្វាយបង្គំឋានៈ ប្រព្រឹត្តចំពោះឋានៈដូចជាការធ្វើជាមន្ត្រីអ៊ីចឹង ហើយតែងតែរីករាយនឹងអត្ថប្រយោជន៍របស់វា។ ពួកគេមិនអាចរស់នៅដោយគ្មានឋានៈបានឡើយ។ ពេលដែលពួកគេទទួលបានវា ពួកគេសុខចិត្តលះបង់អ្វីៗគ្រប់យ៉ាង រួមទាំងជីវិត និងការគោរពខ្លួនឯងសម្រាប់វា ពួកគេថែមទាំងសុខចិត្តលក់ខ្លួនសម្រាប់វាទៀតផង។ តើនេះមិនទុច្ចរិតទេឬអី? (ទុច្ចរិត។) នេះហើយដែលហៅថាសេចក្តីទុច្ចរិត។ តើឋានៈគឺជាអ្វីនៅក្នុងក្រសែភ្នែករបស់ពួកគេ? វាគឺជាផ្លូវ និងជាមធ្យោបាយដើម្បីឱ្យបានដល់កំពូល និងជាវិធីសាស្ត្រសម្រាប់ផ្លាស់ប្ដូរអត្តសញ្ញាណ ជោគវាសនា និងមុខមាត់របស់ពួកគេក្នុងចំណោមមនុស្ស។ ដូច្នេះ ពួកគេឱ្យតម្លៃឋានៈយ៉ាងខ្លាំង។ ពេលដែលពួកគេទទួលបានវា ហើយមនុស្សស្ដាប់តាមពួកគេ ស្ដាប់បង្គាប់ពួកគេ តាមចិត្តពួកគេ និងបញ្ចើចបញ្ចើពួកគេនៅក្នុងគ្រប់រឿងទាំងអស់ ជំនួសឱ្យការមានអារម្មណ៍ខ្ពើមរអើមនឹងរឿងទាំងអស់នេះ ពួកគេបែរជាយល់ថាមានសេចក្ដីរីករាយយ៉ាងខ្លាំងពីរឿងនេះទៅវិញ។ ដូចជាអ្នកដឹកនាំដែលអង្គុយកៅអីកណ្ដាលនោះអ៊ីចឹង កាយវិការរបស់គាត់គឺធូរស្រាល និងមានផាសុកភាពណាស់ ហើយមានអារម្មណ៍រីករាយ និងសប្បាយចិត្តយ៉ាងខ្លាំង។ តើនេះមិនទុច្ចរិតទេឬអី? ប្រសិនបើមនុស្សម្នាក់ចូលចិត្តជាពិសេសនូវអារម្មណ៍នៃភាពខ្ពង់ខ្ពស់ និងអត្ថប្រយោជន៍ទាំងអស់ដែលឋានៈនាំមកឱ្យ ហើយជាពិសេសដេញតាម និងឱ្យតម្លៃរឿងទាំងនេះ ដោយមិនព្រមប្រលែងពួកវា នោះមនុស្សម្នាក់នោះគឺទុច្ចរិតខ្លាំងណាស់។ ហេតុអ្វីបានជាខ្ញុំមានព្រះបន្ទូលថាពួកគេទុច្ចរិតខ្លាំងណាស់? នៅពេលនិយាយដល់អ្នកដែលចូលចិត្តបញ្ចើចបញ្ចើ និយាយពាក្យសម្ដីពីរោះៗ និងសរសើរដល់អ្នកដែលមានឋានៈ តើពួកគេកំពុងនិយាយអ្វីទៅ? ពួកគេកំពុងនិយាយពាក្យសម្ដីកុហក ពាក្យសម្ដីដែលគ្មានការអៀនខ្មាស ពាក្យសម្ដីដែលគួរឱ្យស្អប់ខ្ពើម និងគួរឱ្យចង់ក្អួត និងពាក្យសម្ដីដែលមានល្បិចកល ហើយសូម្បីតែរឿងមួយចំនួនដែលទាស់ត្រចៀកទៀតផង។ ឧទាហរណ៍ ឧបមាថា នរណាម្នាក់ដែលមានឋានៈមានកូនប្រុសម្នាក់ដែលមុខអាក្រក់ខ្លាំងណាស់ ដែលមានមុខស្រួច និងថ្ពាល់ដូចសត្វស្វា តើអស់អ្នកបញ្ចើចបញ្ចើទាំងនោះនិយាយថាគាត់មុខអាក្រក់ដែរឬទេ? តើពួកគេនិយាយយ៉ាងដូចម្ដេច? (គាត់ពិតជាសង្ហាណាស់។) តើវាគ្រប់គ្រាន់ទេសម្រាប់ពួកគេក្នុងការគ្រាន់តែនិយាយថា «គាត់ពិតជាសង្ហាណាស់» នោះ? ពួកគេត្រូវតែនិយាយអ្វីដែលគួរឱ្យស្អប់ខ្ពើម ដូចជា៖ «គាត់មានថ្ងាសទូលាយ និងថ្គាមធំមូល។ គាត់មានទម្រង់មុខជាមនុស្សដែលនឹងមានទ្រព្យសម្បត្តិ និងមានឋានៈខ្ពស់នៅថ្ងៃអនាគត!» ទោះបីជាវាច្បាស់ណាស់ថាមិនមែនជារឿងនេះក៏ដោយ ក៏ពួកគេនៅតែហ៊ាននិយាយពាក្យកុហកទាំងនេះយ៉ាងចំហដែរ។ នៅពេលមន្ត្រីនោះឮបែបនេះ គេមានអារម្មណ៍ត្រេកអរ គេចូលចិត្តស្តាប់ឮរឿងទាំងនេះ ពោលគឺគេរីករាយនឹងស្ដាប់រឿងទាំងនេះ។ តើគេចូលចិត្តស្ដាប់វាដល់កម្រិតណា? ប្រសិនបើគ្មានអ្នកណានិយាយពាក្យសម្ដីលាក់ពុត ពាក្យសម្ដីបញ្ចើចបញ្ចើ និងពាក្យសម្ដីដែលមានល្បិចកលទាំងនេះនៅចំពោះមុខគេទេ ប្រសិនបើគ្មានអ្នកណានិយាយពាក្យសម្ដីកុហក និងគួរឱ្យខ្ពើមរអើមណាមួយដើម្បីធ្វើឱ្យគេសប្បាយចិត្ត និងពេញចិត្តទេ គេនឹងយល់ថាជីវិតមិនគួរឱ្យចាប់អារម្មណ៍ឡើយ។ តើនេះមិនទុច្ចរិតទេឬអី? (គឺទុច្ចរិត។) នេះគឺទុច្ចរិតខ្លាំងណាស់។ នៅពេលគេនិយាយកុហកខ្លួនឯង នោះគឺគួរឱ្យចង់ក្អួតខ្លាំងណាស់ទៅហើយ ប៉ុន្តែគេក៏រីករាយនឹងការមានអ្នកកុហកផ្សេងទៀតនៅជុំវិញគេ ដូចជាហ្វូងរុយដ៏ស្អុយរលួយអ៊ីចឹង ហើយគេមិនដែលធុញទ្រាន់នឹងរឿងនេះឡើយ។ គេស្រឡាញ់អ្នកណាដែលមានវោហារសព្ទ ដែលពូកែខាងបញ្ចើចបញ្ចើ និងយកចិត្តចំពោះគេ ហើយដែលនិយាយវាងវៃ គេរក្សាមនុស្សទាំងនេះឱ្យនៅក្បែរខ្លួនគេ និងដាក់ពួកគេនៅក្នុងមុខតំណែងសំខាន់ៗ។ តើពួកអ្នកដឹកនាំបែបនេះមិនកំពុងស្ថិតក្នុងគ្រោះថ្នាក់ទេឬអី? តើពួកគេអាចសម្រេចកិច្ចការប្រភេទណាបានទៅ? តើពួកជំនុំនឹងមិនត្រូវវិនាសទេឬអី ប្រសិនបើវាធ្លាក់នៅក្រោមការគ្រប់គ្រងរបស់ពួកគេនោះ? តើវានៅតែអាចមានកិច្ចការរបស់ព្រះវិញ្ញាណបរិសុទ្ធដែរឬទេ?

ខ្ញុំបានឮថាពួកអ្នកដឹកនាំមួយចំនួនចូលចិត្តហូប។ កាលពីមុន នៅពេលពួកគេរស់នៅជាមួយបងប្អូនប្រុសស្រីដែលមិនពូកែធ្វើម្ហូប និងមិនបានរៀបចំអាហារឆ្ងាញ់ៗ ពួកគេនឹងស្វែងរកអ្នកទទួលភ្ញៀវណាដែលចេះបញ្ចើចបញ្ចើ និងយកចិត្តពួកគេ ហើយដែលនឹងរៀបចំអាហារឆ្ងាញ់ៗជាពិសេសសម្រាប់ពួកគេជារៀងរាល់ថ្ងៃ។ ជារៀងរាល់ថ្ងៃ ពួកអ្នកដឹកនាំទាំងនោះនឹងហូប និងផឹកតាមតែចិត្តចង់ ដោយនិយាយថា៖ «អរគុណព្រះជាម្ចាស់ យើងបានទទួលទានអាហារជប់លៀងរបស់ព្រះជាម្ចាស់ជារៀងរាល់ថ្ងៃ។ នេះពិតជាព្រះគុណរបស់ព្រះជាម្ចាស់មែន!» មនុស្សបែបនេះកំពុងស្ថិតក្នុងគ្រោះថ្នាក់ហើយ។ ទោះបីជាពួកគេមិនទាន់ក្លាយជាពួកទទឹងនឹងព្រះគ្រីស្ទក៏ដោយ ក៏ឥរិយាបថរបស់ពួកគេបានលាតត្រដាងរួចទៅហើយថា ពួកគេមានសារជាតិធម្មជាតិ និងនិស្ស័យទុច្ចរិត របស់អាទទឹងនឹងព្រះគ្រីស្ទ ហើយថានៅពេលនេះ ពួកគេកំពុងតែដើរលើផ្លូវរបស់បុគ្គលទទឹងនឹងព្រះគ្រីស្ទ។ ថាតើពួកគេអាចក្លាយជាពួកទទឹងនឹងព្រះគ្រីស្ទ ឬថាតើពួកគេគឺជាពួកទទឹងនឹងព្រះគ្រីស្ទឬក៏អត់ គឺអាស្រ័យលើផ្លូវដែលពួកគេជ្រើសរើសនៅពេលខាងមុខ។ វាច្បាស់ណាស់ថា ពួកគេកំពុងតែដើរលើផ្លូវរបស់បុគ្គលទទឹងនឹងព្រះគ្រីស្ទនៅពេលនេះ ហើយថាសារជាតិនិស្ស័យរបស់ពួកគេគឺស្របទៅនឹងសារជាតិនិស្ស័យរបស់អាទទឹងនឹងព្រះគ្រីស្ទ ហើយនេះគឺដោយសារតែពួកគេចូលចិត្តអ្វីៗដែលអវិជ្ជមាន និងមិនចូលចិត្តអ្វីៗដែលវិជ្ជមានទេ។ ពួកគេមើលងាយអ្វីៗដែលវិជ្ជមាន ដោយថ្កោលទោស និងបដិសេធរឿងទាំងនោះនៅក្នុងចិត្តរបស់ពួកគេ។ តើពួកគេទទួលយកអ្វីទៅ? គឺភាពលាក់ពុត ការកុហក និងគ្រប់យ៉ាងដែលពាក់ព័ន្ធនឹងអ្វីៗដែលអវិជ្ជមាន។ នៅពេលខ្ញុំទៅដល់កន្លែងណាមួយ មនុស្សមួយចំនួននិយាយថា៖ «ព្រះអង្គមើលទៅមិនសូវស្រួលខ្លួនទេ សម្រាកមួយភ្លែតសិនទៅ»។ ថាតើខ្ញុំមានអារម្មណ៍ស្រួលខ្លួន ឬមិនស្រួលខ្លួន ហើយនៅពេលណាដែលខ្ញុំត្រូវសម្រាកនោះ ខ្ញុំដឹងពីរឿងទាំងនេះដោយខ្លួនឯង។ អ្នកមិនចាំបាច់ធ្វើពុតជាឆ្លាតទេ ហើយអ្នកមិនចាំបាច់អួតសម្ញែងថាអ្នកឆ្លាតប៉ុនណានោះឡើយ។ ខ្ញុំមិនទទួលយករឿងនេះទេ ខ្ញុំស្អប់ខ្ពើមវាណាស់។ តើខ្ញុំចូលចិត្តមនុស្សប្រភេទណា? គឺអស់អ្នកដែលអាចប្រកបគ្នាបានភ្លាមៗ នៅពេលមានរឿងអ្វីមួយកើតឡើង ហើយនិយាយអ្វីដែលនៅក្នុងចិត្តរបស់ពួកគេប្រាប់ខ្ញុំ។ ខ្ញុំប្រកបគ្នាជាមួយអ្នកដើម្បីដោះស្រាយការលំបាករបស់អ្នក ហើយអ្នកអាចមានទំនាក់ទំនងកាន់តែជិតស្និទ្ធជាមួយខ្ញុំ។ ចូរកុំខ្វល់ខ្វាយនឹងការយកចិត្ត និងការព្យាយាមធ្វើឱ្យខ្ញុំសប្បាយចិត្តអី នោះគឺជារឿងគួរឱ្យស្អប់ខ្ពើមខ្លាំងណាស់! មនុស្សបែបនេះគួរតែនៅឱ្យឆ្ងាយពីខ្ញុំ ព្រោះខ្ញុំយល់ថាពួកគេគួរឱ្យខ្ពើមរអើមណាស់។ ខ្ញុំកំណត់លក្ខណៈអ្នកថាជាសត្វរុយ ឬសត្វល្អិតដ៏គួរឱ្យរំខាន។ ចូរនៅឱ្យឆ្ងាយទៅ! មនុស្សមួយចំនួននិយាយថា៖ «តើទ្រង់មិនត្រូវការនរណាម្នាក់នៅក្បែរទ្រង់ដើម្បីបម្រើទ្រង់ទេឬ?» តាមទស្សនៈរបស់អ្នក ស្របតាមអត្តសញ្ញាណ និងឋានៈរបស់ខ្ញុំ គួរតែមានការប្រព្រឹត្ត និងការបម្រើដែលស័ក្ដិសម។ ប៉ុន្តែខ្ញុំមិនត្រូវការរឿងនោះទេ។ អ្នកមិនត្រូវធ្វើរឿងទាំងនេះទេ យល់ទេ? ខ្ញុំមានអារម្មណ៍ខ្ពើមរអើម និងស្អប់ខ្ពើមចំពោះរឿងទាំងនេះ។ ប្រសិនបើអ្នកពិតជាមានចិត្តគិតគូរដល់ខ្ញុំ និងយកចិត្តទុកដាក់ចំពោះខ្ញុំមែន នោះមានវិធីត្រឹមត្រូវជាច្រើនដើម្បីធ្វើបែបនោះ។ ឧទាហរណ៍៖ ប្រសិនបើខ្ញុំប្រាប់អ្នកឱ្យធ្វើអ្វីមួយ អ្នកធ្វើតាមរឿងនោះដោយស្ដាប់បង្គាប់ ហើយនៅពេលអ្នកជួបប្រទះនឹងការលំបាក អ្នកអាចពិភាក្សាពីរឿងទាំងនោះជាមួយខ្ញុំភ្លាមៗ។ ទោះជាយ៉ាងនេះក្តី មិនថាអ្នកធ្វើអ្វីនោះទេ ចូរកុំត្រាប់តាមរបៀបដែលអ្នកគ្មានជំនឿយកចិត្តអ្នកដែលកាន់តំណែង ដោយនិយាយពាក្យសម្ដីបញ្ចើចបញ្ចើដ៏ពីរោះស្ដាប់ជាច្រើនឱ្យសោះ ខ្ញុំមិនចូលចិត្តស្ដាប់រឿងទាំងនោះទេ។ ច្បាស់ណាស់ថាខ្ញុំមិនខ្ពស់ទេ ប៉ុន្តែអ្នកទទូចនិយាយថា៖ «ព្រះអង្គប្រហែលជាមិនខ្ពស់ទេ ប៉ុន្តែព្រះអង្គខ្ពស់ជាងពួកយើង»។ ខ្ញុំមិនចូលចិត្តស្ដាប់រឿងនោះទេ ដូច្នេះ មិនថាអ្នកធ្វើអ្វីនោះទេ ចូរកុំនិយាយរឿងនោះប្រាប់ខ្ញុំឱ្យសោះ អ្នកកំពុងនិយាយខុសមនុស្សហើយ។ ពួកទទឹងនឹងព្រះគ្រីស្ទចូលចិត្តស្ដាប់ពាក្យសម្ដីប្រភេទនេះណាស់។ ឧទាហរណ៍ ពួកគេសួរបងប្អូនប្រុសស្រីដែលនៅក្រោមពួកគេថា៖ «តើខ្ញុំមើលទៅធាត់ទេ?» ហើយមនុស្សមួយចំនួននិយាយថា៖ «ទោះបីជាអ្នកធាត់ក៏ដោយ ក៏អ្នកមើលទៅស្អាតជាងយើងដែរ»។ «ចុះតើខ្ញុំស្គមទេ?» «ទោះបីជាអ្នកស្គម ក៏អ្នកមើលទៅស្អាតខ្លាំងណាស់ដែរ។ យ៉ាងណាក៏ដោយ អ្នកប្រៀបដូចជាតារាម៉ូដែលអ៊ីចឹង អ្វីៗក៏មើលទៅសមនឹងអ្នកដែរ»។ នៅពេលពួកទទឹងនឹងព្រះគ្រីស្ទឮបែបនេះ ពួកគេមានអារម្មណ៍ត្រេកអរ ហើយចាត់ទុកអ្នកថាជាសមមិត្ត និងជាសម្ព័ន្ធមិត្តរបស់ពួកគេ។ រឿងទាំងអស់នេះដែលពួកទទឹងនឹងព្រះគ្រីស្ទចូលចិត្ត គឺសុទ្ធតែគួរឱ្យខ្ពើមរអើម និងទុច្ចរិត តើគេអាចហៅរឿងទាំងនេះថាទុច្ចរិតយ៉ាងដូចម្ដេចទៀតទៅ? តើពួកទទឹងនឹងព្រះគ្រីស្ទស្រឡាញ់ធាតុផ្សំនៃភាពជាមនុស្សធម្មតា ដូចជាមនសិការ វិចារណញ្ញាណ អារម្មណ៍ខ្មាសអៀន និងសេចក្ដីថ្លៃថ្នូរ ក៏ដូចជាការញែកដឹងរវាងល្អនិងអាក្រក់ ខ្មៅនិងស និងត្រូវនិងខុស ក្នុងចំណោមរឿងផ្សេងទៀតនៅក្នុងភាពជាមនុស្សធម្មតាដែរឬទេ? តើពួកទទឹងនឹងព្រះគ្រីស្ទស្រឡាញ់មនុស្សដែលមានអារម្មណ៍ខ្មាសអៀនដែរឬទេ? តើពួកគេស្រឡាញ់មនុស្សដែលមានសេចក្ដីថ្លៃថ្នូរដែរឬទេ? ពួកគេស្រឡាញ់អស់អ្នកដែលគ្មានការអៀនខ្មាស អស់អ្នកដែលអាចនិយាយពាក្យសម្ដីផ្អែមរលួយដោយគ្មានការដឹងខ្លួន និងដោយមិនមានអារម្មណ៍ខ្មាសអៀន។ តើពួកគេមិនខ្វះអារម្មណ៍ខ្មាសអៀនទេឬ? ពាក្យសម្ដីរបស់អ្នកកាន់តែផ្អែមរលួយប៉ុនណា ពួកគេកាន់តែសប្បាយចិត្តប៉ុណ្ណោះ។ ដោយមើលទៅលើចំណូលចិត្តរបស់ពួកទទឹងនឹងព្រះគ្រីស្ទ និងអាកប្បកិរិយារបស់ពួកគេចំពោះរឿងរ៉ាវផ្សេងៗ ក៏ដូចជាជម្រើស និងទិសដៅរបស់ពួកគេ វាច្បាស់ណាស់ថាសេចក្តីទុច្ចរិតរបស់ពួកគេគឺគ្មានព្រំដែនឡើយ។ កុំនិយាយដល់អស់អ្នកដែលយល់សេចក្ដីពិតអី សូម្បីតែមនុស្សដែលមានស្មារតីយុត្តិធម៌បន្តិចបន្តួចនៅក្នុងសង្គម ក៏មិនពេញចិត្តនឹងឥរិយាបថប្រភេទនោះដែរ។ អ្នកឃើញទេ មនុស្សមួយចំនួននៅក្នុងរង្វង់មន្ត្រី ខិតខំបញ្ចើចបញ្ចើអ្នកដែលកាន់តំណែងយ៉ាងខ្លាំង។ ពួកគេផ្ដល់ឱ្យអ្នកកាន់តំណែងទាំងនោះនូវអ្វីក៏ដោយដែលពួកគេត្រូវការ សូម្បីតែប្រគល់ប្រពន្ធរបស់ខ្លួនឯងឱ្យក៏មានដែរ តើពួកគេមិនខ្វះសេចក្ដីថ្លៃថ្នូរទេឬ? (ពួកគេខ្វះមែន។) លើសពីនេះ មន្ត្រីមួយចំនួនមានទំនាក់ទំនងស្រឡាញ់ភេទដូចគ្នា ហើយមនុស្សមួយចំនួនដែលមានភេទដូចមន្ត្រីទាំងនេះ នឹងមានភាពស្និទ្ធស្នាលជាមួយពួកគេ ដោយធ្វើបែបនេះទោះបីជាពួកគេផ្ទាល់មិនចង់ក៏ដោយ។ តើអ្នករាល់គ្នាអាចធ្វើរឿងបែបនេះបានដែរឬទេ? (អត់ទេ យើងមិនអាចទេ។) ប៉ុន្តែពួកគេអាចធ្វើបាន។ ពួកគេគ្មានព្រំដែនសីលធម៌ គ្មានអារម្មណ៍ខ្មាសអៀន គ្មានការដឹងខ្លួនពីមនសិការ គ្មានភាពមានវិចារណញ្ញាណឡើយ នោះហើយជាមូលហេតុដែលពួកគេធ្វើរឿងទាំងនេះ។ អ្នកមិនអាចសូម្បីតែនិយាយពាក្យសម្ដីដែលពួកគេនិយាយទាំងនោះបានផង ប្រសិនបើអ្នកត្រូវបានតម្រូវឱ្យសម្ដែងពាក្យសម្ដីទាំងនោះជាអត្ថបទសម្រាប់ដើរតួនៅក្នុងរឿងល្ខោននោះ។ មនុស្សទាំងនេះគឺផ្អែមរលួយជាងអ្នកសម្ដែងលើឆាកទៅទៀត។ តើខ្ញុំមានន័យយ៉ាងដូចម្ដេចចំពោះពាក្យ អ្នកសម្ដែងលើឆាក? ខ្ញុំមានន័យថា ជាអស់អ្នកដែលមិនខ្វល់ និងធ្វើព្រងើយនៅពេលគេឃើញ ឬទៅលេងពួកគេក្នុងពេលដែលពួកគេស្រាតននលគោក។ មនុស្សបែបនេះត្រូវបានគេហៅថាអ្នកសម្ដែងលើឆាក។ ដូច្នេះ អ្នកបញ្ចើចបញ្ចើទាំងនេះ ដែលមានពាក្យសម្ដីគួរឱ្យចង់ក្អួត និងគួរឱ្យខ្ពើមរអើម និងមានចំណូលចិត្តចំពោះរឿងទុច្ចរិត គឺអាក្រក់ជាងអ្នកសម្ដែងលើឆាកទាំងនោះទៅទៀត។ អ្នកសម្ដែងលើឆាកគ្រាន់តែលក់រាងកាយរបស់ពួកគេប៉ុណ្ណោះ ប៉ុន្តែតើក្រុមមនុស្សទុច្ចរិតដែលត្រូវបានគេស្គាល់ថាជាពួកទទឹងនឹងព្រះគ្រីស្ទនេះ លក់អ្វីទៅ? ពួកគេលក់ព្រលឹងរបស់ខ្លួន។ ពួកគេគឺជាពួកអារក្សកំណាចដែលមិនអាចប្រោសលោះបានឡើយ។ នោះហើយជាមូលហេតុដែលការនិយាយសេចក្ដីពិតប្រាប់មនុស្សទាំងនេះ គឺប្រៀបដូចជាការបោះគុជខ្យងឱ្យជ្រូកអ៊ីចឹង គឺវាមិនអាចទៅរួចឡើយសម្រាប់ពួកគេក្នុងការស្រឡាញ់សេចក្ដីពិត។ នេះគឺជារបៀបដែលពួកគេប្រព្រឹត្តចំពោះឋានៈ ដោយរីករាយនឹងអារម្មណ៍នៃភាពខ្ពង់ខ្ពស់ផ្សេងៗ និងអារម្មណ៍ល្អៗផ្សេងទៀតដែលកើតចេញពីឋានៈ។ តើអារម្មណ៍ផ្សេងៗដែលកើតចេញពីការរីករាយនេះគឺជាអ្វីខ្លះ? តើវាជាអ្វីៗដែលវិជ្ជមាន ឬក៏អ្វីៗដែលអវិជ្ជមាន? ទាំងនេះសុទ្ធតែជាអ្វីៗដែលអវិជ្ជមាន។ នៅពេលពួកគេទទួលបានឋានៈ ពួកគេរំពឹងថានឹងរីករាយនឹងការដែលមនុស្សបញ្ចើចបញ្ចើពួកគេ ផ្គាប់ចិត្តពួកគេ និងបំពេញតាមចំណាប់អារម្មណ៍របស់ពួកគេ។ ពួកគេក៏ចង់រីករាយនឹងសិទ្ធិពិសេសផងដែរ ពោលគឺអាហារ កន្លែងស្នាក់នៅ និងរបស់របរដែលពួកគេប្រើប្រាស់ ត្រូវតែពិសេសទាំងអស់ ហើយពួកគេត្រូវតែខុសប្លែកពីអ្នកដទៃនៅក្នុងរឿងគ្រប់យ៉ាង។ តើរាងកាយខាងសាច់ឈាមរបស់អ្នកនោះ ពិតជាខុសប្លែកពីរាងកាយរបស់អ្នកដទៃមែនឬ? ពេលដែលពួកទទឹងនឹងព្រះគ្រីស្ទទទួលបានឋានៈ ពួកគេជឿថាខ្លួនឯងខ្ពង់ខ្ពស់ និងអស្ចារ្យ ហាក់ដូចជាគ្មានកន្លែងណានៅលើផែនដីនេះដែលអាចផ្ទុកពួកគេបានទៀតឡើយ ពោលគឺពួកគេត្រូវតែអង្គុយលើបល្ល័ង្ក ហើយឱ្យមនុស្សយកតង្វាយមកថ្វាយពួកគេ។ តើវាមិនដូច្នេះទេឬ? ចូរប្រាប់ខ្ញុំមកមើល៍ តើទាំងនេះគឺជាគំនិតដែលមនុស្សធម្មតាតែងតែមានចិត្តគិតមែនទេ? មិនថាពួកគេមានឋានៈ ឬអត់នោះទេ មនុស្សធម្មតាប្រហែលជាមានការជំរុញចិត្ត និងបំណងប្រាថ្នាជាក់លាក់មួយចំពោះវា ប៉ុន្តែដោយសារពួកគេមានអារម្មណ៍ខ្មាសអៀន មនសិការ និងភាពមានវិចារណញ្ញាណ បន្ថែមពីលើការដែលឥឡូវនេះពួកគេមានការយល់ដឹងខ្លះៗអំពីសេចក្ដីពិត ការជាប់ជំពាក់របស់ពួកគេចំពោះឋានៈក៏ថយចុះ និងរសាត់បាត់ទៅ។ លើសពីនេះ ពួកគេអាចផ្ដល់សារៈសំខាន់តិចតួចដល់អត្ថប្រយោជន៍ដែលកើតចេញពីឋានៈ ហើយប្រសិនបើពួកគេអាចមើលឃើញថាអត្ថប្រយោជន៍ដែលវានាំមកឱ្យគឺមិនសំខាន់ ពួកគេក៏អាចមានអារម្មណ៍ខ្ពើមរអើមចំពោះការបញ្ចើចបញ្ចើ និងការនិយាយពាក្យសម្ដីផ្អែមល្ហែម ការអែបអប និងឥរិយាបថផ្សេងៗទៀតរបស់អ្នកដទៃផងដែរ ហើយអាចនៅឱ្យឆ្ងាយពី ឬថែមទាំងបែរខ្នងដាក់ និងលះបង់រឿងបែបនេះចោលទៀតផង។ ប៉ុន្តែតើពួកទទឹងនឹងព្រះគ្រីស្ទអាចលះបង់ ឬបោះបង់រឿងទាំងនេះបានដែរឬទេ? គឺមិនអាចជាដាច់ខាត។ ប្រសិនបើអ្នកសុំឱ្យពួកគេបោះបង់រឿងទាំងនេះ វាហាក់ដូចជាអ្នកកំពុងសុំជីវិតរបស់ពួកគេអ៊ីចឹង។ បើមិនដូច្នេះទេ ហេតុអ្វីបានជាមនុស្សមួយចំនួននិយាយថា៖ «ខ្ញុំលែងជឿទៀតហើយ ខ្ញុំនឹងមិនរស់នៅបន្តទៀតទេ ជីវិតនេះគ្មានតម្លៃក្នុងការរស់នៅឡើយ» ភ្លាមៗនៅពេលពួកគេបាត់បង់ឋានៈរបស់ពួកគេនោះ? តើមិនមានរឿងអ្វីកើតឡើងនៅទីនេះទេឬ? ហេតុអ្វីបានជាឋានៈមានសារៈសំខាន់ចំពោះពួកគេម្ល៉េះ? ពួកគេមិនអាចរស់នៅក្នុងជីវិតដែលស្ងប់ស្ងាត់ និងសាមញ្ញបានឡើយ ពួកគេត្រូវតែមានឋានៈ ពួកគេត្រូវតែឈរខ្ពស់ជាងហ្វូងមនុស្ស និងទទួលបានការគោរព ការថ្វាយបង្គំ និងការលើកតម្កើងពីអ្នកដទៃ ក៏ដូចជាការកុហកដែលមានបំណងផ្គាប់ចិត្ត បោកបញ្ឆោត និងបញ្ចើចបញ្ចើពួកគេ។ ពួកគេចង់សោយសុខនឹងរឿងទាំងនេះ។ តើមនុស្សដែលមានភាពជាមនុស្សធម្មតា សុខចិត្តសោយសុខនឹងរឿងបែបនេះដែរឬទេ? ប្រាកដណាស់គឺអត់ទេ វាធ្វើឱ្យពួកគេមានអារម្មណ៍មិនស្ងប់។ ហេតុអ្វីបានជាពួកទទឹងនឹងព្រះគ្រីស្ទចូលចិត្តរីករាយនឹងរឿងទាំងនេះ? គឺដោយសារតែពួកគេមាននិស្ស័យបែបសាតាំងនៅក្នុងខ្លួនពួកគេ។ មានតែអស់អ្នកនៃបក្ខពួកសាតាំងប៉ុណ្ណោះដែលដេញតាមរឿងទាំងនេះ និងមានការទាមទារបែបនេះ។ មនុស្សធម្មតាប្រហែលជារីករាយនឹងរឿងទាំងនេះមួយរយៈ ប៉ុន្តែពួកគេនឹងយល់ថាពួកវាគ្មានន័យ និងថែមទាំងគួរឱ្យធុញទ្រាន់ទៀតផង ហើយបន្ទាប់មកក៏នៅឱ្យឆ្ងាយពីរឿងទាំងអស់នេះ។ ប៉ុន្តែមនុស្សមួយចំនួនចចេសមិនព្រមបោះបង់ពួកវាឡើយ។ ឧទាហរណ៍៖ ហេតុអ្វីបានជាតារាភាពយន្តមួយចំនួនមិនដែលចូលនិវត្តន៍ពីពិភពភាពយន្ត ទោះបីជាមានអាយុកាន់តែច្រើនទៅហើយក៏ដោយ? គឺព្រោះថាបើគ្មានពន្លឺនៃភាពល្បីល្បាញនោះទេ បើគ្មានមនុស្សនៅចោមរោមជុំវិញពួកគេទេ ពួកគេយល់ថាជីវិតគឺគួរឱ្យធុញទ្រាន់។ ពួកគេមានអារម្មណ៍ថាមេឃមិនសូវខៀវស្រងាត់ ថាជីវិតរបស់ពួកគេគ្មានទិសដៅ ហើយថាវាបានក្លាយជាគ្មានន័យ និងគ្មានតម្លៃ។ ពួកគេមានអារម្មណ៍ថាជីវិតទាំងមូលរបស់ពួកគេប្រែជាអាប់អួរ ដូច្នេះ ពួកគេត្រូវត្រឡប់ទៅកាន់ឧស្សាហកម្មភាពយន្តវិញ ដើម្បីរស់ឡើងវិញនូវអារម្មណ៍នៃការធ្វើជាតារា។ ពួកទទឹងនឹងព្រះគ្រីស្ទមានលក្ខណៈសម្បត្តិដូចគ្នានឹងពួកគេដែរ៖ ពួកគេមាននិស្ស័យ និងសារជាតិទុច្ចរិតដូចគ្នា។ នៅពេលពួកទទឹងនឹងព្រះគ្រីស្ទទទួលបានឋានៈ ពួកគេអួតវាគ្រប់ទីកន្លែង ថែមទាំងដើរតួជាអ្នកមានសិទ្ធិអំណាចផ្ដាច់ការនៅក្នុងផ្ទះរបស់ពួកគេ និងបង្ខំឱ្យសមាជិកគ្រួសាររបស់ពួកគេស្ដាប់បង្គាប់ពួកគេទៀតផង។ ពួកទទឹងនឹងព្រះគ្រីស្ទមាននិស្ស័យ និងសារជាតិទុច្ចរិត ហើយពួកគេប្រព្រឹត្តចំពោះឋានៈដោយក្ដីស្រឡាញ់ជាពិសេស ដោយខិតខំបង្ហាញវា និងអួតវា។ តើរឿងនេះបង្ហាញអ្វីខ្លះដល់យើង? តើមនុស្សទាំងនេះមានអារម្មណ៍ខ្មាសអៀនដែរឬទេ? ពួកគេគ្មានទេ។ ពួកគេទទួលបានឋានៈ ហើយគិតថាអត្តសញ្ញាណរបស់ពួកគេបានផ្លាស់ប្ដូរ ហើយសូម្បីតែទំនាក់ទំនងរបស់ពួកគេជាមួយឪពុកម្ដាយរបស់ពួកគេក៏ត្រូវបានផ្លាស់ប្ដូរដែរ។ តើមិនមានបញ្ហានៅត្រង់នេះទេឬ? វាពិតជាខុសឆ្គងណាស់! ការដែលពួកគេអាចមានអាកប្បកិរិយាបែបនេះចំពោះឋានៈ គឺជាភស្តុតាងមួយប្រភេទដែលលាតត្រដាងពីសារជាតិទុច្ចរិតរបស់ពួកគេ។

ព្រះជាម្ចាស់គឺជាព្រះអាទិករ ហើយអត្តសញ្ញាណ និងឋានៈរបស់ទ្រង់ គឺឧត្តុង្គឧត្តមខ្លាំងណាស់។ ព្រះជាម្ចាស់មានសិទ្ធិអំណាច ព្រះប្រាជ្ញាញាណ និងព្រះចេស្ដា ហើយព្រះអង្គមាននិស្ស័យ ព្រមទាំងកម្មសិទ្ធិ និងលក្ខណៈរបស់ទ្រង់ផ្ទាល់។ តើមានអ្នកណាម្នាក់ដឹងថា ព្រះជាម្ចាស់បាននិងកំពុងធ្វើការក្នុងចំណោមមនុស្សជាតិ និងរបស់សព្វសារពើអស់រយៈពេលប៉ុន្មានឆ្នាំមកហើយទេ? ចំពោះចំនួនឆ្នាំជាក់លាក់ដែលព្រះជាម្ចាស់បានធ្វើការ និងគ្រប់គ្រងលើមនុស្សជាតិទាំងអស់ គឺគ្មានអ្នកណាដឹងឡើយ។ គ្មានអ្នកណាអាចផ្ដល់តួលេខជាក់លាក់បានទេ ហើយព្រះជាម្ចាស់ក៏មិនបានរាយការណ៍រឿងទាំងនេះប្រាប់មនុស្សជាតិនោះដែរ។ ប៉ុន្តែ ប្រសិនបើសាតាំងធ្វើរឿងបែបនេះវិញ តើវានឹងរាយការណ៍ប្រាប់គេដែរឬទេ? វាច្បាស់ជារាយការណ៍ប្រាប់គេមិនខាន។ វាចង់សម្ញែងប្រាប់គេ ដើម្បីបំភាន់មនុស្សឱ្យបានកាន់តែច្រើន និងធ្វើឱ្យមនុស្សកាន់តែច្រើនដឹងអំពីការចូលរួមចំណែករបស់វា។ តើហេតុអ្វីបានជាព្រះជាម្ចាស់មិនរាយការណ៍ពីបញ្ហាទាំងនេះ? សារជាតិរបស់ព្រះជាម្ចាស់ មាននូវទិដ្ឋភាពបន្ទាបខ្លួន និងលាក់កំបាំង។ តើន័យផ្ទុយនឹងពាក្យបន្ទាបខ្លួន និងការលាក់កំបាំង គឺជាអ្វីដែរ? នោះគឺជាការក្រអឺតក្រទម និងការអួតសម្ញែងខ្លួនឯង។ មិនថាកិច្ចការដែលព្រះជាម្ចាស់ធ្វើអស្ចារ្យប៉ុនណានោះទេ ទ្រង់គ្រាន់តែមានព្រះបន្ទូលប្រាប់មនុស្សនូវអ្វីដែលពួកគេអាចចាប់យល់ និងយល់បានប៉ុណ្ណោះ ដោយស្កប់ព្រះហឫទ័យនឹងការអនុញ្ញាតឱ្យមនុស្សទទួលបានចំណេះដឹង ដើម្បីស្គាល់ពីសារជាតិរបស់ទ្រង់តាមរយៈកិច្ចការដែលទ្រង់ធ្វើ។ តើរឿងនេះនាំមកនូវអត្ថប្រយោជន៍អ្វីខ្លះដល់មនុស្ស? តើវាសម្រេចបានលទ្ធផលអ្វីខ្លះ? តើវាមានន័យថាមនុស្សត្រូវតែដឹងពីរឿងទាំងនេះ ដើម្បីថ្វាយបង្គំព្រះជាម្ចាស់មែនទេ? តាមពិតមិនមែនដូច្នោះទេ។ ការដែលមនុស្សអាចថ្វាយបង្គំព្រះជាម្ចាស់ គឺជាលទ្ធផលនៃគោលដៅចុងក្រោយ ប៉ុន្តែតើព្រះរាជបំណងដើមរបស់ព្រះជាម្ចាស់ក្នុងការអនុញ្ញាតឱ្យមនុស្សដឹងពីរឿងទាំងនេះគឺជាអ្វីទៅ? គឺដើម្បីឱ្យពួកគេ បន្ទាប់ពីពួកគេមានចំណេះដឹងអំពីរឿងទាំងនេះ បន្ទាប់ពីពួកគេមានការយល់ដឹងអំពីរបៀបដែលព្រះជាម្ចាស់គ្រប់គ្រងមនុស្សជាតិ និងរបៀបដែលទ្រង់មានអធិបតេយ្យភាពលើ និងរៀបចំចាត់ចែងមនុស្សជាតិ អាចចុះចូលនឹងអធិបតេយ្យភាពរបស់ព្រះជាម្ចាស់ លែងចូលរួមក្នុងការទាស់ទទឹងដ៏ឥតប្រយោជន៍ និងលែងដើរខុសផ្លូវទៀត តាមរបៀបនេះ មនុស្សនឹងរងទុក្ខតិចជាងមុនមិនខាន។ តាមរយៈការរស់នៅយ៉ាងធម្មជាតិ និងការរស់នៅស្របតាមផ្លូវ និងច្បាប់ដែលព្រះជាម្ចាស់ផ្ដល់ឱ្យ ព្រមទាំងស្របតាមសេចក្ដីតម្រូវរបស់ទ្រង់ និងគោលការណ៍ដែលទ្រង់ប្រទានឱ្យ អ្នកនឹងមិនធ្លាក់ចូលទៅក្នុងកណ្ដាប់ដៃរបស់សាតាំងទៀតទេ ហើយអ្នកក៏នឹងមិនត្រូវបានធ្វើឱ្យពុករលួយ និងជាន់ឈ្លីជាលើកទីពីរដែរ។ ផ្ទុយទៅវិញ អ្នកនឹងរស់នៅជារៀងរហូតនៅក្នុងច្បាប់ដែលព្រះជាម្ចាស់បានបង្កើតឡើង រស់នៅដោយមានលក្ខណៈជាមនុស្ស និងក្នុងនាមជាភាវៈដែលព្រះបានបង្កើត ហើយទទួលបានការថែរក្សា និងការការពាររបស់ព្រះជាម្ចាស់។ នេះគឺជាព្រះរាជបំណងដើម និងគោលបំណងនៃកិច្ចការរបស់ព្រះជាម្ចាស់។ ដូច្នេះ ជាមួយនឹងកិច្ចការដ៏ធំធេងដែលព្រះជាម្ចាស់បានធ្វើ តើទ្រង់ធ្លាប់អួតសម្ញែងពីរឿងនេះដែរឬទេ? តើទ្រង់ធ្លាប់មានព្រះបន្ទូលប្រាប់មនុស្សពីអ្វីដែលទ្រង់បានធ្វើដែរឬទេ? ទ្រង់មិនធ្លាប់ឡើយ។ មនុស្សជាច្រើនមិនដឹងថាព្រះជាម្ចាស់បានធ្វើអ្វីខ្លះ ឬរឿងប្រភេទណាខ្លះដែលត្រូវបានធ្វើឡើងដោយព្រះជាម្ចាស់ និងរឿងណាខ្លះដែលមិនមែននោះទេ។ តាមពិតទៅ ព្រះជាម្ចាស់បានធ្វើកិច្ចការយ៉ាងច្រើន ប៉ុន្តែទ្រង់មិនដែលប្រកាសរឿងទាំងនេះដល់មនុស្សជាតិឡើយ។ ព្រះជាម្ចាស់មិនប្រកាសរឿងទាំងនេះដល់មនុស្សជាតិទេ អ្វីៗទាំងអស់ដែលអ្នកត្រូវធ្វើ គឺគ្រាន់តែយល់ឱ្យច្បាស់អំពីអ្វីដែលអ្នកគួរដឹងប៉ុណ្ណោះ។ នៅថ្ងៃអនាគត មនុស្សជាតិនឹងអាចរស់នៅលើផែនដីយ៉ាងប្រក្រតី និងទទួលយកការដឹកនាំរបស់ព្រះជាម្ចាស់ ហើយនៅពេលព្រះជាម្ចាស់យាងមកក្នុងចំណោមមនុស្សជាតិ មនុស្សនឹងអាចមានទំនាក់ទំនងប្រក្រតីជាមួយព្រះជាម្ចាស់ ទទួលទ្រង់ ថ្វាយបង្គំទ្រង់ ស្ដាប់ព្រះបន្ទូលរបស់ទ្រង់ និងលែងដើរជាមួយសាតាំងទៀតហើយ។ តាមរបៀបនេះ នគររបស់ព្រះជាម្ចាស់នឹងលេចឡើងនៅលើផែនដី ហើយនៅលើផែនដីនឹងមានមនុស្សមួយក្រុមដែលអាចថ្វាយបង្គំទ្រង់ ជាមនុស្សមួយក្រុមដែលអាចស្ដាប់ព្រះបន្ទូលរបស់ទ្រង់ និងយកព្រះបន្ទូលទាំងនោះទៅអនុវត្ត។ ដូច្នេះ កិច្ចការរបស់ព្រះជាម្ចាស់នឹងត្រូវបានសម្រេច ការសម្រេចបានលទ្ធផលនេះគឺគ្រប់គ្រាន់ហើយ។ ដូច្នេះ នៅពេលព្រះជាម្ចាស់ធ្វើអ្វីមួយ ប្រសិនបើអ្នកមិនយល់ ឬមិនដឹងពីរឿងនោះទេ ព្រះជាម្ចាស់នឹងមិនពន្យល់វាប្រាប់អ្នកឡើយ។ ហេតុអ្វីបានជាទ្រង់មិនពន្យល់វា? គឺមិនចាំបាច់ធ្វើបែបនោះទេ។ មានរឿងជាច្រើនដែលអ្នកមិនយល់ ហើយព្រះជាម្ចាស់នឹងមិនបើកសម្ដែងអាថ៌កំបាំងមួយចំនួនដល់អ្នក ដើម្បីធ្វើឱ្យអ្នកដឹងពីរឿងទាំងនេះ ឬយល់ពីអត្តសញ្ញាណ និងសារជាតិរបស់ទ្រង់ ឬយល់ពីព្រះចេស្ដារបស់ទ្រង់ឡើយ។ ព្រះជាម្ចាស់មិនធ្វើកិច្ចការនេះទេ។ តើបច្ចុប្បន្ននេះ ព្រះជាម្ចាស់កំពុងផ្ដោតលើការធ្វើអ្វីទៅ? ទ្រង់បាន និងកំពុងផ្ដោតលើការធ្វើឱ្យមនុស្សយល់ពីសេចក្ដីពិត។ ពេលដែលអ្នកយល់ពីសេចក្ដីពិត អ្នកនឹងស្គាល់ព្រះជាម្ចាស់ មានមូលដ្ឋានគ្រឹះសម្រាប់ជីវិតរបស់អ្នក ហើយអាចចុះចូល និងថ្វាយបង្គំព្រះជាម្ចាស់នៅថ្ងៃអនាគត ហើយអ្នកក៏នឹងអាចញែកដឹង និងលះបង់សាតាំង ដោយលែងត្រូវបានវាបំភាន់ ឬដើរតាមវាទៀតដែរ ពេលនោះ កិច្ចការរបស់ទ្រង់គឺបញ្ចប់ពេញលេញហើយ។ ចំពោះអាថ៌កំបាំងទាំងនោះ មនុស្សជាតិនឹងមានឱកាសយល់ពីវានៅថ្ងៃអនាគត ប៉ុន្តែអាថ៌កំបាំងនៃសកម្មភាពរបស់ព្រះជាម្ចាស់គឺធំធេងណាស់ ហើយទោះបីជាព្រះជាម្ចាស់បើកសម្ដែងវាដល់អ្នកក៏ដោយ ក៏វាមិនប្រាកដថាអ្នកនឹងយល់នោះទេ។ ទោះបីជាអ្នកបានជួបប្រទះនឹងវាក៏ដោយ ក៏អ្នកប្រហែលជាមិនអាចយល់ដឹង ឬចាប់យល់វាបានដែរ។ ហេតុអ្វីបានជាដូច្នេះ? គឺដោយសារតែមានគម្លាតរវាងភាវៈដែលព្រះបានបង្កើត និងព្រះជាម្ចាស់ រវាងគំនិតរបស់មនុស្ស និងគំនិតរបស់ព្រះជាម្ចាស់។ ឧទាហរណ៍ អ្នកប្រហែលជាដឹងថាឥន្ទធនូគឺជាទីសម្គាល់នៃកតិកាសញ្ញារវាងព្រះជាម្ចាស់ និងមនុស្សជាតិ ប៉ុន្តែតើអ្នកដឹងទេថាឥន្ទធនូត្រូវបានបង្កើតឡើងយ៉ាងដូចម្ដេច? ប្រសិនបើព្រះជាម្ចាស់ពន្យល់ពីអាថ៌កំបាំងនេះប្រាប់អ្នក តើអ្នកនឹងយល់ដែរឬទេ? អ្នកនឹងមិនយល់ទេ ដូច្នេះ ព្រះជាម្ចាស់មិនមានព្រះបន្ទូលប្រាប់អ្នកឡើយ។ វានឹងក្លាយជាបន្ទុកសម្រាប់អ្នក ប្រសិនបើទ្រង់មានព្រះបន្ទូលប្រាប់ ពីព្រោះអ្នកនឹងត្រូវសិក្សា និងវិភាគវា ដែលនេះនឹងនាំមកនូវភាពលំបាក។ ហេតុដូច្នេះហើយ ព្រះជាម្ចាស់មិនមានព្រះបន្ទូលច្រើនអំពីអាថ៌កំបាំងឡើយ។ ប៉ុន្តែ តើមនុស្សដែលជារបស់សាតាំង អាចនៅស្ងៀមបានទេ ប្រសិនបើគេដឹងអំពីអាថ៌កំបាំងទាំងនេះ? គឺមិនអាចជាដាច់ខាត។ នេះគឺជាចំណុចដែលសារជាតិរបស់ពួកគេខុសគ្នា។ តើព្រះជាម្ចាស់ពន្យល់ពីរឿងជាច្រើនដែលទ្រង់បានបើកសម្ដែងដល់មនុស្សជាតិអស់រយៈពេលជាច្រើនឆ្នាំ ប៉ុន្តែដែលមនុស្សមិនអាចយល់បានដែរឬទេ? តើទ្រង់ធ្វើរឿងអធិធម្មជាតិដែរឬទេ? ទេ ទ្រង់មិនធ្វើឡើយ។ មនុស្សជាតិត្រូវបានបង្កើតឡើងដោយព្រះជាម្ចាស់ ហើយព្រះជាម្ចាស់ជ្រាបថាតើមនុស្សអាចយល់បានច្រើនប៉ុនណា និងអាចយល់បានដល់កម្រិតណា។ រឿងទាំងនេះត្រូវបានដាក់នៅចំពោះមុខមនុស្ស ប៉ុន្តែប្រសិនបើវាមិនចាំបាច់សម្រាប់ពួកគេក្នុងការយល់ទេ នោះមិនចាំបាច់បំភ្លឺពួកគេ ឬបង្ខំរឿងទាំងនេះទៅលើមនុស្ស ហើយធ្វើឱ្យវាក្លាយជាបន្ទុកសម្រាប់ពួកគេឡើយ ដូច្នេះ ព្រះជាម្ចាស់មិនធ្វើការតាមរបៀបនោះទេ។ ហេតុដូច្នេះហើយ មានគោលការណ៍ចំពោះសកម្មភាពរបស់ព្រះជាម្ចាស់។ ការប្រព្រឹត្តរបស់ទ្រង់ចំពោះមនុស្សជាតិ គឺជាការថ្នាក់ថ្នម ការគិតគូរ និងសេចក្ដីស្រឡាញ់។ ព្រះជាម្ចាស់ចង់បានអ្វីដែលល្អបំផុតសម្រាប់មនុស្ស នេះគឺជាប្រភព និងជាព្រះរាជបំណងដើមនៅពីក្រោយសកម្មភាពទាំងអស់របស់ព្រះជាម្ចាស់។ ម្យ៉ាងវិញទៀត សាតាំងអួតសម្ញែងខ្លួនឯង បង្ខំរឿងរ៉ាវទៅលើមនុស្ស ធ្វើឱ្យពួកគេថ្វាយបង្គំវា និងត្រូវបានវាបំភាន់ ហើយដឹកនាំពួកគេឱ្យធ្លាក់ចុះក្នុងភាពថោកទាប ដើម្បីឱ្យពួកគេប្រែទៅជាអារក្សរស់ដោយសន្សឹមៗ និងឆ្ពោះទៅរកសេចក្ដីវិនាស។ ប៉ុន្តែនៅពេលដែលអ្នកជឿលើព្រះជាម្ចាស់ ប្រសិនបើអ្នកយល់ និងទទួលបានសេចក្ដីពិត នោះអ្នកអាចគេចផុតពីឥទ្ធិពលរបស់សាតាំង និងទទួលបានសេចក្ដីសង្គ្រោះ ពោលគឺអ្នកនឹងមិនប្រឈមមុខនឹងលទ្ធផលនៃការត្រូវបានវិនាសឡើយ។ សាតាំងមិនអាចទ្រាំមើលមនុស្សរស់នៅបានសុខឡើយ ហើយវាមិនខ្វល់ថាតើមនុស្សរស់ ឬស្លាប់ទេ វាខ្វល់តែពីខ្លួនឯង ផលប្រយោជន៍ផ្ទាល់ខ្លួន និងសេចក្ដីរីករាយផ្ទាល់ខ្លួនរបស់វាប៉ុណ្ណោះ ហើយវាខ្វះសេចក្ដីស្រឡាញ់ ភាពមេត្តាករុណា ការអត់ឱន និងការអភ័យទោស។ សាតាំងមិនមានលក្ខណៈសម្បត្តិទាំងនេះទេ មានតែព្រះជាម្ចាស់ប៉ុណ្ណោះដែលមានរឿងវិជ្ជមានទាំងនេះ។ ព្រះជាម្ចាស់បានធ្វើកិច្ចការយ៉ាងច្រើនមកលើមនុស្ស ប៉ុន្តែតើទ្រង់ធ្លាប់មានព្រះបន្ទូលអំពីរឿងនេះដែរឬទេ? តើទ្រង់ធ្លាប់ពន្យល់វាដែរឬទេ? តើទ្រង់ធ្លាប់ប្រកាសវាដែរឬទេ? ទេ ទ្រង់មិនធ្លាប់ឡើយ។ មិនថាមនុស្សយល់ខុសចំពោះព្រះជាម្ចាស់យ៉ាងណាក៏ដោយ ក៏ទ្រង់មិនពន្យល់ដែរ។ តាមទស្សនៈរបស់ព្រះជាម្ចាស់ មិនថាអ្នកមានអាយុហុកសិប ឬប៉ែតសិបឆ្នាំទេ ការយល់ដឹងរបស់អ្នកអំពីព្រះជាម្ចាស់គឺមានកម្រិតណាស់ ហើយដោយផ្អែកលើការយល់ដឹងដ៏តិចតួចរបស់អ្នក អ្នកនៅតែជាកូនក្មេងដដែល។ ព្រះជាម្ចាស់មិនប្រកាន់ទោសអ្នកឡើយ អ្នកនៅតែជាកូនក្មេងដែលមិនទាន់ចាស់ទុំដដែល។ វាមិនសំខាន់ទេដែលមនុស្សមួយចំនួនប្រហែលជារស់នៅបានច្រើនឆ្នាំ ហើយរាងកាយរបស់ពួកគេបង្ហាញសញ្ញានៃភាពចាស់ជរា ការយល់ដឹងរបស់ពួកគេអំពីព្រះជាម្ចាស់នៅតែមានភាពក្មេងខ្ចី និងរាក់កំភែលខ្លាំងដដែល។ ព្រះជាម្ចាស់មិនប្រកាន់ទោសអ្នកឡើយ ប្រសិនបើអ្នកមិនយល់ គឺអ្នកមិនយល់ហើយ។ នោះគឺជាគុណសម្បត្តិ និងសមត្ថភាពរបស់អ្នក ហើយវាមិនអាចផ្លាស់ប្ដូរបានឡើយ។ ព្រះជាម្ចាស់នឹងមិនបង្ខំរឿងអ្វីទៅលើអ្នកឡើយ។ ព្រះជាម្ចាស់តម្រូវឱ្យមនុស្សធ្វើបន្ទាល់ថ្វាយទ្រង់ ប៉ុន្តែតើទ្រង់ធ្លាប់ធ្វើបន្ទាល់អំពីអង្គទ្រង់ផ្ទាល់ដែរឬទេ? (ទេ)។ ម្យ៉ាងវិញទៀត សាតាំងខ្លាចថាមនុស្សនឹងមិនដឹងសូម្បីតែរឿងតូចតាចបំផុតដែលវាធ្វើ។ ពួកទទឹងនឹងព្រះគ្រីស្ទក៏មិនខុសគ្នាដែរ៖ ពួកគេអួតអំពីរាល់រឿងតូចតាចដែលពួកគេធ្វើនៅចំពោះមុខមនុស្សគ្រប់គ្នា។ ពេលស្ដាប់ពួកគេ វាហាក់ដូចជាពួកគេកំពុងធ្វើបន្ទាល់អំពីព្រះជាម្ចាស់ ប៉ុន្តែប្រសិនបើអ្នកស្ដាប់ឱ្យបានហ្មត់ចត់ អ្នកនឹងរកឃើញថាពួកគេមិនកំពុងធ្វើបន្ទាល់អំពីព្រះជាម្ចាស់ទេ ប៉ុន្តែកំពុងអួតសម្ញែងខ្លួន និងលើកតម្កើងខ្លួនឯងទៅវិញ។ ចេតនា និងសារជាតិនៅពីក្រោយអ្វីដែលពួកគេនិយាយ គឺដើម្បីដណ្ដើមរាស្ដ្ររើសតាំងរបស់ព្រះជាម្ចាស់ពីទ្រង់ និងដើម្បីឋានៈ។ ព្រះជាម្ចាស់បន្ទាបខ្លួន និងលាក់កំបាំង ចំណែកឯសាតាំងអួតខ្លួនឯង។ តើមានភាពខុសគ្នាដែរឬទេ? ការអួតសម្ញែងខ្លួន ធៀបនឹងការបន្ទាបខ្លួន និងការលាក់កំបាំង៖ តើមួយណាជារឿងវិជ្ជមាន? (ការបន្ទាបខ្លួន និងការលាក់កំបាំង។) តើសាតាំងអាចត្រូវបានពិពណ៌នាថាជាអ្នកបន្ទាបខ្លួនដែរឬទេ? (ទេ)។ ហេតុអ្វី? ដោយវិនិច្ឆ័យតាមសារជាតិធម្មជាតិទុច្ចរិតរបស់វា វាគឺជាសំរាមដ៏គ្មានតម្លៃមួយ វាជារឿងមិនប្រក្រតីទៅវិញទេ ប្រសិនបើសាតាំងមិនអួតខ្លួនឯងនោះ។ តើសាតាំងអាចត្រូវបានគេហៅថា «អ្នកបន្ទាបខ្លួន» ដោយរបៀបណាទៅ? «ការបន្ទាបខ្លួន» ត្រូវបាននិយាយសំដៅលើព្រះជាម្ចាស់។ អត្តសញ្ញាណ សារជាតិ និងនិស្ស័យរបស់ព្រះជាម្ចាស់ គឺខ្ពង់ខ្ពស់ និងគួរឱ្យគោរព ប៉ុន្តែទ្រង់មិនដែលអួតសម្ញែងឡើយ។ ព្រះជាម្ចាស់បន្ទាបខ្លួន និងលាក់កំបាំង ដូច្នេះ មនុស្សមិនមើលឃើញអ្វីដែលទ្រង់បានធ្វើឡើយ ប៉ុន្តែខណៈពេលដែលទ្រង់ធ្វើការយ៉ាងស្ងៀមស្ងាត់បែបនេះ មនុស្សជាតិត្រូវបានផ្គត់ផ្គង់ ត្រូវបានចិញ្ចឹមបីបាច់ និងត្រូវបានដឹកនាំដោយឥតឈប់ឈរ ហើយរឿងទាំងអស់នេះត្រូវបានរៀបចំចាត់ចែងដោយព្រះជាម្ចាស់។ តើវាមិនមែនជាការលាក់កំបាំង និងការបន្ទាបខ្លួនទេឬអី ដែលព្រះជាម្ចាស់មិនដែលប្រកាសរឿងទាំងនេះ មិនដែលលើកឡើងពីរឿងទាំងនេះនោះ? ព្រះជាម្ចាស់បន្ទាបខ្លួន គឺដោយសារតែទ្រង់មានសមត្ថភាពធ្វើរឿងទាំងនេះ ប៉ុន្តែមិនដែលលើកឡើង ឬប្រកាសពីវាឡើយ ហើយមិនជជែកវែកញែកអំពីវាជាមួយមនុស្សឡើយ។ តើអ្នកមានសិទ្ធិអ្វីមកនិយាយអំពីការបន្ទាបខ្លួន នៅពេលដែលអ្នកគ្មានសមត្ថភាពធ្វើរឿងបែបនេះនោះ? អ្នកមិនបានធ្វើរឿងណាមួយក្នុងចំណោមរឿងទាំងនោះទេ ប៉ុន្តែនៅតែទទូចចង់ទាមទារកិត្តិយសសម្រាប់រឿងទាំងនោះ នេះហើយដែលហៅថាគ្មានការអៀនខ្មាស។ ព្រះជាម្ចាស់អនុវត្តកិច្ចការដ៏អស្ចារ្យបែបនេះ ដោយចង្អុលបង្ហាញមនុស្សជាតិ ហើយព្រះអង្គគង់ជាអធិបតីលើចក្រវាឡទាំងមូល។ សិទ្ធិអំណាច និងព្រះចេស្ដារបស់ទ្រង់គឺធំមហិមា តែទ្រង់មិនដែលមានបន្ទូលថា៖ 'ព្រះចេស្ដារបស់ខ្ញុំពិសេសអស្ចារ្យណាស់' នោះទេ។ ព្រះអង្គបន្តលាក់បាំងនៅក្នុងចំណោមរបស់សព្វសារពើ ដោយគង់ជាអធិបតីលើអ្វីៗគ្រប់យ៉ាង ដោយទំនុកបម្រុង និងផ្គត់ផ្គង់ដល់មនុស្សជាតិ អនុញ្ញាតឱ្យមនុស្សជាតិទាំងអស់បន្តរស់នៅពីមួយជំនាន់ទៅមួយជំនាន់។ សូមលើកឧទាហរណ៍អំពីខ្យល់ និងពន្លឺថ្ងៃ ឬក៏អ្វីៗដែលចាំបាច់សម្រាប់ជីវិតរស់នៅរបស់មនុស្សនៅលើផែនដីទៅចុះ អ្វីៗទាំងអស់នេះហូរចេញមកដោយឥតឈប់ឡើយ។ ការដែលព្រះជាម្ចាស់ផ្គត់ផ្គង់ដល់មនុស្ស គឺជាក់ច្បាស់ខ្លាំងណាស់។ ប្រសិនបើសាតាំងបានធ្វើអំពើល្អណាមួយ តើវានឹងនៅស្ងៀម ហើយបន្តជាវីរបុរសដែលមិនទទួលការសរសើរកើតទេ? គឺមិនកើតឡើយ។ វាដូចទៅនឹងរបៀបដែលពួកទទឹងនឹងព្រះគ្រីស្ទមួយចំនួននៅក្នុងពួកជំនុំ ដែលពីដើមឡើយបានធ្វើកិច្ចការដ៏គ្រោះថ្នាក់ ដែលបានបោះបង់អ្វីៗ និងបានរងទុក្ខ ជាអ្នកដែលថែមទាំងធ្លាប់ជាប់ពន្ធនាគារទៀតផង។ ក៏មានមនុស្សខ្លះដែលធ្លាប់រួមចំណែកដល់ទិដ្ឋភាពណាមួយនៃកិច្ចការនៃដំណាក់របស់ព្រះជាម្ចាស់ផងដែរ។ ពួកគេមិនដែលភ្លេចពីរឿងទាំងនេះទេ ពួកគេគិតថា ពួកគេស័ក្ដិសមនឹងទទួលបានកិត្តិយសអស់មួយជីវិតសម្រាប់កិច្ចការទាំងនោះ ពួកគេគិតថា អ្វីៗទាំងនោះគឺជាទុនអស់មួយជីវិតរបស់ពួកគេ ដែលចំណុចទាំងនេះបង្ហាញឱ្យឃើញថា ពួកគេជាមនុស្សតូចទាបកម្រិតណា! មនុស្សពិតជាតូចទាបណាស់ ហើយសាតាំងឥតអៀនខ្មាសឡើយ» («ពួកគេជាមនុស្សអាក្រក់ មានល្បិចកល និងបោកបញ្ឆោត (ផ្នែកទីពីរ)» នៅក្នុងសៀវភៅ ការលាតត្រដាងពួកទទឹងនឹងព្រះគ្រីស្ទ)។

ចូរប្រាប់ខ្ញុំមកមើល៍ ប្រសិនបើពួកទទឹងនឹងព្រះគ្រីស្ទមានឋានៈស្មើនឹងព្រះជាម្ចាស់ តើពួកគេនឹងត្រូវហូប និងស្លៀកពាក់អ្វីទៅ? ពួកគេនឹងត្រូវហូបអាហារដែលល្អបំផុត និងស្លៀកពាក់ម៉ាកដែលល្អបំផុត តើមែនទេ? ដូច្នេះ ទាក់ទងនឹងការទាមទាររបស់ពួកគេចំពោះរបស់របរខាងសម្ភារៈ ចូរប្រាប់ខ្ញុំមកមើល៍ តើពួកគេមិនមានលក្ខណៈកំណត់ជាក់លាក់ទេឬអី? នៅពេលពួកគេទៅកន្លែងណាមួយ ពួកគេត្រូវតែជិះយន្តហោះ។ នៅពេលពួកគេទៅដល់ទីនោះ តើបងប្អូនប្រុសស្រីសាមញ្ញអាចទទួលពួកគេឱ្យស្នាក់នៅផ្ទះរបស់ពួកគេបានដែរឬទេ? ទោះបីជាពួកគេអាចធ្វើបានក៏ដោយ ក៏ពួកទទឹងនឹងព្រះគ្រីស្ទទាំងនោះនឹងមិនស្នាក់នៅជាមួយពួកគេដែរ ពួកគេត្រូវតែស្នាក់នៅសណ្ឋាគារលំដាប់ខ្ពស់។ តើពួកទទឹងនឹងព្រះគ្រីស្ទមិនរើសខ្លាំងចំពោះលក្ខណៈកំណត់របស់ពួកគេទេឬអី? ចំពោះកិត្តិយស ការរីករាយ និងភាពចង់បានមុខមា ត់ដែលឋានៈនឹងនាំមកឱ្យពួកគេ តើពួកគេអាចបោះបង់រឿងទាំងនេះបានដែរឬទេ? ឱ្យតែពួកគេមានលក្ខខណ្ឌ និងឱកាសត្រឹមត្រូវ ពួកគេនឹងចាប់យករឿងទាំងនេះឱ្យបានច្រើនបំផុត និងរីករាយនឹងវា។ តើគោលការណ៍របស់ពួកគេគឺជាអ្វីទៅ? ឱ្យតែពួកគេមានឋានៈ ពួកគេអាចទទួលបានលុយ និងស្លៀកពាក់សម្លៀកបំពាក់ និងគ្រឿងតុបតែងខ្លួន ម៉ាកល្បីៗ។ ពួកគេមិនចង់ស្លៀកពាក់របស់សាមញ្ញទេ ពួកគេត្រូវតែស្លៀកពាក់ម៉ាកល្បីៗ។ ក្រវាត់ក អាវធំ អាវសឺមី ឡេវដៃអាវ ខ្សែកមាស និងខ្សែក្រវាត់របស់ពួកគេ អ្វីៗគ្រប់យ៉ាងសុទ្ធតែជាម៉ាកល្បីៗ។ នេះមិនមែនជាសញ្ញាល្អទេ ហើយតើបងប្អូនប្រុសស្រីមិនរងទុក្ខដោយសាររឿងនេះទេឬអី? លុយដែលបងប្អូនប្រុសស្រីថ្វាយ ត្រូវបានពួកទទឹងនឹងព្រះគ្រីស្ទទាំងនេះយកទៅទិញទំនិញម៉ាកល្បីៗ។ តើនេះមិនមែនជាអំពើអាក្រក់ដ៏ធំធេងដែលពួកគេបានធ្វើទេឬអី? តើវាមិនមែនបណ្ដាលមកពីសេចក្តីទុច្ចរិតរបស់ពួកគេទេឬអី? ទាំងនេះគឺជាប្រភេទរឿងដែលពួកគេអាចធ្វើបាន។ មានមនុស្សម្នាក់ដែលបានស្លៀកពាក់សាមញ្ញៗនៅពេលដែលគាត់ទទួលយកតួនាទីជាអ្នកដឹកនាំដំបូង ដោយមានសម្លៀកបំពាក់តែបីទៅប្រាំកំប្លេប៉ុណ្ណោះ ដែលមិនមែនជាម៉ាកល្បី ឬជារបស់លំដាប់ខ្ពស់ឡើយ។ បន្ទាប់ពីធ្វើជាអ្នកដឹកនាំបានប៉ុន្មានឆ្នាំ ដោយសារតែគាត់មិនបានធ្វើកិច្ចការជាក់ស្តែង ណាមួយ គាត់ក៏ត្រូវបានដកហូតតំណែង។ នៅពេលគាត់បានចាកចេញ គាត់បានយករបស់របរមួយឡានទៅជាមួយ៖ សម្លៀកបំពាក់ម៉ាកល្បីៗ កាបូប និងរបស់ល្អៗគ្រប់ប្រភេទ។ គាត់មិនបានរកលុយបានទេក្នុងនាមជាអ្នកដឹកនាំម្នាក់ ចុះតើរបស់ទាំងនេះមកពីណាទៅ? វាបានមកពីឋានៈរបស់គាត់។ ប្រសិនបើគាត់បដិសេធនៅពេលដែលអ្នកដទៃទិញរបស់ទាំងនេះឱ្យគាត់ តើបងប្អូនប្រុសស្រីនៅតែទទូចទិញវាឱ្យគាត់ទៀតដែរឬទេ? តើរឿងបែបនោះនឹងកើតឡើងដែរឬទេ? ប្រសិនបើគាត់មិនចង់បានរបស់ទាំងនេះទេ បងប្អូនប្រុសស្រីក៏មិនទិញវាឱ្យគាត់ដែរ។ តើមានបញ្ហាអ្វីនៅទីនេះ? គាត់កំពុងតែរឹបអូសយកទំនិញទាំងនេះដោយបង្ខំ និងដោយលោភលន់។ ក្នុងទិដ្ឋភាពមួយ គាត់បានជំរិតទារប្រាក់ពីបងប្អូនប្រុសស្រី ហើយម្យ៉ាងវិញទៀត គាត់បានទិញវាដោយខ្លួនឯងយ៉ាងសកម្ម។ លើសពីនេះ គាត់បានបណ្ដោយឱ្យបងប្អូនប្រុសស្រីទិញរបស់ទាំងនេះឱ្យគាត់ ហើយប្រសិនបើមានអ្នកណាបដិសេធ គាត់នឹងធ្វើបាបពួកគេ និងធ្វើឱ្យពួកគេជួបការលំបាក។ មូលហេតុជាច្រើនទាំងនេះ សុទ្ធតែមានការពាក់ព័ន្ធ។ នៅទីបញ្ចប់ គាត់ទទួលបាន «ផលចំណេញយ៉ាងច្រើន» ហើយក្លាយជាអ្នកស្តុកស្តម្ភ។ តើអ្នករាល់គ្នាច្រណែននឹងអ្នកដឹកនាំប្រភេទនេះដែរឬទេ? ប្រសិនបើអ្នករាល់គ្នាមានឱកាស តើអ្នកក៏អាចទទួលបានទ្រព្យសម្បត្តិប្រភេទនេះដែរឬទេ? ខ្ញុំប្រាប់អ្នកចុះ ការក្លាយជាអ្នកស្តុកស្តម្ភតាមរបៀបនេះគឺមិនល្អទេ គឺវាមានផលវិបាករបស់វា! នៅពេលមនុស្សមួយចំនួនក្លាយជាពួកអ្នកដឹកនាំ ពួកគេខ្លាចរឿងទាំងនេះកើតឡើងចំពោះពួកគេ។ ពួកគេគិតថាការល្បួងនឹងមានទំហំធំធេងពេក ថាវានឹងពិបាកក្នុងការជៀសវាង ឬ ចាត់ការលើ ការល្បួងទាំងនេះ ហើយថាវានឹងងាយស្រួលក្នុងការធ្លាក់ចូលទៅក្នុងការល្បួងទាំងនោះ។ ប៉ុន្តែមនុស្សមួយចំនួនមិនខ្វល់ទេ ហើយគិតថា៖ «នេះជារឿងធម្មតាទេ។ តើមានអ្នកណាឡើងកាន់តំណែងដោយមិនរីករាយនឹងរឿងបែបនេះនោះ? ចុះហេតុអ្វីបានជាត្រូវឡើងកាន់តំណែងតាំងពីដំបូងទៅ? នោះហើយគឺជាចំណុចសំខាន់!» តើនេះជាសំឡេងប្រភេទណាទៅ? វាគឺជាសំឡេងរបស់ពួកទទឹងនឹងព្រះគ្រីស្ទ ហើយមនុស្សទាំងនេះកំពុងស្ថិតក្នុងគ្រោះថ្នាក់ហើយ។

ខ្ញុំបាន និងកំពុងធ្វើការជិតសាមសិបឆ្នាំមកហើយ។ តើខ្ញុំធ្លាប់ជំរិតទារអ្វីពីនរណាម្នាក់ដែរឬទេ? ឧទាហរណ៍ ប្រសិនបើខ្ញុំឃើញនរណាម្នាក់ពាក់គ្រឿងអលង្ការល្អៗ តើខ្ញុំបានជំរិតទារវាពីពួកគេ ដោយផ្ញើសារដូចជា៖ «ឱ្យគ្រឿងអលង្ការរបស់អ្នកមកខ្ញុំ វាមិនស័ក្ដិសមនឹងអ្នកទេ។ គ្រឿងអលង្ការមាស និងប្រាក់ គឺសម្រាប់អ្នកដែលមានឋានៈ ហើយអ្នកដែលគ្មានឋានៈមិនគួរពាក់វាឡើយ» ដែរឬទេ? តើរឿងនេះធ្លាប់កើតឡើងដែរឬទេ? គឺមិនធ្លាប់ឡើយ។ សូម្បីតែនៅពេលបងប្អូនប្រុសស្រីមួយចំនួនមានលុយបន្តិចបន្តួច ហើយបានទិញអាវស្បែក ឬរបស់អ្វីមួយឱ្យខ្ញុំ ក៏ខ្ញុំតែងតែបានប្រគល់វាត្រឡប់ទៅវិញជានិច្ច។ វាមិនមែនដោយសារតែខ្ញុំមិនចូលចិត្តវានោះទេ គឺគ្រាន់តែខ្ញុំមិនត្រូវការប្រើប្រាស់របស់បែបនេះប៉ុណ្ណោះ។ ក្រោយមក ខ្ញុំបានគិតអំពីរឿងនេះ៖ «តើខ្ញុំគួរចាត់ការលើរឿងទាំងនេះឱ្យបាន សមរម្យដោយរបៀបណា? តើខ្ញុំគួរធ្វើដូចម្ដេចដើម្បីជៀសវាងកុំឱ្យអ្នកដែលបានទិញរបស់ទាំងនោះអន់ចិត្ត?» ខ្ញុំបានយករបស់របរទាំងនេះទៅពួកជំនុំ ដើម្បីឱ្យបងប្អូនប្រុសស្រីអាចបែងចែកវាស្របតាមគោលការណ៍។ ប្រសិនបើមាននរណាម្នាក់សុខចិត្តទិញរបស់មានតម្លៃទាំងនោះ ពួកជំនុំនឹងលក់វាក្នុងតម្លៃបញ្ចុះថ្លៃ។ វាមិនមែនដើម្បីរកលុយនោះទេ វាគឺដើម្បីចាត់ការលើរឿងរ៉ាវតាមរបៀបដែលស័ក្ដិសមសម្រាប់ភាគីទាំងសងខាង។ គ្មានអ្នកណាគួរទទួលបានរបស់ទាំងនេះដោយឥតគិតថ្លៃឡើយ ពីព្រោះវាមិនត្រូវបានបម្រុងទុកសម្រាប់អ្នកតាំងពីដំបូងមកម្ល៉េះ។ របស់របរទាំងនេះមានកំណត់ ហើយមិនអាចបែងចែកឱ្យស្មើៗគ្នាដល់មនុស្សគ្រប់គ្នាបានឡើយ ហើយវាមិនសមរម្យទេក្នុងការប្រគល់វាឱ្យនរណាម្នាក់នោះ។ ដូច្នេះ ជម្រើសតែមួយគត់គឺសម្រាប់អស់អ្នកដែលមានលុយ និងសុខចិត្តទិញវា ឱ្យទៅទិញវាចុះ។ វាច្បាស់ជាថោកជាងអ្វីដែលលក់នៅទីផ្សារ ដូច្នេះ វាគឺជាការអនុគ្រោះពីដំណាក់របស់ព្រះជាម្ចាស់។ ខ្ញុំមានសិទ្ធិធ្វើរឿងតាមរបៀបនេះ។ នោះក៏ព្រោះតែនៅពេលដែលរបស់អ្វីមួយត្រូវបានប្រគល់ឱ្យខ្ញុំ វាបានក្លាយជារបស់ខ្ញុំ ហើយខ្ញុំមានសិទ្ធិចាត់ការលើវាតាមដែលខ្ញុំបានយល់ថាសមរម្យ។ វាលែងមានការពាក់ព័ន្ធអ្វីជាមួយអ្នកដែលបានទិញវាដំបូងទៀតហើយ។ តាមរយៈការចាត់ការលើរឿងរ៉ាវតាមរបៀបនេះ ខ្ញុំបានគិតគូរដល់អារម្មណ៍នៃសេចក្ដីថ្លៃថ្នូររបស់បុគ្គលនោះរួចទៅហើយ។ មិនគួរមានការជំទាស់អ្វីឡើយ ព្រោះការប្រព្រឹត្តនេះគឺសមរម្យទាំងស្រុង។ បងប្អូនប្រុសស្រីជាច្រើនបានទិញរបស់របរឱ្យខ្ញុំ។ ខ្ញុំមិនបានផ្ទុកផ្តាក់ពួកគេឱ្យទិញរបស់របរឱ្យខ្ញុំទេ កុំថាឡើយដល់ទៅទាមទារឱ្យពួកគេធ្វើរឿងនោះ។ ពួកគេមានចិត្តចង់ធ្វើរឿងនេះ ដែលខ្ញុំពេញចិត្ត ប៉ុន្តែមានរបស់របរជាច្រើនដែលខ្ញុំមិនអាចទទួលយកបាន ពីព្រោះខ្ញុំមិនត្រូវការវា។ នេះគឺជាបញ្ហាជាក់ស្ដែងមួយ។ តើអ្វីដែលខ្ញុំបាននិយាយ គឺសមរម្យដែរឬទេ? (សមរម្យ។) តើការចាត់ចែងរបស់ខ្ញុំចំពោះរឿងនេះ ក៏សមរម្យដែរឬទេ? (សមរម្យ។) ក៏មានបងប្អូនប្រុសស្រីមួយចំនួនដែលដឹងថាខ្ញុំងាយនឹងរងា ហើយមិនសូវហូបអាហារត្រជាក់ៗ ដូច្នេះ ពួកគេបានទិញថ្នាំមួយចំនួនសម្រាប់ «ក្រពះត្រជាក់» ឱ្យខ្ញុំ។ ទោះជាយ៉ាងនេះក្តី ខ្ញុំមានអារម្មណ៍ថាមិនសូវស្រួលខ្លួនទេបន្ទាប់ពីលេបថ្នាំទាំងនោះ រាងកាយរបស់ខ្ញុំមិនអាចទ្រាំទ្រនឹងការសាកល្បងបែបនេះបានឡើយ ដូច្នេះ មានថ្នាំជាច្រើនដែលខ្ញុំត្រូវតែប្រុងប្រយ័ត្ន។ អ្នករាល់គ្នាត្រូវយល់ពីរឿងនេះ។ បងប្អូនប្រុសស្រីមួយចំនួនក៏បានទិញអាហារបំប៉នសុខភាពមួយចំនួនផងដែរ ដូចជាយិនស៊ិនភ្នំ យិនស៊ិនក្រហម និងថ្នាំប៉ូវកម្លាំងប្រភេទផ្សេងទៀត។ ខ្ញុំមិនអាចទទួលទានវាណាមួយបានឡើយ។ ហេតុអ្វី? ពីព្រោះវាមិនស័ក្ដិសមនឹងខ្ញុំ។ វាមិនមែនដោយសារតែខ្ញុំមើលងាយអ្វីដែលបងប្អូនប្រុសស្រីបានទិញឱ្យខ្ញុំ ឬកន្លែងដែលវាត្រូវបានទិញនោះទេ គឺគ្រាន់តែខ្ញុំមិនអាចប្រើប្រាស់វាបាន ខ្ញុំមិនអាចប្រើប្រាស់វាបានឡើយ។ មិនមែនរបស់ល្អទាំងអស់ សុទ្ធតែស័ក្ដិសមសម្រាប់មនុស្សគ្រប់គ្នានោះទេ។ មានរបស់ល្អៗជាច្រើននៅទីនោះ ហើយប្រសិនបើអ្នកទទួលទានរបស់ល្អអ្វីមួយ ហើយវាបណ្ដាលឱ្យមានប្រតិកម្មមិនល្អ ឬប្រតិកម្មអាលែកហ្ស៊ី នោះវាមិនមែនជារបស់ល្អសម្រាប់អ្នកឡើយ។ ដូច្នេះ តើរឿងនេះគួរត្រូវបានចាត់ការយ៉ាងដូចម្ដេច? យកល្អគួរតែទុកឱ្យអ្នកដែលស័ក្ដិសមនឹងវា ជាអ្នកប្រើប្រាស់វា។ ដូច្នេះ ខ្ញុំប្រាប់អ្នករាល់គ្នាចុះ មិនថាអ្នកណាកំពុងចំណាយលុយទិញរបស់របរឱ្យខ្ញុំទេ ចូរចងចាំពាក្យសម្ដីទាំងនេះ កុំទិញវាអី។ ប្រសិនបើខ្ញុំត្រូវការអ្វីមួយ ខ្ញុំនឹងប្រាប់អ្នកដោយផ្ទាល់ ហើយខ្ញុំនឹងមិនគួរសមពេកចំពោះរឿងនេះឡើយ។ យល់ទេ? ប៉ុន្តែនៅពេលអ្នករាល់គ្នាយករបស់ទាំងនេះមកឱ្យខ្ញុំ ហើយខ្ញុំនិយាយថាខ្ញុំមិនត្រូវការវា ឬវាមិនស័ក្ដិសម នោះក៏មិនមែនមានន័យថាខ្ញុំកំពុងគួរសមជាមួយអ្នករាល់គ្នាដែរ។ វាមិនមែនជារឿងក្លែងក្លាយ ឬលាក់ពុតឡើយ។ អ្វីគ្រប់យ៉ាងដែលខ្ញុំនិយាយ គឺជាការពិត វាសុទ្ធតែជាការពិត។ សូមកុំគិតច្រើនពេកនៅពេលខ្ញុំនិយាយឱ្យសោះ។ នៅពេលខ្ញុំនិយាយ ថាខ្ញុំមិនត្រូវការវា វាមានន័យថាខ្ញុំមិនត្រូវការវាទេ។ នៅពេលខ្ញុំនិយាយថាខ្ញុំមិនអាចប្រើវាបាន វាមានន័យថាខ្ញុំមិនអាចប្រើវាបានទេ។ មិនថាអ្នករាល់គ្នាធ្វើអ្វីទេ កុំខ្ជះខ្ជាយពេលវេលារបស់អ្នកក្នុងការគិតអំពីការទិញរបស់របរ ឬចំណាយលុយដោយឥតប្រយោជន៍ឱ្យសោះ។ កុំគិតថារបស់ល្អទាំងអស់គួរតែត្រូវបានថ្វាយដល់ព្រះជាម្ចាស់ តើអ្នកដឹងទេថាខ្ញុំត្រូវការវា ឬអត់នោះ? ប្រសិនបើខ្ញុំមិនត្រូវការវាទេ តើអ្នកមិនបានទិញវាដោយឥតប្រយោជន៍ទេឬអី? ប្រសិនបើអ្នកពិតជាចង់ទិញអ្វីមួយឱ្យខ្ញុំមែន នោះខ្ញុំ ប្រាប់អ្នកចុះ កុំទិញអ្វីឱ្យខ្ញុំឱ្យសោះ។ ប្រសិនបើអ្នកនិយាយថាអ្នកបានទិញវាឱ្យខ្ញុំដើម្បីចែករំលែកជាមួយមនុស្សគ្រប់គ្នា នោះមិនអីទេ ខ្ញុំអាចបញ្ជូនវាបន្តបាន។ នៅពេលនិយាយដល់របៀបដែលខ្ញុំប្រព្រឹត្តចំពោះរឿងបែបនេះ និងរបៀបដែលខ្ញុំប្រព្រឹត្តចំពោះទ្រព្យសម្បត្តិខាងសម្ភារៈដែលឋានៈ និងតួនាទីនាំមកឱ្យ នេះគឺជាអាកប្បកិរិយារបស់ខ្ញុំ។ តើពួកទទឹងនឹងព្រះគ្រីស្ទប្រព្រឹត្តចំពោះបញ្ហាទាំងនេះតាមរបៀបដូចគ្នាដែរឬទេ? (ទេ ពួកគេមិនធ្វើបែបនោះទេ។) ជាបឋម ពួកគេច្បាស់ជាមិនបដិសេធអ្វីទាំងអស់ កាន់តែច្រើន កាន់តែល្អ។ មិនថាអ្នកណាផ្ញើអំណោយឱ្យពួកគេ ឬអំណោយទាំងនោះជាអ្វីក៏ដោយ ក៏ពួកគេទទួលយកវាដែរ។ ទីពីរ ពួកគេច្បាស់ជាជំរិតទាររបស់របរមួយចំនួនពីមនុស្ស ហើយចុងក្រោយ ពួកគេយករបស់របរមួយចំនួនសម្រាប់ខ្លួនឯង។ នេះគឺជាអ្វីដែលពួកគេស្វែងរក និងអ្វីដែលពួកគេចង់បាន វាគឺជាអ្វីដែលឋានៈដែលពួកគេដេញតាម នាំមកឱ្យពួកគេ។

ទាក់ទងនឹងសារជាតិទុច្ចរិតរបស់ពួកទទឹងនឹងព្រះគ្រីស្ទ ដោយផ្អែកលើការប្រកបគ្នារបស់យើងទាំងកាលពីលើកមុន និងថ្ងៃនេះ តើអ្នករាល់គ្នាអាចបង្កើតសេចក្ដីសង្ខេបមួយប្រយោគដែលលាតត្រដាងពីសារជាតិទុច្ចរិត នេះបានដែរឬទេ? លក្ខណៈសម្គាល់ដ៏ធំបំផុតនៃសេចក្តីទុច្ចរិត នៅក្នុងពួកទទឹងនឹងព្រះគ្រីស្ទ គឺជារឿងនេះ៖ ពួកគេថ្កោលទោសអ្វីៗគ្រប់យ៉ាងដែល វិជ្ជមាន អ្វីៗគ្រប់យ៉ាងដែលយុត្តិធម៌ និងស្របតាមសេចក្ដីពិត និងអ្វីៗទាំងអស់ដែលត្រូវបានចាត់ទុកថាស្រស់ស្អាតក្នុងចំណោមមនុស្សជាតិ។ ពួកគេស្អប់ និងស្អប់ខ្ពើម រឿងទាំងនេះ។ ផ្ទុយទៅវិញ អ្វីៗគ្រប់យ៉ាងដែលអវិជ្ជមាន និងអ្វីៗគ្រប់យ៉ាងដែលត្រូវបានថ្កោលទោស និងមើលងាយដោយមនុស្សដែលមានមនសិការ និងវិចារណញ្ញាណ និងមានអារម្មណ៍យុត្តិធម៌ គឺជាអ្វីដែលពួកទទឹងនឹងព្រះគ្រីស្ទត្រេកអរ។ ទាំងនេះគឺជារឿងដែលពួកគេដេញតាម និងឱ្យតម្លៃ។ ក៏មានប្រយោគមួយទៀតដែលអាចសង្ខេបរឿងនេះបានដែរ៖ ពួកទទឹងនឹងព្រះគ្រីស្ទស្អប់ គ្រប់យ៉ាងដែលវិជ្ជមានដែលមកពីព្រះជាម្ចាស់ និងស្អប់អ្វីដែលព្រះជាម្ចាស់ស្រឡាញ់ ផ្ទុយទៅវិញ ពួកគេបែរជាស្រឡាញ់រឿងដែលព្រះជាម្ចាស់ស្អប់ខ្ពើម និងថ្កោលទោសទៅវិញ។ នេះហើយគឺជាសេចក្តីទុច្ចរិតនៅក្នុងពួកទទឹងនឹងព្រះគ្រីស្ទ។ តើអ្វីជាលក្ខណៈសម្គាល់ចម្បងនៃសេចក្តីទុច្ចរិតនេះ? គឺពួកគេមានចំណូលចិត្តជាពិសេសចំពោះអ្វីៗគ្រប់យ៉ាងដែលគួរឱ្យស្អប់ខ្ពើម និងអវិជ្ជមាន ខណៈពេលដែលស្អប់ខ្ពើម និងបង្ហាញការប្រទូសរ៉ាយចំពោះអ្វីៗគ្រប់យ៉ាងដែលស្រស់ស្អាត វិជ្ជមាន និងស្របតាមសេចក្ដីពិត។ នោះហើយគឺជាសេចក្តីទុច្ចរិត។ អ្នករាល់គ្នាយល់ហើយ តើមែនទេ? ការប្រកបគ្នានៅថ្ងៃនេះ ពាក់ព័ន្ធនឹងប្រធានបទ «អ្វីដែលពួកទទឹងនឹងព្រះគ្រីស្ទស្រឡាញ់»។ យើងក៏បានលើកឧទាហរណ៍មួយចំនួនផងដែរ ដែលឧទាហរណ៍ខ្លះគឺតំណាងច្បាស់ក្រឡែត ជាងឧទាហរណ៍ផ្សេងទៀត ប៉ុន្តែឧទាហរណ៍ទាំងអស់នោះអាចត្រូវបានប្រើប្រាស់ជាភស្តុតាងដើម្បីពន្យល់ពីសារជាតិធម្មជាតិទុច្ចរិត របស់ពួកទទឹងនឹងព្រះគ្រីស្ទ។ បន្ទាប់មក អ្វីដែលអ្នករាល់គ្នាត្រូវធ្វើបន្ទាប់ពីរឿងនេះ គឺត្រូវពិចារណា និងប្រកបគ្នាអំពីថាតើរឿងទុច្ចរិត ឬរឿងវិជ្ជមានអ្វីខ្លះដែលអ្នករាល់គ្នាមើលឃើញ និងយល់ ថាតើរឿងអវិជ្ជមានអ្វីខ្លះដែលពួកទទឹងនឹងព្រះគ្រីស្ទស្រឡាញ់ ថាតើរឿងវិជ្ជមានអ្វីខ្លះដែលពួកគេស្អប់ និងថាតើអ្វីទៅដែលអ្នករាល់គ្នាអាចយល់បាន ក៏ដូចជាអ្វីដែលអ្នករាល់គ្នាមើលឃើញ និងដកបទពិសោធ។ ពួកទទឹងនឹងព្រះគ្រីស្ទ និងមនុស្សពុករលួយសាមញ្ញ មានបញ្ហាដូចគ្នាមួយចំនួនទាក់ទងនឹងនិស្ស័យ និងសារជាតិរបស់ពួកគេ ហើយទោះបីជាភាពធ្ងន់ធ្ងរនៃភាពដូចគ្នាទាំងនេះអាចខុសគ្នាក៏ដោយ ក៏សារជាតិនៃនិស្ស័យរបស់ពួកគេគឺដូចគ្នាដែរ។ ផ្លូវដែលពួកគេដើរ និងគោលដៅដែលពួកគេដេញតាម ក៏ប្រហែលជាខុសគ្នាដែរ ប៉ុន្តែពួកគេបញ្ចេញឱ្យឃើញនូវសារជាតិនិស្ស័យពុករលួយដូចគ្នាជាច្រើន។ ដូច្នេះ ការលាតត្រដាងពីទិដ្ឋភាពផ្សេងៗនៃសារជាតិរបស់ពួកទទឹងនឹងព្រះគ្រីស្ទ គឺមានប្រយោជន៍សម្រាប់មនុស្សពុករលួយគ្រប់រូប។ ប្រសិនបើរាស្ដ្ររើសតាំងរបស់ព្រះជាម្ចាស់អាច ញែកដឹងពីសារជាតិរបស់ពួកទទឹងនឹងព្រះគ្រីស្ទបាន ពួកគេអាចធានាថា ពួកគេនឹងមិនត្រូវបានពួកទទឹងនឹងព្រះគ្រីស្ទបំភាន់ឡើយ ហើយក៏នឹងមិនថ្វាយបង្គំ ឬដើរតាមអ្នកទាំងនោះដែរ។

ថ្ងៃទី៧ ខែសីហា ឆ្នាំ២០១៩


ចំណុចទីប្រាំពីរ៖ ពួកគេជាមនុស្សទុច្ចរិត មានល្បិចកល និងបោកបញ្ឆោត (ផ្នែកទីបី)

ផ្នែកបំពេញបន្ថែម៖ អំណោយ

មុននឹងខ្ញុំចូលទៅដល់ប្រធានបទសំខាន់នៃការប្រកបនេះ ខ្ញុំសូមនិទានរឿងមួយ។ តើខ្ញុំគួរនិទានរឿងបែបណា? ប្រសិនបើរឿងនោះគ្មានផលជះលើមនុស្ស ឬមិនបានអប់រំ ឬផ្ដល់ប្រយោជន៍ដល់អ្នកដែលជឿលើព្រះជាម្ចាស់ អំពីច្រកចូលទៅក្នុងជីវិត និងការស្គាល់ព្រះជាម្ចាស់នោះទេ នោះក៏គ្មានន័យអ្វីដែលត្រូវនិទានរឿងនេះដែរ។ បើខ្ញុំត្រូវនិទានរឿងមួយ រឿងនោះត្រូវតែមានខ្លឹមសារអប់រំមួយចំនួនមានគុណតម្លៃ និងអត្ថន័យល្អនៅក្នុងនោះ។ ដូច្នេះ សូមស្ដាប់រឿងនេះនៅថ្ងៃនេះ ហើយមើលថាតើវាអាចអប់រំ និងមានប្រយោជន៍ដល់អ្នករាល់គ្នាដែរឬអត់។ រឿងខ្លះគឺជារឿងពិត ចំណែករឿងខ្លះទៀតគឺជារឿងប្រឌិតចេញពីហេតុការណ៍ពិតៗ។ រឿងទាំងនោះមិនមែនជារឿងពិតទេ ប៉ុន្តែវាតែងកើតឡើងក្នុងជីវិតរស់នៅ ដូច្នេះវាមិនឃ្លាតឆ្ងាយពីការពិតឡើយ។ មិនថាវាជារឿងប្រឌិត ឬជារឿងដែលបានកើតឡើងពិតនោះទេ រឿងទាំងនោះសុទ្ធតែមានទំនាក់ទំនងយ៉ាងជិតស្និទ្ធទៅនឹងជីវិតមនុស្ស។ ដូច្នេះ ហេតុអ្វីបានជាត្រូវនិទានរឿងបែបនេះប្រាប់អ្នករាល់គ្នា? (ដើម្បីឱ្យយើងអាចយល់ពីសេចក្តីពិត។) ត្រូវហើយ៖ គឺដើម្បីឱ្យអ្នករាល់គ្នាអាចយល់សេចក្តីពិតពីរឿងទាំងនោះ ជាពិសេសសេចក្តីពិតខ្លះដែលមនុស្សពិបាកនឹងដឹងក្នុងជីវិតពិត។ សូមឱ្យយើងប្រើការនិទានរឿង ដើម្បីធ្វើឱ្យការយល់ដឹងរបស់មនុស្សអំពីសេចក្ដីពិតនិងព្រះជាម្ចាស់កាន់តែស្របតាមការពិត និងឱ្យពួកគេកាន់តែងាយយល់អំពីសេចក្ដីពិតនិងព្រះជាម្ចាស់។

នៅពេលដែលខ្ញុំមានទំនាក់ទំនងជាមួយមនុស្សច្រើនជាយូរមក ហេតុការណ៍ចម្លែក និងគួរឱ្យអស់សំណើចតែងកើតមានជៀសមិនផុត។ រឿងនេះបានកើតឡើងនៅរដូវផ្ការីកក្នុងឆ្នាំនេះ។ នៅពេលរដូវរងារបានកន្លងផុតទៅ ហើយរដូវផ្ការីកជិតចូលមកដល់ អាកាសធាតុលែងសូវត្រជាក់បន្ដិចម្ដងៗ ហើយរុក្ខជាតិគ្រប់ប្រភេទបានចាប់ផ្ដើមដុះពន្លក និងលូតលាស់ពីមួយថ្ងៃទៅមួយថ្ងៃក្រោមពន្លឺថ្ងៃនិងទឹកភ្លៀង។ រុក្ខជាតិខ្លះជារុក្ខជាតិព្រៃ ចំណែកឯរុក្ខជាតិខ្លះទៀតត្រូវបានដាំដុះ។ មានរុក្ខជាតិសម្រាប់ចំណីសត្វ រុក្ខជាតិសម្រាប់មនុស្សបរិភោគ និងរុក្ខជាតិសម្រាប់ទាំងសត្វនិងមនុស្សបរិភោគ។ វាជាទេសភាពរដូវផ្ការីក៖ ទេសភាពបៃតងរស់រវើក។ ហើយនេះជាកន្លែងដែលសាច់រឿងចាប់ផ្ដើម។ ថ្ងៃមួយ ខ្ញុំបានភ្ញាក់ផ្អើលដោយទទួលបានអំណោយទានដ៏ពិសេសមួយ។ តើអំណោយទាននោះជាអ្វី? គឺថង់មួយដែលមានបន្លែព្រៃ។ អ្នកដែលបានជូនអំណោយទាននេះមកខ្ញុំ បាននិយាយថា “នេះគឺជាស្ពៃព្រៃដែលអាចបរិភោគបាន ហើយល្អសម្រាប់សុខភាពរបស់អ្នក។ អ្នកអាចឆាវាជាមួយនឹងស៊ុតបាន។” ទំនងដែរតើ។ ខ្ញុំក៏បានយកបន្លែនោះទៅប្រៀបធៀបជាមួយនឹងស្ពៃព្រៃដែលខ្ញុំបានទិញពីមុន ហើយពេលនោះខ្ញុំក៏បានរកឃើញបញ្ហាភ្លាម។ តើអ្នករាល់គ្នាអាចទាយបានទេថាវាជាអ្វី? ខ្ញុំបានជួបនឹង “រឿងអាថ៌កំបាំង” មួយ។ តើជារឿងអាថ៌កំបាំងអ្វី? ស្ពៃព្រៃនៅបរទេសមើលទៅខុសពីស្ពៃព្រៃនៅប្រទេសចិន។ មានអ្វីទាស់ខុសដែរទេ? (មែនហើយ មាន។) ប្រសិនបើវាជារបស់តែមួយ នោះគូរតែមើលទៅដូចគ្នា ដូច្នេះតើអ្នកនឹកឃើញដល់អ្វីមុនគេ នៅពេលអ្នកមើលឃើញថាវាខុសគ្នា? តើនេះគឺជាស្ពៃព្រៃ ឬមិនមែនទេ? ខ្ញុំមិនដឹងច្បាស់ទេ។ តើខ្ញុំមិនចាំបាច់សួរបុរសម្នាក់នោះថាមានអ្វីកើតឡើងទេឬ? ដូច្នេះ ក្រោយមក ខ្ញុំក៏បានទៅសួរគាត់ថា “តើអ្នកដឹងច្បាស់ទេថា នេះគឺជាស្ពៃព្រៃ?” គាត់បានគិតរឿងនេះ ហើយឆ្លើយថា “អូ! ខ្ញុំមិនដឹងច្បាស់ទេថាវាជាស្ពៃព្រៃមែនឬអត់។” ប្រសិនបើគាត់មិនដឹងច្បាស់ ហេតុដូចម្ដេចបានជាគាត់យកវាមកឱ្យខ្ញុំ? ហេតុអ្វីបានជាគាត់ហ៊ានឱ្យវាមកខ្ញុំ? សំណាងល្អហើយ ដែលខ្ញុំមិនបានបរិភោគវាភ្លាមនោះ។ ពីរថ្ងៃក្រោយមក ខ្ញុំបានប្រាកដចិត្តថាវាមិនមែនជាស្ពៃព្រៃពិតប្រាកដទេ។ តើបុរសម្នាក់នោះបាននិយាយថាម៉េច? គាត់បាននិយាយថា “ធ្វើដូចម្ដេចបានជាអ្នកដឹងថាវាមិនមែនជាស្ពៃព្រៃ? ខ្ញុំមិនប្រាកដទេ ប៉ុន្តែកុំខ្វល់ពីវាអី។ កុំបរិភោគវា។” តើរបស់បែបនេះនៅតែអាចបរិភោគបានដែរឬទេ? (មិនបានទេ។) មិនអាចបរិភោគវាបានទេ។ ប្រសិនបើខ្ញុំនិយាយថា “អ្នកមិនប្រាកដទេ ប៉ុន្តែខ្ញុំនឹងប្រថុយញ៉ាំវា ព្រោះអ្នកមានចិត្តល្អណាស់” តើវាសមរម្យទេ? (មិនសមរម្យទេ) ទង្វើបែបនោះមានលក្ខណៈដូចម្ដេច? តើវាជាការឆោតល្ងង់ឬ? (ជាការឆោតល្ងង់។) មែនហើយ នេះគឺជាភាពឆោតល្ងង់។ សំណាងល្អ ខ្ញុំមិនបានញ៉ាំវា ហើយក៏មិនបានរវល់នឹងរឿងនោះទៀតដែរ ដូច្នេះរឿងហ្នឹងក៏ចប់ទៅ។

មួយរយៈពេលក្រោយមក រុក្ខជាតិព្រៃគ្រប់ប្រភេទបានចាប់ផ្ដើមដុះនៅក្នុងទីវាល៖ រុក្ខជាតិខ្ពស់និងទាប រុក្ខជាតិមានផ្កានិងគ្មានផ្កា និងរុក្ខជាតិគ្រប់ពណ៌និងគ្រប់ទម្រង់។ ពួកវាបានកើនឡើងច្រើនរាប់មិនអស់ ហើយដុះកាន់តែក្រាស់ និងមានរូបរាងកាន់តែស្រស់ស្អាត។ ថ្ងៃមួយ ខ្ញុំបានទទួលថង់អំណោយមួយទៀត ប៉ុន្តែថង់នេះមិនមែនជាថង់ស្ពៃព្រៃទេ។ ផ្ទុយទៅវិញ វាមានជីរតាំងឱដែលផ្ញើមកពីបុរសដដែលនោះ។ គាត់មានចិត្តល្អណាស់ដែលបានផ្ញើថង់មួយទៀតមក រួមជាមួយការណែនាំថា “សូមល្បងលរបស់នេះ។” នេះគឺជាជីរតាំងឱ៖ វាបំបាត់ជំងឺផ្តាសាយ ហើយអ្នកក៏អាចញ៉ាំវាជាមួយស៊ុតចៀនបានដែរ។” ខ្ញុំបានមើលវា៖ តើនេះមិនមែនជាជីរតាំងឱដែលដុះរាល់ឆ្នាំទេឬ? ជីរតាំងឱមានដុះច្រើនកន្លែងនៅប្រទេសចិន ហើយស្លឹកវាមានក្លិនឈ្ងុយពិសេស ប៉ុន្តែនេះមិនមែនជាអ្វីដែលបុរសនោះផ្ញើមកទេ។ តើនេះអាចជាជីរតាំងឱម្ដេចបាន?” ស្លឹករបស់វាស្រដៀងគ្នាបន្តិច ប៉ុន្តែតើវាពិតមែនឬក៏អត់? ខ្ញុំបានសួរបុរសដែលបានឱ្យវាមកខ្ញុំ ប៉ុន្តែគាត់បាននិយាយថា គាត់មិនដឹងទេ ការនិយាយបែបនេះ គឺគាត់ដាក់ទំនួលខុសត្រូវទាំងអស់មកលើខ្ញុំ។ គាត់ថែមទាំងបានសួរថា “ហេតុអ្វីបានជាអ្នកមិនទាន់បានបរិភោគវា? ទោះបីជាខ្ញុំមិនដឹងច្បាស់ថាវាជាអ្វីក៏ដោយ ក៏អ្នកត្រូវបរិភោគវាខ្លះដែរ។ ខ្ញុំបានបរិភោគវាខ្លះហើយ ហើយវាពិតជាឆ្ងាញ់។” គាត់មិនដឹងច្បាស់ផង ប៉ុន្តែគាត់បានជំរុញឱ្យខ្ញុំបរិភោគវា។ តើអ្នករាល់គ្នាគិតថា ខ្ញុំគួរធ្វើដូចម្ដេច? តើខ្ញុំគួរបង្ខំចិត្តបរិភោគវាឬ? (ទេ) ជាការពិតណាស់ មិនគួរបរិភោគវាឡើយ ពីព្រោះអ្នកដែលបានផ្ញើវាមកក៏មិនដឹងថាវាជាអ្វីផង។ ប្រសិនបើខ្ញុំប្រថុយបរិភោគវាដើម្បីសាកល្បងអ្វីដែលថ្មី នោះក៏គ្មានអ្វីកើតឡើងដែរ ពីព្រោះអ្នកដែលបានបរិភោគវានោះបាននិយាយថាមិនអីទេ។ ប៉ុន្តែ ចុះបើខ្ញុំគិតថាវាមិនអី ហើយបរិភោគវាដោយមិនដឹងខ្លួនវិញនោះ? តើនោះមិនមែនជាការប្រព្រឹត្តអ្វីមួយទាំងងងឹតងងល់ទេឬ? តើមនុស្សប្រភេទណាដែលធ្វើរឿងបែបនេះទាំងងងឹតងងល់? មានតែមនុស្សធ្វេសប្រហែស និងគ្មានការពិចារណាទេ ទើបធ្វើរឿងបែបនេះ គឺជាមនុស្សដែលគិតថា “ទោះយ៉ាងណាក៏វាមិនអីដែរ ត្រឹមតែប៉ុណ្ណឹងក៏គ្រប់គ្រាន់ហើយ”។ តើអ្នករាល់គ្នាគិតថា ខ្ញុំគួរធ្វើរឿងនេះឬ? (ទេ) ហេតុអ្វីបានជាមិនគួរ? មានរបស់ជាច្រើនដែលត្រូវបរិភោគ ហេតុអ្វីត្រូវប្រថុយបរិភោគរុក្ខជាតិដែលមិនស្គាល់? នៅក្នុងគ្រាទុរ្ភិក្ស នៅពេលដែលគ្មានអាហារនៅសេសសល់ទាល់តែសោះនោះ អ្នកអាចដកបន្លែព្រៃផ្សេងៗដើម្បីល្បងលបរិភោគ ហើយអ្នកអាចប្រថុយប្រថានខ្លះ។ នៅក្នុងស្ថានការណ៍បែបនេះ អ្នកអាចបរិភោគរុក្ខជាតិដែលមិនស្គាល់។ ប៉ុន្តែ តើឥឡូវនេះជាស្ថានការណ៍បែបនោះដែរឬទេ? (អត់ទេ) មានរបស់ជាច្រើនដែលអ្នកអាចបរិភោគបាន ដូច្នេះហេតុអ្វីបានជាត្រូវទៅដកបន្លែព្រៃ? តើចាំបាច់អីត្រូវប្រថុយប្រថានសម្រាប់តែប្រយោជន៍បន្តិចបន្តួចដែលមើលមិនឃើញ ចាប់មិនបាន និងជាការស្រមើស្រមៃ? (អត់ទេ) ដូច្នេះ ខ្ញុំបានសម្រេចចិត្តមិនបរិភោគវា។ សំណាងល្អ ខ្ញុំមិនបានបរិភោគវា ហើយក៏មិនបានរវល់នឹងរឿងនោះទៀតដែរ ដូច្នេះរឿងហ្នឹងក៏ចប់ទៅ។

លុះក្រោយមក បុរសនោះបានឱ្យអំណោយមួយទៀតដល់ខ្ញុំ នេះជាលើកទីបីហើយ។ អំណោយលើកនេះ ពិតជាពិសេសណាស់៖ វាមិនបានដុះពីដី ឬចេញផ្លែនៅលើដើមឈើទេ។ តើវាជាអ្វី? វាគឺជាស៊ុតបក្សីពីរគ្រាប់ វេចខ្ចប់យ៉ាងល្អនៅក្នុងថង់ក្រដាសមួយ មានសរសេរអក្សរថា “ស៊ុតបក្សីថ្វាយព្រះជាម្ចាស់”។ ពិតជាគួរឱ្យអស់សំណើចមែនទេ? ពេលខ្ញុំបើកថង់ក្រដាស ខ្ញុំឃើញថាសំបកស៊ុតទាំងពីរនោះមានពណ៌ស្រស់ស្អាតណាស់។ ខ្ញុំមិនដែលឃើញស៊ុតបក្សីបែបនេះពីមុនមកទេ ដូច្នេះខ្ញុំមិនដឹងថាជាស៊ុតរបស់បក្សីអ្វីឡើយ។ ខ្ញុំបានព្យាយាមស្វែងរកព័ត៌មាននៅលើអ៊ីនធឺណិតដែរ តែរកពុំឃើញទេ ព្រោះមានស៊ុតជាច្រើនដែលមានលំនាំ និងពណ៌ដូចគ្នានេះ ហេតុនេះហើយទើបមិនអាចកំណត់បានដោយផ្អែកលើទំហំនិងពណ៌។ តើមានអ្នកណាម្នាក់ក្នុងចំណោមអ្នករាល់គ្នាគិតថា ខ្ញុំគួរតែសួរបុរសនោះថាតើវាជាស៊ុតបក្សីប្រភេទណាដែរទេ? (ទេ) ហេតុអ្វីបានជាមិនគួរ? (គាត់ក៏មិនដឹងដែរ។) អ្នករាល់គ្នាទាយត្រូវហើយ គាត់ក៏មិនដឹងដែរ។ ដូច្នេះ ខ្ញុំមិនបានសួរគាត់ទេ។ បើខ្ញុំបានសួរ ម៉្លេះសមខ្ញុំបានធ្វើឱ្យគាត់ឈឺចិត្ត ហើយគាត់អាចគិតថា៖ “ខ្ញុំមានចេតនាល្អ ហើយយកចិត្តទុកដាក់យ៉ាងនេះហើយ ប៉ុន្តែអ្នកនៅតែសង្ស័យខ្ញុំទៀត។ ហេតុអ្វីបានជាអ្នកត្រូវរកមើលស៊ុតនោះតាមអ៊ិនធឺណិត? គួរតែបរិភោគទៅ ដ្បិតអីខ្ញុំឱ្យវាទៅអ្នកហើយ!” តើអ្នករាល់គ្នាគិតថា ខ្ញុំគួរតែបរិភោគស៊ុតនោះ ឬក៏មិនគួរ? (មិនគួរទេ។) បើគាត់បានឱ្យស៊ុតនោះដល់អ្នករាល់គ្នា តើអ្នករាល់គ្នានឹងបរិភោគដែរឬទេ? (ទេ) ខ្ញុំក៏មិនបរិភោគដែរ។ ស៊ុតទាំងនេះសម្រាប់ភ្ញាស់ និងបន្តពូជសត្វបក្សី។ តើការបរិភោគវាមិនឃោរឃៅទេឬ? (មែនហើយ។) ខ្ញុំបរិភោគមិនកើតទេ ដូច្នេះរឿងស៊ុតបក្សីហ្នឹងក៏ចប់ទៅ ប៉ុន្តែរឿងបែបនោះនៅតែឡើងទៀត។

ថ្ងៃមួយ ខ្ញុំបានប្រទះឃើញរុក្ខជាតិម្យ៉ាងដែលដុះរៀងរាល់ឆ្នាំ កំពុងក្រៀមស្វិតនៅលើរបងផ្ទះមួយកន្លែង រុក្ខជាតិនោះមានរូបរាងដូចជីរតាំងឱអ៊ីចឹងដែរ ដូច្នេះខ្ញុំក៏បានសួរទៅបងស្រីម្នាក់ថាតើរុក្ខជាតិនោះសម្រាប់ធ្វើអ្វី។ គាត់បានឆ្លើយថា៖ “តើនេះមិនមែនជាជីរតាំងឱប្រភេទតែមួយដែលបុរសម្នាក់នោះបានឱ្យអ្នកកាលពីលើកមុនទេឬ? ជីរតាំងឱអាចបំបាត់អាការលើសជាតិសំណើម និងបណ្ដេញភាពត្រជាក់បាន។ តើអ្នកមិនចាញ់នឹងភាពត្រជាក់ទេឬ? បុរសនោះបាននិយាយថា ពេលវាក្រៀម គាត់នឹងទុកវាសម្រាប់ឱ្យអ្នកប្រើដោយត្រាំជើងក្នុងទឹកក្ដៅ ដើម្បីបណ្ដេញភាពត្រជាក់។” តើអ្នករាល់គ្នាគិតថា ប្រតិកម្មរបស់ខ្ញុំយ៉ាងណា ពេលបានឮដូច្នេះ? ពាក្យមួយម៉ាត់។ (និយាយលែងចេញ។) មែនហើយ ខ្ញុំនិយាយលែងចេញ។ ក្នុងកាលៈទេសៈបែបនេះ ខ្ញុំគួរណាស់តែបានឆ្លុះបញ្ចាំងពីការយកចិត្តទុកដាក់របស់បុរសម្នាក់នេះ និងពីការខិតខំប្រឹងប្រែងដែលគាត់បានធ្វើចំពោះរូបខ្ញុំ។ ម្តេចបានជាខ្ញុំនិយាយលែងចេញដូច្នេះ? នោះក៏ព្រោះតែបុរសម្នាក់នេះមិនបានយល់ពីបញ្ហាទាំងនេះប៉ុន្មានដងកន្លងមកនេះ ហើយបន្ទាប់មកក៍បានផ្លាស់ប្ដូរវិធីសាស្រ្ត ហាក់ដូចជាចង់និយាយថា៖ “ខ្ញុំបានឱ្យបន្លែ និងស៊ុតទៅឱ្យអ្នកបរិភោគ ប៉ុន្តែអ្នកមិនបានបរិភោគទេ ដូច្នេះខ្ញុំបានហាលជីរតាំងឱទុកឱ្យអ្នកសម្រាប់ត្រាំជើងក្នុងទឹកក្ដៅវិញ ដើម្បីកុំឱ្យការខិតខំរបស់ខ្ញុំទៅជាឥតប្រយោជន៍។” ដោយឃើញទង្វើនេះ ខ្ញុំពិតជានិយាយលែងចេញមែន។ ក្រោយមក ខ្ញុំបានប្រាប់អ្នកផ្សេងម្នាក់ទៀតថា ហាងលក់ថ្នាំជាច្រើន ឥឡូវនេះមានលក់ជីរតាំងឱហើយ។ អ្នកអាចទិញបានតាមចិត្តចង់៖ មានការវេចខ្ចប់ខុសៗគ្នា ផលិតដោយប្រទេសជាច្រើន និងបានកែច្នៃដោយមានអនាម័យ។ វាប្រសើរជាងអ្វីដែលបុរសនោះបានផ្ញើឱ្យខ្ញុំទៅទៀត ដូច្នេះតើវាជាការឥតប្រយោជន៍ទេឬ ដែលទៅបេះវានៅតាមដងផ្លូវ ហើយយកវាទៅហាលនៅលើរបងឱ្យត្រូវកម្ដៅថ្ងៃនោះ? បើគាត់ហាលវាស្ងួត ហើយយកមកឱ្យខ្ញុំ តើអ្នកគិតថាខ្ញុំចង់បានវាទេ? (អ្នកមិនគិតអ៊ីចឹងទេ។) ខ្ញុំមិនចង់បានវាទេ។ ក្រោយមកទៀត ជីរតាំងឱលែងមានហាលនៅលើរបងទៀតហើយ ព្រោះអ្វីដែលខ្ញុំបាននិយាយនោះបានលេចឮទៅដល់គាត់ ហើយគាត់ក៏ឈប់ផ្ញើវាមកទៀត។ ក្រោយមក នៅពេលដែលមានបន្លែព្រៃច្រើននៅតាមទីវាល បន្លែព្រៃទាំងនោះច្បាស់ជាលែងជារបស់កម្រទៀតហើយ ដូច្នេះគ្មាននរណាម្នាក់ផ្ញើពួកវាមកឱ្យខ្ញុំទៀតទេ។ ហើយខ្ញុំគិតថា ស៊ុតបក្សីអាចនឹងភ្ញាស់រួចរាល់ហើយក្នុងពេលនោះ ហើយលែងអាចប្រមូលបានទៀតហើយ ដូច្នេះរហូតមកដល់ពេលនេះ ខ្ញុំមិនបានទទួលស៊ុតបក្សី ឬបន្លែព្រៃអ្វីទៀតទេ។ ហើយនេះគឺជារឿងរ៉ាវរបស់ខ្ញុំ។

នៅក្នុងរឿងទាំងមូល មានហេតុការណ៍ចំនួនបួន ដែលហេតុការណ៍ទាំងអស់សុទ្ធតែទាក់ទងនឹងរបស់របរដែលបានផ្ញើមកឱ្យខ្ញុំ៖ ហេតុការណ៍ពីរគឺរឿងផ្ញើបន្លែព្រៃដែលមិនស្គាល់ ហេតុការណ៍មួយគឺជារឿងផ្ញើស៊ុតបក្សីដែលមិនស្គាល់ ហើយហេតុការណ៍មួយទៀតគឺជារឿង “ឱសថបុរាណចិន” ដែលហាលថ្ងៃ។ ការនិយាយពីរឿងរ៉ាវទាំងនេះ អាចស្ដាប់ទៅដូចជាគួរឱ្យអស់សំណើចបន្តិច ប៉ុន្តែបើនិយាយពីហេតុការណ៍ទាំងនោះវិញ តើអ្នករាល់គ្នាមានចំណាប់អារម្មណ៍ដូចម្តេច បន្ទាប់ពីបានឮរឿងទាំងនេះ? តើមានអ្វីដែលអ្នករាល់គ្នាគួរតែយល់ ឬរៀនសូត្រពីក្នុងហេតុការណ៍ទាំងនេះទេ? តើអ្នករាល់គ្នាបានគិតអ្វីខ្លះ នៅពេលដែលកំពុងស្ដាប់? តើរឿងរ៉ាវដែលខ្ញុំបាននិទាននេះ សំដៅទៅលើបុគ្គលណាម្នាក់ជាពិសេសដែរទេ? ច្បាស់ជាអត់ទេ។ ប៉ុន្តែបើសិនរឿងរ៉ាវទាំងនោះមិនសំដៅទៅលើបុគ្គលណាម្នាក់ជាពិសេសទេ ហេតុអ្វីបានជាខ្ញុំនិយាយពីវា? តើមានប្រយោជន៍ដែរទេ? ឬក៏គ្រាន់តែជាការនិយាយឥតបានការ? (មិនមែនទេ។) ដ្បិតអ្នករាល់គ្នាគិតថាវាមិនមែនជាការនិយាយឥតបានការ តើអ្នករាល់គ្នាដឹងទេថា ហេតុអ្វីបានជាខ្ញុំនិយាយពីវា? ហេតុអ្វីបានជាបុរសម្នាក់នេះធ្វើរឿងបែបនេះ? តើអ្វីជាធម្មជាតិនៃឥរិយាបថរបស់គាត់? តើគាត់មានគោលបំណងអ្វី? តើបញ្ហាទាំងនេះជាអ្វី? តើចាំបាច់ត្រូវពន្យល់បកស្រាយអំពីបញ្ហាទាំងនេះទេ? អ្នករាល់គ្នានឹងអាចយល់ពីសេចក្តីពិតបាន បើអ្នករាល់គ្នាយល់ច្បាស់ពីមនុស្ស និងធម្មជាតិនៃហេតុការណ៍ទាំងនោះទៅតាមស្ថានការណ៍។ តើអ្នករាល់គ្នាគិតថា បុរសម្នាក់ដែលបានធ្វើរឿងទាំងនេះ មានចេតនាល្អ ឬចេតនាមិនល្អ? (ចេតនាល្អ។) ទីមួយ រឿងមួយដែលដឹងច្បាស់នោះគឺ៖ គាត់មានចេតនាល្អ។ តើមានអីទាស់ខុសនឹងចេតនាល្អរបស់គាត់? តើការធ្វើអ្វីៗដោយចេតនាល្អ មានន័យថាអ្នករាល់គ្នាជាមនុស្សដែលយកចិត្តទុកដាក់ដែរទេ? (មិនប្រាកដទេ។) បើចេតនាល្អជាគោលបំណងរបស់នរណាម្នាក់សម្រាប់ធ្វើអ្វីមួយនោះ តើអាចនិយាយថាពុំមានភាពមិនបរិសុទ្ធនៃនិស្ស័យពុករលួយបានដែរទេ? មិនបានទេ។ ដូច្នេះ ខ្ញុំសួរអ្នករាល់គ្នាថា បើអ្នកគោរព និងស្ដាប់បង្គាប់ឪពុកម្ដាយរបស់ខ្លួន ហេតុអ្វីបានជាអ្នកមិនផ្ញើរបស់ទាំងនេះឱ្យគាត់បរិភោគ? ឬបើអ្នកស្រឡាញ់ និងយកចិត្តទុកដាក់ចំពោះចៅហ្វាយនាយ និងអ្នកដឹកនាំរបស់អ្នក ហេតុអ្វីបានជាអ្នកមិនឱ្យរបស់ទាំងនោះទៅពួកគេបរិភោគ? ហេតុអ្វីបានជាអ្នកមិនហ៊ានធ្វើដូច្នេះ? គឺដោយសារតែអ្នកខ្លាចក្រែងថានឹងមានបញ្ហាអ្វីមួយ។ អ្នកខ្លាចធ្វើបាបឪពុកម្ដាយរបស់អ្នក អ្នកដឹកនាំរបស់អ្នក និងចៅហ្វាយនាយរបស់អ្នក ដូច្នេះតើអ្នកមិនខ្លាចធ្វើបាបព្រះជាម្ចាស់ទេឬ? តើចេតនារបស់អ្នកជាអ្វី? តើចិត្តសប្បុរសធម៌របស់អ្នកបង្កប់ន័យអ្វីខ្លះ? តើអ្នកកំពុងតែព្យាយាមបញ្ឆោតព្រះជាម្ចាស់ឬ? តើអ្នកកំពុងតែព្យាយាមឡកឡឺយឱ្យទ្រង់ឬ? តើអ្នកហ៊ានធ្វើរឿងបែបនេះជាមួយព្រះជាម្ចាស់ដែលជាអង្គវិញ្ញាណទេ? តើអ្នកមានចិត្តកោតខ្លាចព្រះជាម្ចាស់ទេ បើអ្នកបានឃើញសាច់ឈាមរបស់ព្រះជាម្ចាស់ដែលជាសាច់ឈាមមនុស្សធម្មតា ហើយអ្នកហ៊ានធ្វើរឿងបែបនេះជំនួសការខ្លាចទ្រង់? បើអ្នកមិនមានចិត្តកោតខ្លាចព្រះជាម្ចាស់ទេ តើការធ្វើបែបនេះអាចហៅបានថាជាការយកចិត្តទុកដាក់ពិតប្រាកដរបស់អ្នកដែរឬ? នោះមិនមែនជាការយកចិត្តទុកដាក់ទេ៖ នេះជាការបញ្ឆោត និងឡកឡឺយឱ្យព្រះជាម្ចាស់ ហើយជាការហ៊ានជ្រុលពេក! បើអ្នកពិតជាបុគ្គលម្នាក់ដែលទទួលខុសត្រូវ ហេតុអ្វីបានជាមិនបរិភោគ និងភ្លក្សវាដោយខ្លួនឯងជាមុនសិន ដើម្បីឱ្យប្រាកដថាពុំមានបញ្ហាអ្វី មុននឹងយកវាទៅថ្វាយព្រះជាម្ចាស់? បើអ្នកយកវាទៅថ្វាយព្រះជាម្ចាស់ផ្ទាល់ ដោយមិនបានបរិភោគ និងភ្លក្សដោយខ្លួនឯង តើនេះមិនមែនជាការឡកឡឺយឱ្យព្រះជាម្ចាស់ទេឬ? តើអ្នកមិនមានអារម្មណ៍ថា អ្នកកំពុងប្រមាថដល់ព្រះនិស្ស័យរបស់ព្រះជាម្ចាស់ដោយការធ្វើបែបនេះទេឬ? តើនេះជារឿងដែលព្រះជាម្ចាស់អាចបំភ្លេចបានទេ? ទោះបីជាអ្នកភ្លេចវាក៏ដោយ តែព្រះជាម្ចាស់មិនភ្លេចទេ។ នៅពេលធ្វើរឿងបែបនេះ តើអ្នកកំពុងគិតអ្វី? អ្នកមិនបានភ្លក្សវាទេ ហើយអ្នកក៏គ្មានភស្តុតាងវិទ្យាសាស្ត្រអ្វីដែរ តែអ្នកបែរជាហ៊ានយកវាទៅថ្វាយព្រះជាម្ចាស់។ តើនេះជាឥរិយាបថដែលទទួលខុសត្រូវឬ? បើអ្នកធ្វើបាបព្រះជាម្ចាស់ តើអ្នកអាចនឹងទទួលខុសត្រូវអ្វីខ្លះ? ទោះបីជាច្បាប់មិនអាចចាត់ការលើអ្នកបានក៏ដោយ តែព្រះជាម្ចាស់នឹងដាក់ទោសអ្នកអស់កល្បជានិច្ច។ អ្នកមិនបានគិតថា សូម្បីតែរបស់គ្មានប្រយោជន៍នេះក៏ល្អល្មមនឹងឱ្យទៅអ្នកដឹកនាំ និងមន្ត្រីដែលគ្មានសេចក្តីជឿ ហើយអ្នកក៏ចាត់ទុកថាជារឿងដែលគ្មានសេចក្តីថ្លៃថ្នូរដែរ ដូច្នេះតើអ្នកមានចេតនាបែបណាក្នុងការយកវាទៅថ្វាយព្រះជាម្ចាស់? តើតម្លៃរបស់ខ្ញុំតិចតួចដូច្នេះឬ? បើអ្នកយកបន្លែព្រៃមួយថង់ទៅឱ្យចៅហ្វាយនាយរបស់អ្នក តើគាត់អាចនឹងគិតយ៉ាងណា? “តើខ្ញុំមានតម្លៃត្រឹមតែប៉ុណ្ណឹងទេឬ?” មនុស្សឱ្យលុយ និងរបស់ម៉ាកល្បីៗមកខ្ញុំ តែអ្នកបែរជាឱ្យបន្លែព្រៃមួយក្ដាប់មកខ្ញុំទៅវិញ?” តើអ្នកអាចធ្វើរឿងនេះបានទេ? ច្បាស់ជាអត់ទេ។ ប៉ុន្តែបើអ្នកបានធ្វើរឿងនេះមែន តើអ្នកអាចព្រួយបារម្ភអំពីអ្វី? រឿងដំបូងដែលអ្នកត្រូវគិតគឺ៖ “តើចៅហ្វាយនាយចូលចិត្តអ្វី?” តើគាត់ត្រូវការរបស់នេះទេ? បើគាត់មិនត្រូវការវាទេ ហើយខ្ញុំនៅតែឱ្យវាដល់គាត់ តើគាត់នឹងធ្វើឱ្យខ្ញុំលំបាកទេ? តើគាត់នឹងបៀតបៀន និងធ្វើបាបខ្ញុំនៅកន្លែងធ្វើការទេ? បើបញ្ហានេះធ្ងន់ធ្ងរ តើគាត់នឹងបណ្ដេញខ្ញុំចេញ ដោយរកលេស និងចាប់កំហុសខ្ញុំដែរឬទេ?” តើអ្នកគិតអំពីបញ្ហាទាំងនេះទេ? (គិត។) បើអ្នកចង់ផ្គាប់ចិត្តចៅហ្វាយនាយរបស់អ្នក តើរបស់ដំបូងដែលអ្នកគួរឱ្យគាត់គឺជាអ្វី? (អ្វីដែលគាត់ចូលចិត្ត។) គ្រាន់តែឱ្យអ្វីដែលគាត់ចូលចិត្ត មិនទាន់គ្រប់គ្រាន់ទេ។ ឧទាហរណ៍ បើឥឡូវនេះគាត់ត្រូវការកែវមួយ តើអ្នកអាចចំណាយ 10 ឬ 20 RMB ដើម្បីទិញកែវមួយជូនគាត់បានទេ? (ទេ) អ្នកត្រូវតែឱ្យគាត់នូវអ្វីដែលធ្វើពីមាស អ្វីដែលធ្វើពីប្រាក់ ឬអ្វីដែលសមរម្យ។ ហេតុអ្វីបានជាត្រូវឱ្យគាត់នូវអ្វីដែលអ្នកមិនចង់ទិញឱ្យខ្លួនឯងទៅវិញ? (ដើម្បីផ្គាប់ចិត្តគាត់។) តើការផ្គាប់ចិត្តគាត់មានគោលបំណងអ្វី? ជាដំបូង យ៉ាងហោចណាស់ គាត់អាចទទួលអ្នកឱ្យនៅក្រោមការការពាររបស់គាត់ ហើយដោយអំណាចដែលគាត់មាន គាត់អាចការពារអ្នក និងធ្វើឱ្យការងារនិងប្រាក់ខែរបស់អ្នកមានស្ថិរភាព និងសុវត្ថិភាព។ យ៉ាងហោចណាស់ គាត់នឹងមិនធ្វើឱ្យអ្នកលំបាកទេ។ ដូច្នេះ អ្នកមិនដែលយកបន្លែព្រៃមួយបាច់ដែលមិនស្គាល់ទៅឱ្យគាត់ទេ។ មិនអ៊ីចឹងទេឬ? (មែនហើយ។) អ្នកមិនទាំងអាចធ្វើអ៊ីចឹងដាក់ចៅហ្វាយនាយរបស់អ្នកផង ហេតុអ្វីបានជាបុរសដែលបានឱ្យបន្លែព្រៃមកខ្ញុំ ធ្វើដូច្នេះដាក់ខ្ញុំ? តើគាត់បានគិតពីផលវិបាកទេ? គាត់ប្រាកដជាមិនបានគិតទេ។ ហើយហេតុអ្វីបានជាមិនគិត? អ្នកខ្លះអាចនិយាយថា៖ “ព្រោះអ្នកមិនធ្វើបាបយើងទេ។” តើវាសាមញ្ញដូច្នេះឬ? ព្រោះខ្ញុំមិនធ្វើឱ្យគាត់លំបាក គឺដូច្នេះឬ? ហេតុអ្វីបានជាគាត់ហ៊ានឱ្យរបស់ដូចនេះ? (គាត់គិតថាចេតនារបស់គាត់ល្អ។) ត្រឹមត្រូវហើយ គាត់បានលាក់បាំងភាពអាក្រក់ និងភាពទុច្ចរិតទាំងអស់របស់គាត់នៅពីក្រោមចេតនាល្អ មានន័យថា៖ “ខ្ញុំមានចេតនាល្អចំពោះអ្នក តែអ្នកផ្សេងគឺមិនមានចេតនាល្អទេ! សូមមើលបន្លែព្រៃទាំងអស់នេះ។ តើនរណាបានដកវាជូនអ្នក? មិនមែនខ្ញុំទេឬ?” តើនេះជាអាកប្បកិរិយាបែបណា? តើនេះជាការគិតបែបណា? តើចេតនាល្អទាំងនេះស្របតាមភាពជាមនុស្សទេ? បើវាមិនទាន់ស្របតាមភាពជាមនុស្សផង តើវាអាចស្របតាមសេចក្ដីពិតបានទេ? (មិនអាចទេ។) វាមិនអាចនៅឆ្ងាយពីសេចក្ដីពិតនោះទេ! តើចេតនាល្អទាំងនេះជាអ្វី? តើវាពិតជាចេតនាល្អមែនឬ? (មិនមែនទេ។) ដូច្នេះ តើចេតនាទាំងនោះជាប់ពាក់ព័ន្ធនឹងអាកប្បកិរិយាបែបណា? តើចេតនាទាំងនោះមានភាពមិនបរិសុទ្ធ និងខ្លឹមសារបែបណាខ្លះ? សូម្បីតែអ្នករាល់គ្នាជាយុវវ័យដែលបានឃើញពិភពលោកតិចតួច ក៏យល់ដែរថា អ្នកមិនអាចឱ្យវត្ថុអនុស្សាវរីយ៍ដល់ចៅហ្វាយនាយរបស់អ្នកតាមតែចិត្តទេ អ្នកត្រូវតែគិតអំពីផលវិបាក។ ដូច្នេះ បើបុរសចំណាស់វ័យសែសិបឬហាសិបឆ្នាំម្នាក់ផ្ដល់របស់បែបនេះមកឱ្យខ្ញុំ តើតាមទស្សនៈរបស់អ្នករាល់គ្នាគិតថាចរិតលក្ខណៈនេះយ៉ាងម៉េចដែរ? តើវាគួរឱ្យពួកយើងពិភាក្សានៅទីនេះទេ? (មែនហើយ។) ដូច្នេះ ទីបំផុត តើចរិតលក្ខណៈបែបនេះយ៉ាងម៉េចដែរ? បុរសនោះបានផ្ដល់បន្លែព្រៃខ្លះឱ្យខ្ញុំដោយមិនបានប្រុងប្រយ័ត្ន ដោយសុំឱ្យខ្ញុំបរិភោគវា ដោយខ្លួនគាត់ផ្ទាល់ក៏មិនបានដឹងថាវាជាអ្វីដែរ។ នៅពេលដែលខ្ញុំនិយាយថា ពួកវាមិនមានរូបរាងដូចបន្លែព្រៃប្រភេទនោះទេ គាត់មិនបានបង្អង់យូរ ក៏ប្រាប់ខ្ញុំកុំឱ្យបរិភោគ ហើយមិនទាន់អស់ទេ។ គាត់បានផ្ញើបន្លែព្រៃប្រភេទផ្សេងទៀតឱ្យខ្ញុំបរិភោគ។ ខ្ញុំមិនបានបរិភោគវា ហើយគាត់ក៏ប្រាប់ថា៖ “ញ៉ាំទៅ វាឆ្ងាញ់ណាស់។ ខ្ញុំបានភ្លក្សរួចហើយ។” តើនេះជាអាកប្បកិរិយាបែបណា? (ជាការមិនគោរព និងមិនទទួលខុសត្រូវ។) ត្រឹមត្រូវហើយ។ តើអ្នករាល់គ្នាមានអារម្មណ៍ដឹងអំពីអាកប្បកិរិយានេះដែរទេ? (យើងមានអារម្មណ៍ដឹង។) តើវាជាចេតនាល្អទេ? គ្មានអ្វីជាចេតនាល្អនោះទេ! គាត់បានយករបស់អ្វីមួយតាមតែអំពើចិត្តដោយមិនបានចំណាយអ្វីសោះ ហើយបន្ទាប់មក៏ដាក់វាទៅក្នុងថង់ប្លាស្ទិក ហើយឱ្យវាមកខ្ញុំ ដោយសុំឱ្យខ្ញុំបរិភោគវា។ បើទោះជាអ្នកទៅបេះបន្លែព្រៃខ្លះសម្រាប់ឱ្យចៀម និងទន្សាយស៊ីក៏ដោយ ក៏អ្នកនៅតែត្រូវគិតពិចារណាថា៖ “តើសត្វទាំងនេះអាចពុលទេ បើពួកវាស៊ីរបស់នេះ?” តើនោះមិនមែនជាអ្វីដែលអ្នកគួរពិចារណាទេឬ? បើអ្នកមិនទាំងហ៊ានប្រថុយនៅពេលឱ្យចំណីសត្វចិញ្ចឹមផងនោះផង ហេតុអ្វីបានជាអ្នកកាន់បន្លែព្រៃធម្មតាមួយបាច់ ហើយយកវាទៅឱ្យខ្ញុំបរិភោគទៅវិញ? តើនេះជានិស្ស័យបែបណា? តើអ្វីជាធម្មជាតិនៃបញ្ហានេះ? តើអ្នករាល់គ្នាយល់ទេ? បើបុរសម្នាក់នេះប្រព្រឹត្តមកលើខ្ញុំដូច្នេះ តើអ្នករាល់គ្នាគិតថាគាត់នឹងប្រព្រឹត្តចំពោះអ្នកក្រោមបង្គាប់ ឬអ្នកដែលគាត់ចាត់ទុកថាជាមនុស្សធម្មតាយ៉ាងដូចម្តេច? វាគ្រាន់តែជាការលេងសើចធម្មតាប៉ុណ្ណោះ។ តើនេះជានិស្ស័យបែបណា? វាជានិស្ស័យទុច្ចរិត និងអាក្រក់។ តើអាចចាត់ទុកគាត់ជាមនុស្សល្អដែរទេ? (ទេ គាត់មិនអាចទេ។) មិនចាត់ទុកគាត់ជាមនុស្សល្អទេ។ ការមិនចាត់ទុកជីវិត និងរូបកាយរបស់មនុស្សជាការសំខាន់ ការប្រថុយនឹងជីវិត និងរូបកាយរបស់ពួកគេ ហើយបន្ទាប់មកមិនមានអារម្មណ៍អ្វីទាំងអស់ចំពោះវា និងការគ្មានភាពឈឺចាប់ក្នុងសតិសម្បជញ្ញៈទាល់តែសោះ ប៉ុន្តែបែរជាអាចធ្វើរឿងដដែលនេះម្ដងហើយម្ដងទៀតបាន៖ នេះពិតជាចម្លែកមែន។

នៅដើមដំបូងនៃសាច់រឿងនេះ ខ្ញុំបាននិយាយពាក្យពីរបីម៉ាត់ ដែលអ្នករាល់គ្នាប្រហែលជាមិនសូវបានយកចិត្តទុកដាក់ស្ដាប់។ ខ្ញុំបាននិយាយថា បន្លែព្រៃពណ៌បៃតងទាំងនោះខ្លះគឺសម្រាប់មនុស្សបរិភោគ ខ្លះសម្រាប់សត្វស៊ី ហើយខ្លះទៀតគឺសម្រាប់ទាំងមនុស្សបរិភោគ និងសត្វស៊ី។ នេះគឺជា «ពាក្យពោលដែលគេតែងនិយាយ» ហើយវាមានប្រភពរបស់វា។ តើដឹងទេថាវាមានប្រភពមកពីណា? វាគឺជាការនិយាយយោងជាប្រយោលទៅលើសាច់រឿងមួយ។ វាមានប្រភពមកពីបុរសដែលបានជូនអំណោយពីរបីមុខនេះ នៅក្នុងសាច់រឿងនោះ។ បុរសនេះទទួលបន្ទុកខាងដាំដុះ ហើយគាត់បានដាំពោតបីប្រភេទ។ តើបីប្រភេទនោះមានអ្វីខ្លះ? ប្រភេទដែលមនុស្សបរិភោគ ប្រភេទដែលសត្វស៊ី និងប្រភេទដែលទាំងមនុស្សបរិភោគ និងសត្វស៊ី៖ គឺបីប្រភេទហ្នឹងឯង។ ពោតទាំងបីប្រភេទនេះគឺគួរឱ្យចាប់អារម្មណ៍ណាស់។ តើអ្នករាល់គ្នាធ្លាប់បានឮពីពោតទាំងនេះពីមុនមកដែរឬទេ? អ្នករាល់គ្នាមិនធ្លាប់ឮទេ ហើយវាក៏ជាលើកទីមួយដែលខ្ញុំបានឮពីពោតទាំងនេះដែរ ពោលគឺដោយសារតែវាជារបស់កម្រ។ នៅទីបំផុត ដោយសារតែអ្នកដាំពោតទាំងនោះគ្មានការទទួលខុសត្រូវខ្លាំងពេក ពោតទាំងបីប្រភេទក៏ត្រូវលាយឡំបញ្ចូលគ្នា៖ ពោតសម្រាប់សត្វស៊ី ត្រូវបានយកទៅឱ្យមនុស្សបរិភោគ ចំណែកឯពោតសម្រាប់មនុស្សបរិភោគ ត្រូវបានយកទៅឱ្យសត្វស៊ី។ បន្ទាប់ពីបានបរិភោគរួច មនុស្សគ្រប់គ្នាក៏ត្អូញត្អែរថា ពោតនោះមិនឆ្ងាញ់សោះ ថាវាគ្មានរសជាតិដូចជាគ្រាប់ធញ្ញជាតិទេ ហើយថាវាមានរសជាតិដូចស្មៅបន្តិចៗ។ តើអ្នកដែលដាំពោតទាំងនោះបានធ្វើរឿងអ្វីទៅ? ដោយសារតែភាពគ្មានការទទួលខុសត្រូវរបស់ពួកគេ ក្នុងការបំពេញភារកិច្ចរបស់ខ្លួន ពួកគេបានលាយឡំបញ្ចូលគ្នានូវពោតសម្រាប់មនុស្សបរិភោគ និងពោតសម្រាប់សត្វស៊ី រហូតដល់គ្មាននរណាម្នាក់អាចបែងចែកវាទាំងពីរដាច់ពីគ្នាបាន ហើយពួកគេត្រូវទិញគ្រាប់ពូជបន្ថែម និងដាំវាឡើងវិញម្ដងទៀត។ តើអ្នករាល់គ្នាសុទ្ធតែគិតថា កិច្ចការនេះត្រូវបានអនុវត្តយ៉ាងម្តេច? តើមនុស្សប្រភេទនេះ គ្មានគោលការណ៍នៅក្នុងសកម្មភាពរបស់ពួកគេទេឬ? (ពួកគេគ្មានទេ)។ នៅក្នុងសកម្មភាពរបស់ពួកគេ តើពួកគេស្វែងរកសេចក្ដីពិតដែរឬទេ? (ពួកគេមិនស្វែងរកទេ)។ ដោយមានអាកប្បកិរិយាបែបនេះនៅក្នុងរបៀបដែលពួកគេធ្វើសកម្មភាព ដោយមិនគោរព និងគ្មានការទទួលខុសត្រូវចំពោះមនុស្សគ្រប់គ្នាយ៉ាងដូច្នេះ តើមនុស្សដូចជាអ្នកទាំងនេះ គិតយ៉ាងណាអំពីការជឿលើព្រះជាម្ចាស់? តើប្រព្រឹត្តរបស់ពួកគេចំពោះសេចក្ដីពិតគឺយ៉ាងដូចម្ដេច? នៅក្នុងដួងចិត្តរបស់ពួកគេ តើសេចក្ដីពិតមានសារៈសំខាន់កម្រិតណា? តើអត្តសញ្ញាណរបស់ព្រះជាម្ចាស់ មានសារៈសំខាន់កម្រិតណា? តើពួកគេដឹងដែរឬទេ? (ពួកគេមិនដឹងទេ)។ តើពួកគេមិនគួរដឹងអំពីបញ្ហាដ៏ធំដុំបែបនេះទេឬ? ចុះហេតុអ្វីបានជាពួកគេមិនដឹង? វាពាក់ព័ន្ធនឹងនិស្ស័យរបស់ពួកគេ។ តើជានិស្ស័យអ្វីទៅ? (គឺសេចក្តីទុច្ចរិត)។ វាគឺជាសេចក្តីទុច្ចរិត ហើយវាគឺជាការស្អប់ខ្ពើមសេចក្ដីពិត។ ពួកគេមិនដឹងខ្លួនពីធម្មជាតិនៃអ្វីដែលពួកគេធ្វើនោះទេ ហើយពួកគេមិនដែលព្យាយាមត្រិះរិះ ឬស្វែងរកឡើយ ក៏មិនពិនិត្យពិច័យខ្លួនឯង បន្ទាប់ពីធ្វើរឿងរ៉ាវនានារួចនោះដែរ។ ផ្ទុយទៅវិញ ពួកគេធ្វើអ្វីក៏ដោយដែលពួកគេចង់ធ្វើ ដោយគិតថា ដរាបណាពួកគេមានចេតនាល្អ និងត្រឹមត្រូវ ពួកគេមិនត្រូវការនរណាម្នាក់មកមើលការខុសត្រូវ ឬរិះគន់ពួកគេឡើយ ពួកគេគិតថា ការទទួលខុសត្រូវ និងកាតព្វកិច្ចរបស់ពួកគេ ត្រូវបានបំពេញរួចរាល់ហើយ។ តើវាពិតជាដូច្នេះមែនឬ? មនុស្សខ្លះនិយាយថា៖ «យើងយល់ពីសាច់រឿងដែលព្រះអង្គបានប្រាប់យើង ប៉ុន្តែយើងនៅតែមិនយល់បន្តិចសោះពីចំណុចដែលយើងខ្វល់ខ្វាយបំផុតដដែល ហើយនោះគឺ៖ តើអាកប្បកិរិយារបស់ព្រះអង្គចំពោះរឿងបែបនេះដែលកើតឡើង គឺយ៉ាងដូចម្ដេច? តើអាកប្បកិរិយារបស់ព្រះអង្គចំពោះបុគ្គលដែលធ្វើរឿងបែបនេះ គឺយ៉ាងដូចម្ដេច? តើវាជាកំហឹង ការស្អប់ខ្ពើមនិងបដិសេធ និងការខ្ពើមរអើមឬ? ឬមួយក៏ព្រះអង្គសព្វព្រះហឫទ័យនឹងមនុស្សប្រភេទនេះ?» (គឺការស្អប់ខ្ពើម)។ តើរឿងបែបនេះមិនគួរឱ្យស្អប់ខ្ពើមទេឬ? (គួរតែស្អប់ខ្ពើម)។ តើអ្នករាល់គ្នានឹងគិតយ៉ាងណា ប្រសិនបើរឿងបែបនេះកើតឡើងចំពោះអ្នករាល់គ្នា? ឧបមាថា មនុស្សចិត្តល្អម្នាក់ ឱ្យរបស់ដែលមិនស្គាល់ខ្លះៗទៅអ្នកម្ដងហើយម្ដងទៀត ដោយខិតខំប្រឹងប្រែងយ៉ាងខ្លាំងដើម្បីបញ្ចុះបញ្ចូលអ្នកថា៖ «ហូបវាទៅ វាល្អសម្រាប់រាងកាយរបស់អ្នក។ ហូបវាទៅ វានឹងជួយអ្នកឱ្យរក្សាបាននូវសុខភាពល្អ។ ហូបវាទៅ វានឹងធ្វើឱ្យរូបរាង និងថាមពលរបស់អ្នកកាន់តែប្រសើរឡើង។ អ្នកគួរតែស្ដាប់ខ្ញុំទៅ មិនខុសទេ!» តើអ្នកនឹងគិតយ៉ាងណា ប្រសិនបើក្រោយពីបានផ្ទៀងផ្ទាត់ទៅ លទ្ធផលបានបង្ហាញថា របស់ទាំងនោះគ្មានតម្លៃអ្វីសោះនោះ? (ប្រសិនបើជាខ្ញុំ ខ្ញុំប្រហែលជាមិនចង់រវីរវល់ជាមួយមនុស្សប្រភេទនេះទៀតទេ ខ្ញុំនឹងធុញថប់នឹងគាត់ ហើយនិយាយលែងចេញ គឺអារម្មណ៍បែបហ្នឹងឯង)។ គេគួរតែស្អប់ខ្ពើម និងខ្ពើមរអើមនឹងមនុស្សបែបនេះ។ តើមានអ្វីទៀត? តើគេគួរតែមានអារម្មណ៍ខឹង ក្រៀមក្រំ ឬឈឺចាប់ដែរឬទេ? (គ្មានប្រយោជន៍ទេ)។ វាគ្មានប្រយោជន៍ទេ តើមែនទេ? តើគ្មានមនុស្សដែលនិយាយថា «បុគ្គលនេះប្រហែលជាធ្វើបែបនេះ ដោយសារតែគាត់មិនយល់ពីសេចក្ដីពិតទេ»ឬ? មនុស្សភាគច្រើនមិនយល់ពីសេចក្ដីពិតទេ ប៉ុន្តែតើមានមនុស្សប៉ុន្មាននាក់ក្នុងចំណោមពួកគេ ដែលអាចធ្វើរឿងបែបនេះបាន? តើមនុស្សមិនខុសគ្នាពីម្នាក់ទៅម្នាក់ទេឬ? (ពួកគេខុសគ្នា)។ មនុស្សគឺខុសៗគ្នា។ វាប្រៀបដូចជានៅពេលមនុស្សមានទំនាក់ទំនងជាមួយគ្នាទៅវិញទៅមកអ៊ីចឹងដែរ៖ នៅពេលមានការផ្លាស់ប្ដូរទំនិញសម្ភារៈ មនុស្សខ្លះស្វែងរកភាពយុត្តិធម៌ និងភាពសមហេតុផល។ សូម្បីតែមនុស្សទាំងនេះបណ្ដោយឱ្យភាគីម្ខាងទៀតកេងចំណេញពីពួកគេបន្តិចបន្តួចក៏ដោយ ក៏វាមិនមែនជាបញ្ហាសម្រាប់ពួកគេដែរ។ តាមរបៀបនេះ ទំនាក់ទំនងរបស់ពួកគេនៅស្ថិតស្ថេរ។ ពួកគេមានភាពជាមនុស្ស ហើយមានអារម្មណ៍ថា វាមិនមែនជាការលំបាកធំដុំទេ ក្នុងការខាតបង់បន្តិចបន្តួចនោះ។ មនុស្សផ្សេងទៀតខ្វះភាពជាមនុស្ស ហើយតែងតែចូលចិត្តកេងចំណេញពីអ្នកដទៃ៖ ទំនាក់ទំនងរបស់ពួកគេជាមួយអ្នកដទៃ គឺដើម្បីតែកេងចំណេញ និងស្វែងរកផលប្រយោជន៍ដោយធ្វើឱ្យអ្នកដទៃខាតបង់សុទ្ធសាធ។ ប្រសិនបើពួកគេអាចទាញយកផលប្រយោជន៍ខ្លះៗពីអ្នកបាន ពួកគេនឹងផ្គាប់ចិត្តអ្នក ហើយរក្សាទំនាក់ទំនងជាមួយអ្នក ប៉ុន្តែប្រសិនបើពួកគេមិនអាចទេ នោះពួកគេនឹងទាត់អ្នកចេញ។ ពួកគេមិនបង្ហាញភាពស្មោះត្រង់ចំពោះអ្នកឡើយ។ មនុស្សបែបនេះគឺគ្មានភាពជាមនុស្សទេ។

តើអ្នករាល់គ្នាគិតយ៉ាងណា ចំពោះមនុស្សប្រភេទដែលជូនអំណោយ ដូចនៅក្នុងសាច់រឿងដែលបាននិទាននៅថ្ងៃនេះ? ហេតុអ្វីបានជាមនុស្សដូចជាអ្នកទាំងនេះ ជូនរបស់ទាំងនេះជាអំណោយ ដូច្នេះ? តើវាជារឿងចៃដន្យឬ? ប្រសិនបើវាកើតឡើងម្ដងក្នុងរយៈពេលជាច្រើនឆ្នាំ វាប្រហែលជាការចៃដន្យ ប៉ុន្តែ តើវានៅតែអាចចាត់ទុកថាជាការចៃដន្យដែរឬទេ ប្រសិនបើរឿងដដែលនេះកើតឡើងដល់ទៅបួនដងក្នុងមួយរដូវនោះ? (មិនអាចទេ)។ ឥរិយាបថរបស់គាត់នេះ មិនមែនជារឿងចៃដន្យឡើយ ហើយនិស្ស័យបែបនោះ ក៏មិនអាចហៅថាជាការបញ្ចេញឱ្យឃើញ និងការសម្តែងចេញនូវសេចក្ដីពុករលួយមួយភ្លែតនោះដែរ។ ចុះតើធម្មជាតិនៃឥរិយាបថរបស់គាត់ គឺជាអ្វីទៅ? ដូចដែលយើងបាននិយាយពីមុនមក ឥរិយាបថរបស់គាត់គឺមិនគោរព គ្មានការទទួលខុសត្រូវ ធ្វេសប្រហែស ធ្វើដោយតក់ក្រហល់ និងតាមតែសន្ទុះចិត្ត ហើយជានិស្ស័យដែលគ្មានបែបបទរៀបរយ។ ដូច្នេះ ហេតុអ្វីបានជាគាត់ធ្វើបែបនេះ? ហេតុអ្វីបានជាគាត់មិនឱ្យរបស់ទាំងនោះទៅនរណាម្នាក់ផ្សេង តែបែរជាឱ្យមកខ្ញុំតែម្នាក់ឯងទៅវិញ? អត្តសញ្ញាណ និងឋានៈដ៏ខុសប្លែករបស់ខ្ញុំ បានធ្វើឱ្យខ្ញុំស័ក្តិសមនឹងទទួលអំណោយ ទាំងនេះ។ តើរឿងនេះធ្វើឱ្យចេតនារបស់បុរសដែលជូនអំណោយ និងធម្មជាតិនៃអ្វីដែលគាត់បានធ្វើ លេចឡើងយ៉ាងច្បាស់ដែរឬទេ? តើគោលបំណងរបស់គាត់គឺជាអ្វី? (ដើម្បីយកមុខយកមាត់)។ ត្រឹមត្រូវហើយ។ តើពាក្យអ្វីដែលត្រឹមត្រូវបំផុត ដើម្បីពិពណ៌នាពីការយកមុខយកមាត់របស់គាត់នេះ? វាគឺជាល្បិចថោកទាប៖ ការយកមុខយកមាត់ និងការឆ្លៀតឱកាស។ វាគឺជាវិធីដ៏ឆ្លាតវៃមួយក្នុងការយកមុខយកមាត់ជាមួយអ្នក ដោយទាក់ទាញអ្នកឱ្យធ្លាក់ចូលទៅក្នុងរណ្ដៅដែលគាត់បានជីក ដោយអ្នកមិនបានដឹងខ្លួន និងធ្វើឱ្យអ្នកមានអារម្មណ៍ល្អចំពោះគាត់ ខណៈដែលតាមការពិត គាត់មិនបរិសុទ្ធពិតប្រាកដ សូម្បីតែបន្តិចសោះឡើយ គឺគាត់ចង់សម្រេចគោលបំណងផ្ទាល់ខ្លួនរបស់គាត់ ដោយមិនលះបង់អ្វីទាំងអស់។ គាត់បានធ្វើបែបនេះដោយមិនបានគិតគូរល្អិតល្អន់ពីផលវិបាកឡើយ ហើយគ្រាន់តែឱ្យរបស់ដែលគាត់រើសបានដោយឥតគិតថ្លៃទៅអ្នក ដោយធ្វើឱ្យអ្នកមានអារម្មណ៍ថាគាត់ជាមនុស្សចេះយកចិត្តទុកដាក់ និងលួងលោមអ្នកឱ្យស្ថិតក្នុងសភាពសប្បាយចិត្ត។ តើនេះពិតជាមានន័យយ៉ាងដូចម្ដេច? វាមានន័យថា ដោយមិនបាច់ចំណាយប្រាក់សូម្បីមួយកាក់មួយសេន គាត់បានធ្វើឱ្យអ្នកមានអារម្មណ៍ថា អ្នកទទួលបានផលប្រយោជន៍យ៉ាងច្រើនពីការចំណាយរបស់គាត់ ដែលនេះច្បាស់ណាស់ថា គាត់កំពុងចាត់ទុកអ្នកដូចជាមនុស្សល្ងីល្ងើ។ តើវាមិនមានន័យដូច្នេះទេឬ? គាត់កំពុងគិតក្នុងចិត្តថា៖ «ខ្ញុំមិនចំណាយប្រាក់សូម្បីមួយកាក់មួយសេនទេ ហើយខ្ញុំក៏មិនលំបាកខ្លួនឯងដែរ ខ្ញុំគ្មានភាពស្មោះត្រង់ចំពោះព្រះអង្គឡើយ។ ខ្ញុំគ្រាន់តែថ្វាយរបស់អ្វីមួយដល់ព្រះអង្គ ដើម្បីឱ្យព្រះអង្គនឹកចាំពីខ្ញុំ ដើម្បីឱ្យព្រះអង្គគិតថាខ្ញុំជាមនុស្សចិត្តល្អ ចេះយកចិត្តទុកដាក់ និងមានភាពស្មោះត្រង់ ហើយថាខ្ញុំមានសេចក្ដីស្រឡាញ់ចំពោះព្រះអង្គនៅក្នុងដួងចិត្តរបស់ខ្ញុំ»។ ការធ្វើឱ្យអ្នកយល់ច្រឡំថា គាត់ជាមនុស្សបែបនេះ គឺជាល្បិចថោកទាបមួយ ហើយវាក៏ជាការឆ្លៀតឱកាសផងដែរ។ ការប្រើប្រាស់អ្វីដែលហៅថាសេចក្ដីសប្បុរសដ៏ថោកបំផុត ដើម្បីទទួលបានផលប្រយោជន៍ដ៏ធំបំផុត និងផលចំណេញបំផុត ដោយមិនបាច់ចំណាយអ្វីទាំងអស់ ឬគ្មានភាពស្មោះត្រង់សោះនោះ គឺជាល្បិចថោកទាប។ តើមានអ្នករាល់គ្នាណាម្នាក់នឹងធ្វើបែបនេះដែរឬទេ? មនុស្សគ្រប់គ្នាសុទ្ធតែធ្វើ គ្រាន់តែអ្នករាល់គ្នាមិនបានធ្វើរឿងដូចគ្នាដែលគាត់បានធ្វើប៉ុណ្ណោះ ប៉ុន្តែអ្នករាល់គ្នានឹងធ្វើវា ប្រសិនបើអ្នករាល់គ្នាមានឱកាស។ នោះគឺជារឿងទីមួយដែលខ្ញុំបានសន្និដ្ឋាន នៅពេលប្រាស្រ័យទាក់ទងជាមួយមនុស្សប្រភេទនេះ ពោលគឺពួកគេពូកែណាស់ខាងប្រើល្បិចថោកទាប។ ពួកគេមិនមែនជឿលើព្រះជាម្ចាស់ទេ អ្វីដែលពួកគេដើរតាម គឺជានរណាម្នាក់ដែលពួកគេគិតថានឹងផ្ដល់ផលប្រយោជន៍ដល់ពួកគេ ប្រទានពរដល់ពួកគេ និងជាអ្នកដែលស័ក្តិសមនឹងដើរតាម។ ហេតុការណ៍មួយនេះ បានលាតត្រដាងយ៉ាងទាំងស្រុងនូវសេចក្ដីជំនឿរបស់មនុស្សប្រភេទនេះ និងការពិតអំពីលក្ខណៈពិតប្រាកដរបស់ពួកគេ។ ការយល់ដឹងរបស់មនុស្សបែបនេះអំពីសេចក្ដីស្រឡាញ់ ភាពស្មោះត្រង់ និងការចុះចូលនឹងព្រះជាម្ចាស់ គឺសាមញ្ញពេកហើយ ហើយពួកគេចង់ប្រើវិធីសាស្ត្រនៃល្បិចថោកទាប ដើម្បីទទួលបានការសព្វព្រះហឫទ័យពីព្រះជាម្ចាស់ និងទទួលបានព្រះពរ។ តើពួកគេស្មោះត្រង់ចំពោះព្រះជាម្ចាស់ដែរឬទេ? តើពួកគេមានចិត្តកោតខ្លាចព្រះជាម្ចាស់តាមរបៀបណាមួយដែរឬទេ? (ពួកគេគ្មានទេ)។ ដូច្នេះ រឿងផ្សេងទៀតគឺកាន់តែមិនបាច់និយាយដល់ទៅទៀត។ នោះគឺជារឿងទីមួយដែលខ្ញុំបានសន្និដ្ឋាន។ តាមទស្សនៈរបស់អ្នករាល់គ្នា តើខ្ញុំនិយាយត្រូវដែរឬទេ? (ព្រះអង្គមានបន្ទូលត្រូវហើយ)។ តើខ្ញុំកំពុងចោទប្រកាន់គាត់ដោយអយុត្តិធម៌ឬ? តើខ្ញុំកំពុងពន្លើសរឿងតូចឱ្យក្លាយជារឿងធំឬ? មិនមែនទាល់តែសោះ។ បើផ្អែកលើសារជាតិរបស់គាត់ វាគឺធ្ងន់ធ្ងរជាងនេះទៅទៀត។ យ៉ាងហោចណាស់ គាត់កំពុងតែបោកបញ្ឆោត និងលេងសើចជាមួយព្រះជាម្ចាស់។

រឿងទីពីរដែលខ្ញុំបានសន្និដ្ឋាន គឺជាអ្វីដែលអាចមើលឃើញពីមនុស្សបែបនេះ។ ដួងចិត្តមនុស្សគឺគួរឱ្យខ្លាចណាស់! ប្រាប់ខ្ញុំមកមើល៍ តើភាពគួរឱ្យខ្លាចនេះគឺជាអ្វី? ហេតុអ្វីបានជាខ្ញុំនិយាយថា ដួងចិត្តមនុស្សគឺគួរឱ្យខ្លាច? (បុគ្គលនេះយកមុខយកមាត់ជាមួយព្រះជាម្ចាស់ ដើម្បីបំពេញចេតនា និងបំណងប្រាថ្នារបស់គាត់ក្នុងការទទួលបានព្រះពរ ហើយបន្ទាប់មក គាត់គ្មានការទទួលខុសត្រូវ និងមិនបានគិតគូរថាតើនឹងមានអ្វីកើតឡើងចំពោះព្រះកាយរបស់ព្រះជាម្ចាស់ បន្ទាប់ពីទ្រង់សោយរបស់ទាំងនេះ ឬថាតើផលវិបាកនឹងទៅជាយ៉ាងណានោះទេ។ គាត់តែងតែគិតគូរពីផលវិបាកនៃអ្វីក៏ដោយដែលគាត់ឱ្យគ្រួសាររបស់គាត់ហូប ប៉ុន្តែនៅពេលដែលគាត់ថ្វាយអ្វីមួយដល់ព្រះជាម្ចាស់ គាត់មិនបានគិតគូរពីផលវិបាកទាល់តែសោះ។ គាត់ធ្វើដូច្នេះទាំងស្រុងដើម្បីសម្រេចគោលដៅផ្ទាល់ខ្លួនរបស់គាត់ ដោយការយកមុខយកមាត់ជាមួយព្រះជាម្ចាស់ មិនថាតាមមធ្យោបាយល្អ ឬ អាក្រក់ឡើយ។ គេអាចមើលឃើញថា គាត់ពិតជាអាត្មានិយម និងគួរឱ្យស្អប់ខ្ពើមខ្លាំងណាស់ ថាគាត់គ្មានកន្លែងសម្រាប់ព្រះជាម្ចាស់នៅក្នុងដួងចិត្តរបស់គាត់ទេ ហើយថាគាត់មិនចាត់ទុកព្រះជាម្ចាស់ជាព្រះជាម្ចាស់ឡើយ)។ ដោយអត្ថន័យបង្កប់ តើវាមិនមានន័យថា មិនចាត់ទុកខ្ញុំដូចជាមនុស្សទេឬ? តើអាចនិយាយបែបនោះបានទេ? (អាចនិយាយបាន)។ ពិតជាចេតនាដ៏គួរឱ្យខ្លាចមែន! (មែនហើយ គាត់នឹងមិនបោកបញ្ឆោតព្រះជាម្ចាស់ទេ ប្រសិនបើគាត់ចាត់ទុកព្រះជាម្ចាស់ដូចជាសាច់ញាតិរបស់គាត់នោះ)។ នោះពិតជាគួរឱ្យខ្លាចមែន។ ប្រសិនបើនរណាម្នាក់ជាមិត្តរបស់អ្នក តើពួកគេនឹងប្រព្រឹត្តចំពោះអ្នកបែបនោះដែរឬទេ? ពួកគេនឹងមិនធ្វើទេ។ ពួកគេនឹងប្រាប់អ្នកថាអ្វីដែលល្អសម្រាប់ហូប ហើយប្រសិនបើមានផលប៉ះពាល់ក្នុងការហូបអ្វីមួយ ពួកគេនឹងហាមឃាត់អ្នកយ៉ាងដាច់អហង្ការមិនឱ្យហូបវាឡើយ។ នោះគឺជារឿងដែលសូម្បីតែមិត្តភក្ដិក៏អាចធ្វើបានដែរ។ ប៉ុន្តែ តើបុគ្គលនេះអាចធ្វើបែបនោះបានទេ? ទេ មិនបានទេ។ ដោយសារតែគាត់បានធ្វើរឿងបែបនេះចំពោះខ្ញុំ គាត់ប្រាកដជានឹងធ្វើវាចំពោះអ្នករាល់គ្នាមិនខាន។ តើមានភាពគួរឱ្យខ្លាចអ្វីផ្សេងទៀតអំពីគាត់? (គាត់ជាមនុស្សដែលមានល្បិចកលជ្រៅ។ គាត់លាក់បាំងវាដោយភាពកក់ក្ដៅនៅសំបកក្រៅ ប៉ុន្តែនៅខាងក្នុង គាត់កំពុងគិតគូរល្បិចកល ដោយព្យាយាមទាញយកផលប្រយោជន៍ដ៏ធំបំផុតពីរឿងដែលថោកបំផុតតាមដែលគាត់អាចធ្វើបាន ហើយវាពិតជាគួរឱ្យខ្លាចណាស់)។ វាជារឿងល្អដែលមើលឃើញតាមរបៀបនោះ។ អ្វីដែលអ្នកបានលើកឡើងពីមុន គឺជាផ្នែកអាត្មានិយមរបស់គាត់ ចំណែកឯចំណុចនេះ សំដៅទៅលើការគិតគូរល្បិចកលរបស់គាត់។ គ្រាន់តែផ្អែកលើអ្វីដែលអ្នករាល់គ្នាបាននិយាយ តើរឿងទាំងនេះដែលមាននៅជ្រៅក្នុងខ្លួនមនុស្ស រឿងទាំងនេះដែលត្រូវបានបញ្ចេញឱ្យឃើញពីភាពជាមនុស្សរបស់ពួកគេ រឿងដែលពួកគេអាច ឬ មិនអាចប៉ះពាល់បាន ហើយដែលអ្នកដទៃអាច ឬ មិនអាចមើលឃើញ ឬបកស្រាយបាននោះ មានប្រភពមកពីណា? តើឪពុកម្ដាយរបស់គេជាអ្នកបង្រៀនរឿងទាំងនេះឬ? តើសាលាជាអ្នកបង្រៀនឬ? ឬមួយក៏សង្គមជាអ្នកបណ្ដុះវាឡើង? តើរឿងទាំងនេះកើតឡើងដោយរបៀបណា? មានរឿងមួយដែលប្រាកដច្បាស់៖ រឿងទាំងនេះគឺមានពីកំណើត។ ហេតុអ្វីបានជាខ្ញុំនិយាយដូច្នេះ? តើរឿងដែលមានពីកំណើត ពាក់ព័ន្ធនឹងអ្វី? វាពាក់ព័ន្ធនឹងសារជាតិធម្មជាតិរបស់មនុស្សម្នាក់។ ដូច្នេះ ការដែលគាត់គិតបែបនេះ តើវាជាការគិតទុកជាមុនដ៏យូរ ឬ ជាការនឹកឃើញភ្លាមៗ? តើគាត់ទទួលបានការជំរុញចិត្ត ពីអ្វីដែលគាត់បានឃើញនរណាម្នាក់ផ្សេងទៀតធ្វើ ឬតើគាត់ចាំបាច់ត្រូវធ្វើវាក្រោមស្ថានភាពជាក់លាក់ណាមួយ? ឬមួយក៏ខ្ញុំបានណែនាំគាត់ឱ្យធ្វើដូច្នេះ? មិនមែនទាំងអស់។ ទោះបីជារឿងតូចតាចទាំងនេះ អាចមើលទៅហាក់ដូចជាសាមញ្ញនៅសំបកក្រៅក៏ដោយ ប៉ុន្តែធម្មជាតិដែលស្ថិតនៅពីក្រោយរឿងនីមួយៗទាំងនេះ គឺមិនសាមញ្ញឡើយ។ តើបុគ្គលដែលបានធ្វើរឿងទាំងនេះ អាចដឹងពីផលវិបាកនៃការធ្វើរឿងទាំងនោះដែរឬទេ? គាត់មិនដឹងទេ។ ហេតុអ្វីបានជាមិនដឹង? ឧបមាថា អ្នកទិញរបស់ថោកមួយនៅតាមតូបលក់តាមផ្លូវ ដើម្បីជូនចៅហ្វាយរបស់អ្នក។ មុននឹងជូន តើអ្នកមិនត្រូវគិតគូរពីរឿងរ៉ាវ និងសួរខ្លួនឯងទេឬថា៖ «តើចៅហ្វាយអាចរកឃើញរបស់នេះនៅតាមតូបលក់តាមផ្លូវដែរឬទេ? តើគាត់អាចចូលមើលតាមអ៊ីនធឺណិត និងដឹងថាវាមានតម្លៃប៉ុន្មានដែរឬទេ? តើមាននរណាម្នាក់អាចប្រាប់គាត់ថាវាមានតម្លៃប៉ុន្មានដែរឬទេ? តើគាត់នឹងគិតយ៉ាងណាចំពោះខ្ញុំ បន្ទាប់ពីគាត់បានឃើញវា?» តើទាំងនេះមិនមែនជារឿងដែលអ្នកត្រូវគិតគូរទេឬ? អ្នកនឹងគិតគូរវាជាមុនសិន ហើយទិញវានៅពេលក្រោយ។ ប្រសិនបើបន្ទាប់ពីគិតគូររួច អ្នកមានអារម្មណ៍ថា ការជូនរបស់នេះជាអំណោយ នឹងមានផលវិបាកមិនល្អ តើអ្នកនៅតែជូនវាដែរឬទេ? អ្នកប្រាកដជាមិនជូនទេ។ ប្រសិនបើអ្នកគិតថា ការជូនរបស់នេះទៅចៅហ្វាយរបស់អ្នក នឹងមិនអស់ប្រាក់ច្រើន ហើយវានឹងធ្វើឱ្យចៅហ្វាយរបស់អ្នកសប្បាយចិត្ត នោះអ្នកប្រាកដជានឹងជូនវាមិនខាន។ ប៉ុន្តែបុរសនៅក្នុងសាច់រឿងនេះ មិនបានគិតគូរពីរឿងទាំងនេះទេ ចុះតើគាត់កំពុងគិតអ្វីទៅ? អ្វីដែលគាត់កំពុងគិត គឺថា នេះជាមធ្យោបាយតែមួយគត់ដើម្បីសម្រេចចេតនារបស់គាត់។ ឥឡូវនេះ តាមរយៈការវិភាគវា ធម្មជាតិនៃបញ្ហានេះក៏លេចចេញមក។ តើគេអាចមើលឃើញអ្វីខ្លះ តាមរយៈធម្មជាតិនៃបញ្ហានេះ? លទ្ធផលទីពីរដែលត្រូវបានមើលឃើញនៅក្នុងមនុស្ស តាមរយៈការប្រាស្រ័យទាក់ទងជាមួយពួកគេ គឺថាដួងចិត្តរបស់ពួកគេគួរឱ្យខ្លាចណាស់។ តើគេអាចទាញសេចក្ដីសន្និដ្ឋានអំពីនិស្ស័យពុករលួយដែលមនុស្សបែបនេះបញ្ចេញឱ្យឃើញ មិនថាវាជាចេតនា ឬដោយអចេតនា បានដែរឬទេ? តើអ្វីដែលបណ្ដាលឱ្យដួងចិត្តមនុស្សគួរឱ្យខ្លាចយ៉ាងនេះ? តើមកពីវាស្ពឹកស្រពន់ពេកឬ? មនុស្សដែលស្ពឹកស្រពន់ គឺជាអ្នកដែលខ្វះការយល់ដឹង។ តើវាត្រឹមត្រូវដែរឬទេ ក្នុងការពិពណ៌នាថាពួកគេជាមនុស្សស្ពឹកស្រពន់នោះ? (មិនត្រឹមត្រូវទេ)។ ដូច្នេះ តើវាដោយសារតែភាពល្ងង់ខ្លៅឬ? (មិនមែនទេ)។ ចុះតើមូលហេតុនេះ ទីបំផុតគួរតែចាត់ទុកថាបណ្ដាលមកពីអ្វីទៅ? វាគឺបណ្ដាលមកពីនិស្ស័យទុច្ចរិតរបស់មនុស្ស។ ខ្ញុំត្រូវតែប្រាប់អ្នករាល់គ្នាថា ភាពគួរឱ្យខ្លាចរបស់មនុស្សស្ថិតនៅត្រង់ណា៖ វាស្ថិតនៅត្រង់ការពិតដែលថា ពួកអារក្សរស់នៅក្នុងដួងចិត្តរបស់ពួកគេ។ តើអ្នករាល់គ្នាមានអារម្មណ៍យ៉ាងណាចំពោះរឿងនោះ? ហេតុអ្វីបានជាខ្ញុំនិយាយថា ពួកអារក្សរស់នៅក្នុងដួងចិត្តរបស់មនុស្ស? តើអ្នករាល់គ្នាយល់យ៉ាងដូចម្ដេច? តើអ្នករាល់គ្នាមិនគិតថា នេះគឺជាសេចក្តីថ្លែងដ៏គួរឱ្យខ្លាចទេឬ? តើអ្នករាល់គ្នាមិនភ័យខ្លាចទេឬ នៅពេលដែលអ្នករាល់គ្នាឮវា? ពីមុន អ្នករាល់គ្នាមិនបានគិតថា ពួកអារក្សបានរស់នៅក្នុងដួងចិត្តរបស់អ្នករាល់គ្នាទេ អ្នករាល់គ្នាគ្រាន់តែបានគិតថា អ្នករាល់គ្នាមាននិស្ស័យពុករលួយ ប៉ុន្តែមិនដឹងថា ពួកអារក្សបានរស់នៅក្នុងអ្នករាល់គ្នាឡើយ។ ឥឡូវនេះ អ្នករាល់គ្នាដឹងហើយ។ តើនេះមិនមែនជាបញ្ហាធ្ងន់ធ្ងរទេឬ? តើអ្នករាល់គ្នាគិតថា ខ្ញុំនិយាយត្រូវដែរឬទេ? (ទ្រង់មានបន្ទូលត្រូវហើយ)។ តើនេះមិនមែនជាការឈានដល់ឫសគល់នៃបញ្ហាទេឬ? (មែនហើយឈានដល់)។ ចូរត្រិះរិះអំពីមូលហេតុដែលខ្ញុំបាននិយាយថា ពួកអារក្សរស់នៅក្នុងដួងចិត្តរបស់មនុស្ស។ ចូរគិតអំពីវា៖ តើមនុស្សដែលមានមនសិការ និងវិចារណញ្ញាណ នឹងបោកបញ្ឆោតព្រះជាម្ចាស់តាមរបៀបនេះដែរឬទេ? តើនេះជាការចុះចូលនឹងព្រះជាម្ចាស់ឬ? នេះគឺជាការទាស់ទទឹងនឹងព្រះជាម្ចាស់ទាំងដឹងច្បាស់ ហើយមិនចាត់ទុកទ្រង់ជាព្រះជាម្ចាស់ទាល់តែសោះ។ ឥឡូវនេះ ដោយសារព្រះជាម្ចាស់បានយាងមកផែនដីដើម្បីសង្គ្រោះមនុស្សជាតិ តើទំនាក់ទំនងរវាងមនុស្ស និងព្រះជាម្ចាស់ គឺជាអ្វីទៅ? តើវាជាទំនាក់ទំនងរវាងថ្នាក់លើ និងថ្នាក់ក្រោមឬ? ជាមិត្តភាពឬ? ជាសាច់ញាតិឬ? តើវាពិតជាទំនាក់ទំនងប្រភេទអ្វីទៅ? តើអ្នកចាត់ការ និងប្រព្រឹត្តចំពោះទំនាក់ទំនងនេះយ៉ាងដូចម្តេច? តើអ្នកគួរមានផ្នត់គំនិតបែបណា នៅពេលប្រាស្រ័យទាក់ទង និងចុះសម្រុងជាមួយព្រះជាម្ចាស់? តើអ្នកគួររក្សាអ្វីនៅក្នុងដួងចិត្តរបស់អ្នក ដើម្បីចុះសម្រុងជាមួយព្រះជាម្ចាស់? (ការកោតខ្លាច)។ ការកោតខ្លាច ហាក់ដូចជាមិនប្រាកដប្រជាសម្រាប់មនុស្សគ្រប់គ្នាទេ។ (ការភ័យខ្លាច)។ ការភ័យខ្លាច មិនអាចសម្រេចបានឡើយ។ ប្រសិនបើអ្នកចាត់ទុកខ្ញុំជាមនុស្សសាមញ្ញម្នាក់ គ្រាន់តែជាអ្នកស្គាល់គ្នា មិនសូវយល់ពីគ្នាទៅវិញទៅមកច្បាស់ និងមិនទាន់គ្រប់គ្រាន់ដើម្បីក្លាយជាមិត្តភក្ដិនឹងគ្នាផងនោះ ដូច្នេះ តើទំនាក់ទំនងរវាងពួកយើងអាចសុខដុម និងរាក់ទាក់នឹងគ្នាដោយរបៀបណា? មនុស្សដែលមានមនសិការ គួរតែដឹងពីរបៀបធ្វើរឿងបែបនេះឱ្យបានសមរម្យ។ (ចាំបាច់ត្រូវមានការគោរព)។ នេះគឺជារឿងតិចតួចបំផុតដែលអ្នកគួរតែមាន។ ឧបមាថា មនុស្សពីរនាក់ជួបគ្នា៖ ពួកគេមិនទាន់ស្និទ្ធស្នាលនឹងគ្នា ហើយមិនស្គាល់ឈ្មោះគ្នាទៅវិញទៅមកទេ។ ប្រសិនបើម្នាក់ក្នុងចំណោមពួកគេ ឃើញថាម្នាក់ទៀតជាមនុស្សគ្មានល្បិច ហើយចង់បញ្ឆោតលេងគាត់ តើនេះមិនមែនជាការយាយីគេទេឬ? ប្រសិនបើគ្មានសូម្បីតែការគោរពតិចតួចបំផុត តើមានភាពជាមនុស្សនៅសេសសល់ដែរឬទេ? ដើម្បីឱ្យមនុស្សចុះសម្រុងនឹងគ្នា មិនថាជម្លោះ ឬ ការខ្វែងគំនិតគ្នាអាចកើតមានឡើងក៏ដោយ យ៉ាងហោចណាស់ ពួកគេត្រូវតែគោរពគ្នាទៅវិញទៅមក។ ការគោរព គឺជាសុភនិច្ឆ័យជាមូលដ្ឋាននៃការប្រព្រឹត្តខ្លួន ហើយមានការគោរពជាអប្បបរមារវាងមនុស្សទាំងអស់។ ដូច្នេះ តើការគោរពនេះមានដែរឬទេ នៅពេលដែលមនុស្សប្រាស្រ័យទាក់ទងជាមួយព្រះជាម្ចាស់? ប្រសិនបើអ្នកមិនអាចសូម្បីតែឈានដល់ចំណុចនេះទេ នោះនៅក្នុងគំនិតរបស់អ្នក តើទំនាក់ទំនងរវាងព្រះជាម្ចាស់ និងអ្នក ពិតជាយ៉ាងដូចម្ដេចទៅ? ដូច្នេះ គឺគ្មានទំនាក់ទំនងទាល់តែសោះ សូម្បីតែទំនាក់ទំនងជាអ្នកក្រៅក៏គ្មានដែរ។ ហេតុដូច្នេះហើយ បុគ្គលដែលជូនអំណោយនោះ អាចប្រព្រឹត្តចំពោះព្រះជាម្ចាស់តាមរបៀបនេះ៖ គាត់មិនត្រឹមតែមិនគោរពព្រះជាម្ចាស់ប៉ុណ្ណោះទេ ប៉ុន្តែគាត់ថែមទាំងចង់បោកបញ្ឆោតទ្រង់ទៀតផង។ នៅក្នុងដួងចិត្តរបស់គាត់ គាត់មិនមានអារម្មណ៍ថា ព្រះជាម្ចាស់គួរតែត្រូវបានគោរព ឬថាគួរតែមានការគិតគូរយ៉ាងប្រុងប្រយ័ត្ន និងល្អិតល្អន់ចំពោះព្រះរាជសុខភាពរបស់ទ្រង់ និងចំពោះផលវិបាកនៃការដែលទ្រង់សោយអំណោយទាំងនោះឡើយ រឿងទាំងនេះមិនស្ថិតនៅក្នុងវិសាលភាពនៃការគិតគូររបស់គាត់ទេ។ សម្រាប់គាត់ ត្រឹមតែប្រើល្បិចដើម្បីបោកប្រាស់ព្រះជាម្ចាស់ឱ្យសព្វព្រះហឫទ័យនឹងគាត់ គឺគ្រប់គ្រាន់ទៅហើយ រឿងដែលល្អបំផុតសម្រាប់គាត់ គឺអាចបោកបញ្ឆោតព្រះជាម្ចាស់បាន។ នោះគឺជាដួងចិត្តរបស់គាត់។ តើវាមិនអាក្រក់ទេឬ ដែលមនុស្សមានដួងចិត្តបែបនេះ? វាគួរឱ្យខ្លាចណាស់!

មនុស្សខ្លះជឿលើព្រះជាម្ចាស់ ហើយនៅសំបកក្រៅ ពួកគេហាក់ដូចជាដើរតាមទ្រង់។ ប៉ុន្តែ ជ្រៅនៅក្នុងដួងចិត្តរបស់ពួកគេ តើពួកគេធ្លាប់បានឆ្លុះបញ្ចាំងពីផ្លូវដែលពួកគេបានដើរ និងតម្លៃដែលពួកគេបានលះបង់ដែរឬទេ? តើពួកគេធ្លាប់បានពិនិត្យពិច័យ និងស្វែងរកមើលថាតើពួកគេបានបំពេញភារកិច្ចដែលព្រះជាម្ចាស់បាន ផ្ទុកផ្តាក់ដល់ពួកគេដែរឬទេ? តើអាកប្បកិរិយារបស់មនុស្សក្នុងការប្រព្រឹត្តចំពោះព្រះជាម្ចាស់ គឺយ៉ាងដូចម្ដេចទៅឱ្យប្រាកដ? បើវិនិច្ឆ័យ តាមរឿងរ៉ាវផ្សេងៗដែលមនុស្សបង្ហាញ និងបញ្ចេញឱ្យឃើញ សូម្បីតែការគិតគូរល្បិចកលដ៏ជ្រៅបំផុតរបស់ពួកគេ មិនបាច់និយាយដល់និស្ស័យទាំងអស់ដែលត្រូវបានបញ្ចេញឱ្យឃើញនៅក្នុងរឿងទាំងនេះដែលពួកគេធ្វើក្នុងការប្រព្រឹត្តចំពោះព្រះជាម្ចាស់ផងនោះ តើមនុស្សបានធ្វើអ្វីខ្លះសម្រាប់ព្រះជាម្ចាស់? ក្រៅពីការលះបង់ និងការគិតគូរយ៉ាងល្អិតល្អន់ពីរឿងដែលផ្តល់ផលប្រយោជន៍ដល់ខ្លួនឯង តើអាកប្បកិរិយារបស់មនុស្សចំពោះព្រះជាម្ចាស់គឺយ៉ាងដូចម្ដេច ហើយតើពួកគេថ្វាយអ្វីដល់ទ្រង់? គឺគ្មានអ្វីក្រៅពីការគិតគូរល្បិចកល ការគិតគូរផលប្រយោជន៍ ការមានចិត្តប្រយ័ត្ន និងអាកប្បកិរិយាមើលងាយឡើយ។ ការមើលងាយគឺជាអាកប្បកិរិយាមួយ ចុះតើឥរិយាបថដែលកើតចេញពីអាកប្បកិរិយានេះ គឺជាអ្វីទៅ ប្រសិនបើត្រូវបានសម្តែងចេញជាកិរិយាសព្ទនោះ? «ការចំអក»។ តើអ្នករាល់គ្នាធ្លាប់បានឮពាក្យនេះពីមុនមកដែរឬទេ? (ពួកយើងធ្លាប់បានឮ)។ «ការចំអក» គឺជាពាក្យរាងផ្លូវការបន្តិច។ តើយើងនិយាយយ៉ាងដូចម្ដេចនៅក្នុងភាសានិយាយ? យើងនិយាយថា «ការចំអកលេង» «ការបញ្ឆោតលេងលើនរណាម្នាក់» «ការលេងសើចជាមួយនរណាម្នាក់»។ សម្រាប់ពួកគេ អ្នកមើលទៅស្ងៀមស្ងាត់មិនអួតអាង អ្នកមើលទៅដូចជាមនុស្សគ្មានល្បិច នៅក្នុងកែវភ្នែករបស់ពួកគេ អ្នកគ្មានតម្លៃអ្វីសោះ ហើយពួកគេហ៊ានចំអកឱ្យអ្នកយ៉ាងចំហ តើនេះជានិស្ស័យប្រភេទអ្វីទៅ? សម្រាប់នរណាម្នាក់ដែលមាននិស្ស័យបែបនេះ តើវាជាទេវតាឬដែលរស់នៅក្នុងដួងចិត្តរបស់ពួកគេ ឬមួយក៏ជាអារក្ស? (គឺអារក្ស)។ វាគឺជាអារក្ស។ ប្រសិនបើពួកគេអាចប្រព្រឹត្តចំពោះព្រះជាម្ចាស់បែបនេះ ដូច្នេះ តើតាមពិតពួកគេជាអ្វីទៅ? តើពួកគេអាចអនុវត្តព្រះបន្ទូលរបស់ព្រះជាម្ចាស់បានដែរឬទេ? តើពួកគេអាចចុះចូលនឹងព្រះបន្ទូលរបស់ព្រះជាម្ចាស់បានដែរឬទេ? ជាឧទាហរណ៍ មាននរណាម្នាក់ដូចជាបុរសដែលបានជូនអំណោយមកខ្ញុំ គាត់មិនស្វែងរកសេចក្ដីពិតទេ ហើយគាត់ក៏មិនយល់ពីបំណងព្រះហឫទ័យរបស់ព្រះជាម្ចាស់ដែរ។ គាត់មិនដឹងសូម្បីតែបន្តិចសោះថា តើព្រះជាម្ចាស់តម្រូវអ្វីខ្លះពីមនុស្ស តើព្រះជាម្ចាស់ចង់ទតឃើញអ្វី ឬតើព្រះជាម្ចាស់ចង់ទទួលបានអ្វីពីមនុស្ស។ គាត់ប្រៀបដូចជានរណាម្នាក់ដែលកំពុងប្រាស្រ័យទាក់ទងជាមួយចៅហ្វាយរបស់គាត់ ដោយផ្ដោតលើរបៀបបញ្ជោរ និងបោកបញ្ឆោតចៅហ្វាយ ដោយប្រព្រឹត្តចំពោះចៅហ្វាយ តាមរបៀបណាក៏ដោយដែលអនុញ្ញាតឱ្យគាត់សម្រេចគោលដៅរបស់គាត់បាន តើតាមពិតមនុស្សបែបនេះរស់នៅដោយពឹងផ្អែកលើអ្វីទៅ? គាត់រស់នៅដោយការអែបអប ដោយរស់នៅក្នុងជីវិតដ៏គួរឱ្យស្អប់ខ្ពើមមួយ តាមរយៈការបញ្ជោរ ពួកអ្នកដឹកនាំរបស់គាត់។ ហេតុអ្វីបានជាគាត់ថ្វាយ «ការយកចិត្តទុកដាក់» និង «សេចក្ដីសប្បុរស» បែបនេះមកខ្ញុំ? គាត់មិនអាចធ្វើផ្សេងពីនេះបានទេ តើមែនទេ? តើគាត់អាចទាយដឹងទុកជាមុនថា ខ្ញុំនឹងមានអារម្មណ៍យ៉ាងណាចំពោះរឿងនេះដែរឬទេ? (មិនអាចទេ)។ ត្រឹមត្រូវហើយ គាត់មិនយល់ទេ។ គាត់ខ្វះគំនិតជាមនុស្សធម្មតាទាំងស្រុង។ គាត់មិនបានដឹង ឬ ខ្វល់ខ្វាយថា តើខ្ញុំអាចនឹងយល់ឃើញ កំណត់ ឬវាយតម្លៃឥរិយាបថ និងនិស្ស័យរបស់គាត់យ៉ាងដូចម្ដេចឡើយ។ តើគាត់ខ្វល់ខ្វាយពីរឿងអ្វីទៅ? គាត់ខ្វល់ខ្វាយពីរបៀបបញ្ជោរខ្ញុំ ដើម្បីសម្រេចគោលដៅរបស់គាត់ ហើយបន្ទាប់មក បន្សល់ទុកនូវចំណាប់អារម្មណ៍ល្អអំពីគាត់មកលើខ្ញុំ។ នោះគឺជាចេតនារបស់គាត់ នៅពេលធ្វើរឿងរ៉ាវនានា។ តើនេះជាភាពជាមនុស្សប្រភេទអ្វីទៅ? តើនេះជារឿងដែលមនុស្សមានមនសិការ និងវិចារណញ្ញាណពិតប្រាកដនឹងធ្វើឬ? អ្នករស់នៅបានច្រើនឆ្នាំមកហើយ ដូច្នេះ អ្នកគួរតែយល់ថា៖ ទីមួយ ខ្ញុំមិនត្រូវការការបញ្ជោររបស់អ្នកទេ។ ទីពីរ ខ្ញុំមិនត្រូវការឱ្យអ្នកថ្វាយអ្វីមកខ្ញុំឡើយ។ ទីបី និងសំខាន់បំផុត អ្នកគួរតែយល់ថា មិនថាអ្នកធ្វើអ្វីក៏ដោយ មិនថាចេតនា និងគោលដៅរបស់អ្នកគឺជាអ្វី ហើយធម្មជាតិនៃអ្វីដែលអ្នកធ្វើគឺជាអ្វីនោះទេ ខ្ញុំជាអ្នកកំណត់ និងទាញសេចក្ដីសន្និដ្ឋានលើរឿងទាំងអស់នេះ។ វាមិនមែនជារឿងដែលអ្នកធ្វើអ្វីមួយ ហើយបន្ទាប់មកវាក៏ចប់នោះទេ ផ្ទុយទៅវិញ ខ្ញុំត្រូវតែមើលឱ្យឃើញច្បាស់ថា តើចេតនា និងហេតុផលជំរុញចិត្តរបស់អ្នកគឺជាអ្វី។ ខ្ញុំមើលតែទៅលើនិស្ស័យរបស់អ្នកប៉ុណ្ណោះ។ មនុស្សខ្លះប្រហែលជានឹងនិយាយថា៖ «ព្រះអង្គពិតជាតឹងរ៉ឹងចំពោះមនុស្សណាស់!» តើខ្ញុំតឹងរ៉ឹងឬ? ខ្ញុំមិនគិតដូច្នេះទាល់តែសោះ។ គឺដោយសារតែខ្ញុំមិនតឹងរ៉ឹងទាល់តែសោះ ទើបមនុស្សខ្លះព្យាយាមកេងចំណេញពីស្ថានភាពនេះ។ តើវាមិនដូច្នេះទេឬ? ភ្លាមៗនៅពេលដែលមនុស្សខ្លះចូលមកប្រាស្រ័យទាក់ទងជាមួយខ្ញុំ ពួកគេត្រិះរិះថា៖ «ខ្ញុំមើលឃើញអ្នកគ្រាន់តែជាមនុស្សធម្មតាម្នាក់ប៉ុណ្ណោះ។ មិនចាំបាច់យកចិត្តទុកដាក់ខ្លាំងចំពោះអ្នកទេ។ អ្នកគឺស្ទើរតែដូចជាខ្ញុំអ៊ីចឹង៖ អ្នកក៏ហូបបាយបីពេលក្នុងមួយថ្ងៃដែរ ហើយខ្ញុំមិនឃើញថាអ្នកមានសិទ្ធិអំណាច ឬអំណាចអ្វីឡើយ។ អ្នកនឹងគ្មានអ្វីត្រូវនិយាយទេ មិនថាខ្ញុំប្រព្រឹត្តចំពោះអ្នកយ៉ាងណាក៏ដោយ។ តើអ្នកអាចធ្វើអ្វីខ្ញុំបាន?» តើនេះជាការគិតបែបណាទៅ? តើវាមានប្រភពមកពីណា? វាមានប្រភពមកពីនិស្ស័យរបស់មនុស្ស។ ហេតុអ្វីបានជាមនុស្សមាននិស្ស័យបែបនេះ? គឺដោយសារតែមានពួកអារក្សរស់នៅក្នុងដួងចិត្តរបស់ពួកគេ។ ដោយមានពួកអារក្សរស់នៅក្នុងដួងចិត្តរបស់ពួកគេ មិនថាពួកគេគិតថាព្រះជាម្ចាស់អស្ចារ្យប៉ុនណា មិនថាពួកគេគិតថាឋានៈរបស់ព្រះជាម្ចាស់ខ្ពង់ខ្ពស់ប៉ុនណា មិនថាពួកគេជឿយ៉ាងណាចំពោះការដែលព្រះជាម្ចាស់សម្ដែងចេញនូវ សេចក្ដីពិតដើម្បីសង្គ្រោះមនុស្ស មិនថាពួកគេសម្តែងចេញនូវសេចក្ដីដឹងគុណរបស់ពួកគេតាមរយៈពាក្យសម្ដីខ្លាំងប៉ុនណា ហើយមិនថាពួកគេបង្ហាញពីឆន្ទៈរបស់ពួកគេក្នុងការរងទុក្ខ និងលះបង់ខ្លាំងប៉ុនណានោះទេ នៅពេលដល់ពេលដែលត្រូវបំពេញភារកិច្ចរបស់ពួកគេ ពួកអារក្សនឹងធ្វើជាអ្នកគ្រប់គ្រងនៅក្នុងដួងចិត្តរបស់ពួកគេ ហើយគឺពួកអារក្សនេះហើយដែលចាប់ផ្ដើមធ្វើការ។ តាមទស្សនៈរបស់អ្នករាល់គ្នា តើមនុស្សប្រភេទណាដែលហ៊ានបោកបញ្ឆោត និងសូម្បីតែចំអកឱ្យព្រះជាម្ចាស់នោះ? (គឺអារក្ស)។ វាគឺជាអារក្ស រឿងនេះគឺប្រាកដច្បាស់ណាស់។

នៅក្នុងការប្រកបគ្នារបស់យើងពីមុន តើការសន្ទនាមួយណារវាងសាតាំង និងព្រះជាម្ចាស់ ដែលយើងអាចមើលឃើញពីនិស្ស័យរបស់សាតាំង? ព្រះជាម្ចាស់មានព្រះបន្ទូលថា៖ «សាតាំង តើឯងមកពីណា?» តើសាតាំងបានឆ្លើយតបយ៉ាងដូចម្ដេច? (ទើបតែទៅ និងមក ដើរចុះឡើងនៅលើផែនដី (យ៉ូប ១:៧)។) តើនេះជាការនិយាយស្ដីប្រភេទអ្វីទៅ? (ការនិយាយស្ដីបែបអារក្ស)។ វាគឺជាការនិយាយស្ដីបែបអារក្ស! ប្រសិនបើសាតាំងចាត់ទុកព្រះជាម្ចាស់ជាព្រះជាម្ចាស់ វាច្បាស់ជានិយាយថា៖ «ព្រះជាម្ចាស់បានសួរខ្ញុំ ដូច្នេះ ខ្ញុំនឹងទូលប្រាប់ពីកន្លែងដែលខ្ញុំមក ដោយអាកប្បកិរិយាសុភាពរាបសា»។ តើនេះមិនមែនជាការនិយាយស្ដីប្រកបដោយហេតុផលទេឬ? (មែនហើយ)។ វាគឺជាប្រយោគដែលស្របទៅនឹងការគិតរបស់មនុស្សធម្មតា៖ ជាប្រយោគពេញលេញ ត្រឹមត្រូវតាមវេយ្យាករណ៍ និងអាចយល់បានភ្លាមៗ។ តើសាតាំងបាននិយាយបែបនោះឬ? (ទេ)។ តើវាបាននិយាយអ្វីខ្លះ? «ទើបតែទៅ និងមក ដើរចុះឡើងនៅលើផែនដី។» តើអ្នករាល់គ្នាយល់ប្រយោគនេះដែរឬទេ? (មិនយល់ទេ)។ សូម្បីតែរហូតមកដល់ពេលនេះ ក៏គ្មាននរណាម្នាក់យល់ពីអត្ថន័យរបស់វាដែរ។ ដូច្នេះ តើសាតាំងមកពីណា? តើវាទៅនិងមកនៅកន្លែងណា? តើវាមកពីណា ហើយវាកំពុងទៅផ្លូវណា? តើមានចម្លើយសន្និដ្ឋានច្បាស់លាស់ណាមួយចំពោះសំណួរទាំងនេះដែរឬទេ? រហូតមកដល់សព្វថ្ងៃនេះ អស់អ្នកដែលបកស្រាយព្រះគម្ពីរ មិនអាចរកឃើញថាតាមពិតសាតាំងមកពីណា ឬថាតើវាចំណាយពេលប៉ុន្មានដើម្បីមកដល់ចំពោះព្រះភ័ក្ត្រព្រះជាម្ចាស់ និងទូលទៅកាន់ទ្រង់ឡើយ រឿងទាំងនេះគឺគ្មាននរណាដឹងទេ។ ចុះហេតុអ្វីបានជាសាតាំងអាចឆ្លើយតបនឹងការសួររបស់ព្រះជាម្ចាស់ចំពោះវា ដោយទឹកដមសំឡេង និងភាសាបែបនេះទៅវិញ? តើព្រះជាម្ចាស់បានសួរវាដោយភាពម៉ឺងម៉ាត់ដែរឬទេ? (ទ្រង់បានសួរ)។ ចុះតើវាបានឆ្លើយតបក្នុងរបៀបប្រហាក់ប្រហែលគ្នាដែរឬទេ? (វាមិនបានឆ្លើយតបទេ)។ តើវាមានអាកប្បកិរិយាបែបណានៅក្នុងការឆ្លើយតបទៅកាន់ព្រះជាម្ចាស់? គឺជាអាកប្បកិរិយាចំអក។ វាប្រៀបដូចជានៅពេលអ្នកសួរនរណាម្នាក់ថា៖ «តើអ្នកមកពីណា?» ហើយគាត់ឆ្លើយតបថា៖ «ទាយមើល»។ «ខ្ញុំទាយមិនត្រូវទេ»។ គាត់ដឹងថាអ្នកមិនអាចទាយត្រូវទេ ប៉ុន្តែទោះជាយ៉ាងណាក៏ដោយ គាត់នៅតែឱ្យអ្នកទាយដដែល។ គាត់គ្រាន់តែបញ្ឆោតលេងជាមួយអ្នកប៉ុណ្ណោះ។ គឺអាកប្បកិរិយានេះហើយ ដែលត្រូវបានគេហៅថា ការលេងសើចជាមួយនរណាម្នាក់ ឬការចំអកឱ្យពួកគេ។ គាត់មិនស្មោះត្រង់ទេ ហើយគាត់មិនចង់ឱ្យអ្នកដឹងឡើយ គាត់គ្រាន់តែចង់លេងល្បិចលើអ្នក និងបញ្ឆោតលេងជាមួយអ្នកប៉ុណ្ណោះ។ សាតាំងពិតជាមាននិស្ស័យបែបនេះមែន។ ខ្ញុំបាននិយាយថា មនុស្សខ្លះមានពួកអារក្សរស់នៅក្នុងដួងចិត្តរបស់ពួកគេ តើនេះមិនមែនជារបៀបដែលពួកគេប្រព្រឹត្តចំពោះព្រះជាម្ចាស់ទេឬ? បើមើលតាមសំបកក្រៅរបស់ពួកគេ ដែលរត់ចុះរត់ឡើង ធ្វើរឿងរ៉ាវនានា ហើយជួនកាលស៊ូទ្រាំនឹងការលំបាកខ្លះៗ និងលះបង់បន្តិចបន្តួច ពួកគេហាក់ដូចជាមិនមែនជាមនុស្សបែបនេះទេ ពួកគេហាក់ដូចជាមានព្រះជាម្ចាស់នៅក្នុងដួងចិត្តរបស់ពួកគេ។ ប៉ុន្តែ តាមរយៈអាកប្បកិរិយារបស់ពួកគេ នៅក្នុងរបៀបដែលពួកគេប្រព្រឹត្តចំពោះព្រះជាម្ចាស់ និងសេចក្ដីពិត អ្នកឃើញថា អ្វីដែលរស់នៅក្នុងដួងចិត្តរបស់ពួកគេ គឺជាអារក្ស ហើយរឿងគឺមានតែប៉ុណ្ណឹងឯង។ ពួកគេមិនអាចសូម្បីតែឆ្លើយសំណួររបស់ព្រះជាម្ចាស់ដោយផ្ទាល់បាន ពួកគេគឺជាប្រភេទមនុស្សដែលនិយាយក្រឡេចក្រឡុចដូចជាសត្វពស់ រហូតដល់អ្នកមិនអាចរកចម្លើយឃើញ និងមិនអាចយល់ពីអ្វីដែលពួកគេកំពុងនិយាយបានទាល់តែសោះ។ តើអ្នកទាំងនេះជាមនុស្សប្រភេទណាទៅ? តើពួកគេអាចស្មោះត្រង់ក្នុងការប្រព្រឹត្តរបស់ពួកគេចំពោះព្រះជាម្ចាស់បានដែរឬទេ? ដោយមានអាកប្បកិរិយាមើលងាយ និងការមើលងាយ ដែលពួកគេប្រព្រឹត្តចំពោះព្រះជាម្ចាស់ តើមនុស្សបែបនេះអាចអនុវត្តព្រះបន្ទូលរបស់ព្រះជាម្ចាស់ជាសេចក្ដីពិតបានដែរឬទេ? (មិនបានទេ)។ ហេតុអ្វីបានជាមិនបាន? ពីព្រោះពួកអារក្សរស់នៅក្នុងដួងចិត្តរបស់ពួកគេ។ តើវាមិនដូច្នេះទេឬ? (មែនហើយ ពួកគេមិនចាត់ទុកព្រះជាម្ចាស់ជាព្រះជាម្ចាស់ទាល់តែសោះ)។ នោះគឺជាសេចក្តីទុច្ចរិតរបស់មនុស្សទាំងនេះ។ សេចក្តីទុច្ចរិតរបស់ពួកគេ ស្ថិតនៅត្រង់ការគិតថា សេចក្ដីសុចរិត ការបន្ទាបខ្លួន ភាពប្រក្រតី និងភាពជាក់ស្ដែងរបស់ព្រះជាម្ចាស់ ដែលពួកគេមើលឃើញ មិនមែនជាអ្វីដែលធ្វើឱ្យព្រះជាម្ចាស់គួរឱ្យស្រឡាញ់នោះទេ ប៉ុន្តែចុះតើវាជាអ្វីទៅវិញ? ពួកគេគិតថា ទាំងនេះគឺជាចំណុចខ្វះខាតរបស់ព្រះជាម្ចាស់ ថាទាំងនេះគឺជាផ្នែកដែលធ្វើឱ្យមនុស្សងាយនឹងបង្កើតជាសញ្ញាណ ថាទាំងនេះគឺជាភាពមិនល្អឥតខ្ចោះដ៏ធំបំផុតនៅក្នុងព្រះជាម្ចាស់ដែលពួកគេជឿ ថាទាំងនេះគឺជាភាពខ្វះខាត បញ្ហា និងកំហុស។ តើមនុស្សដូចជាអ្នកទាំងនេះ គួរត្រូវបានចាត់ទុកយ៉ាងដូចម្ដេច? នេះគឺជាមធ្យោបាយ និងអាកប្បកិរិយាដែលពួកគេប្រព្រឹត្តចំពោះព្រះជាម្ចាស់ វាគឺជាការធ្វើឱ្យព្រះជាម្ចាស់អាប់កិត្តិយស ប៉ុន្តែចុះចំពោះខ្លួនពួកគេវិញ? តើពួកគេទទួលបានផលប្រយោជន៍អ្វីពីវាដែរឬទេ? វាក៏ជាការប្រមាថដល់ខ្លួនពួកគេផងដែរ។ ហេតុអ្វីបានជាខ្ញុំនិយាយដូច្នេះ? ក្នុងនាមជាមនុស្សសាមញ្ញម្នាក់ ប្រសិនបើនរណាម្នាក់ចេះតែឱ្យអ្វីមួយមកអ្នកហូប ហើយអ្នកយកវាទៅហូបដូចជាមនុស្សល្ងីល្ងើ ដោយមិនខ្វល់ពីការពិតនៃបញ្ហានេះ និងដោយមិនទាំងសួរថាតើវាជារឿងអ្វីផងនោះ តើវាមិនបញ្ជាក់ថាមានអ្វីមួយខ្វះខាតពីភាពជាមនុស្សរបស់អ្នកទេឬ? តើមនុស្សដែលខ្វះខាតអ្វីមួយពីភាពជាមនុស្សរបស់ពួកគេ គឺជាមនុស្សធម្មតាដែរឬទេ? ទេ មិនមែនទេ។ ប្រសិនបើព្រះគ្រីស្ទដែលយកកំណើតជាមនុស្ស មិនមានសូម្បីតែភាពជាមនុស្សធម្មតាបែបនេះ តើទ្រង់នៅតែស័ក្តិសមនឹងឱ្យនរណាម្នាក់ជឿដែរឬទេ? ទ្រង់នឹងមិនស័ក្តិសមឡើយ។ តើសញ្ញានៃភាពជាមនុស្សរបស់ព្រះជាម្ចាស់ដែលយកកំណើតជាមនុស្ស គឺជាអ្វីទៅ? ភាពមានវិចារណញ្ញាណ ការគិត និងមនសិការរបស់ទ្រង់ គឺធម្មតាបំផុត។ តើទ្រង់មានសមត្ថភាពក្នុងការវិនិច្ឆ័យដែរឬទេ? (មាន)។ ប្រសិនបើខ្ញុំមិនមានរឿងនោះទេ ប្រសិនបើខ្ញុំគ្រាន់តែជាមនុស្សភ្លេចភ្លាំង ដែលគ្មានទាំងសុភនិច្ឆ័យ ឬការយល់ដឹងជ្រៅ មិនអាចគិតបាននៅពេលមានរឿងរ៉ាវកើតឡើងចំពោះខ្ញុំ តើខ្ញុំនៅតែអាចចាត់ទុកថាជាមនុស្សធម្មតាបានដែរឬទេ? នោះគឺជាភាពជាមនុស្សដែលមានចំណុចខ្វះខាត មិនមែនជាភាពជាមនុស្សធម្មតាឡើយ។ តើមនុស្សបែបនេះអាចហៅថាព្រះគ្រីស្ទបានដែរឬទេ? នៅពេលព្រះជាម្ចាស់យកកំណើតជាមនុស្ស តើទ្រង់នឹងជ្រើសរើសសាច់ឈាមបែបនេះដែរឬទេ? (ទេ)។ ប្រាកដជាមិនជ្រើសរើសទេ។ ប្រសិនបើខ្ញុំធ្វើបែបនោះដោយមិនខ្វល់ខ្វាយ តើព្រះជាម្ចាស់បែបនេះ ជាអង្គដែលត្រូវបានគេស្គាល់ថាជាព្រះជាម្ចាស់ដែលយកកំណើតជាមនុស្ស ស័ក្តិសមនឹងដើរតាមដែរឬទេ? ទេ មិនស័ក្តិសមទេ ហើយអ្នករាល់គ្នានឹងដើរលើផ្លូវខុសហើយ។ នេះគឺជាទិដ្ឋភាពមួយ ពីទស្សនៈរបស់ខ្ញុំ។ ម្យ៉ាងវិញទៀត ពីទស្សនៈរបស់អ្នករាល់គ្នា ប្រសិនបើអ្នកចាត់ទុកទ្រង់ជាព្រះជាម្ចាស់ ជាគោលដៅនៃការដើរតាមរបស់អ្នក ហើយក្នុងនាមជាអ្នកដើរតាមទ្រង់ អ្នកប្រព្រឹត្តចំពោះទ្រង់បែបនេះ ដូច្នេះ តើអ្នកកំពុងដាក់ខ្លួនឯងនៅកន្លែងណា? តើវាមិនមែនជាការធ្វើឱ្យអ្នកអាប់កិត្តិយសទេឬ? (មែនហើយ)។ ប្រសិនបើព្រះជាម្ចាស់ដែលអ្នកជឿ មិនស័ក្តិសមនឹងទទួលបានការគោរពពីអ្នកទាល់តែសោះនៅក្នុងកែវភ្នែករបស់អ្នក ប៉ុន្តែអ្នកនៅតែជឿលើទ្រង់ ដូច្នេះ តើវាធ្វើឱ្យអ្នកក្លាយជាអ្វីទៅ? តើអ្នកជាមនុស្សវង្វេងវង្វាន់ឬ? តើអ្នកជាអ្នកដើរតាមដែលភាន់ច្រឡំឬ? តើអ្នកមិនកំពុងធ្វើឱ្យខ្លួនឯងអាប់កិត្តិយសទេឬ? (ពួកយើងកំពុងធ្វើឱ្យខ្លួនឯងអាប់កិត្តិយសហើយ)។ ប៉ុន្តែ ប្រសិនបើអ្នកគិតថា ទ្រង់មានទិដ្ឋភាពទាំងអស់នេះនៃភាពជាមនុស្សធម្មតា ថាទ្រង់គឺជាព្រះជាម្ចាស់ដែលយកកំណើតជាមនុស្ស ហើយអ្នកនៅតែធ្វើបែបនោះដដែល តើអ្នកមិនកំពុងធ្វើឱ្យព្រះជាម្ចាស់អាប់កិត្តិយសទេឬ? ទស្សនៈទាំងពីរនេះ សុទ្ធតែត្រឹមត្រូវ។ អ្នកអាចមើលឃើញបញ្ហានេះ មិនថាអ្នកមើលវាពីទស្សនៈរបស់ព្រះជាម្ចាស់ ឬពីទស្សនៈរបស់មនុស្សឡើយ ហើយបញ្ហានៅទីនេះ គឺជាបញ្ហាធ្ងន់ធ្ងរ! តើវាមិនដូច្នេះទេឬ? (មែនហើយ ដូច្នេះ)។ ពីទស្សនៈរបស់មនុស្ស ប្រសិនបើអ្នកចាត់ទុកទ្រង់ជាព្រះជាម្ចាស់ ហើយបន្ទាប់មកប្រព្រឹត្តចំពោះទ្រង់បែបនេះ ដូច្នេះ អ្នកកំពុងធ្វើឱ្យព្រះជាម្ចាស់អាប់កិត្តិយសយ៉ាងចំហហើយ។ ប្រសិនបើអ្នកគិតថា ទ្រង់មិនមែនជាព្រះជាម្ចាស់ទេ តែជាមនុស្ស ប៉ុន្តែអ្នកនៅតែដើរតាមទ្រង់ ដូច្នេះ តើវាមិនមែនជាភាពផ្ទុយគ្នាទេឬ? តើអ្នកមិនកំពុងធ្វើឱ្យខ្លួនឯងអាប់កិត្តិយសទេឬ? ចូរត្រិះរិះពីទិដ្ឋភាពទាំងពីរនេះ តើខ្ញុំនិយាយត្រូវដែរឬទេ? តើវាមិនដូច្នេះទេឬ? ហេតុអ្វីបានជាមនុស្សមិនអាចគិតពីរឿងទាំងនេះបាន? ហេតុអ្វីបានជាពួកគេនៅតែធ្វើសកម្មភាពបែបនេះ? តើវាគ្រាន់តែដោយសារតែពួកគេមិនយល់ពីសេចក្ដីពិតឬ? កុំឱ្យយើងចូលទៅក្នុងរឿងនេះជ្រៅពេកអី គ្រាន់តែមើលវាពីទស្សនៈនៃគុណសម្បត្តិ ពួកគេគឺជាមនុស្សល្ងីល្ងើដែលគ្មានគំនិត។ ហេតុអ្វីបានជាខ្ញុំនិយាយថា ពួកគេគ្មានគំនិត? តើគំនិតអ្វីដែលខ្ញុំកំពុងសំដៅដល់? វាគឺអំពីការគិត។ ការធ្វើអ្វីមួយដោយមិនគិត ដោយមិនដឹងពីរបៀបថ្លឹងថ្លែងពីផលចំណេញនិងផលប៉ះពាល់ ដោយមិនដឹងពីរបៀបគិតគូរពីធម្មជាតិនៃអ្វីដែលអ្នកកំពុងធ្វើ ឬថាតើអ្នកគួរធ្វើវាឬអត់ គឺជាការគ្មានគំនិត។ តើអ្វីទៅដែលគ្មានគំនិត? សត្វពាហនៈ និងសត្វតិរច្ឆាន គ្មានគំនិតទេ ប៉ុន្តែមនុស្សនឹងគិតគូរពីរឿងទាំងនេះ។ មនុស្សប្រហែលជាធ្វើរឿងល្ងង់ខ្លៅនៅក្នុងពេលដែលមានសន្ទុះចិត្ត ប៉ុន្តែប្រសិនបើពួកគេធ្វើរឿងល្ងង់ខ្លៅដដែលៗម្ដងហើយម្ដងទៀត នោះពួកគេអាចចាត់ទុកថាជាមនុស្សគ្មានគំនិតហើយ។ មនុស្សគ្មានគំនិត គឺជានរណាម្នាក់ដែលមានវិចារណញ្ញាណខ្សោយ ឬនិយាយតាមភាសាសាមញ្ញ គឺជានរណាម្នាក់ដែលឡប់សតិ។ ប៉ុន្តែភាពអាត្មានិយមរបស់ពួកគេគឺច្បាស់ក្រឡែត ហើយល្បិចកលដ៏ប៉ិនប្រសប់របស់ពួកគេ ក៏មិនខ្វះខាតទាល់តែសោះដែរ នោះហើយជាមូលហេតុដែលខ្ញុំនិយាយថា ពួកអារក្សរស់នៅក្នុងដួងចិត្តរបស់មនុស្ស។

តើអ្នករាល់គ្នាសុទ្ធតែគិតថា វាជាការពន្លើសរឿងតូចឱ្យក្លាយជារឿងធំដែរឬទេ ក្នុងការលើកឡើងពីបញ្ហានៃការជូនអំណោយមកប្រកបគ្នានោះ? ប្រសិនបើខ្ញុំមិនបានប្រកបគ្នាអំពីវា ហើយគ្រាន់តែលើកឡើងពីវាដោយចៃដន្យ តើវានឹងមានឥទ្ធិពលបែបនេះមកលើអ្នករាល់គ្នាដែរឬទេ បន្ទាប់ពីបានស្ដាប់វារួចនោះ? (មិនមានទេ)។ យ៉ាងច្រើនបំផុត បន្ទាប់ពីបានស្ដាប់រួច អ្នករាល់គ្នានឹងត្រិះរិះថា៖ «តើបុរសនេះអាចធ្វើរឿងបែបនេះបានដោយរបៀបណា? ខ្ញុំមិនធ្វើរឿងបែបនោះទេ ពិតជាមានមនុស្សគ្រប់ប្រភេទមែន!» យ៉ាងច្រើនបំផុត នោះគឺជាអ្វីដែលអ្នករាល់គ្នានឹងគិត។ អ្នកប្រហែលជានិយាយអំពីវាបន្តិចបន្តួច ហើយរឿងគឺមានតែប៉ុណ្ណឹងឯង ប៉ុន្តែតើអ្នកនឹងមានការយល់ដឹងយ៉ាងស៊ីជម្រៅអំពីវាដែរឬទេ? (ទេ)។ អ្នកនឹងមិនមានការយល់ដឹងយ៉ាងស៊ីជម្រៅអំពីវាឡើយ។ ដូច្នេះ តើព្រះបន្ទូលរបស់ខ្ញុំនាំមកនូវផលប្រយោជន៍អ្វីខ្លះដល់អ្នករាល់គ្នា? តើអ្នករាល់គ្នាទទួលបានសេចក្ដីពិតអ្វីខ្លះ? ជាបឋម ខ្ញុំត្រូវតែរំលឹកអ្នករាល់គ្នាថា៖ រវាងមនុស្ស និងព្រះជាម្ចាស់ តើទំនាក់ទំនងប្រភេទណាដែលល្អបំផុតដើម្បីបង្កើតឡើង? នៅពេលនរណាម្នាក់ចូលទៅជិតព្រះជាម្ចាស់ តើពួកគេគួរចុះសម្រុងជាមួយព្រះជាម្ចាស់ដោយរបៀបណា នៅពេលពួកគេមានទំនាក់ទំនងជិតស្និទ្ធជាមួយទ្រង់? តើវាមិនចាំបាច់ក្នុងការស្វែងរកគោលការណ៍សម្រាប់រឿងនេះទេឬ? (ចាំបាច់)។ លើសពីនេះទៅទៀត ដោយបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ តើមានហេតុការណ៍អ្វីខ្លះដែលបានកើតឡើងនៅក្នុងជីវិតប្រចាំថ្ងៃរបស់មនុស្សដែលមានធម្មជាតិដូចគ្នាទៅនឹងអ្វីដែលបុរសនៅក្នុងសាច់រឿងបានធ្វើនោះ? តើសំណួរទាំងនេះមិនស័ក្តិសមនឹងការត្រិះរិះពិចារណាទេឬ? តើមាននរណាម្នាក់អាចរៀនសូត្រពីមេរៀននេះ ហើយនិយាយថា៖ «ព្រះជាម្ចាស់មិនអត់ឱនឱ្យសូម្បីតែកំហុសបន្តិចបន្តួច ដូច្នេះ នេះគឺជារឿងធ្ងន់ធ្ងរណាស់។ យកល្អយើងកុំចូលទៅជិតទ្រង់ មានទំនាក់ទំនងជិតស្និទ្ធជាមួយទ្រង់ ឬប្រាស្រ័យទាក់ទងជាមួយទ្រង់អី ព្រះអង្គមិនមែនជាអ្នកដែលយើងអាចលេងសើចជាមួយបានទេ! ប្រសិនបើអ្នកធ្វើខុស ទ្រង់នឹងពន្លើសរឿងតូចឱ្យក្លាយជារឿងធំ ហើយអ្នកនឹងធ្លាក់ចូលទៅក្នុងបញ្ហាដ៏ធ្ងន់ធ្ងរមិនខាន។ ខ្ញុំប្រាកដជាមិនថ្វាយអ្វីដល់ទ្រង់ឡើយ!» ដែរឬទេ? តើវាអាចទទួលយកបានទេ ក្នុងការគិតបែបនេះ? (មិនអាចទេ)។ តាមពិត អ្នករាល់គ្នាមិនចាំបាច់បារម្ភទេ៖ យើងមិនសូវមានឱកាសច្រើនសម្រាប់ការទំនាក់ទំនងជិតស្និទ្ធឡើយ ហើយយើងរឹតតែមានពេលតិចតួចក្នុងការប្រាស្រ័យទាក់ទងគ្នាទៅវិញទៅមក ដូច្នេះ នេះមិនមែនជារឿងដែលអ្នករាល់គ្នាត្រូវបារម្ភនោះទេ។ ប្រសិនបើថ្ងៃណាមួយ ខ្ញុំប្រាស្រ័យទាក់ទងជាមួយអ្នករាល់គ្នាមែន សូមកុំបារម្ភអី ខ្ញុំនឹងប្រាប់អ្នកនូវអាថ៌កំបាំងមួយ។ មិនថាអ្នកចុះសម្រុងជាមួយខ្ញុំ ឬអធិដ្ឋាន និងស្វែងរកជាឯកជននោះទេ តើអាថ៌កំបាំងទីមួយគឺជាអ្វីទៅ? ទោះបីជាអ្នកធ្វើអ្វីក៏ដោយ កុំលេងល្បិចប្រាជ្ញាជាមួយខ្ញុំឱ្យសោះ ប្រសិនបើអ្នកមានចរិតចូលចិត្តតទល់ សូមនៅឱ្យឆ្ងាយពីខ្ញុំ។ មានមនុស្សខ្លះដែលនិយាយដោយល្បិចកលយ៉ាងខ្លាំង ដោយគិតគូរល្បិចកលជាច្រើនក្នុងមួយប៉ព្រិចភ្នែក ហើយរាល់ប្រយោគដែលពួកគេនិយាយ សុទ្ធតែលាយឡំដោយភាពមិនបរិសុទ្ធ ប្រសិនបើពួកគេនិយាយកាន់តែច្រើន អ្នកនឹងមិនដឹងថាពាក្យមួយណាពិត និងពាក្យមួយណាក្លែងក្លាយនោះទេ។ មនុស្សបែបនេះ មិនត្រូវមកក្បែរខ្ញុំឡើយ។ នៅពេលអ្នកចូលមកទាក់ទងជាមួយព្រះជាម្ចាស់ និងប្រាស្រ័យទាក់ទងជាមួយទ្រង់ តើរឿងសំខាន់ទីមួយដែលអ្នកគួរធ្វើ និងគោលការណ៍សំខាន់ទីមួយដែលអ្នកគួរគោរពតាម គឺជាអ្វីទៅ? ត្រូវមានដួងចិត្តស្មោះត្រង់ នៅក្នុងការប្រព្រឹត្តរបស់អ្នកចំពោះព្រះជាម្ចាស់។ ម្យ៉ាងទៀត ត្រូវរៀនពីការគោរពប្រតិបត្តិ។ ការគោរពប្រតិបត្តិ មិនមែនជាភាពគួរសមទេ វាមិនមែនជាការបញ្ជោរ ឬការផ្គាប់ផ្គុនឡើយ ហើយវាក៏មិនមែនជាការយកមុខយកមាត់ ឬការអែបអបដែរ។ ដូច្នេះ តើវាជាអ្វីទៅឱ្យប្រាកដ? (គឺការចាត់ទុកព្រះជាម្ចាស់ជាព្រះជាម្ចាស់)។ ការចាត់ទុកព្រះជាម្ចាស់ជាព្រះជាម្ចាស់ គឺជាគោលការណ៍ដ៏សំខាន់មួយ។ ចុះចំណែកឯចំណុចលម្អិតវិញ? (រៀនស្ដាប់ព្រះជាម្ចាស់)។ នោះគឺជាទិដ្ឋភាពមួយនៃការអនុវត្ត។ មនុស្សខ្លះចូលមកទាក់ទងជាមួយខ្ញុំ ហើយពួកគេចាប់ផ្ដើមនិយាយកាត់ខ្ញុំ ដូច្នេះ ខ្ញុំបណ្ដោយឱ្យពួកគេនិយាយឱ្យចប់សិន មុននឹងខ្ញុំបន្ត។ ចុះតើពួកគេប្រព្រឹត្តចំពោះខ្ញុំយ៉ាងដូចម្ដេច នៅពេលខ្ញុំកំពុងនិយាយ? ពួកគេស្ដាប់ទាំងបិទភ្នែក។ តើនេះសបញ្ជាក់យ៉ាងដូចម្ដេច? វាហាក់ដូចជានិយាយថា៖ «អ្វីដែលអ្នកកំពុងនិយាយ គឺជារឿងមិនសមហេតុផលទេ។ តើអ្នកដឹងអ្វីខ្លះទៅ?» នោះគឺជាអាកប្បកិរិយារបស់ពួកគេ។ ខ្ញុំប្រហែលជាមិនដឹងគ្រប់យ៉ាងទេ ប៉ុន្តែខ្ញុំមានគោលការណ៍ ហើយខ្ញុំប្រាប់អ្នកពីអ្វីដែលខ្ញុំបានរៀនសូត្រ បានឃើញ និងអាចយល់បាន ក៏ដូចជាគោលការណ៍ដែលខ្ញុំដឹង ហើយអ្នកអាចទទួលបានប្រយោជន៍យ៉ាងច្រើនពីវា។ ប៉ុន្តែ ប្រសិនបើអ្នកតែងតែក្រឡេកមើលមកខ្ញុំ ដោយគិតថាខ្ញុំមិនដឹងអ្វីសោះ ហើយអ្នកមិនស្ដាប់ខ្ញុំដោយយកចិត្តទុកដាក់ទេ នោះអ្នកនឹងមិនទទួលបានអ្វីឡើយ ពោលគឺ អ្នកនឹងត្រូវស្វែងយល់ពីរឿងរ៉ាវដោយខ្លួនឯងប៉ុណ្ណោះ។ តើវាមិនដូច្នេះទេឬ? ដូច្នេះ អ្នករាល់គ្នាត្រូវតែរៀនស្ដាប់ព្រះបន្ទូលរបស់ព្រះជាម្ចាស់។ នៅពេលអ្នករាល់គ្នាស្ដាប់ តើខ្ញុំមានរឹតត្បិតអ្នករាល់គ្នាក្នុងការសម្តែងចេញនូវទស្សនៈរបស់អ្នករាល់គ្នាដែរឬទេ? ខ្ញុំមិនរឹតត្បិតទេ។ ពេលដែលខ្ញុំនិយាយចប់ ខ្ញុំសួរអ្នករាល់គ្នាថាតើអ្នករាល់គ្នាមានសំណួរអ្វីដែរឬទេ ហើយប្រសិនបើមាននរណាម្នាក់មានសំណួរ នោះខ្ញុំនឹងឆ្លើយតបភ្លាមៗ ហើយប្រាប់អ្នករាល់គ្នាពីគោលការណ៍ដែលពាក់ព័ន្ធនឹងសំណួរទាំងនោះ។ ជួនកាល ខ្ញុំមិនត្រឹមតែប្រាប់អ្នករាល់គ្នាពីគោលការណ៍ប៉ុណ្ណោះទេ ប៉ុន្តែខ្ញុំប្រាប់អ្នករាល់គ្នាដោយផ្ទាល់ពីអ្វីដែលអ្នករាល់គ្នាគួរធ្វើ ដោយរៀបរាប់លម្អិតពីទិដ្ឋភាពនីមួយៗ។ ទោះបីជាមានវិស័យខ្លះដែលខ្ញុំមិនយល់ក៏ដោយ ក៏ខ្ញុំមានគោលការណ៍ផ្ទាល់ខ្លួនរបស់ខ្ញុំដែរ ហើយខ្ញុំមានទស្សនៈ និងវិធីផ្ទាល់ខ្លួនរបស់ខ្ញុំក្នុងការចាត់ការលើបញ្ហាបែបនេះ ដូច្នេះ ខ្ញុំកំពុងបង្រៀនអ្នករាល់គ្នាដោយផ្អែកលើអ្វីដែលខ្ញុំគិតថាជាទស្សនៈ និងគោលការណ៍ដ៏ត្រឹមត្រូវ។ ហេតុអ្វីបានជាខ្ញុំអាចបង្រៀនអ្នករាល់គ្នាបាន? គឺដោយសារតែអ្នករាល់គ្នាមិនទាំងយល់ពីរឿងទាំងនេះផង។ ពេលដែលសំណួរទាំងនេះត្រូវបានឆ្លើយរួចរាល់ ខ្ញុំនឹងសួរម្ដងទៀតថាតើមានសំណួរអ្វីបន្ថែមទៀតដែរឬទេ ប្រសិនបើមាន នោះខ្ញុំនឹងឆ្លើយតបសំណួរទាំងនោះម្ដងទៀតដោយមិនបង្អង់យូរឡើយ។ ខ្ញុំមិនត្រឹមតែចង់ឱ្យអ្នកស្ដាប់ខ្ញុំប៉ុណ្ណោះទេ ខ្ញុំផ្ដល់ឱកាសឱ្យអ្នកនិយាយ ប៉ុន្តែអ្វីដែលអ្នកនិយាយត្រូវតែសមហេតុផល មិនមែនជារឿងមិនសមហេតុផល និងមិនមែនជាការខ្ជះខ្ជាយពេលវេលាឡើយ។ ជួនកាល ខ្ញុំកាត់សម្ដីមនុស្សខ្លះដោយសារតែអស់ការអត់ធ្មត់។ តើស្ថិតក្នុងកាលៈទេសៈបែបណាទៅ? គឺនៅពេលពួកគេនិយាយវែងអន្លាយ ដោយប្រើដប់ប្រយោគសម្រាប់រឿងដែលអាចនិយាយត្រឹមតែប្រាំប្រយោគ។ តាមពិត ខ្ញុំយល់ភ្លាមៗនៅពេលខ្ញុំឮពួកគេ ខ្ញុំដឹងថានឹងមានអ្វីកើតឡើងបន្ទាប់ ដូច្នេះ ពួកគេមិនចាំបាច់និយាយអ្វីបន្ថែមទៀតទេ។ ត្រូវនិយាយឱ្យខ្លី និងចំចំណុច កុំខ្ជះខ្ជាយពេលវេលារបស់អ្នកដទៃ។ ពេលដែលអ្នកនិយាយចប់ ខ្ញុំនឹងផ្ដល់ចម្លើយដល់អ្នក ហើយប្រាប់អ្នកពីអ្វីដែលត្រូវធ្វើ និងគោលការណ៍ដែលត្រូវអនុវត្តស្របទៅតាម។ នោះគួរតែជាទីបញ្ចប់នៃបញ្ហានេះហើយ តើមែនទេ? ប៉ុន្តែមនុស្សខ្លះមិនយល់ពីកាលៈទេសៈទេ ហើយនិយាយថា៖ «ទេ ព្រះអង្គត្រូវតែគោរពខ្ញុំ ការគោរពរបស់យើងគឺទៅវិញទៅមក។ អ្នកនិយាយចប់ហើយ ប៉ុន្តែខ្ញុំមិនទាន់បានសម្តែងចេញនូវ ទស្សនៈរបស់ខ្ញុំចប់នៅឡើយទេ។ ទស្សនៈរបស់ខ្ញុំគឺបែបនេះ ខ្ញុំត្រូវតែចាប់ផ្ដើមពីដើមម្ដងទៀត»។ ពួកគេតែងតែចង់សម្តែងចេញនូវទស្សនៈរបស់ពួកគេ ដោយជឿថាខ្ញុំមិនដឹងពីទស្សនៈទាំងនោះ ខណៈដែលតាមពិត ភ្លាមៗនៅពេលពួកគេចាប់ផ្ដើមនិយាយ ខ្ញុំដឹងថាទស្សនៈរបស់ពួកគេគឺជាអ្វីទៅហើយ ដូច្នេះ តើពួកគេចាំបាច់ត្រូវបន្តនិយាយទៀតទេ? គឺមិនចាំបាច់ទេ។ មនុស្សខ្លះមានកម្រិតបញ្ញាទាបខ្លាំងណាស់ រហូតដល់ពួកគេត្រូវការដប់ប្រយោគសម្រាប់រឿងដែលត្រូវការត្រឹមតែពីរប្រយោគប៉ុណ្ណោះ ហើយប្រសិនបើខ្ញុំមិនកាត់សម្ដីពួកគេទេ ពួកគេនឹងបន្តនិយាយមិនខាន។ អ្នកផ្សេងទៀតបានយល់អស់ទៅហើយ តើខ្ញុំនៅតែមិនយល់ទៀតឬ? ប៉ុន្តែទោះជាយ៉ាងនេះក្តី ពួកគេនៅតែចង់សម្តែងចេញពីខ្លួនឯង ដូច្នេះ វាមិនត្រឹមតែមកពីកម្រិតបញ្ញារបស់ពួកគេទាបប៉ុណ្ណោះទេ វិចារណញ្ញាណរបស់ពួកគេក៏ទន់ខ្សោយដែរ! តើអ្នករាល់គ្នាធ្លាប់ជួបមនុស្សបែបនេះដែរឬទេ? (ធ្លាប់)។ ពួកគេគិតថាពួកគេឆ្លាត ទោះបីជាពួកគេមានវិចារណញ្ញាណខ្សោយ និងកម្រិតបញ្ញាទាបក៏ដោយ។ តើវាមិនគួរឱ្យជិនឆ្អន់ទេឬ? វាគួរឱ្យខ្ពើមរអើម និងគួរឱ្យជិនឆ្អន់ណាស់។ នៅពេលមនុស្សចូលមកទាក់ទងជាមួយព្រះជាម្ចាស់ រឿងទីមួយគឺត្រូវប្រព្រឹត្តចំពោះទ្រង់ដោយដួងចិត្តស្មោះត្រង់ រឿងទីពីរគឺមនុស្សត្រូវតែរៀនពីការគោរពប្រតិបត្តិ ហើយរឿងទីបី និងសំខាន់បំផុត គឺត្រូវរៀនស្វែងរកសេចក្ដីពិត។ តើនេះមិនមែនជារឿងដែលសំខាន់បំផុតទេឬ? (មែនហើយ)។ តើមានប្រយោជន៍អ្វីក្នុងការជឿលើព្រះជាម្ចាស់ ប្រសិនបើអ្នកមិនស្វែងរកសេចក្ដីពិតនោះ? តើមានតម្លៃអ្វីក្នុងការជឿលើទ្រង់? តើវាមានអត្ថន័យនៅត្រង់ណា? ចំណុចនេះ គឺជារឿងដែលមនុស្សភាគច្រើនប្រហែលជានៅខ្វះខាត ដូច្នេះ ហេតុអ្វីបានជាត្រូវលើកវាឡើងមកនិយាយ? វាគឺជាការរៀបចំសម្រាប់ពេលអនាគត អ្នករាល់គ្នាត្រូវរៀនអនុវត្តតាមរបៀបនេះ នៅពេលរឿងរ៉ាវបែបនេះកើតឡើងចំពោះអ្នករាល់គ្នានៅពេលអនាគត។

នៅឯពួកជំនុំ ខ្ញុំបានប្រាស្រ័យទាក់ទងជាមួយមនុស្សជាច្រើន ដែលក្នុងចំណោមនោះ ខ្ញុំបានប្រគល់ភារកិច្ចមួយចំនួនឱ្យពួកគេធ្វើ។ ប៉ុន្មានថ្ងៃក្រោយមក ពួកគេបានផ្ដល់ព័ត៌មានត្រឡប់មកខ្ញុំវិញ ដោយបង្ហាញខ្ញុំថា ពួកគេបានកត់ត្រារាល់អ្វីៗដែលខ្ញុំបានចាត់តាំង ហើយថាពេលនេះ ពួកគេកំពុងស្ថិតក្នុងដំណើរការនៃការអនុវត្តកិច្ចការនីមួយៗ។ នៅពេលពួកគេជួបខ្ញុំ ពួកគេបានរាយការណ៍ប្រាប់ខ្ញុំអំពីវឌ្ឍនភាពនៃការអនុវត្ត អំពីបញ្ហាអ្វីខ្លះដែលទាមទារការស្វែងរក និងបញ្ហាណាខ្លះដែលនៅរង់ចាំលទ្ធផលនៅឡើយ ដោយផ្ដល់ឱ្យខ្ញុំនូវបច្ចុប្បន្នភាពយ៉ាងពេញលេញ។ ពួកគេបានពន្យល់ពីព័ត៌មានលម្អិតយ៉ាងច្បាស់លាស់ ហើយទោះបីជាជួនកាលរឿងទាំងនោះជារឿងតូចតាចបន្តិចក៏ដោយ ក៏អាកប្បកិរិយារបស់ពួកគេបានបង្ហាញថា ពួកគេមានភាពម៉ឺងម៉ាត់ និងមានការទទួលខុសត្រូវនៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់ ហើយថាពួកគេដឹងពីអ្វីដែលជាទំនួលខុសត្រូវ ភារកិច្ច និងកាតព្វកិច្ចរបស់ពួកគេ។ មនុស្សខ្លះគឺខុសពីនេះ៖ ខ្ញុំបានប្រគល់កិច្ចការពីរឱ្យពួកគេ ហើយពួកគេបានកត់ត្រាទុកនៅក្នុងសៀវភៅសរសេររបស់ពួកគេ ប៉ុន្តែមួយសប្ដាហ៍ក្រោយមក នៅពេលពួកគេនៅតែមិនទាន់បានអនុវត្តអ្វីសោះ ពួកគេទើបតែនឹកឃើញពេលដែលខ្ញុំសួរនាំពួកគេអំពីវាប៉ុណ្ណោះ ហើយបន្ទាប់មក ពួកគេក៏កត់ត្រាវាទាំងអស់ចូលទៅក្នុងសៀវភៅសរសេររបស់ពួកគេម្ដងទៀត។ មួយសប្ដាហ៍ក្រោយមកទៀត នៅពេលខ្ញុំបានសួរពួកគេថា ហេតុអ្វីបានជាបញ្ហានេះនៅតែមិនទាន់បានបញ្ចប់ ពួកគេបានរកលេស ដោយលើកឡើងពីការលំបាកនេះ និងការលំបាកនោះ មុននឹងខិតខំកត់ត្រាអ្វីៗគ្រប់យ៉ាងចូលទៅក្នុងសៀវភៅសរសេររបស់ពួកគេម្ដងទៀត។ តើពួកគេបានខិតខំកត់ត្រាអ្វីៗគ្រប់យ៉ាងទុកនៅឯណា? (នៅក្នុងសៀវភៅសរសេររបស់ពួកគេ)។ ប៉ុន្តែពួកគេមិនបានខិតខំកត់ត្រាអ្វីទុកនៅក្នុងគំនិតរបស់ពួកគេឡើយ។ តើនេះមិនមែនជាការផ្ទុកផ្តាក់អ្វីមួយដល់មនុស្សខុសទេឬ? មនុស្សទាំងនេះមិនមែនជាមនុស្សទេ។ អ្វីក៏ដោយដែលខ្ញុំបានផ្ទុកផ្តាក់ដល់ពួកគេ គឺចូលត្រចៀកឆ្វេង ចេញត្រចៀកស្ដាំ គឺពួកគេមិនបានយកចិត្តទុកដាក់ទាល់តែសោះ។ រាល់កិច្ចការដែលពាក់ព័ន្ធនឹងវិជ្ជាជីវៈជាក់លាក់ណាមួយ ឬកិច្ចការទូទៅ រួមជាមួយនឹងបញ្ហាមួយចំនួនដែលពាក់ព័ន្ធនឹងកិច្ចការរបស់ពួកជំនុំ ដែលខ្ញុំបានចាត់តាំងដល់មនុស្ស គឺស្ថិតនៅក្នុងវិសាលភាពនៃអ្វីដែលពួកគេអាចសម្រេចបាន គ្មានកិច្ចការណាមួយដែលមានបំណងធ្វើឱ្យមានការលំបាកសម្រាប់ពួកគេឡើយ។ ទោះជាយ៉ាងនេះក្តី ជារឿយៗ នៅពេលខ្ញុំផ្ទុកផ្តាក់ ពួកអ្នកដឹកនាំ និងពួកអ្នកធ្វើការឱ្យធ្វើរឿងរ៉ាវនានា ភាគច្រើននៃពួកគេមិនបានរាយការណ៍ប្រាប់ខ្ញុំទេ បន្ទាប់ពីទទួលយកការផ្ទុកផ្តាក់នោះ ហើយខ្ញុំក៏មិនបានឮព័ត៌មានត្រឡប់មកវិញអំពីស្ថានភាពនៃកិច្ចការនោះដែរ។ មិនថាវាត្រូវបានរៀបចំចាត់ចែងយ៉ាងណា ធ្វើដោយរបៀបណា មានកំហុសអ្វីខ្លះបានកើតឡើង លទ្ធផលបច្ចុប្បន្នយ៉ាងណានោះទេ ពួកគេមិនដែលបានរាយការណ៍ត្រឡប់មកវិញអំពីបញ្ហាណាមួយទាំងនេះ ឬចូលរួមក្នុងការស្វែងរកឡើយ។ ពួកគេគ្រាន់តែទុក ការផ្ទុកផ្តាក់របស់ពួកគេមួយឡែក ហើយខ្ញុំមិនសូម្បីតែបានឮអំពីលទ្ធផលណាមួយផង។ មនុស្សខ្លះមានបញ្ហាកាន់តែធ្ងន់ធ្ងរទៅទៀត ត្រង់ថា ក្រៅពីខកខានក្នុងការអនុវត្តអ្វីដែលខ្ញុំបានចាត់តាំងឱ្យពួកគេ ពួកគេថែមទាំងមកបញ្ជោរ និងបោកបញ្ឆោតខ្ញុំ ដោយប្រាប់ខ្ញុំពីកន្លែងដែលពួកគេបានទៅ និងអ្វីដែលពួកគេបានធ្វើកាលពីម្សិលមិញ អ្វីដែលពួកគេបានធ្វើកាលពីម្សិលម្ង៉ៃ និងអ្វីដែលពួកគេកំពុងធ្វើនៅពេលនេះ។ ចូរមើលថាតើពួកគេពូកែធ្វើពុត និងប្រើវោហារសាស្ត្របោកប្រាស់កម្រិតណា ពួកគេមិនបានធ្វើរឿងណាមួយដែលខ្ញុំបានចាត់តាំងឱ្យពួកគេជាពិសេសនោះទេ ផ្ទុយទៅវិញ ពួកគេរវល់តែនឹងកិច្ចការដែលគ្មានប្រយោជន៍ ខណៈដែលការងារសំខាន់ៗកំពុងស្ថិតក្នុងភាពច្របូកច្របល់ទាំងស្រុង។ តើនេះជាអាកប្បកិរិយាប្រភេទអ្វីទៅ? ពួកគេបានព្រងើយកន្តើយទាំងស្រុងចំពោះកិច្ចការចម្បងរបស់ពួកគេ ហើយពួកគេពោរពេញទៅដោយការកុហក និងការបោកបញ្ឆោត!

មានបុរសម្នាក់ទទួលបន្ទុកខាងដាំដុះ។ ខ្ញុំបានសួរគាត់ថា៖ «ឆ្នាំនេះមានបន្លែពណ៌បៃតងខ្លះមើលទៅល្អណាស់។ តើអ្នកបានទុកគ្រាប់ពូជខ្លះដែរឬទេ?» គាត់បានឆ្លើយតបថា៖ «ខ្ញុំបានទុក»។ ខ្ញុំបាននិយាយថា៖ «ខ្ញុំឮថា ពួកគេបានប្រមូលផលបន្លែពណ៌បៃតងទាំងអស់តាំងពីយូរមកហើយ ហើយមិនបានទុកគ្រាប់ពូជអ្វីឡើយ»។ គាត់បាននិយាយថា៖ «ពួកគេមិនទាន់ប្រមូលផលចប់ទេ។ នៅសល់ខ្លះទៀត!» បន្ទាប់មក ខ្ញុំក៏បានសួរថា៖ «តើបន្លែពណ៌បៃតងដែលនៅសល់នោះនៅឯណា? ឱ្យខ្ញុំមើលបន្តិចមកមើល៍»។ គាត់បាននិយាយថា៖ «អូ? អឺ... ចាំខ្ញុំទៅមើលសិន»។ តើគាត់ពិតជាបានទុកគ្រាប់ពូជខ្លះមែនឬអត់? គាត់មិនបានទុកទេ។ ក្នុងចំណោមពាក្យពីរបីម៉ាត់ដែលគាត់បាននិយាយនេះ តើសម្ដីទីមួយរបស់គាត់ដែលថា «ខ្ញុំបានទុក» គឺជាការកុហកឬ? (មែនហើយ)។ ហើយសម្ដីទីពីររបស់គាត់ដែលថា «ពួកគេមិនទាន់ប្រមូលផលចប់ទេ។ នៅសល់ខ្លះទៀត!» តើវាមិនមែនជាការកុហកទេឬ? គាត់មិនដឹងថាតើពួកគេបានទុកគ្រាប់ពូជខ្លះឬអត់ទេ ហើយបាននិយាយថា៖ «ចាំខ្ញុំទៅមើលសិន»។ ដូច្នេះ សម្ដីទីបី គឺជាការកុហកមួយទៀត។ ការកុហកកាន់តែធ្ងន់ធ្ងរឡើងពីសម្ដីមួយទៅសម្ដីមួយ គាត់កំពុងតែកុហកត្រួតលើការកុហក ដោយកាន់តែជ្រៅទៅៗ គឺពេញមាត់សុទ្ធតែការកុហក! តើអ្នករាល់គ្នាសុខចិត្តប្រាស្រ័យទាក់ទងជាមួយនរណាម្នាក់ដែលពេញមាត់សុទ្ធតែការកុហកដែរឬទេ? (ទេ)។ តើអ្នកមានអារម្មណ៍យ៉ាងណា នៅពេលនិយាយ និងធ្វើការជាមួយមនុស្សដែលពោរពេញទៅដោយការកុហក? តើអ្នកខឹងដែរឬទេ? គាត់ថ្លើមធំណាស់ក្នុងការបោកបញ្ឆោតនរណាក៏ដោយ គាត់គិតខុសហើយ ប្រសិនបើគាត់គិតថាខ្ញុំមិនដឹងនោះ! តើបញ្ហានេះស័ក្តិសមនឹងការបោកបញ្ឆោតដែរឬទេ? តើគាត់ទទួលបានផលប្រយោជន៍អ្វីខ្លះ ពីការបោកបញ្ឆោតយ៉ាងដូច្នេះ? ប្រសិនបើអ្នកបានឃើញអាកប្បកិរិយានេះនៅក្នុងរបៀបដែលគាត់ធ្វើសកម្មភាព ប្រសិនបើគាត់បានប្រព្រឹត្តចំពោះអ្នកបែបនេះ តើអ្នកនឹងមានអារម្មណ៍យ៉ាងណា? ប្រសិនបើស្ទើរតែ ៩៩ ភាគរយនៃអ្វីដែលមនុស្សម្នាក់និយាយ គឺជាការកុហក មិនថាពួកគេកំពុងនិយាយដើមគេ ឬនិយាយអំពីកិច្ចការ ឬបញ្ហាសំខាន់ៗ ឬការប្រកបគ្នាអំពីសេចក្ដីពិតនោះទេ ដូច្នេះ មនុស្សនេះគឺអស់សង្ឃឹមហើយ។ គាត់អាចបោកបញ្ឆោតនរណាក៏ដោយ តើវាធ្វើឱ្យគាត់ក្លាយជាអ្វីទៅ? តើគាត់ជឿលើព្រះជាម្ចាស់បានរយៈពេលប៉ុន្មានហើយ? អ្នកគ្មានជំនឿខ្លះ តែងតែនិយាយថា «តាមដែលខ្ញុំដឹង» ឬ «និយាយចេញពីចិត្ត» ហើយជាមួយនឹងការផ្ដើមបែបនោះ ពួកគេកំពុងនិយាយអ្វីដែលជាការពិត។ បុរសនោះបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ហើយគាត់បានស្ដាប់សេចក្ដីអធិប្បាយជាច្រើន ប៉ុន្តែគាត់មិនអាចសូម្បីតែនិយាយពាក្យពិតមួយម៉ាត់ អ្វីគ្រប់យ៉ាងដែលគាត់និយាយ គឺជាការកុហក។ ដូច្នេះ តើគាត់ជាសត្វលោកប្រភេទណាទៅ? តើវាមិនគួរឱ្យជិនឆ្អន់ និងគួរឱ្យស្អប់ខ្ពើមទេឬ? តើមានមនុស្សបែបនេះច្រើនដែរឬទេ? តើអ្នករាល់គ្នាមានលក្ខណៈបែបនេះដែរឬទេ? នៅពេលអ្នករាល់គ្នាប្រាស្រ័យទាក់ទងជាមួយខ្ញុំ តើស្ថិតក្នុងកាលៈទេសៈបែបណា ដែលអ្នកនឹងកុហកខ្ញុំ? ប្រសិនបើអ្នកបានបង្កមហន្តរាយខ្លះ ហើយអ្នកដឹងថាផលវិបាកគឺធ្ងន់ធ្ងរ ហើយថាអ្នកអាចនឹងត្រូវបណ្ដេញចេញ ដូច្នេះ ភ្លាមៗនៅពេលអ្នកដទៃលើកឡើងពីវា អ្នកក៏កុហកដើម្បីលាក់បាំងវា។ នរណាក៏អាចកុហកអំពីរឿងបែបនោះបានដែរ។ តើមនុស្សអាចកុហកអំពីរឿងអ្វីផ្សេងទៀត? គឺការកុហកដើម្បីលើកតម្កើងមុខមាត់របស់ពួកគេ និងដើម្បីទទួលបានការគោរពខ្ពស់ពីអ្នកដទៃ។ បន្ទាប់មក មានអស់អ្នកដែលដឹងថា ពួកគេគ្មានសមត្ថភាពក្នុងកិច្ចការរបស់ពួកគេទេ ប៉ុន្តែពួកគេមិនប្រាប់ខាងលើឱ្យបានច្បាស់លាស់ឡើយ ដោយខ្លាចថាពួកគេនឹងត្រូវបានដកហូតតំណែង ប្រសិនបើពួកគេប្រាប់។ នៅពេលរាយការណ៍ពីកិច្ចការរបស់ពួកគេទៅខាងលើ ពួកគេធ្វើពុតជាស្វែងរកមធ្យោបាយដើម្បីដោះស្រាយបញ្ហា ដោយផ្ដល់ឱ្យអ្នកដទៃនូវចំណាប់អារម្មណ៍ក្លែងក្លាយ។ អ្វីគ្រប់យ៉ាងដែលពួកគេនិយាយ គឺជាការកុហក ហើយជាមូលដ្ឋានគ្រឹះ ពួកគេគ្មានសមត្ថភាពក្នុងការធ្វើកិច្ចការឡើយ។ ប្រសិនបើពួកគេមិនសួរសំណួរខ្លះទេ ពួកគេខ្លាចថាខាងលើនឹងកត់សម្គាល់ឃើញភាពមិនប្រក្រតី ហើយដកហូតតំណែងពួកគេ ដូច្នេះ ពួកគេក៏ប្រញាប់ប្រញាល់ធ្វើពុត។ នេះហើយជាផ្នត់គំនិតរបស់ពួកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ។

ចូរត្រិះរិះពិចារណាអំពីគោលការណ៍ទាំងបីនៃការប្រាស្រ័យទាក់ទងជាមួយព្រះជាម្ចាស់ ដែលខ្ញុំទើបតែបានប្រកប។ តើមួយណាដែលអ្នករាល់គ្នាមិនអាចធ្វើបាន ហើយតើមួយណាដែលងាយស្រួលសម្រាប់អ្នកក្នុងការសម្រេចបាន? តាមពិត វាមិនងាយស្រួលទេក្នុងការពិតជាអនុវត្តគោលការណ៍ណាមួយ ពីព្រោះពួកអារក្សរស់នៅក្នុងដួងចិត្តរបស់មនុស្ស។ អ្នកនឹងមិនអាចសម្រេចវាបានទេ មុនពេលអ្នកបានដកអារក្សចេញពីដួងចិត្តរបស់អ្នក។ អ្នកត្រូវតែប្រយុទ្ធជាមួយអារក្សនៅក្នុងដួងចិត្តរបស់អ្នក ហើយប្រសិនបើអ្នកអាចយកឈ្នះវាបានរាល់ដង នោះអ្នកអាចសម្រេចវាបាន។ ប្រសិនបើរាល់ដងអ្នកបរាជ័យ ហើយត្រូវបានវាចាប់ជាឈ្លើយ នោះអ្នកនឹងមិនអាចសម្រេចវាបានឡើយ អ្នកនឹងមិនអាចអនុវត្តគោលការណ៍ណាមួយបានទេ។ ប្រសិនបើអ្នករាល់គ្នាអាចសម្រេចបានទាំងបី មិនត្រឹមតែនៅពេលចុះសម្រុង ឬប្រាស្រ័យទាក់ទងជាមួយខ្ញុំប៉ុណ្ណោះទេ ប៉ុន្តែថែមទាំងនៅក្នុងការប្រាស្រ័យទាក់ទងជាប្រចាំរបស់អ្នករាល់គ្នាជាមួយបងប្អូនប្រុសស្រី ដោយអនុវត្តតាមគោលការណ៍ទាំងនេះ តើមនុស្សគ្រប់គ្នានឹងមិនទទួលបានប្រយោជន៍ពីវាទេឬ? (ទទួលបាន)។ ឥឡូវនេះ ដោយសារសាច់រឿងបានបញ្ចប់ហើយ ចូរយើងបន្តទៅប្រធានបទចម្បងវិញ។

ការវែកញែកអំពីរបៀបដែលពួកទទឹងនឹងព្រះគ្រីស្ទជាមនុស្សទុច្ចរិត ពិសពុល និងបោកបញ្ឆោត

កាលពីលើកមុន យើងបានប្រកបគ្នាអំពីការបង្ហាញចេញទីប្រាំពីររបស់ពួកទទឹងនឹងព្រះគ្រីស្ទគឺ ពួកគេជាមនុស្សទុច្ចរិត ពិសពុល និងបោកបញ្ឆោត។ ចំណុចនេះត្រូវបានប្រកបគ្នាចំនួនពីរដងរួចមកហើយ។ ការពិភាក្សាលើកទីមួយ គឺអំពីធម្មជាតិទុច្ចរិតរបស់ពួកទទឹងនឹងព្រះគ្រីស្ទ តើអ្វីជាចំណុចសំខាន់នៃការពិភាក្សានោះ? (គឺការប្រទូសរ៉ាយ និងការស្អប់ខ្ពើមសេចក្ដីពិត។) ពួកទទឹងនឹងព្រះគ្រីស្ទប្រទូសរ៉ាយ និងស្អប់ខ្ពើមសេចក្ដីពិត ដោយស្អប់របស់វិជ្ជមានទាំងអស់ ដែលស្របតាមសេចក្ដីពិត និងតាមព្រះជាម្ចាស់ ដែលនេះគឺជាការបង្ហាញចេញដំបូង និងចម្បងបំផុតនៃសេចក្តីទុច្ចរិតរបស់ពួកទទឹងនឹងព្រះគ្រីស្ទ។ ការពិភាក្សាលើកទីមួយ គឺអំពីអ្វីដែលពួកទទឹងនឹងព្រះគ្រីស្ទស្អប់ខ្ពើម។ មនុស្សសាមញ្ញស្អប់ខ្ពើមរបស់អវិជ្ជមាន និងកម្លាំងទុច្ចរិត ពួកគេស្អប់ខ្ពើមអ្វីៗដែលស្មោកគ្រោក ងងឹត និងទុច្ចរិត។ ក៏ប៉ុន្តែ ផ្ទុយពីនេះ ភស្តុតាងដ៏រឹងមាំបំផុតនៃការបង្ហាញចេញដំបូងនៃធម្មជាតិទុច្ចរិតរបស់អាទទឹងនឹងព្រះគ្រីស្ទ គឺថា គេមិនស្អប់ខ្ពើមរបស់អវិជ្ជមាននោះទេ ប៉ុន្តែបែរជាស្អប់ខ្ពើមរបស់វិជ្ជមានទាំងអស់ ដែលទាក់ទងនឹងសេចក្ដីពិត និងព្រះជាម្ចាស់ទៅវិញ ដែលនេះគឺជាភស្តុតាងដ៏រឹងមាំទីមួយទាក់ទងនឹងសេចក្តីទុច្ចរិតរបស់ពួកគេ។ ការពិភាក្សាលើកទីពីររបស់យើង គឺអំពីភស្តុតាងដ៏រឹងមាំទីពីរ ទាក់ទងនឹងការបង្ហាញចេញនូវសេចក្តីទុច្ចរិតរបស់អាទទឹងនឹងព្រះគ្រីស្ទ។ ប្រសិនបើពួកគេស្អប់ខ្ពើមរបស់វិជ្ជមាន តើពួកគេស្រឡាញ់អ្វីទៅវិញ? (របស់អវិជ្ជមាន។) តើមនុស្សដែលមានភាពជាមនុស្សធម្មតាស្រឡាញ់អ្វី? ពួកគេស្រឡាញ់យុត្តិធម៌ សេចក្ដីសប្បុរស និងភាពស្រស់ស្អាត ព្រមទាំងសេចក្ដីស្រឡាញ់ ការអត់ធ្មត់ និងការអត់ឱនដែលទាក់ទងនឹងភាពជាមនុស្ស ក៏ដូចជាសុភនិច្ឆ័យ និងចំណេះដឹងដែលវិជ្ជមាន ហើយមានប្រយោជន៍ដល់មនុស្ស ព្រមទាំងរបស់វិជ្ជមានទាំងអស់មកពីព្រះជាម្ចាស់ រួមទាំងក្រឹត្យវិន័យនិង ច្បាប់ទម្លាប់ដែលព្រះជាម្ចាស់បានបង្កើតឡើងសម្រាប់របស់សព្វសារពើ ក្រឹត្យវិន័យ និងបញ្ញត្តិរដ្ឋបាលរបស់ព្រះជាម្ចាស់ និងគ្រប់ទាំងសេចក្ដីពិត ព្រមទាំងផ្លូវនៃជីវិតដែលត្រូវបានសម្តែងចេញដោយព្រះជាម្ចាស់ ក៏ដូចជារឿងផ្សេងៗទៀតដែលទាក់ទងនឹងព្រះជាម្ចាស់ផងដែរ។ ធម្មជាតិទុច្ចរិតរបស់អាទទឹងនឹងព្រះគ្រីស្ទ គឺផ្ទុយពីនេះ គេមិនចូលចិត្តរឿងទាំងនេះទេ តើគេចូលចិត្តអ្វីទៅវិញ? (ការកុហក និងល្បិចកល។) ត្រូវហើយ ពួកគេចូលចិត្តការកុហក និងល្បិចកល ព្រមទាំងការឃុបឃិត និងការគិតគូរល្បិចកល មធ្យោបាយផ្សេងៗសម្រាប់ការប្រព្រឹត្តក្នុងលោកីយ៍ ការបញ្ជោរមនុស្ស ការអែបអប ក៏ដូចជាការឈ្លោះប្រកែក ឋានៈ និងសិទ្ធិអំណាច។ គេស្រឡាញ់របស់អវិជ្ជមានទាំងអស់នេះ ដែលប្រឆាំងនឹងសេចក្ដីពិត និងរបស់វិជ្ជមាន ដែលនេះបង្ហាញយ៉ាងច្បាស់អំពីធម្មជាតិទុច្ចរិតរបស់ពួកទទឹងនឹងព្រះគ្រីស្ទ។ តើភស្តុតាងទាំងនេះមិនរឹងមាំទេឬអី? (មែនហើយ។) ទោះបីជាភស្តុតាងទាំងនេះសុទ្ធតែរឹងមាំក៏ដោយ ក៏ការដែលមានត្រឹមតែពីរផ្នែកនេះ មិនទាន់អាចចាត់ទុកថាពេញលេញនៅឡើយទេ។ ថ្ងៃនេះ យើងនឹងបន្តពិភាក្សាអំពីផ្នែកទីបីនៃរបៀបដែលពួកទទឹងនឹងព្រះគ្រីស្ទជាមនុស្សទុច្ចរិត ពិសពុល និងបោកបញ្ឆោត។ ផ្នែកទីបីនេះ ពិតជាខុសពីផ្នែកទីមួយ និងទីពីរ ប៉ុន្តែវាមានទំនាក់ទំនងនឹងគ្នា។ តើវាមានទំនាក់ទំនងគ្នាយ៉ាងដូចម្ដេច? ផ្នែកទាំងបីនេះពិភាក្សាអំពីសារជាតិនេះ ពោលគឺធម្មជាតិទុច្ចរិតរបស់អាទទឹងនឹងព្រះគ្រីស្ទ។ តើវាខុសគ្នាយ៉ាងដូចម្ដេច? នៅក្នុងផ្នែកនេះ អ្វីដែលធម្មជាតិទុច្ចរិតរបស់គេស្រឡាញ់ និងត្រូវការ ក៏ដូចជារឿងដែលគេស្អប់ខ្ពើម គឺខុសពីអ្វីដែលផ្នែកទាំងពីរមុនបានពិភាក្សា ពោលគឺខ្លឹមសារគឺខុសគ្នា។ ភាពខុសគ្នានេះ មិនមែនមានន័យថា ពួកទទឹងនឹងព្រះគ្រីស្ទក៏ចូលចិត្ត របស់វិជ្ជមានមួយចំនួន ឬថាពួកគេក៏ស្អប់ខ្ពើមរបស់អវិជ្ជមានមួយចំនួននោះទេ ផ្ទុយទៅវិញ វាមានផ្នែកមួយទៀត ដែលមិនត្រឹមតែនិយាយអំពីអ្វីដែលពួកគេស្រឡាញ់ ឬត្រូវការប៉ុណ្ណោះទេ ប៉ុន្តែត្រូវបានលើកកម្ពស់ដល់អ្វីដែលកម្លាំងទុច្ចរិតនៃពួកទទឹងនឹងព្រះគ្រីស្ទនេះឱ្យតម្លៃ បើនិយាយម្យ៉ាងទៀត គឺអ្វីដែលពួកគេថ្វាយបង្គំ ឬកោតសរសើរ។ មនុស្សមួយចំនួនអាចនិយាយថា៖ «ពាក្យដូចជា ‘ឱ្យតម្លៃ’ ’ថ្វាយបង្គំ’ និង ’កោតសរសើរ’ គួរតែត្រូវបានប្រើដើម្បីសំដៅទៅលើរបស់វិជ្ជមាន ដូច្នេះ តើពាក្យទាំងនេះអាចយកមកប្រើចំពោះពួកទទឹងនឹងព្រះគ្រីស្ទបានយ៉ាងដូចម្ដេច? តើពាក្យទាំងនេះស័ក្ដិសមដែរឬទេ?» ពាក្យទាំងនេះមិនមែនជាការសរសើរ ឬការបង្អាប់ឡើយ គឺវាជាពាក្យអព្យាក្រឹត។ ហេតុដូច្នេះហើយ ការប្រើប្រាស់ពាក្យទាំងនេះនៅទីនេះ មិនបំពានគោលការណ៍ណាមួយឡើយ ហើយអាចទទួលយកបាន។

III. ការវែកញែកអំពីរឿងដែលពួកទទឹងនឹងព្រះគ្រីស្ទថ្វាយបង្គំ និងកោតសរសើរ

តើពួកទទឹងនឹងព្រះគ្រីស្ទថ្វាយបង្គំ និងកោតសរសើរអ្វី? ជាបឋម វាច្បាស់ណាស់ថា ពួកគេមិនថ្វាយបង្គំសេចក្ដីពិត ព្រះជាម្ចាស់ ឬអ្វីដែលស្រស់ស្អាត ឬល្អដែលទាក់ទងនឹងព្រះជាម្ចាស់ឡើយ។ ដូច្នេះ តើពួកគេថ្វាយបង្គំអ្វីឱ្យប្រាកដ? តើអ្នករាល់គ្នាអាចនឹកឃើញអ្វីដែរឬទេ? ចាំខ្ញុំប្រាប់តម្រុយដល់អ្នករាល់គ្នា។ មនុស្សទាំងនោះនៅក្នុងសាសនាដែលជឿលើព្រះអម្ចាស់ តើពួកគេបានលិចលង់ចូលទៅក្នុងគ្រីស្ទសាសនា ដោយរបៀបណា? ហេតុអ្វីបានជាពេលនេះ ពួកគេត្រូវបានកំណត់លក្ខណៈថាជាសាសនាមួយ ជានិកាយមួយ ហើយមិនមែនជាពួកជំនុំរបស់ព្រះជាម្ចាស់ ជាដំណាក់របស់ព្រះជាម្ចាស់ ឬជាកម្មវត្ថុនៃកិច្ចការរបស់ព្រះជាម្ចាស់ទៅវិញ? ពួកគេមានសេចក្ដីបង្រៀនខាងសាសនា ពួកគេចងក្រងកិច្ចការដែលព្រះជាម្ចាស់ធ្លាប់បានធ្វើ និងព្រះបន្ទូលដែលព្រះជាម្ចាស់ធ្លាប់បានថ្លែង ទៅជាសៀវភៅមួយ ទៅជាឯកសារបង្រៀន ហើយបន្ទាប់មក ពួកគេបើកសាលារៀន ព្រមទាំងជ្រើសរើស និងបណ្ដុះបណ្ដាលសាសនវិទូផ្សេងៗ។ តើសាសនវិទូទាំងនេះសិក្សាអំពីអ្វី? តើវាជាសេចក្ដីពិតឬ? (ទេ។) ចុះតើពួកគេសិក្សាអំពីអ្វីទៅ? (ចំណេះដឹងខាងសាសនវិទ្យា។) ពួកគេសិក្សាអំពីចំណេះដឹង និងទ្រឹស្ដីខាងសាសនវិទ្យា ដែលមិនមានពាក់ព័ន្ធអ្វីទាល់តែសោះនឹងកិច្ចការរបស់ព្រះជាម្ចាស់ ឬសេចក្ដីពិតដែលត្រូវបានថ្លែងដោយព្រះជាម្ចាស់។ ពួកគេយកចំណេះដឹងខាងសាសនវិទ្យាមកជំនួសព្រះបន្ទូលរបស់ព្រះជាម្ចាស់ និងកិច្ចការរបស់ព្រះវិញ្ញាណបរិសុទ្ធ ហើយនោះហើយជារបៀបដែលពួកគេលិចលង់ចូលទៅក្នុង គ្រីស្ទសាសនា ឬសាសនាកាតូលិក។ តើអ្វីដែលត្រូវបានឱ្យតម្លៃនៅក្នុងសាសនា? ប្រសិនបើអ្នកទៅពួកជំនុំមួយ ហើយមាននរណាម្នាក់សួរថា តើអ្នកជឿលើព្រះជាម្ចាស់បានយូរប៉ុនណាហើយ ហើយអ្នកនិយាយថា អ្នកទើបតែបានចាប់ផ្ដើមជឿ នោះពួកគេនឹងមិនយកចិត្តទុកដាក់ចំពោះអ្នកឡើយ។ ប៉ុន្តែ ប្រសិនបើអ្នកដើរចូលទៅដោយកាន់ព្រះគម្ពីរមួយក្បាល ហើយនិយាយថា៖ «ខ្ញុំទើបតែបានបញ្ចប់ការសិក្សាពីសិក្ខាសាលាខាងសាសនវិទ្យានេះ ឬ សាលាខាងសាសនវិទ្យានោះ» នោះពួកគេនឹងអញ្ជើញអ្នកឱ្យអង្គុយនៅកន្លែងកិត្តិយសមិនខាន។ ប្រសិនបើអ្នកគ្រាន់តែជាអ្នកជឿធម្មតាម្នាក់ លុះត្រាតែអ្នកមានឋានៈក្នុងសង្គមខ្ពង់ខ្ពស់ បើមិនដូច្នេះទេ ពួកគេនឹងមិនរវីរវល់នឹងអ្នកឡើយ។ នេះហើយជាគ្រីស្ទសាសនា ហើយពិភពសាសនាគឺបែបនេះឯង។ អស់អ្នកនៅក្នុងពួកជំនុំ ដែលអធិប្បាយ ហើយមានឋានៈ តំណែង និងកិត្យានុភាព គឺជាក្រុមមនុស្សដែលត្រូវបានបណ្ដុះបណ្ដាលនៅក្នុងសិក្ខាសាលាខាងសាសនវិទ្យា ឱ្យមានចំណេះដឹង និងទ្រឹស្ដីខាងសាសនវិទ្យា ហើយជាសំខាន់ ពួកគេគឺជាតួអង្គចម្បងដែលទ្រទ្រង់គ្រីស្ទសាសនា។ គ្រីស្ទសាសនា បណ្ដុះបណ្ដាលមនុស្សបែបនេះឱ្យឡើងឆាក និងអធិប្បាយ ឱ្យផ្សាយមាគ៌ា និងធ្វើកិច្ចការនៅគ្រប់ទីកន្លែង។ ពួកគេជឿថា ដោយមានមនុស្សមានទេពកោសល្យដូចជា និស្សិតខាងសាសនវិទ្យា គ្រូគង្វាលដែលអធិប្បាយ និងសាសនវិទូទាំងនេះ ទើបអត្ថិភាពនៃគ្រីស្ទសាសនា ត្រូវបានធានារហូតមកដល់សព្វថ្ងៃនេះ ហើយមនុស្សទាំងនេះក្លាយជាតម្លៃ និងជាទុននៃអត្ថិភាពរបស់គ្រីស្ទសាសនា។ ប្រសិនបើគ្រូគង្វាលរបស់ពួកជំនុំណាមួយ ជាអ្នកបញ្ចប់ការសិក្សាពីសិក្ខាសាលាខាងសាសនវិទ្យា ពិភាក្សាអំពីព្រះគម្ពីរបានយ៉ាងល្អ ធ្លាប់អានសៀវភៅខាងវិញ្ញាណមួយចំនួន ព្រមទាំងមានចំណេះដឹង និងវោហារសាស្ត្រ នោះចំនួនអ្នកចូលរួមក្នុងពួកជំនុំនោះនឹងកើនឡើងយ៉ាងខ្លាំង ហើយវានឹងក្លាយជាពួកជំនុំដែលមានភាពល្បីល្បាញជាងពួកជំនុំដទៃទៀតជាមិនខាន។ តើមនុស្សទាំងនេះនៅក្នុងគ្រីស្ទសាសនាឱ្យតម្លៃលើអ្វី? គឺចំណេះដឹង ជាចំណេះដឹង ខាងសាសនវិទ្យា។ តើចំណេះដឹងនេះមកពីណា? តើវាមិនមែនត្រូវបានបន្សល់ទុកតាំងពីសម័យបុរាណមកទេឬ? មានបទគម្ពីរតាំងពីសម័យបុរាណមក ដែលត្រូវបានបន្សល់ទុកពីមួយជំនាន់ទៅមួយជំនាន់ ហើយនោះជារបៀបដែលមនុស្សគ្រប់គ្នាអាន និងរៀនពីបទគម្ពីរទាំងនោះរហូតមកដល់សព្វថ្ងៃនេះ។ មនុស្សបែងចែកព្រះគម្ពីរជាផ្នែកផ្សេងៗ ចងក្រងជាកំណែផ្សេងៗគ្នា ព្រមទាំងលើកទឹកចិត្តឱ្យមានការសិក្សា និងការរៀនសូត្រ ប៉ុន្តែការសិក្សាព្រះគម្ពីររបស់ពួកគេ មិនមែនដើម្បីយល់ពីសេចក្ដីពិត ដើម្បីស្គាល់ព្រះជាម្ចាស់នោះទេ ហើយក៏មិនមែនដើម្បីយល់ពីបំណងព្រះហឫទ័យរបស់ព្រះជាម្ចាស់ ដើម្បីកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់នោះដែរ ផ្ទុយទៅវិញ គឺដើម្បីសិក្សាពីចំណេះដឹង និងសេចក្ដីអាថ៌កំបាំងនៃព្រះគម្ពីរ ដើម្បីរកឱ្យឃើញថា តើព្រឹត្តិការណ៍ណាខ្លះនៅពេលវេលាណាខ្លះ ដែលបានបំពេញតាមទំនាយណាមួយនៃកណ្ឌគម្ពីរវិវរណៈ ហើយថាតើពេលណាដែលភយន្តរាយដ៏ធំសម្បើម និងរាជ្យមួយពាន់ឆ្នាំនឹងមកដល់គឺពួកគេសិក្សាអំពីរឿងទាំងនេះឯង។ តើការសិក្សារបស់ពួកគេទាក់ទងនឹងសេចក្ដីពិតដែរឬទេ? (ទេ។) ហេតុអ្វីបានជាពួកគេសិក្សាអំពីរឿងរ៉ាវដែលមិនមានពាក់ព័ន្ធអ្វីទាល់តែសោះនឹងសេចក្ដីពិត? នោះគឺដោយសារតែ កាលណាពួកគេកាន់តែសិក្សា ពួកគេកាន់តែមានអារម្មណ៍ថាពួកគេយល់ ហើយកាលណាពួកគេកាន់តែបំពាក់បំប៉នដោយពាក្យពេចន៍ និងគោលលទ្ធិ នោះគុណវុឌ្ឍិរបស់ពួកគេក៏កាន់តែខ្ពស់ដែរ។ កាលណាគុណវុឌ្ឍិរបស់ពួកគេកាន់តែខ្ពស់ ពួកគេកាន់តែមានអារម្មណ៍ថាសមត្ថភាពរបស់ពួកគេកាន់តែអស្ចារ្យ ហើយពួកគេកាន់តែជឿជាក់ថា ទីបំផុត ពួកគេនឹងទទួលបានព្រះពរ នៅក្នុងសេចក្ដីជំនឿរបស់ពួកគេ ថាពួកគេនឹងបានឡើងទៅស្ថានសួគ៌បន្ទាប់ពីស្លាប់ទៅ ឬថាអ្នកដែលនៅរស់នឹងត្រូវបានលើកឡើងទៅលើអាកាសដើម្បីជួបនឹងព្រះអម្ចាស់។ ទាំងនេះគឺជាសញ្ញាណខាងសាសនារបស់ពួកគេ ដែលមិនស្របតាមព្រះបន្ទូលរបស់ព្រះជាម្ចាស់ទាល់តែសោះ។

គ្រូគង្វាល និងចាស់ទុំនៃពិភពសាសនា សុទ្ធតែជាមនុស្សដែលសិក្សាអំពីចំណេះដឹងព្រះគម្ពីរ និង សាសនវិទ្យា ពួកគេគឺជាពួកផារិស៊ីលាក់ពុតដែលទាស់ទទឹងនឹងព្រះជាម្ចាស់។ ដូច្នេះ តើពួកគេខុសពីពួកទទឹងនឹងព្រះគ្រីស្ទដែលលាក់ខ្លួននៅក្នុងពួកជំនុំយ៉ាងដូចម្ដេច? បន្ទាប់មកទៀត ចូរយើងនិយាយអំពីទំនាក់ទំនងរវាងអ្នកទាំងពីរនេះ។ តើអ្នកទាំងនោះនៅក្នុងគ្រីស្ទសាសនា និងសាសនាកាតូលិក ដែលសិក្សាព្រះគម្ពីរ សាសនវិទ្យា និងសូម្បីតែប្រវត្តិសាស្ត្រនៃកិច្ចការរបស់ព្រះជាម្ចាស់ ពិតជាអ្នកជឿមែនឬ? តើពួកគេខុសពីអ្នកជឿ និងអ្នកដើរតាមព្រះជាម្ចាស់ ដែលទ្រង់បានមានបន្ទូលអំពីអ្នកទាំងនោះឬទេ? នៅក្នុងព្រះនេត្ររបស់ព្រះជាម្ចាស់ តើពួកគេជាអ្នកជឿដែរឬទេ? ទេ ពួកគេសិក្សាសាសនវិទ្យា ពួកគេសិក្សាអំពីព្រះជាម្ចាស់ ប៉ុន្តែពួកគេមិនដើរតាមព្រះជាម្ចាស់ ឬធ្វើបន្ទាល់ថ្វាយទ្រង់ឡើយ។ ការសិក្សារបស់ពួកគេអំពីព្រះជាម្ចាស់ គឺដូចគ្នាទៅនឹងអ្នកដែលសិក្សាប្រវត្តិសាស្ត្រ ទស្សនវិជ្ជា ច្បាប់ ជីវវិទ្យា ឬតារាសាស្ត្រដែរ។ គ្រាន់តែថាពួកគេមិនចូលចិត្តវិទ្យាសាស្ត្រ ឬមុខវិជ្ជាផ្សេងទៀតទេ គឺពួកគេចូលចិត្តសិក្សាសាសនវិទ្យាជាពិសេស។ តើអ្វីជាលទ្ធផលនៃការដែលពួកគេស្វែងរកកិច្ចការបន្តិចបន្តួចរបស់ព្រះជាម្ចាស់ ដើម្បីសិក្សាអំពីព្រះជាម្ចាស់នោះ? តើពួកគេអាចរកឃើញអត្ថិភាពរបស់ព្រះជាម្ចាស់ដែរឬទេ? ទេ មិនអាចទាល់តែសោះ។ តើពួកគេអាចយល់ពីបំណងព្រះហឫទ័យរបស់ព្រះជាម្ចាស់ដែរឬទេ? (ទេ។) ហេតុអ្វី? ពីព្រោះពួកគេរស់នៅក្នុងពាក្យពេចន៍ នៅក្នុងចំណេះដឹង នៅក្នុងទស្សនវិជ្ជា នៅក្នុងគំនិតមនុស្ស និងនៅក្នុងការគិតរបស់មនុស្ស ពួកគេនឹងមិនអាចមើលឃើញព្រះជាម្ចាស់ ឬត្រូវបានបំភ្លឺដោយព្រះវិញ្ញាណបរិសុទ្ធឡើយ។ តើព្រះជាម្ចាស់កំណត់លក្ខណៈពួកគេយ៉ាងដូចម្ដេច? ជាអ្នកមិនជឿ ជាអ្នកគ្មានជំនឿ។ អ្នកគ្មានជំនឿ និងអ្នកមិនជឿទាំងនេះ លាយឡំនៅក្នុងអ្វីដែលហៅថាសហគមន៍គ្រីស្ទបរិស័ទ ដោយធ្វើខ្លួនជាអ្នកជឿលើព្រះជាម្ចាស់ ជាគ្រីស្ទបរិស័ទ ប៉ុន្តែក្នុងតថភាព តើពួកគេមានការថ្វាយបង្គំពិតប្រាកដចំពោះព្រះជាម្ចាស់ដែរឬទេ? តើពួកគេមានការចុះចូលពិតប្រាកដដែរឬទេ? (ទេ។) ហេតុអ្វីបានជាដូច្នេះ? រឿងមួយដែលច្បាស់លាស់នោះគឺ៖ មនុស្សមួយចំនួនធំក្នុងចំណោមពួកគេ មិនជឿលើអត្ថិភាពរបស់ព្រះជាម្ចាស់នៅក្នុងចិត្តរបស់ពួកគេឡើយ ពួកគេមិនជឿថាព្រះជាម្ចាស់បានបង្កើតពិភពលោក ហើយមានអធិបតេយ្យភាពលើរបស់សព្វសារពើទេ ហើយពួកគេរឹតតែមិនជឿថា ព្រះជាម្ចាស់អាចយកកំណើតជាមនុស្សបានទៅទៀត។ តើការមិនជឿនេះមានន័យដូចម្ដេច? វាមានន័យថា សង្ស័យ និងបដិសេធ។ ពួកគេថែមទាំងប្រកាន់យកអាកប្បកិរិយាមិនសង្ឃឹមថា ទំនាយដែលត្រូវបានថ្លែងដោយព្រះជាម្ចាស់ ជាពិសេសទំនាយដែលទាក់ទងនឹងភយន្តរាយ នឹងត្រូវបានបំពេញ ឬកើតឡើងនោះទេ។ នេះគឺជាអាកប្បកិរិយារបស់ពួកគេចំពោះការជឿលើព្រះជាម្ចាស់ ហើយវាគឺជាសារជាតិ និងជាមុខមាត់ពិតនៃអ្វីដែលហៅថាសេចក្ដីជំនឿរបស់ពួកគេ។ មនុស្សទាំងនេះសិក្សាអំពីព្រះជាម្ចាស់ ពីព្រោះពួកគេចាប់អារម្មណ៍ជាពិសេសទៅលើមុខវិជ្ជា និងចំណេះដឹងខាងសាសនវិទ្យា ព្រមទាំងការពិតជាប្រវត្តិសាស្ត្រនៃកិច្ចការរបស់ព្រះជាម្ចាស់ ពួកគេគ្រាន់តែជាក្រុមបញ្ញវន្តដែលសិក្សាសាសនវិទ្យាសុទ្ធសាធ។ បញ្ញវន្តទាំងនេះមិនជឿលើអត្ថិភាពរបស់ព្រះជាម្ចាស់ទេ ដូច្នេះ តើពួកគេមានប្រតិកម្មយ៉ាងណា នៅពេលព្រះជាម្ចាស់យាងមកធ្វើការ នៅពេលព្រះបន្ទូលរបស់ព្រះជាម្ចាស់ត្រូវបានបំពេញនោះ? តើប្រតិកម្មដំបូងរបស់ពួកគេគឺជាអ្វី នៅពេលពួកគេឮថា ព្រះជាម្ចាស់បានយកកំណើតជាមនុស្ស ហើយចាប់ផ្ដើមកិច្ចការថ្មី? «មិនអាចទៅរួចទេ!» អ្នកណាដែលអធិប្បាយអំពីព្រះនាមថ្មីរបស់ព្រះជាម្ចាស់ និងកិច្ចការថ្មីរបស់ព្រះជាម្ចាស់ ពួកគេថ្កោលទោសបុគ្គលនោះ ហើយពួកគេថែមទាំងចង់សម្លាប់ ឬជម្រុះគាត់ចោលទៀតផង។ តើនេះជាការបង្ហាញចេញប្រភេទណា? តើនេះមិនមែនជាការបង្ហាញចេញនៃអាទទឹងនឹងព្រះគ្រីស្ទធម្មតាទូទៅម្នាក់ទេឬ? តើមានភាពខុសគ្នាអ្វីខ្លះរវាងពួកគេ និងពួកផារិស៊ី ពួកនាយកបូជាចារ្យ និងពួកអាចារ្យពីសម័យមុន? ពួកគេប្រទូសរ៉ាយនឹងកិច្ចការរបស់ព្រះជាម្ចាស់ ប្រទូសរ៉ាយនឹងការជំនុំជម្រះរបស់ព្រះជាម្ចាស់នៅគ្រាចុងក្រោយ ប្រទូសរ៉ាយនឹងការដែលព្រះជាម្ចាស់យកកំណើតជាមនុស្ស ហើយលើសពីនេះទៅទៀត ពួកគេប្រទូសរ៉ាយនឹងការបំពេញតាមទំនាយរបស់ព្រះជាម្ចាស់។ ពួកគេជឿថា៖ «ប្រសិនបើអ្នកមិនយកកំណើតជាមនុស្សទេ ប្រសិនបើអ្នកស្ថិតក្នុងទម្រង់ជារូបកាយខាងវិញ្ញាណ នោះអ្នកគឺជាព្រះ ប្រសិនបើអ្នកយកកំណើតជាមនុស្ស ហើយក្លាយជាមនុស្ស នោះអ្នកមិនមែនជាព្រះទេ ហើយពួកយើងមិនទទួលស្គាល់អ្នកឡើយ។» តើនេះសបញ្ជាក់ពីអ្វី? វាមានន័យថា ដរាបណាពួកគេនៅទីនេះ ពួកគេនឹងមិនអនុញ្ញាតឱ្យព្រះជាម្ចាស់យកកំណើតជាមនុស្សឡើយ។ តើនេះមិនមែនជាអាទទឹងនឹងព្រះគ្រីស្ទធម្មតាទូទៅម្នាក់ទេឬ? នេះគឺជាអាទទឹងនឹងព្រះគ្រីស្ទពិតប្រាកដ។ តើពិភពសាសនាចូលរួមក្នុងការជជែកវែកញែកបែបនេះដែរឬទេ? សំឡេងនៃការជជែកវែកញែកនេះគឺឮខ្លាំង និងខ្លាំងក្លាណាស់ ដោយនិយាយថា៖ «ការដែលព្រះយកកំណើតជាមនុស្ស គឺខុសឆ្គង ហើយមិនអាចទៅរួចទេ! ប្រសិនបើគាត់យកកំណើតជាមនុស្ស នោះគាត់ច្បាស់ជាក្លែងក្លាយមិនខាន!» ក៏មានមនុស្សដែលនិយាយថា៖ «ពួកគេច្បាស់ជាជឿលើមនុស្សម្នាក់ហើយ ពួកគេគ្រាន់តែត្រូវបានគេបំភាន់ប៉ុណ្ណោះ!» ប្រសិនបើពួកគេអាចនិយាយបែបនេះ នោះប្រសិនបើពួកគេមានវត្តមានក្នុងអំឡុងពេលដែលព្រះអម្ចាស់យេស៊ូវបានលេចមក និង បានធ្វើការកាលពីពីរពាន់ឆ្នាំមុន ពួកគេក៏នឹងមិនជឿលើព្រះអម្ចាស់យេស៊ូវដែរ។ ឥឡូវនេះ ពួកគេជឿលើព្រះអម្ចាស់យេស៊ូវ ប៉ុន្តែតាមការពិត ពួកគេគ្រាន់តែជឿលើព្រះនាមរបស់ព្រះអម្ចាស់យេស៊ូវ លើពាក្យពីរម៉ាត់ថា «ព្រះអម្ចាស់យេស៊ូវ» ប៉ុណ្ណោះ ហើយពួកគេជឿលើព្រះដ៏ស្រពេចស្រពិលមួយអង្គនៅស្ថានសួគ៌។ ហេតុដូច្នេះហើយ ពួកគេមិនមែនជាអ្នកជឿលើព្រះជាម្ចាស់ទេ ពួកគេគឺជាអ្នកមិនជឿ។ ពួកគេមិនជឿលើអត្ថិភាពរបស់ព្រះជាម្ចាស់ លើការយកកំណើតជាមនុស្សរបស់ព្រះជាម្ចាស់ លើកិច្ចការនៃការបង្កើតរបស់ព្រះជាម្ចាស់ឡើយ ហើយពួកគេរឹតតែមិនជឿលើកិច្ចការនៃការប្រោសលោះរបស់ព្រះជាម្ចាស់សម្រាប់មនុស្សជាតិទាំងមូល តាមរយៈការជាប់ឆ្កាងនៅលើឈើឆ្កាងទៅទៀត។ សាសនវិទ្យាដែលពួកគេសិក្សា គឺជាប្រភេទនៃទ្រឹស្ដី ឬសារណាខាងសាសនា ដែលគ្មានអ្វីក្រៅពីសេចក្ដីខុសទំនង ដែលស្ដាប់ទៅហាក់ដូចជាសមហេតុផល ដែលបំភាន់មនុស្សនោះទេ។ តើពួកដែលគេហៅថាបញ្ញវន្តខាងសាសនវិទ្យាទាំងនេះនៅក្នុងគ្រីស្ទសាសនា មានទំនាក់ទំនងដែលមិនអាចជៀសវាងបានអ្វីខ្លះ ជាមួយនឹងពួកទទឹងនឹងព្រះគ្រីស្ទនៅក្នុងពួកជំនុំរបស់យើង? តើមានទំនាក់ទំនងអ្វីខ្លះរវាងឥរិយាបថផ្សេងៗរបស់ពួកគេ និងសារជាតិធម្មជាតិនៃពួកទទឹងនឹងព្រះគ្រីស្ទដែលយើងពិភាក្សា? ហេតុអ្វីបានជានិយាយអំពីពួកគេ? ចូរយើងផ្អាកនិយាយអំពីមនុស្សនៅក្នុងគ្រីស្ទសាសនាសិនចុះ ផ្ទុយទៅវិញ ចូរយើងមើលពីរបៀបដែលអស់អ្នកដែលត្រូវបានកំណត់លក្ខណៈជាពួកទទឹងនឹងព្រះគ្រីស្ទ ប្រព្រឹត្តចំពោះសេចក្ដីពិត ហើយតាមរយៈអាកប្បកិរិយារបស់ពួកគេចំពោះសេចក្ដីពិត ចូរយើងមើលថាតើពួកគេពិតជាឱ្យតម្លៃលើអ្វីឱ្យប្រាកដ។ ជាបឋម បន្ទាប់ពីពួកគេចាប់យល់ពីសេចក្ដីពិតមួយចំនួន តើពួកគេយល់ដឹងពីសេចក្ដីពិតទាំងនេះយ៉ាងដូចម្ដេច? តើពួកគេប្រព្រឹត្តចំពោះសេចក្ដីពិតទាំងនេះយ៉ាងដូចម្ដេច? តើពួកគេមានអាកប្បកិរិយាយ៉ាងណាចំពោះសេចក្ដីពិតទាំងនេះ? តើពួកគេទទួលយកព្រះបន្ទូលទាំងនេះជាផ្លូវនៃការអនុវត្តរបស់ពួកគេ ឬ ក៏ពួកគេយកព្រះបន្ទូលទាំងនេះមកបំពាក់បំប៉នខ្លួនឯងជាប្រភេទនៃទ្រឹស្ដីមួយ ហើយបន្ទាប់មកក៏ទៅអធិប្បាយប្រាប់អ្នកដទៃ? (ពួកគេចាត់ទុកព្រះបន្ទូលទាំងនេះជាប្រភេទនៃទ្រឹស្ដីមួយដើម្បីអធិប្បាយ។) ពួកគេចាត់ទុកព្រះបន្ទូលទាំងនេះជាប្រភេទនៃទ្រឹស្ដីមួយដើម្បីរៀនសូត្រ វិភាគ និងសិក្សា ហើយបន្ទាប់ពីសិក្សារួច ពួកគេរៀនសូត្រព្រះបន្ទូលទាំងនេះនៅក្នុងគំនិត និងនៅក្នុងការគិតរបស់ពួកគេ ពួកគេចងចាំព្រះបន្ទូលទាំងនេះ អាចពិភាក្សាអំពីព្រះបន្ទូលទាំងនេះ និងនិយាយព្រះបន្ទូលទាំងនេះបានយ៉ាងស្ទាត់ជំនាញ ហើយបន្ទាប់មក ពួកគេយកព្រះបន្ទូលទាំងនេះទៅដើរអួតបង្ហាញនៅគ្រប់ទីកន្លែង។ ទោះបីជាពួកគេបន្តនិយាយយូរប៉ុនណាក៏ដោយ ក៏មានរឿងមួយដែលអ្នកមិនអាចមើលឃើញដែរ នោះគឺទោះបីជាពួកគេនិយាយគោលលទ្ធិច្រើនប៉ុនណា ទោះបីជាពួកគេអាចនិយាយបានល្អប៉ុនណា ទោះបីជាពួកគេនិយាយទៅកាន់មនុស្សច្រើនប៉ុនណា និយាយបានស្ទាត់ជំនាញប៉ុនណា មានខ្លឹមសារច្រើនប៉ុនណា ឬទោះបីជាវាស្របតាមសេចក្ដីពិតក៏ដោយ ក៏អ្នកមិនអាចមើលឃើញលទ្ធផលណាមួយពីពួកគេឡើយគឺអ្នកមិនអាចមើលឃើញការអនុវត្តរបស់ពួកគេទេ។ តើនេះបញ្ជាក់ពីអ្វី? ពួកគេមិនទទួលយកសេចក្ដីពិតទេ។ តើពួកគេចាត់ទុកសេចក្ដីពិតជាអ្វី? ជាឧបករណ៍ដើម្បីអួតខ្លួនឯង។ ឧទាហរណ៍ ព្រះជាម្ចាស់ប្រាប់មនុស្សឱ្យធ្វើជាមនុស្សស្មោះត្រង់ ហើយពន្យល់អំពីការបង្ហាញចេញដែលមនុស្សស្មោះត្រង់មាន របៀបដែលមនុស្សស្មោះត្រង់គួរនិយាយ ធ្វើសកម្មភាព និងបំពេញភារកិច្ចរបស់ពួកគេ។ បន្ទាប់ពីបានស្ដាប់រឿងនេះហើយ តើពួកគេមានប្រតិកម្មយ៉ាងណា? តើព្រះបន្ទូលទាំងនេះមានឥទ្ធិពលអ្វីខ្លះមកលើពួកគេ? ទីមួយ ពួកគេមិនដែលទទួលយកព្រះបន្ទូលទាំងនេះឡើយ។ តើពួកគេមានអាកប្បកិរិយាយ៉ាងណា? «ខ្ញុំយល់ហើយ៖ មនុស្សស្មោះត្រង់មិនកុហកទេ មនុស្សស្មោះត្រង់និយាយការពិតប្រាប់អ្នកដទៃ និងអាចបើកចំហចិត្តរបស់ពួកគេបាន មនុស្សស្មោះត្រង់បំពេញភារកិច្ចរបស់ពួកគេដោយស្មោះត្រង់ មិនមែនឱ្យតែរួចពីដៃនោះទេ»។ ពួកគេរក្សាព្រះបន្ទូលទាំងនេះជាទ្រឹស្ដីមួយនៅក្នុងចិត្តរបស់ពួកគេ។ តើទ្រឹស្ដីប្រភេទនេះ នៅពេលដែលវាចាក់ឫសនៅក្នុងចិត្តរបស់ពួកគេ អាចផ្លាស់ប្ដូរពួកគេបានដែរឬទេ? (ទេ។) ចុះហេតុអ្វីបានជាពួកគេនៅតែចងចាំវា? ពួកគេចូលចិត្តភាពត្រឹមត្រូវនៃព្រះបន្ទូលទាំងនេះ ហើយពួកគេប្រើប្រាស់ទ្រឹស្ដីដ៏ត្រឹមត្រូវទាំងនេះដើម្បីវេចខ្ចប់ខ្លួនឯង ដើម្បីសម្រេចបានការគោរពកាន់តែខ្ពស់ពីអ្នកដទៃ។ តើអ្វីទៅដែលមនុស្សកំពុងតែគោរពឱ្យតម្លៃខ្ពស់នោះ? នោះគឺសមត្ថភាពរបស់ពួកគេក្នុងការនិយាយពាក្យត្រឹមត្រូវ បានយ៉ាងស្ទាត់ជំនាញ និងយ៉ាងក្បោះក្បាយ ពោលគឺនោះហើយជាអ្វីដែលមនុស្សទាំងនេះចង់បាន។ បន្ទាប់ពីបានឮព្រះបន្ទូលទាំងនេះហើយ តើពួកគេបានយកចិត្តទុកដាក់ចំពោះព្រះបន្ទូលទាំងនេះដែរឬទេ? (ទេ ពួកគេមិនបានយកចិត្តទុកដាក់ទេ។) ហេតុអ្វីមិនយកចិត្តទុកដាក់? តើអ្នកដឹងដោយរបៀបណា? (ពួកគេមិនអនុវត្តតាមព្រះបន្ទូលទាំងនេះទេ។) ហេតុអ្វីបានជាពួកគេមិនអនុវត្តតាមព្រះបន្ទូលទាំងនេះ? នៅក្នុងចិត្តរបស់ពួកគេ ពួកគេគិតថា៖ «អូ៎ នេះជាព្រះបន្ទូលរបស់ព្រះឬ? ងាយស្រួលណាស់ ខ្ញុំចាំព្រះបន្ទូលទាំងនេះបាត់ទៅហើយ បន្ទាប់ពីបានឮត្រឹមតែម្ដង។ ខ្ញុំអាចសូត្រពីរបៀបដែលមនុស្សស្មោះត្រង់គួរប្រព្រឹត្ត បន្ទាប់ពីបានឮត្រឹមតែម្ដង ចំណែកអ្នករាល់គ្នានៅតែត្រូវកត់ត្រា និងត្រិះរិះពិចារណាអំពីរឿងនេះ ប៉ុន្តែខ្ញុំមិនចាំបាច់នោះទេ!» ពួកគេចាត់ទុកព្រះបន្ទូលរបស់ព្រះជាម្ចាស់ជាប្រភេទនៃទ្រឹស្ដី ឬ ចំណេះដឹង ពួកគេមិនត្រិះរិះពិចារណាពីរបៀបធ្វើជាមនុស្សស្មោះត្រង់នៅក្នុងចិត្តរបស់ពួកគេទេ ពួកគេមិនប្រៀបធៀបខ្លួនឯងជាមួយនឹងរឿងនេះទេ ពួកគេមិនពិនិត្យពិច័យសកម្មភាពរបស់ពួកគេ ដើម្បីមើលថាតើពួកគេមានចំណុចខ្វះខាតអ្វីខ្លះក្នុងការធ្វើជាមនុស្សស្មោះត្រង់ ឬ សកម្មភាពអ្វីខ្លះដែលពួកគេធ្វើ ដែលប្រឆាំងនឹងគោលការណ៍នៃការធ្វើជាមនុស្សស្មោះត្រង់នោះឡើយ ហើយពួកគេមិនដែលគិតថា៖ «ទាំងនេះគឺជាព្រះបន្ទូលរបស់ព្រះជាម្ចាស់ ដូច្នេះ ព្រះបន្ទូលទាំងនេះគឺជាសេចក្ដីពិត។ មនុស្សគួរតែស្មោះត្រង់ ដូច្នេះ តើគេគួរប្រព្រឹត្តយ៉ាងដូចម្ដេច ដើម្បីក្លាយជាមនុស្សស្មោះត្រង់? តើខ្ញុំអាចប្រព្រឹត្តតាមរបៀបណាដែលធ្វើឱ្យព្រះជាម្ចាស់សព្វព្រះហឫទ័យ? តើខ្ញុំបានធ្វើអ្វីខ្លះដែលមិនស្មោះត្រង់? តើ ឥរិយាបថណាខ្លះដែលមិនមែនជារបស់មនុស្សស្មោះត្រង់?» តើពួកគេគិតបែបនេះដែរឬទេ? (ទេ ពួកគេមិនគិតបែបនេះទេ។) ចុះតើពួកគេគិតអ្វីទៅវិញ? ពួកគេគិតថា៖ «អូ៎ នេះឬជាមនុស្សស្មោះត្រង់? នេះឬជាសេចក្ដីពិត? តើនេះមិនមែនគ្រាន់តែជាទ្រឹស្ដី ជាពាក្យស្លោកទេឬអី? គ្រាន់តែនិយាយឱ្យស្ដាប់ទៅមានសីលធម៌ខ្ពស់ទៅបានហើយ មិនចាំបាច់យកវាទៅអនុវត្តនោះទេ»។ ហេតុអ្វីបានជាពួកគេមិនយកវាទៅអនុវត្ត? ពួកគេមានអារម្មណ៍ថា៖ «ប្រសិនបើខ្ញុំប្រាប់អ្នកដទៃនូវអ្វីក៏ដោយដែលមាននៅក្នុងចិត្តរបស់ខ្ញុំ តើខ្ញុំមិនមែនកំពុងតែលាតត្រដាងពីខ្លួនឯងទេឬ? ប្រសិនបើខ្ញុំលាតត្រដាងពីខ្លួនឯង ហើយអ្នកដទៃមើលធ្លុះពីខ្ញុំ តើពួកគេនៅតែឱ្យតម្លៃខ្ញុំខ្ពស់ទៀតដែរឬទេ? ប្រសិនបើខ្ញុំនិយាយ តើអ្នកដទៃនៅតែស្ដាប់ដែរឬទេ? អត្ថន័យនៃព្រះបន្ទូលរបស់ព្រះ គឺថាមនុស្សស្មោះត្រង់មិនអាចកុហកបានទេ បើគ្មានការកុហក តើមិនមែនមានន័យថាគ្មានភាពឯកជនសេសសល់នៅក្នុងចិត្តរបស់មនុស្សទេឬ? តើការធ្វើបែបនោះ មិនមែនបណ្ដោយឱ្យអ្នកដទៃមើលធ្លុះពីពួកគេទេឬ? តើការរស់នៅបែបនោះ មិនមែនជាភាពល្ងង់ខ្លៅទេឬ?» នេះគឺជាទស្សនៈរបស់ពួកគេ។ វាមានន័យថា នៅពេលពួកគេទទួលយកទ្រឹស្ដីមួយដែលពួកគេចាត់ទុកថាត្រឹមត្រូវ ពួកគេមានគំនិតនៅក្នុងចិត្តរបស់ពួកគេ។ តើគំនិតទាំងនេះគឺជាអ្វី? ហេតុអ្វីបានជាខ្ញុំនិយាយថាពួកគេជាមនុស្សទុច្ចរិត? ជាដំបូង ពួកគេវិភាគពីឥទ្ធិពលដែលព្រះបន្ទូលទាំងនេះអាចមានមកលើពួកគេ គុណសម្បត្តិ និងគុណវិបត្តិដែលព្រះបន្ទូលទាំងនេះផ្ដល់ដល់ពួកគេ។ នៅពេលពួកគេវិភាគព្រះបន្ទូល ហើយឃើញថាវាមិនផ្ដល់ប្រយោជន៍ដល់ពួកគេទេ ពួកគេគិតថា៖ «ខ្ញុំមិនអាចអនុវត្តបែបនេះបានទេ ខ្ញុំនឹងមិនធ្វើបែបនេះទេ ខ្ញុំមិនល្ងង់ដល់ថ្នាក់ហ្នឹងទេ ខ្ញុំនឹងមិនល្ងង់ និងសាមញ្ញដូចជាអ្នករាល់គ្នាឡើយ! មិនថាពេលណាក៏ដោយ ខ្ញុំត្រូវតែប្រកាន់ខ្ជាប់ជានិច្ចនូវគំនិតផ្ទាល់ខ្លួនរបស់ខ្ញុំ និងរក្សាទស្សនៈផ្ទាល់ខ្លួនរបស់ខ្ញុំ។ អ្នកអាចមានផែនការដ៏អស្ចារ្យមួយពាន់ ប៉ុន្តែខ្ញុំមានច្បាប់ទម្លាប់ផ្ទាល់ខ្លួនរបស់ខ្ញុំ ខ្ញុំមិនអាចលាតត្រដាងពីការគិតគូរល្បិចកលនៅក្នុងចិត្តរបស់ខ្ញុំបានទេ ពោលគឺការធ្វើជាមនុស្សស្មោះត្រង់ គឺសម្រាប់តែមនុស្សល្ងង់ប៉ុណ្ណោះ!» ក្នុងទិដ្ឋភាពមួយពួកគេមិនទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិតទេ ម្យ៉ាងទៀត ពួកគេចងចាំឃ្លាដែលសំខាន់ៗគួរសមមួយចំនួន ដើម្បីវេចខ្ចប់ខ្លួនឯង ដោយធ្វើឱ្យមនុស្សមើលមកពួកគេកាន់តែដូចជាអ្នកជឿពិតប្រាកដលើព្រះជាម្ចាស់ កាន់តែដូចជាមនុស្សខាងវិញ្ញាណ។ នេះហើយជាអ្វីដែលពួកគេគិតគូរនៅក្នុងចិត្តរបស់ពួកគេ។

ពួកទទឹងនឹងព្រះគ្រីស្ទក៏ឧស្សាហ៍ស្ដាប់សេចក្ដីអធិប្បាយ ក៏ដូចជាការប្រកបរបស់អ្នកដទៃអំពីសេចក្ដីពិតដែរ ប៉ុន្តែពួកគេហាក់ដូចជាមិនមានប្រតិកម្មអ្វីចំពោះសេចក្ដីពិតឡើយ។ ទោះបីជាពួកគេស្ដាប់សេចក្ដីអធិប្បាយច្រើនប៉ុនណាក៏ដោយ ក៏វាហាក់ដូចជាពួកគេមិនដែលបានស្ដាប់ទាល់តែសោះដែរ ហើយពួកគេនៅតែបន្តប្រព្រឹត្តអំពើអាក្រក់យ៉ាងគឃ្លើន ទៅតាមការនឹកឃើញរបស់ពួកគេដូចពីមុនដដែល។ នេះបញ្ជាក់ថា ពួកគេមិនចាប់អារម្មណ៍នឹងសេចក្ដីពិតទេ ហើយក៏មិនស្រឡាញ់សេចក្ដីពិតដែរ។ តើពួកគេស្រឡាញ់អ្វី? ពួកគេស្រឡាញ់ចំណេះដឹងខាងទ្រឹស្ដីដែលត្រឹមត្រូវ ថ្មីៗ និងរាងស៊ីជម្រៅបន្តិច ដែលអាចវេចខ្ចប់ពួកគេឱ្យកាន់តែល្អឥតខ្ចោះ កាន់តែមានកិត្តិយស កាន់តែមានសេចក្ដីថ្លៃថ្នូរ និងធ្វើឱ្យមនុស្សកាន់តែថ្វាយបង្គំពួកគេ។ តើនេះមិនទុច្ចរិតទេឬ? (មែនហើយ។) តើវាទុច្ចរិតត្រង់ណា? មិនថាអាទទឹងនឹងព្រះគ្រីស្ទប្រកបគ្នាអំពីទិដ្ឋភាពណាមួយនៃសេចក្ដីពិតនោះទេ គេតែងតែអាចបង្កើតនូវទ្រឹស្ដី ឬពាក្យពេចន៍ត្រឹមត្រូវមួយចំនួន ដែលស្ដាប់ទៅហាក់ដូចជាសមហេតុផល ដើម្បីបំភាន់មនុស្ស និងធ្វើឱ្យមនុស្សដើរតាមពួកគេ ដែលនេះគឺទុច្ចរិតដូចជាសាតាំងអ៊ីចឹង។ សេចក្តីទុច្ចរិតរបស់អាទទឹងនឹងព្រះគ្រីស្ទ ត្រូវបានបង្ហាញចេញតាមរយៈការគិតគូរល្បិចកលទុច្ចរិត ការគិតទុកជាមុន និងផែនការទាំងស្រុងរបស់គេ ដោយចង់យកលេសនៃការអានព្រះបន្ទូលរបស់ព្រះជាម្ចាស់ ដើម្បីស្វែងរកមូលដ្ឋានទ្រឹស្ដី សម្រាប់អនុវត្តសេចក្តីទុច្ចរិតរបស់គេ នេះហើយគឺជាសេចក្តីទុច្ចរិតរបស់អាទទឹងនឹងព្រះគ្រីស្ទ។ គេដកស្រង់ព្រះបន្ទូលរបស់ព្រះជាម្ចាស់ដោយមិនខ្វល់ពីបរិបទ ក្នុងគោលបំណងតែមួយគត់គឺដើម្បីបំភាន់មនុស្ស និងអួតសម្ញែងពីខ្លួនឯងប៉ុណ្ណោះ។ នៅពេលគេស្ដាប់ការប្រកបគ្នា និងសេចក្ដីអធិប្បាយ ហើយឮឃ្លាថ្មីមួយដែលគេអាចយកមកប្រើប្រាស់បាន គេក៏កត់ត្រាវាទុកភ្លាម។ មនុស្សល្ងង់ខ្លៅឃើញឥរិយាបថបែបនេះ ក៏គិតថា៖ «គេពិតជាស្រេកឃ្លានសេចក្ដីសុចរិតមែន ដោយកត់ត្រារាល់ពេលគេឮសេចក្ដីអធិប្បាយ ហើយគេច្បាស់ជាមានការយល់ដឹងខាងវិញ្ញាណច្រើនណាស់ ដោយកត់ត្រារាល់ចំណុចសំខាន់ៗទាំងអស់!» តើការកត់ត្រារបស់គេ ដូចគ្នានឹងការកត់ត្រារបស់អ្នកដទៃដែរឬទេ? ទេ មិនដូចគ្នាទេ។ មនុស្សមួយចំនួនកត់ត្រា ពីព្រោះពួកគេគិតថា៖ «នេះគឺជាពាក្យសម្ដីដ៏ល្អមួយ។ ខ្ញុំមិនយល់ពីវាទេ ដូច្នេះ ខ្ញុំត្រូវតែកត់ត្រាវាទុក ហើយយកវាទៅអនុវត្តនៅពេលក្រោយ ដើម្បីឱ្យខ្ញុំមានផ្លូវ និងគោលការណ៍នៅក្នុងការអនុវត្តរបស់ខ្ញុំ»។ តើពួកទទឹងនឹងព្រះគ្រីស្ទគិតបែបនេះដែរឬទេ? តើអ្វីជាការជំរុញចិត្តរបស់ពួកគេ? ពួកគេគិតថា៖ «ថ្ងៃនេះ ខ្ញុំបានកត់ត្រាចំណុចនៃសេចក្ដីពិតមួយ ដែលអ្នករាល់គ្នាមិនបានឮ ហើយខ្ញុំនឹងមិនប្រាប់នរណាម្នាក់ ឬ ប្រកបគ្នាអំពីវាជាមួយអ្នកដទៃឡើយ ពោលគឺ ខ្ញុំទទួលបានវាហើយ ហើយថ្ងៃណាមួយ ខ្ញុំនឹងនិយាយប្រាប់អ្នករាល់គ្នាអំពីវា ហើយអួតសម្ញែងដើម្បីឱ្យអ្នករាល់គ្នាដឹងថា ខ្ញុំពិតជាយល់ពីសេចក្ដីពិតមែន ហើយមនុស្សគ្រប់គ្នានឹងបង្ហាញការកោតសរសើរមិនខាន»។ អ្នកប្រហែលជាគិតថា ពួកទទឹងនឹងព្រះគ្រីស្ទស្រឡាញ់ និងស្រេកឃ្លានសេចក្ដីពិត ពីព្រោះពួកគេកត់ត្រាបែបនេះ ហើយការកត់ត្រារបស់ពួកគេគឺត្រឹមត្រូវណាស់ ប៉ុន្តែតើមានអ្វីកើតឡើង បន្ទាប់ពីពួកគេកត់ត្រារួច? ពួកគេបិទសៀវភៅសរសេររបស់ពួកគេ ហើយក៏ចប់ត្រឹមហ្នឹងទៅ។ នៅពេលពួកគេក្លាយជាអ្នកអធិប្បាយនៅថ្ងៃណាមួយ ហើយពួកគេមិនដឹងថាត្រូវអធិប្បាយអំពីអ្វី ពួកគេក៏ប្រញាប់បើកសៀវភៅសរសេររបស់ពួកគេ រៀបចំខ្លឹមសារនៃសេចក្ដីអធិប្បាយរបស់ពួកគេ អានវា ទន្ទេញវា និងសរសេរវាចេញពីការចងចាំ រហូតដល់ពួកគេចងចាំវាបានយ៉ាងច្បាស់នៅក្នុងគំនិតរបស់ពួកគេ។ មានតែពេលនោះទេ ទើបពួកគេមានអារម្មណ៍ថា «ជឿជាក់លើខ្លួនឯង» ដោយគិតថា ទីបំផុត ពួកគេមាន «សេចក្ដីពិត» ហើយអាចទៅអួតអាងនៅទីណាក៏បាន។ លក្ខណៈសម្គាល់មួយនៃអ្វីដែលមនុស្សទាំងនេះនិយាយ គឺវាសុទ្ធតែជាគោលលទ្ធិ ការជជែកវែកញែក និងបទប្បញ្ញត្តិទទេស្អាតប៉ុណ្ណោះ។ នៅពេលអ្នកមានការលំបាកជាក់លាក់ ឬរកឃើញបញ្ហា ហើយស្វែងរកដំណោះស្រាយពីពួកគេ ពួកគេនៅតែផ្ដល់ឱ្យអ្នកនូវគោលលទ្ធិមួយគំនរ ដោយនិយាយយ៉ាងច្បាស់លាស់ និងមានហេតុផល។ ប្រសិនបើអ្នកសួរពួកគេពីរបៀបយកវាទៅអនុវត្ត ពួកគេក៏ទាល់តម្រិះ រកពាក្យនិយាយមិនចេញ។ ប្រសិនបើពួកគេមិនអាចបកស្រាយវាបានទេ នោះមានន័យថាមានបញ្ហាធ្ងន់ធ្ងរហើយ ហើយវាបញ្ជាក់ថា ពួកគេមិនយល់ពីសេចក្ដីពិតឡើយ។ មនុស្សដែលមិនយល់ពីសេចក្ដីពិត និងមិនស្រឡាញ់សេចក្ដីពិត ជារឿយៗចាត់ទុកសេចក្ដីពិតគ្រាន់តែជាពាក្យពោល ឬទ្រឹស្ដីមួយប្រភេទប៉ុណ្ណោះ។ ហើយតើមានអ្វីកើតឡើងនៅទីបញ្ចប់? បន្ទាប់ពីជឿលើព្រះជាម្ចាស់អស់រយៈពេលជាច្រើនឆ្នាំ នៅពេលមានរឿងអ្វីមួយកើតឡើងចំពោះពួកគេ ពួកគេមិនអាចមើលធ្លុះពីរឿងនោះទេ ពួកគេមិនអាចចុះចូលបានទេ ហើយពួកគេមិនដឹងពីរបៀបស្វែងរកសេចក្ដីពិតឡើយ។ នៅពេលមាននរណាម្នាក់ប្រកបគ្នាជាមួយពួកគេ ពួកគេមាន «ពាក្យពោលដ៏ល្បីល្បាញ» មួយ ដែលពួកគេយកមកឆ្លើយតបថា៖ «កុំប្រាប់ខ្ញុំអី ខ្ញុំយល់គ្រប់យ៉ាងហើយ។ កាលនោះដែលខ្ញុំកំពុងអធិប្បាយ អ្នកមិនទាន់ទាំងចេះដើរស្រួលបួលផង!» នេះគឺជា «ពាក្យពោលដ៏ល្បីល្បាញ» របស់ពួកគេ។ ពួកគេអះអាងថាយល់គ្រប់យ៉ាង ចុះហេតុអ្វីបានជាពួកគេទាល់តម្រិះរាល់ពេលមានបញ្ហាកើតឡើង? ក្នុងនាមជាអ្នកដែលយល់ដឹងម្នាក់ ហេតុអ្វីបានជាអ្នកមិនអាចធ្វើសកម្មភាពអ្វីមួយបានសោះ? ហេតុអ្វីបានជារឿងនេះរារាំង និងធ្វើឱ្យអ្នកច្របូកច្របល់? តើអ្នកយល់ពីសេចក្ដីពិតដែរឬទេ? ប្រសិនបើអ្នកយល់ពីវា ហេតុអ្វីបានជាអ្នកមិនអាចទទួលយកវាបាន? ប្រសិនបើអ្នកយល់ពីវា ហេតុអ្វីបានជាអ្នកមិនអាចចុះចូលបាន? តើអ្វីជារឿងដំបូងដែលមនុស្សគួរធ្វើ ពេលដែលពួកគេយល់ពីសេចក្ដីពិត? ពួកគេគួរតែចុះចូល គ្មានអ្វីផ្សេងទៀតឡើយ។ មនុស្សមួយចំនួននិយាយថា៖ «ខ្ញុំយល់គ្រប់យ៉ាងហើយ កុំប្រកបគ្នាជាមួយខ្ញុំអី ខ្ញុំមិនត្រូវការជំនួយពីអ្នកដទៃទេ»។ វាមិនអីទេ ប្រសិនបើពួកគេមិនត្រូវការមនុស្សមកជួយពួកគេ ប៉ុន្តែអ្វីដែលគួរឱ្យសោកស្ដាយនោះគឺ នៅពេលពួកគេទន់ខ្សោយ គោលលទ្ធិទាំងនោះដែលពួកគេយល់ គឺគ្មានប្រយោជន៍ទាល់តែសោះ។ សូម្បីតែភារកិច្ចរបស់ពួកគេ ក៏ពួកគេមិនចង់បំពេញផង ហើយបំណងប្រាថ្នាដ៏អាក្រក់ក្នុងការបោះបង់ចោលសេចក្ដីជំនឿរបស់ពួកគេ ក៏លេចឡើងនៅក្នុងពួកគេដែរ។ បន្ទាប់ពីអធិប្បាយទ្រឹស្ដីខាងសាសនវិទ្យាអស់រយៈពេលជាច្រើនឆ្នាំ ស្រាប់តែពួកគេឈប់ជឿ ហើយដើរចេញទៅបាត់យ៉ាងងាយៗបែបនេះ តើពួកគេមានកម្ពស់ដែរឬទេ? (ទេ ពួកគេមិនមានទេ។) បើគ្មានកម្ពស់ទេ នោះក៏គ្មានជីវិតដែរ។ ប្រសិនបើអ្នកមានជីវិត ហេតុអ្វីបានជាអ្នកមិនអាចជម្នះរឿងតូចតាចបែបនេះបាន? អ្នកពូកែនិយាយណាស់ តើមែនទេ? អ៊ីចឹង ចូរបញ្ចុះបញ្ចូលខ្លួនឯងទៅ។ ប្រសិនបើសូម្បីតែខ្លួនឯង អ្នកមិនអាចបញ្ចុះបញ្ចូលខ្លួនឯងបានផង នោះតើអ្វីទៅឱ្យប្រាកដដែលអ្នកយល់នោះ? តើវាជាសេចក្ដីពិតឬ? សេចក្ដីពិតអាចដោះស្រាយការលំបាកពិតសម្រាប់មនុស្ស ហើយវាក៏អាចដោះស្រាយនិស្ស័យពុករលួយរបស់មនុស្សបានដែរ។ ហេតុអ្វីបានជា «សេចក្ដីពិត» ទាំងនោះដែលអ្នកយល់ មិនអាចដោះស្រាយសូម្បីតែការលំបាកផ្ទាល់ខ្លួនរបស់អ្នកបានផង? តើអ្វីទៅឱ្យប្រាកដដែលអ្នកយល់នោះ? វាគ្រាន់តែជាគោលលទ្ធិប៉ុណ្ណោះ។

ទាក់ទងនឹងការបង្ហាញ ចេញទីប្រាំពីររបស់ពួកទទឹងនឹងព្រះគ្រីស្ទដែលថាពួកគេជាមនុស្សទុច្ចរិត ពិសពុល និងបោកបញ្ឆោតខ្ញុំទើបតែបាននិយាយអំពីផ្នែកទីបីនៃការបង្ហាញចេញនេះ៖ ពួកគេឱ្យតម្លៃលើចំណេះដឹង និងការសិក្សាជ្រៅជ្រះ។ ពួកទទឹងនឹងព្រះគ្រីស្ទឱ្យតម្លៃលើចំណេះដឹង និងការសិក្សាជ្រៅជ្រះ តើចំណុចនេះអាចបង្ហាញពីនិស្ស័យទុច្ចរិតរបស់ពួកគេយ៉ាងដូចម្ដេច? ហេតុអ្វីបានជាគេនិយាយថា ការឱ្យតម្លៃលើចំណេះដឹង និងការសិក្សាជ្រៅជ្រះ មានន័យថាពួកគេមានសារជាតិទុច្ចរិត? យើងច្បាស់ជាត្រូវនិយាយអំពីការពិតនៅទីនេះ ពីព្រោះប្រសិនបើយើងពិភាក្សាត្រឹមតែពាក្យសម្ដី ឬទ្រឹស្ដីទទេ នោះមនុស្សអាចនឹងប្រកាន់យកការយល់ដឹងដែលលម្អៀង និងមិនសូវស៊ីជម្រៅអំពីរឿងនេះ។ ជាបឋម ចូរយើងចាប់ផ្ដើមជាមួយនឹងរឿងរ៉ាវប្រវត្តិសាស្ត្រកាលពីយូរលង់ណាស់មកហើយ។ ខណៈពេលខ្ញុំកំពុងនិយាយ ចូរយកព្រះបន្ទូលរបស់ខ្ញុំទៅប្រៀបធៀបជាមួយនឹងសកម្មភាព និងឥរិយាបថរបស់ពួកទទឹងនឹងព្រះគ្រីស្ទ ហើយយកវាទៅប្រៀបធៀបជាមួយនឹងការបង្ហាញចេញ និងសារជាតិរបស់ពួកទទឹងនឹងព្រះគ្រីស្ទ។ ជាដំបូង ចូរយើងនិយាយអំពីពួកផារិស៊ីកាលពីពីរពាន់ឆ្នាំមុន។ នៅពេលនោះ ពួកផារិស៊ីគឺជាមនុស្សលាក់ពុត។ នៅពេលព្រះជាម្ចាស់បានយកកំណើតជាមនុស្ស បានលេចមក និងបានធ្វើកិច្ចការជាលើកដំបូង ពួកផារិស៊ីមិនត្រឹមតែមិនទទួលយកសេចក្ដីពិតសូម្បីតែបន្តិចប៉ុណ្ណោះទេ ពួកគេថែមទាំងថ្កោលទោស និង ទាស់ទទឹងនឹងព្រះអម្ចាស់យេស៊ូវយ៉ាងខ្លាំងក្លាទៀតផង ហើយហេតុនេះហើយទើបពួកគេត្រូវបានព្រះជាម្ចាស់ដាក់បណ្ដាសា។ នេះអាចបញ្ជាក់បានថា ពួកផារិស៊ីគឺជាតំណាងដ៏ស័ក្ដិសមបំផុតនៃពួកទទឹងនឹងព្រះគ្រីស្ទ។ «ពួកទទឹងនឹងព្រះគ្រីស្ទ» បានក្លាយជាឈ្មោះមួយទៀតសម្រាប់ពួកផារិស៊ី ហើយតាមសារជាតិ ពួកផារិស៊ីគឺជាប្រភេទមនុស្សដូចគ្នាទៅនឹងពួកទទឹងនឹងព្រះគ្រីស្ទដែរ។ ហេតុដូច្នេះហើយ ការចាប់ផ្ដើមជាមួយនឹងពួកផារិស៊ី ដើម្បីវែកញែកពីធម្មជាតិទុច្ចរិតរបស់ពួកទទឹងនឹងព្រះគ្រីស្ទ គឺជាផ្លូវកាត់មួយ។ ដូច្នេះ តើពួកផារិស៊ីបានធ្វើអ្វីខ្លះ ដែលបង្ហាញឱ្យមនុស្សឃើញថា ពួកគេមានធម្មជាតិទុច្ចរិតនៃអាទទឹងនឹងព្រះគ្រីស្ទ? អម្បាញ់មិញនេះ ខ្ញុំបានលើកឡើងថា ពួកទទឹងនឹងព្រះគ្រីស្ទឱ្យតម្លៃលើចំណេះដឹង និងការសិក្សាជ្រៅជ្រះ តើចំណេះដឹង និងការសិក្សាជ្រៅជ្រះមានទំនាក់ទំនងយ៉ាងជិតស្និទ្ធជាមួយមនុស្សប្រភេទណា? តើនរណាជាតួអង្គតំណាងនៃរឿងទាំងនេះ? តើវាសំដៅទៅលើនិស្សិតថ្នាក់អនុបណ្ឌិត និងបណ្ឌិតឬ? ទេ នោះគឺខុសស្រឡះហើយ ពោលគឺវាសំដៅទៅលើពួកផារិស៊ី។ មូលហេតុដែលពួកផារិស៊ីលាក់ពុត មូលហេតុដែលពួកគេជាមនុស្សទុច្ចរិត គឺដោយសារតែពួកគេស្អប់ខ្ពើមសេចក្ដីពិត ប៉ុន្តែស្រឡាញ់ចំណេះដឹង ដូច្នេះ ពួកគេគ្រាន់តែសិក្សាព្រះគម្ពីរ និងដេញតាមចំណេះដឹងព្រះគម្ពីរប៉ុណ្ណោះ ប៉ុន្តែមិនដែលទទួលយកសេចក្ដីពិត ឬ ព្រះបន្ទូលរបស់ព្រះជាម្ចាស់ឡើយ។ ពួកគេមិនអធិដ្ឋានទៅកាន់ព្រះជាម្ចាស់ទេ នៅពេលអានព្រះបន្ទូលរបស់ទ្រង់ ហើយពួកគេក៏មិនស្វែងរក ឬ ប្រកបអំពីសេចក្ដីពិតដែរ។ ផ្ទុយទៅវិញ ពួកគេសិក្សាព្រះបន្ទូលរបស់ព្រះជាម្ចាស់ ដោយសិក្សាពីអ្វីដែលព្រះជាម្ចាស់បានមានបន្ទូល និងបានធ្វើ ដោយហេតុនេះហើយ ទើបប្រែក្លាយព្រះបន្ទូលរបស់ព្រះជាម្ចាស់ទៅជាទ្រឹស្ដី ជាគោលលទ្ធិដើម្បីបង្រៀនដល់អ្នកដទៃ ដែលនេះហៅថាការសិក្សាស្រាវជ្រាវជ្រៅជ្រះ។ ហេតុអ្វីបានជាពួកគេចូលរួមក្នុងការសិក្សាជ្រៅជ្រះនេះ? តើពួកគេកំពុងសិក្សាអំពីអ្វី? នៅក្នុងក្រសែភ្នែករបស់ពួកគេ នេះមិនមែនជាព្រះបន្ទូលរបស់ព្រះជាម្ចាស់ ឬការសម្ដែងចេញរបស់ព្រះជាម្ចាស់ទេ ហើយរឹតតែមិនមែនជាសេចក្ដីពិតទៅទៀត។ ផ្ទុយទៅវិញ វាគឺជាប្រភេទនៃការសិក្សាជ្រៅជ្រះ ឬគេអាចនិយាយបានថា វាគឺជាចំណេះដឹងខាងសាសនវិទ្យា។ តាមទស្សនៈរបស់ពួកគេ ការផ្សាយចំណេះដឹងនេះ ការសិក្សាជ្រៅជ្រះនេះ គឺស្មើនឹងការផ្សាយមាគ៌ារបស់ព្រះជាម្ចាស់ ការផ្សាយដំណឹងល្អ ពោលគឺ នេះហើយជាអ្វីដែលពួកគេហៅថាការអធិប្បាយ ប៉ុន្តែអ្វីទាំងអស់ដែលពួកគេអធិប្បាយ គឺគ្រាន់តែជាចំណេះដឹងខាងសាសនវិទ្យាប៉ុណ្ណោះ។

តើផ្នែកទុច្ចរិតរបស់ពួកផារិស៊ីត្រូវបានបង្ហាញចេញយ៉ាងដូចម្ដេច? ជាបឋម ចូរយើងចាប់ផ្ដើមការពិភាក្សារបស់យើងអំពីរបៀបដែលពួកផារិស៊ីបានប្រព្រឹត្តចំពោះព្រះជាម្ចាស់ដែលយកកំណើតជាមនុស្ស ហើយបន្ទាប់មក អ្នករាល់គ្នាប្រហែលជាអាចយល់បានច្រើនជាងនេះបន្តិច។ និយាយអំពីព្រះជាម្ចាស់ដែលយកកំណើតជាមនុស្ស ជាដំបូង យើងត្រូវនិយាយអំពីប្រភេទគ្រួសារ និងប្រវត្តិដែលព្រះជាម្ចាស់ដែលយកកំណើតជាមនុស្សបានប្រសូតមក កាលពីពីរពាន់ឆ្នាំមុន។ ជាបឋម ព្រះអម្ចាស់យេស៊ូវមិនបានប្រសូតក្នុងគ្រួសារស្តុកស្តម្ភ ទាល់តែសោះ ពោលគឺពូជពង្សរបស់ទ្រង់មិនមែនជាអ្នកខ្ពង់ខ្ពស់នោះទេ។ ឪពុកចិញ្ចឹមរបស់ទ្រង់ គឺលោកយ៉ូសែប ជាជាងឈើ ហើយម្ដាយរបស់ទ្រង់ គឺនាងម៉ារី ជាអ្នកជឿសាមញ្ញ ម្នាក់។ អត្តសញ្ញាណ និងឋានៈក្នុងសង្គមរបស់មាតាបិតាទ្រង់ តំណាងឱ្យប្រវត្តិគ្រួសារដែលព្រះអម្ចាស់យេស៊ូវបានប្រសូតមក ហើយវាច្បាស់ណាស់ថា ទ្រង់បានប្រសូតក្នុងគ្រួសារសាមញ្ញមួយ។ តើពាក្យ «សាមញ្ញ» មានន័យដូចម្ដេច? វាសំដៅទៅលើមហាជនទូទៅ ទៅលើគ្រួសារធម្មតានៅថ្នាក់ទាបបំផុតនៃសង្គម ដែលមិនមានពាក់ព័ន្ធអ្វីទាល់តែសោះនឹងគ្រួសារខ្ពង់ខ្ពស់ មិនជាប់ពាក់ព័ន្ធនឹងឋានៈខ្ពង់ខ្ពស់សូម្បីតែបន្តិច ហើយច្បាស់ណាស់ថាមិនមែនជាវណ្ណៈអភិជនឡើយ។ ដោយប្រសូតក្នុងគ្រួសារសាមញ្ញមួយ មានមាតាបិតាសាមញ្ញ គ្មានឋានៈក្នុងសង្គមខ្ពង់ខ្ពស់ ឬប្រវត្តិគ្រួសារល្បីល្បាញ វាច្បាស់ណាស់ថា ប្រវត្តិ និងគ្រួសារដែលព្រះអម្ចាស់យេស៊ូវបានប្រសូតមក គឺសាមញ្ញ។ តើព្រះគម្ពីរមានកត់ត្រាថា ព្រះអម្ចាស់យេស៊ូវទទួលបានការអប់រំពិសេសណាមួយដែរឬទេ? តើទ្រង់ទទួលបានការអប់រំពីសិក្ខាសាលាដែរឬទេ? តើទ្រង់ត្រូវបានបណ្ដុះបណ្ដាលដោយបូជាចារ្យថ្នាក់ខ្ពស់ដែរឬទេ? តើទ្រង់បានអានសៀវភៅជាច្រើនដូចប៉ុលដែរឬទេ? តើទ្រង់មានទំនាក់ទំនងជិតស្និទ្ធ ឬការប្រាស្រ័យទាក់ទងជាមួយអ្នកមានឋានៈខ្ពង់ខ្ពស់ក្នុងសង្គម ឬពួកបូជាចារ្យថ្នាក់ខ្ពស់នៃសាសនាយូដាដែរឬទេ? ទេ ទ្រង់មិនមានទេ។ ដោយមើលទៅលើឋានៈក្នុងសង្គមនៃគ្រួសារដែលព្រះអម្ចាស់យេស៊ូវបានប្រសូតមក វាច្បាស់ណាស់ថា ទ្រង់នឹងមិនមានទំនាក់ទំនងជាមួយពួកអាចារ្យ និងពួកផារិស៊ីជាន់ខ្ពស់នៃសាសនាយូដាឡើយ ជាមូលដ្ឋាន ទ្រង់ត្រូវបានកម្រិតឱ្យគង់រស់នៅក្នុងចំណោមជនជាតិយូដាសាមញ្ញ។ ម្ដងម្កាល ទ្រង់យាងទៅវិហារសាសនាយូដា ហើយមនុស្សដែលទ្រង់បានជួប សុទ្ធតែជាមនុស្សសាមញ្ញ។ តើនេះបង្ហាញពីអ្វី? កាលដែលព្រះអម្ចាស់យេស៊ូវកំពុងចម្រើនវ័យ មុនពេលទ្រង់ចាប់ផ្ដើមកិច្ចការរបស់ទ្រង់ជាផ្លូវការ ប្រវត្តិដែលទ្រង់ត្រូវបានចិញ្ចឹមបីបាច់ នៅតែមិនផ្លាស់ប្ដូរដដែល។ បន្ទាប់ពីព្រះជន្មដប់ពីរវស្សា គ្រួសាររបស់ទ្រង់មិនបានចាប់ផ្ដើមមានភាពរុងរឿងទេ ហើយទ្រង់ក៏មិនបានក្លាយជាស្តុកស្តម្ភដែរ រឹតតែមិនមានឱកាសប្រាស្រ័យទាក់ទងជាមួយមនុស្សក្នុងវណ្ណៈខ្ពង់ខ្ពស់នៃសង្គម ឬពិភពសាសនាទៅទៀត ហើយទ្រង់ក៏មិនមានឱកាសទទួលបានការអប់រំកម្រិតខ្ពស់ ក្នុងអំឡុងពេលទ្រង់ត្រូវបានចិញ្ចឹមបីបាច់ដែរ។ តើនេះផ្ដល់សារអ្វីដល់មនុស្សជំនាន់ក្រោយ? បុគ្គលដ៏សាមញ្ញ និងធម្មតារូបនេះ ដែលជាព្រះជាម្ចាស់យកកំណើតជាមនុស្ស មិនមានឱកាស ឬលក្ខខណ្ឌដើម្បីទទួលបានការអប់រំកម្រិតខ្ពស់ឡើយ។ ទ្រង់គឺដូចគ្នាទៅនឹងមនុស្សសាមញ្ញដែរ ទ្រង់រស់នៅក្នុងបរិយាកាសសង្គមសាមញ្ញ ក្នុងគ្រួសារសាមញ្ញមួយ ហើយគ្មានអ្វីពិសេសអំពីទ្រង់ឡើយ។ គឺដោយសារតែហេតុនេះហើយ ទើបបន្ទាប់ពីបានឮអំពីសេចក្ដីអធិប្បាយ និងសកម្មភាពរបស់ព្រះអម្ចាស់យេស៊ូវ ពួកអាចារ្យ និងពួកផារិស៊ីទាំងនោះហ៊ានក្រោកឈរឡើង ហើយវិនិច្ឆ័យ ប្រមាថ និងថ្កោលទោសទ្រង់យ៉ាងចំហ។ តើពួកគេមានមូលដ្ឋានអ្វីសម្រាប់ការថ្កោលទោសរបស់ពួកគេ? គ្មានអ្វីគួរឱ្យសង្ស័យឡើយ វាគឺផ្អែកលើក្រឹត្យវិន័យ និងបទប្បញ្ញត្តិនៃសញ្ញាចាស់។ ទីមួយ ព្រះអម្ចាស់យេស៊ូវបានដឹកនាំសិស្សរបស់ទ្រង់មិនឱ្យគោរពថ្ងៃសប្ប័ទទេ—ទ្រង់នៅតែធ្វើការនៅថ្ងៃសប្ប័ទដដែល។ បន្ថែមពីលើនេះ ទ្រង់មិនបានគោរពតាមក្រឹត្យវិន័យ និងបទប្បញ្ញត្តិទេ ហើយក៏មិនបានយាងទៅព្រះវិហារដែរ ហើយនៅពេលទ្រង់បានជួបនឹងមនុស្សមានបាប មនុស្សមួយចំនួនបានទូលសួរទ្រង់ពីរបៀបដោះស្រាយជាមួយពួកគេ ប៉ុន្តែទ្រង់មិនបានចាត់ការលើពួកគេតាមក្រឹត្យវិន័យឡើយ ផ្ទុយទៅវិញ ទ្រង់បានបង្ហាញភាពមេត្តាករុណាដល់ពួកគេ។ គ្មានទិដ្ឋភាពណាមួយនៃសកម្មភាពរបស់ព្រះអម្ចាស់យេស៊ូវ ដែលស្របតាមសញ្ញាណខាងសាសនារបស់ពួកផារិស៊ីឡើយ។ ដោយសារតែពួកគេមិនបានស្រឡាញ់សេចក្ដីពិត ហើយហេតុនេះទើបស្អប់ព្រះអម្ចាស់យេស៊ូវ ពួកគេបានយកលេសថាព្រះអម្ចាស់យេស៊ូវបំពានក្រឹត្យវិន័យ ដើម្បីថ្កោលទោសទ្រង់យ៉ាងខ្លាំងក្លា ហើយបានសម្រេចថាទ្រង់ត្រូវតែទទួលទោសប្រហារជីវិត។ ប្រសិនបើព្រះអម្ចាស់យេស៊ូវបានប្រសូតក្នុងគ្រួសារដែលមានឋានៈខ្ពង់ខ្ពស់ និងល្បីល្បាញ ប្រសិនបើទ្រង់ទទួលបានការអប់រំខ្ពស់ ហើយប្រសិនបើទ្រង់មានទំនាក់ទំនងជិតស្និទ្ធជាមួយពួកអាចារ្យ និងពួកផារិស៊ីទាំងនេះ នោះរឿងរ៉ាវនៅពេលនោះនឹងមិនកើតឡើងចំពោះទ្រង់ដូចពេលក្រោយមកនោះទេ ពោលគឺរឿងរ៉ាវទាំងនោះប្រហែលជាអាចផ្លាស់ប្ដូរ។ គឺដោយសារតែភាពសាមញ្ញរបស់ទ្រង់ ភាពធម្មតារបស់ទ្រង់ និងប្រវត្តិនៃការប្រសូតរបស់ទ្រង់នេះហើយ ទើបទ្រង់ត្រូវបានពួកផារិស៊ីថ្កោលទោស។ តើពួកគេមានមូលដ្ឋានអ្វីសម្រាប់ការថ្កោលទោសព្រះអម្ចាស់យេស៊ូវ? គឺបទប្បញ្ញត្តិ និងក្រឹត្យវិន័យទាំងនោះដែលពួកគេប្រកាន់ខ្ជាប់ ដែលពួកគេបានជឿថានឹងមិនផ្លាស់ប្ដូរឡើយសម្រាប់អស់កល្បជានិច្ច។ ពួកផារិស៊ីបានចាត់ទុកទ្រឹស្ដីខាងសាសនវិទ្យាដែលពួកគេចាប់យល់ ថាជាចំណេះដឹង និងជាឧបករណ៍សម្រាប់វាយតម្លៃ និងថ្កោលទោសមនុស្ស ដោយថែមទាំងប្រើវាទៅលើព្រះអម្ចាស់យេស៊ូវទៀតផង។ នេះជារបៀបដែលព្រះអម្ចាស់យេស៊ូវត្រូវបានគេថ្កោលទោស។ របៀបដែលពួកគេវាយតម្លៃ ឬប្រព្រឹត្តចំពោះបុគ្គលណាម្នាក់ មិនដែលអាស្រ័យលើសារជាតិរបស់បុគ្គលនោះទេ ឬក៏មិនអាស្រ័យលើថាតើអ្វីដែលបុគ្គលនោះអធិប្បាយគឺជាសេចក្ដីពិតដែរឬអត់នោះឡើយ ហើយរឹតតែមិនអាស្រ័យលើប្រភពនៃពាក្យសម្ដីដែលបុគ្គលនោះបាននិយាយទៅទៀត ពោលគឺរបៀបដែលពួកផារិស៊ីបានវាយតម្លៃ ឬបាថ្កោលទោសបុគ្គលណាម្នាក់ គឺអាស្រ័យតែលើបទប្បញ្ញត្តិ ពាក្យពេចន៍ និងគោលលទ្ធិដែលពួកគេចាប់យល់ នៅក្នុងសញ្ញាចាស់នៃព្រះគម្ពីរប៉ុណ្ណោះ។ ទោះបីជាពួកផារិស៊ីបានដឹងនៅក្នុងចិត្តរបស់ពួកគេថា អ្វីដែលព្រះអម្ចាស់យេស៊ូវបានមានបន្ទូល និងបានធ្វើ មិនមែនជាអំពើបាប ឬជាការបំពានក្រឹត្យវិន័យក៏ដោយ ក៏ពួកគេនៅតែថ្កោលទោសទ្រង់ដដែល ពីព្រោះសេចក្ដីពិតដែលទ្រង់បានសម្ដែងចេញ ព្រមទាំងទីសម្គាល់ និងមហស្ចារ្យដែលទ្រង់បានសម្តែង បានធ្វើឱ្យមនុស្សជាច្រើនដើរតាម និងសរសើរតម្កើងទ្រង់។ ពួកផារិស៊ីកាន់តែស្អប់ទ្រង់ខ្លាំងឡើងៗ ហើយថែមទាំងចង់កម្ចាត់ទ្រង់ចេញទៀតផង។ ពួកគេមិនបានទទួលស្គាល់ថាព្រះអម្ចាស់យេស៊ូវគឺជាព្រះមែស៊ីដែលត្រូវយាងមកនោះទេ ហើយពួកគេក៏មិនបានទទួលស្គាល់ថាព្រះបន្ទូលរបស់ទ្រង់មានសេចក្ដីពិតដែរ រឹតតែមិនទទួលស្គាល់ថាកិច្ចការរបស់ទ្រង់ប្រកាន់ខ្ជាប់នូវសេចក្ដីពិតទៅទៀត។ ពួកគេបានវិនិច្ឆ័យថាព្រះអម្ចាស់យេស៊ូវមានបន្ទូលពាក្យអួតអាងប្រមាថ និងបណ្ដេញអារក្សតាមរយៈបេលសេប៊ូល ដែលជាមេនៃអារក្សទាំងឡាយ។ ការដែលពួកគេអាចទម្លាក់កំហុសអំពើបាបទាំងនេះទៅលើព្រះអម្ចាស់យេស៊ូវ បង្ហាញពីកម្រិតនៃការស្អប់ដែលពួកគេមានចំពោះទ្រង់។ ហេតុដូច្នេះហើយ ពួកគេបានខិតខំយ៉ាងខ្លាំងក្លាដើម្បីបដិសេធថា ព្រះអម្ចាស់យេស៊ូវត្រូវបានចាត់ឱ្យមកដោយព្រះជាម្ចាស់ ថាទ្រង់គឺជាព្រះរាជបុត្រារបស់ព្រះជាម្ចាស់ និងថាទ្រង់គឺជាព្រះមែស៊ី។ អ្វីដែលពួកគេចង់មានន័យនោះគឺ៖ «តើព្រះនឹងធ្វើរឿងបែបនេះឬ? ប្រសិនបើព្រះយកកំណើតជាមនុស្ស គាត់ច្បាស់ជាប្រសូតក្នុងគ្រួសារដែលមានឋានៈខ្ពង់ខ្ពស់មិនខាន។ ហើយគាត់ច្បាស់ជាត្រូវទទួលការបង្រៀនពីពួកអាចារ្យ និងពីពួកផារិស៊ី។ គាត់ច្បាស់ជាត្រូវសិក្សាព្រះគម្ពីរឱ្យបានជាប្រព័ន្ធ មានការចាប់យល់អំពីចំណេះដឹងព្រះគម្ពីរ និងត្រូវបានបំពាក់បំប៉នដោយចំណេះដឹងទាំងអស់នៅក្នុងព្រះគម្ពីរ មុននឹងអាចទទួលព្រះនាមថាជា ’ព្រះដែលយកកំណើតជាមនុស្ស’ បាន។» ប៉ុន្តែ ព្រះអម្ចាស់យេស៊ូវមិនត្រូវបានបំពាក់បំប៉នដោយចំណេះដឹងនេះទេ ដូច្នេះ ពួកគេក៏បានថ្កោលទោសទ្រង់ ដោយនិយាយថា៖ «ទីមួយ អ្នកមិនមានលក្ខណៈសម្បត្តិគ្រប់គ្រាន់បែបនោះទេ ដូច្នេះ អ្នកមិនអាចជាព្រះបានឡើយ ទីពីរ បើគ្មានចំណេះដឹងព្រះគម្ពីរនេះទេ អ្នកមិនអាចបំពេញកិច្ចការរបស់ព្រះបានឡើយ រឹតតែមិនអាចជាព្រះទៅទៀត ទីបី អ្នកមិនត្រូវធ្វើការនៅក្រៅព្រះវិហារឡើយ គឺឥឡូវនេះ អ្នកមិនកំពុងធ្វើការនៅក្នុងព្រះវិហារទេ ប៉ុន្តែតែងតែនៅចំណោមមនុស្សមានបាប ដូច្នេះ កិច្ចការដែលអ្នកធ្វើគឺហួសពីវិសាលភាពនៃព្រះគម្ពីរ ដែលធ្វើឱ្យវារឹតតែមិនអាចទៅរួចដែលថាអ្នកគឺជាព្រះ»។ តើមូលដ្ឋាននៃការថ្កោលទោសរបស់ពួកគេមកពីណា? គឺមកពីព្រះគម្ពីរ មកពីគំនិតរបស់មនុស្ស និងមកពីការអប់រំខាងសាសនវិទ្យាដែលពួកគេទទួលបាន។ ដោយសារតែពួកផារិស៊ីពោរពេញទៅដោយសញ្ញាណ ការស្រមើស្រមៃ និងចំណេះដឹង ពួកគេបានជឿថាចំណេះដឹងនេះគឺត្រឹមត្រូវ គឺជាសេចក្ដីពិត គឺជាមូលដ្ឋានដ៏ត្រឹមត្រូវ ហើយព្រះជាម្ចាស់មិនអាចល្មើសរឿងទាំងនេះបានឡើយ ទោះក្នុងកាលៈទេសៈណាក៏ដោយ។ តើពួកគេបានស្វែងរកសេចក្ដីពិតដែរឬទេ? ពួកគេមិនបានស្វែងរកទេ។ តើពួកគេបានស្វែងរកអ្វី? គឺព្រះអធិធម្មជាតិមួយអង្គ ដែលបានលេចមកក្នុងទម្រង់ជារូបកាយខាងវិញ្ញាណ។ ហេតុដូច្នេះហើយ ពួកគេបានកំណត់ព្រំដែនសម្រាប់កិច្ចការរបស់ព្រះជាម្ចាស់ បានបដិសេធកិច្ចការរបស់ទ្រង់ ហើយបានវិនិច្ឆ័យថាព្រះជាម្ចាស់ត្រូវ ឬខុស ដោយផ្អែកលើសញ្ញាណ ការស្រមើស្រមៃ និងចំណេះដឹងរបស់មនុស្ស។ ហើយតើអ្វីជាលទ្ធផលចុងក្រោយនៃរឿងនេះ? ពួកគេមិនត្រឹមតែថ្កោលទោសកិច្ចការរបស់ព្រះជាម្ចាស់ប៉ុណ្ណោះទេ ពួកគេថែមទាំងបានឆ្កាងព្រះជាម្ចាស់ដែលយកកំណើតជាមនុស្ស នៅលើឈើឆ្កាងទៀតផង។ នេះហើយជាលទ្ធផលនៃការដែលពួកគេប្រើប្រាស់សញ្ញាណ ការស្រមើស្រមៃ និងចំណេះដឹងរបស់ពួកគេ ដើម្បីវាយតម្លៃព្រះជាម្ចាស់ ហើយនេះហើយជាសេចក្តីទុច្ចរិតរបស់ពួកគេ។

ដោយមើលទៅលើការដែលពួកផារិស៊ីឱ្យតម្លៃលើចំណេះដឹង និងការសិក្សាជ្រៅជ្រះ តើសេចក្តីទុច្ចរិតរបស់ពួកគេស្ថិតនៅត្រង់ណា? តើវាត្រូវបានបង្ហាញចេញយ៉ាងដូចម្ដេច? តើយើងអាចជីកកកាយ និងវែកញែកពីធម្មជាតិទុច្ចរិតរបស់មនុស្សបែបនេះបានយ៉ាងដូចម្ដេច? ការដែលពួកផារិស៊ីគោរពឱ្យតម្លៃលើចំណេះដឹង និងការសិក្សាជ្រៅជ្រះ ត្រូវបានគេដឹងយ៉ាងច្បាស់ហើយ ហើយមិនចាំបាច់និយាយលម្អិតអំពីវាទេ។ ដូច្នេះ តើធម្មជាតិទុច្ចរិតអ្វីឱ្យប្រាកដ ដែលត្រូវបានបើកឱ្យដឹងនៅទីនេះ? តើយើងអាចវែកញែក និងមើលធ្លុះពីធម្មជាតិទុច្ចរិតរបស់មនុស្សបែបនេះបានយ៉ាងដូចម្ដេច? សូមនរណាម្នាក់និយាយមក។ (ពួកគេប្រើប្រាស់ចំណេះដឹងខាងទ្រឹស្ដដើម្បីប្រឆាំងនឹងសារជាតិរបស់ព្រះជាម្ចាស់ នេះគឺជាការបង្ហាញចេញមួយនៃសេចក្តីទុច្ចរិតរបស់ពួកគេ។) ការប្រឆាំងគឺជាសកម្មភាពមួយ ដូច្នេះ ហេតុអ្វីបានជាពួកគេប្រឆាំង? ការប្រឆាំងមានលាយឡំនឹងនិស្ស័យកាចសាហាវបន្តិច ប៉ុន្តែអ្នកនៅតែមិនទាន់និយាយដល់សេចក្តីទុច្ចរិតនៅឡើយទេ។ ហេតុអ្វីបានជាពួកគេប្រឆាំង? តើវាជារឿងទាក់ទងនឹងដែលពួកគេចូលចិត្ត ឬមិនចូលចិត្តទ្រង់ឬ? ពួកគេមិនចូលចិត្តព្រះជាម្ចាស់បែបនេះទេ ដោយជឿថា៖ «ព្រះគួរតែគង់នៅស្ថានសួគ៌ ជាស្ថានសួគ៌ជាន់ទីបី ដែលមនុស្សគ្រប់គ្នាកោតសរសើរ ដែលមនុស្សមិនអាចឈោងដល់ ដែលពួកគេមិនអាចយល់បាន ជាអង្គដែលមនុស្សជាតិទាំងមូល ភាវៈទាំងអស់ដែលព្រះបានបង្កើត និងសូម្បីតែភាវៈមានជីវិតទាំងអស់នៅក្នុងចក្រវាល គួរតែគោរព ពោលគឺ នោះទើបជាព្រះ! ឥឡូវនេះ ព្រះបានមកហើយ ប៉ុន្តែអ្នកបែរជាកើតក្នុងផ្ទះរបស់ជាងឈើ ឪពុកម្ដាយរបស់អ្នកគ្រាន់តែជាមនុស្សសាមញ្ញ ហើយអ្នកថែមទាំងកើតនៅក្នុងក្រោលសត្វទៀតផង។ ប្រវត្តិនៃការកើតរបស់អ្នក មិនត្រឹមតែសាមញ្ញនោះទេ គឺវាទាបជាងភាពសាមញ្ញ និងទាបជាងភាពធម្មតាទៅទៀត—តើមនុស្សអាចទទួលយករឿងនេះបានយ៉ាងដូចម្ដេច? ប្រសិនបើព្រះពិតជាមកមែន គាត់មិនអាចមកបែបនេះឡើយ!» តើនេះមិនមែនជារបៀបដែលមនុស្សដាក់កំហិតព្រះជាម្ចាស់ទេឬអី? មនុស្សគ្រប់គ្នាដាក់កំហិតព្រះជាម្ចាស់តាមរបៀបនេះឯង។ តាមពិតទៅ នៅក្នុងជម្រៅចិត្តរបស់ពួកគេ ពួកគេក៏មានអារម្មណ៍ស្រពេចស្រពិលដែរថា ព្រះអម្ចាស់យេស៊ូវមិនមែនជាមនុស្សសាមញ្ញទេ ថាអ្វីដែលព្រះអម្ចាស់យេស៊ូវបានមានបន្ទូលគឺត្រឹមត្រូវ ហើយថាអំពើបាបមួយចំនួនដែលមនុស្សបានចោទប្រកាន់ទ្រង់ តាមពិតមិនស្របនឹងការពិតឡើយ។ ព្រះអម្ចាស់យេស៊ូវអាចប្រោសអ្នកជំងឺឱ្យសះស្បើយ និងបណ្ដេញអារក្សបាន ហើយពួកគេមិនអាចរកកំហុសណាមួយឃើញ ឬ ចាប់កំហុសអ្វីមួយបានឡើយ នៅក្នុងព្រះបន្ទូល និងសេចក្ដីអធិប្បាយដែលទ្រង់បានមានបន្ទូល និងបានថ្លែង ប៉ុន្តែពួកគេនៅតែមិនអាចទទួលយកវាបានដដែល ហើយពួកគេនៅតែបានសង្ស័យនៅក្នុងចិត្តរបស់ពួកគេថា៖ «តើព្រះពិតជាមានលក្ខណៈបែបនេះមែនឬ? ព្រះពិតជាអស្ចារ្យណាស់នៅស្ថានសួគ៌ ដូច្នេះ ប្រសិនបើគាត់យកកំណើតជាមនុស្ស ហើយមកផែនដី គាត់គួរតែអស្ចារ្យជាងនេះទៅទៀត ដែលមនុស្សគ្រប់គ្នាកោតសរសើរ ដើរក្នុងចំណោមគ្រួសារខ្ពង់ខ្ពស់ និយាយដោយមានវោហារសាស្ត្រ ហើយមិនដែលបញ្ចេញឱ្យឃើញនូវចំណុចខ្វះខាត ឬភាពទន់ខ្សោយណាមួយរបស់មនុស្សឡើយ។ លើសពីនេះទៅទៀត គាត់គួរតែប្រើប្រាស់ចំណេះដឹង ការសិក្សាជ្រៅជ្រះ និងជំនាញរបស់គាត់ជាមុនសិន ដើម្បីបង្ក្រាបពួកបព្វជិតនៅក្នុងព្រះវិហារ។ គាត់គួរតែយកឈ្នះលើមនុស្សទាំងនេះជាមុនសិន នោះទើបជាបំណងរបស់ព្រះ។» ចំពោះអ្វីដែលព្រះអម្ចាស់យេស៊ូវបានធ្វើ ពួកគេមិនជឿវាទេ ហើយពួកគេក៏មិនចង់ទទួលយក ឬទទួលស្គាល់ការពិតនេះដែរ។ ការមិនចង់ទទួលស្គាល់ការពិតនេះ មិនមែនជាបញ្ហាធំដុំទេ នៅក្នុងជម្រៅចិត្តរបស់ពួកគេ ពួកគេមានអ្វីមួយដែលកាន់តែគ្រោះថ្នាក់ទៅទៀត៖ ប្រសិនបើមនុស្សបែបនេះគឺជាព្រះ នោះពួកបព្វជិតទាំងអស់ក៏អាចជាព្រះបានដែរ ពួកគេទាំងអស់គ្នាដូចជាព្រះ ជាងព្រះជាម្ចាស់អង្គទ្រង់ទៅទៀត ហើយពួកគេទាំងអស់គ្នាមានលក្ខណៈសម្បត្តិគ្រប់គ្រាន់ដើម្បីធ្វើជាគ្រីស្ទ ជាងព្រះអម្ចាស់យេស៊ូវទៅទៀត។ តើនេះមិនមែនជាបញ្ហាទេឬអី? (មែនហើយ។) ស្របពេលដែលពួកគេកំពុងថ្កោលទោសព្រះអម្ចាស់យេស៊ូវ ពួកគេក៏កំពុងប្រឆាំង និងមើលងាយគ្រប់ទិដ្ឋភាពនៃប្រវត្តិដែលទាក់ទងនឹងសាច់ឈាម ដែលព្រះជាម្ចាស់បានជ្រើសរើសសម្រាប់ការយកកំណើតជាមនុស្សរបស់ទ្រង់នៅពេលនេះផងដែរ។ យើងនៅមិនទាន់បានពិភាក្សាថា តើសេចក្តីទុច្ចរិតរបស់ពួកផារិស៊ីស្ថិតនៅត្រង់ណានៅឡើយទេ ចូរយើងបន្តការប្រកបគ្នារបស់យើងទៀត។

ព្រះជាម្ចាស់យកកំណើតជាមនុស្សសាមញ្ញម្នាក់ ដែលមានន័យថា ព្រះជាម្ចាស់បន្ទាបអង្គទ្រង់ពីរូបអង្គ អត្តសញ្ញាណ និងឋានៈដ៏ខ្ពង់ខ្ពស់លើសរបស់សព្វសារពើ ដើម្បីក្លាយជាមនុស្សសាមញ្ញទាំងស្រុង។ នៅពេលទ្រង់ក្លាយជាមនុស្សសាមញ្ញ ទ្រង់មិនបានជ្រើសរើសប្រសូតក្នុងគ្រួសារដែលមានឋានៈខ្ពង់ខ្ពស់ ស្តុកស្តម្ភឡើយ ប្រវត្តិនៃការប្រសូតរបស់ទ្រង់គឺធម្មតាបំផុត ហើយថែមទាំងកម្សត់កម្រទៀតផង។ ប្រសិនបើយើងមើលរឿងនេះពីទស្សនៈរបស់មនុស្សសាមញ្ញម្នាក់ ជាអ្នកដែលមានមនសិការ ភាពមានវិចារណញ្ញាណ និងភាពជាមនុស្ស នោះអ្វីៗទាំងអស់ដែលព្រះជាម្ចាស់ធ្វើ គឺស័ក្ដិសមនឹងទទួលបានការគោរព និងសេចក្ដីស្រឡាញ់ពីមនុស្ស។ តើមនុស្សគួរប្រព្រឹត្តចំពោះរឿងនេះយ៉ាងដូចម្ដេច? (ដោយការគោរព។) មនុស្សសាមញ្ញ និងធម្មតាម្នាក់ដែលដើរតាមព្រះជាម្ចាស់ គួរសរសើរតម្កើងពីភាពគួរឱ្យស្រឡាញ់របស់ព្រះជាម្ចាស់ ចំពោះការពិតដែលថា ព្រះជាម្ចាស់បន្ទាបអង្គទ្រង់ពីឋានៈដ៏ខ្ពង់ខ្ពស់ មកជាមនុស្សធម្មតាដ៏សាមញ្ញបំផុត ពោលគឺ ការបន្ទាបអង្គទ្រង់ និងការលាក់កំបាំងរបស់ព្រះជាម្ចាស់ ពិតជាគួរឱ្យស្រឡាញ់ខ្លាំងណាស់! នេះគឺជារឿងដែលគ្មានមនុស្សពុករលួយណាម្នាក់ ឬពួកអារក្ស និងសាតាំងអាចធ្វើបានឡើយ។ តើនេះជារឿងវិជ្ជមាន ឬអវិជ្ជមាន? (ជារឿងវិជ្ជមាន។) តើរឿងវិជ្ជមាននេះ បាតុភូតនេះ និងការពិតនេះ បង្ហាញយ៉ាងច្បាស់ពីអ្វី? គឺការបន្ទាបអង្គទ្រង់ និងការលាក់កំបាំងរបស់ព្រះជាម្ចាស់ ព្រមទាំងភាពគួរឱ្យស្រឡាញ់ និងភាពជាទីស្រឡាញ់របស់ព្រះជាម្ចាស់។ ការពិតមួយទៀតគឺថា ព្រះជាម្ចាស់ស្រឡាញ់មនុស្ស សេចក្ដីស្រឡាញ់របស់ព្រះជាម្ចាស់គឺពិតប្រាកដ វាមិនមែនក្លែងក្លាយឡើយ។ សេចក្ដីស្រឡាញ់របស់ព្រះជាម្ចាស់ មិនមែនជាពាក្យសម្ដីទទេស្អាត មិនមែនជាពាក្យស្លោក ឬជាការបំភាន់ឡើយ ប៉ុន្តែវាគឺជាក់ស្តែង និងជាការពិត។ ព្រះជាម្ចាស់អង្គទ្រង់ផ្ទាល់យកកំណើតជាមនុស្ស ហើយស៊ូទ្រាំនឹងការយល់ច្រឡំរបស់មនុស្សជាតិ ក៏ដូចជាការចំអក ការមួលបង្កាច់ និងការប្រមាថរបស់ពួកគេ។ ទ្រង់បន្ទាបអង្គទ្រង់ ហើយក្លាយជាមនុស្សសាមញ្ញម្នាក់ ដែលមិនមានរូបរាងខ្ពង់ខ្ពស់ គ្មានទេពកោសល្យពិសេស ហើយច្បាស់ណាស់ថាគ្មានចំណេះដឹងជ្រាលជ្រៅ ឬការសិក្សាជ្រៅជ្រះឡើយ ពោល តើក្នុងគោលបំណងអ្វី? គឺដើម្បីចូលទៅជិតមនុស្សដែលទ្រង់បានជ្រើសរើស និងមានបំណងចង់សង្គ្រោះ ជាមួយនឹងអត្តសញ្ញាណនេះ និងរូបរាងជាមនុស្ស ដែលងាយស្រួលបំផុតក្នុងការចូលទៅកាន់ពួកគេ។ តើអ្វីៗទាំងអស់នេះដែលព្រះជាម្ចាស់ធ្វើ មិនមែនជាតម្លៃដែលទ្រង់បានលះបង់ទេឬអី? (មែនហើយ។) តើមាននរណាម្នាក់ផ្សេងទៀតអាចធ្វើបែបនេះបានដែរឬទេ? គ្មាននរណាម្នាក់អាចធ្វើបានឡើយ។ ឧទាហរណ៍ ស្ត្រីមួយចំនួនដែលស្រឡាញ់ភាពស្រស់ស្អាតជាពិសេស តែងតែផាត់មុខជានិច្ច ហើយមិនចេញក្រៅទេ ប្រសិនបើមិនបានផាត់មុខ។ ប្រសិនបើអ្នកសុំឱ្យស្ត្រីបែបនេះចេញក្រៅដោយមុខទទេ ឬ ឡើងឆាកដោយមិនបានផាត់មុខ តើនាងអាចធ្វើបានដែរឬទេ? នាងមិនអាចធ្វើបានឡើយ។ ក្នុងករណីនេះ សូម្បីតែត្រូវគេធ្វើឱ្យអាម៉ាស់មុខ ក៏នាងមិនទាន់ធ្លាប់ផង គ្រាន់តែការចេញក្រៅដោយមិនបានផាត់មុខ គឺជារឿងមិនអាចទៅរួចសម្រាប់នាងទៅហើយ សូម្បីតែភាពចង់បានមុខមាត់បន្តិចបន្តួចនោះ ផលប្រយោជន៍ខាងសាច់ឈាមបន្តិចបន្តួចនោះ ក៏នាងមិនអាចលះបង់ចោលបានផង។ ចុះចំណែកព្រះជាម្ចាស់វិញ? នៅពេលព្រះជាម្ចាស់បន្ទាបអង្គទ្រង់ ដើម្បីប្រសូតក្នុងចំណោមថ្នាក់ទាបបំផុតនៃសង្គម ជាមនុស្សដ៏សាមញ្ញបំផុតម្នាក់ តើទ្រង់លះបង់អ្វីខ្លះ? ទ្រង់លះបង់សេចក្ដីថ្លៃថ្នូររបស់ទ្រង់។ ហេតុអ្វីបានជាព្រះជាម្ចាស់អាចលះបង់សេចក្ដីថ្លៃថ្នូររបស់ទ្រង់បាន? (គឺដើម្បីស្រឡាញ់ និងសង្គ្រោះមនុស្ស)។ គឺដើម្បីស្រឡាញ់មនុស្ស និងសង្គ្រោះពួកគេ ដែលនេះបើកសម្ដែងពីនិស្ស័យរបស់ព្រះជាម្ចាស់។ ដូច្នេះ តើរឿងនេះពាក់ព័ន្ធនឹងការបាត់បង់សេចក្ដីថ្លៃថ្នូរយ៉ាងដូចម្ដេច? តើរឿងនេះគួរត្រូវបានយល់ឃើញយ៉ាងដូចម្ដេច? មនុស្សមួយចំនួននិយាយថា៖ «តើព្រះជាម្ចាស់បាត់បង់សេចក្ដីថ្លៃថ្នូរអ្វីខ្លះទៅ? ទោះបីជាយកកំណើតជាមនុស្សហើយក៏ដោយ តើព្រះអង្គមិននៅតែមានអត្តសញ្ញាណជាព្រះជាម្ចាស់ដដែលទេឬ? តើព្រះអង្គមិននៅតែមានមនុស្សដើរតាម និងស្ដាប់សេចក្ដីអធិប្បាយរបស់ព្រះអង្គដដែលទេឬ? តើព្រះអង្គមិននៅតែបំពេញកិច្ចការផ្ទាល់របស់ព្រះជាម្ចាស់ដដែលទេឬ ពោលគឺ តើព្រះអង្គបាត់បង់សេចក្ដីថ្លៃថ្នូរអ្វីទៅ?» «ការបាត់បង់សេចក្ដីថ្លៃថ្នូរ» នេះ រួមមានទិដ្ឋភាពមួយចំនួន។ ក្នុងទិដ្ឋភាពមួយ ការជំរុញចិត្តរបស់ព្រះជាម្ចាស់ក្នុងការធ្វើរឿងទាំងអស់នេះ គឺដើម្បីជាប្រយោជន៍ដល់មនុស្ស ប៉ុន្តែតើមនុស្សអាចយល់ពីរឿងនេះបានដែរឬទេ? សូម្បីតែមនុស្សដែលដើរតាមទ្រង់ ក៏មិនអាចយល់ពីរឿងនេះបានដែរ។ តើមានអ្វីខ្លះដែលបង្កប់នៅក្នុងការមិនយល់នេះ? គឺមានការយល់ច្រឡំ ការបកស្រាយខុស និងការសម្លឹងមើលដោយចម្លែក ឬ ការសម្លឹងមើលដោយការមើលងាយពីមនុស្សមួយចំនួន។ ព្រះជាម្ចាស់គង់នៅពិភពខាងវិញ្ញាណ គង់នៅកណ្ដាលរបស់សព្វសារពើ ហើយមនុស្សជាតិទាំងមូលស្ថិតនៅក្រោមព្រះ បាទារបស់ព្រះជាម្ចាស់ ប៉ុន្តែឥឡូវនេះ ដោយសារព្រះជាម្ចាស់បានយកកំណើតជាមនុស្ស វាស្មើនឹងការដែលទ្រង់រស់នៅក្នុងមជ្ឈដ្ឋានតែមួយជាមួយមនុស្ស ក្នុងឋានៈស្មើគ្នា។ ទ្រង់ត្រូវប្រឈមមុខនឹងការចំអក ការមួលបង្កាច់ ការយល់ច្រឡំ និងការនិយាយផ្លែផ្កាយ៉ាងចាក់ដោតរបស់មនុស្សជាតិ ក៏ដូចជាសញ្ញាណ ភាពជាសត្រូវ និងការវិនិច្ឆ័យរបស់ពួកគេផងដែរ ពោលគឺ ទាំងនេះហើយគឺជាអ្វីដែលទ្រង់ត្រូវប្រឈមមុខ។ ខណៈពេលទ្រង់កំពុងប្រឈមមុខនឹងរឿងទាំងនេះ តើអ្នករាល់គ្នាគិតថាទ្រង់មានសេចក្ដីថ្លៃថ្នូរដែរឬទេ? យោងតាមអត្តសញ្ញាណរបស់ព្រះជាម្ចាស់ ទ្រង់មិនគួររងទុក្ខនឹងរឿងទាំងនេះទេ មនុស្សមិនគួរប្រព្រឹត្តចំពោះព្រះជាម្ចាស់បែបនេះឡើយ ហើយទ្រង់ក៏មិនគួរស៊ូទ្រាំនឹងរឿងទាំងនេះដែរ ទាំងនេះមិនមែនជារឿងដែលព្រះជាម្ចាស់គួរស៊ូទ្រាំឡើយ ប៉ុន្តែនៅពេលព្រះជាម្ចាស់យកកំណើតជាមនុស្ស ទ្រង់ត្រូវតែទទួលយករឿងទាំងនេះ ទ្រង់ត្រូវតែស៊ូទ្រាំនឹងរឿងទាំងអស់នេះ ដោយមិនអាចចៀសវាងបានឡើយ។ មនុស្សជាតិពុករលួយអាចនិយាយរឿងដែលស្ដាប់ទៅពីរោះៗជាច្រើនទៅកាន់ព្រះជាម្ចាស់នៅស្ថានសួគ៌ ប៉ុន្តែពួកគេមិនគោរពដល់ព្រះជាម្ចាស់ដែលយកកំណើតជាមនុស្សទាល់តែសោះ។ ពួកគេគិតថា៖ «ព្រះយកកំណើតជាមនុស្សឬ? អ្នកពិតជាសាមញ្ញ និងធម្មតាណាស់ ដោយគ្មានអ្វីអស្ចារ្យទាល់តែសោះ មើលទៅអ្នកមិនអាចធ្វើអ្វីខ្ញុំបានឡើយ!» ពួកគេហ៊ាននិយាយគ្រប់យ៉ាង! នៅពេលដែលប៉ះពាល់ដល់ផលប្រយោជន៍ ឬ កេរ្តិ៍ឈ្មោះផ្ទាល់ខ្លួនរបស់ពួកគេ ពួកគេហ៊ានបញ្ចេញការវិនិច្ឆ័យ ឬ ការថ្កោលទោសគ្រប់បែបយ៉ាង។ ហេតុដូច្នេះហើយ នៅពេលព្រះជាម្ចាស់យកកំណើតជាមនុស្ស ទោះបីជាទ្រង់មានឋានៈនេះ និងទទួលបានអត្តសញ្ញាណនេះ នៅពេល ទ្រង់ប្រាស្រ័យទាក់ទងជាមួយមនុស្ស និងរស់នៅរួមគ្នាជាមួយមនុស្សជាតិពុករលួយក៏ដោយ ក៏ក្នុងពេលជាមួយគ្នានោះ តាមពិត ទ្រង់ត្រូវស៊ូទ្រាំនឹងការធ្វើឱ្យអាម៉ាស់មុខគ្រប់បែបយ៉ាង ដែលបណ្ដាលមកពីអត្តសញ្ញាណរបស់ទ្រង់។ ទ្រង់បាត់បង់សេចក្ដីថ្លៃថ្នូរទាំងអស់របស់ទ្រង់ពោល នេះគឺជារឿងទីមួយដែលព្រះជាម្ចាស់ត្រូវស៊ូទ្រាំ ដោយប្រឈមមុខនឹងរាល់ភាពច្របូកច្របល់ ការយល់ច្រឡំ ការសង្ស័យ ការតេស្ត ការបះបោរ ការវិនិច្ឆ័យ ភាពមានពុតត្បុត។ល។ ដែលមនុស្សជាតិពុករលួយបានប្រព្រឹត្តចំពោះទ្រង់។ ទ្រង់ត្រូវស៊ូទ្រាំនឹងរឿងទាំងអស់នេះ ពោលនោះហើយគឺជាការបាត់បង់សេចក្ដីថ្លៃថ្នូររបស់ទ្រង់។ តើមានអ្វីទៀត? ជាសំខាន់ គឺគ្មានភាពខុសគ្នារវាងការយកកំណើតជាមនុស្ស និងព្រះវិញ្ញាណឡើយ តើនេះត្រឹមត្រូវដែរឬទេ? (ត្រឹមត្រូវ។) ជាសំខាន់ គឺគ្មានភាពខុសគ្នាទេ ប៉ុន្តែមានទិដ្ឋភាពមួយ៖ សាច់ឈាមមិនអាចជំនួសព្រះវិញ្ញាណបានឡើយ។ ពោលគឺ សាច់ឈាមត្រូវបានដាក់កម្រិតនៅក្នុងមុខងារជាច្រើនរបស់ទ្រង់។ ឧទាហរណ៍ ព្រះវិញ្ញាណអាចធ្វើដំណើរឆ្លងកាត់លំហអាកាស មិនទទួលរងឥទ្ធិពលពីពេលវេលា អាកាសធាតុ ឬ បរិយាកាសផ្សេងៗឡើយ ហើយមានវត្តមាននៅគ្រប់ទីកន្លែង ចំណែកឯសាច់ឈាមវិញ គឺត្រូវស្ថិតនៅក្រោមការដាក់ ដែនកំណត់ទាំងនេះ។ តើមានការបាត់បង់អ្វីខ្លះចំពោះសេចក្ដីថ្លៃថ្នូររបស់ព្រះជាម្ចាស់? តើមានការលំបាកអ្វីខ្លះនៅក្នុងរឿងនេះ? ព្រះជាម្ចាស់អង្គទ្រង់ផ្ទាល់មានសមត្ថភាពនេះ ប៉ុន្តែដោយសារតែទ្រង់ត្រូវបានដាក់ដែនកំណត់ដោយសាច់ឈាម ក្នុងអំឡុងពេលនៃកិច្ចការរបស់ទ្រង់ ទ្រង់ត្រូវតែប្រកាន់ខ្ជាប់នូវកិច្ចការនៃសាច់ឈាមដោយយកចិត្តទុកដាក់ ដោយស្ងៀមស្ងាត់ និងដោយការស្តាប់បង្គាប់ រហូតដល់កិច្ចការនោះត្រូវបានបញ្ចប់។ ក្នុងអំឡុងពេលព្រះជាម្ចាស់កំពុងធ្វើការ នៅក្នុងសាច់ឈាម អ្វីដែលមនុស្សអាចមើលឃើញពីព្រះជាម្ចាស់ និងអ្វីដែលពួកគេអាចយល់ដឹងពីទ្រង់នៅក្នុងសញ្ញាណរបស់ពួកគេ គឺសាច់ឈាមនេះដែលភ្នែករបស់ពួកគេអាចមើលឃើញ។ ដូច្នេះ នៅក្នុងការស្រមើស្រមៃ និងសញ្ញាណរបស់ពួកគេ តើភាពអស្ចារ្យ សព្វានុភាព ព្រះប្រាជ្ញាញាណ និងសូម្បីតែសិទ្ធិអំណាចរបស់ព្រះជាម្ចាស់ មិនត្រូវស្ថិតនៅក្រោមការដាក់ដែនកំណត់ជាក់លាក់ណាមួយទេឬ? (មែនហើយ។) ក្នុងកម្រិតដ៏ធំមួយ រឿងទាំងនោះត្រូវស្ថិតនៅក្រោមការដាក់ដែនកំណត់ជាក់លាក់។ តើអ្វីដែលបណ្ដាលឱ្យមានការដាក់ដែនកំណត់ទាំងនេះ? (ការយកកំណើតជាមនុស្ស។) ការដាក់ដែនកំណត់ទាំងនេះ គឺបណ្ដាលមកពីការដែលទ្រង់យកកំណើតជាមនុស្ស។ គេអាចនិយាយបានថា ការយកកំណើតជាមនុស្ស បង្កជាបញ្ហាមួយប្រភេទដល់ព្រះជាម្ចាស់អង្គទ្រង់ផ្ទាល់។ ជាការពិតណាស់ ពាក្យថា «បញ្ហា» គឺមិនសូវចំ ទេក្នុងការយកមកប្រើនៅទីនេះ ប៉ុន្តែវាស័ក្ដិសមក្នុងការនិយាយបែបនេះ ពោលគឺ វាអាចនិយាយបានតែបែបនេះប៉ុណ្ណោះ។ តើបញ្ហានេះមានឥទ្ធិពលជាក់លាក់ណាមួយ ទៅលើការយល់ដឹងរបស់មនុស្សអំពីព្រះជាម្ចាស់ និងទៅលើការប្រាស្រ័យទាក់ទង ព្រមទាំងអន្តរកម្មពិតប្រាកដរបស់មនុស្សជាមួយព្រះជាម្ចាស់ ដើម្បីស្រឡាញ់ និងចុះចូលនឹងព្រះជាម្ចាស់ដែរឬទេ? (មែនហើយ។) វាពិតជាមានឥទ្ធិពលជាក់លាក់មែន។ ដរាបណាមនុស្សម្នាក់បានឃើញសាច់ឈាមរបស់ព្រះជាម្ចាស់ ដរាបណាពួកគេមានទំនាក់ទំនងជាមួយសាច់ឈាមរបស់ព្រះជាម្ចាស់ ដរាបណាពួកគេបានឮសាច់ឈាមរបស់ព្រះជាម្ចាស់មានបន្ទូល នោះវាអាចទៅរួចដែលថា នៅក្នុងមួយជីវិតរបស់ពួកគេ រូបអង្គរបស់ព្រះជាម្ចាស់ ព្រះប្រាជ្ញាញាណរបស់ព្រះជាម្ចាស់ សារជាតិរបស់ព្រះជាម្ចាស់ និងនិស្ស័យរបស់ព្រះជាម្ចាស់ នឹងស្ថិតស្ថេរជារៀងរហូតនៅក្នុងអ្វីដែលពួកគេទទួលស្គាល់ មើលឃើញ និងយល់ដឹងនៅក្នុងសាច់ឈាមនេះ។ នេះគឺជារឿងអយុត្តិធម៌ចំពោះព្រះជាម្ចាស់។ តើវាមិន បែបនេះទេឬ? (មែនហើយ គឺបែបនេះឯង។) វាជារឿងអយុត្តិធម៌ចំពោះព្រះជាម្ចាស់។ ដូច្នេះ ហេតុអ្វីបានជាព្រះជាម្ចាស់នៅតែធ្វើបែបនេះ? ពីព្រោះមានតែតាមរយៈការដែលព្រះជាម្ចាស់យកកំណើតជាមនុស្សប៉ុណ្ណោះ ទើបលទ្ធផលល្អបំផុតនៃការដែលព្រះជាម្ចាស់បន្សុទ្ធ និងសង្គ្រោះមនុស្ស អាចសម្រេចបាន គឺព្រះជាម្ចាស់ជ្រើសរើសផ្លូវនេះ។ ព្រះជាម្ចាស់យកកំណើតជាមនុស្ស ហើយរស់នៅដោយផ្ទាល់ក្នុងចំណោមមនុស្ស ដោយអនុញ្ញាតឱ្យមនុស្សឮព្រះបន្ទូលរបស់ទ្រង់ ឃើញរាល់សកម្មភាពរបស់ទ្រង់ និងឃើញនិស្ស័យរបស់ទ្រង់ សូម្បីតែបុគ្គលិកលក្ខណៈរបស់ទ្រង់ ព្រមទាំងសេចក្ដីអំណរ និងសេចក្ដីសោកសង្រេងរបស់ទ្រង់ផងដែរ។ ទោះបីជានិស្ស័យនេះ ព្រមទាំងសេចក្ដីអំណរ និងសេចក្ដីសោកសង្រេងទាំងនេះ អាចធ្វើឱ្យកើតមានសញ្ញាណនៅពេលដែលមនុស្សឃើញផ្ទាល់ភ្នែក ដែលជះឥទ្ធិពលដល់ការយល់ដឹងរបស់មនុស្សអំពីសារជាតិរបស់ព្រះជាម្ចាស់ និងដាក់កំហិតដល់ការយល់ដឹងរបស់មនុស្សក៏ដោយ ក៏ព្រះជាម្ចាស់សុខចិត្តឱ្យមនុស្សយល់ច្រឡំពីទ្រង់ ហើយនៅតែជ្រើសរើសវិធីសាស្ត្រនេះ ដើម្បីសម្រេចបាននូវលទ្ធផលល្អបំផុតក្នុងការសង្គ្រោះមនុស្សដដែល។ ហេតុដូច្នេះហើយ ពីទស្សនៈនៃការយល់ដឹងរបស់មនុស្សអំពីមុខមាត់ដើមរបស់ព្រះជាម្ចាស់ ព្រមទាំងអត្តសញ្ញាណ ឋានៈ និងសារជាតិពិតរបស់ព្រះជាម្ចាស់ ទ្រង់បានលះបង់សេចក្ដីថ្លៃថ្នូររបស់ទ្រង់។ តើគេមិនអាចនិយាយបែបនេះបានទេឬ? នោះគឺមកពីទស្សនៈនេះឯង។ ចូរត្រិះរិះពិចារណាអំពីរឿងនេះឱ្យបានដិតដល់៖ នៅក្នុងទិដ្ឋភាពផ្សេងៗនៃអ្វីដែលព្រះជាម្ចាស់បានលះបង់ និងបានធ្វើ យោងតាមការយល់ដឹងរបស់មនុស្ស តើមានអ្វីដែលស្មើនឹងទ្រឹស្ដី និងពាក្យស្លោកទាំងនោះរបស់ពួកផារិស៊ី និងពួកទទឹងនឹងព្រះគ្រីស្ទដែរឬទេ? គឺគ្មានឡើយ។ ឧទាហរណ៍ នៅពេលដែលពួកផារិស៊ីនិយាយថា៖ «ព្រះមានសេចក្ដីថ្លៃថ្នូរ» តើពួកគេយល់ពីសេចក្ដីថ្លៃថ្នូរនេះយ៉ាងដូចម្ដេច? តើសេចក្ដីថ្លៃថ្នូររបស់ព្រះគួរត្រូវបានដឹងនៅក្នុងក្រសែភ្នែករបស់ពួកគេយ៉ាងដូចម្តេច? គឺគ្រាន់តែថាទ្រង់មានឋានៈខ្ពង់ខ្ពស់ប៉ុណ្ណោះ។ តើវាមិនមែនជាគោលលទ្ធិទេឬ ដែលថា «ព្រះមានសេចក្ដីថ្លៃថ្នូរ ព្រះពិតជាមានសេចក្ដីថ្លៃថ្នូរណាស់» នោះ? (មែនហើយ។) តើពួកគេជឿថាសេចក្ដីថ្លៃថ្នូររបស់ព្រះជាម្ចាស់គឺជាអ្វី? គឺថា ប្រសិនបើព្រះជាម្ចាស់មកកាន់ពិភពលោក ទ្រង់នឹងមានឋានៈលេចធ្លោ មានចំណេះដឹង និងទេពកោសល្យកំពូល មានសមត្ថភាពកំពូល មានវោហារសាស្ត្រដ៏អស្ចារ្យ ព្រមទាំងមានរូបរាងដ៏ស្រស់សង្ហា និងល្អឥតខ្ចោះ។ តើសេចក្ដីថ្លៃថ្នូរដែលពួកគេបានជឿនោះគឺជាអ្វី? គឺជាអ្វីដែលមនុស្សអាចមើលឃើញ។ តើសេចក្ដីថ្លៃថ្នូរបែបនេះ មិនមែនជារឿងដែលសាតាំងធ្វើទេឬអី? (មែនហើយ។) ព្រះជាម្ចាស់មិនធ្វើបែបនោះឡើយ! ចូរមើលថាតើមនុស្សប្រភេទណាដែលព្រះជាម្ចាស់បានជ្រើសរើស សម្រាប់រាស្ដ្ររើសតាំងរបស់ព្រះជាម្ចាស់ទាំងនេះ ហើយចូរមើលថាតើមនុស្សប្រភេទណាដែលជាឥស្សរជនឆ្នើមនៅក្នុងពិភពលោករបស់សាតាំង។ តាមរយៈការប្រៀបធៀបពួកគេផ្ទុយគ្នាតាមរបៀបនេះ អ្នកនឹងដឹងថាតើមនុស្សប្រភេទណាដែលព្រះជាម្ចាស់សង្គ្រោះ ហើយមនុស្សប្រភេទណាដែលមិនអាចត្រូវបានសង្គ្រោះ។ អ្នកដែលក្រអឺតក្រទម រាប់ខ្លួនឯងជាសុចរិត មានអំណោយទាន និងមានទេពកោសល្យជាពិសេស គឺជាអ្នកដែលពិបាកនឹងទទួលយកសេចក្ដីពិតបំផុត។ ពាក្យសម្ដីរបស់ពួកគេពោរពេញទៅដោយចំណេះដឹង មានវោហារសាស្ត្រខ្លាំងណាស់ ហើយធ្វើឱ្យមនុស្សថ្វាយបង្គំ និងគោរពពួកគេ ប៉ុន្តែភាពទន់ខ្សោយខ្លាំងរបស់ពួកគេ គឺការមិនទទួលយកសេចក្ដីពិត ហើយពួកគេស្អប់ខ្ពើមសេចក្ដីពិត ព្រមទាំងស្អប់វា ដែលនេះកំណត់ថាពួកគេនឹងដើរតាមផ្លូវនៃសេចក្ដីវិនាស។ ដូច្នេះ ជាថ្មីម្តងទៀតគ្មាននរណាម្នាក់ក្នុងចំណោមរាស្ដ្ររើសតាំងរបស់ព្រះជាម្ចាស់ មានអំណោយទាន ឬទេពកោសល្យពិសេសណាមួយឡើយ ប៉ុន្តែពួកគេអាចទទួលយកសេចក្ដីពិត ចុះចូលនឹងព្រះជាម្ចាស់ លះបង់កេរ្តិ៍ឈ្មោះ លាភសក្ការៈ និងឋានៈរបស់ពួកគេដើម្បីដើរតាមព្រះជាម្ចាស់ ហើយសុខចិត្តបំពេញភារកិច្ចរបស់ពួកគេ។ ទាំងនេះគឺជាប្រភេទមនុស្សដែលត្រូវបានសង្គ្រោះដោយព្រះជាម្ចាស់។ តើអ្នកគ្មានជំនឿថ្វាយបង្គំនរណា? ពួកគេទាំងអស់គ្នាថ្វាយបង្គំបញ្ញវន្តជាន់ខ្ពស់ និងមនុស្សដែលមានឋានៈគ្រួសារខ្ពង់ខ្ពស់។ ចំពោះអំណោយទាន ជំនាញពិសេស និងឋានៈគ្រួសារវិញ ពួកយើងមិនមានរឿងទាំងនេះឡើយ ពោលគឺ ពួកយើងគឺដូចគ្នា។ តើអ្នករាល់គ្នាគិតយ៉ាងណាអំពីរឿងនេះ? ព្រះជាម្ចាស់មិនធ្វើរឿងបែបនេះទេ តើវាសាមញ្ញបែបនេះឬ? ហេតុអ្វីបានជាព្រះជាម្ចាស់មិនរៀបចំចាត់ចែងវាតាមរបៀបនេះ? បំណងព្រះហឫទ័យរបស់ព្រះជាម្ចាស់គឺស្ថិតនៅក្នុងរឿងនេះ។ វាគឺជារឿងងាយស្រួលបំផុតសម្រាប់ព្រះជាម្ចាស់ ក្នុងការរៀបចំចាត់ចែងថាតើមនុស្សម្នាក់កើតក្នុងគ្រួសារណា ហើយពួកគេអាចរៀនចំណេះដឹងអ្វីខ្លះ។ តើព្រះជាម្ចាស់អាចធ្វើបែបនេះបានដែរឬទេ? (មែនហើយ។) ទ្រង់ពិតជាអាចធ្វើបានមែន! ចុះហេតុអ្វីបានជាព្រះជាម្ចាស់មិនរៀបចំឱ្យពួកយើងកើតក្នុងគ្រួសារស្តុកស្តម្ភ និងមានឋានៈខ្ពង់ខ្ពស់? នេះគឺជាភាពគួរឱ្យស្រឡាញ់របស់ព្រះជាម្ចាស់ នេះគឺជាការបើកសម្ដែងពីសារជាតិរបស់ព្រះជាម្ចាស់ ហើយមានតែអ្នកដែលយល់ពីសេចក្ដីពិតប៉ុណ្ណោះ ទើបអាចមើលធ្លុះពីរឿងនេះបាន។ បន្ទាប់ពីព្រះជាម្ចាស់យកកំណើតជាមនុស្ស មិនថាសញ្ញាណរបស់មនុស្សអាចធំប៉ុនណាក៏ដោយ មិនថាការលំបាកដែលព្រះជាម្ចាស់ជួបប្រទះនៅក្នុងកិច្ចការរបស់ទ្រង់ធំប៉ុនណាក៏ដោយ មិនថាឧបសគ្គដែលទ្រង់ប្រឈមមុខធំប៉ុនណាក៏ដោយ មិនថាការចំអក និងការមួលបង្កាច់ដែលទ្រង់ទទួលបានធំប៉ុនណាក៏ដោយ ហើយមិនថាទ្រង់បាត់បង់សេចក្ដីថ្លៃថ្នូរប៉ុនណា បន្ទាប់ពីទ្រង់យកកំណើតជាមនុស្សតាមរបៀបនេះក៏ដោយ តើទ្រង់ខ្វល់ដែរឬទេ? ទ្រង់មិនខ្វល់ឡើយ។ ដូច្នេះ តើទ្រង់ខ្វល់អំពីអ្វី? ប្រសិនបើអ្នករាល់គ្នាអាចយល់ពីចំណុចនេះ នោះអ្នករាល់គ្នាពិតជាដឹងថាព្រះជាម្ចាស់គួរឱ្យស្រឡាញ់មែន។ តើព្រះជាម្ចាស់ខ្វល់អំពីអ្វី? តើអ្វីទៅជាបំណងព្រះហឫទ័យយកចិត្តទុកដាក់ខ្ពស់របស់ព្រះជាម្ចាស់ ក្នុងការលះបង់នេះ និងខិតខំប្រឹងប្រែងយ៉ាងខ្លាំងបែបនេះ? តើទ្រង់ធ្វើបែបនេះដើម្បីអ្វីឱ្យប្រាកដ? (គឺដើម្បីឱ្យក្រុមមនុស្សដែលព្រះជាម្ចាស់បានជ្រើសរើសនេះ អាចយល់ពីព្រះជាម្ចាស់កាន់តែច្បាស់ ដើម្បីមានទំនាក់ទំនងកាន់តែល្អជាមួយព្រះជាម្ចាស់ តាមរយៈសាច់ឈាមដែលយកកំណើតជាមនុស្សរបស់ទ្រង់ ហើយបន្ទាប់មក អាចមានការយល់ដឹងពិតប្រាកដអំពីព្រះជាម្ចាស់)។ មានការយល់ដឹងអំពីព្រះជាម្ចាស់ ដូច្នេះ តើរឿងនេះនៅតែមានប្រយោជន៍ច្រើនសម្រាប់ព្រះជាម្ចាស់ដែរឬទេ? តើព្រះជាម្ចាស់លះបង់យ៉ាងច្រើន ដើម្បីគោលដៅតែមួយនេះឬ? មែន ឬមិនមែន? តើព្រះជាម្ចាស់ខិតខំប្រឹងប្រែងធ្វើការអស់រយៈពេល ៦០០០ ឆ្នាំ គ្រាន់តែដើម្បីឱ្យមនុស្សយល់ពីព្រះជាម្ចាស់ឬ? ចូរប្រាប់ខ្ញុំមកមើល៍ បន្ទាប់ពីព្រះជាម្ចាស់បានបង្កើតមនុស្សមក បន្ទាប់ពីមនុស្សជាតិបានឃ្លាតឆ្ងាយពីព្រះជាម្ចាស់ ហើយដើរតាមសាតាំង ហើយមនុស្សម្នាក់ៗបានចាប់ផ្ដើមរស់នៅដូចជាអារក្សរស់ តើនរណាជាអ្នកដែលសប្បាយចិត្តបំផុត? (សាតាំង។) តើនរណាជាជនរងគ្រោះ? (មនុស្ស)។ ចុះតើនរណាជាអ្នកដែលសោកសង្រេងបំផុត? (ព្រះជាម្ចាស់។) តើអ្នករាល់គ្នាជាអ្នកដែលសោកសង្រេងបំផុតឬ? (ទេ។) ក្នុងតថភាព គ្មាននរណាម្នាក់អាចមើលធ្លុះពីរឿងទាំងនេះឡើយ។ គ្មាននរណាម្នាក់ដឹងពីរឿងទាំងនេះដោយខ្លួនឯងទេ៖ ពួកគេទទួលយកអ្វីៗគ្រប់យ៉ាងទៅតាមដំណើរជីវិតដែលពួកគេរស់នៅ។ នៅពេលអ្នកសុំឱ្យពួកគេអនុវត្តសេចក្ដីពិត ពួកគេមិនគិតថារឿងនេះអាចផ្ដល់ប្រយោជន៍អ្វីឡើយ។ ពួកគេរឹងត្អឹងរស់នៅតាមសញ្ញាណ និងការស្រមើស្រមៃរបស់ពួកគេ ហើយតែងតែបះបោរទាស់នឹងព្រះជាម្ចាស់ជានិច្ច។ អ្នកដែលសោកសង្រេង និងឈឺចាប់បំផុត តាមពិតគឺព្រះជាម្ចាស់។ ព្រះជាម្ចាស់បានបង្កើតមនុស្សជាតិ តើអ្នករាល់គ្នាគិតថា ព្រះជាម្ចាស់ខ្វល់អំពីសភាពបច្ចុប្បន្ននៃអត្ថិភាពរបស់មនុស្ស ឬថាតើជីវិតរបស់ពួកគេល្អឬអត់ដែរឬទេ? (ទ្រង់ខ្វល់។) ព្រះជាម្ចាស់គឺជាអ្នកដែលខ្វល់ខ្វាយបំផុត ហើយប្រហែលជាមនុស្សដែលពាក់ព័ន្ធមិនមានអារម្មណ៍ដឹងពីរឿងនេះទេ ហើយតាមពិត ពួកគេមិនយល់ពីរឿងនេះដោយខ្លួនឯងឡើយ។ ដោយរស់នៅក្នុងពិភពលោកនេះ មនុស្សជាតិមានលក្ខណៈបែបនេះកាលពីមួយរយឆ្នាំមុន ហើយឥឡូវនេះ ពួកគេនៅតែមានលក្ខណៈបែបនេះដដែល ដោយបន្តពូជពង្សពីមួយជំនាន់ទៅមួយជំនាន់ ហើយរស់នៅបែបនេះពីមួយជំនាន់ទៅមួយជំនាន់ មនុស្សខ្លះរស់នៅបានសុខស្រួល មនុស្សខ្លះក្រីក្រ ពោល ជីវិតគឺពោរពេញទៅដោយភាពជូរចត់ និងភាពផ្អែមល្ហែម។ មនុស្សមកដល់ពីមួយជំនាន់ទៅមួយជំនាន់ ស្លៀកពាក់សម្លៀកបំពាក់ខុសៗគ្នា ហូបអាហារដូចគ្នា ប៉ុន្តែរចនាសម្ព័ន្ធ និងប្រព័ន្ធសង្គមផ្លាស់ប្ដូរបន្តិចម្ដងៗ មនុស្សមកដល់បច្ចុប្បន្ននេះដោយមិនដឹងខ្លួនសោះ តើពួកគេដឹងដែរឬទេ? ពួកគេមិនដឹងឡើយ។ ដូច្នេះ តើនរណាជាអ្នកដែលដឹងច្បាស់ជាងគេ? (ព្រះជាម្ចាស់។) គឺព្រះជាម្ចាស់ដែលខ្វល់ខ្វាយបំផុតអំពីរឿងនេះ។ រឿងមួយដែលព្រះជាម្ចាស់មិនភ្លេច គឺថាតើមនុស្សដែលទ្រង់បានបង្កើតមករស់នៅយ៉ាងដូចម្ដេច តើសភាពបច្ចុប្បន្ននៃជីវិតរបស់មនុស្សមានលក្ខណៈបែបណា តើពួកគេរស់នៅបានសុខស្រួលដែរឬទេ តើមនុស្សហូប និងស្លៀកពាក់អ្វី តើអនាគតរបស់ពួកគេនឹងទៅជាយ៉ាងណា ហើយតើមនុស្សគិតអំពីអ្វីរៀងរាល់ថ្ងៃនៅក្នុងចិត្តរបស់ពួកគេ។ ប្រសិនបើអ្វីៗទាំងអស់ដែលមនុស្សគិតរៀងរាល់ថ្ងៃសុទ្ធតែជារឿងអាក្រក់ គិតតែពីរបៀបផ្លាស់ប្ដូរ និងប្រឆាំងនឹងច្បាប់ធម្មជាតិ របៀបប្រយុទ្ធប្រឆាំងនឹងស្ថានសួគ៌ របៀបដើរតាមនិន្នាការដ៏អាក្រក់នៃពិភពលោក តើព្រះជាម្ចាស់ទតមើលរឿងនេះ ហើយមានព្រះហឫទ័យសប្បាយចិត្តដែរឬទេ? (ទេ ទ្រង់មិនសប្បាយព្រះហឫទ័យឡើយ។) ដូច្នេះ ព្រះជាម្ចាស់មិនសប្បាយព្រះហឫទ័យ ហើយក៏ចប់ត្រឹមហ្នឹងឬ? តើទ្រង់មិនត្រូវធ្វើអ្វីមួយអំពីរឿងនេះទេឬ? (មែនហើយ ទ្រង់ត្រូវតែធ្វើ។) ទ្រង់ត្រូវតែរកវិធីដើម្បីធ្វើឱ្យមនុស្សទាំងនេះរស់នៅបានល្អ ដើម្បីឱ្យពួកគេយល់ពីគោលការណ៍នៃការប្រព្រឹត្តខ្លួន ឱ្យពួកគេដឹងពីការថ្វាយបង្គំព្រះជាម្ចាស់ ចុះចូលនឹងច្បាប់ធម្មជាតិទាំងអស់ ចុះចូលនឹងការចាត់ចែង និងការរៀបចំចាត់ចែងរបស់ព្រះជាម្ចាស់ ដើម្បីឱ្យមនុស្សអាចរស់នៅដោយមានលក្ខណៈជាមនុស្ស ហើយព្រះជាម្ចាស់នឹងបានធូរព្រះហឫទ័យ។ សូម្បីតែព្រះជាម្ចាស់ចាកចេញពីមនុស្សទាំងនេះក៏ដោយ ក៏ពួកគេនៅតែអាចរស់នៅក្នុងបរិយាកាសបែបនេះបានយ៉ាងធម្មតា ដោយមិនរងទុក្ខអ្វីពីសាតាំងឡើយ ពោល នេះគឺជាបំណងព្រះហឫទ័យរបស់ព្រះជាម្ចាស់។ នៅពេលសាតាំងឃើញថាមនុស្សអាចចុះចូលនឹងព្រះជាម្ចាស់ និងសម្តែងចេញនូវលក្ខណៈជាមនុស្ស វាត្រូវទទួលរងការអាប់កិត្តិយស និងបរាជ័យទាំងស្រុង ដូច្នេះ វាបោះបង់មនុស្សទាំងនេះចោលទាំងស្រុង ហើយមិនយកចិត្តទុកដាក់ចំពោះពួកគេទៀតឡើយ។ ដូច្នេះ តើសាតាំងខ្វល់អំពីនរណា? វាខ្វល់តែអំពីអស់អ្នកដែលជឿលើព្រះជាម្ចាស់ ប៉ុន្តែមិនដេញតាមសេចក្ដីពិត អស់អ្នកដែលមិនអានព្រះបន្ទូលរបស់ព្រះជាម្ចាស់ និងមិនអធិដ្ឋានទៅកាន់ព្រះជាម្ចាស់ អស់អ្នកដែលបំពេញភារកិច្ចរបស់ពួកគេដោយមិនអស់ពីចិត្ត និងអស់អ្នកដែលតែងតែចង់រកនរណាម្នាក់ដើម្បីរៀបការ បង្កើតគ្រួសារ និងកសាងអាជីពប៉ុណ្ណោះ។ វាចង់ល្បួងមនុស្សទាំងនេះ ដើម្បីបំភាន់ពួកគេឱ្យឃ្លាតឆ្ងាយពីព្រះជាម្ចាស់ មិនបំពេញភារកិច្ចរបស់ពួកគេ និងក្បត់ព្រះជាម្ចាស់ រហូតដល់ពួកគេត្រូវបានទ្រង់ជម្រុះចោល គឺពេលនោះទើបវាសប្បាយចិត្តយ៉ាងខ្លាំង។ កាលណាអ្នកកាន់តែមិនដេញតាមសេចក្ដីពិត វាកាន់តែសប្បាយចិត្ត កាលណាអ្នកកាន់តែដេញតាមកេរ្តិ៍ឈ្មោះ លាភសក្ការៈ និងឋានៈ ហើយកាលណាអ្នកកាន់តែធ្វើឱ្យតែរួចពីដៃក្នុងការបំពេញភារកិច្ចរបស់អ្នក វាកាន់តែសប្បាយចិត្ត។ ប្រសិនបើអ្នកឃ្លាតឆ្ងាយ និងក្បត់ព្រះជាម្ចាស់ វាកាន់តែសប្បាយចិត្តថែមទៀត តើនេះមិនមែនជាផ្នត់គំនិតរបស់សាតាំងទេឬ? តើផ្នត់គំនិតរបស់ពួកទទឹងនឹងព្រះគ្រីស្ទ មិនមែនបែបនេះទេឬ? ពួកដែលជាបក្សពួករបស់សាតាំង សុទ្ធតែមានផ្នត់គំនិតបែបនេះ។ ពួកគេចង់ល្បួងនរណាដែលពួកគេឃើញថាមិនជឿលើព្រះជាម្ចាស់ដោយស្មោះត្រង់ នរណាដែលយកចិត្តទុកដាក់លើការរៀនសូត្រចំណេះដឹង និងការដេញតាមកេរ្តិ៍ឈ្មោះ លាភសក្ការៈ និងឋានៈ និងនរណាដែលមិនយកចិត្តទុកដាក់លើកិច្ចការត្រឹមត្រូវរបស់ពួកគេ ក្នុងការបំពេញភារកិច្ចរបស់ពួកគេ។ នៅពេលពួកគេជួបមនុស្សបែបនេះ ពួកគេនិយាយចុះសម្រុងគ្នា ពួកគេមានរឿងជាច្រើនត្រូវនិយាយនៅពេលពួកគេនៅជាមួយគ្នា ហើយពួកគេនិយាយអ្វីដែលមាននៅក្នុងចិត្តដោយសេរី ដោយគ្មានការរារែកឡើយ។ តើព្រះជាម្ចាស់មានព្រះហឫទ័យយ៉ាងណា នៅពេលទ្រង់ទតឃើញមនុស្សទាំងនេះមិនដេញតាមសេចក្ដីពិត? ទ្រង់មានព្រះហឫទ័យខ្វល់ខ្វាយ! ហេតុដូច្នេះហើយ តើអ្វីទៅជាមូលហេតុនៃតម្លៃទាំងអស់នេះដែលព្រះជាម្ចាស់បានលះបង់? គឺដោយសារតែការខ្វល់ខ្វាយ ការយកព្រះហឫទ័យទុកដាក់ និងក្ដីបារម្ភរបស់ទ្រង់ចំពោះមនុស្សជាតិ។ ព្រះជាម្ចាស់មានការខ្វល់ខ្វាយ ការយកព្រះហឫទ័យទុកដាក់ និងក្ដីបារម្ភអំពីមនុស្សទាំងនេះនៅក្នុងព្រះហឫទ័យរបស់ទ្រង់ ហើយដោយសារតែព្រះជាម្ចាស់មានអាកប្បកិរិយាបែបនេះចំពោះមនុស្ស ទើបកិច្ចការរបស់ទ្រង់ត្រូវបានបង្កើតឡើងមួយជំហានម្ដងៗ។ មិនថានៅក្នុងក្រសែភ្នែករបស់មនុស្ស ព្រះជាម្ចាស់បន្ទាបអង្គទ្រង់ និងលាក់កំបាំង ទ្រង់ពិតជាស្រឡាញ់មនុស្ស ទ្រង់ស្មោះត្រង់ ឬទ្រង់អស្ចារ្យយ៉ាងណាក៏ដោយ ក៏ព្រះជាម្ចាស់ជឿថា ការលះបង់ទាំងអស់នេះគឺស័ក្ដិសម ហើយអាចទទួលបានផលតបស្នងមកវិញ។ តើផលតបស្នងនេះមានន័យដូចម្ដេច? វាមានន័យថា រឿងដែលទ្រង់បារម្ភនៅក្នុងព្រះហឫទ័យរបស់ទ្រង់ នឹងមិនកើតឡើងម្ដងទៀតឡើយ ហើយមនុស្សដែលទ្រង់ខ្វល់ខ្វាយនៅក្នុងព្រះហឫទ័យរបស់ទ្រង់ អាចរស់នៅស្របតាមបំណងព្រះហឫទ័យរបស់ទ្រង់ ស្របតាមរបៀបដែលទ្រង់បានបង្រៀនពួកគេ និងទិសដៅដែលទ្រង់បានដឹកនាំពួកគេ ហើយមនុស្សទាំងនេះនឹងលែងត្រូវបានសាតាំងធ្វើឱ្យពុករលួយទៀតហើយ ពោលគឺ ពួកគេនឹងលែងរស់នៅក្នុងសេចក្ដីទុក្ខវេទនាទៀតហើយ ហើយក្ដីបារម្ភរបស់ព្រះជាម្ចាស់នឹងរលាយបាត់ ហើយព្រះជាម្ចាស់នឹងបានធូរព្រះហឫទ័យ។ ដូច្នេះ ចំពោះអ្វីៗទាំងអស់ដែលព្រះជាម្ចាស់បានធ្វើ មិនថាការជំរុញចិត្តចម្បងរបស់ទ្រង់គឺជាអ្វី មិនថាផែនការរបស់ទ្រង់ធំ ឬតូចប៉ុនណានោះទេ តើទាំងនេះមិនមែនសុទ្ធតែជារឿងវិជ្ជមានទេឬអី? (មែនហើយ ជារឿងវិជ្ជមាន។) ទាំងនេះសុទ្ធតែជារឿងវិជ្ជមាន។ មិនថារបៀបដែលព្រះជាម្ចាស់បំពេញកិច្ចការ មិនត្រូវបានមនុស្សចាប់អារម្មណ៍ មិនថាវាស័ក្ដិសមនឹងលើកយកមកនិយាយ ឬអត់ មិនថាមនុស្សវិនិច្ឆ័យយ៉ាងណាទៅលើរបៀបដែលព្រះជាម្ចាស់បំពេញកិច្ចការដើម្បីជំនុំជម្រះ និងសង្គ្រោះមនុស្សនោះទេ ដោយមើលទៅលើអ្វីៗទាំងអស់ដែលព្រះជាម្ចាស់បានធ្វើ និងតម្លៃទាំងអស់ដែលទ្រង់អាចលះបង់ តើព្រះជាម្ចាស់មិនស័ក្ដិសមនឹងទទួលបានការសរសើរតម្កើងទេឬ? (មែនហើយ ទ្រង់ស័ក្ដិសម។) ដូច្នេះ តើព្រះជាម្ចាស់អស្ចារ្យ ឬតូចតាច? (ទ្រង់អស្ចារ្យ។) អស្ចារ្យណាស់! គ្មាននរណាម្នាក់ក្នុងចំណោមមនុស្សជាតិ អាចលះបង់តម្លៃបែបនេះបានឡើយ។ មនុស្សមួយចំនួននិយាយថា «ក្ដីស្រឡាញ់របស់ម្ដាយ គឺអស្ចារ្យបំផុតក្នុងចំណោមមនុស្សជាតិ»។ តើក្ដីស្រឡាញ់របស់ម្ដាយអស្ចារ្យដូចនេះដែរឬទេ? ជាទូទៅ បន្ទាប់ពីកូនៗបានរស់នៅក្នុងជីវិតផ្ទាល់ខ្លួនរបស់ពួកគេដោយឯករាជ្យ ម្ដាយរបស់ពួកគេគ្រាន់តែមិនខ្វល់ខ្វាយពីពួកគេច្រើនពេកទេ ដរាបណាពួកគេអាចរស់នៅបាន។ តាមពិតទៅ ពួកគេមិនអាចខ្វល់ខ្វាយពីកូនៗរបស់ពួកគេបានឡើយ ទោះបីជាពួកគេចង់ក៏ដោយ។ ដូច្នេះ តើព្រះជាម្ចាស់ប្រព្រឹត្តចំពោះមនុស្សជាតិនេះយ៉ាងដូចម្ដេច? តើទ្រង់បានស៊ូទ្រាំនឹងពួកគេអស់រយៈពេលប៉ុន្មានពាន់ឆ្នាំមកហើយ? ព្រះជាម្ចាស់បានស៊ូទ្រាំនឹងពួកគេអស់រយៈពេលប្រាំមួយពាន់ឆ្នាំមកហើយ ហើយទ្រង់មិនបានបោះបង់ចោលឡើយ សូម្បីតែពេលនេះក៏ដោយ។ គ្រាន់តែសម្រាប់ក្ដីបារម្ភ និងការខ្វល់ខ្វាយបន្តិចបន្តួចនោះ ព្រះជាម្ចាស់បានលះបង់តម្លៃដ៏ធំធេងបែបនេះ។ តើតម្លៃដ៏ធំធេងបែបនេះ មានលក្ខណៈបែបណានៅក្នុងក្រសែភ្នែករបស់ពួកផារិស៊ី និងពួកទទឹងនឹងព្រះគ្រីស្ទទាំងនោះ? វាត្រូវបានពួកគេថ្កោលទោស ត្រូវបានពួកគេវិនិច្ឆ័យ ហើយថែមទាំងត្រូវបានពួកគេប្រមាថទៀតផង។ ពីទស្សនៈនេះ តើពួកទទឹងនឹងព្រះគ្រីស្ទទាំងនោះមិនមានធម្មជាតិទុច្ចរិតទេឬអី? (មែនហើយ។) ព្រះជាម្ចាស់បានធ្វើរឿងដែលគួរឱ្យសរសើរតម្កើងបែបនេះ ហើយសារជាតិរបស់ព្រះជាម្ចាស់ ព្រមទាំងកម្មសិទ្ធិ និងលក្ខណៈរបស់ទ្រង់ ពិតជាស័ក្ដិសមនឹងទទួលបានការសរសើរតម្កើងពីមនុស្សណាស់។ ពួកគេមិនត្រឹមតែមិនសរសើរតម្កើងទ្រង់ប៉ុណ្ណោះទេ ប៉ុន្តែពួកគេថែមទាំងប្រើប្រាស់លេស និងទ្រឹស្ដីផ្សេងៗដើម្បីថ្កោលទោស និងវិនិច្ឆ័យទ្រង់ ហើយថែមទាំងមិនទទួលស្គាល់ថាទ្រង់គឺជាព្រះគ្រីស្ទទៀតផង។ តើមនុស្សទាំងនេះមិនគួរឱ្យស្អប់ទេឬ? (មែនហើយ។) តើពួកគេមិនទុច្ចរិតទេឬ? ដោយមើលទៅលើឥរិយាបថទុច្ចរិតរបស់ពួកគេ តើពួកគេមិនថ្វាយបង្គំចំណេះដឹង និងការសិក្សាទេឬ? តើពួកគេមិនថ្វាយបង្គំអំណាច និងឋានៈទេឬ? (មែនហើយ។) កាលណារឿងអ្វីមួយកាន់តែវិជ្ជមាន ហើយកាន់តែស័ក្ដិសមនឹងទទួលបានការសរសើរតម្កើង ការចងចាំ និងការផ្សព្វផ្សាយពីមនុស្ស នោះវានឹងកាន់តែត្រូវបានពួកទទឹងនឹងព្រះគ្រីស្ទថ្កោលទោស។ នេះគឺជាការបញ្ចេញឱ្យឃើញធម្មជាតិទុច្ចរិតរបស់ពួកទទឹងនឹងព្រះគ្រីស្ទ។ គេត្រូវតែនិយាយថា កម្រិតនៃសេចក្តីទុច្ចរិតរបស់ពួកទទឹងនឹងព្រះគ្រីស្ទ គឺហួសពីមនុស្សសាមញ្ញដែលមាននិស្ស័យពុករលួយទៅទៀត។

ចូរយើងបន្តការពិភាក្សាអំពីប៉ុល។ តើប៉ុលកើតក្នុងគ្រួសារប្រភេទណា? គាត់កើតក្នុងគ្រួសារបញ្ញវន្ត ជាគ្រួសារដែលមានការសិក្សា។ គាត់កើតក្នុងគ្រួសារបែបនេះ ហើយប្រវត្តិនៃការកើតរបស់គាត់ត្រូវបានចាត់ទុកថាល្អ។ គាត់ទទួលបានការអប់រំខ្ពស់។ ស្របតាមស្ដង់ដាបច្ចុប្បន្ន គាត់ប្រហែលជាប្រភេទមនុស្សដែលសិក្សាសាសនវិទ្យា ឬចូលរៀននៅសាកលវិទ្យាល័យ។ ចុះតើចំណេះដឹង និងការសិក្សារបស់គាត់ ខ្ពស់ជាងមនុស្សភាគច្រើនដែរឬទេ? (មែនហើយ។) ដោយមើលទៅលើចំណេះដឹង និងការសិក្សារបស់ប៉ុល តើវានឹងងាយស្រួលសម្រាប់គាត់ក្នុងការទទួលស្គាល់ថាព្រះអម្ចាស់យេស៊ូវគឺជាព្រះគ្រីស្ទដែរឬទេ? (មែនហើយ វានឹងងាយស្រួល។) ងាយស្រួលណាស់។ ប៉ុន្តែ ហេតុអ្វីបានជាគាត់មិនទទួលស្គាល់ព្រះអម្ចាស់យេស៊ូវថាជាព្រះគ្រីស្ទ? (គាត់បានថ្វាយបង្គំចំណេះដឹង ហើយមានអារម្មណ៍ថាព្រះអម្ចាស់យេស៊ូវមិនមានចំណេះដឹងដូចគាត់ទេ ដូច្នេះ គាត់នឹងមិនអាចទទួលស្គាល់ទ្រង់ឡើយ។) ការនិយាយបែបនេះគឺសាមញ្ញពេកហើយ។ ប្រសិនបើព្រះអម្ចាស់យេស៊ូវមិនមានចំណេះដឹងដូចគាត់ទេ គាត់នឹងមិនអាចទទួលស្គាល់ទ្រង់ឡើយ។ ប្រសិនបើទ្រង់ពិតជាមានចំណេះដឹងមែន គាត់ប្រហែលជាអាចទទួលស្គាល់ទ្រង់បាន។ នេះគឺជាការសន្និដ្ឋានមិនពេញលេញ។ ឥឡូវនេះ យើងគ្រាន់តែនិយាយថា ពួកទទឹងនឹងព្រះគ្រីស្ទថ្វាយបង្គំចំណេះដឹង ពោលគឺ នៅពេលពួកគេស្ដាប់មនុស្ស និងប្រាស្រ័យទាក់ទងជាមួយមនុស្ស និងដោះស្រាយរឿងរ៉ាវផ្សេងៗ ពួកគេមានទស្សនៈមួយដែលអនុញ្ញាតឱ្យអ្នកដទៃមើលឃើញថា ពួកគេថ្វាយបង្គំចំណេះដឹង និងការសិក្សា។ ឧទាហរណ៍ ប្រសិនបើពាក្យសម្ដីរបស់អ្នកមានលក្ខណៈសមហេតុផល កម្រិតខ្ពស់ ឆ្លាតវៃ មិនអាចវាស់ស្ទង់បាន និងអរូបី នោះនេះហើយគឺជាអ្វីដែលគាត់ចូលចិត្ត។ អរូបី ហើយស្របតាមតក្កវិជ្ជា ទស្សនវិជ្ជា និងសូម្បីតែស្របតាមការសិក្សាជាក់លាក់ណាមួយ ពោល នេះហើយគឺជាអ្វីដែលគាត់ចង់បាន។ ព្រះអម្ចាស់យេស៊ូវគឺជាព្រះជាម្ចាស់ដែលយកកំណើតជាមនុស្ស ហើយអ្វីៗទាំងអស់ដែលទ្រង់មានបន្ទូល គឺជាព្រះបន្ទូល និងជាសេចក្ដីពិតរបស់ព្រះជាម្ចាស់។ ដូច្នេះ នៅពេលមនុស្សដែលមានចំណេះដឹង និងការសិក្សា មើលទៅលើព្រះបន្ទូល និងសេចក្ដីពិតទាំងនេះ តើពួកគេវាយតម្លៃវាយ៉ាងដូចម្តេច? «ពាក្យសម្ដីដែលអ្នកនិយាយ គឺសាមញ្ញ និងរាក់កំភែលពេកហើយ។ វាសុទ្ធតែជារឿងកំប៉ិកកំប៉ុកអំពីការជឿលើព្រះ។ វាមិនស៊ីជម្រៅ ឬមិនអាចវាស់ស្ទង់បានឡើយ។ គ្មានសេចក្ដីអាថ៌កំបាំងអ្វីទេ។ ប៉ុន្តែ អ្នកបែរជានិយាយថាវាគឺជាសេចក្ដីពិតទៅវិញ។ តើសេចក្ដីពិតមានអ្វីខ្ពង់ខ្ពស់ទៅ? ខ្ញុំក៏អាចនិយាយរឿងទាំងនេះបានដែរ!» តើពួកទទឹងនឹងព្រះគ្រីស្ទមិនជឿបែបនេះទេឬ? (មែនហើយ។) ពួកគេថ្លឹងថ្លែងវាតាមរបៀបនេះ ដោយគិតថា៖ «ចាំខ្ញុំមើលថាតើរឿងដែលអ្នកកំពុងនិយាយ ទីបំផុតទៅវាខ្ពស់ជាង ឬទាបជាងចំណេះដឹងរបស់ខ្ញុំ»។ ពេលពួកគេឮភ្លាម ពួកគេក៏ប្រជែងតវ៉ា ដោយនិយាយថា៖ «អ្នកនិយាយស្ដាប់ទៅដូចជាសិស្សបឋមសិក្សាអ៊ីចឹង។ ខ្ញុំជានិស្សិតសាកលវិទ្យាល័យ ដូច្នេះ អ្នកមិនពូកែដូចខ្ញុំទេ!» បន្ទាប់មក ពួកគេក៏រកឃើញកំហុសមួយចំនួនលើព្រះបន្ទូលរបស់ព្រះជាម្ចាស់ ដោយនិយាយថា៖ «វាហាក់ដូចជាអ្នកមិនយល់ពីវេយ្យាករណ៍ទេ ហើយជួនកាល ពាក្យដែលអ្នកប្រើពេលកំពុងនិយាយ គឺមិនត្រឹមត្រូវឡើយ។ អ្នកហាក់ដូចជាមិនដូចជាព្រះទេ។» ពួកគេមើលទៅលើរូបរាងរបស់ទ្រង់ ដើម្បីមើលថាតើទ្រង់គឺជាព្រះជាម្ចាស់ឬក៏អត់ ពួកគេមិនស្ដាប់ខ្លឹមសារនៃព្រះបន្ទូលរបស់ទ្រង់ទេ ពួកគេមិនស្ដាប់ថាតើអ្វីដែលទ្រង់បានសម្ដែងចេញគឺជាសេចក្ដីពិត ឬថាតើព្រះបន្ទូលទាំងនោះមកពីព្រះជាម្ចាស់ឬក៏អត់ឡើយ។ តើនេះមិនមែនជាការគ្មានការយល់ដឹងខាងវិញ្ញាណទេឬអី? (មែនហើយ គឺបែបនេះឯង។) ហេតុដូច្នេះហើយ ពួកទទឹងនឹងព្រះគ្រីស្ទក៏មានលក្ខណៈសម្គាល់មួយទៀតដែរ៖ ពួកគេគ្មានការយល់ដឹងខាងវិញ្ញាណឡើយ។ ដោយសារតែពួកគេឱ្យតម្លៃលើចំណេះដឹង និងការសិក្សា ពួកគេមិនយល់ពីសេចក្ដីពិតឡើយ។ ពួកគេនឹងមិនអាចយល់ពីសេចក្ដីពិតបានជារៀងរហូត។ មនុស្សទាំងនេះត្រូវបានកំណត់ទុកជាមុនថាជាប្រភេទមនុស្សដែលគ្មានការយល់ដឹងខាងវិញ្ញាណ។ ពួកគេប្រើប្រាស់ចំណេះដឹងរបស់ពួកគេ ដើម្បីថ្លឹងថ្លែងគ្រប់ប្រយោគដែលព្រះជាម្ចាស់មានបន្ទូល។ តើពួកគេអាចយល់ពីសេចក្ដីពិតបានដែរឬទេ? តើពួកគេអាចដឹងថា នេះគឺជាសេចក្ដីពិតបានដែរឬទេ? តើទីបំផុត ពួកគេអាចឈានដល់ការសន្និដ្ឋានមួយ ហើយនិយាយថា ព្រះបន្ទូលទាំងអស់នេះដែលព្រះជាម្ចាស់បានថ្លែង គឺជាសេចក្ដីពិតបានដែរឬទេ? តើពួកគេអាចទទួលស្គាល់រឿងនេះបានដែរឬទេ? ពួកគេមិនអាចទទួលស្គាល់រឿងនេះបានឡើយ។ ដូច្នេះ នៅក្នុងក្រសែភ្នែករបស់ពួកគេ តើពួកគេមើលឃើញព្រះជាម្ចាស់ដែលយកកំណើតជាមនុស្សយ៉ាងដូចម្ដេច? ពួកគេគិតថា៖ «ទោះបីជាខ្ញុំមើលយ៉ាងណាក៏ដោយ ក៏គាត់គឺជាមនុស្សម្នាក់ដែរ។ ទោះបីជាខ្ញុំមើលយ៉ាងណាក៏ដោយ ក៏ខ្ញុំមិនអាចមើលឃើញពីលក្ខណៈជាព្រះឡើយ។ ទោះបីជាខ្ញុំស្ដាប់យ៉ាងណាក៏ដោយ ក៏ខ្ញុំមិនអាចប្រាប់បានថា ពាក្យសម្ដីណាខ្លះរបស់គាត់ស្របតាមសេចក្ដីពិត ហើយពាក្យសម្ដីណាខ្លះគឺជាសេចក្ដីពិតនោះទេ»។ ហេតុដូច្នេះហើយ នៅក្នុងជម្រៅចិត្តរបស់ពួកគេ ពួកគេគិតថា៖ «ប្រសិនបើអ្នកមានអ្វីដែលថ្មី និងប្លែក ហើយខ្ញុំអាចទទួលបានទ្រឹស្ដីខ្លះៗ និងទាញយកទុនខ្លះៗពីអ្នក នោះខ្ញុំនឹងដើរតាមអ្នកសិន ហើយចាំមើលថាតើលទ្ធផលទៅជាយ៉ាងណា»។ ប៉ុន្តែ តើពួកគេអាចទទួលយកព្រះអម្ចាស់យេស៊ូវចេញពីជម្រៅចិត្តរបស់ពួកគេបានដែរឬទេ? (ទេ ពួកគេមិនអាចទេ)។ ពួកគេនឹងមិនទទួលយកទ្រង់ជាដាច់ខាត។ ហេតុអ្វីបានជាពួកគេមិនទទួលយកទ្រង់? តើអ្វីទៅជាមូលហេតុនៃរឿងនេះ? គឺដោយសារតែពួកគេចូលចិត្តចំណេះដឹងខ្លាំងពេក។ ការចូលចិត្តរបស់ពួកគេ ព្រមទាំងចំណេះដឹងដែលពួកគេត្រូវបានបំពាក់បំប៉ន និងបានរៀនសូត្រ ធ្វើឱ្យភ្នែក និងគំនិតរបស់ពួកគេងងឹតងងល់ ដែលរារាំងពួកគេមិនឱ្យមើលឃើញអ្វីៗទាំងអស់ដែលព្រះជាម្ចាស់បានធ្វើ។ សូម្បីតែអ្វីដែលព្រះជាម្ចាស់មានបន្ទូល គឺជាសេចក្ដីពិតយ៉ាងច្បាស់ក្រឡែតក៏ដោយ សូម្បីតែកិច្ចការដែលព្រះជាម្ចាស់បានធ្វើ សម្ដែងចេញយ៉ាងច្បាស់ពីអត្តសញ្ញាណ និងសារជាតិរបស់ព្រះជាម្ចាស់ក៏ដោយ ក៏ពួកគេមិនអាចមើលឃើញវាផងដែរ។ ហេតុអ្វីបានជាពួកគេមិនអាចមើលឃើញវា? ពីព្រោះចំណេះដឹង និងការសិក្សារបស់ពួកគេ ធ្វើឱ្យពួកគេពោរពេញទៅដោយសញ្ញាណ ការស្រមើស្រមៃ និងការវិនិច្ឆ័យអំពីព្រះជាម្ចាស់។ នៅទីបញ្ចប់ មិនថាពួកគេស្ដាប់សេចក្ដីអធិប្បាយ ឬប្រាស្រ័យទាក់ទងជាមួយព្រះជាម្ចាស់យ៉ាងណាក៏ដោយ ក៏ពួកគេមិនអាចយល់ពីអ្វីដែលព្រះជាម្ចាស់មានបន្ទូលឡើយ កុំថាឡើយឱ្យពួកគេទទួលស្គាល់ថា អ្វីដែលបុគ្គលនេះបាននិយាយអាចផ្លាស់ប្ដូរមនុស្សបាន ឬថាវាគឺជាសេចក្ដីពិត ជាផ្លូវ និងជាជីវិតនោះ។ នេះគឺជារឿងដែលពួកគេមិនអាចទទួលយកបានឡើយ។ ពួកគេមិនអាចទទួលយកវាបានឡើយ ដែលនេះកំណត់ទុកជាមុនថាពួកគេនឹងមិនត្រូវបានសង្គ្រោះឡើយ ដូចជាប៉ុលអ៊ីចឹង។ តើប៉ុលបានទទួលស្គាល់ថាព្រះអម្ចាស់យេស៊ូវគឺជាព្រះគ្រីស្ទដែរឬទេ? សូម្បីតែនៅទីបញ្ចប់ ក៏គាត់មិនបានទទួលស្គាល់ផង។ មនុស្សមួយចំនួននិយាយថា៖ «តើគាត់មិនបានអំពាវនាវរកព្រះអម្ចាស់ទេឬ នៅពេលគាត់ត្រូវបានវាយផ្ដួលនៅលើផ្លូវទៅកាន់ទីក្រុងដាម៉ាសនោះ? គាត់គួរតែបានសារភាពហើយ។ តើគេអាចនិយាយថាគាត់មិនបានសារភាពយ៉ាងដូចម្ដេចទៅ?» ការពិតមួយបញ្ជាក់ថា ប៉ុលមិនដែលបានទទួលស្គាល់ព្រះអម្ចាស់យេស៊ូវគ្រីស្ទថាជាព្រះសង្គ្រោះរបស់គាត់ឡើយ។ ពោលគឺ សូម្បីតែបន្ទាប់ពីគាត់ត្រូវបានវាយផ្ដួលហើយក៏ដោយ ក៏គាត់នៅតែបានដេញតាមការព្យាយាមធ្វើជាព្រះគ្រីស្ទដដែល។ តើព្រះគ្រីស្ទគឺជាបុគ្គលដែលមនុស្សអាចក្លាយជាបានយ៉ាងងាយៗឬ? ព្រះគ្រីស្ទគឺជាព្រះជាម្ចាស់ដែលយកកំណើតជាមនុស្ស។ ទ្រង់គឺជាព្រះជាម្ចាស់ ហើយគ្មាននរណាម្នាក់អាចក្លាយជាទ្រង់បាន គ្រាន់តែដោយសារតែពួកគេចង់នោះឡើយ។ តើនរណាមិនចង់ធ្វើជាព្រះគ្រីស្ទ ប៉ុន្តែតើនោះជារឿងដែលមនុស្សអាចធ្វើបានដែរឬទេ? នេះមិនមែនជារឿងដែលមនុស្សចង់ធ្វើនោះទេ។ សូម្បីតែប៉ុល ក៏ចង់ធ្វើជាព្រះគ្រីស្ទផងដែរ។ ដោយមើលទៅលើការដេញតាមរបស់ប៉ុល តើគាត់អាចទទួលស្គាល់ថាព្រះអម្ចាស់យេស៊ូវគឺជាព្រះគ្រីស្ទ និងជាព្រះអម្ចាស់បានដែរឬទេ? (ទេ គាត់មិនអាចទេ។) ចុះតើគាត់បានចាត់ទុកអត្តសញ្ញាណ និងឋានៈរបស់ព្រះអម្ចាស់យេស៊ូវនៅត្រង់ណា? គឺក្នុងនាមជាព្រះរាជបុត្រារបស់ព្រះជាម្ចាស់។ តើព្រះរាជបុត្រារបស់ព្រះជាម្ចាស់គឺជាអ្វី? គឺថា «អ្នកមិនមែនជាព្រះទេ អ្នកគឺជាកូនរបស់ព្រះ អ្នកតូចជាងព្រះ អ្នកគឺដូចគ្នាទៅនឹងយើងដែរ យើងគឺជាកូនរបស់ព្រះ ហើយអ្នកក៏ជាកូនរបស់ព្រះដែរ ប៉ុន្តែព្រះបានប្រគល់ការផ្ទុកផ្តាក់ផ្សេងមួយដល់អ្នក ហើយអ្នកបានបំពេញកិច្ចការផ្សេង។ ប្រសិនបើព្រះប្រគល់ការងារនេះឱ្យខ្ញុំ ខ្ញុំក៏អាចធ្វើវា និងរែកពុនវាបានដូចគ្នា»។ តើនេះមិនមានន័យថា ប៉ុលមិនបានទទួលស្គាល់ការពិតដែលថា ព្រះអម្ចាស់យេស៊ូវគ្រីស្ទគឺជាព្រះជាម្ចាស់ទេឬអី? (មែនហើយ គឺបែបនេះឯង។) គាត់បានជឿថា ព្រះនៃសេចក្ដីជំនឿរបស់គាត់គឺនៅស្ថានសួគ៌ ថាព្រះគ្រីស្ទនេះមិនមែនជាព្រះទេ ហើយថាអត្តសញ្ញាណ និងឋានៈរបស់ព្រះ មិនមានពាក់ព័ន្ធអ្វីទាល់តែសោះជាមួយព្រះគ្រីស្ទនេះ។ តើការយល់ដឹង និងអាកប្បកិរិយារបស់គាត់ចំពោះព្រះអម្ចាស់យេស៊ូវ កើតឡើងយ៉ាងដូចម្ដេច? រឿងទាំងនេះត្រូវបានសន្និដ្ឋានចេញពីចំណេះដឹង និងការស្រមើស្រមៃរបស់គាត់។ តើគាត់ទាញសេចក្ដីសន្និដ្ឋានទាំងនោះយ៉ាងដូចម្ដេច? តើគាត់បានឃើញរឿងទាំងនោះនៅក្នុងប្រយោគណា? ព្រះអម្ចាស់យេស៊ូវបានមានបន្ទូលថា «ព្រះវរបិតារបស់ខ្ញុំមានលក្ខណៈបែបនេះ ឬបែបនោះ» និង «ខ្ញុំធ្វើរឿងនេះ ឬ រឿងនោះដោយសារព្រះវរបិតារបស់ខ្ញុំដែលគង់នៅស្ថានសួគ៌» ហើយគាត់បានឮដូច្នេះ ក៏គិតថា៖ «អ្នកក៏ហៅព្រះថាជាព្រះដែរឬ? អ្នកក៏ហៅព្រះនៅស្ថានសួគ៌ថាជាឪពុកដែរឬ? ក្នុងករណីនោះ អ្នកគឺជាកូនរបស់ព្រះឬ?» តើនេះមិនមែនជាការស្រមើស្រមៃនៃខួរក្បាលរបស់មនុស្សទេឬ? នេះគឺជាការសន្និដ្ឋានដែលទាញចេញដោយមនុស្សដែលមានចំណេះដឹង៖ «ប្រសិនបើអ្នកហៅព្រះនៅស្ថានសួគ៌ថាជាឪពុក ហើយយើងក៏ហៅគាត់ថាជាឪពុកដែរ នោះយើងគឺជាបងប្អូននឹងគ្នាហើយ។ អ្នកគឺជាកូនប្រុសច្បង យើងគឺជាកូនប្រុសទីពីរ ហើយព្រះនៅស្ថានសួគ៌គឺជាព្រះរួមរបស់យើង។ ដូច្នេះ អ្នកមិនមែនជាព្រះទេ ហើយយើងទាំងអស់គ្នាគឺស្ថិតក្នុងឋានៈស្មើគ្នា។ ហេតុដូច្នេះហើយ មិនមែនអម្ចាស់យេស៊ូវគ្រីស្ទទេដែលជាអ្នកសម្រេចនៅទីបញ្ចប់ថា នរណាទទួលបានរង្វាន់ នរណាត្រូវទទួលទោស និងថាតើលទ្ធផលរបស់ពួកគេនឹងទៅជាយ៉ាងណានោះ គឺព្រះនៅស្ថានសួគ៌ឯណោះទេ»។ ការសន្និដ្ឋាន និងទស្សនៈដ៏មិនសមហេតុផលទាំងនេះរបស់ប៉ុល សុទ្ធតែទទួលបានដោយការប្រើប្រាស់គំនិតរបស់គាត់ដើម្បីវិនិច្ឆ័យ និងវិភាគ បន្ទាប់ពីបានសិក្សាសាសនវិទ្យា និងចំណេះដឹង។ នេះហើយគឺជាលទ្ធផល។

ប៉ុលបានចាត់ទុកចំណេះដឹងថាជាទីពឹងសង្គ្រោះជីវិត ជាទុនរបស់គាត់ ហើយលើសពីនេះទៅទៀត គឺជាគោលដៅនៃការដេញតាមរបស់គាត់។ ប្រសិនបើប៉ុលមិនបានថ្វាយបង្គំចំណេះដឹងទេ ប៉ុន្តែអាចលះបង់ចោលនូវចំណេះដឹងដែលគាត់បានរៀនពីមុន ចាត់ទុកព្រះអម្ចាស់យេស៊ូវថាជាព្រះអម្ចាស់ ជាអង្គដែលគេអាចដើរតាមបាន ជាអង្គដែលអាចសម្ដែងចេញនូវសេចក្ដីពិត ហើយចាត់ទុកព្រះបន្ទូលរបស់ព្រះអម្ចាស់យេស៊ូវថាជាសេចក្ដីពិត ដើម្បីចុះចូល និងអនុវត្តតាម ពោលគឺ នោះលទ្ធផលមុខជាខុសពីនេះ។ ការដែលពេត្រុសអាចបដិសេធព្រះអម្ចាស់បីដង ម្យ៉ាងគឺដោយសារតែគាត់មានការភ័យខ្លាច ហើយម្យ៉ាងទៀត គាត់បានឃើញថា ព្រះអម្ចាស់យេស៊ូវគឺជាមនុស្សសាមញ្ញម្នាក់ ដែលត្រូវបានគេចាប់ខ្លួន និងកំពុងរងទុក្ខវេទនា។ គាត់មានភាពទន់ខ្សោយនៅក្នុងចិត្តរបស់គាត់ នោះមិនមែនជា កំហុសឆ្គងដ៏ធ្ងន់ធ្ងររហូតដល់ថ្នាក់ស្លាប់នោះឡើយ។ ការដែលគាត់អាចបដិសេធទ្រង់មួយរំពេចនោះ ក៏មិនមែនជាកំហុសឆ្គងដ៏ធ្ងន់ធ្ងររហូតដល់ថ្នាក់ស្លាប់ដែរ។ នេះមិនមែនជាភស្តុតាងដែលអាចកំណត់ ពីលទ្ធផលរបស់មនុស្សនៅទីបញ្ចប់បានឡើយ។ តើអ្វីទៅដែលកំណត់ពីលទ្ធផលរបស់ពួកគេនៅទីបញ្ចប់នោះ? គឺថាតើពួកគេចាត់ទុកព្រះបន្ទូលរបស់ព្រះជាម្ចាស់ ថាជាព្រះបន្ទូលរបស់ព្រះជាម្ចាស់ដែរឬទេ ថាតើពួកគេអាចទទួលយក ស្តាប់បង្គាប់ និងអនុវត្តតាមព្រះបន្ទូលរបស់ព្រះជាម្ចាស់ ជាសេចក្ដីពិតដែរឬទេ។ ប៉ុល និងពេត្រុស គឺជាគំរូពីរដែលខុសគ្នាស្រឡះ។ ពេត្រុសធ្លាប់ទន់ខ្សោយ គាត់ធ្លាប់បដិសេធព្រះអម្ចាស់ ហើយធ្លាប់សង្ស័យព្រះអម្ចាស់ ប៉ុន្តែលទ្ធផលចុងក្រោយគឺ ពេត្រុសត្រូវបានប្រោសឱ្យគ្រប់លក្ខណ៍។ ប៉ុលបានធ្វើការសម្រាប់ព្រះអម្ចាស់ ហើយបានរងទុក្ខអស់រយៈពេលជាច្រើនឆ្នាំ។ តាមហេតុផល គាត់គួរតែអាចទទួលបានមកុដមួយ ប៉ុន្តែហេតុអ្វីបានជានៅទីបញ្ចប់ គាត់បែរជាត្រូវព្រះជាម្ចាស់ដាក់ទោសទៅវិញ? ហេតុអ្វីបានជាលទ្ធផលរបស់គាត់ និងពេត្រុសខុសគ្នា? នេះគឺអាស្រ័យលើសារជាតិធម្មជាតិរបស់មនុស្ស និងផ្លូវដែលពួកគេដេញតាម។ តើសារជាតិធម្មជាតិរបស់ប៉ុលគឺជាអ្វី? យ៉ាងហោចណាស់ ក៏មានចំណុចនៃសេចក្តីទុច្ចរិតមួយដែរ។ គាត់បានដេញតាមចំណេះដឹង និងឋានៈយ៉ាងងប់ងល់ គាត់បានដេញតាមរង្វាន់ និងមកុដ ហើយគាត់បានរត់ចុះរត់ឡើង ធ្វើការ និងលះបង់សម្រាប់មកុដនោះ ដោយមិនបានដេញតាមសេចក្ដីពិតទាល់តែសោះ។ លើសពីនេះទៅទៀត ក្នុងអំឡុងពេលនៃកិច្ចការរបស់គាត់ គាត់មិនដែលធ្វើបន្ទាល់អំពីព្រះបន្ទូលរបស់ព្រះអម្ចាស់យេស៊ូវឡើយ ហើយគាត់ក៏មិនបានធ្វើបន្ទាល់ថា ព្រះអម្ចាស់យេស៊ូវគឺជាព្រះគ្រីស្ទ គឺជាព្រះជាម្ចាស់ ឬជាព្រះជាម្ចាស់ដែលយកកំណើតជាមនុស្ស ថាព្រះអម្ចាស់យេស៊ូវតំណាងឱ្យព្រះជាម្ចាស់ ហើយគ្រប់ព្រះបន្ទូលដែលទ្រង់មានបន្ទូល គឺជាព្រះបន្ទូលដែលត្រូវបានថ្លែងដោយព្រះជាម្ចាស់ឡើយ។ ប៉ុលមិនអាចយល់ពីរឿងទាំងនេះបានទេ។ ដូច្នេះ តើផ្លូវដែលប៉ុលបានដើរគឺជាអ្វី? គាត់បានដេញតាមចំណេះដឹង និង សាសនវិទ្យាយ៉ាងរឹងរូស បានទាស់ទទឹងនឹងសេចក្ដីពិត បានបដិសេធមិនទទួលយកសេចក្ដីពិត ហើយបានប្រើប្រាស់អំណោយទាន និងចំណេះដឹងរបស់គាត់ដើម្បីធ្វើកិច្ចការ ដើម្បីគ្រប់គ្រង រក្សា និងធ្វើឱ្យឋានៈរបស់គាត់មានស្ថិរភាព។ តើលទ្ធផលចុងក្រោយរបស់គាត់គឺជាអ្វី? ប្រហែលជាអ្នកមិនអាចមើលឃើញពីសំបកក្រៅទេថា តើគាត់ទទួលបានការដាក់ទោសអ្វីខ្លះមុនពេលគាត់ស្លាប់ ឬថាតើគាត់មានការបង្ហាញចេញខុសប្រក្រតីណាមួយដែរឬទេ ប៉ុន្តែលទ្ធផលចុងក្រោយរបស់គាត់ គឺខុសពីពេត្រុស។ តើ «ភាពខុសគ្នា» នេះអាស្រ័យលើអ្វី? ទីមួយគឺសារជាតិធម្មជាតិរបស់មនុស្ស ហើយមួយទៀតគឺផ្លូវដែលពួកគេដើរ។ ទាក់ទងនឹងអាកប្បកិរិយា និងទស្សនៈរបស់ប៉ុលចំពោះព្រះអម្ចាស់យេស៊ូវ តើការទាស់ទទឹងរបស់គាត់ខុសពីមនុស្សធម្មតាយ៉ាងដូចម្ដេច? ម្យ៉ាងទៀត តើមានភាពខុសគ្នាអ្វីខ្លះរវាងការដែលប៉ុលបដិសេធ និងមិនទទួលព្រះអម្ចាស់ និងការដែលពេត្រុសបដិសេធ ព្រះនាមព្រះជាម្ចាស់ ហើយមិនព្រមទទួលស្គាល់ព្រះអម្ចាស់បីដង ដោយសារតែភាពទន់ខ្សោយ និងការភ័យខ្លាចនោះ? ប៉ុលបានប្រើប្រាស់ចំណេះដឹង ការសិក្សា និងអំណោយទានរបស់គាត់ ដើម្បីបំពេញកិច្ចការរបស់គាត់។ គាត់មិនបានអនុវត្តសេចក្ដីពិតទាល់តែសោះ ហើយគាត់ក៏មិនបានដើរតាមផ្លូវរបស់ព្រះជាម្ចាស់ដែរ។ ហេតុដូច្នេះហើយ តើអ្នកអាចមើលឃើញពីភាពទន់ខ្សោយរបស់គាត់ដែរឬទេ ក្នុងអំឡុងពេលដែលគាត់ចំណាយពេលរត់ចុះរត់ឡើង និងធ្វើការ ឬនៅក្នុងសំបុត្ររបស់គាត់? អ្នកមិនអាចមើលឃើញទេ តើមែនទេ? ម្ដងហើយម្ដងទៀត គាត់បានបង្រៀនមនុស្សពីអ្វីដែលត្រូវធ្វើ ហើយបានលើកទឹកចិត្តមនុស្សឱ្យដេញតាមដើម្បីទទួលបានរង្វាន់ មកុដ និងគោលដៅដ៏ល្អមួយ។ គាត់មិនមានចំណេះដឹងពីបទពិសោធ ឬ បទពិសោធណាមួយឡើយ នៅក្នុងការអនុវត្តសេចក្ដីពិត។ ក៏ប៉ុន្តែ ពេត្រុសមិនសូវចេញមុខចេញមាត់ឡើយនៅក្នុងសកម្មភាពរបស់គាត់។ គាត់មិនមានទ្រឹស្ដីដ៏ជ្រាលជ្រៅទាំងនោះ ឬសំបុត្រដែលល្បីល្បាញខ្លាំងពេកនោះទេ។ គាត់មានការយល់ដឹងជាក់ស្តែង និងការអនុវត្តសេចក្ដីពិតមួយចំនួន។ ទោះបីជាគាត់បានជួបប្រទះនឹងភាពទន់ខ្សោយ និងសេចក្ដីពុករលួយនៅក្នុងជីវិតរបស់គាត់ក៏ដោយ បន្ទាប់ពីការល្បងលជាច្រើនលើកច្រើនសា ទំនាក់ទំនងដែលគាត់បានបង្កើតជាមួយព្រះជាម្ចាស់ គឺជាទំនាក់ទំនងរវាងមនុស្ស និងព្រះជាម្ចាស់ ដែលខុសគ្នាស្រឡះពីករណីរបស់ប៉ុល។ ទោះបីជាប៉ុលបានធ្វើការក៏ដោយ ក៏គ្មានអ្វីដែលគាត់បានធ្វើ មានពាក់ព័ន្ធនឹងព្រះជាម្ចាស់ឡើយ។ គាត់មិនបានធ្វើបន្ទាល់អំពីព្រះបន្ទូលរបស់ព្រះជាម្ចាស់ កិច្ចការរបស់ទ្រង់ សេចក្ដីស្រឡាញ់របស់ទ្រង់ ឬសេចក្ដីសង្រ្គោះរបស់ទ្រង់ចំពោះមនុស្សជាតិឡើយ ហើយរឹតតែមិនបានធ្វើបន្ទាល់អំពីបំណងព្រះហឫទ័យរបស់ព្រះជាម្ចាស់ចំពោះមនុស្ស ឬ ការទាមទាររបស់ទ្រង់ទៅទៀត។ គាត់ថែមទាំងឧស្សាហ៍ប្រាប់មនុស្សថា ព្រះអម្ចាស់យេស៊ូវគឺជាព្រះរាជបុត្រារបស់ព្រះជាម្ចាស់ ដែលនៅទីបញ្ចប់ បានធ្វើឱ្យមនុស្សចាត់ទុកព្រះជាម្ចាស់ថាជាព្រះត្រីឯក។ ពាក្យ «ព្រះត្រីឯក» នេះ មានប្រភពមកពីប៉ុល។ ប្រសិនបើគ្មានរឿងដូចជា «ព្រះវរបិតា និងព្រះរាជបុត្រា» ទេ តើអាចមាន «ព្រះត្រីឯក» ដែរឬទេ? គឺមិនអាចមានឡើយ។ ការស្រមើស្រមៃរបស់មនុស្ស គឺពិតជា «សម្បូរបែប» ពេកហើយ។ ប្រសិនបើអ្នកមិនអាចយល់ពីការយកកំណើតជាមនុស្សរបស់ព្រះជាម្ចាស់ទេ កុំធ្វើការវិនិច្ឆ័យទាំងងងឹតងងល់ ឬធ្វើការសន្និដ្ឋានបែបងងឹតងងល់ឱ្យសោះ។ គ្រាន់តែស្ដាប់ព្រះបន្ទូលរបស់ព្រះអម្ចាស់យេស៊ូវ ហើយចាត់ទុកទ្រង់ថាជាព្រះជាម្ចាស់ ជាព្រះជាម្ចាស់ដែលលេចមកក្នុងសាច់ឈាម និងក្លាយជាមនុស្សទៅបានហើយ។ ការប្រព្រឹត្តបែបនេះ គឺមានភាពសត្យានុម័តជាង។

នៅពេលទីបន្ទាល់ត្រូវបានធ្វើឡើងជាលើកដំបូង អំពីការដែលព្រះជាម្ចាស់យកកំណើតជាមនុស្សជាស្ត្រី នៅក្នុងដំណាក់កាលនៃកិច្ចការរបស់ទ្រង់នេះ មនុស្សជាច្រើនមិនអាចទទួលយកវាបានទេ ហើយក៏ជាប់គាំងនៅត្រង់ចំណុចនេះ។ ពួកគេមានអារម្មណ៍ថា៖ «ព្រះបន្ទូលដែលកំពុងត្រូវបានថ្លែង សុទ្ធតែជាសេចក្ដីពិត កិច្ចការដែលកំពុងត្រូវបានធ្វើ គឺជាការជំនុំជម្រះដោយព្រះបន្ទូល ពោលគឺ រឿងទាំងនេះហាក់ដូចជាកិច្ចការរបស់ព្រះជាម្ចាស់ ហើយខ្ញុំអាចទទួលស្គាល់ថា បុគ្គលនេះគឺជាព្រះជាម្ចាស់ដែលយកកំណើតជាមនុស្ស គ្រាន់តែថា ភេទនេះមិនងាយនឹងទទួលយកបានឡើយ»។ ប៉ុន្តែដោយសារតែព្រះបន្ទូលទាំងនេះសុទ្ធតែជាសេចក្ដីពិត ពួកគេនៅតែទទួលយកទ្រង់ទាំងស្ទាក់ស្ទើរ ហើយពួកគេគិតនៅក្នុងចិត្តរបស់ពួកគេថា៖ «ខ្ញុំនឹងដើរតាមសិន ហើយមើលថាតើទ្រង់ពិតជាព្រះជាម្ចាស់មែនឬអត់» គឺមនុស្សជាច្រើនបានដើរតាមតាមរបៀបនេះ។ ការបង្កើតមនុស្សជាតិរបស់ព្រះជាម្ចាស់ គឺមានពីរភេទ គឺប្រុស និងស្រី ហើយការយកកំណើតជាមនុស្សរបស់ព្រះជាម្ចាស់ ក៏មិនមានការលើកលែងដែរ គឺមិនថាជាបុរស ឬជាស្ត្រីឡើយ។ ស្រាប់តែថ្ងៃមួយ មាននរណាម្នាក់បានសួរខ្ញុំថា៖ «តើគេអាចយល់បានយ៉ាងដូចម្ដេចថា ការយកកំណើតជាមនុស្សនៅពេលនេះ គឺជាស្ត្រី?» ខ្ញុំបានឆ្លើយថា៖ «ចុះ តើអ្នកយល់ឃើញយ៉ាងណាដែរចំពោះរឿងនេះ? ព្រះជាម្ចាស់មិនធ្វើការស្របតាមសញ្ញាណរបស់មនុស្សទេ៖ ប្រសិនបើអ្នកច្បាស់ថានេះគឺជាអ្វីដែលព្រះជាម្ចាស់បានធ្វើ នោះអ្នកមិនគួរស្រាវជ្រាវពីអ្វីដែលព្រះជាម្ចាស់ធ្វើឡើយ ហើយប្រសិនបើអ្នកមិនយល់ពីរឿងនេះទេ នោះអ្នកគួរតែរង់ចាំ។ ប្រសិនបើអ្នកស្វែងរក ហើយនៅតែមិនទទួលបានលទ្ធផល នោះគ្រាន់តែមើលថាតើអ្នកអាចចុះចូលបានដែរឬទេ។ ប្រសិនបើអ្នកអាចចុះចូលបាន នោះអ្នកគឺជាមនុស្សដែលមានតម្រិះប្រកបដោយវិចារណញ្ញាណ ប៉ុន្តែប្រសិនបើអ្នកជាប់គាំងដោយសារតែរឿងនេះ ហើយបដិសេធរាល់អ្វីៗដែលព្រះជាម្ចាស់បានធ្វើ នោះអ្នកមិនមែនជាមនុស្សដែលមានតម្រិះប្រកបដោយវិចារណញ្ញាណទេ អ្នកមិនមែនជាអ្នកជឿពិតប្រាកដលើព្រះជាម្ចាស់ឡើយ។ ព្រះជាម្ចាស់ធ្វើរឿងដប់ដែលអ្នកចាត់ទុកថាត្រឹមត្រូវ និងស្របតាមសញ្ញាណរបស់អ្នក ប៉ុន្តែប្រសិនបើមានរឿងមួយមិនស្របតាមសញ្ញាណរបស់អ្នក អ្នកក៏ទាត់ចោលរឿងទាំងដប់នោះ ពោល តើនេះជាមនុស្សអាក្រក់ប្រភេទណាទៅ? តើនេះមិនមែនជាអារក្សទេឬ?» នៅពេលខ្ញុំបានប្រកបគ្នាបែបនេះ ពួកគេក៏បាននិយាយថា៖ «មែនហើយ អ៊ីចឹង ខ្ញុំគួរតែទទួលយករឿងនេះឥឡូវនេះ»។ បន្ទាប់ពីខ្ញុំបានបញ្ចប់ការប្រកបគ្នារបស់ខ្ញុំ ពួកគេក៏បានយល់ដឹង និងបានទទួលយកវាភ្លាមៗ តើគុណសម្បត្តិរបស់ពួកគេមិនល្អគួរសមទេឬ? ចូរយើងនិយាយថាវាល្អចុះ។ ពួកគេបានបន្តនិយាយថា៖ «ព្រះជាម្ចាស់បានបង្កើតបុរស និងស្ត្រី ហើយលើកទីមួយដែលព្រះជាម្ចាស់បានយកកំណើតជាមនុស្ស គាត់គឺជាបុរស ជាកូនប្រុសរបស់ព្រះជាម្ចាស់។ លើកនេះ គាត់បានយកកំណើតជាមនុស្សជាស្ត្រី ពោលគឺ តើនោះមិនមែនជាកូនស្រីរបស់ព្រះជាម្ចាស់ទេឬ? សូមប្រាប់ខ្ញុំឱ្យដឹងផង ថាតើរបៀបយល់របស់ខ្ញុំនេះត្រឹមត្រូវដែរឬទេ។ នៅពេលមនុស្សមានកូន ពួកគេប្រាថ្នាចង់បានទាំងកូនប្រុស និងកូនស្រី តើព្រះជាម្ចាស់ក៏ចង់បានទាំងពីរដែរឬ?» តើខ្ញុំគួរឆ្លើយតបទៅពួកគេ និងពន្យល់ពីរឿងនេះយ៉ាងដូចម្ដេច? តើរឿងនេះមិនគួរត្រូវបានយកចិត្តទុកដាក់ឱ្យបានហ្មត់ចត់ទេឬ? តើវាមិនចាំបាច់ត្រូវតែកែតម្រូវទេឬ? តើមានបញ្ហាអ្វីដែរឬទេ ចំពោះអ្វីដែលពួកគេកំពុងនិយាយនោះ? គឺមានបញ្ហា។ ពួកគេបាននិយាយថា៖ «ព្រះជាម្ចាស់មានកូនប្រុសមួយ គឺព្រះអម្ចាស់យេស៊ូវ ហើយលើកនេះ ការយកកំណើតជាមនុស្សគឺជាស្ត្រី ដូច្នេះ ក្នុងករណីនោះ គឺជាកូនស្រីរបស់គាត់។ ដូច្នេះ ព្រះជាម្ចាស់មានកូនប្រុស និងកូនស្រី គាត់មានទាំងពីរ ដូច្នេះ មិនចាំបាច់មានព្រះវិញ្ញាណបរិសុទ្ធឡើយ។ មានឪពុកដ៏បរិសុទ្ធ កូនប្រុសដ៏បរិសុទ្ធ និងកូនស្រីដ៏បរិសុទ្ធ ព្រះត្រីឯកនេះ ពោលគឺ តើវាស័ក្ដិសម និងមានសេចក្ដីថ្លៃថ្នូរប៉ុនណាទៅ! បើគ្មានកូនស្រីទេ វានឹងមិនពេញលេញឡើយ»។ តើអ្នកមានអារម្មណ៍យ៉ាងណាបន្ទាប់ពីបានស្ដាប់រឿងនោះ? អ្នកមិនដឹងថាគួរតែសើច ឬគួរតែយំឡើយ។ ប្រាប់ខ្ញុំមកមើល៍ តើនេះមិនមែនជារឿងកំប្លែងទេឬ? (មែនហើយ។) តើមានភាពខុសគ្នាអ្វីខ្លះរវាងការយល់ដឹងរបស់ពួកគេអំពីការយកកំណើតជាមនុស្ស និងការយល់ដឹងរបស់ប៉ុល? (ទេ។) គឺគ្មានភាពខុសគ្នាឡើយ។ ប្រសិនបើមនុស្សតែងតែពឹងផ្អែកលើភាពឆ្លាតវៃ ការស្រមើស្រមៃ និងសញ្ញាណរបស់ពួកគេ ដើម្បីធ្វើការសន្និដ្ឋាន និងការទាញសេចក្ដីសន្និដ្ឋាន អំពីបញ្ហានៃការយល់ដឹងពីព្រះជាម្ចាស់ ជាពិសេសនៅពេលនិយាយដល់បញ្ហានៃអត្តសញ្ញាណ និងសារជាតិរបស់ព្រះជាម្ចាស់ ហើយពួកគេយកវាមកប្រើប្រាស់ដោយមានទស្សនៈជាក់លាក់មួយចំនួន នោះវានឹងមានភាពស្មុគស្មាញ ហើយពួកគេនឹងធ្វើខុស ព្រមទាំងជួបប្រទះនឹងបញ្ហាមិនខាន។ ដូច្នេះ តើវិធីដែលសមស្រប បំផុតដើម្បីដោះស្រាយបញ្ហានេះ គឺជាអ្វី? បញ្ហាមួយចំនួនមានភាពជ្រាលជ្រៅ និងអរូបីជាង វាមិនងាយស្រួលសម្រាប់មនុស្សក្នុងការយល់ឡើយ ហើយវាមិនងាយស្រួលក្នុងការមើលធ្លុះដល់សារជាតិ និងឫសគល់នៃបញ្ហានេះទេ ប្រសិនបើរឿងទាំងនេះមិនពាក់ព័ន្ធនឹងសេចក្ដីពិត ឬ មិនប៉ះពាល់ដល់ការដេញតាមសេចក្ដីពិតរបស់អ្នកទេ នោះតើអ្នកគួរធ្វើដូចម្ដេច? ចូរទុកវាចោលសិនទៅ។ តើការស្រាវជ្រាវពីរឿងទាំងនោះមានប្រយោជន៍អ្វីទៅ? វាមិនមែនជារឿង របស់អ្នកដែលត្រូវស្រាវជ្រាវឡើយ។ អ្វីទាំងអស់ដែលអ្នកត្រូវធ្វើ គឺផ្ដោតលើការចូលទៅក្នុងជីវិត និងអាចបំពេញភារកិច្ចរបស់អ្នកឱ្យបានល្អ។ ថ្ងៃណាមួយ អ្នកនឹងយល់ពីរឿងទាំងនេះដោយឯកឯងមិនខាន។ មនុស្សមួយចំនួននិយាយថា ពួកគេមិនអាចទុកវាចោលបានទេ ហើយចង់ស្រាវជ្រាវពីរឿងទាំងនោះ ដែលនេះគឺជារឿងស្មុគស្មាញ។ អ្នកមិនត្រូវស្រាវជ្រាវពីរឿងទាំងនោះឡើយ។ មនុស្សមិនត្រូវនិយាយដល់បញ្ហាដែលពាក់ព័ន្ធនឹងអត្តសញ្ញាណរបស់ព្រះជាម្ចាស់ សារជាតិរបស់ព្រះជាម្ចាស់ និងឋានៈរបស់ព្រះជាម្ចាស់ ដោយអាកប្បកិរិយាស្រាវជ្រាវឡើយ។ ប្រសិនបើអ្នកបន្តស្រាវជ្រាវ វានឹងបង្កឱ្យមានផលវិបាកយ៉ាងធ្ងន់ធ្ងរ។ ក្នុងករណីធ្ងន់ធ្ងរ អ្នកនឹងប្រមាថព្រះជាម្ចាស់មិនខាន។ តើមនុស្សគួរដោះស្រាយបញ្ហាដែលពាក់ព័ន្ធនឹងអត្តសញ្ញាណ និងសារជាតិរបស់ព្រះជាម្ចាស់យ៉ាងដូចម្ដេច? ចូរធ្វើខ្លួនឱ្យសាមញ្ញ ហើយសូម្បីតែអ្នកមិនសូវច្បាស់ពីរឿងនេះក៏ដោយ ក៏មានរឿងមួយដែលច្បាស់លាស់ដែរ៖ ទ្រង់អាចតំណាងឱ្យព្រះជាម្ចាស់បាន ទ្រង់គឺជាការលេចមករបស់ព្រះជាម្ចាស់ អ្វីដែលទ្រង់សម្ដែងចេញគឺជាសេចក្ដីពិត អ្វីដែលមនុស្សគួរទទួលយកគឺជាសេចក្ដីពិត ហើយការទទួលបានសេចក្ដីពិត គឺគ្រប់គ្រាន់ហើយ។

បើមើលពីសារជាតិធម្មជាតិរបស់ពួកទទឹងនឹងព្រះគ្រីស្ទ តើអ្វីទៅដែលពួកគេថ្វាយបង្គំបំផុត? គឺអ្វីដែលហៅថាទ្រឹស្ដីខាងទេវវិទ្យាដ៏ខ្ពង់ខ្ពស់ ទទេ និងអរូបី។ សម្រាប់ពួកគេ ទ្រឹស្ដីទាំងនេះមានតម្លៃខ្លាំងណាស់។ ពួកគេឱ្យតម្លៃ និងស្រឡាញ់រឿងទាំងនេះខ្លាំងណាស់ ហើយពួកគេគិតរកគ្រប់មធ្យោបាយដើម្បីទទួលបានរឿងទាំងនេះ ដើម្បីឱ្យលេចធ្លោជាងគេ។ ពួកគេកត់ត្រារឿងទាំងនេះទុកក្នុងចិត្តរបស់ពួកគេ ហើយចាត់ទុកវាជាទុន ជាឈ្នាន់សម្រាប់សម្រេចគោលដៅជីវិតផ្ទាល់ខ្លួនរបស់ពួកគេ ដោយមិនដឹងថា រឿងទាំងនេះជាមូលដ្ឋាន មិនមែនជាសេចក្ដីពិតឡើយ។ ប៉ុន្តែពួកគេចូលចិត្តបំពាក់ខ្លួនឯងដោយទ្រឹស្ដីខាងទេវវិទ្យាទាំងនេះ ដែលក្លាយជាគំនិតដែលពួកគេបានគិតទុកជាមុន ហើយពួកគេចាត់ទុកវាថាជាសេចក្ដីពិត។ ពួកគេប្រើប្រាស់ចំណេះដឹងខាងទេវវិទ្យានេះ ដើម្បីសិក្សាព្រះបន្ទូលរបស់ព្រះជាម្ចាស់ និងសេចក្ដីពិតដែលព្រះជាម្ចាស់សម្ដែងចេញ។ នៅពេលពួកគេឃើញថា ព្រះបន្ទូលរបស់ព្រះជាម្ចាស់ និងសេចក្ដីពិតដែលព្រះជាម្ចាស់សម្ដែងចេញ មិនស្របនឹងទ្រឹស្ដីខាងទេវវិទ្យាដែលពួកគេគាំទ្រទេ ពួកគេមិនអាចទប់ចិត្តមិនឱ្យវិនិច្ឆ័យ និងថ្កោលទោសព្រះបន្ទូលរបស់ព្រះជាម្ចាស់បានឡើយ។ ពួកគេគ្មានចិត្តកោតខ្លាចឡើយ ដោយជឿថា ពួកគេមានមូលដ្ឋានព្រះគម្ពីរក្នុងការធ្វើបែបនេះ។ ពួកគេមួយចំនួនថែមទាំងថ្កោលទោសព្រះបន្ទូលរបស់ព្រះជាម្ចាស់ ដោយនិយាយថា៖ «ព្រះបន្ទូលរបស់ព្រះជាម្ចាស់ គឺគួរឱ្យធុញទ្រាន់ពេកហើយ។ ព្រះបន្ទូលមួយចំនួនមិនសមហេតុផលទេ មួយចំនួនមិនត្រូវតាមវេយ្យាករណ៍ទេ ហើយសូម្បីតែវាក្យសព្ទមួយចំនួនដែលទ្រង់ប្រើ ក៏មិនសូវសមស្របផង»។ ពួកគេគ្រាន់តែរស់នៅក្នុងខួរក្បាល និងគំនិតរបស់ពួកគេប៉ុណ្ណោះ ដោយប្រើប្រាស់ចំណេះដឹង និងចំណេះវិជ្ជាដែលពួកគេមាន ដើម្បីវិភាគ និងសិក្សាព្រះបន្ទូលរបស់ព្រះជាម្ចាស់។ ពួកគេជាច្រើនថែមទាំងប្រើប្រាស់ការស្រមើស្រមៃ និងការវិនិច្ឆ័យរបស់ពួកគេ ដើម្បីស្វែងរកនៅក្នុងព្រះបន្ទូលរបស់ព្រះជាម្ចាស់ ថាព្រះជាម្ចាស់កំណត់លក្ខណៈមនុស្សមួយចំនួនយ៉ាងដូចម្ដេច ឬ គោលដៅអ្វីសម្រាប់មនុស្សមួយចំនួន ហើយបន្ទាប់មកក៏វិភាគ និងថ្កោលទោសចំណុចទាំងនោះ យោងទៅតាមអ្វីដែលព្រះគម្ពីរចែង ដោយហេតុនេះ ក៏ចាប់ផ្ដើមបដិសេធព្រះបន្ទូលរបស់ព្រះជាម្ចាស់។ នៅពេលពួកគេវិភាគ និងថ្កោលទោសព្រះបន្ទូលរបស់ព្រះជាម្ចាស់ មានរឿងដ៏គួរឱ្យខ្លាចមួយកើតឡើង។ តើអ្នករាល់គ្នាដឹងថាវាជារឿងអ្វីទេ? នៅពេលមនុស្សវិភាគ និងសិក្សាអំពីព្រះជាម្ចាស់ ហើយនៅពេលផ្នត់គំនិតនៃការថ្កោលទោសកើតឡើងនៅក្នុងមនុស្ស ព្រះវិញ្ញាណបរិសុទ្ធស្អប់ខ្ពើម និងបដិសេធមនុស្សទាំងនេះ ហើយមិនធ្វើការនៅក្នុងពួកគេឡើយ។ តើនេះមិនមែនជារឿងដ៏គួរឱ្យខ្លាចទេឬ? ហើយអ្នករាល់គ្នាដឹងហើយថា វាបង្ហាញពីអ្វី នៅពេលព្រះវិញ្ញាណបរិសុទ្ធមិនធ្វើការនោះ។ នៅពេលព្រះវិញ្ញាណបរិសុទ្ធមិនធ្វើការ ទ្រង់ចៀសចេញឆ្ងាយពីមនុស្សទាំងនេះ ដែលស្មើនឹងការដែលពួកគេត្រូវបានបោះបង់ចោល។ និយាយម្យ៉ាងទៀត ព្រះជាម្ចាស់នឹងមិនសង្គ្រោះពួកគេឡើយ។ យើងអាចវិភាគពីមូលហេតុបាន។ តើទ្រឹស្ដីខាងទេវវិទ្យាទាំងនេះ ដែលពួកគេបានបំពាក់ខ្លួនឯងអស់ពាក់កណ្ដាលជីវិតរបស់ពួកគេមកពីណា? តើទ្រឹស្ដីទាំងនោះតំណាងឱ្យនរណា? ពួកគេមិនច្បាស់ពីរឿងនេះនៅក្នុងចិត្តរបស់ពួកគេឡើយ។ តាមការពិត រឿងទាំងនេះមិនមែនមកពីព្រះជាម្ចាស់ទាល់តែសោះ ហើយវាក៏មិនមែនជាការយល់ដឹងសុទ្ធសាធរបស់មនុស្សដែរ។ រឿងទាំងនេះគឺជាការបកស្រាយខុសទំនងរបស់មនុស្ស ហើយដូចនេះ គេអាចនិយាយបានថា រឿងទាំងនេះមកពីសាតាំង និងតំណាងឱ្យសាតាំងទាំងស្រុង។ តើចំណេះដឹងខាងទេវវិទ្យានេះ រួមបញ្ចូលអ្វីខ្លះទៀត? ក្រៅពីការបកស្រាយខុសទំនងអំពីព្រះគម្ពីរ វាមានរួមបញ្ចូលតក្កវិជ្ជា និងការវែកញែករកហេតុផលរបស់មនុស្ស សញ្ញាណ និងការស្រមើស្រមៃរបស់មនុស្ស ក៏ដូចជាបទពិសោធ ក្រមសីលធម៌ សីលធម៌ និងគំនិតទស្សនវិជ្ជារបស់មនុស្សផងដែរ។ នៅពេលពួកគេប្រើប្រាស់រឿងទាំងនេះ ដើម្បីវាយតម្លៃអ្វីដែលព្រះជាម្ចាស់មានបន្ទូល និងវាយតម្លៃកិច្ចការរបស់ទ្រង់ យ៉ាងច្បាស់ក្រឡែត ពួកគេកំពុងឈរនៅខាងសាតាំង ក្នុងរបៀបដែលពួកគេចំពោះព្រះជាម្ចាស់។ ហេតុដូច្នេះហើយ ព្រះជាម្ចាស់លាក់ព្រះភក្ត្ររបស់ទ្រង់ពីពួកគេ ហើយព្រះវិញ្ញាណបរិសុទ្ធក៏បោះបង់ពួកគេចោលដែរ។ តើអ្នករាល់គ្នាធ្លាប់មានបទពិសោធបែបនេះដែរឬទេ? កាលពីមុន មនុស្សមួយចំនួនបាននិយាយអំពីបទពិសោធរបស់ពួកគេទាក់ទងនឹងរឿងនេះ ដោយនិយាយថា៖ «នៅពេលខ្ញុំចាប់ផ្ដើមជឿលើព្រះជាម្ចាស់ដំបូងៗ ខ្ញុំចូលចិត្តសិក្សាអំពីព្រះជាម្ចាស់ណាស់ ខ្ញុំបានសិក្សាពីអ្វីដែលទ្រង់មានបន្ទូល ការប្រើប្រាស់ពាក្យពេចន៍របស់ទ្រង់ របៀបដែលទ្រង់ប្រព្រឹត្តចំពោះមនុស្ស តើទ្រង់ល្អចំពោះនរណា ហើយតើទ្រង់ចូលចិត្ត ឬស្អប់មនុស្សប្រភេទណា។ ជាលទ្ធផលនៃការសិក្សាទាំងអស់នេះ ចិត្តរបស់ខ្ញុំប្រែជាងងឹត ខ្ញុំមិនអាចទទួលអារម្មណ៍ពីព្រះជាម្ចាស់នៅក្នុងការអធិដ្ឋានរបស់ខ្ញុំបានទេ ស្ថានភាពនៃសេរីភាព និងការរំដោះនៅក្នុងចិត្តរបស់ខ្ញុំបានបាត់បង់អស់ ហើយខ្ញុំលែងមានអារម្មណ៍សុខសាន្ត ឬអំណរទៀតហើយ។ វាហាក់ដូចជាមានដុំមួយសង្កត់លើចិត្តរបស់ខ្ញុំអ៊ីចឹង»។ តើអ្នករាល់គ្នាធ្លាប់មានបទពិសោធបែបនេះដែរឬទេ? (ធ្លាប់។) អស់អ្នកដែលសិក្សាឥតឈប់អំពីព្រះជាម្ចាស់ មិនទទួលបានការបំភ្លឺ ឬការស្រាយបំភ្លឺពីព្រះវិញ្ញាណបរិសុទ្ធឡើយ។ សូម្បីតែការអានព្រះបន្ទូលរបស់ព្រះជាម្ចាស់ ក៏មិននាំមកនូវពន្លឺអ្វីដែរ។ ពួកទទឹងនឹងព្រះគ្រីស្ទស្ទាត់ជំនាញខាងសិក្សាអំពីព្រះជាម្ចាស់ណាស់ ប៉ុន្តែពួកគេមិនទទួលយកសេចក្ដីពិតទាល់តែសោះ។ នៅក្នុងពួកជំនុំ ពួកគេមិនមានទំនាក់ទំនងធម្មតារវាងមនុស្សនិងមនុស្សឡើយ ដោយតែងតែតាំងខ្លួនខ្ពស់ជាងអ្នកដទៃ ដើម្បីស្ដីប្រដៅពួកគេ។ ពួកគេឧស្សាហ៍អួតអាងពីចំណេះដឹងរបស់ពួកគេ ហើយមើលងាយបងប្អូនប្រុសស្រីសាមញ្ញ។ ប្រសិនបើអាទទឹងនឹងព្រះគ្រីស្ទប្រាស្រ័យទាក់ទងជាមួយអ្នក ហើយដឹងថាអ្នកមិនមានការអប់រំខ្ពស់ទេ នោះគេនឹងមិនខ្វល់ខ្វាយនឹងអ្នកឡើយ។ សូម្បីតែអ្នកមានលក្ខណៈសម្បត្តិគ្រប់គ្រាន់ធ្វើជាអ្នកដឹកនាំពួកជំនុំ ឬ ប្រធានក្រុមក៏ដោយ ក៏គេមិនប្រើប្រាស់អ្នកដែរ។ តើគេប្រើប្រាស់មនុស្សប្រភេទណា? ពួកគេស្វែងរកមនុស្សដែលមានឋានៈក្នុងសង្គម មានអំណាច ចំណេះដឹង និងអំណោយទាន ដែលអាចនិយាយបានដោយមានវោហារសាស្ត្រ ពោលគឺ គេសម្លឹងរកមើលមនុស្សបែបនេះ ហើយក៏ចាប់ផ្ដើមប្រើប្រាស់ពួកគេ។ ប្រសិនបើវាអាស្រ័យលើគេក្នុងការជ្រើសរើស និងប្រើប្រាស់មនុស្ស គេជ្រើសរើសតែបុគ្គលណាដែលពូកែនិយាយ មានការអប់រំខ្ពស់ មានចំណេះដឹង និងមានឋានៈក្នុងសង្គមប៉ុណ្ណោះ។ សូម្បីតែមនុស្សបែបនេះមិនដេញតាមសេចក្ដីពិត ឬ មិនអាចធ្វើការងារអ្វីបានក៏ដោយ ក៏គេនៅតែចូលចិត្តមនុស្សទាំងនោះដែរ។ តើនេះបញ្ជាក់ពីអ្វី? ពួកគេស្ថិតក្នុងប្រភេទដូចគ្នា។ យ៉ាងណាមិញ មនុស្សប្រភេទដូចគ្នា តែងតែប្រមូលផ្ដុំគ្នា។ ពួកទទឹងនឹងព្រះគ្រីស្ទមួយចំនួនយល់ពីពាក្យពេចន៍ និងគោលលទ្ធិមួយចំនួន ហើយបន្ទាប់មក ពួកគេគិតរកគ្រប់មធ្យោបាយដែលពួកគេអាចធ្វើបានដើម្បីអនុវត្តការអធិប្បាយសេចក្តីអធិប្បាយ។ តើពួកគេអនុវត្តដល់កម្រិតណា? ដល់កម្រិតដែលពួកគេអាចនិយាយបានយ៉ាងក្បោះក្បាយ និងយ៉ាងទូលំទូលាយ ដោយឡើងឆាកមិនបាច់មើលកំណត់ត្រា ហើយនិយាយរាប់ម៉ោងក្នុងពេលតែមួយ។ ពួកគេគិតថានេះគឺជាការធ្វើកិច្ចការ នេះគឺជាពេលវេលាដ៏រុងរឿងបំផុតរបស់ពួកគេ ជាពេលវេលាដែលពួកគេអាចអួតបង្ហាញពីខ្លួនឯងបានល្អបំផុត។ ពួកគេចាប់យកឱកាសបែបនេះ ហើយមិនដែលបណ្ដោយឱ្យកន្លងផុតទៅឡើយ។ ក៏ប៉ុន្តែ ទាក់ទងនឹងប្រធានបទដែលព្រះជាម្ចាស់ឧស្សាហ៍ប្រកបគ្នាអំពី រឿងដែលទាក់ទងនឹងភាពជាមនុស្សធម្មតា ទាក់ទងនឹងមនសិការ និងវិចារណញ្ញាណរបស់មនុស្ស និងរឿងដែលទាក់ទងយ៉ាងជិតស្និទ្ធបំផុតទៅនឹងភាពជាមនុស្ស នៅក្នុងជីវិតជាក់ស្តែងរបស់មនុស្សធម្មតា ពោលគឺ ទោះបីជារឿងទាំងនេះហាក់ដូចជារឿងតូចតាច និងមិនសំខាន់សម្រាប់មនុស្សក៏ដោយ តាមពិត វាមានទំនាក់ទំនងយ៉ាងជិតស្និទ្ធទៅនឹងការចូលទៅក្នុងតថភាពនៃសេចក្ដីពិត។ តើពួកទទឹងនឹងព្រះគ្រីស្ទចាត់ទុករឿងទាំងនេះយ៉ាងដូចម្ដេច? ពួកគេស្អប់ខ្ពើមរឿងទាំងនេះពីក្នុងចិត្ត ពួកគេមិនយកចិត្តទុកដាក់ចំពោះព្រះបន្ទូលទាំងនេះទេ ហើយថ្កោលទោសរឿងទាំងនេះនៅក្នុងចិត្តរបស់ពួកគេ ដោយមានអារម្មណ៍ថាវាគ្មានន័យឡើយ។ ទោះបីជាអ្នកប្រកបគ្នាអំពីតថភាពនៃសេចក្ដីពិតយ៉ាងណាក៏ដោយ ដូចជាការធ្វើជាមនុស្សទៀងត្រង់ មនុស្សស្មោះត្រង់ ឬមនុស្សដែលជាក់ស្ដែង និងបំពេញភារកិច្ចរបស់ខ្លួនដោយយកចិត្តទុកដាក់ ទោះបីជាអ្នកប្រកបគ្នាអំពីរឿងទាំងនេះយ៉ាងណាក៏ដោយ ក៏ទស្សនៈរបស់ពួកគេនៅតែមិនផ្លាស់ប្ដូរដដែល។ ពួកគេចង់ក្លាយជាមនុស្សដែលអាចនិយាយបានដោយមានវោហារសាស្ត្រ ដែលមើលទៅហាក់ដូចជាហៀរហូរទៅដោយទេពកោសល្យ និងមានសមត្ថភាពពិសេសៗ ឬ សូម្បីតែក្លាយជាមនុស្សដែលមានសមត្ថភាពអធិធម្មជាតិ ដូចជាការនិយាយភាសាដទៃ ការដែលអាចអានបានយ៉ាងលឿនអស្ចារ្យ ការមានការចងចាំមិនភ្លេច ជាដើម។ ប្រសិនបើពួកគេមានសមត្ថភាពទាំងនេះដែរ នោះចិត្តរបស់ពួកគេនឹងពោរពេញដោយអំណរមិនខាន។ នៅក្នុងជម្រៅចិត្តរបស់ពួកគេ ពួកគេដេញតាម និងឱ្យតម្លៃលើរឿងទាំងនេះ។ ឧទាហរណ៍ ខ្ញុំទើបតែនិយាយរឿងអ្វីមួយរួច ហើយមួយសន្ទុះក្រោយមក ខ្ញុំក៏ភ្លេចវាបាត់ទៅ។ នៅពេលខ្ញុំសួរមនុស្សគ្រប់គ្នា ក៏គ្មាននរណាម្នាក់ផ្សេងទៀតចងចាំដែរ។ អ្នកឃើញទេ ការចងចាំរបស់យើងគឺស្រដៀងៗគ្នា តើមែនទេ? (មែនហើយ។) ប៉ុន្តែ នៅពេលពួកទទឹងនឹងព្រះគ្រីស្ទឃើញបែបនេះ ពួកគេនិយាយថា៖ «ការចងចាំរបស់អ្នកក៏មិនល្អដែរ! មើលមនុស្សខាងវិញ្ញាណនេះ ឬមនុស្សខាងវិញ្ញាណនោះចុះ ពួកគេអាចអានបានយ៉ាងលឿន ហើយពួកគេមានការចងចាំមិនភ្លេច។ អ្នកគឺជាគ្រីស្ទ ពោល តើអ្នកអាចអានបានប៉ុន្មានបន្ទាត់ ដោយគ្រាន់តែមើលមួយភ្លែតនោះ?» ខ្ញុំនិយាយថា៖ «ខ្ញុំមិនមានសមត្ថភាពអធិធម្មជាតិនោះទេ។ ជួនកាល ខ្ញុំមិនចាំប្រយោគណាមួយទេ បន្ទាប់ពីអានវារួច ហើយខ្ញុំត្រូវអានវាម្តងទៀត»។ ពួកគេនិយាយថា៖ «តើព្រះជាម្ចាស់មិនគួរតែមានគ្រប់ចេស្ដាទេឬ?» នេះជារបៀបដែលពួកគេចាប់ផ្ដើមបង្កើតសញ្ញាណ។ នៅក្នុងជម្រៅចិត្តរបស់ពួកគេ តើពួកគេយល់ឃើញយ៉ាងណាចំពោះព្រះជាម្ចាស់ដែលយកកំណើតជាមនុស្ស? «ព្រះជាម្ចាស់ដែលយកកំណើតជាមនុស្ស គ្រាន់តែជាមនុស្សសាមញ្ញ និងធម្មតាទាំងស្រុងប៉ុណ្ណោះ។ ការចងចាំរបស់ទ្រង់មិនល្អទេ សុខភាពកាយសម្បទារបស់ទ្រង់ក៏មិនសូវល្អដែរ ទ្រង់មើលទៅមិនដូចជាព្រះជាម្ចាស់ទាល់តែសោះ មិនថាក្នុងទិដ្ឋភាពណាក៏ដោយ»។ ហេតុដូច្នេះហើយ នៅពេលពួកគេឮនរណាម្នាក់អធិប្បាយអំពីការស្រឡាញ់ព្រះជាម្ចាស់ ពួកគេគិតថា៖ «ប្រសិនបើមនុស្សខាងវិញ្ញាណម្នាក់នេះម្នាក់នោះ ឬ មនុស្សល្បីល្បាញនេះម្នាក់នោះគឺជាព្រះជាម្ចាស់ នោះខ្ញុំអាចទទួលយក និងស្រឡាញ់គាត់បាន។ ប៉ុន្តែ ប្រសិនបើព្រះគ្រីស្ទបច្ចុប្បន្ននេះគឺជាព្រះជាម្ចាស់ ខ្ញុំមិនអាចស្រឡាញ់ទ្រង់បានទេ ពីព្រោះទ្រង់មើលទៅមិនដូចជាព្រះជាម្ចាស់ទាល់តែសោះ»។ នៅក្នុងចិត្តរបស់ពួកគេ ដើម្បីក្លាយជាព្រះជាម្ចាស់ គេត្រូវតែមើលទៅដូចជាព្រះជាម្ចាស់ គាត់ត្រូវតែនិយាយ ធ្វើសកម្មភាព និងមានរូបរាងដូចជាព្រះជាម្ចាស់ ដើម្បីឱ្យនៅពេលមនុស្សឃើញទ្រង់ ពួកគេមិនមានសញ្ញាណអ្វីទាល់តែសោះ នេះហើយជាអ្វីដែលពួកគេគិត។ ហេតុអ្វី? ពួកគេគិតថា៖ «ទីមួយ អ្នកមិនមានសមត្ថភាពអធិធម្មជាតិទេ។ ទីពីរ អ្នកមិនមានទេពកោសល្យពិសេសទេ។ ទីបី អ្នកមិនមានអំណោយទានដូចមនុស្សនៅក្នុងលោកីយ៍ទាំងនោះ ដែលសម្រេចកិច្ចការដ៏អស្ចារ្យឡើយ។ អ្នកមិនមានអ្វីអស្ចារ្យទាល់តែសោះ ដូច្នេះ ហេតុអ្វីបានជាខ្ញុំត្រូវស្ដាប់អ្វីដែលអ្នកនិយាយ? ហេតុអ្វីបានជាខ្ញុំត្រូវគោរពអ្នក? ហេតុអ្វីបានជាខ្ញុំត្រូវចុះចូលនឹងអ្នក? ខ្ញុំមិនអាចចុះចូលបានទេ»។ តើនេះជាបញ្ហាអ្វី? តើនេះជានិស្ស័យប្រភេទណា? ទោះបីជាពួកគេមិនយល់ពីសេចក្ដីពិតក៏ដោយ ក៏ពួកគេនៅតែគួរមានមនសិការ និងវិចារណញ្ញាណរបស់មនុស្សធម្មតាដែរ។ មនុស្សមានសញ្ញាណ ហើយព្រះជាម្ចាស់មិនថ្កោលទោសពួកគេចំពោះរឿងនោះទេ ប៉ុន្តែនៅពេលមនុស្សរក្សាសញ្ញាណទុកក្នុងចិត្ត ហើយបន្ទាប់មកក៏ទាស់ទទឹង និងថ្កោលទោសព្រះជាម្ចាស់ដោយចេតនា នោះវាងាយនឹងប្រមាថដល់និស្ស័យរបស់ព្រះជាម្ចាស់ណាស់។ ការដែលពួកទទឹងនឹងព្រះគ្រីស្ទអាចថ្កោលទោស និងទាស់ទទឹងនឹងព្រះជាម្ចាស់ដោយសេរី គឺបណ្ដាលមកពីធម្មជាតិទុច្ចរិតរបស់ពួកគេ។ បន្ទាប់ពីទទួលបានចំណេះដឹង ពួកគេមានការស្រមើស្រមៃកាន់តែសម្បូរបែប កាន់តែទូលំទូលាយ និងកាន់តែគ្រប់ជ្រុងជ្រោយអំពីព្រះជាម្ចាស់ និងអំពីភាពខ្ពង់ខ្ពស់ សារជាតិ សិទ្ធិអំណាច និងសព្វានុភាពរបស់ទ្រង់។ បន្ទាប់មក ពួកគេព្យាយាមយកការស្រមើស្រមៃទាំងនេះ ទៅផ្គូផ្គងជាមួយនឹងព្រះជាម្ចាស់ដែលពួកគេអាចមើលឃើញ និងប្រាស្រ័យទាក់ទងជាមួយ។ តើពួកគេអាចផ្គូផ្គងវាបានដែរឬទេ? ពួកគេមិនអាចផ្គូផ្គងវាបានឡើយ។ កាលណាពួកគេកាន់តែសិក្សាអំពីព្រះជាម្ចាស់ ពួកគេកាន់តែបដិសេធព្រះជាម្ចាស់នៅក្នុងចិត្តរបស់ពួកគេ ហើយអាចថ្កោលទោស និងទាស់ទទឹងនឹងព្រះជាម្ចាស់ ដែលនេះគឺជារឿងដែលមិនអាចជៀសវាងបានឡើយ។

តាមរយៈអ្វីដែលអ្នករាល់គ្នាបានឃើញនៅក្នុងព្រះគម្ពីរ និងព្រះសូរសៀងបច្ចុប្បន្នទាំងអស់របស់ព្រះជាម្ចាស់ តើព្រះជាម្ចាស់គាំទ្រអំណោយទាន ការសិក្សា និងចំណេះដឹងដែរឬទេ? (ទេ។) ផ្ទុយទៅវិញ ព្រះជាម្ចាស់វែកញែកពីចំណេះដឹង និងការសិក្សារបស់មនុស្ស។ តើព្រះជាម្ចាស់កំណត់អត្ថន័យអំណោយទានយ៉ាងដូចម្ដេច? តើទ្រង់កំណត់អត្ថន័យសមត្ថភាពអធិធម្មជាតិ និងទេពកោសល្យពិសេសយ៉ាងដូចម្ដេច? អ្នករាល់គ្នាគួរយល់ថា អំណោយទាន សមត្ថភាពអធិធម្មជាតិ និងទេពកោសល្យពិសេស មិនតំណាងឱ្យជីវិតទាល់តែសោះ។ តើការដែលរឿងទាំងនេះមិនតំណាងឱ្យជីវិត មានន័យដូចម្ដេច? វាមានន័យថា រឿងទាំងនេះមិនមែនជាលទ្ធផលនៃការដែលមនុស្សទទួលបានសេចក្ដីពិតឡើយ។ តាមការពិត តើរឿងទាំងនេះមកពីណា? តើវាមកពីព្រះជាម្ចាស់ឬ? ទេ ព្រះជាម្ចាស់មិនផ្ដល់ចំណេះដឹង ឬការសិក្សាដល់មនុស្សទេ ហើយទ្រង់ច្បាស់ជាមិនប្រទានអំណោយទានកាន់តែច្រើនដល់មនុស្ស ដើម្បីឱ្យពួកគេអាចដេញតាមសេចក្ដីពិតនោះឡើយ។ ព្រះជាម្ចាស់មិនប្រព្រឹត្តតាមរបៀបនេះទេ។ ឥឡូវនេះ អ្នករាល់គ្នាយល់ហើយ បន្ទាប់ពីខ្ញុំបាននិយាយបែបនេះ តើមែនទេ? ដូច្នេះ តើសេចក្តីទុច្ចរិតរបស់ពួកទទឹងនឹងព្រះគ្រីស្ទ បង្ហាញចេញនៅត្រង់ណា? តើពួកគេយល់ឃើញយ៉ាងណាចំពោះអំណោយទាន ការសិក្សា និងចំណេះដឹង? ពួកគេឱ្យតម្លៃ ដើរតាម និងថែមទាំងប្រាថ្នាចង់បានរឿងទាំងនេះទៀតផង ជាពិសេសគឺអំណោយទាន និងសមត្ថភាពអធិធម្មជាតិ។ ប្រសិនបើអ្នកប្រាប់អាទទឹងនឹងព្រះគ្រីស្ទថា៖ «ប្រសិនបើអ្នកមានសមត្ថភាពអធិធម្មជាតិ អ្នកនឹងទាក់ទាញវិញ្ញាណអាក្រក់មិនខាន» ពួកគេនឹងនិយាយថា៖ «ខ្ញុំមិនខ្លាចទេ!» អ្នកនឹងឆ្លើយតបថា៖ «អ៊ីចឹង វានឹងគ្មានសង្ឃឹមទទួលបានសេចក្ដីសង្រ្គោះឡើយសម្រាប់អ្នកនៅថ្ងៃអនាគត អ្នកនឹងត្រូវទម្លាក់ទៅក្នុងនរកជាន់ទីដប់ប្រាំបី នៅក្នុងបឹងភ្លើង និងស្ពាន់ធ័រមិនខាន» ហើយពួកគេនឹងនៅតែនិយាយថា៖ «ខ្ញុំមិនខ្លាចទេ!» ប្រសិនបើអ្នកអាចឱ្យពួកគេនិយាយភាសាដទៃដប់ផ្សេងគ្នា ហើយអួតសម្ញែងដើម្បីឱ្យអ្នកដទៃគោរពពួកគេ នោះពួកគេនឹងយល់ព្រម និង សុខចិត្តមិនខាន។ ព្រះជាម្ចាស់មានបន្ទូលយ៉ាងសាមញ្ញណាស់ ហើយធ្វើការយ៉ាងជាក់ស្ដែងណាស់ នៅក្នុងភាពជាមនុស្សធម្មតា ហើយពួកគេមិនទទួលយកវិធីសាស្ត្រ ទម្រង់ និងខ្លឹមសារនៃកិច្ចការនេះទេ ពោលគឺ ពួកគេស្អប់ខ្ពើមវា។ តើមនុស្សគួរញែកដឹងរឿងទាំងនេះយ៉ាងដូចម្ដេច? ឧទាហរណ៍ មនុស្សមួយចំនួនអាចនិយាយភាសាដទៃផ្សេងៗ។ តើអ្នកអាចទទួលយកការពិតនេះបានដែរឬទេ? តើអ្នកគិតថាវាជារឿងធម្មតា ឬជារឿងចម្លែក? (ចម្លែក។) ហេតុដូច្នេះហើយ នៅក្នុងកម្រិតតម្រិះប្រកបដោយវិចារណញ្ញាណនៃភាពជាមនុស្សធម្មតា នេះគឺជារឿងដែលមិនអាចទទួលយកបានឡើយ។ នរណាម្នាក់ដែលចងចាំគ្រប់យ៉ាង ដូចជាពណ៌ រូបរាង មុខមាត់ និងឈ្មោះ ហើយអាចចងចាំសៀវភៅរាប់រយទំព័រ បន្ទាប់ពីអានវារួច ដោយរៀបរាប់ពីដើមដល់ចប់ ពោលគឺ បន្ទាប់ពីប្រាស្រ័យទាក់ទងជាមួយមនុស្សបែបនេះ តើអ្នកនឹងមិនមានអារម្មណ៍ថា អ្នកបានជួបប្រទះនឹងរឿងខុសប្រក្រតីទេឬអី? (មែនហើយ។) ប៉ុន្តែពួកទទឹងនឹងព្រះគ្រីស្ទចូលចិត្តរឿងទាំងនេះ។ ប្រាប់ខ្ញុំមកមើល៍ នៅពេលអ្នកប្រាស្រ័យទាក់ទងជាមួយមនុស្សទាំងនោះនៅក្នុងពិភពសាសនា ដែលហៅថាអ្នកផ្សាយមាគ៌ា អ្នកអធិប្បាយ និងគ្រូគង្វាល ដែលត្រូវបានគេស្គាល់ជារួមថាជាពួកផារិស៊ី តើអ្នកមានអារម្មណ៍ថា មនុស្សទាំងនេះគឺជាអ្វីដែលចិត្តរបស់អ្នកត្រូវការ ឬ ក៏ព្រះដ៏ជាក់ស្ដែងគឺជាអ្វីដែលចិត្តរបស់អ្នកត្រូវការ? (ការប្រាស្រ័យទាក់ទងជាមួយព្រះជាម្ចាស់ គឺជាអ្វីដែលចិត្តរបស់យើងត្រូវការ។) ព្រះដ៏ប្រក្រតី និងជាក់ស្ដែង គឺកាន់តែខិតជិតទៅនឹងតម្រូវការខាងក្នុងរបស់អ្នក តើមែនទេ? ដូច្នេះ ចូរនិយាយអំពីអារម្មណ៍របស់អ្នក នៅពេលអ្នករាល់គ្នាប្រាស្រ័យទាក់ទងជាមួយពួកផារិស៊ី ពីគុណសម្បត្តិ និងគុណវិបត្តិ ហើយថាតើវានាំមកនូវអត្ថប្រយោជន៍អ្វីខ្លះ។ (ប្រសិនបើខ្ញុំប្រាស្រ័យទាក់ទងជាមួយពួកផារិស៊ី វាមានអារម្មណ៍ថាក្លែងក្លាយ និងឃ្លាតឆ្ងាយ។ រឿងដែលពួកគេនិយាយ គឺទទេ និងក្លែងក្លាយពេកហើយ ការស្ដាប់វាច្រើនពេក ធ្វើឱ្យមានអារម្មណ៍ចង់ក្អួត ហើយខ្ញុំមិនចង់ប្រាស្រ័យទាក់ទងជាមួយពួកគេទៀតទេ។) តើទស្សនៈដែលពួកផារិស៊ីបានសម្ដែងចេញ គឺត្រឹមត្រូវ ឬ ក៏មិនសមហេតុផលទាល់តែសោះ? (មិនសមហេតុផលទាល់តែសោះ។) សារជាតិនៃទស្សនៈរបស់ពួកគេ គឺមិនសមហេតុផលទាល់តែសោះឡើយ។ ម្យ៉ាងទៀត តើរឿងដែលពួកគេនិយាយ ភាគច្រើនជាការជាក់ស្ដែង ឬទទេ? (ទទេ។) តើមនុស្សភាគច្រើនស្អប់ខ្ពើម ឬ ចូលចិត្តស្ដាប់រឿងដែលមិនសមហេតុផលទាល់តែសោះ និងទទេ ក៏ដូចជារឿងដែលពោរពេញដោយការស្រមើស្រមៃ និងសញ្ញាណ ដែលពួកគេនិយាយនោះ? (មនុស្សភាគច្រើនស្អប់ខ្ពើមការស្ដាប់រឿងទាំងនេះ។) មនុស្សភាគច្រើនមិនចូលចិត្តពួកគេទេ ហើយក៏មិនសុខចិត្តស្ដាប់ដែរ។ បន្ទាប់ពីបានឮទស្សនៈ និងពាក្យសម្ដីរបស់ពួកគេ ហើយសង្កេតមើលនិស្ស័យរបស់ពួកគេ ក៏ដូចជាឥរិយាបថក្លែងក្លាយ និងលាក់ពុតរបស់ពួកគេ តើអ្នកមានអារម្មណ៍យ៉ាងណានៅក្នុងចិត្តរបស់អ្នក? តើអ្នកសុខចិត្តស្ដាប់បន្ថែមទៀតដែរឬទេ? តើអ្នកសុខចិត្តចូលទៅជិតពួកគេ មានការប្រាស្រ័យទាក់ទងយ៉ាងស៊ីជម្រៅជាមួយពួកគេ និងយល់ដឹងបន្ថែមអំពីពួកគេដែរឬទេ? (ទេ។) អ្នកមិនសុខចិត្តប្រាស្រ័យទាក់ទងជាមួយពួកគេឡើយ។ បញ្ហាសំខាន់គឺថា ពាក្យសម្ដីរបស់ពួកគេគឺទទេពេកហើយ ពោរពេញដោយទ្រឹស្ដី និងពាក្យស្លោក បន្ទាប់ពីស្ដាប់អស់រយៈពេលយ៉ាងយូរ អ្នកនៅតែមិនយល់ទាល់តែសោះថាពួកគេកំពុងនិយាយអំពីអ្វី។ ម្យ៉ាងទៀត និស្ស័យរបស់ពួកគេគឺក្លែងក្លាយ និងមានល្បិចកល ពួកគេធ្វើពុតជាបន្ទាបខ្លួន អត់ធ្មត់ និងមានសេចក្ដីស្រឡាញ់ ធ្វើពុតជាមានអត្តចរិតដូចជាអ្នកជឿចាស់វស្សា ជាអ្នកដែល «មុតមាំ» ខ្លាំងជាពិសេស។ នៅពេលអ្នកបានឃើញមុខមាត់ពិតរបស់ពួកគេនៅទីបំផុត អ្នកមានអារម្មណ៍ខ្ពើមរអើម។ អ្នករាល់គ្នាមិនសូវមានការប្រាស្រ័យទាក់ទងយ៉ាងស៊ីជម្រៅជាមួយខ្ញុំទេ តើអ្នករាល់គ្នាយល់ឃើញយ៉ាងណាចំពោះសេចក្ដីអធិប្បាយដែលខ្ញុំបានផ្ដល់ឱ្យ? តើមានភាពខុសគ្នាដែរឬទេ រវាងសេចក្ដីអធិប្បាយទាំងនេះ និងអ្វីដែលពួកផារិស៊ីនិយាយនោះ? (មាន។) តើខុសគ្នាយ៉ាងដូចម្ដេច? (សេចក្ដីអធិប្បាយរបស់ព្រះជាម្ចាស់គឺជាក់ស្ដែង។) នោះគឺជាចំណុចមូលដ្ឋាន។ លើសពីនេះទៅទៀត អ្វីដែលខ្ញុំនិយាយ គឺទាក់ទងនឹងការអនុវត្ត បទពិសោធរបស់អ្នករាល់គ្នា និងទិដ្ឋភាពផ្សេងៗនៃបញ្ហាដែលបានត្រូវបានជួបប្រទះ នៅក្នុងដំណើរការនៃការបំពេញភារកិច្ចរបស់អ្នករាល់គ្នា និងនៅក្នុងជីវិតជាក់ស្តែង។ វាមិនមែនជារឿងដែលមិនជាក់ស្ដែង និងស្រពេចស្រពិលឡើយ។ ម្យ៉ាងទៀត តើរាល់សេចក្ដីពិតដែលខ្ញុំពិភាក្សា ឬទស្សនៈដែលខ្ញុំមានចំពោះបញ្ហាផ្សេងៗ គឺជាក់ស្ដែង ឬទទេ? (ជាក់ស្ដែង។) ហេតុអ្វីបានជាអ្នកនិយាយថាវាជាក់ស្ដែង? ពីព្រោះវាមិនឃ្លាតឆ្ងាយពីជីវិតជាក់ស្តែងទេ វាមិនមែនជាការនិយាយទ្រឹស្ដីទទេ ដែលហួសពីជីវិតជាក់ស្តែងឡើយ។ វាសុទ្ធតែទាក់ទងនឹងការញែកដឹង ការយល់ដឹង និងការអនុវត្តរបស់មនុស្សនៅក្នុងជីវិតជាក់ស្តែង និងសភាពដែលកើតឡើងនៅក្នុងពួកគេ នៅពេលជួបប្រទះនឹងបញ្ហាផ្សេងៗ ក្នុងអំឡុងពេលបំពេញភារកិច្ចរបស់ពួកគេ។ ជារួមមក វាពាក់ព័ន្ធនឹងប្រធានបទដែលទាក់ទងនឹងរបៀបដែលមនុស្សអនុវត្តសេចក្ដីជំនឿរបស់ពួកគេលើព្រះជាម្ចាស់ ជីវិតរបស់ពួកគេនៃការជឿលើព្រះជាម្ចាស់ និងសភាពផ្សេងៗរបស់ពួកគេ ក្នុងអំឡុងពេលបំពេញភារកិច្ចរបស់ពួកគេ។ យើងមិនយកព្រះគម្ពីរមកបកស្រាយយ៉ាងទទេ អំពីកណ្ឌគម្ពីរលោកុប្បត្តិ ឬកណ្ឌគម្ពីរអេសាយទេ ហើយយើងក៏មិននិយាយយ៉ាងទទេ អំពីកណ្ឌគម្ពីរវិវរណៈដែរ។ ខ្ញុំមិនចូលចិត្តអានកណ្ឌគម្ពីរវិវរណៈបំផុត ហើយមិនចង់និយាយអំពីវាឡើយ។ តើការនិយាយអំពីវាមានប្រយោជន៍អ្វីទៅ? ប្រសិនបើខ្ញុំប្រាប់អ្នកថា តើគ្រោះកាចណាមួយបានកើតឡើង តើវាមានពាក់ព័ន្ធអ្វីនឹងអ្នកទៅ? នោះគឺជាកិច្ចការរបស់ព្រះជាម្ចាស់។ សូម្បីតែកិច្ចការរបស់ព្រះជាម្ចាស់ត្រូវបានបំពេញក៏ដោយ តើវានឹងប៉ះពាល់ដល់អ្នកយ៉ាងដូចម្ដេច? តើអ្នកមិននៅតែជាខ្លួនអ្នកដដែលទេឬ? ប្រសិនបើខ្ញុំប្រាប់អ្នកថា តើគ្រោះកាចណាមួយបានកើតឡើង តើអ្នកនឹងអាចបោះបង់ចោលនិស្ស័យពុករលួយរបស់អ្នកបានដែរឬទេ? តើវានឹងអស្ចារ្យបែបនោះឬ? ទេ។ ហេតុដូច្នេះហើយ នៅពេលមនុស្សដើរតាមរហូតដល់ទីបញ្ចប់ ពួកគេម្នាក់ៗនឹងត្រូវចាត់ថ្នាក់ស្របទៅតាមប្រភេទរបស់ពួកគេ។ អស់អ្នកដែលអាចទទួលយកសេចក្ដីពិត ចូលចិត្តអានព្រះបន្ទូលរបស់ព្រះជាម្ចាស់ និងអាចអនុវត្តសេចក្ដីពិតបាន នឹងប្រកាន់ខ្ជាប់មិនខាន។ អស់អ្នកដែលមិនសុខចិត្តអានព្រះបន្ទូលរបស់ព្រះជាម្ចាស់ ឬ ស្ដាប់សេចក្ដីអធិប្បាយ ដែលបដិសេធមិនព្រមទទួលយកសេចក្ដីពិតយ៉ាងរឹងរូស និងមិនសុខចិត្តបំពេញភារកិច្ចរបស់ពួកគេ នៅទីបំផុត នឹងត្រូវបានបើកសម្ដែង និងជម្រុះចោលមិនខាន។ ទោះបីជាពួកគេចូលរួមការជួបជុំ និងស្ដាប់សេចក្ដីអធិប្បាយក៏ដោយ ក៏ពួកគេមិនដែលអនុវត្តសេចក្ដីពិតដែរ ពួកគេនៅតែមិនផ្លាស់ប្ដូរដដែល ហើយស្អប់ខ្ពើមការស្ដាប់សេចក្ដីអធិប្បាយ ពោលគឺពួកគេមិនសុខចិត្តស្ដាប់វាឡើយ។ ដូច្នេះ សូម្បីតែនៅពេលពួកគេបំពេញភារកិច្ចរបស់ពួកគេ ក៏ពួកគេធ្វើឱ្យតែរួចពីដៃដែរ ដោយមិនដែលផ្លាស់ប្ដូរឡើយ។ មនុស្សទាំងនេះ គ្រាន់តែជាពួកអ្នកមិនជឿប៉ុណ្ណោះ។ ប្រសិនបើមនុស្សដែលជឿលើព្រះជាម្ចាស់ដោយស្មោះសរ ឧស្សាហ៍ប្រាស្រ័យទាក់ទង និងរស់នៅជាមួយពួកអ្នកមិនជឿ តើពួកគេនឹងមានអារម្មណ៍យ៉ាងណា? ពួកគេមិនត្រឹមតែមិនទទួលបានអត្ថប្រយោជន៍ ឬការជួយស្អាងប៉ុណ្ណោះទេ ប៉ុន្តែពួកគេក៏នឹងកាន់តែមានអារម្មណ៍ស្អប់ខ្ពើមពីក្នុងចិត្តចំពោះមនុស្សទាំងនោះផងដែរ។ ឧបមាថា អ្នកប្រាស្រ័យទាក់ទងជាមួយពួកផារិស៊ី ហើយឮពួកគេនិយាយ ហើយអ្នកឃើញថា ពួកគេនិយាយបានយ៉ាងច្បាស់លាស់ និងមានហេតុផល ថាពួកគេពន្យល់ពីច្បាប់ទម្លាប់ និងបទប្បញ្ញត្តិផ្សេងៗទាំងអស់ ក្នុងរបៀបមួយដែលអាចយល់បាន ហើយថាពាក្យសម្ដីរបស់ពួកគេហាក់ដូចជាមានផ្ទុកនូវទ្រឹស្ដីដ៏ជ្រាលជ្រៅ ប៉ុន្តែនៅពេលវិភាគឱ្យបានហ្មត់ចត់ គ្មានអ្វីមួយក្នុងចំណោមនោះ គឺជាតថភាពនៃសេចក្ដីពិតឡើយ ហើយវាសុទ្ធតែជាទ្រឹស្ដីទទេប៉ុណ្ណោះ។ ឧទាហរណ៍ ពួកគេពិភាក្សាអំពីទ្រឹស្ដីនៃព្រះត្រីឯក សាសនវិទ្យា ទ្រឹស្ដីអំពីព្រះជាម្ចាស់ ថាតើព្រះជាម្ចាស់មានលក្ខណៈបែបណានៅស្ថានសួគ៌ជាមួយពួកទេវតា ស្ថានភាពនៃការយកកំណើតជាមនុស្សរបស់ព្រះជាម្ចាស់ និងព្រះអម្ចាស់យេស៊ូវ។ តើអ្នកនឹងមានអារម្មណ៍យ៉ាងណា បន្ទាប់ពីបានឮការនិយាយទាំងអស់នេះ? លទ្ធផលគឺស្រដៀងនឹងការស្ដាប់រឿងទេវកថាអ៊ីចឹង។ ចុះហេតុអ្វីបានជាពួកទទឹងនឹងព្រះគ្រីស្ទចូលចិត្តស្ដាប់ និងពិភាក្សាអំពីរឿងទាំងនេះ ហើយហេតុអ្វីបានជាពួកគេសុខចិត្តប្រាស្រ័យទាក់ទងជាមួយបុគ្គលបែបនេះ? តើនេះមិនមែនជាសេចក្តីទុច្ចរិតរបស់ពួកគេទេឬ? (មែនហើយ។) តើគេអាចសង្កេតឃើញអ្វីខ្លះពីសេចក្តីទុច្ចរិតរបស់ពួកគេ? នៅក្នុងជម្រៅចិត្ត ពួកគេមានតម្រូវការជាក់លាក់មួយ ដែលនាំឱ្យពួកគេថ្វាយបង្គំចំណេះដឹង និងការសិក្សានេះ និងថ្វាយបង្គំរឿងទាំងនេះដែលពួកផារិស៊ីមាន។ ដូច្នេះ តើតម្រូវការរបស់ពួកគេគឺជាអ្វី? (ដើម្បីទទួលបានការគោរពឱ្យតម្លៃខ្ពស់ពីអ្នកដទៃ។) ពួកគេមិនត្រឹមតែត្រូវការឱ្យអ្នកដទៃគោរពឱ្យតម្លៃពួកគេខ្ពស់ប៉ុណ្ណោះទេ ប៉ុន្តែនៅក្នុងជម្រៅចិត្តរបស់ពួកគេ ពួកគេតែងតែចង់ក្លាយជាកំពូលមនុស្ស ក្លាយជាបុគ្គលខ្ពង់ខ្ពស់ ឬ ជាបុគ្គលល្បីល្បាញដែលមានចំណេះដឹង ពោលគឺ ពួកគេគ្រាន់តែមិនចង់ក្លាយជាមនុស្សសាមញ្ញប៉ុណ្ណោះ។ តើបំណងប្រាថ្នារបស់ពួកគេក្នុងការក្លាយជាកំពូលមនុស្ស សបញ្ជាក់ពីអ្វី? និយាយតាមភាសាសាមញ្ញ វាមានន័យថា ពួកគេឃ្លាតឆ្ងាយពីតថភាព។ ឧទាហរណ៍ មនុស្សភាគច្រើន យ៉ាងច្រើនបំផុតអាចប្រាថ្នាថា «ប្រសិនបើខ្ញុំអាចហោះហើរយ៉ាងខ្ពស់នៅលើមេឃតាមយន្តហោះបាន តើល្អយ៉ាងណាទៅ។» ពួកគេប្រហែលជាមានប្រាថ្នាបែបនេះ តើមែនទេ? ប៉ុន្តែ តើប្រាថ្នារបស់ពួកទទឹងនឹងព្រះគ្រីស្ទគឺជាអ្វី? «ថ្ងៃណាមួយ ខ្ញុំចង់ដុះស្លាប ហើយហោះហើរទៅកាន់ទីកន្លែងដ៏ឆ្ងាយ!» ពួកគេមានសេចក្តីប្រាថ្នាបែបនេះ—ចុះអ្នកវិញ? (ទេ។) ហេតុអ្វីបានជាអ្នកមិនមាន? ពីព្រោះវាមិនប្រាកដនិយមទេ។ សូម្បីតែអ្នកត្រូវបានបំពាក់ដោយស្លាបដ៏ធំពីរក៏ដោយ តើអ្នកអាចហោះហើរបានដែរឬទេ? អ្នកមិនមែនជាភាវៈប្រភេទនោះទេ តើមែនទេ? (មែនហើយ។) មនុស្សដូចជាពួកទទឹងនឹងព្រះគ្រីស្ទ តែងតែពឹងផ្អែកលើការស្រមើស្រមៃរបស់ពួកគេ ដោយដេញតាមបំណងប្រាថ្នារបស់ពួកគេឥតឈប់។ តើពួកគេអាចត្រូវបានសង្គ្រោះដែរឬទេ? (ទេ។) ទាំងនេះមិនមែនជាប្រភេទមនុស្សដែលព្រះជាម្ចាស់សង្គ្រោះឡើយ។ ព្រះជាម្ចាស់សង្គ្រោះអស់អ្នកដែលស្រឡាញ់សេចក្ដីពិត ផ្ដោតលើតថភាព និងដេញតាមសេចក្ដីពិតក្នុងរបៀបមួយដែលប្រាកដនិយម។ អស់អ្នកដែលតែងតែប្រាថ្នាចង់ក្លាយជាកំពូលមនុស្ស ឬ បុគ្គលខ្ពង់ខ្ពស់គឺជាមនុស្សមានជំងឺផ្លូវចិត្ត ពួកគេមិនមែនជាមនុស្សធម្មតាទេ ហើយព្រះជាម្ចាស់នឹងមិនសង្គ្រោះពួកគេឡើយ។

នៅពេលពួកទទឹងនឹងព្រះគ្រីស្ទមានទំនាក់ទំនងជាមួយព្រះជាម្ចាស់ដែលយកកំណើតជាមនុស្ស ពួកគេតែងតែសួរសំណួរចម្លែកៗ។ ការដែលពួកគេអាចសួរសំណួរបែបនេះ បង្ហាញពីតម្រូវការដ៏ស៊ីជម្រៅរបស់ពួកគេ និងអ្វីដែលពួកគេថ្វាយបង្គំនៅក្នុងចិត្តរបស់ពួកគេ។ កាលពីដំបូង នៅពេលធ្វើបន្ទាល់អំពីព្រះជាម្ចាស់ដែលយកកំណើតជាមនុស្ស មនុស្សមួយចំនួនតែងតែសួរនាំថា៖ «តើព្រះអានព្រះគម្ពីរនៅផ្ទះដែរឬទេ? វាមិនមែនថាខ្ញុំសួរសម្រាប់ខ្លួនឯងនោះទេ តាមពិត ខ្ញុំមិនចង់ដឹងអំពីរឿងនេះទេ ខ្ញុំគ្រាន់តែសួរតំណាងឱ្យបងប្អូនប្រុសស្រីប៉ុណ្ណោះ។ ពួកគេជាច្រើនក៏មានគំនិតនេះដែរ។ ពួកគេកំពុងត្រិះរិះនៅក្នុងចិត្តរបស់ពួកគេថា ប្រសិនបើព្រះពិតជាអានព្រះគម្ពីរញឹកញាប់មែន នោះការដែលអាចនិយាយអំពីព្រះគម្ពីរ និងសម្ដែងចេញនូវសេចក្ដីពិត គឺជារឿងធម្មតាណាស់។ ក៏ប៉ុន្តែ ប្រសិនបើព្រះមិនអានព្រះគម្ពីរទេ តែនៅតែអាចបកស្រាយវាបាន នោះទើបជាអព្ភូតហេតុ ពេលនោះ គាត់ពិតជាព្រះមែន!» ជាការពិតណាស់ ពួកគេមិនបានប្រើពាក្យពេចន៍បេះបិទបែបនេះទេ ពួកគេគ្រាន់តែបានសួរដោយផ្ទាល់ថា៖ «តើព្រះអានព្រះគម្ពីរនៅផ្ទះដែរឬទេ?» តើអ្នករាល់គ្នាគិតយ៉ាងណា? តើខ្ញុំគួរអានវាដែរឬទេ? តើអ្នករាល់គ្នាអានវាដែរឬទេ? ប្រសិនបើអ្នករាល់គ្នាមិនដែលជឿលើព្រះយេស៊ូវទេ ការដែលមិនអានវា គឺជារឿងធម្មតាណាស់។ តើមនុស្សដែលបានជឿ អានវាដែរឬទេ? (មែនហើយ។) អ្នកដែលបានជឿ ច្បាស់ជាអានហើយ។ ខ្ញុំបានចាប់ផ្ដើមជាមួយនឹងសេចក្ដីជំនឿលើព្រះយេស៊ូវ ដូច្នេះ តើខ្ញុំមិនអានព្រះគម្ពីរយ៉ាងដូចម្ដេចទៅ? ចុះប្រសិនបើខ្ញុំមិនបានអានវាវិញ? (នោះក៏ជារឿងធម្មតាដែរ។) ការអានព្រះគម្ពីរគឺជារឿងធម្មតា ការមិនអានវា ក៏ជារឿងធម្មតាដែរ។ តើការអាន ឬមិនអានវា កំណត់ពីអ្វីទៅ? ប្រសិនបើខ្ញុំមិនស្ថិតក្នុងឋានៈនេះទេ តើមាននរណាម្នាក់ខ្វល់ថាខ្ញុំបានអានព្រះគម្ពីរ ឬអត់ដែរឬទេ? (ទេ។) គ្មាននរណាម្នាក់សួរនាំពីអ្វីដែលខ្ញុំបានអានឡើយ។ ដោយសារតែស្ថិតក្នុងឋានៈដ៏ពិសេសនេះ មនុស្សមួយចំនួនក៏សិក្សាស្រាវជ្រាវអំពីរឿងនេះ។ ពួកគេតែងតែស៊ើបសួរអំពីរឿងនេះ ដោយសួរថា៖ «តើគាត់បានអានព្រះគម្ពីរទេ កាលគាត់នៅក្មេង?» តើពួកគេចង់ដឹងពីអ្វីឱ្យប្រាកដ? វាមានការពន្យល់ពីរយ៉ាង អាស្រ័យលើថាខ្ញុំបានអានវា ឬក៏អត់។ ប្រសិនបើខ្ញុំបានអានវា ពួកគេមានអារម្មណ៍ថា ការដែលអាចបកស្រាយព្រះគម្ពីរបាន មិនមែនជារឿងអស្ចារ្យអ្វីនោះទេ។ ក៏ប៉ុន្តែ ប្រសិនបើខ្ញុំមិនបានអានព្រះគម្ពីរទេ តែនៅតែអាចបកស្រាយវាបាន នោះរាងដូចជាព្រះបន្តិច។ នេះគឺជាលទ្ធផលដែលពួកគេចង់បាន។ ពួកគេចង់ដឹងរឿងនេះឱ្យដល់ឫសគល់ ពួកគេគិតថា៖ «ប្រសិនបើអ្នកមិនបានអានព្រះគម្ពីរទេ ហើយនៅតែអាចពិភាក្សាអំពីវាបានទាំងវ័យក្មេងបែបនេះ នោះវាពិតជាស័ក្ដិសមនឹងការស៊ើបអង្កេតមែន។ នេះទើបជាព្រះ!» នោះគឺជាទស្សនៈរបស់ពួកគេ ហើយពួកគេសិក្សាស្រាវជ្រាវអំពីព្រះជាម្ចាស់តាមរបៀបនេះឯង។ ឥឡូវនេះ ចូរពិចារណាអំពីពួកផារិស៊ីទាំងនោះ ដែលស្ទាត់ជំនាញខាងបទគម្ពីរ។ តើពួកគេពិតជាយល់ដឹងពីព្រះបន្ទូលនៃបទគម្ពីរមែនឬ? តើពួកគេបានរកឃើញសេចក្ដីពិតពីបទគម្ពីរដែរឬទេ? (ទេ។) ឥឡូវនេះ តើមាននរណាម្នាក់ដែលបានសួរខ្ញុំថា តើខ្ញុំបានអានព្រះគម្ពីរឬអត់នោះ ធ្លាប់គិតអំពីរឿងនេះដែរឬទេ? ប្រសិនបើពួកគេបានពិចារណាអំពីរឿងនេះ ពួកគេនឹងមិនស៊ើបសួររឿងនេះជាប់រហូតនោះទេ ពួកគេនឹងមិនធ្វើរឿងដ៏ល្ងង់ខ្លៅបែបនេះឡើយ។ មនុស្សដែលមិនចាប់យល់សេចក្ដីពិត ឬ គ្មានការយល់ដឹងខាងវិញ្ញាណ ហើយមិនអាចយល់ច្បាស់ពីសារជាតិ និងអត្តសញ្ញាណរបស់ព្រះជាម្ចាស់ ទីបំផុត ក៏ងាកទៅរកវិធីសាស្ត្របែបនេះដើម្បីដោះស្រាយវា។ តើវិធីសាស្ត្រនេះអាចដោះស្រាយបញ្ហាបានដែរឬទេ? ទេ មិនអាចទេ។ វាអាចដោះស្រាយបានត្រឹមតែបញ្ហានៃការចង់ដឹងចង់ឃើញបន្តិចបន្តួចប៉ុណ្ណោះ។ តាមពិត ខ្ញុំក៏អានព្រះគម្ពីរដែរ។ ក្នុងចំណោមអ្នកជឿ តើមាននរណាដែលមិនអានព្រះគម្ពីរនោះ? ខ្ញុំអានវាជាមូលដ្ឋាន។ យ៉ាងហោចណាស់ ខ្ញុំអានកណ្ឌគម្ពីរដំណឹងល្អទាំងបួននៃសញ្ញាថ្មី បើកមើលកណ្ឌគម្ពីរវិវរណៈ និងលោកុប្បត្តិ ហើយមើលកណ្ឌគម្ពីរអេសាយ។ តើអ្នករាល់គ្នាគិតថា ខ្ញុំចូលចិត្តអានអ្វីជាងគេ? (កណ្ឌគម្ពីរយ៉ូប។) ត្រឹមត្រូវហើយ។ សាច់រឿងនៅក្នុងកណ្ឌគម្ពីរយ៉ូប គឺពេញលេញ និងជាក់លាក់ ពាក្យពេចន៍ងាយយល់ ហើយម្យ៉ាងទៀត សាច់រឿងនេះមានតម្លៃ ហើយអាចមានប្រយោជន៍ និងជួយស្អាងដល់មនុស្សសព្វថ្ងៃនេះ។ ឥឡូវនេះ ការពិតបានបង្ហាញថា សាច់រឿងរបស់យ៉ូប ពិតជាមានឥទ្ធិពលយ៉ាងខ្លាំងដល់មនុស្សជំនាន់ក្រោយមែន។ ពួកគេបានចាប់យល់សេចក្ដីពិតជាច្រើនតាមរយៈយ៉ូប គឺចាប់ពីអាកប្បកិរិយារបស់គាត់ចំពោះព្រះជាម្ចាស់ ក៏ដូចជាអាកប្បកិរិយា និងការកំណត់ លក្ខណៈរបស់ព្រះជាម្ចាស់ចំពោះគាត់ ពួកគេបានយល់បំណងព្រះហឫទ័យរបស់ព្រះជាម្ចាស់ និងប្រភេទផ្លូវដែលពួកគេគួរដើរ បន្ទាប់ពីជឿលើព្រះជាម្ចាស់។ ខ្ញុំប្រើកណ្ឌគម្ពីរយ៉ូបជាបរិបទ ដើម្បីប្រកបគ្នាអំពីរឿងមួយចំនួនទាក់ទងនឹងផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ក៏ដូចជាផ្លូវនៃការចុះចូលនឹងព្រះជាម្ចាស់ ពោលគឺសាច់រឿងនេះពិតជាមានតម្លៃណាស់។ វាជារឿងដែលគេគួរអាននៅពេលទំនេរ។ មនុស្សមួយចំនួន នៅពេលពួកគេឃើញព្រះជាម្ចាស់យកកំណើតជាមនុស្ស ហើយបានឃើញពីភាពជាក់ស្ដែង និងភាពប្រក្រតីរបស់ព្រះជាម្ចាស់ ពួកគេប្រហែលជាមិនអាចដឹងច្បាស់ទាំងស្រុងថា តើទ្រង់ពិតជាព្រះជាម្ចាស់មែន ឬ ថានឹងមានអ្វីកើតឡើងនៅពេលអនាគតនោះទេ។ ក៏ប៉ុន្តែ បន្ទាប់ពីយល់សេចក្ដីពិតមួយចំនួន ពួកគេក៏លែងខ្វល់ពីសំណួរទាំងនេះទៀត។ ពួកគេឈប់សិក្សាស្រាវជ្រាវ ឬ ខ្វល់ខ្វាយអំពីរឿងទាំងនេះ ហើយផ្ដោតលើការបំពេញភារកិច្ចរបស់ពួកគេឱ្យបានល្អ ដើរលើផ្លូវដែលពួកគេគួរដើរឱ្យបានត្រឹមត្រូវ និងធ្វើកិច្ចការដែលពួកគេគួរធ្វើឱ្យបានល្អ។ ប៉ុន្តែ សម្រាប់មនុស្សមួយចំនួន ពួកគេនឹងមិនព្រមលែងរឿងនេះឡើយ ពួកគេនៅតែទទូចចង់សិក្សាវា។ តើអ្នករាល់គ្នាគិតយ៉ាងណា តើខ្ញុំគួររវីរវល់នឹងរឿងនេះដែរឬទេ? តើខ្ញុំគួរយកចិត្តទុកដាក់នឹងវាដែរឬទេ? មិនចាំបាច់យកចិត្តទុកដាក់នឹងវាឡើយ។ អស់អ្នកដែលទទួលយកសេចក្ដីពិត តាមធម្មជាតិ ឈប់ស្រាវជ្រាវអំពីវា ចំណែកអ្នកដែលមិនទទួលយកសេចក្ដីពិត នៅតែបន្តធ្វើវាដដែល។ តើការស្រាវជ្រាវនេះបញ្ជាក់ពីអ្វី? ការស្រាវជ្រាវ គឺជាទម្រង់នៃការទាស់ទទឹងមួយ។ នៅក្នុងព្រះបន្ទូលរបស់ព្រះជាម្ចាស់ មានពាក្យមួយឃ្លា។ តើអ្វីជាលទ្ធផលនៃការទាស់ទទឹង? (សេចក្ដីស្លាប់។) ការទាស់ទទឹងនាំទៅរកសេចក្តីស្លាប់។

ពួកទទឹងនឹងព្រះគ្រីស្ទមួយចំនួន ទោះបីជាពួកគេបានទទួលយកកិច្ចការដំណាក់កាលនេះក៏ដោយ ក៏ពួកគេជារឿយៗខ្វល់ខ្វាយថា តើព្រះបន្ទូលដែលត្រូវបានថ្លែង និងកិច្ចការដែលត្រូវបានធ្វើដោយព្រះជាម្ចាស់ដែលយកកំណើតជាមនុស្ស មានធាតុអធិធម្មជាតិណាមួយដែរឬទេ តើមានធាតុដែលហួសពីដែនកំណត់នៃភាពជាមនុស្សធម្មតាដែរឬទេ ហើយថាតើមានធាតុដែលអាចយកមកបញ្ជាក់ពីអត្តសញ្ញាណរបស់ទ្រង់ជាព្រះជាម្ចាស់ដែរឬទេ។ ពួកគេជារឿយៗស្រាវជ្រាវអំពីរឿងទាំងនេះ ដោយសិក្សាយ៉ាងមិនចេះនឿយហត់ពីរបៀបដែលខ្ញុំនិយាយ កាយវិការឫកពា និងទឹកមុខរបស់ខ្ញុំនៅពេលខ្ញុំនិយាយ ក៏ដូចជាគោលការណ៍នៃសកម្មភាពរបស់ខ្ញុំ។ តើពួកគេប្រើប្រាស់អ្វីសម្រាប់ការស្រាវជ្រាវនេះ? ពួកគេវាស់ស្ទង់ និងសិក្សាវា ដោយធៀបនឹងរូបភាព ឬស្ដង់ដានៃបុគ្គលល្បីល្បាញ និងអស្ចារ្យ ដែលពួកគេបានចាប់យល់។ អ្នកខ្លះថែមទាំងសួរថា៖ «ដោយសារតែអ្នកគឺជាព្រះដែលយកកំណើតជាមនុស្ស អត្តសញ្ញាណ និងសារជាតិរបស់អ្នក ច្បាស់ជាខុសពីមនុស្សសាមញ្ញមិនខាន។ ដូច្នេះ តើអ្នកពូកែខាងអ្វី? តើអ្នកមានលក្ខណៈពិសេសអ្វីខ្លះ ដែលគ្រប់គ្រាន់នឹងធ្វើឱ្យយើងដើរតាម និងស្ដាប់បង្គាប់អ្នក ហើយធ្វើឱ្យយើងទទួលស្គាល់អ្នកថាជាព្រះរបស់យើងនោះ?» សំណួរនេះពិតជាធ្វើឱ្យខ្ញុំទាល់តម្រិះមែន។ និយាយដោយស្មោះត្រង់ទៅ ខ្ញុំមិនពូកែខាងអ្វីទាំងអស់។ ខ្ញុំគ្មានភ្នែកដែលអាចមើលឃើញគ្រប់ទិសទី ឬ ត្រចៀកដែលអាចស្ដាប់ឮពីគ្រប់ទិសទីឡើយ។ នៅពេលនិយាយដល់ការអានអត្ថបទ ខ្ញុំមិនអាចអានដប់បន្ទាត់ក្នុងមួយប៉ព្រិចភ្នែកបានទេ ហើយមួយសន្ទុះក្រោយពេលអានរួច ខ្ញុំក៏ភ្លេចអ្វីដែលខ្ញុំបានអានបាត់ទៅ។ ខ្ញុំដឹងបន្តិចបន្តួចអំពីតន្ត្រី ប៉ុន្តែខ្ញុំមិនចេះមើលណោតភ្លេងទេ។ ប្រសិនបើមាននរណាម្នាក់ច្រៀងបទណាមួយពីរឬបីដង ខ្ញុំអាចច្រៀងតាមបាន ប៉ុន្តែ តើនេះអាចចាត់ទុកថាពូកែដែរឬទេ? តើខ្ញុំមានទេពកោសល្យពិសេសអ្វីដែរឬទេ ដូចជាការនិយាយភាសាអង់គ្លេសបានយ៉ាងស្ទាត់ជំនាញ ឬ ការនិយាយភាសាណាមួយនោះ? ខ្ញុំមិនអាចធ្វើរឿងទាំងនេះបានឡើយ។ ចុះតើខ្ញុំពូកែខាងអ្វីទៅ? ខ្ញុំដឹងបន្តិចបន្តួចអំពីតន្ត្រី សិល្បៈសូនរូប របាំ អក្សរសាស្ត្រ ភាពយន្ត និងការរចនា។ ខ្ញុំមានការយល់ដឹងត្រួសៗអំពីវិស័យទាំងនេះ។ នៅពេលពិភាក្សាអំពីទ្រឹស្ដីជាមួយអ្នកជំនាញ វាសុទ្ធតែជាពាក្យបច្ចេកទេសសម្រាប់ខ្ញុំ ប៉ុន្តែខ្ញុំអាចយល់បាននៅពេលខ្ញុំឃើញវា។ ឧទាហរណ៍ នៅក្នុងការរចនាស្ថាបត្យកម្ម ប្រសិនបើវាពាក់ព័ន្ធនឹងទិន្នន័យវិជ្ជាជីវៈ និងបច្ចេកទេស ខ្ញុំមិនយល់ពីវាទេ។ ក៏ប៉ុន្តែ ប្រសិនបើវាទាក់ទងនឹងពណ៌សម្បុរ និងភាពស៊ីគ្នានៃរចនាបថ ខ្ញុំដឹងបន្តិចបន្តួច និងមានការយល់ឃើញខ្លះៗ។ ប៉ុន្តែ ថាតើខ្ញុំអាចសិក្សាដើម្បីក្លាយជាអ្នកជំនាញ ឬបុគ្គលមានទេពកោសល្យនៅក្នុងវិស័យនេះបានឬអត់នោះ វាពិបាកនឹងនិយាយណាស់ ពីព្រោះខ្ញុំមិនបានសិក្សាពីវាឡើយ។ ដោយពិចារណាលើអ្វីដែលមនុស្សអាចទទួលបាននាពេលបច្ចុប្បន្ន ដូចជាតន្ត្រី អក្សរសាស្ត្រ របាំ និងភាពយន្ត ដែលជារឿងស្ថិតក្នុងវិសាលភាពនៃកិច្ចការវិជ្ជាជីវៈរបស់ពួកជំនុំយើង ការរៀនសូត្របន្តិចបន្តួច អាចផ្ដល់ឱ្យខ្ញុំនូវការយល់ដឹងជាមូលដ្ឋានបាន។ មនុស្សមួយចំនួនអាចនិយាយថា៖ «ឥឡូវនេះ ខ្ញុំដឹងពីប្រវត្តិរបស់អ្នកហើយ អ្នកគ្រាន់តែមានការយល់ដឹងជាមូលដ្ឋានប៉ុណ្ណោះ»។ ខ្ញុំមិននិយាយកុហកទេ តាមពិតទៅ ខ្ញុំពិតជាមានត្រឹមតែការយល់ដឹងជាមូលដ្ឋានមែន។ ក៏ប៉ុន្តែ មានរឿងមួយដែលអ្នករាល់គ្នាប្រហែលជាមិនចាប់យល់ ហើយនោះប្រហែលជាជំនាញឯកទេសរបស់ខ្ញុំ។ តើជំនាញឯកទេសនោះគឺជាអ្វី? ខ្ញុំយល់ថា តើវិជ្ជាជីវៈដែលទាក់ទងនឹងវិស័យណាមួយគឺជាអ្វី របៀបដែលសិល្បៈណាមួយត្រូវបានសម្ដែងចេញ និងថាតើវិសាលភាព និងគោលការណ៍ដែលពាក់ព័ន្ធនឹងវាមានអ្វីខ្លះ។ បន្ទាប់ពីស្ទាត់ជំនាញលើរឿងទាំងនេះ ខ្ញុំដឹងពីរបៀបអនុវត្តរឿងដែលមានប្រយោជន៍ទាំងនេះទៅក្នុងកិច្ចការរបស់ពួកជំនុំ ដោយធ្វើឱ្យរឿងទាំងនោះបម្រើដល់កិច្ចការផ្សាយដំណឹងល្អ និងសម្រេចបាននូវប្រសិទ្ធភាពក្នុងការផ្សាយដំណឹងល្អរបស់ព្រះជាម្ចាស់នៅគ្រាចុងក្រោយ។ តើនេះគឺជាជំនាញឯកទេសដែរឬទេ? (មែនហើយ។) ទាក់ទងនឹងអ្វីដែលមនុស្សជាតិខ្វះខាតបំផុតនាពេលបច្ចុប្បន្ននេះ ប្រសិនបើគេអាចប្រើប្រាស់វិធីសាស្ត្រត្រឹមត្រូវ ហើយបន្ទាប់មកចែកចាយសេចក្ដីពិតដែលពាក់ព័ន្ធ ដោយអនុញ្ញាតឱ្យមនុស្សមើលឃើញ និងទទួលយកវា នោះនេះគឺជាវិធីដែលមានប្រសិទ្ធភាពបំផុត។ ប្រសិនបើអ្នកប្រើវិធីសាស្ត្រមួយដែលមនុស្សអាចទទួលយកបាន ហើយអាចបង្ហាញសេចក្ដីពិតយ៉ាងច្បាស់លាស់ និងពន្យល់ពីកិច្ចការរបស់ព្រះជាម្ចាស់ ទាំងអស់នេះតាមរបៀបដែលការគិតរបស់មនុស្សធម្មតាអាចទទួលយកបាន និងមានសមត្ថភាពឈានដល់ពោល នេះគឺមានប្រយោជន៍យ៉ាងធំធេងសម្រាប់មនុស្ស។ ប្រសិនបើយើងប្រើប្រាស់ចំណេះដឹងរាក់កំភែលដែលយើងមាន ហើយអនុវត្តរឿងដែលមានប្រយោជន៍ទាំងនេះទាំងអស់ នោះវាគ្រប់គ្រាន់ហើយក្នុងការមានជំនាញឯកទេសប្រភេទនេះ។ ខ្ញុំស្ទាត់ជំនាញខាងរឿងមួយ តើអ្នករាល់គ្នារកឃើញហើយឬនៅ? (ព្រះជាម្ចាស់ស្ទាត់ជំនាញខាងការប្រកបគ្នាអំពីសេចក្ដីពិត។) តើការប្រកបគ្នាអំពីសេចក្ដីពិត អាចចាត់ទុកថាជាជំនាញមួយដែរឬទេ? តើវាមិនមែនជាជំនាញឯកទេសទេឬអី? ដូច្នេះ តើខ្ញុំពូកែខាងអ្វីទៅ? ខ្ញុំស្ទាត់ជំនាញខាងការរកឃើញសារជាតិពុករលួយនៅក្នុងអ្នករាល់គ្នា។ ប្រសិនបើខ្ញុំមិនពូកែខាងរឿងនេះទេ ចូរប្រាប់ខ្ញុំមកមើល៍ តើខ្ញុំអាចធ្វើការយ៉ាងដូចម្ដេចទៅ នៅពេលមានបញ្ហាកើតឡើងចំពោះអ្នករាល់គ្នា ហើយខ្ញុំមិនដឹងថា ពួកគេបញ្ចេញឱ្យឃើញនិស្ស័យពុករលួយ ឬ សារជាតិធម្មជាតិអ្វីនោះ? វាមិនអាចទៅរួចឡើយ។ តើវាត្រឹមត្រូវដែរឬទេក្នុងការនិយាយថា ការរកឃើញសារជាតិពុករលួយរបស់អ្នករាល់គ្នា គឺជាអ្វីដែលខ្ញុំពូកែបំផុតនោះ? (មែនហើយ។) វាគួរតែជាអ្វីដែលខ្ញុំពូកែបំផុតហើយ។ ខ្ញុំពូកែបំផុតខាងការរកឃើញនិស្ស័យពុករលួយរបស់បុគ្គលម្នាក់ៗ និងសារជាតិធម្មជាតិរបស់ពួកគេ។ ខ្ញុំស្ទាត់ជំនាញខាងការញែកដឹងពីផ្លូវដែលនរណាម្នាក់ដើរ និងអាកប្បកិរិយារបស់ពួកគេចំពោះព្រះជាម្ចាស់ ដោយផ្អែកលើសារជាតិធម្មជាតិរបស់ពួកគេ។ បន្ទាប់មក តាមរយៈការបង្ហាញចេញ ឥរិយាបថ និងសារជាតិរបស់ពួកគេ ខ្ញុំប្រកបគ្នាអំពីសេចក្ដីពិតដល់ពួកគេ ដោយដោះស្រាយបញ្ហាជាក់លាក់ ព្រមទាំងជួយពួកគេឱ្យដោះស្រាយបញ្ហារបស់ពួកគេ និងចេញផុតពីរឿងទាំងនោះ។ ក្នុងតថភាព នេះមិនមែនជាជំនាញទេ វាគឺជាព័ន្ធកិច្ចរបស់ខ្ញុំ វាគឺជាកិច្ចការដែលស្ថិតក្នុងវិសាលភាពនៃការទទួលខុសត្រូវរបស់ខ្ញុំ។ តើអ្នករាល់គ្នាជំនាញខាងរឿងនេះដែរឬទេ? (ទេ ពួកយើងមិនជំនាញទេ។) ដូច្នេះ តើអ្នករាល់គ្នាជំនាញខាងអ្វីទៅ? (ការបញ្ចេញឱ្យឃើញសេចក្ដីពុករលួយ។) ការដែលថាអ្នករាល់គ្នាជំនាញខាងការបញ្ចេញឱ្យឃើញសេចក្ដីពុករលួយ គឺមិនត្រឹមត្រូវទេ។ អ្នករាល់គ្នាជំនាញខាងការព្រងើយកន្តើយនឹងសេចក្ដីពិត បន្ទាប់ពីអ្នកឮវា ដោយមិនសូវយកចិត្តទុកដាក់នឹងវា ហើយជំនាញខាងការធ្វើឱ្យតែរួចពីដៃ ខណៈពេលបំពេញភារកិច្ចរបស់អ្នក ដោយមិនយកចិត្តទុកដាក់នឹងវាទាល់តែសោះ។ តើមិនមែនអ៊ីចឹងទេឬអី? (មែនហើយ។) ខ្ញុំប្រាប់អ្នករាល់គ្នាពីរឿងទាំងនេះដោយបើកចំហ តើពួកផារិស៊ី និងពួកទទឹងនឹងព្រះគ្រីស្ទអាចនិយាយទៅកាន់អ្នករាល់គ្នាតាមរបៀបនេះបានដែរឬទេ? (ទេ ពួកគេមិនអាចទេ។) ពួកគេដាច់ខាតមិននិយាយបែបនេះឡើយ។ ហេតុអ្វីមិននិយាយ? ពួកគេចាត់ទុកវាជារឿងគួរឱ្យអាម៉ាស់ ជាភាពខ្វះខាតនៅក្នុងភាពជាមនុស្ស ជាបញ្ហាឯកជនភាព និងជាប្រវត្តិរបស់បុគ្គលម្នាក់។ ពួកគេនិយាយថា៖ «តើខ្ញុំអាចឱ្យអ្នកដទៃដឹងពីប្រវត្តិរបស់ខ្ញុំយ៉ាងដូចម្ដេចទៅ? ប្រសិនបើរឿងនោះកើតឡើង តើខ្ញុំនឹងមិនបាត់បង់មុខមាត់ សេចក្ដីថ្លៃថ្នូរ និងឋានៈទាំងអស់ទេឬ? ពេលនោះ តើខ្ញុំអាចប្រព្រឹត្តខ្លួនយ៉ាងដូចម្ដេចទៅ?» បើតាមពួកគេ ពួកគេសុខចិត្តឈប់រស់នៅតែម្ដងទៅ! ដូច្នេះ បន្ទាប់ពីបានចែករំលែកស្ថានភាពរបស់ខ្ញុំយ៉ាងបើកចំហជាមួយអ្នករាល់គ្នាបែបនេះ តើវាប៉ះពាល់ដល់សេចក្ដីជំនឿរបស់អ្នករាល់គ្នាលើព្រះជាម្ចាស់ដែរឬទេ? (ទេ វាមិនប៉ះពាល់ទេ។) សូម្បីតែអ្នករាល់គ្នាមានគំនិតខ្លះៗអំពីរឿងនេះ ក៏ខ្ញុំមិនខ្លាចដែរ។ ហេតុអ្វីបានជាខ្ញុំមិនខ្លាច? ការមានគំនិតខ្លះៗគឺជារឿងធម្មតា វាគ្រាន់តែជាបណ្ដោះអាសន្នប៉ុណ្ណោះ។ មនុស្សអាចនឹងជួបប្រទះការភាន់ច្រឡំខាងការមើលឃើញ និងការស្ដាប់ឮម្ដងម្កាល។ វាតែងតែមានលទ្ធភាពនៃការយល់ដឹងដែលខុសឆ្គងជាបណ្ដោះអាសន្ន ឬ ការយល់ច្រឡំមួយភ្លែត។ តើនេះមានន័យថា មនុស្សនឹងរៀបចំអីវ៉ាន់ចាកចេញដោយសារតែរឿងនេះ ឬ ក្លាយជាអវិជ្ជមាន និងទន់ខ្សោយឬ? ប៉ុន្តែ ប្រសិនបើអ្នកពិតជាបុគ្គលដែលដេញតាមសេចក្ដីពិតមែន តើអ្នកអាចបដិសេធព្រះជាម្ចាស់ ឬ ចាកចេញពីព្រះជាម្ចាស់ ដោយសារតែសញ្ញាណមួយភ្លែតបានដែរឬទេ? ទេ អ្នកមិនអាចចាកចេញបានឡើយ។ មនុស្សដែលដេញតាមសេចក្ដីពិតយ៉ាងពិតប្រាកដ អាចប្រព្រឹត្តចំពោះ និងចាប់យល់រឿងទាំងនេះបានយ៉ាងត្រឹមត្រូវ ពួកគេអាចទទួលយកការពិតទាំងនេះជាធម្មតាដោយមិនដឹងខ្លួន ហើយបន្តិចម្ដងៗ ប្រែក្លាយរឿងទាំងនោះទៅជាការស្គាល់ពិតប្រាកដអំពីព្រះជាម្ចាស់ ជាចំណេះដឹងដែលសត្យានុម័ត និងត្រឹមត្រូវ ពោល នេះគឺជាការយល់ដឹងពិតប្រាកដអំពីសេចក្ដីពិត។ ថ្ងៃណាមួយ មាននរណាម្នាក់អាចនឹងនិយាយថា៖ «ព្រះដែលយកកំណើតជាមនុស្ស ពិតជាគួរឱ្យអាណិតណាស់ គាត់មិនអាចធ្វើអ្វីបានឡើយ ក្រៅពីនិយាយសេចក្ដីពិត»។ តើនេះជាទឹកដមសម្ដីប្រភេទណា? នេះគឺជាទឹកដមសម្ដីរបស់ពួកទទឹងនឹងព្រះគ្រីស្ទ។ តើអ្នករាល់គ្នាស្របតាមពួកគេដែរឬទេ? (ខ្ញុំមិនស្របតាមទេ។) ហេតុអ្វីបានជាអ្នកមិនស្របតាម? (អ្វីដែលពួកគេនិយាយ មិនមែនជាការពិតទេ។) អ្វីដែលពួកគេនិយាយ គឺជាការពិត។ ព្រះជាម្ចាស់ដែលយកកំណើតជាមនុស្ស ក្រៅពីអាចសម្ដែងចេញនូវសេចក្ដីពិតនៅក្នុងព្រះបន្ទូលរបស់ទ្រង់ ទ្រង់មិនចេះធ្វើអ្វីផ្សេងទៀតឡើយ ទ្រង់មិនមានជំនាញជាក់លាក់ណាមួយទេ។ តើនេះគួរឱ្យអាណិតដែរឬទេ? តើអ្នករាល់គ្នាគិតដូច្នេះដែរឬទេ? (ទេ។) ចុះតើអ្នករាល់គ្នាគិតយ៉ាងណាវិញ? មនុស្សមួយចំនួននិយាយថា៖ «គឺដោយសារតែព្រះជាម្ចាស់សាមញ្ញ និងធម្មតា ហើយបំពេញកិច្ចការជាក់ស្ដែងនេះហើយ ទើបពួកយើងជាមនុស្សជាតិពុករលួយ មានឱកាសទទួលបានសេចក្ដីសង្គ្រោះ។ បើមិនដូច្នេះទេ ពួកយើងទាំងអស់គ្នានឹងធ្លាក់នរកមិនខាន។ ឥឡូវនេះ ពួកយើងកំពុងទទួលបានអត្ថប្រយោជន៍យ៉ាងធំ ដូច្នេះ ចូរលួចសប្បាយចិត្តចុះ!» តើអ្នករាល់គ្នាមានអារម្មណ៍បែបនេះដែរឬទេ? (មែនហើយ។) ប៉ុន្តែ មនុស្សមួយចំនួនគឺខុសពីនេះ។ ពួកគេមានអារម្មណ៍ថា «ព្រះគ្រាន់តែនិយាយប៉ុណ្ណោះ គ្មានអ្វីអធិធម្មជាតិអំពីគាត់ឡើយ។ តើខ្ញុំទទួលបានអ្វីខ្លះ? ខ្ញុំមានសញ្ញាណ និងគំនិតផ្ទាល់ខ្លួនអំពីព្រះ ហើយខ្ញុំវិនិច្ឆ័យព្រះពីក្រោយខ្នងគាត់ ប៉ុន្តែព្រះមិនបានប្រៀនប្រដៅខ្ញុំឡើយ។ ខ្ញុំមិនបានរងទុក្ខ ឬ ត្រូវបានគេដាក់ទោសទេ។» ភាពគឃ្លើនរបស់ពួកគេក៏កើនឡើងជាលំដាប់ ហើយពួកគេហ៊ាននិយាយអ្វីគ្រប់យ៉ាង។ មនុស្សមួយចំនួននិយាយថា៖ «នេះជារបៀបដែលអ្នកគួរស្គាល់ព្រះដែលយកកំណើតជាមនុស្ស៖ នៅពេលគាត់និយាយ ធ្វើការ និងសម្ដែងចេញនូវសេចក្ដីពិត វាគឺជាវិញ្ញាណរបស់ព្រះដែលធ្វើការនៅខាងក្នុង ហើយសាច់ឈាមគ្រាន់តែជាសំបក ជាឧបករណ៍ប៉ុណ្ណោះ។ សារជាតិពិតប្រាកដ គឺជាវិញ្ញាណរបស់ព្រះ វាគឺជាវិញ្ញាណរបស់ព្រះដែលកំពុងនិយាយ។ ប្រសិនបើមិនមែនជាវិញ្ញាណរបស់ព្រះទេ តើសាច់ឈាមអាចនិយាយពាក្យទាំងនោះបានដែរឬទេ?» ពាក្យទាំងនេះស្ដាប់ទៅហាក់ដូចជាត្រឹមត្រូវនៅពេលអ្នកស្ដាប់ ប៉ុន្តែតើវាមានអត្ថន័យយ៉ាងណា? (ការប្រមាថ។) ត្រឹមត្រូវហើយ វាគឺជាការប្រមាថ ពោលគឺ ជានិស្ស័យដ៏កាចសាហាវមែន! តើពួកគេកំពុងព្យាយាមនិយាយពីអ្វី? «អ្នក ជាមនុស្សដែលគ្មានអ្វីគួរឱ្យកត់សម្គាល់ទេ។ អ្នកមិនមានរូបរាងខ្ពង់ខ្ពស់ទេ អ្នកមើលទៅមិនអស្ចារ្យនោះទេ។ សម្ដីរបស់អ្នកមិនមានវោហារសាស្ត្រ ឬស៊ីជម្រៅខាងទ្រឹស្ដីឡើយ គឺអ្នកត្រូវតែគិតសិន មុននឹងនិយាយអ្វីមួយ។ តើអ្នកអាចជាព្រះដែលយកកំណើតជាមនុស្សយ៉ាងដូចម្ដេចទៅ? ហេតុអ្វីបានជាអ្នកមានពរ និងមានសំណាងម្ល៉េះ? ហេតុអ្វីមិនមែនជាខ្ញុំដែលជាព្រះដែលយកកំណើតជាមនុស្ស?» នៅទីបញ្ចប់ ពួកគេនិយាយថា៖ «វាសុទ្ធតែជាវិញ្ញាណរបស់ព្រះដែលធ្វើការ និងនិយាយ សាច់ឈាមគ្រាន់តែជាច្រកចេញនៃវិញ្ញាណប៉ុណ្ណោះ វាគឺជាឧបករណ៍មួយ»។ ការនិយាយបែបនេះ ធ្វើឱ្យពួកគេមានអារម្មណ៍ថាស្មើគ្នា។ វាគឺជាការច្រណែន ដែលនាំទៅរកការស្អប់។ អត្ថន័យបង្កប់នោះគឺ៖ «ហេតុអ្វីបានជាអ្នកជាព្រះដែលយកកំណើតជាមនុស្ស? ហេតុអ្វីបានជាអ្នកមានសំណាងម្ល៉េះ? តើអ្នកទទួលបានអត្ថប្រយោជន៍នេះដោយរបៀបណា? ហេតុអ្វីបានជាខ្ញុំមិនទទួលបានវា? ខ្ញុំមិនគិតថាអ្នកគ្រាន់បើជាងខ្ញុំនោះទេ។ អ្នកមិនសូវមានវោហារសាស្ត្រទេ អ្នកមិនមានការអប់រំខ្ពស់ទេ អ្នកមិនសង្ហាដូចខ្ញុំទេ ហើយអ្នកក៏មិនខ្ពស់ដូចខ្ញុំដែរ។ តើអ្នកគ្រាន់បើជាងខ្ញុំត្រង់ណា? ហេតុអ្វីបានជាអ្នកជាព្រះដែលយកកំណើតជាមនុស្ស? ហេតុអ្វីមិនមែនជាខ្ញុំ? ប្រសិនបើអ្នកជាព្រះដែលយកកំណើតជាមនុស្ស នោះមនុស្សជាច្រើនក៏អ៊ីចឹងដែរ។ ខ្ញុំក៏ត្រូវតែដណ្ដើមរឿងនេះដែរ។ មនុស្សគ្រប់គ្នានិយាយថាអ្នកគឺជាព្រះ ខ្ញុំមិនអាចធ្វើអ្វីបានឡើយចំពោះរឿងនោះ ប៉ុន្តែខ្ញុំនៅតែវិនិច្ឆ័យអ្នកបែបនេះដដែល។ ការនិយាយបែបនេះ ធ្វើឱ្យខ្ញុំធូរស្បើយពីការស្អប់!» តើនេះមិនមែនជាភាពកាចសាហាវទេឬ? (មែនហើយ។) ពួកគេហ៊ាននិយាយអ្វីក៏ដោយ ដើម្បីដណ្ដើមឋានៈ ពោលគឺ តើនេះមិនមែនជាការស្វែងរកសេចក្ដីស្លាប់ទេឬ? ប្រសិនបើអ្នកមិនចង់ទទួលស្គាល់ថាទ្រង់គឺជាព្រះជាម្ចាស់ទេ តើមាននរណាបង្ខំអ្នក? តើខ្ញុំបានបង្ខំអ្នកឬ? ខ្ញុំមិនបានបង្ខំអ្នកទេ តើមែនទេ? ទីមួយ ខ្ញុំមិនបានអង្វរអ្នកឱ្យទទួលយកឡើយ។ ទីពីរ ខ្ញុំមិនបានប្រើមធ្យោបាយជ្រុលហួសហេតុ ដើម្បីបង្ខំអ្នកឱ្យទទួលយកនោះទេ។ ទីបី ព្រះវិញ្ញាណរបស់ព្រះជាម្ចាស់មិនបានធ្វើអន្តរាគមន៍ ដោយប្រាប់អ្នកថា អ្នកត្រូវតែទទួលយក បើមិនដូច្នេះទេ អ្នកនឹងត្រូវទទួលទោសឡើយ។ តើព្រះជាម្ចាស់បានធ្វើបែបនេះដែរឬទេ? ទេ។ អ្នកមានសិទ្ធិជ្រើសរើសដោយសេរី អ្នកអាចជ្រើសរើសមិនទទួលយកបាន។ ដូច្នេះ ប្រសិនបើអ្នកមិនចង់ទទួលយកទេ ហេតុអ្វីបានជាទីបំផុតអ្នកនៅតែទទួលយកដដែល? តើអ្នកមិនមែនគ្រាន់តែស្វែងរកព្រះពរទេឬអី? ពួកគេចង់បានព្រះពរ ប៉ុន្តែមិនអាចទទួលយក ឬ ស្តាប់បង្គាប់បាន ឬ ពួកគេនៅតែមានអារម្មណ៍ថាមិនសុខចិត្ត ដូច្នេះ តើពួកគេធ្វើអ្វី? ពួកគេនិយាយពាក្យសម្ដីដ៏ព្យាបាទបែបនេះ។ តើអ្នករាល់គ្នាធ្លាប់ឮពាក្យសម្ដីប្រភេទនេះពីមុនមកដែរឬទេ? ខ្ញុំធ្លាប់ឮពាក្យទាំងនេះមិនមែនត្រឹមតែម្ដង ឬ ពីរដងទេ នៅក្នុងចំណោមមនុស្សមួយចំនួន។ មនុស្សមួយចំនួនគិតថា៖ «យើងបានចាប់ផ្ដើមជឿលើព្រះរួមគ្នាជាមួយអ្នក។ នៅពេលនោះ អ្នកនៅក្មេង ហើយតែងតែកត់ត្រាព្រះបន្ទូលរបស់ព្រះ។ ក្រោយមក អ្នកក៏បានចាប់ផ្ដើមអធិប្បាយ។ អ្នកគ្រាន់តែជាមនុស្សសាមញ្ញម្នាក់ប៉ុណ្ណោះ យើងដឹងពីប្រវត្តិរបស់អ្នក»។ តើខ្ញុំមានប្រវត្តិបែបណាទៅ? ខ្ញុំគ្រាន់តែជាមនុស្សសាមញ្ញម្នាក់ប៉ុណ្ណោះ នោះគឺជាការពិតអំពីខ្ញុំ។ គ្រាន់តែដោយសារខ្ញុំសាមញ្ញ និងធម្មតា ហើយអាចមានមនុស្សជាច្រើនដើរតាមខ្ញុំនៅថ្ងៃនេះ តើមិនមែនដោយសារហេតុនេះទេឬ ដែលធ្វើឱ្យអ្នកមិនសុខចិត្តនោះ? ប្រសិនបើអ្នកមិនសុខចិត្តទេ នោះកុំជឿអី។ នេះគឺជាកិច្ចការរបស់ព្រះជាម្ចាស់ ខ្ញុំមិនអាចគេចវេះពីការទទួលខុសត្រូវរបស់ខ្ញុំបានទេ ខ្ញុំគ្មានលេសឡើយ ហើយខ្ញុំក៏មិនបានធ្វើអ្វីដែលធ្វើឱ្យឈឺចាប់ ឬបង្កគ្រោះថ្នាក់ដែរ។ ដូច្នេះ ហេតុអ្វីបានជាអ្នកប្រព្រឹត្តចំពោះខ្ញុំដោយទស្សនៈបែបនេះ? ប្រសិនបើអ្នកមិនសុខចិត្តទេ នោះកុំជឿអី។ ចង់ជឿនរណា ក៏ជឿទៅ កុំដើរតាមខ្ញុំអី។ ខ្ញុំមិនបានបង្ខំអ្នកទេ។ ហេតុអ្វីបានជាអ្នកដើរតាមខ្ញុំ? អ្នកខ្លះថែមទាំងមកផ្ទះរបស់ខ្ញុំដើម្បីស៊ើបអង្កេតទៀតផង។ តើពួកគេកំពុងស៊ើបអង្កេតពីអ្វី? ពួកគេបានសួរខ្ញុំថា៖ «តើអ្នកត្រឡប់ទៅផ្ទះវិញដែរឬទេ? តើស្ថានភាពសេដ្ឋកិច្ចនៅផ្ទះរបស់អ្នកឥឡូវនេះយ៉ាងម៉េចដែរ? តើសមាជិកគ្រួសាររបស់អ្នកធ្វើការអ្វី? តើពួកគេនៅឯណា? តើជីវិតរបស់ពួកគេយ៉ាងម៉េចដែរ?» មនុស្សមួយចំនួនថែមទាំងពិនិត្យពិច័យភួយក្រាល និងភួយដណ្តប់បន្ថែមនៅក្នុងផ្ទះរបស់ខ្ញុំទៀតផង។ មនុស្សទាំងនេះមិនសុខចិត្តជឿលើព្រះជាម្ចាស់ទាល់តែសោះ! ហេតុអ្វីបានជាពួកគេមិនសុខចិត្ត? ពីព្រោះពួកគេគិតថា៖ «ព្រះមិនគួរមានលក្ខណៈបែបនេះទេ។ ព្រះមិនគួរតូចទាប ធម្មតា និងជាក់ស្ដែង ហើយធម្មតា និងសាមញ្ញបែបនេះឡើយ។ គាត់ធម្មតាពេកហើយ ធម្មតាដល់ថ្នាក់យើងមិនអាចទទួលស្គាល់គាត់ថាជាព្រះបានឡើយ»។ តើភ្នែករបស់អ្នកដែលខ្វះការយល់ដឹងខាងវិញ្ញាណ អាចទទួលស្គាល់ព្រះជាម្ចាស់បានដែរឬទេ? សូម្បីតែព្រះជាម្ចាស់យាងចុះពីស្ថានសួគ៌មកប្រាប់អ្នកពីរឿងនេះ ក៏អ្នកនៅតែមិនអាចទទួលស្គាល់ទ្រង់បានដែរ។ តើអ្នកស័ក្ដិសមនឹងឃើញរូបសណ្ឋានពិតរបស់ព្រះជាម្ចាស់ដែរឬទេ? សូម្បីតែព្រះជាម្ចាស់ប្រាប់អ្នកយ៉ាងច្បាស់ថា ទ្រង់គឺជាព្រះជាម្ចាស់ ក៏អ្នកនឹងមិនទទួលយកវាដែរ។ តើអ្នកអាចទទួលស្គាល់ទ្រង់បានដែរឬទេ? តើអ្នកទាំងនេះជាមនុស្សប្រភេទណា? តើធម្មជាតិរបស់ពួកគេគឺជាអ្វី? (សេចក្តីទុច្ចរិត។) មនុស្សទាំងនេះពិតជា «បើកភ្នែកខ្ញុំឱ្យទូលាយ» មែន។

ចាប់តាំងពីទទួលយកកិច្ចការរបស់ព្រះជាម្ចាស់មក កាលដែលខ្ញុំបំពេញកិច្ចការរបស់ខ្ញុំដោយអត្តសញ្ញាណ និងតំណែងនេះ ខ្ញុំបានទាក់ទងជាមួយបុគ្គលមួយចំនួន។ នៅពេលប្រឈមមុខនឹង «មនុស្សមានទេពកោសល្យ» ដ៏ចម្រុះទាំងនេះ ខ្ញុំបានសង្កេតឃើញថា មានពាក្យពីរម៉ាត់ដែលមិនអាចកាត់ផ្ដាច់ពីនិស្ស័យពុករលួយរបស់មនុស្សបាន នោះគឺ៖ «អាក្រក់» និង «ទុច្ចរិត» ពោលគឺ ពាក្យទាំងពីរនេះគ្របដណ្ដប់លើវាទាំងអស់។ ហេតុអ្វីបានជាពួកគេសិក្សា ពីខ្ញុំរាល់ថ្ងៃ? ហេតុអ្វីបានជាពួកគេមិនសុខចិត្តទទួលស្គាល់អត្តសញ្ញាណរបស់ខ្ញុំ? តើមិនមែនដោយសារតែខ្ញុំជាមនុស្សសាមញ្ញ និងធម្មតាខ្លាំងពេកទេឬ? ប្រសិនបើខ្ញុំស្ថិតក្នុងទម្រង់ជារូបសណ្ឋានខាងវិញ្ញាណ តើពួកគេហ៊ានដែរឬទេ? ពួកគេនឹងមិនហ៊ានសិក្សាពីខ្ញុំតាមរបៀបនេះឡើយ។ ប្រសិនបើខ្ញុំមានឋានៈក្នុងសង្គមណាមួយ រួមជាមួយនឹងសមត្ថភាពពិសេស រូបភាព និងរូបរាងជាបុគ្គលអស្ចារ្យម្នាក់ ព្រមទាំងមាននិស្ស័យរាងអាក្រក់ ផ្ដាច់ការ និងឃោរឃៅបន្តិច តើមនុស្សទាំងនេះហ៊ានមកផ្ទះរបស់ខ្ញុំ ដើម្បីស៊ើបអង្កេត និងសិក្សាពីខ្ញុំដែរឬទេ? ពួកគេដាច់ខាតមិនហ៊ានឡើយ ពួកគេនឹងគេចវេះពីខ្ញុំ ពួកគេនឹងលាក់ខ្លួននៅពេលឃើញខ្ញុំដើរមក ហើយពួកគេច្បាស់ជាមិនហ៊ានសិក្សាពីខ្ញុំឡើយ តើមែនទេ? ចុះហេតុអ្វីបានជាពួកគេអាចសិក្សាពីខ្ញុំតាមរបៀបនេះបាន? ពួកគេមើលឃើញខ្ញុំជាផ្ទាំងស៊ីបដ៏ងាយស្រួល។ តើការធ្វើជាផ្ទាំងស៊ីបដ៏ងាយស្រួល មានន័យដូចម្ដេច? វាមានន័យថា ខ្ញុំសាមញ្ញពេកហើយ។ តើពាក្យ «សាមញ្ញ» មានន័យបង្កប់យ៉ាងដូចម្ដេច? «អ្នកគ្រាន់តែជាមនុស្សម្នាក់ប៉ុណ្ណោះ តើអ្នកអាចជាព្រះយ៉ាងដូចម្ដេចទៅ? អ្នកខ្វះខាតទាំងស្រុងនូវចំណេះដឹង ការសិក្សា អំណោយទាន ទេពកោសល្យ និងសមត្ថភាពដែលព្រះគួរតែមាន។ តើអ្នកដូចព្រះត្រង់ណា? អ្នកមិនដូចគាត់ទេ! ហេតុដូច្នេះហើយ វាពិបាកសម្រាប់ខ្ញុំណាស់ក្នុងការទទួលយកថាអ្នកគឺជាព្រះ ក្នុងការដើរតាមអ្នក ស្ដាប់ពាក្យសម្ដីរបស់អ្នក និងចុះចូលនឹងអ្នក។ ខ្ញុំត្រូវតែធ្វើការស៊ើបអង្កេតយ៉ាងល្អិតល្អន់៖ ខ្ញុំត្រូវតែសង្កេតមើលអ្នក តាមដានមើលអ្នក ហើយមិនបណ្ដោយឱ្យអ្នកធ្វើអ្វីដែលមិនត្រឹមត្រូវឡើយ»។ តើពួកគេកំពុងព្យាយាមធ្វើអ្វី? ប្រសិនបើខ្ញុំមានឋានៈក្នុងសង្គម និងមានកេរ្តិ៍ឈ្មោះល្បីល្បាញកម្រិតណាមួយ ឧទាហរណ៍ ប្រសិនបើខ្ញុំជាអ្នកចម្រៀងលំដាប់កំពូល ហើយថ្ងៃណាមួយ ខ្ញុំធ្វើបន្ទាល់ដោយនិយាយថា ខ្ញុំគឺជាព្រះជាម្ចាស់ ជាព្រះគ្រីស្ទ តើមិនមានមនុស្សមួយចំនួនជឿជាក់ទេឬ? ចំនួនមនុស្សដែលសិក្សាពីខ្ញុំ នឹងមានតិចជាងនេះមិនខាន។ គឺដោយសារតែការពិតដែលថា ខ្ញុំសាមញ្ញ ធម្មតា ជាក់ស្ដែង និងធម្មតាពេកនេះហើយ ដែលបញ្ចេញឱ្យឃើញពីមនុស្សជាច្រើន។ តើវាបញ្ចេញឱ្យឃើញអ្វីខ្លះនៅក្នុងពួកគេ? វាបញ្ចេញឱ្យឃើញពីសេចក្តីទុច្ចរិតរបស់ពួកគេ។ តើសេចក្តីទុច្ចរិតនេះឈានដល់កម្រិតណា? វាឈានដល់កម្រិតដែលថា នៅពេលខ្ញុំដើរកាត់ពួកគេ ពួកគេនឹងសិក្សាពីខ្ញុំអស់រយៈពេលយ៉ាងយូរ ដោយសម្លឹងរកមើលរូបអង្គរបស់ព្រះជាម្ចាស់ពីក្រោយខ្នងរបស់ខ្ញុំ ដោយពិនិត្យមើលថាតើមានអព្ភូតហេតុណាមួយកើតឡើងអមជាមួយសម្ដីរបស់ខ្ញុំដែរឬទេ។ ពួកគេជារឿយៗស្មាននៅក្នុងចិត្តរបស់ពួកគេថា៖ «តើពាក្យសម្ដីទាំងនេះមកពីណា? តើគាត់បានរៀនវាឬ? វាមិនទំនងសោះថា៖ គាត់ហាក់ដូចជាមិនមានពេលដើម្បីសិក្សាឡើយ។ គាត់បានផ្លាស់ប្ដូរយ៉ាងខ្លាំងក្នុងប៉ុន្មានឆ្នាំថ្មីៗនេះ វាមិនហាក់ដូចជារឿងដែលបានរៀនសូត្រនោះទេ។ ដូច្នេះ តើពាក្យសម្ដីទាំងនេះមកពីណា? វាពិបាកនឹងវាស់ស្ទង់ណាស់ ខ្ញុំត្រូវតែប្រុងប្រយ័ត្ន» ហើយពួកគេក៏បន្តសិក្សា។ អស់អ្នកដែល សិក្សាឥតឈប់ មិនចូលរួម មិនប្រាស្រ័យទាក់ទង ឬ មិនសន្ទនាជាមួយខ្ញុំទល់មុខគ្នាឡើយ ពួកគេតែងតែត្រិះរិះពីក្រោយខ្នងរបស់ខ្ញុំ តែងតែចង់រកកំហុសនៅក្នុងពាក្យសម្ដីរបស់ខ្ញុំ និងរកចំណុចខ្សោយដើម្បីយកប្រៀប។ ពួកគេអាចសិក្សាពីប្រយោគមួយដែលមិនស្របតាមសញ្ញាណរបស់ពួកគេអស់រយៈពេលជាច្រើនថ្ងៃ ហើយសម្ដីរាងតឹងតែងបន្តិច អាចធ្វើឱ្យពួកគេកើតមានសញ្ញាណបាន។ តើរឿងទាំងនេះមកពីណា? វាមកពីគំនិត និងចំណេះដឹងរបស់មនុស្ស។ តើមនុស្សដែលអាចសិក្សាពីព្រះជាម្ចាស់ ដែលអាចប្រើប្រាស់ឥតឈប់នូវគំនិតរបស់ពួកគេដើម្បីស្មានអំពីព្រះជាម្ចាស់ ជាមនុស្សប្រភេទណា? តើពួកគេអាចត្រូវបានកំណត់លក្ខណៈថាជាមនុស្សដែលមាននិស្ស័យទុច្ចរិតបានដែរឬទេ? ពិតប្រាកដណាស់! ដោយសារតែអ្នកមានពេលវេលា និងកម្លាំង វាពិតជាល្អណាស់ ប្រសិនបើអ្នកអាចត្រិះរិះពិចារណាអំពីសេចក្ដីពិតបាននោះ! តើសេចក្ដីពិតមួយណា ដែលមិនត្រូវការពេលវេលាខ្លះសម្រាប់អ្នកដើម្បីប្រកបគ្នា និងត្រិះរិះពិចារណាអំពីវានោះ? មានសេចក្ដីពិតជាច្រើន ដែលអ្នកប្រហែលជាមិនអាចត្រិះរិះពិចារណាអំពីវាទាំងអស់បានឡើយនៅក្នុងមួយជីវិតនេះ។ មានសេចក្ដីពិតច្រើនពេកហើយ ដែលមនុស្សម្នាក់ត្រូវយល់។ ពួកគេមិនមានអារម្មណ៍ថាមានបន្ទុកអ្វីទាល់តែសោះអំពីរឿងនេះ ប៉ុន្តែពួកគេមិនដែលភ្លេចពីរឿងខាងក្រៅ និងរាក់កំភែលទាំងនោះឡើយ ហើយតែងតែសិក្សាពីរឿងទាំងនោះជានិច្ច។ ពេលខ្ញុំនិយាយភ្លាម ពួកគេព្រិចភ្នែក សម្លឹងមើលទឹកមុខរបស់ខ្ញុំ ពិនិត្យពិច័យសកម្មភាព និងការបញ្ចេញមតិរបស់ខ្ញុំ ហើយស្មាននៅក្នុងចិត្តរបស់ពួកគេថា៖ «តើគាត់មានលក្ខណៈដូចព្រះដែរឬទេ នៅក្នុងទិដ្ឋភាពនេះ? សម្ដីរបស់គាត់មិនដូចព្រះទេ ទឹកមុខរបស់គាត់ក៏មិនសូវស៊ីគ្នាដែរ។ តើខ្ញុំអាចវាស់ស្ទង់គាត់ដោយរបៀបណា? តើខ្ញុំអាចមើលឃើញពីអ្វីដែលគាត់គិតអំពីខ្ញុំ នៅក្នុងជម្រៅចិត្តរបស់គាត់ដោយរបៀបណា? តើគាត់គិតយ៉ាងណាអំពីរឿងនេះ និងរឿងនោះ? តើគាត់កំណត់លក្ខណៈខ្ញុំយ៉ាងដូចម្ដេច?» ពួកគេតែងតែលាក់ទុកគំនិតទាំងនេះ។ តើនេះមិនទុច្ចរិតទេឬ? (មែនហើយ។) នេះគឺហួសពីការសង្គ្រោះទៅហើយ—វាទុច្ចរិតពេកហើយ!

មនុស្សពិតប្រាកដ ស្រឡាញ់ និងដេញតាមរឿងដែលស្របតាមភាពជាមនុស្ស មនសិការ ការគិតរបស់មនុស្សធម្មតា និងជីវិតពិត ដែលជារឿងធម្មតា និងជាក់ស្ដែង គ្មានភាពវៀចវេរ ឬភាពចម្លែក មិនអរូបី មិនទទេ និងមិនអធិធម្មជាតិ។ ទាក់ទងនឹងរឿងទាំងនេះ មនុស្សធម្មតាគួរតែអាចឱ្យតម្លៃ ចាត់ការបានយ៉ាងត្រឹមត្រូវ និងទទួលយករឿងទាំងនេះជាទម្លាប់ ដោយចាត់ទុកវាជារឿងវិជ្ជមាន។ ផ្ទុយទៅវិញ បុគ្គលមួយចំនួន នៅពេលត្រូវបានប្រឈមមុខនឹងសេចក្ដីពិតទាំងនេះ ដែលទាក់ទងយ៉ាងជិតស្និទ្ធនឹងទិដ្ឋភាពផ្សេងៗនៃជីវិតពិត ដូចជាការហូបចុក ការស្លៀកពាក់ ទីជម្រក ការធ្វើដំណើរ ឥរិយាបថ និងការប្រព្រឹត្តផ្ទាល់ខ្លួន ពួកគេបែរជាមើលងាយ មិនអើពើ និងមិនយកចិត្តទុកដាក់ទៅវិញ។ តើមានបញ្ហាអ្វីនៅទីនេះ? វាគឺជាបញ្ហាជាមួយនឹងចំណូលចិត្ត និងសារជាតិធម្មជាតិរបស់ពួកគេ។ កាលណារឿងមួយកាន់តែវិជ្ជមាន កាន់តែជារឿងដែលព្រះជាម្ចាស់ស្រឡាញ់ ជារឿងដែលទ្រង់ចង់បាន និងជារឿងដែលទ្រង់ធ្វើ ហើយវាកាន់តែស្របតាមអ្វីដែលព្រះជាម្ចាស់សង្ឃឹមនៅក្នុងបំណងព្រះហឫទ័យរបស់ទ្រង់ ថាមនុស្សនឹងសម្រេចបាន និងទទួលយក នោះមនុស្សទាំងនេះកាន់តែសង្ស័យ សិក្សា ប្រឆាំង និងថ្កោលទោសរឿងនោះ ពោល តើនេះមិនទុច្ចរិតទេឬ? វាទុច្ចរិតខ្លាំងណាស់! ពួកទទឹងនឹងព្រះគ្រីស្ទ គឺមានប្រជាប្រិយភាពណាស់ក្នុងចំណោមអ្នកគ្មានជំនឿ។ ប្រសិនបើខ្ញុំស្ថិតក្នុងចំណោមអ្នកគ្មានជំនឿ រវាងពួកទទឹងនឹងព្រះគ្រីស្ទ និងព្រះជាម្ចាស់ដែលយកកំណើតជាមនុស្ស តើមួយណាដែលអ្នកគ្មានជំនឿងាយនឹងទទួលយកជាង? (ពួកទទឹងនឹងព្រះគ្រីស្ទ។) ហេតុអ្វី? តើអ្នកគ្មានជំនឿ ចូលចិត្តមនុស្សទៀងត្រង់ ឬមនុស្សទុច្ចរិត? (មនុស្សទុច្ចរិត។) តើពួកគេចូលចិត្តអ្នកដែលបញ្ជោរ និងបញ្ចើចបញ្ចើ ឬ អ្នកដែលស្មោះត្រង់? (អ្នកដែលបញ្ជោរ និងបញ្ចើចបញ្ចើ។) ត្រឹមត្រូវហើយ ពួកគេពេញចិត្តបុគ្គលបែបនេះ។ ប្រសិនបើអ្នកមិនចេះប្រើប្រាស់យុទ្ធវិធីដើម្បីគ្រប់គ្រងទំនាក់ទំនងអន្តរបុគ្គលផ្សេងៗនៅក្នុងក្រុមទេ ហើយអ្នកមិនចេះប្រើកល ឬ គ្រប់គ្រងមនុស្សផ្សេងៗតាមរយៈយុទ្ធសាស្ត្រទេ តើក្រុមនោះអាចទទួលយកអ្នកបានដែរឬទេ? ប្រសិនបើអ្នកទៀងត្រង់ពេក តែងតែនិយាយការពិត អាចមើលធ្លុះដល់សារជាតិនៃបញ្ហាជាច្រើន ហើយបន្ទាប់មកនិយាយចេញនូវសេចក្ដីពិតដែលអ្នកបានមើលធ្លុះ និងយល់ តើមាននរណាម្នាក់អាចទទួលយកវាបានដែរឬទេ? ទេ គ្មាននរណាម្នាក់នៅក្នុងលោកីយ៍នេះអាចទទួលយកវាបានឡើយ។ នៅក្នុងលោកីយ៍នេះ កុំរំពឹងថានឹងនិយាយការពិតឱ្យសោះ ពោលគឺ ការធ្វើបែបនេះនឹងនាំមកនូវបញ្ហា ឬ បណ្តាលឱ្យមានមហន្តរាយ។ កុំរំពឹងថានឹងក្លាយជាមនុស្សស្មោះត្រង់ឱ្យសោះ គ្មានអនាគតទេក្នុងការធ្វើជាមនុស្សស្មោះត្រង់នោះ។ ចុះចំណែកពួកទទឹងនឹងព្រះគ្រីស្ទវិញ? ពួកគេស្ទាត់ជំនាញខាងការនិយាយកុហក ពូកែបន្លំ និងវេចខ្ចប់ខ្លួនឯង ដោយវេចខ្ចប់ខ្លួនឯងឱ្យមើលទៅអស្ចារ្យ មានសេចក្ដីថ្លៃថ្នូរ និងមានគុណធម៌ ដែលធ្វើឱ្យមនុស្សថ្វាយបង្គំពួកគេ។ ពួកគេស្ទាត់ជំនាញខាងរឿងទាំងនេះ ហើយអ្វីដែលពួកគេចូលចិត្តក៏ស្រដៀងគ្នាដែរ គឺពួកគេចូលចិត្តពិភាក្សាអំពីចំណេះដឹង និងការសិក្សាទទេ ក៏ដូចជាការប្រៀបធៀបអំណោយទាន និងយុទ្ធសាស្ត្រផងដែរ។ ជាឧទាហរណ៍ នៅក្នុងក្រុមហ៊ុនមួយ ឬ មនុស្សមួយក្រុម ការមានចំណេះដឹង និងការសិក្សាខ្ពស់បំផុត មិនមែនជារឿងចម្បងនោះទេ ហើយវាក៏មិនមែនជាកត្តាចម្បងក្នុងការកំណត់ពីតំណែងរបស់បុគ្គលណាម្នាក់នៅក្នុងក្រុមហ៊ុននោះដែរ។ តើអ្វីជាកត្តាចម្បង? (យុទ្ធសាស្ត្រ និងទេពកោសល្យ។) ប្រាកដហើយ គឺយុទ្ធសាស្ត្រ និងទេពកោសល្យ។ បើគ្មានរឿងទាំងនេះទេ ការមានការសិក្សាយ៉ាងទូលំទូលាយ គឺគ្មានប្រយោជន៍ឡើយ។ ឧទាហរណ៍ ឧបមាថាអ្នកទើបតែត្រឡប់មកពីបរទេសវិញ ហើយមិនដឹងអ្វីសោះអំពីច្បាប់ទម្លាប់ផ្ទៃក្នុងនៅក្នុងក្រុមមនុស្សនៅឯស្រុកកំណើតនេះ។ ប្រសិនបើអ្នកអនុវត្តច្បាប់ទម្លាប់ បទប្បញ្ញត្តិ និងគោលការណ៍សម្រាប់ការប្រព្រឹត្តខ្លួនរបស់ក្រុមហ៊ុននៅបរទេស នោះអ្នកនឹងជួបឧបសគ្គមិនខាន។ តើវាមិនដូច្នឹងទេឬ? (មែនហើយ។) វាដូច្នឹងឯង។ អ្នកត្រូវតែមានយុទ្ធសាស្ត្រ ហើយអ្នកត្រូវតែអាក្រក់ និងទុច្ចរិត ដើម្បីឡើងទៅកាន់តំណែងខ្ពស់ជាងនេះ។ វាដូចជាស្ត្រីមួយចំនួនអ៊ីចឹង៖ ទោះបីជាពួកគេមានស្វាមីផ្គត់ផ្គង់ពួកគេក៏ដោយ ក៏ពួកគេមិនស្កប់ស្កល់ដែរ។ ដើម្បីលេចធ្លោ និងទទួលបានកេរ្តិ៍ឈ្មោះ លាភសក្ការៈ និងឋានៈ ពួកគេងាកទៅរកគ្រប់មធ្យោបាយដែលចាំបាច់។ ពួកគេថែមទាំងចូលរួមក្នុងកាបញ្ជោរ ហើយនៅពេលចាំបាច់ ពួកគេផ្ដល់សេវាកម្មកំដរទៀតផង ដោយមិនមានអារម្មណ៍ខ្មាសអៀនសូម្បីបន្តិចនៅពេលក្រោយមក ឬ មានអារម្មណ៍ខុស ឬ ជំពាក់ស្វាមី ឬ គ្រួសាររបស់ពួកគេឡើយ។ តើអ្នកអាចធ្វើបែបនោះបានដែរឬទេ? វាស្ដាប់ទៅគួរឱ្យខ្ពើមរអើមណាស់សម្រាប់អ្នក ហើយអ្នកមិនអាចធ្វើវាបានឡើយ។ ដូច្នេះ តើអ្នកអាចឡើងទៅកាន់តំណែងខ្ពស់ជាងនេះក្នុងចំណោមពួកគេដោយរបៀបណា? គ្មានផ្លូវទេ។ ទាំងអស់នោះត្រូវបានសម្រេចបានតាមរយៈការលក់ព្រលឹងរបស់ខ្លួន និងការប្រើប្រាស់វិធីសាស្ត្រទុច្ចរិតផ្សេងៗ។ តើអ្នកចូលចិត្តរបៀបធ្វើរឿងរ៉ាវបែបនោះដែរឬទេ? (ទេ។) ឥឡូវនេះ អ្នកនិយាយថាអ្នកមិនចូលចិត្តវាទេ ប៉ុន្តែនៅពេលអ្នកត្រូវបានគេរុញច្រានដល់កម្រិតកំណត់ណាមួយនៅថ្ងៃណាមួយ អ្នកនឹងចាប់ផ្ដើមចូលចិត្តវាមិនខាន។ ប្រសិនបើមនុស្សយាយី និងធ្វើបាបអ្នកពេញមួយថ្ងៃ ធ្វើឱ្យអ្នកជួបការលំបាក រកកំហុសរបស់អ្នក ហើយចង់បណ្ដេញអ្នកចេញ នោះអ្នកប្រហែលជាត្រូវលក់ខ្លួន ដើម្បីរក្សាការងាររបស់អ្នក។ អ្នកនឹងត្រូវរៀនពីល្បិចកលទុច្ចរិតណាក៏ដោយដែលពួកគេប្រើ ហើយនៅទីបញ្ចប់ អ្នកនឹងក្លាយជាដូចជាពួកគេអ៊ីចឹង។ ឥឡូវនេះ អ្នកប្រកាសយ៉ាងតឹងរ៉ឹងថា៖ «ខ្ញុំមិនចូលចិត្តយុទ្ធវិធីបែបនោះទេ។ ខ្ញុំមិនចង់ក្លាយជាមនុស្សប្រភេទនោះឡើយ។ ខ្ញុំមិនទុច្ចរិតដល់ថ្នាក់ហ្នឹងទេ។ ខ្ញុំមិនចង់លក់ខ្លួនទេ។ ខ្ញុំមិនចូលចិត្តលុយទេ ការមានហូបចុក និងស្លៀកពាក់គ្រប់គ្រាន់ គឺល្មមហើយ»។ តើអ្នកជាមនុស្សប្រភេទណា? អ្នកមិនមែនជាអ្វីទាំងអស់។ អ្នកគឺជាអ្វីដែលសាតាំងបានធ្វើឱ្យអ្នកពុករលួយប៉ុណ្ណោះ។ តើអ្នកគិតថាអ្នកអាចធ្វើជាម្ចាស់លើខ្លួនឯងបានដែរឬទេ? មនុស្សផ្លាស់ប្ដូរទៅតាមបរិយាកាស ពួកគេមាននិស្ស័យពុករលួយ ហើយអ្នកគ្រាន់តែមិនអាចយកឈ្នះលើកេរ្តិ៍ឈ្មោះ លាភសក្ការៈ ឋានៈ លុយកាក់ និងការល្បួងគ្រប់ប្រភេទបានឡើយ។ ប្រសិនបើអ្នកស្ថិតក្នុងបរិយាកាសនោះ អ្នកក៏មិនអាចគ្រប់គ្រងខ្លួនឯងបានដូចគ្នាដែរ។ ឆាកសម្រាប់អ្នកគ្មានជំនឿនាពេលបច្ចុប្បន្ននេះ គឺប្រៀបដូចជាម៉ាស៊ីនកិនសាច់អ៊ីចឹង។ នៅពេលមនុស្សម្នាក់ត្រូវបានគេកិនចូលទៅហើយ នោះគ្មានផ្លូវរស់រានមានជីវិតឡើយ។ ឥឡូវនេះ តាមរយៈការបំពេញភារកិច្ចរបស់អ្នកនៅក្នុងដំណាក់របស់ព្រះជាម្ចាស់ ដោយមានការថែរក្សាពីព្រះជាម្ចាស់ និងដោយគ្មាននរណាម្នាក់យាយីអ្នក អ្នកអាចរស់នៅយ៉ាងសុខសាន្តនៅចំពោះព្រះជាម្ចាស់បាន។ អ្នកទទួលបានព្រះពរយ៉ាងធំធេង ដូច្នេះ ចូររីករាយនឹងវាដោយស្ងៀមស្ងាត់ចុះ! ប្រសិនបើអ្នកមិនបំពេញភារកិច្ចរបស់អ្នកឱ្យបានត្រឹមត្រូវ ហើយប្រឈមមុខនឹងការលួសកាត់បន្តិចបន្តួច អ្នកមិនគួរមានអារម្មណ៍ថាគេធ្វើអយុត្តិធម៌ដាក់អ្នកឡើយ។ អ្នកទទួលបានព្រះពរយ៉ាងធំធេង តើអ្នកមិនដឹងទេឬ? (មែនហើយ។) ប្រាប់ខ្ញុំមកមើល៍ តើការដែលអ្នកគ្មានជំនឿស្ថិតនៅក្នុង «ម៉ាស៊ីនកិនសាច់» នោះ មានលក្ខណៈបែបណា? ពួកគេស្លាប់ទៅទើបប្រសើរជាង។ ការរងទុក្ខបន្តិចបន្តួចដែលអ្នកស៊ូទ្រាំនៅក្នុងដំណាក់របស់ព្រះជាម្ចាស់ គឺជាអ្វីដែលមនុស្សគួរស៊ូទ្រាំ វាមិនឈឺចាប់ខ្លាំងពេកទាល់តែសោះ។ ក៏ប៉ុន្តែ មនុស្សមិនស្កប់ស្កល់ទេ ហើយពួកគេមិនសុខចិត្តប្រែចិត្តឡើយ ទោះបីជាពួកគេត្រូវបានលួសកាត់យ៉ាងណាក៏ដោយ។ ប៉ុន្តែ នៅពេលពួកគេត្រូវបានគេបញ្ជូនទៅផ្ទះវិញ ពួកគេមិនសុខចិត្តត្រឡប់ទៅរកអ្នកគ្មានជំនឿវិញទេ ពីព្រោះពួកគេមានអារម្មណ៍ថា អ្នកទាំងនោះអាក្រក់ និងមិនល្អពេក។ នៅពេលប្រឈមមុខនឹងសេចក្ដីស្លាប់ជាក់ស្ដែង មនុស្សមិនចង់ស្លាប់ទេ មនុស្សគ្រប់គ្នាឱ្យតម្លៃលើជីវិត ហើយអនុវត្តតាមគោលការណ៍ដែលថា «រស់នៅទាំងលំបាក ប្រសើរជាងស្លាប់បាត់បង់ជីវិត»។ ពេលឃើញផ្នូររបស់ពួកគេភ្លាម ពួកគេក៏ស្រក់ទឹកភ្នែក។ ឥឡូវនេះ មនុស្សដឹងហើយថា វាមិនងាយស្រួលទេក្នុងការរស់រានមានជីវិតក្នុងចំណោមអ្នកគ្មានជំនឿ។ ប្រសិនបើអ្នកចង់រស់នៅដោយមានសេចក្ដីថ្លៃថ្នូរ និងរកស៊ីចិញ្ចឹមជីវិតដោយផ្អែកលើសមត្ថភាពរបស់អ្នក នោះគ្មានផ្លូវធ្វើវាបានឡើយ។ ការមានសមត្ថភាពតែមួយមុខ គឺមិនគ្រប់គ្រាន់ទេ អ្នកក៏ត្រូវតែទុច្ចរិត អាក្រក់ និងមានគំនិតអាក្រក់គ្រប់គ្រាន់ ដើម្បីទទួលបានជោគជ័យផងដែរ។ តើអ្នកមានអ្វីខ្លះ? មនុស្សមួយចំនួននិយាយថា៖ «ឥឡូវនេះ ខ្ញុំមានសេចក្តីទុច្ចរិតបន្តិចបន្តួច ប៉ុន្តែមិនទាន់អាក្រក់គ្រប់គ្រាន់ទេ»។ នោះងាយស្រួលណាស់។ ចូរដាក់ខ្លួនអ្នកទៅក្នុង «ម៉ាស៊ីនកិនសាច់» ទៅ នោះមិនដល់មួយខែផង អ្នកនឹងក្លាយជាមនុស្សអាក្រក់មិនខាន។ ប្រសិនបើអ្នកជាមនុស្សល្អ ពួកគេនឹងចង់សម្លាប់អ្នក អ្នកលើកលែងឱ្យពួកគេ ប៉ុន្តែពួកគេនឹងមិនលើកលែងឱ្យអ្នកទេ ដូច្នេះ អ្នកត្រូវតែវាយបកវិញ ដើម្បីរស់រានមានជីវិត។ នៅពេលអ្នកប្រែជាអាក្រក់ហើយ នោះគ្មានផ្លូវត្រឡប់ក្រោយវិញទេ ហើយអ្នកក៏ក្លាយជាអារក្សដែរ។ សេចក្តីទុច្ចរិត ត្រូវបានបង្កើតឡើងតាមរបៀបនេះឯង។ លោកីយ៍របស់អ្នកគ្មានជំនឿ គឺងងឹត និងទុច្ចរិតណាស់។ តើមនុស្សអាចបំបែកខ្លួនចេញពីឥទ្ធិពលបែបសាតាំងនៃសេចក្ដីងងឹត និងសេចក្តីទុច្ចរិតបានដោយរបៀបណា? ពួកគេត្រូវយល់ពីសេចក្ដីពិត ដើម្បីទទួលបានសេចក្ដីសង្គ្រោះ។ ឥឡូវនេះ ដោយសារអ្នកជឿលើព្រះជាម្ចាស់ ប្រសិនបើអ្នកចង់ត្រូវបានសង្គ្រោះ និងរំដោះចេញពីឥទ្ធិពលរបស់សាតាំង វាមិនមែនជារឿងសាមញ្ញឡើយ។ អ្នកត្រូវតែរៀនចុះចូលនឹងព្រះជាម្ចាស់ មានចិត្តដែលកោតខ្លាចព្រះជាម្ចាស់ មើលធ្លុះពីរឿងជាច្រើន ហើយលើសពីនេះទៅទៀត គោលការណ៍នៃការប្រព្រឹត្តរបស់អ្នក ម្យ៉ាងត្រូវតែមានប្រាជ្ញា ហើយម្យ៉ាងទៀត មិនត្រូវប្រមាថព្រះជាម្ចាស់ឡើយ។ ហើយកុំតែងតែខិតខំស្វែងរកកេរ្តិ៍ឈ្មោះ និងលាភសក្ការៈ ឬ តែងតែស្វែងរកការរីករាយនឹងអត្ថប្រយោជន៍នៃឋានៈឱ្យសោះ។ គ្រាន់តែមានហូបចុកគ្រប់គ្រាន់ និងមិនដាច់ពោះស្លាប់ គឺល្មមហើយ។ អ្នកត្រូវអធិដ្ឋានទៅកាន់ព្រះជាម្ចាស់ ដោយទូលសុំព្រះគុណដែលត្រូវប្រទានឱ្យតាមរបៀបនេះ ដើម្បីទទួលបានការថែរក្សា។ ប្រសិនបើអ្នកតែងតែលាក់ទុកបំណងប្រាថ្នាដ៏ហួសហេតុ នោះវាមិនសមហេតុផលទេ ហើយព្រះជាម្ចាស់នឹងមិនស្ដាប់ការអធិដ្ឋានរបស់អ្នកឡើយ។

ទាក់ទងនឹងធម្មជាតិទុច្ចរិតរបស់ពួកទទឹងនឹងព្រះគ្រីស្ទ ថ្ងៃនេះ យើងប្រកបគ្នាជាចម្បងអំពីការបង្ហាញចេញទីបី ដែលជាអ្វីដែលពួកទទឹងនឹងព្រះគ្រីស្ទថ្វាយបង្គំ។ តើពួកទទឹងនឹងព្រះគ្រីស្ទថ្វាយបង្គំអ្វី? (ចំណេះដឹង និងការសិក្សា។) គឺចំណេះដឹង និងការសិក្សា ហើយក៏មានរឿងមួយទៀតដែរ នោះគឺអំណោយទាន។ តើចំណេះដឹង និងការសិក្សារួមមានអ្វីខ្លះ? វារួមបញ្ចូលនូវអ្វីដែលត្រូវបានរកឃើញនៅក្នុងសៀវភៅទាំងនោះដែលគេសិក្សានៅក្នុងលោកីយ៍ បទពិសោធដែលទទួលបានពីការចូលរួមក្នុងវិស័យដែលពាក់ព័ន្ធនឹងចំណេះដឹង ក៏ដូចជាការរឹតត្បិត ច្បាប់ទម្លាប់ និងបទប្បញ្ញត្តិផ្សេងៗដែលគេផ្សាយនៅក្នុងសង្គម ទាក់ទងនឹងសីលធម៌ ភាពជាមនុស្ស ឥរិយាបថ និងរឿងផ្សេងៗទៀត។ បន្ថែមពីលើនេះ វាក៏រួមបញ្ចូលទាំងចំណេះដឹងមកពីវិស័យវិទ្យាសាស្ត្រផ្សេងៗផងដែរ។ ឧទាហរណ៍ មនុស្សមួយចំនួនមិនជឿលើការយកកំណើតជាមនុស្សឡើងវិញ ដែលមានចែងនៅក្នុងព្រះបន្ទូលរបស់ព្រះជាម្ចាស់ឡើយ។ ប៉ុន្តែ ប្រសិនបើថ្ងៃណាមួយ ការស្រាវជ្រាវផ្នែកវិទ្យាសាស្ត្ររកឃើញថាមនុស្សមានព្រលឹង ពីព្រោះបន្ទាប់ពីស្លាប់ទៅ មានអ្វីមួយចាកចេញពីរាងកាយ ហើយទម្ងន់របស់បុគ្គលនោះថយចុះក្នុងកម្រិតណាមួយ ដែលអាចជាទម្ងន់នៃព្រលឹង នោះពួកគេប្រហែលជានឹងជឿមិនខាន។ ទោះបីជាព្រះជាម្ចាស់មានបន្ទូលយ៉ាងណាក៏ដោយ ក៏ពួកគេមិនជឿដែរ ប៉ុន្តែឱ្យតែអ្នកវិទ្យាសាស្ត្រវាស់វែងអ្វីមួយដោយផ្អែកលើទម្ងន់ភ្លាម ពួកគេក៏ជឿ។ ពួកគេទុកចិត្តតែលើវិទ្យាសាស្ត្រប៉ុណ្ណោះ។ មនុស្សមួយចំនួនជឿតែលើរដ្ឋ រដ្ឋាភិបាល និងការបកស្រាយនូវព័ត៌មាន ទ្រឹស្ដី និងបុគ្គលល្បីៗដែលពាក់ព័ន្ធប៉ុណ្ណោះ។ ពួកគេទុកចិត្តតែលើរឿងទាំងនេះប៉ុណ្ណោះ។ ពួកគេមិនយកចិត្តទុកដាក់ចំពោះព្រះបន្ទូល ការបង្រៀន ការណែនាំ ឬ ព្រះសូរសៀងរបស់ព្រះជាម្ចាស់ឡើយ។ ប៉ុន្តែ ឱ្យតែពួកគេឮបុគ្គលល្បីល្បាញណាម្នាក់និយាយភ្លាម ពួកគេក៏ទទួលយកភ្លាម ហើយថែមទាំងថ្វាយបង្គំពួកគេ និងផ្សព្វផ្សាយពាក្យសម្ដីរបស់ពួកគេទៀតផង។ ឧទាហរណ៍ ព្រះជាម្ចាស់បានមានបន្ទូលថា នំម៉ាណាដែលទ្រង់បានទម្លាក់សម្រាប់ប្រជារាស្ត្រជារៀងរាល់ថ្ងៃ មិនអាចរក្សាទុកបានទេ ហើយមិនគួរហូបនៅថ្ងៃបន្ទាប់ឡើយ ព្រោះវានឹងលែងស្រស់ ប៉ុន្តែពួកគេមិនជឿព្រះបន្ទូលរបស់ព្រះជាម្ចាស់ទេ។ ពួកគេគិតថា៖ «ចុះបើព្រះមិនទម្លាក់នំម៉ាណាឱ្យ ហើយពួកយើងត្រូវដាច់ពោះនោះ គិតយ៉ាងម៉េចទៅ?» ដូច្នេះ ពួកគេក៏រកវិធីប្រមូល និងរក្សាទុកវា។ ព្រះជាម្ចាស់បានទម្លាក់នំម៉ាណានៅថ្ងៃទីពីរ ហើយពួកគេនៅតែបានបន្តប្រមូលវា។ ព្រះជាម្ចាស់បានទម្លាក់នំម៉ាណានៅថ្ងៃទីបី ហើយពួកគេនៅតែបន្តប្រមូលវាទៀត។ ព្រះជាម្ចាស់មានបន្ទូលដដែលៗជារៀងរាល់ថ្ងៃ ហើយពួកគេតែងតែបានប្រព្រឹត្តផ្ទុយពីអ្វីដែលព្រះជាម្ចាស់បានបង្គាប់ពួកគេជានិច្ច។ ពួកគេមិនដែលបានជឿ ឬ បានស្ដាប់តាមព្រះបន្ទូលរបស់ព្រះជាម្ចាស់ឡើយ។ ថ្ងៃមួយ អ្នកវិទ្យាសាស្ត្រម្នាក់បានធ្វើការស្រាវជ្រាវ ហើយបាននិយាយថា៖ «ប្រសិនបើនំម៉ាណាមិនត្រូវបានហូបនៅថ្ងៃតែមួយទេ ហើយទុកដល់ថ្ងៃបន្ទាប់ ទោះបីជាមើលទៅខាងក្រៅនៅស្រស់ក៏ដោយ ក៏វាមានផ្ទុកបាក់តេរី ដែលអាចបណ្ដាលឱ្យឈឺពោះបានដែរ ប្រសិនបើហូបវា»។ ចាប់ពីថ្ងៃនោះមក ពួកគេក៏បានឈប់ប្រមូលវាទៀត។ សម្រាប់ពួកគេ សម្ដីមួយម៉ាត់របស់អ្នកវិទ្យាសាស្ត្រ មានទម្ងន់ជាងព្រះបន្ទូលដប់ម៉ាត់របស់ព្រះជាម្ចាស់ទៅទៀត។ តើនេះមិនទុច្ចរិតទេឬ? (មែនហើយ។) ពួកគេទទួលស្គាល់ដោយផ្ទាល់មាត់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយពួកគេបានទទួលស្គាល់ព្រះជាម្ចាស់ ដើរតាមព្រះជាម្ចាស់ និងប្រាថ្នាចង់ទទួលបានព្រះពរពីព្រះជាម្ចាស់។ ក្នុងពេលជាមួយគ្នានេះ ពួកគេបានសោយសុខនឹងព្រះគុណ និងព្រះពរ ដែលព្រះជាម្ចាស់បានប្រទានឱ្យ ដោយរីករាយនឹងការថែរក្សា និងការការពាររបស់ព្រះជាម្ចាស់ ប៉ុន្តែក្រៅពីនោះ ពួកគេមិនបានស្ដាប់ព្រះបន្ទូលសូម្បីតែមួយឃ្លា ដែលព្រះជាម្ចាស់បានមានបន្ទូល អ្វីដែលទ្រង់បានប្រាប់ផ្លូវ បានបង្គាប់ ឬ បានផ្ទុកផ្តាក់ឱ្យពួកគេធ្វើឡើយ។ ប្រសិនបើបុគ្គលដែលមានចំណេះដឹង និងការសិក្សា ដែលមានសិទ្ធិអំណាច និងតំណែង បាននិយាយអ្វីមួយ ឬ បញ្ចេញសេចក្ដីខុសទំនងណាមួយ ពួកគេក៏ទទួលយកវាភ្លាម ដោយមិនខ្វល់ថាត្រូវ ឬខុសឡើយ។ តើមានរឿងអ្វីកើតឡើងនៅទីនេះ? នេះគឺទុច្ចរិត ទុច្ចរិតខ្លាំងណាស់! ឧទាហរណ៍ ខ្ញុំបានប្រាប់មនុស្សមួយចំនួនកុំឱ្យហូបដំឡូងជ្វាជាមួយស៊ុត ព្រោះវាអាចបណ្ដាលឱ្យពុលអាហារបាន។ តើសម្ដីរបស់ខ្ញុំផ្អែកលើអ្វី? ខ្ញុំមិនមែនប្រឌិតរឿងនោះទេ ធ្លាប់មានករណីមនុស្សពុលអាហារ ដោយសារតែហូបរបស់ទាំងពីរនេះក្នុងពេលតែមួយ។ បន្ទាប់ពីបានឮដូច្នេះ តើមនុស្សធម្មតានឹងមានប្រតិកម្មយ៉ាងណា? ពួកគេនឹងគិតថា៖ «ទៅថ្ងៃមុខ ខ្ញុំនឹងមិនហូបស៊ុតទេ នៅពេលខ្ញុំហូបដំឡូងជ្វា យ៉ាងហោចណាស់ក៏ក្នុងរយៈពេលពីរទៅបីម៉ោងបន្ទាប់ដែរ»។ ពួកគេនឹងយកចិត្តទុកដាក់ចំពោះវា ហើយផ្លាស់ប្ដូរទម្លាប់នៃការហូបរបស់ពួកគេ។ ទោះជាយ៉ាងនេះក្តី មនុស្សមួយចំនួនមិនជឿឡើយ។ ពួកគេនឹងនិយាយថា៖ «ពុលអាហារដោយសារតែហូបស៊ុត និងដំឡូងជ្វាជាមួយគ្នាឬ? មិនអាចទៅរួចទេ។ ខ្ញុំនឹងហូបវាជាមួយគ្នា ហើយអ្នកចាំមើលទៅថាតើខ្ញុំពុលអាហារឬក៏អត់!» តើមនុស្សប្រភេទនេះជាមនុស្សបែបណា? (ទុច្ចរិត។) ខ្ញុំយល់ថាបុគ្គលនេះរាងថោកទាបបន្តិចហើយ! ខ្ញុំនិយាយរឿងនេះមួយម៉ាត់ ហើយពួកគេនៅតែទទូចហូបវាជាមួយគ្នា តើនេះមិនថោកទាបទេឬ? ពួកគេប្រឆាំង តវ៉ា និងប្រកែកដោយចំៗចំពោះអ្វីដែលត្រឹមត្រូវ ល្អ និងវិជ្ជមាន ពោលគឺ នេះហើយគឺទុច្ចរិត។ មនុស្សជាតិដែលពុករលួយ ឱ្យតម្លៃលើសេចក្តីទុច្ចរិត និងអំណាច។ ទោះបីជាពួកអារក្ស និងពួកសាតាំងបញ្ចេញសេចក្ដីខុសទំនង យ៉ាងណាក៏ដោយ ក៏មនុស្សអាចទទួលយកវាដោយគ្មានការសង្ស័យដែរ ខណៈពេលព្រះជាម្ចាស់សម្ដែងចេញនូវសេចក្ដីពិតជាច្រើន ប៉ុន្តែមនុស្សមិនសុខចិត្តទទួលយកឡើយ ហើយថែមទាំងបង្កើតជាសញ្ញាណជាច្រើនទៀតផង។ នេះជាឧទាហរណ៍មួយទៀត។ នៅតំបន់ជនបទជាច្រើនក្នុងសហរដ្ឋអាមេរិក មានព្រៃស្រោងដែលសត្វព្រៃជារឿយៗដើរចុះឡើង។ ពេលចេញទៅក្រៅ គួរតែមានគ្នាទៅជាមួយ ហើយយកល្អមិនគួរចេញទៅក្រៅនៅពេលយប់ទេ លុះត្រាតែចាំបាច់។ ប្រសិនបើអ្នកត្រូវចេញទៅក្រៅ អ្នកត្រូវតែប្រុងប្រយ័ត្ន ទៅជាមួយនរណាម្នាក់ ឬ យកអាវុធការពារខ្លួនទៅជាមួយ ពោលគឺ ការពារប្រសើរជាងព្យាបាល។ មនុស្សមួយចំនួននិយាយថា៖ «គ្មានរឿងអ្វីនឹងកើតឡើងទេ ព្រះជាម្ចាស់នឹងការពារខ្ញុំ»។ តើនេះមិនមែនជាការតេស្តព្រះជាម្ចាស់ទេឬ? ការប្រុងប្រយ័ត្នទាំងនេះ គឺជាអ្វីដែលមនុស្សគួរធ្វើ។ អ្នកមានក្បាល មានបេះដូង និងមានវិញ្ញាណ ចុះហេតុអ្វីបានជាទទូចទាមទារការការពារពីព្រះជាម្ចាស់? កុំតេស្តព្រះជាម្ចាស់អី។ ចូរធ្វើអ្វីដែលអ្នកគួរធ្វើទៅ។ ប្រសិនបើចៃដន្យ អ្នកជួបនឹងសត្វព្រៃដ៏កាចសាហាវ ដែលសូម្បីតែមនុស្សមួយក្រុមមានគ្នាបួន ឬ ប្រាំនាក់ ក៏មិនអាចទប់ទល់បានផងនោះ អ្នកប្រហែលជានៅតែអាចរស់រានមានជីវិតបាន ពោល នោះហើយគឺជាការការពាររបស់ព្រះជាម្ចាស់។ មនុស្សមួយចំនួនពិតជាធ្លាប់បានឃើញចចក ហើយបានឮសំឡេងចចក និងខ្លាឃ្មុំស្រែកមែន ដែលនេះបញ្ជាក់ពីវត្តមានរបស់សត្វព្រៃទាំងនេះ។ ដូច្នេះ នៅពេលខ្ញុំនិយាយថាកុំចេញទៅក្រៅនៅពេលយប់ ព្រោះវាងាយនឹងជួបសត្វព្រៃ តើខ្ញុំគ្រាន់តែប្រឌិតរឿងឬ? (ទេ។) ខ្ញុំមិនមែនកំពុងតែព្យាយាមបន្លាចមនុស្សទេ។ មនុស្សមួយចំនួន បន្ទាប់ពីបានឮដូច្នេះ ក៏និយាយថា៖ «ខ្ញុំគួរតែប្រុងប្រយ័ត្នជាងនេះ។ ពេលចេញទៅក្រៅ ខ្ញុំនឹងរកនរណាម្នាក់ទៅជាមួយ ឬ យកអាវុធការពារខ្លួនទៅជាមួយ ក្រែងលោជួបសត្វព្រៃ»។ មនុស្សមួយចំនួន បន្ទាប់ពីបានឮដូច្នេះ ក៏យកចិត្តទុកដាក់ ជឿ និងទទួលយកវា ហើយបន្ទាប់មកក៏យកអ្វីដែលខ្ញុំបាននិយាយទៅអនុវត្ត។ នេះគឺជាការទទួលយកដ៏សាមញ្ញ វាមិនមានអ្វីងាយស្រួលជាងនេះទៀតទេ។ ទោះជាយ៉ាងនេះក្តី មានមនុស្សមួយប្រភេទដែលមិនព្រមស្ដាប់ឡើយ។ ពួកគេនិយាយថា៖ «ហេតុអ្វីបានជាខ្ញុំមិនដែលឃើញសត្វព្រៃសោះអ៊ីចឹង? តើពួកវានៅឯណា? ឱ្យវាមកមួយមើល ខ្ញុំនឹងតទល់ជាមួយវា ហើយមើលថាតើនរណាសាហាវជាង។ តើសត្វព្រៃមានអ្វីគួរឱ្យខ្លាចទៅ? អ្នករាល់គ្នាគ្រាន់តែជាមនុស្សកំសាក និងមានសេចក្ដីជំនឿតិចតួចប៉ុណ្ណោះ។ មើលសេចក្ដីជំនឿរបស់ខ្ញុំចុះ ខ្ញុំមិនខ្លាចខ្លាឃ្មុំទេ!» ពួកគេមានចេតនាចេញទៅក្រៅតែម្នាក់ឯង ដោយគ្រាន់តែដើរលេងដោយគ្មានហេតុផល។ បន្ទាប់ពីហូបអាហាររួច ពួកគេត្រូវតែដើរលេងនៅខាងក្រៅ ហើយទទូចទៅតែម្នាក់ឯង។ នៅពេលអ្នកដទៃស្នើឱ្យរកនរណាម្នាក់ទៅជាមួយ ពួកគេឆ្លើយតបថា៖ «មិនអាចទេ ហេតុអ្វីខ្ញុំត្រូវការអ្នកទៅជាមួយ? ការមានអ្នកទៅជាមួយ នឹងធ្វើឱ្យខ្ញុំមើលទៅគ្មានតម្លៃ! ខ្ញុំនឹងចេញទៅក្រៅដោយខ្លួនឯង!» ពួកគេត្រូវតែសាកល្បងវា។ តើមនុស្សប្រភេទនេះជាមនុស្សបែបណា? កុំនិយាយដល់រឿងថាពួកគេជួបសត្វព្រៃ ឬក៏អត់អី តើអាកប្បកិរិយារបស់ពួកគេចំពោះរឿងបែបនេះ មិនមែនជាបញ្ហាទេឬ? (មែនហើយ។) តើមានបញ្ហាអ្វី? (និស្ស័យរបស់មនុស្សបែបនេះគឺទុច្ចរិត។) អ្នកព្យាយាមនិយាយជាមួយពួកគេអំពីរឿងសំខាន់ៗ ប៉ុន្តែពួកគេចាត់ទុកវាជារឿងកំប្លែងទៅវិញ។ តើមានប្រយោជន៍អ្វីក្នុងការនិយាយជាមួយមនុស្សបែបនេះ? មនុស្សបែបនេះអាក្រក់ជាងសត្វតិរច្ឆានទៅទៀត មិនចាំបាច់ខ្វល់ជាមួយពួកគេឡើយ។

អម្បាញ់មិញនេះ យើងបាននិយាយអំពីការពិតដែលថា មនុស្សដែលមាននិស្ស័យទុច្ចរិតនៃពួកទទឹងនឹងព្រះគ្រីស្ទ គឺងាយនឹងចាប់អារម្មណ៍ជាពិសេសចំពោះចំណេះដឹង និងការសិក្សា អំណោយទាន និងទេពកោសល្យពិសេសមួយចំនួន ពួកគេកោតសរសើរ និងឱ្យតម្លៃជាពិសេសចំពោះអ្នកដែលមានទេពកោសល្យពិសេស ហើយពួកគេស្ញប់ស្ញែង និងស្ដាប់បង្គាប់ទាំងស្រុងចំពោះអ្វីដែលមនុស្សបែបនេះនិយាយ។ តើពួកគេមានអាកប្បកិរិយាយ៉ាងណាចំពោះចំណេះដឹងទូទៅ ការយល់ដឹង និងការសិក្សាពិតប្រាកដ ដែលមានប្រយោជន៍ដល់មនុស្ស ហើយដែលអស់អ្នកដែលមានភាពជាមនុស្សធម្មតាត្រូវតែមាន ឬ រឿងជាក់ស្ដែង និងវិជ្ជមានដែលអាចយល់ដឹងបាននៅក្នុងការគិតរបស់មនុស្សធម្មតានោះ? ពួកគេមើលងាយរឿងទាំងនេះ ដោយមិនយកចិត្តទុកដាក់ចំពោះវាឡើយ។ រាល់ពេលព្រះបន្ទូល និងសេចក្ដីពិតទាំងនេះត្រូវបានប្រកបគ្នានៅក្នុងអំឡុងពេលនៃការជួបជុំ តើពួកគេកំពុងធ្វើអ្វី? ពួកគេអេះក្បាល អ្នកខ្លះបើកភ្នែកពាក់កណ្ដាល មើលទៅស្ពឹកស្រពន់ និងល្ងង់ខ្លៅ ហើយអ្នកខ្លះទៀតហាក់ដូចជាកំពុងភ្លឹកគិតពីរឿងអ្វីផ្សេង។ កាលណាដំណាក់របស់ព្រះជាម្ចាស់ពិភាក្សាអំពីរឿងសំខាន់ៗកាន់តែច្រើន ពួកគេកាន់តែមិនចាប់អារម្មណ៍។ កាលណាមានការប្រកបគ្នាអំពីសេចក្ដីពិតកាន់តែច្រើន ពួកគេកាន់តែងងុយដេក និងងោកងុយ។ វាច្បាស់ណាស់ថា មនុស្សទាំងនេះមិនចាប់អារម្មណ៍នឹងសេចក្ដីពិតទាល់តែសោះ។ តើទាំងនេះមិនមែនជាពួកមិនជឿដែលមិនអាចសង្គ្រោះបានទេឬ? កាលពួកគេនៅក្នុងសាសនា មនុស្សមួយចំនួនចូលចិត្តតែស្ដាប់អ្នកដទៃនិយាយភាសាដទៃ ឬ ឃើញរឿងចម្លែកៗ ហើយការឃើញរឿងដែលមិនគួរឱ្យជឿ ធ្វើឱ្យពួកគេមានស្មារតីឡើងវិញភ្លាមៗ។ មនុស្សមួយចំនួន ពេលឃើញខ្ញុំ ចូលចិត្តនិយាយថា៖ «ខ្ញុំបានបញ្ចប់បរិញ្ញាបត្រ និងរៀនជំនាញទស្សនវិជ្ជា។ ចុះអ្នករៀនជំនាញអ្វីដែរ?» ខ្ញុំនិយាយថា៖ «ខ្ញុំមិនបានរៀនមុខវិជ្ជាជាក់លាក់ណាមួយទេ ខ្ញុំគ្រាន់តែអាចយល់អក្សរមួយចំនួន និងអានសៀវភៅបានប៉ុណ្ណោះ»។ ពួកគេនិយាយថា៖ «បើអ៊ីចឹង អ្នកមិនដល់កម្រិតទេ»។ ខ្ញុំឆ្លើយតបថា៖ «ការប្រៀបធៀបរឿងនេះគឺគ្មានប្រយោជន៍ទេ ប៉ុន្តែចូរយើងប្រកបគ្នាបន្តិចមើល តើបច្ចុប្បន្ននេះ អ្នកមានការលំបាកអ្វីខ្លះដែរឬទេ?» តើពួកគេឆ្លើយតបយ៉ាងដូចម្ដេច? «ហឺស តើខ្ញុំមានការលំបាកអ្វីទៅ? ខ្ញុំមិនមានការលំបាកអ្វីទេ។ ខ្ញុំកំពុងបំពេញភារកិច្ចរបស់ខ្ញុំបានយ៉ាងល្អ!» នៅពេលប្រកបគ្នាអំពីសេចក្ដីពិតជាមួយពួកគេ ពួកគេក៏បាត់បង់ចំណាប់អារម្មណ៍ ស្ងាប និងហូរទឹកភ្នែក ហាក់ដូចជាត្រូវខ្មោចចូលអ៊ីចឹង។ ប្រសិនបើខ្ញុំបន្តលាតត្រដាងពីនិស្ស័យពុករលួយរបស់ពួកគេ ពួកគេគ្រាន់តែចាប់យកកែវរបស់ពួកគេ ហើយដើរចេញ ដោយមិនចង់ស្ដាប់ទៀតឡើយ។ កាលណាខ្ញុំកាន់តែព្យាយាមចុះសម្រុង និងសន្ទនាដោយស្មើភាពជាមួយពួកគេ ពួកគេកាន់តែមើលងាយខ្ញុំ។ តើនេះមិនមែនជាការមិនដឹងគុណចំពោះបំណងល្អទេឬ? មាននរណាម្នាក់ដែលចេះបើកបរ។ ខ្ញុំបានសួរថា៖ «តើអ្នកបើកបរបានប៉ុន្មានឆ្នាំហើយ?» គាត់និយាយថា៖ «ខ្ញុំបានទិញឡានមួយ បន្ទាប់ពីខ្ញុំធ្វើការបានពីរឆ្នាំ ក្រោយពីបញ្ចប់ការសិក្សានៅមហាវិទ្យាល័យ»។ ខ្ញុំនិយាយថា៖ «អ៊ីចឹង អ្នកបើកបរបានច្រើនឆ្នាំគួរសមហើយ។ ខ្ញុំនៅតែមិនទាន់ចេះបើកបរនៅឡើយទេ»។ តើការនិយាយបែបនេះ មិនមែនជាការចុះសម្រុងដោយស្មើភាពទេឬ? តើវាមិនមែនជាការសន្ទនារបស់មនុស្សដែលមានភាពជាមនុស្សធម្មតាទេឬអី? (មែនហើយ។) បន្ទាប់ពីបានឮដូច្នេះ គាត់និយាយថា៖ «ហាស? អ្នកនៅតែមិនទាន់ចេះបើកបរទៀតឬ? ចុះអ្នកអាចធ្វើអ្វីបានទៅ?» ខ្ញុំនិយាយថា៖ «ខ្ញុំមិនអាចធ្វើអ្វីបានច្រើនទេ។ ខ្ញុំគ្រាន់តែចេះជិះឡានប៉ុណ្ណោះ»។ ខ្ញុំបានសួរគាត់ថា៖ «តើបច្ចុប្បន្ននេះ អ្នកកំពុងបំពេញភារកិច្ចអ្វី?» គាត់និយាយថា៖ «ខ្ញុំធ្វើការផ្នែកហិរញ្ញវត្ថុ និងគណនេយ្យ។ គំនិតរបស់ខ្ញុំពោរពេញទៅដោយតួលេខ។ នៅមហាវិទ្យាល័យ ខ្ញុំស្ទាត់ជំនាញខាងគណិតវិទ្យា ហើយខ្លាំងជាងគេខាងវិទ្យាសាស្ត្រ។ ខ្ញុំមានសក្ដានុពលអាចចូលរៀននៅសាកលវិទ្យាល័យស៊ីងហួ (Tsinghua) ឬសាកលវិទ្យាល័យប៉េកាំង (Peking) បាន»។ ខ្ញុំបាននិយាយថា៖ «ខ្ញុំខ្សោយគណិតវិទ្យាណាស់។ តួលេខធ្វើឱ្យខ្ញុំឈឺក្បាល។ ខ្ញុំចូលចិត្តសិក្សាអំពីពាក្យពេចន៍ រៀនពាក្យវាក្យសព្ទ និងរឿងបែបនេះច្រើនជាង»។ គាត់បាននិយាយថា៖ «ការរៀនរឿងនោះគឺគ្មានប្រយោជន៍ទេ។ មនុស្សដែលរៀនផ្នែកអក្សរសាស្ត្រ ជាទូទៅគ្មានអនាគតឡើយ»។ មើលអ្វីដែលគាត់បាននិយាយចុះ។ តើវាមានហេតុផលនៃភាពជាមនុស្សធម្មតាដែរឬទេ? (ទេ មិនមានទេ។) នៅពេលខ្ញុំបាននិយាយ និងបានប្រាស្រ័យទាក់ទងជាមួយគាត់ក្នុងលក្ខណៈស្ងប់ស្ងាត់ និងរាក់ទាក់បែបនេះ គាត់មិនអាចប្រព្រឹត្តចំពោះរឿងនេះបានត្រឹមត្រូវឡើយ។ ផ្ទុយទៅវិញ គាត់បានមើលងាយខ្ញុំ និងបន្ទាបបន្ថោកខ្ញុំ។ ប្រសិនបើគាត់ជួបនរណាម្នាក់ដែលមានឋានៈ ឬ ចំណេះដឹង នោះវាប្រហែលជាខុសពីនេះមិនខាន។ បន្ទាប់ពីចំណាយពេលជាមួយគ្នាមួយរយៈ គាត់នឹងចាប់ផ្ដើមមានអារម្មណ៍ថា៖ «ខ្ញុំបានស្និទ្ធស្នាលជាមួយព្រះ បានជជែកជាមួយគាត់ និងមានទំនាក់ទំនងជាមួយគាត់»។ គាត់នឹងគិតថា ឥឡូវនេះគាត់មានទុនខ្លះហើយ។ ជាលទ្ធផល ទឹកដមសំឡេងរបស់គាត់នឹងផ្លាស់ប្ដូរ។ ម្ដងនោះ ខ្ញុំបានសួរគាត់ថា៖ «ខ្ញុំបានឮថានរណាម្នាក់មិនចង់បំពេញភារកិច្ចរបស់ពួកគេទៀតទេ ហើយចង់ត្រឡប់ទៅផ្ទះវិញ។ តើបុគ្គលនោះបានត្រឡប់ទៅផ្ទះវិញហើយឬនៅ?» គាត់បានឆ្លើយតបថា៖ «អូ៎ បុគ្គលនោះឬ? គាត់មិនដែលមានបំណងចង់ត្រឡប់ទៅផ្ទះវិញទេ!» តើទឹកដមសំឡេងបែបនេះជាអ្វីទៅ? តើវាបានផ្លាស់ប្ដូរដែរឬទេ? ពេលខ្ញុំបានជួបគាត់ដំបូង គាត់មានអារម្មណ៍ថាគាត់មិនអាចស្ទាបស្ទង់ពីខ្ញុំបានឡើយ៖ គាត់មានការគោរព និងបានប្រព្រឹត្តខ្លួនបានល្អ ដោយចេះដាក់ខ្លួន។ ឥឡូវនេះ ដោយសារតែគាត់កាន់តែស្និទ្ធស្នាល គាត់ក៏ឡើងចាង។ តើទឹកដមសំឡេងបែបនេះជាអ្វីទៅ? នៅពេលគាត់និយាយមកកាន់ខ្ញុំ គាត់មានលាយឡំនូវការប្រឆាំង ភាពព្រងើយកន្តើយ ការមិនខ្វល់ខ្វាយ និងអាកប្បកិរិយាមើលងាយ និងបន្ទាបបន្ថោក។ តើនេះជានិស្ស័យបែបណា? គឺជាសេចក្តីទុច្ចរិត។ តើនេះជាមនុស្សដែលមានភាពជាមនុស្សធម្មតាដែរឬទេ? (ទេ មិនមែនទេ។) មនុស្សសាមញ្ញ ធម្មតា អាចប្រាស្រ័យទាក់ទង និងសន្ទនាជាមួយអ្នកបានយ៉ាងធម្មតា ពោលគឺ វាជារឿងធម្មតាបំផុត។ ប្រសិនបើពួកគេយាយីអ្នក គាបសង្កត់អ្នក ឬ មើលងាយអ្នក តើអ្នកមានអារម្មណ៍យ៉ាងណា? តើការប្រព្រឹត្តចំពោះអ្នកបែបនេះ បង្ហាញពីភាពជាមនុស្សធម្មតាណាមួយនៅក្នុងពួកគេដែរឬទេ? ប្រាប់ខ្ញុំមកមើល៍ ប្រសិនបើមនុស្សបែបនេះជួបនឹងបុគ្គលល្បីល្បាញលើពិភពលោក អ្នកដែលមានឋានៈ និងកេរ្តិ៍ឈ្មោះ ឬ ចៅហ្វាយនាយ ឬ ថ្នាក់លើរបស់គេ តើគេហ៊ានប្រព្រឹត្តចំពោះអ្នកទាំងនោះតាមរបៀបនេះដែរឬទេ? ពួកគេច្បាស់ជាមិនហ៊ានឡើយ។ ពួកគេនឹងប្រញាប់ក្រាបលុតជង្គង់ ដោយត្រូវប្រើងារដូចជា កូនចៅ អ្នកបម្រើ ទាសករ មនុស្សទាបទាប រាស្ត្រសាមញ្ញ ឬ ជនសាមញ្ញ ដើម្បីហៅខ្លួនឯង និងសន្ទនាជាមួយមនុស្សទាំងនេះ។ នៅក្នុងចំណោមពួកអ្នកគ្មានជំនឿ មន្ត្រីជាន់ខ្ពស់ជាន់ឈ្លីមនុស្សដែលនៅក្រោមបង្គាប់ពួកគេ ហើយក្នុងនាមជាមនុស្សគ្មានតម្លៃដូចជាអ្នក តើមាននរណានឹងសន្ទនាជាមួយអ្នកក្នុងលក្ខណៈស្ងប់ស្ងាត់ និងរាក់ទាក់នោះ? សូម្បីតែពួកគេនិយាយជាមួយអ្នកម្ដងម្កាលនៅពេលពួកគេសប្បាយចិត្តក៏ដោយ ក៏ពួកគេមិនយកចិត្តទុកដាក់ចំពោះអ្នកដែរ ពួកគេប្រព្រឹត្តចំពោះអ្នកដូចជាសត្វធាតុ ដោយទាត់ធាក់អ្នកចោលដោយគ្មានហេតុផល។ នៅពេលខ្ញុំនិយាយ និងជជែកជាមួយបុគ្គលនោះក្នុងលក្ខណៈស្ងប់ស្ងាត់ និងរាក់ទាក់ ខ្ញុំមិនត្រឹមតែមិនទទួលបានការឆ្លើយតបជាវិជ្ជមានប៉ុណ្ណោះទេ ប៉ុន្តែខ្ញុំថែមទាំងប្រឈមមុខនឹងការមើលងាយ ការបន្ទាបបន្ថោក ការស្អប់ខ្ពើម និងការចំអកឡកឡឺយទៀតផង។ តើនេះគឺដោយសារតែមានអ្វីខុសឆ្គងនៅក្នុងរបៀបដែលខ្ញុំប្រាស្រ័យទាក់ទងជាមួយបុគ្គលនោះ ឬក៏ជាបញ្ហានៃនិស្ស័យរបស់គេ? (គឺដោយសារតែនិស្ស័យរបស់បុគ្គលនោះក្រអឺតក្រទមពេក។) ត្រូវហើយ ខ្ញុំក៏គិតបែបនេះដែរ។ ខ្ញុំប្រព្រឹត្តចំពោះមនុស្សគ្រប់គ្នាដូចៗគ្នា ចុះហេតុអ្វីបានជាអ្នកខ្លះឆ្លើយតបបានត្រឹមត្រូវ ខណៈពេលអ្នកខ្លះទៀតមិនធ្វើដូច្នេះ? ជាទូទៅ មនុស្សអាចត្រូវបានបែងចែកជាពីរប្រភេទ៖ អស់អ្នកដែលមានភាពជាមនុស្ស ដែលដឹងពីរបៀបគោរពអ្នកដទៃ យល់ពីទំនាក់ទំនងរបស់ពួកគេជាមួយព្រះជាម្ចាស់ និងដឹងថាពួកគេជានរណា និងអស់អ្នកដែលទុច្ចរិត និងក្រអឺតក្រទម ដែលខ្វះការស្គាល់ខ្លួនឯង។ ប្រាប់ខ្ញុំមកមើល៍ តើអ្នកហៅអ្វីមួយដែលពាក់ស្បែកជាមនុស្ស ប៉ុន្តែមិនទាំងដឹងថាខ្លួនវាជានរណាផងនោះ ថាជាអ្វី? នោះគឺជាសត្វតិរច្ឆានដែលគ្មានភាពមានវិចារណញ្ញាណ។ ម្ដងទៀត ខ្ញុំបានសួរគាត់ថា៖ «តើរឿងដែលខ្ញុំបានប្រាប់ផ្លូវឱ្យអ្នកដោះស្រាយកាលពីប៉ុន្មានថ្ងៃមុន ទៅជាយ៉ាងណាហើយ? តើអ្នកបានចាត់ការលើរឿងទាំងនោះហើយឬនៅ?» គាត់បានឆ្លើយតបថា៖ «តើអ្នកកំពុងនិយាយពីរឿងអ្វី?» ខ្ញុំបាននិយាយថា៖ «រឿងប៉ុន្មាននោះ តើអ្នករាល់គ្នាបានចាត់ចែងវាហើយឬនៅ? តើវាត្រូវបានចាត់ការហើយឬនៅ?» ខ្ញុំបានរំលឹកគាត់ពីរដង ហើយទីបំផុតគាត់ក៏បាននឹកឃើញ៖ «អូ៎ អ្នកកំពុងនិយាយពីរឿងទាំងនោះឬ? រឿងទាំងនោះត្រូវបានចាត់ការយូរណាស់មកហើយ»។ តើពាក្យដំបូង «អូ៎» នេះ បង្ហាញពីទឹកដមសំឡេងបែបណា? វានៅតែជាទឹកដមសំឡេង នៃការមើលងាយដដែល ដោយធម្មជាតិជាអារក្សរបស់គាត់បានលេចឡើងម្ដងទៀត។ ធម្មជាតិរបស់គាត់នៅតែមិនផ្លាស់ប្ដូរ គាត់គ្រាន់តែជាមនុស្សថោកទាបបែបនេះឯង។ ខ្ញុំបានបន្តសួរគាត់ពីរបៀបដែលគាត់ចាត់ការវា ហើយគាត់បានឆ្លើយតបថា៖ «មានមនុស្សមួយចំនួនបានមើលវា ហើយចាត់ការវាតាមរបៀបនោះ» ដោយគ្មានព័ត៌មានលម្អិតអ្វីបន្ថែមទៀតឡើយ។ ប្រសិនបើខ្ញុំព្យាយាមសួររកព័ត៌មានលម្អិតបន្ថែម សូម្បីតែខ្ញុំសួរដេញដោលពួកគេ ក៏ខ្ញុំនឹងមិនទទួលបានអ្វីដែរ។ ខ្ញុំបានប្រាប់ផ្លូវគាត់ឱ្យចាត់ការកិច្ចការមួយ តើខ្ញុំគ្មានសិទ្ធិដឹងឮទេឬ? (មែនហើយ។) ដូច្នេះ តើអ្វីជាការទទួលខុសត្រូវរបស់គាត់? បន្ទាប់ពីទទួលយកកិច្ចការពីខ្ញុំ តើគាត់មិនចាំបាច់រាយការណ៍ត្រឡប់មកវិញពីរបៀបដែលគាត់បានចាត់ការវាទេឬ? (មែនហើយ។) ប៉ុន្តែគាត់មិនបានរាយការណ៍ត្រឡប់មកវិញទេ ហើយខ្ញុំមិនអាចទទួលបានព័ត៌មានថ្មីៗណាមួយឡើយតាំងពីដើមរហូតដល់ចប់។ ខ្ញុំបានត្រឹមតែចាត់នរណាម្នាក់ឱ្យទៅសួរនាំពីរបៀបដែលរឿងនេះត្រូវបានចាត់ការ ប៉ុន្តែនៅតែគ្មានការឆ្លើយតបដដែល។ នៅក្នុងចិត្តរបស់ខ្ញុំ ខ្ញុំគិតថា៖ «បាន ខ្ញុំនឹងចងចាំអ្នក។ អ្នកមិនគួរឱ្យទុកចិត្តទេ។ ខ្ញុំមិនអាចផ្ទុកផ្តាក់រឿងអ្វីឱ្យអ្នកបានឡើយ។ អ្នកខ្វះភាពគួរឱ្យទុកចិត្តខ្លាំងណាស់!» តើនេះជាអារក្សប្រភេទណា? តើនិស្ស័យរបស់មនុស្សបែបនេះជាអ្វី? គឺជាសេចក្តីទុច្ចរិត។ នៅពេលអ្នកប្រព្រឹត្តចំពោះគាត់ដោយស្មើភាព ពិភាក្សារឿងរ៉ាវជាមួយគាត់ដោយគួរសម និងព្យាយាមធ្វើជាមិត្ត តើគាត់យល់ឃើញយ៉ាងណា? គាត់មើលឃើញថាវាជាភាពអសមត្ថភាព និងភាពទន់ខ្សោយរបស់អ្នក ហើយចាត់ទុកថាអ្នកជាមនុស្សដែលគេងាយនឹងជិះជាន់។ តើនេះមិនមែនជាសេចក្តីទុច្ចរិតទេឬ? (មែនហើយ។) វាគឺជាសេចក្តីទុច្ចរិតសុទ្ធសាធ។ ទោះបីជាមនុស្សទុច្ចរិតប្រភេទនេះមិនមានច្រើនពាសពេញក៏ដោយ ក៏ពួកគេមានវត្តមាននៅក្នុងគ្រប់ពួកជំនុំទាំងអស់។ ចិត្តរបស់ពួកគេរឹងទទឹង ក្រអឺតក្រទម ស្អប់ខ្ពើមសេចក្ដីពិត ហើយនិស្ស័យរបស់ពួកគេគឺកាចសាហាវ។ ច្បាស់ណាស់ គឺនិស្ស័យ និងអាកប្បកិរិយាទាំងនេះហើយ ដែលបញ្ជាក់ថាមនុស្សបែបនេះគឺជាមនុស្សទុច្ចរិត។ ពួកគេមិនត្រឹមតែមិនចូលចិត្តទិដ្ឋភាពវិជ្ជមាននៃភាពជាមនុស្សធម្មតា ដូចជាសេចក្ដីសប្បុរស ការអត់ឱន ការអត់ធ្មត់ និងសេចក្ដីស្រឡាញ់ប៉ុណ្ណោះទេ ប៉ុន្តែផ្ទុយទៅវិញ ពួកគេលាក់ទុកនូវការរើសអើង និងការមើលងាយនៅក្នុងចិត្តរបស់ពួកគេ។ តើមានអ្វីលាក់ទុកយ៉ាងជ្រៅនៅក្នុងចិត្តរបស់មនុស្សបែបនេះ? គឺជាសេចក្តីទុច្ចរិត។ ពួកគេទុច្ចរិតខ្លាំងណាស់! នេះគឺជាការបង្ហាញចេញមួយទៀតនៃសេចក្តីទុច្ចរិតរបស់ពួកទទឹងនឹងព្រះគ្រីស្ទ។

ថ្ងៃនេះ ខ្លឹមសារនៃការប្រកបគ្នារបស់យើងអំពីការបង្ហាញចេញដ៏ទុច្ចរិតរបស់ពួកទទឹងនឹងព្រះគ្រីស្ទ គឺមានភាពខុសគ្នាបន្តិចបន្តួចពីការប្រកបគ្នាពីរលើកមុន ហើយការប្រកបគ្នានីមួយៗសង្កត់ធ្ងន់លើទិដ្ឋភាពមួយ។ ប្រាប់ខ្ញុំមកមើល៍ យ៉ាងជ្រៅនៅក្នុងចិត្តរបស់ពួកទទឹងនឹងព្រះគ្រីស្ទ ពួកគេឱ្យតម្លៃលើចំណេះដឹង និងការសិក្សា អំណោយទាន និងទេពកោសល្យពិសេស ពោលគឹ ពួកគេមានអារម្មណ៍ឱ្យតម្លៃយ៉ាងជ្រាលជ្រៅចំពោះរឿងទាំងនេះ ដូច្នេះ តើពួកគេមានសេចក្ដីជំនឿពិតប្រាកដលើព្រះជាម្ចាស់ដែរឬទេ? (ទេ ពួកគេមិនមានទេ។) អ្នកខ្លះប្រហែលជានិយាយថា យូរៗទៅ ពួកគេអាចនឹងផ្លាស់ប្ដូរ។ តើពួកគេនឹងផ្លាស់ប្ដូរដែរឬទេ? ទេ ពួកគេនឹងមិនផ្លាស់ប្ដូរទេ ពួកគេមិនអាចផ្លាស់ប្ដូរបានឡើយ។ វាស្ថិតនៅក្នុងធម្មជាតិរបស់ពួកគេ ក្នុងការមើលងាយការបន្ទាបខ្លួន និងការលាក់បាំងរបស់ព្រះជាម្ចាស់ សេចក្ដីស្រឡាញ់ដ៏ពិតប្រាកដរបស់ទ្រង់ ភាពស្មោះត្រង់របស់ទ្រង់ ព្រមទាំងភាពមេត្តាករុណា និងការយកចិត្តទុកដាក់របស់ទ្រង់ចំពោះមនុស្សជាតិ។ តើមានអ្វីទៀត? ពួកគេមើលងាយភាពប្រក្រតី និងភាពជាក់ស្ដែងរបស់ព្រះជាម្ចាស់ ដែលរស់នៅក្នុងចំណោមមនុស្ស ហើយលើសពីនេះទៅទៀត ពួកគេស្អប់ខ្ពើមគ្រប់ទាំងសេចក្ដីពិត ដែលមិនមានពាក់ព័ន្ធនឹងចំណេះដឹង និងការសិក្សា វិទ្យាសាស្ត្រ និងអំណោយទាន។ តើមនុស្សបែបនេះអាចត្រូវបានសង្គ្រោះដែរឬទេ? (ទេ មិនអាចទេ។) ហេតុអ្វីបានជាពួកគេមិនអាចត្រូវបានសង្គ្រោះ? ពីព្រោះនេះមិនមែនជាការបញ្ចេញឱ្យឃើញមួយភ្លែតនូវនិស្ស័យពុករលួយណាមួយនោះទេ វាគឺជាការបញ្ចេញឱ្យឃើញនូវសារជាតិធម្មជាតិរបស់ពួកគេ។ ទោះបីជាអ្នកដទៃទូន្មានពួកគេយ៉ាងណាក៏ដោយ ឬ ទោះបីជាមានការប្រកបគ្នាអំពីសេចក្ដីពិតប្រាប់ពួកគេច្រើនប៉ុនណា ក៏ដោយ ក៏រឿងទាំងនេះមិនអាចផ្លាស់ប្ដូរពួកគេបានឡើយ។ នេះមិនមែនជាចំណង់ចំណូលចិត្តបណ្ដោះអាសន្ននោះទេ ប៉ុន្តែជាតម្រូវការដ៏ជ្រាលជ្រៅនៅក្នុងខ្លួនពួកគេចំពោះរឿងទាំងនេះ។ គឺដោយសារតែពួកគេត្រូវការចំណេះដឹង និងការសិក្សា អំណោយទាន និងទេពកោសល្យពិសេសនេះហើយ ទើបអនុញ្ញាតឱ្យពួកគេឱ្យតម្លៃលើរឿងទាំងនេះ។ តើការឱ្យតម្លៃមានន័យដូចម្ដេច? វាមានន័យថា សុខចិត្តដើរតាម និងទទួលបានរឿងទាំងនេះ ទោះក្នុងតម្លៃណាក៏ដោយ នោះហើយជាអត្ថន័យនៃការឱ្យតម្លៃ។ ដើម្បីទទួលបានរឿងទាំងនេះ ពួកគេសុខចិត្តស៊ូទ្រាំនឹងការរងទុក្ខ និងលះបង់គ្រប់យ៉ាងដើម្បីទទួលបានវា ពីព្រោះទាំងនេះគឺជារឿងដែលពួកគេឱ្យតម្លៃ។ អ្នកខ្លះថែមទាំងនិយាយថា៖ «ទោះព្រះប្រាប់ឱ្យខ្ញុំធ្វើអ្វីក៏ដោយ ក៏មិនអីដែរ។ ខ្ញុំអាចបំពេញចិត្តព្រះបាន ដរាបណាគាត់មិនតម្រូវឱ្យខ្ញុំដេញតាមសេចក្ដីពិត»។ ពួកគេសង្ឃឹមចង់បានរឿងនេះ។ មនុស្សទាំងនេះនឹងមិនទទួលយកព្រះបន្ទូលរបស់ព្រះជាម្ចាស់ថាជាសេចក្ដីពិតឡើយ សូម្បីតែពួកគេអង្គុយនៅទីនោះយ៉ាងស្ងៀមស្ងាត់ ដើម្បីស្ដាប់សេចក្ដីអធិប្បាយ និងអានព្រះបន្ទូលរបស់ព្រះជាម្ចាស់ក៏ដោយ ក៏អ្វីដែលពួកគេទទួលបានពីរឿងទាំងនេះ មិនមែនជាសេចក្ដីពិតដែរ។ នេះគឺដោយសារតែពួកគេតែងតែវាស់វែងព្រះបន្ទូលរបស់ព្រះជាម្ចាស់ ជាមួយនឹងសញ្ញាណ និងការស្រមើស្រមៃរបស់មនុស្ស ដោយសិក្សាព្រះបន្ទូលរបស់ព្រះជាម្ចាស់ដោយប្រើចំណេះដឹងខាងសាសនវិទ្យា ដែលធ្វើឱ្យពួកគេមិនអាចទទួលបានសេចក្ដីពិតឡើយ។ ពួកគេសង្ឃឹមថានឹងទទួលបានចំណេះដឹង និងការសិក្សា និងព័ត៌មាន ឬ សេចក្ដីអាថ៌កំបាំងណាមួយពីព្រះបន្ទូលរបស់ព្រះជាម្ចាស់ ពោលគឺជាប្រភេទនៃការសិក្សាណាមួយដែលពួកគេប្រាថ្នាចង់បាន និងស្វែងរក ដែលមហាជនទូទៅមិនបានដឹង។ បន្ទាប់ពីទទួលបានការសិក្សា ដែលមនុស្សមិនបានដឹងនេះហើយ ពួកគេក៏ដើរអួតសម្ញែង នៅគ្រប់ទីកន្លែង ដោយសង្ឃឹមយ៉ាងអសារបង់ថានឹងបំពាក់បំប៉ន និងវេចខ្ចប់ខ្លួនឯងជាមួយនឹងការសិក្សា និងចំណេះដឹងនេះ ដើម្បីឱ្យពួកគេអាចរស់នៅក្នុងជីវិតដែលគួរឱ្យគោរព និងមានន័យពេញលេញជាងមុន មានកិត្យានុភាព និងឋានៈកាន់តែខ្ពស់ក្នុងចំណោមមនុស្ស ព្រមទាំងធ្វើឱ្យមនុស្សជឿលើពួកគេ និងថ្វាយបង្គំពួកគេកាន់តែខ្លាំង។ ហេតុដូច្នេះហើយ ពួកគេអួតអាងដោយមិនចេះនឿយហត់អំពីរឿងសំខាន់ៗមួយចំនួនដែលពួកគេបានធ្វើ ជារឿងដែលពួកគេចាត់ទុកថាមានសិរីល្អ ក៏ដូចជារឿងដែលពួកគេជឿថាគួរឱ្យស្ញប់ស្ញែង ដែលពួកគេអាចអួតអាង និងប្រើដើម្បីអួតបង្ហាញពីសមត្ថភាព និងភាពពិសេសផ្ទាល់ខ្លួនរបស់ពួកគេ។ ទោះទៅដល់ទីណាក៏ដោយ ពួកគេផ្សាយនូវទ្រឹស្ដីដដែលៗ។ មនុស្សទាំងនេះ ទោះបីជាពួកគេអានព្រះបន្ទូលរបស់ព្រះជាម្ចាស់ ឬចូលរួមការជួបជុំ និងស្ដាប់ឮសេចក្ដីអធិប្បាយយ៉ាងណាក៏ដោយ ក៏ពួកគេមិនអាចយល់ពីសេចក្ដីពិតបានឡើយ។ សូម្បីតែពួកគេចាប់យល់ សេចក្ដីពិតបន្តិចបន្តួចក៏ដោយ ក៏ពួកគេនឹងមិនយកវាទៅអនុវត្តជាដាច់ខាត។ នេះគឺជាសារជាតិរបស់មនុស្សបែបនេះ ហើយវាជារឿងដែលគ្មាននរណាម្នាក់អាចផ្លាស់ប្ដូរបានឡើយ។ នេះគឺដោយសារតែពួកគេមានពីកំណើតនូវអ្វីមួយដែលអ្នកដទៃមិនមាន ហើយអ្វីដែលពួកគេស្រឡាញ់ គឺទាក់ទងនឹងសារជាតិទុច្ចរិតរបស់ពួកគេ ពោលនេះគឺជា កំហុសឆ្គងដ៏ធ្ងន់ធ្ងររហូតដល់ថ្នាក់ស្លាប់របស់ពួកគេ។ ពួកគេត្រូវបានកំណត់មកថាមិនទទួលយកសេចក្ដីពិត ត្រូវបានកំណត់មកឱ្យដើរតាមផ្លូវរបស់ប៉ុល ហើយត្រូវបានកំណត់មកឱ្យប្រឆាំងនឹងសេចក្ដីពិត និងព្រះជាម្ចាស់រហូតដល់ទីបញ្ចប់។ ហេតុអ្វីបានជាដូច្នេះ? ពីព្រោះពួកគេមិនស្រឡាញ់សេចក្ដីពិត ពួកគេនឹងមិនទទួលយកវាឡើយ។

តើអ្នករាល់គ្នាធ្លាប់ជួបប្រទះនឹងសេចក្តីទុច្ចរិតរបស់ពួកទទឹងនឹងព្រះគ្រីស្ទដែរឬទេ? តើអ្នករាល់គ្នាមានមនុស្សបែបនេះនៅជុំវិញខ្លួនដែរឬទេ? តើអ្នករាល់គ្នាធ្លាប់មានទំនាក់ទំនងជាមួយមនុស្សបែបនេះដែរឬទេ? ហេតុអ្វីបានជាយើងចំណាយពេលក្នុងការជួបជុំជាច្រើនដង ដើម្បីពិភាក្សាអំពីប្រធានបទនេះ? ជាធម្មតា នៅពេលមនុស្សនិយាយអំពីការស្គាល់ខ្លួនឯង ខ្ញុំជារឿយៗឮពួកគេលើកឡើងអំពីនិស្ស័យនៃភាពក្រអឺតក្រទម ការរាប់ខ្លួនឯងជាសុចរិត និងសេចក្តីបញ្ឆោត។ ទោះជាយ៉ាងនេះក្តី កម្រនឹងឮមនុស្សនិយាយអំពីសេចក្តីទុច្ចរិតណាស់។ ឥឡូវនេះ នៅពេលយើងប្រកបគ្នាអំពីនិស្ស័យទុច្ចរិត ខ្ញុំជារឿយៗឮមនុស្សនិយាយថានិស្ស័យរបស់នរណាម្នាក់គឺទុច្ចរិត។ វាហាក់ដូចជា អ្នករាល់គ្នាទទួលបានការយល់ដឹងខ្លះៗហើយ។ កាលពីមុន នៅពេលមនុស្សនិយាយអំពីការស្គាល់ខ្លួនឯង ពួកគេតែងតែលើកឡើងអំពីភាពក្រអឺតក្រទម។ បើមើលនៅពេលនេះ តើនិស្ស័យមួយណាដែលធ្ងន់ធ្ងរជាង រវាងភាពក្រអឺតក្រទម និងសេចក្តីទុច្ចរិត? (សេចក្តីទុច្ចរិត។) ត្រូវហើយ។ កាលពីមុន មនុស្សមិនបានដឹងពីភាពធ្ងន់ធ្ងរនៃបញ្ហានៃសេចក្តីទុច្ចរិតឡើយ។ តាមពិត និស្ស័យ និងសារជាតិនៃសេចក្តីទុច្ចរិត គឺធ្ងន់ធ្ងរជាងភាពក្រអឺតក្រទមទៅទៀត។ ប្រសិនបើនិស្ស័យ និងសារជាតិធម្មជាតិរបស់មនុស្សម្នាក់ទុច្ចរិតយ៉ាងសាហាវ ចាំខ្ញុំប្រាប់អ្នកចុះ អ្នកត្រូវតែជៀសវាងការទាក់ទងជាមួយពួកគេ ពោលគឺ ត្រូវរក្សាចម្ងាយរបស់អ្នក។ មនុស្សបែបនេះនឹងមិនដើរលើផ្លូវត្រូវឡើយ។ តើអ្នកអាចទទួលបានអត្ថប្រយោជន៍អ្វីខ្លះ ពីការសេពគគប់ និងការរក្សាទំនាក់ទំនងជាមួយមនុស្សទុច្ចរិតនោះ? ប្រសិនបើគ្មានអត្ថប្រយោជន៍អ្វីទេ ប៉ុន្តែអ្នកមាន «អង្គបដិប្រាណ» ដើម្បីទប់ទល់នឹងសេចក្តីទុច្ចរិតរបស់ពួកគេ នោះអ្នកអាចប្រាស្រ័យទាក់ទងជាមួយពួកគេបាន។ តើអ្នកមានការធានានេះដែរឬទេ? (ទេ។) ហេតុអ្វីបានជាអ្នកគួរជៀសវាងការប្រាស្រ័យទាក់ទងជាមួយមនុស្សបែបនេះ ប្រសិនបើអ្នកមិនមានការធានានេះ? ពីព្រោះនៅពីក្រោយសេចក្តីទុច្ចរិត មានរឿងពីរផ្សេងទៀតពោលគឺសេចក្តីពិសពុល និងសេចក្តីបញ្ឆោត។ មនុស្សភាគច្រើនដែលខ្វះការយល់ដឹងអំពីសេចក្ដីពិត និងខ្វះបទពិសោធ ព្រមទាំងការយល់ដឹង គឺងាយនឹងត្រូវបានបំភាន់ណាស់។ អ្នកគ្រាន់តែអាចត្រូវបានពួកគេបង្ក្រាបប៉ុណ្ណោះ ហើយនៅទីបញ្ចប់ អ្នកនឹងក្លាយជាឈ្លើយរបស់ពួកគេ។ ការក្លាយជាឈ្លើយរបស់ពួកគេ អាចកើតឡើងតាមពីររបៀប៖ ទីមួយ អ្នកមិនអាចយកឈ្នះពួកគេបានទេ ហើយអ្នកមានអារម្មណ៍ថាមិនសុខចិត្តនៅក្នុងចិត្តរបស់អ្នក ប៉ុន្តែដោយសារតែភាពចាំបាច់ អ្នកត្រូវតែចុះចូលនឹងពួកគេដោយផ្ទាល់មាត់ ឬ មានរបៀបមួយទៀត ដែលអ្នកត្រូវបានពួកគេបង្ក្រាបទាំងស្រុង។ នេះគឺដោយសារតែនៅក្នុងធម្មជាតិទុច្ចរិតរបស់ពួកទទឹងនឹងព្រះគ្រីស្ទ មានអ្វីមួយដែលមនុស្សមិនបានដឹង៖ ពួកគេអាចប្រើប្រាស់មធ្យោបាយ សម្តី វិធីសាស្ត្រ យុទ្ធសាស្ត្រ របៀបរបប និងសេចក្ដីខុសទំនងផ្សេងៗ ដើម្បីបញ្ចុះបញ្ចូលអ្នកឱ្យស្ដាប់ពួកគេ ដើម្បីធ្វើឱ្យអ្នកជឿថាពួកគេត្រឹមត្រូវ ល្អ និងវិជ្ជមាន ហើយសូម្បីតែពួកគេធ្វើអាក្រក់ បំពានគោលការណ៍សេចក្ដីពិត និងបញ្ចេញឱ្យឃើញនូវនិស្ស័យពុករលួយក៏ដោយ ក៏នៅទីបញ្ចប់ ពួកគេនឹងបង្វែរស្ថានការណ៍ ហើយធ្វើឱ្យមនុស្សគិតថាពួកគេត្រឹមត្រូវផងដែរ។ ពួកគេមានសមត្ថភាពនេះ។ តើសមត្ថភាពនេះជាអ្វី? គឺការបំភាន់យ៉ាងខ្លាំង។ នេះគឺជាសេចក្តីទុច្ចរិតរបស់ពួកគេ ដែលពួកគេបំភាន់យ៉ាងខ្លាំង។ នៅក្នុងចិត្តរបស់ពួកគេ អ្វីដែលពួកគេចូលចិត្ត មិនចូលចិត្ត ស្អប់ខ្ពើម និងឱ្យតម្លៃ ព្រមទាំងថ្វាយបង្គំ ត្រូវបានបង្កើតឡើងដោយទស្សនៈដែលវៀចវេរមួយចំនួន។ ទស្សនៈទាំងនេះមានផ្ទុកនូវទ្រឹស្ដីមួយចំនួននៅក្នុងនោះ ដែលសុទ្ធសឹងតែជាសេចក្ដីខុសទំនងដែលស្ដាប់ទៅហាក់ដូចជាសមហេតុផល ដែលពិបាកសម្រាប់មនុស្សសាមញ្ញក្នុងការច្រានចោល ពីព្រោះពួកគេមិនទទួលយកសេចក្ដីពិតទាល់តែសោះ ហើយថែមទាំងអាចបង្ហាញអំណះអំណាងដ៏ស្មុគស្មាញសម្រាប់កំហុសផ្ទាល់ខ្លួនរបស់ពួកគេទៀតផង។ បើគ្មានតថភាពនៃសេចក្ដីពិតទេ អ្នកមិនអាចបញ្ចុះបញ្ចូលពួកគេ ដោយការប្រកបគ្នាអំពីសេចក្ដីពិតជាមួយពួកគេបានឡើយ។ លទ្ធផលចុងក្រោយគឺថា ពួកគេប្រើប្រាស់ទ្រឹស្ដីទទេរបស់ពួកគេដើម្បីច្រានចោលអ្នក ដោយធ្វើឱ្យអ្នកនិយាយលែងចេញ ហើយបន្តិចម្ដងៗក៏ចុះចាញ់ពួកគេ។ សេចក្តីទុច្ចរិតរបស់មនុស្សបែបនេះ គឺស្ថិតនៅត្រង់ការពិតដែលថា ពួកគេបំភាន់យ៉ាងខ្លាំង។ ច្បាស់ណាស់ ពួកគេគ្មានតម្លៃអ្វីឡើយ ហើយធ្វើឱ្យខូចភារកិច្ចគ្រប់យ៉ាងដែលពួកគេធ្វើ ប៉ុន្តែនៅទីបញ្ចប់ ពួកគេនៅតែអាចបំភាន់មនុស្សមួយចំនួនឱ្យថ្វាយបង្គំពួកគេ «លុតជង្គង់» នៅក្រោមជើងរបស់ពួកគេ និងធ្វើឱ្យមនុស្សក្លាយជាអ្នកស្ដាប់បង្គាប់ពួកគេ។ មនុស្សប្រភេទនេះអាចបង្វែរខុសទៅជាត្រូវ ខ្មៅទៅជាស។ ពួកគេអាចបង្វែរសេចក្ដីពិត និងការនិយាយកុហក ទម្លាក់កំហុសដែលពួកគេបានធ្វើទៅលើអ្នកដទៃ និងយកស្នាដៃពីអំពើល្អរបស់អ្នកដទៃ ហាក់ដូចជាវាជារបស់ពួកគេផ្ទាល់អ៊ីចឹង។ យូរៗទៅ អ្នកនឹងមានភាពច្របូកច្របល់ ដោយមិនដឹងថាពួកគេពិតជាអ្នកណាឡើយ។ ដោយវិនិច្ឆ័យតាមពាក្យសម្ដី សកម្មភាព និងរូបរាងរបស់ពួកគេ អ្នកប្រហែលជាគិតថា៖ «បុគ្គលនេះពិតជាអស្ចារ្យណាស់ ពួកយើងមិនអាចប្រៀបផ្ទឹមនឹងពួកគេបានទេ!» តើនេះមិនមែនជាការត្រូវបានបំភាន់ទេឬ? ថ្ងៃដែលអ្នកត្រូវបានបំភាន់ គឺជាថ្ងៃដែលអ្នកធ្លាក់ចូលទៅក្នុងគ្រោះថ្នាក់។ តើមនុស្សប្រភេទនេះដែលបំភាន់អ្នកដទៃ មិនទុច្ចរិតពេកទេឬ? នរណាក៏ដោយដែលស្ដាប់ពាក្យសម្ដីរបស់ពួកគេ អាចនឹងត្រូវបានបំភាន់ និងរំខាន ដោយពិបាកនឹងងើបឡើងវិញក្នុងរយៈពេលមួយ។ បងប្អូនប្រុសស្រីមួយចំនួនអាចញែកដឹងពួកគេបាន ហើយមើលឃើញថាពួកគេគឺជាអ្នកបំភាន់ ពួកគេអាចលាតត្រដាង និងបដិសេធពួកគេបាន ប៉ុន្តែអ្នកផ្សេងទៀតដែលត្រូវបានបំភាន់ ថែមទាំងអាចការពារពួកគេទៀតផង ដោយនិយាយថា៖ «ទេ ដំណាក់របស់ព្រះកំពុងតែអយុត្តិធម៌ចំពោះគាត់ហើយ ខ្ញុំត្រូវតែឈរការពារគាត់»។ តើមានបញ្ហាអ្វីនៅទីនេះ? ច្បាស់ណាស់ ពួកគេត្រូវបានបំភាន់ ប៉ុន្តែពួកគេការពារ និងដោះសារឱ្យអ្នកដែលបានបំភាន់ពួកគេ។ តើមនុស្សទាំងនេះមិនមែនជាអ្នកដែលជឿលើព្រះជាម្ចាស់ ប៉ុន្តែដើរតាមមនុស្សទេឬ? ពួកគេអះអាងថាជឿលើព្រះជាម្ចាស់ ប៉ុន្តែហេតុអ្វីបានជាពួកគេថ្វាយបង្គំបុគ្គលនេះយ៉ាងដូច្នេះ ហើយការពារគេជាពិសេស? ប្រសិនបើពួកគេមិនអាចមើលឃើញរឿងដ៏ច្បាស់លាស់បែបនេះទេ តើពួកគេមិនត្រូវបានបំភាន់ដល់កម្រិតណាមួយទេឬ? អាទទឹងនឹងព្រះគ្រីស្ទបានបំភាន់មនុស្សដល់ថ្នាក់ពួកគេលែងមានលក្ខណៈដូចជាមនុស្ស ឬ មានគំនិតចង់ដើរតាមព្រះជាម្ចាស់ទៀតហើយ ផ្ទុយទៅវិញ ពួកគេថ្វាយបង្គំ និងដើរតាមអាទទឹងនឹងព្រះគ្រីស្ទ។ តើមនុស្សទាំងនេះមិនមែនកំពុងក្បត់ព្រះជាម្ចាស់ទេឬ? ប្រសិនបើអ្នកជឿលើព្រះជាម្ចាស់ ប៉ុន្តែទ្រង់មិនបានទទួលអ្នកទេ ហើយ អាទទឹងនឹងព្រះគ្រីស្ទបានទទួលដួងចិត្តរបស់អ្នក ហើយអ្នកដើរតាមពួកគេដោយអស់ពីចិត្ត នោះវាបញ្ជាក់ថា គេបាននាំអ្នកចេញពីដំណាក់របស់ព្រះជាម្ចាស់ហើយ។ នៅពេលអ្នកចាកចេញពីការថែរក្សា និងការការពាររបស់ព្រះជាម្ចាស់ ចេញពីដំណាក់របស់ព្រះជាម្ចាស់ អាទទឹងនឹងព្រះគ្រីស្ទអាចគ្រប់គ្រងដោយកល និងលេងសើចជាមួយអ្នកតាមដែលគេចង់បាន។ នៅពេលគេលេងសើចជាមួយអ្នករួចរាល់ គេនឹងមិនត្រូវការអ្នកទៀតទេ ហើយគេនឹងបន្តទៅបំភាន់អ្នកដទៃទៀត។ ប្រសិនបើអ្នកនៅតែបន្តស្ដាប់ពាក្យសម្ដីរបស់គេ ហើយមានតម្លៃឱ្យគេកេងប្រវ័ញ្ច គេប្រហែលជាអនុញ្ញាតឱ្យអ្នកដើរតាមមួយរយៈទៀត។ ទោះជាយ៉ាងនេះក្តី ប្រសិនបើគេលែងមើលឃើញតម្លៃណាមួយក្នុងការកេងប្រវ័ញ្ចពីអ្នកទៀត ប្រសិនបើគេលែងយកចិត្តទុកដាក់ចំពោះអ្នកទៀត នោះគេនឹងបោះបង់អ្នកចោល។ តើអ្នកនៅតែអាចត្រឡប់មកជឿលើព្រះជាម្ចាស់វិញបានដែរឬទេ? (ទេ មិនអាចទេ។) ហេតុអ្វីបានជាអ្នកមិនអាចជឿបានទៀត? ពីព្រោះសេចក្ដីជំនឿដំបូងរបស់អ្នកបានបាត់បង់ទៅហើយ វាបានរលាយបាត់ទៅហើយ។ នេះជារបៀបដែលពួកទទឹងនឹងព្រះគ្រីស្ទបំភាន់ និងធ្វើបាបមនុស្ស។ ពួកគេប្រើប្រាស់ចំណេះដឹង និងការសិក្សាដែលមនុស្សថ្វាយបង្គំ រួមជាមួយនឹងអំណោយទានរបស់ពួកគេ ដើម្បីបំភាន់ និងគ្រប់គ្រងមនុស្ស ដូចជាសាតាំងបានបំភាន់អ័ដាម និងអេវ៉ាអ៊ីចឹង។ ទោះបីជាសារជាតិធម្មជាតិនៃពួកទទឹងនឹងព្រះគ្រីស្ទជាអ្វីក៏ដោយ ទោះបីជាពួកគេចូលចិត្ត ស្អប់ខ្ពើម និងឱ្យតម្លៃអ្វីនៅក្នុងសារជាតិធម្មជាតិរបស់ពួកគេក៏ដោយ ក៏មានរឿងមួយដែលច្បាស់លាស់ដែរ៖ អ្វីដែលពួកគេចូលចិត្ត និងអ្វីដែលពួកគេប្រើដើម្បីបំភាន់មនុស្ស គឺប្រឆាំងនឹងសេចក្ដីពិត មិនមានពាក់ព័ន្ធអ្វីទាល់តែសោះនឹងសេចក្ដីពិត ហើយប្រទូសរ៉ាយនឹងព្រះជាម្ចាស់ ពោលគឺ រឿងនេះគឺច្បាស់ណាស់។ ចូរចងចាំរឿងនេះ៖ ពួកទទឹងនឹងព្រះគ្រីស្ទមិនអាចចុះសម្រុងជាមួយព្រះជាម្ចាស់បានឡើយ។

ចូរប្រាប់ខ្ញុំមក តើមនុស្សប្រភេទណាដែលបង្ហាញពីសញ្ញា និងលក្ខណៈសម្គាល់នៃសេចក្តីទុច្ចរិតរបស់ពួកទទឹងនឹងព្រះគ្រីស្ទ? (មនុស្សដែលមានអំណោយទាន។) តើមាននរណាទៀត? (អស់អ្នកដែលចូលចិត្តអួតសម្ញែង។) អស់អ្នកដែលចូលចិត្តអួតសម្ញែង គឺមិនទាន់ទុច្ចរិតគ្រប់គ្រាន់នោះទេ។ ទោះបីជាពួកគេប្រហែលជាចូលចិត្តអួតសម្ញែងក៏ដោយ ក៏ពួកគេមិនមានបំណងប្រាថ្នាចង់គ្រប់គ្រងអ្នកដទៃដែរ ពួកគេមិនទាន់ឈានដល់កម្រិតនោះទេ ពោល នេះគឺជានិស្ស័យពុករលួយ។ ចូរពិចារណាឱ្យបានល្អិតល្អន់៖ តើមនុស្សណាខ្លះដែលបង្ហាញពីសញ្ញា និងលក្ខណៈសម្គាល់ ដែលអនុញ្ញាតឱ្យអ្នករកឃើញតាំងពីដំបូង តាមរយៈឥរិយាបថ និងការបង្ហាញផ្សេងៗនៅក្នុងពួកគេ ថាមនុស្សចង្រៃនេះគឺជាអាទទឹងនឹងព្រះគ្រីស្ទ? (មនុស្សក្រអឺតក្រទមដែលស្រឡាញ់ឋានៈ។) ភាពក្រអឺតក្រទម និងការស្រឡាញ់ឋានៈ មានទំនាក់ទំនងខ្លះៗដែរ ប៉ុន្តែវាមិនទាន់គ្រប់គ្រាន់នោះទេ។ ចាំខ្ញុំនិយាយអំពីរឿងមួយ ហើយអ្នករាល់គ្នាស្តាប់ និងមើលថាតើចំណុចនេះសំខាន់ដែរឬទេ។ មនុស្សមួយចំនួនតែងតែលើកឡើងនូវទស្សនៈដែលខុសពីសេចក្ដីពិត និងអ្វីៗដែលវិជ្ជមាន។ មើលពីសំបកក្រៅ វាអាចហាក់ដូចជាពួកគេតែងតែចង់ទាក់ទាញចំណាប់អារម្មណ៍ និងធ្វើខ្លួនឱ្យលេចធ្លោជាងគេ ប៉ុន្តែវាមិនប្រាកដថាអ៊ីចឹងនោះទេ។ វាអាចមកពីទស្សនៈរបស់ពួកគេ ដែលបង្កើតឱ្យមានឥរិយាបថខាងក្រៅបែបនេះ។ តាមការពិត ប្រសិនបើពួកគេពិតជាប្រកាន់ខ្ជាប់នូវទស្សនៈបែបនេះមែន នោះវានឹងមានបញ្ហាធ្ងន់ធ្ងរមិនខាន។ ឧទាហរណ៍ នៅពេលមនុស្សគ្រប់គ្នាកំពុងប្រកបគ្នារួមគ្នា ដោយនិយាយថា៖ «យើងត្រូវតែទទួលយករឿងនេះពីព្រះជាម្ចាស់។ ប្រសិនបើយើងមិនយល់ទេ យើងគួរតែចុះចូលសិន» ហើយមនុស្សគ្រប់គ្នាយល់ស្របនឹងរឿងនេះ តើទស្សនៈនេះត្រឹមត្រូវដែរឬទេ? (មែនហើយ។) តើគោលការណ៍នៃការអនុវត្តនេះខុសឆ្គងដែរឬទេ? (ទេ។) ចុះតើមនុស្សនិយាយពាក្យសម្ដីបែបណា ដែលបង្ហាញថាពួកគេមានសញ្ញា និងលក្ខណៈសម្គាល់នៃនិស្ស័យទុច្ចរិតរបស់អាទទឹងនឹងព្រះគ្រីស្ទ? «ការចុះចូលគឺជារឿងមួយ ប៉ុន្តែអ្នកត្រូវតែយល់ពីអ្វីដែលកំពុងកើតឡើង តើមែនទេ? ត្រូវចាត់ទុករឿងគ្រប់យ៉ាងឱ្យបានម៉ត់ចត់ តើមែនទេ? អ្នកមិនអាចចុះចូលដោយងងឹតងងល់បានទេ ព្រះមិនតម្រូវឱ្យយើងចុះចូលផ្ដេសផ្ដាសឡើយ»។ តើនេះមិនមែនជាប្រភេទនៃការដេញដោលទេឬ? (មែនហើយ។) មនុស្សមួយចំនួននិយាយថា៖ «ប្រសិនបើមានរឿងអ្វីមួយដែលយើងមិនយល់ យើងអាចរង់ចាំដោយអត់ធ្មត់ ដោយស្វែងរកការប្រកបគ្នាជាមួយអ្នកដែលយល់។ ពេលនេះ ពួកយើងគ្មាននរណាម្នាក់យល់ទេ ហើយយើងក៏រកមិនឃើញនរណាដែលយល់ ដើម្បីប្រកបគ្នាជាមួយដែរ។ ដូច្នេះ ចូរយើងចុះចូលសិនចុះ»។ តើទស្សនៈរបស់ពួកទទឹងនឹងព្រះគ្រីស្ទគឺជាអ្វី? «អ្នករាល់គ្នាដែលជាមនុស្សទន់ខ្សោយ ចុះចូលនឹងរឿងគ្រប់យ៉ាង ហើយស្ដាប់តាមព្រះក្នុងរឿងគ្រប់យ៉ាង។ ស្ដាប់ខ្ញុំនេះ! ហេតុអ្វីបានជាគ្មាននរណាម្នាក់លើកឡើងពីខ្ញុំសោះ? ចាំខ្ញុំបង្ហាញមតិដ៏ស៊ីជម្រៅមួយដល់អ្នក!» ពួកគេចង់ចែករំលែកទស្សនៈខ្ពង់ខ្ពស់របស់ពួកគេ។ ពួកគេប្រឆាំងនឹងមនុស្សដែលអនុវត្តសេចក្ដីពិត ប្រឆាំងនឹងពួកគេដែលប្រកាន់ខ្ជាប់នូវគោលការណ៍សេចក្ដីពិត។ ពួកគេតែងតែចង់តម្កើងខ្លួន រករឿងឈ្លោះ ប្រើល្បិចកលអាក្រក់ ចែករំលែកទស្សនៈខ្ពង់ខ្ពស់ និងធ្វើឱ្យមនុស្សមើលមកពួកគេក្នុងផ្លូវផ្សេង។ តើនេះមិនមែនជាសញ្ញានៃនិស្ស័យទុច្ចរិតរបស់ពួកទទឹងនឹងព្រះគ្រីស្ទទេឬ? តើនេះមិនមែនជាលក្ខណៈសម្គាល់របស់ពួកគេទេឬ? ហេតុអ្វីបានជាការដែលមនុស្សគ្រប់គ្នាចុះចូល គឺជារឿងខុសឆ្គង? សូម្បីតែពួកគេចុះចូលដោយល្ងង់ខ្លៅក៏ដោយ ពោល តើនេះខុសឆ្គងដែរឬទេ? តើព្រះជាម្ចាស់នឹងថ្កោលទោសរឿងនេះដែរឬទេ? (ទេ ទ្រង់មិនថ្កោលទោសទេ។) ព្រះជាម្ចាស់មិនថ្កោលទោសរឿងនេះឡើយ។ តើពួកគេមានសិទ្ធិអ្វីមករំខាន និងធ្វើឱ្យវឹកវរនោះ? នៅពេលពួកគេឃើញមនុស្សចុះចូលនឹងព្រះជាម្ចាស់ តើពួកគេមានអារម្មណ៍ខឹងសម្បានៅក្នុងចិត្តដែរឬទេ? នៅពេលពួកគេឃើញមនុស្សចុះចូលនឹងព្រះជាម្ចាស់ នៅក្នុងចិត្ត ពួកគេមានអារម្មណ៍ថ្នាំងថ្នាក់ចិត្ត មិនពេញចិត្តដែលពួកគេមិនទទួលបានផលប្រយោជន៍អ្វីសោះ ដែលមនុស្សមិនស្ដាប់បង្គាប់ពួកគេ មិនស្ដាប់ពួកគេ មិនស្វែងរកដំបូន្មានពីពួកគេ ហើយពួកគេក៏ក្លាយជាមិនសប្បាយចិត្ត ពោលគឺ ពួកគេទាស់ទទឹងនៅក្នុងចិត្ត ដោយគិតថា៖ «តើអ្នកចុះចូលនឹងនរណា? តើអ្នកចុះចូលនឹងសេចក្ដីពិតឬ? ការចុះចូលនឹងសេចក្ដីពិតគឺជារឿងល្អហើយ ប៉ុន្តែយើងត្រូវតែសិក្សាវា។ ដូច្នេះ តើសេចក្ដីពិតគឺជាអ្វី? តើអ្នកចុះចូលបានត្រឹមត្រូវដែរឬទេ? តើអ្នកមិនគួរយល់ពីដំណើររឿងឱ្យបានច្បាស់លាស់ទេឬ?» តើនេះមិនមែនជាការដេញដោលរបស់ពួកគេទេឬ? តើពួកគេកំពុងព្យាយាមធ្វើអ្វី? ពួកគេចង់ធ្វើឱ្យមានភាពវឹកវរ ដើម្បីបំភាន់មនុស្ស។ មនុស្សស្ពឹកស្រពន់ យឺតយ៉ាវ និងល្ងង់ខ្លៅមួយចំនួន ពេលបានឮដូច្នេះ ក៏ត្រូវបានបំភាន់ ចំណែកឯអ្នកដែលមានការញែកដឹង ក៏តបតទៅពួកគេវិញ ដោយនិយាយថា៖ «តើអ្នកកំពុងព្យាយាមធ្វើអ្វី? តើអ្នកច្រណែ និងនឈ្នានីសដែលខ្ញុំចុះចូលនឹងព្រះជាម្ចាស់ឬ? អ្នកមិនសប្បាយចិត្តទេនៅពេលខ្ញុំចុះចូលនឹងព្រះជាម្ចាស់ ប៉ុន្តែពេញចិត្តនៅពេលដែលខ្ញុំស្ដាប់បង្គាប់អ្នក? តើវាត្រឹមត្រូវតែប្រសិនបើ មនុស្សគ្រប់គ្នាស្ដាប់បង្គាប់អ្នក ស្ដាប់អ្នក និងធ្វើតាមអ្វីដែលអ្នកនិយាយឬ? តើអ្វីដែលអ្នកនិយាយ ស្របតាមសេចក្ដីពិតដែរឬទេ?» ពេលឃើញដូច្នេះ ពួកគេគិតថា៖ «មនុស្សមួយចំនួនមានការញែកដឹង—ខ្ញុំនឹងរង់ចាំសិន»។ សរុបមក នៅពេលមនុស្សគ្រប់គ្នាកំពុងអនុវត្តស្របតាមគោលការណ៍សេចក្ដីពិត ពួកគេអន្ទះសាចង់លោតចេញមក។ កាលណាមនុស្សគ្រប់គ្នាកាន់តែចុះចូលនឹងព្រះជាម្ចាស់ ចុះចូលនឹងការរៀបចំចាត់ចែងនៃដំណាក់របស់ព្រះជាម្ចាស់ អនុវត្តស្របតាមព្រះបន្ទូលរបស់ព្រះជាម្ចាស់ ដោះស្រាយបញ្ហាស្របតាមការរៀបចំចាត់ចែងការងារ និងគោលការណ៍ នោះពួកគេកាន់តែមានអារម្មណ៍មិនស្រួល មិនសប្បាយចិត្ត និងខ្វាយខ្វល់។ នេះគឺជាសញ្ញានៃសារជាតិទុច្ចរិតរបស់ពួកទទឹងនឹងព្រះគ្រីស្ទ។ ឱ្យតែមនុស្សគ្រប់គ្នាស្ដាប់ព្រះបន្ទូលរបស់ព្រះជាម្ចាស់ អនុវត្តសេចក្ដីពិត និងដោះស្រាយបញ្ហាស្របតាមគោលការណ៍ ពួកគេមានអារម្មណ៍មិនស្រួល និងរសាប់រសល់។ តើនេះមិនមែនជាបញ្ហាទេឬ? (មែនហើយ។) ប្រសិនបើគ្មាននរណាម្នាក់អានព្រះបន្ទូលរបស់ព្រះជាម្ចាស់ទេ ឬ ប្រសិនបើពួកគេអាន ហើយមិនប្រកបគ្នាអំពីព្រះបន្ទូលទាំងនោះទេ ប្រសិនបើពួកគេគ្រាន់តែស្ដាប់ពួកទទឹងនឹងព្រះគ្រីស្ទ នោះពួកគេត្រេកអរណាស់។ តើនេះបង្ហាញពីបញ្ហាអ្វី? ពួកគេមិនដែលប្រកបគ្នាអំពីព្រះបន្ទូលរបស់ព្រះជាម្ចាស់ឡើយ។ ឱ្យតែមនុស្សគ្រប់គ្នាកំពុងប្រកបគ្នាដោយស្ងប់ស្ងាត់អំពីព្រះបន្ទូលរបស់ព្រះជាម្ចាស់ ហើយពួកទទឹងនឹងព្រះគ្រីស្ទឃើញថាគ្មាននរណាម្នាក់យកចិត្តទុកដាក់ចំពោះពួកគេ ថាអ្នកទាំងនោះមិនស្ដាប់ពួកគេ ថាពួកគេមិនអាចទទួលបានការថ្វាយបង្គំពីមនុស្ស ឋានៈរបស់ពួកគេត្រូវបានគំរាមកំហែង ហើយពួកគេកំពុងស្ថិតក្នុងគ្រោះថ្នាក់ ពោលគឺ នោះហើយជាពេលដែលពួកគេចូលមករំខាន និងធ្វើឱ្យវឹកវរ ដោយលើកឡើងនូវសេចក្ដីខុសឆ្គង ឬ សេចក្ដីខុសទំនង ដើម្បីបំភាន់ និងរំខានអ្នក ធ្វើឱ្យអ្នកមិនប្រាកដថា អ្វីដែលអ្នកទើបតែបានពិភាក្សា គឺត្រូវ ឬខុស។ ស្របពេលដែលមនុស្សគ្រប់គ្នាទីបំផុតបានយល់ពីរឿងអ្វីមួយតាមរយៈការប្រកបគ្នា ពួកគេក៏និយាយពាក្យសម្ដីរបស់អារក្សពីរបីម៉ាត់ ដើម្បីធ្វើឱ្យវឹកវរ។ តើនេះមិនមែនជានិស្ស័យទុច្ចរិតរបស់ពួកទទឹងនឹងព្រះគ្រីស្ទទេឬ? តើនិស្ស័យទុច្ចរិតនេះ ត្រូវគ្នានឹងការបង្ហាញចេញមួយណា? (ការប្រទូសរ៉ាយនឹងសេចក្ដីពិត។) ត្រឹមត្រូវហើយ។ កាលណាមនុស្សគ្រប់គ្នាកាន់តែយល់ពីសេចក្ដីពិត ពួកគេកាន់តែមានអារម្មណ៍មិនសប្បាយចិត្ត។ តើនេះមិនមែនជាការប្រទូសរ៉ាយនឹងសេចក្ដីពិតទេឬ? តើនេះមិនត្រូវគ្នាទេឬ? (មែនហើយ។) តើអ្នករាល់គ្នាធ្លាប់ជួបមនុស្សបែបនេះដែរឬទេ? ខណៈពេលមនុស្សគ្រប់គ្នាកំពុងប្រកបគ្នាអំពីរឿងអ្វីមួយ ពួកគេនៅស្ងៀមអស់រយៈពេលយ៉ាងយូរ។ ទីបំផុត នៅពេលមានភាពច្បាស់លាស់ខ្លះៗនៅក្នុងការប្រកបគ្នា ពួកគេក៏លេចមុខមក ហើយបន្ទាប់ពីលេចមុខមក ពួកគេក៏លើកឡើងនូវសំណួរដ៏លំបាកមួយ ដើម្បីធ្វើឱ្យមនុស្សទាំងនេះជួបការលំបាក។ បំណងរបស់ពួកគេគឺចង់និយាយថា៖ «ចាំខ្ញុំបង្ហាញអ្នករាល់គ្នា ខ្ញុំនឹងឱ្យអ្នករាល់គ្នាឃើញពីអ្វីដែលខ្ញុំអាចធ្វើបាន! អ្នករាល់គ្នាប្រកបគ្នាអំពីសេចក្ដីពិត អ្នករាល់គ្នាមិនស្ដាប់ខ្ញុំ អ្នករាល់គ្នាមិនអើពើនឹងខ្ញុំ អ្នករាល់គ្នាមិនខ្វល់ពីខ្ញុំ ហើយអ្នករាល់គ្នាមិនយកចិត្តទុកដាក់ចំពោះខ្ញុំ ដូច្នេះ ខ្ញុំនឹងចោទសួរនូវសំណួរដ៏លំបាកមួយ ឱ្យអ្នករាល់គ្នាប្រកបគ្នា ហើយធ្វើឱ្យអ្នករាល់គ្នាច្របូកច្របល់ទាំងអស់គ្នា!» តើនេះមិនមែនជាអារក្សទេឬ? (មែនហើយ។) នេះគឺជាអារក្ស ជាបុគ្គលទទឹងនឹងព្រះគ្រីស្ទពិតប្រាកដ។

មនុស្សមួយចំនួន រាល់ពេលពួកគេឮថាមាននរណាម្នាក់អវិជ្ជមាន ឬ ទន់ខ្សោយ ពួកគេមានអារម្មណ៍សប្បាយចិត្តជាខ្លាំង។ ជាពិសេស នៅពេលពួកគេឃើញនរណាម្នាក់រំខានដល់ជីវិតពួកជំនុំ នរណាម្នាក់ធ្វើរឿងអាក្រក់ដើម្បីធ្វើឱ្យកិច្ចការរបស់ពួកជំនុំធ្លាក់ចូលក្នុងភាពវឹកវរ ឬ ឃើញនរណាម្នាក់ធ្វើឱ្យមានភាពវឹកវរដោយងងឹតងងល់ គឺ ពួកគេមានអារម្មណ៍ត្រេកអរជាខ្លាំង ដោយចង់តែដុតកាំជ្រួច និងអបអរសាទរប៉ុណ្ណោះ។ តើមនុស្សបែបនេះមានបញ្ហាអ្វី? ហេតុអ្វីបានជាពួកគេត្រេកអរនឹងភាពអកុសលរបស់អ្នកដទៃម្ល៉េះ? ហេតុអ្វីបានជា នៅពេលដ៏សំខាន់នេះ ពួកគេមិនអាចឈរនៅខាងព្រះជាម្ចាស់ ដោយការពារផលប្រយោជន៍នៃដំណាក់របស់ព្រះជាម្ចាស់បាន? តើមនុស្សបែបនេះមិនមែនជាពួកមិនជឿទេឬ? តើពួកគេមិនមែនជាអ្នកបម្រើសាតាំងទេឬ? អ្នករាល់គ្នាគួរតែឆ្លុះបញ្ចាំងថាតើអ្នកមានឥរិយាបថបែបនេះដែរឬទេ ហើយក៏ត្រូវពិនិត្យមើលថាតើមានមនុស្សបែបនេះនៅជុំវិញអ្នកដែរឬទេ ព្រមទាំងមើលពីរបៀបញែកដឹងមនុស្សបែបនេះ ជាពិសេសនៅពេលអ្នកឃើញមនុស្សអាក្រក់ធ្វើអំពើអាក្រក់ ពោលគឺ តើអាកប្បកិរិយារបស់អ្នករាល់គ្នាគឺជាអ្វី? តើអ្នកគ្រាន់តែជាអ្នកឈរមើលដែលរីករាយនឹងទស្សនីយភាពនេះ ឬ ក៏អ្នកអាចនឹងដើរតាមផ្លូវនេះដែរ? តើអ្នកជាមនុស្សបែបនេះឬ? មនុស្សមួយចំនួនមិនព្រមឆ្លុះបញ្ចាំងពីខ្លួនឯងតាមរបៀបនេះឡើយ។ ពួកគេមិនចូលចិត្តឃើញចំណុចល្អនៅក្នុងមនុស្សទេ ពួកគេចូលចិត្តនៅពេលមនុស្សគ្រប់គ្នាអន់ជាងពួកគេ គឺនោះហើយជាពេលដែលពួកគេមានអារម្មណ៍សប្បាយចិត្ត។ ឧទាហរណ៍ នៅពេលពួកគេឃើញនរណាម្នាក់ដែលលះបង់ខ្លួនដើម្បីព្រះជាម្ចាស់ ត្រូវបានលួសកាត់ ឬ នៅពេលនរណាម្នាក់ដែលពិតជាជឿលើព្រះជាម្ចាស់ ប្រព្រឹត្តអំពើរំលង ពួកគេលួចត្រេកអរនៅក្នុងចិត្ត ហើយនិយាយថា៖ «ហ៊ឺស ថ្ងៃរបស់អ្នកក៏បានមកដល់ដែរ។ អ្នកបានលះបង់ខ្លួនដើម្បីព្រះ តើវាផ្តល់លទ្ធផលយ៉ាងណាដែរសម្រាប់អ្នក? អ្នករងភាពអយុត្តិធម៌ តើមែនទេ? អ្នកបានរងការខាតបង់ តើមែនទេ? តើការលះបង់ខ្លួនមានប្រយោជន៍អ្វីទៅ? អ្នកតែងតែនិយាយការពិត ហើយឥឡូវនេះ អ្នកកំពុងត្រូវបានលួសកាត់ តើមែនទេ? អ្នកសមនឹងទទួលបានវាហើយ!» ហេតុអ្វីបានជាពួកគេត្រេកអរម្ល៉េះ? តើពួកគេមិនមែនកំពុងស្វែងរកសេចក្ដីអំណរពីភាពអកុសលរបស់អ្នកដទៃទេឬ? តើមនុស្សបែបនេះមិនមែនមានចិត្តគំនិតខុសឆ្គងទេឬ? នៅពេលពួកគេឃើញនរណាម្នាក់បង្កការរំខាននៅក្នុងកិច្ចការនៃដំណាក់របស់ព្រះជាម្ចាស់ ពួកគេសប្បាយចិត្ត។ នៅពេលពួកគេឃើញកិច្ចការនៃដំណាក់របស់ព្រះជាម្ចាស់រងការខាតបង់ ពួកគេសប្បាយចិត្ត។ តើអ្វីទៅដែលធ្វើឱ្យពួកគេសប្បាយចិត្ត? ពួកគេគិតថា៖ «ទីបំផុត មាននរណាម្នាក់ដែលមិនស្រឡាញ់សេចក្ដីពិតដូចជាខ្ញុំ បានធ្វើឱ្យខាតបង់ដល់ផលប្រយោជន៍នៃដំណាក់របស់ព្រះ ហើយពួកគេមិនមានអារម្មណ៍បន្ទោសខ្លួនឯងទាល់តែសោះ»។ នោះហើយជាអ្វីដែលធ្វើឱ្យពួកគេសប្បាយចិត្ត។ តើនេះមិនទុច្ចរិតទេឬ? (មែនហើយ។) វាទុច្ចរិតខ្លាំងណាស់! តើមានមនុស្សបែបនេះក្នុងចំណោមអ្នករាល់គ្នាដែរឬទេ? មានមនុស្សមួយចំនួនដែលមិនសូវច្រៀងលេងទេភាគច្រើន ប៉ុន្តែភ្លាមៗនៅពេលពួកគេឃើញនរណាម្នាក់ធ្វើខុស ពួកគេស្រាប់តែចាប់ផ្ដើមច្រៀង រេខ្លួនចុះឡើង មើលទៅសប្បាយចិត្តជាខ្លាំង ហើយគិតថា៖ «ថ្ងៃនេះ ទីបំផុតខ្ញុំមានដំណឹងល្អខ្លះហើយ។ ខ្ញុំសប្បាយចិត្តណាស់ ខ្ញុំនឹងហូបបាយថែមពីរចានទៀត!» តើនេះជានិស្ស័យប្រភេទណា? គឺសេចក្តីទុច្ចរិត។ ពួកគេនឹងមិនស្រក់ទឹកភ្នែកមួយតំណក់ ឬ មានអារម្មណ៍សោកសៅសូម្បីតែមួយវិនាទី ដោយសារតែផលប្រយោជន៍នៃដំណាក់របស់ព្រះជាម្ចាស់បានរងការខាតបង់ឡើយ។ ពួកគេមិនមានអារម្មណ៍បន្ទោសខ្លួនឯង គ្មានសេចក្ដីសោកសៅ ឬការឈឺចាប់ឡើយ។ ផ្ទុយទៅវិញ ពួកគេមានអារម្មណ៍សប្បាយចិត្ត និងស្កប់ស្កល់ ពីព្រោះកំហុសរបស់នរណាម្នាក់បានបណ្ដាលឱ្យមានការខាតបង់ដល់ផលប្រយោជន៍នៃដំណាក់របស់ព្រះជាម្ចាស់ និងនាំភាពអាម៉ាស់ដល់ព្រះនាមរបស់ព្រះជាម្ចាស់។ តើនេះមិនមែនជាសេចក្តីទុច្ចរិតទេឬ? តើនេះមិនមែនជាសញ្ញានៃការមានធម្មជាតិទុច្ចរិតរបស់ពួកទទឹងនឹងព្រះគ្រីស្ទទេឬអី? នេះក៏ជាសញ្ញាមួយដែរ។

គេនិយាយថា មនុស្សមួយចំនួននៅក្នុងក្រុមផ្សាយដំណឹងល្អ គឺជាអ្នកនិយាយដែលមានវោហារសាស្ត្រ។ ពួកគេបានស្ដាប់សេចក្ដីអធិប្បាយអស់រយៈពេលជាច្រើនឆ្នាំ ហើយបានសង្ខេបនូវគោលលទ្ធិមួយឈុត ពួកគេពោរពេញទៅដោយការអួតអាងនៅគ្រប់ទីកន្លែងដែលពួកគេទៅ មិនដែលទាល់តម្រិះរកពាក្យនិយាយមិនចេញឡើយនៅពេលពួកគេផ្សាយ ដែលនេះបង្ហាញយ៉ាងពេញលេញពីអំណោយទាន និងវោហារសាស្ត្រផ្ទាល់ខ្លួនរបស់ពួកគេ។ មនុស្សមួយចំនួនឃើញបុគ្គលបែបនេះថាមានសមត្ថភាពណាស់ ហើយក៏សម្រេចចិត្តដើរតាមពួកគេ។ តើទីបំផុតពួកគេនិយាយអ្វី? «ពួកយើងស្ដាប់ការប្រកបគ្នារបស់បុគ្គលនោះ ដូច្នេះ យើងមិនចាំបាច់ស្ដាប់សេចក្ដីអធិប្បាយពីខាងលើទេ ហើយយើងក៏មិនចាំបាច់ស្ដាប់ព្រះបន្ទូលរបស់ព្រះដែរ។ ការប្រកបគ្នារបស់បុគ្គលនោះ ជំនួសរឿងទាំងនេះហើយ»។ តើមនុស្សទាំងនេះមិនកំពុងស្ថិតក្នុងគ្រោះថ្នាក់ទេឬ? (មែនហើយ។) មនុស្សទាំងនេះកំពុងស្ថិតក្នុងគ្រោះថ្នាក់យ៉ាងខ្លាំង។ ពួកគេស្រឡាញ់សកម្មភាព និងឥរិយាបថរបស់ពួកទទឹងនឹងព្រះគ្រីស្ទ ក៏ដូចជាសេចក្តីព្រហើន ភាពព្រៃផ្សៃ និងសេចក្តីទុច្ចរិតរបស់ពួកគេ។ ពួកគេស្រឡាញ់អ្វីដែលពួកទទឹងនឹងព្រះគ្រីស្ទស្រឡាញ់ ហើយស្អប់ខ្ពើមអ្វីដែលពួកទទឹងនឹងព្រះគ្រីស្ទស្អប់ខ្ពើម។ ពួកគេស្រឡាញ់ចំណេះដឹង ការសិក្សា គោលលទ្ធិ និងទ្រឹស្ដីខាងសាសនវិទ្យា សេចក្ដីខុសឆ្គង និងសេចក្ដីខុសទំនងផ្សេងៗ ដែលពួកទទឹងនឹងព្រះគ្រីស្ទផ្សាយ។ ពួកគេថ្វាយបង្គំរឿងទាំងនេះ។ តើពួកគេថ្វាយបង្គំរឿងទាំងនេះដល់កម្រិតណា? សូម្បីតែនៅក្នុងសុបិនរបស់ពួកគេនៅពេលយប់ ក៏ពួកគេនិយាយពាក្យទាំងនេះដែរ។ តើនេះធ្ងន់ធ្ងរដែរឬទេ? នៅពេលការថ្វាយបង្គំរបស់ពួកគេឈានដល់កម្រិតនេះ តើមនុស្សទាំងនេះនៅតែអាចដើរតាមព្រះជាម្ចាស់បានដែរឬទេ? អ្នកខ្លះប្រហែលជានិយាយថា៖ «នោះគឺខុសហើយ។ ពួកគេនៅតែនៅក្នុងពួកជំនុំ ពួកគេនៅតែជឿលើព្រះជាម្ចាស់»។ ពួកគេគ្រាន់តែមិនទាន់មានឱកាសប៉ុណ្ណោះ។ ពេលដែលពួកគេរកឃើញបុគ្គល ឬវត្ថុដែលពួកគេចង់ថ្វាយបង្គំ ពួកគេអាចចាកចេញពីព្រះជាម្ចាស់នៅពេលណាក៏បាន។ តើនេះមិនមែនជាសញ្ញានៃការមានសារជាតិទុច្ចរិតរបស់ពួកទទឹងនឹងព្រះគ្រីស្ទទេឬ? (មែនហើយ។) តើអ្នករាល់គ្នាអាចញែកដឹងមនុស្សបែបនេះបានទេ នៅពេលដែលអ្នករាល់គ្នាឃើញពួកគេ? (មែនហើយ ពួកយើងអាចធ្វើបាន។) កាលពីមុន អ្នកប្រហែលជាមិនបានដឹងពីធម្មជាតិដ៏ធ្ងន់ធ្ងរនៃរឿងបែបនេះទេ។ ឥឡូវនេះ នៅពេលអ្នករាល់គ្នាជួបមនុស្សបែបនេះម្ដងទៀត តើអ្នករាល់គ្នានៅតែមានចម្ងល់នៅក្នុងចិត្តអំពីពួកគេដែរឬទេ? តើអ្នករាល់គ្នានឹងមិនអើពើនឹងពួកគេដែរឬទេ? (ទេ ពួកយើងនឹងមិនធ្វើបែបនោះទេ។) ដូច្នេះ តើអ្នករាល់គ្នាទទួលបានការញែកដឹងខ្លះៗទាក់ទងនឹងមនុស្សបែបនេះដែរឬទេ? (មែនហើយ ខ្ញុំទទួលបាន។) ទាំងនេះគឺជាសញ្ញា និងព័ត៌មានមួយចំនួនដែលពួកគេបញ្ចេញឱ្យឃើញ។ ពោលគឺ ពេលដែលមនុស្សទាំងនេះមានឱកាស ឬ ឋានៈ ឬ មាននរណាម្នាក់បំភាន់ពួកគេ ពួកគេអាចក្បត់ព្រះជាម្ចាស់គ្រប់ពេលវេលា គ្រប់ទីកន្លែង។ តើមនុស្សអាចមើលឃើញការបញ្ចេញឱ្យឃើញ និងសារជាតិទុច្ចរិតរបស់ពួកគេដែរឬទេ? តើមានដានខ្លះៗដែលមនុស្សអាចមើលឃើញដែរឬទេ? (មែនហើយ មាន។) វាគួរតែមានហើយ។ ប្រសិនបើខ្ញុំមិនបានលើកឡើងពីរឿងទាំងនេះទេ អ្នករាល់គ្នាប្រហែលជាគិតថា៖ «តើនរណាបង្ហាញពីលក្ខណៈសម្គាល់ទាំងនេះ? តើនរណាបើកឱ្យដឹងសញ្ញាទាំងនេះ? គ្មាននរណាម្នាក់ទេ ខ្ញុំមិនដែលឃើញនរណាម្នាក់សោះ»។ តាមរយៈការពិភាក្សារបស់ខ្ញុំអំពីសញ្ញាទាំងនេះ តើអ្នករាល់គ្នាមិនបានរកឃើញថាមានមនុស្សបែបនេះទេឬ? អ្នកខ្លះក្នុងចំណោមពួកគេគឺជាអ្នកដើរតាម ហើយអ្នកខ្លះទៀតគឺជាពួកអ្នកដឹកនាំ និងពួកអ្នកធ្វើការ។ នេះគឺជាសញ្ញាទីបីនៃការមានសារជាតិទុច្ចរិតរបស់ពួកទទឹងនឹងព្រះគ្រីស្ទ។

មនុស្សដែលមានសារជាតិទុច្ចរិតរបស់ពួកទទឹងនឹងព្រះគ្រីស្ទ មានសញ្ញាដ៏លេចធ្លោមួយទៀត ដែលពួកគេទាំងអស់គ្នាមានដូចគ្នា។ មនុស្សទាំងនេះ ក្រោមរូបភាពបោកបញ្ឆោតថាស្រឡាញ់សេចក្ដីពិត និងប្រាថ្នាចង់បានផ្លូវពិត បានមកស្ដាប់សេចក្ដីអធិប្បាយ រៀនសូត្រចំណេះដឹង និងខ្លឹមសារផ្សេងៗដែលទាក់ទងនឹងសេចក្ដីពិត ហើយបំពាក់បំប៉នទ្រឹស្ដី និងចំណេះដឹងខាងសាសនវិទ្យា បន្ទាប់មក ពួកគេប្រើប្រាស់ទ្រឹស្ដី និងចំណេះដឹងទាំងនេះ ដើម្បីប្រកែកគ្នាដោយពាក្យសម្ដីជាមួយពួកអ្នកដឹកនាំ និងពួកអ្នកធ្វើការ ដោយប្រើប្រាស់វាដើម្បីថ្កោលទោសបុគ្គលមួយចំនួន ដើម្បីបំភាន់ និងបញ្ចុះបញ្ចូលអ្នកដទៃ ហើយសូម្បីតែផ្ដល់អ្វីដែលហៅថាការផ្គត់ផ្គង់ ការជួយជ្រោមជ្រែង និងការស្រោចស្រពដល់មនុស្សមួយចំនួនផងដែរ។ ទោះជាយ៉ាងនេះក្តី មានចំណុចមួយដែលបញ្ជាក់យ៉ាងច្បាស់ថា ពួកគេមិនមែនជាអ្នកស្រឡាញ់សេចក្ដីពិតឡើយ។ តើចំណុចនោះគឺជាអ្វី? នោះគឺទោះបីជាមនុស្សទាំងនេះបំពាក់បំប៉នខ្លួនឯង និងផ្សាយ យ៉ាងណាក៏ដោយ ក៏ពួកគេគ្រាន់តែនិយាយ និងពោលពាក្យសម្ដី ដោយគ្រាន់តែបំពាក់បំប៉នខ្លួនឯងប៉ុណ្ណោះ ប៉ុន្តែពួកគេមិនដែលដោះស្រាយបញ្ហាស្របតាមគោលការណ៍សេចក្ដីពិតឡើយ។ តើពាក្យថា «មិនដែល» បង្ហាញពីអ្វី? វាមានន័យថា ពួកគេមិនអាចនិយាយពាក្យពិតសូម្បីតែមួយម៉ាត់ មិនដែលស្មោះត្រង់ ហើយមិនដែលលះបង់ដើម្បីបោះបង់ចោលផលប្រយោជន៍នៃឋានៈឡើយ។ ទោះក្នុងកាលៈទេសៈណាក៏ដោយ ពេលដែលពួកគេនិយាយ និងធ្វើសកម្មភាព ពួកគេតែងតែខិតខំប្រឹងប្រែងឱ្យអស់ពីសមត្ថភាព ដើម្បីតែកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ទោះបីជាមើលពីសំបកក្រៅ ពួកគេហាក់ដូចជាលះបង់ និងស្រឡាញ់សេចក្ដីពិតយ៉ាងណាក៏ដោយ ក៏សារជាតិទុច្ចរិតរបស់ពួកគេនៅតែមិនផ្លាស់ប្ដូរដដែល។ តើបញ្ហានៅត្រង់ណា? ក្នុងទិដ្ឋភាពមួយ មនុស្សទាំងនេះមិនដែលស្វែងរកគោលការណ៍សេចក្ដីពិតនៅក្នុងសកម្មភាពរបស់ពួកគេឡើយ។ ក្នុងទិដ្ឋភាពមួយទៀត សូម្បីតែពួកគេដឹងពីគោលការណ៍សេចក្ដីពិត និងផ្លូវនៃការអនុវត្តក៏ដោយ ក៏ពួកគេមិនអនុវត្តតាមផងដែរ។ នេះគឺជាសញ្ញាដែលបង្ហាញថា ពួកគេមានសារជាតិទុច្ចរិតរបស់ពួកទទឹងនឹងព្រះគ្រីស្ទ។ មិនថាពួកគេមានឋានៈ ឬអត់នោះទេ ហើយមិនថាពួកគេបំពេញភារកិច្ចផ្សាយដំណឹងល្អ ឬជាពួកអ្នកដឹកនាំ និងពួកអ្នកធ្វើការនោះទេ តើលក្ខណៈរបស់ពួកគេគឺជាអ្វី? ពួកគេអាចត្រឹមតែនិយាយគោលលទ្ធិដែលត្រឹមត្រូវប៉ុណ្ណោះ ប៉ុន្តែពួកគេមិនដែលធ្វើរឿងដែលត្រឹមត្រូវឡើយ។ នោះហើយជាលក្ខណៈរបស់ពួកគេ។ ពួកគេនិយាយគោលលទ្ធិបានច្បាស់ជាងអ្នកណាៗទាំងអស់ ប៉ុន្តែពួកគេធ្វើកិច្ចការបានអន់ជាងអ្នកណាៗទាំងអស់ ពោល តើនេះមិនទុច្ចរិតទេឬ? នេះគឺជាសញ្ញាទីបួននៃការមានសារជាតិទុច្ចរិតរបស់ពួកទទឹងនឹងព្រះគ្រីស្ទ។ ចូរពិនិត្យមើលដោយខ្លួនឯងចុះ ហើយវាយតម្លៃថាតើមានមនុស្សជាច្រើននៅជុំវិញអ្នករាល់គ្នា ដែលមានសារជាតិទុច្ចរិតរបស់ពួកទទឹងនឹងព្រះគ្រីស្ទដែរឬទេ។ បន្ទាប់ពីខ្ញុំបានរៀបរាប់ពីរឿងទាំងនេះហើយ អ្នករាល់គ្នាអាចវាយតម្លៃបានថា តើមានមនុស្សបែបនេះច្រើនគួរសមនៅជុំវិញអ្នករាល់គ្នាដែរឬទេ។ តើពួកគេមានចំនួនប៉ុន្មានភាគរយ? តើមានពួកអ្នកដឹកនាំច្រើនជាង ឬ អ្នកជឿធម្មតាច្រើនជាង? តើកាលពីមុន អ្នករាល់គ្នាមួយចំនួនមិនបានគិតថា មានតែពួកអ្នកដឹកនាំទេដែលមានឱកាសក្លាយជាពួកទទឹងនឹងព្រះគ្រីស្ទទេឬ? (កាលពីមុនគឺបែបនេះមែន។) ដូច្នេះ តើទស្សនៈនេះបានផ្លាស់ប្ដូរហើយឬនៅ នាពេលឥឡូវនេះ? ពួកទទឹងនឹងព្រះគ្រីស្ទមិនមែនក្លាយជាពួកទទឹងនឹងព្រះគ្រីស្ទដោយសារតែពួកគេមានឋានៈនោះទេ ពួកគេគឺជាមនុស្សចង្រៃនេះតាំងពីពេលដែលពួកគេមិនទាន់មានឋានៈមកម៉្លេះ។ គ្រាន់តែថា ដោយចៃដន្យ ពួកគេបានទទួលតំណែងជាអ្នកដឹកនាំ ហើយមុខមាត់ពិតរបស់ពួកគេជាពួកទទឹងនឹងព្រះគ្រីស្ទ ក៏ត្រូវបានលាតត្រដាងយ៉ាងឆាប់រហ័ស ដូចជាផ្សិតដែលទទួលបានសីតុណ្ហភាព និងដីដ៏ស័ក្ដិសម វាក៏ដុះឡើងយ៉ាងលឿន ដោយបញ្ចេញឱ្យឃើញមុខមាត់ពិតរបស់វាអ៊ីចឹង ដែរ។ ប្រសិនបើគ្មានបរិយាកាសស័ក្ដិសមទេ វាអាចនឹងត្រូវការពេលយូរបន្តិច ដើម្បីឱ្យសារជាតិធម្មជាតិរបស់ពួកគេត្រូវបានបញ្ចេញឱ្យឃើញ ប៉ុន្តែការបញ្ចេញឱ្យឃើញយឺតយ៉ាវនេះ មិនមែនមានន័យថាពួកគេគ្មានធម្មជាតិនោះឡើយ។ ដោយមានធម្មជាតិបែបនេះ មនុស្សច្បាស់ជានឹងធ្វើសកម្មភាព និងបញ្ចេញឱ្យឃើញរឿងផ្សេងៗមិនខាន ហើយឥរិយាបថដែលត្រូវបានបញ្ចេញឱ្យឃើញទាំងនេះ គឺជាសញ្ញា និងលក្ខណៈសម្គាល់នៃសារជាតិទុច្ចរិតរបស់ពួកទទឹងនឹងព្រះគ្រីស្ទ។ ពេលដែលពួកគេមានសញ្ញា និងលក្ខណៈសម្គាល់ទាំងនេះ ពួកគេអាចត្រូវបានកំណត់លក្ខណៈថាជាពួកទទឹងនឹងព្រះគ្រីស្ទហើយ។

ចូរប្រាប់ខ្ញុំមកមើល៍ តើការអនុវត្តសេចក្ដីពិត និងការចាត់ការលើបញ្ហាស្របតាមគោលការណ៍សេចក្ដីពិត តម្រូវឱ្យមានលេស និងការដោះសារផ្សេងៗដែរឬទេ? (ទេ មិនតម្រូវទេ។) ដរាបណាមនុស្សម្នាក់មានចិត្តស្មោះសរ ពួកគេអាចយកសេចក្ដីពិតទៅអនុវត្តបាន។ តើមនុស្សដែលមិនអនុវត្តសេចក្ដីពិត បង្កើតលេសផ្សេងៗដែរឬទេ? ឧទាហរណ៍ នៅពេលពួកគេធ្វើអ្វីមួយខុស ប្រឆាំងនឹងគោលការណ៍ ហើយមាននរណាម្នាក់កែតម្រូវពួកគេ តើពួកគេអាចស្ដាប់ដែរឬទេ? ពួកគេមិនស្ដាប់ឡើយ។ តើការដែលពួកគេមិនស្ដាប់ គឺមានតែប៉ុណ្ណឹងទេឬ? តើពួកគេទុច្ចរិតយ៉ាងដូចម្ដេច? (ពួកគេរកលេសដើម្បីបញ្ចុះបញ្ចូលអ្នក ធ្វើឱ្យអ្នកគិតថាពួកគេត្រឹមត្រូវ។) ពួកគេនឹងស្វែងរកការបកស្រាយមួយដែលស្របតាមសញ្ញាណ និងការស្រមើស្រមៃរបស់អ្នក បន្ទាប់មក ពួកគេប្រើប្រាស់ទ្រឹស្ដីខាងវិញ្ញាណមួយឈុត ដែលអ្នកអាចទទួលស្គាល់ និងទទួលយកបាន ហើយដែលស្របតាមសេចក្ដីពិត ដើម្បីបញ្ចុះបញ្ចូលអ្នក ធ្វើឱ្យអ្នកយល់ស្របជាមួយពួកគេ និងធ្វើឱ្យអ្នកជឿជាក់យ៉ាងស្មោះសរថាពួកគេត្រឹមត្រូវ ដើម្បីសម្រេចបាននូវគោលដៅរបស់ពួកគេក្នុងការបំភាន់ និងគ្រប់គ្រងមនុស្ស។ តើនេះមិនមែនជាភាពទុច្ចរិតទេឬ? (មែនហើយ។) នេះពិតជាសេចក្តីទុច្ចរិតមែន។ យ៉ាងច្បាស់ណាស់ ពួកគេបានធ្វើរឿងខុសឆ្គង ប្រឆាំងនឹងគោលការណ៍ និងសេចក្ដីពិតនៅក្នុងសកម្មភាពរបស់ពួកគេ ហើយមិនបានអនុវត្តសេចក្ដីពិតទេ ប៉ុន្តែពួកគេបែរជាបង្កើតនូវការដោះសារខាងទ្រឹស្ដីមួយឈុតទៅវិញ។ នេះពិតជាទុច្ចរិតមែន។ វាប្រៀបដូចជាចចកស៊ីចៀមអ៊ីចឹង ដើមឡើយ វាជាធម្មជាតិរបស់ចចកក្នុងការស៊ីចៀម ហើយព្រះជាម្ចាស់បានបង្កើតសត្វប្រភេទនេះមកដើម្បីស៊ីចៀម ពោលគឺ ចៀមគឺជាអាហាររបស់វា។ ប៉ុន្តែ បន្ទាប់ពីស៊ីវាហើយ ចចកនៅតែរកលេសផ្សេងៗដដែល។ តើអ្នកមានគំនិតអ្វីអំពីរឿងនេះដែរឬទេ? អ្នកគិតថា៖ «ឯងបានស៊ីចៀមរបស់ខ្ញុំ ហើយឥឡូវនេះ ឯងចង់ឱ្យខ្ញុំគិតថា ឯងគួរតែស៊ីវា ថាវាជារឿងសមហេតុផល និងស័ក្ដិសមសម្រាប់ឯងក្នុងការស៊ីវា ហើយខ្ញុំថែមទាំងគួរតែអរគុណឯងទៀតផង»។ តើអ្នកមិនមានអារម្មណ៍ខឹងទេឬ? (មែនហើយ ខ្ញុំខឹង។) ខណៈពេលអ្នកកំពុងខឹង តើអ្នកមានគំនិតអ្វីខ្លះ? អ្នកគិតថា៖ «អាមួយនេះទុច្ចរិតពេកហើយ! ប្រសិនបើឯងចង់ស៊ីវា ស៊ីទៅ នោះហើយជាលក្ខណៈរបស់ឯង ការស៊ីចៀមរបស់ខ្ញុំគឺជារឿងមួយ ប៉ុន្តែឯងថែមទាំងបង្កើតហេតុផល និងលេសមួយគំនរ ហើយសុំឱ្យខ្ញុំមានអារម្មណ៍ដឹងគុណចំពោះឯងវិញទៀតផង។ តើនេះមិនមែនជាការបន្លំខុសនិងត្រូវទេឬអី?» នេះគឺជាសេចក្តីទុច្ចរិត។ នៅពេលចចកចង់ស៊ីចៀម តើវារកលេសអ្វីខ្លះ? ចចកនិយាយថា៖ «កូនចៀមតូច ថ្ងៃនេះ ខ្ញុំត្រូវតែស៊ីឯង ពីព្រោះខ្ញុំត្រូវសងសឹកឯង ដែលបានប្រមាថខ្ញុំកាលពីឆ្នាំមុន»។ កូនចៀម ដោយមានអារម្មណ៍ថារងភាពអយុត្តិធម៌ ក៏និយាយថា៖ «ខ្ញុំមិនទាន់ទាំងកើតផង កាលពីឆ្នាំមុននោះ»។ នៅពេលដែលចចកដឹងខ្លួនថាវាបាននិយាយខុស ហើយរាប់អាយុរបស់កូនចៀមខុស វាក៏និយាយថា៖ «អ៊ីចឹង យើងមិនគិតរឿងនោះទេ ប៉ុន្តែខ្ញុំនៅតែត្រូវស៊ីឯងដដែល ពីព្រោះកាលពីលើកមុន នៅពេលខ្ញុំបានផឹកទឹកពីទន្លេនេះ ឯងបានធ្វើឱ្យទឹកល្អក់ ដូច្នេះ ខ្ញុំត្រូវតែសងសឹកឯង»។ កូនចៀមនិយាយថា៖ «ខ្ញុំនៅខាងក្រោមខ្សែទឹក ហើយឯងនៅខាងលើខ្សែទឹក។ តើខ្ញុំអាចធ្វើឱ្យទឹកនៅខាងលើខ្សែទឹកកខ្វក់បានដោយរបៀបណា? ប្រសិនបើឯងចង់ស៊ីខ្ញុំ ស៊ីទៅ។ កុំរកលេសផ្សេងៗអី»។ នោះហើយជាធម្មជាតិរបស់ចចក។ តើវាមិនមែនជាសេចក្តីទុច្ចរិតទេឬ? (មែនហើយ។) តើសេចក្តីទុច្ចរិតរបស់ចចក ដូចគ្នាទៅនឹងសេចក្តីទុច្ចរិតរបស់នាគដ៏ធំមានសម្បុរក្រហមដែរឬទេ? (មែនហើយ។) ការពិពណ៌នានេះស័ក្ដិសមបំផុតសម្រាប់នាគដ៏ធំមានសម្បុរក្រហម។ នាគដ៏ធំមានសម្បុរក្រហមចង់ចាប់ខ្លួនមនុស្សដែលជឿលើព្រះជាម្ចាស់ វាចង់ចោទប្រកាន់មនុស្សទាំងនេះពីបទឧក្រិដ្ឋ។ ដូច្នេះ ជាដំបូង វាបង្កើតរឿងប្រឌិតមួយចំនួន វាប្រឌិតពាក្យចចាមអារ៉ាមគ្មានមូលដ្ឋានមួយចំនួន ហើយបន្ទាប់មកផ្សព្វផ្សាយរឿងទាំងនោះទៅកាន់ពិភពលោក ដើម្បីធ្វើឱ្យពិភពលោកទាំងមូលក្រោកឈរឡើង និងថ្កោលទោសអ្នក។ វាទម្លាក់ការចោទប្រកាន់ជាច្រើនទៅលើអ្នកដែលជឿលើព្រះជាម្ចាស់ ដូចជា «ការរំខានដល់សណ្ដាប់ធ្នាប់សាធារណៈ» «ការទម្លាយអាថ៌កំបាំងរដ្ឋ» និង «ការផ្ដួលរំលំអំណាចរដ្ឋ»។ វាក៏ផ្សព្វផ្សាយពាក្យចចាមអារ៉ាមគ្មានមូលដ្ឋានថា អ្នកបានប្រព្រឹត្តបទល្មើសព្រហ្មទណ្ឌផ្សេងៗ ហើយទម្លាក់ការចោទប្រកាន់ទាំងនេះមកលើអ្នក។ តើវាមិនអីទេឬ ប្រសិនបើអ្នកបដិសេធមិនព្រមទទួលស្គាល់ការចោទប្រកាន់ទាំងនោះ? តើវាអាស្រ័យលើថាអ្នកទទួលស្គាល់វា ឬអត់នោះឬ? ទេ មិនមែនទេ។ ពេលដែលវាបានតាំងចិត្តចាប់ខ្លួនអ្នកហើយ នោះវាប្រៀបដូចជាចចកដែលតាំងចិត្តស៊ីចៀមអ៊ីចឹង វាស្វែងរកលេសផ្សេងៗ។ នាគដ៏ធំមានសម្បុរក្រហមបង្កើតរឿងប្រឌិតមួយចំនួន ដោយអះអាងថាយើងបានធ្វើរឿងអាក្រក់អ្វីមួយ ទាំងដែលតាមការពិត គឺអ្នកដទៃសោះដែលជាអ្នកធ្វើ។ វាទម្លាក់កំហុស និងមួលបង្កាច់ពួកជំនុំ។ តើអ្នកអាចនិយាយហេតុផលជាមួយវាបានទេ? (ទេ។) ហេតុអ្វីបានជាអ្នកមិនអាចនិយាយហេតុផលជាមួយវាបាន? តើអ្នកអាចនិយាយហេតុផលឱ្យបានច្បាស់លាស់ជាមួយវាបានទេ? តើអ្នកគិតថា តាមរយៈការនិយាយហេតុផលជាមួយវា និងការពន្យល់ពីស្ថានភាពប្រាប់វា វានឹងមិនចាប់ខ្លួនអ្នកទេឬ? អ្នកគិតល្អពីវាពេកហើយ។ មុនពេលអ្នកនិយាយចប់ វាចាប់ទាញសក់អ្នក ទង្គិចក្បាលអ្នកទៅនឹងជញ្ជាំង ហើយបន្ទាប់មកសួរអ្នកថា៖ «តើឯងដឹងថាអញជានរណាទេ? អញគឺជាអារក្ស!» បន្ទាប់ពីនោះ វានឹងមានការវាយដំយ៉ាងធ្ងន់ធ្ងរ ព្រមទាំងការសួរចម្លើយ និងការធ្វើទារុណកម្មឆ្លាស់គ្នាទាំងយប់ទាំងថ្ងៃ ហើយបន្ទាប់មក អ្នកនឹងលែងហ៊ានរើបម្រះ។ នៅពេលនេះ អ្នកនឹងដឹងថា៖ «គ្មានកន្លែងសម្រាប់ការនិយាយហេតុផលនៅទីនេះទេ នេះគឺជាអន្ទាក់!» នាគដ៏ធំមានសម្បុរក្រហមមិននិយាយហេតុផលជាមួយអ្នកទេ តើអ្នកគិតថាវាបង្កើតរឿងប្រឌិតទាំងនោះដោយអចេតនា ដោយចៃដន្យឬ? វាមានការឃុបឃិតនៅពីក្រោយរឿងនេះ ហើយវាមានផែនការសម្រាប់ជំហានបន្ទាប់រួចទៅហើយ។ នេះគ្រាន់តែជាការចាប់ផ្ដើមនៃសកម្មភាពរបស់វាប៉ុណ្ណោះ។ មនុស្សមួយចំនួនប្រហែលជានៅតែគិតថា៖ «ពួកគេមិនយល់ពីរឿងដែលទាក់ទងនឹងការជឿលើព្រះជាម្ចាស់ទេ ប្រសិនបើខ្ញុំពន្យល់ប្រាប់ពួកគេ នោះអ្វីៗនឹងល្អប្រសើរមិនខាន»។ តើអ្នកអាចពន្យល់វាឱ្យបានច្បាស់លាស់ដែរឬទេ? វាបានទម្លាក់កំហុសដាក់អ្នកចំពោះរឿងដែលអ្នកមិនបានធ្វើ ពោល តើអ្នកនៅតែអាចពន្យល់រឿងរ៉ាវឱ្យបានច្បាស់លាស់ទៀតឬ? នៅពេលវាទម្លាក់កំហុសដាក់អ្នក តើវាមិនដឹងទេឬថាអ្នកមិនបានធ្វើរឿងនោះ? តើវាមិនដឹងទេឬថានរណាជាអ្នកធ្វើ? វាដឹងច្បាស់ណាស់! ចុះហេតុអ្វីបានជាវាទម្លាក់កំហុសមកលើអ្នក? អ្នកគឺជាអ្នកដែលវាកំពុងចាប់ខ្លួន។ តើអ្នកគិតថា នៅពេលវាទម្លាក់កំហុសមកលើអ្នក វាមិនដឹងថាអ្នកកំពុងត្រូវបានប្រព្រឹត្តចំពោះដោយអយុត្តិធម៌ទេឬ? វាចង់ធ្វើឱ្យអ្នកត្រូវបានប្រព្រឹត្តចំពោះដោយអយុត្តិធម៌ ហើយចង់ចាប់ខ្លួន និងធ្វើទុក្ខបុកម្នេញអ្នក។ នោះហើយគឺជាសេចក្តីទុច្ចរិត។

នរណាដែលមានសារជាតិទុច្ចរិតរបស់ពួកទទឹងនឹងព្រះគ្រីស្ទស្អប់ខ្ពើម និងស្អប់សេចក្ដីពិតនៅក្នុងសារជាតិរបស់ពួកគេ។ នៅក្នុងចិត្តរបស់ពួកគេ ពួកគេមិនទទួលយកសេចក្ដីពិតសូម្បីតែបន្តិច ហើយគ្មានបំណងចង់អនុវត្តវាឡើយ។ ប្រសិនបើអ្នកគិតថាពួកគេខ្វះការយល់ដឹងអំពីសេចក្ដីពិត ហើយព្យាយាមប្រកបគ្នាអំពីវាជាមួយពួកគេ តើនឹងមានលទ្ធផលអ្វីកើតឡើង? អ្នកនឹងជួបឧបសគ្គមិនខាន ពោលគឺ អ្នករកខុសមនុស្សហើយ។ ពួកគេមិនមែនជាអ្នកដែលទទួលយកសេចក្ដីពិតទេ ហើយអ្នកមិនគួរប្រកបគ្នាជាមួយពួកគេឡើយ ផ្ទុយទៅវិញ អ្នកគួរតែប្រដៅពួកគេ និងតឹងរ៉ឹងជាមួយពួកគេ ដោយនិយាយថា៖ «តើអ្នកបំពេញភារកិច្ចរបស់អ្នកបានយូរប៉ុនណាហើយ? តើអ្នកអាចចាត់ទុកភារកិច្ចរបស់អ្នកជារឿងលេងសើចបានដោយរបៀបណា? តើវាជាកិច្ចការផ្ទាល់ខ្លួនរបស់អ្នកឬ? តើអ្នកកំពុងតែតតាំងនឹងនរណា? អ្នកមិនមែនកំពុងប្រឆាំងនឹងខ្ញុំទេ អ្នកកំពុងប្រឆាំងនឹងព្រះជាម្ចាស់ និងសេចក្ដីពិត!» តើអ្នកមិនចាំបាច់ប្រដៅពួកគេទេឬ? តើការប្រកបគ្នាអំពីសេចក្ដីពិតជាមួយពួកគេ មានប្រយោជន៍ដែរឬទេ? ទេ គ្មានប្រយោជន៍ទេ។ ហេតុអ្វីបានជាវាគ្មានប្រយោជន៍? ពួកគេគឺជាចចក មិនមែនជាចៀមដែលវង្វេង ឬអនាថាឡើយ។ តើចចកអាចអនុវត្តសេចក្ដីពិតបានដែរឬទេ? ទេ។ តើធម្មជាតិរបស់ចចកគឺជាអ្វី? (សេចក្តីទុច្ចរិត។) ពេលដែលវាឃើញចៀមភ្លាម វាចាប់ផ្ដើមហៀរទឹកមាត់ ភ្នែករបស់វាពោរពេញទៅដោយរូបភាពនៃអាហារដ៏ឈ្ងុយឆ្ងាញ់ ហើយចៀមនោះត្រូវបានកំណត់ថាជាចំណីរបស់វា។ នោះហើយជាធម្មជាតិរបស់វា នោះហើយគឺជាសេចក្តីទុច្ចរិត។ ប្រសិនបើអ្នកប្រាប់វាថា៖ «ចៀមគួរឱ្យអាណិត និងស្លូតបូតណាស់ សូមកុំស៊ីពួកវាអី។ ជ្រើសរើសសត្វសាហាវផ្សេងទៀតដើម្បីស៊ីទៅ បានទេ?» តើវាអាចយល់បានទេ? វាមិនអាចយល់បានឡើយ។ នោះហើយជាធម្មជាតិរបស់វា។ មនុស្សមួយចំនួនមិនអនុវត្តសេចក្ដីពិត ហើយរកលេសផ្សេងៗ ពោលគឺ នោះហើយជាធម្មជាតិរបស់ពួកគេ។ តើធម្មជាតិនេះគឺជាអ្វី? គឺសេចក្តីទុច្ចរិត។ ទោះបីជាសកម្មភាពរបស់ពួកគេថោកទាប បះបោរ ឬ ប្រឆាំងនឹងគោលការណ៍យ៉ាងចំហក៏ដោយ ក៏ពួកគេនៅតែចង់រក្សាមុខមាត់ដដែល សូម្បីតែពួកគេប្រឆាំងនឹងសេចក្ដីពិតក៏ដោយ ក៏ពួកគេចង់ធ្វើវាដោយរបៀបដ៏អស្ចារ្យ និងមានសេចក្ដីថ្លៃថ្នូរដែរ។ តើនេះមិនមែនជាសេចក្តីទុច្ចរិតទេឬ? តើការបំពានសេចក្ដីពិត ជារឿងវិជ្ជមាន ឬអវិជ្ជមាន? (អវិជ្ជមាន។) តើរឿងអវិជ្ជមានអាចធ្វើឡើងដោយរបៀបដ៏អស្ចារ្យ មានសេចក្ដីថ្លៃថ្នូរ និងមានកិត្តិយសបានយ៉ាងដូចម្ដេច? តើវាមិនរាងឆ្គងបន្តិចទេឬអី ក្នុងការព្យាយាមបញ្ចូលទិដ្ឋភាពទាំងពីរនេះចូលគ្នា? នេះគឺជាសេចក្តីទុច្ចរិត៖ នេះគឺជាឥរិយាបថ និងការបង្ហាញចេញរបស់អស់អ្នកដែលមានសារជាតិទុច្ចរិតរបស់ពួកទទឹងនឹងព្រះគ្រីស្ទ។ វាប្រហែលជាស្ដាប់ទៅផ្ទុយគ្នា ប៉ុន្តែនោះជារបៀបដែលពួកគេធ្វើសកម្មភាព នោះជានិស្ស័យរបស់ពួកគេ និងអ្វីដែលពួកគេបញ្ចេញឱ្យឃើញ។ ពួកគេលាក់ទុកនូវសេចក្តីស្អប់ចំពោះសេចក្ដីពិត ដោយមិនដែលទទួលយកវាឡើយ ពោលគឺ ទាំងនេះគឺជាពួកទទឹងនឹងព្រះគ្រីស្ទ នេះគឺជាសារជាតិធម្មជាតិទុច្ចរិតរបស់ពួកទទឹងនឹងព្រះគ្រីស្ទ។ តើសារជាតិទុច្ចរិតរបស់ពួកទទឹងនឹងព្រះគ្រីស្ទមានប៉ុន្មានចំណុច? (បួនចំណុច។) សរុបមានបួនចំណុច។ តើសញ្ញាទាំងបួននេះ មិនគ្រប់គ្រាន់សម្រាប់អ្នករាល់គ្នាក្នុងការញែកដឹងទេឬ? សេចក្តីទុច្ចរិតមានផ្ទុកនូវធាតុពិសពុល និងបោកបញ្ឆោតពីធម្មជាតិ ហើយនៅពេលធាតុពិសពុល និងបោកបញ្ឆោតឈានដល់កម្រិតខ្លាំងបំផុត ពួកវាត្រូវបានកំណត់លក្ខណៈជានិស្ស័យទុច្ចរិត។ ពួកទទឹងនឹងព្រះគ្រីស្ទបង្កប់នូវនិស្ស័យទុច្ចរិតប្រភេទនេះ។

ថ្ងៃទី៣ ខែកញ្ញា ឆ្នាំ២០១៩


ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ (ផ្នែកទីមួយ)

ផ្នែកបំពេញបន្ថែម៖ ការវែកញែកអំពីបញ្ហាដែលកើតឡើងនៅពេលបំប្លែងសេចក្ដីអធិប្បាយជាអត្ថបទ

ខ្ញុំបានឮមនុស្សមួយចំនួននិយាយថា អ្នកបំប្លែងសេចក្ដីអធិប្បាយបានដករឿងនៅវគ្គខាងដើមនៃសេចក្ដីអធិប្បាយពីរបីលើកមុនចោល ដោយទុកតែខ្លឹមសារផ្លូវការនៃសេចក្ដីអធិប្បាយនៅវគ្គបន្ទាប់ប៉ុណ្ណោះ។ តើពិតជាមានរឿងនេះមែនឬ? តើរឿងមួយណាខ្លះដែលត្រូវបានបំបែកចេញពីសេចក្ដីអធិប្បាយនៅវគ្គបន្ទាប់? (សេចក្ដីបន្ថែម៖ រឿងរបស់ តាប៉ាវ និង សៀវប៉ាវ សេចក្ដីបន្ថែម៖ រឿងរបស់ តាមីង និង សៀវមីង និង ការពិភាក្សាអំពីដើមទុន៖ «ចង់ម៉េចក៏ម៉េចទៅ!»។) រឿងទាំងបីនេះត្រូវបានបំបែកចេញពីខ្លឹមសារនៃសេចក្ដីអធិប្បាយ ប៉ុន្តែតើហេតុអ្វីបានជាបំបែកចេញ? តើមានហេតុផលអ្វី? តាមមើលទៅ អ្នកបំប្លែងសេចក្ដីអធិប្បាយគិតថា រឿងដែលបានលើកឡើងនៅវគ្គខាងដើម មិនស៊ីគ្នានឹងខ្លឹមសារនៃសេចក្ដីអធិប្បាយនៅវគ្គខាងក្រោយ ទើបពួកគេបំបែកវាចេញ។ តើនេះជាហេតុផលសមរម្យដែរឬទេ? នេះគ្រាន់តែជាអ្វីដែលអ្នកបំប្លែងសេចក្ដីអធិប្បាយបានធ្វើ។ ពួកគេពិតជាក្រអឺតក្រទម និងរាប់ខ្លួនឯងជាសុចរិតខ្លាំងណាស់ ដោយបានដកយករឿងទាំងនោះចេញ ហើយដាក់ជាជំពូកដាច់ដោយឡែក ដោយគ្មានខ្លឹមសារនៃសេចក្ដីអធិប្បាយណាមួយឡើយ។ តើអ្នករាល់គ្នាគិតថា លទ្ធផលនៃការធ្វើបែបនេះល្អ ឬមិនល្អ? ម្យ៉ាងទៀត តើអ្នករាល់គ្នាគិតថា រឿងដែលបានលើកឡើងនៅវគ្គខាងដើម ត្រូវតែស៊ីគ្នា និងស៊ីសង្វាក់ជាមួយនឹងខ្លឹមសារនៃសេចក្ដីអធិប្បាយនៅវគ្គខាងក្រោយដែរឬទេ? តើពិតជាចាំបាច់ត្រូវតែបែបនេះមែនឬ? (ទេ។) ចុះហេតុអ្វីបានជាអ្នកបំប្លែងសេចក្ដីអធិប្បាយយល់ខុសពីកិច្ចការនេះបែបនេះ? តើពួកគេអាចមានជំនឿបែបនេះបានដោយរបៀបណា? តើបញ្ហានៅទីនេះ គឺជាអ្វី? ពួកគេគិតនៅក្នុងចិត្តថា៖ «រឿងដែលព្រះអង្គបានថ្លែងប្រាប់ គឺចាកប្រធានបទហើយ។ ខ្ញុំនឹងជួយពិនិត្យជ្រើសរើសឱ្យព្រះអង្គ ហើយនៅពេលចែកចាយ ខ្ញុំនឹងមិនដាក់វាបញ្ចូលគ្នាឡើយ។ សេចក្ដីអធិប្បាយ គឺជាសេចក្ដីអធិប្បាយ ត្រូវទុកឱ្យវាមានភាពស៊ីចង្វាក់គ្នាពីមួយវគ្គទៅមួយវគ្គ។ ខ្លឹមសារនៃរឿងនៅវគ្គខាងដើម មិនគួររំខានដល់ខ្លឹមសារនៃសេចក្ដីអធិប្បាយឡើយ។ ខ្ញុំត្រូវតែជួយពិនិត្យជ្រើសរើសឱ្យព្រះអង្គ ពីព្រោះព្រះអង្គផ្ទាល់មិនយល់ពីបញ្ហានេះទេ»។ តើនេះគឺជាចេតនាល្អឬ? តើចេតនាល្អរបស់ពួកគេនេះកើតចេញពីណា? តើវាកើតចេញពីសញ្ញាណរបស់មនុស្សមែនទេ? (មែនហើយ។) នៅពេលខ្ញុំអធិប្បាយ តើខ្ញុំចាំបាច់ត្រូវគិតគូរឱ្យបានល្អិតល្អន់គ្រប់ជ្រុងជ្រោយបែបនេះឬ? តើរាល់រឿងដែលខ្ញុំបានលើកឡើង ចាំបាច់ត្រូវតែស៊ីគ្នានឹងខ្លឹមសារនៅវគ្គខាងក្រោយឬ? (ទេ។) មិនចាំបាច់ធ្វើបែបនេះទេ នេះហៅថាបទប្បញ្ញត្តិ នេះហៅថាសញ្ញាណ។ តើអ្នកបំប្លែងសេចក្ដីអធិប្បាយ បានធ្វើខុសអ្វីខ្លះ? (ធ្វើការដោយផ្អែកលើសញ្ញាណ និងការស្រមើស្រមៃរបស់ពួកគេ។) តើមានអ្វីទៀត? (ការប្រព្រឹត្តដោយឥតបើគិត និងតាមតែអំពើចិត្ត។) ធម្មជាតិនៃឥរិយាបថបែបនេះ គឺថាវាការធ្វើដោយឥតបើគិត និងតាមតែអំពើចិត្តបន្តិចហើយ ពួកគេខ្វះចិត្តដែលកោតខ្លាចព្រះជាម្ចាស់។ ការនិយាយបែបនេះគឺសមហេតុផល ប៉ុន្តែវានៅតែខុសពីសារជាតិនៃបញ្ហានេះដដែល។ នៅពេលដែលពួកគេបំប្លែងសេចក្ដីអធិប្បាយ តើពួកគេមានអាកប្បកិរិយាបែបណា និងមានទស្សនៈបែបណា ដើម្បីសម្លឹងមើលគ្រប់រឿងដែលព្រះជាម្ចាស់បានមានព្រះបន្ទូល? មិនថាជារឿង ឬជាសេចក្ដីអធិប្បាយនោះទេ តើពួកគេមានអាកប្បកិរិយាបែបណា និងសម្លឹងមើលពីជ្រុងណា ហើយស្ដាប់រឿងដែលបានលើកឡើងទាំងនេះដោយរបៀបណា? (ពីជ្រុងនៃចំណេះដឹង និងការសិក្សា។) ត្រូវហើយ។ ការសម្លឹងមើលរឿងដែលបានលើកឡើង និងខ្លឹមសារនៃសេចក្ដីអធិប្បាយពីជ្រុងនៃចំណេះដឹង នឹងនាំឱ្យមានបញ្ហានេះ។ ពួកគេជឿថា នៅពេលដែលខ្ញុំអធិប្បាយ មិនថាខ្ញុំចង់និយាយអំពីវគ្គណានោះទេ ខ្លឹមសារត្រូវតែធ្វើតាមលំដាប់លំដោយ គ្រប់ប្រយោគត្រូវតែមានតក្កវិជ្ជា គ្រប់ប្រយោគត្រូវតែស្របតាមសញ្ញាណរបស់មនុស្សគ្រប់គ្នា ហើយគ្រប់វគ្គត្រូវតែមានគោលដៅយ៉ាងតឹងរ៉ឹង។ ពួកគេវាស់ស្ទង់សេចក្ដីអធិប្បាយរបស់ខ្ញុំដោយផ្អែកតាមសញ្ញាណនេះ។ តើនេះបង្ហាញពីការខ្វះការយល់ដឹងខាងវិញ្ញាណមែនទេ? (មែនហើយ។) នេះពិតជាការខ្វះការយល់ដឹងខាងវិញ្ញាណមែន! ការប្រើតក្កវិជ្ជា និងការសន្និដ្ឋាន ដើម្បីចាត់ទុករឿងដែលខ្ញុំបាននិយាយពីជ្រុងនៃចំណេះដឹង គឺជាការធ្វើខុសយ៉ាងធ្ងន់ធ្ងរ។ ខ្ញុំកំពុងប្រកបគ្នាអំពីសេចក្ដីពិត មិនមែនកំពុងរៀបចំសុន្ទរកថានោះទេ អ្នកគួរតែច្បាស់អំពីរឿងនេះ។ សម្រាប់អ្នករាល់គ្នាដែលបានស្ដាប់សេចក្ដីអធិប្បាយនៅកន្លែងជួបជុំ ហើយក្រោយមកបានស្ដាប់សេចក្ដីអធិប្បាយទាំងនេះដែលពួកគេបានបំប្លែងឡើងវិញ តើអ្នករាល់គ្នាមានកត់សម្គាល់ឃើញចំណុចសំខាន់ៗ ឬរឿងរ៉ាវដែលបាននិយាយនៅពេលនោះ ត្រូវបានពួកគេដកចេញដែរឬទេ? តើមានរឿងបែបនេះកើតឡើងដែរឬទេ? ឧទាហរណ៍ អ្នកប្រហែលជាបានស្ដាប់ឮអត្ថបទព្រះគម្ពីរមួយនៅក្នុងការជួបជុំ ដែលគួរឱ្យរំជួលចិត្ត និងទទួលបានការស្ថាបនាយ៉ាងខ្លាំង ប៉ុន្តែក្រោយមក ពេលស្ដាប់សំឡេងថតនៃសេចក្ដីអធិប្បាយ អ្នកក៏ឃើញថាអត្ថបទព្រះគម្ពីរនោះលែងមានទៀតហើយ វាត្រូវបានគេដកចេញបាត់ទៅហើយ។ តើមានស្ថានភាពបែបនេះកើតឡើងចំពោះអ្នកដែរឬទេ? ប្រសិនបើអ្នករាល់គ្នាមិនបានស្ដាប់ដោយយកចិត្តទុកដាក់ទេ អ្នករាល់គ្នាប្រហែលជាមិនបានដឹងឡើយ ដូច្នេះ នៅពេលក្រោយ ត្រូវប្រាកដថាអ្នករាល់គ្នាស្ដាប់ដោយយកចិត្តទុកដាក់។ ខ្ញុំធ្លាប់បានស្ដាប់សំឡេងថតម្ដង ហើយនៅត្រង់ចំណុចដែលខ្ញុំទើបតែចាប់ផ្ដើមពិភាក្សាអំពីការសម្ដែងចេញផ្សេងៗរបស់ពួកទទឹងនឹងព្រះគ្រីស្ទ ដោយរៀបរាប់ពីចំណុចទីមួយដល់ទីដប់ប្រាំ ពួកគេបានដកចេញនូវការបញ្ជាក់ និងការពន្យល់លម្អិតចេញពីចំណុចនីមួយៗ ដោយគ្រាន់តែរៀបរាប់ពីការសម្ដែងចេញទីមួយ ការសម្ដែងចេញទីពីរ ការសម្ដែងចេញទីបី និងបន្តបន្ទាប់ទៀតប៉ុណ្ណោះ។ ការសម្ដែងចេញនីមួយៗត្រូវបាននិយាយយ៉ាងលឿនបំផុត ពីមួយទៅមួយ ដែលលឿនជាងគ្រូបង្រៀនកំពុងបង្រៀនសិស្សទៅទៀត។ សម្រាប់មនុស្សភាគច្រើនដែលមិនធ្លាប់បានស្ដាប់សេចក្ដីអធិប្បាយនោះពីមុនមក ហើយមិនស៊ាំនឹងសេចក្ដីអធិប្បាយនោះ ពួកគេនឹងគ្មានចន្លោះពេលសម្រាប់ពិចារណាឡើយនៅពេលបានស្ដាប់។ ប្រសិនបើពួកគេចង់ស្ដាប់ដោយយកចិត្តទុកដាក់ ពួកគេត្រូវតែចុចផ្អាកជានិច្ច ដោយស្ដាប់មួយប្រយោគ រួចប្រញាប់កត់ត្រា បន្ទាប់មករិះគិតថាតើប្រយោគនេះមានន័យយ៉ាងណា ហើយទើបចាក់ប្រយោគបន្ទាប់ទៀត។ បើមិនដូច្នេះទេ ល្បឿននោះនឹងលឿនពេក ហើយពួកគេមិនអាចស្ដាប់ទាន់ឡើយ។ នេះគឺជាកំហុសដ៏ធ្ងន់ធ្ងរមួយ ដែលអ្នកកាត់តសំឡេងថតនៃសេចក្ដីអធិប្បាយបានធ្វើឡើង។ សេចក្ដីអធិប្បាយ គឺជាការជជែកគ្នា គឺជាការពិភាក្សា។ តើខ្លឹមសារនៃសេចក្ដីអធិប្បាយគឺជាអ្វី? ខ្លឹមសារទាំងនោះពិភាក្សាអំពីសេចក្ដីពិតផ្សេងៗ និងសភាពផ្សេងៗរបស់មនុស្ស។ ខ្លឹមសារទាំងនោះសុទ្ធតែពាក់ព័ន្ធនឹងសេចក្ដីពិត។ ដូច្នេះ តើខ្លឹមសារដែលពាក់ព័ន្ធនឹងសេចក្ដីពិតទាំងនេះ ងាយស្រួលសម្រាប់មនុស្សក្នុងការទទួលយក និងយល់ដឹង ឬមួយក៏ទាមទារឱ្យមានការពិចារណា ការរិះគិត និងការគិតឱ្យបានដិតដល់សិន ទើបអាចឆ្លើយតបជាបណ្ដើរៗបាន? (ទាមទារឱ្យមានការពិចារណា ការរិះគិត និងការគិតឱ្យបានដិតដល់។) ដោយផ្អែកលើស្ថានភាពនេះ ចុះតើអ្នកអធិប្បាយគួររក្សាល្បឿនបែបណា? តើបានទេ ប្រសិនបើពួកគេនិយាយលឿនដូចកាំភ្លើងយន្តនោះ? (ទេ។) ដូចជាគ្រូបង្រៀនកំពុងបង្រៀនសិស្សឬ? (ទេ។) ដូចជានរណាម្នាក់កំពុងថ្លែងសុន្ទរកថាឬ? (ទេ។) នោះគឺពិតជាមិនបានដាច់ខាត។ ក្នុងអំឡុងពេលអធិប្បាយ ត្រូវតែមានសំណួរ និងចម្លើយ មានចន្លោះពេលសម្រាប់ពិចារណា ដោយទុកពេលឱ្យមនុស្សឆ្លើយតប។ ល្បឿនបែបនេះទើបស័ក្ដិសម។ ពួកគេបានរៀបចំសេចក្ដីអធិប្បាយ ដោយមិនយល់ពីគោលការណ៍នេះ តើនេះបង្ហាញពីការគ្មានការយល់ដឹងខាងវិញ្ញាណមែនទេ? (មែនហើយ។) ពួកគេពិតជាគ្មានការយល់ដឹងខាងវិញ្ញាណមែន។ ពួកគេគិតថា៖ «រឿងទាំងនេះដែលព្រះអង្គកំពុងមានព្រះបន្ទូល ខ្ញុំធ្លាប់បានឮរួចហើយ។ បន្ទាប់ពីស្ដាប់ម្ដង ខ្ញុំអាចចាំខ្លឹមសារសំខាន់ៗបាន ហើយខ្ញុំដឹងថាព្រះអង្គកំពុងមានព្រះបន្ទូលអំពីអ្វី។ ដោយប្រើបទពិសោធរបស់ខ្ញុំ និងជំនាញដ៏ល្អឯកដែលខ្ញុំទទួលបានពីការកាត់តសំឡេងថតនៃសេចក្ដីអធិប្បាយជាញឹកញាប់ ខ្ញុំនឹងធ្វើតាមរបៀបនេះ ហើយបង្កើនល្បឿនឱ្យកាន់តែលឿន»។ ការបង្កើនល្បឿននេះ ហាក់ដូចជាមិនមែនជាបញ្ហាធំដុំនោះទេ ប៉ុន្តែតើវាធ្វើឱ្យសំណេរនៃសេចក្ដីអធិប្បាយក្លាយទៅជាអ្វី? វាក្លាយទៅជាអត្ថបទតែងសេចក្ដីមួយ។ នៅពេលដែលវាក្លាយទៅជាអត្ថបទតែងសេចក្ដី វាបាត់បង់អារម្មណ៍នៃការស្ដាប់ដោយផ្ទាល់ តើវាអាចសម្រេចបានលទ្ធផលដូចគ្នាដែរឬទេ? ច្បាស់ជាមានភាពខុសគ្នាហើយ។ តើភាពខុសគ្នានេះធ្វើឱ្យវាកាន់តែល្អ ឬកាន់តែអាក្រក់? (កាន់តែអាក្រក់។) វាធ្វើឱ្យកាន់តែអាក្រក់។ មនុស្សដែលគ្មានការយល់ដឹងខាងវិញ្ញាណ ធ្វើអ្វីតាមតែគំនិតខ្លួនឯង ហើយគិតថាខ្លួនឯងឆ្លាត។ ពួកគេជឿថា ពួកគេមានចំណេះដឹង មានជំនាញ មានអំណោយទាន និងមានប្រាជ្ញាឈ្លាសវៃ ប៉ុន្តែចុងក្រោយ ពួកគេបែរជាធ្វើរឿងដែលគ្មានហេតុផលទៅវិញ។ តើមិនមែនបែបនេះទេឬ? (មែនហើយ។) នៅក្នុងសេចក្ដីអធិប្បាយរបស់ខ្ញុំ ហេតុអ្វីបានជាពេលខ្លះខ្ញុំសួរសំណួរទៅកាន់អ្នករាល់គ្នា? មនុស្សមួយចំនួននិយាយថា៖ «ប្រហែលជាព្រះអង្គខ្លាចពួកយើងងងុយដេកហើយ»។ តើពិតមែនឬ? ហេតុអ្វីបានជាជួនកាលខ្ញុំនិយាយអំពីរឿងផ្សេង ចាកប្រធានបទ ហើយពិភាក្សាអំពីរឿងដែលស្រាលៗ និងសប្បាយៗ? គឺដើម្បីឱ្យអ្នករាល់គ្នាបានសម្រាក ដើម្បីទុកចន្លោះពេលខ្លះឱ្យអ្នករាល់គ្នាគិតពិចារណា។ វាក៏អនុញ្ញាតឱ្យអ្នករាល់គ្នាមានការយល់ដឹងកាន់តែទូលំទូលាយអំពីទិដ្ឋភាពណាមួយនៃសេចក្ដីពិតផងដែរ ដើម្បីកុំឱ្យអ្នករាល់គ្នាកំណត់ការយល់ដឹងរបស់ខ្លួនត្រឹមតែពាក្យពេចន៍ អត្ថន័យតាមតួអក្សរ គោលលទ្ធិ ឬរចនាសម្ព័ន្ធវេយ្យាករណ៍ឡើយ ការយល់ដឹងមិនគួរត្រូវបានកំណត់ត្រឹមរឿងទាំងនេះទេ។ ដូច្នេះ ជួនកាលខ្ញុំនិយាយអំពីរឿងផ្សេងៗ ជួនកាលខ្ញុំនិយាយរឿងកំប្លែងដើម្បីបន្ធូរបរិយាកាស ប៉ុន្តែតាមពិត គោលបំណងចម្បងដែលខ្ញុំធ្វើបែបនេះ គឺដើម្បីទទួលបានលទ្ធផលជាក់លាក់មួយ។ អ្នករាល់គ្នាគួរតែយល់ពីរឿងនេះ។

អ្នកមើលចុះ នៅពេលដែលគ្រូគង្វាលខាងសាសនាធ្វើសេចក្ដីអធិប្បាយ គាត់ឈរនៅលើវេទិកា ហើយនិយាយតែពីប្រធានបទដែលគួរឱ្យធុញទ្រាន់ទាំងនោះ ដែលមិនមានទំនាក់ទំនងសូម្បីបន្តិចទៅនឹងជីវិតពិតរបស់មនុស្ស សភាព ចិត្តរបស់ពួកគេ ឬបញ្ហាដែលមានស្រាប់របស់ពួកគេឡើយ។ ទាំងនោះសុទ្ធតែជាពាក្យពេចន៍ និងគោលលទ្ធិដែលស្លាប់។ ពួកគេមិននិយាយអ្វីក្រៅពីពាក្យពីរោះស្ដាប់ប៉ុន្មានម៉ាត់ និងស្រែកពាក្យស្លោកទទេសូន្យ មួយចំនួនប៉ុណ្ណោះ។ វាធ្វើឱ្យអ្នកស្ដាប់មានអារម្មណ៍ធុញទ្រាន់ ហើយពួកគេមិនទទួលបានអ្វីពីវាឡើយ។ ចុងក្រោយ វាបណ្ដាលឱ្យមានស្ថានភាពមួយដែលគ្រូគង្វាលកំពុងនិយាយនៅខាងលើ ប៉ុន្តែមនុស្សនៅខាងក្រោមគ្មាននរណាម្នាក់យកចិត្តទុកដាក់ឡើយ ពោលគឺគ្មានការប្រាស្រ័យទាក់ទងគ្នាទាល់តែសោះ។ តើគ្រូគង្វាលមិនមែនកំពុងនិយាយឥតប្រយោជន៍ទេឬ? គ្រូគង្វាលធ្វើសេចក្ដីអធិប្បាយតាមរបៀបនេះ គ្រាន់តែដើម្បីចិញ្ចឹមជីវិត ដើម្បីតែការរស់រានមានជីវិតរបស់ពួកគេប៉ុណ្ណោះ ពួកគេមិនគិតគូរពីតម្រូវការរបស់ក្រុមជំនុំពួកគេឡើយ។ ចំណែកឯពួកយើងនៅពេលនេះវិញ ការធ្វើសេចក្ដីអធិប្បាយរបស់យើងមិនមែនជាការធ្វើពិធីសាសនា ឬ បំពេញការចាត់តាំងណាមួយឡើយ គឺដើម្បីសម្រេចបានលទ្ធផលជាច្រើនផ្នែក។ ដើម្បីសម្រេចបានលទ្ធផល គ្រប់ទិដ្ឋភាពទាំងអស់ត្រូវតែត្រូវបានគិតគូរ ពោលគឺតម្រូវការរបស់មនុស្សគ្រប់ប្រភេទ សញ្ញាណ ការស្រមើស្រមៃ និងសភាពរបស់ពួកគេ ព្រមទាំងទស្សនៈរបស់ពួកគេ ត្រូវតែត្រូវបានគិតគូរទាំងអស់។ កម្រិតដែលមនុស្សនៅគ្រប់វណ្ណៈសង្គមអាចទទួលយកភាសាដែលបានប្រើ ក៏ត្រូវតែធ្វើការគិតគូរផងដែរ។ មនុស្សដែលមានការអប់រំមួយចំនួន ដែលចូលចិត្តភាសាផ្លូវការខ្លាំង ត្រូវការស្ដាប់ពាក្យពេចន៍បែបអក្សរសាស្ត្រខ្លះៗ ដែលរាងត្រឹមត្រូវតាមវេយ្យាករណ៍ និងមានតក្កវិជ្ជា។ ពួកគេអាចយល់ពាក្យទាំងនោះបាន។ ក៏មានមនុស្សសាមញ្ញមួយចំនួន ដែលស្ថិតក្នុងស្រទាប់ខាងក្រោមនៃសង្គម ដែលមិនស៊ាំនឹងភាសាផ្លូវការបែបនេះដែរ ដូច្នេះ តើខ្ញុំគួរធ្វើដូចម្ដេច? ខ្ញុំត្រូវតែនិយាយភាសានិយាយសាមញ្ញបន្តិច។ កាលពីមុន ខ្ញុំមិនសូវប្រើភាសានិយាយសាមញ្ញច្រើនទេ ប៉ុន្តែប៉ុន្មានឆ្នាំមកនេះ ខ្ញុំបានរៀនខ្លះៗ ហើយឥឡូវនេះ ជួនកាលខ្ញុំថែមទាំងនិយាយសុភាសិត ឬនិយាយរឿងកំប្លែងទៀតផង។ តាមរបៀបនេះ បន្ទាប់ពីបានស្ដាប់ មនុស្សគ្រប់គ្នានឹងមានអារម្មណ៍ថា អ្វីគ្រប់យ៉ាងដែលខ្ញុំនិយាយគឺងាយយល់ មិនថាពួកគេនៅវណ្ណៈសង្គមណាក៏ដោយ ហើយវាពាក់ព័ន្ធនឹងពួកគេកាន់តែជិតស្និទ្ធ។ ប៉ុន្តែ ប្រសិនបើប្រើតែភាសានិយាយសាមញ្ញទាំងអស់ នោះខ្លឹមសារនៃសេចក្ដីអធិប្បាយនឹងស្ដាប់ទៅមិនសូវមានជម្រៅឡើយ ដូច្នេះ វាត្រូវតែបញ្ចូលគ្នាជាមួយនឹងភាសាផ្លូវការខ្លះៗ ដោយបង្ហាញចេញតាមរយៈភាសានៃជីវិតប្រចាំថ្ងៃ មានតែបែបនោះទេទើបវាអាចបំពេញតាមស្ដង់ដាអប្បបរមាបាន។ នៅពេលចាប់ផ្ដើមប្រើភាសានិយាយសាមញ្ញ ការនិយាយពាក្យដូចជា «គឺថា» «អាហ្នឹង» «ចង់និយាយថា» និងពាក្យផ្សេងៗទៀត ការបញ្ចូលពាក្យសម្ដីបែបនេះច្រើនពេក អាចប៉ះពាល់ដល់កម្រិតនៃការបកស្រាយសេចក្ដីពិត។ ទោះជាយ៉ាងនេះក្ដី ប្រសិនបើប្រើតែភាសាផ្លូវការទាំងអស់ ដោយនិយាយយ៉ាងមានរបៀបរៀបរយ និងជាផ្លូវការទាំងអស់ ធ្វើតាមតក្កវិជ្ជាវេយ្យាករណ៍ និងតាមវិចារណញ្ញាណមួយជំហានម្ដងៗ ដោយគ្មានកំហុសសូម្បីតែបន្តិច ដូចជាការសូត្រអត្ថបទតែងសេចក្ដី ឬការអានអត្ថបទ ហាក់ដូចជាវាត្រូវបានសរសេរទុកពីដើមដល់ចប់ មួយម៉ាត់ម្ដងៗ សូម្បីតែសញ្ញាវណ្ណយុត្តិក៏មិនខុសផង តើអ្នករាល់គ្នាគិតថាវាបានការដែរឬទេ? នោះគឺជារឿងស្មុគស្មាញពេកហើយ ខ្ញុំគ្មានកម្លាំងសម្រាប់ធ្វើរឿងនោះទេ។ នេះគឺជាទិដ្ឋភាពមួយ។ លើសពីនេះ មិនថាពួកគេមានការអប់រំ ឬគ្មានការអប់រំនោះទេ ក៏មនុស្សគ្រប់រូបបង្ហាញពីទិដ្ឋភាពផ្សេងៗនៃភាពជាមនុស្សរបស់ខ្លួន ហើយការសម្ដែងចេញពីភាពជាមនុស្សទាំងនេះ គឺទាក់ទងនឹងជីវិតពិត។ ចំពោះជីវិតពិត គឺមិនអាចកាត់ផ្ដាច់ពីភាសានៃជីវិតប្រចាំថ្ងៃបានឡើយ វាមិនអាចកាត់ផ្ដាច់ពីមជ្ឈដ្ឋានរស់នៅរបស់អ្នកបានទេ។ មជ្ឈដ្ឋានរស់នៅនេះ គឺពោរពេញទៅដោយភាសាប្រចាំថ្ងៃបែបនេះ ដោយមានលាយឡំនឹងភាសានិយាយសាមញ្ញខ្លះៗ បូករួមនឹងវាក្យសព្ទសាមញ្ញៗមួយចំនួន ដែលមានលក្ខណៈជាអក្សរសាស្ត្របន្តិចបន្តួច។ នេះគឺគ្រប់គ្រាន់ហើយ។ ជាមូលដ្ឋាន វាគ្របដណ្ដប់ និងរួមបញ្ចូលនូវវិសាលភាពពេញលេញនៃការយកចិត្តទុកដាក់។ មិនថាពួកគេចាស់ ឬក្មេង គ្មានការអប់រំ ឬមានចំណេះដឹងខ្លះនោះទេ ជាទូទៅ មនុស្សគ្រប់គ្នាអាចក្ដាប់បាន មនុស្សគ្រប់គ្នាអាចយល់បាន ពួកគេនឹងមិនមានអារម្មណ៍ធុញទ្រាន់ឡើយ ហើយពួកគេនឹងមិនមានអារម្មណ៍ថាវានៅហួសពីសមត្ថភាពរបស់ពួកគេនោះទេ។ នេះហើយជាអ្វីដែលការប្រកបគ្នា និងការធ្វើសេចក្ដីអធិប្បាយត្រូវតែគិតគូរ ដោយពិចារណាលើគ្រប់ទិដ្ឋភាពនៃតម្រូវការរបស់មនុស្ស។ ប្រសិនបើសេចក្ដីអធិប្បាយមួយចង់សម្រេចបានលទ្ធផល អ្នកត្រូវតែគិតគូរពីទិដ្ឋភាពទាំងអស់នេះ៖ ល្បឿននៃការនិយាយ ការជ្រើសរើសពាក្យពេចន៍ និងរបៀបនៃការសម្ដែងចេញ។ បន្ថែមពីនេះ នៅពេលរៀបរាប់ពីរឿងអ្វីមួយ និងការប្រកបគ្នាអំពីទិដ្ឋភាពណាមួយនៃសេចក្ដីពិត តើនិយាយដល់ចំណុចណាទើបហៅថាបានបកស្រាយយ៉ាងក្បោះក្បាយ? តើនិយាយដល់ចំណុចណាមិនទាន់ក្បោះក្បាយគ្រប់គ្រាន់? តើគួរតែបន្ថែមទិដ្ឋភាពអ្វីខ្លះ? រឿងទាំងនេះត្រូវតែត្រូវបានគិតគូរទាំងអស់។ ប្រសិនបើអ្នកមិនទាំងគិតគូរពីទិដ្ឋភាពទាំងនេះផង នោះសមត្ថភាពនៃការគិតរបស់អ្នកគឺខ្វះខាតយ៉ាងខ្លាំងហើយ។ នៅពេល អ្នកដទៃស្រមើស្រមៃជាលក្ខណៈពីរវិមាត្រ អ្នកត្រូវតែអាចគិតជាលក្ខណៈបីវិមាត្រ។ អ្នកត្រូវតែមើលឃើញឱ្យបានគ្រប់ជ្រុងជ្រោយ និងត្រឹមត្រូវជាងអ្នកដទៃ អាចមើលឃើញបញ្ហាគ្រប់ប្រភេទបានយ៉ាងច្បាស់លាស់ ហើយក៏អាចមានអារម្មណ៍ដឹងពីគោលការណ៍សេចក្ដីពិតដែលពាក់ព័ន្ធផងដែរ។ តាមរបៀបនេះ គ្រប់ទិដ្ឋភាពនៃនិស្ស័យពុករលួយដែលមនុស្សអាចគិតដល់ សម្ដែងចេញ ឬបញ្ចេញឱ្យឃើញ ព្រមទាំងសភាពដែលពាក់ព័ន្ធជាមូលដ្ឋាន គឺត្រូវបានគ្របដណ្ដប់ទាំងអស់ ហើយមនុស្សគ្រប់គ្នានឹងយល់បាន។ តើ អ្នកបំប្លែងសេចក្ដីអធិប្បាយ ក៏ត្រូវតែមានគុណសម្បត្តិ និងរបៀបនៃការគិតទាំងនេះដែរឬទេ? ប្រសិនបើពួកគេមិនមានចំណុចទាំងនេះទេ ផ្ទុយទៅវិញ តែងតែពឹងផ្អែកលើចំណេះដឹងដែលពួកគេបានរៀន ដើម្បីទាញយកចំណុចសំខាន់នៃសេចក្ដីអធិប្បាយ គំនិតកណ្ដាលរបស់វា និងខ្លឹមសារសង្ខេបនៃវគ្គនីមួយៗ នោះវានឹងដូចជាសិស្សជនជាតិចិនសិក្សាអត្ថបទអក្សរសាស្ត្រអ៊ីចឹង។ ដំបូង គ្រូបង្រៀនឱ្យពួកគេមើលអត្ថបទទាំងមូលជាមុនសិន បន្ទាប់មកអានវាឱ្យបានហ្មត់ចត់។ នៅក្នុងមេរៀនផ្លូវការដំបូង គ្រូបង្រៀននិយាយអំពីខ្លឹមសារសង្ខេបនៃកថាខណ្ឌទីមួយ ណែនាំវាក្យសព្ទថ្មីៗ និងពិភាក្សាអំពីវេយ្យាករណ៍ដែលពាក់ព័ន្ធ។ នៅពេលដែលគ្រប់វគ្គទាំងអស់ត្រូវបានសិក្សារួចរាល់ អ្នកនៅតែត្រូវទន្ទេញវាឱ្យចាំ ហើយចុងក្រោយ បង្កើតប្រយោគជាមួយនឹងវាក្យសព្ទថ្មីៗ ព្រមទាំងស្វែងយល់ពីគំនិតកណ្ដាលនៃអត្ថបទ និងគោលបំណងរបស់អ្នកនិពន្ធក្នុងការសរសេរវា។ តាមរបៀបនេះ អ្នកនឹងមានការយល់ដឹងពេញលេញអំពីអ្វីដែលអត្ថបទនោះព្យាយាមបញ្ជូនសារ។ មនុស្សគ្រប់គ្នាធ្លាប់បានសិក្សារឿងទាំងនេះ មនុស្សគ្រប់គ្នាដឹងពីរឿងទាំងនេះ ប៉ុន្តែប្រសិនបើអ្នកយកវាទៅអនុវត្តក្នុងការបំប្លែងសេចក្ដីអធិប្បាយជាអត្ថបទ នោះវាគឺក្មេងខ្ចីពេកហើយ។ ខ្ញុំប្រាប់អ្នកទៅចុះ ប្រសិនបើអ្នកកំពុងសរសេរអត្ថបទតែងសេចក្ដី អ្នកអាចប្រើចំណុចទាំងនេះបាន នោះគ្រាន់តែជាចំណេះដឹងទូទៅជាមូលដ្ឋានសម្រាប់ការសរសេរប៉ុណ្ណោះ។ ប៉ុន្តែ ប្រសិនបើអ្នកយកការគិតនេះ ទ្រឹស្ដីនេះ វិធីសាស្ត្រនេះ ទៅអនុវត្តក្នុងការបំប្លែងសេចក្ដីអធិប្បាយជាអត្ថបទ តើអ្នកមិនអាចធ្វើខុសទេឬ? អ្នកប្រាកដជាអាចធ្វើខុសហើយ។ អ្នកមិនដឹងថាហេតុអ្វីបានជាខ្ញុំចង់ប្រាប់រឿងនេះទេ អ្នកមិនព្យាយាមយល់សេចក្ដីពិតដែលអ្នកគួរតែយល់ពីរឿងនេះឡើយ នេះគឺជាកំហុសមួយ។ លើសពីនេះ តើអ្នកអាចយល់សេចក្ដីពិតទាំងនៅក្នុងរឿង និងនៅក្នុងខ្លឹមសារនៃសេចក្ដីអធិប្បាយដែរឬទេ? ប្រសិនបើអ្នកមិនអាចយល់វាបានទេ នោះអ្នកកំពុងខ្វះការយល់ដឹងខាងវិញ្ញាណហើយ។ តើមនុស្សប្រភេទដែលគ្មានការយល់ដឹងខាងវិញ្ញាណ មានលក្ខណៈសម្បត្តិអ្វីទៅដើម្បីបំប្លែងសេចក្ដីអធិប្បាយជាអត្ថបទនោះ?

តើអ្នករាល់គ្នាគិតថា ហេតុអ្វីបានជាខ្ញុំនិយាយរឿង? អ្នកបំប្លែងសេចក្ដីអធិប្បាយជាអត្ថបទមិនដឹងពីមូលហេតុទេ ដូច្នេះពួកគេក៏បន្ថែមទស្សនៈផ្ទាល់ខ្លួនរបស់ពួកគេចូល។ ពួកគេជឿថា ប្រសិនបើខ្ញុំចង់និយាយរឿង នោះវាត្រូវតែស៊ីគ្នានឹងខ្លឹមសារដែលនៅបន្ទាប់ពីនោះ ពួកគេមិនដឹងថាហេតុអ្វីបានជាខ្ញុំនិយាយរឿងនោះទេ។ អ្នករាល់គ្នាក៏មិនដឹងដែរ មែនទេ? ដោយសារអ្នករាល់គ្នាមិនដឹង ខ្ញុំនឹងប្រាប់អ្នករាល់គ្នាពីមូលហេតុ។ តាំងពីដើមរហូតមកដល់ពេលនេះ ខ្ញុំបានពិភាក្សាអំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទប្រហែលដប់ដងមកហើយ ហើយខ្ញុំទើបតែនិយាយបានពាក់កណ្ដាលប៉ុណ្ណោះ។ ប្រសិនបើខ្ញុំនិយាយអំពីខ្លឹមសារនេះរហូតដល់ចប់តែម្ដង នោះប្រធានបទនេះនឹងគួរឱ្យធុញទ្រាន់ណាស់មែនទេ? ប្រសិនបើខ្ញុំនិយាយអំពីរឿងនេះភ្លាមៗរាល់ពេលដែលយើងចាប់ផ្ដើម ដោយដំបូងឱ្យមនុស្សគ្រប់គ្នារំឭកឡើងវិញនូវអ្វីដែលបានពិភាក្សាកាលពីលើកមុន ហើយបន្ទាប់មកចាប់ផ្ដើមនិយាយ ដោយអ្នករាល់គ្នាប្រញាប់ប្រញាល់កត់ត្រា សរសេរហើយសរសេរទៀត ទាំងខំប្រឹងបើកភ្នែកកុំឱ្យងងុយ ហើយប្រសិនបើពេលនោះខ្ញុំឱ្យមនុស្សគ្រប់គ្នាសង្ខេបនូវអ្វីដែលខ្ញុំបាននិយាយ បន្ទាប់ពីខ្ញុំនិយាយចប់ ដោយមនុស្សគ្រប់គ្នាញីភ្នែក បើករកមើល និងសូត្រខ្លឹមសារដែលបានប្រកបគ្នានៅថ្ងៃនេះ ហើយនៅពេលមើលទៅហាក់ដូចជាមនុស្សគ្រប់គ្នាចងចាំវាបានត្រួសៗហើយ ខ្ញុំក៏និយាយថា៖ «ថ្ងៃនេះប៉ុណ្ណឹងចុះ យើងបញ្ចប់ត្រឹមនេះសិន ហើយយើងនឹងបន្តនិយាយអំពីរឿងនេះនៅពេលក្រោយទៀត» នោះមនុស្សគ្រប់គ្នានឹងមានអារម្មណ៍ធុញថប់បន្តិចមិនខាន៖ «រាល់ការជួបជុំ តែងតែនិយាយអំពីរឿងទាំងនេះ តាមលំនាំដដែលនេះ ខ្លឹមសារគឺវែងឆ្ងាយ និងស្ងួតហួតហែងពេកហើយ»។ លើសពីនេះ ការប្រកបគ្នាអំពីសេចក្ដីពិត ត្រូវតែមានច្រើនទិដ្ឋភាព ដោយមនុស្សត្រូវរីកចម្រើនលើគ្រប់ទិដ្ឋភាពនៃសេចក្ដីពិតក្នុងពេលដំណាលគ្នា។ វាដូចជាការចូលទៅក្នុងជីវិតរបស់មនុស្សអ៊ីចឹង៖ មនុស្សម្នាក់ត្រូវតែលូតលាស់ទាក់ទងនឹងការស្គាល់ខ្លួនឯង ការផ្លាស់ប្ដូរនិស្ស័យ ការស្គាល់ព្រះជាម្ចាស់ ការដឹងពីសភាពផ្សេងៗរបស់ខ្លួន ព្រមទាំងភាពជាមនុស្ស ការយល់ដឹងជ្រៅជ្រះ និងទិដ្ឋភាពផ្សេងៗទាំងអស់។ ទិដ្ឋភាពទាំងអស់នេះត្រូវតែរីកចម្រើនក្នុងពេលដំណាលគ្នា។ ប្រសិនបើក្នុងអំឡុងពេលនេះ ខ្ញុំគ្រាន់តែពិភាក្សាអំពីការញែកដឹងពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ នោះមនុស្សប្រហែលជាទុកទិដ្ឋភាពផ្សេងទៀតនៃសេចក្ដីពិតមួយឡែកសិន ហើយពួកគេនឹងគិតពេញមួយថ្ងៃថា៖ «តើនរណាដែលមើលទៅហាក់ដូចជាអាទទឹងនឹងព្រះគ្រីស្ទ? តើខ្ញុំជាអាទទឹងនឹងព្រះគ្រីស្ទឬ? តើមានមនុស្សបែបនេះប៉ុន្មាននាក់នៅជុំវិញខ្ញុំ?» ការធ្វើបែបនេះ នឹងប៉ះពាល់ដល់ការចូលទៅក្នុងទិដ្ឋភាពផ្សេងទៀតនៃសេចក្ដីពិតរបស់ពួកគេ។ ដូច្នេះ ខ្ញុំគិតអំពីរបៀបដែលខ្លឹមសារនៃសេចក្ដីអធិប្បាយអាចរួមបញ្ចូលសេចក្ដីពិតមួយបន្ថែមទៀត ដើម្បីឱ្យមនុស្សអាចយល់ សេចក្ដីពិតមួយបន្ថែមទៀត ពោលគឺនៅពេលពិភាក្សាអំពីប្រធានបទ «ការលាតត្រដាងពួកទទឹងនឹងព្រះគ្រីស្ទ» មនុស្សក៏អាចយល់ជាបន្ទាប់បន្សំពីទិដ្ឋភាពផ្សេងទៀតបានខ្លះៗផងដែរ។ លទ្ធផលនៃសេចក្ដីអធិប្បាយបែបនេះគឺល្អជាង មែនទេ? (មែនហើយ។) ឧទាហរណ៍៖ នៅពេលដែលអ្នកហូបអាហារគោល ជួនកាលអ្នកក៏ហូបផ្លែប៉ោមមួយផ្លែជាមួយផងដែរ។ នេះផ្ដល់នូវអាហារូបត្ថម្ភបន្ថែម មែនទេ? (មែនហើយ។) ដូច្នេះ ចូរប្រាប់ខ្ញុំមកមើល៍ តើចាំបាច់ទេដែលខ្ញុំត្រូវនិយាយរឿង? (ចាំបាច់។) នោះគឺជារឿងប្រាកដណាស់។ ប្រសិនបើវាមិនចាំបាច់ទេ តើខ្ញុំនិយាយរឿងទាំងនោះធ្វើអ្វី? ការប្រើប្រាស់រឿងដើម្បីពិភាក្សាអំពីប្រធានបទស្រាលៗ និងសប្បាយៗ អនុញ្ញាតឱ្យមនុស្សទទួលបាន និងរៀនសូត្របានអ្វីមួយនៅក្នុងទិដ្ឋភាពផ្សេងទៀតនៃសេចក្ដីពិត។ នេះជារឿងល្អ។ នៅពេលពិភាក្សាអំពីប្រធានបទស្រាលៗទាំងនេះចប់ ខ្ញុំក៏ត្រឡប់មកប្រធានបទចម្បងវិញ។ ការរៀបចំបែបនេះ គឺស័ក្ដិសមហើយ។ តើអ្នកហូប អ្វីមុនពេលហូបអាហារចម្បង? (អាហារសម្រន់។) នេះគឺជាអាហារសម្រន់។ ជាធម្មតា អាហារសម្រន់គឺមានរសជាតិឆ្ងាញ់ និងជួយឱ្យមានចំណង់អាហារ មែនទេ? ដូច្នេះ នៅពេលខ្ញុំនិយាយរឿងមួយ អ្នកអាចទទួលបានទិដ្ឋភាពមួយនៃសេចក្ដីពិតពីរឿងនោះ ដែលធ្វើឱ្យចំណេះដឹង ឬការយល់ដឹងរបស់អ្នកកាន់តែស៊ីជម្រៅ។ នេះសុទ្ធតែជារឿងល្អ។ ជាការពិតណាស់ អស់អ្នកដែលគ្មានការយល់ដឹងខាងវិញ្ញាណ ស្ដាប់រឿង ហើយឮត្រឹមតែសំបកក្រៅប៉ុណ្ណោះ ពួកគេមិនឃើញសេចក្ដីពិតនៅខាងក្នុងដែលគួរតែយល់នោះទេ។ ពួកគេខ្វះការយល់ដឹងខាងវិញ្ញាណ គ្មាននរណាម្នាក់អាចធ្វើអ្វីចំពោះរឿងនេះបានទេ។ ឧទាហរណ៍៖ ការស្ដាប់ «សេចក្ដីបន្ថែម៖ រឿងរបស់ តាប៉ាវ និង សៀវប៉ាវ» មនុស្សមួយចំនួនចាំត្រឹមតែថា តាប៉ាវអាក្រក់ ហើយ សៀវប៉ាវល្ងង់ខ្លៅប៉ុណ្ណោះ។ ពួកគេចាំឈ្មោះរបស់ តាប៉ាវ និង សៀវប៉ាវ ប៉ុន្តែមិនចាំថាតើបុរសនៅក្នុងរឿងនោះបានបញ្ចេញឱ្យឃើញនិស្ស័យពុករលួយរបស់គាត់នៅក្នុងកាលៈទេសៈណា តើនិស្ស័យប្រភេទណាដែលត្រូវបានបញ្ចេញឱ្យឃើញ តើនិស្ស័យនេះជារឿងអ្វី ឬតើវាមានទំនាក់ទំនងអ្វីទៅនឹងសេចក្ដីពិតនោះទេ។ តើនៅក្នុងស្ថានភាពបែបណាដែលអ្នកផ្ទាល់នឹងបញ្ចេញឱ្យឃើញនិស្ស័យប្រភេទនេះ? តើអ្នកនឹងនិយាយពាក្យបែបនេះដែរឬទេ? ប្រសិនបើអ្នកនិយាយថា៖ «ខ្ញុំនឹងមិននិយាយពាក្យបែបនេះទេ» នោះវាគឺមានបញ្ហាហើយ ព្រោះវាបញ្ជាក់ថាអ្នកមិនបានយល់សេចក្ដីពិតឡើយ។ មនុស្សមួយចំនួននិយាយថា៖ «ខ្ញុំអាចនឹងនិយាយពាក្យបែបនេះ នៅពេលដែលខ្ញុំជួបប្រទះស្ថានភាពជាក់លាក់ណាមួយ វាគឺជាប្រភេទនិស្ស័យដែលលេចចេញមកនៅក្នុង សភាពជាក់លាក់ណាមួយ»។ នៅពេលដែលអ្នកដឹងពីរឿងនេះ អ្នកនឹងមិនស្ដាប់រឿងនេះដោយឥតប្រយោជន៍ឡើយ។ បន្ទាប់ពីបានស្ដាប់រឿងនេះហើយ មនុស្សមួយចំនួននិយាយថា៖ «តើ តាប៉ាវ ជាមនុស្សប្រភេទណាទៅ? គាត់ថែមទាំងធ្វើបាប និងបោក បញ្ឆោតក្មេងតូចទៀតផង។ គាត់ពិតជាថោកទាបណាស់! ខ្ញុំនឹងមិនបោក បញ្ឆោតក្មេងៗបែបនេះទេ»។ តើនេះមិនមែនជាការ ខ្វះការយល់ដឹងខាងវិញ្ញាណទេឬអី? ពួកគេគ្រាន់តែនិយាយអំពីបញ្ហានេះផ្ទាល់ ប៉ុន្តែមិនយល់ពីសេចក្ដីពិតនៅក្នុងរឿងដែលកំពុងត្រូវបានប្រកបគ្នាឡើយ។ ពួកគេមិនអាចភ្ជាប់ស្ថានភាពនោះមកខ្លួនឯងបានទេ នេះបង្ហាញពីការ ខ្វះការយល់ដឹងខាងវិញ្ញាណ ជាការ ខ្វះការយល់ដឹងខាងវិញ្ញាណយ៉ាងធ្ងន់ធ្ងរ។ អ្នកបំប្លែងសេចក្ដីអធិប្បាយ ជួបប្រទះនឹងបញ្ហានេះ។ ពេលណាដែលរឿងអ្វីមួយពាក់ព័ន្ធនឹងសេចក្ដីពិត មនុស្សមួយចំនួន បើកសម្ដែងទស្សនៈរបស់អ្នកមិនជឿ។ ពេលណាដែលពាក់ព័ន្ធនឹងសេចក្ដីពិត មនុស្សមួយចំនួនខ្វះការយល់ដឹងខាងវិញ្ញាណ។ ពេលណាដែលពាក់ព័ន្ធនឹងសេចក្ដីពិត មនុស្សមួយចំនួនងាយធ្លាក់ចូលទៅក្នុងភាពវៀចវេរ មនុស្សមួយចំនួនក្លាយជារឹងទទឹង មនុស្សមួយចំនួនក្លាយជា ទុច្ចរិត ហើយមនុស្សមួយចំនួនក្លាយជាមិនពេញចិត្តនឹងសេចក្ដីពិត។ ដូច្នេះ តើអ្នកបំប្លែងសេចក្ដីអធិប្បាយ មាននិស្ស័យបែបណា? យ៉ាងហោចណាស់ ពួកគេក្រអឺតក្រទម និងអួតខ្លួនហួសហេតុ ធ្វើអ្វីតាមតែគំនិតខ្លួនឯង មិនយល់ និងមិនស្វែងរកការយល់ដឹង។ ពួកគេមិនទាំងបានសួរអំពីរឿងនេះផង ពួកគេគ្រាន់តែបំបែករឿងចេញពីខ្លឹមសារដែលនៅបន្ទាប់ដោយផ្ទាល់តែម្ដង។ ពួកគេគិតថា៖ «សេចក្ដីអធិប្បាយទាំងនេះត្រូវបានប្រគល់ឱ្យខ្ញុំ បំប្លែង ដូច្នេះ ខ្ញុំមានសិទ្ធិអំណាចក្នុងការសម្រេចចិត្តរឿងនេះ។ ដោយគ្រាន់តែប្រើពូថៅរបស់ខ្ញុំមួយពុះ ខ្ញុំនឹងកាត់រឿងទាំងនេះចេញឱ្យអស់។ នេះហើយជារបៀបដែលខ្ញុំនឹងចាត់ចែងសេចក្ដីអធិប្បាយដែលព្រះអង្គបានប្រគល់ឱ្យខ្ញុំ។ ប្រសិនបើព្រះអង្គមិនសព្វព្រះទ័យទេ នោះកុំប្រើខ្ញុំអី»។ តើនេះមិនមែនជាការក្រអឺតក្រទម និងអួតខ្លួនហួសហេតុទេឬអី? ពួកគេមិនអាចទទួលយកសេចក្ដីពិតបានទេ ពួកគេមិនយល់ពីសេចក្ដីពិតឡើយ។ ពួកគេមិនដឹងថាភារកិច្ចរបស់ពួកគេគឺជាអ្វី ឬអ្វីដែលពួកគេគួរធ្វើ និងមិនគួរធ្វើនោះទេ ពួកគេមិនដឹងពីរឿងទាំងនេះទាល់តែសោះ។ មនុស្សដែលខ្វះការយល់ដឹងខាងវិញ្ញាណ អាចធ្វើបានត្រឹមតែរឿងដែលគ្មានហេតុផល រឿងដែលគ្មានភាពជាមនុស្ស ដែលឆ្លុះបញ្ចាំងពីការខ្វះសេចក្ដីទៀងត្រង់ប៉ុណ្ណោះ។ ពួកគេក៏ធ្វើតែរឿងដែលបំពានគោលការណ៍សេចក្ដីពិត ដោយគិតថាខ្លួនឯងឆ្លាត និងខ្វះការចុះចូល។ សំឡេងថតនៃសេចក្ដីអធិប្បាយរបស់ខ្ញុំ ត្រូវបានប្រគល់ឱ្យពួកគេបំប្លែង ហើយទោះបីជាពួកគេមានមតិ ឬគំនិតបែបណាក៏ដោយអំពីរបៀបចាត់ចែងវា ពួកគេមិនបានសួរខ្ញុំឡើយ។ តើបញ្ហានេះមិនធ្ងន់ធ្ងរខ្លាំងទេឬអី? (ធ្ងន់ធ្ងរ)។ តើធ្ងន់ធ្ងរដល់កម្រិតណា? (វាមានធម្មជាតិនៃការកែបន្លំព្រះបន្ទូលរបស់ព្រះជាម្ចាស់)។ វាពិតជាមានធម្មជាតិបែបនេះបន្តិចមែន។

ខ្ញុំនិយាយរឿងមួយ ដោយពិភាក្សាអំពីទិដ្ឋភាពជាក់លាក់ណាមួយនៃសេចក្ដីពិត ហើយបន្ទាប់មក ខ្ញុំអធិប្បាយអំពីទិដ្ឋភាពផ្សេងទៀតនៅពេលក្រោយ។ តើខ្ញុំគិតគូរថាតើរឿងទាំងពីរនេះស៊ីគ្នាដែរឬទេ? ដំបូង ខ្ញុំត្រូវតែគិតគូរពីរឿងនេះ ប៉ុន្តែហេតុអ្វីបានជាខ្ញុំមិនទទូចឱ្យទិដ្ឋភាពទាំងពីរនេះត្រូវតែស៊ីគ្នា? តើខ្ញុំដឹងពីរឿងនេះទេ? (ដឹង)។ ដូច្នេះ ហេតុអ្វីបានជារឿងនេះក្លាយជាបញ្ហាសម្រាប់អ្នកបំប្លែងសេចក្ដីអធិប្បាយទៅវិញ? ខ្ញុំដឹងថារឿងដែលខ្ញុំកំពុងនិយាយ មិនមានទំនាក់ទំនងនឹងសេចក្ដីអធិប្បាយដែលនៅបន្ទាប់ពីវានោះទេ។ តើពួកគេដឹងពីរឿងនេះទេ? ពួកគេមិនដឹងទេ។ ពួកគេមិនទាំងបានគិតគូរពីរឿងនេះឱ្យបានហ្មត់ចត់ផង។ ពួកគេគិតថា៖ «ព្រះអង្គត្រូវបានដឹកនាំដោយព្រះវិញ្ញាណបរិសុទ្ធ ឱ្យតែស្ដាប់ទៅដូចជាសេចក្ដីពិត គឺបានហើយ។ ព្រះអង្គបានមានព្រះបន្ទូលពីរឿងមួយនៅថ្ងៃនោះ ហើយបន្ទាប់មកបានពិភាក្សាអំពីខ្លឹមសារជាក់លាក់។ តើមានទំនាក់ទំនងអ្វីរវាងរឿងទាំងពីរនេះ? ហេតុអ្វីបានជាមានព្រះបន្ទូលតាមរបៀបនេះ? តើមានប្រយោជន៍អ្វីបន្ទាប់ពីមានព្រះបន្ទូលចប់? ព្រះអង្គមិនជ្រាបពីរឿងទាំងនេះទាល់តែសោះ។ ធ្វើបែបនេះមិនបានការទេ!» ជាដំបូង អ្វីដែលខ្ញុំត្រូវនិយាយ របៀបដែលខ្ញុំនិយាយ និងខ្លឹមសារជាក់លាក់ដែលខ្ញុំលើកឡើង ចូរប្រាប់ខ្ញុំមក តើខ្ញុំស្ថិតក្នុងសភាពស្មារតីច្បាស់លាស់ដែរឬទេ ក្នុងពេលសម្រេចចិត្តលើរឿងទាំងនេះ? (មែនហើយ)។ ខ្ញុំពិតជាស្ថិតក្នុងសភាពស្មារតីច្បាស់លាស់មែន ខ្ញុំពិតជាមិនស្ថិតក្នុងសភាពច្របូកច្របល់ឡើយ។ គំនិតរបស់ខ្ញុំមានលំដាប់លំដោយច្បាស់លាស់។ ប្រសិនបើនរណាម្នាក់ខ្វះការយល់ដឹងខាងវិញ្ញាណ មិនដឹងពីរបៀបស្វែងរកសេចក្ដីពិត ហើយវិភាគទាំងងងឹតងងល់ និងចាត់ថ្នាក់រឿងរ៉ាវទាំងងងឹតងងល់ ដោយគិតថាវាល្អណាស់ តើពួកគេមិនមែនជាពួកផារិស៊ីសុទ្ធសាធទេឬអី? ពួកគេចូលចិត្តតែស្ដាប់ទ្រឹស្ដីធំៗដែលទទេៗ ហើយមិនចូលចិត្តស្ដាប់សេចក្ដីអធិប្បាយដែលជាក់ស្ដែង និងអនុវត្តបាននោះទេ។ លទ្ធផលគឺថា ពួកគេមិនយល់សូម្បីតែសេចក្ដីពិតដែលរាក់បំផុត។ នេះបង្ហាញពីការខ្វះការយល់ដឹងខាងវិញ្ញាណយ៉ាងធ្ងន់ធ្ងរ! បើគ្មានចិត្តដែលកោតខ្លាចព្រះជាម្ចាស់ទេ មនុស្សនឹងក្រអឺតក្រទម និងរាប់ខ្លួនឯងជាសុចរិត ដោយកាត់តែថ្លើមធំខ្លាំង ពួកគេនឹងហ៊ានវិនិច្ឆ័យគ្រប់រឿង ដោយគិតថាពួកគេយល់គ្រប់យ៉ាង។ មនុស្សជាតិដែលពុករលួយគឺពិតជាបែបនេះមែន។ នេះហើយជានិស្ស័យរបស់ពួកគេ។ តើការមានថ្លើមធំ និងធ្វើអ្វីតាមតែអំពើចិត្ត ជារឿងល្អ ឬជារឿងអាក្រក់? (ជារឿងអាក្រក់)។ ការមានថ្លើមធំ ឬថ្លើមតូច តាមពិតមិនសំខាន់នោះទេ អ្វីដែលសំខាន់គឺថាតើមានការកោតខ្លាចព្រះជាម្ចាស់នៅក្នុងចិត្តរបស់ពួកគេដែរឬទេ។ នៅពេលក្រោយ នៅពេលដែលអ្នករាល់គ្នាស្ដាប់សំឡេងថតនៃសេចក្ដីអធិប្បាយ ចូរយកចិត្តទុកដាក់ញែកដឹងថាតើមានរឿងសំខាន់ៗណាមួយត្រូវបានដកចេញពីសំណេរដែរឬទេ។ ពួកដែលខ្វះការយល់ដឹងខាងវិញ្ញាណទាំងនេះ ជួនកាលរឿងដែលពួកគេធ្វើ អាចបង្កឱ្យមានការរំខាន និងការខូចខាតដោយមិនដឹងខ្លួន។ ពួកគេនិយាយថាមិនមែនធ្វើឡើងដោយចេតនាទេ ប្រសិនបើមិនមែនធ្វើឡើងដោយចេតនាទេ តើវាមានន័យថានិស្ស័យរបស់ពួកគេមិនមែនជានិស្ស័យពុករលួយទេឬអី? វានៅតែជានិស្ស័យពុករលួយដដែល។ សម្រាប់ប្រធានបទនេះ គឺបញ្ចប់ត្រឹមនេះសិនចុះ។

ឧបសម្ព័ន្ធ៖

ក្តីសុបិនរបស់ស៊ាវកាំង

ថ្ងៃនេះ ខ្ញុំនឹងចាប់ផ្ដើមម្ដងទៀតដោយការនិទានរឿងមួយ។ តើអ្នករាល់គ្នាមានចំណាប់អារម្មណ៍ក្នុងការស្ដាប់រឿងដែរឬទេ? តើអ្នករាល់គ្នាអាចទទួលបានអ្វីខ្លះពីរឿងនិទានដែរឬទេ? មានរឿងរ៉ាវផ្សេងៗកើតឡើងនៅក្នុងសាច់រឿង ហើយរឿងរ៉ាវទាំងនេះមានបង្កប់នូវសេចក្ដីពិត។ មនុស្សនៅក្នុងរឿងមានសណ្ឋានខ្លះៗ ការ បើកឱ្យដឹងខ្លះៗ និងមានបំណងខ្លះៗ ព្រមទាំងនិស្ស័យពុករលួយផងដែរ។ តាមពិតទៅ អ្វីៗទាំងនេះមាននៅក្នុងមនុស្សគ្រប់រូប ហើយវាជាប់ទាក់ទងនឹងមនុស្សគ្រប់គ្នា។ ប្រសិនបើអ្នកយល់ ហើយអាចស្គាល់នូវរឿងរ៉ាវទាំងនេះនៅក្នុងសាច់រឿងបាន នេះបញ្ជាក់ថាអ្នកមានការយល់ដឹងខាងវិញ្ញាណ។ មនុស្សខ្លះនិយាយថា៖ «អ្នកនិយាយថាខ្ញុំមានការយល់ដឹងខាងវិញ្ញាណ តើនេះមានន័យថាខ្ញុំជាមនុស្សម្នាក់ដែលស្រឡាញ់សេចក្ដីពិតមែនទេ?» មិនប្រាកដទេ។ វាជារឿងពីរខុសគ្នា។ មនុស្សខ្លះមានការយល់ដឹងខាងវិញ្ញាណ ប៉ុន្តែមិនស្រឡាញ់សេចក្ដីពិតទេ។ ពួកគេគ្រាន់តែយល់ ហើយក៏ចប់ត្រឹមនោះ ហើយពួកគេមិនយកសេចក្ដីពិតមកផ្ទៀងផ្ទាត់នឹងខ្លួនឯង ឬយកសេចក្ដីពិតទៅអនុវត្តនោះទេ។ មនុស្សខ្លះមានការយល់ដឹងខាងវិញ្ញាណ ហើយបន្ទាប់ពីបានស្ដាប់រឿងរ៉ាវផ្សេងៗហើយ ពួកគេបានរកឃើញថាខ្លួនមានបញ្ហាដូចគ្នា ហើយក៏ពិចារណាពីរបៀបចូលទៅក្នុង និងរបៀបផ្លាស់ប្ដូរនាពេលអនាគត ពោលគឺអ្នកទាំងនេះហើយដែលសម្រេចបានលទ្ធផលដែលចង់បាន។ ដូច្នេះថ្ងៃនេះ ខ្ញុំនឹងបន្តនិទានរឿងមួយទៀត។ ប្រធានបទនេះគឺស្រាលៗ ហើយគ្រប់គ្នានឹងចង់ស្ដាប់វា។ ពីរថ្ងៃចុងក្រោយនេះ ខ្ញុំបានកំពុងគិតពិចារណាថាតើរឿងមួយណាដែលអាចធ្វើឱ្យមនុស្សភាគច្រើនទទួលបានអ្វីមួយ និងត្រូវបានបំភ្លឺបន្ទាប់ពីពួកគេបានស្ដាប់វា ហើយលើសពីនេះទៅទៀត អាចធ្វើឱ្យទិដ្ឋភាពមួយនៃសេចក្ដីពិតដក់ជាប់ក្នុងចិត្តរបស់ពួកគេយ៉ាងជ្រាលជ្រៅ ព្រមទាំងអាចឱ្យពួកគេភ្ជាប់វាទៅនឹងតថភាព និងទទួលបានប្រយោជន៍ពីវាតាមរយៈការចូលទៅក្នុងទិដ្ឋភាពមួយនៃសេចក្ដីពិត ឬកែតម្រូវនូវភាពវៀចវេរមួយប្រភេទ។ ខ្ញុំបានភ្លេចដាក់ឈ្មោះឱ្យរឿងដែលខ្ញុំបាននិទានលើកមុន ដូច្នេះថ្ងៃនេះ យើងនឹងដាក់ឈ្មោះឱ្យរឿងនោះ។ តើអ្នករាល់គ្នាគិតថាយើងគួរដាក់ចំណងជឿងអ្វីដែរ? (អំណោយទានពិសេស។) ដកពាក្យ «ពិសេស» ចេញចុះ យើងហៅវាថា «អំណោយទាន»។ ពាក្យ «ពិសេស» ស្ដាប់ទៅវាប្លែកបន្តិចនៅត្រង់នេះ ហើយមនុស្សនឹងផ្ដោតការយកចិត្តទុកដាក់របស់ពួកគេទៅលើពាក្យនេះ។ ពាក្យ «អំណោយទាន» មានអត្ថន័យដ៏ជ្រាលជ្រៅជាង។ ដូច្នេះ តើថ្ងៃនេះខ្ញុំនឹងនិទានរឿងអ្វី? រឿងថ្ងៃនេះមានចំណងជើងថា «ក្តីសុបិនរបស់ស៊ាវកាំង»។ ពាក្យ «ស៊ាវ» មានន័យថា «តូច» ដូចដែលអ្នករាល់គ្នាបានដឹងហើយ ចុះពាក្យ «កាំង» វិញ? («តំណែង»។) ត្រឹមត្រូវ។ នៅពេលឮឈ្មោះនេះ អ្នករាល់គ្នាគួរតែដឹងពីខ្លឹមសារនៃរឿងនេះ។ អ្នករាល់គ្នាគួរតែអាចទាយត្រូវស្ទើរតែទាំងអស់។ ឥឡូវនេះ ខ្ញុំនឹងចាប់ផ្ដើមនិទានរឿងហើយ។

ស៊ាវកាំងគឺជាយុវជនម្នាក់ដែលមានចិត្តក្លៀវក្លា ចូលចិត្តរៀនសូត្រ និងឧស្សាហ៍ព្យាយាម ហើយគាត់ក៏ជាមនុស្សឆ្លាតវៃគួរសមដែរ។ ដោយសារគាត់ស្រឡាញ់ការរៀនសូត្រ គាត់ក៏បានរៀនសូត្រខ្លះៗអំពីបច្ចេកវិទ្យាកុំព្យូទ័រមួយចំនួនដែលកំពុងពេញនិយមនាពេលបច្ចុប្បន្ននេះ ហើយនៅក្នុងដំណាក់របស់ព្រះជាម្ចាស់ គាត់ក៏ត្រូវបានចាត់តាំងឱ្យបំពេញភារកិច្ចនៅក្នុងក្រុមវីដេអូមួយ។ នៅពេលដែលគាត់ចូលរួមជាមួយក្រុមវីដេអូដំបូង ស៊ាវកាំងសប្បាយចិត្ត និងមានមោទនភាពណាស់។ ដោយសារតែគាត់នៅក្មេង និងចេះជំនាញបច្ចេកវិទ្យាមួយចំនួន គាត់ជឿជាក់ថាការងារវីដេអូគឺជាជំនាញពិសេសរបស់គាត់ ហើយក៏ជាចំណង់ចំណូលចិត្តរបស់គាត់ផងដែរ ហើយថាគាត់អាចប្រើប្រាស់ជំនាញរបស់គាត់តាមរយៈការបំពេញភារកិច្ចនៅទីនោះ ហើយថែមទាំងអាចមានការរីកចម្រើននៅក្នុងវិស័យនេះតាមរយៈការសិក្សាឥតឈប់ឈរទៀតផង។ លើសពីនេះទៅទៀត មនុស្សភាគច្រើនដែលគាត់បានជួបនៅទីនេះក៏ជាយុវជនវ័យក្មេងដែរ ហើយគាត់ចូលចិត្តបរិយាកាសនៅទីនេះ និងពេញចិត្តនឹងភារកិច្ចនេះខ្លាំងណាស់។ ដូច្នេះហើយ ជារៀងរាល់ថ្ងៃ គាត់តែងតែមមាញឹកនឹងការងារ និងការសិក្សាយ៉ាងយកចិត្តទុកដាក់។ ស៊ាវកាំងតែងតែធ្វើរបៀបនេះ ពោលគឺត្រូវក្រោកពីព្រលឹមដើម្បីចាប់ផ្តើមការងារជារៀងរាល់ថ្ងៃ ហើយពេលខ្លះគាត់ធ្វើការរហូតដល់យប់ជ្រៅទើបចូលសម្រាក។ ស៊ាវកាំងបានលះបង់ជាច្រើនសម្រាប់ភារកិច្ចរបស់គាត់ និងបានរងទុក្ខលំបាកខ្លះៗ ហើយជាធម្មតា គាត់ក៏បានរៀនសូត្រនូវចំណេះដឹងជំនាញដែលពាក់ព័ន្ធមួយចំនួនធំផងដែរ។ គាត់មានអារម្មណ៍ថា រាល់ថ្ងៃ គាត់បានបំពេញសមិទ្ធផលការងារយ៉ាងប្រសើរ។ ស៊ាវកាំងក៏តែងតែប្រកបគ្នា និងចូលរួមការប្រជុំជាមួយបងប្អូនប្រុសស្រីរបស់គាត់ជាញឹកញាប់ ហើយមានអារម្មណ៍ថា បន្ទាប់ពីបានមកទីនេះ គាត់មានការរីកចម្រើនច្រើនជាងពេលដែលគាត់ជឿលើព្រះជាម្ចាស់នៅឯស្រុកកំណើតរបស់គាត់ទៅទៀត ហើយថាគាត់បានធំដឹងក្តីឡើង និងអាចទទួលខុសត្រូវការងារខ្លះបាន។ គាត់មានអារម្មណ៍សប្បាយចិត្ត និងស្កប់ស្កល់ណាស់។ កាលពីដំបូង ពេលដែលគាត់បានសិក្សាផ្នែកបច្ចេកវិទ្យាកុំព្យូទ័រ គាត់បានសង្ឃឹមថា ថ្ងៃណាមួយគាត់នឹងអាចធ្វើការជាមួយកុំព្យូទ័រ ហើយឥឡូវនេះ ទីបំផុត សេចក្តីប្រាថ្នារបស់គាត់ត្រូវបានសម្រេចហើយ ដូច្នេះ គាត់ពិតជាឱ្យតម្លៃចំពោះឱកាសនេះណាស់។ ពេលវេលាបានកន្លងផុតទៅមួយរយៈ ហើយការងារ និងតំណែងរបស់ស៊ាវកាំងមិនមានការផ្លាស់ប្តូរឡើយ។ គាត់នៅតែបន្តការងាររបស់គាត់ ហើយបន្តការទទួលខុសត្រូវ និងភារកិច្ចរបស់គាត់ ហើយគាត់ហាក់ដូចជាមានភាពចាស់ទុំជាងមុន។ គាត់ក៏មានការរីកចម្រើននៅក្នុងការចូលក្នុងជីវិតដែរ គាត់តែងតែប្រកបគ្នា និងអានអធិដ្ឋានព្រះបន្ទូលរបស់ព្រះជាម្ចាស់ជាមួយបងប្អូនប្រុសស្រីរបស់គាត់នៅ ពេលមានការជួបជុំគ្នា ហើយចំណាប់អារម្មណ៍របស់គាត់ក្នុងការជឿលើព្រះជាម្ចាស់ក៏កាន់តែខ្លាំងឡើងៗ។ គេក៏អាចនិយាយបានថា ជំនឿរបស់ស៊ាវកាំងក៏បានកើនឡើងបន្តិចម្ដងៗដែរ។ ដូច្នេះហើយ គាត់ក៏មានក្តីសុបិនថ្មីមួយថា៖ «វាពិតជាល្អណាស់ ប្រសិនបើខ្ញុំអាចក្លាយជាមនុស្សម្នាក់ដែលមានប្រយោជន៍ជាងនេះ ក្នុងពេលដែលកំពុងធ្វើការងារកុំព្យូទ័រ!»

ពេលវេលាកន្លងផុតទៅ មួយថ្ងៃហើយមួយថ្ងៃទៀត ស៊ាវកាំងនៅតែបន្តបំពេញភារកិច្ចដដែល។ នាឱកាសមួយ គាត់បានមើលភាពយន្តមួយ ហើយបន្ទាប់ពី នោះ វាបានបន្សល់នូវឥទ្ធិពលយ៉ាងជ្រាលជ្រៅមកលើគាត់។ ហេតុអ្វី? នៅក្នុងភាពយន្តនោះ មានយុវជនម្នាក់ដែលមានអាយុស្របាលនឹងស៊ាវកាំង ហើយស៊ាវកាំងកោតសរសើរចំពោះការសម្ដែង ទេពកោសល្យសម្ដែង និងការនិយាយស្ដីព្រមទាំងឥរិយារបស់យុវជននៅក្នុងរឿងកុននោះ ហើយក៏មានចិត្តច្រណែនបន្តិចបន្តួចផងដែរ។ បន្ទាប់ពីមើលភាពយន្តនោះចប់ គាត់ស្រមៃម្ដងម្កាលថា៖ «វាពិតជាល្អណាស់ ប្រសិនបើខ្ញុំជាយុវជនដែលនៅក្នុងខ្សែភាពយន្តនោះ។ ជារៀងរាល់ថ្ងៃ ខ្ញុំនៅមុខកុំព្យូទ័រផលិត និងបង្ហោះវីដេអូគ្រប់ប្រភេទ ហើយមិនថារវល់ ឬនឿយហត់ប៉ុនណា ឬខិតខំប្រឹងប្រែងយ៉ាងណានោះទេ ខ្ញុំនៅតែជាអ្នកធ្វើការនៅពីក្រោយឆាកដដែល។ តើមាននរណាអាចដឹងថាពួកយើងកំពុងធ្វើការលំបាកប៉ុនណានោះ? ប្រសិនបើថ្ងៃណាមួយ ខ្ញុំអាចបង្ហាញខ្លួននៅលើអេក្រង់ធំដូចយុវជនម្នាក់នោះនៅក្នុងភាពយន្ត ហើយមានមនុស្សកាន់តែច្រើនអាចមើលឃើញ និងស្គាល់ខ្ញុំ នោះពិតជាអស្ចារ្យណាស់!» ស៊ាវកាំងមើលភាពយន្តនេះម្ដងហើយម្ដងទៀត ព្រមទាំងមើលគ្រប់ឈុតឆាកទាំងអស់ដែលពាក់ព័ន្ធនឹងយុវជនម្នាក់នោះ។ កាន់តែមើល គាត់កាន់តែច្រណែន ហើយចិត្តរបស់គាត់កាន់តែប្រាថ្នា ចង់ក្លាយជាតារាសម្ដែង។ ដូច្នេះហើយ ក្តីសុបិនថ្មីរបស់ស៊ាវកាំងក៏បានចាប់កំណើតឡើង។ តើអ្វីទៅជាក្តីសុបិនថ្មីរបស់គាត់? «ខ្ញុំចង់រៀនផ្នែកសម្ដែង ហើយខិតខំប្រឹងប្រែងដើម្បីក្លាយជាតារាសម្ដែងម្នាក់ដែលស្របតាមស្ដង់ដារ អាចបង្ហាញខ្លួននៅលើអេក្រង់ធំៗ មានអត្តចរិតដូចយុវជនម្នាក់នោះ ហើយធ្វើឱ្យមនុស្សកាន់តែច្រើនច្រណែននឹងខ្ញុំ និងប្រាថ្នាចង់ក្លាយដូចជាខ្ញុំ»។ ចាប់ពីពេលនោះមក ស៊ាវកាំងចាប់ផ្ដើមធ្វើការឆ្ពោះទៅរកក្តីសុបិនរបស់គាត់។ នៅពេលទំនេរ ស៊ាវកាំងបានចូលអ៊ីនធឺណិត ហើយមើលឯកសារគ្រប់ប្រភេទដែលទាក់ទងនឹងការសម្ដែង។ គាត់ក៏បានមើលភាពយន្ត និងកម្មវិធីទូរទស្សន៍គ្រប់ប្រភេទ ដោយមើលផងរៀនផង ស្របពេលជាមួយគ្នានោះ ក៏ស្រមើស្រមៃពីការមានឱកាសក្លាយជាតារាសម្ដែងម្នាក់ដែរ។ ពេលវេលានៅតែបន្តកន្លងផុតទៅមួយថ្ងៃហើយមួយថ្ងៃទៀត ស៊ាវកាំងកំពុងតែសិក្សាពីអាជីពជាតារាសម្ដែង ស្របពេលដែលគាត់នៅតែបន្តតំណែងរបស់គាត់។ ជាចុងក្រោយ ដោយសារការតស៊ូ និងភាពឧស្សាហ៍ព្យាយាមរបស់គាត់ ស៊ាវកាំងបានចេះនូវមូលដ្ឋានគ្រឹះមួយចំនួននៃការសម្ដែង។ គាត់បានរៀនពីរបៀបធ្វើត្រាប់តាម គាត់បានរៀនពីរបៀបនិយាយ និងសម្ដែងនៅចំពោះមុខអ្នកដទៃ ហើយគាត់មិនមានការភ័យខ្លាចឆាកសូម្បីតែបន្តិចឡើយ។ ការស្នើសុំម្ដងហើយម្ដងទៀតរបស់គាត់ ជាចុងក្រោយក៏បាននាំឱ្យគាត់ទទួលបានឱកាសមួយ៖ មានខ្សែភាពយន្តមួយដែលត្រូវការយុវជនម្នាក់សម្រាប់ សម្តែងជាតួឯក។ តាមរយៈការធ្វើតេស្តសមត្ថភាព អ្នកដឹកនាំរឿងបានដឹងថារូបរាង ឫកពា និងជំនាញសម្ដែងជាមូលដ្ឋានរបស់គាត់គឺអាចទទួលយកបាន។ ប្រសិនបើគាត់ទទួលបានការបណ្ដុះបណ្ដាលបន្ថែមបន្តិចទៀត គាត់គួរតែអាចធ្វើបាន។ ពេលបានឮដំណឹងនេះ ស៊ាវកាំងត្រេកអរជាខ្លាំង ហើយគិតក្នុងចិត្តថា៖ «ទីបំផុតខ្ញុំអាចចេញពីក្រោយឆាកមកសម្ដែងនៅខាងមុខបានហើយ ក្តីសុបិនមួយទៀតរបស់ខ្ញុំជិតក្លាយជាការពិតហើយ!» បន្ទាប់មក ស៊ាវកាំងត្រូវបានផ្ទេរទៅក្រុមផលិតភាពយន្តដើម្បីបំពេញភារកិច្ចរបស់គាត់។

បន្ទាប់ពីស៊ាវកាំងបានផ្លាស់ទៅក្រុមផលិតភាពយន្ត បរិយាកាសការងារថ្មីបាននាំឱ្យគាត់មានភាពស្រស់ស្រាយ និងភាពរស់រវើក។ គាត់មានអារម្មណ៍ថា មួយថ្ងៃៗកន្លងទៅ ដោយសប្បាយរីករាយណាស់ ហើយវាមិនគួរឱ្យធុញទ្រាន់ សោះកក្រោះ និងរឹតត្បិតដូចកាលពីមុនឡើយ ពីព្រោះគាត់រស់នៅ និងធ្វើការនៅទីនោះ ហើយរឿងរ៉ាវជាច្រើនដែលគាត់ជួបប្រទះ រៀងរាល់ថ្ងៃគឺខុសគ្នាទាំងស្រុងពីការងារកុំព្យទ័ររបស់គាត់ ពោលគឺគាត់រស់នៅក្នុងវិស័យការងារមួយផ្សេងទៀត នៅក្នុងពិភពមួយផ្សេងទៀត។ ហេតុដូចនេះ ស៊ាវកាំងដាក់ចិត្តដាក់កាយទាំងស្រុង លើការងារផលិតភាពយន្ត។ ជារៀងរាល់ថ្ងៃ គាត់មមាញឹកនឹងការសម្ដែង និងការទន្ទេញប៉ារោលរបស់គាត់ ព្រមទាំងស្ដាប់ការណែនាំរបស់អ្នកដឹកនាំរឿង និងស្ដាប់បងប្អូនប្រុសស្រីរបស់គាត់វិភាគអំពីដំណើររឿង។ សម្រាប់ស៊ាវកាំង ផ្នែកដែលពិបាកបំផុតគឺការចូលតួ ដូច្នេះហើយ គាត់ទន្ទេញប៉ារោលរបស់គាត់ម្ដងហើយម្ដងទៀត ហើយបន្តគិតអំពីតួអង្គរបស់គាត់ ថាតើគាត់គួរនិយាយ និងសម្ដែង ដើរ ឈរបែបណា សូម្បីតែអង្គុយបែបណា គាត់ត្រូវរៀនអ្វីៗទាំងអស់នេះឡើងវិញ។ បន្ទាប់ពីបាន ធ្វើការងារដ៏ស្មុគស្មាញ និងចម្រុះបែបនេះមួយរយៈពេល ទីបំផុត ស៊ាវកាំងបានដឹងថា ការធ្វើជាតារាសម្ដែងម្នាក់គឺពិតជាពិបាកខ្លាំងណាស់។ ជារៀងរាល់ថ្ងៃ គាត់ត្រូវទន្ទេញប៉ារោលដដែលៗ។ ពេលខ្លះគាត់អាចសូត្រវាយ៉ាងចាំស្ទាត់ ប៉ុន្តែនៅពេល ត្រូវសម្ដែងជាក់ស្ដែង គាត់តែងតែធ្វើខុស ហើយត្រូវថត ឈុតនោះឡើងវិញ។ គាត់ត្រូវបានអ្នកដឹកនាំ រឿងស្ដីបន្ទោសជាញឹកញាប់ ដោយសារតែសកម្មភាពសម្តែង ឬឃ្លាសន្ទនារបស់គាត់មួយចំនួនមិនទាន់ល្អគ្រប់គ្រាន់។ ប្រសិនបើការសម្ដែងរបស់គាត់ជាច្រើនលើកជាប់ៗគ្នាមិនបានល្អ គាត់នឹងត្រូវលួសកាត់ ហើយគាត់នឹងត្រូវអាម៉ាស់មុខ រងទុក្ខ ហើយថែមទាំងទាក់ទាញនូវក្រសែភ្នែកចម្លែក និងការចំអក ទៀតផង។ ដោយប្រឈមមុខនឹងរឿងទាំងអស់នេះ ស៊ាវកាំង បាក់ទឹកចិត្តបន្តិច ហើយគិតថា «ប្រសិនបើខ្ញុំបានដឹងថាការធ្វើជាតារាសម្ដែងនៅលើអេក្រង់ធំៗ វាពិបាកយ៉ាងនេះ ខ្ញុំច្បាស់ជាមិនមកទីនេះទេ ប៉ុន្តែឥឡូវនេះខ្ញុំស្ថិតក្នុងស្ថានភាពលំបាកមួយហើយ។ ខ្ញុំបានមកដល់ទីនេះរួចទៅហើយ ដូច្នេះវាមិនសមហេតុផលទេដែលខ្ញុំត្រូវបោះបង់ចោលមុនពេលការថតភាពយន្តបានបញ្ចប់ ហើយ ខ្ញុំក៏មិនអាចបកស្រាយអ្វីបានដែរ។ នេះ ជាក្តីសុបិនរបស់ខ្ញុំ ខ្ញុំត្រូវតែធ្វើឱ្យវាក្លាយជាការពិត ប៉ុន្តែតើផ្លូវខាងមុខនៅវែងឆ្ងាយប៉ុនណា? តើខ្ញុំអាចបន្តទៅមុខទៀតបានទេ?» ស៊ាវកាំងចាប់ផ្ដើម រួញរា។ នៅប៉ុន្មានថ្ងៃបន្ទាប់ ស៊ាវកាំងបានព្យាយាមទ្រាំទ្រនឹងការងារ និងជីវិតប្រចាំថ្ងៃរបស់គាត់។ ពីមួយថ្ងៃទៅមួយថ្ងៃកាន់តែពិបាកទ្រាំទៅ ប៉ុន្តែគាត់នៅតែត្រូវស៊ូទ្រាំនឹងវា ហើយបង្ខំខ្លួនឯងឱ្យបន្តទៅមុខទៀត។ ដូចដែលគេអាចស្រមៃបាន នាពេលអនាគត ស៊ាវកាំងច្បាស់ជានឹងមានបញ្ហានៅក្នុងទិដ្ឋភាពផ្សេងៗជាមិនខាន។ គាត់ចាប់ផ្ដើមធ្វើការងារដែលបានចាត់តាំងឱ្យគាត់ដោយ ស្ទាក់ស្ទើរជាខ្លាំង។ នៅពេលអ្នកដឹកនាំរឿងប្រាប់គាត់ពីអ្វីដែលត្រូវធ្វើ គាត់គ្រាន់តែស្ដាប់ ហើយក៏ចប់ត្រឹមនោះ។ បន្ទាប់មក គាត់ព្យាយាមអស់ពីសមត្ថភាពដើម្បីធ្វើអ្វីដែលគាត់អាចធ្វើបាន ប៉ុន្តែប្រសិនបើគាត់មិនអាចធ្វើអ្វីមួយបាន គាត់ក៏មិនបានតឹងរ៉ឹងនឹងខ្លួនឯង អ្វីដែរ។ តើស៊ាវកាំងស្ថិតនៅក្នុង ស្ថានភាពបែបណាដែរនៅពេលនេះ? គាត់កំពុងឆ្លងកាត់មួយថ្ងៃៗដោយ ស្ទាក់ស្ទើរជាខ្លាំង ប្រកបដោយភាពអវិជ្ជមាន និងភាពអសកម្ម ដោយមិនបានទទួលយកការណែនាំ និងជំនួយដ៏ស្មោះត្រង់របស់អ្នកដឹកនាំរឿង ឬបងប្អូនប្រុសស្រីរបស់គាត់ចូលក្នុងចិត្តទាល់តែសោះ។ គាត់ជឿជាក់ថា «ខ្ញុំគឺបែបនេះហើយ គ្មានឱកាសសម្រាប់ការកែលម្អទៀតទេ។ អ្នករាល់គ្នាកំពុងតែបង្ខំខ្ញុំឱ្យធ្វើរឿងដែល ហួសពីសមត្ថភាពរបស់ខ្ញុំ។ ប្រសិនបើពួកយើងអាចថតភាពយន្តបាន ចូរ ធ្វើវាទៅ បើមិនអាចទេ ចូរពួកយើងបំភ្លេចវាចោលទៅ។ ខ្ញុំនឹងត្រឡប់ទៅក្រុមវីដេអូរបស់ខ្ញុំដើម្បីបំពេញភារកិច្ចរបស់ខ្ញុំវិញ»។ គាត់គិតអំពីសភាពល្អៗនៅពេល ធ្វើការនៅក្នុងក្រុមវីដេអូ ដោយបានអង្គុយនៅមុខកុំព្យូទ័រជារៀងរាល់ថ្ងៃ។ វាពិតជាស្រណុក និងងាយស្រួលណាស់ ពេលនោះ គាត់ពិតជាសប្បាយចិត្តខ្លាំងណាស់។ រូបគាត់ទាំងមូល និងពិភពលោកទាំងមូលរបស់គាត់គឺស្ថិតនៅត្រង់ការចុចក្តារចុច គាត់អាចមានអ្វីគ្រប់យ៉ាងដែលគាត់ចង់បានដោយគ្រាន់តែប្រើបច្ចេកទេសពិសេសមួយប៉ុណ្ណោះ។ ពិភពនិម្មិតនោះពិតជាមានភាពទាក់ទាញខ្លាំងណាស់ចំពោះ ស៊ាវកាំង។ នៅពេលនេះ ស៊ាវកាំងនឹករឭកពីអតីតកាលរបស់គាត់ និងពេលវេលាដែលគាត់បានចំណាយដើម្បីបំពេញភារកិច្ចនៅក្នុងក្រុមវីដេអូកាន់តែខ្លាំងឡើង។ ពេលវេលាក៏បានកន្លងផុតទៅដោយរបៀបនេះ បន្ទាប់មក នៅយប់មួយ ស៊ាវកាំងគេងមិនលក់។ ហេតុអ្វីបានជាគាត់គេងមិនលក់? គាត់កំពុងគិតក្នុងចិត្តថា៖ «តើខ្ញុំពិតជា សមនឹងធ្វើជាតារាសម្ដែងឬទេ? បើខ្ញុំមិនសមជាតារាសម្តែងទេ នោះខ្ញុំគួរតែត្រឡប់ទៅក្រុមវីដេអូវិញភ្លាម។ ភារកិច្ចរបស់ក្រុមវីដេអូគឺស្រណុក និងងាយស្រួល ខ្ញុំគ្រាន់តែអង្គុយនៅមុខកុំព្យូទ័រ ហើយកន្លះថ្ងៃក៏កន្លងផុតទៅបាត់ ហើយខ្ញុំក៏មិនចាំបាច់ធ្វើម្ហូបដោយខ្លួនឯងដែរ។ ភារកិច្ចនោះមិនពិបាកទាល់តែសោះ អ្វីៗគ្រប់យ៉ាងគឺអាចធ្វើបាន ដោយគ្រាន់តែចុចក្តារចុចរបស់ខ្ញុំ គ្មានអ្វីដែលមិនអាចទៅរួចឡើយ មានតែរឿងដែលមិនទាន់បានស្រមៃប៉ុណ្ណោះ។ សព្វថ្ងៃនេះ ក្នុងនាមជាតារាសម្ដែងម្នាក់ ខ្ញុំត្រូវទន្ទេញប៉ារោលជារៀងរាល់ថ្ងៃ ហើយសូត្រវាម្ដងហើយម្ដងទៀត។ ប៉ុន្តែការសម្ដែងរបស់ខ្ញុំនៅតែមិន ទាន់ល្អគ្រប់គ្រាន់ អ្នកដឹកនាំរឿងស្ដីបន្ទោសខ្ញុំជាញឹកញាប់ ហើយបងប្អូនប្រុសស្រីរបស់ខ្ញុំក៏រិះគន់ខ្ញុំជាញឹកញាប់ដែរ។ ការបំពេញភារកិច្ចនេះគឺពិតជាពិបាកខ្លាំងណាស់ វាល្អជាងឆ្ងាយណាស់បើបានធ្វើការនៅក្នុងក្រុមវីដេអូ!»។ កាន់តែគិត ស៊ាវកាំងកាន់តែនឹករឭក។ គាត់គេងត្រឡប់ចុះត្រឡប់ឡើងអស់ ពាក់កណ្តាលអធ្រាត្រហើយ តែគេងមិនលក់សោះ រហូតដល់ពាក់កណ្ដាលអធ្រាត្រក្រោយ ទើបគាត់អាចបិទភ្នែកគេងលក់បានខ្លះ នៅពេលដែលគាត់អស់កម្លាំងខ្លាំងពេកមិនអាចនៅភ្ញាក់ដឹងខ្លួនបានទៀត។ នៅពេលស៊ាវកាំងបើកភ្នែកនៅពេលព្រលឹម គំនិតដំបូងរបស់គាត់គឺ៖ «នៅទីបំផុត តើខ្ញុំគួរចាកចេញឬអត់? តើខ្ញុំគួរត្រឡប់ទៅក្រុមវីដេអូវិញទេ? ប្រសិនបើខ្ញុំនៅទីនេះ ខ្ញុំមិនដឹងថាតើខ្សែភាពយន្តនេះនឹងត្រូវបានចាត់ទុកថាស្របតាមស្ដង់ដាឬអត់ទេ បន្ទាប់ពីពួកយើងថតចប់ ហើយអ្នកណាទៅដឹងថាខ្ញុំនឹងត្រូវស៊ូទ្រាំនឹងការលំបាកប៉ុនណាទៀត ទន្ទឹមនឹងនេះ។ ខ្ញុំពិតជាមិន សមជាតារាសម្ដែងទេ! កាលនោះ វាគ្រាន់តែជាការរំជើបរំជួលមួយឆាវ និងជាគំនិតមួយភ្លែតប៉ុណ្ណោះដែលខ្ញុំចង់ក្លាយជាតារាសម្ដែង ខ្ញុំពិតជាច្របូកច្របល់ណាស់! អ្នកឃើញទេ ខ្ញុំបានដើរខុសមួយជំហានហើយឥឡូវនេះអ្វីៗគឺពិបាកដោះស្រាយណាស់ ហើយក៏គ្មាននរណាដែលខ្ញុំអាចរៀបរាប់ពីសេចក្ដីលំបាកនេះប្រាប់បានដែរ។ ដោយផ្អែកលើស្ថានភាពបច្ចុប្បន្នរបស់ខ្ញុំ វាហាក់ដូចជាមិនងាយស្រួលទេសម្រាប់ខ្ញុំក្នុងការក្លាយជាតារាសម្ដែងដ៏ល្អម្នាក់ ដូច្នេះ ខ្ញុំគួរតែបោះបង់ចោលឱ្យបានឆាប់តាមដែលអាចធ្វើទៅបាន។ ខ្ញុំនឹងប្រាប់អ្នកដឹកនាំរឿងភ្លាមៗថា ខ្ញុំនឹងត្រឡប់ទៅវិញ ដើម្បីកុំឱ្យខ្ញុំធ្វើឱ្យការងាររបស់ពួកគេយឺតយ៉ាវ»។ បន្ទាប់មក ស៊ាវកាំងបានប្រមូលភាពក្លាហានរបស់គាត់ដើម្បីនិយាយរឿងនេះទៅកាន់អ្នកដឹកនាំរឿងថា៖ «មើល៍ចុះ ខ្ញុំមិន សមជាតារាសម្ដែងទេ ប៉ុន្តែអ្នករាល់គ្នាគ្រាន់តែចង់ជ្រើសរើសខ្ញុំ។ ហេតុអ្វីអ្នកមិនឱ្យខ្ញុំត្រឡប់ទៅក្រុមវីដេអូវិញទៅ?» អ្នកដឹកនាំរឿងនិយាយថា៖ «មិនបានទេ ពួកយើងបានថតខ្សែភាពយន្តនេះបានពាក់កណ្ដាលហើយ។ ប្រសិនបើយើងដូរតួសម្ដែង វានឹងធ្វើឱ្យការងាររបស់យើងយឺតយ៉ាវ មែនទេ?» ស៊ាវកាំងទទូច ហើយនិយាយថា៖ «ចុះយ៉ាងម៉េច? ប្តូរខ្ញុំជាមួយនរណាក៏បានតាមដែលអ្នកចង់ វាមិនពាក់ព័ន្ធនឹងខ្ញុំទេ។ ទោះជាយ៉ាងណាក៏ដោយ អ្នកត្រូវតែឱ្យខ្ញុំទៅ។ ប្រសិនបើអ្នកមិនឱ្យខ្ញុំទៅទេ ខ្ញុំនឹងមិនខំប្រឹងសម្ដែងឡើយ!»។ អ្នកដឹកនាំរឿងឃើញថា ស៊ាវកាំងទទូចចង់ចាកចេញ ហើយថាពួកគេនឹងមិនអាចថតខ្សែភាពយន្តនេះចប់បានទេ ដូច្នេះគាត់ក៏ឱ្យស៊ាវកាំងចាកចេញទៅ។

ទីបំផុត ស៊ាវកាំងបានត្រឡប់មកក្រុមវីដេអូវិញហើយដោយបានចាកចេញពីក្រុមផលិតភាពយន្ត។ គាត់ត្រឡប់មកកន្លែងការងារចាស់របស់គាត់ដែលគាត់ស្គាល់យ៉ាងច្បាស់។ គាត់ស្ទាបកៅអី និងកុំព្យូទ័ររបស់គាត់ ហើយមានអារម្មណ៍ថាស្និទ្ធស្នាល។ គាត់ចូលចិត្តកន្លែងនេះជាង។ គាត់ទៅអង្គុយចុះ កៅអីទន់ ហើយកុំព្យូទ័រក៏ត្រៀមរួចជាស្រេច។ «ការផលិតវីដេអូគឺល្អជាង ភារកិច្ចនេះមិននឿយហត់ទេ។ ការធ្វើការនៅពីក្រោយឆាកមានគុណសម្បត្តិរបស់វា គ្មាននរណាដឹងទេប្រសិនបើអ្នកធ្វើខុស ហើយក៏គ្មាននរណារិះគន់អ្នកដែរ អ្នកគ្រាន់តែកែវាភ្លាមៗទៅ នោះវាក៏ចប់ហើយ»។ ទីបំផុត ស៊ាវកាំងបានរកឃើញពីគុណសម្បត្តិនៃការធ្វើជាអ្នកធ្វើការនៅពីក្រោយឆាក។ តើអារម្មណ៍របស់គាត់នៅពេលនេះយ៉ាងណាដែរ? គាត់មានអារម្មណ៍ស្រណុកស្រួល និងសប្បាយចិត្តជាខ្លាំង ហើយគិតថា៖ «ខ្ញុំបានធ្វើការជ្រើសរើសដ៏ត្រឹមត្រូវហើយ។ ព្រះជាម្ចាស់បានប្រទានឱកាសឱ្យខ្ញុំ ហើយបានអនុញ្ញាតឱ្យខ្ញុំត្រឡប់មកការងារនេះវិញ។ ខ្ញុំពិតជាមានកិត្តិយសណាស់ដែលបានទទួលឯកសិទ្ធិនេះ!» គាត់ត្រេកអរដែលលើកនេះគាត់បានជ្រើសរើស ត្រូវហើយ។ នៅប៉ុន្មានថ្ងៃបន្ទាប់ ស៊ាវកាំងនៅតែបន្តធ្វើការងារប្រចាំថ្ងៃរបស់ក្រុមវីដេអូ។ គ្មានអ្វីពិសេសកើតឡើងក្នុងអំឡុងពេលនេះទេ ហើយស៊ាវកាំងក៏បានឆ្លងកាត់មួយថ្ងៃៗតាមរបៀបធម្មតា។

ថ្ងៃមួយ នៅពេលកំពុងធ្វើការលើវីដេអូមួយ ស៊ាវកាំងស្រាប់តែប្រទះឃើញយុវជនវ័យក្មេងម្នាក់ដែលកំប្លែង និងមានឫកពាថ្លៃថ្នូរនៅក្នុងកម្មវិធីរាំមួយ ដែលយុវជនវ័យក្មេងនោះសម្ដែងបានយ៉ាងល្អ។ គាត់គិតថា៖ «យុវជនវ័យក្មេងនោះមានអាយុស្របាលនឹងខ្ញុំដែរ ហេតុអ្វីបានជាគាត់អាចរាំបាន ហើយខ្ញុំមិនអាច?» ជាលទ្ធផល ស៊ាវកាំងត្រូវបានល្បួងម្ដងទៀត។ តើគំនិតអ្វីបានកើតឡើងចំពោះគាត់? (ការរាំ។) ស៊ាវកាំងមានគំនិតចង់រៀនរាំ។ គាត់មើលឈុតវីដេអូនេះ និងការសម្ដែងរបស់យុវជនវ័យក្មេងនោះម្ដងហើយម្ដងទៀត។ បន្ទាប់មក គាត់បានជជីកសួរបន្តិចបន្តួចពីកន្លែងដែលត្រូវរៀនរាំ របៀបរៀនរាំ និង ការរាំមានមូលដ្ឋានគ្រឹះអ្វីខ្លះ។ ជាញឹកញាប់ គាត់ក៏ឆ្លៀតឱកាសពេលកំពុងធ្វើការដើម្បីស្វែងរកឯកសារ វីដេអូបង្រៀននិងឯកសារសិក្សាផ្សេងៗដែលទាក់ទងនឹងការរាំនៅលើកុំព្យូទ័ររបស់គាត់ផងដែរ។ ជាការពិតណាស់ ក្នុងអំឡុងពេលស្វែងរក ស៊ាវកាំងមិនត្រឹមតែមើលប៉ុណ្ណោះទេ គាត់ក៏បានរៀនតាមរយៈការអនុវត្តផងដែរ។ ដើម្បីរៀនរាំ ស៊ាវកាំងក្រោកពីព្រលឹមជារៀងរាល់ថ្ងៃ ហើយចូលគេងនៅពេលយប់ជ្រៅ។ ដោយផ្អែកលើមូលដ្ឋានគ្រឹះដ៏មានកម្រិតរបស់គាត់ផ្នែករាំកាយសម្ព័ន្ធ គាត់បានចាប់ផ្ដើមសិក្សាជាផ្លូវការនូវការរាំបែបប្រពៃណី ដោយគាត់ក្រោកពីព្រលឹមជារៀងរាល់ថ្ងៃដើម្បីតម្រង់ចង្កេះ និងពត់ខ្លួនទៅក្រោយ។ នៅក្នុង ពេលរៀននេះស៊ាវកាំងបានស៊ូទ្រាំនឹងការឈឺចាប់ រាងកាយជាច្រើន និងបានចំណាយពេលវេលារបស់គាត់ យ៉ាងច្រើន ហើយទីបំផុតគាត់ក៏ទទួលបានការរីកចម្រើនខ្លះៗ។ ស៊ាវកាំងមានអារម្មណ៍ថា នៅទីបំផុតឱកាសរបស់គាត់បានមកដល់ហើយ គាត់មានអារម្មណ៍ថាគាត់អាចរាំនៅលើឆាកបាន ពីព្រោះគាត់ជឿជាក់ថារាងកាយរបស់គាត់អាចបត់បែនបានជាងមុនបន្តិច ហើយគាត់អាចធ្វើ ក្បាច់រាំបានខ្លះៗ។ ម្យ៉ាងទៀត តាមរយៈការធ្វើត្រាប់តាម និងការរៀន គាត់ស្ទើរតែចេះរាំតាមចង្វាក់ភ្លេងបានហើយ។ នៅក្រោមលក្ខខណ្ឌទាំងនេះ ស៊ាវកាំងមានអារម្មណ៍ថាដល់ពេលដែលត្រូវដាក់ពាក្យស្នើសុំទៅពួកជំនុំដើម្បីផ្លាស់ប្ដូរភារកិច្ចរបស់គាត់ហើយ។ ជាថ្មីម្ដងទៀត បន្ទាប់ពីការស្នើសុំម្ដងហើយម្ដងទៀត ទីបំផុត ស៊ាវកាំងបានសម្រេចបំណងប្រាថ្នារបស់គាត់ ហើយគាត់បានចូលរួមជាមួយក្រុមរាំដើម្បីក្លាយជាអ្នករាំម្នាក់។ ចាប់ពីពេលនោះមក ដូចអ្នករាំដទៃទៀតដែរ ស៊ាវកាំងក្រោកពីព្រលឹមដើម្បីហ្វឹកហាត់ពេលព្រឹក និងហាត់សមកម្មវិធីរាំ ហើយចូលរួមការជួបជុំ ប្រកបគ្នា និងវិភាគព្រមទាំងរៀបចំផែនការកម្មវិធីរាំជាមួយមនុស្សទាំងនេះជាទៀងទាត់។ គាត់គ្រាន់តែធ្វើការងារនេះជារៀងរាល់ថ្ងៃ ហើយនៅពេល បញ្ចប់ការងារនេះ គាត់នឿយហត់ខ្លាំងរហូតដល់ឈឺចង្កេះ និងឈឺជើង។ ជារៀងរាល់ថ្ងៃគឺបែបនេះ ទោះ មានរឿងអ្វីក៏ដោយ។ នៅពេលគាត់ចាប់ផ្ដើមដំបូង ស៊ាវកាំងពោរពេញដោយការចង់ដឹងចង់ឃើញអំពីការរាំ ប៉ុន្តែនៅពេលដែលគាត់បានយល់ និងស្គាល់ច្បាស់អំពីជីវិត និងទិដ្ឋភាពផ្សេងៗរបស់អ្នករាំម្នាក់ហើយ ស៊ាវកាំងមានអារម្មណ៍ថាការរាំគឺមានតែប៉ុណ្ណឹងឯង។ អ្នកត្រូវរាំ ក្បាច់មួយម្ដងហើយម្ដងទៀត ពេលខ្លះថ្លោះកជើង ពេលខ្លះឈឺចង្កេះ ហើយថែមទាំងប្រឈមនឹងការរងរបួសទៀតផង។ នៅពេលគាត់រាំ គាត់គិតថា «អូ៎ទេ ការធ្វើជាអ្នករាំក៏ពិបាកដែរ។ ជារៀងរាល់ថ្ងៃ ខ្ញុំធ្វើឱ្យខ្លួនឯងនឿយហត់រហូតដល់ខ្លួនប្រាណខ្ញុំទាំងមូលធុំក្លិនញើស។ វាមិនងាយស្រួលនោះទេ។ វាពិបាកជាងការងារវីដេអូទៅទៀត! ទេ ខ្ញុំត្រូវតែតស៊ូ!» លើកនេះ គាត់មិនបានបោះបង់ចោលដោយងាយនោះទេ ហើយគាត់បាន បន្តព្យាយាមរហូតដល់ទីបំផុតគាត់បាន ចូលរួមការហាត់សមចុងក្រោយដើម្បីត្រៀមសម្ដែងសម្រាប់កម្មវិធីរាំ បន្ទាប់ពីនោះ ការរាំរបស់ពួកគេត្រូវបានបញ្ជូនទៅដើម្បីត្រួតពិនិត្យ។ នៅថ្ងៃត្រួតពិនិត្យ តើស៊ាវកាំងមានអារម្មណ៍បែបណា? គាត់ពោរពេញដោយការរំភើប និងទន្ទឹងរង់ចាំលទ្ធផលនៃការខិតខំប្រឹងប្រែងរបស់គាត់ រហូតដល់គាត់មិនបានញ៉ាំអាហារថ្ងៃត្រង់ទៀតផង។ គាត់ពិតជាបានខិតខំប្រឹងប្រែងច្រើនណាស់ មែនទេ? ទីបំផុត នៅពេលលទ្ធផលត្រូវបានប្រកាស ការរាំរបស់ពួកគេមិនបានជាប់នៅវគ្គត្រួតពិនិត្យដំបូងឡើយ។ ដំណឹងនេះបានវាយប្រហារស៊ាវកាំងដូចរន្ទះបាញ់ ហើយអារម្មណ៍របស់គាត់ក៏ធ្លាក់ដល់ចំណុចទាបបំផុត។ គាត់ទន់ខ្លួនអង្គុយលើកៅអី «ពួកយើងបានចំណាយពេលយ៉ាងយូរលើការរាំនេះ ហើយអ្នកបដិសេធវាត្រឹមតែមួយម៉ាត់ឬ? តើអ្នកដឹងអ្វីខ្លះអំពីការរាំ? ពួកយើងរាំដោយមានគោលការណ៍ ពួកយើងទាំងអស់គ្នាបានលះបង់ ហើយអ្នកបដិសេធការរាំរបស់ពួកយើងយ៉ាងដូច្នេះឬ?» បន្ទាប់មក គាត់គិតទៀតថា «ការសម្រេចចិត្តគឺស្ថិតនៅក្នុងដៃរបស់ពួកគេ ហើយប្រសិនបើពួកគេមិនយល់ព្រមលើការរាំរបស់ពួកយើងទេ ពួកយើងត្រូវតែកែវាឡើងវិញ។ គ្មាននរណាអាចប្រកែកបានទេ។ គ្មានអ្វីផ្សេងដែលពួកយើងអាចធ្វើបានទេ ដូច្នេះ ចូរចាប់ផ្ដើមឡើងវិញ ម្តងទៀត»។ នៅថ្ងៃដែលការរាំរបស់ពួកគេត្រូវបានបដិសេធនៅវគ្គត្រួតពិនិត្យដំបូង ស៊ាវកាំងមិនបានញ៉ាំអាហារថ្ងៃត្រង់ទេ ហើយគាត់ញ៉ាំអាហារពេលល្ងាចបន្តិចបន្តួចទាំង ស្ទាក់ស្ទើរ។ តើអ្នករាល់គ្នាគិតថាគាត់អាចគេងលក់ទេនៅយប់នោះ? (គាត់គេងមិនលក់ទេ។) គាត់គេងមិនលក់ម្ដងទៀតហើយ ចិត្តរបស់គាត់កំពុងតែច្របូកច្របល់ «ហេតុអ្វីបានជារឿងរ៉ាវមិនដំណើរការទៅដោយរលូននៅគ្រប់ទីកន្លែងដែលខ្ញុំទៅ? ព្រះជាម្ចាស់មិនបានប្រទានពរដល់ខ្ញុំទេ។ ការរាំដែលពួកយើងបានហាត់អស់រយៈពេលពីរខែមិនបានជាប់នៅវគ្គត្រួតពិនិត្យដំបូងទេ។ ខ្ញុំមិនដឹងថាពេលណាទើបវាអាចជាប់នៅវគ្គត្រួតពិនិត្យទីពីរទេ ហើយខ្ញុំក៏មិនដឹងថាតើពួកយើងនឹងត្រូវចំណាយពេល ប៉ុនណាទៀតដើម្បីឱ្យវាកើតឡើងនោះដែរ។ តើពេលណាទើបខ្ញុំអាចឡើងលើឆាក ហើយសម្ដែងជាផ្លូវការបាន? គ្មានសង្ឃឹមសម្រាប់ខ្ញុំក្នុងការលេចមុខលេចមាត់ទេ!» គាត់គិតចុះគិតឡើង សញ្ជឹងគិតហើយសញ្ជឹងគិតទៀត ហើយគិតថា «ការងារវីដេអូល្អជាង។ ខ្ញុំគ្រាន់តែទៅទីនោះហើយអង្គុយចុះ ចុចក្តារចុច ហើយផ្កា រុក្ខជាតិ និងដើមឈើទាំងអស់ក៏លេចឡើង។ សត្វស្លាបស្រែកនៅពេលខ្ញុំធ្វើឱ្យវាស្រែក សេះរត់នៅពេលខ្ញុំធ្វើឱ្យវារត់ អ្វីក៏ដោយដែលខ្ញុំចង់បាន វានៅទីនោះ។ ប៉ុន្តែនៅក្នុងការរាំ ពួកយើងត្រូវតែឆ្លងកាត់ការត្រួតពិនិត្យ ហើយជារៀងរាល់ថ្ងៃ ខ្ញុំធ្វើឱ្យខ្លួនឯងនឿយហត់រហូតដល់ធុំក្លិនញើស។ ពេលខ្លះខ្ញុំនឿយហត់ខ្លាំងណាស់រហូតដល់ខ្ញុំមិនអាចញ៉ាំអាហារ ឬគេងលក់ស្រួលបាន ហើយបន្ទាប់មកការរាំរបស់ពួកយើងក៏មិនជាប់នៅវគ្គត្រួតពិនិត្យដំបូងទៀត។ ភារកិច្ចនេះក៏ពិបាកដែរ។ តើវាមិនប្រសើរជាងទេឬ ប្រសិនបើខ្ញុំត្រឡប់ទៅធ្វើការនៅក្នុងក្រុមវីដេអូវិញ?» គាត់គិតហើយគិតទៀត «ប៉ុន្តែវាពិតជាគួរឱ្យអាណោចអាធ័មណាស់ ហេតុអ្វីបានជាខ្ញុំរារែកចិត្តម្ដងទៀត? ខ្ញុំមិនគួរគិតបែបនេះទេ គេងទៅ!» គាត់ក៏លង់លក់ទៅទាំងស្រពេចស្រពិល។ នៅថ្ងៃបន្ទាប់ គាត់ក្រោកឡើង ហើយស្ទើរតែភ្លេចរឿងរ៉ាវទាំងអស់នោះបាត់ទៅហើយ ដូច្នេះគាត់ក៏បន្តរាំ និងបន្តការហាត់សមត្រៀមសម្ដែងទៀត។ នៅពេលដល់ថ្ងៃត្រួតពិនិត្យវគ្គទីពីរ ស៊ាវកាំងមានអារម្មណ៍ភ័យម្ដងទៀត។ គាត់សួរថា៖ «តើការរាំរបស់ពួកយើងអាចជាប់ ការត្រួតពិនិត្យនេះបានទេ?» គ្រប់គ្នាឆ្លើយថា៖ «អ្នកណាទៅដឹង? ប្រសិនបើវាមិនជាប់ទេ នោះវាបញ្ជាក់ថាការរាំរបស់ពួកយើងមិនទាន់ល្អគ្រប់គ្រាន់ទេ ហើយពួកយើងនឹងបន្តកែវាទៀត។ នៅពេលណាដែលវាជាប់ ពេលនោះហើយដែលពួកយើងនឹងសម្ដែង និងថតជាផ្លូវការ។ ចូរទុកឱ្យអ្វីៗប្រព្រឹត្តទៅតាមដំណើរ ហើយដោះស្រាយបញ្ហានេះឱ្យបានត្រឹមត្រូវ»។ ស៊ាវកាំងនិយាយថា៖ «ទេ អ្នករាល់គ្នាអាចដោះស្រាយវាបានត្រឹមត្រូវ ប៉ុន្តែខ្ញុំគ្មានពេលសម្រាប់រឿងនោះទេ»។ ទីបំផុត លទ្ធផលនៃវគ្គទីពីរបានចេញមក ហើយការរាំរបស់ពួកគេមិនបានជាប់ម្ដងទៀតហើយ។ ស៊ាវកាំងនិយាយថា៖ «ហ៊ឹ ខ្ញុំដឹងតាំងពីដំបូងមកម្ល៉េះ! វាមិនងាយស្រួលទេក្នុងការទទួលបានជោគជ័យនៅក្នុងការងារនេះ! ពួកយើងនៅក្មេង រូបរាងស្រស់សង្ហា ហើយពួកយើងចេះរាំ។ តើទាំងនេះមិនមែនជាចំណុចខ្លាំងទេឬ? អ្នកត្រួតពិនិត្យទាំងនោះច្រណែននឹងពួកយើង ពីព្រោះពួកគេមិនចេះរាំ នោះហើយជាមូលហេតុដែលពួកគេមិនឱ្យការរាំរបស់ពួកយើងជាប់។ វាហាក់ដូចជាការរាំរបស់ពួកយើងនឹងមិនអាចជាប់រហូតហើយ ការរាំមិនងាយស្រួលទេ ខ្ញុំនឹងត្រឡប់ទៅវិញហើយ»។ នៅយប់នោះ ស៊ាវកាំងគេងលក់យ៉ាងសុខសាន្ត ពីព្រោះគាត់បានសម្រេចចិត្តរួចហើយថានឹងរៀបចំអីវ៉ាន់ចាកចេញ និងនិយាយពាក្យលានៅថ្ងៃស្អែក។

ទោះជាយ៉ាងណាក៏ដោយ ទីបំផុត ស៊ាវកាំងបានសម្រេចបំណងប្រាថ្នារបស់គាត់ម្ដងទៀត ហើយបានត្រឡប់មកក្រុមវីដេអូវិញ ដោយអង្គុយនៅមុខកុំព្យូទ័ររបស់គាត់ម្ដងទៀត។ គាត់ ឆ្លុះបញ្ចាំងពីអារម្មណ៍ដែលធ្លាប់មានដិតដាមពីអតីតកាល ហើយគិតថា «ខ្ញុំកើតមកដើម្បីធ្វើការងារនៅពីក្រោយឆាក។ ខ្ញុំអាចត្រឹមតែជាវីរបុរសដែលគ្មានអ្នកណាសរសើរប៉ុណ្ណោះ ខ្ញុំគ្មានឱកាសបានឡើងលើឆាក ឬមានឈ្មោះល្បីល្បាញនៅក្នុងជីវិតនេះទេ។ ខ្ញុំនឹងធ្វើខ្លួនឱ្យសមរម្យ ហើយបន្តចុចក្តារចុចទៀត។ នេះគឺជាភារកិច្ចរបស់ខ្ញុំ ដូច្នេះខ្ញុំនឹងធ្វើការងារនេះ»។ គាត់បានធ្វើឱ្យចិត្តរបស់គាត់នឹងនរឡើងវិញ បន្ទាប់ពីការទៅមកៗទាំងអស់នេះ។ ក្តីសុបិនទីពីររបស់គាត់ត្រូវបានបរាជ័យ ហើយរលាយបាត់ទៅទាំងមិនបានសម្រេចឡើយ។ ស៊ាវកាំងគឺជាមនុស្សម្នាក់ដែល «ឧស្សាហ៍ព្យាយាម និងចូលចិត្តរៀនសូត្រ» ហើយជាមនុស្សម្នាក់ដែល «មោះមុត និងមានមហិច្ឆតា» ផងដែរ។ តើអ្នករាល់គ្នាគិតថាវាទំនងទេដែលគាត់នឹងសុខចិត្តអង្គុយនៅមុខកុំព្យូទ័រ ហើយធ្វើការងារដ៏គួរឱ្យធុញទ្រាន់បែបនេះ? ទេ ភាគច្រើនគាត់នឹងមិនសុខចិត្តឡើយ។

ថ្មីៗនេះ ស៊ាវកាំងបានចាប់ផ្ដើមឈ្លក់វង្វេងនឹងការច្រៀង។ ហេតុអ្វីបានជាគាត់អាចផ្លាស់ប្ដូរលឿនយ៉ាងនេះ? ហេតុអ្វីបានជាគាត់ឈ្លក់វង្វេងនឹងការច្រៀងនេះ ហេតុអ្វីបានជាគាត់មិនអាចឃ្លាតឆ្ងាយពីឆាកបាន? មានអ្វីមួយលាក់កំបាំងនៅក្នុងចិត្តរបស់គាត់។ លើកនេះ គាត់មិនបានស្នើសុំផ្លាស់ប្ដូរភារកិច្ចដោយប្រញាប់ប្រញាល់នោះទេ គាត់គ្រាន់តែស្វែងរកឯកសារជារៀងរាល់ថ្ងៃ ហើយហាត់ជំនាញសំឡេង និងការច្រៀងរបស់គាត់។ គាត់ហាត់ជាញឹកញាប់រហូតដល់គាត់ស្អកក ហើយពេលខ្លះរហូតដល់គាត់មិនអាចបន្លឺសំឡេងបានទៀតផង។ ទោះជាយ៉ាងនេះក៏ដោយ ស៊ាវកាំងនៅតែមិនបាក់ទឹកចិត្ត ពីព្រោះលើកនេះគាត់បានផ្លាស់ប្ដូរយុទ្ធសាស្ត្រ។ គាត់និយាយថា «លើកនេះ ខ្ញុំមិនអាចផ្លាស់ប្ដូរភារកិច្ចរបស់ខ្ញុំដោយមិនបានយល់ពីស្ថានភាពជាក់ស្ដែងនោះទេ។ ខ្ញុំត្រូវតែប្រុងប្រយ័ត្នឱ្យមែនទែន បើមិនដូច្នេះទេ មនុស្សនឹងចំអកឱ្យខ្ញុំ។ តើពួកគេនឹងគិតយ៉ាងណាមកលើខ្ញុំ ប្រសិនបើខ្ញុំតែងតែផ្លាស់ប្ដូរភារកិច្ចរបស់ខ្ញុំបែបនេះ? ពួកគេនឹងមើលងាយខ្ញុំ។ លើកនេះ ខ្ញុំត្រូវតែបន្តហាត់រហូតដល់ខ្ញុំគិតថាខ្ញុំអាចក្លាយជាតារាចម្រៀងម្នាក់ ដែលល្អដូចតារាចម្រៀងនៅក្នុងពួកជំនុំដែរ បន្ទាប់មកខ្ញុំនឹងចុះឈ្មោះចូលក្រុមទំនុកបរិសុទ្ធ»។ គាត់ខិតខំប្រឹងប្រែងហាត់បែបនេះជារៀងរាល់ថ្ងៃ ទាំងនៅក្នុងពេលទំនេរ និងនៅកន្លែងធ្វើការ គាត់ហ្វឹកហាត់ដោយមិនចេះនឿយហត់។ ថ្ងៃមួយ នៅពេលស៊ាវកាំងកំពុងធ្វើការ ប្រធានក្រុមរបស់គាត់ស្រាប់តែនិយាយទៅកាន់គាត់ថា៖ «ស៊ាវកាំង តើអ្នកកំពុងធ្វើការងារបែបណា? ប្រសិនបើអ្នកនៅតែធ្វើការឱ្យរួចតែពីដៃ ហើយមិនខិតខំប្រឹងប្រែងក្នុងការងាររបស់អ្នកបែបនេះទៀត អ្នកនឹងមិនត្រូវបានអនុញ្ញាតឱ្យធ្វើភារកិច្ចនេះទៀតទេ»។ ស៊ាវកាំងនិយាយថា៖ «ខ្ញុំមិនបានធ្វើអ្វីទេ»។ បន្ទាប់មក គ្រប់គ្នាក៏បានមកចោមរោម ហើយនិយាយថា «ស៊ាវកាំង តើមានរឿងអ្វីកើតឡើង? អូ៎ អ្នកបានធ្វើខុសដ៏ធំមួយ! ខាងលើបានកែតម្រូវកំហុសប្រភេទនេះជាច្រើនដងហើយ ហេតុអ្វីបានជាអ្នកនៅតែអាចធ្វើខុសទៀត? គឺដោយសារតែអ្នកហាត់ច្រៀងជារៀងរាល់ថ្ងៃ ហើយមិនផ្ចង់អារម្មណ៍លើការកាត់តវីដេអូ ទើបអ្នកចេះតែធ្វើខុស ហើយធ្វើឱ្យរឿងសំខាន់ៗយឺតយ៉ាវ។ ប្រសិនបើអ្នកធ្វើខុសបែបនេះម្ដងទៀត ពួកជំនុំនឹងបណ្ដេញអ្នកចេញហើយ។ ពួកជំនុំនឹងមិនចង់បានអ្នកទៀតទេ ហើយពួកយើងទាំងអស់គ្នានឹងបដិសេធអ្នក!» ស៊ាវកាំងនៅតែបន្តពន្យល់ថា៖ «ខ្ញុំមិនបានធ្វើវាដោយចេតនាទេ ខ្ញុំនឹងប្រុងប្រយ័ត្នចាប់ពីពេលនេះតទៅ សូមឱ្យឱកាសខ្ញុំម្ដងទៀតផង។ សូមកុំបណ្ដេញខ្ញុំចេញអី ខ្ញុំសូមអង្វរអ្នករាល់គ្នា សូមកុំបណ្ដេញខ្ញុំចេញ! ឱព្រះជាម្ចាស់អើយ សូមសង្គ្រោះទូលបង្គំផង!» នៅពេលគាត់ស្រែកឡើង គាត់មានអារម្មណ៍ថាមានដៃធំមួយទះលើស្មារបស់គាត់ ហើយនិយាយថា «ស៊ាវកាំង ភ្ញាក់ឡើង! ភ្ញាក់ឡើង ស៊ាវកាំង!» តើមានរឿងអ្វីកើតឡើង? (គាត់កំពុងយល់សប្តិ។) គាត់កំពុងយល់សប្តិ។ ភ្នែករបស់គាត់បិទ ហើយគាត់កំពុងតែស្រពេចស្រពិល ដៃរបស់គាត់កំពុងតែក្ដាប់ និងខ្វាចខ្យល់។ គ្រប់គ្នាឆ្ងល់ថាតើមានរឿងអ្វីកើតឡើង ហើយបន្ទាប់មកពួកគេក៏បានឃើញស៊ាវកាំងឱនក្បាលដេកនៅលើក្តារចុច។ បងប្រុសម្នាក់បានទះគាត់តិចៗ ហើយបន្ទាប់ពីបានរុញពីរបីដង ទីបំផុត ស៊ាវកាំងក៏បានភ្ញាក់ដឹងខ្លួន។ នៅពេលគាត់ភ្ញាក់ឡើង គាត់និយាយថា៖ «អូ៎ គួរឱ្យខ្លាចណាស់ ខ្ញុំស្ទើរតែត្រូវបានបណ្ដេញចេញទៅហើយ»។ «ដោយសាររឿងអ្វីទៅ?» ស៊ាវកាំងគិតអំពីវា ហើយឃើញថាគ្មានអ្វីបានកើតឡើងសោះ។ តាមពិតទៅ វាគ្រាន់តែជាសុបិនប៉ុណ្ណោះ គាត់ត្រូវបានដាស់ឱ្យភ្ញាក់ដោយសារសុបិនដ៏គួរឱ្យខ្លាចមួយ។ សាច់រឿងបានចប់ត្រឹមនេះហើយ សាច់រឿងនោះគឺ «ក្តីសុបិនរបស់ស៊ាវកាំង»។

តើរឿងនេះនិយាយអំពីបញ្ហាអ្វី? គឺការពិតដែលថាក្តីសុបិន និងតថភាពតែងតែប្រឆាំងគ្នា។ ជាញឹកញាប់ មនុស្សគិតថាក្តីសុបិនរបស់ពួកគេគឺជារឿងត្រឹមត្រូវ ប៉ុន្តែពួកគេមិនដឹងថាក្តីសុបិន និងតថភាពមិនដូចគ្នាទាល់តែសោះ។ ក្តីសុបិនគ្រាន់តែជាការគិតស្រមើស្រមៃរបស់អ្នក គ្រាន់តែជាចំណាប់អារម្មណ៍បណ្ដោះអាសន្នរបស់អ្នកប៉ុណ្ណោះ។ ភាគច្រើន វាគឺជាចំណង់ចំណូលចិត្ត មហិច្ឆិតា និងបំណងប្រាថ្នារបស់មនុស្សដែលក្លាយជាគោលដៅនៃការដេញតាមរបស់ពួកគេ។ ក្តីសុបិនរបស់មនុស្សគឺមិនស៊ីគ្នានឹងតថភាពទាល់តែសោះ។ ប្រសិនបើមនុស្សមានក្តីសុបិនច្រើនពេក តើពួកគេនឹងឧស្សាហ៍ធ្វើខុសអ្វីខ្លះ? ពួកគេនឹងមើលរំលងការងារនៅចំពោះមុខពួកគេដែលពួកគេគួរតែធ្វើនៅពេលនោះ។ ពួកគេនឹងមិនអើពើនឹងតថភាព ហើយរុញភារកិច្ចដែលពួកគេគួរតែបំពេញ ជាការងារដែលពួកគេគួរតែបំពេញ និងជាកាតព្វកិច្ចព្រមទាំង ជាទំនួលខុសត្រូវដែលពួកគេគួរតែបំពេញនៅពេលនោះ ទៅម្ខាង។ ពួកគេមិនយកចិត្តទុកដាក់នឹងរឿងទាំងនេះទេ ហើយពួកគេនៅតែបន្តដេញតាមក្តីសុបិនរបស់ពួកគេ ដោយមមាញឹកឥតឈប់ឈរ និងខិតខំប្រឹងប្រែងដើម្បីសម្រេចក្តីសុបិនទាំងនោះ ហើយធ្វើរឿងដែលគ្មានន័យជាច្រើន។ តាមរយៈការធ្វើបែបនេះ ពួកគេមិនត្រឹមតែនឹងបរាជ័យក្នុងការបំពេញភារកិច្ចរបស់ពួកគេឱ្យបានត្រឹមត្រូវប៉ុណ្ណោះទេ ពួកគេក៏អាចធ្វើឱ្យការងាររបស់ពួកជំនុំយឺតយ៉ាវ និងមានការរំខានផងដែរ។ មនុស្សជាច្រើនមិនយល់ពីសេចក្ដីពិត ឬដេញតាមសេចក្ដីពិតទេ។ តើពួកគេចាត់ទុកការបំពេញភារកិច្ចដូចជាអ្វី? ពួកគេចាត់ទុកវាដូចជាការងារមួយប្រភេទ ជាចំណង់ចំណូលចិត្តមួយប្រភេទ ឬជាការវិនិយោគនៃចំណាប់អារម្មណ៍របស់ពួកគេ។ ពួកគេមិនចាត់ទុកវាដូចជាបេសកកម្ម ឬកិច្ចការមួយដែលព្រះជាម្ចាស់បានប្រទានឱ្យ ឬជាទំនួលខុសត្រូវដែលពួកគេគួរតែបំពេញនោះទេ។ ពួកគេរឹតតែមិនស្វែងរកការយល់ដឹងពីសេចក្ដីពិត ឬព្រះហឫទ័យរបស់ព្រះជាម្ចាស់នៅក្នុងដំណើរការនៃការបំពេញភារកិច្ចរបស់ពួកគេ ដើម្បីឱ្យពួកគេអាចបំពេញភារកិច្ចរបស់ពួកគេបានល្អ និងសម្រេចនូវព្រះរាជបញ្ជាបេសកកម្មរបស់ព្រះជាម្ចាស់ឡើយ។ ដូច្នេះហើយ នៅក្នុងដំណើរការនៃការបំពេញភារកិច្ចរបស់ពួកគេ មនុស្សមួយចំនួនក្លាយជាមិនពេញចិត្តភ្លាមៗនៅពេលដែលពួកគេស៊ូទ្រាំនឹងការលំបាកបន្តិចបន្តួច ហើយចង់រត់គេច។ នៅពេលដែលពួកគេជួបប្រទះនឹងការលំបាកមួយចំនួន ឬរងនូវការបរាជ័យខ្លះ ពួកគេក៏ដកថយ ហើយចង់រត់គេចម្ដងទៀត។ ពួកគេមិនស្វែងរកសេចក្ដីពិតទេ ពួកគេគ្រាន់តែគិតអំពីការរត់គេចប៉ុណ្ណោះ។ ដូចជាសត្វអណ្ដើក ប្រសិនបើមានបញ្ហាអ្វីមួយ ពួកគេគ្រាន់តែលាក់ខ្លួននៅក្នុងស្នូករបស់ពួកគេ រួចរង់ចាំរហូតដល់បញ្ហាកន្លងផុតទៅ ទើបពួកគេលេចចេញមកម្ដងទៀត។ មានមនុស្សជាច្រើនណាស់ដែលបែបនេះ។ ជាពិសេស មានមនុស្សមួយចំនួនដែលនៅពេលត្រូវបានស្នើសុំឱ្យទទួលខុសត្រូវចំពោះការងារជាក់លាក់ណាមួយ ពួកគេមិនបានពិចារណាពីរបៀបដែលពួកគេអាចបង្ហាញនូវភាពស្មោះត្រង់របស់ពួកគេ ឬរបៀបបំពេញភារកិច្ចនេះ និងធ្វើការងារនេះឱ្យបានល្អនោះទេ។ ផ្ទុយទៅវិញ ពួកគេពិចារណាពីរបៀបគេចវេះពីការទទួលខុសត្រូវ របៀបជៀសវាងពីការត្រូវលួសកាត់ របៀបជៀសវាងពីការទទួលខុសត្រូវណាមួយ និងរបៀបយករួចខ្លួនដោយគ្មានគ្រោះថ្នាក់នៅពេលមានបញ្ហា ឬពេលមានកំហុស។ ពួកគេគិតពីផ្លូវរត់គេចរបស់ខ្លួនឯងជាមុនសិន និងគិតពីរបៀបបំពេញចំណង់ចំណូលចិត្ត និងចំណាប់អារម្មណ៍របស់ខ្លួនឯង មិនមែនគិតពីរបៀបបំពេញភារកិច្ចរបស់ពួកគេឱ្យបានល្អ និងបង្ហាញនូវភាពស្មោះត្រង់របស់ពួកគេនោះទេ។ តើមនុស្សប្រភេទនេះអាចទទួលបានសេចក្ដីពិតបានទេ? ពួកគេមិនខិតខំប្រឹងប្រែងទាក់ទងនឹងសេចក្ដីពិតទេ ហើយពួកគេមិនយកសេចក្ដីពិតទៅអនុវត្តនៅពេលនិយាយដល់ការបំពេញភារកិច្ចរបស់ពួកគេឡើយ។ សម្រាប់ពួកគេ ស្មៅនៅត្រើយម្ខាងទៀតនៃរបងតែងតែមានពណ៌បៃតងជាងជានិច្ច។ ថ្ងៃនេះពួកគេចង់ធ្វើរឿងនេះ ថ្ងៃស្អែកពួកគេចង់ធ្វើរឿងនោះ ហើយពួកគេគិតថាភារកិច្ចរបស់អ្នកដទៃទាំងអស់គឺល្អជាង និងងាយស្រួលជាងភារកិច្ចរបស់ពួកគេ។ ប៉ុន្តែ ពួកគេមិនខិតខំប្រឹងប្រែងទាក់ទងនឹងសេចក្ដីពិតឡើយ។ ពួកគេមិនបានគិតអំពីបញ្ហាអ្វីខ្លះដែលមាននៅក្នុងគំនិតទាំងនេះរបស់ពួកគេទេ ហើយពួកគេក៏មិនស្វែងរកសេចក្ដីពិតដើម្បីដោះស្រាយបញ្ហាដែរ។ គំនិតរបស់ពួកគេតែងតែផ្ដោតទៅលើនៅពេលណាដែលក្តីសុបិនរបស់ពួកគេនឹងក្លាយជាការពិត អ្នកណាដែលស្ថិតនៅក្នុងការចាប់អារម្មណ៍ពីមហាជន អ្នកណាដែលទទួលបានការទទួលស្គាល់ពីខាងលើ អ្នកណាដែលធ្វើការងារដោយមិនត្រូវបានលួសកាត់ ហើយត្រូវបានតម្លើងតំណែង។ ចិត្តរបស់ពួកគេពោរពេញទៅដោយរឿងទាំងនេះ។ តើមនុស្សដែលតែងតែគិតអំពីរឿងទាំងនេះអាចបំពេញភារកិច្ចរបស់ពួកគេតាមរបៀបដែលស្របតាមស្ដង់ដាបានដែរឬទេ? ពួកគេមិនអាចសម្រេចបាននូវរឿងនេះឡើយ។ ដូច្នេះ តើមនុស្សប្រភេទណាដែលបំពេញភារកិច្ចរបស់ពួកគេដោយរបៀបនេះ? តើពួកគេជាមនុស្សដែលដេញតាមសេចក្ដីពិតមែនទេ? ជាបឋម រឿងមួយដែលច្បាស់លាស់នោះគឺ៖ មនុស្សប្រភេទនេះមិនដេញតាមសេចក្ដីពិតទេ។ ពួកគេស្វែងរកការសប្បាយនឹងព្រះពរមួយចំនួន ក្លាយជាមនុស្សល្បីល្បាញ និងចង់លេចមុខលេចមាត់នៅក្នុងដំណាក់របស់ព្រះជាម្ចាស់ ដូចកាលដែលពួកគេធ្លាប់រស់នៅក្នុងសង្គមដែរ។ បើនិយាយពីសារជាតិវិញ តើពួកគេជាមនុស្សប្រភេទណា? ពួកគេគឺជាអ្នកមិនជឿ។ អ្នកដែលមិនជឿសាសនាបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ ដូចដែលពួកគេនឹងធ្វើការនៅពិភពខាងក្រៅដែរ។ ពួកគេខ្វល់ខ្វាយអំពីអ្នកណាដែលនឹងត្រូវបានតម្លើងតំណែង អ្នកណាដែលនឹងក្លាយជាប្រធានក្រុម អ្នកណាដែលនឹងក្លាយជាអ្នកដឹកនាំពួកជំនុំ អ្នកណាដែលនឹងត្រូវបានមនុស្សគ្រប់គ្នាលើកសរសើរចំពោះការងាររបស់ពួកគេ អ្នកណាដែលត្រូវបានលើកតម្កើង និងត្រូវបានគេនិយាយដល់។ ពួកគេខ្វល់ខ្វាយអំពីរឿងទាំងនេះ។ វាដូចជានៅក្នុងក្រុមហ៊ុនមួយដែរ៖ អ្នកណានឹងត្រូវបានតម្លើងតំណែង អ្នកណានឹងត្រូវបានតម្លើងប្រាក់ខែ អ្នកណានឹងទទួលបានការសរសើរពីអ្នកដឹកនាំ ហើយអ្នកណានឹងអាចស្និទ្ធស្នាលនឹងអ្នកដឹកនាំ។ មនុស្សខ្វល់ខ្វាយអំពីរឿងទាំងនេះ។ ប្រសិនបើពួកគេក៏ស្វែងរករឿងទាំងនេះនៅក្នុងដំណាក់របស់ព្រះជាម្ចាស់ដែរ ហើយជាប់រវល់នឹងរឿងទាំងនេះពេញមួយថ្ងៃ តើពួកគេមិនដូចគ្នាទៅនឹងអ្នកមិនជឿសាសនាទេឬ? តាមសារជាតិ ពួកគេគឺជាអ្នកមិនជឿសាសនា ពួកគេគឺជាអ្នកដែលគ្មានជំនឿទូទៅធម្មតា។ ទោះបីជាពួកគេបំពេញភារកិច្ចអ្វីក៏ដោយ ពួកគេនឹងគ្រាន់តែធ្វើការ និងប្រព្រឹត្តទៅដោយបង្គ្រប់កិច្ចប៉ុណ្ណោះ។ ទោះបីជាពួកគេស្ដាប់ឮ ការក្រើនរំឭកអ្វីក៏ដោយ ក៏ពួកគេនៅតែមិនទទួលយកសេចក្ដីពិតដែរ ហើយរឹតតែមិនយកសេចក្ដីពិតទៅអនុវត្តទៀតផង។ ពួកគេបានជឿលើព្រះជាម្ចាស់អស់រយៈពេលជាច្រើនឆ្នាំដោយគ្មានការផ្លាស់ប្ដូរណាមួយឡើយ ហើយទោះបីជាពួកគេបំពេញភារកិច្ចរបស់ពួកគេអស់រយៈពេលប៉ុន្មានឆ្នាំក៏ដោយ ក៏ពួកគេនឹងមិនអាចបង្ហាញនូវភក្ដីភាពរបស់ពួកគេបានដែរ។ ពួកគេគ្មានជំនឿពិតប្រាកដលើព្រះជាម្ចាស់ទេ ពួកគេគ្មានភក្ដីភាពទេ ពួកគេគឺជាអ្នកដែលគ្មានជំនឿ។

មនុស្សមួយចំនួនខ្លាចទទួលខុសត្រូវនៅពេលបំពេញភារកិច្ចរបស់ពួកគេ។ ប្រសិនបើពួកជំនុំប្រគល់ឱ្យពួកគេនូវការងារមួយ ពួកគេនឹងពិចារណាជាមុនសិនថាតើការងារនោះតម្រូវឱ្យពួកគេទទួលខុសត្រូវដែរឬទេ ហើយប្រសិនបើតម្រូវ ពួកគេនឹងមិនទទួលយកការងារនោះឡើយ។ លក្ខខណ្ឌរបស់ពួកគេសម្រាប់ការបំពេញភារកិច្ចគឺ ទីមួយ វាត្រូវតែជាការងារស្រណុកសុខស្រួល ទីពីរ វាមិនមមាញឹក ឬធ្វើឱ្យនឿយហត់ និងទីបី ទោះបីជាពួកគេធ្វើអ្វីក៏ដោយ ពួកគេមិនទទួលខុសត្រូវណាមួយឡើយ។ នេះគឺជាប្រភេទភារកិច្ចតែមួយគត់ដែលពួកគេទទួលយក។ តើនេះជាមនុស្សប្រភេទណា? តើនេះមិនមែនជាមនុស្សដែលក្រឡេចក្រឡុច និងបោកបញ្ឆោតទេឬ? ពួកគេមិនចង់ទទួលបន្ទុកសូម្បីតែទំនួលខុសត្រូវតិចតួចបំផុត។ ពួកគេខ្លាចរហូតដល់ថ្នាក់សូម្បីតែស្លឹកឈើជ្រុះពីដើមឈើក៏នឹងអាចបំបែកលលាដ៍ក្បាលរបស់ពួកគេបានដែរ។ តើមនុស្សប្រភេទនេះអាចបំពេញភារកិច្ចអ្វីបានទៅ? តើពួកគេអាចមានប្រយោជន៍អ្វីខ្លះនៅក្នុងដំណាក់របស់ព្រះជាម្ចាស់? ការងាររបស់ដំណាក់របស់ព្រះជាម្ចាស់គឺពាក់ព័ន្ធនឹងការងារប្រយុទ្ធតតាំងនឹងសាតាំង ព្រមទាំងការផ្សព្វផ្សាយដំណឹងល្អអំពីនគរព្រះ។ តើមានភារកិច្ចណាដែលមិនភ្ជាប់នូវទំនួលខុសត្រូវ? តើអ្នករាល់គ្នានឹងនិយាយថាការធ្វើជាអ្នកដឹកនាំមានទំនួលខុសត្រូវដែរឬទេ? តើទំនួលខុសត្រូវរបស់ពួកគេមិនរឹតតែធំជាង ហើយតើពួកគេមិនត្រូវទទួលខុសត្រូវរឹតតែខ្លាំងជាងនេះទេឬ? ទោះបីជាអ្នកផ្សាយដំណឹងល្អ ធ្វើបន្ទាល់ ផលិតវីដេអូ និងផ្សេងៗទៀតក៏ដោយ មិនថាអ្នកធ្វើការងារអ្វីក៏ដោយ ដរាបណាវាពាក់ព័ន្ធនឹងគោលការណ៍នៃសេចក្ដីពិត វាតែងតែភ្ជាប់នូវទំនួលខុសត្រូវមកជាមួយ។ ប្រសិនបើការបំពេញភារកិច្ចរបស់អ្នកគ្មានគោលការណ៍ វានឹងប៉ះពាល់ដល់ការងាររបស់ដំណាក់របស់ព្រះជាម្ចាស់ ហើយប្រសិនបើអ្នកខ្លាចទទួលខុសត្រូវ នោះអ្នកមិនអាចបំពេញភារកិច្ចណាមួយបានឡើយ។ តើមនុស្សប្រភេទដែលខ្លាចទទួលខុសត្រូវក្នុងការបំពេញភារកិច្ច ជាមនុស្សកំសាក ឬមានបញ្ហាជាមួយនឹងនិស្ស័យរបស់ពួកគេ? អ្នកត្រូវតែអាចបែងចែកឱ្យដាច់។ តាមពិតទៅ នេះមិនមែនជាបញ្ហានៃភាពកំសាកនោះទេ។ ហេតុអ្វីបានជាពួកគេហ៊ានម្ល៉េះនៅពេលនិយាយដល់ការធ្វើឱ្យមានបាន ឬនៅពេលពួកគេធ្វើអ្វីមួយដើម្បីផលប្រយោជន៍ផ្ទាល់ខ្លួន? ពួកគេនឹងប្រថុយរាល់ហានិភ័យចំពោះរឿងទាំងនេះ។ ប៉ុន្តែនៅពេលពួកគេធ្វើអ្វីៗសម្រាប់ពួកជំនុំ សម្រាប់ព្រះដំណាក់របស់ព្រះជាម្ចាស់ ពួកគេមិនទទួលយកហានិភ័យសោះឡើយ។ មនុស្សបែបនេះគឺជាមនុស្សអាត្មានិយម និងគួរឱ្យស្អប់ខ្ពើម ជាមនុស្សដែលពោរពេញដោយការបោកបញ្ឆោតបំផុតក្នុងចំណោមមនុស្សទាំងអស់។ អ្នកណាដែលមិនទទួលខុសត្រូវក្នុងការបំពេញភារកិច្ច គឺមិនមានចិត្តស្មោះត្រង់ចំពោះព្រះជាម្ចាស់សូម្បីតែបន្តិចឡើយ មិនចាំបាច់និយាយដល់រឿងភក្ដីភាពរបស់ពួកគេ។ តើមនុស្សប្រភេទណាដែលហ៊ានទទួលខុសត្រូវ? តើមនុស្សប្រភេទណាដែលមានភាពក្លាហានក្នុងការទទួលបន្ទុកធ្ងន់? គឺអ្នកដែលនាំមុខគេ ហើយបោះជំហានទៅមុខដោយក្លាហាននៅពេលដ៏សំខាន់បំផុតក្នុងការងាររបស់ដំណាក់របស់ព្រះជាម្ចាស់ អ្នកដែលមិនខ្លាចនឹងទទួលបន្ទុកធ្ងន់ និងស៊ូទ្រាំនឹងការលំបាកដ៏ធំនៅពេលពួកគេឃើញការងារដែលសំខាន់បំផុត និងចាំបាច់បំផុត។ នោះហើយគឺជាអ្នកដែលស្មោះត្រង់នឹងព្រះជាម្ចាស់ ជាទាហានដ៏ល្អរបស់ព្រះគ្រីស្ទ។ តើពិតទេដែលថាមនុស្សគ្រប់រូបដែលខ្លាចទទួលខុសត្រូវក្នុងភារកិច្ចរបស់ពួកគេ គឺដោយសារតែពួកគេមិនយល់ពីសេចក្ដីពិត? មិនមែនទេ វាគឺជាបញ្ហានៅក្នុងភាពជាមនុស្សរបស់ពួកគេ។ ពួកគេគ្មានស្មារតីយុត្តិធម៌ ឬការទទួលខុសត្រូវទេ ពួកគេជាមនុស្សអាត្មានិយម និងថោកទាប មិនមែនជាអ្នកជឿដែលមានចិត្តស្មោះត្រង់លើព្រះជាម្ចាស់ទេ ហើយពួកគេមិនទទួលយកសេចក្ដីពិតសូម្បីតែបន្តិចឡើយ។ ដោយហេតុផលនេះ ពួកគេមិនអាចត្រូវបានសង្គ្រោះឡើយ។ អ្នកជឿលើព្រះជាម្ចាស់ត្រូវតែបង់តម្លៃយ៉ាងធំធេងដើម្បីទទួលបានសេចក្ដីពិត ហើយពួកគេនឹងជួបប្រទះឧបសគ្គជាច្រើនក្នុងការអនុវត្តសេចក្ដីពិតនោះ។ ពួកគេត្រូវតែលះបង់របស់ផ្សេងៗ បោះបង់នូវផលប្រយោជន៍ខាងសាច់ឈាមរបស់ពួកគេ និងស៊ូទ្រាំនឹងការរងទុក្ខខ្លះ។ មានតែពេលនោះទេ ទើបពួកគេអាចយកសេចក្ដីពិតទៅអនុវត្តបាន។ ដូច្នេះ តើមនុស្សដែលខ្លាចទទួលខុសត្រូវអាចអនុវត្តសេចក្ដីពិតបានដែរឬទេ? ពួកគេពិតជាមិនអាចអនុវត្តសេចក្ដីពិតបានឡើយ មិនចាំបាច់និយាយដល់រឿងទទួលបានសេចក្ដីពិតនោះ។ ពួកគេខ្លាចក្នុងការអនុវត្តសេចក្ដីពិត ខ្លាចទទួលរងការខាតបង់ផលប្រយោជន៍របស់ពួកគេ ពួកគេខ្លាចត្រូវអាម៉ាស់មុខ ខ្លាចការបន្ទាបបន្ថោក និងការវិនិច្ឆយ ហើយពួកគេមិនហ៊ានអនុវត្តសេចក្តីពិតឡើយ។ អាស្រ័យហេតុនេះ ពួកគេមិនអាចទទួលបាននូវសេចក្ដីពិតនោះទេ ហើយទោះបីជាពួកគេជឿលើព្រះជាម្ចាស់អស់រយៈពេលប៉ុន្មានឆ្នាំក៏ដោយ ក៏ពួកគេមិនអាចទទួលបានសេចក្ដីសង្គ្រោះរបស់ទ្រង់បានដែរ។ អ្នកដែលអាចបំពេញភារកិច្ចនៅក្នុងដំណាក់របស់ព្រះជាម្ចាស់បាន ត្រូវតែជាមនុស្សដែលមានស្មារតីទទួលបន្ទុកចំពោះការងាររបស់ពួកជំនុំ ជាអ្នកដែលទទួលខុសត្រូវ ជាអ្នកដែលប្រកាន់ខ្ជាប់គោលការណ៍នៃសេចក្ដីពិត និងជាអ្នកដែលអាចរងទុក្ខ ហើយបង់តម្លៃបាន។ ប្រសិនបើមនុស្សខ្វះខាតចំណុចទាំងនេះ ពួកគេមិនសមនឹងបំពេញភារកិច្ចទេ ហើយពួកគេក៏គ្មានលក្ខខណ្ឌសម្រាប់ការបំពេញភារកិច្ចដែរ។ មានមនុស្សជាច្រើនដែលខ្លាចទទួលខុសត្រូវក្នុងការបំពេញភារកិច្ច។ ការភ័យខ្លាចរបស់ពួកគេបង្ហាញចេញជាបីរបៀបចម្បងៗ។ ទីមួយគឺថា ពួកគេជ្រើសរើសតែភារកិច្ចដែលមិនតម្រូវឱ្យមានការទទួលខុសត្រូវប៉ុណ្ណោះ។ ប្រសិនបើអ្នកដឹកនាំពួកជំនុំចាត់ចែងឱ្យពួកគេបំពេញភារកិច្ចមួយ ពួកគេសួរជាមុនសិនថាតើពួកគេត្រូវទទួលខុសត្រូវចំពោះវាដែរឬទេ៖ បើត្រូវ ពួកគេមិនទទួលយកវាទេ។ ប្រសិនបើវាមិនតម្រូវឱ្យពួកគេទទួលខុសត្រូវ និងមានទំនួលខុសត្រូវចំពោះវាទេ ពួកគេទទួលយកវាដោយស្ទាក់ស្ទើរ ប៉ុន្តែនៅតែត្រូវមើលថាតើការងារនោះគួរឱ្យនឿយហត់ ឬរំខានដែរឬទេ។ ហើយទោះបីជាពួកគេទទួលយកភារកិច្ចដោយស្ទាក់ស្ទើរក៏ដោយ ក៏ពួកគេគ្មានកម្លាំងចិត្តដើម្បីបំពេញវាឱ្យបានល្អដែរ ដោយចូលចិត្តធ្វើដោយបង្គ្រប់កិច្ចដដែល។ ការស្រណុកស្រួល គ្មានការនឿយហត់ និងគ្មានការលំបាកខាងរូបកាយ នេះគឺជាគោលការណ៍របស់ពួកគេ។ ទីពីរគឺថា នៅពេលពួកគេជួបប្រទះការលំបាក ឬបញ្ហា ការឆ្លើយតបដំបូងរបស់ពួកគេគឺរាយការណ៍វាទៅអ្នកដឹកនាំ ហើយឱ្យអ្នកដឹកនាំចាត់ចែង និងដោះស្រាយវា ដោយការប៉ុនប៉ងធ្វើឱ្យពួកគេគ្មានការខ្វល់ខ្វាយ។ ពួកគេមិនខ្វល់ថាអ្នកដឹកនាំចាត់ចែងបញ្ហានោះបានល្អយ៉ាងណានោះទេ ហើយក៏មិនយកចិត្តទុកដាក់នឹងរឿងនេះដែរ ដរាបណាពួកគេមិនទទួលខុសត្រូវដោយខ្លួនឯង នោះអ្វីៗគឺល្អប្រសើរសម្រាប់ពួកគេហើយ។ តាមរយៈការបំពេញភារកិច្ចរបស់ខ្លួនតាមរបៀបនេះ តើពួកគេស្មោះត្រង់នឹងព្រះជាម្ចាស់ដែរឬទេ? នេះហៅថា ការគេចវេះពីទំនួលខុសត្រូវ ការធ្វេសប្រហែសនឹងភារកិច្ច និងក្រឡេចក្រឡុច។ ពួកគេបានត្រឹមតែនិយាយ តែមិនធ្វើអ្វីពិតប្រាកដឡើយ។ ពួកគេនិយាយនឹងខ្លួនឯងថា «ប្រសិនបើរឿងនេះជាភារកិច្ចរបស់ខ្ញុំ ត្រូវដោះស្រាយ តើនឹងទៅជាយ៉ាងណាប្រសិនបើខ្ញុំធ្វើខុសនៅទីបំផុត? នៅពេលពួកគេរកអ្នកដែលត្រូវទទួលកំហុស តើពួកគេនឹងមិនចាត់វិធានការលើខ្ញុំទេឬ? តើការទទួលខុសត្រូវចំពោះរឿងនេះនឹងមិនធ្លាក់មកលើខ្ញុំមុនគេទេឬ?» នេះគឺជាអ្វីដែលពួកគេព្រួយបារម្ភ។ ប៉ុន្តែ តើអ្នកជឿថាព្រះជាម្ចាស់ពិនិត្យពិច័យគ្រប់ទាំងអស់ដែរឬទេ? មនុស្សគ្រប់រូបសុទ្ធតែធ្វើខុស។ ប្រសិនបើមនុស្សម្នាក់ដែលមានបំណងត្រឹមត្រូវ តែខ្វះបទពិសោធ ហើយមិនធ្លាប់ចាត់ចែងរឿងប្រភេទណាមួយពីមុនមក ប៉ុន្តែពួកគេបានព្យាយាមអស់ពីសមត្ថភាពហើយ នោះព្រះជាម្ចាស់នឹងទតឃើញ។ អ្នកត្រូវតែជឿថាព្រះជាម្ចាស់ពិនិត្យពិច័យរបស់សព្វសារពើ និងចិត្តរបស់មនុស្សផងដែរ។ ប្រសិនបើមនុស្សមិនជឿសូម្បីតែរឿងនេះ តើពួកគេមិនមែនជាអ្នកមិនជឿទេឬ? តើការបំពេញភារកិច្ចរបស់មនុស្សបែបនេះអាចមានសារៈសំខាន់អ្វីទៅ? វាពិតជាមិនសំខាន់ទេថាពួកគេបំពេញភារកិច្ចនេះឬអត់ មែនទេ? ពួកគេខ្លាចទទួលខុសត្រូវ ហើយពួកគេគេចវេះពីទំនួលខុសត្រូវ។ នៅពេលមានអ្វីកើតឡើង ពួកគេមិនព្យាយាមគិតរកវិធីដោះស្រាយបញ្ហានោះភ្លាមៗទេ ផ្ទុយទៅវិញ ពួកគេហៅទូរសព្ទទៅជូនដំណឹងដល់អ្នកដឹកនាំជាមុនសិន។ ពិតណាស់ មនុស្សមួយចំនួនព្យាយាមដោះស្រាយបញ្ហាដោយខ្លួនឯង ស្របពេលដែលពួកគេជូនដំណឹងដល់អ្នកដឹកនាំ ប៉ុន្តែមនុស្សមួយចំនួនមិនធ្វើបែបនេះទេ ហើយកិច្ចការដំបូងដែលពួកគេធ្វើគឺហៅទូរសព្ទទៅអ្នកដឹកនាំ ហើយបន្ទាប់ពីការហៅទូរសព្ទរួច ពួកគេគ្រាន់តែរង់ចាំដោយអសកម្ម ដោយរង់ចាំការប្រាប់ផ្លូវ។ នៅពេលអ្នកដឹកនាំ បង្គាប់ឱ្យពួកគេឈានមួយជំហាន ពួកគេក៏ឈានមួយជំហាន បើអ្នកដឹកនាំប្រាប់ឱ្យធ្វើអ្វីមួយ ពួកគេក៏ធ្វើរឿងនោះ។ ប្រសិនបើអ្នកដឹកនាំមិននិយាយអ្វី ឬមិនបង្គាប់អ្វីទេ ពួកគេមិនធ្វើអ្វីទាំងអស់ ហើយគ្រាន់តែពន្យារពេល។ បើគ្មាននរណាម្នាក់ជំរុញ ឬមើលការខុសត្រូវពួកគេទេ ពួកគេមិនធ្វើការងារអ្វីទាល់តែសោះ។ ប្រាប់ខ្ញុំមក តើមនុស្សបែបនេះកំពុងបំពេញភារកិច្ចមែនទេ? សូម្បីតែក្នុងការធ្វើការដោយកម្លាំងក៏ដោយ ក៏គេគ្មានសេចក្ដីស្មោះស្ម័គ្រដែរ! មានរបៀបមួយទៀតដែលការភ័យខ្លាចទទួលខុសត្រូវរបស់មនុស្សម្នាក់ក្នុងការបំពេញភារកិច្ចបង្ហាញចេញមក។ នៅពេលពួកគេបំពេញភារកិច្ចរបស់ពួកគេ មនុស្សមួយចំនួនធ្វើតែការងារបន្តិចបន្តួចពីសំបកក្រៅ និងសាមញ្ញៗប៉ុណ្ណោះ ជាការងារដែលមិនមានការទទួលខុសត្រូវ។ ចំណែកឯការងារដែលជួបការលំបាក និងមានការទទួលខុសត្រូវ ពួកគេរុញដាក់អ្នកដទៃ ហើយប្រសិនបើមានអ្វីខុសឆ្គងកើតឡើង ពួកគេក៏បង្វែរការស្ដីបន្ទោសទៅលើមនុស្សទាំងនោះ ហើយធ្វើដូចជាគ្មានអ្វីពាក់ព័ន្ធនឹងពួកគេអ៊ីចឹង។ នៅពេលអ្នកដឹកនាំពួកជំនុំឃើញថាពួកគេគ្មានការទទួលខុសត្រូវ អ្នកដឹកនាំក៏ផ្ដល់ជំនួយដោយអត់ធ្មត់ និងលួសកាត់ពួកគេ ដើម្បីឱ្យពួកគេអាចទទួលខុសត្រូវ។ ប៉ុន្តែពួកគេនៅតែមិនចង់ ហើយពួកគេគិតថា «ភារកិច្ចនេះពិបាកធ្វើណាស់។ ខ្ញុំនឹងត្រូវទទួលខុសត្រូវនៅពេលមានរឿងខុសឆ្គងកើតឡើង ហើយខ្ញុំថែមទាំងអាចត្រូវបានបោសសម្អាតចេញ និងជម្រុះចោលទៀតផង ហើយនោះនឹងជាទីបញ្ចប់សម្រាប់ខ្ញុំហើយ»។ តើនេះជាអាកប្បកិរិយាបែបណា? ប្រសិនបើពួកគេគ្មានស្មារតីទទួលខុសត្រូវក្នុងការបំពេញភារកិច្ចរបស់ពួកគេ តើពួកគេអាចបំពេញភារកិច្ចរបស់ពួកគេឱ្យបានល្អដោយរបៀបណា? អ្នកដែលមិនលះបង់ខ្លួនឯងសម្រាប់ព្រះជាម្ចាស់ដោយពិតប្រាកដ មិនអាចបំពេញភារកិច្ចណាមួយបានល្អឡើយ ហើយអ្នកដែលខ្លាចទទួលខុសត្រូវនឹងធ្វើឱ្យការងារយឺតយ៉ាវតែប៉ុណ្ណោះនៅពេលពួកគេបំពេញភារកិច្ចរបស់ពួកគេ។ មនុស្សប្រភេទនេះមិនគួរឱ្យទុកចិត្តឡើយ ហើយមិនអាចត្រូវបានផ្ទុកផ្ដាក់អ្វីបានទេ។ ពួកគេគ្រាន់តែបំពេញភារកិច្ចរបស់ពួកគេដើម្បីរស់ពឹងលើគេទទេៗប៉ុណ្ណោះ។ តើ «អ្នកសុំទាន» បែបនេះគួរតែត្រូវបានជម្រុះចោលដែរឬទេ? ពួកគេគួរតែត្រូវបានជម្រុះចោល។ ដំណាក់របស់ព្រះជាម្ចាស់មិនចង់បានមនុស្សបែបនេះទេ។ ទាំងនេះគឺជាការបង្ហាញចេញទាំងបីយ៉ាងរបស់មនុស្សដែលខ្លាចទទួលខុសត្រូវក្នុងការបំពេញភារកិច្ចរបស់ពួកគេ។ មនុស្សដែលខ្លាចទទួលខុសត្រូវក្នុងភារកិច្ចរបស់ពួកគេមិនអាចឈានដល់កម្រិតជាអ្នកធ្វើការដោយកម្លាំងដែលស្មោះត្រង់បានឡើយ ហើយក៏មិនស័ក្ដិសមនឹងបំពេញភារកិច្ចដែរ។ មនុស្សមួយចំនួនត្រូវបានជម្រុះចោលដោយសារតែអាកប្បកិរិយាបែបនេះចំពោះភារកិច្ចរបស់ពួកគេ។ សូម្បីតែឥឡូវនេះ ពួកគេប្រហែលជាមិនដឹងពីមូលហេតុ ហើយនៅតែរអ៊ូរទាំថា «ខ្ញុំបានបំពេញភារកិច្ចរបស់ខ្ញុំដោយចិត្តក្លៀវក្លាដ៏ក្តៅគគុក ដូច្នេះហេតុអ្វីបានជាពួកគេបណ្ដេញខ្ញុំចេញយ៉ាងព្រងើយកន្តើយដូច្នេះ?» សូម្បីតែឥឡូវនេះ ពួកគេនៅតែមិនយល់។ អ្នកដែលមិនយល់ពីសេចក្ដីពិត ចំណាយពេលពេញមួយជីវិតរបស់ពួកគេដោយមិនអាចយល់បានថាហេតុអ្វីបានជាពួកគេត្រូវបានជម្រុះចោល។ ពួកគេប្រកែកដោះសាឱ្យខ្លួនឯង ហើយបន្តការពារខ្លួនឯងដោយគិតថា «វាជាសភាវគតិទេដែលមនុស្សការពារខ្លួនឯង ហើយពួកគេគួរតែធ្វើដូច្នេះ។ តើអ្នកណាដែលមិនត្រូវការការពារខ្លួនឯងខ្លះនោះ? អ្នកណាដែលមិនត្រូវការគិតពីប្រយោជន៍ខ្លួនឯងខ្លះនោះ? អ្នកណាមិនត្រូវការទុកផ្លូវរត់គេចសម្រាប់ខ្លួនឯង?» ប្រសិនបើអ្នកតែងតែការពារខ្លួនឯងជានិច្ច រាល់ពេលមានអ្វីកើតឡើងចំពោះអ្នក ហើយទុកផ្លូវក្រោយ និងផ្លូវគេចខ្លួនឱ្យខ្លួនឯង តើអ្នកកំពុងតែយកសេចក្ដីពិតទៅអនុវត្តដែរឬទេ? នេះមិនមែនជាការអនុវត្តសេចក្ដីពិតទេ នេះគឺជាភាពក្រឡេចក្រឡុច។ ឥឡូវនេះ អ្នកកំពុងបំពេញភារកិច្ចរបស់អ្នកនៅក្នុងដំណាក់របស់ព្រះជាម្ចាស់។ តើអ្វីទៅជាគោលការណ៍ទីមួយនៃការបំពេញភារកិច្ច? នោះគឺអ្នកត្រូវតែបំពេញភារកិច្ចនោះដោយអស់ពីចិត្តជាមុនសិន ដោយឥតសំចៃកម្លាំងឡើយ ហើយដោយរបៀបនេះ ការពារផលប្រយោជន៍នៃព្រះដំណាក់របស់ព្រះជាម្ចាស់។ នេះគឺជាគោលការណ៍សេចក្ដីពិតដែលអ្នកគួរតែយកទៅអនុវត្ត។ ការការពារខ្លួនឯងដោយទុកច្រកក្រោយ និងផ្លូវរត់គេចសម្រាប់ខ្លួនឯង គឺជាគោលការណ៍នៃការអនុវត្តដែលអ្នកគ្មានជំនឿធ្វើតាម និងជាទស្សនវិជ្ជាកំពូលរបស់ពួកគេ។ ការគិតពីខ្លួនឯងជាមុនក្នុងគ្រប់កិច្ចការទាំងអស់ និងការដាក់ផលប្រយោជន៍ផ្ទាល់ខ្លួនមុនអ្វីៗទាំងអស់ ដោយមិនគិតពីអ្នកដទៃ ដោយជឿថា ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់អ្នកដទៃ មិនជាប់ពាក់ព័ន្ធអ្វីនឹងខ្លួនឡើយ ដោយគិតពីផលប្រយោជន៍ផ្ទាល់ខ្លួនជាមុន ហើយបន្ទាប់មកគិតពីផ្លូវរត់គេច តើនេះមិនមែនជាអ្នកគ្មានជំនឿទេឬ? នេះគឺជាអ្នកគ្មានជំនឿយ៉ាងពិតប្រាកដ។ មនុស្សប្រភេទនេះមិនសក្តិសមនឹងបំពេញភារកិច្ចឡើយ។ នៅមានមនុស្សមួយចំនួនទៀតដូចជាស៊ាវកាំងនៅក្នុងសាច់រឿងនេះ គាត់គឺជាឧទាហរណ៍តួយ៉ាងមួយ។ ពួកគេមិនអាចធ្វើអ្វីដោយយកចិត្តទុកដាក់ពិតប្រាកដបានទេ។ ពួកគេចង់បានភាពស្រណុកសុខស្រួលក្នុងគ្រប់កិច្ចការដែលពួកគេធ្វើ។ ពួកគេមិនចង់ទទួលរងសូម្បីតែការលំបាក ឬការខកចិត្តបន្តិចបន្តួចឡើយ។ សាច់ឈាមរបស់ពួកគេត្រូវតែស្រណុកស្រួល ពួកគេត្រូវតែអាចហូប និងគេងបានតាមពេលវេលាទៀងទាត់ ហើយមិន ត្រូវខ្យល់ត្រូវភ្លៀងត្រូវកម្តៅថ្ងៃក្តៅ។ លើសពីនេះទៅទៀត ពួកគេមិនទទួលខុសត្រូវចំពោះការងាររបស់ពួកគេឡើយ។ អ្វីដែលពួកគេធ្វើត្រូវតែជាអ្វីដែលពួកគេចូលចិត្ត ជាអ្វីដែលពួកគេពូកែ ជាអ្វីដែលពួកគេសុខចិត្តធ្វើយ៉ាងជ្រាលជ្រៅ។ ប្រសិនបើពួកគេមិនបានធ្វើអ្វីដែលពួកគេចង់បានទេ ពួកគេមិនស្ដាប់បង្គាប់សូម្បីតែបន្តិចឡើយ។ ពួកគេតែងតែប្រែចុះប្រែឡើង ហើយមានចិត្តពីរ។ ពួកគេមិនដែលមានការបេ្តជ្ញាចិត្តនឹងនរក្នុងអ្វីដែលពួកគេធ្វើឡើយ។ ពួកគេតែងតែមានជើងម្ខាងនៅខាងក្នុង ជើងម្ខាងនៅខាងក្រៅ។ នៅពេលពួកគេរងទុក្ខ ពួកគេចង់ដកថយ។ ពួកគេមិនអាចស៊ូទ្រាំនឹងការត្រូវលួសកាត់បានទេ។ មិនអាចទាមទារអ្វីធំដុំពីពួកគេបានទេ។ ពួកគេមិនអាចរងទុក្ខបានទេ។ អ្វីដែលពួកគេធ្វើគឺអាស្រ័យទាំងស្រុងទៅលើផលប្រយោជន៍ និងផែនការផ្ទាល់ខ្លួនរបស់ពួកគេ គឺគ្មានការស្ដាប់បង្គាប់សូម្បីតែមួយចំណែកតូចនៅក្នុងខ្លួនពួកគេឡើយ។ ប្រសិនបើមនុស្សប្រភេទនេះមិនអាចស្វែងរកសេចក្ដីពិត និង ឆ្លុះបញ្ចាំងលើខ្លួនឯងបានទេ នោះការប្រព្រឹត្ត និងនិស្ស័យពុករលួយទាំងនេះគឺពិបាកនឹងផ្លាស់ប្ដូរណាស់។ ការបំពេញភារកិច្ចក្នុងនាមជាអ្នកជឿលើព្រះជាម្ចាស់តម្រូវឱ្យមានភាពស្មោះត្រង់យ៉ាងហោចណាស់បន្តិចបន្តួច។ តើអ្នករាល់គ្នាគិតថាមនុស្សទាំងនេះស្មោះត្រង់ដែរឬទេ? នៅពេលដែលត្រូវការការខិតខំប្រឹងប្រែងពិតប្រាកដ ពួកគេក៏រួញរា។ ពួកគេគ្មានភាពស្មោះត្រង់សូម្បីតែមួយចំណែកតូចឡើយ។ នេះ ពិតជានាំឱ្យមានការពិបាក និងពិបាកដោះស្រាយណាស់។ ពួកគេមានអារម្មណ៍ថាពួកគេអស្ចារ្យ ហើយពួកគេមានអារម្មណ៍ថាខ្លួនទទួលរងនូវភាពអយុត្តិធម៌ សូម្បីតែនៅពេលដែលពួកគេត្រូវបានបណ្តេញចេញ ឬត្រូវលួសកាត់ក៏ដោយ។ វាពិតជានាំឱ្យមានការពិបាកណាស់ ប្រសិនបើមនុស្សមិនស្វែងរកសេចក្ដីពិត ឬចូលទៅក្នុងតថភាពនៃសេចក្ដីពិត។ ប៉ុណ្ណឹងបានហើយសម្រាប់ប្រធានបទនេះ ចូរយើងចូលទៅកាន់ចំណុចសំខាន់វិញ។

ការវែកញែកអំពីរបៀបដែលពួកទទឹងនឹងព្រះគ្រីស្ទឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេ

ការប្រកបនៅថ្ងៃនេះ គឺអំពីចំណុចទីប្រាំបីនៃវិធីផ្សេងៗដែលពួកទទឹងនឹងព្រះគ្រីស្ទបានស្ដែងចេញ៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ តើអ្នករាល់គ្នាអាចយល់ពីចំណុចនេះបានដែរឬទេ? សូមរិះគិតជាមុនសិនថា តើការស្ដែងចេញមួយណានៃចំណុចនេះ ដែលអ្នករាល់គ្នាអាចផ្គូផ្គងជាមួយនឹងអ្វីដែលអ្នករាល់គ្នាយល់បាន។ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ ន័យត្រង់នៃឃ្លានេះ គឺងាយយល់ណាស់ ប៉ុន្តែនៅខាងក្នុងនោះមានសភាពជាច្រើន និងមាននិស្ស័យផ្សេងៗដែលមនុស្សមួយចំនួនបានសម្ដែងចេញ ឬឥវិយាបថផ្សេងៗដែលនិស្ស័យទាំងនោះបានសម្ដែងចេញ។ នេះគឺជាប្រធានបទដ៏ធំមួយ។ យើងនឹងត្រូវប្រកបគ្នាអំពីប្រធានបទនេះ ដោយចាប់ផ្ដើមពីចំណុចតូចៗមួយចំនួនរបស់វា។ ប្រសិនបើបកស្រាយចំណុចនេះតាមន័យត្រង់ ភាគច្រើន មនុស្សដែលអធិប្បាយពីពាក្យពេចន៍ និងគោលលទ្ធិ តែងតែនិយាយថា៖ «វាមានន័យថា ត្រូវស្ដាប់តាមពួកគេគ្រប់រឿង ពួកគេបង្ខំឱ្យមនុស្សស្ដាប់តាមពួកគេ ទោះបីអ្វីដែលពួកគេនិយាយនោះ មិនស្របតាមសេចក្ដីពិតក៏ដោយ។ នៅពេលដែលពួកគេអធិប្បាយពីពាក្យពេចន៍ និងគោលលទ្ធិបន្តិចបន្តួច ពួកគេក៏ឱ្យអ្នកដទៃស្ដាប់តាមពួកគេ។ នៅពេលដែលពួកគេនិយាយឃ្លាមួយ ពួកគេក៏ឱ្យអ្នកដទៃស្ដាប់តាមឃ្លានោះ។ ពួកគេតែងតែចូលចិត្តបញ្ជាអ្នកដទៃ ចាត់ចែងការងារឱ្យអ្នកដទៃ និងបង្ខំអ្នកដទៃឱ្យស្ដាប់តាមពួកគេ»។ តើនេះមិនមែនជារបៀបដែលពួកគេតែងតែនិយាយទេឬអី នៅពេលដែលពួកគេនិយាយបន្តិចបន្តួចអំពីន័យត្រង់របស់វានោះ? តើមានអ្វីផ្សេងទៀត? «ពួកគេគិតថា ពួកគេត្រូវគ្រប់រឿង។ ពួកគេបង្ខំឱ្យមនុស្សគ្រប់គ្នាស្ដាប់តាមពួកគេ ហើយបង្ខំមនុស្សឱ្យចុះចូលនឹងអ្វីដែលពួកគេនិយាយ ទោះបីជាវាមិនស្របតាមសេចក្ដីពិតក៏ដោយ។ ពួកគេចាត់ទុកខ្លួនឯងជាសេចក្ដីពិត និងជាព្រះជាម្ចាស់ ហើយការដែលមនុស្សស្ដាប់តាមពួកគេ គឺមានន័យថាមនុស្សកំពុងចុះចូលនឹងសេចក្ដីពិត និងព្រះជាម្ចាស់ហើយ។ នេះហើយជាអត្ថន័យរបស់វា»។ បើឱ្យអ្នករាល់គ្នានិយាយអំពីប្រធានបទនេះវិញ ចូរគិតមើលថាតើអ្នករាល់គ្នាគួរនិយាយរបៀបណា។ ប្រសិនបើអ្នករាល់គ្នាត្រូវចាប់ផ្ដើមពីអ្វីដែលអ្នករាល់គ្នាបានឃើញ ឬបានជួបប្រទះផ្ទាល់ តើអ្នករាល់គ្នានឹងចាប់ផ្ដើមចេញពីចំណុចណា? ពេលយើងនិយាយអំពីតថភាពភ្លាម អ្នករាល់គ្នាក៏គ្មានអ្វីត្រូវនិយាយតែម្ដង។ ចុះតើអ្នករាល់គ្នាក៏គ្មានអ្វីត្រូវនិយាយដែរឬ នៅក្នុងការប្រកបគ្នាជាធម្មតារបស់អ្នករាល់គ្នាជាមួយបងប្អូនប្រុសស្រីនោះ? តើអ្នករាល់គ្នាអាចបំពេញការងាររបស់អ្នករាល់គ្នាឱ្យបានល្អដោយមិននិយាយស្ដីបានដោយរបៀបណា? សូមនិយាយបន្តិចជាមុនសិន អំពីរបៀប និងឥវិយាបថជាក់លាក់មួយចំនួននៃការស្ដែងចេញនេះ។ តើរបៀប និងឥរិយាបថណាខ្លះដែលអ្នករាល់គ្នាធ្លាប់បានឃើញ ឬធ្លាប់ធ្វើបន្ទាល់ពីមុនមក? តើអ្នករាល់គ្នាមានមានគំនិតអ្វីខ្លះទេ? (នៅពេលដែលខ្ញុំកំពុងបំពេញភារកិច្ចរបស់ខ្ញុំ ខ្ញុំមានគំនិតមួយចំនួនដែលខ្លាំងក្លាគួរសម ហើយខ្ញុំពិតជាចង់ធ្វើតាមគំនិតទាំងនោះណាស់។ ខ្ញុំគិតថា គំនិតទាំងនោះរបស់ខ្ញុំគឺល្អ និងត្រឹមត្រូវ ហើយនៅពេលដែលអ្នកដទៃលើកឡើងពីការសង្ស័យអំពីគំនិតទាំងនោះ ខ្ញុំនិយាយថា រឿងនេះមិនត្រូវពន្យារពេលទេ គឺត្រូវតែដោះស្រាយភ្លាមៗ។ បន្ទាប់មក ខ្ញុំក៏បង្ខំធ្វើតាមអ្វីដែលខ្ញុំបានគិតទុក។ អ្នកដទៃប្រហែលជាចង់ស្វែងរក ប៉ុន្តែខ្ញុំមិនចង់ទុកពេលឱ្យពួកគេទេ។ ខ្ញុំចង់ឱ្យពួកគេធ្វើរឿងនោះស្របតាមគំនិតរបស់ខ្ញុំ។) នោះគឺជាការស្ដែងចេញដ៏ជាក់លាក់មួយ។ តើមានអ្នកណាអាចនិយាយមួយទៀតបានទេ? (មានពេលមួយ ខ្ញុំកំពុងប្រកបជាមួយបងប្អូនប្រុសស្រីអំពីបញ្ហានៃការលើកស្ទួយ និងការបណ្ដុះបណ្ដាលនរណាម្នាក់។ តាមពិត ខ្ញុំបានតាំងចិត្តរួចទៅហើយក្នុងការលើកស្ទួយបុគ្គលនោះ។ ខ្ញុំមានអារម្មណ៍ថា ខ្ញុំបានស្វែងរកពីខាងលើរួចហើយ ហើយថាគ្មានបញ្ហាអ្វីទេក្នុងការលើកស្ទួយគាត់។ បងប្អូនប្រុសស្រីមួយចំនួននៅមិនទាន់យល់ពីរឿងនេះច្បាស់នៅឡើយទេ ហើយខ្ញុំក៏មិនបានប្រកបគ្នាអំពីមូលហេតុដែលយើងគួរលើកស្ទួយបុគ្គលនោះ អំពីថាតើគោលការណ៍មានអ្វីខ្លះ ឬសេចក្ដីពិតជាអ្វីនោះដែរ។ ខ្ញុំគ្រាន់តែប្រាប់ពួកគេដោយបង្ខំអំពីចំណុចល្អៗរបស់បុគ្គលនោះ ថាការលើកស្ទួយគាត់គឺស្របតាមគោលការណ៍។ ខ្ញុំបានបង្ខិតបង្ខំពួកគេឱ្យស្ដាប់បង្គាប់ខ្ញុំ ឱ្យជឿថារឿងដែលខ្ញុំកំពុងធ្វើនោះគឺត្រឹមត្រូវ)។ អ្នករាល់គ្នាកំពុងនិយាយអំពីបញ្ហាមួយប្រភេទ និងសភាពមួយប្រភេទ ដែលសរុបទៅគឺត្រូវនឹងចំណុចនេះ។ មើលទៅ ការយល់ដឹងអំពីសេចក្ដីពិតរបស់អ្នករាល់គ្នា គឺត្រឹមតែការយល់ដឹងតាមន័យត្រង់បន្តិចបន្តួចនោះប៉ុណ្ណោះ ដូច្នេះ ខ្ញុំនឹងត្រូវប្រកបគ្នាអំពីរឿងនេះ។ ប្រសិនបើអ្នករាល់គ្នាយល់ពីចំណុចនេះបានច្រើនហើយនោះ យើងនឹងរំលងវា ហើយប្រកបអំពីចំណុចបន្ទាប់។ ក៏ប៉ុន្តែ មើលទៅ យើងនៅមិនទាន់អាចរំលងបាននៅឡើយទេ ហើយត្រូវតែប្រកបគ្នាអំពីរឿងនេះតាមការគ្រោងទុក។

ចំណុចទីប្រាំបីនៃការស្ដែងចេញផ្សេងៗរបស់ពួកទទឹងនឹងព្រះគ្រីស្ទគឺ៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ នៅក្នុងចំណុចនេះ មានការសម្ដែងចេញមួយចំនួនអំពីសារជាតិនៃពួកទទឹងនឹងព្រះគ្រីស្ទ។ វាច្បាស់ណាស់ថាមិនមែនជារឿងតែមួយ ឃ្លាតែមួយ ទស្សនៈតែមួយ ឬរបៀបដោះស្រាយរឿងរ៉ាវតែមួយនោះទេ ផ្ទុយទៅវិញ វាគឺជានិស្ស័យមួយ។ ចុះតើវាជានិស្ស័យអ្វីទៅ? វាសម្ដែងចេញតាមរបៀបមួយចំនួន។ របៀបទីមួយគឺថា មនុស្សបែបនេះមិនអាចសហការជាមួយអ្នកណាម្នាក់បានឡើយ។ តើនេះជារបៀបនៃការធ្វើរឿងរ៉ាវមែនទេ? (ទេ វាជានិស្ស័យ)។ ត្រូវហើយ។​ វាគឺជាការបញ្ចេញឱ្យឃើញនូវនិស្ស័យមួយ ដែលសារជាតិរបស់វាគឺភាពក្រអឺតក្រទម និងការរាប់ខ្លួនឯងជាសុចរិត។ មនុស្សបែបនេះមិនអាចសហការជាមួយអ្នកណាម្នាក់បានឡើយ។ នេះគឺជាចំណុចទីមួយ។ របៀបទីពីរដែលវាស្ដែងចេញ គឺពួកគេមានបំណងប្រាថ្នា និងមហិច្ឆិតាក្នុងការត្រួតត្រា និងយកឈ្នះលើមនុស្ស។ តើនេះជានិស្ស័យមែនទេ? (មែនហើយ)។ តើវាជារបៀបនៃការធ្វើរឿងរ៉ាវមែនទេ? (ទេ។) តើវាខុសប្លែកពីរឿងដែលអ្នករាល់គ្នាបាននិយាយដែរឬទេ? អ្នករាល់គ្នាបាននិយាយអំពីព្រឹត្តិការណ៍តែមួយ របៀបនៃការធ្វើរឿងរ៉ាវតែមួយ។ ចំណុចទាំងនោះមិនមែនជាសារជាតិទេ។ តើការស្ដែងចេញនេះមិនធ្ងន់ធ្ងរជាងរឿងដែលអ្នករាល់គ្នាបាននិយាយទេឬអី? (មែនហើយ)។ វាចាក់ចំឫសគល់តែម្ដង។ ហើយរបៀបទីបី គឺការហាមឃាត់អ្នកដទៃមិនឱ្យលូកដៃ សួរនាំ ឬមើលការខុសត្រូវពួកគេ នៅក្នុងការងារណាមួយដែលពួកគេបានទទួលខុសត្រូវឡើយ។ តើនេះជាសារជាតិមែនទេ? (មែនហើយ)។ មានអាកប្បកិរិយា និងរបៀបនៃការធ្វើរឿងរ៉ាវជាច្រើន ដែលជាប់ពាក់ព័ន្ធនៅក្នុងសារជាតិនីមួយៗទាំងនេះ។ ម្ដងទៀត សារជាតិនេះគឺត្រូវគ្នានឹងចំណុចទីប្រាំបី តើមែនទេ? របៀបទីបួន គឺពួកគេតាំងខ្លួនជាតំណាងនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច ហើយបានរៀនសូត្រពីមេរៀនខ្លះៗ ដែលមានន័យថា ប្រសិនបើពួកគេអាចប្រកបគ្នាអំពីសេចក្ដីពិតបានបន្តិចបន្តួច ពួកគេគិតថាខ្លួនឯងមានតថភាពនៃសេចក្ដីពិត ហើយចង់បង្ហាញអ្នកដទៃថា ពួកគេគឺជាមនុស្សដែលមានសេចក្ដីពិត ជាមនុស្សដែលអនុវត្តសេចក្ដីពិត ស្រឡាញ់សេចក្ដីពិត និងមានតថភាពនៃសេចក្ដីពិត។ ពួកគេតាំងខ្លួនជាតំណាងនៃសេចក្ដីពិត តើនេះមិនមែនជារឿងដែលមានលក្ខណៈធ្ងន់ធ្ងរទេឬអី? (មែនហើយ)។ តើការស្ដែងចេញនេះត្រូវគ្នានឹងចំណុចទីប្រាំបីដែរឬទេ? (មែនហើយ។) វាពិតជាត្រូវគ្នា។ ជាមូលដ្ឋាន ចំណុចទីប្រាំបីស្ដែងចេញតាមរបៀបទាំងបួននេះ។ សូមសូត្រចំណុចទាំងនោះ ដោយចាប់ផ្ដើមពីចំណុចទីមួយ។ (ចំណុចទីមួយគឺថា មនុស្សបែបនេះមិនអាចសហការដោយចុះសម្រុងជាមួយអ្នកណាម្នាក់បានឡើយ)។ ពាក្យ «ដោយចុះសម្រុង» សំដៅលើការអាចសហការបាន។ មនុស្សបែបនេះគ្រាន់តែមិនអាចសហការជាមួយអ្នកណាម្នាក់បានសោះឡើយ។ ពួកគេធ្វើអ្វីៗដោយខ្លួនឯង គឺធ្វើសកម្មភាពតែម្នាក់ឯងនៅក្នុងទង្វើរបស់ពួកគេ។ ពាក្យ «តែឯង» គឺជាលក្ខណៈពិសេសនៃការស្ដែងចេញទីមួយ។ ឥឡូវនេះ ចំណុចទីពីរ។ (ពួកគេមានមហិច្ឆិតា និងបំណងប្រាថ្នាក្នុងការត្រួតត្រា និងយកឈ្នះលើមនុស្ស)។ តើនេះជាការស្ដែងចេញដ៏ធ្ងន់ធ្ងរមែនទេ? (មែនហើយ)។ ចុះតើអ្វីជាលក្ខណៈពិសេសនៃការស្ដែងចេញទីពីរ? សូមរៀបរាប់វាដោយប្រើពាក្យមួយម៉ាត់។ (ទុច្ចរិត)។ ពាក្យ «ទុច្ចរិត» គឺជាគុណនាម វាពិពណ៌នាពីនិស្ស័យរបស់ពួកគេ។ ពាក្យនេះគួរតែជាពាក្យ «ត្រួតត្រា»។ ការ «ត្រួតត្រា» គឺជាសកម្មភាពមួយ ដែលកើតចេញពីនិស្ស័យបែបនេះ។ ហើយការស្ដែងចេញទីបី។ (ពួកគេហាមឃាត់អ្នកដទៃមិនឱ្យលូកដៃ សួរនាំ ឬមើលការខុសត្រូវពួកគេ នៅក្នុងការងារណាមួយដែលពួកគេបានទទួលខុសត្រូវឡើយ)។ តើនេះមិនមែនជានិស្ស័យដែលមានជាទូទៅនៅក្នុងពួកទទឹងនឹងព្រះគ្រីស្ទទេឬអី? (មែនហើយ)។ វាជានិស្ស័យពិសេសមួយដែលមានតែចំពោះពួកទទឹងនឹងព្រះគ្រីស្ទប៉ុណ្ណោះ។ តើមានពាក្យស័ក្តិសមណាមួយដើម្បីសង្ខេបការសម្ដែងចេញនេះដែរឬទេ? មាន គឺពាក្យ «ទាស់ទទឹង»។ ទោះជាអ្នកណាមកក៏ដោយ ក៏ពួកគេទាស់ទទឹងនឹងអ្នកនោះដែរ ហើយកុំសង្ឃឹមថាពួកគេនឹងទទួលយកការមើលការខុសត្រូវ និងការសួរនាំពីបងប្អូនប្រុសស្រី និងពីមនុស្សធម្មតាឱ្យសោះ។ សូម្បីតែការពិនិត្យពិច័យរបស់ព្រះជាម្ចាស់ ក៏ពួកគេមិនទទួលយកផង។ តើនេះមិនមែនជាការទាស់ទទឹងទេឬអី? (មែនហើយ)។ ហើយការសម្ដែងចេញទីបួន។ (ពួកគេតាំងខ្លួនជាតំណាងនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច ហើយបានរៀនសូត្រពីមេរៀនខ្លះៗ)។ យើងនឹងសរុបចំណុចនេះដោយប្រើពាក្យដ៏ស័ក្តិសមមួយ៖ «តាំងខ្លួន»។ ការតាំងខ្លួន គឺធ្ងន់ធ្ងរជាងការក្លែងបន្លំទៅទៀត។ ឥរិយាបថជាមូលដ្ឋាន និងមានលក្ខណៈពិសេស របៀបនៃការធ្វើរឿងរ៉ាវ និងនិស្ស័យដែលទាក់ទងនឹងចំណុចទីប្រាំបី គឺសុទ្ធតែអាចរកឃើញនៅក្នុងការស្ដែងចេញទាំងបួននេះ។ លក្ខណៈពិសេសនៃការស្ដែងចេញទីមួយគឺ «តែឯង»។ ពួកគេមិនសហការជាមួយអ្នកណាម្នាក់ឡើយ ប៉ុន្តែចង់ធ្វើសកម្មភាពដោយខ្លួនឯង។ ពួកគេមិនស្ដាប់អ្នកណាក្រៅពីខ្លួនឯងទេ ហើយពួកគេឱ្យអ្នកដទៃស្ដាប់តែពួកគេម្នាក់គត់ មិនឱ្យស្ដាប់អ្នកណាផ្សេងឡើយ។ ត្រូវតែស្ដាប់តាមពួកគេ បើមិនដូច្នោះទេ គ្មានជម្រើសផ្សេងឡើយ។ លក្ខណៈពិសេសនៃការសម្ដែងចេញទីពីរគឺ «ត្រួតត្រា»។ ពួកគេចង់ត្រួតត្រាមនុស្ស ហើយពួកគេនឹងប្រើមធ្យោបាយផ្សេងៗដើម្បីត្រួតត្រាអ្នក គំនិតរបស់អ្នក របៀបនៃការធ្វើរឿងរ៉ាវរបស់អ្នក ចិត្តរបស់អ្នក និងទស្សនៈរបស់អ្នក។ ពួកគេមិនប្រកបគ្នាអំពីសេចក្ដីពិតដល់អ្នកទេ។ ពួកគេមិនធ្វើឱ្យអ្នកយល់ពីគោលការណ៍សេចក្ដីពិតទេ ហើយពួកគេក៏មិនធ្វើឱ្យអ្នកយល់ពីបំណងរបស់ព្រះជាម្ចាស់ដែរ។ ពួកគេចង់ត្រួតត្រាអ្នកសម្រាប់ប្រយោជន៍ផ្ទាល់ខ្លួនរបស់ពួកគេ ដើម្បីឱ្យអ្នកនិយាយជំនួសពួកគេ ធ្វើរឿងរ៉ាវសម្រាប់ពួកគេ និងធ្វើការដោយកម្លាំងឱ្យពួកគេ ដើម្បីឱ្យអ្នកលើកតម្កើងពួកគេ និងធ្វើបន្ទាល់ឱ្យពួកគេ។ ពួកគេចង់ត្រួតត្រាអ្នកធ្វើជាទាសកររបស់ពួកគេ ជាអាយ៉ងរបស់ពួកគេ។ លក្ខណៈពិសេសនៃការសម្ដែងចេញទីបីគឺ «ទាស់ទទឹង» ដែលមានន័យថា ទាស់ទទឹងនឹងអ្វីៗគ្រប់យ៉ាង។ អ្វីៗគ្រប់យ៉ាងដែលអាចបង្កើតជាការញែកដឹង ឬការមើលការខុសត្រូវ ឬជាការគំរាមកំហែងដល់កិច្ចការ និងពាក្យសម្ដីរបស់ពួកគេ គឺពួកគេទាស់ទទឹង និងប្រឆាំងទាំងស្រុង។ លក្ខណៈពិសេសនៃការសម្ដែងចេញទីបួនគឺ «តាំងខ្លួន»។ តើពួកគេតាំងខ្លួនជាអ្វី? ពួកគេតាំងខ្លួនជាតំណាងនៃសេចក្ដីពិត ដែលមានន័យថា ពួកគេតម្រូវឱ្យមនុស្សចងចាំនូវអ្វីដែលពួកគេនិយាយ និងអ្វីដែលពួកគេធ្វើ ហើយថែមទាំងកត់ត្រារឿងទាំងនោះចូលក្នុងសៀវភៅសរសេររបស់ពួកគេទៀតផង។ ពួកគេនិយាយថា៖ «តើគ្រាន់តែចងចាំក្នុងខួរក្បាល ម៉េចនឹងគ្រប់គ្រាន់ទៅ? អ្នកត្រូវតែកត់ត្រាវាចូលក្នុងសៀវភៅសរសេររបស់អ្នក។ គ្មានអ្នករាល់គ្នាណាម្នាក់យល់ពីអ្វីដែលខ្ញុំកំពុងនិយាយទេ។ វាជារឿងជ្រាលជ្រៅណាស់!» តើពួកគេចាត់ទុកពាក្យសម្ដីរបស់ពួកគេជាអ្វី? ជាសេចក្ដីពិត។ ឥឡូវនេះ ចាប់ពីចំណុចនេះទៅ យើងនឹងប្រកបគ្នាអំពីចំណុចទាំងនោះម្ដងមួយៗ។

I. ការវែកញែកអំពីភាពអសមត្ថភាពរបស់ពួកទទឹងនឹងព្រះគ្រីស្ទក្នុងការសហការជាមួយនរណាក៏ដោយ

ចំណុចទីមួយគឺថា ពួកទទឹងនឹងព្រះគ្រីស្ទមិនអាចសហការជាមួយអ្នកណាម្នាក់បានឡើយ។ នេះគឺជាការស្ដែងចេញទីមួយនៃការដែលពួកទទឹងនឹងព្រះគ្រីស្ទចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ ពួកគេមិនអាចសហការជាមួយអ្នកណាម្នាក់បានឡើយ។ ពាក្យថា «អ្នកណាម្នាក់» នោះគឺគ្របដណ្ដប់លើមនុស្សគ្រប់គ្នា។ មិនថាបុគ្គលិកលក្ខណៈរបស់ពួកគេស្របគ្នាជាមួយអ្នកដទៃ ឬអត់នោះទេ ហើយមិនថាក្នុងកាលៈទេសៈណាក៏ដោយ ក៏ពួកគេមិនអាចសហការបានដែរ។ នេះមិនមែនជាបញ្ហានៃការបញ្ចេញឱ្យឃើញសេចក្ដីពុករលួយជាធម្មតានោះទេ។ វាគឺជាបញ្ហានៅក្នុងធម្មជាតិរបស់ពួកគេ។ មនុស្សមួយចំនួននិយាយថា៖ «មានមនុស្សមួយចំនួនដែលបុគ្គលិកលក្ខណៈរបស់ពួកគេមិនស្របគ្នានឹងខ្ញុំ ហើយខ្ញុំមិនអាចសហការជាមួយពួកគេបានទេ ដោយសារតែរឿងនោះ»។ នោះមិនមែនជាបញ្ហាបុគ្គលិកលក្ខណៈធម្មតានោះទេ ប៉ុន្តែជាបញ្ហានៃនិស្ស័យពុករលួយ។ ការមាននិស្ស័យពុករលួយ គឺជាការមាននិស្ស័យជាពួកទទឹងនឹងព្រះគ្រីស្ទ ប៉ុន្តែវាមិនមានន័យថា បុគ្គលនោះមានសារជាតិជាពួកទទឹងនឹងព្រះគ្រីស្ទឡើយ។ ប្រសិនបើមាននរណាម្នាក់អាចស្វែងរកសេចក្ដីពិត ហើយអាចស្ដាប់បង្គាប់អ្វីដែលអ្នកដទៃនិយាយ មិនថាអ្នកនោះជានរណាក៏ដោយ ឱ្យតែអ្វីដែលគេនិយាយស្របតាមសេចក្ដីពិត នោះបុគ្គលម្នាក់នោះនឹងងាយសហការដោយចុះសម្រុងជាមួយអ្នកដទៃ មែនទេ? (មែនហើយ)។ វាជារឿងងាយស្រួលសម្រាប់មនុស្សដែលអាចចុះចូលនឹងសេចក្ដីពិត ក្នុងការសហការជាមួយអ្នកដទៃ។ មនុស្សដែលមិនអាចចុះចូលនឹងសេចក្ដីពិត មិនអាចសហការជាមួយអ្នកណាម្នាក់បានឡើយ។ ជាឧទាហរណ៍ មនុស្សមួយចំនួនគឺមានភាពក្រអឺតក្រទម និងរាប់ខ្លួនឯងជាសុចរិតខ្លាំងណាស់។ ពួកគេមិនទទួលយកសេចក្ដីពិតសូម្បីតែបន្តិច ហើយពួកគេមិនអាចសហការដោយចុះសម្រុងជាមួយអ្នកណាម្នាក់បានឡើយ។ ឥឡូវនេះ នេះគឺជាបញ្ហាដ៏ធ្ងន់ធ្ងរមួយ។ ពួកគេមានធម្មជាតិជាពួកទទឹងនឹងព្រះគ្រីស្ទ ហើយពួកគេមិនអាចចុះចូលនឹងសេចក្ដីពិត ឬព្រះជាម្ចាស់បានឡើយ។ មនុស្សមាននិស្ស័យពុករលួយ៖ ប្រសិនបើពួកគេអាចទទួលយកសេចក្ដីពិត នោះវានឹងងាយស្រួលសម្រាប់ពួកគេក្នុងការទទួលបានសេចក្ដីសង្គ្រោះ ប៉ុន្តែប្រសិនបើពួកគេមានធម្មជាតិជាពួកទទឹងនឹងព្រះគ្រីស្ទ ហើយមិនអាចទទួលយកសេចក្ដីពិតទេ ពួកគេនឹងជួបបញ្ហាហើយ។ ការត្រូវបានសង្គ្រោះ នឹងមិនងាយស្រួលសម្រាប់ពួកគេឡើយ។ ពួកទទឹងនឹងព្រះគ្រីស្ទជាច្រើនត្រូវបានបើកសម្ដែងឱ្យឃើញ ជាចម្បងដោយសារតែភាពអសមត្ថភាពរបស់ពួកគេក្នុងការសហការជាមួយអ្នកណាម្នាក់ ដោយតែងតែធ្វើសកម្មភាពបែបផ្ដាច់ការ។ តើនេះគឺជាការបញ្ចេញឱ្យឃើញនិស្ស័យពុករលួយ ឬក៏វាជាសារជាតិធម្មជាតិនៃពួកទទឹងនឹងព្រះគ្រីស្ទ? ការមិនអាចសហការជាមួយអ្នកណាម្នាក់បាន តើនេះជាបញ្ហាអ្វីទៅ? តើវាមានទំនាក់ទំនងអ្វីទៅនឹងការចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់នោះ? ប្រសិនបើយើងត្រូវប្រកបគ្នាអំពីចំណុចនេះឱ្យបានច្បាស់លាស់ អ្នកនឹងអាចមើលឃើញថា អ្នកដែលមានសារជាតិធម្មជាតិជាពួកទទឹងនឹងព្រះគ្រីស្ទ គឺមិនអាចសហការជាមួយអ្នកណាម្នាក់បានឡើយ ថាពួកគេនឹងដើរផ្លូវរៀងខ្លួនជាមួយអ្នកណាក៏ដោយដែលពួកគេកំពុងសហការជាមួយ ហើយថាពួកគេថែមទាំងនឹងក្លាយជាសត្រូវស៊ីសាច់ហុតឈាមនឹងគ្នាទៀតផង។ មើលពីសំបកក្រៅ វាអាចហាក់ដូចជាពួកទទឹងនឹងព្រះគ្រីស្ទខ្លះមានជំនួយការ ឬដៃគូ ប៉ុន្តែការពិតគឺថា នៅពេលមានរឿងអ្វីមួយកើតឡើង ទោះបីជាអ្នកដទៃត្រឹមត្រូវយ៉ាងណាក៏ដោយ ក៏ពួកទទឹងនឹងព្រះគ្រីស្ទមិនដែលស្ដាប់នូវអ្វីដែលពួកគេនិយាយឡើយ។ ពួកគេមិនទាំងយកវាទៅពិចារណាផង កុំថាឡើយដល់ទៅការពិភាក្សា ឬប្រកបគ្នាអំពីវា។ ពួកគេមិនយកចិត្តទុកដាក់ទាល់តែសោះ ហាក់បីដូចជាអ្នកដទៃមិននៅទីនោះអ៊ីចឹង។ នៅពេលដែលពួកទទឹងនឹងព្រះគ្រីស្ទស្ដាប់នូវអ្វីដែលអ្នកដទៃនិយាយ ពួកគេគ្រាន់តែធ្វើឱ្យរួចពីដៃ ឬសម្ដែងឱ្យអ្នកដទៃឃើញប៉ុណ្ណោះ។ ប៉ុន្តែនៅពេលដែលឈានដល់ការសម្រេចចិត្តចុងក្រោយ គឺពួកទទឹងនឹងព្រះគ្រីស្ទជាអ្នកសម្រេច។ ពាក្យសម្ដីរបស់អ្នកដទៃគ្រាន់តែជាពាក្យឥតបានការប៉ុណ្ណោះ វាគ្មានន័យទាល់តែសោះ។ ឧទាហរណ៍ នៅពេលដែលមនុស្សពីរនាក់ទទួលខុសត្រូវលើរឿងអ្វីមួយ ហើយម្នាក់ក្នុងចំណោមពួកគេមានសារជាតិជាពួកទទឹងនឹងព្រះគ្រីស្ទ តើបុគ្គលនេះបង្ហាញចេញអ្វីខ្លះ? មិនថាជារឿងអ្វីនោះទេ គឺមានតែគាត់ម្នាក់គត់ដែលជាអ្នកផ្ដើមគំនិត ជាអ្នកសួរនាំ ជាអ្នកចាត់ចែងរឿងរ៉ាវ និងជាអ្នករកដំណោះស្រាយ។ ហើយភាគច្រើន គាត់លាក់បាំងដៃគូរបស់គាត់មិនឱ្យដឹងរឿងអ្វីទាំងអស់។ តើដៃគូរបស់គាត់ជាអ្វីនៅក្នុងភ្នែករបស់គាត់? មិនមែនជាអនុប្រធានរបស់គាត់ទេ ប៉ុន្តែគ្រាន់តែជាគ្រឿងតាំងលម្អប៉ុណ្ណោះ។ នៅក្នុងភ្នែករបស់ពួកទទឹងនឹងព្រះគ្រីស្ទ ដៃគូរបស់គាត់គឺហាក់ដូចជាមិនមានវត្តមានទាល់តែសោះ។ រាល់ពេលដែលមានបញ្ហា ពួកទទឹងនឹងព្រះគ្រីស្ទតែងតែគិតពិចារណាដោយខ្លួនឯង ហើយនៅពេលដែលគាត់បានសម្រេចចិត្តលើសកម្មភាពណាមួយហើយ គាត់ក៏ប្រាប់អ្នកដទៃទៀតថា នេះជារបៀបដែលត្រូវធ្វើ ហើយគ្មានអ្នកណាត្រូវបានអនុញ្ញាតឱ្យសួរនាំឡើយ។ តើអ្វីជាសារជាតិនៃការសហការរបស់គាត់ជាមួយអ្នកដទៃ? ជាមូលដ្ឋាន វាគឺដើម្បីមានសិទ្ធិសម្រេចចុងក្រោយ ដោយមិនដែលពិភាក្សាបញ្ហាជាមួយអ្នកណាផ្សេង ទទួលខុសត្រូវលើកិច្ចការតែម្នាក់ឯង និងប្រែក្លាយដៃគូរបស់គាត់ឱ្យទៅជារបស់តាំងលម្អ។ គាត់តែងតែធ្វើសកម្មភាពតែម្នាក់ឯង ហើយមិនដែលសហការជាមួយអ្នកណាម្នាក់ឡើយ។ គាត់មិនដែលពិភាក្សា ឬប្រាស្រ័យទាក់ទងអំពីកិច្ចការរបស់គាត់ជាមួយអ្នកណាផ្សេងឡើយ គាត់តែងតែសម្រេចចិត្តតែម្នាក់ឯង និងដោះស្រាយបញ្ហាតែម្នាក់ឯង ហើយនៅក្នុងរឿងជាច្រើន អ្នកដទៃដឹងពីរបៀបដែលរឿងរ៉ាវត្រូវបានបញ្ចប់ ឬដោះស្រាយ លុះត្រាតែទង្វើនោះត្រូវបានធ្វើរួចរាល់ទៅហើយ។ អ្នកដទៃប្រាប់គាត់ថា៖ «រាល់បញ្ហាទាំងអស់ត្រូវតែពិភាក្សាជាមួយពួកយើង។ តើអ្នកបានដោះស្រាយបុគ្គលនោះនៅពេលណា? តើអ្នកបានដោះស្រាយគាត់ដោយរបៀបណា? ហេតុអ្វីបានជាពួកយើងមិនដឹងអំពីរឿងនេះ?» គាត់មិនទាំងផ្ដល់ការពន្យល់ ឬយកចិត្តទុកដាក់ផង។ សម្រាប់គាត់ ដៃគូរបស់គាត់គឺគ្មានប្រយោជន៍ទាល់តែសោះ ហើយគ្រាន់តែជាគ្រឿងតុបតែង ឬជាគ្រឿងតាំងលម្អប៉ុណ្ណោះ។ នៅពេលមានរឿងអ្វីមួយកើតឡើង គាត់គិតពិចារណាដោយខ្លួនឯង សម្រេចចិត្តដោយខ្លួនឯង ហើយធ្វើសកម្មភាពតាមតែអ្វីដែលគាត់ចង់ធ្វើ។ មិនថាមានមនុស្សប៉ុន្មាននាក់នៅជុំវិញគាត់នោះទេ វាហាក់បីដូចជាមនុស្សទាំងនេះមិននៅទីនោះអ៊ីចឹង។ សម្រាប់ពួកទទឹងនឹងព្រះគ្រីស្ទ មនុស្សទាំងនោះប្រៀបដូចជាខ្យល់អ៊ីចឹង។ ដោយហេតុនេះ តើមានទិដ្ឋភាពពិតប្រាកដណាមួយចំពោះការសហការរបស់គាត់ជាមួយអ្នកដទៃដែរឬទេ? គឺគ្មានទាល់តែសោះ គាត់គ្រាន់តែធ្វើឱ្យរួចពីដៃ និងសម្ដែងជាតួអង្គមួយប៉ុណ្ណោះ។ អ្នកដទៃនិយាយទៅកាន់គាត់ថា៖ «ហេតុអ្វីបានជាអ្នកមិនប្រកបគ្នាជាមួយអ្នកដទៃទាំងអស់ នៅពេលដែលអ្នកជួបប្រទះនឹងបញ្ហា?» គាត់ឆ្លើយតបថា៖ «តើពួកគេដឹងអ្វីទៅ? ខ្ញុំជាប្រធានក្រុម វាអាស្រ័យលើខ្ញុំជាអ្នកសម្រេចចិត្ត»។ អ្នកដទៃនិយាយថា៖ «ចុះហេតុអ្វីបានជាអ្នកមិនប្រកបគ្នាជាមួយដៃគូរបស់អ្នក?» គាត់ឆ្លើយតបថា៖ «ខ្ញុំបានប្រាប់គាត់ហើយ គាត់គ្មានយោបល់អ្វីទេ»។ គាត់យកការដែលអ្នកដទៃគ្មានយោបល់ ឬមិនអាចគិតដោយខ្លួនឯងបាន ធ្វើជាលេសដើម្បីបិទបាំងការពិតដែលថា គាត់កំពុងធ្វើសកម្មភាពតាមតែអំពើចិត្តរបស់ខ្លួន។ បន្ទាប់ពីធ្វើបែបនេះ ពួកគេក៏មិនពិនិត្យមើលខ្លួនឯងសូម្បីតែបន្តិច។ វាជារឿងមិនអាចទៅរួចឡើយ សម្រាប់មនុស្សប្រភេទនេះទទួលយកសេចក្ដីពិត។ នេះគឺជាបញ្ហាដែលទាក់ទងនឹងធម្មជាតិរបស់ពួកទទឹងនឹងព្រះគ្រីស្ទ។

តើពាក្យ «ការសហការ» គួរត្រូវបានពន្យល់ និងអនុវត្តដោយរបៀបណា? (ការពិភាក្សាអំពីរឿងរ៉ាវ នៅពេលដែលរឿងទាំងនោះកើតឡើង។) ត្រូវហើយ នោះគឺជារបៀបអនុវត្តមួយ។ តើមានអ្វីផ្សេងទៀត? (បំពេញចំណុចខ្វះខាតរបស់ខ្លួនដោយចំណុចខ្លាំងរបស់អ្នកដទៃ ហើយមើលការខុសត្រូវគ្នាទៅវិញទៅមក។) នោះគឺត្រឹមត្រូវទាំងស្រុង ការអនុវត្តបែបនោះ គឺជាការសហការដោយចុះសម្រុង។ តើមានអ្វីទៀតទេ? ការសុំយោបល់ពីអ្នកម្ខាងទៀតនៅពេលមានរឿងអ្វីមួយកើតឡើង។ តើនេះមិនមែនជាការសហការទេឬអី? (មែនហើយ។) ប្រសិនបើមនុស្សម្នាក់ប្រកបពីគំនិតរបស់ខ្លួន ហើយម្នាក់ទៀតប្រកបពីគំនិតរបស់ខ្លួនដែរ ប៉ុន្តែនៅទីបញ្ចប់ ពួកគេគ្រាន់តែធ្វើតាមការប្រកបគ្នារបស់មនុស្សទីមួយ តើចាំបាច់ធ្វើឱ្យរួចពីដៃធ្វើអ្វី? នោះមិនមែនជាការសហការ ទេគឺវាមិនស្របតាមគោលការណ៍ ហើយវាមិនផ្ដល់នូវលទ្ធផលនៃការសហការឡើយ។ ប្រសិនបើអ្នកនិយាយមិនឈប់ ដូចជាកាំភ្លើងយន្ត ហើយមិនទុកឱកាសឱ្យអ្នកដទៃដែលចង់និយាយបាននិយាយផង សូម្បីតែបន្ទាប់ពីអ្នកបាននិយាយពីគំនិតរបស់អ្នកទាំងអស់រួចហើយក៏ដោយ ក៏នៅតែមិនស្ដាប់អ្នកដទៃ តើនេះជាការពិភាក្សាមែនទេ? តើវាជាការប្រកបគ្នាមែនទេ? នោះគ្រាន់តែជាការធ្វើឱ្យរួចពីដៃប៉ុណ្ណោះ។ វាមិនមែនជាការសហការឡើយ។ ចុះតើអ្វីទៅជាការសហការ? គឺនៅពេលដែលអ្នក បន្ទាប់ពីបាននិយាយពីគំនិត និងការសម្រេចចិត្តរបស់អ្នករួចហើយ អាចសុំយោបល់ និងទស្សនៈពីអ្នកម្ខាងទៀត បន្ទាប់មកយកពាក្យសម្ដី និងទស្សនៈរបស់អ្នក និងរបស់ពួកគេមកប្រៀបធៀបគ្នា ដោយមានមនុស្សពីរបីនាក់ញែកដឹងអំពីចំណុចទាំងនោះរួមគ្នា និងស្វែងរកគោលការណ៍ រួចឈានដល់ការយល់ដឹងរួមមួយ និងកំណត់ផ្លូវដ៏ត្រឹមត្រូវនៃការអនុវត្ត។ នោះហើយជាអត្ថន័យនៃការពិភាក្សា និងការប្រកបគ្នា។ នោះហើយជាអត្ថន័យនៃ «ការសហការ»។ មនុស្សមួយចំនួន ក្នុងនាមជាអ្នកដឹកនាំ មិនអាចមើលធ្លុះលើរឿងអ្វីមួយបានទេ ប៉ុន្តែមិនព្រមពិភាក្សាវាជាមួយអ្នកដទៃឡើយ រហូតទាល់តែពួកគេអស់ជម្រើស។ បន្ទាប់មក ពួកគេនិយាយទៅកាន់ក្រុមថា៖ «ខ្ញុំមិនអាចដោះស្រាយរឿងនេះដោយផ្ដាច់ការបានទេ ខ្ញុំត្រូវតែសហការដោយចុះសម្រុងជាមួយអ្នកគ្រប់គ្នា។ ខ្ញុំនឹងឱ្យអ្នករាល់គ្នាបញ្ចេញមតិយោបល់របស់អ្នករាល់គ្នាអំពីរឿងនេះ ហើយពិភាក្សាវា ដើម្បីកំណត់ពីរឿងដ៏ត្រឹមត្រូវដែលពួកយើងត្រូវធ្វើ»។ បន្ទាប់ពីមនុស្សគ្រប់គ្នាបាននិយាយ និងបញ្ចេញមតិរបស់ពួកគេរួចហើយ ពួកគេក៏សួរអ្នកដឹកនាំនោះថា តើគាត់គិតយ៉ាងណាអំពីរឿងនេះ។ គាត់និយាយថា៖ «អ្វីដែលអ្នកគ្រប់គ្នាចង់បាន គឺដូចគ្នាទៅនឹងអ្វីដែលខ្ញុំចង់បានដែរ។ ខ្ញុំក៏កំពុងគិតបែបនេះដែរ។ វាគឺជាអ្វីដែលខ្ញុំបានគ្រោងនឹងធ្វើតាំងពីដើមមកម្ល៉េះ ហើយជាមួយនឹងការពិភាក្សានេះ ភាពឯកច្ឆន្ទត្រូវបានធានា»។ តើនេះជាសម្ដីស្មោះត្រង់មែនទេ? វាមានភាពមិនស្មោះត្រង់នៅក្នុងនោះ។ គាត់មិនអាចមើលធ្លុះលើរឿងនេះទាល់តែសោះ ហើយមានចេតនាចង់បំភាន់ និងបោកប្រាស់មនុស្សនៅក្នុងអ្វីដែលគាត់និយាយ។ វាមានគោលបំណងធ្វើឱ្យមនុស្សកោតសរសើរគាត់។ ការដែលគាត់សុំយោបល់ពីមនុស្សគ្រប់គ្នា គ្រាន់តែធ្វើតាមទម្រង់ប៉ុណ្ណោះ ដែលមានគោលបំណងធ្វើឱ្យមនុស្សគ្រប់គ្នានិយាយថា គាត់មិនមែនជាមនុស្សផ្ដាច់ការ ឬក្ដោបក្ដាប់អំណាចតែឯងនោះទេ។ ដើម្បីជៀសវាងការចោទប្រកាន់នោះ គាត់ប្រើប្រាស់វិធីសាស្ត្រនេះដើម្បីបិទបាំងរឿងរ៉ាវ។ ការពិតគឺថា ក្នុងពេលដែលមនុស្សគ្រប់គ្នាកំពុងនិយាយ គាត់មិនបានស្ដាប់ទាល់តែសោះ ហើយមិនបានយកអ្វីដែលពួកគេនិយាយទុកក្នុងចិត្តឡើយ។ ហើយគាត់ក៏មិនមានភាពស្មោះត្រង់ក្នុងការអនុញ្ញាតឱ្យមនុស្សគ្រប់គ្នានិយាយនោះដែរ។ មើលពីសំបកក្រៅ គាត់កំពុងអនុញ្ញាតឱ្យមនុស្សគ្រប់គ្នាប្រកបគ្នា និងមានការពិភាក្សា ប៉ុន្តែតាមពិតទៅ គាត់គ្រាន់តែអនុញ្ញាតឱ្យមនុស្សគ្រប់គ្នានិយាយ ដើម្បីស្វែងរកវិធីសាស្ត្រមួយដែលស្របទៅនឹងចេតនាផ្ទាល់ខ្លួនរបស់គាត់ប៉ុណ្ណោះ។ ហើយនៅពេលដែលគាត់បានកំណត់ពីវិធីដ៏ស័ក្តិសមដើម្បីធ្វើរឿងនោះហើយ គាត់នឹងបង្ខំមនុស្សឱ្យទទួលយកអ្វីដែលគាត់មានចេតនាចង់ធ្វើ មិនថាវាត្រឹមត្រូវ ឬខុសនោះទេ ហើយធ្វើឱ្យមនុស្សគ្រប់គ្នាគិតថា វិធីរបស់គាត់គឺត្រឹមត្រូវ ថាវាគឺជាអ្វីដែលមនុស្សគ្រប់គ្នាមានចេតនាចង់ធ្វើ។ នៅទីបញ្ចប់ គាត់អនុវត្តវាដោយការបង្ខិតបង្ខំ។ តើនេះជាអ្វីដែលអ្នកហៅថា ការសហការឬ? មិនមែនទេ។ ចុះតើអ្នកនឹងហៅវាថាជាអ្វីវិញ? គាត់កំពុងតែធ្វើខ្លួនជាមនុស្សផ្ដាច់ការ។ មិនថាគាត់ត្រូវ ឬខុសនោះទេ គាត់ចង់មានសិទ្ធិសម្រេចចុងក្រោយតែម្នាក់ឯង។ លើសពីនេះទៅទៀត នៅពេលមានរឿងអ្វីមួយកើតឡើង ហើយគាត់មិនអាចមើលធ្លុះលើរឿងនោះបាន គាត់ឱ្យអ្នកដទៃនិយាយមុន។ នៅពេលដែលពួកគេនិយាយរួចហើយ គាត់ក៏សង្ខេបទស្សនៈរបស់ពួកគេ ហើយស្វែងរកវិធីសាស្ត្រមួយនៅក្នុងទស្សនៈទាំងនោះ ដែលគាត់ចូលចិត្ត និងយល់ថាស័ក្តិសម រួចធ្វើឱ្យមនុស្សគ្រប់គ្នាទទួលយកវា។ គាត់កំពុង ធ្វើពុតជាមានការសហការ ដែលលទ្ធផលគឺគាត់នៅតែធ្វើសកម្មភាពតាមអ្វីដែលគាត់ចង់ធ្វើដដែល។ គាត់នៅតែជាអ្នកដែលមានសិទ្ធិសម្រេចចុងក្រោយតែម្នាក់ឯងដដែល។ គាត់រកកំហុស និងចាប់ចំណុចខ្វះខាតក្នុងអ្វីដែលមនុស្សគ្រប់គ្នានិយាយ ដោយផ្ដល់ការអត្ថាធិប្បាយ និងកំណត់ទិសដៅ បន្ទាប់មកក៏បន្តបូកសរុបចំណុចទាំងអស់នោះទៅជាសេចក្ដីថ្លែងការណ៍ដ៏ពេញលេញ និងត្រឹមត្រូវមួយ ដើម្បីធ្វើការសម្រេចចិត្តរបស់គាត់ ដោយបង្ហាញមនុស្សគ្រប់គ្នាថា គាត់ខ្ពង់ខ្ពស់ជាងអ្នកដទៃ។ មើលពីខាងក្រៅ គាត់ហាក់ដូចជាបានឮសាររបស់មនុស្សគ្រប់គ្នា ហើយគាត់ពិតជាអនុញ្ញាតឱ្យមនុស្សគ្រប់គ្នានិយាយមែន។ ក៏ប៉ុន្តែ ការពិតគឺថា នៅទីបញ្ចប់ មានតែគាត់ម្នាក់គត់ដែលជាអ្នកធ្វើការសម្រេចចិត្ត។ តាមពិត ការសម្រេចចិត្តនោះគឺជាការយល់ដឹង និងទស្សនៈរបស់មនុស្សគ្រប់គ្នា ដែលគ្រាន់តែត្រូវបានសង្ខេបដោយគាត់ ហើយដាក់បញ្ចូលក្នុងរបៀបមួយដែលពេញលេញ និងត្រឹមត្រូវជាងមុនបន្តិចប៉ុណ្ណោះ។ មនុស្សមួយចំនួនមិនអាចមើលធ្លុះពីរឿងនេះទេ ដូច្នេះហើយទើបគិតថា គាត់គឺជាអ្នកដែលខ្ពង់ខ្ពស់។ តើចរិតលក្ខណៈនៃសកម្មភាពបែបនេះរបស់គាត់គឺជាអ្វី? តើវាមិនមែនជាភាពក្រឡេចក្រឡុចដ៏ខ្លាំងក្លាទេឬអី? គាត់សង្ខេបសាររបស់មនុស្សគ្រប់គ្នា ហើយថ្លែងវាចេញមកថាជារបស់គាត់ផ្ទាល់ ដើម្បីឱ្យមនុស្សថ្វាយបង្គំ និងស្ដាប់បង្គាប់គាត់ ហើយនៅទីបញ្ចប់ មនុស្សគ្រប់គ្នាធ្វើសកម្មភាពតាមអ្វីដែលគាត់ចង់បាន។ តើនោះជាការសហការដោយចុះសម្រុងមែនទេ? វាគឺជាភាពក្រអឺតក្រទម និងការរាប់ខ្លួនឯងជាសុចរិត ជាភាពផ្ដាច់ការ។ គាត់យកស្នាដៃទាំងអស់មកជារបស់ខ្លួនឯង។ មនុស្សបែបនេះគឺមានភាពមិនស្មោះត្រង់ខ្លាំងណាស់ មានភាពក្រអឺតក្រទម និងរាប់ខ្លួនឯងជាសុចរិតខ្លាំងណាស់ នៅក្នុងការសហការជាមួយអ្នកដទៃ ហើយមនុស្សនឹងមើលឃើញពីរឿងនេះ ប្រសិនបើមានពេលគ្រប់គ្រាន់។ មនុស្សមួយចំនួននឹងនិយាយថា៖ «អ្នកនិយាយថា ខ្ញុំមិនអាចសហការជាមួយអ្នកណាម្នាក់បានឡើយ។ តាមពិត ខ្ញុំមានដៃគូម្នាក់! គាត់សហការបានយ៉ាងល្អជាមួយខ្ញុំ៖ ខ្ញុំទៅណា គាត់ទៅហ្នឹង ខ្ញុំធ្វើអី គាត់ធ្វើហ្នឹង ខ្ញុំឱ្យគាត់ទៅណា គាត់ទៅហ្នឹង ខ្ញុំឱ្យគាត់ធ្វើអី គាត់ធ្វើហ្នឹង ទោះខ្ញុំចង់ឱ្យគាត់ធ្វើតាមរបៀបណាក៏ដោយ»។ តើនេះជាអត្ថន័យនៃការសហការមែនទេ? មិនមែនទេ។ នោះហៅថា ការធ្វើជាកូនកញ្ជះ។ កូនកញ្ជះធ្វើតាមការបញ្ជារបស់អ្នក។ តើនេះជាការសហការមែនទេ? ច្បាស់ណាស់ គាត់គឺជាមនុស្សចាំធ្វើតាមគេ ដែលគ្មានគំនិត ឬទស្សនៈ កុំថាឡើយដល់ទៅមានមតិផ្ទាល់ខ្លួននោះ។ ហើយលើសពីនេះទៅទៀត ការគិតរបស់គាត់ គឺជាការគិតរបស់មនុស្សផ្គាប់ចិត្តអ្នកដទៃ។ គាត់មិនមានភាពម៉ត់ចត់នៅក្នុងរឿងអ្វីដែលគាត់ធ្វើឡើយ ប៉ុន្តែគ្រាន់តែធ្វើឱ្យរួចពីដៃ ហើយគាត់មិនការពារផលប្រយោជន៍នៃដំណាក់របស់ព្រះជាម្ចាស់ឡើយ។ តើការសហការបែបនោះអាចបម្រើគោលបំណងអ្វីទៅ? មិនថាគាត់សហការជាមួយអ្នកណាក៏ដោយ ក៏គាត់គ្រាន់តែធ្វើតាមការបញ្ជារបស់អ្នកនោះដែរ ដោយចាំតែធ្វើតាមគេជានិច្ច។ គាត់ស្ដាប់តាមអ្វីដែលអ្នកដទៃនិយាយ ហើយធ្វើអ្វីដែលអ្នកដទៃឱ្យគាត់ធ្វើ។ នោះមិនមែនជាការសហការឡើយ។ តើអ្វីទៅជាការសហការ? អ្នកត្រូវតែអាចពិភាក្សាគ្នាទៅវិញទៅមក ហើយបញ្ចេញទស្សនៈ និងគំនិតយោបល់របស់អ្នក។ អ្នកត្រូវតែបំពេញឱ្យគ្នា និងមើលការខុសត្រូវគ្នាទៅវិញទៅមក ហើយស្វែងរក សាកសួរ និងក្រើនរំលឹកគ្នាទៅវិញទៅមក។ ទាំងនេះទើបជាការសហការគ្នាដោយចុះសម្រុង។ ឧទាហរណ៍ អ្នកបានដោះស្រាយរឿងមួយតាមតែចិត្តរបស់អ្នក ពេលនោះមានគេនិយាយថា៖ «អ្នកធ្វើបែបនេះខុសហើយ គឺផ្ទុយនឹងគោលការណ៍ទាំងស្រុងតែម្ដង។ ហេតុអ្វីបានជាអ្នកដោះស្រាយវាតាមតែអំពើចិត្ត ដោយមិនបានស្វែងរកសេចក្ដីពិតដូច្នេះ?» ឮដូច្នេះ អ្នកក៏និយាយថា៖ «មែនហើយ ខ្ញុំសំណាងហើយដែលអ្នកបានដាស់តឿនខ្ញុំ! ប្រសិនបើអ្នកមិនបានដាស់តឿនខ្ញុំទេ វាមុខជានាំមកនូវមហន្តរាយមិនខាន!» នោះហើយជាការក្រើនរំលឹកគ្នាទៅវិញទៅមក។ ចុះតើការមើលការខុសត្រូវគ្នាទៅវិញទៅមក គឺជាអ្វីទៅ? មនុស្សគ្រប់រូបសុទ្ធតែមាននិស្ស័យពុករលួយ ហើយអាចនឹងធ្វើឱ្យតែរួចពីដៃក្នុងការបំពេញភារកិច្ចរបស់ខ្លួន ដោយការពារតែឋានៈ និងមុខមាត់របស់ខ្លួនប៉ុណ្ណោះ មិនមែនការពារផលប្រយោជន៍របស់ដំណាក់ព្រះជាម្ចាស់ឡើយ។ សភាពបែបនេះមាននៅក្នុងមនុស្សគ្រប់រូប។ ប្រសិនបើអ្នកដឹងថានរណាម្នាក់មានបញ្ហា អ្នកគួរតែផ្ដួចផ្ដើមទៅប្រកបគ្នាជាមួយពួកគេ ដោយរំលឹកពួកគេឱ្យបំពេញភារកិច្ចរបស់ខ្លួនស្របតាមគោលការណ៍ ព្រមទាំងចាត់ទុកវាជាការព្រមានដល់ខ្លួនឯងផងដែរ។ នោះហើយជាការមើលការខុសត្រូវគ្នាទៅវិញទៅមក។ តើការមើលការខុសត្រូវគ្នាទៅវិញទៅមក មានតួនាទីអ្វីខ្លះ? វាមានគោលបំណងការពារផលប្រយោជន៍របស់ដំណាក់ព្រះជាម្ចាស់ ហើយក្នុងពេលជាមួយគ្នានេះដែរក៏ការពារមនុស្សមិនឱ្យដើរផ្លូវខុសផងដែរ។ ក្រៅពីការក្រើនរំលឹកគ្នាទៅវិញទៅមក និងការមើលការខុសត្រូវគ្នាទៅវិញទៅមក ការសហការមានមុខងារមួយទៀត៖ គឺការសួរគ្នាទៅវិញទៅមក។ ជាឧទាហរណ៍ នៅពេលដែលអ្នកចង់ដោះស្រាយបុគ្គលណាម្នាក់ អ្នកគួរតែប្រកបគ្នា និងសួរដៃគូរបស់អ្នក៖ «ខ្ញុំមិនធ្លាប់ជួបប្រទះរឿងបែបនេះពីមុនមកទេ។ ខ្ញុំមិនដឹងថាត្រូវដោះស្រាយវាដោយរបៀបណាឡើយ។ តើមានវិធីល្អអ្វីខ្លះដើម្បីដោះស្រាយវា? ខ្ញុំពិតជាគិតមិនចេញទាល់តែសោះ!» គាត់និយាយថា៖ «ខ្ញុំធ្លាប់បានដោះស្រាយបញ្ហាបែបនេះពីមុនមក។ បរិបទនៅពេលនោះ គឺខុសគ្នាបន្តិចបន្តួចពីករណីរបស់បុគ្គលនេះ។ វាហាក់ដូចជាការកាន់តាមបទប្បញ្ញត្តិបន្តិច ប្រសិនបើយើងដោះស្រាយរឿងនេះតាមរបៀបដូចគ្នា។ ឥឡូវនេះ ខ្ញុំក៏មិនដឹងពីវិធីដ៏ល្អដើម្បីដោះស្រាយរឿងនេះដែរ»។ អ្នកនិយាយថា៖ «ខ្ញុំមានគំនិតមួយចង់ពិភាក្សាជាមួយអ្នក។ បុគ្គលនេះហាក់ដូចជាមនុស្សអាក្រក់ បើមើលតាមចរិតលក្ខណៈរបស់គាត់ ប៉ុន្តែពេលនេះយើងមិនទាន់អាចប្រាកដបានទេ។ ក៏ប៉ុន្តែ គាត់អាចធ្វើការដោយកម្លាំងបាន ដូច្នេះ ចូរទុកឱ្យគាត់ធ្វើការសិនចុះ។ ប្រសិនបើគាត់មិនអាចធ្វើការដោយកម្លាំងបាន ហើយនៅតែបន្តបង្អាក់ និងរំខានដល់រឿងរ៉ាវនានា នោះចាំយើងដោះស្រាយគាត់នៅពេលក្រោយ»។ គាត់ឮដូច្នេះ ក៏និយាយថា៖ «នោះគឺជាវិធីដ៏ល្អមួយ។ វាជាវិធីដែលមានភាពប្រុងប្រយ័ត្ន និងស្របតាមគោលការណ៍ទាំងស្រុង ហើយវាមិនមែនជាការគាបសង្កត់ ឬជាការបញ្ចេញកំហឹងផ្ទាល់ខ្លួនឡើយ។ បើដូច្នេះ ចូរយើងដោះស្រាយវាតាមរបៀបនោះចុះ»។ អ្នកទាំងពីរបានឈានដល់ការឯកភាពគ្នាតាមរយៈការពិភាក្សា។ កិច្ចការដែលធ្វើតាមរបៀបនោះ គឺដំណើរការទៅយ៉ាងរលូន។ ឧបមាថា អ្នកទាំងពីរមិនសហការគ្នា និងមិនពិភាក្សារឿងរ៉ាវជាមួយគ្នា ហើយនៅពេលដែលដៃគូរបស់អ្នកមិនដឹងថាត្រូវដោះស្រាយរឿងអ្វីមួយដោយរបៀបណា គាត់ក៏រុញវាទៅឱ្យអ្នក ដោយគិតថា៖ «អ្នកចង់ដោះស្រាយយ៉ាងណាក៏ធ្វើទៅ។ បើមានរឿងអ្វីខុសឆ្គង វាជាទំនួលខុសត្រូវរបស់អ្នក ខ្ញុំនឹងមិនទទួលខុសត្រូវជាមួយអ្នកឡើយ»។ អ្នកអាចមើលឃើញថា ដៃគូរបស់អ្នកកំពុងធ្វើសកម្មភាពចេញពីការមិនចង់ទទួលខុសត្រូវ ប៉ុន្តែអ្នកមិនបានចង្អុលបង្ហាញរឿងនោះប្រាប់គាត់ទេ ផ្ទុយទៅវិញ អ្នកបែរជាធ្វើសកម្មភាពដោយតក់ក្រហល់តាមតែអំពើចិត្តរបស់អ្នក ដោយគិតថា៖ «អ្នកមិនចង់ទទួលខុសត្រូវទេឬ? អ្នកចង់ទុកឱ្យខ្ញុំជាអ្នកដោះស្រាយមែនទេ? ល្អ ខ្ញុំនឹងដោះស្រាយវា ខ្ញុំនឹងបណ្ដេញគាត់ចេញ»។ អ្នកទាំងពីរមិនមានចិត្តគំនិតតែមួយទេ ម្នាក់ៗសុទ្ធតែមានគំនិតលាក់កំបាំងរៀងៗខ្លួន ហើយជាលទ្ធផល បញ្ហានេះត្រូវបានដោះស្រាយយ៉ាងខ្ជីខ្ជា ដោយបំពាននឹងគោលការណ៍ ហើយបុគ្គលម្នាក់ដែលមានសមត្ថភាពក្នុងការធ្វើការ ត្រូវបានគេបោសសម្អាតចេញតាមតែអំពើចិត្ត។ តើនោះជាការសហការដោយចុះសម្រុងមែនទេ? ការសហការដោយចុះសម្រុង គឺជាមធ្យោបាយតែមួយគត់ដើម្បីសម្រេចបាននូវលទ្ធផលវិជ្ជមាន។ ប្រសិនបើមនុស្សម្នាក់មិនព្រមទទួលខុសត្រូវ ហើយម្នាក់ទៀតធ្វើសកម្មភាពតាមតែអំពើចិត្ត នោះវាស្មើនឹងពួកគេមិនបានសហការគ្នាអ៊ីចឹង។ ពួកគេទាំងពីរកំពុងធ្វើសកម្មភាពតាមតែអំពើចិត្តរៀងៗខ្លួន។ តើការបំពេញភារកិច្ចបែបនោះ អាចស្របតាមស្ដង់ដាបានដោយរបៀបណាទៅ?

នៅពេលមានរឿងអ្វីមួយកើតឡើងក្នុងអំឡុងពេលនៃការសហការ អ្នកត្រូវតែសួរគ្នាទៅវិញទៅមក និងពិភាក្សារឿងរ៉ាវជាមួយគ្នាទៅវិញទៅមក។ តើពួកទទឹងនឹងព្រះគ្រីស្ទអាចអនុវត្តតាមរបៀបនេះបានដែរឬទេ? ពួកទទឹងនឹងព្រះគ្រីស្ទមិនអាចសហការជាមួយអ្នកណាម្នាក់បានឡើយ ពួកគេតែងតែចង់បង្កើតការគ្រប់គ្រងបែបផ្ដាច់ការ។ លក្ខណៈពិសេសនៃការសម្ដែងចេញនេះគឺ «តែឯង»។ ហេតុអ្វីបានជាប្រើពាក្យ «តែឯង» ដើម្បីពិពណ៌នាពីវា? ពីព្រោះមុនពេលពួកគេចាត់វិធានការ ពួកគេមិនមកចំពោះព្រះជាម្ចាស់ក្នុងការអធិដ្ឋានឡើយ ហើយពួកគេក៏មិនស្វែងរកគោលការណ៍សេចក្ដីពិតដែរ កុំថាឡើយដល់ទៅការស្វែងរកនរណាម្នាក់ដើម្បីប្រកបគ្នាជាមួយ ហើយនិយាយទៅកាន់អ្នកនោះថា៖ «តើនេះជាផ្លូវដ៏ស័ក្តិសមដែរឬទេ? តើការរៀបចំការងារបានចែងយ៉ាងដូចម្ដេចខ្លះ? តើរឿងបែបនេះត្រូវដោះស្រាយដោយរបៀបណា?» ពួកគេមិនដែលពិភាក្សារឿងរ៉ាវ ឬស្វែងរកការឈានដល់ការឯកភាពគ្នាជាមួយមិត្តរួមការងារ និងដៃគូរបស់ពួកគេឡើយ។ ពួកគេគ្រាន់តែគិតពិចារណា និងរៀបចំផែនការដោយខ្លួនឯង ដោយធ្វើការគ្រោងទុក និងការចាត់ចែងដោយខ្លួនឯងប៉ុណ្ណោះ។ ដោយគ្រាន់តែអានត្រួសៗនូវការរៀបចំការងារនៃដំណាក់របស់ព្រះជាម្ចាស់ ពួកគេគិតថាពួកគេបានយល់ពីរឿងទាំងនោះហើយ បន្ទាប់មក ពួកគេក៏ចាត់ចែងកិច្ចការទាំងងងឹតងងល់ ហើយនៅពេលដែលអ្នកដទៃដឹងពីរឿងនេះ កិច្ចការនោះត្រូវបានចាត់ចែងរួចរាល់បាត់ទៅហើយ។ វាជារឿងមិនអាចទៅរួចឡើយ សម្រាប់អ្នកណាម្នាក់ក្នុងការស្ដាប់ឮទស្សនៈ ឬមតិរបស់ពួកគេចេញពីមាត់របស់ពួកគេផ្ទាល់ជាមុន ពីព្រោះពួកគេមិនដែលប្រាស្រ័យទាក់ទងពីគំនិត និងទស្សនៈដែលពួកគេមាននៅក្នុងចិត្ត ប្រាប់ទៅកាន់អ្នកណាម្នាក់ឡើយ។ នរណាម្នាក់អាចនឹងសួរថា៖ «តើពួកអ្នកដឹកនាំ និងពួកអ្នកធ្វើការទាំងអស់ សុទ្ធតែមានដៃគូមិនអ៊ីចឹងឬ?» តាមឈ្មោះ ពួកគេអាចមាននរណាម្នាក់ជាដៃគូ ប៉ុន្តែនៅពេលដល់ពេលត្រូវធ្វើការ ពួកគេលែងមានទៀតហើយ ពួកគេធ្វើកិច្ចការតែម្នាក់ឯង។ ទោះបីជាពួកអ្នកដឹកនាំ និងពួកអ្នកធ្វើការមានដៃគូ ហើយមនុស្សគ្រប់គ្នាដែលបំពេញភារកិច្ចណាមួយសុទ្ធតែមានដៃគូក៏ដោយ ក៏ពួកទទឹងនឹងព្រះគ្រីស្ទជឿថា ពួកគេមានគុណសម្បត្តិល្អ និងពូកែជាងមនុស្សធម្មតា ដូច្នេះ មនុស្សធម្មតាមិនស័ក្តិសមធ្វើជាដៃគូរបស់ពួកគេឡើយ ហើយសុទ្ធតែអន់ជាងពួកគេ។ នេះហើយជាមូលហេតុដែលពួកទទឹងនឹងព្រះគ្រីស្ទចូលចិត្តមានសិទ្ធិសម្រេចចុងក្រោយ ហើយមិនចូលចិត្តពិភាក្សារឿងរ៉ាវជាមួយអ្នកណាផ្សេងឡើយ។ ពួកគេគិតថា ការធ្វើបែបនេះធ្វើឱ្យពួកគេមើលទៅដូចជាមនុស្សអសមត្ថភាព និងអន់។ តើនេះជាទស្សនៈបែបណាទៅ? តើនេះជានិស្ស័យបែបណាទៅ? តើនេះជានិស្ស័យក្រអឺតក្រទមមែនទេ? ពួកគេគិតថា ការសហការ និងការពិភាក្សារឿងរ៉ាវជាមួយអ្នកដទៃ ការសួរយោបល់ជាមួយពួកគេ និងការស្វែងរកពីពួកគេ គឺជារឿងដែលបាត់បង់សេចក្ដីថ្លៃថ្នូរ និងបន្ទាបតម្លៃខ្លួន ដែលជាការប្រមាថដល់ការគោរពខ្លួនឯងរបស់ពួកគេ។ ដូច្នេះហើយ ដើម្បីការពារការគោរពខ្លួនឯងរបស់ពួកគេ ពួកគេមិនអនុញ្ញាតឱ្យមានតម្លាភាពនៅក្នុងរឿងអ្វីដែលពួកគេធ្វើឡើយ ហើយពួកគេក៏មិនប្រាប់អ្នកដទៃអំពីរឿងនោះដែរ កុំថាឡើយដល់ទៅការពិភាក្សាជាមួយពួកគេនោះ។ ពួកគេគិតថា ការពិភាក្សាជាមួយអ្នកដទៃ គឺជាការបង្ហាញថាខ្លួនឯងអសមត្ថភាព ថាការតែងតែសុំយោបល់ពីអ្នកដទៃ មានន័យថាពួកគេល្ងង់ខ្លៅ និងមិនអាចគិតដោយខ្លួនឯងបាន ថាការសហការជាមួយអ្នកដទៃក្នុងការបំពេញកិច្ចការណាមួយ ឬដោះស្រាយបញ្ហាណាមួយ ធ្វើឱ្យពួកគេមើលទៅដូចជាគ្មានប្រយោជន៍។ តើនេះមិនមែនជាផ្នត់គំនិតដ៏ក្រអឺតក្រទម និងមិនសមហេតុផលរបស់ពួកគេទេឬអី? តើនេះមិនមែនជានិស្ស័យពុករលួយរបស់ពួកគេទេឬអី? ភាពក្រអឺតក្រទម និងការរាប់ខ្លួនឯងជាសុចរិតដែលមាននៅក្នុងពួកគេ គឺច្បាស់ក្រឡែតពេកហើយ ពួកគេបានបាត់បង់វិចារណញ្ញាណធម្មតាជាមនុស្សទាំងស្រុង ហើយក៏មិនសូវជាមានសតិប្រក្រតីប៉ុន្មានទេ។ ពួកគេតែងតែគិតថា ពួកគេមានសមត្ថភាព អាចបញ្ចប់រឿងរ៉ាវដោយខ្លួនឯងបាន ហើយមិនចាំបាច់សហការជាមួយអ្នកដទៃឡើយ។ ដោយសារតែពួកគេមាននិស្ស័យពុករលួយបែបនេះ ទើបពួកគេមិនអាចសម្រេចបាននូវការសហការដោយចុះសម្រុងឡើយ។ ពួកគេជឿថា ការសហការជាមួយអ្នកដទៃ គឺជាការបំបែក និងបែងចែកអំណាចរបស់ពួកគេ ថានៅពេលដែលការងារត្រូវបានចែករំលែកជាមួយអ្នកដទៃ អំណាចផ្ទាល់ខ្លួនរបស់ពួកគេត្រូវបានកាត់បន្ថយ ហើយពួកគេមិនអាចសម្រេចអ្វីៗគ្រប់យ៉ាងដោយខ្លួនឯងបានទេ ដែលមានន័យថា ពួកគេខ្វះអំណាចពិតប្រាកដ ដែលសម្រាប់ពួកគេ នេះគឺជាការខាតបង់ដ៏ធំធេងមួយ។ ដូច្នេះហើយ មិនថាមានរឿងអ្វីកើតឡើងចំពោះពួកគេនោះទេ ប្រសិនបើពួកគេជឿថាពួកគេយល់ ហើយថាពួកគេដឹងពីវិធីដ៏ស័ក្តិសមដើម្បីដោះស្រាយវា ពួកគេនឹងមិនពិភាក្សាវាជាមួយអ្នកណាផ្សេងឡើយ ហើយពួកគេនឹងធ្វើជាអ្នកសម្រេចអ្វីៗទាំងអស់ដោយខ្លួនឯង។ ពួកគេសុខចិត្តធ្វើខុស ជាជាងឱ្យអ្នកដទៃដឹង សុខចិត្តខុស ជាជាងចែករំលែកអំណាចជាមួយអ្នកណាផ្សេង ហើយសុខចិត្តឱ្យគេដកហូតតំណែង ជាជាងអនុញ្ញាតឱ្យអ្នកដទៃមកជ្រៀតជ្រែកក្នុងការងាររបស់ពួកគេ។ នេះហើយគឺជាបុគ្គលទទឹងនឹងព្រះគ្រីស្ទ។ ពួកគេសុខចិត្តធ្វើឱ្យខូចប្រយោជន៍នៃដំណាក់របស់ព្រះជាម្ចាស់ សុខចិត្តយកផលប្រយោជន៍នៃដំណាក់របស់ព្រះជាម្ចាស់ទៅប្រថុយ ជាជាងចែករំលែកអំណាចរបស់ពួកគេជាមួយអ្នកណាផ្សេង។ ពួកគេគិតថា នៅពេលដែលពួកគេកំពុងធ្វើកិច្ចការណាមួយ ឬដោះស្រាយបញ្ហាណាមួយ នេះមិនមែនជាការបំពេញភារកិច្ចទេ ប៉ុន្តែជាឱកាសដើម្បីបង្ហាញខ្លួនឯង និងធ្វើឱ្យខ្លួនលេចធ្លោជាងអ្នកដទៃ ហើយក៏ជាឱកាសដើម្បីប្រើប្រាស់អំណាចផងដែរ។ ហេតុដូច្នេះហើយ ទោះបីជាពួកគេនិយាយថា ពួកគេនឹងសហការដោយចុះសម្រុងជាមួយអ្នកដទៃ ហើយថាពួកគេនឹងពិភាក្សារឿងរ៉ាវជាមួយអ្នកដទៃនៅពេលមានរឿងកើតឡើងក៏ដោយ ក៏ការពិតគឺថា នៅក្នុងជម្រៅចិត្តរបស់ពួកគេ ពួកគេមិនសុខចិត្តបោះបង់អំណាច ឬឋានៈរបស់ពួកគេឡើយ។ ពួកគេគិតថា ដរាបណាពួកគេយល់ពីគោលលទ្ធិខ្លះៗ ហើយមានសមត្ថភាពអាចធ្វើវាដោយខ្លួនឯងបាន ពួកគេមិនចាំបាច់សហការជាមួយអ្នកណាផ្សេងឡើយ។ ពួកគេគិតថា វាគួរតែត្រូវបានអនុវត្ត និងបញ្ចប់តែម្នាក់ឯង ហើយថាមានតែការធ្វើបែបនេះទេ ទើបធ្វើឱ្យពួកគេក្លាយជាមនុស្សមានសមត្ថភាព។ តើទស្សនៈនេះត្រឹមត្រូវដែរឬទេ? ពួកគេមិនដឹងថា ប្រសិនបើពួកគេបំពានគោលការណ៍ ពួកគេមិនមែនកំពុងបំពេញភារកិច្ចរបស់ពួកគេទេ ពួកគេមិនអាចអនុវត្តការផ្ទុកផ្ដាក់របស់ព្រះជាម្ចាស់បានឡើយ ហើយពួកគេគ្រាន់តែធ្វើការដោយកម្លាំងប៉ុណ្ណោះ។ ជាជាងស្វែងរកគោលការណ៍សេចក្ដីពិតនៅពេលបំពេញភារកិច្ចរបស់ពួកគេ ពួកគេបែរជាប្រើប្រាស់អំណាចស្របតាមគំនិត និងចេតនារបស់ពួកគេ បង្អួតខ្លួន និងបង្ហាញខ្លួនឯងទៅវិញ។ មិនថាដៃគូរបស់ពួកគេជានរណា ឬពួកគេធ្វើអ្វីនោះទេ ពួកគេមិនដែលចង់ពិភាក្សារឿងរ៉ាវឡើយ ពួកគេតែងតែចង់ធ្វើសកម្មភាពតែម្នាក់ឯង ហើយពួកគេតែងតែចង់មានសិទ្ធិសម្រេចចុងក្រោយ។ ពួកគេច្បាស់ណាស់ថាកំពុងតែលេងល្បិចអំណាច និងប្រើប្រាស់អំណាចដើម្បីធ្វើរឿងរ៉ាវនានា។ ពួកទទឹងនឹងព្រះគ្រីស្ទទាំងអស់សុទ្ធតែស្រឡាញ់អំណាច ហើយនៅពេលដែលពួកគេមានឋានៈ ពួកគេចង់បានអំណាចកាន់តែច្រើន។ នៅពេលដែលពួកគេមានអំណាច ពួកទទឹងនឹងព្រះគ្រីស្ទងាយនឹងប្រើប្រាស់ឋានៈរបស់ពួកគេដើម្បីបង្អួតខ្លួន និងបង្ហាញខ្លួនឯង ដើម្បីធ្វើឱ្យអ្នកដទៃកោតសរសើរពួកគេ និងដើម្បីសម្រេចគោលដៅរបស់ពួកគេក្នុងការធ្វើឱ្យខ្លួនលេចធ្លោជាងគេ។ ដូច្នេះហើយ ទើបពួកទទឹងនឹងព្រះគ្រីស្ទងប់ងល់នឹងអំណាច និងឋានៈ ហើយនឹងមិនបោះបង់អំណាចរបស់ពួកគេឡើយ ទោះក្នុងកាលៈទេសៈណាក៏ដោយ។ មិនថាពួកគេកំពុងបំពេញភារកិច្ចអ្វីក៏ដោយ មិនថាវាពាក់ព័ន្ធនឹងវិស័យនៃចំណេះដឹងវិជ្ជាជីវៈអ្វីក៏ដោយ ក៏ពួកគេនឹងធ្វើពុតជាដឹងអំពីរឿងនោះដែរ ទោះបីជាវាច្បាស់ណាស់ថាពួកគេមិនដឹងក៏ដោយ។ ហើយប្រសិនបើមាននរណាម្នាក់ចោទប្រកាន់ពួកគេថាមិនយល់ ហើយគ្រាន់តែធ្វើពុត ពួកគេនឹងនិយាយថា៖ «ទោះបីជាខ្ញុំចាប់ផ្ដើមសិក្សាពីរឿងនេះឥឡូវនេះក៏ដោយ ក៏ខ្ញុំនឹងយល់ពីវាបានច្បាស់ជាងអ្នកដែរ។ វាគ្រាន់តែជារឿងស្វែងរកឯកសារមួយចំនួននៅលើអ៊ីនធឺណិតប៉ុណ្ណោះ តើមែនទេ?» នេះហើយជារបៀបដែលពួកទទឹងនឹងព្រះគ្រីស្ទមានភាពក្រអឺតក្រទម និងការរាប់ខ្លួនឯងជាសុចរិត។ ពួកគេចាត់ទុករឿងគ្រប់យ៉ាងជារឿងសាមញ្ញ ហើយពួកគេហ៊ានទទួលយកវាទាំងស្រុង និងតែម្នាក់ឯង។ ហើយជាលទ្ធផល នៅពេលដែលខាងលើពិនិត្យមើលកិច្ចការ ហើយសួរថាតើរឿងនោះដំណើរការដល់ណាហើយ ពួកគេនិយាយថា វាត្រូវបានដោះស្រាយរួចរាល់ស្ទើរតែទាំងស្រុងហើយ។ ការពិតគឺថា ពួកគេកំពុងតែធ្វើសកម្មភាពតែម្នាក់ឯង ដោយមិនពិភាក្សារឿងរ៉ាវជាមួយអ្នកណាឡើយ។ ពួកគេសម្រេចចិត្តលើអ្វីៗគ្រប់យ៉ាងដោយខ្លួនឯង។ ប្រសិនបើអ្នកសួរពួកគេថា៖ «តើមានគោលការណ៍ចំពោះរបៀបដែលអ្នកកំពុងធ្វើសកម្មភាពដែរឬទេ?» ពួកគេនឹងលើកយកទ្រឹស្ដីមួយឈុតធំមកនិយាយ ដើម្បីបញ្ជាក់ថាអ្វីដែលពួកគេកំពុងធ្វើគឺត្រឹមត្រូវ និងស្របតាមគោលការណ៍។ តាមពិត ការគិតរបស់ពួកគេគឺវៀចវេរ និងខុសឆ្គង។ ពួកគេមិនបានពិភាក្សារឿងរ៉ាវជាមួយអ្នកដទៃទាល់តែសោះ ប៉ុន្តែតែងតែមានសិទ្ធិសម្រេចចុងក្រោយ ដោយធ្វើការសម្រេចចិត្តដោយខ្លួនឯង។ ការសម្រេចចិត្តដែលធ្វើឡើងដោយមនុស្សតែម្នាក់ គឺច្បាស់ជាមានសេចក្ដីវៀចវេរភាគច្រើនជាមិនខាន ដូច្នេះ តើនេះជានិស្ស័យអ្វីទៅដែលគិតថាខ្លួនឯងត្រឹមត្រូវ និងច្បាស់លាស់នោះ? វាគឺជាការបញ្ចេញឱ្យឃើញយ៉ាងច្បាស់នូវនិស្ស័យក្រអឺតក្រទម។ ពួកគេមាននិស្ស័យក្រអឺតក្រទម ហើយនោះហើយជាមូលហេតុដែលពួកគេផ្ដាច់ការ។ នោះហើយជាមូលហេតុដែលពួកគេធ្វើរឿងអាក្រក់យ៉ាងគឃ្លើន។ វាគឺជាភាពផ្ដាច់ការ ជាការក្ដោបក្ដាប់អំណាចតែឯង។ នេះហើយជានិស្ស័យរបស់ពួកទទឹងនឹងព្រះគ្រីស្ទ។ ពួកគេមិនដែលសុខចិត្តសហការជាមួយអ្នកណាម្នាក់ឡើយ ប៉ុន្តែយល់ថាវាលើតម្រូវការ និងមិនចាំបាច់។ ពួកគេតែងតែគិតថាពួកគេពូកែជាងអ្នកដទៃ ថាគ្មានអ្នកណាអាចប្រៀបផ្ទឹមនឹងពួកគេបានឡើយ។ នោះហើយជាមូលហេតុដែលនៅក្នុងចិត្ត ពួកទទឹងនឹងព្រះគ្រីស្ទគ្មានបំណងប្រាថ្នា ឬឆន្ទៈក្នុងការសហការជាមួយអ្នកដទៃឡើយ។ ពួកគេចង់ឱ្យគេធ្វើតាមអ្វីដែលពួកគេនិយាយ ពួកគេចង់បានការក្ដោបក្ដាប់អំណាចតែឯង។ មានតែធ្វើបែបនោះទេ ទើបពួកគេមានអារម្មណ៍រីករាយ។ មានតែធ្វើបែបនោះទេ ទើបពួកគេអាចបង្ហាញពីភាពអស្ចារ្យរបស់ពួកគេ ដោយធ្វើឱ្យអ្នកដទៃមានអារម្មណ៍ស្ញប់ស្ញែង និងថ្វាយបង្គំពួកគេ។

មានទិដ្ឋភាពមួយទៀត គឺថាពួកទទឹងនឹងព្រះគ្រីស្ទតែងតែចង់ក្ដោបក្ដាប់អំណាចផ្ដាច់មុខ ចង់ធ្វើជាអ្នកសម្រេចចិត្តតែម្នាក់ឯង។ ទិដ្ឋភាពនៃនិស្ស័យរបស់ពួកគេនេះ ក៏ធ្វើឱ្យពួកគេមិនអាចសហការជាមួយអ្នកដទៃបានដែរ។ ប្រសិនបើអ្នកសួរពួកគេថា តើពួកគេសុខចិត្តសហការដែរឬទេ ពួកគេនិយាយថាសុខចិត្ត ប៉ុន្តែដល់ពេលត្រូវសហការ ពួកគេបែរជាធ្វើមិនបានទៅវិញ។ នេះហើយជានិស្ស័យរបស់ពួកគេ។ ហេតុអ្វីបានជាពួកគេធ្វើមិនបាន? ឧបមាថា បុគ្គលទទឹងនឹងព្រះគ្រីស្ទម្នាក់ធ្វើជាអនុប្រធានក្រុម ហើយមានអ្នកផ្សេងទៀតធ្វើជាប្រធានក្រុម ម្នាក់នោះដែលមានសារជាតិធម្មជាតិជាបុគ្គលទទឹងនឹងព្រះគ្រីស្ទនោះ នឹងប្រែក្លាយពីអនុប្រធានក្រុមទៅជាប្រធានក្រុមវិញ ហើយប្រធានក្រុមនោះនឹងក្លាយជាអនុប្រធានរបស់គេវិញ។ ពួកគេនឹងត្រឡប់តួនាទីគ្នាវិញ។ តើពួកគេសម្រេចរឿងនេះដោយរបៀបណា? ពួកគេមានល្បិចកលជាច្រើន។ ផ្នែកមួយនៃល្បិចកលរបស់ពួកគេ គឺពួកគេឆ្លៀតឱកាសនៅពេលដែលពួកគេកំពុងធ្វើការងារនៅចំពោះមុខបងប្អូនប្រុសស្រី ពោលគឺនៅពេលដែលមនុស្សភាគច្រើនអាចមើលឃើញពួកគេ ដើម្បីនិយាយ និងធ្វើការងារឱ្យបានច្រើន ព្រមទាំងអួតបង្ហាញពីខ្លួនឯង ដើម្បីឱ្យមនុស្សគោរពកោតសរសើរពួកគេ និងទទួលស្គាល់ថា ពួកគេពិតជាពូកែជាងប្រធានក្រុមខ្លាំងណាស់ ហើយថាពួកគេបានវ៉ាដាច់ប្រធានក្រុមបាត់ទៅហើយ។ ហើយយូរៗទៅ បងប្អូនប្រុសស្រីក៏នាំគ្នានិយាយថា ប្រធានក្រុមមិនពូកែដូចអនុប្រធានក្រុមនោះទេ។ ពេលបានឮដូច្នេះ បុគ្គលទទឹងនឹងព្រះគ្រីស្ទសប្បាយចិត្តខ្លាំងណាស់។ ពួកគេគិតថា៖ «ទីបំផុត ពួកគេទទួលស្គាល់ថាខ្ញុំពូកែជាងប្រធានក្រុមហើយ។ ខ្ញុំបានសម្រេចគោលដៅរបស់ខ្ញុំហើយ»។ នៅក្នុងកាលៈទេសៈធម្មតា តើអនុប្រធានក្រុមគួរតែបំពេញទំនួលខុសត្រូវ និងកាតព្វកិច្ចអ្វីខ្លះ? ពួកគេត្រូវសហការជាមួយប្រធានក្រុម ក្នុងការអនុវត្ត និងចាត់ចែងកិច្ចការដែលពួកជំនុំបានរៀបចំ ព្រមទាំងលើកឡើងពីបញ្ហានានាប្រាប់ដល់ប្រធានក្រុម ដាស់តឿនពួកគេ និងមើលការខុសត្រូវពួកគេ ហើយត្រូវធ្វើការរួមគ្នាដោយមានការពិភាក្សាជាមួយពួកគេ។ ប្រធានក្រុមត្រូវដើរតួនាទីជាអ្នកដឹកនាំចម្បង ចំណែកឯអនុប្រធានក្រុមត្រូវជួយគាំទ្រពួកគេ និងសហការជាមួយពួកគេ ដើម្បីធានាថាគម្រោងកិច្ចការនីមួយៗត្រូវបានចាត់ចែងយ៉ាងល្អ។ ក្រៅពីមិនត្រូវធ្វើឱ្យខូចការហើយ អ្វីៗគ្រប់យ៉ាងត្រូវតែធ្វើឡើងដោយសហការជាមួយប្រធានក្រុម ដើម្បីឱ្យកិច្ចការដែលត្រូវធ្វើនោះ សម្រេចបានយ៉ាងល្អ។ ប្រសិនបើទង្វើរបស់ប្រធានក្រុមបំពាននឹងគោលការណ៍ នោះអនុប្រធានក្រុមត្រូវតែលើកបញ្ហានេះប្រាប់ពួកគេ ជួយពួកគេ និងកែតម្រូវកំហុសនោះ។ ចំពោះអ្វីៗគ្រប់យ៉ាងដែលប្រធានក្រុមធ្វើបានត្រឹមត្រូវ និងបានល្អ ហើយស្របតាមគោលការណ៍សេចក្ដីពិត នោះអនុប្រធានក្រុមត្រូវតែគាំទ្រ និងចូលរួមចំណែក ព្រមទាំងខិតខំប្រឹងប្រែងឱ្យអស់ពីសមត្ថភាពដើម្បីបម្រើកិច្ចការនេះ ហើយត្រូវមានចិត្តគំនិតតែមួយជាមួយប្រធានក្រុម ដើម្បីបំពេញកិច្ចការនោះឱ្យបានល្អ។ ប្រសិនបើមានបញ្ហាកើតឡើង ឬប្រសិនបើរកឃើញបញ្ហាណាមួយ អ្នកទាំងពីរត្រូវតែពិភាក្សាគ្នាដើម្បីរកដំណោះស្រាយ។ ជួនកាល មានរឿងពីរដែលត្រូវធ្វើក្នុងពេលតែមួយ។ បន្ទាប់ពីអ្នកទាំងពីរបានពិភាក្សាគ្នារួចរាល់ហើយ ពួកគេម្នាក់ៗត្រូវតែចាត់ចែងកិច្ចការរៀងៗខ្លួនឱ្យបានល្អដោយឡែកពីគ្នា។ នោះហើយជាការសហការ គឺជាការសហការដែលចុះសម្រុងគ្នា។ តើពួកទទឹងនឹងព្រះគ្រីស្ទសហការជាមួយអ្នកដទៃតាមរបៀបនេះដែរឬទេ? គឺដាច់ខាតមិនធ្វើឡើយ។ ប្រសិនបើបុគ្គលទទឹងនឹងព្រះគ្រីស្ទធ្វើជាអនុប្រធានក្រុម ពួកគេនឹងរិះគិតរកវិធីដែលពួកគេត្រូវធ្វើ ដើម្បីផ្លាស់ប្ដូរតំណែងជាមួយប្រធានក្រុម ដើម្បីប្រែក្លាយប្រធានក្រុមទៅជាអនុប្រធាន ហើយអនុប្រធានទៅជាប្រធានក្រុមវិញ ដើម្បីក្ដោបក្ដាប់ការគ្រប់គ្រង។ ពួកគេបញ្ជាប្រធានក្រុមឱ្យធ្វើនេះធ្វើនោះ ដោយបង្ហាញឱ្យមនុស្សគ្រប់គ្នាឃើញថា ពួកគេពូកែជាងប្រធានក្រុមខ្លាំងណាស់ ហើយថាពួកគេស័ក្ដិសមធ្វើជាប្រធានក្រុម។ តាមរបៀបនេះ កិត្យានុភាពរបស់ពួកគេក៏កើនឡើងក្នុងចំណោមអ្នកដទៃ ហើយបន្ទាប់មក ពួកគេក៏ត្រូវបានគេជ្រើសរើសជាប្រធានក្រុមដោយឯកឯង។ ពួកគេមានចេតនាធ្វើឱ្យប្រធានក្រុមមើលទៅល្ងង់ខ្លៅ និងអាម៉ាស់មុខ ដើម្បីឱ្យអ្នកដទៃមើលងាយប្រធានក្រុមនោះ។ បន្ទាប់មក ពួកគេប្រើពាក្យសម្ដីរបស់ពួកគេ ដើម្បីចំអក និងបញ្ចើចបញ្ចើដល់ប្រធានក្រុម ព្រមទាំងលាតត្រដាង និងបន្ទាបបន្ថោកប្រធានក្រុមនោះទៀតផង។ បន្តិចម្ដងៗ គម្លាតរវាងអ្នកទាំងពីរក៏កាន់តែធំទៅៗ ហើយកន្លែងដែលពួកគេមាននៅក្នុងដួងចិត្តរបស់មនុស្ស ក៏កាន់តែខុសគ្នាទៅៗដែរ។ ទីបំផុត បុគ្គលទទឹងនឹងព្រះគ្រីស្ទក៏ក្លាយជាប្រធានក្រុម ដោយពួកគេបានទាក់ទាញមនុស្សឱ្យចូលខាងពួកគេ។ ដោយមាននិស្ស័យដូចជាពួកគេបែបនេះ តើពួកគេអាចសហការដោយចុះសម្រុងជាមួយអ្នកដទៃបានដែរឬទេ? គឺមិនបានឡើយ។ មិនថាពួកគេស្ថិតក្នុងកាលៈទេសៈណាក៏ដោយ ពួកគេចង់ធ្វើជាបង្គោលដ៏សំខាន់ ចង់មានអំណាចផ្ដាច់មុខ និងចង់ក្ដោបក្ដាប់អំណាចនៅក្នុងដៃរបស់ពួកគេផ្ទាល់។ ទោះបីជាអ្នកមានតួនាទីអ្វីក៏ដោយ ជាប្រធាន ឬជាអនុប្រធាន ជាតួនាទីធំ ឬតូចក្ដី តាមការមើលឃើញរបស់ពួកគេ ឋានៈ និងអំណាច មិនយូរមិនឆាប់ ត្រូវតែក្លាយជារបស់ពួកគេតែម្នាក់ឯងប៉ុណ្ណោះ។ ទោះបីជាអ្នកណាបំពេញភារកិច្ចជាមួយពួកគេក្ដី ឬធ្វើគម្រោងកិច្ចការណាមួយជាមួយពួកគេក្ដី ឬសូម្បីតែជជែកវែកញែកបញ្ហាណាមួយជាមួយពួកគេក្ដី ក៏ពួកគេនៅតែធ្វើអ្វីៗតាមតែចិត្តឯងដដែល។ ពួកគេមិនសហការជាមួយអ្នកណាឡើយ។ គ្មាននរណាម្នាក់ត្រូវបានអនុញ្ញាតឱ្យមានកិត្យានុភាព ឬតួនាទីដូចពួកគេឡើយ ហើយក៏មិនអាចមានសមត្ថភាព ឬកេរ្តិ៍ឈ្មោះដូចពួកគេដែរ។ ឱ្យតែមាននរណាម្នាក់ហាក់ដូចជាលើសពួកគេ ហើយគំរាមកំហែងដល់ឋានៈរបស់ពួកគេ នោះពួកគេនឹងព្យាយាមបង្វែរស្ថានការណ៍នេះ ដោយប្រើគ្រប់មធ្យោបាយដែលពួកគេមាន។ ឧទាហរណ៍ គ្រប់គ្នាកំពុងពិភាក្សាពីរឿងមួយ ហើយនៅពេលដែលការពិភាក្សាជិតនឹងទទួលបានលទ្ធផល ពួកគេគ្រាន់តែមើលមួយភ្លែត ក៏យល់ និងដឹងថាត្រូវធ្វើអ្វី។ ពួកគេនឹងនិយាយថា៖ «តើរឿងនេះពិតជាពិបាកដោះស្រាយម្ល៉េះឬ? តើនៅតែត្រូវការការពិភាក្សាបែបនេះទៀតឬ? អ្វីដែលអ្នករាល់គ្នានិយាយ គឺមិនកើតទាំងអស់!» ហើយពួកគេនឹងលើកឡើងនូវទ្រឹស្ដីប្លែកៗ ឬគំនិតខ្ពស់ហួសហេតុ ដែលគ្មាននរណាម្នាក់នឹកស្មានដល់ ដោយទីបំផុតបានទាត់ចោលនូវទស្សនៈរបស់មនុស្សគ្រប់គ្នា។ បន្ទាប់ពីពួកគេធ្វើបែបនេះ វានឹងធ្វើឱ្យមនុស្សគិតថា៖ «គំនិតគេខ្ពស់មែន តើហេតុអ្វីបានជាពួកយើងនឹកមិនឃើញរឿងនោះ? ពួកយើងគ្រាន់តែជាមនុស្សល្ងង់ខ្លៅប៉ុណ្ណោះ។ ធ្វើបែបនេះមិនកើតទេ យើងត្រូវការអ្នកជាអ្នកដឹកនាំ!» នោះហើយជាលទ្ធផលដែលបុគ្គលទទឹងនឹងព្រះគ្រីស្ទចង់បាន។ ពួកគេតែងតែនិយាយគំនិតដែលស្ដាប់ទៅខ្ពង់ខ្ពស់ ដើម្បីឱ្យពួកគេអាចធ្វើឱ្យខ្លួនឯងលេចធ្លោជាងគេ និងទទួលបានការគោរពកោតសរសើរពីអ្នកដទៃ។ ចុះទីបំផុត តើមនុស្សមានចំណាប់អារម្មណ៍បែបណាទៅលើពួកគេ? គឺថា គំនិតរបស់ពួកគេលើសពីគំនិតរបស់មនុស្សធម្មតា គឺខ្ពស់ជាងមនុស្សធម្មតាទៅទៀត។ តើខ្ពស់ដល់កម្រិតណា? ប្រសិនបើគ្មានពួកគេទេ ក្រុមមិនអាចសម្រេចចិត្ត ឬបញ្ចប់រឿងអ្វីមួយបានឡើយ ដូច្នេះ ពួកគេត្រូវតែរង់ចាំឱ្យបុគ្គលនោះមកនិយាយអ្វីមួយសិន។ ពេលពួកគេនិយាយហើយ មនុស្សគ្រប់គ្នាកោតសរសើរពួកគេ ហើយទោះបីជាអ្វីដែលពួកគេនិយាយនោះ ខុសទំនងក៏ដោយ ក៏គ្រប់គ្នានៅតែនិយាយថាវាខ្ពស់អស្ចារ្យដែរ។ ត្រង់ចំណុចនេះ តើពួកគេមិនមែនកំពុងបំភាន់មនុស្សទេឬអី? ដូច្នេះ ហេតុអ្វីបានជាពួកគេមិនអាចសហការជាមួយអ្នកណាបាន? ពួកគេមានអារម្មណ៍ថា៖ «ការសហការជាមួយមនុស្ស គឺស្មើនឹងការដាក់ខ្លួនខ្ញុំឱ្យស្មើនឹងពួកគេដែរ។ តើភ្នំមួយអាចមានខ្លាពីរបានទេ? ភ្នំមួយអាចមានស្ដេចភ្នំតែមួយប៉ុណ្ណោះ ហើយតំណែងជាស្ដេចនេះ គឺបានទៅលើអ្នកដែលមានសមត្ថភាព ហើយមានតែមនុស្សពូកែដូចជាខ្ញុំទេ ទើបអាចធ្វើបែបនោះបាន។ អ្នករាល់គ្នាមិនសូវឆ្លាតទេ គុណសម្បត្តិរបស់អ្នករាល់គ្នាក៏ខ្សោយ ហើយអ្នករាល់គ្នាក៏កំសាកដែរ។ បន្ថែមពីលើនេះ អ្នករាល់គ្នាមិនដែលបោកប្រាស់ ឬបញ្ឆោតមនុស្សនៅក្នុងលោកីយ៍នេះទេ មានតែគេបោកប្រាស់អ្នករាល់គ្នាប៉ុណ្ណោះ។ មានតែខ្ញុំម្នាក់គត់ដែលមានលក្ខណៈសម្បត្តិគ្រប់គ្រាន់ធ្វើជាអ្នកដឹកនាំនៅទីនេះ!» ចំពោះពួកគេ រឿងអាក្រក់ក៏ក្លាយជារឿងល្អទៅវិញ។ ពួកគេអួតបង្ហាញពីរឿងអាក្រក់របស់ពួកគេទាំងនេះ តើនេះមិនមែនជាការគ្មានភាពអៀនខ្មាសទេឬអី? ហេតុអ្វីបានជាពួកគេនិយាយរឿងទាំងនេះ? ចុះតើគោលបំណងនៃការធ្វើសកម្មភាពបែបនេះរបស់ពួកគេ គឺដើម្បីអ្វីទៅ? គឺដើម្បីធ្វើជាអ្នកដឹកនាំ ដើម្បីទទួលបានតំណែងកំពូល ទោះបីជាពួកគេស្ថិតក្នុងក្រុមមនុស្សធំប៉ុណ្ណាក៏ដោយ។ តើនេះមិនមែនជាបំណងរបស់ពួកគេទេឬអី? (មែនហើយ។) ដូច្នេះ ពួកគេរិះគិតគ្រប់មធ្យោបាយដើម្បីមើលងាយ បន្ទាបបន្ថោក និងចំអកដល់មនុស្សគ្រប់គ្នា ហើយបន្ទាប់មកក៏លើកឡើងនូវគំនិតរបស់ខ្លួនដែលស្ដាប់ទៅខ្ពង់ខ្ពស់ ដើម្បីបញ្ចុះបញ្ចូលមនុស្សគ្រប់គ្នា និងឱ្យមនុស្សគ្រប់គ្នាធ្វើតាមអ្វីដែលពួកគេនិយាយ។ តើនេះជាការសហការឬ? មិនមែនទេ។ តើវាជាអ្វីទៅវិញ? នេះស្របនឹងចំណុចទីប្រាំបី ដែលយើងកំពុងនិយាយ៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ នេះគឺនិយាយទាក់ទងនឹងការសហការ។ តើពួកទទឹងនឹងព្រះគ្រីស្ទ ទោះបីជាពួកគេកំពុងធ្វើអ្វីក៏ដោយ ទាំងក្នុងពាក្យសម្ដី ឬក្នុងទង្វើរបស់ពួកគេ អាចបំពេញភារកិច្ចរបស់ខ្លួនដោយសហការជាមួយអ្នកដទៃបានដែរឬទេ? (មិនបានទេ)។ ពួកគេមិនសហការទេ គឺគ្រាន់តែទាមទារឱ្យអ្នកដទៃធ្វើតាមពាក្យសម្ដី និងទង្វើរបស់ពួកគេប៉ុណ្ណោះ។ ចុះតើពួកគេអាចទទួលយកយោបល់ពីអ្នកដទៃបានដែរឬទេ? គឺដាច់ខាតមិនបានឡើយ។ មិនថាអ្នកដទៃផ្ដល់យោបល់អ្វីដល់ពួកគេ ក៏ពួកគេមិនខ្វល់ខ្វាយសោះឡើយ។ ពួកគេមិនសួររកព័ត៌មានលម្អិត ឬរកហេតុផលឡើយ ហើយក៏មិនសួរថាតើរឿងរ៉ាវគួរតែត្រូវបានដោះស្រាយយ៉ាងដូចម្ដេចដែរ ហើយរឹតតែមិនស្វែងរកគោលការណ៍សេចក្ដីពិតទៅទៀត។ អ្វីដែលកាន់តែអាក្រក់ជាងនេះទៅទៀតនោះ សូម្បីតែខ្ញុំនៅចំពោះមុខពួកគេ ក៏ពួកគេមិនសួរខ្ញុំដែរ ពួកគេចាត់ទុកខ្ញុំដូចជាគ្មានវត្តមាននៅទីនោះអ៊ីចឹង។ ខ្ញុំសួរពួកគេថាតើពួកគេមានបញ្ហាអ្វីឬអត់ ហើយពួកគេឆ្លើយថាគ្មានទេ។ ជាក់ស្ដែង ពួកគេមិនដឹងថាត្រូវធ្វើដូចម្ដេចចំពោះរឿងដែលទើបតែកើតឡើងនោះទេ ប៉ុន្តែពួកគេមិនសួរខ្ញុំឡើយ ទោះបីជាខ្ញុំនៅចំពោះមុខពួកគេក៏ដោយ។ ចុះតើពួកគេអាចសហការជាមួយអ្នកណាផ្សេងបានដែរឬទេ? គ្មាននរណាម្នាក់មានលក្ខណៈសម្បត្តិគ្រប់គ្រាន់ធ្វើជាដៃគូរបស់ពួកគេឡើយ គឺបានត្រឹមតែធ្វើជាទាសករ និងជាកូនចៅរបស់ពួកគេប៉ុណ្ណោះ។ តើមិនមែនដូច្នេះទេឬអី? ពួកគេខ្លះប្រហែលជាមានដៃគូ ប៉ុន្តែតាមពិតទៅ ដៃគូរបស់ពួកគេទាំងនោះ គឺជាកូនចៅរបស់ពួកគេ ដែលប្រៀបដូចជាអាយ៉ងអ៊ីចឹង។ ពួកគេនិយាយថា៖ «ទៅទីនេះ» ដៃគូរបស់ពួកគេក៏ទៅ។ «ទៅទីនោះ» ដៃគូរបស់ពួកគេក៏ទៅ។ ដៃគូរបស់ពួកគេដឹងតែពីអ្វីដែលពួកគេចង់ឱ្យដឹងប៉ុណ្ណោះ ហើយចំពោះអ្វីដែលពួកគេមិនចង់ឱ្យដឹង ដៃគូទាំងនោះសូម្បីតែសួរ ក៏មិនហ៊ានផង។ អ្វីៗគឺទៅតាមតែមាត់ពួកគេនិយាយទាំងអស់។ នរណាម្នាក់ប្រហែលជានិយាយទៅកាន់ពួកគេថា៖ «ធ្វើបែបនេះមិនកើតទេ។ មានរឿងខ្លះ អ្នកមិនអាចធ្វើការសម្រេចចិត្តតែម្នាក់ឯងបានទេ។ អ្នកត្រូវតែរកនរណាម្នាក់ដើម្បីសហការជាមួយ ជាអ្នកដែលនឹងមើលការខុសត្រូវអ្នក។ លើសពីនេះទៅទៀត មានកិច្ចការខ្លះដែលអ្នកចាត់ចែងមិនសូវបានល្អទេកាលពីមុន។ អ្នកត្រូវរកនរណាម្នាក់ដែលមានគុណសម្បត្តិ មានសមត្ថភាពធ្វើកិច្ចការ ដើម្បីសហការជាមួយអ្នក និងជួយអ្នក ពោលគឺអ្នកត្រូវការពារកិច្ចការរបស់ពួកជំនុំ និងផលប្រយោជន៍ដំណាក់របស់ព្រះជាម្ចាស់!» តើពួកគេនឹងនិយាយយ៉ាងដូចម្ដេចចំពោះរឿងនេះ? «ប្រសិនបើអ្នកបណ្ដេញដៃគូរបស់ខ្ញុំចេញ នោះគ្មាននរណាម្នាក់ផ្សេងទៀតដែលស័ក្ដិសមនឹងសហការជាមួយខ្ញុំឡើយ»។ តើពួកគេកំពុងនិយាយពីអ្វីហ្នឹង? តើពួកគេកំពុងនិយាយថាពួកគេនឹងគ្មានដៃគូ ឬថាពួកគេរកកូនចៅ និងទាសករបែបនោះមិនបាន? ពួកគេខ្លាចថា ពួកគេនឹងមិនអាចរកបានទាសករ ឬកូនចៅបែបនោះ ជា «ដៃគូ» ដែលធ្វើតាមតែបញ្ជារបស់ពួកគេ។ តើអ្នករាល់គ្នាគិតថា បញ្ហាប្រឈមដែលពួកគេលើកឡើងនេះ គួរតែត្រូវបានដោះស្រាយយ៉ាងដូចម្ដេច? អ្នកប្រហែលជានិយាយថា៖ «អូ! រកដៃគូមិនបានទេឬ? បើដូច្នេះ មិនបាច់ឱ្យអ្នកធ្វើកិច្ចការលើគម្រោងនេះទេ អ្នកណាដែលមានដៃគូ អាចធ្វើវាជំនួសបាន»។ តើបញ្ហាមិនត្រូវបានដោះស្រាយបែបនេះទេឬអី? ប្រសិនបើគ្មាននរណាម្នាក់ស័ក្ដិសមនឹងសហការជាមួយអ្នក ហើយគ្មាននរណាម្នាក់អាចសហការជាមួយអ្នកបានទេ ចុះតើអ្នកជាស្អីទៅវិញ? អ្នកគឺជាសត្ងចម្លែក គឺជាមនុស្សចម្លែក។ អ្នកដែលពិតជាមានវិចារណញ្ញាណ យ៉ាងហោចណាស់ក៏អាចសហការជាមួយមនុស្សទូទៅបានដែរ លើកលែងតែបុគ្គលនោះមានគុណសម្បត្តិខ្សោយពេក។ ធ្វើបែបនោះមិនកើតទេ។ រឿងដំបូងដែលមនុស្សមានវិចារណញ្ញាណត្រូវធ្វើ គឺរៀនសហការជាមួយអ្នកដទៃក្នុងការបំពេញភារកិច្ចរបស់ខ្លួន។ ពួកគេត្រូវតែអាចសហការជាមួយអ្នកណាក៏បាន លើកលែងតែបុគ្គលនោះជាមនុស្សល្ងង់ខ្លៅ ឬជាអារក្ស ដែលក្នុងករណីនេះ គឺគ្មានផ្លូវសហការជាមួយពួកគេបានឡើយ។ វាជារឿងសំខាន់ណាស់ ដែលអាចសហការជាមួយមនុស្សភាគច្រើនបាន នេះគឺជាសញ្ញានៃវិចារណញ្ញាណធម្មតា។

លក្ខណៈពិសេសដ៏ច្បាស់លាស់បំផុតមួយនៃសារជាតិរបស់បុគ្គលទទឹងនឹងព្រះគ្រីស្ទ គឺថាពួកគេក្ដោបក្ដាប់អំណាចផ្ដាច់មុខ និងធ្វើការសម្រេចចិត្តតែម្នាក់ឯង៖ ពួកគេមិនស្ដាប់នរណាម្នាក់ឡើយ ពួកគេមិនគោរពនរណាម្នាក់ឡើយ ហើយទោះបីជាមនុស្សមានចំណុចខ្លាំងអ្វីក៏ដោយ ឬបញ្ចេញទស្សនៈត្រឹមត្រូវ ឬមតិយោបល់ដ៏ឈ្លាសវៃយ៉ាងណាក៏ដោយ ឬលើកឡើងពីវិធីសាស្ត្រដ៏ស័ក្ដិសមយ៉ាងណាក៏ដោយ ក៏ពួកគេមិនខ្វល់ខ្វាយឡើយ។ ហាក់ដូចជាគ្មាននរណាម្នាក់មានលក្ខណៈសម្បត្តិគ្រប់គ្រាន់ដើម្បីសហការជាមួយពួកគេ ឬចូលរួមក្នុងរឿងអ្វីដែលពួកគេធ្វើឡើយ។ នេះហើយជានិស្ស័យដែលពួកទទឹងនឹងព្រះគ្រីស្ទមាន។ មនុស្សមួយចំនួននិយាយថា នេះគឺជាភាពជាមនុស្សមិនល្អ ប៉ុន្តែតើនេះគ្រាន់តែជាភាពជាមនុស្សមិនល្អធម្មតាយ៉ាងដូចម្ដេចទៅ? នេះគឺជានិស្ស័យរបស់សាតាំងទាំងស្រុង ហើយនិស្ស័យបែបនេះគឺកាចសាហាវបំផុត។ ហេតុអ្វីបានជាខ្ញុំនិយាយថា និស្ស័យរបស់ពួកគេកាចសាហាវបំផុត? ពួកទទឹងនឹងព្រះគ្រីស្ទយកអ្វីៗគ្រប់យ៉ាងពីដំណាក់របស់ព្រះជាម្ចាស់ និងទ្រព្យសម្បត្តិរបស់ពួកជំនុំមកធ្វើជារបស់ខ្លួន ហើយចាត់ទុករបស់ទាំងនោះជាទ្រព្យសម្បត្តិផ្ទាល់ខ្លួន ដែលអ្វីៗទាំងអស់ត្រូវស្ថិតនៅក្រោមការគ្រប់គ្រងរបស់ពួកគេ ហើយពួកគេមិនអនុញ្ញាតឱ្យនរណាម្នាក់ផ្សេងទៀតជ្រៀតជ្រែកក្នុងរឿងនេះឡើយ។ អ្វីដែលពួកគេគិតដល់នៅពេលធ្វើកិច្ចការរបស់ពួកជំនុំ គឺមានតែផលប្រយោជន៍ផ្ទាល់ខ្លួន ឋានៈផ្ទាល់ខ្លួន និងមោទនភាពផ្ទាល់ខ្លួនរបស់ពួកគេប៉ុណ្ណោះ។ ពួកគេមិនអនុញ្ញាតឱ្យនរណាម្នាក់ធ្វើឱ្យប៉ះពាល់ដល់ផលប្រយោជន៍របស់ពួកគេឡើយ ហើយរឹតតែមិនអនុញ្ញាតឱ្យអ្នកដែលមានគុណសម្បត្តិ ឬអ្នកដែលអាចនិយាយពីទីបន្ទាល់តាមរយៈបទពិសោធន៍របស់ពួកគេ មកគំរាមកំហែងដល់កេរ្តិ៍ឈ្មោះ និងឋានៈរបស់ពួកគេទៅទៀត។ ដូច្នេះ ពួកគេព្យាយាមគាបសង្កត់ និងផាត់ចោលអ្នកដែលអាចនិយាយពីទីបន្ទាល់តាមរយៈបទពិសោធន៍ និងអ្នកដែលអាចប្រកបគ្នាពីសេចក្ដីពិត ព្រមទាំងផ្គត់ផ្គង់ដល់រាស្ដ្ររើសតាំងរបស់ព្រះជាម្ចាស់ ដោយចាត់ទុកអ្នកទាំងនោះជាគូប្រជែង ហើយពួកគេព្យាយាមយ៉ាងខ្លាំងដើម្បីដាក់មនុស្សទាំងនោះឱ្យនៅឯកោទាំងស្រុងពីអ្នកដទៃ ដើម្បីបង្ខូចកេរ្តិ៍ឈ្មោះរបស់ពួកគេឱ្យខ្ទេចខ្ទី និងផ្ដួលរំលំពួកគេ។ មានតែធ្វើបែបនេះទេ ទើបពួកទទឹងនឹងព្រះគ្រីស្ទមានអារម្មណ៍ស្ងប់ចិត្ត។ ប្រសិនបើមនុស្សទាំងនេះមិនដែលអវិជ្ជមាន ហើយអាចបន្តបំពេញភារកិច្ចរបស់ខ្លួន និយាយពីទីបន្ទាល់របស់ខ្លួន និងជួយគាំទ្រអ្នកដទៃ នោះពួកទទឹងនឹងព្រះគ្រីស្ទនឹងងាកទៅរកវិធីចុងក្រោយរបស់ពួកគេ គឺការចាប់កំហុស និងថ្កោលទោសអ្នកទាំងនោះ ឬទម្លាក់កំហុស និងប្រឌិតហេតុផលដើម្បីធ្វើបាបពួកគេ រហូតទាល់តែពួកគេអាចបោសសម្អាតអ្នកទាំងនោះចេញពីពួកជំនុំបាន។ មានតែធ្វើបែបនេះទេ ទើបពួកទទឹងនឹងព្រះគ្រីស្ទអាចធូរចិត្តទាំងស្រុងបាន។ នេះគឺជាចំណុចដ៏ពិសពុល និងព្យាបាទបំផុតរបស់ពួកទទឹងនឹងព្រះគ្រីស្ទ។ អ្វីដែលធ្វើឱ្យពួកគេភ័យខ្លាច និងព្រួយបារម្ភបំផុតនោះ គឺមនុស្សដែលដេញតាមសេចក្ដីពិត និងមានទីបន្ទាល់តាមរយៈបទពិសោធន៍ពិតប្រាកដ ពីព្រោះមនុស្សដែលមានទីបន្ទាល់បែបនេះ គឺជាអ្នកដែលរាស្ដ្ររើសតាំងរបស់ព្រះជាម្ចាស់ពេញចិត្ត និងគាំទ្របំផុត មិនមែនជាអ្នកដែលចេះតែនិយាយទទេៗអំពីពាក្យពេចន៍ និងគោលលទ្ធិនោះទេ។ ពួកទទឹងនឹងព្រះគ្រីស្ទមិនមានទីបន្ទាល់តាមរយៈបទពិសោធន៍ពិតប្រាកដឡើយ ហើយពួកគេក៏មិនមានសមត្ថភាពក្នុងការអនុវត្តសេចក្ដីពិតដែរ យ៉ាងច្រើនបំផុត ពួកគេអាចត្រឹមតែធ្វើរឿងល្អៗមួយចំនួនដើម្បីយកចិត្តមនុស្សប៉ុណ្ណោះ។ ប៉ុន្តែ មិនថាពួកគេធ្វើរឿងល្អៗច្រើនប៉ុណ្ណាក៏ដោយ ឬនិយាយពាក្យពីរោះៗច្រើនប៉ុណ្ណាក៏ដោយ ក៏រឿងទាំងនេះនៅតែមិនអាចប្រៀបធៀបទៅនឹងអត្ថប្រយោជន៍ និងគុណប្រយោជន៍ដែលទីបន្ទាល់តាមរយៈបទពិសោធន៍ដ៏ល្អមួយអាចផ្ដល់ឱ្យមនុស្សបានឡើយ។ គ្មានអ្វីអាចជំនួសលទ្ធផលនៃការផ្គត់ផ្គង់ និងការស្រោចស្រពដែលផ្ដល់ដល់រាស្ដ្ររើសតាំងរបស់ព្រះជាម្ចាស់ ដោយអ្នកដែលអាចនិយាយពីទីបន្ទាល់តាមរយៈបទពិសោធន៍របស់ពួកគេបានឡើយ។ ដូច្នេះ នៅពេលដែលពួកទទឹងនឹងព្រះគ្រីស្ទឃើញនរណាម្នាក់និយាយពីទីបន្ទាល់តាមរយៈបទពិសោធន៍របស់ពួកគេ កែវភ្នែករបស់ពួកគេប្រែជាសម្លក់ដោយកំហឹង។ កំហឹងឆាបឆេះនៅក្នុងចិត្តរបស់ពួកគេ សេចក្ដីស្អប់ក៏កើនឡើង ហើយពួកគេចង់តែបិទមាត់អ្នកនិយាយនោះភ្លាមៗ និងបញ្ឈប់មិនឱ្យពួកគេនិយាយអ្វីតទៅទៀតឡើយ។ ប្រសិនបើពួកគេនៅតែបន្តនិយាយទៀត នោះកេរ្តិ៍ឈ្មោះរបស់ពួកទទឹងនឹងព្រះគ្រីស្ទនឹងត្រូវបំផ្លាញទាំងស្រុង ហើយមុខមាត់ដ៏អាក្រក់របស់ពួកគេនឹងត្រូវលាតត្រដាងទាំងស្រុងឱ្យមនុស្សគ្រប់គ្នាបានឃើញ ដូច្នេះ ពួកទទឹងនឹងព្រះគ្រីស្ទក៏រកលេសដើម្បីរំខានដល់អ្នកដែលកំពុងនិយាយទីបន្ទាល់នោះ និងគាបសង្កត់ពួកគេ។ ពួកទទឹងនឹងព្រះគ្រីស្ទអនុញ្ញាតឱ្យតែខ្លួនឯងបំភាន់ដោយពាក្យពេចន៍ និងគោលលទ្ធិប៉ុណ្ណោះ។ ពួកគេមិនអនុញ្ញាតឱ្យរាស្ដ្ររើសតាំងរបស់ព្រះជាម្ចាស់លើកតម្កើងសិរីរុងរឿងរបស់ព្រះជាម្ចាស់ តាមរយៈការនិយាយពីទីបន្ទាល់តាមរយៈបទពិសោធន៍របស់ពួកគេឡើយ ដែលនេះបង្ហាញឱ្យឃើញថា តើមនុស្សប្រភេទណាដែលពួកទទឹងនឹងព្រះគ្រីស្ទស្អប់ និងខ្លាចបំផុតនោះ។ នៅពេលដែលមាននរណាម្នាក់ចេញមុខ និងធ្វើកិច្ចការបន្តិចបន្តួច ឬនៅពេលដែលនរណាម្នាក់អាចនិយាយពីទីបន្ទាល់តាមរយៈបទពិសោធន៍ពិតប្រាកដ ហើយរាស្ដ្ររើសតាំងរបស់ព្រះជាម្ចាស់ទទួលបានអត្ថប្រយោជន៍ ការស្អាង និងការគាំទ្រពីទីបន្ទាល់នោះ ព្រមទាំងទទួលបានការកោតសរសើរយ៉ាងខ្លាំងពីមនុស្សគ្រប់គ្នា នោះសេចក្ដីច្រណែន និងការស្អប់ក៏កើតឡើងនៅក្នុងចិត្តរបស់ពួកទទឹងនឹងព្រះគ្រីស្ទ ហើយពួកគេក៏ផាត់ចោល និងគាបសង្កត់បុគ្គលនោះ។ ទោះក្នុងកាលៈទេសៈណាក៏ដោយ ពួកគេមិនអនុញ្ញាតឱ្យមនុស្សបែបនេះទទួលបន្ទុកកិច្ចការណាមួយឡើយ ដើម្បីការពារកុំឱ្យអ្នកទាំងនោះគំរាមកំហែងដល់ឋានៈរបស់ពួកគេ។ មនុស្សដែលមានតថភាពនៃសេចក្ដីពិត នៅពេលដែលពួកគេនៅក្បែរពួកទទឹងនឹងព្រះគ្រីស្ទ ពួកគេបានរំលេច និងបង្ហាញឱ្យឃើញពីភាពក្រីក្រ ភាពគួរឱ្យអាណិត ភាពអាក្រក់មើល និងភាពទុច្ចរិតរបស់ពួកទទឹងនឹងព្រះគ្រីស្ទ។ ដូច្នេះ នៅពេលដែលពួកទទឹងនឹងព្រះគ្រីស្ទជ្រើសរើសដៃគូ ឬសហការី ពួកគេដាច់ខាតមិនជ្រើសរើសមនុស្សដែលមានតថភាពនៃសេចក្ដីពិតឡើយ ពួកគេដាច់ខាតមិនជ្រើសរើសមនុស្សដែលអាចនិយាយពីទីបន្ទាល់តាមរយៈបទពិសោធន៍របស់ពួកគេឡើយ ហើយពួកគេក៏ដាច់ខាតមិនជ្រើសរើសមនុស្សស្មោះត្រង់ ឬមនុស្សដែលអាចអនុវត្តសេចក្ដីពិតដែរ។ មនុស្សទាំងនេះគឺជាអ្នកដែលពួកទទឹងនឹងព្រះគ្រីស្ទច្រណែន និងស្អប់បំផុត ហើយពួកគេគឺជាបន្លាក្នុងភ្នែករបស់ពួកទទឹងនឹងព្រះគ្រីស្ទ។ ទោះបីជាមនុស្សដែលអនុវត្តសេចក្ដីពិតទាំងនេះ ធ្វើរឿងល្អៗ ឬធ្វើរឿងដែលមានប្រយោជន៍ដល់កិច្ចការដំណាក់របស់ព្រះជាម្ចាស់ច្រើនប៉ុណ្ណាក៏ដោយ ក៏ពួកទទឹងនឹងព្រះគ្រីស្ទនឹងខិតខំប្រឹងប្រែងឱ្យអស់ពីសមត្ថភាពដើម្បីលាក់បាំងទង្វើទាំងនេះដែរ។ ពួកគេថែមទាំងបំភ្លៃការពិត ដើម្បីយកស្នាដៃពីរឿងល្អៗមកដាក់ខ្លួនឯង ហើយទម្លាក់កំហុសពីរឿងអាក្រក់ទៅលើអ្នកដទៃ ដើម្បីជាមធ្យោបាយលើកតម្កើងខ្លួនឯង និងបន្ទាបបន្ថោកអ្នកដទៃទៀតផង។ ពួកទទឹងនឹងព្រះគ្រីស្ទមានសេចក្ដីច្រណែន និងការស្អប់យ៉ាងខ្លាំងចំពោះអ្នកដែលដេញតាមសេចក្ដីពិត និងអាចនិយាយពីទីបន្ទាល់តាមរយៈបទពិសោធន៍របស់ពួកគេ។ ពួកគេភ័យខ្លាចថាមនុស្សទាំងនេះនឹងគំរាមកំហែងដល់ឋានៈរបស់ពួកគេ ដូច្នេះ ពួកគេធ្វើគ្រប់យ៉ាងតាមដែលអាចធ្វើបាន ដើម្បីវាយប្រហារ និងផាត់ចោលអ្នកទាំងនោះ។ ពួកគេហាមឃាត់បងប្អូនប្រុសស្រីមិនឱ្យទាក់ទង ឬចូលទៅជិតអ្នកទាំងនោះឡើយ ឬមិនឱ្យគាំទ្រ ឬកោតសរសើរដល់មនុស្សដែលអាចនិយាយពីទីបន្ទាល់តាមរយៈបទពិសោធន៍របស់ពួកគេទាំងនេះឡើយ។ នេះគឺជាអ្វីដែលបង្ហាញឱ្យឃើញច្បាស់បំផុតពីធម្មជាតិជាសាតាំងរបស់ពួកទទឹងនឹងព្រះគ្រីស្ទ ដែលមិនពេញចិត្តនឹងសេចក្ដីពិត និងស្អប់ព្រះជាម្ចាស់។ ព្រមទាំងបញ្ជាក់ថា ពួកទទឹងនឹងព្រះគ្រីស្ទគឺជាចរន្តអាក្រក់មួយនៅក្នុងពួកជំនុំ ហើយថាពួកគេគឺជាអ្នកដែលត្រូវទទួលខុសត្រូវចំពោះការរំខានដល់កិច្ចការរបស់ពួកជំនុំ និងការរារាំងបំណងព្រះហឫទ័យរបស់ព្រះជាម្ចាស់។ លើសពីនេះទៅទៀត ពួកទទឹងនឹងព្រះគ្រីស្ទតែងតែប្រឌិតពាក្យកុហក និងបំភ្លៃការពិតក្នុងចំណោមបងប្អូនប្រុសស្រី ដោយបន្ទាបបន្ថោក និងថ្កោលទោសមនុស្សដែលអាចនិយាយពីទីបន្ទាល់តាមរយៈបទពិសោធន៍របស់ពួកគេ។ មិនថាមនុស្សទាំងនោះធ្វើកិច្ចការអ្វីក៏ដោយ ក៏ពួកទទឹងនឹងព្រះគ្រីស្ទរកលេសដើម្បីផាត់ចោល និងគាបសង្កត់ពួកគេដែរ ហើយតែងតែវិនិច្ឆ័យពួកគេ ដោយនិយាយថាពួកគេជាមនុស្សក្រអឺតក្រទម និងរាប់ខ្លួនឯងជាសុចរិត ថាពួកគេចូលចិត្តអួតបង្ហាញខ្លួនឯង និងថាពួកគេមានមហិច្ឆិតា។ តាមពិតទៅ មនុស្សទាំងនេះមានទីបន្ទាល់តាមរយៈបទពិសោធន៍ខ្លះៗ និងមានតថភាពនៃសេចក្ដីពិតខ្លះៗ។ ពួកគេមានភាពជាមនុស្សល្អគួរសម មានមនសិការ និងមានវិចារណញ្ញាណ ហើយអាចទទួលយកសេចក្ដីពិតបាន។ ហើយទោះបីជាពួកគេអាចមានចំណុចខ្វះខាត ចំណុចខ្សោយ និងមានការបញ្ចេញឱ្យឃើញម្ដងម្កាលនូវនិស្ស័យពុករលួយក៏ដោយ ក៏ពួកគេមានសមត្ថភាពក្នុងការឆ្លុះបញ្ចាំងពីខ្លួនឯង និងប្រែចិត្តដែរ។ មនុស្សទាំងនេះគឺជាអ្នកដែលព្រះជាម្ចាស់នឹងសង្គ្រោះ ហើយជាអ្នកដែលមានសង្ឃឹមថានឹងត្រូវបានព្រះជាម្ចាស់ប្រោសឱ្យគ្រប់លក្ខណ៍។ សរុបមក មនុស្សទាំងនេះគឺស័ក្ដិសមនឹងបំពេញភារកិច្ច។ ពួកគេបំពេញតាមតម្រូវការ និងគោលការណ៍សម្រាប់ការបំពេញភារកិច្ច។ ប៉ុន្តែ ពួកទទឹងនឹងព្រះគ្រីស្ទគិតក្នុងចិត្តថា៖ «ខ្ញុំដាច់ខាតមិនទ្រាំនឹងរឿងនេះទេ។ អ្នកចង់មានតួនាទីនៅក្នុងទឹកដីរបស់ខ្ញុំ ដើម្បីប្រកួតប្រជែងជាមួយខ្ញុំ។ រឿងនោះគឺមិនអាចទៅរួចទេ កុំសូម្បីតែគិតឱ្យសោះ។ អ្នកមានចំណេះដឹងជ្រៅជ្រះជាងខ្ញុំ ពូកែនិយាយជាងខ្ញុំ មានប្រជាប្រិយភាពជាងខ្ញុំ ហើយអ្នកដេញតាមសេចក្ដីពិតបានល្អជាងខ្ញុំទៅទៀត។ ប្រសិនបើខ្ញុំត្រូវសហការជាមួយអ្នក ហើយអ្នកដណ្ដើមយកភាពលេចធ្លោរបស់ខ្ញុំ តើខ្ញុំត្រូវធ្វើដូចម្ដេចទៅ?» តើពួកគេគិតគូរពីផលប្រយោជន៍ដំណាក់របស់ព្រះជាម្ចាស់ដែរឬទេ? អត់ទេ។ តើពួកគេគិតអំពីអ្វីទៅ? ពួកគេគិតតែពីរបៀបរក្សាឋានៈរបស់ពួកគេប៉ុណ្ណោះ។ ទោះបីជាពួកទទឹងនឹងព្រះគ្រីស្ទដឹងខ្លួនឯងថាមិនមានសមត្ថភាពក្នុងការធ្វើកិច្ចការពិតប្រាកដក៏ដោយ ក៏ពួកគេមិនបណ្ដុះបណ្ដាល ឬលើកស្ទួយមនុស្សដែលមានគុណសម្បត្តិល្អ ដែលដេញតាមសេចក្ដីពិតដែរ។ មនុស្សតែមួយគត់ដែលពួកគេលើកស្ទួយ គឺជាអ្នកដែលពូកែលើកជើងពួកគេ ជាអ្នកដែលងាយនឹងថ្វាយបង្គំអ្នកដទៃ ជាអ្នកដែលគាំទ្រ និងកោតសរសើរពួកគេនៅក្នុងចិត្ត ជាអ្នកដែលប៉ិនប្រសប់ខាងប្រើល្បិច ដែលមិនយល់ពីសេចក្ដីពិត និងគ្មានសមត្ថភាពក្នុងការញែកដឹង។ ពួកទទឹងនឹងព្រះគ្រីស្ទលើកស្ទួយមនុស្សទាំងនេះឱ្យមកនៅក្បែរពួកគេ ដើម្បីបម្រើការឱ្យពួកគេ រត់ចុះរត់ឡើងសម្រាប់ពួកគេ និងចំណាយពេលរាល់ថ្ងៃនៅជុំវិញពួកគេ។ នេះផ្ដល់ឱ្យពួកទទឹងនឹងព្រះគ្រីស្ទនូវអំណាចនៅក្នុងពួកជំនុំ ហើយវាមានន័យថា មនុស្សជាច្រើនចូលមកជិតពួកគេ និងដើរតាមពួកគេ ហើយគ្មាននរណាម្នាក់ហ៊ានប្រមាថពួកគេឡើយ។ មនុស្សទាំងអស់នេះដែលពួកទទឹងនឹងព្រះគ្រីស្ទបណ្ដុះបណ្ដាល គឺជាមនុស្សដែលមិនដេញតាមសេចក្ដីពិតឡើយ។ ភាគច្រើននៃពួកគេគ្មានការយល់ដឹងខាងវិញ្ញាណទេ ហើយមិនដឹងអ្វីក្រៅពីការអនុវត្តតាមបទប្បញ្ញត្តិឡើយ។ ពួកគេចូលចិត្តដើរតាមនិន្នាការ និងដើរតាមអ្នកមានអំណាច។ ពួកគេគឺជាប្រភេទមនុស្សដែលបានចិត្តដោយសារតែមានចៅហ្វាយមានអំណាច ពោលគឺជាហ្វូងមនុស្សល្ងង់ខ្លៅ។ តើពាក្យរបស់អ្នកមិនជឿពោលថាយ៉ាងដូចម្ដេច? សុខចិត្តធ្វើជាអ្នកបម្រើរបស់មនុស្សល្អ ប្រសើរជាងធ្វើជាមេកើយរបស់មនុស្សអាក្រក់។ ពួកទទឹងនឹងព្រះគ្រីស្ទធ្វើផ្ទុយពីនេះស្រឡះ ពួកគេធ្វើជាមេកើយដែលមនុស្សបែបនេះគោរពបូជា ហើយរៀបចំផែនការបណ្ដុះបណ្ដាលពួកគេឱ្យធ្វើជាអ្នកលើកទង់ និងជាអ្នកស្រែកហ៊ោគាំទ្រពួកគេ។ រាល់ពេលដែលបុគ្គលទទឹងនឹងព្រះគ្រីស្ទមានអំណាចនៅក្នុងពួកជំនុំ ពួកគេតែងតែប្រមូលផ្ដុំហ្វូងមនុស្សល្ងង់ខ្លៅ និងអ្នកដែលចូលចិត្តធ្វើរឿងផ្ដេសផ្ដាសទាំងងងឹតងងល់ ឱ្យធ្វើជាជំនួយការរបស់ពួកគេ ស្របពេលដែលពួកគេផាត់ចោល និងគាបសង្កត់មនុស្សមានគុណសម្បត្តិ ដែលអាចយល់ និងអនុវត្តសេចក្ដីពិត ដែលអាចទទួលបន្ទុកកិច្ចការបាន ជាពិសេសគឺពួកអ្នកដឹកនាំ និងពួកអ្នកធ្វើការដែលអាចធ្វើកិច្ចការពិតប្រាកដបាន។ តាមរបៀបនេះ បក្សពួកពីរក៏ត្រូវបានបង្កើតឡើងនៅក្នុងពួកជំនុំ៖ បក្សពួកមួយ គឺជាអ្នកដែលមានភាពជាមនុស្សស្មោះត្រង់គួរសម ដែលបំពេញភារកិច្ចរបស់ខ្លួនដោយស្មោះអស់ពីចិត្ត និងជាមនុស្សដែលដេញតាមសេចក្ដីពិត។ ចំណែកឯបក្សពួកមួយទៀត គឺជាហ្វូងមនុស្សល្ងង់ខ្លៅ និងអ្នកដែលចូលចិត្តធ្វើរឿងផ្ដេសផ្ដាសទាំងងងឹតងងល់ ដែលដឹកនាំដោយពួកទទឹងនឹងព្រះគ្រីស្ទ។ បក្សពួកទាំងពីរនេះនឹងបន្តប្រយុទ្ធគ្នា រហូតទាល់តែពួកទទឹងនឹងព្រះគ្រីស្ទត្រូវបានបើកសម្ដែង និងត្រូវបានជម្រុះចោល។ ពួកទទឹងនឹងព្រះគ្រីស្ទតែងតែប្រយុទ្ធ និងធ្វើសកម្មភាពប្រឆាំងនឹងអ្នកដែលបំពេញភារកិច្ចរបស់ខ្លួនដោយស្មោះអស់ពីចិត្ត និងដេញតាមសេចក្ដីពិត។ តើនេះមិនមែនជារបៀបរំខានដល់កិច្ចការរបស់ពួកជំនុំយ៉ាងធ្ងន់ធ្ងរទេឬអី? តើនេះមិនមែនជាការបង្អាក់ និងរំខានដល់កិច្ចការរបស់ព្រះជាម្ចាស់ទេឬអី? តើបក្សពួករបស់ពួកទទឹងនឹងព្រះគ្រីស្ទនេះ មិនមែនជាថ្មជំពប់ និងជាឧបសគ្គដែលរារាំងមិនឱ្យបំណងព្រះហឫទ័យរបស់ព្រះជាម្ចាស់ត្រូវបានប្រតិបត្តិនៅក្នុងពួកជំនុំទេឬអី? តើវាមិនមែនជាកម្លាំងទុច្ចរិតដែលប្រឆាំងនឹងព្រះជាម្ចាស់ទេឬអី? ហេតុអ្វីបានជាពួកទទឹងនឹងព្រះគ្រីស្ទធ្វើសកម្មភាពបែបនេះ? ពីព្រោះ នៅក្នុងគំនិតរបស់ពួកគេ គឺច្បាស់ណាស់ថា ប្រសិនបើបុគ្គលវិជ្ជមានទាំងនេះក្រោកឈរឡើង ហើយធ្វើជាពួកអ្នកដឹកនាំ និងពួកអ្នកធ្វើការ នោះពួកគេនឹងក្លាយជាគូប្រជែងរបស់ពួកទទឹងនឹងព្រះគ្រីស្ទ។ ពួកគេនឹងក្លាយជាកម្លាំងប្រឆាំងរបស់ពួកទទឹងនឹងព្រះគ្រីស្ទ ហើយដាច់ខាតនឹងមិនស្ដាប់តាមពាក្យសម្ដីរបស់ពួកទទឹងនឹងព្រះគ្រីស្ទ ឬស្ដាប់បង្គាប់ពួកគេឡើយ។ ពួកគេដាច់ខាតនឹងមិនធ្វើតាមគ្រប់បញ្ជារបស់ពួកទទឹងនឹងព្រះគ្រីស្ទឡើយ។ មនុស្សទាំងនេះគឺគ្រប់គ្រាន់នឹងបង្កើតជាការគំរាមកំហែងដល់ឋានៈរបស់ពួកទទឹងនឹងព្រះគ្រីស្ទហើយ។ នៅពេលដែលពួកទទឹងនឹងព្រះគ្រីស្ទឃើញមនុស្សទាំងនេះ សេចក្ដីស្អប់ក៏កើតឡើងនៅក្នុងចិត្តរបស់ពួកគេ។ ចិត្តរបស់ពួកគេនឹងគ្មានសេចក្ដីសុខ និងភាពស្ងប់ឡើយ ប្រសិនបើពួកគេមិនផាត់ចោល និងផ្ដួលរំលំមនុស្សទាំងនេះ ព្រមទាំងបំផ្លាញកេរ្តិ៍ឈ្មោះរបស់ពួកគេទេនោះ។ ហេតុដូច្នេះហើយ ពួកគេត្រូវតែធ្វើការយ៉ាងលឿន ដើម្បីបណ្ដុះកម្លាំងផ្ទាល់ខ្លួន និងពង្រឹងជួរកងទ័ពរបស់ពួកគេ។ តាមរបៀបនេះ ពួកគេអាចត្រួតត្រារាស្ដ្ររើសតាំងរបស់ព្រះជាម្ចាស់បានកាន់តែច្រើន ហើយនឹងមិនចាំបាច់ព្រួយបារម្ភម្ដងទៀត អំពីអ្នកដេញតាមសេចក្ដីពិតមួយក្ដាប់តូចដែលមកគំរាមកំហែងដល់ឋានៈរបស់ពួកគេឡើយ។ ពួកទទឹងនឹងព្រះគ្រីស្ទបង្កើតកម្លាំងផ្ទាល់ខ្លួននៅក្នុងពួកជំនុំ ដោយយកអ្នកដែលស្ដាប់ពួកគេ ស្ដាប់បង្គាប់នឹងពួកគេ និងអ្នកដែលពូកែលើកជើងពួកគេ ហើយលើកស្ទួយអ្នកទាំងនោះឱ្យទទួលបន្ទុកគ្រប់ផ្នែកនៃកិច្ចការ។ តើការធ្វើបែបនេះមានប្រយោជន៍ដល់កិច្ចការដំណាក់របស់ព្រះជាម្ចាស់ដែរឬទេ? គ្មានទេ។ វាមិនត្រឹមតែគ្មានប្រយោជន៍ប៉ុណ្ណោះទេ ប៉ុន្តែវាថែមទាំងបង្កើតការបង្អាក់ និងការរំខានដល់កិច្ចការរបស់ពួកជំនុំទៀតផង។ ប្រសិនបើកម្លាំងទុច្ចរិតនេះមានមនុស្សច្រើនជាងពាក់កណ្ដាលនៅខាងខ្លួន នោះវាមានឱកាសក្នុងការផ្ដួលរំលំពួកជំនុំមិនខាន។ នេះក៏ព្រោះតែចំនួនអ្នកដេញតាមសេចក្ដីពិតនៅក្នុងពួកជំនុំ មានចំនួនតិចតួច ចំណែកឯអ្នកធ្វើការដោយកម្លាំង និងពួកមិនជឿដែលគ្រាន់តែនៅទីនោះដើម្បីបរិភោគនំប៉័ងឱ្យឆ្អែត មានចំនួនយ៉ាងហោចណាស់ក៏ពាក់កណ្ដាលដែរ។ ក្នុងស្ថានភាពនេះ ប្រសិនបើពួកទទឹងនឹងព្រះគ្រីស្ទផ្ដោតកម្លាំងរបស់ពួកគេទៅលើការបំភាន់ និងទាក់ទាញមនុស្សទាំងនោះឱ្យចូលខាងពួកគេ នោះពួកគេនឹងមានប្រៀបដោយឯកឯង នៅពេលដែលពួកជំនុំបោះឆ្នោតជ្រើសរើសអ្នកដឹកនាំ។ ហេតុដូច្នេះហើយ ដំណាក់របស់ព្រះជាម្ចាស់តែងតែសង្កត់ធ្ងន់ថា ក្នុងអំឡុងពេលបោះឆ្នោត ត្រូវតែប្រកបគ្នាពីសេចក្ដីពិតឱ្យបានច្បាស់លាស់។ ប្រសិនបើអ្នកមិនអាចលាតត្រដាង និងផ្ដួលរំលំពួកទទឹងនឹងព្រះគ្រីស្ទ តាមរយៈការប្រកបគ្នាពីសេចក្ដីពិតទេ នោះពួកទទឹងនឹងព្រះគ្រីស្ទអាចនឹងបំភាន់មនុស្ស ហើយត្រូវបានគេបោះឆ្នោតជ្រើសរើសជាអ្នកដឹកនាំ ដោយដណ្ដើមយក និងត្រួតត្រាពួកជំនុំមិនខាន។ តើនោះមិនមែនជារឿងដ៏គ្រោះថ្នាក់ទេឬអី? ប្រសិនបើមានបុគ្គលទទឹងនឹងព្រះគ្រីស្ទម្នាក់ ឬពីរនាក់លេចឡើងនៅក្នុងពួកជំនុំ វាមិនគួរឱ្យខ្លាចឡើយ ប៉ុន្តែប្រសិនបើពួកទទឹងនឹងព្រះគ្រីស្ទក្លាយជាកម្លាំងមួយ ហើយទទួលបានឥទ្ធិពលដល់កម្រិតណាមួយ នោះទើបជារឿងគួរឱ្យខ្លាច។ ហេតុដូច្នេះហើយ ត្រូវដកឫសគល់ និងបណ្ដេញពួកទទឹងនឹងព្រះគ្រីស្ទចេញពីពួកជំនុំ មុនពេលពួកគេទទួលបានឥទ្ធិពលដល់កម្រិតនោះ។ ភារកិច្ចនេះគឺជាអាទិភាពខ្ពស់បំផុត ហើយវាជារឿងចាំបាច់។ លើសពីនេះទៅទៀត ពួកមិនជឿនៅក្នុងពួកជំនុំ ជាពិសេសអ្នកដែលចូលចិត្តគោរពបូជា និងដើរតាមមនុស្ស អ្នកដែលចូលចិត្តដើរតាមកម្លាំងមានអំណាច អ្នកដែលចូលចិត្តធ្វើជាអ្នកសមគំនិត និងជាកូនចៅរបស់ពួកអារក្ស អ្នកដែលចូលចិត្តបង្កើតជាបក្សពួក គឺពួកមិនជឿ និងពួកអារក្សបែបនេះ គួរតែត្រូវបានបោសសម្អាតចេញឱ្យបានឆាប់រហ័សបំផុត។ មានតែធ្វើបែបនេះទេ ទើបអាចរារាំងហ្វូងមនុស្សពាលទាំងនោះ មិនឱ្យបង្កើតជាកម្លាំង ដើម្បីរំខាន និងត្រួតត្រាពួកជំនុំបាន។ នេះគឺជារឿងដែលរាស្ដ្ររើសតាំងរបស់ព្រះជាម្ចាស់ត្រូវតែមើលឱ្យឃើញច្បាស់ ហើយជារឿងដែលអ្នកយល់ពីសេចក្ដីពិតគួរតែទទួលបន្ទុក។ អស់អ្នកណាដែលទទួលបន្ទុកចំពោះកិច្ចការរបស់ពួកជំនុំ អស់អ្នកណាដែលគិតគូរដល់បំណងព្រះហឫទ័យរបស់ព្រះជាម្ចាស់ ត្រូវតែមើលធ្លុះពីរឿងទាំងនេះតាមសភាពពិតរបស់វា។ ជាពិសេស ពួកគេត្រូវតែមើលធ្លុះពីប្រភេទពួកទទឹងនឹងព្រះគ្រីស្ទ ក៏ដូចជាកូនអារក្សតូចៗដែលចូលចិត្តលើកជើង និងគោរពបូជាមនុស្ស ហើយបន្ទាប់មក ត្រូវដាក់កំហិតលើពួកគេ ឬបោសសម្អាតពួកគេចេញពីពួកជំនុំ។ ការអនុវត្តបែបនេះ គឺពិតជាមានភាពចាំបាច់ខ្លាំងណាស់។ មនុស្សដូចជាពួកទទឹងនឹងព្រះគ្រីស្ទ មានបំណងយ៉ាងជាក់លាក់ក្នុងការចុះសម្រុងជាមួយហ្វូងមនុស្សល្ងង់ខ្លៅ មនុស្សឥតបានការ និងមនុស្សថោកទាប ដែលមិនទទួលយក ឬមិនស្រឡាញ់សេចក្ដីពិតទាំងនេះ។ ពួកគេទាក់ទាញមនុស្សទាំងនោះឱ្យចូលខាងពួកគេ ហើយ «សហការ» ជាមួយពួកគេយ៉ាងចុះសម្រុងយ៉ាងជិតស្និទ្ធ និងយ៉ាងកក់ក្ដៅ។ តើមនុស្សទាំងនោះជាស្អីគេទៅ? តើពួកគេមិនមែនជាសមាជិកនៃបក្សពួកទទឹងនឹងព្រះគ្រីស្ទទេឬអី? ប្រសិនបើខាងលើដកហូតតំណែង «ដូនតាដែលគេគោរពបូជា» របស់ពួកគេ នោះកូនចៅដ៏កតញ្ញូទាំងនេះនឹងមិនព្រមឡើយ ពួកគេនឹងវិនិច្ឆ័យថាខាងលើអយុត្តិធម៌ ហើយពួកគេនឹងរួបរួមគ្នាដើម្បីការពារពួកទទឹងនឹងព្រះគ្រីស្ទ។ តើដំណាក់របស់ព្រះជាម្ចាស់អាចអនុញ្ញាតឱ្យពួកគេបានសម្រេចតាមបំណងដែរឬទេ? អ្វីដែលដំណាក់របស់ព្រះជាម្ចាស់អាចធ្វើបាន គឺចាប់ពួកគេទាំងអស់គ្នាក្នុងសំណាញ់តែមួយ ហើយបោសសម្អាតពួកគេចេញទាំងអស់។ ពួកគេគឺជាបក្សពួកទទឹងនឹងព្រះគ្រីស្ទ ជាពួកអារក្សកំណាច ហើយគ្មាននរណាម្នាក់ក្នុងចំណោមពួកគេ អាចរួចខ្លួនបានឡើយ។ មនុស្សដូចជាពួកទទឹងនឹងព្រះគ្រីស្ទ កម្រនឹងធ្វើសកម្មភាពតែម្នាក់ឯងណាស់ ភាគច្រើនពួកគេប្រមូលផ្ដុំគ្នាជាក្រុមដើម្បីធ្វើសកម្មភាព ដែលមានគ្នាយ៉ាងហោចណាស់ពីរ ឬបីនាក់។ ទោះជាយ៉ាងណាក៏ដោយ ក៏មានករណីបុគ្គលទទឹងនឹងព្រះគ្រីស្ទខ្លះ ដែលធ្វើសកម្មភាពតែម្នាក់ឯងដែរ។ នេះក៏ព្រោះតែពួកគេគ្មានទេពកោសល្យ ឬប្រហែលជាមិនទាន់មានឱកាស។ ប៉ុន្តែ អ្វីដែលពួកគេមានដូចគ្នាជាមួយអ្នកដទៃ គឺការស្រឡាញ់ឋានៈយ៉ាងខ្លាំងរបស់ពួកគេ។ កុំសន្មតថាពួកគេមិនស្រឡាញ់ឋានៈ ដោយសារតែពួកគេគ្មានជំនាញ ឬគ្មានចំណេះដឹងឱ្យសោះ។ នោះគឺជាការយល់ខុសហើយ។ អ្នកមិនទាន់មើលធ្លុះច្បាស់ពីសារជាតិរបស់បុគ្គលទទឹងនឹងព្រះគ្រីស្ទឡើយ។ ឱ្យតែនរណាម្នាក់ជាបុគ្គលទទឹងនឹងព្រះគ្រីស្ទ ពួកគេច្បាស់ជាចូលចិត្តឋានៈហើយ។ ដោយឃើញថាពួកទទឹងនឹងព្រះគ្រីស្ទមិនអាចសហការជាមួយអ្នកណាបាន ចុះហេតុអ្វីបានជាពួកគេបណ្ដុះបណ្ដាលហ្វូងមនុស្សល្ងង់ខ្លៅ មនុស្សឥតបានការ និងមនុស្សថោកទាបបែបនេះ ឱ្យមកលើកជើងពួកគេទៅវិញ? តើពួកគេមានបំណងចង់សហការជាមួយមនុស្សទាំងនេះឬ? ប្រសិនបើពួកគេពិតជាអាចសហការជាមួយមនុស្សទាំងនេះបានមែន នោះពាក្យដែលថា «ពួកទទឹងនឹងព្រះគ្រីស្ទមិនអាចសហការជាមួយអ្នកណាបានឡើយ» នឹងមិនត្រឹមត្រូវនោះទេ។ ពួកគេមិនអាចសហការជាមួយអ្នកណាបានឡើយ ពាក្យថា «អ្នកណា» នោះ គឺសំដៅជាចម្បងទៅលើបុគ្គលវិជ្ជមាន ប៉ុន្តែបើពិចារណាលើនិស្ស័យរបស់បុគ្គលទទឹងនឹងព្រះគ្រីស្ទ ពួកគេក៏មិនអាចសហការជាមួយអ្នកសមគំនិតរបស់ពួកគេបានដែរ។ ដូច្នេះ តើពួកគេបណ្ដុះបណ្ដាលមនុស្សទាំងនេះដើម្បីអ្វីទៅ? ពួកគេកំពុងបណ្ដុះបណ្ដាលហ្វូងមនុស្សល្ងង់ខ្លៅ ដែលងាយស្រួលបញ្ជា ងាយស្រួលគ្រប់គ្រងដោយឧបាយ ដែលគ្មានទស្សនៈផ្ទាល់ខ្លួន ដែលធ្វើតាមអ្វីគ្រប់យ៉ាងដែលពួកទទឹងនឹងព្រះគ្រីស្ទនិយាយ ដើម្បីរួមគ្នាការពារឋានៈរបស់ពួកទទឹងនឹងព្រះគ្រីស្ទ។ ប្រសិនបើបុគ្គលទទឹងនឹងព្រះគ្រីស្ទពឹងផ្អែកលើខ្លួនឯង ពួកគេនឹងនៅឯកោ ហើយវាមិនមែនជារឿងងាយស្រួលឡើយសម្រាប់ពួកគេ ក្នុងការការពារឋានៈរបស់ខ្លួន។ នោះហើយជាមូលហេតុដែលពួកគេទាក់ទាញហ្វូងមនុស្សល្ងង់ខ្លៅ ឱ្យមកចោមរោមជុំវិញពួកគេរាល់ថ្ងៃ និងធ្វើរឿងនានាដើម្បីប្រយោជន៍របស់ពួកគេ។ ពួកគេថែមទាំងបំភាន់រាស្ដ្ររើសតាំងរបស់ព្រះជាម្ចាស់ទៀតផង៖ ពួកគេនិយាយអំពីរបៀបដែលមនុស្សទាំងនេះដេញតាមសេចក្ដីពិត និងរបៀបដែលពួកគេរងទុក្ខ ពួកគេនិយាយថាមនុស្សទាំងនេះស័ក្ដិសមនឹងទទួលបានការបណ្ដុះបណ្ដាល ពួកគេថែមទាំងនិយាយថា នៅពេលដែលមនុស្សទាំងនេះមានបញ្ហា ពួកគេតែងតែមកពិគ្រោះ និងសួរនាំពួកគេ ដែលបញ្ជាក់ថា មនុស្សទាំងនេះសុទ្ធតែជាមនុស្សដែលស្ដាប់បង្គាប់ និងចុះចូល។ តើពួកគេកំពុងបំពេញភារកិច្ចដោយសហការគ្នាឬ? បុគ្គលទទឹងនឹងព្រះគ្រីស្ទកំពុងស្វែងរកហ្វូងមនុស្សដែលនឹងធ្វើសកម្មភាពជំនួសពួកគេ ដែលនឹងធ្វើជាកូនចៅ និងជាអ្នកសមគំនិតរបស់ពួកគេ ដើម្បីពង្រឹងឋានៈរបស់ពួកគេ។ នោះមិនមែនជាការសហការទេ នោះគឺជាការធ្វើរឿងផ្ទាល់ខ្លួន។ នេះហើយជាកម្លាំងរបស់ពួកទទឹងនឹងព្រះគ្រីស្ទ។

អ្នករាល់គ្នានិយាយមើល តើការសហការជាមួយអ្នកដទៃ ជារឿងលំបាកឬទេ? តាមពិតទៅ វាមិនលំបាកនោះទេ។ អាចនិយាយបានថា វាងាយស្រួលផង។ ប៉ុន្តែ ហេតុអ្វីបានជាមនុស្សនៅតែមានអារម្មណ៍ថា នេះជារឿងលំបាកដដែល? គឺដោយសារតែពួកគេមាននិស្ស័យពុករលួយ។ ចំពោះអ្នកដែលមានភាពជាមនុស្ស មានមនសិការ និងមានវិចារណញ្ញាណ ការសហការជាមួយអ្នកដទៃគឺងាយស្រួលគួរសម ហើយពួកគេអាចមានអារម្មណ៍ថា នេះគឺជារឿងដ៏រីករាយមួយ។ នេះគឺដោយសារតែ វាមិនងាយស្រួលទេសម្រាប់នរណាម្នាក់ក្នុងការសម្រេចកិច្ចការអ្វីមួយដោយខ្លួនឯង ហើយមិនថាពួកគេពាក់ព័ន្ធនឹងវិស័យអ្វី ឬកំពុងធ្វើអ្វីនោះទេ ការដែលមាននរណាម្នាក់នៅក្បែរចាំចង្អុលបង្ហាញ និងផ្តល់ជំនួយ គឺតែងតែជារឿងល្អ ដែលវាងាយស្រួលជាងការធ្វើវាដោយខ្លួនឯងឆ្ងាយណាស់។ ម្យ៉ាងវិញទៀត គុណសម្បត្តិរបស់មនុស្ស ឬអ្វីដែលពួកគេផ្ទាល់អាចឆ្លងកាត់បាន គឺមានកម្រិត។ គ្មាននរណាម្នាក់អាចចេះសព្វគ្រប់បែបយ៉ាងនោះទេ៖ វាមិនអាចទៅរួចឡើយដែលមនុស្សម្នាក់អាចដឹងគ្រប់យ៉ាង អាចធ្វើបានគ្រប់យ៉ាង អាចសម្រេចបានគ្រប់យ៉ាងនោះ គឺវាមិនអាចទៅរួចទេ ហើយមនុស្សគ្រប់រូបគួរតែមានវិចារណញ្ញាណបែបនេះ។ ដូច្នេះហើយ មិនថាអ្នកធ្វើអ្វីនោះទេ ទោះជារឿងសំខាន់ ឬមិនសំខាន់ក៏ដោយ អ្នកតែងតែត្រូវការនរណាម្នាក់នៅក្បែរដើម្បីជួយអ្នក ចង្អុលបង្ហាញ និងផ្តល់ដំបូន្មានដល់អ្នក ឬធ្វើអ្វីៗដោយសហការជាមួយអ្នក។ នេះគឺជាមធ្យោបាយតែមួយគត់ដើម្បីធានាថា អ្នកនឹងធ្វើអ្វីៗបានកាន់តែត្រឹមត្រូវ មានកំហុសកាន់តែតិច និងមិនសូវងាយដើរខុសផ្លូវឡើយ ហើយនេះគឺជារឿងល្អ។ ជាពិសេស ការបម្រើព្រះជាម្ចាស់ មិនមែនជារឿងតូចតាចនោះទេ ហើយការមិនដោះស្រាយនិស្ស័យពុករលួយរបស់អ្នក អាចធ្វើឱ្យអ្នកជួបគ្រោះថ្នាក់បាន! មនុស្សមាននិស្ស័យរបស់សាតាំង ហើយអាចបះបោរ និងប្រឆាំងទាស់នឹងព្រះជាម្ចាស់នៅគ្រប់ពេលវេលា និងគ្រប់ទីកន្លែង។ មនុស្សដែលរស់នៅតាមនិស្ស័យរបស់សាតាំង អាចបដិសេធ ប្រឆាំងទាស់ និងក្បត់ព្រះជាម្ចាស់នៅគ្រប់ពេលវេលា។ ពួកទទឹងនឹងព្រះគ្រីស្ទ គឺល្ងង់ខ្លៅណាស់ ពួកគេមិនដឹងពីរឿងនេះទេ ពួកគេគិតថា៖ «ខ្ញុំពិបាកណាស់ទម្រាំតែទទួលបានអំណាច តើហេតុអ្វីខ្ញុំត្រូវចែករំលែកវាជាមួយអ្នកដទៃ? ការប្រគល់វាទៅឱ្យអ្នកដទៃ មានន័យថាខ្ញុំនឹងគ្មានអំណាចសម្រាប់ខ្លួនឯងទេ តើមែនទេ? តើខ្ញុំអាចបង្ហាញពីទេពកោសល្យ និងសមត្ថភាពរបស់ខ្ញុំដោយគ្មានអំណាចបានដោយរបៀបណា?» ពួកគេមិនដឹងទេថា អ្វីដែលព្រះជាម្ចាស់បានផ្ទុកផ្ដាក់ឱ្យមនុស្ស មិនមែនជាអំណាច ឬឋានៈនោះទេ ប៉ុន្តែជាភារកិច្ចមួយ។ ពួកទទឹងនឹងព្រះគ្រីស្ទ ទទួលយកតែអំណាច និងឋានៈប៉ុណ្ណោះ ពួកគេទុកភារកិច្ចរបស់ពួកគេមួយឡែក ហើយពួកគេមិនធ្វើការងារជាក់ស្តែងឡើយ។ ផ្ទុយទៅវិញ ពួកគេគ្រាន់តែដេញតាមកេរ្តិ៍ឈ្មោះ លាភសក្ការៈ និងឋានៈ ហើយ ចង់តែកាន់អំណាច គ្រប់គ្រងរាស្ត្ររើសតាំងរបស់ព្រះជាម្ចាស់ និងសោយសុខពីប្រយោជន៍នៃឋានៈប៉ុណ្ណោះ។ ការធ្វើបែបនេះ គឺមានគ្រោះថ្នាក់ខ្លាំងណាស់ នេះគឺជាការប្រឆាំងទាស់នឹងព្រះជាម្ចាស់ហើយ! ជនណាដែលដេញតាមតែកេរ្តិ៍ឈ្មោះ លាភសក្ការៈ និងឋានៈ ជាជាងការបំពេញភារកិច្ចរបស់ខ្លួនឱ្យបានត្រឹមត្រូវ គឺជាអ្នកដែលកំពុងលេងជាមួយភ្លើង និងលេងសើចនឹងជីវិតរបស់ខ្លួនហើយ។ អ្នកដែលលេងជាមួយភ្លើង និងជីវិតរបស់ពួកគេ អាចនឹងបំផ្លាញខ្លួនឯងបានគ្រប់ពេល។ សព្វថ្ងៃនេះ ក្នុងនាមជាអ្នកដឹកនាំ ឬអ្នកធ្វើការម្នាក់ អ្នកកំពុងតែបម្រើព្រះជាម្ចាស់ ដែលនេះមិនមែនជារឿងធម្មតានោះទេ។ អ្នកមិនមែនកំពុងធ្វើអ្វីៗសម្រាប់នរណាម្នាក់ឡើយ ហើយរឹតតែមិនមែនធ្វើការដើម្បីតែក្រពះ និងការរស់នៅនោះដែរ ផ្ទុយទៅវិញ អ្នកកំពុងតែបំពេញភារកិច្ចរបស់អ្នកនៅក្នុងពួកជំនុំ។ ជាពិសេស ភារកិច្ចនេះគឺបានមកពីការផ្ទុកផ្ដាក់របស់ព្រះជាម្ចាស់។ ដូច្នេះ តើការបំពេញភារកិច្ចនេះមានន័យដូចម្តេច? គឺមានន័យថា អ្នកនឹងត្រូវទទួលខុសត្រូវចំពោះព្រះជាម្ចាស់សម្រាប់ភារកិច្ចរបស់អ្នក មិនថាអ្នកធ្វើវាបានល្អ ឬមិនល្អនោះទេ ទីបំផុត អ្នកត្រូវតែធ្វើការបកស្រាយទូលថ្វាយព្រះជាម្ចាស់ ហើយត្រូវតែមានលទ្ធផលមួយ។ នេះគឺដោយសារតែ អ្វីដែលអ្នកបានទទួលយក គឺជាការផ្ទុកផ្ដាក់របស់ព្រះជាម្ចាស់ ដែលជាការទទួលខុសត្រូវដ៏ពិសិដ្ឋមួយ ហើយមិនថាការទទួលខុសត្រូវនេះធំ ឬតូចនោះទេ វាគឺជារឿងដ៏ធ្ងន់ធ្ងរមួយ។ តើវាធ្ងន់ធ្ងរកម្រិតណា? ក្នុងកម្រិតតូច វាពាក់ព័ន្ធនឹងថាតើអ្នកអាចទទួលបានសេចក្តីពិតនៅក្នុងមួយជីវិតនេះដែរឬទេ ហើយវាពាក់ព័ន្ធនឹងរបៀបដែលព្រះជាម្ចាស់ទតមើលមកអ្នក។ ក្នុងកម្រិតធំ វាទាក់ទងដោយផ្ទាល់ទៅនឹងអនាគត និងជោគវាសនារបស់អ្នក ទាក់ទងនឹងលទ្ធផលរបស់អ្នក ប្រសិនបើអ្នកប្រព្រឹត្តអំពើអាក្រក់ និងប្រឆាំងទាស់នឹងព្រះជាម្ចាស់ អ្នកនឹងត្រូវថ្កោលទោស និងត្រូវដាក់ទោស។ គ្រប់យ៉ាងដែលអ្នកធ្វើ នៅពេលដែលអ្នកបំពេញភារកិច្ចរបស់អ្នក ត្រូវបានកត់ត្រាទុកដោយព្រះជាម្ចាស់ ហើយព្រះជាម្ចាស់មានគោលការណ៍ និងស្តង់ដាផ្ទាល់របស់ទ្រង់ សម្រាប់របៀបដែលវាត្រូវបានដាក់ពិន្ទុ និងវាយតម្លៃ ព្រះជាម្ចាស់កំណត់លទ្ធផលរបស់អ្នកដោយផ្អែកលើការប្រព្រឹត្តទាំងស្រុងរបស់អ្នកនៅក្នុងភារកិច្ចរបស់អ្នក។ តើនេះជារឿងធ្ងន់ធ្ងរដែរឬទេ? វាពិតជាធ្ងន់ធ្ងរមែន! ដូច្នេះ ប្រសិនបើអ្នកត្រូវបានចាត់តាំងភារកិច្ចមួយ តើវាជារឿងដែលអ្នកត្រូវដោះស្រាយតែម្នាក់ឯងមែនទេ? (ទេ។) កិច្ចការនោះ មិនមែនជារឿងដែលអ្នកអាចបញ្ចប់ដោយខ្លួនឯងបាននោះទេ ប៉ុន្តែវាទាមទារឱ្យអ្នកទទួលខុសត្រូវចំពោះវា។ ទំនួលខុសត្រូវនេះគឺជារបស់អ្នក អ្នកត្រូវតែបញ្ចប់ការផ្ទុកផ្ដាក់នោះ។ តើនេះពាក់ព័ន្ធនឹងអ្វី? វាពាក់ព័ន្ធនឹងការសហការ អំពីរបៀបសហការក្នុងការបម្រើ អំពីរបៀបសហការដើម្បីបំពេញភារកិច្ចរបស់អ្នក អំពីរបៀបសហការដើម្បីបញ្ចប់ការផ្ទុកផ្ដាក់របស់អ្នក អំពីរបៀបសហការដើម្បីឱ្យអ្នកធ្វើតាមបំណងព្រះហឫទ័យព្រះជាម្ចាស់។ វាពាក់ព័ន្ធនឹងរឿងទាំងនេះឯង។

ការសហការយ៉ាងចុះសម្រុងគ្នា ពាក់ព័ន្ធនឹងរឿងជាច្រើន។ យ៉ាងហោចណាស់ ចំណុចមួយក្នុងចំណោមរឿងជាច្រើនទាំងនេះ គឺត្រូវអនុញ្ញាតឱ្យអ្នកដទៃនិយាយ និងផ្តល់យោបល់ផ្សេងៗគ្នា។ ប្រសិនបើអ្នកពិតជាមានវិចារណញ្ញាណមែន មិនថាអ្នកធ្វើការងារប្រភេទណានោះទេ ដំបូងអ្នកត្រូវតែរៀនស្វែងរកគោលការណ៍សេចក្ដីពិត ហើយអ្នកក៏គួរតែផ្ដួចផ្ដើមសួររកមតិយោបល់ពីអ្នកដទៃផងដែរ។ ដរាបណាអ្នកចាត់ទុកគ្រប់មតិយោបល់ជារឿងសំខាន់ ហើយបន្ទាប់មកដោះស្រាយបញ្ហាដោយមានចិត្តគំនិតតែមួយ នោះជាមូលដ្ឋាន អ្នកនឹងសម្រេចបាននូវការសហការយ៉ាងចុះសម្រុងគ្នា។ តាមរបៀបនេះ អ្នកនឹងជួបប្រទះការលំបាកកាន់តែតិចនៅក្នុងភារកិច្ចរបស់អ្នក។ មិនថាមានបញ្ហាអ្វីកើតឡើងនោះទេ វានឹងងាយស្រួលក្នុងការដោះស្រាយ និងចាត់ចែង។ នេះគឺជាលទ្ធផលនៃការសហការយ៉ាងចុះសម្រុងគ្នា។ ជួនកាល មានការជជែកវែកញែកគ្នាលើរឿងកំប៉ិកកំប៉ុក ប៉ុន្តែដរាបណារឿងទាំងនេះមិនប៉ះពាល់ដល់កិច្ចការទេ វានឹងមិនមែនជាបញ្ហាឡើយ។ ទោះជាយ៉ាងណាក៏ដោយ ចំពោះបញ្ហាសំខាន់ៗ និងបញ្ហាធំៗដែលពាក់ព័ន្ធនឹងកិច្ចការរបស់ពួកជំនុំ អ្នកត្រូវតែឈានដល់ការឯកភាពគ្នា និងស្វែងរកសេចក្តីពិតដើម្បីរកដំណោះស្រាយ។ ក្នុងនាមជាអ្នកដឹកនាំ ឬអ្នកធ្វើការម្នាក់ ប្រសិនបើអ្នកតែងតែធ្វើខ្លួនដូចជាអ្នកនៅខ្ពស់ជាងអ្នកដទៃ ហើយរីករាយនឹងភារកិច្ចរបស់អ្នកដូចជាតំណែងមន្ត្រីរាជការ តែងតែសោយសុខពីផលប្រយោជន៍នៃឋានៈ តែងតែរៀបចំផែនការផ្ទាល់ខ្លួន តែងតែគិតគូរ និងរីករាយនឹងកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួន តែងតែធ្វើរឿងផ្ទាល់ខ្លួន ហើយតែងតែស្វែងរកឋានៈកាន់តែខ្ពស់ ដើម្បីគ្រប់គ្រង និងត្រួតត្រាមនុស្សកាន់តែច្រើន ព្រមទាំងចង់បានការដំឡើងឋានៈកាន់តែខ្ពស់ នោះវានឹងមានបញ្ហាហើយ។ វាមានគ្រោះថ្នាក់ខ្លាំងណាស់ក្នុងការរីករាយនឹងភារកិច្ចដ៏សំខាន់មួយ ដូចជាតំណែងមន្ត្រីរាជការនោះ។ ប្រសិនបើអ្នកតែងតែធ្វើបែបនេះ ដោយមិនចង់សហការជាមួយអ្នកដទៃ មិនចង់បំបែកអំណាចរបស់អ្នក និងចែករំលែកវាជាមួយអ្នកដទៃ មិនចង់ឱ្យអ្នកដទៃលេចធ្លោជាងអ្នក ឬដណ្ដើមភាពលេចធ្លោរបស់អ្នក ប្រសិនបើអ្នកគ្រាន់តែចង់រីករាយនឹងអំណាចតែម្នាក់ឯង នោះអ្នកគឺជាអាទទឹងនឹងព្រះគ្រីស្ទហើយ។ ប៉ុន្តែ ប្រសិនបើអ្នកឧស្សាហ៍ស្វែងរកសេចក្តីពិត អនុវត្តការបះបោរប្រឆាំងនឹងសាច់ឈាមរបស់អ្នក ចេតនា និងគំនិតរបស់អ្នក ហើយអាចម្ចាស់ការក្នុងការសហការជាមួយអ្នកដទៃ បើកចំហដួងចិត្តរបស់អ្នកដោយគ្មានល្បិចកល ដើម្បីពិគ្រោះ និងស្វែងរកជាមួយអ្នកដទៃ ព្រមទាំងស្តាប់គំនិត និងយោបល់របស់អ្នកដទៃដោយយកចិត្តទុកដាក់ ហើយទទួលយកដំបូន្មានដែលត្រឹមត្រូវ និងស្របតាមសេចក្តីពិត មិនថាវាមកពីនរណានោះទេ នោះរបៀបដែលអ្នកកំពុងអនុវត្ត គឺឈ្លាសវៃ និងត្រឹមត្រូវ ហើយវានឹងរារាំងអ្នកមិនឱ្យដើរខុសផ្លូវ ព្រមទាំងផ្តល់ការការពារដល់អ្នកផងដែរ។ អ្នកត្រូវតែលះបង់ចោលនូវតំណែងជាអ្នកដឹកនាំ លះបង់ចោលនូវអាកប្បកិរិយាអួតអាងនៃឋានៈ ចាត់ទុកខ្លួនឯងជាមនុស្សធម្មតាម្នាក់ ដាក់ខ្លួនឱ្យស្មើភាពជាមួយអ្នកដទៃ និងមានផ្នត់គំនិតទទួលខុសត្រូវចំពោះភារកិច្ចរបស់អ្នក។ នេះគឺជារបៀបប្រព្រឹត្តដ៏ត្រឹមត្រូវ។ ប្រសិនបើអ្នកតែងតែចាត់ទុកភារកិច្ចរបស់អ្នកជាតំណែងផ្លូវការ និងជាឋានៈ ឬជាកិត្តិយសមួយ ហើយស្រមៃថាអ្នកដទៃនៅទីនោះដើម្បីធ្វើការ និងបម្រើតំណែងរបស់អ្នក នោះវាគឺជារឿងដ៏មានបញ្ហា ហើយព្រះជាម្ចាស់នឹងស្អប់ខ្ពើម និងខ្ពើមរអើមអ្នកជាមិនខាន។ ប្រសិនបើអ្នកជឿថា អ្នកមានភាពស្មើគ្នាជាមួយអ្នកដទៃ អ្នកគ្រាន់តែមានការផ្ទុកផ្ដាក់ និងការទទួលខុសត្រូវពីព្រះជាម្ចាស់ច្រើនជាងបន្តិចប៉ុណ្ណោះ ប្រសិនបើអ្នកអាចរៀនដាក់ខ្លួនឱ្យស្មើភាពជាមួយពួកគេ ហើយថែមទាំងអាចបន្ទាបខ្លួនដើម្បីសួរពីគំនិតរបស់អ្នកដទៃ ហើយប្រសិនបើអ្នកអាចស្តាប់នូវអ្វីដែលពួកគេនិយាយដោយស្មោះត្រង់ យ៉ាងដិតដល់ និងដោយយកចិត្តទុកដាក់ នោះអ្នកនឹងអាចសហការយ៉ាងចុះសម្រុងជាមួយអ្នកដទៃបាន។ តើការសហការយ៉ាងចុះសម្រុងគ្នានេះ នឹងសម្រេចបានលទ្ធផលអ្វីខ្លះ? លទ្ធផលគឺធំធេងណាស់។ អ្នកនឹងទទួលបាននូវអ្វីដែលអ្នកមិនធ្លាប់មានពីមុនមក ដែលជាពន្លឺនៃសេចក្តីពិត និងតថភាពនៃជីវិត។ អ្នកនឹងរកឃើញចំណុចល្អរបស់អ្នកដទៃ និងរៀនសូត្រពីចំណុចខ្លាំងរបស់ពួកគេ។ មានរឿងមួយទៀត៖ អ្នកគិតថាអ្នកដទៃជាមនុស្សល្ងង់ខ្លៅ យឺតយ៉ាវ ឆោតល្ងង់ ឬអន់ជាងអ្នក ប៉ុន្តែនៅពេលដែលអ្នកស្តាប់មតិយោបល់របស់ពួកគេ ឬនៅពេលដែលអ្នកដទៃបើកចំហដួងចិត្តចំពោះអ្នក អ្នកនឹងរកឃើញដោយមិនដឹងខ្លួនថា គ្មាននរណាម្នាក់សាមញ្ញនោះទេ ថាគ្រប់គ្នាមានគំនិតពិសេសរៀងៗខ្លួន ហើយថាមានចំណុចគួរឱ្យសរសើរចំពោះមនុស្សគ្រប់រូប។ ប្រសិនបើអ្នករៀនសហការយ៉ាងចុះសម្រុងជាមួយអ្នកដទៃ វាមិនត្រឹមតែអាចជួយអ្នកឱ្យរៀនសូត្រពីចំណុចខ្លាំងរបស់ពួកគេប៉ុណ្ណោះទេ វាក៏អាចបើកសម្ដែងពីភាពក្រអឺតក្រទម និងការរាប់ខ្លួនឯងជាសុចរិតរបស់អ្នកផងដែរ ហើយរារាំងអ្នកមិនឱ្យស្រមៃថាខ្លួនឯងឆ្លាតនោះទេ។ នៅពេលដែលអ្នកលែងចាត់ទុកខ្លួនឯងថាឆ្លាតជាង និងល្អជាងអ្នកដទៃទៀត អ្នកនឹងឈប់រស់នៅក្នុងសភាពដែលស្រឡាញ់ខ្លួនឯង និងកោតសរសើរខ្លួនឯងនេះហើយ។ ហើយនោះនឹងការពារអ្នក តើមែនទេ? នេះគឺជាមេរៀនដែលអ្នកគួររៀនសូត្រ និងជាអត្ថប្រយោជន៍ដែលអ្នកគួរទទួលបាន ពីការសហការជាមួយអ្នកដទៃ។

ពេលខ្ញុំទាក់ទងជាមួយមនុស្ស ខ្ញុំយកចិត្តទុកដាក់ស្ដាប់នូវអ្វីដែលមនុស្សភាគច្រើននិយាយ។ ខ្ញុំតែងតែសង្កេតមើលមនុស្សគ្រប់ប្រភេទ ស្ដាប់ពួកគេនិយាយ និងសិក្សាពីភាសា និងរបៀបដែលពួកគេប្រើប្រាស់ក្នុងការនិយាយ។ ឧទាហរណ៍ ពីមុនអ្នកធ្លាប់សន្មតថា មនុស្សភាគច្រើនមានការអប់រំបន្តិចបន្តួចប៉ុណ្ណោះ ប៉ុន្តែមិនយល់ពីជំនាញកិច្ចការនោះទេ ដូច្នេះមិនចាំបាច់ទាក់ទងជាមួយពួកគេឡើយ។ តាមពិតទៅ នេះគឺជារឿងមិនត្រឹមត្រូវទេ។ នៅពេលដែលអ្នកទាក់ទងជាមួយមនុស្សទាំងនេះ ឬសូម្បីតែជាមួយមនុស្សពិសេសមួយចំនួន អ្នកអាចយល់ពីរឿងរ៉ាវដែលស្ថិតនៅជ្រៅក្នុងដួងចិត្តរបស់ពួកគេ ដែលអ្នកមិនអាចមើលឃើញ ឬដឹងបាន ដូចជាគំនិត និងទស្សនៈរបស់ពួកគេ ដែលខ្លះគឺវៀចវេរ ហើយខ្លះទៀតគឺត្រឹមត្រូវ។ ជាការពិតណាស់ ភាព «ត្រឹមត្រូវ» នោះ អាចនៅឆ្ងាយពីសេចក្តីពិត វាអាចគ្មានទំនាក់ទំនងអ្វីជាមួយសេចក្តីពិតឡើយ។ ប៉ុន្តែ អ្នកនឹងអាចដឹងពីទិដ្ឋភាពជាច្រើនទៀតនៃភាពជាមនុស្ស។ តើនេះមិនមែនជារឿងល្អសម្រាប់អ្នកទេឬ? (មែនហើយ)។ នេះហើយដែលហៅថាចំណេះដឹងទូលំទូលាយ នេះក៏ជាវិធីមួយដើម្បីបង្កើនចំណេះដឹងទូលំទូលាយរបស់អ្នកផងដែរ។ មនុស្សខ្លះអាចនិយាយថា៖ «តើការបង្កើនចំណេះដឹងទូលំទូលាយទាំងនោះមានប្រយោជន៍អ្វីទៅ?» វាមានប្រយោជន៍ចំពោះការយល់ដឹងរបស់អ្នកអំពីមនុស្សគ្រប់ប្រភេទ និងចំពោះការញែកដឹង និងការវែកញែករបស់អ្នកអំពីមនុស្សគ្រប់ប្រភេទ ហើយរឹតតែមានប្រយោជន៍ចំពោះសមត្ថភាពរបស់អ្នកក្នុងការជួយមនុស្សគ្រប់ប្រភេទទៀតផង។ នេះគឺជាផ្លូវដែលកិច្ចការជាច្រើនត្រូវបានបំពេញ។ មនុស្សខ្លះមានភាពខាងវិញ្ញាណក្លែងក្លាយ ហើយជឿថា៖ «ឥឡូវនេះ ខ្ញុំជឿលើព្រះជាម្ចាស់ហើយ ខ្ញុំមិនស្ដាប់ការផ្សាយ ឬព័ត៌មានទេ ហើយខ្ញុំក៏មិនអានកាសែតដែរ។ ខ្ញុំមិនទាក់ទងជាមួយពិភពខាងក្រៅឡើយ។ មនុស្សទាំងអស់ មកពីគ្រប់មជ្ឈដ្ឋាន និងគ្រប់វិជ្ជាជីវៈ សុទ្ធតែជាអារក្ស!» គឺអ្នកគិតខុសហើយ។ ប្រសិនបើអ្នកមានសេចក្តីពិត តើអ្នកនៅតែខ្លាចក្នុងការទាក់ទងជាមួយអារក្សទៀតឬ? សូម្បីតែព្រះជាម្ចាស់ ជួនកាលក៏មានការទាក់ទងជាមួយសាតាំងនៅក្នុងពិភពខាងវិញ្ញាណដែរ។ តើព្រះអង្គមានការផ្លាស់ប្ដូរដោយសាររឿងនេះដែរឬទេ? គឺមិនផ្លាស់ប្ដូរសូម្បីតែបន្តិច។ អ្នកខ្លាចក្នុងការទាក់ទងជាមួយអារក្ស ហើយនៅក្នុងភាពភ័យខ្លាចនោះ គឺមានបញ្ហាមួយ។ អ្វីដែលគួរឱ្យខ្លាចពិតប្រាកដនោះគឺថា អ្នកមិនយល់ពីសេចក្តីពិត ថាអ្នកមានការយល់ដឹង និងទស្សនៈមិនត្រឹមត្រូវអំពីការជឿលើព្រះជាម្ចាស់ និងអំពីសេចក្តីពិត ថាអ្នកមានសញ្ញាណ និងការស្រមើស្រមៃជាច្រើន ហើយថាអ្នកប្រកាន់ខ្ជាប់នូវច្បាប់ទម្លាប់ពេក។ ហេតុនេះហើយ មិនថាអ្នកជាអ្នកដឹកនាំ ឬអ្នកធ្វើការ ឬជាប្រធានក្រុមនោះទេ មិនថាអ្នកទទួលខុសត្រូវលើការងារអ្វី និងដើរតួជាអ្វីក៏ដោយ អ្នកត្រូវតែរៀនសហការជាមួយអ្នកដទៃ និងទាក់ទងជាមួយពួកគេ។ កុំនិយាយតែទ្រឹស្ដីខ្ពស់ហួសហេតុពេក ហើយកុំតែងតែធ្វើពុតជាខ្ពង់ខ្ពស់ ដើម្បីឱ្យមនុស្សស្ដាប់តាមអ្នកឱ្យសោះ។ ប្រសិនបើអ្នកតែងតែនិយាយទ្រឹស្ដីខ្ពស់ហួសហេតុពេក ហើយអ្នកមិនដែលអាចអនុវត្តសេចក្តីពិត ឬសហការជាមួយអ្នកដទៃបាន នោះអ្នកកំពុងតែធ្វើឱ្យខ្លួនឯងអាម៉ាស់មុខហើយ។ តើមាននរណាគេខ្វល់ពីអ្នកទៀតទៅ? តើការដួលរលំរបស់ពួកផារិស៊ី កើតឡើងដោយរបៀបណា? ពួកគេតែងតែអធិប្បាយពីទ្រឹស្ដីទេវវិទ្យា និងនិយាយទ្រឹស្ដីខ្ពស់ហួសហេតុពេក។ នៅពេលដែលពួកគេបន្តធ្វើបែបនេះ ព្រះជាម្ចាស់លែងមាននៅក្នុងដួងចិត្តរបស់ពួកគេទៀតហើយ ពួកគេបានបដិសេធព្រះអង្គ ហើយថែមទាំងបានប្រើប្រាស់សញ្ញាណ ច្បាប់ និងបទប្បញ្ញត្តិរបស់មនុស្ស ដើម្បីថ្កោលទោស និងប្រឆាំងទាស់នឹងព្រះជាម្ចាស់ ព្រមទាំងបានឆ្កាងព្រះអង្គនៅលើឈើឆ្កាងទៀតផង។ ពួកគេកាន់ព្រះគម្ពីរពេញមួយថ្ងៃ ដោយអាន និងស្រាវជ្រាវព្រះគម្ពីរ ហើយអាចទន្ទេញបទគម្ពីរបានយ៉ាងស្ទាត់ជំនាញ។ តើទីបំផុត លទ្ធផលទៅជាយ៉ាងណា? ពួកគេមិនដឹងថាព្រះជាម្ចាស់គង់នៅទីណាទេ ក៏មិនដឹងថានិស្ស័យរបស់ព្រះអង្គជាអ្វីដែរ ហើយទោះបីជាព្រះអង្គបានសម្ដែងចេញនូវសេចក្តីពិតជាច្រើនក៏ដោយ ក៏ពួកគេមិនបានទទួលយកសូម្បីតែបន្តិចសោះ ផ្ទុយទៅវិញ ពួកគេបានប្រឆាំងទាស់ និងថ្កោលទោសព្រះអង្គ។ តើនេះមិនមែនជាទីបញ្ចប់របស់ពួកគេទេឬ? អ្នករាល់គ្នាដឹងយ៉ាងច្បាស់ហើយថា លទ្ធផលនៃរឿងនោះគឺយ៉ាងណា។ តើអ្នករាល់គ្នាមានទស្សនៈខុសទំនងបែបនេះ នៅក្នុងការជឿលើព្រះជាម្ចាស់របស់អ្នករាល់គ្នាដែរឬទេ? តើអ្នករាល់គ្នាមិនត្រូវបានបិទខ្ទប់ទេឬ? (មែនហើយ)។ តើអ្នកឃើញខ្ញុំត្រូវបានបិទខ្ទប់ដែរឬទេ? ជួនកាល ខ្ញុំអានព័ត៌មាន ហើយជួនកាល ខ្ញុំមើលបទសម្ភាសន៍ជាមួយភ្ញៀវកិត្តិយស និងកម្មវិធីផ្សេងៗទៀតបែបនេះ។ ជួនកាល ខ្ញុំជជែកលេងជាមួយបងប្អូនប្រុសស្រី ហើយជួនកាល ខ្ញុំជជែកជាមួយអ្នកធ្វើម្ហូប ឬអ្នកសម្អាត។ ខ្ញុំនិយាយលេងបន្តិចបន្តួចជាមួយនរណាក៏ដោយដែលខ្ញុំបានឃើញ។ កុំគិតថា ដោយសារតែអ្នកបានទទួលភារកិច្ចមួយ ឬដោយសារតែអ្នកមានទេពកោសល្យពិសេសណាមួយ ឬសូម្បីតែដោយសារតែអ្នកបានទទួលបេសកកម្មពិសេសមួយ នោះអ្នកមានភាពពិសេសជាងអ្នកដទៃឱ្យសោះ។ ការគិតនោះខុសហើយ។ ពេលណាដែលអ្នកគិតថាខ្លួនឯងពិសេសជាងអ្នកដទៃ ទស្សនៈដ៏ខុសឆ្គងនោះ នឹងចាក់សោអ្នកនៅក្នុងទ្រុងដោយមិនដឹងខ្លួន វាជារបាំងដែកនិងលង្ហិនដែលបិទបាំងអ្នកពីខាងក្រៅ។ បន្ទាប់មក អ្នកនឹងមានអារម្មណ៍ថាខ្លួនឯងខ្ពស់ជាងគេបំផុត ថាអ្នកមិនអាចធ្វើរឿងនេះ ឬរឿងនោះបានទេ ថាអ្នកមិនអាចនិយាយ ឬទាក់ទងជាមួយមនុស្សនេះ ឬមនុស្សនោះបានទេ ថាអ្នកសូម្បីតែសើចក៏មិនបានដែរ។ ហើយទីបំផុត តើមានអ្វីកើតឡើង? តើអ្នកក្លាយជាមនុស្សបែបណា? (មនុស្សឯកោនៅដាច់ពីគេឯង)។ អ្នកក្លាយជាមនុស្សឯកោនៅដាច់ពីគេឯង។ ចូរមើលចុះ ព្រះចៅអធិរាជសម័យបុរាណ តែងតែមានបន្ទូលរឿងដូចជា «អញ ដែលនៅតែឯង គឺបែបនេះ ឬបែបនោះ» «អញ ដែលឯកោ គឺបែបនេះ ឬបែបនោះ» «អញ ដែលនៅតែឯង គិតថា» ដោយតែងតែប្រកាសថាខ្លួនឯងនៅតែឯង។ ប្រសិនបើអ្នកតែងតែប្រកាសថាខ្លួនឯងនៅតែឯង តើអ្នកគិតថាខ្លួនឯងអស្ចារ្យប៉ុនណាទៅ? អស្ចារ្យរហូតដល់អ្នកពិតជាបានក្លាយជាបុត្រានៃស្ថានសួគ៌មែនទេ? តើអ្នកជាមនុស្សបែបនោះឬ? តាមសារជាតិ អ្នកគ្រាន់តែជាមនុស្សធម្មតាម្នាក់ប៉ុណ្ណោះ។ ប្រសិនបើអ្នកតែងតែគិតថាខ្លួនឯងអស្ចារ្យ និងអស្ចារ្យខុសពីធម្មតា នោះអ្នកមានបញ្ហាហើយ។ វានឹងមានបញ្ហាមិនខាន។ ប្រសិនបើអ្នកដោះស្រាយជាមួយរឿងរ៉ាវក្នុងលោកីយ៍ និងប្រព្រឹត្តខ្លួនដោយមានទស្សនៈខុសឆ្គងបែបនេះ នោះរបៀប និងមធ្យោបាយនៃសកម្មភាពរបស់អ្នកនឹងផ្លាស់ប្ដូរ ហើយគោលការណ៍របស់អ្នកក៏នឹងផ្លាស់ប្ដូរដែរ។ ប្រសិនបើអ្នកតែងតែគិតថាខ្លួនឯងនៅដាច់ដោយឡែកពីគេ ថាអ្នកខ្ពស់ជាងអ្នកដទៃទាំងអស់ ថាអ្នកមិនគួរធ្វើរឿងនេះ ឬរឿងនោះទេ ថាការធ្វើរឿងបែបនេះគឺមិនស័ក្តិសមនឹងឋានៈ និងកិត្តិយសរបស់អ្នកទេ តើនេះមិនមែនមានន័យថាមានបញ្ហាកើតឡើងហើយទេឬ? (មែនហើយ)។ អ្នកនឹងមានអារម្មណ៍ថា៖ «ដោយមានឋានៈដូចជាខ្ញុំ ខ្ញុំមិនអាចនិយាយប្រាប់គ្រប់យ៉ាងទៅកាន់អ្នកដទៃបានទេ!» «ដោយមានឋានៈដូចជាខ្ញុំ ខ្ញុំមិនអាចប្រាប់អ្នកដទៃថាខ្ញុំបះបោរបានទេ!» «ដោយមានកិត្តិយសដូចជាខ្ញុំ ខ្ញុំមិនអាចប្រាប់អ្នកដទៃពីរឿងដែលធ្វើឱ្យអាប់ឱនកិត្តិយស ដូចជាភាពទន់ខ្សោយ កំហុសឆ្គង ចំណុចខ្វះខាត និងការខ្វះការអប់រំរបស់ខ្ញុំបានទេ ខ្ញុំដាច់ខាតមិនអាចឱ្យនរណាម្នាក់ដឹងពីរឿងទាំងនោះឡើយ!» ធ្វើបែបនោះពិតជាហត់នឿយណាស់ តើមែនទេ? (មែនហើយ)។ ប្រសិនបើអ្នករស់នៅយ៉ាងហត់នឿយបែបនេះ តើអ្នកអាចបំពេញភារកិច្ចរបស់អ្នកបានល្អដែរឬទេ? (ទេ។) តើបញ្ហាកើតឡើងពីណា? វាកើតឡើងនៅក្នុងទស្សនៈរបស់អ្នកចំពោះភារកិច្ច និងឋានៈរបស់អ្នក។ ទោះបីជាអ្នកជា «មន្ត្រី» ធំប៉ុនណាក៏ដោយ ទោះបីជាអ្នកកាន់តំណែងអ្វីក៏ដោយ ទោះបីជាអ្នកគ្រប់គ្រងមនុស្សប៉ុន្មាននាក់ក៏ដោយ តាមពិតទៅ វាគ្រាន់តែជាភារកិច្ចខុសគ្នាប៉ុណ្ណោះ។ អ្នកមិនមានអ្វីខុសប្លែកពីអ្នកដទៃឡើយ។ អ្នកមិនអាចមើលធ្លុះពីរឿងនេះទេ ប៉ុន្តែតែងតែមានអារម្មណ៍នៅក្នុងចិត្តថា៖ «វាមិនមែនជាភារកិច្ចខុសគ្នានោះទេ តាមពិតវាគឺជាភាពខុសគ្នានៃកិត្តិយស។ ខ្ញុំត្រូវតែនៅពីលើអ្នកដទៃ តើខ្ញុំអាចសហការជាមួយអ្នកដទៃបានដោយរបៀបណា? ពួកគេគួរតែសហការជាមួយខ្ញុំវិញទើបត្រូវ ខ្ញុំមិនអាចសហការជាមួយពួកគេបានទេ!» ប្រសិនបើអ្នកតែងតែគិតបែបនេះ តែងតែចង់នៅពីលើអ្នកដទៃទាំងអស់ តែងតែចង់ឈរលើស្មារបស់អ្នកដទៃ នៅពីលើពួកគេ ហើយមើលងាយពួកគេ នោះវានឹងមិនងាយស្រួលទេសម្រាប់អ្នកក្នុងការសហការជាមួយមនុស្ស។ អ្នកនឹងតែងតែគិតថា៖ «តើមនុស្សនោះដឹងអ្វីខ្លះទៅ? ប្រសិនបើគាត់ដឹងរឿងរ៉ាវមែន នោះបងប្អូនប្រុសស្រីច្បាស់ជាជ្រើសរើសគាត់ជាអ្នកដឹកនាំបាត់ទៅហើយ។ ចុះហេតុអ្វីបានជាពួកគេជ្រើសរើសខ្ញុំ? ពីព្រោះខ្ញុំពូកែជាងគាត់។ ដូច្នេះ ខ្ញុំមិនគួរពិភាក្សារឿងរ៉ាវជាមួយគាត់ទេ។ ប្រសិនបើខ្ញុំធ្វើដូច្នេះ វាមានន័យថាខ្ញុំមិនអស្ចារ្យទេ។ ដើម្បីបញ្ជាក់ថាខ្ញុំអស្ចារ្យ ខ្ញុំមិនអាចពិភាក្សារឿងរ៉ាវជាមួយនរណាម្នាក់ឡើយ។ គ្មាននរណាម្នាក់ស័ក្តិសមនឹងពិភាក្សាកិច្ចការជាមួយខ្ញុំទេ គឺគ្មាននរណាម្នាក់ទាល់តែសោះ!» នេះហើយជារបៀបគិតរបស់ពួកទទឹងនឹងព្រះគ្រីស្ទ។

នៅប្រទេសចិនដីគោក គណបក្សកុម្មុយនីស្តបង្ក្រាបលើជំនឿសាសនា។ វាគឺជាបរិយាកាសដ៏អាក្រក់មួយ។ អ្នកជឿលើព្រះជាម្ចាស់ប្រឈមនឹងគ្រោះថ្នាក់នៃការចាប់ខ្លួនបានគ្រប់ពេល ដូច្នេះ ពួកអ្នកដឹកនាំ និងពួកអ្នកធ្វើការ មិនសូវជួបជុំគ្នាញឹកញាប់នោះទេ។ ជួនកាល ពួកគេមិនអាចសូម្បីតែរៀបចំការជួបជុំអ្នករួមកិច្ចការម្ដងក្នុងមួយខែផង ពួកគេរង់ចាំរហូតដល់កាលៈទេសៈអនុញ្ញាតឱ្យជួបជុំគ្នា ឬរហូតដល់ពួកគេរកបានកន្លែងស័ក្តិសមទើបជួបជុំគ្នា។ ចុះតើកិច្ចការត្រូវអនុវត្តដោយរបៀបណាទៅ? នៅពេលមានការរៀបចំកិច្ចការ ត្រូវតែរកនរណាម្នាក់ឱ្យយកទៅប្រគល់បន្ដ។ ម្ដងនោះ យើងបានរកបងប្អូនប្រុសម្នាក់ដែលនៅក្បែរនោះ ឱ្យយកការរៀបចំកិច្ចការទៅប្រគល់ឱ្យអ្នកដឹកនាំតំបន់ម្នាក់។ បងប្អូនប្រុសនេះគឺជាអ្នកជឿធម្មតាម្នាក់ ហើយនៅពេលដែលគាត់បានប្រគល់ការរៀបចំកិច្ចការនោះ អ្នកដឹកនាំតំបន់នោះបានអានវា ហើយនិយាយថា៖ «ហ៊ឺស។ នេះគឺជារឿងដែលខ្ញុំបានរំពឹងទុករួចហើយ»។ តើគាត់កំពុងអួតបង្ហាញអ្វីនៅចំពោះមុខបងប្អូនប្រុសនោះ? គាត់កំពុងតែធ្វើឫកធំ ដើម្បីឱ្យអ្នកដែលមើលមកនិយាយថា៖ «អូហូ គាត់មើលទៅថ្លៃថ្នូរណាស់។ មានរបៀបរបបមែន!»។ នេះមិនទាន់អស់ទេ ភ្លាមៗបន្ទាប់ពីនោះ គាត់បាននិយាយថា៖ «នេះឬជាមនុស្សដែលគេបញ្ជូនមកឱ្យប្រគល់ការរៀបចំកិច្ចការឱ្យខ្ញុំ? កម្រិតថ្នាក់របស់គាត់មិនខ្ពស់គ្រប់គ្រាន់ទេ!» នេះមានន័យថា៖ «ខ្ញុំជាអ្នកដឹកនាំតំបន់ ជាអ្នកដឹកនាំដ៏សំខាន់ម្នាក់។ តើអាចបញ្ជូនអ្នកជឿធម្មតាម្នាក់ឱ្យមកប្រគល់របស់របរឱ្យខ្ញុំដោយរបៀបណា? តើនេះមិនមែនជាការរំលងថ្នាក់ទេឬ? ថ្នាក់លើពិតជាមើលងាយខ្ញុំណាស់។ ខ្ញុំជាអ្នកដឹកនាំតំបន់ ដូច្នេះ យ៉ាងហោចណាស់ពួកគេគួរតែបញ្ជូនអ្នកដឹកនាំស្រុកម្នាក់ឱ្យមកប្រគល់របស់នេះ ប៉ុន្តែពួកគេបែរជាឱ្យអ្នកជឿធម្មតាដែលនៅថ្នាក់ទាបបំផុតមកធ្វើរឿងនេះទៅវិញ កម្រិតថ្នាក់របស់គាត់មិនខ្ពស់គ្រប់គ្រាន់ទេ!» តើគាត់ជាមនុស្សបែបណាទៅ! តើគាត់ស្រឡាញ់ឋានៈរបស់គាត់ដល់កម្រិតណាទៅ ទើបហ៊ាននិយាយថាអ្នកដែលយករបស់មកប្រគល់ឱ្យ មានកម្រិតថ្នាក់មិនខ្ពស់គ្រប់គ្រាន់នោះ? គាត់ចាត់ទុកតំណែងរបស់គាត់ជាលេសដើម្បីបញ្ចេញអំណាចរបស់គាត់។ តើគាត់មិនមែនជាមនុស្សរបស់អារក្សទេឬ? (មែនហើយ)។ គាត់ពិតជាមនុស្សរបស់អារក្សមែន។ នៅក្នុងកិច្ចការរបស់ពួកជំនុំ តើយើងរើសអើងថាអ្នកណាគួរទៅបញ្ជូនរបស់របរ ឬទៅជូនដំណឹងឬ? នៅក្នុងបរិយាកាសដូចជានៅប្រទេសចិនដីគោក បងប្អូនប្រុសស្រីប្រឈមនឹងហានិភ័យយ៉ាងធំធេងនៅតាមផ្លូវដើម្បីធ្វើការប្រគល់របស់របរ ប៉ុន្តែនៅពេលដែលបងប្អូនប្រុសនេះមកដល់ជាមួយនឹងការរៀបចំកិច្ចការ គាត់បែរជាត្រូវបានអ្នកដឹកនាំប្រាប់ថា គាត់មានកម្រិតថ្នាក់មិនខ្ពស់គ្រប់គ្រាន់ទៅវិញ ដែលបញ្ជាក់ថា ត្រូវតែរកនរណាម្នាក់ដែលមានកម្រិតថ្នាក់គ្រប់គ្រាន់ ជានរណាម្នាក់ដែលមានកិត្តិយស និងឋានៈស័ក្តិសមនឹងអ្នកដឹកនាំនោះ ហើយបើមិនធ្វើដូច្នេះទេ គឺស្មើនឹងការមើលងាយអ្នកដឹកនាំនោះហើយ តើនេះមិនមែនជានិស្ស័យរបស់អាទទឹងនឹងព្រះគ្រីស្ទទេឬ? (មែនហើយ)។ នេះគឺជានិស្ស័យរបស់អាទទឹងនឹងព្រះគ្រីស្ទហើយ។ មនុស្សរបស់អារក្សនេះ មិនអាចធ្វើកិច្ចការជាក់ស្តែងអ្វីបានទេ ហើយគាត់ក៏គ្មានជំនាញអ្វីដែរ ប៉ុន្តែគាត់នៅតែទាមទារបែបនេះ គាត់នៅតែឱ្យតម្លៃខ្លាំងលើឋានៈដដែល។ តើពាក្យសម្ដីប្រចាំមាត់របស់គាត់គឺជាអ្វី? គឺ «កម្រិតថ្នាក់របស់គាត់មិនខ្ពស់គ្រប់គ្រាន់ទេ»។ មិនថាអ្នកណានិយាយជាមួយគាត់ទេ ដំបូងគាត់សួរថា៖ «តើអ្នកជាអ្នកដឹកនាំកម្រិតណា? ជាប្រធានក្រុមតូចឬ? ចេញឱ្យឆ្ងាយទៅ កម្រិតថ្នាក់របស់អ្នកមិនខ្ពស់គ្រប់គ្រាន់ទេ!» ប្រសិនបើបងប្អូនថ្នាក់លើជាអ្នករៀបចំការជួបជុំ គាត់នឹងតែងតែខិតទៅមុខជានិច្ច ដោយនិយាយថា៖ «បងប្រុសនេះ គឺជាអ្នកធំជាងគេក្នុងចំណោមអ្នកដឹកនាំពួកជំនុំ ហើយខ្ញុំគឺជាអ្នកបន្ទាប់ពីគាត់។ ទោះគាត់អង្គុយនៅទីណា ខ្ញុំនឹងទៅអង្គុយនៅក្បែរគាត់ ទៅតាមកម្រិតថ្នាក់»។ នេះហើយជារបៀបដែលគាត់បែងចែកយ៉ាងច្បាស់នៅក្នុងចិត្តរបស់គាត់។ តើនេះមិនមែនជាការគ្មានភាពអៀនខ្មាសទេឬ? (មែនហើយ)។ វាពិតជាគ្មានភាពអៀនខ្មាសខ្លាំងណាស់ គាត់គ្មានការស្គាល់ខ្លួនឯងទាល់តែសោះ! តើគាត់គ្មានភាពអៀនខ្មាសដល់កម្រិតណាទៅ? ដល់កម្រិតដែលធ្វើឱ្យមនុស្សខ្ពើមរអើម។ ទោះបីជាគាត់មានតំណែងជាអ្នកដឹកនាំក៏ដោយ តើគាត់អាចធ្វើអ្វីបានទៅ? តើគាត់ធ្វើវាបានល្អកម្រិតណាទៅ? គាត់ចាំបាច់ត្រូវមានលទ្ធផលខ្លះដើម្បីបង្ហាញ មុនពេលគាត់អាចអួតពីលក្ខណៈសម្បត្តិរបស់គាត់ ធ្វើបែបនោះទើបស័ក្តិសម ធ្វើបែបនោះទើបសមហេតុផល។ ប៉ុន្តែ គាត់បែរជាបែងចែកមនុស្សទៅតាមកម្រិតថ្នាក់ ដោយមិនទទួលបានលទ្ធផលអ្វីសោះ ដោយមិនបានធ្វើកិច្ចការអ្វីសោះទៅវិញ! ចុះតើគាត់មានកម្រិតថ្នាក់អ្វីទៅ? ក្នុងនាមជាអ្នកដឹកនាំតំបន់ម្នាក់ គាត់មិនបានធ្វើកិច្ចការជាក់ស្តែងច្រើននោះទេ គាត់មិនស័ក្តិសមនឹងកម្រិតថ្នាក់នេះឡើយ។ ប្រសិនបើខ្ញុំត្រូវបែងចែកមនុស្សទៅតាមកម្រិតថ្នាក់ តើមាននរណាម្នាក់អាចចូលមកជិតខ្ញុំបានដែរឬទេ? គឺគ្មានទេ។ តើអ្នករាល់គ្នាឃើញខ្ញុំបែងចែកដោយផ្អែកលើកម្រិតថ្នាក់ នៅពេលដែលខ្ញុំទាក់ទងជាមួយមនុស្សដែរឬទេ? គឺទេ មិនថាខ្ញុំជួបនរណានោះទេ ខ្ញុំនិយាយជាមួយពួកគេបន្តិចបន្តួចប្រសិនបើខ្ញុំអាចធ្វើបាន ហើយប្រសិនបើខ្ញុំគ្មានពេលទេ ខ្ញុំគ្រាន់តែស្វាគមន៍ពួកគេ ហើយក៏ចប់ទៅ។ ប៉ុន្ដែ អាទទឹងនឹងព្រះគ្រីស្ទនេះ មិនគិតបែបនោះទេ។ គាត់ចាត់ទុកកិត្តិយស ឋានៈ និងតម្លៃក្នុងសង្គម ថាសំខាន់ជាងអ្វីៗទាំងអស់ ថែមទាំងមានតម្លៃជាងជីវិតរបស់គាត់ទៅទៀត។ តើអ្នករាល់គ្នាបែងចែកដោយផ្អែកលើកម្រិតថ្នាក់ នៅពេលដែលអ្នករាល់គ្នាបំពេញភារកិច្ចជាមួយគ្នាដែរឬទេ? មនុស្សខ្លះបែងចែកតាមកម្រិតថ្នាក់នៅក្នុងគ្រប់កិច្ចការដែលពួកគេធ្វើ គ្រាន់តែមានរឿងបន្ដិចបន្ដួចពួកគេតែងតែនិយាយភ្លាមៗថា អ្នកដទៃកំពុងតែធ្វើកិច្ចការ និងផ្តល់សេចក្ដីជូនដំណឹងរំលងថ្នាក់របស់ពួកគេ។ តើពួកគេកំពុងរំលងថ្នាក់អ្វីទៅ? ចូរបំពេញភារកិច្ចផ្ទាល់ខ្លួនរបស់អ្នកឱ្យបានល្អសិនទៅ។ អ្នកមិនអាចបំពេញភារកិច្ចណាមួយឱ្យបានល្អ ឬធ្វើកិច្ចការអ្វីបានឡើយ ប៉ុន្តែអ្នកនៅតែបែងចែកដោយផ្អែកលើកម្រិតថ្នាក់ដដែល តើមាននរណាប្រាប់ឱ្យអ្នកធ្វើបែបនោះ? វាមិនទាន់ដល់ពេលដែលត្រូវធ្វើការបែងចែកដោយផ្អែកលើកម្រិតថ្នាក់នោះទេ។ អ្នកកំពុងធ្វើវាលឿនពេកហើយ អ្នកគ្មានការស្គាល់ខ្លួនឯងទាល់តែសោះ។ មានពេលខ្លះ ដែលយើងទៅកន្លែងណាមួយ ហើយស្វែងរកមនុស្សនៅទីនោះដើម្បីដោះស្រាយបញ្ហា។ តើយើងស្វែងរកមនុស្សដែលស័ក្តិសមដោយផ្អែកលើកម្រិតថ្នាក់ឬ? ជាទូទៅ គឺយើងមិនធ្វើបែបនោះទេ។ ប្រសិនបើអ្នកជាអ្នកទទួលខុសត្រូវលើកិច្ចការនោះ នោះយើងនឹងទៅស្វែងរកអ្នក ហើយប្រសិនបើអ្នកមិននៅទីនោះទេ យើងនឹងស្វែងរកនរណាម្នាក់ផ្សេងទៀត។ យើងមិនបែងចែកដោយផ្អែកលើកម្រិតថ្នាក់ទេ ហើយក៏មិនផ្អែកលើឋានៈខ្ពស់ឬទាបដែរ។ ប្រសិនបើនរណាម្នាក់ចេះតែធ្វើការបែងចែកបែបនេះដោយខ្លួនឯង នោះពួកគេគ្មានការស្គាល់ខ្លួនឯងទេ ហើយពួកគេក៏មិនយល់ពីគោលការណ៍ដែរ។ ប្រសិនបើអ្នកបែងចែកដោយផ្អែកលើឋានៈ កម្រិតថ្នាក់ និងតំណែងនៅក្នុងដំណាក់របស់ព្រះជាម្ចាស់ យ៉ាងល្អិតល្អន់ដូចដែលអ្នកមិនជឿធ្វើដែរ នោះអ្នកពិតជាខ្វះវិចារណញ្ញាណខ្លាំងណាស់! អ្នកមិនយល់ពីសេចក្តីពិតទេ អ្នកនៅខ្វះខាតច្រើនណាស់។ អ្នកមិនយល់ថាការជឿលើព្រះជាម្ចាស់ គឺជារឿងអ្វីនោះទេ។

ពួកយើងទើបតែបាននិយាយអំពីការអនុវត្តការសហការជាមួយអ្នកដទៃ។ តើនេះជារឿងងាយស្រួលធ្វើដែរឬទេ? អ្នកណាដែលអាចស្វែងរកសេចក្ដីពិត ដែលចេះខ្មាសអៀនបន្តិចបន្តួច និងមានភាពជាមនុស្ស មនសិការ ព្រមទាំងវិចារណញ្ញាណ គឺអាចអនុវត្តការសហការជាមួយអ្នកដទៃបាន។ គឺមនុស្សទាំងនោះដែលគ្មានភាពជាមនុស្ស ដែលតែងតែចង់ក្ដោបក្ដាប់ឋានៈតែម្នាក់ឯង ហើយតែងតែគិតពីសេចក្ដីថ្លៃថ្នូរ ឋានៈ កេរ្តិ៍ឈ្មោះ និងលាភសក្ការៈផ្ទាល់ខ្លួននោះហើយ ទើបមិនអាចសហការជាមួយអ្នកណាបានឡើយ។ ជាការពិតណាស់ នេះក៏ជាការសម្ដែងចេញដ៏ចម្បងមួយរបស់ពួកទទឹងនឹងព្រះគ្រីស្ទផងដែរ៖ ពួកគេមិនសហការជាមួយអ្នកណាឡើយ ហើយក៏មិនអាចសម្រេចបាននូវការសហការដោយចុះសម្រុងជាមួយអ្នកណាបានដែរ។ ពួកគេមិនអនុវត្តគោលការណ៍នោះទេ។ តើអ្វីជាមូលហេតុនៃរឿងនេះ? ពួកគេមិនសុខចិត្តបោះបង់អំណាចឡើយ។ ពួកគេមិនសុខចិត្តឱ្យអ្នកដទៃដឹងថា មានរឿងដែលពួកគេមិនអាចមើលធ្លុះ និងមានរឿងដែលពួកគេត្រូវសុំយោបល់ពីគេនោះទេ។ ពួកគេបង្កើតការបំភាន់ដល់មនុស្ស ដោយធ្វើឱ្យគេគិតថា គ្មានអ្វីដែលពួកគេធ្វើមិនបាន គ្មានអ្វីដែលពួកគេមិនដឹង គ្មានអ្វីដែលពួកគេមិនយល់ ថាពួកគេដឹងគ្រប់រឿង ហើយថាអ្វីៗគ្រប់យ៉ាងគឺអាចធ្វើទៅបាន អាចទៅរួច និងអាចសម្រេចបានសម្រាប់ពួកគេ។​ ថាពួកគេមិនត្រូវការអ្នកដទៃ ហើយក៏មិនត្រូវការជំនួយ ការរំលឹក ឬដំបូន្មានពីអ្នកដទៃឡើយ។ នោះគឺជាមូលហេតុមួយ។ ក្រៅពីនេះ តើនិស្ស័យអ្វីដែលងាយមើលឃើញបំផុតរបស់ពួកទទឹងនឹងព្រះគ្រីស្ទ? ពោលគឺ តើនិស្ស័យអ្វីដែលអ្នកអាចមើលធ្លុះ នៅពេលដែលអ្នកប្រាស្រ័យទាក់ទងជាមួយពួកគេ ដោយគ្រាន់តែឮពាក្យសម្ដីមួយម៉ាត់ឬពីរម៉ាត់របស់ពួកគេនោះ? គឺភាពក្រអឺតក្រទម។ តើពួកគេក្រអឺតក្រទមកម្រិតណា? ក្រអឺតក្រទមដល់ថ្នាក់គ្មានវិចារណញ្ញាណ ដូចជាមានជំងឺសរសៃប្រសាទអ៊ីចឹង។ ជាឧទាហរណ៍ ប្រសិនបើពួកគេផឹកទឹកមួយក្អឹក ហើយពួកគេមានកាយវិការស្រស់ស្អាតនៅពេលធ្វើបែបនោះ ពួកគេនឹងលើកយករឿងនេះមកអួតអាងថា៖ «មើលចុះ ពេលខ្ញុំផឹកទឹក កាយវិការរបស់ខ្ញុំស្រស់ស្អាតយ៉ាងណា»។ ពួកគេពូកែខាងបង្អួតខ្លួន និងអួតអាងណាស់។ ពួកគេពិតជាមិនចេះខ្មាសអៀន និងឥតអៀនខ្មាសទាល់តែសោះ។ ពួកទទឹងនឹងព្រះគ្រីស្ទ គឺជារបស់បែបនេះឯង។ នៅក្នុងក្រសែភ្នែករបស់ពួកគេ គ្មានអ្នកណាអាចប្រៀបផ្ទឹមនឹងពួកគេបានឡើយ។ ពួកគេពូកែបង្អួតខ្លួនណាស់ ហើយពួកគេខ្វះការស្គាល់ខ្លួនឯងទាំងស្រុង។ ពួកទទឹងនឹងព្រះគ្រីស្ទខ្លះមានមុខមាត់អាក្រក់មើលណាស់ ប៉ុន្តែនៅតែគិតថាខ្លួនឯងមានមុខមាត់ស្អាត មានមុខរាងពងក្រពើ ភ្នែករាងគ្រាប់អាល់ម៉ុន និងចិញ្ចើមរាងកោង។ ពួកគេខ្វះការស្គាល់ខ្លួនឯងសូម្បីតែបន្តិចបន្តួចនេះ។ នៅពេលមានអាយុ៣០ ឬ ៤០ឆ្នាំ មនុស្សទូទៅនឹងវាយតម្លៃពីរូបរាង និងសមត្ថភាពរបស់ខ្លួនឯងបានត្រឹមត្រូវតិចឬច្រើន។ ទោះជាយ៉ាងណា ពួកទទឹងនឹងព្រះគ្រីស្ទ មិនមានវិចារណញាណបែបនេះឡើយ។ តើមានបញ្ហាអ្វីកើតឡើងនៅទីនេះ? បញ្ហាគឺត្រង់ថា និស្ស័យក្រអឺតក្រទមរបស់ពួកគេ បានហួសពីដែនកំណត់នៃវិចារណញាណធម្មតាទៅហើយ។ តើពួកគេក្រអឺតក្រទមកម្រិតណា? សូម្បីតែពួកគេមានមុខមាត់ដូចគីង្គក់ ក៏ពួកគេនឹងនិយាយថា ពួកគេមានមុខមាត់ដូចសត្វហង្សដែរ។ នេះបង្ហាញថាពួកគេមិនអាចញែកដឹងអ្វីពិត និងអ្វីមិនពិតបានទេ ហើយតែងបង្វែរការពិតឱ្យក្រឡាប់ចាក់។ កម្រិតនៃភាពក្រអឺតក្រទមបែបនេះ គឺជាភាពក្រអឺតក្រទមដល់ថ្នាក់គ្មានក្ដីខ្មាសអៀន ហើយវាជារឿងដែលមិនអាចទប់បានឡើយ។ នៅពេលដែលមនុស្សធម្មតានិយាយសរសើរពីរូបរាងរបស់ខ្លួនឯង ពួកគេយល់ថាវាជារឿងពិបាកនិយាយចេញមក និងមានអារម្មណ៍អៀនខ្មាស។ ពេលនិយាយរួច ពួកគេមានអារម្មណ៍ខ្មាសគេពេញមួយថ្ងៃ ដោយមានមុខឡើងក្រហម។ ពួកទទឹងនឹងព្រះគ្រីស្ទមិនចេះមុខក្រហមឡើយ។ ពួកគេនឹងសរសើរខ្លួនឯងចំពោះការល្អដែលពួកគេបានធ្វើ និងចំណុចខ្លាំងដែលពួកគេមាន ចំពោះចំណុចដែលពួកគេល្អ និងពូកែជាងអ្នកដទៃ។ ពាក្យសម្ដីទាំងនេះគ្រាន់តែហូរចេញពីមាត់របស់ពួកគេ ហាក់ដូចជាការនិយាយស្ដីធម្មតាអ៊ីចឹង។ ពួកគេមិនទាំងមុខក្រហមផង! នេះគឺជាភាពក្រអឺតក្រទមដែលគ្មានព្រំដែន គ្មានក្ដីខ្មាសអៀន ឬគ្មាន វិចារណញាណឡើយ។ ហេតុនេះហើយ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ មនុស្សធម្មតាគ្រប់រូប ជាពិសេសមនុស្សគ្រប់រូបដែលស្វែងរកសេចក្ដីពិត ហើយមានមនសិការ និងវិចារណញ្ញាណនៃភាពជាមនុស្សធម្មតា ព្រមទាំងមានការគិតធម្មតា គឺជាមនុស្សសាមញ្ញ គ្មានសមត្ថភាពអ្វីគួរឱ្យកត់សម្គាល់ អន់ជាងពួកគេ ហើយខ្វះចំណុចខ្លាំង និងគុណសម្បត្តិដូចពួកគេ។ អាចនិយាយបានថា ដោយសារតែពួកគេវាយឫក និងជឿថាគ្មានអ្នកណាអាចប្រៀបផ្ទឹមនឹងពួកគេបាន ដោយសារតែមូលហេតុនេះហើយ ទើបពួកគេមិនចង់សហការ ឬពិភាក្សាជាមួយអ្នកណាឡើយ នៅក្នុងគ្រប់កិច្ចការដែលពួកគេធ្វើ។ ពួកគេអាចនឹងស្ដាប់សេចក្ដីអធិប្បាយ អានព្រះបន្ទូលរបស់ព្រះជាម្ចាស់ មើលការលាតត្រដាងនៃព្រះបន្ទូលរបស់ព្រះអង្គ ឬជួនកាលត្រូវបានលួសកាត់ ប៉ុន្តែទោះជាយ៉ាងណាក៏ដោយ ពួកគេនឹងមិនទទួលស្គាល់ថាខ្លួនបានបញ្ចេញឱ្យឃើញសេចក្ដីពុករលួយ និងបានប្រព្រឹត្តអំពើរំលងឡើយ កុំថាឡើយឱ្យទទួលស្គាល់ថាខ្លួនក្រអឺតក្រទម និងរាប់ខ្លួនឯងជាសុចរិតនោះ។ ពួកគេមិនអាចយល់បានទេថា ពួកគេគ្រាន់តែជាមនុស្សធម្មតាម្នាក់ ដែលមានគុណសម្បត្តិធម្មតាប៉ុណ្ណោះ។ ពួកគេមិនអាចយល់ពីរឿងទាំងនេះបានឡើយ។ ទោះបីជាអ្នកលួសកាត់ពួកគេយ៉ាងណាក៏ដោយ ក៏ពួកគេនៅតែគិតថាពួកគេមានគុណសម្បត្តិល្អ ថាពួកគេខ្ពង់ខ្ពស់ជាងមនុស្សធម្មតាដែរ។ តើនេះមិនមែនជារឿងដែលមិនអាចផ្លាស់ប្ដូរបានទេឬអី? (មែនហើយ។) វាជារឿងដែលមិនអាចផ្លាស់ប្ដូរបានឡើយ។ នោះហើយគឺជាអាទទឹងនឹងព្រះគ្រីស្ទ។ ទោះបីជាពួកគេត្រូវបានគេលួសកាត់យ៉ាងណាក៏ដោយ ក៏ពួកគេមិនអាចឱនក្បាល ហើយទទួលស្គាល់ថាពួកគេមិនពូកែ ថាពួកគេគ្មានសមត្ថភាពបានឡើយ។ នៅក្នុងក្រសែភ្នែករបស់ពួកគេ ការទទួលស្គាល់បញ្ហា កំហុស ឬសេចក្ដីពុករលួយរបស់ពួកគេ គឺប្រៀបដូចជាការត្រូវបានគេកាត់ទោស ប្រៀបដូចជាត្រូវបានបំផ្លាញអ៊ីចឹង។ នេះគឺជារបៀបដែលពួកគេគិត។ ពួកគេគិតថា ពេលដែលអ្នកដទៃឃើញកំហុសរបស់ពួកគេ ឬពេលដែលពួកគេទទួលស្គាល់ថា គុណសម្បត្តិរបស់ពួកគេអន់ ហើយថាពួកគេគ្មានការយល់ដឹងខាងវិញ្ញាណ នោះពួកគេនឹងអស់កម្លាំងចិត្តនៅក្នុងជំនឿលើព្រះជាម្ចាស់ ហើយយល់ថាវាជារឿងគ្មានន័យ ដោយសារឋានៈរបស់ពួកគេនឹងលែងមានការធានាទៀតហើយ ពោលគឺពួកគេនឹងបាត់បង់ឋានៈរបស់ពួកគេ។ ពួកគេគិតថា៖ «តើមានន័យអ្វីទៅ បើរស់នៅដោយគ្មានឋានៈនោះ? សុខចិត្តស្លាប់ប្រសើរជាង!» ហើយប្រសិនបើពួកគេមានឋានៈ ពួកគេនឹងក្រអឺតក្រទមរហូតដល់មិនអាចទប់បាន ដោយធ្វើអំពើអាក្រក់តាមតែអំពើចិត្ត។ ហើយប្រសិនបើពួកគេជួបឧបសគ្គ និងត្រូវបានគេលួសកាត់ ពួកគេនឹងចង់បោះបង់កិច្ចការរបស់ពួកគេ ហើយក្លាយជាអវិជ្ជមាន ព្រមទាំងខ្ជិលច្រអូសក្នុងការងារ។ ចង់ឱ្យពួកគេធ្វើតាមគោលការណ៍សេចក្ដីពិតឬ? កុំសូម្បីតែគិតឱ្យសោះ។ តើពួកគេជឿបែបណា? «ចុះបើអ្នកផ្ដល់ឋានៈឱ្យខ្ញុំ ហើយទុកឱ្យខ្ញុំធ្វើតែម្នាក់ឯងវិញ យ៉ាងម៉េចដែរ? ចង់ឱ្យខ្ញុំសហការជាមួយអ្នកដទៃឬ? ជារឿងមិនអាចទៅរួចទេ! កុំរកដៃគូឱ្យខ្ញុំអី ខ្ញុំមិនត្រូវការទេ។ គ្មានអ្នកណាស័ក្ដិសមធ្វើជាដៃគូរបស់ខ្ញុំឡើយ។ ឬមួយក៏ កុំប្រើខ្ញុំតែម្ដង ឱ្យអ្នកផ្សេងធ្វើទៅ!» តើនេះជាមនុស្សប្រភេទណាទៅ? «ភ្នំមួយមិនអាចមានខ្លាពីរបានទេ» នេះគឺជាផ្នត់គំនិតរបស់ពួកទទឹងនឹងព្រះគ្រីស្ទ ហើយទាំងនេះគឺជាការសម្ដែងចេញរបស់ពួកគេ។ តើនេះមិនមែនជារឿងដែលមិនអាចផ្លាស់ប្ដូរបានទេឬអី? (មែនហើយ។)

នៅក្នុងចំណុចទីមួយ ដែលនិយាយថា ពួកទទឹងនឹងព្រះគ្រីស្ទមិនអាចសហការជាមួយអ្នកណាបានឡើយ តើពាក្យ «មិនអាច» នេះមានបង្កប់ន័យអ្វីខ្លះ? គឺថាពួកគេមិនសហការជាមួយអ្នកណាឡើយ ហើយថាពួកគេមិនអាចសម្រេចបាននូវការសហការជាមួយអ្នកដទៃ។ តើនេះមិនមែនជាអត្ថន័យទាំងពីរយ៉ាងនៃពាក្យនេះទេឬអី? អត្ថន័យទាំងពីរនេះត្រូវបានបង្កប់នៅក្នុងនោះ ដែលត្រូវបានកំណត់ដោយសារជាតិរបស់ពួកទទឹងនឹងព្រះគ្រីស្ទ។ ទោះបីជាមនុស្សអាចធ្វើការរួមគ្នាជាមួយពួកគេក៏ដោយ ក៏សារជាតិនៃការធ្វើការនោះ មិនមែនជាការសហការពិតប្រាកដឡើយ ពោលគឺពួកគេគ្រាន់តែជាកូនចៅ ជាអ្នកគាំទ្រ ជាអ្នករត់ការ និងជាអ្នកចាត់ចែងកិច្ចការឱ្យពួកគេប៉ុណ្ណោះ។ វាសឹងតែមិនអាចចាត់ទុកថាជាការសហការបានទាល់តែសោះ។ ចុះតើ «ការសហការ» ត្រូវបានកំណត់និយមន័យយ៉ាងដូចម្ដេចទៅ? តាមពិតទៅ គោលដៅចុងក្រោយនៃការសហការ គឺការសម្រេចបាននូវការយល់ដឹងពីគោលការណ៍សេចក្ដីពិត ការប្រព្រឹត្តស្របតាមគោលការណ៍ទាំងនោះ ការដោះស្រាយរាល់បញ្ហា ការធ្វើការសម្រេចចិត្តបានត្រឹមត្រូវ ជាការសម្រេចចិត្តដែលស្របតាមគោលការណ៍ ដោយគ្មានសេចក្ដីវៀចវេរ និងការកាត់បន្ថយកំហុសនៅក្នុងកិច្ចការ ដើម្បីឱ្យអ្វីៗគ្រប់យ៉ាងដែលអ្នកធ្វើ គឺជាការបំពេញភារកិច្ចរបស់អ្នក មិនមែនធ្វើតាមតែអំពើចិត្តរបស់អ្នក និងមិនមែនធ្វើអំពើអាក្រក់តាមតែអំពើចិត្តឡើយ។ ការសម្ដែងចេញទីមួយនៃការដែលពួកទទឹងនឹងព្រះគ្រីស្ទ ឱ្យអ្នកដទៃចុះចូលតែនឹងពួកគេ មិនមែនចុះចូលនឹងសេចក្ដីពិត ឬព្រះជាម្ចាស់នោះ គឺថាពួកគេមិនអាចសហការជាមួយអ្នកណាបានឡើយ។ អ្នកខ្លះអាចនឹងនិយាយថា៖ «ការមិនអាចសហការជាមួយអ្នកណាបាន មិនដូចគ្នានឹងការឱ្យអ្នកដទៃចុះចូលតែនឹងពួកគេនោះទេ»។ ការមិនអាចសហការជាមួយអ្នកណាបាន មានន័យថា ពួកគេមិនស្ដាប់ពាក្យសម្ដីរបស់អ្នកណា ឬសុំយោបល់ពីអ្នកណាឡើយ សូម្បីតែបំណងព្រះហឫទ័យរបស់ព្រះជាម្ចាស់ ឬគោលការណ៍សេចក្ដីពិត ក៏ពួកគេមិនស្វែងរកដែរ។ ពួកគេគ្រាន់តែប្រព្រឹត្ត និងធ្វើសកម្មភាពទៅតាមបំណងចិត្តរបស់ពួកគេផ្ទាល់ប៉ុណ្ណោះ។ តើមានបង្កប់ន័យអ្វីនៅក្នុងរឿងនេះ? គឺពួកគេជាអ្នកក្ដោបក្ដាប់អំណាចនៅក្នុងកិច្ចការរបស់ពួកគេ មិនមែនសេចក្ដីពិត ឬព្រះជាម្ចាស់ឡើយ។ ដូច្នេះ គោលការណ៍នៃកិច្ចការរបស់ពួកគេ គឺឱ្យអ្នកដទៃស្ដាប់តាមអ្វីដែលពួកគេនិយាយ ហើយចាត់ទុកពួកគេហាក់ដូចជាសេចក្ដីពិត ហាក់ដូចជាព្រះជាម្ចាស់អ៊ីចឹង។ តើនេះមិនមែនជាធម្មជាតិនៃរឿងនេះទេឬអី? អ្នកខ្លះអាចនឹងនិយាយថា៖ «ប្រសិនបើពួកគេមិនអាចសហការជាមួយអ្នកណាបាន ប្រហែលជាមកពីពួកគេយល់ពីសេចក្ដីពិត ហើយមិនត្រូវការសហការក៏ថាបាន»។ តើរឿងនេះពិតជាបែបនេះមែនឬ? កាលណាមនុស្សកាន់តែយល់ពីសេចក្ដីពិត និងអនុវត្តវា នោះពួកគេកាន់តែសាកសួរ និងស្វែងរកពីប្រភពជាច្រើន នៅពេលដែលពួកគេធ្វើអ្វីមួយ។ ពួកគេពិភាក្សារឿងរ៉ាវ និងប្រកបគ្នាជាមួយមនុស្សកាន់តែច្រើន ក្នុងកិច្ចខិតខំប្រឹងប្រែងដើម្បីកាត់បន្ថយការខូចខាត និងឱកាសនៃការកើតមានកំហុសឱ្យនៅតិចបំផុត។ កាលណាមនុស្សកាន់តែយល់ពីសេចក្ដីពិត ពួកគេកាន់តែមានវិចារណញ្ញាណ ហើយពួកគេកាន់តែមានឆន្ទៈ និងសមត្ថភាពក្នុងការសហការជាមួយអ្នកដទៃ។ តើមិនមែនដូច្នេះទេឬអី? ហើយកាលណាមនុស្សកាន់តែមិនមានឆន្ទៈ និងមិនអាចសហការជាមួយអ្នកដទៃបាន ដោយមិនស្ដាប់អ្នកណា មិនពិចារណាលើការផ្ដល់យោបល់របស់អ្នកណា និងមិនពិចារណាពីផលប្រយោជន៍នៃដំណាក់របស់ព្រះជាម្ចាស់ ព្រមទាំងមិនសុខចិត្តស្វែងរកថាតើសកម្មភាពរបស់ពួកគេស្របតាមគោលការណ៍សេចក្ដីពិតឬអត់ នៅពេលដែលពួកគេធ្វើអ្វីមួយនោះ គឺពួកគេកាន់តែមិនស្វែងរកសេចក្ដីពិត ហើយពួកគេកាន់តែមិនយល់ពីវាឡើយ។ តើអ្វីទៅដែលពួកគេជឿទាំងយល់ខុសនោះ? «បងប្អូនប្រុសស្រីបានជ្រើសរើសខ្ញុំឱ្យធ្វើជាអ្នកដឹកនាំរបស់ពួកគេ ព្រះជាម្ចាស់បានផ្ដល់ឱកាសនេះឱ្យខ្ញុំធ្វើជាអ្នកដឹកនាំ។ ដូច្នេះ អ្វីៗគ្រប់យ៉ាងដែលខ្ញុំធ្វើ គឺស្របតាមសេចក្ដីពិត ទោះខ្ញុំធ្វើអ្វីក៏ដោយ ក៏វាត្រឹមត្រូវដែរ»។ តើនេះមិនមែនជាការយល់ខុសទេឬអី? ហេតុអ្វីបានជាពួកគេមានការយល់ខុសបែបនេះ? មានរឿងមួយដែលច្បាស់លាស់នោះគឺ៖ មនុស្សបែបនេះមិនស្រឡាញ់សេចក្ដីពិតឡើយ។ ហើយមានរឿងមួយទៀតគឺ៖ មនុស្សបែបនេះមិនយល់ពីសេចក្ដីពិតទាល់តែសោះ។ នេះគឺជារឿងដែលមិនអាចប្រកែកបានឡើយ។

តើមានមេរៀនអ្វីខ្លះដែលអ្នករាល់គ្នាគួររៀន នៅក្នុងការហ្វឹកហាត់ដើម្បីសហការប្រកបដោយភាពសុខដុម? ការរៀនសហការ គឺជាផ្នែកមួយនៃការអនុវត្តក្នុងការស្រឡាញ់សេចក្ដីពិត ហើយវាក៏ជាសញ្ញាមួយបញ្ជាក់ពីរឿងនេះផងដែរ។ វាគឺជាការសម្ដែងចេញជាមូលដ្ឋានមួយ ដែលបង្ហាញថាមនុស្សម្នាក់មានមនសិការ និង វិចារណញាណ។ អ្នកអាចនឹងនិយាយថា អ្នកមានមនសិការ សេចក្ដីថ្លៃថ្នូរ និងវិចារណញាណ ប៉ុន្តែប្រសិនបើអ្នកមិនអាចសហការជាមួយអ្នកណាបាន ហើយមិនអាចចុះសម្រុងជាមួយគ្រួសាររបស់អ្នក ជាមួយអ្នកក្រៅ ឬជាមួយមិត្តភក្ដិបាន ហើយការប្រាស្រ័យទាក់ទងរបស់អ្នកត្រូវបែកបាក់ ព្រមទាំងមានជម្លោះឥតឈប់ឈរនៅក្នុងកិច្ចការរួមគ្នា ដែលធ្វើឱ្យអ្នកក្លាយជាសត្រូវនឹងគេ។ ប្រសិនបើអ្នកតែងតែមិនអាចចុះសម្រុងជាមួយអ្នកណាបានសោះបែបនេះ នោះអ្នកកំពុងស្ថិតក្នុងគ្រោះថ្នាក់ហើយ។ ប្រសិនបើឥរិយាបថបែបនេះ ស្ថិតក្នុងចំណោមឥរិយាបថនៃនិស្ស័យពុករលួយទាំងអស់របស់អ្នក ឬជាឥរិយាបថមួយក្នុងចំណោមឥរិយាបថទាំងអស់របស់អ្នក ដែលមិនស្របតាមសេចក្ដីពិត ហើយវាគ្រាន់តែជាឥរិយាបថមួយប៉ុណ្ណោះដែលអ្នកបានដឹង ហើយដែលអ្នកតែងតែស្វែងរក និងផ្លាស់ប្ដូរជានិច្ច នោះអ្នកនៅតែមានឱកាស។ នៅតែមានឱកាសសម្រាប់ការសង្គ្រោះ។ វាមិនមែនជាបញ្ហាធំដុំឡើយ។ ប៉ុន្តែប្រសិនបើអ្នកពីកំណើតមកជាមនុស្សបែបនេះ ដែលមិនអាចចុះសម្រុងជាមួយអ្នកណាបាន ហើយទោះជានិយាយយ៉ាងណាក៏គ្មានប្រយោជន៍ដែរ អ្នកគ្រាន់តែមិនអាចទប់វាបាន នោះវាគឺជាបញ្ហាដ៏ធ្ងន់ធ្ងរមួយហើយ។ ប្រសិនបើអ្នកមិនចាត់ទុកវាជារឿងសំខាន់ទេ ទោះបីជាសេចក្ដីពិតត្រូវបានប្រកបគ្នាជាមួយអ្នកយ៉ាងណាក៏ដោយ ហើយមានអារម្មណ៍ថាបញ្ហានេះមិនមែនជារឿងធំដុំទេ ថាវាគឺជាជីវិតធម្មតារបស់អ្នក ជាការសម្ដែងចេញដ៏ចម្បងនៃនិស្ស័យពុករលួយរបស់អ្នក នោះអ្នកមានសារជាតិជាអាទទឹងនឹងព្រះគ្រីស្ទហើយ។ ហើយប្រសិនបើនោះគឺជាសារជាតិរបស់អ្នក នោះវាជារឿងផ្សេងពីការដែលអ្នកដើរតាមផ្លូវរបស់ពួកទទឹងនឹងព្រះគ្រីស្ទ។ មនុស្សខ្លះដើរតាមផ្លូវរបស់ពួកទទឹងនឹងព្រះគ្រីស្ទ ហើយមនុស្សខ្លះគឺជាពួកទទឹងនឹងព្រះគ្រីស្ទតែម្ដង។ តើនេះមិនមានភាពខុសគ្នាទេឬអី? (មាន)។ អ្នកដែលដើរតាមផ្លូវរបស់ពួកទទឹងនឹងព្រះគ្រីស្ទ បង្ហាញពីឥរិយាបថរបស់ពួកទទឹងនឹងព្រះគ្រីស្ទទាំងនេះ នៅក្នុងសកម្មភាពរបស់ពួកគេ។ ពួកគេនឹងបញ្ចេញឱ្យឃើញនូវនិស្ស័យរបស់ពួកទទឹងនឹងព្រះគ្រីស្ទ គួរឱ្យកត់សម្គាល់ និងច្បាស់លាស់ជាងមនុស្សទូទៅបន្តិច ប៉ុន្តែពួកគេនៅតែអាចធ្វើកិច្ចការដែលស្របតាមសេចក្ដីពិត មានភាពជាមនុស្ស និងមានវិចារណញាណបាន។ ប្រសិនបើអ្នកណាម្នាក់មិនអាចធ្វើកិច្ចការវិជ្ជមានណាមួយបានទាល់តែសោះ ហើយអ្វីដែលពួកគេធ្វើ គឺសុទ្ធតែជាឥរិយាបថរបស់ពួកទទឹងនឹងព្រះគ្រីស្ទទាំងនេះ និងជាការបញ្ចេញឱ្យឃើញនូវសារជាតិរបស់អាទទឹងនឹងព្រះគ្រីស្ទទាំងនេះ ហើយប្រសិនបើកិច្ចការទាំងអស់ដែលពួកគេធ្វើ និងភារកិច្ចទាំងអស់ដែលពួកគេបំពេញ សុទ្ធតែជាការបញ្ចេញឱ្យឃើញបែបនេះ ដោយគ្មានអ្វីដែលស្របតាមសេចក្ដីពិតសោះ នោះពួកគេគឺជាអាទទឹងនឹងព្រះគ្រីស្ទហើយ។

ពួកអ្នកដឹកនាំ និងពួកអ្នកធ្វើការខ្លះ កាលពីមុន តែងតែបញ្ចេញឱ្យឃើញនូវនិស្ស័យរបស់ពួកទទឹងនឹងព្រះគ្រីស្ទ៖ ពួកគេធ្វើអ្វីតាមតែអំពើចិត្ត និងផ្ដាច់ការ ហើយពួកគេតែងតែចង់ឱ្យគេធ្វើតាមតែរបៀបរបស់ពួកគេជានិច្ច បើមិនដូច្នោះទេពួកគេមិនព្រមឡើយ។ ប៉ុន្តែពួកគេមិនបានប្រព្រឹត្តអំពើអាក្រក់ធំដុំអ្វីឱ្យឃើញច្បាស់ឡើយ ហើយភាពជាមនុស្សរបស់ពួកគេក៏មិនអាក្រក់ដែរ។ តាមរយៈការត្រូវបានលួសកាត់ តាមរយៈការជួយពីបងប្អូនប្រុសស្រី តាមរយៈការកែសម្រួលការចាត់តាំងភារកិច្ច ឬការត្រូវបានគេដកហូតតំណែង ដោយក្លាយជាអវិជ្ជមានមួយរយៈ ទីបំផុតពួកគេក៏បានដឹងខ្លួនថា អ្វីដែលពួកគេបានបញ្ចេញឱ្យឃើញកាលពីមុន គឺជានិស្ស័យពុករលួយ ហើយពួកគេក៏សុខចិត្តប្រែចិត្ត ព្រមទាំងគិតថា៖ «ទោះជាយ៉ាងណាក៏ដោយ អ្វីដែលសំខាន់បំផុត គឺត្រូវបន្តបំពេញភារកិច្ចរបស់ខ្ញុំ។ ទោះបីជាខ្ញុំបានដើរតាមផ្លូវរបស់អាទទឹងនឹងព្រះគ្រីស្ទក៏ដោយ ក៏ខ្ញុំមិនត្រូវបានគេកំណត់លក្ខណៈថាជាអាទទឹងនឹងព្រះគ្រីស្ទដែរ។ នេះគឺជាសេចក្ដីមេត្តាករុណារបស់ព្រះជាម្ចាស់ ដូច្នេះ ខ្ញុំត្រូវតែខិតខំប្រឹងប្រែងនៅក្នុងជំនឿ និងការដេញតាមរបស់ខ្ញុំ។ ផ្លូវនៃការដេញតាមសេចក្ដីពិត គឺមិនមានអ្វីខុសឡើយ»។ ពួកគេបានកែប្រែខ្លួនឯងបន្តិចម្ដងៗ ហើយបន្ទាប់មក ពួកគេក៏បានប្រែចិត្ត។ ពួកគេមានការសម្ដែងចេញល្អៗ ពួកគេអាចស្វែងរកគោលការណ៍សេចក្ដីពិតនៅពេលបំពេញភារកិច្ចរបស់ពួកគេ ហើយពួកគេក៏ស្វែងរកគោលការណ៍សេចក្ដីពិតនៅពេលប្រាស្រ័យទាក់ទងជាមួយអ្នកដទៃផងដែរ។ គ្រប់ទិដ្ឋភាពទាំងអស់ ពួកគេកំពុងចូលទៅក្នុងទិសដៅដ៏វិជ្ជមានមួយ។ តើនេះមិនមែនមានន័យថា ពួកគេបានផ្លាស់ប្ដូរហើយទេឬអី? ពួកគេបានងាកចេញពីការដើរតាមផ្លូវរបស់ពួកទទឹងនឹងព្រះគ្រីស្ទ មកដើរតាមផ្លូវនៃការអនុវត្ត និងការដេញតាមសេចក្ដីពិតវិញ។ ពួកគេមានក្ដីសង្ឃឹម និងមានឱកាសដើម្បីទទួលបានសេចក្ដីសង្គ្រោះ។ តើអ្នកអាចកំណត់លក្ខណៈមនុស្សបែបនេះថាជាពួកទទឹងនឹងព្រះគ្រីស្ទ ដោយសារតែពួកគេធ្លាប់បង្ហាញពីការសម្ដែងចេញខ្លះៗរបស់ពួកទទឹងនឹងព្រះគ្រីស្ទ ឬធ្លាប់ដើរតាមផ្លូវរបស់ពួកទទឹងនឹងព្រះគ្រីស្ទបានដែរឬទេ? គឺមិនអាចទេ។ ពួកទទឹងនឹងព្រះគ្រីស្ទ សុខចិត្តស្លាប់ក៏មិនព្រមប្រែចិត្តដែរ។ ពួកគេគ្មានក្ដីខ្មាសអៀនឡើយ លើសពីនេះទៅទៀត ពួកគេមាននិស្ស័យកាចសាហាវ និងទុច្ចរិត ហើយពួកគេមិនពេញចិត្តនឹងសេចក្ដីពិតជាខ្លាំង។ តើមនុស្សដែលមិនពេញចិត្តនឹងសេចក្ដីពិតខ្លាំងបែបនេះ អាចអនុវត្តវា ឬប្រែចិត្តបានដែរឬទេ? នោះជារឿងមិនអាចទៅរួចឡើយ។ ការដែលពួកគេមិនពេញចិត្តនឹងសេចក្ដីពិតយ៉ាងដាច់អហង្ការបែបនេះ មានន័យថា ពួកគេនឹងមិនប្រែចិត្តឡើយ។ មានរឿងមួយដែលច្បាស់លាស់អំពីមនុស្សដែលអាចប្រែចិត្តបាន នោះគឺពួកគេធ្លាប់ធ្វើខុស ប៉ុន្តែអាចទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ អាចទទួលយកសេចក្ដីពិត ព្រមទាំងអាចខិតខំប្រឹងប្រែងឱ្យអស់ពីសមត្ថភាពដើម្បីបំពេញចំណែករបស់ពួកគេនៅពេលបំពេញភារកិច្ច ដោយចាត់ទុកព្រះបន្ទូលរបស់ព្រះជាម្ចាស់ជាគោលការណ៍ផ្ទាល់ខ្លួនរបស់ពួកគេ និងធ្វើឱ្យព្រះបន្ទូលរបស់ព្រះជាម្ចាស់ក្លាយជាតថភាពនៃជីវិតរបស់ពួកគេ។ ពួកគេទទួលយកសេចក្ដីពិត ហើយនៅក្នុងជម្រៅចិត្តរបស់ពួកគេ ពួកគេគ្មានការមិនពេញចិត្តនឹងវាឡើយ។ តើនេះមិនមែនជាភាពខុសគ្នាទេឬអី? នេះហើយគឺជាភាពខុសគ្នា។ ទោះជាយ៉ាងណា ពួកទទឹងនឹងព្រះគ្រីស្ទ មិនត្រឹមតែបដិសេធមិនព្រមឱ្យគេលួសកាត់ប៉ុណ្ណោះទេ ពួកគេនឹងមិនស្ដាប់អ្នកណាដែលនិយាយស្របតាមសេចក្ដីពិតឡើយ ហើយពួកគេមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិតទេ ព្រមទាំងមិនទទួលស្គាល់ថាព្រះបន្ទូលទាំងនោះជាសេចក្ដីពិតដែរ។ តើធម្មជាតិរបស់ពួកគេនោះជាអ្វីទៅ? វាគឺជាធម្មជាតិដែលមិនពេញចិត្តនឹងសេចក្ដីពិត និងស្អប់សេចក្ដីពិត ដល់កម្រិតខ្លាំងបំផុត។ នៅពេលអ្នកណាម្នាក់ប្រកបពីសេចក្ដីពិត ឬនិយាយពីទីបន្ទាល់តាមរយៈបទពិសោធ ពួកគេមានអារម្មណ៍ខ្ពើមរអើមយ៉ាងខ្លាំងចំពោះរឿងនោះ ហើយពួកគេមានភាពប្រទូសរ៉ាយចំពោះអ្នកដែលកំពុងប្រកបគ្នានោះ។ ប្រសិនបើមានអ្នកណាម្នាក់នៅក្នុងពួកជំនុំ កំពុងផ្សព្វផ្សាយពីអំណះអំណាងដែលខុសទំនង និងទុច្ចរិតផ្សេងៗ ដោយនិយាយរឿងដែលមិនសមខុសទំនង និងខុសឆ្គង នោះវាធ្វើឱ្យពួកគេសប្បាយចិត្តយ៉ាងខ្លាំង។ ពួកគេនឹងចូលរួមភ្លាមៗ ហើយប្រឡូកប្រឡាក់ក្នុងរឿងស្មោកគ្រោកជាមួយអ្នកនោះ ដោយសហការគ្នាយ៉ាងជិតស្និទ្ធ។ នេះគឺជាករណីនៃសត្វស្លាបដែលមានរោមដូចគ្នាប្រមូលផ្ដុំគ្នា។ ប្រសិនបើពួកគេឮរាស្ដ្ររើសតាំងរបស់ព្រះជាម្ចាស់ប្រកបគ្នាពីសេចក្ដីពិត ឬនិយាយពីទីបន្ទាល់តាមរយៈបទពិសោធអំពីការស្គាល់ខ្លួនឯង និងការប្រែចិត្តដោយស្មោះត្រង់របស់ពួកគេ នោះវាធ្វើឱ្យពួកគេភ័យស្លន់ស្លោរហូតដល់ក្ដៅក្រហាយ ហើយពួកគេចាប់ផ្ដើមគិតរកវិធីដើម្បីផាត់ចោល និងវាយប្រហារអ្នកនោះ។ សរុបមក ពួកគេមិនពេញចិត្តនឹងអ្នកណាដែលដេញតាមសេចក្ដីពិតឡើយ។ ពួកគេចង់ផាត់អ្នកទាំងនោះចោល និងធ្វើជាសត្រូវនឹងអ្នកទាំងនោះ។ អ្នកណាដែលពូកែខាងបង្អួតខ្លួនដោយការអធិប្បាយពីពាក្យពេចន៍ និងគោលលទ្ធិ ពួកគេចូលចិត្តអ្នកនោះខ្លាំងណាស់ ហើយពេញចិត្តអ្នកនោះយ៉ាងខ្លាំង ហាក់ដូចជាពួកគេបានរកឃើញមនុស្សជំនិត និងអ្នករួមដំណើរអ៊ីចឹង។ ប្រសិនបើមានអ្នកណាម្នាក់និយាយថា៖ «អ្នកណាដែលធ្វើកិច្ចការបានច្រើនជាងគេ និងមានស្នាដៃធំជាងគេ នឹងទទួលបានរង្វាន់ និងមកុដយ៉ាងធំ ហើយនឹងសោយរាជ្យរួមគ្នាជាមួយព្រះ» នោះពួកគេនឹងរំភើបចិត្តឥតឧបមា ដោយមានឈាមពុះកញ្ជ្រោល។ ពួកគេនឹងមានអារម្មណ៍ថា ពួកគេអស្ចារ្យជាងអ្នកដទៃ ថាទីបំផុតពួកគេបានលេចធ្លោជាងគេ ថាឥឡូវនេះមានកន្លែងសម្រាប់ឱ្យពួកគេបង្ហាញខ្លួន និងបង្ហាញពីតម្លៃរបស់ពួកគេហើយ។ ពេលនោះ ពួកគេនឹងពេញចិត្តយ៉ាងខ្លាំង។ តើនេះមិនមែនជាការមិនពេញចិត្តនឹងសេចក្ដីពិតទេឬអី? ឧបមាថា អ្នកនិយាយទៅកាន់ពួកគេក្នុងការប្រកបគ្នាថា៖ «ព្រះជាម្ចាស់មិនចូលចិត្តមនុស្សដូចជាប៉ុលឡើយ ហើយព្រះអង្គស្អប់ខ្ពើមបំផុតចំពោះមនុស្សដែលដើរតាមផ្លូវរបស់ពួកទទឹងនឹងព្រះគ្រីស្ទ និងអ្នកដែលដើរនិយាយពេញមួយថ្ងៃថា “ព្រះអម្ចាស់ ព្រះអម្ចាស់អើយ តើទូលបង្គំមិនបានធ្វើកិច្ចការជាច្រើនសម្រាប់ព្រះអង្គទេឬអី?” ព្រះអង្គស្អប់ខ្ពើមមនុស្សដែលដើរទៅដើរមកពេញមួយថ្ងៃ សុំរង្វាន់ និងមកុដពីព្រះអង្គ»។ ពាក្យសម្ដីទាំងនេះពិតជាសេចក្ដីពិតមែន ប៉ុន្តែតើពួកគេមានអារម្មណ៍បែបណា នៅពេលដែលពួកគេឮការប្រកបគ្នាបែបនេះ? តើពួកគេនិយាយអាម៉ែន និងទទួលយកពាក្យសម្ដីទាំងនេះដែរឬទេ? តើប្រតិកម្មដំបូងរបស់ពួកគេគឺជាអ្វី? គឺការមានអារម្មណ៍រអើមនៅក្នុងចិត្ត និងមិនចង់ស្ដាប់។ អ្វីដែលពួកគេចង់មានន័យនោះគឺ៖ «តើអ្នកអាចប្រាកដចំពោះអ្វីដែលអ្នកកំពុងនិយាយយ៉ាងម៉េចទៅ? តើអ្នកជាអ្នកសម្រេចឬ? ខ្ញុំមិនជឿអ្វីដែលអ្នកនិយាយទេ! ខ្ញុំនឹងធ្វើអ្វីដែលខ្ញុំចង់ធ្វើ។ ខ្ញុំនឹងធ្វើដូចជាប៉ុល ហើយទារមកុដពីព្រះ។ ធ្វើបែបនោះ ខ្ញុំអាចទទួលបានព្រះពរ និងមានគោលដៅដ៏ល្អមួយ!» ពួកគេនៅតែប្រកាន់ខ្ជាប់នូវទស្សនៈរបស់ប៉ុល។ ធ្វើបែបនេះ តើពួកគេមិនមែនកំពុងប្រឆាំងទាស់នឹងព្រះជាម្ចាស់ទេឬអី? តើនេះមិនមែនជាការប្រឆាំងទាស់នឹងព្រះជាម្ចាស់យ៉ាងច្បាស់ក្រឡែតទេឬអី? ព្រះជាម្ចាស់បានលាតត្រដាង និងវែកញែកពីសារជាតិរបស់ប៉ុល។ ព្រះអង្គបានមានព្រះបន្ទូលយ៉ាងច្រើនអំពីរឿងនេះ ហើយរាល់ព្រះបន្ទូលទាំងអស់សុទ្ធតែជាសេចក្ដីពិត ប៉ុន្តែពួកទទឹងនឹងព្រះគ្រីស្ទទាំងនេះ មិនទទួលយកសេចក្ដីពិត ឬការពិតដែលថារាល់សកម្មភាព និងឥរិយាបថរបស់ប៉ុល គឺសុទ្ធតែប្រឆាំងទាស់នឹងព្រះជាម្ចាស់ឡើយ។ នៅក្នុងចិត្តរបស់ពួកគេ ពួកគេនៅតែសួរថា៖ «បើអ្នកនិយាយអ្វីមួយ តើវាមានន័យថាត្រឹមត្រូវឬ? ដោយផ្អែកលើអ្វីទៅ? សម្រាប់ខ្ញុំ អ្វីដែលប៉ុលបាននិយាយ និងបានធ្វើ មើលទៅគឺត្រឹមត្រូវហើយ។ គ្មានអ្វីខុសឆ្គងនៅក្នុងរឿងនោះទេ។ ខ្ញុំកំពុងដេញតាមមកុដ និងរង្វាន់។ នោះហើយជាអ្វីដែលខ្ញុំមានសមត្ថភាពធ្វើបាន! តើអ្នកអាចឃាត់ខ្ញុំបានទេ? ខ្ញុំនឹងដេញតាមការធ្វើកិច្ចការ។ ពេលខ្ញុំធ្វើបានច្រើន ខ្ញុំនឹងមានទុន ខ្ញុំនឹងមានស្នាដៃ ហើយបើដូច្នេះមែន ខ្ញុំនឹងអាចចូលទៅក្នុងនគរស្ថានសួគ៌ និងទទួលបានរង្វាន់។ គ្មានអ្វីខុសឆ្គងនៅត្រង់នោះទេ!» ពួកគេរឹងរូសបែបនេះឯង។ ពួកគេមិនទទួលយកសេចក្ដីពិតសូម្បីតែបន្តិច។ អ្នកអាចប្រកបគ្នាពីសេចក្ដីពិតប្រាប់ពួកគេ ប៉ុន្តែពួកគេមិនស្ដាប់ចូលត្រចៀកឡើយ ពួកគេមិនពេញចិត្តនឹងសេចក្ដីពិតនោះទេ។ នោះហើយជាអាកប្បកិរិយារបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ ចំពោះសេចក្ដីពិត ហើយវាក៏ជាអាកប្បកិរិយារបស់ពួកគេចំពោះព្រះជាម្ចាស់ផងដែរ។ ដូច្នេះ តើអ្នករាល់គ្នាមានអារម្មណ៍បែបណា នៅពេលដែលបានឮសេចក្ដីពិត? អ្នកមានអារម្មណ៍ថា ខ្លួនមិនកំពុងដេញតាមសេចក្ដីពិតទេ ហើយក៏មិនយល់ពីវាឡើយ។ អ្នកមានអារម្មណ៍ថា នៅខ្វះខាតច្រើនណាស់ ហើយត្រូវតែខិតខំឈានទៅរកតថភាពនៃសេចក្ដីពិត។ ហើយរាល់ពេលដែលអ្នកយកខ្លួនឯងទៅប្រៀបធៀបនឹងព្រះបន្ទូលរបស់ព្រះជាម្ចាស់ នោះហើយជាពេលដែលអ្នកមានអារម្មណ៍ថា ខ្លួនពិតជាខ្វះខាតខ្លាំងណាស់ មានគុណសម្បត្តិអន់ និងខ្វះការយល់ដឹងខាងវិញ្ញាណ ថានៅតែធ្វើការឱ្យតែរួចពីដៃ ហើយថានៅតែមានសេចក្ដីទុច្ចរិតនៅក្នុងខ្លួន។ បន្ទាប់មក ក៏ក្លាយជាអវិជ្ជមាន។ តើនេះមិនមែនជាសភាពរបស់អ្នករាល់គ្នាទេឬអី? ផ្ទុយទៅវិញ ពួកទទឹងនឹងព្រះគ្រីស្ទមិនដែលអវិជ្ជមានឡើយ។ ពួកគេតែងតែមានភាពក្លៀវក្លាជានិច្ច ដោយមិនដែលឆ្លុះបញ្ចាំងពីខ្លួនឯង ឬស្គាល់ខ្លួនឯងឡើយ ប៉ុន្តែគិតថាពួកគេគ្មានបញ្ហាធំដុំអ្វីទេ។ មនុស្សដែលតែងតែក្រអឺតក្រទម និងរាប់ខ្លួនឯងជាសុចរិត គឺបែបនេះឯង។ ពេលដែលពួកគេទទួលបានអំណាចភ្លាម ពួកគេក៏ប្រែទៅជាពួកទទឹងនឹងព្រះគ្រីស្ទតែម្ដង។

II. ការវែកញែកអំពីរបៀបដែលពួកទទឹងនឹងព្រះគ្រីស្ទតែងតែមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះមនុស្ស

យើងនឹងបន្តដោយប្រកបគ្នា អំពីចំណុចបន្ទាប់៖ ពួកទទឹងនឹងព្រះគ្រីស្ទតែងតែមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះមនុស្ស។ បញ្ហានេះគឺធ្ងន់ធ្ងរជាងបញ្ហានៃការដែលពួកគេមិនអាចសហការជាមួយនរណាម្នាក់បានទៅទៀត។ តើអ្នករាល់គ្នាគិតថា មនុស្សប្រភេទណាដែលចូលចិត្តត្រួតត្រា និងយកឈ្នះលើអ្នកដទៃ? តើមនុស្សប្រភេទណាដែលមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះលើអ្នកដទៃ? ខ្ញុំនឹងលើកឧទាហរណ៍មួយប្រាប់អ្នករាល់គ្នា។ តើអស់អ្នកដែលចូលចិត្តឋានៈខ្លាំង ចូលចិត្តត្រួតត្រា និងយកឈ្នះលើអ្នកដទៃដែរឬទេ? តើពួកគេមិនមែនជាមនុស្សប្រភេទពួកទទឹងនឹងព្រះគ្រីស្ទទេឬអី? ពួកគេបំភាន់ ត្រួតត្រា និងបង្ក្រាបអ្នកដទៃ ហើយបន្ទាប់មក មនុស្សក៏គោរពបូជា និងស្ដាប់តាមពួកគេ។ ដូច្នេះ ពួកគេទទួលបានការលើកតម្កើង និងការគោរពពីមនុស្ស ហើយធ្វើឱ្យមនុស្សគោរពបូជា និង កោតស្ញប់ស្ញែងពួកគេ។ តើនៅក្នុងចិត្តមនុស្ស មិនមាន កន្លែងមួយ សម្រាប់ពួកគេទេឬអី? ប្រសិនបើមនុស្សមិនជឿស៊ប់លើពួកគេ ហើយមិនយល់ព្រមជាមួយពួកគេទេ តើពួកគេនឹងគោរពបូជាអ្នកទាំងនោះដែរឬទេ? គឺដាច់ខាតមិនគោរពឡើយ។ ដូច្នេះ បន្ទាប់ពីមនុស្សទាំងនេះមានឋានៈហើយ ពួកគេនៅតែត្រូវការ បញ្ចុះបញ្ចូលអ្នកដទៃ យកឈ្នះចិត្តពួកគេឱ្យបានទាំងស្រុង និងធ្វើឱ្យពួកគេកោតសរសើរខ្លួន។ មានតែដូច្នោះទេ ទើបមនុស្សគោរពបូជាពួកគេ។ នេះគឺជាមនុស្សមួយប្រភេទ។ មានមនុស្សមួយប្រភេទទៀត គឺអស់អ្នកដែលក្រអឺតក្រទមខ្លាំង។ ពួកគេប្រព្រឹត្តចំពោះមនុស្សតាមរបៀបដូចគ្នា៖ ពួកគេចាប់ផ្ដើមដោយការបង្ក្រាបមនុស្ស ធ្វើឱ្យមនុស្សគ្រប់គ្នាគោរពបូជា និងកោតសរសើរពួកគេ។ ទាល់តែបានដូច្នេះ ទើបពួកគេមានការពេញចិត្ត។ មនុស្សដែលកាចសាហាវខ្លាំង ក៏ចូលចិត្តត្រួតត្រាអ្នកដទៃ ធ្វើឱ្យមនុស្សស្ដាប់តាមពួកគេ នៅបម្រើឆ្វេងស្ដាំពួកគេ និងធ្វើការងារឱ្យពួកគេដែរ។ មិនថាជាមនុស្សដែលក្រអឺតក្រទមខ្លាំង ឬមនុស្សដែលមាននិស្ស័យកាចសាហាវនោះទេ ពេលពួកគេបានក្ដោបក្ដាប់អំណាចហើយ ពួកគេក្លាយជាពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទតែងតែមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះលើអ្នកដទៃ។ នៅក្នុងការប្រាស្រ័យទាក់ទងជាមួយមនុស្ស ពួកគេតែងតែចង់ដឹងច្បាស់ពីរបៀបដែលអ្នកដទៃមើលមកពួកគេ ហើយថាតើមានកន្លែងសម្រាប់ពួកគេនៅក្នុងដួងចិត្តរបស់អ្នកដទៃដែរឬទេ ព្រមទាំងថាតើអ្នកដទៃកោតសរសើរ និងគោរពបូជាពួកគេដែរឬទេ។ ប្រសិនបើពួកគេជួបនរណាម្នាក់ដែលពូកែខាងលើកជើង និងអែបអប ពួកគេសប្បាយចិត្តខ្លាំងណាស់។ បន្ទាប់មក ពួកគេចាប់ផ្ដើមឈរនៅទីខ្ពស់ ដើម្បីស្ដីប្រដៅមនុស្ស និងនិយាយអួតអាងអំពីគំនិតដែលស្ដាប់ទៅពីរោះៗ ដោយបញ្ជ្រាបមនុស្សនូវបទប្បញ្ញត្តិ របៀបធ្វើការ គោលលទ្ធិ និងសញ្ញាណនានា។ ពួកគេធ្វើឱ្យមនុស្សទទួលយករបស់ទាំងនេះជាសេចក្ដីពិត ហើយថែមទាំងនិយាយបិទបាំងយ៉ាងពីរោះថា៖ «ប្រសិនបើអ្នកអាចទទួលយករបស់ទាំងនេះបាន នោះអ្នកគឺជាមនុស្សដែលស្រឡាញ់ និងដេញតាមសេចក្ដីពិតហើយ»។ មនុស្សដែលគ្មានការ ញែកដឹង នឹងគិតថាអ្វីដែលពួកគេកំពុងនិយាយគឺសមហេតុផល ហើយទោះបីជាវាមានភាពស្រពេចស្រពិលចំពោះពួកគេ ហើយពួកគេមិនដឹងថាវាកំពុងស្របតាមសេចក្ដីពិតឬ អត់ក៏ដោយ ក៏ពួកគេគ្រាន់តែមានអារម្មណ៍ថា គ្មានអ្វីខុសឆ្គងចំពោះអ្វីដែលពួកគេកំពុងនិយាយនោះទេ ហើយវាក៏មិនបំពាននឹងសេចក្ដីពិតដែរ។ ដូច្នេះ ពួកគេក៏ស្ដាប់បង្គាប់ពួកទទឹងនឹងព្រះគ្រីស្ទ។ ប្រសិនបើនរណាម្នាក់អាចញែកដឹងពីអាទទឹងនឹងព្រះគ្រីស្ទ ហើយអាចលាតត្រដាងពួកគេ នោះវានឹងធ្វើឱ្យអាទទឹងនឹងព្រះគ្រីស្ទខឹងសម្បារ ដែលនឹងទម្លាក់កំហុស ថ្កោលទោស និងគំរាមកំហែងពួកគេដោយឥតញញើត ព្រមទាំងបង្ហាញអំណាចដាក់ពួកគេទៀតផង។ អស់អ្នកដែលគ្មានការ ញែកដឹង ត្រូវបានអាទទឹងនឹងព្រះគ្រីស្ទបង្ក្រាបទាំងស្រុង ហើយកោតសរសើរពួកគេចេញពីបាតដួងចិត្ត ដែលធ្វើឱ្យពួកគេកើតមានការគោរពបូជាចំពោះអាទទឹងនឹងព្រះគ្រីស្ទ មានការពឹងផ្អែកលើពួកគេ ហើយថែមទាំងមាន ការភ័យខ្លាចចំពោះពួកគេទៀតផង។ ពួកគេមានអារម្មណ៍ថា ត្រូវអាទទឹងនឹងព្រះគ្រីស្ទយកធ្វើជាទាសករ ហាក់បីដូចជាពួកគេនឹងមិនស្ងប់ក្នុងចិត្តឡើយ ប្រសិនបើពួកគេបាត់បង់ការដឹកនាំ ការបង្រៀន និងការស្ដីបន្ទោសរបស់អាទទឹងនឹងព្រះគ្រីស្ទ។ បើគ្មានរបស់ទាំងនេះទេ គឺហាក់បីដូចជាពួកគេគ្មានអារម្មណ៍សុវត្ថិភាព ហើយព្រះជាម្ចាស់ប្រហែលជាលែងត្រូវការពួកគេទៀត ផង។ ពេលនោះ មនុស្សគ្រប់គ្នាបានរៀនសង្កេតមើលទឹកមុខរបស់អាទទឹងនឹងព្រះគ្រីស្ទនៅពេលពួកគេធ្វើសកម្មភាព ដោយខ្លាចថាអាទទឹងនឹងព្រះគ្រីស្ទនឹងមិនសប្បាយចិត្ត។ ពួកគេទាំងអស់គ្នាព្យាយាមផ្គាប់ចិត្តអ្នកទាំងនោះ។ មនុស្សបែបនេះគឺតាំងចិត្តយ៉ាងមុតមាំក្នុងការដើរតាមអាទទឹងនឹងព្រះគ្រីស្ទ។ នៅក្នុងកិច្ចការរបស់ពួកគេ ពួកទទឹងនឹងព្រះគ្រីស្ទ ផ្សាយនូវពាក្យពេចន៍ និងគោលលទ្ធិ។ ពួកគេពូកែខាងបង្រៀនមនុស្សឱ្យប្រកាន់ខ្ជាប់នូវបទប្បញ្ញត្តិមួយចំនួន។ ពួកគេមិនដែលប្រាប់មនុស្សថា តើគោលការណ៍សេចក្ដីពិតអ្វីខ្លះដែលពួកគេគួរប្រកាន់ខ្ជាប់ ហេតុអ្វីបានជាពួកគេត្រូវធ្វើបែបនេះ តើបំណងព្រះហឫទ័យរបស់ព្រះជាម្ចាស់គឺជាអ្វី តើដំណាក់របស់ព្រះជាម្ចាស់បានរៀបចំអ្វីខ្លះសម្រាប់កិច្ចការនេះ តើកិច្ចការអ្វីដែល ចាំបាច់ និងសំខាន់បំផុត ឬតើកិច្ចការចម្បងអ្វីដែលត្រូវធ្វើនោះទេ។ ពួកទទឹងនឹងព្រះគ្រីស្ទមិននិយាយទាល់តែសោះ អំពីរឿងរ៉ាវទាំងនេះដែលមានសារៈសំខាន់បំផុត។ ពួកគេមិនដែលប្រកបគ្នាអំពីសេចក្ដីពិតឡើយ នៅពេលបំពេញ និងរៀបចំកិច្ចការ។ ពួកគេផ្ទាល់មិនយល់ពីគោលការណ៍សេចក្ដីពិតទេ ដូច្នេះ អ្វីដែលពួកគេអាចធ្វើបាន គឺបង្រៀនមនុស្សឱ្យប្រកាន់ខ្ជាប់នូវបទប្បញ្ញត្តិ និងគោលលទ្ធិមួយចំនួន ហើយប្រសិនបើមនុស្សបំពាននឹងពាក្យសម្ដី និងបទប្បញ្ញត្តិរបស់ពួកគេ នោះពួកគេនឹងប្រឈមមុខនឹងការស្ដីបន្ទោស និងការស្ដីប្រដៅរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទតែងតែបំពេញកិច្ចការក្រោមស្លាកដំណាក់របស់ព្រះជាម្ចាស់ ដោយស្ដីបន្ទោសអ្នកដទៃ និងស្ដីប្រដៅពួកគេពីទីខ្ពស់។ មនុស្សមួយចំនួនថែមទាំងមានការភ័យស្លន់ស្លោដោយសារការស្ដីប្រដៅរបស់ពួកគេ រហូតដល់មានអារម្មណ៍ថា ពួកគេជំពាក់ព្រះជាម្ចាស់ ដោយសារមិនបានធ្វើតាមសេចក្ដីតម្រូវរបស់ពួកទទឹងនឹងព្រះគ្រីស្ទ។ តើមនុស្សបែបនេះមិនបានធ្លាក់ក្រោមការត្រួតត្រារបស់ពួកទទឹងនឹងព្រះគ្រីស្ទទេឬអី? (ពួកគេធ្លាក់ក្រោមការត្រួតត្រាហើយ)។ តើនេះជា ឥរិយាបថប្រភេទអ្វី សម្រាប់ពួកទទឹងនឹងព្រះគ្រីស្ទ? វាគឺជាឥរិយាបថនៃការធ្វើឱ្យមនុស្សក្លាយជាទាសករ។ «ការធ្វើឱ្យមនុស្សក្លាយជាទាសករ» ត្រូវបានហៅថា «ការលាងខួរក្បាល» នៅក្នុងពាក្យសម្ដីនៃប្រទេសរបស់នាគដ៏ធំមានសម្បុរក្រហម។ វាគឺដូចជានៅពេលដែលនាគដ៏ធំមានសម្បុរក្រហមចាប់ខ្លួនអ្នកជឿលើព្រះជាម្ចាស់អ៊ីចឹងដែរ។ ក្រៅពីការធ្វើទារុណកម្មពួកគេ វាប្រើបច្ចេកទេសមួយទៀត៖ ការលាងខួរក្បាល។ មិនថាពួកគេជាកសិករ កម្មករ ឬបញ្ញវន្តនោះទេ នាគដ៏ធំមានសម្បុរក្រហមប្រើប្រាស់នូវសេចក្ដីបង្រៀនខុសឆ្គង និងសេចក្ដី ខុសទំនងជាច្រើនរបស់វា ដូចជាលទ្ធិមិនជឿថាមានព្រះ ទ្រឹស្ដីវិវត្តន៍ និងលទ្ធិម៉ាក្ស លេនីន ដើម្បីលាងខួរក្បាលមនុស្ស។ វាបញ្ជ្រាបរបស់ទាំងនេះទៅក្នុងមនុស្សដោយបង្ខំ ទោះបីជាមនុស្សទាំងនោះយល់ថាវាគួរឱ្យខ្ពើមរអើម ឬគួរឱ្យស្អប់ខ្ពើមយ៉ាងណាក៏ដោយ បន្ទាប់មក វាប្រើប្រាស់គំនិត និងទ្រឹស្ដីទាំងនេះដើម្បីចងជើងដៃរបស់មនុស្ស និងត្រួតត្រាដួងចិត្តរបស់ពួកគេ។ នេះជារបៀបដែលនាគដ៏ធំមានសម្បុរក្រហមរារាំងមនុស្សមិនឱ្យជឿលើព្រះជាម្ចាស់ មិនឱ្យទទួលយកសេចក្ដីពិត និងមិនឱ្យដេញតាមសេចក្ដីពិត ដើម្បីទទួលបានសេចក្ដីសង្គ្រោះ និងត្រូវបានប្រោសឱ្យគ្រប់លក្ខណ៍។ ដូចគ្នានេះដែរ ទោះបីជាមនុស្សដែលត្រូវបានត្រួតត្រាដោយពួកទទឹងនឹងព្រះគ្រីស្ទស្ដាប់ឮសេចក្ដីអធិប្បាយច្រើនប៉ុណ្ណាក៏ដោយ ក៏ពួកគេមិនអាចយល់ពីសេចក្ដីពិត ឬយល់ថាការជឿលើព្រះជាម្ចាស់ពិតជាគោលបំណងអ្វី ឬតើពួកគេគួរដើរតាមផ្លូវ បែបណា ឬគួរមានទស្សនៈត្រឹមត្រូវ បែបណាក្នុងការធ្វើរឿងនីមួយៗ ឬគួរប្រកាន់ ជំហរ បែបណានោះឡើយ។ ពួកគេមិនយល់ពីរឿងទាំងនេះទាល់តែសោះ អ្វីៗដែលមាននៅក្នុងដួងចិត្តរបស់ពួកគេ គឺមានតែពាក្យពេចន៍ និងគោលលទ្ធិ ព្រមទាំងទ្រឹស្ដីទទេស្អាតរបស់ពួកទទឹងនឹងព្រះគ្រីស្ទទាំងនោះប៉ុណ្ណោះ។ ហើយបន្ទាប់ពីត្រូវបានពួកទទឹងនឹងព្រះគ្រីស្ទបំភាន់ និងត្រួតត្រាអស់រយៈពេលយ៉ាងយូរមក ពួកគេក៏ក្លាយជាមនុស្សដូចពួកគេទាំងស្រុង៖ ពួកគេក្លាយជាមនុស្សដែលជឿលើព្រះជាម្ចាស់ ប៉ុន្តែមិនទទួលយកសេចក្ដីពិតទាល់តែសោះ ហើយថែមទាំងប្រឆាំង និងទាស់ទទឹងនឹងព្រះជាម្ចាស់ទៀតផង។ តើមនុស្សដែលត្រូវបានពួកទទឹងនឹងព្រះគ្រីស្ទបំភាន់ និងត្រួតត្រា គឺជាមនុស្សប្រភេទណា? ច្បាស់ណាស់ គ្មាននរណាម្នាក់ក្នុងចំណោមពួកគេជាអ្នកស្រឡាញ់សេចក្ដីពិតឡើយ ពួកគេសុទ្ធតែជាមនុស្សមានពុត ជាមនុស្សដែលមិនដេញតាមសេចក្ដីពិតក្នុងការជឿរបស់ពួកគេលើព្រះជាម្ចាស់ និងជាមនុស្សដែលមិនធ្វើការងារត្រឹមត្រូវពេលបំពេញភារកិច្ចរបស់ខ្លួនឡើយ។ ក្នុងការជឿលើព្រះជាម្ចាស់ មនុស្សទាំងនេះមិនដើរតាមព្រះជាម្ចាស់ទេ ផ្ទុយទៅវិញ ពួកគេដើរតាមពួកទទឹងនឹងព្រះគ្រីស្ទ ពួកគេក្លាយជាទាសកររបស់ពួកទទឹងនឹងព្រះគ្រីស្ទ ហើយជាលទ្ធផល ពួកគេមិនអាចទទួលបានសេចក្ដីពិតឡើយ។ លទ្ធផលនេះគឺជៀសមិនរួចឡើយ។

តើគោលការណ៍ដែលព្រះជាម្ចាស់ប្រព្រឹត្តចំពោះមនុស្សគឺជាអ្វី? តើជាការបង្ខិតបង្ខំឬ? តើជាការត្រួតត្រាឬ? ទេ គឺវាផ្ទុយស្រឡះពីការត្រួតត្រា។ តើគោលការណ៍របស់ព្រះជាម្ចាស់ក្នុងការប្រព្រឹត្តចំពោះមនុស្សគឺជាអ្វី? (ទ្រង់ប្រទានឆន្ទៈសេរីដល់ពួកគេ)។ មែនហើយ ទ្រង់ប្រទានឆន្ទៈសេរីដល់អ្នក។ ទ្រង់ធ្វើឱ្យអ្នកឈានដល់ការយល់ដឹងដោយខ្លួនឯង នៅក្នុងមជ្ឈដ្ឋានដែលទ្រង់បានរៀបចំ ដើម្បីឱ្យអ្នកបង្កើតបាននូវការយល់ដឹង និងបទពិសោធជារបស់មនុស្សដោយធម្មជាតិ។ ទ្រង់ធ្វើឱ្យអ្នកយល់ពីទិដ្ឋភាពមួយនៃសេចក្ដីពិតដោយធម្មជាតិ ដើម្បីឱ្យនៅពេលដែលអ្នកជួបប្រទះមជ្ឈដ្ឋានបែបនេះម្ដងទៀត អ្នកដឹងពីអ្វីដែលត្រូវធ្វើ និងអ្វីដែលត្រូវជ្រើសរើស។ ទ្រង់ក៏ធ្វើឱ្យអ្នកយល់ពីអ្វីដែលត្រូវ និងអ្វីដែលខុសផងដែរ ចេញពីជម្រៅដួងចិត្តរបស់អ្នក ដើម្បីឱ្យនៅទីបំផុត អ្នកជ្រើសរើសផ្លូវដ៏ត្រឹមត្រូវ។ ព្រះជាម្ចាស់មិនត្រួតត្រាអ្នកទេ ហើយទ្រង់ក៏មិនបង្ខិតបង្ខំអ្នកដែរ។ ទោះជាយ៉ាងណា អាទទឹងនឹងព្រះគ្រីស្ទប្រព្រឹត្តក្នុងរបៀបផ្ទុយស្រឡះ៖ គេនឹងលាងខួរក្បាល និងបញ្ជ្រាបគំនិតអ្នក តាមរយៈការបំភាន់អ្នក បន្ទាប់មក ឈានទៅធ្វើឱ្យអ្នកក្លាយជាទាសកររបស់គេ។ ហេតុអ្វីបានជាខ្ញុំប្រើពាក្យ «ទាសករ»? តើទាសករគឺជាអ្វី? វាមានន័យថា អ្នកនឹងមិន ញែកដឹងថា តើអាទទឹងនឹងព្រះគ្រីស្ទត្រូវ ឬខុសនោះទេ ហើយអ្នកក៏មិនហ៊ាន ញែកដឹងដែរ អ្នកនឹងមិនដឹងថាពួកគេត្រូវ ឬខុសឡើយ អ្នកនឹងមានការភាន់ច្រឡំ និងវង្វេងវង្វាន់នៅក្នុងចិត្ត។ អ្នកនឹងមិនច្បាស់ថាអ្វីត្រូវ និងអ្វីខុសឡើយ អ្នកនឹងមិនដឹងថាអ្វីដែលអ្នកគួរធ្វើ និងមិនគួរធ្វើនោះទេ។ អ្នកនឹងគ្រាន់តែរង់ចាំការណែនាំរបស់អាទទឹងនឹងព្រះគ្រីស្ទ ដូចជាអាយ៉ងមួយអញ្ចឹង ដោយមិនហ៊ានធ្វើសកម្មភាពឡើយ ប្រសិនបើអាទទឹងនឹងព្រះគ្រីស្ទមិនបញ្ជា ហើយហ៊ានធ្វើសកម្មភាព លុះត្រាតែអ្នកបានឮបទបញ្ជារបស់ពួកគេប៉ុណ្ណោះ។ អ្នកនឹងបាត់បង់សមត្ថភាពពីកំណើតផ្ទាល់ខ្លួនរបស់អ្នក ហើយឆន្ទៈសេរីរបស់អ្នកនឹងមិនដើរតួនាទីរបស់វាឡើយ។ អ្នកនឹងក្លាយជាមនុស្សស្លាប់បាត់ទៅហើយ។ អ្នកនឹងមានដួងចិត្ត ប៉ុន្តែអ្នកនឹងមិនអាចគិតបានឡើយ អ្នកនឹងមានខួរក្បាល ប៉ុន្តែអ្នកនឹងមិនអាចពិចារណាលើបញ្ហាបានឡើយ អ្នកនឹងមិនដឹងពីខុសនិងត្រូវ ឬថាតើអ្វីជារឿងវិជ្ជមាន និងអ្វីជារឿងអវិជ្ជមាន ឬថាតើរបៀបធ្វើសកម្មភាពដែលត្រឹមត្រូវគឺជាអ្វី និងរបៀបធ្វើសកម្មភាពដែលខុសគឺជាអ្វីនោះទេ។ ដោយមិនដឹងខ្លួន អាទទឹងនឹងព្រះគ្រីស្ទនឹងបានក្ដោបក្ដាប់ការត្រួតត្រាលើអ្នកបាត់ទៅហើយ។ តើអ្វីទៅដែលពួកគេនឹងត្រួតត្រា? តើវាជាដួងចិត្តរបស់អ្នក ឬជាខួរក្បាលរបស់អ្នក? វាគឺជាដួងចិត្តរបស់អ្នក បន្ទាប់មក ខួរក្បាលរបស់អ្នកនឹងធ្លាក់ក្រោមការត្រួតត្រារបស់ពួកគេដោយធម្មជាតិ។ ពួកគេនឹងចងជើងដៃរបស់អ្នកយ៉ាងតឹង ដោយចងវាឱ្យជាប់ និងរឹងមាំ ដើម្បីឱ្យរាល់ជំហានដែលអ្នកឈាន អ្នកផុងខ្លួននៅក្នុងការស្ទាក់ស្ទើរ និងការសង្ស័យ ហើយបន្ទាប់មក អ្នកក៏ដកខ្លួនថយវិញ រួចអ្នកចង់ឈានមួយជំហានទៀត ដើម្បីធ្វើសកម្មភាពអ្វីមួយ ប៉ុន្តែអ្នកក៏ដកខ្លួនថយវិញម្ដងទៀត។ ក្នុងរឿងនីមួយៗដែលអ្នកធ្វើ និមិត្តរបស់អ្នកនឹងស្រអាប់ ហើយមិនច្បាស់លាស់ឡើយ។ នេះគឺមិនអាចកាត់ផ្ដាច់ពីពាក្យសម្ដីបំភាន់របស់អាទទឹងនឹងព្រះគ្រីស្ទបានឡើយ។ តើបច្ចេកទេសចម្បងអ្វីដែលពួកទទឹងនឹងព្រះគ្រីស្ទប្រើដើម្បីត្រួតត្រាមនុស្ស? អ្វីៗដែលពួកគេនិយាយ គឺជារឿងដែលស្របតាមសញ្ញាណ និងការស្រមើស្រមៃរបស់មនុស្ស ស្របតាមមនោសញ្ចេតនារបស់មនុស្ស និងស្របតាមហេតុផលរបស់មនុស្ស។ ពួកគេហាក់ដូចជាមានភាពជាមនុស្សបន្តិចបន្តួចនៅពេលពួកគេនិយាយ ប៉ុន្តែពួកគេមិនមានតថភាពនៃសេចក្ដីពិតណាមួយឡើយ។ ប្រាប់ខ្ញុំមើល តើមនុស្សដែលត្រូវបានត្រួតត្រា និងដើរតាមពួកទទឹងនឹងព្រះគ្រីស្ទ អាចបំពេញភារកិច្ចនៅក្នុងដំណាក់របស់ព្រះជាម្ចាស់ដោយអស់ពីចិត្ត និងអស់ពីកម្លាំងរបស់ពួកគេបានដែរឬទេ? (ទេ មិនអាចទេ)។ តើមានមូលហេតុអ្វីនៅពីក្រោយរឿងនោះ? ពួកគេមិនយល់ពីសេចក្ដីពិត នោះហើយជាមូលហេតុចម្បង។ ហើយមានមូលហេតុមួយទៀត៖ ពួកទទឹងនឹងព្រះគ្រីស្ទប្រើល្បិចដណ្ដើមអំណាច។ ពួកគេមិនអនុវត្តសេចក្ដីពិតក្នុងការបំពេញភារកិច្ចរបស់ពួកគេទេ ហើយពួកគេក៏មិនធ្វើវាដោយអស់ពីចិត្ត និងអស់ពីកម្លាំងរបស់ពួកគេដែរ។ ចុះតើកូនចៅរបស់ពួកគេអាចអនុវត្តសេចក្ដីពិតបានដែរឬទេ? ទោះបីជាអាទទឹងនឹងព្រះគ្រីស្ទមានលក្ខណៈបែបណាក៏ដោយ ក៏ពួកបរិវារដែលដើរតាមពួកគេ នឹងមានលក្ខណៈបែបនោះដែរ។ ពួកទទឹងនឹងព្រះគ្រីស្ទនាំមុខគេក្នុងការមិនអនុវត្តសេចក្ដីពិត ក្នុងការបំពាននឹងគោលការណ៍ ក្នុងការក្បត់ផលប្រយោជន៍ដំណាក់របស់ព្រះជាម្ចាស់ ក្នុងការគ្មាន វិចារណញ្ញាណ និងក្នុងការប្រព្រឹត្តដូចជាជនផ្ដាច់ការ។ តើនេះអាចមិនប៉ះពាល់ដល់ ពួកបរិវាររបស់ពួកគេបានដែរឬទេ? គឺដាច់ខាតមិនអាចទៅរួចឡើយ។ ដូច្នេះ តើនឹងមានអ្វីកើតឡើងចំពោះមនុស្សទាំងនោះ ដែលពួកគេបានដាក់កំហិត និងត្រួតត្រា? ពួកគេនឹងប្រុងប្រយ័ត្នចំពោះគ្នាទៅវិញទៅមក ពួកគេនឹងសង្ស័យគ្នាទៅវិញទៅមក ហើយឈ្លោះប្រកែកគ្នា ដោយប្រកួតប្រជែងគ្នាដណ្ដើមកេរ្តិ៍ឈ្មោះ និង លាភសក្ការៈ ដណ្ដើមឱកាសដើម្បីបញ្ចេញមុខមាត់ និងដណ្ដើមដើមទុន។ នៅក្នុងជម្រៅចិត្ត មនុស្សគ្រប់គ្នាដែលត្រូវបានត្រួតត្រាដោយអាទទឹងនឹងព្រះគ្រីស្ទ គឺមិនស្រុះស្រួលគ្នា ហើយលែងមានចិត្តតែមួយទៀតហើយ។ ពួកគេមានការប្រុងប្រយ័ត្ន និងគិតមុខគិតក្រោយនៅក្នុងសកម្មភាពរបស់ពួកគេ ពួកគេមិនបើកចំហចំពោះគ្នាទៅវិញទៅមកទេ ហើយពួកគេមិនមានទំនាក់ទំនងជាមនុស្សធម្មតាជាមួយគ្នាទៅវិញទៅមកឡើយ។ គ្មានការប្រកបគ្នាជាធម្មតារវាងពួកគេទេ គ្មានការអានអធិដ្ឋាន គ្មានជីវិតខាងវិញ្ញាណជាធម្មតាឡើយ។ ពួកគេបែកខ្ញែកគ្នា ដូចជាក្រុមអ្នកមិនជឿដែលជាកម្មសិទ្ធិរបស់សាតាំងនៅឯពិភពលោកខាងក្រៅ អ៊ីចឹងដែរ។ នេះហើយជារបៀបដែលវាកើតឡើង នៅពេលដែលអាទទឹងនឹងព្រះគ្រីស្ទក្ដោបក្ដាប់អំណាច។ មានការប្រុងប្រយ័ត្នរវាងមនុស្សនិងមនុស្ស ការតស៊ូទាំងបើកចំហ និងលាក់កំបាំង ការបំផ្លិចបំផ្លាញ ការច្រណែន ការជំនុំជម្រះ និងការប្រៀបធៀបគ្នាថា តើនរណាទទួលខុសត្រូវតិចជាង៖ «ប្រសិនបើអ្នកមិនទទួលខុសត្រូវទេ ខ្ញុំក៏មិនទទួលខុសត្រូវដែរ។ តើផ្អែកលើមូលដ្ឋានអ្វី ដែលអ្នកឱ្យខ្ញុំគិតគូរពីផលប្រយោជន៍ដំណាក់របស់ព្រះ ក្នុងពេលដែលអ្នកផ្ទាល់មិនគិតគូរពីវាផងនោះ? អ៊ីចឹង ខ្ញុំក៏មិនគិតគូរពីវាដែរ!» តើកន្លែងបែបនេះជាដំណាក់របស់ព្រះជាម្ចាស់ឬ? មិនមែនទេ។ តើវាជាកន្លែងប្រភេទណា? វាគឺជាជំរំរបស់សាតាំង។ សេចក្ដីពិតមិនបានសោយរាជ្យនៅទីនោះទេ វាមិនមានកិច្ចការរបស់ព្រះវិញ្ញាណបរិសុទ្ធ ឬព្រះពររបស់ព្រះជាម្ចាស់ ឬការដឹកនាំរបស់ទ្រង់ឡើយ។ ដូច្នេះ មនុស្សគ្រប់គ្នានៅទីនោះ គឺប្រៀបដូចជាអារក្សតូចៗ អ៊ីចឹង។ មើលពីសំបកក្រៅ ពាក្យសរសើរដែលពួកគេនិយាយអំពីអ្នកដទៃ ស្ដាប់ទៅពីរោះណាស់៖ «អូ! ពួកគេពិតជាស្រឡាញ់ព្រះមែន ពួកគេពិតជាថ្វាយតង្វាយមែន ពួកគេពិតជារងទុក្ខក្នុងការបំពេញភារកិច្ចរបស់ពួកគេមែន!» ប៉ុន្តែ សាកឱ្យពួកគេវាយតម្លៃមនុស្សម្នាក់មើល នោះអ្វីដែលពួកគេនិយាយនៅពីក្រោយខ្នងបុគ្គលនោះ នឹងខុសពីអ្វីដែលពួកគេនិយាយនៅចំពោះមុខបុគ្គលនោះជាមិនខាន។ ប្រសិនបើបងប្អូនប្រុសស្រីធ្លាក់ទៅក្នុងដៃរបស់អ្នកដឹកនាំក្លែងក្លាយ ពួកគេនឹងបែកខ្ញែកគ្នាដូចជាគំនរខ្សាច់នៅក្នុងការបំពេញភារកិច្ចរបស់ពួកគេ ពួកគេនឹងមិនទទួលបានលទ្ធផលឡើយ ហើយពួកគេនឹងមិនមានកិច្ចការរបស់ព្រះវិញ្ញាណបរិសុទ្ធទេ ហើយភាគច្រើននៃពួកគេនឹងមិនដេញតាមសេចក្ដីពិតឡើយ។ ចុះយ៉ាងណាវិញ ប្រសិនបើពួកគេធ្លាក់ក្រោមការត្រួតត្រារបស់អាទទឹងនឹងព្រះគ្រីស្ទ? មនុស្សទាំងនោះមិនអាចត្រូវបានហៅថាជាពួកជំនុំទៀតឡើយ។ ពួកគេនឹងក្លាយជារបស់ជំរំ សាតាំង និងជាបក្សពួករបស់អាទទឹងនឹងព្រះគ្រីស្ទទាំងស្រុង។

ហេតុអ្វីបានជាពួកទទឹងនឹងព្រះគ្រីស្ទតែងតែចង់ត្រួតត្រាមនុស្ស? គឺដោយសារតែពួកគេមិនការពារផលប្រយោជន៍ដំណាក់របស់ព្រះជាម្ចាស់ ហើយពួកគេក៏មិនខ្វល់ខ្វាយអំពីការ ចូលទៅក្នុងជីវិតនៃ រាស្ដ្ររើសតាំងរបស់ព្រះជាម្ចាស់ដែរ។ ការគិតគូរតែមួយគត់របស់ពួកគេ គឺសម្រាប់តែអំណាច ឋានៈ និងកិត្យានុភាព ផ្ទាល់ខ្លួនរបស់ពួកគេប៉ុណ្ណោះ។ ពួកគេជឿថា ដរាបណាពួកគេអាចត្រួតត្រាលើដួងចិត្តរបស់មនុស្ស និងធ្វើឱ្យមនុស្សគ្រប់គ្នាគោរពបូជាពួកគេ នោះបំណងប្រាថ្នា និងមហិច្ឆតារបស់ពួកគេនឹងត្រូវបានសម្រេចហើយ។ ចំណែកឯរឿងរ៉ាវដែលពាក់ព័ន្ធនឹងផលប្រយោជន៍ដំណាក់របស់ព្រះជាម្ចាស់ ឬកិច្ចការរបស់ពួកជំនុំ ឬការ ចូលទៅក្នុងជីវិតនៃ រាស្ដ្ររើសតាំងរបស់ព្រះជាម្ចាស់វិញ ពួកគេមិនខ្វល់ខ្វាយពីរឿងទាំងនោះទាល់តែសោះ។ សូម្បីតែនៅពេលមានបញ្ហាកើតឡើង ក៏ពួកគេមិនអាចមើលឃើញដែរ។ ពួកគេមិនអាចមើលឃើញបញ្ហានានាដូចជា ថា កន្លែងណាមាន ការរៀបចំបុគ្គលិកមិនសមរម្យ នៅក្នុងដំណាក់របស់ព្រះជាម្ចាស់ ឬ កន្លែងណាដែលទ្រព្យសម្បត្តិដំណាក់របស់ព្រះជាម្ចាស់ត្រូវបានបែងចែកមិនសមហេតុផល ដោយមានការបាត់បង់ច្រើនពេក ព្រមទាំងថាតើនរណាជាអ្នកខ្ជះខ្ជាយ ទ្រព្យសម្បត្តិ ឬថាតើនរណាកំពុងបង្អាក់ និងរំខាននៅក្នុងកិច្ចការរបស់ពួកគេ ឬថាតើនរណាកំពុងប្រើប្រាស់មនុស្សមិនបានសមរម្យ ឬថាតើនរណាកំពុងធ្វើកិច្ចការឱ្យតែរួចពីដៃឡើយ ហើយពួកគេរឹតតែមិនដោះស្រាយបញ្ហាបែបនេះទៅទៀត។ តើពួកគេដោះស្រាយអ្វីខ្លះ? តើពួកគេជ្រៀតជ្រែកក្នុងរឿងអ្វីខ្លះ? (រឿងកំប៉ិកកំប៉ុក។) តើរឿងបែបណាខ្លះជារឿងកំប៉ិកកំប៉ុក? សូមផ្ដល់ព័ត៌មានលម្អិតខ្លះៗមកមើល។ (អ្នកដឹកនាំខ្លះនឹងចេញទៅដោះស្រាយរឿងរ៉ាវក្នុងគ្រួសាររបស់បងប្អូនប្រុសស្រីមួយចំនួន ឧទាហរណ៍ នរណាម្នាក់នៅក្នុងគ្រួសាររបស់ពួកគេមិនចុះសម្រុងនឹងនរណាម្នាក់ផ្សេងទៀត។ ទាំងនេះគ្រាន់តែជារឿងរ៉ាវក្នុងជីវិតប្រចាំថ្ងៃប៉ុណ្ណោះ។) នោះគឺជារឿងដែលអ្នកដឹកនាំក្លែងក្លាយធ្វើ។ ចុះតើពួកទទឹងនឹងព្រះគ្រីស្ទធ្វើអ្វីខ្លះ? (ពួកគេមិនខ្វល់ខ្វាយពីការ ចូលទៅក្នុងជីវិតរបស់បងប្អូនប្រុសស្រីទេ ហើយក៏មិនខ្វល់ពីរឿងដែលបំពាននឹងគោលការណ៍សេចក្ដីពិតដែរ។ ពួកគេខ្វល់ខ្វាយតែពីរឿងដែលប៉ះពាល់ដល់មុខមាត់ និងឋានៈរបស់ពួកគេប៉ុណ្ណោះ ឧទាហរណ៍ មនុស្សមិនធ្វើតាមអ្វីដែលពួកគេនិយាយ ឬមនុស្សមួយចំនួនមិនចូលចិត្តពួកគេ។ ពួកគេដោះស្រាយរឿងបែបនេះឯង។) នោះគឺជាផ្នែកមួយនៃរឿងនេះ។ រឿងបែបនេះពិតជាកើតមានមែន។ ពួកទទឹងនឹងព្រះគ្រីស្ទតាមសង្កេតមើលថា តើអ្នកណាដែលទើសភ្នែកពួកគេ តើនរណាដែលមិនគោរពពួកគេ និងតើនរណាដែលអាច ញែកដឹងពីពួកគេ។ ពួកគេមើលឃើញរឿងទាំងនេះ ហើយកត់ចំណាំទុកក្នុងចិត្ត រឿងបែបនេះគឺសំខាន់ណាស់សម្រាប់ពួកគេ។ តើមានអ្វីទៀត? (ប្រសិនបើបុគ្គលដែលត្រូវបានជ្រើសតាំងនៅក្នុងពួកជំនុំ ណាមួយ មានការ ញែកដឹងពីពួកគេ ហើយមិនមានចិត្តតែមួយជាមួយពួកគេទេ ពួកគេនឹងស្វែងរកវិធីដើម្បីចាប់កំហុសបុគ្គលនោះ ហើយដាក់អ្នកផ្សេងជំនួសវិញ។ ពួកគេចូលចិត្តធ្វើរឿងបែបនេះណាស់។) មិនថា អ្នកដែលធ្វើអាក្រក់មានកំហុស ឬបញ្ហាអ្វីក៏ដោយ ឬទោះបីជាពួកគេបង្អាក់ និងរំខានយ៉ាងណាក៏ដោយ ក៏អាទទឹងនឹងព្រះគ្រីស្ទមិនខ្វល់ខ្វាយពីរឿងនេះឡើយ ពួកគេតាម ចាប់កំហុសជាពិសេសចំពោះអ្នកដែលបំពេញភារកិច្ចរបស់ខ្លួន និងអ្នកដែលដេញតាមសេចក្ដីពិត ដោយស្វែងរកការដោះសា និងលេសដើម្បីយកអ្នកផ្សេងមកជំនួស។ មានរបៀបចម្បងមួយទៀត ដែលការត្រួតត្រាអ្នកដទៃរបស់ពួកទទឹងនឹងព្រះគ្រីស្ទត្រូវបានបង្ហាញ ចេញ៖ ក្រៅពីការត្រួតត្រាបងប្អូនប្រុសស្រីធម្មតា ពួកគេព្យាយាមត្រួតត្រាអ្នកដែលទទួលខុសត្រូវលើផ្នែកនីមួយៗនៃកិច្ចការ។ ពួកគេតែងតែប្រាថ្នាចង់ក្ដោបក្ដាប់អំណាចទាំងអស់នៅក្នុងដៃរបស់ពួកគេផ្ទាល់។ ដូច្នេះ ពួកគេសួរនាំគ្រប់រឿង ពួកគេតាមដាន និងសង្កេតមើលគ្រប់យ៉ាង ដើម្បីមើលថាតើមនុស្សធ្វើរឿងអ្វីៗដោយរបៀបណា។ ពួកគេមិនប្រកបគ្នាអំពីគោលការណ៍សេចក្ដីពិតដល់មនុស្សទាល់តែសោះ ឬទុកឱ្យមនុស្សមានសេរីភាពក្នុងការធ្វើសកម្មភាពឡើយ។ ពួកគេចង់ធ្វើឱ្យមនុស្សគ្រប់គ្នាធ្វើតាមអ្វីដែលពួកគេនិយាយ ហើយ ចុះចូលនឹងពួកគេ។ ពួកគេតែងតែខ្លាចថា អំណាចរបស់ពួកគេនឹងត្រូវបែកខ្ញែក ហើយ ត្រូវអ្នកដទៃដណ្ដើមយក។ នៅពេលពិភាក្សាអំពីបញ្ហាមួយ មិនថា មនុស្សប៉ុន្មាននាក់កំពុងប្រកបគ្នាអំពីវានោះទេ ឬទោះបីជាការប្រកបគ្នារបស់ពួកគេផ្ដល់លទ្ធផលយ៉ាងណាក៏ដោយ ក៏ពួកគេនឹងបដិសេធវាចោលទាំងអស់នៅពេលដែលរឿងនោះធ្លាក់មកដល់ដៃពួកគេ ហើយការពិភាក្សានឹងត្រូវចាប់ផ្ដើមម្ដងទៀត។ ចុះតើលទ្ធផលចុងក្រោយនៃរឿងនេះគឺជាអ្វី? រឿងរ៉ាវមិនទាន់ចប់ទេ លុះត្រាតែមនុស្សគ្រប់គ្នាស្ដាប់តាមពួកគេ ហើយប្រសិនបើរឿងនោះមិនទាន់កើតឡើងទេ ពួកគេនឹងត្រូវបន្តប្រកបគ្នាទៀត។ ការប្រកបគ្នានេះ ជួនកាលបន្តរហូតដល់ពាក់កណ្ដាលអធ្រាត្រ ដោយមិនអនុញ្ញាតឱ្យនរណាម្នាក់ដេកឡើយ វាមិនដល់ទីបញ្ចប់ទេ លុះត្រាតែអ្នកដទៃស្ដាប់តាមអ្វីដែលពួកគេនិយាយ។ នេះគឺជារឿងដែលពួកទទឹងនឹងព្រះគ្រីស្ទធ្វើ។ តើមានមនុស្សដែលជឿថា ក្នុងការធ្វើបែបនេះ អាទទឹងនឹងព្រះគ្រីស្ទកំពុងទទួលខុសត្រូវចំពោះកិច្ចការដែរឬទេ? តើមានភាពខុសគ្នាអ្វីខ្លះ រវាងការទទួលខុសត្រូវចំពោះកិច្ចការ និងភាពផ្ដាច់ការរបស់ពួកទទឹងនឹងព្រះគ្រីស្ទ? (វាគឺជាភាពខុសគ្នានៃបំណង។) នៅពេលដែលមនុស្សមានមនសិការ និងទទួលខុសត្រូវចំពោះកិច្ចការ ពួកគេធ្វើបែបនេះដើម្បី ប្រកបគ្នាអំពីគោលការណ៍សេចក្ដីពិតឱ្យបានច្បាស់លាស់ ដើម្បីឱ្យមនុស្សគ្រប់គ្នាអាចយល់ពីសេចក្ដីពិត។ ម្យ៉ាងវិញទៀត គោលដៅរបស់ពួកទទឹងនឹងព្រះគ្រីស្ទ គឺដើម្បីរក្សាអំណាច ដើម្បីទទួលបានប្រៀបជាង ដើម្បីច្រានចោលរាល់ទស្សនៈដែលខុសពីមតិរបស់ពួកគេ និងដែលអាចធ្វើឱ្យពួកគេបាត់បង់មុខមាត់។ តើមិនមានភាពខុសគ្នារវាងបំណងទាំងនេះទេឬ? (មាន។) តើ វាខុសគ្នា យ៉ាងណា? តើអ្នករាល់គ្នាអាច ញែកដឹងពីរឿងនោះបានទេ? ការធ្វើឱ្យមនុស្សយល់ពីគោលការណ៍សេចក្ដីពិតតាមរយៈការប្រកបគ្នា និងការប្រជែងគ្នាដើម្បីទទួលបានការគោរព តើមានភាពខុសគ្នាអ្វីខ្លះរវាងរឿងទាំងពីរនេះ? (គឺបំណង។) មិនមែនត្រឹមតែបំណងនោះទេ ពិតណាស់ បំណងគឺខុសគ្នាហើយ។ (វិធីសាស្ត្រមួយក្នុងចំណោមវិធីសាស្ត្រទាំងនេះ នឹងផ្ដល់ផលប្រយោជន៍ដល់ដំណាក់របស់ព្រះជាម្ចាស់ច្រើនជាង។) វិធីសាស្ត្រមួយដែលផ្ដល់ផលប្រយោជន៍ដល់ដំណាក់របស់ព្រះជាម្ចាស់ច្រើនជាង គឺជាភាពខុសគ្នាមួយទៀត ពោលគឺការគិតគូរពីផលប្រយោជន៍ដំណាក់របស់ព្រះជាម្ចាស់។ ប៉ុន្តែ តើអ្វីជាភាពខុសគ្នាចម្បង? នៅពេលនរណាម្នាក់កំពុងប្រកបគ្នាអំពីសេចក្ដីពិតយ៉ាងពិតប្រាកដ វាច្បាស់ណាស់នៅពេលដែលអ្នកឮវា ថាវាមិនមែនជាការដោះសា ឬការការពារខ្លួនឯងនោះទេ។ អ្វីៗទាំងអស់ដែលពួកគេ ប្រកបគ្នា គឺមានបំណងធ្វើឱ្យមនុស្សគ្រប់គ្នាយល់ពី បំណងព្រះហឫទ័យរបស់ព្រះជាម្ចាស់ វាសុទ្ធតែជាទីបន្ទាល់ថ្វាយ បំណងព្រះហឫទ័យរបស់ព្រះជាម្ចាស់។ ការប្រកបគ្នាបែបនេះ ធ្វើឱ្យគោលការណ៍សេចក្ដីពិតបានច្បាស់លាស់ ហើយបន្ទាប់ពីបានឮវា មនុស្សមានផ្លូវឆ្ពោះ ទៅមុខ៖ ពួកគេដឹងថាគោលការណ៍គឺជាអ្វី ពួកគេដឹងពីអ្វីដែលពួកគេគួរធ្វើនៅថ្ងៃអនាគត ពួកគេនឹងមិនងាយបំពាន គោលការណ៍ឡើយក្នុងការបំពេញភារកិច្ចរបស់ពួកគេ ហើយគោលដៅនៃការអនុវត្តរបស់ពួកគេនឹងកាន់តែត្រឹមត្រូវ។ ការប្រកបគ្នាបែបនេះ គឺមិនមានលាយឡំសូម្បីបន្តិចជាមួយនឹងការដោះសា ឬការការពារខ្លួនឯងឡើយ។ ប៉ុន្តែ តើមនុស្សដែលចង់បង្វែរស្ថានការណ៍ឱ្យចំណេញដល់ពួកគេ និងចង់ដាក់អ្នកដទៃឱ្យនៅក្រោមការត្រួតត្រារបស់ខ្លួន តើពួកគេផ្សាយយ៉ាងដូចម្ដេចទៅ? តើពួកគេ ផ្សាយអំពីអ្វី? ពួកគេ ផ្សាយអំពីការដោះសា របស់ពួកគេ ព្រមទាំងគំនិត បំណង និងគោលដៅនៅពីក្រោយអ្វីៗដែលពួកគេបានធ្វើ ដើម្បីឱ្យមនុស្សទទួលយកវា ជឿវា និងមិនយល់ច្រឡំលើពួកគេ។ វាសុទ្ធតែជាការដោះសា ប៉ុណ្ណោះ វាមិនមានសេចក្ដីពិតទាល់តែសោះនៅក្នុងនោះ។ ប្រសិនបើអ្នកស្ដាប់ដោយយកចិត្តទុកដាក់ អ្នកនឹងឮថា គ្មានសេចក្ដីពិតនៅក្នុងអ្វីដែលពួកគេប្រកបគ្នានោះទេ វាសុទ្ធតែជាពាក្យសម្ដីរបស់មនុស្ស ជាលេស និងជាការដោះសា ប៉ុណ្ណោះ។ វាមានតែប៉ុណ្ណឹងឯង។ ហើយបន្ទាប់ពីពួកគេបាននិយាយរួច តើមនុស្សគ្រប់គ្នាយល់ពីគោលការណ៍ដែរឬទេ? អត់ទេ ប៉ុន្តែពួកគេបានយល់យ៉ាងច្រើនអំពីបំណងរបស់អ្នកនិយាយ។ នេះគឺជាវិធីសាស្ត្ររបស់ពួកទទឹងនឹងព្រះគ្រីស្ទ។ នេះជារបៀបដែលពួកគេត្រួតត្រាមនុស្ស។ ពេលណាដែលពួកគេមានអារម្មណ៍ថា ឋានៈ និងកិត្យានុភាព របស់ពួកគេបានរងការបាត់បង់ និងរងផលប៉ះពាល់នៅក្នុងក្រុម ពួកគេកោះហៅឱ្យមានការជួបជុំភ្លាមៗ ដើម្បីព្យាយាមស្រោចស្រង់របស់ទាំងនោះឡើងវិញ តាមគ្រប់មធ្យោបាយដែលពួកគេអាចធ្វើបាន។ ហើយតើពួកគេស្រោចស្រង់របស់ទាំងនោះដោយរបៀបណា? តាមរយៈការផ្ដល់លេស តាមរយៈការផ្ដល់ការដោះសា តាមរយៈការនិយាយពីអ្វីដែលពួកគេកំពុងគិតនៅពេលនោះ។ តើគោលដៅរបស់ពួកគេក្នុងការនិយាយរឿងទាំងនេះគឺជាអ្វី? គឺដើម្បី បំបាត់រាល់ការយល់ច្រឡំដែលមនុស្សគ្រប់គ្នាមានចំពោះពួកគេ។ វាគឺដូចជានាគដ៏ធំមានសម្បុរក្រហមអ៊ីចឹងដែរ៖ បន្ទាប់ពីវាបានធ្វើបាបនរណាម្នាក់ វានឹង ផ្ដល់យុត្តិធម៌ ដល់ពួកគេវិញ ហើយលុបចោលរាល់ការចោទប្រកាន់របស់ពួកគេ។ តើគោលដៅនៃការធ្វើបែបនេះគឺជាអ្វី? (ការលាងជម្រះកំហុស។) វាផ្ដល់យុត្តិធម៌ ដល់អ្នក និងសងជំងឺចិត្តអ្នក បន្ទាប់ពីវាបានធ្វើរឿងអាក្រក់ដាក់អ្នករួច ដើម្បីឱ្យអ្នកគិតថា តាមពិតទៅ នាគដ៏ធំមានសម្បុរក្រហមគឺល្អ និងគួរឱ្យទុកចិត្តសោះ។ តាមរបៀបនេះ ការគ្រប់គ្រងរបស់វានឹងមិនរងការគំរាមកំហែងឡើយ។ ពួកទទឹងនឹងព្រះគ្រីស្ទក៏បែបនេះដែរ៖ គ្មានរឿងណាមួយដែលពួកគេនិយាយ ឬធ្វើ ដែលមិនមែនដើម្បីប្រយោជន៍ផ្ទាល់ខ្លួនរបស់ពួកគេនោះទេ ពួកគេនឹងមិននិយាយអ្វីដើម្បីប្រយោជន៍នៃសេចក្ដីពិតឡើយ ហើយពួកគេរឹតតែមិននិយាយ ឬធ្វើអ្វីដើម្បីផលប្រយោជន៍ដំណាក់របស់ព្រះជាម្ចាស់ទៅទៀត។ អ្វីៗទាំងអស់ដែលពួកគេនិយាយ និងធ្វើ គឺដើម្បីតែកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេប៉ុណ្ណោះ។ អ្នកខ្លះប្រហែលជានិយាយថា៖ «វាអយុត្តិធម៌ណាស់ដែលទ្រង់កំណត់ពួកគេថាជាពួកទទឹងនឹងព្រះគ្រីស្ទ ពីព្រោះពួកគេពុះពារធ្វើការធ្ងន់ខ្លាំងណាស់ ហើយពួកគេធ្វើការងាររបស់ពួកគេយ៉ាង ហ្មត់ចត់ ដោយធ្វើការ និងរត់ចុះរត់ឡើងដើម្បី ដំណាក់របស់ព្រះជាម្ចាស់តាំងពីព្រលឹមទល់ព្រលប់។ ជួនកាល ពួកគេរវល់ពេករហូតដល់គ្មានពេលហូបបាយផង។ ពួកគេបានរងទុក្ខច្រើនណាស់!» ចុះតើពួកគេរងទុក្ខដើម្បីនរណា? (ដើម្បីខ្លួនពួកគេផ្ទាល់។) គឺដើម្បីខ្លួនពួកគេផ្ទាល់។ ប្រសិនបើពួកគេគ្មានឋានៈទេ តើពួកគេនឹងធ្វើរឿងដដែលនេះដែរឬទេ? ពួកគេរត់ចុះរត់ឡើងបែបនេះ គឺដើម្បីតែកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេប៉ុណ្ណោះ ពួកគេធ្វើវាដើម្បីរង្វាន់។ ប្រសិនបើពួកគេមិនទទួលបានរង្វាន់ទេ ឬប្រសិនបើពួកគេគ្មានកេរ្តិ៍ឈ្មោះ លាភសក្ការៈ ឬឋានៈទេ ម្ល៉េះសមពួកគេដកខ្លួនចេញតាំងពីយូរមកហើយ។ ពួកគេធ្វើរឿងទាំងនេះនៅចំពោះមុខអ្នកដទៃ ហើយនៅពេលពួកគេធ្វើដូច្នេះ ពួកគេចង់ឱ្យព្រះជាម្ចាស់ជ្រាបពីរឿងទាំងនោះ និងចង់ឱ្យទ្រង់ប្រទានរង្វាន់ដែលពួកគេគួរទទួលបាន ដោយយោងទៅលើអ្វីៗទាំងអស់ដែលពួកគេបានធ្វើ។ អ្វីដែលពួកគេចង់បាននៅទីបំផុត គឺរង្វាន់ ពួកគេមិនចង់ទទួលបានសេចក្ដីពិតឡើយ។ អ្នកត្រូវតែមើលធ្លុះដល់ចំណុចនេះ។ នៅពេលពួកគេមានអារម្មណ៍ថា ពួកគេបានប្រមូលដើមទុនគ្រប់គ្រាន់ហើយ នៅពេលពួកគេមានឱកាសនិយាយក្នុងចំណោមអ្នកដទៃ តើខ្លឹមសារនៃអ្វីដែលពួកគេនិយាយគឺជាអ្វី? ទីមួយ គឺការអួតអាងពីស្នាដៃរបស់ពួកគេ ដែលជាការវាយប្រហារខាងផ្លូវចិត្ត។ តើការវាយប្រហារខាងផ្លូវចិត្តគឺជាអ្វី? គឺការធ្វើឱ្យមនុស្សគ្រប់គ្នាដឹង នៅក្នុងជម្រៅចិត្តរបស់ខ្លួន ថាពួកគេបានធ្វើរឿងល្អៗជាច្រើនក្នុងនាមដំណាក់របស់ព្រះជាម្ចាស់ បានបង្កើត ស្នាដៃ បានប្រថុយប្រថាន បានធ្វើកិច្ចការ គ្រោះថ្នាក់ បានរត់ចុះរត់ឡើងយ៉ាងច្រើន និងបានរងទុក្ខមិនតិចនោះទេ វាគឺជាការបង្ហាញពីស្នាដៃរបស់ពួកគេ និងការនិយាយអំពីដើមទុនរបស់ពួកគេនៅចំពោះមុខអ្នកដទៃ។ ទីពីរ ពួកគេនិយាយយ៉ាងអួតអាង និងគ្មានន័យ អំពីទ្រឹស្ដីដែលមិនប្រាកដប្រជាមួយចំនួន ដែលមនុស្សមានអារម្មណ៍ថាពួកគេយល់ ទោះបីជាពួកគេមិនយល់ក៏ដោយ។ ទ្រឹស្ដីទាំងនេះស្ដាប់ទៅហាក់ដូចជាជ្រាលជ្រៅ អាថ៌កំបាំង និងអរូបីណាស់ ហើយវាធ្វើឱ្យមនុស្សគោរពបូជាពួកទទឹងនឹងព្រះគ្រីស្ទ។ បន្ទាប់មក ពួកគេនិយាយយ៉ាងអួតអាង និងច្របូកច្របល់ អំពីរឿងដែលពួកគេជឿថា គ្មាននរណាម្នាក់ធ្លាប់យល់ឡើយ ឧទាហរណ៍ បច្ចេកវិទ្យា និងលំហអាកាស ហិរញ្ញវត្ថុ និងគណនេយ្យ ព្រមទាំងបញ្ហាសង្គម និងនយោបាយ ហើយសូម្បីតែរឿងរ៉ាវក្នុងពិភពងងឹត និងការបោកប្រាស់ក៏មានដែរ។ ពួកគេរៀបរាប់ពីប្រវត្តិផ្ទាល់ខ្លួនរបស់ពួកគេ។ ចុះតើនេះជារឿងអ្វីទៅ? ពួកគេកំពុងតែអួតខ្លួនឯង។ ហើយគោលដៅរបស់ពួកគេក្នុងការអួតខ្លួន គឺដើម្បីបើកការវាយប្រហារខាងផ្លូវចិត្ត។ តើអ្នករាល់គ្នាគិតថាពួកគេល្ងង់ឬ? ប្រសិនបើរឿងដែលពួកគេនិយាយនេះ គ្មានឥទ្ធិពលលើមនុស្សទេ តើពួកគេនៅតែនិយាយវាដែរឬទេ? ពួកគេនឹងមិននិយាយឡើយ។ ពួកគេមានគោលដៅក្នុងការនិយាយវា៖ គឺដើម្បីបង្ហាញពីស្នាដៃរបស់ពួកគេ សម្ញែង ឫកពា និងអួតខ្លួនឯង។

លើសពីនេះទៅទៀត តើពួកទទឹងនឹងព្រះគ្រីស្ទតែងតែប្រកាន់យកឫកពាបែបណា? មិនថាពួកគេទៅទីណាទេ ពួកគេប្រកាន់យកឫកពាជាមេគ្រួសារ ទៅដល់ទីណា ពួកគេនិយាយថា៖ «តើអ្នករាល់គ្នាកំពុងធ្វើកិច្ចការអ្វី? តើវាទៅជាយ៉ាងណាហើយ? តើមានការលំបាកអ្វីខ្លះទេ? ប្រញាប់ចាត់ចែងរឿងដែលអ្នករាល់គ្នាត្រូវបានចាត់តាំងឱ្យធ្វើទៅ! កុំធ្វើឱ្យតែរួចពីដៃ។ កិច្ចការទាំងអស់របស់ដំណាក់របស់ព្រះ គឺសំខាន់ណាស់ ហើយមិនអាចពន្យារពេលបានឡើយ!» ពួកគេគឺដូចជាមេគ្រួសារអ៊ីចឹង ដែលតែងតែមើលការខុសត្រូវលើ កិច្ចការរបស់មនុស្សនៅក្នុងផ្ទះរបស់ ខ្លួន។ តើការដែលពួកគេជាមេគ្រួសារនោះ មានន័យដូចម្ដេច? វាមានន័យថា នរណាម្នាក់នៅក្នុងផ្ទះរបស់ពួកគេអាចនឹងធ្វើខុស ឬដើរផ្លូវខុស ដូច្នេះ ពួកគេចាំបាច់ត្រូវតាមយាមកាមអ្នកទាំងនោះ ប្រសិនបើពួកគេមិនធ្វើដូច្នេះទេ គ្មាននរណាម្នាក់នឹងបំពេញភារកិច្ចរបស់ខ្លួនឡើយ ពួកគេទាំងអស់គ្នានឹងត្រូវជំពប់ដួលជាមិនខាន។ ពួកទទឹងនឹងព្រះគ្រីស្ទជឿថា អ្នកផ្សេងទៀតសុទ្ធតែជាមនុស្សល្ងីល្ងើ ជាកូនក្មេង ថាប្រសិនបើពួកគេមិនខ្វាយខ្វល់ពីអ្នកទាំងនោះទេ ប្រសិនបើពួកគេទុកឱ្យអ្នកទាំងនោះផុតពីភ្នែករបស់ពួកគេសូម្បីតែមួយវិនាទី នោះអ្នកខ្លះក្នុងចំណោមពួកគេនឹងធ្វើខុស ហើយដើរផ្លូវខុស។ តើនេះជាទស្សនៈបែបណា? តើពួកគេមិនមែនកំពុងប្រកាន់យកឫកពាជាមេគ្រួសារទេឬអី? (មែនហើយ)។ ចុះតើពួកគេធ្វើ កិច្ចការជាក់ស្ដែងដែរឬទេ? ពួកគេមិនដែលធ្វើឡើយ ពួកគេរៀបចំឱ្យអ្នកដទៃធ្វើការងារទាំងអស់ ដោយពួកគេខ្វល់ខ្វាយតែពីការិយាធិបតេយ្យ និងការធ្វើជាចៅហ្វាយនាយប៉ុណ្ណោះ ហើយនៅពេលអ្នកដទៃបានធ្វើ កិច្ចការនោះរួចរាល់ វាគឺដូចជាពួកគេបានធ្វើវាដោយខ្លួនឯងអ៊ីចឹង ស្នាដៃទាំងអស់គឺបានទៅលើពួកគេ។ ពួកគេគ្រាន់តែសោយសុខនឹងផលប្រយោជន៍នៃឋានៈរបស់ពួកគេប៉ុណ្ណោះ ពួកគេមិនដែលធ្វើអ្វីដែលផ្ដល់ផលប្រយោជន៍ដល់កិច្ចការដំណាក់របស់ព្រះជាម្ចាស់ឡើយ ហើយទោះបីជាពួកគេឃើញថានរណាម្នាក់កំពុងធ្វើឱ្យតែរួចពីដៃ ឬធ្វេសប្រហែសក្នុងការបំពេញភារកិច្ចរបស់ខ្លួនក៏ដោយ ឬថានរណាម្នាក់កំពុងបង្អាក់ និងរំខានដល់កិច្ចការរបស់ពួកជំនុំក៏ដោយ ពួកគេគ្រាន់តែផ្ដល់ពាក្យដាស់តឿនពីរបីម៉ាត់ និងលួងលោមអ្នកទាំងនោះប៉ុណ្ណោះ ប៉ុន្តែពួកគេមិនដែលលាតត្រដាង ឬដាក់កំហិតអ្នកទាំងនោះឡើយ ពួកគេមិនដែលប្រមាថនរណាម្នាក់ ឡើយ។ ប្រសិនបើគ្មាននរណាម្នាក់ចង់ស្ដាប់ពួកគេទេ ពួកគេនឹងនិយាយថា៖ «ចិត្តខ្ញុំបានបែកខ្ទេចខ្ទីអស់ហើយ ដោយសារតែបារម្ភពីអ្នករាល់គ្នា ខ្ញុំបាននិយាយរហូតដល់ស្ងួតមាត់ ខ្ញុំបានធ្វើឱ្យខ្លួនឯងហត់នឿយរហូតដល់ស្ទើរតែបាក់ខ្លួនជាពីរទៅហើយ! អ្នករាល់គ្នាធ្វើឱ្យខ្ញុំបារម្ភខ្លាំងណាស់!» តើពួកគេមិនអៀនខ្មាសទេឬអី ដែល និយាយបែបនេះ? តើអ្នករាល់គ្នាមានអារម្មណ៍ខ្ពើមរអើមដែរឬទេ ពេលឮវា? នេះគឺជារបៀបមួយដែលស្ដែងចេញពីបំណងប្រាថ្នាចង់ត្រួតត្រាមនុស្ស របស់ពួកទទឹងនឹងព្រះគ្រីស្ទ។ តើពួកទទឹងនឹងព្រះគ្រីស្ទបែបនេះ ប្រកបគ្នាជាមួយមនុស្សដោយរបៀបណា? ឧទាហរណ៍ ពួកគេនិយាយមកកាន់ខ្ញុំថា៖ «មនុស្សនៅក្រោមបង្គាប់ខ្ញុំ មិនធ្វើតាមអ្វីដែលគេប្រាប់ឡើយ។ ពួកគេមិនយក កិច្ចការពួកជំនុំ ជារឿងសំខាន់ទេ។ ពួកគេធ្វើការឱ្យតែរួចពីដៃ ហើយពួកគេចាយវាយលុយកាក់របស់ដំណាក់របស់ព្រះផ្ដេសផ្ដាស។ មនុស្សទាំងនេះពិតជាសត្វតិរច្ឆានមែន ពួកគេអន់ជាងសត្វឆ្កែទៅទៀត!» តើទឹកដមសម្ដីរបស់ពួកគេនៅទីនេះ គឺយ៉ាងដូចម្ដេច? ពួកគេកំពុងលើកខ្លួនឯង ជាមនុស្សពិសេស មានន័យថា៖ «ខ្ញុំគិតគូរពីផលប្រយោជន៍ដំណាក់របស់ព្រះ តែពួកគេមិនគិតគូរឡើយ។» តើពួកទទឹងនឹងព្រះគ្រីស្ទចាត់ទុកខ្លួនឯងជានរណា? ជា «ទូតសុច្ឆន្ទៈ»។ តើទូតសុច្ឆន្ទៈគឺជាអ្វី? សាកមើលទូតសុច្ឆន្ទៈមកពីប្រទេសមួយចំនួនមើល តើពួកគេជាមនុស្សប្រភេទណា? ពួកគេត្រូវបានជ្រើសរើសដោយសារតែសម្រស់របស់ពួកគេ ពួកគេស្អាតណាស់ ពួកគេពូកែនិយាយ ហើយពួកគេសុទ្ធតែបានឆ្លងកាត់ការបណ្ដុះបណ្ដាល។ នៅពីក្រោយ ឆាក ពួកគេសុទ្ធតែមានទំនាក់ទំនង និងការទាក់ទងជាមួយបុរសខ្ពស់ សង្ហា និងមានទ្រព្យសម្បត្តិ ជាមួយមន្ត្រីជាន់ខ្ពស់ ជាមួយអ្នកជំនួញស្តុកស្តម្ភ នោះហើយជាមូលហេតុដែលពួកគេក្លាយជាទូតសុច្ឆន្ទៈ។ តើពួកគេពឹងផ្អែកលើអ្វី ដើម្បីបានក្លាយជាទូតសុច្ឆន្ទៈ? តើវាពឹងផ្អែកតែលើមុខមាត់ស្អាតបាត រូបរាងស្រឡូន និងវោហារសព្ទរបស់ពួកគេសុទ្ធសាធឬ? ពួកគេពឹងផ្អែកជាចម្បងលើខ្សែរយៈនៅពីក្រោយ ឆាករបស់ពួកគេ។ តើវាមិនអ៊ីចឹងទេឬ? (មែនហើយ)។ មែនហើយ វាគឺ អ៊ីចឹងឯង។ ពួកទទឹងនឹងព្រះគ្រីស្ទ ដែលតែងតែមានឫកពាជាអ្នកដឹកនាំ ឬជាមេគ្រួសារ តែងតែចង់ប្រើប្រាស់ឫកពានេះ ឥរិយាបថនេះ ដើម្បីបំភាន់មនុស្ស និងត្រួតត្រាពួកគេ។ តើនេះមិនរាងដូចជាស្ទីលរបស់ទូតសុច្ឆន្ទៈទេឬអី? ពួកគេឈរនៅទីនោះ ដោយដាក់ដៃទៅក្រោយខ្នង ហើយនៅពេលបងប្អូនប្រុសស្រីងក់ក្បាល និងឱនលំទោនចំពោះពួកគេ ពួកគេនិយាយថា៖ «ល្អណាស់ ខំធ្វើការឱ្យបានល្អទៅ!» តើពួកគេជានរណា ទើបហ៊ាននិយាយបែបនេះ? តើពួកគេបានតែងតាំងខ្លួនឯងឱ្យនៅតំណែងអ្វីទៅ? ខ្ញុំមិននិយាយរឿងបែបនេះទេ ទោះខ្ញុំទៅទីណាក៏ដោយ តើអ្នករាល់គ្នាធ្លាប់ឮខ្ញុំនិយាយរឿងបែបនេះដែរឬទេ? (មិនដែលទេ)។ ជួនកាល ខ្ញុំនឹងនិយាយថា៖ «ឱកាសដែលអ្នករាល់គ្នាមាន ដើម្បីបំពេញភារកិច្ចដោយស្ងប់ចិត្តនេះ គឺមិនងាយនឹងទទួលបានឡើយ! អ្នករាល់គ្នាត្រូវតែក្ដោបក្ដាប់ឱកាសនេះ ហើយបំពេញភារកិច្ចរបស់អ្នករាល់គ្នាឱ្យបានល្អ កុំបណ្ដាលឱ្យខ្លួនឯងត្រូវគេដេញចេញ ដោយសារតែការធ្វើអាក្រក់ និងការបង្កការរំខានឱ្យសោះ។» ប៉ុន្តែ តើខ្ញុំនិយាយបែបនេះចេញពីអ្វីទៅ? គឺចេញពីភាពស្មោះត្រង់។ ប៉ុន្តែ តើអាទទឹងនឹងព្រះគ្រីស្ទគិតបែបនេះដែរឬទេ? គេមិនគិតបែបនេះទេ ហើយគេក៏មិនធ្វើបែបនេះដែរ។ គេប្រាប់អ្នកដទៃឱ្យធ្វើ កិច្ចការឱ្យបានល្អ ចុះតើគេផ្ទាល់ធ្វើបែបនោះដែរឬទេ? គេមិនធ្វើឡើយ។ គេចង់ឱ្យអ្នកដទៃធ្វើការងារឱ្យបានល្អ ដោយពុះពារធ្វើការធ្ងន់សម្រាប់គេ បម្រើការឱ្យគេ ហើយនៅទីបំផុត ពួកគេគឺជាអ្នកដែលទទួលបានស្នាដៃទាំងអស់។ ពេលនេះ តើអ្នករាល់គ្នាពុះពារធ្វើការធ្ងន់សម្រាប់ខ្ញុំឬ ក្នុងការបំពេញភារកិច្ចរបស់អ្នករាល់គ្នានោះ? (ទេ។) អ្នករាល់គ្នាក៏មិនមែនកំពុងធ្វើការដោយកម្លាំងឱ្យខ្ញុំដែរ អ្នករាល់គ្នាកំពុងបំពេញភារកិច្ច និងកាតព្វកិច្ចផ្ទាល់ខ្លួនរបស់អ្នករាល់គ្នា ហើយបន្ទាប់មក ដំណាក់របស់ព្រះជាម្ចាស់ផ្គត់ផ្គង់អ្នករាល់គ្នា។ តើវាហួសហេតុពេកទេ ប្រសិនបើនិយាយថា ខ្ញុំជាអ្នកផ្គត់ផ្គង់អ្នករាល់គ្នានោះ? (ទេ។) នេះមិនមែនជាការលើកឡើងខុសនោះទេ ហើយតាមពិតទៅ វាពិតជាអ៊ីចឹងមែន។ ប៉ុន្តែ ប្រសិនបើអ្នករាល់គ្នាចង់ឱ្យខ្ញុំនិយាយបែបនោះ ខ្ញុំនឹងមិននិយាយឡើយ ពាក្យនេះនឹងមិនចេញពីមាត់ខ្ញុំជាដាច់ខាត។ ខ្ញុំគ្រាន់តែនិយាយថា ដំណាក់របស់ព្រះជាម្ចាស់ផ្គត់ផ្គង់អ្នករាល់គ្នា៖ អ្នករាល់គ្នាបំពេញភារកិច្ចផ្ទាល់ខ្លួនរបស់អ្នករាល់គ្នានៅក្នុងដំណាក់របស់ព្រះជាម្ចាស់ ហើយព្រះជាម្ចាស់ផ្គត់ផ្គង់អ្នករាល់គ្នា។ ដូច្នេះ តើអ្នករាល់គ្នាកំពុងបំពេញភារកិច្ចសម្រាប់នរណា? (ខ្លួនយើងផ្ទាល់)។ អ្នករាល់គ្នាកំពុងបំពេញភារកិច្ច និងកាតព្វកិច្ចផ្ទាល់ខ្លួនរបស់អ្នករាល់គ្នា នេះគឺជាការទទួលខុសត្រូវដែលអ្នករាល់គ្នាគួរតែបំពេញ ក្នុងនាមជាសភាវៈដែលបានបង្កើតមក។ អ្នករាល់គ្នាកំពុងធ្វើរឿងនេះនៅចំពោះព្រះជាម្ចាស់។ អ្នករាល់គ្នាដាច់ខាតមិនត្រូវនិយាយថា អ្នករាល់គ្នាកំពុងធ្វើការឱ្យខ្ញុំឡើយ ខ្ញុំមិនត្រូវការរឿងនោះទេ។ ខ្ញុំមិនត្រូវការនរណាម្នាក់មកធ្វើការឱ្យខ្ញុំទេ ខ្ញុំមិនមែនជាថៅកែ ហើយខ្ញុំក៏មិនមែនជាប្រធានក្រុមហ៊ុនណាមួយដែរ។ ខ្ញុំមិនមែនកំពុងរកលុយពីអ្នករាល់គ្នាទេ ហើយអ្នករាល់គ្នាក៏មិនមែនកំពុងហូបបាយរបស់ខ្ញុំដែរ។ យើងគ្រាន់តែសហការជាមួយគ្នាទៅវិញទៅមកប៉ុណ្ណោះ។ ខ្ញុំ ប្រកបគ្នាអំពីសេចក្ដីពិតដែលខ្ញុំគួរទាក់ទងដល់អ្នករាល់គ្នា ដើម្បីឱ្យអ្នករាល់គ្នាអាចយល់ពីសេចក្ដីពិតទាំងនោះ ហើយអ្នករាល់គ្នាចាប់ផ្ដើមដើរលើផ្លូវដ៏ត្រឹមត្រូវ ធ្វើដូច្នេះ ខ្ញុំនឹងបានស្ងប់ចិត្ត ការទទួលខុសត្រូវ និងកាតព្វកិច្ចរបស់ខ្ញុំ ត្រូវបានបំពេញរួចរាល់ហើយ។ វាគឺជាការសហការគ្នាទៅវិញទៅមក ដោយម្នាក់ៗបំពេញតួនាទីរៀងៗខ្លួន។ វាមិនមែនជារឿងដែលថានរណាកេងប្រវ័ញ្ចនរណា នរណាប្រើប្រាស់នរណា ឬនរណាចិញ្ចឹមនរណានោះឡើយ។ កុំធ្វើឫកពាបែបនោះអី វាគ្មានប្រយោជន៍ទេ ហើយវាគួរឱ្យខ្ពើមរអើមណាស់។ ចូរធ្វើកិច្ចការឱ្យបានល្អពិតប្រាកដ ដើម្បីឱ្យមនុស្សគ្រប់គ្នាអាចមើលឃើញ ហើយនៅទីបំផុត អ្នកនឹងមានជំហរល្អក្នុងការ ទូទាត់បញ្ជីរបស់អ្នកនៅចំពោះព្រះជាម្ចាស់។ តើពួកទទឹងនឹងព្រះគ្រីស្ទមាន វិចារណញ្ញាណបែបនេះដែរឬទេ? ទេ មិនមានទេ។ ប្រសិនបើពួកគេទទួលខុសត្រូវបន្តិចបន្តួច បង្កើតបានស្នាដៃបន្តិចបន្តួច និងបានធ្វើ កិច្ចការខ្លះ ពួកគេនឹងអួតអាងពីរឿងនោះ ក្នុងរបៀបមួយដែលគួរឱ្យខ្ពើមរអើមណាស់ ថែមទាំងប្រាថ្នាចង់ធ្វើជាទូតសុច្ឆន្ទៈទៀតផង។ ប្រសិនបើអ្នកមិនព្យាយាមធ្វើជាទូតសុច្ឆន្ទៈទេ ហើយអ្នកចាប់ផ្ដើមធ្វើ កិច្ចការជាក់ស្ដែងខ្លះ នោះមនុស្សគ្រប់គ្នានឹងមានការគោរពខ្លះចំពោះអ្នកជាមិនខាន។ ប្រសិនបើអ្នកប្រកាន់យកឥរិយាបថជាទូតសុច្ឆន្ទៈ ប៉ុន្តែអ្នកមិនអាចធ្វើ កិច្ចការជាក់ស្ដែងណាមួយបាន ហើយធ្វើឱ្យខាងលើត្រូវខ្វាយខ្វល់ និងផ្ដល់ការចង្អុលបង្ហាញដោយផ្ទាល់សម្រាប់កិច្ចការទាំងអស់ ព្រមទាំងតាមដានដោយមើលការខុសត្រូវលើអ្នក និងផ្ដល់ការណែនាំដល់អ្នក ដោយខាងលើជាអ្នកធ្វើគ្រប់ផ្នែកនៃកិច្ចការ ហើយប្រសិនបើអ្នកនៅតែគិតថាខ្លួនឯងមានសមត្ថភាព ថាអ្នកកាន់តែមានជំនាញ ថាអ្នកជាអ្នកធ្វើរឿងទាំងអស់នេះ តើនេះមិនមែនជារឿងឥតខ្មាសទេឬអី? ពួកទទឹងនឹងព្រះគ្រីស្ទអាចធ្វើរឿងនេះបាន។ ពួកគេប្លន់យកសិរីល្អរបស់ព្រះជាម្ចាស់។ នៅពេលមនុស្សធម្មតាបានឆ្លងកាត់រឿងមួយចំនួន ពួកគេអាចយល់ពីសេចក្ដីពិតបន្តិចបន្តួច ហើយមើលឃើញថា៖ «គុណសម្បត្តិរបស់ខ្ញុំគឺខ្សោយណាស់ ខ្ញុំ គ្មានអ្វីសោះ។ បើគ្មានការខ្វាយខ្វល់ និងការមើលការខុសត្រូវពីខាងលើទេ បើគ្មានពួកគេកាន់ដៃខ្ញុំដើម្បីជួយខ្ញុំទេ ខ្ញុំនឹងមិនអាចធ្វើអ្វីបានឡើយ។ ខ្ញុំគ្រាន់តែជាមនុស្សល្ងង់ម្នាក់ប៉ុណ្ណោះ។ ពេលនេះ ខ្ញុំបានស្គាល់ខ្លួនឯងបន្តិចហើយ។ ខ្ញុំដឹងពីសមត្ថភាពដ៏ស្ដួចស្ដើងរបស់ខ្ញុំ។ ខ្ញុំនឹងមិនមានការត្អូញត្អែរអ្វីឡើយ ប្រសិនបើខាងលើលួសកាត់ខ្ញុំម្ដងទៀតនៅថ្ងៃអនាគត។ ខ្ញុំនឹងគ្រាន់តែចុះចូលប៉ុណ្ណោះ។» ដោយដឹងពីសមត្ថភាពដ៏ស្ដួចស្ដើងរបស់អ្នក អ្នកនឹងធ្វើកិច្ចការដែលជារបស់អ្នក ក្នុងរបៀបមួយដ៏ត្រឹមត្រូវ និងយ៉ាងប្រាកដប្រជា។ ទោះបីជាខាងលើចាត់តាំងអ្នកឱ្យធ្វើអ្វីក៏ដោយ អ្នកនឹងធ្វើវាឱ្យបានល្អ ដោយអស់ពីចិត្ត និងអស់ពីកម្លាំងរបស់អ្នក។ តើនេះជារឿងដែលពួកទទឹងនឹងព្រះគ្រីស្ទធ្វើឬ? ទេ មិនមែនទេ ពួកគេមិនគិតគូរពីផលប្រយោជន៍ដំណាក់របស់ព្រះជាម្ចាស់ ឬកិច្ចការដំណាក់របស់ព្រះជាម្ចាស់ឡើយ។ តើអ្វីជាផលប្រយោជន៍ដ៏ធំបំផុតរបស់ដំណាក់របស់ព្រះជាម្ចាស់? តើវាជាទ្រព្យសម្បត្តិរបស់ពួកជំនុំឬ? តើវាជាតង្វាយថ្វាយព្រះជាម្ចាស់ឬ? មិនមែនទេ។ ចុះតើវាជាអ្វីទៅ? តើការបំពេញភារកិច្ចរបស់មនុស្សគ្រប់គ្នា ផ្ដោតសំខាន់លើទិដ្ឋភាពណានៃកិច្ចការ? គឺការផ្សាយដំណឹងល្អ និងការធ្វើបន្ទាល់ថ្វាយព្រះជាម្ចាស់ ដើម្បីឱ្យមនុស្សជាតិទាំងអស់យល់ពីព្រះជាម្ចាស់ និងត្រឡប់មកឯទ្រង់វិញ។ នេះគឺជាផលប្រយោជន៍ដ៏ធំបំផុតរបស់ដំណាក់របស់ព្រះជាម្ចាស់។ ហើយផលប្រយោជន៍ដ៏ធំបំផុតនោះ បែកមែកធាងចុះមកក្រោម ដោយបែងចែកទៅជាក្រុមនីមួយៗ និងផ្នែកនីមួយៗនៃកិច្ចការ ហើយបន្ទាប់មក បែងចែកកាន់តែល្អិតល្អន់រហូតដល់ភារកិច្ចផ្សេងៗដែលមនុស្សម្នាក់ៗធ្វើ។ នេះគឺជាផលប្រយោជន៍ដំណាក់របស់ព្រះជាម្ចាស់។ តើអ្នករាល់គ្នាធ្លាប់មើលឃើញរឿងនេះពីមុនមកដែរឬទេ? ទេ អ្នករាល់គ្នាមិនធ្លាប់ឡើយ! នៅពេលខ្ញុំនិយាយអំពីផលប្រយោជន៍ដំណាក់របស់ព្រះជាម្ចាស់ អ្នករាល់គ្នាគិតថាវាជាលុយកាក់ ផ្ទះសម្បែង និងរថយន្ត។ តើទាំងនោះជាផលប្រយោជន៍ប្រភេទអ្វីទៅ? តើវាមិន គ្រាន់តែជារបស់របរខាងសម្ភារៈបន្តិចបន្តួចទេឬអី? ចុះតើមានមនុស្សខ្លះនឹងនិយាយថា៖ «ដោយសារតែរបស់ទាំងនោះមិនមែនជាផលប្រយោជន៍ទេ ចូរយើងខ្ជះខ្ជាយវាតាមតែចិត្តចង់ទៅ» ឬ? តើធ្វើបែបនោះបានដែរឬទេ? (ទេ។) គឺដាច់ខាតមិនបានឡើយ! ការខ្ជះខ្ជាយតង្វាយ គឺជាអំពើបាបដ៏ធ្ងន់ធ្ងរ។

ក្រៅពីបំណងប្រាថ្នា និងមហិច្ឆតាក្នុងការត្រួតត្រាមនុស្ស តើមានអ្វីផ្សេងទៀតដែលពួកទទឹងនឹងព្រះគ្រីស្ទចាប់អារម្មណ៍? តាមពិតទៅ គឺគ្មានទេ។ ពួកគេមិនសូវចាប់អារម្មណ៍នឹងអ្វីផ្សេងទៀតឡើយ។ មិនថាមនុស្សម្នាក់ៗកំពុងបំពេញភារកិច្ចបានសមរម្យឬអត់ មិនថាការរៀបចំបុគ្គលិកបានសមរម្យឬអត់ មិនថាមាននរណាម្នាក់កំពុងបង្អាក់ និងរំខានដល់កិច្ចការរបស់ពួកជំនុំឬអត់ មិនថាគ្រប់ទិដ្ឋភាពនៃកិច្ចការរបស់ពួកជំនុំកំពុងដំណើរការទៅដោយរលូនឬអត់ មិនថាផ្នែកណាមួយនៃកិច្ចការមានបញ្ហា មិនថាផ្នែកណាមួយនៅមានភាពទន់ខ្សោយ មិនថាផ្នែកណាមួយដែលមិនទាន់បានគិតដល់ មិនថាកិច្ចការត្រង់ណាដែលមិនត្រូវបានធ្វើឡើងយ៉ាងត្រឹមត្រូវនោះឡើយ គឺពួកទទឹងនឹងព្រះគ្រីស្ទមិនពាក់ព័ន្ធនឹងរឿងទាំងអស់នេះទេ ហើយពួកគេក៏មិនសួរនាំអំពីរឿងទាំងនេះដែរ។ ពួកគេមិនដែលខ្វល់ខ្វាយពីរឿងទាំងនេះឡើយ ហើយពួកគេមិនដែលធ្វើកិច្ចការជាក់ស្ដែងនេះទេ។ ជាឧទាហរណ៍ កិច្ចការបកប្រែ កិច្ចការកាត់តវីដេអូ កិច្ចការផលិតភាពយន្ត កិច្ចការខាងអត្ថបទ កិច្ចការផ្សាយដំណឹងល្អ និងកិច្ចការផ្សេងៗទៀត ពួកគេមិនតាមដានទិដ្ឋភាពណាមួយនៃកិច្ចការទាំងនេះដោយយកចិត្តទុកដាក់ឡើយ។ ដរាបណារឿងអ្វីមួយមិនប៉ះពាល់ដល់កេរ្តិ៍ឈ្មោះ លាភសក្ការៈ ឬឋានៈរបស់ពួកគេទេ នោះវាហាក់ដូចជាគ្មានពាក់ព័ន្ធអ្វីនឹងពួកគេឡើយ។ ដូច្នេះ តើពួកគេធ្វើអ្វីខ្លះទៅ? ពួកគេគ្រាន់តែចាត់ចែងកិច្ចការទូទៅខ្លះៗប៉ុណ្ណោះ ដែលជាកិច្ចការសើៗដែលមនុស្សចាប់អារម្មណ៍ និងមើលឃើញ។ ពួកគេបញ្ចប់កិច្ចការនោះហើយ ក៏យកវាទៅបង្ហាញជាគុណសម្បត្តិរបស់ពួកគេ ហើយបន្ទាប់មក ពួកគេចាប់ផ្ដើមសោយសុខនឹងផលប្រយោជន៍នៃឋានៈរបស់ពួកគេ។ តើពួកទទឹងនឹងព្រះគ្រីស្ទខ្វល់ខ្វាយអំពីច្រកចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់ដែរឬទេ? ទេ ពួកគេខ្វល់ខ្វាយតែពីកេរ្តិ៍ឈ្មោះ និងឋានៈរបស់ពួកគេ ខ្វល់ពីរឿងដែលពួកគេអាចលេចធ្លោ និងធ្វើឱ្យមនុស្សគោរព និងថ្វាយបង្គំពួកគេប៉ុណ្ណោះ។ ដូច្នេះ ទោះបីជាមានបញ្ហាអ្វីកើតឡើងនៅក្នុងកិច្ចការរបស់ពួកជំនុំក៏ដោយ ក៏ពួកគេមិនខ្វល់ខ្វាយ ឬសួរនាំពីបញ្ហាទាំងនោះឡើយ។ ទោះបីជាបញ្ហានោះធ្ងន់ធ្ងរប៉ុណ្ណាក៏ដោយ ទោះបីជាវាបង្កការខាតបង់ធំធេងដល់ផលប្រយោជន៍ដំណាក់របស់ព្រះជាម្ចាស់យ៉ាងណាក៏ដោយ ក៏ពួកគេមិនមានអារម្មណ៍ថាវាជាបញ្ហាដែរ។ ប្រាប់ខ្ញុំមក តើពួកគេមានចិត្តដែរឬទេ? តើពួកគេជាមនុស្សដែលមានភាពស្មោះត្រង់ដែរឬទេ? តើពួកគេជាមនុស្សដែលស្រឡាញ់ និងទទួលយកសេចក្ដីពិតដែរឬទេ? ត្រូវដាក់សញ្ញាសួរចំពោះចំណុចទាំងអស់នេះ។ ចុះ តើពួកគេធ្វើអ្វីពេញមួយថ្ងៃ ទើបបានជាពួកគេធ្វើឱ្យកិច្ចការរបស់ពួកជំនុំមានភាពវឹកវរបែបនេះ? នេះសបញ្ជាក់ឱ្យឃើញថា ពួកគេមិនបានគិតគូរដល់បំណងព្រះហឫទ័យរបស់ព្រះជាម្ចាស់សូម្បីតែបន្តិច។ ពួកគេមិនធ្វើកិច្ចការសំខាន់ៗដែលព្រះជាម្ចាស់បានផ្ទុកផ្ដាក់ឱ្យពួកគេនោះទេ ប៉ុន្តែរវល់តែនឹងកិច្ចការទូទៅសើៗ ដើម្បីឱ្យអ្នកដទៃមើលឃើញថាពួកគេកំពុងធ្វើការ។ នៅសំបកក្រៅ ពួកគេរវល់នឹងការបំពេញភារកិច្ច ដើម្បីបង្ហាញមនុស្សថាពួកគេមានចិត្តខ្នះខ្នែង និងមានសេចក្ដីជំនឿ។ នេះគឺជាការបោកបញ្ឆោតភ្នែកមនុស្សមួយចំនួន។ ប៉ុន្តែ ពួកគេមិនធ្វើទិដ្ឋភាពណាមួយនៃកិច្ចការសំខាន់របស់ពួកជំនុំឡើយ គឺពួកគេមិនធ្វើកិច្ចការស្រោចស្រព និងការផ្គត់ផ្គង់សេចក្ដីពិតទាល់តែសោះ។ ពួកគេមិនដែលប្រើសេចក្ដីពិតដើម្បីដោះស្រាយបញ្ហាឡើយ ពួកគេគ្រាន់តែចាត់ចែងកិច្ចការទូទៅខ្លះៗ និងធ្វើកិច្ចការបន្តិចបន្តួចដែលធ្វើឱ្យពួកគេមើលទៅល្អប៉ុណ្ណោះ។ ចំពោះកិច្ចការសំខាន់របស់ពួកជំនុំ ពួកគេគ្រាន់តែធ្វើឱ្យតែរួចពីដៃ និងគ្មានការទទួលខុសត្រូវឡើយ គឺពួកគេគ្មានស្មារតីទទួលខុសត្រូវសូម្បីតែបន្តិច។ ពួកគេមិនដែលស្វែងរកសេចក្ដីពិតដើម្បីដោះស្រាយបញ្ហាឡើយ ទោះបីជាមានបញ្ហាកើតឡើងច្រើនប៉ុណ្ណាក៏ដោយ ហើយពួកគេគ្រាន់តែធ្វើឱ្យតែរួចពីដៃក្នុងការបំពេញភារកិច្ចរបស់ពួកគេប៉ុណ្ណោះ។ ហើយបន្ទាប់ពីបានចាត់ចែងកិច្ចការទូទៅសើៗខ្លះៗមក ពួកគេគិតថាពួកគេបានធ្វើកិច្ចការជាក់ស្ដែងហើយ។ ក្នុងពេលដែលពួកទទឹងនឹងព្រះគ្រីស្ទបំពេញភារកិច្ចរបស់ពួកគេ ពួកគេធ្វើរឿងអាក្រក់យ៉ាងគឃ្លើន ហើយប្រព្រឹត្តតាមអំពើចិត្ត និងផ្ដាច់ការ។ ពួកគេធ្វើឱ្យកិច្ចការរបស់ពួកជំនុំមានភាពវឹកវរ និងរញ៉េរញ៉ៃយ៉ាងខ្លាំង។ គ្មានទិដ្ឋភាពណាមួយនៃកិច្ចការត្រូវបានធ្វើឡើងស្របតាមស្ដង់ដា និងគ្មានកំហុសនោះទេ គ្មានទិដ្ឋភាពណាមួយនៃកិច្ចការត្រូវបានធ្វើឡើងយ៉ាងល្អ ដោយគ្មានការលូកដៃ សួរនាំ និងមើលការខុសត្រូវពីខាងលើឡើយ។ ទោះជាយ៉ាងនេះក្ដី មានអ្នកខ្លះដែលពោរពេញដោយការត្អូញត្អែរ និងការប្រឆាំង បន្ទាប់ពីត្រូវបានដកហូតពីតំណែង។ ពួកគេប្រកែកតវ៉ាដោយបោកបញ្ឆោតដើម្បីការពារខ្លួនឯង ដោយទម្លាក់ការទទួលខុសត្រូវទៅលើពួកអ្នកដឹកនាំ និងពួកអ្នកធ្វើការជាន់ខ្ពស់។ តើនេះមិនមែនជារឿងដែលគ្មានវិចារណញ្ញាណទាល់តែសោះទេឬអី? អាកប្បកិរិយាពិតរបស់មនុស្សចំពោះសេចក្ដីពិត មិនអាចមើលឃើញឡើយនៅពេលដែលគ្មានរឿងអ្វីកើតឡើង ប៉ុន្តែនៅពេលដែលពួកគេត្រូវបានលួសកាត់ និងដកហូតតំណែង នោះអាកប្បកិរិយាពិតរបស់ពួកគេចំពោះសេចក្ដីពិត ត្រូវបានបើកសម្ដែងឱ្យឃើញ។ មនុស្សដែលទទួលយកសេចក្ដីពិត អាចធ្វើដូច្នេះបានក្នុងគ្រប់កាលៈទេសៈទាំងអស់។ ប្រសិនបើពួកគេខុស ពួកគេអាចទទួលស្គាល់កំហុសរបស់ពួកគេ ពួកគេអាចប្រឈមមុខនឹងការពិត ហើយទទួលយកសេចក្ដីពិត។ មនុស្សដែលមិនស្រឡាញ់សេចក្ដីពិត នឹងមិនទទួលស្គាល់ថាពួកគេខុសឡើយ សូម្បីតែពេលដែលកំហុសរបស់ពួកគេត្រូវបានលាតត្រដាងក៏ដោយ ហើយពួកគេរឹតតែមិនទទួលយកការចាត់វិធានការរបស់ដំណាក់ព្រះជាម្ចាស់ទៅទៀត ហើយតើអ្នកខ្លះថែមទាំងប្រើអ្វីជាលេសដោះសារទៅវិញ? «ខ្ញុំមានបំណងចង់ធ្វើឱ្យបានល្អ គ្រាន់តែខ្ញុំធ្វើមិនបានល្អប៉ុណ្ណោះ។ ឥឡូវនេះ គេមិនអាចបន្ទោសខ្ញុំចំពោះការធ្វើមិនបានល្អនោះទេ។ ខ្ញុំមានបំណងល្អ ហើយខ្ញុំបានរងទុក្ខ និងបានបង់ថ្លៃ ហើយខ្ញុំបានលះបង់ខ្លួនឯង។ ការធ្វើអ្វីមួយមិនបានល្អ មិនដូចនឹងការធ្វើអំពើអាក្រក់នោះទេ!» ការប្រើលេសដោះសារនេះ ហេតុផលនេះ ដើម្បីបដិសេធមិនទទួលយកការចាត់វិធានការពីដំណាក់ព្រះជាម្ចាស់ តើវាត្រឹមត្រូវដែរឬទេ? ទោះបីជាមនុស្សម្នាក់ផ្ដល់លេសដោះសារ និងហេតុផលអ្វីក៏ដោយ ក៏ពួកគេមិនអាចលាក់បាំងអាកប្បកិរិយារបស់ពួកគេចំពោះសេចក្ដីពិត និងចំពោះព្រះជាម្ចាស់បានឡើយ។ នេះទាក់ទងនឹងសារជាតិធម្មជាតិរបស់ពួកគេ ហើយវាជារឿងដែលបញ្ជាក់ច្បាស់បំផុត។ មិនថាមានរឿងអ្វីកើតឡើង ឬអត់ អាកប្បកិរិយារបស់អ្នកចំពោះសេចក្ដីពិត តំណាងឱ្យសារជាតិធម្មជាតិរបស់អ្នក។ វាគឺជាអាកប្បកិរិយារបស់អ្នកចំពោះព្រះជាម្ចាស់។ របៀបដែលអ្នកប្រព្រឹត្តចំពោះព្រះជាម្ចាស់ អាចមើលឃើញដោយគ្រាន់តែមើលពីរបៀបដែលអ្នកប្រព្រឹត្តចំពោះសេចក្ដីពិតប៉ុណ្ណោះ។

អម្បាញ់មិញនេះ តើពួកយើងបានពិភាក្សាអំពីអ្វីខ្លះទាក់ទងនឹងឥរិយាបថនៃការត្រួតត្រាមនុស្សរបស់ពួកទទឹងនឹងព្រះគ្រីស្ទ? (ពួកទទឹងនឹងព្រះគ្រីស្ទចាប់អារម្មណ៍តែលើការត្រួតត្រាមនុស្សប៉ុណ្ណោះ)។ ត្រូវហើយ។ មនុស្សដែលក្រអឺតក្រទមខ្លាំង និងស្រឡាញ់ឋានៈខ្លាំង គឺមាន «ចំណាប់អារម្មណ៍» យ៉ាងខ្លាំងក្នុងការត្រួតត្រាមនុស្ស។ «ចំណាប់អារម្មណ៍» នេះមិនមែនជារឿងវិជ្ជមានទេ វាគឺជាបំណងប្រាថ្នា និងមហិច្ឆតា វាជារឿងអវិជ្ជមាន ហើយវាមានន័យបន្ទាបបន្ថោក។ ហេតុអ្វីបានជាពួកគេចាប់អារម្មណ៍ក្នុងការត្រួតត្រាមនុស្ស? បើមើលតាមទិដ្ឋភាពសត្យានុម័ត វាគឺជាធម្មជាតិរបស់ពួកគេ ប៉ុន្តែមានមូលហេតុមួយទៀត៖ មនុស្សដែលចង់ត្រួតត្រាអ្នកដទៃ មានចំណង់ និងក្ដីស្រឡាញ់យ៉ាងពិសេសចំពោះឋានៈ កេរ្តិ៍ឈ្មោះ លាភសក្ការៈ ភាពក្អេងក្អាង និងអំណាច។ តើខ្ញុំអាចនិយាយបែបនេះបានទេ? (បាន)។ ហើយតើចំណង់ និងក្ដីស្រឡាញ់ដ៏ពិសេសនោះ មិនស្រដៀងទៅនឹងសាតាំងទេឬអី? តើនេះមិនមែនជាសារជាតិរបស់សាតាំងទេឬអី? សាតាំងគិតពេញមួយថ្ងៃពីរបៀបបំភាន់ និងត្រួតត្រាមនុស្ស។ ជារៀងរាល់ថ្ងៃ វាបញ្ជ្រាបគំនិត និងទស្សនៈដែលខុសទំនងទៅដល់មនុស្ស មិនថាតាមរយៈការបញ្ជ្រាប និងការអប់រំ ឬតាមរយៈវប្បធម៌ប្រពៃណី ឬតាមរយៈវិទ្យាសាស្ត្រ ចំណេះដឹងខ្ពង់ខ្ពស់ និងការបង្រៀននោះទេ ហើយកាលណាវាកាន់តែបញ្ជ្រាបរឿងទាំងនេះទៅដល់មនុស្ស នោះមនុស្សកាន់តែថ្វាយបង្គំវា។ តើសាតាំងមានគោលបំណងអ្វី ក្នុងការបញ្ជ្រាបរឿងទាំងនេះទៅដល់មនុស្ស? នៅពេលដែលវាធ្វើបែបនេះរួចរាល់ មនុស្សនឹងមានគំនិតរបស់វា។ ពួកគេមានទស្សនវិជ្ជា និងរបៀបរស់នៅរបស់វា។ នេះប្រៀបបាននឹងសាតាំងចាក់ឫសនៅក្នុងដួងចិត្តរបស់មនុស្សអ៊ីចឹង។ ពួកគេរស់នៅដោយពឹងផ្អែកលើសាតាំង ហើយការរស់នៅរបស់ពួកគេ គឺជាការរស់នៅរបស់សាតាំង ពោលគឺវាជាការរស់នៅរបស់ពួកអារក្ស។ តើមិនមែនអ៊ីចឹងទេឬអី? តើនេះមិនមែនជាធម្មជាតិនៃពួកទទឹងនឹងព្រះគ្រីស្ទដែលត្រួតត្រាមនុស្សទេឬអី? ពួកគេចង់ធ្វើឱ្យអ្នកដទៃទាំងអស់ក្លាយជាមនុស្សដូចពួកគេ ពួកគេចង់ឱ្យមនុស្សគ្រប់គ្នារស់នៅដើម្បីពួកគេ ស្ថិតនៅក្រោមការចាត់ចែងរបស់ពួកគេ និងធ្វើរឿងផ្សេងៗសម្រាប់ពួកគេ។ ហើយអ្វីៗគ្រប់យ៉ាងត្រូវតែស្ថិតនៅក្រោមការត្រួតត្រារបស់ពួកគេ៖ គំនិត និងសម្ដីរបស់មនុស្ស របៀបនិយាយ គំនិត និងទស្សនៈរបស់ពួកគេ ទស្សនវិស័យ និងអាកប្បកិរិយាដែលពួកគេប្រព្រឹត្ត សូម្បីតែអាកប្បកិរិយារបស់ពួកគេចំពោះព្រះជាម្ចាស់ សេចក្ដីជំនឿរបស់ពួកគេ ព្រមទាំងការប្ដេជ្ញាចិត្ត និងសេចក្ដីប្រាថ្នារបស់ពួកគេក្នុងការបំពេញភារកិច្ចរបស់ខ្លួន គឺអ្វីៗទាំងអស់នេះត្រូវតែស្ថិតនៅក្រោមការត្រួតត្រារបស់ពួកគេ។ តើការត្រួតត្រានោះចាក់ឫសជ្រៅកម្រិតណា? ដំបូង ពួកគេលាងខួរក្បាល និងបញ្ជ្រាបមនោគមវិជ្ជាដល់មនុស្ស បន្ទាប់មក ពួកគេបន្តធ្វើឱ្យមនុស្សគ្រប់គ្នាធ្វើរឿងដូចគ្នាទៅនឹងអ្វីដែលពួកគេធ្វើដែរ។ ពួកគេក្លាយជា «ឪពុកធំ»។ ដើម្បីធ្វើឱ្យមនុស្សក្លាយជាបែបនេះ ពួកទទឹងនឹងព្រះគ្រីស្ទប្រើប្រាស់វិធីសាស្ត្រជាច្រើន៖ មានការបំភាន់ ការបញ្ជ្រាបគំនិត ការគំរាមកំហែង ហើយមានអ្វីទៀត? (ការវាយប្រហារផ្លូវចិត្ត)។ នោះគឺជាផ្នែកមួយនៃការបំភាន់។ មានអ្វីទៀត? (ការបង្ខិតបង្ខំ និងការទិញទឹកចិត្តមនុស្ស)។ តើពួកគេទិញទឹកចិត្តមនុស្សដោយរបៀបណា? មនុស្សមួយចំនួនធ្វើរឿងអាក្រក់យ៉ាងគឃ្លើន ក្នុងពេលកំពុងបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់។ តើពួកទទឹងនឹងព្រះគ្រីស្ទអាចមើលឃើញរឿងនេះច្បាស់ដែរឬទេ? វាច្បាស់ពេកណាស់សម្រាប់ពួកគេ។ ចុះតើពួកគេចាត់វិធានការឬអត់? ពួកគេមិនធ្វើទេ។ ហើយហេតុអ្វីបានជាពួកគេមិនធ្វើ? ពួកគេចង់ប្រើប្រាស់បញ្ហានេះដើម្បីទិញទឹកចិត្តមនុស្សទាំងនោះ ពួកគេនិយាយទៅកាន់អ្នកទាំងនោះថា៖ «ការដែលមិនចាត់វិធានការលើអ្នក គឺជាការអនុគ្រោះដែលខ្ញុំបានធ្វើសម្រាប់អ្នក។ អ្នកត្រូវតែអរគុណខ្ញុំ។ ខ្ញុំបានឃើញអ្នកធ្វើរឿងអាក្រក់ ប៉ុន្តែខ្ញុំមិនបានរាយការណ៍ពីអ្នកទេ ហើយខ្ញុំក៏មិនបានចាត់វិធានការលើអ្នកដែរ។ ខ្ញុំបានអត់ឱនឱ្យ។ ចាប់ពីពេលនេះតទៅ តើអ្នកមិនជំពាក់គុណខ្ញុំទេឬអី?» បន្ទាប់មក មនុស្សទាំងនោះក៏មានការដឹងគុណចំពោះពួកគេ ហើយចាត់ទុកពួកគេជាអ្នកមានគុណរបស់ខ្លួន។ ពេលនោះ ពួកទទឹងនឹងព្រះគ្រីស្ទ និងមនុស្សទាំងនោះ គឺដូចជាជ្រូកដែលរមៀលនៅក្នុងទ្រុងជ្រូកតែមួយអ៊ីចឹង។ ក្នុងពេលដែលពួកគេមានអំណាច ពួកទទឹងនឹងព្រះគ្រីស្ទអាចទិញទឹកចិត្តមនុស្សបែបនេះបាន៖ គឺអស់អ្នកដែលធ្វើអំពើអាក្រក់ អ្នកដែលធ្វើឱ្យប៉ះពាល់ដល់ផលប្រយោជន៍ដំណាក់របស់ព្រះជាម្ចាស់ អ្នកដែលវិនិច្ឆ័យព្រះជាម្ចាស់ដោយសម្ងាត់ និងអ្នកដែលបំផ្លាញកិច្ចការដំណាក់របស់ព្រះជាម្ចាស់ដោយសម្ងាត់។ នេះគឺជាក្រុមមនុស្សអាក្រក់ដែលពួកទទឹងនឹងព្រះគ្រីស្ទការពារ។ តើនេះមិនមែនជាការត្រួតត្រាមួយប្រភេទទេឬអី? (មែនហើយ)។ ការពិតគឺថា ពួកទទឹងនឹងព្រះគ្រីស្ទដឹងច្បាស់នៅក្នុងជម្រៅចិត្តរបស់ពួកគេថា មនុស្សទាំងនេះមិនមែនជាអ្នកដែលការពារផលប្រយោជន៍ដំណាក់របស់ព្រះជាម្ចាស់ឡើយ។ ពួកគេសុទ្ធតែដឹងរឿងនេះ គឺយល់គ្នាដោយមិនចាំបាច់និយាយ ដូច្នេះហើយ ពួកគេកំពុងសហការគ្នាយ៉ាងស្អិតរមួត។ «ពួកយើងគឺដូចគ្នាបេះបិទ។ អ្នកមិនគិតគូរពីផលប្រយោជន៍ដំណាក់របស់ព្រះទេ។ អ្នកបោកបញ្ឆោតព្រះ ហើយខ្ញុំក៏ដូចគ្នា អ្នកមិនដេញតាមសេចក្ដីពិតទេ ហើយខ្ញុំក៏មិនដេញតាមដែរ។» ពួកទទឹងនឹងព្រះគ្រីស្ទ ទិញទឹកចិត្តមនុស្សបែបនេះ។ តើនេះមិនមែនជាការទិញទឹកចិត្តពួកគេទេឬអី? (មែនហើយ)។ ពួកគេមិនញញើតនឹងបណ្ដោយឱ្យផលប្រយោជន៍ដំណាក់របស់ព្រះជាម្ចាស់រងការខាតបង់ឡើយ។ ដោយយកផលប្រយោជន៍ដំណាក់របស់ព្រះជាម្ចាស់មកប្ដូរ ពួកគេបណ្ដោយឱ្យមនុស្សទាំងនេះធ្វើរឿងអាក្រក់យ៉ាងគឃ្លើន និងរស់នៅពឹងលើដំណាក់របស់ព្រះជាម្ចាស់ដោយមិនធ្វើអ្វីសោះ។ វាហាក់ដូចជាពួកគេកំពុងចិញ្ចឹមមនុស្សទាំងនេះអ៊ីចឹង ហើយមនុស្សទាំងនេះក៏មានការដឹងគុណចំពោះពួកគេដោយមិនដឹងខ្លួន។ នៅពេលដល់ពេលដែលដំណាក់របស់ព្រះជាម្ចាស់ចាត់វិធានការលើមនុស្សអាក្រក់ទាំងនេះ តើពួកគេមើលឃើញពួកទទឹងនឹងព្រះគ្រីស្ទយ៉ាងដូចម្ដេច? ពួកគេនិយាយប្រាប់ខ្លួនឯងថា៖ «ស្លាប់ហើយ! ពួកគេត្រូវបានដកហូតតំណែងបាត់ទៅហើយ។ ប្រសិនបើពួកគេមិនត្រូវបានដកហូតតំណែងទេ ម្ល៉េះពួកយើងអាចសោយសុខបានមួយរយៈទៀតបាត់ទៅហើយ ដោយមានការគ្របបាំងពីពួកគេ គ្មាននរណាម្នាក់អាចចាត់វិធានការលើខ្ញុំបានឡើយ។» ពួកគេនៅតែមានអារម្មណ៍អាឡោះអាល័យពួកទទឹងនឹងព្រះគ្រីស្ទយ៉ាងខ្លាំង! នេះសបញ្ជាក់ឱ្យឃើញថា រឿងទាំងអស់នេះដែលពួកទទឹងនឹងព្រះគ្រីស្ទធ្វើ គឺជាការបង្អាក់ និងការរំខាន ជារឿងដែលបំភាន់មនុស្ស និងជាអំពើអាក្រក់ដែលប្រឆាំងនឹងព្រះជាម្ចាស់។ ហើយបុគ្គលណាក៏ដោយដែលមិនស្រឡាញ់សេចក្ដីពិត នឹងមិនស្អប់អំពើអាក្រក់ទាំងនេះឡើយ ហើយពួកគេថែមទាំងលាក់បាំងឱ្យអំពើទាំងនោះទៀតផង។ ជាឧទាហរណ៍ មានអ្នកដឹកនាំម្នាក់ដែលបានការពារពួកទទឹងនឹងព្រះគ្រីស្ទ។ ខាងលើបានសួរគាត់ថា តើមាននរណាម្នាក់នៅក្នុងពួកជំនុំកំពុងបង្កការបង្អាក់ និងការរំខាន ឬធ្វើរឿងអាក្រក់យ៉ាងគឃ្លើន ឬថាតើមានពួកទទឹងនឹងព្រះគ្រីស្ទណាម្នាក់កំពុងបំភាន់មនុស្សឬអត់។ អ្នកដឹកនាំនោះបាននិយាយថា៖ «អឺ ខ្ញុំនឹងសួរនាំមើលសិន។ ចាំខ្ញុំត្រួតពិនិត្យមើលឱ្យអ្នក។» តើនេះមិនមែនជាផ្នែកមួយនៃកិច្ចការរបស់គាត់ទេឬអី? តាមរយៈសម្លេងបែបនេះ «ចាំខ្ញុំត្រួតពិនិត្យមើលឱ្យអ្នក» គាត់បានធ្វើឱ្យតែរួចពីដៃជាមួយខាងលើ ហើយពួកគេមិនបានឮដំណឹងអ្វីទៀតទេបន្ទាប់ពីនោះមក។ គាត់មិនបានត្រួតពិនិត្យមើលទេ គាត់មិនចង់ធ្វើឱ្យមនុស្សទាំងនោះទាស់ចិត្តឡើយ! ហើយនៅពេលដែលខាងលើបានសួរគាត់ម្ដងទៀតថា៖ «តើអ្នកបានត្រួតពិនិត្យមើលហើយឬនៅ?» គាត់បាននិយាយថា៖ «ខ្ញុំបានពិនិត្យហើយ គឺគ្មានទេ។» តើនោះជាការពិតឬ? គាត់គឺជាអាទទឹងនឹងព្រះគ្រីស្ទដ៏ធំបំផុត ជាជនល្មើសចម្បងដែលរំខានដល់កិច្ចការរបស់ពួកជំនុំ និងធ្វើឱ្យប៉ះពាល់ដល់ផលប្រយោជន៍ដំណាក់របស់ព្រះជាម្ចាស់។ គាត់ផ្ទាល់គឺជាអាទទឹងនឹងព្រះគ្រីស្ទទៅហើយ តើមានអ្វីដែលគាត់ត្រូវត្រួតពិនិត្យមើលទៀតនោះ? ដោយមានគាត់នៅទីនោះ ទោះបីជាមនុស្សនៅក្រោមបង្គាប់គាត់ធ្វើរឿងអាក្រក់អ្វីក៏ដោយ ទោះបីជាពួកគេបង្កការបង្អាក់ និងការរំខានអ្វីក៏ដោយ ក៏គ្មាននរណាម្នាក់អាចត្រួតពិនិត្យមើលរឿងទាំងនេះបានឡើយ។ គាត់បានរារាំងពួកគេមិនឱ្យធ្វើដូច្នេះឡើយ។ ន័យបញ្ជាក់ត្រង់នេះគឺថា ក្នុងកាលៈទេសៈបែបនេះ តើគាត់មិនបានបំបែកមនុស្សនៅក្រោមបង្គាប់គាត់ចេញពីព្រះជាម្ចាស់ទេឬអី? គាត់ពិតជាបានធ្វើមែន។ ហើយតើមនុស្សទាំងនោះស្ដាប់តាមនរណា បន្ទាប់ពីត្រូវបានគាត់បំបែកចេញពីព្រះជាម្ចាស់នោះ? តើពួកគេមិនស្ដាប់តាមគាត់ទេឬអី? ដូច្នេះហើយ គាត់ក៏បានក្លាយជាជនពាលប្រចាំភូមិ ជាមេចោរ ជាជនផ្ដាច់ការប្រចាំតំបន់ ពោលគឺគាត់បានដាក់មនុស្សទាំងនោះឱ្យស្ថិតនៅក្រោមការត្រួតត្រារបស់គាត់។ តើគាត់បានប្រើវិធីសាស្ត្រអ្វី? គាត់បានបោកប្រាស់ខាងលើ និងបញ្ឆោតអ្នកនៅក្រោមបង្គាប់គាត់។ ចំពោះអ្នកនៅក្រោមបង្គាប់គាត់ គាត់បានទិញទឹកចិត្តពួកគេ និងនិយាយពាក្យពីរោះៗ ហើយចំពោះខាងលើ គាត់បានប្រើល្បិចបោកប្រាស់ ដោយគាត់មិនឱ្យខាងលើដឹងពីអ្វីដែលកំពុងកើតឡើងនៅខាងក្រោមឡើយ។ គាត់មិនបាននិយាយអ្វីពីរឿងនេះប្រាប់ខាងលើទេ ហើយគាត់ថែមទាំងបានបង្កើតរូបភាពបន្លំទៀតផង។ តើរូបភាពបន្លំអ្វីដែលគាត់បានបង្កើត? គាត់បាននិយាយទៅកាន់ខាងលើថា៖ «មាននរណាម្នាក់នៅក្នុងពួកជំនុំរបស់យើង ដែលបងប្អូនប្រុសស្រីទាំងអស់រាយការណ៍ថាមានភាពជាមនុស្សមិនល្អ មានចិត្តព្យាបាទយ៉ាងខ្លាំង និងមិនអាចបំពេញភារកិច្ចអ្វីបានឡើយ។ តើអ្នកយល់យ៉ាងណាដែរ តើខ្ញុំអាចចាត់វិធានការលើនាងបានទេ?» បើស្ដាប់តាមសម្ដីរបស់គាត់ វាច្បាស់ណាស់តាមរយៈការសម្ដែងចេញរបស់បុគ្គលនោះ ថានាងគឺជាមនុស្សអាក្រក់ដែលគួរតែត្រូវចាត់វិធានការ។ ដូច្នេះ ខាងលើក៏បាននិយាយថា៖ «បើដូច្នោះមែន អ្នកអាចចាត់វិធានការលើនាងបាន។ តើអ្នករាល់គ្នាបានចាត់វិធានការលើនាងហើយឬនៅ?» គាត់បាននិយាយថា៖ «ពួកយើងបានចាត់វិធានការលើនាងកាលពីខែមុន ហើយបានបោសសម្អាតនាងចេញហើយ។» តើការពិតពិតជាដូចអ្វីដែលគាត់បាននិយាយមែនឬ? តើមានរឿងអ្វីកើតឡើងពិតប្រាកដ បន្ទាប់ពីមានការសួរនាំយ៉ាងលម្អិតនោះ? បុគ្គលនោះមិនចុះសម្រុងជាមួយគាត់ទេ។ ហើយវាមានមូលហេតុដែលពួកគេមិនចុះសម្រុងនឹងគ្នា៖ អ្នកដឹកនាំនេះមិនបានធ្វើកិច្ចការជាក់ស្ដែងទេ ហើយគាត់តែងតែបង្កើតបក្សពួក និងក្រុមនៅក្នុងចំណោមបងប្អូនប្រុសស្រី គឺគាត់បានបង្ហាញការសម្ដែងចេញជាអាទទឹងនឹងព្រះគ្រីស្ទ ហើយបុគ្គលនោះអាចញែកដឹងអំពីគាត់បាន ព្រមទាំងបានរាយការណ៍ និងលាតត្រដាងពីបញ្ហាទាំងនោះ។ ភ្លាមៗនៅពេលដែលនាងបានរាយការណ៍ នាងត្រូវបានបរិវាររបស់អ្នកដឹកនាំនោះចាប់បាន ហើយជាលទ្ធផល នាងត្រូវបានគាត់ធ្វើបាប និងបោសសម្អាតចេញ។ អាទទឹងនឹងព្រះគ្រីស្ទនេះ បានធ្វើកិច្ចការយ៉ាងល្អក្នុងការញុះញង់អ្នកនៅក្រោមបង្គាប់គាត់ទាំងអស់ឱ្យក្រោកឈរប្រឆាំងនឹងបុគ្គលនោះ និងបដិសេធនាង ហើយទីបំផុត គាត់បានចាត់វិធានការលើបុគ្គលនោះ និងបោសសម្អាតនាងចេញ បន្ទាប់មក គាត់ក៏បានរាយការណ៍ «ដំណឹងល្អ» នេះទៅខាងលើ។ តាមពិតទៅ នោះមិនមែនជារឿងដែលកំពុងកើតឡើងពិតប្រាកដឡើយ។ តើរឿងបែបនេះមានកើតឡើងនៅក្នុងពួកជំនុំដែរឬទេ? គឺមាន។ ពួកទទឹងនឹងព្រះគ្រីស្ទទាំងនេះ គាបសង្កត់បងប្អូនប្រុសស្រី ពួកគេគាបសង្កត់អ្នកដែលអាចញែកដឹងអំពីពួកគេ និងរាយការណ៍ពីបញ្ហារបស់ពួកគេ ក៏ដូចជាអ្នកដែលអាចមើលធ្លុះដល់សារជាតិធម្មជាតិរបស់ពួកគេផងដែរ។ ពួកគេថែមទាំងប្ដឹងផ្ដល់ជនរងគ្រោះរបស់ពួកគេមុនទៀតផង ដោយរាយការណ៍ទៅខាងលើថា មនុស្សទាំងនោះហើយដែលជាអ្នកបង្កការរំខាន។ តើនរណាជាអ្នកបង្កការរំខានពិតប្រាកដ? គឺពួកទទឹងនឹងព្រះគ្រីស្ទហ្នឹងហើយ ដែលកំពុងរំខាន និងត្រួតត្រាពួកជំនុំ។

តើពួកទទឹងនឹងព្រះគ្រីស្ទមានល្បិចកលអ្វីខ្លះ ដើម្បីធ្វើឱ្យមនុស្សចុះចូលនឹងពួកគេ? ល្បិចកលមួយក្នុងចំណោមនោះ គឺការប្រើប្រាស់មធ្យោបាយផ្សេងៗដើម្បីត្រួតត្រាអ្នក គឺត្រួតត្រាគំនិតរបស់អ្នក វិធីសាស្ត្ររបស់អ្នក ផ្លូវដែលអ្នកដើរ និងសូម្បីតែភារកិច្ចដែលអ្នកបំពេញ តាមរយៈអំណាចដែលពួកគេក្ដោបក្ដាប់។ ប្រសិនបើអ្នកស្និទ្ធស្នាលនឹងពួកគេ ពួកគេនឹងផ្ដល់ឱ្យអ្នកនូវភារកិច្ចស្រាលៗ ដែលអាចឱ្យអ្នកលេចធ្លោបាន។ ប្រសិនបើអ្នកតែងតែមិនស្ដាប់បង្គាប់ពួកគេ ហើយតែងតែចង្អុលបង្ហាញពីកំហុសរបស់ពួកគេ និងលាតត្រដាងពីបញ្ហានៃសេចក្ដីពុករលួយរបស់ពួកគេ នោះពួកគេនឹងរៀបចំឱ្យអ្នកធ្វើកិច្ចការដែលមនុស្សមិនចូលចិត្ត ឧទាហរណ៍ ការឱ្យបងស្រីវ័យក្មេងម្នាក់ធ្វើកិច្ចការកខ្វក់ និងនឿយហត់។ ពួកគេរៀបចំកិច្ចការស្រាលៗ និងស្អាតបាត សម្រាប់នរណាក៏ដោយដែលស្និទ្ធស្នាលនឹងពួកគេ ចេះបញ្ឆោរពួកគេ និងតែងតែនិយាយអ្វីដែលពួកគេចង់ឮ។ នេះជារបៀបដែលពួកទទឹងនឹងព្រះគ្រីស្ទប្រព្រឹត្តចំពោះមនុស្ស និងត្រួតត្រាពួកគេ។ ពោលគឺ នៅពេលនិយាយដល់អំណាចលើការរៀបចំបុគ្គលិក និងការផ្លាស់ប្ដូរតួនាទី ថាតើនរណាធ្វើអ្វី គឺអាស្រ័យលើពួកគេទាំងអស់ ពួកគេគឺជាអ្នកត្រួតត្រាតែឯង។ តើនេះគ្រាន់តែជាប្រភេទនៃមហិច្ឆតា និងបំណងប្រាថ្នាប៉ុណ្ណោះឬ? ទេ មិនមែនទេ។ តើនេះមិនស្របគ្នាទាំងស្រុងទៅនឹងចំណុចទីប្រាំបីនៃការសម្ដែងចេញរបស់ពួកទទឹងនឹងព្រះគ្រីស្ទទេឬអី ដែលថា «ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ»? តើ «ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ» សំដៅលើអ្វី? តើការសម្ដែងចេញនេះ ខុសត្រង់ណា? តើវាខុសក្នុងលក្ខណៈបែបណាដែរ? គឺត្រង់ថា អ្វីដែលពួកគេចង់ឱ្យមនុស្សចុះចូលនោះ គឺប្រឆាំងនឹងសេចក្ដីពិតទាំងស្រុង។ វាមិនស្របតាមគោលការណ៍សេចក្ដីពិតឡើយ។ វាប្រឆាំងទាំងស្រុងទៅនឹងផលប្រយោជន៍ដំណាក់របស់ព្រះជាម្ចាស់ និងប្រឆាំងនឹងបំណងព្រះហឫទ័យរបស់ព្រះជាម្ចាស់។ គ្មានចំណុចណាមួយដែលការពារផលប្រយោជន៍ដំណាក់របស់ព្រះជាម្ចាស់ឡើយ ហើយក៏គ្មានចំណុចណាមួយដែលស្របតាមសេចក្ដីពិតដែរ។ អ្វីដែលពួកគេចង់ឱ្យមនុស្សចុះចូលនោះ គឺសុទ្ធសឹងតែជាមហិច្ឆតា បំណងប្រាថ្នា ចំណូលចិត្ត ចំណាប់អារម្មណ៍ និងសញ្ញាណផ្ទាល់ខ្លួនរបស់ពួកគេទាំងស្រុង។ តើនេះមិនមែនជាសារជាតិនៃបញ្ហាទេឬអី? នេះគឺជារបៀបមួយដែលសារជាតិរបស់ពួកទទឹងនឹងព្រះគ្រីស្ទសម្ដែងចេញមក។ តើនេះមិនមែនជាការនិយាយចំចំណុចសំខាន់នៃបញ្ហាទេឬអី? របៀបដែលពួកទទឹងនឹងព្រះគ្រីស្ទប្រព្រឹត្តនេះ គួរតែងាយស្រួលក្នុងការញែកដឹង។ មានពួកអ្នកដឹកនាំ និងពួកអ្នកធ្វើការមួយចំនួនដែលលើកឡើងនូវទស្សនៈពិតប្រាកដ និងត្រឹមត្រូវ ហើយទោះបីជាមនុស្សមួយចំនួនមិនជឿជាក់ និងមិនអាចទទួលយកទស្សនៈទាំងនោះក៏ដោយ ក៏ពួកអ្នកដឹកនាំទាំងនេះអាចតស៊ូក្នុងការអនុវត្តទស្សនៈដ៏ត្រឹមត្រូវទាំងនោះ និងយកវាទៅអនុវត្តជាក់ស្ដែងបានដែរ។ តើឥរិយាបថនេះ និងឥរិយាបថរបស់ពួកទទឹងនឹងព្រះគ្រីស្ទ មានភាពខុសគ្នាដូចម្ដេច? ឥរិយាបថទាំងពីរនេះមើលទៅហាក់ដូចជាស្រដៀងគ្នានៅសំបកក្រៅ ប៉ុន្តែមានភាពខុសគ្នានៅក្នុងសារជាតិរបស់វា។ អ្វីដែលពួកទទឹងនឹងព្រះគ្រីស្ទធ្វើ គឺការប្រឆាំងនឹងសេចក្ដីពិត និងគោលការណ៍កិច្ចការនៃដំណាក់របស់ព្រះជាម្ចាស់ដោយចេតនា ដោយធ្វើឱ្យមនុស្សធ្វើតាមអ្វីដែលពួកគេនិយាយ ក្រោមលេសថាពួកគេកំពុងបំពេញភារកិច្ចសម្រាប់ដំណាក់របស់ព្រះជាម្ចាស់ និងចុះចូលនឹងសេចក្ដីពិត។ នេះគឺជារឿងខុស គឺខុសយ៉ាងធ្ងន់ធ្ងរ និងខុសយ៉ាងមិនសមហេតុផលទាល់តែសោះ។ ពួកអ្នកដឹកនាំ និងពួកអ្នកធ្វើការមួយចំនួនប្រកាន់ខ្ជាប់នូវទស្សនៈត្រឹមត្រូវ។ អ្វីដែលស្របតាមគោលការណ៍សេចក្ដីពិត គួរតែត្រូវបានប្រកាន់ខ្ជាប់ នេះមិនមែនជាភាពក្រអឺតក្រទម និងការរាប់ខ្លួនឯងជាសុចរិតនោះទេ ហើយវាក៏មិនមែនជាការរឹតត្បិតមនុស្សដែរ តែវាគឺជាការប្រកាន់ខ្ជាប់នូវសេចក្ដីពិត។ ឥរិយាបថទាំងពីរនេះមើលទៅហាក់ដូចជាស្រដៀងគ្នានៅសំបកក្រៅ ប៉ុន្តែមានភាពខុសគ្នានៅក្នុងសារជាតិរបស់វា៖ មួយគឺការប្រកាន់ខ្ជាប់នូវគោលការណ៍សេចក្ដីពិត ហើយមួយទៀតគឺការប្រកាន់ខ្ជាប់នូវទស្សនៈខុសឆ្គង។ អ្វីដែលពួកទទឹងនឹងព្រះគ្រីស្ទធ្វើ គឺសុទ្ធតែបំពាននឹងសេចក្ដីពិត ជាការប្រទូសរ៉ាយនឹងសេចក្ដីពិត ហើយត្រូវបានជំរុញទាំងស្រុងដោយមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ ហេតុនេះហើយទើបពួកទទឹងនឹងព្រះគ្រីស្ទចង់ឱ្យមនុស្សចុះចូលតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ឡើយ។ នេះគឺជាចំណុចស្នូលនៃបញ្ហានេះ។ អ្វីដែលពួកយើងបាននិយាយអម្បាញ់មិញនេះ គឺជាការពិតដែលបានកើតឡើងរួចទៅហើយ។ តើបំណងប្រាថ្នា និងមហិច្ឆតានៅទីនេះសំដៅលើអ្វី? វាសំដៅលើមនុស្សមួយចំនួនដែលមិនធ្វើរឿងច្បាស់ក្រឡែតដូចដែលអាទទឹងនឹងព្រះគ្រីស្ទធ្វើនោះទេ ប៉ុន្តែពួកគេនៅតែមានទំនោរទាំងនេះ។ ពួកគេមានទំនោរ និងការសម្ដែងចេញទាំងនេះ ដែលមានន័យថា ពួកគេមានបំណងប្រាថ្នា និងមហិច្ឆតាទាំងនេះ។ ទោះបីជាពួកគេស្ថិតនៅក្នុងក្រុមណាក៏ដោយ ក៏ពួកគេតែងតែចង់បញ្ជាមនុស្សដូចជាមន្ត្រីម្នាក់អ៊ីចឹង៖ «អ្នក ទៅធ្វើម្ហូបទៅ!» «អ្នក ទៅប្រាប់អ្នកនេះអ្នកនោះទៅ!» «ត្រូវខិតខំបំពេញភារកិច្ចរបស់អ្នក ហើយត្រូវមានភាពស្មោះត្រង់ឱ្យបានច្រើន ព្រះកំពុងតែមើលហើយ!» តើពួកគេចាំបាច់ត្រូវនិយាយរឿងទាំងនោះទេឬអត់? តើនេះជាសម្លេងបែបណាទៅ? តើពួកគេជានរណា ទើបបានជាតែងតែធ្វើខ្លួនដូចជាម្ចាស់ និងជាចៅហ្វាយនាយបែបនេះ? ពួកគេមិនមែនជាអ្វីទាំងអស់ ប៉ុន្តែពួកគេហ៊ាននិយាយរឿងបែបនេះ តើនេះមិនមែនជាការខ្វះវិចារណញ្ញាណទេឬអី? អ្នកខ្លះប្រហែលជានិយាយថា៖ «ពួកគេជាមនុស្សល្ងង់ខ្លៅ។» ប៉ុន្តែ ពួកគេមិនមែនជាមនុស្សល្ងង់ខ្លៅធម្មតាទេ ពួកគេគឺជាមនុស្សល្ងង់ខ្លៅពិសេស។ ពិសេសយ៉ាងម៉េចទៅ? នៅពេលដែលពួកគេជជែក ឬពិភាក្សាអំពីរឿងអ្វីមួយជាមួយនរណាម្នាក់ មិនថាពួកគេត្រូវ ឬខុសក៏ដោយ ទីបំផុតពួកគេត្រូវតែឈ្នះ មិនថាពួកគេត្រូវ ឬខុសក៏ដោយ ពួកគេត្រូវតែជាអ្នកសម្រេចចិត្តចុងក្រោយ ជាអ្នកបញ្ជា និងជាអ្នកធ្វើសេចក្ដីសម្រេចចិត្ត។ ទោះបីជាពួកគេមានឋានៈអ្វីក៏ដោយ ក៏ពួកគេចង់ធ្វើជាអ្នកសម្រេចចិត្តដែរ។ ប្រសិនបើមានអ្នកផ្សេងឈ្នះដោយការបញ្ចេញមតិយោបល់ដ៏ត្រឹមត្រូវ ពួកគេនឹងខឹង ពួកគេបោះបង់កិច្ចការរបស់ពួកគេចោល ហើយបដិសេធមិនធ្វើអ្វីទៀតឡើយ គឺពួកគេឈប់ធ្វើ ដោយនិយាយថា៖ «អ្នករាល់គ្នាអាចនិយាយអ្វីក៏បានតាមតែអ្នករាល់គ្នាចង់និយាយទៅ យ៉ាងណាក៏អ្នករាល់គ្នាមិនធ្វើតាមអ្វីដែលខ្ញុំនិយាយដែរ!» តើពួកគេគ្មានមហិច្ឆតា និងបំណងប្រាថ្នានោះទេឬអី? តើមានផលវិបាកអ្វីខ្លះកើតឡើង នៅពេលដែលមនុស្សបែបនេះធ្វើជាម្ចាស់ និងជាចៅហ្វាយនាយ នៅពេលដែលពួកគេក្លាយជាអ្នកមើលការខុសត្រូវ និងនៅពេលដែលពួកគេក្លាយជាអ្នកដឹកនាំ? ពួកគេក្លាយជាពួកទទឹងនឹងព្រះគ្រីស្ទពេញលក្ខណៈតែម្ដង។ តើអ្នករាល់គ្នាមានការសម្ដែងចេញបែបនេះឬទេ? នោះមិនមែនជារឿងល្អឡើយ! តើវាមិនមែនជាភយន្តរាយដ៏ធំសម្បើមទេឬអី ប្រសិនបើអ្នកជឿលើព្រះជាម្ចាស់ម្នាក់មិនទទួលបានសេចក្ដីពិត ប៉ុន្តែបែរជាក្លាយជាអាទទឹងនឹងព្រះគ្រីស្ទទៅវិញនោះ?

តើអ្នកគ្មានជំនឿ មើលមកមនុស្សយ៉ាងដូចម្ដេច? នៅពេលដែលពួកគេជួបមនុស្សម្នាក់ ដំបូង ពួកគេមើលទៅលើរូបរាង និងសម្លៀកបំពាក់របស់គេ។ នៅពេលដែលពួកគេស្ដាប់អ្នកដទៃនិយាយ ពួកគេតែងតែចង់ដឹងថាតើអ្នកទាំងនោះមានចំណេះដឹងឬអត់។ ប្រសិនបើពួកគេឃើញថារូបរាង និងសម្លៀកបំពាក់របស់អ្នកមិនសូវទាក់ទាញ ហើយអ្នកមិនសូវមានការអប់រំ ឬមិនសូវមានចំណេះដឹងទេ ពួកគេនឹងមើលងាយអ្នក ហើយចង់មានប្រៀបលើអ្នក នៅពេលដែលពួកគេនិយាយជាមួយអ្នក។ ខ្ញុំនិយាយថា៖ «ប្រសិនបើអ្នកចង់ជជែកវែកញែក ក៏ជជែកបន្តទៀតទៅ អ្នកនិយាយចុះ។» ខ្ញុំនៅស្ងៀម ខ្ញុំព្រមចាញ់។ មនុស្សភាគច្រើននៅក្នុងដំណាក់របស់ព្រះជាម្ចាស់ស្ដាប់តាមខ្ញុំ ទោះបីជាខ្ញុំទៅទីណាក៏ដោយ។ ដូច្នេះ ខ្ញុំស្វែងរកឱកាសដើម្បីស្ដាប់អ្នកដទៃនិយាយ ដើម្បីទុកឱ្យអ្នកដទៃនិយាយឱ្យបានច្រើន ខ្ញុំកំពុងព្យាយាមទុកឱ្យមនុស្សគ្រប់គ្នានិយាយចេញពីចិត្ត និងនិយាយអំពីការលំបាកនៅក្នុងខ្លួនពួកគេ ព្រមទាំងចំណេះដឹងរបស់ពួកគេ។ ពេលខ្ញុំស្ដាប់ ខ្ញុំអាចឮពីសេចក្ដីវៀចវេរមួយចំនួន។ ខ្ញុំអាចឮពីបញ្ហា និងចំណុចខ្វះខាតមួយចំនួនរបស់ពួកគេ ថាតើមានបញ្ហាអ្វីខ្លះកើតឡើងចំពោះផ្លូវដែលពួកគេដើរ ហើយទិដ្ឋភាពណាមួយនៃកិច្ចការរបស់ពួកជំនុំដែលមិនត្រូវបានធ្វើឡើងយ៉ាងល្អ តើមានបញ្ហាអ្វីខ្លះដែលនៅសេសសល់ ហើយថាតើបញ្ហាទាំងនោះត្រូវការការដោះស្រាយឬអត់។ ខ្ញុំផ្ដោតអារម្មណ៍ទៅលើការស្ដាប់រឿងទាំងនេះ។ ប្រសិនបើពួកយើងកំពុងជជែកវែកញែកអំពីបញ្ហាអ្វីមួយ ជាឧទាហរណ៍ ប្រសិនបើខ្ញុំនិយាយថាពែងមួយធ្វើពីក្រដាស ហើយអ្នកនៅតែទទូចនិយាយថាវាធ្វើពីប្លាស្ទិក ខ្ញុំនឹងនិយាយថា៖ «មិនអីទេ។ អ្នកនិយាយត្រូវហើយ។» ខ្ញុំនឹងមិនជជែកវែកញែកជាមួយអ្នកឡើយ។ មនុស្សមួយចំនួនគិតថា៖ «ប្រសិនបើព្រះអង្គត្រឹមត្រូវ ហេតុអ្វីបានជាព្រះអង្គមិនជជែកវែកញែក?» វាអាស្រ័យទៅលើបញ្ហានោះ។ ប្រសិនបើវាជារឿងដែលពាក់ព័ន្ធនឹងសេចក្ដីពិត វាជារឿងត្រឹមត្រូវដែលអ្នកត្រូវស្ដាប់តាមខ្ញុំ ប្រសិនបើវាជារឿងខាងក្រៅ នោះមិនថាអ្នករាល់គ្នានិយាយយ៉ាងណាក៏ដោយ ក៏ខ្ញុំនឹងមិនលូកដៃចូលឡើយ រឿងបែបនេះគ្មានពាក់ព័ន្ធអ្វីនឹងខ្ញុំទេ។ ការជជែកវែកញែកអំពីរឿងបែបនេះ គឺគ្មានប្រយោជន៍ឡើយ។ មានមនុស្សមួយចំនួនដែលពិភាក្សាអំពីកិច្ចការរដ្ឋមួយចំនួន។ ខ្ញុំនិយាយទៅកាន់ពួកគេថា៖ «តាមដែលខ្ញុំយល់ រឿងនោះគឺបែបនេះ។» ខ្ញុំបន្ថែមពាក្យ «តាមដែលខ្ញុំយល់» នៅខាងដើម នេះបង្ហាញពីការស្គាល់ខ្លួនឯងបន្តិចបន្តួច។ ខ្ញុំលើកយកការពិតមួយដែលខ្ញុំដឹងមកពន្យល់ពីរឿងនេះ ដោយនិយាយថា៖ «ស្ថានភាពបច្ចុប្បន្នគឺបែបនេះ ប៉ុន្តែប្រសិនបើមានកាលៈទេសៈពិសេសណាមួយ ខ្ញុំមិនដឹងពីរឿងទាំងនោះទេ។» អ្វីដែលខ្ញុំអាចធ្វើបាន គឺវាយតម្លៃបញ្ហានេះដោយផ្អែកលើការពិតបែបនេះ ប៉ុន្តែខ្ញុំមិនមែនកំពុងអួតបង្ហាញថាខ្ញុំដឹងច្រើនប៉ុណ្ណានោះទេ។ ខ្ញុំគ្រាន់តែផ្ដល់ព័ត៌មានបន្តិចបន្តួចដល់ពួកគេទុកជាការពិចារណាប៉ុណ្ណោះ ខ្ញុំមិនមានបំណងតាំងខ្លួននៅឋានៈខ្ពស់ជាងពួកគេ ហើយគាបសង្កត់ពួកគេ ដើម្បីបង្ហាញពួកគេថាខ្ញុំឆ្លាតវៃប៉ុណ្ណា ថាខ្ញុំដឹងគ្រប់យ៉ាង ហើយថាពួកគេមិនដឹងអ្វីសោះនោះទេ។ នោះមិនមែនជាទស្សនៈរបស់ខ្ញុំឡើយ។ នៅពេលដែលមនុស្សមួយចំនួនកំពុងជជែកលេងជាមួយខ្ញុំ ខ្ញុំលើកឡើងពីព័ត៌មានបន្តិចបន្តួចដែលពួកគេមិនដឹង ហើយពួកគេនិយាយថា៖ «អ្នកចំណាយពេលពេញមួយថ្ងៃតែនៅក្នុងផ្ទះ តើអ្នកដឹងអ្វីទៅ?» ពួកគេមិនដឹងព័ត៌មាននោះទេ ប៉ុន្តែពួកគេចង់ជជែកវែកញែក និងតទល់ជាមួយខ្ញុំអំពីរឿងនេះ។ ខ្ញុំនិយាយថា៖ «ត្រូវហើយ។ ខ្ញុំមិនចេញក្រៅទេ ប៉ុន្តែខ្ញុំដឹងរឿងមួយនេះ។ ខ្ញុំគ្រាន់តែប្រាប់អ្នកពីរឿងនេះប៉ុណ្ណោះ ហើយមានតែប៉ុណ្ណឹងឯង ជឿឬមិនជឿស្រេចតែអ្នក។» តើមានអ្វីដែលត្រូវជជែកវែកញែកអំពីរឿងនេះទៅ? ការជជែកវែកញែកអំពីរឿងបែបនេះ គឺជានិស្ស័យ។ មនុស្សមួយចំនួនថែមទាំងចង់ប្រកួតប្រជែងយកឈ្នះចាញ់ នៅពេលនិយាយដល់រឿងខាងក្រៅ ដោយនិយាយថា៖ «តើអ្នកដឹងពីរឿងនេះដោយរបៀបណា? ហេតុអ្វីបានជាខ្ញុំមិនដឹងពីរឿងនេះ? ហេតុអ្វីបានជាអ្នកអាចនិយាយរៀបរាប់ពីរឿងនេះបានយ៉ាងក្បោះក្បាយ ចំណែកឯខ្ញុំមិនអាចនិយាយបាន?» ជាឧទាហរណ៍ ខ្ញុំនិយាយថា៖ «ប៉ុន្មានឆ្នាំដែលខ្ញុំស្នាក់នៅទីនេះ ខ្ញុំបានរកឃើញចំណុចពិសេសមួយអំពីអាកាសធាតុ៖ គឺវាមានសភាពសើមគួរសម។» នេះគឺជាការសង្កេតដែលខ្ញុំទទួលបាន បន្ទាប់ពីស្នាក់នៅទីនេះអស់រយៈពេលយ៉ាងយូរ វាគឺជាការពិត។ ប៉ុន្តែ មនុស្សមួយចំនួនឮបែបនេះ ហើយនិយាយថា៖ «តើវាពិតជាអ៊ីចឹងមែនឬ? ចុះហេតុអ្វីបានជាខ្ញុំមិនមានអារម្មណ៍ថាសើមសោះអ៊ីចឹង?» គ្រាន់តែអ្នកមិនមានអារម្មណ៍ថាសើម វាមិនមែនមានន័យថាវាមិនសើមនោះទេ។ អ្នកមិនអាចគ្រាន់តែផ្អែកលើអ្វីដែលអ្នកមានអារម្មណ៍នោះទេ អ្នកត្រូវតែផ្អែកលើទិន្នន័យ។ ការព្យាករណ៍អាកាសធាតុប្រចាំថ្ងៃមានភាពលម្អិតយ៉ាងខ្លាំង ហើយនៅពេលដែលអ្នកបានមើលវាច្រើនដង អ្នកនឹងដឹងថា តាមពិតទៅ ទីនេះពិតជាសើមមែន។ វាមិនមែនជារឿងដែលខ្ញុំគ្រាន់តែស្រមៃនោះទេ ហើយខ្ញុំក៏មិនមែនកំពុងនិយាយដោយផ្អែកលើអារម្មណ៍ដែរ។ ហើយហេតុអ្វីបានជាដូច្នេះ? គឺតែងតែមានស្លែដុះនៅតាមគល់ជញ្ជាំងដែលត្រូវម្លប់ពេញមួយឆ្នាំ។ នៅរដូវផ្ការីក មានកន្លែងខ្លះដែលគេមិនហ៊ានដើរនោះទេ ព្រោះវារអិលខ្លាំងណាស់។ ការសង្កេតនេះកើតចេញពីការឆ្លងកាត់វាផ្ទាល់ ការមើលឃើញវាផ្ទាល់នឹងភ្នែក និងការមានអារម្មណ៍ដឹងពីវាផ្ទាល់។ ការនិយាយបែបនេះ មិនមែនជាការនិយាយផ្ទុយពីការពិតទេ តើមែនឬទេ? ប៉ុន្តែ មានមនុស្សមួយចំនួនដែលតទល់នឹងខ្ញុំអំពីរឿងទាំងនេះ នៅពេលដែលពួកគេនិយាយជាមួយខ្ញុំ។ ខ្ញុំនិយាយថាទីនេះសើម ហើយពួកគេគ្រាន់តែនិយាយថាវាមិនសើមទេ។ តើពួកគេមិនមែនជាមនុស្សមិនដឹងខ្យល់អីទេឬអី? (មែនហើយ)។ សម្ដីខ្លះត្រូវបាននិយាយឡើងដោយផ្អែកលើតថភាពជាក់ស្ដែង ព្រោះវាចេញមកពីបទពិសោធ ហើយមិនមែនស្រមៃឡើងដោយគ្មានមូលដ្ឋាននោះទេ។ ហេតុអ្វីបានជាខ្ញុំនិយាយថាវាមិនមែនជាការស្រមៃ? ពីព្រោះមានការរៀបរាប់ពីព័ត៌មានលម្អិតយ៉ាងច្បាស់លាស់ យ៉ាងល្អិតល្អន់ និងមានលក្ខណៈជាប្រព័ន្ធ ហើយនៅពេលដែលមនុស្សម្នាក់មើលឃើញ និងឆ្លងកាត់អ្វីដែលត្រូវបានរៀបរាប់នៅក្នុងសម្ដីទាំងនោះ វាគឺស្របគ្នាបេះបិទទៅនឹងអ្វីដែលបាននិយាយ។ បើដូច្នេះ តើសម្ដីទាំងនោះមិនត្រឹមត្រូវទេឬអី? (ត្រឹមត្រូវ)។ ប៉ុន្តែ ទោះបីជាមានសម្ដីដ៏ត្រឹមត្រូវទាំងនេះក៏ដោយ ក៏នៅតែមានមនុស្សមួយចំនួនដែលតែងតែចូលចិត្តជជែកវែកញែក ហើយពួកគេជជែកវែកញែកជាមួយខ្ញុំតាមរបៀបនេះ។ តើពួកគេកំពុងជជែកវែកញែកដើម្បីអ្វី? តើនេះជាការប្រយុទ្ធស្លាប់រស់ឬ? តើពួកគេកំពុងប្រយុទ្ធដើម្បីជីវិតរបស់ពួកគេឬ? នោះមិនមែនជាអ្វីដែលពួកគេកំពុងជជែកវែកញែកនោះទេ ពួកគេគ្រាន់តែចង់ប្រកួតប្រជែងថាតើនរណាដឹងច្រើនជាងប៉ុណ្ណោះ។ ពួកគេគ្រាន់តែចូលចិត្តជជែកវែកញែក នេះគឺជានិស្ស័យ។ តើអ្នករាល់គ្នាគិតថាមនុស្សបែបនេះគួរត្រូវបានប្រព្រឹត្តចំពោះយ៉ាងដូចម្ដេច? តើពួកគេចាំបាច់ត្រូវតែត្រូវបានលាតត្រដាង និងជជែកវែកញែកជាមួយរហូតដល់អ្នកខឹងមុខក្រហមឬអត់? (ទេ។) ជាមួយមនុស្សល្ងង់ខ្លៅបែបនេះ ការជជែកវែកញែកគឺគ្មានប្រយោជន៍ឡើយ។ វាធ្វើឱ្យខ្លួនឯងអាប់ឱន។ គ្រាន់តែបណ្ដោយពួកគេទៅ។ តើធ្វើបែបនេះមិនបានទេឬអី? តើមានប្រយោជន៍អ្វីក្នុងការជជែកវែកញែកជាមួយមនុស្សល្ងង់ខ្លៅ និងរោលរាលបែបនេះ? ប្រសិនបើមានការជជែកវែកញែក ឬការជជែកដេញដោល ដោយសារតែនរណាម្នាក់មិនយល់ពីរឿងអ្វីមួយដែលពាក់ព័ន្ធនឹងសេចក្ដីពិត នោះមិនអីទេ ប៉ុន្តែតើវាមិនមែនជាភាពល្ងង់ខ្លៅទេឬអី ក្នុងការជជែកវែកញែកអំពីរឿងខាងក្រៅទាំងនេះ? និស្ស័យរបស់ពួកទទឹងនឹងព្រះគ្រីស្ទ ជាចម្បង គឺការមិនទទួលយកសេចក្ដីពិត ការមានភាពក្រអឺតក្រទម និងការរាប់ខ្លួនឯងជាសុចរិត ព្រមទាំងការមិនពេញចិត្តនឹងសេចក្ដីពិត។ ពួកទទឹងនឹងព្រះគ្រីស្ទ សូម្បីតែពាក្យសម្ដីត្រឹមត្រូវណាមួយ ឬការលើកឡើង និងសម្ដីដែលស្របតាមការពិត ក៏ពួកគេមិនទទួលយកដែរ ហើយពួកគេនឹងស្រាវជ្រាវពីរឿងទាំងនោះ ព្រមទាំងតទល់ និងជជែកវែកញែកជាមួយអ្នកអំពីរឿងទាំងនោះទៀតផង កុំថាឡើយដល់ទៅសេចក្ដីពិតនោះ។ តើនេះមិនមែនជានិស្ស័យទេឬអី? (មែនហើយ)។ តើវាជានិស្ស័យអ្វី? គឺភាពក្រអឺតក្រទម។ អ្វីដែលពួកគេចង់មានន័យនោះគឺ៖ «អ្នកគ្រាន់តែយល់ពីសេចក្ដីពិតបន្តិចបន្តួចប៉ុណ្ណោះ តើមែនទេ? អ្នកមិនយល់ពីរឿងខាងក្រៅទេ ដូច្នេះ វាជារឿងត្រឹមត្រូវហើយដែលអ្នកត្រូវស្ដាប់ខ្ញុំអំពីរឿងទាំងនោះ! កុំចេះតែនិយាយផ្ដេសផ្ដាស វាពិតជាធ្វើឱ្យខ្ញុំខឹងណាស់។ រឿងខាងក្រៅទាំងនេះ មិនមែនជាកិច្ចការដែលអ្នកត្រូវចាត់ចែងឡើយ។ ចំពោះទំនួលខុសត្រូវរបស់អ្នក ចំពោះការនិយាយសេចក្ដីពិត ខ្ញុំនឹងស្ដាប់អ្នក ប៉ុន្តែឈប់និយាយអំពីរឿងខាងក្រៅទាំងនេះទៅ។ បិទមាត់ទៅ! អ្នកមិនដែលជួបរឿងទាំងនេះទេ ដូច្នេះ តើអ្នកដឹងអ្វីទៅ? អ្នកត្រូវតែស្ដាប់ខ្ញុំ!» ក្នុងគ្រប់រឿងទាំងអស់ ពួកគេចង់ឱ្យមនុស្សស្ដាប់តាមពួកគេ។ ពួកគេចង់យកឈ្នះលើមនុស្សគ្រប់គ្នា ដោយមិនទាំងមើលថាតើបុគ្គលនោះជានរណាផង។ តើនេះជានិស្ស័យអ្វីទៅ? តើមានវិចារណញ្ញាណសូម្បីតែបន្តិចនៅក្នុងរឿងនេះឬអត់? (គ្មានទេ។)

ប្រាប់ខ្ញុំមក តើការចុះសម្រុងជាមួយខ្ញុំ ងាយស្រួល ឬ លំបាក? (ងាយស្រួល)។ តើអ្នករាល់គ្នាមើលដឹងដោយរបៀបណា? ហេតុអ្វីបានជាអ្នករាល់គ្នានិយាយថាងាយស្រួល? ខ្ញុំនឹងប្រាប់អ្នករាល់គ្នា ហើយអ្នករាល់គ្នាអាចមើលថាតើការពន្យល់របស់ខ្ញុំអំពីខ្លួនខ្ញុំ គឺត្រឹមត្រូវ និងច្បាស់លាស់ឬអត់។ ទីមួយ ភាពមានវិចារណញាណរបស់ខ្ញុំ គឺធម្មតា។ តើភាពធម្មតានេះអាចពន្យល់បានដោយរបៀបណា? នេះមានន័យថា ខ្ញុំមានស្ដង់ដាត្រឹមត្រូវ និងទស្សនៈត្រឹមត្រូវចំពោះគ្រប់បញ្ហាទាំងអស់។ តាមរបៀបនោះ តើទស្សនៈ និងការលើកឡើងរបស់ខ្ញុំទាក់ទងនឹងរឿងនីមួយៗ និងអាកប្បកិរិយារបស់ខ្ញុំចំពោះរឿងនីមួយៗ មិនធម្មតាទេឬអី? (មែនហើយ)។ គឺធម្មតា យ៉ាងហោចណាស់ ក៏ស្របតាមស្ដង់ដានៃភាពជាមនុស្សធម្មតាដែរ។ ទីពីរ សេចក្ដីពិតជាអ្នកដាក់កំហិតខ្ញុំ។ ទាំងនេះគឺជារឿងពីរយ៉ាងដែលមនុស្សមានវិចារណញាណធម្មតា គួរមានយ៉ាងហោចណាស់។ ហើយមានទិដ្ឋភាពមួយទៀតចំពោះរឿងនេះ៖ មូលហេតុដែលអ្នករាល់គ្នាអាចមើលឃើញថា ការចុះសម្រុងជាមួយខ្ញុំគឺងាយស្រួល នោះគឺដោយសារតែខ្ញុំមានខ្នាតត្រឹមត្រូវ ហើយខ្ញុំដឹងពីស្ដង់ដា នៅពេលនិយាយដល់មនុស្សប្រភេទនីមួយៗ។ ខ្ញុំមានខ្នាតត្រឹមត្រូវ ព្រមទាំងវិធី និងមធ្យោបាយសម្រាប់របៀបដែលខ្ញុំប្រព្រឹត្តចំពោះពួកអ្នកដឹកនាំ និងបងប្អូនប្រុសស្រីធម្មតា ចំពោះមនុស្សចាស់ និងក្មេង ចំពោះមនុស្សក្រអឺតក្រទមដែលងាយនឹងអួតខ្លួន និងចំពោះអ្នកដែលមានការយល់ដឹងខាងវិញ្ញាណ និងគ្មានការយល់ដឹងខាងវិញ្ញាណជាដើម សម្រាប់មនុស្សប្រភេទនីមួយៗ។ តើខ្នាតដ៏ត្រឹមត្រូវនេះ ព្រមទាំងវិធី និងមធ្យោបាយទាំងនេះ ជាចម្បងគឺអ្វី? គឺការស្របតាមគោលការណ៍សេចក្ដីពិត មិនមែនធ្វើអ្វីដោយចៃដន្យឡើយ។ ឧទាហរណ៍ ឧបមាថា ខ្ញុំឱ្យតម្លៃអ្នកខ្ពស់ដោយសារតែអ្នកជានិស្សិតសាកលវិទ្យាល័យ ឬមើលងាយអ្នកដោយសារតែអ្នកជាកសិករ នោះមិនមែនជាគោលការណ៍ឡើយ។ ដូច្នេះ តើខ្ញុំយល់ដឹងពីគោលការណ៍ទាំងនេះដោយរបៀបណា? តាមរយៈការមើលទៅលើគុណសម្បត្តិ និងភាពជាមនុស្សរបស់បុគ្គលម្នាក់ មើលទៅលើភារកិច្ចដែលពួកគេធ្វើ មើលទៅលើសេចក្ដីជំនឿរបស់ពួកគេលើព្រះជាម្ចាស់ និងមើលទៅលើអាកប្បកិរិយារបស់ពួកគេចំពោះសេចក្ដីពិត។ ខ្ញុំវាយតម្លៃមនុស្សដោយផ្អែកលើការរួមបញ្ចូលគ្នានៃទិដ្ឋភាពផ្សេងៗទាំងនេះ។ មានមូលហេតុមួយទៀតដែលអ្នករាល់គ្នាមើលឃើញថាខ្ញុំងាយស្រួលចុះសម្រុងជាមួយ ដែលជារឿងមួយដែលមនុស្សជាច្រើនប្រហែលជាមានសញ្ញាណ ហើយមិនអាចទទួលយកបាន។ ពួកគេគិតថា៖ «ព្រះអង្គមានឋានៈ ប៉ុន្តែហេតុអ្វីបានជាព្រះអង្គមិនដូចជាអ្នកដែលមានឋានៈអ៊ីចឹង? ព្រះអង្គមិនប្រកាន់ឋានៈរបស់ព្រះអង្គទេ ព្រះអង្គមិនមែនសុទ្ធតែខ្ពង់ខ្ពស់ និងមានអំណាចនោះទេ។ នៅក្នុងគំនិតរបស់មនុស្ស ពួកគេគិតថា ពួកគេគួរតែគោរពកោតខ្លាចព្រះអង្គ ប៉ុន្តែហេតុអ្វីបានជានៅពេលដែលមនុស្សឃើញព្រះអង្គ ពួកគេបែរជាយល់ឃើញថាការចាត់ទុកព្រះអង្គក្នុងកម្រិតស្មើគ្នា ឬសូម្បីតែមើលងាយព្រះអង្គ គឺស័ក្ដិសមជាង?» ដូច្នេះហើយ ពួកគេគិតថា ការចុះសម្រុងជាមួយខ្ញុំគឺងាយស្រួល ហើយពួកគេក៏ធូរចិត្ត។ តើមិនមែនដូច្នេះទេឬ? គឺបែបនេះឯង។ ដូច្នេះ ពួកគេគិតថា ខ្ញុំគ្មានអ្វីគួរឱ្យខ្លាចនោះទេ ហើយការចុះសម្រុងជាមួយខ្ញុំតាមរបៀបនេះ គឺល្អណាស់។ ប្រាប់ខ្ញុំមក ប្រសិនបើខ្ញុំត្រូវគាបសង្កត់អ្នករាល់គ្នានៅគ្រប់ជំហាន ហើយលួសកាត់អ្នករាល់គ្នាដោយគ្មានហេតុផលត្រឹមត្រូវ ហើយស្ដីបន្ទោសអ្នករាល់គ្នា និងប្រដៅអ្នករាល់គ្នាពេញមួយថ្ងៃដោយទឹកមុខក្រញូវ តើរឿងរ៉ាវនឹងមិនខុសពីនេះទេឬអី? អ្នករាល់គ្នានឹងគិតថា៖ «ព្រះអង្គពិតជាពិបាកចុះសម្រុងជាមួយណាស់ ដោយសារបុគ្គលិកលក្ខណៈប្លែកៗរបស់ព្រះអង្គ និងអារម្មណ៍ប្រែប្រួលរបស់ព្រះអង្គ!» ពេលនោះ ខ្ញុំនឹងមិនងាយស្រួលចុះសម្រុងជាមួយឡើយ។ គឺដោយសារតែខ្ញុំមើលទៅធម្មតាសម្រាប់អ្នករាល់គ្នានៅក្នុងគ្រប់ទិដ្ឋភាពទាំងអស់របស់ខ្ញុំ នៅក្នុងបុគ្គលិកលក្ខណៈរបស់ខ្ញុំ នៅក្នុងសេចក្ដីរីករាយ និងសេចក្ដីក្រោធរបស់ខ្ញុំ នៅក្នុងទុក្ខសោក និងអំណររបស់ខ្ញុំ ហើយដោយសារតែនៅក្នុងគំនិតរបស់អ្នករាល់គ្នា អ្នករាល់គ្នាគិតថា មនុស្សដែលមានមុខមាត់ និងឋានៈខ្ពស់ គួរតែមើលទៅខ្ពង់ខ្ពស់ និងមានអំណាច ប៉ុន្តែរូបខ្ញុំដែលអ្នករាល់គ្នាឃើញនៅពេលនេះ គឺសាមញ្ញណាស់ នោះហើយជាមូលហេតុដែលអ្នករាល់គ្នាបន្ធូរការប្រុងប្រយ័ត្នរបស់អ្នករាល់គ្នា ហើយមានអារម្មណ៍ថា ខ្ញុំងាយស្រួលចុះសម្រុងជាមួយ។ ម្យ៉ាងវិញទៀត តើអ្នករាល់គ្នាឃើញថា ខ្ញុំប្រើពាក្យពេចន៍បែបការិយាធិបតេយ្យនៅពេលខ្ញុំនិយាយដែរឬទេ? (អត់ទេ)។ ខ្ញុំមិនប្រើទេ នៅពេលនិយាយដល់រឿងដែលអ្នករាល់គ្នាមិនយល់ ខ្ញុំជួយអ្នករាល់គ្នាតាមដែលខ្ញុំអាចធ្វើបាន ជាមួយនឹងអ្វីដែលខ្ញុំអាចធ្វើបាន ហើយខ្ញុំកម្រនឹងចំអកឱ្យអ្នករាល់គ្នាណាស់។ ហេតុអ្វីបានជាខ្ញុំកម្រធ្វើបែបនោះ? មានពេលខ្លះដែលខ្ញុំមានអារម្មណ៍ក្ដៅក្រហាយខ្លាំង ហើយទប់ចិត្តមិនបាន ក៏និយាយពាក្យពីរបីម៉ាត់ចំអកឱ្យអ្នករាល់គ្នា ប៉ុន្តែខ្ញុំក៏ត្រូវពិចារណាផងដែរថា អ្នករាល់គ្នាអាចនឹងចុះខ្សោយ ដូច្នេះហើយ ខ្ញុំនិយាយបែបនោះដាក់អ្នករាល់គ្នាតិចតួចបំផុតតាមដែលអាចធ្វើទៅបាន។ ផ្ទុយទៅវិញ ខ្ញុំមានការអត់ឱន មានការអភ័យទោស និងមានការអត់ធ្មត់។ ខ្ញុំជួយអ្នករាល់គ្នាឱ្យបានច្រើនតាមដែលខ្ញុំអាចធ្វើបាន ក្នុងផ្នែកណាដែលខ្ញុំអាចធ្វើបាន ហើយខ្ញុំបង្រៀនអ្នករាល់គ្នាឱ្យបានច្រើនតាមដែលខ្ញុំអាចធ្វើបាន ពីអ្វីដែលខ្ញុំអាចធ្វើបាន នេះគឺជាអ្វីដែលខ្ញុំធ្វើនៅក្នុងកាលៈទេសៈភាគច្រើន។ ហើយហេតុអ្វីបានជាដូច្នេះ? គឺដោយសារតែមនុស្សភាគច្រើនខ្វះខាតបំផុត នៅពេលនិយាយដល់បញ្ហានៃការធ្វើបន្ទាល់ថ្វាយព្រះជាម្ចាស់ និងការយល់ដឹងពីសេចក្ដីពិត ប៉ុន្តែនៅពេលនិយាយដល់ការហូប ការផឹក និងការសប្បាយរីករាយ ឬសម្លៀកបំពាក់ និងការតុបតែងមុខ ឬការលេងហ្គេម ឬបញ្ហាលោកីយ៍បែបនេះ មនុស្សដឹងអំពីរឿងទាំងនេះទាំងអស់។ ម្យ៉ាងវិញទៀត ទាក់ទងនឹងបញ្ហានៃសេចក្ដីជំនឿលើព្រះជាម្ចាស់ និងបញ្ហាដែលពាក់ព័ន្ធនឹងសេចក្ដីពិត មនុស្សគឺល្ងង់ខ្លៅ។ នៅពេលនិយាយដល់ការធ្វើបន្ទាល់ថ្វាយព្រះជាម្ចាស់ និងការប្រើប្រាស់ជំនាញវិជ្ជាជីវៈរបស់ពួកគេ ចំណុចខ្លាំងរបស់ពួកគេ និងអំណោយទានរបស់ពួកគេ ដើម្បីធ្វើកិច្ចការបន្តិចបន្តួចនៃការធ្វើបន្ទាល់ថ្វាយព្រះជាម្ចាស់ ដើម្បីបង្កើតស្នាដៃខ្លះដែលធ្វើបន្ទាល់ថ្វាយព្រះជាម្ចាស់ ពួកគេគ្មានអ្វីត្រូវនិយាយឡើយ។ តើខ្ញុំត្រូវធ្វើដូចម្ដេច នៅពេលដែលខ្ញុំឃើញស្ថានភាពបែបនេះ? ខ្ញុំត្រូវតែបង្រៀនអ្នករាល់គ្នា ដោយណែនាំអ្នករាល់គ្នាបន្តិចម្ដងៗ ហើយបង្រៀនអ្នករាល់គ្នាឱ្យអស់ពីសមត្ថភាពរបស់ខ្ញុំ។ ខ្ញុំជ្រើសរើសរឿងដែលខ្ញុំយល់ ដឹង និងអាចធ្វើបាន ហើយខ្ញុំបង្រៀនរឿងទាំងនោះដល់អ្នករាល់គ្នា បន្តបន្ទាប់ រហូតដល់ស្នាដៃមួយត្រូវបានបញ្ចប់។ ខ្ញុំបង្រៀនអ្នករាល់គ្នានូវអ្វីៗទាំងអស់ដែលខ្ញុំអាចធ្វើបាន តាមដែលខ្ញុំអាចធ្វើបាន។ សម្រាប់អ្នកដែលមានគុណសម្បត្តិខ្សោយ ដែលមិនអាចបង្រៀនបាន ចូរយល់តាមដែលអ្នករាល់គ្នាអាចធ្វើបានចុះ ហើយបណ្ដោយឱ្យរឿងរ៉ាវប្រព្រឹត្តទៅតាមធម្មជាតិរបស់វា ខ្ញុំនឹងមិនបង្ខំអ្នកឡើយ។ ទីបំផុត មានអ្នកខ្លះនិយាយថា៖ «ពួកយើងដែលយល់ពីវិជ្ជាជីវៈមួយ ត្រូវបានយកឈ្នះដោយអ្នកមិនជំនាញម្នាក់។ ពួកយើងដែលមានចំណេះដឹងក្នុងវិស័យនេះ មិនអាចធ្វើអ្វីបានសម្រេចឡើយ ហើយពួកយើងនៅតែត្រូវការអ្នកមិនជំនាញនេះ ដើម្បីណែនាំ និងជួយពួកយើងឱ្យធ្វើអ្វីមួយបានសម្រេច វាពិតជាគួរឱ្យអាម៉ាស់ណាស់!» តាមពិតទៅ នេះមិនមែនជារឿងគួរឱ្យអាម៉ាស់នោះទេ ពីព្រោះការធ្វើបន្ទាល់ថ្វាយព្រះជាម្ចាស់នៅក្នុងសេចក្ដីជំនឿរបស់បុគ្គលម្នាក់ ពាក់ព័ន្ធនឹងសេចក្ដីពិត ហើយសេចក្ដីពិតគឺជាដែនដីដែលមនុស្សជាតិមិនធ្លាប់ស្គាល់។ គ្មានមនុស្សពុករលួយណាម្នាក់កើតមកយល់ពីសេចក្ដីពិតឡើយ មានតែតាមរយៈកិច្ចការផ្ទាល់របស់ព្រះជាម្ចាស់ ដើម្បីប្រោសឱ្យមនុស្សគ្រប់លក្ខណ៍ប៉ុណ្ណោះ ទើបពួកគេអាចយល់ពីសេចក្ដីពិតបាន។ ប្រសិនបើមនុស្សកើតមកអាចធ្វើបន្ទាល់ថ្វាយព្រះជាម្ចាស់បាន នោះគ្មាននរណាម្នាក់នឹងប្រឆាំងទាស់នឹងព្រះអង្គឡើយ! គឺដោយសារតែមនុស្សជាពូជអម្បូររបស់សាតាំង ហើយមានសារជាតិធម្មជាតិដែលប្រទូសរ៉ាយនឹងព្រះជាម្ចាស់ ទើបពួកគេមិនអាចធ្វើរឿងដែលពាក់ព័ន្ធនឹងសេចក្ដីពិត និងការធ្វើបន្ទាល់ថ្វាយព្រះជាម្ចាស់បាន។ ដូច្នេះ តើមនុស្សត្រូវធ្វើដូចម្ដេចទៅ? ដរាបណាពួកគេខិតខំប្រឹងប្រែងឱ្យអស់ពីសមត្ថភាព ដើម្បីធ្វើអ្វីដែលពួកគេអាចធ្វើបាន នោះគឺគ្រប់គ្រាន់ហើយ។ ប្រសិនបើខ្ញុំមានកម្លាំងដើម្បីផ្ដល់ជំនួយ និងការណែនាំ ខ្ញុំនឹងជួយ។ ប្រសិនបើខ្ញុំគ្មានកម្លាំងទេ ឬប្រសិនបើខ្ញុំរវល់នឹងរឿងផ្សេង ហើយមិនអាចឆ្លៀតពេលបាន នោះអ្នករាល់គ្នាគ្រាន់តែធ្វើអ្វីដែលអ្នករាល់គ្នាអាចធ្វើបានទៅ។ នោះគឺស្របតាមគោលការណ៍ហើយ មែនទេ? នេះគឺជាមធ្យោបាយតែមួយគត់ដែលអាចធ្វើទៅបាន។ ខ្ញុំមិនបង្ខំអ្នករាល់គ្នាឱ្យធ្វើហួសពីសមត្ថភាពរបស់អ្នករាល់គ្នាឡើយ។ វាគ្មានប្រយោជន៍ទេ វាធ្វើមិនបានឡើយ។ ទីបំផុត មនុស្សគិតថា៖ «អ្នកពិតជាងាយស្រួលចុះសម្រុងជាមួយណាស់ ហើយសេចក្ដីតម្រូវរបស់អ្នកក៏ងាយស្រួលសម្រេចបានដែរ។ អ្នកប្រាប់ពួកយើងពីអ្វីដែលត្រូវធ្វើ ហើយពួកយើងនឹងធ្វើតាមពាក្យសម្ដីរបស់អ្នក»។ មនុស្សមួយចំនួនអាចនឹងត្រូវលួសកាត់ម្ដងម្កាល។ ភាគច្រើននៃពួកគេអាចឆ្លងកាត់រឿងនោះបានយ៉ាងល្អ ដោយមានការយល់ដឹងដ៏ត្រឹមត្រូវ។ មនុស្សមួយចំនួនតូចបោះបង់កិច្ចការរបស់ពួកគេ ហើយមួយចំនួនតូចទៀតបង្កការរំខានដោយលួចលាក់ មិនខិតខំប្រឹងប្រែងបំពេញភារកិច្ចរបស់ខ្លួន និងមិនធ្វើការងារជាក់ស្ដែងឡើយ។ មនុស្សបែបនេះ នឹងត្រូវដកហូតតំណែង។ ប្រសិនបើអ្នកមិនសុខចិត្តធ្វើកិច្ចការនេះទេ នោះត្រូវចុះចេញទៅ។ ហេតុអ្វីបានជាចាំបាច់ត្រូវតែប្រើអ្នកសម្រាប់កិច្ចការនេះ? ពួកយើងនឹងជំនួសអ្នក រឿងគឺមានតែប៉ុណ្ណឹងឯង។ សាមញ្ញ តើមែនឬអត់? ប្រសិនបើទៅថ្ងៃអនាគត មនុស្សទាំងនោះប្រែចិត្ត ផ្លាស់ប្ដូរ ហើយធ្វើកិច្ចការរបស់ពួកគេបានល្អ ពួកគេនឹងទទួលបានឱកាសមួយទៀត ប៉ុន្តែប្រសិនបើពួកគេនៅតែបង្អាក់ និងរំខានតាមរបៀបដដែល ពួកគេនឹងមិនត្រូវបានប្រើប្រាស់ម្ដងទៀតឡើយ។ ខ្ញុំគួរតែប្រើអ្នកដែលចេះស្ដាប់បង្គាប់វិញល្អជាង។ តើមានប្រយោជន៍អ្វីទៅ ក្នុងការជាប់ពាក់ព័ន្ធជាមួយមនុស្សប្រភេទនោះគ្រប់ពេលវេលានោះ? មែនទេ? នោះនឹងក្លាយជារឿងលំបាកសម្រាប់ពួកគេ ហើយហត់នឿយសម្រាប់ខ្ញុំ។ មានគោលការណ៍សម្រាប់របៀបដែលខ្ញុំចាត់ចែងរឿងទាំងនេះ ហើយក៏មានគោលការណ៍សម្រាប់របៀបដែលខ្ញុំចុះសម្រុងជាមួយអ្នកដទៃផងដែរ។ មូលហេតុមួយទៀតដែលខ្ញុំងាយស្រួលចុះសម្រុងជាមួយ គឺថានៅក្នុងការចុះសម្រុងជាមួយមនុស្ស ខ្ញុំមិនដែលទាមទាររឿងដែលតឹងរ៉ឹងពេកពីពួកគេឡើយ។ ចូរធ្វើអ្វីក៏ដោយដែលអ្នកអាចធ្វើបានទៅ ចំពោះរឿងដែលអ្នកមិនអាចធ្វើបាន ខ្ញុំនឹងប្រាប់អ្នកពីរបៀបធ្វើរឿងទាំងនោះ ម្ដងមួយៗ។ ចូរធ្វើអ្វីដែលអ្នកអាចធ្វើបានឱ្យអស់ពីចិត្តរបស់អ្នក ប្រសិនបើអ្នកមិនធ្វើវាឱ្យអស់ពីចិត្តទេ ខ្ញុំនឹងមិនបង្ខំអ្នកឱ្យធ្វើដូច្នេះឡើយ។ ចំណែកឯរឿងដែលនៅសល់ ពោលគឺរបៀបដែលអ្នកជឿលើព្រះជាម្ចាស់ នោះគឺជារឿងផ្ទាល់ខ្លួនរបស់អ្នក។ ប្រសិនបើទីបំផុត អ្នកមិនទទួលបានអ្វីសោះ អ្នកនឹងគ្មាននរណាម្នាក់ត្រូវបន្ទោសឡើយ។ តើអ្នករាល់គ្នាគិតយ៉ាងណាដែរចំពោះគោលការណ៍របស់ខ្ញុំ សម្រាប់របៀបដែលខ្ញុំប្រព្រឹត្តចំពោះមនុស្ស? តើអ្នករាល់គ្នាមានអារម្មណ៍ថា គោលការណ៍ទាំងនោះហាក់ដូចជាបណ្ដោយពេកឬទេ? វាមិនមែនបែបនោះទាល់តែសោះ របៀបដែលខ្ញុំចាត់ចែងរឿងនេះ គឺស្របតាមគោលការណ៍ទាំងស្រុង។ តើគោលការណ៍ទាំងនោះគឺជាអ្វី? ចូរស្ដាប់ខ្ញុំ ហើយអ្នករាល់គ្នានឹងយល់។

ខ្ញុំជាព្រះជាម្ចាស់ដែលយកកំណើតជាមនុស្ស ធ្វើកិច្ចការនៅក្នុងភាពជាមនុស្ស តើខ្ញុំអាចជំនួសព្រះវិញ្ញាណបរិសុទ្ធ ឬព្រះវិញ្ញាណរបស់ព្រះជាម្ចាស់ទាំងស្រុង ក្នុងការបំពេញកិច្ចការបានដែរឬទេ? ទេ ខ្ញុំមិនអាចទេ។ ដូច្នេះ ខ្ញុំមិនព្យាយាមធ្វើហួសពីដែនកំណត់របស់ខ្ញុំ ដោយនិយាយថា ខ្ញុំចង់ជំនួសព្រះជាម្ចាស់នៅស្ថានសួគ៌ ហើយធ្វើកិច្ចការទាំងអស់របស់ព្រះអង្គឡើយ។ ការធ្វើបែបនោះ គឺជាការលើកតម្កើងខ្លួនឯង ខ្ញុំមិនមានសមត្ថភាពធ្វើបែបនោះទេ។ ខ្ញុំគឺជាមនុស្សធម្មតាម្នាក់។ អ្វីក៏ដោយដែលខ្ញុំអាចធ្វើបាន ខ្ញុំនឹងធ្វើ។ ខ្ញុំធ្វើអ្វីដែលខ្ញុំអាចធ្វើបានឱ្យបានល្អ ខ្ញុំធ្វើវាឱ្យបានសម្រេច ហើយខ្ញុំធ្វើវាឱ្យបានត្រឹមត្រូវ។ ខ្ញុំដាក់ចិត្ត និងកម្លាំងទាំងអស់របស់ខ្ញុំទៅក្នុងការធ្វើវា។ នោះគឺគ្រប់គ្រាន់ហើយ។ នោះគឺជាកិច្ចការដែលធ្លាក់មកលើខ្ញុំ។ ប៉ុន្តែ ប្រសិនបើខ្ញុំមិនអាចយល់ពីរឿងនេះ ហើយមានអារម្មណ៍រឹងទទឹងនឹងការពិតនេះ ហើយមិនទទួលស្គាល់វា ប៉ុន្តែតែងតែព្យាយាមធ្វើពុតជាអស្ចារ្យ តែងតែព្យាយាមបញ្ចេញភាពលេចធ្លោ តែងតែព្យាយាមអួតពីជំនាញដ៏អស្ចារ្យមួយចំនួន តើការធ្វើបែបនោះស្របតាមគោលការណ៍ដែរឬទេ? អត់ទេ។ តើអ្នករាល់គ្នាគិតថា ខ្ញុំយល់ពីរឿងនេះដែរឬទេ? ខ្ញុំយល់ យល់ច្បាស់ណាស់! វិសាលភាពនៃអ្វីដែលសាច់ឈាមរបស់ព្រះជាម្ចាស់អាចមានបន្ទូល និងកិច្ចការអ្វីដែលសាច់ឈាមអាចធ្វើបាន គឺជាវិសាលភាពនៃកិច្ចការដែលព្រះអង្គធ្វើនៅក្នុងសាច់ឈាម។ ក្រៅពីវិសាលភាពនេះ ការដែលមនុស្សជួបប្រទះនឹងសេចក្ដីប្រៀនប្រដៅ និងការលួសកាត់របស់ព្រះជាម្ចាស់ដោយផ្ទាល់ខ្លួន ព្រមទាំងការបំភ្លឺ និងការណែនាំរបស់ព្រះវិញ្ញាណបរិសុទ្ធ ហើយសូម្បីតែការដែលព្រះជាម្ចាស់ប្រទាននិមិត្ត ហើយថាតើព្រះជាម្ចាស់នឹងប្រោសនរណាឱ្យគ្រប់លក្ខណ៍ និងជម្រុះនរណាចោល ហើយថាតើព្រះជាម្ចាស់មានទស្សនៈ និងអាកប្បកិរិយាបែបណាចំពោះមនុស្សទាំងអស់ រឿងទាំងនេះសុទ្ធតែជារឿងរបស់ព្រះជាម្ចាស់។ ប្រសិនបើអ្នករាល់គ្នាមានទំនាក់ទំនងជិតស្និទ្ធជាមួយខ្ញុំ ខ្ញុំក៏អាចមើលឃើញរឿងទាំងនេះដែរ ប៉ុន្តែទោះបីជាខ្ញុំមើលយ៉ាងណាក៏ដោយ តើខ្ញុំអាចមើលឃើញរឿងទាំងនោះបានកម្រិតណាទៅ? ចំនួនមនុស្សដែលខ្ញុំអាចមើលឃើញ និងចំនួនមនុស្សដែលខ្ញុំទាក់ទងជាមួយ គឺមានកម្រិត តើនេះអាចរាប់បញ្ចូលមនុស្សគ្រប់រូបបានដោយរបៀបណាទៅ? នោះគឺជារឿងមិនអាចទៅរួចឡើយ។ តើអ្នកមិនគួរយល់ច្បាស់ពីរឿងនេះទេឬអី? ចូរប្រាប់ខ្ញុំចុះ តើខ្ញុំយល់ច្បាស់ពីរឿងនេះដែរឬទេ? ខ្ញុំយល់ច្បាស់។ នេះគឺជាអ្វីដែលមនុស្សធម្មតាគួរធ្វើ។ ខ្ញុំមិនគិតពីរឿងដែលខ្ញុំមិនគួរធ្វើឡើយ។ តើមនុស្សមានសមត្ថភាពធ្វើបែបនេះដែរឬទេ? ពួកគេមិនមានទេ ពួកគេខ្វះភាពមានវិចារណញាណនោះ។ មនុស្សមួយចំនួនសួរខ្ញុំថា៖ «តើព្រះអង្គមិនតែងតែលួចស៊ើបអង្កេតរឿងរ៉ាវទេឬអី? តើព្រះអង្គមិនតែងតែសាកសួរថានរណាកំពុងធ្វើអ្វី និងនិយាយរឿងអាក្រក់អ្វីខ្លះអំពីព្រះអង្គដោយលួចលាក់ ឬថាតើនរណាកំពុងលួចវិនិច្ឆ័យព្រះអង្គ និងស្រាវជ្រាវពីព្រះអង្គទេឬអី?» ខ្ញុំនឹងនិយាយដោយស្មោះត្រង់ជាមួយអ្នក៖ ខ្ញុំមិនដែលសាកសួរពីរឿងទាំងនោះឡើយ។ តើនរណាជាអ្នកទទួលខុសត្រូវលើរឿងទាំងនោះ? គឺព្រះវិញ្ញាណរបស់ព្រះជាម្ចាស់ ព្រះជាម្ចាស់ពិនិត្យពិច័យអ្វីៗទាំងអស់ ព្រះអង្គពិនិត្យពិច័យផែនដីទាំងមូល ហើយព្រះអង្គពិនិត្យពិច័យដួងចិត្តរបស់មនុស្ស។ ប្រសិនបើអ្នកមិនជឿលើការពិនិត្យពិច័យរបស់ព្រះជាម្ចាស់ទេ នោះតើវិចារញាណរបស់អ្នកមិនខុសប្រក្រតីទេឬអី? (មែនហើយ គឺខុសប្រក្រតី)។ បើដូច្នេះ អ្នកមិនមែនជាមនុស្សដែលជឿលើព្រះជាម្ចាស់យ៉ាងពិតប្រាកដឡើយ អ្នកកំពុងប្រកាន់យកជំហរខុស ហើយបញ្ហាដ៏ធំមួយបានកើតឡើងហើយ។ ខ្ញុំតម្រូវឱ្យអ្នករាល់គ្នាជឿលើព្រះជាម្ចាស់ ហើយខ្ញុំជឿលើរឿងនេះទាំងស្រុង។ ដូច្នេះ ពាក្យសម្ដី និងទង្វើរបស់ខ្ញុំ ត្រូវបានកសាងឡើងនៅលើមូលដ្ឋានគ្រឹះនេះ។ ខ្ញុំមិនធ្វើរឿងហួសពីព្រំដែនរបស់ខ្ញុំឡើយ ខ្ញុំមិនធ្វើរឿងហួសពីវិសាលភាពនៃសមត្ថភាពរបស់ខ្ញុំឡើយ។ តើនេះមិនមែនជានិស្ស័យទេឬអី? (មែនហើយ)។ មនុស្សមួយចំនួនមិនមើលឃើញបែបនោះទេ។ ពួកគេគិតថា ខ្ញុំមានអត្តសញ្ញាណនេះ មានឋានៈនេះ និងមានអំណាចនេះ ដូច្នេះ ពួកគេឆ្ងល់ថាហេតុអ្វីបានជាខ្ញុំមិនប្រព្រឹត្តតាមរបៀបនោះ។ ពួកគេគិតថា ខ្ញុំចាំបាច់ត្រូវយល់ពីរឿងរ៉ាវឱ្យបានច្រើនជាងនេះ និងក្ដាប់បានរឿងរ៉ាវឱ្យបានច្រើនជាងនេះ ដើម្បីឱ្យខ្ញុំមើលទៅហាក់ដូចជាមានមុខមាត់ជាងនេះ មានឋានៈខ្ពស់ជាងនេះ មានអំណាចជាងនេះ និងមានសិទ្ធិអំណាចជាងនេះ។ ទោះបីជាព្រះជាម្ចាស់ប្រទានសិទ្ធិអំណាច និងព្រះចេស្ដាមកឱ្យខ្ញុំកម្រិតណាក៏ដោយ នោះគឺជាអ្វីដែលខ្ញុំមាន។ ទាំងនេះមិនមែនជារឿងដែលខ្ញុំតស៊ូដណ្ដើមយក ឬជារឿងដែលខ្ញុំឆក់យកនោះទេ។ សិទ្ធិអំណាចរបស់ព្រះជាម្ចាស់ ព្រះចេស្ដារបស់ព្រះអង្គ និងសព្វានុភាពរបស់ព្រះអង្គ មិនមែនជារឿងដែលអាចតំណាងដោយសាច់ឈាមដ៏តូចទាបនោះឡើយ។ ប្រសិនបើអ្នកមិនច្បាស់ពីរឿងនោះទេ នោះវិចារណញាណរបស់អ្នកមានបញ្ហាហើយ។ ប្រសិនបើអ្នកជឿលើព្រះជាម្ចាស់អស់រយៈពេលជាច្រើនឆ្នាំហើយ នៅតែមិនអាចមើលធ្លុះរឿងនេះទេ នោះអ្នកពិតជាល្ងង់ខ្លៅ និងមិនដឹងក្ដីពេកហើយ។ មានរឿងជាច្រើនដែលខ្ញុំមិនសួរនាំ ប៉ុន្តែតើខ្ញុំដឹងពីរឿងទាំងនោះនៅក្នុងចិត្តរបស់ខ្ញុំដែរឬទេ? (ព្រះអង្គដឹង)។ តើខ្ញុំដឹងអ្វីខ្លះ? តើខ្ញុំស្គាល់ឈ្មោះរបស់មនុស្សគ្រប់គ្នាដែរឬទេ? តើខ្ញុំដឹងថា មនុស្សម្នាក់ៗបានជឿលើព្រះជាម្ចាស់ប៉ុន្មានឆ្នាំហើយដែរឬទេ? ខ្ញុំមិនចាំបាច់ដឹងពីរឿងទាំងនោះឡើយ។ វាគ្រប់គ្រាន់ហើយសម្រាប់ខ្ញុំក្នុងការដឹងពីសភាពរបស់មនុស្សគ្រប់គ្នា ដឹងពីអ្វីដែលមនុស្សគ្រប់គ្នាខ្វះខាត កម្រិតដែលពួកគេទទួលបានច្រកចូលទៅក្នុងជីវិត និងដឹងថាសេចក្ដីពិតអ្វីខ្លះដែលមនុស្សគ្រប់គ្នាគួរតែឮ គួរត្រូវបានស្រោចស្រព និងត្រូវបានផ្គត់ផ្គង់។ ការដឹងពីរឿងទាំងនេះ គឺគ្រប់គ្រាន់ហើយ។ តើនេះមិនមែនជាភារកិច្ចរបស់ខ្ញុំទេឬអី? ការដឹងពីភារកិច្ចរបស់ខ្ញុំ ពោលគឺអ្វីដែលខ្ញុំគួរមានបន្ទូល និងកិច្ចការដែលខ្ញុំគួរធ្វើ តើនេះមិនមែនជាភាពមានវិចារណញាណទេឬអី? (មែនហើយ)។ តើភាពមានវិចារណញាណបែបនេះ កើតឡើងដោយរបៀបណា? ប្រសិនបើព្រះជាម្ចាស់ដែលយកកំណើតជាមនុស្ស សូម្បីតែភាពមានវិចារណញាណនេះក៏គ្មានផង ប្រសិនបើព្រះអង្គសូម្បីតែស្ដង់ដាសម្រាប់វាស់ស្ទង់របស់សព្វសារពើ និងព្រឹត្តិការណ៍ទាំងអស់នោះក៏គ្មានផង តើព្រះអង្គមានសេចក្ដីពិតអ្វីដើម្បីមានបន្ទូលទៅ? ប្រសិនបើព្រះជាម្ចាស់ដែលយកកំណើតជាមនុស្ស ត្រូវតស៊ូជាមួយព្រះវិញ្ញាណរបស់ព្រះជាម្ចាស់ និងប្រកួតប្រជែងជាមួយព្រះអង្គដើម្បីដណ្ដើមឋានៈ តើវាមិនមានអ្វីខុសឆ្គងទេឬអី? តើវាមិនខុសទេឬអី? តើរឿងរ៉ាវអាចទៅជាបែបនោះបានដែរឬទេ? ទេ នោះគឺជារឿងដែលមិនអាចកើតឡើងជាដាច់ខាត។

មនុស្សមួយចំនួនតែងតែបារម្ភ ហើយនិយាយថា៖ «តើព្រះអង្គតែងតែសាកសួរពីពួកយើង និងតែងតែស្រាវជ្រាវពីពួកយើងដោយសម្ងាត់ឬ? តើព្រះជាម្ចាស់តែងតែព្យាយាមស្ទង់មើលពីអ្វីដែលពួកយើងគិតអំពីព្រះអង្គ និងរបៀបដែលពួកយើងមើលមកព្រះអង្គនៅក្នុងដួងចិត្តរបស់ពួកយើងឬ?» ខ្ញុំមិនគិតពីរឿងបែបនោះឡើយ។ រឿងទាំងនោះគឺជារឿងឥតប្រយោជន៍! តើមានប្រយោជន៍អ្វីទៅ ក្នុងការគិតពីរឿងទាំងនោះ? រឿងទាំងអស់នេះ គឺស្ថិតនៅក្នុងការពិនិត្យពិច័យរបស់ព្រះជាម្ចាស់។ មានវិសាលភាពមួយសម្រាប់សកម្មភាពនៃព្រះវិញ្ញាណរបស់ព្រះជាម្ចាស់ ហើយរឹតតែមានវិសាលភាពសម្រាប់សកម្មភាពរបស់ព្រះជាម្ចាស់ដែលយកកំណើតជាមនុស្សទៅទៀត។ ព្រះជាម្ចាស់ដែលយកកំណើតជាមនុស្ស គឺជាព្រះជាម្ចាស់ ព្រះអង្គគឺជាច្រកចេញ និងជាការសម្ដែងចេញនៃសេចក្ដីពិត ហើយកិច្ចការដែលព្រះអង្គធ្វើនៅក្នុងដំណាក់កាលនេះ គឺជាតំណាងឱ្យដំណាក់កាលនេះ មិនមែនដំណាក់កាលមុនឡើយ។ ព្រះជាម្ចាស់ដែលយកកំណើតជាមនុស្ស អាចធ្វើតែកិច្ចការដែលស្ថិតនៅក្នុងរយៈពេលនេះ និងវិសាលភាពនេះប៉ុណ្ណោះ។ បើដូច្នេះ តើកិច្ចការនេះអាចតំណាងឱ្យដំណាក់កាលបន្ទាប់បានដែរឬទេ? ពួកយើងមិនដឹងថានឹងមានអ្វីកើតឡើងនៅថ្ងៃអនាគតឡើយ។ នោះគឺជារឿងរបស់ព្រះជាម្ចាស់ផ្ទាល់។ ខ្ញុំមិនធ្វើហួសព្រំដែនឡើយ។ ខ្ញុំធ្វើអ្វីដែលជារបស់ខ្ញុំដែលត្រូវធ្វើ ខ្ញុំធ្វើរឿងដែលខ្ញុំគួរធ្វើ និងអាចធ្វើបាន។ ខ្ញុំមិនដែលរុញច្រានខ្លួនឯងឱ្យហួសពីដែនកំណត់របស់ខ្ញុំ ដោយនិយាយថា៖ «ខ្ញុំមានគ្រប់ចេស្ដា! ខ្ញុំអស្ចារ្យណាស់!» នោះឡើយ។ នោះគឺជាព្រះវិញ្ញាណរបស់ព្រះជាម្ចាស់។ ព្រះជាម្ចាស់ដែលយកកំណើតជាមនុស្ស គ្រាន់តែតំណាងឱ្យការសម្ដែងចេញ និងជាច្រកចេញសម្រាប់កិច្ចការដែលព្រះជាម្ចាស់កំពុងធ្វើក្នុងអំឡុងពេលនេះប៉ុណ្ណោះ។ វិសាលភាពនៃកិច្ចការរបស់ព្រះអង្គ និងកិច្ចការអ្វីដែលព្រះអង្គត្រូវធ្វើ ត្រូវបានកំណត់ដោយព្រះជាម្ចាស់រួចជាស្រេចទៅហើយ។ ប្រសិនបើអ្នកនិយាយថា៖ «ព្រះគ្រីស្ទដែលយកកំណើតជាមនុស្ស គឺមានគ្រប់ចេស្ដា» តើអ្នកនិយាយត្រូវ ឬខុស? ត្រូវពាក់កណ្ដាល ខុសពាក់កណ្ដាល។ ព្រះវិញ្ញាណរបស់ព្រះជាម្ចាស់មានគ្រប់ចេស្ដា គេមិនអាចនិយាយថាព្រះគ្រីស្ទមានគ្រប់ចេស្ដាឡើយ។ អ្នកគួរតែនិយាយថា ព្រះជាម្ចាស់មានគ្រប់ចេស្ដា។ នោះគឺជាការលើកឡើងដ៏ចំចំណុច និងត្រឹមត្រូវ ហើយជាការលើកឡើងដែលស្របតាមការពិត។ តើខ្ញុំត្រូវមានភាពមានវិចារណញាណបែបណា? មនុស្សគ្រប់គ្នានិយាយថា ខ្ញុំគឺជាព្រះជាម្ចាស់ ជាព្រះជាម្ចាស់ផ្ទាល់ ថាខ្ញុំគឺជាព្រះជាម្ចាស់ដែលយកកំណើតជាមនុស្ស ដូច្នេះ តើខ្ញុំជឿថា ខ្ញុំអាចជំនួសព្រះជាម្ចាស់ផ្ទាល់ ជំនួសព្រះវិញ្ញាណរបស់ព្រះអង្គបានដែរឬទេ? ខ្ញុំមិនអាចទេ។ ទោះបីជាព្រះជាម្ចាស់ប្រទានព្រះចេស្ដា និងសមត្ថភាពនោះមកខ្ញុំក៏ដោយ ក៏ខ្ញុំមិនអាចសម្រេចរឿងនោះបានដែរ។ ប្រសិនបើខ្ញុំអាចជំនួសព្រះជាម្ចាស់តាមរបៀបនោះ តើវាមិនមែនជាប្រភេទនៃការប្រមាថដោយប្រយោលចំពោះនិស្ស័យ និងសារជាតិរបស់ព្រះអង្គទេឬអី? សាច់ឈាមគឺមានកម្រិតណាស់! នោះមិនមែនជារបៀបដើម្បីយល់ពីរឿងនេះទេ នោះមិនមែនជាជ្រុងដើម្បីពិចារណាលើប្រធានបទនេះឡើយ។ តើមិនមែនដូច្នេះទេឬ? (មែនហើយ)។ ដូច្នេះ ដោយសារតែខ្ញុំមានគំនិតទាំងនេះ មានគោលការណ៍ទាំងនេះសម្រាប់ការធ្វើរឿងរ៉ាវ និងមានការពិចារណាក្នុងការធ្វើរឿងនីមួយៗ ខ្ញុំមើលទៅមិនដូចជាព្រះជាម្ចាស់សម្រាប់មនុស្សជាច្រើនឡើយ ហើយថែមទាំងមានមនុស្សមួយចំនួន ដែលមុនពេលពួកគេមកទាក់ទងជាមួយខ្ញុំ ពួកគេមានការស្រមើស្រមៃ ការគិត និងសញ្ញាណមួយចំនួន ដោយប្រយ័ត្ន ប្រយែងក្នុងសកម្មភាពរបស់ខ្លួន ហើយបន្ទាប់មក ពេលដែលពួកគេជួបខ្ញុំភ្លាម ពួកគេគិតថា៖ «គាត់គ្រាន់តែជាមនុស្សម្នាក់ប៉ុណ្ណោះ តើមែនទេ? គ្មានអ្វីគួរឱ្យខ្លាចអំពីគាត់ឡើយ»។ បន្ទាប់ពីរឿងនេះ ពួកគេក៏បន្ធូរអារម្មណ៍ ពួកគេកាន់តែក្លាហាន ហើយពួកគេហ៊ានធ្វើរឿងអាក្រក់យ៉ាងគឃ្លើន។ តើពួកគេត្រូវបានគេហៅថាអ្វី? ពួកមិនជឿ។ ប្រសិនបើអ្នកជឿតែលើព្រះជាម្ចាស់ដែលយកកំណើតជាមនុស្ស ហើយមិនជឿលើព្រះវិញ្ញាណរបស់ព្រះជាម្ចាស់ នោះអ្នកគឺជាអ្នកមិនជឿម្នាក់ ហើយប្រសិនបើអ្នកជឿតែលើព្រះវិញ្ញាណរបស់ព្រះជាម្ចាស់ ហើយមិនជឿលើព្រះជាម្ចាស់ដែលយកកំណើតជាមនុស្ស នោះអ្នកក៏ជាអ្នកមិនជឿម្នាក់ដូចគ្នា។ ព្រះជាម្ចាស់ដែលយកកំណើតជាមនុស្ស និងព្រះវិញ្ញាណរបស់ព្រះជាម្ចាស់ គឺតែមួយ ព្រះអង្គគឺតែមួយ។ ព្រះអង្គមិនឈ្លោះប្រកែកគ្នាឡើយ កុំថាឡើយព្រះអង្គបែកចេញពីគ្នា ហើយរឹតតែមិនមែនជាអង្គផ្សេងគ្នារៀងៗខ្លួនទៅទៀត។ ព្រះអង្គគឺតែមួយ គ្រាន់តែព្រះជាម្ចាស់ដែលយកកំណើតជាមនុស្ស ត្រូវតែប្រព្រឹត្តចំពោះកិច្ចការរបស់ព្រះអង្គ និងព្រះជាម្ចាស់ ពីទស្សនៈនៃសាច់ឈាមប៉ុណ្ណោះ។ នោះជារឿងរបស់សាច់ឈាម ហើយវាមិនពាក់ព័ន្ធនឹងអ្នករាល់គ្នាឡើយ វាជារឿងរបស់ព្រះគ្រីស្ទ ហើយវាមិនពាក់ព័ន្ធនឹងមនុស្សជាតិឡើយ។ អ្នកមិនអាចនិយាយថា៖ «ដូច្នេះ អ្នកគិតថាអ្នកក៏ជាមនុស្សធម្មតាម្នាក់ដែរ។ ល្អហើយ បើដូច្នេះពួកយើងគឺជាមនុស្សប្រភេទដូចគ្នា ពួកយើងគឺដូចគ្នាទាំងអស់»។ តើអាចនិយាយបែបនោះបានដែរឬទេ? វាគឺជាកំហុសមួយ។ មនុស្សមួយចំនួននិយាយថា៖ «អ្នកមើលទៅហាក់ដូចជាងាយស្រួលចុះសម្រុងជាមួយណាស់ ដូច្នេះ ឈប់គួរសមទៅ។ ចូរយើងចាត់ទុកគ្នាដូចជាបងប្អូន ដូចជាមិត្តភក្ដិ ចូរយើងធ្វើជាអ្នកយល់ចិត្តគ្នាទៅវិញទៅមក ចូរយើងរាប់អានគ្នាជាមិត្តភក្ដិទៅ»។ តើបែបនោះបានដែរឬទេ? មនុស្សទាំងនោះគ្មានការយល់ដឹងខាងវិញ្ញាណឡើយ ពួកគេគឺជាពួកមិនជឿ។ កាលណាអ្នកកាន់តែចែករំលែកអារម្មណ៍របស់អ្នកជាមួយពួកគេ ហើយនិយាយប្រាប់ពួកគេអំពីសេចក្ដីពិត ការពិត និងតថភាពនៃសេចក្ដីពិតកាន់តែច្រើន នោះពួកគេកាន់តែមើលងាយអ្នកកាន់តែខ្លាំង មនុស្សទាំងនេះគឺជាពួកមិនជឿ។ កាលណាអ្នកនិយាយអំពីអាថ៌កំបាំងដ៏ជ្រាលជ្រៅកាន់តែច្រើន ហើយនិយាយពាក្យស្លោក គោលលទ្ធិ និងរឿងអរូបីកាន់តែច្រើន ហើយកាន់តែអ្នកប្រកាន់ឋានៈរបស់អ្នក អួតអាង និងបញ្ចេញភាពលេចធ្លោ ពួកគេកាន់តែឱ្យតម្លៃអ្នក មនុស្សទាំងនេះគឺជាពួកមិនជឿ។ នៅពេលដែលពួកគេឃើញនរណាម្នាក់ដែលមានគោលការណ៍ និងមានខ្នាតនៅក្នុងសកម្មភាពរបស់ពួកគេ ដែលសកម្មភាពរបស់ពួកគេស្របតាមសេចក្ដីពិត ដែលអាចប្រព្រឹត្តចំពោះរឿងវិជ្ជមាន និងរឿងអវិជ្ជមាន ដោយមានព្រំដែនច្បាស់លាស់ និងការញែកដឹង។ កាលណានរណាម្នាក់កាន់តែមានលក្ខណៈបែបនោះ ពួកគេកាន់តែមើលងាយអ្នកនោះ ហើយចាត់ទុកថាអ្នកនោះមិនស័ក្តិសមនឹងឱ្យពួកគេចាប់អារម្មណ៍ឡើយ។ មនុស្សទាំងនេះគឺជាពួកមិនជឿ។

នៅពេលដែលខ្ញុំទាក់ទងជាមួយមនុស្ស និងប្រាស្រ័យទាក់ទងជាមួយពួកគេ មិនថាពួកគេជានរណា ឬការប្រាស្រ័យទាក់ទងនោះចំណាយពេលយូរប៉ុណ្ណាក៏ដោយ តើមាននរណាម្នាក់ក្នុងចំណោមពួកគេមានអារម្មណ៍ថា៖ «គាត់តែងតែព្យាយាមត្រួតត្រាខ្ញុំ គាត់ចាត់ចែងរាល់កិច្ចការទាំងអស់នៅក្នុងផ្ទះរបស់ខ្ញុំ គាត់តែងតែព្យាយាមយកឈ្នះខ្ញុំ» ដែរឬទេ? ខ្ញុំមិនយកឈ្នះអ្នកទេ! តើមានប្រយោជន៍អ្វីទៅក្នុងការធ្វើបែបនោះ? ចូរអានព្រះបន្ទូលរបស់ព្រះជាម្ចាស់ដោយខ្លួនឯង ហើយត្រិះរិះពិចារណាពីព្រះបន្ទូលទាំងនោះ និងចូលទៅក្នុងព្រះបន្ទូលទាំងនោះបន្តិចម្ដងៗចុះ។ ប្រសិនបើអ្នកជាមនុស្សដែលដេញតាមសេចក្ដីពិត នោះព្រះវិញ្ញាណបរិសុទ្ធនឹងធ្វើការលើអ្នក ហើយព្រះជាម្ចាស់នឹងមានព្រះពរ និងមានការណែនាំសម្រាប់អ្នក។ ប្រសិនបើអ្នកមិនមែនជាមនុស្សដែលដេញតាមសេចក្ដីពិតទេ ប្រសិនបើអ្នកតែងតែប្រឆាំងទាស់នឹងអ្វីគ្រប់យ៉ាងដែលខ្ញុំនិយាយ ហើយមិនចង់ស្ដាប់ និងមិនទទួលយកវាទេ នោះទីបំផុត អ្នកនឹងតែងតែត្រូវបានបើកសម្ដែង ហើយរឿងរ៉ាវនឹងតែងតែខុសឆ្គងនៅពេលដែលអ្នកប្រព្រឹត្ត ពោលគឺអ្នកនឹងគ្មានការដឹកនាំរបស់ព្រះជាម្ចាស់ឡើយ។ តើរឿងនោះកើតឡើងដោយរបៀបណា? (ព្រះជាម្ចាស់ពិនិត្យពិច័យអ្វីៗទាំងអស់)។ វាមិនត្រឹមតែព្រះជាម្ចាស់ពិនិត្យពិច័យអ្វីៗទាំងអស់នោះទេ។ ត្រូវឆ្លងកាត់រឿងនេះដោយខ្លួនឯងចុះ។ នៅពេលដែលខ្ញុំនិយាយអ្វីមួយ ទោះបីជាមនុស្សយល់ស្រប ឬមិនយល់ស្រប ឬទោះបីជាពួកគេទទួលយក ឬមិនទទួលយកក៏ដោយ តើព្រះវិញ្ញាណបរិសុទ្ធគាំទ្ររឿងនោះ ឬក៏ព្រះអង្គមិនខ្វល់? (ព្រះអង្គគាំទ្រ)។ ព្រះវិញ្ញាណបរិសុទ្ធពិតជាគាំទ្ររឿងនោះ ហើយព្រះអង្គនឹងមិនបំផ្លាញវាជាដាច់ខាត។ អ្នករាល់គ្នាគួរតែចងចាំពីរឿងនេះ។ ទោះបីជាមនុស្សអាចទទួលយកអ្វីដែលខ្ញុំនិយាយ ឬមិនអាចក៏ដោយ វានឹងមានថ្ងៃមួយដែលការពិតត្រូវបានលាតត្រដាង ហើយពេលមើលភ្លាម មនុស្សគ្រប់គ្នានឹងនិយាយថា៖ «អ្វីដែលព្រះអង្គបានមានបន្ទូល គឺត្រឹមត្រូវរហូតមក! ព្រះអង្គបានមានបន្ទូលរឿងនេះតាំងពីយូរយារណាស់មកហើយ ហេតុអ្វីបានជាខ្ញុំមិនដឹងសោះអ៊ីចឹង?» ទោះបីជានៅពេលនោះ អ្នកជឿថាពាក្យសម្ដីរបស់ខ្ញុំចេញមកពីការស្រមើស្រមៃរបស់ខ្ញុំ ឬចេញពីគំនិតរបស់ខ្ញុំ ឬចេញពីចំណេះដឹងក៏ដោយ ថ្ងៃណាមួយ បន្ទាប់ពីឆ្លងកាត់រឿងមួយចំនួន អ្នកនឹងគិតថា៖ «អ្វីដែលព្រះអង្គបានមានបន្ទូល គឺជាសេចក្ដីពិតរហូតមក!» ហើយតើអ្នកឈានដល់ការយល់ដឹងនេះដោយរបៀបណា? គឺមកពីបទពិសោធ។ ប្រសិនបើអ្នកអាចទទួលបានចំណេះដឹងនេះ តើវានឹងកើតឡើងតាមរយៈការវិភាគក្នុងគំនិតដែរឬទេ? មិនមែនជាដាច់ខាត អ្នកនឹងត្រូវបានដឹកនាំដោយព្រះវិញ្ញាណបរិសុទ្ធ នោះគឺជាទង្វើរបស់ព្រះជាម្ចាស់។ អ្នកមិនជឿរស់នៅពេញមួយជីវិតរបស់ពួកគេ ជាមួយនឹងចំណេះដឹងបន្តិចបន្តួចអំពីច្បាប់មួយចំនួនសម្រាប់ផ្ទៃមេឃ និងផែនដី ព្រមទាំងរបស់សព្វសារពើ ប៉ុន្តែតើពួកគេអាចទទួលបានសេចក្ដីពិតដែរឬទេ? (មិនបានទេ)។ ដូច្នេះ តើពួកគេខ្វះខាតអ្វី? (ពួកគេគ្មានកិច្ចការរបស់ព្រះវិញ្ញាណបរិសុទ្ធឡើយ)។ ត្រូវហើយ។ ពួកគេគ្មានកិច្ចការរបស់ព្រះវិញ្ញាណបរិសុទ្ធឡើយ នោះហើយជាអ្វីដែលពួកគេខ្វះខាត។ ដូច្នេះ មិនថាអ្នកចាត់ទុកខ្ញុំ និងវាយតម្លៃខ្ញុំជាមនុស្សម្នាក់យ៉ាងណាក៏ដោយ ហើយទោះបីជាអ្នកប្រព្រឹត្តចំពោះពាក្យសម្ដីដែលខ្ញុំនិយាយ និងរឿងដែលខ្ញុំធ្វើបែបណាក៏ដោយ ទីបំផុត រឿងនេះច្បាស់ជាមានលទ្ធផលរបស់វាមិនខាន។ ព្រះជាម្ចាស់នឹងធ្វើសកម្មភាព ហើយព្រះអង្គនឹងបើកសម្ដែងថាតើជម្រើសរបស់អ្នកត្រូវ ឬខុស ថាតើអាកប្បកិរិយារបស់អ្នកត្រូវ ឬខុស ហើយថាតើមានអ្វីខុសឆ្គងជាមួយនឹងទស្សនៈរបស់អ្នកឬអត់។ ព្រះជាម្ចាស់គាំទ្រកិច្ចការនៃសាច់ឈាមរបស់ព្រះអង្គ។ បើដូច្នេះ ហេតុអ្វីបានជាព្រះជាម្ចាស់មិនគាំទ្រមនុស្សផ្សេងទៀត? ហេតុអ្វីបានជាព្រះអង្គមិនគាំទ្រពួកទទឹងនឹងព្រះគ្រីស្ទ? គឺដោយសារតែព្រះវិញ្ញាណ និងសាច់ឈាម គឺតែមួយ ព្រះអង្គមានប្រភពតែមួយ។ តាមពិតទៅ នេះមិនមែនជាការគាំទ្រនោះទេ ពោលគឺ នៅពេលដែលអ្នកបានឆ្លងកាត់រហូតដល់ទីបញ្ចប់ មិនថាពាក្យសម្ដីទាំងនោះត្រូវបានមានបន្ទូលដោយព្រះជាម្ចាស់ដែលយកកំណើតជាមនុស្ស ឬជាពាក្យសម្ដីដែលបានមកដល់អ្នកពីការបំភ្លឺរបស់ព្រះវិញ្ញាណបរិសុទ្ធក៏ដោយ ក៏ពាក្យសម្ដីទាំងនោះនឹងមានភាពស្របគ្នាដែរ។ ពាក្យសម្ដីទាំងនោះនឹងមិនផ្ទុយគ្នាឡើយ ពាក្យសម្ដីទាំងនោះនឹងស្របគ្នា។ តើអ្នករាល់គ្នាមានការបញ្ជាក់ពីរឿងនេះដែរឬទេ? មនុស្សមួយចំនួនមាន ចំណែកឯអ្នកផ្សេងទៀតមិនទាន់ឈានដល់ចំណុចនេះនៅក្នុងបទពិសោធរបស់ពួកគេនៅឡើយទេ ហើយក៏មិនមានការបញ្ជាក់ពីរឿងនេះដែរ។ នេះមានន័យថា សេចក្ដីជំនឿរបស់ពួកគេមិនទាន់ឈានដល់ចំណុចនោះនៅឡើយទេ វាគឺនៅតូចនៅឡើយ។ ម្យ៉ាងវិញទៀត នៅពេលដែលសេចក្ដីជំនឿរបស់អ្នកឈានដល់កម្រិតមួយ នោះស្រាប់តែមានថ្ងៃមួយ អ្នកមានអារម្មណ៍ថា ឃ្លាដ៏សាមញ្ញមួយ ដែលមានបន្ទូលដោយសាច់ឈាមដ៏សាមញ្ញនេះ ជាឃ្លាដែលអ្នកមិនចាប់អារម្មណ៍ទាល់តែសោះនៅពេលដែលអ្នកបានឮវា បានក្លាយជាជីវិតរបស់អ្នក។ តើវានឹងក្លាយជាជីវិតរបស់អ្នកដោយរបៀបណា? អ្នកនឹងពឹងផ្អែកលើវា ដោយមិនដឹងខ្លួន នៅក្នុងសកម្មភាពរបស់អ្នក។ វានឹងក្លាយជាការណែនាំសម្រាប់ការរស់នៅប្រចាំថ្ងៃរបស់អ្នក។ ហើយនៅពេលដែលអ្នកខ្វះផ្លូវដើរ ឃ្លានោះនឹងក្លាយជាតថភាពរបស់អ្នក ហើយវានឹងក្លាយជាគោលដៅដែលបង្ហាញផ្លូវដល់អ្នក។ នៅពេលដែលអ្នកឈឺចាប់ ឃ្លានោះនឹងអនុញ្ញាតឱ្យអ្នកងើបចេញពីភាពអវិជ្ជមាន ហើយយល់ពីអ្វីដែលជាបញ្ហារបស់អ្នក។ បន្ទាប់ពីបទពិសោធបែបនេះ អ្នកនឹងឃើញថា ទោះបីជាឃ្លានោះសាមញ្ញយ៉ាងណាក៏ដោយ ក៏មានទម្ងន់ និងជីវិតនៅក្នុងពាក្យសម្ដីនោះដែរ ពោលគឺវាជាសេចក្ដីពិត! ប្រសិនបើអ្នកមិនផ្ដោតលើការដេញតាមសេចក្ដីពិត និងមិនស្រឡាញ់សេចក្ដីពិតទេ អ្នកអាចនឹងថ្កោលទោសព្រះជាម្ចាស់ និងថ្កោលទោសការយកកំណើតជាមនុស្សរបស់ព្រះអង្គ ព្រមទាំងថ្កោលទោសសេចក្ដីពិតដែលព្រះអង្គសម្ដែងចេញ។ ប្រសិនបើអ្នកជាមនុស្សដែលដេញតាមសេចក្ដីពិត នោះថ្ងៃមួយនឹងមកដល់នៅក្នុងបទពិសោធរបស់អ្នក នៅពេលដែលអ្នកនឹងនិយាយថា៖ «ព្រះជាម្ចាស់ពិតជាងាយស្រួលចុះសម្រុងជាមួយណាស់។ ព្រះជាម្ចាស់ដែលយកកំណើតជាមនុស្ស ពិតជាងាយស្រួលចុះសម្រុងជាមួយណាស់» ប៉ុន្តែគ្មាននរណាម្នាក់នឹងនិយាយថា៖ «ខ្ញុំបានចុះសម្រុងជាមួយព្រះអង្គ ហាក់ដូចជាព្រះអង្គជាមនុស្សម្នាក់អ៊ីចឹង» នោះឡើយ។ ហេតុអ្វីបានជាដូច្នេះ? ពីព្រោះបទពិសោធរបស់អ្នកចំពោះព្រះបន្ទូលរបស់ព្រះគ្រីស្ទ និងកិច្ចការដែលព្រះវិញ្ញាណបរិសុទ្ធធ្វើនៅក្នុងអ្នក នៅពេលដែលអ្នកមិនបានឃើញព្រះអង្គក្នុងអំឡុងពេលនៃការរស់នៅប្រចាំថ្ងៃរបស់អ្នក គឺដូចគ្នា។ តើភាព «ដូចគ្នា» នេះនឹងបង្កើតឱ្យមានការគិតអ្វីនៅក្នុងអ្នក? អ្នកនឹងនិយាយថា៖ «ព្រះជាម្ចាស់បានយកសំបកក្រៅដ៏សាមញ្ញ និងធម្មតា ជាទម្រង់នៃសាច់ឈាម ដូច្នេះ មនុស្សបានមើលរំលងសារជាតិរបស់ព្រះអង្គ។ គឺដោយសារតែមនុស្សមាននិស្ស័យពុករលួយ ទើបពួកគេមិនអាចមើលឃើញផ្នែករបស់ព្រះជាម្ចាស់ដែលជាសារជាតិរបស់ព្រះអង្គ។ ពួកគេគ្រាន់តែមើលឃើញផ្នែកដែលមនុស្សអាចមើលឃើញប៉ុណ្ណោះ។ មនុស្សពិតជាខ្វះសេចក្ដីពិតមែន!» តើមិនមែនដូច្នេះទេឬ? (មែនហើយ)។ គឺបែបនេះឯង។ ឧទាហរណ៍ ជាមួយនឹងកិច្ចការខ្លះ ប្រសិនបើមានទិដ្ឋភាពជាច្រើននៃកិច្ចការនោះដែលខ្ញុំមិនអាចធ្វើបាន មនុស្សជាច្រើនច្បាស់ជាមានសញ្ញាណមិនខាន។ ប៉ុន្តែនៅពេលដែលខ្ញុំអាចធ្វើទិដ្ឋភាពនីមួយៗនៃកិច្ចការនោះបានខ្លះៗ មនុស្សគ្រប់គ្នាក៏ស្ងប់ចិត្តបន្តិច ហើយពួកគេមានអារម្មណ៍ធូរស្រាលនៅក្នុងចិត្តថា៖ «ល្អហើយ។ ព្រះអង្គមើលទៅដូចជាព្រះជាម្ចាស់ នោះហើយជាអ្វីដែលខ្ញុំអាចនិយាយបាន។ ព្រះអង្គមើលទៅដូចជាព្រះជាម្ចាស់ដែលយកកំណើតជាមនុស្ស ព្រះអង្គមើលទៅដូចជាព្រះគ្រីស្ទ។ ព្រះអង្គប្រហែលជាព្រះគ្រីស្ទហើយ»។ នោះគឺជាប្រភេទនៃការកំណត់និយមន័យតែមួយគត់ដែលមនុស្សមាន។ ក៏ប៉ុន្តែ ប្រសិនបើខ្ញុំគ្រាន់តែប្រកបគ្នាអំពីសេចក្ដីពិត និងសម្ដែងព្រះបន្ទូលខ្លះៗរបស់ព្រះជាម្ចាស់ ហើយមិនបានធ្វើអ្វីលើសពីនេះទេ ពោលគឺប្រសិនបើខ្ញុំមិនបានផ្ដល់ការណែនាំជាក់ស្ដែងអំពីកិច្ចការណាមួយ ហើយមិនអាចផ្ដល់ការណែនាំជាក់ស្ដែងបានទេ នោះវានឹងកាត់បន្ថយការគោរពរបស់មនុស្សចំពោះសាច់ឈាមនេះ និងទម្ងន់ដែលពួកគេកំណត់ចំពោះព្រះអង្គមិនខាន។ មនុស្សជឿថាសាច់ឈាមត្រូវតែមានសមត្ថភាពជាក់លាក់ និងទេពកោសល្យជាក់លាក់។ តាមពិតទៅ តើនេះគឺជាទេពកោសល្យឬ? មិនមែនទេ។ ព្រះជាម្ចាស់អាចប្រទានទេពកោសល្យ អំណោយទាន និងសមត្ថភាពគ្រប់បែបយ៉ាងដល់មនុស្ស ដូច្នេះ ចូរប្រាប់ខ្ញុំចុះ តើព្រះជាម្ចាស់ផ្ទាល់មានរបស់ទាំងនោះដែរឬទេ? មានយ៉ាងបរិបូរណ៍! ដូច្នេះ មានមនុស្សមួយចំនួនដែលមិនអាចដោះស្រាយចម្ងល់នេះបាន ហើយនិយាយថា៖ «តើព្រះអង្គអាចណែនាំពួកយើងឱ្យច្រៀងដោយរបៀបណា បើព្រះអង្គមិនចេះច្រៀងខ្លួនឯងផងនោះ? តើនោះមិនមែនជាអ្នកមិនជំនាញកំពុងផ្ដល់ការណែនាំដល់អ្នកជំនាញទេឬអី? តើនោះមិនមែនជាការប្រឆាំងនឹងគោលការណ៍ទេឬអី?» ខ្ញុំនឹងប្រាប់អ្នក ខ្ញុំគឺជាករណីលើកលែង។ ហេតុអ្វីបានជាដូច្នេះ? ប្រសិនបើអ្នករាល់គ្នាមិនអាចធ្វើអ្វីមួយបានល្អទេ ខ្ញុំត្រូវតែលូកដៃជួយអ្នករាល់គ្នា។ ប្រសិនបើអ្នករាល់គ្នាអាចធ្វើអ្វីមួយបាន ខ្ញុំមិនលូកដៃចូល ខ្ញុំមិនចង់ជ្រៀតជ្រែកឡើយ ការធ្វើបែបនោះនឹងធ្វើឱ្យខ្ញុំហត់នឿយ។ ប្រសិនបើអ្នករាល់គ្នាអាចធ្វើអ្វីមួយបានល្អ តើហេតុអ្វីបានជាខ្ញុំចាំបាច់ត្រូវហុចដៃជួយអ្នករាល់គ្នា? ខ្ញុំមិនមែនកំពុងអួតអាងនៅទីនេះទេ ហើយខ្ញុំក៏មិនមែនកំពុងនិយាយពាក្យធំដុំដែរ។ ខ្ញុំគ្រាន់តែចង់បង្រៀនអ្នករាល់គ្នា ទាំងនៅក្នុងផ្នែកជំនាញវិជ្ជាជីវៈ និងនៅក្នុងផ្នែកគោលការណ៍សេចក្ដីពិតដូចគ្នា។ នៅពេលដែលអ្នករាល់គ្នាបានរៀនជំនាញ និងយល់ដឹងពីគោលការណ៍ទាំងនោះហើយ វានឹងជួយសម្រាលបន្ទុកដ៏ធំចេញពីចិត្តរបស់ខ្ញុំ ពីព្រោះរបស់ទាំងនោះគឺនៅក្រៅកិច្ចការដែលជាភារកិច្ចរបស់ខ្ញុំ។ អ្នកខ្លះនិយាយថា៖ «ប្រសិនបើវាមិនមែនជាកិច្ចការដែលជាភារកិច្ចរបស់ព្រះអង្គទេ ហេតុអ្វីបានជាព្រះអង្គធ្វើវា?» វាត្រូវតែធ្វើ ហើយមនុស្សនៅមិនទាន់អាចធ្វើវាបានល្អនៅឡើយ។ ប្រសិនបើខ្ញុំមិនបានផ្ដល់ការណែនាំដូចដែលខ្ញុំធ្វើទេ នោះស្នាដៃដែលបានបង្កើតមកនឹងគ្មានអ្វីពិសេសឡើយ ហើយការធ្វើបន្ទាល់ថ្វាយព្រះជាម្ចាស់នឹងទទួលបានលទ្ធផលធម្មតាៗប៉ុណ្ណោះ។ ប្រសិនបើខ្ញុំគ្មានស្នាដៃសំខាន់ៗដើម្បីបង្ហាញទេ ខ្ញុំក៏នឹងធ្វេសប្រហែសបន្តិច និងមិនស្រួលក្នុងចិត្តដែរ ដូច្នេះ ខ្ញុំធ្វើកិច្ចការបន្តិចបន្តួច តាមដែលកម្លាំង និងស្ថានភាពរាងកាយរបស់ខ្ញុំអនុញ្ញាត។ ហេតុអ្វី? មានការពិចារណាមួយចំនួន។ នៅពេលដែលមនុស្សជាតិទាំងមូលឃើញរបស់ដែលមនុស្សបានបង្កើត និងស្វែងយល់ពីរឿងទាំងនោះ ទស្សនវិស័យ ទស្សនៈ និងសមត្ថភាពយល់ដឹងដែលមនុស្សមាន គឺខុសគ្នាតែទៅលើរយៈពេលដែលពួកគេបានក្លាយជាអ្នកជឿ បទពិសោធរបស់ពួកគេ និងគុណសម្បត្តិរបស់ពួកគេប៉ុណ្ណោះ ប៉ុន្តែចំណុចចាប់ផ្ដើមរបស់ពួកគេ គឺជារួមដូចគ្នាទាំងអស់។ ចំណុចចាប់ផ្ដើមរបស់ពួកគេ គឺជាបទពិសោធដែលពួកគេមានចំពោះតថភាពនៃសេចក្ដីពិត ដោយផ្អែកលើការយល់ដឹងរបស់ពួកគេអំពីសេចក្ដីពិត។ ទាំងនេះគឺជារឿងដែលមនុស្សជាតិអាចបង្កើតបាន។ ខ្ញុំមិនអាចធ្វើរឿងរ៉ាវ ឬបង្កើតស្នាដៃពីទស្សនៈរបស់មនុស្សធម្មតាម្នាក់បានឡើយ។ បើដូច្នេះ តើខ្ញុំត្រូវយកទស្សនៈអ្វីទៅ? ទស្សនៈនៃសាច់ឈាមឬ? ខ្ញុំក៏មិនអាចធ្វើបែបនោះបានដែរ។ វានឹងមិនស័ក្តិសមទេ តើអ្នកមិនគិតដូច្នេះទេឬ? ជាការពិតណាស់ ខ្ញុំនឹងប្រកាន់យកទស្សនៈរបស់ព្រះជាម្ចាស់ និងកិច្ចការរបស់ព្រះអង្គពីខាងក្នុងសាច់ឈាម ដើម្បីមានបន្ទូលនូវពាក្យសម្ដីទាំងនោះ ធ្វើរឿងទាំងនោះ និងសម្ដែងទស្សនៈទាំងនោះចេញមក។ តើតម្លៃនៃរបស់ទាំងនេះអាចវាស់ស្ទង់ដោយលុយកាក់ក្នុងចំណោមមនុស្សជាតិបានដែរឬទេ? (មិនបានទេ)។ គឺមិនអាចទេ។ នេះគឺដោយសារតែរឿងទាំងនេះ នៅពេលដែលបានបង្កើតជាស្នាដៃសម្រេចហើយ គឺជារឿងដែលនឹងស្ថិតស្ថេរជារៀងរហូតសម្រាប់មនុស្សជាតិ។ ជាការពិតណាស់ ស្នាដៃធម្មតាទាំងនោះក៏នឹងស្ថិតស្ថេរជារៀងរហូតដែរ។ ប៉ុន្តែ ដោយសារតែស្នាដៃទាំងនេះនឹងស្ថិតស្ថេរជារៀងរហូត និងទៅថ្ងៃអនាគត ហើយនឹងចូលរួមចំណែកដល់មនុស្សជាតិទាំងមូល ទោះបីជាវាជាការណែនាំសម្រាប់ការជឿលើព្រះជាម្ចាស់ ឬជាការផ្គត់ផ្គង់ និងជំនួយក៏ដោយ ខ្ញុំគួរតែបង្កើតស្នាដៃដែលមានទម្ងន់ជាងនេះបន្តិច តើមែនទេ? នោះហើយជាមូលហេតុដែលខ្ញុំត្រូវតែមានបន្ទូល និងបង្កើតស្នាដៃពីទស្សនៈមួយដែលមនុស្សជាតិមិនអាចយកបាន។ តើខ្ញុំធ្វើបែបនេះដើម្បីអ្វី? ដើម្បីបង្កើនកេរ្តិ៍ឈ្មោះរបស់ពួកជំនុំ។ តើបំណងនោះត្រឹមត្រូវដែរឬទេ? (ត្រឹមត្រូវ)។ ចូរប្រាប់ខ្ញុំមក តើវាមានប្រយោជន៍សម្រាប់ការធ្វើបន្ទាល់ថ្វាយព្រះជាម្ចាស់ដែរឬទេ ប្រសិនបើកេរ្តិ៍ឈ្មោះរបស់ពួកជំនុំត្រូវបានលើកកម្ពស់នោះ? (មាន)។ តើវាជំរុញរឿងនេះ ឬរារាំងវា? (វាជំរុញរឿងនេះ។) នោះជារឿងប្រាកដណាស់ វាពិតជាជំរុញរឿងនេះមែន។ នៅពេលដែលក្រុមមិនជឿ និងក្រុមសាសនាមួយចំនួនឃើញស្នាដៃទាំងនេះ ពួកគេមានការភ្ញាក់ផ្អើលយ៉ាងខ្លាំងចំពោះការផលិតខ្សែភាពយន្តទាំងនេះបានយ៉ាងល្អ ហើយតែងតែចង់ជួបអ្នកផលិតភាពយន្តនៅពីក្រោយឆាក។ ខ្ញុំនឹងមិនជួបជាមួយមនុស្សទាំងនេះឡើយ។ ខ្ញុំគ្មានពេលដើម្បីជួបមនុស្សទាំងនេះទេ ហើយខ្ញុំមិនដឹងថាគោលបំណងនៃការដែលពួកគេជួបខ្ញុំ គឺដើម្បីអ្វីឡើយ។ បើដូច្នេះ តើការដែលខ្ញុំជួបពួកគេ មានប្រយោជន៍អ្វីទៅ? ប្រសិនបើមនុស្សទាំងនោះដែលមើលខ្សែភាពយន្តទាំងនេះអាចទទួលយកសេចក្ដីពិត នោះគឺគ្រប់គ្រាន់ហើយ ហើយប្រសិនបើពួកគេសុខចិត្តស៊ើបអង្កេតផ្លូវពិត នោះគឺរឹតតែល្អទៅទៀត។ វាមិនចាំបាច់សម្រាប់ពួកគេក្នុងការជួបខ្ញុំឡើយ។ សរុបមក ខ្ញុំបង្កើតស្នាដៃដែលមានទម្ងន់មួយចំនួន ដើម្បីឱ្យនៅពេលដែលមនុស្សជាតិឃើញរឿងទាំងនេះ វាមានប្រយោជន៍កាន់តែធំធេងខ្លះសម្រាប់ពួកគេ។ តើវាជារឿងល្អ ឬជារឿងអាក្រក់ ក្នុងការបន្សល់ទុករឿងទាំងនេះដល់មនុស្សជាតិ? (ជារឿងល្អ)។ វាមានតម្លៃ វាសមនឹងធ្វើ។

នេះជារបៀបដែលខ្ញុំចុះសម្រុងជាមួយអ្នករាល់គ្នា។ ទំនាក់ទំនងដែលខ្ញុំមានជាមួយអ្នករាល់គ្នា គឺជាទំនាក់ទំនងមួយដែលអ្នករាល់គ្នាឃើញ និងមានអារម្មណ៍ដឹងនេះឯង។ ដូច្នេះ តើព្រះជាម្ចាស់មានទំនាក់ទំនងបែបណាជាមួយអ្នករាល់គ្នា? តើអាចមានអារម្មណ៍ដឹងដែរឬទេ? គឺដូចគ្នា។ កុំគិតថា៖ «ព្រះជាម្ចាស់ដែលយកកំណើតជាមនុស្ស គឺជាមនុស្សម្នាក់ ទ្រង់ងាយស្រួលចុះសម្រុងជាមួយណាស់។ ប៉ុន្តែ ព្រះជាម្ចាស់ដែលគង់នៅស្ថានសួគ៌មិនដូច្នោះទេ ដោយមានឫទ្ធានុភាព និងសេចក្ដីក្រោធរបស់ទ្រង់ ទ្រង់គួរឱ្យខ្លាចណាស់!» ព្រះជាម្ចាស់ក៏ដូចជាខ្ញុំដែរ។ ទ្រង់នឹងមិនយកឈ្នះ ឬត្រួតត្រាអ្នក ដោយពាក្យសម្ដី ឬវិធីសាស្ត្រណាមួយ ឬដោយការបង្ខិតបង្ខំឡើយ។ ទ្រង់នឹងមិនធ្វើបែបនោះទេ។ ទ្រង់នឹងចុះសម្រុងជាមួយអ្នក តាមរបៀបដូចគ្នាដែលអ្នករាល់គ្នាមានអារម្មណ៍ដឹងពីការចុះសម្រុងរបស់ខ្ញុំជាមួយអ្នករាល់គ្នាដែរ៖ ខ្ញុំបង្រៀនអ្នករាល់គ្នានូវអ្វីៗដែលខ្ញុំអាចធ្វើបាន ហើយខ្ញុំធ្វើឱ្យអ្នករាល់គ្នាយល់ពីអ្វីៗដែលខ្ញុំអាចធ្វើបាន។ ចំណែកឯរឿងដែលអ្នករាល់គ្នាមិនអាចយល់បាន ខ្ញុំមិនបង្ខំបញ្ចូលរឿងទាំងនោះទៅក្នុងគំនិតរបស់អ្នករាល់គ្នាឡើយ។ អ្នកខ្លះអាចនិយាយថា៖ «ទ្រង់មានបន្ទូលថា ទ្រង់មិនបង្ខំដាក់បញ្ចូលគំនិតដល់ពួកយើងទេ ចុះតើការដែលទ្រង់តែងតែផ្សាយពីសេចក្ដីពិតនោះ គឺទ្រង់កំពុងធ្វើអ្វីទៅវិញ?» តើនោះជាការបង្ខំបញ្ចូលគំនិតឬ? នោះហៅថាការផ្គត់ផ្គង់ដល់អ្នករាល់គ្នា វាមិនមែនជាការបង្ខំអ្នករាល់គ្នាឱ្យរីកចម្រើននោះទេ វាគឺជាការស្រោចស្រព។ ការស្រោចស្រពគឺជារឿងត្រឹមត្រូវ វាជារឿងវិជ្ជមាន។ អ្នកខ្លះនឹងនិយាយថា៖ «តើការយកឈ្នះមនុស្សរបស់ពួកទទឹងនឹងព្រះគ្រីស្ទ មិនដូចគ្នានឹងការយកឈ្នះរបស់ព្រះជាម្ចាស់ទេឬអី?» (មិនដូចគ្នាទេ)។ តើមិនដូចគ្នាត្រង់ណា? ពាក្យដដែលត្រូវបានប្រើសម្រាប់ការយកឈ្នះមនុស្សរបស់ពួកទទឹងនឹងព្រះគ្រីស្ទ និងការយកឈ្នះមនុស្សរបស់ព្រះជាម្ចាស់ តើមានភាពខុសគ្នាបែបណានៅក្នុងសារជាតិ រវាងការប្រើប្រាស់ពាក្យទាំងពីរនោះ? តើអ្នករាល់គ្នាអាចពន្យល់រឿងនេះឱ្យបានច្បាស់ដែរឬទេ? ប្រសិនបើអ្នករាល់គ្នាសូម្បីតែរឿងនេះក៏ធ្វើមិនបានផងនោះ ការយល់ដឹងរបស់អ្នករាល់គ្នាអំពីសេចក្ដីពិត គឺខ្សោយខ្លាំងណាស់ហើយ។ (ការយកឈ្នះមនុស្សរបស់សាតាំង គឺជាការត្រួតត្រាដោយបង្ខិតបង្ខំ ចំណែកឯការយកឈ្នះរបស់ព្រះជាម្ចាស់ គឺជាការផ្គត់ផ្គង់សេចក្ដីពិត គឺការប្រាប់មនុស្សអំពីគោលការណ៍សេចក្ដីពិត ដែលបន្ទាប់មក មនុស្សអាចអនុវត្តតាម ហើយតាមរយៈនោះ ពួកគេទទួលបានជីវិត។) ដូច្នេះ ខ្ញុំសួរអ្នករាល់គ្នា៖ សាតាំងត្រួតត្រា និងយកឈ្នះមនុស្ស ប៉ុន្តែ តើវាមានសេចក្ដីពិតដែរឬទេ? (ទេ។) តើសាតាំងជាអ្វី? តើវាយកឈ្នះមនុស្ស ដោយផ្អែកលើអ្វី? និយាយម្យ៉ាងទៀត តើសាតាំងមានលក្ខណៈសម្បត្តិអ្វី ដើម្បីយកឈ្នះមនុស្ស និងព្យាយាមទទួលបានពួកគេនោះ? សាតាំងគ្មានអ្វីទាល់តែសោះ។ ដូច្នេះ តើវាប្រើអ្វីដើម្បីយកឈ្នះមនុស្ស? តើវាអាចផ្គត់ផ្គង់អ្វីដល់មនុស្ស នៅពេលដែលវាបានយកឈ្នះពួកគេហើយនោះ? វាអាចត្រឹមតែធ្វើឱ្យអ្នកពុករលួយប៉ុណ្ណោះ វាអាចត្រឹមតែលេងសើចនឹងអ្នក និងបំផ្លាញអ្នក ហើយនៅទីបញ្ចប់ នៅពេលដែលវាបំផ្លាញអ្នករួចរាល់ វានឹងទាញអ្នកទម្លាក់នរក។ តើការយកឈ្នះ និងការត្រួតត្រារបស់វាជាអ្វីទៅ? វាគ្រាន់តែជាការធ្វើបាបប៉ុណ្ណោះ។ គោលដៅរបស់វាក្នុងការត្រួតត្រា និងយកឈ្នះអ្នក គឺដើម្បីរារាំងអ្នកមិនឱ្យចុះចូលនឹងព្រះជាម្ចាស់ និងសេចក្ដីពិត ហើយធ្វើឱ្យអ្នកចុះចូលនឹងវាវិញ។ ចំពោះសាតាំង ការដែលអ្នកចុះចូលនឹងព្រះជាម្ចាស់ គឺជារឿងខុស ហើយការចុះចូលនឹងវា ទើបជារឿងត្រឹមត្រូវ។ ប្រសិនបើអ្នកពិតជាចុះចូលនឹងវា ហើយត្រូវបានវាត្រួតត្រា និងយកឈ្នះមែននោះ អ្នកនឹងចាកចេញពីព្រះជាម្ចាស់ ហើយបដិសេធទ្រង់ទាំងស្រុងមិនខាន។ ចុះតើការយកឈ្នះមនុស្សរបស់ព្រះជាម្ចាស់ ដំណើរការយ៉ាងដូចម្ដេចទៅវិញ? ព្រះជាម្ចាស់ផ្ទាល់ ទ្រង់គឺជាសេចក្ដីពិត ទ្រង់គឺជាតថភាពនៃរបស់វិជ្ជមានទាំងអស់ ជាប្រភពនៃរបស់វិជ្ជមានទាំងអស់ និងជាប្រភពនៃសេចក្ដីពិត។ ចុះតើមនុស្សជាអ្វីទៅវិញ? មនុស្សគឺជាប្រភេទដែលត្រូវបានសាតាំងធ្វើឱ្យពុករលួយ។ ពួកគេគ្មានសេចក្ដីពិតទេ។ ដូច្នេះ ព្រះជាម្ចាស់ត្រូវតែជំនុំជម្រះ និងវាយផ្ចាលមនុស្ស ហើយល្បងល និងបន្សុទ្ធពួកគេ តាមរយៈការសម្ដែងចេញនូវសេចក្ដីពិត និងលាតត្រដាងនូវនិស្ស័យពុករលួយរបស់មនុស្ស ដើម្បីឱ្យមនុស្សអាចយល់ពីព្រះបន្ទូលដែលទ្រង់មានបន្ទូល ហើយទទួលស្គាល់ទ្រង់ថាជាព្រះអាទិករ និងទទួលស្គាល់ខ្លួនឯងថាជាសភាវៈដែលទ្រង់បានបង្កើតមក ហើយចូលមកចំពោះទ្រង់ ក្រាបថ្វាយបង្គំទ្រង់ ព្រមទាំងទទួលយកអធិបតេយ្យភាព និងការរៀបចំរបស់ទ្រង់។ តើអ្វីៗទាំងអស់នេះ មិនស្របតាមសេចក្ដីពិតទេឬអី? (ស្រប)។ ដូច្នេះ តើការយកឈ្នះនេះជាអ្វី? វាគឺជាការទទួលបានមនុស្ស វាគឺជាសេចក្ដីសង្គ្រោះ វាជាអ្វីមួយដែលវិជ្ជមាន។ វាមិនមែនជាការធ្វើបាបអ្នកឡើយ។ តើមិនមានភាពខុសគ្នារវាងរឿងនោះ និងការយកឈ្នះរបស់សាតាំងទេឬអី? វាជារឿងត្រឹមត្រូវដែលព្រះជាម្ចាស់យកឈ្នះមនុស្ស។ ទ្រង់គឺជាសេចក្ដីពិត ជាប្រភពនៃរបស់វិជ្ជមានទាំងអស់។ ការនិយាយថា ទ្រង់ «យកឈ្នះមនុស្សជាតិ» គឺជាការប្រើពាក្យដ៏ស័ក្ដិសមបំផុត! មនុស្សជាតិគ្មានសេចក្ដីពិតទេ ពួកគេត្រូវបានសាតាំងធ្វើឱ្យពុករលួយយ៉ាងជ្រាលជ្រៅ ហើយបានក្លាយជាប្រភេទរបស់វា។ នោះហើយជាមូលហេតុដែលមនុស្សមិនចុះចូលនឹងព្រះជាម្ចាស់ ហើយបដិសេធទ្រង់ និងទាត់ចោលទ្រង់។ តើត្រូវធ្វើដូចម្ដេចចំពោះរឿងនេះ? ព្រះជាម្ចាស់ត្រូវតែសម្ដែងចេញនូវសេចក្ដីពិត និងប្រើវិធីសាស្ត្រនៃការវាយផ្ចាល និងការជំនុំជម្រះ ដើម្បីធ្វើឱ្យមនុស្សយល់ថា តើព្រះជាម្ចាស់ជានរណា ព្រះអាទិករជានរណា ភាវៈដែលបានបង្កើតមកជានរណា និងសាតាំងជានរណា ហើយធ្វើឱ្យពួកគេទទួលស្គាល់ព្រះអម្ចាស់ និងត្រឡប់មកឯទ្រង់វិញ ទទួលស្គាល់ព្រះអាទិករ និងទទួលស្គាល់ខ្លួនឯងថាជាភាវៈដែលទ្រង់បានបង្កើតមក នៅចំពោះព្រះភ័ក្ត្រទ្រង់។ នោះហើយជាអត្ថន័យនៃការយកឈ្នះ។ តើអ្នកដែលត្រូវបានព្រះជាម្ចាស់យកឈ្នះ យល់ពីសេចក្ដីពិតដែរឬទេ? (ពួកគេយល់)។ ចំណែកឯមនុស្សដែលត្រូវបានសាតាំងយកឈ្នះវិញ តើពួកគេទទួលបានអ្វីខ្លះ? ពួកគេមិនយល់ពីសេចក្ដីពិតណាមួយឡើយ ហើយពួកគេគេចចេញ ក្បត់ និងបដិសេធព្រះជាម្ចាស់ មានសញ្ញាណអំពីទ្រង់ ហើយថែមទាំងដើរតាមសាតាំង និងពួកទទឹងនឹងព្រះគ្រីស្ទទៀតផង។ ពួកគេថែមទាំងអាចជំនុំ​ជម្រះព្រះជាម្ចាស់ បះបោរទាស់នឹងទ្រង់ និងប្រមាថទ្រង់ ដោយបដិសេធមិនទទួលស្គាល់អធិបតេយ្យភាពរបស់ទ្រង់ ហើយរឹតតែមិនចុះចូលនឹងអធិបតេយ្យភាពនោះទៅទៀត។ តើទាំងនេះជាភាវៈដែលព្រះបានបង្កើតមក ដែលស្របតាមស្ដង់ដារដែរឬទេ? (ទេ។) ពួកគេគឺផ្ទុយស្រឡះពីមនុស្សដែលត្រូវបានព្រះជាម្ចាស់យកឈ្នះ លទ្ធផលគឺផ្ទុយពីការយកឈ្នះមនុស្សរបស់ព្រះជាម្ចាស់។

ប្រសិនបើមនុស្សដូចជាអាទទឹងនឹងព្រះគ្រីស្ទមានឋានៈ ហើយពួកគេទៅកន្លែងណាមួយដែលមនុស្សមិនដឹងថាពួកគេជាអ្នកដឹកនាំ តើពួកគេនឹងសប្បាយចិត្តនឹងរឿងនេះដែរឬទេ? អត់ទេ។ ទោះទៅដល់ទីណាក៏ដោយ ពួកគេនឹងប្រើគ្រប់មធ្យោបាយដែលពួកគេមាន ដើម្បីប្រាប់មនុស្សគ្រប់គ្នាថា៖ «ខ្ញុំជាអ្នកដឹកនាំ ធ្វើម្ហូបឱ្យខ្ញុំហូបខ្លះមក។ ខ្ញុំត្រូវតែហូបរបស់ឆ្ងាញ់ៗ!» តើអ្នករាល់គ្នាយល់ថា ខ្ញុំមានទស្សនៈយ៉ាងណាចំពោះឋានៈ? (ទ្រង់មិនចាប់អារម្មណ៍នឹងវាទេ)។ តើការមិនចាប់អារម្មណ៍នោះ ស្ដែងចេញមកយ៉ាងដូចម្ដេច? នៅពេលខ្ញុំទៅកន្លែងណាមួយ ខ្ញុំប្រាប់មនុស្សនៅទីនោះតាមដែលខ្ញុំអាចធ្វើបាន កុំឱ្យផ្សព្វផ្សាយដោយសេរី ឬឱ្យមនុស្សដឹងពីអត្តសញ្ញាណរបស់ខ្ញុំ។ ហេតុអ្វីបានជាខ្ញុំធ្វើបែបនេះ? ពីព្រោះនៅពេលដែលមនុស្សដឹងពីរឿងនេះ វាគឺជាការរំខានណាស់។ ប្រសិនបើពួកគេមិនដឹងទេ ពួកគេអាចនឹងនិយាយអ្វីដែលនៅក្នុងចិត្តរបស់ពួកគេប្រាប់ខ្ញុំខ្លះៗ ប៉ុន្តែវាជារឿងដ៏គួរឱ្យរំខាននៅពេលដែលពួកគេដឹង ពួកគេនឹងបិទមាត់ឈឹងនៅចំពោះខ្ញុំ។ ប្រាប់ខ្ញុំមើល តើខ្ញុំមិនឯកោទេឬអី ប្រសិនបើគ្មាននរណាម្នាក់និយាយពីអារម្មណ៍ក្នុងចិត្តរបស់ពួកគេប្រាប់ខ្ញុំនោះ? ខ្ញុំព្យាយាមឱ្យអស់ពីសមត្ថភាពដើម្បីកុំឱ្យមនុស្សដឹង ដើម្បីឱ្យមនុស្សអាចប្រព្រឹត្តចំពោះខ្ញុំ ហាក់ដូចជាខ្ញុំជាមនុស្សសាមញ្ញម្នាក់ ហើយនិយាយអ្វីដែលពួកគេចង់និយាយប្រាប់ខ្ញុំ។ វាជារឿងដ៏ល្អណាស់ដែលមនុស្សមានអារម្មណ៍ថាមានសេរីភាព និងរួចពីការជាប់ចំណង ដោយខ្ញុំមិនតែងតែចងពួកគេជាប់ ហើយពួកគេក៏មិនចាំបាច់បង្ហាញការឱនលំទោនខ្លាំងពេកនៅចំពោះមុខខ្ញុំដែរ។ ពួកគេមិនចាំបាច់ធ្វើបែបនោះទេ ខ្ញុំមិនចូលចិត្តបែបនោះឡើយ។ អ្នកដែលមិនយល់ពីសេចក្ដីពិត គិតថា៖ «ទ្រង់ប្រាកដជាចូលចិត្តបែបនោះហើយ ដូច្នេះ ខ្ញុំនឹងប្រព្រឹត្តចំពោះទ្រង់បែបនោះ»។ ពេលខ្ញុំឃើញមនុស្សបែបនោះ ខ្ញុំក៏លាក់ខ្លួន។ ពេលខ្ញុំឃើញនរណាម្នាក់ដែលតែងតែឱនលំទោន និងអែបអប ខ្ញុំក៏លាក់ខ្លួនឱ្យបានលឿនតាមដែលអាចធ្វើទៅបាន។ ខ្ញុំពិតជាមិនចង់ទាក់ទងជាមួយមនុស្សបែបនេះទាល់តែសោះ វាជារឿងដ៏គួរឱ្យធុញថប់ និងរំខានខ្លាំងណាស់! ប៉ុន្តែ ពួកទទឹងនឹងព្រះគ្រីស្ទ គឺខុសពីនេះ។ ពួកគេសង្ឃឹមថានឹងទទួលបានការគោរពពីមនុស្ស ទទួលបានការប្រព្រឹត្តជាពិសេស ទោះទៅដល់ទីណាក៏ដោយ។ ចុះតើពួកគេសង្ឃឹមអ្វីលើសពីនេះទៅទៀត? គឺសង្ឃឹមថា ឱ្យតែពួកគេនៅទីនោះ មនុស្សដែលនៅក្រោមការដឹកនាំរបស់ពួកគេ នឹងស្ដាប់បង្គាប់តាមបញ្ជារបស់ពួកគេទាំងស្រុង ហើយស្ដាប់បង្គាប់ពួកគេដោយមិនតវ៉ា រហូតដល់កម្រិតមួយដាច់ខាត រួចពួកគេគិតថា៖ «មើលចុះ តើអ្នកយល់យ៉ាងណាចំពោះកូនទាហានដែលខ្ញុំដឹកនាំ ក្រុមដែលខ្ញុំដឹកនាំ? ពួកគេសុទ្ធតែធ្វើតាមអ្វីដែលខ្ញុំនិយាយយ៉ាងស្ដាប់បង្គាប់»។ ពួកគេមានអារម្មណ៍ថាទទួលបានសមិទ្ធផលពិសេសមួយ។ ពួកគេបង្ហាត់មនុស្សឱ្យដូចជាអាយ៉ង ឱ្យដូចជាទាសករ ដោយគ្មានការគិតឯករាជ្យ ឬគ្មានមតិ ឬទស្សនៈផ្ទាល់ខ្លួនឡើយ។ ពួកគេធ្វើឱ្យមនុស្សម្នាក់ៗក្លាយជាស្ពឹកស្រពន់ និងល្ងង់ខ្លៅ។ បន្ទាប់មក ពួកទទឹងនឹងព្រះគ្រីស្ទមានអារម្មណ៍ត្រេកអរ និងពេញចិត្តយ៉ាងខ្លាំងនៅក្នុងជម្រៅចិត្តរបស់ពួកគេ ដោយមានអារម្មណ៍ថា កិច្ចការរបស់ពួកគេទទួលបានលទ្ធផល ហើយបំណងប្រាថ្នា និងមហិច្ឆតារបស់ពួកគេត្រូវបានសម្រេច។ ប្រសិនបើរឿងរ៉ាវមិនដូច្នោះទេ ពួកគេនឹងកើតទុក្ខក្នុងចិត្តថា៖ «ហេតុអ្វីបានជាមនុស្សមិនព្រមធ្វើតាមអ្វីដែលខ្ញុំនិយាយ? តើខ្ញុំត្រូវប្រើវិធីសាស្ត្រអ្វី ដើម្បីឱ្យពួកគេស្ដាប់បង្គាប់ខ្ញុំ? បាន ប្រសិនបើអ្នកមិនដឹងថាខ្ញុំអស្ចារ្យប៉ុណ្ណាទេ ខ្ញុំនឹងបង្ហាញឱ្យអ្នកឃើញ! ខ្ញុំមានសញ្ញាបត្រថ្នាក់អនុបណ្ឌិត ខ្ញុំយកសញ្ញាបត្រតាមខ្លួនរាល់ថ្ងៃ ដើម្បីឱ្យអ្នកបានឃើញ។ ខ្ញុំបានប្រឡងជាប់ភាសាអង់គ្លេសកម្រិតប្រាំបី ហើយខ្ញុំធ្លាប់ជាប្រធានសហភាពនិស្សិត។ ដោយសារអ្នករាល់គ្នាមិនសូវយល់ពីខ្ញុំ ខ្ញុំនឹងបញ្ចេញស្នាដៃបន្តិចឱ្យអ្នករាល់គ្នាបានឃើញ!» រាល់ពេលដែលពួកគេពិភាក្សាអំពីកិច្ចការ ពួកគេនិយាយថា៖ «ទោះអ្នកទាំងអស់គ្នាមានគំនិតអ្វីក៏ដោយ ចូរនិយាយមក ចូរបញ្ចេញទស្សនៈរបស់អ្នកដោយសេរីចុះ កុំឱ្យខ្ញុំរឹតត្បិតលើអ្នកឡើយ»។ ដូច្នេះ មនុស្សនៅទីនោះក៏ចាប់ផ្ដើមបញ្ចេញទស្សនៈរបស់ពួកគេ។ បន្ទាប់ពីពួកគេបានបញ្ចេញទស្សនៈរួចរាល់ «បុគ្គលជាន់ខ្ពស់» ដែលមានសញ្ញាបត្រថ្នាក់អនុបណ្ឌិតនេះ ក៏និយាយថា៖ «ទស្សនៈរបស់អ្នករាល់គ្នាគឺមិនល្អទេ។ សុទ្ធតែជាទស្សនៈសាមញ្ញៗ ជាទស្សនៈរបស់មនុស្សធម្មតាប៉ុណ្ណោះ។ ខ្ញុំពិតជាត្រូវតែចូលមកអន្តរាគមន៍ហើយ មើលចុះ៖ អ្នករាល់គ្នាមិនអាចធ្វើកិច្ចការនេះបានទេ! តាមពិតទៅ ខ្ញុំមិនចង់ទទួលយកកិច្ចការនេះទេ ប៉ុន្តែប្រសិនបើគ្មានខ្ញុំនៅទីនេះ អ្នករាល់គ្នាពិតជាមិនអាចរែកពន់បន្ទុកនេះបានឡើយ ដូច្នេះ ខ្ញុំត្រូវតែជួយ។ ខ្ញុំបានគិតគូរពីរឿងនេះរួចរាល់ហើយ។ នេះជារបៀបដែលយើងនឹងដោះស្រាយវា។ ល្បិចដែលអ្នករាល់គ្នាបានលើកឡើង គឺមិនអាចប្រើការបានទេ ខ្ញុំនឹងផ្ដល់វិធីមួយដែលល្អជាងនេះដល់អ្នករាល់គ្នា។ កាលពីមុន ការរៀបចំកិច្ចការបានតម្រូវឱ្យយើងធ្វើបែបនោះ ប៉ុន្ដែចាប់ពីពេលនេះតទៅ យើងនឹងមិនប្រកាន់ខ្ជាប់តាមបទប្បញ្ញត្តិទាំងនោះទៀតទេ។ យើងនឹងមិនធ្វើបែបនោះទៀតឡើយ»។ អ្នកខ្លះនិយាយថា៖ «ប្រសិនបើយើងមិនធ្វើតាមការរៀបចំកិច្ចការទេ វានឹងបណ្ដាលឱ្យមានការខាតបង់យ៉ាងធំដល់ដំណាក់របស់ព្រះជាម្ចាស់»។ ពួកគេឆ្លើយតបថា៖ «កុំគិតច្រើនពេកអី តើដំណាក់របស់ព្រះខ្វល់ខ្វាយនឹងប្រាក់ដ៏តិចតួចនេះដែរឬទេ? ចូរផ្ដោតលើលទ្ធផល នោះទើបជារឿងសំខាន់។ ចាប់ពីពេលនេះតទៅ គ្រាន់តែធ្វើតាមអ្វីដែលខ្ញុំនិយាយទៅបានហើយ។ ប្រសិនបើមានរឿងអ្វីខុសឆ្គង ខ្ញុំជាអ្នកទទួលខុសត្រូវ!» គ្មាននរណាម្នាក់អាចឃាត់ឃាំងពួកគេបានឡើយ។ តើពួកគេមិនមែនគ្រាន់តែនិយាយពាក្យសម្ដីដែលស្ដាប់ទៅខ្ពង់ខ្ពស់ទេឬអី? តើគោលដៅរបស់ពួកគេក្នុងការធ្វើបែបនោះគឺជាអ្វី? គឺដើម្បីអួតបង្ហាញ និងរំលឹកមនុស្សគ្រប់គ្នានៅគ្រប់ពេលវេលាពីវត្តមានរបស់ពួកគេ ក៏ដូចជាភាពឆ្នើមរបស់ពួកគេ។ តើពួកគេឆ្នើមត្រង់ណា? គឺត្រង់ភាពដែលមនុស្សធម្មតាមិនអាចយល់ពីពួកគេបាន។ ទោះបីជាពួកទទឹងនឹងព្រះគ្រីស្ទមានទស្សនៈដូចគ្នានឹងអ្នកដទៃក៏ដោយ ក៏ពួកគេនៅតែបដិសេធទស្សនៈនោះ នៅពេលដែលវាត្រូវបានបញ្ចេញដោយអ្នកដទៃ បន្ទាប់មកពួកគេចាប់ផ្ដើមម្ដងទៀត ហើយផ្ដួចផ្ដើមដោយនិយាយទស្សនៈនោះឡើងវិញ។ ក្រុមការងារឮពួកគេ ហើយនិយាយថា៖ «តើនោះមិនមែនជាគំនិតដូចគ្នាទេឬអី?» ពួកគេនិយាយថា៖ «ដូចគ្នាឬអត់ ខ្ញុំគឺជាអ្នកនិយាយវា។ អ្នករាល់គ្នាមិនមែនជាអ្នកនិយាយវាទេ។ ខ្ញុំគឺជាអ្នកដែលផ្ដួចផ្ដើមគំនិតនេះ»។ ទោះបីជាពួកគេនិយាយត្រឡប់ត្រឡិនយ៉ាងណាក៏ដោយ គោលដៅរបស់ពួកគេគឺដើម្បីបញ្ចុះបញ្ចូលមនុស្សគ្រប់គ្នា ដើម្បីឱ្យមនុស្សដឹងថា៖ «ខ្ញុំមិនមែនធ្វើជាអ្នកដឹកនាំដោយឥតហេតុនោះទេ ខ្ញុំមិនមែនធ្វើជាប្រធានក្រុម និងជាអ្នកមើលការខុសត្រូវដោយឥតហេតុនោះទេ។ ខ្ញុំមិនមែនចេះតែនិយាយនោះទេ ខ្ញុំនឹងមិនស្ថិតក្នុងតំណែងនេះឡើយប្រសិនបើគ្មានទេពកោសល្យ អំណោយទាន និងសមត្ថភាពរបស់ខ្ញុំ»។ ប្រសិនបើមានរឿងអ្វីកើតឡើងនៅពេលដែលពួកគេមិននៅទីនោះ គ្មាននរណាម្នាក់ផ្សេងទៀតអាចសម្រេចចិត្តបានឡើយ ហើយប្រសិនបើពួកគេនៅទីនោះ ពួកគេត្រូវតែជាអ្នកសម្រេចចិត្ត។ មនុស្សគ្រប់គ្នាត្រូវតែសង្កេតមើលទឹកមុខរបស់ពួកគេ។ មនុស្សគ្រប់គ្នាអាចដកដង្ហើមធូរទ្រូងបាន លុះត្រាតែពួកគេជាអ្នកសម្រេចចិត្ត ប្រសិនបើពួកគេមិនមែនជាអ្នកសម្រេចចិត្តទេ នោះមនុស្សគ្រប់គ្នានឹងមានអារម្មណ៍ព្រួយបារម្ភ។ ប្រសិនបើពួកគេមិនត្រូវបានអនុញ្ញាតឱ្យសម្រេចចិត្តទេ នោះវានឹងមិនអាចដោះស្រាយកិច្ចការនៅចំពោះមុខបានឡើយ។ តើពួកគេមិនមានគោលដៅក្នុងការធ្វើបែបនេះទេឬអី? ជួនកាល ពួកគេគិតក្នុងចិត្តថា៖ «តើអ្វីដែលខ្ញុំកំពុងធ្វើនេះត្រឹមត្រូវដែរឬទេ? យកល្អខ្ញុំមិនគួរធ្វើបែបនេះទេ ខ្ញុំកំពុងតែធ្វើឱ្យខ្លួនឯងក្លាយជាមនុស្សល្ងីល្ងង់ហើយ។ តើនេះមិនមែនជារបៀបដែលពួកទទឹងនឹងព្រះគ្រីស្ទប្រព្រឹត្តទេឬអី? ធ្វើបែបនោះមិនបានទេ មុខមាត់របស់ខ្ញុំទើបជារឿងសំខាន់។ «ទទឹងនឹងព្រះគ្រីស្ទ» ឬ? ខាងលើមិនបានថ្កោលទោសខ្ញុំទេ ដូច្នេះ ខ្ញុំមិនមែនជាមនុស្សបែបនោះឡើយ!» ហើយពួកគេនៅតែបន្តប្រព្រឹត្តដូចដែលពួកគេធ្លាប់ប្រព្រឹត្តកន្លងមក។ ជួនកាល ពួកគេដឹងយ៉ាងច្បាស់ថា អ្វីដែលពួកគេកំពុងធ្វើ គឺបំពានលើការរៀបចំកិច្ចការ និងគោលការណ៍សេចក្ដីពិត ថាពួកគេច្បាស់ជាកំពុងគិតគូរពីមុខមាត់ និងឋានៈផ្ទាល់ខ្លួន ថាពួកគេមានចេតនាផ្ទាល់ខ្លួន ប៉ុន្តែពួកគេនៅតែបន្តធ្វើដូចដែលពួកគេធ្លាប់ធ្វើ ដោយមិនខ្វល់ពីផលវិបាកឡើយ ហើយរឹតតែគ្មានចិត្តដែលកោតខ្លាចព្រះជាម្ចាស់ទៅទៀត។ តើនេះមិនមែនជាបញ្ហានិស្ស័យទេឬអី? តើនិស្ស័យប្រភេទនេះ ដឹកនាំពួកគេឱ្យធ្វើអ្វី? គឺឱ្យពួកគេអាត្មានិយមខ្លាំងបំផុត និងធ្វើអំពើអាក្រក់យ៉ាងគឃ្លើន។ តើក្នុងចិត្តរបស់ពួកគេ ពួកគេពិតជាមិនដឹងវិធីត្រឹមត្រូវក្នុងការប្រព្រឹត្តឬ? តើពួកគេពិតជាមិនយល់ថា អ្វីដែលពួកគេកំពុងធ្វើ គឺកំពុងបំភាន់ និងត្រួតត្រាអ្នកដទៃ ថាពួកគេកំពុងធ្វើអំពើអាក្រក់មែនឬ? ពួកគេដឹង និងយល់ពីរឿងទាំងនេះ។ ដូច្នេះ ការដែលពួកគេអាចបន្តប្រព្រឹត្តតាមរបៀបដដែលនេះ មានន័យថា ពួកគេមិនស្រឡាញ់សេចក្ដីពិត ហើយមិនពេញចិត្តនឹងសេចក្ដីពិតឡើយ។ ពួកគេបដិសេធរាល់ទស្សនៈ របៀប វិធីសាស្ត្រ ឬសេចក្ដីអះអាងណា ឱ្យតែវាមិនចេញពីមាត់របស់ពួកគេ។ តើនេះមិនមែនជាមហិច្ឆតាទេឬអី? (មែនហើយ)។ មានមហិច្ឆតា និងចេតនាអាក្រក់នៅក្នុងនោះ។ តើចេតនាអាក្រក់អ្វីទៅ? តើមានអ្វីលាក់កំបាំងនៅពីក្រោយរឿងនេះ? (ការចង់ឱ្យមនុស្សធ្វើតាមអ្វីដែលពួកគេនិយាយ)។ ការចង់ឱ្យមនុស្សធ្វើតាមអ្វីដែលពួកគេនិយាយ ពួកគេពិតជាមិនអាចរំលងអត្ថប្រយោជន៍ ឬឱកាសដើម្បីលេចធ្លោបែបនេះឡើយ ឬអនុញ្ញាតឱ្យរឿងទាំងនេះធ្លាក់ទៅលើនរណាម្នាក់ផ្សេងទៀតឡើយ។ រាល់លើក ពួកគេត្រូវតែជាអ្នកធ្វើការសម្រេចចិត្ត រាល់លើក ពួកគេត្រូវតែជាអ្នកចាត់ចែងកិច្ចការ រាល់លើក ផ្លែផ្កានៃកិច្ចការត្រូវតែជារបស់ពួកគេតែម្នាក់ឯង ហើយត្រូវចាត់ទុកថាជាស្នាដៃរបស់ពួកគេតែម្នាក់ឯង។ នៅទីបញ្ចប់ ពួកគេធ្វើឱ្យមនុស្សគ្រប់គ្នាបង្កើតបានជាទំនោរមួយ។ តើទំនោរអ្វីទៅ? គឺជាទំនោរដែលគិតថា កិច្ចការអាចដំណើរការទៅបាន លុះត្រាតែមានពួកគេនៅក្នុងក្រុម បើគ្មានពួកគេទេ វាហាក់ដូចជាគ្មាននរណាម្នាក់ផ្សេងទៀតអាចរែកពន់បន្ទុកនេះបានឡើយ។ ធ្វើបែបនេះ តើពួកគេមិនបានសម្រេចគោលដៅរបស់ពួកគេទេឬអី? មនុស្សទាំងនោះបានធ្លាក់នៅក្រោមការត្រួតត្រារបស់ពួកគេបាត់ទៅហើយ។ តើអ្វីជាបុព្វហេតុនៃការត្រូវគេត្រួតត្រា? គឺការត្រូវបានគេយកឈ្នះ និងវាយបំបាក់ទាំងស្រុង ពួកទទឹងនឹងព្រះគ្រីស្ទធ្វើបាបអ្នករហូតដល់អ្នកព្រមចុះញ៉មនឹងពួកគេ ដល់ថ្នាក់អ្នកមិនដឹងខុសត្រូវ ហើយមិនព្យាយាមញែកដឹងពីពួកគេទាល់តែសោះ ឬមិនយកទិដ្ឋភាពណាមួយនៃសេចក្ដីពិតមកប្រៀបធៀបនឹងពួកគេឡើយ ហើយជឿជាក់យ៉ាងមុតមាំថា អ្វីក៏ដោយដែលពួកគេធ្វើ គឺសុទ្ធតែត្រឹមត្រូវ ព្រមទាំងលែងហ៊ានវិភាគថាពួកគេត្រូវ ឬខុសទៀតហើយ។ ទាំងនេះគឺជាផលវិបាកដែលកើតមានឡើង បន្ទាប់ពីមនុស្សត្រូវបានពួកទទឹងនឹងព្រះគ្រីស្ទបំភាន់ និងត្រួតត្រា ហើយភ្លាមៗបន្ទាប់ពីនោះ មនុស្សទាំងនោះក៏ដើរតាមពួកទទឹងនឹងព្រះគ្រីស្ទ។ តើមិនដូច្នោះទេឬអី? (មែនហើយ)។ តើនេះមិនមែនជាការស្ដែងចេញយ៉ាងច្បាស់ថា ពួកទទឹងនឹងព្រះគ្រីស្ទធ្វើឱ្យអ្នកដទៃចុះចូលតែនឹងពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេឬអី? (មែនហើយ)។ តើអ្វីទៅជាកម្លាំងជំរុញ និងចេតនាអាក្រក់នៅពីក្រោយរាល់ទង្វើដែលពួកគេធ្វើ ហើយតើអ្វីទៅជាប្រភពនៃសកម្មភាព របៀប វិធីសាស្ត្រ និងសូម្បីតែការលើកឡើងរបស់ពួកគេនោះ? គឺពួកគេចង់វាយបំបាក់អ្នក បង្ក្រាបអ្នក ធ្វើឱ្យអ្នកចុះញ៉មនឹងពួកគេ ហើយបង្ហាញអ្នកឱ្យឃើញថា នរណាជាមេ នរណាមានលក្ខណៈសម្បត្តិគ្រប់គ្រាន់ក្នុងការនាំមុខគេ នរណាជាអ្នកមានសិទ្ធិសម្រេចនៅទីនោះ ហើយថាសេចក្ដីពិតមិនមែនជាអ្នកមានសិទ្ធិសម្រេចឡើយ គឺថាគ្មាននរណាក្រៅពីពួកគេអាចធ្វើជាម្ចាស់លើមនុស្សទាំងនេះ ឬចាត់ចែងកិច្ចការ ឬធ្វើការសម្រេចចិត្តបានឡើយ។ អ្នកចង់លើកឡើងពីសេចក្ដីពិត ប៉ុន្តែគ្មានផ្លូវឡើយ។ អ្នកចង់លើកឡើងពីមតិយោបល់ខុសពីនេះ ប៉ុន្តែកុំសូម្បីតែគិតពីរឿងនេះឱ្យសោះ។ តើនេះជានិស្ស័យអ្វីរបស់ពួកទទឹងនឹងព្រះគ្រីស្ទឬ? វាគឺជាភាពកាចសាហាវ ពួកគេចង់យកឈ្នះ និងត្រួតត្រាមនុស្ស។ មិនថាអ្នកមើលទៅលើបំណងប្រាថ្នា និងមហិច្ឆតារបស់ពួកទទឹងនឹងព្រះគ្រីស្ទ ឬមើលទៅលើសកម្មភាពជាក់ស្ដែងរបស់ពួកគេក៏ដោយ ទាំងនេះសុទ្ធតែបង្ហាញពីនិស្ស័យនៃទង្វើកាចសាហាវ និងការមិនពេញចិត្តនឹងសេចក្ដីពិតរបស់ពួកគេ។ របៀប ការបើកសម្ដែង និងការស្ដែងចេញទាំងនេះ ដែលពួកទទឹងនឹងព្រះគ្រីស្ទមានក្នុងការយកឈ្នះ និងត្រួតត្រាមនុស្ស ព្រមទាំងសារជាតិរបស់ពួកគេ គឺស្របគ្នាទាំងស្រុងទៅនឹងប្រធានបទចម្បងដែលយើងកំពុងប្រកបគ្នានេះ។ ពួកទទឹងនឹងព្រះគ្រីស្ទចង់ឱ្យមនុស្សចុះចូលតែនឹងពួកគេប៉ុណ្ណោះ អត្ថន័យបង្កប់នៃរឿងនេះគឺថា មនុស្សត្រូវតែធ្វើតាមអ្វីដែលពួកគេនិយាយ ហើយការធ្វើបែបនោះ គឺជាការចុះចូលនឹងព្រះជាម្ចាស់។ ប្រសិនបើនរណាម្នាក់លើកឡើងពីមតិយោបល់ខុសពីនេះ ហើយនិយាយថា អ្វីដែលពួកគេកំពុងធ្វើគឺផ្ទុយពីសេចក្ដីពិត ពួកគេនឹងតបតវិញថា៖ «ផ្ទុយពីសេចក្ដីពិតឬ? ប្រាប់យើងមក តើសេចក្ដីពិតជាអ្វី? ប្រសិនបើអ្នកអាចពន្យល់វាឱ្យបានច្បាស់ ខ្ញុំនឹងព្រមតាមអ្នក ប៉ុន្តែប្រសិនបើអ្នកមិនអាចពន្យល់ទេ នោះខ្ញុំនឹងធ្វើឱ្យអ្នកធ្លាក់ក្នុងស្ថានភាពដ៏គួរឱ្យអាម៉ាស់មិនខាន!» ពេលពួកគេនិយាយបែបនោះ មនុស្សមួយចំនួនពិតជាមានអារម្មណ៍ភ័យខ្លាច ដោយនិយាយថា៖ «ខ្ញុំពិតជាមិនអាចពន្យល់វាឱ្យបានច្បាស់ទេ ដូច្នេះ ខ្ញុំនឹងធ្វើតាមអ្វីដែលអ្នកនិយាយចុះ»។ ដោយបែបនេះ ពួកទទឹងនឹងព្រះគ្រីស្ទបានសម្រេចគោលដៅរបស់ពួកគេបាត់ទៅហើយ។ តើមានមនុស្សដែលធ្វើបែបនេះដែរឬទេ? (មាន)។ តើអ្នករាល់គ្នាធ្លាប់ធ្វើរឿងបែបនេះដែរឬទេ? (ទេ។) ពួកទទឹងនឹងព្រះគ្រីស្ទមានជំនាញនេះ។ មនុស្សធម្មតាបោះបង់ចោល ពេលពួកគេឃើញថាពួកគេមិនអាចបញ្ចុះបញ្ចូលអ្នកដទៃបាន ពួកគេមិនមានបច្ចេកទេសនោះទេ។ ម្យ៉ាង គឺត្រង់ថាពួកគេមិនអាចនិយាយ និងសម្ដែងចេញតាមរបៀបនោះបានទេ ពួកគេមិនអាចនិយាយ និងជជែកដេញដោលបានល្អឡើយ។ ម្យ៉ាងវិញទៀត គឺត្រង់ថាពួកគេមិនមានចិត្តឃោរឃៅគ្រប់គ្រាន់នោះទេ។ អ្នកដែលអាចធ្វើរឿងទាំងនេះបាន ត្រូវតែមាននិស្ស័យទុច្ចរិតនៅក្នុងខ្លួនពួកគេ។ ពួកគេច្បាស់ជាកាចសាហាវ និងឃោរឃៅគ្រប់គ្រាន់ ហើយមិនខ្វល់ពីអារម្មណ៍របស់អ្នកណាម្នាក់ឡើយ។ ប្រសិនបើនរណាម្នាក់មិនយល់ស្របជាមួយពួកគេ ពួកគេនឹងធ្វើបាបអ្នកនោះតាមរបៀបដ៏កាចសាហាវបំផុត ហើយទោះបីជាពួកគេធ្វើទង្វើនេះយ៉ាងឃោរឃៅប៉ុនណាក៏ដោយ ក៏មនសិការរបស់ពួកគេនឹងមិនមានអារម្មណ៍បន្ទោស ឬដឹងខ្លួនពីរឿងនេះឡើយ។ នរណាម្នាក់អាចនឹងនិយាយថា៖ «ពួកគេគួរឱ្យអាណិតណាស់ទៅហើយ ហេតុអ្វីបានជាខ្ញុំបង្ខំឱ្យពួកគេធ្វើតាមអ្វីដែលខ្ញុំនិយាយ? ខ្ញុំនឹងលើកលែងឱ្យពួកគេចុះ ពួកគេជឿលើព្រះជាម្ចាស់ មិនមែនជឿលើខ្ញុំទេ។ ពួកគេគ្រាន់តែស្ដាប់តាមនរណាម្នាក់ដែលនិយាយស្របតាមសេចក្ដីពិតទៅបានហើយ មិនថាអ្នកនោះជាអ្នកណាក៏ដោយ។ លើកនេះ ខ្ញុំនឹងបោះបង់រឿងនេះចោលចុះ»។ តើពួកទទឹងនឹងព្រះគ្រីស្ទគិតតាមរបៀបនេះដែរឬទេ? ទេ ពួកទទឹងនឹងព្រះគ្រីស្ទពិតជាគ្មានភាពមានវិចារណញាណបែបនេះឡើយ។ ពួកគេច្បាស់លាស់ណាស់ចំពោះមហិច្ឆតា និងបំណងប្រាថ្នារបស់ពួកគេ។ ពួកគេប្រកាន់ខ្ជាប់វា ហើយមិនព្រមលែងឡើយ ប្រៀបដូចជាឆ្កែចចកដែលខាំត្របាក់សត្វចៀមជាប់ក្នុងមាត់របស់វាអ៊ីចឹង។ ប្រសិនបើអ្នកព្យាយាមចរចាជាមួយឆ្កែចចក ហើយឃាត់វាមិនឱ្យស៊ីសត្វចៀម តើវាអាចបានផលឬទេ? គឺមិនអាចទេ។ ហេតុអ្វីមិនអាច? ពីព្រោះនោះជានិស្ស័យរបស់វា។ តើឆ្កែចចកជឿលើអ្វី? «ខ្ញុំឃ្លាន។ ខ្ញុំចូលចិត្តស៊ីសត្វចៀម។ នេះជារឿងត្រឹមត្រូវ។ មិនថាខ្ញុំចង់ស៊ីសត្វចៀម ឬមិនចង់ក៏ដោយ ក៏វាសុទ្ធតែត្រឹមត្រូវទាំងអស់»។ នោះគឺជាទស្សនវិជ្ជារបស់វា ជាស្ដង់ដា និងជាប្រភពនៃសកម្មភាពរបស់វា។ ដូចគ្នាដែរ នៅពេលដែលពួកទទឹងនឹងព្រះគ្រីស្ទយកឈ្នះ និងត្រួតត្រាមនុស្ស តើពួកគេគិតថា៖ «ខ្ញុំមិនមែនជាព្រះជាម្ចាស់ទេ។ ខ្ញុំពិតជាគ្មានភាពអៀនខ្មាសមែន ដែលត្រួតត្រាមនុស្ស។ ប្រសិនបើមនុស្សមកញែកដឹងអំពីខ្ញុំ តើខ្ញុំអាចយកមុខទៅទុកឯណាទៅ?» តើពួកគេមានអារម្មណ៍អាម៉ាស់បែបនេះដែរឬទេ? (អត់ទេ)។ ពួកគេគ្មានអារម្មណ៍អាម៉ាស់ឡើយ។ ដូច្នេះ តើមានអ្វីបាត់បង់ពីភាពជាមនុស្សរបស់ពួកគេ? គឺភាពអាម៉ាស់ ភាពមានវិចារណញាណ និងមនសិការ។ របស់ទាំងនេះមិនមាននៅក្នុងភាពជាមនុស្សរបស់ពួកគេឡើយ។ បើគ្មានរបស់ទាំងនោះទេ តើពួកគេនៅតែជាមនុស្សដែរឬទេ? មិនមែនទេ។ មិនមែនគ្រប់គ្នាដែលពាក់ស្បែកជាមនុស្ស សុទ្ធតែជាមនុស្សនោះទេ អ្នកខ្លះគឺជាអារក្ស អ្នកខ្លះគឺជាសាកសពចេះដើរ ហើយអ្នកខ្លះទៀតគឺជាសត្វតិរច្ឆាន។ ចុះតើពួកទទឹងនឹងព្រះគ្រីស្ទជាអ្វីទៅវិញ? ពួកគេគឺជាអារក្ស អ្នកខ្លះក្នុងចំណោមពួកគេគឺជាអារក្សកំណាច ហើយអ្នកខ្លះទៀតគឺជាវិញ្ញាណអាក្រក់។ សរុបមក ពួកគេមិនមែនជាមនុស្សទេ។ គឺដោយសារតែពួកគេមិនមានវិចារណញ្ញាណ មនសិការ និងភាពអាម៉ាស់នៃភាពជាមនុស្សធម្មតានេះហើយ ទើបពួកទទឹងនឹងព្រះគ្រីស្ទអាចដណ្ដើមមនុស្ស និងដួងចិត្តរបស់មនុស្ស ជាមួយព្រះជាម្ចាស់បាន។ នេះបង្ហាញថាសារជាតិធម្មជាតិរបស់ពួកគេគឺទុច្ចរិត។ វាជារឿងមិនសមហេតុផលឡើយ ក្នុងការដែលពួកគេដណ្ដើមឋានៈជាមួយអ្នកដទៃ ចុះទម្រាំតែការដណ្ដើមឋានៈ និងដណ្ដើមមនុស្សជាមួយព្រះជាម្ចាស់ទៅទៀតនោះ! នេះរឹតតែបង្ហាញយ៉ាងច្បាស់ថា ពួកគេគឺជាពួកទទឹងនឹងព្រះគ្រីស្ទពិតប្រាកដ ថាពួកគេគឺជាពួកអារក្ស និងពួកសាតាំង។

ឥឡូវនេះ យើងបានប្រកបគ្នាអំពីការស្ដែងចេញរបស់ពួកទទឹងនឹងព្រះគ្រីស្ទ រហូតដល់ចំណុចទីប្រាំបីហើយ។ តើពេលនេះ អ្នករាល់គ្នាអាចផ្ទៀងផ្ទាត់រវាងខ្លួនអ្នករាល់គ្នា និងពួកទទឹងនឹងព្រះគ្រីស្ទ ព្រមទាំងមនុស្សដែលដើរតាមផ្លូវរបស់ពួកទទឹងនឹងព្រះគ្រីស្ទ និងអ្នកដែលមាននិស្ស័យដូចពួកគេ ដើម្បីមើលថាតើអ្នករាល់គ្នាជាមនុស្សប្រភេទណាដែរឬទេ? (អាច)។ អ្នករាល់គ្នាអាចផ្ទៀងផ្ទាត់រឿងទាំងនេះបានខ្លះៗ។ តើការធ្វើបែបនេះអាចដោះស្រាយបញ្ហាអ្វីខ្លះរបស់មនុស្ស? (វាអាចជួយការពារពួកយើងមិនឱ្យដើរផ្លូវខុស)។ វាអាចជួយការពារអ្នករាល់គ្នាមិនឱ្យដើរផ្លូវខុស។ តើមានអ្វីទៀត? (វាអាចឱ្យពួកយើងញែកដឹងពីបុគ្គល ព្រឹត្តិការណ៍ និងរបស់នៅជុំវិញខ្លួនយើងបាន)។ វាអាចឱ្យអ្នករាល់គ្នាញែកដឹងពីមនុស្សមួយចំនួននៅជុំវិញខ្លួនអ្នករាល់គ្នាបាន។ ការញែកពីអ្នកដទៃ គឺជាផ្នែកមួយនៃរឿងនេះ ប៉ុន្តែ សំខាន់បំផុតនោះ អ្នករាល់គ្នាត្រូវដឹងពីរបៀបញែកដឹងពីខ្លួនឯង ពីនិស្ស័យរបស់ពួកទទឹងនឹងព្រះគ្រីស្ទដែលមាននៅក្នុងខ្លួនអ្នក និងផ្លូវដែលអ្នករាល់គ្នាកំពុងដើរ។ ការធ្វើបែបនេះនឹងជួយអ្នកមិនឱ្យវង្វេងផ្លូវក្នុងការបំពេញភារកិច្ចរបស់អ្នក និងមិនឱ្យដើរតាមផ្លូវរបស់ពួកទទឹងនឹងព្រះគ្រីស្ទឡើយ។ នៅពេលដែលនរណាម្នាក់បានឈានជើងចូលទៅក្នុងផ្លូវរបស់ពួកទទឹងនឹងព្រះគ្រីស្ទហើយ តើវាងាយស្រួលសម្រាប់ពួកគេក្នុងការងាកក្រោយវិញដែរឬទេ? ទេ។ នៅពេលដែលពួកគេបានឈានជើងចូលហើយ វាមិនងាយស្រួលសម្រាប់ពួកគេក្នុងការងាកក្រោយវិញឡើយ។ តើអ្នករាល់គ្នាដឹងពីមូលហេតុនៃរឿងនេះដែរឬទេ? (ព្រះវិញ្ញាណបរិសុទ្ធមិនធ្វើការនៅក្នុងពួកគេទេ)។ នោះគឺជាមូលហេតុចម្បង។ ការឈានជើងចូលទៅក្នុងផ្លូវខុស គឺជាគ្រោះថ្នាក់ណាស់ ពីព្រោះអ្នកបានជ្រើសរើសតស៊ូប្រឆាំងនឹងព្រះជាម្ចាស់ ដណ្ដើមរាស្ដ្ររើសតាំងរបស់ទ្រង់ជាមួយទ្រង់ និងប្រយុទ្ធប្រឆាំងនឹងទ្រង់រហូតដល់ទីបញ្ចប់ អ្នកមិនមែនកំពុងស្វែងរកសេចក្ដីពិត ឬស្វែងរកការទទួលយកសេចក្ដីសង្គ្រោះរបស់ព្រះជាម្ចាស់ឡើយ។ ប្រសិនបើអ្នកឈានជើងចូលទៅក្នុងផ្លូវបែបនោះ អ្នកនឹងជួបបញ្ហាមិនខាន។ អ្នកនឹងឈរនៅខាងប្រឆាំងនឹងព្រះជាម្ចាស់ អ្នកនឹងឈរនៅខាងប្រឆាំងនឹងទ្រង់ដោយឆន្ទៈអត្តនោម័តរបស់អ្នក ពោលគឺ គំនិត ទស្សនៈ មតិយោបល់ និងជម្រើសរបស់អ្នក នឹងប្រឆាំងទាស់នឹងព្រះជាម្ចាស់ទាំងអស់។ ប្រសិនបើ មុនពេលអ្នកឈានជើងចូលទៅក្នុងផ្លូវនេះ អ្នកមានការស្ដែងចេញ និស្ស័យ និងសារជាតិសត្យានុម័តមួយចំនួន ដែលផ្ទុយ និងប្រទូសរ៉ាយនឹងព្រះជាម្ចាស់ ប៉ុន្តែគ្រប់ពេល អ្នកមានការប្រុងប្រយ័ត្ននៅក្នុងចិត្តអំពីការមិនដើរតាមផ្លូវនៃការប្រទូសរ៉ាយនឹងព្រះជាម្ចាស់ ឬផ្លូវរបស់ពួកទទឹងនឹងព្រះគ្រីស្ទ នោះអ្នកមានឱកាសនឹងត្រូវបានសង្គ្រោះ។ ប្រសិនបើអ្នកពិតជាឈានជើងចូលទៅក្នុងផ្លូវរបស់ពួកទទឹងនឹងព្រះគ្រីស្ទ ដែលជាផ្លូវប្រទូសរ៉ាយនឹងព្រះជាម្ចាស់មែន នោះអ្នកកំពុងស្ថិតក្នុងគ្រោះថ្នាក់ហើយ។ តើគ្រោះថ្នាក់នោះធំប៉ុនណា? គឺធំដល់ថ្នាក់វាមិនងាយស្រួលសម្រាប់អ្នកក្នុងការងាកក្រោយវិញឡើយ។ អម្បាញ់មិញនេះ មានអ្នកខ្លះបាននិយាយថា ព្រះវិញ្ញាណបរិសុទ្ធនឹងលែងធ្វើការនៅក្នុងអ្នកទៀតហើយ នោះគឺជារឿងច្បាស់ណាស់! តើព្រះវិញ្ញាណបរិសុទ្ធអាចធ្វើការនៅក្នុងមនុស្សបែបនេះបានដោយរបៀបណា? នៅពេលដែលអ្នកបានឈានជើងចូលទៅក្នុងផ្លូវបែបនោះ នៅពេលដែលអ្នកបានជ្រើសជម្រើសនោះ អ្នកកំពុងស្ថិតក្នុងគ្រោះថ្នាក់ហើយ។ ប្រសិនបើអ្នកយល់ពីរឿងនេះនៅក្នុងចិត្តរបស់អ្នក ប៉ុន្តែនៅតែធ្វើបែបនេះ ដើរតាមផ្លូវនោះ ហើយជ្រើសជម្រើសនោះ ព្រមទាំងបន្តធ្វើតាមគោលការណ៍ផ្ទាល់ខ្លួនរបស់អ្នក និងរបៀបចាស់ៗពីមុនរបស់អ្នកជានិច្ចនៅពេលដែលអ្នកធ្វើសកម្មភាព ដោយមិនងាកក្រោយ ឬប្រែចិត្ត ដោយមិនកែប្រែផ្លូវរបស់អ្នកទេ នោះតំណាងឱ្យជម្រើសរបស់អ្នកហើយ គឺអ្នកបានសម្រេចចិត្តដើរតាមផ្លូវនេះ ដែលប្រទូសរ៉ាយនឹងព្រះជាម្ចាស់ហើយ។ វាមិនមែនថាអ្នកមិនយល់ពីអ្វីដែលអ្នកកំពុងធ្វើនោះទេ គឺអ្នកកំពុងប្រព្រឹត្តអំពើបាបទាំងដឹងច្បាស់។ វាប្រៀបដូចជាប៉ុល ដែលបាននិយាយថា៖ «តើអ្នកជានរណា លោកម្ចាស់? ហេតុអ្វីបានជាអ្នកចង់វាយផ្ដួលខ្ញុំ?» គាត់ដឹងយ៉ាងច្បាស់ថា ព្រះអម្ចាស់យេស៊ូវគឺជាព្រះអម្ចាស់ ថាទ្រង់គឺជាព្រះគ្រីស្ទ ប៉ុន្តែគាត់នៅតែប្រឆាំងទាស់នឹងទ្រង់រហូតដល់ទីបញ្ចប់។ នោះគឺជាការប្រព្រឹត្តអំពើបាបទាំងដឹងច្បាស់។ ប៉ុលមិនបានធ្វើបន្ទាល់ថ្វាយព្រះអម្ចាស់ទេ ហើយគាត់ក៏មិនបានលើកតម្កើងទ្រង់ដែរ។ គាត់បានគិតថា៖ «តើអ្នកមិនមែនគ្រាន់តែជាមនុស្សធម្មតាម្នាក់ទេឬអី? តើអ្នកវាយផ្ដួលខ្ញុំ មិនមែនគ្រាន់តែដោយសារតែអ្នកមានអំណាចទេឬអី? អ្នកអាចមានអំណាច ប៉ុន្តែខ្ញុំនៅតែជឿលើព្រះដែលគង់នៅស្ថានសួគ៌ដដែល។ អ្នកដែលយកកំណើតជាមនុស្ស មិនមែនជាព្រះទេ អ្នកមិនពាក់ព័ន្ធនឹងព្រះឡើយ។ អ្នកគឺជាកូនប្រុសរបស់ព្រះ ហើយអ្នកគឺស្មើនឹងពួកយើង»។ តើនោះមិនមែនជាទស្សនៈរបស់គាត់ទេឬអី? តើអ្វីទៅជាមូលដ្ឋានសម្រាប់ទស្សនៈរបស់ប៉ុលនេះ? បន្ទាប់ពីគាត់បានដឹងថា ព្រះអម្ចាស់យេស៊ូវគឺជាព្រះគ្រីស្ទដែលយកកំណើតជាមនុស្សហើយ គាត់នៅតែប្រកាន់ខ្ជាប់ទស្សនៈនេះ ដូចដែលគាត់ធ្លាប់ធ្វើពីមុនដដែល។ នេះគឺជាបញ្ហាដ៏ធ្ងន់ធ្ងរមួយ ហើយដោយសាររឿងនេះ លទ្ធផលរបស់គាត់ត្រូវបានកំណត់។ ដោយសារតែគាត់ប្រកាន់ខ្ជាប់ទស្សនៈនោះរហូតមក តើផ្លូវដែលគាត់ដើរអាចផ្លាស់ប្ដូរបានដែរឬទេ? ផ្លូវដែលមនុស្សម្នាក់ដើរ គឺផ្អែកលើទស្សនៈរបស់ពួកគេ៖ ទោះបីជាអ្នកមានទស្សនៈបែបណាក៏ដោយ នោះគឺជាផ្លូវដែលអ្នកដើរ។ ហើយផ្ទុយមកវិញ ទោះបីជាអ្នកដើរផ្លូវណាក៏ដោយ នោះគឺជាទស្សនៈដែលនឹងកើតឡើងនៅក្នុងអ្នក ជាទស្សនៈដែលអ្នកនឹងមាន ជាទស្សនៈដែលនឹងជះឥទ្ធិពល និងដឹកនាំអ្នក។ ភ្លាមៗនៅពេលដែលអ្នកឈានជើងចូលទៅក្នុងផ្លូវដែលប្រទូសរ៉ាយនឹងព្រះជាម្ចាស់ ទស្សនៈទាំងនេះនឹងលេចជារូបរាង និងចាក់ឫសនៅក្នុងអ្នក ហើយពេលនោះមានរឿងមួយដែលប្រាកដនោះគឺ៖ អ្នកច្បាស់ជានឹងប្រឆាំងទាស់នឹងព្រះជាម្ចាស់រហូតដល់ទីបញ្ចប់ អ្នកច្បាស់ជានឹងប្រកាន់ខ្ជាប់ជានិច្ចនូវទស្សនៈ ចំណេះដឹង និងអាកប្បកិរិយាខុសឆ្គងផ្ទាល់ខ្លួនរបស់អ្នក ដោយស្រែកឡូឡាប្រឆាំងនឹងព្រះជាម្ចាស់រហូតដល់ទីបញ្ចប់។ អ្នកនឹងមិនកែប្រែផ្លូវរបស់អ្នកឡើយ ទោះបីជានរណាម្នាក់ប្រាប់អ្នកឱ្យធ្វើដូច្នេះក្ដី ឬទោះបីជាព្រះវិញ្ញាណបរិសុទ្ធបំភ្លឺអ្នកក្ដី ឬទោះបីជាបងប្អូនប្រុសស្រីដាស់តឿនអ្នកក្ដី ឬទោះបីជាព្រះជាម្ចាស់ស្រាយបំភ្លឺអ្នកក្ដី។ វានឹងគ្មានកន្លែងសម្រាប់រឿងនេះឡើយ។ នេះគឺជាជម្រើសរបស់អ្នក។ អ្នកនឹងត្រូវបានផ្ដល់ឱកាសលើកទីមួយ ទីពីរ និងទីបី ប្រសិនបើបន្ទាប់ពីមានឱកាសប្រែចិត្តចំនួនបីដងហើយ អ្នកនៅតែមិនព្រមប្រែចិត្តទេ នោះអ្នកនឹងគ្មានឱកាសទៀតទេនៅថ្ងៃអនាគត។ ទោះបីជាពេលនោះអ្នកធ្វើកិច្ចការ និងលះបង់យ៉ាងណាក៏ដោយ ក៏វានឹងមិនធ្វើឱ្យព្រះជាម្ចាស់រំជួលព្រះទ័យឡើយ ទ្រង់បានសម្រេចព្រះទ័យចំពោះអ្នករួចទៅហើយ។ តើព្រះជាម្ចាស់នឹងសម្រេចព្រះទ័យយ៉ាងណាសម្រាប់អ្នក? គឺថាអ្នកនឹងត្រូវបានចាត់ឱ្យបម្រើការ ថាអ្នកនឹងត្រូវបានគេប្រើប្រាស់ ហើយបន្ទាប់ពីអ្នកត្រូវបានគេប្រើប្រាស់រួច ទ្រង់នឹងដាក់អ្នកនៅកន្លែងណាមួយដែលអ្នកនឹងត្រូវវាយផ្ចាល និងដាក់ទោស ដូចដែលទ្រង់បានសម្រេចព្រះទ័យ។ តើការដែលព្រះជាម្ចាស់សម្រេចព្រះទ័យតាមរបៀបនេះ កើតឡើងយ៉ាងដូចម្ដេច? តើវាដោយសារតែគំនិតមួយភ្លែតរបស់អ្នកឬ? តើវាផ្អែកលើគំនិតភ្លាមៗរបស់អ្នកឬ? ឬផ្អែកលើការដែលអ្នកឈានជើងចូលទៅក្នុងផ្លូវខុសមួយរំពេចនោះឬ? ទេ ព្រះជាម្ចាស់ផ្អែកលើទស្សនៈដែលអ្នកមាននៅក្នុងជម្រៅចិត្តរបស់អ្នក ផ្អែកលើអាកប្បកិរិយារយៈពេលយូររបស់អ្នកចំពោះសេចក្ដីពិត និងផ្អែកលើផ្លូវដែលអ្នកសម្រេចចិត្តដើរ។ អ្នកបានសម្រេចចិត្តប្រព្រឹត្តតាមរបៀបនេះហើយ មិនថានរណានិយាយអ្វីក៏ដោយ ក៏វាគ្មានប្រយោជន៍ដែរ អ្នកបានសម្រេចចិត្តប្រើទ្រឹស្ដីនេះជាគ្រឹះសម្រាប់ផ្លូវដែលអ្នកដើរនៅថ្ងៃអនាគតហើយ។ ហើយដោយសារតែអ្នកបានសម្រេចចិត្តហើយ តើព្រះជាម្ចាស់មិនត្រូវកំណត់លទ្ធផលរបស់អ្នកទេឬអី? លទ្ធផលរបស់អ្នកត្រូវបានកំណត់ជាយូរមកហើយ ព្រះជាម្ចាស់មិនចាំបាច់រង់ចាំរហូតដល់ទីបញ្ចប់ ដើម្បីធ្វើរឿងនេះឡើយ។ ចំពោះមនុស្សមួយចំនួន ព្រះជាម្ចាស់តែងតែទតមើលការស្ដែងចេញរបស់ពួកគេ នៅពេលដែលមនុស្សទាំងនេះដើរដល់ទីបញ្ចប់នៃផ្លូវ លទ្ធផលរបស់ពួកគេត្រូវបានកំណត់ជាស្ថាពរ ដោយផ្អែកលើការស្ដែងចេញផ្សេងៗរបស់ពួកគេ។ មនុស្សមួយចំនួនបានធ្វើអំពើល្អច្រើនជាងអំពើអាក្រក់ ពួកគេមានអាកប្បកិរិយាល្អ និងវិជ្ជមានចំពោះព្រះជាម្ចាស់ ច្រើនជាងអាកប្បកិរិយាអវិជ្ជមាន និងការធ្វើអំពើអាក្រក់ ហើយដោយផ្អែកលើការថ្លឹងថ្លែងសរុបនៃឥរិយាបថ និងការស្ដែងចេញដ៏ខុសៗគ្នារបស់ពួកគេ លទ្ធផលចុងក្រោយរបស់ពួកគេត្រូវបានកំណត់។ ទោះជាយ៉ាងណាក៏ដោយ មានមនុស្សផ្សេងទៀត ដែលលទ្ធផលរបស់ពួកគេត្រូវបានព្រះជាម្ចាស់កំណត់ បន្ទាប់ពីទ្រង់ទតមើលផ្លូវដែលពួកគេដើរតែមួយភ្លែតប៉ុណ្ណោះ។ ចុះតើព្រះជាម្ចាស់ផ្ដល់ឱកាសដល់មនុស្ស មុននឹងកំណត់លទ្ធផលរបស់ពួកគេដែរឬទេ? ទ្រង់ផ្ដល់ឱ្យ។ តើប៉ុន្មានដងទៅ? ប្រហែលជាគ្មានតួលេខជាក់លាក់ណាមួយឡើយ។ វាអាស្រ័យលើសារជាតិធម្មជាតិរបស់មនុស្សម្នាក់ៗ ហើយវាក៏ផ្អែកលើការដេញតាមរបស់ពួកគេផងដែរ។ មនុស្សមួយចំនួនអាចទទួលបានឱកាសបីដង។ អ្នកខ្លះមិនអាចសង្គ្រោះបានឡើយ ពួកគេល្ងង់ខ្លៅ និងរឹងទទឹងយ៉ាងខ្លាំង ហើយពួកគេមិនទទួលយកសេចក្ដីពិតណាមួយទាល់តែសោះ។​ លទ្ធផលរបស់ពួកគេត្រូវបានកំណត់ មុនពេលពួកគេទទួលបានឱកាសបីដងទៅទៀត។ ប៉ុន្តែ ចំពោះមនុស្សមួយចំនួន ព្រះជាម្ចាស់រៀបចំបរិយាកាសមួយចំនួនសម្រាប់ពួកគេ ដោយផ្អែកលើសភាពរបស់ពួកគេ ហើយដោយផ្អែកលើអាយុ និងរឿងរ៉ាវដែលពួកគេបានឆ្លងកាត់ ទ្រង់អាចផ្ដល់ឱកាសឱ្យពួកគេរហូតដល់ប្រាំដង។ នេះគឺផ្អែកលើធម្មជាតិ សារជាតិ និងអាកប្បកិរិយារបស់ពួកគេ ក្នុងពេលទទួលយកសេចក្ដីពិត។ ព្រះជាម្ចាស់កំណត់លទ្ធផល និងគោលដៅរបស់មនុស្សម្នាក់ ដោយផ្អែកលើរឿងទាំងនេះ។

រឿងរ៉ាវគ្រប់បែបយ៉ាងកើតឡើងចំពោះមនុស្ស ហើយជារឿយៗ ពួកគេមិនដឹងពីរបៀបប្រឈមមុខនឹងរឿងទាំងនោះឡើយ តើវាបានដែរឬទេ ប្រសិនបើពួកគេមិនខិតខំស្វែងយល់ពីសេចក្ដីពិតនោះ? វាងាយស្រួលណាស់សម្រាប់មនុស្សក្នុងការដើរផ្លូវខុស នៅពេលដែលពួកគេមិនយល់ពីសេចក្ដីពិត។ ហេតុអ្វីបានជាខ្ញុំនិយាយបែបនេះ? មនុស្សរស់នៅដោយនិស្ស័យពុករលួយរបស់សាតាំង ហើយអ្វីៗដែលចេញពីខាងក្នុងពួកគេ គឺជារឿងដែលពួកគេបើកសម្ដែងចេញមកតាមធម្មជាតិ ហើយគ្មានរឿងណាមួយដែលស្របតាមសេចក្ដីពិត ឬមិនក្បត់ព្រះជាម្ចាស់ឡើយ។ ដូច្នេះ ហេតុអ្វីបានជាពួកគេគួរតែស្ដាប់សេចក្ដីអធិប្បាយជានិច្ច? ការតែងតែស្ដាប់សេចក្ដីអធិប្បាយជានិច្ច ត្រិះរិះពិចារណា និងចងចាំទុកក្នុងចិត្ត ការតែងតែអធិដ្ឋាន និងស្វែងរក ការចូលមកចំពោះព្រះជាម្ចាស់ដោយចិត្តដែលកោតខ្លាចព្រះជាម្ចាស់ ដោយចិត្តគោរពកោតខ្លាច ដោយចិត្តដែលស្រេកឃ្លានសេចក្ដីពិត ការកំណត់ពេលវេលាជារៀងរាល់ថ្ងៃសម្រាប់ការចំណាយពេលខាងវិញ្ញាណ ការអធិដ្ឋាន និងការហូប និងផឹកព្រះបន្ទូលរបស់ព្រះជាម្ចាស់ ព្រមទាំងការប្រកបជាមួយអ្នកដទៃ និងការសហការដោយចុះសម្រុងជាមួយអ្នកដទៃដើម្បីធ្វើកិច្ចការ ការប្រព្រឹត្តជារៀងរាល់ថ្ងៃតាមគោលការណ៍ទាំងនេះ និងការប្រកាន់ខ្ជាប់វាជារៀងរាល់ថ្ងៃ ព្រះជាម្ចាស់ទតមើលថាតើចំណុចលម្អិតនៃការអនុវត្តរបស់មនុស្សទាំងនេះ ទទួលបានលទ្ធផលដែរឬទេ។ អ្នកខ្លះអាចសួរថា៖ «តើទាំងនោះមិនមែនគ្រាន់តែជាដំណើរការទេឬអី?» តើដំណើរការជាអ្វី? ទាំងនេះមិនមែនជារឿងខាងក្រៅឡើយ អ្នកអាចប្រកាន់ខ្ជាប់រឿងទាំងនេះបាន លុះត្រាតែអ្នកមានចិត្តចង់ធ្វើដូច្នេះ។ បើគ្មានចិត្តនោះទេ តើអ្នកអាចប្រកាន់ខ្ជាប់វាបានប៉ុន្មានថ្ងៃទៅ? អ្នកនឹងមិនអាចប្រកាន់ខ្ជាប់វាបានឡើយ។ ពួកអ្នកដឹកនាំមួយចំនួនមិនដែលហូប និងផឹកព្រះបន្ទូលរបស់ព្រះជាម្ចាស់ ហើយមិនដែលចូលរួមចំណាយពេលខាងវិញ្ញាណឡើយ។ តើនេះមានន័យដូចម្ដេច? មានន័យថា ពួកគេមិនមែនជាអ្នកជឿពិតប្រាកដទេ។ ប្រសិនបើពួកគេមិនមែនជាអ្នកជឿពិតប្រាកដទេ ចុះហេតុអ្វីបានជាពួកគេក្លាយជាអ្នកដឹកនាំបាន? នៅកន្លែងខ្លះ គ្មាននរណាម្នាក់ស័ក្ដិសមនឹងកិច្ចការនេះទេ ដូច្នេះ ពួកជំនុំត្រូវតែទ្រាំប្រើប្រាស់មនុស្សទាំងនេះជាបណ្ដោះអាសន្នសិន។ ពួកគេគិតខុសថា៖ «ខ្ញុំត្រូវបានគេជ្រើសរើសជាអ្នកដឹកនាំ។ ខ្ញុំនៅតែអាចធ្វើកិច្ចការនេះបាន ទោះបីជាមិនហូប និងផឹកព្រះបន្ទូលរបស់ព្រះជាម្ចាស់ក៏ដោយ ឱ្យតែមនុស្សមានជើង និងមានមាត់ ពួកគេអាចធ្វើកិច្ចការនេះបានហើយ»។ នេះគឺជាភាពល្ងង់ខ្លៅ។ ព្រះជាម្ចាស់មិនទតមើលថាតើអ្នកអាចធ្វើកិច្ចការនេះបានឬអត់នោះទេ ទ្រង់ទតមើលអ្វីដែលអ្នកបានធ្វើ។ កិច្ចការដែលអ្នកអាចធ្វើបាន អ្នកផ្សេងក៏អាចធ្វើបានដែរ។ នរណាម្នាក់ដែលមានបញ្ញាធម្មតាបន្តិចបន្តួច ក៏អាចធ្វើវាបានដែរ។ កុំគិតថា ដោយសារតែអ្នកត្រូវបានគេជ្រើសរើសជាអ្នកដឹកនាំ ហើយអ្នកអាចធ្វើកិច្ចការនោះបាន នោះភាពជោគជ័យរបស់អ្នកត្រូវបានធានា ថាអ្នកត្រូវបានប្រោសឱ្យគ្រប់លក្ខណ៍ ថាអ្នកមានឱកាសអាចរស់រាននោះ។ វាមិនដំណើរការបែបនោះឡើយ។ ព្រះជាម្ចាស់មិនដែលទតមើលថាអ្នកធ្វើបានប៉ុន្មាននោះទេ ទ្រង់ទតមើលអ្វីដែលអ្នកបានធ្វើ និងផ្លូវដែលអ្នកដើរ។ កុំបោកប្រាស់ខ្លួនឯងអំពីរឿងនេះឱ្យសោះ។ អ្នកអាចគិតថា៖ «មានមនុស្សជាច្រើនដែលមិនត្រូវបានគេជ្រើសរើស ប៉ុន្តែខ្ញុំត្រូវបានជ្រើសរើស។ មើលទៅ ខ្ញុំហាក់ដូចជាលេចធ្លោ ខ្ញុំមានគុណសម្បត្តិខ្ពស់ជាង និងល្អជាងអ្នកដទៃ»។ តើអ្នកមានចំណុចល្អអ្វីខ្លះទៅ? ទោះបីជាអ្នកល្អក៏ដោយ ក៏អ្នកពិតជាគ្មានសិទ្ធិមិនអនុវត្តសេចក្ដីពិត និងប្រព្រឹត្តដោយបំពានលើសេចក្ដីពិតដែរ? ទោះបីជាអ្នកល្អក៏ដោយ ក៏អ្នកពិតជាគ្មានសិទ្ធិមិនចូលរួមក្នុងការចំណាយពេលខាងវិញ្ញាណ ឬការអធិដ្ឋាន ហើយមិនស្វែងរកសេចក្ដីពិតនៅពេលអ្នកធ្វើសកម្មភាពដែរ? អ្នកគ្មានសិទ្ធិធ្វើរឿងទាំងនោះឡើយ។ គ្មានឋានៈ ឬតំណែងណាមួយជាដើមទុនរបស់អ្នកឡើយ។ ទាំងនោះជារឿងដែលឆាប់រលាយបាត់ ជារឿងខាងក្រៅប៉ុណ្ណោះ។ ព្រះជាម្ចាស់ទតមើលភាពស្មោះត្រង់របស់អ្នក ទ្រង់ទតមើលការអនុវត្តសេចក្ដីពិតរបស់អ្នក ការដេញតាមសេចក្ដីពិតរបស់អ្នក និងអាកប្បកិរិយារបស់អ្នកចំពោះសេចក្ដីពិត ទ្រង់ទតមើលការចុះចូលរបស់អ្នក ទ្រង់ទតមើលអាកប្បកិរិយារបស់អ្នកចំពោះភារកិច្ច និងបេសកកម្មរបស់អ្នក។ មនុស្សមួយចំនួនអាចខិតខំប្រឹងប្រែងយ៉ាងខ្លាំងក្នុងការបំពេញភារកិច្ចរបស់ពួកគេ ប៉ុន្តែពួកគេមិនធ្វើវាឱ្យស្របតាមគោលការណ៍សេចក្ដីពិតឡើយ។ ប្រសិនបើអ្នកប្រាប់ពួកគេថា ពួកគេគួរតែប្រព្រឹត្តតាមគោលការណ៍សេចក្ដីពិត ពួកគេនឹងទាស់ទទឹង ពួកគេខឹង ហើយមិនទទួលយកវាឡើយ។ គ្រាន់តែប៉ុណ្ណឹង ពួកគេត្រូវបានបើកសម្ដែងបាត់ទៅហើយ។ តើមានអ្វីត្រូវបានបើកសម្ដែង? គឺថាពួកគេមិនទទួលយកសេចក្ដីពិត។ តើមនុស្សដែលមិនទទួលយកសេចក្ដីពិត ជាមនុស្សប្រភេទណា? គឺជាពួកមិនជឿ។ តើពួកមិនជឿ រវល់ធ្វើអ្វីទាំងងងឹតងងល់ឬ? ហេតុអ្វីបានជាពួកគេមានកម្លាំងចិត្តខ្លាំងម៉្លេះ នៅក្នុងភាពរវល់របស់ពួកគេ? ពួកគេមានគោលដៅមួយ ពួកគេឃើញថា៖ «មានឱកាសសម្រាប់ខ្ញុំក្នុងការក្លាយជាមន្ត្រីនៅទីនេះ ហើយប្រសិនបើខ្ញុំបានធ្វើមែន ខ្ញុំអាចរស់នៅពឹងលើពួកជំនុំ ហើយត្រូវបានមនុស្សគ្រប់គ្នាគោរពបូជា។ កន្លែងនេះពិតជាអស្ចារ្យណាស់! ឆ្នាំងបាយនេះពិតជាងាយស្រួលរកបានណាស់ ហើយកេរ្តិ៍ឈ្មោះ និងលាភសក្ការៈនេះក៏ដូចគ្នាដែរ ឋានៈនេះពិតជាងាយស្រួលទទួលបានណាស់ ការធ្វើជាមន្ត្រីនៅទីនេះពិតជាងាយស្រួលណាស់!» ពួកគេមិនដែលគិតថា ក្នុងមួយជីវិតនេះពួកគេនឹងបានក្លាយជា «មន្ត្រី» ឡើយ។ ប៉ុន្តែ នៅពេលដែលពួកគេបាត់បង់ «តំណែង» របស់ពួកគេ ពួកគេក៏បង្ហាញធាតុពិតរបស់ពួកគេ។ ពួកគេលែងខិតខំប្រឹងប្រែងសម្រាប់ដំណាក់របស់ព្រះជាម្ចាស់ទៀតឡើយ។ តើពួកគេនៅតែអាចរងទុក្ខ និងលះបង់បានដែរឬទេ? មិនអាចទេ។ តើពួកគេមិនត្រូវបានបើកសម្ដែងទេឬអី? មនុស្សមួយចំនួនប្រឹងប្រែងអស់ពីសមត្ថភាពនៅពេលដែលពួកគេមានឋានៈ ដោយខិតខំប្រឹងប្រែង និងបង្ហូរញើស ដោយមិនរអ៊ូរទាំឡើយ ទោះបីជាពួកគេរងទុក្ខខ្លាំងប៉ុណ្ណាក៏ដោយ ប៉ុន្តែ ភ្លាមៗនៅពេលដែលពួកគេលែងមានឋានៈទៀត ពួកគេក៏ក្លាយជាអវិជ្ជមាន រហូតដល់ភាពអវិជ្ជមាននោះលេបត្របាក់ពួកគេ។ តើពួកគេមិនត្រូវបានបើកសម្ដែងទេឬអី? ឋានៈបានបើកសម្ដែងពួកគេហើយ។ តើចាំបាច់ត្រូវដាក់ពួកគេឱ្យឆ្លងកាត់ការល្បងលទៀតដែរឬទេ? មិនចាំបាច់ទេ។ បានហើយ ថ្ងៃនេះយើងនឹងបញ្ចប់ការប្រកបគ្នារបស់យើងត្រឹមនេះចុះ។

ថ្ងៃទី១ ខែតុលា ឆ្នាំ២០១៩


ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែនឹងពួកគេ មិនមែនចុះចូលនឹងសេចក្ដីពិត ឬព្រះជាម្ចាស់ទេ (ភាគពីរ)

ផ្នែកបំពេញបន្ថែម៖ ការពិភាក្សាខ្លីៗអំពីទិដ្ឋភាពបីយ៉ាងនៃភាពជាមនុស្សធម្មតា

នៅក្នុងការប្រកបគ្នារបស់យើងនាពេលនេះ យើងនឹងមិននិយាយរឿងនិទានទេ។ យើងនឹងចាប់ផ្ដើមជាមួយប្រធានបទមួយដែលតែងតែត្រូវបានលើកយកមកពិភាក្សាគឺ៖ តើអ្វីទៅជាភាពជាមនុស្ស។ យើងបាននិយាយជាច្រើនអំពីប្រធានបទនេះកាលពីមុន ហើយឥឡូវនេះក៏យើងនិយាយអំពីវាដែរ។ វាជាប្រធានបទដែលត្រូវបានលើកឡើងជាញឹកញាប់ ជាបញ្ហាដែលមនុស្សម្នាក់ៗជួបប្រទះជារៀងរាល់ថ្ងៃនៅក្នុងជីវិតប្រចាំថ្ងៃរបស់ពួកគេ ជាប្រធានបទដែលមនុស្សម្នាក់ៗអាចជួបប្រទះ និងឆ្លងកាត់ជារៀងរាល់ថ្ងៃ។ ប្រធានបទនោះគឺ តើអ្វីទៅជាភាពជាមនុស្ស។ ភាពជាមនុស្សរួមបញ្ចូលនូវរឿងសំខាន់ៗជាច្រើន។ តើអ្វីខ្លះជាការសម្ដែងចេញជាទូទៅនៃភាពជាមនុស្សនៅក្នុងជីវិតប្រចាំថ្ងៃរបស់មនុស្សម្នាក់? (សេចក្ដីសុចរិត និងសេចក្តីថ្លៃថ្នូរ។) មានអ្វីទៀត? សតិសម្បជញ្ញៈ និងហេតុផលមែនទេ? (មែនហើយ។) អ្នករាល់គ្នាតែងតែនិយាយអំពីរឿងទាំងនោះ។ តើមានអ្វីផ្សេងទៀតដែលអ្នករាល់គ្នាមិនសូវនិយាយ? នោះគឺ តើប្រធានបទអ្វីខ្លះដែលជាទូទៅអ្នករាល់គ្នាមិនបានលើកយកមកនិយាយ នៅពេលដែលអ្នករាល់គ្នាជជែកអំពីភាពជាមនុស្ស? សតិសម្បជញ្ញៈនិងហេតុផល សេចក្ដីសុចរិតនិងសេចក្តីថ្លៃថ្នូរ ពោលគឺប្រធានបទទាំងនេះគឺជារឿងដដែលៗដែលមនុស្សម្នាក់ៗតែងតែជួបប្រទះ។ តើសតិសម្បជញ្ញៈ ហេតុផល សេចក្ដីសុចរិត និងសេចក្តីថ្លៃថ្នូរដែលអ្នករាល់គ្នាឧស្សាហ៍ពិភាក្សា មានទំនាក់ទំនងជាមួយជីវិតពិតរបស់អ្នករាល់គ្នាខ្លាំងប៉ុនណា? តើខ្លឹមសារទាំងនោះបានជួយស្អាងខាងវិញ្ញាណ និងជួយដល់ការអនុវត្ត និងការចូលទៅក្នុងជីវិតពិតរបស់អ្នករាល់គ្នាដោយរបៀបណា? តើវាមានប្រយោជន៍កម្រិតណា? ដូច្នេះ តើមានចំណុចអ្វីខ្លះផ្សេងទៀតដែលទាក់ទងយ៉ាងជិតស្និទ្ធទៅនឹងជីវិតមនុស្សធម្មតាប្រចាំថ្ងៃរបស់អ្នករាល់គ្នា? ខ្ញុំនឹងលើកឡើងពីរបីចំណុច ហើយយើងនឹងមើលថាតើវាជាប្រធានបទដែលអ្នករាល់គ្នាជួបប្រទះជាប្រចាំដែរឬទេ។ ជាមួយនឹងខ្លឹមសាររបស់យើងដែលពាក់ព័ន្ធនឹងភាពជាមនុស្ស ដំបូងយើងនឹងទុកមួយឡែកសិនថាតើខ្លឹមសារនោះវិជ្ជមាន ឬអវិជ្ជមាន ហើយថាតើវាទាក់ទងនឹងភាពជាមនុស្សធម្មតា ឬមិនធម្មតា។ លើសពីចំណុចដែលយើងទើបតែបានលើកឡើង ក៏មានចំណុចមួយទៀតដែរ នោះគឺឥរិយាបថរបស់មនុស្សក្នុងការប្រព្រឹត្តទៅលើមនុស្ស ព្រឹត្តិការណ៍ និងរបស់ផ្សេងៗគ្រប់បែបយ៉ាងនៅក្នុងជីវិតប្រចាំថ្ងៃរបស់ពួកគេ។ តើនោះមិនមែនជាចំណុចមួយទេឬ? តើចំណុចនោះមិនពាក់ព័ន្ធនឹងភាពជាមនុស្សទេឬ? (ពាក់ព័ន្ធ។) មានចំណុចមួយទៀត នោះគឺការគ្រប់គ្រងរបស់មនុស្សទៅលើមជ្ឈដ្ឋានជុំវិញខ្លួននៅក្នុងជីវិតប្រចាំថ្ងៃរបស់ពួកគេ ហើយមួយចំណុចទៀតគឺឥរិយាបថ និងអាកប្បកិរិយារបស់មនុស្សនៅក្នុងការទាក់ទងរបស់ពួកគេជាមួយភេទផ្ទុយគ្នា។ តើចំណុចទាំងបីនេះទាក់ទងនឹងភាពជាមនុស្សដែរឬទេ? (ពិតមែនហើយ។) គឺសុទ្ធតែទាក់ទងទាំងអស់។ សម្រាប់ប្រធានបទដែលយើងនឹងពិភាក្សានៅពេលនេះ យើងនឹងដាក់មួយឡែកនូវប្រធានបទស្ដីពីការដេញតាមសេចក្ដីពិតរបស់មនុស្ស របៀបចូលទៅក្នុងតថភាពនៃសេចក្ដីពិតនៅក្នុងជំនឿរបស់មនុស្សម្នាក់លើព្រះជាម្ចាស់ និងរបៀបប្រកាន់ខ្ជាប់នូវគោលការណ៍ផ្សេងៗទាំងអស់ ហើយយើងនឹងនិយាយតែអំពីភាពជាមនុស្សប៉ុណ្ណោះ។ ដូច្នេះចំណុចទាំងបីនោះ តើទំនាក់ទំនងរបស់វាជាមួយនឹងភាពជាមនុស្សមានសារៈសំខាន់ដែរឬទេ? (មែនហើយ។) តើចំណុចទាំងបីនោះមានអ្វីខ្លះ? សូមរៀបរាប់ឡើងវិញ។ (ទីមួយគឺ ឥរិយាបថរបស់មនុស្សក្នុងការប្រព្រឹត្តចំពោះមនុស្ស ព្រឹត្តិការណ៍ និងរបស់ផ្សេងៗគ្រប់បែបយ៉ាងនៅក្នុងជីវិតប្រចាំថ្ងៃរបស់ពួកគេ។ ទីពីរគឺ ការគ្រប់គ្រងរបស់មនុស្សទៅលើបរិស្ថានជុំវិញខ្លួននៅក្នុងជីវិតប្រចាំថ្ងៃរបស់ពួកគេ។ ទីបីគឺ ឥរិយាបថ និងអាកប្បកិរិយារបស់មនុស្សនៅក្នុងការទាក់ទងរបស់ពួកគេជាមួយភេទផ្ទុយគ្នានៅក្នុងជីវិតប្រចាំថ្ងៃរបស់ពួកគេ។) ហើយតើចំណុចទាំងបីនោះពាក់ព័ន្ធនឹងអ្វី? (ភាពជាមនុស្ស។) ហេតុអ្វីបានជាយើងនិយាយថាចំណុចទាំងបីនេះពាក់ព័ន្ធនឹងភាពជាមនុស្ស ថាវាទាក់ទងនឹងភាពជាមនុស្ស? ហេតុអ្វីបានជាយើងលើកយកចំណុចទាំងបីនេះមកនិយាយ? ហេតុអ្វីបានជាយើងមិននិយាយអំពីចំណុចដែលទាក់ទងនឹងសតិសម្បជញ្ញៈ និងហេតុផល? ហេតុអ្វីបានជាយើងទុកមួយឡែកនូវទិដ្ឋភាពដែលយើងតែងតែពិភាក្សា ដើម្បីមកនិយាយអំពីចំណុចទាំងបីនេះ? តើចំណុចទាំងបីនេះខ្ពស់ជាង ឬមានមូលដ្ឋានគ្រឹះជាងសតិសម្បជញ្ញៈ ហេតុផល សេចក្ដីសុចរិត និងសេចក្តីថ្លៃថ្នូរទាក់ទងនឹងភាពជាមនុស្ស ដែលយើងបានពិភាក្សាកាលពីមុន? (វាមានមូលដ្ឋានគ្រឹះជាង។) បើដូច្នេះ តើការពិភាក្សាអំពីរឿងទាំងនេះជាការមើលស្រាលអ្នករាល់គ្នាឬ? (មិនមែនទេ។) ដូច្នេះ ហេតុអ្វីបានជាយើងត្រូវពិភាក្សាអំពីវា? (ព្រោះវាជាក់ស្ដែង។) គឺវាជាក់ស្ដែងជាង។ តើនេះជាហេតុផលរបស់អ្នករាល់គ្នាឬ? ហេតុអ្វីបានជាយើងនឹងនិយាយអំពីរឿងនេះ? ពីព្រោះខ្ញុំបានរកឃើញបញ្ហាទាំងឡាយ។ ទាក់ទងនឹងស្ថានភាពជាក់ស្ដែង និងអាកប្បកិរិយាផ្សេងៗដែលបង្ហាញឡើងនៅក្នុងជីវិតប្រចាំថ្ងៃរបស់មនុស្ស ខ្ញុំបានរកឃើញបញ្ហាពីរបីដែលចាក់ស្រេះយ៉ាងជ្រៅជាមួយជីវិតពិតរបស់មនុស្ស ហើយវាចាំបាច់ណាស់ដែលត្រូវលើកយកវាមកប្រកបគ្នាម្ដងមួយៗ។ ប្រសិនបើមនុស្សទុកមួយឡែកនូវជីវិតពិត និងអាកប្បកិរិយាផ្សេងៗនៃភាពជាមនុស្សធម្មតា និងជីវិតប្រចាំថ្ងៃនៅក្នុងជំនឿរបស់ពួកគេលើព្រះជាម្ចាស់ ហើយដេញតាមតែសេចក្ដីពិតម្យ៉ាង ដូចជាសេចក្ដីពិតដ៏ជ្រាលជ្រៅនៃការធ្វើជាមនុស្សដែលព្រះជាម្ចាស់ស្រឡាញ់ ចូរប្រាប់ខ្ញុំមក តើបញ្ហាអ្វីខ្លះនឹងកើតឡើង? តើអ្វីជាលក្ខខណ្ឌមូលដ្ឋានដែលនរណាម្នាក់អាចចូលទៅក្នុងតថភាពនៃសេចក្ដីពិតបាន នៅក្នុងការដេញតាមសេចក្ដីពិតរបស់ពួកគេ? (ពួកគេត្រូវតែធ្វើវានៅក្នុងជីវិតពិត។) មានអ្វីទៀត? (ពួកគេត្រូវការភាពជាមនុស្សធម្មតា។) ត្រូវហើយ ពោលគឺពួកគេត្រូវតែមានភាពជាមនុស្សធម្មតា ដែលក្រៅពីសតិសម្បជញ្ញៈ ហេតុផល សេចក្ដីសុចរិត និងសេចក្តីថ្លៃថ្នូរ គឺរួមមានចំណុចបីដែលយើងទើបតែបានលើកឡើង។ វាហាក់ដូចជាទទេសូន្យបន្តិចសម្រាប់នរណាម្នាក់ដែលនិយាយអំពីការដេញតាម និងស្វែងរកសេចក្ដីពិត ប្រសិនបើពួកគេមិនអាចរស់នៅតាមបទដ្ឋាន ឬសម្រេចបានភាពធម្មតានៅក្នុងចំណុចទាំងបីនេះដែលទាក់ទងនឹងភាពជាមនុស្ស។ ការដេញតាមសេចក្ដីពិត ការដេញតាមការចូលទៅក្នុងតថភាពនៃសេចក្ដីពិត ការដេញតាមសេចក្ដីសង្គ្រោះ ពោលគឺទាំងនេះមិនមែនគ្រប់គ្នាអាចសម្រេចបាននោះទេ ប៉ុន្តែគឺមានតែមនុស្សភាគតិចប៉ុណ្ណោះដែលស្រឡាញ់សេចក្ដីពិត និងមានភាពជាមនុស្សធម្មតា ទើបអាចសម្រេចបាន។ ប្រសិនបើមនុស្សម្នាក់មិនដឹងថាតើមនុស្សដែលមានភាពជាមនុស្សធម្មតាគួរតែមានអ្វីខ្លះ ឬគួរធ្វើអ្វីខ្លះ ឬគួរមានឥរិយាបថ និងទស្សនៈបែបណាទាក់ទងនឹងមនុស្ស ព្រឹត្តិការណ៍ និងរបស់ផ្សេងៗមួយចំនួន តើមនុស្សម្នាក់នោះមានសមត្ថភាពអាចសម្រេចបាននូវការចូលទៅក្នុងតថភាពនៃសេចក្ដីពិតដែរឬទេ? តើការដេញតាមសេចក្ដីពិតរបស់ពួកគេអាចបង្កើតផលបានដែរឬទេ? គួរឲ្យសោកស្ដាយណាស់ គឺមិនអាចទេ។

ក. ឥរិយាបថរបស់មនុស្សក្នុងការប្រព្រឹត្តទៅលើមនុស្ស ព្រឹត្តិការណ៍ និងរបស់ផ្សេងៗគ្រប់បែបយ៉ាង

យើងនឹងចាប់ផ្ដើមការប្រកបគ្នាអំពីចំណុចទីមួយដែលពាក់ព័ន្ធនឹងភាពជាមនុស្ស៖ ឥរិយាបថរបស់មនុស្សក្នុងការប្រព្រឹត្តទៅលើមនុស្ស ព្រឹត្តិការណ៍ និងរបស់ផ្សេងៗគ្រប់បែបយ៉ាងនៅក្នុងជីវិតប្រចាំថ្ងៃរបស់ពួកគេ។ មនុស្សគ្រប់គ្នាយល់ពីអត្ថន័យនៃពាក្យ «ជីវិតប្រចាំថ្ងៃ»។ វាមិនចាំបាច់ត្រូវពន្យល់លម្អិតទេ។ បើដូច្នេះ តើអ្វីខ្លះជាមនុស្ស ព្រឹត្តិការណ៍ និងរបស់ផ្សេងៗសំខាន់ៗដែលទាក់ទងនឹងភាពជាមនុស្ស? នោះគឺ តើមានអ្វីខ្លះដែលឡើងដល់កម្រិតនៃភាពជាមនុស្សធម្មតា ដែលស្ថិតក្នុងវិសាលភាពរបស់វា ហើយដែលពាក់ព័ន្ធនឹងវា? (ការប្រាស្រ័យទាក់ទងជាមួយមនុស្ស និងរបស់ផ្សេងៗ។) នោះគឺជាផ្នែកមួយរបស់វា។ ក៏មានផងដែរនូវចំណេះដឹង និងជំនាញវិជ្ជាជីវៈដែលមនុស្សម្នាក់គួរតែរៀន ហើយក៏មានចំណេះដឹងទូទៅសម្រាប់ជីវិតប្រចាំថ្ងៃផងដែរ។ ទាំងអស់នេះគឺជាផ្នែកនៃអ្វីដែលមនុស្សម្នាក់មានភាពជាមនុស្សធម្មតាគួរតែយល់ដឹង និងមាន។ ឧទាហរណ៍ មនុស្សខ្លះរៀនធ្វើជាជាងឈើ ឬជាងរៀបឥដ្ឋ ហើយអ្នកផ្សេងទៀតរៀនបើកបរ ឬជួសជុលរថយន្ត។ ទាំងនេះគឺជាជំនាញ ជាមុខរបរ ហើយការចេះនូវមុខរបរបែបនេះ គឺមានន័យថាបានយល់ដឹងពីជំនាញវិជ្ជាជីវៈនៃមុខរបរនោះ។ ដូច្នេះ តើមនុស្សម្នាក់ត្រូវរៀនជំនាញមួយដល់កម្រិតណា និងតាមបទដ្ឋានអ្វី ដើម្បីអាចចាត់ទុកថាជាអ្នកជំនាញ? យ៉ាងហោចណាស់ ពួកគេត្រូវតែអាចផលិតបាននូវផលិតផលសម្រេចមួយស្របតាមបទដ្ឋានដែលអាចទទួលយកបាន។ មានមនុស្សមួយចំនួនដែលធ្វើការងារគ្មានគុណភាពសោះ។ ការងារដែលពួកគេធ្វើគឺមិនត្រឹមត្រូវតាមបទដ្ឋាន រហូតដល់ថ្នាក់មិនអាចទ្រាំមើលបាន។ តើបញ្ហានៅត្រង់ណា? នោះគឺពាក់ព័ន្ធនឹងឥរិយាបថរបស់ពួកគេចំពោះមុខរបររបស់ខ្លួន។ មនុស្សខ្លះគ្មានឥរិយាបថយកចិត្តទុកដាក់ទេ។ ពួកគេគិតថា «ប្រសិនបើរបស់ដែលខ្ញុំផលិតអាចប្រើប្រាស់បាន នោះគឺគ្រប់គ្រាន់ហើយ។ គ្រាន់តែប្រើប្រាស់វាឱ្យបានពីរបីឆ្នាំទៅ រួចចាំជួសជុលវា»។ តើទស្សនៈបែបនេះជាទស្សនៈដែលមនុស្សមានភាពជាមនុស្សធម្មតាគួរតែមានឬ? (ទេ)។ មនុស្សខ្លះមានឥរិយាបថព្រងើយកន្តើយ និងមិនខ្វល់ខ្វាយ។ «ធ្វើល្មមៗបានហើយ» គឺល្អសម្រាប់ពួកគេហើយ។ នេះគឺជាឥរិយាបថដែលគ្មានការទទួលខុសត្រូវ។ ការចាត់ចែងរឿងរ៉ាវដោយខ្ជីខ្ជា និងគ្មានការទទួលខុសត្រូវ គឺជាធាតុមួយនៃនិស្ស័យពុករលួយ៖ វាគឺជាភាពថោកទាបដែលមនុស្សសំដៅដល់ជាញឹកញាប់។ នៅក្នុងគ្រប់រឿងរ៉ាវដែលពួកគេធ្វើ ពួកគេធ្វើវាដល់កម្រិតត្រឹមតែ «វាជិតត្រូវហើយ» និង «ជិតគ្រប់ហើយ»។ វាជាអាកប្បកិរិយាបែប «ប្រហែល» «អាចដែរ» និង «ប្រហាក់ប្រហែល»។ ពួកគេធ្វើរឿងរ៉ាវបែបបង្គ្រប់កិច្ច ពេញចិត្តនឹងធ្វើការឱ្យតិចបំផុត ហើយពួកគេពេញចិត្តនឹងការបោកបញ្ឆោតដើម្បីឱ្យតែរួចខ្លួន។ ពួកគេមើលមិនឃើញចំណុចសំខាន់នៅក្នុងការងារប្រកបដោយយកចិត្តទុកដាក់ ឬកិច្ចការប្រកបដោយភាពហ្មត់ចត់ឡើយ ហើយពួកគេក៏មើលឃើញកាន់តែតិចពីភាពសំខាន់ក្នុងការស្វែងរកគោលការណ៍នៃសេចក្ដីពិតដែរ។ តើនេះមិនមែនជាផ្នែកមួយនៃនិស្ស័យដ៏ពុករលួយទេឬ? តើវាជាការសម្ដែងចេញនូវភាពជាមនុស្សធម្មតាដែរឬទេ? វាមិនមែនទេ។ ការហៅវាថាជាភាពក្រអឺតក្រទមគឺត្រឹមត្រូវ ហើយការហៅវាថាជាការខ្វះវិន័យ ក៏សមរម្យទាំងស្រុងដែរ ប៉ុន្តែដើម្បីពណ៌នាវាឱ្យបានល្អឥតខ្ចោះ ពាក្យតែមួយគត់ដែលនឹងពណ៌នាអំពីវាយ៉ាងល្អនោះគឺជាពាក្យ «ថោកទាប»។ មនុស្សភាគច្រើនមានភាពថោកទាបនៅក្នុងខ្លួន គ្រាន់តែក្នុងកម្រិតផ្សេងគ្នាប៉ុណ្ណោះ។ នៅក្នុងគ្រប់រឿងរ៉ាវ ពួកគេចង់ធ្វើការឱ្យតែរួចពីដៃ រកមើលយកតែរួចខ្លួន ហើយមានក្លិននៃភាពបោកបញ្ឆោតនៅក្នុងគ្រប់កិច្ចការដែលពួកគេធ្វើ។ ពួកគេបោកប្រាស់អ្នកដទៃពេលដែលពួកគេអាចធ្វើបាន លេងផ្លូវកាត់ពេលដែលពួកគេអាច ហើយសន្សំពេលវេលាពេលដែលពួកគេអាចសន្សំបាន។ ពួកគេគិតក្នុងចិត្តថា «ដរាបណាខ្ញុំអាចគេចវេះពីការត្រូវបានគេបើកសម្ដែង និងមិនបង្កបញ្ហាអ្វី ហើយខ្ញុំមិនត្រូវបានហៅឱ្យមកទទួលខុសត្រូវ ខ្ញុំអាចប្រឡិមប្រឡុំធ្វើការឱ្យតែបានៗតាមរយៈការធ្វើដូច្នេះ។ ខ្ញុំមិនចាំបាច់ធ្វើកិច្ចការឱ្យបានល្អខ្លាំងនោះទេ នោះគឺសាំញ៉ាំពេកហើយ!» មនុស្សបែបនេះមិនដែលស្ទាត់ជំនាញអ្វីឡើយ ហើយពួកគេមិនមានឆន្ទៈខំប្រឹងខ្លាំង ឬរងទុក្ខ និងបង់ថ្លៃសម្រាប់ការសិក្សារបស់ពួកគេទេ។ ពួកគេចង់ទទួលបានតែចំណេះដឹងសើៗនៃប្រធានបទប៉ុណ្ណោះ ក្រោយមក ហៅខ្លួនឯងថាមានភាពស្ទាត់ជំនាញលើផ្នែកនោះ ដោយជឿថាពួកគេបានជោគជ័យក្នុងការរៀនអំពីវារួចហើយ ហើយបន្ទាប់មក អាងលើការនេះ ដើម្បីប្រឡិមប្រឡុំចំពោះផ្លូវរបស់ខ្លួន។ តើនេះមិនមែនជាអាកប្បកិរិយាមួយដែលមនុស្សមានចំពោះមនុស្ស ព្រឹត្ដិការណ៍ និងរបស់ផ្សេងៗទេឬ? តើវាជាអាកប្បកិរិយាល្អឬ? វាមិនមែនទេ។ និយាយដោយសាមញ្ញទៅ វាគឺជាការ «ធ្វើឱ្យតែរួចពីដៃ»។ ភាពថោកទាបបែបនេះ មាននៅក្នុងមនុស្សជាតិដ៏ពុករលួយទាំងអស់។ មនុស្សដែលមានភាពថោកទាបក្នុងភាពជាមនុស្សរបស់ខ្លួន មានទស្សនៈ និងអាកប្បកិរិយានៃ «ការធ្វើឱ្យតែរួចពីដៃ» ចំពោះគ្រប់យ៉ាងដែលពួកគេធ្វើ។ តើមនុស្សបែបនេះអាចបំពេញភារកិច្ចរបស់ពួកគេបានសមរម្យឬទេ? មិនអាចទេ។ តើពួកគេអាចធ្វើអ្វីៗដោយមានគោលការណ៍ឬទេ? កាន់តែមិនអាចទៀតហើយ។

មនុស្សមួយចំនួនគ្មានការប្តេជ្ញាចិត្តក្នុងកិច្ចការដែលពួកគេធ្វើនោះទេ ប៉ុន្តែពួកគេបែរជាធ្វើការខ្ជីខ្ជា ឱ្យតែរួចពីដៃ និងគ្មានការទទួលខុសត្រូវទៅវិញ។ ឧទាហរណ៍ មានអ្នកខ្លះរៀនបើកឡាន ប៉ុន្តែមិនដែលសួរអ្នកដែលមានបទពិសោធន៍បើកឡានថា ពេលបើកឡានគួរផ្តោតអារម្មណ៍លើអ្វី ឬល្បឿនប៉ុនណាដែលអាចធ្វើឱ្យខូចម៉ាស៊ីនឡាននោះទេ។ ពួកគេមិនសួរ ហើយគិតតែពីបើកឡាន ហើយចុងក្រោយឡានពួកគេត្រូវខូច។ គេធាក់ឡាន ហើយនិយាយថា «ឡាននេះអន់ណាស់។ ឱ្យឡាន ម៉ាសេដេស ឬប៊ីអឹមឌឹបប៊ែលយូមកខ្ញុំជិះវិញ ឡានកញ្ចាស់នេះ ជិះមិនកើតទេ ហួសសម័យហើយ!» តើនេះជាឥរិយាបថអ្វី? ពួកគេមិនថែទាំរបស់របរដោយចិត្តស្រឡាញ់នោះទេ ហើយក៏មិនគិតថានឹងថែរក្សាវាឱ្យបានឋិតថេរដែរ តែបែរជាបំផ្លិចបំផ្លាញ មានចេតនាធ្វើឱ្យខូចទៅវិញ។ មនុស្សខ្លះរស់នៅបែបរញ៉េរញ៉ៃ ជីវិតរប៉ាត់រប៉ាយ។ ពួកគេធ្វើនេះធ្វើនោះពេញមួយថ្ងៃ ដោយប្រញាប់ប្រញាល់ មិនយកចិត្តទុកដាក់ ខ្វល់ខ្វាយអ្វីទាំងអស់។ តើពួកគេជាមនុស្សបែបណា? (មនុស្សដែលមិនយកចិត្តទុកដាក់។) "មនុស្សដែលមិនយកចិត្តទុកដាក់" គឺជាឃ្លាដែលនិយាយយកគួរសមទេ តាមពិតអ្នកគួរតែហៅពួកគេថា "មនុស្សខ្ជីខ្ជា"; "មនុស្សមានសីលធម៌ទាប" ទើបសមជាង។ តើអ៊ីចឹងហួសហេតុពេកទេ? តើគេអាចមើលដឹងពីភាពខុសគ្នារវាងមនុស្សថ្លៃថ្នូរ និងមនុស្សមានសីលធម៌ទាបដោយរបៀបណា? គឺគ្រាន់តែមើលឥរិយាបថ និងសកម្មភាពរបស់ពួកគេចំពោះភារកិច្ច ហើយមើលពីទង្វើដែលពួកគេប្រព្រឹត្ត និងអាកប្បកិរិយានៅពេលមានបញ្ហាកើតឡើង។ មនុស្សដែលមានសេចក្តីសុច្ចរិត និងសេចក្តីថ្លៃថ្នូរ គឺជាមនុស្សដែលមានភាពល្អិតល្អន់ មានសតិសម្បជញ្ញៈ និងឧស្សាហ៍ព្យាយាមក្នុងសកម្មភាពរបស់ពួកគេ ហើយពួកគេសុខចិត្តទទួលខុសត្រូវលើទង្វើរបស់ខ្លួន។ មនុស្សគ្មានសេចក្តីសុច្ចរិត និងសេចក្តីថ្លៃថ្នូរ គឺជាមនុស្សដែលមិនខ្វល់ខ្វាយនឹងទង្វើរបស់ខ្លួន តែងតែមានល្បិចកល ហើយចង់តែធ្វើឱ្យរួចតែពីដៃ។ មិនថារៀនបច្ចេកទេសអ្វីនោះទេ ពួកគេមិនឧស្សាហ៍រៀនសូត្រ រៀនមិនចេះ ហើយមិនថាចំណាយពេលសិក្សាប៉ុន្មានទេ នៅតែល្ងង់ដដែល។ ទាំងនេះ គឺជាមនុស្សដែលមានចរិតទាប។ មនុស្សភាគច្រើន ច្រើនតែបំពេញភារកិច្ចរបស់ខ្លួនឱ្យរួចតែពីដៃ។ តើនេះជានិស្ស័យអ្វី? (ភាពថោកទាប) តើមនុស្សថោកទាបប្រព្រឹត្តដូចម្ដេចខ្លះចំពោះភារកិច្ចរបស់ខ្លួន? ប្រាកដណាស់ ពួកគេមិនមានឥរិយាបថត្រឹមត្រូវចំពោះភារកិច្ចខ្លួនទេ ហើយពួកគេច្បាស់ជាធ្វើវាដើម្បីបង្គ្រប់កិច្ច។ នេះមានន័យថា ពួកគេមិនមានភាពជាមនុស្សធម្មតាទេ។ មនុស្សដែលថោកទាបខ្លាំង គឺដូចជាសត្វធាតុអ៊ីចឹង។ ប្រៀបបីដូចជាមានឆ្កែជាសត្វចិញ្ចឹម៖ ប្រសិនបើអ្នកមិនបានតាមដានវាទេ វានឹងទំពាររបស់របរ និងបំផ្លាញគ្រឿងសង្ហារិម និងរបស់របរផ្សេងៗរបស់អ្នក។ បែបនេះ វាគួរឱ្យស្តាយណាស់។ ឆ្កែ គឺជាសត្វ ពួកវាមិនចេះគិត និងមិនចេះថែទាំរបស់របរដោយសេចក្ដីស្រឡាញ់នោះទេ ហើយអ្នកមិនអាចឱ្យវាមកទទួលខុសត្រូវចំពោះទង្វើទាំងនោះបានឡើយ អ្នកត្រូវតែដោះស្រាយវា។ ប្រសិនបើអ្នកមិនចាត់ការវាទេ តែបែរជាអនុញ្ញាតឱ្យសត្វមួយក្បាលបង្កចលាចល និងរំខានដល់ជីវិតរបស់អ្នក នោះបង្ហាញថា ភាពជាមនុស្សធម្មតារបស់អ្នក គឺខ្វះអ្វីមួយហើយ។ ហើយអ្នកក៏ប្រហែលជាមិនខុសពីសត្វប៉ុន្មានដែរ។ កូតាបញ្ញា (IQ) របស់អ្នកទាបពេក អ្នកគឺអត់ប្រយោជន៍តែម្តង។ ដូច្នេះ តើអ្នកត្រូវដោះស្រាយដោយរបៀបណា? អ្នកត្រូវគិតពីវិធីបង្ខាំងឆ្កែទុកនៅកន្លែងណាមួយ ឬដាក់វាក្នុងទ្រុង ហើយប្រលែងវាចេញពីរ ឬបីដងក្នុងមួយថ្ងៃតាមពេលកំណត់ ធ្វើដូច្នេះ វានឹងមានសកម្មភាពគ្រប់គ្រាន់ដើម្បីធ្វើ។ ការធ្វើបែបនេះ នឹងជួយកាត់បន្ថយការកកេរឥតសំចៃរបស់ពួកវា ហើយឱ្យពួកវាបានហាត់ប្រាណ និងដើម្បីឱ្យវាមានសុខភាពល្អផងដែរ។ វិធីនេះ ឆ្កែត្រូវបានគ្រប់គ្រងបានល្អ ហើយបរិស្ថានរស់នៅរបស់អ្នកក៏ត្រូវបានការពារផងដែរ។ ប្រសិនបើមនុស្សម្នាក់មិនអាចដោះស្រាយរឿងដែលពួកគេជួបប្រទះ និងមិនមានឥរិយាបថត្រឹមត្រូវនោះទេ នោះភាពជាមនុស្សធម្មតារបស់ពួកគេ នឹងខ្វះអ្វីមួយជាមិនខាន។ វាមិនអាចបំពេញតាមស្តង់ដារភាពជាមនុស្សធម្មតាបានឡើយ។ ឬ បើនិយាយពីការធ្វើម្ហូបវិញ៖ មនុស្សទូទៅប្រើតែប្រេងឆាបន្តិចប៉ុណ្ណោះនៅពេលដែលគេឆា ប៉ុន្តែមានស្ត្រីខ្លះប្រើប្រេងឆាយ៉ាងច្រើន។ ទោះបីជាអ្នកជាអ្នកមានក៏ដោយ ក៏អ្នកមិនអាចខ្ជះខ្ជាយប្រេងឆាបានដែរ អ្នកត្រូវប្រើក្នុងបរិមាណមួយដែលសមរម្យ។ ប៉ុន្តែស្ត្រីទាំងនេះ មិនខ្វល់ពីរឿងនោះទេ ប្រសិនបើពួកគេជ្រុលដៃចាក់ប្រេងឆាច្រើនពេកចូលទៅក្នុងខ្ទះហើយ គេគ្រាន់តែដួសចេញបន្តិច ហើយចាក់ចោលទៅលើដី។ ធ្វើអ៊ីចឹង តើមិនមែនជារឿងខ្ជះខ្ជាយទេឬ? តើមនុស្សដែលមានចរិតបែបហ្នឹងចំពោះរបស់របរ គេនិយមហៅយ៉ាងដូចម៉េ្ដច? “ខ្ជះខ្ជាយ” ឬ ពាក្យបែបមើលងាយថា “កញ្ជើរធ្លុះ”។ តើរបស់ទាំងនោះមកពីណា? របស់ទាំងអស់នោះត្រូវបានប្រទានមកពីព្រះជាម្ចាស់។ អ្នកខ្លះនិយាយថា ពួកគេរកបានរបស់របររបស់ពួកគេ ប៉ុន្តែតើអ្នកអាចរកបានប៉ុន្មាន បើព្រះជាម្ចាស់មិនបានប្រទានឱ្យ? ទ្រង់បានប្រទានឱ្យអ្នកនូវជីវិតរបស់អ្នក។ ប្រសិនបើទ្រង់មិនបានប្រទានជីវិតឱ្យអ្នកនោះទេ នោះអ្នកនឹងគ្មានអ្វីទាំងអស់ ហើយអ្នកនឹងមិនមែនជាអ្វីទាំងអស់ ដូច្នេះតើអ្នកអាចនៅមានរបស់របរទាំងនោះបានដែរឬទេ? ព្រះជាម្ចាស់ប្រហែលជាបានប្រទានឱ្យអ្នកច្រើនជាងគ្រួសារផ្សេងទៀត ប៉ុន្តែតើឥរិយាបថ និងទស្សនៈដ៏ខ្ជីខ្ជារបស់អ្នកនោះ ជាទង្វើត្រឹមត្រូវដែរឬទេ? តើទង្វើនេះ គួរឱ្យនិយមន័យដូចម្តេចក្នុងភាពជាមនុស្សធម្មតា? មនុស្សបែបនេះ គឺមានភាពជាមនុស្សអន់។ ភាពហួសហេតុ ភាពខ្ជះខ្ជាយរបស់របរ មិនដឹងថាត្រូវប្រព្រឹត្តិដោយសេចក្តីស្រឡាញ់ដោយរបៀបណា មនុស្សបែបនេះមិនមានភាពជាមនុស្សធម្មតានោះទេ។ មនុស្សមួយចំនួន មិនដែលសូម្បីតែគិតពីការថែទាំដោយយកចិត្តទុកដាក់លើរបស់របរក្នុងព្រះដំណាក់របស់ព្រះជាម្ចាស់ឡើយ។ របស់របរ គឺជាកម្មសិទ្ធិនៅក្នុងដំណាក់របស់ព្រះជាម្ចាស់។ ពួកគេដឹង ក៏ប៉ុន្តែបើឧបមាថាមេឃរៀបនឹងភ្លៀងហើយ ហើយបើរបស់នោះទទឹកគឺមិនល្អនោះទេ តើគេនឹងគិតយ៉ាងដូចម្ដេច? "វាមិនអីទេ បើទទឹក វាមិនមែនជារបស់ខ្ញុំផង។ ខ្ញុំទុកវាចោលទៅ។" បន្ទាប់មក ពួកគេក៏ដើរចេញ។ ឥរិយាបថបែបនេះ គេហៅថាអ្វី? គឺភាពអាត្មានិយម។ តើគេគិតបែបនេះត្រឹមត្រូវដែរឬទេ? បើមិនត្រឹមត្រូវទេ តើវាយ៉ាងម៉េចវិញ? (មនុស្សវៀចវេរ) បើមនុស្សម្នាក់មិនទៀងត្រង់ តើគេជាមនុស្សវៀចវេរមែនដែរឬទេ? តើមនុស្សដែលមិនទៀងត្រង់ក្នុងការគិតរបស់ខ្លួន មានភាពជាមនុស្សធម្មតាដែរឬទេ? ប្រាកដជាគ្មានទេ។ សម្រាប់ចំណុចទីមួយរបស់យើងនោះគឺ ឥរិយាបថរបស់មនុស្សក្នុងការប្រព្រឹត្តចំពោះអ្នកដទៃ ស្ថានភាព និងរបស់របរផ្សេងៗ តើយើងបាននិយាយប៉ុន្មានរឿងហើយឥឡូវនេះ? មានភាពថោកទាប មនុស្សថោកទាប តើមានអ្វីទៀត? (មានសីលធម៌ទាប និងមនុស្សវៀចវេរ) ចំពោះគ្រាមភាសាបែបនេះ តើអ្នកប្រើពាក្យទាំងនេះនៅពេលអ្នកឆ្លុះបញ្ចាំង ស្វែងយល់ និងវិភាគអំពីខ្លួនឯងក្នុងជីវិតប្រចាំថ្ងៃរបស់អ្នកដែរឬទេ? (អត់ទេ) គ្មានអ្នកណាធ្វើបែបនេះនោះទេ។ ដូច្នេះ តើអ្នកគួរប្រើពាក្យអ្វី? អ្នកនិយាយក្នុងន័យមហិមា គ្មាននរណាម្នាក់ប្រើភាសាប្រចាំថ្ងៃបែបនេះនោះទេ។

មនុស្សជាច្រើន មានអារម្មណ៍ថាខ្លួនឯងអស្ចារ្យដោយសារពួកគេជឿលើព្រះជាម្ចាស់។ សម្រាប់អ្នកខ្លះដែលមានជំនាញ និងវិជ្ជាជីវៈ ឬជាពិសេសសូម្បីតែអ្នកមានសញ្ញាបត្រកម្រិតខ្ពស់ក៏ដោយ ក៏ពួកគេអាចមានអារម្មណ៍ថាពួកគេលើសមនុស្សធម្មតាដែរ។ ពួកគេពេញចិត្តនឹងខ្លួនឯង ហើយពួកគេគិតថា “ខ្ញុំថែមទាំងបោះបង់អាជីពដ៏រឹងមាំដែលខ្ញុំមាននៅក្នុងពិភពលោកនេះ ហើយខ្ញុំមិនបានមកដំណាក់របស់ព្រះជាម្ចាស់ដើម្បីញ៉ាំអាហារឥតគិតថ្លៃនោះទេ។ មនុស្សម្នាក់ដែលមានជំនាញដូចជាខ្ញុំ អាចចូលរួមចំណែកក្នុងដំណាក់របស់ព្រះជាម្ចាស់បាន។ ខ្ញុំលះបង់ខ្លួន និងរងទុក្ខដើម្បីព្រះជាម្ចាស់។ ខ្ញុំថែមទាំងចែករំលែកបន្ទប់ និងជិះទូកតែមួយជាមួយមនុស្សសាមញ្ញទាំងនេះ នៅក្នុងជីវភាពរួមជាមួយគ្នាថែមទៀតផង។ ខ្ញុំពិតជាមនុស្សដែលមានគុណភាពដ៏អស្ចារ្យ!” ពួកគេគិតថាពួកគេមានសេចក្តីសុច្ចរិតដែលគួរឱ្យគោរព ដែលថាពួកគេថ្លៃថ្នូរជាងអ្នកដទៃ។ ពួកគេតែងតែរីករាយជានិច្ចនៅក្នុងរឿងនេះ។ ការពិតគឺថា មានរឿងជាច្រើនដែលខ្វះខាតក្នុងភាពជាមនុស្សធម្មតារបស់ពួកគេ ហើយមិនត្រឹមតែពួកគេមិនដឹងនោះទេ ពួកគេថែមទាំងសប្បាយ ហើយកំពុងតែគិតថាពួកគេអស្ចារ្យ ចរិតលក្ខណៈរបស់ពួកគេគឺអស្ចារ្យជាងមនុស្សធម្មតា។ តាមពិតទៅ ក្នុងនោះគ្មានសូម្បីតែមួយចំណុច ដែលស្របទៅនឹងនិយមន័យនៃពាក្យ «ធម្មតា» ដែលនៅពីមុខពាក្យ «ភាពជាមនុស្ស» នៅក្នុងឃ្លា «ភាពជាមនុស្សធម្មតា»។ គ្មានអ្វីនៅក្នុងនោះដែលស្របទៅតាមស្តង់ដារនោះទេ។ អ្វីៗគ្រប់យ៉ាង គឺខ្វះខាតទាំងអស់។ ចុះមនសិការរបស់ពួកគេ? ពួកគេមិនមាននោះទេ។ ចុះចរិតលក្ខណៈរបស់ពួកគេ? វាក៏មិនល្អដែរ។ ចុះសេចក្តីសុចរិត និងគុណភាពរបស់ពួកគេ? គ្មានអ្វីដែលល្អនោះទេ។ ការដែលមានមនុស្សរស់នៅជាមួយគ្នា ពេលដែលអ្នកខ្លះមានរបស់មានតម្លៃ គេមិនហ៊ានទុកវាចោលនៅកណ្តាលវាលនោះទេ។ ហេតុអ្វីបានជាវាបែបនេះ? មូលហេតុមួយនោះគឺ ពួកគេមិនទុកចិត្តអ្នកដទៃ ហើយម្យ៉ាងទៀត នៅកន្លែងដែលមានមនុស្សច្រើន គឺមានមនុស្សមិនគួរឱ្យទុកចិត្ត ហើយអ្នកខ្លះអាចមានម្រាមដៃស្អិត ពួកគេអាចនឹងលួច។ មនុស្សទាំងនេះមានចរិតលក្ខណៈមិនល្អ។ មនុស្សមួយចំនួនទៀត ប្រាថ្នារើសយកម្ហូបដែលល្អបំផុតទុកសម្រាប់ហូប ហើយហូបម្ហូបនោះឱ្យឆ្អែតពោះ មិនថាមានមនុស្សប៉ុន្មាននាក់ទៀតនៅពីក្រោយពួកគេដែលមិនទាន់បានហូបនោះទេ។ តើនេះ មិនមែនជាភាពអាត្មានិយមពេកទេ? មានអ្នកខ្លះគិតដល់អ្នកដទៃទៀតពេលគេហូប។ តើត្រង់នេះ បង្ហាញអ្វីឱ្យយើងដឹង? វាបង្ហាញថា អ្នកខ្លះនោះ គឺជាមនុស្សសមហេតុផលដែលចេះគិតគូរទុកអ្នកដទៃក្នុងចិត្ត។ គេនឹងបន្ថយការហូបបន្តិច ដើម្បីទុកចំណែកខ្លះឱ្យអ្នកដទៃផ្សេងទៀត។ នោះហើយគឺជាអ្វីដែលវាមានន័យថាមានគុណភាព។ នៅក្នុងដំណាក់របស់ព្រះជាម្ចាស់ មនុស្សខ្លះមានភាពជាមនុស្ស ស្របពេលដែលអ្នកខ្លះទៀតខ្វះបន្តិច។ ពួកគេ មិនមានសូម្បីតែលក្ខណៈគ្រប់គ្រាន់ស្របទៅតាមស្តង់ដារនៃភាពជាមនុស្សធម្មតានោះទេ។ បើក្រឡេកមើលទៅលើអាកប្បកិរិយាដែលខ្ញុំបានលើកឡើង តើមានមនុស្សច្រើនទេដែលមានភាពជាមនុស្សធម្មតាក្នុងចំណោមអ្នកទាំងអស់គ្នា? ឬមិនមានច្រើនទេ? នៅពេលដែលអ្នក បញ្ចេញអាកប្បកិរិយាបែបនេះ តើអ្នកមានសមត្ថភាពក្នុងការមើលដឹងថាពួកគេជាបញ្ហាដែរឬទេ? នៅពេលអ្នកបង្ហាញពីនិស្ស័យពុករលួយ តើអ្នកដឹងអំពីវាដែរឬទេ? ប្រសិនបើអ្នកដឹង ហើយអាចមានអារម្មណ៍អំពីវា ហើយមានឆន្ទៈក្នុងការផ្លាស់ប្តូរ នោះអ្នកនឹងមានភាពជាមនុស្សធម្មតាបន្តិចហើយ គ្រាន់តែថា វាមិនទាន់ដល់កម្រិតភាពប្រក្រតីនៅឡើយទេ។ បើអ្នកមិនបានទាំងដឹងផងនោះ តើឱ្យអ្នកអាចចាត់ទុកថាជាមនុស្សមានភាពជាមនុស្សបានដោយរបៀបណា? មិនបានទេ។ នេះមិនមែនជាសំណួរសំដៅទៅលើភាពជាមនុស្សល្អ ឬអាក្រក់ ធម្មតា ឬមិនប្រក្រតីនោះទេ អ្នកគ្មានភាពជាមនុស្សទេ។ ឧទាហរណ៍ នៅពេលហូបអាហារ មានមនុស្សមួយចំនួនដែលឃើញសាច់ជ្រូកខមួយចានចេញមក ហើយស្រវាយក សាច់ខ្លាញ់ និងសាច់គ្មានខ្លាញ់ អីក៏យក ហើយមិនឈប់សោះ ទាល់តែអស់។ តើអ្នកធ្លាប់ឃើញសត្វខាំគ្នាព្រោះតែចំណីដែរឬទេ? (ធ្លាប់) វាមិនខុសគ្នានោះទេ គ្រាន់តែជាមួយសត្វ ចំពោះមនុស្សយើងវិញ តើការខាំគ្នាបែបនោះជាផ្នែកមួយនៃភាពជាមនុស្សធម្មតាដែរឬទេ? (វាមិនមែនជាភាពជាមនុស្សធម្មតាទេ។) តើមនុស្សដែលមានភាពជាមនុស្សធម្មតា នឹងធ្វើដូចម្តេច? (ពួកគេនឹងពេញចិត្តនូវអ្វីដែលពួកគេទទួលបាន ហើយមិនលោភលន់នោះទេ។) នោះគឺជាការពណ៌នាជាក់ស្តែង។ ដូច្នេះ ធ្វើដូចម្តេចទើបយើងមិនលោភលន់? តើគំនិត និងចំណុចអ្វីខ្លះដែលទាក់ទងនឹងបញ្ហានេះ ដើម្បីបង្កើតជាការគិត ដែលមនុស្សមានភាពជាមនុស្សធម្មតាគួរមាន ហើយដើម្បីយកទៅអនុវត្តឱ្យបានត្រឹមត្រូវ? ទីមួយនោះគឺ ការគិតរបស់អ្នកត្រូវតែត្រឹមត្រូវ។ ឧទាហរណ៍ ស្ត្រីម្នាក់អាចនឹងគិតថា "ថ្ងៃនេះមានសាច់ជ្រូកខច្រើនណាស់។ ខ្ញុំចង់ញ៉ាំទៀត ប៉ុន្តែខ្ញុំខ្មាស់គេបន្តិច ដោយសារខ្ញុំមានបងប្អូននៅជុំវិញខ្លួន។ តើខ្ញុំគួរធ្វើដូចម្តេច? ខ្ញុំគិតថា ខ្ញុំនឹងរង់ចាំបន្តិច ចាំពួកគេបានញ៉ាំគ្រប់គ្នាសិន។ ខ្ញុំមិនចង់ឱ្យអ្នកដទៃឆ្ងល់ថា ស្ត្រីដូចជាខ្ញុំម្តេចនឹងអាចក្លាយជាមនុស្សល្មោភស៊ីដល់ថ្នាក់ហ្នឹងនោះទេ។ វាជារឿងគួរឱ្យអាម៉ាស់មុខណាស់!" ការគិតបែបនេះគឺជារឿងធម្មតាចំពោះមនុស្សស្រី ព្រោះជាទូទៅពួកគេមិនមែនជាមនុស្សមុខក្រាស់នោះទេ។ បុរសភាគច្រើននឹងគិតថា "សាច់ជ្រូកខនេះ ឆ្ងាញ់ណាស់។ ខ្ញុំនឹងហូបឱ្យខ្លួនឯងឆ្អែត"។ ពួកគេនឹងក្លាយជាមនុស្សដំបូង ដែលយកចង្កឹះទៅចាប់ ហើយមិនខ្វល់ថាអ្នកដទៃគិតអ្វីនោះទេ។ ប៉ុន្តែបុរសខ្លះទៀតមានហេតុផលលើសពីនេះ។ បន្ទាប់ពីគេហូបបានមួយម៉ាត់ហើយ គេក៏គិតថា “មានមនុស្សជាច្រើនដែលនៅពីក្រោយខ្ញុំ ដែលមិនទាន់បានហូបនៅឡើយទេ។ ខ្ញុំត្រូវឈប់ ហើយទុកខ្លះឱ្យអ្នកផ្សេង”។ ការដែលគេអាចគិត និងប្រព្រឹត្តបែបនោះ វាបានបង្ហាញថាពួកគេគឺជាមនុស្សមានហេតុផល ពួកគេមានភាពជាមនុស្សធម្មតា។ ចំណែកឯមនុស្សខ្លះទៀត បែរជានិយាយមិនសមហេតុផលថា «ព្រះជាម្ចាស់មិនចង់ឱ្យមនុស្សហូបសាច់ជ្រូកខនេះទេ ដូច្នេះខ្ញុំនឹងមិនហូបឡើយ ទោះបីតែមួយម៉ាត់ក៏ដោយ។ នោះមានន័យថា ខ្ញុំមានភាពជាមនុស្សកាន់តែច្រើន ត្រូវដែរឬទេ? ការគិតបែបនេះ មិនសមហេតុផលនោះទេ។ តើខ្ញុំកំពុងតែចង់បង្ហាញអ្វីនៅក្នុងឧទាហរណ៍នេះ? ខ្ញុំចង់បង្ហាញថា មនុស្សគួរតែប្រកាន់យកឥរិយាបថត្រឹមត្រូវចំពោះមនុស្ស ស្ថានភាព និងរបស់របរគ្រប់ប្រភេទទាំងអស់។ មនុស្សម្នាក់អាចប្រកាន់យកឥរិយាបថត្រឹមត្រូវនេះបាន តាមរយៈគំនិតដែលធ្វើឡើងពីទស្សនៈនៃការត្រិះរិះប្រកបដោយវិចារណញាណ សតិសម្បជញ្ញៈ សេចក្តីសុចរិតភាព និងសេចក្តីថ្លៃថ្នូរនៃភាពជាមនុស្ស។ ប្រសិនបើអ្នកតែងតែធ្វើទង្វើបែបនេះជាមួយនឹងផ្នត់គំនិតបែបនេះ អ្នកនឹងស្របទៅតាមភាពជាមនុស្សធម្មតាមិនខាន។

អាកប្បកិរិយាដែលមនុស្សម្នាក់មានចំពោះអ្នកដទៃ ព្រឹត្តិការណ៍ និងរឿងរ៉ាវណាមួយនោះ គឺគ្មានអ្វីក្រៅពីរបៀបប្រាស្រ័យទាក់ទងជាមួយមនុស្សទូទៅ និងរឿងរ៉ាវដែលជួបប្រទះក្នុងជីវិតប្រចាំថ្ងៃរបស់ពួកគេនោះទេ។ ការសម្តែងចេញមកទាំងនេះ ប្រហែលជាមិនពាក់ព័ន្ធច្រើនជាមួយនឹងកិច្ចការរបស់អ្នកដែលត្រូវធ្វើ ឬពួកគេអាចនៅឆ្ងាយពីវា ប៉ុន្តែជំនឿលើព្រះជាម្ចាស់មិនមែនជារឿងទទេឡើយ៖ អ្នកជឿលើព្រះជាម្ចាស់មិនមែនរស់នៅក្នុងសុញ្ញអាកាសនោះទេ ប៉ុន្តែនៅក្នុងជីវិតពិត។ ពួកគេមិនត្រូវឃ្លាតឆ្ងាយពីជីវិតពិតឡើយ។ តើមនុស្សគួរមានអាកប្បកិរិយា និងការគិតបែបណា មិនថាចំពោះជំនាញវិជ្ជាជីវៈ ឬប្រាជ្ញាទូទៅ ឬចំណេះដឹងអំពីអ្វីមួយ? តើត្រឹមត្រូវទេដែលតែងតែមានផ្នត់គំនិតចង់ធ្វើឱ្យរួចតែពីដៃ? មនុស្សមួយចំនួនតែងតែមានភាពច្របូកច្របល់អំពីរឿងទាំងនេះជានិច្ច ថាតើវាមានប្រសិទ្ធភាពទេ? តើពួកគេមិនដែលមានបញ្ហាជាមួយនឹងទស្សនៈរបស់ពួកគេទេឬ? បញ្ហាជាមួយនឹងទស្សនៈរបស់ពួកគេ គឺជាផ្នែកមួយ លើសពីនេះទៅទៀត វាទាក់ទងនឹងចរិតលក្ខណៈរបស់ពួកគេ។ នាគដ៏ធំមានសម្បុរក្រហមបានគ្រប់គ្រងលើប្រទេសចិនរាប់ពាន់ឆ្នាំមកហើយ ដោយតែងតែចូលរួមក្នុងយុទ្ធនាការ និងការតស៊ូជានិច្ច។ វាមិនអភិវឌ្ឍសេដ្ឋកិច្ចទេ ហើយវាក៏មិនគិតគូរដល់ជីវិតមនុស្សទូទៅដែរ។ ទីបំផុត ប្រជាជនបានចាប់យកនូវភាពថោកទាបមួយប្រភេទ ដោយគ្រាន់តែរស់ទៅតាមខ្សែជីវិតដោយគ្មានគោលបំណង។ មិនថាអ្វីគ្រប់យ៉ាងដែលពួកគេធ្វើទេ ពួកគេធ្វើដោយមិនយកចិត្តទុកដាក់ ហើយធ្វើអ្វីៗដោយគិតតែបែបខ្លីៗ។ ពួកគេមិនប្រាថ្នាចង់បានឧត្តមភាពក្នុងការសិក្សាណាមួយរបស់ពួកគេទេ ហើយពួកគេក៏មិនអាចសម្រេចបានដែរ។ ពួកគេតែងតែធ្វើអ្វីៗដោយគិតតែបែបខ្លីៗ៖ ពួកគេសម្លឹងមើលអ្វីដែលទីផ្សារត្រូវការ បន្ទាប់មកប្រញាប់ប្រញាល់ផលិតវា ដោយមិនគិតអ្វីទៀតឡើយរហូតដល់ពួកគេរកបានទ្រព្យសម្បត្តិ។ ពួកគេមិនអភិវឌ្ឍបន្ថែមពីលើមូលដ្ឋានគ្រឹះនេះ ឬធ្វើការស្រាវជ្រាវបែបវិទ្យាសាស្ត្របន្ថែម ឬខិតខំឱ្យកាន់តែល្អឥតខ្ចោះនោះទេ ហើយលទ្ធផលចុងក្រោយ ឧស្សាហកម្មធុនស្រាល ឧស្សាហកម្មធុនធ្ងន់ និងគ្រប់វិស័យទាំងអស់របស់ប្រទេសចិន មិនមានផលិតផលទំនើបនៅលើឆាកពិភពលោកនោះទេ។ ប៉ុន្តែជនជាតិចិនមានអំនួតថា៖ "យើងមានវប្បធម៌ប្រពៃណីចំណាស់ជាងគេ ជាង៥០០០ឆ្នាំនៅទីនេះ ក្នុងប្រទេសចិន។ យើងជនជាតិចិនមានចិត្តល្អ និងឧស្សាហ៍ព្យាយាម"។ ចុះហេតុអ្វីបានជាចិននៅតែផលិតទំនិញក្លែងក្លាយ ដើម្បីបោកប្រាស់មនុស្ស? ទៅវិញ? ហេតុអ្វីបានជាពួកគេស្ទើរតែគ្មានអ្វីយកទៅប្រកួតប្រជែងក្នុងទីផ្សារពិភពលោកបាន? តើមានអ្វីកើតឡើង បានជាអ៊ីចឹង? តើប្រទេសចិនមានផលិតផលទំនើបទេ? ប្រជាជនចិនមានរឿង "ទំនើបបំផុត" មួយ ហើយនោះគឺជាជំនាញរបស់ពួកគេក្នុងការចម្លង និងបង្កើតអ្វីក្លែងក្លាយ ដែលជាការបន្លំ។ ភាពថោកទាបរបស់ពួកគេបង្ហាញច្បាស់នៅក្នុងរឿងនោះ។ អ្នកខ្លះនិយាយថា “ហេតុអ្វីបានជាអ្នកពណ៌នាពីយើងបែបនោះ? តើអ្នកមិនគិតថានេះជាការមើលងាយ និងបង្អាប់យើងទេឬ?” អ៊ីចឹងមែនទេ? បើក្រឡេកទៅមើលរឿងខ្លះដែលជនជាតិចិនធ្វើនោះ វាពិតជាសមដូចអ្វីដែលគេនិយាយមែន។ តើមានជនជាតិចិនណាម្នាក់នៅផ្សារ ឬក្នុងចំណោមប្រជាជនទូទៅដែលធ្វើការងាររបស់ខ្លួនដោយត្រឹមត្រូវនោះ? តិចតួចណាស់ ហើយសម្រាប់មនុស្សមួយចំនួនតូចដែលព្យាយាមធ្វើការងាររបស់ខ្លួនដោយត្រឹមត្រូវ នៅពេលដែលពួកគេមើលឃើញថាបរិយាកាសសង្គមមិនល្អ ហើយមិនលើកទឹកចិត្តឱ្យធ្វើល្អ ពួកគេក៏ឈប់ព្យាយាម ហើយបោះបង់ការខិតខំ។

រឿងទាំងនោះដែលពាក់ព័ន្ធនឹងភាពជាមនុស្ស មានដូចជា អាកប្បកិរិយា គំនិត និងយោបល់ដែលមនុស្សបើកសម្ដែងតាមទង្វើដែលគេធ្វើទៅលើអ្នកដទៃ ស្ថានភាព និងរឿងរ៉ាវផ្សេងៗ គឺពិតជាអាចប្រាប់ឱ្យយើងដឹងច្បាស់។ តើចំណុចទាំងនោះ ប្រាប់យើងពីអ្វី? វាអាចប្រាប់ពីរបៀបដែលមនុស្សម្នាក់អាចមើលឃើញពីចរិតលក្ខណៈរបស់មនុស្សម្នាក់ទៀត ថាតើពួកគេជាមនុស្សសមរម្យ និងទៀងត្រង់ដែរឬទេ។ តើអ្វីទៅជាភាពសមរម្យ និងភាពទៀងត្រង់? ការធ្វើតាមប្រពៃណី តើជាមនុស្សសមរម្យ និងទៀងត្រង់ឬទេ? តើភាពសុភាពរាបសារ និងសុជីវធម៌ មានន័យថាមនុស្សនោះសមរម្យ និងទៀងត្រង់ដែរឬទេ? (ទេ) តើការធ្វើតាមច្បាប់គ្រប់ចំណុចយ៉ាងតឹងរឹង មានន័យថាមនុស្សនោះសមរម្យ និងទៀងត្រង់ដែរឬទេ? (ទេ) ចំណុចទាំងអស់នេះ មិនសមរម្យ និងទៀងត្រង់ទេ។ ដូច្នេះ តើអ្វីទៅជាភាពសមរម្យ និងទៀងត្រង់? ប្រសិនបើនរណាម្នាក់ជាមនុស្សសមរម្យ និងទៀងត្រង់ មិនថាពួកគេធ្វើអ្វីក៏ដោយ ពួកគេធ្វើវាដោយស្មារតីជាក់លាក់៖ “មិនថាខ្ញុំចូលចិត្តធ្វើរឿងនេះ ឬអត់ មិនថាវាមិនស្ថិតក្នុងចំណង់ចំណូលចិត្តរបស់ខ្ញុំ ឬអត់ ឬជាអ្វីមួយដែលខ្ញុំមានចំណាប់អារម្មណ៍តិចតួចនោះទេ គេដាក់ឱ្យខ្ញុំធ្វើ នោះខ្ញុំនឹងធ្វើវាឱ្យបានល្អ។ ខ្ញុំនឹងចាប់ផ្តើមសិក្សាពីវា ហើយពេលដែលខ្ញុំច្បាស់ហើយ ខ្ញុំនឹងធ្វើវាម្តងមួយជំហាន។ នៅទីបញ្ចប់ មិនថាខ្ញុំបានសម្រេចភារកិច្ចដល់កម្រិតណាក៏ដោយ ខ្ញុំដឹងថាខ្ញុំបានខិតខំអស់ពីសមត្ថភាពហើយ»។ យ៉ាងហោចណាស់ អ្នកត្រូវតែមានឥរិយាបថ និងស្មារតីដាក់ខ្លួន។ ប្រសិនបើចាប់ពីពេលដែលអ្នកទទួលភារកិច្ចមួយ អ្នកធ្វើវាឱ្យតែរួចពីដៃ ហើយមិនខ្វល់ពីវាសូម្បីតែបន្តិច ប្រសិនបើអ្នកមិនធ្វើវាឱ្យអស់ពីចិត្ត ហើយស្វះស្វែងរកជំនួយដែលពាក់ព័ន្ធ មិនរៀបចំលម្អិត ឬសុំយោបល់ និងប្រឹក្សាជាមួយអ្នកដទៃ ហើយប្រសិនបើលើសពីនេះទៅទៀត អ្នកមិនបន្ថែមពេលវេលាដើម្បីរៀនអំពីរឿងនេះដើម្បីឱ្យអ្នកមានការរីកចម្រើនជាប្រចាំ ទទួលបាននូវជំនាញ ឬវិជ្ជាជីវៈដ៏ពូកែទេនោះ ហើយបែរជាបន្តនូវអាកប្បកិរិយាគិតថាខ្លួនឈ្លាសវៃ ធ្វើវាបាន និងប្រកាន់យកឥរិយាបថដែលធ្វើឱ្យតែបាន នោះហើយគឺជាបញ្ហានៅក្នុងភាពជាមនុស្សរបស់អ្នក។ តើនេះមិនមែនគ្រាន់តែជាការធ្វើឱ្យរួចតែពីដៃទេឬ? អ្នកខ្លះនិយាយថា “ខ្ញុំមិនចូលចិត្តទេ ពេលអ្នកប្រគល់ភារៈកិច្ចបែបនេះឱ្យខ្ញុំ”។ ប្រសិនបើអ្នកមិនចូលចិត្តទេ កុំទទួលយកវា ហើយប្រសិនបើអ្នកទទួលយកវា អ្នកគួរតែធ្វើវាដោយស្មោះអស់ពីចិត្ត និងប្រកបដោយទំនួលខុសត្រូវ។ នោះគឺជាឥរិយាបថដែលអ្នកគួរតែមាន។ តើនេះមិនមែនជាអ្វីដែលមនុស្សមានភាពជាមនុស្សធម្មតាគួរតែមានទេឬ? នេះជាអ្វីដែលគួរតែធ្វើ ក្នុងនាមជាមនុស្សសមរម្យ និងទៀងត្រង់។ នៅក្នុងទិដ្ឋភាពនៃភាពជាមនុស្សធម្មតានេះ អ្នកត្រូវការយ៉ាងហោចណាស់ ការយកចិត្តទុកដាក់ មនសិការ និងឆន្ទៈក្នុងការទទួលខុសត្រូវ រួមជាមួយនឹងឥរិយាបថដាក់ខ្លួន ស្មោះត្រង់ និងមានការទទួលខុសត្រូវ។ មានចំណុចទាំងអស់នេះ គឺគ្រប់គ្រាន់ហើយ។

មានមនុស្សគ្រប់ប្រភេទនៅក្នុងពួកជំនុំ។ អ្នកដែលស្រឡាញ់សេចក្ដីពិត គឺមានភាពជាមនុស្សល្អប្រសើរ ហើយនៅពេលដែលពួកគេបើកសម្ដែងពីនិស្ស័យពុករលួយ ពួកគេអាចកែតម្រូវបានយ៉ាងងាយ។ អ្នកដែលមិនស្រឡាញ់សេចក្ដីពិត គឺមានភាពជាមនុស្សអាក្រក់ជាងនេះ។ ប្រសិនបើមនុស្សម្នាក់មិនអនុវត្តខ្លួនឯង ហើយមិនទទួលខុសត្រូវចំពោះព្រះរាជបញ្ជាបេសកកម្មរបស់ព្រះជាម្ចាស់ តើពួកគេសមនឹងទទួលបានកិត្តិយសទេ? ភាពជាមនុស្សបែបនេះ គឺឥតបានការ និងគ្មានតម្លៃ។ វាមានភាពថោកទាប។ អ្នកជឿលើព្រះជាម្ចាស់។ ប្រសិនបើអ្នកអនុវត្តបញ្ជាបេសកកម្មជាមួយនឹងអាកប្បកិរិយាខ្ជីខ្ជា និងគ្មានទំនួលខុសត្រូវ មិនថាជាព្រះរាជបញ្ជាបេសកកម្មរបស់ព្រះជាម្ចាស់ចំពោះអ្នក ឬចំពោះពួកជំនុំនោះទេ តើអាកប្បកិរិយារបស់អ្នកគឺជាអាកប្បកិរិយាដែមនុស្សមានភាពជាមនុស្សធម្មតាគួរមានដែរឬទេ? អ្នកខ្លះប្រហែលជានិយាយថា៖ «ខ្ញុំមិនយកចិត្តទុកដាក់ខ្លាំងលើរឿងដែលបងប្អូនប្រុសស្រីឱ្យខ្ញុំធ្វើនោះទេ ប៉ុន្តែខ្ញុំធានាថាខ្ញុំនឹងទទួលបានជោគជ័យក្នុងរឿងដែលព្រះជាម្ចាស់ប្រទានឱ្យខ្ញុំធ្វើ។ តើនោះជាការលើកឡើងត្រឹមត្រូវទេ? (ទេ) តើមិនត្រឹមត្រូវដោយរបៀបណា? បុគ្គលណាដែលមិនសក្តិសម និងខ្វះគុណធម៌ ដែលភាពជាមនុស្សរបស់គេខ្វះចំណុចទាំងអស់នេះ តើគេអាចស្មោះត្រង់ចំពោះនរណាបានទេ? គ្មាននរណាម្នាក់ឡើយ។ ទោះបីជារឿងផ្ទាល់ខ្លួនគេក៏ដោយ គេនឹងក្លែងបន្លំ ហើយធ្វើឱ្យតែបង្គ្រប់កិច្ចប៉ុណ្ណោះ។ តើមនុស្សបែបនេះមិនមែនជាមនុស្សថោកទាប និងគ្មានតម្លៃទេឬ? ប្រសិនបើនរណាម្នាក់អាចអនុវត្តភារកិច្ចដែលអ្នកដទៃបង្គាប់ឱ្យពួកគេធ្វើបានដោយខ្លួនឯង ហើយប្រកបដោយការទទួលខុសត្រូវ និងគួរឱ្យគោរព តើពួកគេនឹងបំពេញព្រះរាជបញ្ជាបេសកកម្មដែលពួកគេបានទទួលយកពីព្រះជាម្ចាស់ដោយមិនល្អ យ៉ាងម៉េចនឹងកើត? ប្រសិនបើពួកគេ ជាអ្នកដែលមានសតិសម្បជញ្ញៈ និងហេតុផល យល់ពីសេចក្តីពិត នោះពួកគេមិនគួរបំពេញព្រះរាជបេសកកម្មដែលពួកគេបានទទួលយកពីព្រះជាម្ចាស់ និងភារកិច្ចរបស់ខ្លួន ប្រកបដោយលទ្ធផលមិនល្អនោះទេ។ ពួកគេប្រាកដជាធ្វើបានយ៉ាងល្អជាងអ្នកដែលគ្មានសតិសម្បជញ្ញៈ ដែលខ្វះគុណធម៌។ នោះហើយជាភាពខុសគ្នានៃចរិតលក្ខណៈរបស់ពួកគេ។ អ្នកខ្លះនិយាយថា “ខ្ញុំនឹងមិនយកចិត្តទុកដាក់ខ្លាំងទេ បើអ្នកសុំឱ្យខ្ញុំមើលថែឆ្កែ ឬឆ្មានោះ ប៉ុន្តែប្រសិនបើខ្ញុំត្រូវបានគេចាត់ចែងឱ្យធ្វើរឿងសំខាន់សម្រាប់ព្រះដំណាក់របស់ព្រះជាម្ចាស់ ខ្ញុំប្រាកដជាធ្វើឱ្យបានល្អ។” ធ្វើអ៊ីចឹងត្រឹមត្រូវទេ? (អត់ទេ) ហេតុអ្វី? បើអ្នកណាម្នាក់មានទស្សនៈត្រឹមត្រូវ មិនថារឿងធំ ឬតូច អ្វីក៏ដោយឱ្យតែជាបេសកកម្មរបស់ខ្លួន ហើយប្រសិនបើពួកគេមានចិត្តត្រឹមត្រូវ និងមានគុណធម៌ខ្ពង់ខ្ពស់ ហើយមានភាពថ្លៃថ្នូរ ហើយគួរជាទីទុកចិត្តបាន និងមានសីលធម៌ក្នុងការប្រព្រឹត្ត នោះទើបពិតជាមានតម្លៃ និងខុសពីអ្នកដទៃ។ មនុស្សបែបនេះ ដោះស្រាយរាល់បញ្ហាណាមួយដោយសុជីវធម៌ និងភាពជឿទុកចិត្តបានរបស់ពួកគេ។ ប្រសិនបើនរណាម្នាក់ដែលគ្មានសុជីវធម៌ និងសេចក្តីទុកចិត្តទេ គេនឹងនិយាយថា "ប្រសិនបើព្រះជាម្ចាស់ដាក់ព្រះរាជបញ្ជាបេសកកម្មណាមួយឱ្យខ្ញុំដោយផ្ទាល់ ខ្ញុំប្រាកដជាដោះស្រាយវាឱ្យបានល្អ" តើនោះជាសេចក្តីពិតទេ? វាគឺជាការបំភ្លើស និងបោកបញ្ឆោតបន្តិចហើយ។ តើអ្នកអាចទុកចិត្តជនដែលគ្មានសតិសម្បជញ្ញៈ ឬហេតុផលដោយរបៀបណា? ពាក្យសម្តីរបស់អ្នកគ្មានខ្លឹមសារអ្វីទាំងអស់ វាគ្រាន់តែជាល្បិចតែប៉ុណ្ណោះ។ ព្រះដំណាក់របស់ព្រះជាម្ចាស់ មានឆ្កែតូចពីរក្បាលដើម្បីយាម។ មានមនុស្សម្នាក់ត្រូវបានគេចាត់ឱ្យមើលថែឆ្កែ ម្នាក់នោះក៏មើលថែឆ្កែ ហើយថែរក្សាឆ្កែដូចជារបស់ខ្លួន។ មនុស្សម្នាក់នោះមិនសូវស្រលាញ់ឆ្កែទេ ប៉ុន្តែគេមើលថែឆ្កែបានយ៉ាងល្អ។ ពេលឆ្កែឈឺ គេព្យាបាលវា ហើយងូតទឹកឱ្យវា ហើយគេតែងតែឱ្យចំណីទាន់ពេល។ គេប្រហែលជាមិនចូលចិត្តសត្វឆ្កែទេ ប៉ុន្តែគេបានចាត់ការថែទាំសត្វឆ្កែជាបេសកកម្ម និងការទទួលខុសត្រូវរបស់គេ។ តើនេះមិនជាអ្វីដែលគួរមាននៅក្នុងភាពជាមនុស្សទេឬ? ពួកគេមានភាពជាមនុស្ស ដូច្នេះពួកគេធ្វើរឿងនេះបានល្អ។ ក្រោយមក ឆ្កែពីរក្បាលនោះ ក៏ត្រូវបានឱ្យទៅមនុស្សម្នាក់ទៀតដើម្បីមើលថែ ហើយក្នុងរយៈពេលត្រឹមតែមួយខែ ពួកវាស្គមស្គាំងគួរឱ្យអាណិត។ តើមានអ្វីកើតឡើង? គ្មាននរណាម្នាក់យកចិត្តទុកដាក់ ឬកត់សម្គាល់នៅពេលដែលសត្វឆ្កែឈឺនោះទេ ហើយអារម្មណ៍មិនល្អរបស់ពួកវា ធ្វើឱ្យពួកវាមិនចង់ស៊ីអាហារ។ នោះហើយជាមូលហេតុធ្វើឱ្យពួកវាឡើងស្គមស្គាំង នោះហើយជារបៀបដែលមនុស្សនោះមើលថែពួកវា។ តើមានភាពខុសគ្នារវាងមនុស្សទាំងពីរនេះទេ? (មាន) ត្រង់កន្លែងណា? (នៅក្នុងភាពជាមនុស្សរបស់ពួកគេ។) តើអ្នកដែលមើលថែសត្វឆ្កែបានល្អនោះ បានយល់ច្បាស់ពីសេចក្តីពិតមួយចំនួនធំដែរឬទេ? មិនប្រាកដទេ។ ហើយអ្នកដែលថែឆ្កែមិនបានល្អនោះ ក៏មិនមានន័យថាគេបានជឿលើព្រះជាម្ចាស់ខ្លីជាងនោះដែរ។ ចុះហេតុអីបានជាមានភាពខុសគ្នាខ្លាំងបែបនេះរវាងពួកគេទាំងពីរ? ព្រោះវាជាចរិតលក្ខណៈរបស់ពួកគេ វាខុសគ្នាត្រង់ហ្នឹង។ មនុស្សខ្លះគួរឱ្យទុកចិត្តបាន។ នៅពេលដែលពួកគេនិយាយទៅកាន់នរណាម្នាក់ ពួកគេនឹងទទួលខុសត្រូវដល់ទីបញ្ចប់ មិនថាពួកគេចូលចិត្តធ្វើឬអត់ទេ។ នៅពេលដែលពួកគេទទួលភារកិច្ចណាមួយ ពួកគេប្រាកដថានឹងធ្វើវាឱ្យបាន មួយជំហានម្តងៗ។ ពួកគេរស់នៅប្រកបដោយកិត្តិយសដែលអ្នកដទៃផ្តល់ឱ្យ ហើយពួកគេរស់នៅស្របតាមចិត្តរបស់ពួកគេ។ ពួកគេមានសតិសម្បជញ្ញៈ ហើយដោយហេតុនេះ ពួកគេថ្លឹងថ្លែងរាល់អ្វីៗទាំងអស់។ មនុស្សខ្លះគ្មានមនសិការ។ ពួកគេនិយាយសន្យា តែធ្វើមិនតាមសន្យាគេទេ។ ពួកគេមិននិយាយថា "គេជឿជាក់លើខ្ញុំ។ ខ្ញុំត្រូវតែធ្វើរឿងនេះឱ្យបានល្អ ដើម្បីរក្សាការជឿជាក់របស់គេ"។ នោះមិនមែនជាដួងចិត្តដែលពួកគេមានទេ ហើយនោះក៏មិនមែនជារបៀបដែលពួកគេគិតដែរ។ តើនោះមិនមែនជាភាពខុសគ្នានៃភាពជាមនុស្សទេឬ? ប្រាប់ខ្ញុំ មើល៎ តើអ្នកដែលធ្វើបានល្អនោះ យល់ថាលំបាកក្នុងការធ្វើដូច្នោះទេ? ពួកគេមិនយល់ថាជាការលំបាក ឬនឿយហត់ពេកទេ។ ពួកគេមិនបានប្រើខួរក្បាលព្យាយាមរកវិធីធ្វើរឿងនោះឱ្យបានល្អទេ ហើយពួកគេក៏មិនបានអធិដ្ឋានញឹកញាប់អំពីរឿងនោះដែរ។ ពួកគេដឹងពីក្នុងចិត្តថាអ្វីជារឿងត្រឹមត្រូវដែលត្រូវធ្វើ ដូច្នេះពួកគេសម្រេចទទួលបន្ទុកនោះ។ អ្នកដែលមិនមានឆន្ទៈទទួលបន្ទុក តែទទួលយកភារកិច្ចធ្វើដែរ នឹងយល់ឃើញថាភារកិច្ចនោះជាការរំខាននៅពេលដែលពួកគេធ្វើ។ ពួកគេខឹងនៅពេលឆ្កែព្រុស ហើយធ្វើបាបឆ្កែ ស្តីឱ្យឆ្កែថា៖ «ហ្អែង ព្រុសហ្អែ៎? តែព្រុសម្តងទៀត អញទាត់ឱ្យងាប់!» តើមិនមានភាពខុសគ្នានៃភាពជាមនុស្សត្រង់ចំណុចនេះទេ? មាន ហើយខុសគ្នាឆ្ងាយទៀត។ មនុស្សមួយចំនួន នៅពេលដែលអ្នកពឹងឱ្យធ្វើអ្វីមួយ ពួកគេនឹងធុញទ្រាន់ គិតថាជាការរំខាន ដូចជាអ្នកកំពុងដកសេរីភាពរបស់ពួកគេចេញអ៊ីចឹង។ "ការងារមួយទៀតមែនទេ? ខ្ញុំមានការងារច្រើនដែលត្រូវធ្វើរួចហើយ ខ្ញុំមិនមែនត្រេតត្រតនៅហ្នឹងទេ!" ដូច្នេះហើយ ទើបគេរកលេសគ្រប់បែបយ៉ាងដើម្បីឱ្យខ្លួនឯង រួចខ្លួន មិនចាំបាច់បំពេញតួនាទី។ ពួកគេគ្មានសតិសម្បជញ្ញៈ ឬហេតុផល ហើយក៏មិនដែលពិនិត្យមើលខ្លួនឯងដែរ ផ្ទុយទៅវិញ គេរកគ្រប់ហេតុផល និងលេសដើម្បីដកខ្លួនពីភាពជាមនុស្សមិនល្អពួកគេ។ នេះគឺជាទង្វើរបស់មនុស្សដែលមានភាពជាមនុស្សមិនល្អ។ តើមនុស្សបែបនេះអាចឈានទៅរកតថភាពនៃសេចក្ដីពិតបានទេ? (អត់ទេ) ហេតុអ្វីអត់បាន? ពួកគេមិនស្រឡាញ់សេចក្តីពិត ហើយពួកគេមិនស្រឡាញ់អ្វីដែលវិជ្ជមាន។ មិនថាអ៊ីចឹង? ពួកគេមិនមានទាំងភាពជាមនុស្សធម្មតា ទាំងតថភាពនៃសេចក្តីវិជ្ជមានផង។ ពួកគេគ្មានសារជាតិនោះក្នុងខ្លួនពួកគេទេ។ ដូច្នេះ តើអ្វីជាទំនាក់ទំនងរវាងសេចក្តីពិត និងភាពជាមនុស្សធម្មតា? តើអ្វីដែលត្រូវមាននៅក្នុងខ្លួនអ្នកដែលមានភាពជាមនុស្ស ដើម្បីឱ្យពួកគេឈានទៅរកតថភាពនៃសេចក្តីពិត និងអនុវត្តសេចក្តីពិត? ពួកគេត្រូវតែមានសតិសម្បជញ្ញៈ និងហេតុផលជាមុនសិន។ មិនថាពួកគេធ្វើអ្វីក៏ដោយ ពួកគេត្រូវតែមានអាកប្បកិរិយាត្រឹមត្រូវ ការគិតត្រឹមត្រូវ និងទស្សនៈត្រឹមត្រូវ។ លុះត្រាតែមានចំណុចទាំងអស់នេះ ទើបមនុស្សម្នាក់អាចមានភាពជាមនុស្សធម្មតាបាន ហើយទាល់តែមានភាពជាមនុស្សធម្មតា ទើបមនុស្សម្នាក់នោះអាចទទួលយក និងអនុវត្តសេចក្តីពិតបាន។

ខ. ការគ្រប់គ្រងមជ្ឈដ្ឋានជុំវិញ ខ្លួនរបស់មនុស្ស

ចំណុចទីពីរ៖ ការគ្រប់គ្រងមជ្ឈដ្ឋានជុំវិញខ្លួនរបស់មនុស្សនៅក្នុងជីវិតប្រចាំថ្ងៃ។ តើចំណុចនេះទាក់ទងនឹងផ្នែកណាខ្លះនៃភាពជាមនុស្សធម្មតា? (នេះ គឺជាផ្នែកមួយនៃបរិស្ថានរស់នៅរបស់បុគ្គលម្នាក់។) ហើយតើបរិស្ថានរស់នៅនោះ រួមមានអ្វីខ្លះ? បរិស្ថានរស់នៅរួមមានផ្នែកធំៗពីរជាចម្បង៖ គឺបរិស្ថានដែលមនុស្សម្នាក់រស់នៅ ដែលសំដៅ ត្រឹមតែ ជីវិតផ្ទាល់ខ្លួនរបស់គេ និងបរិស្ថានសាធារណៈដែលពួកគេបានប្រាស្រ័យទាក់ទងជាញឹកញាប់។ ហើយតើផ្នែកធំៗទាំងពីរនេះរួមមានអ្វីខ្លះឱ្យជាក់លាក់? គឺបែបបទរស់នៅរបស់បុគ្គលម្នាក់ ក៏ដូចជាការគ្រប់គ្រងអនាម័យ និងបរិស្ថានរបស់ពួកគេ។ បើបែងចែកឱ្យកាន់តែលម្អិតទៀត តើបែបបទរស់នៅរបស់បុគ្គលម្នាក់រួមមានអ្វីខ្លះ? គឺការងារ និងការសម្រាក របបអាហារ និងកិច្ចការនានាដូចជា ការថែរក្សាសុខភាពប្រចាំថ្ងៃ និងចំណេះដឹងទូទៅអំពីជីវិតប្រចាំថ្ងៃ។ យើងនឹងចាប់ផ្ដើមពីចំណុចទីមួយ គឺការងារ និងការសម្រាក។ ការងារ និងការសម្រាក គួរតែត្រូវបានអនុវត្តឱ្យបាន ទៀងទាត់ និងទៅតាមកាលវិភាគ។ លើកលែងតែករណីពិសេសដែលតម្រូវឱ្យពួកគេនៅដល់យប់ជ្រៅ ឬ ឬធ្វើការថែមម៉ោងដើម្បីបំពេញការងារតែប៉ុណ្ណោះ មិនដូច្នោះការងារ និងការសម្រាកគឺជារឿងដែលត្រូវ ធ្វើឱ្យបាន ទៀងទាត់ និងទៅតាមកាលវិភាគ។ នោះគឺជារបៀបត្រឹមត្រូវ។ មានមនុស្សមួយចំនួនដែលចូលចិត្តនៅយប់ជ្រៅ។ ពួកគេមិនចូលគេងពីក្បាលព្រលប់ទេ ប៉ុន្តែធ្វើឱ្យខ្លួនឯងរវល់ជាមួយនឹងរឿងនេះ រឿងនោះ គ្រប់រឿង។ ពួកគេមិនចូលគេងរហូតដល់អ្នកដទៃក្រោកពីគេង ហើយចាប់ផ្ដើមធ្វើការងាររបស់ពួកគេតាំងពីព្រឹកព្រលឹម រហូតដល់ម៉ោងគេចូលគេងវិញទៀតទើបពួកគេក្រោកឡើង ហើយចាប់ផ្ដើមធ្វើការ។ តើគ្មានមនុស្សប្រភេទនោះទេឬ? តែងតែមិនស៊ីចង្វាក់ជាមួយអ្នកដទៃ តែងតែធ្វើខ្លួនប្លែកៗពីគេរហូត ពោលគឺមនុស្សប្រភេទនេះមិនសូវមានវិចារណញ្ញាណប្រក្រតីនោះទេ។ ក្នុងស្ថានភាពធម្មតា ចង្វាក់ជីវិតរបស់មនុស្សគ្រប់គ្នាគួរតែស្របគ្នា មិនថាមានករណីពិសេសបែបណាក៏ដោយ។ តើចំណុចបន្ទាប់គឺជាអ្វី? (របបអាហារ។) តម្រូវការ របបអាហារនៃភាពជាមនុស្សធម្មតាគឺងាយស្រួលសម្រេចបាន មិនអ៊ីចឹង? (មែនហើយ។) ចំណុចនេះគឺងាយស្រួល។ ក៏ប៉ុន្តែ មិនមានមនុស្សនៅតែមានទស្សនៈខុសឆ្គងមួយចំនួនជុំវិញ របបអាហារនេះទេឬ? អ្នកខ្លះនិយាយថា៖ «យើងជឿលើព្រះជាម្ចាស់ ហើយអ្វីៗទាំងអស់ស្ថិតក្នុងព្រះហស្ដរបស់ទ្រង់។ គ្មានរបៀបហូបអាហារណាដែលអាចធ្វើឱ្យមនុស្សម្នាក់ឈឺក្រពះឡើយ។ យើងចង់ញ៉ាំអី ញ៉ាំហ្នឹង ស្រេចនឹងចិត្តដោយសេរី។ វាមិនមែនជាបញ្ហាទេ ដោយមានព្រះជាម្ចាស់ការពារយើងហើយ»។ តើមិនមានមនុស្សដែលមានការយល់ឃើញបែបនេះទេឬ? តើការយល់ឃើញបែបនេះមិនមានភាពខុសឆ្គងខ្លះទេឬ? ការយល់ឃើញបែបនោះគឺមិនប្រក្រតីឡើយ អ្នកដែលមានការយល់ឃើញបែបនេះគឺមានការគិតមិនប្រក្រតីទេ។ អ្នកខ្លះទៀតច្រឡំចំណេះដឹងទូទៅធម្មតាសម្រាប់ការរស់នៅ ជាមួយនឹងការគិតគូរដល់សាច់ឈាម។ ពួកគេជឿថា ការយកចិត្តទុកដាក់ចំពោះចំណេះដឹងទូទៅសម្រាប់ការរស់នៅ គឺជាការគិតគូរដល់សាច់ឈាម។ តើមិនមានមនុស្សដែលជឿបែបនោះទេឬ? (មាន។) ឧទាហរណ៍ មនុស្សមួយចំនួនមានបញ្ហាក្រពះ ហើយមិនហូបអាហារហឹរ ឬអាហារដែលធ្វើទុក្ខនោះទេ។ មានអ្នកខ្លះនិយាយទៅកាន់ពួកគេថា៖ «នោះគឺជាចំណង់ចំណូលចិត្តផ្នែកអាហាររបស់អ្នកទេ អ្នកកំពុងតែគិតគូរដល់សាច់ឈាមហើយ។ អ្នកត្រូវតែបះបោរប្រឆាំងនឹងវា។ មានកន្លែងខ្លះដែលអ្នកទៅដល់ មានតែអាហារប្រភេទនោះទេ ហើយអ្នកនឹងត្រូវតែហូបវា។ មិនហូបម៉េចកើត?» តើមិនមានមនុស្សដែលមានការយល់ឃើញបែបនោះទេឬ? (មាន។) មនុស្សមួយចំនួនហូបអាហារខ្លះមិនបានទេ តែប្រឹងជម្នះហូប រហូតដល់ឈឺ ដើម្បីគ្រាន់តែបះបោរប្រឆាំងនឹងសាច់ឈាម។ ខ្ញុំនិយាយថា៖ «អ្នកអាចមិនហូបវាក៏បានដែរ ប្រសិនបើអ្នកមិនចង់។ គ្មានពីណាគេទៅថ្កោលទោសអ្នកទេ ប្រសិនបើអ្នកមិនហូប»។ ពួកគេនិយាយថា៖ «ទេ ខ្ញុំត្រូវតែហូប!» ក្នុងករណីនោះ ការដែលគេឈឺ គឺសមនឹងទទួលហើយ។ ពួកគេនាំរឿងដាក់ខ្លួនឯង។ ពួកគេបង្កើតបទប្បញ្ញត្តិឱ្យខ្លួនឯង ដូច្នេះត្រូវតែអនុវត្តតាមដោយខ្លួនឯងដែរ។ ដូច្នេះ តើការមិនហូបរបស់នោះជារឿងខុសមែនទេ? (ទេ) មិនខុសនោះទេ។ អ្នកខ្លះទៀតដែលមានបញ្ហាសុខភាពពិសេស គឺអាលែកហ្ស៊ីនឹងអាហារមួយចំនួន។ ពួកគេត្រូវតែចៀសវាងរបស់ទាំងនោះ ហើយមិនហូបវាឡើយ។ អ្នកខ្លះអាលែកហ្ស៊ីនឹងម្ទេស ដូច្នេះពួកគេមិនគួរហូបវាទេ ប៉ុន្តែពួកគេនៅតែជម្នះចង់ហូប។ ពួកគេនៅតែហូបវា ដោយជឿជាក់ថា នោះហើយគឺជាអ្វីដែលហៅថាការបះបោរប្រឆាំងនឹងសាច់ឈាម។ តើនោះមិនមែនជាការយល់ឃើញខុសឆ្គងទេឬ? វាជាការយល់ខុសហើយ។ ប្រសិនបើគេមិនអាចហូបអ្វីមួយបាន ពួកគេមិនគួរហូបវាឡើយ។ តើពួកគេកំពុងតែប្រឆាំងនឹងរាងកាយរបស់ខ្លួនដើម្បីអ្វី? តើនោះមិនមែនជាការធ្វើអ្វីដោយមិនគិតពិចារណារបស់ពួកគេទេឬ? (មែនហើយ។) វាមិនចាំបាច់ត្រូវអនុវត្តតាមបទប្បបញ្ញត្តិនោះទេ ហើយក៏មិនចាំបាច់ត្រូវទៅប្រឆាំងនឹងសាច់ឈាមខ្លួនឯងបែប នោះដែរ។ មនុស្សម្នាក់ៗមានស្ថានភាពរាងកាយរៀងៗខ្លួន៖ អ្នកខ្លះមានក្រពះមិនល្អ អ្នកខ្លះមានបេះដូងខ្សោយ អ្នកខ្លះខ្សោយភ្នែក អ្នកខ្លះងាយបែកញើស អ្នកខ្លះមិនដែលបែកញើសសោះ។ ស្ថានភាពរបស់មនុស្សម្នាក់ៗគឺខុសៗគ្នា អ្នកត្រូវតែសម្របខ្លួនឱ្យត្រូវនឹងស្ថានភាពផ្ទាល់ខ្លួនរបស់អ្នក។ មានប្រយោគមួយដែលអាចតំណាងឱ្យករណីទាំងនេះបាន គឺ៖ រៀនខ្លះៗពីបំនិនជីវិត។ តើ «សតិសម្បជញ្ញៈ» នៅត្រង់នេះមានន័យដូចម្ដេច? វាមានន័យថា អ្នកត្រូវដឹងថាអ្វីដែលហូបទៅបង្កគ្រោះថ្នាក់ដល់អ្នក ហើយអ្វីដែលហូបទៅល្អដល់អ្នក។ ប្រសិនបើរបស់អ្វីមួយមិនឆ្ងាញ់ ប៉ុន្តែវាល្អសម្រាប់សុខភាពរបស់អ្នក នោះអ្នកត្រូវតែហូបវា ដើម្បីសុខភាព។ ប្រសិនបើរបស់អ្វីមួយឆ្ងាញ់ ប៉ុន្តែហូបហើយអ្នកឈឺ នោះកុំហូបវាឱ្យសោះ។ នោះហើយគឺជាសតិសម្បជញ្ញៈ។ លើសពីនេះទៅទៀត មនុស្សក៏ត្រូវ ដឹងពីសតិសម្បជញ្ញៈសាមញ្ញៗមួយចំនួនដើម្បីថែរក្សាសុខភាពផងដែរ។ នៅក្នុងរដូវទាំងបួនក្នុងមួយឆ្នាំៗ ចូរឱ្យពេលវេលា អាកាសធាតុ និងរដូវកាលកំណត់នូវអ្វីដែលអ្នកហូប នេះគឺជាគោលការណ៍ដ៏ចម្បងមួយ។ ចូលកុំប្រឆាំងនឹងរាងកាយរបស់អ្នក នេះគឺជាគំនិត និងការយល់ឃើញដែលមនុស្សដែលមានភាពជាមនុស្សធម្មតាគួរតែមាន។ មនុស្សមួយចំនួនមានជំងឺរលាកពោះវៀន ហើយរាករូសនៅពេលដែលពួកគេហូបអាហារដែលធ្វើទុក្ខ។ ដូច្នេះ ចូរកុំហូបអាហារទាំងនោះ។ ប៉ុន្តែអ្នកខ្លះនិយាយថា៖ «ខ្ញុំមិនខ្លាចទេ។ ព្រះជាម្ចាស់ការពារខ្ញុំហើយ» ហើយជាលទ្ធផល ក៏រាករូសក្រោយពេលហូបអាហាររួច។ ពួកគេថែមទាំងនិយាយថា នោះគឺជាការដែលព្រះជាម្ចាស់កំពុងតែដាក់ពួកគេឱ្យឆ្លងកាត់ការល្បងល និងបន្សុទ្ធពួកគេ។ តើពួកគេមិនមែនជាមនុស្សហួសហេតុទេឬ? ប្រសិនបើពួកគេមិនមែនជាមនុស្សហួសហេតុទេ នោះពួកគេគឺជាមនុស្សល្មោភស៊ីដ៏សែនអាក្រក់ ដែលហូបដោយគ្មានគិតពីផលវិបាកឡើយ។ មនុស្សប្រភេទនេះមានបញ្ហាច្រើនណាស់។ ពួកគេមិនអាចគ្រប់គ្រងសេចក្តីឃ្លានរបស់ខ្លួនបាន ហើយបែរជានិយាយថា៖ «ខ្ញុំមិនខ្លាចទេ។ ព្រះជាម្ចាស់នឹងការពារខ្ញុំ!» តើការយល់ឃើញរបស់ពួកគេចំពោះបញ្ហានេះយ៉ាងម៉េចដែរ? ការយល់ឃើញនេះ គឺខុសឆ្គង ពួកគេមិនយល់ពីសេចក្ដីពិតទេ ប៉ុន្តែអនុវត្តវាទាំងងងឹតងងល់។ ពួកគេមានជំងឺរលាកពោះវៀន ប៉ុន្តែហូបផ្តេសផ្តាស ហើយនៅពេលដែលពួកគេរាករូសជាលទ្ធផល ពួកគេបែរជានិយាយថា នោះគឺជាការដែលព្រះជាម្ចាស់កំពុងតែដាក់ពួកគេឱ្យឆ្លងកាត់ការល្បងល និងបន្សុទ្ធពួកគេទៅវិញ តើនោះមិនមែនជាការអនុវត្តបទប្បញ្ញត្តិទាំងងងឹតងងល់ទេឬ? ចំពោះមនុស្សហួសហេតុបែបនេះ ដែលនិយាយពាក្យសម្តីផ្តេសផ្តាសបែបនេះ តើនោះមិនមែនជាការប្រមាថព្រះជាម្ចាស់ទេឬ? តើព្រះវិញ្ញាណបរិសុទ្ធនឹងធ្វើការនៅក្នុងខ្លួនមនុស្សដ៏គួរឱ្យអស់សំណើចបែបនេះដែរទេ? (ទេ) ប្រសិនបើអ្នកមិនយល់ពីសេចក្ដីពិតទេ អ្នកមិនត្រូវអនុវត្តបទប្បញ្ញត្តិទាំងងងឹតងងល់ឡើយ។ តើព្រះជាម្ចាស់នឹងដាក់នរណាម្នាក់ឱ្យឆ្លងកាត់ការល្បងលដោយមិនរើសមុខដែរឬទេ? ពិតជាមិនមែនឡើយ។ អ្នកមិនទាំងមានលក្ខណៈសម្បត្តិគ្រប់គ្រាន់សម្រាប់រឿងនោះផង កម្ពស់របស់អ្នកមិនទាន់គ្រប់គ្រាន់ ដូច្នេះហើយ ព្រះជាម្ចាស់នឹងមិនដាក់អ្នកឱ្យឆ្លងកាត់ការល្បងលឡើយ។ នរណាម្នាក់ដែលមិនដឹងថាអាហារណា ធ្វើឱ្យពួកគេឈឺ គឺជាមនុស្សល្ងង់ខ្លៅដែលមានបញ្ញាមិនប្រក្រតី។ តើមនុស្សដែលមានវិចារណញ្ញាណ និងបញ្ញាមិនប្រក្រតី អាចយល់ពីព្រះរាជបំណងរបស់ព្រះជាម្ចាស់បានដែរឬទេ? តើពួកគេអាចយល់ពីសេចក្ដីពិតបានដែរឬទេ? (ទេ) ដូច្នេះ តើព្រះជាម្ចាស់នឹងដាក់មនុស្សបែបនេះឱ្យឆ្លងកាត់ការល្បងលដែរឬទេ? ទេ ទ្រង់នឹងមិនធ្វើដូច្នោះឡើយ។ នោះហើយគឺជាអ្វីដែលហៅថា ខ្វះវិចារណញ្ញាណ ហើយនិយាយផ្តេសផ្តាស។ មានគោលការណ៍ជាច្រើនចំពោះការល្បងលមនុស្សរបស់ព្រះជាម្ចាស់ គឺសំដៅលើមនុស្សដែលស្រឡាញ់សេចក្ដីពិត និងដេញតាមសេចក្ដីពិត សំដៅលើមនុស្សដែលព្រះជាម្ចាស់នឹងប្រើប្រាស់ ហើយដែលអាចធ្វើបន្ទាល់ថ្វាយទ្រង់បាន។ ទ្រង់ដាក់មនុស្សដែលមានជំនឿពិត ដែលអាចដើរតាមទ្រង់ និងធ្វើបន្ទាល់ថ្វាយទ្រង់ ឱ្យឆ្លងកាត់ការល្បងល។ គ្មាននរណាម្នាក់ដែលស្វែងរកតែសេចក្តីសុខស្រួល និងការសប្បាយ ហើយមិនដេញតាមសេចក្ដីពិតទាល់តែសោះ ហើយជាពិសេស គ្មាននរណាម្នាក់ដែលមានការយល់ឃើញខុសឆ្គង នឹងមានកិច្ចការរបស់ព្រះវិញ្ញាណបរិសុទ្ធឡើយ។ បើដូច្នោះមែន តើព្រះជាម្ចាស់នឹងដាក់ពួកគេឱ្យឆ្លងកាត់ការល្បងលដែរឬទេ? នោះគឺជារឿងដែលមិនអាចទៅរួចជាដាច់ខាត។

មនុស្សមួយចំនួនអាចរកបាននូវឱសថបុរាណចិន ឬអាហារបំប៉នសុខភាព ដែលពួកគេទទួលទានផ្ដេសផ្ដាស។ ស្ត្រីមួយចំនួនតែងតែលាបផលិតផលការពារស្បែក ដែលធ្វើឱ្យស្បែកស និងតឹងនៅលើផ្ទៃមុខរបស់ពួកគេ។ ពួកគេចំណាយពេលពីរម៉ោងជារៀងរាល់ថ្ងៃដើម្បីតុបតែងមុខ និងបីម៉ោងដើម្បីលាងសម្អាតវាចេញ ហើយនៅទីបំផុតក៏បានបំផ្លាញស្បែករបស់ពួកគេរហូតដល់មើលលែងស្គាល់។ ពួកគេថែមទាំងនិយាយថា៖ «គ្មាននរណាម្នាក់អាចយកឈ្នះលើច្បាប់ធម្មជាតិនៃភាពចាស់ជរាដែលធ្វើឱ្យសម្រស់បាត់បង់បានឡើយ សូមមើលស្បែកចាស់របស់ខ្ញុំនេះចុះ!» ការពិតគឺថា ពួកគេនឹងមិនមើលទៅចាស់ខ្លាំងបែបនេះទេ ប្រសិនបើពួកគេមិនបានបន្តធ្វើផ្តេសផ្តាសលើផ្ទៃមុខរបស់ពួកគេទេនោះ គឺការលាបផលិតផលទាំងនោះហើយដែលធ្វើឱ្យពួកគេចាស់។ តើអ្នកគិតយ៉ាងណាចំពោះរឿងនោះ? (ពួកគេនាំរឿងដាក់ខ្លួន។) សមមុខពួកគេហើយ! មានចំណេះដឹងមួយចំនួនដែលមនុស្សគ្រប់គ្នាដឹង សម្រាប់ការរស់នៅក្នុងភាពជាមនុស្សធម្មតា ហើយមនុស្សម្នាក់ត្រូវតែយល់ដឹងឱ្យបានច្បាស់ ដូចជាចំណេះដឹងដែលគ្រប់គ្នាសុទ្ធតែដឹងអំពីការថែរក្សាសុខភាព និងការបង្កាជំងឺជាដើម៖ ឧទាហរណ៍ ការដែលប្រអប់ជើងត្រជាក់គឺងាយនឹងធ្វើឱ្យឈឺខ្នង ឬរបៀបដែលមនុស្សម្នាក់គួរតែព្យាបាលជំងឺភ្នែកមើលជិតមិនច្បាស់ដែលកើតឡើងមុនអាយុ ឬអ្វីដែលជាផលប៉ះពាល់នៃការអង្គុយនៅមុខកុំព្យូទ័រយូរពេក។ មនុស្សម្នាក់គួរតែយល់ដឹងខ្លះៗអំពីការថែទាំសុខភាពដែលមនុស្សគ្រប់គ្នាដឹងបែបនេះ។ អ្នកខ្លះអាចនិយាយថា៖ «ដើម្បីជឿលើព្រះជាម្ចាស់ អ្នកគ្រាន់តែត្រូវអានព្រះបន្ទូលរបស់ទ្រង់ប៉ុណ្ណោះ។ តើការរៀនសូត្រនូវចំណេះដឹងថែទាំសុខភាពដែលមនុស្សគ្រប់គ្នាដឹងទាំងអស់នោះមានប្រយោជន៍អ្វី? អាយុជីវិតរបស់មនុស្សម្នាក់ត្រូវបានកំណត់ដោយព្រះជាម្ចាស់ គ្មានចំណេះដឹងថែទាំសុខភាពណាមួយអាចជួយបានឡើយ។ ដល់ពេលដែលអ្នកត្រូវស្លាប់ គ្មានអ្នកណាម្នាក់អាចសង្គ្រោះអ្នកបានទេ»។ ពាក្យនេះមើលមួយភ្លែតទៅហាក់ដូចជាត្រឹមត្រូវ ប៉ុន្តែតាមពិតទៅ វារាងមិនសមហេតុផលបន្តិច។ នេះគឺជាអ្វីដែលមនុស្សណាម្នាក់គ្មានការយល់ដឹងខាងវិញ្ញាណនឹងនិយាយ។ ពួកគេរៀននិយាយពាក្យពេចន៍ និងគោលលទ្ធិចាស់ៗដែលគេនិយាយតៗគ្នា ហើយហាក់ដូចជាយល់ដឹងខាងវិញ្ញាណណាស់ ទាំងដែលតាមការពិត ពួកគេគ្មានការយល់ដឹងពីភាពបរិសុទ្ធទាល់តែសោះ។ ពួកគេព្យាយាមអនុវត្តបទប្បញ្ញត្តិទាំងងងឹតងងល់នៅពេលមានរឿងកើតឡើងចំពោះពួកគេ ដោយនិយាយយ៉ាងពីរោះតាមដែលអាចធ្វើបាន ដោយមិនបានអនុវត្តសេចក្ដីពិតណាមួយឡើយ។ ឧទាហរណ៍ អ្នកខ្លះអាចប្រាប់ពួកគេថា បបរពោតមានជីវជាតិ ហើយវាល្អសម្រាប់សុខភាព។ ពាក្យនោះមិនចូលត្រចៀកពួកគេទេ។ ប៉ុន្តែភ្លាមៗនៅពេលដែលពួកគេឮនរណាម្នាក់និយាយថា សាច់ជ្រូកខល្អសម្រាប់សុខភាព ពួកគេនឹងបរិភោគវារហូតដល់ឆ្អែតនៅពេលក្រោយដែលពួកគេឃើញវា ដោយនិយាយទាំងកំពុងទំពារថា៖ «តើខ្ញុំអាចធ្វើអ្វីបាន? ខ្ញុំត្រូវតែបរិភោគរបស់នេះ វាគឺដើម្បីសុខភាពរបស់ខ្ញុំ!» តើនោះមិនមែនជាពាក្យសម្តីបោកបញ្ឆោតទេឬ? (មែនហើយ។) គឺវាជាការបោកបញ្ឆោត។ ការមាននូវអ្វីដែលមនុស្សមានភាពជាមនុស្សធម្មតាគួរតែមាន ការដឹងនូវអ្វីដែលមនុស្សគួរតែដឹង ការដឹងនូវអ្វីដែលមានសម្រាប់ដឹងនៅដំណាក់កាលនៃជីវិតដែលត្រូវនឹងអាយុរបស់អ្នក នោះហើយគឺជាអ្វីដែលហៅថាការមានភាពជាមនុស្សធម្មតា។ មនុស្សមួយចំនួននៅអាយុខ្ទង់ម្ភៃឆ្នាំបរិភោគផ្ដេសផ្ដាស។ ពួកគេនឹងបរិភោគដុំទឹកកកនៅថ្ងៃដែលត្រជាក់ខ្លាំង។ មនុស្សចាស់ទុំរបស់ពួកគេភ័យខ្លាចនៅពេលឃើញបែបនោះ ហើយជំរុញឱ្យពួកគេឈប់ ដោយប្រាប់ពួកគេថា ពួកគេនឹងឈឺពោះ។ ពួកគេនិយាយថា៖ «ឈឺពោះឬ? ខ្ញុំមិនអីទេ មើលមកខ្ញុំចុះ រាងកាយខ្ញុំមាំមួនណាស់!» ពួកគេមិនយល់អំពីរឿងបែបនេះឡើយនៅវ័យរបស់ពួកគេ។ ចាំមើលរហូតដល់ពួកគេមានអាយុសែសិបឆ្នាំ សឹមយើងឱ្យដុំទឹកកកមួយដុំទៅពួកគេបរិភោគ។ តើពួកគេនឹងបរិភោគវាដែរឬទេ? (ទេ) ហើយនៅពេលដែលពួកគេមានអាយុហុកសិបឆ្នាំ ភ្លេចរឿងបរិភោគទឹកកកទៅ ពួកគេនឹងខ្លាចសូម្បីតែនៅក្បែរវា។ ភាពត្រជាក់របស់វានឹងខ្លាំងពេកដែលរាងកាយរបស់ពួកគេមិនអាចទ្រាំបាន។ នោះហើយដែលហៅថាបទពិសោធ គឺការរៀនមេរៀនជីវិត។ ប្រសិនបើអ្នកណាម្នាក់មានអាយុហុកសិបឆ្នាំហើយនៅតែមិនដឹងថាក្រពះរបស់ពួកគេមិនអាចទ្រាំទ្រនឹងដុំទឹកកកច្រើនពេកបាន មិនដឹងថារាងកាយរបស់ពួកគេមិនអាចទទួលយកវាបាន មិនដឹងថាវានឹងធ្វើឱ្យពួកគេឈឺ តើនោះហៅថាអ្វី? តើពួកគេខ្វះ ភាពជាមនុស្សធម្មតាមែនទេ? ពួកគេគឺខ្វះបទពិសោធជីវិត។ ប្រសិនបើអ្នកណាម្នាក់ដែលមានអាយុហុកសិបឆ្នាំជាងហើយនៅតែមិនដឹងថាភាពត្រជាក់មិនល្អសម្រាប់ខ្នង មិនដឹងថាការដែលប្រអប់ជើងត្រជាក់ធ្វើឱ្យឈឺខ្នង ដូច្នេះ តើពួកគេរស់នៅបានយ៉ាងដូចម្ដេចក្នុងរយៈពេលហុកសិបឆ្នាំជាងនោះ? ពួកគេច្បាស់ជាបានដោះស្រាយរឿងទាំងនោះឲ្យតែបានបានប៉ុណ្ណោះ។ មនុស្សមួយចំនួនយល់ដឹងពីរឿងរ៉ាវជាច្រើនដែលមនុស្សគ្រប់គ្នាដឹង ស្ដីអំពីជីវិត នៅពេលដែលពួកគេឈានចូលដល់វ័យសែសិបឆ្នាំជាង៖ ឧទាហរណ៍ ចំណេះដឹងអំពីសុខភាពដែលមនុស្សគ្រប់គ្នាដឹង ហើយពួកគេមានទស្សនៈត្រឹមត្រូវមួយចំនួនទាក់ទងនឹងវត្ថុធាតុ លុយកាក់ និងការងារ ហើយទាក់ទងនឹងសាច់ញាតិរបស់ពួកគេ កិច្ចការលោកិយ និងជីវិតជាដើម។ ពួកគេមានការយល់ដឹងដ៏បរិសុទ្ធអំពីរឿងទាំងនេះ ហើយទោះបីជាពួកគេមិនជឿលើព្រះជាម្ចាស់ក៏ដោយ ក៏ពួកគេនៅតែយល់ដឹងពីរឿងទាំងនេះបានប្រសើរជាងអ្នកដែលមានវ័យក្មេងជាងពួកគេបន្តិចដែរ។ ទាំងនេះគឺជាមនុស្សដែលដឹងខុសត្រូវ ជាពួកអ្នកដែលមានការគិតប្រក្រតី។ ក្នុងរយៈពេលពីរទសវត្សរ៍ដែលពួកគេបានរស់នៅចាប់តាំងពីអាយុខ្ទង់ម្ភៃឆ្នាំមក ពួកគេបានយល់ដឹងពីរឿងរ៉ាវជាច្រើន ដែលរឿងរ៉ាវខ្លះជិតទៅនឹងសេចក្ដីពិត។ នេះបង្ហាញថាពួកគេជាមនុស្សដែលមានសមត្ថភាពក្នុងការយល់ដឹង ជាមនុស្សដែលមានគុណសម្បត្តិល្អ។ ហើយប្រសិនបើពួកគេជាអ្នកដែលដេញតាមសេចក្ដីពិត ការចូលទៅក្នុងតថភាពនៃសេចក្ដីពិតរបស់ពួកគេនឹងប្រព្រឹត្តទៅបានលឿនជាងមុន ពីព្រោះពួកគេបានឆ្លងកាត់បទពិសោធជាច្រើនក្នុងរយៈពេលម្ភៃឆ្នាំនោះ ហើយទទួលបាននូវរឿងវិជ្ជមានមួយចំនួន។ បទពិសោធរបស់ពួកគេនឹងស្របគ្នាជាមួយតថភាពនៃសេចក្ដីពិតដែលព្រះជាម្ចាស់មានបន្ទូល។ យ៉ាងណាម៉ិញ ប្រសិនបើមានការខ្វះខាតច្រើននៅក្នុងភាពជាមនុស្សរបស់បុគ្គលនោះ ហើយពួកគេគ្មានទស្សនៈត្រឹមត្រូវ ឬការគិតបែបភាពជាមនុស្សធម្មតា ហើយក៏គ្មាន បញ្ញានៃភាពជាមនុស្សធម្មតាទាក់ទងនឹងជីវិត និងទាក់ទងនឹងមនុស្ស ព្រឹត្តិការណ៍ និងរឿងរ៉ាវដែលកើតឡើងក្នុងរយៈពេលម្ភៃឆ្នាំនោះទេ នោះពួកគេនឹងបានរស់នៅក្នុងឆ្នាំទាំងនោះដោយឥតប្រយោជន៍។ នៅកន្លែងជាច្រើនដែលខ្ញុំបានទៅ ខ្ញុំបានរកឃើញថា បងប្អូនស្រីចាស់ៗមួយចំនួនមិនចេះធ្វើម្ហូបទេ។ ពួកគេមិនអាចសូម្បីតែរៀបចំអាហារដែលមានតុល្យភាពបានផង។ ពួកគេស្លជាសម្លទឹកនូវអ្វីដែលគួរតែជាសម្លឆា ហើយស្លជាសម្លឆានូវអ្វីដែលគួរតែជាសម្លទឹក។ បន្លែផ្លែឈើផ្លាស់ប្ដូរទៅតាមរដូវកាល ប៉ុន្តែនៅលើតុរបស់ពួកគេតែងតែមានម្ហូបដដែលៗ។ តើមានរឿងអ្វីកើតឡើងនៅទីនោះ? នោះគឺជាការខ្វះបញ្ញាពិតប្រាកដ មែនទេ? ពួកគេខ្វះគុណសម្បត្តិនៃភាពជាមនុស្សធម្មតា។ ពួកគេមិនអាចសូម្បីតែចម្អិនបន្លែបង្ការដែលពួកគេមាននៅក្នុងជីវភាពរស់នៅប្រចាំថ្ងៃបានផង ដូចជាស្ពៃក្ដោប និងដំឡូងបារាំងជាដើម។ ពួកគេមិនអាចបំពេញភារកិច្ចដ៏សាមញ្ញបំផុតបាន ហើយមិនអាចសម្រេចវាបានឡើយ។ តើពួកគេបានរស់នៅឱ្យតែបានបានក្នុងរយៈពេលហាសិប ឬហុកសិបឆ្នាំចុងក្រោយនេះដោយរបៀបណា? តើអាចទៅរួចទេដែលថាដួងចិត្តរបស់ពួកគេមិនបានទាមទារអ្វីពីជីវិតរបស់ពួកគេសោះ? ប្រសិនបើអ្នកណាម្នាក់មិនអាចទាញយកបទពិសោធពីអ្វីដែលពួកគេធ្វើបានទេ ដូច្នេះតើមនុស្សបែបនោះអាចបំពេញភារកិច្ចអ្វីបានល្អទៅ? ការពិតគឺថា មនុស្សអាចរៀនធ្វើអ្វីៗបាន ប្រសិនបើពួកគេគ្រាន់តែយកចិត្តទុកដាក់ និងហ្វឹកហាត់មួយរយៈ។ ប្រសិនបើអ្នកណាម្នាក់នៅតែមិនអាចធ្វើអ្វីមួយបានបន្ទាប់ពីបានរៀនសូត្រអស់រយៈពេលជាច្រើនឆ្នាំ នោះបញ្ញា និងគុណសម្បត្តិរបស់ពួកគេច្បាស់ជាអន់ខ្លាំងណាស់!

ឥឡូវនេះ ចូរយើងនិយាយបន្តិចអំពីការគ្រប់គ្រងអនាម័យ។ ថ្មីៗនេះខ្ញុំបានទៅកន្លែងពីរ ដែលបរិស្ថានជុំវិញផ្ទះនៅទីនោះរញ៉េរញ៉ៃខ្លាំងណាស់។ ដើមឡើយ អ្វីៗទាំងអស់នៅទីនោះមានសណ្ដាប់ធ្នាប់ល្អណាស់ ដូច្នេះតើកន្លែងទាំងនោះក្លាយទៅជា «ទ្រុងជ្រូក» បែបនេះដោយរបៀបណា? មូលហេតុគឺថាមនុស្សនៅទីនោះមិនចេះរៀបចំចាត់ចែងទេ។ ពួកគេគ្មានការដឹងខ្លួន និងការទាមទារផ្នែកអនាម័យរបស់ភាពជាមនុស្សធម្មតាឡើយ។ វាមិនមែនគ្រាន់តែថាពួកគេខ្ជិលច្រអូសនោះទេ លើសពីនេះទៅទៀត ពួកគេបានស៊ាំនឹងការរស់នៅក្នុងលក្ខខណ្ឌបែបនេះហើយ។ ពួកគេបោះចោលសំរាមនៅលើដី និងដាក់របស់របរនៅពាសវាលពាសកាល ដោយគ្មានច្បាប់ទម្លាប់ ឬការដាក់កំហិតឡើយ។ នៅពេលដែលពួកគេបានសម្អាតកន្លែងណាមួយហើយ ពួកគេអាចរក្សាវាឱ្យស្អាតបានត្រឹមតែមួយថ្ងៃ ឬពីរថ្ងៃប៉ុណ្ណោះ ប៉ុន្មានថ្ងៃក្រោយមក វាក៏រញ៉េរញ៉ៃ និងកខ្វក់លើសដើម ដែលពិបាកមើលខ្លាំងណាស់។ ប្រាប់ខ្ញុំមកមើល៍ តើបរិស្ថានបែបនោះហៅថាអ្វី? ហើយមនុស្សនៅទីនោះអាចបរិភោគយ៉ាងឆ្អែតឆ្អន់ និងគេងលក់នៅក្នុងលក្ខខណ្ឌបែបនេះ តើពួកគេជាមនុស្សប្រភេទណា? ពួកគេដូចជាជ្រូកអ៊ីចឹង មែនទេ? ពួកគេគ្មានការដឹងខ្លួន ហើយមិនយល់អ្វីទាំងអស់អំពីអនាម័យ អំពីបរិស្ថានរបស់ពួកគេ អំពីរចនាសម្ព័ន្ធ និងអំពីការគ្រប់គ្រង។ ពួកគេមិនបានកត់សម្គាល់វាទេ ទោះបីជាវាកខ្វក់ ឬរញ៉េរញ៉ៃយ៉ាងណាក៏ដោយ។ វាមិនរំខានពួកគេទេ ពួកគេមិនខ្វល់ខ្វាយ និងមិនរវីរវល់អំពីវាឡើយ។ ពួកគេបន្តរស់នៅដូចដែលពួកគេធ្លាប់រស់នៅដោយគ្មានភាពច្បាស់លាស់ និងដោយគ្មានការទាមទារ។ កន្លែងខ្លះមានអនាម័យ និងរក្សាបរិស្ថានបានយ៉ាងល្អ ហើយអ្នកអាចនឹងគិតថាមនុស្សនៅទីនោះបានយកចិត្តទុកដាក់ចំពោះអនាម័យ ហើយថាពួកគេចេះគ្រប់គ្រងមជ្ឈដ្ឋានជុំវិញរបស់ពួកគេ ប៉ុន្តែគ្មានអ្នកណាម្នាក់ដឹងឡើយ រហូតទាល់តែមានការអង្កេតដោយមិនប្រាប់ជាមុន ទើបដឹងថាពួកគេបានបញ្ជូនមនុស្សឱ្យទៅសម្អាតកន្លែងនោះជាមុន។ ប្រសិនបើអ្នកប្រាប់ពួកគេជាមុនថាអ្នកនឹងមកកាន់ទីនោះ កន្លែងនោះធានាថាស្អាត ប៉ុន្តែប្រសិនបើអ្នកទៅដោយមិនបានប្រាប់ពួកគេជាមុន អ្នកនឹងឃើញបរិស្ថានខុសប្លែកពីមុន ដែលប្រាកដជារញ៉េរញ៉ៃ និងកខ្វក់។ បន្ទប់របស់ក្មេងស្រីមួយចំនួនមានសម្លៀកបំពាក់ និងស្បែកជើងរាយប៉ាយពាសពេញ ហើយនៅខាងក្រៅ ឧបករណ៍សម្រាប់ធ្វើការដូចជាចបកាប់ និងចបត្រសេះត្រូវបានគរទុកជាមួយសម្លៀកបំពាក់។ អ្នកខ្លះនៅទីនោះអាចនិយាយថា ពួកគេរវល់ខ្លាំងណាស់ ទើបពួកគេគ្មានពេលសម្អាត។ តើពួកគេរវល់ដល់ថ្នាក់នោះមែនទេ? តើពួកគេគ្មានពេលសូម្បីតែដកដង្ហើមមែនទេ? ប្រសិនបើពួកគេគ្មានពេលដកដង្ហើមមែន នោះទើបហៅថារវល់ពិតប្រាកដ ប៉ុន្តែពួកគេប្រាកដជាមិនរវល់ដល់ថ្នាក់នោះទេ។ តើការគ្រប់គ្រងទីកន្លែងរបស់ពួកគេពិបាកខ្លាំងណាស់ទៅឬ? តើការរក្សាបរិស្ថានឱ្យស្អាត និងមានសណ្ដាប់ធ្នាប់នោះ ប្រើកម្លាំងច្រើនណាស់ទៅឬ? តើរឿងនេះពាក់ព័ន្ធនឹងភាពជាមនុស្សដែរឬទេ? ហេតុអ្វីបានជាមនុស្សចូលចិត្តរស់នៅក្នុង «ទ្រុងជ្រូក» ខ្លាំងម្ល៉េះ? ហេតុអ្វីបានជាពួកគេសុខស្រួលនៅក្នុងបរិស្ថានបែបនេះ? តើពួកគេអាចមិនមានប្រតិកម្មអ្វីសោះចំពោះបរិស្ថានបែបនេះដោយរបៀបណាទៅ? តើមានរឿងអ្វីកើតឡើងនៅទីនោះ? តើអ្វីទៅជាមូលហេតុនៃបរិស្ថានដែលគ្រប់គ្រងមិនបានល្អ? ប្រសិនបើខ្ញុំទៅកន្លែងណាមួយម្ដងម្កាល ហើយប្រាប់ពួកគេជាមុន ពួកគេនឹងធ្វើឱ្យវាស្អាតរលោង ប៉ុន្តែពួកគេនឹងឈប់សម្អាត ប្រសិនបើខ្ញុំទៅទីនោះញឹកញាប់។ ពួកគេនិយាយថា៖ «អ្នកមកទីនេះញឹកញាប់ហើយ ដូច្នេះយើងមិនចាំបាច់មានការគួរសមទៀតទេ។ នេះគឺជាសភាពពិតរបស់យើង។ ការសម្អាតគ្រប់ពេលគឺនឿយហត់ណាស់! តើអ្នកណាមានកម្លាំង? យើងរវល់នឹងការងារពេញមួយថ្ងៃ យើងគ្មានពេលសូម្បីតែសិតសក់ផង!» ពួកគេលើកហេតុផលបែបនេះ។ ចុះតើពួកគេលើកហេតុផលអ្វីផ្សេងទៀតទៅ? «ទាំងអស់នេះគឺបណ្ដោះអាសន្នទេ។ យើងមិនចាំបាច់រៀបចំវាឱ្យមានសណ្ដាប់ធ្នាប់ល្អឥតខ្ចោះនោះទេ។ ទុកអីចឹងក៏បានដែរ»។ ពិតមែនហើយ អ្វីៗទាំងអស់គឺបណ្ដោះអាសន្ន ប៉ុន្តែទោះបីជាអ្នកកំពុងរស់នៅក្នុងតង់ក៏ដោយ ក៏អ្នកនៅតែត្រូវថែរក្សាវាដែរ មែនទេ? នោះគឺជាភាពជាមនុស្សធម្មតា។ ប្រសិនបើអ្នកគ្មានសូម្បីតែភាពជាមនុស្សធម្មតាបន្តិចបន្តួចសោះ នោះតើអ្នកខុសពីសត្វតិរច្ឆានដូចម្ដេចទៅ?

មានព្រះវិហារមួយនៅក្នុងដំណាក់របស់ព្រះជាម្ចាស់ ដែលមានទីតាំងល្អ គឺនៅក្បែរភ្នំ និងទឹក។ ផ្លូវមួយខ្សែត្រូវបានសាងសង់នៅទីនោះ ហើយដើមឈើបានដុះជាជួរតាមដងទន្លេ។ វាថែមទាំងមានកញ្ចុះដែលមានផ្ទាំងថ្មលម្អនៅជាប់នឹងវាទៀតផង។ ពិតជាស្រស់ស្អាតណាស់។ ថ្ងៃមួយខ្ញុំបានឃើញពីចម្ងាយនូវវត្ថុពណ៌លឿងតូចមួយនៅលើផ្លូវដ៏ស្អាតនោះ។ ពេលខ្ញុំដើរទៅជិត ឃើញថាវាគឺជាសម្បកក្រូចសោះ។ តើនរណាដែលដឹងថាពួកគេបោះសំរាមរបស់ខ្លួននៅទីនោះដោយគាប់ជួនបែបនេះ? នៅក្នុងកញ្ចុះនោះទៀតសោត ក៏មានមនុស្សកំពុងញ៉ាំគ្រាប់ផ្កាឈូករ័ត្ន ហើយបោះចោលសម្បកពាសពេញផ្ទៃឥដ្ឋផងដែរ។ ប្រាប់ខ្ញុំទៅមើលថា តើនេះឬមនុស្សដែលចេះដឹងច្បាប់ទម្លាប់នោះ? ចំពោះមនុស្សធម្មតា តើមានស្តង់ដារចាំបាច់សម្រាប់អនាម័យ និងបរិស្ថានរបស់មនុស្សម្នាក់ដែរឬទេ ឬក៏មិនមានទេ? អ្នកខ្លះអាចនិយាយថា "តើខ្ញុំមិនមានស្តង់ដារត្រង់ណា? ខ្ញុំលាងជើងរបស់ខ្ញុំរៀងរាល់ល្ងាច។ មនុស្សមួយចំនួនមិនទាំងធ្វើផង។ មនុស្សមួយចំនួនមិនទាំងលុបមុខផង នៅពេលក្រោកពីព្រលឹម"។ ជើងរបស់អ្នកប្រហែលជាស្អាតមែនហើយ ប៉ុន្តែហេតុអ្វីបានជាបរិយាកាសការងាររបស់អ្នកដូចជាទ្រុងជ្រូកអ៊ីចឹង? តើភាពស្អាតបាតបំផុតរបស់អ្នកមានន័យយ៉ាងណា? ចំណុចល្អបំផុត វាបង្ហាញថាអ្នកអាត្មានិយមខ្លាំងណាស់។ អ្នកចង់គ្រប់គ្រងអ្វីៗទាំងអស់ ពោលគឺតើអ្នកអាចធ្វើជាម្ចាស់លើអ្វីគ្រប់យ៉ាងដោយរបៀបណា បើអ្នកមិនអាចទាំងគ្រប់គ្រងបរិវេណជុំវិញបានផងនោះ? ពិតជាគ្មានភាពអៀនខ្មាសមែន! មិនត្រឹមតែមជ្ឍដ្ឋានរបស់ខ្លួនទេ ដែលមនុស្សទាំងនេះមិនអាចគ្រប់គ្រងបាន ពោលគឺពួកគេថែមទាំងមិនអាចគ្រប់គ្រងអនាម័យផ្ទាល់ខ្លួនរបស់ពួកគេបានទៀតផង ហើយបោះសំរាមចោលពាសវាលពាសកាល។ តើពួកគេបង្កើតទម្លាប់នេះដោយរបៀបណា? ពួកគេអាចអះអាងថាទង្វើបែបនេះគឺត្រឹមត្រូវ ដោយសារតែសម្បកផ្លែឈើដែលបោះចោលនៅលើដី វានឹងក្លាយទៅជាជីកំប៉ុស។ តើហេតុអ្វីបានជាមិនដាក់វានៅក្នុងគំនរជីកំប៉ុស ឬធុងសំរាម? ហេតុអ្វីបានជាបោះចោលវានៅលើផ្លូវ ឬនៅក្នុងកញ្ចុះនោះទៅវិញ? តើកញ្ចុះជាកន្លែងសម្រាប់ទុកដាក់ជីកំប៉ុសឬ? តើនោះមិនមែនជាការមិនអើពើនឹងច្បាប់ទម្លាប់ទេឬ? (ពិតមែនហើយ)។ វាជាកង្វះខាតដ៏គួរឱ្យភ័យខ្លាចនៃមនុស្សជាតិ ហេតុផល និងសីលធម៌ ពោលគឺពួកគេជាមនុស្សគ្មានសីលធម៌! ប្រាប់ខ្ញុំទៅមើលថា តើមានវិធីដោះស្រាយបញ្ហានេះទេ? តើវាអាចត្រូវបានបញ្ឈប់ដោយរបៀបណា? តើការត្រួតពិនិត្យនឹងមានប្រសិទ្ធភាពទេ? តើអ្នកណាអាចតាមដានរឿងបែបនេះបាន? តើត្រូវធ្វើអ្វីខ្លះ? (ផាកពិន័យពួកគេ)។ ពិតមែនហើយ នោះគឺជាជម្រើសចុងក្រោយ។ ត្រូវដាក់ឱ្យដំណើរការនូវប្រព័ន្ធដ៏សមស្របមួយ។ គ្មាននិទណ្ឌភាពទៀតទេ។ មនុស្សទាំងនេះគឺកខ្វក់ណាស់ ពោលគឺពួកគេមិនអាចកែតម្រូវបានទេ! នៅកន្លែងខ្លះ មានប្រអប់ក្រដាសកាតុង ឬបន្ទះក្រដាសរលួយ និងបំណែកក្រដាសខ្ចាត់ខ្ចាយពាសពេញ ហើយមនុស្សនៅទីនោះនិយាយថាពួកគេទុកវាសម្រាប់ប្រើប្រាស់នៅពេលក្រោយ។ ដោយសារវាជារបស់មានប្រយោជន៍ ហេតុអ្វីមិនរៀបចំវាតាមប្រភេទ ជាគំនរឱ្យបានស្អាត? តើវាមើលទៅស្អាតជាង និងប្រើប្រាស់កន្លែងតិចជាងមែនទេ? មនុស្សភាគច្រើនមិនដឹងអំពីការថែទាំវាទេ។ របស់របរត្រូវបានដាក់គរលើគ្នា ហើយរាយប៉ាយដោយមិនប្រុងប្រយ័ត្ននៅក្នុងទីតាំងរបស់វា ដូច្នេះគ្មានកន្លែងទំនេរឡើយ។ គំនរទាំងនោះកាន់តែរញ៉េរញ៉ៃនៅពេលដែលវាគរធំឡើងៗ ហើយក៏មានធូលីដីផងដែរ រហូតដល់កន្លែងនោះក្លាយជាកន្លែងចាក់សំរាម ដែលគួរឱ្យខ្ពើមចំពោះអ្នកដែលឃើញវា។ តើមនុស្សដែលរស់នៅក្នុងបរិស្ថានបែបនេះមានចិត្តមនុស្សធម្មតាទេ? តើពួកគេជាមនុស្សល្អទេ ប្រសិនបើពួកគេមិនអាចគ្រប់គ្រងបរិស្ថានដែលពួកគេរស់នៅបាន? តើមានភាពខុសគ្នាអ្វីខ្លះរវាងមនុស្សបែបនេះ និងសត្វតិរច្ឆាន? ផ្នែកមួយនៃហេតុផលដែលមនុស្សភាគច្រើនមិនដឹងពីរបៀបគ្រប់គ្រងទីកន្លែងដែលពួកគេរស់នៅ គឺដោយសារតែគ្មាននរណាម្នាក់មានការយល់ដឹងអំពីអនាម័យ ហើយក៏គ្មាននរណាម្នាក់ដឹងពីរបៀបគ្រប់គ្រងបរិស្ថានរបស់ខ្លួនដែរ។ រឿងទាំងនេះមិនកើតឡើងចំពោះពួកគេទេ ហើយពួកគេមិនដឹងថាបរិស្ថានរស់នៅរបស់មនុស្សគួរមានលក្ខណៈបែបណាដែរ។ ពួកគេដូចជាសត្វ មិនដឹងខ្លួនអំពីប្រភេទបរិស្ថានដែលពួកគេគួររស់នៅឡើយ។ ផ្នែកមួយទៀតគឺទាក់ទងនឹងអ្នកគ្រប់គ្រងដែលមិនចេះពីរបៀបគ្រប់គ្រងរបស់របរទាំងនេះ។ អ្នកគ្រប់គ្រងមិនដឹងពីរបៀបគ្រប់គ្រងរបស់ទាំងនេះទេ ហើយអ្នកគ្រប់គ្រងទាំងនោះមិនមានភាពសកម្ម ឬមិនយល់ដឹងអំពីរបស់របរទាំងនេះ។ នៅទីបំផុត ដោយមាន «ការចូលរួម» របស់មនុស្សទាំងអស់គ្នា កន្លែងនោះប្រែទៅជា «ទ្រុងជ្រូក»។ នៅពេលដែលមនុស្សទាំងនេះបានរស់នៅជុំវិញកន្លែងនោះបានមួយរយៈ ខ្ញុំក៏ចាកចេញដោយអារម្មណ៍ដិតដាមមួយថា “ហេតុអ្វីបានជាកន្លែងនេះមិនដែលស្អាតសោះអញ្ចឹង? ហេតុអ្វីបានជាវាមិនដែលមើលទៅហាក់ដូចជាផ្ទះអ៊ីចឹង?” ប្រាប់ខ្ញុំមកមើល៍ថា តើការឃើញកន្លែងបែបនេះអាចលើកអារម្មណ៍មនុស្សម្នាក់បានទេ? (មិនបានទេ)។ តើការទៅកាន់ទីនោះនឹងធ្វើឱ្យអ្នករាល់គ្នាមានអារម្មណ៍ល្អទេ? (យើងមិនមានអារម្មណ៍ច្រើនអំពីវាទេ)។ នោះនឹងជាការឆ្លើយតបពិតរបស់អ្នករាល់គ្នា ពោលគឺមិនមែនជាអារម្មណ៍ច្រើនទេ។ ខ្ញុំបានរៀបចំផែនការសម្រាប់កន្លែងមួយចំនួននោះ ហើយនៅពេលដែលការងារត្រូវបានធ្វើរួចរាល់ របស់របរត្រូវបានរៀបចំឡើងវិញ ហើយមនុស្សគ្រប់គ្នារីករាយជាមួយទិដ្ឋភាពនោះណាស់។ ប៉ុន្តែពីរបីថ្ងៃក្រោយមក អ្វីៗក៏រញ៉េរញ៉ៃម្ដងទៀត។ ខ្ញុំត្រូវរកមើលនរណាម្នាក់ដែលស័ក្តិសមដើម្បីគ្រប់គ្រងភារកិច្ចនេះ ប្រសិនបើត្រូវការអ្នកថែរក្សាផ្នែកអនាម័យ។ នោះដោយសារតែមនុស្សភាគច្រើនមានភាពកខ្វក់ ធ្វើឱ្យរញ៉េរញ៉ៃក្នុងការងារណាមួយដែលពួកគេកំពុងធ្វើ។ មនុស្សមួយចំនួនបេះបន្លែ ហើយមិនដឹងកន្លែងត្រឹមត្រូវដើម្បីលាងសម្អាតវាឡើយ។ ពួកគេទទូចស្វែងរកកន្លែងស្អាតមួយដើម្បីធ្វើវា ដែលជាលទ្ធផលធ្វើឱ្យកន្លែងនោះគឺកខ្វក់។ តើអ្នកមានអារម្មណ៍យ៉ាងណានៅពេលឃើញរឿងនោះ? តើមនុស្សទាំងនេះមិនមែនជាហ្វូងសត្វទេឬ? ពួកគេគ្មានភាពជាមនុស្សសោះ! ពេលមើលឃើញមនុស្សដែលមិនខ្វល់ពីអនាម័យទាំងនេះ ហើយមិនដឹងពីរបៀបគ្រប់គ្រងបរិស្ថានរបស់ខ្លួន វានឹងធ្វើឱ្យអ្នកខឹងសម្បា! មនុស្សទាំងនេះត្រូវបានផ្ដល់នូវបរិយាកាសដ៏ល្អដើម្បីរស់នៅ ជាមួយនឹងអ្វីៗគ្រប់យ៉ាងត្រូវបានរៀបចំយ៉ាងល្អ។ ផ្កា និងស្មៅគ្រប់ប្រភេទលេចឡើងនៅនិទាឃរដូវ។ ពួកគេមានភ្នំ ទឹក និងកញ្ចុះ។ ពួកគេមានកន្លែងធ្វើការ និងកន្លែងរស់នៅ ព្រមទាំងគ្រឿងបរិក្ខារគ្រប់ប្រភេទ។ ល្អណាស់! ប៉ុន្តែតើវាបានបញ្ចប់ដោយរបៀបណា? ពួកគេចាត់ទុកវាជារឿងធម្មតា។ ពួកគេមិនបានដឹងគុណចំពោះសេចក្តីសប្បុរសនោះទេ។ ពួកគេគិតថា "នេះជាកន្លែងដ៏ស្រស់ស្អាតជាងកន្លែងភាគច្រើន ប៉ុន្តែវាជាជនបទ។ ដីគ្មានអ្វីក្រៅពីស្មៅ និងភក់ឡើយ"។ ដោយមានគំនិតបែបនោះ ពួកគេបានបំផ្លាញកន្លែងនោះដោយឥតខ្វល់។ ពួកគេមិនបានគិតចង់គ្រប់គ្រងបរិស្ថានរបស់ពួកគេទេ។ មានរឿងជាច្រើនដែលមនុស្សជាតិបែបនេះខ្វះខាត! វាមិនមានរបស់ទាំងឡាយណាដែលមនុស្សជាតិគួរតែមានទេ។ មនុស្សទាំងនោះមិនអាចគ្រប់គ្រងទិដ្ឋភាពផ្សេងៗ នៃបរិស្ថានរស់នៅរបស់ខ្លួនតាមរបៀបសាមញ្ញបំផុតបានទេ។ ប្រាប់ខ្ញុំមកមើលថា តើមនុស្សអាចមិនគិតចង់ឱ្យតម្លៃបរិស្ថានដ៏ស្រស់ស្អាតដែលពួកគេកំពុងរស់នៅបែបនេះដោយរបៀបណា? តើពួកគេអាចមិនគិតចង់ថែរក្សាវាដោយរបៀបណា? ហេតុអ្វី? តើវាដោយសារតែពួកគេរវល់ជាមួយកាតព្វកិច្ចរបស់ខ្លួនខ្លាំងពេក រហូតដល់ខ្វះពេលវេលាមែនទេ? ឬមានអ្វីផ្សេងទៀតកំពុងកើតឡើងជាមួយពួកគេ? តើមាននរណាម្នាក់ដែលមិនរវល់ជាមួយកាតព្វកិច្ចរបស់ខ្លួននោះ? មានអ្នកខ្លះរស់នៅក្នុងបរិស្ថានអាក្រក់ជាងអ្នករាល់គ្នាទៅទៀត ប៉ុន្តែពួកគេថែរក្សាកន្លែងរបស់ពួកគេបានយ៉ាងល្អ។ អ្នកផ្សេងឃើញកិច្ចការនេះហើយ លើកមេដៃឱ្យពួកគេដោយការកោតសរសើរ និងការគោរពចំពោះពួកគេ។ បន្ទាប់មកគឺបរិយាកាសរស់នៅរបស់អ្នករាល់គ្នា ពោលគឺអ្នកដទៃមិនចាំបាច់ចូលទៅខាងក្នុងទេ។ ពួកគេនឹងសើចចំអកឱ្យអ្នក ដោយគ្រាន់តែមើលពីខាងក្រៅ។ តើនេះមិនមែនជាទង្វើរបស់អ្នកខ្លួនឯងទេឬ? សកម្មភាព និងអាកប្បកិរិយារបស់អ្នកបាននាំមកនូវបរិយាកាសរស់នៅដ៏រខេករខាក។ នៅពេលដែលមនុស្សរាល់គ្នាមើលឃើញអំពីបរិយាកាសរស់នៅរបស់អ្នក វាដូចគ្នាទៅនឹងពួកគេមើលឃើញអំពីខ្លឹមសាររបស់អ្នកដែរ។ ដូច្នេះ តើអ្នកអាចបន្ទោសពួកគេចំពោះការសើចចំអកឱ្យអ្នកបានទេ? ថាតើមនុស្សម្នាក់ខ្ពង់ខ្ពស់ឬតូចទាប ថ្លៃថ្នូរឬអន់ថយ មិនមែនត្រូវបានសម្រេចដោយការវាយតម្លៃរបស់អ្នកដទៃទេ ប៉ុន្តែដោយសារអ្វីដែលពួកគេរស់នៅ។ ប្រសិនបើអ្នកមានអ្វីៗដែលជារបស់មនុស្សជាតិធម្មតាមាន អ្នកអាចរស់នៅប្រកបដោយភាពដូចជាមនុស្សប្រក្រតីយ៉ាងពិតប្រាកដ។ អ្នកនឹងអាចបង្ហាញពីគុណភាពថ្លៃថ្នូររបស់អ្នក ហើយអ្នកដទៃនឹងឱ្យតម្លៃ ព្រមទាំងគោរពអ្នកដោយឯកឯង។ ប្រសិនបើអ្នកមិនមានរបស់ទាំងនោះទេ ហើយអ្នកមិនយល់អំពីអនាម័យទូទៅ ហើយអ្នកមិនដឹងពីរបៀបថែរក្សាបរិស្ថានរបស់អ្នកទៀត ដោយធ្វើការរស់នៅពេញមួយថ្ងៃរបស់អ្នកនៅក្នុង "ទ្រុងជ្រូក" ហើយមានអារម្មណ៍ពេញចិត្តនឹងវាទៀត នោះគឺបង្ហាញពីគុណភាពដ៏ព្រៃផ្សៃរបស់អ្នកហើយ។ វាមានន័យថាអ្នកជាមនុស្សអន់ និងថោកទាប។ ដោយជាបុគ្គលអន់និងថោកទាបបែបនេះ ជាមួយនឹងភាពជាមនុស្សអន់និងថោកទាបបែបនេះ ដោយគ្មានការគិតគូរ ទស្សនៈ តម្រូវការ និងការខិតខំប្រឹងប្រែងដែលមនុស្សប្រក្រតីគួរតែមាន។ បើគ្មានរបស់ទាំងនោះទេ តើមនុស្សបែបនេះអាចយល់ពីសេចក្ដីពិតបានទេ? តើពួកគេអាចចូលទៅក្នុងតថភាពនៃសេចក្ដីពិតបានទេ? (មិនបានទេ)។ អ្នករាល់គ្នាក៏គិតថាពួកគេមិនអាចធ្វើបានដែរ? ហេតុអ្វីមិនអាច? អ្នកខ្លះនឹងនិយាយថា "យើងបានកម្ចាត់របស់ទាំងអស់នោះចោលជាយូរមកហើយក្នុងរយៈពេលជាច្រើនឆ្នាំនៃការជឿលើព្រះជាម្ចាស់។ យើងមិនខ្វល់ពីរបស់ទាំងនោះទេ! ‘ការរស់នៅប្រកបដោយគុណភាព’ គឺជារឿងរបស់លោកិយ!" តើមិនមានអ្នកដែលនិយាយបែបនេះទេឬ? ដូច្នេះតើខ្យល់ដែលអ្នកដកដង្ហើមជារបស់ខាងលោកិយដែរឬ? សម្លៀកបំពាក់ដែលអ្នកស្លៀក របស់របរទាំងអស់ដែលអ្នកប្រើប្រាស់ តើទាំងនោះជារបស់ខាងលោកិយដែរឬ? ហេតុអ្វីបានជាអ្នកមិនរកកន្លែងណាមួយនៅទីវាលដើម្បីជួបជុំគ្នា? ហេតុអ្វីបានជាប្រមូលផ្ដុំគ្នានៅក្នុងបន្ទប់? តើមនុស្សដែលនិយាយបែបនេះមិនចម្លែកទេឬ? ខ្ញុំនឹងប្រាប់អ្នកអំពីការពិតមួយ៖ ប្រសិនបើមនុស្សបែបនេះចង់ចូលទៅក្នុងតថភាពនៃសេចក្ដីពិត នោះវានឹងពិបាកសម្រាប់ពួកគេ។ ប្រសិនបើមនុស្សម្នាក់ចង់ចូលទៅក្នុងតថភាពនៃសេចក្ដីពិត ពួកគេត្រូវតែមានភាពជាមនុស្សប្រក្រតីជាមុនសិន។ ក្រៅពីនេះ ពួកគេត្រូវតែបោះបង់ចោលទម្លាប់អាក្រក់ទាំងនោះនៅក្នុងជីវិតរបស់ពួកគេ ដើម្បីបន្តអ្វីមួយដែលមានរចនាបថ និងគោលដៅក្នុងជីវិតដែលមានគុណភាព សុជីវធម៌ និងសីលធម៌។ តើនេះជាវិធីត្រឹមត្រូវដើម្បីនិយាយដែរឬទេ? ដូច្នេះ តើបញ្ហាទាំងនេះងាយស្រួលនិយាយទេ? តើវាត្រូវចំណាយពេលប៉ុន្មានដើម្បីផ្លាស់ប្ដូររបៀបរស់នៅរបស់មនុស្សម្នាក់ និងបោះបង់ចោលទម្លាប់មិនល្អនៅក្នុងជីវិតរបស់មនុស្សម្នាក់? តើត្រូវប្រើវិធីសាស្រ្តអ្វីដើម្បីចូលទៅក្នុងរឿងនេះឱ្យបានលឿនតាមដែលអាចធ្វើទៅបាន? តើមានវិធីសាស្រ្តអ្វីខ្លះក្រៅពីការដាក់ទណ្ឌកម្ម? (ការត្រួតពិនិត្យគ្នាទៅវិញទៅមក)។ ការត្រួតពិនិត្យគ្នាទៅវិញទៅមកគឺជាវិធីសាស្រ្តមួយ។ វាអាស្រ័យលើថាតើមនុស្សទទួលយកវាឬអត់។ ដូចដែលខ្ញុំយល់ឃើញ ការដាក់ពិន័យគឺជាវិធីដ៏មានឥទ្ធិពល និងពិតជាមានប្រសិទ្ធភាពមួយ។ ដរាបណាអ្នកប៉ះពាល់ដល់ការពិន័យជាប្រាក់ភ្លាម គឺអ្នកកំពុងប៉ះពាល់ដល់ផលប្រយោជន៍របស់មនុស្សហើយ។ ពួកគេគ្មានជម្រើសអ្វីក្រៅពីធ្វើតាមនោះទេ ព្រោះខ្លាចថាផលប្រយោជន៍របស់ពួកគេអាចនឹងរងផលប៉ះពាល់។ នោះហើយជាអ្វីដែលសម្រេចបានដោយការដាក់ពិន័យ។ ប៉ុន្តែហេតុអ្វីបានជាគ្មានអ្វីសម្រេចបានដោយការសេពគប់លើសេចក្តីពិតជាមួយមនុស្សទាំងនោះ? ពីព្រោះពួកគេមិនមានភាពជាមនុស្សប្រក្រតី ឬលក្ខខណ្ឌចាំបាច់សម្រាប់ការទទួលយកសេចក្ដីពិត។ នោះហើយជាមូលហេតុដែលការសេពគប់លើសេចក្តីពិតគឺជាវិធីសាស្រ្តដែលគ្មានប្រសិទ្ធភាពជាមួយពួកគេ។ នៅក្នុងបរិយាកាសការងារណាមួយ ដំបូងចូររៀនតម្រៀបរបស់របរតាមប្រភេទជាមុនសិន ទីពីរគឺរក្សាសណ្ដាប់ធ្នាប់ ទីបីគឺរក្សាអនាម័យ និងភាពស្អាតបាតបំផុត ហើយបន្ទាប់មកទៀតដែលសំខាន់បំផុតនោះ គឺបង្កើតទម្លាប់សម្អាតសំរាម។ នោះហើយជាអ្វីដែលភាពមនុស្សប្រក្រតីគួរតែមាន។

មានមនុស្សស្រីមួយចំនួនសិតសក់របស់ខ្លួនហើយចេញទៅក្រៅ ដោយមិនបានបោសសម្អាតសសៃសក់ដែលជ្រុះនោះជាមុនឡើយ។ ពួកគេធ្វើបែបនេះជារៀងរាល់ថ្ងៃ។ តើទម្លាប់បែបនេះអាចផ្លាស់ប្ដូរបានដែរឬទេ? នៅពេលអ្នកសិតសក់របស់អ្នករួចរាល់ហើយ អ្នកត្រូវតែសម្អាតនិងរៀបចំទុកដាក់ភ្លាមៗ។ មិនត្រូវទុកឱ្យអ្នកដទៃជាអ្នកសម្អាតវាទេ ត្រូវគ្រប់គ្រងបរិស្ថានរបស់អ្នកឱ្យបានល្អដោយខ្លួនឯង។ ប្រសិនបើអ្នកចង់គ្រប់គ្រងបរិស្ថានរបស់ខ្លួនឱ្យបានល្អ អ្នកត្រូវតែចាប់ផ្ដើមជាមួយខ្លួនអ្នកផ្ទាល់។ ចូរសម្អាតកន្លែងផ្ទាល់ខ្លួនរបស់អ្នកជាមុនសិន។ ក្រៅពីនេះ មនុស្សម្នាក់ត្រូវតែមានគំនិតជាពលរដ្ឋល្អអំពីបរិស្ថានសាធារណៈដែលពួកគេរស់នៅ។ ឧទាហរណ៍ ការទទួលខុសត្រូវគួរតែធ្លាក់ទៅលើមនុស្សគ្រប់គ្នាក្នុងការគ្រប់គ្រងកន្លែងដែលខ្លួនរស់នៅ និងសម្រាក។ ប្រសិនបើអ្នកឃើញសម្បកក្រូចពីរបីបំណែកនៅលើដី អ្នកគ្រាន់តែរើសវាឡើង ហើយបោះវាចូលទៅក្នុងធុងសំរាមជាការស្រេច។ នៅក្នុងការដ្ឋានខ្លះ ពេលដែលការងារត្រូវបានបញ្ចប់ហើយ ប៉ុន្តែយើងឃើញមានកម្ទេចឈើ អាចម៍ដែកឈូស កម្ទេចកម្ទីដែក និងដែកគោលនៅពាសពេញទីកន្លែងនោះ។ ពេលទៅកាន់ទៅទីនោះ អ្នកអាចនឹងជាន់ដែកគោលយ៉ាងងាយ ប្រសិនបើអ្នកមិនប្រយ័ត្ន។ វាមិនមានសុវត្ថិភាពឡើយ។ ហេតុអ្វីបានជាពួកគេមិនបោសសម្អាត និងធ្វើឱ្យរបស់របរមានអនាម័យ នៅពេលដែលពួកគេបានបញ្ចប់ការងាររបស់ខ្លួន? តើវាជាទម្លាប់អាក្រក់អ្វីទៅ? ដោយធ្វើបែបនេះ តើពួកគេអាចពន្យល់ខ្លួនឯងបានទេ? តើមនុស្សនឹងគិតបែបណា នៅពេលឃើញកន្លែងធ្វើការដ៏រញ៉េរញ៉ៃ និងកខ្វក់បែបនេះ? តើនោះមិនមែនជារបៀបដែលសត្វតិរច្ឆានធ្វើការងាររបស់វាទេឬ? មនុស្សដែលមានចិត្តជាមនុស្សត្រូវតែសម្អាតរបស់របរឱ្យបានស្អាតបាត នៅពេលដែលពួកគេធ្វើការងាររួច ហើយអ្នកដទៃនឹងដឹងភ្លាមៗថា ការងារនោះគឺមនុស្សជាអ្នកធ្វើ។ សត្វតិរច្ឆានមិនបោសសម្អាតឡើយ បន្ទាប់ពីពួកវាបានធ្វើការងាររួច ធ្វើដូចជាការបោសសម្អាតមិនមែនជាតួនាទីរបស់ពួកវា ហើយគ្មានអ្វីពាក់ព័ន្ធនឹងពួកវាដែរ។ តើមានអ្វីដែលសមហេតុផលទៅ? ខ្ញុំបានឃើញមនុស្សច្រើនជាងពីរឬបីនាក់ដែលមិនបោសសម្អាត បន្ទាប់ពីពួកគេធ្វើការងាររួច។ ពួកគេទាំងអស់គ្នាសុទ្ធតែមានទម្លាប់អាក្រក់នេះ។ ខ្ញុំបានប្រាប់ពួកគេថា ជារៀងរាល់ថ្ងៃ នៅពេលដែលការងារចប់រួចរាល់ ពួកគេត្រូវតែរៀបចំឱ្យមាននរណាម្នាក់បោសសម្អាតសំរាមដែលមានទាំងអស់ គឺសម្អាតជារៀងរាល់ថ្ងៃ។ ធ្វើបែបនេះ ទីកន្លែងនឹងស្អាត។ ពួកគេត្រូវតែបង្កើតទម្លាប់បែបនេះ។ ដើម្បីបង្កើតទម្លាប់ជីវិត មនុស្សម្នាក់ត្រូវតែចាប់ផ្ដើមដោយការថែរក្សាបរិស្ថាន បន្ទាប់មករង់ចាំឱ្យស៊ាំនឹងវា។ បន្ទាប់មកនៅថ្ងៃណាមួយ ពេលដែលបរិស្ថាននោះផ្លាស់ប្ដូរ ពួកគេផ្ទាល់នឹងមានអារម្មណ៍ថាមិនអាចទទួលយកបានឡើយ ពេលឃើញថាមានអ្វីមួយមិនស្អាត។ វាដូចគ្នានឹងមនុស្សមួយចំនួនដែលបានទៅរស់នៅក្រៅប្រទេសអស់រយៈពេលបី ឬប្រាំឆ្នាំ ដែលគិតថាអ្វីៗនៅទីនោះគឺប្រសើរជាង។ ថ្ងៃមួយពេលដែលពួកគេត្រឡប់មកស្រុកកំណើតវិញ ពួកគេក៏ស្រាប់តែមានអារម្មណ៍ថាក្លាយជាមនុស្សទាន់សម័យ។ ពួកគេក្រលេកមើលដោយចំអកឱ្យអ្នកដទៃដែលមិនខ្វល់ខ្វាយអំពីអនាម័យ ឬមនុស្សដែលមានផ្ទះមិនស្អាត។ ពួកគេមិនអាចទ្រាំទ្រនឹងការមិនងូតទឹកពីរបីថ្ងៃបានឡើយ។ តើបរិស្ថានរបស់ពួកគេមិនមែនជាកត្តាកំណត់រឿងនេះទេឬ? នោះហើយជារបៀបដែលវាដំណើរការ។ ដូច្នេះ អ្នកត្រូវតែចាប់ផ្ដើមដោយការគ្រប់គ្រងអនាម័យផ្ទាល់ខ្លួន និងបរិស្ថានរបស់អ្នក។ នោះជាវិធីដើម្បីមានអារម្មណ៍ថាមានផាសុកភាពក្នុងការបំពេញកាតព្វកិច្ចរបស់អ្នក។ វាក៏ជាអ្វីដែលមនុស្សធម្មតាគួរតែមានផងដែរ។ នៅកន្លែងជាច្រើនដែលខ្ញុំបានទៅ ខ្ញុំបានឃើញបន្ទប់របស់ក្មេងស្រីៗរញ៉េរញ៉ៃ និងគ្មានសណ្ដាប់ធ្នាប់ជាខ្លាំង។ ក្មេងស្រីខ្លះអាចតបមកថា "អ្នកចង់ឱ្យយើងមានសណ្ដាប់ធ្នាប់ តើវាគួរតែដូចនៅក្នុងជំរំហ្វឹកហាត់ឬ?" មិនចាំបាច់ដល់ថ្នាក់ហ្នឹងទេ គ្រាន់តែរៀបចំគ្រែ និងបោសសម្អាតបន្ទប់របស់អ្នករៀងរាល់ថ្ងៃ រក្សាអនាម័យ បង្កើតជាទម្លាប់ប្រចាំថ្ងៃទៅបានហើយ។ ប្រសិនបើអ្នកធ្វើរឿងទាំងនេះជារៀងរាល់ថ្ងៃ វានឹងក្លាយទៅជាទម្លាប់ បទដ្ឋាន និងមានលក្ខណៈស្វ័យប្រវត្តិដូចជាការញ៉ាំអាហារ នោះអ្នកនឹងបានបណ្ដុះទម្លាប់ប្រចាំថ្ងៃបែបនេះ ហើយតម្រូវការរបស់អ្នកចំពោះមជ្ឈដ្ឋានជុំវិញនឹងកើនឡើងមួយកម្រិត។ ហើយនៅពេលដែលវាកើនឡើងមួយកម្រិតនោះហើយ ឥរិយាបថទាំងមូលរបស់អ្នក ទស្សនៈផ្លូវចិត្ត ចំណូលចិត្ត ភាពជាមនុស្ស និងសេចក្តីថ្លៃថ្នូររបស់អ្នកនឹងត្រូវបានលើកកម្ពស់។ ប៉ុន្តែប្រសិនបើអ្នករស់នៅក្នុង "ទ្រុងជ្រូក" វាមិនមែនជាកន្លែងសម្រាប់មនុស្សរស់នៅទេ ប៉ុន្តែវាដូចជារូងសត្វ អ្នកនឹងមិនមានរូបរាងដូចមនុស្សឡើយ។ ជាឧទាហរណ៍ ពេលមនុស្សដើរចូលទៅក្នុងបន្ទប់ ប្រសិនបើពួកគេឃើញថាកម្រាលឥដ្ឋក្នុងបន្ទប់គឺស្រស់ស្អាតគ្មានធូលី ប្រាកដណាស់ពួកគេនឹងដោះស្បែកជើងរបស់ពួកគេទុកនៅខាងក្រៅជាក់ជាមិនខាន។ ទោះបីជាពួកគេមានអារម្មណ៍ថាវាមិនស្អាតខ្លាំង ប៉ុន្តែពួកគេនៅតែដោះស្បែកជើងមុនពេលចូលទៅក្នុងបន្ទប់។ នៅពេលដែលម្ចាស់បន្ទប់ឃើញពួកគេស្អាតបាត និងគោរពគាត់បែបនេះ ម្ចាស់បន្ទប់ក៏នឹងគោរពពួកគេវិញដែរ។ អ្នកផ្សេងទៀតនឹងចូលទៅមុន ដោយមានស្បែកជើងប្រឡាក់ដី ហើយមិនខ្វល់ពីរឿងដែលធ្វើឱ្យដីប្រឡាក់កម្រាលឥដ្ឋឡើយ។ ពួកគេគ្មានអារម្មណ៍អ្វីទាំងអស់ចំពោះរឿងនេះ។ ម្ចាស់បន្ទប់ឃើញថាពួកគេជាប់ទៅដោយភាពធ្វេសប្រហែសនៃការគោរពច្បាប់។ គាត់មើលឃើញពួកគេមិនល្អ ដូច្នេះគាត់ចំអកឱ្យពួកគេ ហើយនឹងមិនអនុញ្ញាតឱ្យពួកគេចូលក្នុងបន្ទប់ទៀតឡើយនៅពេលក្រោយ។ គាត់នឹងឱ្យពួកគេរង់ចាំនៅខាងក្រៅ នេះហើយជាអ្វីដែលនឹងបញ្ជាក់ថា៖ "អ្នកមិនសមនឹងចូលមកខាងក្នុងទេ ពោលគឺអ្នកនឹងបំផ្លាញកន្លែងនោះប្រសិនបើអ្នកធ្វើដូច្នេះ ហើយតើខ្ញុំនឹងចំណាយពេលយូរប៉ុនណាដើម្បីសម្អាតវា!" គាត់នឹងមិនគោរពពួកគេឡើយ។ ពេលគាត់ឃើញថាពួកគេមិនមានលក្ខណៈជាមនុស្សទេ គាត់ក៏មិនគោរពពួកគេផងដែរ។ ប្រសិនបើនរណាម្នាក់ឈានដល់ចំណុចនេះក្នុងជីវិតរបស់ខ្លួន តើពួកគេនៅតែជាមនុស្សដែរឬទេ? សត្វចិញ្ចឹមគឺល្អជាងពួកគេផង។ ដូច្នេះ មនុស្សត្រូវតែរស់នៅតាមរបៀបដូចមនុស្ស ដើម្បីត្រូវបានគេហៅថាជាមនុស្ស ហើយពួកគេត្រូវតែមានភាពជាមនុស្សធម្មតា ដើម្បីរស់នៅតាមរបៀបដូចមនុស្ស។ មិនថាជានរណា រស់នៅកន្លែងណា មានកាតព្វកិច្ចអ្វីក៏ដោយ ពួកគេត្រូវតែគោរពច្បាប់។ ពួកគេត្រូវតែថែរក្សាទីកន្លែងរស់នៅ និងអនាម័យរបស់ខ្លួន មានអារម្មណ៍ទទួលខុសត្រូវ និងមានទម្លាប់រស់នៅល្អ។ ពួកគេត្រូវតែយកចិត្តទុកដាក់ និងហ្មត់ចត់ក្នុងគ្រប់កិច្ចការដែលពួកគេធ្វើ ហើយបន្តធ្វើរហូតដល់ពួកគេធ្វើរឿងនោះបានយ៉ាងល្អ និងសម្រេចបាននូវស្តង់ដារ។ ក្នុងរបៀបនេះ មនុស្សនឹងឃើញការអនុវត្តកាតព្វកិច្ចរបស់អ្នក និងរបៀបដែលអ្នកប្រព្រឹត្ត ហើយធ្វើកិច្ចការណាដែលដែលយល់ថាអ្នកគឺជាមនុស្សសុចរិត និងត្រឹមត្រូវ ពោលគឺជាមនុស្សល្អ។ ពួកគេនឹងមានអារម្មណ៍កោតសរសើរចំពោះអ្នក ហើយពួកគេនឹងគោរពអ្នកដោយឯកឯង។ ពួកគេនឹងគោរពឱ្យតម្លៃអ្នកផងដែរ ដូច្នេះពួកគេនឹងមិនបោកបញ្ឆោត ឬធ្វើបាបអ្នកឡើយ។ ពួកគេនឹងនិយាយទៅកាន់អ្នកដោយទឹកមុខម៉ឺងម៉ាត់ ដោយគ្មានការចំអក ឬការមើលងាយឡើយ។ ខ្ញុំមិនដឹងថាមនុស្សយល់ឃើញយ៉ាងណាចំពោះរូបរាងរបស់ខ្ញុំទេ ប៉ុន្តែខ្ញុំមានអារម្មណ៍មួយ៖ នៅពេលដែលខ្ញុំជួបមនុស្សភាគច្រើន ពួកគេមិននិយាយលេង ឬលេងសើចឡើយ។ ខ្ញុំមិនដឹងថាមកពីមូលហេតុអ្វីទេ។ វាអាចប្រហែលជាពួកគេមានអារម្មណ៍ថា៖ «អ្នកគឺជាមនុស្សម៉ឺងម៉ាត់ពេក ហើយអ្នកក៏ម៉ឺងម៉ាត់ទាំងការនិយាយស្ដី និងសកម្មភាពផងដែរ។ អ្នកជាមនុស្សត្រឹមត្រូវ។ ខ្ញុំមិនហ៊ានលេងសើចទេនៅពេលប្រាស្រ័យទាក់ទងជាមួយអ្នកទេ។ វាច្បាស់ណាស់នៅពេលឃើញដំបូងថា អ្នកមិនមែនជាមនុស្សប្រភេទនោះទេ»។ ប្រសិនបើនៅពេលដែលអ្នកទៅកន្លែងណាមួយ ហើយនិយាយ ជជែក ឬធ្វើអន្តរកម្មជាមួយមនុស្ស ពួកគេមានអារម្មណ៍ថាមានអ្វីមួយនៅក្នុងភាពមនុស្ស និងសីលធម៌របស់អ្នក ពួកគេប្រហែលជាមិនអាចនិយាយបានច្បាស់ថាវាជាអ្វីនោះទេ ប៉ុន្តែអ្នកនឹងដឹងថាអ្នកគិតយ៉ាងណាជារៀងរាល់ថ្ងៃ ហើយអ្នកនឹងតែងតែមានគោលការណ៍ និងស្តង់ដារសម្រាប់របៀបដែលអ្នកមើលរបស់របរ និងចូលរួមជាមួយមនុស្ស។ ប្រសិនបើនោះជារបៀបដែលអ្នកចូលរួម និងធ្វើអន្តរកម្មជាមួយអ្នកដទៃ នោះពួកគេនឹងនិយាយថាអ្នកមានការប្រុងប្រយ័ត្នខ្ពស់ ម៉ឺងម៉ាត់ និងប្រុងប្រយ័ត្នខ្ពស់ក្នុងគ្រប់កិច្ចការដែលអ្នកធ្វើ មានន័យថាអ្នកមានគោលការណ៍ខ្ពស់។ តើអារម្មណ៍នេះនឹងជំរុញចិត្តពួកគេនៅទីបំផុតយ៉ាងដូចម្ដេច? សូមគិតពិចារណាយឺតៗ។ ប្រសិនបើអ្នកមានចិត្តគំនិតនៃការប្រព្រឹត្តិជាប់ខ្លួនដែលមនុស្សធម្មតាគួរតែមាន វាមិនជាបញ្ហាដែលថាមនុស្សវាយតម្លៃអ្នកនៅពីក្រោយខ្នងរបស់អ្នកយ៉ាងណានោះទេ។ ប្រសិនបើពួកគេមានអារម្មណ៍ជ្រាលជ្រៅក្នុងចិត្តថា អ្នកជាមនុស្សត្រឹមត្រូវ ប្រយ័ត្នប្រយែង ម៉ឺងម៉ាត់ និងមានទំនួលខុសត្រូវចំពោះអ្វីៗទាំងឡាយប្រកបដោយគុណធម៌ខ្ពង់ខ្ពស់ នោះបន្ទាប់ពីផ្សារភ្ជាប់ និងមានអន្តរកម្មជាមួយអ្នកមួយរយៈ ពួកគេនឹងយល់ស្របតាមអ្នក ហើយគោរពអ្នក។ បន្ទាប់មក អ្នកនឹងមានតម្លៃក្នុងនាមជាមនុស្សម្នាក់។ ប្រសិនបើបន្ទាប់ពីទាក់ទងជាមួយអ្នកមួយរយៈហើយ ពួកគេមើលឃើញថាអ្នកមិនធ្វើអ្វីល្អៗទេ ខ្ជិលច្រអូសនិងល្មោភអាហារ មិនចូលចិត្តរៀនសូត្រ ស្តង់ដាររបស់អ្នកលើសពីសមត្ថភាពរបស់អ្នក អ្នកលោភលន់ និងអាត្មានិយម ហើយលើសពីនេះទៅទៀត ឃើញថាអ្នកមិនខ្វល់ពីអនាម័យ ហើយមិនគិតគូរចង់ថែរក្សាបរិស្ថានរបស់អ្នកទេ។ ប្រសិនបើពួកគេមើលឃើញថាអ្នកមិនដឹងពីកំហុសឆ្គងក្នុងការប្រប្រព្រឹត្តិរបស់ខ្លួន ឬមើលឃើញថាអ្នកមានសមត្ថភាពទាប ហើយអ្នកមិនស័ក្តិសមនឹងទទួលបានការកោតសរសើរ មិនអាចធ្វើកិច្ចការណាមួយដែលអ្នកទទួលបានយ៉ាងល្អនោះទេ នោះអ្នកនឹងគ្មានតម្លៃចំពោះមនុស្សទាល់តែសោះ ហើយនឹងមិនត្រូវបានចាត់ទុកថាជាមនុស្សមានតម្លៃឡើយ។ ការមិនឱ្យតម្លៃអ្នកដទៃសោះ មិនមែនជារឿងធំដុំអ្វីនោះទេ អ្វីដែលសំខាន់នោះគឺថា ប្រសិនបើអ្នកគឺជាមនុស្សអន់ តូចទាប និងគ្មានតម្លៃនៅក្នុងចិត្តរបស់ព្រះជាម្ចាស់ដែរ ដូចជាសត្វតិរច្ឆាន គ្មានបេះដូង ឬវិញ្ញាណ នោះអ្នកកំពុងជួបបញ្ហាហើយ។ អ្នកនៅតែឆ្ងាយពីការសង្គ្រោះ! ចំពោះមនុស្សណាដែលចរិតរបស់ពួកគេមិនស្របតាមស្តង់ដារ ពាក្យសម្ដី និងសកម្មភាពរបស់ពួកគេមិនមានការគ្រប់គ្រងទាំងស្រុង ដែលដូចជាសត្វតិរច្ឆាន តើមានសង្ឃឹមក្នុងការត្រូវបានសង្គ្រោះដែរទេ? ដូចដែលខ្ញុំយល់ឃើញ ពួកគេកំពុងស្ថិតក្នុងគ្រោះថ្នាក់។ មិនយូរមិនឆាប់ ពួកគេនឹងត្រូវបានជម្រុះចោល។

គ. ឥរិយាបថ និងអាកប្បកិរិយារបស់មនុស្ស នៅក្នុងការប្រាស្រ័យទាក់ទងជាមួយមនុស្សភេទផ្ទុយគ្នា

ចំណុចទីបីរបស់យើង គឺនិយាយអំពីឥរិយាបថ និងអាកប្បកិរិយារបស់មនុស្ស នៅក្នុងការប្រាស្រ័យទាក់ទងជាមួយមនុស្សភេទផ្ទុយគ្នា នៅក្នុងជីវិតប្រចាំថ្ងៃរបស់ពួកគេ។ នេះគឺជាបញ្ហាដែលមនុស្សគ្រប់គ្នាដែលរស់នៅក្នុងចំណោមអ្នកដទៃនឹងត្រូវប្រឈមមុខ មិនថាពួកគេមានអាយុប៉ុន្មាននោះទេ។ តើបញ្ហានេះពាក់ព័ន្ធនឹងទិដ្ឋភាពអ្វីខ្លះនៃភាពជាមនុស្ស? វាពាក់ព័ន្ធនឹងសេចក្ដីថ្លៃថ្នូរ សេចក្ដីខ្មាសអៀន និងរបៀបនៃការប្រព្រឹត្តរបស់មនុស្សម្នាក់។ មនុស្សមួយចំនួនចាត់ទុកការប្រាស្រ័យទាក់ទងជាមួយមនុស្សភេទផ្ទុយគ្នាជារឿងធម្មតាៗណាស់។ ពួកគេមានអារម្មណ៍ថា ដរាបណាមិនមានអ្វីកើតឡើង នោះវាមិនមែនជារឿងធំដុំអ្វីឡើយ ហើយការបណ្ដោយខ្លួនតាមគំនិតស្រើបស្រាល ឬការបង្ហាញនូវតណ្ហាដ៏អាក្រក់ខ្លះៗ ក៏មិនមែនជារឿងធំដុំអ្វីដែរ។ តើមនុស្សម្នាក់ដែលមានភាពជាមនុស្សធម្មតាគួរតែមានគំនិតបែបនេះដែរឬទេ? តើនេះជាសញ្ញានៃភាពជាមនុស្សធម្មតាដែរឬទេ? នៅពេលដែលអ្នកដល់អាយុរៀបការ ហើយបានទាក់ទងជាមួយមនុស្សភេទផ្ទុយគ្នា ហើយចង់សេពគប់គ្នា នោះចូរធ្វើវាដោយធម្មតាទៅ ហើយក៏គ្មាននរណាម្នាក់នឹងចូលជ្រៀតជ្រែកដែរ។ ប៉ុន្តែមនុស្សមួយចំនួនមិនចង់សេពគប់គ្នាទេ ពួកគេចែចង់នរណាម្នាក់ដែលទាក់ភ្នែកពួកគេបានពីរបីថ្ងៃ ហើយនៅពេលដែលពួកគេជួបនរណាម្នាក់ដែលពួកគេពេញចិត្ត និងត្រូវចិត្តភ្លាម ពួកគេក៏ចាប់ផ្ដើមសម្ញែង។ ហើយតើពួកគេសម្ញែងដោយរបៀបណា? គឺធ្វើជាញាក់ចិញ្ចើម មិចភ្នែក ឬផ្លាស់ប្ដូរសំនៀងនៅពេលនិយាយ ឬក៏ធ្វើកាយវិការបែបណាមួយ ឬចាប់ផ្ដើមនិយាយពាក្យលេងសើចដើម្បីឱ្យគេចាប់អារម្មណ៍។ នេះហើយដែលហៅថា ការសម្ញែង។ នៅពេលមនុស្សម្នាក់ដែលជាធម្មតាមិនមែនបែបនេះ បង្ហាញនូវអាកប្បកិរិយាទាំងនេះ អ្នកអាចប្រាកដក្នុងចិត្តបានថា មានសមាជិកភេទផ្ទុយគ្នាមួយចំនួននៅក្បែរនោះដែលត្រូវចិត្តពួកគេ។ តើមនុស្សប្រភេទនេះជាមនុស្សបែបណា? អ្នកប្រហែលជានិយាយថា ពួកគេមានការប្រព្រឹត្តមិនសមរម្យ និងមិនរក្សាព្រំដែនច្បាស់លាស់រវាងបុរសនិងស្ត្រី ប៉ុន្តែពួកគេមិនបានបង្ហាញនូវ អាកប្បកិរិយាណាមួយដែលអាក្រក់ខ្លាំងនោះទេ។ អ្នកខ្លះប្រហែលជានិយាយថា ពួកគេគ្រាន់តែជាមនុស្សឡេះឡោះប៉ុណ្ណោះ។ និយាយម្យ៉ាងទៀត ពួកគេខ្វះការគោរពខ្លួនឯង។ មនុស្សឡេះឡោះគឺគ្មានគំនិតចង់គោរពខ្លួនឯងឡើយ។ មនុស្សមួយចំនួនបង្ហាញនូវចរិតលក្ខណៈទាំងនេះនៅក្នុងជីវិតប្រចាំថ្ងៃ ប៉ុន្តែវាមិនប៉ះពាល់ដល់ការបំពេញភារកិច្ចរបស់ពួកគេឡើយ ហើយវាក៏មិនបានប៉ះពាល់ដល់ការ បំពេញកិច្ចការរបស់ពួកគេដែរ ដូច្នេះ តើនេះពិតជាបញ្ហាមែនទេ? អ្នកខ្លះនិយាយថា៖ «ដរាបណាវាមិនរារាំងដល់ការដេញតាមសេចក្ដីពិតរបស់ពួកគេ តើចាំបាច់ត្រូវនិយាយអំពីរឿងនេះធ្វើអ្វី?» តើរឿងនេះទាក់ទងនឹងអ្វី? គឺសេចក្ដីខ្មាសអៀន និងសេចក្ដីថ្លៃថ្នូរនៃភាពជាមនុស្សរបស់បុគ្គលម្នាក់។ ភាពជាមនុស្សរបស់បុគ្គលម្នាក់មិនអាចខ្វះសេចក្ដីខ្មាសអៀន និងសេចក្ដីថ្លៃថ្នូរបានឡើយ ហើយបើគ្មានរបស់ទាំងពីរនេះទេ ភាពជាមនុស្សរបស់ពួកគេក៏មិនអាចជាភាពជាមនុស្សធម្មតាបានដែរ។ មនុស្សមួយចំនួនគួរឱ្យទុកចិត្ត ពួកគេស្មោះត្រង់ មានទំនួលខុសត្រូវ និងខិតខំ ប្រឹងប្រែងនៅក្នុងគ្រប់កិច្ចការដែលពួកគេធ្វើ។ ពួកគេគ្មានបញ្ហាធំដុំអ្វីទេ ប៉ុន្តែពួកគេគ្រាន់តែមិនបានយកចិត្តទុកដាក់ចំពោះទិដ្ឋភាពនេះនៃជីវិតរបស់ពួកគេឱ្យបានដិតដល់ប៉ុណ្ណោះ។ នៅពេលដែលអ្នកចែចង់សមាជិកភេទផ្ទុយគ្នា តើនេះជាការស្ថាបនា ឬជាការបំផ្លិចបំផ្លាញ? ចុះបើអ្នកដែលអ្នកចែចង់នោះលង់ស្រឡាញ់អ្នកវិញ តើនឹងទៅជាយ៉ាងណា? អ្នកប្រហែលជានិយាយថា «ខ្ញុំមិនបានចង់បានបែបនោះទេ»។ បើដូច្នេះ ប្រសិនបើអ្នកនៅតែចែចង់នរណាម្នាក់ ទាំងដែលនោះមិនមែនជាអ្វីដែលអ្នកចង់បាន តើវាមិនមែនមានន័យថា អ្នកកំពុងលេងសើចជាមួយពួកគេទេឬ? អ្នកកំពុងធ្វើបាបពួកគេហើយ! នេះគឺជាការខ្វះសីលធម៌មួយបែបដែរ។ មនុស្សដែលធ្វើបែបនេះ មានចរិតលក្ខណៈមិនល្អ។ លើសពីនេះទៅទៀត ប្រសិនបើអ្នកមិនមានបំណងចង់បន្តសេពគប់គ្នា ហើយក៏មិនច្បាស់លាស់នឹងរឿងនេះដែរ ប៉ុន្តែអ្នកនៅតែញាក់ចិញ្ចើម និងមិចភ្នែកដាក់មនុស្សភេទផ្ទុយគ្នា ហើយសម្ញែងដោយភាពកំប្លុកកំប្លែង និងលេងសើច ធ្វើគ្រប់បែបយ៉ាងដើម្បីបង្ហាញថាអ្នកមានឫកពាឡូយ ថាអ្នកសង្ហា ឬស្រស់ស្អាត។ ប្រសិនបើអ្នកសម្ញែងបែបនេះ តើអ្នកកំពុងធ្វើអ្វីឱ្យប្រាកដ? (កំពុងប្រលោមមនុស្ស។) វាមានចេតនាប្រលោមនៅក្នុងនោះ។ ដូច្នេះ តើអាកប្បកិរិយាប្រលោមបែបនេះជារឿងដ៏ថ្លៃថ្នូរ ឬជារឿងដ៏អាក្រក់? (ជារឿងដ៏អាក្រក់។) នេះគឺជាចំណុចដែលលែងមានសេចក្ដីថ្លៃថ្នូរទៀតហើយ។ តើមនុស្សប្រភេទណានៅក្នុងលោកនេះ ដែលនឹងប្រលោមអ្នកដទៃ? គឺស្រីពេស្យា ស្រីល្មោភកាម មនុស្សពាល មនុស្សទាំងនេះមិនចេះខ្មាសអៀនឡើយ។ តើការមិនចេះខ្មាសអៀនមានន័យដូចម្ដេច? វាមានន័យថា ពួកគេមិនដឹងអ្វីជាភាពអាម៉ាស់ឡើយ។ សេចក្ដីសុចរិត សេចក្ដីខ្មាសអៀន និងកិត្តិយស ក៏ដូចជាសេចក្ដីថ្លៃថ្នូរ និងកេរ្តិ៍ឈ្មោះ ពួកគេមិនខ្វល់ពីរបស់ទាំងអស់នេះឡើយ។ មនុស្សបែបនេះដើរសម្ញែង និងចែចង់គ្រប់ទីកន្លែង។ ការចែចង់មនុស្សមួយឬពីរនាក់ គឺមិនគ្រប់គ្រាន់សម្រាប់ពួកគេទេ ហើយពួកគេក៏មិនគិតថា ប្រាំបីឬដប់នាក់ច្រើនពេកដែរ។ គឺទាល់តែមានរាប់ពាន់រាប់ម៉ឺននាក់ ទើបធ្វើឱ្យពួកគេសប្បាយចិត្ត។ ស្ត្រីរៀបការរួចមួយចំនួនមានកូនពីរនាក់ហើយ ប៉ុន្តែគ្មាននរណាម្នាក់នៅខាងក្រៅផ្ទះដឹងរឿងនេះឡើយ។ ហេតុអ្វីបានជាពួកគេមិនឱ្យមនុស្សដឹង? ពួកគេខ្លាចថា នៅពេលដែលពួកគេនិយាយថា ពួកគេរៀបការហើយ និងមានគូហើយ នោះពួកគេនឹងមិនអាចទទួលបានជោគជ័យក្នុងការចែចង់ទៀតទេ ហើយពួកគេនឹងបាត់បង់ភាពទាក់ទាញ និងការទាក់ចិត្តរបស់ពួកគេ។ នោះហើយជាមូលហេតុដែលពួកគេមិនហ៊ានបើកបង្ហាញរឿងនេះ។ តើមនុស្សបែបនេះមិនមែនជាមនុស្សដែលមិនដឹងអ្វីជាភាពអាម៉ាស់ទេឬ? តើភាពជាមនុស្សរបស់នរណាម្នាក់មានសភាពធម្មតាដែរឬទេ ប្រសិនបើវាមានរឿងបែបនេះនៅក្នុងនោះ? គឺមិនធម្មតាទេ។ ន័យបង្កប់នៃរឿងនេះគឺថា ប្រសិនបើអ្នកមានភាពជាមនុស្សបែបនេះ និងអាកប្បកិរិយាបែបនេះ នោះអ្នកកំពុងខ្វះខាតនូវភាពជាមនុស្សធម្មតាហើយ។ វាខ្វះសេចក្ដីខ្មាសអៀន និងសេចក្តីថ្លៃថ្នូរ។ មនុស្សមួយចំនួនចាប់ផ្ដើមអង្អែលសក់ និងរៀបចំសម្លៀកបំពាក់របស់ពួកគេភ្លាមៗ នៅពេលដែលពួកគេនៅក្បែរមនុស្សភេទផ្ទុយគ្នា ឬពួកគេនឹងលាបម្សៅ និងលាប ថ្ពាល់ក្រហមដោយព្យាយាមឱ្យអស់ពីសមត្ថភាពដើម្បីធ្វើឱ្យខ្លួនឯងស្អាត។ តើគោលដៅរបស់ពួកគេនៅក្នុងរឿងនេះគឺជាអ្វី? គោលដៅរបស់ពួកគេគឺការប្រលោម។ នេះគឺជាអ្វីដែលមិនគួរមាននៅក្នុងភាពជាមនុស្សធម្មតាឡើយ។ ការដែលអាចទៅប្រលោមមនុស្សបែបនេះ ហើយមិនមានអារម្មណ៍អ្វីសោះ ដោយគិតថាវាជារឿងធម្មតា និងសាមញ្ញបំផុត ថាវាមិនមែនជារឿងធំដុំអ្វីទេ នោះគឺជាការខ្វះសេចក្ដីខ្មាសអៀន ហើយថែមទាំងមិនដឹងថាអ្វីដែលខ្លួនគួរធ្វើ និងមិនគួរធ្វើទៀតផង។ មានមនុស្សមួយចំនួនដែលសុខចិត្តដើរស្រាតនៅតាមផ្លូវ ប្រសិនបើមានមនុស្សឱ្យលុយពួកគេមួយម៉ឺនយន់។ តើពួកគេជាមនុស្សប្រភេទណា? ពួកគេគឺជាមនុស្សដែលគ្មានសេចក្ដីខ្មាសអៀន។ ពួកគេនឹងធ្វើអ្វីគ្រប់យ៉ាងដើម្បីលុយ ដោយគ្មានសេចក្ដីខ្មាសអៀន។ សេចក្ដីសុចរិត ចរិតលក្ខណៈ សេចក្ដីខ្មាសអៀន និងសេចក្ដីថ្លៃថ្នូរ គឺគ្មានន័យ និងគ្មានតម្លៃអ្វីទាំងអស់ចំពោះពួកគេ។ ពួកគេមានអារម្មណ៍ថា សមត្ថភាពរបស់ពួកគេក្នុងការសម្ញែង និងប្រលោមអ្នកដទៃគឺជាទេពកោសល្យរបស់ពួកគេ ហើយសេចក្ដីអំណរតែមួយគត់របស់ពួកគេកើតចេញពីការទទួលបានការពេញចិត្តពីមនុស្សកាន់តែច្រើន និងមានមនុស្សកាន់តែច្រើនដេញតាមពួកគេ។ នោះគឺជាកិត្តិយសដ៏ខ្ពស់បំផុតសម្រាប់ស្ត្រីបែបនេះ វាគឺជាអ្វីដែលពួកគេឱ្យតម្លៃ។ ពួកគេមិនឱ្យតម្លៃរបស់ដូចជា សេចក្ដីថ្លៃថ្នូរ សេចក្ដីខ្មាសអៀន ឬចរិតលក្ខណៈឡើយ។ តើនេះជាភាពជាមនុស្សល្អដែរឬទេ? (មិនមែនទេ។) តើអ្នករាល់គ្នាធ្លាប់បង្ហាញនូវអាកប្បកិរិយាទាំងនេះដែរឬទេ? (យើងធ្លាប់។) បើដូច្នេះ តើអ្នករាល់គ្នាអាចគ្រប់គ្រងវាបានដែរឬទេ? តើអ្នករាល់គ្នាអាចគ្រប់គ្រងវាបានភាគច្រើន ឬអាចធ្វើបានតែភាគតិចប៉ុណ្ណោះ? តើអ្នករាល់គ្នាមានសមត្ថភាពក្នុងការទប់ចិត្តខ្លួនឯងដែរឬទេ? មនុស្សដែលអាចទប់ចិត្តខ្លួនឯងបានគឺជាមនុស្សដែលមានចិត្តចេះខ្មាសអៀន។ មនុស្សគ្រប់គ្នាសុទ្ធតែមានពេលដែលធ្វើតាមសន្ទុះចិត្ត និងពេលដែលបាត់បង់ការគ្រប់គ្រងលើខ្លួនឯង ប៉ុន្តែនៅពេលអ្នកដែលអាចទប់ចិត្តខ្លួនឯងបានធ្វើដូច្នេះ ពួកគេមានអារម្មណ៍ថា អ្វីដែលពួកគេកំពុងធ្វើគឺមិនត្រឹមត្រូវទេ ថាវាបន្ទាបបន្ថោកពួកគេ ថាពួកគេត្រូវតែផ្លាស់ប្ដូរភ្លាមៗ ហើយថាពួកគេមិនត្រូវធ្វើបែបនេះទៀតទេ។ ហើយក្រោយមក នៅពេលដែលពួកគេជួបរឿងបែបនេះម្ដងទៀត ពួកគេក៏អាចគ្រប់គ្រងខ្លួនឯងបាន។ ប្រសិនបើគ្មានសូម្បីតែសមត្ថភាពបន្តិចបន្តួចក្នុងការទប់ចិត្តខ្លួនឯងនៅក្នុងភាពជាមនុស្សរបស់អ្នកទេនោះ តើអ្នកអាចបះបោរប្រឆាំងនឹងអ្វីបាន នៅពេលដែលត្រូវបានតម្រូវឱ្យអនុវត្តសេចក្ដីពិតនោះ? មនុស្សមួយចំនួនមានសំណាងដែលមានរូបរាងស្អាតបាត ហើយតែងតែត្រូវបានមនុស្សភេទផ្ទុយគ្នាដេញតាមញ៉ែជានិច្ច។ កាលណាមនុស្សកាន់តែច្រើនដេញតាមញ៉ែពួកគេ ពួកគេក៏កាន់តែមានអារម្មណ៍ថា ពួកគេអាចសម្ញែងបានកាន់តែខ្លាំង។ តើរឿងនេះមិនគ្រោះថ្នាក់សម្រាប់ពួកគេទេឬ? តើអ្នកគួរធ្វើដូចម្ដេចនៅក្នុងស្ថានភាពនេះ? (ស្គាល់ និងចៀសវាងអន្ទាក់នេះ។) នេះពិតជាអន្ទាក់មួយដែលអ្នកត្រូវតែចៀសវាង។ បើអ្នកមិនធ្វើដូច្នេះទេ អ្នកអាចនឹងឃើញថាមានមនុស្សណាម្នាក់បានដាក់អន្ទាក់អ្នកហើយ។ អ្នកត្រូវតែចៀសវាងអន្ទាក់នេះ មុនពេលដែលអ្នកជាប់អន្ទាក់ នេះហើយដែលហៅថា ការទប់ចិត្តខ្លួនឯង។ មនុស្សដែលមានការទប់ចិត្តខ្លួនឯងគឺមានសេចក្ដីខ្មាសអៀន និងមានសេចក្ដីថ្លៃថ្នូរ។ រីឯអ្នកដែលគ្មានការទប់ចិត្តខ្លួនឯងវិញ អាចត្រូវបានបញ្ឆោតដោយនរណាម្នាក់ដែលប្រលោមពួកគេ ហើយនឹងចាញ់បោកនៅពេលណាដែលមាននរណាម្នាក់ដេញតាមញ៉ែពួកគេ ដែលនេះនឹងនាំមកនូវបញ្ហា។ លើសពីនេះទៅទៀត ពួកគេក៏នឹងសម្ញែង តែងខ្លួន និងស្លៀកពាក់ដោយមានចេតនាផងដែរ ហើយសម្លៀកបំពាក់អ្វីក៏ដោយដែលពួកគេត្រូវស្លៀកដែលអាចធ្វើឱ្យពួកគេមើលទៅកាន់តែសង្ហា កាន់តែទាក់ទាញ និងស្រស់ស្អាត ពួកគេនឹងជ្រើសរើសសម្លៀកបំពាក់ទាំងនោះជាពិសេសដើម្បីស្លៀក ហើយនឹងស្លៀកវាជារៀងរាល់ថ្ងៃ។ នេះគឺគ្រោះថ្នាក់សម្រាប់ពួកគេ ហើយវាបង្ហាញថា ពួកគេគឺជាមនុស្សម្នាក់ដែលកំពុងព្យាយាមប្រលោមអ្នកដទៃដោយចេតនា។ ប្រសិនបើអ្នកមើលទៅទាក់ភ្នែក និងទាក់ទាញខ្លាំងពេកនៅក្នុងសម្លៀកបំពាក់ទាំងនេះ នោះអ្នកត្រូវតែបះបោរប្រឆាំងនឹងសាច់ឈាមរបស់អ្នក ហើយឈប់ស្លៀកសម្លៀកបំពាក់បែបនេះទៀតទៅ។ ប្រសិនបើអ្នកមានការប្ដេជ្ញាចិត្តក្នុងរឿងនេះ នោះអ្នកអាចធ្វើវាបាន។ ក៏ប៉ុន្តែ ប្រសិនបើអ្នកគ្មានការប្ដេជ្ញាចិត្តទេ ហើយអ្នកចង់រកដៃគូ នោះចូរទៅរកម្នាក់ចុះ៖ ចូរប្រាស្រ័យទាក់ទងគ្នាដោយធម្មតា ដោយមិនចែចង់គ្នាទៅវិញទៅមក។ ប្រសិនបើអ្នកមិនមែនកំពុងរកដៃគូទេ ប៉ុន្តែនៅតែចែចង់អ្នកដទៃ នោះរឿងនេះអាចហៅបានត្រឹមតែថាជាការខ្វះសេចក្ដីខ្មាសអៀនប៉ុណ្ណោះ។ អ្នកត្រូវតែដឹងច្បាស់អំពីអ្វីដែលអ្នកកំពុងជ្រើសរើស។ តើអ្នករាល់គ្នាអាចគោរពតាមគោលការណ៍ទាំងនេះបានដែរឬទេ? (យើងមានការប្ដេជ្ញាចិត្តនេះ។) ប្រសិនបើអ្នកមានការប្ដេជ្ញាចិត្តនេះ នោះអ្នកមានកម្លាំង មានកម្លាំងចិត្ត ហើយវានឹងងាយស្រួលក្នុងការគោរពតាមគោលការណ៍ទាំងនោះ។ មនុស្សមួយចំនួនមានសេចក្តីល្អជាមូលដ្ឋានពីធម្មជាតិ ហើយលើសពីនេះទៅទៀត ដោយបានរកឃើញសេចក្ដីជំនឿលើព្រះជាម្ចាស់ ពួកគេក៏ដេញតាមសេចក្ដីពិត ហើយដើរតាមផ្លូវត្រូវ ដូច្នេះពួកគេគ្មានបំណងប្រាថ្នាបែបនោះទេ ហើយក៏មិនឆ្លើយតបនឹងនរណាម្នាក់ដែលព្យាយាមចែចង់ពួកគេដែរ។ មនុស្សមួយចំនួនងាយនឹងធ្វើរឿងនេះណាស់ ខណៈដែលអ្នកផ្សេងទៀតមិនបានយកចិត្តទុកដាក់នឹងវាឡើយ។ មនុស្សមួយចំនួនហាក់ដូចជាមានការប្ដេជ្ញាចិត្តនេះ ប៉ុន្តែសូម្បីតែពួកគេខ្លួនឯងក៏មិនអាចប្រាប់បានថា តាមពិតពួកគេមាន ឬមិនមានដែរ។ ទាក់ទងនឹងការប្រាស្រ័យទាក់ទងជាមួយមនុស្សភេទផ្ទុយគ្នា នេះគឺជារឿងដែលអ្នកត្រូវតែដោះស្រាយឱ្យបានត្រឹមត្រូវ និងពិនិត្យឡើងវិញ ហើយកំណត់ថាវាជាផ្នែកមួយនៃសេចក្ដីថ្លៃថ្នូរ និងសេចក្ដីខ្មាសអៀននៃភាពជាមនុស្សធម្មតា។ តើការខ្វះសេចក្ដីខ្មាសអៀនទាក់ទងនឹងការខ្វះភាពជាមនុស្សយ៉ាងដូចម្ដេច? គឺអាចនិយាយបានថា ប្រសិនបើមនុស្សម្នាក់គ្មានសេចក្ដីខ្មាសអៀនទេ នោះពួកគេគ្មានភាពជាមនុស្សឡើយ។ ហេតុអ្វីបានជាមនុស្សគ្រប់គ្នាដែលខ្វះភាពជាមនុស្សមិនស្រឡាញ់សេចក្ដីពិត? ហើយហេតុអ្វីបានជាយើងនិយាយថា មនុស្សម្នាក់អាច ដេញតាមសេចក្ដីពិតបាន ប្រសិនបើពួកគេមានភាពជាមនុស្ស? ចូរប្រាប់ខ្ញុំមក តើមនុស្សដែលគ្មានសេចក្ដីខ្មាសអៀនដឹងថាអ្វីល្អ និងអ្វីមិនល្អដែរឬទេ? (មិនដឹងទេ។) ដូច្នេះ នៅពេលដែលពួកគេធ្វើអំពើអាក្រក់ដែលទទឹងទិស និងក្បត់នឹងព្រះជាម្ចាស់ ហើយបំពានសេចក្ដីពិត តើពួកគេមានអារម្មណ៍ស្ដីបន្ទោសខ្លួនឯងដែរឬទេ? (មិនមានទេ។) តើពួកគេអាចដើរលើផ្លូវត្រូវដែរឬទេ ប្រសិនបើសតិសម្បជញ្ញៈរបស់ពួកគេមិនស្ដីបន្ទោសពួកគេនោះ? តើពួកគេអាចដេញតាមសេចក្ដីពិតបានដែរឬទេ? មនុស្សដែលព្រហើនមិនចេះខ្មាសអៀនគឺ ស្ពឹកស្រពន់។ ពួកគេមិនអាចបែងចែកយ៉ាងច្បាស់រវាងរបស់វិជ្ជមាន និងរបស់អវិជ្ជមាន ឬអ្វីដែលព្រះជាម្ចាស់ស្រឡាញ់ និងអ្វីដែលទ្រង់ស្អប់ខ្ពើមបានទេ។ ដូច្នេះ នៅពេលដែលព្រះជាម្ចាស់មានបន្ទូលឱ្យមនុស្សធ្វើជាមនុស្សទៀងត្រង់ ពួកគេនិយាយថា «តើការនិយាយកុហកមានបញ្ហាអ្វី? ការនិយាយមិនពិតមិនមែនជារឿងបន្ទាបបន្ថោកទេ!» តើមនុស្សដែលគ្មានសេចក្ដីខ្មាសអៀននឹងមិននិយាយអ្វីបែបនេះទេឬ? ប្រសិនបើមនុស្សម្នាក់ដែលមានសេចក្ដីខ្មាស់អៀនមិនបានធ្វើជាមនុស្សទៀងត្រង់ ហើយត្រូវបានមនុស្សគ្រប់គ្នាដឹង តើមុខរបស់ពួកគេមិនឡើងក្រហមទេឬ? តើពួកគេមិនមានអារម្មណ៍មិនស្រណុកក្នុងចិត្តទេឬ? (ពួកគេមាន។) ចុះចំណែកមនុស្សដែលមិនចេះខ្មាសអៀនវិញ? «ការធ្វើជាមនុស្សទៀងត្រង់ អ្វីដែលអ្នកដទៃគិត តម្លៃដែលខ្ញុំមានចំពោះពួកគេ ឬទម្ងន់ដែលពួកគេឱ្យមកខ្ញុំ គ្មានអ្វីសំខាន់ចំពោះខ្ញុំទេ!» ពួកគេមិនខ្វល់ឡើយ។ បើដូច្នេះ តើពួកគេនៅតែអាច ដេញតាមសេចក្ដីពិតបានដែរឬទេ? ប្រសិនបើអ្នកសួរពួកគេ បន្ទាប់ពីពួកគេនិយាយកុហករួច ថាតើពួកគេមានអារម្មណ៍មិនសុខក្នុងចិត្ត ឬមានអារម្មណ៍ស្ដីបន្ទោសខ្លួនឯងដែរឬទេ ពួកគេនឹងនិយាយថា «តើការមានសន្ដិភាពមានន័យដូចម្ដេច? តើអ្វីទៅជាការស្ដីបន្ទោសខ្លួនឯង? ហេតុអ្វីបានជារឿងនេះត្រូវតែពិបាកយ៉ាងនេះ?» ពួកគេគ្មានការដឹងខ្លួនបែបនេះឡើយ។ តើមនុស្សម្នាក់ដែលមានវិចារណញ្ញាណមិនត្រឹមត្រូវបែបនេះ អាចដើរតាមព្រះជាម្ចាស់បានដែរឬទេ? តើពួកគេអាចដេញតាមសេចក្ដីពិតបានដែរឬទេ? ពួកគេមិនដេញតាមវាឡើយ។ សម្រាប់ពួកគេ គឺគ្មានព្រំដែនរវាងរបស់វិជ្ជមាន និងរបស់អវិជ្ជមាន រវាងសេចក្ដីពិត និងអ្វីដែលបំពានវាឡើយ ពោលគឺវាដូចគ្នាទាំងអស់។ ទោះយ៉ាងណាក៏ដោយ ពួកគេគិតថា វានឹងមិនអីទេ ប្រសិនបើមនុស្សគ្រប់គ្នាខិតខំប្រឹងប្រែង ធ្វើភារកិច្ចរបស់ខ្លួន និងលះបង់។ គ្មានអ្វីបែងចែករឿងទាំងនេះឡើយ។ ពួកគេគ្មានអារម្មណ៍ស្ដីបន្ទោសខ្លួនឯងទេ នៅពេលពួកគេបានធ្វើអ្វីមួយដែលទទឹងទិសនឹងព្រះជាម្ចាស់ នៅពេលដែលពួកគេបានធ្វើអ្វីមួយដែលបំពានគោលការណ៍សេចក្ដីពិត នៅពេលពួកគេបានធ្វើអ្វីមួយដែលបង្កការខាតបង់ដល់ផលប្រយោជន៍របស់អ្នកដទៃ ឬនៅពេលពួកគេបានធ្វើអ្វីមួយដែលរំខានដល់កិច្ចការរបស់ពួកជំនុំ។ ពួកគេគ្មានការស្ដីបន្ទោសខ្លួនឯងទាល់តែសោះ។ ក្នុងរឿងនេះ តើពួកគេមិនមែនកំពុងខ្វះសេចក្ដីខ្មាសអៀនទេឬ? មនុស្សដែលគ្មានសេចក្ដីខ្មាសអៀនគឺគ្មានការពិចារណាអំពីរឿងបែបនេះឡើយ។ សម្រាប់ពួកគេ វាគឺអំពីការធ្វើអ្វីក៏ដោយដែលពួកគេចង់បាន។ អ្វីក៏បានដែរ មិនចាំបាច់ប្រើសេចក្ដីពិតដើម្បីធ្វើការវិនិច្ឆ័យឡើយ។ ដូច្នេះ គឺគ្មានផ្លូវសម្រាប់មនុស្សដែលគ្មានសេចក្ដីខ្មាសអៀន អាចយល់ ឬអនុវត្តសេចក្ដីពិតបានឡើយ។ នេះគឺជាទំនាក់ទំនងរវាងការគ្មានសេចក្ដីខ្មាសអៀន និងការខ្វះភាពជាមនុស្ស។ បើដូច្នេះ ហេតុអ្វីបានជាអ្នករាល់គ្នាមិនអាចនិយាយរឿងនេះបាន? អ្នករាល់គ្នាកំពុងគិតថា «អ្វីដែលទ្រង់កំពុងអធិប្បាយមិនសូវទាក់ទងនឹងសេចក្ដីពិតប៉ុន្មានទេ វាដាច់ឆ្ងាយណាស់ពីសេចក្តីពិត។ ជាធម្មតាយើងអាចមើលឃើញរឿងទាំងនេះយ៉ាងច្បាស់ ដូច្នេះតើយើងនៅតែត្រូវការឱ្យទ្រង់មានបន្ទូលអំពីរឿងទាំងនេះទៀតឬ?» ប្រសិនបើអ្នករាល់គ្នាមានអារម្មណ៍ថា វាមិនទាក់ទងនឹងសេចក្ដីពិតទេនោះ តើអ្នករាល់គ្នាបានចូលទៅក្នុងតថភាពនៃសេចក្ដីពិតបានប៉ុន្មានហើយ? តើអ្នករាល់គ្នារស់នៅដោយភាពជាមនុស្សធម្មតាដែរឬទេ? តើអ្នករាល់គ្នាពិតជាបានក្លាយជាមនុស្សដែលមានសេចក្ដីពិត និងភាពជាមនុស្សហើយឬនៅ? កម្ពស់របស់អ្នករាល់គ្នាតូចពេកហើយ ហើយមិនអាចយល់សូម្បីតែរឿងទាំងនេះផង ដូច្នេះតើអ្នករាល់គ្នាអាចមានតថភាពនៃសេចក្ដីពិតបែបណាទៅ?

បញ្ញត្តិរដ្ឋបាលមួយក្នុងចំណោមបញ្ញត្តិរដ្ឋបាលទាំងដប់ប្រការនៃដំណាក់របស់ព្រះជាម្ចាស់ចែងថា៖ មនុស្សមាននិស្ស័យពុករលួយ ហើយលើសពីនេះ គេពោរពេញដោយអារម្មណ៍រវើរវាយផង។ ដូចនេះ នៅពេលបម្រើព្រះ គឺត្រូវហាមដាច់ខាត មិនត្រូវមានសមាជិកភេទផ្ទុយគ្នា ធ្វើការជាមួយគ្នាតែពីរនាក់ឡើយ។ បើរកឃើញថា មានបុគ្គលណាប្រព្រឹត្ដបែបនេះ នោះត្រូវបណ្ដេញចេញ ដោយគ្មានការលើកលែងឡើយ។ តើមនុស្សចាត់ទុកបញ្ញត្តិរដ្ឋបាលនេះយ៉ាងដូចម្ដេច? ប្រសិនបើបុរសម្នាក់មានទំនាក់ទំនងមិនត្រឹមត្រូវជាមួយស្ត្រីជាងសាមសិបនាក់ ចូរប្រាប់ខ្ញុំមក តើមនុស្សដែលបានឮរឿងនេះនឹងមានអារម្មណ៍យ៉ាងណាដែរ? (ពួកគេនឹងមិនជឿ។) អ្នកនឹងភ្ញាក់ផ្អើលនៅពេលឮរឿងនេះ អ្នកនឹងតក់ស្លុត ហើយនិយាយថា «ព្រះអើយ ច្រើនម្ល៉េះ! គួរឱ្យខ្ពើមរអើមណាស់ មែនទេ?» ហើយតើបុរសនោះនឹងមានអារម្មណ៍យ៉ាងណាដែរ នៅពេលដែលគាត់ប្រាប់អ្នក? (គាត់នឹងធ្វើហាក់ដូចជាវាមិនមែនជារឿងសំខាន់ចំពោះគាត់។) វានឹងក្លាយជារឿងដែលគ្មានអ្វីគួរឱ្យនិយាយសម្រាប់គាត់។ សួរគាត់ថាតើថ្ងៃនេះគាត់បរិភោគអ្វី៖ «បាយ»។ សួរគាត់ថាតើគាត់ធ្លាប់នៅជាមួយស្ត្រីប៉ុន្មាននាក់ហើយ៖ «សាមសិបនាក់ ឬច្រើនជាងនេះ»។ គាត់នឹងនិយាយរឿងទាំងពីរនេះដោយសំនៀង និងផ្នត់គំនិតដូចគ្នាបេះបិទ។ តើមានសេចក្ដីសង្គ្រោះសម្រាប់មនុស្សម្នាក់ដែលមានភាពជាមនុស្សបែបនេះដែរឬទេ? គឺគ្មានទេ ទោះបីជាគាត់ជឿលើព្រះជាម្ចាស់ក៏ដោយ។ តើហេតុដូចម្ដេចបានជាគាត់មិនចេះខ្មាសអៀន នៅពេលដែលគាត់និយាយរឿងបែបនោះចេញមក? វាជារឿងដែលបន្ទាបបន្ថោកណាស់! បើដូច្នេះ តើហេតុដូចម្ដេចបានជាគាត់អាចនិយាយវាចេញមកបាន? ចូរប្រាប់ខ្ញុំមក តើគាត់នៅមានសល់សេចក្ដីខ្មាសអៀនដែរឬទេ? ទេ គាត់គ្មានទេ។ វិញ្ញាណនៃសតិសម្បជញ្ញៈនៅក្នុងភាពជាមនុស្សរបស់គាត់បានក្លាយទៅជាស្ពឹកហើយ ហើយគាត់លែងមានការយល់ដឹងដោយញាណ ទៀតហើយ។ នេះមិនមែនគ្រាន់តែជារឿងនៃការខូចខិលនោះទេ មនុស្សដែលគ្មានសេចក្ដីខ្មាសអៀន ឬសេចក្ដីថ្លៃថ្នូរ គឺលែងជាមនុស្សទៀតហើយ។ ខាងក្រៅពួកគេនៅតែមើលទៅដូចជាមនុស្ស ប៉ុន្តែវានឹងបែកខ្ចាត់ខ្ចាយភ្លាមៗ នៅពេលដែលពួកគេត្រូវដោះស្រាយអ្វីមួយ។ ពួកគេមានសមត្ថភាពធ្វើអ្វីគ្រប់យ៉ាង ដោយមិនដឹងពីសេចក្ដីខ្មាសអៀន ហើយនោះមានន័យថា ពួកគេលែងជាមនុស្សទៀតហើយ។ ចូរយើងបញ្ចប់ការពិភាក្សារបស់យើងអំពីរឿងទាំងនេះនៅត្រឹមនេះចុះ។

សូមពិចារណាលើទិដ្ឋភាពទាំងបីនៃភាពជាមនុស្សធម្មតា ដែលយើងបានពិភាក្សានៅថ្ងៃនេះ តើទិដ្ឋភាពទាំងនេះ សំខាន់ដែរទេ? តើទិដ្ឋភាពនៃភាពជាមនុស្សធម្មតាទាំងនេះ ត្រូវបានកាត់ផ្តាច់ចេញពីការដេញតាមសេចក្ដីពិតឬ? (ទេ។) ដូច្នេះ តើទិដ្ឋភាពទាំងនេះមានទំនាក់ទំនងអ្វីខ្លះទៅនឹងការដេញតាមសេចក្ដីពិត? ប្រសិនបើភាពជាមនុស្សរបស់អ្នកជឿលើព្រះជាម្ចាស់ មិនមានភាពល្អិតល្អន់ មិនមានភាពទទួលខុសត្រូវ ឬមិនមានសមត្ថភាពផ្ដោតការយកចិត្តទុកដាក់លើសកម្មភាពរបស់ខ្លួនហើយប្រសិនបើពួកគេមិនមានភាពជាមនុស្សបែបនេះទេ តើពួកគេអាចទទួលបានអ្វីខ្លះពីជំនឿរបស់ពួកគេលើព្រះជាម្ចាស់ និងការដេញតាមសេចក្ដីពិត? យើងបានប្រកបគ្នាពីសេចក្តីពិតជាច្រើនក្នុងរយៈពេលប៉ុន្មានឆ្នាំកន្លងមកនេះ ដែលជាសេចក្តីពិតនៅគ្រប់ផ្នែក។ ប្រសិនបើមនុស្សមិនអនុវត្តដោយខ្លួនឯង ឬមិនប្រព្រឹត្តិចំពោះសេចក្ដីពិតទាំងនេះដោយផ្នត់គំនិតដែលមានសតិសម្បជញ្ញៈ ដោយធ្វើអ្វីៗមិនខិតខំ និងមិនមានសតិសម្បជញ្ញៈ តើពួកគេអាចសម្រេចបាននូវការយល់ដឹងអំពីសេចក្ដីពិតបែបនេះទេ? មនុស្សមួយចំនួននិយាយថា៖ «ប្រសិនបើខ្ញុំមិនអាចយល់អំពីសេចក្ដីពិតបានទេ តើខ្ញុំមិនអាចគ្រាន់តែទន្ទេញគោលលទ្ធិ និងពាក្យទាំងនេះឱ្យចាំដែរឬ? តើអ្នកនឹងអាចទទួលបានសេចក្ដីពិតតាមវិធីនេះទេ? ប្រសិនបើអ្នកមិនមានភាពជាមនុស្សធម្មតាប្រភេទនេះ ហើយមិនមានអ្វីៗទាំងនេះនៅក្នុងភាពជាមនុស្សរបស់អ្នក មានន័យថាអ្នកមិនមានសតិសម្បជញ្ញៈ ភាពល្អិតល្អន់ ការស្មោះត្រង់ និងអាកប្បកិរិយាទំនួលខុសត្រូវចំពោះរឿងនានា នោះសេចក្ដីពិតប្រែក្លាយទៅជាគោលលទ្ធិ និងពាក្យស្លោកសម្រាប់អ្នក ហើយនឹងក្លាយទៅជាបទប្បញ្ញត្តិ។ អ្នកមិនអាចទទួលបានសេចក្ដីពិតទេ ព្រោះអ្នកមិនអាចយល់ពីវា។ លើសពីនេះ ប្រសិនបើអ្នកមិនអាចគ្រប់គ្រងបរិយាកាស ទម្លាប់ និងរបៀបរបបនៃជីវិតផ្ទាល់ខ្លួនរបស់អ្នកបានល្អទេ តើអ្នកនឹងអាចអនុវត្តគោលការណ៍ និងឱវាទផ្សេងៗដែលពាក់ព័ន្ធនឹងសេចក្ដីពិតបានដូចម្ដេច? អ្នកនឹងមិនអាចឡើយ។ ជាងនេះទៅទៀត មនុស្សត្រូវតែស្រឡាញ់ចំណុចវិជ្ជមានក្នុងជីវិត ហើយចំពោះចំណុចអវិជ្ជមាន និងអាក្រក់ ពួកគេត្រូវតែរក្សាអាកប្បកិរិយាស្អប់ខ្ពើម និងមិនជាទីគាប់ចិត្ត នៅក្នុងជម្រៅដួងចិត្តរបស់ពួកគេ។ នេះគឺជាវិធីតែមួយគត់ដើម្បីទទួលបានសេចក្ដីពិតមួយចំនួន។ នេះមានន័យថា ចំពោះការដេញតាមសេចក្ដីពិតរបស់អ្នក អ្នកត្រូវតែមានអាកប្បកិរិយាត្រឹមត្រូវ និងចិត្តគំនិតត្រឹមត្រូវ អ្នកត្រូវតែជាមនុស្សទៀងត្រង់ និងម៉ឺងម៉ាត់។ មានតែមនុស្សបែបនេះទេដែលអាចទទួលបានសេចក្ដីពិត។ ប្រសិនបើមនុស្សម្នាក់គ្មានអារម្មណ៍ខ្មាស់អៀន ហើយនៅតែវង្វេង និងមិនដឹងខ្លួនថាបានប្រព្រឹត្តអំពើអាក្រក់ជាច្រើន អំពើជាច្រើនដែលបះបោរប្រឆាំងនឹងព្រះជាម្ចាស់ និងបំពានលើសេចក្ដីពិត ដោយគិតថាវាមិនមែនជារឿងសំខាន់នោះតើសេចក្ដីពិតនេះមានប្រយោជន៍អ្វីសម្រាប់ពួកគេទៅ? វាគ្មានប្រយោជន៍អ្វីទាល់តែសោះ។ សេចក្ដីពិតមិនមានឥទ្ធិពលលើពួកគេទេ ហើយវាមិនអាចរារាំងពួកគេ បន្ទោសពួកគេ ណែនាំពួកគេ ឬចង្អុលបង្ហាញទិសដៅ និងផ្លូវទៅកាន់ពួកគេទេ ដែលមានន័យថាពួកគេកំពុងជួបបញ្ហា។ តើមនុស្សដែលគ្មានសូម្បីតែការខ្មាសអៀន អាចយល់សេចក្ដីពិតដោយរបៀបណា? ដើម្បីឱ្យមនុស្សអាចយល់ពីសេចក្ដីពិតបាន ពួកគេត្រូវតែមានចិត្តដឹងពីចំណុចវិជ្ជមាន និងអវិជ្ជមានជាមុនសិន។ ពួកគេស្អប់ខ្ពើម ទោះបីជានិយាយ ឬការជួបប្រទះរឿងអវិជ្ជមាន ឬអាក្រក់ក៏ដោយ ហើយប្រសិនបើពួកគេធ្វើរឿងបែបនេះដោយខ្លួនឯង ពួកគេនឹងមានអារម្មណ៍ខ្មាសអៀន និងមិនស្ងប់ចិត្តឡើយ។ ពួកគេមានអារម្មណ៍ស្រឡាញ់សេចក្តីពិត ហើយអាចទទួលយកសេក្ដីពិតក្នុងចិត្តរបស់ពួកគេ; ពួកគេអាចប្រើវាដើម្បីទប់ចិត្តខ្លួនឯង និងកែប្រែសភាពខុសឆ្គងរបស់ពួកគេ។ តើទាំងនេះមិនមែនជារឿងដែលភាពជាមនុស្សធម្មតាគួរតែមានទេឬ? (មែនហើយ គួរតែមាន។) ដោយមានរឿងទាំងនេះ តើវាមិនងាយស្រួលសម្រាប់មនុស្សម្នាក់ក្នុងការដេញតាមសេចក្ដីពិតទេឬ? ហើយប្រសិនបើនរណាម្នាក់មិនមានរឿងទាំងនេះសោះ នោះការនិយាយអំពីការដេញតាមសេចក្ដីពិតគ្រាន់តែជាការនិយាយទទេប៉ុណ្ណោះ តើពួកគេអាចធ្វើបែបនោះបានយ៉ាងដូចម្តេច បើគ្មានរបស់វិជ្ជមាននៅក្នុងចិត្តរបស់ពួកគេនោះ? លុះត្រាតែភាពជាមនុស្សធម្មតារបស់អ្នកមានរឿងទាំងនេះ ទើបសេចក្ដីពិតនឹងចាក់ឫស រីកស្គុសស្គាយ និងបង្កើតផ្លែផ្កានៅក្នុងអ្នក លុះត្រាតែពេលនោះទើបវានឹងបង្កើតជាឥទ្ធិពល។ នៅពេលដែលអ្នកបានយល់ពីសេចក្ដីពិត អ្នកនឹងអាចផ្លាស់ប្ដូរការគិតរបស់អ្នក និងទប់ស្កាត់ឥរិយាបថរបស់អ្នក ហើយគំនិតពុករលួយរបស់អ្នកនឹងកាន់តែតិចទៅៗ។ នេះគឺជាការផ្លាស់ប្ដូរពិតប្រាកដ។

តើអ្នករាល់គ្នាមានការបង្ហាញចេញនៃភាពជាមនុស្សធម្មតាទាំងនេះប៉ុន្មានចំណុច ដែលយើងបានពិភាក្សានៅថ្ងៃនេះ? តើអ្នករាល់គ្នាខ្វះប៉ុន្មានចំណុច? តើអ្នករាល់គ្នាមានអ្វីខ្លះ? (សេចក្ដីខ្មាសអៀន។) សេចក្ដីខ្មាសអៀន នោះគឺជាចំណុចដ៏ល្អមួយ។ សេចក្ដីខ្មាសអៀន ជារឿងមូលដ្ឋានបំផុតដែលអ្នករាល់គ្នាគួរតែមាន។ តើមានអ្វីផ្សេងទៀត? តើអ្នករាល់គ្នាសុទ្ធតែមានផ្នត់គំនិត និងអាកប្បកិរិយាយកចិត្តទុកដាក់ និងល្អិតល្អន់ចំពោះមនុស្ស ព្រឹត្តិការណ៍ និងរបស់ផ្សេងៗដែរឬទេ? ខ្ញុំឃើញថាអ្នករាល់គ្នាធ្វេសប្រហែសចំពោះអ្វីៗគ្រប់យ៉ាងដែលអ្នកធ្វើ ពិតជាស្ពឹកៗមុយៗ និងខ្ជិលច្រអូស ហើយនៅពេលដែលខ្ញុំឃើញរឿងទាំងនោះដែលអ្នករាល់គ្នាធ្វើ សេចក្ដីកង្វល់ក៏កើនឡើងនៅក្នុងព្រះហឫទ័យរបស់ខ្ញុំ។ តើអ្នករាល់គ្នាអាចរកឃើញបញ្ហាទាំងនេះដោយខ្លួនឯងបានដែរឬទេ? តើអ្នករាល់គ្នាព្រួយបារម្ភដែរឬទេ នៅពេលដែលអ្នករាល់គ្នារកឃើញវា? (មែនហើយ។) តាមរបៀបណា? ចូរនិយាយអំពីវា។ (ឥឡូវនេះ បន្ទាប់ពីខ្ញុំទើបតែបានឮការប្រកបគ្នារបស់ព្រះជាម្ចាស់ ខ្ញុំមានអារម្មណ៍ថា ខ្ញុំមិនសូវមានភាពជាមនុស្សទេ ហើយថាខ្ញុំមានផ្នត់គំនិតឡេះឡោះចំពោះភារកិច្ចរបស់ខ្ញុំ និងព្រឹត្តិការណ៍នៅក្នុងជីវិតរបស់ខ្ញុំ។ ខ្ញុំនៅឆ្ងាយណាស់ពីស្ដង់ដាដែលត្រូវបានតម្រូវដោយព្រះជាម្ចាស់។ ខ្ញុំមានអារម្មណ៍ភ័យខ្លាចបន្តិច)។ មានការខ្វះខាតច្រើនពេកនៅក្នុងភាពជាមនុស្សរបស់អ្នក តើមែនទេ? អ្នកមានអារម្មណ៍ថា អ្នកបានជឿលើព្រះជាម្ចាស់អស់ជាច្រើនឆ្នាំ និងបានឮសេចក្ដីពិតជាច្រើន ប៉ុន្តែអ្នកមិនមានសូម្បីតែរឿងជាមូលដ្ឋានគ្រឹះបំផុតនៃភាពជាមនុស្ស តើអ្នកនឹងមិនព្រួយបារម្ភម្ដេចបាន? មនុស្សមួយចំនួនមានជំនាញបច្ចេកទេសបន្តិចបន្តួច ប៉ុន្តែអ្វីៗគ្រប់យ៉ាងដែលពួកគេធ្វើគឺអន់ខ្សោយ។ វាសុទ្ធតែក្រោមស្ដង់ដា មិនត្រូវតាមស្ដង់ដា ហើយពួកគេមិនស្វែងយល់ថាតើវិធីសាស្ត្រដែលជឿនលឿន និង ដែលមានស្ដង់ដាមានលក្ខណៈបែបណានោះទេ។ តើនេះមិនមែនជាគំនិតអន់ថយរបស់ពួកគេទេឬ? ឧទាហរណ៍ ពួកគេធ្លាប់ត្រូវបានគេប្រាប់ឱ្យដំឡើងទ្វារមួយ ហើយពួកគេបាននិយាយថា៖ «នៅកន្លែងដែលខ្ញុំមក ទ្វារភាគច្រើនដែលយើងមានគឺជាទ្វារមួយសន្លឹក។» កន្លែងតូចតាចដែលពួកគេមកនោះ មិន កំណត់ស្ដង់ដាឡើយ។ ពួកគេគួរតែមើលម៉ូតទ្វារនៅក្នុងអគារពាណិជ្ជកម្ម និងអគារលំនៅដ្ឋាននៅក្នុងទីក្រុងធំៗ បន្ទាប់មកធ្វើការងាររបស់ពួកគេដោយផ្អែកលើតថភាពនៃស្ថានភាព។ ប៉ុន្តែនៅទីនេះ ពួកគេហើបមាត់និយាយថា៖ «នៅស្រុកយើង គេមិនធ្វើទ្វារពីរសន្លឹកទេ ហើយនៅទីនេះក៏មិនសូវមានមនុស្សច្រើនដែរ។ ទោះបីជាមានមនុស្សច្រើន ក៏វាមិនមែនជារឿងធំដុំអ្វីដែរ ពួកគេគ្រាន់តែប្រជ្រៀតគ្នាចូលទៅបានហើយ។» មានអ្នកផ្សេងទៀតបាននិយាយថា៖ «ប្រសិនបើមនុស្សប្រជ្រៀតគ្នាចូលយូរពេក វានឹងធ្វើឱ្យខូចស៊ុមទ្វារមិនខាន។ ចូរយើងពិភាក្សាគ្នាពីរឿងនេះ។ លើកនេះ ធ្វើជាទ្វារពីរសន្លឹកទៅ ចាត់ទុកថាជាការលើកលែងចុះ យល់ព្រមទេ?» បន្ទាប់មក ពួកគេបាននិយាយថា៖ «ទេ! ខ្ញុំធ្វើតែទ្វារមួយសន្លឹកទេ ខ្ញុំមិនចេះធ្វើទ្វារពីរសន្លឹកឡើយ។ តើខ្ញុំជាអ្នកចេះធ្វើ ឬក៏អ្នកជាអ្នកចេះធ្វើ? គឺខ្ញុំហើយ ចុះហេតុអ្វីបានជាអ្នកមិនព្រមស្ដាប់ខ្ញុំក្នុងរឿងនេះ? អ្នកត្រូវតែស្ដាប់ខ្ញុំ!» ពួកគេត្រូវបានប្រាប់ឱ្យធ្វើការស្របទៅតាមស្ថានភាព ប៉ុន្តែពួកគេមិនព្រមស្ដាប់ ហើយនៅតែទទូចចង់ធ្វើទ្វារតូចមួយ។ តើនេះមិនមែនជារឿងនាំឱ្យលំបាកទេឬ? នៅពេលដែលត្រូវបានប្រាប់ឱ្យដំឡើងជញ្ជាំងកញ្ចក់ខណ្ឌរវាងខាងក្នុង និងខាងក្រៅ ដើម្បីឱ្យពន្លឺចូល និងកុំឱ្យមើលទៅឃើញកន្លែងនោះតូចចង្អៀត ពួកគេបាននិយាយថា «ហេតុអ្វីយើងត្រូវដំឡើងកញ្ចក់? ធ្វើបែបនោះនឹងមានហានិភ័យផ្នែកសន្តិសុខ មែនទេ? ខ្ញុំមិនដំឡើងកញ្ចក់ទេ មានទ្វារពីរនេះគឺល្អហើយ។ នេះគឺជាប្រភេទទ្វារតែមួយគត់ដែលយើងប្រើនៅកន្លែងដែលខ្ញុំមក»។ ពួកគេតែងតែលើកយករឿងដូចជា «នៅកន្លែងដែលខ្ញុំមក» «នៅស្រុកខ្ញុំ» «ខ្ញុំធ្លាប់រៀនផ្នែកបច្ចេកទេស» ដើម្បីយកមកគៀបសង្កត់ អ្នកដទៃ។ តើរឿងទាំងនោះគឺជាសេចក្ដីពិតដែរឬទេ? (មិនមែនទេ។) ការដែលពួកគេប្រកាន់យកអាកប្បកិរិយាបែបនេះចំពោះរឿងខាងក្រៅ តើមានអ្វីដែលខ្វះខាតនៅក្នុងភាពជាមនុស្សរបស់ពួកគេ? គឺភាពមានវិចារណញ្ញាណ។ ហើយជាពិសេស តើមានអ្វីដែលខ្វះខាតនៅក្នុងភាពមានវិចារណញ្ញាណ របស់ពួកគេ? គឺការយល់ដឹងជ្រៅ។ ពួកគេតែងតែមានអារម្មណ៍ថា អ្វីៗគ្រប់យ៉ាងនៅកន្លែងដែលពួកគេមកគឺត្រឹមត្រូវ ថាវាសុទ្ធតែជារបស់ដែលខ្ពស់បំផុត ថាវាសុទ្ធតែជាសេចក្ដីពិត។ តើភាពមានវិចារណញ្ញាណ របស់ពួកគេមិនអន់ខ្សោយទេឬ? តើភាពមានវិចារណញ្ញាណធម្មតាគួរមានលក្ខណៈបែបណា? ដោយមានភាពមានវិចារណញ្ញាណធម្មតា ពួកគេមុខជានិយាយថា៖ «ខ្ញុំនៅក្នុងមុខរបរ នេះអស់រយៈពេលជាច្រើនឆ្នាំមកហើយ ប៉ុន្តែខ្ញុំមិនសូវបានឃើញអ្វីច្រើនទេ។ នេះជារបៀបដែលយើងទាំងអស់ធ្វើទ្វារនៅកន្លែងដែលខ្ញុំមក ដូច្នេះ ចូរយើងមើលថាតើទ្វារនៅទីនេះមានទំហំធំប៉ុនណា។ យើងនឹងធ្វើតាមអ្វីដែលមនុស្សនៅទីនេះធ្វើ។ នេះគឺជាកន្លែងផ្សេងគ្នា ហើយនៅក្នុងកិច្ចការនេះ ខ្ញុំគួរតែចេះបត់បែន»។ តើនេះមិនមែនជាភាពមានវិចារណញ្ញាណទេឬ? (មែនហើយ ជាភាពមានវិចារណញ្ញាណ។) បើដូច្នេះ តើបុគ្គលបែបនេះមានភាពមានវិចារណញ្ញាណនេះដែរឬទេ? ទេ ពួកគេគ្មានវិចារណញ្ញាណទាល់តែសោះ។ ហើយនៅទីបំផុត តើវាត្រូវបានដោះស្រាយយ៉ាងដូចម្ដេច? កិច្ចការនោះត្រូវតែធ្វើឡើងវិញ។ តើការធ្វើកិច្ចការឡើងវិញ មិនមែនជាការខាតបង់ទេឬ? (មែនហើយ ជាការខាតបង់។) គឺពិតជាខាតបង់មែន។ តើមានករណីបែបនេះច្រើនដែរឬទេ? គឺមាន។ បុគ្គលនោះគឺរឹងរូសតាំងពីដើមដល់ចប់។ តើពួកគេរឹងរូសកម្រិតណា? ពួកគេមិនស្ដាប់តាមអ្វីដែលអ្នកណាម្នាក់បាននិយាយឡើយ ពួកគេមិនសូម្បីតែស្តាប់តាមអ្វីដែលខ្ញុំមានបន្ទូល ហើយពួកគេថែមទាំងបានប្រកែកនឹងខ្ញុំទៀតផង។ ខ្ញុំបាននិយាយថា «អ្នកត្រូវតែផ្លាស់ប្ដូររបៀបធ្វើ។ ប្រសិនបើអ្នកមិនព្រមទេ នេះមិនមែនជាការងារសម្រាប់អ្នកឡើយ»។ ហើយពួកគេមានមុខហ៊ាននិយាយថា៖ «ខ្ញុំនឹងធ្វើទ្វារទំហំប៉ុននេះ ទោះបីជាព្រះអង្គមិនត្រូវការខ្ញុំក៏ដោយ!» តើនោះជានិស្ស័យអ្វីទៅ? តើនោះជាភាពជាមនុស្សធម្មតាដែរឬទេ? (មិនមែនទេ។) វាមិនមែនជាភាពជាមនុស្សធម្មតាទេ បើដូច្នេះ តើវាជាភាពជាមនុស្សអ្វីទៅ? តាមដែលខ្ញុំមើលឃើញ ពួកគេរាងដូចជាសត្វតិរច្ឆានបន្តិចហើយ។ វាប្រៀបដូចជានៅពេលដែលសត្វគោស្រេកទឹកអ៊ីចឹង៖ ទោះបីជាវាកំពុងអូសរទេះដឹកទំនិញ ឬមនុស្សច្រើនប៉ុនណាក៏ដោយ ឱ្យតែវាឃើញថ្លុកទឹក ឬទន្លេភ្លាម វានឹងទាញរទេះតម្រង់ទៅទីនោះតែម្ដង។ ទោះមានមនុស្សច្រើនប៉ុនណាក៏មិនអាចទាញវាចេញបានដែរ។ នេះហើយជាសត្វតិរច្ឆានដែលយើងកំពុងនិយាយអំពី។ តើមនុស្សក៏មាននិស្ស័យបែបនេះដែរឬ? នៅពេលដែលពួកគេមាននិស្ស័យបែបនេះ វាមិនមែនជាភាពជាមនុស្សធម្មតាទេ ហើយនោះគឺជាគ្រោះថ្នាក់។ ពួកគេនឹងរកលេសដើម្បីបដិសេធអ្នក ដើម្បីឈប់ស្ដាប់តាម។ ពួកគេពិតជារឹងរូស និងល្ងង់ខ្លៅណាស់។ ចំពោះរឿងបែបនេះនៅក្នុងជីវិតប្រចាំថ្ងៃ ប្រសិនបើអ្នកមិនមានអាកប្បកិរិយាទទួលយកដោយការបន្ទាបខ្លួន នៃការបើកចំហទទួលយកមតិរបស់អ្នកដទៃទេ ប្រសិនបើអ្នកមិនមានអាកប្បកិរិយារៀនសូត្រទេ តើអ្នកនឹងអាចទទួលយកសេចក្ដីពិតបានយ៉ាងដូចម្តេច? តើអ្នកនឹងអាចអនុវត្តវាបានយ៉ាងដូចម្តេច? មនុស្សគ្រប់គ្នានិយាយថា ការធ្វើទ្វារពីរសន្លឹកគឺស័ក្ដិសមជាង។ អ្នកមិនអាចសូម្បីតែធ្វើរឿងនោះផង ហើយវាគឺនៅឆ្ងាយណាស់ពីការអនុវត្តសេចក្ដីពិត ពោលគឺ អ្នកនឹងមិនសូម្បីតែស្តាប់យោបល់ដ៏សមហេតុផលមួយផង។ តើអ្នកនឹងអាចស្ដាប់រឿងដែលពាក់ព័ន្ធនឹងសេចក្ដីពិតបានដែរឬ? អ្នកនឹងមិនស្ដាប់ទេ គឺដូចសព្វមួយដងអ៊ីចឹង។ រឿងដែលពាក់ព័ន្ធនឹងសេចក្ដីពិតនេះ មិនអាចជ្រាបចូលទៅក្នុងបុគ្គលដែលមាននិស្ស័យបែបនេះបានឡើយ ហើយនោះមានន័យថា មានបញ្ហាធំហើយសម្រាប់ពួកគេ។ ប្រសិនបើភាពជាមនុស្សរបស់បុគ្គលណាម្នាក់មិនសូម្បីតែមានវិចារណញ្ញាណបែបនេះទេ នោះតើពួកគេអាចអនុវត្តសេចក្ដីពិតអ្វីបាន? តើពួកគេធ្វើរឿងដែលពួកគេរវល់រាល់ថ្ងៃទាំងនោះ ដើម្បីអ្នកណា? ពួកគេធ្វើរឿងទាំងនោះទាំងស្រុងស្របទៅតាមចំណូលចិត្តផ្ទាល់ខ្លួន និងបំណងប្រាថ្នាដ៏អាត្មានិយមផ្ទាល់ខ្លួនរបស់ពួកគេ។ ជារៀងរាល់ថ្ងៃ ពួកគេមានទស្សនៈបែបនេះចំពោះមនុស្ស ព្រឹត្តិការណ៍ និងរបស់ផ្សេងៗដែលនៅជុំវិញពួកគេនៅក្នុងជីវិតប្រចាំថ្ងៃ៖ «ខ្ញុំនឹងធ្វើអ្វីដែលខ្ញុំចង់ធ្វើ ខ្ញុំនឹងធ្វើអ្វីដែលខ្ញុំគិត ហើយខ្ញុំនឹងធ្វើតាមអ្វីដែលខ្ញុំជឿ»។ តើនេះហៅថាអ្វី? ពេញមួយថ្ងៃ អ្វីៗ ដែលពួកគេគិតគឺសុទ្ធតែអាក្រក់ទាំងអស់។ ហើយប្រសិនបើពួកគេមានចិត្តអាក្រក់យ៉ាងនេះ តើសកម្មភាពរបស់ពួកគេនឹងទៅជាយ៉ាងណា? តើមានមនុស្សដែលគំនិតរបស់ពួកគេសុទ្ធតែអាក្រក់ ប៉ុន្តែសកម្មភាពរបស់ពួកគេនៅតែស្របតាមសេចក្ដីពិតដែរឬ? នេះគឺមិនត្រឹមត្រូវទេ វាគឺជាភាពផ្ទុយគ្នា។ គំនិតរបស់ពួកគេសុទ្ធតែអាក្រក់ ហើយចំណុចដែលពួកគេចាប់ផ្ដើមពី គឺអាក្រក់ទាំងស្រុង ដូច្នេះ យ៉ាងហោចណាស់ រឿងដែលពួកគេធ្វើនឹងមិនត្រូវបានចងចាំឡើយ។ ហើយក្នុងចំណោមរឿងដែលមិនត្រូវបានចងចាំទាំងនោះ ខ្លះគឺជាការបង្អាក់ និងការរំខាន ខ្លះគឺជាការបំផ្លិចបំផ្លាញ ខណៈដែលរឿងខ្លះទៀតមិនសូវអាក្រក់ប៉ុន្មានទេ។ ប្រសិនបើរឿងទាំងនេះត្រូវបានចាត់ទុកជាបញ្ហាធ្ងន់ធ្ងរ នោះពួកគេ មុខជាត្រូវបានថ្កោលទោសមិនខាន។ រឿងវាគឺបែបនេះឯង។

មនុស្សមួយចំនួនមានទស្សនៈខុសឆ្គងមួយប្រភេទ ដែលអ្នកដទៃយល់ថាគួរឱ្យខ្ពើមរអើមណាស់។ មនុស្សទាំងនេះមានអំណោយទាន ឬចំណុចខ្លាំងមួយចំនួន ឬប្រហែលជាមានជំនាញ សមត្ថភាព ឬទេពកោសល្យពិសេសនៅក្នុងផ្នែកណាមួយ ហើយបន្ទាប់ពីពួកគេបានជឿលើព្រះជាម្ចាស់ ពួកគេគិតថាខ្លួនឯងជាមនុស្សចំណាន។ តើអាកប្បកិរិយានេះត្រឹមត្រូវដែរឬទេ? តើអ្នកគិតយ៉ាងណាចំពោះទស្សនៈនេះ? តើវាជារឿងដែលស្ថិតនៅក្នុងការគិតនៃភាពជាមនុស្សធម្មតាដែរឬទេ? ទេ។ បើដូច្នេះ តើវាជាគំនិតបែបណាទៅ? តើវាមិនមែនជាការខ្វះវិចារណញ្ញាណទេឬ? (មែនហើយ ជាការខ្វះវិចារណញ្ញាណ។) ពួកគេជឿថា៖ «ខ្ញុំខ្ពស់ជាងមនុស្សសាមញ្ញ ពីព្រោះខ្ញុំចេះជំនាញនេះ ហើយខ្ញុំពូកែជាងមនុស្សទូទៅនៅក្នុងដំណាក់របស់ព្រះ។ ខ្ញុំជាមនុស្សម្នាក់ដែលមានជំនាញ និងសមត្ថភាព ហើយខ្ញុំពូកែនិយាយ និងមានទេពកោសល្យ។ ខ្ញុំជាមនុស្សមានមុខមាត់គ្រាន់បើនៅក្នុងដំណាក់របស់ព្រះ។ ខ្ញុំជាមនុស្សអស្ចារ្យបំផុត។ គ្មាននរណាម្នាក់អាចបញ្ជាខ្ញុំបានទេ គ្មាននរណាម្នាក់អាចដឹកនាំខ្ញុំបានទេ ហើយគ្មាននរណាម្នាក់អាចបង្គាប់ឱ្យខ្ញុំធ្វើអ្វីបានឡើយ។ ខ្ញុំមានជំនាញនេះ ដូច្នេះខ្ញុំនឹងធ្វើអ្វីដែលខ្ញុំចង់ធ្វើ។ ខ្ញុំមិនចាំបាច់ខ្វល់ពីគោលការណ៍ឡើយ អ្វីក៏ដោយដែលខ្ញុំធ្វើគឺត្រឹមត្រូវ និងស្របតាមសេចក្ដីពិត»។ តើអ្នកគិតយ៉ាងណាចំពោះទស្សនៈនេះ? តើពុុំមានមនុស្សបែបនេះទេឬ? មនុស្សបែបនេះមិនមែនមានតិចតួចទេ ហើយពួកគេមកដំណាក់របស់ព្រះជាម្ចាស់ដើម្បីបង្អួតខ្លួនឯង។ ប្រសិនបើពួកគេបានប្រើប្រាស់ចំណុចខ្លាំង ឬជំនាញរបស់ពួកគេដើម្បីបំពេញភារកិច្ចនៅក្នុងដំណាក់របស់ព្រះជាម្ចាស់ នោះវាមិនអីទេ ប៉ុន្តែប្រសិនបើពួកគេចេញមកដើម្បីបង្អួតខ្លួនឯង នោះវាគឺជាបញ្ហាដែលមានលក្ខណៈខុសគ្នាហើយ។ ហេតុអ្វីបានជាហៅថា «ការបង្អួតខ្លួនឯង»? ពួកគេមើលឃើញពួកអ្នកជឿលើព្រះជាម្ចាស់ថាជាមនុស្សល្ងង់ខ្លៅ ថាគ្មានបានការអ្វីទាំងអស់។ តើការគិតរបស់ពួកគេមិនមានបញ្ហាទេឬ? តើភាពមានវិចារណញ្ញាណរបស់ពួកគេមិនមានបញ្ហាទេឬ? តើការពិតវាបែបនេះមែនឬ? តើមនុស្សដែលជឿលើព្រះជាម្ចាស់ពិតជាគ្មានតម្លៃមែនឬ? (ទេ។) បើដូច្នេះ ហេតុអ្វីបានជាមនុស្សទាំងនោះមើលឃើញពួកគេបែបនេះ? ហេតុអ្វីបានជាពួកគេមានគំនិតបែបនេះ? តើអ្វីដែលធ្វើឱ្យមានគំនិតបែបនេះកើតឡើង? តើពួកគេរៀនវាពី ពួកអ្នកគ្មានជំនឿឬ? ពួកគេគិតថាមនុស្សដែលជឿលើព្រះជាម្ចាស់គឺគ្មានបានការអ្វីទេ ថាពួកគេសុទ្ធតែជាស្ត្រីមេផ្ទះ និងបុរសមេផ្ទះ ថាពួកគេសុទ្ធតែជាកសិករ ហើយថាពួកគេមកពីស្រទាប់ខាងក្រោមនៃសង្គម។ ទស្សនៈរបស់ពួកគេ គឺជាទស្សនៈរបស់នាគដ៏ធំមានសម្បុរក្រហម។ ពួកគេគិតថាមនុស្សដែលជឿលើព្រះជាម្ចាស់គឺគ្មានសមត្ថភាព ថាមនុស្សទាំងនោះមិនអាចឈរជើងនៅក្នុងសង្គមបានទេ ហើយថាមនុស្សទាំងនោះមកជឿលើព្រះជាម្ចាស់ គឺដោយសារតែគ្មានផ្លូវសម្រាប់ខ្លួននៅខាងក្រៅ គ្មានកន្លែងផ្សេងត្រូវពឹងផ្អែក។ ពួកគេគិតថា ដោយសារតែពួកគេមានសមត្ថភាពខ្លះ ដឹងបន្តិចបន្តួចអំពីវិជ្ជាជីវៈណាមួយ ឬមានចំណេះដឹងផ្នែកបច្ចេកទេសខ្លះ នោះធ្វើឱ្យពួកគេក្លាយជាមនុស្សមានទេពកោសល្យនៅក្នុងដំណាក់របស់ព្រះជាម្ចាស់។ តើគំនិតនោះត្រឹមត្រូវដែរឬទេ? (មិនត្រឹមត្រូវទេ។) តើវាខុសត្រង់ណា? ពួកគេជឿថា ពុំមានមនុស្សដែលមានសមត្ថភាពនៅក្នុងដំណាក់របស់ព្រះជាម្ចាស់ទេ ហើយជាមួយនឹងចំណេះដឹងផ្នែកវិជ្ជាជីវៈបន្តិចបន្តួចរបស់ពួកគេ ពួកគេចង់ក្ដោបក្ដាប់អំណាច និងចង់មានសិទ្ធិសម្រេចចុងក្រោយលើរឿងផ្សេងៗ។ តើមានមនុស្សបែបនេះនៅខាងក្រៅដែរឬទេ? តើមានមនុស្សបែបនេះនៅក្បែរអ្នករាល់គ្នា ឬនៅក្នុងចំណោមអ្នកដែលអ្នករាល់គ្នាធ្លាប់ស្គាល់ ឬដឹងដែរឬទេ? មានមនុស្សមួយចំនួនដែលមានជំនាញនៅក្នុងផ្នែកណាមួយ ហើយនៅពេលដែលអ្នកឱ្យពួកគេធ្វើជាប្រធានក្រុម ឬអ្នកមើលការខុសត្រូវ ពួកគេមានអារម្មណ៍ហាក់ដូចជាពួកគេទទួលបានតំណែងជាមន្ត្រីអ៊ីចឹង។ ពួកគេមានអារម្មណ៍ថា ពួកគេមានសិទ្ធិសម្រេចចុងក្រោយនៅក្នុងដំណាក់របស់ព្រះជាម្ចាស់ ថាគ្មាននរណាម្នាក់ផ្សេងទៀតខ្វល់ខ្វាយពីផលប្រយោជន៍នៃដំណាក់របស់ព្រះជាម្ចាស់ដូចពួកគេ ឬការពារផលប្រយោជន៍នេះបានច្រើនជាងពួកគេទេ ហើយថាគ្មាននរណាម្នាក់ស្មោះត្រង់ដូចពួកគេឡើយ។ ពួកគេចង់គ្រប់គ្រង និងចូលរួមក្នុងរឿងគ្រប់យ៉ាង ប៉ុន្តែពួកគេមិនបានគ្រប់គ្រងអ្វីមួយឱ្យបានល្អទេ ហើយពួកគេក៏មិនស្វែងរកគោលការណ៍សេចក្ដីពិតដែរ។ ពួកគេមិនសូម្បីតែស្តាប់តាមអ្វីដែលខ្ញុំមានបន្ទូលផង។ តើមានមនុស្សបែបនេះនៅខាងក្រៅដែរឬទេ? (មាន។) គឺមានមនុស្សបែបនេះមែន។ ក្រោមបដា នៃជំនាញជាក់លាក់ដែលពួកគេមាន ពួកគេចង់គ្រប់គ្រងមនុស្សគ្រប់គ្នា និងកាន់តំណែង។ ឧទាហរណ៍ នៅពេលដែលបងប្អូនប្រុសស្រីមួយចំនួនធ្វើអ្វីមួយដែលមិនត្រូវចិត្តពួកគេ ពួកគេនឹងនិយាយថា៖ «យើងត្រូវតែដោះស្រាយលើមនុស្សទាំងនេះ ពួកគេពិតជាហួសហេតុពេកហើយ!» នៅពេលដែលអ្នកជឿលើព្រះជាម្ចាស់មានបញ្ហា សេចក្ដីពិតត្រូវតែត្រូវបានប្រកបគ្នាជាមួយពួកគេ។ នេះមិនមែនជាបន្ទាយទាហានដែលត្រូវតែអនុវត្តការគ្រប់គ្រងបែបយោធាឡើយ។ ចំពោះបញ្ហានៅក្នុងពួកជំនុំ បញ្ហាអាចត្រូវបានដោះស្រាយតាមរយៈការប្រកបគ្នាអំពីព្រះបន្ទូលរបស់ព្រះជាម្ចាស់ និងការធ្វើឱ្យមនុស្សយល់ពីសេចក្ដីពិតតែប៉ុណ្ណោះ។ អស់អ្នកដែលមិនទទួលយកសេចក្ដីពិត ហើយធ្វើសកម្មភាពតាមតែអំពើចិត្ត និងតាមតែសន្ទុះចិត្ត អាចនឹងត្រូវបានលួសកាត់ គឺមានតែអ្នកដែលតាំងចិត្តដាច់ខាតមិនទទួលយកសេចក្ដីពិតប៉ុណ្ណោះ ទើបអាចនឹងត្រូវបានប្រៀនប្រដៅ។ មានមនុស្សមួយចំនួនដែលធ្លាប់បម្រើការជាអ្នកមើលការខុសត្រូវ ឬជាពួកអ្នកដឹកនាំ និងពួកអ្នកធ្វើការ ដែលច្បាស់ណាស់ថាគ្មានតថភាពនៃសេចក្ដីពិត ប៉ុន្តែនៅតែតែងតែចង់ក្ដោបក្ដាប់អំណាច និងមានសិទ្ធិសម្រេចចុងក្រោយនៅក្នុងដំណាក់របស់ព្រះជាម្ចាស់។ តើមនុស្សទាំងនេះមានមនសិការ និងវិចារណញ្ញាណដែរឬទេ? ពួកគេគ្រាន់តែដឹងពីស្នៀតបន្តិចបន្តួចនៃមុខរបរណាមួយប៉ុណ្ណោះ ហើយមិនយល់ពីសេចក្ដីពិតសូម្បីតែបន្តិចសោះ។ ពួកគេគិតថាខ្លួនឯងមានប្រយោជន៍ និងមានសមត្ថភាព ដោយគិតថាពួកគេពូកែជាងមនុស្សទូទៅនៅក្នុងដំណាក់របស់ព្រះជាម្ចាស់ ហើយពួកគេចង់ធ្វើអ្វីដែលពួកគេចង់ធ្វើនៅក្នុងពួកជំនុំពីតំណែងដែលមានអំណាច ដើម្បីមានសិទ្ធិសម្រេចចុងក្រោយតែម្នាក់ឯង។ ពួកគេមិនស្វែងរកគោលការណ៍សេចក្ដីពិតទេ ប៉ុន្តែធ្វើសកម្មភាពស្របទៅតាមអ្វីដែលពួកគេចង់បាន ស្របទៅតាមចំណូលចិត្តរបស់ពួកគេ។ តើមានបញ្ហាអ្វីនៅទីនេះ? តើនេះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬ? តើមនុស្សបែបនេះមានវិចារណញ្ញាណនៃភាពជាមនុស្សធម្មតាដែរឬទេ? ពួកគេគ្មានសូម្បីតែបន្តិច។ យើងនឹងបញ្ចប់ការប្រកបគ្នារបស់យើងអំពីភាពជាមនុស្សធម្មតានៅត្រឹមនេះ។

ការវែកញែកអំពីរបៀបដែលពួកទទឹងនឹងព្រះគ្រីស្ទឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេ

III. ការវែកញែកអំពីការដែលពួកទទឹងនឹងព្រះគ្រីស្ទហាមឃាត់អ្នកដទៃមិនឱ្យចូលអន្តរាគមន៍ សាកសួរ ឬមើលការខុសត្រូវលើពួកគេនៅក្នុងកិច្ចការរបស់ពួកគេ

បន្តពីប្រធានបទនៃការប្រកបគ្នារបស់យើងលើកមុន គឺជាចំណុចទីប្រាំបី ក្នុងចំណោមរបៀបផ្សេងៗដែលពួកទទឹងនឹងព្រះគ្រីស្ទស្ដែងចេញ៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ។ យើងបានបែងចែកចំណុចនេះជាបួនផ្នែកតូចៗ។ យើងបានពិភាក្សាពីរចំណុចរួចហើយនៅក្នុងការជួបជុំលើកមុនរបស់យើង៖ ចំណុចទីមួយគឺ ពួកគេគ្មានសមត្ថភាពក្នុងការសហការជាមួយនរណាក៏ដោយ។ ចំណុចទីពីរគឺ ពួកគេមានបំណងប្រាថ្នា និងមហិច្ឆតាក្នុងការត្រួតត្រា និងយកឈ្នះមនុស្ស។ តើចំណុចទីបីគឺជាអ្វី? គឺការហាមឃាត់អ្នកដទៃមិនឱ្យចូលអន្តរាគមន៍ សាកសួរ ឬមើលការខុសត្រូវលើពួកគេនៅក្នុងកិច្ចការណាមួយដែលពួកគេបានទទួលបន្ទុក។ តើកិច្ចការណាមួយដែលពួកគេបានទទួលបន្ទុក អាចរួមមានអ្វីខ្លះ? វារួមមានគម្រោងការងារណាមួយដែលអ្នកដឹកនាំ ឬអ្នកធ្វើការអាចទទួលខុសត្រូវ ក៏ដូចជាកិច្ចការដែលអ្នកមើលការខុសត្រូវក្រុម ឬប្រធានក្រុមអាចទទួលខុសត្រូវ។ វាក៏អាចជាការងារជំនាញនៅក្នុងផ្នែកណាមួយ ឬជាការងាររបស់បុគ្គលម្នាក់ផងដែរ។ បុគ្គលដែលបានទទួលបន្ទុកកិច្ចការណាមួយនេះ អាចជាអ្នកដឹកនាំ ឬអ្នកធ្វើការ ឬអាចជាបងប្អូនប្រុស ឬបងប្អូនស្រីធម្មតាម្នាក់។ ប្រសិនបើពួកគេហាមឃាត់អ្នកដទៃមិនឱ្យចូលអន្តរាគមន៍ចូលអន្តរាគមន៍ សាកសួរ ឬមើលការខុសត្រូវលើពួកគេ តើពួកគេស្ថិតក្នុងសភាពបែបណា? តើមានអាកប្បកិរិយាអ្វីខ្លះដែលទាក់ទងនឹងការហាមឃាត់នេះ? នេះគឺជាឥរិយាបថមួយផ្សេងទៀតដែលស្ថិតនៅក្នុងការស្ដែងចេញទីប្រាំបីនៃពួកទទឹងនឹងព្រះគ្រីស្ទ ដែលជាការបើកសម្ដែងមួយផ្សេងទៀតអំពីសារជាតិរបស់ពួកគេ។ នៅក្នុងភារកិច្ចនីមួយៗ មានកិច្ចការខ្លះដែលជាកិច្ចការជំនាញ ហើយមានកិច្ចការខ្លះដែលពាក់ព័ន្ធដោយផ្ទាល់នឹងច្រកចូលទៅក្នុងជីវិត។ កិច្ចការជំនាញពាក់ព័ន្ធនឹងគ្រប់ទិដ្ឋភាពនៃរឿងរ៉ាវនានា ដូចជា បច្ចេកទេស ចំណេះដឹង ការរៀនសូត្រ និងការចាត់ចែងបុគ្គលិក។ ចំណុចទាំងនេះសុទ្ធតែត្រូវបានរួមបញ្ចូលនៅក្នុងនោះ។ មនុស្សមួយចំនួន បន្ទាប់ពីបានទទួលបន្ទុកកិច្ចការមួយ ពួកគេក៏ចាប់ផ្ដើមធ្វើការនោះដោយខ្លួនឯង។ ពួកគេមិនពិភាក្សាអំពីកិច្ចការនោះជាមួយអ្នកដទៃទេ ហើយនៅពេលដែលពួកគេមានការលំបាក ពួកគេមិនចង់ស្វែងរកយោបល់ពីអ្នកដទៃឡើយ។ ពួកគេគ្រាន់តែចង់ធ្វើជាអ្នកសម្រេចចិត្តតែម្នាក់ឯង និងជាអ្នកមានសិទ្ធិសម្រេចចុងក្រោយប៉ុណ្ណោះ។ អ្នកដទៃអាចនឹងផ្ដល់គំនិត និងមតិយោបល់របស់ពួកគេ ដោយសង្ឃឹមថានឹងអាចជួយពួកគេបានខ្លះ ប៉ុន្តែ តើពួកគេទទួលយកដែរឬទេ? (ទេ។) ទេ ពួកគេមិនអាចទទួលយកបានឡើយ។ តើនោះជានិស្ស័យប្រភេទណា? តើមាននិស្ស័យអ្វីកំពុងគ្រប់គ្រងពួកគេ ទើបបានជាពួកគេហាមឃាត់អ្នកដទៃមិនឱ្យចូលអន្តរាគមន៍ចូលអន្តរាគមន៍ សាកសួរ ឬមើលការខុសត្រូវលើការបំពេញភារកិច្ចរបស់ពួកគេដូច្នេះ? ពួកគេជឿថា៖ «ខ្ញុំដឹងអំពីកិច្ចការមួយផ្នែកនេះ ហើយខ្ញុំដឹងពីទ្រឹស្ដី។ ពួកជំនុំបានប្រគល់កិច្ចការនេះឱ្យខ្ញុំ។ ដូច្នេះ ខ្ញុំនឹងធ្វើវាដោយខ្លួនឯង»។ ពួកគេតែងតែអះអាងថា ពួកគេយល់ពីជំនាញនេះ ហើយថាពួកគេគឺជាមនុស្សក្នុងវិស័យនេះ ដើម្បីយកធ្វើជាលេសក្នុងការបដិសេធមិនព្រមទម្លាយព័ត៌មានទាក់ទងនឹងកិច្ចការ ឬវឌ្ឍនភាពកិច្ចការណាមួយប្រាប់ដល់អ្នកដទៃ។ ពួកគេមិនទាំងចង់ឱ្យអ្នកដទៃដឹងអំពីកំហុសធ្ងន់ធ្ងរ កំហុសឆ្គង ឬឧប្បត្តិហេតុដែលកើតឡើងនៅក្នុងកិច្ចការនោះផង។ នៅពេលដែលអ្នកណាម្នាក់បានដឹងពីរឿងបែបនេះ ហើយចង់សាកសួរ ចង់ចូលមកពាក់ព័ន្ធ ឬចង់ស្វែងយល់បន្ថែម ពួកគេបដិសេធមិនព្រមឆ្លើយតបឡើយ តែបែរជានិយាយថា៖ «រឿងរ៉ាវដែលស្ថិតនៅក្នុងវិសាលភាពនៃកិច្ចការរបស់ខ្ញុំ គឺជាទឹកដីរបស់ខ្ញុំ។ អ្នកគ្មានសិទ្ធិមកសាកសួរទេ។ ពួកជំនុំមិនបានប្រគល់ភារកិច្ចនេះឱ្យអ្នកទេ គឺប្រគល់ឱ្យខ្ញុំ ហើយខ្ញុំត្រូវតែរក្សាវាជាការសម្ងាត់»។ តើនោះជាលេសដ៏សមហេតុផលដែរឬទេ? តើការដែលពួកគេ «រក្សាការសម្ងាត់» នោះ គឺជារឿងត្រឹមត្រូវដែរឬទេ? (ទេ)។ ហេតុអ្វីបានជាមិនត្រឹមត្រូវ? តើវាចាត់ទុកថាជាការទម្លាយការបែកធ្លាយព័ត៌មានដែរឬទេ ក្នុងការប្រកបជាមួយអ្នកដទៃអំពីសភាពនៃកិច្ចការ កំហុសឆ្គង និងបញ្ហាដែលបានកើតឡើងនៅក្នុងកិច្ចការនោះ ព្រមទាំងផែនការ និងទិសដៅរបស់កិច្ចការនោះ? (ទេ)។ វាមិនមែនជាការការបែកធ្លាយព័ត៌មានទេ លើកលែងតែព័ត៌មានលម្អិតជាក់លាក់មួយចំនួន ដែលអាចបង្កជាហានិភ័យដល់សុវត្ថិភាពរបស់ពួកជំនុំ ប្រសិនបើព័ត៌មានទាំងនោះត្រូវបែកធ្លាយ ហើយវាមិនសមរម្យក្នុងការប្រាប់អ្នកដទៃ។ ក្នុងករណីបែបនេះ ការមិននិយាយប្រាប់ គឺជារឿងត្រឹមត្រូវហើយ។ ប៉ុន្តែ ប្រសិនបើពួកគេកំពុងប្រើការរក្សាការសម្ងាត់របស់ពួកគេធ្វើជាលេស ហើយមិនព្រមឱ្យអ្នកដទៃដឹងពីអ្វីដែលស្ថិតនៅក្នុងវិសាលភាពនៃកិច្ចការរបស់ពួកគេ ព្រមទាំងទាស់ទទឹង និងបដិសេធចំពោះការសាកសួរ ការចោទសួរ ឬការសុំព័ត៌មាន ពីសំណាក់បងប្អូនប្រុសស្រីធម្មតា ក៏ដូចជាពួកអ្នកដឹកនាំ និងពួកអ្នកធ្វើការដូចគ្នា តើមានបញ្ហាអ្វីនៅត្រង់នោះទៅ? ជាឧទាហរណ៍ ពួកគេអាចនឹងចង់ធ្វើអ្វីមួយតាមរបៀបណាមួយ។ អ្នកផ្សេងទៀតនិយាយទៅកាន់ពួកគេថា៖ «ប្រសិនបើអ្នកធ្វើបែបនោះ វានឹងបង្កការខាតបង់ដល់ផលប្រយោជន៍នៃដំណាក់របស់ព្រះជាម្ចាស់ ហើយអ្នកនឹងដើរខុសផ្លូវមិនខាន។ ចុះបើពួកយើងធ្វើតាមរបៀបនេះវិញ យ៉ាងម៉េចដែរ?» ពួកគេគិតក្នុងចិត្តថា៖ «ប្រសិនបើខ្ញុំធ្វើតាមអ្វីដែលអ្នកនិយាយ នោះវានឹងបង្ហាញឱ្យអ្នកដទៃឃើញថា របៀបរបស់ខ្ញុំមិនល្អទេ មែនទេ? ហើយបន្ទាប់មក ស្នាដៃសម្រាប់កិច្ចការនេះ នឹងធ្លាក់ទៅលើអ្នក មែនទេ? ធ្វើបែបនោះមិនកើតទេ ខ្ញុំសុខចិត្តដើរខុសផ្លូវ ជាជាងធ្វើតាមរបៀបរបស់អ្នក។ ខ្ញុំត្រូវតែប្រកាន់ខ្ជាប់តាមរបៀបរបស់ខ្ញុំ។ ខ្ញុំមិនខ្វល់ទេ ទោះបីជាវាបង្កការខាតបង់ដល់ផលប្រយោជន៍នៃដំណាក់របស់ព្រះក៏ដោយ អ្វីដែលសំខាន់គឺកេរ្តិ៍ឈ្មោះ និងឋានៈរបស់ខ្ញុំ អ្វីដែលសំខាន់គឺកិត្តិនាមរបស់ខ្ញុំ!» សូម្បីតែអ្វីដែលពួកគេធ្វើគឺខុសក៏ដោយ ក៏ពួកគេនៅតែបន្តធ្វើខុសកាន់តែខ្លាំង ហើយមិនអនុញ្ញាតឱ្យនរណាម្នាក់មកចូលអន្តរាគមន៍ចូលអន្តរាគមន៍ឡើយ។ តើនោះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬអី? (មែនហើយ)។ តើសារជាតិនៃការមិនអនុញ្ញាតឱ្យអ្នកដទៃចូលអន្តរាគមន៍ គឺជាអ្វី? គឺការធ្វើរឿងផ្ទាល់ខ្លួន។ ផលប្រយោជន៍នៃដំណាក់របស់ព្រះជាម្ចាស់ មិនមែនជារឿងសំខាន់សម្រាប់ពួកគេទេ ហើយកិច្ចការនៃដំណាក់របស់ព្រះជាម្ចាស់ ក៏មិនមែនជាចំណុចផ្ដោតរបស់ពួកគេដែរ។ ពួកគេមិនធ្វើកិច្ចការតាមគោលការណ៍នោះឡើយ។ ផ្ទុយទៅវិញ ពួកគេធ្វើកិច្ចការដោយផ្ដោតលើផលប្រយោជន៍ផ្ទាល់ខ្លួន ព្រមទាំងឋានៈ និងកិត្តិនាមរបស់ពួកគេ។ កិច្ចការ និងផលប្រយោជន៍នៃដំណាក់របស់ព្រះជាម្ចាស់ ត្រូវតែបម្រើដល់ឋានៈ និងផលប្រយោជន៍ផ្ទាល់ខ្លួនរបស់ពួកគេ។ នោះហើយជាមូលហេតុដែលពួកគេមិនបណ្ដោយឱ្យអ្នកដទៃចូលអន្តរាគមន៍ ឬសាកសួរអំពីកិច្ចការរបស់ពួកគេ។ ពួកគេជឿថា ពេលណាដែលមាននរណាម្នាក់មកចូលអន្តរាគមន៍ក្នុងកិច្ចការរបស់ពួកគេ នោះឋានៈ និងផលប្រយោជន៍របស់ពួកគេនឹងរងការគំរាមកំហែង ហើយចំណុចខ្វះខាត និងភាពទន់ខ្សោយរបស់ពួកគេ ក៏ដូចជាបញ្ហា និងសេចក្ដីវៀចវេរនៅក្នុងកិច្ចការរបស់ពួកគេ ងាយនឹងត្រូវបានគេលាតត្រដាងមិនខាន។ ដូច្នេះ ពួកគេតាំងចិត្តដាច់ខាតក្នុងការហាមឃាត់អ្នកដទៃមិនឱ្យចូលអន្តរាគមន៍ក្នុងកិច្ចការរបស់ពួកគេ ហើយពួកគេមិនទទួលយកការសហការ ឬការមើលការខុសត្រូវពីនរណាម្នាក់ផ្សេងទៀតឡើយ។

ទោះបីជាពួកទទឹងនឹងព្រះគ្រីស្ទកំពុងធ្វើកិច្ចការអ្វីក៏ដោយ ក៏ពួកគេខ្លាចខាងលើស្វែងយល់បន្ថែមអំពីវា និងសាកសួរដែរ។ ប្រសិនបើខាងលើពិតជាសាកសួរអំពីសភាពនៃកិច្ចការ ឬការចាត់ចែងបុគ្គលិកមែននោះ ពួកគេគ្រាន់តែរាយការណ៍ឱ្យតែរួចពីដៃនូវរឿងកំប៉ិកកំប៉ុកមួយចំនួន ជាអ្វីដែលពួកគេជឿថាមិនអីទេក្នុងការឱ្យខាងលើដឹង ហើយដែលនឹងគ្មានផលវិបាកអ្វីកើតឡើងពីការដឹងនោះឡើយ។ ប្រសិនបើខាងលើបន្តសាកសួរយ៉ាងស៊ីជម្រៅអំពីរឿងដែលនៅសេសសល់ ពួកគេនឹងជឿថា ខាងលើកំពុងតែចូលអន្តរាគមន៍ក្នុងភារកិច្ចរបស់ពួកគេ និងក្នុង «កិច្ចការផ្ទៃក្នុង» របស់ពួកគេហើយ។ ពួកគេនឹងមិននិយាយអ្វីបន្ថែមទៀតទៅកាន់ខាងលើឡើយ តែបែរជាធ្វើពុតជាល្ងង់ បោកបញ្ឆោត និងលាក់បាំងរឿងរ៉ាវទៅវិញ។ តើពួកគេមិនមែនកំពុងបដិសេធការមើលការខុសត្រូវពីដំណាក់របស់ព្រះជាម្ចាស់ទេឬអី? (មែនហើយ)។ ចុះតើពួកគេនឹងធ្វើដូចម្ដេច ប្រសិនបើមាននរណាម្នាក់រកឃើញបញ្ហារបស់ពួកគេ ហើយបម្រុងនឹងលាតត្រដាងពួកគេ ព្រមទាំងរាយការណ៍រឿងនេះទៅខាងលើនោះ? ពួកគេនឹងរារាំងរឿងនេះ ស្ទាក់រឿងនេះ ថែមទាំងគំរាមកំហែងទៀតថា៖ «ប្រសិនបើអ្នកនិយាយរឿងនេះ ហើយរឿងនេះបណ្ដាលឱ្យពួកយើងត្រូវខាងលើលួសកាត់ នោះកំហុសគឺធ្លាក់លើអ្នកហើយ។ ប្រសិនបើមាននរណាម្នាក់ត្រូវលួសកាត់ នោះគឺជារូបអ្នកហ្នឹងហើយ!» តើពួកគេមិនមែនកំពុងព្យាយាមបង្កើតនគរឯករាជ្យមួយទេឬអី? (មែនហើយ)។ ពួកគេមិនទាំងបណ្ដោយឱ្យខាងលើសាកសួរផង ហើយក៏គ្មាននរណាម្នាក់មានសិទ្ធិដឹងពីរឿងរ៉ាវដែលស្ថិតនៅក្នុងវិសាលភាពនៃកិច្ចការរបស់ពួកគេ ឬចោទសួរពួកគេអំពីរឿងទាំងនោះឡើយ កុំថាឡើយដល់ទៅការផ្ដល់អនុសាសន៍នោះ។ ប្រសិនបើពួកគេបានក្ដោបក្ដាប់កម្មវិធីការងារណាមួយហើយ នោះមានតែពួកគេម្នាក់ឯងគត់ដែលអាចមានសិទ្ធិសម្រេចចុងក្រោយលើបញ្ហាដែលស្ថិតនៅក្នុងវិសាលភាពនៃកិច្ចការនោះ មានតែពួកគេគត់ដែលអាចសម្រេចសេចក្ដីបាន មានតែពួកគេគត់ដែលអាចធ្វើសកម្មភាព និងនិយាយតាមតែអំពើចិត្តរបស់ពួកគេ ហើយទោះបីជាពួកគេធ្វើសកម្មភាពយ៉ាងណាក៏ដោយ ក៏ពួកគេមានលេសសម្រាប់ទង្វើនោះដែរ។ តើពួកគេប្រើវិធីសាស្ត្រអ្វី នៅពេលមាននរណាម្នាក់សាកសួរ? គឺការធ្វើឱ្យតែរួចពីដៃ និងការលាក់បាំង។ ហើយមានអ្វីទៀត? (ការបោកបញ្ឆោត)។ ត្រូវហើយ៖ គឺការបោកបញ្ឆោត ពួកគេថែមទាំងបង្ហាញរូបភាពក្លែងក្លាយឱ្យអ្នកឃើញទៀតផង។ ជាឧទាហរណ៍ នៅក្នុងពួកជំនុំខ្លះ អ្នកដឹកនាំ ឬគ្រូជំនួយផ្នែកផ្សាយដំណឹងល្អម្នាក់ អាចទទួលបានមនុស្សតែបីនាក់ប៉ុណ្ណោះយ៉ាងច្បាស់ក្រឡែត នៅក្នុងពួកជំនុំដែលពួកគេទទួលខុសត្រូវ ក្នុងរយៈពេលមួយខែ ដែលចំនួននេះតិចជាងពួកជំនុំផ្សេងទៀតយ៉ាងខ្លាំង។ ពួកគេមានអារម្មណ៍ថា គ្មានផ្លូវណាអាចពន្យល់រឿងនោះដល់ខាងលើបានឡើយ ដូច្នេះ តើពួកគេធ្វើដូចម្ដេចទៅ? នៅពេលដែលពួកគេរាយការណ៍អំពីកិច្ចការរបស់ពួកគេ ពួកគេថែមលេខសូន្យមួយនៅពីក្រោយលេខបីនោះ ហើយនិយាយថា ពួកគេទទួលបានមនុស្សសាមសិបនាក់។ អ្នកផ្សេងទៀតបានដឹងរឿងនេះ ហើយក៏សួរដេញដោលពួកគេថា៖ «តើនោះមិនមែនជាការបោកបញ្ឆោតទេឬអី?» ពួកគេនិយាយថា៖ «ការបោកបញ្ឆោតឬ? ហេតុអ្វីទៅ វានឹងមិនអីទេ នៅពេលដែលពួកយើងទទួលបានមនុស្សសាមសិបនាក់នៅខែក្រោយដើម្បីបំពេញចំនួននោះវិញ មែនទេ?» ចំពោះរឿងនេះ ពួកគេមានលេសរួចជាស្រេច។ ប្រសិនបើមាននរណាម្នាក់ចាត់ទុករឿងនេះជាបញ្ហាធ្ងន់ធ្ងរ ហើយចង់រាយការណ៍ការពិតទៅខាងលើ ពួកគេជឿថា បុគ្គលនោះកំពុងតែបង្កបញ្ហាដល់ពួកគេ ហើយថាបុគ្គលនោះមានចេតនាប្រឆាំងនឹងពួកគេ។ ដូច្នេះ ពួកគេនឹងគាបសង្កត់បុគ្គលនោះ និងចាត់ការបុគ្គលនោះ ពួកគេនឹងបង្កបញ្ហាដល់បុគ្គលនោះវិញ។ ត្រង់ចំណុចនេះ តើពួកគេមិនមែនកំពុងធ្វើបាបមនុស្សទេឬអី? តើពួកគេមិនមែនកំពុងធ្វើអំពើអាក្រក់ទេឬអី? ពួកគេមិនដែលស្វែងរកគោលការណ៍សេចក្ដីពិតនៅក្នុងកិច្ចការរបស់ពួកគេឡើយ ដូច្នេះ តើគោលដៅរបស់ពួកគេក្នុងការធ្វើកិច្ចការគឺជាអ្វី? គឺដើម្បីធានាដល់ឋានៈ និងការចិញ្ចឹមជីវិតរបស់ពួកគេ។ ទោះបីជាពួកគេធ្វើរឿងអាក្រក់អ្វីក៏ដោយ ក៏ពួកគេមិនប្រាប់មនុស្សពីចេតនា និងកម្លាំងជំរុញចិត្តសម្រាប់អ្វីដែលពួកគេធ្វើឡើយ។ ពួកគេត្រូវតែរក្សារឿងទាំងនោះជាការសម្ងាត់យ៉ាងតឹងរ៉ឹង រឿងទាំងនោះគឺជាព័ត៌មានដែលត្រូវរក្សាជាសម្ងាត់សម្រាប់ពួកគេ។ តើប្រធានបទអ្វីដែលរសើបបំផុតសម្រាប់មនុស្សបែបនេះ? គឺនៅពេលដែលអ្នកសួរពួកគេថា៖ «តើថ្មីៗនេះ អ្នកកំពុងធ្វើអ្វីខ្លះ? តើការបំពេញភារកិច្ចរបស់អ្នកទទួលបានលទ្ធផលអ្វីខ្លះទេ? តើមានការបង្អាក់ ឬការរំខានណាមួយនៅក្នុងតំបន់ដែលស្ថិតក្រោមកិច្ចការរបស់អ្នកដែរឬទេ? តើអ្នកបានដោះស្រាយរឿងទាំងនោះដោយរបៀបណា? តើកិច្ចការរបស់អ្នកបានឈានដល់កម្រិតដែលគួរតែសម្រេចបានហើយឬនៅ? តើអ្នកបានបំពេញភារកិច្ចរបស់អ្នកដោយស្មោះត្រង់ដែរឬទេ? តើការសម្រេចចិត្តលើកិច្ចការដែលអ្នកបានធ្វើ បង្កការខាតបង់ដល់ផលប្រយោជន៍នៃដំណាក់របស់ព្រះជាម្ចាស់ដែរឬទេ? តើអ្នកដឹកនាំដែលមិនស្របតាមស្ដង់ដារ ត្រូវបានដកហូតតំណែងហើយឬនៅ? តើមនុស្សដែលមានគុណសម្បត្តិល្អ និងដែលដេញតាមសេចក្ដីពិតបានគួរសម ត្រូវបានដំឡើងតួនាទី និងត្រូវបានបណ្ដុះបណ្ដាលហើយឬនៅ? តើអ្នកបានគាបសង្កត់មនុស្សដែលមិនចុះចូលនឹងអ្នកដែរឬទេ? តើអ្នកមានការយល់ដឹងអ្វីខ្លះអំពីនិស្ស័យពុករលួយរបស់អ្នក? តើអ្នកជាមនុស្សប្រភេទណា?» ទាំងនេះគឺជាប្រធានបទដែលរសើបបំផុតសម្រាប់ពួកគេ។ ការដែលមានគេសួរសំណួរទាំងនេះ គឺជាអ្វីដែលពួកគេខ្លាចបំផុត ដូច្នេះ ជាជាងរង់ចាំឱ្យអ្នកសួរពួកគេ ពួកគេនឹងប្រញាប់ប្រញាល់ស្វែងរកប្រធានបទមួយផ្សេងទៀត បង្វែងចេញពីសំណួរទាំងនោះ។ ពួកគេចង់បំភាន់អ្នកតាមគ្រប់មធ្យោបាយ ដោយរារាំងអ្នកមិនឱ្យដឹងថាតើស្ថានភាពជាក់ស្ដែងពិតជាយ៉ាងណា ដូចដែលវាកំពុងកើតឡើងនោះទេ។ ពួកគេតែងតែធ្វើឱ្យអ្នកស្ថិតនៅក្នុងភាពមិនដឹងអីជានិច្ច តែងតែរារាំងអ្នកមិនឱ្យដឹងថា តើពួកគេពិតជាបានបំពេញកិច្ចការរបស់ពួកគេដល់កម្រិតណានោះទេ។ គ្មានតម្លាភាពសូម្បីតែបន្តិចនៅត្រង់នោះ។ តើមនុស្សបែបនេះមានសេចក្ដីជំនឿពិតលើព្រះជាម្ចាស់ដែរឬទេ? តើពួកគេមានសេចក្ដីកោតខ្លាចព្រះជាម្ចាស់ដែរឬទេ? ទេ។ ពួកគេមិនដែលរាយការណ៍អំពីកិច្ចការដោយសកម្មឡើយ ហើយពួកគេក៏មិនរាយការណ៍អំពីហេតុការណ៍ខុសឆ្គងដែលកើតឡើងនៅក្នុងកិច្ចការរបស់ពួកគេដោយសកម្មដែរ។ ពួកគេមិនដែលសួរ ស្វែងរក ឬបើកចំហប្រាប់អំពីបញ្ហាប្រឈម និងភាពច្របូកច្របល់ដែលពួកគេបានជួបប្រទះនៅក្នុងកិច្ចការរបស់ពួកគេឡើយ តែបែរជាឈានដល់ការលាក់បាំងរឿងទាំងនោះ ព្រមទាំងបំភាន់ និងបោកបញ្ឆោតអ្នកដទៃទៅវិញ។ គ្មានតម្លាភាពទាល់តែសោះនៅក្នុងកិច្ចការរបស់ពួកគេ ហើយលុះត្រាតែខាងលើបង្ខំឱ្យពួកគេរាយការណ៍ និងពន្យល់តាមការពិត ទើបពួកគេនិយាយប្រាប់បន្តិចបន្តួចទាំងស្ទាក់ស្ទើរ។ ពួកគេសុខចិត្តស្លាប់ ជាជាងនិយាយអំពីបញ្ហាណាមួយដែលពាក់ព័ន្ធនឹងកេរ្តិ៍ឈ្មោះ និងឋានៈរបស់ពួកគេ ពួកគេសុខចិត្តស្លាប់ ជាជាងនិយាយសូម្បីតែមួយម៉ាត់អំពីរឿងនោះ។ ផ្ទុយទៅវិញ ពួកគេធ្វើពុតជាមិនយល់។ តើនោះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬអី? តើនេះជាមនុស្សប្រភេទណា? តើបញ្ហាប្រភេទនេះងាយនឹងដោះស្រាយដែរឬទេ? ប្រសិនបើខាងលើផ្ដល់ការចង្អុលបង្ហាញដល់ពួកគេនៅក្នុងកិច្ចការរបស់ពួកគេ តើពួកគេមានអាកប្បកិរិយាបែបណាចំពោះរឿងនោះ? គឺការធ្វើឱ្យតែរួចពីដៃ។ ពួកគេហាក់ដូចជាព្រមទទួល ហើយពួកគេថែមទាំងយកសៀវភៅសរសេរ ឬកុំព្យូទ័រចេញមក ហើយកត់ត្រាយ៉ាងសកម្មទៀតផង ប៉ុន្តែនៅពេលដែលពួកគេកត់ត្រារួច តើពួកគេនឹងយល់ពីការណែនាំនោះ ហើយចាប់ផ្ដើមធ្វើកិច្ចការដែរឬទេ? (ទេ)។ ពួកគេកំពុងធ្វើឫកពាឱ្យអ្នកឃើញ គឺសម្ដែងដើម្បីបំភាន់អ្នកប៉ុណ្ណោះ។ តើពួកគេពិតជាកំពុងគិតអ្វី? «ដោយសារតែកិច្ចការនេះត្រូវបានប្រគល់ឱ្យខ្ញុំធ្វើ ដូច្នេះអ្វីដែលខ្ញុំនិយាយ គឺត្រូវតែអនុវត្តតាម។ គ្មាននរណាម្នាក់អាចមកលូកលាន់នឹងអ្វីដែលខ្ញុំចង់ធ្វើបានឡើយ។ “មន្ដ្រីមូលដ្ឋានមានអំណាចគ្រប់គ្រងច្រើនជាងមន្ត្រីថ្នាក់លើ។” ដូច្នេះ ខ្ញុំមានសិទ្ធិនេះ។ ប្រសិនបើមិនដូច្នោះទេ កុំឱ្យខ្ញុំចាត់ចែងកិច្ចការនេះអី។ ដកហូតតំណែងខ្ញុំទៅ»។ នេះគឺជាអ្វីដែលពួកគេគិត ហើយនេះគឺជាអ្វីដែលពួកគេធ្វើ។ តើនោះជានិស្ស័យអ្វី? តើនោះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬអី? (មែនហើយ។) នេះជាបញ្ហាហើយ។ អ្នកមិនត្រូវបានអនុញ្ញាតឱ្យចូលអន្តរាគមន៍ ឬសាកសួរ ឬក៏ស៊ើបសួរ និងសួរដេញដោលឡើយ។ ពួកគេពិតជារសើបខ្លាំងណាស់ចំពោះរឿងនោះ។ ពួកគេគិតថា៖ «តើខាងលើកំពុងព្យាយាមត្រួតពិនិត្យបញ្ហារបស់ខ្ញុំ និងត្រួតពិនិត្យកិច្ចការរបស់ខ្ញុំមែនទេ? តើនរណាជាអ្នកទម្លាយរឿងនេះ?» ក្នុងភាពស្លន់ស្លោ ពួកគេខិតខំប្រឹងប្រែងជាខ្លាំងដើម្បីស្វែងរកឱ្យដឹងថា តើនរណាជាអ្នកដែលបានធ្វើឱ្យពួកគេបែកការណ៍។ នៅទីបញ្ចប់ ការសង្ស័យរបស់ពួកគេបានបង្រួមមកនៅត្រឹមមនុស្សពីរនាក់ ហើយពួកគេក៏បណ្ដេញអ្នកទាំងពីរនោះចេញ។ តើនេះជាបញ្ហាអ្វី? វាជានិស្ស័យរបស់បុគ្គលទទឹងនឹងព្រះគ្រីស្ទ។

តើអ្វីជាលក្ខណៈសម្គាល់ចម្បងនៃនិស្ស័យរបស់បុគ្គលទទឹងនឹងព្រះគ្រីស្ទ? គឺការប្រកាន់ខ្ជាប់នូវឋានៈ និងការត្រួតត្រាអ្នកដទៃ។ ពួកគេទទួលបានឋានៈ ដើម្បីត្រួតត្រាអ្នកដទៃ។ ដរាបណាពួកគេមានឋានៈ ពួកគេនឹងដាក់មនុស្សឱ្យស្ថិតក្រោមការត្រួតត្រារបស់ពួកគេដោយស្របច្បាប់។ ហេតុអ្វីបានជាខ្ញុំនិយាយថា ពួកគេនឹងធ្វើដូច្នេះដោយស្របច្បាប់? ពីព្រោះកិច្ចការរបស់ពួកគេត្រូវបានចាត់តាំងឱ្យពួកគេដោយដំណាក់របស់ព្រះជាម្ចាស់ ហើយពួកគេត្រូវបានជ្រើសរើសដោយបងប្អូនប្រុសស្រីឱ្យធ្វើកិច្ចការនោះ។ ដូច្នេះ តើពួកគេនឹងមិនមានអារម្មណ៍ថា ពួកគេមានភាពស្របច្បាប់ក្នុងការធ្វើការនោះទេឬអី? (មែនហើយ)។ ដូច្នេះ រឿងនេះក្លាយជាអ្វីមួយសម្រាប់ពួកគេ យកទៅប្រើជាទុន ដោយគិតក្នុងចិត្តថា៖ «អ្នករាល់គ្នាបានជ្រើសរើសខ្ញុំ មែនទេ? ប្រសិនបើអ្នករាល់គ្នាបានជ្រើសរើសខ្ញុំ នោះអ្នករាល់គ្នាត្រូវតែទុកចិត្តខ្ញុំ។ មានពាក្យសម្ដីមួយឃ្លារបស់អ្នកគ្មានជំនឿដែលពោលថា៖ “កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ”»។ នៅត្រង់នេះ ពួកគេថែមទាំងប្រើប្រាស់បាវចនាបែបសាតាំងទៀតផង។ តើពាក្យសម្ដីនេះគឺជាសេចក្ដីពិតដែរឬទេ? (ទេ)។ វាគឺជាសេចក្ដីបង្រៀនខុសឆ្គង និងជាភាពខុសឆ្គងបែបសាតាំង។ ប្រសិនបើអ្នកសាកសួរអំពីកិច្ចការរបស់ពួកគេ ពួកគេនឹងលើកយកទ្រឹស្ដីបែបនេះមកនិយាយថា៖ «”កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ”។ ប្រសិនបើអ្នកប្រើប្រាស់ខ្ញុំ អ្នកមិនអាចសង្ស័យខ្ញុំបានទេ។ ប្រសិនបើអ្នកមិនដឹងថាខ្ញុំជាមនុស្សប្រភេទណាទេ ប្រសិនបើអ្នកមើលមិនធ្លុះពីខ្ញុំទេ នោះកុំប្រើប្រាស់ខ្ញុំអី។ ប៉ុន្តែអ្នកកំពុងតែប្រើប្រាស់ខ្ញុំ ហើយបើដូច្នេះ ខ្ញុំត្រូវតែឈរឱ្យរឹងមាំនៅក្នុងតំណែងនេះ។ អ្វីដែលខ្ញុំនិយាយ គឺត្រូវតែអនុវត្តតាម»។ អ្វីដែលពួកគេនិយាយ គឺត្រូវតែអនុវត្តតាមនៅក្នុងគ្រប់កិច្ចកិច្ចការទាំងអស់។ បើមិនបណ្ដោយតាមពួកគេ ឬរកដៃគូឱ្យពួកគេ ឬឱ្យអ្នកដទៃមកមើលការខុសត្រូវ និងណែនាំពួកគេ គឺដាច់ខាតមិនបានឡើយ។ ប្រសិនបើមាននរណាម្នាក់មកត្រួតពិនិត្យកិច្ចការរបស់ពួកគេ ពួកគេគ្រាន់តែបដិសេធ ដោយពួកគេមានអារម្មណ៍ថា ពួកគេមិនបានធ្វើអ្វីខុសទេ ហើយមិនចាំបាច់ត្រូវគេត្រួតពិនិត្យឡើយ។ ដោយយកសិទ្ធិនិងឋានៈមកអាង ពួកគេកេងចំណេញពីឋានៈ និងសិទ្ធិអំណាចរបស់ពួកគេ ដើម្បីត្រួតត្រាអ្នកដទៃ ត្រួតត្រាកន្លែងធ្វើកិច្ចការ និងត្រួតត្រាកិច្ចការរបស់ពួកជំនុំ។ តើពួកគេមិនមែនកំពុងបង្កើតនគរឯករាជ្យមួយទេឬអី? តើនេះមិនមែនជាទង្វើរបស់បុគ្គលទទឹងនឹងព្រះគ្រីស្ទទេឬអី? ដំណាក់របស់ព្រះជាម្ចាស់អាចនឹងឱ្យពួកគេធ្វើកិច្ចការនេះ និងបំពេញភារកិច្ចនេះ ប៉ុន្តែដំណាក់របស់ព្រះជាម្ចាស់មិនឱ្យពួកគេក្ដោបក្ដាប់អំណាចដូចជាជនផ្ដាច់ការឡើយ។ តើបុគ្គលបែបនេះមិនបានយល់ខុសពីបំណងព្រះហឫទ័យរបស់ព្រះជាម្ចាស់ និងការរៀបចំចាត់ចែងនៃដំណាក់របស់ទ្រង់ទេឬអី? ហេតុអ្វីបានជាពួកគេតែងតែក្រាញននៀលចង់បានឋានៈ និងអំណាច ជាជាងបំពេញភារកិច្ចរបស់ពួកគេឱ្យបានល្អ? (ពួកគេត្រូវបានគ្រប់គ្រងដោយនិស្ស័យរបស់បុគ្គលទទឹងនឹងព្រះគ្រីស្ទ)។ ត្រូវហើយ នេះហើយជានិស្ស័យរបស់បុគ្គលទទឹងនឹងព្រះគ្រីស្ទ។ ហេតុអ្វីបានជាពួកគេយល់ខុស នៅពេលដែលពួកជំនុំចាត់ចែងកិច្ចការឱ្យពួកគេ? ពីព្រោះពីសារជាតិមក ពួកគេចូលចិត្តត្រួតត្រាមនុស្ស។ នោះគឺជាសារជាតិធម្មជាតិរបស់ពួកគេ គឺជាសភាពពិតរបស់ពួកគេ។ ពេលចាត់ចែងកិច្ចការឱ្យពួកគេ ពួកគេនឹងមានអារម្មណ៍ថា ពេលនេះពួកគេមានអំណាច និងឋានៈ ហើយដូច្នេះ ពួកគេមានការត្រួតត្រាលើដែនគ្រប់គ្រងរបស់ពួកគេ។ ប្រសិនបើអ្នកទៅកាន់ដែនគ្រប់គ្រងរបស់ពួកគេ អ្នកត្រូវតែធ្វើតាមអ្វីដែលពួកគេនិយាយ។ ជាឧទាហរណ៍ ដំណាក់របស់ព្រះជាម្ចាស់ធ្លាប់បានរៀបចំឱ្យអ្នកដឹកនាំម្នាក់ទៅត្រួតពិនិត្យកិច្ចការរបស់បុគ្គលទទឹងនឹងព្រះគ្រីស្ទម្នាក់។ អ្នកដឹកនាំនោះ និងពួកទទឹងនឹងព្រះគ្រីស្ទ សុទ្ធតែជាអ្នកដឹកនាំពួកជំនុំ ពួកគេមានលំដាប់ថ្នាក់ស្មើគ្នា។ បុគ្គលទទឹងនឹងព្រះគ្រីស្ទបាននិយាយថា៖ «អ្នកគឺជាអ្នកដឹកនាំពួកជំនុំ ហើយខ្ញុំក៏ជាអ្នកដឹកនាំពួកជំនុំដែរ។ ពួកយើងមានលំដាប់ថ្នាក់ស្មើគ្នា។ អ្នកកុំមកលូកលាន់រឿងខ្ញុំ ហើយខ្ញុំក៏មិនលូកលាន់រឿងអ្នកដែរ។ កុំមកប្រកបគ្នាជាមួយខ្ញុំ អ្នកគ្មានឋានៈធ្វើបែបនោះទេ! ហើយអ្នកចង់សួរអំពីស្ថានភាពកិច្ចការនៅពួកជំនុំរបស់យើង តើខាងលើបានបញ្ជាអ្នកឱ្យធ្វើដូច្នេះមែនទេ? បង្ហាញភស្តុតាងមកខ្ញុំមើល»។ អ្នកដឹកនាំនោះបាននិយាយថា៖ «ខាងលើគ្រាន់តែឱ្យខ្ញុំនាំសារមកប៉ុណ្ណោះ។ ទៅសួរខាងលើខ្លួនឯងទៅ ប្រសិនបើអ្នកមិនជឿខ្ញុំទេនោះ»។ បុគ្គលទទឹងនឹងព្រះគ្រីស្ទបាននិយាយថា៖ «ចុះតើអ្វីដែលផ្ដល់សិទ្ធិឱ្យអ្នកមកប្រកបគ្នាជាមួយខ្ញុំ និងចោទប្រកាន់ខ្ញុំនោះ? តើអ្វីដែលផ្ដល់សិទ្ធិឱ្យអ្នកមកសាកសួរអំពីរឿងរ៉ាវដែលស្ថិតនៅក្រោមកិច្ចការរបស់ខ្ញុំ? អ្នកគ្មានឋានៈនឹងធ្វើដូច្នេះទេ!»។ តើពាក្យសម្ដីទាំងនេះស្របតាមសេចក្ដីពិតដែរឬទេ? (ទេ)។ តើវាជាទង្វើបែបណាទៅ? គឺជាទង្វើដែលមានតែបុគ្គលទទឹងនឹងព្រះគ្រីស្ទប៉ុណ្ណោះដែលធ្វើ។ មានពាក្យសម្ដីមួយឃ្លាក្នុងចំណោមអ្នកមិនជឿដែលពោលថា៖ «អ្នកមានអំណាចគឺជាអ្នកត្រូវ»។ ពួកគេប្រកួតប្រជែងគ្នាដើម្បីមើលថា តើនរណាមានឋានៈខ្ពស់ជាង នរណាមានកម្លាំងខ្លាំងជាង និងនរណាមានសមត្ថភាពជាង។ ពួកគេប្រកួតប្រជែងគ្នាដើម្បីមើលថា តើនរណាទទួលខុសត្រូវលើមនុស្សបានច្រើនជាង។ ហើយនៅក្នុងដំណាក់របស់ព្រះជាម្ចាស់ ពួកទទឹងនឹងព្រះគ្រីស្ទប្រកួតប្រជែងជាមួយអ្នកដទៃដើម្បីមើលរឿងដដែលៗទាំងនេះ។ តើពួកគេមិនមែនមកខុសកន្លែងទេឬអី? តើបុគ្គលដែលមាននិស្ស័យពុករលួយ ប៉ុន្តែមិនមែនជាបុគ្គលទទឹងនឹងព្រះគ្រីស្ទ ជាធម្មតានឹងគិតបែបនេះដែរឬទេ នៅពេលដែលពួកគេជួបអ្នកដឹកនាំពួកជំនុំដែលមានលំដាប់ថ្នាក់ស្មើនឹងពួកគេនោះ? ពួកគេនឹងបញ្ចេញឱ្យឃើញអ្វីមួយ ប៉ុន្តែពួកគេនឹងអាចប្រកបជាមួយអ្នកដឹកនាំពួកជំនុំនោះបានជាធម្មតា។ ពួកគេដាច់ខាតនឹងមិននិយាយថា៖ «តើអ្នកមានឋានៈមកសាកសួរអំពីកិច្ចការរបស់ខ្ញុំដែរឬទេ?» ឡើយ។ ពួកគេនឹងមិននិយាយបែបនោះទេ ពីព្រោះពួកគេមានវិចារណញ្ញាណធម្មតា ហើយពួកគេមានចិត្ត កោតខ្លាចព្រះជាម្ចាស់។ តើបុគ្គលដែលមានវិចារណញ្ញាណធម្មតានឹងប្រព្រឹត្តខ្លួនបែបណា? ពួកគេនឹងគិតថា៖ «ការដែលឱ្យពួកយើងដឹកនាំពួកជំនុំ នោះគឺជាការដែលព្រះជាម្ចាស់លើកតម្កើងពួកយើង វាគឺជាការផ្ទុកផ្ដាក់របស់ទ្រង់ ហើយវាគឺជាភារកិច្ចរបស់ពួកយើង។ ប្រសិនបើព្រះជាម្ចាស់មិនបានផ្ទុកផ្ដាក់ពួកយើងធ្វើរឿងនេះទេ ពួកយើងនឹងមិនមែនជាអ្វីទេ។ វាមិនមែនជាតំណែងផ្លូវការអ្វីនោះទេ។ ខ្ញុំអាចប្រកបជាមួយអ្នកអំពីកិច្ចការរបស់ពួកជំនុំ និងអំពីស្ថានភាពរបស់បងប្អូនប្រុសស្រី ព្រមទាំងបទពិសោធក្នុងកិច្ចការរបស់ខ្ញុំបាន»។ តើបុគ្គលទទឹងនឹងព្រះគ្រីស្ទនឹងប្រកបគ្នាជាមួយអ្នកដទៃអំពីរឿងទាំងនេះដែរឬទេ? ទេ ពួកគេដាច់ខាតនឹងមិនលាតត្រដាងរឿងទាំងនោះឡើយ។ ដូច្នេះ លក្ខណៈមួយរបស់ពួកទទឹងនឹងព្រះគ្រីស្ទ គឺជាបំណងប្រាថ្នាចង់បានឋានៈ និងអំណាចដែលលើសពីមនុស្សធម្មតា។ បន្ថែមពីនេះ ពួកគេមានល្បិចកល និងពិសពុលជាងមនុស្សធម្មតាទៅទៀត។ តើល្បិចកល និងភាពពិសពុលរបស់ពួកគេស្ដែងចេញនៅត្រង់ណា? (ពួកគេមិននិយាយអ្វីប្រាប់អ្នកទេ។ ពួកគេមិនប្រាប់អ្នកពីរឿងអ្វីមួយដោយផ្ទាល់ឡើយ)។ គឺត្រង់ថា ពួកគេមានអារម្មណ៍ថា គ្រប់រឿងរ៉ាវទាំងអស់សុទ្ធតែជាការសម្ងាត់ ជាអ្វីដែលពួកគេមិនគួរនិយាយប្រាប់អ្នកដទៃ។ នៅក្នុងគ្រប់រឿងរ៉ាវទាំងអស់ ពួកគេតែងតែប្រយ័ត្នប្រយែងចំពោះអ្នកដទៃ ពួកគេរុំខ្ចប់ បិទបាំង និងលាក់កំបាំងអ្វីៗគ្រប់យ៉ាង។ បើដូច្នេះ តើពួកគេអាចមានអន្តរកម្ម និងការប្រាស្រ័យទាក់ទងធម្មតាក្នុងការទាក់ទងជាមួយអ្នកដទៃដែរឬទេ? តើពួកគេអាចនិយាយអ្វីចេញពីចិត្តបានដែរឬទេ? ទេ។ ពួកគេគ្រាន់តែផ្ដល់នូវពាក្យសម្ដីសើៗប៉ុន្មានឃ្លា និងពាក្យពេចន៍ពីរោះៗប៉ុណ្ណោះ ដើម្បីរារាំងអ្នកមិនឱ្យស្ទាបស្ទង់ដឹងពីស្ថានភាពពិតនៅពីក្រោយនោះ។ បន្ទាប់ពីអ្នកបានទាក់ទងជាមួយពួកគេមួយរយៈ អ្នកនឹងមានអារម្មណ៍ថា៖ «មើលតាមសំបកក្រៅ បុគ្គលនេះហាក់ដូចជាមិនអាក្រក់ទេ ប៉ុន្តែហេតុអ្វីបានជាខ្ញុំតែងតែមានអារម្មណ៍ថា ចិត្តរបស់បុគ្គលនេះនៅឆ្ងាយពីអ្នកដទៃម្ល៉េះ? ហេតុអ្វីបានជាវាតែងតែមានភាពឆ្គាំឆ្គងយ៉ាងនេះ ក្នុងការទាក់ទងជាមួយពួកគេ? ខ្ញុំតែងតែមានអារម្មណ៍ថា ពួកគេមិនអាចវាស់ស្ទង់បានឡើយ»។ តើអ្នករាល់គ្នាមានអារម្មណ៍បែបនោះដែរឬទេ? (មែនហើយ)។ នោះហើយជានិស្ស័យរបស់ពួកទទឹងនឹងព្រះគ្រីស្ទ៖ ពួកគេតែងតែប្រយ័ត្នប្រយែងចំពោះមនុស្សគ្រប់គ្នា។ ហើយហេតុអ្វីបានជាពួកគេប្រយ័ត្នប្រយែង? ពីព្រោះតាមការមើលឃើញរបស់ពួកគេ នរណាក៏អាចបង្កការគំរាមកំហែងដល់ឋានៈរបស់ពួកគេបានដែរ។ ប្រសិនបើពួកគេមិនប្រយ័ត្ន ប្រសិនបើពួកគេធ្វេសប្រហែស ពួកគេអាចនឹងបណ្ដោយឱ្យអ្នកដទៃដឹងពីអ្វីដែលកំពុងកើតឡើងពិតប្រាកដចំពោះពួកគេ ដឹងពីអត្តសញ្ញាណពិតរបស់ពួកគេ ហើយពេលនោះ ឋានៈរបស់ពួកគេនឹងមិនអាចរក្សាបានឡើយ។ ដូច្នេះ នៅពេលដែលពួកគេជួបប្រទះនឹងនរណាម្នាក់ដែលសាកសួរអំពីសភាពនៃកិច្ចការ និងភារកិច្ចរបស់ពួកគេ ឬសាកសួរអំពីសភាពផ្ទាល់ខ្លួនរបស់ពួកគេ ពួកគេនឹងលាក់បាំងអ្វីដែលពួកគេអាចលាក់បាំងបាន ហើយបិទបាំងអ្វីដែលពួកគេអាចបិទបាំងបាន។ អ្វីដែលពួកគេមិនអាចបិទបាំងបាន ពួកគេនឹងរកវិធីដើម្បីសម្រួលស្ថានការណ៍ ឬពួកគេនឹងគេចខ្លួនពីអ្នក។ ពួកទទឹងនឹងព្រះគ្រីស្ទខ្លះមាននិស្ស័យចម្លែកមួយ៖ ទោះបីជាពួកគេរស់នៅចំណោមអ្នកដទៃក៏ដោយ ក៏អ្នកនឹងមិនឃើញពួកគេមានអន្តរកម្មធម្មតាជាមួយនរណាម្នាក់ឡើយ ហើយពួកគេក៏គ្មានការប្រាស្រ័យទាក់ទងធម្មតាជាមួយអ្នកដទៃដែរ។ ជារៀងរាល់ថ្ងៃ ពួកគេនៅដាច់ដោយឡែកតែម្នាក់ឯង លេចមុខនៅពេលញ៉ាំអាហារ ហើយក៏បាត់ខ្លួនទៅវិញបន្ទាប់ពីនោះ។ ពួកគេតែងតែបាត់មុខជានិច្ច។ ហេតុអ្វីបានជាពួកគេមិនទាក់ទងជាមួយអ្នកដទៃ? ពួកគេនិយាយគ្រប់រឿងប្រាប់គ្រួសាររបស់ពួកគេ ចុះហេតុអ្វីបានជាពួកគេគ្មានអ្វីត្រូវនិយាយប្រាប់បងប្អូនប្រុសស្រីទៅវិញ? អ្នកគ្មានជំនឿមានពាក្យសម្ដីមួយឃ្លាពោលថា៖ «និយាយច្រើន ខុសច្រើន»។ មនុស្សបែបនេះប្រកាន់ខ្ជាប់នូវគោលការណ៍នេះ ពួកគេមិនបណ្ដោយឱ្យខ្លួនឯងនិយាយដោយមិនប្រុងប្រយ័ត្នឡើយ ពីព្រោះអ្វីដែលពួកគេនិយាយ អាចនឹងធ្វើឱ្យល្បិចរបស់ពួកគេបែកធ្លាយ ហើយលាតត្រដាងភាពទន់ខ្សោយរបស់ពួកគេ។ គ្មាននរណាដឹងថា ពាក្យសម្ដីមួយណានឹងធ្វើឱ្យអ្នកដទៃមើលងាយពួកគេ ហើយឱ្យអ្នកដទៃដឹងពីស្ថានភាពពិតរបស់ពួកគេនោះទេ ដូច្នេះ ពួកគេធ្វើគ្រប់យ៉ាងតាមដែលអាចធ្វើបាន ដើម្បីគេចវេះពីអ្នកដទៃ។ តើការគេចវេះរបស់ពួកគេនេះគឺជារឿងដែលគ្មានចេតនា ឬក៏មានអ្វីមួយនៅខាងក្នុងដែលគ្រប់គ្រងវា? គឺមានអ្វីមួយនៅទីនោះ ដែលកំពុងគ្រប់គ្រងវា។ តើអ្វីនោះជារឿងត្រឹមត្រូវ និងថ្លៃថ្នូរ ឬក៏ជារឿងងងឹតមិនត្រឹមត្រូវ? (វាជារឿងងងឹតមិនត្រឹមត្រូវ)។ ប្រាកដណាស់ វាជារឿងងងឹតមិនត្រឹមត្រូវ។ នេះមិនមែនជារបៀបតែមួយគត់ដែលពួកទទឹងនឹងព្រះគ្រីស្ទប្រព្រឹត្តនោះទេ ភាគច្រើន ពួកគេមិនប្រាស្រ័យទាក់ទង ឬមានអន្តរកម្មធម្មតាជាមួយអ្នកដទៃឡើយ ប៉ុន្តែ ជួនកាល ពួកគេពូកែនិយាយ និងនិយាយបានច្បាស់លាស់ណាស់ ប៉ុន្តែ តើពួកគេនិយាយអំពីរឿងអ្វីខ្លះ? តើខ្លឹមសារដែលពួកគេនិយាយគឺជាអ្វី? ពួកគេអធិប្បាយពីពាក្យពេចន៍ និងគោលលទ្ធិ ដោយអួតពីខ្លួនឯង។ ពួកគេនិយាយថា ពួកគេអាចធ្វើកិច្ចការជាក់ស្ដែង និងដោះស្រាយបញ្ហាជាក់ស្ដែងបាន ប៉ុន្តែតាមពិតទៅ ពួកគេគ្មានសមត្ថភាពពិតប្រាកដអ្វីឡើយ។ សាកសួរពួកគេថា តើពួកគេមានចំណុចខ្វះខាតអ្វីខ្លះ តើពួកគេមាននិស្ស័យក្រអឺតក្រទមដែរឬទេ នោះពួកគេនឹងនិយាយថា៖ «ក្នុងចំណោមមនុស្សជាតិដែលពុករលួយ តើនរណាដែលមិនក្រអឺតក្រទមនោះ?» មើលចុះ សូម្បីតែភាពក្រអឺតក្រទមរបស់ពួកគេក៏មានមូលដ្ឋានរបស់វាដែរ។ វាបានរួមបញ្ចូលមនុស្សគ្រប់គ្នានៅក្នុងនោះ ហាក់ដូចជាភាពក្រអឺតក្រទមរបស់ពួកគេគឺជារឿងសមហេតុសមផលណាស់អ៊ីចឹង។ ពួកគេមិនដែលស្វែងរកសេចក្ដីពិតឡើយ ហើយពួកគេហាក់ដូចជាមើលមិនឃើញថា មានបញ្ហា ឬការលំបាកណាមួយនៅក្នុងកិច្ចការនោះទេ។ ហើយអ្នកនឹងមិនអាចដឹងពីស្ថានភាពពិតបានឡើយ តាមរយៈការសួរពួកគេ។ នៅពេលដែលពួកគេគ្មានអ្វីត្រូវធ្វើ ពួកគេគ្រាន់តែអង្គុយស្ងៀមនៅទីនោះ ហើយនៅពេលណាដែលពួកគេនិយាយ ពួកគេនឹងនិយាយអំពីគុណវុឌ្ឍិរបស់ពួកគេ។ ពួកគេមិនដែលបើកចំហឡើយ ពួកគេមិនដែលនិយាយថា តើមានការបះបោរ ឬបំណងប្រាថ្នាដ៏ហួសហេតុអ្វីខ្លះនៅក្នុងខ្លួនពួកគេ ឬរបៀបដែលពួកគេព្យាយាមធ្វើកិច្ចព្រមព្រៀងជាមួយព្រះជាម្ចាស់ ឬថាពួកគេបាននិយាយកុហកទៅកាន់នរណាម្នាក់ ឬថាតើមហិច្ឆតារបស់ពួកគេក្នុងការធ្វើកិច្ចការគឺជាអ្វីនោះទេ។ ពួកគេមិនដែលលើកឡើងពីបញ្ហាទាំងនេះទេ ហើយនៅពេលដែលអ្នកដទៃលើកឡើង ពួកគេមិនចាប់អារម្មណ៍ឡើយ។ សូម្បីតែចំពោះសំណួរដែលពាក់ព័ន្ធនឹងរឿងរ៉ាវនៅក្នុងវិសាលភាពនៃកិច្ចការរបស់ពួកគេក៏ដោយ ក៏ពួកគេគ្រាន់តែនិយាយបន្តិចបន្តួចឱ្យតែរួចពីដៃប៉ុណ្ណោះ។ សរុបមក នរណាក៏ដោយដែលទាក់ទងជាមួយពួកគេ ទោះក្នុងរយៈពេលណាក៏ដោយ នឹងជួបការលំបាកយ៉ាងខ្លាំង ប្រសិនបើពួកគេចង់ស្វែងយល់បន្ថែមអំពីរឿងអ្វីមួយនៅក្នុងវិសាលភាពនៃភារកិច្ចរបស់ពួកគេ ទោះបីជាវាទាក់ទងនឹងបុគ្គលិក ការអនុវត្តជំនាញ ឬវឌ្ឍនភាពនៃកិច្ចការក៏ដោយ។ ទោះបីជាអ្នកចូលទៅតាមជ្រុងណាក៏ដោយ ទោះបីជាអ្នកព្យាយាមលួចបញ្ចូលសំណួររបស់អ្នកដោយប្រយោល ឬសួរដោយផ្ទាល់ ឬសួរទៅកាន់នរណាម្នាក់ដែលស្និទ្ធនឹងពួកគេក៏ដោយ ក៏អ្នកនឹងមិនទទួលបានលទ្ធផលដោយងាយឡើយ។ វាពិតជាលំបាកខ្លាំងណាស់។ តើនោះមិនមែនជាភាពអាក្រក់លាក់លៀមទេឬអី? (មែនហើយ)។ ហេតុអ្វីបានជាវាលំបាកខ្លាំងម្ល៉េះ ក្នុងការទទួលបានព័ត៌មានអំពីស្ថានភាពជាក់ស្ដែងពិតប្រាកដពីពួកគេ? ហេតុអ្វីបានជាពួកគេលាក់បាំងរឿងរ៉ាវជិតឈឹងម្ល៉េះ? តើគោលដៅរបស់ពួកគេគឺជាអ្វី? ពួកគេចង់រក្សាឋានៈ និងការចិញ្ចឹមជីវិតរបស់ពួកគេឱ្យមានសុវត្ថិភាព។ ពួកគេជឿថា៖ «វាមិនមែនជារឿងងាយស្រួលទេក្នុងការទទួលបានឋានៈនេះ ក្នុងការមកដល់ចំណុចដែលខ្ញុំកំពុងឈរនៅសព្វថ្ងៃនេះ តើវាមិនមែនជាបញ្ហាសម្រាប់ខ្ញុំទេឬអី ប្រសិនបើខ្ញុំធ្វើឱ្យខ្លួនឯងអាម៉ាស់ ដោយសារតែការធ្វើខុសក្នុងពេលធ្វេសប្រហែសមួយគ្រានោះ? ម្យ៉ាងវិញទៀត ប្រសិនបើដំណាក់របស់ព្រះបានដឹងពីរឿងអាក្រក់ដែលខ្ញុំបានធ្វើ តើនរណាអាចនិយាយបានថា ពួកគេនឹងចាត់ការខ្ញុំឬអត់នោះ?» មិនថាអ្នកនិយាយអំពីការបើកចំហ ការធ្វើជាមនុស្សស្មោះត្រង់ និងការបំពេញភារកិច្ចដោយស្មោះត្រង់ច្រើនប៉ុនណាក៏ដោយ តើវាអាចជ្រាបចូលទៅក្នុងចិត្តពួកគេដែរឬទេ? ទេ វាមិនអាចទេ។ សម្រាប់ពួកគេ មានគោលជំនឿតែមួយគត់គឺ៖ និយាយច្រើននាំឱ្យខូចការ។ ប្រសិនបើអ្នកប្រាប់អ្នកដទៃគ្រប់យ៉ាង នោះអ្នកគឺជាមនុស្សអសមត្ថភាព ជាមនុស្សដែលគ្មានបានការអ្វីឡើយ! នោះគឺជាគោលជំនឿរបស់ពួកគេ។ នេះហើយជានិស្ស័យរបស់ពួកទទឹងនឹងព្រះគ្រីស្ទ។

ទោះបីជាពួកទទឹងនឹងព្រះគ្រីស្ទកំពុងធ្វើកិច្ចការអ្វីក៏ដោយ ពួកគេហាមឃាត់អ្នកដទៃមិនឱ្យចូលអន្តរាគមន៍ ឬសាកសួរឡើយ ហើយលើសពីនេះទៅទៀត ពួកគេហាមឃាត់ដំណាក់របស់ព្រះជាម្ចាស់មិនឱ្យមើលការខុសត្រូវពួកគេឡើយ។ តើអ្វីទៅជាគោលដៅរបស់ពួកគេក្នុងការធ្វើបែបនេះ? ពួកគេមានបំណងចម្បងចង់គ្រប់គ្រងរាស្ត្ររើសតាំងរបស់ព្រះជាម្ចាស់ ដើម្បីរក្សាឋានៈនិងអំណាចរបស់ពួកគេ ដែលមានន័យថា ពួកគេកំពុងតែរក្សាការចិញ្ចឹមជីវិតរបស់ពួកគេ។ នោះគឺជាគោលដៅចម្បងរបស់ពួកគេ។ ប្រសិនបើអ្នករាល់គ្នាជាអ្នកដឹកនាំ ឬអ្នកធ្វើការ តើអ្នករាល់គ្នាខ្លាចដំណាក់របស់ព្រះជាម្ចាស់សាកសួរ និងមើលការខុសត្រូវកិច្ចការរបស់អ្នករាល់គ្នាដែរឬទេ? តើអ្នករាល់គ្នាខ្លាចថាដំណាក់របស់ព្រះជាម្ចាស់នឹងរកឃើញចំណុចខ្វះខាត និងសេចក្ដីវៀចវេរនៅក្នុងកិច្ចការរបស់អ្នករាល់គ្នា ហើយលួសកាត់អ្នករាល់គ្នាដែរឬទេ? តើអ្នករាល់គ្នាខ្លាចថា បន្ទាប់ពីខាងលើបានដឹងពីគុណសម្បត្តិ និងកម្ពស់ពិតប្រាកដរបស់អ្នករាល់គ្នាហើយ ពួកគេនឹងផ្លាស់ប្ដូរការយល់ឃើញចំពោះអ្នករាល់គ្នា ហើយមិនពិចារណាដំឡើងតំណែងឱ្យអ្នករាល់គ្នាដែរឬទេ? ប្រសិនបើអ្នកមានការភ័យខ្លាចទាំងនេះ នេះបញ្ជាក់ថាបំណងរបស់អ្នកមិនមែនដើម្បីកិច្ចការពួកជំនុំទេ អ្នកកំពុងធ្វើការដើម្បីកេរ្តិ៍ឈ្មោះនិងឋានៈ ដែលបញ្ជាក់ថាអ្នកមាននិស្ស័យរបស់ពួកទទឹងនឹងព្រះគ្រីស្ទ។ ប្រសិនបើអ្នកមាននិស្ស័យរបស់ពួកទទឹងនឹងព្រះគ្រីស្ទ អ្នកងាយនឹងដើរតាមផ្លូវរបស់ពួកទទឹងនឹងព្រះគ្រីស្ទ ហើយប្រព្រឹត្តអំពើអាក្រក់ទាំងអស់ដែលពួកទទឹងនឹងព្រះគ្រីស្ទបានធ្វើ។ ប្រសិនបើនៅក្នុងចិត្តរបស់អ្នក អ្នកគ្មានការភ័យខ្លាចចំពោះការដែលដំណាក់របស់ព្រះជាម្ចាស់មើលការខុសត្រូវកិច្ចការរបស់អ្នក ហើយអ្នកអាចផ្ដល់ចម្លើយពិតប្រាកដចំពោះសំណួរនិងការសាកសួររបស់ខាងលើដោយមិនលាក់បាំងអ្វីទាំងអស់ ហើយនិយាយឱ្យអស់ពីអ្វីដែលអ្នកដឹងនោះ ទោះបីជាអ្វីដែលអ្នកនិយាយគឺត្រូវឬខុសក៏ដោយ ទោះបីជាអ្នកបានបង្ហាញឱ្យឃើញពីសេចក្ដីពុករលួយអ្វីក៏ដោយ សូម្បីតែអ្នកបានបង្ហាញឱ្យឃើញពីនិស្ស័យរបស់ពួកទទឹងនឹងព្រះគ្រីស្ទក៏ដោយ ក៏អ្នកនឹងមិនត្រូវបានកំណត់លក្ខណៈថាជាពួកទទឹងនឹងព្រះគ្រីស្ទដាច់ខាត។ ចំណុចសំខាន់គឺថា តើអ្នកអាចស្គាល់ពីនិស្ស័យរបស់ពួកទទឹងនឹងព្រះគ្រីស្ទរបស់ខ្លួនឯង និងស្វែងរកសេចក្ដីពិតដើម្បីដោះស្រាយបញ្ហានេះដែរឬទេ។ ប្រសិនបើអ្នកជាមនុស្សម្នាក់ដែលទទួលយកសេចក្ដីពិត និស្ស័យរបស់ពួកទទឹងនឹងព្រះគ្រីស្ទក្នុងខ្លួនអ្នកអាចត្រូវបានកែតម្រង់។ ប្រសិនបើអ្នកដឹងយ៉ាងច្បាស់ថាអ្នកមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែបែរជាមិនស្វែងរកសេចក្ដីពិតដើម្បីដោះស្រាយបញ្ហា ប្រសិនបើអ្នកថែមទាំងព្យាយាមលាក់បាំង ឬកុហកអំពីបញ្ហាដែលកើតឡើង ហើយគេចវេះពីការទទួលខុសត្រូវ ហើយប្រសិនបើអ្នកមិនទទួលយកសេចក្ដីពិតនៅពេលទទួលរងការលួសកាត់នោះទេ នេះគឺជាបញ្ហាធ្ងន់ធ្ងរមួយ ហើយអ្នកក៏មិនខុសពីពួកទទឹងនឹងព្រះគ្រីស្ទដែរ។ ដឹងហើយថាអ្នកមាននិស្ស័យរបស់ពួកទទឹងនឹងព្រះគ្រីស្ទ ហេតុអ្វីបានជាអ្នកមិនហ៊ានប្រឈមមុខនឹងវា? ហេតុអ្វីបានជាអ្នកមិនអាចដោះស្រាយវាដោយត្រង់ៗ ហើយនិយាយថា «ប្រសិនបើខាងលើសាកសួរអំពីកិច្ចការរបស់ខ្ញុំ ខ្ញុំនឹងនិយាយនូវអ្វីទាំងអស់ដែលខ្ញុំដឹង ហើយទោះបីជារឿងអាក្រក់ដែលខ្ញុំបានធ្វើត្រូវបានលាតត្រដាង ហើយខាងលើលែងប្រើប្រាស់ខ្ញុំទៀតនៅពេលដែលពួកគេដឹង ហើយខ្ញុំបាត់បង់ឋានៈរបស់ខ្ញុំក៏ដោយ ក៏ខ្ញុំនៅតែនិយាយឱ្យច្បាស់នូវអ្វីដែលខ្ញុំត្រូវនិយាយដែរ»? ការភ័យខ្លាចរបស់អ្នកចំពោះការដែលដំណាក់របស់ព្រះជាម្ចាស់មើលការខុសត្រូវ និងសាកសួរពីកិច្ចការរបស់អ្នក បញ្ជាក់ថា អ្នកស្រឡាញ់ឋានៈរបស់អ្នកជាងសេចក្ដីពិត។ តើនេះមិនមែនជានិស្ស័យរបស់ពួកទទឹងនឹងព្រះគ្រីស្ទទេឬ? ការស្រឡាញ់ឋានៈលើសអ្វីៗទាំងអស់ គឺជានិស្ស័យរបស់ពួកទទឹងនឹងព្រះគ្រីស្ទ។ ហេតុអ្វីបានជាអ្នកឱ្យតម្លៃឋានៈខ្លាំងម្ល៉េះ? តើអ្នកអាចទទួលបានអត្ថប្រយោជន៍អ្វីខ្លះពីឋានៈ? ប្រសិនបើឋានៈនាំមកឱ្យអ្នកនូវមហន្តរាយ ការលំបាក ភាពអាម៉ាស់ និងការឈឺចាប់ តើអ្នកនឹងនៅតែឱ្យតម្លៃវាដែរឬទេ? (ទេ)។ មានអត្ថប្រយោជន៍ច្រើនណាស់ដែលបានមកពីការមានឋានៈ ដូចជាការច្រណែន ការគោរព ការលើកតម្កើង និងការលើកជើងពីអ្នកដទៃ ក៏ដូចជាការកោតសរសើរនិងការគោរពស្ញប់ស្ញែងរបស់ពួកគេផងដែរ។ ក៏មានអារម្មណ៍ដឹងពីឧត្តមភាពនិងឯកសិទ្ធិដែលឋានៈរបស់អ្នកនាំមកឱ្យអ្នកផងដែរ ដែលផ្ដល់ឱ្យអ្នកនូវមោទនភាព និងអារម្មណ៍ដឹងពីតម្លៃខ្លួនឯង។ លើសពីនេះទៀត អ្នកក៏អាចរីករាយនឹងរបស់ដែលអ្នកដទៃមិនអាចទទួលបានដែរ ដូចជាផលប្រយោជន៍នៃឋានៈ និងការចាត់ទុកជាពិសេស។ ទាំងនេះគឺជារឿងដែលអ្នកមិនទាំងហ៊ានគិតដល់ផង ហើយជាអ្វីដែលអ្នកប្រាថ្នាចង់បាននៅក្នុងក្តីសុបិនរបស់អ្នក។ តើអ្នកឱ្យតម្លៃរបស់ទាំងនេះទេ? ប្រសិនបើឋានៈគ្រាន់តែជារបស់ទទេ គ្មានអត្ថន័យពិតប្រាកដ ហើយការការពារវាមិនបម្រើគោលបំណងពិតប្រាកដណាមួយទេ តើវាមិនមែនជាការល្ងង់ខ្លៅទេឬដែលឱ្យតម្លៃវា? ប្រសិនបើអ្នកអាចបោះបង់ចោលរបស់ដូចជាផលប្រយោជន៍ និងការសប្បាយខាងសាច់ឈាមបាន នោះកេរ្តិ៍ឈ្មោះ លាភសក្ការៈ និងឋានៈនឹងលែងចងភ្ជាប់អ្នកទៀតហើយ។ ដូច្នេះ ដើម្បីដោះស្រាយបញ្ហាដែលទាក់ទងនឹងការឱ្យតម្លៃ និងការដេញតាមឋានៈ តើត្រូវដោះស្រាយអ្វីជាមុនសិន? ជាដំបូង ត្រូវមើលឱ្យធ្លុះដល់លក្ខណៈបញ្ហានៃការប្រព្រឹត្តអំពើអាក្រក់ និងការប្រើល្បិចកល ការលាក់បាំង និងការបិទបាំង ក៏ដូចជាការបដិសេធការមើលការខុសត្រូវ ការសាកសួរ និងការពិនិត្យពិច័យរបស់ដំណាក់របស់ព្រះជាម្ចាស់ ដើម្បីរីករាយនឹងអត្ថប្រយោជន៍នៃឋានៈ។ តើនេះមិនមែនជាការទាស់ទទឹង និងការប្រឆាំងនឹងព្រះជាម្ចាស់ដោយបើកចំហទេឬ? ប្រសិនបើអ្នកអាចមើលឱ្យធ្លុះដល់លក្ខណៈនិងផលវិបាកនៃការចង់បានអត្ថប្រយោជន៍នៃឋានៈ បញ្ហានៃការដេញតាមឋានៈនឹងត្រូវបានដោះស្រាយ។ ប្រសិនបើអ្នកមិនអាចមើលឱ្យធ្លុះដល់សារជាតិនៃការចង់បានអត្ថប្រយោជន៍នៃឋានៈទេ បញ្ហានេះនឹងមិនអាចដោះស្រាយបានឡើយ។

តើអ្នករាល់គ្នាសហការជាមួយអ្នកដទៃដើម្បីធ្វើកិច្ចការ និងបំពេញភារកិច្ចរបស់អ្នករាល់គ្នាដែរឬទេ? តើអ្នករាល់គ្នាទទួលយកការមើលការខុសត្រូវដែរឬទេ? តើអ្នករាល់គ្នាធ្លាប់បានធ្វើអ្វីមួយដើម្បីរារាំងអ្នកដទៃមិនឱ្យចូលអន្តរាគមន៍ ឬសាកសួរដែរឬទេ? ប្រសិនបើមាននរណាម្នាក់សាកសួរ តើអ្នកទាស់ទទឹងនឹងពួកគេ ហើយនិយាយថា៖ «តើអ្នកគិតថាអ្នកជានរណា ទើបមកលូកលាន់រឿងរបស់ខ្ញុំ? ខ្ញុំមានឋានៈខ្ពស់ជាងអ្នកមួយថ្នាក់ ហើយអ្វីដែលខ្ញុំនិយាយ គឺត្រូវតែអនុវត្តតាមនៅក្នុងកិច្ចការរបស់ខ្ញុំ។ ខាងលើមិនទាន់បានសាកសួរផង ចុះតើអ្វីដែលផ្ដល់សិទ្ធិឱ្យអ្នកមកសួរនោះ?» តើមានរឿងបែបនេះដែរឬទេ? តើនិស្ស័យចម្បងរបស់ពួកទទឹងនឹងព្រះគ្រីស្ទគឺជាអ្វី? គឺការកាន់កាប់ឋានៈ និងការក្ដោបក្ដាប់អំណាច ពួកគេមិនធ្វើអ្វីដែលផ្ដល់ប្រយោជន៍ដល់កិច្ចការនៃដំណាក់របស់ព្រះជាម្ចាស់ ឬអ្វីដែលចេញពីការគិតគូរដល់ផលប្រយោជន៍របស់ដំណាក់របស់ព្រះជាម្ចាស់ឡើយ តែបែរជាធ្វើឱ្យតែរួចពីដៃ បោកបញ្ឆោត និងធ្វើឱ្យតែបានៗទៅវិញ។ មើលពីសំបកក្រៅ ពួកគេហាក់ដូចជារវល់យ៉ាងសកម្មនឹងភារកិច្ចរបស់ពួកគេណាស់ ប៉ុន្តែសូមមើលរឿងដែលពួកគេធ្វើចុះ ទីមួយ គឺគ្មានវឌ្ឍនភាព ទីពីរ គឺគ្មានប្រសិទ្ធភាព ហើយទីបី គឺមិនសូវមានប្រសិទ្ធផលឡើយ ពោលគឺពួកគេធ្វើឱ្យកិច្ចការនោះក្លាយជាភាពរញ៉េរញ៉ៃទាំងស្រុង។ មានរឿងតែមួយគត់ដែលពួកគេមិនព្រមលែង នោះគឺការទាញយកប្រយោជន៍ពីឱកាសដែលភារកិច្ចរបស់ពួកគេផ្ដល់ឱ្យ ដើម្បីក្ដោបក្ដាប់អំណាច និងមិនព្រមលែង។ ដរាបណាពួកគេមានអំណាច នោះសម្រាប់ពួកគេគឺគ្រប់គ្រាន់ហើយ។ ទោះបីជាពួកគេកំពុងធ្វើភារកិច្ចអ្វីក៏ដោយ មិនថាវាទាក់ទងនឹងជំនាញ កិច្ចការខាងក្រៅ ជំនាញបច្ចេកទេស ឬទិដ្ឋភាពផ្សេងៗទៀតនោះទេ គឺទូទៅគ្មានតម្លាភាពទាល់តែសោះនៅក្នុងកិច្ចការនោះ។ តើការខ្វះតម្លាភាពនេះគឺជារឿងអចេតនាឬ? ទេ អ្វីដែលជាអចេតនា មិនមែនជាបញ្ហានិស្ស័ឡើយ ប៉ុន្តែវាទាក់ទងនឹងការខ្វះគុណសម្បត្តិ និងការមិនដឹងពីរបៀបធ្វើកិច្ចការនោះទៅវិញទេ។ បើដូច្នេះ ហេតុអ្វីបានជាខ្ញុំនិយាយថា និស្ស័យនេះជានិស្ស័យរបស់បុគ្គលទទឹងនឹងព្រះគ្រីស្ទ? ពីព្រោះពួកគេកំពុងធ្វើសកម្មភាពដោយចេតនា។ ពួកគេមានចេតនានៅក្នុងខ្លួនពួកគេ៖ ពួកគេរារាំងអ្នកមិនឱ្យដឹងពីរឿងទាំងនេះដោយដឹងខ្លួន ហើយលាក់ខ្លួនពីអ្នក និងគេចមុខពីអ្នកដោយដឹងខ្លួន។ ពួកគេកាត់បន្ថយការនិយាយស្ដី និងការប្រាស្រ័យទាក់ទងជាមួយអ្នក ពួកគេកាត់បន្ថយការផ្លាស់ប្ដូរយោបល់ជាមួយអ្នក។ ពួកគេកាត់បន្ថយការបញ្ចេញឱ្យដឹងពីរឿងទាំងនេះ ដើម្បីកុំឱ្យអ្នកតែងតែបន្ទោសពួកគេ និងសាកសួរពួកគេ ដើម្បីកុំឱ្យអ្នកដឹងច្រើនពេកអំពីស្ថានភាពពិត និងដើម្បីកុំឱ្យអ្នកមើលធ្លុះពីមុខមាត់ពិតរបស់ពួកគេ។ តើនោះមិនមែនជាចេតនាទេឬអី? តើមិនមានចេតនានៅក្នុងរឿងនោះទេឬអី? តើចេតនា និងគោលដៅរបស់ពួកគេគឺជាអ្វី? ពួកគេចង់បោកបញ្ឆោតអ្នក ចង់បោកបន្លំឱ្យរួចខ្លួន ពួកគេផ្ដល់ការយល់ឃើញមិនពិតដល់អ្នក និងរារាំងអ្នកមិនឱ្យដឹងពីស្ថានភាពពិត។ តាមរបៀបនោះ ពួកគេនឹងធានាបាននូវឋានៈរបស់ពួកគេ ដែលរឿងនេះនឹងធ្វើឱ្យពួកគេពេញចិត្ត។ តើនោះមិនមែនជាសារជាតិរបស់វាទេឬអី? (មែនហើយ)។ វាជានិស្ស័យរបស់ពួកទទឹងនឹងព្រះគ្រីស្ទ ក្នុងការបោកបញ្ឆោត បំភាន់ និងលាក់បាំងរឿងរ៉ាវដោយដឹងខ្លួន។ អ្វីៗទាំងអស់សុទ្ធតែធ្វើឡើងដោយដឹងខ្លួន។ ប្រាប់ខ្ញុំមក តើមានគម្រោងកិច្ចការអ្វីទៅ ដែលធ្វើឱ្យមនុស្សរវល់ខ្លាំងរហូតដល់គ្មានពេលជួបជាមួយអ្នកដទៃនោះ? គ្មានទេ មែនទេ? គ្មានគម្រោងកិច្ចការណាដែលធ្វើឱ្យមនុស្សរវល់ខ្លាំងរហូតដល់គ្មានពេលញ៉ាំ ឬគេង ឬគ្មានពេលជួបជាមួយអ្នកដទៃឡើយ។ កិច្ចការមិនទាន់រវល់ដល់ថ្នាក់នោះទេ។ ពេលវេលាសម្រាប់រឿងទាំងនោះ គឺអាចឆ្លៀតបាន។ ចុះហេតុអ្វីបានជាមនុស្សទាំងនេះគ្មានពេល? ពួកគេមិនចង់ជួបជាមួយអ្នកទេ ពួកគេមិនចង់ឱ្យអ្នកសាកសួរអំពីកិច្ចការរបស់ពួកគេឡើយ។ តើនោះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬអី? (មែនហើយ)។ តើពួកគេជាមនុស្សប្រភេទណា? តើពួកគេមិនមែនជាអ្នកមិនជឿទេឬអី? ពួកគេពិតជាអ្នកមិនជឿមែន ពួកទទឹងនឹងព្រះគ្រីស្ទគ្រប់រូប សុទ្ធតែជាអ្នកមិនជឿ។ ប្រសិនបើពួកគេមិនមែនជាអ្នកមិនជឿទេ ពួកគេនឹងមិនក្ដោបក្ដាប់យកកិច្ចការនៃដំណាក់របស់ព្រះជាម្ចាស់ ឬត្រួតត្រាអ្នកដែលដើរតាមព្រះជាម្ចាស់ឱ្យនៅក្រោមអំណាចរបស់ពួកគេផ្ទាល់ឡើយ។ ពួកគេនឹងមិនធ្វើរឿងបែបនោះទេ។ អាកប្បកិរិយាទីមួយនៃអ្នកមិនជឿ គឺពួកគេគ្មានចិត្តកោតខ្លាចព្រះជាម្ចាស់ទាល់តែសោះ។ ពួកគេរៀបចំឧបាយកលដើម្បីផលប្រយោជន៍ផ្ទាល់ខ្លួន ដោយយកការជឿលើព្រះជាម្ចាស់ធ្វើជាលេស ពួកគេហ៊ានប្រព្រឹត្តដោយមិនញញើត ហើយមិនខ្លាចទាល់តែសោះ។ ការជឿលើព្រះជាម្ចាស់របស់ពួកគេ មិនមែនជាសេចក្ដីជំនឿពិតទេ ប៉ុន្តែគ្រាន់តែជាពាក្យស្លោកប៉ុណ្ណោះ។ ពួកគេគ្មានការកោតខ្លាចដល់ព្រះជាម្ចាស់ទាល់តែសោះនៅក្នុងចិត្តរបស់ពួកគេ។

តើមនុស្សមួយចំនួនប្រកាន់យកអាកប្បកិរិយាបែបណា ពេលឮថាមាននរណាម្នាក់ចង់ជ្រៀតជ្រែក និងមើលការខុសត្រូវលើកិច្ចការរបស់ពួកគេភ្លាមនោះ? «ការមើលការខុសត្រូវគឺមិនអីទេ។ ខ្ញុំទទួលយកការមើលការខុសត្រូវ។ ការសាកសួរក៏មិនអីដែរ ប៉ុន្តែប្រសិនបើអ្នកពិតជាមើលការខុសត្រូវលើខ្ញុំមែន នោះកិច្ចការរបស់ខ្ញុំនឹងមិនអាចឈានទៅមុខបានឡើយ ហើយខ្ញុំនឹងទើសដៃទើសជើងមិនខាន។ ប្រសិនបើអ្នកតែងតែជាអ្នកសម្រេចចិត្តចុងក្រោយ ហើយចាត់ទុកខ្ញុំត្រឹមជាអ្នកអនុវត្ត នោះខ្ញុំនឹងមិនអាចធ្វើការបានទេ។ “ភ្នំមួយមិនអាចមានខ្លាពីរបានទេ”»។ តើនេះមិនមែនជាទ្រឹស្ដីទេឬអី? វាគឺជាទ្រឹស្ដីរបស់ពួកទទឹងនឹងព្រះគ្រីស្ទ។ តើមនុស្សដែលនិយាយបែបនេះមាននិស្ស័យបែបណា? តើវាជានិស្ស័យរបស់ពួកទទឹងនឹងព្រះគ្រីស្ទមែនទេ? តើពាក្យថា «ភ្នំមួយមិនអាចមានខ្លាពីរបានទេ» នោះមានន័យដូចម្ដេច? ពួកគេមិនព្រមទទួលយកសូម្បីតែការសាកសួររបស់ខាងលើផង។ ប្រសិនបើខាងលើមិនបានសាកសួរទេ តើទង្វើរបស់អ្នកនឹងមិនបំពានលើសេចក្ដីពិតទេឬអី? តើអ្នកនឹងធ្វើអ្វីមួយខុសដោយសារតែការសាកសួរឬ? តើខាងលើនឹងធ្វើឱ្យកិច្ចការរបស់អ្នករាំងស្ទះឬ? ប្រាប់ខ្ញុំមកមើល តើការដែលខាងលើផ្ដល់ការណែនាំលើកិច្ចការ សាកសួរអំពីវា និងមើលការខុសត្រូវលើវា គឺដើម្បីចង់ឃើញកិច្ចការនោះធ្វើបានកាន់តែល្អ ឬកាន់តែអាក្រក់? (កាន់តែល្អ។) ចុះហេតុអ្វីបានជាមនុស្សមួយចំនួនមិនទទួលយកលទ្ធផលដែលកាន់តែល្អទាំងនោះ? (ពួកគេត្រូវបានគ្រប់គ្រងដោយនិស្ស័យបែបពួកទទឹងនឹងព្រះគ្រីស្ទ។) ត្រូវហើយ។ វាជានិស្ស័យបែបពួកទទឹងនឹងព្រះគ្រីស្ទរបស់ពួកគេ ពួកគេមិនអាចទប់ខ្លួនឯងបានឡើយ។ ពេលមាននរណាម្នាក់សាកសួរអំពីកិច្ចការដែលពួកគេទទួលខុសត្រូវភ្លាម វាក៏ធ្វើឱ្យពួកគេរកាំចិត្ត។ ពួកគេមានអារម្មណ៍ថា ផលប្រយោជន៍របស់ពួកគេនឹងត្រូវបែងចែកទៅឱ្យអ្នកដទៃ ព្រមទាំងឋានៈ និងអំណាចរបស់ពួកគេផងដែរ។ ដូច្នេះ ពួកគេក៏មានអារម្មណ៍មិនស្រួល។ ពួកគេមានអារម្មណ៍ថា ផែនការ និងនីតិវិធីរបស់ពួកគេត្រូវបានធ្វើឱ្យច្របូកច្របល់។ ហើយតើរឿងនោះអាចទៅរួចសម្រាប់ពួកគេដែរឬទេ? ប្រសិនបើខាងលើដំឡើងឋានៈនរណាម្នាក់ ហើយឱ្យបុគ្គលនោះសហការជាមួយពួកគេ ពួកគេគិតថា៖ «ខ្ញុំគ្មានផែនការប្រើប្រាស់មនុស្សនេះទេ ប៉ុន្តែខាងលើនៅតែទទូចថាបុគ្គលនោះល្អ ហើយបានដំឡើងឋានៈបុគ្គលនោះ។ ខ្ញុំមានអារម្មណ៍មិនសូវល្អចំពោះរឿងនេះទេ។ តើខ្ញុំនឹងសហការជាមួយបុគ្គលនោះដោយរបៀបណា? ប្រសិនបើខាងលើប្រើប្រាស់បុគ្គលនោះ ខ្ញុំនឹងឈប់ធ្វើការមិនខាន!»។ ពួកគេនិយាយបែបនេះមែន ប៉ុន្តែតាមពិតទៅ តើពួកគេអាចលះបង់ឋានៈរបស់ពួកគេបានដែរឬទេ? ពួកគេមិនព្រមទេ អ្វីដែលពួកគេកំពុងធ្វើ គឺជាការប្រឆាំងទាស់។ តើពួកគេនឹងយល់ព្រមឱ្យនរណាម្នាក់ធ្វើកិច្ចការដែលគំរាមកំហែងដល់ឋានៈរបស់ពួកគេ ដែលមិនលើកតម្កើងពួកគេ ដែលធ្វើឱ្យខូចស្ថានភាពបច្ចុប្បន្នរបស់ពួកគេដែរឬទេ? ទេ ពួកគេមិនព្រមឡើយ។ ឧទាហរណ៍៖ នៅពេលខាងលើដំឡើងតំណែងនរណាម្នាក់ ឬដកហូតតំណែងនរណាម្នាក់ តើពួកគេគិតយ៉ាងណា? «ពិតជាបាក់មុខមែន! ពួកគេមិនទាំងឆ្លងកាត់ខ្ញុំផង។ កុំនិយាយពីរឿងផ្សេងអី យ៉ាងហោចណាស់ខ្ញុំនៅតែជាអ្នកដឹកនាំម្នាក់ដែរ ហេតុអ្វីបានជាពួកគេមិននិយាយអ្វីប្រាប់ខ្ញុំជាមុនសោះ? យី នេះហាក់ដូចជាខ្ញុំមិនសំខាន់ទាល់តែសោះ!»។ ចុះអ្នកជានរណាទៅ? តើនេះជាភារកិច្ចរបស់អ្នកឬ? ទីមួយ វាមិនមែនជាដែនសមត្ថកិច្ចរបស់អ្នកទេ ហើយទីពីរ មនុស្សទាំងនេះមិនមែនដើរតាមអ្នកទេ ដូច្នេះ ហេតុអ្វីបានជាអ្នកត្រូវតែសំខាន់ខ្លាំងបែបនេះចំពោះពួកគេ? តើនេះស្របតាមសេចក្ដីពិតដែរឬទេ? សេចក្ដីពិតមួយណា? មានគោលការណ៍ចំពោះការដែលខាងលើដំឡើងតំណែងបុគ្គលណាម្នាក់ ឬដកហូតតំណែងបុគ្គលណាម្នាក់។ ហេតុអ្វីបានជាខាងលើដំឡើងតំណែងនរណាម្នាក់? ពីព្រោះកិច្ចការត្រូវការពួកគេ។ ហេតុអ្វីបានជាខាងលើដកហូតតំណែងនរណាម្នាក់? ពីព្រោះកិច្ចការលែងត្រូវការពួកគេទៀតហើយ ពោលគឺពួកគេមិនអាចធ្វើកិច្ចការបានទេ។ ប្រសិនបើអ្នកមិនដកហូតតំណែងពួកគេទេ ហើយថែមទាំងមិនឱ្យខាងលើធ្វើរឿងនេះទៀត តើអ្នកមិនមែនជាមនុស្សដែលមិនស្ដាប់តាមវិចារណញ្ញាណទេឬ? (មែនហើយ។) អ្នកខ្លះនិយាយថា៖ «ការដែលខាងលើដកហូតតំណែងនរណាម្នាក់ ធ្វើឱ្យខ្ញុំបាក់មុខខ្លាំងណាស់។ ប្រសិនបើពួកគេចង់ដកហូតតំណែងនរណាម្នាក់ ពួកគេគួរតែប្រាប់ខ្ញុំជាឯកជន ហើយខ្ញុំនឹងធ្វើវាវិញ។ នោះគឺជាភារកិច្ចរបស់ខ្ញុំ វាគឺជាផ្នែកមួយនៃអ្វីដែលស្ថិតក្រោមការទទួលខុសត្រូវរបស់ខ្ញុំ។ ប្រសិនបើខ្ញុំដកហូតតំណែងពួកគេ វានឹងបង្ហាញឱ្យមនុស្សគ្រប់គ្នាឃើញថា ខ្ញុំពូកែមើលមនុស្សប៉ុនណា ហើយថាខ្ញុំអាចធ្វើកិច្ចការជាក់ស្ដែងបាន។ នោះពិតជាកិត្តិយសណាស់!»។ តើអ្នករាល់គ្នាគិតបែបនេះដែរឬទេ? មនុស្សមួយចំនួនចង់បានឈ្មោះល្អ និងមុខមាត់ ហើយពួកគេផ្ដល់ការដោះសារបែបនេះ។ តើធ្វើបែបនេះកើតដែរឬទេ? តើវាសមហេតុផលដែរឬទេ? ម្យ៉ាងដំណាក់របស់ព្រះជាម្ចាស់ធ្វើកិច្ចការរបស់ខ្លួនស្របតាមគោលការណ៍សេចក្ដីពិត ចំណែកម្យ៉ាងទៀត គឺធ្វើការទៅតាមស្ថានភាពជាក់ស្ដែង។ គ្មានរឿងអ្វីដែលហៅថាការរំលងឋានានុក្រមបញ្ជាឡើយ ជាពិសេសនៅពេលនិយាយដល់ការដំឡើងតំណែង និងការដកហូតតំណែងរបស់ខាងលើ ឬការណែនាំ និងការចង្អុលបង្ហាញរបស់ពួកគេសម្រាប់គម្រោងកិច្ចការណាមួយ ក្នុងករណីបែបនេះ វាកាន់តែមិនមែនជារឿងនៃការរំលងឋានានុក្រមបញ្ជាទៅទៀត។ ដូច្នេះ ហេតុអ្វីបានជាបុគ្គលទទឹងនឹងព្រះគ្រីស្ទស្វែងរកកំហុសទាំងនេះ? រឿងមួយដែលប្រាកដនោះគឺ៖ ពួកគេមិនយល់ពីសេចក្ដីពិតទេ ដូច្នេះ ពួកគេវាយតម្លៃកិច្ចការនៃដំណាក់របស់ព្រះជាម្ចាស់ដោយប្រើខួរក្បាលជាមនុស្សរបស់ពួកគេ និងនីតិវិធីទាំងឡាយដែលមាននៅក្នុងលោកីយ៍។ លើសពីនេះ គោលដៅចម្បងរបស់ពួកគេនៅតែជាការការពារខ្លួនឯង ហើយពួកគេត្រូវតែរក្សាអំណួតរបស់ពួកគេ។ ពួកគេធ្វើអ្វីៗគ្រប់យ៉ាងដោយរលូន និងក្រឡេចក្រឡុច ពួកគេមិនអាចឱ្យមនុស្សនៅក្រោមបង្គាប់ពួកគេមើលឃើញថា ពួកគេមានគុណវិបត្តិ ឬចំណុចខ្វះខាតណាមួយឡើយ។ តើពួកគេនឹងរក្សាមុខមាត់ដល់កម្រិតណា? ដល់កម្រិតដែលអ្នកដទៃនឹងមើលឃើញថាពួកគេគ្មានកំហុស គ្មានសេចក្ដីពុករលួយ ឬចំណុចខ្វះខាតណាមួយឡើយ។ អ្នកដទៃនឹងមើលឃើញថា វាជារឿងស័ក្ដិសមដែលខាងលើប្រើប្រាស់ពួកគេ ហើយដែលបងប្អូនប្រុសស្រីជ្រើសរើសពួកគេ ពោលគឺគេជាមនុស្សគ្រប់លក្ខណ៍ម្នាក់។ តើនេះមិនមែនជារបៀបដែលពួកគេចង់ឱ្យអ្វីៗកើតឡើងទេឬអី? តើនេះមិនមែនជានិស្ស័យរបស់ពួកទទឹងនឹងព្រះគ្រីស្ទទេឬអី? (មែនហើយ។) មែនហើយ នោះគឺជានិស្ស័យរបស់ពួកទទឹងនឹងព្រះគ្រីស្ទ។

ការប្រកបគ្នារបស់យើងអម្បាញ់មិញនេះ គឺអំពីឥរិយាបថ ចម្បងមួយរបស់ពួកទទឹងនឹងព្រះគ្រីស្ទ ពោលគឺពួកគេហាមឃាត់អ្នកដទៃមិនឱ្យជ្រៀតជ្រែក សាកសួរ ឬមើលការខុសត្រូវលើ ពួកគេនៅក្នុងកិច្ចការរបស់ពួកគេ។ ទោះបីជាដំណាក់របស់ព្រះជាម្ចាស់ធ្វើការរៀបចំអ្វីក៏ដោយដើម្បីតាមដានកិច្ចការរបស់ពួកគេ ឬស្វែងយល់បន្ថែមអំពីវា ឬមើលការខុសត្រូវលើវា ក៏ពួកគេនឹងប្រើប្រាស់ល្បិចកលគ្រប់ប្រភេទដើម្បីរារាំង និងបដិសេធការរៀបចំទាំងនោះ។ ឧទាហរណ៍៖ នៅពេលមនុស្សមួយចំនួនត្រូវបានខាងលើចាត់តាំងឱ្យធ្វើគម្រោងណាមួយពេលវេលាកន្លងផុតទៅមួយរយៈដោយគ្មានវឌ្ឍនភាពអ្វីទាល់តែសោះ។ ពួកគេមិនប្រាប់ខាងលើទេថា តើពួកគេកំពុងធ្វើវាឬអត់ ឬថាតើវាដំណើរការយ៉ាងណាហើយ ឬថាតើមានការលំបាក ឬបញ្ហាណាមួយមករារាំងដែរឬទេ។ ពួកគេមិនផ្ដល់ព័ត៌មានត្រឡប់អ្វីឡើយ។ កិច្ចការខ្លះជារឿងបន្ទាន់ ហើយមិនអាចពន្យារពេលបានទេ ប៉ុន្តែពួកគេបែរជាអូសបន្លាយពេល ដោយទុកវាចោលយ៉ាងយូរដោយមិនព្រមបញ្ចប់កិច្ចការនោះ។ ពេលនោះ ខាងលើត្រូវតែសាកសួរ។ នៅពេលខាងលើធ្វើបែបនេះ មនុស្សទាំងនោះយល់ថាការសាកសួរនោះធ្វើឱ្យពួកគេអាម៉ាស់ខ្លាំងមិនអាចទ្រាំបាន ហើយពួកគេទាស់ទទឹងនឹងការសាកសួរនោះនៅក្នុងចិត្ត៖ «ទើបតែបានដប់ថ្ងៃជាងប៉ុណ្ណោះ តាំងពីខ្ញុំត្រូវបានចាត់តាំងឱ្យធ្វើការងារនេះ។ ខ្ញុំមិនទាន់ទាំងសម្របខ្លួនបានផង ស្រាប់តែខាងលើមកសាកសួរទៅហើយ។ សេចក្ដីតម្រូវរបស់ពួកគេចំពោះមនុស្សគឺខ្ពស់ពេកហើយ!» ពួកគេធ្វើបែបនេះ គឺកំពុងតែស្វែងរកកំហុសចំពោះការសាកសួរទាំងនោះហើយ។ តើនេះមានបញ្ហាអ្វីទៅនៅត្រង់នេះ? ចូរប្រាប់ខ្ញុំមកមើល តើការដែលខាងលើសាកសួរ មិនមែនជារឿងធម្មតាណាស់ទេឬ? ផ្នែកមួយនៃការសាកសួរនេះគឺចង់ដឹងបន្ថែមអំពីសភាពនៃវឌ្ឍនភាពរបស់កិច្ចការ ក៏ដូចជាការលំបាកអ្វីខ្លះដែលនៅសល់ត្រូវដោះស្រាយ។ បន្ថែមពីលើនេះ គឺចង់ដឹងបន្ថែមថាតើមនុស្សដែលពួកគេបានចាត់តាំងឱ្យធ្វើកិច្ចការនេះ មានគុណសម្បត្តិបែបណា ហើយថាតើមនុស្សទាំងនោះពិតជាអាចដោះស្រាយបញ្ហា និងធ្វើការងារនេះបានល្អដែរឬទេ។ ខាងលើចង់ដឹងពីការពិតតាមសភាពជាក់ស្ដែង ហើយភាគច្រើន ពួកគេសាកសួរក្នុងកាលៈទេសៈបែបនេះឯង។ តើនេះមិនមែនជារឿងដែលពួកគេគួរធ្វើទេឬ? ខាងលើបារម្ភថា អ្នកមិនដឹងពីរបៀបដោះស្រាយបញ្ហា និងមិនអាចរ៉ាប់រងការងារនេះបាន។ នោះហើយជាមូលហេតុដែលពួកគេសាកសួរ។ មនុស្សមួយចំនួនមានអារម្មណ៍ទាស់ទទឹង និងស្អប់ខ្ពើមយ៉ាងខ្លាំងចំពោះការសាកសួរបែបនេះ។ ពួកគេមិនព្រមឱ្យគេសាកសួរឡើយ ហើយឱ្យតែមានមនុស្សសាកសួរ ពួកគេក៏ទាស់ទទឹង និងមាន ការសង្ស័យ ដោយតែងតែគិតរអ៊ូរទាំក្នុងចិត្តថា៖ «ហេតុអ្វីបានជាពួកគេតែងតែសាកសួរ និងចង់ដឹងបន្ថែមម៉្លេះ? តើមកពីពួកគេមិនទុកចិត្តខ្ញុំ និងមើលងាយខ្ញុំមែនទេ? ប្រសិនបើពួកគេមិនទុកចិត្តខ្ញុំទេ នោះពួកគេមិនគួរប្រើប្រាស់ខ្ញុំឡើយ!» ពួកគេមិនដែលយល់ពីការសាកសួរ និងការមើលការខុសត្រូវរបស់ខាងលើឡើយ ប៉ុន្តែពួកគេបែរជាទាស់ទទឹងនឹងរឿងទាំងនេះទៅវិញ។ តើមនុស្សបែបនេះ មានវិចារណញ្ញាណដែរឬទេ? ហេតុអ្វីបានជាពួកគេមិនព្រមឱ្យខាងលើសាកសួរ និងមើលការខុសត្រូវលើពួកគេ? លើសពីនេះ ហេតុអ្វីបានជាពួកគេទាស់ទទឹង និងផ្គើនម៉្លេះ? តើនេះមានបញ្ហាអ្វីទៅនៅត្រង់នេះ? ពួកគេមិនខ្វល់ថា តើការបំពេញភារកិច្ចរបស់ពួកគេមានប្រសិទ្ធភាព ឬថាតើវានឹងធ្វើឱ្យរាំងស្ទះដល់វឌ្ឍនភាពនៃកិច្ចការឬអត់នោះទេ។ ពួកគេមិនស្វែងរកគោលការណ៍សេចក្ដីពិតនៅពេលបំពេញភារកិច្ចរបស់ពួកគេឡើយ ប៉ុន្តែធ្វើអ្វីតាមតែចិត្តពួកគេចង់។ ពួកគេមិនគិតដល់លទ្ធផល ឬប្រសិទ្ធភាពនៃកិច្ចការឡើយ ហើយក៏មិនគិតទាល់តែសោះពីផលប្រយោជន៍នៃដំណាក់របស់ព្រះជាម្ចាស់ កាន់តែមិនគិតដល់បំណងព្រះហឫទ័យ និងអ្វីដែលព្រះជាម្ចាស់តម្រូវទៅទៀត។ ការគិតរបស់ពួកគេគឺ៖ «ខ្ញុំមានរបៀប និងទម្លាប់ផ្ទាល់ខ្លួនក្នុងការបំពេញភារកិច្ចរបស់ខ្ញុំ។ កុំតម្រូវពីខ្ញុំច្រើនពេក ឬតម្រូវអ្វីដែលលម្អិតពេកអី។ ការដែលខ្ញុំអាចបំពេញភារកិច្ចរបស់ខ្ញុំបាន គឺល្អគ្រប់គ្រាន់ហើយ។ ខ្ញុំមិនអាចនឿយហត់ពេក ឬរងទុក្ខច្រើនពេកទេ»។ ពួកគេមិនយល់ពីការសាកសួរ និងការព្យាយាមចង់ដឹងបន្ថែមរបស់ខាងលើអំពីកិច្ចការរបស់ពួកគេឡើយ។ ចំពោះការដែលពួកគេខ្វះការយល់ដឹងនេះ តើពួកគេខ្វះអ្វីទៅ? តើវាមិនមែនខ្វះការចុះចូលទេឬ? តើវាមិនមែនខ្វះស្មារតីទទួលខុសត្រូវទេឬ? ចុះភាពស្មោះត្រង់វិញ? ប្រសិនបើពួកគេពិតជាមានការទទួលខុសត្រូវ និងស្មោះត្រង់ក្នុងការបំពេញភារកិច្ចរបស់ពួកគេមែន តើពួកគេនឹងបដិសេធការសាកសួររបស់ខាងលើអំពីកិច្ចការរបស់ពួកគេដែរឬទេ? (អត់ទេ។) ពួកគេនឹងអាចយល់ពីរឿងនេះបាន។ ប្រសិនបើពួកគេពិតជាមិនអាចយល់ពីរឿងនេះបានមែន នោះមានលទ្ធភាពតែមួយគត់គឺ៖ ពួកគេចាត់ទុកភារកិច្ចរបស់ពួកគេជាមុខរបរ និងជាឆ្នាំងបាយរបស់ពួកគេ ហើយពួកគេទាញយកផលប្រយោជន៍ពីវា ដោយចាត់ទុកភារកិច្ចដែលពួកគេធ្វើ ជាលក្ខខណ្ឌ និងជាថ្នូរដោះដូរដើម្បីទទួលបានរង្វាន់ជានិច្ចកាល។ ពួកគេគ្រាន់តែធ្វើកិច្ចការយកមុខយកមាត់បន្តិចបន្តួច ដើម្បីឱ្យតែរួចខ្លួនជាមួយខាងលើ ដោយមិនព្យាយាមចាត់ទុកការផ្ទុកផ្ដាក់របស់ព្រះជាម្ចាស់ ជាភារកិច្ច និងជាកាតព្វកិច្ចរបស់ពួកគេឡើយ។ ដូច្នេះ នៅពេលខាងលើសាកសួរអំពីកិច្ចការរបស់ពួកគេ ឬមើលការខុសត្រូវលើវា ពួកគេក៏ធ្លាក់ចូលទៅក្នុងស្ថានភាពផ្លូវចិត្តដែលស្អប់ខ្ពើម និងទាស់ទទឹង។ តើមិនដូច្នេះទេឬ? (មែនហើយ។) តើបញ្ហានេះផ្ដើមចេញពីណា? តើសារជាតិរបស់វាគឺជាអ្វី? នោះគឺអាកប្បកិរិយារបស់ពួកគេចំពោះគម្រោងកិច្ចការគឺខុសឆ្គង។ ពួកគេគិតតែពីភាពងាយស្រួល និងការស្រណុកសុខស្រួលខាងសាច់ឈាម គិតតែពីឋានៈ និងអំនួតផ្ទាល់ខ្លួនប៉ុណ្ណោះ ជាជាងគិតអំពីប្រសិទ្ធភាពនៃកិច្ចការ និងផលប្រយោជន៍នៃដំណាក់របស់ព្រះជាម្ចាស់។ ពួកគេមិនស្វែងរកការអនុវត្តស្របតាមគោលការណ៍សេចក្ដីពិតទាល់តែសោះ។ ប្រសិនបើពួកគេពិតជាមានមនសិការ និងវិចារណញ្ញាណបន្តិចបន្តួចមែន ពួកគេនឹងអាចយល់ពីការសាកសួរ និងការមើលការខុសត្រូវរបស់ខាងលើបាន។ ពួកគេនឹងអាចនិយាយចេញពីចិត្តថា៖ «វាជារឿងល្អហើយដែលខាងលើកំពុងសាកសួរ។ បើមិនដូច្នេះទេ ខ្ញុំមុខជាតែងតែធ្វើតាមតែឆន្ទៈផ្ទាល់ខ្លួនរបស់ខ្ញុំ ដែលនឹងរាំងស្ទះដល់ប្រសិទ្ធភាពនៃកិច្ចការ ឬថែមទាំងធ្វើឱ្យខូចការទៀតផង។ ខាងលើប្រកបគ្នា និងធ្វើការត្រួតពិនិត្យ ហើយវាពិតជាបានដោះស្រាយបញ្ហាជាក់ស្ដែងមែន នេះពិតជារឿងដ៏អស្ចារ្យមែន!» នេះនឹងបង្ហាញថាពួកគេជាមនុស្សដែលមានការទទួលខុសត្រូវ។ ពួកគេខ្លាចថា ប្រសិនបើពួកគេរ៉ាប់រងកិច្ចការនេះដោយខ្លួនឯង ហើយចៃដន្យមានកំហុស ឬចំណុចខ្វះខាតណាមួយ ហើយវាបណ្ដាលឱ្យមានការខាតបង់ដល់កិច្ចការនៃដំណាក់របស់ព្រះជាម្ចាស់ ដែលគ្មានវិធីកែប្រែបាន នោះវានឹងក្លាយជាការទទួលខុសត្រូវមួយដែលពួកគេមិនអាចរ៉ាប់រងបានឡើយ។ តើនេះមិនមែនជាស្មារតីទទួលខុសត្រូវទេឬ? (មែនហើយ។) វាគឺជាស្មារតីទទួលខុសត្រូវ ហើយវាគឺជាការបង្ហាញថា ពួកគេកំពុងបំពេញភាពស្មោះត្រង់របស់ពួកគេ។ តើមនុស្សដែលមិនព្រមឱ្យអ្នកដទៃសាកសួរអំពីកិច្ចការរបស់ពួកគេ មានគំនិតយ៉ាងណា? កិច្ចការនេះគឺជារឿងរបស់ខ្ញុំ ដោយសារតែខ្ញុំជាអ្នកដែលត្រូវគេប្រគល់កិច្ចការឱ្យធ្វើ។ ខ្ញុំជាអ្នកសម្រេចចិត្តលើរឿងរបស់ខ្ញុំ ខ្ញុំមិនត្រូវការឱ្យនរណាផ្សេងមកលូកដៃចូលឡើយ!» ពួកគេពិចារណារឿងរ៉ាវដោយខ្លួនឯង ហើយធ្វើអ្វីដែលពួកគេចង់ធ្វើ ទៅតាមបុគ្គលិកលក្ខណៈរបស់ពួកគេ។ ពួកគេធ្វើអ្វីក៏ដោយដែលនឹងផ្ដល់ផលប្រយោជន៍ដល់ពួកគេ ហើយពួកគេមិនអនុញ្ញាតឱ្យនរណាម្នាក់សាកសួរពីរឿងរ៉ាវឡើយ ពោលគឺមិនឱ្យនរណាម្នាក់ដឹងពីសភាពពិតប្រាកដឡើយ។ ប្រសិនបើអ្នកសួរពួកគេថា៖ «តើកិច្ចការនោះដំណើរការយ៉ាងណាហើយ?» ពួកគេនឹងឆ្លើយថា៖ រង់ចាំសិន»។ ប្រសិនបើអ្នកសួរទៀតថា៖ «តើវាវិវឌ្ឍទៅដល់ណាហើយ?» ពួកគេនឹងឆ្លើយថា៖ «ជិតរួចរាល់ហើយ»។ មិនថាអ្នកសួរពួកគេអ្វីក៏ដោយ ក៏ពួកគេនឹងនិយាយតែមួយម៉ាត់ឬពីរម៉ាត់ប៉ុណ្ណោះ។ ពួកគេនិយាយចេញមកបានតែមួយម៉ាត់ឬពីរម៉ាត់ប៉ុណ្ណោះម្ដងៗ ហើយមិនលើសពីនេះទេ ពោលគឺពួកគេមិនផ្ដល់ប្រយោគដែលត្រឹមត្រូវ និងជាក់លាក់ណាមួយឡើយ។ តើអ្នកមិនយល់ថាគួរឱ្យជិនឆ្អន់ទេឬ ពេលនិយាយជាមួយមនុស្សបែបនេះ? ច្បាស់ណាស់ថា ពួកគេមិនចង់និយាយអ្វីបន្ថែមទៀតប្រាប់អ្នកឡើយ។ ប្រសិនបើអ្នកសួរសំណួរបន្ថែម ពួកគេនឹងអស់ការអត់ធ្មត់៖ «អ្នកចេះតែសួរពីរឿងកំប៉ិកកំប៉ុកនេះ ហាក់ដូចជាខ្ញុំមិនអាចធ្វើកិច្ចការបានសម្រេចអ៊ីចឹង ហាក់ដូចជាខ្ញុំមិនស័ក្ដិសមនឹងកិច្ចការនេះអ៊ីចឹង!» ពួកគេគ្រាន់តែមិនព្រមឱ្យគេសួរសំណួរប៉ុណ្ណោះ។ ហើយប្រសិនបើអ្នកបន្តសួរពួកគេ ពួកគេនឹងនិយាយថា៖ «តើខ្ញុំជាអ្វីសម្រាប់អ្នក ជាសត្វលា ឬសត្វសេះសម្រាប់ឱ្យអ្នកបង្គាប់បញ្ជាឬ? ប្រសិនបើអ្នកមិនទុកចិត្តខ្ញុំទេ កុំប្រើខ្ញុំអី ប្រសិនបើអ្នកប្រើខ្ញុំ អ្នកត្រូវទុកចិត្តខ្ញុំ ហើយការទុកចិត្តខ្ញុំ មានន័យថា អ្នកមិនគួរតែងតែសាកសួរនោះទេ!» នេះហើយជាអាកប្បកិរិយារបស់ពួកគេ។ តើពួកគេចាត់ទុកកម្មវិធីកិច្ចការជាភារកិច្ចដែលពួកគេត្រូវធ្វើដែរឬទេ? (អត់ទេ។) ពួកទទឹងនឹងព្រះគ្រីស្ទមិនចាត់ទុកកិច្ចការជាភារកិច្ចរបស់ពួកគេទេ ប៉ុន្តែចាត់ទុកវាជាថ្នូរដោះដូរដើម្បីទទួលបានព្រះពរ និងរង្វាន់។ ពួកគេស្កប់ស្កល់ត្រឹមតែការធ្វើការដោយកម្លាំង ដែលពួកគេចង់ប្ដូរយកព្រះពរ។ នោះហើយជាមូលហេតុដែលពួកគេធ្វើការដោយអាកប្បកិរិយាឱ្យតែរួចពីដៃ។ ពួកគេមិនចង់ឱ្យអ្នកដទៃជ្រៀតជ្រែកក្នុងកិច្ចការរបស់ពួកគេទេ មួយផ្នែកគឺដើម្បីរក្សាសេចក្ដីថ្លៃថ្នូរ និងអំនួតរបស់ពួកគេ។ ពួកគេជឿថា ភារកិច្ចដែលពួកគេបំពេញ និងកិច្ចការដែលពួកគេធ្វើ គឺជាកម្មសិទ្ធិផ្ទាល់ខ្លួនរបស់ពួកគេ ហើយវាជារឿងឯកជនរបស់ពួកគេ។ នោះហើយជាមូលហេតុដែលពួកគេមិនឱ្យអ្នកដទៃជ្រៀតជ្រែក។ មួយផ្នែកទៀតគឺថា ប្រសិនបើពួកគេធ្វើកិច្ចការនោះបានល្អ ពួកគេអាចទាមទារយកស្នាដៃ និងទាមទាររង្វាន់បាន។ ប្រសិនបើមាននរណាម្នាក់ជ្រៀតជ្រែក នោះស្នាដៃនឹងមិនមែនជារបស់ពួកគេតែម្នាក់ឯងទៀតទេ។ ពួកគេខ្លាចអ្នកដទៃដណ្ដើមយកស្នាដៃនោះចេញពីពួកគេ។ នោះហើយជាមូលហេតុដែលពួកគេដាច់ខាតមិនយល់ព្រមឱ្យអ្នកដទៃជ្រៀតជ្រែកក្នុងកិច្ចការរបស់ពួកគេឡើយ។ តើមនុស្សដូចជាពួកទទឹងនឹងព្រះគ្រីស្ទ មិនអាត្មានិយម និងថោកទាបទេឬ? ទោះបីជាពួកគេកំពុងបំពេញភារកិច្ចអ្វីក៏ដោយ ក៏វាហាក់ដូចជាពួកគេកំពុងចាត់ចែងរឿងផ្ទាល់ខ្លួនរបស់ពួកគេអ៊ីចឹង។ ពួកគេមិនឱ្យអ្នកដទៃជ្រៀតជ្រែក ឬចូលរួមឡើយ ទោះបីជាពួកគេធ្វើកិច្ចការនោះបានល្អ ឬមិនល្អដោយខ្លួនឯងក៏ដោយ។ ប្រសិនបើពួកគេធ្វើកិច្ចការនោះបានល្អ ពួកគេនឹងអនុញ្ញាតឱ្យស្នាដៃនោះធ្លាក់មកលើពួកគេតែម្នាក់ឯងប៉ុណ្ណោះ ដើម្បីកុំឱ្យអ្នកផ្សេងទាមទារចំណែកនៃស្នាដៃ និងលទ្ធផលនៃកិច្ចការនោះ។ តើនេះមិនមែនជារឿងបង្កបញ្ហាទេឬ? តើវាជានិស្ស័យអ្វីទៅ? វាជានិស្ស័យរបស់សាតាំង។ នៅពេលសាតាំងធ្វើសកម្មភាព វាមិនអនុញ្ញាតឱ្យនរណាម្នាក់ជ្រៀតជ្រែកឡើយ វាចង់ធ្វើជាអ្នកសម្រេចចិត្តចុងក្រោយលើអ្វីៗគ្រប់យ៉ាងដែលវាធ្វើ និងចង់ត្រួតត្រាលើអ្វីៗគ្រប់យ៉ាង ហើយគ្មាននរណាម្នាក់អាចមើលការខុសត្រូវ ឬសាកសួរអ្វីឡើយ។ ប្រសិនបើមាននរណាម្នាក់មកលូកដៃ ឬជ្រៀតជ្រែក នោះវាកាន់តែមិនអាចអនុញ្ញាតបានទៅទៀត។ នេះជារបៀបដែលអាទទឹងនឹងព្រះគ្រីស្ទធ្វើសកម្មភាព ទោះបីជាពួកគេធ្វើអ្វីក៏ដោយ ក៏ពួកគេមិនអនុញ្ញាតឱ្យនរណាម្នាក់សាកសួរឡើយ ហើយទោះបីជាពួកគេធ្វើសកម្មភាពនៅពីក្រោយខ្នងយ៉ាងណាក៏ដោយ ក៏ពួកគេមិនអនុញ្ញាតឱ្យនរណាម្នាក់ជ្រៀតជ្រែកដែរ។ នេះគឺជាឥរិយាបថរបស់អាទទឹងនឹងព្រះគ្រីស្ទ។ ពួកគេធ្វើសកម្មភាពបែបនេះ ពីព្រោះម្យ៉ាង គឺពួកគេមាននិស្ស័យក្រអឺតក្រទមយ៉ាងខ្លាំង ហើយម្យ៉ាងវិញទៀត ពួកគេខ្វះវិចារណញ្ញាណយ៉ាងខ្លាំង។ ពួកគេខ្វះការចុះចូលទាំងស្រុង ហើយពួកគេមិនអនុញ្ញាតឱ្យនរណាម្នាក់មើលការខុសត្រូវលើពួកគេ ឬត្រួតពិនិត្យកិច្ចការរបស់ពួកគេឡើយ។ ទាំងនេះពិតជាសកម្មភាពរបស់អារក្សមែន ដែលខុសគ្នាស្រឡះពីសកម្មភាពរបស់មនុស្សធម្មតា។ អ្នកណាដែលធ្វើកិច្ចការ សុទ្ធតែត្រូវការការសហការពីអ្នកដទៃ ពួកគេត្រូវការជំនួយ យោបល់ និងការសហការពីអ្នកដទៃ ហើយទោះបីជាមាននរណាម្នាក់មើលការខុសត្រូវ ឬតាមដានក៏ដោយ ក៏វាមិនមែនជារឿងអាក្រក់ដែរ វាជារឿងចាំបាច់។ ប្រសិនបើចៃដន្យមានកំហុសកើតឡើងនៅក្នុងផ្នែកណាមួយនៃកិច្ចការ ហើយកំហុសទាំងនោះត្រូវបានរកឃើញដោយអ្នកដែលកំពុងតាមដាន និងត្រូវបានកែតម្រូវទាន់ពេលវេលា ព្រមទាំងបញ្ចៀសការខាតបង់ដល់កិច្ចការ តើនេះមិនមែនជាជំនួយដ៏ធំធេងទេឬ? ដូច្នេះ នៅពេលមនុស្សឆ្លាតធ្វើរឿងអ្វីមួយ ពួកគេចូលចិត្តឱ្យអ្នកដទៃមើលការខុសត្រូវ អង្កេត និងសាកសួរ។ ប្រសិនបើចៃដន្យមានកំហុសកើតឡើងមែន ហើយមនុស្សទាំងនេះអាចចង្អុលបង្ហាញពីកំហុសនោះ ហើយកំហុសនោះអាចត្រូវបានកែតម្រូវទាន់ពេលវេលា តើនេះមិនមែនជាលទ្ធផលដែលគេចង់បានខ្លាំងទេឬ? គ្មាននរណាម្នាក់នៅក្នុងពិភពលោកនេះ ដែលមិនត្រូវការជំនួយពីអ្នកដទៃឡើយ។ មានតែមនុស្សដែលមានជំងឺអូទីស្សឹម ឬការធ្លាក់ទឹកចិត្តប៉ុណ្ណោះ ដែលចូលចិត្តនៅម្នាក់ឯង ហើយមិនទាក់ទង ឬប្រាស្រ័យទាក់ទងជាមួយអ្នកដទៃ។ នៅពេលមនុស្សរងទុក្ខដោយសារជំងឺអូទីស្សឹម ឬការធ្លាក់ទឹកចិត្ត ពួកគេលែងប្រក្រតីទៀតហើយ។ ពួកគេលែងអាចគ្រប់គ្រងខ្លួនឯងបានទៀតហើយ។ ប្រសិនបើគំនិត និងវិចារណញ្ញាណរបស់មនុស្សមានភាពធម្មតា ប៉ុន្តែពួកគេគ្រាន់តែមិនចង់ប្រាស្រ័យទាក់ទងជាមួយអ្នកដទៃ ហើយពួកគេមិនចង់ឱ្យអ្នកដទៃដឹងពីអ្វីដែលពួកគេធ្វើ ពួកគេចង់ធ្វើរឿងរ៉ាវដោយលួចលាក់ដោយសម្ងាត់ និងធ្វើសកម្មភាពនៅពីក្រោយខ្នង ហើយពួកគេមិនស្ដាប់អ្វីដែលអ្នកផ្សេង និយាយ នោះមនុស្សបែបនេះគឺជាពួកទទឹងនឹងព្រះគ្រីស្ទ តើមិនដូច្នេះទេឬ? ពួកគេគឺជាពួកទទឹងនឹងព្រះគ្រីស្ទ។

មានពេលមួយ នៅពេលខ្ញុំបានជួបអ្នកដឹកនាំពួកជំនុំម្នាក់ ខ្ញុំបានសួរគាត់ថា តើមានរឿងអ្វីកើតឡើងចំពោះការបំពេញភារកិច្ចរបស់បងប្អូនប្រុសស្រី។ ខ្ញុំបានសួរថា៖ «តើបច្ចុប្បន្ននេះ មាននរណាម្នាក់នៅក្នុងពួកជំនុំដែលកំពុងរំខានដល់ជីវិតពួកជំនុំដែរឬទេ?» តើអ្នកអាចទាយបានទេថាគាត់និយាយអ្វី? «អ្វីៗគឺមិនអីទេ គឺល្អធម្មតាទេ»។ ខ្ញុំបានសួរថា៖ «តើបងស្រីឈ្មោះនេះឈ្មោះនោះកំពុងបំពេញភារកិច្ចរបស់គាត់យ៉ាងម៉េចដែរ?» គាត់បាននិយាយថា៖ «មិនអីទេ»។ បន្ទាប់មក ខ្ញុំបានសួរថា៖ «តើគាត់ជឿលើព្រះជាម្ចាស់បានប៉ុន្មានឆ្នាំហើយ?» គាត់បាននិយាយថា៖ «មិនអីទេ»។ ខ្ញុំបាននិយាយថា៖ «តុនេះមិនគួរនៅទីនេះទេ វាត្រូវតែរើចេញ»។ គាត់បាននិយាយថា៖ «ខ្ញុំនឹងគិតពីរឿងនោះ»។ ខ្ញុំបាននិយាយថា៖ «តើដីមួយកន្លែងនេះមិនត្រូវការស្រោចស្រពទេឬអី?» គាត់បាននិយាយថា៖ «យើងនឹងប្រកបគ្នាអំពីរឿងនោះ»។ ខ្ញុំបាននិយាយថា៖ «នេះគឺជាដំណាំដែលអ្នកបានដាំនៅលើដីនេះនៅឆ្នាំនេះ។ តើអ្នកនឹងដាំដំណាំដដែលនេះនៅឆ្នាំក្រោយដែរឬទេ?» គាត់បាននិយាយថា៖ «ក្រុមសម្រេចចិត្តរបស់យើងមានផែនការហើយ»។ គាត់ឆ្លើយបែបនោះឯង។ តើវាផ្ដល់អារម្មណ៍បែបណាដល់អ្នក ពេលឮចម្លើយទាំងនោះ? តើអ្នកយល់អ្វីខ្លះពីចម្លើយទាំងនោះ? តើអ្នកទទួលបានព័ត៌មានអ្វីដែរឬទេ? (គ្មានទាល់តែសោះ។) អ្នកអាចដឹងភ្លាមថា គាត់កំពុងតែឆ្លើយឱ្យតែរួចពីមាត់ជាមួយអ្នក ដោយចាត់ទុកអ្នកជាមនុស្សល្ងង់ ជាអ្នកក្រៅ។ គាត់មិនដឹងច្បាស់ទេថាអ្នកក្រៅជានរណា អ្នកគ្មានជំនឿហៅរឿងនេះថា «ភ្ញៀវធ្វើខ្លួនជាម្ចាស់ផ្ទះ»។ គាត់មិនស្គាល់អត្តសញ្ញាណខ្លួនឯងឡើយ។ ខ្ញុំបាននិយាយថា៖ «កន្លែងអ្នករាល់គ្នាមានមនុស្សរស់នៅច្រើនណាស់ ហើយខ្យល់មិនសូវចេញចូលល្អទេ។ អ្នកគួរតែដាក់កង្ហារមួយ បើមិនដូច្នេះទេ វានឹងក្ដៅពេកនៅទីនេះ ហើយមនុស្សងាយនឹងខ្យល់គរមិនខាន»។ គាត់បាននិយាយថា៖ «យើងនឹងពិភាក្សាពីរឿងនោះ»។ ចំពោះអ្វីៗគ្រប់យ៉ាងដែលខ្ញុំបានប្រាប់គាត់ គាត់សុទ្ធតែត្រូវពិភាក្សាពីវា ប្រកបគ្នាអំពីវា ហើយគិតពីវាផងដែរ។ ទោះបីជាខ្ញុំបានចាត់ចែងអ្វីក៏ដោយ ទោះបីជាខ្ញុំបាននិយាយអ្វីក៏ដោយ ក៏វាគ្មានតម្លៃសម្រាប់គាត់ឡើយ។ សម្រាប់គាត់ ទាំងនោះមិនមែនជាការចាត់ចែង ឬជាបញ្ជាទេ ហើយគាត់មិនបានអនុវត្តតាមឡើយ។ ចុះតើគាត់ចាត់ទុកព្រះបន្ទូលរបស់ខ្ញុំជាអ្វីទៅ? (ជាយោបល់សម្រាប់ឱ្យគាត់ពិចារណា។) តើខ្ញុំកំពុងផ្ដល់យោបល់ឱ្យគាត់ពិចារណាមែនទេ? ទេ ខ្ញុំកំពុងប្រាប់គាត់ពីអ្វីដែលគាត់គួរធ្វើ អ្វីដែលគាត់ត្រូវតែធ្វើ។ តើមកពីគាត់មិនយល់ពីអ្វីដែលខ្ញុំកំពុងនិយាយឬ? ប្រសិនបើគាត់មិនយល់ទេ នោះមានន័យថាគាត់ជាមនុស្សល្ងង់ខ្លៅ ដែលមិនដឹងថាអត្តសញ្ញាណរបស់គាត់ជាអ្វី ឬកំពុងបំពេញភារកិច្ចអ្វីឡើយ។ មានមនុស្សរស់នៅទីនោះច្រើនណាស់ ដោយគ្មានម៉ាស៊ីនត្រជាក់ក្នុងផ្ទះ ឬខ្យល់ចេញចូលឡើយ។ តើគាត់ឆ្លាតប៉ុនណាទៅ បើគាត់មិនទាំងដាក់កង្ហារមួយផងនោះ? គាត់គួរតែត្រឡប់ទៅផ្ទះវិញភ្លាមទៅ គាត់គឺជាសំរាម ហើយដំណាក់របស់ព្រះជាម្ចាស់មិនត្រូវការសំរាមឡើយ។ មនុស្សមិនដឹងអ្វីៗគ្រប់យ៉ាងអំពីរឿងទាំងអស់នោះទេ ប៉ុន្តែពួកគេអាចរៀនសូត្របាន។ មានរឿងខ្លះដែលខ្ញុំមិនយល់ ដូច្នេះ ខ្ញុំពិភាក្សារឿងទាំងនោះជាមួយអ្នកដទៃ៖ «តើអ្នករាល់គ្នាគិតថា វិធីណាដែលល្អដើម្បីដោះស្រាយរឿងនេះ? អ្នករាល់គ្នាអាចផ្ដល់យោបល់បានដោយសេរី»។ ប្រសិនបើមនុស្សមួយចំនួនគិតថាវិធីណាមួយល្អបំផុត ខ្ញុំនិយាយថា៖ «ល្អ តោះធ្វើតាមអ្វីដែលអ្នកនិយាយចុះ។ យ៉ាងណាមិញ ខ្ញុំមិនទាន់គិតច្បាស់ថា យើងគួរធ្វើអ្វីនៅឡើយទេ។ យើងនឹងធ្វើតាមអ្វីដែលអ្នកនិយាយ»។ តើនេះមិនមែនជាការគិតនៃភាពជាមនុស្សធម្មតាទេឬអី? នេះហើយជាអត្ថន័យនៃការចុះសម្រុងជាមួយអ្នកដទៃ។ ក្នុងការចុះសម្រុងជាមួយអ្នកដទៃ មនុស្សមិនត្រូវបែងចែកថាអ្នកណាខ្ពង់ខ្ពស់ជាង ឬទាបជាង ឬអ្នកណាលេចធ្លោ ឬមិនលេចធ្លោ ឬអ្នកណាជាអ្នកសម្រេចចិត្តចុងក្រោយលើរឿងរ៉ាវឡើយ។ មិនចាំបាច់មានការបែងចែកទាំងនេះទេ ពោលគឺវិធីរបស់អ្នកណាត្រឹមត្រូវ និងស្របតាមគោលការណ៍សេចក្ដីពិត នោះគួរតែស្ដាប់តាមអ្នកនោះហើយ។ តើអ្នករាល់គ្នាអាចធ្វើបែបនេះបានដែរឬទេ? (បាន។) មានមនុស្សមួយចំនួនដែលមិនអាចធ្វើបានទេ។ ពួកទទឹងនឹងព្រះគ្រីស្ទមិនអាចធ្វើបានទេ ពួកគេទទូចចង់កាន់អំណាចសម្រេចចិត្តចុងក្រោយឱ្យខានតែបាន។ តើនេះជារឿងបែបណាទៅ? អ្វីដែលអ្នកដទៃលើកឡើង គឺមិនអាចយកជាការបានឡើយសម្រាប់ពួកគេ ទោះបីជាវាសមហេតុផលក៏ដោយ ពួកគេដឹងថាវាត្រឹមត្រូវ និងសមហេតុផល ប៉ុន្តែពួកគេមិនព្រមទទួលយកអ្វីដែលអ្នកដទៃស្នើឡើងឡើយ ពួកគេសប្បាយចិត្ត ដរាបណាពួកគេជាអ្នកស្នើឡើងនូវអ្វីមួយ។ សូម្បីតែក្នុងរឿងតូចតាចនេះ ក៏ពួកគេដណ្ដើមភាពនាំមុខដែរ។ តើនេះជានិស្ស័យអ្វីទៅ? ជានិស្ស័យរបស់ពួកទទឹងនឹងព្រះគ្រីស្ទ។ ពួកគេឱ្យតម្លៃហួសហេតុទៅលើឋានៈ កេរ្តិ៍ឈ្មោះ និងអំនួត។ តើឱ្យតម្លៃកម្រិតណា? រឿងទាំងនោះសំខាន់សម្រាប់ពួកគេជាងជីវិតរបស់ពួកគេទៅទៀត ពួកគេនឹងការពារឋានៈ និងកេរ្តិ៍ឈ្មោះរបស់ពួកគេ ទោះបីជាត្រូវប្ដូរនឹងជីវិតរបស់ពួកគេក៏ដោយ។

ពួកទទឹងនឹងព្រះគ្រីស្ទហាមឃាត់ការជ្រៀតជ្រែក ការសាកសួរ ឬការមើលការខុសត្រូវរបស់អ្នកដទៃនៅក្នុងកិច្ចការណាមួយដែលពួកគេធ្វើ ហើយការហាមឃាត់នេះត្រូវបានស្ដែងចេញតាមវិធីជាច្រើន។ វិធីមួយគឺការបដិសេធដោយត្រង់ៗតែម្ដង។ «ឈប់ជ្រៀតជ្រែក សាកសួរ និងមើលការខុសត្រូវលើខ្ញុំ ពេលខ្ញុំធ្វើកិច្ចការទៅ។ កិច្ចការអ្វីក៏ដោយដែលខ្ញុំធ្វើ គឺជាការទទួលខុសត្រូវរបស់ខ្ញុំ ខ្ញុំមានគំនិតពីរបៀបធ្វើវា ហើយខ្ញុំមិនត្រូវការឱ្យនរណាម្នាក់មកគ្រប់គ្រងខ្ញុំទេ!» នេះគឺជាការបដិសេធដោយត្រង់ៗ។ ការស្ដែងចេញមួយទៀត គឺការធ្វើពុតជាទទួលយក ដោយនិយាយថា៖ «យល់ព្រម តោះប្រកបគ្នា និងមើលថាតើកិច្ចការនេះគួរធ្វើដោយរបៀបណា» ប៉ុន្តែនៅពេលដែលអ្នកដទៃចាប់ផ្ដើមសាកសួរ និងព្យាយាមស្វែងយល់បន្ថែមអំពីកិច្ចការរបស់ពួកគេមែនទែន ឬនៅពេលដែលអ្នកដទៃចង្អុលបង្ហាញពីបញ្ហាមួយចំនួន និងផ្ដល់យោបល់មួយចំនួន តើពួកគេមានអាកប្បកិរិយាបែបណា? (ពួកគេមិនទទួលយកទេ។) ត្រូវហើយ ពួកគេបដិសេធមិនទទួលយកដាច់ខាត ពួកគេរកលេស និងហេតុផលដោះសាដើម្បីបដិសេធយោបល់របស់អ្នកដទៃ ពួកគេបង្វែរខុសទៅជាត្រូវ និងត្រូវទៅជាខុស ប៉ុន្តែតាមពិត នៅក្នុងចិត្តរបស់ពួកគេ ពួកគេដឹងថាពួកគេកំពុងតែបង្ខូចហេតុផល ថាពួកគេកំពុងនិយាយពាក្យសម្ដីដែលស្ដាប់ទៅខ្ពង់ខ្ពស់ ថាអ្វីដែលពួកគេកំពុងនិយាយគ្រាន់តែជាទ្រឹស្ដីប៉ុណ្ណោះ ថាពាក្យសម្ដីរបស់ពួកគេមិនជាក់ស្ដែងដូចអ្វីដែលអ្នកដទៃនិយាយឡើយ។ ប៉ុន្តែ ដើម្បីការពារឋានៈរបស់ពួកគេ ហើយទាំងដែលដឹងច្បាស់ថាពួកគេខុស និងអ្នកដទៃត្រូវ ក៏ពួកគេនៅតែបង្វែរភាពត្រឹមត្រូវរបស់អ្នកដទៃទៅជាខុស និងភាពខុសឆ្គងរបស់ខ្លួនឯងទៅជាត្រូវ ហើយនៅតែបន្តធ្វើបែបនោះ ដោយមិនអនុញ្ញាតឱ្យរឿងដែលត្រឹមត្រូវ និងស្របតាមសេចក្ដីពិត ត្រូវបានណែនាំ ឬអនុវត្តនៅក្នុងដែនកិច្ចការរបស់ពួកគេឡើយ។ តើពួកគេមិនមែនកំពុងចាត់ទុកកិច្ចការនៃពួកជំនុំជាល្បែង ជាការលេងសើចទេឬអី? តើពួកគេមិនមែនកំពុងបដិសេធមិនទទួលយកការសាកសួរ និងការមើលការខុសត្រូវទេឬអី? ពួកគេមិនបង្ហាញពី «ការហាមឃាត់» របស់ពួកគេនេះដោយឥតអៀនខ្មាស ដោយប្រាប់អ្នកថា៖ «អ្នកមិនមានសិទ្ធិមកជ្រៀតជ្រែកកិច្ចការរបស់ខ្ញុំទេ» នោះឡើយ។ អ្វីដែលពួកគេធ្វើមិនស្ដែងចេញបែបនោះទេ ប៉ុន្តែនោះគឺជាផ្នត់គំនិតរបស់ពួកគេ។ ពួកគេនឹងប្រើល្បិចមួយចំនួន ហើយមើលទៅហាក់ដូចជាគោរពកោតខ្លាចព្រះណាស់នៅសំបកក្រៅ។ ពួកគេនឹងនិយាយថា៖ «ចៃដន្យអី យើងពិតជាត្រូវការជំនួយមែន ដូច្នេះ ឥឡូវនេះអ្នកនៅទីនេះហើយ សូមប្រកបគ្នាជាមួយយើងបន្តិចទៅ!» អ្នកដឹកនាំថ្នាក់លើរបស់ពួកគេនឹងជឿថា ពួកគេពិតជាស្មោះត្រង់មែន ដូច្នេះ ក៏ប្រកបគ្នាជាមួយពួកគេ ដោយប្រាប់ពួកគេអំពីស្ថានភាពជាក់ស្ដែង។ ពេលពួកគេបានឮអ្នកដឹកនាំនិយាយហើយ ពួកគេនឹងចាប់ផ្ដើមគិតថា៖ «នោះជារបៀបដែលអ្នកមើលឃើញរឿងរ៉ាវ អញ្ចឹង ខ្ញុំនឹងត្រូវជជែកតតាំងជាមួយអ្នក ដើម្បីបដិសេធ និងបញ្ជាក់ថាទស្សនៈរបស់អ្នកខុស។ ខ្ញុំនឹងធ្វើឱ្យអ្នកខ្មាសគេមិនខាន»។ តើនេះជាអាកប្បកិរិយានៃការទទួលយកឬ? (ទេ)។ ចុះវាជាអាកប្បកិរិយាអ្វីទៅ? វាគឺជាការបដិសេធមិនឱ្យអ្នកដទៃជ្រៀតជ្រែក សាកសួរ ឬមើលការខុសត្រូវលើពួកគេនៅក្នុងកិច្ចការដែលពួកគេធ្វើឡើយ។ ដោយសារតែពួកទទឹងនឹងព្រះគ្រីស្ទនឹងធ្វើបែបនោះ ចុះហេតុអ្វីបានជាពួកគេធ្វើពុតបង្ហាញរូបភាពក្លែងក្លាយនៅចំពោះមុខមនុស្ស និងធ្វើពុតជាមានអាកប្បកិរិយាទទួលយកទៅវិញ? ការដែលពួកគេបោកបញ្ឆោតមនុស្សតាមរបៀបនេះ បង្ហាញថាពួកគេមានល្បិចកលខ្លាំងប៉ុនណា។ ពួកគេខ្លាចថាមនុស្សនឹងមើលធ្លុះពួកគេ។ ជាពិសេសនៅពេលបច្ចុប្បន្ននេះ មានមនុស្សមួយចំនួនដែលមានការញែកដឹងកម្រិតណាមួយ ដូច្នេះ ប្រសិនបើពួកទទឹងនឹងព្រះគ្រីស្ទបដិសេធការមើលការខុសត្រូវ និងជំនួយពីអ្នកដទៃដោយផ្ទាល់ នោះមនុស្សនឹងអាចដឹង និងមើលធ្លុះពួកគេមិនខាន។ ពេលនោះ ពួកគេនឹងបាត់បង់អំណួត និងឋានៈរបស់ពួកគេ ហើយវានឹងមិនងាយស្រួលសម្រាប់ពួកគេក្នុងការត្រូវបានជ្រើសរើសជាអ្នកដឹកនាំ ឬអ្នកធ្វើការនៅពេលអនាគតឡើយ។ ដូច្នេះ នៅពេលអ្នកដឹកនាំថ្នាក់លើត្រួតពិនិត្យកិច្ចការរបស់ពួកគេ ពួកគេធ្វើពុតជាទទួលយកវា ដោយនិយាយពាក្យសម្ដីផ្គាប់ចិត្ត និងអែបអប ធ្វើឱ្យមនុស្សគ្រប់គ្នាគិតថា៖ «មើលចុះ ថាអ្នកដឹកនាំរបស់យើងមានភក្ដីភាព និងស្វែងរកសេចក្ដីពិតកម្រិតណា! អ្នកដឹកនាំរបស់យើងកំពុងយកចិត្តទុកដាក់ចំពោះជីវិតរបស់យើង និងចំពោះកិច្ចការរបស់ពួកជំនុំ។ ពួកគេទទួលខុសត្រូវក្នុងការបំពេញភារកិច្ចរបស់ពួកគេ។ យើងនឹងជ្រើសរើសពួកគេម្ដងទៀតនៅក្នុងការបោះឆ្នោតលើកក្រោយ»។ អ្នកណាក៏នឹកស្មានមិនដល់ដែរថា ពេលអ្នកដឹកនាំថ្នាក់លើចាកចេញផុតភ្លាម ពួកទទឹងនឹងព្រះគ្រីស្ទនឹងនិយាយពាក្យសម្ដីបែបនេះថា៖ «អ្វីដែលអ្នកត្រួតពិនិត្យកិច្ចការនោះបាននិយាយ ក៏ត្រឹមត្រូវដែរ ប៉ុន្តែវាមិនប្រាកដថាស័ក្ដិសមនឹងស្ថានភាពនៅពួកជំនុំរបស់យើងឡើយ។ ស្ថានភាពនៅពួកជំនុំនីមួយៗគឺខុសៗគ្នា។ យើងមិនអាចធ្វើតាមអ្វីដែលពួកគេបាននិយាយទាំងស្រុងនោះទេ យើងត្រូវតែពិចារណាវាដោយផ្អែកលើស្ថានភាពពិតប្រាកដរបស់យើង។ យើងមិនអាចចេះតែអនុវត្តបទប្បញ្ញត្តិទាំងងងឹតងងល់បានទេ!» ពេលឮបែបនេះ មនុស្សគ្រប់គ្នាក៏គិតថាវាជារឿងត្រឹមត្រូវ។ តើពួកគេមិនមែនត្រូវគេបំភាន់ទេឬអី? ទង្វើមួយរបស់ពួកទទឹងនឹងព្រះគ្រីស្ទ គឺការនិយាយពាក្យសម្ដីផ្គាប់ចិត្ត និងធ្វើពុតជាទទួលយកការមើលការខុសត្រូវរបស់អ្នកដទៃ ប៉ុន្តែភ្លាមៗបន្ទាប់ពីនោះ ពួកគេក៏ចាប់ផ្ដើមបំភាន់ និងលាងខួរក្បាលមនុស្សនៅផ្ទៃក្នុងតែម្ដង។ ពួកគេអនុវត្តផ្នែកទាំងពីរនៃវិធីសាស្ត្រនេះក្នុងពេលតែមួយ។ តើពួកគេមានល្បិចដែរឬទេ? ពិតជាមានច្រើនណាស់! នៅសំបកក្រៅ ពួកគេនិយាយស្ដីបានយ៉ាងពីរោះ និងធ្វើពុតជាទទួលយក ដោយធ្វើឱ្យមនុស្សគ្រប់គ្នាជឿថា ពួកគេមានស្មារតីទទួលខុសត្រូវខ្ពស់ចំពោះកិច្ចការ ថាពួកគេអាចលះបង់តំណែង និងឋានៈរបស់ពួកគេបាន ថាពួកគេមិនមែនជាជនផ្ដាច់ការទេ តែអាចទទួលយកការមើលការខុសត្រូវពីខាងលើ ឬពីអ្នកដទៃបាន។ ហើយស្របពេលជាមួយគ្នានោះ ពួកគេក៏ «ពន្យល់យ៉ាងច្បាស់» ប្រាប់បងប្អូនប្រុសស្រីអំពីគុណសម្បត្តិ និងគុណវិបត្តិនៃរឿងរ៉ាវ ព្រមទាំង «ពន្យល់យ៉ាងច្បាស់» អំពីស្ថានភាពផ្សេងៗ។ តើគោលដៅរបស់ពួកគេគឺជាអ្វី? គឺដើម្បីកុំឱ្យអ្នកដទៃមកជ្រៀតជ្រែក សាកសួរ ឬមើលការខុសត្រូវ និងដើម្បីធ្វើឱ្យបងប្អូនប្រុសស្រីគិតថា ទង្វើរបស់ពួកគេគឺសមហេតុផល ត្រឹមត្រូវ ស្របតាមការរៀបចំកិច្ចការនៃដំណាក់របស់ព្រះជាម្ចាស់ និងស្របតាមគោលការណ៍នៃការអនុវត្ត ហើយថា ក្នុងនាមជាអ្នកដឹកនាំ ពួកគេកំពុងតែធ្វើតាមគោលការណ៍។ តាមពិត មានមនុស្សតែមួយក្ដាប់តូចប៉ុណ្ណោះនៅក្នុងពួកជំនុំដែលយល់ពីសេចក្ដីពិត។ ភាគច្រើនគឺច្បាស់ជាគ្មានសមត្ថភាពក្នុងការ ញែកដឹងទេ ពួកគេមិនអាចមើលធ្លុះពីធាតុពិតរបស់បុគ្គលទទឹងនឹងព្រះគ្រីស្ទនេះឡើយ ហើយក៏ត្រូវបុគ្គលនេះបំភាន់ដោយងាយ។ ឧទាហរណ៍៖ មនុស្សមួយចំនួនអត់ដេកមួយយប់ដោយសារមូលហេតុណាមួយ។ ពួកគេនៅទល់ភ្លឺដោយមិនបានដេកទាល់តែសោះ។ ចំពោះរឿងនេះ មានមនុស្សពីរប្រភេទ ដែលការអត់ដេកនេះសម្ដែងចេញតាមរបៀបពីរផ្សេងគ្នា។ ប្រភេទទីមួយ គឺឱ្យតែមានឱកាស ពួកគេនឹងឆ្លៀតដេកបន្តិចនៅពេលថ្ងៃ។ ពួកគេមិនឱ្យអ្នកដទៃដឹងថាពួកគេមិនបានដេកយប់មិញឡើយ។ នេះគឺជាស្ថានភាពមួយ ជារបៀបមួយដែលរឿងកើតឡើង។ គ្មានចេតនាអ្វីនៅពីក្រោយទង្វើនេះឡើយ។ ចំណែកមនុស្សមួយប្រភេទទៀតវិញ ពួកគេងងុយដេកងោកងក់ពេលកំពុងញ៉ាំបាយ ហើយប្រាប់មនុស្សគ្រប់គ្នាថា៖ «យប់មិញខ្ញុំអត់បានដេកសោះ!» មានគេសួរថា៖ «ហេតុអ្វីមិនដេក?» ហើយពួកគេនិយាយថា៖ «មានការជួបជុំតាមអនឡាញ ហើយខ្ញុំបានរកឃើញបញ្ហាមួយចំនួននៅក្នុងកិច្ចការ។ ខ្ញុំនៅទល់ភ្លឺដើម្បីដោះស្រាយបញ្ហាទាំងនោះ»។ ពួកគេចេះតែនិយាយមិនឈប់ ដោយប្រកាសប្រាប់គេឯងថា ពួកគេមិនបានដេកពេញមួយយប់។ តើពួកគេមានការស្ទាក់ស្ទើរក្នុងការដាច់យប់ពេញមួយយប់មែនទេ? ហេតុអ្វីបានជាពួកគេត្រូវពន្យល់ប្រាប់មនុស្សគ្រប់គ្នា? ហើយតើមានអ្វីមួយបង្កប់នៅក្នុងការពន្យល់នោះដែរឬទេ? តើគោលដៅរបស់ពួកគេគឺជាអ្វី? ពួកគេចង់ប្រាប់ពិភពលោកទាំងមូលពីអ្វីដែលពួកគេបានធ្វើ ដោយខ្លាចក្រែងអ្នកដទៃមិនដឹង។ ពួកគេចង់ឱ្យមនុស្សគ្រប់គ្នាដឹងថា ពួកគេបានរងទុក្ខលំបាក ថាពួកគេបាននៅទល់ភ្លឺ ថាពួកគេសុខចិត្តលះបង់នៅក្នុងជំនឿលើព្រះជាម្ចាស់ ថាពួកគេមិនលោភលន់ចង់បានការស្រណុកសុខស្រួលឡើយ។ តាមរយៈការធ្វើបែបនេះ ពួកគេមានបំណងចង់ទទួលបានការអាណិតអាសូរ និងការទទួលស្គាល់ពីបងប្អូនប្រុសស្រី។ ពួកគេទិញទឹកចិត្តមនុស្សតាមរយៈការសម្ដែងរាក់កំផែលបែបនេះ ហើយការធ្វើបែបនេះ គឺដើម្បីឱ្យអ្នកដទៃគោរពកោតសរសើរពួកគេ និងដើម្បីទទួលបានកិត្យានុភាពនៅក្នុងចិត្តមនុស្ស។ ពេលពួកគេមានឋានៈហើយ ពួកគេប្រាកដជានិយាយស្ដីដោយមានអំណាចមិនខាន។ ហើយពេលពួកគេនិយាយស្ដីដោយមានអំណាច តើពួកគេនឹងមិនអាចសោយសុខនឹងឯកសិទ្ធិដែលអមមកជាមួយឋានៈនោះទេឬអី? (មែនហើយ។) តើអ្នកគិតថាពួកគេចេះឆ្លៀតឱកាសនេះបានល្អដែរឬទេ? ចុះអ្នករាល់គ្នាវិញ តើអ្នកធ្លាប់ប្រាប់អ្នកដទៃទេ ពេលអ្នកមិនបានដេក ឬពេលអ្នកនៅទល់ភ្លឺនោះ? (ធ្លាប់។) ពេលអ្នកប្រាប់គេ តើអ្នកប្រាប់ដោយអចេតនា ឬក៏មានចេតនាអ្វីនៅពីក្រោយរឿងនោះ? តើអ្នកគ្រាន់តែប្រាប់នរណាម្នាក់ដោយធម្មតាៗ ឬក៏អ្នកកំពុងតែប្រកាសក្ដែងៗ ដើម្បីសម្ដែងឱ្យគេមើល? (គ្រាន់តែប្រាប់ដោយធម្មតាៗ។) គ្មានចេតនាអ្វីនៅពីក្រោយការនិយាយដោយមិនបានគិតជាមុននោះទេ ហើយវាក៏មិនមែនជាការបញ្ជាក់ថាមានបញ្ហានិស្ស័យដែរ។ ការនិយាយដោយមានចេតនា និងការនិយាយដោយអចេតនា គឺពិតជាមានលក្ខណៈធម្មជាតិខុសគ្នាដាច់ស្រឡះ។ ពេលពួកទទឹងនឹងព្រះគ្រីស្ទធ្វើសកម្មភាព ទោះបីជានៅសំបកក្រៅ ពួកគេហាក់ដូចជាទទួលយកការជ្រៀតជ្រែក និងការសាកសួររបស់អ្នកដទៃក្ដី ឬទោះបីជាពួកគេបដិសេធរឿងទាំងនោះដោយត្រង់ៗក្ដី តើអ្វីទៅជាចេតនានៅពីក្រោយទង្វើរបស់ពួកគេ? ពួកគេកំពុងតែក្រាញននៀលក្ដាប់យកឋានៈ និងអំណាច ហើយពួកគេមិនព្រមលែងវាឡើយ។ តើនេះមិនមែនជាចេតនារបស់ពួកគេទេឬអី? (មែនហើយ។) ត្រូវហើយ ពួកគេដាច់ខាតមិនបណ្ដោយឱ្យអំណាច ឋានៈ និងកិត្យានុភាពដែលពួកគេខំប្រឹងដណ្ដើមបានយ៉ាងលំបាកនោះ របូតបាត់ពីដៃទៅយ៉ាងងាយៗ ដោយសារតែការធ្វេសប្រហែសមួយពេលនោះឡើយ ពួកគេមិនបណ្ដោយឱ្យនរណាម្នាក់មកធ្វើឱ្យកម្លាំង និងឥទ្ធិពលរបស់ពួកគេចុះខ្សោយ តាមរយៈការជ្រៀតជ្រែក ឬការសាកសួរអំពីកិច្ចការរបស់ពួកគេនោះឡើយ។ ពួកគេជឿបែបនេះ៖ ការបំពេញភារកិច្ច ឬការទទួលបន្ទុកគម្រោងកិច្ចការណាមួយ មិនមែនជាភារកិច្ចពិតប្រាកដនោះទេ ហើយពួកគេក៏មិនចាំបាច់ធ្វើវាជាកាតព្វកិច្ចដែរ ផ្ទុយទៅវិញ វាគឺជាការក្ដាប់អំណាចណាមួយ ដើម្បីមានមនុស្សមួយចំនួននៅក្រោមការបញ្ជារបស់ពួកគេ។ ពួកគេជឿថា ពេលមានអំណាច ពួកគេលែងចាំបាច់ត្រូវពិគ្រោះយោបល់ជាមួយនរណាម្នាក់ទៀតហើយ តែពេលនេះ ពួកគេមានឱកាស និងមានអំណាចដើម្បីធ្វើជាអ្នកចាត់ចែង។ នេះហើយជាអាកប្បកិរិយារបស់ពួកគេចំពោះភារកិច្ច។

មានមនុស្សមួយចំនួនទៀត នៅពេលដែលខាងលើសាកសួរពួកគេអំពីកិច្ចការរបស់ពួកគេ ពួកគេគ្រាន់តែធ្វើឱ្យតែរួចពីដៃប៉ុណ្ណោះ។ ពួកគេសម្ដែងតែសំបកក្រៅ ហើយសួរអំពីរឿងកំប៉ិកកំប៉ុកមួយចំនួន ហាក់ដូចជាពួកគេជាអ្នកដែលស្វែងរកសេចក្ដីពិតអ៊ីចឹង។ ជាឧទាហរណ៍ ប្រសិនបើមានហេតុការណ៍មួយដែលច្បាស់ជាការបង្អាក់ និងការរំខាន ពួកគេនឹងសួរខាងលើថា តើបុគ្គលដែលបង្កហេតុនោះគួរតែត្រូវបានដោះស្រាយដែរឬទេ។ តើរឿងបែបនេះមិនមែនជាផ្នែកមួយនៃការងាររបស់ពួកគេទេឬអី? (មែនហើយ)។ តើពួកគេចង់បានអ្វី ក្នុងការសួរខាងលើអំពីរឿងនេះ? ពួកគេមានបំណងផ្ដល់ឱ្យអ្នកនូវរូបភាពក្លែងក្លាយរបស់ពួកគេ ដើម្បីបង្ហាញអ្នកថា ប្រសិនបើសូម្បីតែរឿងបែបនេះក៏ពួកគេសួរដែរ វាគឺជាភស្តុតាងបញ្ជាក់ថា ពួកគេមិនមែននៅទំនេរទេ គឺពួកគេកំពុងតែធ្វើការ។ ពួកគេគ្រាន់តែបង្កើតរូបភាពក្លែងក្លាយ ដើម្បីបំភាន់អ្នកប៉ុណ្ណោះ។ ការពិតគឺថា ពួកគេមានបញ្ហាជាក់ស្ដែងមួយចំនួននៅក្នុងចិត្តរបស់ពួកគេ ហើយពួកគេមិនដឹងពីរបៀបប្រកបគ្នាអំពីសេចក្ដីពិតដើម្បីដោះស្រាយបញ្ហាទាំងនោះឡើយ ហើយពួកគេក៏មិនដឹងថា តើគោលការណ៍អ្វីខ្លះដែលពួកគេគួរតែអនុវត្តនោះដែរ។ មានរឿងរ៉ាវដែលពួកគេមិនយល់ច្បាស់ ទាំងក្នុងការចាត់ចែងមនុស្ស និងការចាត់ចែងកិច្ចការ ប៉ុន្តែពួកគេមិនដែលសួរ ឬស្វែងរកអំពីរឿងទាំងនោះឡើយ។ ដោយសារតែពួកគេមិនប្រាកដអំពីរឿងទាំងនេះនៅក្នុងចិត្តរបស់ពួកគេ តើពួកគេមិនគួរសួរខាងលើអំពីរឿងទាំងនោះទេឬអី? (មែនហើយ)។ ពួកគេមិនប្រាកដអំពីរឿងទាំងនោះ ហើយមិនអាចមើលធ្លុះរឿងទាំងនោះបានទេ ប៉ុន្តែនៅតែបន្តធ្វើសកម្មភាពទាំងងងឹតងងល់ តើផលវិបាកនៃរឿងនោះនឹងទៅជាយ៉ាងណា? តើពួកគេអាចទស្សន៍ទាយពីអ្វីដែលនឹងកើតឡើងបានដែរឬទេ? តើពួកគេនឹងអាចទទួលខុសត្រូវចំពោះផលវិបាកទាំងនោះបានដែរឬទេ? ទេ ពួកគេមិនអាចទេ។ ដូច្នេះ ហេតុអ្វីបានជាពួកគេមិនសួរអំពីរឿងទាំងនេះ? មានការគិតគូរនៅពីក្រោយការមិនសួររបស់ពួកគេ។ ទីមួយគឺការភ័យខ្លាចថាខាងលើនឹងមើលធ្លុះពួកគេ៖ «ប្រសិនបើសូម្បីតែរឿងកំប៉ិកកំប៉ុកនេះ ខ្ញុំមិនអាចដោះស្រាយបានផង ហើយត្រូវសួរអំពីរឿងនេះ នោះខាងលើនឹងគិតថា គុណសម្បត្តិរបស់ខ្ញុំមិនសូវល្អទេ។ តើនេះមិនមែនជាការបណ្ដោយឱ្យខាងលើមើលធ្លុះពីខ្ញុំទេឬអី?» វាក៏មានការគិតគូរផងដែរថា ប្រសិនបើពួកគេពិតជាសួរមែន ហើយការសម្រេចចិត្តរបស់ខាងលើផ្ទុយ និងខុសពីទស្សនៈរបស់ពួកគេផ្ទាល់ នោះពួកគេនឹងពិបាកក្នុងការជ្រើសរើសមិនខាន។ ប្រសិនបើពួកគេមិនធ្វើតាមអ្វីដែលខាងលើនិយាយទេ ខាងលើនឹងនិយាយថា ពួកគេកំពុងបំពានគោលការណ៍នៃកិច្ចការ។ ប្រសិនបើពួកគេធ្វើតាម វានឹងបង្កការខាតបង់ដល់ផលប្រយោជន៍ផ្ទាល់ខ្លួនរបស់ពួកគេ។ ដូច្នេះ ពួកគេមិនសួរទេ។ តើនោះមិនមែនជាការគិតគូរទេឬអី? (មែនហើយ)។ វាពិតជាអញ្ចឹងមែន។ តើពួកគេជាមនុស្សប្រភេទណា ដែលគិតគូរពីរឿងទាំងនេះ? (ពួកទទឹងនឹងព្រះគ្រីស្ទ)។ ពួកគេពិតជាពួកទទឹងនឹងព្រះគ្រីស្ទមែន។ ចំពោះរឿងអ្វីក៏ដោយ ទោះបីជាពួកគេសួរអំពីរឿងនោះឬអត់ ទោះបីជាពួកគេនិយាយចេញមក ឬគ្រាន់តែគិតក៏ដោយ ក៏ពួកគេមិនស្វែងរកសេចក្ដីពិត ឬចាត់ចែងរឿងនោះស្របតាមគោលការណ៍ឡើយ។ នៅក្នុងគ្រប់រឿងរ៉ាវទាំងអស់ ពួកគេដាក់ផលប្រយោជន៍ផ្ទាល់ខ្លួនជាអាទិភាព។ ពួកគេមានបញ្ជីមួយនៅក្នុងចិត្តរបស់ពួកគេ អំពីរឿងរ៉ាវដែលពួកគេអាចអនុញ្ញាតឱ្យខាងលើសាកសួរ និងដឹង និងរឿងរ៉ាវដែលពួកគេមិនចង់ឱ្យខាងលើដឹងទាល់តែសោះ។ ពួកគេបានកំណត់ព្រំដែនលើរឿងទាំងនោះ ហើយបែងចែកវាជាពីរប្រភេទ។ ពួកគេនឹងនិយាយច្បោលៗជាមួយខាងលើអំពីរឿងរ៉ាវមិនសំខាន់ទាំងនោះ ដែលមិនអាចបង្កការគំរាមកំហែងដល់ឋានៈរបស់ពួកគេ ដើម្បីគ្រាន់តែបង្គ្រប់កិច្ចជាមួយខាងលើ ប៉ុន្តែចំពោះរឿងរ៉ាវដែលអាចគំរាមកំហែងដល់ឋានៈរបស់ពួកគេ ពួកគេនឹងមិននិយាយសូម្បីតែមួយម៉ាត់។ ចុះប្រសិនបើខាងលើសួរអំពីរឿងទាំងនោះ តើពួកគេត្រូវធ្វើដូចម្ដេច? ពួកគេនឹងប្រើពាក្យពីរបីម៉ាត់ដើម្បីដោះសារឱ្យរួចខ្លួន ពួកគេនឹងនិយាយថា៖ «មិនអីទេ ពួកយើងនឹងពិភាក្សាអំពីរឿងនេះ... ពួកយើងនឹងបន្តមើលសិន...» ពោលគឺពាក្យពេចន៍យល់ព្រមពេញមាត់ចំពោះអ្នក ដោយគ្មានអ្វីដែលអាចចាត់ទុកថាជាការទាស់ទទឹងឡើយ។ មើលតាមសំបកក្រៅ ពួកគេហាក់ដូចជាចុះចូលណាស់ ប៉ុន្តែការពិតគឺថា ពួកគេមានការគិតគូរផ្ទាល់ខ្លួនរបស់ពួកគេ។ ពួកគេគ្មានផែនការឱ្យខាងលើជាអ្នកកំណត់ចាត់ចែងឡើយ ពួកគេគ្មានផែនការសុំយោបល់ពីខាងលើ ហើយបណ្ដោយឱ្យខាងលើធ្វើការសម្រេចចិត្ត ឬស្វែងរកផ្លូវណាមួយពីខាងលើឡើយ។ ពួកគេគ្មានផែនការបែបនេះទេ។ ពួកគេមិនចង់អនុញ្ញាតឱ្យខាងលើជ្រៀតជ្រែក ឬដឹងពីអ្វីដែលកំពុងកើតឡើងពិតប្រាកដឡើយ។ នៅពេលដែលខាងលើបានដឹង តើវានឹងបង្កការគំរាមកំហែងអ្វីដល់ពួកគេ? (ពួកគេនឹងមិនមានសុវត្ថិភាពនៅក្នុងឋានៈរបស់ពួកគេទេ)។ វាមិនត្រឹមតែថាពួកគេនឹងមិនមានសុវត្ថិភាពនៅក្នុងឋានៈរបស់ពួកគេប៉ុណ្ណោះទេ គឺផែនការ និងគោលដៅរបស់ពួកគេនឹងលែងអាចដំណើរការបានទៀតហើយ ហើយដូច្នេះ ពួកគេនឹងលែងអាចយកហេតុផលមកធ្វើឱ្យការប្រព្រឹត្តអំពើអាក្រក់របស់ខ្លួនមើលទៅស្របច្បាប់បានទៀតហើយ។ ពួកគេនឹងលែងអាចធ្វើតាមផែនការផ្ទាល់ខ្លួនរបស់ពួកគេដោយស្របច្បាប់ ដោយបើកចំហ និងដោយឥតអៀនខ្មាសបានទៀតហើយ។ នេះគឺជាបញ្ហាដែលពួកគេនឹងត្រូវប្រឈមមុខ។ ដូច្នេះ តើពួកគេអាចដឹងច្បាស់ពីរបៀបធ្វើសកម្មភាពតាមរបៀបដែលផ្ដល់ប្រយោជន៍ដល់ពួកគេដែរឬទេ? ពួកគេប្រាកដជាមានគំនិត និងការគិតគូររបស់ពួកគេអំពីរឿងនេះ។ តើអ្នករាល់គ្នាធ្លាប់ជួបប្រទះនឹងរឿងបែបនេះដែរឬទេ? បើដូច្នេះ តើអ្នករាល់គ្នាគិតយ៉ាងណាអំពីរឿងទាំងនោះ? តើអ្នករាល់គ្នាដោះស្រាយរឿងទាំងនោះដោយរបៀបណា? ខ្ញុំនឹងលើកឧទាហរណ៍មួយ។ ធ្លាប់មានបុរសម្នាក់ដែលបានក្លាយជាអ្នកដឹកនាំ ហើយក៏ជ្រួលជ្រើមនឹងឋានៈនោះយ៉ាងខ្លាំង គាត់តែងតែចូលចិត្តអួតខ្លួននៅចំពោះមុខអ្នកដទៃ ដើម្បីឱ្យគេកោតសរសើរ។ គាត់បានជួបអ្នកគ្មានជំនឿម្នាក់ដែលគាត់ស្គាល់ ដែលចង់ខ្ចីប្រាក់។ អ្នកគ្មានជំនឿនោះបានអង្វរករយ៉ាងគួរឱ្យអាណិត រហូតដល់អ្នកដឹកនាំនោះ ដោយសេចក្ដីរំជួលចិត្តមួយរំពេច និងភាពរំភើបក្នុងពេលនោះ ក៏បានយល់ព្រម បន្ទាប់មក គាត់ក៏បានគិតដោយស្ងប់ចិត្ត និងគ្មានការរំខានចិត្តថា៖ «ខ្ញុំគឺជាអ្នកដឹកនាំពួកជំនុំ ខ្ញុំគួរតែមានសិទ្ធិសម្រេចចុងក្រោយលើប្រាក់របស់ពួកជំនុំ។ នៅពេលនិយាយដល់រឿងរ៉ាវដែលជារបស់ដំណាក់របស់ព្រះ ជារបស់ពួកជំនុំ និងតង្វាយ ខ្ញុំមានតំណែងនេះ ដូច្នេះអ្វីដែលខ្ញុំនិយាយ គឺត្រូវតែធ្វើតាម។ ហិរញ្ញវត្ថុគឺជារបស់ដែលខ្ញុំត្រូវគ្រប់គ្រង ហើយបញ្ហាការចាត់ចែងបុគ្គលិកក៏ជារបស់ដែលខ្ញុំត្រូវគ្រប់គ្រងដែរ ខ្ញុំមានសិទ្ធិសម្រេចចុងក្រោយលើរឿងទាំងអស់នេះ!» ដូច្នេះ គាត់ក៏បានឱ្យអ្នកគ្មានជំនឿខ្ចីប្រាក់នៃដំណាក់របស់ព្រះជាម្ចាស់។ នៅពេលដែលគាត់បានធ្វើដូច្នេះហើយ គាត់មានអារម្មណ៍ថាមិនសូវស្រួលចិត្តបន្តិច ហើយក៏បានពិចារណាថា តើគាត់គួរតែប្រាប់ខាងលើអំពីរឿងនេះដែរឬទេ។ ប្រសិនបើគាត់ប្រាប់ ខាងលើប្រហែលជាមិនយល់ព្រមចំពោះរឿងនេះទេ ដូច្នេះ គាត់ក៏ចាប់ផ្ដើមប្រឌិតពាក្យកុហក និងរកលេសដើម្បីបោកបញ្ឆោតខាងលើ។ ខាងលើបានប្រកបគ្នាអំពីគោលការណ៍សេចក្ដីពិតជាមួយគាត់ ប៉ុន្តែគាត់មិនបានយកចិត្តទុកដាក់ចំពោះគោលការណ៍ទាំងនោះឡើយ។ នោះហើយជារបៀបដែលគាត់បានប្រព្រឹត្តអំពើអាក្រក់ ក្នុងការប្រើប្រាស់តង្វាយដោយមិនត្រឹមត្រូវជាលក្ខណៈឯកជន។ ហេតុអ្វីបានជាបុគ្គលបែបនេះហ៊ានមានគម្រោងមិនត្រឹមត្រូវលើតង្វាយ? អ្នកគ្រាន់តែជាអ្នកដឹកនាំពួកជំនុំម្នាក់ប៉ុណ្ណោះ តើអ្នកមានសិទ្ធិគ្រប់គ្រងតង្វាយដែរឬទេ? តើអ្នកមានសិទ្ធិសម្រេចចុងក្រោយលើបញ្ហាតង្វាយ និងហិរញ្ញវត្ថុដែរឬទេ? តើអ្នកគួរចាត់ចែងតង្វាយរបស់ព្រះជាម្ចាស់ដោយរបៀបណា ប្រសិនបើអ្នកជាមនុស្សដែលមានភាពជាមនុស្សធម្មតា និងវិចារណញ្ញាណ ជាមនុស្សដែលដេញតាមសេចក្ដីពិតនោះ? តើបញ្ហាដែលទាក់ទងនឹងតង្វាយ មិនគួរត្រូវបានដាក់ជូនខាងលើ ដើម្បីមើលថាដំណាក់របស់ព្រះជាម្ចាស់សម្រេចចិត្តយ៉ាងណាទេឬអី? តើខាងលើមិនមានសិទ្ធិដឹងអំពីបញ្ហាដ៏ធំបែបនេះទេឬអី? មែនហើយ។ អ្នកគួរតែច្បាស់អំពីរឿងនេះនៅក្នុងចិត្ត វាគឺជាវិចារណញ្ញាណដែលអ្នកគួរតែមាន។ នៅពេលនិយាយដល់បញ្ហាហិរញ្ញវត្ថុ មិនថាធំឬតូចក្ដី ខាងលើមានសិទ្ធិដឹង។ ប្រសិនបើខាងលើមិនសួរ នោះជារឿងមួយផ្សេងទៀត ប៉ុន្តែនៅពេលដែលខាងលើសួរ អ្នកត្រូវតែឆ្លើយតាមការពិត ហើយអ្នកគួរតែចុះចូលនឹងអ្វីក៏ដោយដែលខាងលើសម្រេចចិត្ត។ តើនេះមិនមែនជាវិចារណញ្ញាណដែលអ្នកគួរតែមានទេឬអី? (មែនហើយ)។ ប៉ុន្តែ តើពួកទទឹងនឹងព្រះគ្រីស្ទអាចធ្វើបែបនេះបានដែរឬទេ? (ទេ)។ នោះហើយជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សធម្មតា។ ប្រសិនបើពួកគេគិតថា មានភាពប្រាកដមួយរយភាគរយដែលខាងលើនឹងមិនយល់ព្រមចំពោះរឿងនោះ ហើយថាវានឹងធ្វើឱ្យពួកគេខូចមុខមាត់ ពួកគេនឹងគិតរកគ្រប់មធ្យោបាយដើម្បីលាក់បាំងរឿងនេះ។ ពួកគេថែមទាំងគំរាមកំហែងមនុស្សដែលនៅក្រោមបង្គាប់ពួកគេ ហើយនិយាយថា៖ «ប្រសិនបើនរណាម្នាក់ទម្លាយរឿងនេះ អ្នកនោះកំពុងតែប្រឆាំងនឹងខ្ញុំហើយ។ អ្នកនោះនឹងដឹងដៃខ្ញុំមិនខាន។ ទោះមានរឿងអ្វីកើតឡើងក៏ដោយ ខ្ញុំនឹងចាត់ការអ្នកនោះ!» ហើយដោយសារពាក្យសម្ដីដ៏គួរឱ្យខ្លាចទាំងនោះរបស់ពួកគេ គ្មាននរណាម្នាក់ហ៊ានរាយការណ៍រឿងនេះទៅខាងលើឡើយ។ ហេតុអ្វីបានជាពួកគេធ្វើបែបនោះ? ពួកគេជឿថា៖ «រឿងនេះស្ថិតនៅក្នុងដែនសិទ្ធិអំណាចរបស់ខ្ញុំ។ ខ្ញុំមានសិទ្ធិចាត់ចែង និងបែងចែកមនុស្ស ប្រាក់ និងសម្ភារៈដែលស្ថិតនៅក្នុងដែនសមត្ថកិច្ចរបស់ខ្ញុំ!» តើគោលការណ៍របស់ពួកគេសម្រាប់ការចាត់ចែង និងការបែងចែកគឺជាអ្វី? ពួកគេរៀបចំតាមតែអំពើចិត្ត ពួកគេប្រើប្រាស់ និងចែកប្រាក់ ព្រមទាំងសម្ភារៈដោយបំពាន ដោយមិនប្រកាន់ខ្ជាប់នូវគោលការណ៍ណាមួយឡើយ ពួកគេបង្ហិន និងខ្ជះខ្ជាយរបស់ទាំងនេះដោយគ្មានការពិចារណា ហើយគ្មាននរណាម្នាក់ផ្សេងទៀតមានសិទ្ធិមកជ្រៀតជ្រែកឡើយ គឺពួកគេត្រូវតែមានសិទ្ធិសម្រេចចុងក្រោយលើរឿងទាំងអស់នេះ។ តើពួកគេមិនគិតបែបនេះទេឬអី? ប្រាកដណាស់ ពួកគេនឹងមិននិយាយរឿងនេះចេញមកក្រៅយ៉ាងច្បាស់ៗបែបនេះទេ ប៉ុន្តែនៅក្នុងចិត្តរបស់ពួកគេ នេះពិតជាអ្វីដែលពួកគេកំពុងគិតមែន៖ «តើការមានតំណែងមានប្រយោជន៍អ្វីទៅ? តើវាមិនមែនសុទ្ធតែជារឿងប្រាក់ រឿងហូបចុក និងសម្លៀកបំពាក់ទេឬអី? ពេលនេះ ខ្ញុំមានតំណែងហើយ ខ្ញុំមានឋានៈនោះហើយ។ តើវាមិនល្ងង់ទេឬអី ប្រសិនបើខ្ញុំមិនកេងប្រវ័ញ្ចអំណាចរបស់ខ្ញុំដើម្បីធ្វើតាមចិត្តនោះ?» តើពួកគេមិនជឿបែបនេះទេឬអី? (មែនហើយ)។ គឺដោយសារតែពួកគេមាននិស្ស័យបែបនេះ ហើយជឿបែបនេះ ទើបពួកគេហ៊ានលាក់បាំងរឿងបែបនេះដោយគ្មានការញញើតសូម្បីតែបន្តិច ដោយមិនខ្វល់ពីផលវិបាកអ្វីទាំងអស់ តាមរយៈគ្រប់មធ្យោបាយ និងវិធីសាស្ត្រដែលពួកគេអាចគិតឃើញ។ តើវាមិនអញ្ចឹងទេឬអី? (មែនហើយ)។ ពួកគេមិនវាយតម្លៃថា តើរឿងនោះត្រូវឬខុស ឬតើអ្វីជារឿងត្រឹមត្រូវដែលត្រូវធ្វើ ឬតើគោលការណ៍គឺជាអ្វីនោះទេ។ ពួកគេមិនពិចារណាពីរឿងទាំងនេះទេ ការពិចារណាតែមួយគត់របស់ពួកគេគឺថា តើនរណានឹងការពារផលប្រយោជន៍របស់ពួកគេ។ បុគ្គលទទឹងនឹងព្រះគ្រីស្ទ គឺជាមនុស្សពិសពុល អាត្មានិយម និងថោកទាប! តើពួកគេថោកទាបកម្រិតណា? វាអាចសង្ខេបមកត្រឹមពាក្យមួយម៉ាត់គឺ៖ ពួកគេឥតអៀនខ្មាស! មនុស្សទាំងនោះមិនមែនជាកម្មសិទ្ធិរបស់អ្នកទេ របស់របរទាំងនោះក៏មិនមែនជាកម្មសិទ្ធិរបស់អ្នកដែរ ហើយប្រាក់នោះរឹតតែមិនមែនជាកម្មសិទ្ធិរបស់អ្នកទៅទៀត ប៉ុន្តែអ្នកបែរជាចង់យកវាធ្វើជារបស់ខ្លួនឯង ដើម្បីចាត់ចែងតាមតែអំពើចិត្តរបស់អ្នកទៅវិញ។ អ្នកដទៃគ្មានសូម្បីតែសិទ្ធិដឹងអំពីរឿងនេះផង ទោះបីជាអ្នកបង្ហិន និងខ្ជះខ្ជាយរបស់ទាំងនោះក៏ដោយ ក៏អ្នកដទៃគ្មានសិទ្ធិសាកសួរដែរ។ តើអ្នកបានធ្លាក់ខ្លួនដល់កម្រិតណាហើយ? អ្នកបានធ្លាក់ចូលទៅក្នុងភាពឥតអៀនខ្មាសហើយ! តើវាមិនឥតអៀនខ្មាសទេឬអី? (មែនហើយ)។ នោះហើយជាបុគ្គលទទឹងនឹងព្រះគ្រីស្ទ។ តើមនុស្សធម្មតាមានព្រំដែនបែបណាដែលពួកគេមិនហ៊ានបំពាន នៅពេលនិយាយដល់រឿងប្រាក់នោះ? ពួកគេគិតថា ទាំងនោះគឺជាតង្វាយរបស់ព្រះជាម្ចាស់ ហើយតង្វាយត្រូវបានថ្វាយដល់ព្រះជាម្ចាស់ដោយរាស្ដ្ររើសតាំងរបស់ទ្រង់ ដូច្នេះ របស់ទាំងនោះគឺជារបស់ព្រះជាម្ចាស់ ជារបស់ដែលគេអាចនិយាយបានថាជា «ទ្រព្យសម្បត្តិផ្ទាល់ខ្លួន» របស់ទ្រង់។ អ្វីដែលជារបស់ព្រះជាម្ចាស់ មិនមែនជារបស់រួមទេ ហើយក៏មិនមែនជារបស់បុគ្គលណាម្នាក់ដែរ។ តើនរណាជាម្ចាស់នៃដំណាក់របស់ព្រះជាម្ចាស់? (ព្រះជាម្ចាស់)។ មែនហើយ គឺព្រះជាម្ចាស់។ ចុះតើដំណាក់របស់ព្រះជាម្ចាស់រួមមានអ្វីខ្លះ? គឺរួមមានរាស្ដ្ររើសតាំងរបស់ទ្រង់នៅក្នុងពួកជំនុំនីមួយៗ ក៏ដូចជាសម្ភារៈ និងទ្រព្យសម្បត្តិទាំងអស់នៃពួកជំនុំនីមួយៗ។ របស់ទាំងអស់នេះគឺជារបស់ព្រះជាម្ចាស់។ របស់ទាំងនេះដាច់ខាតមិនមែនជារបស់បុគ្គលណាម្នាក់ឡើយ ហើយគ្មាននរណាម្នាក់មានសិទ្ធិយកវាមកធ្វើជារបស់ខ្លួនទេ។ តើពួកទទឹងនឹងព្រះគ្រីស្ទនឹងគិតបែបនោះដែរឬទេ? (ទេ)។ ពួកគេជឿថា តង្វាយគឺជារបស់នរណាក៏ដោយដែលគ្រប់គ្រងវា ជារបស់នរណាក៏ដោយដែលមានឱកាសដកយកពីវា ហើយថាប្រសិនបើបុគ្គលណាម្នាក់ជាអ្នកដឹកនាំ ពួកគេមានសិទ្ធិសោយសុខនឹងតង្វាយទាំងនោះ។ នោះហើយជាមូលហេតុដែលពួកគេតែងតែដេញតាមឋានៈដោយអស់ពីកម្លាំងកាយចិត្តរបស់ពួកគេ។ នៅពេលដែលពួកគេទទួលបានវាហើយ ក្ដីសង្ឃឹមទាំងអស់របស់ពួកគេក៏បានសម្រេចនៅទីបំផុត។ ហេតុអ្វីបានជាពួកគេដេញតាមឋានៈ? ប្រសិនបើអ្នកឱ្យពួកគេដឹកនាំរាស្ដ្ររើសតាំងរបស់ព្រះជាម្ចាស់ដោយម៉ត់ចត់ ដោយធ្វើអ្វីៗមានគោលការណ៍ ប៉ុន្តែមិនអនុញ្ញាតឱ្យពួកគេប៉ះពាល់ទ្រព្យសម្បត្តិរបស់ពួកជំនុំ ឬតង្វាយរបស់ព្រះជាម្ចាស់ទេ តើពួកគេនឹងនៅតែសកម្មក្នុងការប្រជែងយកតំណែងខ្ពស់បែបនេះដែរឬទេ? ដាច់ខាតគឺទេហើយ។ ពួកគេនឹងរង់ចាំដោយអសកម្ម ហើយបណ្ដោយឱ្យអ្វីៗប្រព្រឹត្តទៅតាមដំណើររបស់វា។ ពួកគេនឹងគិតថា៖ «ប្រសិនបើខ្ញុំត្រូវបានគេបោះឆ្នោតជ្រើសរើស ខ្ញុំនឹងធ្វើកិច្ចការនោះ ហើយបំពេញភារកិច្ចរបស់ខ្ញុំឱ្យបានល្អ។ ប្រសិនបើខ្ញុំមិនត្រូវបានគេជ្រើសរើសទេ ខ្ញុំនឹងមិនទៅអែបអបនរណាម្នាក់ឡើយ។ ខ្ញុំនឹងមិននិយាយ ឬធ្វើអ្វីអំពីរឿងនេះទេ»។ គឺដោយសារតែពួកទទឹងនឹងព្រះគ្រីស្ទគិតថា ក្នុងនាមជាអ្នកដឹកនាំម្នាក់ គេមានសិទ្ធិបង្គាប់បញ្ជា និងសោយសុខនឹងទ្រព្យសម្បត្តិទាំងអស់របស់ពួកជំនុំ ទើបពួកគេប្រឹងប្រែងគិតរកគ្រប់មធ្យោបាយក្នុងការប៉ុនប៉ងឈោងចាប់តំណែងខ្ពស់ រហូតដល់ថ្នាក់ឥតអៀនខ្មាស ដើម្បីទទួលបានឋានៈ និងសោយសុខនឹងអ្វីៗគ្រប់យ៉ាងដែលឋានៈនោះនាំមកឱ្យ។ តើការឥតអៀនខ្មាសមានន័យដូចម្ដេច? វាមានន័យថា ធ្វើរឿងដែលអាម៉ាស់មុខ នោះហើយជាអត្ថន័យនៃការឥតអៀនខ្មាស។ ប្រសិនបើមាននរណាម្នាក់និយាយទៅកាន់ពួកគេថា៖ «អ្វីដែលអ្នកកំពុងធ្វើ គឺពិតជាគួរឱ្យអាម៉ាស់ណាស់!» ពួកគេនឹងមិនខ្វល់ឡើយ តែបែរជាគិតថា៖ «តើមានអ្វីគួរឱ្យអាម៉ាស់ទៅ? តើនរណាដែលមិនចូលចិត្តឋានៈនោះ? តើអ្នកដឹងទេថា ការមានឋានៈមានអារម្មណ៍បែបណា? ការបានគ្រប់គ្រងប្រាក់មានអារម្មណ៍បែបណា? តើអ្នកស្គាល់ក្ដីអំណរនោះទេ? តើអ្នកស្គាល់អារម្មណ៍នៃឯកសិទ្ធិនោះទេ? តើអ្នកធ្លាប់ភ្លក់វាហើយឬនៅ?» នោះហើយជារបៀបដែលពួកទទឹងនឹងព្រះគ្រីស្ទមើលឃើញឋានៈ នៅក្នុងជម្រៅចិត្តរបស់ពួកគេ។ នៅពេលដែលពួកទទឹងនឹងព្រះគ្រីស្ទទទួលបានឋានៈ ពួកគេនឹងចង់គ្រប់គ្រងអ្វីៗគ្រប់យ៉ាង។ ពួកគេនឹងយកតង្វាយរបស់ព្រះជាម្ចាស់មកដាក់ក្រោមការគ្រប់គ្រងរបស់ពួកគេផងដែរ។ ពួកគេចង់មានសិទ្ធិសម្រេចចុងក្រោយលើផ្នែកណាក៏ដោយនៃកិច្ចការរបស់ពួកជំនុំដែលត្រូវចំណាយប្រាក់ ដោយមិនដែលពិគ្រោះយោបល់ជាមួយខាងលើឡើយ។ ពួកគេក្លាយជាម្ចាស់លើប្រាក់នៃដំណាក់របស់ព្រះជាម្ចាស់ ហើយដំណាក់របស់ព្រះជាម្ចាស់ក៏ក្លាយជារបស់ពួកគេ។ ពួកគេមានសិទ្ធិសម្រេចចុងក្រោយលើប្រាក់នោះ មានសិទ្ធិបញ្ជាថាតើត្រូវធ្វើអ្វីជាមួយវា មានសិទ្ធិឱ្យវាទៅបុគ្គលនេះ ឬបុគ្គលនោះតាមតែចិត្តរបស់ពួកគេ និងមានសិទ្ធិបង្គាប់បញ្ជាថាតើប្រាក់គ្រប់ចំណែកទាំងអស់ត្រូវចំណាយដោយរបៀបណា។ ចំពោះតង្វាយរបស់ព្រះជាម្ចាស់ ពួកគេមិនដែលធ្វើសកម្មភាពដោយប្រុងប្រយ័ត្ន និងម៉ត់ចត់ ស្របតាមគោលការណ៍ឡើយ ផ្ទុយទៅវិញ ពួកគេចាយវាយខ្ជះខ្ជាយ ហើយអ្វីដែលពួកគេនិយាយ គឺត្រូវតែអនុវត្តតាម។ បុគ្គលបែបនោះ គឺជាពួកទទឹងនឹងព្រះគ្រីស្ទពិតប្រាកដ។

ធ្លាប់មាននរណាម្នាក់ដែលបានប្រើប្រាស់តង្វាយរបស់ព្រះជាម្ចាស់ដោយមិនត្រឹមត្រូវជាសម្ងាត់ ដែលនេះគឺជាបញ្ហាដ៏ធ្ងន់ធ្ងរមួយ។ វាមិនមែនជាអំពើរំលងធម្មតាទេ វាគឺជាបញ្ហាដែលទាក់ទងនឹងសារជាតិធម្មជាតិរបស់ពួកគេ។ នៅពេលដែលពួកគេទាក់ទងជាមួយអ្នកគ្មានជំនឿ ក្នុងពេលចាត់ចែងកិច្ចការមួយចំនួន ពួកគេតែងតែបង្អួតខ្លួន ដើម្បីឱ្យគេគិតថាពួកគេមានប្រាក់ និងអំណាច។ ជាលទ្ធផល មនុស្សម្នាក៏សុំខ្ចីប្រាក់ពីពួកគេ។ បុគ្គលនេះមិនត្រឹមតែមិនបដិសេធពួកគេប៉ុណ្ណោះទេ ថែមទាំងបានសន្យាថានឹងឱ្យពួកគេខ្ចីប្រាក់ទៀតផង ហើយបន្ទាប់មកក៏បានធ្វើដូច្នេះមែន ដោយប្រើល្បិចបោកបញ្ឆោតចំពោះដំណាក់របស់ព្រះជាម្ចាស់។ បុគ្គលនេះមានបញ្ហាធ្ងន់ធ្ងរណាស់។ ចំពោះបញ្ហាដ៏ធំបែបនេះ អ្នកគួរតែធ្វើសេចក្ដីរាយការណ៍ទៅខាងលើ ហើយពន្យល់ពីការពិតនៃរឿងនេះ អ្នកមិនអាចយកតង្វាយរបស់ព្រះជាម្ចាស់ទៅធ្វើជាការយកមុខយកមាត់ជាមួយមនុស្ស ដើម្បីតែមុខមាត់ និងកិត្តិយសផ្ទាល់ខ្លួនរបស់អ្នកបានឡើយ។ នោះហើយជារបៀបដែលមនុស្សដែលមានវិចារណញាណ និងមានចិត្តកោតខ្លាចព្រះជាម្ចាស់ នឹងចាត់ចែងបញ្ហាបែបនេះ នៅពេលដែលពួកគេជួបប្រទះ។ ប៉ុន្តែ តើពួកទទឹងនឹងព្រះគ្រីស្ទធ្វើបែបនោះដែរឬទេ? ហេតុអ្វីបានជាពួកគេត្រូវបានគេហៅថា ពួកទទឹងនឹងព្រះគ្រីស្ទ? ពីព្រោះពួកគេគ្មានចិត្តកោតខ្លាចព្រះជាម្ចាស់សូម្បីតែបន្តិច ពួកគេធ្វើតាមតែអំពើចិត្តរបស់ពួកគេ ដោយរុញច្រានព្រះជាម្ចាស់ សេចក្ដីពិត និងព្រះបន្ទូលរបស់ព្រះជាម្ចាស់ចោលទៅម្ខាង។ ពួកគេគ្មានការចុះចូលពិតប្រាកដចំពោះព្រះជាម្ចាស់ទាល់តែសោះ ប៉ុន្តែបែរជាផ្ដល់អាទិភាពដល់ផលប្រយោជន៍ផ្ទាល់ខ្លួន កេរ្តិ៍ឈ្មោះ លាភសក្ការៈ និងឋានៈរបស់ពួកគេទៅវិញ។ ពួកគេប្រើមធ្យោបាយបោកបញ្ឆោត ដើម្បីបំភាន់ពួកអ្នកដឹកនាំ និងពួកអ្នកធ្វើការរបស់ពួកជំនុំ ហើយតាមរយៈនោះ ក៏ឱ្យអ្នកគ្មានជំនឿខ្ចីប្រាក់។ តើវាជាប្រាក់របស់ពួកគេឬ? ដោយគ្រាន់តែនិយាយពីរបីម៉ាត់ ពួកគេក៏ឱ្យគេខ្ចីប្រាក់នោះបាត់ទៅ តើនេះមិនមែនជាការធ្វើឱ្យតង្វាយរបស់ព្រះជាម្ចាស់ក្លាយជាអំណោយទេឬអី? នេះគឺជារឿងដែលពួកទទឹងនឹងព្រះគ្រីស្ទធ្វើ ហើយអ្នកខ្លះពិតជាបានធ្វើរឿងបែបនេះមែន។ ដើម្បីឱ្យពួកគេអាចធ្វើរឿងបែបនេះបាន និស្ស័យរបស់ពួកគេច្បាស់ជាគឃ្លើន ក្រអឺតក្រទមយ៉ាងខ្លាំង និងពេញដោយឧបាយកលផងដែរ។ វាក៏ច្បាស់ណាស់ដែរថា ពួកគេល្ងង់ខ្លៅ ល្ងង់ដល់កម្រិតកំពូល ហើយពួកគេច្បាស់ជានឹងធ្លាក់ក្នុងអន្ទាក់ខ្លួនឯងមិនខាន។ ប្រាប់ខ្ញុំមក តើមនុស្សបែបនេះគួរត្រូវបានចាត់ការដោយរបៀបណា? (ពួកគេគួរតែត្រូវបានបណ្ដេញចេញ។) ត្រឹមហ្នឹងឬ? ការបណ្ដេញចេញឬ? តើនរណានឹងសងការខាតបង់ទាំងនេះ? ពួកគេត្រូវតែសងសំណងសិន ទើបបណ្ដេញចេញ។ តើពួកទទឹងនឹងព្រះគ្រីស្ទមិនគឃ្លើនទេឬអី ដែលអាចធ្វើរឿងបែបនេះបាននោះ? តើពួកគេខុសពីមហាទេវតាយ៉ាងដូចម្ដេចទៅ? មហាទេវតានឹងនិយាយយ៉ាងគឃ្លើនថា៖ «គឺខ្ញុំនេះហើយដែលបានបង្កើតផ្ទៃមេឃ និងផែនដី ព្រមទាំងរបស់សព្វសារពើ មនុស្សជាតិគឺជារបស់ខ្ញុំសម្រាប់ខ្ញុំត្រួតត្រា!» វាជាន់ឈ្លី និងធ្វើឱ្យមនុស្សជាតិពុករលួយតាមតែអំពើចិត្ត។ នៅពេលដែលបុគ្គលទទឹងនឹងព្រះគ្រីស្ទបានក្ដោបក្ដាប់អំណាច គេនិយាយថា៖ «អ្នករាល់គ្នាត្រូវតែជឿលើខ្ញុំ និងដើរតាមខ្ញុំ។ ខ្ញុំជាអ្នកគ្រប់គ្រងនៅទីនេះ ហើយខ្ញុំជាអ្នកមានសិទ្ធិសម្រេចចុងក្រោយ។ ត្រូវមករកខ្ញុំក្នុងគ្រប់រឿងរ៉ាវទាំងអស់ ហើយយកប្រាក់របស់ពួកជំនុំមកឱ្យខ្ញុំ!» មនុស្សមួយចំនួននិយាយថា៖ «ហេតុអ្វីបានជាពួកយើងត្រូវប្រគល់ប្រាក់របស់ពួកជំនុំទៅឱ្យអ្នក?» ហើយបុគ្គលទទឹងនឹងព្រះគ្រីស្ទនិយាយថា៖ «ខ្ញុំគឺជាអ្នកដឹកនាំ។ វាគឺជាសិទ្ធិរបស់ខ្ញុំក្នុងការគ្រប់គ្រងរឿងនេះ។ ខ្ញុំត្រូវតែគ្រប់គ្រងអ្វីៗគ្រប់យ៉ាង រួមទាំងតង្វាយផងដែរ!» ហើយបន្ទាប់មក ពួកគេក៏ក្ដោបក្ដាប់អ្វីៗគ្រប់យ៉ាង។ ពួកទទឹងនឹងព្រះគ្រីស្ទមិនខ្វល់ថា តើបងប្អូនប្រុសស្រីមានបញ្ហា ឬការលំបាកអ្វីខ្លះនៅក្នុងច្រកចូលទៅក្នុងជីវិតរបស់ពួកគេ ឬថាតើពួកគេខ្វះខាតសៀវភៅសេចក្ដីអធិប្បាយ និងសៀវភៅព្រះបន្ទូលរបស់ព្រះជាម្ចាស់អ្វីខ្លះនោះទេ។ អ្វីដែលពួកគេខ្វល់ គឺថាតើនរណាជាអ្នករក្សាទុកប្រាក់របស់ពួកជំនុំ តើមានប្រាក់ចំនួនប៉ុន្មាន ហើយតើវាត្រូវបានប្រើប្រាស់ដោយរបៀបណា។ ប្រសិនបើខាងលើសាកសួរអំពីស្ថានភាពហិរញ្ញវត្ថុរបស់ពួកជំនុំនោះ ពួកគេមិនត្រឹមតែមិនប្រគល់ប្រាក់របស់ពួកជំនុំជូនខាងលើប៉ុណ្ណោះទេ ពួកគេថែមទាំងមិនបណ្ដោយឱ្យខាងលើដឹងពីការពិតទៀតផង។ ហេតុអ្វីបានជាពួកគេមិនធ្វើបែបនោះ? ពីព្រោះពួកគេចង់កិបកេង និងយកប្រាក់របស់ពួកជំនុំធ្វើជារបស់ខ្លួនឯង។ ពួកទទឹងនឹងព្រះគ្រីស្ទមានចំណាប់អារម្មណ៍ខ្លាំងបំផុតលើសម្ភារៈ ប្រាក់ និងឋានៈ។ ពួកគេពិតជាមិនដូចអ្វីដែលពួកគេនិយាយនៅលើសំបកក្រៅឡើយ ដែលថា៖ «ខ្ញុំជឿលើព្រះ។ ខ្ញុំមិនដេញតាមលោកីយ៍ទេ ហើយខ្ញុំក៏មិនលោភលន់ចង់បានប្រាក់ដែរ»។ ពួកគេដាច់ខាតមិនដូចអ្វីដែលពួកគេនិយាយឡើយ។ ហេតុអ្វីបានជាពួកគេដេញតាម និងរក្សាឋានៈដោយអស់ពីកម្លាំងកាយចិត្តរបស់ពួកគេ? ពីព្រោះពួកគេចង់កាន់កាប់ ឬត្រួតត្រា និងរឹបអូសយកអ្វីៗគ្រប់យ៉ាងដែលស្ថិតក្រោមសិទ្ធិអំណាចរបស់ ជាពិសេសគឺប្រាក់ និងសម្ភារៈ។ ពួកគេសោយសុខនឹងប្រាក់ និងសម្ភារៈទាំងនេះ ហាក់ដូចជាវាជាផលប្រយោជន៍នៃឋានៈរបស់ពួកគេអ៊ីចឹង។ ពួកគេគឺជាកូនចៅពិតប្រាកដរបស់មហាទេវតា ដែលមានសារជាតិធម្មជាតិរបស់សាតាំងទាំងឈ្មោះ និងធាតុពិត។ អស់អ្នកណាដែលដេញតាមឋានៈ និងឱ្យតម្លៃលើប្រាក់ ច្បាស់ជាមានបញ្ហាជាមួយនឹងសារជាតិនិស្ស័យរបស់ពួកគេមិនខាន។ វាមិនសាមញ្ញត្រឹមតែថាពួកគេមាននិស្ស័យបែបបុគ្គលទទឹងនឹងព្រះគ្រីស្ទនោះទេ៖ ពួកគេមានមហិច្ឆតាធំណាស់។ ពួកគេចង់ត្រួតត្រាប្រាក់នៃដំណាក់របស់ព្រះជាម្ចាស់។ ប្រសិនបើពួកគេត្រូវបានចាត់តាំងឱ្យទទួលខុសត្រូវលើកិច្ចការណាមួយ នោះជាបឋម ពួកគេនឹងមិនបណ្ដោយឱ្យអ្នកដទៃមកជ្រៀតជ្រែកឡើយ ហើយពួកគេក៏មិនទទួលយកការសាកសួរ ឬការមើលការខុសត្រូវពីខាងលើដែរ លើសពីនេះទៅទៀត នៅពេលដែលពួកគេជាអ្នកមើលការខុសត្រូវលើកិច្ចការណាមួយ ពួកគេនឹងរកវិធីដើម្បីអួតបង្ហាញខ្លួន ការពារខ្លួនឯង និងលើកតម្កើងខ្លួនឯង។ ពួកគេតែងតែចង់ឈ្នះគេ និងនៅលើគេ ចង់ក្លាយជាមនុស្សដែលត្រួតត្រា និងគ្រប់គ្រងអ្នកដទៃ។ ពួកគេក៏ចង់ក្ដោបក្ដាប់ឋានៈ និងប្រជែងយកឋានៈកាន់តែខ្ពស់ ហើយថែមទាំងចង់គ្រប់គ្រងគ្រប់ផ្នែកទាំងអស់នៃដំណាក់របស់ព្រះជាម្ចាស់ ជាពិសេសគឺប្រាក់របស់ដំណាក់របស់ព្រះជាម្ចាស់តែម្ដង។ ពួកទទឹងនឹងព្រះគ្រីស្ទមានសេចក្ដីស្រឡាញ់យ៉ាងពិសេសចំពោះប្រាក់។ នៅពេលដែលពួកគេឃើញវា ភ្នែករបស់ពួកគេភ្លឺឡើង នៅក្នុងគំនិតរបស់ពួកគេ ពួកគេតែងតែគិតអំពីប្រាក់ និងខិតខំប្រឹងប្រែងដើម្បីទទួលបានវា។ ទាំងនេះសុទ្ធតែជាសញ្ញា និងភស្តុតាងនៃពួកទទឹងនឹងព្រះគ្រីស្ទ។ ប្រសិនបើអ្នកប្រកបគ្នាអំពីសេចក្ដីពិតជាមួយពួកគេ ឬព្យាយាមស្វែងយល់អំពីសភាពរបស់បងប្អូនប្រុសស្រី ដោយសួរសំណួរដូចជា តើមានប៉ុន្មាននាក់ដែលទន់ខ្សោយ និងអវិជ្ជមាន តើពួកគេម្នាក់ៗទទួលបានលទ្ធផលអ្វីខ្លះនៅក្នុងភារកិច្ចរបស់ពួកគេ ហើយតើនរណាខ្លះដែលមិនស័ក្ដិសមនឹងភារកិច្ចរបស់ពួកគេ នោះពួកទទឹងនឹងព្រះគ្រីស្ទនឹងមិនចាប់អារម្មណ៍ឡើយ។ ប៉ុន្តែ នៅពេលនិយាយដល់តង្វាយរបស់ព្រះជាម្ចាស់ ដូចជាចំនួនប្រាក់ តើនរណាជាអ្នករក្សាការពារវា តើវាត្រូវបានរក្សាទុកនៅឯណា លេខកូដសម្ងាត់របស់វា និងរឿងផ្សេងៗទៀត នេះគឺជាអ្វីដែលពួកគេខ្វល់ខ្វាយបំផុត។ ពួកទទឹងនឹងព្រះគ្រីស្ទយល់ដឹងច្បាស់ណាស់អំពីរឿងទាំងនេះ។ ពួកគេដឹងពីរឿងទាំងនេះច្បាស់ដូចបាតដៃរបស់ពួកគេអ៊ីចឹង។ នេះក៏ជាសញ្ញាមួយនៃពួកទទឹងនឹងព្រះគ្រីស្ទផងដែរ។ ពួកទទឹងនឹងព្រះគ្រីស្ទពូកែបំផុតខាងនិយាយពាក្យសម្ដីដែលស្ដាប់ទៅពីរោះ ប៉ុន្តែពួកគេមិនធ្វើកិច្ចការជាក់ស្ដែងឡើយ។ ផ្ទុយទៅវិញ ពួកគេតែងតែជាប់គំនិតចង់សោយសុខនឹងតង្វាយរបស់ព្រះជាម្ចាស់។ ប្រាប់ខ្ញុំមក តើពួកទទឹងនឹងព្រះគ្រីស្ទមិនអសីលធម៌ទេឬអី? ពួកគេគ្មានភាពជាមនុស្សទាល់តែសោះ ពួកគេគឺជាអារក្សតាំងសុទ្ធសាធ។ នៅក្នុងកិច្ចការរបស់ពួកគេ ពួកគេតែងតែហាមឃាត់ការជ្រៀតជ្រែក ការសាកសួរ និងការមើលការខុសត្រូវពីអ្នកដទៃ។ នេះគឺជាឥរិយាបថទីបី នៅក្នុងការស្ដែងចេញទីប្រាំបីនៃពួកទទឹងនឹងព្រះគ្រីស្ទ។

កាលពីពេលមុន ពួកជំនុំនៅប្រទេសមួយបានទិញអគារមួយ ហើយត្រូវការជួសជុលវាឡើងវិញ ហើយចៃដន្យអី អ្នកដឹកនាំពួកជំនុំនៅក្នុងប្រទេសនោះ គឺជាបុគ្គលទទឹងនឹងព្រះគ្រីស្ទម្នាក់ ដែលមិនទាន់បានបង្ហាញធាតុពិតរបស់នាងនៅឡើយ។ បុគ្គលទទឹងនឹងព្រះគ្រីស្ទនោះបានប្រើប្រាស់មនុស្សម្នាក់ដែលគ្មាននរណាស្គាល់ច្បាស់ សម្រាប់ការជួសជុលនោះ ហើយគ្មាននរណាម្នាក់ដឹងថា គាត់មានទំនាក់ទំនងបែបណាជាមួយនាងឡើយ។ ជាលទ្ធផល មនុស្សអាក្រក់នោះបានកេងចំណេញពីស្ថានការណ៍នេះ ហើយប្រាក់យ៉ាងច្រើនដែលមិនគួរចំណាយ ត្រូវបានខ្ជះខ្ជាយក្នុងអំឡុងពេលជួសជុលនោះ។ មានគ្រឿងសង្ហារិមដែលអាចប្រើប្រាស់បានមួយចំនួនដែលមកជាមួយផ្ទះនោះ ត្រូវបានគេជញ្ជូនចេញទាំងអស់ ហើយជំនួសដោយរបស់ថ្មី។ គ្រឿងសង្ហារិមចាស់ៗដែលត្រូវបានជញ្ជូនចេញនោះ បន្ទាប់មកត្រូវបានមនុស្សអាក្រក់នោះលក់យកប្រាក់។ តាមពិត របស់ទាំងនោះមិនទាន់ខូចទេ គឺនៅតែអាចប្រើប្រាស់បាន ប៉ុន្តែ មនុស្សអាក្រក់នោះបានចំណាយប្រាក់បន្ថែមមួយចំនួនទៀតដើម្បីទិញរបស់ថ្មី ក្នុងគោលបំណងរកប្រាក់ និងកេងចំណេញពីស្ថានការណ៍នេះ។ តើបុគ្គលទទឹងនឹងព្រះគ្រីស្ទនោះដឹងអំពីរឿងទាំងនេះដែរឬទេ? នាងដឹង។ ចុះហេតុអ្វីបានជានាងបណ្ដោយឱ្យគាត់ធ្វើបែបនោះ? ពីព្រោះពួកគេច្បាស់ជាមានទំនាក់ទំនងមិនប្រក្រតីមិនខាន។ មានមនុស្សមួយចំនួនបានឃើញបញ្ហានេះ ហើយបម្រុងនឹងតាមដាន និងត្រួតពិនិត្យការងារជួសជុលនោះ ដើម្បីមើលថាតើវាដំណើរការទៅយ៉ាងណា។ ភ្លាមៗនៅពេលដែលពួកគេនិយាយថា ពួកគេនឹងទៅមើលការងារជួសជុលនោះ បុគ្គលទទឹងនឹងព្រះគ្រីស្ទនោះក៏មានការព្រួយបារម្ភ និងខ្វាយខ្វល់ ហើយនិយាយថា៖ «ទេ! មិនទាន់ដល់ពេលកំណត់ទេ គ្មាននរណាម្នាក់ត្រូវបានអនុញ្ញាតឱ្យមើលឡើយ!» ប្រតិកម្មរបស់នាងគឺខ្លាំងក្លា និងរសើបខ្លាំងណាស់ តើមានរឿងអ្វីមួយលាក់នៅពីក្រោយរឿងនេះឬ? (មែនហើយ)។ មនុស្សទាំងនោះ ពេលនេះចាប់ផ្ដើមមានការព្រួយបារម្ភបន្តិច ក៏បានពិភាក្សាគ្នាអំពីរឿងនេះថា៖ «ធ្វើបែបនេះមិនកើតទេ។ នាងមិនព្រមឱ្យពួកយើងមើលការងារជួសជុលនោះទេ។ ច្បាស់ជាមានបញ្ហានៅទីនេះមិនខាន ពួកយើងត្រូវតែទៅមើលទីតាំងការងារនោះ»។ ប៉ុន្តែ បុគ្គលទទឹងនឹងព្រះគ្រីស្ទនោះនៅតែមិនព្រមឱ្យគេមើល រហូតដល់ពេលដែលកិច្ចការនោះត្រូវប្រគល់ឱ្យ។ ប្រាប់ខ្ញុំមក តើមនុស្សទាំងនោះមិនច្របូកច្របល់ទេឬអី? ការពិតដែលថាបុគ្គលទទឹងនឹងព្រះគ្រីស្ទមិនព្រមឱ្យគេមើលការងារជួសជុលនោះ បានបញ្ជាក់ថាមានរឿងអ្វីមួយកំពុងកើតឡើងហើយ។ ពួកគេគួរតែប្រញាប់រាយការណ៍រឿងនេះទៅខាងលើ ឬរួមគ្នាដកនាងចេញ ឬបង្ខំចូលទៅមើល និងត្រួតពិនិត្យការងារជួសជុលនោះ។ នោះគឺជាការទទួលខុសត្រូវរបស់ពួកគេ។ ប្រសិនបើពួកគេមិនអាចទទួលខុសត្រូវចំពោះរឿងនេះបានទេ នោះមានន័យថា ពួកគេគឺជាមនុស្សគ្មានបានការ និងជាមនុស្សកំសាកអសមត្ថភាពហើយ។ មនុស្សកំសាកអសមត្ថភាពទាំងនោះមិនបានបន្ដតាមដានរឿងនេះឡើយ។ វាមិនមែនជាបញ្ហាផ្ទះរបស់ពួកគេផ្ទាល់ទេ ដូច្នេះ ពួកគេគ្រាន់តែធ្វើមិនអើពើនឹងរឿងនេះប៉ុណ្ណោះ។ នោះហើយជាភាពអាត្មានិយម និងការខ្វះការទទួលខុសត្រូវរបស់ពួកគេ។ ហើយនៅពេលដែលការងារនោះត្រូវបានប្រគល់ឱ្យ ខ្ញុំបានឃើញតាមរយៈវីដេអូថា មានបញ្ហាមួយ។ តើខ្ញុំបានឃើញបញ្ហាអ្វី? មានតុមួយនៅកណ្ដាលបន្ទប់ប្រជុំ ហើយនៅជុំវិញនោះមានកៅអីស្បែក ដូចកៅអីដែលគេប្រើនៅក្នុងការិយាល័យប្រណីតៗអ៊ីចឹង។ កៅអីដែលខ្ញុំអង្គុយ សុទ្ធតែជាកៅអីធម្មតា ដូច្នេះ តើមនុស្សធម្មតាទាំងនោះគួរតែប្រើប្រាស់របស់ប្រណីតៗបែបនេះដែរឬទេ? (ទេ)។ នោះគឺជាប្រភេទគ្រឿងសង្ហារិមដែលអ្នកទាំងពីរនោះបានបំពាក់ ហើយមនុស្សនៅទីនោះមានអារម្មណ៍ពេញចិត្តយ៉ាងខ្លាំងក្នុងការអង្គុយលើកៅអីទាំងនោះ។ នៅពេលដែលខ្ញុំបានរកឃើញបញ្ហានេះ ខ្ញុំក៏បានហៅមនុស្សពាលនោះមក ហើយចាប់ផ្ដើមស៊ើបអង្កេតរឿងនេះ។ នៅគ្រប់ទីកន្លែង នៅក្នុងបន្ទប់នីមួយៗ ការត្រួតពិនិត្យបានបង្ហាញឱ្យឃើញបញ្ហាជាច្រើន និងការខាតបង់ហិរញ្ញវត្ថុយ៉ាងសន្ធឹកសន្ធាប់។ គ្រឿងសង្ហារិមដើមមួយចំនួនរបស់ផ្ទះនោះនៅអាចប្រើប្រាស់បាន ប៉ុន្តែ មនុស្សអាក្រក់នោះបានជញ្ជូនវាចេញ ហើយលក់វា ដើម្បីរកប្រាក់ពីរបស់ទាំងនោះ លើសពីនេះទៅទៀត គាត់បានចំណេញប្រាក់ នៅពេលដែលគាត់ទិញគ្រឿងសង្ហារិមថ្មីៗដែលមានតម្លៃថ្លៃទាំងនោះ ហើយបន្ថែមពីនេះ គាត់បានបំពាក់ឧបករណ៍មួយចំនួនដែលមិនគួរមាននៅក្នុងពួកជំនុំឡើយ។ មនុស្សអាក្រក់នោះបានធ្វើរឿងនេះដោយមិនបានពិគ្រោះយោបល់ជាមួយនរណាម្នាក់ឡើយ។ នៅពេលដែលគាត់ធ្វើបែបនេះ តើបុគ្គលទទឹងនឹងព្រះគ្រីស្ទនោះដឹងអំពីរឿងនេះដែរឬទេ? នាងប្រហែលជាដឹងហើយ។ នាងបានទៅការដ្ឋាននោះជារៀងរាល់ថ្ងៃ ហើយបន្ទាប់ពីបានឃើញរឿងនេះ នាងមិនបានរាយការណ៍ទេ តែបែរជាបណ្ដោយឱ្យគាត់បង្ហិនខ្ជះខ្ជាយទៅវិញ។ ពិតជាថ្លើមធំមែន! តើនាងជាអ្នកជឿលើព្រះជាម្ចាស់ដែរឬទេ? បន្ទាប់ពីជឿលើព្រះជាម្ចាស់អស់រយៈពេល ២០ ឆ្នាំ នាងគួរឱ្យស្អប់ខ្ពើមដល់ថ្នាក់នេះ ហើយបានធ្វើរឿងបែបនេះ តើនាងជាមនុស្សប្រភេទណាទៅ? នាងមិនមែនជាមនុស្សទេ! សូម្បីតែមនុស្សល្អក្នុងចំណោមអ្នកគ្មានជំនឿ ក៏មិនធ្វើបែបនោះដែរ ពិតជាអសីលធម៌មែន! រាល់ពេលដែលខាងលើសួរនាងអំពីរឿងការងារសាងសង់ នាងធ្វើពុតជាល្ងង់ដើម្បីបោកបញ្ឆតខាងលើ ដោយបិទបាំង និងលាក់កំបាំងរឿងរ៉ាវ ហើយនៅទីបញ្ចប់ បញ្ហាជាច្រើនក៏បានកើតឡើង។ បើដូច្នេះ តើវាហួសហេតុពេកទេ ដែលបណ្ដេញនាងចេញ ហើយឱ្យនាងទៅរកការងារធ្វើដើម្បីរកប្រាក់មកសងការខាតបង់ទាំងនោះ? (ទេ)។ ប្រាប់ខ្ញុំមក ទោះបីជាបុគ្គលទទឹងនឹងព្រះគ្រីស្ទនោះអាចសងប្រាក់នោះវិញក៏ដោយ តើនាងអាចបានសេចក្ដីសុខសាន្តនៅក្នុងជាតិនេះ? តើនាងអាចមានពេលវេលាដ៏សុខស្រួលដែរឬទេ? ខ្ញុំខ្លាចថានាងនឹងត្រូវចំណាយពេលពេញមួយជីវិតរបស់នាងនៅក្នុងការរងទុក្ខទារុណមិនខាន។ ប្រសិនបើនាងដឹងថា ទង្វើរបស់នាងនឹងនាំមកដល់លទ្ធផលបែបនេះ តើហេតុអ្វីបានជានាងធ្វើបែបនោះកាលពីពេលនោះ? ហេតុអ្វីបានជានាងធ្វើបែបនោះតាំងពីដំបូង? វាមិនមែនថានាងទើបតែជឿលើព្រះជាម្ចាស់បានមួយឆ្នាំ ឬពីរឆ្នាំ ហើយមិនដឹងពីច្បាប់ទម្លាប់នៅក្នុងដំណាក់របស់ទ្រង់ ឬមិនដឹងថាការមានចិត្តកោតខ្លាចព្រះជាម្ចាស់គឺជាអ្វី ឬភាពស្មោះត្រង់គឺជាអ្វីនោះទេ បន្ទាប់ពីជឿលើទ្រង់អស់រយៈពេលជាច្រើនឆ្នាំមក នាងមិនបានផ្លាស់ប្ដូរទាល់តែសោះ ហើយទោះបីជានាងអាចបម្រើការបានបន្តិចបន្តួចក៏ដោយ ក៏នាងនៅតែប្រព្រឹត្តអំពើអាក្រក់បែបនេះដែរ! ដោយសារតែភាពគួរឱ្យស្អប់ខ្ពើមដល់ថ្នាក់នេះ នាងគួរតែត្រូវបានជម្រុះចោល និងត្រូវបណ្ដាសា!

ពួកទទឹងនឹងព្រះគ្រីស្ទមានចំណុចរួមមួយនៅក្នុងរបៀបដែលពួកគេធ្វើការ៖ មិនថាពួកគេកំពុងធ្វើកិច្ចការអ្វីក៏ដោយ ពួកគេហាមឃាត់អ្នកដទៃមិនឱ្យជ្រៀតជ្រែក ឬសាកសួរឡើយ។ ពួកគេតែងតែចង់លាក់កំបាំង និងបិទបាំងរឿងរ៉ាវ។ ពួកគេច្បាស់ជាមានរឿងមិនប្រក្រតីអ្វីមួយមិនខាន ពួកគេមិនបណ្ដោយឱ្យមនុស្សម្នារកឃើញបញ្ហានៅក្នុងកិច្ចការរបស់ពួកគេឡើយ។ ប្រសិនបើពួកគេធ្វើរឿងរ៉ាវដោយទៀងត្រង់ និងបើកចំហ តាមរបៀបដែលស្របតាមសេចក្ដីពិត និងគោលការណ៍ ដោយមានមនសិការជ្រះថ្លា តើពួកគេមានអ្វីត្រូវព្រួយបារម្ភទៅ? តើមានអ្វីនៅក្នុងរឿងនោះ ដែលមិនអាចនិយាយចេញមកបានទៅ? ហេតុអ្វីបានជាពួកគេមិនអនុញ្ញាតឱ្យអ្នកដទៃសាកសួរ និងជ្រៀតជ្រែក? តើពួកគេព្រួយបារម្ភពីរឿងអ្វី? តើពួកគេខ្លាចអ្វី? ច្បាស់ណាស់ ពួកគេមានរឿងមិនប្រក្រតីអ្វីមួយហើយ គឺវាច្បាស់ក្រឡែតតែម្ដង! ពួកទទឹងនឹងព្រះគ្រីស្ទធ្វើការដោយគ្មានតម្លាភាពទាល់តែសោះ។ នៅពេលដែលពួកគេបានធ្វើរឿងអាក្រក់អ្វីមួយ ពួកគេគិតរកវិធីដើម្បីលាក់កំបាំង និងបិទបាំងវា ដោយប្រឌិតរូបភាពក្លែងក្លាយ ថែមទាំងបោកបញ្ឆោតដោយចំហទៀតផង។ តើលទ្ធផលនៃរឿងនេះគឺជាអ្វី? ព្រះជាម្ចាស់ពិនិត្យពិច័យអ្វីៗគ្រប់យ៉ាង ហើយទោះបីជាអ្នកដទៃប្រហែលជាមិនដឹងពីរឿងអ្វីមួយមួយរយៈ ហើយប្រហែលជាត្រូវបានគេបំភាន់មួយរយៈក៏ដោយ ក៏ថ្ងៃណាមួយ ព្រះជាម្ចាស់នឹងបើកសម្ដែងវាជាមិនខាន។ នៅក្នុងព្រះនេត្ររបស់ព្រះជាម្ចាស់ អ្វីៗគ្រប់យ៉ាងគឺបើកចំហ អ្វីៗគ្រប់យ៉ាងត្រូវបានបើកសម្ដែង។ វាគ្មានប្រយោជន៍ទេ ដែលអ្នកលាក់បាំងរឿងអ្វីមួយពីព្រះជាម្ចាស់នោះ។ ទ្រង់មានគ្រប់ព្រះចេស្ដា ហើយនៅពេលដែលទ្រង់សម្រេចព្រះទ័យបើកសម្ដែងអ្នក អ្វីៗគ្រប់យ៉ាងនឹងត្រូវបានលាតត្រដាងយ៉ាងច្បាស់ក្រឡែតនៅកណ្ដាលថ្ងៃត្រង់មិនខាន។ មានតែពួកទទឹងនឹងព្រះគ្រីស្ទ ជាមនុស្សល្ងីល្ងើដែលគ្មានការយល់ដឹងខាងវិញ្ញាណ និងដែលមានធម្មជាតិរបស់មហាទេវតាប៉ុណ្ណោះ ដែលជឿថា៖ «ដរាបណាខ្ញុំបិទបាំងរឿងរ៉ាវឱ្យជិតឈឹង ហើយមិនបណ្ដោយឱ្យអ្នកជ្រៀតជ្រែក ឬសាកសួរ និងមិនបណ្ដោយឱ្យអ្នកមើលការខុសត្រូវរឿងរ៉ាវទាំងនេះទេ នោះអ្នកនឹងមិនដឹងអ្វីឡើយ ហើយខ្ញុំនឹងគ្រប់គ្រងពួកជំនុំនេះបានទាំងស្រុង!» ពួកគេជឿថា ប្រសិនបើពួកគេគ្រប់គ្រងដូចជាស្ដេច ពួកគេនឹងអាចគ្រប់គ្រងស្ថានការណ៍បាន។ តើការពិតវាពិតជាអ៊ីចឹងមែនឬ? ពួកគេមិនដឹងថា ព្រះជាម្ចាស់មានគ្រប់ព្រះចេស្ដាឡើយ ភាពឆ្លាតវៃរបស់ពួកគេ គឺគ្រាន់តែជាអ្វីដែលពួកគេអះអាងដោយខ្លួនឯងប៉ុណ្ណោះ។ ព្រះជាម្ចាស់ពិនិត្យពិច័យអ្វីៗគ្រប់យ៉ាង។ ជាឧទាហរណ៍ ឧបមាថាអ្នកបានប្រព្រឹត្តអំពើអាក្រក់នៅថ្ងៃនេះ។ ព្រះជាម្ចាស់ពិនិត្យពិច័យរឿងនេះ ប៉ុន្តែទ្រង់មិនបើកសម្ដែងអ្នកទេ ទ្រង់កំពុងផ្ដល់ឱកាសឱ្យអ្នកប្រែចិត្ត។ អ្នកប្រព្រឹត្តអំពើអាក្រក់ម្ដងទៀតនៅថ្ងៃស្អែក ហើយអ្នកនៅតែមិនរាយការណ៍អំពីរឿងនេះ ឬប្រែចិត្តដដែល ព្រះជាម្ចាស់នៅតែផ្ដល់ឱកាសឱ្យអ្នក និងរង់ចាំឱ្យអ្នកប្រែចិត្ត។ ប៉ុន្តែ ប្រសិនបើអ្នកនៅតែមិនព្រមប្រែចិត្ត ព្រះជាម្ចាស់នឹងមិនចង់ផ្ដល់ឱកាសនោះដល់អ្នកទៀតឡើយ។ ទ្រង់នឹងខ្ពើមរអើមអ្នក និងស្អប់ខ្ពើមអ្នក ហើយនៅក្នុងជម្រៅព្រះហឫទ័យរបស់ទ្រង់ ទ្រង់នឹងមិនចង់សង្គ្រោះអ្នកឡើយ ហើយទ្រង់នឹងបោះបង់អ្នកចោលទាំងស្រុង។ ក្នុងករណីនោះ វានឹងប្រើពេលត្រឹមតែប៉ុន្មាននាទីប៉ុណ្ណោះ មុនពេលទ្រង់បើកសម្ដែងអ្នក ហើយទោះបីជាអ្នកព្យាយាមបិទបាំងរឿងរ៉ាវ ឬរារាំងរឿងនេះយ៉ាងណាក៏ដោយ ក៏វានឹងគ្មានប្រយោជន៍ទាល់តែសោះ។ ទោះបីជាដៃរបស់អ្នកធំប៉ុណ្ណាក៏ដោយ តើអ្នកអាចយកវាទៅបាំងមេឃជិតដែរឬទេ? ទោះបីជាអ្នកមានសមត្ថភាពប៉ុណ្ណាក៏ដោយ តើអ្នកអាចបិទបាំងព្រះនេត្ររបស់ព្រះជាម្ចាស់បានដែរឬទេ? (ទេ)។ ទាំងនោះគឺជាគំនិតល្ងីល្ងើរបស់មនុស្ស។ ចំពោះថាព្រះជាម្ចាស់មានគ្រប់ព្រះចេស្ដាពិតប្រាកដយ៉ាងណានោះ មនុស្សអាចទទួលអារម្មណ៍ពីរឿងនេះបានបន្តិចបន្តួចរួចទៅហើយ នៅក្នុងព្រះបន្ទូលរបស់ទ្រង់។ លើសពីនេះទៅទៀត សមាជិកទាំងអស់នៃមនុស្សជាតិដែលពុករលួយនេះ ដែលបានប្រព្រឹត្តអំពើអាក្រក់យ៉ាងធ្ងន់ធ្ងរ និងបានប្រឆាំងនឹងព្រះជាម្ចាស់ដោយផ្ទាល់ សុទ្ធតែបានជួបប្រទះនឹងការដាក់ទោសផ្សេងៗ ហើយអស់អ្នកដែលឃើញរឿងនេះ សុទ្ធតែជឿជាក់ទាំងស្រុង និងទទួលស្គាល់ថាវាគឺជាការតបស្នង។ សូម្បីតែអ្នកគ្មានជំនឿក៏អាចមើលឃើញថា សេចក្ដីសុចរិតរបស់ព្រះជាម្ចាស់មិនអាចប្រមាថបានឡើយ ដូច្នេះ អស់អ្នកដែលជឿលើទ្រង់ គួរតែអាចមើលឃើញរឿងនេះកាន់តែច្បាស់មិនខាន។ សព្វានុភាព និងព្រះប្រាជ្ញាញាណរបស់ព្រះជាម្ចាស់ គឺមិនអាចវាស់ស្ទង់បានឡើយ។ មនុស្សគ្មានផ្លូវអាចមើលឃើញរឿងទាំងនោះឱ្យបានច្បាស់ឡើយ។ មានបទចម្រៀងមួយបទនោះ តើវាច្រៀងយ៉ាងម៉េចទៅ? («កិច្ចការរបស់ព្រះជាម្ចាស់មិនអាចវាស់ស្ទង់បានឡើយ»)។ នេះគឺជាសារជាតិរបស់ព្រះជាម្ចាស់ ជាការបើកសម្ដែងដ៏ពិតប្រាកដអំពីអត្តសញ្ញាណ និងសារជាតិរបស់ទ្រង់។ មិនចាំបាច់មានការស្មាន ឬការប៉ាន់ស្មានរបស់អ្នកឡើយ។ អ្នកគ្រាន់តែត្រូវជឿលើព្រះបន្ទូលទាំងនោះ នោះអ្នកនឹងមិនធ្វើរឿងល្ងីល្ងើបែបនេះទេ។ មនុស្សគ្រប់គ្នាសុទ្ធតែគិតថាខ្លួនឯងឆ្លាត ពួកគេយកស្លឹកឈើមកបាំងភ្នែកខ្លួនឯង ហើយនិយាយថា៖ «តើព្រះអង្គអាចទតឃើញទូលបង្គំដែរឬទេ?» ព្រះជាម្ចាស់មានព្រះបន្ទូលថា៖ «ខ្ញុំមិនត្រឹមតែអាចទតឃើញអ្នកទាំងស្រុងប៉ុណ្ណោះទេ ខ្ញុំថែមទាំងទតឃើញចិត្តរបស់អ្នកផងដែរ ហើយខ្ញុំក៏ដឹងថាអ្នកបានមកកាន់ពិភពមនុស្សប៉ុន្មានដងហើយផងដែរ» ហើយមនុស្សក៏នៅគាំងនិយាយលែងចេញ។ កុំគិតថាខ្លួនឯងឆ្លាត កុំគិតថា៖ «ព្រះជាម្ចាស់មិនជ្រាបអំពីរឿងនេះទេ ហើយទ្រង់ក៏មិនជ្រាបអំពីរឿងនោះដែរ។ គ្មានបងប្អូនប្រុសស្រីណាម្នាក់បានឃើញឡើយ។ គ្មាននរណាម្នាក់ដឹងទេ។ ខ្ញុំមានល្បិចតូចមួយរបស់ខ្ញុំ។ មើលចុះ ខ្ញុំឆ្លាតប៉ុណ្ណា!» គ្មានមនុស្សណាម្នាក់នៅក្នុងពិភពលោកនេះ ដែលមិនយល់ពីសេចក្ដីពិត ឬមិនជឿថាព្រះជាម្ចាស់មានអធិបតេយ្យភាពលើអ្វីៗគ្រប់យ៉ាង ជាមនុស្សឆ្លាតឡើយ។ ទោះបីជាពួកគេនិយាយ ឬធ្វើអ្វីក៏ដោយ នៅទីបញ្ចប់ វាសុទ្ធតែជាកំហុស សុទ្ធតែជាការបំពានលើសេចក្ដីពិត និងសុទ្ធតែជាការទាស់ទទឹងនឹងព្រះជាម្ចាស់។ មានមនុស្សតែមួយប្រភេទប៉ុណ្ណោះដែលឆ្លាត។ តើជាប្រភេទណាទៅ? គឺជាប្រភេទមនុស្សដែលជឿថា ព្រះជាម្ចាស់ពិនិត្យពិច័យអ្វីៗគ្រប់យ៉ាង ថាទ្រង់អាចទតឃើញអ្វីៗគ្រប់យ៉ាង ហើយថាទ្រង់មានអធិបតេយ្យភាពលើអ្វីៗគ្រប់យ៉ាង។ មនុស្សបែបនោះគឺឆ្លាតវៃខ្លាំងណាស់ ពីព្រោះនៅក្នុងគ្រប់រឿងដែលពួកគេធ្វើ ពួកគេចុះចូលនឹងព្រះជាម្ចាស់ អ្វីៗគ្រប់យ៉ាងដែលពួកគេធ្វើ គឺស្របតាមសេចក្ដីពិត ត្រូវបានព្រះជាម្ចាស់សព្វព្រះទ័យ និងទទួលបានព្រះពររបស់ព្រះជាម្ចាស់។ ថាតើបុគ្គលម្នាក់ឆ្លាតឬអត់ គឺអាស្រ័យលើថាតើពួកគេអាចចុះចូលនឹងព្រះជាម្ចាស់បានដែរឬទេ វាអាស្រ័យលើថាតើអ្វីដែលពួកគេនិយាយ និងធ្វើ គឺស្របតាមសេចក្ដីពិតដែរឬទេ។ ប្រសិនបើអ្នកមានគំនិតនេះថា៖ «នេះគឺជាអ្វីដែលខ្ញុំគិតអំពីបញ្ហានេះ ហើយនោះគឺជាអ្វីដែលខ្ញុំចង់ធ្វើ ពីព្រោះវានឹងផ្ដល់ប្រយោជន៍ដល់ខ្ញុំ ប៉ុន្តែខ្ញុំមិនចង់បើកចិត្តប្រាប់អ្នកដទៃអំពីរឿងនេះទេ ហើយខ្ញុំក៏មិនចង់ឱ្យពួកគេដឹងអំពីរឿងនេះដែរ» តើនោះជារបៀបគិតដ៏ត្រឹមត្រូវដែរឬទេ? (ទេ)។ តើអ្នកគួរធ្វើដូចម្ដេច នៅពេលដែលអ្នកដឹងថា នោះមិនមែនជារបៀបគិតដ៏ត្រឹមត្រូវនោះ? អ្នកគួរតែទះកំផ្លៀងខ្លួនឯងមួយដៃឱ្យខ្លាំង ដើម្បីទុកជាមេរៀនសម្រាប់ខ្លួនឯង។ តើអ្នកគិតថា ប្រសិនបើអ្នកមិននិយាយវាចេញមកទេ ព្រះជាម្ចាស់នឹងមិនជ្រាបទេឬអី? ការពិតគឺថា ក្នុងពេលដែលអ្នកកំពុងមានគំនិតនោះ ព្រះជាម្ចាស់ជ្រាបពីចិត្តរបស់អ្នកបាត់ទៅហើយ។ តើទ្រង់ជ្រាបដោយរបៀបណា? ព្រះជាម្ចាស់បានមើលធ្លុះពីសារជាតិធម្មជាតិរបស់មនុស្ស។ ដូច្នេះ ហេតុអ្វីបានជាទ្រង់មិនលាតត្រដាងអ្នកនៅក្នុងបញ្ហានេះទៅ? ទោះបីជាគ្មានការលាតត្រដាងពីទ្រង់ក៏ដោយ ក៏អ្នកនឹងអាចយល់ពីរឿងនេះបន្តិចម្ដងៗដោយខ្លួនឯងបានដែរ ពីព្រោះអ្នកបានហូប និងផឹកព្រះបន្ទូលរបស់ទ្រង់យ៉ាងច្រើនរួចមកហើយ។ អ្នកមានមនសិការ និងវិចារណញ្ញាណ មានគំនិត និងការគិតធម្មតា អ្នកគួរតែអាចដឹងថាអ្វីត្រូវ និងអ្វីខុសដោយខ្លួនឯងបាន។ ព្រះជាម្ចាស់កំពុងផ្ដល់ពេលវេលា និងឱកាសឱ្យអ្នក ដើម្បីគិតគូរពីរឿងរ៉ាវយឺតៗ ដើម្បីមើលថាតើអ្នកល្ងីល្ងើឬអត់។ អ្នកនឹងឃើញលទ្ធផល បន្ទាប់ពីគិតពីរឿងនេះអស់រយៈពេលពីរបីថ្ងៃ៖ ពេលនោះ អ្នកនឹងដឹងថាអ្នកល្ងីល្ងើ និងល្ងង់ខ្លៅ ហើយថាអ្នកមិនគួរព្យាយាមលាក់បាំងរឿងនោះពីព្រះជាម្ចាស់ឡើយ។ នៅក្នុងគ្រប់រឿងរ៉ាវទាំងអស់ អ្នកគួរតែលាតត្រដាងអ្វីៗគ្រប់យ៉ាងថ្វាយព្រះជាម្ចាស់ ហើយអ្នកគួរតែស្មោះត្រង់ នេះគឺជាលក្ខខណ្ឌ និងសភាពតែមួយគត់ដែលគួរតែរក្សាទុកនៅចំពោះព្រះជាម្ចាស់។ ទោះបីជានៅពេលដែលអ្នកមិនបើកចំហក៏ដោយ ក៏អ្វីៗគ្រប់យ៉ាងរបស់អ្នកត្រូវបានលាតត្រដាងនៅចំពោះព្រះជាម្ចាស់រួចទៅហើយ។ តាមទស្សនៈរបស់ព្រះជាម្ចាស់ ទ្រង់ជ្រាបពីការពិត ទោះបីជាអ្នកបើកចំហអំពីរឿងនោះឬអត់ក៏ដោយ។ តើអ្នកមិនល្ងីល្ងើខ្លាំងណាស់ទេឬអី ប្រសិនបើអ្នកមិនអាចមើលធ្លុះពីរឿងនោះបាន? ដូច្នេះ តើអ្នកអាចក្លាយជាមនុស្សឆ្លាតដោយរបៀបណា? គឺតាមរយៈការបើកចំហខ្លួនឯងថ្វាយព្រះជាម្ចាស់។ អ្នកដឹងថាព្រះជាម្ចាស់ពិនិត្យពិច័យ និងជ្រាបអ្វីៗគ្រប់យ៉ាង ដូច្នេះ កុំគិតថាខ្លួនឯងឆ្លាត ហើយគិតថាទ្រង់ប្រហែលជាមិនជ្រាបឱ្យសោះ ដោយសារតែវាជាការពិតប្រាកដថា ព្រះជាម្ចាស់ពិនិត្យអង្កេតដួងចិត្តរបស់មនុស្សដោយសម្ងាត់ មនុស្សឆ្លាតគួរតែបើកចំហជាងនេះបន្តិច បរិសុទ្ធជាងនេះបន្តិច និង ស្មោះត្រង់ជាងនេះបន្ដិច នោះទើបជារឿងដ៏ឈ្លាសវៃដែលត្រូវធ្វើ។ ការដែលតែងតែមានអារម្មណ៍ថាខ្លួនឯងឆ្លាត តែងតែចង់រក្សាការសម្ងាត់តូចតាចផ្ទាល់ខ្លួន តែងតែព្យាយាមរក្សាភាពឯកជនបន្តិចបន្តួច តើនោះជារបៀបគិតដ៏ត្រឹមត្រូវដែរឬទេ? វាមិនអីទេក្នុងការធ្វើបែបនោះជាមួយអ្នកដទៃ ពីព្រោះមនុស្សមួយចំនួនមិនមែនជាបុគ្គលដែលមានលក្ខណៈវិជ្ជមានទេ ហើយក៏មិនស្រឡាញ់សេចក្ដីពិតដែរ។ អ្នកអាចលាក់ទុកខ្លះៗជាមួយមនុស្សបែបនោះបាន។ កុំបើកចំហចិត្តរបស់អ្នកប្រាប់ពួកគេឱ្យសោះ។ ជាឧទាហរណ៍ ឧបមាថាមាននរណាម្នាក់ដែលអ្នកស្អប់ ហើយអ្នកបាននិយាយអាក្រក់ពីគាត់នៅពីក្រោយខ្នង។ តើអ្នកគួរតែប្រាប់ពួកគេអំពីរឿងនេះដែរឬទេ? មិនគួរប្រាប់ទេ គ្រាន់តែមិនធ្វើរឿងបែបនេះម្ដងទៀត គឺគ្រប់គ្រាន់ហើយ។ ប្រសិនបើអ្នកនិយាយពីរឿងនេះ វានឹងធ្វើឱ្យខូចទំនាក់ទំនងរវាងអ្នកទាំងពីរមិនខាន។ អ្នកដឹងនៅក្នុងចិត្តរបស់អ្នកថា អ្នកមិនល្អទេ ថាអ្នកស្មោកគ្រោក និងទុច្ចរិតនៅខាងក្នុង ថាអ្នកច្រណែននឹងអ្នកដទៃ ថាដើម្បីប្រជែងយកកេរ្តិ៍ឈ្មោះ និងលាភសក្ការៈ អ្នកបាននិយាយអាក្រក់ពីនរណាម្នាក់ផ្សេងទៀតនៅពីក្រោយខ្នង ដើម្បីបង្ខូចឈ្មោះពួកគេ ពិតជាថោកទាបមែន! អ្នកទទួលស្គាល់ថាអ្នកពុករលួយ អ្នកដឹងថាអ្វីដែលអ្នកបានធ្វើគឺខុស ហើយថាធម្មជាតិរបស់អ្នកគឺទុច្ចរិត។ បន្ទាប់មក អ្នកមកចំពោះព្រះជាម្ចាស់ ហើយអធិស្ឋានទៅកាន់ទ្រង់ថា៖ «ឱព្រះជាម្ចាស់អើយ អ្វីដែលទូលបង្គំបានធ្វើដោយលួចលាក់ គឺជារឿងដ៏ទុច្ចរិត និងថោកទាប ទូលបង្គំសូមការអភ័យទោសពីព្រះអង្គ ទូលបង្គំសូមឱ្យព្រះអង្គដឹកនាំទូលបង្គំ ហើយទូលបង្គំសូមឱ្យព្រះអង្គស្ដីបន្ទោសទូលបង្គំ។ ទូលបង្គំនឹងខិតខំមិនធ្វើរឿងបែបនេះម្ដងទៀតឡើយ។» ការធ្វើបែបនោះគឺមិនអីទេ។ អ្នកអាចប្រើវិធីសាស្ត្រមួយចំនួននៅក្នុងការប្រាស្រ័យទាក់ទងរបស់អ្នកជាមួយមនុស្ស ប៉ុន្តែវាល្អបំផុតក្នុងការបើកចំហខ្លួនឯងយ៉ាងបរិសុទ្ធថ្វាយព្រះជាម្ចាស់ ហើយប្រសិនបើអ្នកបង្កប់ចេតនា និងប្រើវិធីសាស្ត្រ នោះអ្នកនឹងមានបញ្ហាមិនខាន។ នៅក្នុងចិត្តគំនិតរបស់អ្នក អ្នកតែងតែគិតថា «តើខ្ញុំអាចនិយាយអ្វី ដើម្បីធ្វើឱ្យព្រះជាម្ចាស់ឱ្យតម្លៃដល់ខ្ញុំ ហើយមិនជ្រាបពីអ្វីដែលខ្ញុំកំពុងតែគិតនៅខាងក្នុង? តើអ្វីទៅជារឿងត្រឹមត្រូវដែលត្រូវនិយាយ? ខ្ញុំត្រូវតែលាក់ទុកឱ្យច្រើនជាងនេះ ខ្ញុំត្រូវតែប៉ិនប្រសប់ជាងនេះ ខ្ញុំត្រូវតែមានវិធីសាស្ត្រមួយ។ នោះប្រហែលព្រះជាម្ចាស់នឹងឱ្យតម្លៃខ្ពស់ដល់ខ្ញុំ»។ តើអ្នកគិតថា ព្រះជាម្ចាស់នឹងមិនជ្រាបទេឬ បើអ្នកតែងតែគិតបែបនេះ? ព្រះជាម្ចាស់ជ្រាបអ្វីៗគ្រប់យ៉ាងដែលអ្នកគិត។ វាជារឿងនឿយហត់ក្នុងការគិតបែបនេះ។ ការនិយាយត្រង់ៗ និងពិតប្រាកដគឺជារឿងសាមញ្ញជាងឆ្ងាយណាស់ ហើយវាក៏ធ្វើឱ្យជីវិតរបស់អ្នកកាន់តែងាយស្រួលផងដែរ។ ព្រះជាម្ចាស់នឹងមានបន្ទូលថា អ្នកជាមនុស្សទៀងត្រង់ និងបរិសុទ្ធ ថាអ្នកមានដួងចិត្តដែលបើកចំហ ពោលគឺនេះជាអ្វីមួយដែលមានតម្លៃឥតគណនា។ ប្រសិនបើអ្នកមានដួងចិត្តបើកចំហ និងអាកប្បកិរិយាទៀងត្រង់ នោះទោះបីមានពេលខ្លះ អ្នកជ្រុលហួសទៅប្រព្រឹត្តរឿងល្ងីល្ងើក៏ដោយ សម្រាប់ព្រះជាម្ចាស់ នេះមិនមែនជាអំពើរំលងទេ។ វាប្រសើរជាងការដែលអ្នករស់នៅដោយចេះតែគិតគូរគណនាខ្លាំងពេក ហើយក៏ល្អជាងការដែលអ្នកតែងតែរិះគិត និងវែកញែកមិនចេះចប់មិនចេះហើយនោះដែរ។ តើពួកទទឹងនឹងព្រះគ្រីស្ទអាចធ្វើរឿងទាំងនេះបានដែរឬទេ? (ទេ ពួកគេមិនអាចទេ)។

អស់អ្នកដែលដើរតាមផ្លូវរបស់ពួកទទឹងនឹងព្រះគ្រីស្ទ គឺជាមនុស្សដែលមាននិស្ស័យរបស់បុគ្គលទទឹងនឹងព្រះគ្រីស្ទ ហើយអ្វីដែលមនុស្សដែលមាននិស្ស័យរបស់បុគ្គលទទឹងនឹងព្រះគ្រីស្ទដើរ គឺជាផ្លូវរបស់ពួកទទឹងនឹងព្រះគ្រីស្ទ ប៉ុន្តែមានភាពខុសគ្នាបន្តិចបន្តួចរវាងមនុស្សដែលមាននិស្ស័យរបស់បុគ្គលទទឹងនឹងព្រះគ្រីស្ទ និងពួកទទឹងនឹងព្រះគ្រីស្ទ។ ប្រសិនបើមាននរណាម្នាក់មាននិស្ស័យរបស់បុគ្គលទទឹងនឹងព្រះគ្រីស្ទ ហើយអាចនឹងដើរតាមផ្លូវរបស់ពួកទទឹងនឹងព្រះគ្រីស្ទ នោះមិនមានន័យថាគេគឺជាបុគ្គលទទឹងនឹងព្រះគ្រីស្ទនោះទេ។ ប៉ុន្តែ ប្រសិនបើគេមិនប្រែចិត្ត ហើយមិនអាចទទួលយកសេចក្ដីពិតទេ គេអាចនឹងវិវត្តទៅជាបុគ្គលទទឹងនឹងព្រះគ្រីស្ទ។ នៅតែមានក្ដីសង្ឃឹម និងឱកាសសម្រាប់មនុស្សដែលដើរតាមផ្លូវរបស់ពួកទទឹងនឹងព្រះគ្រីស្ទឱ្យប្រែចិត្ត ពីព្រោះពួកគេមិនទាន់ក្លាយជាពួកទទឹងនឹងព្រះគ្រីស្ទនៅឡើយទេ។ ប្រសិនបើពួកគេប្រព្រឹត្តអំពើអាក្រក់ជាច្រើនប្រភេទ ហើយត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ ហើយដូច្នេះ ត្រូវបានបោសសម្អាតចេញ និងបណ្ដេញចេញភ្លាមៗ នោះពួកគេនឹងគ្មានឱកាសប្រែចិត្តទៀតឡើយ។ ប្រសិនបើអ្នកដែលដើរតាមផ្លូវរបស់ពួកទទឹងនឹងព្រះគ្រីស្ទ មិនទាន់បានប្រព្រឹត្តអំពើអាក្រក់ច្រើនទេ នេះយ៉ាងហោចណាស់បង្ហាញថាគេមិនទាន់ជាមនុស្សអាក្រក់នៅឡើយទេ។ ប្រសិនបើគេអាចទទួលយកសេចក្ដីពិតបាន នោះនៅមានពន្លឺនៃក្ដីសង្ឃឹមសម្រាប់គេ។ ប្រសិនបើគេមិនព្រមទទួលយកសេចក្ដីពិតទេ ទោះជាមានអ្វីកើតឡើងក៏ដោយ នោះគេនឹងលំបាកទទួលបានសេចក្ដីសង្គ្រោះណាស់ បើទោះជាគេមិនបានប្រព្រឹត្តអំពើអាក្រក់គ្រប់ប្រភេទក៏ដោយ។ ហេតុអ្វីបានជាពួកទទឹងនឹងព្រះគ្រីស្ទមិនអាចទទួលបានសេចក្ដីសង្គ្រោះ? ពីព្រោះពួកគេមិនទទួលយកសេចក្ដីពិតទាល់តែសោះ។ ទោះបីជាដំណាក់របស់ព្រះជាម្ចាស់ប្រកបគ្នាអំពីការធ្វើជាមនុស្សស្មោះត្រង់ អំពីរបៀបដែលមនុស្សម្នាក់ត្រូវតែបើកចំហ និងស្មោះត្រង់ ចេញមកនិយាយនូវអ្វីដែលខ្លួនត្រូវនិយាយ និងមិនប្រព្រឹត្តការបោកបញ្ឆោតក៏ដោយ ក៏ពួកគេនៅតែមិនអាចទទួលយកបានដែរ។ ពួកគេតែងតែមានអារម្មណ៍ថា មនុស្សខាតបង់ដោយសារការធ្វើជាមនុស្សស្មោះត្រង់ ហើយថាវាជារឿងល្ងង់ខ្លៅក្នុងការនិយាយសេចក្ដីពិត។ ពួកគេតាំងចិត្តយ៉ាងមុតមាំថានឹងមិនធ្វើជាមនុស្សស្មោះត្រង់ឡើយ។ នេះគឺជាធម្មជាតិរបស់ពួកទទឹងនឹងព្រះគ្រីស្ទ ដែលស្អប់ខ្ពើមសេចក្ដីពិត និងស្អប់សេចក្ដីពិត។ តើមនុស្សម្នាក់អាចទទួលបានសេចក្ដីសង្គ្រោះដោយរបៀបណា ប្រសិនបើគេមិនទទួលយកសេចក្ដីពិតទាល់តែសោះនោះ? ប្រសិនបើអ្នកដែលដើរតាមផ្លូវរបស់ពួកទទឹងនឹងព្រះគ្រីស្ទអាចទទួលយកសេចក្ដីពិតបាន នោះមានភាពខុសគ្នាយ៉ាងច្បាស់រវាងគេ និងពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទទាំងអស់ គឺជាមនុស្សដែលមិនទទួលយកសេចក្ដីពិតសូម្បីតែបន្តិច។ ទោះបីជាពួកគេបានប្រព្រឹត្តរឿងខុសឆ្គង ឬអំពើអាក្រក់ច្រើនប៉ុណ្ណាក៏ដោយ ទោះបីជាពួកគេបានបង្កការខាតបង់ធំធេងប៉ុណ្ណាដល់កិច្ចការរបស់ពួកជំនុំ និងផលប្រយោជន៍នៃដំណាក់របស់ព្រះជាម្ចាស់ក៏ដោយ ក៏ពួកគេមិនដែលឆ្លុះបញ្ចាំងពីខ្លួនឯង និងស្គាល់ខ្លួនឯងឡើយ។ សូម្បីតែពួកគេត្រូវបានលួសកាត់ក៏ដោយ ក៏ពួកគេមិនទទួលយកសេចក្ដីពិតទាល់តែសោះ នោះហើយជាមូលហេតុដែលពួកជំនុំកំណត់លក្ខណៈពួកគេថាជាមនុស្សអាក្រក់ ជាពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទ ច្រើនបំផុត នឹងគ្រាន់តែទទួលស្គាល់ថា សកម្មភាពរបស់ពួកគេបំពានលើគោលការណ៍ និងមិនស្របតាមសេចក្ដីពិតប៉ុណ្ណោះ ប៉ុន្តែពួកគេដាច់ខាតនឹងមិនទទួលស្គាល់ថា ពួកគេប្រព្រឹត្តអំពើអាក្រក់ដោយចេតនា ឬទាស់ទទឹងនឹងព្រះជាម្ចាស់ដោយចេតនាឡើយ។ ពួកគេគ្រាន់តែទទួលស្គាល់កំហុស ប៉ុន្តែពួកគេនឹងមិនទទួលយកសេចក្ដីពិតទេ ហើយបន្ទាប់មក ពួកគេនឹងបន្តប្រព្រឹត្តអំពើអាក្រក់ដូចពីមុន ដោយមិនអនុវត្តសេចក្ដីពិតអ្វីទាល់តែសោះ។ តាមរយៈការពិតដែលថាបុគ្គលទទឹងនឹងព្រះគ្រីស្ទម្នាក់មិនដែលទទួលយកសេចក្ដីពិត គេអាចមើលឃើញថា សារជាតិធម្មជាតិរបស់ពួកទទឹងនឹងព្រះគ្រីស្ទ គឺស្អប់ខ្ពើមសេចក្ដីពិត និងស្អប់សេចក្ដីពិត។ ពួកគេនៅតែជាមនុស្សដែលទាស់ទទឹងនឹងព្រះជាម្ចាស់ដូចពីមុនជានិច្ច ទោះបីជាពួកគេបានជឿលើទ្រង់អស់រយៈពេលប៉ុន្មានឆ្នាំក៏ដោយ។ ម្យ៉ាងវិញទៀត មនុស្សជាតិដែលពុករលួយធម្មតា អាចសុទ្ធតែមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែមានភាពខុសគ្នារវាងពួកគេ និងពួកទទឹងនឹងព្រះគ្រីស្ទ។ មានមនុស្សមួយចំនួនដែលអាចចងចាំព្រះបន្ទូលនៃការជំនុំជម្រះ និងការលាតត្រដាងរបស់ព្រះជាម្ចាស់ទុកក្នុងចិត្ត បន្ទាប់ពីពួកគេបានឮព្រះបន្ទូលទាំងនោះ ហើយត្រិះរិះពិចារណាព្រះបន្ទូលទាំងនោះម្ដងហើយម្ដងទៀត ព្រមទាំងឆ្លុះបញ្ចាំងពីខ្លួនឯង។ បន្ទាប់មក ពួកគេអាចនឹងដឹងខ្លួនថា៖ «ដូច្នេះ នេះហើយជានិស្ស័យរបស់ពួកទទឹងនឹងព្រះគ្រីស្ទ នេះហើយជាការដើរតាមផ្លូវរបស់ពួកទទឹងនឹងព្រះគ្រីស្ទ។ វាជាបញ្ហាដ៏ធ្ងន់ធ្ងរណាស់! ខ្ញុំមានសភាព និងឥរិយាបថទាំងនោះ ខ្ញុំមានសារជាតិប្រភេទនោះ ខ្ញុំគឺជាមនុស្សប្រភេទនោះ!» បន្ទាប់មក ពួកគេពិចារណាអំពីរបៀបដែលពួកគេអាចបោះបង់ចោលនិស្ស័យរបស់ពួកទទឹងនឹងព្រះគ្រីស្ទនោះ ហើយប្រែចិត្តយ៉ាងពិតប្រាកដ ហើយដោយហេតុនេះ ពួកគេអាចតាំងចិត្តថា នឹងមិនដើរតាមផ្លូវរបស់ពួកទទឹងនឹងព្រះគ្រីស្ទឡើយ។ នៅក្នុងកិច្ចការ និងជីវិតរបស់ពួកគេ នៅក្នុងអាកប្បកិរិយារបស់ពួកគេចំពោះមនុស្ស ព្រឹត្តិការណ៍ និងរបស់ផ្សេងៗ ព្រមទាំងចំពោះការផ្ទុកផ្ដាក់របស់ព្រះជាម្ចាស់ ពួកគេអាចឆ្លុះបញ្ចាំងពីសកម្មភាព និងឥរិយាបថរបស់ពួកគេផ្ទាល់ អំពីមូលហេតុដែលពួកគេមិនអាចចុះចូលនឹងព្រះជាម្ចាស់ មូលហេតុដែលពួកគេតែងតែរស់នៅដោយនិស្ស័យបែបសាតាំង មូលហេតុដែលពួកគេមិនអាចបះបោរប្រឆាំងនឹងសាច់ឈាម និងសាតាំងបាន។ ដូច្នេះ ពួកគេនឹងអធិស្ឋានទៅកាន់ព្រះជាម្ចាស់ ហើយទទួលយកការជំនុំជម្រះ និងការវាយផ្ចាលរបស់ទ្រង់ ព្រមទាំងអង្វរព្រះជាម្ចាស់ឱ្យសង្គ្រោះពួកគេពីនិស្ស័យពុករលួយរបស់ពួកគេ និងពីឥទ្ធិពលរបស់សាតាំង។ ការដែលពួកគេមានការតាំងចិត្តក្នុងការធ្វើបែបនេះ បញ្ជាក់ថាពួកគេអាចទទួលយកសេចក្ដីពិតបាន។ ពួកគេក៏បញ្ចេញឱ្យឃើញនូវនិស្ស័យពុករលួយ និងធ្វើសកម្មភាពតាមឆន្ទៈផ្ទាល់ខ្លួនរបស់ពួកគេដូចគ្នា ភាពខុសគ្នាគឺត្រង់ថា ពួកទទឹងនឹងព្រះគ្រីស្ទមិនត្រឹមតែមានមហិច្ឆិតា និងបំណងប្រាថ្នាក្នុងការបង្កើតនគរឯករាជ្យប៉ុណ្ណោះទេ ប៉ុន្តែពួកគេក៏មិនព្រមទទួលយកសេចក្ដីពិតដែរ ទោះមានរឿងអ្វីកើតឡើងក៏ដោយ។ នេះគឺជាចំណុចគ្រោះថ្នាក់របស់ពួកទទឹងនឹងព្រះគ្រីស្ទ។ ម្យ៉ាងវិញទៀត ប្រសិនបើបុគ្គលដែលមាននិស្ស័យរបស់ពួកទទឹងនឹងព្រះគ្រីស្ទអាចទទួលយកសេចក្ដីពិត ហើយអធិស្ឋានទៅកាន់ព្រះជាម្ចាស់ និងពឹងផ្អែកលើទ្រង់ ហើយប្រសិនបើពួកគេប្រាថ្នាចង់បោះបង់និស្ស័យពុករលួយរបស់សាតាំងចោល ហើយដើរតាមផ្លូវនៃការដេញតាមសេចក្ដីពិត នោះតើការអធិស្ឋាន និងការតាំងចិត្តនោះ នឹងផ្ដល់ប្រយោជន៍ដល់ការចូលទៅក្នុងជីវិតរបស់ពួកគេតាមរបៀបណាខ្លះ? យ៉ាងហោចណាស់ វានឹងធ្វើឱ្យពួកគេឆ្លុះបញ្ចាំងពីខ្លួនឯង និងស្គាល់ខ្លួនឯង នៅពេលដែលពួកគេបំពេញភារកិច្ចរបស់ខ្លួន ហើយប្រើប្រាស់សេចក្ដីពិតដើម្បីដោះស្រាយបញ្ហា ដើម្បីឱ្យពួកគេអាចឈានដល់ការបំពេញភារកិច្ចរបស់ខ្លួនតាមរបៀបដែលស្របតាមស្ដង់ដា។ នោះគឺជាវិធីមួយដែលវានឹងផ្ដល់ប្រយោជន៍ដល់ពួកគេ។ លើសពីនេះទៅទៀត តាមរយៈការបណ្ដុះបណ្ដាលដែលបានពីការបំពេញភារកិច្ច ពួកគេនឹងអាចចាប់ផ្ដើមដើរលើផ្លូវនៃការដេញតាមសេចក្ដីពិតបាន។ ទោះបីជាពួកគេជួបប្រទះការលំបាកអ្វីក៏ដោយ ក៏ពួកគេនឹងអាចស្វែងរកសេចក្ដីពិត ផ្ដោតលើការទទួលយកសេចក្ដីពិត និងអនុវត្តសេចក្ដីពិត។ ពួកគេនឹងអាចបោះបង់និស្ស័យបែបសាតាំងរបស់ពួកគេចោលបន្តិចម្ដងៗ ហើយឈានដល់ការចុះចូលនឹងព្រះជាម្ចាស់ និងថ្វាយបង្គំទ្រង់។ ពួកគេអាចទទួលបានសេចក្ដីសង្គ្រោះរបស់ព្រះជាម្ចាស់ ជាមួយនឹងការអនុវត្តបែបនោះ។ មនុស្សដែលមាននិស្ស័យរបស់ពួកទទឹងនឹងព្រះគ្រីស្ទ អាចនឹងបញ្ចេញឱ្យឃើញនូវសេចក្ដីពុករលួយម្ដងម្កាល ហើយពួកគេអាចនឹងនៅតែនិយាយ និងធ្វើសកម្មភាពដើម្បីជាប្រយោជន៍ដល់កេរ្តិ៍ឈ្មោះ លាភសក្ការៈ និងឋានៈរបស់ពួកគេ ទាំងដែលពួកគេមិនចង់ធ្វើបែបនោះ ហើយពួកគេអាចនឹងនៅតែធ្វើកិច្ចការតាមឆន្ទៈផ្ទាល់ខ្លួនរបស់ពួកគេ ប៉ុន្តែ ភ្លាមៗនៅពេលដែលពួកគេដឹងខ្លួនថា ពួកគេកំពុងបញ្ចេញឱ្យឃើញនូវនិស្ស័យពុករលួយរបស់ពួកគេ ពួកគេនឹងមានអារម្មណ៍វិប្បដិសារី ហើយអធិស្ឋានទៅកាន់ព្រះជាម្ចាស់។ នេះបញ្ជាក់ថា គេគឺជាមនុស្សម្នាក់ដែលអាចទទួលយកសេចក្ដីពិត ដែលចុះចូលនឹងកិច្ចការរបស់ព្រះជាម្ចាស់។ វាបញ្ជាក់ថា គេកំពុងដេញតាមច្រកចូលទៅក្នុងជីវិត។ មិនថាមនុស្សម្នាក់មានបទពិសោធអស់រយៈពេលប៉ុន្មានឆ្នាំក៏ដោយ ឬបញ្ចេញឱ្យឃើញនូវសេចក្ដីពុករលួយច្រើនប៉ុណ្ណាក៏ដោយ ក៏ទីបំផុត គេនឹងអាចទទួលយកសេចក្ដីពិត និងចូលទៅក្នុងតថភាពនៃសេចក្ដីពិតបាន។ គេគឺជាមនុស្សម្នាក់ដែលចុះចូលនឹងកិច្ចការរបស់ព្រះជាម្ចាស់។ ហើយនៅពេលគេធ្វើរឿងទាំងអស់នេះ វាបង្ហាញថា គេបានចាក់គ្រឹះលើផ្លូវពិតរួចទៅហើយ។ ប៉ុន្តែ អ្នកខ្លះដែលដើរតាមផ្លូវរបស់ពួកទទឹងនឹងព្រះគ្រីស្ទ មិនអាចទទួលយកសេចក្ដីពិតបានឡើយ។ សម្រាប់ពួកគេ ការទទួលបានសេចក្ដីសង្រ្គោះនឹងលំបាក ដូចជាពួកទទឹងនឹងព្រះគ្រីស្ទដែរ។ មនុស្សបែបនេះមិនមានអារម្មណ៍អ្វីឡើយ នៅពេលដែលពួកគេឮព្រះបន្ទូលរបស់ព្រះជាម្ចាស់ដែលលាតត្រដាងពួកទទឹងនឹងព្រះគ្រីស្ទ តែបែរជាព្រងើយកន្តើយ និងមិនរវីរវល់ទៅវិញ។ នៅពេលដែលការប្រកបគ្នាឈានចូលដល់ប្រធានបទអំពីនិស្ស័យរបស់បុគ្គលទទឹងនឹងព្រះគ្រីស្ទ ពួកគេនឹងទទួលស្គាល់ថា ពួកគេមាននិស្ស័យរបស់បុគ្គលទទឹងនឹងព្រះគ្រីស្ទ ហើយថាពួកគេកំពុងដើរតាមផ្លូវរបស់ពួកទទឹងនឹងព្រះគ្រីស្ទ។ ពួកគេនឹងនិយាយអំពីរឿងនេះបានយ៉ាងល្អ។ ប៉ុន្តែ នៅពេលត្រូវអនុវត្តសេចក្ដីពិត ពួកគេនៅតែបដិសេធមិនព្រមធ្វើដូច្នេះដដែល ពួកគេនៅតែធ្វើសកម្មភាពតាមឆន្ទៈផ្ទាល់ខ្លួនរបស់ពួកគេដដែល ដោយផ្អែកលើនិស្ស័យរបស់បុគ្គលទទឹងនឹងព្រះគ្រីស្ទរបស់ពួកគេ។ ប្រសិនបើអ្នកសួរពួកគេថា៖ «តើអ្នកមានការតស៊ូនៅក្នុងចិត្តដែរឬទេ នៅពេលដែលអ្នកបញ្ចេញឱ្យឃើញនូវនិស្ស័យរបស់បុគ្គលទទឹងនឹងព្រះគ្រីស្ទ? តើអ្នកមានអារម្មណ៍បន្ទោសខ្លួនឯងដែរឬទេ នៅពេលដែលអ្នកនិយាយដើម្បីការពារឋានៈរបស់អ្នក? តើអ្នកឆ្លុះបញ្ចាំងពីខ្លួនឯង និងស្គាល់ខ្លួនឯងដែរឬទេ នៅពេលដែលអ្នកបញ្ចេញឱ្យឃើញនូវនិស្ស័យរបស់បុគ្គលទទឹងនឹងព្រះគ្រីស្ទ? តើអ្នកមានវិប្បដិសារីនៅក្នុងចិត្តដែរឬទេ ពេលដែលអ្នកបានដឹងពីនិស្ស័យពុករលួយរបស់អ្នក? តើអ្នកប្រែចិត្ត ឬផ្លាស់ប្ដូរបន្ដិចបន្ដួចដែរឬទេ បន្ទាប់ពីនោះ?» ពួកគេប្រាកដជាគ្មានចម្លើយឡើយ ពីព្រោះពួកគេមិនដែលមានបទពិសោធបែបនេះទេ។ ពួកគេនឹងមិនអាចនិយាយអ្វីបានឡើយ។ តើមនុស្សបែបនេះអាចប្រែចិត្តយ៉ាងពិតប្រាកដបានដែរឬទេ? ប្រាកដណាស់ វានឹងមិនងាយស្រួលឡើយ។ អស់អ្នកដែលពិតជាដេញតាមសេចក្ដីពិតមែន នឹងមានការឈឺចាប់ចំពោះការបញ្ចេញឱ្យឃើញណាមួយនូវនិស្ស័យរបស់ពួកទទឹងនឹងព្រះគ្រីស្ទនៅក្នុងខ្លួនពួកគេ ហើយមានការព្រួយបារម្ភ ពួកគេនឹងចាប់ផ្ដើមគិតថា៖ «ហេតុអ្វីបានជាខ្ញុំមិនអាចបោះបង់និស្ស័យសាតាំងនេះចោលបាន? ហេតុអ្វីបានជាខ្ញុំតែងតែបញ្ចេញឱ្យឃើញនូវនិស្ស័យពុករលួយ? ហេតុអ្វីបានជានិស្ស័យពុករលួយរបស់ខ្ញុំនេះរឹងរូស និងពិបាកដកចេញម្ល៉េះ? ហេតុអ្វីបានជាវាពិបាកចូលទៅក្នុងតថភាពនៃសេចក្ដីពិតម្ល៉េះ?» នេះបង្ហាញថា បទពិសោធជីវិតរបស់ពួកគេនៅរាក់កំភែល ហើយថានិស្ស័យពុករលួយរបស់ពួកគេមិនទាន់ត្រូវបានដោះស្រាយបានច្រើនទាល់តែសោះ។ នោះហើយជាមូលហេតុដែលការតស៊ូនៅក្នុងចិត្តរបស់ពួកគេកើតឡើងយ៉ាងខ្លាំងក្លា នៅពេលដែលមានរឿងអ្វីមួយកើតឡើងចំពោះពួកគេ ហើយជាមូលហេតុដែលពួកគេក៏រងទុក្ខទារុណនោះខ្លាំងបំផុតដែរ។ ទោះបីជាពួកគេមានការតាំងចិត្តក្នុងការបោះបង់និស្ស័យសាតាំងរបស់ពួកគេចោលក៏ដោយ ក៏ពួកគេប្រាកដជាមិនអាចចៀសផុតពីការតស៊ូប្រឆាំងនឹងវានៅក្នុងចិត្តរបស់ពួកគេឡើយ ហើយសភាពនៃការតស៊ូនោះកាន់តែខ្លាំងឡើងពីមួយថ្ងៃទៅមួយថ្ងៃ។ ហើយនៅពេលដែលការស្គាល់ខ្លួនឯងរបស់ពួកគេកាន់តែស៊ីជម្រៅ ហើយពួកគេឃើញថាពួកគេពុករលួយខ្លាំងប៉ុណ្ណា ពួកគេកាន់តែប្រាថ្នាចង់ទទួលបានសេចក្ដីពិត ហើយកាន់តែឱ្យតម្លៃវា ហើយពួកគេនឹងអាចទទួលយក និងអនុវត្តសេចក្ដីពិតជាបន្ដបន្ទាប់ដោយមិនមានការរអាក់រអួល ក្នុងដំណើរការនៃការស្គាល់ខ្លួនឯង និងនិស្ស័យពុករលួយរបស់ពួកគេ។ ពួកគេនឹងលូតលាស់កម្ពស់ខាងវិញ្ញាណបន្តិចម្ដងៗ ហើយនិស្ស័យនៃជីវិតរបស់ពួកគេនឹងចាប់ផ្ដើមផ្លាស់ប្ដូរយ៉ាងពិតប្រាកដ។ ប្រសិនបើពួកគេនៅតែបន្តព្យាយាមមានបទពិសោធតាមរបៀបនេះ ស្ថានភាពរបស់ពួកគេនឹងកាន់តែប្រសើរឡើងពីមួយឆ្នាំទៅមួយឆ្នាំ ហើយនៅទីបញ្ចប់ ពួកគេនឹងអាចយកឈ្នះលើសាច់ឈាម និងបោះបង់សេចក្ដីពុករលួយរបស់ពួកគេចោលបាន អនុវត្តសេចក្ដីពិតជាញឹកញាប់ និងសម្រេចបានការចុះចូលនឹងព្រះជាម្ចាស់។ ការចូលទៅក្នុងជីវិត មិនមែនជារឿងងាយស្រួលឡើយ! វាប្រៀបដូចជាការធ្វើឱ្យនរណាម្នាក់ដែលជិតស្លាប់មានជីវិតឡើងវិញអ៊ីចឹង៖ ការទទួលខុសត្រូវដែលគេអាចបំពេញបាន គឺការប្រកបគ្នាអំពីសេចក្ដីពិត ការគាំទ្រពួកគេ ការផ្គត់ផ្គង់ពួកគេ ឬការលួសកាត់ពួកគេ។ ប្រសិនបើពួកគេអាចទទួលយកវា និងចុះចូលបាន នោះមានក្ដីសង្ឃឹមសម្រាប់ពួកគេហើយ ពួកគេអាចនឹងមានសំណាងគ្រប់គ្រាន់ក្នុងការគេចផុត ហើយរឿងរ៉ាវនឹងមិនឈានដល់សេចក្ដីស្លាប់ឡើយ។ ប៉ុន្តែ ប្រសិនបើពួកគេបដិសេធមិនព្រមទទួលយកសេចក្ដីពិត ហើយមិនដឹងអ្វីទាល់តែសោះអំពីខ្លួនឯង នោះពួកគេកំពុងស្ថិតក្នុងគ្រោះថ្នាក់ហើយ។ ពួកទទឹងនឹងព្រះគ្រីស្ទខ្លះ បន្ទាប់ពីត្រូវបានជម្រុះចោលទៅហើយមួយឬពីរឆ្នាំ នៅតែមិនស្គាល់ខ្លួនឯង ហើយមិនទទួលស្គាល់កំហុសរបស់ពួកគេឡើយ។ ក្នុងករណីបែបនេះ គ្មានសញ្ញានៃជីវិតនៅសេសសល់ក្នុងពួកគេឡើយ ហើយនោះគឺជាភស្តុតាងបញ្ជាក់ថា ពួកគេលែងមានក្ដីសង្ឃឹមក្នុងការត្រូវបានសង្គ្រោះទៀតហើយ។ តើអ្នករាល់គ្នាអាចទទួលយកសេចក្ដីពិតបានដែរឬទេ នៅពេលដែលអ្នករាល់គ្នាត្រូវបានលួសកាត់? (បាន)។ បើដូច្នេះ មានក្ដីសង្ឃឹមហើយ នោះជារឿងល្អ! ប្រសិនបើអ្នករាល់គ្នាអាចទទួលយកសេចក្ដីពិតបាន អ្នករាល់គ្នាមានក្ដីសង្ឃឹមក្នុងការត្រូវបានសង្គ្រោះ។

ប្រសិនបើអ្នកប្រាថ្នាចង់ទទួលបានសេចក្ដីសង្គ្រោះ អ្នកត្រូវតែឆ្លងកាត់ឧបសគ្គជាច្រើន។ តើឧបសគ្គទាំងនោះមានអ្វីខ្លះ? គឺការតស៊ូឥតឈប់ឈរជាមួយនឹងនិស្ស័យពុករលួយរបស់អ្នក និងការតស៊ូជាមួយនឹងនិស្ស័យរបស់សាតាំង និងពួកទទឹងនឹងព្រះគ្រីស្ទ៖ វាប្រាថ្នាចង់ត្រួតត្រាអ្នក ហើយអ្នកប្រាថ្នាចង់រលាស់ខ្លួនឱ្យរួចពីវា វាប្រាថ្នាចង់បំភាន់អ្នក ហើយអ្នកប្រាថ្នាចង់បោះបង់វាចោល។ ប្រសិនបើអ្នកឃើញថាអ្នកមិនអាចរលាស់ខ្លួនឱ្យរួចពីនិស្ស័យពុករលួយរបស់អ្នកបានទេ សូម្បីតែបន្ទាប់ពីអ្នកបានស្គាល់វាក៏ដោយ អ្នកនឹងមានទុក្ខព្រួយ និងឈឺចាប់ ហើយអ្នកនឹងអធិស្ឋាន។ ជួនកាល នៅពេលដែលអ្នកឃើញថាវាមានរយៈពេលមួយរយៈហើយ ហើយអ្នកនៅតែមិនអាចរលាស់ខ្លួនឱ្យរួចពីការត្រួតត្រានៃនិស្ស័យរបស់សាតាំងបាន អ្នកនឹងមានអារម្មណ៍ថាអស់សង្ឃឹម ប៉ុន្តែអ្នកនឹងមិនចុះចាញ់ឡើយ ហើយអ្នកនឹងមានអារម្មណ៍ថា អ្នកមិនអាចបន្តមានភាពអវិជ្ជមាន និងធ្កាល់ទឹកចិត្តបែបនេះទៀតទេ គឺអ្នកត្រូវតែបន្តតស៊ូ។ នៅក្នុងដំណើរការនៃការបំពេញភារកិច្ច និងដំណើរការនៃការឆ្លងកាត់បទពិសោធនៃកិច្ចការរបស់ព្រះជាម្ចាស់ មនុស្សមានការឆ្លើយតបខាងក្នុងខុសៗគ្នាជាលំដាប់លំដោយ។ សរុបមក អ្នកដែលមានជីវិត គឺជាអ្នកដែលដេញតាមសេចក្ដីពិត ហើយពួកគេតែងតែផ្លាស់ប្ដូរនៅខាងក្នុងជានិច្ច។ វានឹងមានការប្រែត្រឡប់ជានិច្ចនៅក្នុងការគិត និងទស្សនៈរបស់ពួកគេ នៅក្នុងឥរិយាបថ និងការអនុវត្តរបស់ពួកគេ ហើយសូម្បីតែនៅក្នុងចេតនា គំនិត និងការគិតដែលស្ថិតនៅជ្រៅក្នុងគំនិតរបស់ពួកគេ។ លើសពីនេះទៅទៀត ពួកគេនឹងញែកដឹងកាន់តែច្បាស់ឡើងៗថាអ្វីត្រឹមត្រូវ និងអ្វីខុស ហើយតើពួកគេបានធ្វើរឿងខុសឆ្គងអ្វីខ្លះ ហើយថាតើរបៀបគិតណាមួយត្រឹមត្រូវ ឬខុស ហើយថាតើទស្សនៈណាមួយស្របតាមសេចក្ដីពិតដែរឬទេ ហើយថាតើគោលការណ៍នៅពីក្រោយការធ្វើសកម្មភាពតាមរបៀបណាមួយ ស្របតាមបំណងព្រះហឫទ័យរបស់ព្រះជាម្ចាស់ដែរឬទេ ហើយថាតើពួកគេគឺជាមនុស្សដែលចុះចូលនឹងព្រះជាម្ចាស់ ជាមនុស្សដែលស្រឡាញ់សេចក្ដីពិតដែរឬទេ។ រឿងទាំងនេះនឹងកាន់តែច្បាស់ឡើងៗបន្តិចម្ដងៗនៅក្នុងចិត្តរបស់ពួកគេ។ បើដូច្នេះ តើការសម្រេចបាននូវលទ្ធផលទាំងនេះត្រូវបានស្ថាបនាឡើងលើមូលដ្ឋានអ្វី? គឺនៅលើមូលដ្ឋាននៃការអនុវត្ត និងការចូលទៅក្នុងសេចក្ដីពិត តាមដែលពួកគេយល់។ ហេតុអ្វីបានជាពួកទទឹងនឹងព្រះគ្រីស្ទមិនអាចសម្រេចបានការផ្លាស់ប្ដូរទាល់តែសោះ? តើពួកគេគ្មានសមត្ថភាពយល់ពីសេចក្ដីពិតមែនទេ? (ទេ)។ ពួកគេអាចយល់ពីវាបាន ប៉ុន្តែពួកគេមិនអនុវត្តវាទេ ហើយពួកគេមិនអនុវត្តវាទេ នៅពេលដែលពួកគេឮវា។ ពួកគេប្រហែលជាយល់ និងទទួលយកវាត្រឹមតែជាគោលលទ្ធិប៉ុណ្ណោះ ប៉ុន្តែ តើពួកគេអាចយកសូម្បីតែគោលលទ្ធិ និងបទប្បញ្ញត្តិបន្តិចបន្តួចដែលពួកគេអាចយល់បាននោះ ទៅអនុវត្តបានដែរឬទេ? ទេ គឺមិនបានទាល់តែសោះ សូម្បីតែអ្នកបង្ខំពួកគេ សូម្បីតែពួកគេប្រឹងប្រែងរហូតដល់អស់កម្លាំងក៏ដោយ ក៏ពួកគេនៅតែមិនអាចយកវាទៅអនុវត្តបានដែរ។ នោះហើយជាមូលហេតុដែលសម្រាប់ពួកគេ ការចូលទៅក្នុងសេចក្ដីពិតនៅតែជាភាពទទេស្អាតជារៀងរហូត។ ទោះបីជាពួកទទឹងនឹងព្រះគ្រីស្ទនិយាយអំពីការធ្វើជាមនុស្សស្មោះត្រង់ច្រើនប៉ុណ្ណាក៏ដោយ ទោះបីជាពួកគេខិតខំប្រឹងប្រែងខ្លាំងប៉ុណ្ណាក៏ដោយ ក៏ពួកគេនៅតែមិនអាចនិយាយពាក្យស្មោះត្រង់សូម្បីតែមួយម៉ាត់បានដែរ ហើយទោះបីជាពួកគេនិយាយអំពីការគិតគូរដល់បំណងព្រះហឫទ័យរបស់ព្រះជាម្ចាស់យ៉ាងណាក៏ដោយ ក៏ពួកគេនៅតែមិនព្រមលះបង់ការជំរុញចិត្តដ៏អាត្មានិយម និងថោកទាបរបស់ពួកគេចោលដែរ។ ពួកគេធ្វើសកម្មភាពដោយផ្អែកលើទស្សនៈអាត្មានិយម។ នៅពេលដែលពួកគេឃើញអ្វីមួយល្អ អ្វីមួយដែលផ្ដល់ប្រយោជន៍ដល់ពួកគេ ពួកគេនិយាយថា៖ «យកវាមកឱ្យខ្ញុំ វាជារបស់ខ្ញុំ!» ពួកគេនិយាយអ្វីក៏ដោយដែលផ្ដល់ប្រយោជន៍ដល់ឋានៈរបស់ពួកគេ ហើយពួកគេធ្វើអ្វីក៏ដោយដែលផ្ដល់ប្រយោជន៍ដល់ខ្លួនពួកគេផ្ទាល់។ នេះគឺជាសារជាតិរបស់ពួកទទឹងនឹងព្រះគ្រីស្ទ។ ពួកគេអាចនឹងមានអារម្មណ៍ថា ពួកគេបានយល់ពីសេចក្ដីពិតបន្តិចបន្តួច នៅពេលដែលចិត្តរបស់ពួកគេពុះកញ្ជ្រោលមួយរំពេច។ ពួកគេក៏មានសេចក្ដីខ្នះខ្នែងឡើងមួយរំពេច ហើយពួកគេស្រែកពាក្យស្លោកមួយចំនួនថា៖ «ខ្ញុំត្រូវតែអនុវត្ត និងផ្លាស់ប្ដូរ ហើយធ្វើឱ្យព្រះសព្វព្រះទ័យ!» ប៉ុន្តែ នៅពេលត្រូវអនុវត្តសេចក្ដីពិត តើពួកគេធ្វើវាដែរឬទេ? ពួកគេមិនធ្វើឡើយ។ ទោះបីជាព្រះជាម្ចាស់មានព្រះបន្ទូលយ៉ាងណាក៏ដោយ ទោះបីជាទ្រង់ប្រកាសពីសេចក្ដីពិត និងការពិតច្រើនប៉ុណ្ណាក៏ដោយ ព្រមទាំងមានឧទាហរណ៍ជាក់ស្ដែងច្រើនប៉ុណ្ណាក៏ដោយ ក៏វាមិនអាចធ្វើឱ្យពួកទទឹងនឹងព្រះគ្រីស្ទរំជួលចិត្តបានឡើយ ហើយក៏មិនអាចធ្វើឱ្យមហិច្ឆិតារបស់ពួកគេរង្គោះរង្គើបានដែរ។ នេះគឺជាលក្ខណៈ និងជាសញ្ញាមួយរបស់បុគ្គលទទឹងនឹងព្រះគ្រីស្ទ។ ពួកគេមិនព្រមអនុវត្តសេចក្ដីពិតអ្វីទាល់តែសោះ នៅពេលដែលពួកគេនិយាយពីរោះ គឺដើម្បីឱ្យអ្នកដទៃស្ដាប់ ហើយទោះបីជាពួកគេនិយាយពីរោះយ៉ាងណាក៏ដោយ វាគ្រាន់តែជាពាក្យសម្ដីដែលស្ដាប់ទៅខ្ពង់ខ្ពស់ តែទទេប៉ុណ្ណោះ វាគឺជាទ្រឹស្ដីសម្រាប់ពួកគេ។ តើមនុស្សបែបនេះពិតជាបានដាក់ទីតាំងសេចក្ដីពិតនៅក្នុងចិត្តរបស់ពួកគេយ៉ាងដូចម្ដេច? តើខ្ញុំធ្លាប់បានប្រាប់អ្នករាល់គ្នាថាសារជាតិធម្មជាតិរបស់បុគ្គលទទឹងនឹងព្រះគ្រីស្ទគឺជាអ្វី? (ការស្អប់សេចក្ដីពិត)។ ត្រូវហើយ។ ពួកគេស្អប់សេចក្ដីពិត។ ពួកគេជឿថា ភាពទុច្ចរិតរបស់ពួកគេ ភាពអាត្មានិយម និងភាពថោកទាបរបស់ពួកគេ ភាពក្រអឺតក្រទមរបស់ពួកគេ ភាពកាចសាហាវរបស់ពួកគេ ការដណ្ដើមយកឋានៈ និងទ្រព្យសម្បត្តិរបស់ពួកគេ ព្រមទាំងការត្រួតត្រារបស់ពួកគេលើអ្នកដទៃ គឺជាសេចក្ដីពិតដ៏ខ្ពង់ខ្ពស់បំផុត ជាទស្សនៈវិជ្ជាដ៏ខ្ពង់ខ្ពស់បំផុត ហើយថាគ្មានអ្វីផ្សេងទៀតដែលខ្ពង់ខ្ពស់ដូចជារឿងទាំងនោះឡើយ។ នៅពេលដែលពួកគេទទួលបានឋានៈ និងអាចត្រួតត្រាមនុស្សបាន ពួកគេអាចធ្វើអ្វីក៏បានតាមដែលពួកគេប្រាថ្នា ហើយមហិច្ឆិតា និងបំណងប្រាថ្នាទាំងអស់របស់ពួកគេ ក៏អាចសម្រេចបាននៅពេលនោះ។ នេះគឺជាគោលដៅចុងក្រោយរបស់បុគ្គលទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទស្អប់ខ្ពើមចំពោះសេចក្ដីពិត និងស្អប់សេចក្ដីពិត។ តើវាអាចទៅរួចទេដែលអ្នកធ្វើឱ្យនរណាម្នាក់ដែលស្អប់ខ្ពើមសេចក្ដីពិត ទទួលយកវា និងអនុវត្តវាបាននោះ? (ទេ)។ ការធ្វើបែបនោះ គឺស្មើនឹងការធ្វើឱ្យជ្រូកចេះហោះ ឬឱ្យចចកស៊ីស្មៅអ៊ីចឹង តើនោះមិនមែនជាការទាមទាររឿងដែលមិនអាចទៅរួចពីពួកគេទេឬអី? ជួនកាល អ្នកនឹងឃើញចចកមួយក្បាលលួចចូលទៅក្នុងហ្វូងចៀម ដើម្បីនៅទីនោះជាមួយចៀម។ វាគ្រាន់តែជាការប្រើល្បិច ដើម្បីរង់ចាំឱកាសស៊ីចៀមប៉ុណ្ណោះ។ ធម្មជាតិរបស់វានឹងមិនផ្លាស់ប្ដូរឡើយ។ ដូចគ្នាដែរ ការឱ្យបុគ្គលទទឹងនឹងព្រះគ្រីស្ទម្នាក់អនុវត្តសេចក្ដីពិត គឺស្មើនឹងការឱ្យចចកស៊ីស្មៅ និងបោះបង់សភាវគតិស៊ីចៀមរបស់វាចោលអ៊ីចឹង៖ វាជារឿងមិនអាចទៅរួចឡើយ។ ចចកគឺជាសត្វស៊ីសាច់ជាអាហារ។ ពួកវាស៊ីចៀម ពួកវាស៊ីសត្វគ្រប់ប្រភេទ។ នោះគឺជាធម្មជាតិរបស់ពួកវា ហើយវាមិនអាចផ្លាស់ប្ដូរបានឡើយ។ ប្រសិនបើមាននរណាម្នាក់និយាយថា៖ «ខ្ញុំមិនដឹងថាខ្ញុំជាបុគ្គលទទឹងនឹងព្រះគ្រីស្ទឬអត់ទេ ប៉ុន្តែរាល់ពេលដែលខ្ញុំឮគេប្រកបគ្នាអំពីសេចក្ដីពិត ចិត្តរបស់ខ្ញុំឆាបឆេះដោយកំហឹង ហើយខ្ញុំស្អប់វា ហើយនរណាក៏ដោយដែលលួសកាត់ខ្ញុំ ខ្ញុំកាន់តែស្អប់ពួកគេថែមទៀត» តើបុគ្គលនោះគឺជាបុគ្គលទទឹងនឹងព្រះគ្រីស្ទដែរឬទេ? (មែនហើយ)។ មាននរណាម្នាក់និយាយថា៖ «នៅពេលមានរឿងអ្វីកើតឡើងចំពោះអ្នក អ្នកត្រូវតែចុះចូល និងស្វែងរកសេចក្ដីពិត» ហើយបុគ្គលទីមួយនោះនិយាយថា៖ «ចុះចូលស្អី! ឈប់និយាយទៅ!» តើទង្វើបែបនោះជារឿងអ្វីទៅ? តើវាជាការឆាប់ខឹងមែនទេ? (ទេ)។ តើវាជានិស្ស័យអ្វី? (ការស្អប់សេចក្ដីពិត)។ សូម្បីតែការនិយាយអំពីរឿងនេះ ក៏ពួកគេទ្រាំស្ដាប់មិនបានផង ហើយភ្លាមៗនៅពេលដែលអ្នកប្រកបគ្នាអំពីសេចក្ដីពិត ធម្មជាតិរបស់ពួកគេក៏ផ្ទុះឡើង ហើយពួកគេបង្ហាញពីទម្រង់ពិតរបស់ពួកគេ។ ពួកគេមិនចូលចិត្តស្ដាប់ការលើកឡើងណាមួយអំពីការស្វែងរកសេចក្ដីពិត ឬការចុះចូលនឹងព្រះជាម្ចាស់ឡើយ។ តើការមិនចូលចិត្តរបស់ពួកគេមានទំហំប៉ុនណា? នៅពេលដែលពួកគេឮការនិយាយបែបនោះ ពួកគេក៏ផ្ទុះកំហឹងឡើង។ ភាពគួរសមរបស់ពួកគេក៏រលាយបាត់អស់ ពួកគេមិនខ្លាចនឹងបង្ហាញមុខមាត់ពិតរបស់ពួកគេនោះទេ។ នោះហើយជាកម្រិតនៃសេចក្ដីស្អប់របស់ពួកគេ។ បើដូច្នេះ តើពួកគេអាចអនុវត្តសេចក្ដីពិតបានដែរឬទេ? (ទេ)។ សេចក្ដីពិតមិនមែនសម្រាប់មនុស្សអាក្រក់ឡើយ វាគឺសម្រាប់មនុស្សទាំងឡាយណាដែលមានមនសិការ និងវិចារណញ្ញាណ ដែលស្រឡាញ់សេចក្ដីពិត និងអ្វីៗដែលវិជ្ជមាន។ វាទាមទារពីមនុស្សទាំងនោះ ឱ្យពួកគេទទួលយកវា និងអនុវត្តវា។ ចំណែកឯមនុស្សទុច្ចរិតទាំងនោះដែលមានសារជាតិរបស់បុគ្គលទទឹងនឹងព្រះគ្រីស្ទ ដែលមានភាពប្រទូសរ៉ាយយ៉ាងខ្លាំងចំពោះសេចក្ដីពិត និងអ្វីៗដែលវិជ្ជមាន ពួកគេគ្មានថ្ងៃទទួលយកសេចក្ដីពិតឡើយ។ ទោះបីជាពួកគេជឿលើព្រះជាម្ចាស់អស់រយៈពេលប៉ុន្មានឆ្នាំក៏ដោយ ទោះបីជាពួកគេឮសេចក្ដីអធិប្បាយច្រើនប៉ុណ្ណាក៏ដោយ ក៏ពួកគេនឹងមិនទទួលយក ឬអនុវត្តសេចក្ដីពិតឡើយ។ កុំសន្មតថា ពួកគេមិនអនុវត្តសេចក្ដីពិតដោយសារតែពួកគេមិនយល់ពីវា ហើយថាពួកគេនឹងយល់នៅពេលដែលពួកគេបានឮវាច្រើនជាងនេះឱ្យសោះ។ វាជារឿងមិនអាចទៅរួចឡើយ ពីព្រោះអស់អ្នកដែលមិនពេញចិត្តនឹងសេចក្ដីពិត និងស្អប់សេចក្ដីពិត សុទ្ធតែជាបក្សពួករបស់សាតាំង។ ពួកគេនឹងមិនផ្លាស់ប្ដូរឡើយ ហើយក៏គ្មាននរណាម្នាក់អាចផ្លាស់ប្ដូរពួកគេបានដែរ។ វាប្រៀបដូចជាមហាទេវតាអ៊ីចឹង បន្ទាប់ពីបានក្បត់ព្រះជាម្ចាស់៖ តើអ្នករាល់គ្នាធ្លាប់ឮព្រះជាម្ចាស់មានព្រះបន្ទូលថា ទ្រង់នឹងសង្គ្រោះមហាទេវតាដែរឬទេ? ព្រះជាម្ចាស់មិនដែលមានព្រះបន្ទូលបែបនោះឡើយ។ បើដូច្នេះ តើព្រះជាម្ចាស់បានធ្វើអ្វីចំពោះសាតាំង? ទ្រង់បានទម្លាក់វាទៅក្នុងអាកាស ហើយឱ្យវាបម្រើការដល់ទ្រង់នៅលើផែនដី ដោយធ្វើអ្វីដែលវាគួរធ្វើ។ ហើយនៅពេលដែលវាបានបញ្ចប់ការបន្រើការដល់ទ្រង់ ហើយផែនការគ្រប់គ្រងរបស់ព្រះជាម្ចាស់ត្រូវបានបញ្ចប់ ទ្រង់នឹងបំផ្លាញវាចោល ហើយរឿងរ៉ាវនឹងបញ្ចប់ត្រឹមហ្នឹង។ តើព្រះជាម្ចាស់មានព្រះបន្ទូលអ្វីបន្ថែមសូម្បីតែមួយម៉ាត់ទៅកាន់វាដែរឬទេ? (ទេ)។ ហេតុអ្វីបានជាមិនមាន? ពីព្រោះនិយាយឱ្យខ្លីទៅ វាជារឿងឥតប្រយោជន៍។ ការនិយាយសូម្បីតែមួយម៉ាត់ទៅកាន់វា គឺជារឿងលើសពីការចាំបាច់។ ព្រះជាម្ចាស់បានមើលធ្លុះវារួចហើយ៖ សារជាតិធម្មជាតិរបស់បុគ្គលទទឹងនឹងព្រះគ្រីស្ទ មិនអាចផ្លាស់ប្ដូរបានឡើយ។ រឿងរ៉ាវគឺបែបនេះឯង។

នៅពេលដែលអ្នករាល់គ្នាជួបប្រទះនឹងបុគ្គលទទឹងនឹងព្រះគ្រីស្ទ តើអ្នករាល់គ្នាគួរប្រព្រឹត្តចំពោះពួកគេយ៉ាងដូចម្ដេច? ធ្លាប់មានអ្នកដឹកនាំមួយចំនួនដែលត្រូវបានកំណត់លក្ខណៈថាជាអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទ ហើយត្រូវបានដកហូតតំណែង។ ចំពោះម្នាក់ក្នុងចំណោមពួកគេ មួយរយៈក្រោយមក បងប្អូនប្រុសស្រីបានរាយការណ៍ថា គាត់មានសមត្ថភាពការងារខ្លះ ថាគាត់បានប្រែចិត្តក្នុងអំឡុងពេលនោះ ហើយកំពុងតែធ្វើបានយ៉ាងល្អ។ វាមិនច្បាស់លាស់ជាក់លាក់ទេថា តើគាត់កំពុងធ្វើបានយ៉ាងល្អខាងឥរិយាបថ ឬថាតើគាត់កំពុងនិយាយក្នុងរបៀបដែលពីរោះស្ដាប់ ឬថាតើគាត់មានវិន័យជាងមុននៅក្នុងតួនាទីរបស់គាត់នោះទេ។ ដោយសារតែបងប្អូនប្រុសស្រីបាននិយាយថា គាត់កំពុងធ្វើបានយ៉ាងល្អ ហើយដោយសារតែមានការខ្វះមនុស្សសម្រាប់កិច្ចការមួយចំនួន ដូច្នេះ ក៏មានការរៀបចំឱ្យគាត់ធ្វើកិច្ចការខ្លះ។ ជាលទ្ធផល មិនដល់ពីរខែក្រោយមកផង បងប្អូនប្រុសស្រីបានធ្វើសេចក្ដីរាយការណ៍ថា៖ «សូមដកហូតតំណែងគាត់ចេញភ្លាមទៅ គាត់កំពុងសង្កត់សង្កិនពួកយើងរហូតដល់ទ្រាំលែងបានហើយ។ ប្រសិនបើគាត់មិនត្រូវបានដកហូតតំណែងទេ ពួកយើងនឹងមិនអាចបំពេញភារកិច្ចរបស់ពួកយើងបានឡើយ»។ ពួកគេដាច់ខាតមិនព្រមឱ្យប្រើប្រាស់គាត់ឡើយ ទោះបីជាពួកគេបោះឆ្នោតជ្រើសរើសនរណាជាអ្នកដឹកនាំក៏ដោយ ក៏បុគ្គលនោះនឹងមិនមែនជាគាត់ដែរ។ គាត់នៅតែជាមនុស្សមិនកែប្រែដដែល គាត់ពូកែតែនិយាយទេ ប៉ុន្តែតាមពិតទៅ គាត់មិនបានផ្លាស់ប្ដូរសូម្បីតែបន្តិច។ តើមានរឿងអ្វីកំពុងកើតឡើង? ធម្មជាតិរបស់គាត់ត្រូវបានលាតត្រដាងទាំងស្រុង។ តើអ្នកគិតថារឿងនេះគួរត្រូវបានដោះស្រាយយ៉ាងដូចម្ដេច? ការដែលបងប្អូនប្រុសស្រីមានប្រតិកម្មយ៉ាងខ្លាំងបែបនេះ បញ្ជាក់ថា ពួកគេពិតជាមានការញែកដឹងបន្តិចបន្តួចមែន។ មនុស្សមួយចំនួនត្រូវបានគាត់បំភាន់ ហើយបន្ទាប់ពីខាងលើបានដោះស្រាយជាមួយគាត់ មនុស្សមួយចំនួនបានចេញមុខការពារគាត់ ហើយក្រោយមក មនុស្សមួយចំនួនបាននិយាយថា គាត់បានប្រែចិត្តហើយ។ ដូច្នេះ គាត់ត្រូវបានដំឡើងតួនាទីម្ដងទៀត ហើយមួយរយៈក្រោយមក គាត់ត្រូវបានលាតត្រដាងទាំងស្រុង។ ពេលនេះ បងប្អូនប្រុសស្រីបានមើលធ្លុះពីគាត់ ហើយពួកគេបានរួបរួមគ្នាដើម្បីដកហូតតំណែងគាត់។ ខាងលើបានឃើញថា ពេលនេះមនុស្សទាំងនេះចេះញែកដឹងហើយ។ ពួកគេមិនមែនត្រូវបានស្រោចស្រពដោយឥតប្រយោជន៍ឡើយ។ ដូច្នេះ ដោយសារតែពួកគេទាំងអស់គ្នាមិនព្រមឱ្យប្រើប្រាស់គាត់ ខាងលើក៏បានដកហូតតំណែងគាត់។ តើការញែកដឹងរបស់ពួកគេបានមកពីណា? (ការយល់ដឹងអំពីសេចក្ដីពិត)។ មែនហើយ ពួកគេបានយល់ពីសេចក្ដីពិត។ ការញែកដឹងកើតចេញពីការយល់ដឹងអំពីសេចក្ដីពិត។ តើនៅទីនោះវាមិនមែននៅតែមានសេចក្ដីពិត និងព្រះជាម្ចាស់កំពុងសោយរាជ្យទេឬអី? (មែនហើយ)។ ការញែករបស់ពួកគេគឺទាន់ពេលវេលា៖ បន្ទាប់ពីគាត់ត្រូវបានដកហូតតំណែង បងប្អូនប្រុសស្រីលែងរងទុក្ខក្រោមការត្រួតត្រារបស់គាត់ទៀតហើយ។ មនុស្សម្នាបានរងទុក្ខយ៉ាងខ្លាំងក្រោមការសង្កត់សង្កិនរបស់គាត់។ គាត់គ្មានភាពជាមនុស្សទាល់តែសោះ។ គាត់មិនបានធ្វើកិច្ចការដែលខ្លួនគួរធ្វើទេ តែបែរជារំខានដល់ការបំពេញភារកិច្ចរបស់បងប្អូនប្រុសស្រីទៅវិញ គាត់បានជិះជាន់ពួកគេ ដោយប្រើអំណាចរបស់គាត់បំពានលើពួកគេ។ តើនរណានឹងយល់ព្រមចំពោះរឿងនោះ? គឺមានតែមនុស្សល្ងង់ប៉ុណ្ណោះ! នៅពេលដែលមនុស្សបែបនេះត្រូវបានដកហូតតំណែង បន្ទាប់ពីនោះ តើពួកគេមានអារម្មណ៍អ្វីអំពីរឿងនេះដែរឬទេ? កាលពីលើកមុន បុគ្គលនោះត្រូវបានខាងលើដកហូតតំណែង លើកនេះ គាត់ត្រូវបានបងប្អូនប្រុសស្រីទម្លាក់ពីតំណែង ត្រូវគេស្រែកដេញចុះពីឆាក នេះមិនមែនជារបៀបចាកចេញដែលមានកិត្តិយសឡើយ! ដើមឡើយ គាត់ចង់ស្វែងរកតំណែងមួយ។ តែលទ្ធផល គាត់មិនទទួលបានតំណែងនោះទេ តែបែរជាធ្លាក់ចុះភ្លាមៗ ហើយត្រូវបានវាយឱ្យត្រឡប់ទៅសភាពដើមរបស់គាត់វិញ។ តើគាត់មិនគួរឆ្លុះបញ្ចាំងពីខ្លួនឯងទេឬអី? (មែនហើយ)។ ប្រសិនបើគាត់ជាមនុស្សធម្មតាម្នាក់ គ្រាន់តែជាមនុស្សដែលមាននិស្ស័យពុករលួយយ៉ាងធ្ងន់ធ្ងរ តើគាត់មិនចាំបាច់ត្រូវឆ្លុះបញ្ចាំងពីខ្លួនឯងដូចគ្នាទេឬអី? (មែនហើយ)។ មានមនុស្សមួយប្រភេទដែលមិនឆ្លុះបញ្ចាំងឡើយ។ ពួកគេគិតថាពួកគេត្រូវ ថាអ្វីក៏ដោយដែលពួកគេធ្វើគឺត្រូវ ពួកគេមិនទទួលយកការពិតទេ ពួកគេមិនទទួលយកអ្វីៗដែលវិជ្ជមានទេ ហើយពួកគេមិនទទួលយកការវាយតម្លៃរបស់អ្នកដទៃមកលើពួកគេឡើយ។ ទាំងនេះគឺជាមនុស្សដែលមានសារជាតិនិស្ស័យរបស់បុគ្គលទទឹងនឹងព្រះគ្រីស្ទ។ មានតែពួកទទឹងនឹងព្រះគ្រីស្ទប៉ុណ្ណោះ ដែលមិនចេះឆ្លុះបញ្ចាំងពីខ្លួនឯង។ ផ្ទុយទៅវិញ តើពួកគេគិតវក់វីអំពីរឿងអ្វី? «ហ៊ឹស! ថ្ងៃណាមួយ ផ្កាយរបស់ខ្ញុំនឹងរះឡើងម្ដងទៀតមិនខាន។ ចាំទាល់តែអ្នករាល់គ្នាធ្លាក់ក្នុងកណ្ដាប់ដៃរបស់ខ្ញុំសិនទៅ ពេលនោះ អ្នករាល់គ្នានឹងឃើញថា ខ្ញុំនឹងធ្វើបាបអ្នករាល់គ្នាយ៉ាងដូចម្ដេច!» តើពួកគេនឹងមានឱកាសធ្វើបែបនោះដែរឬទេ? (ទេ)។ ពួកគេអស់ឱកាសហើយ។ នៅពេលដែលបងប្អូនប្រុសស្រីយល់ពីសេចក្ដីពិតកាន់តែច្រើនឡើងៗ ហើយនៅពេលដែលពួកគេអាចញែកដឹងពីសភាពផ្សេងៗរបស់មនុស្សផ្សេងៗ ជាពិសេស ញែកដឹងពីពួកទទឹងនឹងព្រះគ្រីស្ទ នោះចន្លោះដែលនៅសេសសល់សម្រាប់ពួកទទឹងនឹងព្រះគ្រីស្ទក្នុងការប្រព្រឹត្តអំពើអាក្រក់ នឹងកាន់តែតូចទៅៗ ហើយពួកគេនឹងមានឱកាសកាន់តែតិចទៅៗក្នុងការធ្វើបែបនោះ។ វានឹងមិនមែនជារឿងងាយស្រួលឡើយ សម្រាប់ពួកគេក្នុងការព្យាយាមវិលត្រឡប់មកវិញ។ ពួកគេសង្ឃឹមថា ខាងលើនឹងអធិប្បាយអំពីការញែកដឹងឱ្យតិចជាងមុនបន្តិច ហើយលែងញែកដឹងថាពួកគេជាបុគ្គលបែបណាទៀត។ នៅពេលដែលពួកគេឮគេប្រកបគ្នាអំពីសេចក្ដីពិតបែបនោះ ពួកគេដឹងថាវាចប់ហើយសម្រាប់ពួកគេ ហើយគិតថាគ្មានក្ដីសង្ឃឹមនៅសេសសល់សម្រាប់ការវិលត្រឡប់របស់ពួកគេឡើយ។ ពួកគេមិនគិតពិចារណាថា៖ «អ្វីដែលពួកគេកំពុងលាតត្រដាង និងញែកដឹង គឺត្រឹមត្រូវហើយ វាឆ្លុះបញ្ចាំងយ៉ាងលេញពីសភាពរបស់ខ្ញុំ។ តើខ្ញុំគួរផ្លាស់ប្ដូរយ៉ាងដូចម្ដេច? ប្រសិនបើខ្ញុំគ្រាន់តែបន្តប្រព្រឹត្តខ្លួនបែបនេះ តើវានឹងមិនមែនជាទីបញ្ចប់របស់ខ្ញុំទេឬអី? ខ្ញុំនឹងត្រូបានជម្រុះចោលមិនខាន។ តើមានប្រយោជន៍អ្វីពីការដើរតាមផ្លូវរបស់មហាទេវតា និងប្រទូសរ៉ាយនឹងព្រះជាម្ចាស់នោះ?» តើពួកគេនឹងមានការគិតពិចារណាបែបនោះដែរឬទេ? (ទេ)។ ពួកគេនឹងមិនគិតឡើយ ហើយពួកគេប្រាកដជានឹងមិនឆ្លុះបញ្ចាំងពីខ្លួនឯង និងព្យាយាមស្គាល់ខ្លួនឯងដែរ ផ្ទុយទៅវិញ ពួកគេសុខចិត្តស្លាប់ មុននឹងប្រែចិត្ត។ នោះគឺជាធម្មជាតិរបស់ពួកគេ។ ទោះបីជាអ្នកប្រកបគ្នាអំពីសេចក្ដីពិតយ៉ាងណាក៏ដោយ ក៏វានឹងមិនអាចធ្វើឱ្យពួកគេភ្ញាក់រឮក ឬធ្វើឱ្យពួកគេប្រែចិត្តបានឡើយ។ តើមានច្រកគេចផុតដែរឬទេ បើគ្មានការប្រែចិត្តនោះ? (ទេ)។ ពួកគេមិនប្រែចិត្តឡើយ។ ពួកគេដើរតាមផ្លូវរបស់ពួកគេរហូតដល់ទីបញ្ចប់ដ៏ជូរចត់ រហូតដល់សេចក្ដីវិនាសដែលពួកគេស្វែងរកដោយខ្លួនឯង ដែលនេះគឺជាអ្វីដែលត្រូវបានកំណត់ដោយធម្មជាតិរបស់ពួកទទឹងនឹងព្រះគ្រីស្ទ។

ពួកយើងបាននឹងកំពុងនិយាយអំពីប្រធានបទនៃការញែកដឹងពីពួកទទឹងនឹងព្រះគ្រីស្ទរហូតមក។ តើអ្នករាល់គ្នាគិតថា អស់អ្នកដែលជាពួកទទឹងនឹងព្រះគ្រីស្ទ មានអារម្មណ៍បែបណា នៅពេលដែលពួកគេស្ដាប់? នៅពេលដល់ពេលជួបជុំ ពួកគេមានអារម្មណ៍រងទុក្ខទារុណយ៉ាងខ្លាំង ហើយពួកគេមានការទាស់ទទឹងនៅក្នុងចិត្ត។ តើពួកគេមិនមែនជាពួកទទឹងនឹងព្រះគ្រីស្ទទេឬអី? (មែនហើយ)។ នៅពេលដែលមនុស្សធម្មតាដែលមាននិស្ស័យពុករលួយ ដឹងថាពួកគេមាននិស្ស័យរបស់ពួកទទឹងនឹងព្រះគ្រីស្ទ ពួកគេប្រាថ្នាយ៉ាងខ្លាំងចង់ស្ដាប់ និងយល់ឱ្យបានច្រើនជាងមុន ពីព្រោះនៅពេលដែលពួកគេបានយល់ហើយ នោះគឺជាពេលដែលពួកគេនឹងអាចដេញតាមការផ្លាស់ប្ដូរខ្លួនឯងបាន។ ពួកគេគិតថា ប្រសិនបើពួកគេមិនយល់ទេ ពួកគេនឹងដើរខុសផ្លូវ ហើយអាចនឹងមានថ្ងៃមួយដែលពួកគេឈានជើងចូលទៅក្នុងផ្លូវរបស់ពួកទទឹងនឹងព្រះគ្រីស្ទ ជាកន្លែងដែលពួកគេនឹងប្រព្រឹត្តអំពើអាក្រក់យ៉ាងធំធេង ដូចជាបើកទ្វារទឹកឱ្យហូរចេញ ហើយដូច្នេះ ពួកគេនឹងបាត់បង់ឱកាសក្នុងការទទួលបានសេចក្ដីសង្គ្រោះ និងឈានទៅរកសេចក្ដីវិនាសមិនខាន។ ពួកគេខ្លាចរឿងនេះ។ ផ្នត់គំនិតរបស់ពួកទទឹងនឹងព្រះគ្រីស្ទគឺខុសគ្នា។ ពួកគេចង់ធ្វើអ្វីក៏ដោយឱ្យតែអាចរារាំងអ្នកដទៃទាំងអស់មិនឱ្យនិយាយ និងស្ដាប់សេចក្ដីអធិប្បាយអំពីការញែកដឹងបែបនេះ ពួកគេប្រាថ្នាយ៉ាងខ្លាំងចង់ឱ្យមនុស្សគ្រប់គ្នាវង្វេងស្មារតី និងគ្មានការញែកដឹង ហើយត្រូវបានពួកគេបំភាន់។ នោះហើយជាអ្វីដែលនឹងធ្វើឱ្យពួកគេសប្បាយចិត្ត។ តើអ្វីទៅជាបំណងប្រាថ្នាដ៏ធំបំផុតរបស់ពួកទទឹងនឹងព្រះគ្រីស្ទ? គឺការក្ដោបក្ដាប់អំណាច។ តើអ្នករាល់គ្នាចង់ក្ដោបក្ដាប់អំណាចដែរឬទេ? (ទេ)។ នៅក្នុងចិត្តអ្នករាល់គ្នាមិនចង់ទេ ប៉ុន្តែជួនកាល វាកើតឡើងចំពោះអ្នករាល់គ្នានៅក្នុងគំនិត ថាជាអ្វីមួយដែលអ្នករាល់គ្នាចង់បាន ហើយដូច្នេះ តាមពិតទៅ វាគឺជាអ្វីមួយដែលអ្នករាល់គ្នាចង់ធ្វើ។ អ្នកអាចនឹងមានបំណងប្រាថ្នាផ្ទាល់ខ្លួននៅខាងក្នុងអ្នក ជាសេចក្ដីប្រាថ្នាដ៏ជ្រាលជ្រៅនៅក្នុងចិត្តរបស់អ្នក ថាមិនចង់ក្លាយជាមនុស្សប្រភេទនោះ និងមិនចង់ដើរតាមផ្លូវនោះ ប៉ុន្តែនៅពេលដែលមានរឿងអ្វីមួយកើតឡើងចំពោះអ្នក និស្ស័យពុករលួយរបស់អ្នកក៏គ្រប់គ្រងអ្នក និងជំរុញអ្នក។ អ្នកប្រឹងប្រែងគិតរកវិធីការពារឋានៈ និងឥទ្ធិពលរបស់អ្នក គិតថាតើអ្នកអាចគ្រប់គ្រងមនុស្សបានប៉ុន្មាននាក់ គិតពីរបៀបនិយាយដោយមានសិទ្ធិអំណាច ដើម្បីទទួលបានការគោរពពីអ្នកដទៃ។ នៅពេលដែលអ្នកតែងតែគិតពីរឿងទាំងនេះ ចិត្តរបស់អ្នកលែងស្ថិតក្រោមការត្រួតត្រារបស់អ្នកទៀតហើយ។ តើអ្វីកំពុងត្រួតត្រាវា? (និស្ស័យពុករលួយ)។ មែនហើយ វាស្ថិតក្រោមការត្រួតត្រានៃនិស្ស័យពុករលួយរបស់សាតាំង។ មនុស្សម្នាក់គិតគូរពេញមួយថ្ងៃអំពីក្ដីបារម្ភនៃផលប្រយោជន៍ខាងសាច់ឈាមរបស់គេ គេតែងតែប្រជែងជាមួយអ្នកដទៃ ហើយនៅក្នុងដំណើរការនៃការប្រជែងទាំងនេះ គេមិនទទួលបានអ្វីឡើយ ហើយវាពិតជាឈឺចាប់ណាស់សម្រាប់គេ។ គេរស់នៅដើម្បីតែសាច់ឈាម និងសាតាំងប៉ុណ្ណោះ។ ដូច្នេះ មនុស្សម្នាក់ក៏តាំងចិត្តបំពេញភារកិច្ចរបស់ខ្លួនឱ្យបានល្អ និងរស់នៅដើម្បីព្រះជាម្ចាស់ ប៉ុន្តែនៅពេលដែលមានរឿងកើតឡើងចំពោះគេ គេបែរជាប្រជែងម្ដងទៀតដើម្បីឋានៈ និងផលប្រយោជន៍របស់គេទៅវិញ៖ នេះជាការប្រជែងទៅមកដែលធ្វើឱ្យគេនឿយហត់ដល់ឆ្អឹង ហើយគេមិនទទួលបានអ្វីសោះពីការនោះឡើយ។ ប្រាប់ខ្ញុំមក តើនោះមិនមែនជារបៀបរស់នៅដ៏នឿយហត់ទេឬអី? (មែនហើយ)។ ពួកគេរស់នៅបែបនោះពីមួយថ្ងៃទៅមួយថ្ងៃ ហើយមុនពេលដែលពួកគេដឹងខ្លួន វាមានរយៈពេលរាប់សិបឆ្នាំទៅហើយ។ មនុស្សមួយចំនួនជឿលើព្រះជាម្ចាស់អស់រយៈពេលដប់ ឬម្ភៃឆ្នាំ តើពួកគេទទួលបានសេចក្ដីពិតប៉ុន្មានទៅ? តើនិស្ស័យពុករលួយរបស់ពួកគេបានផ្លាស់ប្ដូរប៉ុន្មានទៅ? តើពួកគេរស់នៅដើម្បីនរណារៀងរាល់ថ្ងៃ? តើពួកគេមមាញឹកដើម្បីអ្វី? តើពួកគេប្រឹងប្រែងគិតដើម្បីអ្វី? គឺដើម្បីតែសាច់ឈាមទាំងអស់។ ព្រះជាម្ចាស់មានព្រះបន្ទូលថា «រាល់ការស្រមៃនៃគំនិតនៅក្នុងដួងចិត្តរបស់មនុស្ស គឺសុទ្ធតែអាក្រក់ជានិច្ច»។ តើមានកំហុសនៅក្នុងព្រះបន្ទូលទាំងនោះដែរឬទេ? ចូរភ្លក់រសជាតិព្រះបន្ទូលទាំងនោះចុះ ចូរសញ្ចឹងគិតពីព្រះបន្ទូលទាំងនោះឱ្យបានជ្រាលជ្រៅ។ នៅពេលដែលអ្នកគិតពីព្រះបន្ទូលទាំងនេះ នៅពេលដែលអ្នកដកបទពិសោធពីព្រះបន្ទូលទាំងនេះ តើអ្នកមិនខ្លាចទេឬអី? អ្នកអាចនឹងនិយាយថា៖ «ខ្ញុំពិតជាមានអារម្មណ៍ខ្លាចខ្លះមែន។ មើលពីសំបកក្រៅ ខ្ញុំលះបង់ពេញមួយថ្ងៃ ខ្ញុំបោះបង់ចោល ហើយលះបង់ខ្លួនឯង និងរងទុក្ខ។ នោះគឺជាអ្វីដែលរូបកាយខាងសាច់ឈាមរបស់ខ្ញុំធ្វើ ប៉ុន្តែគំនិតទាំងអស់នៅក្នុងចិត្តរបស់ខ្ញុំ គឺសុទ្ធតែអាក្រក់។ គំនិតទាំងនោះសុទ្ធតែផ្ទុយនឹងសេចក្ដីពិត។ នៅក្នុងរឿងជាច្រើនដែលខ្ញុំធ្វើ ចំណុចចាប់ផ្ដើមរបស់ខ្ញុំ កម្លាំងជំរុញចិត្តរបស់ខ្ញុំ និងគោលដៅរបស់ខ្ញុំ គឺសុទ្ធតែអំពីការប្រព្រឹត្តអំពើអាក្រក់នៃការគិតស្រមៃរបស់ខ្ញុំផ្ទាល់»។ តើមានលទ្ធផលអ្វីកើតចេញពីការធ្វើសកម្មភាពបែបនោះ? គឺអំពើអាក្រក់។ បើដូច្នេះ តើព្រះជាម្ចាស់នឹងចងចាំអំពើទាំងនោះដែរឬទេ? អ្នកខ្លះអាចនឹងនិយាយថា៖ «ខ្ញុំបានជឿលើព្រះជាម្ចាស់អស់រយៈពេលម្ភៃឆ្នាំមកហើយ។ ខ្ញុំបានបោះបង់អ្វីៗគ្រប់យ៉ាងចោលអស់ហើយ ប៉ុន្តែព្រះជាម្ចាស់នៅតែមិនចងចាំរឿងនោះដដែល»។ ពួកគេមានទុក្ខព្រួយ និងឈឺចាប់។ តើអ្វីដែលធ្វើឱ្យពួកគេឈឺចាប់? ប្រសិនបើព្រះជាម្ចាស់ពិតជាតឹងរ៉ឹងជាមួយមនុស្សមែន នោះមនុស្សនឹងគ្មានអ្វីត្រូវអួតអាងឡើយ។ ទាំងអស់នេះគឺជាព្រះគុណរបស់ព្រះជាម្ចាស់ ជាសេចក្ដីមេត្តាករុណារបស់ទ្រង់ ព្រះជាម្ចាស់មានការអត់ឱនយ៉ាងខ្លាំងចំពោះមនុស្ស។ ចូរគិតពីរឿងនេះចុះ៖ ព្រះជាម្ចាស់បរិសុទ្ធណាស់ សុចរិតណាស់ មានគ្រប់ព្រះចេស្ដាណាស់ ហើយទ្រង់គ្រាន់តែទតមើល ខណៈដែលអស់អ្នកដែលដើរតាមទ្រង់ គិតតែពីគំនិតអាក្រក់ទាំងស្រុង ពេញមួយថ្ងៃ ហើយជាគំនិតដែលផ្ទុយនឹងសេចក្ដីពិត និងជាគំនិតដែលគិតទាំងស្រុងអំពីរឿងរ៉ាវដែលទាក់ទងនឹងឋានៈ កេរ្តិ៍ឈ្មោះ និងលាភសក្ការៈរបស់ពួកគេផ្ទាល់។ តើព្រះជាម្ចាស់នឹងអត់ឱនឱ្យអ្នកដែលដើរតាមទ្រង់ ដែលប្រឆាំង និងក្បត់ទ្រង់តាមរបៀបនេះដែរឬទេ? ដាច់ខាតគឺមិនអត់ឱនឡើយ។ ដោយត្រូវបានត្រួតត្រាដោយគំនិត ការគិត ចេតនា និងកម្លាំងជំរុញចិត្តទាំងនេះ មនុស្សធ្វើរឿងរ៉ាវដោយបើកចំហ ក្នុងការបះបោរ និងការប្រឆាំងនឹងព្រះជាម្ចាស់ ដោយអួតអាងគ្រប់ពេលថា ពួកគេកំពុងបំពេញភារកិច្ចរបស់ពួកគេ និងសហការជាមួយកិច្ចការរបស់ព្រះជាម្ចាស់។ ព្រះជាម្ចាស់ទតឃើញរឿងទាំងអស់នេះ ហើយទ្រង់នៅតែត្រូវស៊ូទ្រាំនឹងវាដដែល។ តើទ្រង់ស៊ូទ្រាំនឹងវាយ៉ាងដូចម្ដេច? ទ្រង់ផ្គត់ផ្គង់សេចក្ដីពិត ទ្រង់ស្រោចស្រព និងលាតត្រដាង ទ្រង់ក៏បំភ្លឺ និងស្រាយបំភ្លឺ ព្រមទាំងផ្ដល់ការណែនាំ ហើយវាយផ្ចាល និងប្រៀនប្រដៅ ហើយនៅពេលដែលសេចក្ដីប្រៀនប្រដៅនោះមានសភាពធ្ងន់ធ្ងរ ទ្រង់ថែមទាំងត្រូវផ្ដល់ការលួងលោមចិត្តទៀតផង។ តើព្រះជាម្ចាស់ត្រូវមានការអត់ធ្មត់កម្រិតណា ទើបអាចធ្វើរឿងទាំងអស់នោះបាន! ទ្រង់ទតមើលនិស្ស័យពុករលួយផ្សេងៗរបស់មនុស្សទាំងនេះ ទតមើលការពិតដែលថា ការបញ្ចេញឱ្យឃើញ ឥរិយាបថ និងគំនិតផ្សេងៗទាំងអស់របស់ពួកគេ គឺសុទ្ធតែអាក្រក់ ហើយទ្រង់នៅតែអាចស៊ូទ្រាំនឹងវាបានដដែល។ ប្រាប់ខ្ញុំមក តើមនុស្សនឹងអាចធ្វើបែបនោះបានដែរឬទេ? (ទេ)។ ការអត់ធ្មត់ដែលឪពុកម្ដាយមានចំពោះកូនៗរបស់ពួកគេ គឺជារឿងពិត ប៉ុន្តែពួកគេអាចនឹងនៅតែបោះបង់កូនៗចោល ឬសូម្បីតែផ្ដាច់ទំនាក់ទំនងជាមួយកូនៗ នៅពេលដែលរឿងរ៉ាវក្លាយជាមិនអាចស៊ូទ្រាំបាន។ បើដូច្នេះ ចុះចំណែកការអត់ធ្មត់ដែលព្រះជាម្ចាស់ផ្ដល់ឱ្យមនុស្សម្នាក់វិញ យ៉ាងម៉េចដែរ? រាល់ថ្ងៃដែលអ្នករស់នៅ គឺជាថ្ងៃដែលព្រះជាម្ចាស់ផ្ដល់ការអត់ធ្មត់របស់ទ្រង់ដល់អ្នក។ នោះហើយជាកម្រិតនៃការអត់ធ្មត់របស់ទ្រង់។ តើមានអ្វីនៅខាងក្នុងការអត់ធ្មត់នោះ? (សេចក្ដីស្រឡាញ់)។ មិនមែនត្រឹមតែសេចក្ដីស្រឡាញ់ទេ ទ្រង់មានការរំពឹងទុកចំពោះអ្នក។ តើការរំពឹងទុកនោះគឺជាអ្វី? គឺដើម្បីឱ្យទ្រង់អាចទតឃើញលទ្ធផល និងការប្រមូលផល តាមរយៈកិច្ចការដែលទ្រង់ធ្វើ ហើយធ្វើឱ្យមនុស្សអាចភ្លក់សេចក្ដីស្រឡាញ់របស់ទ្រង់បាន។ តើមនុស្សមានសេចក្ដីស្រឡាញ់បែបនោះដែរឬទេ? គេមិនមានឡើយ។ ដោយគ្រាន់តែមានការរៀនសូត្រ និងការអប់រំបន្តិចបន្តួច គ្រាន់តែមានអំណោយទាន ឬជំនាញពិសេសបន្តិចបន្តួច មនុស្សម្នាក់មានអារម្មណ៍ថាខ្លួនឯងមានឋានៈខ្ពង់ខ្ពស់ជាងអ្នកដទៃ ហើយថាមនុស្សធម្មតាមិនអាចប្រៀបស្មើនឹងពួកគេបានឡើយ។ នោះហើយជាភាពគួរឱ្យស្អប់ខ្ពើមរបស់មនុស្ស។ តើព្រះជាម្ចាស់ធ្វើបែបនោះដែរឬទេ? គឺផ្ទុយស្រឡះតែម្ដង៖ មនុស្សជាតិដ៏ស្មោកគ្រោក និងពុករលួយយ៉ាងជ្រាលជ្រៅដែលនឹកស្មានមិនដល់បែបនេះ គឺជាមនុស្សដែលព្រះជាម្ចាស់សង្គ្រោះ លើសពីនេះទៅទៀត ទ្រង់រស់នៅជាមួយពួកគេ ដោយមានព្រះបន្ទូលជាមួយពួកគេ និងគាំទ្រពួកគេ ទល់មុខគ្នា។ មនុស្សមិនអាចធ្វើបែបនោះបានឡើយ។

បន្ទាប់មកទៀត គឺជាការប្រកបគ្នាបន្ថែមទៀតអំពីបញ្ហាមួយផ្សេងទៀត។ មនុស្សមួយចំនួន នៅពេលដែលពួកគេធ្វើបន្ទាល់ ពួកគេនិយាយថា៖ «នៅពេលណាដែលមានរឿងរ៉ាវកើតឡើងចំពោះខ្ញុំ ខ្ញុំនឹកគិតដល់សេចក្ដីស្រឡាញ់របស់ព្រះជាម្ចាស់ និងព្រះគុណរបស់ទ្រង់ ហើយខ្ញុំក៏មានសេចក្ដីរំជួលចិត្ត។ ខ្ញុំឈប់បញ្ចេញឱ្យឃើញនិស្ស័យពុករលួយរបស់ខ្ញុំ នៅពេលណាដែលខ្ញុំនឹកគិតដល់រឿងទាំងនេះ»។ មនុស្សភាគច្រើនមានអារម្មណ៍ថា ពាក្យសម្ដីនេះគឺល្អ ថាវាពិតជាអាចដោះស្រាយបញ្ហានៃការបញ្ចេញឱ្យឃើញនិស្ស័យពុករលួយបានមែន។ តើពាក្យសម្ដីទាំងនេះពិតជាសមហេតុផលដែរឬទេ? ទេ វាមិនត្រឹមត្រូវឡើយ។ សេចក្ដីស្រឡាញ់របស់ព្រះជាម្ចាស់ សព្វានុភាពរបស់ទ្រង់ ការអត់ឱនរបស់ទ្រង់ចំពោះមនុស្ស និងគ្រប់កិច្ចការទាំងអស់ដែលទ្រង់បំពេញនៅក្នុងមនុស្ស អាចធ្វើឱ្យមនុស្សរំជួលចិត្តបានត្រឹមតែផ្នែកនៃភាពជាមនុស្សរបស់ពួកគេប៉ុណ្ណោះ គឺផ្នែកដែលជាមនសិការ និងភាពមានវិចារណញាណរបស់ពួកគេ ទោះជាយ៉ាងណាក៏ដោយ វាពុំអាចដោះស្រាយនិស្ស័យពុករលួយរបស់មនុស្សបានឡើយ ហើយវាក៏មិនអាចផ្លាស់ប្ដូរគោលដៅ និងទិសដៅនៃការដេញតាមរបស់មនុស្សបានដែរ។ នេះហើយជាមូលហេតុដែលព្រះជាម្ចាស់បំពេញកិច្ចការនៃការជំនុំជម្រះនៅគ្រាចុងក្រោយ៖ ទ្រង់សម្ដែងចេញ និងផ្គត់ផ្គង់សេចក្ដីពិត ដើម្បីដោះស្រាយបញ្ហានៃនិស្ស័យពុករលួយរបស់មនុស្ស។ តើអ្វីជារឿងដែលសំខាន់បំផុតដែលព្រះជាម្ចាស់បំពេញ? ទ្រង់សម្ដែងចេញ និងផ្គត់ផ្គង់សេចក្ដីពិត ហើយជំនុំជម្រះ និងវាយផ្ចាលមនុស្ស។ ទ្រង់មិនមានព្រះរាជបំណងចង់ធ្វើឱ្យអ្នករំជួលចិត្តដោយសកម្មភាពរបស់ទ្រង់ ឬដោយរឿងដែលទ្រង់ធ្វើ ដើម្បីផ្លាស់ប្ដូរទិសដៅ និងគោលដៅនៃការដេញតាមរបស់អ្នកឡើយ។ ទ្រង់នឹងមិនបំពេញកិច្ចការតាមរបៀបនោះទេ។ មិនថាព្រះជាម្ចាស់មានព្រះបន្ទូលយ៉ាងណាអំពីការដែលទ្រង់អត់ធ្មត់ចំពោះមនុស្ស ឬអំពីរបៀបដែលទ្រង់សង្គ្រោះមនុស្ស ដោយត្រូវលះបង់តម្លៃដ៏ធំធេងយ៉ាងណាក៏ដោយ មិនថាទ្រង់មានព្រះបន្ទូលបែបណាក៏ដោយ ក៏ព្រះជាម្ចាស់គ្រាន់តែសព្វព្រះទ័យចង់ឱ្យមនុស្សយល់ពីព្រះរាជបំណងរបស់ទ្រង់ក្នុងការសង្គ្រោះមនុស្សប៉ុណ្ណោះ។ ទ្រង់មិនមានព្រះបន្ទូលពីរឿងទាំងនោះ ដើម្បីធ្វើឱ្យចិត្តរបស់មនុស្សទន់ ហើយធ្វើឱ្យពួកគេងាកត្រឡប់មកវិញដោយសារតែពួកគេរំជួលចិត្តពីការបានឮព្រះបន្ទូលរបស់ទ្រង់នោះទេ។ រឿងនោះមិនអាចធ្វើទៅរួចឡើយ។ ហេតុអ្វីបានជាមិនអាច? និស្ស័យពុករលួយរបស់មនុស្ស គឺជាសារជាតិធម្មជាតិរបស់ពួកគេ ហើយសារជាតិធម្មជាតិនោះ គឺជាមូលដ្ឋានគ្រឹះដែលមនុស្សពឹងផ្អែកដើម្បីរស់រានមានជីវិត។ វាមិនមែនជាទំនៀម ឬទម្លាប់អាក្រក់ ដែលនឹងផ្លាស់ប្ដូរដោយគ្រាន់តែមានការជំរុញបន្តិចបន្តួចនោះទេ។ វានឹងមិនផ្លាស់ប្ដូរភ្លាមៗនៅពេលដែលមនុស្សសប្បាយចិត្ត ឬដោយសារទទួលបានចំណេះដឹងមួយចំនួន ឬបានអានសៀវភៅមួយចំនួននោះឡើយ។ រឿងនោះគឺជារឿងមិនអាចទៅរួចទេ។ គ្មាននរណាម្នាក់អាចផ្លាស់ប្ដូរធម្មជាតិរបស់មនុស្សបានឡើយ។ មនុស្សម្នាក់អាចផ្លាស់ប្ដូរបាន តែតាមរយៈការទទួលយក និងការទទួលបានសេចក្ដីពិតប៉ុណ្ណោះ មានតែសេចក្ដីពិតមួយគត់ដែលអាចផ្លាស់ប្ដូរមនុស្សបាន។ ប្រសិនបើអ្នកចង់សម្រេចបាននូវការផ្លាស់ប្ដូរនៅក្នុងនិស្ស័យនៃជីវិតរបស់អ្នក អ្នកត្រូវតែដេញតាមសេចក្ដីពិត ហើយដើម្បីដេញតាមសេចក្ដីពិត អ្នកត្រូវតែចាប់ផ្ដើមដោយការយល់ដឹងយ៉ាងច្បាស់អំពីសេចក្ដីពិតផ្សេងៗដែលព្រះជាម្ចាស់មានព្រះបន្ទូល។ មនុស្សមួយចំនួនជឿថា ប្រសិនបើគេបានយល់ពីគោលលទ្ធិ នោះមានន័យថា ពួកគេបានយល់ពីសេចក្ដីពិតហើយ។ ការគិតបែបនេះ គឺខុសស្រឡះតែម្ដង។ វាមិនមែនមានន័យថា ប្រសិនបើអ្នកយល់ពីគោលលទ្ធិនៃការជឿលើព្រះជាម្ចាស់ ហើយអាចលើកឡើងពីទ្រឹស្ដីខាងវិញ្ញាណខ្លះៗ នោះអ្នកបានយល់ពីសេចក្ដីពិតហើយនោះទេ។ ឥឡូវនេះ ចូរគិតអំពីរឿងនេះមើល៖ តើសេចក្ដីពិតសំដៅទៅលើអ្វីឱ្យប្រាកដ? ហេតុអ្វីបានជាខ្ញុំតែងតែនិយាយថា មានមនុស្សជាច្រើនដែលមិនយល់ពីសេចក្ដីពិត? ពួកគេគិតថា៖ «ប្រសិនបើខ្ញុំអាចយល់ពីអត្ថន័យនៃព្រះបន្ទូលរបស់ព្រះជាម្ចាស់ នោះមានន័យថា ខ្ញុំបានយល់ពីសេចក្ដីពិតហើយ» ហើយថា៖ «ព្រះបន្ទូលរបស់ព្រះជាម្ចាស់ទាំងអស់គឺត្រឹមត្រូវ ព្រះបន្ទូលទាំងនោះសុទ្ធតែចាក់ដោតចូលក្នុងចិត្តរបស់យើង ដូច្នេះ ព្រះបន្ទូលទាំងនោះគឺជាភាសារួមរបស់យើង»។ ប្រាប់ខ្ញុំមក តើពាក្យសម្ដីនោះត្រឹមត្រូវ ឬក៏អត់? តើការយល់ពីសេចក្ដីពិត ពិតជាមានន័យដូចម្ដេច? ហេតុអ្វីបានជាពួកយើងនិយាយថា ពួកគេមិនយល់ពីសេចក្ដីពិត? ជាដំបូង ពួកយើងនឹងនិយាយបន្តិចសិនថា តើសេចក្ដីពិតគឺជាអ្វី។ សេចក្ដីពិត គឺជាតថភាពនៃអ្វីៗដែលវិជ្ជមានទាំងអស់។ ដូច្នេះ តើតថភាពនៃអ្វីៗដែលវិជ្ជមានទាំងនោះ ទាក់ទងនឹងមនុស្សយ៉ាងដូចម្ដេច? (តាមការយល់ដឹងរបស់ខ្ញុំ ឱព្រះជាម្ចាស់ របៀបដែលវាសម្ដែងចេញនៅពេលដែលមនុស្សម្នាក់យល់ពីសេចក្ដីពិត គឺថា ទោះបីជាពួកគេជួបប្រទះនឹងមនុស្ស ព្រឹត្តិការណ៍ និងរបស់ផ្សេងៗអ្វីក៏ដោយ ក៏ពួកគេមានគោលការណ៍ ហើយដឹងពីរបៀបប្រព្រឹត្តចំពោះរឿងទាំងនោះ ព្រមទាំងមានផ្លូវដើម្បីអនុវត្ត។ សេចក្ដីពិតអាចដោះស្រាយការលំបាករបស់ពួកគេ និងក្លាយជាតថភាពនៅក្នុងជីវិតរបស់ពួកគេ។ ព្រះជាម្ចាស់ទើបតែមានព្រះបន្ទូលថា ការដែលមនុស្សម្នាក់យល់ពីគោលលទ្ធិ មិនមែនជាការយល់ពីសេចក្ដីពិតឡើយ ពួកគេមានអារម្មណ៍ថាហាក់ដូចជាបានយល់ពីសេចក្ដីពិតហើយ ប៉ុន្តែពួកគេមិនអាចដោះស្រាយបញ្ហា និងការលំបាកណាមួយដែលពួកគេមាននៅក្នុងជីវិតពិតជាក់ស្ដែងរបស់ពួកគេបានឡើយ។ ពួកគេគ្មានផ្លូវសម្រាប់រឿងនោះទេ ពួកគេមិនអាចផ្សារភ្ជាប់រឿងរ៉ាវទៅនឹងសេចក្ដីពិតបានឡើយ។) នោះហើយគឺជាការមិនយល់ពីសេចក្ដីពិត។ ក្នុងអ្វីដែលទើបតែបាននិយាយ មានផ្នែកមួយដែលចំចំណុចតែម្ដង៖ តើសេចក្ដីពិតគឺជាអ្វី? (សេចក្ដីពិតអាចធ្វើឱ្យមនុស្សមានផ្លូវដើម្បីអនុវត្ត និងប្រព្រឹត្តដោយមានគោលការណ៍ វាអាចដោះស្រាយការលំបាករបស់មនុស្សបាន។) ត្រូវហើយ។ ការផ្ទៀងផ្ទាត់ខ្លួនឯងទៅតាមគោលការណ៍សេចក្ដីពិត ហើយអនុវត្តតាមគោលការណ៍ទាំងនោះ នោះហើយគឺជាផ្លូវ។ វាបញ្ជាក់ថានោះគឺជាការយល់ពីសេចក្ដីពិត។ ប្រសិនបើអ្នកគ្រាន់តែយល់ពីគោលលទ្ធិ ហើយនៅពេលដែលមានរឿងអ្វីមួយកើតឡើងចំពោះអ្នក អ្នកមិនអាចអនុវត្តវាបាន ហើយមិនអាចស្វែងរកគោលការណ៍ឃើញ នោះវាមិនមែនជាការយល់ពីសេចក្ដីពិតឡើយ។ តើសេចក្ដីពិតគឺជាអ្វី? សេចក្ដីពិត គឺជាគោលការណ៍ និងលក្ខខណ្ឌវិនិច្ឆ័យសម្រាប់ការធ្វើគ្រប់កិច្ចការទាំងអស់។ តើវាមិនអញ្ចឹងទេឬអី? (មែនហើយ)។ នៅពេលដែលខ្ញុំនិយាយថា អ្នករាល់គ្នាមិនយល់ពីសេចក្ដីពិត ខ្ញុំកំពុងតែនិយាយថា បន្ទាប់ពីស្ដាប់សេចក្ដីអធិប្បាយរួច អ្នករាល់គ្នាដឹងត្រឹមតែគោលលទ្ធិប៉ុណ្ណោះ។ អ្នករាល់គ្នាមិនដឹងថា តើគោលការណ៍ និងលក្ខខណ្ឌវិនិច្ឆ័យនៃសេចក្ដីពិតនៅក្នុងនោះគឺជាអ្វីឡើយ ឬថាតើរឿងរ៉ាវណាខ្លះដែលកើតឡើងចំពោះអ្នករាល់គ្នា ដែលពាក់ព័ន្ធនឹងទិដ្ឋភាពនៃសេចក្ដីពិតនោះ ឬថាតើសភាពណាខ្លះដែលពាក់ព័ន្ធនឹងវាឡើយ ហើយអ្នករាល់គ្នាក៏មិនដឹងពីរបៀបអនុវត្តទិដ្ឋភាពនៃសេចក្ដីពិតនោះដែរ។ អ្នករាល់គ្នាមិនដឹងពីរឿងទាំងនេះទាល់តែសោះ។ ឧបមាថា អ្នករាល់គ្នាបានសួរសំណួរមួយ។ ការដែលអ្នករាល់គ្នាសួរសំណួរនោះ មានន័យថា អ្នករាល់គ្នាមិនយល់ពីសេចក្ដីពិតដែលពាក់ព័ន្ធឡើយ។ តើអ្នករាល់គ្នានឹងយល់ពីវាដែរឬទេ បន្ទាប់ពីបានប្រកបគ្នាអំពីវាហើយនោះ? (យល់)។ អ្នករាល់គ្នាអាចនឹងយល់បន្តិចបន្តួចបន្ទាប់ពីការប្រកបគ្នា ប៉ុន្តែប្រសិនបើអ្នករាល់គ្នាមិនអាចយល់ពីវា នៅពេលដែលមានរឿងស្រដៀងគ្នាកើតឡើងចំពោះអ្នករាល់គ្នាម្តងទៀត នោះវាមិនមែនជាការយល់ពីសេចក្ដីពិតយ៉ាងពិតប្រាកដឡើយ។ អ្នកមិនដឹងអំពីគោលការណ៍ និងលក្ខខណ្ឌវិនិច្ឆ័យនៃសេចក្ដីពិតនោះទេ អ្នកមិនអាចក្ដាប់វាបានឡើយ។ អាចនឹងមានសេចក្ដីពិតមួយដែលអ្នកគិតថាអ្នកបានយល់ហើយ ប៉ុន្តែចំពោះថាតើវាសំដៅទៅលើតថភាពណាខ្លះ ហើយថាតើវាសំដៅលើសភាពណាខ្លះរបស់មនុស្ស នោះតើអ្នកអាចយកសភាពផ្ទាល់ខ្លួនរបស់អ្នកទៅប្រៀបផ្ទឹមនឹងវាបានដែរឬទេ ប្រសិនបើអ្នកបានយល់ពីសេចក្ដីពិតនោះ? ប្រសិនបើអ្នកមិនអាចទេ ហើយអ្នកមិនដែលដឹងថាសភាពពិតប្រាកដរបស់អ្នកគឺជាអ្វីនោះ តើការយល់របស់អ្នកគឺជាការយល់ពីសេចក្ដីពិតដែរឬទេ? (ទេ)។ វាមិនមែនជាការយល់ពីសេចក្ដីពិតឡើយ។ នៅពេលនិយាយដល់ទិដ្ឋភាពមួយនៃសេចក្ដីពិត និងគោលការណ៍ ប្រសិនបើអ្នកដឹងថាតើរឿងរ៉ាវណាខ្លះ និងសភាពណាខ្លះដែលពាក់ព័ន្ធនឹងសេចក្ដីពិតនោះ ហើយថាតើមនុស្សប្រភេទណា ឬសភាពផ្ទាល់ខ្លួនរបស់អ្នកមួយណាដែលទាក់ទងនឹងសេចក្ដីពិតនោះ ហើយអ្នកក៏អាចប្រើប្រាស់សេចក្ដីពិតនោះដើម្បីដោះស្រាយរឿងទាំងនោះបានដែរ នោះមានន័យថា អ្នកយល់ពីសេចក្ដីពិតហើយ។ ប្រសិនបើអ្នកមានអារម្មណ៍ថាអ្នកយល់ពីសេចក្ដីអធិប្បាយនៅពេលដែលអ្នកស្ដាប់វា ប៉ុន្តែនៅពេលដែលគេសុំឱ្យអ្នកប្រកបគ្នា អ្នកគ្រាន់តែនិយាយតាមពាក្យដែលអ្នកបានឮ ដោយមិនអាចនិយាយអំពីវា និងពន្យល់វាដោយផ្អែកលើសភាព និងស្ថានភាពពិតបានទេ តើការយល់របស់អ្នកគឺជាការយល់ពីសេចក្ដីពិតដែរឬទេ? ទេ វាមិនមែនបែបនោះទេ។ ដូច្នេះ ជាទូទៅ តើអ្នករាល់គ្នាយល់ពីសេចក្ដីពិតដែរឬទេ ឬក៏មិនយល់ទេ? (ពួកយើងមិនយល់ទេ)។ ហេតុអ្វីបានជាមិនយល់? ពីព្រោះចំពោះសេចក្ដីពិតភាគច្រើន ក្រោយពីបានស្ដាប់រួច អ្នករាល់គ្នាគ្រាន់តែយល់ពីគោលលទ្ធិប៉ុណ្ណោះ។ អ្វីដែលអ្នកអាចធ្វើបាន គឺគ្រាន់តែប្រកាន់ខ្ជាប់វាជាបទប្បញ្ញត្តិប៉ុណ្ណោះ អ្នកមិនដឹងពីរបៀបអនុវត្តវាដោយបត់បែនឡើយ។ នៅពេលដែលមានរឿងអ្វីមួយកើតឡើងចំពោះអ្នក អ្នកក៏គាំង មិនដឹងត្រូវធ្វើអ្វី នៅពេលដែលមានរឿងអ្វីមួយកើតឡើងចំពោះអ្នក អ្នកមិនអាចយកគោលលទ្ធិបន្តិចបន្តួចដែលអ្នកបានយល់នោះ មកប្រើប្រាស់ក្នុងស្ថានភាពជាក់ស្ដែងបានឡើយ ពោលគឺវាគ្មានប្រយោជន៍ទាល់តែសោះ។ តើនោះគឺជាការយល់ពីសេចក្ដីពិតដែរឬទេ ឬក៏អត់? (វាមិនមែនទេ)។ នោះហើយជាអត្ថន័យនៃការមិនយល់ពីសេចក្ដីពិត។ ប្រសិនបើអ្នកមិនយល់ពីសេចក្ដីពិតទេ តើត្រូវធ្វើដូចម្ដេច? អ្នកត្រូវតែខិតខំឈានឡើង ហើយចំណាយកម្លាំងកាយចិត្តដើម្បីស្វែងយល់ពីវា។ មានរឿងមួយចំនួនដែលត្រូវតែមាននៅក្នុងភាពជាមនុស្សរបស់អ្នក៖ អ្នកត្រូវតែមានមនសិការ និងម៉ត់ចត់ចំពោះអ្វីដែលអ្នករៀន និងអ្វីដែលអ្នកធ្វើ។ ប្រសិនបើអ្នកចង់ដេញតាមសេចក្ដីពិត ប៉ុន្តែគ្មានមនសិការ និងវិចារណញ្ញាណរបស់មនុស្សធម្មតាទេ នោះអ្នកនឹងមិនអាចយល់ពីសេចក្ដីពិតបានឡើយ ហើយជំនឿរបស់អ្នកគឺជាជំនឿបែបច្របូកច្របល់។ រឿងនេះមិនអាស្រ័យលើគុណសម្បត្តិរបស់អ្នកទេ វាអាស្រ័យតែទៅលើថាតើអ្នកមានភាពជាមនុស្សបែបនេះដែរឬទេប៉ុណ្ណោះ។ ប្រសិនបើអ្នកមានមែន នោះទោះបីជាគុណសម្បត្តិរបស់អ្នកស្ថិតក្នុងកម្រិតមធ្យមក៏ដោយ ក៏អ្នកនៅតែអាចយល់ពីសេចក្ដីពិតជាមូលដ្ឋានបានដែរ។ យ៉ាងហោចណាស់ នេះក៏ពាក់ព័ន្ធនឹងសេចក្ដីពិតដែរ។ ហើយប្រសិនបើអ្នកមានគុណសម្បត្តិល្អណាស់ នោះអ្វីដែលអ្នកយល់ អាចជាអ្វីៗដែលស្ថិតនៅកម្រិតជ្រៅនៃសេចក្ដីពិត ដែលក្នុងករណីនេះ អ្នកនឹងអាចចូលទៅក្នុងសេចក្ដីពិតនោះបានកាន់តែជ្រៅ។ នេះគឺទាក់ទងនឹងគុណសម្បត្តិរបស់អ្នក។ ប៉ុន្តែ ប្រសិនបើគ្មានអាកប្បកិរិយាយកចិត្តទុកដាក់ និងល្អិតល្អន់នៅក្នុងភាពជាមនុស្សរបស់អ្នកទេ ហើយអ្នកតែងតែស្រពេចស្រពិល និងមិនច្បាស់លាស់ ច្របូកច្របល់ តែងតែស្ថិតក្នុងស្ថានភាពស្រអាប់ ពោលគឺស្រអាប់ ស្រពេចស្រពិល និងធ្វើឱ្យតែរួចពីដៃចំពោះគ្រប់រឿងរ៉ាវទាំងអស់ នោះសម្រាប់អ្នក សេចក្ដីពិតនឹងតែងតែជាបទប្បញ្ញត្តិ និងគោលលទ្ធិជានិច្ច។ អ្នកនឹងមិនអាចទទួលបានសេចក្ដីពិតឡើយ។ ពេលឮខ្ញុំនិយាយបែបនេះ តើពេលនេះអ្នករាល់គ្នាមានអារម្មណ៍ថា ការដេញតាមសេចក្ដីពិតគឺជាការលំបាកដែរឬទេ? វាមានកម្រិតនៃការលំបាករបស់វា ប៉ុន្តែវាអាចជាកម្រិតធំ ឬអាចជាកម្រិតតូច។ ប្រសិនបើអ្នកប្រើគំនិតគិតគូរ និងខិតខំប្រឹងប្រែង នោះកម្រិតនៃការលំបាកនឹងថយចុះ ហើយអ្នកនឹងទទួលបានសេចក្ដីពិតខ្លះៗ។ ប្រសិនបើអ្នកមិនខិតខំប្រឹងប្រែងទាល់តែសោះចំពោះសេចក្ដីពិត ប៉ុន្តែខិតខំតែទៅលើគោលលទ្ធិ និងការអនុវត្តខាងក្រៅ នោះអ្នកនឹងមិនអាចទទួលបានសេចក្ដីពិតឡើយ។

តើអ្នករាល់គ្នាបានមើលធ្លុះដល់ចំណុចសំខាន់នៃរឿងអ្វីមួយ តាមរយៈការប្រកបគ្នាជាប្រព័ន្ធរបស់ខ្ញុំអំពីសេចក្ដីពិតទាំងនេះដែរឬទេ? តើអ្នករាល់គ្នាទទួលបានការយល់ដឹងអ្វីខ្លះដែរឬទេ? តើរឿងរ៉ាវនៅក្នុងផ្នែកណាមួយនៃសេចក្ដីពិត មិនមានសេចក្ដីលម្អិតច្រើនជាងចំណេះដឹងសរុបនៃមុខវិជ្ជាណាមួយនៅសាកលវិទ្យាល័យទេឬអី? (មាន)។ វាមានសេចក្ដីលម្អិតច្រើនណាស់។ មនុស្សអាចក្ដាប់បាននូវចំណេះដឹងក្នុងការសិក្សា ដោយគ្រាន់តែខិតខំប្រឹងប្រែងពីរបីឆ្នាំ តាមរយៈការអនុវត្តជាប្រចាំ និងបទពិសោធជាក់ស្ដែងដោយផ្ទាល់ ដរាបណាពួកគេអាចទន្ទេញចាំ និងយល់ពីរឿងទាំងនោះ។ ក្នុងការរៀនមុខវិជ្ជាសិក្សាណាមួយ មនុស្សម្នាក់អាចស្ទាត់ជំនាញបន្តិចម្ដងៗ ដោយគ្រាន់តែចំណាយពេលវេលា និងកម្លាំង ហើយប្រើគំនិតបន្តិចបន្តួចប៉ុណ្ណោះ។ ប៉ុន្តែ ដើម្បីយល់ពីសេចក្ដីពិត ការគ្រាន់តែប្រើខួរក្បាលរបស់អ្នក គឺមិនអាចទៅរួចទេ អ្នកត្រូវតែប្រើដួងចិត្តរបស់អ្នក។ ប្រសិនបើអ្នកមិនត្រិះរិះពិចារណាព្រះបន្ទូលរបស់ព្រះជាម្ចាស់ដោយដួងចិត្តរបស់អ្នក ឬមិនដកបទពិសោធន៍ពីព្រះបន្ទូលទាំងនោះដោយដួងចិត្តរបស់អ្នកទេ នោះអ្នកនឹងមិនអាចយល់ពីសេចក្ដីពិតបានឡើយ។ មានតែមនុស្សដែលមានការយល់ដឹងខាងវិញ្ញាណ ដែលមានមនសិការ និងដែលមានសមត្ថភាពយល់ដឹងប៉ុណ្ណោះ ទើបអាចឈានដល់សេចក្ដីពិតបាន ចំណែកឯអ្នកដែលគ្មានការយល់ដឹងខាងវិញ្ញាណ ដែលមានគុណសម្បត្តិខ្សោយ និងដែលខ្វះសមត្ថភាពយល់ដឹង នឹងមិនអាចឈានដល់សេចក្ដីពិតបានឡើយ។ តើអ្នករាល់គ្នាជាមនុស្សខ្ជីខ្ជា ឬក៏ជាមនុស្សល្អិតល្អន់? (ពួកយើងជាមនុស្សខ្ជីខ្ជា)។ តើនោះមិនមែនជាគ្រោះថ្នាក់ទេឬអី? តើអ្នករាល់គ្នាអាចល្អិតល្អន់បានដែរឬទេ? (ពួកយើងអាចធ្វើបាន)។ នោះជារឿងល្អ ខ្ញុំចូលចិត្តស្ដាប់ពាក្យនេះណាស់។ កុំតែងតែនិយាយថាអ្នកមិនអាចធ្វើបានឱ្យសោះ បើមិនបានសាកល្បង តើអ្នកនឹងដឹងបានដោយរបៀបណា? អ្នកគួរតែអាចធ្វើវាបាន។ ជាមួយនឹងការប្ដេជ្ញាចិត្ត និងអាកប្បកិរិយាបច្ចុប្បន្នរបស់អ្នករាល់គ្នានៅក្នុងការដេញតាមនេះ នោះមានក្ដីសង្ឃឹមថាអ្នករាល់គ្នានឹងយល់ពីសេចក្ដីពិតជាមូលដ្ឋាន។ វាគឺជារឿងដែលអាចសម្រេចបាន។ ដរាបណាមនុស្សម្នាក់សុខចិត្តប្រើដួងចិត្តរបស់ខ្លួន និងលះបង់តម្លៃ ហើយខិតខំប្រឹងប្រែងឆ្ពោះទៅរកសេចក្ដីពិតនៅក្នុងដួងចិត្តរបស់ខ្លួន នោះព្រះវិញ្ញាណបរិសុទ្ធនឹងធ្វើការ ហើយធ្វើឱ្យបុគ្គលនោះគ្រប់លក្ខណ៍។ ប្រសិនបើបុគ្គលនោះមិនខិតខំប្រឹងប្រែងឆ្ពោះទៅរកសេចក្ដីពិតនៅក្នុងដួងចិត្តរបស់ពួកគេទេ នោះព្រះវិញ្ញាណបរិសុទ្ធនឹងមិនធ្វើការឡើយ។ ចូរចងចាំថា៖ ដើម្បីឱ្យមនុស្សម្នាក់អាចយល់ពីសេចក្ដីពិតបាន បុគ្គលនោះត្រូវតែខិតខំប្រឹងប្រែងដោយសកម្ម និងលះបង់តម្លៃ ប៉ុន្តែការធ្វើបែបនេះអាចសម្រេចបានត្រឹមតែពាក់កណ្ដាលនៃលទ្ធផលដែលចង់បានប៉ុណ្ណោះ វាអាចសម្រេចបានត្រឹមតែផ្នែកដែលមនុស្សត្រូវធ្វើចំណែករបស់ខ្លួនប៉ុណ្ណោះ។ ពាក់កណ្ដាលទៀត គឺជាផ្នែកដ៏សំខាន់នៃការយល់ពីសេចក្ដីពិត ដែលមនុស្សនៅខ្វះខាត ហើយត្រូវតែពឹងផ្អែកលើកិច្ចការ និងការធ្វើឱ្យគ្រប់លក្ខណ៍របស់ព្រះវិញ្ញាណបរិសុទ្ធ ដើម្បីសម្រេចបានការយល់ពីសេចក្ដីពិត។ អ្នកមិនត្រូវភ្លេចទេថា ទោះបីជាការពឹងផ្អែកលើការខិតខំប្រឹងប្រែង គឺគ្រប់គ្រាន់ហើយនៅពេលនិយាយដល់ការទទួលបានចំណេះដឹង និងការរៀនសូត្រអំពីវិទ្យាសាស្ត្រក៏ដោយ ក៏ការយល់ពីសេចក្ដីពិត មិនមែនដូច្នោះឡើយ។ ការពឹងផ្អែកលើគំនិតតែមួយមុខ គឺគ្មានប្រយោជន៍ទេ មនុស្សម្នាក់ត្រូវតែប្រើដួងចិត្តរបស់គេ ហើយត្រូវតែលះបង់តម្លៃ។ តើការលះបង់តម្លៃសម្រេចបានអ្វីខ្លះ? គឺកិច្ចការរបស់ព្រះវិញ្ញាណបរិសុទ្ធ។ ប៉ុន្តែ តើអ្វីជាមូលដ្ឋានគ្រឹះសម្រាប់កិច្ចការរបស់ព្រះវិញ្ញាណបរិសុទ្ធ? គំនិតរបស់មនុស្សម្នាក់ត្រូវតែល្អិតល្អន់ឱ្យបានគ្រប់គ្រាន់ ដួងចិត្តរបស់គេត្រូវតែស្ងប់ស្ងាត់ និងនឹងនរឱ្យបានគ្រប់គ្រាន់ ហើយត្រង់ទៅត្រង់មក ទើបព្រះជាម្ចាស់នឹងធ្វើកិច្ចការ។ កិច្ចការរបស់ព្រះវិញ្ញាណបរិសុទ្ធគឺមិនងាយកត់សម្គាល់ទេ ហើយអ្នកដែលធ្លាប់ភ្លក់រសជាតិពីវា ទើបដឹង។ មនុស្សដែលតែងតែខិតខំប្រឹងប្រែងឆ្ពោះទៅរកសេចក្ដីពិត ជារឿយៗអាចមានអារម្មណ៍ពីការបំភ្លឺរបស់ព្រះវិញ្ញាណបរិសុទ្ធ ដូច្នេះ ផ្លូវនៃការអនុវត្តរបស់ពួកគេក្នុងការបំពេញភារកិច្ចរបស់ពួកគេគឺរលូន ហើយមានភាពច្បាស់លាស់កាន់តែខ្លាំងឡើងៗនៅក្នុងដួងចិត្តរបស់ពួកគេ។ មនុស្សដែលគ្មានបទពិសោធ មិនអាចមានអារម្មណ៍ពីកិច្ចការរបស់ព្រះវិញ្ញាណបរិសុទ្ធឡើយ ហើយមិនអាចមើលឃើញផ្លូវដ៏ត្រឹមត្រូវដាច់ខាត។ គ្រប់រឿងរ៉ាវទាំងអស់សុទ្ធតែស្រពេចស្រពិល និងមិនច្បាស់លាស់សម្រាប់ពួកគេ ពួកគេមិនដឹងថាផ្លូវដ៏ត្រឹមត្រូវគឺជាអ្វីឡើយ។ តាមពិតទៅ វាមិនពិបាកទេក្នុងការសម្រេចបាននូវការយល់ពីសេចក្ដីពិត និងការមើលឃើញផ្លូវនៃការអនុវត្តឱ្យបានច្បាស់លាស់នោះ៖ ប្រសិនបើមនុស្សម្នាក់មានស្ថានភាពទាំងនោះនៅក្នុងដួងចិត្តរបស់ខ្លួន នោះព្រះវិញ្ញាណបរិសុទ្ធនឹងធ្វើកិច្ចការ។ ប៉ុន្តែ ប្រសិនបើដួងចិត្តរបស់អ្នកឃ្លាតចេញពីស្ថានភាពទាំងនោះ នោះអ្នកនឹងមិនអាចសម្គាល់ដឹងពីកិច្ចការរបស់ព្រះវិញ្ញាណបរិសុទ្ធឡើយ។ នេះមិនមែនជារឿងអរូបី ឬស្រពេចស្រពិលនោះទេ។ នៅពេលដែលអ្នកស្ថិតក្នុងសភាពទាំងនោះ ហើយដួងចិត្តរបស់អ្នកស្ថិតក្នុងសភាពទាំងនោះ ប្រសិនបើអ្នកស្វែងរក ខិតខំប្រឹងប្រែង ត្រិះរិះពិចារណា និងអធិដ្ឋាន នោះព្រះវិញ្ញាណបរិសុទ្ធនឹងធ្វើកិច្ចការនៅក្នុងអ្នក។ ប៉ុន្តែ ប្រសិនបើអ្នកមិនយកចិត្តទុកដាក់ តែងតែចង់ដេញតាមឋានៈ និងតស៊ូដណ្ដើមកេរ្តិ៍ឈ្មោះ និងលាភសក្ការៈ តែងតែចង់ខ្វាយខ្វល់ និងខិតខំប្រឹងប្រែងតែលើសំបកក្រៅ ប្រសិនបើអ្នកតែងតែគេចវេះ លាក់ខ្លួន ជៀសវាង និងបដិសេធព្រះជាម្ចាស់ មិនត្រង់ទៅត្រង់មក ដោយមានដួងចិត្តដែលមិនបើកចំហចំពោះទ្រង់ នោះព្រះវិញ្ញាណបរិសុទ្ធនឹងមិនធ្វើកិច្ចការឡើយ ទ្រង់នឹងមិនអើពើនឹងអ្នកទេ ហើយទ្រង់ក៏នឹងមិនសូម្បីតែស្ដីបន្ទោសអ្នកដែរ។ តើមនុស្សដែលមិនធ្លាប់ឆ្លងការសូម្បីតែការស្ដីបន្ទោសរបស់ព្រះវិញ្ញាណបរិសុទ្ធផង អាចយល់ពីសេចក្ដីពិតបានកម្រិតណាទៅ? ជួនកាល ព្រះវិញ្ញាណបរិសុទ្ធស្ដីបន្ទោសអ្នក ដើម្បីឱ្យអ្នកដឹងពីផ្លូវត្រូវ និងផ្លូវខុសក្នុងការធ្វើរឿងអ្វីមួយ។ នៅពេលដែលទ្រង់ផ្ដល់ឱ្យអ្នកនូវអារម្មណ៍បែបនោះ តើទីបំផុតអ្នកទទួលបានអ្វីពីវា? អ្នកនឹងទទួលបានសមត្ថភាពក្នុងការវែកញែកខុសត្រូវ ហើយអ្នកនឹងយល់ច្បាស់ពីរឿងនោះ មើលតែមួយភ្លែតក៏ដឹងថា៖ «របៀបនោះគឺខុសហើយ វាមិនស្របតាមគោលការណ៍។ ខ្ញុំមិនអាចធ្វើបែបនោះបានទេ»។ តាមរយៈរឿងនោះ អ្នកនឹងដឹងយ៉ាងច្បាស់ថាគោលការណ៍គឺជាអ្វី ហើយព្រះរាជបំណងរបស់ព្រះជាម្ចាស់គឺជាអ្វី ហើយសេចក្ដីពិតពិតប្រាកដគឺជាអ្វី ដូច្នេះ អ្នកនឹងដឹងពីអ្វីដែលអ្នកគួរធ្វើ។ ប៉ុន្តែ ប្រសិនបើព្រះវិញ្ញាណបរិសុទ្ធមិនបំពេញកិច្ចការទេ ប្រសិនបើទ្រង់មិនផ្ដល់ឱ្យអ្នកនូវសេចក្ដីប្រៀនប្រដៅបែបនេះទេ អ្នកនឹងស្ថិតក្នុងស្ថានភាពច្របូកច្របល់ជារៀងរហូត ដោយគ្មានភាពច្បាស់លាស់ឡើយ នៅពេលនិយាយដល់រឿងបែបនេះ។ នៅពេលដែលរឿងទាំងនោះកើតឡើងចំពោះអ្នក អ្នកនឹងគាំង មិនដឹងត្រូវធ្វើអ្វី។ នៅពេលដែលរឿងទាំងនោះកើតឡើងចំពោះអ្នក អ្នកនឹងមិនដឹងថាមានរឿងអ្វីកំពុងកើតឡើងឡើយ ហើយនៅក្នុងដួងចិត្តរបស់អ្នក អ្នកនឹងមានភាពច្របូកច្របល់យ៉ាងខ្លាំង អ្វីដែលអ្នកគួរធ្វើ នឹងមិនច្បាស់លាស់សម្រាប់អ្នកឡើយ។ អ្នកអាចនឹងថប់បារម្ភស្ទើរតែផ្ទុះទៅហើយ ប៉ុន្តែហេតុអ្វីបានជាព្រះវិញ្ញាណបរិសុទ្ធមិនចាប់ផ្ដើមបំពេញកិច្ចការ? ប្រហែលជាសភាពមួយចំនួននៅខាងក្នុងអ្នកមិនត្រឹមត្រូវ ហើយអ្នកកំពុងតែទាស់ទទឹង។ តើអ្នកទាស់ទទឹងនឹងអ្វី? ប្រសិនបើអ្នកកំពុងប្រកាន់ខ្ជាប់នូវទស្សនៈ ឬសញ្ញាណខុសឆ្គងណាមួយ នោះព្រះជាម្ចាស់នឹងមិនបំពេញកិច្ចការឡើយ ប៉ុន្តែទ្រង់នឹងរង់ចាំរហូតដល់ពេលណាដែលអ្នកដឹងខ្លួនថាសញ្ញាណ ឬទស្សនៈនោះគឺខុស។ ព្រះវិញ្ញាណបរិសុទ្ធនឹងបំពេញកិច្ចការដោយផ្អែកលើមូលដ្ឋាននោះប៉ុណ្ណោះ។ នៅពេលដែលព្រះវិញ្ញាណបរិសុទ្ធបំពេញកិច្ចការ ទ្រង់មិនឈប់ត្រឹមការធ្វើឱ្យអ្នកដឹងនៅក្នុងស្មារតីថាអ្វីត្រូវ និងអ្វីខុសនោះទេ។ ផ្ទុយទៅវិញ ទ្រង់ឱ្យអ្នកមើលឃើញយ៉ាងច្បាស់ថាផ្លូវគឺជាអ្វី ហើយទិសដៅ និងគោលដៅគឺជាអ្វី ព្រមទាំងថាតើការយល់ដឹងរបស់អ្នកនៅឆ្ងាយពីសេចក្ដីពិតកម្រិតណា។ ទ្រង់ឱ្យអ្នកដឹងពីរឿងនេះយ៉ាងច្បាស់។ តើអ្នករាល់គ្នាធ្លាប់មានបទពិសោធបែបនេះដែរឬទេ? ប្រសិនបើមាននរណាម្នាក់បានជឿលើព្រះជាម្ចាស់អស់រយៈពេលដប់ ឬម្ភៃឆ្នាំមកហើយ ដោយគ្មានបទពិសោធជាក់លាក់បែបនេះទេ តើពួកគេជាមនុស្សប្រភេទណា? គឺជាមនុស្សខ្ជីខ្ជា។ ពួកគេអាចត្រឹមតែនិយាយចេញនូវគោលលទ្ធិ និងពាក្យស្លោកមួយចំនួនដែលតែងតែនិយាយដដែលៗប៉ុណ្ណោះ ហើយអាចត្រឹមតែដោះស្រាយបញ្ហាដោយប្រើប្រាស់យុទ្ធសាស្ត្រ និងបច្ចេកទេសសាមញ្ញៗបន្តិចបន្តួចរបស់ពួកគេប៉ុណ្ណោះ។ ដោយសារតែបែបនេះ ពួកគេមុខជាមានវឌ្ឍនភាពតិចតួចប៉ុណ្ណោះ ពួកគេនឹងមិនអាចយល់ពីសេចក្ដីពិតឡើយ ហើយព្រះវិញ្ញាណបរិសុទ្ធនឹងមិនបំពេញកិច្ចការនៅក្នុងពួកគេឡើយ។ ចំពោះមនុស្សខ្ជីខ្ជាបែបនេះ ដែលសេចក្ដីពិតគឺហួសពីសមត្ថភាពរបស់ពួកគេទាំងស្រុងនោះ ពួកគេមិនអាចយល់ពីវាបានឡើយ ទោះបីជាព្រះវិញ្ញាណបរិសុទ្ធបំភ្លឺពួកគេក៏ដោយ។ ដូច្នេះ ព្រះវិញ្ញាណបរិសុទ្ធនឹងមិនបំពេញកិច្ចការនៅក្នុងពួកគេឡើយ។ ហេតុអ្វីបានជាមិនបំពេញកិច្ចការ? តើព្រះជាម្ចាស់កំពុងលម្អៀងមែនទេ? ទេ។ ចុះតើអ្វីជាមូលហេតុទៅ? ពីព្រោះគុណសម្បត្តិរបស់ពួកគេខ្សោយពេក ហើយវាហួសពីសមត្ថភាពរបស់ពួកគេ។ ពួកគេមិនយល់ពីសេចក្ដីពិតទេ ទោះបីជាព្រះវិញ្ញាណបរិសុទ្ធបំពេញកិច្ចការក៏ដោយ ប្រសិនបើគេប្រាប់ពួកគេថារឿងអ្វីមួយគឺជាគោលការណ៍ តើពួកគេមានសមត្ថភាពយល់ពីរឿងនោះដែរឬទេ? ទេ ដូច្នេះ ព្រះជាម្ចាស់នឹងមិនធ្វើបែបនោះឡើយ។ តើអ្នករាល់គ្នាធ្លាប់មានបទពិសោធអំពីរឿងនេះដែរឬទេ? សេចក្ដីពិតគឺមិនលម្អៀងឡើយ។ នៅពេលដែលអ្នកដេញតាមវា នៅពេលដែលអ្នកស្វែងយល់ស៊ីជម្រៅពីវា ព្រះវិញ្ញាណបរិសុទ្ធនឹងបំពេញកិច្ចការ ហើយអ្នកនឹងទទួលបានសេចក្ដីពិត។ ប៉ុន្តែ ប្រសិនបើអ្នកខ្ជិលច្រអូស និងលោភលន់ចង់បានភាពសុខស្រួល ហើយមិនសុខចិត្តខិតខំប្រឹងប្រែងចំពោះសេចក្ដីពិតទេ នោះព្រះវិញ្ញាណបរិសុទ្ធនឹងមិនធ្វើការឡើយ ហើយអ្នកនឹងមិនអាចទទួលបានសេចក្ដីពិតឡើយ ទោះបីជាអ្នកជានរណាក៏ដោយ។ តើពេលនេះអ្នកយល់ហើយឬនៅ? តើបច្ចុប្បន្ននេះអ្នករាល់គ្នាកំពុងដេញតាមសេចក្ដីពិតដែរឬទេ? អ្នកណាដែលដេញតាមសេចក្ដីពិត នឹងទទួលបានសេចក្ដីពិត ហើយអ្នកដែលទទួលបានសេចក្ដីពិតនៅទីបំផុត នឹងក្លាយជាទ្រព្យសម្បត្តិដ៏មានតម្លៃ។ អ្នកដែលមិនអាចទទួលបានវា អាចត្រឹមតែច្រណែនពួកគេ ដោយគ្មានប្រយោជន៍អ្វីឡើយ៖ ប្រសិនបើពួកគេខកខានឱកាសនេះ វានឹងបាត់បង់ទៅមិនខាន។

តើពេលណាជាពេលវេលាដ៏ល្អបំផុតក្នុងការដេញតាមសេចក្ដីពិត? គឺពេលវេលានេះ នៅពេលដែលព្រះជាម្ចាស់កំពុងបំពេញកិច្ចការនៅក្នុងសាច់ឈាម ដោយមានព្រះបន្ទូល និងប្រកបគ្នាជាមួយអ្នកទល់មុខគ្នា ព្រមទាំងណែនាំអ្នក និងជួយអ្នក។ ហេតុអ្វីបានជាខ្ញុំនិយាយថា នេះគឺជាពេលវេលាដ៏ល្អបំផុត? ពីព្រោះកិច្ចការ និងព្រះបន្ទូលរបស់ព្រះជាម្ចាស់ដែលយកកំណើតជាមនុស្ស អាចធ្វើឱ្យអ្នកយល់ពីបំណងព្រះហឫទ័យរបស់ព្រះវិញ្ញាណបរិសុទ្ធបានយ៉ាងពេញលេញ ហើយអនុញ្ញាតឱ្យអ្នកដឹងពីរបៀបដែលព្រះវិញ្ញាណបរិសុទ្ធបំពេញកិច្ចការ។ ព្រះជាម្ចាស់ដែលយកកំណើតជាមនុស្ស អាចយល់ពីគោលការណ៍ លំនាំ របៀប និងមធ្យោបាយនៃកិច្ចការរបស់ព្រះវិញ្ញាណបរិសុទ្ធបានទាំងស្រុង ហើយទ្រង់ប្រាប់អ្នកពីរឿងនោះ ដើម្បីកុំឱ្យអ្នកត្រូវស្ទាបស្ទង់រកវាដោយខ្លួនឯង។ ចូរដើរតាមផ្លូវកាត់នេះ នោះអ្នកនឹងអាចឈានទៅដល់វាបានភ្លាមៗ។ នៅពេលដែលព្រះជាម្ចាស់ដែលយកកំណើតជាមនុស្សឈប់មានព្រះបន្ទូល ហើយបានបញ្ចប់កិច្ចការរបស់ទ្រង់ នោះអ្នកនឹងត្រូវស្ទាបស្ទង់រកវាដោយខ្លួនឯង។ គ្មាននរណាម្នាក់ដែលអាចជំនួសសាច់ឈាមដែលបានយកកំណើតជាមនុស្សនេះ ហើយអាចប្រាប់អ្នកយ៉ាងច្បាស់ពីអ្វីដែលត្រូវធ្វើ ទីកន្លែងដែលត្រូវឆ្ពោះទៅ និងប្រភេទផ្លូវដែលត្រូវដើរតាមនោះឡើយ។ គ្មាននរណាម្នាក់ដែលអាចប្រាប់អ្នកពីរឿងទាំងនោះបានឡើយ ទោះបីជានរណាម្នាក់មានភាពខាងវិញ្ញាណកម្រិតណាក៏ដោយ ក៏គេមិនអាចធ្វើវាបានដែរ។ មានឧទាហរណ៍អំពីរឿងនេះ។ វាដូចជាអ្នកជឿលើព្រះយេស៊ូវ ដែលបានជឿអស់រយៈពេលពីរពាន់ឆ្នាំមកហើយអ៊ីចឹង៖ ពេលនេះ ពួកគេខ្លះបានបែរថយក្រោយមួយជំហាន ដើម្បីអានព្រះគម្ពីរសញ្ញាចាស់ និងកាន់តាមក្រឹត្យវិន័យ ហើយខ្លះទៀតលីឈើឆ្កាង តែបែរជាព្យួរបញ្ញត្តិទាំងដប់នៅក្នុងបន្ទប់របស់ពួកគេ ហើយកាន់តាមបទប្បញ្ញត្តិ និងបញ្ញត្តិទៅវិញ។ តើទីបំផុត ពួកគេទទួលបានអ្វីខ្លះ? ព្រះវិញ្ញាណបរិសុទ្ធបំពេញកិច្ចការ ប៉ុន្តែប្រសិនបើគ្មានព្រះបន្ទូលដ៏ច្បាស់លាស់របស់ព្រះជាម្ចាស់ទេ មនុស្សតែងតែគ្រាន់តែស្ទាបស្ទង់រកប៉ុណ្ណោះ។ តើការគ្មានព្រះបន្ទូលដ៏ច្បាស់លាស់ មានន័យដូចម្ដេច? វាមានន័យថា អ្វីដែលមនុស្សស្ទាបស្ទង់រក និងទទួលបាន គឺមិនអាចកំណត់បានច្បាស់លាស់ឡើយ។ គ្មាននរណាម្នាក់ដែលអាចផ្ដល់ភាពប្រាកដប្រជាដល់អ្នក ដោយនិយាយថា វាជារឿងត្រឹមត្រូវសម្រាប់អ្នកក្នុងការធ្វើរឿងនេះ ហើយការធ្វើរឿងនោះគឺខុសឡើយ។ គ្មាននរណាម្នាក់ដែលអាចប្រាប់អ្នកពីរឿងនោះបានឡើយ។ ទោះបីជាព្រះវិញ្ញាណបរិសុទ្ធបំភ្លឺអ្នក ហើយអ្នកជឿថាវាត្រឹមត្រូវក៏ដោយ តើព្រះជាម្ចាស់សព្វព្រះហឫទ័យដែរឬទេ? អ្នកក៏មិនប្រាកដដែរ មែនទេ? (ទេ ពួកយើងមិនប្រាកដទេ)។ ព្រះបន្ទូលទាំងនោះរបស់ព្រះអម្ចាស់យេស៊ូវ ដែលទ្រង់បានបន្សល់ទុកកាលពីពីរពាន់ឆ្នាំមុន ហើយត្រូវបានកត់ត្រានៅក្នុងព្រះគម្ពីរ ពេលនេះ ពីរពាន់ឆ្នាំក្រោយមក អ្នកជឿលើព្រះអម្ចាស់បានផ្ដល់ការពន្យល់គ្រប់បែបយ៉ាងអំពីរឿងនៃការយាងត្រឡប់មកវិញរបស់ទ្រង់ ហើយគ្មាននរណាម្នាក់ដឹងថាការពន្យល់ដ៏ត្រឹមត្រូវពិតប្រាកដគឺជាអ្វីឡើយ។ ដូច្នេះ វាគឺជាការពិបាកយ៉ាងខ្លាំងសម្រាប់ពួកគេក្នុងការទទួលយកដំណាក់កាលនៃកិច្ចការនេះ។ តើនេះបង្ហាញពីអ្វី? វាបង្ហាញថា ជាមួយនឹងព្រះបន្ទូលដែលមានន័យមិនច្បាស់លាស់ និងមិនបានថ្លែងយ៉ាងច្បាស់លាស់ទាំងនេះ មនុស្សដប់នាក់មានការពន្យល់ដប់ ហើយមនុស្សមួយរយនាក់ មានការពន្យល់មួយរយ។ មនុស្សគ្រប់រូបសុទ្ធតែមានហេតុផលសម្អាង និងអំណះអំណាងរៀងៗខ្លួន។ តើការពន្យល់មួយណាដែលត្រឹមត្រូវ? ដរាបណាព្រះជាម្ចាស់មិនមានព្រះបន្ទូល ឬមិនផ្ដល់សេចក្ដីសន្និដ្ឋានទេ នោះអ្វីដែលមនុស្សនិយាយ គឺគ្មានន័យអ្វីឡើយ។ ទោះបីជានិកាយរបស់អ្នកធំប៉ុណ្ណាក៏ដោយ ទោះបីជាវាមានសមាជិកច្រើនប៉ុណ្ណាក៏ដោយ តើវាមានតម្លៃអ្វីចំពោះព្រះជាម្ចាស់ដែរឬទេ? (ទេ)។ ព្រះជាម្ចាស់មិនទតមើលកម្លាំងរបស់អ្នកឡើយ។ ទោះបីជាគ្មានមនុស្សណាម្នាក់នៅលើពិភពលោកអាចទទួលយកអ្វីដែលព្រះជាម្ចាស់ធ្វើក៏ដោយ ក៏វាគឺជារឿងត្រឹមត្រូវ ហើយវាគឺជាសេចក្ដីពិតដែរ។ នេះគឺជាការពិតដ៏អស់កល្បជានិច្ច និងមិនផ្លាស់ប្ដូរឡើយ! គ្រប់សាសនា និងនិកាយទាំងអស់ពន្យល់វាបែបនេះ និងបែបនោះ ហើយតើមានអ្វីកើតឡើងនៅទីបញ្ចប់? តើការពន្យល់របស់អ្នកមានប្រយោជន៍អ្វីដែរឬទេ? (ទេ)។ ព្រះជាម្ចាស់ច្រានចោលវាដោយព្រះបន្ទូលតែមួយឃ្លាប៉ុណ្ណោះ។ ទោះបីជាអ្នកបន្តពន្យល់វាយ៉ាងណាក៏ដោយ តើព្រះជាម្ចាស់នឹងអើពើនឹងអ្នកដែរឬទេ? (ទេ)។ ហេតុអ្វីបានជាព្រះជាម្ចាស់មិនអើពើនឹងអ្នក? ព្រះជាម្ចាស់បានចាប់ផ្ដើមធ្វើកិច្ចការថ្មី អស់រយៈពេលសាមសិបឆ្នាំមកហើយ។ តើទ្រង់នឹងអើពើនឹងមនុស្សទាំងនោះដែរឬទេ ទោះបីជាពួកគេស្រែកឡូឡាយ៉ាងក្រអឺតក្រទមប៉ុណ្ណាក៏ដោយ? (ទេ)។ ទ្រង់នឹងមិនអើពើនឹងពួកគេឡើយ។ មនុស្សនៅក្នុងសាសនានឹងនិយាយថា៖ «បើទ្រង់មិនអើពើនឹងពួកគេទេ តើមនុស្សទាំងនោះមិនអាចទទួលបានសេចក្ដីសង្គ្រោះទេឬអី?» ការពិតគឺថា ព្រះបន្ទូលរបស់ព្រះជាម្ចាស់បានបញ្ជាក់យ៉ាងច្បាស់ពីរឿងគ្រប់យ៉ាងជាយូរមកហើយ ហើយអ្វីដែលទ្រង់មានព្រះបន្ទូល គឺជាការសម្រេចចុងក្រោយ។ ទោះបីជាពិភពសាសនាមានកម្លាំងខ្លាំងប៉ុណ្ណាក៏ដោយ ក៏វានឹងគ្មានប្រយោជន៍អ្វីឡើយ ទោះបីជាពួកគេមានចំនួនច្រើនប៉ុណ្ណាក៏ដោយ ក៏វាមិនបញ្ជាក់ថាពួកគេមានសេចក្ដីពិតដែរ។ ព្រះជាម្ចាស់ធ្វើតាមអ្វីដែលទ្រង់គួរធ្វើ។ កន្លែងណាដែលទ្រង់គួរចាប់ផ្ដើម នោះគឺជាកន្លែងដែលទ្រង់ចាប់ផ្ដើម។ អ្នកណាដែលទ្រង់គួរជ្រើសរើស នោះគឺជាអ្នកដែលទ្រង់ជ្រើសរើស។ តើទ្រង់រងឥទ្ធិពល និងការរឹតត្បិតពីពិភពសាសនាដែរឬទេ? (ទេ)។ មិនមែនទាល់តែសោះ។ នេះគឺជាកិច្ចការរបស់ព្រះជាម្ចាស់។ ប៉ុន្តែ មនុស្សជាតិដែលពុករលួយចង់ប្រកែកជាមួយព្រះជាម្ចាស់ ហើយផ្ដល់ការពន្យល់ដល់ទ្រង់ពេញមួយថ្ងៃ តើនេះមានប្រយោជន៍អ្វីដែរឬទេ? ពួកគេថែមទាំងចាប់យកព្រះបន្ទូលក្នុងព្រះគម្ពីរមកបកស្រាយតាមចិត្ត ដោយពួកគេបានយកព្រះបន្ទូលទាំងនោះចេញពីបរិបទយ៉ាងច្បាស់ ហើយថែមទាំងចង់ប្រកាន់ខ្ជាប់ព្រះបន្ទូលទាំងនោះអស់មួយជីវិតរបស់ពួកគេ ដោយរង់ចាំឱ្យព្រះជាម្ចាស់សម្រេចព្រះបន្ទូលទាំងនោះទៀតផង។ ពួកគេកំពុងតែយល់សប្តិហើយ! ប្រសិនបើមនុស្សម្នាក់មិនស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ ហើយតែងតែចង់សុំឱ្យព្រះជាម្ចាស់ធ្វើរឿងនេះ និងរឿងនោះ តើបុគ្គលនោះនៅមានវិចារណញ្ញាណដែរឬទេ? តើពួកគេកំពុងព្យាយាមធ្វើអ្វី? តើពួកគេចង់បះបោរមែនទេ? តើពួកគេចង់តតាំងជាមួយព្រះជាម្ចាស់មែនទេ? នៅពេលដែលភយន្តរាយដ៏ធំសម្បើមធ្លាក់ចុះមក មនុស្សគ្រប់គ្នានឹងគាំង មិនដឹងត្រូវធ្វើអ្វី ពួកគេនឹងយំ និងស្រែក ប៉ុន្តែគ្មានប្រយោជន៍អ្វីឡើយ។ តើវាមិនមែននឹងកើតឡើងបែបនោះទេឬអី? វាពិតជាបែបនោះមែន។

បច្ចុប្បន្ននេះគឺជាពេលវេលាដ៏ល្អបំផុត វាគឺជាពេលវេលាដែលព្រះជាម្ចាស់កំពុងសង្គ្រោះមនុស្ស និងធ្វើឱ្យពួកគេគ្រប់លក្ខណ៍។ កុំរង់ចាំរហូតដល់ថ្ងៃដែលអ្នកខកខានពេលវេលានេះមកដល់ ហើយបន្ទាប់មកទើបត្រិះរិះពិចារណាថា៖ «តើរឿងដែលព្រះជាម្ចាស់មានព្រះបន្ទូលនោះ មានន័យដូចម្ដេច? យកល្អគួរតែសួរនៅពេលនោះ ឥឡូវនេះខ្ញុំមិនអាចសួរបានទៀតទេ។ ខ្ញុំនឹងគ្រាន់តែអធិដ្ឋាននៅពេលនោះទៅ ព្រះវិញ្ញាណបរិសុទ្ធនឹងបំពេញកិច្ចការ នោះគឺជារឿងដូចគ្នា»។ តើវានឹងដូចគ្នាដែរឬទេ? (ទេ)។ ប្រសិនបើវាដូចគ្នា នោះមនុស្សដែលបានជឿលើព្រះអម្ចាស់ក្នុងរយៈពេលពីរពាន់ឆ្នាំនេះ ក៏នឹងមិនដូចជាពួកគេនៅពេលនេះដែរ។ ចូរមើលពាក្យសម្ដីដែលត្រូវបានកត់ត្រាដោយអ្នកដែលគេហៅថាជាពួកបរិសុទ្ធ ក្នុងអំឡុងពាក់កណ្ដាលទីមួយនៃសហស្សវត្សរ៍ទីពីរចុះ តើពាក្យសម្ដីទាំងនោះរាក់កម្រិតណា តើគួរឱ្យអាណិតកម្រិតណា! ពេលនេះមានសៀវភៅទំនុកតម្កើងដ៏ក្រាស់មួយ ដែលមនុស្សគ្រប់សាសនា និងនិកាយទាំងអស់ច្រៀង ហើយទំនុកតម្កើងទាំងនោះនិយាយតែអំពីព្រះគុណរបស់ព្រះជាម្ចាស់ និងការទទួលបានព្រះពរប៉ុណ្ណោះ គឺមានតែរឿងពីរនោះឯង។ តើនោះគឺជាចំណេះដឹងអំពីព្រះជាម្ចាស់ដែរឬទេ? ទេ វាមិនមែនទេ។ តើមានសេចក្ដីពិតបន្តិចបន្តួចនៅក្នុងនោះដែរឬទេ? (ទេ)។ ពួកគេគ្រាន់តែដឹងថា ព្រះជាម្ចាស់ស្រឡាញ់មនុស្សនៅលើពិភពលោកប៉ុណ្ណោះ។ មានពាក្យសម្ដីមួយឃ្លាដែលតែងតែមាននៅលើពិភពលោក ដោយមិនដែលផ្លាស់ប្ដូរឡើយ៖ «ព្រះជាម្ចាស់គឺជាសេចក្ដីស្រឡាញ់»។ នោះគឺជាប្រយោគតែមួយគត់ដែលពួកគេដឹង។ ចុះតើព្រះជាម្ចាស់ស្រឡាញ់មនុស្សដោយរបៀបណា? ពេលនេះ ព្រះជាម្ចាស់បោះបង់ពួកគេចោល ហើយជម្រុះពួកគេចោល តើទ្រង់នៅតែជាសេចក្ដីស្រឡាញ់ដែរឬទេ? តាមការមើលឃើញរបស់ពួកគេ គឺទេ លែងជាសេចក្ដីស្រឡាញ់ទៀតហើយ។ ដូច្នេះ ពួកគេក៏ថ្កោលទោសទ្រង់។ ការដែលមនុស្សមិនដេញតាមសេចក្ដីពិត ហើយមិនអាចយល់ពីវាបាន គឺជារឿងដែលគួរឱ្យអាណិតបំផុត។ បច្ចុប្បន្ននេះមានឱកាសដ៏អស្ចារ្យបែបនេះ។ ព្រះជាម្ចាស់បានយកកំណើតជាមនុស្ស ដើម្បីសម្ដែងចេញសេចក្ដីពិត និងសង្គ្រោះមនុស្សដោយផ្ទាល់។ វាពិតជាគួរឱ្យស្ដាយណាស់ ប្រសិនបើអ្នកមិនដេញតាមសេចក្ដីពិត ហើយមិនទទួលបានវា។ ប្រសិនបើអ្នកបានដេញតាមវា ហើយបានធ្វើដូច្នេះយ៉ាងសកម្ម និងពេញកម្លាំង ប៉ុន្តែនៅទីបញ្ចប់ បែរជាមិនអាចយល់ពីវា នោះអ្នកនឹងមានមនសិការស្អាតស្អំ យ៉ាងហោចណាស់ អ្នកក៏មិនបានធ្វើឱ្យខ្លួនឯងខកចិត្តដែរ។ តើពេលនេះអ្នករាល់គ្នាបានចាប់ផ្ដើមដេញតាមសេចក្ដីពិតរបស់អ្នករាល់គ្នាហើយឬនៅ? តើការបំពេញភារកិច្ចរាប់ថាជាការដេញតាមសេចក្ដីពិតដែរឬទេ? វារាប់ថាជាការសហការមួយប្រភេទ ប៉ុន្តែបើនិយាយពីការសម្រេចឱ្យបាននូវការដេញតាមសេចក្ដីពិត ឬការរាប់ថាជាការដេញតាមសេចក្ដីពិត នោះវាមិនទាន់ដល់កម្រិតនោះទេ។ វាគ្រាន់តែជាទម្រង់នៃឥរិយាបថមួយ ជាប្រភេទនៃសកម្មភាពមួយប៉ុណ្ណោះ វាគឺជាការមានឥរិយាបថដេញតាមសេចក្ដីពិត។ ដូច្នេះ តើអ្វីទៅដែលអាចរាប់ថាជាការដេញតាមសេចក្ដីពិតបាន? អ្នកត្រូវតែចាប់ផ្ដើមដោយការយល់ពីសេចក្ដីពិត។ ប្រសិនបើអ្នកមិនយល់ពីសេចក្ដីពិត ហើយមិនយករឿងអ្វីទាំងអស់ជាការសំខាន់ ហើយបំពេញភារកិច្ចរបស់អ្នកឱ្យតែរួចពីដៃ ព្រមទាំងធ្វើអ្វីដែលអ្នកចង់ធ្វើ ដោយមិនដែលស្វែងរកសេចក្ដីពិត ឬយកចិត្តទុកដាក់ចំពោះគោលការណ៍សេចក្ដីពិតទេ តើអ្នកនឹងអាចយល់ពីសេចក្ដីពិតបានដែរឬទេ? ប្រសិនបើអ្នកមិនយល់ពីសេចក្ដីពិតទេ តើអ្នកអាចដេញតាមវាដោយរបៀបណា? តើវាមិនអ៊ីចឹងទេឬអី? (មែនហើយ)។ តើមនុស្សដែលមិនដេញតាមសេចក្ដីពិត ជាមនុស្សប្រភេទណា? ពួកគេគឺជាមនុស្សល្ងង់។ ដូច្នេះ តើអ្នកដេញតាមវាដោយរបៀបណា? អ្នកត្រូវតែចាប់ផ្ដើមដោយការយល់ពីសេចក្ដីពិត។ តើការយល់ពីសេចក្ដីពិត គឺជារឿងលំបាកដែរឬទេ? ទេ វាមិនលំបាកទេ។ ចូរចាប់ផ្ដើមជាមួយនឹងមជ្ឈដ្ឋានដែលអ្នកទាក់ទង និងភារកិច្ចដែលអ្នកបំពេញ ហើយអនុវត្ត និងហ្វឹកហាត់តាមគោលការណ៍សេចក្ដីពិត។ ការធ្វើបែបនេះបង្ហាញថា អ្នកបានចាប់ផ្ដើមដើរលើផ្លូវនៃការដេញតាមសេចក្ដីពិតហើយ។ ជាដំបូង ដោយផ្អែកលើគោលការណ៍ទាំងនេះ ចូរចាប់ផ្ដើមស្វែងរក ត្រិះរិះពិចារណា អធិដ្ឋាន និងទទួលបានការបំភ្លឺបន្តិចម្ដងៗ។ ការបំភ្លឺដែលអ្នកទទួលបាននោះ គឺជាសេចក្ដីពិតដែលអ្នកគួរយល់។ ចូរស្វែងរកសេចក្ដីពិតពីការបំពេញភារកិច្ចរបស់អ្នកជាមុនសិន ហើយខិតខំប្រព្រឹត្តស្របតាមគោលការណ៍សេចក្ដីពិត។ រឿងទាំងអស់នេះ គឺមិនអាចបំបែកចេញពីជីវិតពិតបានឡើយ៖ មនុស្ស ព្រឹត្តិការណ៍ និងរបស់ផ្សេងៗដែលអ្នកជួបប្រទះនៅក្នុងជីវិត និងរឿងរ៉ាវដែលស្ថិតនៅក្នុងវិសាលភាពនៃភារកិច្ចរបស់អ្នក។ ចូរចាប់ផ្ដើមជាមួយនឹងរឿងទាំងនោះ ហើយឈានដល់ការយល់ដឹងអំពីគោលការណ៍សេចក្ដីពិត នោះអ្នកនឹងមានការចូលទៅក្នុងជីវិតមិនខាន។

ថ្ងៃទី២៣ ខែតុលា ឆ្នាំ២០១៩


ចំណុចទីប្រាំបី៖ ពួកគេចង់ឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្តីពិត ឬព្រះជាម្ចាស់ទេ (ផ្នែកទីបី)

សេចក្ដីបន្ថែម៖ ការវែកញែកអំពីវប្បធម៌ប្រពៃណីបូព៌ា និងបស្ចិមលោក

ចូរប្រាប់ខ្ញុំ តើសេចក្ដីពិតគឺជាអ្វី? តើពួកយើងមិនធ្លាប់បានប្រកបគ្នាអំពីប្រធានបទនេះពីមុនមកទេឬអី? (មែនហើយ ពួកយើងធ្លាប់បានប្រកបគ្នាហើយ។) បើដូច្នេះមែន ចូរប្រាប់ខ្ញុំថាតើសេចក្ដីពិតគឺជាអ្វី ដោយប្រើពាក្យសម្ដីរបស់អ្នករាល់គ្នាផ្ទាល់។ (សេចក្ដីពិតគឺជាគោលការណ៍ និងលក្ខខណ្ឌវិនិច្ឆ័យ ដែលមនុស្ស ព្រឹត្តិការណ៍ និងរបស់ផ្សេងៗទាំងអស់ត្រូវបានវាស់ស្ទង់។) ល្អ។ តើមានអ្នកណាផ្សេងទៀតទេ? តើមានរបៀបនិយាយផ្សេងពីនេះដែរឬទេ? កុំគិតថាតើត្រូវប្រើពាក្យពេចន៍នៃគោលលទ្ធិមួយណា ឬត្រូវជ្រើសរើសឃ្លាណាមួយនៃព្រះបន្ទូលរបស់ព្រះជាម្ចាស់សម្រាប់ចម្លើយរបស់អ្នកឡើយ គ្រាន់តែឆ្លើយដោយប្រើពាក្យសម្ដីចេញពីបទពិសោធជាក់ស្ដែង និងការយល់ដឹងជាក់ស្ដែងរបស់អ្នកផ្ទាល់ទៅបានហើយ។ វាមិនអីទេ ប្រសិនបើចម្លើយទាំងនោះមិនសូវស៊ីជម្រៅនោះ។ មនុស្សខ្លះនិយាយថា «ព្រះបន្ទូលរបស់ព្រះជាម្ចាស់ គឺជាសេចក្ដីពិត»។ ទោះបីជាពាក្យនេះត្រឹមត្រូវក៏ដោយ ប្រសិនបើអ្នកគ្រាន់តែអាចនិយាយពាក្យទាំងនេះ ប៉ុន្តែមិនយល់ពីអត្ថន័យពិតប្រាកដរបស់វាទេ នោះពាក្យទាំងនេះគ្រាន់តែជាគោលលទ្ធិសម្រាប់អ្នកប៉ុណ្ណោះ។ ឥឡូវនេះ ចូរយើងឈានទៅមុខមួយជំហានទៀត តើសេចក្ដីពិតគឺជាអ្វី? តើព្រះបន្ទូលរបស់ព្រះជាម្ចាស់គឺជាអ្វី? តើសារជាតិនៃព្រះបន្ទូលរបស់ព្រះជាម្ចាស់គឺជាអ្វី? តើសេចក្ដីពិតគឺជាលក្ខខណ្ឌវិនិច្ឆ័យដែលមនុស្សបង្កើតឡើងតាមរយៈការគិត និងការពិចារណាដែរឬទេ? (ទេ មិនមែនទេ។) តើសេចក្ដីពិតគឺជាបទពិសោធដែលមនុស្សដកស្រង់បាន និងចំណេះដឹងដែលពួកគេទទួលបាន ឬជាប្រភេទវប្បធម៌សង្គម ឬជាវប្បធម៌ប្រពៃណីដែលបង្កើតឡើងនៅក្នុងបរិបទសង្គមណាមួយដែរឬទេ? (ទេ មិនមែនទេ។) បើដូច្នេះ តើសេចក្ដីពិតគឺជាគោលការណ៍ដែលមនុស្សដកស្រង់បានដោយខ្លួនឯង សម្រាប់ការប្រព្រឹត្តខ្លួន និងទង្វើរបស់ពួកគេដែរឬទេ? (ទេ មិនមែនទេ។) ដូច្នេះ តើវាជាអ្វីឱ្យប្រាកដទៅ? តើពួកយើងអាចកំណត់ឱ្យច្បាស់ពីគោលការណ៍ដែលបាននិយាយនៅទីនេះដោយរបៀបណា ដើម្បីឱ្យគោលការណ៍ទាំងនោះមានអត្ថន័យច្បាស់លាស់ ហើយមនុស្សដឹងថាវាជាសេចក្ដីពិតភ្លាមៗនៅពេលដែលពួកគេឮវា? តើពួកយើងអាចនិយាយរឿងនេះដោយរបៀបណា ដើម្បីឱ្យមនុស្សមានអារម្មណ៍ថាវាខ្លីខ្លឹម និងច្បាស់លាស់? (សេចក្ដីតម្រូវរបស់ព្រះជាម្ចាស់ចំពោះមនុស្ស សុទ្ធតែជាសេចក្ដីពិត។) សេចក្ដីតម្រូវរបស់ព្រះជាម្ចាស់ចំពោះមនុស្ស សុទ្ធតែជាសេចក្ដីពិត នោះគឺត្រឹមត្រូវហើយ ប៉ុន្តែតើអ្នករាល់គ្នាអាចនិយាយឱ្យកាន់តែច្បាស់លាស់ជាងនេះយ៉ាងដូចម្ដេច? (សេចក្ដីពិតគឺជាតថភាពនៃអ្វីៗដែលវិជ្ជមានទាំងអស់។) នេះជាអ្វីដែលធ្លាប់ត្រូវបានគេនិយាយជាញឹកញាប់ពីមុនមក។ ពួកយើងតែងតែនិយាយថា ព្រះបន្ទូលរបស់ព្រះជាម្ចាស់ សេចក្ដីតម្រូវរបស់ទ្រង់ចំពោះមនុស្ស និងតថភាពនៃអ្វីៗដែលវិជ្ជមានទាំងអស់ គឺជាសេចក្ដីពិត តើមានអ្វីផ្សេងទៀតទេ? (សេចក្ដីពិតគឺជាលក្ខខណ្ឌវិនិច្ឆ័យ និងជាផ្លូវសម្រាប់មនុស្សក្នុងការចាត់ចែងកិច្ចការ និងប្រព្រឹត្តខ្លួន។) សេចក្ដីពិតគឺជាលក្ខខណ្ឌវិនិច្ឆ័យ និងជាផ្លូវសម្រាប់មនុស្សក្នុងការចាត់ចែងកិច្ចការ និងប្រព្រឹត្តខ្លួន ចំណុចនេះក៏ត្រឹមត្រូវដែរ។ ឥឡូវនេះ ចូរដាក់ទិដ្ឋភាពទាំងអស់នេះបញ្ចូលគ្នា ហើយផ្ដល់និយមន័យសេចក្ដីពិត នៅក្នុងប្រយោគដ៏ខ្លីខ្លឹមមួយ។ (ព្រះជាម្ចាស់គឺជាសេចក្ដីពិត។) ព្រះជាម្ចាស់គឺជាសេចក្ដីពិត ការនិយាយបែបនេះគឺទូលំទូលាយបន្តិច ហើយក៏ទូទៅពេកដែរ។ វាចាំបាច់ត្រូវតែជាក់លាក់ជាងនេះ ដើម្បីឱ្យនៅពេលដែលមនុស្សឮវា ពួកគេមានអារម្មណ៍ថាវាជានិយមន័យដ៏ច្បាស់លាស់ មិនមែនទទេសោះទេ ប៉ុន្តែពិតជាជាក់លាក់ និងជាក់ស្ដែង ហើយគិតថាវាស្ដាប់ទៅស័ក្ដិសម។ ចូរសាកល្បងសង្ខេបវាម្ដងទៀត តើអ្នករាល់គ្នាអាចនិយាយវាឱ្យកាន់តែច្បាស់លាស់ជាងនេះយ៉ាងដូចម្ដេចទៅ? (ខាងលើធ្លាប់បានប្រកបគ្នាស្ដីពីរឿងនេះពីមុនមកថា សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។) តើការនិយាយបែបនេះមិនខ្លីខ្លឹមទេឬអី? (មែនហើយ គឺខ្លីខ្លឹម។) សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។ ហេតុអ្វីបានជាផ្ដល់និយមន័យវាថាជាលក្ខខណ្ឌវិនិច្ឆ័យ? តើពួកយើងគួរយល់ពីពាក្យ «លក្ខខណ្ឌវិនិច្ឆ័យ» នេះតាមន័យត្រង់ដោយរបៀបណា? (ជាគោលការណ៍ជាក់លាក់មួយ។) ជាគោលការណ៍ ឬច្បាប់ដ៏ច្បាស់លាស់មួយ វាក៏អាចហៅថាជាបទប្បញ្ញត្តិបានដែរ។ ដូច្នេះ តើ «លក្ខខណ្ឌវិនិច្ឆ័យ» សំដៅលើអ្វី? (ស្ដង់ដាមួយ។) វាសំដៅលើស្ដង់ដា ច្បាប់ និងគោលការណ៍ដ៏ច្បាស់លាស់មួយ។ នោះហើយជាអ្វីដែលពួកយើងហៅថា លក្ខខណ្ឌវិនិច្ឆ័យ។ លក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស ប្រសិនបើនិយមន័យទាំងនេះត្រឹមត្រូវ បើដូច្នេះ តើលក្ខខណ្ឌវិនិច្ឆ័យនេះទាក់ទងនឹងអ្វី? តើវាសំដៅលើអ្វីនៅទីនេះ? វាដូចដែលបានផ្ដល់និយមន័យពីមុនមកអ៊ីចឹង៖ លក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។ នេះហើយគឺជាសេចក្ដីពិត។ ឥឡូវនេះ នៅពេលដែលនរណាម្នាក់អានប្រយោគនោះ តើពួកគេអាចគិតថា «វប្បធម៌ប្រពៃណីរបស់យើង ក៏ជាសេចក្ដីពិតដែរ» ឬទេ? តើរឿងនេះអាចចាត់ចូលក្នុងប្រភេទនៃសេចក្ដីពិតបានដែរឬទេ? (ទេ មិនអាចទេ។) គឺមិនអាចទេ។ តើពួកគេអាចនិយាយថា «ពួកយើងមានសេចក្ដីសន្និដ្ឋានពីការស្រាវជ្រាវបែបវិជ្ជាសិក្សាមួយ ដែលជាសេចក្ដីពិត» ឬ «ប្រជាជនរបស់យើងមានវប្បធម៌មួយ ឬបទពិសោធមួយ ឬស្ដង់ដាសីលធម៌ដ៏ល្អមួយ ដែលក៏ជាសេចក្ដីពិតដែរ» បានឬទេ? តើសេចក្ដីពិតអាចត្រូវបានផ្ដល់និយមន័យបែបនេះបានដែរឬទេ? (ទេ មិនអាចទេ។) ហេតុអ្វីបានជាពួកយើងមិនអាចប្រើរឿងទាំងនេះ ដើម្បីផ្ដល់និយមន័យសេចក្ដីពិតបាន? ហេតុអ្វីបានជាពួកយើងនិយាយថា រឿងទាំងនេះមិនមានទំនាក់ទំនងអ្វីនឹងសេចក្ដីពិតសោះដូច្នេះ? (រឿងទាំងនោះមិនមានទំនាក់ទំនងអ្វីនឹងការថ្វាយបង្គំព្រះជាម្ចាស់ឡើយ។) ត្រឹមត្រូវហើយ។ រឿងទាំងនោះប្រហែលជាទាក់ទងនឹងការប្រព្រឹត្តខ្លួនរបស់មនុស្ស ប៉ុន្តែវាមិនទាក់ទងនឹងការថ្វាយបង្គំព្រះជាម្ចាស់ឡើយ។ តើការប្រព្រឹត្តខ្លួនដែលពួកគេនិយាយនោះ សំដៅលើអ្វី? តើស្ដង់ដា និងច្បាប់របស់ពួកគេគឺជាអ្វី? គឺជាអាកប្បកិរិយាល្អដែលកើតចេញពីសាតាំង។ រឿងទាំងនោះមិនមែនទាក់ទងនឹងការថ្វាយបង្គំព្រះជាម្ចាស់ឡើយ ប៉ុន្ដែទាក់ទងនឹងការថ្វាយបង្គំ និងការការពារសាតាំងទៅវិញទេ។ រឿងទាំងនោះគឺជាបណ្ដុំនៃពាក្យសម្ដី ឬវប្បធម៌អំពីការប្រព្រឹត្តខ្លួន ដែលកើតចេញពីការស្រមើស្រមៃ និងសញ្ញាណរបស់មនុស្ស ហើយចេញពីអ្វីដែលមនុស្សជឿថាជាសីលធម៌ល្អ ឬអាកប្បកិរិយាល្អ។ រឿងទាំងនោះមិនពាក់ព័ន្ធនឹងសេចក្ដីពិត ឬការថ្វាយបង្គំព្រះជាម្ចាស់ឡើយ ពោលគឺវាមិនមានទំនាក់ទំនងអ្វីនឹងការថ្វាយបង្គំព្រះជាម្ចាស់ទាល់តែសោះ។

ជនជាតិចិនបានសរុបចេញជាវប្បធម៌ប្រពៃណីមួយ ដែលស័ក្ដិសមសម្រាប់តែជនជាតិចិនប៉ុណ្ណោះ ហើយដែលជនជាតិបស្ចិមលោកមិនអាចទទួលយកបានឡើយ។ ជនជាតិបស្ចិមលោកមានវីរបុរសជាតិ ស្មារតីនៃសេចក្ដីសុចរិតខាងសីលធម៌ជាតិ និងវប្បធម៌ជាតិជារបស់ខ្លួន ប៉ុន្តែប្រសិនបើពួកគេនាំយកវប្បធម៌របស់ពួកគេមកកាន់បូព៌ា តើមនុស្សនៅទីនោះនឹងទទួលយកវប្បធម៌ទាំងនោះដែរឬទេ? (ទេ ពួកគេមិនទទួលយកទេ។) វប្បធម៌ទាំងនោះក៏មិនត្រូវបានគេទទួលយកដូចគ្នាដែរ។ ហេតុដូច្នេះហើយ ទោះបីជាមនុស្សវាយតម្លៃវប្បធម៌ទាំងនេះខ្ពស់កម្រិតណា ឬទោះបីជាពួកគេយល់ថាប្រពៃណីទាំងនេះខ្ពង់ខ្ពស់កម្រិតណាក៏ដោយ តើមានទំនាក់ទំនងអ្វីរវាងរឿងទាំងនេះ និងសេចក្ដីពិតដែរឬទេ? (ទេ មិនមានទេ។) គឺមិនមានទំនាក់ទំនងអ្វីឡើយ។ ឧទាហរណ៍ មានវប្បធម៌ប្រពៃណីមួយប្រភេទនៅបូព៌ា ដែលចែងថាសត្វទីទុយមិនមែនជាសត្វនាំសិរីសួស្ដីឡើយ។ តើមនុស្សនិយាយបែបណា? «អ្នកមិនគួរខ្លាចសត្វទីទុយដែលយំនោះទេ ប៉ុន្តែគួរខ្លាចសត្វទីទុយដែលសើចវិញ។ ពេលឮពួកវាស្រែក រឿងអាក្រក់ច្បាស់ជានឹងកើតឡើងមិនខាន»។ នៅក្នុងវប្បធម៌ប្រពៃណីបូព៌ា សត្វទីទុយត្រូវបានគេជឿថាជាសត្វមិននាំសិរីសួស្ដី និងនាំអពមង្គល។ ដូច្នេះ តើប្រជាជនបូព៌ាចូលចិត្តសត្វដ៏ «ចង្រៃ» នេះដែរឬទេ? (ទេ ពួកគេមិនចូលចិត្តទេ។) តើការមិនចូលចិត្តនេះផ្អែកលើអ្វី? វាផ្អែកលើវប្បធម៌ប្រពៃណីបូព៌ា និងអ្វីដែលបានបន្សល់ទុកពីមួយជំនាន់ទៅមួយជំនាន់ ដែលចែងថា «ការឮសត្វទីទុយបន្លឺសម្លេង គឺជាប្រផ្នូលនៃការស្លាប់នៅក្នុងគ្រួសារ»។ នេះប្រហែលជាច្បាប់មួយដែលមនុស្សបានសន្និដ្ឋានចេញមក ឬជាការស្រមើស្រមៃរបស់មនុស្ស ឬជាការចៃដន្យ ហើយចាប់ពីពេលនោះមក មនុស្សជឿនៅក្នុងចិត្តរបស់ពួកគេថាសត្វទីទុយគឺអាក្រក់។ ពួកគេគិតថា មិនគួរមាននរណាម្នាក់ថ្វាយបង្គំពួកវា ឬចាត់ទុកពួកវាជាសត្វនាំសិរីសួស្ដីឡើយ ហើយថា ប្រសិនបើពួកគេឃើញសត្វទីទុយ ពួកគេគួរតែប្រញាប់ដេញវាចេញ ហើយមិនត្រូវស្វាគមន៍វាឡើយ។ តើនេះមិនមែនជាប្រភេទវប្បធម៌មួយទេឬអី? (មែនហើយ គឺជាវប្បធម៌មួយ។) មិនថាវប្បធម៌ប្រភេទនេះវិជ្ជមាន ឬអវិជ្ជមាននោះទេ វាគឺជាកេរដំណែលប្រជាប្រិយមួយប្រភេទ។ សម្រាប់ពេលនេះ កុំទាន់និយាយថាតើវាត្រូវ ឬខុសអី គ្រាន់តែនិយាយថា វប្បធម៌ប្រភេទនេះត្រូវបានមនុស្សគ្រប់គ្នានៅបូព៌ា ជាពិសេសនៅក្នុងប្រទេសចិន ទទួលយកយ៉ាងពេញលេញ។ មនុស្សគ្រប់គ្នានៅទីនោះជឿនៅក្នុងចិត្តរបស់ពួកគេថា សត្វទីទុយគឺជាសត្វអាក្រក់ និងមិននាំសិរីសួស្ដីឡើយ ដូច្នេះ ពួកគេនឹងប្រញាប់គេចចេញ ប្រសិនបើពួកគេឃើញសត្វនេះ។ ប៉ុន្តែនៅបស្ចិមលោក មនុស្សមួយចំនួនជឿថាសត្វទីទុយគឺជាប្រភេទសត្វនាំសិរីសួស្ដី ហើយប្រើប្រាស់រូបសំណាក និងគំនូរសត្វទីទុយជាគ្រឿងតុបតែង។ ស្នាដៃប៉ាក់គ្រប់ប្រភេទ និងរូបតំណាងគ្រប់ប្រភេទ ក៏មានរចនាម៉ូដសត្វទីទុយដែរ ហើយសត្វទីទុយត្រូវបានគេចាត់ទុកជាសត្វនាំសិរីសួស្ដី។ តើសត្វនាំសិរីសួស្ដីមានន័យដូចម្ដេច? គឺមានន័យថា សត្វនេះប្រហែលជានាំសំណាងល្អដល់អ្នក ហើយអ្នកនឹងមិនជួបប្រទះនឹងសំណាងអាក្រក់ឡើយ បន្ទាប់ពីឮវាយំ ឬឃើញវានោះ។ នេះគឺជាប្រភេទវប្បធម៌ប្រពៃណីដ៏ពេញនិយមមួយនៅបស្ចិមលោក។ ពួកយើងនឹងមិនធ្វើការវិនិច្ឆ័យថាតើវប្បធម៌មួយណាត្រូវ ហើយមួយណាខុសនោះទេ ពួកយើងនឹងមិនវិនិច្ឆ័យលើរឿងនេះឡើយ។ ប៉ុន្តែ តាមរយៈរឿងនេះ ពួកយើងអាចឃើញថា សត្វប្រភេទដូចគ្នាដែលព្រះជាម្ចាស់បានបង្កើតមក ត្រូវបានមើលតាមទស្សនៈ និងសញ្ញាណខុសៗគ្នានៅបូព៌ា និងបស្ចិមលោក ដែលលើសពីនេះទៅទៀត គឺខុសគ្នាស្រឡះតែម្ដង។ ប្រជាជនបូព៌ាមិនចាត់ទុកវាជារឿងល្អទេ ហើយមិនថាសត្វទីទុយសើច ឬយំនោះទេ វាមិនត្រូវបានគេចាត់ទុកថាល្អសម្រាប់ពួកគេឡើយ ចំណែកឯប្រជាជនបស្ចិមលោកវិញ គិតថាវាជាសត្វនាំសិរីសួស្ដី មិនថាវាយំ ឬសើចនោះទេ ហើយថា គ្រាន់តែឃើញវាក៏ប្រហែលជានាំសំណាងល្អដល់ពួកគេដែរ ដូច្នេះ ពួកគេចាត់ទុកសត្វទីទុយជាសត្វនាំសិរីសួស្ដី។ ទស្សនៈពីរបែបនេះ និងរបៀបប្រព្រឹត្តចំពោះសត្វទីទុយ គឺចេញមកពីវប្បធម៌ប្រពៃណី៖ មួយជឿថាសត្វទីទុយជាសត្វចង្រៃ ហើយមួយទៀតមើលឃើញពួកវាជាសត្វនាំសិរីសួស្ដី។ ក្រឡេកមើលពេលនេះ តើមួយណាស្របតាមសេចក្ដីពិត ហើយមួយណាមិនស្រប? (គ្មានមួយណាស្របតាមសេចក្ដីពិតឡើយ។) តើអ្នករាល់គ្នាផ្អែកលើអ្វីក្នុងការអះអាងបែបនោះ? (គ្មានទស្សនៈណាមួយចេញមកពីព្រះជាម្ចាស់ឡើយ។) ត្រឹមត្រូវហើយ។ នៅពេលមនុស្សនិយាយថាសត្វទីទុយមិនមែនជាសត្វនាំសិរីសួស្ដី តើពួកគេផ្អែកលើអ្វី? គឺផ្អែកលើវប្បធម៌ប្រពៃណីបូព៌ា អ្វីដែលពួកគេជឿថានាំសិរីសួស្ដី ឬមិននាំសិរីសួស្ដី ឬនាំមកនូវគ្រោះមហន្តរាយ សំណាងអាក្រក់ ឬសំណាងល្អ សុទ្ធតែត្រូវបានវាស់ស្ទង់ទៅតាមវប្បធម៌ប្រពៃណី។ វាជារបៀបនៃការមើលរឿងរ៉ាវដែលកើតចេញពីការស្រមើស្រមៃ និងសញ្ញាណ ហើយវប្បធម៌ប្រភេទនេះក៏កើតចេញមកពីការទាំងនោះ។ ជនជាតិបស្ចិមលោកគិតថាសត្វប្រភេទនេះអាចនាំសំណាងល្អដល់មនុស្ស ហើយពិតណាស់ នេះគឺល្អជាងបន្តិច និងជឿនលឿនជាងការចាត់ទុក និងការមើលឃើញវាថាជាសត្វចង្រៃ។ វាធ្វើឱ្យមនុស្សមានអារម្មណ៍ថាវាជាសត្វដ៏ល្អមួយ ហើយយ៉ាងហោចណាស់ ពួកគេនឹងមានអារម្មណ៍ស្ងប់ និងនឹងនរ បន្ទាប់ពីបានឃើញវា ដែលនេះគឺល្អជាងការមានអារម្មណ៍ថាចង្រៃ។ ប៉ុន្តែ តើអ្នកអាចទទួលបានអ្វីពីការយល់ដឹងអំពីវាបែបនេះ? តើសត្វទីទុយពិតជាអាចនាំសំណាងល្អដល់អ្នកបានមែនឬ? (ទេ ពួកវាមិនអាចទេ។) ប្រសិនបើអ្នកកើតនៅប្រទេសចិន តើសត្វទីទុយពិតជាអាចកំណត់សំណាងរបស់អ្នកបានមែនឬ? ក៏មិនអាចដែរ។ ដូច្នេះ តើអ្នកអាចឃើញអ្វីពីរឿងនេះ? មិនថាអ្នកជឿថាសត្វនេះអាចនាំសំណាងអាក្រក់ ឬសំណាងល្អដល់អ្នកនោះទេ វាគ្រាន់តែជាជំនឿ និងសញ្ញាណរបស់មនុស្សប៉ុណ្ណោះ មិនមែនជាការពិតឡើយ។ តើនេះបញ្ជាក់ពីអ្វី? (បញ្ជាក់ថា វប្បធម៌ប្រពៃណីមិនមែនជាសេចក្ដីពិតឡើយ។) ត្រឹមត្រូវហើយ គ្មានវប្បធម៌ណាមួយជាសេចក្ដីពិតឡើយ។ ដូច្នេះ តើអ្នកគួរប្រព្រឹត្តចំពោះសត្វទីទុយតាមរបៀបដែលស្របតាមសេចក្ដីពិតយ៉ាងដូចម្ដេច? រឿងនេះពាក់ព័ន្ធនឹងលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។ តើអ្វីទៅជាលក្ខខណ្ឌវិនិច្ឆ័យនៅទីនេះ? ពោលគឺ តើអ្នកគួរមើលសត្វនេះពីទស្សនៈបែបណា ហើយតើអ្នកគួរប្រព្រឹត្តចំពោះវាយ៉ាងដូចម្ដេច នៅពេលដែលវាលេចមកនៅចំពោះមុខអ្នក មិនថាវាកំពុងយំ ឬសើចនោះទេ រឿងទាំងនេះពាក់ព័ន្ធនឹងលក្ខខណ្ឌវិនិច្ឆ័យ។ តើអ្វីទៅជាលក្ខខណ្ឌវិនិច្ឆ័យ? (គឺសេចក្ដីពិត។) លក្ខខណ្ឌវិនិច្ឆ័យ គឺជាសេចក្ដីពិត។ នៅពេលនិយាយអំពីរបៀបដែលអ្នកគួរប្រព្រឹត្តចំពោះសត្វទីទុយ តើអ្នកគួរផ្អែកលើអ្វី? (ផ្អែកលើព្រះបន្ទូលរបស់ព្រះជាម្ចាស់។) ហើយតើព្រះបន្ទូលរបស់ព្រះជាម្ចាស់ថ្លែងបែបណា អំពីការប្រព្រឹត្តចំពោះសត្វប្រភេទនេះ? ព្រះបន្ទូលរបស់ទ្រង់មិនបានថ្លែងជាក់លាក់ថា «អ្នកត្រូវតែប្រព្រឹត្តចំពោះសត្វទីទុយឱ្យបានត្រឹមត្រូវ ហើយមិនអាចលម្អៀងក្នុងរឿងនេះឡើយ។ អ្នកមិនអាចនិយាយថាសត្វទីទុយជាសត្វអពមង្គល ឬថាពួកវានឹងនាំសំណាងល្អដល់អ្នកឡើយ។ អ្នកត្រូវតែប្រព្រឹត្តចំពោះសត្វទីទុយដោយសត្យានុម័ត និងដោយយុត្តិធម៌»។ ព្រះជាម្ចាស់មិនបានមានព្រះបន្ទូលបែបនេះឡើយ។ ដូច្នេះ តើអ្នកត្រូវមានមូលដ្ឋានអ្វី ដើម្បីឱ្យទស្សនៈរបស់អ្នកចំពោះសត្វទីទុយ ស្របតាមលក្ខខណ្ឌវិនិច្ឆ័យ ស្របតាមសេចក្ដីពិត? (គឺការពិតដែលថា ព្រះជាម្ចាស់បានបង្កើតរបស់សព្វសារពើ។) មូលដ្ឋានរបស់អ្នក គួរតែជាការពិតដែលថា ព្រះជាម្ចាស់បានបង្កើតរបស់សព្វសារពើ នេះហើយគឺជាសេចក្ដីពិត។ នៅក្នុងព្រះហស្តរបស់ព្រះជាម្ចាស់ របស់សព្វសារពើមានមុខងារ បេសកកម្ម និងតម្លៃនៃការមានវត្តមានរបស់ខ្លួន។ តើមានអ្វីផ្សេងទៀតទេ? (របស់សព្វសារពើគឺសុទ្ធតែល្អ ពីទស្សនៈរបស់ព្រះជាម្ចាស់។) ត្រឹមត្រូវហើយ របស់សព្វសារពើដែលព្រះជាម្ចាស់បានបង្កើតមក គឺសុទ្ធតែល្អ មានតម្លៃក្នុងការមានវត្តមាន និងចាំបាច់ត្រូវតែមានវត្តមាន។ ដរាបណារបស់ណាមួយចេញមកពីព្រះជាម្ចាស់ ហើយត្រូវបានបង្កើតឡើងដោយទ្រង់ នោះវានឹងមិនមែនជារបស់ដែលមិនចាំបាច់ឡើយ។ តើពាក្យ «មិនមែនជារបស់ដែលមិនចាំបាច់ឡើយ» នេះមានន័យដូចម្ដេច? គឺមានន័យថា វានឹងមិននាំសំណាងអាក្រក់ដល់មនុស្សដោយចៃដន្យឡើយ។ តើសត្វទីទុយតូចមួយ ពិតជាអាចនាំសំណាងអាក្រក់ដល់អ្នកដោយចៃដន្យបានមែនឬ? បើបែបនោះ តើមិនធ្វើឱ្យសត្វទីទុយមានអំណាចខ្លាំងពេកទេឬអី? តើមួយណាខ្ពស់ជាង៖ មនុស្ស ឬសត្វទីទុយ? មនុស្សគឺជាអ្នកគ្រប់គ្រងរបស់សព្វសារពើ ហើយបើនិយាយឱ្យកាន់តែត្រឹមត្រូវ គឺពួកគេគ្រប់គ្រងវាសនារបស់សត្វទីទុយ ហើយពួកគេអាចកម្ចាត់សត្វទីទុយទាំងអស់ចោលបានយ៉ាងងាយ។ វាជារឿងមិនអាចទៅរួចឡើយ ដែលសត្វទីទុយអាចផ្លាស់ប្ដូរវាសនារបស់មនុស្សបាននោះ។ ដូច្នេះ តើរបៀបនៃការប្រព្រឹត្តចំពោះសត្វនេះមួយណា ដែលស្របតាមសេចក្ដីពិត? គឺការប្រព្រឹត្តចំពោះវា ទៅតាមព្រះបន្ទូលរបស់ព្រះជាម្ចាស់។ ព្រះជាម្ចាស់បានបង្កើតរបស់សព្វសារពើ សត្វផ្សេងៗគ្រប់ប្រភេទ និងមនុស្សផងដែរ។ សត្វទីទុយគឺជាសត្វលោក ដូច្នេះ ពួកយើងគួរតែប្រព្រឹត្តចំពោះពួកវា ទៅតាមទស្សនៈដែលពួកយើងប្រព្រឹត្តចំពោះភាវៈទាំងអស់ដែលព្រះបានបង្កើត។ ទីមួយ ពួកយើងមិនអាចបំផ្លាញច្បាប់នៃការរស់រានរបស់វាតាមទំនើងចិត្តឡើយ។ ឧទាហរណ៍ ទម្លាប់ និងលក្ខណៈរបស់សត្វទីទុយ គឺដេកនៅពេលថ្ងៃ ហើយប្រមាញ់ និងសកម្មនៅពេលយប់។ ប្រសិនបើអ្នកជួបសត្វទីទុយដែលរងរបួស ហើយអ្នកមានចិត្តល្អយកវាមកចិញ្ចឹម តើអ្នកគួរប្រព្រឹត្តចំពោះវាយ៉ាងដូចម្ដេច? (ទៅតាមទម្លាប់របស់វា។) ត្រឹមត្រូវហើយ អ្នកត្រូវតែគោរពច្បាប់នៃការរស់នៅរបស់វា។ កុំគិតចង់ឱ្យវាដេកនៅពេលយប់ ដោយបញ្ចុកថ្នាំដេកឱ្យវា ប្រសិនបើវាមិនដេកនោះ។ នេះគឺជារឿងខុសឆ្គង។ ប្រសិនបើវាតែងតែបន្លឺសម្លេងឮរំខាននៅពេលយប់ ហើយរំខានដល់ការសម្រាករបស់អ្នក នោះអ្នកអាចផ្លាស់ទីវាទៅកន្លែងណាមួយដែលវានឹងមិនរំខានអ្នកបាន ប៉ុន្តែអ្នកមិនអាចបង្អាក់ច្បាប់នៃការរស់នៅរបស់វា ឬបំពានលើរបៀបនៃការរស់រានរបស់វាឡើយ។ តើនេះមិនមែនជារបៀបដ៏ត្រឹមត្រូវក្នុងការប្រព្រឹត្តចំពោះវាទេឬអី? (មែនហើយ គឺត្រឹមត្រូវ។) នេះគួរតែជាទស្សនៈរបស់អ្នកចំពោះរបស់សព្វសារពើដែលព្រះជាម្ចាស់បានបង្កើតមក។ ទីមួយ ត្រូវមានទស្សនៈត្រឹមត្រូវ។ នេះគឺជាជំហានដំបូងដែលអ្នកគួរធ្វើ នៅពេលធ្វើកិច្ចការអ្វីមួយ។ ទីពីរ អ្នកត្រូវតែប្រើប្រាស់ទស្សនៈដ៏ត្រឹមត្រូវនេះ នៅពេលធ្វើកិច្ចការ ឬដោះស្រាយកិច្ចការផ្សេងៗ ដើម្បីឱ្យអ្វីដែលអ្នកធ្វើ ស្របតាមសេចក្ដីពិត។ ទាំងនេះគឺជាលក្ខខណ្ឌវិនិច្ឆ័យ។ និយាយឱ្យសាមញ្ញទៅ លក្ខខណ្ឌវិនិច្ឆ័យ គឺជាវិធាន និងច្បាប់ដ៏ច្បាស់លាស់។ ឧទាហរណ៍ នៅពេលសត្វឆ្មាឃើញសត្វកណ្ដុរ វាចង់ចាប់សត្វកណ្ដុរនោះ។ ឧបមាថា អ្នកគិតថាសត្វកណ្ដុរក៏ជាភាវៈដែលព្រះជាម្ចាស់បានបង្កើតមកដែរ ហើយចង់ឃាត់សត្វឆ្មា និងរារាំងវាមិនឱ្យចាប់សត្វកណ្ដុរ តើនេះជារឿងខុសឆ្គងដែរឬទេ? (មែនហើយ គឺខុសឆ្គង។) តើអ្នកគិតយ៉ាងណាចំពោះវិធីសាស្ត្រនេះ? (វាបំពានច្បាប់។) វាផ្ទុយនឹងច្បាប់ធម្មជាតិ។ នៅពេលមនុស្សមួយចំនួនឃើញត្រីនៅក្នុងទឹក ពួកគេគិតថា៖ «អ្នកណាក៏និយាយថា ត្រីមិនអាចរស់នៅដោយគ្មានទឹកបានដែរ។ ប៉ុន្តែ ខ្ញុំនឹងព្យាយាមធ្វើគ្រប់យ៉ាងដើម្បីយកវាចេញពីទឹក ហើយឱ្យវារស់នៅលើគោកវិញ»។ នេះបណ្ដាលឱ្យត្រីនោះងាប់មិនយូរប៉ុន្មានក្រោយមក។ តើនេះហៅថាអ្វី? (មិនសមហេតុផល។) នេះគឺរឿងមិនសមហេតុផលឡើយ។ តាមរយៈការពិភាក្សាអំពីសត្វទីទុយ តើអ្នករាល់គ្នាអាចយល់តិចឬច្រើនអំពីអ្វីទៅជាលក្ខខណ្ឌវិនិច្ឆ័យ និងថាតើវាផ្អែកលើអ្វីដែរឬទេ? (វាផ្អែកលើព្រះបន្ទូលរបស់ព្រះជាម្ចាស់។) ត្រឹមត្រូវហើយ វាផ្អែកលើព្រះបន្ទូលរបស់ព្រះជាម្ចាស់។ ដូច្នេះ តើអ្នករាល់គ្នាគួរប្រព្រឹត្តចំពោះសត្វទីទុយយ៉ាងដូចម្ដេចនៅថ្ងៃអនាគត? ប្រសិនបើនៅល្ងាចមួយ មានសត្វទីទុយយំនៅក្បែរបង្អួចរបស់អ្នក តើអ្នកគួរដោះស្រាយយ៉ាងដូចម្ដេច? យ៉ាងហោចណាស់ ពួកយើងដឹងថាវាមានសិទ្ធិយំ ហើយពួកយើងគួរតែអនុញ្ញាតឱ្យវាមានសិទ្ធិនោះ។ ប្រសិនបើវារំខានខ្លាំងពេក អ្នកអាចដេញវាចេញបាន ប៉ុន្តែមិនចាំបាច់បារម្ភថាតើអ្នកនឹងជួបសំណាងអាក្រក់នៅថ្ងៃបន្ទាប់ឬអត់នោះទេ។ វាមិនចាំបាច់គិតបែបនេះទេ ព្រោះវាសនា ជីវិត និងសេចក្ដីស្លាប់របស់មនុស្ស គឺសុទ្ធតែស្ថិតនៅក្នុងព្រះហស្តរបស់ព្រះជាម្ចាស់ និងស្ថិតក្រោមអធិបតេយ្យភាពរបស់ទ្រង់ទាំងអស់។ មនុស្សមិនយល់ពីសេចក្ដីពិតទេ ដូច្នេះ ពួកគេងាយនឹងមានការលំអៀងចំពោះរឿងរ៉ាវផ្សេងៗ ហើយថែមទាំងអាចមានការស្រមើស្រមៃ និងសញ្ញាណ ឬក្លាយជាមានអបិយជំនឿខ្លះៗទៀតផង។ នេះនាំឱ្យមនុស្សមានទស្សនៈមិនត្រឹមត្រូវលើរឿងជាច្រើន ហើយមិនអាចប្រព្រឹត្តស្របតាមគោលការណ៍សេចក្ដីពិត ឬបំពេញតាមលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស នៅក្នុងគ្រប់រឿងទាំងអស់។ តើអ្វីជាមូលហេតុនៃរឿងនេះ? (ការមិនយល់ពីសេចក្ដីពិត។) រឿងនេះបណ្ដាលមកពីការមិនយល់ពីសេចក្ដីពិត។

នៅពេលប្រជាជនបូព៌ាមួយចំនួនទាក់ទងជាមួយជនជាតិបស្ចិមលោក ពួកគេឃើញលក្ខណៈពិសេសរបស់ជនជាតិបស្ចិមលោក ដូចជាខ្ទង់ច្រមុះខ្ពស់ ភ្នែកធំៗ ពណ៌សក់ផ្សេងៗគ្នា និងរូបរាងឆើតឆាយបស់ពួកគេ ហើយក៏បង្កើតឱ្យមានអារម្មណ៍ច្រណែន ឬកោតសរសើរចំពោះពួកគេដោយមិនដឹងខ្លួន។ បន្ទាប់មក តាមរយៈការទាក់ទងគ្នាជាបន្តបន្ទាប់ ពួកគេបន្ដទទួលយកវប្បធម៌បស្ចិមលោក។ ហេតុអ្វីបានជាពួកគេអាចទទួលយកវប្បធម៌នេះបាន? គឺដោយសារតែអារម្មណ៍ច្រណែននៅក្នុងចិត្តរបស់ពួកគេ និងបំណងប្រាថ្នារបស់ពួកគេដែលចង់ឱ្យដូចជាជនជាតិបស្ចិមលោក។ ពួកគេគិតថា រូបរាងខាងក្រៅត្រូវបានព្រះជាម្ចាស់កំណត់ទុក ហើយមិនអាចផ្លាស់ប្ដូរបានទេ ប៉ុន្តែពួកគេនឹងមានភាពថ្លៃថ្នូរ ប្រសិនបើពួកគេអាចធ្វើធ្វើឱ្យខ្លួនស្របនឹងរបៀបរស់នៅរបស់ជនជាតិបស្ចិមលោក ដូចជារបៀបដែលពួកគេហូបចុក ស្លៀកពាក់ និងរបៀបដែលពួកគេប្រើប្រាស់របស់របរ ក៏ដូចជារបៀបនិយាយស្ដី របៀបគិត និងវប្បធម៌របស់ពួកគេ។ តើអ្នកគិតយ៉ាងណាចំពោះគំនិតបែបនេះ? តើមនុស្សគ្រប់គ្នាមានគំនិតនេះដែរឬទេ? (មែនហើយ ពួកគេសុទ្ធតែមាន។) ប្រជាជនបូព៌ាមួយចំនួនចូលចិត្តយកតម្រាប់តាមជនជាតិបស្ចិមលោក ហើយរឿងដំបូងដែលពួកគេយកតម្រាប់តាម គឺការផឹកកាហ្វេ។ ពួកគេមានអារម្មណ៍ថា ការដែលប្រជាជនបូព៌ាផឹកតែ គឺជារឿងសាមញ្ញពេក និងមិនសូវមានភាពទំនើប ដូច្នេះ ពួកគេរៀនផឹកកាហ្វេពីជនជាតិបស្ចិមលោក។ ជាពិសេស ប្រជាជនបូព៌ាមួយចំនួនឃើញជនជាតិបស្ចិមលោកជាច្រើនប្រញាប់ប្រញាល់ទៅធ្វើការរៀងរាល់ព្រឹក ដោយកាន់កែវកាហ្វេជាប់នឹងដៃ ហើយយូរៗទៅ ពួកគេក៏រៀនធ្វើបែបនេះដែរ ជួនកាលសូម្បីតែនៅពេលដែលពួកគេមិនរវល់ពិតប្រាកដក៏ដោយ។ នេះហៅថាការយកតម្រាប់តាម។ តាមពិត ប្រជាជនបូព៌ាមិនមានទម្លាប់នេះទេ ប៉ុន្តែពួកគេគិតថាទំនៀមទម្លាប់របស់ជនជាតិបស្ចិមលោកគឺល្អ ខ្ពង់ខ្ពស់ និងថ្លៃថ្នូរ។ ពួកគេជឿថា ប្រសិនបើពួកគេមិនមានទម្លាប់នេះទេ នោះពួកគេត្រូវតែរៀន និងយកតម្រាប់តាម ហើយប្រសិនបើពួកគេរៀនវា ហើយរស់នៅតាមទម្លាប់នេះ ពួកគេគិតថាពួកគេច្បាស់ជានឹងចូលរួមក្នុងជួរជនជាតិបស្ចិមលោក ហើយក្លាយជាជនជាតិបស្ចិមលោកម្នាក់មិនខាន។ នេះគឺជាប្រភេទនៃការគោរពបូជាជនជាតិបស្ចិមលោក។ ប្រសិនបើអ្នកពិតជាចូលចិត្តអ្វីមួយមែន នោះចូររៀនសូត្រពីវាចុះ ប៉ុន្តែប្រសិនបើអ្នកគ្រាន់តែរៀនទំនៀមទម្លាប់ប្រភេទនេះ ដើម្បីធ្វើជាសំបកក្រៅសម្រាប់អួតបង្ហាញដល់អ្នកដទៃ នោះគឺជាការយកតម្រាប់តាមហើយ។ ប្រសិនបើនរណាម្នាក់មិនយល់ពីសេចក្ដីពិតទេ ពួកគេនឹងគ្មានលក្ខខណ្ឌវិនិច្ឆ័យនៅក្នុងកិច្ចការអ្វីដែលពួកគេធ្វើឡើយ ហើយពួកគេនឹងប្រៀបដូចជារុយគ្មានក្បាល ដែលគ្មានគោលដៅ និងគ្មានទិសដៅអ៊ីចឹង។ នៅពេលពួកគេឃើញជនជាតិបស្ចិមលោក ពួកគេនឹងរៀនពីរបៀបដែលជនជាតិបស្ចិមលោកប្រព្រឹត្ត នៅពេលពួកគេឃើញអ្វីដែលពេញនិយមនៅក្នុងពិភពលោក ពួកគេនឹងរៀនពីរឿងនោះ។ អ្នកគ្មានជំនឿគឺបែបនេះឯង ហើយប្រសិនបើនរណាម្នាក់ដែលជឿលើព្រះជាម្ចាស់ ធ្វើរឿងដូចគ្នានេះ តើពួកគេជាមនុស្សប្រភេទណា? (ជាអ្នកមិនជឿ។) ត្រឹមត្រូវហើយ។ តើពួកគេមានស្ដង់ដា ឬគោលការណ៍ណាមួយនៅពេលធ្វើកិច្ចការដែរឬទេ? (ទេ ពួកគេមិនមានទេ។) ពួកគេគ្មានគោលការណ៍ឡើយ។ ហេតុអ្វី? ពីព្រោះពួកគេកោតសរសើរនិន្នាការលោកីយ៍ និងសេចក្ដីទុច្ចរិត ពួកគេមិនកោតសរសើរព្រះជាម្ចាស់ទេ ពួកគេមិនស្រឡាញ់សេចក្ដីពិតនៅក្នុងចិត្តរបស់ពួកគេឡើយ ហើយពួកគេមិនទទួលយក និងមិនស្វែងរកសេចក្ដីពិតឡើយ។ មនុស្សបែបនេះ សុទ្ធតែជាអ្នកមិនជឿ។ ដោយសារមនុស្សប្រភេទនេះមានសារជាតិទាំងនេះ ទោះបីជាពួកគេនៅក្នុងពួកជំនុំ អានព្រះបន្ទូលរបស់ព្រះជាម្ចាស់ និងស្ដាប់សេចក្ដីអធិប្បាយក៏ដោយ ក៏ពួកគេនៅតែមិនអាចរកឃើញលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្សបានឡើយ។ នេះមានន័យដោយប្រយោលថា ពួកគេមិនអាចទទួលបានសេចក្ដីពិតឡើយ។ តើមិនមែនអ៊ីចឹងទេឬអី? (មែនហើយ គឺអ៊ីចឹង។) ការយកតម្រាប់តាមអ្នកដទៃផឹកកាហ្វេ អាចបញ្ចេញឱ្យឃើញពីចំណូលចិត្តរបស់មនុស្សម្នាក់ ផ្លូវដែលពួកគេដើរ និងគោលការណ៍នៃទង្វើរបស់ពួកគេ។ ចូរប្រាប់ខ្ញុំ តើការផឹកតែគឺជាសេចក្ដីពិត ឬការផឹកកាហ្វេគឺជាសេចក្ដីពិត? (គ្មានមួយណាពាក់ព័ន្ធនឹងសេចក្ដីពិតឡើយ។) និយាយបានល្អ។ ដូច្នេះ តើសេចក្ដីពិតគឺជាអ្វី? មនុស្សខ្លះនិយាយថា៖ «អ្វីៗទាំងអស់ដែលចេញមកពីព្រះជាម្ចាស់ គឺជាសេចក្ដីពិត។ ព្រះបន្ទូលរបស់ព្រះជាម្ចាស់ដែលថ្លែងថា វាជារឿងល្អសម្រាប់អ្នកក្នុងការហូបអាហារតាមរដូវកាល គឺជាសេចក្ដីពិត»។ នេះគឺត្រឹមត្រូវហើយ។ សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។ ដូច្នេះ តើលក្ខខណ្ឌវិនិច្ឆ័យសម្រាប់ការប្រព្រឹត្តខ្លួនរួមមានអ្វីខ្លះ? វាពាក់ព័ន្ធនឹងគ្រប់ទិដ្ឋភាពនៃសេចក្ដីពិតទាក់ទងនឹងការប្រព្រឹត្តខ្លួន។ ចុះចំណែកលក្ខខណ្ឌវិនិច្ឆ័យសម្រាប់ទង្វើវិញ? គឺជារបៀប និងមធ្យោបាយដែលអ្នកដោះស្រាយរឿងរ៉ាវផ្សេងៗ។ មិនបាច់និយាយក៏ដឹងដែរថា ពួកយើងទាំងអស់គ្នាដឹងពីលក្ខខណ្ឌវិនិច្ឆ័យសម្រាប់ការថ្វាយបង្គំព្រះជាម្ចាស់ហើយ។ វិសាលភាពនៃលក្ខខណ្ឌវិនិច្ឆ័យនេះ សំដៅលើរឿងទាំងនេះ ហើយរឿងទាំងនោះសុទ្ធតែពាក់ព័ន្ធនឹងសេចក្ដីពិត។ ឧបមាថា មាននរណាម្នាក់និយាយថា «ហេតុអ្វីបានជាអ្នកមិនចូលចិត្តតែ?» ហើយអ្នកនិយាយថា «តើការដែលខ្ញុំមិនចូលចិត្តតែ គឺមិនស្របនឹងសេចក្ដីពិតមែនទេ?» មនុស្សម្នាក់ទៀតនិយាយថា៖ «អ្នកនៅបស្ចិមលោក ដូច្នេះ ហេតុអ្វីបានជាអ្នកមិនរៀនផឹកកាហ្វេ? ការមិនផឹកកាហ្វេ គឺគ្មានរសនិយមទាល់តែសោះ!» ហើយអ្នកនិយាយថា «តើអ្នកកំពុងព្យាយាមថ្កោលទោសខ្ញុំមែនទេ? តើការមិនផឹកកាហ្វេគឺជាអំពើបាបមែនទេ? តើ «រសនិយម» គឺជាសេចក្ដីពិតមែនទេ? តើរសនិយមមានតម្លៃប៉ុនណាទៅ?» វាពិតជាគ្មានតម្លៃទាល់តែសោះ មែនទេ? ការមិនយល់ពីសេចក្ដីពិត ទើបជារឿងដែលគ្មានតម្លៃពិតប្រាកដ! តើមនុស្សគួរយល់អ្វីខ្លះ តាមរយៈឧទាហរណ៍នេះ? ពួកគេគួរយល់ថាតើពួកគេគួរមានទស្សនៈបែបណាចំពោះមនុស្ស ព្រឹត្តិការណ៍ និងរបស់ផ្សេងៗទាំងនេះ ហើយត្រូវដោះស្រាយជាមួយរឿងទាំងនោះយ៉ាងដូចម្ដេច ទៅតាមអ្វីដែលព្រះជាម្ចាស់តម្រូវ ដើម្បីឱ្យពួកគេបំពេញតាមស្ដង់ដាដែលព្រះជាម្ចាស់តម្រូវជាចាំបាច់។ តើមនុស្សគួរយល់ និងស្វែងរកអ្វីខ្លះពីរឿងទាំងអស់នេះ? គឺលក្ខខណ្ឌវិនិច្ឆ័យដែលពួកគេគួរធ្វើតាម ដើម្បីដោះស្រាយជាមួយរឿងរ៉ាវគ្រប់ប្រភេទ។

តើអ្នករាល់គ្នាគិតថា វប្បធម៌ប្រពៃណី ឬមនោសញ្ចេតនាជាតិ ស័ក្ដិសមនឹងពាក្យ «លក្ខខណ្ឌវិនិច្ឆ័យ» ដែរឬទេ? (ទេ មិនស័ក្ដិសមទេ។) ឧទាហរណ៍ «ការធ្វើជាមនុស្ស មានន័យថាអ្នកត្រូវតែស្រឡាញ់ប្រទេសជាតិរបស់អ្នក» តើនេះគឺជាលក្ខខណ្ឌវិនិច្ឆ័យដែរឬទេ? (ទេ មិនមែនទេ។) «ការធ្វើជាមនុស្ស មានន័យថាអ្នកត្រូវតែកតញ្ញូវេទីចំពោះឪពុកម្ដាយរបស់អ្នក» តើនេះគឺជាលក្ខខណ្ឌវិនិច្ឆ័យដែរឬទេ? (ទេ មិនមែនទេ។) អ្នកខ្លះក៏និយាយដែរថា «ស្ត្រីត្រូវតែមានគុណធម៌» ឬ «ស្ត្រីត្រូវតែធ្វើតាមការស្ដាប់បង្គាប់ទាំងបី និងគុណធម៌ទាំងបួន» ប៉ុន្តែ តើទាំងនេះគឺជាលក្ខខណ្ឌវិនិច្ឆ័យដែរឬទេ? (ទេ មិនមែនទេ។) «បុរសអាចមានប្រពន្ធតែមួយប៉ុណ្ណោះ ហើយត្រូវតែស្មោះត្រង់» តើនេះគឺជាលក្ខខណ្ឌវិនិច្ឆ័យដែរឬទេ? តើវាអាចចាត់ទុកជាសេចក្ដីពិតបានដែរឬទេ? (ទេ មិនមានទេ។) វាគឺជាឥរិយាបថ និងសីលធម៌ដ៏ត្រឹមត្រូវមួយ ហើយជារឿងជាមូលដ្ឋាន និងជាគ្រឹះបំផុតនៅក្នុងភាពជាមនុស្ស ប៉ុន្តែវាមិនទាន់ដល់កម្រិតជាសេចក្ដីពិតឡើយ។ វាស្របតាមស្ដង់ដាសីលធម៌ និងឥរិយាបថនៃភាពជាមនុស្សធម្មតា ប៉ុន្តែតើវាអាចត្រូវបានចាត់ទុកថាជាលក្ខខណ្ឌវិនិច្ឆ័យដែរឬទេ? តើលក្ខខណ្ឌវិនិច្ឆ័យសំដៅលើអ្វី? (គឺសេចក្ដីពិត។) លក្ខខណ្ឌវិនិច្ឆ័យសំដៅលើសេចក្ដីពិត ហើយអ្វីក៏ដោយដែលមិនទាន់ដល់កម្រិតជាសេចក្ដីពិត នោះមិនមែនជាលក្ខខណ្ឌវិនិច្ឆ័យឡើយ។ តើអ្នកឃើញទេ? តើសេចក្ដីតម្រូវសម្រាប់បុរស និងស្ត្រីនៅក្នុងវប្បធម៌ប្រពៃណី ដែលខ្ញុំទើបតែបានលើកឡើងនោះ គឺជាសេចក្ដីតម្រូវរបស់ព្រះជាម្ចាស់ដែរឬទេ? (ទេ មិនមែនទេ។) ចុះតើព្រះជាម្ចាស់តម្រូវឱ្យបុរសធ្វើអ្វី? តើព្រះគម្ពីរចែងបែបណា? (ថាពួកគេត្រូវនឿយហត់បែកញើស ដើម្បីចិញ្ចឹមគ្រួសាររបស់ពួកគេ។) នេះគឺជាសេចក្ដីតម្រូវរបស់ព្រះជាម្ចាស់សម្រាប់បុរស ហើយវាជាអ្វីដែលជាមូលដ្ឋានបំផុត ដែលបុរសម្នាក់គួរតែអាចធ្វើបាន។ ចុះចំណែកការកំណត់របស់ព្រះជាម្ចាស់សម្រាប់ស្ត្រីវិញ? (ថាបំណងប្រាថ្នារបស់ពួកគេ នឹងមានចំពោះប្ដីរបស់ពួកគេ។) ដោយសារនេះគឺជាអ្វីដែលព្រះបន្ទូលរបស់ព្រះជាម្ចាស់បានថ្លែង ដូច្នេះ វាគឺជាសេចក្ដីពិត ហើយវាគឺជាអ្វីដែលមនុស្សគួរតែប្រកាន់តាម។ អ្វីក៏ដោយដែលចេញមកពីវប្បធម៌ប្រពៃណី ឬគម្ពីរសីលធម៌របស់មនុស្ស ទោះបីជាវាត្រឹមត្រូវកម្រិតណាក៏ដោយ ក៏វាមិនមែនជាសេចក្ដីពិតឡើយ។ ហេតុអ្វីបានជាខ្ញុំនិយាយថា វាមិនមែនជាសេចក្ដីពិត? (ពីព្រោះព្រះជាម្ចាស់មិនបានមានព្រះបន្ទូលថ្លែងបែបនោះឡើយ។) អ្វីដែលព្រះជាម្ចាស់មិនបានមានព្រះបន្ទូលថ្លែង ច្បាស់ណាស់ថាមិនមែនជាសេចក្ដីពិតឡើយ ហើយអ្វីដែលមិនមានទំនាក់ទំនងអ្វីនឹងសេចក្ដីតម្រូវក្នុងព្រះបន្ទូលរបស់ព្រះជាម្ចាស់ ក៏មិនមែនជាសេចក្ដីពិតដែរ។ តើស្ដង់ដាអ្វីខ្លះ ដែលប្រជាជនបូព៌ាប្រើដើម្បីផ្ដល់និយមន័យដល់ស្ត្រី? ពួកគេជឿថា ស្ត្រីល្អត្រូវតែទន់ភ្លន់ និងមានគុណធម៌ មានការអប់រំ និងថ្លៃថ្នូរ គួរឱ្យស្រឡាញ់ និងមានរាងតូចច្រឡឹងជាមុនសិន ហើយថា បន្ទាប់ពីរៀបការរួច ពួកគេត្រូវតែមើលថែអ្នកដទៃទាំងអស់នៅក្នុងគ្រួសារ ទាំងក្មេងទាំងចាស់ ដោយមិនត្អូញត្អែរឡើយ។ ពួកគេគ្រាន់តែជាមនុស្សដែលឱ្យគេជាន់ឈ្លីប៉ុណ្ណោះ។ នេះគឺជារូបភាពនៃស្ត្រីដែលប្រជាជនបូព៌ាបានបង្កើតឡើង ទាំងនេះគឺជាស្ដង់ដាដែលពួកគេតម្រូវឱ្យស្រ្ដីមាន។ ឥឡូវនេះ ចូរពួកយើងមើលថាតើស្ដង់ដាដែលជនជាតិបស្ចិមលោកតម្រូវឱ្យស្ត្រីមានគឺជាអ្វី ពោលគឺ អ្វីដែលពួកគេអប់រំ និងគាំទ្រតាមរយៈគំនិត និងទស្សនៈរបស់ពួកគេ។ ជនជាតិបស្ចិមលោកជឿថា ស្ត្រីគួរតែឯករាជ្យ មានសេរីភាព និងមានសមភាព សរុបមក ទាំងនេះគឺជាសិទ្ធិស្ត្រីដែលបស្ចិមលោកគាំទ្រ។ សិទ្ធិទាំងនេះមាននិយមន័យ និងសេចក្ដីតម្រូវជាមូលដ្ឋានសម្រាប់ស្ត្រី ពោលគឺ សិទ្ធិទាំងនេះបង្ហាញពីទស្សនៈទូទៅជាមូលដ្ឋាន សម្រាប់របៀបរស់នៅ និងរូបរាងខាងក្រៅរបស់ស្ត្រី។ តើទស្សនៈទូទៅនេះគឺជាអ្វី? គឺថាស្ត្រីមិនគួរចុះញ៉ម គួរឱ្យអាណិត និងស្លូតបូតពេញមួយថ្ងៃ ដូចជាមនុស្សដែលឱ្យគេជាន់ឈ្លីឡើយ។ ពួកគេគិតថា នេះគឺជារឿងអាក្រក់ ហើយថាស្ត្រីត្រូវតែរឹងមាំ និងក្លាហាន។ ទាំងនេះគឺជាស្ដង់ដាតម្រូវជាចាំបាច់សម្រាប់ស្ត្រី នៅក្នុងចិត្តរបស់ជនជាតិបស្ចិមលោក។ ពួកគេជឿថា ស្ត្រីមិនចាំបាច់ត្រូវធ្វើដូចជាអាយ៉ង ដែលទ្រាំទទួលសេចក្ដីលំបាកវេទនាដោយស្លូតបូតជារៀងរាល់ថ្ងៃ ដោយរង់ចាំឱ្យអ្នកដទៃស្ដីបន្ទោស ឬបញ្ជាពួកគេឡើយ។ ពួកគេគិតថា មិនចាំបាច់មានរឿងនេះទេ។ ជនជាតិបស្ចិមលោកគាំទ្រឱ្យស្ត្រីមានគំនិតផ្ដួចផ្ដើម ឯករាជ្យ និងក្លាហាននៅក្នុងទង្វើរបស់ពួកគេ។ ពិតណាស់ អ្វីដែលពួកយើងយល់ ប្រហែលជាមិនស្របគ្នាទាំងស្រុងជាមួយនឹងការគិតរបស់ពួកគេទេ ប៉ុន្តែជាទូទៅ នេះគឺជាភាពខុសគ្នាចម្បងរវាងស្ត្រីបូព៌ា និងស្ត្រីបស្ចិមលោក។ តើទស្សនៈទាំងពីរនេះ មួយណាត្រឹមត្រូវ? (គ្មានមួយណាត្រឹមត្រូវឡើយ។) តាមពិតទៅ នេះមិនមែនជារឿងត្រូវ និងខុសឡើយ។ ក្រោមបរិបទសង្គមបូព៌ា នៅក្នុងសហគមន៍បែបនេះ អ្នកត្រូវតែរស់នៅបែបនោះ។ តើអ្នកអាចបះបោរបានទេ ប្រសិនបើអ្នកចង់នោះ? នៅក្នុងគ្រួសារមួយ អ្នកប្រឈមនឹងសេចក្ដីស្លាប់ ប្រសិនបើអ្នកបះបោរ។ នៅបស្ចិមលោក អ្នកអាចរស់នៅដូចស្ត្រីបស្ចិមលោកបាន ប៉ុន្តែមិនថាអ្នករស់នៅបែបណា ក្រោមបរិបទសង្គមណា ឬនៅក្នុងសហគមន៍ណានោះទេ តើទស្សនៈមួយណាដែលស្របតាមសេចក្ដីពិត? (គ្មានទស្សនៈណាមួយស្របតាមសេចក្ដីពិតឡើយ។) គ្មានទស្សនៈណាមួយស្របតាមសេចក្ដីពិតឡើយ គឺសុទ្ធតែបំពានលើសេចក្ដីពិតទាំងអស់។ ហេតុអ្វីបានជាខ្ញុំនិយាយបែបនេះ? ប្រជាជនបូព៌ាចង់ឱ្យស្ត្រីស្លូតបូតគោរពតាមជានិច្ច បង្ហាញពីការស្ដាប់បង្គាប់ទាំងបី និងគុណធម៌ទាំងបួន មានគុណធម៌ និងទន់ភ្លន់ តើដើម្បីគោលបំណងអ្វី? គឺដើម្បីធ្វើឱ្យពួកគេងាយស្រួលគ្រប់គ្រង។ នេះគឺជាមនោគមវិជ្ជាដ៏អាក្រក់ជួជាតិ ដែលបានរីកដុះដាលចេញពីវប្បធម៌ប្រពៃណីបូព៌ា ហើយតាមពិត វាបង្កគ្រោះថ្នាក់ដល់មនុស្ស ដែលទីបំផុត នាំឱ្យស្ត្រីរស់នៅក្នុងជីវិតដែលគ្មានទិសដៅ ឬគ្មានគំនិតជារបស់ខ្លួនឯង។ ស្ត្រីទាំងនេះមិនដឹងថាពួកគេគួរធ្វើអ្វី ត្រូវធ្វើដោយរបៀបណា ឬទង្វើណាត្រូវ ឬខុសឡើយ។ ពួកគេថែមទាំងលះបង់ជីវិតរបស់ពួកគេសម្រាប់គ្រួសាររបស់ពួកគេទៀតផង ប៉ុន្តែនៅតែមានអារម្មណ៍ថា ពួកគេមិនទាន់បានធ្វើគ្រប់គ្រាន់នៅឡើយ។ តើនេះគឺជាប្រភេទនៃការបង្កគ្រោះថ្នាក់ដល់ស្ត្រីដែរឬទេ? (មែនហើយ គឺអ៊ីចឹង។) ពួកគេមិនទាំងតស៊ូប្រឆាំងផង នៅពេលដែលសិទ្ធិផ្ទាល់ខ្លួនរបស់ពួកគេ ដែលជាសិទ្ធិដែលពួកគេគួរមាន ត្រូវបានគេដកហូតយកនោះ។ ហេតុអ្វីបានជាពួកគេមិនតស៊ូប្រឆាំង? ពួកគេនិយាយថា៖ «ការតស៊ូប្រឆាំងគឺជារឿងខុសឆ្គង វាមិនមានគុណធម៌ឡើយ។ មើលអ្នកនេះអ្នកនោះទៅ ពួកគេធ្វើបានល្អជាងខ្ញុំឆ្ងាយណាស់ ហើយបានរងទុក្ខច្រើនជាងខ្ញុំទៅទៀត ប៉ុន្តែពួកគេមិនដែលត្អូញត្អែរឡើយ»។ ហេតុអ្វីបានជាពួកគេគិតបែបនេះ? (ពួកគេរងឥទ្ធិពលពីការគិតតាមវប្បធម៌ប្រពៃណី។) គឺវប្បធម៌ប្រពៃណីនេះហើយ ដែលបានចាក់ឫសយ៉ាងជ្រៅនៅក្នុងចិត្តគំនិតរបស់ពួកគេ ហើយបណ្ដាលឱ្យពួកគេរងទុក្ខយ៉ាងខ្លាំង។ តើពួកគេអាចស៊ូទ្រាំនឹងការធ្វើបាបប្រភេទនេះបានដោយរបៀបណា? ពួកគេដឹងច្បាស់ណាស់ថា ការធ្វើបាបប្រភេទនេះគឺឈឺចាប់ ដែលវាធ្វើឱ្យពួកគេមានអារម្មណ៍ថាគ្មានជំនួយ និងធ្វើឱ្យពួកគេឈឺចាប់ក្នុងចិត្ត ដូច្នេះ តើពួកគេនៅតែអាចទ្រាំនឹងរឿងនេះបានដោយរបៀបណា? តើអ្វីជាមូលហេតុពីខាងក្រៅ? គឺថា នេះជាបរិបទសង្គមរបស់ពួកគេ ដូច្នេះ ពួកគេមិនអាចរំដោះខ្លួនបានទេ ប៉ុន្តែបានត្រឹមតែសុខចិត្តទ្រាំទ្រយ៉ាងស្លូតបូតប៉ុណ្ណោះ។ នេះក៏ជាការយល់ឃើញផ្ទាល់ខ្លួនរបស់ពួកគេផងដែរ។ ពួកគេមិនយល់ពីសេចក្ដីពិត ឬរបៀបដែលស្ត្រីគួររស់នៅដោយសេចក្ដីថ្លៃថ្នូរ ឬរបៀបដ៏ត្រឹមត្រូវសម្រាប់ស្ត្រីក្នុងការរស់នៅឡើយ។ គ្មាននរណាម្នាក់បានប្រាប់ពួកគេពីរឿងទាំងនេះឡើយ។ តាមដែលពួកគេដឹង តើអ្វីទៅជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន និងទង្វើរបស់ស្ត្រី? គឺវប្បធម៌ប្រពៃណី។ ពួកគេគិតថា អ្វីដែលបានបន្ដតៗគ្នាពីមួយជំនាន់ទៅមួយជំនាន់គឺជារឿងត្រឹមត្រូវ ហើយថា ប្រសិនបើនរណាម្នាក់បំពានលើវា នោះមនសិការរបស់ពួកគេនឹងថ្កោលទោសពួកគេ។ នេះគឺជា «លក្ខខណ្ឌវិនិច្ឆ័យ» របស់ពួកគេ។ ប៉ុន្តែ តើលក្ខខណ្ឌវិនិច្ឆ័យនេះពិតជាត្រឹមត្រូវដែរឬទេ? តើវាគួរតែត្រូវបានដាក់ក្នុងសញ្ញាសម្រង់ដែរឬទេ? (មែនហើយ គួរតែដាក់។) លក្ខខណ្ឌវិនិច្ឆ័យនេះមិនស្របតាមសេចក្ដីពិតឡើយ។ មិនថាអាកប្បកិរិយារបស់នរណាម្នាក់ត្រូវបានគេយល់ស្រប ឬមើលឃើញថាល្អកម្រិតណានោះទេ ក្រោមការគ្រប់គ្រងនៃការគិត និងទស្សនៈប្រភេទនេះ តើវាពិតជាលក្ខខណ្ឌវិនិច្ឆ័យមែនឬ? វាមិនមែនទេ ព្រោះវាផ្ទុយនឹងសេចក្ដីពិត និងភាពជាមនុស្ស។ អស់រយៈពេលជាយូរមកហើយ ស្ត្រីនៅបូព៌ាត្រូវមើលថែគ្រួសារទាំងមូលរបស់ពួកគេ ហើយពួកគេត្រូវទទួលខុសត្រូវលើរឿងរ៉ាវកំប៉ិកកំប៉ុកទាំងអស់។ តើនេះយុត្តិធម៌ដែរឬទេ? (ទេ មិនយុត្តិធម៌ទេ។) បើដូច្នេះ តើពួកគេអាចស៊ូទ្រាំនឹងរឿងនេះបានដោយរបៀបណា? ពីព្រោះពួកគេត្រូវបានចងចងរឹតដោយការគិត និងទស្សនៈប្រភេទនេះ។ ការដែលពួកគេអាចស៊ូទ្រាំនឹងរឿងនេះបាន បង្ហាញថា នៅក្នុងជម្រៅចិត្តរបស់ពួកគេ ពួកគេជឿជាក់ប្រហែល៨០% ថាវាជារឿងត្រឹមត្រូវដែលត្រូវធ្វើ ហើយថា ប្រសិនបើពួកគេគ្រាន់តែស៊ូទ្រាំ នោះពួកគេនឹងអាចបំពេញតាមស្ដង់ដានៃវប្បធម៌ប្រពៃណីបាន។ ដូច្នេះ ពួកគេកំពុងដើរឆ្ពោះទៅរកទិសដៅនោះ ឆ្ពោះទៅរកស្ដង់ដាទាំងនោះ។ ប្រសិនបើនៅក្នុងជម្រៅចិត្តរបស់ពួកគេ ពួកគេគិតថាវាជារឿងខុសឆ្គង ហើយថាពួកគេមិនគួរធ្វើវាទេ ថាវាមិនស្របតាមភាពជាមនុស្សទេ ហើយថាវាផ្ទុយនឹងភាពជាមនុស្ស និងសេចក្ដីពិត តើពួកគេនៅតែអាចធ្វើវាបានដែរឬទេ? (ទេ ពួកគេមិនអាចទេ។) ពួកគេនឹងត្រូវគិតរកវិធីដើម្បីគេចចេញពីមនុស្សទាំងនោះ និងឈប់ធ្វើជាទាសកររបស់ពួកគេទៀត។ ប៉ុន្តែ ស្ត្រីភាគច្រើនមិនហ៊ានធ្វើបែបនេះទេ តើពួកគេគិតអ្វី? ពួកគេគិតថា ពួកគេអាចរស់រានមានជីវិតដោយគ្មានសហគមន៍នោះបាន ប៉ុន្តែពួកគេនឹងរងនូវការមាក់ងាយយ៉ាងខ្លាំង ប្រសិនបើពួកគេចាកចេញ ហើយនឹងត្រូវរងផលវិបាកជាក់លាក់ណាមួយមិនខាន។ បន្ទាប់ពីថ្លឹងថ្លែងរួច ពួកគេគិតថា ប្រសិនបើពួកគេធ្វើបែបនេះ មិត្តរួមការងាររបស់ពួកគេនឹងនិយាយដើមថាពួកគេគ្មានគុណធម៌ សង្គមនឹងថ្កោលទោសពួកគេតាមរបៀបមួយចំនួន ហើយមានមតិមួយចំនួនចំពោះពួកគេ ហើយរឿងទាំងអស់នេះនឹងនាំមកនូវផលវិបាកយ៉ាងធ្ងន់ធ្ងរ។ ទីបំផុត ពួកគេពិចារណាពីរឿងនេះ ហើយគិតថា៖ «យកល្អគ្រាន់តែស៊ូទ្រាំនឹងវាទៅបានហើយ។ បើមិនដូច្នេះទេ សម្ពាធនៃការថ្កោលទោសនឹងសង្កត់ខ្ញុំឱ្យបាក់បែកមិនខាន!» នេះហើយជាស្ថានភាពរបស់ស្ត្រីបូព៌ា ពីមួយជំនាន់ទៅមួយជំនាន់។ តើពួកគេត្រូវស៊ូទ្រាំនឹងអ្វីខ្លះ នៅពីក្រោយការប្រព្រឹត្តល្អទាំងអស់នេះ? គឺការដកហូតសេចក្ដីថ្លៃថ្នូរ និងសិទ្ធិជាមនុស្សរបស់ពួកគេ។ តើគំនិត និងទស្សនៈទាំងនេះស្របតាមសេចក្ដីពិតដែរឬទេ? (ទេ មិនស្របទេ។) វាមិនស្របតាមសេចក្ដីពិតឡើយ។ ពួកគេត្រូវបានគេដកហូតសេចក្ដីថ្លៃថ្នូរ និងសិទ្ធិមនុស្សរបស់ពួកគេ ហើយបាត់បង់សេចក្ដីសុចរិតរបស់ពួកគេ លំហសម្រាប់រស់នៅ និងការគិតដោយឯករាជ្យ ព្រមទាំងសិទ្ធិក្នុងការនិយាយ និងបញ្ចេញបំណងប្រាថ្នារបស់ពួកគេផ្ទាល់ អ្វីគ្រប់យ៉ាងដែលពួកគេធ្វើ គឺសម្រាប់មនុស្សនៅផ្ទះទាំងនោះ។ តើគោលបំណងរបស់ពួកគេក្នុងការធ្វើបែបនេះគឺជាអ្វី? គឺដើម្បីបំពេញតាមស្ដង់ដាដែលវប្បធម៌ប្រពៃណីតម្រូវសម្រាប់ស្ត្រី និងដើម្បីឱ្យអ្នកដទៃសរសើរពួកគេ ដោយហៅពួកគេថាជាប្រពន្ធល្អ និងជាមនុស្សល្អ។ តើនេះមិនមែនជាប្រភេទនៃការធ្វើទារុណកម្មមួយប្រភេទទេឬអី? (មែនហើយ គឺអ៊ីចឹង។) តើរបៀបនៃការគិតនេះត្រឹមត្រូវ ឬវៀចវេរ? (វាវៀចវេរ។) តើវាស្របតាមសេចក្ដីពិតដែរឬទេ? (ទេ មិនស្របទេ។) ព្រះជាម្ចាស់បានបង្កើតឆន្ទៈសេរីសម្រាប់មនុស្សជាតិ ហើយតើគំនិតអ្វីខ្លះដែលចេញមកពីឆន្ទៈសេរីនេះ? តើគំនិតទាំងនោះស្របតាមភាពជាមនុស្សដែរឬទេ? យ៉ាងហោចណាស់ គំនិតទាំងនេះត្រូវតែស្របតាមភាពជាមនុស្ស។ ក្រៅពីនេះ ទ្រង់ក៏មានបំណងឱ្យមនុស្សមានទស្សនៈ និងការយល់ដឹងដ៏ត្រឹមត្រូវចំពោះមនុស្ស ព្រឹត្តិការណ៍ និងរបស់ផ្សេងៗទាំងអស់នៅក្នុងដំណើរជីវិតរបស់ពួកគេ ហើយបន្ទាប់មក ជ្រើសរើសផ្លូវដ៏ត្រឹមត្រូវដើម្បីរស់នៅ និងថ្វាយបង្គំព្រះជាម្ចាស់។ ជីវិតដែលរស់នៅតាមរបៀបនេះ គឺជាជីវិតដែលព្រះជាម្ចាស់បានប្រទានឱ្យ ហើយមនុស្សគួរតែរីករាយនឹងជីវិតនេះ។ ក៏ប៉ុន្តែ មនុស្សត្រូវបានរឹតត្បិត ចងរឹត និងធ្វើឱ្យវៀចវេរដោយអ្វីដែលហៅថាវប្បធម៌ប្រពៃណី និងគម្ពីរសីលធម៌ទាំងនេះពេញមួយជីវិតរបស់ពួកគេ ហើយទីបំផុត តើពួកគេក្លាយជាអ្វី? ពួកគេក្លាយជាអាយ៉ងនៃវប្បធម៌ប្រពៃណី។ តើនេះមិនមែនបណ្ដាលមកពីមនុស្សមិនយល់ពីសេចក្ដីពិតទេឬអី? (មែនហើយ គឺអ៊ីចឹង។) តើអ្នករាល់គ្នានឹងជ្រើសរើសដើរលើផ្លូវនេះនៅថ្ងៃអនាគតដែរឬទេ? (ទេ ខ្ញុំមិនជ្រើសរើសទេ។) ដូច្នេះ តើអ្នកគួរធ្វើដូចម្ដេច? ឧបមាថា អ្នកនិយាយថា «ខ្ញុំនឹងតស៊ូប្រឆាំងនឹងពួកគេ» ឬ «ខ្ញុំនឹងលែងបម្រើពួកគេទៀតហើយ។ ខ្ញុំមានសិទ្ធិមនុស្ស ហើយខ្ញុំមានសេចក្ដីទៀងត្រង់របស់ខ្ញុំ»។ តើការធ្វើបែបនេះត្រឹមត្រូវដែរឬទេ? (ទេ មិនត្រឹមត្រូវទេ។) ការធ្វើបែបនេះគឺមិនត្រឹមត្រូវឡើយ។ នេះគឺជាការផ្លាស់ប្ដូរពីភាពជ្រុលហួសហេតុមួយ ទៅភាពជ្រុលហួសហេតុមួយទៀត ហើយវាមិនមែនជាការធ្វើបន្ទាល់អំពីព្រះជាម្ចាស់ ឬការលើកតម្កើងទ្រង់ឡើយ។ ដូច្នេះ តើអ្នកគួរប្រព្រឹត្តយ៉ាងដូចម្ដេច? (ស្របតាមគោលការណ៍។) ពិតណាស់ ការប្រព្រឹត្តស្របតាមគោលការណ៍គឺជារឿងត្រឹមត្រូវ ហើយអ្នកគួរតែប្រព្រឹត្តចំពោះមនុស្សគ្រប់គ្នាស្របតាមគោលការណ៍ ដោយប្រព្រឹត្តចំពោះពួកគេជាបងប្អូនប្រុសស្រី ប្រសិនបើពួកគេជឿលើព្រះជាម្ចាស់ ហើយជាអ្នកគ្មានជំនឿ ប្រសិនបើពួកគេមិនជឿ។ មិនចាំបាច់ធ្វើអយុត្តិធម៌ចំពោះខ្លួនឯង បំភ្លៃសេចក្ដីទៀងត្រង់របស់អ្នក ឬបោះបង់សេចក្ដីថ្លៃថ្នូរ និងសិទ្ធិរបស់អ្នក ដោយលះបង់ជីវិតរបស់អ្នកសម្រាប់ពួកគេឡើយ។ ពួកគេមិនស័ក្ដិសមឱ្យអ្នកធ្វើបែបនេះសម្រាប់ពួកគេឡើយ។ មានតែមួយអង្គគត់នៅក្នុងពិភពលោកនេះ ដែលស័ក្ដិសមនឹងឱ្យអ្នកចំណាយជីវិតរបស់អ្នកសម្រាប់ទ្រង់។ តើជាអ្នកណា? (គឺព្រះជាម្ចាស់។) ហេតុអ្វី? ពីព្រោះព្រះជាម្ចាស់គឺជាសេចក្ដីពិត ហើយព្រះបន្ទូលរបស់ទ្រង់គឺជាលក្ខខណ្ឌវិនិច្ឆ័យសម្រាប់ការរស់នៅ ការប្រព្រឹត្តខ្លួន និងទង្វើរបស់មនុស្ស។ ដរាបណាអ្នកមានព្រះជាម្ចាស់ និងព្រះបន្ទូលរបស់ព្រះជាម្ចាស់ នោះអ្នកនឹងមិនងាកចេញពីផ្លូវត្រឹមត្រូវឡើយ ហើយអ្នកនឹងមានភាពត្រឹមត្រូវនៅក្នុងរបៀបដែលអ្នកប្រព្រឹត្តខ្លួន និងទង្វើរបស់អ្នក។ នេះគឺជាប្រសិទ្ធផលចុងក្រោយ ដែលព្រះបន្ទូលរបស់ព្រះជាម្ចាស់សម្រេចបានលើនរណាម្នាក់ បន្ទាប់ពីគេត្រូវបានសង្គ្រោះ។

«តើសេចក្ដីពិតគឺជាអ្វី?» គឺជាប្រធានបទដ៏ធំទូលាយខ្លាំងមួយ។ ពួកយើងទើបតែបានលើកឧទាហរណ៍មួយចំនួន ដែលមួយក្នុងចំណោមនោះ គឺរបៀបប្រព្រឹត្តចំពោះសត្វទីទុយ។ តើមានឧទាហរណ៍អ្វីផ្សេងទៀត? (ប្រជាជនបូព៌ាយកតម្រាប់តាមជនជាតិបស្ចិមលោកផឹកកាហ្វេ។) (ស្ដង់ដាដែលប្រជាជនបូព៌ា និងបស្ចិមលោកតម្រូវជាចាំបាច់ចំពោះស្ត្រី។) ទាំងនេះគឺជាឧទាហរណ៍ដ៏ច្បាស់លាស់បំផុត។ ដូច្នេះ រវាងទស្សនៈរបស់ប្រជាជនបូព៌ា និងបស្ចិមលោកលើរឿងរ៉ាវផ្សេងៗ តើមួយណាជាលក្ខខណ្ឌវិនិច្ឆ័យ? (គ្មានមួយណាឡើយ។) គ្មានមួយណាពាក់ព័ន្ធនឹងសេចក្ដីពិតឡើយ ទាំងពីរនេះសុទ្ធតែជាទស្សនៈ និងមតិរបស់មនុស្ស។ បើនិយាយឱ្យកាន់តែច្បាស់ ទាំងពីរនេះសុទ្ធតែជាទស្សនៈខុសឆ្គង និងភាពខុសទំនង។ វាមិនមែនជាលក្ខខណ្ឌវិនិច្ឆ័យទេ វាគឺជាឧបាយកលរបស់សាតាំង ទ្រឹស្ដី និងទស្សនៈវិជ្ជារបស់សាតាំង ដែលបង្កគ្រោះថ្នាក់ដល់មនុស្ស។ តើអ្នកយល់ពីរឿងនេះកាន់តែច្បាស់បន្តិចដែរឬទេ បន្ទាប់ពីបានប្រកបគ្នាអំពីរឿងនេះរួច? (មែនហើយ ពួកយើងយល់។) ប្រសិនបើខ្ញុំមិនបាននិយាយអំពីរឿងនេះទេ ប្រហែលជានៅថ្ងៃណាមួយ អ្នករាល់គ្នាអាចនឹងពិចារណាយកតម្រាប់តាមជនជាតិបស្ចិមលោក ដោយផឹកកាហ្វេ និងហូបហាំប៊ឺហ្គឺ ដើម្បីធ្វើតាមពួកគេ។ តើការធ្វើបែបនោះស្របតាមគោលការណ៍ដែរឬទេ? ទោះបីជាអ្នកហូបអាហារបស្ចិមលោកជារៀងរាល់ថ្ងៃក៏ដោយ ក៏វានឹងឥតប្រយោជន៍ទាំងអស់ ប្រសិនបើអ្នកមិនដេញតាមសេចក្ដីពិតនោះ អ្នកនៅតែមិនមានលក្ខខណ្ឌវិនិច្ឆ័យសម្រាប់របៀបប្រព្រឹត្តខ្លួនដដែល។ គន្លឹះសំខាន់គឺថាតើអ្នកអាចស្វែងរកសេចក្ដីពិត និងប្រព្រឹត្តស្របតាមគោលការណ៍បានដែរឬទេ នេះទើបមានប្រយោជន៍សម្រាប់អ្នក។ តាមរយៈការដែលខ្ញុំប្រកបគ្នាបែបនេះ តើអ្នករាល់គ្នាមានការយល់ដឹងខ្លះៗអំពីសេចក្ដីពិត និងលក្ខខណ្ឌវិនិច្ឆ័យដែរឬទេ? (មែនហើយ ពួកយើងមាន។) តើមានសេចក្ដីពិតនៅក្នុងវប្បធម៌ប្រពៃណី ឬលក្ខខណ្ឌវិនិច្ឆ័យផ្នែកសីលធម៌របស់មនុស្សដែរឬទេ? (ទេ មិនមានទេ។) តើមានសេចក្ដីពិតនៅក្នុងគម្ពីរសីលធម៌ដែរឬទេ? (ទេ មិនមានទេ។) ឥឡូវនេះ តើអ្នកអាចប្រាកដថាព្រះបន្ទូលរបស់ព្រះជាម្ចាស់គឺជាសេចក្ដីពិតបានដែរឬទេ? (មែនហើយ ពួកយើងអាច។) បន្ទាប់ពីបានបញ្ជាក់ថាព្រះបន្ទូលរបស់ព្រះជាម្ចាស់គឺជាសេចក្ដីពិតហើយ អ្នកត្រូវតែពិចារណាថា៖ តើព្រះបន្ទូលរបស់ព្រះជាម្ចាស់គឺជាអ្វី? តើគោលការណ៍អ្វីខ្លះដែលតម្រូវនៅក្នុងព្រះបន្ទូលរបស់ទ្រង់? តើលក្ខខណ្ឌវិនិច្ឆ័យអ្វីខ្លះដែលទ្រង់បានប្រាប់ដល់មនុស្ស? តើមនុស្សគួរប្រព្រឹត្តយ៉ាងដូចម្ដេចឱ្យប្រាកដ ដើម្បីឱ្យស្របតាមព្រះបន្ទូលរបស់ព្រះជាម្ចាស់ ហើយតើគោលការណ៍ដ៏ត្រឹមត្រូវសម្រាប់ការធ្វើបែបនេះគឺជាអ្វី? នេះគឺជាអ្វីដែលអ្នកត្រូវតែស្វែងរក ប៉ុន្តែសម្រាប់ពេលនេះ គឺមានតែប៉ុណ្ណឹងទេអំពីប្រធានបទនេះ។

ផ្នែកបំពេញបន្ថែម៖

មួយថ្ងៃក្នុងជីវិតរបស់ស៊ាវជា

ចូរយើងបន្តទៅប្រធានបទបន្ទាប់ទៀត។ តើគួរនិយាយអំពីអ្វីទៅ? ខ្ញុំគួរតែនិទានរឿងមួយ។ រឿងរ៉ាវក៏ទាក់ទងនឹងសេចក្ដីពិត និងលក្ខខណ្ឌវិនិច្ឆ័យសម្រាប់ការប្រព្រឹត្តខ្លួនរបស់មនុស្ស សកម្មភាព និងការថ្វាយបង្គំព្រះជាម្ចាស់ដែរ។ ចូរស្ដាប់ថាតើរឿងនេះមានទំនាក់ទំនងអ្វីជាមួយនឹងសេចក្ដីពិត និងលក្ខខណ្ឌវិនិច្ឆ័យសម្រាប់ ឥរិយាបថរបស់មនុស្ស។ រឿងនេះនិយាយអំពីមួយថ្ងៃក្នុងជីវិតរបស់ស៊ាវជា។ តួអង្គសំខាន់របស់យើងគឺស៊ាវជា ហើយតើរឿងនេះកើតឡើងក្នុងរយៈពេលប្រហែលប៉ុន្មាន? (មួយថ្ងៃ។) មួយថ្ងៃ។ មនុស្សខ្លះអាចនិយាយថា៖ «តើរឿងរ៉ាវមួយថ្ងៃ សមនឹងយកមកនិយាយដែរឬទេ?» គឺវាអាស្រ័យលើអ្វីដែលអ្នកនិយាយប៉ុណ្ណោះ។ ប្រសិនបើវាគ្រាន់តែជាការនិយាយដើមគេ និងរឿងត្រូវរឿងខុស នោះវាមិនសមនឹងយកមកនិយាយទេ។ ប៉ុន្តែ ប្រសិនបើវាទាក់ទងនឹងសេចក្ដីពិតវិញ កុំថាឡើយមួយថ្ងៃ សូម្បីតែរឿងរ៉ាវមួយនាទី ក៏សមនឹងយកមកនិយាយដែរ មែនទេ? (មែនហើយ។)

ស៊ាវជាគឺជាមនុស្សម្នាក់ដែលមានចិត្តក្លៀវក្លាក្នុងការ ដេញតាម និងមានចិត្តក្លៀវក្លាក្នុងការបំពេញភារកិច្ច របស់គាត់ ហើយរឿងរ៉ាវរបស់គាត់ចាប់ផ្ដើមនៅពេលព្រលឹម បន្ទាប់ពីគាត់ទើបតែក្រោកពីគេង។ នៅពេលក្រោកពីព្រលឹម បន្ទាប់ពីអានព្រះបន្ទូលរបស់ព្រះជាម្ចាស់ និងអនុវត្តការថ្វាយបង្គំរួចហើយ ស៊ាវជាក៏ទៅញ៉ាំអាហារពេលព្រឹក។ គាត់ដួសបបរមួយចាន និងបន្លែបន្តិចបន្តួច។ ពេលឃើញស៊ុត គាត់ក៏គិតក្នុងចិត្តថា៖ «គួរតែយកពីរគ្រាប់។ មួយថ្ងៃស៊ុតចំនួនពីរគ្រាប់ គឺមានជីវជាតិគ្រប់គ្រាន់ហើយ»។ ប៉ុន្តែ នៅពេលលូកដៃទៅយក គាត់ក៏ស្ទាក់ស្ទើរ «តើយកពីរ ឬយកមួយ? បើគេឃើញខ្ញុំយកពីរ វាមិនល្អមើលទេ។ វាលោភលន់ពេកហើយ គេនឹងគិតថាខ្ញុំជាមនុស្សល្មោភមិនខាន។ ជាការល្អ យកតែមួយគ្រាប់បានហើយ»។ គាត់ដកដៃមកវិញ រួចក៏លូកទៅម្ដងទៀត ហើយចាប់យកស៊ុតមួយគ្រាប់។ នៅពេលនោះ មានម្នាក់ទៀតក៏មកយកស៊ុតដែរ ហើយបេះដូងរបស់ស៊ាវជាក៏លោតឌុកដាក់ៗនៅពេលគេធ្វើបែបនោះ។ គាត់គិតថា៖ «តាមពិតទៅ កុំញ៉ាំស៊ុតអីល្អជាង។ ខ្ញុំមានបបរ និងបន្លែ ព្រមទាំងមាននំប៉ាវ ហើយអាហារពេលព្រឹកប៉ុណ្ណឹងគឺគ្រប់គ្រាន់ហើយ។ ខ្ញុំមិនគួរលោភលន់ពេកទេ។ ហើយចាំបាច់ចង់ញ៉ាំស៊ុតធ្វើអី? ប្រសិនបើឱ្យគេឃើញ វាមិនល្អមើលទេ តើនេះមិនមែនជាការលង់នឹងភាពស្រណុកសុខស្រួលទេឬអី? ខ្ញុំមិនយកសូម្បីតែមួយគ្រាប់»។ ដោយគិតបែបនេះ ស៊ាវជាក៏ដាក់ស៊ុតទៅកន្លែងដើមវិញ ហើយប៉ុន្មាននាទីក្រោយមក បន្ទាប់ពីញ៉ាំអាហារពេលព្រឹករួច គាត់ក៏ចាប់ផ្ដើមបំពេញភារកិច្ចរបស់ខ្លួន។ គាត់រវល់នឹងការងារ ដែលត្រូវធ្វើភ្លាមៗ ដោយធ្វើចប់មួយហើយមួយទៀត។ ពេលវេលាកន្លងផុតទៅយ៉ាងលឿន មួយប៉ប្រិចភ្នែកក៏ដល់ម៉ោងញ៉ាំអាហារថ្ងៃត្រង់។ អ្នកផ្សេងទៀតបានទៅញ៉ាំបាយអស់ហើយ ប៉ុន្តែស៊ាវជាមើលនាឡិកា ឃើញថាម៉ោង ១២:៤០ រសៀល «ចាំបន្តិចទៀតសិន។ ខ្ញុំមិនគួរប្រញាប់ទៅញ៉ាំបាយ ពេលគេទៅញ៉ាំបាយអស់នោះទេ។ ប្រសិនបើខ្ញុំប្រញាប់ទៅញ៉ាំជាមួយគេ នោះមិនដូចជាពួកគេដែរហើយឬ ហាក់ដូចជាល្មោភញ៉ាំណាស់អ៊ីចឹង។ ខ្ញុំនឹងចាំបន្តិចទៀតសិន»។ គាត់ក៏បន្តរវល់នឹងការងារក្នុងដៃទៀត ប៉ុន្តែពោះរបស់គាត់មិនស្តាប់បង្គាប់សោះ គាត់ចាប់ផ្ដើមកូរពោះ។ គាត់យកដៃខ្ទប់ពោះ ហើយសម្លឹងមើលកុំព្យូទ័រទាំងអារម្មណ៍មិននៅនឹងខ្លួន ដោយគិតថា៖ «ខ្ញុំឃ្លានណាស់! ថ្ងៃត្រង់នេះមានម្ហូបអីញ៉ាំទៅ? តើអាចមានសាច់ដែរឬទេ? ប្រសិនបើបានញ៉ាំសាច់បន្តិច ពិតជាល្អណាស់!» គាត់គិតបណ្ដើរ កូរពោះបណ្តើរ ហើយគាត់ទ្រាំចាំយ៉ាងលំបាក ទម្រាំតែអ្នកផ្សេងទៀតញ៉ាំបាយរួច ហើយត្រឡប់មកវិញ។ មានម្នាក់និយាយថា៖ «ម៉េចក៏មិនទៅញ៉ាំបាយ? ឆាប់ទៅញ៉ាំទៅ បាយត្រជាក់អស់ហើយ»។ ស៊ាវជាតបថា៖ «មិនអីទេ ខ្ញុំមិនទាន់ធ្វើការងារក្នុងដៃរួចរាល់ ចាំធ្វើរួចចាំទៅញ៉ាំ»។ «ចុះញ៉ាំបាយរួច ចាំមកធ្វើវិញទៅ មិនល្អជាង?» «មិនអីទេ ជិតរួចហើយ»។ ដូច្នេះ ស៊ាវជាខំទ្រាំឃ្លាន ហើយធ្វើការងារក្នុងដៃបន្តទៀត។ តាមពិតទៅ ឥឡូវនេះគាត់ឃ្លានខ្លាំងណាស់ គ្មានអារម្មណ៍ធ្វើការទៀតទេ ប៉ុន្តែគាត់ទ្រាំឃ្លាន ហើយបន្តធ្វើពុតនៅទីនោះ។ មួយសន្ទុះក្រោយមក គាត់មើលនាឡិកាម្ដងទៀត ឃើញថាម៉ោង ១:៣០ រសៀលហើយ ក៏គិតថា៖ «ល្មមហើយ ខ្ញុំគួរតែទៅញ៉ាំបាយថ្ងៃត្រង់ហើយឥលូវនេះ»។ គាត់បម្រុងនឹងក្រោកទៅញ៉ាំបាយ ស្រាប់តែមានបងស្រីម្នាក់លើកថាសបាយម្ហូបមកដល់មុខគាត់ ហើយនិយាយថា៖ «ថ្ងៃណាស់ហើយ! ម៉េចក៏មិនទៅញ៉ាំបាយ? ទោះរវល់យ៉ាងណាក៏ត្រូវញ៉ាំបាយដែរ ប្រសិនបើមិនញ៉ាំបាយទៀងពេលទេ នឹងមានបញ្ហាក្រពះមិនខាន»។ គាត់តបថា៖ «មិនអីទេ រួចដៃ ខ្ញុំនឹងទៅញ៉ាំ»។ «មិនបាច់ទៅទេ ខ្ញុំយកបាយមកឱ្យហើយ ឆាប់ញ៉ាំទៅ»។ «ប្រញាប់ធ្វើអី ខ្ញុំមិនទាន់ឃ្លានផង»។ កំពុងតែនិយាយថាមិនឃ្លាន ស្រាប់តែពោះកូរលឺគ្រូកៗដូចផ្គរលាន់។ ស៊ាវជាយកដៃខ្ទប់ពោះ ញញឹមទាំងអាម៉ាស់ រួចនិយាយទៅកាន់បងស្រីនោះថា៖ «កុំបារម្ភរឿងយកបាយមកឱ្យខ្ញុំទៀតអី»។ «ប៉ុន្តែប្រសិនបើមិនយកមកឱ្យទេ បាយត្រជាក់អស់ ត្រូវយកទៅកម្ដៅម្ដងទៀត នេះកម្ដៅមួយសារហើយ»។ «អរគុណហើយ!» ស៊ាវជាលេបទឹកមាត់បណ្ដើរ ទទួលយកបាយដែលបងស្រីយកមកឱ្យបណ្ដើរ។ ស៊ាវជាក្រឡេកមើលបាយនៅលើថាស គាត់សប្បាយចិត្តណាស់៖ មាននំប៉ាវពីរ មានបន្លែ មានសាច់ និងមានស៊ុប។ ស៊ាវជាមានគំនិតផ្សេងទៀត ពេលឃើញនំប៉ាវ ក៏និយាយទៅកាន់បងស្រីថា៖ «ខ្ញុំញ៉ាំនំប៉ាវពីរមិនអស់ទេ។ មួយរយៈនេះរវល់ពេក ដេកមិនលក់ មិនសូវឃ្លានទេ តើវាមិនខ្ជះខ្ជាយទេឬ ប្រសិនបើឱ្យនំប៉ាវខ្ញុំពីរនោះ? យកមួយទៅវិញចុះ»។ «មិនអីទេ ប្រសិនបើញ៉ាំមិនអស់ ចាំយកទៅវិញចុះ» បងស្រីតបដូច្នេះ រួចក៏ដើរចេញទៅ។ ស៊ាវជាគិតក្នុងចិត្តថា៖ «ឆាប់ទៅៗ ខ្ញុំឃ្លានចង់ស្លាប់ហើយ»។ គាត់លើកចានស៊ុប មើលឆ្វេងមើលស្ដាំ គ្មានមនុស្ស ប៉ុន្តែនៅតែមានអារម្មណ៍អាម៉ាស់បន្តិចដែរ រួចក៏ហុតតិចៗ។ បន្ទាប់មក គាត់សម្លឹងមើលសាច់ «អីយ៉ា! អាចធុំក្លិនសាច់ជ្រូកខតាំងពីចម្ងាយ ប៉ុន្តែខ្ញុំមិនអាចញ៉ាំភ្លាមៗបានទេ ព្រោះខ្ញុំត្រូវញ៉ាំបន្លែមុន។ ខ្ញុំនឹងញ៉ាំសាច់បានតិចតួច ប្រសិនបើខ្ញុំញ៉ាំបន្លែឆ្អែត ប្រសិនបើមិនអ៊ីចឹងទេ ខ្ញុំអាចញ៉ាំសាច់អស់កន្លះចាន តើវាមិនគួរឱ្យអាម៉ាស់ទេឬ!» គាត់គិតមួយសន្ទុះ ហើយក៏ធ្វើតាមនោះ។ គាត់ញ៉ាំនំប៉ាវ និងបន្លែ ហើយហុតស៊ុប។ ពេលកំពុងញ៉ាំ គាត់មានអារម្មណ៍ថាចង់ញ៉ាំសាច់បន្តិច ក៏ចាប់សាច់ជ្រូកខមួយដុំ។ គាត់ដាក់ចូលមាត់ បិទភ្នែកភ្លក្សរសជាតិយ៉ាងយកចិត្តទុកដាក់ «ឆ្ងាញ់ណាស់! សាច់ពិតជាឆ្ងាញ់មែន ប៉ុន្តែមិនអាចញ៉ាំច្រើនទេ ញ៉ាំមួយម៉ាត់បានហើយ បន្ទាប់មកញ៉ាំបន្លែឱ្យច្រើន ហុតស៊ុបឱ្យច្រើន»។ គាត់បន្តញ៉ាំនំប៉ាវ ប៉ុន្តែចេះតែសម្លឹងមើលសាច់ពេលកំពុងញ៉ាំបន្លែ «តើគួរញ៉ាំសាច់នេះឬអត់? ឆ្ងាញ់យ៉ាងនេះ ប្រសិនបើមិនញ៉ាំពិតជាគួរឱ្យស្តាយណាស់»។ គាត់ក៏ចាប់ផ្ដើមលេបទឹកមាត់ម្ដងទៀត រួចគិតថា «ខ្ញុំដឹងហើយ! ខ្ញុំនឹងបេះនំប៉ាវជាដុំតូចៗ យកទៅជ្រលក់ទឹកស៊ុប នេះមិនដូចជាបានញ៉ាំសាច់ដែរទេឬ? ធ្វើបែបនេះអាចឱ្យគេឃើញថាខ្ញុំមិនបានញ៉ាំសាច់ ប៉ុន្តែខ្ញុំនៅតែបានញ៉ាំរសជាតិសាច់ទៀត នេះពិតជាល្អណាស់!» ដោយគិតដូច្នេះ គាត់ក៏យកនំប៉ាវបន្តិចដាក់ចូលក្នុងទឹកសាច់ រួចក៏ស្រង់មកញ៉ាំ មានអារម្មណ៍ថាឆ្ងាញ់ណាស់ ស្ទើរតែដូចសាច់ដែរ។ បន្ទាប់មកស៊ាវជាក៏បេះនំប៉ាវទាំងមូលភ្លាមៗ ដាក់ចូលក្នុងទឹកស៊ុប... មិនដល់ដប់នាទីផង គាត់ញ៉ាំអស់រលីង ស៊ុបក៏ញ៉ាំអស់ដែរ។ គាត់ញ៉ាំនំប៉ាវអស់តែមួយទេ ដោយទ្រាំនឹងចំណង់ចង់ញ៉ាំមួយទៀត ហើយទប់ចិត្តខ្លួនឯង។ បន្ទាប់ពីម្ហូបអាហារទាំងអស់ត្រូវបានញ៉ាំអស់តាមអ្វីដែលគាត់បានគិតទុក ស៊ាវជាស្ទើរតែឆ្អែតហើយ ហើយមិនគិតថាគាត់ត្រូវការថែមទៀតទេ។ បន្ទាប់មក គាត់គិតថា៖ «អីយ៉ា! វាមិនសូវសមទេ ដែលញ៉ាំលឿនយ៉ាងនេះ ហាក់ដូចជាខ្ញុំឃ្លានខ្លាំងណាស់អ៊ីចឹង។ តាមពិតគឺឃ្លានមែន ប៉ុន្តែប្រសិនបើឱ្យគេឃើញបែបនេះ មិនល្អទេ ត្រូវញ៉ាំយឺតៗ។ ប៉ុន្តែឥឡូវញ៉ាំអស់ហើយ ធ្វើម៉េចទៅ? ខ្ញុំមានវិធី ទុកដប់នាទីទៀត ចាំយកទៅវិញ»។ គាត់កាន់នាឡិកា ហើយសម្លឹងមើលមុខនាឡិកា «ប្រាំនាទី... ដប់... ដប់ប្រាំ... អូខេ ម៉ោងពីរហើយ។ ល្អណាស់ យកទៅវិញចុះ!» ដោយចិត្តសប្បាយរីករាយ គាត់ក៏យកសាច់ជ្រូកខ និងនំប៉ាវដែលនៅសល់ទៅទុកវិញ។

ម៉ោងពីររសៀលជាងហើយទើបស៊ាវជាត្រឡប់មកវិញ។ បងប្អូនប្រុសស្រីរបស់គាត់បានទៅសម្រាកពេលថ្ងៃអស់ហើយ ហើយគាត់គ្មានអ្វីត្រូវធ្វើតែម្នាក់ឯងទេ ដូច្នេះគាត់មានអារម្មណ៍ធុញទ្រាន់យ៉ាងខ្លាំង។ គាត់គិតថា៖ «តើខ្ញុំគួរគេងមួយសន្ទុះដែរឬទេ? ក្រោយពេលញ៉ាំបាយ គេងបន្ដិចក៏ល្អ។ ប៉ុន្តែមិនបានទេ ប្រសិនបើខ្ញុំគេង ពេលអ្នកផ្សេងទៀតគេង តើខ្ញុំនឹងក្លាយជាមនុស្សបែបណាទៅ? ខ្ញុំមិនអាចគេងទេ។ ខ្ញុំត្រូវតែទ្រាំ។ ប៉ុន្តែធ្វើម៉េចទើបមិនងងុយ? ខ្ញុំមិនអាចគេងលក់ទេពេលកំពុងឈរ ប៉ុន្តែប្រសិនបើខ្ញុំចេះតែឈររហូត ខ្ញុំនឹងធ្វើឱ្យគេភ្ញាក់ផ្អើល ប្រសិនបើស្រាប់តែមាននរណាម្នាក់ចូលមក។ ទេ ខ្ញុំមិនអាចឈរបានទេ។ អ៊ីចឹង ខ្ញុំគ្រាន់តែអង្គុយមុខកុំព្យូទ័រទៅបានហើយ។ ប្រសិនបើនរណាម្នាក់ឃើញខ្ញុំ គេនឹងគិតថាខ្ញុំកំពុងធ្វើការ ប៉ុន្តែតាមពិតខ្ញុំកំពុងសម្រាក។ នេះជាគំនិតល្អ»។ ដូច្នេះ គាត់ក៏អង្គុយមុខកុំព្យូទ័រដូចធម្មតា ដោយសម្លឹងមើលវាទាំងភ្លឹក ប៉ុន្តែមិនដល់ប្រាំនាទីផង គាត់ក៏គេងលក់ ហើយស្រមុកលើក្តារចុច។ សែសិបនាទីក្រោយមក ស៊ាវជាស្រាប់តែភ្ញាក់ពីគេងយ៉ាងស្កប់ស្កល់ ហើយស្ទុះក្រោកឡើង «តើខ្ញុំមិនមែនឈរទេឬ? ម៉េចក៏ខ្ញុំគេងលក់ទៅវិញ?» គាត់មើលម៉ោង ឃើញថាជិតយឺតហើយ ក៏ទៅលុបមុខនៅពេលដែលគ្មាននរណានៅទីនោះ។ ពេលនោះ ពេលឃើញខ្លួនឯងនៅក្នុងបន្ទប់ទឹក គាត់និយាយថា «អូ ទេ! មុខរបស់ខ្ញុំសុទ្ធតែស្នាមក្ដារចុច! តើឱ្យគេឃើញសភាពខ្ញុំបែបនេះបានយ៉ាងម៉េចទៅ?» គាត់ប្រញាប់លុបមុខ ដោយដុសផង និងទះថ្នមៗផង ហើយនៅក្នុងបន្ទប់ទឹកមួយសន្ទុះធំ។ បន្ទាប់មក គាត់ឆ្លុះកញ្ចក់មើល ហើយឃើញថាស្នាមក្ដារចុចបាត់ស្ទើរអស់ហើយ ក៏ត្រេកអរក្នុងចិត្តថា៖ «គ្មាននរណាចាប់អារម្មណ៍ទេ លុះត្រាតែគេពិនិត្យមើលមែនទែន»។ បន្ទាប់ពីនេះ គាត់សិតសក់ និងសម្រួលកអាវ ហើយស្រាប់តែដឹងថា កអាវពណ៌ស្រាលរបស់គាត់រលើបដោយសារខ្លាញ់បន្តិច ហើយពេលពិនិត្យមើលកាន់តែច្បាស់ ចុងដៃអាវក៏កខ្វក់បន្តិចដែរ។ គាត់គិតក្នុងចិត្តថា «ខ្ញុំមិនបានលាងសម្អាត ឬផ្លាស់ខោអាវប៉ុន្មានថ្ងៃហើយ ប៉ុន្តែការមិនលាងសម្អាតក៏មានប្រយោជន៍ដែរ។ កខ្វក់បន្តិចបន្តួចមិនធ្វើឲ្យនរណាម្នាក់ឈឺចាប់ទេ ហើយខ្ញុំក៏មិនរំខានចិត្តនឹងការប្រឡាក់បន្តិចបន្តួចឡើយ។ ម្យ៉ាងវិញទៀត ការមើលទៅរញ៉េរញ៉ៃបន្តិច បែបមើលទៅមានជីវិតខាងវិញ្ញាណជាង មែនទេ? គាត់គ្រាន់តែបត់កអាវ និងដៃអាវចេញមកក្រៅ ហើយត្រឡប់ដៃអាវក្រៅឡើងលើ ដើម្បីបញ្ចេញកន្លែងកខ្វក់ទាំងអស់មក។ ដោយពេញចិត្តយ៉ាងខ្លាំង គាត់ក៏មានកម្លាំងចិត្តឡើងវិញ ហើយដើរចេញពីបន្ទប់ទឹកយ៉ាងស្ងប់ស្ងាត់។ មួយសន្ទុះក្រោយមក មនុស្សភាគច្រើនបាននៅកន្លែងរបស់ខ្លួន និងចាប់ផ្ដើមរវល់នឹងការងារ។ នៅពេលស៊ាវជាឃើញថា អ្នកផ្សេងទៀតបានមកដល់អស់ហើយ គាត់និយាយថា៖ «អ្នករាល់គ្នាមិនបានគេងយូរទេ! អ្នករាល់គ្នាពិតជាទ្រាំទ្រនឹងការលំបាក ហើយអាចបង់ថ្លៃបានមែនទេ! ខ្ញុំមិនបានគេងសូម្បីបន្តិច គឺគ្រាន់តែបិទភ្នែកមួយភ្លែតមុននឹងលុបមុខនឹងទឹកបន្តិច។ ប្រសិនបើមិនអ៊ីចឹងទេ គ្មានកម្លាំងទេ»។ គ្មាននរណាតបឡើយ។ គាត់មានអារម្មណ៍ធុញទ្រាន់យ៉ាងខ្លាំង ក៏ចាប់ផ្ដើមធ្វើការដែរ។ ដោយសារគាត់បានញ៉ាំស៊ុបច្រើនពេកនៅពេលថ្ងៃត្រង់ គាត់ចេះតែចង់ទៅបន្ទប់ទឹក ប៉ុន្តែគាត់ទ្រាំ ដោយគិតថា៖ «ប្រសិនបើខ្ញុំទៅ តើគេមិនគិតថាខ្ញុំខ្ជិលទេឬ? កេរ្តិ៍ឈ្មោះបែបនោះមិនល្អទេ ដូច្នេះខ្ញុំមិនអាចទៅបានទេ»។ ហេតុនេះ គាត់ក៏ទ្រាំ ទម្រាំតែមានម្នាក់ទៀតទៅបន្ទប់ទឹក ហើយគាត់ក៏ឃើញឱកាស។ គាត់ប្រញាប់ទៅតម្រង់ជួរភ្លាម ដោយគិតថា «វាពិតជាល្អណាស់ដែលគ្រាន់តែដើរតាមគេតាមឯង ព្រោះនឹងគ្មាននរណានិយាយអ្វីពីខ្ញុំទេ»។

វាជាពេលរសៀលដ៏មមាញឹកមួយ។ ស៊ាវជាបានធ្វើការងារជាច្រើន ដោយបានប្រកបគ្នាជាមួយអ្នកនេះ សួរសំណួរអ្នកនោះ ស្វែងរកឯកសារ និងធ្វើកិច្ចការគ្រប់ប្រភេទដែលពាក់ព័ន្ធនឹងភារកិច្ចរបស់គាត់។ បន្ទាប់ពីភាពមមាញឹកទាំងអស់នេះ ទីបំផុតក៏ដល់ពេលញ៉ាំអាហារពេលល្ងាច។ លើកនេះ ស៊ាវជាបានទៅយឺតជាងអ្នកដទៃបន្តិច ប៉ុន្តែគាត់បានញ៉ាំរួចរាល់ស្ទើរតែទាន់ពេលវេលា។ អំឡុងពេល ក្រោយអាហារពេលល្ងាច គឺជាពេលវេលាដ៏សប្បាយរីករាយបំផុតប្រចាំថ្ងៃរបស់ស៊ាវជា ព្រោះវាជាពេលតែមួយគត់ដែលគាត់អាចផឹកកាហ្វេមួយពែងដែលគាត់ចូលចិត្តដោយចិត្តស្ងប់ គ្មានការបន្ទោសខ្លួនឯង ឬការរិះគន់ពីអ្នកដទៃឡើយ ប៉ុន្តែប្រកបដោយចិត្តស្ងប់សុខ។ ហេតុអ្វី? ពីព្រោះគាត់មានហេតុផលគ្រប់គ្រាន់ថាហេតុអ្វីបានជាគាត់ត្រូវផឹកកាហ្វេ ហើយហេតុផលទាំងនោះគឺត្រឹមត្រូវទាំងស្រុងក្នុងកែវភ្នែករបស់អ្នកដទៃ។ ដូច្នេះ នេះជាពេលវេលាដ៏សប្បាយរីករាយបំផុតរបស់គាត់។ នៅពេលគាត់ឆុងកាហ្វេ គាត់បានរអ៊ូដាក់ខ្លួនឯងថា «អ្ហ៎ា ថ្ងៃនេះត្រូវធ្វើការថែមម៉ោងទៀតហើយ។ មិនដឹងថាត្រូវធ្វើដល់ម៉ោងប៉ុន្មានទេ។ ចាំមើលថាកាហ្វេនេះអាចជួយឱ្យខ្ញុំទ្រាំបានយូរប៉ុនណា»។ គាត់បានដាក់ទម្លាក់ពែងកាហ្វេដែលទើបនឹងឆុងរួចនោះទៅលើតុខ្លាំងៗ ហាក់ដូចចង់ប្រាប់គ្រប់គ្នាថា «ហើយ យ៉ាងម៉េច? ខ្ញុំកំពុងផឹកកាហ្វេរបស់ខ្ញុំ តើអ្នកនឹងធ្វើអ្វីដែរ!»។ គាត់បានក្រឡេកមើលអ្នកដទៃនៅជុំវិញគាត់។ គ្មាននរណាម្នាក់កំពុងមើលគាត់ទេ ប៉ុន្តែគាត់នៅតែលើកពែងកាហ្វេឡើងក្រេបមួយម៉ាត់ដោយមិនខ្វល់ ហើយគិតថា៖ «គេគ្រប់គ្នានិយាយថាកាហ្វេល្អ ហើយវាពិតជាល្អមែន។ កាហ្វេមានរសជាតិឆ្ងាញ់ប្លែករាល់ថ្ងៃ ដោយផ្ដល់នូវបទពិសោធផ្សេងៗគ្នា។ វាពិតជាអស្ចារ្យណាស់!»។ ដោយក្តី រីករាយ គាត់បានក្រេបកាហ្វេរបស់គាត់ដោយមោទនភាព រួចក៏សម្លឹងមើលជុំវិញខ្លួនដោយភាពស្រពេចស្រពិល ដើម្បីរកមើលការងារសម្រាប់ពេលល្ងាច។ គាត់គ្មានគោលដៅអ្វីក្នុងចិត្តសោះឡើយ ហើយមានអារម្មណ៍ថាអស់កម្លាំងបន្ទាប់ពីរវល់ពេញមួយថ្ងៃ ប៉ុន្តែគាត់បានបង្ខំខ្លួនឯងឱ្យបន្តទៅមុខទៀត។ គាត់មិនអាចងងុយដេក ហើយមិនអាចឱ្យអ្នកដទៃឃើញថាគាត់ហត់នឿយ ឬមានអាកប្បកិរិយាធ្វើឱ្យតែរួចពីដៃ មិនទទួលខុសត្រូវ ឬដែលគ្មានការកោតខ្លាចណាមួយក្នុងការចាត់ចែងការងារ ឬភារកិច្ចរបស់គាត់ឡើយ។ គាត់បានបង្ខំខ្លួនឯងឱ្យមានកម្លាំងឡើងវិញ ហើយអង្គុយនៅមុខកុំព្យូទ័រដើម្បីបន្តធ្វើការ ហើយក៏ផឹកកាហ្វេអស់មួយពែងហើយមួយពែងទៀតតាមធម្មតា។ គាត់កាន់តែផឹក គាត់កាន់តែស្វាង ហើយកាន់តែបាត់ងងុយ។ ស៊ាវជាបានក្រឡេកមើលនាឡិការបស់គាត់ម្ដងម្កាល ដោយគិតថា៖ «ម៉ោងមួយកន្លងផុតទៅហើយ ប៉ុន្តែខ្ញុំមិនអាចដេកបានទេ ព្រោះខ្ញុំបានកំណត់គោលដៅសម្រាប់ខ្លួនឯងថាត្រូវនៅដល់ម៉ោងបី។ សូម្បីតែម៉ោង ២:៥០ នាទីទៀបភ្លឺ ក៏ខ្ញុំមិនអាចទៅដេកបានដែរ ព្រោះនោះនឹងជាការបំពានពាក្យសន្យារបស់ខ្ញុំ ហើយខ្ញុំនឹងគ្មានអ្វីត្រូវទូលថ្វាយព្រះជាម្ចាស់ឡើយ។ នេះគឺជាការសន្យាដែលភាវៈព្រះបានបង្កើតមកគួរតែរក្សា ដូច្នេះខ្ញុំត្រូវតែគោរពតាម។ ខ្ញុំបាននិយាយថា ខ្ញុំនឹងដេកនៅម៉ោង ៣ ទៀបភ្លឺ ដូច្នេះខ្ញុំនឹងដេកនៅម៉ោង ៣ ទៀបភ្លឺមែន ទោះបីជាខ្ញុំត្រូវផឹកកាហ្វេច្រើនប៉ុនណាក៏ដោយ»។ ដូច្នេះ គាត់បានផឹកកាហ្វេ ហើយប្រឹងទប់នឹងភាពហត់នឿយរបស់គាត់ ដោយបង្ខំ និងគ្រប់គ្រងខ្លួនឯងនៅក្នុងចិត្ត។ នៅម៉ោងបី ស៊ាវជាមានកិច្ចការសំខាន់មួយត្រូវបំពេញ ដូច្នេះគាត់បានយកទូរសព្ទរបស់គាត់ ហើយផ្ញើសារមួយដែលមានខ្លឹមសារថា៖ «បងស្រីឈ្មោះនេះឈ្មោះនោះ នេះគឺស៊ាវជា។ ខ្ញុំមានរឿងសំខាន់ចង់រំលឹកអ្នក កុំឱ្យភ្លេចថាមានការជួបជុំក្រុមនៅព្រឹកស្អែក ម៉ោង ១០។ អ្នកត្រូវតែមកចូលរួមកុំបីខាន ហើយកុំមកយឺតឱ្យសោះ។ ចុះហត្ថលេខាខាងក្រោម៖ ស៊ាវជា»។ ស្របពេលដែលមានអារម្មណ៍ធូរចិត្តបន្ទាប់ពីផ្ញើសាររួច ស៊ាវជាក៏បានគិតដែរថា៖ «ផ្ញើគឺផ្ញើទៅហើយ ប៉ុន្តែចុះប្រសិនបើគាត់មិនទទួលបានវាវិញ? តើគាត់ដឹងទេថាខ្ញុំបានផ្ញើសារទៅគាត់? ខ្ញុំមិនទាន់អាចដេកបានទេ។ ខ្ញុំត្រូវរង់ចាំមើលថាតើគាត់ឆ្លើយតបឬអត់»។ បន្ទាប់ពីរង់ចាំអស់កន្លះម៉ោង នៅតែគ្មានការឆ្លើយតប ហើយគាត់ក៏គិតថា៖ «តើគាត់ដេកលក់ហើយឬ? ហេតុអ្វីបានជាគាត់ដេកលឿនម្ល៉េះ? គ្មានកំណើតមែន ម៉ោងបីសោះដេកបាត់ទៅហើយ»។ គាត់បានរង់ចាំរហូតដល់បងស្រីនោះឆ្លើយតបមកវិញនៅម៉ោង ៣:៥០ នាទីទៀបភ្លឺថា៖ «ខ្ញុំមិនបានភ្លេចរឿងម៉ោង ១០ ព្រឹកស្អែកទេ។ ខ្ញុំសង្ឃឹមថា អ្នកក៏មិនភ្លេចដែរ ហើយមកឱ្យទាន់ពេល»។ ស៊ាវជាបានអានវា ហើយគិតថា «អូហ៍ តើគាត់ជាមនុស្សប្រភេទណា? ហេតុអ្វីបានជាគាត់ដេកក្រោយខ្ញុំទៅវិញ?» ប៉ុន្តែគាត់ទ្រាំលែងបានទៀតហើយ។ «លែងផឹកកាហ្វេទៀតហើយ! ប្រសិនបើខ្ញុំផឹកទៀត នោះខ្ញុំនឹងដេកមិនលក់សោះឡើយនៅយប់នេះ។ ខ្ញុំត្រូវតែទៅដេក ព្រោះខ្ញុំត្រូវក្រោកពីដេកនៅម៉ោង ៥:៣០ នាទីព្រឹក យ៉ាងយូរបំផុតម៉ោង ៦ ព្រឹក។ ខ្ញុំមិនអាចយឺតជាងបងប្អូនប្រុសស្រីដទៃទៀតរបស់ខ្ញុំបានទេ ព្រោះខ្ញុំត្រូវឱ្យគ្រប់គ្នាឃើញខ្ញុំកំពុងអធិដ្ឋាន អានព្រះបន្ទូលរបស់ព្រះជាម្ចាស់ និងស្ដាប់ការអធិប្បាយ បន្ទាប់ពីពួកគេក្រោកពីដេក។ ដូច្នេះ ខ្ញុំមិនអាចក្រោកយឺតបានទេ។ នេះសុទ្ធតែមកពីសារមួយនេះហើយ ទើបខ្ញុំមិនអាចទៅដេកពីព្រលប់បាន។ ប៉ុន្តែមិនអីទេ អ្នកដទៃដឹងថាខ្ញុំបាននៅដល់យប់ជ្រៅ។ ទោះយ៉ាងណា ខ្ញុំបានសម្រេចគោលដៅរបស់ខ្ញុំហើយ ហើយនឹងព្យាយាមដេកនៅត្រឹមម៉ោងបួននៅថ្ងៃស្អែក»។ ខណៈពេលដែលស៊ាវជាព្យាយាមគិត គាត់ទប់អារម្មណ៍ងងុយមិនបានរហូតដល់ថ្នាក់គាត់មិនបានដោះសម្លៀកបំពាក់ចេញផង នៅពេលគាត់ត្រឡប់ទៅដល់បន្ទប់របស់គាត់។ គាត់បានទម្លាក់ខ្លួនទៅលើគ្រែ ហៀបនឹងដេកលក់ទៅហើយ ប៉ុន្តែនៅតែបង្ខំខ្លួនឯងឱ្យចងចាំថា៖ កុំញ៉ាំស៊ុតនៅពេលព្រឹក ញ៉ាំនំប៉ាវតែមួយបានហើយសម្រាប់អាហារថ្ងៃត្រង់ កុំញ៉ាំសាច់ជ្រូកខ ត្រូវដេកនៅម៉ោង ៣ ទៀបភ្លឺ នៅមានសារត្រូវផ្ញើ...។ ស៊ាវជាគិតចុះគិតឡើងរហូតដល់ទីបំផុតគាត់ដេកស្ងៀម ហើយដេកលក់ទៅក្នុងភាពនឿយហត់ អស់កម្លាំង សុបិន និងការមមើមាយ។ ហើយនេះគឺសកម្មភាពមួយថ្ងៃនៅក្នុងជីវិតរបស់ស៊ាវជា។

ចូរប្រាប់ខ្ញុំមើល៍ តើរឿងនោះនិយាយអំពីអ្វី? តើវាមិនហត់នឿយទេឬសម្រាប់ស៊ាវជា ដែលត្រូវតែធ្វើពុតបែបនោះជានិច្ច? (មែនហើយ គឺហត់នឿយណាស់។) មនុស្សយន្តមិនចេះហត់នឿយក្នុងការធ្វើរឿងដដែលៗពេញមួយថ្ងៃឡើយ ព្រោះពួកវាមិនមានវិញ្ញាណ និងការយល់ដឹងខុសត្រូវនោះឡើយ ប៉ុន្តែសម្រាប់មនុស្សវិញ វាពិតជាការងារមួយគួរឲ្យល្វើយខ្លាំងណាស់។ ហេតុអ្វីបានជាស៊ាវជារស់នៅបែបនោះ ទាំងដែលគាត់ហត់នឿយខ្លាំង? ហេតុអ្វីបានជាគាត់ធ្វើបែបនេះ? តើគាត់មានគម្រោងការដែរឬទេ? (មាន គាត់មាន។) តើគម្រោងការរបស់គាត់ផ្ដោតលើអ្វី? (គឺការបង្អួតអ្នកដទៃ។) តើការបង្អួតនោះមានផលប្រយោជន៍អ្វីដល់គាត់ដែរឬទេ? (វាអាចធ្វើឱ្យមនុស្សកោតសរសើរគាត់។) វាអាចធ្វើឱ្យមនុស្សកោតសរសើរគាត់។ តើរបៀបរបស់ស៊ាវជា គឺជារឿងដែលអ្នករាល់គ្នាធ្លាប់ស្គាល់ដែរឬទេ? តើមនុស្សប្រភេទណាដែលប្រព្រឹត្តតាមរបៀបនោះ? (ពួកផារីស៊ី។) ត្រឹមត្រូវហើយ។ ពួកផារីស៊ីយកឥរិយាបថល្អៗ និងឥរិយាបថ ព្រមទាំងការអនុវត្តដែលស្របតាមសញ្ញាណរបស់មនុស្ស ហើយសម្ដែងវានៅចំពោះមុខអ្នកដទៃ ដើម្បីឱ្យពួកគេមើលទៅល្អ និងត្រូវបានគេគោរពបូជា។ ពួកគេប្រើវិធីសាស្ត្រនេះដើម្បីសម្រេចគោលដៅរបស់ខ្លួនក្នុងការបំភ័ន្តមនុស្ស។ តើសារជាតិចម្បងនៃការដែលពួកគេធ្វើពុតតាមរបៀបនេះ និងការប្រព្រឹត្តនូវឥរិយាបថល្អៗគ្រប់បែបយ៉ាងដើម្បីសម្ដែងឱ្យអ្នកដទៃមើលនោះ គឺជាអ្វី? វាគឺជាការធ្វើពុត ល្បិចកល ការបំភ័ន្ត តើមានអ្វីទៀតទេ? (ការក្លែងបន្លំខាងវិញ្ញាណ។) នៅក្នុងមួយថ្ងៃរបស់ស៊ាវជា តើមានរឿងប៉ុន្មានដែលពាក់ព័ន្ធនឹងនិស្ស័យ ហើយជារឿងធម្មតាសម្រាប់អស់អ្នកដែលមានសមត្ថភាពក្នុងការក្លែងបន្លំ? ការញ៉ាំស៊ុត នំប៉ាវ សាច់ជ្រូកខ និងការផឹកកាហ្វេ។ ទាំងនេះសុទ្ធតែជារឿងខាងក្រៅ ប៉ុន្តែតើអ្នកអាចមើលឃើញសារជាតិអ្វីនៅក្នុងរឿងទាំងនេះ? ការធ្វើពុត និងការទប់ចិត្ត។ ធ្វើពុតជាអ្វី? (ធ្វើពុតជារងទុក្ខ។) តើមនុស្សមើលឃើញការរងទុក្ខជារឿងល្អ ឬរឿងអាក្រក់? (ជារឿងល្អ។) ការរងទុក្ខគឺជាឥរិយាបថល្អមួយដែលមនុស្សគ្រប់គ្នាឱ្យតម្លៃយ៉ាងខ្លាំង។ តើមនុស្សចាត់ទុកវាជាអ្វី? ពួកគេចាត់ទុកវាថាជាការអនុវត្តសេចក្ដីពិត។ ដូច្នេះ ស៊ាវជាមិនស្ទាក់ស្ទើរក្នុងការរងទុក្ខ និងបង់ថ្លៃឡើយ។ តើការរងទុក្ខរបស់គាត់រួមមានអ្វីខ្លះ? មិនញ៉ាំអាហារឆ្ងាញ់ៗ នៅដល់យប់ជ្រៅ ក្រោកពីព្រលឹម និងលត់ដំរូបកាយរបស់គាត់។ តើការរងទុក្ខប្រភេទនេះមានសារជាតិអ្វី? ពួកវាសុទ្ធតែជាការធ្វើពុត។ គាត់មិនបានរងទុក្ខដើម្បីសេចក្ដីពិត ឬសេចក្ដីសុចរិតទេ ប៉ុន្តែដើម្បីការឱ្យតម្លៃ និងការគោរពបូជាពីអ្នកដទៃ និងដើម្បីកេរ្តិ៍ឈ្មោះល្អ និងកិត្យានុភាពសម្រាប់ខ្លួនឯង។ តើគាត់បានរងទុក្ខដើម្បីសេចក្ដីពិតដែរឬទេ? (ទេ គាត់មិនបានធ្វើទេ។) តើទង្វើមួយណាខ្លះរបស់គាត់ដែលស្របតាមគោលការណ៍សេចក្ដីពិត ហើយជាការបះបោរទាស់នឹងខ្លួនឯង និងការទុកផលប្រយោជន៍ផ្ទាល់ខ្លួនមួយឡែកដើម្បីសេចក្ដីពិត? តើមានទង្វើណាមួយទេ? (ទេ គ្មានទេ។) តើការរងទុក្ខរបស់គាត់មានសារជាតិអ្វី? តើវាជាការអនុវត្តសេចក្ដីពិតមែនទេ? តើវាជាការបង្ហាញចេញនូវសេចក្ដីស្រឡាញ់របស់គាត់ចំពោះសេចក្ដីពិតមែនទេ? (ទេ មិនមែនទេ។) ចុះវាជាអ្វីទៅវិញ? (ជាការធ្វើពុត។) វាជាការធ្វើពុត វាជាការមិនពេញចិត្តនឹងសេចក្ដីពិត វាជាល្បិចកល ការធ្វើពុត ការក្លែងបន្លំ និងការបំភ័ន្ត វាសុទ្ធតែជាទង្វើ និងជម្រើសដែលផ្អែកលើការស្រមើស្រមៃ និងសញ្ញាណផ្ទាល់ខ្លួនរបស់គាត់ ហើយផ្ដោតលើផលប្រយោជន៍ផ្ទាល់ខ្លួនរបស់គាត់ និងវាមិនពាក់ព័ន្ធនឹងសេចក្ដីពិតទាល់តែសោះ។ គាត់មិនបានស្វែងរកសេចក្ដីពិតទេ ដូច្នេះទង្វើរបស់គាត់ក៏មិនមែនជាសេចក្ដីពិតដែរ។ វាមិនត្រឹមតែមិនពាក់ព័ន្ធនឹងសេចក្ដីពិតទាល់តែសោះ ប៉ុន្តែវាក៏ផ្ទុយគ្នាទាំងស្រុងពីតម្រូវការនៃភាពជាមនុស្សធម្មតាដែលមាននៅក្នុងជម្រៅចិត្តរបស់គាត់ផងដែរ។ តើការញ៉ាំស៊ុតជាអំពើបាបដែរឬទេ? (ទេ មិនមែនទេ។) ប៉ុន្តែសម្រាប់ស៊ាវជាបានមើលឃើញការញ៉ាំស៊ុតថា ជាការលោភលន់មួយ។ ស៊ុត គឺជាប្រភេទអាហារដែលព្រះជាម្ចាស់បានបង្កើតសម្រាប់មនុស្ស។ ប្រសិនបើអ្នកមានលទ្ធភាពញ៉ាំវា នោះវាមិនមែនជាការលោភលន់ទេក្នុងការធ្វើដូច្នេះ ប៉ុន្តែប្រសិនបើអ្នកគ្មានលទ្ធភាពញ៉ាំវាទេ ហើយអ្នកលួចញ៉ាំស៊ុតរបស់អ្នកដទៃ នោះទើបជាការលោភលន់។ តើស៊ាវជាបានកំណត់និយមន័យរឿងនេះដោយរបៀបណា? គាត់ជឿថាការញ៉ាំស៊ុត គឺជាការលោភលន់ ហើយកាន់តែលោភលន់ទៀតនោះ ប្រសិនបើអ្នកដទៃបានឃើញវា។ គាត់គិតថា ប្រសិនបើគាត់អាចញ៉ាំស៊ុត ដោយគ្មាននរណាម្នាក់ឃើញ នៅកំបាំងភ្នែកពួកគេ នោះវាមិនមែនជាការលោភលន់ទេ។ តើអ្វីជាស្តង់ដាររបស់គាត់សម្រាប់វាស់វែងភាពលោភលន់? វាផ្អែកលើថាតើមាននរណាម្នាក់បានឃើញឬអត់។ តើគាត់បានផ្អែកលើព្រះបន្ទូលរបស់ព្រះជាម្ចាស់ដែរឬទេ? ទេ វាគឺជាទស្សនៈផ្ទាល់ខ្លួនរបស់គាត់។ តាមពិតទៅ តើអ្នកដទៃមានគំនិត ឬទស្សនៈអ្វីដែរឬទេចំពោះរឿងញ៉ាំស៊ុតនេះ? (ទេ ពួកគេគ្មានទេ។) នេះគ្រាន់តែជាទ្រឹស្ដីមួយដែលស៊ាវជាបានប្រឌិតឡើងដោយខ្លួនឯងសុទ្ធសាធ។ គាត់ជឿថាការញ៉ាំស៊ុត សម្រាប់អាហារពេលព្រឹក គឺជាការលោភលន់ ការជាប់ជំពាក់នឹងសេចក្ដីសុខស្រួល និងការគិតគូរដល់សាច់ឈាម។ ផ្អែកលើទស្សនៈរបស់គាត់ ចុះតើអស់អ្នកដែលញ៉ាំស៊ុត មិនមែនសុទ្ធតែជាអ្នកស្វែងរកសេចក្ដីសុខស្រួល និងគិតគូរដល់សាច់ឈាមទេឬអី? ន័យបង្កប់របស់គាត់គឺ៖ «នៅពេលដែលអ្នករាល់គ្នាញ៉ាំស៊ុត អ្នកកំពុងគិតគូរដល់សាច់ឈាម។ ខ្ញុំមិនគិតគូរដល់សាច់ឈាមទេ ខ្ញុំអាចទប់ចិត្តបាន ដូច្នេះខ្ញុំមិនញ៉ាំស៊ុតទេ។ ដាក់ស៊ុតនៅចំពោះមុខខ្ញុំ ហើយខ្ញុំនៅតែអាចដាក់វាចុះវិញបាន ទោះបីជាខ្ញុំបានកាន់វានៅក្នុងដៃហើយក៏ដោយ។ នោះគឺជាការតាំងចិត្ត និងការប្ដេជ្ញាចិត្តដែលខ្ញុំមាន ហើយនោះគឺជាកម្រិតដែលខ្ញុំស្រឡាញ់សេចក្ដីពិត។ តើអ្នករាល់គ្នាអាចធ្វើបែបនោះបានទេ? ប្រសិនបើអ្នករាល់គ្នាធ្វើមិនបានទេ នោះអ្នករាល់គ្នាមិនស្រឡាញ់សេចក្ដីពិតទេ»។ តើគាត់ចាត់ទុកគំនិតរបស់គាត់ជាអ្វី? ជាបទដ្ឋានសម្រាប់វាស់វែងខុស និងត្រូវ។ តើនេះមិនមែនជាការក្លែងបន្លំទេឬ? (មែនហើយ គឺមែន។) នេះគឺជាការក្លែងបន្លំ។

សញ្ញាមួយទៀតដែលស៊ាវជាបានបង្ហាញឱ្យឃើញនោះគឺ គាត់មិនព្រមទៅញ៉ាំបាយនៅពេលដល់ម៉ោងសម្រាកបាយថ្ងៃត្រង់នោះទេ។ តើគាត់បានធ្វើអ្វីជំនួសវិញ? (គាត់បានពន្យារពេល។) គាត់ទ្រាំឃ្លាន ហើយពន្យារពេលមិនទៅញ៉ាំបាយ។ ប៉ុន្តែហេតុអ្វី? (ដើម្បីធ្វើឱ្យអ្នកដទៃមើលឃើញ។) គាត់កំពុងតែសម្ដែង ហើយធ្វើបែបនេះដើម្បីឱ្យអ្នកដទៃមើលឃើញ។ តើគាត់ចង់ឱ្យអ្នកដទៃឃើញ និងយល់អ្វីពីរឿងនេះ? គាត់ចង់បង្ហាញអ្នកដទៃថា គាត់អាចទ្រាំទ្រនឹងការរងទុក្ខបានខ្លាំងកម្រិតណា ហើយថាគាត់មានការយកចិត្តទុកដាក់ មានភក្ដីភាព ហ្មត់ចត់ និងទទួលខុសត្រូវកម្រិតណានៅក្នុងការងាររបស់គាត់! គាត់ចង់ឱ្យមនុស្សឃើញថា គាត់ពិតជាមនុស្សអស្ចារ្យមែន! នោះគាត់នឹងសម្រេចគោលដៅរបស់គាត់ហើយ នោះគឺជាការវាយតម្លៃដែលគាត់ចង់បាន។ តើការវាយតម្លៃនោះមានន័យដូចម្ដេចចំពោះគាត់? វាគឺជាជីវិតរបស់គាត់ ជាអ្វីដែលសំខាន់បំផុតសម្រាប់គាត់។ តើនេះជាសេចក្ដីស្រឡាញ់ចំពោះសេចក្ដីពិតដែរឬទេ? (ទេ មិនមែនទេ។) ដូច្នេះ តើមនុស្សដូចជាគាត់ចូលចិត្តអ្វី? ពួកគេមិនស្ទាក់ស្ទើរក្នុងការសម្ដែង ប្រើល្បិចកល និងឧបាយកល ហើយបោកបញ្ឆោតអ្នកដទៃដោយពាក់មុខក្លែងក្លាយ ដោយបង្ហាញពួកគេថា ខ្លួនអាចរងទុក្ខបានខ្លាំងកម្រិតណា ហើយដោយហេតុនេះ ក៏ទទួលបានការបញ្ចេញមតិពីពួកគេដូចជា៖ «អ្នកពិតជាចេះរងទុក្ខមែន។ អ្នកគឺជាមនុស្សដែលស្រឡាញ់ព្រះជាម្ចាស់ពិតប្រាកដ ហើយអ្នកបំពេញភារកិច្ចរបស់អ្នកដោយភក្ដីភាព»។ ពួកគេមិនស្ទាក់ស្ទើរក្នុងការប្រើរូបភាពក្លែងក្លាយ និងល្បិចដើម្បីបិទបាំងការពិត បោកបញ្ឆោតព្រះជាម្ចាស់ និងបោកប្រាស់មនុស្សឡើយ គឺដើម្បីតែទទួលបានពាក្យល្អមួយម៉ាត់ ឬការវាយតម្លៃល្អពីអ្នកដទៃប៉ុណ្ណោះ។ តើនេះជានិស្ស័យអ្វី? (ជានិស្ស័យដ៏អាក្រក់។) នេះគឺជាភាពអាក្រក់។ ពួកគេពូកែធ្វើពុត សម្ដែង និងលេងល្បិចណាស់! គ្រាន់តែជាការញ៉ាំបាយមួយពេលសោះ តើមានបញ្ហាអ្វីទៅក្នុងការទៅញ៉ាំដោយចិត្តស្ងប់នោះ? តើមានមនុស្សរស់ណាដែលមិនញ៉ាំបាយនោះ? តើការញ៉ាំបាយទៀងពេលជាអំពើបាបឬ? តើការរកអ្វីញ៉ាំនៅពេលឃ្លានជាអំពើបាបឬ? (ទេ មិនមែនទេ។) វាជាតម្រូវការខាងរាងកាយ វាជារឿងសមហេតុផល។ មនុស្សទាំងនេះចាត់ទុកតម្រូវការសមហេតុផលទាំងអស់ថាជាការមិនសមហេតុផល ហើយកាត់ទោសរឿងទាំងនោះ។ តើពួកគេលើកកម្ពស់អ្វី? ពួកគេលើកកម្ពស់ការលត់ដំរូបកាយជានិច្ច ការបិទបាំងការពិត និងការបង្ហាញរូបភាពក្លែងក្លាយ ដើម្បីឱ្យអ្នកដទៃអាចឃើញថាពួកគេរងទុក្ខយ៉ាងណា ថាពួកគេទប់ចិត្តមិនជាប់ជំពាក់នឹងសេចក្ដីសុខស្រួលយ៉ាងណា ហើយថាពួកគេបង់ថ្លៃគ្រប់យ៉ាង និងលះបង់ពេលវេលា កម្លាំងកាយ និងអ្វីៗគ្រប់យ៉ាងដែលពួកគេមានសម្រាប់ការងាររបស់ពួកគេយ៉ាងណា។ នេះគឺជាអ្វីដែលពួកគេចង់ឱ្យមនុស្សមើលឃើញ។ តើនេះជាអ្វីដែលពួកគេធ្វើពិតប្រាកដមែនទេ? ទេ មិនមែនទេ។ ពួកគេបំភាន់អ្នកដទៃដោយរូបភាពក្លែងក្លាយ ហើយនេះគឺជាការបង្ហាញចេញនៃនិស្ស័យអាក្រក់។ ពួកគេខំប្រឹងធ្វើដល់ថ្នាក់នេះចំពោះរឿងតូចតាចដូចជាការញ៉ាំបាយមួយពេល តើពួកគេជាមនុស្សប្រភេទណា? តើនេះជាអ្វីដែលមនុស្សដែលមានភាពជាមនុស្សធម្មតាគួរធ្វើឬ? (ទេ មិនមែនទេ។) មិនមែនទេ។ វាពិតជាពិសពុលពេកហើយ! តើមនុស្សភាគច្រើននឹងគាំទ្រ ឬមានអារម្មណ៍ស្អប់ខ្ពើម ប្រសិនបើពួកគេឮអំពីនរណាម្នាក់ដែលសម្ដែងខ្លាំងម្ល៉េះចំពោះរឿងតូចតាចមួយ? (ពួកគេនឹងមានអារម្មណ៍ស្អប់ខ្ពើម។) តើអ្នករាល់គ្នាអាចធ្វើបែបនេះដែរឬទេ? (ជួនកាលដែរ។) ធ្ងន់ធ្ងរដូចនេះឬ? (ទេ។) ការឃ្លានគឺជាអារម្មណ៍មួយដែលពិបាកទ្រាំ ប៉ុន្តែមនុស្សមួយចំនួនអាចស៊ូទ្រាំនឹងការរងទុក្ខនេះបាន។ ប្រសិនបើអ្នកឱ្យពួកគេចុះចូលនឹងព្រះបន្ទូលរបស់ព្រះជាម្ចាស់ ខិតខំប្រឹងប្រែងលើព្រះបន្ទូលរបស់ទ្រង់ អនុវត្តតាមគោលការណ៍ព្រះបន្ទូលរបស់ព្រះជាម្ចាស់ និងនិយាយដោយស្មោះត្រង់ នោះពួកគេនឹងយល់ថាវាពិបាក និងនឿយហត់ពេកហើយ។ ចំពោះមនុស្សទាំងនេះ ការលះបង់ផលប្រយោជន៍ និងមុខមាត់ផ្ទាល់ខ្លួនរបស់ពួកគេ គឺពិបាកជាងការឡើងទៅស្ថានសួគ៌ទៅទៀត ប៉ុន្តែពួកគេសុខចិត្តទុកព្រះបន្ទូលរបស់ព្រះជាម្ចាស់មួយឡែក អនុវត្តតាមការស្រមើស្រមៃផ្ទាល់ខ្លួនរបស់ពួកគេ និងការពារផលប្រយោជន៍សាច់ឈាមផ្ទាល់ខ្លួនរបស់ពួកគេ មិនថាត្រូវបង់ថ្លៃអ្វីក៏ដោយ។ តើនេះមិនមែនជាការបង្ហាញចេញនៃការមិនស្រឡាញ់សេចក្ដីពិតទេឬ? (មែនហើយ គឺមែន។) វាជាទិដ្ឋភាពមួយ។

តើសញ្ញាអ្វីផ្សេងទៀតដែលស៊ាវជាបានបង្ហាញការបង្ហាញចេញ? គាត់ងងុយដេកខ្លាំងណាស់ ប៉ុន្តែមិនបានទៅដេកទេ។ ចូរប្រាប់ខ្ញុំមើល៍ ប្រសិនបើនរណាម្នាក់ងងុយដេក ហើយទៅដេកមួយសន្ទុះ ឬមួយស្របក់ ហើយបន្ទាប់មកមានកម្លាំងធ្វើការវិញ តើនេះមិនមែនជារឿងសមហេតុផលទេឬ? (មែនហើយ គឺសមហេតុផល។) វាសមហេតុផល។ តើមាននរណាម្នាក់នឹងកាត់ទោសស៊ាវជាដោយសារតែការដេកដែរឬទេ? (ទេ ពួកគេនឹងមិនធ្វើទេ។) ដូច្នេះ ហេតុអ្វីបានជាគាត់ភ័យខ្លាចខ្លាំងម្ល៉េះ ប្រសិនបើគ្មាននរណាម្នាក់កាត់ទោសគាត់នោះ? តើគាត់ខ្លាចអ្វី? (ខ្លាចបែកការណ៍។) ត្រឹមត្រូវហើយ គាត់ខ្លាចបែកការណ៍។ នៅក្នុងការស្រមើស្រមៃរបស់គាត់ គាត់ជឿថាគាត់ត្រូវបានមនុស្សគ្រប់គ្នាវាយតម្លៃខ្ពស់យ៉ាងខ្លាំង ថាគ្រប់គ្នាគិតថាគាត់ពូកែទ្រាំទ្រនឹងការរងទុក្ខជាពិសេស ហើយមានចិត្តគោរពប្រតិបត្តិយ៉ាងខ្លាំង។ គាត់មានអារម្មណ៍ថា ប្រសិនបើសារជាតិពិតរបស់គាត់ត្រូវបានលាតត្រដាង ហើយគ្រប់គ្នាបានរកឃើញថាគាត់មិនមែនជាមនុស្សប្រភេទនោះទេ នោះរូបភាពល្អរបស់គាត់ទាំងមូលនឹងរលាយបាត់។ គាត់មិនអាចទទួលយកគំនិតនេះបានទេ ដូច្នេះហើយគាត់បានទប់ចិត្តសូម្បីតែចំពោះការដេកមួយស្របក់។ គាត់តឹងរ៉ឹងចំពោះខ្លួនឯងដល់ថ្នាក់ហ្នឹង។ តើគាត់ជាមនុស្សប្រភេទណា? តើគាត់មិនមែនមានជំងឺសរសៃប្រសាទទេឬ? មនុស្សបែបនេះតែងតែស្ដាប់ការអធិប្បាយ អានព្រះបន្ទូលរបស់ព្រះជាម្ចាស់ និងជួបជុំគ្នាដើម្បីប្រកបគ្នា ដូច្នេះហេតុអ្វីបានជាពួកគេមិនផ្ដោតលើសេចក្ដីពិត? វាពិតជាល្អណាស់សម្រាប់អ្នកក្នុងការពិចារណាលើគោលការណ៍សេចក្ដីពិត។ ចូរមើលថាតើព្រះបន្ទូលរបស់ព្រះជាម្ចាស់ថ្លែងដូចម្ដេច៖ តើមានសេចក្ដីថ្លែងការណ៍ណាមួយអំពីការដេកមួយស្របក់របស់មនុស្សនៅក្នុងព្រះបន្ទូលរបស់ព្រះជាម្ចាស់ដែរឬទេ? (ទេ គ្មានទេ។) ព្រះជាម្ចាស់មិនបានធ្វើសេចក្ដីថ្លែងការណ៍ណាមួយអំពីរឿងនេះទេ ហើយទ្រង់ក៏មិនបានទាំងមានព្រះបន្ទូលដល់វាផង។ អ្នកណា ដែលមានការគិតនៃភាពជាមនុស្សធម្មតា គួរតែដឹងពីរបៀបចាត់ចែងរឿងនេះ។ វាសមហេតុផលក្នុងការដេកមួយស្របក់នៅពេលដែលអ្នកងងុយ។ វាជារឿងសមហេតុផលក្នុងការសម្រាកនៅពេលថ្ងៃត្រង់នារដូវក្ដៅ។ ជាពិសេស មនុស្សចាស់មួយចំនួន ដែលរាងកាយ និងកម្លាំងរបស់ពួកគេស៊ូមិនដល់ គឺត្រូវការដេកមួយសន្ទុះក្រោយ បាយថ្ងៃត្រង់ហើយ។ នេះមិនផ្អែកលើទម្លាប់នៃការរស់នៅរបស់ពួកគេទេ ប៉ុន្តែផ្អែកលើតម្រូវការរាងកាយរបស់ពួកគេ។ ព្រះជាម្ចាស់បានប្រទានឱ្យអ្នកនូវការដឹង ស្មារតី និងការឆ្លើយតបនៃភាពជាមនុស្សធម្មតា ដើម្បីអនុញ្ញាតឱ្យអ្នកចាត់ចែងរបបអាហារប្រចាំថ្ងៃ ការងារ និងការសម្រាករបស់អ្នកស្របតាមការងារ និងបរិយាកាសផ្ទាល់ខ្លួនរបស់អ្នក ពោលអ្នកមិនគួរធ្វើបាបខ្លួនឯងឡើយ។ ឧទាហរណ៍ ឧបមាថាអ្នកមិនញ៉ាំអាហារឆ្ងាញ់ៗ ហើយនិយាយថា «ព្រះជាម្ចាស់មិនអនុញ្ញាតឱ្យមនុស្សញ៉ាំអាហារឆ្ងាញ់ៗទេ ការញ៉ាំអាហារឆ្ងាញ់ៗជានិច្ច ធ្វើឱ្យមនុស្សល្មោភ»។ ព្រះជាម្ចាស់មិនដែលមានព្រះបន្ទូលបែបនេះទេ ហើយទ្រង់ក៏គ្មានសេចក្ដីតម្រូវបែបនេះសម្រាប់មនុស្សដែរ។ ប៉ុន្តែនេះគឺជាអ្វីដែលស៊ាវជាបានគិត ហើយគាត់គិតថាព្រះជាម្ចាស់ប្រហែលជាគិតដូចគ្នាដែរ។ គាត់គិតថា ប្រសិនបើនរណាម្នាក់ទៅដេកលឿនពេក នេះគឺជាការត្រេកត្រអាលនឹងសេចក្ដីសុខស្រួល ហើយព្រះជាម្ចាស់មិនសព្វព្រះទ័យនឹងការនេះទេ។ តើនេះមិនមែនជាការមិនយល់ពីសេចក្ដីពិតទេឬ? (មែនហើយ គឺមែន។) នៅពេលដែលស៊ាវជាមិនយល់ពីសេចក្ដីពិត គាត់គួរតែស្វែងរកវា ប៉ុន្តែគាត់មិនបានធ្វើបែបនោះទេ ដោយគាត់គ្រាន់តែប្រព្រឹត្តតាមឆន្ទៈផ្ទាល់ខ្លួនរបស់គាត់ប៉ុណ្ណោះ។ តើគាត់បានធ្វើរឿងនេះដល់កម្រិតណា? គាត់បានផឹកកាហ្វេបីឬបួនពែងក្នុងមួយថ្ងៃ ដើម្បីគ្រាន់តែអាចនៅដល់យប់ជ្រៅ។ មនុស្សមួយចំនួននិយាយថា៖ «ខ្ញុំបានផឹកកាហ្វេជាច្រើនខណៈពេលកំពុងបំពេញភារកិច្ចរបស់ខ្ញុំក្នុងរយៈពេលប៉ុន្មានឆ្នាំកន្លងមកនេះ ដើម្បីឱ្យខ្ញុំអាចធ្វើកិច្ចការនៃព្រះដំណាក់របស់ព្រះជាម្ចាស់បាន»។ ប្រសិនបើមនុស្សម្នាក់ទៀតនិយាយថា៖ «តើនរណាបង្ខំឱ្យអ្នកផឹកកាហ្វេ? តើមិនមែនអ្នកខ្លួនឯងទេឬដែលជ្រើសរើសផឹកវា?» នោះពួកគេនឹងគិតក្នុងចិត្តថា៖ «តើអ្នកដឹងទេថាហេតុអ្វីបានជាខ្ញុំផឹកកាហ្វេ? វាមិនមែនដើម្បីនៅដល់យប់ជ្រៅទេ គឺដើម្បីសម្រកទម្ងន់។ តើអ្នកមិនដឹងរឿងហ្នឹងទេឬ? ប៉ុន្តែខ្ញុំមិនអាចប្រាប់អ្នករឿងហ្នឹងបានទេ ព្រោះបើប្រាប់ទៅ អ្នកនឹងដឹងមិនខាន។ តើខ្ញុំនឹងមើលទៅស្គមដែរឬទេ ប្រសិនបើអ្នកស្គមជាងខ្ញុំនោះ?» នេះពិតជាការគិតគូរល្អិតល្អន់ណាស់ មែនទេ? តើមានទស្សនៈ និងគំនិតអ្វីខ្លះនៅក្នុងរឿងនេះ? តើមានការយល់ដឹង ឬវិចារណញាណនៃភាពជាមនុស្សធម្មតាដែរឬទេ? (ទេ គ្មានទេ។) ទេ មានតែការប្រជែងប្រាជ្ញា ល្បិចកល និងឧបាយកល ការធ្វើពុត ការក្លែងបន្លំ និងការបំភ័ន្ត នៅក្នុងរឿងនេះប៉ុណ្ណោះ។ មានតែប៉ុណ្ណឹងឯង។ មាន ការគិតគូរល្អិតល្អន់នៅពេលមានរឿងអ្វីមួយកើតឡើង។ ពួកគេដាច់ខាតមិនប្រាប់នរណាម្នាក់ពីទស្សនៈ និងគំនិតស្មោះត្រង់របស់ពួកគេឡើយ កុំថាឡើយអនុញ្ញាតឱ្យគ្រប់គ្នាដឹង ឬអនុញ្ញាតឱ្យព្រះជាម្ចាស់ទតឃើញនោះ។ ចិត្តគំនិតរបស់ពួកគេមិនមែនបែបនេះទេថា៖ «ខ្ញុំបើកចំហខ្លួនឯង។ ទង្វើរបស់ខ្ញុំស្របតាមគំនិតរបស់ខ្ញុំ ហើយខ្ញុំគឺជាមនុស្សបែបហ្នឹង»។ ចិត្តគំនិតរបស់ពួកគេច្បាស់ជាមិនមែនបែបនេះទេ ចុះតើវាជាអ្វីទៅវិញ? ពួកគេលាក់ បាំង និងធ្វើពុតតាមដែលអាចធ្វើទៅបាន ដោយសារខ្លាចក្រែង រូបភាពដែលអ្នកដទៃមើលមកលើពួកគេមិនអស្ចារ្យ មិនគោរពប្រតិបត្តិ ឬមិនមានភាពខាងវិញ្ញាណគ្រប់គ្រាន់។

ហេតុអ្វីបានជាស៊ាវជាចង់នៅដល់យប់ជ្រៅ? ការងារជាច្រើនប្រភេទមិនតម្រូវឱ្យនៅដល់យប់ជ្រៅទេ ហើយមនុស្សភាគច្រើនងងុយដេកក្រោយ ម៉ោង ១០ យប់។ ទោះបីជាពួកគេបន្តធ្វើការក៏ដោយ ក៏វានឹងគ្មានប្រសិទ្ធភាពដែរ ព្រោះថាមពលមនុស្សមានកម្រិត។ ប៉ុន្តែស៊ាវជាតែងតែបង្ខំខ្លួនឯង ដោយមិនខ្វល់ថាតើវាមានប្រសិទ្ធភាពឬអត់ ទោះបីជាគាត់ដឹងច្បាស់ថា វាមិនមានប្រសិទ្ធភាពក៏ដោយ។ ហេតុអ្វីបានជាគាត់ផ្ញើសារមុនពេលដេក? (ដើម្បីឱ្យអ្នកដទៃចាប់អារម្មណ៍។) ដើម្បីឱ្យអ្នកដទៃមើលឃើញថា គាត់បានចូលដេកនៅម៉ោងបី។ ទោះបីជាអ្នកមិនដេកពេញមួយយប់ក៏ដោយ តើទីបំផុតទៅមិនមែនអ្នកទេឬដែលងងុយដេកនោះ? ហើយតើមិនមែនអ្នកទេឬដែលនាំទុក្ខដាក់ខ្លួននោះ? មនុស្សមួយចំនួននៅដល់យប់ជ្រៅ ហើយផ្ញើសារនៅម៉ោង ៣ ទៀបភ្លឺ។ នៅពេលអ្នកទទួលឆ្លើយតបនៅម៉ោង ៤ ទៀបភ្លឺ ពួកគេរង់ចាំរហូតដល់ម៉ោង ៥ ទៀបភ្លឺ ឆ្លើយតប ដើម្បីបង្ហាញថាពួកគេចូលដេកយឺតជាងហ្នឹងទៅទៀត។ ពួកគេធ្វើទុក្ខខ្លួនឯង និងធ្វើបាបគ្នាទៅវិញទៅមកតាមរបៀបនេះ ហើយនៅទីបំផុត គ្មាននរណាម្នាក់បានដេកសោះពេញមួយយប់។ តើពួកគេមិនមែនជាជនល្ងីល្ងើមួយគូដែលធ្វើរឿងមិនគិតមុខគិតក្រោយទេឬ? តើនេះជាឥរិយាបថប្រភេទណា? វាជាឥរិយាបថល្ងង់ខ្លៅ។ តើឥរិយាបថបែបនេះមកពីណា? វាសុទ្ធតែមកពីនិស្ស័យពុករលួយ។ សម្រាប់ពេលនេះ យើងនឹងមិនពិនិត្យមើលថាតើឥរិយាបថនេះកើតចេញពីនិស្ស័យពុករលួយមួយណាទេ យើងគ្រាន់តែនិយាយថាវាគួរឱ្យអស់សំណើចប៉ុនណាប៉ុណ្ណោះ។ មនុស្សទាំងនេះអាចផ្លាស់ប្ដូរឥរិយាបថ និងការអនុវត្តដ៏គួរឱ្យអស់សំណើចបែបនេះបាន ដោយជ្រើសរើសព្រះបន្ទូលណាមួយរបស់ព្រះជាម្ចាស់មកអនុវត្ត។ ព្រះបន្ទូលណាមួយរបស់ទ្រង់ អាចឱ្យពួកគេរស់នៅដោយសុខសាន្ត និងមានសុវត្ថិភាព ហើយធ្វើឱ្យជីវិតរបស់ពួកគេកាន់តែមានភាពជាក់ស្តែង និងពិតប្រាកដ។ ហេតុអ្វីបានជាពួកគេមិនជ្រើសរើសរស់នៅស្របតាមព្រះបន្ទូលរបស់ព្រះជាម្ចាស់? ហេតុអ្វីបានជាពួកគេធ្វើទុក្ខខ្លួនឯងបែបនេះ? តើពួកគេមិនមែនកំពុងទទួលផលដែលខ្លួនបានសាបព្រោះទេឬ? (មែនហើយ គឺមែន។) ទោះបីជាមនុស្សបែបនេះរងទុក្ខខ្លាំងប៉ុនណាក៏ដោយ ក៏វាតែងតែឥតប្រយោជន៍ដែរ ហើយទោះបីជាពួកគេស៊ូទ្រាំនឹងការរងទុក្ខខ្លាំងប៉ុនណាក៏ដោយ ក៏ពួកគេជាអ្នកទទួលផលវិបាកដែរ។ មនុស្សមួយចំនួននិយាយថា៖ «ខ្ញុំបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ហើយខ្ញុំបានធ្វើជាអ្នកដឹកនាំអស់រយៈពេល ២០ឆ្នាំ។ ខ្ញុំតែងតែនៅដល់យប់ជ្រៅ និងមិនបានដេក ហើយចុងក្រោយ ខ្ញុំកើតជំងឺខ្សោយសរសៃប្រសាទ»។ ខ្ញុំនិយាយថា៖ «អ្នកកើតជំងឺខ្សោយសរសៃប្រសាទ គឺចាត់ទុកថា ស្រាលខ្លះហើយ។ ប្រសិនបើអ្នកបន្តធ្វើទុក្ខខ្លួនឯងដោយល្ងង់ខ្លៅ និងប្រព្រឹត្តបែបហ្នឹងទៀត នោះជំងឺវិកលចរិតនឹងនៅមិនឆ្ងាយឡើយ»។ តើមនុស្សម្នាក់អាចមានសុខភាពល្អបានទេ ប្រសិនបើពួកគេមិនដេកនៅពេលយប់ តែងតែតានតឹង ហើយរាងកាយរបស់ពួកគេដំណើរការមិនប្រក្រតីនោះ? ពួកគេបាននាំរឿងនេះមកដាក់ខ្លួនឯង! ឧបមាថាអ្នកប្រាប់ពួកគេថា «ធ្វើបែបហ្នឹងមិនកើតទេ។ ត្រូវខំប្រឹងរៀបចំការងាររបស់អ្នកនៅពេលថ្ងៃ ហើយបង្កើនប្រសិទ្ធភាពការងារឱ្យបានច្រើន។ ពេលគ្រប់គ្នាពិភាក្សាការងារ កុំនិយាយរឿងឥតប្រយោជន៍ច្រើន ហើយកុំនិយាយតែរឿងមិនសំខាន់។ អ្នកគួរតែក្តោបឱ្យជាប់នូវចំណុចសំខាន់ៗ ខ្លឹមសារ និងប្រធានបទនៃរឿងដែលពិភាក្សា ហើយនៅពេលចប់ការពិភាក្សា ម្នាក់ៗត្រូវទៅបំពេញភារកិច្ចរៀងៗខ្លួន។ កុំនិយាយរាយមាយមិនចប់មិនហើយ ហើយកុំបង្អង់យូរឱ្យខាតពេល»។ ពួកគេនឹងមិនស្ដាប់អ្នកទេ។ ពួកគេមិនពូកែខាងបញ្ចេញមតិទេ ក៏មិនពូកែដកបទពិសោធឡើយ ពួកគេគ្រាន់តែនិយាយរឿងមិនបានការ ដើម្បីបំផ្លាញពេលវេលារហូតដល់ម៉ោងមួយ ឬពីរទៀបភ្លឺ ដោយមិនដេក ឬមិនឱ្យអ្នកផ្សេងដេកឡើយ។ តើនេះមិនមែនជាការធ្វើទុក្ខ និងធ្វើបាបអ្នកដទៃទេឬ? ទីបំផុត ពួកគេគិតថា «ព្រះជាម្ចាស់អើយ ព្រះអង្គបានទតឃើញហើយ មែនទេ? ម៉ោងបីហើយ ទូលបង្គំនៅតែមិនទាន់ដេកទៀត!» ព្រះជាម្ចាស់បានទតឃើញវា។ ទ្រង់មិនត្រឹមតែបានទតឃើញសម្បក ក្រៅរបស់ពួកគេប៉ុណ្ណោះទេ ប៉ុន្តែថែមទាំងពីជម្រៅចិត្តរបស់ពួកគេទៀតផង ហើយទ្រង់មានបន្ទូលថា៖ «ចិត្តរបស់អ្នកស្មោកគ្រោកណាស់។ អ្នកនៅដល់យប់ជ្រៅដោយ រធ្វើទុក្ខខ្លួនឯងនូវអ្វីដែលឥតប្រយោជន៍ ប៉ុន្តែព្រះជាម្ចាស់នឹងមិនចងចាំរឿងនេះឡើយ។ នៅពេលដល់ម៉ោងដេក អ្នកមិនទៅដេកទេ ប៉ុន្តែបែរជាបង្ខំខ្លួនឯងឱ្យទ្រាំទៅវិញ។ អ្នកបាននាំទុក្ខដាក់ខ្លួនឯងហើយ!» នៅពេលមនុស្សងងុយដេក ត្របកភ្នែករបស់ពួកគេបិទដោយឯកឯង។ នេះគឺជាសភាវគតិ ដូច្នេះអ្នកសមនឹងរងទុក្ខហើយ ប្រសិនបើអ្នកតែងតែប្រឆាំងនឹងសភាវគតិ និងក្រឹត្យវិន័យនៃធម្មជាតិ! ព្រះជាម្ចាស់នឹងមិនសុំឱ្យអ្នកស៊ូទ្រាំនឹងការរងទុក្ខដែលឥតប្រយោជន៍ ឬបណ្តាលមកពីការបំពានក្រឹត្យវិន័យនៃធម្មជាតិ ឬការបំពានគោលការណ៍ ឬសេចក្ដីពិតឡើយ។ ប្រសិនបើអ្នកទទូចចង់រងទុក្ខបែបនេះ នោះតាមចិត្តចុះ។ មនុស្សមួយចំនួន នៅពេលពួកគេឮថានរណាម្នាក់មិនចូលដេករហូតដល់ម៉ោង ៣ ទៀបភ្លឺ ពួកគេគិតថា៖ «តើនេះមិនដូចខ្ញុំទេឬ? អ៊ីចឹង នៅពេលអនាគត ខ្ញុំនឹងចូលដេកនៅម៉ោង ៣:៣០ នាទីទៀបភ្លឺដែរ»។ បន្ទាប់មក ពួកគេឮថានរណាម្នាក់ដេកនៅម៉ោង ៣:៣០ នាទីទៀបភ្លឺ ដូច្នេះពួកគេចង់ដេកនៅម៉ោង ៤ ទៀបភ្លឺវិញ។ តើនេះមិនមែនជាជំងឺផ្លូវចិត្តទេឬ? អ្នកអាចប្រកួតប្រជែងលើអ្វីក៏បានដែរ ប៉ុន្តែអ្នកបែរជាជ្រើសរើសប្រកួតប្រជែងថាអ្នកណាដេកយឺតជាងគេទៅវិញ នេះមានន័យថា អ្នកមានស្មារតីមិនប្រក្រតីហើយ។ តើមនុស្សបែបនេះមានបញ្ហាជាមួយនឹងការយល់ដឹងដែរឬទេ? (មែនហើយ គឺមាន។) ពួកគេមិនអាចយល់ពីសេចក្ដីពិតបានទេ។ នៅពេលអ្នកមានពេល ចូរឈប់ខិតខំប្រឹងប្រែង ឈប់ប្រើខួរក្បាលគិត និងឈប់យកចិត្តទុកដាក់លើរឿងដូចជាឥរិយាបថខាងក្រៅ ការធ្វើពុត និងការក្លែងបន្លំទៀតទៅ។ ចុះតើអ្នកគួរខិតខំប្រឹងប្រែងលើអ្វីវិញ? ចូរមើល៍ ថាតើព្រះបន្ទូលរបស់ព្រះជាម្ចាស់លាតត្រដាងពីធម្មជាតិពុករលួយ និងនិស្ស័យអាក្រក់របស់មនុស្សជាតិយ៉ាងដូចម្ដេច ហើយថាតើទ្រង់លាតត្រដាងពីការធ្វើឱ្យតែរួចពីដៃរបស់មនុស្សយ៉ាងដូចម្ដេច។ ចូរខិតខំប្រឹងប្រែងប្រៀបធៀបខ្លួនឯងទៅនឹងព្រះបន្ទូលទាំងនេះរបស់ព្រះជាម្ចាស់ដែលលាតត្រដាងមនុស្ស ចូរឆ្លុះបញ្ចាំង ថាតើអ្នកមានការបង្ហាញចេញដែលព្រះជាម្ចាស់លាតត្រដាងចំនួនប៉ុន្មាន ហើយថាតើអ្នកតែងតែប្រព្រឹត្ត ឬបញ្ចេញឱ្យឃើញការបង្ហាញចេញទាំងនោះចំនួនប៉ុន្មាន។ វាជារឿងដ៏អស្ចារ្យណាស់ក្នុងការសង្ខេបរឿងទាំងនេះ! វាគួរឱ្យស្អប់ខ្ពើមណាស់សម្រាប់មនុស្សម្នាក់ដែលតែងតែខិតខំប្រឹងប្រែងលើរឿងស៊ុត ឬនំប៉ាវពីរបី ឬលើរឿងជ្រលក់របស់ញ៉ាំទៅក្នុងទឹកស៊ុប! តើវាជាអ្វីទៅ? វាគឺជាការគិតគូរដោយល្បិច និងខ្វះប្រាជ្ញា។ តើមនុស្សបែបនោះជាអ្វី? (ជាជនល្ងីល្ងើ។) និយាយបានល្អ។ ចំពោះមនុស្សដែលតែងតែគិតថាតើត្រូវញ៉ាំស៊ុតប៉ុន្មាន ឬតែងតែគិតអំពីការផឹកកាហ្វេដើម្បីនៅដល់យប់ជ្រៅ វាមិនមែនជារឿងបំផ្លើសទេក្នុងការហៅពួកគេថាជាពួកល្មោភស៊ី និងជាជនល្ងីល្ងើ។ តើពួកគេល្ងង់ត្រង់ចំណុចណា? ហេតុអ្វីបានជាយើងនិយាយថាមនុស្សទាំងនេះល្ងង់? (អ្វីដែលពួកគេរងទុក្ខ គឺគ្មានតម្លៃទាល់តែសោះ។) វាពិតជាគ្មានតម្លៃមែន។ ហេតុអ្វីបានជាអ្នកចង់ធ្វើរឿងក្មេងខ្ចីបែបនេះ? តើអ្នកគិតថាការមិនញ៉ាំស៊ុតមួយជីវិតនឹងអាចឱ្យអ្នកយល់ពីសេចក្ដីពិតបានឬ? តើការប្រព្រឹត្តតាមរបៀបនេះមិនមែនជាការល្ងង់ខ្លៅទេឬ? (មែនហើយ គឺមែន។) កុំធ្វើរឿងល្ងង់ខ្លៅ។ តើមនុស្សប្រភេទណាដែលទំនងជាធ្វើរឿងល្ងង់ខ្លៅ? (មនុស្សដែលខ្វះការយល់ដឹងខាងវិញ្ញាណ។) តើមនុស្សទាំងនេះមានសមត្ថភាពយល់ពីសេចក្ដីពិតដែរឬទេ? (ទេ ពួកគេគ្មានទេ។) មនុស្សមួយចំនួននិយាយថា៖ «គុណសម្បត្តិរបស់ពួកគេល្អ ហើយពួកគេអាចអធិប្បាយបានយ៉ាងស្ទាត់ជំនាញ»។ ពួកគេប្រហែលជាអធិប្បាយបានយ៉ាងស្ទាត់ជំនាញ ប៉ុន្តែហេតុអ្វីបានជាពួកគេតែងតែចូលរួមក្នុងសកម្មភាពក្មេងខ្ចី នៅពេល ត្រូវប្រព្រឹត្ត? ហេតុអ្វីបានជាពួកគេប្រព្រឹត្តតាមរបៀបដែលមិនទាន់ចាស់ទុំ និងគួរឱ្យអស់សំណើចបែបនេះ? តើមានរឿងអ្វីកើតឡើងនៅទីនេះ? ពួកគេនិយាយផ្សេង តែធ្វើផ្សេងទៅវិញ។ អ្វីដែលពួកគេនិយាយ គឺជាការយល់ដឹងតាមគោលលទ្ធិរបស់ពួកគេ ហើយអ្វីដែលពួកគេអនុវត្ត គឺជារឿងដែលពួកគេយល់ និងអាចទទួលយកបានយ៉ាងពិតប្រាកដ។ នៅក្នុងជម្រៅចិត្ត តើពួកគេគាំទ្រ ឬទទួលស្គាល់គោលលទ្ធិដែលពួកគេអធិប្បាយដែរឬទេ? (ទេ ពួកគេមិនទទួលស្គាល់ទេ។) ពួកគេមិនទទួលស្គាល់ថារឿងទាំងនោះគឺជាសេចក្ដីពិត ឬជាលក្ខខណ្ឌវិនិច្ឆ័យដែលពួកគេគួរអនុវត្ត និងគោរពតាមឡើយ។ តាមពិតទៅ វាគឺជាឧបាយកល និងសញ្ញាណនៅក្នុងចិត្តរបស់ពួកគេ គំនិត និងការអនុវត្តក្លែងក្លាយ រួមទាំង ឥរិយាបថដែលអ្នកដទៃចាត់ទុកថាល្អ ដែលពួកគេជឿជាក់យ៉ាងពិតប្រាកដថាជាលក្ខខណ្ឌវិនិច្ឆ័យ និងជាផ្លូវនៃការអនុវត្ត។ តើមនុស្សបែបនេះនឹងមិនត្រូវបានបោះបង់ចោលទេឬ ប្រសិនបើពួកគេមិនដែលកែប្រែខ្លួនឯងវិញនោះ? តើពួកគេនឹងមានឱកាសទទួលបានសេចក្ដីសង្គ្រោះដែរឬទេ? មើលទៅ គឺមានសង្ឃឹមតិចតួចណាស់។

ចូរប្រាប់ខ្ញុំមើល៍ តើវាសមហេតុផលទេក្នុងការកាន់ឆត្រ ឬពាក់មួកចំបើងនៅក្រោមពន្លឺថ្ងៃក្ដៅ? (មែនហើយ គឺសមហេតុផល។) មនុស្សដែលធ្វើការនៅក្រោមពន្លឺថ្ងៃនឹងរលាកស្បែកយ៉ាងឆាប់រហ័ស ប្រសិនបើពួកគេមិនពាក់មួក។ ដូច្នេះវាពិតជាសមហេតុផលណាស់ក្នុងការធ្វើបែបនេះ។ មនុស្សមួយចំនួនមិនគិតបែបនេះទេ ហើយនិយាយថា៖ «ពាក់មួកចំបើងឬ? តើនោះមិនមែនជាការប្រមាថដល់ខ្ញុំទេឬ? តើខ្ញុំអាចពាក់មួកបានឬ? ខ្ញុំមិនខ្លាចការរងទុក្ខទេ ហើយក៏មិនខ្លាចខ្មៅដែរ។ តាមពិតទៅ វាផ្ដល់សុខភាពល្អ»។ ប្រសិនបើនេះគឺជាអ្វីដែលពួកគេគិតពិតប្រាកដមែន នោះវាមិនមែនជាបញ្ហាទេ ប៉ុន្តែចំណុចសំខាន់គឺថា នៅក្នុងជម្រៅចិត្តមនុស្សមួយចំនួនមិនគិតបែបនេះទេ។ ពួកគេគិតថា «មើលអ្នករាល់គ្នាចុះ ពាក់មួកចំបើងដោយសារតែអ្នកខ្លាចខ្មៅ ឬខ្លាចរលាកស្បែកនៅថ្ងៃក្ដៅ។ ខ្ញុំនឹងមិនពាក់វាទេ! តើមានអ្វីត្រូវខ្លាចចំពោះការខ្មៅ ឬរលាកថ្ងៃនោះ? ព្រះជាម្ចាស់សព្វព្រះទ័យនឹងការទាំងនោះ ដូច្នេះខ្ញុំមិនខ្វល់ពីអ្វីដែលអ្នកដទៃគិតទេ!» តើអ្នកគិតយ៉ាងណាចំពោះមនុស្សដែលនិយាយបែបនេះ? តើអ្នកគិតថា ពួកគេបោកបញ្ឆោតបន្តិច និងក្លែងក្លាយបន្តិចដែរឬទេ? តាមពិតទៅ មានបំណងនៅពីក្រោយការបដិសេធមិនពាក់មួករបស់ពួកគេ គឺដើម្បីបង្ហាញមនុស្សថាពួកគេអាចរងទុក្ខបាន ហើយថាពួកគេពិតជានៅឯខាងវិញ្ញាណមែន។ ឥរិយាបថពុតត្បុតបែបនេះ គួរឱ្យស្អប់ខ្ពើមណាស់! តើមនុស្សដែលពូកែធ្វើពុតបែបនេះ អាចបំពេញភារកិច្ចរបស់ពួកគេបានល្អដែរឬទេ? តើពួកគេអាចរងទុក្ខ និងបង់ថ្លៃសម្រាប់ភារកិច្ចរបស់ពួកគេបានដែរឬទេ? នៅពេលដែលពួកគេខ្មៅ ឬរលាកស្បែក តើពួកគេនឹងមិនត្អូញត្អែរ និងបន្ទោសព្រះជាម្ចាស់ទេឬ? ពួកផារិស៊ីដែលពុតត្បុត មិនដែលអនុវត្តសេចក្ដីពិតទេ ប៉ុន្តែធ្វើពុតឯខាងវិញ្ញាណ។ តើពួកគេអាចរងទុក្ខ និងបង់ថ្លៃពិតប្រាកដមែនឬ? ផ្អែកលើសារជាតិរបស់ពួកអ្នកធ្វើពុត អ្នកអាចឃើញថាពួកគេគ្មានសេចក្ដីស្រឡាញ់ចំពោះសេចក្ដីពិតទាល់តែសោះ ហើយថាពួកគេកាន់តែគ្មានសមត្ថភាពក្នុងការរងទុក្ខ ឬបង់ថ្លៃសម្រាប់វាទៅទៀត។ លើសពីនេះ មិនថាពួកគេឮព្រះបន្ទូលនៃសេចក្ដីពិតច្រើនប៉ុនណាក៏ដោយ ក៏ពួកគេមិនដែលស្ដាប់ ឬយល់ថាវាជាសេចក្ដីពិតឡើយ ផ្ទុយទៅវិញ ពួកគេចាត់ទុក និងអធិប្បាយវាថាជាប្រភេទនៃទ្រឹស្ដីខាងវិញ្ញាណមួយទៅវិញ។ ពួកមនុស្សមានពុតប្រភេទនេះ មិនយល់ថាហេតុអ្វីបានជាមនុស្សជឿលើព្រះជាម្ចាស់ ហេតុអ្វីបានជាទ្រង់ចង់ផ្តល់នូវសេចក្ដីពិតដល់មនុស្ស ថាតើដំណើរការនៃការទទួលយកសេចក្ដីសង្គ្រោះរបស់ព្រះជាម្ចាស់របស់មនុស្សមានលក្ខណៈដូចម្ដេច ថាតើសារៈសំខាន់របស់វាស្ថិតនៅត្រង់ណា ហើយថាតើព្រះជាម្ចាស់ពិតជាមានន័យដូចម្ដេចចំពោះសេចក្ដីសង្គ្រោះ។ ពួកគេមិនយល់ពីសេចក្ដីពិតទាំងនេះសោះឡើយ។ ប្រសិនបើមានមនុស្សមានពុតម្នាក់នៅក្នុងពួកជំនុំ ដែលមិនស្រឡាញ់សេចក្ដីពិត ប៉ុន្តែស្រឡាញ់ភាពក្លែងក្លាយ នោះពួកគេពិតជាពួកផារិស៊ីមែនហើយ។ ពួកគេយកចិត្តទុកដាក់លើឥរិយាបថ រូបភាពខាងក្រៅ និងការវាយតម្លៃរបស់មនុស្សនៅក្នុងចិត្តរបស់ពួកគេ ហើយមិនថាពួកគេឮសេចក្ដីពិតច្រើនប៉ុនណាក៏ដោយ ក៏ពួកគេមិនដែលយកវាទៅអនុវត្តដែរ។ អ្វីគ្រប់យ៉ាងដែលពួកគេនិយាយគឺត្រឹមត្រូវ ហើយពួកគេអាចនិយាយគោលលទ្ធិគ្រប់ប្រភេទបាន ប៉ុន្តែពួកគេមិនអនុវត្តអ្វីដែលពួកគេអធិប្បាយឡើយ។ ប្រសិនបើនរណាម្នាក់ពិតជាដើរតាមគន្លងរបស់ពួកគេ តើពួកគេជាមនុស្សប្រភេទដូចគ្នាដែរឬទេ? (មែនហើយ គឺមែន។) តើមនុស្សដែលមានការគិតធម្មតានឹងមើលឃើញការបង្ហាញចេញរបស់អ្នកធ្វើពុតនេះយ៉ាងដូចម្ដេច? ពួកគេនឹងគិតថា «វិធីសាស្ត្រនៃការអនុវត្តរបស់ពួកគេគឺខុសមែនទេ? ហេតុអ្វីបានជាវាចម្លែកម្ល៉េះ? នៅពេលដល់ម៉ោងបាយហើយ ពួកគេគួរតែទៅញ៉ាំបាយទៅ ហេតុអ្វីបានជាពួកគេនៅបង្អែបង្អង់ដល់ណាទៀត?» ពួកគេនឹងនិយាយថាមនុស្សនេះចម្លែកណាស់ ដែលថាពួកគេយល់រឿងខុសពីអ្នកដទៃ តាមរបៀបដែលវៀចវេរ ហើយពួកគេនឹងមិនទទួលឥទ្ធិពលពីម្នាក់នោះឡើយ។ ប៉ុន្តែប្រសិនបើនរណាម្នាក់ជាមនុស្សប្រភេទដូចគ្នានឹងមនុស្សមានពុតនេះ ហើយយកចិត្តទុកដាក់ជាពិសេសលើឥរិយាបថខាងក្រៅ និងមតិរបស់អ្នកដទៃ នោះពួកគេនឹងប្រៀបធៀប ហើយប្រកួតប្រជែងជាមួយពួកគេ។ វាដូចជារបៀបដែលស៊ាវជាបានផ្ញើសារនៅម៉ោង ៣ ទៀបភ្លឺ ហើយអ្នកទទួលសារបានឆ្លើយតបនៅម៉ោង ៤ ទៀបភ្លឺ ដោយគិតថា៖ «អ្នកបានផ្ញើសារមកខ្ញុំនៅម៉ោង ៣ ទៀបភ្លឺ ដូច្នេះខ្ញុំនឹងឆ្លើយតបនៅម៉ោង ៤ ទៀបភ្លឺ» ហើយបន្ទាប់មកស៊ាវជាបានគិតថា «អ្នកបានឆ្លើយតបមកខ្ញុំនៅម៉ោង ៤ ទៀបភ្លឺ ដូច្នេះខ្ញុំនឹងផ្ញើសាររបស់ខ្ញុំនៅម៉ោង ៥ ទៀបភ្លឺ»។ យូរៗទៅ ដោយការប្រកួតប្រជែងគ្នាបែបនេះ គ្រប់គ្នាក៏ក្លាយជាមនុស្សមានពុតបន្តិចម្ដងៗ។ ប្រសិនបើអ្នកដឹកនាំពួកជំនុំម្នាក់ជាមនុស្សប្រភេទនេះ ហើយបងប្អូនប្រុសស្រីខ្វះការយល់ដឹង នោះពួកគេស្ថិតក្នុងគ្រោះថ្នាក់ហើយ ពួកគេអាចនឹងត្រូវបានបំភ័ន្ត គ្រប់ពេល។ ហេតុអ្វីបានជាខ្ញុំនិយាយបែបនេះ? វាងាយស្រួលណាស់សម្រាប់មនុស្សម្នាក់ដែលមិនយល់ពីសេចក្ដីពិតត្រូវបានបំភ័ន្ត និងទទួលឥទ្ធិពលពីឥរិយាបថល្អខាងក្រៅរបស់អ្នកដទៃ។ ដោយសារពួកគេមិនដឹងថាអ្វីត្រូវ ពួកគេជឿតាមសញ្ញាណរបស់ពួកគេថាឥរិយាបថបែបនោះគឺល្អ។ ប្រសិនបើនរណាម្នាក់ផ្សេងទៀតអាចអនុវត្តឥរិយាបថទាំងនោះបាន នោះមនុស្សនោះនឹងក្លាយជាកម្មវត្ថុនៃការគោរពបូជារបស់ពួកគេ ហើយពួកគេនឹងគិតថាមនុស្សនោះគួរតែធ្វើជាអ្នកដឹកនាំ ត្រូវបានធ្វើឱ្យគ្រប់លក្ខណ៍ និងត្រូវបានព្រះជាម្ចាស់ស្រឡាញ់។ ពួកគេនឹងពេញចិត្តចំពោះឥរិយាបថបែបនេះ ហើយទទួលស្គាល់វានៅក្នុងជម្រៅចិត្តរបស់ពួកគេ។ តើនឹងមានអ្វីកើតឡើងប្រសិនបើពួកគេទទួលស្គាល់វា? ពួកគេនឹងដើរតាមមនុស្សនោះ។ ប្រសិនបើពួកគេទាំងពីរនាក់ជាអ្នកដឹកនាំ ពួកគេនឹងប្រៀបធៀប ហើយប្រកួតប្រជែងគ្នា។ ម្ដងនោះ អ្នកដឹកនាំ និងអ្នកធ្វើការមកពីពួកជំនុំនៅក្នុងប្រទេសផ្សេងៗគ្នា បានជួបជុំគ្នាតាមអ៊ីនធឺណិត។ បន្ទាប់ពីខ្ញុំបានចូលអ៊ីនធឺណិត ហើយស្ដាប់មួយសន្ទុះ ខ្ញុំមានអារម្មណ៍ថាមានអ្វីមួយមិនប្រក្រតី។ ខ្ញុំបានគិតថា «តើអ្នកទាំងនេះកំពុងធ្វើអ្វីនៅទីនេះ? តើពួកគេកំពុងអធិប្បាយឬ?» បន្ទាប់ពីយល់អំពីស្ថានភាពរួចមក ខ្ញុំបានដឹងថាពួកគេកំពុងអធិដ្ឋាន។ ខ្ញុំឆ្ងល់ក្នុងចិត្តថា ហេតុអ្វីបានជាពួកគេអធិដ្ឋានបែបនោះ។ វាស្ដាប់ទៅគួរឱ្យខ្លាច វាដូចជាពួកគេកំពុងបញ្ចេញចង្កូម និងក្រញាំរបស់ពួកគេអ៊ីចឹង។ នោះមិនមែនជារឿងធំដុំទេ ប៉ុន្តែតើអ្វីជាបញ្ហាចម្បង? ពួកគេហាក់ដូចជាកំពុងអធិដ្ឋានទាំងបើកភ្នែក មិនមែននៅចំពោះព្រះជាម្ចាស់ ហើយមិននិយាយអ្វីដែលមាននៅក្នុងចិត្តរបស់ពួកគេឡើយ។ ផ្ទុយទៅវិញ ពួកគេកំពុងប្រកួតប្រជែងគ្នាដើម្បីមើលថាអ្នកណាពូកែវោហារស័ព្ទជាងគេ អ្នកណាអាចនិយាយគោលលទ្ធិបានច្រើនជាងគេ ហើយអ្នកណានិយាយបានទូលំទូលាយ និងស៊ីជម្រៅជាងគេ។ ស្ដាប់ទៅដូចជាការប្រកួតនៅក្នុងសង្វៀនមួយអ៊ីចឹង ហើយពិតជាមិនដូចជាការអធិដ្ឋានទៅកាន់ព្រះជាម្ចាស់ឡើយ។ តើអ្នកទាំងនេះមិនទាន់ចប់ទៀតទេឬអី? តើពួកគេមិនត្រូវបានគេកាត់ចោលហើយទេឬ? ប្រសិនបើមានមនុស្សបែបនេះធ្វើជាអ្នកដឹកនាំ តើអ្នកនៅក្រោមពួកគេត្រូវស៊ូទ្រាំនឹងការរងទុក្ខខ្លាំងប៉ុនណាទៅ? តើមនុស្សនៅក្រោមពួកគេមិនកំពុងត្រូវបានធ្វើបាបទេឬ? មនុស្សម្នាក់ៗបានអធិដ្ឋានយ៉ាងក្លៀវក្លាយ៉ាងហោចណាស់ ២០ នាទី ហើយទោះបីជាមានការកំណត់ពីខាងលើថា ការជួបជុំមិនគួរត្រូវបានគ្រប់គ្រងដោយមនុស្សណាម្នាក់ ហើយថាមនុស្សអាចប្រកបគ្នាត្រឹមតែ ៥ ទៅ ១០ នាទីក៏ដោយ ក៏ពួកគេនៅតែចំណាយពេលអធិដ្ឋានយ៉ាងយូរដោយឥតអៀនខ្មាសដដែល។ ក្រោយមក ទីបំផុតខ្ញុំបានយល់ថាហេតុអ្វីបានជាការជួបជុំជាច្រើនអូសបន្លាយពីព្រឹកដល់យប់៖ អ្នកដែលហៅថាជាអ្នកដឹកនាំទាំងនេះ ចំណាយពេលយូរគ្រាន់តែដើម្បីអធិដ្ឋាន ម្នាក់ហើយម្នាក់ទៀត ខណៈពេលដែលអ្នកនៅក្រោមពួកគេរងទុក្ខ។ អ្នកដឹកនាំក្លែងក្លាយទាំងនេះនៅទីនោះដើម្បីប្រកួតសម្តីគ្នា ដើម្បីនិយាយប៉ប៉ាច់ប៉ប៉ោច ដោយអ្នកខ្លះនិយាយមិនដឹងក្បាលកន្ទុយ រហូតដល់ភ្លេចថាពួកគេបាននិយាយអ្វីខ្លះរួចហើយផង។ ចំពោះពួកគេ វាមិនអីទេ ឱ្យតែពួកគេនិយាយបានយូរជាងអ្នកដទៃ។ ខ្ញុំងឿងឆ្ងល់៖ នៅពេលមនុស្សម្នាក់អធិដ្ឋាន ពួកគេគួរតែអធិដ្ឋានទៅកាន់ព្រះជាម្ចាស់ទាំងបិទភ្នែក ដូច្នេះហេតុអ្វីបានជាពួកគេបើកភ្នែកទៅវិញ? តើការបើកភ្នែក និងមើលរបៀបដែលអ្នកដទៃអធិដ្ឋាន ពិតជាមិនរំខានដល់ចិត្តរបស់ពួកគេទេឬ? ជាពិសេស ការត្រូវគិតអំពីរបៀបដែលអ្នកដទៃអធិដ្ឋាន និងពាក្យពេចន៍ដែលពួកគេប្រើ ហើយចង់ពូកែជាងពួកគេ ដោយមានចិត្តពោរពេញទៅដោយរឿងបែបនេះ តើអាចទៅរួចទេក្នុងការអធិដ្ឋានទៅកាន់ព្រះជាម្ចាស់ និងនិយាយចេញពីចិត្តនោះ? តើនេះមិនមែនជាហេតុផលមិនប្រក្រតីទេឬ? តើទាំងនេះមិនមែនសុទ្ធតែជាការបង្ហាញចេញនៃភាពខាងវិញ្ញាណក្លែងក្លាយរបស់អ្នកដឹកនាំក្លែងក្លាយ និងអ្នកធ្វើការក្លែងក្លាយទេឬ? វាជារឿងល្អសម្រាប់មនុស្សគ្រប់គ្នាក្នុងការជួបជុំគ្នា ហើយអានព្រះបន្ទូលរបស់ព្រះជាម្ចាស់ និងប្រកបគ្នាអំពីសេចក្ដីពិត ប៉ុន្តែមនុស្សមួយចំនួនបានរាយការណ៍ថា៖ «អូ អ្នកមិនដឹងទេ។ នៅពេលដែលអ្នកដឹកនាំទាំងនោះជួបជុំគ្នា និងអធិដ្ឋាន វាដូចជាពួកគេកំពុងសូត្រគម្ពីរអ៊ីចឹង ពួកគេនៅតែនិយាយអំពីរឿងមួយ ហើយវានៅតែជារឿងដដែលរាល់ពេលដែលយើងជួបជុំគ្នា។ ខ្ញុំធុញទ្រាន់នឹង ស្ដាប់វាណាស់»។ តើការជួបជុំបែបនេះជួយស្ថាបនាមនុស្សយ៉ាងដូចម្ដេច? អ្នកដឹកនាំ និងអ្នកធ្វើការក្លែងក្លាយតែងតែធ្វើបែបនេះ តើពួកគេអាចស្របតាមបំណងព្រះហឫទ័យរបស់ព្រះជាម្ចាស់បានដែរឬទេ? ពួកគេមិនយកចិត្តទុកដាក់លើការប្រកបគ្នាអំពីសេចក្ដីពិតដើម្បីជួយឱ្យមនុស្សយល់ពីវា ឬដោះស្រាយបញ្ហាដោយការប្រកបគ្នាអំពីសេចក្ដីពិតឡើយ ផ្ទុយទៅវិញ ពួកគេចូលរួមក្នុងភាពខាងវិញ្ញាណក្លែងក្លាយនៃសាសនា។ តើនេះមិនមែនជាការដឹកនាំមនុស្សឱ្យវង្វេងទេឬ? តើអ្វីជាបញ្ហានៅទីនេះ? ពួកគេមិនយល់ពីបំណងព្រះហឫទ័យរបស់ព្រះជាម្ចាស់ទាល់តែសោះ ហើយក៏មិនយល់ពីសេចក្ដីតម្រូវរបស់ទ្រង់សម្រាប់មនុស្សដែរ។ ពួកគេគ្រាន់តែចូលរួមក្នុងពិធីសាសនា និងអួតអាងប៉ុណ្ណោះ! អ្វីដែលអាក្រក់ជាងនេះទៅទៀតនោះគឺថា ពួកគេប្រើការអធិដ្ឋានដើម្បីលាតត្រដាង វាយប្រហារ និងកាត់ទោសអ្នកដទៃ ខណៈពេលដែលអ្នកខ្លះប្រើការអធិដ្ឋានដើម្បីរាប់ខ្លួនឯងថាជាសុចរិត។ ការអធិដ្ឋានរបស់ពួកគេហាក់ដូចជាសម្រាប់ឱ្យព្រះជាម្ចាស់សណ្ដាប់ ប៉ុន្តែតាមពិតទៅ គឺសម្រាប់ឱ្យមនុស្សស្ដាប់តែប៉ុណ្ណោះ។ ដូច្នេះ មនុស្សទាំងនេះគ្មានចិត្តកោតខ្លាចព្រះជាម្ចាស់សូម្បីបន្តិចសោះឡើយ ពួកគេសុទ្ធតែជាអ្នកមិនជឿដែលកំពុងរំខានដល់កិច្ចការនៃព្រះដំណាក់របស់ព្រះជាម្ចាស់។ អ្នកដឹកនាំក្លែងក្លាយទាំងនេះ បញ្ចេញឱ្យឃើញភាពអាក្រក់ជាច្រើននៅក្នុងការអធិដ្ឋានរបស់ពួកគេ។ អ្នកខ្លះអធិដ្ឋាន ដោយនិយាយរឿងដូចជា៖ «ព្រះជាម្ចាស់អើយ មនុស្សមួយចំនួនបានយល់ច្រឡំចំពោះទូលបង្គំ។ ទូលបង្គំមិនមានចេតនាបែបនោះទេ។ ទូលបង្គំកំពុងអធិដ្ឋានទៅកាន់ព្រះអង្គ ទូលបង្គំមិនមានអារម្មណ៍អវិជ្ជមានទេ ហើយអ្នកដទៃអាចគិតអ្វីដែលពួកគេចូលចិត្តចុះ»។ អ្នកខ្លះនិយាយគោលលទ្ធិ ហើយអ្នកផ្សេងទៀតប្រកួតប្រជែងគ្នាថានរណាស្ដាប់ការអធិប្បាយបានច្រើនជាងគេ នរណាចងចាំទំនុកច្រៀង ឬព្រះបន្ទូលរបស់ព្រះជាម្ចាស់បានច្រើនជាងគេ នរណាអធិដ្ឋានបានយូរជាងគេ នរណាពូកែវោហារស័ព្ទជាងគេ ឬនរណាមានវិធីអធិដ្ឋានប្លែកៗជាងគេ ហើយចូលរួមក្នុងប្រភេទនៃការអធិដ្ឋានផ្សេងៗគ្នាជាច្រើន។ តើនេះជាការអធិដ្ឋានឬ? (ទេ មិនមែនទេ។) តើវាជាអ្វី? វាគឺជាការធ្វើអំពើអាក្រក់ ដោយគ្មានសីលធម៌ និងដោយគ្មានការញញើតឡើយ! វាគឺជាការលេងសើច និងជាន់ឈ្លីលើសេចក្ដីពិត ការមិនគោរព និងការប្រមាថព្រះជាម្ចាស់! ពួកអារក្ស និងពួកអ្នកមិនជឿទាំងនេះ ហ៊ាននិយាយអ្វីក៏បានតាមរយៈការអធិដ្ឋាន ចូរប្រាប់ខ្ញុំមើល៍ តើពួកគេជាអ្នកជឿពិតប្រាកដដែរឬទេ? តើពួកគេមានចិត្តគោរពប្រតិបត្តិដែរឬទេ? (ទេ ពួកគេគ្មានទេ។) មនុស្សបែបនេះក្លាយជាមនុស្សអវិជ្ជមាននៅពេលដែលឋានៈជាអ្នកដឹកនាំរបស់ពួកគេត្រូវបានដកចេញ ពួកគេមិនឆ្លុះបញ្ចាំងពីខ្លួនឯងទាល់តែសោះ ប៉ុន្តែត្អូញត្អែរគ្រប់ទីកន្លែងថា៖ «ខ្ញុំបានរងទុក្ខយ៉ាងខ្លាំងនៅក្នុងការងារបម្រើ ព្រះជាម្ចាស់ ប៉ុន្តែពួកគេនៅតែនិយាយថា ខ្ញុំមិនបានធ្វើការងារជាក់ស្តែងអ្វីសោះ ហើយថាខ្ញុំជាអ្នកដឹកនាំក្លែងក្លាយ រួចក៏បណ្ដេញខ្ញុំចេញតែម្តង។ លើសពីនេះទៅទៀត តើមានមនុស្សប៉ុន្មាននាក់ដែលអាចនិយាយគោលលទ្ធិបានទូលំទូលាយដូចខ្ញុំ? តើមានប៉ុន្មាននាក់ដែលមានសេចក្ដីស្រឡាញ់ដូចខ្ញុំ? ខ្ញុំបានបោះបង់ចោលគ្រួសារ និងអាជីពរបស់ខ្ញុំ ហើយចំណាយពេលរាល់ថ្ងៃនៅក្នុងពួកជំនុំជួបជុំគ្នាជាមួយបងប្អូនប្រុសស្រីរបស់ខ្ញុំ ដោយនិយាយម្ដងៗបីឬប្រាំថ្ងៃ។ តើពួកគេអាចបណ្ដេញខ្ញុំចេញបែបហ្នឹងបានដោយរបៀបណា?» ពួកគេមិនព្រមចុះចូល និងមានការត្អូញត្អែរ។ ក៏មានអ្នកខ្លះដើរផ្សព្វផ្សាយអះអាងថា៖ «កុំធ្វើជាអ្នកដឹកនាំនៅក្នុងព្រះដំណាក់របស់ព្រះជាម្ចាស់អី។ ប្រសិនបើអ្នកត្រូវបានជ្រើសរើសជាអ្នកដឹកនាំ អ្នកនឹងមានបញ្ហា ហើយនៅពេលដែលអ្នកត្រូវបានបណ្ដេញចេញ អ្នកសូម្បីតែឱកាសធ្វើជាអ្នកជឿធម្មតាម្នាក់ក៏គ្មានដែរ»។ តើពាក្យទាំងនេះជាអ្វី? ពួកវាគឺជាពាក្យដែលខុសទំនង និងគួរឱ្យអស់សំណើចបំផុត ហើយវាក៏អាចនិយាយបានថាជាពាក្យនៃការមិនចុះចូល ការមិនពេញចិត្ត និងការប្រមាថទាស់នឹងព្រះជាម្ចាស់ផងដែរ។ តើនេះមិនមែនជាអត្ថន័យនៃពាក្យទាំងនោះទេឬ? (មែនហើយ គឺមែន។) តើមានអ្វីបង្កប់នៅក្នុងពាក្យសម្តីទាំងនោះ? វាគឺជាការវាយប្រហារ ពោលគឺពាក្យទាំងនោះមិនមែនជាការវិនិច្ឆ័យធម្មតាឡើយ! មនុស្សទាំងនេះមិននិយាយថាពួកគេត្រូវបានបណ្ដេញចេញដោយសារតែការធ្វើអាក្រក់តាមអំពើចិត្ត និងការបរាជ័យក្នុងការធ្វើការងារជាក់ស្តែងណាមួយទេ ប៉ុន្តែត្អូញត្អែរថាព្រះជាម្ចាស់មិនសុចរិតចំពោះពួកគេ ថាទ្រង់មិនបានគិតគូរដល់មុខមាត់របស់ពួកគេនៅក្នុងសកម្មភាពរបស់ទ្រង់ ហើយថាទ្រង់មិនយល់ពីអារម្មណ៍របស់ពួកគេ និងការលះបង់ផ្លូវចិត្តរបស់ពួកគេឡើយ។ ចិត្តគំនិតរបស់ពួកគេគឺជាចិត្តគំនិតរបស់អ្នកមិនជឿ ពួកគេគ្មានតថភាពនៃសេចក្ដីពិតទាល់តែសោះ!

តើអ្នករាល់គ្នាជាធម្មតាអធិដ្ឋានយូរប៉ុនណាក្នុងអំឡុងពេលនៃការជួបជុំគ្នា? តើវាត្រូវការពេលអ្នករាល់គ្នាច្រើនពេកដែរឬទេ? តើការអធិដ្ឋានរបស់អ្នករាល់គ្នាធ្លាប់ធ្វើឱ្យមនុស្សធុញទ្រាន់ដែរឬទេ? មនុស្សមួយចំនួនចំណាយពេលអធិដ្ឋានយ៉ាងយូរ ហើយគ្រប់គ្នាមានអារម្មណ៍ជិនឆ្អន់នឹងការស្ដាប់ពួកគេណាស់ ប៉ុន្តែមនុស្សទាំងនេះនៅតែគិតថាពួកគេនៅឯខាងវិញ្ញាណខ្លាំងជាងគេ ហើយជឿថា នេះគឺជាអ្វីដែលពួកគេទទួលបាន និងសម្រេចបានក្នុងរយៈពេលជាច្រើនឆ្នាំនៃការជឿលើព្រះជាម្ចាស់។ ពួកគេមិនហត់នឿយទេ សូម្បីតែបន្ទាប់ពីអធិដ្ឋានអស់រយៈពេលពីរបីម៉ោងក៏ដោយ ដែលក្នុងអំឡុងពេលនោះ ពួកគេគ្រាន់តែនិយាយដដែលៗនូវរឿងចាស់ៗ និងមិនពាក់ព័ន្ធអ្វីសោះ ដោយនិយាយពាក្យពេចន៍ និងគោលលទ្ធិទាំងអស់នោះ ព្រមទាំងពាក្យស្លោកដែលពួកគេចេះ ឬរឿងដែលពួកគេបានឮពីអ្នកដទៃ ឬក៏រឿងដែលពួកគេបានប្រឌិតឡើង។ ពួកគេធ្វើបែបនេះមិនថាគ្រប់គ្នាធុញទ្រាន់ឬអត់នោះទេ ហើយមិនថាពួកគេចូលចិត្តឬអត់នោះឡើយ។ តើនេះជារបៀបដែលអ្នករាល់គ្នាអធិដ្ឋានមែនទេ? ចូរប្រាប់ខ្ញុំមើល៍ តើវាត្រឹមត្រូវទេក្នុងការអធិដ្ឋានខ្លី ឬវែង? (គ្មានត្រូវ ឬខុសទេ។) ត្រឹមត្រូវហើយ។ អ្នកមិនអាចធ្វើការវិនិច្ឆ័យថា មួយណាត្រូវ ឬខុសនោះទេ អ្នកគួរតែអធិដ្ឋានទៅកាន់ព្រះជាម្ចាស់ស្របតាមដួងចិត្តដែលអ្នកត្រូវការផ្ទាល់តែប៉ុណ្ណោះ។ ជួនកាល ការអធិដ្ឋានមិនតម្រូវឱ្យមានពិធីការអ្វីទេ ខណៈពេលខ្លះ វាត្រូវការ ពោលវាអាស្រ័យលើបរិយាកាស និងអ្វីដែលបានកើតឡើង។ ប្រសិនបើអ្នករាល់គ្នាគិតថាការអធិដ្ឋានអាចចំណាយពេលយូរ នោះចូរអធិដ្ឋានទៅកាន់ព្រះជាម្ចាស់ជាលក្ខណៈឯកជនអំពីបញ្ហាផ្ទាល់ខ្លួនរបស់អ្នកចុះ។ កុំអធិដ្ឋានអំពីរឿងទាំងអស់នោះនៅក្នុងការជួបជុំគ្នា ហើយចំណាយពេលអ្នករាល់គ្នាឡើយ។ នេះហៅថាហេតុផល។ ដើម្បីមុខមាត់ និងកេរ្តិ៍ឈ្មោះរបស់ពួកគេ មនុស្សមួយចំនួនមិនយកចិត្តទុកដាក់លើរឿងនេះទេ។ នោះគឺជាការល្ងង់ខ្លៅ និងខ្វះវិចារណញ្ញាណ។ តើមនុស្សដែលខ្វះវិចារណញ្ញាណមានភាពអៀនខ្មាសដែរឬទេ? ពួកគេមិនទាំងដឹងផងថាគ្រប់គ្នាមិនចង់មើលពួកគេអធិដ្ឋានឡើយ។ តើមនុស្សដែលគ្មានសូម្បីតែការយល់ដឹង ឬការដឹងបន្តិចបន្តួចនេះ អាចយល់ពីសេចក្ដីពិតបានដែរឬទេ? ពួកគេមិនអាចទេ។ គោលការណ៍សេចក្ដីពិតដែលព្រះជាម្ចាស់តម្រូវឱ្យមនុស្សអនុវត្ត សុទ្ធតែមាននៅក្នុងព្រះបន្ទូលរបស់ទ្រង់ ហើយរាល់ព្រះបន្ទូលដែលព្រះជាម្ចាស់ប្រកបអំពីការអនុវត្តសេចក្ដីពិត សុទ្ធតែមាន ហើយ ជាគោលការណ៍ មនុស្សគ្រាន់តែត្រូវពិចារណាដោយប្រុងប្រយ័ត្នលើព្រះបន្ទូលទាំងនោះប៉ុណ្ណោះ។ មានគោលការណ៍ជាច្រើននៅក្នុងព្រះបន្ទូលរបស់ព្រះជាម្ចាស់អំពីការអនុវត្តសេចក្ដីពិត ពោលមានគោលការណ៍ និងផ្លូវសម្រាប់របៀបអនុវត្តនៅក្នុងគ្រប់បញ្ហា ស្ថានភាពនានា និងបរិបទទាំងអស់ ដែលចំណុចសំខាន់គឺថាតើអ្នកមានការយល់ដឹងខាងវិញ្ញាណ និងមានសមត្ថភាពយល់ដឹងដែរឬទេ។ ប្រសិនបើនរណាម្នាក់មានសមត្ថភាពយល់ដឹងការនេះ នោះពួកគេអាចយល់ពីសេចក្ដីពិតបានហើយ។ ប៉ុន្តែប្រសិនបើពួកគេគ្មានទេ អ្វីដែលពួកគេនឹងយល់គឺមានតែបទប្បញ្ញត្តិប៉ុណ្ណោះ មិនថាព្រះបន្ទូលរបស់ព្រះជាម្ចាស់លម្អិតយ៉ាងណាក៏ដោយ ហើយនេះមិនមែនជាការយល់ពីសេចក្ដីពិតទេ។ ដូច្នេះ ព្រះជាម្ចាស់ប្រទានគោលការណ៍មួយដល់អ្នក ដើម្បីឱ្យអ្នកអាចសម្របវាទៅតាមកាលៈទេសៈផ្សេងៗគ្នាបាន។ តាមរយៈការស្ដាប់ព្រះបន្ទូលរបស់ទ្រង់ និងការស្គាល់ទ្រង់ តាមរយៈបទពិសោធផ្សេងៗ និងតាមរយៈការប្រកបគ្នា ក៏ដូចជាការបំភ្លឺពីព្រះវិញ្ញាណបរិសុទ្ធ អ្នកនឹងយល់ពីទិដ្ឋភាពមួយនៃគោលការណ៍ដែលទ្រង់មានបន្ទូល និងស្ដង់ដារដែលទ្រង់តម្រូវសម្រាប់រឿងមួយប្រភេទ។ នោះអ្នកនឹងបានយល់ពីទិដ្ឋភាពនៃសេចក្ដីពិតនោះហើយ។ ប្រសិនបើព្រះជាម្ចាស់ត្រូវពន្យល់គ្រប់យ៉ាងយ៉ាងលម្អិត ហើយប្រាប់មនុស្សពីរបៀបប្រព្រឹត្តនៅក្នុងរឿងនេះ ឬរឿងនោះ នោះគោលការណ៍ដែលទ្រង់មានបន្ទូលនឹងគ្មានប្រយោជន៍ឡើយ។ ប្រសិនបើព្រះជាម្ចាស់ប្រើវិធីសាស្ត្រនេះ ហើយប្រាប់មនុស្សជាតិពីបទប្បញ្ញត្តិសម្រាប់រឿងមួយហើយរឿងមួយទៀត តើមនុស្សនឹងទទួលបានអ្វីនៅទីបំផុត? គ្រាន់តែជាការអនុវត្ត និងឥរិយាបថខ្លះៗប៉ុណ្ណោះ។ ពួកគេនឹងមិនអាចយល់ពីបំណងព្រះហឫទ័យរបស់ព្រះជាម្ចាស់ ឬព្រះបន្ទូលរបស់ទ្រង់ឡើយ។ ប្រសិនបើមនុស្សមិនយល់ពីព្រះបន្ទូលរបស់ព្រះជាម្ចាស់ទេ នោះពួកគេនឹងមិនអាចយល់ពីសេចក្ដីពិតបានឡើយ។ តើវា មិនមែនបែបហ្នឹងទេឬ? (មែនហើយ គឺមែន។) តើអ្នករាល់គ្នាអាចយល់ពីសេចក្ដីពិតដែរឬទេ? មនុស្សភាគច្រើនមិនអាចទេ ហើយមានតែមនុស្សមួយចំនួនតូចប៉ុណ្ណោះដែលមានការយល់ដឹងខាងវិញ្ញាណ និងស្រឡាញ់សេចក្ដីពិត ទើបអាចសម្រេចរឿងនេះបានយ៉ាងពិតប្រាកដ។ ដូច្នេះ តើអ្វីជាលក្ខខណ្ឌចាំបាច់សម្រាប់អ្នកដែលអាចសម្រេចរឿងនេះបាន? ពួកគេអាចសម្រេចវាបាន ប្រសិនបើពួកគេមានការយល់ដឹងខាងវិញ្ញាណ មានសមត្ថភាពយល់ដឹង ស្វែងរកដោយស្មោះ និងស្រឡាញ់សេចក្ដីពិត និងរឿងវិជ្ជមាន។ ចំពោះអ្នកដែលនៅសល់ដែលមិនអាចសម្រេចវាបាន ក្នុងទិដ្ឋភាពមួយ គឺដោយសារតែបញ្ហាគុណសម្បត្តិ ឬការយល់ដឹងរបស់ពួកគេ ហើយក្នុងទិដ្ឋភាពមួយទៀត វាគឺជាបញ្ហាពេលវេលាប៉ុណ្ណោះ។ វាដូចជាមនុស្សដែលមានអាយុ ២០ ឆ្នាំអ៊ីចឹង ប្រសិនបើអ្នកសុំឱ្យពួកគេសម្រេចនូវអ្វីដែលមនុស្សដែលមានអាយុ ៥០ ឆ្នាំអាច និងគួរសម្រេចបាន តើនេះមិនមែនជាការបង្ខំឱ្យពួកគេធ្វើអ្វីដែលហួសពីសមត្ថភាពរបស់ពួកគេទេឬ? (មែនហើយ គឺមែន។) ឥឡូវនេះ ចូរគិតមើល៍ តើសមត្ថភាពរបស់មនុស្សក្នុងការយល់ពីសេចក្ដីពិត ទាក់ទងនឹងអ្វី? (គុណសម្បត្តិរបស់ពួកគេ។) វាទាក់ទងនឹងគុណសម្បត្តិរបស់ពួកគេ។ តើមានអ្វីផ្សេងទៀត? (ថាតើពួកគេស្វែងរកសេចក្ដីពិតឬអត់។) វាមានទំនាក់ទំនងជាក់លាក់ទៅនឹងការស្វែងរករបស់ពួកគេ។ មនុស្សមួយចំនួនពិតជាមានសមត្ថភាពគ្រប់គ្រាន់ទាក់ទងនឹងការយល់ដឹង ល្បឿននៃការគិត និងកម្រិតនៃភាពឆ្លាតវៃ ហើយអាចយល់ពីសេចក្ដីពិតបាន ប៉ុន្តែពួកគេបែជាមិនស្រឡាញ់ ឬស្វែងរកសេចក្ដីពិតទេ។ ពួកគេមិនមានអារម្មណ៍អ្វីចំពោះសេចក្ដីពិតនៅក្នុងចិត្តរបស់ពួកគេឡើយ ហើយពួកគេមិនខិតខំប្រឹងប្រែងក្នុងទិដ្ឋភាពនេះទេ។ ចំពោះមនុស្សបែបនេះ សេចក្ដីពិតនឹងតែងតែជាអ្វីដែលស្រពេចស្រពិល និងមិនអាចស្គាល់បាន ហើយមិនថាពួកគេជឿលើព្រះជាម្ចាស់ប៉ុន្មានឆ្នាំក៏ដោយ ក៏វានឹងគ្មានប្រយោជន៍ដែរ។

មែនហើយ ខ្ញុំបាននិយាយរៀបរាប់ពីរឿងរបស់ខ្ញុំចប់អស់ហើយ។ តើដំណើររឿង និងខ្លឹមសារនៃរឿងទាំងនេះ អាចជួយឱ្យអ្នករាល់គ្នាយល់ពីសេចក្ដីពិតខ្លះៗដែរឬទេ? (មែនហើយ គឺអាច។) ហេតុអ្វីបានជាខ្ញុំនិយាយរឿងទាំងនេះ? តើចាំបាច់ទេក្នុងការនិយាយរឿងទាំងនេះ ប្រសិនបើវាមិនពាក់ព័ន្ធនឹងស្ថានភាពរស់នៅរបស់មនុស្ស និស្ស័យដែលពួកគេបង្ហាញចេញ និងគំនិតរបស់ពួកគេនៅក្នុងជីវិតពិតនោះ? (ទេ មិនចាំបាច់ទេ។) វានឹងមិនចាំបាច់ទេ។ រឿងរ៉ាវដែលយើងបានពិភាក្សា សុទ្ធតែជាបាតុភូត និងសភាពទូទៅដែលមនុស្សតែងតែបង្ហាញចេញនៅក្នុងជីវិតរបស់ពួកគេ ហើយវាទាក់ទងនឹងនិស្ស័យ ទស្សនៈ និងគំនិតរបស់មនុស្ស។ ប្រសិនបើក្រោយពីបានស្ដាប់រឿងទាំងនេះហើយ អ្នករាល់គ្នាគិតថាវាគ្រាន់តែជារឿងនិទាន ថាវាគួរឱ្យអស់សំណើចបន្តិច និងគួរឱ្យចាប់អារម្មណ៍បន្តិច ប៉ុន្តែមានតែប៉ុណ្ណឹង ហើយអ្នកមិនអាចយល់ពីសេចក្ដីពិតនៅក្នុងរឿងទាំងនោះបានទេ នោះវានឹងគ្មានប្រយោជន៍សម្រាប់អ្នករាល់គ្នាឡើយ។ អ្នករាល់គ្នាត្រូវតែយល់ពីសេចក្ដីពិតខ្លះៗអំពីរឿងទាំងនេះ យ៉ាងហោចណាស់ វានឹងមានឥទ្ធិពលកែតម្រូវលើឥរិយាបថរបស់អ្នករាល់គ្នាបាន ជាពិសេសទស្សនៈរបស់អ្នករាល់គ្នាចំពោះរឿងមួយចំនួន ហើយអាចឱ្យអ្នករាល់គ្នាងាកចេញពីវិធីសាស្ត្រនៃការយល់ដឹងដ៏វៀចវេររបស់អ្នករាល់គ្នា និងមានការយល់ដឹងដ៏បរិសុទ្ធអំពីរឿងប្រភេទនេះ។ នេះមិនមែនគ្រាន់តែដើម្បីផ្លាស់ប្ដូរឥរិយាបថរបស់អ្នករាល់គ្នាប៉ុណ្ណោះទេ ប៉ុន្តែដើម្បីដោះស្រាយសភាពទាំងនេះដែលបង្កើតឡើងដោយនិស្ស័យពុករលួយ ពីឫសគល់តែម្ដង។ តើអ្នកយល់ទេ? ឥឡូវនេះ ចូរយើងប្រកបគ្នាអំពីប្រធានបទសំខាន់៕

ការវែកញែកអំពីរបៀបដែលពួកទទឹងនឹងព្រះគ្រីស្ទឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេ

IV. ការវែកញែកអំពីការដែលពួកទទឹងនឹងព្រះគ្រីស្ទធ្វើពុតជាតួអង្គនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច

លើកមុន ពួកយើងបានប្រកបគ្នាអំពីចំណុចទីប្រាំបីនៃការស្ដែងចេញរបស់ពួកទទឹងនឹងព្រះគ្រីស្ទ គឺពួកគេឱ្យអ្នកដទៃចុះចូលចំពោះតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេ។ ចំណុចទីប្រាំបីនេះ ត្រូវបានបែងចែកជាប្រធានបទរងសរុបចំនួនបួន។ យើងបានប្រកបគ្នាអំពីប្រធានបទរងបីដំបូងរួចរាល់ហើយ ដូច្នេះតើប្រធានបទរងទីបួន គឺជាអ្វី? (ពួកទទឹងនឹងព្រះគ្រីស្ទធ្វើពុតជាតួអង្គនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច ហើយបានរៀនមេរៀនមួយចំនួន។) នេះគឺជាប្រធានបទរងទីបួននៃចំណុចទីប្រាំបី។ ជាការពិតណាស់ នេះក៏ពាក់ព័ន្ធនឹងទិដ្ឋភាពមួយនៃការស្ដែងចេញនៃប្រធានបទរបស់ចំណុចទីប្រាំបីផងដែរ គឺវា ពាក់ព័ន្ធគ្នា។ តើប្រធានបទនេះគឺជាអ្វី? គឺពួកគេឱ្យអ្នកដទៃចុះចូលតែពួកគេប៉ុណ្ណោះ មិនមែនចុះចូលនឹងសេចក្ដីពិត ឬព្រះជាម្ចាស់ទេ។ ចូរយើងបំបែកប្រធានបទរងនេះ ហើយនិយាយអំពីវាបន្តិចម្ដងៗ។ តើបទពិសោធ ចំណេះដឹង និងមេរៀន នីមួយៗគឺជាអ្វី? តើមនុស្សប្រភេទណាដែលមានរបស់ទាំងនេះ? តើមនុស្សប្រភេទណាដែលចូលចិត្តបំពាក់ឱ្យខ្លួនឯងនូវរឿងទាំងនេះ? តើមនុស្សប្រភេទណាដែលផ្ដោតសំខាន់លើការបំពាក់ឱ្យខ្លួនឯងនូវរឿងទាំងនេះ ជាជាងបំពាក់ឱ្យខ្លួនឯងនូវសេចក្ដីពិត? តើមនុស្សប្រភេទណាដែលចាត់ទុករឿងទាំងនេះជាសេចក្ដីពិត? ជាដំបូង រឿងមួយគឺប្រាកដណាស់៖ ទោះបីជាគុណសម្បត្តិរបស់មនុស្សទាំងនេះយ៉ាងណាក៏ដោយ ហើយទោះបីជាការយល់ ឃើញរបស់ពួកគេយ៉ាងណាក៏ដោយ ក៏ពួកគេមានសេចក្តីស្រឡាញ់យ៉ាងខ្លាំងចំពោះចំណេះដឹង ហើយការស្រឡាញ់របស់ពួកគេចំពោះចំណេះដឹងគឺលើសពីការស្រឡាញ់របស់ពួកគេចំពោះតថភាពនៃសេចក្ដីពិត។ គោលដៅ និងទិសដៅដែលពួកគេដេញតាម នៅក្នុងជំនឿរបស់ពួកគេលើព្រះជាម្ចាស់ គឺដើម្បីទទួលបានអ្វីដែលហៅថា បទពិសោធ និងចំណេះដឹង។ ពួកគេចង់ប្រើប្រាស់ចំណេះដឹង និងបទពិសោធនេះដើម្បីបំពាក់ និងតុបតែងខ្លួនឯង ដើម្បីឱ្យពួកគេមើលទៅកាន់តែថ្លៃថ្នូរ កាន់តែទាន់សម័យ កាន់តែមានការអប់រំ ហើយកាន់តែអាចត្រូវបានគេលើកតម្កើង និងគោរពបូជា។ ដោយមានចំណេះដឹង និងបទពិសោធនេះ ពួកគេគិតថាជីវិតរបស់ពួកគេកាន់តែមានតម្លៃ កាន់តែមានភាពពេញលេញ និងកាន់តែពោរពេញដោយភាពជឿជាក់លើខ្លួនឯង។ តាមទស្សនៈរបស់ពួកគេ ពួកគេជឿលើព្រះជាម្ចាស់ ដើម្បីបំពាក់ឱ្យខ្លួនឯងនូវចំណេះដឹងនេះ និងពាក្យ ពេចន៍ដែលទាក់ទងនឹងទ្រឹស្ដីសាសនា ព្រមទាំងទិដ្ឋភាពផ្សេងៗនៃចំណេះដឹងទូទៅ ចំណេះដឹង និងមេរៀន។ ពួកគេជឿថា តាមរយៈការបំពាក់ឱ្យខ្លួនឯងនូវរបស់ទាំងនេះ ពួកគេអាចមានកន្លែងមួយនៅក្នុងដំណាក់របស់ព្រះជាម្ចាស់ និងនៅក្នុងក្រុមមនុស្សនេះ។ ហេតុដូច្នេះហើយ អ្វីដែលពួកគេគិត គោរពបូជា និងធ្វើតាមនៅក្នុងចិត្តរបស់ពួកគេជារៀងរាល់ថ្ងៃ គឺសុទ្ធតែទាក់ទងនឹងចំណេះដឹង បទពិសោធ និងអ្វីៗផ្សេងទៀត។

ដំបូងឡើយ ចូរយើងមើលថាតើមានចំណេះដឹង បទពិសោធ និងមេរៀនប្រភេទណាខ្លះ ព្រមទាំងប្រភេទមួយណាដែលអាចហៅថាជាការធ្វើពុតជាតំណាងនៃសេចក្ដីពិត។ ជាដំបូង គេអាចនិយាយបានយ៉ាងប្រាកដថា រឿងទាំងនេះគ្មានពាក់ព័ន្ធនឹងសេចក្ដីពិតទេ មិនស្របតាមសេចក្ដីពិតទេ ហើយដើរផ្ទុយពីសេចក្ដីពិត។ ទាំងនេះប្រហែលជារឿងដែលត្រឹមត្រូវយោងទៅតាមសញ្ញាណរបស់មនុស្ស ជាអ្វីដែលយោងទៅតាមសញ្ញាណរបស់ពួកគេ គឺជារឿងវិជ្ជមាន ស្រស់ស្អាត និងល្អ។ ប៉ុន្តែតាមការពិត នៅក្នុងព្រះនេត្ររបស់ព្រះជាម្ចាស់ រឿងទាំងនេះមិនទាក់ទងនឹងសេចក្ដីពិតឡើយ ហើយរឿងទាំងនេះក៏ជាមូលដ្ឋាននៃប្រភពនៃការថ្កោលទោសរបស់មនុស្សចំពោះសេចក្ដីពិត ជាឫសគល់ និងជាប្រភពនៃការទាស់ទទឹងរបស់មនុស្សចំពោះព្រះជាម្ចាស់ និងសញ្ញាណរបស់ពួកគេអំពីទ្រង់។ បទពិសោធ ចំណេះដឹង និងមេរៀន តើមានភាពខុសគ្នានៃអាយុ និងយេនឌ័រ ក្នុងចំណោមអ្នកដែលទទួលបានរឿងទាំងនេះដែរឬទេ? (ទេ មិនមានទេ។) ភាគច្រើនគឺមិនមានទេ។ មនុស្សមួយចំនួនមានអំណោយទាន។ តើអំណោយទានគឺជាអ្វី? ជាឧទាហរណ៍ បន្ទាប់ពីមនុស្សមួយចំនួនស្ដាប់ទ្រឹស្ដី ឬពាក្យសម្ដីអ្វីមួយ ហើយយល់ពីគោលគំនិតស្នូល ឬគោលគំនិតជាមូលដ្ឋាននៃទ្រឹស្ដីបែបនេះ គំនិតរបស់ពួកគេរហ័សរហួនណាស់។ ពួកគេដឹងភ្លាមៗពីរបៀបពន្យល់ទ្រឹស្ដី ឬពាក្យសម្ដីបែបនេះ និងរបៀបប្រែក្លាយវាទៅជាភាសារបស់ពួកគេផ្ទាល់ ដែលពួកគេប្រើដើម្បីនិយាយជាមួយអ្នកដទៃ។ បន្ទាប់ពីស្ដាប់រឿងទាំងនេះ ពួកគេចងចាំវាយ៉ាងឆាប់រហ័ស។ នេះមិនមែនមានន័យថាពួកគេមានការយល់ដឹងខ្ពស់នោះទេ ពួកគេគ្រាន់តែមានការចងចាំល្អខ្លាំងប៉ុណ្ណោះ ដែលនេះគឺជាប្រភេទនៃអំណោយទានពិសេស។ តើមាននរណាម្នាក់ដែលមានអំណោយទានបែបនេះដែរឬទេ? (មាន។) មានមនុស្សបែបនេះ ដែលបន្ទាប់ពីអ្នកនិយាយរឿងមួយ ពួកគេអាចប្រើរឿងនោះភ្លាមៗដើម្បីទាញការសន្និដ្ឋានអំពីរឿងមួយទៀត។ នៅពេលដែលគេបង្ហាញព័ត៌មានអំពីទិដ្ឋភាពមួយនៃប្រធានបទមួយ ពួកគេអាចអនុវត្តវាទៅផ្នែកផ្សេងទៀតបាន។ ពួកគេពូកែខាងប្រើប្រាស់ប្រធានបទដែលកំពុងពិភាក្សា ដើម្បីលើកឡើងគំនិតរបស់ពួកគេផ្ទាល់។ ពួកគេពូកែខ្លាំងណាស់ នៅពេលនិយាយអំពីរឿងខាងក្រៅ និងទ្រឹស្ដី ពោលគឺរឿងដែលទាក់ទងនឹងតក្កវិជ្ជា និងភាសាទាំងនេះ។ មានន័យថា ពួកគេពូកែខាងលេងពាក្យសម្ដី និងប្រើទ្រឹស្ដីដើម្បីទាក់ទាញ និងបញ្ចុះបញ្ចូលអ្នកដទៃ។ មានមនុស្សមួយចំនួនដែលមានអំណោយទានប្រភេទនេះ។ ពួកគេពូកែវោហារសព្ទ ដោយមានការគិត និងប្រតិកម្មយ៉ាងរហ័សរហួនបំផុត។ ពេលឮទិដ្ឋភាពមួយនៃសេចក្ដីពិត ដោយសារតែភាពឆ្លាតវៃរាក់កំភែល និងអំណោយទានរបស់ពួកគេ ពួកគេយល់ពីទិដ្ឋភាពនៃសេចក្ដីពិតនេះថាជាប្រភេទចំណេះដឹង និងការសិក្សា ហើយបន្ទាប់មកក៏ប្រើប្រាស់ការសិក្សាបែបនេះដើម្បីប្រកបគ្នាជាមួយអ្នកដទៃ និងធ្វើអ្វីដែលហៅថាកិច្ចការនៃការស្រោចស្រព និងការ ឃុំគ្រង។ តើនេះមានឥទ្ធិពលអ្វីដល់មនុស្ស? តើមានលទ្ធផលល្អដែរឬទេ? (ទេ មិនមានទេ។) ហេតុអ្វីបានជាដូច្នេះ? (វាមិនអាចអនុវត្តជាក់ស្ដែងបានទេ ហើយមនុស្សគ្មានផ្លូវអនុវត្តឡើយ នៅពេលដែលពួកគេឮវា។) បន្ទាប់ពីស្ដាប់អ្វីដែលមនុស្សទាំងនេះបាននិយាយ អ្នកដទៃគិតថាគ្រប់យ៉ាងដែលពួកគេនិយាយគឺត្រឹមត្រូវ គ្មានពាក្យមួយម៉ាត់ណាខុស ហើយគ្មានពាក្យមួយម៉ាត់ណាដែលដើរផ្ទុយពីគោលការណ៍ឡើយ គឺសុទ្ធតែត្រឹមត្រូវទាំងអស់។ ប៉ុន្តែ នៅពេលយកវាទៅអនុវត្ត ពួកគេមានអារម្មណ៍ថាពាក្យទាំងនេះគឺទទេស្អាត គ្មានគោលដៅ ឬទិសដៅឡើយពេលកំពុងអនុវត្ត ហើយពាក្យទាំងនេះមិនអាចប្រើជាគោលការណ៍នៃការអនុវត្តបានទេ។ ដូច្នេះ តើពាក្យទាំងនេះគឺជាអ្វី? (គោលលទ្ធិ។) វាគឺជាប្រភេទគោលលទ្ធិ ដែលជាប្រភេទនៃចំណេះដឹង។ ការ ស្ដែងចេញបែបនេះរបស់ពួកទទឹងនឹងព្រះគ្រីស្ទ គឺពិតជាច្បាស់លាស់ និងលេចធ្លោខ្លាំងណាស់។ ពួកគេចាត់ទុកសេចក្ដីពិតជាចំណេះដឹង ជាអ្វីមួយបែបវិជ្ជាការ ជាទ្រឹស្ដី។ ខណៈពេលដែលយល់អ្វីៗតែពាក់កណ្ដាល ពួកគេតែងតែទាមទារឱ្យអ្នកដទៃធ្វើនេះ ឬធ្វើនោះ។ នៅពេលដែលអ្នកដទៃមិនយល់ ហើយសុំឱ្យពួកគេពន្យល់ឱ្យបានលម្អិត ពួកទទឹងនឹងព្រះគ្រីស្ទមិនអាចពន្យល់ឱ្យបានច្បាស់លាស់ទេ ផ្ទុយទៅវិញ បែរជាតបតថា៖ «អ្នកមិនស្រឡាញ់សេចក្ដីពិតទេ។ បើអ្នកស្រឡាញ់សេចក្ដីពិត អ្នកនឹងអាចយល់ពីអ្វីដែលខ្ញុំនិយាយ ហើយមានផ្លូវក្នុងការអនុវត្ត»។ ពេលឮបែបនេះ អ្នកខ្លះដែលវង្វេងវង្វាន់ និងខ្វះការវែកញែក ក៏គិតថា៖ «ត្រូវហើយ។ បើខ្ញុំពិតជាស្រឡាញ់សេចក្ដីពិតមែន ខ្ញុំច្បាស់ជាអាចយល់ពាក្យសម្ដីរបស់ពួកគេបាន»។ មនុស្សដែលគ្មានការវែកញែក គិតថាអ្វីដែលបុគ្គលនេះនិយាយគឺត្រឹមត្រូវ គឺថា ខ្លួនឯងមិនយល់ពីសេចក្ដីពិតនោះទេ។ ពួកគេដាក់ការទទួលខុសត្រូវលើខ្លួនឯង ហើយក៏ត្រូវបានបំភាន់ដោយពួកទទឹងនឹងព្រះគ្រីស្ទរហូតដល់បាត់បង់ទិសដៅ។

ឥឡូវនេះ ចូរយើងនិយាយអំពីបទពិសោធ។ បទពិសោធ គឺជាវិធីសាស្ត្រមួយដែលត្រូវបានសរុបចេញមក ក្នុងរយៈពេលដ៏យូរនៃការឆ្លងកាត់រឿងរ៉ាវផ្សេងៗ។ តើមនុស្សដែលទើបតែធ្វើការបានពីរថ្ងៃ មានបទពិសោធដែរឬទេ? (ពួកគេគ្មានទេ។) ចំណែកអ្នកដែលបានធ្វើការរយៈពេល ១០ ឬ ២០ ឆ្នាំ ច្បាស់ជាមានបទពិសោធហើយ។ មនុស្សមួយចំនួនមានអារម្មណ៍ថា ពួកគេមានបទពិសោធពីការធ្វើការជាច្រើនឆ្នាំ ថានៅពេលនិយាយដល់អ្វីដែលពួកគេគួរធ្វើនៅពេលប្រឈមមុខនឹងបញ្ហាជាក់លាក់ របៀបដោះស្រាយជាមួយមនុស្សប្រភេទជាក់លាក់ និងប្រភេទគោលលទ្ធិណាដែលពួកគេគួរនិយាយទៅកាន់មនុស្សប្រភេទណា ពួកគេដឹងទាំងអស់។ ជាលទ្ធផល នៅពេលដែលថ្ងៃមួយ មានរឿងថ្មីដែលពួកគេមិនដឹងកើតឡើង ពួកគេក៏បើកមើលកំណត់ត្រានៃការងាររយៈពេល ២០ ឆ្នាំកន្លងមករបស់ពួកគេ យកមកពិចារណា ហើយបន្ទាប់មកក៏យកពាក្យសម្ដី និងការអនុវត្តចាស់ៗទាំងនេះមកអនុវត្តដោយមិនបែងចែកឱ្យបានត្រឹមត្រូវ។ នៅពេលដែលពួកគេធ្វើបែបនេះ អ្នកដែលមិនយល់ពីសេចក្ដីពិត នៅតែគិតថាអ្វីដែលពួកគេកំពុងធ្វើគឺស្របតាមសេចក្ដីពិត ចំណែកអ្នកដែលយល់ពីសេចក្ដីពិតឃើញដូច្នេះ ក៏និយាយថា៖ «បុគ្គលនេះកំពុងធ្វើការទាំងងងឹតងងល់ហើយ។ ពួកគេគ្មានគោលការណ៍នៅក្នុងការងាររបស់ពួកគេទេ ពួកគេពឹងផ្អែកទាំងស្រុងលើបទពិសោធ ហើយមិនយល់ពីបំណងព្រះហឫទ័យរបស់ព្រះជាម្ចាស់ទេ ហើយពួកគេក៏មិនយល់ពីរបៀបធ្វើយ៉ាងណា ដើម្បីការពារផលប្រយោជន៍ដំណាក់របស់ព្រះជាម្ចាស់ និងស្របតាមគោលការណ៍នៃដំណាក់របស់ព្រះជាម្ចាស់អំពីរបៀបប្រព្រឹត្តចំពោះមនុស្សដែរ។ ពួកគេកំពុងតែអនុវត្តបទប្បញ្ញត្តិដោយងងឹតងងល់ហើយ»។ មានបញ្ហាមួយនៅទីនេះ។ ប្រសិនបើមនុស្សធម្មតាទើបតែធ្វើការបានរយៈពេលខ្លី ពួកគេប្រហែលជាគ្មានទុនដើម្បីនិយាយថា៖ «ខ្ញុំមានបទពិសោធ ខ្ញុំមិនខ្លាចទេ។ ខ្ញុំបានធ្វើការជាច្រើនឆ្នាំមកហើយ។ តើមនុស្សប្រភេទណាដែលខ្ញុំមិនធ្លាប់ឃើញ ហើយមានរឿងអ្វីដែលខ្ញុំមិនធ្លាប់ដោះស្រាយនោះ?»។ ប៉ុន្តែមនុស្សទាំងនេះហ៊ាននិយាយបែបនេះ។ សូម្បីតែបើអ្នកធ្លាប់ដោះស្រាយរឿងជាច្រើន និងមនុស្សច្រើនប្រភេទក៏ដោយ តើអ្នកអាចធានាបានទេថា អ្នកកំពុងប្រព្រឹត្តស្របតាមគោលការណ៍សេចក្ដីពិត ក្នុងការដោះស្រាយរាល់បញ្ហា និងពេលប្រព្រឹត្តចំពោះមនុស្សគ្រប់រូបនោះ? តាមការពិត នេះមិនមែនជារឿងដែលអ្នកហ៊ានធានានោះទេ។ ប៉ុន្តែ សម្រាប់អ្នកដែលចាត់ទុកបទពិសោធ និងទម្លាប់ធ្វើការងារជាសេចក្ដីពិត ប្រសិនបើនរណាម្នាក់លើកការជំទាស់ ចំពោះពួកគេ ពួកគេនិយាយថា៖ «ខ្ញុំបានធ្វើការ ជាច្រើនឆ្នាំមកហើយ។ ខ្ញុំបានដើរឆ្លងស្ពានច្រើនជាងអ្នកដើរផ្លូវទៅទៀត ចុះហេតុអីបានជាអ្នកនៅតែហ៊ានមិនយល់ស្របជាមួយខ្ញុំ? ត្រឡប់ទៅផ្ទះ ហើយអធិស្ឋានទៅ!»។ នៅចំពោះមុខពួកគេ គ្មាននរណាម្នាក់ហ៊ាននិយាយពាក្យថា «ទេ» លើកឡើងមតិខុសគ្នា ឬបញ្ចេញពាក្យ ជំទាស់សូម្បីមួយម៉ាត់ឡើយ។ តើនេះគឺជាឥរិយាបថ អ្វី? នេះគឺជាការចាត់ទុកបទពិសោធជាសេចក្ដីពិត ហើយជឿថាខ្លួនឯងគឺជារូបតំណាងនៃសេចក្ដីពិត។ អ្នកខ្លះនិយាយថា៖ «ខ្ញុំមិនចាត់ទុកខ្លួនឯងថាជា រូបតំណាងនៃសេចក្ដីពិតទេ តើនរណាហ៊ានទទួលងារបែបនេះ? មានតែព្រះទេដែលជាសេចក្ដីពិត។ ខ្ញុំមិនដែលធ្វើបែបនោះទេ ហើយខ្ញុំក៏មិនដែលគិតបែបនោះដែរ»។ តាមការគិតផ្ទាល់ខ្លួន អ្នកមិនគិតបែបនោះទេ ហើយអ្នកក៏មិនមានបំណងធ្វើបែបនោះដែរ។ ប៉ុន្តែជាក់ស្ដែង របៀបធ្វើការងាររបស់អ្នក ឥរិយាបថបស់អ្នក និងសារជាតិនៃសកម្មភាពរបស់អ្នក ទីបំផុតបានកំណត់លក្ខណៈអ្នកថាជាមនុស្សម្នាក់ដែលចាត់ទុកខ្លួនឯងជា រូបតំណាងនៃសេចក្ដីពិត។ ហេតុអ្វីបានជាអ្នកធ្វើឱ្យមនុស្សធ្វើតាមសំណើរបស់អ្នកគ្រប់ចំណុចម៉្លេះ? ប្រសិនបើអ្នកមិនចាត់ទុកខ្លួនឯងថាជាព្រះជាម្ចាស់ ហើយគ្រាន់តែជាមនុស្សធម្មតាម្នាក់ តើអ្នកមានលក្ខណៈសម្បត្តិគ្រប់គ្រាន់ដើម្បីឱ្យអ្នកដទៃស្ដាប់បង្គាប់អ្នកដែរឬទេ? (ទេ ខ្ញុំមិនមានទេ។) មានកាលៈទេសៈមួយដែលមនុស្សអាចស្ដាប់បង្គាប់អ្នកបាន នោះគឺប្រសិនបើអ្នកយល់ពីសេចក្ដីពិត ពោលគឺប្រសិនបើអ្នកជាមនុស្សម្នាក់ដែលយល់ពីសេចក្ដីពិត។ ប៉ុន្តែម្យ៉ាងវិញទៀត សូម្បីតែអ្នកជាមនុស្សដែលយល់ពីសេចក្ដីពិតក៏ដោយ ក៏អ្នកនៅតែគ្រាន់តែជាមនុស្សធម្មតាម្នាក់ដដែល តើមនុស្សធម្មតាអាចក្លាយជារូបតំណាងនៃសេចក្ដីពិតបានដែរឬទេ? (ទេ ពួកគេមិនអាចទេ។) ប្រសិនបើគេអាចយល់នូវរាល់ព្រះបន្ទូលដែលព្រះជាម្ចាស់បានមានបន្ទូល និងគ្រប់សេចក្ដីពិតដែលព្រះជាម្ចាស់តម្រូវឱ្យមនុស្សយល់ តើបុគ្គលនោះអាចក្លាយជា រូបតំណាងនៃសេចក្ដីពិតបានដែរឬទេ? (ទេ ពួកគេមិនអាចទេ។) អ្នកខ្លះនិយាយថា៖ «នោះប្រហែលជាដោយសារតែអ្នកទាំងនោះមិនទាន់ត្រូវបានប្រោសឱ្យគ្រប់លក្ខណ៍។ ពេត្រុសគឺជាមនុស្សម្នាក់ដែលត្រូវបានប្រោសឱ្យគ្រប់លក្ខណ៍។ តើពេត្រុសអាចត្រូវបានគេហៅថាជា រូបតំណាងនៃសេចក្ដីពិតដែរឬទេ?»។ ការត្រូវបានប្រោសឱ្យគ្រប់លក្ខណ៍មិនធ្វើឱ្យមនុស្សម្នាក់ក្លាយជា រូបតំណាងនៃសេចក្ដីពិតនោះទេ ហើយតើអ្នកដឹងពីមូលហេតុដែរឬទេ? (មានភាពខុសគ្នានៅក្នុងសារជាតិ។) មានភាពខុសគ្នានៅក្នុងសារជាតិ នេះគឺជាទិដ្ឋភាពមួយនៃរឿងនេះ។ ថាតើមនុស្សអាចក្លាយជា រូបតំណាងនៃសេចក្ដីពិតបានឬយ៉ាងណា នេះគឺជាបញ្ហាដែលយើងត្រូវពិភាក្សា។ ហេតុអ្វីបានជាគេនិយាយថា មនុស្សមិនអាចក្លាយជា រូបតំណាងនៃសេចក្ដីពិតទាល់តែសោះ? តើ រូបតំណាងនៃសេចក្ដីពិត គ្រាន់តែជាបញ្ហានៃសារជាតិ ប៉ុណ្ណោះឬ? មនុស្សមួយចំនួននិយាយថា៖ «មនុស្សកើតមកជាវៈដែលព្រះបានបង្កើត ហើយអង្គដែលគង់នៅស្ថានសួគ៌ គឺជាព្រះអាទិករតាំងពីដើមមក។ យើងមិនចាំបាច់ជជែកវែកញែកអំពីរឿងនេះទេ ព្រះជាម្ចាស់នឹងនៅតែជា រូបតំណាងនៃសេចក្ដីពិតជានិច្ច។ ចុះតើមកពីព្រះគ្រីស្ទយល់សេចក្ដីពិត និងមានសេចក្ដីពិត ទើបបានជាទ្រង់ជា រូបតំណាងនៃសេចក្ដីពិតមែនទេ? ប្រសិនបើយើងទទួលបានសេចក្ដីពិតទាំងអស់ពីព្រះជាម្ចាស់ តើយើងក៏អាចត្រូវបានគេហៅថាជា រូបតំណាងនៃសេចក្ដីពិតដែរឬទេ?»។ អ្នកខ្លះទៀតនិយាយថា៖ «យើងមិនអាចទេ។ ពីមុន ខ្ញុំធ្លាប់គិតថា នៅពេលដែលមនុស្សយល់ដឹងពីសេចក្ដីពិតកាន់តែច្រើន ពួកគេអាចក្លាយជាគ្រីស្ទ និងក្លាយជាព្រះ។ ឥឡូវនេះ ខ្ញុំដឹងថាសារជាតិនេះគឺមិនអាចជំនួសបាន ហើយក៏មិនអាចផ្លាស់ប្ដូរបានដែរ»។ ការយល់ដឹងរបស់ពួកគេបានឈានដល់ចំណុចនេះ។ ដូច្នេះ តើអ្នកមានសមត្ថភាពយល់ពីរឿងនេះឱ្យបានកាន់តែស៊ីជម្រៅដែរឬទេ? អ្នកគួរតែយល់ពីរឿងនេះ ភ្លាមៗបន្ទាប់ពីខ្ញុំបានប្រកបគ្នាជាមួយពួកអ្នករួច។ នៅពេលដែលយើងនិយាយអំពី រូបតំណាងនៃសេចក្ដីពិត តើ «រូបតំណាង» នេះគឺជាអ្វីឱ្យប្រាកដទៅ? ពាក្យនេះមានលក្ខណៈអរូបីបន្តិច ដូច្នេះ ចូរយើងបកស្រាយវាដោយពាក្យសាមញ្ញបំផុត។ ព្រះជាម្ចាស់ផ្ទាល់ព្រះអង្គគឺជាសេចក្តីពិត ហើយទ្រង់មានសេចក្តីពិតគ្រប់យ៉ាង។ ព្រះជាម្ចាស់ជាប្រភពនៃសេចក្តីពិត។ គ្រប់រឿងវិជ្ជមាននីមួយៗ និងគ្រប់សេចក្ដីពិតនីមួយៗសុទ្ធតែមកពីព្រះជាម្ចាស់។ ទ្រង់អាចដាក់ការវិនិច្ឆ័យលើភាពត្រឹមត្រូវ និងភាពមិនត្រឹមត្រូវនៃរបស់សព្វសារពើ និងគ្រប់ព្រឹត្តិការណ៍ទាំងអស់។ ទ្រង់អាចដាក់ការវិនិច្ឆ័យលើអ្វីដែលបានកើតឡើង អ្វីដែលកំពុងកើតឡើង និងរឿងរ៉ាវនៅថ្ងៃខាងមុខដែលមនុស្សមិនទាន់បានដឹង។ ព្រះជាម្ចាស់ជាចៅក្រមតែមួយរូបដែលអាចដាក់ការវិនិច្ឆ័យទៅលើសេចក្ដីត្រឹមត្រូវ និងសេចក្ដីមិនត្រឹមត្រូវនៃអ្វីៗទាំងអស់ ហើយការនេះមានន័យថាភាពត្រឹមត្រូវ និងភាពមិនត្រឹមត្រូវនៃអ្វីៗទាំងអស់អាចត្រូវបានវិនិច្ឆ័យដោយព្រះជាម្ចាស់ ទ្រង់ជ្រាបពីលក្ខណវិនិច្ឆ័យសម្រាប់គ្រប់យ៉ាង។ ទ្រង់អាចសម្តែងចេញសេចក្តិពិតបានគ្រប់ពេល និងគ្រប់ទីកន្លែង។ ព្រះជាម្ចាស់ជារូបតំណាងឱ្យសេចក្ដីពិត ដែលមានន័យថាទ្រង់ផ្ទាល់ព្រះអង្គមាននូវសារជាតិនៃសេចក្ដីពិត។ បើទោះបីជាមនុស្សយល់ពីសេចក្ដីពិតជាច្រើន ហើយត្រូវបានព្រះជាម្ចាស់ប្រោសឱ្យគ្រប់លក្ខណ៍ តើពេលនោះ គេនឹងមានអ្វីទាក់ទងជាមួយនឹងការតាំងតំណាងនៃសេចក្ដីពិតដែរឬទេ? អត់ទេ។ នេះជាភាពប្រាកដប្រជា។ នៅពេលដែលមនុស្សត្រូវបានប្រោសឱ្យគ្រប់លក្ខណ៍ ទាក់ទងនឹងកិច្ចការបច្ចុប្បន្នរបស់ព្រះជាម្ចាស់ និងស្តង់ដា ផ្សេងៗដែលព្រះជាម្ចាស់តម្រូវដល់មនុស្ស គេនឹង មានការវិនិច្ឆ័យ និងវិធីសាស្រ្តអនុវត្តន៍ត្រឹមត្រូវ ហើយ គេនឹងយល់ទាំងស្រុងអំពីបំណងព្រះហឬទ័យព្រះជាម្ចាស់។ គេ អាចវែកញែករវាងអ្វីដែលមកពីព្រះជាម្ចាស់ និងអ្វីដែលមកពីមនុស្ស រវាងអ្វីដែលត្រូវនិងអ្វីដែលខុស។ ប៉ុន្តែ មានរឿងខ្លះទៀតដែលមនុស្សបន្តមិនអាចសម្រេចបាន និងមិនទាន់ច្បាស់លាស់ ជាអ្វីដែល គេអាចដឹងនៅក្រោយពេលដែលព្រះជាម្ចាស់បានមានបន្ទូលប្រាប់ការទាំងនោះដល់គេប៉ុណ្ណោះ តើមនុស្សអាចដឹង ឬទស្សន៍ទាយអ្វីដែលមិនទាន់ដឹង ឬអ្វីដែលព្រះជាម្ចាស់មិនទាន់បានប្រាប់ដល់គេនោះបានទេ? ដាច់ខាតមិនបានទេ។ លើសពីនេះទៅទៀត ទោះបីជាមនុស្សបានទទួលបាននូវសេចក្ដីពិតពីព្រះជាម្ចាស់ មាន តថភាពនៃសេចក្ដី និងស្គាល់ពីសារជាតិនៃសេចក្ដីពិតជាច្រើន ហើយមាននូវសមត្ថភាពញែកអ្វីដែលត្រឹមត្រូវចេញពីអ្វីដែលខុស តើ គេមានសមត្ថភាពត្រួតត្រា និងគ្រប់គ្រងរបស់សព្វសារពើរដែរឬទេ? គេនឹងមិនមានសមត្ថភាពនេះទេ។ នោះហើយជាភាពខុសគ្នារវាងព្រះជាម្ចាស់ និងមនុស្ស។ ភារៈដែលព្រះបានបង្កើត អាចទទួលបានសេចក្ដីពិតតែពីប្រភពនៃសេចក្ដីពិតប៉ុណ្ណោះ។ តើពួកគេអាចទទួលបានសេចក្ដីពិតពីមនុស្សដែរឬទេ? តើមនុស្សជាសេចក្ដីពិតឬ? តើមនុស្សអាចផ្តល់នូវសេចក្ដីពិតដែរឬទេ? គេមិនអាចទេ ហើយនៅក្នុងនោះមានភាពខុសគ្នា។ អ្នកគ្រាន់តែអាចទទួលបានសេចក្តីពិតប៉ុណ្ណោះ មិនអាចផ្តល់សេចក្តីពិតបានទេ។ តើគេអាចហៅអ្នកថាជាមនុស្សដែលមានសេចក្ដីពិតដែរឬទេ? តើគេអាចហៅអ្នកថា ជារូបតំណាងនៃសេចក្តីពិតបានដែរឬទេ? ដាច់ខាតមិនអាចទេ។ តើអ្វីជាសារជាតិពិតប្រាកដនៃរូបតំណាងនៃសេចក្ដីពិត? វាជាប្រភពដែលផ្គត់ផ្គង់សេចក្ដីពិត និងជាប្រភពនៃការត្រួតត្រា និងមានអធិបតេយ្យភាពលើ របស់ សព្វសារពើ ហើយវាក៏ជាលក្ខណវិនិច្ឆ័យ និងស្តង់ដា តែមួយគត់ តាមរយៈរបស់សព្វសារពើ និងគ្រប់ព្រឹត្តិការណ៍ទាំងអស់ត្រូវបានវិនិច្ឆ័យផងដែរ។ នេះហើយគឺជាអ្នកតំណាងនៃសេចក្ដីពិត។ ពួកទទឹងនឹងព្រះគ្រីស្ទតែងតែបដិសេធមិន ព្រមទទួលយកចំណុចនេះទេ។ ពួកគេជឿថាចំណេះដឹងគឺជាកម្លាំង ថាបទពិសោធគឺជាអាវុធសម្រាប់មនុស្សបំពាក់ឱ្យខ្លួនឯងដើម្បីក្លាយជាអ្នកមានអំណាច ហើយជឿថានៅពេលដែលមនុស្សមានបទពិសោធ ចំណេះដឹង និងមេរៀនទាំងនេះ ពួកគេអាចគ្រប់គ្រងអ្វីៗទាំងអស់បាន។ ពួកគេអាចត្រួតត្រាវាសនារបស់មនុស្ស គ្រប់គ្រង និងជះឥទ្ធិពលលើ គំនិតរបស់មនុស្ស ហើយថែមទាំងអាចជះឥទ្ធិពលលើ ឥរិយាបថរបស់មនុស្សទៀតផង។ ឬក៏ មនុស្សមួយចំនួននឹងគិតថា រឿងទាំងនេះអាចណែនាំមនុស្ស ផ្លាស់ប្ដូរចិត្តគំនិតរបស់មនុស្ស និងផ្លាស់ប្ដូរនិស្ស័យរបស់មនុស្សបាន។ តើទាមងនេះគឺជាគំនិតប្រភេទអ្វី? (ជាគំនិតរបស់ពួកទទឹងនឹងព្រះគ្រីស្ទ។) ទាំងនេះគឺជាគំនិតរបស់ពួកទទឹងនឹងព្រះគ្រីស្ទ។ ហេតុអ្វីបានជាព្រះជាម្ចាស់អាចមានអធិបតេយ្យភាពលើវាសនារបស់មនុស្សជាតិបាន? ព្រះជាម្ចាស់គឺជាតថភាពនៃអ្វីៗដែលវិជ្ជមានទាំងអស់ ហើយព្រះបន្ទូលរបស់ទ្រង់គឺជាតថភាពនៃ អ្វីៗដែលវិជ្ជមានទាំងអស់។ តើសារជាតិរបស់ព្រះជាម្ចាស់គឺជាអ្វី? សារជាតិរបស់ទ្រង់គឺជាសេចក្ដីពិត ហើយនោះហើយជាមូលហេតុដែលទ្រង់អាចមានអធិបតេយ្យភាពលើវាសនារបស់មនុស្សជាតិ។ ពួកទទឹងនឹងព្រះគ្រីស្ទមើលមិនឃើញ ឬមិនទទួលស្គាល់ចំណុចនេះទេ កុំថាឡើយឱ្យពួកគេទទួលយកវានោះ។ ពួកគេចាត់ទុកជាសេចក្ដីពិតនូវអ្វីដែលមកពីមនុស្ស មកពីចំណេះដឹង និងមកពីសង្គម ហើយដែលត្រូវបានមនុស្សជាតិដ៏អាក្រក់លើកតម្កើង ហើយពួកគេព្យាយាមប្រើប្រាស់រឿងទាំងនេះដើម្បីបំភាន់មនុស្ស គ្រប់គ្រងមនុស្ស និងទទួលបាន ជំហរមួយនៅក្នុងពួកជំនុំ និងក្នុងចំណោមរាស្ដ្ររើសតាំងរបស់ព្រះជាម្ចាស់។ តើគោលបំណងរបស់ពួកគេក្នុងការបំភាន់មនុស្សគឺជាអ្វី? តើគោលបំណងរបស់ពួកគេក្នុងការសិក្សា និងបំពាក់ឱ្យខ្លួនឯងនូវរឿងទាំងនេះគឺជាអ្វី? គឺដើម្បីធ្វើឱ្យមនុស្សស្ដាប់បង្គាប់ពួកគេ និងស្ដាប់ពាក្យសម្ដីរបស់ពួកគេ។ តើគោលបំណងរបស់ពួកគេក្នុងការធ្វើឱ្យមនុស្សស្ដាប់ពាក្យសម្ដីរបស់ពួកគេគឺជាអ្វី? (ដើម្បីគ្រប់គ្រងពួកគេ។) ត្រូវហើយ គោលបំណងរបស់ពួកគេគឺដើម្បីគ្រប់គ្រងពួកគេ។ នេះមានន័យថា នៅពេលដែលពួកគេបញ្ចេញពាក្យសម្ដីអ្វីមួយ មនុស្សនឹងព្រមតាមពួកគេ ហើយត្រូវបានពួកគេគ្រប់គ្រងដោយឧបាយកល ក្លាយជាឧបករណ៍ និងជាទាសកររបស់ពួកគេ។ ដោយសារតែមនុស្សទទួលយកទស្សនៈរបស់ពួកគេ និងទទួលយកអ្វីដែលហៅថាបទពិសោធ ចំណេះដឹង និងមេរៀនរបស់ពួកគេ មនុស្សទាំងនេះក៏គោរពបូជាពួកគេ។ តើការគោរពបូជាពួកគេ មិនមែនមានន័យថាស្ដាប់ពួកគេទេឬ? (មែនហើយ គឺអ៊ីចឹងមែន។) តើការស្ដាប់ពួកគេ មិនមែនមានន័យថាមនុស្សទាំងនេះអាចត្រូវពួកគេគ្រប់គ្រងដោយឧបាយកលយ៉ាងងាយស្រួលទេឬ? តើពួកទទឹងនឹងព្រះគ្រីស្ទមិនបានទទួលជោគជ័យទេឬ? (មែនហើយ ពួកគេជោគជ័យហើយ។) ពេលដែលនរណាម្នាក់ស្ដាប់ពួកគេ តើនេះមិនមែនមានន័យថា ពួកគេត្រូវបាននាំឱ្យឃ្លាតចេញ ពីព្រះជាម្ចាស់ទេឬ? (មែនហើយ គឺអ៊ីចឹងមែន។) រឿងនេះធ្វើឱ្យពួកទទឹងនឹងព្រះគ្រីស្ទសប្បាយចិត្ត។ នេះគឺជាគោលបំណងរបស់ពួកគេ។ តាមពិតទៅ នៅជ្រៅក្នុងចិត្តរបស់ពួកគេ ពួកគេមិន ចាំបាច់ជឿជាក់យ៉ាងមុតមាំថាពួកគេគឺជា រូបតំណាងនៃសេចក្ដីពិត ហើយថាពួកគេគឺជាសេចក្ដីពិតនោះទេ ប៉ុន្តែពួកគេពិតជាគិតបែបនោះ ហើយធ្វើសកម្មភាពបែបនោះមែន។ ហេតុអ្វីបានជាពួកគេគិត និងធ្វើសកម្មភាពបែបនេះ? ពួកគេជឿថា ចំណេះដឹង បទពិសោធ និងអ្វីៗទាំងអស់ដែលបានមកពីអំណោយទានរបស់ពួកគេគឺត្រឹមត្រូវ ហើយពួកគេចង់ប្រើប្រាស់រឿងទាំងនេះដើម្បីគ្រប់គ្រងមនុស្ស និងក្ដោបក្ដាប់មនុស្សយ៉ាងណែននៅក្នុងដៃរបស់ពួកគេ។ ចំណេះដឹង បទពិសោធ និងមេរៀនមួយចំនួនរបស់ពួកគេ ជាក់ស្ដែងគឺជាពាក្យរបស់អារក្សដែលមានបំណងបោកបញ្ឆោតមនុស្ស។ ចំណែកមួយចំនួនទៀត ទោះបីជាមិនជាក់ស្ដែងក្ដី ក៏មានលាក់ទុកនូវ ឧបាយកល ល្បិចកល និងការឃុបឃិតនៅខាងក្នុង ហើយអ្នកដែលមិនអាចមើលធ្លុះរឿងទាំងនេះ នឹងត្រូវទទួលរងការបំភាន់ជាមិនខាន។ តើអ្វីទៅជាផលវិបាកនៃការ ត្រូវបាន បំភាន់? មនុស្សកាន់តែឃ្លាតឆ្ងាយពីព្រះជាម្ចាស់ ហើយលែងយល់ពីសេចក្ដីពិត ដោយចាត់ទុកចំណេះដឹង បទពិសោធ និងមេរៀនរបស់មនុស្សជាសេចក្ដីពិត ហើយទុកព្រះបន្ទូលរបស់ព្រះជាម្ចាស់ មួយឡែក។ មនុស្សប្រែជាស្រពិចស្រពិលយ៉ាងខ្លាំងអំពីព្រះបន្ទូលរបស់ព្រះជាម្ចាស់ ប៉ុន្តែពួកគេខ្វាយខ្វល់យ៉ាងខ្លាំង និងលើកតម្កើងចំណេះដឹង និងបទពិសោធនេះ ថែមទាំងប្រឹងប្រែងអនុវត្ត និងយកវាទៅប្រើប្រាស់ទៀតផង។ នេះគឺជាគោលបំណងនៃសកម្មភាពរបស់ពួកទទឹងនឹងព្រះគ្រីស្ទ។ ប្រសិនបើពួកគេមិនមានមហិច្ឆតាចង់ប្រើឧបាយកល គ្រប់គ្រងមនុស្ស ត្រួតត្រាមនុស្ស និងធ្វើឱ្យពួកគេស្ដាប់បង្គាប់ទេ តើពួកគេនឹងបំពាក់ឱ្យខ្លួនឯងនូវរឿងទាំងនេះដែរឬទេ? ពួកគេនឹងមិនខំប្រឹងលើ រឿងនេះឡើយ។ ពួកគេមានគោលដៅមួយ។ គោលបំណងរបស់ពួកគេគឺច្បាស់លាស់ណាស់។ តើគោលបំណងដ៏ច្បាស់លាស់នេះគឺជាអ្វី? (ដើម្បីត្រួតត្រាមនុស្ស។) គឺដើម្បី ត្រួតត្រាមនុស្ស។ មិនថាពួកគេ ត្រួតត្រាមនុស្សមួយក្រុមទាំងមូល ឬ ត្រួតត្រាត្រឹមតែមួយផ្នែកនោះទេ បើគ្មានមូលដ្ឋានទ្រឹស្ដី តើពួកគេអាច ត្រួតត្រានរណាម្នាក់បានដែរឬទេ? ជាដំបូង ពួកគេត្រូវស្វែងរកសំណុំនៃគំនិត និងទ្រឹស្ដីដែលស្របតាមសញ្ញាណ និងការស្រមើស្រមៃរបស់មនុស្សបំផុត ហើយស័ក្តិសមបំផុតសម្រាប់ចំណូលចិត្តរបស់មនុស្ស រួចប្រើប្រាស់គ្រប់មធ្យោបាយដែលអាចធ្វើទៅបាន ដើម្បីផ្សព្វផ្សាយគំនិត និងទ្រឹស្ដីទាំងនោះក្នុងចំណោមមនុស្ស។ នេះមានន័យថា លាងខួរក្បាលមនុស្ស ធ្វើការលើគំនិតរបស់ពួកគេ បញ្ជ្រាបមនោគមវិជ្ជាទៅដល់ពួកគេជាបន្តបន្ទាប់ ហើយធ្វើឱ្យមនុស្ស ស្ដាប់តាម ស៊ាំជាមួយ និងទទួលយកគំនិត និងទស្សនៈទាំងនេះជានិច្ច។ តាមពិតទៅ មនុស្សកំពុង ត្រូវគេបញ្ជ្រាបមនោគមវិជ្ជា និងលាងខួរក្បាលដោយមិនដឹងខ្លួន ហើយពួកគេទទួលយកទស្សនៈទាំងនេះដោយមិនដឹងខ្លួន។ ដោយសារតែមនុស្សមិនមានសមត្ថភាពពីខាងក្នុងដើម្បីបែងចែកខុសនិងត្រូវ មុនពេលយល់ពីសេចក្ដីពិត ពួកគេគ្មានសមត្ថភាពទប់ទល់នឹងរឿងទាំងនេះឡើយ ពោលគឺពួកគេគ្មានអង់ទីគ័រសម្រាប់ប្រឆាំងនឹងរឿងទាំងនេះទេ។ នៅពេលដែលមនុស្សទទួលយកទស្សនៈខុសទំនងទាំងនេះ ពួកគេក៏ត្រូវ ទស្សនៈទាំងនេះចាប់ ក្រសោបយ៉ាងឆាប់រហ័ស។ តើពាក្យថា «ត្រូវ ចាប់ក្រសោប» មានន័យដូចម្ដេច? វាមានន័យថា បន្ទាប់ពីទទួលយកទស្សនៈទាំងនេះហើយ មនុស្សកាន់តែជឿស៊ប់ថារឿងទាំងនេះគឺត្រឹមត្រូវ ហើយតែងតែប្រើប្រាស់ទស្សនៈទាំងនេះដើម្បីបញ្ចុះបញ្ចូលខ្លួនឯង និងអ្នកដទៃជានិច្ច។ ពួកគេត្រូវបានគេបំភាន់ និងត្រួតត្រា ហើយនេះជារបៀបដែលសាតាំងសម្រេចគោលដៅរបស់វា នៅពេលបំភាន់មនុស្ស។

អ្នកខ្លះដែលបានរៀនជំនាញវិជ្ជាជីវៈពិសេសមួយចំនួននៅក្នុងលោកីយ៍ ឬអ្នកដែលមានឋានៈសង្គមណាមួយនៅក្នុងសង្គម មានគំនិតរួមមួយបន្ទាប់ពីមកដល់ដំណាក់របស់ព្រះជាម្ចាស់ ដែលបង្កឱ្យមានការបង្ហាញចេញរួមមួយនៅក្នុងពួកគេ។ តើគំនិតនេះគឺជាអ្វី? ពួកគេចាត់ទុកខ្លួនឯងថាជាជនឆ្នើមនៅក្នុងសង្គម។ តើជនឆ្នើមគឺជាអ្វី? ពួកគេគឺជាមនុស្សដែលលេចធ្លោនៅក្នុងក្រុម។ ពួកគេទទួលបានការអប់រំកម្រិតខ្ពស់ពិសេសមួយចំនួន ហើយទេពកោសល្យ គុណសម្បត្តិ និងអំណោយទានរបស់ពួកគេគឺលើសមនុស្សដទៃមួយកម្រិត។ តើការដែលលើសមនុស្សដទៃមួយកម្រិត មានន័យដូចម្ដេច? វាមានន័យថាក្នុងចំណោមក្រុមមនុស្ស ពួកគេមានការគិត ភាពវៃឆ្លាត និងវោហារសាស្ត្រដ៏លេចធ្លោ ហើយពួកគេមានសមត្ថភាពពិសេសក្នុងការយល់ដឹងរឿង និងជំនាញជាក់លាក់មួយចំនួន។ នេះហើយហៅថាការ ដែលលើសមនុស្សដទៃមួយកម្រិត ហើយមនុស្សទាំងនេះត្រូវបានគេស្គាល់ថាជាជនឆ្នើមនៅក្នុងសង្គម។ ប្រទេសនីមួយៗតែងតែបណ្ដុះបណ្ដាលមនុស្សប្រភេទនេះ។ តើគោលបំណងនៃការបណ្ដុះបណ្ដាលមនុស្សប្រភេទនេះគឺជាអ្វី? គឺដើម្បីធ្វើឱ្យប្រទេសអភិវឌ្ឍន៍កាន់តែលឿន។ នៅពេលមនុស្សបែបនេះ បូជាខ្លួនចំពោះមុខតំណែងផ្សេងៗ ការអភិវឌ្ឍក៏មានសន្ទុះលឿននៅក្នុងគ្រប់វិស័យ។ តើឋានៈរបស់មនុស្សបែបនេះនៅក្នុងសង្គមខ្ពស់ ឬទាប? (ខ្ពស់។) ពួកគេពិតជាមិនមានឋានៈសាមញ្ញឡើយ។ ពួកគេមានទេពកោសល្យពិសេសមួយចំនួន បានរៀនចំណេះដឹងពិសេសមួយចំនួន និងទទួលបានការអប់រំពិសេសមួយចំនួន។ គុណសម្បត្តិ ទេពកោសល្យរបស់ពួកគេ និងចំណេះដឹងដែល ពួកគេបានរៀន គឺខ្ពស់ជាងមនុស្សសាមញ្ញ។ ប្រសិនបើមនុស្សទាំងនេះមកកាន់ពួកជំនុំ តើផ្នត់គំនិតរបស់ពួកគេគឺជាអ្វី? តើគំនិតដំបូងរបស់ពួកគេគឺជាអ្វី? ជាដំបូង ពួកគេគិតថា៖ «សត្វខ្លាឃ្មុំដែលចុះខ្សោយ នៅតែខ្លាំងជាងសត្វក្ដាន់។ ទោះបីជាបន្ទាប់ពីជឿលើព្រះជាម្ចាស់ ខ្ញុំមិនដេញតាមលោកីយ៍ ឬរីករាយនឹងកេរ្ដិ៍ឈ្មោះនៅទីនោះក៏ដោយ ដោយសារការអប់រំពិសេសដែលខ្ញុំទទួលបាន ព្រមទាំងចំណេះដឹងដែលខ្ញុំបានរៀន និងទេពកោសល្យដែលខ្ញុំ មាន ខ្ញុំគួរតែជាអ្នកដឹកនាំម្នាក់ក្នុងចំណោមអ្នករាល់គ្នា។ នៅក្នុងដំណាក់របស់ព្រះជាម្ចាស់ ខ្ញុំគួរតែជាបង្គោល និងជាសសរទ្រូង។ ខ្ញុំគួរតែជាមនុស្សម្នាក់ដែលដឹកនាំ និងណែនាំ»។ តើនេះមិនមែនជារបៀបដែលពួកគេគិតទេឬ? តើការគិតនេះផ្អែកលើអ្វី? ប្រសិនបើពួកគេជាកសិករទាបតូចម្នាក់ តើពួកគេហ៊ានគិតបែបនេះដែរឬទេ? (ពួកគេមុខជាមិនហ៊ានទេ។) ហេតុអ្វីបានជាមិនហ៊ាន? (ពួកគេគ្មានទុន។) ពួកគេគ្មានទុនដើម្បីគិតបែបនេះឡើយ។ ដូច្នេះ តើមនុស្សប្រភេទណាដែលអាចគិតបែបនេះបាន? ពួកគេសុទ្ធតែជាមនុស្សដែលមានចំណេះដឹង ទេពកោសល្យ អំណោយទាន និងអ្វីដែលហៅថាគុណសម្បត្តិជាក់លាក់ណាមួយ។ នៅពេលពួកគេមកដល់ដំណាក់របស់ព្រះជាម្ចាស់ ពួកគេគិតថា៖ «ខ្ញុំលែងដេញតាមលោកីយ៍ទៀតហើយ។ លោកីយ៍នេះអាក្រក់ពេក ដូច្នេះ ខ្ញុំនឹងមកកាន់ដំណាក់របស់ព្រះ ហើយដេញតាមនៅទីនោះ វិញ។ នៅក្នុងដំណាក់របស់ព្រះជាម្ចាស់ យ៉ាងហោចណាស់ខ្ញុំអាចទទួលបានតំណែងជាអ្នកដឹកនាំ ឬជាអ្នកធ្វើការម្នាក់»។ តើពួកគេមានបំណងល្អដែរឬទេ? (ពួកគេគ្មានទេ។) ហេតុអ្វីបានជាពួកគេមិនមានបំណងល្អ? រឿងដែលពួកគេបានរៀន និងឋានៈសង្គមរបស់ពួកគេ ធ្វើឱ្យពួកគេរងគ្រោះយ៉ាងធ្ងន់ធ្ងរ។ ប្រសិនបើពួកគេមិនដេញតាមសេចក្ដីពិតទេ ពួកគេនឹងមិនអាចចុះចេញពីតំណែងបែបនេះនៅក្នុងជីវិតរបស់ពួកគេឡើយ។ ពួកគេនឹងតែងតែមានអារម្មណ៍ថា ពួកគេខ្ពស់កប់ពពក ប៉ុន្តែតាមការពិត យោងតាមទស្សនៈរបស់ព្រះជាម្ចាស់ ពួកគេមិនមានអ្វីខុសប្លែកពីភាវៈដែលព្រះបានបង្កើតសាមញ្ញណាមួយឡើយ។ ពួកគេនឹងតែងតែដាក់ខ្លួនឯងឱ្យនៅខ្ពស់កប់ពពកជានិច្ច។ តើនេះមិនគ្រោះថ្នាក់ទេឬ? ប្រសិនបើពួកគេធ្លាក់ចុះ ពួកគេនឹងធ្លាក់យ៉ាងដំណំ ហើយជីវិតរបស់ពួកគេអាចនឹងជួបគ្រោះថ្នាក់! ហេតុអ្វីបានជាមនុស្សបែបនេះមានអារម្មណ៍ថា ពួកគេគួរតែមានឋានៈខ្ពស់ គួរតែត្រូវបានគេថ្វាយបង្គំ គួរតែមានមនុស្សជាច្រើននៅរុំព័ទ្ធពួកគេ គួរតែមានគេមកពិគ្រោះជាមួយពួកគេលើគ្រប់រឿងរ៉ាវ និងស្ដាប់យោបល់របស់ពួកគេ ហើយគួរតែត្រូវបានគេគិតដល់ និងដាក់ជាអាទិភាពក្នុងរឿងគ្រប់យ៉ាង? ហេតុអ្វីបានជាពួកគេគិតរឿងដែល «គួរតែ» ច្រើនយ៉ាងនេះ? ពីព្រោះពួកគេផ្តល់ភាពសំខាន់យ៉ាងខ្លាំងទៅលើឋានៈសង្គម ចំណេះដឹង និងរឿងពិសេសដែលពួកគេបានរៀន។ ពួកគេគិតថា «មិនថាសេចក្ដីពិតត្រូវបាននិយាយចេញមកច្រើនប៉ុនណា ឬខ្ពស់ប៉ុនណាទេ របស់ខ្ញុំទាំងនេះនៅតែមានតម្លៃដដែល វាមានតម្លៃជាងសេចក្ដីពិត ហើយមិនអាចត្រូវបានជំនួសដោយសេចក្ដីពិតឡើយ។ នៅក្នុងសង្គម ខ្ញុំគឺជាថៅកែក្រុមហ៊ុន។ ខ្ញុំគ្រប់គ្រងមនុស្សរាប់ពាន់នាក់។ គ្រាន់តែខ្ញុំគ្រវីដៃភ្លាម គ្រប់គ្នាត្រូវតែស្ដាប់ខ្ញុំ។ ខ្ញុំមានអំណាចធំធេងយ៉ាងនេះ ដូច្នេះ ចូរគិតមើលទៅថាតើខ្ញុំមានមុខតំណែង និងឋានៈប្រភេទណា! ក្នុងចំណោមមនុស្សតូចតាចទាំងនេះនៅក្នុងដំណាក់របស់ព្រះជាម្ចាស់ តើមានប៉ុន្មាននាក់ដែលខ្ពស់ជាងខ្ញុំ? នៅពេលខ្ញុំមើលជុំវិញ ខ្ញុំមិនឃើញមនុស្សពិសេសច្រើនទេ។ ប្រសិនបើខ្ញុំត្រូវគ្រប់គ្រងពួកគេ វាមិនមែនជាបញ្ហាឡើយ វាមិនមែនជារឿងធំដុំទេ!»។ ឧបមាថា អ្នកប្រាប់ពួកគេថា៖ «យល់ព្រម។ ល្អណាស់ដែលអ្នកមានមហិច្ឆតានេះ។ ខ្ញុំនឹងបំពេញបំណងប្រាថ្នារបស់អ្នក ខ្ញុំនឹងណែនាំអ្នកឱ្យធ្វើជាអ្នកដឹកនាំពួកជំនុំ។ អ្នកនាំមនុស្សទាំងនេះមកចំពោះព្រះជាម្ចាស់ ដើម្បីឱ្យពួកគេដឹងពីរបៀបអានព្រះបន្ទូលរបស់ព្រះជាម្ចាស់ និងអនុវត្តសេចក្ដីពិត ហើយអ្នកជួយគាំទ្រអ្នកដែលទន់ខ្សោយ អ្នកដែលអវិជ្ជមាន និងអ្នកដែលមិនបំពេញភារកិច្ចរបស់ខ្លួន»។ ពួកគេនឹងនិយាយថា៖ «រឿងនេះងាយស្រួលទេ។ កាលខ្ញុំនៅធ្វើជំនួញ ខ្ញុំធ្លាប់ធ្វើការងារបែបនោះទាំងអស់ ក៏ផ្តល់ការប្រឹក្សាដល់មនុស្សអំពីផ្នត់គំនិតរបស់ពួកគេ។ នេះជារឿងដែលខ្ញុំពូកែ»។ តើមានរឿងអ្វីកើតឡើង បន្ទាប់ពីមនុស្សជាងសាមសិបនាក់នៅក្នុងពួកជំនុំ ត្រូវបានដាក់នៅក្នុងដៃរបស់ពួកគេ? ក្នុងរយៈពេលមិនដល់ពីរខែផង អស់អ្នកដែលទន់ខ្សោយប្រែជាកាន់តែទន់ខ្សោយ អស់អ្នកដែលអវិជ្ជមានប្រែជាកាន់តែអវិជ្ជមាន ហើយអស់អ្នកដែលផ្សាយដំណឹងល្អមិនអាចទទួលបានមនុស្សឡើយ។ អស់អ្នកដែលមិនដឹងពីរបៀបអានព្រះបន្ទូលព្រះជាម្ចាស់ ប្រែជាងងុយដេកភ្លាមៗពេលដល់ម៉ោងជួបជុំ ហើយថែមទាំងលែងចង់ស្ដាប់សេចក្ដីអធិប្បាយពីខាងលើទៀតផង។ នៅពេលត្រូវគេសួរថា៖ «តើអ្នកមិនមានសមត្ថភាពខ្លាំងទេឬ?» ពួកគេនិយាយថា៖ «បាទ ខ្ញុំធ្លាប់ជាថៅកែ។ សមត្ថភាពរបស់ខ្ញុំ គឺច្បាស់ណាស់!»។ ទោះបីជាអ្នកជាថៅកែប្រភេទណានៅក្នុងលោកីយ៍នេះក៏ដោយ វាគឺគ្មានប្រយោជន៍ឡើយ។ ប្រសិនបើអ្នកមិនយល់ពីសេចក្ដីពិតទេ នោះអ្នកគ្រាន់តែជាមនុស្សខុសជំនាញក្នុងការធ្វើកិច្ចការពួកជំនុំប៉ុណ្ណោះ។ ប្រសិនបើមនុស្សទាំងនេះត្រូវបានអនុញ្ញាតឱ្យទទួលបន្ទុកលើកិច្ចការផ្សាយដំណឹងល្អ ពួកគេនឹងត្រឹមតែធ្វើតែសំបកក្រៅដែលគ្មានប្រយោជន៍ និងសើៗប៉ុណ្ណោះ ពួកគេនឹងមិនទទួលបានលទ្ធផលអ្វីឡើយ ហើយពួកជំនុំដែលមានមនុស្សរាប់សិបនាក់នឹងមិនត្រូវបានស្រោចស្រពយ៉ាងល្អនោះទេ។ តើមានរឿងអ្វីកើតឡើងនៅទីនេះ? មនុស្សដែលមានចំណេះដឹងបែបនេះ ធ្លាប់ជាថៅកែក្រុមហ៊ុន និងជាថ្នាក់ដឹកនាំប្រតិបត្តិនៅក្នុងសង្គម ដូច្នេះ ហេតុអ្វីបានជាពួកគេមិនអាចបញ្ចេញជំនាញរបស់ពួកគេ នៅពេលពួកគេមកដល់ដំណាក់របស់ព្រះជាម្ចាស់? (ព្រះវិញ្ញាណបរិសុទ្ធមិនថែរក្សាពួកគេទេ។) ការដែលព្រះវិញ្ញាណបរិសុទ្ធមិនថែរក្សាពួកគេ គឺជាទិដ្ឋភាពមួយ ប៉ុន្តែតើមូលហេតុចម្បងគឺជាអ្វី? ពួកគេមិនយល់ពីសេចក្ដីពិតទេ ដូច្នេះ នៅពេលនិយាយដល់សភាពរបស់មនុស្ស និស្ស័យពុករលួយរបស់មនុស្ស តម្រូវការរបស់ព្រះជាម្ចាស់សម្រាប់មនុស្ស ព្រះបន្ទូលរបស់ព្រះជាម្ចាស់ដែលលាតត្រដាងមនុស្ស និងរបៀបដែលព្រះជាម្ចាស់មានបន្ទូល ពួកគេខ្វះការយល់ដឹងខាងវិញ្ញាណ ហើយមិនអាចមើលធ្លុះនូវអ្វីដែលកំពុងកើតឡើងចំពោះរឿងទាំងនេះឡើយ ហើយពួកគេគ្រាន់តែធ្វើសកម្មភាពទាំងងងឹតងងល់ និងបែបសើៗប៉ុណ្ណោះ។ ពួកគេគិតថា កិច្ចការពួកជំនុំគឺដូចជាការគ្រប់គ្រងអាជីវកម្មមួយនៅក្នុងលោកីយ៍ ហើយដរាបណាពួកគេជំរុញគំនិតរបស់មនុស្ស និងបញ្ឆេះចិត្តសាទររបស់ពួកគេ នោះពួកគេបានធ្វើកិច្ចការបានល្អហើយ។ ពួកគេគិតថា ម្យ៉ាងវិញ ពួកគេគួរតែផ្តល់ការប្រឹក្សាដល់មនុស្សពីរបៀបគិតរបស់ពួកគេ ហើយម្យ៉ាងវិញទៀត ពួកគេត្រូវប្រើប្រាស់ឱ្យបានល្អនូវរបៀបដោះស្រាយរឿងរ៉ាវក្នុងលោកីយ៍ដែលពួកគេធ្លាប់ប្រើ ដោយព្យាយាមសូកប៉ាន់ថ្នាក់លើ និងទិញទឹកចិត្តថ្នាក់ក្រោម។ ពួកគេជឿថា ដរាបណាអ្នកធានាថាមនុស្សទទួលបានលុយ នោះពួកគេនឹងស្ដាប់ និងដើរតាមអ្នកហើយពោលគឺពួកគេគិតថាវាសាមញ្ញបែបនេះឯង។ រឿងខាងក្រៅមិនពាក់ព័ន្ធនឹងសេចក្ដីពិតទេ។ ក្នុងការជឿលើព្រះជាម្ចាស់ អ្វីៗគ្រប់យ៉ាងដែលមនុស្សធ្វើ សុទ្ធតែពាក់ព័ន្ធនឹងសេចក្ដីពិត និងការផ្លាស់ប្ដូរនិស្ស័យ។ តើការប្រើប្រាស់វិធីសាស្ត្រដូចគ្នានឹងអ្វីដែលពួកគេបានធ្វើនៅក្នុងលោកីយ៍ នឹងទទួលបានលទ្ធផលដែរឬទេ? (ទេ នឹងមិនបានទេ។) គឺនឹងមិនទទួលបានលទ្ធផលឡើយ។ នៅពេលនិយាយដល់របៀបដោះស្រាយជាមួយសភាពរបស់មនុស្ស របៀបដោះស្រាយជាមួយភាពទន់ខ្សោយរបស់មនុស្ស របៀបជួយគាំទ្រមនុស្សឱ្យបានល្អ របៀបដោះស្រាយជាមួយសញ្ញាណរបស់មនុស្សអំពីព្រះជាម្ចាស់ របៀបធ្វើឱ្យមនុស្សស្គាល់ខ្លួនឯងនៅពេលពួកគេបញ្ចេញឱ្យឃើញនិស្ស័យពុករលួយរបស់ពួកគេ និងរបៀបធ្វើឱ្យមនុស្សក្លាយជាមនុស្សស្មោះត្រង់ ពួកគេគឺទាល់គំនិតតែម្ដង ថែមទាំងនិយាយផ្ដេសផ្ដាស និងបង្ខំឱ្យគោរពបទប្បញ្ញត្តិទាំងងងឹតងងល់ទៀតផង។ ជាឧទាហរណ៍ ប្រសិនបើនរណាម្នាក់និយាយរឿងអ្វីមួយដែលបែបអ្នកខុសជំនាញ និងខ្វះការយល់ដឹងខាងវិញ្ញាណ ពួកគេនឹងនិយាយថាបុគ្គលនេះមានគុណសម្បត្តិខ្សោយ ហើយមិនដេញតាមសេចក្ដីពិតទេ។ ពួកគេគ្រាន់តែអនុវត្តបទប្បញ្ញត្តិទាំងងងឹតងងល់ ហើយពួកគេធ្វើបែបនេះបែបនោះរហូតដល់អ្នកដទៃគ្មានផ្លូវដើរទៅមុខរំខានពួកគេ និងធ្វើឱ្យពួកគបាត់បង់ទឹកចិត្ត។ អស់អ្នកដែលបំពេញភារកិច្ចរបស់ខ្លួន លែងមានកម្លាំងចិត្តធ្វើវាទៀតហើយ ចំណែកអស់អ្នកដែលអវិជ្ជមាន ប្រែជាកាន់តែអវិជ្ជមាន។ មនុស្សមួយចំនួននិយាយថា ប្រសិនបើមនុស្សបែបនេះដឹកនាំពួកជំនុំរបស់ពួកគេ សុខចិត្តពួកគេនៅអានព្រះបន្ទូលរបស់ព្រះជាម្ចាស់នៅផ្ទះប្រសើរជាង។ តើអ្វីទៅដែលបណ្ដាលឱ្យមានរឿងនេះ? នៅពេលពួកគេដឹកនាំពួកជំនុំ ពួកគេធ្វើឱ្យមនុស្សបាត់បង់ទឹកចិត្ត ដែលធ្វើឱ្យពួកគេលែងចង់ជឿលើព្រះជាម្ចាស់ទៀតហើយ។ ហេតុអ្វីបានជាមនុស្សលែងចង់ជឿ? ពីព្រោះដើមឡើយ មនុស្សមាននិមិត្តច្បាស់លាស់បន្តិចបន្តួចដែរ ប៉ុន្តែសកម្មភាពរបស់បុគ្គលនេះរំខាន និងធ្វើឱ្យពួកគេវង្វេងវង្វាន់។ ដំបូងឡើយ គ្មានសេចក្ដីពិតនៅក្នុងចិត្តរបស់មនុស្សទាំងនេះទេ មានត្រឹមតែការយល់ដឹងអំពីគោលលទ្ធិប៉ុណ្ណោះ។ បន្ទាប់ពីពួកគេត្រូវបានរំខានដោយបុគ្គលនេះ ពួកគេប្រែជាកាន់តែវង្វេងវង្វាន់ ហើយពួកគេលែងអាចចាប់យល់ពីកិច្ចការរបស់ព្រះវិញ្ញាណបរិសុទ្ធបានទៀតហើយ។ អត្ថិភាពរបស់ព្រះជាម្ចាស់ផ្ទាល់ព្រះអង្គ ក៏ប្រែជាស្រពិចស្រពិលបន្តិចដែរ។ ដូច្នេះ តើពួកគេប្រើប្រាស់វិធីសាស្ត្រប្រភេទណា ដើម្បីនាំមនុស្សមកដល់ចំណុចនេះ? ជាឧទាហរណ៍ តើសេចក្ដីថ្លែងដែលថា «មនុស្សត្រូវបានបង្កើតដោយព្រះជាម្ចាស់» គឺជាសេចក្ដីពិតឬទេ? (មែន។) អ្នកត្រូវតែប្រើប្រាស់ការយល់ឃើញ ការយល់ដឹង និងបទពិសោធជាក់ស្តែងរបស់អ្នក ដើម្បីបញ្ជាក់ឱ្យឃើញពីសេចក្ដីថ្លែងនេះ ដើម្បីឱ្យបងប្អូនប្រុសស្រីអាចជឿជាក់កាន់តែមុតមាំថាសេចក្ដីថ្លែងនេះគឺជាសេចក្ដីពិត និងត្រឹមត្រូវ ហើយជឿជាក់ថាមនុស្សជាតិពិតជាមកពីព្រះជាម្ចាស់មែន ដោយហេតុនេះ អាចបង្កើនសេចក្ដីជំនឿរបស់ពួកគេលើព្រះជាម្ចាស់។ ពេលដែលមនុស្សម្នាក់មានសេចក្ដីជំនឿលើព្រះជាម្ចាស់ នៅពេលពួកគេទទួលយកសេចក្តីប្រៀនប្រដៅ ឬរងទុក្ខលំបាកខ្លះ ឬការធ្វើទុក្ខបុកម្នេញ ពួកគេនឹងមានកម្លាំងនៅក្នុងចិត្ត។ នេះគឺជាការពិត។ ប៉ុន្តែ តើមនុស្សទាំងនេះនិយាយអ្វីខ្លះ? «មានកម្មវិធីទូរទស្សន៍មួយនិយាយថា គេបានរកឃើញថាមនុស្សធ្លាប់រស់នៅជាកុលសម្ព័ន្ធតាំងពី១០០លានឆ្នាំមុនម្ល៉េះ»។ នៅពេលដែលពួកគេអួតអាងពីចំណេះដឹងរបស់ពួកគេ និងនិយាយអំពីប្រវត្តិសាស្ត្របែបនេះ គ្រប់គ្នាដែលបានឮពួកគេ មានការច្របូកច្របល់ថា៖ «តើគេមិននិយាយថាមនុស្សត្រូវបានបង្កើតដោយព្រះជាម្ចាស់ទេឬ? ពេលអ្នកនិយាយបែបនោះ វាស្ដាប់ទៅហាក់ដូចជាមិនមែនដូច្នេះទេ។ តើមនុស្សមកពីសត្វស្វាឬ?»។ មើលចុះ តើពួកគេបាននាំមនុស្សទៅទីណា? តើនេះមិនមែនជាការបង្កគ្រោះថ្នាក់ដល់មនុស្សទេឬ? (មែនហើយ។) ពេលណាមានឱកាស ពួកគេអួតអាងពីចំណេះដឹងរបស់ពួកគេ ហើយនិយាយអំពីប្រវត្តិសាស្ត្រ ទស្សនវិជ្ជា ព្រមទាំងរបៀបដែលពួកគេទាក់ទង និងឃុបឃិតជាមួយមន្ត្រីរដ្ឋាភិបាលនៅក្នុងលោកីយ៍ ពោលគឺគ្រាន់តែអួតអាងពីរឿងទាំងនេះប៉ុណ្ណោះ។ នៅពេលដែលពួកគេអួតអាងបែបនេះ ហើយនៅពេលដែលបងប្អូនប្រុសស្រីមួយចំនួនដែលមានកម្ពស់ខាងវិញ្ញាណនៅទាប ទន់ខ្សោយ និងមានជំនឿតិចតួច បានឮរឿងទាំងនេះ តើចិត្តរបស់ពួកគេទៅទីណា? (រត់ទៅរកលោកីយ៍ហើយ។) ត្រឹមត្រូវហើយ។ តើនេះស្មើនឹងអ្វី? មនុស្សទាំងនេះដែលត្រូវបានប្រគល់ឱ្យពួកគេ ត្រូវបានពួកគេធ្វើឱ្យបាត់បង់ហើយ។ ពួកគេច្បាស់ជាមនុស្សមិនជំនាញហើយ។ មិនត្រឹមតែពួកគេមិនយល់ពីបញ្ហានៃការចូលទៅក្នុងជីវិតប៉ុណ្ណោះទេ ថែមទាំងមិនយល់ពីការងាររបស់ពួកគេទៀតផង កុំថាឡើយបញ្ហាខាងវិញ្ញាណនៅក្នុងជីវិត ឬការផ្លាស់ប្ដូរនិស្ស័យនោះ។ ពួកគេមិនយល់ពីរឿងទាំងនេះទាល់តែសោះ ប៉ុន្តែពួកគេនៅតែធ្វើពុតជាមនុស្សដែលយល់ពីសេចក្ដីពិត ហើយចង់ធ្វើជាអ្នកគង្វាលដើម្បីដឹកនាំរាស្ដ្ររើសតាំងរបស់ព្រះជាម្ចាស់។ តើនេះមិនគួរឱ្យអស់សំណើចទេឬ? ប្រសិនបើអ្នកមិនយល់ពីបញ្ហាខាងវិញ្ញាណនៅក្នុងជីវិតទេ តើអ្នកគួរធ្វើដូចម្ដេចនៅពេលត្រូវបានជ្រើសរើសជាអ្នកដឹកនាំ? អ្នកនិយាយថា៖ «ខ្ញុំគឺជាមនុស្សមិនជំនាញ ហើយខ្ញុំមិនដែលដឹកនាំពួកជំនុំទេ។ ខ្ញុំត្រូវតែស្វែងរក និងមើលថាតើការរៀបចំកិច្ចការបានចែងយ៉ាងដូចម្ដេចខ្លះអំពីរឿងនេះ ហើយស្វែងរកអ្នកដែលយល់ពីរឿងនេះ ដើម្បីប្រកបគ្នាអំពីរបៀបដែលកិច្ចការគួរត្រូវបានអនុវត្ត ឬស្វែងរកបងប្អូនប្រុសស្រីណាដែលយល់ពីសេចក្ដីពិត ហើយសហការជាមួយពួកគេ»។ តើនេះគឺជាអាកប្បកិរិយាត្រឹមត្រូវដែរឬទេ? (ត្រឹមត្រូវហើយ។) ប៉ុន្តែមនុស្សមួយចំនួនមិនធ្វើបែបនេះទេ។ ពួកគេធ្វើឫកពាធំ ហើយនិយាយថា៖ «អ្នកចង់ឱ្យខ្ញុំសហការជាមួយអ្នកដទៃឬ តើនរណាមានគុណវុឌ្ឍិចាស់ទុំជាងខ្ញុំ? តើនរណាមានឋានៈសង្គមខ្ពស់ជាងខ្ញុំ? ខ្ញុំមានឈ្មោះបោះសំឡេងណាស់នៅក្នុងសង្គម។ អ្នកណាជួបខ្ញុំក៏ត្រូវតែគោរពខ្ញុំបន្តិចដែរ»។ ពួកគេគ្រាន់តែអួតអាង និងបង្ហាញពីសមត្ថភាពរបស់ពួកគេបែបនេះប៉ុណ្ណោះ។ នៅពេលពួកគេដឹកនាំពួកជំនុំបែបនេះ តើបងប្អូនប្រុសស្រីនៅតែមានក្ដីសង្ឃឹមក្នុងការចូលទៅក្នុងតថភាពនៃសេចក្ដីពិតដែរឬទេ? (គ្មានទេ។) ពួកគេគ្មានទេ។ ហើយទោះបីជាយ៉ាងនេះក្ដី ក៏មនុស្សទាំងនេះនៅតែតម្រូវឱ្យអ្នកដទៃរាយការណ៍គ្រប់រឿងទាំងអស់ប្រាប់ពួកគេដដែល។ ពួកអារក្សទាំងនេះធ្លាប់ចូលរៀននៅសាកលវិទ្យាល័យបន្តិចបន្តួច ហើយពួកគេមានចំណេះដឹងបន្តិចបន្តួច ហើយជាលទ្ធផល ពួកគេហ៊ានដើរអួតក្អេងក្អាង និង បោកប្រាស់គេនៅក្នុងសង្គម ព្រមទាំងធ្វើរឿងអាក្រក់គ្រប់បែបយ៉ាង។ ពួកគេមានមធ្យោបាយរស់រានមានជីវិតមួយចំនួន ដូច្នេះពួកគេចង់មកកាន់ដំណាក់របស់ព្រះជាម្ចាស់ដើម្បីសម្រេច បំណងអ្វីមួយ។ ដើម្បីទទួលបានឋានៈ និងនាំយកកិត្តិយសជូនបុព្វបុរសរបស់ពួកគេ ពួកគេថែមទាំងចង់ធ្វើពុតជារូបតំណាងនៃសេចក្ដីពិត ដើម្បីឱ្យរាស្ដ្ររើសតាំងរបស់ព្រះជាម្ចាស់ស្ដាប់ និងដើរតាមពួកគេទៀតផង។ តើ «រូបតំណាងនៃសេចក្ដីពិត» មានន័យយ៉ាងណាសម្រាប់ពួកគេ? វាមានន័យថា «រាល់គំនិត វិធីសាស្ត្រ និងមតិយោបល់នីមួយៗរបស់ខ្ញុំ អ្នក រាល់គ្នាត្រូវតែប្រកាន់ខ្ជាប់ជានិច្ចទុកជាសេចក្ដីពិត។ ខ្ញុំបានកំណត់ច្បាប់មួយសម្រាប់អ្នក៖ រាល់វិក្កយបត្រទាំងអស់ សូម្បីតែវិក្កយបត្រដែលក្រោមប្រាំដុល្លារ ក៏ត្រូវតែរាយការណ៍មកខ្ញុំដែរ»។ អ្នកដទៃនិយាយថា៖ «មិនគួរចាំបាច់រាយការណ៍ត្រឹមប្រាំដុល្លារទេ។ យើងក៏មានដែន សិទ្ធិអំណាចដែរ។ តើយើងមិនអាចគ្រាន់តែធ្វើទៅតាមគោលការណ៍ទេឬ?»។ តើពួកគេគិតយ៉ាងណា? «ធ្វើម៉េចនឹងបានទៅ? នេះជារឿងធំ។ ខ្ញុំជាអ្នកដឹកនាំ។ មានតែខ្ញុំម្នាក់គត់ដែលមានសិទ្ធិសម្រេចចុងក្រោយ!»។ ទោះបីជាពួកគេមិននិយាយចេញមកក្ដី ក៏នេះជារបៀបដែលពួកគេគិតនៅក្នុងចិត្តរបស់ពួកគេដែរ។ នេះជារបៀបដែលពួកគេគ្រប់គ្រងមនុស្ស។ ពួកគេអាចធ្វើរឿងអាក្រក់ ឬរឿងបោកបញ្ឆោតអ្នកដទៃ ណាក៏បាន។ នៅពេលពួកគេបោកប្រាស់ និងធ្វើបាបអ្នកដទៃ ពួកគេមិនព្រិចភ្នែកឡើយ ចិត្តរបស់ពួកគេក៏មិនរន្ធត់ទេ ហើយពួកគេមិនមានអារម្មណ៍រសាប់រសល់ក្នុងចិត្តទាល់តែសោះ។ នៅពេលដែលគេប្រគល់មុខតំណែងនៅក្នុងដំណាក់របស់ព្រះជាម្ចាស់ឱ្យ ពួកគេហ៊ានទទួលយកវា។ ពេលដែលពួកគេទទួលយកវាហើយ ពួកគេមិនចង់ចុះចេញទេ ហើយចង់ធ្វើពុតជា រូបតំណាងនៃសេចក្ដីពិត ដើម្បីធ្វើឱ្យអ្នកដទៃស្ដាប់បង្គាប់។ តើមនុស្សបែបនេះមានដែរឬទេ? (មាន។)

មានមនុស្សមួយចំនួន ទោះបីជាពួកគេជឿលើព្រះជាម្ចាស់ក៏ដោយ ក៏ពួកគេមិនព្រមលះបង់ខ្លួនដើម្បីទ្រង់ដោយស្ម័គ្រចិត្ត និងដោយក្ដីអំណរឡើយ ផ្ទុយទៅវិញ ពួកគេបំពេញភារកិច្ចរបស់ខ្លួនទាំងទើសទាល់។ ពួកគេគិតតែពីការធ្វើការដោយកម្លាំងដើម្បីទទួលបានព្រះពរ ប៉ុន្តែមិនព្រមខិតខំប្រឹងប្រែងដេញតាមសេចក្ដីពិតឡើយ។ នៅពេលបំពេញភារកិច្ចរបស់ខ្លួន ពួកគេតែងតែធ្វើឱ្យតែរួចពីដៃ ហើយមិនម៉ត់ចត់ឡើយ ហើយពួកគេស្កប់ស្កល់ត្រឹមតែទទួលបានលទ្ធផលខ្លះៗ ដើម្បីកុំឱ្យពួកគេត្រូវបានដកចេញប៉ុណ្ណោះ។ ប៉ុន្តែ ទោះបីជាមនុស្សពិតជាជឿលើទ្រង់ និងលះបង់ខ្លួនដើម្បីទ្រង់ ឬយ៉ាងណាក៏ដោយ ក៏ព្រះជាម្ចាស់ប្រទានឱកាសឱ្យមនុស្សប្រែចិត្តដែរ។ ព្រះជាម្ចាស់នឹងមិនថ្កោលទោសអ្នក ដោយសារតែអ្នកមិនយល់ពីសេចក្ដីពិត ឬធ្វើឱ្យតែរួចពីដៃនៅពេលបំពេញភារកិច្ចរបស់អ្នកឡើយ។ ព្រះជាម្ចាស់នឹងពិនិត្យពិច័យអ្នកជានិច្ច ដើម្បីមើលថាតើអ្នកអាចទទួលយកសេចក្ដីពិតបានឬអត់ ហើយថាតើអ្នកអាចប្រែចិត្តយ៉ាងពិតប្រាកដ និងដើរលើផ្លូវជីវិតដ៏ត្រឹមត្រូវដែរឬទេ។ វាអាស្រ័យលើរបៀបដែលអ្នកជ្រើសរើស។ មនុស្សមួយចំនួនមិនយល់ពីសេចក្ដីពិតណាមួយឡើយ នៅពេលដែលពួកគេចាប់ផ្ដើមបំពេញភារកិច្ចរបស់ខ្លួន ប៉ុន្តែដោយសារតែពួកគេឧស្សាហ៍ស្ដាប់សេចក្ដីអធិប្បាយ ព្រមទាំងឧស្សាហ៍ជួបជុំ និងប្រកបគ្នា ពួកគេក៏យល់ពីសេចក្ដីពិតបន្តិចម្ដងៗ។ ចិត្តរបស់ពួកគេប្រែជាកាន់តែភ្លឺស្វាងឡើងៗ ហើយពួកគេឃើញថាពួកគេខ្វះខាតច្រើនពេក គ្មានសេចក្ដីពិតទាល់តែសោះ ហើយគ្មានគោលការណ៍ក្នុងការបំពេញភារកិច្ចរបស់ខ្លួនឡើយ ដោយគ្រាន់តែធ្វើការងារខ្លះៗទៅតាមបំណងចិត្តរបស់ពួកគេផ្ទាល់ប៉ុណ្ណោះ។ ពួកគេមានអារម្មណ៍ថា ការបំពេញភារកិច្ចរបស់ខ្លួនតាមរបៀបនេះ គឺមិនស្របតាមបំណងព្រះហឫទ័យរបស់ព្រះជាម្ចាស់ទេ ហើយចិត្តរបស់ពួកគេក៏មានវិប្បដិសារី។ ពួកគេចាប់ផ្ដើមខិតខំប្រឹងប្រែងដេញតាមសេចក្ដីពិត ហើយពួកគេទទួលបានលទ្ធផលកាន់តែល្អប្រសើរឡើង នៅពេលបំពេញភារកិច្ចរបស់ខ្លួន។ តាមរបៀបនេះ ម្យ៉ាងវិញ ពួកគេទទួលបានការចូលទៅក្នុងជីវិត ហើយម្យ៉ាងវិញទៀត ការបំពេញភារកិច្ចរបស់ពួកគេក៏ត្រូវតាមស្ដង់ដាបន្តិចម្ដងៗ។ នេះគឺជាបុគ្គលដែលអាចទទួលយកសេចក្ដីពិត ក្នុងការបំពេញភារកិច្ចរបស់ខ្លួន។ នៅពេលដែលការយល់ដឹងរបស់ពួកគេអំពីសេចក្ដីពិតប្រែជាកាន់តែច្បាស់លាស់បន្តិចម្ដងៗ ពួកគេអាចមើលឃើញយ៉ាងច្បាស់ពីការបញ្ចេញឱ្យឃើញសេចក្ដីពុករលួយរបស់ពួកគេផ្ទាល់។ ពួកគេអាចអធិស្ឋានទៅកាន់ព្រះជាម្ចាស់ និងពឹងផ្អែកលើព្រះជាម្ចាស់នៅក្នុងចិត្តរបស់ពួកគេ មានឆន្ទៈបោះបង់សេចក្ដីពុករលួយរបស់ពួកគេ អនុវត្តសេចក្ដីពិត និងដើរលើផ្លូវនៃការដេញតាមសេចក្ដីពិត។ នេះគឺជាការលូតលាស់បន្តិចម្ដងៗនៃជីវិត នៅក្នុងដំណើរការនៃការបំពេញភារកិច្ចរបស់ខ្លួន។ អស់អ្នកដែលដើរតាមព្រះជាម្ចាស់ សុទ្ធតែយល់ពីសេចក្ដីពិត និងចូលទៅក្នុងតថភាពនៃសេចក្ដីពិត នៅក្នុងដំណើរការនៃការបំពេញភារកិច្ចរបស់ពួកគេ។ ប្រសិនបើមនុស្សម្នាក់មិនស្រឡាញ់សេចក្ដីពិតទេ តើអាចមានការផ្លាស់ប្ដូរបែបនេះដែរឬទេ? ដាច់ខាតគឺមិនអាចទេ។ មនុស្សមួយចំនួនមានភាពក្រអឺតក្រទម និងការអួតខ្លួនហួសហេតុជាពិសេស។ នៅពេលដែលពួកគេមកដល់ដំណាក់របស់ព្រះជាម្ចាស់ ជាពិសេសក្រោយពេលបំពេញភារកិច្ចរបស់ខ្លួន កម្រិតនៃរឿងនេះក៏លេចឡើងយ៉ាងច្បាស់។ ដោយអោបដៃនៅនឹងទ្រូង ឬច្រត់ចង្កេះ ពួកគេបង្ហាញពីការទាស់ទទឹង និងការមិនពេញចិត្ត។ ហេតុអ្វីបានជាពួកគេក្រអឺតក្រទមម៉្លេះ? នៅក្នុងចិត្តរបស់ពួកគេ ពួកគេនិយាយថា៖ «ដើម្បីជឿលើព្រះ និងបំពេញភារកិច្ចរបស់ខ្ញុំ ខ្ញុំបានលះបង់លោកីយ៍ គ្រួសាររបស់ខ្ញុំ និងការងាររបស់ខ្ញុំ។ តើតម្លៃនេះមិនខ្ពស់ទេឬ? ខ្ញុំបានលះបង់ច្រើនណាស់សម្រាប់ព្រះ។ តើព្រះមិនគួរផ្ដល់សំណងខ្លះដល់ខ្ញុំទេឬ? លើសពីនេះទៅទៀត យោងតាមឋានៈ និងប្រាក់ចំណូលរបស់ខ្ញុំនៅក្នុងសង្គម តើដំណាក់របស់ព្រះមិនគួរយ៉ាងហោចណាស់ប្រព្រឹត្តចំពោះខ្ញុំឱ្យសមនឹងឋានៈ និងប្រាក់ចំណូលរបស់ខ្ញុំដែរទេឬ? ឥឡូវនេះ ដោយសារខ្ញុំកំពុងបំពេញភារកិច្ចរបស់ខ្ញុំ តើព្រះមិនអាចផ្ដល់ការអនុគ្រោះពិសេសខ្លះដល់ខ្ញុំទេឬ? ខ្ញុំគឺជាមនុស្សមានទេពកោសល្យពិសេសម្នាក់ ដែលល្អជាងមនុស្សធម្មតាឆ្ងាយណាស់។ ខ្ញុំគួរតែមានឋានៈនៅក្នុងដំណាក់របស់ព្រះ។ បើអ្នកដទៃអាចដឹកនាំបាន នោះខ្ញុំក៏អាចដឹកនាំបានដែរ។ ឋានៈរបស់ខ្ញុំមិនគួរទាបជាងអ្នកដទៃឡើយ ហើយខ្ញុំគួរតែទទួលបានការប្រព្រឹត្តចំពោះខ្ញុំ ខ្ពស់ជាងមនុស្សធម្មតា។ អ្វីដែលសំខាន់បំផុតនោះ តើព្រះអាចធានាដល់ខ្ញុំថា ខ្ញុំនឹងទទួលបានព្រះពរ និងមានគោលដៅដ៏ល្អនៅថ្ងៃអនាគតដែរឬទេ?»។ តាមរយៈគំនិតនៅក្នុងចិត្តរបស់ពួកគេ យើងអាចមើលឃើញថា ពួកគេបានមកដើម្បីធ្វើការដោះដូរជាមួយព្រះជាម្ចាស់ មិនមែនមកដើម្បីលះបង់ខ្លួនដើម្បីទ្រង់ដោយស្មោះត្រង់ឡើយ។ ពួកគេគិតតាមរបៀបដូចគ្នាទៅនឹងប៉ុលដែរ ដោយចង់បំពេញភារកិច្ចរបស់ខ្លួន ដើម្បីដោះដូរយកព្រះពររបស់ព្រះជាម្ចាស់។ ប៉ុន្តែវិចារណញ្ញាណរបស់ពួកគេគឺអាក្រក់ជាងប៉ុលឆ្ងាយណាស់ វាអន់ជាងប៉ុលឆ្ងាយណាស់។ ហេតុអ្វីបានជាខ្ញុំនិយាយបែបនេះ? ពីព្រោះប៉ុលពិតជារងទុក្ខច្រើនណាស់ ក្នុងរយៈពេលជាច្រើនឆ្នាំដែលគាត់បានផ្សាយដំណឹងល្អ ហើយផ្លែផ្កានៃការផ្សាយដំណឹងល្អរបស់គាត់ គឺល្អជាងមនុស្សធម្មតាឆ្ងាយណាស់។ យ៉ាងហោចណាស់ ស្នាមជើងរបស់គាត់បានទៅដល់ស្ទើរតែទូទាំងទ្វីបអឺរ៉ុប គាត់បានបង្កើតពួកជំនុំជាច្រើននៅទូទាំងទ្វីបអឺរ៉ុប។ ទាក់ទងនឹងរឿងនេះ ពួកទទឹងនឹងព្រះគ្រីស្ទទូទៅ មិនអាចប្រៀបធៀបទៅនឹងវិចារណញ្ញាណរបស់ប៉ុល ឬបរិមាណនៃការធ្វើការដោយកម្លាំងរបស់គាត់បានឡើយ។ ប៉ុន្តែបុគ្គលដែលខ្ញុំទើបតែបានលើកឡើង ប្រែជាក្រអឺតក្រទមយ៉ាងខ្លាំង ក្រោយពីបានបំពេញភារកិច្ចរបស់ខ្លួន។ តើនោះមិនមែនជាការខ្វះវិចារណញ្ញាណពេកទេឬ? ពួកគេពិតជាគ្មានវិចារណញ្ញាណទាល់តែសោះ ហើយប្រៀបដូចជាចោរប្លន់អ៊ីចឹង ពេលដែលពួកគេចាប់បានឱកាសដើម្បីទទួលបានព្រះពរ ពួកគេមិនព្រមលែងឱកាសនោះចេញពីដៃឡើយ។ មនុស្សបែបនេះតែងតែស្វែងរកឱកាសតាមអំពើចិត្ត ដើម្បីលេចមុខមាត់នៅក្នុងដំណាក់របស់ព្រះជាម្ចាស់ ទោះបីជាគ្រាន់តែបានក្លាយជាប្រធានក្រុម ឬជាអ្នកមើលការខុសត្រូវក៏ដោយ។ សរុបមក នៅពេលមកកាន់ដំណាក់របស់ព្រះជាម្ចាស់ ពួកគេមិនព្រមធ្វើជាអ្នកដើរតាមធម្មតាម្នាក់ឡើយ។ ទោះបីជានរណាអាចទទួលស្គាល់ថាខ្លួនឯងគឺជាភាវៈដែលព្រះបានបង្កើតធម្មតាម្នាក់ ថាពួកគេគ្រាន់តែជាភាវៈដែលព្រះបានបង្កើតធម្មតាម្នាក់ដូចជាភាវៈមានជីវិតដទៃទៀតក៏ដោយ ក៏ពួកគេនឹងមិនទទួលយកទស្សនៈនេះជាដាច់ខាត។ ពួកគេនឹងមិនបណ្ដោយឱ្យខ្លួនឯងរងការបន្ទាបបែបនេះឡើយ។ ពួកគេជឿថា ពួកគេគួរតែទទួលបានការប្រព្រឹត្តចំពោះពួកគេជាពិសេស ហើយថាព្រះជាម្ចាស់គួរតែប្រទានព្រះគុណ និងព្រះពរពិសេសដល់ពួកគេ។ ពួកគេក៏ចង់សោយសុខនឹងផលប្រយោជន៍ពិសេសនៃឋានៈ នៅក្នុងដំណាក់របស់ព្រះជាម្ចាស់ផងដែរ។ ពួកគេមិនអនុញ្ញាតឱ្យដំណាក់របស់ព្រះជាម្ចាស់សង្ស័យពីទេពកោសល្យរបស់ពួកគេឡើយ ហើយពួកគេរឹតតែមិនអនុញ្ញាតឱ្យមនុស្សសួរនាំអំពីការងាររបស់ពួកគេទៅទៀត។ គ្រប់គ្នាត្រូវតែមានសេចក្ដីជំនឿដាច់ខាតលើពួកគេ ពីព្រោះពួកគេបានលះបង់អ្វីៗគ្រប់យ៉ាងសម្រាប់ព្រះជាម្ចាស់ ហើយមានភាពស្មោះត្រង់ដាច់ខាតចំពោះទ្រង់។ តើនេះមិនមែនជាសំណើដែលគ្មានវិចារណញ្ញាណទេឬ? តើបុគ្គលនេះមានវិចារណញ្ញាណដែរឬទេ? តើមានមនុស្សបែបនេះប៉ុន្មាននាក់ទៅ? តើអាចមានប៉ុន្មានភាគរយនៅក្នុងពួកជំនុំទៅ? មនុស្សបែបនេះតែងតែគិតថា ពួកគេមានសមត្ថភាព និងទេពកោសល្យខ្លះៗ ដូច្នេះ ពួកគេអួតអាងថាពួកគេពូកែអស្ចារ្យប៉ុណ្ណា។ ដូច្នេះ តើអ្វីដែលហៅថាទេពកោសល្យនេះ មានន័យដូចម្ដេច? វាមានន័យថា ពួកគេអាចនិយាយអួតក្អេងក្អាង និយាយរឿងផ្ដេសផ្ដាសជាច្រើន បត់បែនរបៀបនិយាយទៅតាមអ្នកដែលពួកគេកំពុងនិយាយជាមួយ ហើយមានជំនាញក្នុងការបោកបញ្ឆោតខ្ពស់ជាងមនុស្សធម្មតា។ ពួកគេជឿថានេះគឺជាទេពកោសល្យ និងសមត្ថភាព ហើយពួកគេចង់ប្រើប្រាស់សមត្ថភាពនេះដើម្បីដើរអួតបង្ហាញខ្លួន និងបោកបញ្ឆោតមនុស្ស។ តើទេពកោសល្យពិតប្រាកដមានន័យដូចម្ដេច? វាមានន័យថា មានជំនាញពិសេស។ នៅពេលដែលព្រះជាម្ចាស់បានបង្កើតមនុស្ស ទ្រង់បានប្រទានជំនាញឯកទេសខុសៗគ្នាដល់មនុស្សប្រភេទផ្សេងៗគ្នា។ មនុស្សមួយចំនួនពូកែខាងអក្សរសាស្ត្រ អ្នកខ្លះពូកែខាងវេជ្ជសាស្ត្រ អ្នកខ្លះពូកែខាងរៀនជំនាញផ្សេងៗ អ្នកខ្លះពូកែខាងការស្រាវជ្រាវវិទ្យាសាស្ត្រ ជាដើម។ ជំនាញរបស់មនុស្សត្រូវបានប្រទានដោយព្រះជាម្ចាស់ ហើយគ្មានអ្វីគួរឱ្យអួតអាងឡើយ។ ទោះបីជាបុគ្គលម្នាក់មានជំនាញអ្វីក៏ដោយ វាមិនមានន័យថាបុគ្គលនោះយល់ពីសេចក្ដីពិតនោះទេ ហើយវារឹតតែមិនមានន័យថាបុគ្គលនោះមានតថភាពនៃសេចក្ដីពិតនោះដែរ។ មនុស្សមានជំនាញជាក់លាក់ ហើយប្រសិនបើពួកគេជឿលើព្រះជាម្ចាស់ ពួកគេគួរតែប្រើប្រាស់ជំនាញឯកទេសទាំងនេះដើម្បីបំពេញភារកិច្ចរបស់ខ្លួន។ នេះជារឿងដែលគាប់ព្រះហឫទ័យព្រះជាម្ចាស់។ ការអួតអាងអំពីជំនាញជាក់លាក់ណាមួយ ឬការចង់ប្រើប្រាស់វាដើម្បីធ្វើការដោះដូរជាមួយព្រះជាម្ចាស់។ នេះគឺជាការខ្វះវិចារណញ្ញាណពេកហើយ។ ព្រះជាម្ចាស់មិនពេញព្រះទ័យនឹងមនុស្សបែបនេះឡើយ។ មនុស្សមួយចំនួនចេះជំនាញជាក់លាក់ណាមួយ ដូច្នេះ នៅពេលដែលពួកគេមកដល់ដំណាក់របស់ព្រះជាម្ចាស់ ពួកគេមានអារម្មណ៍ថាពួកគេខ្ពស់ជាងអ្នកដទៃមួយកម្រិត ពួកគេចង់ទទួលបានការប្រព្រឹត្តជាពិសេសចំពោះខ្លួន ហើយពួកគេមានអារម្មណ៍ថាពួកគេមានប្រភពចិញ្ចឹមជីវិតដែលមានស្ថិរភាពអស់មួយជីវិត។ ពួកគេចាត់ទុកជំនាញនេះជាប្រភេទដើមទុនមួយ។ ពិតជាក្រអឺតក្រទមមែន! ដូច្នេះ តើអ្នកគួរមានទស្សនៈយ៉ាងណា ចំពោះអំណោយទាន និងជំនាញទាំងនេះ? ប្រសិនបើរឿងទាំងនេះមានប្រយោជន៍នៅក្នុងដំណាក់របស់ព្រះជាម្ចាស់ នោះវាគ្រាន់តែជាឧបករណ៍សម្រាប់អ្នក ដើម្បីបំពេញភារកិច្ចរបស់អ្នកប៉ុណ្ណោះ។ ពួកវាគ្មានពាក់ព័ន្ធនឹងសេចក្ដីពិតឡើយ។ ទោះបីជាអ្នកមានវាច្រើនប៉ុនណាក៏ដោយ អំណោយទាន និងទេពកោសល្យ គ្រាន់តែជាជំនាញរបស់មនុស្សប៉ុណ្ណោះ ហើយគ្មានពាក់ព័ន្ធនឹងសេចក្ដីពិតឡើយ។ អំណោយទាន និងជំនាញរបស់អ្នក មិនមានន័យថាអ្នកយល់ពីសេចក្ដីពិតនោះទេ ហើយវារឹតតែមិនមានន័យថាអ្នកមានតថភាពនៃសេចក្ដីពិតនោះដែរ។ ប្រសិនបើអ្នកប្រើប្រាស់អំណោយទាន និងជំនាញរបស់អ្នកដើម្បីបំពេញភារកិច្ចរបស់អ្នក និងបំពេញភារកិច្ចរបស់អ្នកឱ្យបានល្អ នោះពួកវាត្រូវបានប្រើប្រាស់ចំកន្លែងហើយ ហើយព្រះជាម្ចាស់សព្វព្រះទ័យនឹងការប្រើប្រាស់ពួកវាបែបនេះ។ ប៉ុន្តែ ប្រសិនបើអ្នកប្រើប្រាស់អំណោយទាន និងជំនាញរបស់អ្នកដើម្បីដើរអួតអាង ធ្វើបន្ទាល់អំពីខ្លួនឯង និងបង្កើតនគរឯករាជ្យមួយ នោះអំពើបាបរបស់អ្នកនឹងមានទំហំធំធេង ហើយអ្នកនឹងក្លាយជាអ្នកប្រព្រឹត្តបទល្មើសធ្ងន់ធ្ងរដែលទាស់ទទឹងនឹងព្រះជាម្ចាស់។ អំណោយទានត្រូវបានប្រទានដោយព្រះជាម្ចាស់។ ប្រសិនបើអ្នកមិនអាចប្រើប្រាស់ពួកវាដើម្បីបំពេញភារកិច្ចរបស់អ្នក និងធ្វើបន្ទាល់ថ្វាយព្រះជាម្ចាស់ទេ នោះអ្នកពិតជាគ្មានមនសិការ និងខ្វះវិចារណញ្ញាណពេកហើយ ហើយអ្នកនឹងជំពាក់ព្រះជាម្ចាស់យ៉ាងខ្លាំង។ នេះគឺជាការបះបោរដ៏ហួសហេតុ! ប៉ុន្តែ ទោះបីជាអ្នកប្រើប្រាស់អំណោយទាន និងជំនាញរបស់អ្នកបានល្អកម្រិតណាក៏ដោយ ក៏វាមិនមានន័យថាអ្នកមានតថភាពនៃសេចក្ដីពិតនោះដែរ។ ការអនុវត្តសេចក្ដីពិត និងការធ្វើសកម្មភាពតាមគោលការណ៍ ទើបមានន័យថាអ្នកមានតថភាពនៃសេចក្ដីពិត។ អំណោយទាន និងទេពកោសល្យ តែងតែជាអំណោយទាន និងទេពកោសល្យជានិច្ច។ ពួកវាគ្មានពាក់ព័ន្ធនឹងសេចក្ដីពិតឡើយ។ ទោះបីជាអ្នកមានអំណោយទាន និងទេពកោសល្យច្រើនប៉ុនណាក៏ដោយ ហើយទោះបីជាកេរ្តិ៍ឈ្មោះរបស់អ្នកខ្ពស់ប៉ុនណា ឬឋានៈរបស់អ្នកខ្ពស់ប៉ុនណាក៏ដោយ ក៏វានឹងមិនមានន័យថាអ្នកមានតថភាពនៃសេចក្ដីពិតជាដាច់ខាត។ អំណោយទាន និងទេពកោសល្យ នឹងមិនអាចក្លាយជាសេចក្ដីពិតឡើយ។ ពួកវាគ្មានពាក់ព័ន្ធនឹងសេចក្ដីពិតឡើយ។ ប៉ុន្តែ ពួកទទឹងនឹងព្រះគ្រីស្ទមិនគិតបែបនេះទេ ហើយគឺរឿងទាំងនេះឯង ដែលពួកគេឱ្យតម្លៃយ៉ាងខ្លាំង។ ជាឧទាហរណ៍ មនុស្សមួយចំនួនមានទេពកោសល្យខាងសម្ដែង។ បន្ទាប់ពីបានសម្ដែងជាតួឯកនៅក្នុងភាពយន្តដែលថតនៅក្នុងដំណាក់របស់ព្រះជាម្ចាស់ ពួកគេក៏ចាប់ផ្ដើមធ្វើឫកពាធំ។ សូម្បីតែមានមនុស្សបីនាក់ជួយផាត់មុខឱ្យពួកគេ ក៏នៅតែមិនគ្រប់គ្រាន់ដើម្បីបំពេញតម្រូវការរបស់ពួកគេដែរ។ ពីមុន ពួកគេធ្លាប់ជាមនុស្សធម្មតាម្នាក់ ប៉ុន្តែឥឡូវនេះ ក្រោយពីពួកគេជឿលើព្រះជាម្ចាស់ បន្ទាប់ពីបំពេញភារកិច្ចរបស់ខ្លួនជាតួសម្ដែង ពួកគេក៏ចាប់ផ្ដើមធ្វើឫកពាធំ។ តើពួកគេមិនមែនកំពុងរកសេចក្ដីស្លាប់ទេឬ? ខ្ញុំគិតថាពួកគេពិតជាកំពុងធ្វើបែបនោះមែន! ពួកគេមិនមានរូបរាងពិសេសអ្វីទេ ហើយជំនាញសម្ដែងរបស់ពួកគេក៏ស្ថិតក្នុងកម្រិតមធ្យមដែរ។ ពួកគេគ្រាន់តែស័ក្តិសមសម្រាប់ការសម្ដែងតួអង្គជាក់លាក់មួយចំនួន ដូច្នេះ ពួកគេត្រូវបានគេផ្ដល់តួនាទីមួយទៀត។ តើនេះមិនមែនជាការលើកតម្កើងពួកគេទេឬ? នៅពេលទទួលបានឱកាសដើម្បីបំពេញភារកិច្ចរបស់ខ្លួន ពួកគេថែមទាំងធ្វើឫកពាធំទៀតផង។ ពេលកំពុងសម្ដែង ពួកគេបញ្ជាមនុស្សឱ្យបម្រើពួកគេ ដោយយកតែ និងចាក់ទឹកឱ្យ ដែលធ្វើឱ្យបងប្អូនប្រុសស្រីទាំងអស់ដែលបានឃើញ ខឹងសម្បារ។ ខ្ញុំបាននិយាយថា៖ «ជម្រះពួកគេចេញទៅ!»។ ដូច្នេះ ពួកជំនុំក៏បានជម្រះពួកគេចេញ។ តើមនុស្សទាំងនេះមិនគួរត្រូវបានដកចេញទេឬ? ពួកគេគិតថា ពួកជំនុំមិនអាចផលិតភាពយន្តបានទេបើគ្មានពួកគេ ដូច្នេះ ពួកគេហ៊ានធ្វើឫកពាធំ។ ពួកគេមិននឹកស្មានដល់ផលវិបាកនេះឡើយ។ នេះគឺត្រូវបានជំរុញដោយធម្មជាតិរបស់ពួកគេ។ មនុស្សបែបនេះឱ្យតម្លៃលើចំណេះដឹង ទេពកោសល្យ ការសិក្សា និងបទពិសោធ។ ពួកគេចាត់ទុករឿងទាំងនេះថាសំខាន់ខ្លាំងពេក ប៉ុន្តែពួកគេបែរជាព្រងើយកន្តើយនឹងរឿងដ៏មានតម្លៃបំផុត។ នោះគឺសេចក្ដីពិត។ ពួកគេមិនដឹងទេថា សេចក្ដីពិតគ្រប់គ្រងនៅក្នុងដំណាក់របស់ព្រះជាម្ចាស់។ ប្រសិនបើពួកគេមិនដេញតាមសេចក្ដីពិតទេ ទោះបីជាចំណេះដឹងរបស់ពួកគេខ្ពស់ប៉ុនណា ឬវោហារសព្ទរបស់ពួកគេអស្ចារ្យប៉ុនណាក៏ដោយ ក៏ពួកគេនឹងមិនអាចឈរជាប់បានឡើយ។ មិនយូរមិនឆាប់ ពួកគេនឹងត្រូវបានលាតត្រដាង និងជម្រុះចោល។ តើមនុស្សងាយយល់គោលលទ្ធិបន្តិចបន្តួចនេះដែរឬទេ? អ្នកដែលបានជឿលើព្រះជាម្ចាស់អស់រយៈពេលជាច្រើនឆ្នាំ ប៉ុន្តែមិនអាចសូម្បីតែមើលធ្លុះរឿងនេះ គ្រាន់តែជាមនុស្សវង្វេងវង្វាន់ដែលគ្មានតម្លៃទាល់តែសោះ។ ប្រសិនបើពួកគេមានវិចារណញ្ញាណបន្តិច ពួកគេនឹងមិនក្រអឺតក្រទមបែបនេះឡើយ។ មនុស្សបែបនេះគឺជាពួកអារក្ស និងពួកសាតាំងដែលកំពុងបញ្ចេញធាតុពិតរបស់ខ្លួន។ ឥឡូវនេះ ខ្ញុំបានចង្អុលបង្ហាញពីរឿងនេះដោយផ្ទាល់ ដើម្បីឱ្យអ្នករាល់គ្នាក៏អាចយល់ពីវាបានយ៉ាងច្បាស់ផងដែរ ដើម្បីឱ្យអ្នករាល់គ្នាអាចវែកញែករឿងនេះបានបន្តិចបន្តួច និងមើលធ្លុះវា។ ប្រសិនបើខ្ញុំមិនបានចង្អុលបង្ហាញវាឱ្យបានច្បាស់ទេ តើអ្នករាល់គ្នានឹងអាចវែកញែកវាបែបនេះបានដែរឬទេ? តើអ្នករាល់គ្នាអាចបោសសម្អាតពួកគេចេញបានដែរឬទេ? មនុស្សមើលមិនឃើញពីបញ្ហានេះទេ ដូច្នេះ ខ្ញុំត្រូវតែនិយាយដោយត្រង់ៗ។ ប្រសិនបើខ្ញុំមិននិយាយដោយត្រង់ៗទេ បញ្ហានេះនឹងមិនអាចដោះស្រាយបានឡើយ។ ដោយពឹងផ្អែកត្រឹមតែគោលលទ្ធិបន្តិចបន្តួចដែលអ្នករាល់គ្នាយល់ នោះគ្មានបញ្ហាណាមួយអាចត្រូវបានដោះស្រាយឡើយ។

ពួកទទឹងនឹងព្រះគ្រីស្ទតែងតែគិតថាខ្លួនឯងមានទេពកោសល្យពិសេស។ ពួកគេគិតថាពួកគេអ្នកដែលបានបញ្ចប់ការសិក្សាពីសាកលវិទ្យាល័យ ដែលមានការចេះដឹងជ្រៅជ្រះ និងមានចំណេះដឹងយ៉ាងទូលំទូលាយ។ ពួកគេឱ្យតម្លៃខ្លាំងណាស់ និងចាត់ទុកចំណេះដឹង និងព្រមទាំងទ្រឹស្ដីខាងវិញ្ញាណដែលពួកគេបានរៀនថាសំខាន់ខ្លាំងណាស់ ហើយថែមទាំងចាត់ទុករឿងទាំងនេះដូចជាសេចក្ដីពិតទៀតផង។ លើសពីនេះទៅទៀត ពួកគេតែងតែយកចំណេះដឹង និងបទពិសោធទាំងនេះ ដែលពួកគេជឿថាត្រឹមត្រូវ មកប្រើដើម្បីណែនាំ បំភាន់ ឬបំពាក់គំនិតអ្នកដែលនៅជុំវិញពួកគេ។ ជាពិសេស ពួកគេតែងតែនិយាយអំពីអតីតកាលដ៏ «រុងរឿង» របស់ពួកគេ ដែលពួកគេប្រើដើម្បីបញ្ចុះបញ្ចូល និងធ្វើឱ្យអ្នកដទៃជឿជាក់ ព្រមទាំងធ្វើឱ្យអ្នកដទៃលើកតម្កើង និងគោរពបូជាពួកគេ។ តើអតីតកាលដ៏ «រុងរឿង» របស់ពួកគេទាំងនេះគឺជាអ្វីទៅ? អ្នកខ្លះនឹងនិយាយថា៖ «ខ្ញុំធ្លាប់ជាគ្រូបង្រៀននៅសាកលវិទ្យាល័យមួយ។ សិស្សរបស់ខ្ញុំទាំងអស់សុទ្ធតែជានិស្សិតថ្នាក់អនុបណ្ឌិត ឬបណ្ឌិត។ រាល់ពេលដែលខ្ញុំបង្រៀន គ្មានកៅអីទំនេរសូម្បីមួយ និស្សិតម្នាក់ៗអង្គុយស្ងៀមស្ងាត់ឈឹង ដោយសម្លឹងមកខ្ញុំដោយក្រសែភ្នែកគោរពបូជា និងកោតសរសើរ។ ខ្ញុំមិនទាំងភ័យផង។ វាពិតជាអស្ចារ្យ និងគួរឱ្យកោកសរសើរខ្លាំងណាស់! ខ្ញុំកើតមកមានទេពកោសល្យ និងភាពក្លាហានបែបនេះឯង»។ អ្នកខ្លះទៀតនឹងនិយាយថា៖ «ខ្ញុំបានរៀនបើកបរតាំងពីខ្ញុំអាយុ ១៤ ឆ្នាំម៉្លេះ។ ឥឡូវនេះ ខ្ញុំបានបើកបរជាង ៤០ ឆ្នាំហើយ ហើយជំនាញបើកបររបស់ខ្ញុំគឺកំពូលតែម្ដង»។ តើពួកគេមានន័យយ៉ាងណានៅពេលនិយាយបែបនេះ? ពួកគេមានន័យថា៖ «អ្នករាល់គ្នាទើបតែបើកបរបានប៉ុន្មានថ្ងៃសោះ។ តើអ្នករាល់គ្នាដឹងអ្វីខ្លះទៅ? អ្នកបើកបរចាស់វស្សាដូចជាខ្ញុំ បានបើកបរមួយជីវិតទៅហើយ។ ខ្ញុំមានបទពិសោធគ្រប់បែបយ៉ាង។ នៅថ្ងៃអនាគត អ្នកគួរតែសួរខ្ញុំ ប្រសិនបើមានរឿងអ្វីដែលអ្នកមិនយល់។ អ្នកត្រូវតែស្ដាប់អ្វីដែលខ្ញុំនិយាយ»។ នៅពេលដែលពួកគេមានជំនាញណាមួយ ពួកទទឹងនឹងព្រះគ្រីស្ទគិតថាខ្លួនឯងអស្ចារ្យ ពួកគេធ្វើខ្លួនឱ្យមើលទៅអាថ៌កំបាំង ហើយពួកគេដើរអួតបង្ហាញខ្លួន និងធ្វើបន្ទាល់អំពីខ្លួនឯង ដែលធ្វើឱ្យអ្នកដទៃលើកតម្កើង និងគោរពបូជាពួកគេ។ នៅពេលដែលមនុស្សប្រភេទនេះមានចំណុចខ្លាំង ឬអំណោយទានបន្តិចបន្តួច វាធ្វើឱ្យពួកគេគិតថាពួកគេល្អជាងអ្នកដទៃ ហើយប្រាថ្នាចង់ដឹកនាំពួកគេ។ នៅពេលដែលអ្នកដទៃមករកពួកគេដើម្បីសុំចម្លើយ ពួកទទឹងនឹងព្រះគ្រីស្ទនិយាយប្រដៅពួកគេពីទីខ្ពស់ ហើយប្រសិនបើមនុស្សទាំងនោះនៅតែមិនយល់ទៀត ពួកគេគ្រាន់តែសន្មតថាមកពីមនុស្សទាំងនោះមានគុណសម្បត្តិខ្សោយ ទោះបីជាតាមការពិត គឺពួកទទឹងនឹងព្រះគ្រីស្ទខ្លួនឯងដែលមិនបានពន្យល់ឱ្យបានច្បាស់លាស់ក៏ដោយ។ ជាឧទាហរណ៍ ពេលឃើញនរណាម្នាក់មិនអាចជួសជុលម៉ាស៊ីនដែលខូចបាន បុគ្គលទទឹងនឹងព្រះគ្រីស្ទម្នាក់នឹងនិយាយថា៖ «ម៉េចក៏អ្នកនៅតែមិនដឹងពីរបៀបធ្វើរឿងនេះទៀត? តើខ្ញុំមិនបានប្រាប់អ្នកពីរបៀបធ្វើវាហើយទេឬ? ខ្ញុំបានពន្យល់យ៉ាងច្បាស់ហើយ តែអ្នកនៅតែមិនយល់ទៀត។ អ្នកពិតជាមានគុណសម្បត្តិខ្សោយមែន។ អ្នករៀនមិនចេះសោះ រាល់ពេលដែលខ្ញុំបង្រៀនអ្នកពីរបៀបធ្វើរឿងនេះ»។ ប៉ុន្តែ នៅពេលដែលបុគ្គលនោះសុំឱ្យពួកគេជួសជុលម៉ាស៊ីននោះ ពួកគេនឹងមើលវាយ៉ាងយូរ ហើយក៏មិនដឹងពីរបៀបជួសជុលវាដែរ ហើយពួកគេថែមទាំងលាក់បាំងពីបុគ្គលនោះថាពួកគេមិនដឹងពីរបៀបជួសជុលវាទៀតផង។ បន្ទាប់ពីឱ្យបុគ្គលនោះចេញទៅ បុគ្គលទទឹងនឹងព្រះគ្រីស្ទនឹងលួចស្រាវជ្រាវ និងព្យាយាមរកវិធីជួសជុលម៉ាស៊ីននោះ ប៉ុន្តែពួកគេនៅតែមិនអាចជួសជុលវាបានដដែល។ ទីបំផុត ពួកគេនឹងដោះម៉ាស៊ីននោះជាបំណែកៗ ធ្វើឱ្យវារញ៉េរញ៉ៃទាំងស្រុង ហើយមិនអាចដំឡើងវាវិញបានឡើយ។ បន្ទាប់មក ដោយខ្លាចអ្នកដទៃឃើញរឿងនេះ ពួកគេនឹងលាក់បំណែកទាំងនោះ។ តើការមិនចេះធ្វើរឿងខ្លះៗ ជារឿងគួរឱ្យអាម៉ាស់ឬ? តើមាននរណាម្នាក់ដែលអាចធ្វើបានគ្រប់យ៉ាងដែរឬទេ? ការមិនចេះធ្វើរឿងខ្លះៗ មិនមែនជារឿងគួរឱ្យអាម៉ាស់អ្វីទេ។ កុំភ្លេចថា អ្នកគ្រាន់តែជាមនុស្សធម្មតាម្នាក់ប៉ុណ្ណោះ។ គ្មាននរណាម្នាក់លើកតម្កើងអ្នក ឬគោរពបូជាអ្នកឡើយ។ មនុស្សធម្មតា គឺគ្រាន់តែជាមនុស្សធម្មតាប៉ុណ្ណោះ។ ប្រសិនបើអ្នកមិនដឹងពីរបៀបធ្វើអ្វីមួយទេ គ្រាន់តែនិយាយថាអ្នកមិនដឹងពីរបៀបធ្វើវាទៅ។ ហេតុអ្វីបានជាអ្នកព្យាយាមបន្លំខ្លួនឯង? មនុស្សនឹងខ្ពើមអ្នក ប្រសិនបើអ្នកតែងតែបន្លំខ្លួនឯងជានិច្ចនោះ។ មិនយូរមិនឆាប់ អ្នកនឹងបែកធ្លាយដោយខ្លួនឯង ហើយនៅពេលនោះ អ្នកនឹងបាត់បង់សេចក្ដីថ្លៃថ្នូរ និងសេចក្ដីទៀងត្រង់របស់អ្នក។ នេះគឺជានិស្ស័យរបស់បុគ្គលទទឹងនឹងព្រះគ្រីស្ទ។​ពួកគេតែងតែគិតថាខ្លួនឯងជាអ្នកចេះគ្រប់សព្វ ជាមនុស្សដែលអាចធ្វើបានគ្រប់យ៉ាង ដែលមានសមត្ថភាព និងស្ទាត់ជំនាញក្នុងគ្រប់កិច្ចការទាំងអស់។ តើនេះមិននាំឱ្យពួកគេជួបបញ្ហាទេឬ? តើពួកគេនឹងធ្វើដូចម្ដេច ប្រសិនបើពួកគេមានអាកប្បកិរិយាស្មោះត្រង់? ពួកគេនឹងនិយាយថា៖ «ខ្ញុំមិនស្ទាត់ជំនាញបច្ចេកទេសនេះទេ ខ្ញុំគ្រាន់តែមានបទពិសោធបន្តិចបន្តួចប៉ុណ្ណោះ។ ខ្ញុំបានយកអ្វីៗទាំងអស់ដែលខ្ញុំចេះដឹងមកប្រើប្រាស់ហើយ ប៉ុន្តែខ្ញុំមិនយល់ពីបញ្ហាថ្មីៗដែលយើងកំពុងជួបប្រទះទាំងនេះទេ។ ហេតុដូច្នេះហើយ យើងត្រូវតែរៀនចំណេះដឹងវិជ្ជាជីវៈមួយចំនួន ប្រសិនបើយើងចង់បំពេញភារកិច្ចរបស់យើងឱ្យបានល្អ។ ការស្ទាត់ជំនាញលើចំណេះដឹងវិជ្ជាជីវៈ នឹងធ្វើឱ្យយើងអាចបំពេញភារកិច្ចរបស់យើងប្រកបដោយប្រសិទ្ធភាព។ ព្រះជាម្ចាស់បានផ្ទុកផ្ដាក់ភារកិច្ចនេះដល់យើង ដូច្នេះ យើងមានការទទួលខុសត្រូវក្នុងការបំពេញវាឱ្យបានល្អ។ យើងគួរតែទៅរៀនចំណេះដឹងវិជ្ជាជីវៈនេះ ដោយមានអាកប្បកិរិយាទទួលខុសត្រូវចំពោះភារកិច្ចរបស់យើង»។ នេះគឺជាការអនុវត្តសេចក្ដីពិត។ មនុស្សដែលមាននិស្ស័យរបស់បុគ្គលទទឹងនឹងព្រះគ្រីស្ទ នឹងមិនធ្វើបែបនេះឡើយ។ ប្រសិនបើមនុស្សម្នាក់មានវិចារណញ្ញាណបន្តិច គេនឹងនិយាយថា៖ «ខ្ញុំដឹងត្រឹមតែប៉ុណ្ណេះទេ។ អ្នកមិនចាំបាច់លើកតម្កើងខ្ញុំទេ ហើយខ្ញុំក៏មិនចាំបាច់ធ្វើឫកពាធំដែរ។ តើធ្វើបែបនេះមិនងាយស្រួលជាងទេឬ? វាពិតជាវេទនាណាស់ ដែលតែងតែក្លែងបន្លំខ្លួនជានិច្ចនោះ។ ប្រសិនបើមានរឿងអ្វីដែលយើងមិនដឹង យើងអាចរៀនវាជាមួយគ្នា ហើយបន្ទាប់មកសហការគ្នាយ៉ាងចុះសម្រុង ដើម្បីបំពេញភារកិច្ចរបស់យើងឱ្យបានល្អ។ យើងត្រូវតែមានឥរិយាបថទទួលខុសត្រូវ»។ ពេលឃើញបែបនេះ មនុស្សនឹងគិតថា៖ «បុគ្គលនេះល្អជាងយើង នៅពេលដែលគេជួបប្រទះបញ្ហា គេមិនបង្ខំខ្លួនឯងទាំងងងឹតងងល់ឱ្យហួសពីដែនកំណត់របស់ខ្លួនទេ ហើយគេក៏មិនទម្លាក់វាទៅឱ្យអ្នកដទៃ ឬគេចវេះពីការទទួលខុសត្រូវដែរ។ ផ្ទុយទៅវិញ គេទទួលបន្ទុកវាដោយខ្លួនឯង ហើយដោះស្រាយវាដោយឥរិយាបថម៉ត់ចត់ និងទទួលខុសត្រូវ។ នេះគឺជាមនុស្សល្អម្នាក់ ដែលមានភាពម៉ត់ចត់ និងទទួលខុសត្រូវចំពោះការងារ និងភារកិច្ចរបស់ខ្លួន។ គេគួរឱ្យទុកចិត្ត។ ដំណាក់របស់ព្រះជាម្ចាស់ពិតជាត្រឹមត្រូវណាស់ ដែលបានប្រគល់ការងារដ៏សំខាន់នេះដល់គេ។ ព្រះជាម្ចាស់ពិតជាពិនិត្យពិច័យជម្រៅចិត្តរបស់មនុស្សមែន!»។ តាមរយៈការបំពេញភារកិច្ចរបស់គេតាមរបៀបនេះ គេនឹងបង្កើនជំនាញរបស់ខ្លួន និងទទួលបានការទទួលស្គាល់ពីមនុស្សគ្រប់គ្នា។ តើការទទួលស្គាល់នេះកើតឡើងដោយរបៀបណា? ជាដំបូង គេចាត់ទុកភារកិច្ចរបស់ខ្លួនដោយឥរិយាបថម៉ត់ចត់ និងទទួលខុសត្រូវ។ ទីពីរ គេអាចធ្វើជាមនុស្សស្មោះត្រង់ម្នាក់បាន ហើយគេមានឥរិយាបថជាក់ស្ដែង និងចូលចិត្តសិក្សារៀនសូត្រ។ ទីបី មិនអាចច្រានចោលបានទេថា គេមានការណែនាំ និងការបំភ្លឺពីព្រះវិញ្ញាណបរិសុទ្ធ។ មនុស្សបែបនេះមានព្រះពររបស់ព្រះជាម្ចាស់ នេះគឺជាអ្វីដែលអ្នកមានមនសិការ និងវិចារណញ្ញាណអាចសម្រេចបាន។ ទោះបីជាគេមាននិស្ស័យពុករលួយ ភាពខ្វះខាត និងចំណុចខ្សោយ ហើយគេមិនដឹងពីរបៀបធ្វើរឿងជាច្រើនក៏ដោយ ក៏គេនៅតែស្ថិតនៅលើផ្លូវនៃការអនុវត្តដ៏ត្រឹមត្រូវដដែល។ គេមិនក្លែងបន្លំខ្លួន ឬបោកបញ្ឆោតឡើយ គេមានឥរិយាបថម៉ត់ចត់ និងទទួលខុសត្រូវចំពោះភារកិច្ចរបស់ខ្លួន ព្រមទាំងមានឥរិយាបថប្រាថ្នាចង់បាន និងគោរពដោយស្មោះត្រង់ចំពោះសេចក្ដីពិត។ ពួកទទឹងនឹងព្រះគ្រីស្ទនឹងមិនអាចធ្វើរឿងទាំងនេះបានឡើយ ពីព្រោះរបៀបគិតរបស់ពួកគេនឹងតែងតែខុសពីអ្នកដែលស្រឡាញ់ និងដេញតាមសេចក្ដីពិតជានិច្ច។ ហេតុអ្វីបានជាពួកគេគិតខុសពីគេ? ពីព្រោះធម្មជាតិរបស់សាតាំងស្ថិតនៅក្នុងពួកគេ ពួកគេរស់នៅតាមនិស្ស័យរបស់សាតាំង ហើយតែងតែដេញតាមកេរ្តិ៍ឈ្មោះ និងឋានៈ ព្រមទាំងតែងតែប្រាថ្នាចង់សម្រេចគោលដៅរបស់ពួកគេក្នុងការកាន់អំណាចជានិច្ច។ ពួកគេតែងតែស្វែងរកមធ្យោបាយផ្សេងៗ ដើម្បីប្រើល្បិចកល និងឧបាយកល ដោយបំភាន់មនុស្សតាមគ្រប់មធ្យោបាយ ដើម្បីឱ្យគេគោរពបូជា និងដើរតាមពួកគេ។ ហេតុដូច្នេះហើយ ដើម្បីបំភាន់ភ្នែកមនុស្ស ពួកគេរកគ្រប់វិធីដើម្បីធ្វើបន្លំខ្លួន លេងល្បិច កុហក និងបោកបញ្ឆោត ដើម្បីធ្វើឱ្យអ្នកដទៃជឿថាពួកគេត្រូវគ្រប់រឿង ថាពួកគេមានសមត្ថភាពធ្វើបានគ្រប់យ៉ាង ហើយថាពួកគេអាចធ្វើអ្វីក៏បាន ថាពួកគេឆ្លាតជាងអ្នកដទៃ ថាពួកគេមានប្រាជ្ញាជាងអ្នកដទៃ ថាពួកគេយល់ច្រើនជាងអ្នកដទៃ ថាពួកគេពូកែគ្រប់រឿងជាងអ្នកដទៃ ហើយថាពួកគេលើសអ្នកដទៃក្នុងគ្រប់ទិដ្ឋភាពទាំងអស់ សូម្បីតែថាពួកគេគឺជាអ្នកពូកែដាច់គេក្នុងចំណោមអ្នកពូកែៗនៅក្នុងក្រុមណាមួយក៏ដោយ។ ពួកគេមានតម្រូវការបែបនេះ នេះគឺជានិស្ស័យរបស់ពួកទទឹងនឹងព្រះគ្រីស្ទ។ ដូច្នេះ ពួកគេរៀនធ្វើពុតជាអ្វីមួយដែលមិនមែនជាខ្លួនឯង ដោយបង្កើតចេញនូវការអនុវត្ត និងការស្ដែងចេញផ្សេងៗទាំងនេះ។

ចូរគិតមើល៖ តើមនុស្សដែលចូលចិត្តធ្វើពុតជាអ្វីមួយដែលមិនមែនជាខ្លួនឯង មាននិស្ស័យអ្វីទៅ? តើពួកគេធ្វើពុតជាអ្វី? ពួកគេមិនធ្វើពុតជាអារក្ស ឬជាតួអង្គអវិជ្ជមានឡើយ ពួកគេធ្វើពុតជាអ្វីមួយដែលខ្ពង់ខ្ពស់ ល្អ ស្រស់ស្អាត និងសប្បុរស ជាអ្វីមួយដែលមនុស្សលើកតម្កើង និងកោតសរសើរ។ ពួកគេធ្វើពុតជារឿងទាំងនេះដែលមនុស្សសរសើរ ឬពេញចិត្ត។ ពួកគេធ្វើពុតជាដឹង និងយល់គ្រប់យ៉ាង ពួកគេធ្វើពុតជាមានសេចក្ដីពិត ជាតួអង្គវិជ្ជមាន និងជាតថភាពនៃសេចក្ដីពិត។ តើនេះមិនមែនជាការធ្វើរឿងដែលនាំឱ្យវិនាសខ្លួនឯងទេឬ? តើពួកគេមានតថភាពនោះដែរឬទេ? តើពួកគេមានសារជាតិនោះដែរឬទេ? ទេ មិនមានទេ។ គឺដោយសារតែពួកគេមិនមានវានេះហើយ ទើបគេនិយាយថាពួកគេកំពុងធ្វើពុត។ ដូច្នេះ តើមាននរណាម្នាក់នឹងនិយាយថាពួកគេគឺជាតួអង្គនៃសេចក្ដីពិត ដោយសារតែពួកគេមានតថភាពនៃសេចក្ដីពិតដែរឬទេ? តើសេចក្ដីថ្លែងនេះសមហេតុផលដែរឬទេ? (ទេ មិនសមហេតុផលទេ។) ទោះបីជាអ្នកមានតថភាពនៃសេចក្ដីពិតខ្លះៗក៏ដោយ ក៏អ្នកមិនមែនជាតួអង្គនៃសេចក្ដីពិតទាល់តែសោះ។ ហេតុដូច្នេះហើយ នរណាក៏ដោយដែលធ្វើពុតជាតួអង្គនៃសេចក្ដីពិត គឺជាបុគ្គលដ៏ក្រអឺតក្រទម និងជាប្រភេទមនុស្សខុសទំនង! មនុស្សម្នាក់ដែលមានតថភាពនៃសេចក្ដីពិតតែបន្តិចបន្តួចសោះ តែហ៊ានធ្វើពុតជាតួអង្គនៃសេចក្ដីពិត គឺប្រៀបដូចជាតំណក់ទឹកតែមួយតំណក់ ដែលអះអាងថាខ្លួនជាសមុទ្រដ៏ធំល្វឹងល្វើយអ៊ីចឹង។ តើនេះមិនមែនជាភាពក្រអឺតក្រទមដល់កំពូលទេឬ? តើនេះមិនមែនជាភាពឥតអៀនខ្មាសយ៉ាងខ្លាំងទេឬ? ដើម្បីឱ្យមនុស្សម្នាក់ធ្វើពុតជាតួអង្គនៃសេចក្ដីពិត ពួកគេត្រូវតែមានដើមទុនដើម្បីធ្វើបែបនេះ។ ហើយតើពួកទទឹងនឹងព្រះគ្រីស្ទប្រើប្រាស់អ្វី ដើម្បីធ្វើពុតជាតួអង្គនៃសេចក្ដីពិត? គឺជារឿងទាំងនោះដែលខ្ញុំទើបតែបានលើកឡើង ជាចំណេះដឹង បទពិសោធ និងមេរៀន។ នេះរួមបញ្ចូលទាំងជំនាញពិសេស និងទេពកោសល្យដែលមនុស្សទទួលបានតាមរយៈការរៀនសូត្រ ក៏ដូចជាអំណោយទានដែលពួកគេមានពីកំណើតផងដែរ។ មនុស្សមួយចំនួនមានអំណោយទានក្នុងការនិយាយភាសាដទៃ ខណៈពេលដែលអ្នកខ្លះទៀតមានអំណោយទាន ឬមានវោហារសព្ទក្នុងការអធិប្បាយ។ អ្នកខ្លះទៀតបានរៀន ឬស្ទាត់ជំនាញវិជ្ជាជីវៈពិសេសមួយចំនួន។ ជាឧទាហរណ៍ មនុស្សមួយចំនួនមានភាពលេចធ្លោជាពិសេសខាងរបាំ តន្ត្រី វិចិត្រសិល្បៈ ភាសា ឬអក្សរសាស្ត្រ ខណៈពេលដែលអ្នកខ្លះទៀតពូកែខាងនយោបាយ ដែលមានន័យថាពួកគេពូកែជាពិសេសក្នុងការប្រើឧបាយកលលើមនុស្ស ថាពួកគេពូកែខាងការទូត ជាដើម។ សរុបមក នេះរួមបញ្ចូលទាំងមនុស្សដែលមានទេពកោសល្យពិសេសមកពីគ្រប់មជ្ឈដ្ឋានក្នុងសង្គម។ មនុស្សដែលមានទេពកោសល្យ ឬអំណោយទានពិសេសទាំងនេះ មិនប្រាកដជាមានឋានៈជាក់លាក់ ឬអាជីពច្បាស់លាស់នៅក្នុងសង្គមឡើយ។ មនុស្សមួយចំនួនរស់នៅកន្លែងតូចៗ ប៉ុន្តែពួកគេអាចនិយាយអំពីរឿងរ៉ាវយ៉ាងទូលំទូលាយ ចាប់ពីអតីតកាលរហូតដល់បច្ចុប្បន្នបានយ៉ាងច្បាស់លាស់ និងមានលំដាប់លំដោយសមហេតុផល ហើយមានវោហារជាពិសេស។ ប្រសិនបើមនុស្សដែលមានទេពកោសល្យពិសេសទាំងនេះ មាននិស្ស័យរបស់បុគ្គលទទឹងនឹងព្រះគ្រីស្ទ នៅពេលដែលពួកគេមកដល់ដំណាក់របស់ព្រះជាម្ចាស់ ពួកគេនឹងមិនស្កប់ស្កល់នឹងអ្វីដែលកំពុងមានឡើយ ពួកគេនឹងទុកមហិច្ឆតា និងបំណងប្រាថ្នាជាក់លាក់នៅក្នុងចិត្ត ហើយពួកគេនឹងត្រូវបានលាតត្រដាងបន្តិចម្ដងៗ។

ទាក់ទងនឹងចំណុចដែលពួកទទឹងនឹងព្រះគ្រីស្ទធ្វើពុតជាតួអង្គនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច ហើយបានរៀនមេរៀនមួយចំនួន យើងទើបតែបានពិភាក្សាអំពីវិសាលភាពនៃចំណេះដឹង បទពិសោធ និងមេរៀនបែបនេះ។ ហើយតើអ្វីទៅជាចំណុចសំខាន់នៃការពិភាក្សានេះ? (ការធ្វើពុត។) ត្រឹមត្រូវហើយ។ ចំណុចស្នូលគឺពួកទទឹងនឹងព្រះគ្រីស្ទធ្វើពុតជាតួអង្គនៃសេចក្ដីពិត។ ចំណេះដឹង បទពិសោធ មេរៀន គឹគ្មានរឿងណាមួយក្នុងចំណោមរឿងទាំងនេះជាសេចក្ដីពិតឡើយ ពួកវាគ្មានពាក់ព័ន្ធនឹងសេចក្ដីពិតទាល់តែសោះ។ រឿងទាំងនេះថែមទាំងដើរផ្ទុយពីសេចក្ដីពិត និងត្រូវបានព្រះជាម្ចាស់ថ្កោលទោសទៀតផង។ យកចំណេះដឹងជាឧទាហរណ៍ តើប្រវត្តិសាស្ត្ររាប់ថាជាទម្រង់មួយនៃចំណេះដឹងដែរឬទេ? (មែន។) តើចំណេះដឹង និងសៀវភៅប្រវត្តិសាស្ត្រអំពីប្រវត្តិសាស្ត្រមនុស្សជាតិ ប្រវត្តិសាស្ត្រនៃប្រទេស ឬក្រុមជនជាតិភាគតិចជាក់លាក់ ប្រវត្តិសាស្ត្រសម័យទំនើប ប្រវត្តិសាស្ត្រសម័យបុរាណ ឬសូម្បីតែប្រវត្តិសាស្ត្រក្រៅផ្លូវការមួយចំនួន កើតឡើងដោយរបៀបណា? (ពួកវាត្រូវបានសរសេរដោយមនុស្ស។) ដូច្នេះ តើរឿងដែលសរសេរដោយមនុស្ស ស្របតាមប្រវត្តិសាស្ត្រពិតដែរឬទេ? តើគំនិត និងទស្សនៈរបស់មនុស្ស មិនដើរផ្ទុយពីគោលការណ៍ មាគ៌ា និងមធ្យោបាយនៃសកម្មភាពរបស់ព្រះជាម្ចាស់ទេឬ? តើពាក្យសម្ដីទាំងនេះដែលមនុស្សនិយាយ មានពាក់ព័ន្ធនឹងប្រវត្តិសាស្ត្រពិតដែរឬទេ? (ទេ មិនមានទេ។) គឺគ្មានពាក់ព័ន្ធទាល់តែសោះ។ ហេតុដូច្នេះហើយ ទោះបីជាកំណត់ត្រាដែលមាននៅក្នុងសៀវភៅប្រវត្តិសាស្ត្រមានភាពត្រឹមត្រូវកម្រិតណាក៏ដោយ ក៏ពួកវាគ្រាន់តែជាចំណេះដឹងប៉ុណ្ណោះ។ ទោះបីជាអ្នកប្រវត្តិវិទូទាំងនោះពូកែប្រើវោហារសព្ទកម្រិតណា ហើយពួកគេរៀបរាប់ពីប្រវត្តិសាស្ត្រទាំងនេះបានច្បាស់លាស់ និងមានតក្កវិជ្ជាកម្រិតណាក៏ដោយ សេចក្ដីសន្និដ្ឋានដែលអ្នកនឹងទទួលបានបន្ទាប់ពីស្ដាប់ពួកគេរួចគឺអ្វី? (យើងនឹងដឹងពីព្រឹត្តិការណ៍ទាំងនោះ។) មែនហើយ អ្នកនឹងដឹងពីព្រឹត្តិការណ៍ទាំងនោះ។ ប៉ុន្តែ តើពួកគេរៀបរាប់ពីប្រវត្តិសាស្ត្រទាំងនេះ គ្រាន់តែក្នុងគោលបំណងដើម្បីប្រាប់អ្នកអំពីព្រឹត្តិការណ៍ទាំងនោះឬ? ពួកគេមានគំនិតជាក់លាក់មួយ ដែលពួកគេចង់បញ្ជ្រាបមនោគមវិជ្ជាដល់អ្នក។ ហើយតើអ្វីទៅជាចំណុចសំខាន់នៃការបញ្ជ្រាបមនោគមវិជ្ជារបស់ពួកគេ? នេះគឺជាអ្វីដែលយើងត្រូវវិភាគ និងវែកញែក។ សូមឱ្យខ្ញុំលើកឧទាហរណ៍មួយ ដើម្បីឱ្យអ្នករាល់គ្នាអាចយល់ពីអ្វីដែលពួកគេចង់បញ្ជ្រាបមនោគមវិជ្ជាដល់មនុស្ស។ បន្ទាប់ពីពិនិត្យមើលប្រវត្តិសាស្ត្រតាំងពីសម័យបុរាណរហូតដល់បច្ចុប្បន្ន ទីបំផុត មនុស្សបានបង្កើតពាក្យមួយឃ្លា ពួកគេបានសង្កេតឃើញការពិតមួយពីប្រវត្តិសាស្ត្រមនុស្សជាតិ នោះគឺ៖ «អ្នកឈ្នះជាស្ដេច អ្នកចាញ់ជាចោរ»។ តើនេះជាចំណេះដឹងឬទេ? (មែន។) ចំណេះដឹងនេះកើតចេញពីការពិតក្នុងប្រវត្តិសាស្ត្រ។ តើពាក្យមួយឃ្លានេះមានពាក់ព័ន្ធអ្វីនឹងមាគ៌ា និងមធ្យោបាយដែលព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? (ទេ មិនមានទេ។) តាមការពិត វាគឺផ្ទុយស្រឡះ វាផ្ទុយ និងប្រឆាំងនឹងមាគ៌ា និងមធ្យោបាយទាំងនោះ។ ដូច្នេះ អ្នកត្រូវបានគេបញ្ជ្រាបមនោគមវិជ្ជាដោយពាក្យមួយឃ្លានេះ ហើយប្រសិនបើអ្នកមិនយល់ពីសេចក្ដីពិត ឬប្រសិនបើអ្នកមិនជឿ តើអ្នកអាចនឹងគិតយ៉ាងណាបន្ទាប់ពីឮវា? តើអ្នកនឹងយល់ឃើញយ៉ាងណាចំពោះពាក្យមួយឃ្លានេះ? ជាដំបូង អ្នកប្រវត្តិសាស្ត្រ ឬសៀវភៅប្រវត្តិសាស្ត្រទាំងនេះ លើកឡើងពីព្រឹត្តិការណ៍ទាំងអស់នៃប្រភេទនេះ ដោយប្រើប្រាស់ភស្តុតាង និងព្រឹត្តិការណ៍ប្រវត្តិសាស្ត្រគ្រប់គ្រាន់ ដើម្បីបញ្ជាក់ពីភាពត្រឹមត្រូវនៃពាក្យមួយឃ្លានេះ។ ដំបូងឡើយ អ្នកប្រហែលជាគ្រាន់តែបានរៀនពាក្យមួយឃ្លានេះពីសៀវភៅមួយ ហើយគ្រាន់តែដឹងពីពាក្យមួយឃ្លានេះផ្ទាល់ប៉ុណ្ណោះ។ អ្នកប្រហែលជាយល់វាត្រឹមកម្រិតមួយ ឬដល់កម្រិតជាក់លាក់ណាមួយប៉ុណ្ណោះ រហូតទាល់តែអ្នកបានដឹងពីព្រឹត្តិការណ៍ទាំងនេះ។ ប៉ុន្តែ ពេលដែលអ្នកឮការពិតក្នុងប្រវត្តិសាស្ត្រទាំងនេះ ការទទួលស្គាល់ និងការយល់ស្របរបស់អ្នកចំពោះពាក្យមួយឃ្លានេះ នឹងកាន់តែស៊ីជម្រៅ។ អ្នកនឹងមិននិយាយដាច់ខាតថា «រឿងខ្លះមិនមែនបែបនោះទេ»។ ផ្ទុយទៅវិញ អ្នកនឹងនិយាយថា «វាគឺបែបនេះឯង ក្រឡេកមើលប្រវត្តិសាស្ត្រតាំងពីសម័យបុរាណរហូតដល់បច្ចុប្បន្ន មនុស្សជាតិបានវិវឌ្ឍតាមរបៀបនេះ គឺអ្នកឈ្នះជាស្ដេច អ្នកចាញ់ជាចោរ!»។ នៅពេលដែលអ្នកយល់ឃើញពីរឿងនេះតាមរបៀបបែបនេះ តើអ្នកនឹងមានទស្សនៈ និងអាកប្បកិរិយាយ៉ាងណាចំពោះការប្រព្រឹត្តខ្លួនរបស់អ្នក អាជីពរបស់អ្នក និងជីវិតប្រចាំថ្ងៃរបស់អ្នក ក៏ដូចជាមនុស្ស ព្រឹត្តិការណ៍ និងរបស់ផ្សេងៗដែលនៅជុំវិញអ្នក? តើការយល់ឃើញបែបនេះ នឹងផ្លាស់ប្ដូរអាកប្បកិរិយារបស់អ្នកដែរឬទេ? (មែន។) លើសពីអ្វីៗទាំងអស់ វាច្បាស់ជាផ្លាស់ប្ដូរ។ ដូច្នេះ តើវានឹងផ្លាស់ប្ដូរអាកប្បកិរិយារបស់អ្នកដោយរបៀបណា? តើវានឹងណែនាំ និងផ្លាស់ប្ដូរទិសដៅនៃជីវិតរបស់អ្នក និងវិធីសាស្ត្ររបស់អ្នកក្នុងការប្រព្រឹត្តក្នុងលោកីយ៍ដែរឬទេ? ប្រហែលជាពីមុន អ្នកធ្លាប់ជឿថា «ភាពសុខដុមគឺជាឃ្លាំងទ្រព្យ សេចក្ដីអត់ធ្មត់គឺជាភាពត្រចះត្រចង់» និង «មនុស្សល្អ ទើបមានជីវិតសុខសាន្ត»។ ឥឡូវនេះ អ្នកនឹងគិតថា «ដោយសារតែ 'អ្នកឈ្នះជាស្ដេច អ្នកចាញ់ជាចោរ' ប្រសិនបើខ្ញុំចង់ក្លាយជាមន្ត្រី ខ្ញុំនឹងត្រូវពិចារណាយ៉ាងប្រុងប្រយ័ត្នចំពោះអ្នកនេះឬអ្នកនោះ។ ពួកគេមិននៅខាងខ្ញុំទេ ដូច្នេះ ខ្ញុំមិនអាចដំឡើងតំណែងឱ្យពួកគេបានឡើយ ទោះបីជាពួកគេស័ក្តិសមនឹងទទួលបានការដំឡើងតំណែងក៏ដោយ»។ នៅពេលដែលអ្នកគិតពីរឿងរ៉ាវតាមរបៀបនេះ អាកប្បកិរិយារបស់អ្នកនឹងផ្លាស់ប្ដូរ ហើយវានឹងផ្លាស់ប្ដូរយ៉ាងឆាប់រហ័ស។ តើការផ្លាស់ប្ដូរនេះនឹងកើតឡើងដោយរបៀបណា? វាគឺដោយសារតែអ្នកបានទទួលយកគំនិត និងទស្សនៈដែលថា «អ្នកឈ្នះជាស្ដេច អ្នកចាញ់ជាចោរ»។ ការឮអង្គហេតុជាច្រើន នឹងធ្វើឱ្យអ្នកកាន់តែជឿជាក់លើភាពត្រឹមត្រូវនៃទស្សនៈនេះ នៅក្នុងជីវិតពិតរបស់មនុស្ស។ អ្នកនឹងជឿជាក់យ៉ាងជ្រាលជ្រៅថា អ្នកគួរតែអនុវត្តទស្សនៈនេះទៅលើសកម្មភាព និងការប្រព្រឹត្តរបស់អ្នកផ្ទាល់ ដើម្បីដេញតាមជីវិត និងអនាគតរបស់អ្នកនៅថ្ងៃមុខ។ ចុះតើគំនិត និងទស្សនៈនេះ មិនបានផ្លាស់ប្ដូរអ្នកទេឬ? (មែនហើយ។) ហើយខណៈពេលដែលវាកំពុងផ្លាស់ប្ដូរអ្នក វាក៏កំពុងធ្វើឱ្យអ្នកពុករលួយផងដែរ។ វាគឺបែបនេះឯង។ ចំណេះដឹងបែបនេះ ផ្លាស់ប្ដូរ និងធ្វើឱ្យអ្នកពុករលួយ។ ដូច្នេះ បើមើលពីឫសគល់នៃបញ្ហានេះ ទោះបីជាប្រវត្តិសាស្ត្រទាំងនេះត្រូវបានរៀបរាប់យ៉ាងត្រឹមត្រូវកម្រិតណាក៏ដោយ ទីបំផុត ពួកវាត្រូវបានសង្ខេបទៅជាពាក្យមួយឃ្លានេះ ហើយអ្នកត្រូវបានគេបញ្ជ្រាបមនោគមវិជ្ជាដោយគំនិតនេះ។ តើចំណេះដឹងនេះគឺជាតួអង្គនៃសេចក្ដីពិត ឬជាតក្កវិជ្ជារបស់សាតាំង? (ជាតក្កវិជ្ជារបស់សាតាំង។) ត្រឹមត្រូវហើយ។ តើខ្ញុំបានពន្យល់រឿងនេះលម្អិតគ្រប់គ្រាន់ហើយឬនៅ? (គ្រប់គ្រាន់ហើយ។) តើវាងាយស្រួលសម្រាប់មនុស្សក្នុងការយល់ពីគោលលទ្ធិបន្តិចបន្តួចនេះដែរឬទេ? ឥឡូវនេះ វាច្បាស់ហើយ។ ប្រសិនបើអ្នកមិនជឿលើព្រះជាម្ចាស់ទេ ទោះបីរស់ពីរជាតិក៏ដោយ ក៏អ្នកនៅតែមិនយល់ពីរឿងនេះឡើយ។ អ្នកកាន់តែរស់នៅ អ្នកនឹងកាន់តែមានអារម្មណ៍ថាអ្នកល្ងង់ខ្លៅ ហើយគិតថាអ្នកមិនទាន់ឃោរឃៅគ្រប់គ្រាន់ទេ ហើយថាអ្នកគួរតែឃោរឃៅជាងនេះ មានល្បិចកលជាងនេះ ពិសពុលជាងនេះ ហើយក្លាយជាមនុស្សដែលអាក្រក់ និងទុច្ចរិតជាងនេះ។ អ្នកនឹងគិតក្នុងចិត្តថា៖ «បើគេអាចសម្លាប់មនុស្សបាន នោះខ្ញុំត្រូវតែដុតភ្លើងបំផ្លាញ។ បើគេសម្លាប់មនុស្សម្នាក់ នោះខ្ញុំត្រូវតែសម្លាប់ ១០ នាក់។ បើគេសម្លាប់ដោយមិនបន្សល់ដាន នោះខ្ញុំនឹងធ្វើបាបមនុស្សដោយមិនឱ្យពួកគេដឹងខ្លួនឡើយ។ ខ្ញុំថែមទាំងធ្វើឱ្យកូនចៅរបស់ពួកគេអរគុណខ្ញុំរហូតដល់បីជំនាន់ទៀតផង!»។ នេះគឺជាឥទ្ធិពលដែលទស្សនៈវិជ្ជា ចំណេះដឹង បទពិសោធ និងមេរៀនរបស់សាតាំង បានបង្កឡើងចំពោះមនុស្សជាតិ។ តាមការពិត វាគ្រាន់តែជាការធ្វើបាប និងការធ្វើឱ្យពុករលួយប៉ុណ្ណោះ។ ហេតុដូច្នេះហើយ ទោះបីជាចំណេះដឹងប្រភេទណាដែលកំពុងត្រូវបានគេបង្រៀន ឬផ្សព្វផ្សាយនៅក្នុងលោកីយ៍នេះក៏ដោយ វានឹងបញ្ជ្រាបមនោគមវិជ្ជាដល់អ្នកនូវគំនិត ឬទស្សនៈមួយ។ ប្រសិនបើអ្នកមិនអាចវែកញែករឿងនេះបានទេ អ្នកនឹងត្រូវពុលជាមិនខាន។ សរុបមក រឿងមួយគឺប្រាកដណាស់នៅពេលនេះ៖ វាមិនសំខាន់ទេថា តើចំណេះដឹងនេះមកពីមនុស្សសាមញ្ញ ឬមកពីប្រភពផ្លូវការ ទោះបីជាវាត្រូវបានគោរពលើកតម្កើងដោយមនុស្សភាគតិច ឬគោរពដោយមនុស្សភាគច្រើនក៏ដោយ គ្មានរឿងណាមួយក្នុងចំណោមរឿងទាំងនេះ ពាក់ព័ន្ធនឹងសេចក្ដីពិតឡើយ។ សេចក្ដីពិតគឺជាតថភាពនៃអ្វីៗដែលវិជ្ជមានទាំងអស់។ ភាពត្រឹមត្រូវរបស់វាមិនត្រូវបានកំណត់ដោយចំនួនមនុស្សដែលទទួលស្គាល់វានោះទេ។ តថភាពនៃអ្វីៗដែលវិជ្ជមាន គឺខ្លួនវាផ្ទាល់ជាសេចក្ដីពិត។ គ្មាននរណាម្នាក់អាចផ្លាស់ប្ដូររឿងនេះបានទេ ហើយក៏គ្មាននរណាម្នាក់អាចបដិសេធវាបានដែរ។ សេចក្ដីពិតនឹងតែងតែជាសេចក្ដីពិតជានិច្ច។

ចូរយើងនិយាយអំពីការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើ។ តាំងពីព្រះជាម្ចាស់ចាប់ផ្ដើមដឹកនាំមនុស្សជាតិមក ព្រះអង្គក៏បានកត់ត្រាទុកនូវប្រវត្តិសាស្ត្រ និងកំណត់ហេតុផងដែរ។ តើព្រះជាម្ចាស់ទតមើលប្រវត្តិសាស្ត្រមនុស្សជាតិយ៉ាងដូចម្ដេច? អ្វីដែលព្រះជាម្ចាស់ចង់ឱ្យមនុស្សមើលឃើញ គឺជាសេចក្ដីពិត ហើយការវាយតម្លៃ និងការសន្និដ្ឋានដែលមនុស្សធ្វើឡើងចំពោះរឿងរ៉ាវផ្សេងៗ មិនមែនជាសេចក្ដីពិតឡើយ។ ប៉ុន្តែ ហេតុអ្វីបានជាមនុស្សមិនមើលប្រវត្តិសាស្ត្រដោយផ្អែកលើព្រះបន្ទូលរបស់ព្រះជាម្ចាស់ និងសេចក្ដីពិត? ពីព្រោះមនុស្សស្អប់ខ្ពើមចំពោះសេចក្ដីពិត ស្អប់សេចក្ដីពិត ហើយមិនទទួលយកសេចក្ដីពិតសូម្បីតែបន្តិចទាល់តែសោះ។ នោះហើយជាមូលហេតុដែលពួកគេអាចបង្កើតបាននូវសំណុំទ្រឹស្ដីដែលមើលទៅហាក់ដូចជាមានហេតុផល តែគួរឱ្យអស់សំណើច និងមិនសមហេតុផល។ ជាឧទាហរណ៍ ព្រះអម្ចាស់យេស៊ូវបានចាប់កំណើតដោយព្រះវិញ្ញាណបរិសុទ្ធ។ នេះគឺជារឿងវិជ្ជមាន។ ចុះតើសាតាំងនិយាយយ៉ាងណាអំពីរឿងនេះ? សាតាំងមិនទទួលស្គាល់ការពិតនៃការចាប់កំណើតដោយព្រះវិញ្ញាណបរិសុទ្ធទេ ហើយថែមទាំងប្រមាថថា ព្រះអម្ចាស់យេស៊ូវគឺជាកូនឥតខាន់ស្លា ថាទ្រង់ប្រសូតចេញពីមនុស្សលោកទៅវិញ។ សាតាំងយកពាក្យដ៏ស្មោកគ្រោកបំផុតរបស់មនុស្សជាតិ ជាពាក្យសម្ដីដែលមនុស្សមើលងាយ និងស្អប់ខ្ពើម មកប្រើចំពោះការប្រសូតរបស់ព្រះអម្ចាស់យេស៊ូវ។ តើនេះមិនមែនជាការបំភ្លៃការពិតទេឬ? (មែនហើយ។) ការចាប់កំណើតដោយព្រះវិញ្ញាណបរិសុទ្ធ គឺជាកិច្ចការរបស់ព្រះជាម្ចាស់។ ហើយទោះបីជាវាមានទម្រង់បែបណាក៏ដោយ មានរឿងមួយដែលប្រាកដច្បាស់អំពីកិច្ចការរបស់ព្រះជាម្ចាស់៖ នោះគឺជាសេចក្ដីពិត ជាសេចក្ដីពិតដែលមិនអាចផ្លាស់ប្ដូរបាន។ ដូច្នេះ ហេតុអ្វីបានជាសាតាំងមិនទទួលយកការពិតដ៏ច្បាស់ក្រឡែតបែបនេះ ជាការពិតដែលត្រូវបានតម្រូវទុកជាមុន និងធ្វើបន្ទាល់ដោយព្រះជាម្ចាស់? ហេតុអ្វីបានជាសាតាំងធ្វើមិនដឹងមិនឮពីរឿងនេះ ហើយថែមទាំងពណ៌នាព្រះអម្ចាស់យេស៊ូវថាជាកូនឥតខាន់ស្លាដែលប្រសូតចេញពីមនុស្សលោកទៅវិញ? (វាស្អប់សេចក្ដីពិត វាស្អប់អ្វីវិជ្ជមាន។) វាមានចេតនាបង្ខូចកេរ្តិ៍ឈ្មោះព្រះជាម្ចាស់! សាតាំងដឹងច្បាស់បំផុតពីការពិតនេះ វាមើលឃើញរឿងនេះយ៉ាងច្បាស់ក្រឡែតនៅក្នុងពិភពខាងវិញ្ញាណ។ ចុះហេតុអ្វីបានជាវាធ្វើបែបនេះ? តើវាមានហេតុផលអ្វី តើវាមានចេតនាអ្វី? ហេតុអ្វីបានជាវាផ្សព្វផ្សាយពាក្យសម្ដីបែបនេះ? វាមានចេតនាមួលបង្កាច់ និងបង្ខូចកេរ្តិ៍ឈ្មោះព្រះជាម្ចាស់។ តើវាមានគោលបំណងអ្វីក្នុងការបង្ខូចកេរ្តិ៍ឈ្មោះព្រះជាម្ចាស់? គឺដើម្បីធ្វើឱ្យមនុស្សជឿថាព្រះយេស៊ូវគឺជាកូនឥតខាន់ស្លា ចាត់ទុករឿងនេះថាជារឿងគួរឱ្យអាម៉ាស់ ហើយដោយហេតុនេះ ពួកគេនឹងមិនជឿលើទ្រង់ឡើយ។ សាតាំងគិតថា៖ «ប្រសិនបើមនុស្សគ្មានសេចក្ដីជំនឿលើព្រះអង្គទេ នោះព្រះអង្គនឹងមិនអាចបញ្ចប់កិច្ចការរបស់ព្រះអង្គបានឡើយ តើមែនទេ?»។ តាមការពិត សេចក្ដីពិតនឹងនៅតែជាសេចក្ដីពិតជានិច្ច។ ទោះបីជាមនុស្សជាតិទាំងមូលបានបដិសេធវានៅពេលនោះក៏ដោយ ពីរពាន់ឆ្នាំក្រោយមក ទីបំផុត ព្រះអម្ចាស់យេស៊ូវមានអ្នកដើរតាម និងអ្នកដែលសរសើរតម្កើងទ្រង់នៅទូទាំងពិភពលោក ឈើឆ្កាងត្រូវបានដាក់តាំងបង្ហាញយ៉ាងលេចធ្លោនៅគ្រប់ទីកន្លែង ហើយសាតាំងបានទទួលបរាជ័យ។ តើពាក្យសម្ដីរបស់សាតាំងទទួលបានលទ្ធផលដែរឬទេ? (ទេ មិនបានទេ។) ហេតុដូច្នេះហើយ វាមិនមែនជាសេចក្ដីពិតទេ វាមិនអាចស្ថិតស្ថេរបានឡើយ ហើយការបង្ខូចកេរ្តិ៍ឈ្មោះទ្រង់ គឺគ្មានប្រយោជន៍ទេ។ ទោះបីជារឿងដែលព្រះជាម្ចាស់បានធ្វើនេះ ស្របតាមសញ្ញាណ និងការស្រមើស្រមៃរបស់មនុស្ស ឬទោះបីជាវាដើរផ្ទុយពីវប្បធម៌ប្រពៃណី ពាក្យសម្ដី ឬក្រមសីលធម៌របស់មនុស្សជាតិក៏ដោយ ក៏ព្រះជាម្ចាស់មិនខ្វាយខ្វល់ឡើយ។ ហេតុអ្វីបានជាព្រះជាម្ចាស់មិនខ្វាយខ្វល់? តើរឿងនេះពាក់ព័ន្ធនឹងអ្វី? ដោយសារព្រះជាម្ចាស់មានអធិបតេយ្យភាពលើអ្វីៗទាំងអស់ តើពាក្យរបស់អារក្សសាតាំងទាំងនេះ អាចបំផ្លាញកិច្ចការរបស់ព្រះជាម្ចាស់បានដែរឬទេ? អ្នករាល់គ្នាមិនអាចមើលធ្លុះរឿងនេះទេ តើមែនទេ? (ទេ ពួកយើងមិនអាចទេ។) ប្រាប់ខ្ញុំមក តើអ្វីៗទាំងអស់មិនមែនស្ថិតនៅក្នុងព្រះហស្ដរបស់ព្រះជាម្ចាស់ទេឬ? (មែនហើយ។) តើពាក្យរបស់អារក្សសាតាំង ត្រឹមតែពាក្យពីរបីម៉ាត់នោះ អាចបំផ្លាញផែនការគ្រប់គ្រងរបស់ព្រះជាម្ចាស់បានដែរឬទេ? តើវាអាចទៅរួចដែរឬទេ? (ទេ វាមិនអាចទៅរួចទេ។) សាតាំងចង់ទទួលបានជោគជ័យ ប៉ុន្តែតើវាអាចធ្វើបានដែរឬទេ? សេចក្ដីពិតនឹងនៅតែជាសេចក្ដីពិតជានិច្ច។ នេះគឺជាអំណាចនៃសេចក្ដីពិត។ អំណាចនៃសេចក្ដីពិត គឺជារឿងដែលគ្មាននរណាម្នាក់ រួមទាំងសាតាំងផង អាចផ្លាស់ប្ដូរបានឡើយ។ សូម្បីតែពេលនេះក៏ដោយ ក៏សាតាំងនៅតែបន្តផ្សព្វផ្សាយពាក្យសម្ដីនោះដដែល។ តើវាទទួលបានលទ្ធផលដែរឬទេ? ទេ វាមិនទទួលបានលទ្ធផលឡើយ។ កិច្ចការនៃយុគសម័យនៃព្រះគុណត្រូវបានបញ្ចប់ហើយ ដំណឹងល្អរបស់ព្រះអម្ចាស់យេស៊ូវត្រូវបានផ្សព្វផ្សាយរហូតដល់ចុងផែនដី ហើយកិច្ចការថ្មីនៃការជំនុំជម្រះនៅគ្រាចុងក្រោយ ត្រូវបានដំណើរការអស់រយៈពេលជាច្រើនឆ្នាំមកហើយ។ សាតាំងបានទទួលបរាជ័យ និងរងភាពអាម៉ាស់ជាយូរមកហើយ។ ដូច្នេះ តើមានប្រយោជន៍អ្វីនៅពេលនេះ សម្រាប់ការដែលសាតាំងខឹងសម្បារ និងខកចិត្តនោះ? ទេ គឺគ្មានប្រយោជន៍ឡើយ។ ហេតុដូច្នេះហើយ មិនថាជាទស្សនៈបែបណា ឬកម្រិតនៃចំណេះដឹងខ្ពស់ប៉ុនណា ឬមិនថាទស្សនៈនេះត្រូវបានប្រើ និងផ្សព្វផ្សាយក្នុងចំណោមមនុស្សចំនួនប៉ុន្មានក៏ដោយ ទាំងនេះគឺសុទ្ធតែគ្មានប្រយោជន៍ឡើយ វានឹងមិនអាចឈរជើងបានទេ។ កិច្ចការរបស់ព្រះជាម្ចាស់គឺមិនអាចបញ្ឈប់បានឡើយ សូម្បីតែសាតាំងក៏មិនអាចបញ្ឈប់វាបានដែរ។ តើមនុស្សតូចតាចពីរបីនាក់ ពិតជាគិតថាពួកគេអាចបញ្ឈប់កិច្ចការរបស់ព្រះជាម្ចាស់បានមែនឬ? នោះគឺជាការវង្វេងវង្វាន់ហើយ! អ្នករាល់គ្នាជាច្រើននាក់ បានធំដឹងក្ដីឡើងជាមួយនឹងពាក្យចចាមអារ៉ាមគ្មានមូលដ្ឋានទាំងនេះ ដោយទទួលយកទស្សនៈបំភាន់របស់សាតាំង ហើយក្បាលរបស់អ្នករាល់គ្នាពោរពេញទៅដោយរឿងរ៉ាវដូចជា តក្កវិជ្ជា ទស្សនវិជ្ជា ចំណេះដឹង និងវិទ្យាសាស្ត្ររបស់សាតាំង។ ចុះតើមានរឿងអ្វីកើតឡើងបន្ទាប់ពីនោះ? នៅពេលដែលព្រះបន្ទូលរបស់ព្រះជាម្ចាស់បានមកដល់អ្នករាល់គ្នា អ្នករាល់គ្នាទាំងអស់គ្នានៅតែបានឮព្រះសូរសៀងរបស់ព្រះជាម្ចាស់ ហើយបានត្រឡប់មកចំពោះព្រះជាម្ចាស់វិញ។ ពាក្យចចាមអារ៉ាមរបស់សាតាំង និងពាក្យរបស់អារក្ស គឺគ្មានប្រយោជន៍ឡើយ។ រឿងទាំងនោះមិនបានបញ្ឈប់កិច្ចការរបស់ព្រះជាម្ចាស់ពីការឈានទៅមុខ សូម្បីតែបន្តិចសោះឡើយ។ រាស្ដ្ររើសតាំងរបស់ព្រះជាម្ចាស់នៅគ្រប់ប្រទេស បានចាប់ផ្ដើមទទួលយកកិច្ចការរបស់ព្រះជាម្ចាស់នៅគ្រាចុងក្រោយ។ ជារៀងរាល់ថ្ងៃ ពួកគេហូប និង ផឹកព្រះបន្ទូលរបស់ព្រះជាម្ចាស់ ស្ដាប់សេចក្ដីអធិប្បាយ និងការប្រកបគ្នា។ ពួកគេបំពេញភារកិច្ចរបស់ខ្លួនសម្រាប់ព្រះជាម្ចាស់ និងធ្វើបន្ទាល់ថ្វាយទ្រង់។ សាតាំងរិះគិតពីរឿងនេះ ហើយនិយាយថា៖ «ហេតុអ្វីបានជាពាក្យបំភាន់ជាច្រើនរបស់ខ្ញុំមិនទទួលបានលទ្ធផលសោះអ៊ីចឹង? ខ្ញុំបានធ្វើរឿងជាច្រើនដើម្បីគាបសង្កត់ ចាប់ចង និងធ្វើបាបរាស្ដ្ររើសតាំងរបស់ព្រះ ហេតុអ្វីបានជារឿងទាំងនោះមិនសូវមានឥទ្ធិពលអ្វីសោះ? ហេតុអ្វីបានជាចំនួនអ្នកជឿលើព្រះ បែរជាកើនឡើងទៅវិញ?»។ បន្ទាប់មក វាក៏ដឹងនៅក្នុងចិត្តរបស់វាថា ព្រះជាម្ចាស់ពិតជាមានគ្រប់ព្រះចេស្ដាមែន បន្ទាប់ពីនោះ វាក៏រងភាពអាម៉ាស់យ៉ាងខ្លាំង ហេតុនេះហើយទើបមានពាក្យពោលថា៖ «សាតាំងនឹងតែងតែទទួលបរាជ័យនៅក្រោមព្រះហស្ដរបស់ព្រះជាម្ចាស់ជានិច្ច»។ តើនេះគឺជាការពិតដែរឬទេ? (មែនហើយ។) វាពិតជាព្រះបន្ទូលរបស់ព្រះជាម្ចាស់មែន ដែលអាចសម្រេចបាននូវអ្វីៗគ្រប់យ៉ាង! សាតាំង និងស្ដេចអារក្សទាំងអស់ កំពុងតែបម្រើការដល់ព្រះជាម្ចាស់។ នៅក្នុងព្រះហស្ដរបស់ព្រះជាម្ចាស់ ពួកគេគឺជាវត្ថុបម្រើ និងជាមនុស្សបន្ទាប់បន្សំ។ តើវត្ថុបម្រើ និងមនុស្សបន្ទាប់បន្សំទាំងនេះ មានពាក់ព័ន្ធអ្វីជាមួយពួកយើងដែរឬទេ? (ទេ។) ទេ ពួកគេមិនពាក់ព័ន្ធឡើយ។ ពួកយើងគ្រាន់តែត្រូវផ្ដោតលើការជឿលើព្រះជាម្ចាស់ប៉ុណ្ណោះ ពួកយើងគ្មានអ្វីពាក់ព័ន្ធនឹងពួកគេឡើយ។ មិនថាពួកគេជាស្ដេច ឬជាជនក្រៅច្បាប់នោះទេ ពួកគេគឺជាកម្មសិទ្ធិរបស់សាតាំង ហើយពួកគេនឹងត្រូវបំផ្លាញចោល។ ពួកយើងគ្រាន់តែត្រូវដើរតាមព្រះជាម្ចាស់ដោយអស់ពីចិត្ត ក្បត់សាតាំងជារៀងរហូត ហើយដើរទៅជាមួយព្រះជាម្ចាស់តែមួយអង្គគត់។ នេះទើបជារឿងត្រឹមត្រូវដែលត្រូវធ្វើ។

ខ្ញុំបានលើកឧទាហរណ៍អំពីចំណេះដឹង និងបទពិសោធរួចហើយ ដូច្នេះ ឥឡូវនេះ អ្នករាល់គ្នាគួរតែយល់ពីរឿងទាំងនេះបានត្រឹមត្រូវជាងមុនបន្តិចហើយ។ តើការប្រកបគ្នាអំពីរឿងទាំងនេះ មានគោលបំណងអ្វី? ម្យ៉ាងវិញ គឺដើម្បីឱ្យអ្នករាល់គ្នាអាចប្រើប្រាស់ការពិត និងឧទាហរណ៍ទាំងនេះ ដើម្បីវែកញែកពួកទទឹងនឹងព្រះគ្រីស្ទ ហើយក៏ដើម្បីឱ្យស្គាល់ទិដ្ឋភាពនៃនិស្ស័យរបស់ពួកទទឹងនឹងព្រះគ្រីស្ទនៅក្នុងខ្លួនអ្នករាល់គ្នាផ្ទាល់ផងដែរ។ ម្យ៉ាងវិញទៀត តើការពិភាក្សាបែបនេះ មិនអាចទប់ស្កាត់មនុស្សមួយចំនួនពីការធ្វើសកម្មភាពដោយផ្ដេសផ្ដាសទេឬ? (មែនហើយ។) កាលពីមុន មនុស្សមួយងាយនឹងពឹងផ្អែកលើបទពិសោធ និងវិធីសាស្ត្រចាស់គំរិល ក្នុងការបំពេញភារកិច្ចរបស់ពួកគេ ហើយពួកគេប្រកាន់ខ្ជាប់នូវរបៀបធ្វើការងាររបស់ពួកគេផ្ទាល់ ដូច្នេះ ពួកគេបានបង្អាក់ និងរំខានដល់កិច្ចការនៃដំណាក់របស់ព្រះជាម្ចាស់ ហើយជាលទ្ធផល ពួកគេក៏ត្រូវបានចាត់ការដោះស្រាយ។ ពួកគេឱ្យតម្លៃលើការអនុវត្ត និងបទពិសោធដែលហួសសម័យរបស់ពួកគេ លើសអ្វីៗទាំងអស់ ដោយមិនដែលគិតដល់រឿងដែលសំខាន់បំផុតនោះទេ៖ ថាតើព្រះជាម្ចាស់បានមានបន្ទូល ឬតម្រូវអ្វីខ្លះពីមនុស្ស ឬរបៀបប្រកាន់ខ្ជាប់នូវគោលការណ៍សេចក្ដីពិត។ ពួកគេក៏បានប្រកាន់ខ្ជាប់យ៉ាងរឹងរូសនូវការអនុវត្តហួសសម័យរបស់ពួកគេ ហើយថែមទាំងបានប្រើប្រាស់តក្កវិជ្ជាដ៏គួរឱ្យអស់សំណើចធ្វើជាមូលដ្ឋានសម្រាប់រឿងនេះទៀតផង៖ «ពួកយើងតែងតែធ្វើបែបនេះជានិច្ច» «នៅកន្លែងពួកយើង គេតែងតែធ្វើបែបនេះជានិច្ច។ នេះជារបៀបដែលដូនតារបស់ពួកយើងធ្លាប់ធ្វើ»។ ហេតុអ្វីបានជាពួកគេតែងតែសង្កត់ធ្ងន់លើរឿងបែបនេះ? នេះបញ្ជាក់ថា ពួកគេមិនទទួលយករឿងថ្មីៗទេ និងថាពួកគេមិនទទួលយកសេចក្ដីពិតឡើយ។ ពួកគេមិនអាចមើលធ្លុះពីភាពឆ្គាំឆ្គង ភាពថយក្រោយ និងភាពគួរឱ្យអស់សំណើចនៃវិធីសាស្ត្រហួសសម័យទាំងនេះឡើយ។ ពួកគេមិនបានដឹងថា មានវិធីសាស្ត្រថ្មីៗក្នុងការធ្វើអ្វីៗ ដែលជាវិធីសាស្ត្រជឿនលឿនជាង ត្រឹមត្រូវជាង និងស័ក្តិសមជាងនោះទេ។ ពួកគេតែងតែប្រកាន់ខ្ជាប់នូវរបៀបចាស់គំរិលរបស់ពួកគេ ដោយពឹងផ្អែកលើបទពិសោធចាស់ៗរបស់ពួកគេ ដោយគិតថាពួកគេជឿនលឿនណាស់ ថាពួកគេកំពុងតែអនុវត្តសេចក្ដីពិត។ តើមនុស្សទាំងនេះមិនមែនជាប្រភេទមនុស្សគួរឱ្យអស់សំណើចទេឬ? «នៅកន្លែងពួកយើង គេតែងតែធ្វើបែបនេះជានិច្ច» «របៀបដែលខ្ញុំធ្លាប់ធ្វើពីមុន» «ពួកយើងតែងតែធ្វើបែបនេះជានិច្ច»។ តើវិធីសាស្ត្រចាស់ៗ និងរឿងហួសសម័យទាំងនេះ អាចជំនួសគោលការណ៍សេចក្ដីពិតបានដែរឬទេ? តើការធ្វើអ្វីៗតាមរបៀបចាស់គំរិល មានន័យថាបុគ្គលនោះកំពុងអនុវត្តសេចក្ដីពិតមែនឬ? មនុស្សទាំងនោះមិនយល់អ្វីទាំងអស់ ហើយក៏មិនអាចមើលធ្លុះអ្វីទាំងអស់ដែរ។ តើពួកគេមិនមែនជាមនុស្សគំនិតចាស់គំរិល ដែលប្រកាន់ខ្ជាប់នូវវិធីសាស្ត្រចាស់ៗ និងមានភាពរឹងរូសទេឬ? វាពិតជាលំបាកខ្លាំងណាស់ សម្រាប់មនុស្សបែបនេះក្នុងការទទួលយកសេចក្ដីពិត! ប្រាប់ខ្ញុំមក មិនថារឿងអ្វីមួយថ្មី ឬចាស់នោះទេ តើអ្នកចូលទៅប្រឈមនឹងវាដោយរបៀបណា? តើអ្នកចាត់ចែងវាដោយរបៀបណា? តើអ្នកមានមូលដ្ឋានអ្វីដើម្បីចាត់ចែងវា? ប្រសិនបើមនុស្សគ្រប់គ្នាមានចំណេះដឹងត្រឹមតែបន្តិចបន្តួចអំពីរឿងអ្វីមួយ តើអ្នកដោះស្រាយវាដោយរបៀបណា ទើបត្រឹមត្រូវ និងស្របតាមគោលការណ៍? ជាដំបូង អ្នកត្រូវសួរនរណាម្នាក់ដែលមានជំនាញបង្គួរនៅក្នុងវិស័យនេះ។ ដរាបណាអ្នករកឃើញនរណាម្នាក់ដែលមានចំណេះដឹង នោះអ្នកនឹងមានផ្លូវហើយ។ ប្រសិនបើអ្នកមិនអាចរកឃើញនរណាម្នាក់ដែលមានចំណេះដឹងទេ អ្នកអាចដោះស្រាយបញ្ហានេះបានទាំងស្រុង តាមរយៈការចូលអ៊ីនធឺណិត ដើម្បីស្វែងរកដំបូន្មាន ឬស្វែងរកព័ត៌មាន។ ហើយខណៈពេលដែលអ្នកស្វែងរក អ្នកនៅតែត្រូវអធិស្ឋានទៅកាន់ព្រះជាម្ចាស់ និងពឹងផ្អែកលើទ្រង់ សូមឱ្យព្រះជាម្ចាស់បើកផ្លូវទៅមុខ។ តើយើងហៅរឿងនេះថាជាអ្វី? យើងហៅរឿងនេះថាជា គោលការណ៍នៃការអនុវត្ត។ អ្នករាល់គ្នាមួយចំនួនគិតនៅក្នុងចិត្តថា៖ «ខ្ញុំគឺជាអ្នកជំនាញនៅក្នុងវិស័យនេះ ដែលមានបទពិសោធយ៉ាងច្រើនសន្ធឹកសន្ធាប់។ ខ្ញុំថែមទាំងធ្លាប់ទទួលបានពានរង្វាន់សម្រាប់ការធ្វើការងារនេះទៀតផង ដូច្នេះ ខ្ញុំមានទុននេះហើយ។ ដោយសារការងារនេះត្រូវបានផ្ទុកផ្ដាក់ឱ្យខ្ញុំ ខ្ញុំគឺជាអ្នកទទួលខុសត្រូវ។ ខ្ញុំមានសិទ្ធិអំណាចក្នុងការសម្រេចចិត្ត ហើយអ្វីៗគ្រប់យ៉ាងគឺអាស្រ័យលើខ្ញុំ។ គ្រប់គ្នាគួរតែធ្វើតាមបញ្ជារបស់ខ្ញុំ និងស្ដាប់បង្គាប់ខ្ញុំ។ អ្វីដែលអ្នកដទៃនិយាយ គឺមិនសំខាន់ឡើយ ហើយអ្នកណាដែលមិនយល់ស្របជាមួយខ្ញុំ គួរតែបិទមាត់ទៅ!»។ តើរបៀបគិតបែបនេះត្រឹមត្រូវដែរឬទេ? វាពិតជាមិនត្រឹមត្រូវឡើយ។ អាកប្បកិរិយារបស់អ្នក និងនិស្ស័យដែលអ្នកកំពុងបញ្ចេញឱ្យឃើញ គឺមានបញ្ហាហើយ។ នៅក្នុងចិត្តរបស់អ្នក អ្នកគិតថាការទទួលយកការផ្ទុកផ្ដាក់នេះ ផ្ដល់សិទ្ធិឱ្យអ្នកប្រើអំណាច។ អ្នកចង់ធ្វើជាអ្នកមានសិទ្ធិសម្រេច ហើយគ្មាននរណាម្នាក់ផ្សេងទៀតត្រូវបានអនុញ្ញាតឱ្យបញ្ចេញមតិឡើយ។ វាហាក់ដូចជាអ្នកមិនត្រូវការការសហការពីអ្នកដទៃ ឬមិនត្រូវការឱ្យគ្រប់គ្នាបញ្ចេញមតិយោបល់របស់ពួកគេឡើយ។ អ្វីៗគ្រប់យ៉ាងគឺប្រព្រឹត្តទៅតាមអ្វីដែលអ្នកនិយាយ គឺសុទ្ធតែអាស្រ័យលើអ្នក។ តើនេះជានិស្ស័យប្រភេទអ្វី? តើនេះមិនមែនជាការក្រអឺតក្រទមពេក និងខ្វះវិចារណញ្ញាណទេឬ? នេះជានិស្ស័យរបស់អាទទឹងនឹងព្រះគ្រីស្ទ។ វាអាចថាអ្នកមានគុណសម្បត្តិប្រសើរជាងអ្នកដទៃបន្តិច អ្នកប្រហែលជាមានការយល់ឃើញបន្តិចបន្តួច និងមានបទពិសោធបន្តិចបន្តួចនៅក្នុងរឿងនេះ។ ទោះជាយ៉ាងណាក៏ដោយ មានរឿងមួយដែលអ្នកត្រូវតែយល់ឱ្យច្បាស់៖ គ្មានអ្វីណាមួយក្នុងរបស់ទាំងនេះដែលអ្នកមាន ជាសេចក្ដីពិតឡើយ។ ប្រសិនបើអ្នកជឿថាខ្លួនឯងមានគុណសម្បត្តិប្រសើរជាងអ្នកដទៃបន្តិច មានការយល់ដឹងបន្តិចបន្តួច មានទេពកោសល្យបន្តិចបន្តួច និងមានចំណេះដឹងមួយចំនួន ហើយអ្នកចាត់ទុករឿងទាំងនេះជាសេចក្ដីពិត ហើយជឿថាខ្លួនឯងគឺជាសេចក្ដីពិត ព្រមទាំងគិតថាគ្រប់គ្នាត្រូវតែធ្វើតាមបញ្ជារបស់អ្នក និងស្ដាប់បង្គាប់ការរៀបចំរបស់អ្នក តើនេះមិនមែនជានិស្ស័យរបស់អាទទឹងនឹងព្រះគ្រីស្ទទេឬ? ប្រសិនបើអ្នកពិតជាធ្វើបែបនេះមែន នោះអ្នកគ្មានអ្វីក្រៅពីជាអាទទឹងនឹងព្រះគ្រីស្ទឡើយ។ តើមានអ្វីខុស ក្នុងការដែលអ្នកចាត់ទុកអំណោយទានរបស់អ្នកជាសេចក្ដីពិតនោះ? គុណសម្បត្តិ ការយល់ឃើញ ទេពកោសល្យ និងចំណេះដឹងដែលអ្នកមាន គឺមិនខុសទេ។ ដូច្នេះ តើយើងកំពុងវែកញែកអ្វីនៅទីនេះ? អ្វីដែលយើងកំពុងវែកញែក គឺជានិស្ស័យរបស់អ្នក។ ជានិស្ស័យពុករលួយដែលអ្នកលាក់ទុកនៅពីក្រោយរឿងទាំងនេះ ជានិស្ស័យក្រអឺតក្រទម ជានិស្ស័យដែលរាប់ខ្លួនឯងជាសុចរិត។ នៅពេលដែលអ្នកចាត់ទុកអំណោយទានរបស់អ្នកជាសេចក្ដីពិត អ្នកជឿថាអ្នកមានសេចក្ដីពិត ដោយសារតែអ្នកមានអំណោយទានទាំងនេះ។ អ្នកជំនួសសេចក្ដីពិតដោយអំណោយទានបែបនេះ ដូច្នេះ តើនេះជានិស្ស័យប្រភេទអ្វី? តើនេះមិនមែនជានិស្ស័យរបស់អាទទឹងនឹងព្រះគ្រីស្ទទេឬ? ពួកទទឹងនឹងព្រះគ្រីស្ទទាំងអស់ ចាត់ទុកគំនិតរបស់ពួកគេផ្ទាល់ ការរៀនសូត្ររបស់ពួកគេផ្ទាល់ អំណោយទាន និងទេពកោសល្យរបស់ពួកគេផ្ទាល់ ជាសេចក្ដីពិត។ ពួកគេគិតថា ដោយមានអំណោយទានទាំងនេះ ពួកគេក៏មានសេចក្ដីពិតដែរ។ ហេតុដូច្នេះហើយ ពួកគេទាមទារឱ្យអ្នកដទៃស្ដាប់បង្គាប់ពួកគេ ធ្វើតាមបញ្ជារបស់ពួកគេ និងចុះចូលនឹងអំណាចរបស់ពួកគេ។ នេះហើយជាចំណុចដែលពួកទទឹងនឹងព្រះគ្រីស្ទដើរខុស។ តើអ្នកពិតជាមានសេចក្ដីពិតមែនឬ? អ្នកមិនមានការយល់ដឹងពិតប្រាកដអំពីព្រះជាម្ចាស់ទេ ហើយអ្នកក៏មិនមានចិត្តកោតខ្លាចព្រះជាម្ចាស់ដែរ កាន់តែមិនមែនជាមនុស្សដែលចុះចូលនឹងព្រះជាម្ចាស់ទៅទៀត ហើយអ្នកមិនមានសេចក្ដីពិតសូម្បីតែបន្តិចសោះឡើយ ប៉ុន្តែអ្នកបែរជាក្រអឺតក្រទម អួតខ្លួនហួសហេតុ និងរាប់ខ្លួនឯងជាសុចរិត ដោយគិតថាអ្នកមានសេចក្ដីពិត ហើយថាអ្នកដទៃគួរតែស្ដាប់បង្គាប់អ្នក និងធ្វើតាមបញ្ជារបស់អ្នក។ អ្នកគឺជាអាទទឹងនឹងព្រះគ្រីស្ទពិតប្រាកដហើយ។

កិច្ចការផ្សាយដំណឹងល្អ ពាក់ព័ន្ធនឹងគម្រោងផ្សេងៗដែលតម្រូវឱ្យមនុស្សសិក្សា និងរៀនសូត្រពីជំនាញ និងវិជ្ជាជីវៈផ្សេងៗ ប៉ុន្តែ មនុស្សមួយចំនួនមិនយល់ពីបំណងព្រះហឫទ័យរបស់ព្រះជាម្ចាស់ទេ ហើយងាយនឹងដើរវង្វេងផ្លូវណាស់។ ពួកគេគ្រាន់តែសិក្សាពីចំណេះដឹង និងជំនាញវិជ្ជាជីវៈប៉ុណ្ណោះ ដោយមិនទទួលយកសេចក្ដីពិតសូម្បីតែបន្តិចសោះឡើយ។ តើមនុស្សនេះជាមនុស្សប្រភេទណា? (ជាមនុស្សដែលមាននិស្ស័យរបស់អាទទឹងនឹងព្រះគ្រីស្ទ ដែលផ្ដោតសំខាន់លើអំណោយទាន។) ត្រឹមត្រូវហើយ។ នេះគឺជាប្រភេទមនុស្សដែលពួកយើងកំពុងលាតត្រដាង។ មនុស្សប្រភេទនេះមាននិស្ស័យរបស់ពួកទទឹងនឹងព្រះគ្រីស្ទ ហើយក្នុងករណីធ្ងន់ធ្ងរ ពួកគេគឺជាអាទទឹងនឹងព្រះគ្រីស្ទតែម្ដង។ ពួកគេប្រាថ្នាចង់ប្រើប្រាស់ឱកាសនេះដើម្បីរៀនសូត្រពីរឿងទាំងនេះ ហើយបន្ទាប់មកក្លាយជាអ្នកដែលពូកែដាច់គេ ក្នុងចំណោមអ្នកដែលចេះវិជ្ជាជីវៈ ឬជំនាញនេះ ដើម្បីក្លាយជាអ្នកដែលចេះដឹង និងស្ទាត់ជំនាញបំផុតនៅក្នុងផ្នែកនេះ ដើម្បីឱ្យអ្នកដទៃពឹងផ្អែកលើពួកគេចំពោះគ្រប់រឿងទាំងអស់ ហើយស្ដាប់ពួកគេជំនួសឱ្យការអនុវត្តសេចក្ដីពិត ខណៈពេលដែលពួកគេកាន់តួនាទីដឹកនាំនៅក្នុងក្រុមនេះ។ បញ្ហាគឺនៅត្រង់នេះឯង។ តើមនុស្សប្រភេទណាដែលធ្វើបែបនេះ? គឺអ្នកដែលស្វែងរកតែការសិក្សា និងបំពាក់ខ្លួនឯងនូវចំណេះដឹង ការសិក្សា និងបទពិសោធគ្រប់បែបយ៉ាង អ្នកដែលពឹងផ្អែកលើគុណសម្បត្តិ ទេពកោសល្យ និងអំណោយទានរបស់ពួកគេ ដើម្បីធ្វើអ្វីៗគ្រប់យ៉ាង។ មិនយូរមិនឆាប់ ពួកគេទាំងអស់គ្នានឹងដើរផ្លូវបែបនេះជាមិនខាន។ នេះជារឿងដែលមិនអាចជៀសរួចឡើយ។ នេះគឺជាផ្លូវរបស់ប៉ុល។ មិនថាអ្នកស្ថិតនៅក្នុងផ្នែក ឬវិស័យណាក៏ដោយ ការមានចំណេះដឹង បទពិសោធ ឬមេរៀនដែលទទួលបានច្រើនជាងអ្នកដទៃបន្តិចបន្តួច គឺមិនគ្រប់គ្រាន់ដើម្បីបញ្ជាក់ថា អ្នកយល់ពីសេចក្ដីពិត ឬបានចូលទៅក្នុងតថភាពនៃសេចក្ដីពិតឡើយ ហើយវាក៏ពិតជាមិនមានន័យថា អ្នកទទួលបានសេចក្ដីពិតនោះដែរ។ ដូច្នេះ តើអ្វីទៅដែលបញ្ជាក់ពីរឿងនេះបានគ្រប់គ្រាន់? គឺការទទួលបានការយល់ដឹងកាន់តែច្បាស់អំពីគោលការណ៍សម្រាប់ការបំពេញភារកិច្ចប្រភេទនេះ ក៏ដូចជាស្ដង់ដាតម្រូវជាចាំបាច់របស់ដំណាក់របស់ព្រះជាម្ចាស់ សម្រាប់ការបំពេញភារកិច្ចនេះ ក្នុងអំឡុងពេលសិក្សាពីជំនាញវិជ្ជាជីវៈទាំងនេះ។ មានមនុស្សមួយចំនួនដែលប្រែជាកាន់តែទាស់ទទឹង នៅពេលដែលអ្នកកាន់តែព្យាយាមឱ្យពួកគេរៀនចំណេះដឹងវិជ្ជាជីវៈ ហើយគិតថាពួកគេមិនអាចបំពេញភារកិច្ចរបស់ខ្លួនបានទេ ដោយថែមទាំងនិយាយថា៖ «ការជឿលើព្រះជាម្ចាស់ គួរតែជារឿងនៃការផ្ដាច់ខ្លួនចេញពីពិភពដែលមិនជឿ ចុះហេតុអ្វីបានជាពួកយើងត្រូវរៀនពីជំនាញ និងចំណេះដឹងនៃពិភពដែលមិនជឿទៅវិញ?»។ ពួកគេមិនចង់រៀនសូត្រទេ។ នេះគឺជាភាពខ្ជិលច្រអូស។ ពួកគេមិនមានអាកប្បកិរិយាទទួលខុសត្រូវចំពោះការងាររបស់ពួកគេទេ ពួកគេខ្វះភាពស្មោះត្រង់ ហើយពួកគេមិនសុខចិត្តបញ្ចេញការខិតខំប្រឹងប្រែងណាមួយចំពោះរឿងបែបនេះឡើយ។ គោលបំណងនៃការរៀនសូត្រចំណេះដឹង និងជំនាញវិជ្ជាជីវៈ គឺដើម្បីបំពេញភារកិច្ចរបស់អ្នកឱ្យបានល្អ។ មានចំណេះដឹង និងចំណេះដឹងទូទៅជាច្រើនដែលអ្នកមិនទាន់បានជួបប្រទះ ដែលអ្នកចាំបាច់ត្រូវរៀនសូត្រ។ នេះគឺជាសេចក្ដីតម្រូវ និងការផ្ទុកផ្ដាក់របស់ព្រះជាម្ចាស់ចំពោះមនុស្ស។ ហេតុដូច្នេះហើយ ការរៀនសូត្ររឿងទាំងនេះនឹងមិនឥតប្រយោជន៍ឡើយ វាគឺដើម្បីតែបំពេញភារកិច្ចរបស់អ្នកឱ្យបានល្អប៉ុណ្ណោះ។ មនុស្សមួយចំនួនគិតថា បន្ទាប់ពីរៀនសូត្រជំនាញបែបនេះហើយ ពួកគេនឹងអាចឈរជើងបាននៅក្នុងដំណាក់របស់ព្រះជាម្ចាស់។ តើរបៀបគិតបែបនេះ មិនមែននាំឱ្យមានបញ្ហាទេឬ? ទស្សនៈនេះគឺខុសហើយ។ តើមាននរណាម្នាក់ដែលអាចដើរតាមផ្លូវនេះដែរឬទេ? អំណាចកាន់តែធំ វិសាលភាពការងារកាន់តែធំ ការទទួលខុសត្រូវដែលមនុស្សប្រភេទនេះត្រូវបានប្រគល់ឱ្យ គឺ កាន់តែធំ នោះពួកគេកាន់តែស្ថិតក្នុងគ្រោះថ្នាក់។ តើគ្រោះថ្នាក់នេះកើតឡើងដោយរបៀបណា? ជាការពិតណាស់ គឺដោយសារតែពួកគេមាននិស្ស័យពុករលួយ និងមាននិស្ស័យរបស់អាទទឹងនឹងព្រះគ្រីស្ទ។ នៅពេលធ្វើរឿងអ្វីមួយ ពួកគេផ្ដោតសំខាន់តែលើរបៀបធ្វើកិច្ចការនោះ និងធ្វើឱ្យតែរួចពីដៃប៉ុណ្ណោះ។ ពួកគេមិនស្វែងរកគោលការណ៍ឡើយ។ តាមរយៈដំណើរការនៃការបំពេញភារកិច្ចរបស់ពួកគេ ពួកគេមិនស្វែងយល់ពីបំណងព្រះហឫទ័យរបស់ព្រះជាម្ចាស់ទេ ហើយពួកគេក៏មិនស្វែងយល់បន្ថែម ឬចាប់យល់គោលការណ៍សេចក្ដីពិតបន្ថែមទៀតដែរ។ ពួកគេមិនស្វែងរកគោលការណ៍ទេ ហើយពួកគេក៏មិនពិនិត្យពិច័យ ឬឆ្លុះបញ្ចាំងពីសេចក្ដីពុករលួយដែលពួកគេបញ្ចេញឱ្យឃើញ ទស្សនៈមិនត្រឹមត្រូវដែលកើតឡើងនៅក្នុងពួកគេ ឬសភាពខុសឆ្គងដែលពួកគេធ្លាក់ចូល ខណៈពេលកំពុងបំពេញភារកិច្ចរបស់ពួកគេដែរ។ ពួកគេផ្ដោតសំខាន់តែលើការអនុវត្តខាងក្រៅប៉ុណ្ណោះ ដោយយកចិត្តទុកដាក់តែលើការធ្វើឱ្យខ្លួនស្ទាត់ជំនាញ និងបំពាក់ខ្លួនឯងនូវចំណេះដឹងផ្សេងៗដែលតម្រូវឱ្យមាននៅក្នុងភារកិច្ចរបស់ពួកគេ។ ពួកគេជឿថា មិនថាគេស្ថិតនៅក្នុងការងារប្រភេទណាក៏ដោយ ចំណេះដឹងនាំមុខអ្វីៗទាំងអស់ ថាពួកគេនឹងប្រែជាខ្លាំងពូកែ និងអាចតាំងខ្លួននៅក្នុងក្រុមបាន ប្រសិនបើពួកគេមានចំណេះដឹង ហើយថា មិនថាពួកគេស្ថិតនៅក្នុងក្រុមណាក៏ដោយ អ្នកដែលមានកម្រិតចំណេះដឹងខ្ពស់ និងមានសញ្ញាបត្រសិក្សាខ្ពស់ គឺមានឋានៈខ្ពស់។ ជាឧទាហរណ៍ នៅក្នុងមន្ទីរពេទ្យមួយ ជាទូទៅ ប្រធានមន្ទីរពេទ្យគឺជាអ្នកដែលពូកែដាច់គេនៅក្នុងគ្រប់ទិដ្ឋភាពទាំងអស់នៃវិជ្ជាជីវៈនេះ និងមានជំនាញបច្ចេកទេសខ្លាំងជាងគេ ហើយមនុស្សបែបនេះគិតថា នៅក្នុងដំណាក់របស់ព្រះជាម្ចាស់ក៏មានករណីបែបនេះដែរ។ តើរបៀបនៃការយល់ពីរឿងរ៉ាវបែបនេះត្រឹមត្រូវដែរឬទេ? ទេ វាមិនត្រឹមត្រូវឡើយ។ នេះគឺដើរផ្ទុយពីពាក្យពោលដែលថា៖ «សេចក្ដីពិតគ្រងរាជ្យនៅក្នុងដំណាក់របស់ព្រះជាម្ចាស់»។ មនុស្សបែបនេះជឿថា ចំណេះដឹងគ្រងរាជ្យនៅក្នុងដំណាក់របស់ព្រះជាម្ចាស់ ថាអ្នកណាដែលមានចំណេះដឹង និងបទពិសោធ អ្នកណាដែលមានអតីតភាពការងារគ្រប់គ្រាន់ និងមានទុនគ្រប់គ្រាន់ នឹងអាចឈរជើងបាននៅក្នុងដំណាក់របស់ព្រះជាម្ចាស់ ហើយគ្រប់គ្នាត្រូវតែស្ដាប់ពួកគេ។ តើទស្សនៈនេះមិនខុសទេឬ? មនុស្សមួយចំនួនប្រហែលជាគិត និងធ្វើសកម្មភាពតាមរបៀបនេះដោយមិនដឹងខ្លួន ពួកគេដេញតាមរឿងនេះ ហើយប្រហែលជាថ្ងៃណាមួយ ពួកគេនឹងជួបផ្លូវទាល់។ ហេតុអ្វីបានជាពួកគេអាចនឹងជួបផ្លូវទាល់? តើមនុស្សដែលមិនស្រឡាញ់ ហើយក៏មិនដេញតាមសេចក្ដីពិត ដែលព្រងើយកន្តើយនឹងសេចក្ដីពិតទាំងស្រុង អាចស្គាល់ខ្លួនឯងបានដែរឬទេ? (ទេ មិនអាចទេ។) ហើយខណៈពេលដែលមិនស្គាល់ខ្លួនឯង ពួកគេបានបំពាក់ឱ្យខ្លួនឯងនូវចំណេះដឹងយ៉ាងច្រើន បានលះបង់តម្លៃខ្លះសម្រាប់ដំណាក់របស់ព្រះជាម្ចាស់ និងបានចូលរួមចំណែកមួយចំនួន។ តើពួកគេបានប្រែក្លាយរឿងទាំងនេះទៅជាអ្វី? ពួកគេបានប្រែក្លាយវាទៅជាទុន។ ហើយសម្រាប់ពួកគេ តើទុននេះគឺជាអ្វី? វាគឺជាកំណត់ត្រានៃការអនុវត្តសេចក្ដីពិតរបស់ពួកគេ ជាភស្តុតាងដែលបញ្ជាក់ថាពួកគេបានចូលទៅក្នុងតថភាពនៃសេចក្ដីពិត និងយល់ពីសេចក្ដីពិត។ នេះហើយជាអ្វីដែលពួកគេបានប្រែក្លាយរឿងទាំងនេះឱ្យទៅជាអ៊ីចឹង។ នៅក្នុងចិត្តរបស់បុគ្គលគ្រប់រូប ការយល់ពីសេចក្ដីពិត និងការចូលទៅក្នុងតថភាពនៃសេចក្ដីពិត ត្រូវបានចាត់ទុកថាជារឿងល្អ និងជារឿងវិជ្ជមាន។ ជាការពិតណាស់ មនុស្សប្រភេទនេះក៏មើលឃើញបែបនេះដែរ។ ទោះជាយ៉ាងណាក៏ដោយ គួរឱ្យសោកស្ដាយ ដែលពួកគេបានច្រឡំថាចំណេះដឹងគឺជាសេចក្ដីពិត។ ប៉ុន្តែ ពួកគេនៅតែមានអារម្មណ៍ល្អចំពោះការយល់ច្រឡំនេះដដែល។ នេះគឺជាសញ្ញាគ្រោះថ្នាក់។ តើមនុស្សប្រភេទណាដែលនឹងធ្វើសកម្មភាពបែបនេះ? មនុស្សដែលគ្មានការយល់ដឹងខាងវិញ្ញាណ សុទ្ធតែអាចធ្វើសកម្មភាពបែបនេះ ដោយឈានជើងចូលទៅក្នុងផ្លូវខុសដោយមិនដឹងខ្លួន។ ហើយនៅពេលដែលពួកគេដើរលើផ្លូវនោះហើយ អ្នកនឹងមិនអាចទាញពួកគេត្រឡប់មកវិញបានឡើយ។ ប្រសិនបើអ្នកប្រកបគ្នាជាមួយពួកគេអំពីសេចក្ដីពិត ចង្អុលបង្ហាញពីសភាពរបស់ពួកគេ និងលាតត្រដាងពួកគេ ពួកគេនឹងមិនយល់ឡើយ ពួកគេនឹងមិនអាចយករឿងនេះមកភ្ជាប់នឹងខ្លួនឯងបានទេ។ នេះគឺជាការកង្វះនៃការយល់ដឹងខាងវិញ្ញាណយ៉ាងធ្ងន់ធ្ងរ។ មនុស្សបែបនេះតាមធម្មជាតិចាត់ទុកចំណេះដឹង បទពិសោធ និងមេរៀនរបស់ពួកគេជាសេចក្ដីពិត។ ហើយនៅពេលដែលពួកគេចាត់ទុករឿងទាំងនេះជាសេចក្ដីពិត ស្ថានភាពជាក់លាក់មួយនឹងកើតឡើងជាមិនខាន។ នេះជារឿងដែលមិនអាចជៀសរួចឡើយ។ ឧបមាថា ព្រះជាម្ចាស់មានបន្ទូលរឿងមួយ ហើយមនុស្សប្រភេទនេះនិយាយរឿងមួយទៀត។ ទស្សនៈទាំងពីរនេះច្បាស់ជាខុសគ្នា។ ដូច្នេះ តើទស្សនៈរបស់អ្នកណាដែលមនុស្សប្រភេទនេះចាត់ទុកថាត្រឹមត្រូវ? ពួកគេនឹងជឿថាទស្សនៈរបស់ពួកគេផ្ទាល់ទើបត្រឹមត្រូវ។ ដូច្នេះ តើពេលនោះពួកគេនឹងអាចចុះចូលនឹងព្រះជាម្ចាស់បានដែរឬទេ? (ទេ។) តើពួកគេនឹងធ្វើអ្វី? ពួកគេនឹងប្រកាន់ខ្ជាប់នូវទស្សនៈរបស់ពួកគេផ្ទាល់ ហើយបដិសេធអ្វីដែលព្រះជាម្ចាស់បានមានបន្ទូល។ ក្នុងការធ្វើបែបនេះ តើពួកគេមិនមែនកំពុងចាត់ទុកខ្លួនឯងជារូបអង្គនៃសេចក្ដីពិតទេឬ? (មែនហើយ។) ពួកគេគិតថា ដូចជាអ្នកកាន់សាសនាព្រះពុទ្ធដែរ ទីបំផុតពួកគេទទួលបានជោគជ័យក្នុងការបណ្ដុះបណ្ដាលខ្លួនរបស់ពួកគេ។ ខណៈពេលដែលពួកគេបដិសេធព្រះជាម្ចាស់ ពួកគេធ្វើឱ្យអ្នកដទៃប្រព្រឹត្តចំពោះពួកគេដូចជាព្រះជាម្ចាស់ ហើយគិតថាពួកគេបានក្លាយជារូបអង្គនៃសេចក្ដីពិត។ នេះពិតជាខុសទំនងណាស់! ជាឧទាហរណ៍ ឧបមាថានរណាម្នាក់ស្ទាត់ជំនាញខ្លាំងនៅក្នុងផ្នែកចំណេះដឹង ឬការងារជាក់លាក់ណាមួយ។ ដោយសារខ្ញុំជាមនុស្សមិនជំនាញនៅក្នុងផ្នែកនេះ ខ្ញុំសួរពួកគេនូវសំណួរដែលទាក់ទងនឹងវិស័យនេះ ប៉ុន្តែនៅពេលដែលខ្ញុំធ្វើបែបនេះ ពួកគេចាប់ផ្ដើមអួតអាង។ តើមនុស្សនេះជាមនុស្សប្រភេទណា? ប្រាប់ខ្ញុំមក តើខ្ញុំខុសទេដែលសួរពួកគេនោះ? (ទេ។) ដូច្នេះ ហេតុអ្វីបានជាខ្ញុំសួរពួកគេ? ពីព្រោះរឿងមួយចំនួនពាក់ព័ន្ធនឹងការងារ និងវិជ្ជាជីវៈ ហើយដោយសារខ្ញុំមិនយល់ពីរឿងទាំងនោះ ខ្ញុំគួរតែសួរអ្នកដទៃ។ លើសពីនេះទៅទៀត ខ្ញុំដឹងថាពួកគេមានបទពិសោធ និងយល់ពីរឿងទាំងនេះ។ វាគឺជារឿងត្រឹមត្រូវទាំងស្រុង សម្រាប់ខ្ញុំក្នុងការសួរពួកគេ។ តើបំណង និងវិធីសាស្ត្ររបស់ខ្ញុំត្រឹមត្រូវដែរឬទេ? (ត្រឹមត្រូវហើយ។) វាមិនគួរមានអ្វីខុសចំពោះរឿងនេះទេ តើមែនទេ? ដូច្នេះ តើវិធីសាស្ត្រត្រឹមត្រូវដែលបុគ្គលនោះគួរប្រព្រឹត្តចំពោះរឿងនេះ គឺជាអ្វី? ពួកគេគួរតែប្រាប់ខ្ញុំនូវអ្វីៗទាំងអស់ដែលពួកគេយល់។ ហើយបន្ទាប់មក តើពួកគេគួរគិតយ៉ាងណាអំពីរឿងនេះ? តើវិធីគិតត្រឹមត្រូវអំពីរឿងនេះគឺជាអ្វី? តើវិធីខុសគឺជាអ្វី? តើមនុស្សធម្មតាដែលមានវិចារណញ្ញាណ នឹងគិតយ៉ាងណាអំពីរឿងនេះ? តើមនុស្សដែលមាននិស្ស័យរបស់អាទទឹងនឹងព្រះគ្រីស្ទ នឹងគិតយ៉ាងណាអំពីរឿងនេះ? មនុស្សមួយចំនួន ពេលឮថាខ្ញុំមិនយល់ ក៏និយាយថា៖ «អូ ព្រះអង្គមិនយល់ទេ! ព្រះអង្គមិនដឹងថាវាលំបាកប៉ុនណាសម្រាប់ពួកយើងក្នុងការធ្វើវានោះទេ! ព្រះអង្គមិនដឹងពីរឿងនេះទេ ហើយព្រះអង្គក៏មិនយល់ពីវាដែរ!» ខណៈពេលដែលពួកគេនិយាយ ពួកគេចាប់ផ្ដើមអួតអាង។ ហើយតើការអួតអាងនេះបង្ហាញពីអ្វី? គឺបង្ហាញថាមានបញ្ហាហើយ។ ជាធម្មតា មនុស្សទាំងនេះមានភាពថ្លៃថ្នូរ និងមានសេចក្ដីគោរពប្រតិបត្តិណាស់ ប៉ុន្តែហេតុអ្វីបានជាពួកគេស្រាប់តែចាប់ផ្ដើមអួតអាងទៅវិញ? (ពួកគេចាត់ទុកខ្លួនឯងជាសេចក្ដីពិត ដោយសារតែពួកគេយល់ពីចំណេះដឹងបន្តិចបន្តួច និងមានបទពិសោធបន្តិចបន្តួច។) ត្រឹមត្រូវហើយ។ ពីមុន នៅពេលដែលអ្នកដទៃសួរពួកគេ ពួកគេមិនគិតថាវាជារឿងធំដុំឡើយ។ ប៉ុន្តែនៅពេលដែលខ្ញុំសួរពួកគេ ពួកគេគិតថា៖ «តើព្រះអង្គមិនមែនជាសេចក្ដីពិតទេឬ? តើព្រះអង្គមិនគួរយល់អ្វីៗទាំងអស់ទេឬ? តើព្រះអង្គមិនយល់ពីរឿងបែបនេះបានដោយរបៀបណា? ប្រសិនបើព្រះអង្គមិនយល់ពីរឿងនេះទេ នោះខ្ញុំគឺនៅពីលើព្រះអង្គហើយ»។ ពួកគេចង់អួតអាងបន្តិច។ តើនេះមិនមែនជាអ្វីដែលពួកគេកំពុងគិតទេឬ? (មែនហើយ។) ពួកគេមិនមានអារម្មណ៍ថានេះជាកិត្តិយសឡើយ ផ្ទុយទៅវិញ និស្ស័យបែបសាតាំងមួយប្រភេទបានផ្ទុះចេញពីពួកគេមក។ ស្រាប់តែ ពួកគេមានអារម្មណ៍ថា ទីបំផុតពួកគេពិតជាខ្លាំងពូកែណាស់នៅរវាងមេឃ និងដី! តើនេះមិនមែនជាការយល់ឃើញខុសទេឬ? តើមនុស្សទាំងនេះមិនមែនជាមនុស្សល្ងង់ខ្លៅទេឬ? (មែនហើយ។) ខ្ញុំក៏គិតដូច្នេះដែរ។ មានតែមនុស្សល្ងង់ខ្លៅទេ ទើបគិតបែបនេះ។ តើពួកគេមិនមែនគ្រាន់តែយល់បន្តិចបន្តួចអំពីវិស័យនេះទេឬ? មានរឿងជាច្រើនដែលមនុស្សមិនដឹង ពួកគេគួរតែមានការស្គាល់ខ្លួនឯងបន្តិច។ មនុស្សមួយចំនួនដឹងបន្តិចបន្តួចអំពីក្រណាត់ ហើយស្ទើរតែអាចប្រាប់ពីប្រភេទសាច់ក្រណាត់បាន គ្រាន់តែតាមរយៈការស្ទាបវាប៉ុណ្ណោះ។ ប្រសិនបើអ្នកសរសើរពួកគេដោយនិយាយថា៖ «មើលទៅអ្នកហាក់ដូចជាយល់ដឹងពីក្រណាត់ច្បាស់ណាស់» ពួកគេនឹងឆ្លើយតបថា៖ «ត្រឹមត្រូវហើយ។ អ្នករាល់គ្នាមិនដឹងពីរឿងនេះទេ ដោយសារតែអ្នករាល់គ្នាមិនបានរៀនពីវា។ ខ្ញុំបានរៀនពីវា ខ្ញុំជាអ្នកជំនាញអំពីរឿងនេះជាងពួកអ្នករាល់គ្នាទៅទៀត។ ខ្ញុំមិនមែនមើលងាយអ្នកទេ គ្រាន់តែអ្នកពិតជាត្រូវរៀនសូត្របន្ថែមទៀត»។ តើនេះមិនគួរឱ្យស្អប់ខ្ពើមណាស់ទេឬ? បន្ទាប់មក មានមនុស្សដែលចេះធ្វើម្ហូបបន្តិចបន្តួច ហើយចាប់ផ្ដើមអួតអាងអំពីមុខម្ហូបប៉ុន្មានមុខដែលពួកគេអាចធ្វើបាន និងអាហារប៉ុន្មានពេលដែលពួកគេអាចចម្អិនបាន។ មនុស្សមួយចំនួនធ្លាប់ធ្វើជាគ្រូពេទ្យជើងទទេនៅតាមនៅតាមជនបទមួយរយៈ។ នៅពេលដែលបងប្អូនប្រុសស្រីរបស់ពួកគេមានជំងឺបន្តិចបន្តួច ហើយសុំឱ្យពួកគេម៉ាស្សា ឬចាក់ម្ជុលវិទ្យាសាស្ត្រ ឬជប់ខ្យល់ឱ្យពួកគេ ព្រមទាំងសួរថាតើវាអាចព្យាបាលឱ្យជាបានដែរឬទេ ពួកគេឆ្លើយតបថា៖ «តើអ្នកគិតថាជំងឺនេះអាចព្យាបាលបានយ៉ាងងាយស្រួលឬ? អ្នករាល់គ្នាមិនយល់ទេ។ ពួកយើងជាអ្នកប្រកបវិជ្ជាជីវៈពេទ្យ សុទ្ធតែដឹងថារាងកាយមនុស្សគឺស្មុគស្មាញណាស់។ មានអាថ៌កំបាំងចំពោះការដែលព្រះបង្កើតមនុស្សមក។ ដូច្នេះ វាអាស្រ័យលើកាលៈទេសៈ ថាតើអាចប្រើការចាក់ម្ជុលវិទ្យាសាស្ត្រ ឬការជប់ខ្យល់បានឬអត់»។ តាមការពិត ពួកគេក៏ដឹងតិចតួចណាស់ដែរ។ ពួកគេមិនអាចពន្យល់ឱ្យបានច្បាស់លាស់ពីស្ថានភាពជំងឺណាមួយ ឬព្យាបាលជំងឺជាច្រើនបានឡើយ។ ទោះជាយ៉ាងណាក៏ដោយ ដើម្បីរក្សាមុខមាត់ ពួកគេនៅតែធ្វើឫកពាធំ ធ្វើពុត និងធ្វើខ្លួនដូចជាអ្នកជំនាញអ៊ីចឹង។ ការស្ដែងចេញរបស់មនុស្សប្រភេទផ្សេងៗគ្នាទាំងនេះ បង្ហាញថាមនុស្សពុករលួយទាំងអស់ សុទ្ធតែមាននិស្ស័យរបស់សាតាំង និងនិស្ស័យរបស់អាទទឹងនឹងព្រះគ្រីស្ទ។ ទោះជាយ៉ាងណាក៏ដោយ នៅមានករណីធ្ងន់ធ្ងរជាងនេះទៅទៀត ដែលមនុស្សបន្លំខ្លួន និងធ្វើពុតរហូតដល់ទីបញ្ចប់។ មិនថាអ្នកដទៃសរសើរពួកគេឬអត់នោះទេ ពួកគេលាក់ទុកនូវគំនិតដ៏ខ្មៅងងឹតមួយនៅជ្រៅក្នុងខ្លួនពួកគេ។ តើគំនិតនេះគឺជាអ្វី? «ខ្ញុំនឹងមិនបណ្ដោយឱ្យនរណាម្នាក់ដឹងពីអត្តសញ្ញាណពិត និងសមត្ថភាពពិតរបស់ខ្ញុំឡើយ»។ ជាឧទាហរណ៍ ប្រសិនបើពួកគេគ្រាន់តែជាគ្រូពេទ្យជើងទទេម្នាក់ ពួកគេតែងតែព្យាយាមធ្វើឱ្យអ្នកដទៃគិតថាពួកគេជាគ្រូពេទ្យដ៏ល្បីល្បាញម្នាក់ ដោយមិនចង់ឱ្យនរណាម្នាក់ដឹងថាពួកគេជាគ្រូពេទ្យជើងទទេ ឬថាតើពួកគេពិតជាអាចព្យាបាលជំងឺបានឬអត់នោះទេ។ ពួកគេខ្លាចអ្នកដទៃដឹងពីការពិតនៃស្ថានភាពរបស់ពួកគេ។ ហើយតើពួកគេបិទបាំងខ្លួនឯងដល់កម្រិតណា? ដល់កម្រិតដែលគ្រប់គ្នាដែលទាក់ទងជាមួយពួកគេ គិតថាពួកគេមិនដែលធ្វើខុស និងគ្មានចំណុចខ្វះខាតអ្វីទាំងអស់ ថាពួកគេស្ទាត់ជំនាញលើគ្រប់យ៉ាងដែលពួកគេបានរៀន និងអាចធ្វើអ្វីៗគ្រប់យ៉ាងដែលអ្នកដទៃត្រូវការ។ ប្រសិនបើអ្នកដទៃសួរពួកគេថាតើពួកគេចេះធ្វើម្ហូបឬអត់ ពួកគេនឹងឆ្លើយថាចេះ។ នៅពេលត្រូវគេសួរថាតើពួកគេអាចរៀបចំពិធីជប់លៀងម៉ាន់ជូ-ហានបានឬអត់ ទោះបីជាពួកគេគិតក្នុងចិត្តថា «ខ្ញុំមិនអាចធ្វើវាបានទេ» ក៏ដោយ ក៏ពួកគេនឹងឆ្លើយថា «ចេះ!» នៅពេលត្រូវគេសួរបន្ត។ ប៉ុន្តែ នៅពេលត្រូវគេប្រាប់ឱ្យធ្វើវា ពួកគេនឹងរកលេសដើម្បីបដិសេធ។ តើនេះមិនមែនជាសេចក្ដីបញ្ឆោតទេឬ? ពួកគេធ្វើពុតជាដឹងគ្រប់យ៉ាង អាចធ្វើអ្វីៗបានទាំងអស់ អាចមានសមត្ថភាពធ្វើអ្វីក៏បាន។ តើពួកគេមិនមែនជាមនុស្សល្ងង់ទេឬ? ប៉ុន្តែ មិនថាពួកគេជាមនុស្សល្ងង់ ឬមានគុណសម្បត្តិបន្តិចបន្តួច មានសមត្ថភាពខ្លះ ឬមានអំណោយទានក៏ដោយ តើអ្វីទៅជារឿងមួយដែលពួកទទឹងនឹងព្រះគ្រីស្ទមានដូចគ្នា? គឺជាបំណងប្រាថ្នារបស់ពួកគេ ក្នុងការធ្វើពុតជាយល់អ្វីៗទាំងអស់ និងធ្វើពុតថាខ្លួនជាសេចក្ដីពិត។ ទោះបីជាពួកគេមិនអះអាងដោយផ្ទាល់ថាពួកគេជាសេចក្ដីពិតក៏ដោយ ក៏ពួកគេចង់ធ្វើពុតថាពួកគេគឺជាតថភាពនៃអ្វីៗវិជ្ជមានទាំងអស់ ថាពួកគេអាចធ្វើអ្វីៗបានទាំងអស់។ ដូច្នេះ តើអត្ថន័យបង្កប់នេះ មិនមែនមានន័យថាពួកគេគឺជាតំណាងឱ្យសេចក្ដីពិតទេឬ? ពួកគេជឿថាពួកគេគឺជាតំណាងឱ្យសេចក្ដីពិត ថាអ្វីៗគ្រប់យ៉ាងដែលពួកគេនិយាយគឺត្រឹមត្រូវ ថាវាគឺជាសេចក្ដីពិត។

មានមនុស្សមួយចំនួនដែលត្រូវបានខាងលើប្រគល់ភារកិច្ចពិសេសមួយ។ ពេលដឹងរឿងនេះ ពួកគេគិតក្នុងចិត្តថា៖ «កិច្ចការនេះត្រូវបានខាងលើផ្ទុកផ្ដាក់ឱ្យខ្ញុំ ដូច្នេះសិទ្ធិអំណាចរបស់ខ្ញុំកាន់តែធំហើយ។ ឥឡូវនេះ ខ្ញុំនឹងមានឱកាសបង្ហាញពីទេពកោសល្យ និងសិទ្ធិអំណាចរបស់ខ្ញុំហើយ។ ខ្ញុំនឹងធ្វើឱ្យអ្នកនៅខាងក្រោមឃើញថាខ្ញុំខ្លាំងប៉ុនណា»។ ពេលប្រាស្រ័យទាក់ទងជាមួយបងប្អូនប្រុសស្រី ពួកគេបញ្ជាអ្នកទាំងនោះតាមតែចិត្ត ដោយនិយាយថា៖ «ទៅធ្វើរឿងនេះទៅ!»។ ពេលគេសួរពីរបៀបធ្វើវា ពួកគេនិយាយថា៖ «តើអ្នកនឹងធ្វើវាឬអត់? បើមិនធ្វើទេ ខ្ញុំនឹងចាត់ការអ្នកមិនខាន! នេះគឺជាបញ្ជាពីខាងលើ។ តើអ្នកហ៊ានប្រមាថពួកគេដោយបង្អាក់កិច្ចការនេះឬ? ពេលខាងលើទាមទារឱ្យទទួលខុសត្រូវ តើនរណាអាចទទួលខុសត្រូវរឿងនេះបាន?»។ បងប្អូនប្រុសស្រីឆ្លើយតបថា៖ «ពួកយើងគ្រាន់តែចង់ស្វែងយល់ឱ្យច្បាស់ពីរឿងនេះ និងស្វែងរកគោលការណ៍សម្រាប់ធ្វើវាប៉ុណ្ណោះ មិនមែនចេះតែធ្វើវាទាំងងងឹតងងល់ និងអនុវត្តតាមវិធីណាមួយដែលយើងយល់ថាស័ក្តិសមនោះទេ។ អ្វីៗគ្រប់យ៉ាងត្រូវតែធ្វើឡើងតាមគោលការណ៍។ មិនថាជារឿងអ្វី ឬវាបន្ទាន់ ឬសំខាន់ប៉ុនណាក៏ដោយ មិនថាអ្នកណាជាអ្នកផ្ទុកផ្ដាក់វាឱ្យទេ ការប្រកាន់ខ្ជាប់នូវគោលការណ៍ គឺជាសេចក្ដីពិតដែលមិនអាចផ្លាស់ប្ដូរបានឡើយ។ នេះគឺជាភារកិច្ចរបស់យើង ហើយយើងត្រូវតែទទួលខុសត្រូវ។ ការស្វែងរកគោលការណ៍ គឺជាអ្វីដែលព្រះជាម្ចាស់តម្រូវពីយើង។ ពួកយើងកំពុងស្វែងរកគោលការណ៍ និងសួររកការបំភ្លឺដោយអាកប្បកិរិយាទទួលខុសត្រូវ។ នេះមិនមែនជារឿងខុសឆ្គងទេ។ អ្នកត្រូវតែបកស្រាយរឿងនេះឱ្យពួកយើងបានច្បាស់»។ ប៉ុន្តែ ពួកគេតបវិញថា៖ «តើមានអ្វីត្រូវនិយាយអំពីរឿងនេះទៅ? តើអ្វីដែលខាងលើបាននិយាយអាចខុសដែរឬទេ? ប្រញាប់ទៅធ្វើវាឱ្យរួចរាល់ទៅ!»។ បងប្អូនប្រុសស្រីក៏ឆ្លើយតបវិញថា៖ «ដោយសារខាងលើបាននិយាយដូច្នេះ ពួកយើងច្បាស់ជានឹងធ្វើវាឱ្យបានរហ័សមិនខាន។ ប៉ុន្តែ តើអ្នកអាចប្រាប់ពួកយើងឱ្យបានច្បាស់ថា គួរធ្វើវាដោយរបៀបណាដែរឬទេ? តើមានបទប្បញ្ញត្តិ ឬការណែនាំជាក់លាក់ណាមួយដែរឬទេ?»។ ពួកគេនិយាយថា៖ «ធ្វើតាមអ្វីដែលអ្នករាល់គ្នាយល់ថាគួរទៅ។ ការណែនាំពីខាងលើមិនបានលម្អិតដល់ថ្នាក់ហ្នឹងទេ។ រកវិធីដោះស្រាយដោយខ្លួនឯងទៅ!»។ តើនេះគឺជាមនុស្សប្រភេទណា? ចូរយើងទុកចេតនា ឬឫសគល់នៃការធ្វើបែបនេះរបស់ពួកគេមួយឡែកសិន ហើយចូរយើងពិនិត្យមើលនិស្ស័យរបស់ពួកគេជាមុនសិន។ តើវិធីសាស្ត្ររបស់ពួកគេនេះល្អដែរឬទេ? (ទេ មិនល្អទេ។) តើពួកគេអាចនឹកឃើញវិធីសាស្ត្របែបនេះបានដោយរបៀបណា? តើនេះគឺជាវិធីសាស្ត្រធម្មតាដែរឬទេ? (ទេ វាមិនធម្មតាទេ។) វាមិនធម្មតាឡើយ។ តើនេះគឺជាបញ្ហាសភាពផ្លូវចិត្តរបស់ពួកគេ ឬជាបញ្ហានិស្ស័យរបស់ពួកគេ? (ជាបញ្ហានិស្ស័យរបស់ពួកគេ។) ត្រឹមត្រូវហើយ និស្ស័យរបស់ពួកគេគឺមានបញ្ហា។ មានពាក្យមួយឃ្លាពោលថា «រង់ចាំឱកាសល្អ»។ វាមានន័យថា កាលពីមុន ពួកគេមិនដែលទទួលបានឱកាសសមស្របដើម្បីពង្រឹងអំណាចរបស់ពួកគេឡើយ ប៉ុន្តែ ឥឡូវនេះឱកាសបែបនេះបានមកដល់ហើយ ពួកគេនឹងចាប់យកវា ហើយប្រើវាជាលេសដើម្បីបញ្ចេញឫទ្ធិ។ តើនេះជានិស្ស័យប្រភេទណា? មិនថាអ្នកទទួលបានភារកិច្ចអ្វីពីខាងលើទេ គោលការណ៍នៃសកម្មភាពរបស់អ្នកមិនអាចផ្លាស់ប្ដូរឡើយ។ នៅពេលដែលខាងលើផ្ទុកផ្ដាក់ការងារ ឬភារកិច្ចណាមួយដល់អ្នក វាគ្រាន់តែជាការចាត់តាំងដែលត្រូវបានផ្ទុកផ្ដាក់ឱ្យអ្នកប៉ុណ្ណោះ។ វាក៏ជាភារកិច្ចរបស់អ្នកក្នុងការធ្វើវាផងដែរ។ ទោះជាយ៉ាងណាក៏ដោយ បន្ទាប់ពីទទួលបានការចាត់តាំងពីខាងលើ និងទទួលយកការងារនេះហើយ តើអ្នកអាចអះអាងថាខ្លួនឯងជាឯកអគ្គរាជទូតពេញសិទ្ធិ និងជាអ្នកជំនាញខាងសេចក្ដីពិតបានដែរឬទេ? តើឥឡូវនេះអ្នកមានសិទ្ធិអំណាចដើម្បីបញ្ជាអ្នកដទៃ និងធ្វើតាមតែចិត្តចង់បានដែរឬទេ? តើអ្នកត្រូវបានអនុញ្ញាតឱ្យធ្វើអ្វីៗតាមតែអំពើចិត្ត តាមការនឹកឃើញ និងតាមរបៀបផ្ទាល់ខ្លួនរបស់អ្នកបានដែរឬទេ? តើមានភាពខុសគ្នាអ្វីដែរឬទេ រវាងការដែលខាងលើផ្ទុកផ្ដាក់អ្នកដោយផ្ទាល់ឱ្យធ្វើអ្វីមួយ និងការបំពេញភារកិច្ចធម្មតារបស់អ្នកដូចដែលអ្នកធ្លាប់ធ្វើនោះ? គឺគ្មានភាពខុសគ្នាទេ ទាំងពីរនេះសុទ្ធតែជាភារកិច្ចរបស់អ្នក។ ដោយសារទាំងពីរនេះសុទ្ធតែជាភារកិច្ចរបស់អ្នក តើគោលការណ៍នៃការធ្វើកិច្ចការបានផ្លាស់ប្ដូរដែរឬទេ? ទេ វាមិនបានផ្លាស់ប្ដូរឡើយ។ ហេតុដូច្នេះហើយ មិនថាអ្នកទទួលបានភារកិច្ចរបស់អ្នកពីប្រភពណាក៏ដោយ ក៏សារជាតិ និងធម្មជាតិនៃភារកិច្ចរបស់អ្នកគឺនៅតែដដែល។ តើខ្ញុំមានន័យយ៉ាងណាចំពោះរឿងនេះ? វាមានន័យថា អ្នកត្រូវតែប្រព្រឹត្តតាមគោលការណ៍ មិនថាអ្នកកំពុងបំពេញភារកិច្ចអ្វីក៏ដោយ។ វាមិនមែនមានន័យថា គ្រាន់តែដោយសារខាងលើបានផ្ទុកផ្ដាក់អ្នកដោយផ្ទាល់ឱ្យធ្វើអ្វីមួយ នោះអ្នកអាចធ្វើវាតាមរបៀបណាក៏បានតាមតែចិត្តអ្នកចង់ ហើយថាអ្វីៗដែលអ្នកធ្វើនឹងសុទ្ធតែត្រឹមត្រូវ និងសមហេតុផលនោះទេ។ សូម្បីតែអ្នកមានសមត្ថភាពខ្លះៗក៏ដោយ តើអ្នកអាចងាកចេញពីផ្លូវនៃការស្វែងរកគោលការណ៍សេចក្ដីពិតបានដែរឬទេ? អ្នកនៅតែជាមនុស្សពុករលួយដដែល។ អ្នកមិនបានក្លាយជាព្រះទេ អ្នកមិនស្ថិតនៅក្នុងក្រុមពិសេសណាមួយឡើយ។ អ្នកនៅតែជាអ្នកដដែល ហើយអ្នកនឹងនៅតែជាមនុស្សជានិច្ច។ នៅក្នុងព្រះគម្ពីរ មានមនុស្សជាច្រើនដែលត្រូវបានព្រះជាម្ចាស់ត្រាស់ហៅដោយផ្ទាល់ ដូចជា៖ ម៉ូសេ ណូអេ អ័ប្រាហាំ យ៉ូប និងមនុស្សជាច្រើនទៀត។ ក៏មានមនុស្សជាច្រើនដែលធ្លាប់បានសន្ទនាជាមួយព្រះជាម្ចាស់ផងដែរ ទោះជាយ៉ាងណាក៏ដោយ គ្មាននរណាម្នាក់ក្នុងចំណោមមនុស្សទាំងនេះ ជឿថាខ្លួនឯងជាបុគ្គលពិសេស ឬជាសមាជិកនៃក្រុមពិសេសណាមួយឡើយ។ ក្នុងចំណោមមនុស្សទាំងនេះ អ្នកខ្លះបានឃើញព្រះជាម្ចាស់លេចមកក្នុងអណ្ដាតភ្លើងដោយផ្ទាល់ភ្នែក អ្នកខ្លះទៀតបានឮសូរសៀងរបស់ព្រះជាម្ចាស់ដោយផ្ទាល់ត្រចៀករបស់ពួកគេ អ្នកខ្លះបានឮអ្នកនាំសារពាំនាំព្រះបន្ទូលរបស់ព្រះជាម្ចាស់ ខណៈដែលអ្នកខ្លះទៀតទទួលបានការល្បងលរបស់ព្រះជាម្ចាស់ដោយផ្ទាល់។ ហើយតើមាននរណាម្នាក់ក្នុងចំណោមពួកគេ ដែលព្រះជាម្ចាស់ចាត់ទុកថាខុសប្លែកពីមនុស្សធម្មតាដែរឬទេ? (ទេ មិនមានទេ។) មិនមានទេ។ ព្រះជាម្ចាស់មិនទតឃើញបែបនោះឡើយ។ ប៉ុន្តែ ប្រសិនបើអ្នកយល់បែបនោះ ហើយតែងតែចាត់ទុកខ្លួនឯងថាជាបុគ្គលពិសេស តើអ្នកមាននិស្ស័យប្រភេទណា? (ជានិស្ស័យរបស់ពួកទទឹងនឹងព្រះគ្រីស្ទ។) វាពិតជាជានិស្ស័យរបស់ពួកទទឹងនឹងព្រះគ្រីស្ទមែន ដែលជារឿងគួរឱ្យភ័យខ្លាចណាស់! សូម្បីតែព្រះជាម្ចាស់បានដាក់ព្រះហស្តរបស់ទ្រង់នៅលើក្បាលរបស់អ្នក ហើយប្រទានអំណាចដល់អ្នកដើម្បីធ្វើអព្ភូតហេតុ ដោយមានព្រះចេស្ដារបស់ព្រះជាម្ចាស់គាំទ្រ ឬសម្រេចកិច្ចការជាក់លាក់ណាមួយក៏ដោយ ក៏អ្នកនៅតែជាមនុស្សជានិច្ច អ្នកមិនអាចក្លាយជារូបតំណាងនៃសេចក្ដីពិតបានឡើយ។ តើនេះមានន័យយ៉ាងណា? វាមានន័យថា អ្នកនឹងមិនមានសិទ្ធិប្រើប្រាស់ព្រះនាមរបស់ព្រះជាម្ចាស់ ដើម្បីប្រឆាំងនឹងសេចក្ដីពិត ហើយធ្វើអ្វីតាមតែចិត្តខ្លួនឡើយ នោះគឺជាអាកប្បកិរិយារបស់មហាទេវតា។ ជួនកាល ព្រះជាម្ចាស់ប្រើប្រាស់វិធីសាស្ត្រពិសេស ឬបណ្ដាញពិសេស ដើម្បីផ្ទុកផ្ដាក់មនុស្សមួយចំនួនឱ្យធ្វើរឿងពិសេស បំពេញកិច្ចការពិសេស ឬផ្សាយប្រាប់អំពីព្រឹត្តិការណ៍ ឬភារកិច្ចពិសេស។ នេះគឺដោយសារតែព្រះជាម្ចាស់ជឿថាមនុស្សទាំងនេះមានសមត្ថភាពទទួលបន្ទុកកិច្ចការបែបនេះ ថាពួកគេអាចបញ្ចប់កិច្ចការដែលព្រះជាម្ចាស់បានផ្ទុកផ្ដាក់ឱ្យពួកគេ ថាពួកគេស័ក្តិសមនឹងទទួលបានការទុកចិត្តពីព្រះជាម្ចាស់ គឺគ្មានអ្វីលើសពីនេះទៀតឡើយ។ សូម្បីតែពួកគេត្រូវបានព្រះជាម្ចាស់ផ្ទាល់ព្រះអង្គផ្ទុកផ្ដាក់ដោយផ្ទាល់ បានឮសូរសៀងចេញពីព្រះឱស្ឋរបស់ព្រះជាម្ចាស់ ឬបានសន្ទនាជាមួយព្រះជាម្ចាស់ក៏ដោយ ក៏ពួកគេនឹងមិនក្លាយជាមនុស្សដែលខុសប្លែកពីមនុស្សធម្មតាឡើយ ហើយពួកគេក៏នឹងមិនត្រូវបានលើកតម្កើងពីភាវៈដែលព្រះបានបង្កើតធម្មតា ទៅជាភាវៈដែលព្រះបានបង្កើតដ៏ពិសេស ឬខ្ពង់ខ្ពស់ជាងមុននោះដែរ។ រឿងនោះនឹងមិនកើតឡើងឡើយ។ ហេតុដូច្នេះហើយ នៅក្នុងចំណោមមនុស្សជាតិ នៅក្នុងដំណាក់របស់ព្រះជាម្ចាស់ មិនថាទេពកោសល្យ អត្តសញ្ញាណ ឋានៈ បទពិសោធ មេរៀនដែលពួកគេបានរៀន និងអ្វីៗផ្សេងៗទៀតបែបនេះរបស់បុគ្គលណាម្នាក់ ពិសេសយ៉ាងណាក៏ដោយ ក៏បុគ្គលនោះមិនអាចប្រែក្លាយទៅជារូបតំណាងនៃសេចក្ដីពិតបានឡើយ។ ប្រសិនបើនរណាម្នាក់ហ៊ានធ្វើពុតជារូបតំណាងនៃសេចក្ដីពិតតាមតែអំពើចិត្តបែបនេះ នោះបុគ្គលនោះច្បាស់ជាបុគ្គលទទឹងនឹងព្រះគ្រីស្ទមិនខាន។ ទោះបីជាមនុស្សមួយចំនួនជួនកាលបញ្ចេញឱ្យឃើញនិស្ស័យបែបនេះក៏ដោយ ក៏ពួកគេនៅតែអាចទទួលយកសេចក្ដីពិត និងប្រែចិត្តបានដែរ។ មនុស្សបែបនេះមាននិស្ស័យរបស់បុគ្គលទទឹងនឹងព្រះគ្រីស្ទ ហើយដើរតាមផ្លូវរបស់បុគ្គលទទឹងនឹងព្រះគ្រីស្ទ ប៉ុន្តែពួកគេនៅតែមានសង្ឃឹមក្នុងការទទួលបានសេចក្ដីសង្គ្រោះ។ ទោះជាយ៉ាងណាក៏ដោយ ប្រសិនបើនរណាម្នាក់តែងតែធ្វើពុតជារូបតំណាងនៃសេចក្ដីពិត បន្តជឿថាខ្លួនឯងត្រឹមត្រូវ ហើយបដិសេធមិនព្រមប្រែចិត្ត នោះបុគ្គលនោះគឺជាបុគ្គលទទឹងនឹងព្រះគ្រីស្ទពិតប្រាកដហើយ។ អ្នកណាដែលជាបុគ្គលទទឹងនឹងព្រះគ្រីស្ទ នឹងមិនទទួលយកសេចក្ដីពិតសូម្បីតែបន្តិចឡើយ។ សូម្បីតែពួកគេត្រូវបានលាតត្រដាង និងជម្រុះចោលក៏ដោយ ក៏ពួកគេនៅតែមិនអាចស្គាល់ខ្លួនឯងបានដែរ ហើយពួកគេក៏មិនអាចមានវិប្បដិសារីពិតប្រាកដបានដែរ។ ពួកអ្នកដឹកនាំ និងពួកអ្នកធ្វើការមួយចំនួន គ្រាន់តែមាននិស្ស័យរបស់ពួកទទឹងនឹងព្រះគ្រីស្ទប៉ុណ្ណោះ។ គោលការណ៍នៃការប្រព្រឹត្តខ្លួនរបស់ពួកគេ និងផ្លូវដែលពួកគេជ្រើសរើស គឺដូចគ្នាទៅនឹងរបស់បុគ្គលទទឹងនឹងព្រះគ្រីស្ទដែរ។ ពួកគេក៏ខ្វះភាពមានវិចារណញាណ និងមិនយល់ពីសេចក្ដីពិត មិនដឹងពីធម្មជាតិ និងផលវិបាកនៃសកម្មភាពរបស់ពួកគេ ហើយប្រព្រឹត្តដោយឥតពិចារណាដែរ។ ទោះជាយ៉ាងណាក៏ដោយ អ្វីដែលធ្វើឱ្យពួកគេខុសប្លែកពីគេនោះគឺថា អ្នកខ្លះក្នុងចំណោមពួកគេនៅតែអាចទទួលយកព្រះបន្ទូលមួយចំនួនដែលខ្ញុំបានមានបន្ទូល។ ព្រះបន្ទូលរបស់ខ្ញុំនៅតែអាចជំរុញពួកគេ និងធ្វើជាការព្រមានដល់ពួកគេបាន។ ទោះបីជាពួកគេមាននិស្ស័យរបស់បុគ្គលទទឹងនឹងព្រះគ្រីស្ទក៏ដោយ ក៏ពួកគេនៅតែអាចទទួលយកសេចក្ដីពិតបានខ្លះៗដែរ ពួកគេអាចទទួលយកការលួសកាត់បានខ្លះៗ ពួកគេអាចមានវិប្បដិសារីពិតប្រាកដ និងប្រែចិត្តបានក្នុងកម្រិតណាមួយ។ ចំណុចនេះហើយដែលធ្វើឱ្យពួកគេខុសប្លែកពីពួកទទឹងនឹងព្រះគ្រីស្ទ។ ទាំងនេះគឺជាមនុស្សដែលគ្រាន់តែមាននិស្ស័យរបស់ពួកទទឹងនឹងព្រះគ្រីស្ទប៉ុណ្ណោះ។ មានចំណុចរួមមួយរវាងការមានសារជាតិធម្មជាតិជាបុគ្គលទទឹងនឹងព្រះគ្រីស្ទ និងការមាននិស្ស័យរបស់ពួកទទឹងនឹងព្រះគ្រីស្ទ។ ជារួម ស្ថានភាពទាំងពីរនេះគឺដូចគ្នា ដោយលក្ខណៈរួមរវាងបុគ្គលទទឹងនឹងព្រះគ្រីស្ទ និងអ្នកដែលមាននិស្ស័យរបស់ពួកទទឹងនឹងព្រះគ្រីស្ទ គឺពួកគេទាំងពីរមាននិស្ស័យរបស់ពួកទទឹងនឹងព្រះគ្រីស្ទដូចគ្នា។ ទោះជាយ៉ាងណាក៏ដោយ មនុស្សមួយចំនួនក្នុងចំណោមពួកគេអាចទទួលយកសេចក្ដីពិត និងបង្ហាញពីវិប្បដិសារីពិតប្រាកដបាន។ បុគ្គលបែបនេះមិនមែនជាបុគ្គលទទឹងនឹងព្រះគ្រីស្ទទេ ប៉ុន្តែជាអ្នកដែលមាននិស្ស័យរបស់ពួកទទឹងនឹងព្រះគ្រីស្ទវិញ។ នេះគឺជាភាពខុសគ្នារវាងបុគ្គលទទឹងនឹងព្រះគ្រីស្ទ និងអ្នកដែលមាននិស្ស័យរបស់ពួកទទឹងនឹងព្រះគ្រីស្ទ។ អ្នកណាដែលមិនអាចទទួលយកសេចក្ដីពិតសូម្បីតែបន្តិច និងគ្មានវិប្បដិសារីពិតប្រាកដ គឺជាបុគ្គលទទឹងនឹងព្រះគ្រីស្ទពិតប្រាកដ។ អ្នកណាដែលអាចទទួលយកសេចក្ដីពិត និងមានវិប្បដិសារីពិតប្រាកដ គឺជាអ្នកដែលមាននិស្ស័យរបស់ពួកទទឹងនឹងព្រះគ្រីស្ទ ហើយអាចត្រូវបានសង្គ្រោះ។ អ្នករាល់គ្នាគួរតែអាចវែកញែកឱ្យបានច្បាស់លាស់រវាងមនុស្សពីរប្រភេទនេះ ហើយមិនត្រូវកំណត់លក្ខណៈទាំងងងឹតងងល់ឡើយ។ តើអ្នករាល់គ្នាជាប្រភេទមួយណា? មនុស្សមួយចំនួនប្រហែលជានិយាយថា៖ «ហេតុអ្វីបានជាខ្ញុំមានអារម្មណ៍ថា ខ្ញុំដូចគ្នាទៅនឹងបុគ្គលទទឹងនឹងព្រះគ្រីស្ទអ៊ីចឹង? ហាក់ដូចជាគ្មានភាពខុសគ្នាទាល់តែសោះ»។ អារម្មណ៍នេះគឺត្រឹមត្រូវហើយ គឺគ្មានភាពខុសគ្នាឱ្យឃើញច្បាស់ឡើយ។ ប្រសិនបើអ្នកអាចទទួលយកសេចក្ដីពិត និងបង្ហាញពីវិប្បដិសារីពិតប្រាកដ នោះគឺជាភាពខុសគ្នាតែមួយគត់ ហើយវាក៏ជាភាពខុសគ្នានៅក្នុងទិដ្ឋភាពនៃភាពជាមនុស្សផងដែរ។ ពោលគឺ បុគ្គលទទឹងនឹងព្រះគ្រីស្ទគឺជាមនុស្សអាក្រក់។ ម្យ៉ាងវិញទៀត អ្នកដែលមាននិស្ស័យរបស់ពួកទទឹងនឹងព្រះគ្រីស្ទ មិនមែនជាមនុស្សអាក្រក់ទេ ពួកគេគ្រាន់តែមាននិស្ស័យពុករលួយប៉ុណ្ណោះ។ នោះគឺជាភាពខុសគ្នាតែមួយគត់។ គ្មានភាពខុសគ្នានៅក្នុងនិស្ស័យពុករលួយរបស់ពួកគេទេ ពួកគេសុទ្ធតែដូចគ្នានៅក្នុងចំណុចនេះ ហើយនេះគឺជាចំណុចរួមមួយដែលពួកគេទាំងអស់គ្នាមាន។ សភាពផ្សេងៗនៃមនុស្សជាតិពុករលួយដែលព្រះបន្ទូលរបស់ព្រះជាម្ចាស់បានលាតត្រដាង គឺត្រឹមត្រូវទាំងស្រុង ហើយមិនឃ្លាតពីការពិតសូម្បីតែបន្តិចឡើយ។ នៅពេលដែលរាស្ដ្ររើសតាំងរបស់ព្រះជាម្ចាស់អានព្រះបន្ទូលរបស់ព្រះជាម្ចាស់ ពួកគេទាំងអស់គ្នាមានអារម្មណ៍ដូចគ្នា ពួកគេទាំងអស់គ្នាមានការយល់ដឹងដូចគ្នា ខុសគ្នាតែត្រង់ជម្រៅនៃបទពិសោធរបស់ពួកគេប៉ុណ្ណោះ។ ពួកគេទាំងអស់គ្នាទទួលស្គាល់ពីភាពក្រអឺតក្រទម និងការខ្វះវិចារណញ្ញាណរបស់ពួកគេផ្ទាល់។ ពួកគេទាំងអស់គ្នាអាចដឹងថា ពួកគេមាននិស្ស័យពុករលួយច្រើនពេក ថាសាតាំងបានធ្វើឱ្យមនុស្សជាតិពុករលួយយ៉ាងជ្រៅពេក ហើយថាវាមិនងាយស្រួលទេសម្រាប់ព្រះជាម្ចាស់ក្នុងការសង្គ្រោះមនុស្សជាតិ។ ទោះបីជាបាននិយាយច្រើនយ៉ាងនេះក៏ដោយ ក៏នៅតែមានរឿងជាច្រើនទៀតដែលត្រូវនិយាយដែរ។ ពួកគេទាំងអស់គ្នាទទួលស្គាល់ថាមនុស្សជាតិគឺកម្សត់ និងគួរឱ្យអាណិត ខ្វាក់ភ្នែក និងល្ងង់ខ្លៅ។ ពួកគេទាំងអស់គ្នាដឹងថា គឺសាតាំងនេះហើយដែលបានធ្វើឱ្យមនុស្សជាតិពុករលួយយ៉ាងជ្រាលជ្រៅពេក ថាឫសគល់នៃសេចក្ដីពុករលួយ និងសេចក្ដីទុច្ចរិតរបស់មនុស្សជាតិ គឺស្ថិតនៅលើការធ្វើឱ្យពុករលួយ និងការត្រួតត្រារបស់សាតាំងមកលើមនុស្សជាតិ។ បន្ទាប់ពីត្រូវបានសាតាំងធ្វើឱ្យពុករលួយ មនុស្សជាតិបានប្រឡាក់ប្រឡូសដោយពិសពុលរបស់សាតាំង ដោយហេតុនេះក៏បង្កើតបានជានិស្ស័យរបស់សាតាំង ហើយបាត់បង់ភាពមានវិចារណញាណ មនសិការ និងហេតុផលរបស់មនុស្សធម្មតា។ មនុស្សគ្មានសមត្ថភាពក្នុងការបែងចែករវាងត្រូវ និងខុសឡើយ។ ប្រសិនបើព្រះជាម្ចាស់មិនបានបង្កើតក្រឹត្យវិន័យសម្រាប់មនុស្សជាតិទេ មនុស្សនឹងមិនដឹងថាការវាយដំ ឬសម្លាប់នរណាម្នាក់ ការលួច ឬការប្រព្រឹត្តអំពើសហាយស្មន់ គឺត្រូវ ឬខុសឡើយ។ ពួកគេនឹងជឿថាសកម្មភាពរបស់ពួកគេគឺត្រឹមត្រូវ ហើយថាពួកគេគួរតែប្រព្រឹត្តតាមរបៀបនោះ។ ទោះជាយ៉ាងណាក៏ដោយ បន្ទាប់ពីព្រះជាម្ចាស់បានប្រកាសក្រឹត្យវិន័យ និងបញ្ញត្តិ មនុស្សបានដឹងថាការធ្វើរឿងទាំងនេះគឺជាអំពើបាប ហើយភាពមានវិចារណញាណរបស់ពួកគេក៏ប្រែជាធម្មតាបន្តិចវិញ។ ជាការពិតណាស់ នេះគ្រាន់តែជាកម្រិតរាក់បំផុតនៃភាពមានវិចារណញាណប៉ុណ្ណោះ ដែលវានឹងកាន់តែស៊ីជម្រៅតាមធម្មជាតិ នៅពេលដែលពួកគេយល់ពីសេចក្ដីពិត។ ឥឡូវនេះ ប្រសិនបើមនុស្សអាចយល់កាន់តែច្បាស់ពីសេចក្ដីពិតផ្សេងៗ ស្គាល់ខ្លួនឯង ស្វែងរកកន្លែងដ៏ស័ក្តិសមរបស់ខ្លួន និងវាយតម្លៃយ៉ាងត្រឹមត្រូវពីកម្រិតនៃគុណសម្បត្តិ ការយល់ដឹង និងសមត្ថភាពរបស់ពួកគេក្នុងការយល់ពីសេចក្ដីពិត ហើយប្រសិនបើពួកគេក៏អាចប្រើប្រាស់សេចក្ដីពិតជាស្តង់ដា និងពឹងផ្អែកលើព្រះបន្ទូលរបស់ព្រះជាម្ចាស់ ដើម្បីស្វែងយល់ពីរឿងរ៉ាវ ដូចជាថាតើអាកប្បកិរិយាផ្សេងៗដែលមនុស្សពុករលួយមានចំពោះព្រះជាម្ចាស់ មួយណាមានលក្ខណៈវិជ្ជមាន និងមួយណាមិនមាន ហើយមួយណាជាសញ្ញាណ និងការស្រមើស្រមៃ ហើយមួយណាស្របតាមសេចក្ដីពិត នោះភាពមានវិចារណញាណរបស់ពួកគេនឹងប្រែជាកាន់តែធម្មតាមិនខាន។ ហេតុដូច្នេះហើយ មានតែសេចក្ដីពិតទេដែលអាចផ្ដល់ជីវិតថ្មីដល់មនុស្សបាន។ ទោះជាយ៉ាងណាក៏ដោយ ប្រសិនបើអ្នកបំពាក់ឱ្យខ្លួនឯងនូវចំណេះដឹង ផ្ដោតសំខាន់លើការអនុវត្តជាក់លាក់ មួយចំនួន ហើយតែងតែអួតអាង តែងតែបង្ហាញពីខ្លួនឯង និងតែងតែអួតបង្ហាញនូវចំណេះដឹង ឬចំណេះវិជ្ជាដ៏ស្រពិចស្រពិល និងមិនសំខាន់បន្តិចបន្តួចនោះ ហើយមិនដេញតាមសេចក្ដីពិតទេ តើអ្នកនឹងអាចទទួលបានជីវិតថ្មីនេះដែរឬទេ? ទេ នោះគឺជាការគិតស្រមើស្រមៃប៉ុណ្ណោះ។ មិនត្រឹមតែអ្នកនឹងមិនទទួលបានវាប៉ុណ្ណោះទេ អ្នកនឹងបាត់បង់ឱកាសក្នុងការទទួលបានសេចក្ដីសង្គ្រោះទៀតផង ហើយនោះគឺគ្រោះថ្នាក់ខ្លាំងណាស់!

អ្នករាល់គ្នាម្នាក់ៗបានស្ដាប់សេចក្ដីអធិប្បាយជាច្រើនអំពីសេចក្ដីពិត ហើយឥឡូវនេះ អ្នករាល់គ្នាមានការវែកញែកតិចឬច្រើនចំពោះមនុស្សប្រភេទផ្សេងៗ។ ទោះបីជាអ្នករាល់គ្នាអាចវែកញែកមនុស្សអាក្រក់ និងមនុស្សខិលខូចបានក៏ដោយ ក៏អ្នករាល់គ្នានៅតែមិនអាចវែកញែកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទបានដែរ។ ឥឡូវនេះ ដំណាក់របស់ព្រះជាម្ចាស់កំពុងជម្រះចេញពីពួកជំនុំបណ្ដើរៗ នូវអស់អ្នកណាដែលមិនទទួលយកសេចក្ដីពិតសូម្បីតែបន្តិច ដែលនៅតែប្រព្រឹត្តយ៉ាងផ្ដេសផ្ដាស ហើយរំខាន និងបង្អាក់កិច្ចការនៃដំណាក់របស់ព្រះជាម្ចាស់។ នេះបង្ហាញថាកិច្ចការរបស់ព្រះជាម្ចាស់បានឈានដល់ដំណាក់កាលនេះហើយ ហើយរាស្ដ្ររើសតាំងរបស់ព្រះជាម្ចាស់កំពុងចាប់ផ្ដើមភ្ញាក់រឭកហើយ។ កាលពីមុន ពេលខ្ញុំទាក់ទងជាមួយមនុស្សមួយចំនួន ខ្ញុំតែងតែមានអារម្មណ៍ថាមាន «ក្លិន» ម្យ៉ាងភាយចេញពីពួកគេ។ តើជាក្លិនប្រភេទណា? វាប្រៀបដូចជាក្លិនរបស់សត្វព្រៃ និងសត្វសាហាវ ដែលបះរោម និងលូ មុនពេលដែលគេចូលទៅជិតពួកវាអ៊ីចឹង។ មនុស្សក៏បង្ហាញឥរិយាបថជាក់លាក់មួយចំនួនស្រដៀងនឹងសត្វដែរ។ តើឥរិយាបថទាំងនេះកើតឡើងដោយរបៀបណា? វាកើតចេញពីនិស្ស័យពុករលួយបែបសាតាំងដែលមនុស្សមាន។ តើខ្ញុំមានន័យយ៉ាងណាចំពោះពាក្យថា «ក្លិន»? ខ្ញុំមានន័យថា អ្នកមិនឃើញភាពស្មោះត្រង់ទេ នៅពេលអ្នកសម្លឹងមើលទៅក្នុងភ្នែករបស់ពួកគេ ផ្ទុយទៅវិញ អ្នកនឹងឃើញតែក្រសែភ្នែកឡេងឡង់ និងរេរា។ ពួកគេមានអារម្មណ៍ថា ពួកគេមិនអាចស្ទាបស្ទង់អ្នកបានទេ ដូច្នេះភ្នែករបស់ពួកគេរេរាពេលសម្លឹងមើលអ្នក។ អ្នកក៏មិនអាចរកឃើញភាពបើកចំហដោយស្មោះត្រង់ណាមួយនៅក្នុងពាក្យសម្ដីដែលពួកគេនិយាយដែរ ពីព្រោះនៅជ្រៅក្នុងចិត្ត ពួកគេគ្មានភាពស្មោះត្រង់ទាល់តែសោះ។ តើខ្ញុំមានន័យយ៉ាងណា ពេលខ្ញុំនិយាយថាពួកគេគ្មានភាពបើកចំហដោយស្មោះត្រង់? ខ្ញុំមានន័យថា មិនថាពួកគេទាក់ទងជាមួយនរណាទេ គឺមានរបាំងការពារមួយនៅជ្រៅក្នុងចិត្តរបស់ពួកគេ។ អ្នកអាចសម្គាល់ឃើញរបាំងការពារនេះបាន តាមរយៈក្រសែភ្នែករបស់ពួកគេ ទឹកសម្លេងរបស់ពួកគេ និងរបៀបនិយាយរបស់ពួកគេ។ វាគឺជាក្លិនមួយប្រភេទដែលពួកគេមាន វាផ្តល់ឱ្យគេនូវអារម្មណ៍ថា ទោះបីជាពួកគេបានស្ដាប់សេចក្ដីអធិប្បាយជាច្រើនក៏ដោយ ក៏ពួកគេនៅតែមិនយល់ពីសេចក្ដីពិត ហើយក៏មិនទាន់ចាប់ផ្ដើមដើរលើផ្លូវនៃសេចក្ដីសង្គ្រោះដែរ។ មិនថាអ្នកប្រកបគ្នាជាមួយពួកគេអំពីសេចក្ដីពិត ឬលាតត្រដាងពីនិស្ស័យពុករលួយរបស់មនុស្សជាតិយ៉ាងណាក៏ដោយ មិនថាអ្នកប្រព្រឹត្តចំពោះពួកគេ ផ្គត់ផ្គង់ពួកគេ គង្វាលពួកគេ ឬជួយពួកគេដោយស្មោះត្រង់យ៉ាងណាក៏ដោយ ក៏អ្នកនឹងមិនទទួលបានអាកប្បកិរិយាស្មោះត្រង់ពីពួកគេឡើយ។ ដូច្នេះ តើមានអ្វីលាក់ទុកនៅក្នុងចិត្តរបស់ពួកគេ? ការប្រុងប្រយ័ត្នការពារខ្លួន ការសង្ស័យ។ ទាំងនេះគឺជារឿងដែលកើតមានញឹកញាប់បំផុត លើសពីនេះទៅទៀត ក៏មានប្រភេទនៃការការពារខ្លួន និងបំណងចង់ឱ្យគេគិតថាពួកគេខ្ពស់ជានិច្ចផងដែរ។ ហេតុដូច្នេះហើយ ពាក្យសម្ដីរបស់ពួកគេ ក្រសែភ្នែករបស់ពួកគេ ទឹកមុខរបស់ពួកគេ ទាំងអស់នេះសុទ្ធតែបង្ហាញពីអ្វីមួយដែលមិនធម្មតាខ្លាំង។ ពោលគឺ អ្វីដែលអ្នកសម្គាល់ឃើញពីភ្នែក និងទឹកមុខរបស់ពួកគេ គឺត្រូវគ្នានឹងអ្វីដែលពួកគេកំពុងគិតនៅជ្រៅក្នុងចិត្តឡើយ។ សរុបមក មិនថាបុគ្គលណាម្នាក់ជាមនុស្សខ្លាចៗ ឬប្រុងប្រយ័ត្ន ឬមានការលំបាកនៅក្នុងចិត្តរបស់ពួកគេក៏ដោយ ប្រសិនបើអ្នកមិនអាចមើលឃើញភាពស្មោះត្រង់បើកចំហរបស់ពួកគេទេ តើវាមិនមែនជាបញ្ហាទេឬ? (មែនហើយ។) ពិតណាស់ វាគឺជាបញ្ហាមួយ។ ដូច្នេះ តើយើងអាចដឹងដោយរបៀបណា? យើងអាចដឹងពីអាកប្បកិរិយារបស់ពួកគេ ឬរបៀបដែលពួកគេនិយាយ។ ពួកគេមិននិយាយពីអ្វីដែលនៅក្នុងចិត្តរបស់ពួកគេទេ ផ្ទុយទៅវិញ ពួកគេជ្រើសរើសពាក្យសម្ដីដែលពួកគេគិតថាស័ក្តិសម ហើយប្រកបគ្នាជាមួយអ្នកអំពីរឿងដែលពួកគេបានគិតទុកជាមុន។ នេះគឺជាកលល្បិចការពារខ្លួនរបស់អ្នកគ្មានជំនឿ។ រាល់ពេលមានរឿងអ្វីកើតឡើងចំពោះពួកគេ ជាដំបូង ពួកគេបះរោមបន្លាឡើងដូចសត្វកាំប្រមា ដើម្បីការពារខ្លួនឯង។ សភាពពិតរបស់ពួកគេ សមត្ថភាព និងទេពកោសល្យរបស់ពួកគេ កំហុសដែលពួកគេបានធ្វើ ភាពវង្វេងវង្វាន់របស់ពួកគេសូម្បីតែការបោកបញ្ឆោត និងភាពពុតត្បុតរបស់ពួកគេសុទ្ធតែត្រូវបានរុំព័ទ្ធដោយបន្លារបស់ពួកគេ ដោយលាក់បាំងមិនឱ្យពិភពខាងក្រៅមើលឃើញ ហើយសូម្បីតែខ្ញុំក៏មើលមិនឃើញដែរ។ ពួកគេខិតខំយ៉ាងខ្លាំង ដើម្បីបិទបាំង និងរុំខ្ចប់ខ្លួនឯង ហើយក៏ដើម្បីការពារខ្លួនឯងផងដែរ។ តើរឿងទាំងនេះមកពីណា? មនុស្សជាតិទទួលបានរឿងទាំងនេះ បន្ទាប់ពីត្រូវបានសាតាំងធ្វើឱ្យពុករលួយ។ កាលពីដើមដំបូង បន្ទាប់ពីព្រះជាម្ចាស់បានបង្កើតអ័ដាម និងអេវ៉ា ទ្រង់បាននាំពួកគេទៅរស់នៅក្នុងសួនអេដែន ទ្រង់បានប្រាប់ពួកគេថា ផ្លែពីដើមឈើណាខ្លះដែលពួកគេអាចបរិភោគបាន និងផ្លែពីដើមឈើណាខ្លះដែលពួកគេមិនអាចបរិភោគបាន។ ពួកគេនៅអាក្រាតកាយ ហើយមិនខ្មាសអៀននៅចំពោះព្រះជាម្ចាស់ឡើយ។ ហើយតើពួកគេគិតយ៉ាងណាចំពោះរឿងនេះ? ពួកគេគិតថា នេះជារបៀបដែលព្រះជាម្ចាស់បានបង្កើតពួកគេមក ថាពួកគេមានអ្វីៗទាំងអស់ដែលព្រះជាម្ចាស់បានប្រទានឱ្យពួកគេ ហើយថាពួកគេមិនចាំបាច់លាក់បាំងពីព្រះជាម្ចាស់ឡើយ។ ពួកគេមិនដែលគិតចង់ធ្វើបែបនោះទេ។ ហេតុដូច្នេះហើយ មិនថាពួកគេនៅចំពោះព្រះជាម្ចាស់ក្នុងសភាពបែបណាក៏ដោយ ក៏ពួកគេតែងតែមានចិត្តបើកចំហជានិច្ច។ អ្នកអាចមើលឃើញភាពស្មោះត្រង់នៅក្នុងភ្នែករបស់ពួកគេ។ នៅជ្រៅក្នុងចិត្តរបស់ពួកគេ ពួកគេគ្មានការប្រយ័ត្នការពារខ្លួន ឬជញ្ជាំងការពារចំពោះព្រះជាម្ចាស់ឡើយ។ ពួកគេមិនចាំបាច់ការពារខ្លួនឯងនៅចំពោះព្រះជាម្ចាស់ទេ ពីព្រោះពួកគេដឹងនៅជ្រៅក្នុងចិត្តថា ព្រះជាម្ចាស់មិនបង្កការគំរាមកំហែងដល់ពួកគេឡើយ ពួកគេមានសុវត្ថិភាពទាំងស្រុង។ ព្រះជាម្ចាស់នឹងការពារ ស្រឡាញ់ និងថ្នាក់ថ្នមពួកគេប៉ុណ្ណោះ។ ព្រះជាម្ចាស់នឹងមិនធ្វើបាបពួកគេឡើយ។ នៅជ្រៅក្នុងចិត្ត នេះគឺជាគំនិតជាមូលដ្ឋាន និងរឹងមាំបំផុតរបស់ពួកគេ។ ប៉ុន្តែ តើរឿងនេះចាប់ផ្ដើមផ្លាស់ប្ដូរនៅពេលណា? (នៅពេលដែលពួកគេញ៉ាំផ្លែពីដើមឈើដឹងខុសត្រូវ។) តាមពិតទៅ ការញ៉ាំផ្លែឈើពីដើមដឹងខុសត្រូវ គឺជានិមិត្តរូប។ វាមានន័យថា ចាប់ពីពេលដែលសាតាំងបានល្បួងអេវ៉ាជាលើកដំបូង ពួកគេត្រូវបានសាតាំងល្បួងបន្តិចម្ដងៗ ដោយប្រព្រឹត្តអំពើបាប ធ្វើរឿងខុសឆ្គង និងដើរផ្លូវខុស បន្ទាប់មក ពិសពុលរបស់សាតាំងក៏បានចូលទៅក្នុងពួកគេ។ មិនយូរប៉ុន្មាន មុនពេលព្រះជាម្ចាស់យាងមកដល់ ពួកគេតែងតែលាក់ខ្លួនពីព្រះជាម្ចាស់ ដោយមិនចង់ឱ្យព្រះជាម្ចាស់រកពួកគេឃើញឡើយ។ ហេតុអ្វីបានជាពួកគេធ្វើបែបនេះ? ពួកគេមានអារម្មណ៍ថាឃ្លាតឆ្ងាយពីព្រះជាម្ចាស់។ ហើយតើភាពឃ្លាតឆ្ងាយនេះកើតឡើងដោយរបៀបណា? គឺដោយសារតែពួកគេមានអ្វីមួយខុសប្លែកនៅខាងក្នុងពួកគេ។ សាតាំងបានផ្ដល់ឱ្យពួកគេនូវគំនិត និងទស្សនៈជាក់លាក់មួយចំនួន វាបានផ្ដល់ឱ្យពួកគេនូវជីវិតម្យ៉ាង ដែលបណ្ដាលឱ្យពួកគេសង្ស័យ និងប្រយ័ត្នប្រយែងចំពោះព្រះជាម្ចាស់។ បន្ទាប់មក ពួកគេក៏ចាប់ផ្ដើមឆ្ងល់ភ្លាមៗថា តើព្រះជាម្ចាស់នឹងសើចចំអកឱ្យពួកគេឬអត់ ពេលឃើញពួកគេអាក្រាតកាយ។ តើគំនិតនេះមកពីណា? (មកពីសាតាំង។) ហេតុអ្វីបានជាពួកគេមិនគិតបែបនេះ មុនពេលសាតាំងល្បួងពួកគេ? នៅពេលនោះ ពួកគេមានជីវិតដើមដំបូងបំផុតដែលព្រះជាម្ចាស់បានប្រទានឱ្យ ពួកគេមិនខ្លាចព្រះជាម្ចាស់សើចចំអកឱ្យពួកគេទេ ហើយពួកគេក៏គ្មានគំនិតបែបនេះដែរ។ ប៉ុន្តែ បន្ទាប់ពីត្រូវបានសាតាំងល្បួង អ្វីៗគ្រប់យ៉ាងក៏ចាប់ផ្ដើមផ្លាស់ប្ដូរ។ ជាដំបូង ពួកគេគិតថា៖ «ពួកយើងមិនបានស្លៀកពាក់អ្វីទេ។ តើព្រះជាម្ចាស់នឹងមិនសើចចំអកឱ្យពួកយើងទេឬ? តើនេះមានន័យថាពួកយើងគ្មានភាពខ្មាសអៀនទេឬ?»។ សំណួរជាបន្តបន្ទាប់បានកើតឡើងនៅក្នុងគំនិតរបស់ពួកគេ។ ហើយនៅពេលដែលគំនិតទាំងនេះកើតឡើង ពួកគេមិនអាចទប់ចិត្តមិនឱ្យលាក់ខ្លួនពីព្រះជាម្ចាស់បានឡើយ។ ពួកគេច្បាស់ជាគិតក្នុងចិត្តថា៖ «តើព្រះជាម្ចាស់នឹងយាងមកនៅពេលណា? ប្រសិនបើព្រះជាម្ចាស់យាងមកមែន តើខ្ញុំគួរធ្វើដូចម្ដេច? ខ្ញុំត្រូវតែប្រញាប់លាក់ខ្លួនសិន!»។ ពួកគេមានអារម្មណ៍ថា ពួកគេត្រូវតែលាក់ខ្លួនជានិច្ច។ តើនេះគឺជានិស្ស័យពុករលួយដែរឬទេ? (មែនហើយ។) ការល្បួងរបស់សាតាំង គឺជាឫសគល់នៃនិស្ស័យពុករលួយនេះ។ នៅពេលដែលពួកគេប្រុងប្រយ័ត្ន និងលាក់ខ្លួនពីព្រះជាម្ចាស់ តើពួកគេនៅតែទុកចិត្តព្រះជាម្ចាស់នៅក្នុងចិត្តរបស់ពួកគេដែរឬទេ? តើពួកគេនៅតែពឹងផ្អែកលើទ្រង់ដែរឬទេ? (ទេ ពួកគេមិនពឹងផ្អែកទេ។) ដូច្នេះ តើមានអ្វីនៅសេសសល់? (ភាពប្រុងប្រយ័ត្ន។) អ្វីដែលនៅសេសសល់ គឺមានតែភាពប្រុងប្រយ័ត្ន និងការសង្ស័យ ក៏ដូចជាភាពឃ្លាតឆ្ងាយ ការភ័យខ្លាច និងភាពមន្ទិលប៉ុណ្ណោះ រឿងទាំងអស់នេះបានកើតឡើង។ ពួកគេថែមទាំងគិតថា៖ «តើព្រះជាម្ចាស់នឹងបង្កគ្រោះថ្នាក់ដល់ពួកយើងឬអត់? ពួកយើងកំពុងអាក្រាតកាយ ហើយគ្មានអ្វីសម្រាប់ការពារខ្លួនឡើយ។ តើព្រះជាម្ចាស់អាចវាយពួកយើងឬអត់? តើទ្រង់អាចសម្លាប់ពួកយើងឬអត់?»។ ពួកគេមិនដែលនឹកគិតសោះថា ជីវិតរបស់ពួកគេត្រូវបានព្រះជាម្ចាស់ប្រទានឱ្យ ហើយទ្រង់ច្បាស់ជានឹងមិនសម្លាប់ពួកគេដោយងាយៗបែបនេះឡើយ។ ចិត្តគំនិតរបស់ពួកគេប្រែជាស្រពេចស្រពិល ពួកគេមានការភាន់ច្រឡំហើយ។ ការដែលសាតាំងធ្វើឱ្យមនុស្សជាតិពុករលួយ នៅតែបន្តរហូតមកដល់បច្ចុប្បន្ន អាកប្បកិរិយារបស់មនុស្សជាតិចំពោះព្រះជាម្ចាស់ អាចមើលឃើញតាមរយៈក្រសែភ្នែករបស់មនុស្ស ហើយវាមិនដែលផ្លាស់ប្ដូរឡើយ។ ភាពស្មោះត្រង់បានបាត់បង់ទៅហើយ សេចក្ដីជំនឿពិតប្រាកដ ការទុកចិត្ត និងការពឹងផ្អែកលើព្រះជាម្ចាស់ ក៏បានបាត់បង់ទៅហើយដែរ។ តើឫសគល់នៃរឿងនេះស្ថិតនៅត្រង់ណា? (ស្ថិតនៅលើការដែលសាតាំងធ្វើឱ្យមនុស្សពុករលួយ។) ត្រឹមត្រូវហើយ វាស្ថិតនៅលើការដែលសាតាំងធ្វើឱ្យមនុស្សពុករលួយ។ សាតាំងបានបង្កគ្រោះថ្នាក់ដល់មនុស្សជាតិយ៉ាងធ្ងន់ធ្ងរ! ទោះបីជាមនុស្សអាចគិតថា ពេលវេលាមុនពេលសាតាំងធ្វើឱ្យមនុស្សជាតិពុករលួយ គឺល្អគួរសមក៏ដោយ តាមការពិត នៅពេលប្រៀបធៀបទៅនឹងពេលវេលាបន្ទាប់ពីត្រូវបានសង្គ្រោះ និងយល់ពីសេចក្ដីពិត ព្រមទាំងស្គាល់ព្រះជាម្ចាស់ អ្វីៗនៅពេលនោះនៅតែមិនល្អដូចពេលបន្ទាប់ពីត្រូវបានសង្គ្រោះឡើយ។ ប្រសិនបើអ្នករាល់គ្នាអាចជ្រើសរើសបាន តើអ្នករាល់គ្នានឹងជ្រើសរើសស្ថានភាពមួយណា? (ពេលបន្ទាប់ពីត្រូវបានសង្គ្រោះ។) តាមពិតទៅ វាមិនសមរម្យទេដែលមនុស្សជ្រើសរើសយកណាមួយ មនុស្សមិនអាចជ្រើសរើសបានឡើយ។ នេះត្រូវបានព្រះជាម្ចាស់តម្រូវទុកជាមុន វាគឺជាវាសនារបស់មនុស្សជាតិ។ មុនពេលត្រូវបានសាតាំងធ្វើឱ្យពុករលួយ ទោះបីជាមនុស្សមានការទុកចិត្ត និងពឹងផ្អែកលើព្រះជាម្ចាស់ក៏ដោយ ក៏មនុស្សដំបូងនៃមនុស្សជាតិ មិនយល់ពីសេចក្ដីពិត និងមិនដឹងថាព្រះជាម្ចាស់ជានរណាឡើយ។ សព្វថ្ងៃនេះ យ៉ាងហោចណាស់មនុស្សមានសញ្ញាណអំពីរឿងនេះ ពួកគេដឹងថាមនុស្សជាតិមកពីព្រះជាម្ចាស់ ថាពួកគេគឺជាភាវៈដែលព្រះបានបង្កើត ហើយព្រះជាម្ចាស់គឺជាព្រះអាទិកររបស់ពួកគេ។ ពួកគេដឹងថា ព្រះជាម្ចាស់គ្រប់គ្រងលើអ្វីៗទាំងអស់។ ប៉ុន្តែមនុស្សនៅសម័យនោះ មិនយល់ពីរឿងទាំងនេះទេ។ ពួកគេសាមញ្ញណាស់ មានន័យថាពួកគេមិនខ្លាចព្រះជាម្ចាស់ទតឃើញពួកគេ ឬសើចចំអកឱ្យពួកគេឡើយ ហើយពួកគេនឹងងាកទៅរកព្រះជាម្ចាស់ក្នុងរឿងគ្រប់យ៉ាង។ ជំនឿរបស់ពួកគេគឺសាមញ្ញបែបនេះឯង។ ប៉ុន្តែ តើពួកគេដឹងថាព្រះជាម្ចាស់ជានរណាដែរឬទេ? ទេ។ ហេតុដូច្នេះហើយ រាល់កិច្ចការទាំងអស់ដែលព្រះជាម្ចាស់បានធ្វើ សុទ្ធតែមានតម្លៃយ៉ាងជ្រាលជ្រៅ និងមានអត្ថន័យដ៏ធំធេងសម្រាប់មនុស្សជាតិ។ កិច្ចការទាំងអស់នេះសុទ្ធតែល្អ។ នៅពេលដែលយើងនិយាយអំពីប្រវត្តិសាស្ត្រនៃការបះបោររបស់មនុស្សជាតិប្រឆាំងនឹងព្រះជាម្ចាស់ តើអ្នករាល់គ្នាមានអារម្មណ៍សោកសៅខ្លាំងដែរឬទេ? ទំនាក់ទំនងដែលធ្លាប់តែស្និទ្ធស្នាលរវាងមនុស្សជាតិ និងព្រះជាម្ចាស់ បានប្រែជាឃ្លាតឆ្ងាយយ៉ាងខ្លាំង។ ព្រះជាម្ចាស់ការពារ និងស្រឡាញ់មនុស្សជាតិដោយស្មោះត្រង់ ប៉ុន្តែមនុស្សបែរជាសង្ស័យព្រះជាម្ចាស់ ពួកគេលាក់ខ្លួនពីព្រះជាម្ចាស់ និងឃ្លាតឆ្ងាយពីព្រះជាម្ចាស់ ថែមទាំងចាត់ទុកព្រះជាម្ចាស់ជាសត្រូវទៀតផង។ ការនិយាយបែបនេះ ពិតជានាំមកនូវសេចក្ដីសោកសៅយ៉ាងខ្លាំងមែន។ ប៉ុន្តែ យើងអាចបង្វែរសេចក្ដីស្អប់របស់យើងទៅលើសាតាំងតែប៉ុណ្ណោះ គឺសាតាំងនេះហើយដែលបានធ្វើឱ្យមនុស្សជាតិពុករលួយយ៉ាងធ្ងន់ធ្ងរបែបនេះ។ ទោះបីជាសាតាំងបានធ្វើឱ្យមនុស្សជាតិពុករលួយដល់កម្រិតនេះក៏ដោយ ក៏ព្រះជាម្ចាស់មានវិធីសង្គ្រោះមនុស្សជាតិដែរ។ មិនថាសាតាំងរំខានយ៉ាងណាក៏ដោយ ក៏វានឹងមិនប៉ះពាល់ដល់កិច្ចការសង្គ្រោះមនុស្សជាតិរបស់ព្រះជាម្ចាស់ឡើយ។ នេះគឺជាសព្វានុភាពរបស់ព្រះជាម្ចាស់ ជាសិទ្ធិអំណាចរបស់ព្រះជាម្ចាស់។

ពួកទទឹងនឹងព្រះគ្រីស្ទធ្វើពុតជារូបតំណាងនៃសេចក្ដីពិត នៅពេលដែលពួកគេទទួលបានបទពិសោធ និងចំណេះដឹងបន្តិចបន្តួច ហើយបានរៀនមេរៀនមួយចំនួន។ ពួកយើងបានប្រកបគ្នាស្ទើរតែគ្រប់គ្រាន់ហើយអំពីប្រធានបទនេះ។ តើអ្នករាល់គ្នាទទួលបានព័ត៌មានអ្វីខ្លះពីវា? តើអ្នករាល់គ្នាយល់ពីសេចក្ដីពិតអ្វីខ្លះ? (ពួកយើងមិនគួរឱ្យតម្លៃលើចំណេះដឹងទេ។) នេះគឺជាទិដ្ឋភាពមួយ។ តើមានអ្វីផ្សេងទៀតដែរឬទេ? (មនុស្សជាតិមិនមែនជាសេចក្ដីពិតឡើយ ហើយមិនគួរធ្វើពុតជាព្រះជាម្ចាស់ទេ។) ការធ្វើពុតជាសេចក្ដីពិត ពីធម្មជាតិរបស់វា មិនមែនជារឿងវិជ្ជមានឡើយ។ សេចក្ដីពិតមិនមែនជារឿងដែលនរណាម្នាក់អាចធ្វើពុតបានទេ វាគឺជាសារជាតិរបស់ព្រះជាម្ចាស់។ ព្រះជាម្ចាស់ផ្គត់ផ្គង់សេចក្ដីពិតមួយចំនួនដល់អ្នក ហើយការទទួលបានសេចក្ដីពិតបន្តិចបន្តួច គឺល្អគ្រប់គ្រាន់ទៅហើយ។ ប៉ុន្តែ មនុស្សមួយចំនួនចង់ក្លាយជារូបតំណាងនៃសេចក្ដីពិត។ នេះគឺជារឿងមិនអាចទៅរួចទេ។ ការអះអាងបែបនេះ គឺគ្មានមូលដ្ឋានទាល់តែសោះ។ លើសពីនេះទៅទៀត ប្រសិនបើមនុស្សចង់ទទួលបានសេចក្ដីសង្គ្រោះតាមរយៈការជឿលើព្រះជាម្ចាស់ ពួកគេត្រូវតែរៀនប្រព្រឹត្តខ្លួនដោយភាពប្រាកដប្រជា និងមិនត្រូវដេញតាមភាពល្អឥតខ្ចោះឡើយ។ ទោះបីជាពាក្យថា «ភាពល្អឥតខ្ចោះ» អាចមានក៏ដោយ ក៏គំនិតដែលថាមនុស្សដែលព្រះជាម្ចាស់បានបង្កើត អាចក្លាយជាមនុស្សល្អឥតខ្ចោះ គឺជារឿងដែលមិនអាចទទួលយកបានឡើយ។ ភាពល្អឥតខ្ចោះ អាចរកឃើញតែនៅក្នុងព្រះជាម្ចាស់ប៉ុណ្ណោះ។ ក្នុងចំណោមមនុស្ស ដែលពោរពេញទៅដោយសេចក្ដីពុករលួយ តើនរណាជាមនុស្សល្អឥតខ្ចោះ? អ្វីៗគ្រប់យ៉ាងដែលព្រះជាម្ចាស់បង្កើតមក គឺគ្មានខ្ចោះឡើយ។ នេះហើយជាអ្វីដែលយើងហៅថា «ភាពល្អឥតខ្ចោះ»។ ចូរពិចារណាមើលត្រីនៅក្នុងសមុទ្រ សត្វស្លាបនៅលើមេឃ សត្វបក្សី និងសត្វចតុបាទដែលដើរនៅលើផែនដី ពួកវាសុទ្ធតែល្អឥតខ្ចោះ។ តើអ្នកអាចរកឃើញអ្វីមួយដែលមិនល្អដែរឬទេ? បន្ទាប់មក មានខ្សែសង្វាក់ជីវសាស្ត្រដែលបង្កើតឡើងដោយភាវៈរស់ទាំងអស់ គឺវាពិតជាល្អឥតខ្ចោះណាស់! មនុស្សពុករលួយ អាចត្រឹមតែបង្កការបំផ្លិចបំផ្លាញ ធ្វើឱ្យវាលែងល្អឥតខ្ចោះ មានខ្ចោះ និងមានកង្វះខាតប៉ុណ្ណោះ។ ពិតជាអាត្មានិយម និងគួរឱ្យស្អប់ខ្ពើមណាស់! អ្វីៗគ្រប់យ៉ាងដែលព្រះជាម្ចាស់បង្កើតមក សុទ្ធតែល្អ។ ស្លឹកឈើមានគ្រប់រូបរាង សត្វធំ និងសត្វតូចមានគ្រប់ទំហំរាងកាយ ដែលនីមួយៗមានមុខងាររៀងៗខ្លួន។ ព្រះជាម្ចាស់មានការគិតគូរដល់មនុស្សជាតិខ្លាំងណាស់ ទោះជាយ៉ាងណាក៏ដោយ មនុស្សជាតិដែលត្រូវបានសាតាំងធ្វើឱ្យពុករលួយ បានបរាជ័យក្នុងការគ្រប់គ្រងរបស់សព្វសារពើ។ ផ្ទុយទៅវិញ មនុស្សជាតិបានបំផ្លាញរបស់សព្វសារពើ និងធ្វើឱ្យចេតនាដ៏ផ្ចិតផ្ចង់របស់ព្រះជាម្ចាស់ក្លាយជាអសារបង់។ មនុស្សមិនបានឱ្យតម្លៃលើរឿងទាំងអស់នេះទេ ផ្ទុយទៅវិញ ពួកគេបានបំផ្លាញវាយ៉ាងខ្លាំងក្លា ដោយខ្ជះខ្ជាយ និងបំផ្លាញធនធានទាំងអស់រហូតដល់កម្រិតធ្ងន់ធ្ងរបំផុត។ ហើយតើលទ្ធផលនៃរឿងនេះគឺជាអ្វី? តើលទ្ធផលចុងក្រោយគឺជាអ្វី? ពួកគេសាបព្រោះអ្វី នឹងច្រូតបានហ្នឹង! បរិស្ថានត្រូវបានបំផ្លាញ ខ្សែសង្វាក់អាហារត្រូវបានបង្អាក់ ខ្យល់ត្រូវបានបំពុល ហើយទឹកក៏ត្រូវបានបំពុល។ គ្មានអាហារធម្មជាតិនៅសេសសល់ឡើយ សូម្បីតែទឹកស្អាតសម្រាប់ផឹកក៏គ្មានដែរ។ ហេតុដូច្នេះហើយ គំនិតនៃ «ភាពល្អឥតខ្ចោះ» មិនមាននៅក្នុងចំណោមមនុស្សដែលត្រូវបានសាតាំងធ្វើឱ្យពុករលួយឡើយ។ បុគ្គលណាក៏ដោយ ដែលនៅក្រោមស្លាកនៃការដេញតាមសេចក្ដីពិត អះអាងថាខ្លួនល្អឥតខ្ចោះ ឬកំពុងដេញតាមភាពល្អឥតខ្ចោះ គឺកំពុងធ្វើការអះអាងដែលមិនសមហេតុផលឡើយ។ វាគឺជាការកុហកបោកប្រាស់ និងបំភាន់។ ហើយទោះជាយ៉ាងនេះក្ដី ក៏មនុស្សពុករលួយបែបនេះប្រាថ្នាចង់ធ្វើពុតជារូបតំណាងនៃសេចក្ដីពិតដែរ! ពួកគេបានធ្វើរឿងអាក្រក់ជាច្រើន ប៉ុន្តែនៅតែគិតថាពួកគេអាចធ្វើពុតជារូបតំណាងនៃសេចក្ដីពិតបានទៀត! តើនេះមិនមែនមានន័យថា ធម្មជាតិបែបសាតាំងរបស់ពួកគេមិនផ្លាស់ប្ដូរទេឬ? (មែនហើយ។) ការដែលគ្មានសេចក្ដីពិតទាល់តែសោះ ប៉ុន្តែនៅតែប្រាថ្នាចង់ធ្វើពុតជារូបតំណាងនៃសេចក្ដីពិត ពួកសាតាំងពិតជាគ្មានការខ្មាសអៀនមែន!

ថ្ងៃទី ២០ ខែវិច្ឆិកា ឆ្នាំ ២០១៩


ឧបសម្ព័ន្ធបន្ថែមទីមួយ៖ អ្វីដែលជាសេចក្ដីពិត

ចូរយើងច្រៀងទំនុកបរិសុទ្ធមួយបទ៖ របស់សព្វសារពើដែលព្រះជាម្ចាស់បានបង្កើត ត្រូវតែមកនៅក្រោមការត្រួតត្រារបស់ព្រះជាម្ចាស់។

១  ព្រះជាម្ចាស់បានបង្កើតរបស់សព្វសារពើ ហេតុដូច្នេះ ទ្រង់ធ្វើឱ្យរបស់សព្វសារពើដែលទ្រង់បានបង្កើត មកនៅក្រោមការត្រួតត្រារបស់ទ្រង់ និងចុះចូលក្រោមការត្រួតត្រារបស់ទ្រង់ ហើយទ្រង់នឹងគ្រប់គ្រងលើរបស់សព្វសារពើ ដើម្បីឱ្យរបស់សព្វសារពើទាំងនោះស្ថិតនៅក្នុងព្រះហស្ដរបស់ទ្រង់។ របស់សព្វសារពើដែលព្រះជាម្ចាស់បានបង្កើត រួមទាំងសត្វ រុក្ខជាតិ មនុស្សជាតិ ភ្នំ ទន្លេ និងបឹងបួរ គឺទាំងអស់នេះត្រូវតែមកនៅក្រោមការត្រួតត្រារបស់ទ្រង់។ របស់សព្វសារពើនៅលើផ្ទៃមេឃ និងនៅលើដី ត្រូវតែមកនៅក្រោមការត្រួតត្រារបស់ទ្រង់។ ពួកគេមិនអាចមានជម្រើសអ្វីផ្សេងឡើយ ហើយរបស់សព្វសារពើនោះត្រូវតែចុះចូលចំពោះការចាត់ចែងរបស់ទ្រង់។ នេះគឺជាបញ្ញត្តិរបស់ព្រះជាម្ចាស់ ហើយវាគឺជាសិទ្ធិអំណាចរបស់ព្រះជាម្ចាស់។

២  ព្រះជាម្ចាស់គ្រប់គ្រងលើអ្វីៗគ្រប់យ៉ាង ហើយធ្វើឱ្យរបស់សព្វសារពើត្រូវបានរៀបចំ និងត្រូវបានចាត់ថ្នាក់ ដោយនីមួយៗត្រូវបែងចែកទៅតាមប្រភេទរៀងៗខ្លួន ហើយរបស់នីមួយៗនៅក្នុងកន្លែងដ៏សមស្របរបស់ពួកវា ស្របទៅតាមព្រះរាជបំណងរបស់ព្រះជាម្ចាស់។ មិនថាមានអ្វីដែលធំមហិមាប៉ុនណានោះទេ គឺគ្មានអ្វីដែលអាចលើសព្រះជាម្ចាស់បានឡើយ របស់សព្វសារពើបម្រើដល់មនុស្សជាតិដែលព្រះជាម្ចាស់បានបង្កើត និងគ្មានអ្វីដែលហ៊ានបះបោរទាស់នឹងព្រះជាម្ចាស់ ឬទាមទារអ្វីពីព្រះជាម្ចាស់ឡើយ។ ហេតុនេះ ក្នុងនាមជាភាវៈដែលព្រះបានបង្កើត មនុស្សក៏ត្រូវតែបំពេញភារកិច្ចរបស់មនុស្សដែរ។ មិនថាគេជាចៅហ្វាយ ឬជាអ្នកមើលថែរបស់សព្វសារពើនោះទេ មិនថាឋានៈរបស់មនុស្សខ្ពស់ប៉ុនណាក្នុងចំណោមរបស់សព្វសារពើនោះឡើយ ក៏គេនៅតែជាមនុស្សតូចតាច ដែលស្ថិតនៅក្រោមការត្រួតត្រារបស់ព្រះជាម្ចាស់ដែរ ហើយគេគ្មានអ្វីលើសពីមនុស្សតូចតាច ដែលជាភាវៈដែលព្រះបានបង្កើតនោះឡើយ ហើយគេនឹងមិនអាចខ្ពស់ជាងព្រះជាម្ចាស់បានជាដាច់ខាត។

(ដកស្រង់ពី «ជោគជ័យ ឬបរាជ័យ អាស្រ័យលើផ្លូវដែលមនុស្សដើរ» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)

តើសេចក្ដីពិតអ្វីដែលមាននៅក្នុងទំនុកបរិសុទ្ធ «របស់សព្វសារពើដែលព្រះជាម្ចាស់បានបង្កើត ត្រូវតែមកនៅក្រោមការត្រួតត្រារបស់ព្រះជាម្ចាស់»? តើឃ្លាណាជាសេចក្ដីពិត? (គ្រប់ឃ្លាទាំងអស់សុទ្ធតែជាសេចក្ដីពិត។) តើឃ្លាចុងក្រោយចែងដូចម្ដេច? («មិនថាឋានៈរបស់មនុស្សខ្ពស់ប៉ុនណាក្នុងចំណោមរបស់សព្វសារពើនោះឡើយ ក៏គេនៅតែជាមនុស្សតូចតាច ដែលស្ថិតនៅក្រោមការត្រួតត្រារបស់ព្រះជាម្ចាស់ដែរ ហើយគេគ្មានអ្វីលើសពីមនុស្សតូចតាច ដែលជាភាវៈដែលព្រះបានបង្កើតនោះឡើយ ហើយគេនឹងមិនអាចនៅខ្ពស់ជាងព្រះជាម្ចាស់បានជាដាច់ខាត”។) មនុស្សមិនអាចនៅខ្ពស់ជាងព្រះជាម្ចាស់បានជាដាច់ខាត ភាវៈដែលព្រះបានបង្កើតមិនអាចខ្ពស់ជាងព្រះជាម្ចាស់បានជាដាច់ខាត។ ក្រៅពីព្រះជាម្ចាស់ អ្វីៗទាំងអស់សុទ្ធតែជាភាវៈដែលព្រះបានបង្កើត។ មនុស្សមិនអាចខ្ពស់ជាងព្រះជាម្ចាស់បានជាដាច់ខាត នេះគឺជាសេចក្ដីពិត។ តើសេចក្ដីពិតនេះអាចផ្លាស់ប្ដូរបានដែរឬទេ? តើវានឹងផ្លាស់ប្ដូរនៅគ្រាចុងបញ្ចប់ដែរឬទេ? (មិនផ្លាស់ប្ដូរទេ។) នេះគឺជាសេចក្ដីពិត។ តើនរណាអាចប្រាប់ខ្ញុំបានទេថា អ្វីដែលជាសេចក្ដីពិត? (សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។) យើងបានប្រកបគ្នាពីរដងរួចមកហើយអំពីប្រធានបទ «អ្វីដែលជាសេចក្ដីពិត» ដូច្នេះ ចូរយើងនិយាយអំពីថាតើលក្ខខណ្ឌវិនិច្ឆ័យជាអ្វី។ អ្វីដែលសំខាន់នៅត្រង់នេះ គឺលក្ខខណ្ឌវិនិច្ឆ័យ។ (លក្ខខណ្ឌវិនិច្ឆ័យ គឺជាស្ដង់ដា ជាគោលការណ៍ ច្បាប់ និងវិធានដ៏ត្រឹមត្រូវ។ មូលដ្ឋាននៃលក្ខខណ្ឌវិនិច្ឆ័យ គឺព្រះបន្ទូលរបស់ព្រះជាម្ចាស់។) តើមាននរណាផ្សេងទៀតចង់បន្តដែរទេ? (លក្ខខណ្ឌវិនិច្ឆ័យ គឺជាគោលការណ៍ ច្បាប់ និងវិធានដែលស្ដង់ដាបំផុត និងត្រឹមត្រូវបំផុត ដែលចេញមកពីព្រះបន្ទូលរបស់ព្រះជាម្ចាស់។) ពាក្យ «បំផុត» ត្រូវបានបន្ថែមនៅត្រង់នេះ ប៉ុន្តែ តើពាក្យ «បំផុត» នេះចាំបាច់ដែរឬទេ? តើរវាងការបន្ថែមពាក្យ «បំផុត» និងការមិនបន្ថែមពាក្យនេះ មានភាពខុសគ្នាដូចម្ដេច? នៅពេលមានពាក្យ «បំផុត» នោះនឹងមានបំផុតទីពីរ បំផុតទីបី និងបន្តបន្ទាប់ទៀត។ តើអ្នករាល់គ្នាគិតយ៉ាងណាចំពោះការបន្ថែមពាក្យ «បំផុត» នេះ? (វាមិនស័ក្ដិសមទេ ពីព្រោះសេចក្ដីពិតគឺជាស្ដង់ដាតែមួយគត់។ នៅពេលដែលពាក្យ «បំផុត» ត្រូវបានបន្ថែម វាបង្ហាញពីលក្ខណៈប្រៀបធៀបមួយ ដោយមានរបស់ផ្សេងទៀតជាចំណាត់ថ្នាក់ទីពីរ និងទីបីបន្ទាប់ពីនោះ។) តើការពន្យល់នេះត្រឹមត្រូវដែរឬទេ? (ត្រឹមត្រូវ។) វាពិតជាសមហេតុផលខ្លះមែន។ ប្រសិនបើអ្នករាល់គ្នាមានទស្សនៈ និងការយល់ដឹងដ៏ត្រឹមត្រូវអំពីនិយមន័យនៃ «អ្វីដែលជាសេចក្ដីពិត» ហើយអ្នករាល់គ្នាយល់ច្បាស់ថា ព្រះជាម្ចាស់គឺជាសេចក្ដីពិត នោះអ្នករាល់គ្នាអាចយល់បានថាតើគួរតែបន្ថែមពាក្យ «បំផុត» ដែរឬទេ ថាតើការបន្ថែមពាក្យនេះត្រឹមត្រូវដែរឬទេ តើការបន្ថែមពាក្យនេះបង្កើតឱ្យមានភាពខុសគ្នាអ្វីខ្លះ តើការមិនបន្ថែមពាក្យនេះមានន័យដូចម្ដេច ហើយតើវាមានន័យដូចម្ដេច ប្រសិនបើអ្នករាល់គ្នាបន្ថែមពាក្យនេះ។ ឥឡូវនេះ វាត្រូវបានបញ្ជាក់ច្បាស់ហើយថា ការមិនបន្ថែមពាក្យ «បំផុត» គឺជារឿងត្រឹមត្រូវ។ តើបុគ្គលដែលបានបន្ថែមពាក្យនេះ បានបង្កើតកំហុសត្រង់ណា? គាត់គិតថា មិនថាគេកំពុងរៀបរាប់អំពីទិដ្ឋភាពណាមួយរបស់ព្រះជាម្ចាស់ក៏ដោយ ក៏គួរតែបន្ថែមពាក្យ «បំផុត» ដែរ។ តើគាត់ខុសត្រង់ណាក្នុងការប្រៀបធៀបបែបនេះ? តើព្រះបន្ទូលណាមួយរបស់ព្រះជាម្ចាស់ សេចក្ដីពិតណាមួយ ដែលត្រូវបានប្រឆាំងទាស់? (ភាវៈដែលព្រះបានបង្កើតមិនអាចខ្ពស់ជាងព្រះជាម្ចាស់បានជាដាច់ខាត។ ការបន្ថែមពាក្យ «បំផុត» ហាក់ដូចជាបង្ហាញថា មានចំណាត់ថ្នាក់ទីពីរ និងទីបី រវាងភាវៈដែលព្រះបានបង្កើត និងព្រះជាម្ចាស់។) តើនេះត្រឹមត្រូវដែរឬទេ? (ត្រឹមត្រូវ។) វាពិតជាសមហេតុផលខ្លះមែន វាអាចត្រូវបានពន្យល់តាមរបៀបនោះ។ តើមានព្រះបន្ទូលណាមួយផ្សេងទៀតដែលអាចបញ្ជាក់ថា ការបន្ថែមពាក្យ «បំផុត» នៅពីមុខ គឺជារឿងមិនត្រឹមត្រូវដែរឬទេ? (ខ្ញុំនឹកឃើញរឿងមួយ គឺថាសេចក្ដីពិតអាចមកពីព្រះជាម្ចាស់តែប៉ុណ្ណោះ មានតែព្រះជាម្ចាស់ប៉ុណ្ណោះទើបជាសេចក្ដីពិត ដូច្នេះ មិនអាចមានការបញ្ចេញមតិបែបប្រៀបធៀប ដូចជា បំផុតទីពីរ បំផុតទីបី និងបន្តបន្ទាប់ទៀតឡើយ។) នេះក៏ត្រឹមត្រូវដែរ។ (សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។ ច្បាប់ វិធាន និងលក្ខខណ្ឌវិនិច្ឆ័យ អាចមកពីព្រះជាម្ចាស់តែប៉ុណ្ណោះ ហើយមនុស្សមិនមានលក្ខខណ្ឌវិនិច្ឆ័យ ឬច្បាប់សម្រាប់ទង្វើរបស់ខ្លួនឡើយ ហើយពួកគេក៏មិនអាចបង្កើតវិធានសម្រាប់ទង្វើទាំងនោះបានដែរ ដូច្នេះ មិនចាំបាច់បន្ថែមពាក្យ «បំផុត» ឡើយ។) ការពន្យល់នេះគឺជាក់ស្ដែងជាងបន្តិច។ តើមានអ្វីផ្សេងទៀតទេ? (សិទ្ធិអំណាចរបស់ព្រះជាម្ចាស់ និងសារជាតិរបស់ព្រះជាម្ចាស់ គឺមានតែមួយគត់។ សារជាតិរបស់ព្រះជាម្ចាស់គឺជាសេចក្ដីពិត ហើយគ្មានអ្វីអាចប្រៀបផ្ទឹមនឹងវាបានឡើយ។ ការបន្ថែមពាក្យ «បំផុត» ធ្វើឱ្យហាក់ដូចជាសេចក្ដីពិតលែងមានតែមួយគត់ទៀតហើយ។) តើការលើកឡើងនេះយ៉ាងម៉េចដែរ? (ល្អ។) តើវាល្អត្រង់ណា? (វាចង្អុលបង្ហាញថា ព្រះជាម្ចាស់មានតែមួយអង្គគត់។) អ្នករាល់គ្នាសុទ្ធតែបានភ្លេចពាក្យ «មានតែមួយគត់» នេះហើយ។ ព្រះជាម្ចាស់មានតែមួយអង្គគត់។ តើលក្ខខណ្ឌវិនិច្ឆ័យដែលមាននៅក្នុងឃ្លាព្រះបន្ទូលនីមួយៗដែលព្រះជាម្ចាស់បានថ្លែង ក៏ដូចជាសេចក្ដីតម្រូវនីមួយៗរបស់ព្រះជាម្ចាស់ចំពោះមនុស្ស អាចត្រូវបានរកឃើញនៅក្នុងចំណោមមនុស្សជាតិដែរឬទេ? (មិនអាចទេ។) តើចំណេះដឹង វប្បធម៌ប្រពៃណី ឬគំនិតរបស់មនុស្សជាតិ មានផ្ទុកនូវរឿងទាំងនេះដែរឬទេ? (មិនមានទេ។) តើរឿងទាំងនោះអាចបង្កើតសេចក្ដីពិតបានដែរឬទេ? អត់ទេ មិនអាចឡើយ។ ហេតុដូច្នេះហើយ ការបន្ថែមពាក្យ «បំផុត» បង្ហាញពីចំណាត់ថ្នាក់ទីពីរ និងទីបី ដោយបែងចែកខ្ពស់ ទាប និងទាបជាងនេះទៅទៀត ហើយបែងចែកអ្វីៗទៅជាកម្រិតទីមួយ កម្រិតទីពីរ កម្រិតទីបី...។ វាមានន័យថា អ្វីៗដែលត្រឹមត្រូវទាំងអស់ អាចក្លាយជាលក្ខខណ្ឌវិនិច្ឆ័យមួយ យោងតាមលំដាប់លំដោយណាមួយ។ តើគេអាចយល់តាមរបៀបនេះបានដែរឬទេ? (អាចបាន។) ដូច្នេះ តើមានបញ្ហាអ្វីជាមួយនឹងការបន្ថែមពាក្យ «បំផុត» នេះ? វាផ្លាស់ប្ដូរព្រះបន្ទូលរបស់ព្រះជាម្ចាស់ សេចក្ដីពិតរបស់ព្រះជាម្ចាស់ ទៅជាអ្វីម្យ៉ាងដែលមានលក្ខណៈប្រៀបធៀប ដែលគ្រាន់តែខ្ពស់ជាងដោយការប្រៀបធៀបទៅនឹងចំណេះដឹង ទស្សនវិជ្ជា និងអ្វីៗដែលត្រឹមត្រូវផ្សេងទៀត នៅក្នុងចំណោមមនុស្សដែលទ្រង់បានបង្កើត។ ការណ៍នេះបែងចែកសេចក្ដីពិតទៅជាចំណាត់ថ្នាក់។ ជាលទ្ធផល អ្វីៗដែលត្រឹមត្រូវនៅក្នុងចំណោមមនុស្សពុករលួយ ក៏ក្លាយជាសេចក្ដីពិតដែរ។ លើសពីនេះទៅទៀត អ្វីៗទាំងនេះក៏ក្លាយជាលក្ខខណ្ឌវិនិច្ឆ័យសម្រាប់ទង្វើ និងការប្រព្រឹត្តខ្លួនរបស់មនុស្សដែរ គ្រាន់តែស្ថិតនៅកម្រិតទាបជាងដោយការប្រៀបធៀបប៉ុណ្ណោះ។ ឧទាហរណ៍៖ រឿងដូចជាការមានអរិយធម៌ ការមានសុជីវធម៌ សេចក្ដីសប្បុរសរបស់មនុស្ស និងអ្វីៗដែលល្អមួយចំនួនដែលមនុស្សមានពីកំណើត សុទ្ធតែក្លាយជាលក្ខខណ្ឌវិនិច្ឆ័យ តើនេះបង្កប់ន័យថា រឿងទាំងនោះបានក្លាយជាអ្វី? (ជាសេចក្ដីពិត។) រឿងទាំងនោះបានក្លាយជាសេចក្ដីពិត។ មើលចុះ ការបន្ថែមពាក្យ «បំផុត» ផ្លាស់ប្ដូរលក្ខណៈនៃលក្ខខណ្ឌវិនិច្ឆ័យនេះ។ នៅពេលលក្ខណៈនៃលក្ខខណ្ឌវិនិច្ឆ័យផ្លាស់ប្ដូរ តើនិយមន័យរបស់ព្រះជាម្ចាស់ក៏ផ្លាស់ប្ដូរដែរមែនទេ? (មែនហើយ។) តើនិយមន័យរបស់ព្រះជាម្ចាស់ក្លាយជាយ៉ាងណា? នៅក្នុងនិយមន័យនេះ ព្រះជាម្ចាស់មិនមែនមានតែមួយអង្គគត់ឡើយ។ សិទ្ធិអំណាច ព្រះចេស្ដា និងសារជាតិរបស់ព្រះជាម្ចាស់ ក៏មិនមែនមានតែមួយគត់ឡើយ។ ព្រះជាម្ចាស់គ្រាន់តែជាតួនាទីដែលមានចំណាត់ថ្នាក់ខ្ពស់បំផុត ដែលមានព្រះចេស្ដា និងសិទ្ធិអំណាចនៅក្នុងចំណោមមនុស្សជាតិប៉ុណ្ណោះ។ បុគ្គលណាម្នាក់នៅក្នុងចំណោមមនុស្សជាតិ ដែលមានសមត្ថភាព និងកិត្យានុភាព អាចត្រូវបានចាត់ទុកថាស្មើនឹងព្រះជាម្ចាស់ ហើយអាចត្រូវបានលើកយកមកនិយាយស្មើនឹងទ្រង់ គ្រាន់តែមិនខ្ពស់ ឬអស្ចារ្យដូចទ្រង់ប៉ុណ្ណោះ។ បុគ្គល និងពួកអ្នកដឹកនាំដែលរាងវិជ្ជមានទាំងនោះនៅក្នុងចំណោមមនុស្សជាតិ អាចត្រូវបានចាត់ថ្នាក់នៅពីក្រោយព្រះជាម្ចាស់តែម្ដង ដោយក្លាយជាអ្នកមានមានសិទ្ធិបញ្ជាលំដាប់ទីពីរ ទីបី ទីបួន... ហើយព្រះជាម្ចាស់មានចំណាត់ថ្នាក់ខ្ពស់បំផុត។ តើការបកស្រាយបែបនេះ មិនផ្លាស់ប្ដូរអត្តសញ្ញាណ និងសារជាតិរបស់ព្រះជាម្ចាស់ទាំងស្រុងទេឬ? ដោយគ្រាន់តែមានពាក្យ «បំផុត» មួយម៉ាត់ សារជាតិរបស់ព្រះជាម្ចាស់ផ្លាស់ប្ដូរទាំងស្រុង។ តើនេះជាបញ្ហាដែរឬទេ? (ជាបញ្ហាមែន។) ដូច្នេះ ដោយមិនបន្ថែមពាក្យ «បំផុត» តើពាក្យទាំងនេះត្រឹមត្រូវតាមរបៀបណា? (ពាក្យទាំងនោះបញ្ជាក់ពីការពិតមួយ។) តើការពិតនេះជាអ្វី? (គឺថា ព្រះជាម្ចាស់ជាសេចក្ដីពិត ជាគោលការណ៍ ជាស្ដង់ដា និងជាលក្ខខណ្ឌវិនិច្ឆ័យ។) គឺថា ព្រះជាម្ចាស់ជាប្រភពដើមនៃលក្ខខណ្ឌវិនិច្ឆ័យទាំងអស់នេះ។ មិនមានលក្ខខណ្ឌវិនិច្ឆ័យបែបនេះនៅក្នុងចំណោមមនុស្សពុករលួយ នៅក្នុងចំណោមភាវៈដែលព្រះបានបង្កើតឡើយ។ ព្រះជាម្ចាស់គឺជាប្រភពតែមួយគត់ដែលសម្ដែងចេញនូវលក្ខខណ្ឌវិនិច្ឆ័យទាំងនេះ។ មានតែព្រះជាម្ចាស់ប៉ុណ្ណោះដែលមានសារជាតិនេះ។ តថភាព និងលក្ខខណ្ឌវិនិច្ឆ័យនៃអ្វីៗដែលវិជ្ជមានទាំងអស់ អាចមកពីព្រះជាម្ចាស់តែប៉ុណ្ណោះ។ ប្រសិនបើមនុស្សម្នាក់ដឹងខ្លះៗអំពីគោលការណ៍សម្រាប់ការប្រព្រឹត្តខ្លួន ទង្វើ និងការថ្វាយបង្គំរបស់មនុស្សចំពោះព្រះជាម្ចាស់ ដឹងខ្លះៗអំពីលក្ខខណ្ឌវិនិច្ឆ័យ និងយល់ខ្លះៗអំពីសេចក្ដីពិត តើគេអាចក្លាយជាព្រះជាម្ចាស់បានដែរឬទេ? (មិនអាចទេ។) តើគេជាប្រភពនៃសេចក្ដីពិតដែរឬទេ? ជាអ្នកសម្ដែងចេញនូវសេចក្ដីពិតទាំងអស់ដែរឬទេ? (មិនមែនទេ។) ចុះតើអាចហៅបុគ្គលនោះថាជាព្រះជាម្ចាស់បានដែរឬទេ? មិនអាចទេ។ នេះគឺជាភាពខុសគ្នាជាសារជាតិ។ តើអ្នករាល់គ្នាយល់ទេ? (យល់។) ទោះបីជាខ្ញុំបាននិយាយអំពីប្រធានបទ «អ្វីដែលជាសេចក្ដីពិត» ពីរដងរួចមកហើយក៏ដោយ ក៏ចម្លើយរបស់អ្នករាល់គ្នានៅតែមានកំហុសដ៏ធំបែបនេះដដែល ដោយប្រែក្លាយព្រះជាម្ចាស់ទៅជាភាវៈមួយនៅក្នុងចំណោមភាវៈដែលព្រះបានបង្កើត ធ្វើឱ្យភាវៈដែលព្រះបានបង្កើតស្មើនឹងព្រះជាម្ចាស់ ដែលធ្វើឱ្យទំនាក់ទំនងរវាងអ្នកទាំងពីរស្មើគ្នា។ ការណ៍នេះផ្លាស់ប្ដូរលក្ខណៈនៃបញ្ហា ដែលវាដូចគ្នាទៅនឹងការបដិសេធព្រះជាម្ចាស់ដែរ។ ព្រះជាម្ចាស់គឺជាព្រះអាទិករ មនុស្សគឺជាភាវៈដែលព្រះបានបង្កើត អ្នកទាំងពីរនេះមិនមែនជាតួនាទីដែលមានចំណាត់ថ្នាក់ស្មើគ្នាឡើយ។ ប៉ុន្តែ តើមានអ្វីកើតឡើងនៅពេលអ្នកបន្ថែមពាក្យ «បំផុត»? អ្នកទាំងពីរនេះក្លាយជាដូចគ្នាទាក់ទងនឹងសារជាតិ និងចំណាត់ថ្នាក់ ដោយខុសគ្នាតែត្រង់ភាពខ្ពង់ខ្ពស់ ឬភាពទាបតូចប៉ុណ្ណោះ។ នៅពេលខ្ញុំសួរអ្នករាល់គ្នាលម្អិតអំពីរឿងនេះ អ្នករាល់គ្នាគិតក្នុងចិត្តថា៖ «តើនេះមិនមែនជាការមើលស្រាលពួកយើងទេឬ? ពួកយើងសុទ្ធតែជាអ្នកមានការអប់រំ តើពួកយើងម្ដេចនឹងអាចភ្លេចពាក្យប៉ុន្មានម៉ាត់នេះបានទៅ? ពួកយើងអាចនិយាយអំពីរឿងនេះបានយ៉ាងងាយស្រួល ដោយមិនទាំងចាំបាច់មើលកំណត់ត្រារបស់ពួកយើងផង»។ បញ្ហាត្រូវបានលាតត្រដាងភ្លាមៗ នៅពេលអ្នករាល់គ្នាហើបមាត់។ បន្ទាប់ពីខ្ញុំបាននិយាយរួច អ្នករាល់គ្នាបានអានវាជាច្រើនដង ប៉ុន្តែនៅតែមិនអាចនិយាយឡើងវិញឱ្យបានត្រឹមត្រូវឡើយ។ តើនេះមកពីមូលហេតុអ្វី? អ្នករាល់គ្នានៅតែមិនយល់ពីសេចក្ដីពិតទាក់ទងនឹងរឿងនេះឡើយ។ មាននរណាម្នាក់បានបន្ថែមពាក្យ «បំផុត» ហើយគិតថា៖ «គ្មាននរណាម្នាក់ក្នុងចំណោមអ្នករាល់គ្នាបានបន្ថែមពាក្យ “បំផុត” នោះទេ អ្នករាល់គ្នាមិនសូវមានសេចក្ដីជំនឿលើព្រះជាម្ចាស់ទេ មែនទេ? មើលខ្ញុំចុះ ខ្ញុំបានបន្ថែមពាក្យ “បំផុត”។ នោះបង្ហាញថាខ្ញុំជាមនុស្សមានការអប់រំ ការដែលខ្ញុំរៀននៅមហាវិទ្យាល័យមិនអត់ប្រយោជន៍ទេ!» បន្ទាប់ពីគាត់បានបន្ថែមពាក្យ «បំផុត» អ្នករាល់គ្នាភាគច្រើនមិនបានកត់សម្គាល់ឃើញបញ្ហានេះទេ។ អ្នករាល់គ្នាមួយចំនួនតូចមានអារម្មណ៍ថាមានអ្វីម្យ៉ាងមិនប្រក្រតី ប៉ុន្តែមិនអាចពន្យល់បានថាហេតុអ្វីឡើយ។ បន្ទាប់ពីអ្នកផ្សេងទៀតបានពន្យល់ពីបញ្ហានេះ អ្នករាល់គ្នាក៏បានយល់វាជាទ្រឹស្ដី ហើយអ្នករាល់គ្នាដឹងថាការពន្យល់នោះគឺត្រឹមត្រូវ។ ប៉ុន្តែ តើអ្នករាល់គ្នាបានយល់ក្នុងន័យជាសេចក្ដីពិតដែរឬទេ? (អត់ទេ។) ខ្ញុំបានប្រកបគ្នាអំពីមូលហេតុដែលការបន្ថែមពាក្យ «បំផុត» គឺជារឿងខុស ហើយអ្នករាល់គ្នាក៏បានយល់រឿងនេះ ប៉ុន្តែ តើអ្នករាល់គ្នាពិតជាបានយល់ពីសារជាតិនៃបញ្ហានេះដែរឬទេ? (អត់ទេ។) អ្នករាល់គ្នាមើលបញ្ហានេះមិនបានច្បាស់ឡើយ។ តើហេតុអ្វីបានជាដូច្នេះ? (ពួកយើងមិនយល់ពីសេចក្ដីពិត។) ហើយហេតុអ្វីបានជាអ្នករាល់គ្នាមិនយល់ពីសេចក្ដីពិត? តើអ្នករាល់គ្នាមិនយល់ពីអ្វីដែលខ្ញុំបាននិយាយទេឬ? ប្រសិនបើអ្នករាល់គ្នាបានយល់ ម្ដេចបានជាអ្នករាល់គ្នានៅតែមិនអាចយល់ពីសេចក្ដីពិតទៀត? តើមានប៉ុន្មានជំពូកអំពីប្រធានបទ «ព្រះជាម្ចាស់ផ្ទាល់ព្រះអង្គ ជាព្រះតែមួយអង្គគត់»? តើអ្នករាល់គ្នាបានអានវាប៉ុន្មានដងហើយ? តើអ្នករាល់គ្នាពិតជាយល់ពីព្រះបន្ទូលទាំងនេះដែរឬទេ? (អត់ទេ។) អ្នករាល់គ្នាមិនយល់ទេ ដូច្នេះហើយទើបថ្ងៃនេះ អ្នករាល់គ្នាធ្វើឱ្យខ្លួនឯងក្លាយជាមនុស្សល្ងង់ខ្លៅ។ ព្រះបន្ទូលទាំងនេះបានលាតត្រដាងអ្នករាល់គ្នាហើយ។ តើមិនមែនដូច្នោះទេឬ? (មែនហើយ។) តើអ្នករាល់គ្នាបានរៀនសូត្រអ្វីខ្លះពីរឿងនេះ? តើអ្នករាល់គ្នានឹងនៅតែធ្វើតាមភាពឆ្លាតវៃដែលខ្លួនឯងគិត នៅពេលក្រោយដែលអ្នករាល់គ្នាជួបប្រទះរឿងបែបនេះទៀតដែរឬទេ? អ្នករាល់គ្នាមុខជាមិនហ៊ានទេ មែនទេ? ប្រសិនបើមនុស្សម្នាក់មិនយល់ពីសេចក្ដីពិតទេ ទោះបីជាមានការអប់រំ ឬចំណេះដឹងច្រើនប៉ុនណាក៏ដោយ ក៏នឹងគ្មានប្រយោជន៍ដែរ។ ប្រសិនបើអ្នកមិនមានការអប់រំ ហើយមិនដឹងពីរបៀបប្រើពាក្យនេះ អ្នកប្រហែលជាមិនបន្ថែមពាក្យ «បំផុត» ទេ ហើយបញ្ហានេះក៏ប្រហែលជាមិនកើតឡើងដែរ។ យ៉ាងហោចណាស់ អ្នកក៏មិនបានប្រព្រឹត្តកំហុសបែបនេះ ហើយធ្វើឱ្យខ្លួនឯងក្លាយជាមនុស្សល្ងង់ខ្លៅដែរ។ ប៉ុន្តែ ដោយសារអ្នកមានការអប់រំ ហើយយល់ពីអត្ថន័យ និងការប្រើប្រាស់ពាក្យមួយចំនួន អ្នកក៏បានយករឿងនេះទៅអនុវត្តចំពោះព្រះជាម្ចាស់។ ជាលទ្ធផល អ្នកបានបង្កឱ្យមានបញ្ហាកើតឡើង ដោយប្រែក្លាយភាពឆ្លាតវៃទៅជាភាពល្ងីល្ងើទៅវិញ។ ប្រសិនបើអ្នកយករឿងនេះទៅអនុវត្តចំពោះមនុស្ស វាគ្រាន់តែជាការលើកតម្កើង និងការបញ្ជោរប៉ុណ្ណោះ ដែលយ៉ាងច្រើនបំផុត គ្រាន់តែគួរឱ្យខ្ពើមរអើមប៉ុណ្ណោះ។ ប៉ុន្តែ ប្រសិនបើអ្នកយកវាទៅអនុវត្តចំពោះព្រះជាម្ចាស់ បញ្ហាក៏ក្លាយជាធ្ងន់ធ្ងរ។ វាក្លាយជាពាក្យដែលបដិសេធព្រះជាម្ចាស់ ទាស់ទទឹងនឹងព្រះជាម្ចាស់ និងថ្កោលទោសព្រះជាម្ចាស់។ មនុស្សពុករលួយដែលខ្វះសេចក្ដីពិត ងាយនឹងបង្កកំហុសនេះបំផុត។ ទៅថ្ងៃមុខ ចូរប្រយ័ត្នកុំបន្ថែមគុណកិរិយា ឬគុណនាមដោយធ្វេសប្រហែសឱ្យសោះ។ ហេតុអ្វីទៅ? ពីព្រោះអ្វីដែលទាក់ទងនឹងអត្តសញ្ញាណ សារជាតិ ព្រះបន្ទូល និងនិស្ស័យរបស់ព្រះជាម្ចាស់ គឺជាផ្នែកដែលមនុស្សពុករលួយខ្វះខាតបំផុត ហើយការយល់ដឹងរបស់ពួកគេគឺរាក់កំផែលបំផុត និងកម្របំផុតចំពោះរឿងនោះ។ ហេតុដូច្នេះហើយ មនុស្សដែលមិនយល់ពីសេចក្ដីពិត ត្រូវតែប្រយ័ត្នកុំប្រព្រឹត្តដោយមិនគិតមុខគិតក្រោយឱ្យសោះ។ ការប្រុងប្រយ័ត្នជារឿងដែលប្រសើរ។

I. ការវែកញែកអំពីគំនិតដែលថា «កុំសង្ស័យមនុស្សដែលអ្នកប្រើ ហើយកុំប្រើមនុស្ស ដែលអ្នកសង្ស័យ»

មនុស្សមួយចំនួនទើបតែបានពន្យល់ពីនិយមន័យ និងគោលគំនិតនៃសេចក្ដីពិត។ អ្នករាល់គ្នាយល់ពីនិយមន័យ និងគោលគំនិតនៃសេចក្ដីពិត ប៉ុន្តែ តើអ្នករាល់គ្នាពិតជាយល់ពី អ្វីដែលជាសេចក្ដីពិត ដែរឬទេ? ខ្ញុំត្រូវល្បងលអ្នករាល់គ្នាអំពីរឿងនេះ។ តើខ្ញុំនឹងល្បងលអ្នករាល់គ្នាតាមរបៀបណា? ខ្ញុំនឹងប្រើចំណុចខ្លាំងរបស់អ្នករាល់គ្នា ដើម្បីល្បងលអ្នករាល់គ្នា។ ហើយតើចំណុចខ្លាំងរបស់អ្នករាល់គ្នាជាអ្វី? អ្នករាល់គ្នាស្គាល់ច្បាស់ពីការរៀនសូត្រ ពាក្យពេចន៍ និងវាក្យសព្ទ ស្គាល់ច្បាស់ពីទស្សនវិជ្ជា និងវិធីសាស្ត្រផ្សេងៗសម្រាប់ការប្រព្រឹត្តក្នុងលោកីយ៍ ដែលមនុស្សគ្រប់ក្រុមមាន ព្រមទាំងវប្បធម៌ប្រពៃណីរបស់មនុស្ស ក៏ដូចជាសញ្ញាណ និងការស្រមើស្រមៃរបស់មនុស្ស។ អ្នករាល់គ្នាក៏ស្គាល់ច្បាស់ពីច្បាប់ និងសញ្ញាណផ្សេងៗ ដែលមនុស្សគ្រប់ពូជសាសន៍ គ្រប់ជាតិពន្ធុ និងគ្រប់សញ្ជាតិរស់នៅតាមផងដែរ។ តើទាំងនេះមិនមែនជាចំណុចខ្លាំងរបស់អ្នករាល់គ្នាទេឬ? ក្នុងចំណោមរឿងទាំងនេះ មានខ្លះគឺជាសំនួនវោហារសព្ទដែលមិនសូវប្រែប្រួល ខ្លះជាសុភាសិត ហើយខ្លះទៀតជាពាក្យពោល ខ្លះទៀតគឺជាពាក្យសន្ទនាប្រចាំថ្ងៃដែលងាយចាំ ដែលត្រូវបានមនុស្សសាមញ្ញប្រើប្រាស់ជាទូទៅ។ ចូរសួរខ្លួនឯងថា តើមនុស្សច្រើនតែមានគំនិត និងទស្សនៈស៊ីជម្រៅលើរឿងអ្វីខ្លះ រហូតដល់ពួកគេប្រែក្លាយរឿងទាំងនោះទៅជាសំនួនវោហារសព្ទនោះ? ជាដំបូង ចូរយើងវែកញែកពាក្យពោល សំនួនវោហារសព្ទ និងច្បាប់មួយចំនួន ក៏ដូចជាវិធីសាស្ត្រសម្រាប់ការប្រព្រឹត្តក្នុងលោកីយ៍ និងសញ្ញាណប្រពៃណីរបស់មនុស្ស ដើម្បីឱ្យយើងអាចយល់ច្បាស់ថា អ្វីដែលជាសេចក្ដីពិត។ យើងនឹងពិភាក្សាអំពីអ្វីដែលជាសេចក្ដីពិតយ៉ាងពិតប្រាកដ ពីទស្សនៈអវិជ្ជមាន។ តើនេះជាវិធីសាស្ត្រល្អដែរឬទេ? (ល្អមែន។) ដូច្នេះ សូមលើកយកទស្សនៈមួយមកចាប់ផ្ដើមមុនគេចុះ។ (កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ) តើការលើកឡើងនេះត្រឹមត្រូវដែរឬទេ? (មិនត្រឹមត្រូវទេ។) «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ ជាដំបូង ចូរយើងចាប់ផ្ដើមប្រកបគ្នាអំពីរឿងនេះសិន។ សូមបន្ត ហើយពន្យល់ពីអត្ថន័យនៃពាក្យពោលនេះចុះ។ (វាមានន័យថា អ្នកគួរតែទុកចិត្តលើមនុស្សដែលអ្នកប្រើ ដោយមិនប្រុងប្រយ័ត្នចំពោះពួកគេឡើយ។ ប្រសិនបើអ្នកមិនទុកចិត្តនរណាម្នាក់ទេ នោះកុំប្រើបុគ្គលនោះអី។) នេះគឺជាការបកស្រាយតាមន័យត្រង់។ ជាដំបូង ចូរប្រាប់ខ្ញុំមកមើល៍ តើមនុស្សភាគច្រើននៅក្នុងលោកីយ៍នេះ យល់ស្រប ឬក៏មិនយល់ស្របនឹងពាក្យពោលនេះ? (យល់ស្រប។) ពួកគេយល់ស្របនឹងវា។ អាចនិយាយបានថា មនុស្សភាគច្រើននៅក្នុងសង្គមនេះ ប្រកាន់ខ្ជាប់នូវពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ថាជាគោលការណ៍សម្រាប់ការប្រើអ្នកដទៃ ហើយពួកគេគោរពតាមគោលការណ៍នេះ នៅក្នុងរបៀបដែលពួកគេប្រព្រឹត្តចំពោះមនុស្ស។ ដូច្នេះ តើមានទិដ្ឋភាពណាមួយនៃពាក្យពោលនេះត្រឹមត្រូវដែរឬទេ? (គ្មានទេ។) ចុះហេតុអ្វីបានជាអ្នកគ្មានជំនឿភាគច្រើន ចាត់ទុកពាក្យពោលនេះថាត្រឹមត្រូវ ហើយទទួលយក និងអនុវត្តវាដោយគ្មានការស្ទាក់ស្ទើរដូច្នេះ? តើពួកគេមានការជំរុញចិត្តអ្វីក្នុងការធ្វើបែបនេះ? ហេតុអ្វីបានជាពួកគេនិយាយបែបនេះ? មនុស្សមួយចំនួននិយាយថា៖ «ប្រសិនបើអ្នកនឹងប្រើនរណាម្នាក់ នោះអ្នកមិនអាចសង្ស័យគេឡើយ អ្នកត្រូវតែទុកចិត្តគេ។ អ្នកត្រូវតែទុកចិត្តថា គេមានទេពកោសល្យ និងចរិតលក្ខណៈដើម្បីបំពេញការងារនោះឱ្យរួចរាល់ ហើយថាគេនឹងស្មោះត្រង់ចំពោះអ្នក។ ប្រសិនបើអ្នកសង្ស័យគេ នោះកុំប្រើគេអី។ ដូចពាក្យពោលថា “កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ”។ ពាក្យពោលនេះគឺត្រឹមត្រូវហើយ»។ តាមពិតទៅ ពាក្យពោលនេះគ្មានអ្វីក្រៅពីសម្ដីរបស់អារក្សដែលបំភាន់នោះទេ។ តើវាមកពីណា? តើវាមានចេតនាអ្វី? តើវាមានឧបាយកលអ្វី? (ឱព្រះជាម្ចាស់អើយ ទូលបង្គំចាំថា ក្នុងអំឡុងការប្រកបគ្នាលើកមុន មានការលើកឡើងថា មនុស្សមួយចំនួន ប្រសិនបើពួកគេមិនចង់ឱ្យអ្នកដទៃលូកដៃចូលក្នុងកិច្ចការរបស់ពួកគេទេ ពួកគេនឹងនិយាយថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ អ្វីដែលពួកគេចង់មានន័យនោះគឺ «ដោយសារអ្នកបានផ្ដល់ការងារនេះឱ្យខ្ញុំ ហើយកំពុងប្រើខ្ញុំ ដូច្នេះ អ្នកមិនគួរជ្រៀតជ្រែកក្នុងកិច្ចការរបស់ខ្ញុំឡើយ អ្នកមិនគួរលូកដៃចូលក្នុងអ្វីដែលខ្ញុំធ្វើនោះទេ»។) តើមនុស្សដែលប្រើប្រាស់ពាក្យពោលនេះ មាននិស្ស័យបែបណា? (មាននិស្ស័យរបស់អាទទឹងនឹងព្រះគ្រីស្ទ ដែលធ្វើអ្វីតាមតែអំពើចិត្ត និងតាំងខ្លួនឯងជាច្បាប់។) នេះពិតជានិស្ស័យរបស់ពួកគេមែន។ អស់អ្នកដែលប្រើ ឬបង្កើតពាក្យពោលនេះឡើង តើពួកគេជាអ្នកប្រើគេ ឬជាអ្នកដែលត្រូវបានគេប្រើ? តើពាក្យពោលនេះផ្ដល់ប្រយោជន៍ដល់នរណាជាងគេ? (ដល់អស់អ្នកដែលត្រូវបានគេប្រើ។) តើអស់អ្នកដែលត្រូវបានគេប្រើ ទទួលបានប្រយោជន៍ពីពាក្យពោលនេះដោយរបៀបណា? ប្រសិនបើពួកគេសង្កត់ធ្ងន់លើពាក្យពោលនេះម្ដងហើយម្ដងទៀតទៅកាន់អ្នកប្រើពួកគេ នោះពួកគេកំពុងតែបញ្ចូលគំនិតប្រភេទណាមួយទៅក្នុងចិត្តរបស់អ្នកប្រើគេនោះហើយ វាមានលក្ខណៈនៃការបញ្ជ្រាប ឬការបណ្ដុះគំនិត។ នេះគឺស្មើនឹងការនិយាយទៅកាន់អ្នកប្រើគេនោះថា៖ នៅពេលអ្នកប្រើនរណាម្នាក់ អ្នកត្រូវតែទុកចិត្តថា គេនឹងស្មោះត្រង់ចំពោះអ្នក។ អ្នកត្រូវតែទុកចិត្តថា គេនឹងធ្វើការងារនោះបានល្អ ថាគេមានសមត្ថភាពនេះ។ អ្នកមិនត្រូវសង្ស័យគេឡើយ ពីព្រោះការសង្ស័យគេ នឹងនាំឱ្យខូចប្រយោជន៍ដល់ខ្លួនអ្នកផ្ទាល់។ ប្រសិនបើអ្នកតែងតែមានចិត្តស្ទាក់ស្ទើរ ប្រសិនបើអ្នកតែងតែគិតចង់យកនរណាម្នាក់ផ្សេងទៀតមកជំនួសគេ នោះវាអាចប៉ះពាល់ដល់ភាពស្មោះត្រង់របស់បុគ្គលនោះចំពោះអ្នក។ ពេលបានឮដូច្នេះ តើអ្នកប្រើគេនោះនឹងងាយរងឥទ្ធិពល ឬត្រូវបានបំភាន់ដោយពាក្យពោលនេះដែរឬទេ? (ពិតជាដូច្នោះមែន។) ហើយនៅពេលអ្នកប្រើគេនោះរងឥទ្ធិពល ឬត្រូវបានបំភាន់ នោះអ្នកដែលត្រូវបានគេប្រើនឹងទទួលបានប្រយោជន៍។ ឧបមាថា អ្នកប្រើគេនោះទទួលយកការគិតបែបនេះ ហើយមិនមានការសង្ស័យ ឬមន្ទិលណាមួយចំពោះបុគ្គលដែលខ្លួនប្រើឡើយ គេមិនមើលការខុសត្រូវ ឬសាកសួរអំពីកិច្ចការដែលបុគ្គលនោះបានធ្វើឡើយ ថាតើបុគ្គលនោះស្មោះត្រង់ចំពោះគេដែរឬទេ ឬថាតើបុគ្គលនោះមានសមត្ថភាពធ្វើរឿងទាំងនេះឬអត់ឡើយ។ បើដូច្នេះមែន អ្នកដែលត្រូវបានគេប្រើនោះអាចគេចផុតពីការមើលការខុសត្រូវ និងការត្រួតពិនិត្យរបស់អ្នកប្រើគេនេះ ហើយបន្ទាប់មក ធ្វើអ្វីក៏ដោយតាមតែចិត្តចង់របស់ខ្លួន ដោយមិនធ្វើតាមបំណងរបស់អ្នកប្រើគេឡើយ។ ចូរប្រាប់ខ្ញុំមកមើល៍ នៅពេលអ្នកដែលត្រូវបានគេប្រើ ប្រើប្រាស់ពាក្យពោលនេះ តើគេពិតជាមានចរិតលក្ខណៈក្នុងការស្មោះត្រង់ដាច់ខាតចំពោះអ្នកប្រើគេដែរឬទេ? តើគេពិតជាមិនត្រូវការឱ្យអ្នកដទៃមើលការខុសត្រូវមែនឬ? (មិនមែនទេ។) ហេតុអ្វីបានជាយើងនិយាយបែបនេះ? វាគឺជាការពិតដែលត្រូវបានទទួលស្គាល់ជាសកលតាំងពីសម័យបុរាណរហូតមកដល់បច្ចុប្បន្ននេះថា មនុស្សលោកពុករលួយយ៉ាងជ្រាលជ្រៅ ពួកគេមាននិស្ស័យពុករលួយ ហើយពួកគេរឹតតែមានល្បិចកល និងបោកបញ្ឆោត។ គ្មានមនុស្សស្មោះត្រង់ឡើយ ហើយសូម្បីតែមនុស្សល្ងង់ខ្លៅក៏ចេះនិយាយកុហកដែរ។ រឿងនេះបង្កឱ្យមានការលំបាកយ៉ាងខ្លាំងចំពោះការប្រើអ្នកដទៃ ហើយវាស្ទើរតែមិនអាចទៅរួចទេក្នុងការស្វែងរកនរណាម្នាក់ដែលស័ក្ដិសមឱ្យទុកចិត្ត កុំថាឡើយមាននរណាម្នាក់ដែលអាចពឹងផ្អែកបានទាំងស្រុងនោះ។ ការស្វែងរកមនុស្សមួយចំនួនតូចដែលរាងអាចប្រើបាន គឺជារឿងល្អបំផុតដែលមនុស្សសង្ឃឹមចង់បាន។ ដោយសារតែគ្មានមនុស្សដែលស័ក្ដិសមឱ្យទុកចិត្ត ដូច្នេះ តើវាអាចទៅរួចយ៉ាងដូចម្ដេចក្នុងការ «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» នោះ? វាមិនអាចទៅរួចទេ ពីព្រោះគ្មាននរណាម្នាក់ដែលអាចពឹងផ្អែកបានឡើយ។ ដូច្នេះ តើយើងគួរប្រើប្រាស់អ្នកដែលរាងអាចប្រើបានទាំងនោះយ៉ាងដូចម្ដេច? យើងអាចធ្វើដូច្នេះបានតែតាមរយៈការមើលការខុសត្រូវ និងការចង្អុលបង្ហាញប៉ុណ្ណោះ។ ពួកអ្នកគ្មានជំនឿបញ្ជូនអ្នកយកការណ៍ និងចារកម្ម ទៅតាមដានបុគ្គលដែលពួកគេប្រើ ដើម្បីធានាថាពួកគេមានភាពស្ងប់ចិត្តរាងច្បាស់លាស់សម្រាប់ខ្លួន។ ហេតុនេះ មនុស្សនៅសម័យបុរាណកំពុងតែបញ្ឆោតខ្លួនឯង នៅពេលពួកគេនិយាយថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ អ្នកដែលបង្កើតពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» នេះឡើង តាមពិតទៅគេផ្ទាល់មិនបានអនុវត្តពាក្យពោលនេះឡើយ។ ប្រសិនបើគេពិតជាបានធ្វើដូច្នេះមែន នោះគេមុខជាបុគ្គលដែលមិនចេះគិត ជាមនុស្សល្ងង់ខ្លៅលំដាប់ទីមួយ ដែលអាចត្រឹមតែត្រូវបានបោកប្រាស់ និងបោកបញ្ឆោតប៉ុណ្ណោះ។ តើនេះមិនមែនជាការពិតទេឬ? ចូរយើងនិយាយអំពីថាតើគុណវិបត្តិដ៏ធំបំផុតនៅក្នុងពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ស្ថិតនៅត្រង់ណា។ តើអ្វីជាមូលដ្ឋានសម្រាប់ពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»? វាត្រូវតែថា បុគ្គលដែលត្រូវបានគេប្រើនោះ អាចពឹងផ្អែកបានទាំងស្រុង ហើយមានភាពស្មោះត្រង់ និងមានការទទួលខុសត្រូវ។ ត្រូវតែមានភាពប្រាកដប្រជា ១០០ ភាគរយថាអ្នកដែលត្រូវបានគេប្រើនោះគឺជាមនុស្សបែបនេះ ដើម្បីឱ្យអ្នកប្រើគេអាចអនុវត្តពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» បាន។ សព្វថ្ងៃនេះ បុគ្គលដែលគួរឱ្យទុកចិត្តបែបនេះ មិនអាចរកបានឡើយ។ បុគ្គលបែបនោះស្ទើរតែមិនមានទាល់តែសោះ ដែលធ្វើឱ្យការលើកឡើងថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» នេះ ក្លាយជារឿងមិនសមហេតុផល។ ប្រសិនបើអ្នកជ្រើសរើសបុគ្គលដែលមិនគួរឱ្យទុកចិត្តម្នាក់ ហើយបន្ទាប់មកអនុវត្តពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ដើម្បីទប់ការសង្ស័យរបស់អ្នកចំពោះបុគ្គលនោះ តើអ្នកមិនមែនកំពុងតែបញ្ឆោតខ្លួនឯងទេឬ? តើបុគ្គលដែលត្រូវបានគេប្រើនោះ អាចក្លាយជាមនុស្សគួរឱ្យទុកចិត្ត និងធ្វើរឿងនានាប្រកបដោយភាពស្មោះត្រង់ និងការទទួលខុសត្រូវ គ្រាន់តែដោយសារអ្នកមិនសង្ស័យគេដែរឬទេ? តាមពិតទៅ បុគ្គលនោះនឹងបន្តប្រព្រឹត្តទៅតាមប្រភេទមនុស្សរបស់គេ ដោយមិនខ្វល់ពីការសង្ស័យរបស់អ្នកឡើយ។ ប្រសិនបើគេជាមនុស្សបោកបញ្ឆោត នោះគេនឹងបន្តធ្វើរឿងបោកបញ្ឆោតដដែល។ ប្រសិនបើគេជាមនុស្សគ្មានល្បិច នោះគេនឹងបន្តធ្វើរឿងដែលគ្មានល្បិចដដែល។ នេះមិនអាស្រ័យលើថាអ្នកមានការសង្ស័យចំពោះគេ ឬអត់នោះទេ។ ឧទាហរណ៍ថា អ្នកប្រើមនុស្សបោកបញ្ឆោតម្នាក់។ អ្នកដឹងក្នុងចិត្តថាបុគ្គលនេះជាមនុស្សបោកបញ្ឆោត ប៉ុន្តែអ្នកនិយាយទៅកាន់គេថា «ខ្ញុំមិនសង្ស័យអ្នកទេ ដូច្នេះ សូមបន្តធ្វើការងាររបស់អ្នកដោយភាពជឿជាក់ចុះ»។ តើបុគ្គលនោះនឹងក្លាយជាមនុស្សគ្មានល្បិច ដែលធ្វើរឿងនានាដោយគ្មានល្បិច គ្រាន់តែដោយសារអ្នកមិនសង្ស័យគេដែរឬទេ? តើរឿងនោះអាចទៅរួចដែរឬទេ? ផ្ទុយទៅវិញ ប្រសិនបើអ្នកប្រើមនុស្សគ្មានល្បិចម្នាក់ តើគេនឹងប្រែទៅជាមនុស្សបោកបញ្ឆោត ដោយសារតែអ្នកសង្ស័យ ឬមិនយល់ពីគេដែរឬទេ? អត់ទេ គេនឹងមិនប្រែទៅជាបែបនោះឡើយ។ ហេតុដូច្នេះហើយ ពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺជាការព្យាយាមស្វែងរកភាពស្ងប់ចិត្តរបស់មនុស្សល្ងង់ខ្លៅសុទ្ធសាធ វាជារឿងមិនសមហេតុផលដែលបញ្ឆោតខ្លួនឯង។ តើសេចក្ដីពុករលួយរបស់មនុស្សជាតិមានកម្រិតណាទៅ? ការដេញតាមឋានៈ និងអំណាច បានបណ្ដាលឱ្យឪពុក និងកូនប្រុស ក៏ដូចជាបងប្អូនប្រុស ប្រែជាប្រឆាំងគ្នា និងកាប់សម្លាប់គ្នាទៅវិញទៅមក។ វាបានធ្វើឱ្យម្ដាយ និងកូនស្រី ស្អប់គ្នាទៅវិញទៅមក។ តើនរណាអាចទុកចិត្តគ្នាបានទៅ? គ្មានបុគ្គលណាដែលអាចពឹងផ្អែកបានទាំងស្រុងឡើយ មានតែអ្នកដែលរាងអាចប្រើបានប៉ុណ្ណោះ។ មិនថាអ្នកប្រើនរណាក៏ដោយ វិធីតែមួយគត់ដើម្បីការពារកុំឱ្យមានកំហុស គឺតាមរយៈការឃ្លាំមើល ឬការមើលការខុសត្រូវលើបុគ្គលនោះ។ ហេតុនេះ «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺជាពាក្យពោលដែលបញ្ឆោតខ្លួនឯង។ វាជារឿងមិនសមហេតុផល ជាទស្សនៈខុសទំនង ហើយមិនអាចយកជាការបានទាល់តែសោះ។ ហេតុអ្វីបានជាព្រះជាម្ចាស់សម្ដែងចេញសេចក្ដីពិត និងធ្វើកិច្ចការនៃការជំនុំជម្រះ ដើម្បីបន្សុទ្ធ និងសង្គ្រោះមនុស្សជាតិនៅគ្រាចុងក្រោយ? គឺដោយសារតែមនុស្សជាតិត្រូវបានធ្វើឱ្យពុករលួយយ៉ាងជ្រាលជ្រៅ។ គ្មាននរណាម្នាក់ដែលចុះចូលនឹងព្រះជាម្ចាស់ដោយពិតប្រាកដឡើយ ហើយគ្មាននរណាម្នាក់ស័ក្ដិសមនឹងឱ្យព្រះជាម្ចាស់ប្រើឡើយ។ ហេតុនេះ ព្រះជាម្ចាស់តម្រូវម្ដងហើយម្ដងទៀតឱ្យមនុស្សធ្វើជាមនុស្សស្មោះត្រង់។ គឺដោយសារតែមនុស្សលោកបោកបញ្ឆោតខ្លាំងពេក ទើបពួកគេពោរពេញទៅដោយនិស្ស័យពុករលួយរបស់សាតាំង ហើយមានធម្មជាតិរបស់សាតាំង។ ពួកគេមិនអាចទប់ខ្លួនឯងមិនឱ្យប្រព្រឹត្តបាប និងធ្វើសេចក្ដីអាក្រក់បានឡើយ ហើយពួកគេអាចទាស់ទទឹង និងក្បត់ព្រះជាម្ចាស់បាននៅគ្រប់ទីកន្លែង និងគ្រប់ពេលវេលា។ គ្មាននរណាម្នាក់នៅក្នុងចំណោមមនុស្សពុករលួយដែលអាចយកមកប្រើប្រាស់ ឬគួរឱ្យទុកចិត្តបានឡើយ។ វាពិតជាលំបាកណាស់ក្នុងការជ្រើសរើស និងប្រើប្រាស់នរណាម្នាក់ពីក្នុងចំណោមមនុស្សជាតិ! ទីមួយ វាមិនអាចទៅរួចឡើយសម្រាប់មនុស្សក្នុងការយល់ពីនរណាម្នាក់យ៉ាងពិតប្រាកដបាន។ ទីពីរ មនុស្សមិនអាចមើលធ្លុះអ្នកដទៃបានឡើយ ទីបី ស្ថិតក្នុងកាលៈទេសៈពិសេស វារឹតតែមិនអាចទៅរួចទៅទៀតសម្រាប់មនុស្សក្នុងការទប់ ឬគ្រប់គ្រងអ្នកដទៃ។ ស្ថិតក្នុងស្ថានភាពបែបនេះ ការស្វែងរកនរណាម្នាក់ដើម្បីយកមកប្រើប្រាស់ គឺជារឿងដែលលំបាកធ្វើបំផុត។ ហេតុដូច្នេះហើយ ពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺខុសឆ្គងយ៉ាងខ្លាំង ហើយមិនជាក់ស្ដែងទាល់តែសោះ។ ការជ្រើសរើស និងការប្រើប្រាស់នរណាម្នាក់ដោយផ្អែកលើពាក្យពោលនេះ គឺគ្រាន់តែចាំឱ្យគេបោកបញ្ឆោតប៉ុណ្ណោះ។ នរណាក៏ដោយដែលចាត់ទុកពាក្យពោលនេះថាត្រឹមត្រូវ និងជាសេចក្ដីពិត គឺជាមនុស្សដែលល្ងង់ខ្លៅបំផុត។ តើពាក្យពោលនេះពិតជាអាចដោះស្រាយការលំបាកក្នុងការប្រើប្រាស់អ្នកដទៃបានដែរឬទេ? មិនអាចទាល់តែសោះ។ វាគ្រាន់តែជាវិធីលួងលោមខ្លួនឯង ជាការបោកបញ្ឆោតខ្លួនឯង និងបោកប្រាស់ខ្លួនឯងប៉ុណ្ណោះ។

មកដល់ចំណុចនេះក្នុងការប្រកបគ្នារបស់យើង តើអ្នករាល់គ្នាមានការយល់ដឹងជាមូលដ្ឋានដែរឬទេថា តើពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ត្រឹមត្រូវឬក៏អត់នោះ? តើពាក្យពោលនេះជាសេចក្ដីពិតដែរឬទេ? (មិនមែនទេ។) ចុះវាជាអ្វីទៅវិញ? (ជាទស្សនវិជ្ជារបស់សាតាំង។) និយាយឱ្យកាន់តែច្បាស់ទៅ ពាក្យពោលនេះធ្វើជាលេសសម្រាប់នរណាម្នាក់ដែលចង់ទម្លុះចេញ ឬរំដោះខ្លួនចេញពីការមើលការខុសត្រូវ ឬការត្រួតពិនិត្យរបស់អ្នកដទៃ វាក៏ជាល្បិចបិទបាំងដែលមនុស្សអាក្រក់ទាំងអស់ផ្សព្វផ្សាយ ដើម្បីការពារផលប្រយោជន៍ផ្ទាល់ខ្លួន និងសម្រេចគោលដៅផ្ទាល់ខ្លួនរបស់ពួកគេផងដែរ។ ពាក្យពោលនេះគឺជាលេសសម្រាប់អស់អ្នកដែលមានចេតនាបង្កប់ដ៏អាក្រក់ ក្នុងការធ្វើអ្វីតាមតែអំពើចិត្តរបស់ពួកគេ។ វាក៏ជាទស្សនៈខុសទំនងមួយដែលមនុស្សបែបនេះផ្សព្វផ្សាយ ដើម្បីគេចចេញយ៉ាងសមហេតុសមផលពីការមើលការខុសត្រូវ ការត្រួតពិនិត្យ និងការថ្កោលទោសនៃយុត្តិធម៌សីលធម៌ និងមនសិការផងដែរ។ ក៏ប៉ុន្តែ ឥឡូវនេះ មានមនុស្សមួយចំនួនដែលជឿថា ពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺជាក់ស្ដែង និងត្រឹមត្រូវ។ តើមនុស្សបែបនេះមានការញែកដឹងដែរឬទេ? តើពួកគេយល់ពីសេចក្ដីពិតដែរឬទេ? តើគំនិត និងទស្សនៈរបស់មនុស្សបែបនេះមានបញ្ហាដែរឬទេ? ប្រសិនបើនរណាម្នាក់នៅក្នុងពួកជំនុំផ្សព្វផ្សាយពាក្យពោលនេះ គេធ្វើដូច្នេះដោយមានចេតនា គេកំពុងព្យាយាមបំភាន់អ្នកដទៃ។ គេកំពុងប៉ុនប៉ងប្រើប្រាស់ពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ដើម្បីបំបាត់ការបារម្ភ ឬការសង្ស័យរបស់អ្នកដទៃទៅលើគេ។ អត្ថន័យបង្កប់នោះគឺថា គេចង់ឱ្យអ្នកដទៃទុកចិត្តថាគេអាចធ្វើកិច្ចការបាន ទុកចិត្តថាគេគឺជាមនុស្សដែលអាចយកមកប្រើប្រាស់បាន។ តើនេះមិនមែនជាចេតនា និងគោលដៅរបស់គេទេឬ? ច្បាស់ជាបែបនេះហើយ។ គេគិតក្នុងចិត្តថា៖ «អ្នករាល់គ្នាមិនដែលទុកចិត្តខ្ញុំទេ ហើយតែងតែសង្ស័យខ្ញុំជានិច្ច។ នៅពេលណាមួយ អ្នករាល់គ្នាប្រហែលជានឹងរកឃើញបញ្ហាបន្តិចបន្តួចរបស់ខ្ញុំ ហើយដកហូតតំណែងខ្ញុំមិនខាន។ តើឱ្យខ្ញុំធ្វើកិច្ចការយ៉ាងម៉េចកើត ប្រសិនបើរឿងនេះតែងតែនៅក្នុងគំនិតខ្ញុំរហូតនោះ?» ដូច្នេះ បុគ្គលនោះក៏ផ្សព្វផ្សាយទស្សនៈនេះ ដើម្បីឱ្យដំណាក់របស់ព្រះជាម្ចាស់ទុកចិត្តគេដោយគ្មានការសង្ស័យ ហើយបណ្ដោយឱ្យគេធ្វើកិច្ចការដោយសេរី ហេតុនេះ គេក៏អាចសម្រេចគោលដៅរបស់ខ្លួនបាន។ ប្រសិនបើនរណាម្នាក់ពិតជាកំពុងដេញតាមសេចក្ដីពិតមែន គេគួរតែប្រព្រឹត្តឱ្យបានត្រឹមត្រូវចំពោះការមើលការខុសត្រូវនៃដំណាក់របស់ព្រះជាម្ចាស់លើកិច្ចការរបស់គេ នៅពេលគេឃើញរឿងនេះ ដោយដឹងថាការណ៍នេះគឺដើម្បីការពារខ្លួនគេផ្ទាល់ ហើយអ្វីដែលសំខាន់ជាងនេះទៅទៀតនោះ វាក៏ជាការទទួលខុសត្រូវចំពោះកិច្ចការនៃដំណាក់របស់ព្រះជាម្ចាស់ផងដែរ។ ទោះបីជាគេអាចនឹងបញ្ចេញឱ្យឃើញសេចក្ដីពុករលួយរបស់ខ្លួនក៏ដោយ ក៏គេអាចអធិដ្ឋានទៅកាន់ព្រះជាម្ចាស់ ដើម្បីទូលសូមឱ្យព្រះជាម្ចាស់ពិនិត្យពិច័យ និងការពារគេ ឬស្បថចំពោះព្រះជាម្ចាស់ថា គេនឹងទទួលយកការដាក់ទោសរបស់ទ្រង់ ប្រសិនបើគេធ្វើសេចក្ដីអាក្រក់។ តើបែបនេះមិនធ្វើឱ្យចិត្តរបស់គេស្ងប់សុខទេឬ? ហេតុអ្វីបានជាផ្សព្វផ្សាយទស្សនៈខុសទំនង ដើម្បីបំភាន់មនុស្ស និងសម្រេចគោលបំណងផ្ទាល់ខ្លួនទៅវិញ? អ្នកដឹកនាំ និងអ្នកធ្វើការមួយចំនួន តែងតែមានអាកប្បកិរិយាទាស់ទទឹងចំពោះការមើលការខុសត្រូវនៃរាស្ដ្ររើសតាំងរបស់ព្រះជាម្ចាស់ ឬការខិតខំប្រឹងប្រែងរបស់អ្នកដឹកនាំ និងអ្នកធ្វើការថ្នាក់លើ ក្នុងការស្វែងយល់ពីកិច្ចការរបស់ពួកគេ។ តើពួកគេគិតយ៉ាងណា? «”កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ”។ ហេតុអ្វីបានជាអ្នករាល់គ្នាតែងតែមើលការខុសត្រូវខ្ញុំរហូតដូច្នេះ? ហេតុអ្វីបានជាអ្នករាល់គ្នាប្រើប្រាស់ខ្ញុំ ប្រសិនបើអ្នករាល់គ្នាមិនទុកចិត្តខ្ញុំផងនោះ?» ប្រសិនបើអ្នកសួរនាំពីកិច្ចការរបស់ពួកគេ ឬសាកសួរអំពីវឌ្ឍនភាពរបស់កិច្ចការនោះ ហើយបន្ទាប់មកសួរនាំពីសភាពផ្ទាល់ខ្លួនរបស់ពួកគេ ពួកគេនឹងកាន់តែមានគំនិតការពារខ្លួន៖ «កិច្ចការនេះត្រូវបានផ្ទុកផ្ដាក់មកឱ្យខ្ញុំ វាស្ថិតនៅក្នុងដែនសមត្ថកិច្ចរបស់ខ្ញុំ។ ហេតុអ្វីបានជាអ្នករាល់គ្នាជ្រៀតជ្រែកក្នុងកិច្ចការរបស់ខ្ញុំ?» ទោះបីជាមិនហ៊ាននិយាយចំៗក៏ដោយ ក៏ពួកគេនឹងនិយាយបញ្ឆិតបញ្ឆៀងថា៖ «ដូចពាក្យពោលថា “កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ”។ ហេតុអ្វីបានជាអ្នកជាមនុស្សដែលសង្ស័យច្រើនម្ល៉េះ?» ពួកគេថែមទាំងថ្កោលទោស និងចោទប្រកាន់អ្នកទៀតផង។ ចុះប្រសិនបើអ្នកមិនយល់ពីសេចក្ដីពិត ហើយគ្មានការញែកដឹងវិញ នោះនឹងទៅជាយ៉ាងណា? បន្ទាប់ពីបានឮការនិយាយបញ្ឆិតបញ្ឆៀងរបស់ពួកគេ អ្នកនឹងនិយាយថា៖ «តើខ្ញុំសង្ស័យច្រើនមែនទេ? បើអ៊ីចឹង ខ្ញុំខុសហើយ។ ខ្ញុំជាមនុស្សបោកបញ្ឆោតទេតើ! អ្នកនិយាយត្រូវ៖ “កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ”។ ដោយហេតុនេះ តើអ្នកមិនត្រូវបានបំភាន់ទេឬ? តើពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ស្របតាមសេចក្ដីពិតដែរឬទេ? អត់ទេ វាមិនសមហេតុផលសោះ! មនុស្សទុច្ចរិតទាំងនេះពិសពុល និងបោកបញ្ឆោត។ ពួកគេលើកយកពាក្យពោលនេះមកធ្វើជាសេចក្ដីពិត ដើម្បីបំភាន់មនុស្សមានគំនិតច្របូកច្របល់។ ពេលបានឮពាក្យពោលនេះ មនុស្សមានគំនិតច្របូកច្របល់ ក៏ត្រូវបានបំភាន់ពិតមែន ហើយគេក៏វង្វេងវង្វាន់ ដោយគិតថា៖ «គាត់និយាយត្រូវ ខ្ញុំបានធ្វើខុសចំពោះបុគ្គលនេះហើយ។ គាត់ផ្ទាល់ក៏បាននិយាយថា៖ “កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ”។ តើខ្ញុំម្ដេចនឹងអាចសង្ស័យគាត់បានទៅ? កិច្ចការមិនអាចត្រូវបានធ្វើឡើងតាមរបៀបនេះទេ។ ខ្ញុំត្រូវតែលើកទឹកចិត្តគាត់ ដោយមិនចាំបាច់សួរនាំពីកិច្ចការរបស់គាត់ឡើយ។ ដោយសារខ្ញុំកំពុងប្រើប្រាស់គាត់ ខ្ញុំត្រូវទុកចិត្តគាត់ ហើយបណ្ដោយឱ្យគាត់ធ្វើកិច្ចការដោយសេរីចុះ ដោយមិនរឹតត្បិតគាត់ឡើយ។ ខ្ញុំត្រូវផ្ដល់ឱកាសឱ្យគាត់បញ្ចេញសមត្ថភាព។ គាត់មានសមត្ថភាពក្នុងការធ្វើការងារនេះ។ ហើយទោះបីជាគាត់គ្មានសមត្ថភាពក៏ដោយ ក៏នៅមានព្រះវិញ្ញាណបរិសុទ្ធកំពុងធ្វើការដែរ!» តើនេះជាតក្កវិជ្ជាប្រភេទណាទៅ? តើមានចំណុចណាមួយនៅក្នុងនេះស្របតាមសេចក្ដីពិតដែរឬទេ? (គ្មានទេ។) ពាក្យសម្ដីទាំងអស់នេះស្ដាប់ទៅហាក់ដូចជាត្រឹមត្រូវ។ «យើងមិនអាចរឹតត្បិតអ្នកដទៃបានទេ»។ «មនុស្សមិនអាចធ្វើអ្វីបានឡើយ គឺព្រះវិញ្ញាណបរិសុទ្ធទេដែលធ្វើអ្វីៗគ្រប់យ៉ាង។ ព្រះវិញ្ញាណបរិសុទ្ធពិនិត្យពិច័យអ្វីៗគ្រប់យ៉ាង។ យើងមិនចាំបាច់សង្ស័យទេ ពីព្រោះព្រះជាម្ចាស់ជាអ្នកគ្រប់គ្រងទាំងស្រុង»។ ប៉ុន្តែ តើទាំងនេះជាពាក្យសម្ដីប្រភេទណាទៅ? តើមនុស្សដែលនិយាយពាក្យសម្ដីទាំងនេះ មិនមែនជាមនុស្សមានគំនិតច្របូកច្របល់ទេឬ? ពួកគេមិនអាចមើលធ្លុះសូម្បីតែរឿងប៉ុណ្ណឹង ហើយត្រូវបានបំភាន់ដោយសារតែពាក្យសម្ដីមួយប្រយោគប៉ុណ្ណោះ។ វាជារឿងត្រឹមត្រូវក្នុងការនិយាយថា មនុស្សភាគច្រើនចាត់ទុកឃ្លា «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» ថាជាសេចក្ដីពិត ហើយពួកគេត្រូវបានបំភាន់ និងជាប់ចំណងដោយឃ្លានេះ។ ពួកគេត្រូវបានរំខាន និងរងឥទ្ធិពលដោយឃ្លានេះ នៅពេលជ្រើសរើស ឬប្រើប្រាស់មនុស្ស ហើយថែមទាំងបណ្ដោយឱ្យឃ្លានេះត្រួតត្រាលើទង្វើរបស់ពួកគេទៀតផង។ ជាលទ្ធផល អ្នកដឹកនាំ និងអ្នកធ្វើការជាច្រើន តែងតែមានការលំបាក និងការមានការរអែងចិត្ត នៅពេលណាដែលពួកគេត្រួតពិនិត្យមើលកិច្ចការពួកជំនុំ និងដំឡើងឋានៈ និងប្រើប្រាស់មនុស្ស។ នៅទីបំផុត អ្វីដែលពួកគេអាចធ្វើបាន គឺគ្រាន់តែលួងចិត្តខ្លួនឯងដោយពាក្យថា «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» ប៉ុណ្ណោះ។ រាល់ពេលដែលពួកគេពិនិត្យ ឬសាកសួរអំពីកិច្ចការ ពួកគេគិតថា៖ «“កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ”។ ខ្ញុំគួរតែទុកចិត្តបងប្អូនប្រុសស្រីរបស់ខ្ញុំ ហើយយ៉ាងណាមិញ ព្រះវិញ្ញាណបរិសុទ្ធពិនិត្យពិច័យមនុស្ស ដូច្នេះ ខ្ញុំមិនគួរចេះតែសង្ស័យ និងមើលការខុសត្រូវអ្នកដទៃរហូតនោះទេ»។ ពួកគេបានរងឥទ្ធិពលដោយឃ្លានេះហើយ តើមែនទេ? តើមានផលវិបាកអ្វីខ្លះ ដែលបង្កឡើងដោយឥទ្ធិពលនៃឃ្លានេះ? ជាដំបូង ប្រសិនបើមាននរណាម្នាក់ប្រកាន់យកគំនិត «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» នេះ តើពួកគេនឹងពិនិត្យ និងចង្អុលបង្ហាញកិច្ចការរបស់អ្នកដទៃដែរឬទេ? តើពួកគេនឹងមើលការខុសត្រូវ និងតាមដានកិច្ចការរបស់មនុស្សដែរឬទេ? ប្រសិនបើបុគ្គលនេះទុកចិត្តមនុស្សគ្រប់គ្នាដែលពួកគេប្រើប្រាស់ ហើយមិនដែលពិនិត្យ ឬចង្អុលបង្ហាញពួកគេនៅក្នុងកិច្ចការរបស់ពួកគេ ហើយមិនដែលមើលការខុសត្រូវពួកគេសោះ តើពួកគេកំពុងបំពេញភារកិច្ចរបស់ខ្លួនដោយស្មោះត្រង់ដែរឬទេ? តើពួកគេអាចអនុវត្តកិច្ចការពួកជំនុំប្រកបដោយសមត្ថភាព និងសម្រេចបាននូវការផ្ទុកផ្ដាក់របស់ព្រះជាម្ចាស់ដែរឬទេ? តើពួកគេកំពុងស្មោះត្រង់ចំពោះការផ្ទុកផ្ដាក់របស់ព្រះជាម្ចាស់ដែរឬទេ? ទីពីរ នេះមិនមែនគ្រាន់តែជាការបរាជ័យក្នុងការកាន់តាមព្រះបន្ទូលរបស់ព្រះជាម្ចាស់ និងការបំពេញភារកិច្ចរបស់អ្នកប៉ុណ្ណោះទេ តែនេះគឺជាការយកឧបាយកល និងទស្សនៈវិជ្ជាសម្រាប់ការរស់នៅក្នុងលោកិយ៍របស់សាតាំង មកចាត់ទុកដូចជាសេចក្ដីពិត ហើយដើរតាម និងអនុវត្តវា។ អ្នកកំពុងស្ដាប់បង្គាប់សាតាំង និងរស់នៅតាមទស្សនៈវិជ្ជាបែបសាតាំងហើយ តើមែនទេ? អ្នកមិនមែនជាមនុស្សដែលចុះចូលនឹងព្រះជាម្ចាស់ឡើយ ហើយកាន់តែមិនមែនជាមនុស្សដែលប្រតិបត្តិតាមព្រះបន្ទូលរបស់ព្រះជាម្ចាស់ទៅទៀតផង។ អ្នកគឺជាមនុស្សពាលទាំងស្រុង។ ការទុកព្រះបន្ទូលរបស់ព្រះជាម្ចាស់មួយឡែក ហើយបែរជាយកឃ្លារបស់សាតាំងមកអនុវត្តជាសេចក្ដីពិតវិញ គឺជាការក្បត់សេចក្ដីពិត និងក្បត់ព្រះជាម្ចាស់ហើយ! អ្នកធ្វើការនៅក្នុងដំណាក់របស់ព្រះជាម្ចាស់ ប៉ុន្តែគោលការណ៍សម្រាប់ការប្រព្រឹត្ដិរបស់អ្នក គឺជាតក្កវិជ្ជា និងទស្សនៈវិជ្ជាបែបសាតាំងសម្រាប់ការរស់នៅក្នុងលោកិយ៍ទៅវិញ តើអ្នកជាមនុស្សប្រភេទណាទៅ? នេះគឺជាមនុស្សដែលក្បត់ព្រះជាម្ចាស់ និងជាមនុស្សដែលនាំភាពអាប់ឱនដល់ព្រះជាម្ចាស់យ៉ាងធ្ងន់ធ្ងរ។ តើសារជាតិនៃទង្វើនេះគឺជាអ្វី? គឺជាការថ្កោលទោសព្រះជាម្ចាស់យ៉ាងចំហ និងការបដិសេធសេចក្ដីពិតយ៉ាងចំហ។ តើនោះមិនមែនជាសារជាតិរបស់វាទេឬអី? (មែនហើយ។) ក្រៅពីមិនធ្វើតាមបំណងព្រះហឫទ័យរបស់ព្រះជាម្ចាស់ អ្នកកំពុងអនុញ្ញាតឱ្យពាក្យសម្ដីរបស់អារក្សសាតាំង និងទស្សនវិជ្ជារបស់សាតាំងសម្រាប់ការរស់នៅក្នុងលោកិយនេះ រីករាលដាលពាសពេញក្នុងពួកជំនុំ។ ក្នុងការធ្វើបែបនេះ អ្នកក្លាយជាគូកនរបស់សាតាំង ជួយសាតាំងក្នុងការអនុវត្តសកម្មភាពរបស់វានៅក្នុងពួកជំនុំ ព្រមទាំងរំខាន និងបង្អាក់កិច្ចការពួកជំនុំ។ សារជាតិនៃបញ្ហានេះគឺធ្ងន់ធ្ងរណាស់ តើមែនទេ?

សព្វថ្ងៃនេះ អ្នកដឹកនាំ និងអ្នកធ្វើការភាគច្រើនមានផ្ទុកជាតិពុលរបស់សាតាំងនៅក្នុងចិត្តរបស់ពួកគេ ហើយនៅតែរស់នៅតាមទស្សនវិជ្ជាបែបសាតាំងដដែល ហើយមានព្រះបន្ទូលរបស់ព្រះជាម្ចាស់តិចតួចណាស់ដែលកាន់អំណាចនៅក្នុងចិត្តរបស់ពួកគេ។ កិច្ចការរបស់អ្នកដឹកនាំ និងអ្នកធ្វើការជាច្រើនមានបញ្ហា ពួកគេមិនដែលពិនិត្យ ឬមើលការខុសត្រូវកិច្ចការឡើយ បន្ទាប់ពីបានរៀបចំចាត់ចែងកិច្ចការរួច ទោះបីជាតាមពិតទៅ ពួកគេដឹងក្នុងចិត្តថា មនុស្សមួយចំនួនមិនអាចធ្វើកិច្ចការនោះបាន ហើយថាបញ្ហាប្រាកដជានឹងកើតឡើងក៏ដោយ។ ក៏ប៉ុន្តែ ដោយមិនដឹងពីរបៀបដោះស្រាយបញ្ហានេះ ពួកគេគ្រាន់តែប្រកាន់យកទស្សនៈថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» និងធ្វើឱ្យតែរួចពីដៃ ថែមទាំងមានភាពស្ងប់ចិត្តទៀតផង។ ការណ៍នេះនាំឱ្យមនុស្សមួយចំនួនមិនអាចធ្វើកិច្ចការជាក់ស្ដែងបាន ហើយពួកគេគ្រាន់តែធ្វើខ្លួនឱ្យរវល់នឹងរឿងទូទៅ ដោយគ្រាន់តែធ្វើឱ្យតែបានៗប៉ុណ្ណោះ។ ជាលទ្ធផល ពួកគេធ្វើឱ្យកិច្ចការពួកជំនុំមានភាពរញ៉េរញ៉ៃ ហើយនៅកន្លែងខ្លះ សូម្បីតែតង្វាយថ្វាយព្រះជាម្ចាស់ក៏ត្រូវគេលួចដែរ។ រាស្ដ្ររើសតាំងរបស់ព្រះជាម្ចាស់ ដែលមិនអាចទ្រាំមើលរឿងនេះបាន ក៏រាយការណ៍រឿងនេះទៅខាងលើ។ អ្នកដឹកនាំក្លែងក្លាយនោះ ពេលបានដឹងពីរឿងនេះ ក៏ស្រឡាំងកាំង ហើយមានអារម្មណ៍ហាក់ដូចជាមហន្តរាយកំពុងខិតជិតមកដល់។ បន្ទាប់មក ខាងលើក៏សួរគាត់ថា៖ «ហេតុអ្វីបានជាអ្នកមិនពិនិត្យមើលកិច្ចការ? ហេតុអ្វីបានជាអ្នកប្រើមនុស្សខុស?» អ្នកដឹកនាំក្លែងក្លាយនោះក៏ឆ្លើយតបថា៖ «ខ្ញុំមិនអាចមើលធ្លុះសារជាតិរបស់មនុស្សទេ ដូច្នេះ ខ្ញុំគ្រាន់តែធ្វើតាមគោលការណ៍ “កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ” ប៉ុណ្ណោះ។ ខ្ញុំមិនដែលនឹកស្មានសោះថាប្រើមនុស្សខុស ហើយបង្កឱ្យមានមហន្តរាយបែបនេះឡើយ។ តើអ្នករាល់គ្នាជឿថាទស្សនៈ «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» នេះត្រឹមត្រូវដែរឬទេ? តើឃ្លានេះជាសេចក្ដីពិតដែរឬទេ? ហេតុអ្វីបានជាគាត់ប្រើឃ្លានេះនៅក្នុងកិច្ចការនៃដំណាក់របស់ព្រះជាម្ចាស់ និងក្នុងការបំពេញភារកិច្ចរបស់គាត់ទៅវិញ? តើបញ្ហានៅត្រង់ណា? «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» ច្បាស់ណាស់គឺជាសម្ដីរបស់អ្នកគ្មានជំនឿ ជាពាក្យសម្ដីដែលមកពីសាតាំង ដូច្នេះ ហេតុអ្វីបានជាគាត់ចាត់ទុកពាក្យទាំងនេះថាជាសេចក្ដីពិតទៅវិញ? ហេតុអ្វីបានជាគាត់មិនអាចបែងចែកដឹងថា ពាក្យទាំងនេះខុស ឬត្រូវ? ពាក្យទាំងនេះគឺជាពាក្យសម្ដីរបស់មនុស្សយ៉ាងច្បាស់ ជាពាក្យសម្ដីរបស់មនុស្សជាតិដែលពុករលួយ ពាក្យទាំងនេះមិនមែនជាសេចក្ដីពិតទាល់តែសោះ វាផ្ទុយស្រឡះពីព្រះបន្ទូលរបស់ព្រះជាម្ចាស់ ហើយមិនគួរយកមកធ្វើជាលក្ខណៈវិនិច្ឆ័យសម្រាប់សកម្មភាពរបស់មនុស្ស ការប្រព្រឹត្តខ្លួន និងការថ្វាយបង្គំព្រះជាម្ចាស់ឡើយ។ ដូច្នេះ តើគួរដោះស្រាយចំពោះឃ្លានេះដោយរបៀបណា? ប្រសិនបើអ្នកពិតជាមានសមត្ថភាពក្នុងការវែកញែកមែន តើអ្នកគួរប្រើគោលការណ៍សេចក្ដីពិតបែបណាដើម្បីជំនួសវា សម្រាប់ធ្វើជាគោលការណ៍នៃការអនុវត្តរបស់អ្នក? គឺគួរតែ «បំពេញភារកិច្ចរបស់អ្នកឱ្យបានល្អ ដោយអស់ពីចិត្ត អស់ពីព្រលឹង និងអស់ពីគំនិតរបស់អ្នក»។ ការធ្វើដោយអស់ពីចិត្ត អស់ពីព្រលឹង និងអស់ពីគំនិត គឺមិនត្រូវទទួលរងការដាក់កម្រិតពីនរណាម្នាក់ឡើយ គឺត្រូវមានចិត្តតែមួយ និងគំនិតតែមួយប៉ុណ្ណោះ ហើយគ្មានអ្វីលើសពីនេះទេ។ នេះគឺជាការទទួលខុសត្រូវរបស់អ្នក និងជាភារកិច្ចរបស់អ្នក ហើយអ្នកគួរតែបំពេញវាឱ្យបានល្អ ដ្បិតការធ្វើបែបនេះ គឺត្រឹមត្រូវឥតខ្ចោះតាមធម្មជាតិ។ មិនថាអ្នកជួបប្រទះបញ្ហាអ្វីក៏ដោយ អ្នកគួរតែធ្វើតាមគោលការណ៍។ ត្រូវដោះស្រាយបញ្ហាទាំងនោះតាមរបៀបដែលអ្នកគួរធ្វើ ប្រសិនបើត្រូវលួសកាត់ ក៏លួសកាត់ចុះ ហើយប្រសិនបើត្រូវដកហូតតំណែង ក៏ដកហូតតំណែងចុះ។ សរុបសេចក្ដីមក ត្រូវធ្វើដោយផ្អែកលើព្រះបន្ទូលរបស់ព្រះជាម្ចាស់ និងលើសេចក្ដីពិត។ តើនេះមិនមែនជាគោលការណ៍ទេឬអី? តើនេះមិនមែនផ្ទុយស្រឡះពីឃ្លា «កុំសង្ស័យមនុស្សដែលអ្នកប្រើប្រាស់ ហើយក៏កុំប្រើប្រាស់មនុស្សដែលអ្នកសង្ស័យដែរ» ទេឬអី? តើការដែលមិនសង្ស័យមនុស្សដែលអ្នកប្រើប្រាស់ ហើយក៏មិនប្រើប្រាស់មនុស្សដែលអ្នកសង្ស័យ មានន័យដូចម្តេច? វាមានន័យថា ប្រសិនបើអ្នកបានប្រើប្រាស់មនុស្សម្នាក់ហើយ អ្នកមិនគួរ សង្ស័យគេទេ អ្នកគួរតែលែងដៃ មិនមើលការខុសត្រូវគេ ហើយបណ្ដោយឱ្យគេធ្វើតាមចិត្តរបស់គេ ហើយប្រសិនបើអ្នកសង្ស័យគេ នោះអ្នកមិនគួរប្រើប្រាស់គេឡើយ។ តើនេះមិនមែនជាអត្ថន័យរបស់វាទេឬអី? រឿងនេះគឺខុសឆ្គងយ៉ាងធ្ងន់ធ្ងរ។ មនុស្សជាតិត្រូវបានសាតាំងធ្វើឱ្យពុករលួយយ៉ាងជ្រៅ។ មនុស្សម្នាក់ៗមាននិស្ស័យបែបសាតាំង ហើយអាចក្បត់ព្រះជាម្ចាស់ និងទាស់ទទឹងនឹងព្រះជាម្ចាស់បាន។ អ្នកអាចនិយាយបានថា គ្មាននរណាម្នាក់អាចទុកចិត្តបានឡើយ។ ទោះបីជាមនុស្សម្នាក់ស្បថស្បែដល់មេឃដីយ៉ាងណាក៏ដោយ ក៏គ្មានប្រយោជន៍អ្វីដែរ ពីព្រោះមនុស្សត្រូវបានដាក់កម្រិតដោយនិស្ស័យពុករលួយរបស់ពួកគេ ហើយមិនអាចគ្រប់គ្រងខ្លួនឯងបានឡើយ។ ពួកគេត្រូវតែទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ មុនពេលពួកគេអាចដោះស្រាយបញ្ហានៃនិស្ស័យពុករលួយរបស់ពួកគេបាន ហើយដោះស្រាយបញ្ហានៃការទាស់ទទឹង និងការក្បត់ព្រះជាម្ចាស់របស់ពួកគេបានយ៉ាងហ្មត់ចត់ ពោលគឺដោះស្រាយឫសគល់នៃអំពើបាបរបស់មនុស្ស។ អស់អ្នកណាដែលមិនទាន់បានឆ្លងកាត់ការជំនុំជម្រះ និងការបន្សុទ្ធរបស់ព្រះជាម្ចាស់ ហើយមិនទាន់ទទួលបានសេចក្ដីសង្គ្រោះ គឺមិនអាចទុកចិត្តបានឡើយ។ ពួកគេមិនស័ក្តិសមនឹងទទួលបានការទុកចិត្តទេ។ ហេតុដូច្នេះហើយ នៅពេលដែលអ្នកប្រើប្រាស់នរណាម្នាក់ អ្នកត្រូវតែមើលការខុសត្រូវ និងចង្អុលបង្ហាញពួកគេ។ ម្យ៉ាងទៀត អ្នកត្រូវតែលួសកាត់ពួកគេ និងឧស្សាហ៍ប្រកបគ្នាអំពីសេចក្ដីពិត ហើយមានតែតាមរបៀបនេះទេ ទើបអ្នកអាចមើលឃើញច្បាស់ថា តើពួកគេអាចបន្តត្រូវបានប្រើប្រាស់ទៀតឬអត់។ ប្រសិនបើមានមនុស្សមួយចំនួនដែលអាចទទួលយកសេចក្ដីពិត ទទួលយកការលួសកាត់ អាចបំពេញភារកិច្ចរបស់ពួកគេដោយស្មោះត្រង់ និងមានការរីកចម្រើនជាបន្តបន្ទាប់នៅក្នុងជីវិតរបស់ពួកគេ នោះមានតែមនុស្សទាំងនេះទេ ទើបពិតជាអាចប្រើប្រាស់បាន។ អស់អ្នកដែលពិតជាអាចប្រើប្រាស់បាន មានការបញ្ជាក់ពីកិច្ចការរបស់ព្រះវិញ្ញាណបរិសុទ្ធ។ មនុស្សដែលគ្មានកិច្ចការរបស់ព្រះវិញ្ញាណបរិសុទ្ធ គឺមិនអាចពឹងផ្អែកបានឡើយ។ ពួកគេគឺជាអ្នកធ្វើការដោយកម្លាំង និងជាអ្នកស៊ីឈ្នួល។ នៅពេលនិយាយដល់ការជ្រើសរើសអ្នកដឹកនាំ និងអ្នកធ្វើការ សមាមាត្រដ៏ខ្ពស់គួរសមនៃពួកគេ យ៉ាងហោចណាស់ក៏ជាងពាក់កណ្ដាលដែរ ត្រូវបានជម្រុះចោល ខណៈដែលមានតែភាគតិចប៉ុណ្ណោះដែលត្រូវបានចាត់ទុកថាអាចប្រើប្រាស់បាន ឬស័ក្ដិសមនឹងឱ្យប្រើ នេះគឺជាការពិត។ អ្នកដឹកនាំពួកជំនុំមួយចំនួន មិនដែលមើលការខុសត្រូវ ឬត្រួតពិនិត្យកិច្ចការរបស់អ្នកដទៃឡើយ ហើយមិនខ្វល់ខ្វាយពីកិច្ចការនោះទេ នៅពេលពួកគេបានប្រកបគ្នា ឬរៀបចំចាត់ចែងកិច្ចការរួច។ ផ្ទុយទៅវិញ ពួកគេធ្វើតាមពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» ថែមទាំងនិយាយប្រាប់ខ្លួនឯងថា «ទុកឱ្យព្រះជាម្ចាស់ធ្វើរឿងដែលនៅសល់ចុះ»។ បន្ទាប់មក ពួកគេក៏ចាប់ផ្ដើមសោយសុខនឹងភាពស្រណុកសុខស្រួល និងធូរស្រាល ដោយមិនសួរនាំពីរឿងនេះ ហើយមិនអើពើនឹងរឿងនេះឡើយ។ តាមរយៈការធ្វើការរបៀបនេះ តើពួកគេមិនមែនកំពុងតែធ្វើឱ្យតែរួចពីដៃទេឬ? តើពួកគេមានស្មារតីទទួលខុសត្រូវខ្លះដែរឬទេ? តើមនុស្សបែបនេះមិនមែនជាអ្នកដឹកនាំក្លែងក្លាយទេឬ? ព្រះជាម្ចាស់តម្រូវឱ្យមនុស្សបំពេញភារកិច្ចរបស់ខ្លួនឱ្យអស់ពីចិត្ត អស់ពីព្រលឹង អស់ពីគំនិត និងអស់ពីកម្លាំងរបស់ពួកគេ។ អ្វីដែលព្រះជាម្ចាស់តម្រូវពីមនុស្ស នោះហើយជាសេចក្ដីពិត។ ប្រសិនបើអ្នកដឹកនាំ និងអ្នកធ្វើការធ្វើតាមពាក្យសម្ដីរបស់ពួកអារក្ស និងសាតាំង ជាជាងព្រះបន្ទូលរបស់ព្រះជាម្ចាស់ នៅពេលធ្វើការ ឬបំពេញភារកិច្ចរបស់ពួកគេ តើនេះមិនមែនជាការបង្ហាញចេញនៃការទាស់ទទឹង និងការក្បត់ព្រះជាម្ចាស់ទេឬ? ហេតុអ្វីបានជានៅពេលបោះឆ្នោតជ្រើសរើសអ្នកដឹកនាំ និងអ្នកធ្វើការ ដំណាក់របស់ព្រះជាម្ចាស់ត្រូវតែជ្រើសរើសតែមនុស្សដែលអាចទទួលយកសេចក្ដីពិត មនុស្សល្អដែលមានមនសិការ និងវិចារណញ្ញាណ ព្រមទាំងអស់អ្នកដែលមានគុណសម្បត្តិល្អ និងអាចរ៉ាប់រងកិច្ចការ? គឺដោយសារតែមនុស្សជាតិត្រូវបានធ្វើឱ្យពុករលួយយ៉ាងជ្រាលជ្រៅ ហើយស្ទើរតែគ្មាននរណាម្នាក់អាចប្រើប្រាស់បានឡើយ។ លុះត្រាតែនរណាម្នាក់មានការការហ្វឹកហាត់ និងការបណ្ដុះបណ្ដាលជាច្រើនឆ្នាំ បើមិនដូច្នេះទេ គេធ្វើរឿងនានាដោយគ្មានប្រសិទ្ធភាពទាល់តែសោះ ហើយមានការលំបាកយ៉ាងខ្លាំងក្នុងការបំពេញភារកិច្ចរបស់ខ្លួនឱ្យបានល្អ ហើយគេត្រូវតែឆ្លងកាត់ការជំនុំជម្រះ ការវាយផ្ចាល និងការលួសកាត់ជាច្រើនលើកច្រើនសា មុនពេលគេស័ក្ដិសមនឹងឱ្យប្រើ។ មនុស្សភាគច្រើនត្រូវបានបើកសម្ដែង និងជម្រុះចោលក្នុងអំឡុងពេលនៃការហ្វឹកហាត់របស់ពួកគេ ហើយអ្នកដឹកនាំ និងអ្នកធ្វើការត្រូវបានជម្រុះចោលក្នុងអត្រាដ៏ខ្ពស់គួរឱ្យកត់សម្គាល់។ ហេតុអ្វីបានជាបែបនេះ? គឺដោយសារតែមនុស្សជាតិត្រូវបានសាតាំងធ្វើឱ្យពុករលួយយ៉ាងជ្រាលជ្រៅខ្លាំងពេក។ មនុស្សភាគច្រើនមិនស្រឡាញ់សេចក្ដីពិតទេ ហើយពួកគេក៏មិនបំពេញតាមស្ដង់ដានៃមនសិការ និងវិចារណញ្ញាណដែរ។ ដូច្នេះ ពួកគេភាគច្រើនមិនអាចប្រើប្រាស់បានឡើយ។ ពួកគេត្រូវតែជឿលើព្រះជាម្ចាស់អស់រយៈពេលជាច្រើនឆ្នាំ ហើយយល់ពីសេចក្ដីពិតបន្តិចបន្តួច ទើបអាចបំពេញភារកិច្ចមួយចំនួនបាន។ នេះគឺជាតថភាពនៃមនុស្សជាតិពុករលួយ។ ដូច្នេះ ដោយផ្អែកលើចំណុចនេះ យើងអាចសន្និដ្ឋានបានថា ឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺខុសទាំងស្រុង ហើយគ្មានតម្លៃជាក់ស្ដែងទាល់តែសោះ។ យើងអាចនិយាយដោយប្រាកដបានថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺជាជំនឿខុសឆ្គង និងជាទស្សនៈខុសទំនង។ វាគឺជាពាក្យពោលរបស់អារក្ស ជាទស្សនវិជ្ជាបែបសាតាំង ហើយការកំណត់លក្ខណៈបែបនេះគឺសមស្របទាំងស្រុង។ ព្រះជាម្ចាស់មិនដែលបានមានព្រះបន្ទូលអ្វីមួយដែលមានន័យថា «មនុស្សជាតិពុករលួយអាចទុកចិត្តបាន» នោះឡើយ។ ទ្រង់តែងតែតម្រូវឱ្យមនុស្សធ្វើជាមនុស្សស្មោះត្រង់ ដែលបញ្ជាក់ថា មានមនុស្សស្មោះត្រង់តិចតួចណាស់នៅក្នុងចំណោមមនុស្សជាតិទាំងអស់ ថាគ្រប់គ្នាអាចនិយាយកុហក និងបោកប្រាស់បាន ហើយថាគ្រប់គ្នាមាននិស្ស័យបោកបញ្ឆោត។ លើសពីនេះទៅទៀត ព្រះជាម្ចាស់បានមានព្រះបន្ទូលថា លទ្ធភាពដែលមនុស្សជាតិពុករលួយនឹងក្បត់ព្រះជាម្ចាស់ គឺមួយរយភាគរយ។ ទោះបីជាព្រះជាម្ចាស់ប្រើប្រាស់មនុស្សម្នាក់ក៏ដោយ ក៏បុគ្គលនោះត្រូវតែឆ្លងកាត់ការលួសកាត់អស់រយៈពេលជាច្រើនឆ្នាំដែរ ហើយសូម្បីតែក្នុងពេលកំពុងត្រូវបានប្រើប្រាស់ ក៏គេត្រូវតែឆ្លងកាត់ការជំនុំជម្រះ និងការវាយផ្ចាលអស់រយៈពេលជាច្រើនឆ្នាំ ដើម្បីត្រូវបានបន្សុទ្ធដែរ។ ឥឡូវនេះ ជុរអ្នករាល់គ្នាប្រាប់ខ្ញុំមកមើល៍ តើពិតជាមាននរណាម្នាក់ដែលអាចពឹងផ្អែកបានដែរឬទេ? គ្មាននរណាម្នាក់ហ៊ាននិយាយដូច្នេះឡើយ។ ហើយតើការដែលគ្មាននរណាម្នាក់ហ៊ាននេះ បញ្ជាក់ពីអ្វី? វាបញ្ជាក់ថា មនុស្សទាំងអស់សុទ្ធតែមិនអាចពឹងផ្អែកបានឡើយ។ ដូច្នេះ ចូរយើងត្រឡប់ទៅរកឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» វិញ។ តើវាខុសត្រង់ណា? តើវាមានភាពខុសទំនងត្រង់ណា? តើវាមិនច្បាស់ដោយខ្លួនឯងហើយទេឬ? ប្រសិនបើនរណាម្នាក់នៅតែជឿថា ពាក្យពោលនេះត្រឹមត្រូវ ឬអាចអនុវត្តបានតាមវិធីណាមួយ នោះគេច្បាស់ជាមនុស្សដែលខ្វះសេចក្ដីពិត ហើយប្រាកដជាមនុស្សដែលខុសទំនងមិនខាន។ ថ្ងៃនេះ អ្នករាល់គ្នាអាចកត់សម្គាល់ឃើញថាឃ្លានេះមានបញ្ហា ហើយកំណត់ថាវាជាទស្សនៈខុសទំនង ហើយនេះគឺដោយសារតែអ្នករាល់គ្នាបានដកបទពិសោធកិច្ចការរបស់ព្រះជាម្ចាស់ទាំងស្រុង ហើយឥឡូវនេះអាចមើលឃើញកាន់តែច្បាស់ និងទទួលបានការយល់ដឹងកាន់តែច្បាស់អំពីសារជាតិនៃមនុស្សជាតិពុករលួយ។ គឺដោយសារតែរឿងនេះហើយ ទើបអ្នករាល់គ្នាអាចបដិសេធចោលទាំងស្រុងនូវឃ្លារបស់អារក្សនេះ នៃជំនឿខុសឆ្គង និងទស្សនៈខុសទំនង។ ប្រសិនបើមិនមែនដោយសារកិច្ចការនៃការសង្គ្រោះរបស់ព្រះជាម្ចាស់ទេ អ្នករាល់គ្នាក៏នឹងត្រូវបំភាន់ដោយពាក្យពោលរបស់អារក្សសាតាំងនេះដែរ ហើយថែមទាំងប្រើវាហាក់ដូចជាវាជាពាក្យទំនៀមស្ដង់ដា ឬជាបាវចនាមួយទៀតផង។ តើវានឹងគួរឱ្យអាណិតយ៉ាងណាទៅ អ្នករាល់គ្នានឹងគ្មានតថភាពនៃសេចក្ដីពិតទាល់តែសោះ។

ឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺជាឃ្លាមួយដែលមនុស្សភាគច្រើនធ្លាប់បានឮពីមុនមក។ តើអ្នករាល់គ្នាជឿថាឃ្លានេះត្រឹមត្រូវ ឬក៏មិនត្រឹមត្រូវ? (មិនត្រឹមត្រូវទេ។) ដោយសារអ្នករាល់គ្នាជឿថាវាមិនត្រឹមត្រូវ ហេតុអ្វីបានជាឃ្លានេះនៅតែអាចជះឥទ្ធិពលដល់អ្នករាល់គ្នានៅក្នុងជីវិតពិតបាន? នៅពេលរឿងបែបនេះកើតឡើងចំពោះអ្នករាល់គ្នា ទស្សនៈនេះនឹងលេចចេញមក។ វានឹងរំខានអ្នករាល់គ្នាក្នុងកម្រិតណាមួយ ហើយនៅពេលទស្សនៈនេះរំខានអ្នករាល់គ្នា កិច្ចការរបស់អ្នករាល់គ្នានឹងរងផលប៉ះពាល់។ ដូច្នេះ ប្រសិនបើអ្នកជឿថាវាមិនត្រឹមត្រូវ ហើយបានកំណត់ថាវាមិនត្រឹមត្រូវ ចុះហេតុអ្វីបានជាអ្នកនៅតែរងឥទ្ធិពលពីវា ហើយហេតុអ្វីបានជាអ្នកនៅតែប្រើវាដើម្បីលួងចិត្តខ្លួនឯងទៀត? (ពីព្រោះមនុស្សមិនយល់ពីសេចក្ដីពិតទេ ពួកគេមិនអាចអនុវត្តតាមព្រះបន្ទូលរបស់ព្រះជាម្ចាស់បានឡើយ ដូច្នេះ ពួកគេនឹងយកទស្សនវិជ្ជាសម្រាប់ការប្រព្រឹត្តក្នុងលោកីយ៍របស់សាតាំង ធ្វើជាគោលការណ៍ ឬលក្ខខណ្ឌវិនិច្ឆ័យសម្រាប់ការអនុវត្តរបស់ខ្លួន។) នេះគឺជាមូលហេតុមួយ។ តើមានមូលហេតុផ្សេងទៀតទេ? (ពីព្រោះឃ្លានេះរាងស្របទៅនឹងផលប្រយោជន៍ខាងសាច់ឈាមរបស់មនុស្ស ហើយពួកគេនឹងប្រព្រឹត្តតាមឃ្លានេះដោយឯកឯង នៅពេលពួកគេមិនយល់ពីសេចក្ដីពិត។) មនុស្សមិនត្រឹមតែបែបនេះនៅពេលពួកគេមិនយល់ពីសេចក្ដីពិតប៉ុណ្ណោះទេ សូម្បីតែពេលដែលពួកគេយល់ពីសេចក្ដីពិតក៏ដោយ ក៏ពួកគេប្រហែលជាមិនអាចអនុវត្តស្របតាមសេចក្ដីពិតបានដែរ។ វាជារឿងត្រឹមត្រូវដែលថា ឃ្លានេះ «រាងស្របទៅនឹងផលប្រយោជន៍ខាងសាច់ឈាមរបស់មនុស្ស»។ មនុស្សសុខចិត្តធ្វើតាមល្បិចកល ឬទស្សនវិជ្ជាសម្រាប់ការប្រព្រឹត្តក្នុងលោកីយ៍បែបសាតាំង ដើម្បីការពារផលប្រយោជន៍ខាងសាច់ឈាមរបស់ពួកគេផ្ទាល់ ជាជាងអនុវត្តសេចក្ដីពិត។ ម្យ៉ាងទៀត ពួកគេមានមូលដ្ឋានក្នុងការធ្វើបែបនេះ។ តើមូលដ្ឋាននេះជាអ្វី? គឺថា ឃ្លានេះត្រូវបានមហាជនទទួលយកយ៉ាងទូលំទូលាយថាជារឿងត្រឹមត្រូវ។ នៅពេលពួកគេធ្វើរឿងនានាស្របតាមឃ្លានេះ ទង្វើរបស់ពួកគេអាចមានភាពត្រឹមត្រូវនៅចំពោះមុខអ្នកដទៃទាំងអស់ ហើយពួកគេអាចរួចផុតពីការរិះគន់។ មិនថាមើលពីទស្សនៈសីលធម៌ ឬទស្សនៈច្បាប់ ឬក៏ពីទស្សនៈនៃសញ្ញាណប្រពៃណីនោះទេ ក៏វាគឺជាទស្សនៈ និងការអនុវត្តមួយដែលសមហេតុផល។ ហេតុនេះ នៅពេលអ្នកមិនសុខចិត្តអនុវត្តសេចក្ដីពិត ឬនៅពេលអ្នកមិនយល់ពីសេចក្ដីពិត អ្នកសុខចិត្តប្រមាថព្រះជាម្ចាស់ បំពានសេចក្ដីពិត ហើយដកថយទៅកន្លែងមួយដែលមិនឆ្លងដែនកំណត់សីលធម៌។ ហើយតើកន្លែងនេះជាអ្វី? វាគឺជាដែនកំណត់ដែលអ្នក «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ ការដកថយទៅកន្លែងនេះ ហើយប្រព្រឹត្តស្របតាមឃ្លានេះ នឹងផ្ដល់ឱ្យអ្នកនូវភាពស្ងប់ចិត្ត។ ហេតុអ្វីបានជាការធ្វើបែបនេះផ្ដល់ឱ្យអ្នកនូវភាពស្ងប់ចិត្ត? គឺដោយសារតែអ្នកផ្សេងទៀតក៏គិតបែបនេះដែរ។ លើសពីនេះទៅទៀត ចិត្តរបស់អ្នកក៏មានផ្ទុកនូវសញ្ញាណដែលថា ពេលមនុស្សគ្រប់គ្នាជាជនល្មើស នោះច្បាប់មិនអាចយកមកអនុវត្តបានទេ ហើយអ្នកគិតថា៖ «មនុស្សគ្រប់គ្នាគិតបែបនេះ។ ប្រសិនបើខ្ញុំអនុវត្តស្របតាមឃ្លានេះ ទោះបីជាព្រះជាម្ចាស់ថ្កោលទោសខ្ញុំក៏មិនអីដែរ ព្រោះយ៉ាងណាក៏ខ្ញុំមិនអាចមើលឃើញព្រះជាម្ចាស់ ឬប៉ះព្រះវិញ្ញាណបរិសុទ្ធបានឡើយ។ យ៉ាងហោចណាស់ នៅក្នុងក្រសែភ្នែករបស់អ្នកដទៃ ខ្ញុំនឹងត្រូវបានគេមើលឃើញថាជាមនុស្សដែលមានលក្ខណៈជាមនុស្ស ជាមនុស្សដែលមានមនសិការបន្តិចបន្តួច»។ អ្នកជ្រើសរើសក្បត់សេចក្ដីពិត ដើម្បីតែ «លក្ខណៈជាមនុស្ស» ទាំងនេះ ដើម្បីតែឱ្យមនុស្សមើលមកអ្នកដោយគ្មានក្រសែភ្នែកប្រទូសរ៉ាយ។ បន្ទាប់មក មនុស្សគ្រប់គ្នានឹងគិតល្អពីអ្នក អ្នកនឹងមិនត្រូវគេរិះគន់ឡើយ ហើយអ្នកនឹងរស់នៅក្នុងជីវិតដ៏សុខស្រួល និងមានភាពស្ងប់ចិត្ត អ្វីដែលអ្នកស្វែងរក គឺភាពស្ងប់ចិត្តនេះឯង។ តើភាពស្ងប់ចិត្តនេះ គឺជាការបង្ហាញចេញនៃក្ដីស្រឡាញ់របស់មនុស្សចំពោះសេចក្ដីពិតដែរឬទេ? (អត់ទេ មិនមែនទេ។) ដូច្នេះ តើនេះជានិស្ស័យប្រភេទណាទៅ? តើវាមានផ្ទុកសេចក្ដីបញ្ឆោតដែរឬទេ? មែនហើយ វាមានសេចក្ដីបញ្ឆោតនៅក្នុងនោះ។ អ្នកបានគិតអំពីរឿងនេះខ្លះៗហើយ ហើយអ្នកដឹងថាឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» គឺមិនត្រឹមត្រូវទេ ថាវាមិនមែនជាសេចក្ដីពិតឡើយ។ ចុះហេតុអ្វីបានជា នៅពេលអ្នកទាល់ច្រក អ្នកនៅតែមិនជ្រើសរើសសេចក្ដីពិត ប៉ុន្តែបែរជាប្រកាន់ខ្ជាប់តាមឃ្លាទស្សនវិជ្ជាមួយដែលចេញមកពីវប្បធម៌ប្រពៃណី ជាឃ្លាដែលមនុស្សងាយនឹងទទួលយកបំផុតទៅវិញ? ហេតុអ្វីបានជាអ្នកជ្រើសរើសរឿងនេះ? នេះគឺទាក់ទងនឹងគំនិតដ៏ស្មុគស្មាញរបស់មនុស្ស ហើយនៅពេលមនុស្សមានគំនិតស្មុគស្មាញ តើវាពាក់ព័ន្ធនឹងនិស្ស័យប្រភេទណា? (សេចក្ដីទុច្ចរិត។) ក្រៅពីសេចក្ដីទុច្ចរិត នៅមានពាក់ព័ន្ធនឹងទិដ្ឋភាពមួយទៀតនៅត្រង់នេះ។ អ្នកមិនទទួលស្គាល់ទាំងស្រុងថាឃ្លានេះត្រឹមត្រូវឡើយ ប៉ុន្តែអ្នកនៅតែអាចប្រកាន់ខ្ជាប់វា ហើយអ្នកបណ្ដោយឱ្យវាអូសទាញ និងគ្រប់គ្រងអ្នក។ មានរឿងមួយដែលប្រាកដនៅត្រង់នេះគឺ៖ អ្នកស្អប់ខ្ពើមសេចក្ដីពិត ហើយអ្នកមិនមែនជាមនុស្សដែលស្រឡាញ់សេចក្ដីពិតឡើយ។ តើនេះមិនមែនជានិស្ស័យទេឬ? (មែនហើយជានិស្ស័យ។) រឿងនេះគឺប្រាកដខ្លាំងណាស់។ មនុស្សរងឥទ្ធិពលពីទស្សនៈជាច្រើននៅពេលពួកគេធ្វើរឿងនានា ហើយតាមពិតទៅ ទោះបីជាអ្នកប្រហែលជាមិនជឿក្នុងចិត្តថាទស្សនៈទាំងនោះត្រឹមត្រូវក៏ដោយ ក៏អ្នកនៅតែអាចគោរពតាម និងប្រកាន់ខ្ជាប់វាដដែល ដែលការណ៍នេះត្រូវបានជំរុញដោយនិស្ស័យណាមួយ។ ទោះបីជាអ្នកជឿថាទស្សនៈទាំងនេះមិនត្រឹមត្រូវក៏ដោយ ក៏អ្នកនៅតែអាចរងឥទ្ធិពល រងការអូសទាញ និងត្រូវវាគ្រប់គ្រងដោយឧបាយកលដដែល។ នេះជានិស្ស័យដ៏ទុច្ចរិត។ ឧទាហរណ៍៖ មនុស្សមួយចំនួនប្រើប្រាស់គ្រឿងញៀន ឬលេងល្បែងស៊ីសង ស្របពេលដែលពួកគេក៏និយាយថា ការប្រើប្រាស់គ្រឿងញៀន និងការលេងល្បែងស៊ីសងគឺជារឿងមិនល្អ ហើយថែមទាំងទូន្មានអ្នកដទៃកុំឱ្យធ្វើរឿងបែបនេះទៀតផង ក្រែងលោអ្នកទាំងនោះអាចបាត់បង់អ្វីៗគ្រប់យ៉ាង។ ពួកគេជឿថារឿងបែបនេះគឺខុស ថាវាជាអ្វីៗដែលអវិជ្ជមាន ប៉ុន្តែ តើពួកគេអាចបោះបង់ និងបញ្ឈប់វាបានដែរឬទេ? (មិនអាចទេ។) ពួកគេនឹងមិនអាចបញ្ឈប់ខ្លួនឯងបានជាដាច់ខាត ហើយពួកគេថែមទាំងនិយាយយ៉ាងចំហថា៖ «ការលេងល្បែងស៊ីសងក៏ជាវិធីរកលុយមួយដែរ ដូច្នេះ វាអាចក្លាយជាអាជីពមួយបាន»។ តើពួកគេមិនមែនគ្រាន់តែនិយាយធ្វើឱ្យវាល្អមើលទេឬ? តាមពិតទៅ ពួកគេគិតក្នុងចិត្តថា៖ «តើនេះជាអាជីពប្រភេទណាទៅ? ខ្ញុំបានបញ្ចាំរបស់មានតម្លៃទាំងអស់ដែលខ្ញុំមាន ហើយលុយដែលខ្ញុំរកបានពីវាក៏ចាញ់អស់។ នៅទីបំផុត គ្មានអ្នកលេងល្បែងណាម្នាក់អាចរស់នៅក្នុងជីវិតធម្មតាបានឡើយ»។ ចុះហេតុអ្វីបានជាពួកគេនៅតែនិយាយធ្វើឱ្យវាល្អមើលបែបនេះទៀត? ពីព្រោះពួកគេមិនអាចបញ្ឈប់បានឡើយ។ ហើយហេតុអ្វីបានជាពួកគេមិនអាចបញ្ឈប់បាន? ពីព្រោះវាស្ថិតនៅក្នុងធម្មជាតិរបស់ពួកគេ វាបានចាក់ឫសគល់នៅទីនោះរួចទៅហើយ។ ពួកគេត្រូវការរឿងនេះ ហើយមិនអាចបះបោរប្រឆាំងនឹងវាបានឡើយ នេះគឺជាធម្មជាតិរបស់ពួកគេ។ យើងបានប្រកបគ្នាច្រើនគួរសមហើយ អំពីឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ តើបុគ្គលដែលរងឥទ្ធិពលពីឃ្លានេះ ដោយសារតែគេមានអារម្មណ៍ឆេវឆាវមួយពេលក្នុងការទទួលយកទស្សនៈបែបនេះ ឬក៏ដោយសារតែសាតាំងឆ្លៀតឱកាសពេលដែលគេធ្វេសប្រហែស ក៏បញ្ជ្រាបទស្សនៈបែបនេះទៅក្នុងបុគ្គលនេះ ដែលនាំឱ្យគេប្រព្រឹត្តស្របតាមនោះ? (មិនមែនទេ។) នេះគឺពាក់ព័ន្ធនឹងធម្មជាតិពុករលួយរបស់បុគ្គលនោះ ពួកគេជ្រើសរើសផ្លូវបែបនេះ ពីព្រោះរឿងនេះស្ថិតនៅក្នុងធម្មជាតិរបស់ពួកគេ។ បន្ទាប់ពីបានវែកញែកឃ្លា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» តាមរបៀបនេះ ឥឡូវនេះ អ្នករាល់គ្នាយល់ពីវាជាមូលដ្ឋានហើយ។ ឃ្លានេះត្រូវបានកំណត់លក្ខណៈថាជាទស្សនវិជ្ជាសម្រាប់ការប្រព្រឹត្តក្នុងលោកីយ៍របស់សាតាំង វាមិនមែនជាសេចក្ដីពិតទាល់តែសោះ។ តើវាមានទំនាក់ទំនងអ្វីជាមួយសេចក្ដីពិតដែរឬទេ? (គ្មានទេ។) វាពិតជាគ្មានទំនាក់ទំនងអ្វីជាមួយសេចក្ដីពិតទាល់តែសោះ ហើយវាត្រូវបានព្រះជាម្ចាស់ថ្កោលទោស។ វាមិនមែនជាសេចក្ដីពិតទេ វាចេញមកពីសាតាំង មិនមែនមកពីព្រះជាម្ចាស់ឡើយ។ គេអាចនិយាយដោយប្រាកដបានថា ឃ្លានេះគ្មានពាក់ព័ន្ធទាល់តែសោះជាមួយសេចក្ដីពិត ឬជាមួយលក្ខខណ្ឌវិនិច្ឆ័យសម្រាប់របៀបដែលអ្នកជឿលើព្រះជាម្ចាស់គួរធ្វើសកម្មភាព ប្រព្រឹត្តខ្លួន និងថ្វាយបង្គំព្រះជាម្ចាស់ឡើយ។ ឃ្លានេះត្រូវបានថ្កោលទោសទាំងស្រុង។ លក្ខណៈខុសទំនងនៃឃ្លានេះ គឺរាងច្បាស់លាស់ខ្លាំងណាស់ ដែលធ្វើឱ្យអ្នករាល់គ្នាងាយស្រួលក្នុងការញែកដឹងថា តើឃ្លានេះត្រឹមត្រូវឬក៏អត់។

II. ការវែកញែកអំពីគំនិតនៃ «ការដេកលើគំនរមែកឈើ និងលិទ្ធទឹកប្រមាត់»

ចូរយើងនិយាយអំពីពាក្យពោលមួយទៀតគឺ «ការដេកលើគំនរមែកឈើ និងលិទ្ធទឹកប្រមាត់»។ តើអ្នកណាអាចពន្យល់បានថា ពាក្យពោលនេះមានន័យដូចម្ដេច? (នៅក្នុងពាក្យពោល «ការដេកលើគំនរមែកឈើ និងលិទ្ធទឹកប្រមាត់» គំនរមែកឈើ សំដៅលើអុស ហើយទឹកប្រមាត់ សំដៅលើថង់ប្រមាត់។ ពាក្យពោលនេះនិយាយអំពីរបៀបដែល គូជាន ជាស្ដេចនៃនគរយៀក បានដេកនៅលើគំនរអុស និងលិទ្ធថង់ប្រមាត់ជារៀងរាល់ថ្ងៃ ហើយនិយាយពីរបៀបដែលទ្រង់ចង់សងសឹក ងើបឡើងវិញពីការបរាជ័យរបស់ទ្រង់ និងស្ដារនគររបស់ទ្រង់ឡើងវិញ។) អ្នកបានពន្យល់ពីប្រវត្តិរបស់ពាក្យពោលនេះ ដែលជាសាច់រឿងដើមនៃពាក្យពោលនេះ។ ជាធម្មតា នៅពេលពន្យល់ពីពាក្យពោលណាមួយ ក្រៅពីការពន្យល់ពីប្រវត្តិ អ្នកក៏ត្រូវតែពន្យល់ពីអត្ថន័យទូលំទូលាយរបស់ពាក្យពោលនោះ ថាតើវាជាឧបមានរូបារម្មណ៍សម្រាប់អ្វី នៅពេលមនុស្សប្រើប្រាស់វានៅក្នុងសម័យទំនើបនេះ។ សូមពន្យល់ម្ដងទៀតទៅមើល។ (វាជាឧបមានរូបារម្មណ៍សម្រាប់មនុស្សម្នាក់ដែលខិតខំប្រឹងប្រែងយ៉ាងខ្លាំង ហើយដែលតស៊ូ និងខិតខំធ្វើការដើម្បីសម្រេចគោលដៅ និងបំណងប្រាថ្នារបស់ខ្លួន។) ចុះតើគួរពន្យល់ពាក្យ «គំនរមែកឈើ» និង «ថង់ប្រមាត់» យ៉ាងដូចម្ដេចនៅក្នុងបរិបទនេះ? អ្នកមិនបានពន្យល់ពីអត្ថន័យទាំងពីរទិដ្ឋភាពនេះទេ។ បើមើលទៅពាក្យទាំងនេះ «គំនរមែកឈើ» សំដៅលើប្រភេទអុសដែលមានបន្លា។ ទ្រង់បានទម្រេតខ្លួនដេកនៅលើអុសដែលមានបន្លា រួចក៏រំលឹកខ្លួនឯងជារឿយៗអំពីកាលៈទេសៈ និងភាពអាម៉ាស់របស់ទ្រង់ ហើយរំលឹកខ្លួនឯងជារឿយៗអំពីបេសកកម្មដែលទ្រង់បានរែកពុន។ បន្ថែមពីនេះ ទ្រង់បានចងព្យួរថង់ប្រមាត់មួយពីលើពិដាន ហើយលិទ្ធវាជារៀងរាល់ថ្ងៃ។ តើមនុស្សភ្លក់ដឹងរសជាតិអ្វី នៅពេលពួកគេលិទ្ធថង់ប្រមាត់? (ភាពល្វីងជូរចត់។) វាច្បាស់ជាល្វីងខ្លាំងណាស់! ទ្រង់បានប្រើអារម្មណ៍នេះដើម្បីរំលឹកខ្លួនឯងកុំឱ្យភ្លេចសេចក្ដីស្អប់របស់ទ្រង់ កុំឱ្យភ្លេចបេសកកម្មរបស់ទ្រង់ និងកុំឱ្យភ្លេចបំណងប្រាថ្នារបស់ទ្រង់។ តើបំណងប្រាថ្នារបស់ទ្រង់គឺជាអ្វី? គឺកិច្ចការដ៏ធំធេងក្នុងការស្ដារនគររបស់ទ្រង់ឡើងវិញ។ តើជាធម្មតា ការដេកលើគំនរមែកឈើ និងលិទ្ធទឹកប្រមាត់ ជាឧបមានរូបារម្មណ៍សម្រាប់អ្វី? ជាធម្មតា វាជាឧបមានរូបារម្មណ៍សម្រាប់មនុស្សម្នាក់ដែលស្ថិតក្នុងកាលៈទេសៈអភ័ព្វ ប៉ុន្តែមិនភ្លេចបេសកកម្ម និងបំណងប្រាថ្នារបស់ខ្លួន ហើយដែលអាចលះបង់ដើម្បីបំណងប្រាថ្នា មហិច្ឆតា និងបេសកកម្មរបស់ខ្លួន។ នេះគឺជាអត្ថន័យប្រហាក់ប្រហែលរបស់វា។ នៅក្នុងក្រសែភ្នែករបស់មនុស្សលោកីយ៍ តើពាក្យពោល «ការដេកលើគំនរមែកឈើ និងលិទ្ធទឹកប្រមាត់» ជាពាក្យពោលវិជ្ជមាន ឬក៏អវិជ្ជមាន? (ជាពាក្យពោលវិជ្ជមាន។) ហេតុអ្វីបានជាវាត្រូវគេចាត់ទុកថាជាពាក្យពោលវិជ្ជមាន? វាអាចជំរុញទឹកចិត្តមនុស្សនៅកណ្ដាលទុក្ខលំបាក កុំឱ្យភ្លេចសេចក្ដីស្អប់របស់ពួកគេ កុំឱ្យភ្លេចភាពអាម៉ាស់របស់ពួកគេ និងធ្វើឱ្យពួកគេខិតខំធ្វើការ ហើយប្រឹងប្រែងដើម្បីក្លាយជាមនុស្សកាន់តែរឹងមាំ។ វាគឺជាពាក្យពោលដែលផ្ដល់ការលើកទឹកចិត្តគួរសមដែរ។ នៅក្នុងក្រសែភ្នែករបស់មនុស្សលោកីយ៍ នេះពិតជាពាក្យពោលវិជ្ជមានដោយឥតសង្ស័យឡើយ។ ប្រសិនបើមនុស្សប្រព្រឹត្តស្របតាមពាក្យពោលនេះ នោះប្រាកដណាស់ថា អ្វីដែលពួកគេធ្វើ កម្លាំងជំរុញចិត្តរបស់ពួកគេក្នុងការធ្វើរឿងនានា របៀបដែលពួកគេធ្វើរឿងនានា និងគោលការណ៍ដែលពួកគេប្រកាន់ខ្ជាប់ គឺត្រឹមត្រូវ និងវិជ្ជមាន។ ដោយនិយាយបែបនេះ ជាមូលដ្ឋានគឺពាក្យពោលនេះគ្មានអ្វីខុសនោះទេ ដូច្នេះ តើយើងចង់វែកញែកអំពីអ្វី តាមរយៈការលើកយកពាក្យពោលនេះមកនិយាយ? តើយើងចង់និយាយអំពីអ្វី? (យើងចង់វែកញែកពីរបៀបដែលពាក្យពោលនេះផ្ទុយនឹងសេចក្ដីពិត។) ត្រូវហើយ យើងចង់ញែកឱ្យដឹងថាតើវាជាសេចក្ដីពិត ឬក៏អត់។ ដោយសារតែពាក្យពោលនេះ «ត្រឹមត្រូវ» ខ្លាំង វាស័ក្តិសមឱ្យយើងវែកញែក និងផ្ទៀងផ្ទាត់ថាតើវា «ត្រឹមត្រូវ» តាមរបៀបណាខ្លះឱ្យប្រាកដ។ បន្ទាប់មក យើងនឹងមាននិយមន័យដ៏ត្រឹមត្រូវមួយអំពីវា ហើយអាចមើលឃើញថាតើវាពិតជាសេចក្ដីពិត ឬក៏អត់។ នេះគឺជាលទ្ធផលចុងក្រោយដែលយើងចង់សម្រេចឱ្យបាន។ ពាក្យពោល «ការដេកលើគំនរមែកឈើ និងលិទ្ធទឹកប្រមាត់» គឺជាច្បាប់នៃការរស់រានមានជីវិតដែលមនុស្សក្នុងកាលៈទេសៈពិសេសប្រកាន់ខ្ជាប់។ ជាដំបូង ចូរយើងបញ្ជាក់ឱ្យប្រាកដសិនថា តើពាក្យពោលនេះគឺជាសេចក្ដីពិតដែរឬទេ? (មិនមែនទេ។) ចូរយើងកុំចាប់ផ្ដើមនិយាយថាតើវាជាសេចក្ដីពិត ឬក៏អត់។ តាមអត្ថន័យត្រង់របស់វាដែលមនុស្សអាចមើលឃើញ ពាក្យពោលនេះមិនមានអត្ថន័យអវិជ្ជមានទេ។ ដូច្នេះ តើវាមានអត្ថន័យវិជ្ជមានអ្វីខ្លះ? វាអាចជំរុញទឹកចិត្តមនុស្ស ផ្ដល់ការតាំងចិត្តដល់ពួកគេ ធ្វើឱ្យពួកគេបន្តតស៊ូ មិនដកថយ មិនបាក់ទឹកចិត្ត និងមិនធ្វើជាមនុស្សកំសាក។ មានទិដ្ឋភាពមួយដែលវាមានប្រយោជន៍ជាវិជ្ជមាន។ ក៏ប៉ុន្តែ តើនៅក្នុងកាលៈទេសៈណាដែលមនុស្សចាំបាច់ត្រូវប្រកាន់ខ្ជាប់នូវគោលការណ៍នៃការប្រព្រឹត្តខ្លួន និងសកម្មភាពដែលមាននៅក្នុងពាក្យពោលនេះ? តើមានទំនាក់ទំនងដែរឬទេរវាងគោលការណ៍ដែលពាក្យពោលនេះប្រកាន់ខ្ជាប់ និងជំនឿលើព្រះជាម្ចាស់? តើមានទំនាក់ទំនងជាមួយនឹងការអនុវត្តសេចក្ដីពិតដែរឬទេ? តើមានទំនាក់ទំនងជាមួយនឹងការបំពេញភារកិច្ចរបស់ខ្លួនដែរឬទេ? តើមានទំនាក់ទំនងជាមួយនឹងការដើរតាមមាគ៌ារបស់ព្រះជាម្ចាស់ដែរឬទេ? (គ្មានទេ។) អ្នកសន្និដ្ឋានលឿនម៉្លេះ? តើអ្នករាល់គ្នាដឹងដោយរបៀបណាថាគ្មានទំនាក់ទំនងនោះ? (ព្រះបន្ទូលរបស់ព្រះជាម្ចាស់មិនបានថ្លែងបែបនោះទេ។) នោះគឺសាមញ្ញពេកហើយ ហើយជាការនិយាយដែលគ្មានការទទួលខុសត្រូវ។ នៅពេលអ្នកមិនយល់ ហើយនិយាយថា «ទោះជាយ៉ាងណាក៏ដោយ វាមិនមាននៅក្នុងព្រះបន្ទូលរបស់ព្រះជាម្ចាស់ទេ ហើយខ្ញុំមិនដឹងថាពាក្យពោលនេះមានន័យយ៉ាងណាទេ ដូច្នេះ ខ្ញុំនឹងមិនស្ដាប់វាឡើយ។ វាចង់និយាយអ្វីក៏និយាយទៅ ប៉ុន្តែខ្ញុំនឹងមិនជឿវាទេ» នេះគឺជាការនិយាយដែលគ្មានការទទួលខុសត្រូវ។ អ្នកត្រូវតែចាត់ទុកវាយ៉ាងម៉ត់ចត់។ ពេលដែលអ្នកបានចាត់ទុកវាយ៉ាងម៉ត់ចត់ យល់ពីវាយ៉ាងគ្រប់ជ្រុងជ្រោយ និងមានការញែកដឹងយ៉ាងពិតប្រាកដអំពីវា អ្នកនឹងមិនចាត់ទុកពាក្យពោលនេះជាសេចក្ដីពិតដាច់ខាត។ ឥឡូវនេះ ខ្ញុំមិនមែនកំពុងធ្វើឱ្យអ្នកបដិសេធភាពត្រឹមត្រូវនៃពាក្យស្លោកនេះទេ។ ផ្ទុយទៅវិញ ខ្ញុំកំពុងធ្វើឱ្យអ្នកយល់ថា ពាក្យពោលនេះមិនមែនជាសេចក្ដីពិតឡើយ ហើយបង្ហាញអ្នកថាតើសេចក្ដីពិតអ្វីខ្លះដែលអ្នកគួរតែយល់ និងរបៀបដែលអ្នកគួរប្រកាន់ខ្ជាប់នូវសេចក្ដីពិត នៅក្នុងកាលៈទេសៈដូចគ្នានេះ។ តើអ្នកយល់ទេ? ដូច្នេះ ចូរប្រាប់ខ្ញុំមកមើល៍ថាតើការយល់ដឹងរបស់អ្នករាល់គ្នាមានអ្វីខ្លះ។ (ការដេកលើគំនរមែកឈើ និងលិទ្ធទឹកប្រមាត់ គឺនិយាយអំពីរបៀបដែលមនុស្សគួរអនុវត្តនៅក្នុងពេលមានគ្រោះអកុសល ប៉ុន្តែនៅក្នុងដំណាក់របស់ព្រះជាម្ចាស់ ពាក្យថា «គ្រោះអកុសល» គឺមិនមានទេ។ នៅពេលព្រះជាម្ចាស់លាតត្រដាងមនុស្ស ឬដាក់ពួកគេឱ្យឆ្លងកាត់ការល្បងល វាសុទ្ធតែជាផ្នែកនៃដំណើរការរបស់ព្រះជាម្ចាស់ក្នុងការប្រោសឱ្យពួកគេគ្រប់លក្ខណ៍ ដែលនេះមិនមែនជាគ្រោះអកុសលឡើយ។ ពាក្យពោលនេះប្រាប់មនុស្សថា ពួកគេត្រូវតែចងចាំពីទុក្ខលំបាកដែលពួកគេបានទទួលរងនៅពេលនេះ ហើយយកអ្វីដែលបានបាត់បង់មកវិញនៅថ្ងៃអនាគត។ ការលើកឡើងនេះ គឺមិនសមហេតុផលឡើយនៅក្នុងដំណាក់របស់ព្រះជាម្ចាស់។ ខ្ញុំនឹងលើកឧទាហរណ៍មួយដែលមិនសូវសមរម្យបន្តិច៖ បន្ទាប់ពីត្រូវបានដកហូតតំណែង អ្នកដឹកនាំខ្លះប្រើឃ្លា «ការដេកលើគំនរមែកឈើ និងលិទ្ធទឹកប្រមាត់» ដើម្បីជំរុញទឹកចិត្តខ្លួនឯង ដោយនិយាយថា «ខ្ញុំនឹងរៀនសូត្រពី គូជាន ជាស្ដេចនៃនគរយៀក ហើយដេកលើគំនរមែកឈើ និងលិទ្ធទឹកប្រមាត់។ នឹងមានពេលមួយដែលខ្ញុំទទួលបានតំណែងចាស់របស់ខ្ញុំវិញ ហើយក្លាយជាអ្នកដឹកនាំម្ដងទៀត។ អ្នករាល់គ្នាចាំតែមើលទៅ! ឥឡូវនេះ អ្នករាល់គ្នារិះគន់ខ្ញុំ ដោយនិយាយថា ខ្ញុំអន់ត្រង់នេះ និងអន់ត្រង់នោះ។ ថ្ងៃណាមួយ ខ្ញុំនឹងយកមកវិញនូវអ្វីដែលខ្ញុំបានបាត់បង់ ហើយធ្វើឱ្យអ្នករាល់គ្នាឃើញពីសមត្ថភាពពិតរបស់ខ្ញុំ។ ប្រាកដជានឹងមានថ្ងៃមួយ ដែលភាពអាម៉ាស់ដែលខ្ញុំបានទទួលរងនៅពេលនេះ នឹងត្រូវបានលាងជម្រះឱ្យស្អាតមិនខាន!») នេះគឺជាឧទាហរណ៍ដ៏ល្អមួយ។ តើវាបានបំភ្លឺអ្នករាល់គ្នាដែរឬទេ? តើអ្នករាល់គ្នាធ្លាប់មានពេលដែលចង់ដេកលើគំនរមែកឈើ និងលិទ្ធទឹកប្រមាត់ដែរឬទេ? តើអ្នករាល់គ្នាធ្លាប់គិតចង់យកមកវិញនូវអ្វីដែលបានបាត់បង់ដែរឬទេ? (ធ្លាប់។ ខ្ញុំមានគំនិតទាំងនេះ នៅពេលមនុស្សបដិសេធទស្សនៈរបស់ខ្ញុំ។ ឧទាហរណ៍៖ នៅពេលខ្ញុំកំពុងពិភាក្សារឿងមួយចំនួនជាមួយបងប្អូនប្រុសស្រី ហើយពួកគេសង្ស័យលើទស្សនៈដែលខ្ញុំបានលើកឡើង នៅក្នុងចិត្តរបស់ខ្ញុំ ខ្ញុំមានអារម្មណ៍មិនព្រមទទួលស្គាល់ ហើយខ្ញុំគិតថា៖ «ថ្ងៃណាមួយ ខ្ញុំត្រូវតែធ្វើការងារឱ្យបានល្អ ហើយបង្ហាញឱ្យអ្នករាល់គ្នាឃើញ»។ បន្ទាប់មក ខ្ញុំក៏ទៅខិតខំប្រឹងប្រែងរៀនសូត្រពីផ្នែកនៃកិច្ចការនោះ ប៉ុន្តែនេះគឺជាផ្នត់គំនិតខុសឆ្គង។) នេះមិនមែនជាអាកប្បកិរិយានៃការទទួលយកសេចក្ដីពិត ការស្វែងរកសេចក្ដីពិត ឬការអនុវត្តសេចក្ដីពិតនោះទេ ប៉ុន្តែវាជាអាកប្បកិរិយានៃការរឹងរូស និងការចង់បញ្ជាក់អ្វីមួយប្រាប់អ្នកដទៃ ដែលនេះគឺជាអាកប្បកិរិយានៃការមិនព្រមទទួលស្គាល់បរាជ័យ។ អាកប្បកិរិយាប្រភេទនេះ ត្រូវបានចាត់ទុកថាវិជ្ជមាននៅក្នុងចំណោមមនុស្សជាតិ។ ការមិនដែលព្រមទទួលស្គាល់បរាជ័យ គឺជាប្រភេទនិស្ស័យដ៏ល្អមួយ ហើយវាមានន័យថា បុគ្គលម្នាក់មានភាពតស៊ូ ដូច្នេះ ហេតុអ្វីបានជានិយាយថា នេះមិនមែនជាការអនុវត្តសេចក្ដីពិតទៅវិញ? នោះក៏ព្រោះតែអាកប្បកិរិយារបស់បុគ្គលនោះនៅពេលធ្វើរឿងនានា ព្រមទាំងគោលការណ៍ និងកម្លាំងជំរុញចិត្តនៅពីក្រោយអ្វីដែលគេធ្វើ គឺមិនផ្អែកលើសេចក្ដីពិតឡើយ។ ផ្ទុយទៅវិញ គេផ្អែកលើពាក្យពោលនៅក្នុងវប្បធម៌ប្រពៃណី ដែលថា «ការដេកលើគំនរមែកឈើ និងលិទ្ធទឹកប្រមាត់»។ ទោះបីជាអាចនិយាយបានថា បុគ្គលនេះមានភាពលេចធ្លោខ្លាំង ហើយផ្នត់គំនិត និងអាកប្បកិរិយារបស់គេដែលចង់ឈ្នះ និងមិនព្រមទទួលស្គាល់បរាជ័យ ទទួលបានការគោរពពីមនុស្សនៅក្នុងលោកីយ៍ក៏ដោយ ក៏ប៉ុន្តែនៅចំពោះមុខសេចក្ដីពិត តើផ្នត់គំនិត និងនិស្ស័យបែបនេះគឺជាអ្វីទៅ? ពួកវាគឺតូចតាច និងអាក្រក់ខ្លាំងណាស់ ហើយព្រះជាម្ចាស់ស្អប់ខ្ពើមរឿងទាំងនេះ។ តើអ្នកផ្សេងទៀតមានអ្វីចង់ចែករំលែកដែរឬទេ? (នៅពេលខ្ញុំបំពេញភារកិច្ច ដោយសារតែខ្ញុំមិនស៊ាំនឹងផ្នែកនៃកិច្ចការនោះ ខ្ញុំគិតថាមនុស្សមិនចាត់ទុកខ្ញុំសំខាន់នោះទេ។ ដូច្នេះ នៅក្នុងចិត្តរបស់ខ្ញុំ ខ្ញុំលើកទឹកចិត្តខ្លួនឯងដោយស្ងាត់ៗថា៖ «ខ្ញុំត្រូវសិក្សាពីផ្នែកនៃកិច្ចការនេះឱ្យបានល្អ ហើយធ្វើឱ្យអ្នករាល់គ្នាឃើញថា តាមពិតខ្ញុំមានសមត្ថភាព»។ ជួនកាល នៅពេលមនុស្សចង្អុលបង្ហាញពីចំណុចខ្វះខាតនៅក្នុងភារកិច្ចរបស់ខ្ញុំ ខ្ញុំខិតខំប្រឹងប្រែងផ្លាស់ប្ដូរ។ ខ្ញុំស៊ូទ្រាំនឹងការលំបាក និងលះបង់ដើម្បីរៀនសូត្រពីកិច្ចការនោះ ហើយមិនថាខ្ញុំរងទុក្ខលំបាកខ្លាំងប៉ុនណាក៏ដោយ ក៏ខ្ញុំទ្រាំនឹងវាដែរ ប៉ុន្តែខ្ញុំមិនមែនកំពុងស្វែងរករបៀបបំពេញភារកិច្ចរបស់ខ្ញុំឱ្យបានល្អនោះទេ។ ផ្ទុយទៅវិញ ខ្ញុំចង់ឱ្យមានថ្ងៃមួយដែលខ្ញុំអាចធ្វើឱ្យអ្នកដទៃវាយតម្លៃខ្ញុំខ្ពស់ និងអាចទទួលបានការគោរពពីអ្នកដទៃ។ ខ្ញុំក៏មានសភាពមួយប្រភេទនៃការដេកលើគំនរមែកឈើ និងលិទ្ធទឹកប្រមាត់នេះដែរ។) តាមរយៈអ្វីដែលអ្នករាល់គ្នាបានចែករំលែក ខ្ញុំបានកត់សម្គាល់ឃើញបញ្ហាមួយ។ អ្នករាល់គ្នាបានជឿលើព្រះជាម្ចាស់អស់រយៈពេលមិនតិចឆ្នាំទេ បានលះបង់គ្រួសារ និងអាជីពរបស់អ្នករាល់គ្នា ហើយបានរងទុក្ខលំបាកមិនតិចនោះឡើយ ប៉ុន្តែទទួលបានផលតិចតួចណាស់។ អ្នករាល់គ្នាក៏មានសមត្ថភាពស៊ូទ្រាំនឹងការលំបាក និងលះបង់ខ្លួននៅក្នុងភារកិច្ចរបស់អ្នករាល់គ្នា ហើយមានសមត្ថភាពក្នុងការលះបង់តម្លៃផងដែរ ប៉ុន្តែហេតុអ្វីបានជាអ្នករាល់គ្នាមិនដែលរីកចម្រើននៅក្នុងសេចក្ដីពិតទាល់តែសោះ? ម្ដេចបានជាសេចក្ដីពិតដែលអ្នករាល់គ្នាយល់ មានតិចតួច និងរាក់កំភែលម៉្លេះ? មូលហេតុគឺដោយសារតែអ្នករាល់គ្នាមិនផ្ដោតសំខាន់លើសេចក្ដីពិត។ អ្នករាល់គ្នាតែងតែចង់ដេកលើគំនរមែកឈើ និងលិទ្ធទឹកប្រមាត់ ហើយចិត្តរបស់អ្នករាល់គ្នាពោរពេញទៅដោយកម្លាំងជំរុញចិត្តដើម្បីបញ្ជាក់ពីខ្លួនឯង។ ការដេកលើគំនរមែកឈើ និងលិទ្ធទឹកប្រមាត់ គឺជា «ដំបៅដ៏ធំ» មួយ តើអ្នកគិតថានេះជារឿងល្អដែរឬទេ? តើលទ្ធផលចុងក្រោយនៃការដេកលើគំនរមែកឈើ និងលិទ្ធទឹកប្រមាត់ គឺជាអ្វី? នៅពេលបុគ្គលម្នាក់ចង់បញ្ជាក់ថា គេមានសមត្ថភាព និងភាពប៉ិនប្រសប់ ថាគេមិនអន់ជាងអ្នកដទៃ និងមិនអាចចាញ់អ្នកណាម្នាក់ឡើយ នោះគេនឹងដេកលើគំនរមែកឈើ និងលិទ្ធទឹកប្រមាត់។ និយាយម្យ៉ាងទៀតគឺ «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត»។ ដូច្នេះ តើការដេកលើគំនរមែកឈើ និងលិទ្ធទឹកប្រមាត់ បង្ហាញខ្លួនវាចេញមកតាមរបៀបណាខ្លះ? របៀបទីមួយដែលវាបង្ហាញចេញគឺ ការមិនព្រមទទួលស្គាល់បរាជ័យ។ ទីពីរគឺ ការស៊ូទ្រាំនឹងភាពអាម៉ាស់ និងការរែកពុនបន្ទុកដ៏ធ្ងន់។ អ្នករាល់គ្នាប្រហែលជាមិនប្រើពាក្យសម្ដីណាមួយដើម្បីជជែកវែកញែករឿងរ៉ាវជាមួយអ្នកដទៃ តបតនឹងពួកគេ ឬការពារខ្លួនឯងនោះទេ ប៉ុន្តែអ្នករាល់គ្នាខិតខំប្រឹងប្រែងដោយស្ងាត់ៗ។ តើជាការខិតខំប្រឹងប្រែងបែបណាទៅ? វាអាចជាការលះបង់ដែលអ្នករាល់គ្នាធ្វើគឺ៖ ការខិតខំធ្វើការរហូតដល់យប់ជ្រៅ ការក្រោកពីព្រលឹម ឬការអានព្រះបន្ទូលរបស់ព្រះជាម្ចាស់ និងការរៀនសូត្រអំពីផ្នែកនៃកិច្ចការរបស់អ្នករាល់គ្នា ខណៈពេលដែលអ្នកដទៃចេញទៅដើរលេងសប្បាយ ដោយអ្នករាល់គ្នាខិតខំប្រឹងប្រែងទ្វេដង។ តើនេះជាការរងទុក្ខលំបាកដែរឬទេ? នេះហើយដែលហៅថា ការដេកលើគំនរមែកឈើ និងលិទ្ធទឹកប្រមាត់។ តើរបៀបទីបីដែលវាបង្ហាញចេញគឺជាអ្វី? វាបង្ហាញចេញតាមរយៈការដែលមនុស្សមានមហិច្ឆតាដ៏ធំធេងមួយប្រភេទនៅក្នុងខ្លួនពួកគេ ហើយមិនរអ៊ូរទាំអំពីបញ្ហារបស់ពួកគេដោយសារតែមហិច្ឆតាដ៏ធំធេងនេះ។ ពួកគេចង់ប្រកាន់ខ្ជាប់នូវគោលដៅដែលពួកគេបានកំណត់ និងចង់សម្រេចឱ្យបាន ហើយចង់រក្សានូវឆន្ទៈប្រយុទ្ធនេះ។ តើឆន្ទៈប្រយុទ្ធនេះគឺជាអ្វី? ឧទាហរណ៍៖ ប្រសិនបើអ្នកចង់ក្លាយជាអ្នកដឹកនាំ ឬសម្រេចកិច្ចការណាមួយ អ្នកត្រូវតែរក្សាសភាពចិត្តនេះនៅខាងក្នុងជានិច្ច អ្នកមិនត្រូវភ្លេចការតាំងចិត្តរបស់អ្នក បេសកកម្មរបស់អ្នក មហិច្ឆតា និងសេចក្ដីប្រាថ្នារបស់អ្នកជាដាច់ខាត។ តើអ្នកនឹងពណ៌នាពីរឿងនេះក្នុងមួយប្រយោគយ៉ាងដូចម្ដេច? (កុំភ្លេចកម្លាំងជំរុញចិត្តដើមរបស់អ្នកក្នុងការធ្វើអ្វីមួយ។) ការមិនភ្លេចកម្លាំងជំរុញចិត្តដើមរបស់អ្នកក្នុងការធ្វើអ្វីមួយ គឺត្រឹមត្រូវហើយ ប៉ុន្តែវាមិនសូវមានអត្ថន័យខ្លាំងគ្រប់គ្រាន់នោះទេ។ (មានមហិច្ឆតាដ៏ធំធេងនៅក្នុងចិត្តរបស់អ្នក។) នោះគឺគ្រាន់បើជាង។ វាមានអារម្មណ៍បែបនោះបន្តិចក្នុងប្រយោគនេះ។ តើអ្នកអាចនិយាយពាក្យសម្ដីទាំងនេះក្នុងរបៀបមួយដែលកាន់តែត្រឹមត្រូវ និងខ្លីខ្លឹមជាងនេះយ៉ាងដូចម្ដេច? (ឆន្ទៈប្រយុទ្ធ និងមហិច្ឆតា។) តើអ្នកនឹងនិយាយរឿងនេះឱ្យបានពេញលេញយ៉ាងដូចម្ដេច? ប្រយុទ្ធច្រើនដង និងចាញ់ច្រើនដង ប៉ុន្តែកាន់តែក្លាហាននៅពេលអ្នកប្រយុទ្ធកាន់តែយូរ។ វាគឺជាឆន្ទៈប្រយុទ្ធ «ដែលមិនព្រមចុះចាញ់»។ វាដូចជាការដែលមនុស្សមួយចំនួននិយាយថា៖ «តើអ្នកបាក់ទឹកចិត្តបន្ទាប់ពីត្រូវបានដកហូតតំណែងមែនទេ? ខ្ញុំធ្លាប់ត្រូវបានដកហូតតំណែងជាច្រើនដង ប៉ុន្តែមិនដែលបាក់ទឹកចិត្តឡើយ។ រាល់ពេលដែលខ្ញុំបរាជ័យលើរឿងអ្វីមួយ ខ្ញុំគ្រាន់តែក្រោកឈរឡើងវិញប៉ុណ្ណោះ។ យើងត្រូវមានឆន្ទៈប្រយុទ្ធ!» តាមទស្សនៈរបស់ពួកគេ ឆន្ទៈប្រយុទ្ធនេះគឺជាអ្វីៗដែលវិជ្ជមាន។ ពួកគេមិនគិតថាវាជារឿងអាក្រក់នោះទេ នៅពេលមនុស្សមានមហិច្ឆតា សេចក្ដីប្រាថ្នា និងឆន្ទៈប្រយុទ្ធ។ តើពួកគេចាត់ទុកបំណងប្រាថ្នា និងមហិច្ឆតាដ៏គឃ្លើនដែលកើតចេញពីនិស្ស័យពុករលួយនៃភាពក្រអឺតក្រទម យ៉ាងដូចម្ដេច? ពួកគេចាត់ទុកវាជារឿងវិជ្ជមាន។ ដូច្នេះ ពួកគេគិតថា ការដែលអាចស៊ូទ្រាំនឹងការលំបាកនៃការដេកលើគំនរមែកឈើ និងលិទ្ធទឹកប្រមាត់ ដើម្បីសម្រេចគោលដៅដែលពួកគេកំពុងប្រយុទ្ធឆ្ពោះទៅរក និងគោលដៅដែលពួកគេគិតថាត្រឹមត្រូវ គឺជារឿងត្រឹមត្រូវដែលត្រូវធ្វើ ថាមនុស្សមើលមកវាដោយក្ដីពេញចិត្ត ហើយថាវាគួរតែជាសេចក្ដីពិត។ ទាំងនេះគឺជាការបង្ហាញចេញទាំងបីនៃការដេកលើគំនរមែកឈើ និងលិទ្ធទឹកប្រមាត់។ តើការបង្ហាញចេញទាំងបីនេះ អាចពន្យល់ពីអត្ថន័យដែលមាននៅក្នុងការដេកលើគំនរមែកឈើ និងលិទ្ធទឹកប្រមាត់បានដែរឬទេ? (អាចពន្យល់បាន។) ដូច្នេះ ខ្ញុំនឹងប្រកបគ្នាឱ្យលម្អិតអំពីការបង្ហាញចេញទាំងបីនេះ។

ក. ការមិនព្រមទទួលស្គាល់បរាជ័យ

ចូរយើងចាប់ផ្ដើមដោយនិយាយអំពីការបង្ហាញចេញទីមួយនៃការដេកលើគំនរមែកឈើ និងលិទ្ធទឹកប្រមាត់គឺ៖ ការមិនព្រមទទួលស្គាល់បរាជ័យ។ តើការមិនព្រមទទួលស្គាល់បរាជ័យគឺជាអ្វី? តើជាធម្មតាមនុស្សមានការបង្ហាញចេញអ្វីខ្លះ ដែលបញ្ជាក់ថាពួកគេមានផ្នត់គំនិតនៃការមិនព្រមទទួលស្គាល់បរាជ័យ? តើការមិនព្រមទទួលស្គាល់បរាជ័យ ជានិស្ស័យបែបណា? (ជាភាពក្រអឺតក្រទម និងការរឹងទទឹង។) វាមានផ្ទុកនូវនិស្ស័យដ៏ច្បាស់ក្រឡែតចំនួនពីរ គឺភាពក្រអឺតក្រទម និងការរឹងទទឹង។ តើមានអ្វីទៀត? (ការចង់ឈ្នះ។) តើនេះជានិស្ស័យដែរឬទេ? នេះគឺជាការបង្ហាញចេញ។ ឥឡូវនេះ យើងកំពុងនិយាយអំពីនិស្ស័យ។ (ការស្អប់ខ្ពើមសេចក្ដីពិត។) ការស្អប់ខ្ពើមសេចក្ដីពិត ប្រាកដណាស់គឺមានន័យថា ពួកគេមិនទទួលយកសេចក្ដីពិតឡើយ។ ឧទាហរណ៍៖ ប្រសិនបើអ្នកដឹកនាំ ឬអ្នកធ្វើការម្នាក់និយាយថា អ្វីដែលអ្នកកំពុងធ្វើ គឺបំពាននឹងគោលការណ៍ ហើយកំពុងពន្យារពេលកិច្ចការនៃដំណាក់របស់ព្រះជាម្ចាស់ ហើយគេចង់ដកហូតតំណែងអ្នក អ្នកគិតថា៖ «ហ៊ឹស! ខ្ញុំមិនគិតថាអ្វីដែលខ្ញុំកំពុងធ្វើ គឺខុសនោះទេ។ ប្រសិនបើអ្នកចង់ដកហូតតំណែងខ្ញុំ អ៊ីចឹងក៏ធ្វើទៅចុះ។ ប្រសិនបើអ្នកមិនឱ្យខ្ញុំធ្វើវាទេ នោះខ្ញុំក៏នឹងមិនធ្វើដែរ។ ខ្ញុំនឹងចុះចូល!» នៅក្នុងការចុះចូលនេះ មានអាកប្បកិរិយានៃការបដិសេធមិនព្រមទទួលស្គាល់បរាជ័យ។ នេះគឺជានិស្ស័យ។ ក្រៅពីភាពក្រអឺតក្រទម ការរឹងទទឹង និងការស្អប់ខ្ពើមសេចក្ដីពិត តើមានអ្វីផ្សេងទៀតដែលមាននៅក្នុងនិស្ស័យនេះដែរទេ? តើមាននិស្ស័យនៃការចង់ប្រជែងនឹងព្រះជាម្ចាស់ដែរឬទេ? (មាន។) ចុះតើនេះជានិស្ស័យអ្វីទៅ? នេះគឺជាភាពកាចសាហាវ។ អ្នករាល់គ្នាមិនអាចសូម្បីតែសម្គាល់ឃើញនិស្ស័យដែលកាចសាហាវបែបនេះបានផង។ ហេតុអ្វីបានជាខ្ញុំនិយាយថាវាកាចសាហាវ? (ពីព្រោះគេចង់ប្រជែងនឹងព្រះជាម្ចាស់។) ការព្យាយាមប្រជែងនឹងសេចក្ដីពិត ត្រូវបានហៅថាភាពកាចសាហាវ វាពិតជាកាចសាហាវពេកហើយ! ប្រសិនបើគេមិនកាចសាហាវទេ គេនឹងមិនព្យាយាមប្រជែងនឹងសេចក្ដីពិតឡើយ ហើយក៏មិនព្យាយាមប្រជែងនឹងព្រះជាម្ចាស់ ឬប្រកួតនឹងទ្រង់នោះដែរ។ នេះជានិស្ស័យកាចសាហាវ។ នៅក្នុងការមិនព្រមទទួលស្គាល់បរាជ័យ មានភាពក្រអឺតក្រទម ការរឹងទទឹង ការស្អប់ខ្ពើមសេចក្ដីពិត និងភាពកាចសាហាវ។ ទាំងនេះគឺជានិស្ស័យដ៏ច្បាស់ក្រឡែតដែលវាមានទំនាក់ទំនងជាមួយ។ តើការមិនព្រមទទួលស្គាល់បរាជ័យ បង្ហាញចេញមកយ៉ាងដូចម្ដេច? តើវាគ្របដណ្ដប់លើផ្នត់គំនិតអ្វីខ្លះ? តើមនុស្សដែលមិនព្រមទទួលស្គាល់បរាជ័យ គិតយ៉ាងដូចម្ដេច? តើអាកប្បកិរិយារបស់ពួកគេគឺជាអ្វី? តើពួកគេនិយាយអ្វី ពួកគេគិតអ្វី ហើយពួកគេបញ្ចេញឱ្យឃើញអ្វីខ្លះ នៅពេលពួកគេជួបប្រទះរឿងរ៉ាវដូចជាការដកហូតតំណែង? ការបង្ហាញចេញដែលកើតមានទូទៅបំផុត គឺនៅពេលពួកគេបំពេញភារកិច្ច ហើយខាងលើឃើញថាពួកគេមិនស័ក្ដិសមនឹងបំពេញភារកិច្ចនេះ រួចក៏ដកហូតតំណែងពួកគេ ពួកគេរិះគិតនៅក្នុងចិត្តថា៖ «ខ្ញុំមិនមែនជាគូប្រកួតរបស់អ្នកទេ។ ខ្ញុំនឹងមិនប្រកែកជាមួយអ្នកឡើយ។ ខ្ញុំមានទេពកោសល្យ។ មាសសុទ្ធគង់តែនឹងភ្លឺចែងចាំងនៅទីបំផុត ហើយខ្ញុំគឺជាបុគ្គលមានទេពកោសល្យ មិនថាខ្ញុំទៅទីណានោះទេ! មិនថាខាងលើរៀបចំយ៉ាងណាសម្រាប់ខ្ញុំទេ ក៏ខ្ញុំនឹងទ្រាំនឹងវា ហើយស្ដាប់តាមពួកគេសិនចុះ»។ ពួកគេក៏មកចំពោះព្រះជាម្ចាស់ ហើយអធិដ្ឋានថា៖ «ឱព្រះជាម្ចាស់អើយ ទូលបង្គំសូមឱ្យទ្រង់ថែរក្សាទូលបង្គំកុំឱ្យរអ៊ូរទាំឡើយ។ ទូលបង្គំសូមឱ្យទ្រង់ទប់អណ្ដាតទូលបង្គំ ហើយធ្វើឱ្យទូលបង្គំកុំវិនិច្ឆ័យទ្រង់ ឬប្រមាថទ្រង់ឡើយ ហើយធ្វើឱ្យទូលបង្គំអាចចុះចូលបានផង»។ ប៉ុន្តែក្រោយមក ពួកគេរិះគិតម្ដងទៀតថា៖ «ខ្ញុំមិនអាចចុះចូលបានទេ។ នេះគឺជាផ្នែកដ៏ពិបាកបំផុត។ ខ្ញុំមិនអាចទទួលយកការពិតនេះបានឡើយ។ តើខ្ញុំគួរធ្វើដូចម្ដេចទៅ? ទាំងនេះគឺជាការរៀបចំរបស់ខាងលើ ខ្ញុំមិនអាចធ្វើអ្វីបានទេ។ ខ្ញុំមានទេពកោសល្យណាស់ ប៉ុន្តែហេតុអ្វីបានជាខ្ញុំមិនដែលអាចប្រើទេពកោសល្យរបស់ខ្ញុំនៅក្នុងដំណាក់របស់ព្រះជាម្ចាស់បានទាល់តែសោះអ៊ីចឹង? មើលទៅហាក់ដូចជាខ្ញុំមិនទាន់បានអានព្រះបន្ទូលរបស់ព្រះជាម្ចាស់គ្រប់គ្រាន់នៅឡើយទេ។ ចាប់ពីពេលនេះតទៅ ខ្ញុំត្រូវតែអានព្រះបន្ទូលរបស់ព្រះជាម្ចាស់ឱ្យកាន់តែច្រើន!» ពួកគេមិនចុះញ៉មឡើយ ហើយពួកគេមិនគិតថាពួកគេអន់ជាងអ្នកដទៃនោះទេ គ្រាន់តែថាពួកគេបានជឿលើព្រះជាម្ចាស់ក្នុងរយៈពេលខ្លីជាងបន្តិចប៉ុណ្ណោះ ហើយថារឿងនេះអាចប៉ះប៉ូវបាន។ ដូច្នេះ ពួកគេខិតខំប្រឹងប្រែងអានព្រះបន្ទូលរបស់ព្រះជាម្ចាស់ និងស្ដាប់សេចក្ដីអធិប្បាយ។ ពួកគេរៀនទំនុកបរិសុទ្ធថ្មីមួយ និងអានព្រះបន្ទូលរបស់ព្រះជាម្ចាស់មួយជំពូកជារៀងរាល់ថ្ងៃ ហើយអនុវត្តការផ្សាយ។ បន្តិចម្ដងៗ ពួកគេក៏កាន់តែស៊ាំនឹងព្រះបន្ទូលរបស់ព្រះជាម្ចាស់ ពួកគេអាចផ្សាយពីគោលលទ្ធិខាងវិញ្ញាណបានយ៉ាងច្រើន ហើយអាចនិយាយប្រកបគ្នាបាននៅក្នុងការជួបជុំ។ តើមានកម្លាំងជំរុញចិត្តណាមួយនៅត្រង់នេះក្នុងការមិនព្រមទទួលស្គាល់បរាជ័យដែរឬទេ? (មាន។) តើវាជាកម្លាំងជំរុញចិត្តប្រភេទណា? (កម្លាំងជំរុញចិត្តដ៏ទុច្ចរិត។) នេះគឺជារឿងស៊ាំញ៉ាំគួរឱ្យរំខានណាស់! ហេតុអ្វីបានជាគ្រាន់តែយើងវែកញែកវាភ្លាម អ្នករាល់គ្នាកំណត់លក្ខណៈវាថាជាកម្លាំងជំរុញចិត្តដ៏ទុច្ចរិតភ្លាមអ៊ីចឹង? តើទាំងនេះមិនមែនជារឿងល្អទេឬ? ជីវិតខាងវិញ្ញាណរបស់ពួកគេគឺធម្មតា។ ពួកគេមិនចូលរួមក្នុងរឿងលោកីយ៍ទេ។ ពួកគេមិននិយាយដើមអ្នកដទៃឡើយ។ ពួកគេអាចសូត្រព្រះបន្ទូលរបស់ព្រះជាម្ចាស់បានជាច្រើនជំពូក និងច្រៀងទំនុកបរិសុទ្ធជាច្រើនបទដោយចាំមាត់។ ពួកគេគឺជា «អ្នកពូកែ»! ដូច្នេះ ហេតុអ្វីបានជាអ្នកនិយាយថា នេះគឺជាកម្លាំងជំរុញចិត្តដ៏ទុច្ចរិត? (ចេតនារបស់ពួកគេ គឺដើម្បីបញ្ជាក់ថាពួកគេមានសមត្ថភាព និងមិនអន់ជាងអ្នកដទៃ។) នេះហើយដែលហៅថា ការមិនព្រមទទួលស្គាល់បរាជ័យ។ តាមរយៈការមិនព្រមទទួលស្គាល់បរាជ័យ តើពួកគេពិតជាយល់ពីខ្លួនឯង និងទទួលស្គាល់បញ្ហារបស់ពួកគេដែរឬទេ? (អត់ទេ។) តើពួកគេកំពុងទទួលស្គាល់សេចក្ដីពុករលួយរបស់ពួកគេ និងនិស្ស័យក្រអឺតក្រទមរបស់ពួកគេដែរឬទេ? (អត់ទេ។) ចុះតើពួកគេកំពុងបញ្ជាក់ពីអ្វីតាមរយៈការមិនព្រមទទួលស្គាល់បរាជ័យ? ពួកគេចង់បញ្ជាក់ថា ពួកគេមានសមត្ថភាព និងពូកែជាងអ្នកដទៃ។ ពួកគេចង់បញ្ជាក់ថា ពួកគេល្អជាងអ្នកដទៃ ហើយទីបំផុត បញ្ជាក់ថាការដកហូតតំណែងពួកគេ គឺជាកំហុសមួយ។ កម្លាំងជំរុញចិត្តរបស់ពួកគេ គឺសំដៅទៅរកទិសដៅនេះ។ តើនេះមិនមែនជាការមិនព្រមទទួលស្គាល់បរាជ័យទេឬ? (គឺដូច្នេះមែន។) អាកប្បកិរិយានៃការមិនព្រមទទួលស្គាល់បរាជ័យនេះ បានបង្កើតឱ្យមានសកម្មភាពរបស់ពួកគេក្នុងការស៊ូទ្រាំនឹងការលំបាក ការលះបង់ ការស៊ូទ្រាំនឹងភាពអាម៉ាស់ និងការរែកពុនបន្ទុកដ៏ធ្ងន់។ ពីសំបកក្រៅ ហាក់ដូចជាពួកគេពុះពារធ្វើការធ្ងន់យ៉ាងខ្លាំង អាចស៊ូទ្រាំនឹងការលំបាក និងលះបង់ ហើយទីបំផុតសម្រេចបាននូវគោលដៅរបស់ពួកគេ ប៉ុន្តែម្ដេចបានជាព្រះជាម្ចាស់មិនសព្វព្រះហឫទ័យអ៊ីចឹង? ហេតុអ្វីបានជាទ្រង់ថ្កោលទោសពួកគេ? ពីព្រោះព្រះជាម្ចាស់ពិនិត្យពិច័យជម្រៅចិត្តរបស់មនុស្ស ហើយវាយតម្លៃមនុស្សម្នាក់ៗដោយផ្អែកលើសេចក្ដីពិត។ តើព្រះជាម្ចាស់វាយតម្លៃឥរិយាបថ ចេតនា ការបង្ហាញចេញ និងនិស្ស័យរបស់មនុស្សម្នាក់ៗយ៉ាងដូចម្ដេច? រឿងទាំងអស់នេះ ត្រូវបានវាយតម្លៃដោយផ្អែកលើសេចក្ដីពិត។ ដូច្នេះ តើព្រះជាម្ចាស់វាយតម្លៃ និងកំណត់និយមន័យរឿងនេះយ៉ាងដូចម្ដេច? មិនថាអ្នកបានរងទុក្ខលំបាកខ្លាំងប៉ុនណា និងលះបង់ច្រើនប៉ុនណានោះទេ នៅពេលដល់ទីបំផុត អ្នកមិនបានខិតខំឆ្ពោះទៅរកសេចក្ដីពិតឡើយ។ ចេតនារបស់អ្នកមិនមែនដើម្បីចុះចូល ឬទទួលយកសេចក្ដីពិតនោះទេ។ ផ្ទុយទៅវិញ អ្នកប្រើវិធីសាស្ត្ររបស់អ្នកក្នុងការស៊ូទ្រាំនឹងការរងទុក្ខ និងការលះបង់ ដើម្បីបញ្ជាក់ថារបៀបដែលព្រះជាម្ចាស់ និងដំណាក់របស់ព្រះជាម្ចាស់កំណត់លក្ខណៈ និងចាត់ការអ្នកគឺខុស។ តើនេះបញ្ជាក់ពីអ្វី? អ្នកចង់បញ្ជាក់ថា អ្នកគឺជាមនុស្សម្នាក់ដែលមិនធ្លាប់ធ្វើខុសនោះទេ និងជាមនុស្សដែលគ្មាននិស្ស័យពុករលួយ។ អ្នកចង់បញ្ជាក់ថារបៀបដែលដំណាក់របស់ព្រះជាម្ចាស់ចាត់ការអ្នក គឺមិនស្របតាមសេចក្ដីពិតឡើយ ហើយថាសេចក្ដីពិត និងព្រះបន្ទូលរបស់ព្រះជាម្ចាស់ ជួនកាលក៏ខុសដែរ។ ឧទាហរណ៍៖ មានការធ្វេសប្រហែស និងបញ្ហាមួយនៅពេលនិយាយដល់អ្នក ហើយករណីរបស់អ្នកបញ្ជាក់ថា ព្រះបន្ទូលរបស់ព្រះជាម្ចាស់មិនមែនជាសេចក្ដីពិតទេ ហើយអ្នកមិនចាំបាច់ចុះចូលឡើយ។ តើនេះមិនមែនជាលទ្ធផលទេឬ? (ជាលទ្ធផលមែន។) តើព្រះជាម្ចាស់សព្វព្រះហឫទ័យចំពោះលទ្ធផលប្រភេទនេះ ឬក៏ថ្កោលទោសវា? (ទ្រង់ថ្កោលទោសវា។) ព្រះជាម្ចាស់ថ្កោលទោសវា។

តើអាកប្បកិរិយានៃការមិនព្រមទទួលស្គាល់បរាជ័យដែលមនុស្សមាននេះ ស្របតាមសេចក្ដីពិតដែរឬទេ? (អត់ទេ។) ប្រសិនបើយើងនិយាយថា អាកប្បកិរិយានេះមិនស្របតាមសេចក្ដីពិត ហើយថាវាខុសស្រឡះពីសេចក្ដីពិត តើការលើកឡើងនោះត្រឹមត្រូវដែរឬទេ? មិនត្រឹមត្រូវទេ ពីព្រោះអាកប្បកិរិយានោះមិនមានទំនាក់ទំនងនឹងសេចក្ដីពិតទាល់តែសោះ។ នៅក្នុងលោកីយ៍ និងក្នុងចំណោមមនុស្សជាតិទាំងមូល តើអាកប្បកិរិយានៃការមិនព្រមទទួលស្គាល់បរាជ័យនេះ ត្រូវបានគេសរសើរ ឬក៏ថ្កោលទោស? (វាត្រូវបានគេសរសើរ។) តើវាត្រូវបានគេសរសើរនៅក្នុងមជ្ឈដ្ឋានបែបណាខ្លះ? (នៅកន្លែងធ្វើការ និងនៅសាលារៀន។) ឧទាហរណ៍៖ ប្រសិនបើសិស្សម្នាក់ទទួលបានពិន្ទុហុកសិបភាគរយក្នុងការប្រឡង គេនិយាយថា៖ «ខ្ញុំនឹងមិនព្រមទទួលស្គាល់បរាជ័យឡើយ។ លើកក្រោយ ខ្ញុំនឹងយកឱ្យបានកៅសិបភាគរយ!» ហើយនៅពេលគេទទួលបានកៅសិបភាគរយ គេក៏ចង់ទទួលបានមួយរយភាគរយនៅលើកក្រោយទៀត។ នៅទីបំផុត គេសម្រេចបានរឿងនេះ ហើយឪពុកម្ដាយរបស់គេគិតថាកូននេះមានមហិច្ឆតា និងមានអនាគតភ្លឺស្វាង។ មជ្ឈដ្ឋានមួយទៀត ហើយដែលកើតមានទូទៅបំផុតនោះ គឺនៅក្នុងការប្រកួត។ ក្រុមខ្លះចាញ់ការប្រកួត ហើយទទួលរងភាពអាម៉ាស់យ៉ាងខ្លាំង ប៉ុន្តែពួកគេមិនព្រមទទួលស្គាល់បរាជ័យឡើយ។ ដោយសារតែផ្នត់គំនិត និងអាកប្បកិរិយានៃការមិនព្រមទទួលស្គាល់បរាជ័យនេះ ពួកគេក៏ខិតខំធ្វើការយ៉ាងខ្លាំង និងហ្វឹកហាត់កាន់តែខ្លាំង ហើយនៅក្នុងការប្រកួតលើកក្រោយ ពួកគេយកឈ្នះក្រុមម្ខាងទៀត និងធ្វើឱ្យក្រុមនោះបាក់មុខ។ នៅក្នុងសង្គមនេះ និងក្នុងចំណោមមនុស្សជាតិ ការមិនព្រមទទួលស្គាល់បរាជ័យ គឺជាប្រភេទផ្នត់គំនិតមួយ។ តើផ្នត់គំនិតគឺជាអ្វី? (វាជារបៀបនៃការគិតដែលគាំទ្រមនុស្សខាងផ្លូវចិត្ត។) ត្រឹមត្រូវហើយ។ វាគឺជាកម្លាំងជំរុញចិត្តដែលគាំទ្រមនុស្សឱ្យដើរឆ្ពោះទៅមុខដោយក្លាហានជានិច្ច មិនចុះចាញ់ មិនបាក់ទឹកចិត្ត មិនដកថយ និងសម្រេចបាននូវសេចក្ដីប្រាថ្នា និងគោលដៅរបស់ពួកគេ។ នេះហើយដែលហៅថា ការមិនព្រមទទួលស្គាល់បរាជ័យ។ វាគឺជាប្រភេទផ្នត់គំនិតនៃការមិនព្រមទទួលស្គាល់បរាជ័យ។ មនុស្សគិតថា ប្រសិនបើពួកគេគ្មានផ្នត់គំនិតនេះ គ្មាន «ស្មារតី» នេះទេ នោះជីវិតគឺគ្មានន័យឡើយ។ តើពួកគេពឹងផ្អែកលើអ្វីនៅក្នុងជីវិត? ជីវិតរបស់ពួកគេពឹងផ្អែកលើប្រភេទផ្នត់គំនិតមួយ។ តើផ្នត់គំនិតនេះមកពីណា? វាមកពីសញ្ញាណ និងការស្រមើស្រមៃរបស់មនុស្ស ក៏ដូចជាមកពីនិស្ស័យពុករលួយរបស់ពួកគេផងដែរ។ វាមិនជាក់ស្ដែងទេ ហើយមនុស្សមិនអាចសម្រេចវាបានឡើយ។ ចាប់តាំងពីពេលដែលព្រះជាម្ចាស់បានបង្កើតមនុស្សជាតិរហូតមកដល់ពេលនេះ មិនថាពេលវេលាកន្លងផុតទៅប៉ុន្មានឆ្នាំនោះទេ ក៏មានអ្វីៗដែលវិជ្ជមានជាច្រើន ដូចជាសណ្ដាប់ធ្នាប់ដែលភាវៈមានជីវិតរស់នៅ សណ្ដាប់ធ្នាប់ដែលមនុស្សជាតិរស់នៅ និងសណ្ដាប់ធ្នាប់ដែលផ្ទៃមេឃ និងផែនដី ព្រមទាំងរបស់សព្វសារពើ និងចក្រវាលដំណើរការ និងអ្វីៗជាច្រើនទៀត។ យោងតាមគំនិត និងកម្រិតនៃការអប់រំរបស់ពួកគេ មនុស្សគួរតែអាចរកឃើញសណ្ដាប់ធ្នាប់មួយដើម្បីប្រកាន់ខ្ជាប់នៅក្នុងរឿងទាំងអស់នេះ ដើម្បីចាត់ទុកជាគោលការណ៍ និងជាកម្លាំងជំរុញចិត្តសម្រាប់របៀបដែលពួកគេធ្វើសកម្មភាព និងប្រព្រឹត្តខ្លួន ឬជាមូលដ្ឋានគ្រឹះសម្រាប់រឿងនេះ។ ក៏ប៉ុន្តែ មនុស្សមិនខិតខំប្រឹងប្រែងក្នុងទិសដៅដែលត្រឹមត្រូវនោះទេ តើពួកគេបញ្ចេញកម្លាំងរបស់ពួកគេក្នុងទិសដៅណាទៅ? ពួកគេបញ្ចេញកម្លាំងរបស់ពួកគេក្នុងទិសដៅខុស ពោលគឺពួកគេបំពាននឹងសណ្ដាប់ធ្នាប់ដែលរឿងនានាវិវឌ្ឍ ហើយពួកគេបំពាននឹងសណ្ដាប់ធ្នាប់ដែលរបស់សព្វសារពើវិលជុំ។ ពួកគេតែងតែចង់បំផ្លាញសណ្ដាប់ធ្នាប់ធម្មជាតិទាំងនេះដែលព្រះជាម្ចាស់បានកំណត់ទុក ហើយប្រើប្រាស់វិធីសាស្ត្រ និងមធ្យោបាយរបស់មនុស្សដើម្បីបង្កើតសុភមង្គល។ ពួកគេមិនដឹងថាសុភមង្គលត្រូវទទួលបានដោយរបៀបណា ថាមានសេចក្ដីអាថ៌កំបាំងអ្វីនៅក្នុងនោះ ឬថាប្រភពរបស់វាគឺជាអ្វីនោះទេ។ ពួកគេមិនស្វែងរកប្រភពនេះឡើយ។ ផ្ទុយទៅវិញ ពួកគេព្យាយាមប្រើប្រាស់វិធីសាស្ត្ររបស់មនុស្សដើម្បីបង្កើតសុភមង្គល ហើយតែងតែចង់បង្កើតអព្ភូតហេតុផងដែរ។ ពួកគេព្យាយាមប្រើប្រាស់វិធីសាស្ត្ររបស់មនុស្សដើម្បីផ្លាស់ប្ដូរសណ្ដាប់ធ្នាប់ធម្មតានៃរឿងរ៉ាវទាំងអស់នេះ ហើយបន្ទាប់មក សម្រេចឱ្យបាននូវសុភមង្គល និងគោលដៅដែលពួកគេចង់បាន។ រឿងទាំងអស់នេះគឺខុសប្រក្រតី។ តើលទ្ធផលចុងក្រោយនៃការដែលមនុស្សពឹងផ្អែកលើខ្លួនឯងដើម្បីប្រយុទ្ធដណ្ដើមយករឿងបែបនេះ មិនថាពួកគេប្រយុទ្ធដោយរបៀបណានោះ គឺជាអ្វី? លោកីយ៍នេះដែលព្រះជាម្ចាស់បានប្រទានឱ្យមនុស្សជាតិគ្រប់គ្រង ឥឡូវនេះរងការខូចខាតហើយ។ តើអ្នកណាជាជនរងគ្រោះធំបំផុត ឥឡូវនេះនៅពេលវារងការខូចខាតនោះ? (គឺមនុស្ស។) មនុស្សជាតិគឺជាជនរងគ្រោះធំបំផុត។ មនុស្សបានបំពានលើលោកីយ៍ដល់កម្រិតនេះទៅហើយ ប៉ុន្តែពួកគេនៅតែអះអាងថា ពួកគេនឹងមិនព្រមចុះចាញ់ឡើយ។ តើក្បាលរបស់ពួកគេមិនមានបញ្ហាទេឬ? តើផលវិបាកចុងក្រោយដែលការមិនព្រមចុះចាញ់នាំមកគឺជាអ្វី? គឺមហន្តរាយដ៏គ្រោះថ្នាក់។ វាមិនមែនគ្រាន់តែជាការចាញ់ការប្រកួតមួយឬពីរប្រកួត ឬការទទួលរងភាពអាម៉ាស់យ៉ាងខ្លាំងនោះទេ។ ពួកគេបានបំផ្លាញអនាគតរបស់ពួកគេ និងកាត់ផ្ដាច់ផ្លូវគេចខ្លួនរបស់ពួកគេ គឺពួកគេបានបំផ្លាញខ្លួនឯងហើយ! នេះហើយគឺជាអ្វីដែលកើតមកពីការមិនព្រមទទួលស្គាល់បរាជ័យ។

អ្វីដែលយើងកំពុងវែកញែកនៅពេលនេះ គឺជាការបង្ហាញចេញដ៏តួយ៉ាងនៃនិស្ស័យកាចសាហាវ និងនិស្ស័យក្រអឺតក្រទមរបស់សាតាំង ពោលគឺការមិនព្រមចុះចាញ់។ ការមិនព្រមចុះចាញ់ គឺជាផ្នត់គំនិតមួយ។ យើងរិះគន់វា លាតត្រដាងវា និងថ្កោលទោសវា ប៉ុន្តែប្រសិនបើអ្នកថ្កោលទោសវានៅក្នុងចំណោមមនុស្សជាតិ តើមនុស្សនឹងទទួលយករឿងនេះដែរឬទេ? (មិនទទួលយកទេ។) ហេតុអ្វីបានជាមិនទទួលយក? (ពីព្រោះមនុស្សទាំងអស់សុទ្ធតែសរសើរឃ្លានេះ។) ពួកគេលើកស្ទួយផ្នត់គំនិតនេះ។ ប្រសិនបើបុគ្គលម្នាក់មិនមានផ្នត់គំនិតនៃការមិនព្រមទទួលស្គាល់បរាជ័យ និងការមិនព្រមចុះចាញ់សូម្បីតែបន្តិចទេនោះ អ្នកដទៃនឹងនិយាយថា គេគឺជាមនុស្សទន់ខ្សោយ។ ប្រសិនបើយើងមិនលើកស្ទួយរឿងទាំងនេះទេ តើយើងគឺជាមនុស្សទន់ខ្សោយមែនទេ? (អត់ទេ យើងមិនមែនទេ។) មនុស្សនិយាយថា៖ «តើអ្នកមិនមែនជាមនុស្សទន់ខ្សោយយ៉ាងម៉េចទៅ? អ្នកមិនរស់នៅក្នុងជីវិតដែលមានភាពរឹងមាំទាល់តែសោះ។ តើអ្នករស់នៅមានប្រយោជន៍អ្វីទៅ?» តើការលើកឡើងនេះពិតដែរឬទេ? ចូរយើងវែកញែកវាជាមុនសិន៖ តើការមិនព្រមទទួលស្គាល់បរាជ័យ គឺជាអាកប្បកិរិយាប្រភេទណា? តើមនុស្សដែលមានវិចារណញ្ញាណធម្មតា គួរតែមានអាកប្បកិរិយានេះដែរឬទេ? តាមពិតទៅ ប្រសិនបើមនុស្សមានវិចារណញ្ញាណធម្មតា ពួកគេមិនគួរមានផ្នត់គំនិតនេះឡើយ។ ការមានផ្នត់គំនិតនេះគឺជារឿងខុសឆ្គង។ បុគ្គលម្នាក់ត្រូវតែប្រឈមមុខនឹងការពិត ដើម្បីក្លាយជាមនុស្សដែលមានវិចារណញ្ញាណ។ ដូច្នេះ ការមិនព្រមទទួលស្គាល់បរាជ័យ គឺច្បាស់ណាស់ថាខ្វះវិចារណញ្ញាណ។ វាមានន័យថា ខួរក្បាលរបស់គេមានអ្វីម្យ៉ាងដែលមិនសូវប្រក្រតីទេ ហើយអាកប្បកិរិយានេះគឺខុសយ៉ាងច្បាស់ក្រឡែត។ សម្រាប់អ្នកជឿលើព្រះជាម្ចាស់ និយាយឱ្យត្រឹមត្រូវទៅ ពួកគេមិនគួរមានផ្នត់គំនិតនេះទេ ពីព្រោះនិស្ស័យក្រអឺតក្រទមមានបង្កប់នៅខាងក្នុងការមិនព្រមទទួលស្គាល់បរាជ័យ។ តើវាងាយស្រួលសម្រាប់មនុស្សក្នុងការទទួលយកសេចក្ដីពិតដែរឬទេ នៅពេលពួកគេមាននិស្ស័យក្រអឺតក្រទម? (មិនងាយស្រួលទេ។) នេះគឺជាបញ្ហាមួយ។ ប្រសិនបើអ្នកប្រើនិស្ស័យក្រអឺតក្រទមជាមូលដ្ឋានគ្រឹះដើម្បីដេញតាមសេចក្ដីពិត នោះតើអ្នកកំពុងដេញតាមអ្វីទៅ? អ្វីដែលអ្នកកំពុងដេញតាម គឺប្រាកដណាស់ថាមិនមែនជាសេចក្ដីពិតទេ ពីព្រោះការដេញតាមនេះ ពីធម្មជាតិទៅវាមិនវិជ្ជមានឡើយ ហើយអ្វីដែលអ្នកទទួលបាន ប្រាកដណាស់ថានឹងមិនមែនជាសេចក្ដីពិតទេ។ វាប្រាកដជា «ផ្នត់គំនិត» ប្រភេទណាមួយដែលមនុស្សបានស្រមើស្រមៃបង្កើតឡើងមិនខាន។ ប្រសិនបើមនុស្សចាត់ទុកផ្នត់គំនិតបែបនេះជាសេចក្ដីពិត នោះពួកគេបានវង្វេងចេញពីផ្លូវហើយ។ ដូច្នេះ ប្រសិនបើយើងត្រូវកែតម្រូវផ្នត់គំនិតនៃការមិនព្រមទទួលស្គាល់បរាជ័យ តើយើងនឹងនិយាយយ៉ាងណា? យើងនឹងនិយាយថា មនុស្សត្រូវតែប្រឈមមុខនឹងបញ្ហាពិត ហើយធ្វើរឿងរ៉ាវនានាស្របតាមគោលការណ៍សេចក្ដីពិត ថាពួកគេមិនគួរមានអាកប្បកិរិយានៃការមិនព្រមទទួលស្គាល់បរាជ័យឡើយ។ ប្រសិនបើពួកគេមិនព្រមទទួលស្គាល់បរាជ័យ តើអ្នកណាទៅដែលពួកគេមិនព្រមទទួលស្គាល់នោះ? (គឺព្រះជាម្ចាស់។) ពួកគេមិនព្រមទទួលស្គាល់សេចក្ដីពិតឡើយ។ និយាយឱ្យកាន់តែជាក់ច្បាស់ទៅ ពួកគេមិនព្រមទទួលស្គាល់ការពិតនៃរឿងនោះទេ ពួកគេមិនព្រមទទួលស្គាល់ថាពួកគេបានធ្វើអ្វីមួយខុស ហើយត្រូវបានបើកសម្ដែងឡើយ ហើយពួកគេមិនព្រមទទួលស្គាល់ថាពួកគេមាននិស្ស័យក្រអឺតក្រទមនោះទេ។ រឿងទាំងនេះគឺជាការពិត។ ដូច្នេះ តើអ្នកអាចបដិសេធតបតនឹងមនុស្សទាំងនេះយ៉ាងដូចម្ដេច? វិធីដ៏ល្អបំផុតក្នុងការតបតនឹងពួកគេ គឺដោយការប្រើរឿងដែលពួកគេយល់ថាគួរឱ្យខ្មាសអៀនបំផុត។ តើរឿងអ្វីនៅក្នុងលោកីយ៍សព្វថ្ងៃនេះ ដែលមនុស្សជាតិយល់ថាគួរឱ្យខ្មាសអៀនបំផុត? គឺវិទ្យាសាស្ត្រ។ តើវិទ្យាសាស្ត្របានផ្ដល់អ្វីខ្លះដល់មនុស្សជាតិ? (មហន្តរាយ។) វិទ្យាសាស្ត្រ ជារឿងដែលមនុស្សជាតិសរសើរបំផុត និងមានមោទនភាពបំផុតនោះ បាននាំមកនូវមហន្តរាយដែលមិនធ្លាប់មានពីមុនមកដល់ពួកគេ។ ឥឡូវនេះ ដោយសារអ្នករាល់គ្នាមានតម្រុយនេះហើយ តើអ្នករាល់គ្នាគួរបដិសេធតបតនឹងមនុស្សទាំងនេះយ៉ាងដូចម្ដេច ដើម្បីឱ្យអ្នករាល់គ្នាអាចធ្វើឱ្យពួកគេអាម៉ាស់បាន? តើអ្នករាល់គ្នាយល់ថា អស់អ្នកដែលជាបក្សពួករបស់សាតាំង គួរតែត្រូវបានធ្វើឱ្យអាម៉ាស់ដែរឬទេ? (គួរតែធ្វើ។) ប្រសិនបើអ្នកមិនធ្វើឱ្យពួកគេអាម៉ាស់ទេ ពួកគេនឹងតែងតែមើលងាយសេចក្ដីពិត រើសអើងអស់អ្នកដែលជឿលើព្រះជាម្ចាស់ ហើយគិតថាអស់អ្នកដែលជឿលើព្រះជាម្ចាស់ ជឿក៏ព្រោះតែពួកគេគឺជាមនុស្សទន់ខ្សោយប៉ុណ្ណោះ។ តើអ្នករាល់គ្នាគួរបដិសេធតបតនឹងពួកគេយ៉ាងដូចម្ដេច? (ដោយនិយាយថា៖ «អ្នកគ្រាន់តែជាមនុស្សសាមញ្ញម្នាក់ប៉ុណ្ណោះ។ តើអ្នកមានអ្វី ដែលធ្វើឱ្យអ្នកមិនចាំបាច់ទទួលស្គាល់បរាជ័យនោះ? តើមានអ្វីដែលធ្វើឱ្យអ្នកមិនព្រមទទួលស្គាល់បាននោះ? ទោះបីជាមនុស្សមួយចំនួនជាអ្នកវិទ្យាសាស្ត្រក៏ដោយ ចុះយ៉ាងម៉េចទៅ? មិនថាបច្ចេកវិទ្យាវិទ្យាសាស្ត្រដែលពួកគេអភិវឌ្ឍជឿនលឿនយ៉ាងណានោះទេ ចុះយ៉ាងម៉េចទៅ? តើអ្នកវិទ្យាសាស្ត្រអាចដោះស្រាយរាល់មហន្តរាយដែលវិទ្យាសាស្ត្របាននាំមកដល់មនុស្សជាតិនៅពេលនេះ បានដែរឬទេ?») នេះគឺជាវិធីដ៏ត្រឹមត្រូវដើម្បីបដិសេធតបតនឹងពួកគេ។ ចូរគិតអំពីរឿងនេះទៅមើល៍ តើនេះគឺជាវិធីដ៏ល្អដើម្បីបដិសេធតបតនឹងពួកគេដែរឬទេ? អ្នកនិយាយថា៖ «មនុស្សជាតិបានរស់នៅរហូតមកដល់សព្វថ្ងៃនេះ ប៉ុន្តែមនុស្សមិនទាំងដឹងថាដូនតារបស់ពួកគេជានរណាផង ដូច្នេះ តើពួកគេមិនព្រមទទួលស្គាល់យ៉ាងម៉េចនឹងបាន? អ្នកមិនទាំងដឹងថាខ្លួនឯងមកពីណាផង ដូច្នេះ តើអ្នកមានអ្វីត្រូវអួតក្អេងក្អាងទៅ? អ្នកមិនទទួលស្គាល់សូម្បីតែព្រះជាម្ចាស់ដែលបានបង្កើតអ្នក ដូច្នេះ តើអ្នកមិនព្រមទទួលស្គាល់បរាជ័យយ៉ាងម៉េចនឹងបាន? ព្រះជាម្ចាស់បានបង្កើតមនុស្ស ហើយនេះគឺជារឿងដ៏មានសិរីល្អមួយ ប៉ុន្តែអ្នកមិនទទួលស្គាល់ ឬទទួលយកវាឡើយ។ ផ្ទុយទៅវិញ អ្នកទទូចជឿ និងទទួលស្គាល់ថាមនុស្សវិវឌ្ឍចេញពីសត្វតិរច្ឆាន។ តើអ្នកថោកទាបកម្រិតណាទៅ? ព្រះជាម្ចាស់មានចេស្ដា និងខ្ពង់ខ្ពស់ខ្លាំងណាស់។ ទ្រង់មានព្រះបន្ទូលថា ទ្រង់គឺជាព្រះអាទិកររបស់អ្នក ប៉ុន្តែអ្នកមិនទទួលស្គាល់ថាអ្នកគឺជាភាវៈដែលទ្រង់បានបង្កើតឡើយ។ តើអ្នកគ្មានតម្លៃកម្រិតណាទៅ?» តើពួកគេនឹងតបតវិញយ៉ាងដូចម្ដេច? «មនុស្សវិវឌ្ឍចេញពីសត្វស្វា ប៉ុន្តែយើងនៅតែជាសត្វកម្រិតខ្ពស់ដដែល»។ «ចុះតើអ្នកមិនមែននៅតែជាសត្វ និងជាសត្វតិរច្ឆានទេឬ? យើងមិនទទួលស្គាល់ថាយើងជាសត្វឡើយ។ យើងគឺជាមនុស្ស យើងគឺជាមនុស្សដែលព្រះជាម្ចាស់បានបង្កើត។ ព្រះជាម្ចាស់បានបង្កើតមនុស្ស ហើយទ្រង់ទទួលស្គាល់ថាអ្នកគឺជាមនុស្ស ប៉ុន្តែអ្នកមិនចង់ធ្វើជាមនុស្សឡើយ។ អ្នកទទូចបដិសេធការពិតដែលថា ព្រះជាម្ចាស់បានបង្កើតមនុស្ស។ អ្នកទទូចចង់ធ្វើជាសត្វតិរច្ឆាន។ តើអ្នករស់នៅមានប្រយោជន៍អ្វីទៅ? តើអ្នកស័ក្ដិសមនឹងរស់នៅដែរឬទេ?» តើពាក្យសម្ដីទាំងនេះមានទម្ងន់ដែរឬទេ? (មាន។) នេះហើយជារបៀបដែលយើងបដិសេធតបតនឹងមនុស្សទាំងនេះ។ មិនថាពួកគេទទួលស្គាល់ ឬមិនទទួលស្គាល់ ទទួលយក ឬមិនទទួលយកនោះទេ ក៏រឿងទាំងនេះគឺជាការពិតដែរ។ ខ្ញុំនឹងនិយាយអំពីចំណុចមួយទៀត។ មនុស្សមិនដែលព្រមទទួលស្គាល់បរាជ័យឡើយ ពួកគេគិតថាពួកគេមានសមត្ថភាពខ្លាំងណាស់ ថាពួកគេមានបច្ចេកវិទ្យាជឿនលឿន និងប្រាជ្ញាគ្រប់បែបយ៉ាង ប៉ុន្តែតើពួកគេប្រព្រឹត្តចំពោះធម្មជាតិយ៉ាងដូចម្ដេច? ពួកគេតែងតែប្រយុទ្ធជាមួយធម្មជាតិ ហើយតែងតែចង់បង្ក្រាបវា។ ពួកគេមិនយល់ទាល់តែសោះអំពីរបៀបធ្វើតាមសណ្ដាប់ធ្នាប់ធម្មជាតិ។ នៅទីបំផុត តើការគ្រប់គ្រងរបស់មនុស្សជាតិបានធ្វើអ្វីខ្លះដល់ធម្មជាតិ? តើអ្វីៗទាំងអស់នេះមិនមែនគ្រប់គ្រងដោយមនុស្សដែលមានចំណេះដឹង និងយល់ពីវិទ្យាសាស្ត្រទេឬ? តើអ្នកមិនមែនបដិសេធមិនព្រមទទួលស្គាល់បរាជ័យទេឬ? តើអ្នកមិនមែនជាមនុស្សដែលមានសមត្ថភាពទេឬ? តើអ្នកមិនមែនមិនត្រូវការអធិបតេយ្យភាពរបស់ព្រះជាម្ចាស់ទេឬ? មនុស្សជាតិ និងធម្មជាតិបានរួមរស់ជាមួយគ្នារាប់ពាន់ឆ្នាំមកហើយ ប៉ុន្តែស្មានមិនដល់សោះថា មនុស្សជាតិនៅតែមិនដឹងពីរបៀបគ្រប់គ្រងធម្មជាតិដដែល។ មនុស្សជាតិអភិវឌ្ឍហួសហេតុ ប្រើប្រាស់ហួសកម្រិត និងបំពុលធម្មជាតិយ៉ាងធ្ងន់ធ្ងរ រហូតដល់ពេលនេះដែលធនធានធម្មជាតិកំពុងខ្វះខាតកាន់តែខ្លាំងឡើងៗ។ បន្ថែមពីនេះ មិនថាទឹកដែលមនុស្សផឹក អាហារដែលពួកគេហូប ឬខ្យល់ដែលពួកគេដកដង្ហើមនោះទេ គឺសុទ្ធតែមិនរួចផុតពីជាតិពុលឡើយ។ នៅពេលព្រះជាម្ចាស់បានបង្កើតធម្មជាតិដំបូង ភាវៈរស់ អាហារ ខ្យល់ និងទឹកទាំងអស់គឺស្អាត និងគ្មានជាតិពុលឡើយ ប៉ុន្តែបន្ទាប់ពីទ្រង់បានប្រគល់ធម្មជាតិឱ្យមនុស្សជាតិគ្រប់គ្រង អ្វីៗទាំងអស់នេះត្រូវបានបំពុល។ គឺមនុស្សខ្លួនឯងនេះហើយ ដែលត្រូវ «សោយសុខ» នឹងរឿងទាំងនេះ។ ដូច្នេះ តើមនុស្សមិនព្រមទទួលស្គាល់បរាជ័យយ៉ាងម៉េចនឹងបាន? ព្រះជាម្ចាស់បានបង្កើតពិភពលោកដ៏ស្រស់ស្អាតបែបនេះសម្រាប់មនុស្សជាតិ ហើយអនុញ្ញាតឱ្យពួកគេគ្រប់គ្រងវា ប៉ុន្តែតើពួកគេបានគ្រប់គ្រងវាយ៉ាងដូចម្ដេច? តើពួកគេដឹងពីរបៀបគ្រប់គ្រងវាដែរឬទេ? មនុស្សជាតិបានបំពានពិភពលោក រហូតដល់វាខូចខាតទាំងស្រុង។ មិនថាមហាសមុទ្រ ភ្នំ ដី ខ្យល់ ឬសូម្បីតែស្រទាប់អូហ្សូននៅលើមេឃ ក៏មិនត្រូវបានលើកលែងដែរ ពួកវាទាំងអស់ត្រូវបានបំផ្លាញ។ នៅទីបំផុត តើអ្នកណានឹងទ្រាំទ្រនូវផលវិបាកដ៏អាក្រក់នៃរឿងទាំងអស់នេះ? (គឺមនុស្ស។) គឺមនុស្សជាតិខ្លួនឯងហ្នឹងហើយ។ មនុស្សល្ងង់ខ្លៅហួសហេតុ ប៉ុន្តែពួកគេគិតថាពួកគេអស្ចារ្យ ហើយមិនព្រមទទួលស្គាល់បរាជ័យឡើយ! ហេតុអ្វីបានជាពួកគេមិនព្រមទទួលស្គាល់? ប្រសិនបើមនុស្សជាតិត្រូវបានអនុញ្ញាតឱ្យបន្តគ្រប់គ្រងរឿងនានាតាមរបៀបនេះទៀត តើធម្មជាតិនឹងត្រូវបានស្ដារឡើងវិញដូចដើមដែរឬទេ? វានឹងមិនអាចទៅរួចឡើយ។ ប្រសិនបើមនុស្សជាតិពឹងផ្អែកលើផ្នត់គំនិតនៃការមិនព្រមទទួលស្គាល់បរាជ័យនេះ ពិភពលោក និងធម្មជាតិនឹងក្លាយជាកាន់តែអាក្រក់ទៅៗ ធ្ងន់ធ្ងរទៅៗ និងកខ្វក់ទៅៗនៅក្រោមការគ្រប់គ្រងរបស់ពួកគេ។ តើផលវិបាកចុងក្រោយនឹងទៅជាយ៉ាងណា? មនុស្សជាតិនឹងស្លាប់នៅក្នុងបរិស្ថានដែលពួកគេបានបំផ្លាញនេះ។ ចុះនៅទីបំផុត តើអ្នកណាអាចផ្លាស់ប្ដូររឿងទាំងអស់នេះបាន? ព្រះជាម្ចាស់អាចធ្វើបាន។ ប្រសិនបើមនុស្សអាចធ្វើរឿងនេះ នោះម្នាក់ក្នុងចំណោមពួកគេអាចឈានជើងចេញមក ហើយព្យាយាមផ្លាស់ប្ដូរសភាពបច្ចុប្បន្នរបស់ពិភពលោកបាន ប៉ុន្តែតើមានអ្នកណាហ៊ានទទួលយកការទទួលខុសត្រូវនេះដែរឬទេ? (គ្មានទេ។) ចុះហេតុអ្វីបានជាមនុស្សមិនព្រមទទួលស្គាល់បរាជ័យ? មនុស្សមិនទាំងអាចការពារទឹកដែលពួកគេផឹកបានផង។ ធម្មជាតិមិនត្រូវបានបំផ្លាញដោយសត្វតោ ឬសត្វខ្លានោះទេ កុំថាឡើយដល់សត្វស្លាប ត្រី ឬសត្វល្អិតនោះ។ ផ្ទុយទៅវិញ គឺមនុស្សខ្លួនឯងនេះហើយដែលបានបំផ្លាញ និងធ្វើឱ្យវាអន្តរាយ។ នៅទីបំផុត មនុស្សត្រូវតែទទួលផលដែលខ្លួនបានសាបព្រោះ។ តើមានវិធីណាមួយដើម្បីផ្លាស់ប្ដូររឿងនានានៅពេលនេះដែរឬទេ? វាមិនអាចត្រូវបានផ្លាស់ប្ដូរឡើយ។ គេអាចនិយាយដោយភាពប្រាកដប្រជាថា ប្រសិនបើព្រះជាម្ចាស់មិនបានយាងមកដើម្បីធ្វើរឿងទាំងអស់នេះទេ បរិស្ថានដែលមនុស្សជាតិទាំងមូលរស់នៅ នឹងកាន់តែអាក្រក់ទៅៗ ហើយកាន់តែធ្ងន់ធ្ងរទៅៗតែប៉ុណ្ណោះ វានឹងមិនល្អប្រសើរឡើងឡើយ។ មានតែព្រះជាម្ចាស់ប៉ុណ្ណោះ ដែលអាចផ្លាស់ប្ដូររឿងទាំងអស់នេះបាន។ តើវាអាចបានដែរឬទេ ប្រសិនបើមនុស្សជាតិមិនព្រមទទួលស្គាល់បរាជ័យនោះ? តើអ្នកអាចផ្លាស់ប្ដូរបរិស្ថាននេះបានដែរឬទេ? អ្នកត្រូវបានផ្ដល់ឱ្យនូវបរិស្ថានដ៏ល្អមួយ ប៉ុន្តែអ្វីគ្រប់យ៉ាងដែលអ្នកអាចធ្វើបានគឺបំផ្លាញវា អ្នកមិនការពារវាឡើយ។ តើខ្សែច្រវាក់អាហារនៃពិភពលោកទាំងមូលគឺជាអ្វី? តើមនុស្សជាតិយល់ពីវាដែរឬទេ? អត់ទេ ពួកគេមិនយល់ឡើយ។ ឧទាហរណ៍៖ សត្វចចកគឺជាសត្វដ៏កាចសាហាវ។ ប្រសិនបើមនុស្សជាតិសម្លាប់សត្វចចកទាំងអស់ ពួកគេនឹងគិតថាពួកគេបានយកឈ្នះលើធម្មជាតិហើយ។ ដោយមានការតាំងចិត្តបែបនេះ ស្មារតីបែបនេះ និងផ្នត់គំនិតនៃការក្រោកតតាំងនឹងបញ្ហាប្រឈមបែបនេះ មនុស្សជាតិក៏ចាប់ផ្ដើមបរបាញ់សត្វចចកក្នុងទ្រង់ទ្រាយធំ។ នៅពេលពួកគេសម្លាប់សត្វចចកភាគច្រើននៅក្នុងតំបន់វាលស្មៅមួយ មនុស្សជាតិគិតថាពួកគេបានយកឈ្នះលើធម្មជាតិ និងយកឈ្នះលើពូជសត្វចចកនោះហើយ។ ក្នុងពេលជាមួយគ្នានេះ ពួកគេព្យួរស្បែកចចកនៅក្នុងផ្ទះរបស់ខ្លួន ពាក់អាវផាយធ្វើពីស្បែកចចក ពាក់មួកធ្វើពីស្បែកចចក និងយកស្បែកកូនចចកមកស្រោបចុងកាំបិតស្នៀតរបស់ពួកគេ។ ពួកគេថតរូប ហើយប្រាប់ពិភពលោកទាំងមូលថា៖ «យើងបានយកឈ្នះលើពូជសត្វដែលជាការគំរាមកំហែងដល់មនុស្សជាតិនេះហើយ នោះគឺសត្វចចក!» តើការពេញចិត្តនឹងខ្លួនឯងរបស់មនុស្សជាតិ មិនលឿនពេកទេឬ? នៅពេលមានសត្វចចកកាន់តែតិច មើលពីសំបកក្រៅទៅហាក់ដូចជាជីវិតរបស់មនុស្ស និងភាវៈរស់មួយចំនួនទៀត មិនត្រូវបានគំរាមកំហែងឡើយ ប៉ុន្តែតើផលវិបាកអ្វីខ្លះនឹងកើតឡើងបន្ទាប់ពីនេះ? មនុស្សជាតិត្រូវតែបង់តម្លៃតបស្នងយ៉ាងធ្ងន់ធ្ងរចំពោះរឿងនេះ។ តើពួកគេត្រូវបង់តម្លៃតបស្នងអ្វីខ្លះ? នៅពេលចំនួនយ៉ាងច្រើននៃសត្វចចកត្រូវបានសម្លាប់ ចំនួនសត្វចចកក៏ថយចុះ។ ភ្លាមៗបន្ទាប់ពីរឿងនេះ សត្វទន្សាយ សត្វកណ្ដុរគ្រប់ប្រភេទ និងគ្រប់សត្វផ្សេងៗទៀតនៅតាមវាលស្មៅដែលសត្វចចកស៊ីជាអាហារ ក៏ចាប់ផ្ដើមបន្តពូជក្នុងចំនួនយ៉ាងច្រើនសន្ធឹកសន្ធាប់។ នៅពេលមានសត្វទាំងនេះច្រើនហួសហេតុពេក តើផលវិបាកទីមួយគឺជាអ្វី? (គឺស្មៅបាត់បង់អស់។) ស្មៅមានកាន់តែតិចទៅៗ។ នៅពេលមានស្មៅកាន់តែតិច គម្របដីរុក្ខជាតិក៏មានកាន់តែតិចទៅៗដែរ។ នៅពេលមានសត្វទាំងនេះច្រើនហួសហេតុពេក ពួកវាត្រូវការស៊ីស្មៅក្នុងបរិមាណយ៉ាងច្រើន ហើយអត្រាដែលស្មៅដុះលូតលាស់ គឺមិនសមាមាត្រទៅនឹងចំនួនសត្វស៊ីស្មៅជាអាហារឡើយ។ នៅពេលរឿងទាំងនេះមិនសមាមាត្រគ្នា តើមានអ្វីកើតឡើង? (ការប្រែក្លាយជាវាលខ្សាច់។) ត្រូវហើយ គឺការប្រែក្លាយជាវាលខ្សាច់។ នៅពេលដីគ្មានគម្របដីរុក្ខជាតិ វាចាប់ផ្ដើមប្រែទៅជាខ្សាច់ ហើយបន្តិចម្ដងៗក៏ក្លាយជាតំបន់ដីខ្សាច់។ រុក្ខជាតិភាគច្រើនមិនចាក់ឫសគល់ ឬបន្តពូជនៅក្នុងខ្សាច់ឡើយ ដូច្នេះ តំបន់ដីខ្សាច់ក៏រីកធំយ៉ាងលឿន និងពង្រីកកាន់តែធំទៅៗ ហើយនៅទីបំផុត វាលស្មៅទាំងអស់ក៏ក្លាយជាវាលខ្សាច់។ បន្ទាប់ពីនេះ វាលខ្សាច់នឹងចាប់ផ្ដើមទន្ទ្រានចូលទៅក្នុងតំបន់ដែលមនុស្សរស់នៅ ហើយតើអារម្មណ៍ដំបូងដែលមនុស្សមាន នឹងយ៉ាងណា? ប្រហែលជានៅពេលមនុស្សឃើញតំបន់វាលខ្សាច់បានកើនឡើង ពួកគេមិនមានអារម្មណ៍ភ័យខ្លាចនោះទេ ប៉ុន្តែនៅពេលថ្ងៃមួយមានព្យុះខ្សាច់បោកបក់មក តើវានឹងបង្កគ្រោះថ្នាក់អ្វីខ្លះដល់មនុស្សជាតិ? ដំបូង ធូលីនឹងហុយពេញទីនោះ។ បន្ទាប់មក នៅពេលរដូវខ្យល់បក់មកដល់ មនុស្សមិនអាចសូម្បីតែបើកភ្នែករបស់ពួកគេបានផង ពីព្រោះខ្សាច់ត្រូវបានខ្យល់បក់ហុយខ្លាំងពេក។ រាងកាយរបស់ពួកគេនឹងត្រូវគ្របដណ្ដប់ដោយខ្សាច់ ហើយមាត់របស់ពួកគេនឹងពោរពេញទៅដោយខ្សាច់។ ក្នុងករណីធ្ងន់ធ្ងរ ផ្ទះសម្បែង សត្វពាហនៈ ឬមនុស្សដែលនៅជិតវាលខ្សាច់ អាចនឹងត្រូវខ្សាច់កប់បាត់។ តើមនុស្សអាចបញ្ឈប់ខ្សាច់បានដែរឬទេ? (មិនអាចទេ។) ពួកគេមិនអាចបញ្ឈប់វាបានឡើយ ដូច្នេះ ពួកគេត្រូវតែផ្លាស់ទីលំនៅ ដោយដកថយចូលទៅក្នុងដីគោកកាន់តែជ្រៅទៅៗ។ នៅទីបំផុត វាលស្មៅនឹងកាន់តែតូចទៅៗ វាលខ្សាច់នឹងកាន់តែធំទៅៗ ហើយនឹងមានកន្លែងកាន់តែតិចទៅៗ ដែលមនុស្សជាតិអាចរស់នៅបាន។ ដូច្នេះ តើបរិស្ថានដែលមនុស្សរស់នៅ នឹងកាន់តែល្អប្រសើរឡើង ឬកាន់តែអាក្រក់ទៅៗ? (កាន់តែអាក្រក់ទៅៗ។) តើលទ្ធផលដែលពួកគេត្រូវតែរែកពុននេះ កើតឡើងដោយរបៀបណា? តើអ្វីជាដើមចមដែលបង្ករឿងនេះឡើង? (គឺការសម្លាប់សត្វចចក។) វាបានចាប់ផ្ដើមនៅពេលពួកគេសម្លាប់សត្វចចក។ វាគឺជារឿងតូចតាចដែលមិនគួរឱ្យកត់សម្គាល់បែបនេះសោះ។ ប្រសិនបើមនុស្សមិនយល់ពីរបៀបធ្វើតាមសណ្ដាប់ធ្នាប់នេះទេ ហើយមិនយល់ពីរបៀបការពារសណ្ដាប់ធ្នាប់នេះទេ តើនៅទីបំផុត វានឹងបណ្ដាលឱ្យមានផលវិបាកអ្វីខ្លះ? មនុស្សនឹងត្រូវខ្សាច់លុបបំបាត់ចោល។ តើនេះមិនមែនជាភយន្តរាយដ៏ធំសម្បើមទេឬ? ការសម្លាប់សត្វចចកគឺជាប្រភេទនៃឥរិយាបថមួយ ប៉ុន្តែតើមាននិស្ស័យអ្វីនៅពីក្រោយរឿងនេះ? តើសារជាតិនៃនិស្ស័យនេះគឺជាអ្វី? តើកម្លាំងជំរុញចិត្តរបស់ពួកគេក្នុងការធ្វើរឿងនេះគឺជាអ្វី? តើមនុស្សមានរបៀបនៃការគិតបែបណា ដែលបណ្ដាលឱ្យមានឥរិយាបថប្រភេទនេះ? (គឺការចង់បង្ក្រាបធម្មជាតិ។) ត្រូវហើយ ពួកគេចង់បង្ក្រាបវា។ មនុស្សគិតថាសត្វចចកគឺជាសត្រូវពីធម្មជាតិរបស់មនុស្សជាតិ។ សត្វចចកបង្កការគំរាមកំហែងដល់មនុស្សជាតិ ហើយតែងតែស៊ីមនុស្ស។ សត្វចចកមិនមែនជាភាវៈល្អឡើយ។ មនុស្សជាតិបង្ខូចឈ្មោះសត្វចចកតាមរបៀបនេះ បន្ទាប់មកក៏ព្យាយាមបង្ក្រាបពួកវា និងសម្លាប់ពួកវាចោល ដើម្បីកុំឱ្យមានសល់សូម្បីតែមួយក្បាល។ បន្ទាប់មក មនុស្សជាតិអាចរស់នៅដោយសុខស្រួល និងស្ងប់ចិត្ត ហើយនឹងមិនរងការគំរាមកំហែងទាល់តែសោះ។ ដោយផ្អែកលើកម្លាំងជំរុញចិត្តនេះហើយ ទើបមនុស្សចាប់ផ្ដើមសម្លាប់សត្វចចក។ តើអ្វីដែលបញ្ជាឱ្យមានរឿងនេះ? វាត្រូវបានបញ្ជាដោយផ្នត់គំនិតនៃការមិនព្រមទទួលស្គាល់បរាជ័យ។ មនុស្សជាតិមិនដឹងពីរបៀបគ្រប់គ្រង ឬកំណត់ស្ដង់ដាសត្វចចកឱ្យបានត្រឹមត្រូវឡើយ ហើយផ្ទុយទៅវិញ ពួកគេតែងតែចង់សម្លាប់ពួកវា និងកម្ចាត់ពួកវាចោល។ ពួកគេចង់បញ្ច្រាសសណ្ដាប់ធ្នាប់នេះ ហើយប្រែវាឱ្យទៅជាសណ្ដាប់ធ្នាប់មួយផ្សេងទៀត។ តើលទ្ធផលគឺជាអ្វី? មនុស្សត្រូវខ្សាច់កប់បាត់។ តើនេះមិនមែនជាលទ្ធផលទេឬ? (ជាលទ្ធផលមែន។) នេះហើយគឺជាលទ្ធផល។ ក្នុងចំណោមពូជមនុស្សទាំងមូល និងពិភពលោកទាំងមូលដែលព្រះជាម្ចាស់បានបង្កើត នៅជ្រុងតូចមួយនៃភពផែនដី ដែលនៅក្នុងព្រះនេត្ររបស់ព្រះជាម្ចាស់ វាប្រហែលជាមិនធំជាងគ្រាប់សណ្ដែកដីមួយគ្រាប់ផងនោះ ហេតុការណ៍តូចតាចនេះបានកើតឡើង ប៉ុន្តែមនុស្សមិនទាំងអាចមើលឃើញវាឱ្យបានច្បាស់ផង។ ពួកគេនៅតែប្រកួតប្រជែងជាមួយធម្មជាតិ ប្រកួតប្រជែងជាមួយព្រះជាម្ចាស់ ហើយមិនព្រមទទួលស្គាល់បរាជ័យឡើយ! តើការមិនព្រមទទួលស្គាល់បរាជ័យ នាំមកនូវផលវិបាកអ្វី? (សេចក្ដីហិនវិនាស។) ពួកគេកំពុងនាំសេចក្ដីហិនវិនាសដល់ខ្លួនឯង! ការពិតនេះកំពុងស្ថិតនៅត្រង់នោះនៅពេលនេះ។ បន្ទាប់ពីផលវិបាកនេះកើតមានឡើង តើមនុស្សជាតិគួរកែប្រែវាយ៉ាងដូចម្ដេច? (ពួកគេមិនអាចកែប្រែបានទេ។) ពួកគេមិនអាចកែប្រែវាបានឡើយ។ អង្គការសង្គមមួយចំនួន និងមនុស្សដែលមានចិត្តល្អ ដែលធ្វើសកម្មភាពបម្រើផលប្រយោជន៍សាធារណៈ ក្រោកឈរឡើង ហើយអំពាវនាវឱ្យមនុស្សរក្សាប្រព័ន្ធអេកូឡូស៊ីឱ្យមានតុល្យភាព។ កម្លាំងជំរុញចិត្ត និងហេតុផលរបស់ពួកគេក្នុងការធ្វើរឿងនេះ គឺត្រឹមត្រូវ ហើយអ្វីដែលពួកគេកំពុងអំពាវនាវ ក៏ត្រឹមត្រូវដែរ។ តើមានអ្នកណាឆ្លើយតបដែរឬទេ? (គ្មានទេ។) រដ្ឋាភិបាលក៏មិនចាត់វិធានការដែរ គឺគ្មានអ្នកណាយកចិត្តទុកដាក់ចំពោះបញ្ហានេះឡើយ។ មនុស្សដឹងពីមូលហេតុនៃបញ្ហានេះ ប៉ុន្តែបន្ទាប់ពីពួកគេស៊ើបអង្កេតវាបន្តិចបន្តួចក្នុងនាមជាអ្នកសង្កេតការណ៍ ប៉ុណ្ណឹងគឺចប់ហើយ។ ពួកគេនៅតែសម្លាប់សត្វចចកដូចមុនដដែល។ មានគេនិយាយថា៖ «ប្រសិនបើអ្នកបន្តសម្លាប់ពួកវាតាមរបៀបនេះទៀត ថ្ងៃណាមួយ អ្នកនឹងត្រូវកប់នៅក្នុងខ្សាច់មិនខាន» ប៉ុន្តែពួកគេឆ្លើយតបវិញថា៖ «អ៊ីចឹង ខ្ញុំនឹងត្រូវគេកប់ហើយ។ វាមិនមែនមានតែខ្ញុំម្នាក់ឯងឯណា។ តើមានអ្វីត្រូវខ្លាចទៅ?» តើនេះជានិស្ស័យអ្វីទៅ? គឺជានិស្ស័យនៃភាពស្ពឹកស្រពន់ និងខ្វះការគិត ពួកគេមិនមានភាពជាមនុស្សឡើយ។ តើអ្នកណាមិនខ្លាចស្លាប់នោះ? ដូច្នេះ តើពួកគេម្ដេចនឹងអាចនិយាយរឿងដែលផ្ដេសផ្ដាសបែបនេះបានទៅ? ពួកគេមិនជឿថារឿងបែបនេះនឹងកើតឡើងឡើយ។ ពួកគេគិតថា៖ «ផែនដីនេះធំធេងណាស់។ ក្រៅពីវាលខ្សាច់ នៅមានភ្នំ និងព្រៃឈើទៀត។ តើពួកវាអាចត្រូវបំផ្លាញអស់លឿនយ៉ាងនេះដែរទេ? នៅមានពេលច្រើនទៀត! យើងគ្រាន់តែសម្លាប់សត្វចចកពីរបីក្បាល ហើយកន្លែងខ្លះប្រែទៅជាវាលខ្សាច់សោះ តើអ្នកខ្លាចដល់ថ្នាក់នេះផងឬ? ប្រសិនបើពួកវាគួរតែត្រូវបានសម្លាប់ នោះយើងត្រូវតែសម្លាប់ពួកវាហើយ»។ តើនេះមិនមែនជារឿងល្ងង់ខ្លៅទេឬ? ពួកគេបានសម្លាប់សត្វចចកមួយចំនួន ហើយបន្ទាប់ពីរយៈពេលត្រឹមតែម្ភៃឆ្នាំ ឬសាមសិបឆ្នាំប៉ុណ្ណោះ វាលស្មៅពណ៌បៃតងមួយកន្លែង ត្រូវបានផ្លាស់ប្ដូរទាំងស្រុង។ ប្រសិនបើមនុស្សត្រូវសាបព្រោះគ្រាប់ពូជស្មៅខ្លះនៅលើដីនេះ ឬដាំរុក្ខជាតិដែលស័ក្ដិសមនឹងការដុះលូតលាស់នៅក្នុងវាលខ្សាច់ ប្រសិនបើពួកគេអាចផ្លាស់ប្ដូរបរិស្ថាននេះបាន នោះមនុស្សជាតិនឹងកំពុងប៉ះប៉ូវកំហុសរបស់ពួកគេហើយ ហើយវានឹងមិនយឺតពេលពេកនោះទេ ប៉ុន្តែតើការពិតវាងាយស្រួលបែបនេះដែរឬទេ? សណ្ដាប់ធ្នាប់ដែលព្រះជាម្ចាស់បានរៀបចំទុក គឺល្អបំផុត និងស័ក្ដិសមបំផុត។ មនុស្សត្រូវតែធ្វើតាមសណ្ដាប់ធ្នាប់នេះ ដើម្បីរក្សាអត្ថិភាពនៃផែនដី ហើយដើម្បីឱ្យសត្វ រុក្ខជាតិ និងពូជមនុស្សទាំងនេះ អាចបន្តរស់នៅលើផែនដីបាន ដោយភាវៈនីមួយៗចុះសម្រុងគ្នាយ៉ាងល្អប្រសើរបំផុត និងរួមរស់ជាមួយគ្នាតាមរបៀបមួយដែលដាក់កម្រិតលើគ្នាទៅវិញទៅមកផង និងពឹងផ្អែកគ្នាទៅវិញទៅមកផង។ ប្រសិនបើផ្នែកមួយរបស់ផែនដីត្រូវបានបំផ្លាញ អ្នកប្រហែលជាមិនឃើញផលវិបាកណាមួយក្នុងចន្លោះពេលដប់ឆ្នាំនោះទេ ប៉ុន្តែម្ភៃឆ្នាំក្រោយមក នៅពេលអ្នកពិតជាដឹងពីផលវិបាកនោះ នឹងគ្មានអ្នកណាអាចស្ដារវាឡើងវិញបានឡើយ។ តើនេះបញ្ជាក់ពីអ្វី? គឺថា ប្រសិនបើព្រះជាម្ចាស់មិនធ្វើការផ្លាស់ប្ដូរដ៏ធំធេងទេ ចាប់ពីពេលនោះមក បរិស្ថានដែលមនុស្សជាតិរស់នៅ នឹងកាន់តែអាក្រក់ទៅៗតែប៉ុណ្ណោះ វានឹងមិនវិវឌ្ឍទៅរកទិសដៅល្អឡើយ។ នេះហើយគឺជាផលវិបាកដែលនឹងកើតឡើង។ តើអ្វីទៅជាប្រភពនៃផលវិបាកនេះ? ប្រភពនោះគឺផ្នត់គំនិតនៃការមិនព្រមទទួលស្គាល់បរាជ័យ ដែលមនុស្សជាតិសរសើរ ដែលនេះគឺជាការបង្ហាញចេញទីមួយនៃការដេកលើគំនរមែកឈើ និងលិទ្ធទឹកប្រមាត់។ តាមរបៀបដែលមនុស្សមើលទៅ ការដេកលើគំនរមែកឈើ និងលិទ្ធទឹកប្រមាត់ គឺជាពាក្យពោលដ៏ «អស្ចារ្យ» និង «ពិសិដ្ឋ» ប៉ុន្តែឥទ្ធិពលទីមួយដែលគំនិតនេះបង្កើតឡើងចំពោះមនុស្សជាតិ គឺការនាំមកនូវផលវិបាកដ៏អាក្រក់យ៉ាងធំធេងបែបនេះដល់ពួកគេ។ មនុស្សគិតថា៖ «តើពិភពធម្មជាតិមិនមានសណ្ដាប់ធ្នាប់ទេឬ? វាមើលទៅដូចជាមិនមានអ្វីអស្ចារ្យសម្រាប់ខ្ញុំទេ។ តើមនុស្សមិននិយាយទេឬថា វាបរិសុទ្ធ ហើយមិនគួរត្រូវបានបំផ្លាញនោះ? អ៊ីចឹង ខ្ញុំនឹងបំផ្លាញវា ហើយយើងចាំមើលថានឹងមានអ្វីកើតឡើង!» ផលវិបាកដ៏អាក្រក់ដែលមនុស្សជាតិកំពុង «សោយសុខ» នៅសព្វថ្ងៃនេះ គឺជារឿងដែលពួកគេមិនចង់ឃើញបំផុត។ នេះហើយជារបៀបដែលផលវិបាកនៃ «ការចាំមើលថានឹងមានអ្វីកើតឡើង» កើតមានឡើង។ វាត្រូវបានលាតត្រដាងនៅចំពោះមុខមនុស្សជាតិ ដើម្បីឱ្យពួកគេមើលឃើញ។ មនុស្សគ្រប់គ្នាបានឃើញទិដ្ឋភាពនៃ «គ្រាចុងក្រោយ» ហើយ។ តើពួកគេមិនទទួលបានអ្វីដែលពួកគេសមនឹងទទួលទេឬ? ពួកគេបាននាំរឿងនេះមកដាក់ខ្លួនឯង។

ការបង្ហាញចេញទីមួយនៃការដេកលើគំនរមែកឈើ និងលិទ្ធទឹកប្រមាត់ គឺការមិនព្រមទទួលស្គាល់បរាជ័យ។ តើមនុស្សត្រូវតែរែកពុនផលវិបាកអ្វីខ្លះ? គឺភយន្តរាយដ៏ធំសម្បើម។ ពួកគេកំពុងទទួលផលវិបាកដ៏អាក្រក់នៃសកម្មភាពរបស់ពួកគេ និយាយតាមភាសាសាមញ្ញ គឺពួកគេរករឿងដាក់ខ្លួន ហើយទទួលបានអ្វីដែលពួកគេសមនឹងទទួល! ឥឡូវនេះ អ្នកដឹងហើយថាតើឃ្លានេះពិតជាត្រឹមត្រូវដែរឬទេ ហើយថាតើវាជាសេចក្ដីពិតដែរឬទេ មែនទេ? តើឃ្លានេះគឺជាសេចក្ដីពិតដែរឬទេ? (មិនមែនទេ។) វាមិនមែនជាសេចក្ដីពិតឡើយ។ ឧបមាថា អ្នកគ្មានជំនឿនិយាយម្ដងទៀតថា៖ «យើងគួរតែមានស្មារតី និងភាពរឹងមាំខ្លះនៅក្នុងការប្រព្រឹត្តខ្លួនរបស់យើង!» អ្នករិះគិតពីវា ហើយនិយាយថា៖ «ពិតមែនហើយ។ ក្នុងនាមជាអ្នកជឿ យើងតែងតែនិយាយអំពីការចុះចូល។ តើវាមិនខ្វះភាពម្ចាស់ការលើខ្លួនឯងពេកទេឬ? តើវាមិនទន់ខ្សោយពេកទេឬ? យើងគ្មានភាពរឹងមាំឡើយ»។ តើអ្នកគិតបែបនេះដែរឬទេ? ប្រសិនបើអ្នកទទួលយកអ្វីៗដែលខ្ញុំបាននិយាយនៅថ្ងៃនេះ អ្នកនឹងមិនគិតបែបនេះជាដាច់ខាត។ ផ្ទុយទៅវិញ អ្នកនឹងនិយាយថា៖ «មនុស្សជាតិអស់សង្ឃឹមហើយ។ មិនឆ្ងល់ទេដែលព្រះជាម្ចាស់ស្អប់ខ្ពើមពួកគេ។ មនុស្សជាតិបានហួសពីចំណុចដែលអាចនិយាយហេតុផលជាមួយបានទៅហើយ»។ អ្នកនឹងមិនទទួលយកគំនិតប្រភេទនោះឡើយ។ ទោះបីជាអ្នកមិនមានការតបតដ៏ស័ក្ដិសម ឬវាមិនស័ក្ដិសមក្នុងការជជែកវែកញែកជាមួយមនុស្សទាំងនេះក៏ដោយ ក៏នៅក្នុងចិត្តរបស់អ្នក អ្នកដឹងថាទស្សនៈរបស់ពួកគេដាច់ខាតមិនមែនជាសេចក្ដីពិតឡើយ។ មិនថាមនុស្សមើលឃើញថាគំនិតប្រភេទនេះមានភាពវិជ្ជមានយ៉ាងណា ហើយមិនថាមនុស្សនៅក្នុងលោកីយ៍នេះគាំទ្រ និងនិយាយលើកស្ទួយវាខ្លាំងប៉ុនណានោះទេ ក៏អ្នកនឹងមិនរងឥទ្ធិពលពីវាឡើយ។ ផ្ទុយទៅវិញ អ្នកនឹងបោះបង់ និងមើលងាយវា។ ខ្ញុំបានប្រកបគ្នាចប់ហើយ អំពីការបង្ហាញចេញទីមួយនៃការដេកលើគំនរមែកឈើ និងលិទ្ធទឹកប្រមាត់។ ខ្ញុំបានចាប់ផ្ដើមឡើងដោយការប្រកបគ្នាអំពីសេចក្ដីពិត ម្ដេចបានជាខ្ញុំនិយាយខុសប្រធានបទ? អ្វីដែលខ្ញុំគិតគឺបែបនេះ៖ ប្រសិនបើអ្វីដែលអ្នកទទួលបានពីការប្រកបគ្នារបស់ខ្ញុំ ត្រូវបានកំណត់ត្រឹមតែនិយមន័យ ឬគោលគំនិតមួយ នោះអ្នកនឹងមិនយល់ជាដាច់ខាតថាតើផ្នែកណាខ្លះដែលត្រឹមត្រូវ និងផ្នែកណាខ្លះដែលមិនត្រឹមត្រូវនៃគំនិតនេះ។ អ្នកនឹងគ្រាន់តែមានភាពច្របូកច្របល់ ជួនកាល អ្នកនឹងគិតថាគំនិតប្រភេទនេះគឺត្រឹមត្រូវ ជួនកាល អ្នកនឹងគិតថាគំនិតប្រភេទនេះគឺខុស ប៉ុន្តែអ្នកនឹងមិនច្បាស់ថាតើវាខុសត្រង់ណា ឬវាត្រឹមត្រូវត្រង់ណានោះទេ។ បន្ថែមពីនេះ អ្នកនឹងច្រើនតែអនុវត្តតាម «គោលការណ៍» នេះ ហើយអ្នកនឹងតែងតែមានគំនិតច្របូកច្របល់ជានិច្ច។ ប្រសិនបើអ្នកមិនអាចមើលឃើញច្បាស់ទេ អ្នកនឹងមិនអាចលះបង់គំនិតប្រភេទនេះបានឡើយ។ ប្រសិនបើអ្នកមិនអាចលះបង់វាបានទេ តើអ្នកអាចអនុវត្តសេចក្ដីពិតបានទាំងស្រុងដែរឬទេ? តើអ្នកអាចថ្វាយបង្គំ និងធ្វើតាមព្រះបន្ទូលរបស់ព្រះជាម្ចាស់ជាសេចក្ដីពិតបានទាំងស្រុងដែរឬទេ? អត់ទេ មិនទាំងស្រុងឡើយ។ អ្នកនឹងគ្រាន់តែអាចគិតក្នុងកម្រិតណាមួយ ឬម្ដងម្កាលថា ព្រះបន្ទូលរបស់ព្រះជាម្ចាស់គឺត្រឹមត្រូវ ឬថាព្រះបន្ទូលរបស់ព្រះជាម្ចាស់តែងតែត្រឹមត្រូវ ហើយអ្នកប្រកាន់ខ្ជាប់រឿងនេះក្នុងន័យជាគោលលទ្ធិប៉ុណ្ណោះ។ ប៉ុន្តែ ប្រសិនបើអ្នកនៅតែរងឥទ្ធិពល និងត្រូវបានរំខានដោយអ្វីដែលហៅថាចំណេះដឹងនេះ និងដោយពាក្យសម្ដីទាំងនេះដែលហាក់ដូចជាពិត ប៉ុន្តែតាមពិតទៅគឺក្លែងក្លាយ នោះព្រះបន្ទូលរបស់ព្រះជាម្ចាស់នឹងតែងតែត្រឹមត្រូវក្នុងកម្រិតណាមួយសម្រាប់អ្នកជានិច្ច ជាជាងជាសេចក្ដីពិតដ៏ដាច់ខាត។

ខ. ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់

ការបង្ហាញចេញទីពីរនៃការដេកលើគំនរមែកឈើ និងលិទ្ធទឹកប្រមាត់ គឺការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ក៏ជាទម្រង់នៃការគិត ជាផ្នត់គំនិត និងជាអាកប្បកិរិយាចំពោះរឿងនានា ដែលមនុស្សខាងលោកីយ៍គាំទ្រផងដែរ។ នៅក្នុងសង្គម និងពិភពលោក នេះជារបៀបនៃការគិតមួយដែលវិជ្ជមានគួរសម ហើយដែលមនុស្សជាតិគិតថាមានសុទិដ្ឋិនិយម មានការជំរុញទៅមុខ និងមានភាពវិជ្ជមានគួរសម។ ដូច្នេះ តើអ្វីទៅដែលយើងចង់វែកញែកនោះ? តើការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មានអ្វីអាក្រក់? ហេតុអ្វីបានជាវាមិនមែនជាសេចក្ដីពិត? ជាមូលដ្ឋាន វាគ្មានពាក់ព័ន្ធអ្វីនឹងសេចក្ដីពិតឡើយ។ តើខ្ញុំមានន័យដូចម្ដេច នៅពេលខ្ញុំនិយាយថា វាគ្មានពាក់ព័ន្ធអ្វីនឹងសេចក្ដីពិតនោះ? ខ្ញុំមានន័យថា ប្រសិនបើអ្នកចង់អនុវត្តសេចក្ដីពិត អ្នកត្រូវតែធ្វើវាឱ្យបានទាំងស្រុងស្របតាមគោលការណ៍ព្រះបន្ទូលរបស់ព្រះជាម្ចាស់ ព្រមទាំងស្របតាមស្ដង់ដា និងសេចក្ដីលម្អិតដែលព្រះជាម្ចាស់តម្រូវជាចាំបាច់។ អ្នកមិនគួរលាយឡំនូវអាកប្បកិរិយា និងទស្សនៈចំពោះការធ្វើរឿងនានា ព្រមទាំងវិធីសាស្ត្រ និងមធ្យោបាយនៃអ្វីដែលហៅថា មនោគមវិជ្ជា ផ្នត់គំនិត និងសេចក្ដីទៀងត្រង់របស់មនុស្សឡើយ។ ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយគ្មានពាក់ព័ន្ធអ្វីនឹងរឿងទាំងនេះឡើយ។ ចុះហេតុអ្វីបានជាការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជារឿងអាក្រក់? ហេតុអ្វីបានជាខ្ញុំនិយាយថា វាមិនមែនជាសេចក្ដីពិត? តើរឿងនេះមិនស័ក្តិសមនឹងឱ្យវែកញែកទេឬ? (ស័ក្តិសម។) ចូរយើងចាប់ផ្ដើមដោយការពន្យល់ពីន័យត្រង់នៃឃ្លានេះសិន បន្ទាប់មក វានឹងកាន់តែងាយស្រួលយល់។ ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មានន័យថា អាចស៊ូទ្រាំនឹងភាពអាម៉ាស់ ការឈឺចាប់ និងការប្រមាថមើលងាយទាំងអស់ ដើម្បីជាប្រយោជន៍ដល់ការទទួលខុសត្រូវ បន្ទុក ឬបេសកកម្មដែលខ្លួនរ៉ាប់រង និងទទួលយក។ នេះគឺជាអត្ថន័យជាមូលដ្ឋាននៃឃ្លានេះ។ ចុះតើជាធម្មតាគេប្រើឃ្លានេះនៅក្នុងមជ្ឈដ្ឋាន និងស្ថានភាពបែបណា? ប្រសិនបើគេនិយាយថា មនុស្សម្នាក់កំពុងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ចុះតើបច្ចុប្បន្ននេះ បុគ្គលនោះកំពុងស្ថិតក្នុងកាលៈទេសៈមួយដែលបេសកកម្មរបស់គេត្រូវបានបញ្ចប់ ហើយគេបានសម្រេចគោលដៅដែលគេចង់សម្រេចហើយឬនៅ? (នៅទេ។) ដូច្នេះ ជាធម្មតា នៅពេលគេនិយាយអំពីការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គេកំពុងសំដៅទៅលើមនុស្សមិនសំខាន់ម្នាក់ ដែលស្ថិតក្នុងស្ថានភាពមួយដែលបុគ្គលនោះគ្មានឋានៈ និងគ្មានរស្មីទាល់តែសោះ កុំថាឡើយដល់មានអំណាចណាមួយនោះ។ បុគ្គលនោះស្ថិតក្នុងស្ថានភាពបែបនេះ ប៉ុន្តែគេនៅតែត្រូវរែកពុនការទទួលខុសត្រូវរបស់ខ្លួន រែកពុនបេសកកម្មដែលគេត្រូវបញ្ចប់ មិនបាក់ទឹកចិត្ត មិនសម្រុះសម្រួល និងមិនបោះបង់ចោលឡើយ។ តើនេះមិនមែនជាប្រភេទនៃផ្នត់គំនិតមួយដែរទេឬ? តើអ្វីទៅជាការសង្កត់ធ្ងន់នៃផ្នត់គំនិតនេះ? គឺសង្កត់ធ្ងន់ទៅលើ «ការស៊ូទ្រាំ» និង «ការរែកពុន»។ «ការស៊ូទ្រាំ» មានន័យថា ការអត់ធ្មត់ និងការទ្រាំទ្រនឹងរឿងអ្វីមួយ។ ក្នុងពេលដំណាលគ្នានៃការស៊ូទ្រាំនឹងរឿងអ្វីមួយ គេត្រូវតែទទួលយក និងរែកពុនបន្ទុក ព្រមទាំងការទទួលខុសត្រូវដ៏ធ្ងន់ មិនធ្វើឱ្យខកបំណងដល់ការរំពឹងទុករបស់មនុស្សគ្រប់គ្នា និងមិនធ្វើឱ្យបុគ្គលដែលបានផ្ទុកផ្ដាក់នូវការផ្ទុកផ្ដាក់នេះដល់គេ ត្រូវខកចិត្តឡើយ។ តើនេះជាផ្នត់គំនិតប្រភេទណាទៅ? (គឺការតស៊ូព្យាយាម។) វាមានធាតុផ្សំនៃអត្ថន័យនេះ ប៉ុន្តែនេះគឺជាកម្រិតនៃអត្ថន័យដ៏មូលដ្ឋាន និងរាក់កំភែលបំផុត។ តើមានអ្វីផ្សេងទៀត? ចូរយើងវិភាគវាតាមរបៀបនេះ។ តើពាក្យ «ការធ្វើឱ្យអាម៉ាស់មុខ» នៅក្នុងឃ្លា «ការស៊ូទ្រាំនឹងការធ្វើឱ្យអាម៉ាស់មុខ» មានន័យដូចម្ដេច? (គឺការប្រមាថមើលងាយ និងភាពអាម៉ាស់។) គឺនៅពេលដែលមនុស្សគ្រប់គ្នានៅជុំវិញបុគ្គលនេះ ធ្វើឱ្យគេអាម៉ាស់មុខ និងធ្វើឱ្យគេមានអារម្មណ៍ថា គេបានរងការប្រមាថមើលងាយ។ តើឥរិយាបថជាក់លាក់ណាខ្លះ ដែលធ្វើឱ្យមនុស្សអាម៉ាស់មុខ និងធ្វើឱ្យពួកគេមានអារម្មណ៍ថា ពួកគេបានរងការប្រមាថមើលងាយ? (គឺការចំអកឱ្យពួកគេ ការបង្ខូចកេរ្តិ៍ឈ្មោះពួកគេ និងការនិយាយពាក្យសម្ដីផ្លែផ្កាដាក់ពួកគេ។) ត្រូវហើយ គឺការចំអក និងការបង្ខូចកេរ្តិ៍ឈ្មោះពួកគេ ព្រមទាំងការសើចចំអកឱ្យពួកគេ ការលេងសើចនឹងពួកគេ និងការនិយាយពាក្យសម្ដីផ្លែផ្កាដាក់ពួកគេ។ ដូច្នេះ តើពាក្យ «បន្ទុកដ៏ធ្ងន់» នៅក្នុងឃ្លា «ការរែកពុនបន្ទុកដ៏ធ្ងន់» មានន័យដូចម្ដេច? (គឺការទទួលខុសត្រូវ និងការផ្ទុកផ្ដាក់។) តើការទទួលខុសត្រូវ និងការផ្ទុកផ្ដាក់ រួមមានអ្វីខ្លះ? ទាំងនេះរួមមានប្រភេទនៃបេសកកម្ម និងបន្ទុកដ៏ធ្ងន់ ដែលបន្ទុកដ៏ធ្ងន់នេះ អាចជារឿងដែលអ្នកដទៃបានផ្ទុកផ្ដាក់ឱ្យនរណាម្នាក់ ឬវាអាចជាគោលដៅដែលនរណាម្នាក់កំពុងតស៊ូឆ្ពោះទៅរក ឬជាបេសកកម្មដែលគេគិតឃើញដោយខ្លួនឯង។ តើមនុស្សគិតថា ពួកគេកំពុងរ៉ាប់រងបេសកកម្មប្រភេទណាខ្លះ? (ការនាំកិត្តិយសជូនដូនតារបស់ខ្លួន និងមានភាពលេចធ្លោលើសអ្នកឯទៀត។) (ការក្លាយជាមនុស្សឆ្នើមបំផុត។) ទាំងនេះសុទ្ធតែជាឧទាហរណ៍។ ជាមូលដ្ឋាន ទាំងនេះគឺជាមហិច្ឆតាផ្ទាល់ខ្លួនរបស់មនុស្ស។ ដើម្បីសម្រេច និងធ្វើឱ្យគោលដៅទាំងនេះលេចចេញជារូបរាង នៅក្នុងកាលៈទេសៈបច្ចុប្បន្នរបស់ពួកគេ ពួកគេអាចស៊ូទ្រាំនឹងការប្រមាថមើលងាយ ការចំអក ការបង្ខូចកេរ្តិ៍ឈ្មោះ ការនិយាយពាក្យសម្ដីផ្លែផ្កា និងសូម្បីតែការឡកឡាយពីមនុស្សជុំវិញខ្លួនពួកគេ។ តើអ្វីទៅដែលជំរុញពួកគេឱ្យស៊ូទ្រាំនឹងរឿងទាំងអស់នេះ? ឧទាហរណ៍៖ មានមនុស្សម្នាក់ដែលមានមហិច្ឆតាចង់ក្លាយជាឧត្តមសេនីយ៍កងទ័ពជាន់ខ្ពស់។ មុនពេលគាត់ទទួលបានអំណាច មានថ្ងៃមួយដែលពួកជនពាលមួយក្រុមបានធ្វើឱ្យគាត់អាម៉ាស់មុខ ដោយនិយាយថា «ឯងហ្នឹងឬ? ជាឧត្តមសេនីយ៍កងទ័ព? មកដល់ពេលនេះ សូម្បីតែសេះមួយក្បាលក៏ឯងគ្មានផង តើឯងអាចធ្វើជាឧត្តមសេនីយ៍យ៉ាងម៉េចទៅ? ប្រសិនបើឯងចង់ធ្វើជាឧត្តមសេនីយ៍ ត្រូវវារតាមចន្លោះជើងរបស់អញសិនទៅ!» មនុស្សទាំងអស់ដែលនៅក្បែរនោះក៏ផ្ទុះសំណើចឡើង។ គាត់សញ្ជឹងគិតក្នុងចិត្តមួយសន្ទុះថា៖ «ការចង់ក្លាយជាឧត្តមសេនីយ៍កងទ័ពគឺគ្មានអ្វីខុសនោះទេ។ ហេតុអ្វីបានជាពួកគេឡកឡាយ និងសើចចំអកឱ្យខ្ញុំទៅវិញ? ប៉ុន្តែ ខ្ញុំមិនអាចធ្វើអ្វីផ្ដេសផ្ដាស និងបង្ហាញសមត្ថភាពរបស់ខ្ញុំនៅពេលនេះបានទេ។ ដោយវិនិច្ឆ័យតាមស្ថានការណ៍នៅថ្ងៃនេះ ប្រសិនបើខ្ញុំមិនធ្វើតាមអ្វីដែលពួកគេនិយាយទេ ខ្ញុំនឹងរងការវាយដំ ហើយប្រសិនបើរឿងរ៉ាវមិនល្អទេ ខ្ញុំអាចនឹងបាត់បង់ជីវិត។ ពេលនោះតើខ្ញុំអាចធ្វើជាឧត្តមសេនីយ៍យ៉ាងម៉េចកើតទៅ? ដើម្បីជាប្រយោជន៍ដល់សេចក្ដីប្រាថ្នារបស់ខ្ញុំ ការវារតាមចន្លោះជើងរបស់ជនពាល គឺមិនមែនជារឿងធំដុំឡើយ។ ខ្ញុំនៅតែជាខ្ញុំដដែល តើមែនទេ?» មកដល់ចំណុចនេះ គាត់ក៏លុតជង្គង់ចុះ ដាក់ដៃទាំងពីរលើដី ហើយវារតាមចន្លោះជើងរបស់ជនពាលនោះដូចជាសត្វឆ្កែ។ ពេលកំពុងវារ គាត់ពិបាកនឹងទទួលយកក្នុងចិត្តណាស់ ហើយបេះដូងរបស់គាត់មានការឈឺចាប់ ហាក់ដូចជាត្រូវគេចាក់ដោយកាំបិតអ៊ីចឹង មានសេចក្ដីស្អប់នៅក្នុងចិត្តរបស់គាត់! គាត់គិតថា៖ «ថ្ងៃណាមួយ ពេលដែលអញក្លាយជាឧត្តមសេនីយ៍មែនទែន អញនឹងកាប់ចិញ្ច្រាំឯងជាកង់ៗ!» នេះជាអ្វីដែលគាត់គិតក្នុងចិត្ត ប៉ុន្តែនៅខាងក្រៅ គាត់ត្រូវតែស៊ូទ្រាំ គាត់មិនអាចឱ្យអ្នកដទៃឃើញពីអ្វីដែលគាត់កំពុងគិតឡើយ។ បន្ទាប់ពីគាត់វារតាមចន្លោះជើងរបស់ជនពាលនោះរួច ក្រុមជនពាលមានការពេញចិត្ត ហើយក៏លើកលែងឱ្យគាត់ ដោយទាត់គាត់មួយជើងឱ្យចេញពីផ្លូវ។ គាត់ក្រោកឈរឡើង បោសធូលីចេញពីខ្លួន ហើយថែមទាំងនិយាយថា៖ «ទាត់បានល្អណាស់។ ចាប់ពីពេលនេះតទៅ ខ្ញុំនឹងហៅលោកថា “បងធំ” ហើយ»។ អ្វីដែលគាត់គិតនៅខាងក្នុង និងអ្វីដែលគាត់បង្ហាញនៅខាងក្រៅ គឺខុសគ្នាស្រឡះ។ តើគាត់អាចធ្វើបែបនេះបានយ៉ាងដូចម្ដេចទៅ? គាត់មានគោលដៅតែមួយគត់គឺ៖ «ខ្ញុំត្រូវបន្តរស់នៅ។ ខ្ញុំកំពុងស៊ូទ្រាំនឹងរឿងទាំងអស់នេះ ដើម្បីឱ្យមានថ្ងៃមួយដែលខ្ញុំក្លាយជាឧត្តមសេនីយ៍ ហើយក្លាយជាមនុស្សឆ្នើមបំផុត។ ការរងទុក្ខលំបាក និងការធ្វើឱ្យអាម៉ាស់មុខនៅថ្ងៃនេះ គឺសមតម្លៃហើយ។ ថ្ងៃស្អែក ខ្ញុំត្រូវតែខិតខំធ្វើការឱ្យកាន់តែខ្លាំង ហើយប្រឹងប្រែងតស៊ូដើម្បីសម្រេចគោលដៅរបស់ខ្ញុំ។ មិនថាខ្ញុំជួបប្រទះការលំបាកអ្វីនោះទេ ហើយមិនថាខ្ញុំត្រូវស៊ូទ្រាំនឹងការរងទុក្ខ និងការប្រមាថមើលងាយខ្លាំងប៉ុនណាក៏ដោយ ក៏ខ្ញុំត្រូវតែក្លាយជាឧត្តមសេនីយ៍ឱ្យបាន! បន្ទាប់ពីខ្ញុំក្លាយជាឧត្តមសេនីយ៍ រឿងដំបូងដែលខ្ញុំត្រូវធ្វើ គឺសម្លាប់អាចោលម្សៀតម្នាក់នេះ ហើយប៉ះប៉ូវសងចំពោះការធ្វើឱ្យអាម៉ាស់មុខដែលខ្ញុំត្រូវវារតាមចន្លោះជើងរបស់វា!» ទោះបីជាគាត់ក្លាយជាឧត្តមសេនីយ៍នៅថ្ងៃអនាគតឬអត់ក៏ដោយ ក៏ «ការស៊ូទ្រាំ» គឺជាគោលការណ៍ខ្ពស់បំផុតរបស់គាត់នៅពេលនោះដែរ។ តើមានយុទ្ធសាស្ត្រ ឬល្បិចកលសម្ងាត់ណាមួយនៅក្នុងរឿងនេះដែរឬទេ? (មាន។) គឺមានល្បិចកលសម្ងាត់។ គាត់ស៊ូទ្រាំ ពីព្រោះគាត់គ្មានជម្រើសអ្វីផ្សេងឡើយ។ តើនេះដើម្បីអ្វីទៅ? គឺដើម្បីឱ្យថ្ងៃណាមួយ គាត់អាចប៉ះប៉ូវសងចំពោះការប្រមាថមើលងាយទាំងអស់នេះបាន។ ការស៊ូទ្រាំរបស់គាត់គឺផ្អែកលើពាក្យពោលដូចជា «មានជីវិត គឺមានក្ដីសង្ឃឹម» និង «សុភាពបុរស ចង់សងសឹកមិនយឺតពេលទេ» ទាំងអស់នេះសុទ្ធតែជាល្បិចកល។ គឺល្បិចកលទាំងនេះហើយ ដែលបានជំរុញគាត់ឱ្យស៊ូទ្រាំនឹងការធ្វើឱ្យអាម៉ាស់មុខនៃការវារតាមចន្លោះជើងរបស់ជនពាលនោះ។ ចាប់ពីពេលនេះតទៅ បំណងប្រាថ្នានៅក្នុងចិត្តរបស់គាត់ក្នុងការក្លាយជាឧត្តមសេនីយ៍ គឺកាន់តែធំធេង និងកាន់តែខ្លាំងក្លាឡើង គាត់នឹងមិនបោះបង់ចោលជាដាច់ខាត។ ដូច្នេះ តើការប្រមាថមើលងាយ និងការធ្វើឱ្យអាម៉ាស់មុខដែលគាត់បានស៊ូទ្រាំនោះ គឺដើម្បីអ្វីទៅ? តើវាដើម្បីរក្សានូវបុព្វហេតុដ៏យុត្តិធម៌ ឬដើម្បីរក្សានូវសេចក្ដីថ្លៃថ្នូរពិតប្រាកដមែនទេ? គាត់ធ្វើបែបនេះ គឺដើម្បីជាប្រយោជន៍ដល់មហិច្ឆតាដ៏ធំធេងរបស់គាត់ផ្ទាល់។ ចុះតើរឿងនេះវិជ្ជមាន ឬអវិជ្ជមាន? (អវិជ្ជមាន។) បើវិនិច្ឆ័យតាមកម្រិតនៃអត្ថន័យនេះ «ការស៊ូទ្រាំ» នេះ ត្រូវបានជំរុញទាំងស្រុងដោយផលប្រយោជន៍ផ្ទាល់ខ្លួន បំណងប្រាថ្នា និងមហិច្ឆតាដ៏ធំធេង។ តើមានសេចក្ដីពិតនៅក្នុងការស៊ូទ្រាំនេះដែរឬទេ? (គ្មានទេ។) ប្រសិនបើគ្មានសេចក្ដីពិតទេ ចុះតើមានភាពជាមនុស្សធម្មតាដែរឬទេ? (គ្មានទេ។) នេះមិនមែនជារឿងយុត្តិធម៌ ហើយក៏មិនមែនជារឿងទៀងត្រង់ដែរ កុំថាឡើយជារឿងឥតខ្ចោះនោះ។ ផ្ទុយទៅវិញ វាពោរពេញទៅដោយបំណងប្រាថ្នា ល្បិចកលសម្ងាត់ និងការគិតគូរ។ វាមិនមែនជារឿងវិជ្ជមានឡើយ។

ប្រភេទនៃការគិត និងផ្នត់គំនិតនៃការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដែលត្រូវបានគាំទ្រនៅក្នុងពូជមនុស្សដ៏ទុច្ចរិតនេះ ជាមូលដ្ឋានគឺដូចទៅនឹងរឿងដែលខ្ញុំទើបតែបានប្រាប់អម្បាញ់មិញនេះអ៊ីចឹង ដែលប្រសិនបើមនុស្សម្នាក់ចង់សម្រេចរឿងធំដុំ គេចាំបាច់ត្រូវតែអាចស៊ូទ្រាំនឹងអ្វីដែលមនុស្សធម្មតាមិនអាចស៊ូទ្រាំបាន។ តើការស៊ូទ្រាំនេះ ជាចម្បងសំដៅទៅលើអ្វី? (គឺការស៊ូទ្រាំនឹងភាពអាម៉ាស់។) មិនមែនទេ។ តើរឿងនានាដែលការស៊ូទ្រាំនេះធ្វើឱ្យមនុស្សសម្ដែងចេញ គឺជាការពិត ឬក៏ក្លែងក្លាយ? (ក្លែងក្លាយ។) នេះហើយគឺជាចំណុចសំខាន់។ រឿងនានាដែលមនុស្សសម្ដែងចេញ ពាក្យសម្ដីដែលពួកគេនិយាយ និងឥរិយាបថដែលពួកគេបង្ហាញ ដើម្បីជាប្រយោជន៍ដល់សេចក្ដីប្រាថ្នា និងមហិច្ឆតាដ៏ធំធេងរបស់ពួកគេ គឺសុទ្ធតែក្លែងបន្លំ សុទ្ធតែធ្វើឡើងដោយបង្ខំចិត្ត។ រឿងទាំងអស់នេះ ត្រូវបានជំរុញដោយលក្ខខណ្ឌជាមុននៃបំណងប្រាថ្នា ផលប្រយោជន៍ផ្ទាល់ខ្លួន និងអ្វីដែលហៅថាមហិច្ឆតា និងគោលដៅរបស់មនុស្សទាំងអស់នេះ។ រឿងដែលមនុស្សសម្ដែងចេញទាំងនេះ សុទ្ធតែជាវិធានការបណ្ដោះអាសន្ន គ្មានរឿងណាមួយស្មោះត្រង់ ឬពិតប្រាកដសូម្បីតែបន្តិច គ្មានរឿងណាមួយត្រូវបានលាតត្រដាង បើកចំហ ឬត្រង់ទៅត្រង់មកសូម្បីតែបន្តិច។ វាសុទ្ធតែជាវិធានការបណ្ដោះអាសន្ន។ តើទាំងនេះមិនមែនសុទ្ធតែជាផែនការបោកបញ្ឆោតទេឬ? វិធានការបណ្ដោះអាសន្ន គឺនៅពេលដែលមនុស្សស៊ូទ្រាំនឹងរឿងអ្វីមួយជាបណ្ដោះអាសន្នតាមរបៀបនេះ និយាយពាក្យសម្ដីពីរោះស្ដាប់ លួងលោម និងបោកប្រាស់ជាបណ្ដោះអាសន្ន ហើយលាក់បាំងអត្តសញ្ញាណពិតប្រាកដ ចិត្តគំនិត ការគិត ទស្សនៈ និងសូម្បីតែការស្អប់របស់ពួកគេមួយរយៈសិន ហើយមិនឱ្យអ្នកម្ខាងទៀតមើលឃើញឡើយ។ ផ្ទុយទៅវិញ ពួកគេចង់ឱ្យអ្នកម្ខាងទៀតមើលឃើញពីផ្នែកដែលទន់ខ្សោយ និងអសមត្ថភាព កម្សោយ និងកំសាករបស់ពួកគេ។ ពួកគេលាក់បាំងមុខមាត់ពិតរបស់ខ្លួនទាំងស្រុង តើពួកគេធ្វើបែបនេះដើម្បីអ្វីទៅ? ពួកគេធ្វើបែបនេះ ដើម្បីឱ្យថ្ងៃណាមួយ ពួកគេអាចកសាងបុព្វហេតុដ៏ធំមួយ ក្លាយជាមនុស្សឆ្នើមបំផុត គ្រប់គ្រងអ្នកដទៃ និងត្រួតត្រាលើអ្នកដទៃបាន។ តើមានអ្វីត្រូវបានបង្ហាញ នៅពេលមនុស្សអនុវត្ត និងបង្ហាញចេញនូវឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» នេះ? តើមនុស្សដែលធ្វើបែបនេះ មានអាកប្បកិរិយាស្មោះត្រង់ដែរឬទេ? តើពួកគេមានការយល់ដឹងពិតប្រាកដ និងមានវិប្បដិសារីចំពោះខ្លួនឯងដែរឬទេ? (គ្មានទេ។) ឧទាហរណ៍៖ អ្នកដទៃនិយាយថា «មនុស្សដូចជាអ្នកឯង ចង់ធ្វើជាឧត្តមសេនីយ៍ឬ?» គេសញ្ជឹងគិត រួចនិយាយថា៖ «ខ្ញុំមិនអាចធ្វើបានទេ។ ខ្ញុំនឹងមិនធ្វើជាឧត្តមសេនីយ៍ឡើយ។ ខ្ញុំគ្រាន់តែនិយាយលេងប៉ុណ្ណោះ»។ តើពាក្យសម្ដីដែលគេនិយាយ គឺជាការពិត ឬមិនពិត? (មិនពិតទេ។) តើគេកំពុងគិតអ្វីនៅក្នុងចិត្ត? «មានតែមនុស្សដូចជាខ្ញុំទេ ទើបអាចក្លាយជាឧត្តមសេនីយ៍បាន!» នេះគឺជាអ្វីដែលគេគិតនៅក្នុងចិត្ត ប៉ុន្តែតើគេនិយាយរឿងនេះចេញមកក្រៅបានដែរឬទេ? (មិនបានទេ។) ហេតុអ្វីក៏មិនបាន? គឺដើម្បីជៀសវាងកុំឱ្យរងការវាយដំ និងដើម្បីលាក់បាំងសមត្ថភាពពិតរបស់ខ្លួន គេនិយាយថា៖ «ខ្ញុំគ្រាន់តែនិយាយលេងប៉ុណ្ណោះ។ ខ្ញុំមិនថ្លើមធំដល់ថ្នាក់ចង់ធ្វើជាឧត្តមសេនីយ៍មែនទែននោះទេ។ អ្នកទើបស័ក្តិសមជាឧត្តមសេនីយ៍ជាន់ខ្ពស់ជាង អ្នកគឺជាអនាគតអគ្គមេបញ្ជាការ។ ឋានៈនោះខ្ពស់ជាងឧត្តមសេនីយ៍ទៅទៀត!» តើពាក្យសម្ដីទាំងនេះពិតដែរឬទេ? (មិនពិតទេ។) តើពាក្យសម្ដីពិតរបស់គេនៅឯណាទៅ? (គឺនៅក្នុងចិត្តរបស់គេ។) ត្រូវហើយ គេទុកពាក្យសម្ដីពិតរបស់គេនៅក្នុងចិត្ត ហើយមិននិយាយវាចេញមកក្រៅឡើយ។ ហេតុអ្វីបានជាគេមិននិយាយវាចេញមកក្រៅ? គេខ្លាចថានឹងរងការវាយដំ ប្រសិនបើគេនិយាយវាចេញមក ដូច្នេះ គេមិននិយាយចេញមកឡើយ ហើយក៏មិនបើកបង្ហាញវាដែរ។ គេមិនឱ្យនរណាម្នាក់ដឹងឡើយ ដោយលាក់បាំងសមត្ថភាពពិតរបស់គេជារៀងរហូត។ តើការលាក់បាំងសមត្ថភាពពិតរបស់ខ្លួន មានន័យដូចម្ដេច? គឺនៅពេលមនុស្សម្នាក់មិនឱ្យអ្នកដទៃមើលឃើញពីសមត្ថភាពពិតរបស់គេ។ គេលាក់បាំងសមត្ថភាពទាំងនេះ ហើយមិនបណ្ដោយឱ្យវាលេចចេញមកឡើយ ដើម្បីការពារកុំឱ្យអ្នកដទៃមានការប្រុងប្រយ័ត្ន និងប្រព្រឹត្តផ្ទុយពីផលប្រយោជន៍របស់គេ។ តើនេះមិនមែនជាអត្ថន័យពិតប្រាកដនៃការដេកលើគំនរមែកឈើ និងលិទ្ធប្រមាត់ដែរទេឬ? (មែនហើយ។) ការដេកលើគំនរមែកឈើ និងលិទ្ធប្រមាត់ ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ការមិនដែលភ្លេចគោលដៅ បំណងប្រាថ្នា និងសេចក្ដីស្អប់របស់ខ្លួន និងការមិនដែលបណ្ដោយឱ្យមនុស្សមើលឃើញពីមុខមាត់ពិត និងសមត្ថភាពពិតរបស់ខ្លួន។ មនុស្សមួយចំនួនដែលមានសមត្ថភាព មិនសូវនិយាយស្ដីច្រើនទេ នៅពេលពួកគេស្ថិតក្នុងចំណោមមនុស្សមួយក្រុម។ ពួកគេនៅស្ងៀមស្ងាត់ និងមិនសូវមាត់កឡើយ ហើយទោះបីជាពួកគេនិយាយអ្វីមួយក៏ដោយ ក៏ពួកគេគ្រាន់តែបើកបង្ហាញពាក់កណ្ដាលនៃអ្វីដែលពួកគេកំពុងគិតប៉ុណ្ណោះ។ អ្នកដទៃតែងតែមិនដឹងថាត្រូវស្វែងយល់ ឬយល់ពីអ្វីដែលពួកគេចង់និយាយពិតប្រាកដយ៉ាងណានោះទេ ហើយគិតថា «ហេតុអ្វីបានជាពួកគេនិយាយក្នុងរបៀបដែលមិនអាចយល់បានដូច្នេះ? ហេតុអ្វីបានជាវាពិបាកម្ល៉េះ ក្នុងការនិយាយអ្វីមួយចេញពីចិត្តនោះ? តើមានអ្វីកើតឡើងនៅត្រង់នេះ?» តាមពិតទៅ ពួកគេមានការគិតនៅក្នុងចិត្តដែលពួកគេមិនបានសម្ដែងចេញមក ហើយនៅក្នុងរឿងនេះ គឺមានបង្កប់នូវនិស្ស័យពុករលួយ។ មានអ្នកផ្សេងទៀតដែលមិននិយាយតាមរបៀបនេះទេ ប៉ុន្តែនៅពេលពួកគេធ្វើរឿងនានា ពួកគេតែងតែលាក់បាំងកម្រិតពិតប្រាកដនៃសមត្ថភាពរបស់ខ្លួន។ តើគោលដៅនៃការដែលពួកគេលាក់បាំងកម្រិតពិតប្រាកដនៃសមត្ថភាពរបស់ខ្លួន គឺជាអ្វីទៅ? ពួកគេខ្លាចថា ប្រសិនបើមនុស្សមានសមត្ថភាព ឬបុគ្គលគួរឱ្យកោតខ្លាចមើលឃើញ អ្នកទាំងនោះនឹងច្រណែន ចងគំនុំនឹងពួកគេ ហើយធ្វើបាបពួកគេ។ នៅក្នុងក្រុម តើមនុស្សដែលតែងតែសរសើរអ្នកដទៃ តែងតែនិយាយល្អៗពីអ្នកដទៃ ហើយតែងតែនិយាយថាអ្នកគ្រប់គ្នាផ្សេងទៀតសុទ្ធតែល្អជាងខ្លួន មិនមែនជាប្រភេទមនុស្សដែលអាក្រក់បំផុតទេឬ? (មែនហើយ។) អ្នកមិនដែលដឹងទេថា តាមពិតទៅ ពួកគេមានលក្ខណៈបែបណានៅខាងក្នុងនោះ។ ពីខាងក្រៅ អ្នកឃើញពួកគេមិននិយាយអំពីរឿងនេះទេ ដូច្នេះ អ្នកគិតថាពួកគេគ្មានមហិច្ឆតាដ៏ធំធេងឡើយ ប៉ុន្តែតាមពិតទៅ អ្នកគឺខុសហើយ។ មនុស្សមួយចំនួនបែបនេះ គឺជាមនុស្សដែលស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ វាដូចជានៅក្នុងភាពយន្ត ដែលច្រើនតែមានឈុតឆាកបែបនេះអ៊ីចឹង មនុស្សមួយចំនួនឧស្សាហ៍ធ្វើរឿងល្អៗនៅពេលពួកគេចេញក្រៅផ្ទះ សម្លៀកបំពាក់ដែលពួកគេពាក់គឺចាស់ៗ និងរហែក ហើយពួកគេតែងតែរងការធ្វើបាបនៅពេលពួកគេស្ថិតក្នុងក្រុម។ ពួកគេគឺជាមនុស្សបែបនេះឯងនៅចំពោះមុខអ្នកដទៃ។ ក៏ប៉ុន្តែ ពេលពួកគេទៅដល់ផ្ទះវិញ ពួកគេក៏ចូលទៅក្នុងបន្ទប់សម្ងាត់មួយ។ បន្ទប់សម្ងាត់នោះមានផែនទីមួយនៅលើជញ្ជាំង ហើយពួកគេបានបង្កប់អ្នកយកការណ៍រួចជាស្រេច ដើម្បីតាមដានរឿងរ៉ាវនៅប៉ែតសិបភាគរយនៃទីតាំងលើផែនទីនោះ។ ប៉ុន្តែ មនុស្សដែលឧស្សាហ៍ប្រាស្រ័យទាក់ទងជាមួយពួកគេ នៅតែធ្វើបាបពួកគេដដែល ហើយមិនដឹងទាល់តែសោះថា ពួកគេមានមហិច្ឆតាដ៏ធំធេងទាំងនេះ។ ថ្ងៃណាមួយ នៅពេលទីតាំងទាំងអស់លើផែនទី ស្ថិតក្រោមការគ្រប់គ្រងរបស់ពួកគេ ហើយគោលដៅរបស់ពួកគេត្រូវបានសម្រេចទាំងស្រុង មនុស្សដែលធ្លាប់ធ្វើបាបពួកគេ នឹងភ្ញាក់ផ្អើលយ៉ាងខ្លាំង ហើយនិយាយថា៖ «តាមពិតទៅ មនុស្សម្នាក់នេះគឺជាអារក្សសោះ មហិច្ឆតារបស់គេគឺហួសហេតុពេកហើយ! គេបានធ្វើពុតអស់ជាច្រើនឆ្នាំមកហើយ។ គ្មាននរណាម្នាក់បានឃើញថាគេជាមនុស្សបែបណាឱ្យពិតប្រាកដឡើយ»។ គេនិយាយថា «អ្វីដែលខ្ញុំបានធ្វើគឺការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ ប្រសិនបើខ្ញុំមិនបានស៊ូទ្រាំដូចដែលខ្ញុំបានធ្វើទេ ហើយបិទបាំងមិនឱ្យអ្នករាល់គ្នាដឹង ប្រសិនបើខ្ញុំបានប្រាប់អ្នករាល់គ្នាពីរឿងគ្រប់យ៉ាង តើខ្ញុំអាចសម្រេចបាននូវកិច្ចការដ៏ធំបែបនេះដែរឬទេ?» តើអស់អ្នកដែលអាក្រក់ និងអស់អ្នកដែលមានមហិច្ឆតាជ្រុលហួសហេតុ មានលក្ខណៈអ្វីខ្លះដែលដូចគ្នា? ទិដ្ឋភាពមួយគឺថា កម្លាំងស៊ូទ្រាំ និងការតស៊ូព្យាយាមរបស់ពួកគេ គឺលើសពីមនុស្សធម្មតា។ លើសពីនេះ ល្បិចកលសម្ងាត់របស់ពួកគេ ក៏លើសពីមនុស្សធម្មតាដែរ ហើយប្រសិនបើមនុស្សធម្មតាប្រាស្រ័យទាក់ទងជាមួយពួកគេ នោះមនុស្សធម្មតាទាំងនោះនឹងត្រូវបានពួកគេបោកប្រាស់មិនខាន។ តើការត្រូវបានបោកប្រាស់ មានន័យដូចម្ដេច? វាមានន័យថា គ្មាននរណាម្នាក់មើលឃើញពួកគេច្បាស់ឡើយ។ អ្វីទាំងអស់ដែលអ្នកដទៃអាចមើលឃើញ គឺជារឿងរ៉ាវដែលពួកគេនិយាយ និងធ្វើនៅសំបកក្រៅប៉ុណ្ណោះ។ កុំគិតថាអ្នកនឹងអាចរកឃើញតម្រុយណាមួយអំពីអ្វីដែលពួកគេកំពុងគិតយ៉ាងជ្រៅនៅក្នុងចិត្ត តាមរយៈអ្វីដែលពួកគេធ្វើ និងនិយាយឱ្យសោះ។ តើនេះមិនមែនជាការត្រូវពួកគេបោកប្រាស់ទេឬ? កម្លាំងស៊ូទ្រាំ និងការតស៊ូព្យាយាមផ្ទាល់គឺជាពាក្យវិជ្ជមានស្រាប់ទៅហើយ ប៉ុន្តែល្បិចកលសម្ងាត់របស់ពួកគេ បានធ្វើឱ្យកម្លាំងស៊ូទ្រាំ និងការតស៊ូព្យាយាមរបស់ពួកគេ ក្លាយជាអវិជ្ជមានទៅវិញ។ លើសពីនេះ ពួកគេមានបំណងប្រាថ្នា និងមហិច្ឆតាដ៏ធំធេង ដែលហួសហេតុជាងមនុស្សធម្មតាទៅទៀត។ មនុស្សធម្មតាមានបំណងប្រាថ្នា និងមហិច្ឆតាដ៏ធំធេង ប៉ុន្តែនៅពេលគេមានអារម្មណ៍ថា ខ្លួនឯងមិនអាចទទួលបានអ្វីមួយ គេក៏បោះបង់ចោល ហើយមិនសុខចិត្តឆ្លងកាត់ការរងទុក្ខនោះឡើយ។ ម្យ៉ាងវិញទៀត គេតែងតែបើកចំហអំពីអ្នកដែលគេចង់ប្រកួតប្រជែងជាមួយ គេគ្មានល្បិចកលសម្ងាត់ឡើយ។ ក៏ប៉ុន្តែ មនុស្សអាក្រក់ប្រភេទនេះ មានមហិច្ឆតាជ្រុលហួសហេតុ ហើយតែងតែអនុវត្តល្បិចកលសម្ងាត់ និងផែនការបោកបញ្ឆោតជានិច្ច។ ពួកគេនឹងមិនបោះបង់ចោលមហិច្ឆតា និងបំណងប្រាថ្នារបស់ពួកគេនៅពេលណាមួយឡើយ។ ពួកគេនឹងតស៊ូរហូតដល់ទីបញ្ចប់ រហូតដល់ស្លាប់។

សៀវភៅសិក្សាបាននិយាយរឿងរ៉ាវអំពីរបៀបដែល គូជាន ជាស្ដេចនៃនគរយៀក បានដេកលើគំនរមែកឈើ និងលិទ្ធទឹកប្រមាត់។ ឪពុកម្ដាយក៏បង្រៀនកូនៗរបស់ខ្លួនអំពីរឿងនេះដែរ។ ក្មេងៗមួយចំនួនដែលបានឮរឿងនេះ ក៏គិតថា៖ «ការធ្វើជាមនុស្សធម្មតា គឺជារឿងល្អខ្លាំងណាស់។ ហេតុអ្វីបានជាមនុស្សចាំបាច់ត្រូវតែមានមហិច្ឆតាដ៏ហួសហេតុបែបនេះ? តើនរណាអាចទ្រាំទ្រនឹងការដេកលើគំនរមែកឈើ និងលិទ្ធទឹកប្រមាត់បានទៅ? នោះមិនមែនជាការរងទុក្ខដែលមនុស្សធម្មតាអាចស៊ូទ្រាំបានឡើយ»។ មានតែមនុស្សដែលមានមហិច្ឆតាដ៏ធំធេងប៉ុណ្ណោះ ទើបមានការតាំងចិត្តរងទុក្ខបែបនោះ គឺមានល្បិចកលសម្ងាត់បង្កប់នៅក្នុងរឿងនោះ។ ក៏ប៉ុន្តែ មនុស្សជាតិគាំទ្រផ្នត់គំនិតប្រភេទនេះ។ ឧទាហរណ៍៖ មានឃ្លាមួយពោលថា «មិនថារងទុក្ខលំបាក និងការប្រមាថមើលងាយខ្លាំងប៉ុនណានោះទេ មិនថាកាលៈទេសៈរបស់ខ្លួនធ្ងន់ធ្ងរយ៉ាងណាក៏ដោយ ក៏មនុស្សមិនត្រូវភ្លេចគោលដៅនៃមហិច្ឆតារបស់ខ្លួនជាដាច់ខាត»។ សង្គមនេះគាំទ្រគំនិតដូចជា ការដេកលើគំនរមែកឈើ និងលិទ្ធប្រមាត់ ព្រមទាំងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីជំរុញមនុស្ស និងលើកទឹកចិត្តពួកគេឱ្យតស៊ូដើម្បីសុភមង្គល និងគោលដៅរបស់ខ្លួន ចុះហេតុអ្វីបានជាយើងរិះគន់ថាវាជារឿងខុសទៅវិញ? មនុស្សជាតិទាំងអស់ត្រូវបានសាតាំងធ្វើឱ្យពុករលួយ។ តើមានសមាជិកណាម្នាក់នៃពូជមនុស្ស ដែលមានគោលដៅឆ្ពោះទៅរកសេចក្ដីពិត និងឆ្ពោះទៅរកទិសដៅដ៏ត្រឹមត្រូវដែរឬទេ? (គ្មានទេ។) ហេតុដូច្នេះហើយ មនុស្សជាតិកាន់តែដេកលើគំនរមែកឈើ និងលិទ្ធទឹកប្រមាត់ ហើយពួកគេកាន់តែស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ នោះកម្លាំងរបស់សាតាំងនឹងកាន់តែព្រៃផ្សៃឡើង ការប្រយុទ្ធគ្នា និងការសម្លាប់រង្គាលរបស់មនុស្សជាតិនឹងកាន់តែមានច្រើនឡើង មនុស្សជាតិនឹងកាន់តែទុច្ចរិតឡើង ហើយសង្គមនឹងកាន់តែងងឹតឡើង។ ផ្ទុយទៅវិញ ប្រសិនបើអ្នកអាចស្ដាប់បង្គាប់តាមការរៀបចំរបស់ស្ថានសួគ៌ និងតម្រឹមខ្លួនអ្នកឱ្យស្របទៅតាមសណ្ដាប់ធ្នាប់ធម្មជាតិនៃអ្វីៗគ្រប់យ៉ាង ប្រសិនបើអ្នកអាចទទួលយករឿងនានាតាមដំណើររបស់វា គោរពសណ្ដាប់ធ្នាប់នេះ ហើយរង់ចាំការរៀបចំរបស់ស្ថានសួគ៌ នោះអ្នកមិនចាំបាច់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ឡើយ។ អ្នកត្រូវតែភ្ញាក់រលឹក និងដឹងខ្លួនឡើងវិញ។ ការដែលអាចស្ដាប់បង្គាប់តាមការចាត់ចែង និងការរៀបចំរបស់ព្រះជាម្ចាស់ គឺជារឿងត្រឹមត្រូវ។ ក្រៅពីនេះ នៅក្នុងគ្រប់យ៉ាងដែលពួកគេធ្វើ យ៉ាងហោចណាស់ មនុស្សគួរតែអាចធ្វើវាស្របតាមមនសិការរបស់ខ្លួន ហើយឈានមួយកម្រិតទៀតនោះ គឺអាចធ្វើវាស្របតាមក្រឹត្យវិន័យដែលព្រះជាម្ចាស់បានដាក់ចេញសម្រាប់មនុស្សជាតិ។ ដូច្នេះ តើមនុស្សនៅតែចាំបាច់ត្រូវពាក់របាំងមុខ និងរែកពុនបន្ទុកដ៏ធ្ងន់ទៀតដែរឬទេ? (មិនចាំបាច់ទេ។) អត់ទេ ពួកគេមិនចាំបាច់ធ្វើដូច្នេះឡើយ។ តាមរយៈការប្រកបគ្នានេះ តើអ្នករាល់គ្នាយល់ដែរទេថា ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជាឥរិយាបថប្រភេទណាឱ្យប្រាកដនោះ? តើគោលដៅនៃការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺវិជ្ជមាន ឬក៏អវិជ្ជមាន? (អវិជ្ជមាន។) ប្រសិនបើគេនិយាយថា មនុស្សម្នាក់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីក្លាយជាអ្នកដឹកនាំ ឬនិយាយថា មនុស្សម្នាក់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីបំពេញការផ្ទុកផ្ដាក់ដែលព្រះជាម្ចាស់បានប្រទានឱ្យគេ និងដើម្បីទទួលបានរង្វាន់ ឬនិយាយថា មនុស្សម្នាក់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីដេញតាមការប្រោសឱ្យគ្រប់លក្ខណ៍ តើពាក្យសម្ដីទាំងនេះសមហេតុផលដែរឬទេ? (មិនសមហេតុផលទេ។) ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជាទស្សនវិជ្ជាបែបសាតាំងទាំងស្រុង។ គ្មានសេចក្ដីពិតនៅក្នុងរឿងនេះឡើយ ហើយនៅពេលអ្នកឮពាក្យសម្ដីទាំងនេះភ្លាម វាច្បាស់ណាស់ថាពាក្យសម្ដីទាំងនេះគឺវៀចវេរ។ ប្រសិនបើគេនិយាយថា មនុស្សម្នាក់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីរង់ចាំការរៀបចំរបស់ព្រះជាម្ចាស់ និងចុះចូលនឹងអធិបតេយ្យភាពរបស់ព្រះជាម្ចាស់ តើនេះជារឿងត្រឹមត្រូវដែលគួរនិយាយដែរឬទេ? (មិនត្រឹមត្រូវទេ។) តើវាមិនត្រឹមត្រូវយ៉ាងដូចម្ដេច? រឿងទាំងពីរនេះមិនស៊ីសង្វាក់គ្នាឡើយ ព្រះជាម្ចាស់មិនត្រូវការឱ្យអ្នកស៊ូទ្រាំនឹងការធ្វើឱ្យអាម៉ាស់មុខទេ ហើយទ្រង់ក៏មិនត្រូវការឱ្យអ្នករងការប្រមាថមើលងាយដែរ។ តើមានភាពខុសគ្នាជាសារជាតិអ្វីខ្លះ រវាងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដូចដែលបាននិយាយនៅត្រង់នេះ ធៀបនឹងការដែលមនុស្សជឿលើព្រះជាម្ចាស់ និងចុះចូលនឹងទ្រង់នោះ? (ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជាការប៉ុនប៉ងបោះចោលការចាត់ចែង និងការរៀបចំរបស់ព្រះជាម្ចាស់។) ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មានន័យថា មនុស្សមានផែនការ មហិច្ឆតា ក្ដីប្រាថ្នា និងគោលដៅផ្ទាល់ខ្លួនដែលពួកគេដេញតាម។ តើរឿងទាំងនេះស្របទៅនឹងស្ដង់ដាដែលព្រះជាម្ចាស់តម្រូវជាចាំបាច់ពីមនុស្ស និងគោលដៅដែលព្រះជាម្ចាស់ប្រទានឱ្យមនុស្សដើម្បីដេញតាមដែរឬទេ? (មិនស្របទេ។) គឺអត់ទេ វាមិនស្របឡើយ។ តើអ្វីទៅដែលមនុស្សមានបំណងចង់ទទួលបានសម្រាប់ខ្លួនឯង តាមរយៈការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់នោះ? អ្វីដែលពួកគេមានបំណងចង់ទទួលបាន គឺផលប្រយោជន៍ផ្ទាល់ខ្លួន ហើយរឿងនោះគ្មានពាក់ព័ន្ធអ្វីនឹងវាសនាដែលព្រះជាម្ចាស់ចាត់ចែងសម្រាប់មនុស្ស និងដែលស្ថិតក្រោមអធិបតេយ្យភាពរបស់ទ្រង់ឡើយ។

អ្នកណាដែលអនុវត្តការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ សុទ្ធតែមានចេតនា និងគោលដៅមួយ។ ឧទាហរណ៍៖ នៅពេលនិស្សិតទើបបញ្ចប់ការសិក្សាថ្មីថ្មោងម្នាក់ មកដល់ក្រុមហ៊ុនជាលើកដំបូងដើម្បីធ្វើកម្មសិក្សា បុគ្គលិកចាស់ៗនិយាយថា៖ «ពួកនិស្សិតបញ្ចប់ការសិក្សាដែលមកទីនេះ ត្រូវតែធ្វើការងារកំប៉ិកកំប៉ុករយៈពេលបីឆ្នាំសិន»។ និស្សិតនោះគិតនៅក្នុងចិត្តថា៖ «ទោះបីជាខ្ញុំជានិស្សិតបញ្ចប់ការសិក្សាក៏ដោយ ក៏ខ្ញុំនឹងមិនចុះញ៉មនឹងអ្នករាល់គ្នាឡើយ!» គេគិតបែបនេះនៅក្នុងចិត្ត ប៉ុន្តែមិនហ៊ានសម្ដែងវាចេញមកក្រៅឡើយ។ ពីខាងក្រៅ គេនៅតែត្រូវធ្វើពុតជាញញឹម។ ជារៀងរាល់ថ្ងៃ គេត្រូវតែធ្វើតាមច្បាប់ទម្លាប់ ត្រូវចេះបត់បែន និងឱនលំទោន ហើយត្រូវតែស៊ូទ្រាំនៅពេលអ្នកដទៃចាប់កំហុសគេ។ តើគោលដៅរបស់គេក្នុងការស៊ូទ្រាំនឹងរឿងនេះ គឺជាអ្វីទៅ? គឺដើម្បីឱ្យមានថ្ងៃមួយដែលគេអាចងើបមុខរួច ក្លាយជាលេខារបស់អ្នកគ្រប់គ្រង ឬថៅកែ ហើយជាន់ឈ្លីលើអស់អ្នកដែលធ្លាប់ធ្វើបាបគេ។ តើនេះមិនមែនជាអ្វីដែលគេគិតទេឬ? មនុស្សមួយចំនួននិយាយថា៖ «នោះជារបៀបដែលនិស្សិតនោះគួរតែគិត និងជាអ្វីដែលគេគួរតែធ្វើ។ បើមិនដូច្នេះទេ គេនឹងរងការជាន់ឈ្លីពីអ្នកដទៃពេញមួយជីវិតរបស់គេមិនខាន។ តើនរណាចង់រងទុក្ខបែបនោះទៅ? លើសពីនេះទៅទៀត តើមនុស្សអាចរស់នៅបានយ៉ាងម៉េចទៅ ប្រសិនបើពួកគេគ្មានមហិច្ឆតានោះ? មនុស្សពុះពារដើម្បីបានខ្ពង់ខ្ពស់ រីឯទឹកតែងហូរទៅទីទាបជានិច្ច នេះហើយគឺជាមាគ៌ានៃជីវិត។ ទាហានដែលមិនចង់ក្លាយជាឧត្តមសេនីយ៍ មិនមែនជាទាហានល្អឡើយ»។ ពាក្យសម្ដីទាំងនេះក្លាយជាបាវចនារបស់គេ ប៉ុន្តែវាសុទ្ធតែជាតក្កវិជ្ជាបែបសាតាំងទាំងអស់។ គេត្រូវតែស៊ូទ្រាំតាមរបៀបនេះដើម្បីសម្រេចគោលដៅរបស់គេ ពីមួយថ្ងៃទៅមួយថ្ងៃ ពីមួយឆ្នាំទៅមួយឆ្នាំ ដោយមានភាពគួរសម និងគោរពចំពោះមនុស្សគ្រប់គ្នា។ ថ្ងៃមួយ ថៅកែរបស់គេនិយាយទៅកាន់គេថា៖ «ការបំពេញការងាររបស់អ្នកបានល្អណាស់ក្នុងរយៈពេលបីឆ្នាំនេះ។ ចាប់ពីសប្ដាហ៍ក្រោយទៅ អ្នកនឹងក្លាយជាអ្នកលក់»។ ពេលគេឮដូច្នេះ គេមិនសប្បាយចិត្តឡើយ ដោយគិតថា៖ «ខ្ញុំខំប្រឹងធ្វើការយ៉ាងលំបាកអស់រយៈពេលបីឆ្នាំមកនេះ គ្រាន់តែដើម្បីក្លាយជាអ្នកលក់សោះ! ខ្ញុំស្មានថាខ្ញុំនឹងក្លាយជានាយកប្រតិបត្តិផ្នែកលក់ទៅហើយ!» ប៉ុន្តែគេត្រូវតែនិយាយពាក្យអរគុណសម្រាប់ការដំឡើងឋានៈនេះ។ គេនៅមិនទាន់ឈានដល់គោលដៅរបស់ខ្លួននៅឡើយទេ ដូច្នេះ គេត្រូវតែបន្តស៊ូទ្រាំទៀត។ គេបន្តស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដោយខិតខំដើរតាមថៅកែរបស់គេ ផឹកស៊ី និងធ្វើពុតជាញញឹម ហើយនៅពេលគេបានស៊ូទ្រាំនឹងរឿងនេះអស់រយៈពេលដប់ឆ្នាំ នៅទីបំផុត គេក៏បានសម្រេចគោលដៅរបស់ខ្លួន។ ថ្ងៃមួយ ថៅកែរបស់គេប្រាប់គេថា៖ «អ្នកបានធ្វើការងាររបស់អ្នកបានល្អណាស់។ ខ្ញុំនឹងដំឡើងឋានៈឱ្យអ្នកធ្វើជាជំនួយការ»។ ពេលឮដូច្នេះ គេមានអារម្មណ៍សប្បាយចិត្តខ្លាំងជាពិសេសនៅខាងក្នុង ដែលនៅទីបំផុត គេធ្វើបានសម្រេចហើយ! តើនេះជាលទ្ធផលអ្វីទៅ? នៅក្នុងក្រសែភ្នែករបស់គេ ពេលនេះគេមានឋានៈខ្ពស់ជាងមនុស្សគ្រប់គ្នាហើយ។ តើគេមិនបានធ្វើរឿងទាំងអស់នេះដោយស្ម័គ្រចិត្តទេឬ? (មិនមែនដោយស្ម័គ្រចិត្តទេ។) តើគេធ្វើរឿងទាំងអស់នេះដើម្បីនរណាទៅ? (ដើម្បីខ្លួនគេផ្ទាល់។) គឺដើម្បីខ្លួនគេផ្ទាល់។ គ្មានចំណុចណាមួយអំពីរឿងនេះ ដែលវិជ្ជមាន ឬគួរត្រូវបានយកមកអនុវត្តឡើយ កុំថាឡើយជារឿងដែលស័ក្តិសមនឹងទទួលបានការសរសើរ និងការលើកតម្កើងនោះ។ ប៉ុន្តែ ផ្នត់គំនិតប្រភេទនេះហើយ ដែលត្រូវបានគាំទ្រនៅក្នុងសង្គមសព្វថ្ងៃនេះ គឺការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដោយឱនក្បាលដាក់អ្នកដទៃ។ ហេតុដូច្នេះហើយ តើឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» ដែលមនុស្សគាំទ្រនេះ គឺជាឃ្លាប្រភេទណាទៅ? (ជាឃ្លាអាក្រក់។) តើវាអាក្រក់យ៉ាងដូចម្ដេច? មនុស្សស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺដោយសារតែចេតនា និងការជំរុញចិត្តផ្ទាល់ខ្លួនរបស់ពួកគេសុទ្ធសាធ ហើយដើម្បីបំពេញបំណងប្រាថ្នា និងមហិច្ឆតាដ៏ធំធេងរបស់ពួកគេផ្ទាល់ប៉ុណ្ណោះ។ វាមិនមែនដើម្បីជាប្រយោជន៍ដល់គោលដៅដ៏ត្រឹមត្រូវឡើយ។ នោះហើយជាមូលហេតុដែលខ្ញុំនិយាយថា គ្មានចំណុចណាមួយនៃរឿងនេះ ដែលស័ក្តិសមនឹងយកមកអនុវត្តឡើយ ហើយគ្មានចំណុចណាមួយដែលស័ក្តិសមនឹងទទួលបានការលើកតម្កើង ឬការកោតសរសើរឡើយ ហើយប្រាកដណាស់ថារឿងនេះមិនស័ក្តិសមឱ្យចងចាំឡើយ។ ចូរយើងក្រឡេកមើលអ្វីដែលបានកើតឡើងនៅក្នុងរាជវាំងនាសម័យបុរាណម្ដងទៀត។ មានអធិរាជមួយអង្គដែលបានសោយទិវង្គត។ អធិរាជិនីបានឃើញថា បុត្រារបស់ទ្រង់នៅតូចនៅឡើយ ហើយនឹងមិនអាចគ្រប់គ្រងសវនាការរាជវាំងបានទាល់តែសោះ ប្រសិនបើបុត្រាអង្គនេះឡើងសោយរាជ្យ។ ដូច្នេះ ដើម្បីធានាថាបុត្រារបស់ទ្រង់នឹងបានគ្រប់គ្រងជាអធិរាជពិតប្រាកដមែន ទ្រង់ក៏បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយបានរៀបអភិសេកជាមួយព្រះអនុជរបស់អតីតអធិរាជ ហើយអ្នកទាំងពីរក៏បានគាំទ្រសិទ្ធិឡើងសោយរាជ្យរបស់បុត្រាទ្រង់រួមគ្នា។ តើគោលដៅរបស់ទ្រង់ក្នុងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជាអ្វីទៅ? គឺដើម្បីតំណែងជាអធិរាជរបស់បុត្រាទ្រង់។ នៅពេលតំណែងជាអធិរាជរបស់បុត្រាទ្រង់មានភាពរឹងមាំហើយ ឋានៈរបស់ទ្រង់នឹងក្លាយជាព្រះមាតានៃអធិរាជ។ នេះហៅថា ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ តើទ្រង់កំពុងស៊ូទ្រាំនឹងការធ្វើឱ្យអាម៉ាស់មុខអ្វីទៅ? ទ្រង់មិនបានរក្សាភាពបរិសុទ្ធស្មោះត្រង់ចំពោះស្វាមីឡើយ បន្ទាប់ពីអធិរាជសោយទិវង្គតភ្លាម ទ្រង់ក៏បានរៀបអភិសេកជាមួយព្រះអនុជរបស់អធិរាជភ្លាម ដែលធ្វើឱ្យទ្រង់មានកេរ្តិ៍ឈ្មោះអាក្រក់។ មនុស្សម្នាបានរិះគន់ និងវិនិច្ឆ័យទ្រង់ពីក្រោយខ្នង ហើយសូម្បីតែសៀវភៅប្រវត្តិសាស្ត្រ ក៏មិនបានវាយតម្លៃទ្រង់ក្នុងផ្លូវល្អដែរ។ តើទ្រង់ខ្វល់ដែរឬទេ? តាមពិតទៅ មុនពេលទ្រង់រៀបអភិសេកជាមួយអតីតព្រះអនុជថ្លៃរបស់ទ្រង់ ទ្រង់បានគិតអំពីផលវិបាករួចទៅហើយ ចុះហេតុអ្វីបានជាទ្រង់នៅតែបន្តធ្វើរឿងនេះទៀត? គឺដើម្បីធានាឱ្យបាននូវតំណែងជាអធិរាជរបស់បុត្រាទ្រង់ និងការពារតំណែងរបស់ទ្រង់ជាព្រះមាតានៃអធិរាជ។ នោះគឺជាមូលហេតុតែមួយគត់ ដែលទ្រង់សុខចិត្តទ្រាំទ្រនឹងកេរ្តិ៍ឈ្មោះដ៏អាក្រក់បែបនេះ ហើយស្ម័គ្រចិត្តរងទុក្ខលំបាកនេះ។ នេះហៅថា ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ តើទ្រង់ទទួលបានអ្វីខ្លះ ពីការស៊ូទ្រាំនឹងការប្រមាថមើលងាយទាំងអស់នេះ? អ្វីដែលទ្រង់ទទួលបាន គឺជាផលប្រយោជន៍កាន់តែធំធេងជាងនេះទៅទៀត។ នេះគឺជាគោលដៅរបស់ទ្រង់ ក្នុងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ នៅពេលទ្រង់ទទួលបានផលប្រយោជន៍ដ៏ធំនេះហើយ កេរ្តិ៍ឈ្មោះអាក្រក់ទាំងអស់នោះគឺគ្មានន័យអ្វីឡើយ។ ជាថ្នូរនឹងកេរ្តិ៍ឈ្មោះអាក្រក់នេះ ទ្រង់ទទួលបានអំណាច និងឋានៈសម្រាប់ទ្រង់ និងបុត្រារបស់ទ្រង់។ ដូច្នេះ តើការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់របស់ទ្រង់ គឺវិជ្ជមាន ឬក៏អវិជ្ជមាន? (អវិជ្ជមាន។) ប្រសិនបើគេមើលតែលើឥរិយាបថរបស់ទ្រង់ ទ្រង់អាចលះបង់ខ្លួនឯងបាន ហើយបើមើលពីទស្សនៈរបស់បុត្រាទ្រង់វិញ ការប្រមាថមើលងាយ និងការរងទុក្ខដែលទ្រង់បានស៊ូទ្រាំ គឺមានផ្នែកដ៏មិនអាត្មានិយម ដូច្នេះ មនុស្សគួរតែកោតសរសើរទ្រង់ ហើយនិយាយថា «ពិតជាម្ដាយដ៏អស្ចារ្យមែន!» ប៉ុន្តែ នៅពេលមើលទៅលើបំណងប្រាថ្នា និងមហិច្ឆតាដ៏ធំធេងរបស់ទ្រង់ ព្រមទាំងគោលដៅពិតប្រាកដរបស់ទ្រង់ មនុស្សគួរតែរិះគន់ទ្រង់។ សកម្មភាពរបស់ទ្រង់សមនឹងត្រូវបានវិនិច្ឆ័យ។

តើមនុស្សដែលជឿលើព្រះជាម្ចាស់ ចាំបាច់ត្រូវស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ដែរឬទេ? (មិនចាំបាច់ទេ។) ប្រសិនបើមនុស្សទទួលយកព្រះបន្ទូលរបស់ព្រះជាម្ចាស់ ហើយទទួលយកការជំនុំជម្រះ ការវាយផ្ចាល ការលួសកាត់ ការល្បងល និងការបន្សុទ្ធរបស់ទ្រង់ ហើយថែមទាំងទទួលយកបណ្ដាសា និងការថ្កោលទោសរបស់ទ្រង់ចំពោះមនុស្ស តើពួកគេចាំបាច់ត្រូវស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ដែរឬទេ? (មិនចាំបាច់ទេ។) នេះជារឿងប្រាកដណាស់។ ការប្រើឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» នៅក្នុងបរិបទរបស់អ្នកជឿ គឺពិតជាមិនសមហេតុផលទាល់តែសោះ ហើយត្រូវបានថ្កោលទោស។ ហេតុអ្វីបានជាការប្រើឃ្លានេះនៅក្នុងបរិបទនេះ គឺជារឿងខុសដូច្នេះ? តើគេអាចបញ្ជាក់យ៉ាងដូចម្ដេចថា ឥរិយាបថនេះមិនត្រឹមត្រូវនៅក្នុងបរិបទនេះ? គ្រាន់តែទទួលស្គាល់តាមរយៈពាក្យសម្ដី និងក្នុងន័យជាគោលលទ្ធិថា ឃ្លានេះខុស គឺមិនអាចទទួលយកបានឡើយ។ អ្នកត្រូវតែដឹងថា តើវាពាក់ព័ន្ធនឹងសេចក្ដីពិតអ្វីខ្លះ។ ពីមុន អ្នកនៅតែគិតថា ដើម្បីទទួលយកការត្រូវបានព្រះជាម្ចាស់ប្រោសឱ្យគ្រប់លក្ខណ៍ និងការត្រូវបានព្រះជាម្ចាស់សង្គ្រោះ មនុស្សចាំបាច់ត្រូវរៀនស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ត្រូវដេកលើគំនរមែកឈើ និងលិទ្ធទឹកប្រមាត់ ត្រូវប្រកាន់យកផ្នត់គំនិតរបស់ គូជាន ជាស្ដេចនៃនគរយៀក ហើយមិនព្រមចុះចាញ់ឡើយ។ អ្នកគ្រាន់តែជាមនុស្សល្ងង់ខ្លៅម្នាក់ ហើយគ្មានសមត្ថភាពយល់ដឹងពីសេចក្ដីពិតឡើយ។ ឥឡូវនេះ បន្ទាប់ពីការប្រកបគ្នារបស់ខ្ញុំ អ្នកគិតថា៖ «ឃ្លានេះមិនល្អទេ។ ពីមុន ខ្ញុំតែងតែប្រើឃ្លានេះ ម្ដេចក៏ខ្ញុំអាចល្ងង់យ៉ាងនេះកើតទៅ?» អ្នកអាចឃើញថា អ្នកមិនយល់ពីសេចក្ដីពិតទេ ហើយសមត្ថភាពក្នុងការយល់ដឹងរបស់អ្នកគឺខ្សោយណាស់។ អ្នកត្រូវតែយល់ថា តើឃ្លានេះដែលខុសត្រង់ណាខ្លះ។ នៅពេលអ្នកអាចយល់យ៉ាងពិតប្រាកដថាឃ្លានេះខុសត្រង់ណាហើយ នោះអ្នកនឹងមានការយល់ដឹងយ៉ាងស៊ីជម្រៅអំពីឃ្លានេះ។ ប្រសិនបើអ្នកមើលឃើញច្បាស់ត្រឹមតែមួយផ្នែកនៃឃ្លានេះ ពោលគឺអ្នកមើលឃើញផ្នែកអវិជ្ជមានរបស់វាច្បាស់ ប៉ុន្តែមិនបានមើលឃើញច្បាស់ពីផ្នែកដែលមនុស្សគិតថាវិជ្ជមានទេ នោះមានន័យថា អ្នកនៅមិនទាន់យល់ពីសេចក្ដីពិតឡើយ។ បន្ទាប់ពីបានស្ដាប់អ្វីដែលខ្ញុំទើបតែបានប្រកបគ្នារួច តើអ្នករាល់គ្នានឹងអាចវែកញែក និងវិភាគរឿងទាំងនេះ ស្របតាមវិធីសាស្ត្រទាំងនេះរបស់ខ្ញុំបានដែរឬទេ? ហេតុអ្វីបានជាការអនុវត្តការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ជារឿងមិនចាំបាច់នៅក្នុងដំណាក់របស់ព្រះជាម្ចាស់? ហេតុអ្វីបានជាខ្ញុំនិយាយថា វិធីសាស្ត្រ និងផ្នត់គំនិតនេះ ត្រូវបានដំណាក់របស់ព្រះជាម្ចាស់ថ្កោលទោស ហើយមិនស្របតាមសេចក្ដីពិតនោះ? (ឱព្រះជាម្ចាស់អើយ ទូលបង្គំមានការយល់ដឹងថា នៅក្នុងដំណាក់របស់ព្រះជាម្ចាស់ ការទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ ហើយសូម្បីតែការបានដកហូតតំណែងចេញ ឬថ្កោលទោស មិនមែនជាការស៊ូទ្រាំនឹងកាធ្វើឱ្យអាម៉ាស់មុខនោះទេ។ ផ្ទុយទៅវិញ វាគឺជាផ្លូវដែលព្រះជាម្ចាស់ធ្វើការដើម្បីសង្គ្រោះមនុស្ស ហើយគោលបំណងរបស់វា គឺដើម្បីដឹកនាំយើងឱ្យដើរលើផ្លូវដ៏ត្រឹមត្រូវនៃការដេញតាមសេចក្ដីពិត។ រឿងនេះគ្មានពាក់ព័ន្ធអ្វីទាល់តែសោះ នឹងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ ប្រសិនបើមនុស្សអាចយល់ដឹងបានត្រឹមត្រូវ ពួកគេនឹងដឹងថា នេះគឺជាសេចក្ដីស្រឡាញ់ និងការលើកតម្កើងរបស់ព្រះជាម្ចាស់ ហើយថាការទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ គឺជាការយកចិត្តទុកដាក់ និងការការពារដ៏អស្ចារ្យរបស់ព្រះជាម្ចាស់ ព្រមទាំងជាសេចក្ដីសង្គ្រោះរបស់ព្រះជាម្ចាស់សម្រាប់មនុស្ស។) តើសេចក្ដីថ្លែងនេះត្រឹមត្រូវដែរឬទេ? (ត្រឹមត្រូវហើយ។) ប្រសិនបើអ្នកមិនអាចមើលឃើញការជំនុំជម្រះ និងការវាយផ្ចាលឱ្យបានច្បាស់ទេ នោះការប្រឆាំង និងការត្អូញត្អែរនឹងកើតឡើងនៅក្នុងចិត្តរបស់អ្នក ហើយអ្នកនឹងអនុវត្តឃ្លាទស្សនវិជ្ជាបែបសាតាំងដែលថា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» ដោយគិតក្នុងចិត្តថា៖ «មិនបានទេ ខ្ញុំត្រូវតែស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយប្រកាន់យកផ្នត់គំនិតរបស់ គូជាន ជាស្ដេចនៃនគរយៀក»។ បន្ទាប់មក អ្នកនឹងឆ្លាក់ឃ្លាថា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» នៅលើតុរបស់អ្នក ដើម្បីជំរុញខ្លួនអ្នកឱ្យឆ្ពោះទៅមុខ និងលើកទឹកចិត្តខ្លួនឯង ហើយអ្នកនឹងចាត់ទុកវាជាបាវចនារបស់អ្នក។ តើនោះមិនមែនជាការនាំបញ្ហាទេឬ? ពិតមែនហើយ បន្ទាប់ពីការប្រកបគ្នានៅថ្ងៃនេះ អ្នករាល់គ្នាប្រាកដណាស់ថានឹងមិនធ្វើបែបនេះឡើយ ប៉ុន្តែតើអ្នករាល់គ្នានឹងយកឃ្លាផ្សេងទៀតធ្វើជាបាវចនារបស់អ្នក ដូចជាឃ្លានេះដែលខ្ញុំមិនទាន់បានវែកញែកថា «លាក់បាំងសមត្ថភាពរបស់ខ្លួន ហើយប្រមូលកម្លាំងនៅក្នុងទីងងឹត» ដែរឬទេ? តើលក្ខណៈនៃរឿងនេះមិនដូចគ្នាទេឬ? រឿងទាំងនេះគឺជាផ្នែកមួយនៃវប្បធម៌ប្រពៃណីចិន។ តើរឿងទាំងនេះជាជាតិពុលរបស់សាតាំងដែរឬទេ? ពួកវាសុទ្ធតែជាជាតិពុលរបស់សាតាំង។ ពួកវាសុទ្ធតែជាទស្សនវិជ្ជារបស់សាតាំងសម្រាប់ការប្រព្រឹត្តក្នុងលោកីយ៍។

កាលពីមុន ពេលដែលខ្ញុំកំពុងធ្វើការនៅក្នុងពួកជំនុំនានានៅចិនដីគោក ពោលគឺនៅពេលខ្ញុំទើបតែចាប់ផ្ដើមកិច្ចការរបស់ខ្ញុំ ដំណាក់របស់ព្រះជាម្ចាស់បានរៀបចំឱ្យបងប្អូនប្រុសស្រីមួយចំនួន បង្កើនសមត្ថភាពអក្ខរកម្មរបស់ពួកគេ។ តើស្ថានភាពនៅពេលនោះយ៉ាងណាដែរ? មានមនុស្សមួយចំនួនដែលមានវ័យចំណាស់ ហើយមានមនុស្សមួយចំនួនដែលរស់នៅតំបន់ដាច់ស្រយាល។ កម្រិតអប់រំរបស់ពួកគេគឺរាងទាប ហើយពួកគេមិនសូវចេះអានអក្សរឡើយ។ ឧទាហរណ៍៖ ព្រះបន្ទូលរបស់ព្រះជាម្ចាស់និយាយអំពី «គុណសម្បត្តិខ្សោយ» «និស្ស័យរបស់ព្រះជាម្ចាស់» «បំណងព្រះហឫទ័យរបស់ព្រះជាម្ចាស់» និងពាក្យបច្ចេកទេសផ្សេងៗទៀត ប៉ុន្តែពួកគេមិនបានយល់ ឬដឹងថាពាក្យទាំងនោះមានន័យដូចម្ដេចឡើយ។ ក្រោយមក ដំណាក់របស់ព្រះជាម្ចាស់បានប្រាប់បងប្អូនប្រុសស្រីថា ពួកគេអាចពង្រឹងអក្ខរកម្មនៅពេលទំនេររបស់ខ្លួន ហើយថាយ៉ាងហោចណាស់ ពួកគេគួរតែដឹងថា ឃ្លាបច្ចេកទេស បច្ចេកសព្ទ និងនាមមួយចំនួន មានន័យដូចម្ដេច។ បើមិនដូច្នេះទេ នៅពេលពួកគេអានព្រះបន្ទូលរបស់ព្រះជាម្ចាស់ ពួកគេនឹងមិនយល់សូម្បីតែអត្ថន័យនៃពាក្យពេចន៍ និងឃ្លាទាំងនោះផង ចុះតើពួកគេម្ដេចនឹងអាចយល់ពីព្រះបន្ទូលរបស់ព្រះជាម្ចាស់បានទៅ? ហើយប្រសិនបើពួកគេមិនអាចយល់ពីព្រះបន្ទូលរបស់ព្រះជាម្ចាស់ទេ តើពួកគេអាចអនុវត្តសេចក្ដីពិតបានយ៉ាងដូចម្ដេចទៅ? បន្ទាប់ពីនេះមក បងប្អូនប្រុសស្រីក៏បានចាប់ផ្ដើមខិតខំប្រឹងប្រែងរៀនសូត្ររឿងទាំងនេះ។ នេះជារឿងល្អមួយ ប៉ុន្តែមនុស្សមួយចំនួនដែលមានការយល់ដឹងវៀចវេរ បានឆ្លៀតឱកាសពីស្ថានការណ៍។ ក្នុងអំឡុងការជួបជុំ អ្នកដឹកនាំមួយចំនួននិយាយផ្តាច់មុខតែអំពីសារៈសំខាន់នៃការពង្រឹងអក្ខរកម្មរបស់ខ្លួន អំពីរបៀបដែលបងប្អូនប្រុសស្រីគួរចេះអក្សរ អំពីអត្ថប្រយោជន៍នៃអក្ខរកម្ម និងអំពីអ្វីដែលនឹងកើតឡើងប្រសិនបើពួកគេមិនចេះអក្សរ។ ពួកគេបាននិយាយអំពីគោលលទ្ធិជាច្រើនបែបនេះ។ រឿងទាំងនេះមិនមែនជាសេចក្ដីពិតទេ ហើយមិនចាំបាច់និយាយអំពីរឿងទាំងនេះច្រើនពេកឡើយ។ ពេលមាននរណាម្នាក់និយាយរឿងទាំងនេះភ្លាម មនុស្សអាចយល់ពីរឿងទាំងនោះបាន។ មិនចាំបាច់ប្រកបគ្នាអំពីរឿងទាំងនេះនៅក្នុងការជួបជុំ ហាក់ដូចជារឿងទាំងនោះជាសេចក្ដីពិតឡើយ។ អ្នកដឹកនាំមួយចំនួន មិនគ្រាន់តែចំណាយពេលយ៉ាងច្រើនក្នុងអំឡុងការជួបជុំ ដើម្បីប្រកបគ្នាអំពីរឿងទាំងនេះហាក់ដូចជាវាជាសេចក្ដីពិតប៉ុណ្ណោះទេ ពួកគេថែមទាំងបានបង្កើតល្បិចថ្មីមួយ ដោយធ្វើតេស្តបងប្អូនប្រុសស្រីជាពិសេស ទៅលើពាក្យដែលកម្រនឹងប្រើប្រាស់ទៀតផង។ ប្រសិនបើបងប្អូនប្រុសស្រីមិនអាចឆ្លើយបានទេ តើវាមិនធ្វើឱ្យពួកអ្នកដឹកនាំ មើលទៅដូចជាអ្នកមានចំណេះដឹងខ្ពង់ខ្ពស់ទេឬ? ក្នុងអំឡុងពេលនោះ មានអ្នកដឹកនាំក្លែងក្លាយមួយចំនួនដែលមិនបានបំពេញកិច្ចការជាក់ស្ដែងឡើយ ពោលគឺពួកគេមិនបានប្រកបគ្នាអំពីបទពិសោធជីវិត សេចក្ដីពិត ឬព្រះបន្ទូលរបស់ព្រះជាម្ចាស់ទេ ផ្ទុយទៅវិញ ពួកគេប្រកបគ្នាផ្តាច់មុខតែអំពីអក្ខរកម្មប៉ុណ្ណោះ។ តើនេះហៅថាអ្វីទៅ? នេះហៅថា ការមិនបំពេញការងារត្រឹមត្រូវរបស់ខ្លួន។ តើនេះមិនមែនជាបញ្ហាទេឬ? (ជាបញ្ហាមែន។) ហេតុអ្វីបានជាខ្ញុំនិយាយអំពីបញ្ហានេះ? តើវាមានប្រយោជន៍អ្វីដល់អ្នករាល់គ្នា? តើអ្នករាល់គ្នាអាចធ្វើរឿងបែបនេះដែរឬទេ? តើមាននរណាម្នាក់គ្រោងធ្វើបែបនេះដែរឬទេ? ប្រសិនបើអ្នករាល់គ្នាពិតជាធ្វើបែបនេះមែន នោះអ្នករាល់គ្នាពិតជាមនុស្សមានគំនិតច្របូកច្របល់មែន! មានមនុស្សមួយចំនួនដែលឃើញខ្ញុំនិយាយអំពីសំនួនវោហារទាំងនេះ ហើយពួកគេក៏ត្រៀមខ្លួនធ្វើសកម្មភាព និងចាប់ផ្ដើមរៀបចំខ្លួន ដោយនិយាយថា៖ «តាមពិតទៅ ការប្រកបគ្នាអំពីសេចក្ដីពិត គឺងាយស្រួលបែបនេះសោះ។ គ្រាន់តែប្រកបគ្នាអំពីសំនួនវោហារ គឺគ្រប់គ្រាន់បាត់ទៅហើយ។ ទ្រង់អាចប្រកបគ្នាអំពីសំនួនវោហារបាន ចំណែកទូលបង្គំខ្ញុំ នឹងប្រកបគ្នាអំពីពាក្យបណ្ដៅដែលមានពីរវគ្គ ពាក្យតាមតំបន់ ពាក្យពោល និងសុភាសិត»។ តើនេះមិនមែនជាការមិនបំពេញការងារត្រឹមត្រូវរបស់ខ្លួនទេឬ? (មែនហើយ។) តើមនុស្សទាំងនេះជាមនុស្សប្រភេទណាទៅ? តើពួកគេមានការយល់ដឹងខាងវិញ្ញាណដែរឬទេ? (គ្មានទេ។) ពួកគេគ្មានការយល់ដឹងខាងវិញ្ញាណទេ ហើយពួកគេមិនយល់ពីសេចក្ដីពិតឡើយ។ តើពួកគេគិតអ្វីទៅ? «ទ្រង់គង់នៅទីនោះ ហើយមានបន្ទូលប៉ប៉ាច់ប៉ប៉ោច ពេលដែលទ្រង់គ្មានអ្វីធ្វើ ហើយបោកបញ្ឆោតពួកទូលបង្គំដោយប្រើសំនួនវោហារពីរបីឃ្លា។ ប្រសិនបើទូលបង្គំធ្វើតាមវិធីសាស្ត្ររបស់ទ្រង់ ទូលបង្គំក៏អាចប្រកបគ្នាបានដែរ!» មនុស្សដែលគ្មានការយល់ដឹងខាងវិញ្ញាណ មើលតែទៅលើសំបកក្រៅនៃរឿងរ៉ាវ ហើយត្រាប់តាមខ្ញុំទាំងងងឹតងងល់ប៉ុណ្ណោះ។ អ្នកដឹកនាំទាំងនេះគួរតែត្រូវដកហូតតំណែង ដោយសារការត្រាប់តាមឥរិយាបថនេះ ហើយអ្នកណាដែលធ្វើដូចពួកគេ ក៏គួរតែត្រូវដកហូតតំណែងដូចគ្នាដែរ។ ហេតុអ្វីបានជាខ្ញុំនិយាយអំពីរឿងនេះ? គឺខ្ញុំកំពុងដាស់តឿនស្មារតីអ្នករាល់គ្នា មុនពេលអ្នករាល់គ្នាប្រព្រឹត្តឥរិយាបថនេះ ដើម្បីកុំឱ្យអ្នករាល់គ្នាដើរផ្លូវខុស។ ខ្ញុំអាចនិយាយអំពីរឿងទាំងនេះបាន ប៉ុន្តែប្រសិនបើអ្នកនិយាយអំពីរឿងទាំងនេះ តើអ្នកអាចនិយាយក្នុងរបៀបដែលឱ្យគេយល់បានដែរឬទេ? អ្នកមិនអាចធ្វើបានឡើយ។ ដូច្នេះ ហេតុអ្វីបានជាខ្ញុំនិយាយអំពីពាក្យពោល និងសំនួនវោហារទាំងនេះ? តើខ្ញុំនិយាយអំពីរឿងទាំងនេះ ក្នុងលក្ខខណ្ឌអ្វីទៅ? នៅពេលមនុស្សយល់ពីគោលគំនិត និងនិយមន័យនៃសេចក្ដីពិត ហើយបន្ទាប់មក ប្រសិនបើនៅលើមូលដ្ឋានគ្រឹះនោះ ខ្ញុំចូលកាន់តែជ្រៅ និងវែកញែករឿងរ៉ាវជាច្រើនទៀតដែលមនុស្សគិតថាជាសេចក្ដីពិត នោះមនុស្សមិនអាចចាប់យល់ពីរឿងនេះបានឡើយ។ ពួកគេមិនដឹងថាពួកគេគួរត្រិះរិះពីរឿងនេះដោយរបៀបណាទេ ហើយក៏មិនដឹងថាពួកគេគួរភ្ជាប់វាទៅនឹងរឿងអ្វីផ្សេងទៀតដែរ។ គឺដោយសារតែអ្នករាល់គ្នាមិនយល់ ទើបខ្ញុំប្រាប់អ្នករាល់គ្នានូវរឿងរ៉ាវមួយចំនួនអំពីសំនួនវោហារ។ នេះគឺជារឿងចាំបាច់។ មនុស្សមួយចំនួនគិតថា ពួកគេស្ថិតនៅកម្រិតសាកលវិទ្យាល័យទៅហើយ នៅពេលនិយាយដល់សេចក្ដីពិត ហើយឆ្ងល់ថា ហេតុអ្វីបានជាពួកគេនៅតែរៀនវគ្គសិក្សាកម្រិតសាលាបឋមសិក្សាទាំងនេះឡើងវិញទៀត។ ពួកគេមិនអាចយល់បានទេថា នេះមិនមែនជាថ្នាក់បឋមសិក្សាឡើយ ពោលគឺវាជាថ្នាក់សាកលវិទ្យាល័យរួចទៅហើយ។ អ្នករាល់គ្នានៅមិនទាន់រៀនដល់សាកលវិទ្យាល័យនៅឡើយទេ។ អ្នករាល់គ្នានៅត្រឹមកម្រិតបឋមសិក្សារហូតមក ប៉ុន្តែអ្នករាល់គ្នាគិតថា អ្នករាល់គ្នាបានរៀនដល់សាកលវិទ្យាល័យទៅហើយ ហើយអ្នករាល់គ្នាមានអារម្មណ៍អំនួតចំពោះខ្លួនឯង។ គួរឱ្យស្ដាយ អារម្មណ៍នេះគឺខុសហើយ។ វាគឺជាអារម្មណ៍ដែលយល់ខុស ពោលគឺអ្នករាល់គ្នានៅឆ្ងាយណាស់ទម្រាំតែរៀនដល់សាកលវិទ្យាល័យ។ ហេតុដូច្នេះហើយ ខ្ញុំសូមក្រើនរំលឹកអ្នករាល់គ្នាម្តងទៀតថា៖ កុំធ្វើរឿងដែលខ្ញុំទើបតែបាននិយាយអម្បាញ់មិញនេះឱ្យសោះ។ ចូរប្រកបគ្នាដោយស្មោះត្រង់អំពីអ្វីដែលអ្នករាល់គ្នាយល់ ហើយប្រសិនបើអ្នករាល់គ្នាមិនយល់ទេ កុំនិយាយផ្ដេសផ្ដាសឱ្យសោះ។ ការប្រកបគ្នាអំពីសេចក្ដីពិត មិនមែនជាការនិយាយប៉ប៉ាច់ប៉ប៉ោចឡើយ។ គ្មាននរណាម្នាក់មានពេលខ្ជះខ្ជាយស្ដាប់អ្នកនិយាយប៉ប៉ាច់ប៉ប៉ោចនោះទេ។ កុំត្រាប់តាមខ្ញុំទាំងងងឹតងងល់ ហើយកុំនិយាយអំពី គូជាន ដែលជាស្ដេចនៃនគរយៀក ឬអំពីប្រវត្តិសាស្ត្រសម័យទំនើប ឬប្រវត្តិសាស្ត្រសម័យបុរាណ ដោយសារតែខ្ញុំបាននិយាយអំពីការដេកលើគំនរមែកឈើ និងលិទ្ធទឹកប្រមាត់ឱ្យសោះ។ តើការនិយាយអំពីរឿងទាំងនោះមានប្រយោជន៍អ្វីទៅ? តើមនុស្សសុខចិត្តស្ដាប់រឿងទាំងនោះដែរឬទេ? ទោះបីជាមនុស្សសុខចិត្តស្ដាប់ក៏ដោយ ក៏រឿងទាំងនោះមិនមែនជាសេចក្ដីពិតដែរ។

អម្បាញ់មិញនេះ ខ្ញុំបាននិយាយអំពីរបៀបដែលមនុស្សដែលជឿ និងដើរតាមព្រះជាម្ចាស់ មិនចាំបាច់ស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ឡើយ កុំថាឡើយដល់អនុវត្តការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់នោះ។ ហេតុអ្វីបានជាមនុស្សម្នាក់មិនអាចអនុវត្តឃ្លាដ៏ «ល្អ» និងផ្នត់គំនិតដ៏ «ខ្ពង់ខ្ពស់» បែបនេះបាន? តើបញ្ហានៅត្រង់ណាទៅ? ហេតុអ្វីបានជាមនុស្សម្នាក់មិនអាចមានផ្នត់គំនិតនៃការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់បាន? បើនិយាយក្នុងន័យជាគោលលទ្ធិ គឺដោយសារតែការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មិនមែនជាសេចក្ដីពិតឡើយ។ ឃ្លានេះមិនមែនជាព្រះបន្ទូលរបស់ព្រះជាម្ចាស់ទេ។ វាមិនមែនជាសេចក្ដីតម្រូវរបស់ព្រះជាម្ចាស់សម្រាប់មនុស្សជាតិឡើយ ហើយវាក៏មិនមែនជាគោលការណ៍នៃសកម្មភាពដែលទ្រង់បានប្រទានដល់អស់អ្នកដែលដើរតាមទ្រង់ដែរ។ ហេតុអ្វីបានជាខ្ញុំនិយាយថា ឃ្លានេះមិនមែនជាសេចក្ដីពិត ហើយមិនមែនជាគោលការណ៍នៃការអនុវត្ត? ជាដំបូង ចូរយើងមើលទៅលើពាក្យ «ការធ្វើឱ្យអាម៉ាស់មុខ» នៅក្នុងឃ្លា ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ តើ «ការធ្វើឱ្យអាម៉ាស់មុខ» សំដៅទៅលើអ្វី? គឺការប្រមាថមើលងាយ និងរងភាពអាម៉ាស់។ ដូច្នេះ នៅពេលមនុស្សជឿលើព្រះជាម្ចាស់ ហើយព្រះជាម្ចាស់មានអធិបតេយ្យភាពលើវាសនារបស់ពួកគេ តាមរយៈការចុះចូលនឹងព្រះជាម្ចាស់ តើពួកគេកំពុងត្រូវបានធ្វើឱ្យអាម៉ាស់មុខដែរឬទេ? តើពួកគេកំពុងស៊ូទ្រាំនឹងការប្រមាថមើលងាយដែរឬទេ? (មិនមែនទេ។) តើមនុស្សចាំបាច់ត្រូវស៊ូទ្រាំ ហើយនិយាយថា «ដើម្បីសម្រេចបាននូវការចុះចូលនឹងព្រះជាម្ចាស់ ខ្ញុំត្រូវតែសង្កត់ភ្លើងនៅក្នុងចិត្តរបស់ខ្ញុំ សង្កត់កំហឹងនៅក្នុងចិត្តរបស់ខ្ញុំ សង្កត់ការត្អូញត្អែរនៅក្នុងចិត្តរបស់ខ្ញុំ និងសង្កត់អារម្មណ៍មិនសុខចិត្តនៅក្នុងចិត្តរបស់ខ្ញុំ។ ខ្ញុំគួរតែស៊ូទ្រាំនឹងវា ហើយមិនត្រូវបញ្ចេញសំឡេងឡើយ។ ចំពោះខ្ញុំ រឿងទាំងអស់នេះគឺជាការធ្វើឱ្យអាម៉ាស់មុខ ដូច្នេះ ខ្ញុំនឹងសង្កត់ពួកវាទុក» ដែរឬទេ? តាមរយៈការធ្វើបែបនេះ តើពួកគេកំពុងអនុវត្តសេចក្ដីពិតដែរឬទេ? (មិនមែនទេ។) តើពួកគេកំពុងអនុវត្តអ្វីទៅ? គឺទង្វើបះបោរ ភាពក្លែងក្លាយ និងការធ្វើពុត។ ដើម្បីសម្រេចបាននូវការអនុវត្តសេចក្ដីពិត ហើយដើម្បីសម្រេចបាននូវការចុះចូលនឹងសេចក្ដីពិត ព្រមទាំងការចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ រឿងដំបូងដែលអ្នកត្រូវតែធ្វើ មិនមែនជាការស៊ូទ្រាំនឹងការឈឺចាប់ណាមួយឡើយ ហើយអ្នកក៏មិនចាំបាច់ស៊ូទ្រាំនឹងការប្រមាថមើលងាយណាមួយដែរ។ តើអធិបតេយ្យភាព និងការរៀបចំដែលព្រះជាម្ចាស់មានសម្រាប់អ្នក ព្រមទាំងសេចក្ដីតម្រូវដែលទ្រង់មានសម្រាប់អ្នក គឺជាការធ្វើឱ្យអាម៉ាស់មុខដែរឬទេ? (មិនមែនទេ។) ទ្រង់មិនមែនកំពុងធ្វើឱ្យអ្នកអាម៉ាស់មុខឡើយ។ ព្រះជាម្ចាស់មិនមែនកំពុងធ្វើឱ្យអ្នកអាម៉ាស់មុខ តាមរយៈការលាតត្រដាងអ្នក ការជំនុំជម្រះអ្នក ការវាយផ្ចាលអ្នក ការល្បងលអ្នក និងការបន្សុទ្ធអ្នកឡើយ។ ផ្ទុយទៅវិញ ក្នុងពេលដំណាលគ្នាដែលទ្រង់កំពុងលាតត្រដាងការបញ្ចេញឱ្យឃើញនិស្ស័យពុករលួយរបស់អ្នក គឺទ្រង់កំពុងធ្វើឱ្យអ្នកស្គាល់ខ្លួនឯង ធ្វើឱ្យអ្នកបោះនិស្ស័យពុករលួយចោល និងបះបោរប្រឆាំងនឹងនិស្ស័យទាំងនោះ រួចហើយប្រព្រឹត្តស្របតាមសេចក្ដីតម្រូវរបស់ព្រះជាម្ចាស់។ តើរឿងនេះនឹងសម្រេចបានលទ្ធផលអ្វីទៅ? អ្នកនឹងអាចចុះចូលនឹងព្រះជាម្ចាស់ យល់ពីសេចក្ដីពិត ក្លាយជាមនុស្សដែលធ្វើឱ្យព្រះជាម្ចាស់គាប់ព្រះហឫទ័យ និងក្លាយជាមនុស្សដែលព្រះជាម្ចាស់ពេញព្រះទ័យ។ ហេតុដូច្នេះហើយ ក្នុងអំឡុងពេល និងដំណើរការដែលអ្នកកំពុងសម្រេចរឿងទាំងនេះ តើមានរឿងណាមួយដែលអ្នកឆ្លងកាត់ គឺជាការប្រមាថមើលងាយដែរឬទេ? តើមានរឿងណាមួយដែលព្រះជាម្ចាស់កំពុងធ្វើឱ្យអ្នកអាម៉ាស់មុខដែរឬទេ? (គ្មានទេ។) ឧទាហរណ៍៖ នៅពេលព្រះជាម្ចាស់លាតត្រដាងអ្នក នៅពេលទ្រង់លាតត្រដាងពីភាពក្រអឺតក្រទម សេចក្ដីទុច្ចរិត សេចក្ដីបញ្ឆោត ភាពរឹងទទឹង ឬទង្វើកាចសាហាវរបស់អ្នក តើមានរឿងណាមួយក្នុងចំណោមរឿងទាំងនេះ ដែលមិនមែនជាការពិតដែរឬទេ? (គ្មានទេ។) រឿងទាំងនោះសុទ្ធតែជាការពិត។ មិនថាព្រះបន្ទូលដែលព្រះជាម្ចាស់លាតត្រដាងអ្នក និងមានព្រះបន្ទូលទៅកាន់អ្នក មានលក្ខណៈបែបណានោះទេ ក៏ព្រះបន្ទូលទាំងនោះសុទ្ធតែជាការពិតដែរ។ ទោះបីជាមនុស្សអាចទទួលស្គាល់រឿងនេះ ឬអត់ក៏ដោយ ហើយទោះបីជាមនុស្សអាចយល់ និងទទួលយកបានកម្រិតណាក៏ដោយ ក៏រឿងទាំងនេះសុទ្ធតែជាការពិតដែរ។ រឿងទាំងនោះមិនមែនគ្មានមូលដ្ឋានឡើយ ហើយក៏មិនមែនជាការនិយាយបំផ្លើសដែរ ហើយប្រាកដណាស់ថារឿងទាំងនោះមិនទម្លាក់កំហុសលើអ្នកឡើយ។ ដូច្នេះ តើរឿងទាំងនោះធ្វើឱ្យអ្នកអាម៉ាស់មុខដែរឬទេ? (មិនមែនទេ។) រឿងទាំងនោះមិនត្រឹមតែមិនធ្វើឱ្យអ្នកអាម៉ាស់មុខប៉ុណ្ណោះទេ ប៉ុន្តែពួកវាធ្វើជាការក្រើនរំលឹក ដោយព្រមានអ្នកកុំឱ្យដើរតាមផ្លូវរបស់មនុស្សអាក្រក់ ឬដើរតាមសាតាំងឡើយ ហើយធ្វើឱ្យអ្នកអាចដើរលើផ្លូវដ៏ត្រឹមត្រូវក្នុងជីវិតបាន។ ឥទ្ធិពល និងលទ្ធផលដែលរឿងទាំងនេះមានទៅលើអ្នក គឺវិជ្ជមាន។ លក្ខណៈនៃសកម្មភាពរបស់ព្រះជាម្ចាស់ទាំងនេះ គឺត្រឹមត្រូវទាំងស្រុង។ ទ្រង់កំពុងធ្វើរឿងទាំងនេះដើម្បីសង្គ្រោះអ្នក ហើយរឿងទាំងនោះគឺស្របតាមសេចក្ដីពិតទាំងស្រុង។ នេះគឺជាការរងទុក្ខដែលមនុស្សគួរតែស៊ូទ្រាំ ហើយជាការរងទុក្ខដែលពួកគេត្រូវតែស៊ូទ្រាំ ដើម្បីបោះចោលនិស្ស័យពុករលួយរបស់ពួកគេ អាចបំពេញតាមបំណងព្រះហឫទ័យរបស់ព្រះជាម្ចាស់ និងក្លាយជាភាវៈដែលព្រះបានបង្កើតពិតប្រាកដ។ អាកប្បកិរិយាដែលមនុស្សគួរតែមាន គឺការទទួលយកការរងទុក្ខនេះដោយសកម្ម ជាជាងការស៊ូទ្រាំនឹងវាទុកដូចជាការប្រមាថមើលងាយ។ ការរងទុក្ខនេះមិនមែនជាការធ្វើឱ្យអាម៉ាស់មុខទេ វាមិនមែនជាការចំអកឡើយ ហើយវាក៏មិនមែនជាការវាយប្រហារលើមនុស្សដែរ កុំថាឡើយដល់ការដែលព្រះជាម្ចាស់លេងសើចនឹងមនុស្សនោះ។ វាកើតឡើងទាំងស្រុងដោយសារតែមនុស្សមាននិស្ស័យពុករលួយ បះបោរប្រឆាំងនឹងព្រះជាម្ចាស់ និងមិនស្រឡាញ់សេចក្ដីពិត។ ការឈឺចាប់នេះកើតឡើងនៅក្នុងមនុស្ស ដោយសារតែព្រះបន្ទូលរបស់ព្រះជាម្ចាស់ និងសេចក្ដីតម្រូវរបស់ព្រះជាម្ចាស់សម្រាប់មនុស្ស ដូច្នេះ តើមានផ្នែកណាមួយនៃការឈឺចាប់នេះ ដែលព្រះជាម្ចាស់មានព្រះរាជបំណងប្រទានឱ្យមនុស្ស ឬប្រទានឱ្យពួកគេបន្ថែម ហើយដែលមនុស្សមិនគួរទទួលរងដែរឬទេ? គឺគ្មានរឿងបែបនោះឡើយ។ ផ្ទុយទៅវិញ ប្រសិនបើមនុស្សរងការឈឺចាប់នេះតិចពេក ពួកគេមិនអាចបោះចោលនិស្ស័យពុករលួយរបស់ខ្លួនបានឡើយ។ មិនថានិស្ស័យបះបោររបស់មនុស្សមានភាពធ្ងន់ធ្ងរប៉ុនណានោះទេ ហើយមិនថាពួកគេអាចទទួលស្គាល់ និងទទួលយកការលាតត្រដាងរបស់ព្រះជាម្ចាស់អំពីនិស្ស័យពុករលួយរបស់ពួកគេបានកម្រិតណាក៏ដោយ ក៏នៅទីបំផុត អ្វីដែលព្រះជាម្ចាស់ប្រទានដល់មនុស្ស មិនមែនជាការធ្វើឱ្យអាម៉ាស់មុខឡើយ ហើយអ្វីដែលពួកគេទទួលរង ក៏មិនមែនជាការប្រមាថមើលងាយដែរ។ ផ្ទុយទៅវិញ វាគឺជាអ្វីដែលមនុស្សគួរតែទទួលរង។ វាគឺជាការឈឺចាប់ដែលមនុស្សម្នាក់ដែលត្រូវបានសាតាំងធ្វើឱ្យពុករលួយយ៉ាងជ្រាលជ្រៅគួរតែទទួលរង មនុស្សគួរតែស៊ូទ្រាំនឹងការរងទុក្ខនេះ។ ហេតុអ្វីបានជាខ្ញុំនិយាយថា ពួកគេគួរតែស៊ូទ្រាំនឹងវា? ពីព្រោះមនុស្សបះបោរចំពោះព្រះជាម្ចាស់យ៉ាងខ្លាំង ហើយបានក្លាយជាពួកសាតាំងទៅហើយ។ ប្រសិនបើមនុស្សចង់បោះចោលនិស្ស័យពុករលួយទាំងនេះ ហើយទទួលយកសេចក្ដីសង្គ្រោះរបស់ព្រះជាម្ចាស់ ពួកគេត្រូវតែស៊ូទ្រាំនឹងការរងទុក្ខនេះ។ នេះជារឿងត្រឹមត្រូវ និងសមរម្យទាំងស្រុង។ វាគឺជាផ្លូវដែលមនុស្សត្រូវតែឆ្លងកាត់ ហើយវាគឺជាការរងទុក្ខដែលពួកគេត្រូវតែស៊ូទ្រាំ មិនមែនជារឿងដែលព្រះជាម្ចាស់ប្រទានឱ្យពួកគេឡើយ។ វាប្រៀបដូចជាពេលដែលអ្នកឈឺក្រពះ បន្ទាប់ពីផឹកទឹកត្រជាក់អ៊ីចឹង។ តើត្រូវបន្ទោសនរណាទៅ? បន្ទោសទឹកត្រជាក់ឬ? (មិនមែនទេ។) តើនរណាជានាំទុក្ខលំបាកនេះមកឱ្យអ្នក? (គឺពួកយើងខ្លួនឯង។) គឺអ្នកហ្នឹងហើយជាអ្នកនាំវាមកដាក់ខ្លួនឯង។ លទ្ធផលនេះ និងដំណើរការនេះដែលមនុស្សទទួលរង គឺជាទង្វើរបស់ពួកគេផ្ទាល់។ គ្មានការប្រមាថមើលងាយ ឬការធ្វើឱ្យអាម៉ាស់មុខដែលត្រូវនិយាយដល់នៅក្នុងរឿងនេះឡើយ។ មនុស្សមួយចំនួនមិនយល់ពីរឿងនេះតាមរបៀបនេះទេ។ ពួកគេមិនទទួលយកសេចក្ដីពិតឡើយ។ តើពួកគេគិតអ្វីទៅ? «ដំណាក់របស់ព្រះជាម្ចាស់បានឱ្យខ្ញុំធ្វើជាអ្នកដឹកនាំ។ ដំណាក់របស់ព្រះជាម្ចាស់បានដាក់ខ្ញុំឱ្យកាន់តំណែងនេះ ហើយខ្ញុំបានបំពេញការងាររបស់ខ្ញុំជាអ្នកដឹកនាំដោយក្ដីរីករាយ។ ខ្ញុំមិនដែលនឹកស្មានសោះថា ដំណាក់របស់ព្រះជាម្ចាស់នឹងដកហូតតំណែងខ្ញុំ ដោយសារតែខ្ញុំបំពេញការងារមិនបានល្អ និងប្រព្រឹត្តកំហុសនោះទេ។ តើខ្ញុំបានក្លាយជាអ្វីទៅហើយ? តើខ្ញុំនៅមានសេចក្ដីទៀងត្រង់ និងសេចក្ដីថ្លៃថ្នូរទៀតដែរឬទេ? តើខ្ញុំនៅមានសេរីភាពណាមួយជាមនុស្សទៀតដែរឬទេ? តើខ្ញុំនៅមានស្វ័យភាពទៀតដែរឬទេ?» ពួកគេគិតថា មនុស្សមិនគួរចុះចូលនឹងការចាត់ចែង និងការរៀបចំរបស់ព្រះជាម្ចាស់ ដោយគ្មានជម្រើសណាមួយនៅក្នុងរឿងនេះឡើយ ហើយថាប្រសិនបើមនុស្សចុះចូលទាំងស្រុង នោះពួកគេគឺជាមនុស្សល្ងង់ និងជាមនុស្សដែលគ្មានសេចក្ដីថ្លៃថ្នូរ ហើយថាពួកគេរស់នៅក្នុងរបៀបដែលទន់ខ្សោយ និងកើតទុក្ខខ្លាំងពេក។ ហេតុដូច្នេះហើយ មនុស្សប្រភេទនេះគិតថា នៅពេលមនុស្សទទួលយកការជំនុំជម្រះ ការវាយផ្ចាល និងការលួសកាត់ ពួកគេត្រូវតែស៊ូទ្រាំនឹងការធ្វើឱ្យអាម៉ាស់មុខ ដូចពាក្យពោលថា «នៅក្រោមដំបូលទាប មនុស្សគ្មានជម្រើសអ្វីក្រៅពីឱនក្បាលឡើយ»។ មើលចុះ នេះគឺជាទស្សនវិជ្ជាបែបសាតាំងមួយទៀតហើយ។ ឃ្លាដ៏ល្បីល្បាញនេះ ធ្វើឱ្យមនុស្សឱនក្បាល។ តើពួកគេកំពុងគិតអ្វីទៅ? តើពួកគេកំពុងចុះចូលដោយស្ម័គ្រចិត្ត ឬកំពុងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់? (គឺចំណុចទីពីរ។) ពួកគេគិតថា ពួកគេកំពុងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់។ ពួកគេមិនកំពុងចុះចូលដោយស្ម័គ្រចិត្តឡើយ។ ការចុះចូលរបស់ពួកគេមិនមែនដោយស្ម័គ្រចិត្តទេ ហើយវាក៏មិនបរិសុទ្ធដែរ។ ផ្ទុយទៅវិញ ពួកគេគ្មានជម្រើសអ្វីក្រៅពីចុះចូលឡើយ។ ដូច្នេះ ពួកគេចាត់ទុកការគ្មានជម្រើសនេះ ថាជាការធ្វើឱ្យអាម៉ាស់មុខមួយប្រភេទ។ ដោយសារតែមនុស្សប្រភេទនេះអាចគិតបែបនេះ តើគេចាត់ទុកការអនុវត្តការចុះចូលនឹងព្រះបន្ទូលរបស់ព្រះជាម្ចាស់ ថាជាការអនុវត្តសេចក្ដីពិតដែរឬទេ? អត់ទេ។ គេមិនចាត់ទុកការចុះចូលថាជាសេចក្ដីពិតឡើយ។ ផ្ទុយទៅវិញ គេចាត់ទុកការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ថាជាសេចក្ដីពិត។ តើលក្ខណៈនៃរឿងទាំងនេះ មិនខុសគ្នាទេឬ? (ខុសគ្នា។) ទោះបីជាមនុស្សដែលចុះចូលដោយស្ម័គ្រចិត្ត និងអស់អ្នកដែលស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ សុទ្ធតែចុះចូលដូចគ្នាក៏ដោយ ហើយទោះបីជាមនុស្សទាំងពីរប្រភេទនេះមិនបង្កបញ្ហា ឬមិនទាស់ទទឹង ហើយពីខាងក្រៅ មនុស្សទាំងពីរប្រភេទនេះមើលទៅហាក់ដូចជាស្ដាប់បង្គាប់ មានឥរិយាបថល្អ និងជាមនុស្សល្អក៏ដោយ ក៏ការចុះចូលដោយស្ម័គ្រចិត្ត ព្រមទាំងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ នៅតែមានលក្ខណៈខុសគ្នាដដែល។ មនុស្សដែលចុះចូលដោយស្មោះសរ ចាត់ទុកការចុះចូលថាជាការទទួលខុសត្រូវ ជាភារកិច្ច និងជាកាតព្វកិច្ចរបស់ពួកគេ។ ពួកគេចាត់ទុកវាជាភារកិច្ចដែលពួកគេត្រូវតែធ្វើ និងជាសេចក្ដីពិត។ ទោះបីជាអស់អ្នកដែលមិនចុះចូលដោយស្មោះសរ មិនទាស់ទទឹងពីខាងក្រៅក៏ដោយ ក៏នៅក្នុងចិត្តរបស់ពួកគេ ពួកគេគិតថា ពួកគេកំពុងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ដែរ ហើយនៅក្នុងក្រសែភ្នែករបស់ពួកគេ ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺជាសេចក្ដីពិតដ៏ខ្ពង់ខ្ពស់បំផុត។ ពួកគេចាត់ទុកការស៊ូទ្រាំនឹងការធ្វើឱ្យអាម៉ាស់មុខ ថាជាការអនុវត្តសេចក្ដីពិត ហើយចុះតើពួកគេចាត់ទុកការចុះចូលថាជាអ្វីទៅ? ពួកគេចាត់ទុកការចុះចូលថាជាការស៊ូទ្រាំនឹងការធ្វើឱ្យអាម៉ាស់មុខ មិនមែនជាការអនុវត្តសេចក្ដីពិតឡើយ។ តើនេះមិនមែនជាការយល់ខុសបញ្ច្រាសទេឬ? តើនេះហៅថាអ្វីទៅ? (ពួកគេយល់បញ្ច្រាស។) ពួកគេយល់បញ្ច្រាសហើយ។ ពួកគេចាត់ទុកសេចក្ដីពិត ថាជាទស្សនវិជ្ជាសម្រាប់ការប្រព្រឹត្តក្នុងលោកីយ៍។ ពួកគេចាត់ទុកគោលលទ្ធិ និងទស្សនវិជ្ជារបស់មនុស្សសម្រាប់ការប្រព្រឹត្តក្នុងលោកីយ៍ ថាជាសេចក្ដីពិត។ តើនេះមិនមែនជាការបង្វែរខ្មៅទៅជាសទេឬ? (មែនហើយ។) វាគឺជាការបង្វែរខ្មៅទៅជាស។ ចុះតើបញ្ហានេះគួរត្រូវបានដោះស្រាយយ៉ាងដូចម្ដេច? មនុស្សត្រូវតែយល់ថា ទុក្ខលំបាកដែលពួកគេទទួលរងនេះ មិនមែនជាការធ្វើឱ្យអាម៉ាស់មុខទេ ហើយវាក៏មិនមែនជាការដែលនរណាម្នាក់កំពុងព្យាយាមធ្វើឱ្យពួកគេអាម៉ាស់មុខដែរ។ ដូច្នេះ តើអ្វីទៅដែលបណ្ដាលឱ្យមានទុក្ខលំបាកដែលមនុស្សទទួលរងនេះ? (គឺនិស្ស័យពុករលួយរបស់មនុស្ស។) ត្រូវហើយ។ ប្រសិនបើអ្នកគ្មាននិស្ស័យពុករលួយទេ ហើយអ្នកយល់ពីសេចក្ដីពិត អាចចុះចូលនឹងព្រះជាម្ចាស់ អាចចុះចូលទាំងស្រុងនឹងអធិបតេយ្យភាព និងការរៀបចំរបស់ព្រះជាម្ចាស់ ព្រមទាំងអាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ នោះអ្នកនឹងមិនចាំបាច់រងទុក្ខលំបាកនេះឡើយ។ ហេតុដូច្នេះហើយ ការធ្វើឱ្យអាម៉ាស់មុខនេះគឺមិនមានឡើយ។ អ្នកយល់ហើយ តើមែនទេ?

រវាងទុក្ខលំបាក និងការធ្វើឱ្យអាម៉ាស់មុខ តើមួយណាជារឿងវិជ្ជមាន? តើមានភាពខុសគ្នារវាងរឿងទាំងពីរនេះដែរឬទេ? (មាន។) ទុក្ខលំបាកគឺជារឿងវិជ្ជមាន។ ប្រសិនបើអ្នកស្ម័គ្រចិត្តទទួលយកការជំនុំជម្រះ ការវាយផ្ចាល ការលួសកាត់ ហើយស្ម័គ្រចិត្តរងទុក្ខលំបាកនេះ នោះការបកស្រាយរបស់អ្នកចំពោះទុក្ខលំបាកនេះ នឹងទៅជាថា «ខ្ញុំគួរតែរងទុក្ខលំបាកនេះ។ មិនថាព្រះជាម្ចាស់ធ្វើអ្វីនោះទេ ទោះបីជាខ្ញុំមិនយល់ពីវា ហើយចិត្តខ្ញុំពិបាកទទួលយកវា ហើយខ្ញុំមានភាពអវិជ្ជមាន និងទន់ខ្សោយក៏ដោយ ក៏អ្វីគ្រប់យ៉ាងដែលទ្រង់ធ្វើ គឺសុទ្ធតែត្រឹមត្រូវដែរ។ ខ្ញុំមាននិស្ស័យពុករលួយ ហើយមិនគួរប្រកែកជាមួយព្រះជាម្ចាស់ឡើយ។ មិនថាចិត្តខ្ញុំពិបាកទទួលយកវាប៉ុនណាក៏ដោយ ក៏ទុក្ខលំបាកនេះត្រូវបានបណ្ដាលមកពីកំហុសរបស់ខ្ញុំផ្ទាល់ដែរ។ ព្រះជាម្ចាស់មិនខុសទេ។ អ្វីគ្រប់យ៉ាងដែលព្រះជាម្ចាស់ធ្វើ គឺសុទ្ធតែត្រឹមត្រូវ។ ខ្ញុំសមនឹងរងទុក្ខលំបាកនេះ។ តើនរណាធ្វើឱ្យខ្ញុំមាននិស្ស័យពុករលួយ? តើនរណាធ្វើឱ្យខ្ញុំទាស់ទទឹងនឹងព្រះជាម្ចាស់? តើនរណាធ្វើឱ្យខ្ញុំប្រព្រឹត្តសេចក្ដីអាក្រក់? រឿងទាំងនោះមិនមែនព្រះជាម្ចាស់ប្រទានមកឱ្យខ្ញុំឡើយ។ ពួកវាត្រូវបានជំរុញដោយធម្មជាតិរបស់ខ្ញុំផ្ទាល់។ ខ្ញុំគួរតែរងទុក្ខលំបាកនេះ»។ ចុះតើវាជារឿងវិជ្ជមានដែរឬទេ ដែលមនុស្សរងទុក្ខលំបាកនេះ? (វិជ្ជមាន។) ប្រសិនបើមនុស្សយល់ពីរឿងនេះក្នុងផ្លូវវិជ្ជមាន ហើយយល់រឿងនេះចេញពីព្រះជាម្ចាស់ នោះទុក្ខលំបាកនេះគឺជារឿងវិជ្ជមាន។ ក៏ប៉ុន្តែ ឧបមាថា ពួកគេនិយាយថា៖ «ខ្ញុំអាចចុះចូលបាន ប៉ុន្តែទោះបីជាខ្ញុំចុះចូលក៏ដោយ ក៏ខ្ញុំនៅតែត្រូវពន្យល់ពីហេតុផលរបស់ខ្ញុំឱ្យបានច្បាស់លាស់ដែរ ហើយខ្ញុំត្រូវតែចែករំលែកពីអ្វីដែលខ្ញុំគិតនៅក្នុងចិត្ត និងអ្វីដែលខ្ញុំធ្វើឱ្យបានច្បាស់លាស់។ ខ្ញុំមិនអាចគ្រាន់តែចុះចូលក្នុងរបៀបដ៏កំសាក និងច្របូកច្របល់បែបនេះបានឡើយ។ បើមិនដូច្នេះទេ ខ្ញុំនឹងស្លាប់ ដោយសារតែការលាក់ទុក្ខរឿងរ៉ាវនៅក្នុងចិត្តមិនខាន»។ ពួកគេតែងតែចង់ពន្យល់រឿងរ៉ាវឱ្យបានច្បាស់លាស់ និងក្បោះក្បាយ ពន្យល់ពីដំណើរដើមទងនៃរឿងរ៉ាវឱ្យបានច្បាស់លាស់ និយាយអំពីហេតុផលរបស់ពួកគេ និយាយអំពីអ្វីដែលពួកគេគិត និយាយអំពីការលះបង់របស់ពួកគេ និងនិយាយអំពីភាពត្រឹមត្រូវរបស់ពួកគេ។ ពួកគេមិនសុខចិត្តធ្វើជាមនុស្សដែលចុះចូលនឹងព្រះជាម្ចាស់ឡើយ ពោលគឺមិនសុខចិត្តបញ្ឈប់ការដោះសា ការការពារខ្លួនឯង ឬការនិយាយអំពីហេតុផលរបស់ពួកគេផ្ទាល់ឡើយ។ ពួកគេមិនសុខចិត្តប្រព្រឹត្តបែបនោះទេ។ ក្នុងករណីនោះ តើពួកគេចាត់ទុកការចុះចូលថាជាអ្វីទៅ? ពួកគេចាត់ទុកការចុះចូលថាជាការស៊ូទ្រាំនឹងការប្រមាថមើលងាយ។ តើពួកគេគិតអ្វីនៅក្នុងចិត្ត? «ខ្ញុំត្រូវតែស៊ូទ្រាំនឹងការប្រមាថមើលងាយទាំងអស់នេះ ដើម្បីធ្វើឱ្យព្រះជាម្ចាស់ពេញព្រះទ័យនឹងខ្ញុំ ហើយមានព្រះបន្ទូលថា ខ្ញុំបានចុះចូល»។ តើការធ្វើឱ្យអាម៉ាស់មុខនេះ ពិតជាមានមែនឬ? ប្រសិនបើវាមិនមានទាល់តែសោះ ហេតុអ្វីបានជាពួកគេនៅតែពន្យល់រឿងរ៉ាវឱ្យច្បាស់លាស់ និងក្បោះក្បាយ ដើម្បីបោះចោល «ការធ្វើឱ្យអាម៉ាស់មុខ» នេះទៀត? នេះមិនមែនជាការចុះចូលពិតប្រាកដឡើយ។ ទោះបីជាចេតនាដែលអ្នកធ្វើរឿងរ៉ាវនានាគឺត្រឹមត្រូវក៏ដោយ ក៏ព្រះជាម្ចាស់សព្វព្រះហឫទ័យចង់ចាត់ចែងរឿងរ៉ាវតាមរបៀបនេះដែរ។ អ្នកមិនចាំបាច់ដោះសាការពារខ្លួនទេ អ្នកមិនចាំបាច់ប្រកែកឡើយ។ តើយ៉ូបបានធ្វើរឿងរ៉ាវនានាល្អជាងអ្នកដែរឬទេ? (គាត់ធ្វើបានល្អជាង។) នៅពេលយ៉ូបត្រូវបានល្បងល ប្រសិនបើគាត់ប្រកែក និងដោះសាការពារខ្លួន តើព្រះជាម្ចាស់នឹងព្រះសណ្ដាប់ដែរឬទេ? អត់ទេ ទ្រង់នឹងមិនព្រះសណ្ដាប់ឡើយ។ នេះគឺជាការពិត។ តើយ៉ូបបានដឹងទេថា ព្រះជាម្ចាស់មិនព្រះសណ្ដាប់ពាក្យដោះសាការពារខ្លួនរបស់មនុស្សនោះ? យ៉ូបមិនបានដឹងទេ ប៉ុន្តែយ៉ូបមិនបានដោះសាការពារខ្លួនឡើយ។ នេះគឺជាកម្ពស់ដែលគាត់មាន។ គាត់ពិតជាបានចុះចូលមែន។ តើយ៉ូបបានធ្វើរឿងអាក្រក់អ្វីខ្លះ ទើបបានជាព្រះជាម្ចាស់ប្រព្រឹត្តចំពោះគាត់បែបនោះ? គាត់មិនបានធ្វើរឿងអាក្រក់អ្វីឡើយ។ ព្រះជាម្ចាស់បានមានព្រះបន្ទូលថា យ៉ូបកោតខ្លាចដល់ទ្រង់ ហើយគេចចេញពីសេចក្ដីអាក្រក់ ព្រមទាំងជាមនុស្សគ្រប់លក្ខណ៍។ បើនិយាយនៅក្នុងបរិបទនៃ «ការធ្វើឱ្យអាម៉ាស់មុខ» ព្រះជាម្ចាស់មិនគួរធ្វើឱ្យយ៉ូបរងការប្រមាថមើលងាយទាំងនោះឡើយ ហើយមិនគួរប្រគល់គាត់ទៅឱ្យសាតាំង និងបណ្ដោយឱ្យសាតាំងល្បួងគាត់ ព្រមទាំងដកហូតទ្រព្យសម្បត្តិទាំងអស់របស់គាត់ឡើយ។ បើមើលទៅលើរឿងនេះក្នុងន័យជាតក្កវិជ្ជារបស់មនុស្សដែលមិនចុះចូល យ៉ូបបានរងទុក្ខលំបាក ហើយគាត់បានរងការប្រមាថមើលងាយយ៉ាងខ្លាំង។ នៅពេលគាត់ទទួលបានការល្បងលទាំងនោះ គាត់កំពុងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីទទួលបានព្រះពរកាន់តែធំធេងពីព្រះជាម្ចាស់ បន្ទាប់ពីរឿងនោះបានកន្លងផុតទៅ។ តាមការពិត តើនេះជារឿងពិតដែរឬទេ? (មិនពិតទេ។) តើនេះជារបៀបដែលយ៉ូបគិត និងអនុវត្តដែរឬទេ? (មិនមែនទេ។) តើគាត់អនុវត្តយ៉ាងដូចម្ដេច? តើគាត់ប្រព្រឹត្តយ៉ាងដូចម្ដេចចំពោះការល្បងលទាំងនេះ? គាត់មិនចាំបាច់ស៊ូទ្រាំឡើយ ហើយគាត់ក៏មិនគិតថា គាត់កំពុងរងការប្រមាថមើលងាយដែរ។ តើគាត់គិតអ្វីទៅ? (ព្រះជាម្ចាស់ប្រទានឱ្យ ហើយទ្រង់ក៏បានយកទៅវិញ។) ត្រូវហើយ។ មនុស្សគឺមកពីព្រះជាម្ចាស់។ ព្រះជាម្ចាស់ប្រទានជីវិតដល់អ្នក ហើយប្រទានខ្យល់ដង្ហើមដល់អ្នក។ អ្នកគឺមកពីព្រះជាម្ចាស់ទាំងស្រុង ដូច្នេះ តើអ្វីៗទាំងអស់ដែលអ្នកទទួលបាន មិនមែនជារបស់ដែលព្រះជាម្ចាស់ប្រទានឱ្យអ្នកទេឬ? តើអ្នកមានអ្វីដែលត្រូវអួតនោះ? អ្វីៗគ្រប់យ៉ាងត្រូវបានប្រទានដោយព្រះជាម្ចាស់ ដូច្នេះ ប្រសិនបើព្រះជាម្ចាស់សព្វព្រះហឫទ័យចង់យកវាទៅវិញ តើមានអ្វីដែលអ្នកត្រូវរកហេតុផលនោះ? នៅពេលទ្រង់ប្រទានអ្វីម្យ៉ាងដល់អ្នក អ្នកក៏សប្បាយចិត្ត ហើយនៅពេលទ្រង់មិនប្រទានអ្វីម្យ៉ាងដល់អ្នក អ្នកក៏មិនសប្បាយចិត្ត ត្អូញត្អែរអំពីព្រះជាម្ចាស់ ទាមទារវាពីព្រះជាម្ចាស់ ហើយឈ្លោះជាមួយព្រះជាម្ចាស់។ ថាតើព្រះជាម្ចាស់ប្រទានអ្វីម្យ៉ាងដល់អ្នកឬក៏អត់នោះ គឺអាស្រ័យលើព្រះជាម្ចាស់។ គ្មានអ្វីដែលមនុស្សត្រូវរកហេតុផលឡើយ។ តើនេះជារបៀបដែលយ៉ូបបានប្រព្រឹត្តដែរឬទេ? (មែនហើយ។) នេះគឺជារបៀបដែលយ៉ូបបានប្រព្រឹត្ត។ តើនៅក្នុងចិត្តរបស់គាត់មានអារម្មណ៍អយុត្តិធម៌ដែរឬទេ? (គ្មានទេ។) អត់ទេ គឺគ្មានឡើយ។ បើមើលទៅលើរឿងនេះពីសំបកក្រៅ យ៉ូបមានហេតុផលគ្រប់គ្រាន់ក្នុងការត្អូញត្អែរពីភាពអយុត្តិធម៌ រកលេសឱ្យសមហេតុផល ដោះសាការពារខ្លួន តាំងខ្លួនប្រឆាំងនឹងព្រះជាម្ចាស់ ហើយពន្យល់រឿងគ្រប់យ៉ាងដល់ព្រះជាម្ចាស់ឱ្យបានច្បាស់លាស់ និងក្បោះក្បាយ។ គាត់គឺជាមនុស្សដែលស័ក្តិសមបំផុតក្នុងការធ្វើរឿងទាំងនេះ ប៉ុន្តែតើគាត់បានធ្វើវាដែរឬទេ? អត់ទេ គាត់មិនបានធ្វើឡើយ។ គាត់មិនបាននិយាយអ្វីមួយម៉ាត់ឡើយ គ្រាន់តែធ្វើរឿងពីរបីយ៉ាងប៉ុណ្ណោះគឺ៖ គាត់ហែកអាវ និងកោរសក់របស់ខ្លួន ហើយលុតក្រាបដល់ដី ថ្វាយបង្គំ។ តើសកម្មភាពបន្តបន្ទាប់គ្នានេះ ធ្វើឱ្យអ្នកដទៃមើលឃើញថាគាត់ជាមនុស្សប្រភេទណា? ជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ និងជាមនុស្សគ្រប់លក្ខណ៍។ តើអ្វីទៅជានិយមន័យនៃមនុស្សគ្រប់លក្ខណ៍? គឺជាមនុស្សម្នាក់ដែលមិនវិនិច្ឆ័យចំពោះអ្វីដែលព្រះជាម្ចាស់ធ្វើ ផ្ទុយទៅវិញ គេសរសើរតម្កើង និងចុះចូលនឹងរឿងនោះ ហើយមិនថាគេរងទុក្ខលំបាកខ្លាំងប៉ុនណានោះទេ ក៏គេមិននិយាយថា «ខ្ញុំបានរងភាពអយុត្តិធម៌ហើយ។ នេះគឺជាការប្រមាថមើលងាយ» ឡើយ។ មិនថាគេរងទុក្ខលំបាកខ្លាំងប៉ុនណានោះទេ ក៏គេមិនដែលបង្ហាញពាក្យសម្ដីបែបនេះសូម្បីតែមួយម៉ាត់ ឬនិយាយពាក្យសម្ដីបែបនេះសូម្បីតែមួយម៉ាត់ឡើយ។ តើនេះហៅថាអ្វីទៅ? អ្នកគ្មានជំនឿហៅវាថា «ការលះបង់ខ្លួនឯង»។ តើតក្កវិជ្ជានៅត្រង់ណាទៅ? តើវាជារឿងនេះមែនឬ? (មិនមែនទេ។) «ការលះបង់ខ្លួនឯង» គឺជាជំងឺផ្លូវចិត្ត និងជារឿងផ្ដេសផ្ដាស។ មិនថាយ៉ូបជួបប្រទះរឿងធំដុំប៉ុនណា ឬឈឺចាប់ប៉ុនណាក៏ដោយ ក៏គាត់មិនដែលប្រកែកជាមួយព្រះជាម្ចាស់ ឬឈ្លោះជាមួយទ្រង់ឡើយ។ គាត់គ្រាន់តែចុះចូលប៉ុណ្ណោះ។ តើអ្វីទៅជាហេតុផលដំបូងរបស់គាត់ក្នុងការចុះចូល? គឺការកោតខ្លាចព្រះជាម្ចាស់។ សមត្ថភាពរបស់គាត់ក្នុងការចុះចូល បានមកពីការយល់ដឹងរបស់គាត់អំពីព្រះជាម្ចាស់។ គាត់ជឿថា អ្វីៗគ្រប់យ៉ាងគឺមកពីព្រះជាម្ចាស់ ហើយថាអ្វីគ្រប់យ៉ាងដែលព្រះជាម្ចាស់ធ្វើ គឺសុទ្ធតែត្រឹមត្រូវ។

ប្រធានក្រុម និងអ្នកមើលការខុសត្រូវមួយចំនួនដែលត្រូវបានដកហូតតំណែង យំមិនឈប់ ឡូឡារករឿង និងរំជួលចិត្ត។ ពួកគេគិតថា ពួកគេបានរងភាពអយុត្តិធម៌ ត្អូញត្អែរថាព្រះជាម្ចាស់មិនសុចរិត ហើយគិតថាបងប្អូនប្រុសស្រីបានធ្វើខុសចំពោះពួកគេ តាមរយៈការលាតត្រដាង និងរាយការណ៍ពីពួកគេ ដោយនិយាយថា៖ «អ្នករាល់គ្នាគ្មានមនសិការទេ។ ខ្ញុំល្អចំពោះអ្នករាល់គ្នាខ្លាំងណាស់ ប៉ុន្តែអ្នករាល់គ្នាតបស្នងខ្ញុំរបៀបនេះទៅវិញ! ព្រះជាម្ចាស់មិនសុចរិតឡើយ។ ខ្ញុំបានរងភាពអយុត្តិធម៌យ៉ាងធំធេង ប៉ុន្តែព្រះជាម្ចាស់មិនបានការពារខ្ញុំទេ។ ពួកគេគ្រាន់តែដកហូតតំណែងខ្ញុំយ៉ាងឃោរឃៅប៉ុណ្ណោះ។ អ្នករាល់គ្នាសុទ្ធតែមើលងាយខ្ញុំ ហើយព្រះជាម្ចាស់ក៏មើលងាយខ្ញុំដែរ!» ពួកគេគិតថា ពួកគេត្រូវបានប្រព្រឹត្តដាក់យ៉ាងអយុត្តិធម៌បំផុត ហើយក៏ឡូឡារករឿង។ ចូរប្រាប់ខ្ញុំមើល៍ តើមនុស្សបែបនេះអាចឈានដល់ការចុះចូលបានដែរឬទេ? តាមអ្វីដែលខ្ញុំមើលឃើញ វាមិនងាយឡើយ។ ដូច្នេះ តើគេមិនចប់ទៅហើយទេឬ? តើអ្នកឡូឡារករឿងដើម្បីអ្វីទៅ? ប្រសិនបើអ្នកអាចទទួលយកវាបាន នោះចូរទទួលយកវាចុះ។ ប្រសិនបើអ្នកមិនអាចទទួលយកសេចក្ដីពិតបាន ហើយមិនអាចចុះចូលនឹងសេចក្ដីពិតបានទេ នោះចូរចេញពីដំណាក់របស់ព្រះជាម្ចាស់ទៅ! កុំជឿលើព្រះជាម្ចាស់អី។ គ្មាននរណាម្នាក់បង្ខំអ្នកឡើយ។ តើអ្នកបានរងភាពអយុត្តិធម៌អ្វីទៅ? តើអ្នកឡូឡារករឿងដើម្បីអ្វីទៅ? នេះគឺជាដំណាក់របស់ព្រះជាម្ចាស់។ ប្រសិនបើអ្នកពូកែខ្លាំង ចូរទៅឡូឡារករឿងនៅក្នុងសង្គមទៅ ហើយទៅរកពួកសាតាំង និងពួកស្ដេចអារក្ស ដើម្បីឡូឡារករឿងដាក់ពួកវាទៅ។ កុំឡូឡារករឿងនៅក្នុងដំណាក់របស់ព្រះជាម្ចាស់អី។ តើវាជារឿងធំដុំអ្វីទៅ ប្រសិនបើអ្នកត្រូវបានដកហូតពីតំណែងជាប្រធានក្រុមនោះ? អ្នកនៅតែអាចរស់បាន ប្រសិនបើអ្នកមិនមែនជាប្រធានក្រុម តើមែនទេ? អ្នកនឹងមិនជឿលើព្រះជាម្ចាស់ទេឬ ប្រសិនបើអ្នកមិនមែនជាប្រធានក្រុមនោះ? យ៉ូបបានរងទុក្ខលំបាកយ៉ាងធំធេង ប៉ុន្តែតើគាត់បាននិយាយអ្វីខ្លះទៅ? គាត់មិនបានបញ្ចេញពាក្យត្អូញត្អែរសូម្បីមួយម៉ាត់ ហើយថែមទាំងបានសរសើរតម្កើងព្រះជាម្ចាស់ទៀតផង ដោយនិយាយថា «សូមតម្កើងព្រះនាមព្រះយេហូវ៉ា» (យ៉ូប ១:២១)។ តើគាត់បានសរសើរតម្កើងព្រះនាមព្រះយេហូវ៉ា ដោយសារតែគាត់ទទួលបានរង្វាន់ និងអត្ថប្រយោជន៍យ៉ាងច្រើនសន្ធឹកសន្ធាប់មែនទេ? មិនមែនទេ។ នោះគ្រាន់តែជារបៀបដែលគាត់យល់ និងជារបៀបដែលគាត់អនុវត្តប៉ុណ្ណោះ។ តើនេះមិនពាក់ព័ន្ធនឹងចរិតលក្ខណៈរបស់មនុស្សម្នាក់ដែរទេឬ? (ពាក់ព័ន្ធ។) មនុស្សមួយចំនួនមានចរិតលក្ខណៈថោកទាប ហើយនៅពេលពួកគេរងភាពអយុត្តិធម៌បន្តិចបន្តួច ពួកគេគិតថា ពួកគេត្រូវបានប្រព្រឹត្តដាក់យ៉ាងអយុត្តិធម៌បំផុត ហើយថាមនុស្សគ្រប់គ្នានៅលើលោកនេះ គួរតែមានអារម្មណ៍ខុសអំពីរឿងនេះ ហើយសុំការអភ័យទោសពីពួកគេ។ មនុស្សទាំងនេះពិតជានាំបញ្ហាមែន! តើអ្នកនឹងពន្យល់ពាក្យ «ការប្រមាថមើលងាយ» យ៉ាងដូចម្ដេច? ការរងការប្រមាថមើលងាយ គឺជាហេតុការណ៍ធម្មតាមួយចំពោះអ្នកគ្មានជំនឿ ប៉ុន្តែនៅក្នុងដំណាក់របស់ព្រះជាម្ចាស់ មានរបៀបនិយាយផ្សេងមួយទៀតថា៖ ការរងទុក្ខលំបាក និងការប្រមាថមើលងាយ ដើម្បីទទួលបានសេចក្ដីពិត គឺជាទុក្ខលំបាកដែលមនុស្សគួរតែទទួលរង។ មិនថាពួកគេត្រូវបានលួសកាត់ ឬត្រូវបានដកហូតតំណែងក៏ដោយ ក៏មនុស្សដែលយល់ពីសេចក្ដីពិត មិនចាត់ទុកវាថាជាការប្រមាថមើលងាយឡើយ។ ពួកគេគិតថា ពួកគេសមនឹងរងទុក្ខលំបាក ហើយថាមនុស្សមិនអាចចុះចូលនឹងរឿងនេះបាន គឺដោយសារតែពួកគេមាននិស្ស័យពុករលួយ ប៉ុន្តែរឿងនោះមិនមែនជាការប្រមាថមើលងាយឡើយ។ តើនរណាដែលរងការប្រមាថមើលងាយពិតប្រាកដនោះ? គឺព្រះជាម្ចាស់ជាអ្នកដែលរងការប្រមាថមើលងាយ។ ព្រះជាម្ចាស់សង្គ្រោះមនុស្សជាតិ ប៉ុន្តែមនុស្សមិនយល់ឡើយ។ មើលចុះ បន្ទាប់ពីព្រះជាម្ចាស់បាននាំពួកសាសន៍អ៊ីស្រាអែលចេញពីស្រុកអេហ្ស៊ីប ពួកគេបានថ្វាយបង្គំរូបព្រះ។ នៅពេលពួកគេគ្មានអ្វីហូប ពួកគេបានត្អូញត្អែរអំពីព្រះជាម្ចាស់ ហើយព្រះជាម្ចាស់ត្រូវទម្លាក់នំម៉ាណា និងអាហារផ្សេងទៀតឱ្យពួកគេ។ បន្ទាប់ពីបានសុខស្រួលពីរបីថ្ងៃ ពួកគេមិនបានយកចិត្តទុកដាក់ចំពោះព្រះជាម្ចាស់ឡើយ ប៉ុន្តែនៅពេលពួកគេជួបប្រទះការលំបាក ពួកគេក៏ស្វែងរកទ្រង់ម្ដងទៀត។ តើអ្នករាល់គ្នាមិនយល់ថា ទ្រង់បានរងការប្រមាថមើលងាយយ៉ាងខ្លាំងទេឬ? តើព្រះជាម្ចាស់ដែលយកកំណើតជាមនុស្ស មិនរងការប្រមាថមើលងាយយ៉ាងខ្លាំងទេឬ នៅពេលទ្រង់ត្រូវបានបដិសេធដោយមនុស្សគ្រប់យុគសម័យនោះ? មនុស្សគ្មានបានការអ្វីឡើយ ហើយក៏គ្មានសមត្ថភាពធ្វើអ្វីដែរ។ ពួកគេរីករាយនឹងព្រះគុណយ៉ាងច្រើនសន្ធឹកសន្ធាប់ដែលព្រះជាម្ចាស់ប្រទានឱ្យ ហើយរីករាយនឹងសេចក្ដីពិតយ៉ាងច្រើនសន្ធឹកសន្ធាប់ដែលព្រះជាម្ចាស់ផ្គត់ផ្គង់ ប៉ុន្តែពួកគេមានអារម្មណ៍ថា វាអយុត្តិធម៌ជាពិសេស នៅពេលពួកគេរងទុក្ខលំបាកបន្តិចបន្តួចដែលពួកគេសមនឹងទទួលរង។ តើមនុស្សរងភាពអយុត្តិធម៌អ្វីទៅ? មានមនុស្សមួយចំនួនដែលជាធម្មតារាងមានភាពក្លៀវក្លាបន្តិច ប៉ុន្តែនៅពេលពួកគេរងទុក្ខលំបាកបន្តិចបន្តួច ពោលគឺនៅពេលបងប្អូនប្រុសស្រីលួសកាត់ពួកគេ ឬមាននរណាម្នាក់និយាយរឿងមិនពីរោះស្ដាប់ដាក់ពួកគេ ឬគ្មាននរណាម្នាក់គាំទ្រពួកគេ ឬបញ្ជោរពួកគេ ពួកគេមានអារម្មណ៍តូចចិត្ត មានអារម្មណ៍ថាពួកគេបានរងទុក្ខលំបាកយ៉ាងខ្លាំង ហើយអ្នកដទៃធ្វើខុសចំពោះពួកគេ រួចក៏ត្អូញត្អែរថា «អ្នករាល់គ្នាសុទ្ធតែមើលងាយខ្ញុំ ហើយគ្មាននរណាម្នាក់យកចិត្តទុកដាក់ចំពោះខ្ញុំឡើយ។ ខ្ញុំត្រូវបានតម្រូវទុកមកឱ្យគេធ្វើបាបហើយ!» តើអ្នកឡូឡារករឿងដើម្បីអ្វីទៅ? តើវាមានប្រយោជន៍អ្វីទៅ ក្នុងការនិយាយរឿងទាំងនោះ? តើមានពាក្យសម្ដីណាមួយក្នុងចំណោមពាក្យសម្ដីទាំងនោះ ស្របតាមសេចក្ដីពិតដែរឬទេ? (គ្មានទេ។) ចុះតើនេះមានន័យដូចម្ដេច? តើនេះគឺជាការធ្វើឱ្យអាម៉ាស់មុខឬ? អ្នកគ្មានសមត្ថភាពមើលឃើញទុក្ខលំបាកដែលអ្នកសមនឹងទទួលរងឱ្យបានច្បាស់លាស់ឡើយ ហើយមិនទទួលយកវាទេ។ អ្នកបានស្ដាប់សេចក្ដីអធិប្បាយច្រើនយ៉ាងនេះ ប៉ុន្តែមិនយល់ពីរបៀបដែលមនុស្សគួរអនុវត្តសេចក្ដីពិត និងរបៀបដែលពួកគេគួរចុះចូលឡើយ។ អ្នកមិនដឹងពីរឿងទាំងនេះទាល់តែសោះ ហើយនៅតែគិតថា អ្នកបានរងការប្រមាថមើលងាយយ៉ាងខ្លាំងទៀត។ តើអ្នកមិនកំពុងខ្វះវិចារណញ្ញាណទេឬ? ចំពោះមនុស្សដែលទទួលយកសេចក្ដីសង្គ្រោះរបស់ព្រះជាម្ចាស់ តើការប្រមាថមើលងាយនេះមានដែរឬទេ? (គ្មានទេ។) ទោះបីជាពេលខ្លះ បងប្អូនប្រុសស្រីពិតជាកំពុងប្រព្រឹត្តចំពោះអ្នកយ៉ាងអយុត្តិធម៌ក៏ដោយ តើអ្នកគួរឆ្លងកាត់វាយ៉ាងដូចម្ដេច? ឧទាហរណ៍៖ មានលុយហាសិបដុល្លារនៅកន្លែងណាមួយ ហើយបន្ទាប់ពីអ្នកដើរកាត់ទីនោះ លុយនោះក៏បាត់ទៅ ហើយមនុស្សគ្រប់គ្នាសង្ស័យថាអ្នកជាអ្នកយក។ តើអ្នកនឹងធ្វើដូចម្ដេច? អ្នកនឹងមានអារម្មណ៍តូចចិត្ត និងខកចិត្តនៅខាងក្នុងថា៖ «ទោះបីជាខ្ញុំក្រក៏ដោយ ក៏ខ្ញុំនៅតែមានសីលធម៌ក្នុងខ្លួនដែរ។ ខ្ញុំនៅតែខ្វល់ពីសេចក្ដីថ្លៃថ្នូររបស់ខ្ញុំ។ ខ្ញុំមិនដែលយកអ្វីដែលជារបស់អ្នកដទៃឡើយ។ ដៃរបស់ខ្ញុំគឺស្អាតស្អំទាំងស្រុង។ អ្នករាល់គ្នាតែងតែមើលងាយខ្ញុំ ហើយខ្ញុំគឺជាមនុស្សដំបូងគេដែលអ្នករាល់គ្នាសង្ស័យ នៅពេលរឿងនេះកើតឡើង។ ព្រះជាម្ចាស់មិនបានបញ្ជាក់រឿងរ៉ាវឱ្យបានច្បាស់លាស់ជំនួសខ្ញុំឡើយ។ មើលទៅ ទ្រង់ក៏មិនពេញព្រះហឫទ័យនឹងខ្ញុំដែរ!» អ្នកក៏ឡូឡារករឿង។ តើនេះរាប់ថាជាការធ្វើឱ្យអាម៉ាស់មុខដែរឬទេ? (មិនរាប់ទេ។) ដូច្នេះ តើអ្នកគួរធ្វើដូចម្ដេចក្នុងស្ថានភាពនេះ? ប្រសិនបើអ្នកយកលុយនោះ ចូរទទួលស្គាល់ទៅ ហើយសន្យាថាអ្នកនឹងមិនយកអ្វីទៀតជាដាច់ខាត។ ប្រសិនបើអ្នកមិនបានយកលុយនោះទេ ចូរនិយាយថា៖ «ខ្ញុំមិនបានយកលុយនោះទេ។ ព្រះជាម្ចាស់ពិនិត្យអង្កេតជម្រៅចិត្តរបស់មនុស្ស។ អ្នកណាដែលយកលុយនោះ គឺដឹងខ្លួនឯងហើយ ហើយព្រះជាម្ចាស់ក៏ជ្រាបដែរ។ ខ្ញុំនឹងមិននិយាយអ្វីទៀតឡើយ»។ អ្នកមិនចាំបាច់និយាយថា «អ្នករាល់គ្នាមើលងាយខ្ញុំ។ អ្នករាល់គ្នាសុទ្ធតែចង់ធ្វើបាបខ្ញុំ» ឡើយ។ តើការនិយាយរឿងទាំងនោះមានប្រយោជន៍អ្វីទៅ? តើការនិយាយរឿងប្រភេទនោះច្រើនល្អដែរឬទេ? (មិនល្អទេ។) ហេតុអ្វីមិនល្អ? ប្រសិនបើអ្នកនិយាយរឿងប្រភេទនោះច្រើន វាបញ្ជាក់ពីការពិតមួយថា៖ ព្រះជាម្ចាស់មិននៅក្នុងចិត្តរបស់អ្នកឡើយ។ អ្នកមិនជឿលើព្រះជាម្ចាស់ទេ ហើយអ្នកគ្មានសេចក្ដីជំនឿពិតប្រាកដលើព្រះជាម្ចាស់ឡើយ។ នៅពេលអ្នកនិយាយការពិតនៃរឿងនេះ ព្រះជាម្ចាស់ជ្រាបហើយ។ ទ្រង់ពិនិត្យអង្កេតជម្រៅចិត្តរបស់មនុស្ស ហើយពិនិត្យពិច័យអ្វីៗគ្រប់យ៉ាងដែលមនុស្សនិយាយ និងធ្វើ។ អ្នកដទៃចង់មើលឃើញរឿងនេះយ៉ាងណា គឺអាស្រ័យលើពួកគេ។ អ្នកជឿថា ព្រះជាម្ចាស់ជ្រាបពីរឿងទាំងអស់នេះ ហើយមិនចាំបាច់និយាយច្រើនឡើយ។ តើអ្នកចាំបាច់ត្រូវមានអារម្មណ៍តូចចិត្តដែរឬទេ? អត់ទេ អ្នកមិនចាំបាច់ឡើយ។ តើរឿងនេះមានផលវិបាកអ្វីទៅ? អ្នកមានអារម្មណ៍ថា អ្នកបានរងភាពអយុត្តិធម៌ នៅពេលអ្នកត្រូវបានមួលបង្កាច់ និងត្រូវបានវិនិច្ឆ័យដោយសារតែជឿលើព្រះជាម្ចាស់ ប៉ុន្តែតើអ្នកអាចនិយាយអំពីរឿងនេះឱ្យបានច្បាស់លាស់ដែរឬទេ? តាមរយៈការគិតតែពីការពារខ្លួនឯងទល់នឹងពួកគេ អ្នកកំពុងពន្យារពេលរឿងត្រឹមត្រូវហើយ។ នេះគឺជារឿងឥតប្រយោជន៍ តើមែនទេ? តើការប្រកែកជាមួយពួកគេមានប្រយោជន៍អ្វីទៅ? នេះមិនមែនជាការអនុវត្តសេចក្ដីពិតឡើយ។

មនុស្សរងទុក្ខលំបាកយ៉ាងច្រើន ក្នុងអំឡុងដំណើរការដកបទពិសោធសេចក្ដីសង្គ្រោះរបស់ព្រះជាម្ចាស់។ តើទុក្ខលំបាកដែលមនុស្សទទួលរង គឺជាការប្រមាថមើលងាយដែរឬទេ? (មិនមែនទេ។) វាប្រាកដជាមិនមែនឡើយ។ ហេតុអ្វីបានជាខ្ញុំនិយាយបែបនេះ? (ពីព្រោះមនុស្សមាននិស្ស័យពុករលួយ មនុស្សគួរតែរងទុក្ខលំបាកនេះ។) មនុស្សមាននិស្ស័យពុករលួយ។ នេះគឺជាផ្នែកនៃរឿងនេះ។ បន្ថែមលើនេះ ទោះបីជាអ្នកមិនយល់ពីទិដ្ឋភាពណាមួយនៃសេចក្ដីពិតក៏ដោយ ហើយទោះបីជាផ្នែកណាមួយនៅខាងក្នុងអ្នកនៅតែមានភាពអវិជ្ជមានក៏ដោយ ក៏អ្នកអាចលើកវាមកនិយាយ និងប្រកបគ្នាអំពីរឿងនោះបានដែរ។ អ្នកមិនចាំបាច់លាក់វាទុកនៅក្នុងចិត្តឡើយ។ តើអ្វីទៅជាគោលដៅនៃការប្រកបគ្នា? (គឺដើម្បីដោះស្រាយបញ្ហា។) គឺដើម្បីស្វែងរកសេចក្ដីពិត ឈានដល់ការយល់ពីសេចក្ដីពិត និងដោះស្រាយបញ្ហាដែលនៅខាងក្នុង។ អ្នកមិនចាំបាច់លាក់វាទុកនៅក្នុងចិត្តឡើយ។ អ្នកមិនចាំបាច់រងការប្រមាថមើលងាយទេ។ អ្នកមិនចាំបាច់ស៊ូទ្រាំ ដោយនិយាយថា «ខ្ញុំមិនយល់ទេ ប៉ុន្តែខ្ញុំនៅតែត្រូវគេបង្ខំឱ្យចុះចូលដដែល។ ខ្ញុំត្រូវតែយល់សិន មុនពេលខ្ញុំចុះចូល» ឡើយ។ ប្រសិនបើអ្នកមិនយល់ទេ អ្នកអាចប្រកបគ្នាបាន។ ការស្វែងរកសេចក្ដីពិត គឺជាផ្លូវដ៏ត្រឹមត្រូវ។ រឿងនេះមិនខុសឡើយ។ នៅពេលរឿងរ៉ាវមួយចំនួនត្រូវបានប្រកបគ្នា និងពន្យល់យ៉ាងច្បាស់លាស់ មនុស្សនឹងដឹងថាត្រូវធ្វើអ្វីហើយ។ អ្នកគួរតែមានអាកប្បកិរិយាស្វែងរកសេចក្ដីពិត ហើយដោះស្រាយបញ្ហាតាមរយៈការស្វែងរកសេចក្ដីពិត។ ប្រសិនបើអ្នកមិនយល់ពីសេចក្ដីពិត ហើយគ្រាន់តែអនុវត្តការចុះចូល នៅទីបំផុត អ្នកនឹងនៅតែមិនអាចដោះស្រាយបញ្ហារបស់អ្នកបានដដែល។ ហេតុដូច្នេះហើយ ទោះបីជាអ្នកត្រូវបានតម្រូវឱ្យចុះចូលក៏ដោយ ក៏អ្នកមិនត្រូវបានតម្រូវឱ្យចុះចូលក្នុងរបៀបដែលមានគំនិតច្របូកច្របល់ ឬគ្មានគោលការណ៍ដែរ។ ក៏ប៉ុន្តែ មានគោលការណ៍ជាមូលដ្ឋានបំផុតមួយ ដែលមានបង្កប់នៅក្នុងការចុះចូល នោះគឺនៅពេលអ្នកមិនយល់ អ្នកគួរតែចុះចូលជាមុនសិន មានចិត្តចុះចូល និងមានអាកប្បកិរិយាចុះចូល។ នេះគឺជាភាពមានវិចារណញ្ញាណដែលមនុស្សគួរតែមាន។ បន្ទាប់ពីសម្រេចបានរឿងនេះហើយ សឹមស្វែងរកបន្តិចម្ដងៗ។ តាមរបៀបនេះ អ្នកអាចជៀសវាងការប្រមាថដល់និស្ស័យរបស់ព្រះជាម្ចាស់បាន ហើយអាចត្រូវបានការពារ និងអាចដើរដល់ទីបញ្ចប់នៃផ្លូវនេះបាន។ តើព្រះបន្ទូលទាំងអស់ដែលព្រះជាម្ចាស់ប្រើដើម្បីលាតត្រដាង ថ្កោលទោស ហើយថែមទាំងជំនុំជម្រះ និងដាក់បណ្ដាសាមនុស្ស គឺមានគោលបំណងធ្វើឱ្យមនុស្សអាម៉ាស់មុខដែរឬទេ? (គ្មានទេ។) តើមនុស្សត្រូវការការអត់ធ្មត់ខ្លាំងបំផុត ដើម្បីស៊ូទ្រាំនឹងរឿងទាំងអស់នេះដែរឬទេ? (មិនត្រូវការទេ។) គឺអត់ទេ ពួកគេមិនត្រូវការឡើយ។ ផ្ទុយទៅវិញ មនុស្សត្រូវការសេចក្ដីជំនឿខ្លាំងបំផុត ដើម្បីទទួលយករឿងទាំងអស់នេះ។ មានតែតាមរយៈការទទួលយករឿងនេះប៉ុណ្ណោះ ទើបអ្នកអាចយល់បានយ៉ាងពិតប្រាកដថា តើធម្មជាតិពុករលួយរបស់សាតាំងជាអ្វីឱ្យប្រាកដ តើសារជាតិពុករលួយរបស់មនុស្សជាអ្វីឱ្យប្រាកដ តើប្រភពនៃការប្រឆាំងរបស់មនុស្សចំពោះព្រះជាម្ចាស់ជាអ្វីឱ្យប្រាកដ ហើយហេតុអ្វីបានជាមនុស្សមិនចុះសម្រុងជាមួយព្រះជាម្ចាស់។ អ្នកត្រូវតែស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ មុនពេលអ្នកអាចដោះស្រាយបញ្ហាទាំងនេះបាន។ ប្រសិនបើអ្នកមិនទទួលយកសេចក្ដីពិតទេ ហើយមិនថាព្រះបន្ទូលរបស់ព្រះជាម្ចាស់ថ្លែងពីរឿងរ៉ាវច្បាស់លាស់ប៉ុនណាក៏ដោយ ក៏អ្នកមិនទទួលយកវាដែរ នោះអ្នកនឹងមិនអាចដោះស្រាយបញ្ហាទាំងនោះបានជាដាច់ខាត។ ទោះបីជាអ្នកយល់ថា «ព្រះបន្ទូលរបស់ព្រះជាម្ចាស់មិនធ្វើឱ្យយើងអាម៉ាស់មុខទេ ព្រះបន្ទូលទាំងនោះគ្រាន់តែលាតត្រដាងយើង ហើយគឺដើម្បីសេចក្ដីល្អរបស់យើងផ្ទាល់ប៉ុណ្ណោះ» ក៏ដោយ ក៏អ្នកទទួលស្គាល់រឿងនេះតែក្នុងន័យជាគោលលទ្ធិប៉ុណ្ណោះ។ អ្នកនឹងមិនអាចយល់ពីអត្ថន័យពិតប្រាកដនៃអ្វីគ្រប់យ៉ាងដែលព្រះជាម្ចាស់មានព្រះបន្ទូល ឬផលដែលព្រះបន្ទូលមានគោលបំណងចង់សម្រេចបានឡើយ។ អ្នកក៏នឹងមិនអាចយល់បានថា តើសេចក្ដីពិតដែលព្រះជាម្ចាស់មានព្រះបន្ទូល គឺជាអ្វីឱ្យប្រាកដនោះដែរ។ បន្ទាប់ពីបានប្រកបគ្នាតាមរបៀបនេះ តើវាមិនអាចធ្វើឱ្យមនុស្សមានអាកប្បកិរិយាសកម្ម និងវិជ្ជមានចំពោះការទទួលយកការត្រូវបានលួសកាត់ ការទទួលយកការត្រូវបានដកហូតតំណែង និងការទទួលយកកិច្ចការ ការរៀបចំ និងអធិបតេយ្យភាពដែលព្រះជាម្ចាស់អនុវត្ត ដែលមិនស្របតាមសញ្ញាណរបស់មនុស្ស ក្នុងកម្រិតណាមួយទេឬ? (អាច។) យ៉ាងហោចណាស់ ក៏មនុស្សនឹងគិតថា អ្វីគ្រប់យ៉ាងដែលព្រះជាម្ចាស់ធ្វើ គឺសុទ្ធតែត្រឹមត្រូវ ថាពួកគេមិនគួរយល់ពីរឿងនោះក្នុងផ្លូវអវិជ្ជមានឡើយ ហើយថាអាកប្បកិរិយាដែលពួកគេគួរតែមានជាដំបូង គឺការទទួលយកយ៉ាងសកម្ម ការចុះចូល ហើយបន្ទាប់មក សហការជាមួយរឿងនោះ។ អ្វីគ្រប់យ៉ាងដែលព្រះជាម្ចាស់ធ្វើចំពោះមនុស្ស មិនតម្រូវឱ្យពួកគេមានការអត់ធ្មត់ខ្លាំងឡើយ។ មានន័យថា អ្នកមិនចាំបាច់ស៊ូទ្រាំនឹងរឿងទាំងអស់នេះទេ។ តើអ្នកចាំបាច់ត្រូវធ្វើអ្វីខ្លះ? អ្វីដែលអ្នកត្រូវការ គឺការទទួលយក ការស្វែងរក និងការចុះចូល។ ឃ្លា «ការស៊ូទ្រាំនឹងការធ្វើឱ្យអាម៉ាស់មុខ» ដែលអ្នកគ្មានជំនឿប្រើ គឺច្បាស់ណាស់ថាជាការបំពានលើមនុស្ស។ គ្មានអ្វីដែលព្រះជាម្ចាស់ធ្វើ តម្រូវឱ្យអ្នកស៊ូទ្រាំនឹងការធ្វើឱ្យអាម៉ាស់មុខឡើយ។ អ្នកអាចអនុវត្តការអត់ធ្មត់ សេចក្ដីស្រឡាញ់ ការបន្ទាបខ្លួន ក៏ដូចជាការចុះចូល ការទទួលយក ភាពស្មោះត្រង់ ភាពបើកចំហ និងការស្វែងរក។ រឿងទាំងនេះគឺវិជ្ជមានគួរសម។ ដូច្នេះ តើតក្កវិជ្ជានៅពីក្រោយអ្វីដែលអ្នកគ្មានជំនឿកំពុងនិយាយ គឺជាអ្វីទៅ? វាគឺជាទស្សនវិជ្ជាបែបសាតាំង និងជាពាក្យកុហកបែបសាតាំង។ សរុបមក ការស៊ូទ្រាំនឹងការធ្វើឱ្យអាម៉ាស់មុខ មិនមែនជាគោលការណ៍ដែលអស់អ្នកជឿលើព្រះជាម្ចាស់គួរតែគោរពតាមឡើយ។ វាមិនមែនជាសេចក្ដីពិតទេ។ វាជារបស់បែបសាតាំង។ ការស៊ូទ្រាំនឹងការធ្វើឱ្យអាម៉ាស់មុខ មិនមែនជាអ្វីដែលព្រះជាម្ចាស់តម្រូវឱ្យមនុស្សធ្វើឡើយ ពីព្រោះគ្មានការធ្វើឱ្យអាម៉ាស់មុខណាមួយមាននៅត្រង់នេះទេ។ សកម្មភាពទាំងអស់របស់ព្រះជាម្ចាស់ចំពោះមនុស្ស គឺជាសកម្មភាពនៃសេចក្ដីស្រឡាញ់ សេចក្ដីសង្គ្រោះ ការមើលថែពួកគេ និងការការពារពួកគេ។ រឿងដែលព្រះជាម្ចាស់មានព្រះបន្ទូល និងកិច្ចការដែលទ្រង់ធ្វើនៅក្នុងមនុស្ស សុទ្ធតែជាភាពវិជ្ជមាន និងសុទ្ធតែជាសេចក្ដីពិត។ គ្មានចំណុចណាមួយនៃរឿងទាំងនោះ ដែលដូចគ្នាទៅនឹងរឿងរបស់សាតាំងឡើយ ហើយក៏គ្មានវិធីសាស្ត្រ និងមធ្យោបាយណាមួយរបស់សាតាំងដែរ។ មានតែតាមរយៈការទទួលយកព្រះបន្ទូលរបស់ព្រះជាម្ចាស់ប៉ុណ្ណោះ ទើបមនុស្សអាចត្រូវបានបន្សុទ្ធ និងត្រូវបានសង្គ្រោះ។

តើសកម្មភាពនៃ «ការស៊ូទ្រាំនឹងការធ្វើឱ្យអាម៉ាស់មុខ» ដែលសាតាំងនិយាយដល់នោះ បង្ហាញចេញនៅក្នុងមនុស្សតាមរបៀបណាខ្លះ? វាបង្ហាញចេញនៅក្នុងមនុស្សក្នុងទម្រង់នៃការធ្វើបាប ការរំលោភបំពាន ការបំផ្លិចបំផ្លាញ និងការជាន់ឈ្លី។ សរុបមក វានាំមហន្តរាយមកលើអ្នក។ ទោះបីជាអ្នកបានរងទុក្ខលំបាក ឬរងការប្រមាថមើលងាយក៏ដោយ ក៏និយាយឱ្យខ្លីទៅ អ្វីដែលមនុស្សទទួលបាននៅទីបំផុតពីរឿងរ៉ាវដែលសាតាំងធ្វើដាក់ពួកគេ គឺប្រាកដជាមិនមែនជាសេចក្ដីពិតឡើយ។ តើមនុស្សទទួលបានអ្វី? គឺការឈឺចាប់។ អ្វីដែលសាតាំងធ្វើឱ្យកើតមាននៅក្នុងមនុស្ស គឺទម្រង់រាប់មិនអស់នៃការធ្វើឱ្យអាម៉ាស់មុខ និងការសើចចំអក ព្រមទាំងការរំលោភបំពាន និងសេចក្ដីពុករលួយ។ ដូច្នេះ តើវាសម្រេចបានអ្វីខ្លះនៅក្នុងមនុស្ស ហើយធ្វើឱ្យពួកគេមានអារម្មណ៍យ៉ាងណា? វាធ្វើឱ្យមនុស្សស៊ូទ្រាំនឹងការថ្នាំងថ្នាក់ចិត្ត និងធ្វើការសម្រុះសម្រួលដើម្បីការពារខ្លួនឯង ហើយថែមទាំងធ្វើឱ្យពួកគេក្លាយជាមនុស្សវៀចវេរនៅខាងក្នុងទៀតផង។ មនុស្សរៀនប្រើកលល្បិច និងវិធីសាស្ត្រគ្រប់បែបយ៉ាង ដើម្បីដោះស្រាយ និងប្រឈមនឹងរឿងទាំងអស់នេះ ហើយរៀនបញ្ជោរអ្នកដទៃ ធ្វើពុត និងនិយាយពាក្យកុហក។ នៅពេលមនុស្សបញ្ចេញឱ្យឃើញ និងបង្ហាញចេញនូវរឿងទាំងអស់នេះ តើចិត្តរបស់ពួកគេស្ម័គ្រចិត្ត សប្បាយរីករាយ និងសុខសាន្ត ឬក៏ខឹងសម្បា និងឈឺចាប់? (គឺខឹងសម្បា និងឈឺចាប់។) តើកំហឹងនៅក្នុងចិត្តរបស់មនុស្សកើនឡើង ឬក៏ថយចុះ នៅពេលពួកគេកាន់តែស៊ូទ្រាំនឹងការធ្វើឱ្យអាម៉ាស់មុខនៅក្នុងពិភពលោកនេះ? (កើនឡើង។) ចុះតើមនុស្សមើលមកមនុស្សជាតិក្នុងរបៀបដែលកាន់តែប្រទូសរ៉ាយ ឬកាន់តែមានសេចក្ដីស្រឡាញ់? (ប្រទូសរ៉ាយ។) មនុស្សមើលមកមនុស្សជាតិក្នុងរបៀបដែលកាន់តែប្រទូសរ៉ាយ ហើយស្អប់មនុស្សគ្រប់គ្នាដែលពួកគេឃើញ។ ពេលមនុស្សនៅក្មេង ហើយទើបតែចូលក្នុងសង្គម ពួកគេមើលឃើញអ្វីៗគ្រប់យ៉ាងថាល្អអស្ចារ្យ ហើយទុកចិត្តអ្នកដទៃយ៉ាងងាយស្រួលបំផុត។ នៅពេលពួកគេឈានចូលវ័យសាមសិបឆ្នាំ ពួកគេលែងសូវទុកចិត្តអ្នកដទៃទៀតហើយ។ នៅពេលពួកគេឈានចូលវ័យសែសិបឆ្នាំ ពួកគេមិនទុកចិត្តចំពោះមនុស្សភាគច្រើនឡើយ ហើយនៅពេលពួកគេឈានចូលវ័យហាសិបឆ្នាំ ចិត្តរបស់ពួកគេពោរពេញទៅដោយសេចក្ដីស្អប់ ហើយពួកគេងាកមកធ្វើបាបអ្នកដទៃវិញ។ មុនពេលមនុស្សពោរពេញទៅដោយការស្អប់ តើពួកគេស៊ូទ្រាំនឹងអ្វីខ្លះ? គឺសុទ្ធតែការប្រមាថមើលងាយ និងការឈឺចាប់។ នៅពេលអ្នកគ្មានសមត្ថភាព និងអំណាចដូចអ្នកដទៃ នៅពេលអ្នកដទៃស្តីឱ្យអ្នក អ្នកត្រូវតែប្រញាប់ងក់ក្បាលទទួលស្គាល់ ហើយនៅពេលពួកគេជេរប្រមាថអ្នក អ្នកត្រូវតែស្ដាប់។ អ្នកមិនអាចធ្វើអ្វីបានឡើយ ប៉ុន្តែតើអ្នកគិតអ្វីនៅក្នុងចិត្ត? «ថ្ងៃណាមួយ ពេលដែលអញមានអំណាច អញនឹងសម្លាប់ឯងដោយផ្ទាល់ដៃ ហើយកម្ចាត់ពូជអម្បូររបស់ឯងបីជំនាន់ចោលមិនខាន!» ការស្អប់នៅក្នុងចិត្តរបស់អ្នក កាន់តែខ្លាំងឡើងៗ។ នេះគឺជាផលវិបាកដែលការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ នាំមកលើមនុស្សជាតិពុករលួយ។ មនុស្សគិតថា ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដែលត្រូវបានសង្គមសរសើរ និងលើកស្ទួយ គឺជាអ្វីៗដែលវិជ្ជមាន ហើយថាវាគឺជាប្រភេទនៃផ្នត់គំនិត និងរបៀបនៃការគិត ដែលធ្វើឱ្យមនុស្សអាចខិតខំធ្វើការ និងប្រឹងប្រែងដើម្បីក្លាយជាមនុស្សកាន់តែរឹងមាំ។ ដូច្នេះ ហេតុអ្វីបានជានៅទីបំផុត វាធ្វើឱ្យមានកំហឹង និងសេចក្ដីនៅក្នុងមនុស្សទៅវិញ? (ពីព្រោះវាមិនមែនជាសេចក្ដីពិតទេ។) ត្រូវហើយ។ វាបង្កើតឱ្យមានផលវិបាកដ៏អាក្រក់នេះ ពីព្រោះវាមិនមែនជាសេចក្ដីពិតឡើយ។ តើអ្វីទៅដែលបង្កឱ្យមានគំនុំ និងការសម្លាប់សងសឹករាប់ជំនាន់នៅក្នុងសង្គម និងនៅក្នុងក្រុមបងធំ? (បន្ទាប់ពីមនុស្សរងការប្រមាថមើលងាយ ការស្អប់នៅក្នុងចិត្តរបស់ពួកគេក៏កើនឡើង ហើយពួកគេក៏សម្លាប់ដើម្បីសងសឹក។) ត្រូវហើយ ការសម្លាប់សងសឹកកើតឡើងរបៀបនោះឯង។ ពីមួយជំនាន់ទៅមួយជំនាន់ មនុស្សសម្លាប់គ្នាទៅវិញទៅមកយ៉ាងសាហាវឃោរឃៅ រហូតដល់មនុស្សជាតិត្រូវបានបំផ្លាញដោយមហន្តរាយ។ នេះគឺជាផលវិបាក។ មនុស្សជាតិបានរស់នៅស្របតាមទស្សនវិជ្ជា និងតក្កវិជ្ជារបស់សាតាំង ហើយបានវិវត្តបន្តិចម្ដងៗរហូតមកដល់ពេលបច្ចុប្បន្ននេះ ក្រោមអំណាចរបស់សាតាំង។ ទំនាក់ទំនងរវាងមនុស្ស កាន់តែវៀចវេរ កាន់តែឃ្លាតឆ្ងាយ កាន់តែខ្វះការទុកចិត្ត និងកាន់តែត្រជាក់ស្រេប។ តើវាបានឈានដល់ចំណុចណាហើយនៅពេលនេះ? វាបានឈានដល់ចំណុចមួយដែលចិត្តរបស់មនុស្សពីរនាក់ដែលគ្មានពាក់ព័ន្ធអ្វីនឹងគ្នាទាល់តែសោះ ពោរពេញទៅដោយសេចក្ដីស្អប់ចំពោះគ្នា និងការប្រទូសរ៉ាយដាក់គ្នាទៅវិញទៅមក។ កាលពីមុន អ្នកជិតខាងឧស្សាហ៍ប្រាស្រ័យទាក់ទងគ្នា និងរាប់អានគ្នាជាញឹកញាប់ ប៉ុន្តែឥឡូវនេះ មនុស្សម្នាក់អាចនឹងស្លាប់អស់រយៈពេលប្រាំ ឬប្រាំមួយថ្ងៃទៅហើយ ក៏អ្នកជិតខាងរបស់គេមិនដឹងដែរ។ គ្មាននរណាម្នាក់ទៅមើលគេឡើយ។ តើរឿងរ៉ាវបានឈានដល់ចំណុចនេះដោយរបៀបណា? វាបានឈានដល់ចំណុចនេះ ដោយសារតែសេចក្ដីស្អប់ចំពោះគ្នាទៅវិញទៅមកនេះឯង។ អ្នកមិនចង់ឱ្យអ្នកដទៃប្រទូសរ៉ាយដាក់អ្នកទេ ប៉ុន្តែក្នុងពេលជាមួយគ្នានេះ អ្នកបែរជាប្រទូសរ៉ាយដាក់អ្នកដទៃទៅវិញ នេះគឺជាវដ្ដដ៏កាចសាហាវមួយ។ វាគឺជាផលវិបាកដ៏អាក្រក់ និងជាមហន្តរាយដែលច្បាប់របស់សាតាំងបាននាំមកលើមនុស្សជាតិ។ ទស្សនៈ និងចំណាប់អារម្មណ៍ដែលមនុស្សមានចំពោះអ្នកដទៃនៅក្នុងចិត្តរបស់ពួកគេ គឺកាន់តែមិនល្អ ដូច្នេះ ពួកគេកាន់តែពូកែខាងស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយកំហឹង និងសេចក្ដីស្អប់នៅក្នុងចិត្តរបស់ពួកគេក៏កើនឡើង រហូតដល់ទីបំផុត ពួកគេនិយាយថា៖ «វានឹងប្រសើរ ប្រសិនបើពួកគេស្លាប់ទាំងអស់ ហើយគ្មាននរណាម្នាក់នៅរស់!» តើចិត្តរបស់មនុស្សគ្រប់គ្នាមិនពោរពេញទៅដោយការស្អប់ប្រភេទនេះទេឬ? ពួកគេប្រាថ្នាចង់ឱ្យពិភពលោកនេះត្រូវបានបំផ្លាញឱ្យឆាប់តាមដែលអាចធ្វើទៅបាន ដោយនិយាយថា៖ «មនុស្សសុទ្ធតែអាក្រក់ដល់ឆ្អឹង។ ពួកគេសមតែត្រូវបានបំផ្លាញ!» អ្នកនិយាយថា អ្នកដទៃអាក្រក់ដល់ឆ្អឹង ចុះចំណែកខ្លួនអ្នកវិញយ៉ាងម៉េចដែរ? តើអាចទេដែលថាអ្នកពិតជាបានផ្លាស់ប្ដូរមែននោះ? ថាអ្នកសម្រេចបានសេចក្ដីសង្គ្រោះហើយនោះ? ក្នុងពេលជាមួយគ្នានៃការស្អប់អ្នកដទៃដែលអាក្រក់ដល់ឆ្អឹង អ្នកគួរតែល្អជាងពួកគេ។ ប្រសិនបើអ្នកអាក្រក់ដូចមនុស្សលោកីយ៍ដែរ នោះអ្នកគ្មានវិចារណញ្ញាណឡើយ។ នៅពេលមនុស្សដែលមានវិចារណញ្ញាណ មើលឃើញថាមនុស្សជាតិអាក្រក់ដល់ឆ្អឹង គេគួរតែដេញតាមសេចក្ដីពិត ហើយសម្ដែងចេញនូវលក្ខណៈជាមនុស្ស ដើម្បីធ្វើឱ្យព្រះជាម្ចាស់គាប់ព្រះហឫទ័យ នេះទើបជារឿងដែលស័ក្តិសម។ តាមរបៀបនេះ នៅពេលព្រះជាម្ចាស់បំផ្លាញពូជមនុស្សដ៏ទុច្ចរិតនេះ គេនឹងត្រូវបានលើកលែង។

តើអ្នករាល់គ្នាស្អប់ពូជមនុស្សដ៏ទុច្ចរិតនេះដែរឬទេ? (ស្អប់។) មនុស្សភាគច្រើនដែលជឿលើព្រះជាម្ចាស់ មានភាពជាមនុស្ស និងវិចារណញ្ញាណខ្លះ។ ពួកគេមានចិត្តល្អជាង ពួកគេប្រាថ្នាចង់បានពន្លឺ ហើយពួកគេប្រាថ្នាចង់ឱ្យព្រះជាម្ចាស់ និងសេចក្ដីពិតកាន់អំណាច។ ពួកគេមិនចូលចិត្តរឿងទុច្ចរិតឡើយ ហើយក៏មិនចូលចិត្តរឿងអយុត្តិធម៌ដែរ។ ពួកគេគួរតែពោរពេញទៅដោយក្ដីសង្ឃឹម សេចក្ដីស្រឡាញ់ និងការអត់ឱនចំពោះមនុស្សជាតិ ដូច្នេះ តើពួកគេម្ដេចនឹងអាចស្អប់មនុស្សជាតិបានទៅ? មនុស្សមួយចំនួននិយាយថា៖ «ពេលគិតត្រឡប់ទៅកាលពីខ្ញុំនៅរៀន គ្រូបានធ្វើបាបខ្ញុំ ប៉ុន្តែខ្ញុំមិនហ៊ានមាត់កឡើយ។ ខ្ញុំគ្រាន់តែត្រូវស៊ូទ្រាំនឹងរឿងនេះប៉ុណ្ណោះ។ ដូច្នេះ ខ្ញុំបានប្ដេជ្ញាចិត្តថាខិតខំរៀនសូត្រ ហើយចូលរៀននៅសាកលវិទ្យាល័យនៅថ្ងៃអនាគត។ ខ្ញុំនឹងបង្ហាញឱ្យអ្នកគ្រប់គ្នាឃើញពីសមត្ថភាពរបស់ខ្ញុំ ហើយពេលនោះ ខ្ញុំនឹងក្លាយជាអ្នកដែលធ្វើបាបអ្នករាល់គ្នាវិញម្ដង!» មនុស្សមួយចំនួននិយាយថា៖ «ពេលគិតត្រឡប់ទៅកាលពីខ្ញុំធ្វើការ មនុស្សមានអំណាចនៅក្នុងក្រុមហ៊ុនតែងតែធ្វើបាបខ្ញុំ ហើយខ្ញុំគិតថា “ចាំមើលតែដល់ថ្ងៃដែលខ្ញុំមានស្នាដៃល្អជាងអ្នករាល់គ្នាចុះ។ ពេលនោះ ខ្ញុំនឹងធ្វើឱ្យជីវិតអ្នករាល់គ្នារងទុក្ខវេទនាមិនខាន!”»។ មានអ្នកផ្សេងទៀតនិយាយថា៖ «ពេលគិតត្រឡប់ទៅកាលពីខ្ញុំរកស៊ី មេឈ្មួញតែងតែបោកប្រាស់ខ្ញុំ ហើយខ្ញុំគិតថា “ដល់ថ្ងៃដែលខ្ញុំក្លាយជាអ្នកមានស្ដុកស្ដម្ភ ខ្ញុំនឹងសងសឹកអ្នកវិញមិនខាន!”»។ ជីវិតរបស់មនុស្សម្នាក់ៗមិនងាយស្រួលឡើយ ហើយមនុស្សគ្រប់គ្នាសុទ្ធតែមានពេលដែលគេត្រូវអ្នកដទៃធ្វើបាប ពោលគឺគេមានមនុស្សដែលគេស្អប់នៅក្នុងចិត្ត ហើយចង់សងសឹកអ្នកទាំងនោះ។ នេះហើយជាស្ថានភាពរបស់ពិភពលោកសព្វថ្ងៃ។ វាពោរពេញទៅដោយសេចក្ដីស្អប់ និងពោរពេញទៅដោយការប្រទូសរ៉ាយ។ ការប្រទូសរ៉ាយរបស់មនុស្សចំពោះគ្នាទៅវិញទៅមក គឺខ្លាំងហួសហេតុពេកហើយ ហើយពួកគេមិនអាចត្រូវរ៉ូវគ្នាយ៉ាងចុះសម្រុង និងមិនមានទំនាក់ទំនងល្អនឹងគ្នាឡើយ។ ពិភពលោកនេះនឹងត្រូវវិនាសឆាប់ៗនេះ។ វាបានឈានដល់ទីបញ្ចប់ហើយ។ មនុស្សគ្រប់គ្នាសុទ្ធតែមានរឿងរ៉ាវដ៏គួរឱ្យឈឺចាប់នៅក្នុងចិត្តរបស់ខ្លួន កាលពីពេលដែលគេត្រូវនរណាម្នាក់ធ្វើបាបនៅកន្លែងណាមួយ ឬកាលពីពេលដែលគេត្រូវអ្នកដទៃធ្វើបាប មើលងាយ បោកប្រាស់ ឬធ្វើឱ្យប៉ះពាល់ នៅក្នុងក្រុមហ៊ុន អង្គការ ឬក្រុមមនុស្សណាមួយ។ រឿងទាំងនេះកើតឡើងនៅគ្រប់ទីកន្លែង។ តើនេះបញ្ជាក់ពីអ្វី? វាបញ្ជាក់ថា មនុស្សជាតិលែងមានមនុស្សណាម្នាក់ដូចជាលោកណូអេ នៅក្នុងចំណោមពួកគេទៀតហើយ។ តើវាមិនដូច្នោះទេឬ? (មែនហើយ។) ចិត្តរបស់មនុស្សគ្រប់គ្នាពោរពេញទៅដោយសេចក្ដីទុច្ចរិត ហើយពោរពេញទៅដោយការប្រទូសរ៉ាយចំពោះសេចក្ដីពិត ចំពោះអ្វីៗដែលវិជ្ជមាន និងចំពោះយុត្តិធម៌។ មនុស្សហួសនឹងសង្គ្រោះបានទៅហើយ។ គ្មានបុគ្គលណា គ្មានសេចក្ដីបង្រៀនណា និងគ្មានទ្រឹស្ដីណា ដែលអាចសង្គ្រោះមនុស្សជាតិបានឡើយ នេះគឺជាការពិតនៃបញ្ហានេះ។ មនុស្សមួយចំនួននៅតែសង្ឃឹមថា៖ «តើពេលណានឹងមានសង្គ្រាមលោកទៅ? ក្រោយសង្គ្រាម មនុស្សគ្រប់គ្នាដែលសមតែស្លាប់ នឹងស្លាប់អស់ ហើយមនុស្សដែលនៅសល់ អាចចាប់ផ្ដើមជីវិតថ្មីបាន។ សម័យកាលថ្មីមួយនឹងចាប់ផ្ដើម ហើយប្រទេសថ្មីមួយនឹងត្រូវបានបង្កើតឡើង»។ តើរឿងនេះអាចទៅរួចដែរឬទេ? អត់ទេ វាមិនអាចទៅរួចឡើយ។ មនុស្សមួយចំនួនដាក់ក្ដីសង្ឃឹមរបស់ខ្លួនទៅលើសាសនាផ្សេងៗគ្រប់ប្រភេទ ប៉ុន្តែឥឡូវនេះ សាសនាទាំងអស់កំពុងតែធ្លាក់ចុះ ហើយកំពុងតែដង្ហើមចង្រិត។ គ្រប់សាសនាសុទ្ធតែរលួយដល់ឆ្អឹង ហើយមានកេរ្តិ៍ឈ្មោះអាក្រក់។ តើខ្ញុំមានន័យដូចម្ដេចតាមរយៈពាក្យសម្ដីទាំងនេះ? ពាក្យសម្ដីទាំងនេះគឺដើម្បីធ្វើឱ្យមនុស្សយល់ពីការពិតមួយថា៖ ប្រសិនបើព្រះជាម្ចាស់មិនបានប្រើព្រះបន្ទូល និងសេចក្ដីពិតដើម្បីសង្គ្រោះមនុស្សជាតិទេ នោះសេចក្ដីស្អប់ និងនិស្ស័យកាចសាហាវដែលនៅជ្រៅក្នុងខ្លួនមនុស្ស នឹងកាន់តែអាក្រក់ទៅៗ ហើយកាន់តែរាលដាលខ្លាំងឡើងៗមិនខាន។ នៅទីបំផុត ភាពអាចទៅរួចតែមួយគត់សម្រាប់មនុស្សជាតិ គឺពួកគេនឹងបញ្ចប់ទៅដោយការបំផ្លិចបំផ្លាញខ្លួនឯង តាមរយៈការដែលមនុស្សសម្លាប់គ្នាទៅវិញទៅមកយ៉ាងសាហាវឃោរឃៅ។ នាពេលបច្ចុប្បន្ននេះ មនុស្សជាច្រើនចង់គេចចេញពីពូជមនុស្សដ៏ទុច្ចរិតនេះ ហើយទៅរស់នៅម្នាក់ឯងនៅក្នុងព្រៃភ្នំយ៉ាងជ្រៅ ឬនៅកន្លែងដែលគ្មានដាននៃជីវិតមនុស្ស។ តើលទ្ធផលនៃរឿងនេះគឺជាអ្វី? មនុស្សជាតិនឹងលែងបន្តពូជពង្សទៀតហើយ ហើយនឹងគ្មានជំនាន់ក្រោយឡើយ។ មនុស្សជាតិនឹងផុតពូជបន្ទាប់ពីជំនាន់បច្ចុប្បន្ននេះ ពោលគឺនឹងគ្មានកូនចៅតទៅមុខទៀតឡើយ។ ការទាស់ទទឹងរបស់មនុស្សជាតិចំពោះព្រះជាម្ចាស់ គឺធ្ងន់ធ្ងរពេកហើយ ដែលបានបញ្ឆេះព្រះពិរោធរបស់ទ្រង់តាំងពីដើមដំបូងមក។ មិនយូរទេពួកគេនឹងត្រូវវិនាស។ ហេតុអ្វីបានជាមានមនុស្សច្រើនម្ល៉េះដែលមិនរៀបការ? ពីព្រោះពួកគេខ្លាចត្រូវអ្នកដទៃបោកប្រាស់ មិនជឿថាមានមនុស្សណាម្នាក់ល្អទៀតឡើយ ហើយពោរពេញទៅដោយការប្រទូសរ៉ាយចំពោះអាពាហ៍ពិពាហ៍។ តើគួរបន្ទោសនរណាចំពោះរឿងនេះ? គឺបន្ទោសមនុស្សដែលពុករលួយជ្រៅពេក បន្ទោសសាតាំង និងពួកអារក្ស ហើយបន្ទោសមនុស្សដែលស្ម័គ្រចិត្តទទួលយកសេចក្ដីពុករលួយ។ អ្នកស្អប់អ្នកដទៃ ប៉ុន្តែតើអ្នកពិតជាល្អជាងពួកគេមែនឬ? អ្នកគ្មានសេចក្ដីពិតទេ ហើយការស្អប់អ្នកដទៃគឺគ្មានប្រយោជន៍ឡើយ។ ប្រសិនបើមនុស្សគ្មានសេចក្ដីពិត ហើយមិនយល់ពីសេចក្ដីពិតទេ នៅទីបំផុត ពួកគេនឹងឈានដល់ផ្លូវទាល់ ហើយធ្លាក់ចូលទៅក្នុងមហន្តរាយ ព្រមទាំងត្រូវបានបំផ្លាញ។ នេះគឺជាទីបញ្ចប់ដែលពួកគេនឹងជួបប្រទះ។ ប្រសិនបើព្រះជាម្ចាស់មិនសង្គ្រោះមនុស្សជាតិទេ នោះនឹងគ្មាននរណាម្នាក់នៅក្នុងមនុស្សជាតិពុករលួយ ដែលអាចយល់ពីសេចក្ដីពិតបានឡើយ។

តើ «ការធ្វើឱ្យអាម៉ាស់មុខ» គឺជាអ្វីឱ្យប្រាកដទៅ? តើអ្នកជឿចាំបាច់ត្រូវស៊ូទ្រាំនឹងការធ្វើឱ្យអាម៉ាស់មុខដែរឬទេ? តើ «ការធ្វើឱ្យអាម៉ាស់មុខ» នេះមានដែរឬទេ? (អត់ទេ វាមិនមានឡើយ។) វាមិនមានទេ ដូច្នេះ តើបញ្ហានេះមិនត្រូវបានដោះស្រាយហើយទេឬ? លើកក្រោយ អ្នកឮនរណាម្នាក់និយាយថា៖ «រឿងដំបូងដែលអ្នកត្រូវតែរៀនសូត្រក្នុងនាមជាអ្នកជឿ គឺការស៊ូទ្រាំ។ មិនថាមានរឿងអ្វីកើតឡើងក៏ដោយ ក៏អ្នកត្រូវតែទ្រាំទ្រ ហើយសង្កត់វាទុកនៅក្នុងចិត្ត»។ តើអ្នកគួរតែនិយាយអ្វីម្យ៉ាងទៅកាន់គេដែរឬទេ នៅពេលអ្នកឮគេនិយាយពាក្យសម្ដីទាំងនេះ? (គួរនិយាយ។) តើអ្នកគួរនិយាយអ្វីទៅ? អ្នកនិយាយថា៖ «តើអ្នកកំពុងស៊ូទ្រាំដើម្បីអ្វីទៅ? ប្រសិនបើអ្នកពិតជាកំពុងស៊ូទ្រាំនឹងការប្រមាថមើលងាយមែន នោះអ្នកគួរឱ្យអាណិតណាស់ ហើយវាបង្ហាញថាអ្នកមិនយល់ពីសេចក្ដីពិតឡើយ។ ប្រសិនបើអ្នកយល់ពីសេចក្ដីពិត ការប្រមាថមើលងាយនេះនឹងមិនមានឡើយ ហើយអ្នកនឹងស្ម័គ្រចិត្ត និងរីករាយក្នុងការទទួលយកកាលៈទេសៈទាំងអស់ដែលព្រះជាម្ចាស់ចាត់ចែងសម្រាប់អ្នក។ នេះគឺជាទុក្ខលំបាកដែលមនុស្សគួរតែទទួលរង មិនមែនជាការប្រមាថមើលងាយណាមួយឡើយ។ នេះគឺជាការដែលព្រះជាម្ចាស់លើកតម្កើងអ្នក។ ការពិតដែលថាយើងអាចរងទុក្ខលំបាកនេះ បញ្ជាក់ថាព្រះជាម្ចាស់នៅតែកំពុងផ្ដល់ឱកាសឱ្យយើង និងកំពុងធ្វើឱ្យយើងអាចត្រូវបានសង្គ្រោះ។ ប្រសិនបើយើងគ្មានសូម្បីតែឱកាសរងទុក្ខលំបាក ឬមិនស័ក្តិសមនឹងរងទុក្ខលំបាកនេះទេ នោះយើងនឹងគ្មានឱកាសត្រូវបានសង្គ្រោះឡើយ។ នេះមិនមែនជាការប្រមាថមើលងាយទេ។ អ្នកត្រូវតែយល់ឱ្យច្បាស់ពីរឿងនោះ ហើយមើលថាតើអ្វីដែលអ្នកកំពុងនិយាយ គឺពិតជាត្រឹមត្រូវដែរឬទេ។ ការប្រមាថមើលងាយនេះគឺមិនមានឡើយ ពោលគឺយើងជាមនុស្សពុករលួយ ហើយសមតែរងទុក្ខលំបាកនេះ»។ នៅពេលអ្នកឈឺ ការលេបថ្នាំ និងការទទួលការវះកាត់ គឺពាក់ព័ន្ធនឹងការរងទុក្ខលំបាកបន្តិចបន្តួច។ តើទុក្ខលំបាកដែលអ្នកទទួលរងដើម្បីព្យាបាលជំងឺរបស់អ្នក រាប់ថាជាការប្រមាថមើលងាយដែរឬទេ? នោះមិនមែនជាការប្រមាថមើលងាយឡើយ។ វាត្រូវបានធ្វើឡើងដើម្បីព្យាបាលអ្នក។ ជំនឿរបស់យើងលើព្រះជាម្ចាស់ និងបទពិសោធនៃការជំនុំជម្រះ និងការវាយផ្ចាល គឺដើម្បីបោះចោលនិស្ស័យពុករលួយរបស់យើង ហើយដើម្បីសម្ដែងចេញនូវរលក្ខណៈជាមនុស្ស រស់នៅស្របតាមសេចក្ដីតម្រូវរបស់ព្រះជាម្ចាស់ ចុះចូលនឹងព្រះជាម្ចាស់ ថ្វាយបង្គំទ្រង់ ព្រមទាំងរស់នៅឱ្យកាន់តែប្រសើរ និងរស់នៅប្រកបដោយសេចក្ដីថ្លៃថ្នូរកាន់តែខ្លាំង។ យើងសមតែរងទុក្ខលំបាកនេះ ដោយសារតែនិស្ស័យពុករលួយរបស់យើង។ ការរងទុក្ខលំបាកនេះ គឺដើម្បីជាប្រយោជន៍ដល់ការទទួលបានសេចក្ដីពិតនិងជីវិត។ យើងមិនអាចចាត់ទុកវាថាជាការប្រមាថមើលងាយបានឡើយ។ យើងគួរតែទទួលយកវាថាជាការទទួលខុសត្រូវ និងជាកាតព្វកិច្ចរបស់យើងដែលត្រូវបំពេញ ព្រមទាំងជាផ្លូវដែលយើងគួរតែដើរ។ នេះគឺជាការលើកតម្កើងរបស់ព្រះជាម្ចាស់ ហើយយើងត្រូវតែសរសើរតម្កើងព្រះជាម្ចាស់ដែលបានលើកតម្កើងយើង ព្រមទាំងសរសើរតម្កើងទ្រង់ចំពោះឱកាសដែលទ្រង់ប្រទានដល់យើង។ ដោយផ្អែកលើអ្វីគ្រប់យ៉ាងដែលយើងបានធ្វើ និងរបៀបដែលយើងបានប្រព្រឹត្ត យើងមិនស័ក្តិសមនឹងរងទុក្ខលំបាកនេះឡើយ ហើយយើងគួរតែត្រូវបានបំផ្លាញដូចមនុស្សលោកីយ៍ដែរ។ ប្រសិនបើយើងចាត់ទុកទុក្ខលំបាកដែលយើងគួរតែទទួលរង និងព្រះគុណទាំងអស់នេះដែលព្រះជាម្ចាស់បានប្រទានដល់យើង ថាជាការប្រមាថមើលងាយ នោះយើងកំពុងតែខ្វះមនសិការយ៉ាងធ្ងន់ធ្ងរ ហើយកំពុងធ្វើឱ្យព្រះជាម្ចាស់ឈឺព្រះហឫទ័យហើយ! យើងមិនស័ក្តិសមនឹងទទួលសេចក្ដីសង្គ្រោះរបស់ព្រះជាម្ចាស់ឡើយ»។ តើវាមិនដូច្នោះទេឬ? (មែនហើយ។) គោលលទ្ធិបន្តិចនេះ គឺសាមញ្ញណាស់។ តើមនុស្សម្នាក់មិនគួរតែអាចយល់ពីរឿងនេះ ដោយមិនចាំបាច់មានគេនិយាយទេឬ? ដោយការទទួលបានការបំភ្លឺតាមរបៀបនេះ និងការយល់ពីរឿងទាំងនេះ ចិត្តរបស់មនុស្សនឹងកាន់តែមានសេចក្ដីសុខសាន្ត ហើយពួកគេនឹងមិនប្រព្រឹត្តដោយគ្មានវិចារណញ្ញាណឡើយ នៅពេលមានរឿងរ៉ាវកើតឡើងចំពោះពួកគេ។ មនុស្សមួយចំនួនដឹងយ៉ាងច្បាស់នៅក្នុងចិត្តរបស់ពួកគេថា នេះគឺជាសេចក្ដីពិត ហើយថាពួកគេត្រូវតែទទួលយកវា ប៉ុន្តែនៅពេលពួកគេនិយាយស្ដី ពួកគេនៅតែនិយាយថាវាពិតជាអយុត្តិធម៌ណាស់ ហើយនិយាយចុះនិយាយឡើង រហូតដល់និយាយពាក្យសម្ដីដែលវិនិច្ឆ័យទាស់នឹងព្រះជាម្ចាស់ចេញមក។ កុំធ្វើរឿងបែបនេះឱ្យសោះ។ រាល់ពេលដែលមានរឿងកើតឡើងចំពោះអ្នក ចូរស្វែងរកសេចក្ដីពិត។ នេះគឺជារឿងសំខាន់ទីមួយ កុំមើលរំលងវាឱ្យសោះ។ ប្រសិនបើអ្នកទទួលស្គាល់ថា ព្រះជាម្ចាស់គឺជាសេចក្ដីពិត ជាផ្លូវ និងជាជីវិត នោះអ្នកមិនគួរចាត់ទុកកាលៈទេសៈណាមួយដែលព្រះជាម្ចាស់រៀបចំឡើង ថាជាកិច្ចការរបស់មនុស្សឡើយ។ ផ្ទុយទៅវិញ អ្នកគួរតែចាត់ទុកគ្រប់កាលៈទេសៈដែលព្រះជាម្ចាស់រៀបចំឡើង ថាជាឱកាសដើម្បីផ្លាស់ប្ដូរនិស្ស័យរបស់អ្នក និងជាឱកាសដើម្បីទទួលយកសេចក្ដីពិត។

ខ្ញុំបានប្រកបគ្នាចប់ហើយ អំពីអត្ថន័យនៃ «ការធ្វើឱ្យអាម៉ាស់មុខ»។ បន្ទាប់មកទៀត ខ្ញុំនឹងប្រកបគ្នាអំពីផ្នែកបន្ទាប់គឺថា តើការ «រែកពុនបន្ទុកដ៏ធ្ងន់» មានន័យដូចម្ដេច។ អម្បាញ់មិញនេះ យើងបាននិយាយអំពីរបៀបដែលបន្ទុកដ៏ធ្ងន់ដែលមនុស្សរែកពុន គឺជាបំណងប្រាថ្នា និងមហិច្ឆតាដ៏ធំធេងដែលនៅជ្រៅក្នុងចិត្តរបស់ពួកគេ ជាគោលដៅមួយដែលពួកគេសង្ឃឹមថានឹងសម្រេចបាន។ នៅពេលនិយាយដល់ការដែលអ្នកជឿលើព្រះជាម្ចាស់ត្រូវបានព្រះជាម្ចាស់សង្គ្រោះ និងទទួលយកការដឹកនាំរបស់ព្រះជាម្ចាស់ តើពួកគេចាំបាច់ត្រូវស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ដែរឬទេ? អម្បាញ់មិញនេះ ខ្ញុំបាននិយាយថាឃ្លា «ការស៊ូទ្រាំនឹងការធ្វើឱ្យអាម៉ាស់មុខ» គឺមិនសមហេតុផលឡើយនៅក្នុងដំណាក់របស់ព្រះជាម្ចាស់។ អ្នកមិនចាំបាច់ស៊ូទ្រាំនឹងការធ្វើឱ្យអាម៉ាស់មុខទេ។ អ្នកមិនចាំបាច់មានអារម្មណ៍ថាអ្នកកំពុងទ្រាំទ្រនឹងទុក្ខលំបាកច្រើនយ៉ាងនេះឡើយ។ ចិត្តរបស់អ្នកមិនចាំបាច់មានអារម្មណ៍ថាត្រូវគេប្រព្រឹត្តដាក់យ៉ាងអយុត្តិធម៌នោះទេ ហើយក៏អ្នកមិនចាំបាច់ស៊ូទ្រាំនឹងការប្រមាថមើលងាយទាំងអស់នេះ ដើម្បីធ្វើឱ្យព្រះជាម្ចាស់គាប់ព្រះហឫទ័យ ហាក់ដូចជាអ្នកជាមនុស្សខ្ពង់ខ្ពស់ណាស់នោះដែរ។ អ្នកមិនចាំបាច់ធ្វើរឿងទាំងនេះឡើយ។ ដូច្នេះ តើការរែកពុនបន្ទុកដ៏ធ្ងន់ មានន័យដូចម្ដេច? ប្រសិនបើមនុស្សម្នាក់និយាយថា ព្រះជាម្ចាស់ធ្វើឱ្យមនុស្សរងទុក្ខលំបាកទាំងអស់នេះ ដើម្បីឱ្យពួកគេអាចរ៉ាប់រងការទទួលខុសត្រូវ និងបេសកកម្មកាន់តែធំ ព្រមទាំងទទួលបានព្រះពរកាន់តែធំធេង និងគោលដៅកាន់តែល្អប្រសើរ តើសេចក្ដីថ្លែងនោះនឹងសមហេតុផល និងមានវិចារណញ្ញាណដែរឬទេ? (អត់ទេ វាមិនសមហេតុផលទេ។) វាមិនសមហេតុផលឡើយ។ ចុះតើយើងគួរតែកំណត់លក្ខណៈវាយ៉ាងដូចម្ដេច? ព្រះជាម្ចាស់អនុញ្ញាតឱ្យមនុស្សត្រូវបានសង្គ្រោះ និងសម្រេចបាននូវការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ព្រមទាំងធ្វើឱ្យពួកគេរស់នៅឱ្យកាន់តែប្រសើរ។ តើព្រះជាម្ចាស់ធ្វើបែបនេះដើម្បីជាប្រយោជន៍ដល់មនុស្ស ឬដើម្បីជាប្រយោជន៍ដល់ទ្រង់ផ្ទាល់ឱ្យប្រាកដទៅ? (ដើម្បីជាប្រយោជន៍ដល់មនុស្ស។) ជាការពិតណាស់ គឺដើម្បីជាប្រយោជន៍ដល់មនុស្សហ្នឹងហើយ។ មនុស្សគឺជាអ្នកដែលទទួលបានផលប្រយោជន៍ធំបំផុត។ នោះហើយជាមូលហេតុដែលខ្ញុំនិយាយថា រឿងនេះគ្មានពាក់ព័ន្ធនឹងអ្វីដែលព្រះជាម្ចាស់ទទួលបានពីរឿងនេះឡើយ កុំថាឡើយដល់ទំហំនៃព្រះពរដែលមនុស្សអាចទទួលបាន តាមរយៈការរងទុក្ខលំបាកនេះនោះ។ អ្នកមិនចាំបាច់ស៊ូទ្រាំទេ ហើយអ្នកមិនចាំបាច់មាន «មហិច្ឆតាដ៏ធំធេង» ប្រភេទទាំងនេះឡើយ ហើយអ្នកក៏មិនចាំបាច់លះបង់អ្វីៗតាមរបៀបនេះដែរ។ តាមពិតទៅ អ្នកមិនបានលះបង់អ្វីឡើយ ហើយអ្នកក៏មិនបានបោះអ្វីចោលដែរ។ ផ្ទុយទៅវិញ នៅទីបំផុត គឺមនុស្សទទួលបានច្រើនបំផុត។ រឿងម្យ៉ាងគឺ មនុស្សបានយល់ពីលក្ខខណ្ឌវិនិច្ឆ័យផ្សេងៗទាំងអស់សម្រាប់ការប្រព្រឹត្តខ្លួន។ លើសពីនេះ មនុស្សអាចអនុលោមតាមសណ្ដាប់ធ្នាប់ទាំងមូលនេះ និងក្រឹត្យវិន័យទាំងអស់នេះដែលព្រះជាម្ចាស់បានដាក់ចេញ ហើយរស់នៅប្រកបដោយសណ្ដាប់ធ្នាប់។ តើរបៀបនៃការរស់នៅនេះ ប្រៀបធៀបទៅនឹងរបៀបដែលមនុស្សកំពុងរស់នៅសព្វថ្ងៃនេះ យ៉ាងម៉េចដែរ? (វាល្អប្រសើរជាង។) វាល្អប្រសើរជាងរបៀបដែលមនុស្សកំពុងរស់នៅសព្វថ្ងៃនេះ។ ដូច្នេះ ក្នុងចំណោមរបៀបនៃការរស់នៅទាំងពីរនេះ តើមួយណាដែលមានព្រះពរច្រើនជាង មានលក្ខណៈស្រដៀងនឹងភាវៈដែលព្រះបានបង្កើតពិតប្រាកដច្រើនជាង ហើយលើសពីនេះទៅទៀត គឺជាជីវិតដែលមនុស្សជាតិគួរតែមាននោះ? (គឺរបៀបទីមួយ។) ពិតណាស់ គឺរបៀបទីមួយ។ បន្ទាប់ពីរងទុក្ខលំបាកនេះ អ្នកយល់ពីបំណងព្រះហឫទ័យរបស់ព្រះជាម្ចាស់ ហើយក្នុងពេលជាមួយគ្នានេះ អ្នកក៏យល់ពីសេចក្ដីពិតជាច្រើន និងមានការយល់ដឹងពីសេចក្ដីពិតជាមូលដ្ឋានគ្រឹះ អ្នករៀនពីរបៀបប្រព្រឹត្តខ្លួន ហើយមានសេចក្ដីពិតដែលដើរតួជាជីវិតនៅក្នុងភាពជាមនុស្សរបស់អ្នក។ តើរឿងនេះផ្ដល់តម្លៃដល់អ្នកដែរឬទេ? ដើមឡើយ មនុស្សគ្មានសេចក្ដីពិតទាល់តែសោះ។ ពួកគេគ្រាន់តែជាមនុស្សទុរគតដែលគ្មានតម្លៃ ដែលថោកទាបជាងស្រមោច និងមិនសមនឹងរស់នៅប៉ុណ្ណោះ ប៉ុន្តែឥឡូវនេះ អ្នកបានយល់ពីសេចក្ដីពិត ហើយនិយាយ និងប្រព្រឹត្តស្របតាមសេចក្ដីពិត។ មិនថាព្រះជាម្ចាស់ធ្វើឱ្យអ្នកធ្វើអ្វីក៏ដោយ ក៏អ្នកអាចស្ដាប់តាម និងប្រតិបត្តិវាបានយ៉ាងខ្ជាប់ខ្ជួន ហើយមិនថាព្រះជាម្ចាស់រៀបចំអ្វីសម្រាប់អ្នកក៏ដោយ ក៏អ្នកអាចចុះចូលនឹងរឿងទាំងនោះបានដែរ។ ដូច្នេះ តើអ្នកនឹងនៅតែវិនិច្ឆ័យព្រះជាម្ចាស់ទៀតដែរឬទេ? តើអ្នកនឹងបះបោរទាស់នឹងទ្រង់យ៉ាងសកម្មដែរឬទេ? ប្រសិនបើនរណាម្នាក់ញុះញង់អ្នកឱ្យបះបោរទាស់នឹងព្រះជាម្ចាស់ តើអ្នកនឹងធ្វើវាដែរឬទេ? (មិនធ្វើទេ។) ប្រសិនបើនរណាម្នាក់ប្រឌិតពាក្យកុហកអំពីព្រះជាម្ចាស់ដើម្បីបំភាន់អ្នក តើអ្នកនឹងជឿដែរឬទេ? (មិនជឿទេ។) គឺអត់ទេ អ្នកនឹងមិនជឿឡើយ។ ដូច្នេះ អ្នកនឹងមិនបះបោរទាស់នឹងព្រះជាម្ចាស់ឡើយ ទោះបីជាក្នុងន័យអត្តនោម័ត ឬសត្យានុម័តក៏ដោយ។ មនុស្សបែបនេះរស់នៅក្រោមការត្រួតត្រារបស់ព្រះជាម្ចាស់ទាំងស្រុង។ ដូច្នេះ តើមនុស្សបែបនេះនៅតែចាំបាច់ត្រូវទ្រាំទ្រនឹងការឈឺចាប់របស់មនុស្សសព្វថ្ងៃនេះទៀតដែរឬទេ? តើនៅតែមានការស្អប់ និងការឈឺចាប់នៅក្នុងចិត្តរបស់ពួកគេទៀតដែរឬទេ? តើមានរឿងរ៉ាវដ៏ក្រៀមក្រំ និងឈឺចាប់នៅក្នុងចិត្តរបស់ពួកគេដែរឬទេ? (គ្មានទេ។) ការឈឺចាប់នេះគឺមិនមានឡើយ។ នៅក្នុងគ្រប់យ៉ាងដែលពួកគេធ្វើ មនុស្សបែបនេះមានគោលការណ៍ ហើយមិនធ្វើអ្វីផ្ដេសផ្ដាសឡើយ។ លើសពីនេះ នៅពេលមានរឿងកើតឡើង ព្រះជាម្ចាស់មានសិទ្ធិអំណាចអធិបតេយ្យ ហើយសាតាំងមិនអាចធ្វើបាបអ្នកបានឡើយ។ អ្នករស់នៅជាមនុស្សពិតប្រាកដម្នាក់។ តើព្រះជាម្ចាស់នឹងបំផ្លាញមនុស្សបែបនេះដែរឬទេ? តើមនុស្សបែបនេះនឹងបំផ្លាញខ្លួនឯងដែរឬទេ? (មិនបំផ្លាញទេ។) គឺអត់ទេ ពួកគេនឹងមិនធ្វើដូច្នេះឡើយ។ ពួកគេគឺជាប្រភេទមនុស្សដែលខុសគ្នាស្រឡះ បើប្រៀបធៀបទៅនឹងមនុស្សពុករលួយសព្វថ្ងៃនេះ។ ចិត្តរបស់មនុស្សសព្វថ្ងៃនេះ ពោរពេញទៅដោយការស្អប់ និងការឈឺចាប់។ ពួកគេអាចធ្វើអត្តឃាតនៅគ្រប់ពេលវេលា ឬគ្រប់ទីកន្លែង វាយតប់ និងសម្លាប់មនុស្សនៅគ្រប់ពេលវេលា ឬគ្រប់ទីកន្លែង ហើយធ្វើរឿងអាក្រក់នៅគ្រប់ពេលវេលា ឬគ្រប់ទីកន្លែង ដែលនាំមហន្តរាយមកលើពិភពមនុស្ស។ ផ្ទុយទៅវិញ មនុស្សដែលត្រូវបានព្រះជាម្ចាស់សង្គ្រោះ និងទទួលបានសេចក្ដីពិតជាជីវិត អាចរស់នៅជាមួយគ្នាដោយសន្តិភាព ដោយគ្មានការប្រយុទ្ធគ្នា ឬសេចក្ដីស្អប់ចំពោះគ្នាឡើយ។ ពួកគេអាចចុះចូលនឹងការរៀបចំរបស់ព្រះជាម្ចាស់ ហើយចុះចូលដោយឯកភាពចិត្ត និងកម្លាំងចំពោះគ្រប់ព្រះបន្ទូលដែលព្រះជាម្ចាស់ថ្លែង។ មនុស្សទាំងនេះសុទ្ធតែរស់នៅក្នុងព្រះបន្ទូលរបស់ព្រះជាម្ចាស់ ហើយខិតខំធ្វើការក្នុងទិសដៅតែមួយ។ ដើម្បីឱ្យព្រះហឫទ័យរបស់ព្រះជាម្ចាស់ត្រូវបានប្រតិបត្តិ ដោយអ្នកយល់ពីសេចក្ដីពិត គាត់យល់ពីសេចក្ដីពិត នាងយល់ពីសេចក្ដីពិត ហើយពួកគេយល់ពីសេចក្ដីពិត តើមនុស្សនៅតែអាចមានទស្សនៈខុសគ្នានៅពេលពួកគេនៅជាមួយគ្នាដែរឬទេ? (មិនអាចទេ។) តាមរបៀបនេះ ពួកគេអាចឈានដល់ចំណុចមួយដែលមនុស្សគ្រប់គ្នាកំពុងរស់នៅចំពោះព្រះភ័ក្ត្រព្រះជាម្ចាស់ រស់នៅក្នុងព្រះបន្ទូលរបស់ទ្រង់ រស់នៅស្របតាមសេចក្ដីពិត ហើយចិត្តរបស់មនុស្សមានភាពចុះសម្រុងនឹងគ្នា។ តាមរបៀបនេះ តើនៅតែអាចមានការសម្លាប់រង្គាល និងការប្រយុទ្ធគ្នារវាងមនុស្សទៀតដែរឬទេ? (គ្មានទេ។) គឺគ្មានឡើយ។ តើមនុស្សនៅតែចាំបាច់ត្រូវស៊ូទ្រាំនឹងការឈឺចាប់ទៀតដែរឬទេ? គឺគ្មានការឈឺចាប់ឡើយ។ មនុស្សបែបនេះរស់នៅក្នុងជីវិតដ៏មានព្រះពរ ដោយគ្មានការប្រយុទ្ធគ្នា ឬការសម្លាប់រង្គាលឡើយ។ ដូច្នេះ តើមនុស្សគួរតែគ្រប់គ្រងរបស់សព្វសារពើដែលព្រះជាម្ចាស់បានផ្ទុកផ្ដាក់ឱ្យពួកគេដោយរបៀបណា? (ពួកគេគួរតែរស់នៅជាមួយគ្នាដោយសន្តិភាព។) ផ្នែកមួយនៃរឿងនេះ គឺថាពួកគេគួរតែរស់នៅជាមួយគ្នាដោយសន្តិភាព។ ផ្នែកមួយទៀត គឺថាពួកគេគួរតែគ្រប់គ្រងអ្វីៗគ្រប់យ៉ាងស្របតាមសណ្ដាប់ធ្នាប់ និងក្រឹត្យវិន័យដែលព្រះជាម្ចាស់បានដាក់ចេញ។ ដែលមានន័យថា សណ្ដាប់ធ្នាប់ទាំងមូលនេះ និងក្រឹត្យវិន័យ ព្រមទាំងភាវៈមានជីវិតទាំងអស់នេះ ជារបស់មនុស្សជាតិ ត្រូវបានប្រើប្រាស់ដោយមនុស្សជាតិ និងបង្កើតផលប្រយោជន៍សម្រាប់មនុស្សជាតិ។ តើមនុស្សជាតិប្រភេទនេះអស្ចារ្យយ៉ាងណាទៅ! នៅពេលនោះ បរិស្ថានរស់នៅរបស់មនុស្សជាតិ ត្រូវបានប្រគល់ឱ្យមនុស្សគ្រប់គ្រង។ ព្រះជាម្ចាស់ដាក់ចេញនូវសណ្ដាប់ធ្នាប់ និងក្រឹត្យវិន័យសម្រាប់ពិភពលោកនេះ ដើម្បីជាប្រយោជន៍ដល់មនុស្ស ហើយបន្ទាប់មក ព្រះជាម្ចាស់នឹងមិនជ្រៀតជ្រែកក្នុងរឿងនេះឡើយ។ ប្រសិនបើថ្ងៃណាមួយ អ្នកឃើញចចកស៊ីទន្សាយ តើអ្នកនឹងធ្វើអ្វី? អ្នកត្រូវតែបណ្ដោយឱ្យចចកស៊ីទន្សាយនោះទៅ។ អ្នកមិនអាចបញ្ឈប់ចចកមិនឱ្យស៊ីទន្សាយ ហើយបង្ខំចចកឱ្យស៊ីស្មៅបានឡើយ។ តើអ្នកកំពុងតែសាងកំហុសអ្វីទៅ? (គឺប្រឆាំងនឹងសណ្ដាប់ធ្នាប់ធម្មជាតិនៃរឿងនានា។) អ្នកកំពុងតែប្រឆាំងនឹងសណ្ដាប់ធ្នាប់ធម្មជាតិនៃរឿងនានាហើយ។ ទន្សាយស៊ីស្មៅ ហើយចចកស៊ីសាច់ ដូច្នេះ អ្នកត្រូវតែគោរពធម្មជាតិពីកំណើតរបស់ពួកវា ហើយបណ្ដោយឱ្យពួកវាវាវិវឌ្ឍដោយសេរី។ មិនចាំបាច់ជ្រៀតជ្រែកសកម្មភាព និងរបៀបរស់នៅរបស់ពួកវាដោយស្នាដៃមនុស្ស និងបន្ថែមពីលើនោះឡើយ។ អ្នកមិនចាំបាច់គ្រប់គ្រងរឿងទាំងនេះទេ។ ព្រះជាម្ចាស់បានរៀបចំរឿងទាំងនេះតាមរបៀបដែលវាគួរតែប្រព្រឹត្តទៅរួចរាល់ហើយ។ ប្រសិនបើមានកន្លែងខ្លះដែលមានភ្លៀងធ្លាក់ច្រើន ហើយអាកាសធាតុមិនសមស្រប នោះសត្វត្រូវតែផ្លាស់ទីជម្រក។ អ្នកនិយាយថា៖ «យើងត្រូវតែជួសជុលកន្លែងនេះ។ ម្ដេចបានជាវាតែងតែភ្លៀងច្រើនយ៉ាងនេះ? សត្វច្បាស់ជាហត់នឿយណាស់ដែលតែងតែផ្លាស់ទីជម្រកនោះ!» តើនេះមិនមែនជាភាពល្ងង់ខ្លៅម្ដងទៀតទេឬ? (មែនហើយ។) តើវាល្ងង់ខ្លៅយ៉ាងដូចម្ដេច? តើព្រះជាម្ចាស់មិនបានដាក់ចេញនូវអាកាសធាតុនេះទេឬ? (មែនហើយ។) ព្រះជាម្ចាស់បានដាក់ចេញនូវអាកាសធាតុនេះ ហើយអនុញ្ញាតឱ្យសត្វទាំងនេះរស់នៅក្នុងតំបន់នេះ។ តើព្រះជាម្ចាស់មិនបានដាក់ចេញនូវការផ្លាស់ទីជម្រករបស់ពួកវាទេឬ? (មែនហើយ។) ចុះហេតុអ្វីបានជាអ្នកចង់ចូលទៅរារាំង? ហេតុអ្វីបានជាអ្នកបញ្ចេញចេតនាល្អទាំងងងឹតងងល់ដូច្នេះ? តើការផ្លាស់ទីជម្រកមានចំណុចល្អអ្វីខ្លះ? នៅពេលសត្វមួយហ្វូងធំរស់នៅក្នុងតំបន់មួយអស់រយៈពេលកន្លះឆ្នាំ ពួកវាបានស៊ីស្មៅអស់រលីង។ ប្រសិនបើគ្មានភ្លៀងធ្លាក់ ហើយពួកវាមិនព្រមចាកចេញ តើនឹងទៅជាយ៉ាងណា? វានឹងចាំបាច់ត្រូវមានភ្លៀងធ្លាក់រហូត។ នៅពេលដីសើម សត្វទាំងនោះមិនអាចរស់នៅទីនោះបានទេ ហើយស្មៅនឹងត្រូវត្រាំក្នុងទឹកភ្លៀង ដូច្នេះ ពួកវាត្រូវតែចាកចេញ។ ការផ្លាស់ទីជម្រកនេះ ធ្វើឱ្យរាងកាយរបស់ពួកវារឹងមាំ ហើយផ្ដល់ឱកាសឱ្យស្មៅដុះឡើងវិញ។ នៅពេលពួកវាស៊ីស្មៅភាគច្រើននៅកន្លែងមួយទៀតអស់ វានឹងដល់ពេលដែលព្រិលធ្លាក់នៅទីនោះ ហើយអាចនិយាយបានថា ពួកវានឹងត្រូវបណ្ដេញចេញម្ដងទៀត ហើយត្រូវតែប្រញាប់ផ្លាស់ទីជម្រក។ ពួកវាធ្វើដំណើរត្រឡប់ទៅកន្លែងដើមរបស់ពួកវាវិញម្ដងទៀត។ ពេលនោះគ្មានភ្លៀងធ្លាក់ទេ ស្មៅក៏ដុះឡើងវិញ ហើយពួកវាអាចស៊ីស្មៅបានម្ដងទៀត។ តាមរបៀបនេះ ប្រព័ន្ធអេកូឡូស៊ីនេះបន្តរក្សាតុល្យភាពតាមបែបធម្មជាតិ។ មនុស្សមួយចំនួននិយាយថា៖ «សត្វវីលដឺប៊ីស តែងតែត្រូវសត្វតោស៊ី ពួកវាគួរឱ្យអាណិតណាស់! តើយើងមិនអាចធ្វើឱ្យសត្វវីលដឺប៊ីសឆ្លាតជាងនេះបានទេឬ?» ហេតុអ្វីបានជាអ្នកបញ្ចេញចេតនាល្អទាំងងងឹតងងល់ដូច្នេះ? តើអ្នកកំពុងព្យាយាមបង្ហាញថាអ្នកជាមនុស្សចិត្តល្អមែនទេ? សេចក្ដីចិត្តល្អរបស់អ្នកគឺជ្រុលហួសហេតុពេកហើយ។ ប្រសិនបើសត្វវីលដឺប៊ីសមានល្បិចកល នោះសត្វតោនឹងត្រូវអត់ឃ្លានមិនខាន។ តើអ្នកអាចទ្រាំមើលសត្វតោអត់ឃ្លានបានដែរឬទេ? មានអ្នកផ្សេងទៀតនិយាយថា៖ «សត្វតោគឺជាសត្វអាក្រក់។ ពួកវាខាំសត្វក្ដាន់ និងសត្វសេះបង្កង់។ វាពិតជាបង្ហូរឈាម និងសាហាវឃោរឃៅណាស់!» ប្រសិនបើអ្នកកម្ចាត់សត្វតោចោល នោះនឹងមានសត្វសេះបង្កង់ និងសត្វក្ដាន់ច្រើនពេកមិនខាន។ តើលទ្ធផលចុងក្រោយនឹងទៅជាយ៉ាងណា? ស្មៅនឹងត្រូវសត្វសេះបង្កង់ និងសត្វក្ដាន់ស៊ីអស់រលីង ហើយវាលស្មៅនឹងប្រែទៅជាវាលខ្សាច់។ តើអ្នកអាចទទួលយករឿងនោះបានដែរឬទេ? តើអ្នកនៅតែបញ្ចេញចេតនាល្អទាំងនេះទៀតដែរឬទេ? ដូច្នេះ តើអ្នកគួរធ្វើដូចម្ដេច? គឺបណ្ដោយឱ្យពួកវាវិវឌ្ឍដោយសេរីទៅ។ សត្វគឺបែបនេះហើយ។ ព្រះជាម្ចាស់បានដាក់ចេញនូវសណ្ដាប់ធ្នាប់ទាំងមូលនេះតាំងពីយូរយារណាស់មកហើយ ហើយអ្នកត្រូវតែទទួលយកវា ទោះបីជាអ្នកចង់ ឬមិនចង់ក៏ដោយ។ អ្វីៗគ្រប់យ៉ាងត្រូវតែដំណើរការទៅតាមអ្វីដែលត្រូវបានរៀបចំ។ ប្រសិនបើអ្នកប្រឆាំងនឹងសណ្ដាប់ធ្នាប់ធម្មជាតិ នោះជីវិតមិនអាចទ្រទ្រង់បានឡើយ។ ពេលអ្នកយល់ពីក្រឹត្យវិន័យទាំងអស់នេះ អ្នកនឹងគោរពក្រឹត្យវិន័យទាំងនោះ ហើយមើលឃើញរឿងទាំងនេះស្របតាមក្រឹត្យវិន័យទាំងនោះ។ ពេលនោះ អ្នកនឹងឃើញពីព្រះប្រាជ្ញាញាណនៃអធិបតេយ្យភាពរបស់ព្រះជាម្ចាស់លើអ្វីៗគ្រប់យ៉ាង។ លើសពីនេះទៅទៀត ក្រឹត្យវិន័យទាំងអស់នេះមានជាប់នឹងជីវិតពីកំណើត។ តើរឿងនេះកើតឡើងដោយរបៀបណា? (វាត្រូវបានកំណត់ដោយព្រះជាម្ចាស់។) វាត្រូវបានកំណត់ដោយព្រះជាម្ចាស់។ នេះហើយជារបៀបដែលព្រះជាម្ចាស់បានរៀបចំវា។ មនុស្សស្រាវជ្រាវពីវិទ្យាសាស្ត្រ ស្រាវជ្រាវពីជីវវិទ្យា និងស្រាវជ្រាវពីមុខវិជ្ជាសិក្សាគ្រប់ប្រភេទ។ ពួកគេបានធ្វើការស្រាវជ្រាវអស់រយៈពេលជាច្រើនឆ្នាំមកហើយ ប៉ុន្តែយល់ត្រឹមតែគោលលទ្ធិ និងសណ្ដាប់ធ្នាប់ដ៏សាមញ្ញប៉ុណ្ណោះ។ គ្មាននរណាម្នាក់មើលឃើញពីអធិបតេយ្យភាព ឬព្រះប្រាជ្ញាញាណរបស់ព្រះជាម្ចាស់ នៅក្នុងគោលលទ្ធិ និងបាតុភូតទាំងនេះឡើយ។ ហេតុអ្វីបានជាប្រព័ន្ធអេកូឡូស៊ី និងខ្សែច្រវាក់អាហារទាំងមូលនេះ លេចឡើងមកយ៉ាងស្មុគស្មាញ និងអស្ចារ្យយ៉ាងនេះ? មនុស្សគ្រាន់តែបញ្ជាក់ឱ្យច្បាស់ពីបាតុភូតមួយ ឬប្រកាសពីការពិតមួយដល់មនុស្សនៅក្នុងពិភពលោកនេះប៉ុណ្ណោះ ប៉ុន្តែគ្មាននរណាម្នាក់អាចរកឃើញ ឬមើលឃើញច្បាស់ថា អ្វីៗទាំងអស់នេះមកពីព្រះជាម្ចាស់ឡើយ ពោលគឺវាមិនមែនកើតឡើងមកដោយឯកឯងនោះទេ។ ប្រសិនបើយើងយល់ស្របតាមការនិយាយថា វាកើតឡើងមកដោយឯកឯង ដូច្នេះ ម្ដេចបានជាគ្មាននរណាម្នាក់ធ្លាប់ឃើញសត្វស្វាវិវត្តទៅជាមនុស្សសោះអ៊ីចឹង អស់រយៈពេលជាច្រើនឆ្នាំមកនេះ? ក្រឹត្យវិន័យទាំងអស់នេះ ត្រូវបានដាក់ចេញដោយព្រះជាម្ចាស់។ តើក្រឹត្យវិន័យទាំងនេះមានពាក់ព័ន្ធអ្វីនឹងសត្វស្វាវិវត្តទៅជាមនុស្សដែរឬទេ? (គ្មានទេ។) គឺគ្មានរឿងបែបនេះឡើយ។ ព្រះជាម្ចាស់បានដាក់ចេញនូវក្រឹត្យវិន័យទាំងអស់នេះ និងសណ្ដាប់ធ្នាប់ទាំងមូលនេះ។ ប្រសិនបើមនុស្សមានសំណាងគ្រប់គ្រាន់បាននៅសេសសល់ នៅពេលនោះ ពួកគេមិនត្រឹមតែគោរព ថែរក្សា និងគ្រប់គ្រងសណ្ដាប់ធ្នាប់ទាំងមូលនេះ និងក្រឹត្យវិន័យទាំងអស់នេះប៉ុណ្ណោះទេ អ្វីដែលសំខាន់ជាងនេះទៅទៀតនោះ គឺពួកគេក៏នឹងក្លាយជាអ្នកទទួលបានផលប្រយោជន៍ធំបំផុត ពីសណ្ដាប់ធ្នាប់ទាំងមូលនេះ និងក្រឹត្យវិន័យទាំងអស់នេះផងដែរ។ ព្រះជាម្ចាស់បានរៀបចំរឿងទាំងអស់នេះសម្រាប់មនុស្សជាតិ ហើយបានដាក់វាចេញសម្រាប់មនុស្ស ពោលគឺអ្វីៗគ្រប់យ៉ាងត្រូវបានរៀបចំរួចជាស្រេច សម្រាប់ការសោយសុខរបស់មនុស្ស។ ក្នុងចំណោមអ្វីៗគ្រប់យ៉ាង ភាវៈដែលព្រះបានបង្កើត ពោលគឺមនុស្ស គឺជាអ្នកដែលមានព្រះពរច្រើនបំផុត។ មនុស្សមានភាសា មានការគិត អាចឮព្រះសូរសៀងរបស់ព្រះជាម្ចាស់ អាចយល់ពីព្រះបន្ទូលរបស់ព្រះជាម្ចាស់ មានភាសាសម្រាប់ប្រាស្រ័យទាក់ទងជាមួយព្រះជាម្ចាស់ ហើយពូកែបំផុតក្នុងការយល់ពីព្រះបន្ទូលរបស់ព្រះជាម្ចាស់។ ចំណុចដែលធ្វើឱ្យពួកគេមានព្រះពរច្រើនបំផុតនោះគឺថា ព្រះជាម្ចាស់បានប្រទានដល់ពួកគេនូវទុនដ៏ធំបំផុត ដែលពួកគេអាចប្រើដើម្បីទទួលបានសេចក្ដីសង្គ្រោះ និងមកចំពោះទ្រង់។ នៅទីបំផុត អ្វីៗគ្រប់យ៉ាងដែលព្រះជាម្ចាស់បានធ្វើ ព្រមទាំងសណ្ដាប់ធ្នាប់ទាំងមូលនេះ និងក្រឹត្យវិន័យទាំងអស់ដែលព្រះជាម្ចាស់បានដាក់ចេញ នឹងតម្រូវឱ្យមនុស្សជាអ្នកគ្រប់គ្រង និងតម្រូវឱ្យមនុស្សជាអ្នកថែរក្សា។ មនុស្សទាំងឡាយណាដែលគ្រាន់តែស្រាវជ្រាវ បំផ្លាញ ធ្វើឱ្យអន្តរាយ និងធ្វើឱ្យខូចទ្រង់ទ្រាយដល់សណ្ដាប់ធ្នាប់ទាំងមូលនេះ និងក្រឹត្យវិន័យទាំងអស់នេះ ច្បាស់ជាត្រូវបានកម្ចាត់ចោល។ មនុស្សបានរងទុក្ខលំបាកយ៉ាងច្រើន។ តើគោលដៅដ៏ស្រស់បំព្រងដែលមនុស្សជឿនៅក្នុងចិត្តរបស់ពួកគេ ហើយដែលពួកគេដេញតាម និងប្រាថ្នាចង់បាននោះ ពិតជាមានមែនឬទេ? វាមិនមានពិតឡើយ។ វាគ្រាន់តែជាបំណងប្រាថ្នា និងមហិច្ឆតាដ៏ធំធេងរបស់មនុស្សប៉ុណ្ណោះ ហើយវាខុសពីអ្វីដែលព្រះជាម្ចាស់ចង់ប្រទានដល់មនុស្ស។ រឿងទាំងពីរនេះគឺជារឿងដាច់ដោយឡែកពីគ្នា ហើយគ្មានពាក់ព័ន្ធអ្វីនឹងគ្នាឡើយ។ ដូច្នេះ ផ្នែក «ការរែកពុនបន្ទុកដ៏ធ្ងន់» នៃការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺមិនមាននៅក្នុងមនុស្សឡើយ។ តើខ្ញុំមានន័យដូចម្ដេចដែលថាវាមិនមាននោះ? គឺមានន័យថា គោលដៅដ៏ស្រស់បំព្រងដែលអ្នកជឿ និងអ្វីៗដែលអ្នកចង់សម្រេចបាន នៅក្នុងបំណងប្រាថ្នា និងមហិច្ឆតាដ៏ធំធេងដែលនៅជ្រៅក្នុងចិត្តរបស់អ្នក គឺមិនមានទាល់តែសោះ។ មិនថាអ្នករងទុក្ខលំបាកច្រើនប៉ុនណាក៏ដោយ ឬស៊ូទ្រាំនឹងការប្រមាថមើលងាយខ្លាំងប៉ុនណាក៏ដោយ ក៏នៅទីបំផុត គោលដៅដែលអ្នកប្រាថ្នាចង់បាន អ្វីៗដែលអ្នកចង់សម្រេចបាន អ្នកចង់ក្លាយជាបុគ្គលបែបណា និងអ្នកចង់ទទួលបានព្រះពរកម្រិតណា គឺសុទ្ធតែទទេស្អាត។ ទាំងនោះមិនមែនជារឿងដែលព្រះជាម្ចាស់ចង់ប្រទានដល់អ្នកឡើយ។ តើមានបញ្ហាអ្វីផ្សេងទៀតនៅត្រង់នេះ? ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ គឺនៅពេលមនុស្សលាក់បាំងសមត្ថភាពពិតរបស់ខ្លួន តាមរយៈការស៊ូទ្រាំនឹងការប្រមាថមើលងាយ បន្ទាប់មករងការប្រមាថមើលងាយ ដើម្បីសម្រេចគោលដៅរបស់ពួកគេ។ តើគោលដៅទាំងនេះគឺជាអ្វី? ពួកវាគឺជាមហិច្ឆតា និងថែមទាំងបំណងប្រាថ្នាដែលនៅជ្រៅក្នុងចិត្តរបស់មនុស្ស។ ចុះនៅពេលអ្នកជឿរងទុក្ខលំបាក តើវាគឺដើម្បីបំពេញបំណងប្រាថ្នាដែរឬទេ? (មិនមែនទេ។) ចុះតើវាដើម្បីអ្វីទៅ? នៅពេលអ្នកជឿរងទុក្ខលំបាក តើគោលដៅដែលពួកគេចង់ដេញតាម និងសម្រេចឱ្យបាន គឺវិជ្ជមាន ឬក៏អវិជ្ជមាន? (វិជ្ជមាន។) តើវាមានពាក់ព័ន្ធនឹងបំណងប្រាថ្នាដែរឬទេ? (គ្មានទេ។) ចុះតើគោលដៅដ៏វិជ្ជមាននេះគឺជាអ្វី? (គឺដើម្បីបោះចោលនិស្ស័យពុករលួយរបស់ខ្លួន ក្លាយជាមនុស្សពិតប្រាកដម្នាក់ និងអាចរស់នៅឱ្យកាន់តែប្រសើរ។) គឺដើម្បីបោះចោលនិស្ស័យពុករលួយរបស់ខ្លួន ក្លាយជាមនុស្សពិតប្រាកដម្នាក់ និងអាចរស់នៅឱ្យកាន់តែប្រសើរ។ តើមានអ្វីផ្សេងទៀត? គឺដើម្បីក្លាយជាមនុស្សដែលត្រូវបានសង្គ្រោះ និងមិនបះបោរទាស់នឹងព្រះជាម្ចាស់ម្ដងទៀត។ តើអ្នករាល់គ្នាចង់ក្លាយជាមនុស្សដូចជាលោកយ៉ូប និងលោកពេត្រុសដែរឬទេ? (ចង់។) ដូច្នេះ តើនេះមិនមែនជាគោលដៅមួយទេឬ? (ជាគោលដៅមួយមែន។) តើគោលដៅនេះមានពាក់ព័ន្ធនឹងបំណងប្រាថ្នាដែរឬទេ? (គ្មានទេ។) គោលដៅនេះគឺជាការដេញតាមដ៏ត្រឹមត្រូវ ហើយគឺជាគោលដៅ និងជាផ្លូវដែលព្រះជាម្ចាស់បានប្រទានដល់មនុស្ស។ នេះគឺជារឿងត្រឹមត្រូវ។ នោះហើយជាមូលហេតុដែលខ្ញុំនិយាយថា ទុក្ខលំបាកដែលអ្នកទទួលរងដោយសារតែគោលដៅនៃការដេញតាមដ៏ត្រឹមត្រូវនេះ មិនមែនជាការស៊ូទ្រាំនឹងការធ្វើឱ្យអាម៉ាស់មុខឡើយ។ ផ្ទុយទៅវិញ វាគឺជាអ្វីដែលមនុស្សគួរតែដេញតាម ហើយវាគឺជាផ្លូវដែលមនុស្សគួរតែដើរ។ តើមនុស្សដែលគិតយ៉ាងជ្រៅនៅក្នុងចិត្តថា ខ្លួនគឺជាអ្នកដែលស៊ូទ្រាំនឹងការប្រមាថមើលងាយទាំងនោះ អាចដើរលើផ្លូវនេះបានដែរឬទេ? ពួកគេមិនអាចឡើយ ហើយពួកគេក៏មិនអាចសម្រេចគោលដៅនេះបានដែរ។

ឥឡូវនេះពេលមើលមកឃ្លានេះ តើឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» គឺជាសេចក្ដីពិតដែរឬទេ? (មិនមែនទេ។) វាមិនមែនជាសេចក្ដីពិតឡើយ ហើយវាក៏មិនមែនជាលក្ខខណ្ឌវិនិច្ឆ័យសម្រាប់របៀបដែលមនុស្សគួរតែប្រព្រឹត្ត ប្រព្រឹត្តខ្លួន ឬថ្វាយបង្គំព្រះជាម្ចាស់ដែរ។ តើមនុស្សចាំបាច់ត្រូវស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីត្រូវបានព្រះជាម្ចាស់សង្គ្រោះដែរឬទេ? (មិនចាំបាច់ទេ។) តើវាត្រូវ ឬក៏ខុស ដែលនិយាយថាមនុស្សម្នាក់សម្រេចបានសេចក្ដីសង្គ្រោះ តាមរយៈការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់នោះ? (គឺខុស។) តើវាខុសយ៉ាងដូចម្ដេច? ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មិនមែនជាការអនុវត្តសេចក្ដីពិតឡើយ ដូច្នេះ តើគេម្ដេចនឹងអាចទទួលបានសេចក្ដីសង្គ្រោះទៅ? នោះគឺដូចជាការនិយាយថា មនុស្សម្នាក់បានសម្លាប់អ្នកដទៃ ដុតបំផ្លាញរបស់របរ និងបានធ្វើរឿងអាក្រក់ជាច្រើន ហើយនៅទីបំផុត ក៏បានក្លាយជា «អ្នកដឹកនាំដែលប្រជាជនស្រឡាញ់» អ៊ីចឹង។ តើវាមិនប្រហាក់ប្រហែលនឹងការនិយាយបែបនេះទេឬ? (មែនហើយ។) នេះហើយជាអត្ថន័យរបស់វា។ គេច្បាស់ណាស់ថាកំពុងដើរលើផ្លូវនៃសេចក្ដីទុច្ចរិត ប៉ុន្តែបែរជាក្លាយជាមនុស្សវិជ្ជមានទៅវិញ។ នេះគឺជាភាពផ្ទុយគ្នា។ ប្រសិនបើគេនិយាយថា មនុស្សម្នាក់បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយនៅទីបំផុត ក៏សម្រេចបានភាពចុះសម្រុងជាមួយព្រះជាម្ចាស់ ឬមនុស្សម្នាក់បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយនៅទីបំផុត ក៏បានឈរយ៉ាងរឹងមាំក្នុងអំឡុងការល្បងល ឬមនុស្សម្នាក់បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ហើយនៅទីបំផុត ក៏បានបំពេញការផ្ទុកផ្ដាក់របស់ព្រះជាម្ចាស់ តើសេចក្ដីថ្លែងមួយណាដែលត្រឹមត្រូវ? (គ្មានមួយណាត្រឹមត្រូវទេ។) គ្មានមួយណាត្រឹមត្រូវឡើយ។ តើវាត្រឹមត្រូវដែរឬទេ ដែលនិយាយថានរណាម្នាក់បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ក្នុងពេលកំពុងផ្សាយដំណឹងល្អទូទាំងភូមិមួយនោះ? (មិនត្រឹមត្រូវទេ។) ខ្ញុំឃើញមនុស្សមួយចំនួនមិនប្រាកដក្នុងចិត្ត ដោយគិតថា៖ «តើវាត្រឹមត្រូវដែរឬទេ? ខ្ញុំគិតថាសេចក្ដីថ្លែងនោះត្រឹមត្រូវ តើមែនទេ? មានពេលជាច្រើនដែលមនុស្សត្រូវស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ក្នុងពេលកំពុងផ្សាយដំណឹងល្អ និងធ្វើបន្ទាល់ថ្វាយព្រះជាម្ចាស់»។ ការប្រើឃ្លានេះនៅក្នុងបរិបទនេះគឺត្រឹមត្រូវ តើមែនទេ? (អត់ទេ មិនត្រឹមត្រូវឡើយ។) ហេតុអ្វីបានជាមិនត្រឹមត្រូវ? ចូរប្រាប់ខ្ញុំមកមើល៍។ (ពីព្រោះផលដែលសម្រេចបានដោយការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ មិនវិជ្ជមានឡើយ។) តើនេះជាការអនុវត្តដ៏ត្រឹមត្រូវដែរឬទេ? ចូរវិភាគមើលថាតើឃ្លានេះខុសយ៉ាងដូចម្ដេច។ ចូរវែកញែកវា។ «តាមរយៈការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ក្នុងពេលកំពុងផ្សាយដំណឹងល្អ ពួកគេបានធ្វើឱ្យមនុស្សជាច្រើនប្រែចិត្ត បង្កើតផ្លែផ្កាជាច្រើន និងបានប្រកាសពីព្រះនាមរបស់ព្រះជាម្ចាស់»។ តើអ្នកមិនដឹងទេឬថាតើសេចក្ដីថ្លែងនេះត្រឹមត្រូវ ឬអត់នោះ? ប្រសិនបើយើងអនុវត្តវាឱ្យស្របតាមគ្រប់សេចក្ដីថ្លែងដែលយើងបានប្រកបគ្នានៅថ្ងៃនេះ នោះការប្រើឃ្លានេះក្នុងស្ថានភាពនេះ គឺជារឿងមិនត្រឹមត្រូវឡើយ ប៉ុន្តែប្រសិនបើយើងគិតមួយជំហានទៀត អំពីពេលដែលកំពុងផ្សាយដំណឹងល្អ មនុស្សមួយចំនួនត្រូវអ្នកដែលអាចទទួលយកដំណឹងល្អ វាយដំ ឬស្រែកគំហកដាក់ ហើយបណ្ដេញចេញពីផ្ទះរបស់ពួកគេ តើនេះរាប់ថាជាការស៊ូទ្រាំនឹងការធ្វើឱ្យអាម៉ាស់មុខដែរឬទេ? (មិនរាប់ទេ។) ចុះតើនេះគឺជាអ្វីទៅ? (គឺជាទុក្ខលំបាកដែលអ្នកជឿត្រូវតែទទួលរង ក្នុងពេលកំពុងផ្សាយដំណឹងល្អ។) ត្រូវហើយ។ នេះគឺជាទុក្ខលំបាកដែលមនុស្សត្រូវតែទទួលររង។ នេះគឺជាការទទួលខុសត្រូវរបស់ពួកគេ ជាកាតព្វកិច្ចរបស់ពួកគេ និងជាការផ្ទុកផ្ដាក់ដែលព្រះជាម្ចាស់បានប្រទានដល់មនុស្ស។ វាដូចជាការសម្រាលកូនដែលតែងតែឈឺចាប់អ៊ីចឹង តើនេះមិនមែនជាទុក្ខលំបាកដែលត្រូវតែទទួលរងទេឬ? (មែនហើយ។) ប្រសិនបើស្ត្រីម្នាក់និយាយទៅកាន់កូនរបស់នាងថា «ម៉ាក់បានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីបង្កើតកូនមកក្នុងពិភពលោកនេះ» តើការនិយាយបែបនោះ ជារឿងត្រឹមត្រូវដែរឬទេ? (មិនត្រឹមត្រូវទេ។) នាងបានរងទុក្ខលំបាក ចុះហេតុអ្វីបានជាការនិយាយបែបនេះគឺជារឿងខុសទៅវិញ? ពីព្រោះនេះគឺជាទុក្ខលំបាកដែលនាងត្រូវតែទទួលរង។ ឧទាហរណ៍៖ ប្រសិនបើចចកមួយក្បាលបានតាមប្រមាញ់អស់រយៈពេលជាច្រើនម៉ោង ទើបចាប់បានទន្សាយមួយក្បាល ហើយនិយាយថា «អញបានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដើម្បីបានស៊ីទន្សាយមួយក្បាល» តើការនិយាយបែបនេះ ត្រឹមត្រូវដែរឬទេ? (មិនត្រឹមត្រូវទេ។) ដើម្បីបានស៊ីទន្សាយ ចចកត្រូវតែលះបង់អ្វីម្យ៉ាងជាការតបស្នង។ ទន្សាយនឹងមិនគ្រាន់តែអង្គុយនៅស្ងៀម ហើយរង់ចាំឱ្យចចកស៊ីវានោះទេ។ តើមានកិច្ចការណាដែលងាយស្រួលបែបនោះទៅ? មិនថាកិច្ចការនោះជាអ្វីក៏ដោយ ក៏មនុស្សម្នាក់តែងតែត្រូវធ្វើការលះបង់ណាមួយជានិច្ច។ នេះមិនមែនជាការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ឡើយ។ ឥឡូវនេះ តើយើងបានចាត់ថ្នាក់ឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» យ៉ាងច្បាស់លាស់ថាជាអ្វីទៅ? (ជាឃ្លាអវិជ្ជមាន។) យើងបានចាត់ថ្នាក់វាថាជាឃ្លាអវិជ្ជមាន និងជាឃ្លាបែបប្រមាថ ហើយបានចាត់ថ្នាក់វាថាជាតក្កវិជ្ជារបស់សាតាំង និងជាទស្សនវិជ្ជារបស់សាតាំងសម្រាប់ការប្រព្រឹត្តក្នុងលោកីយ៍។ វាគ្មានពាក់ព័ន្ធអ្វីនឹងសេចក្ដីជំនឿលើព្រះជាម្ចាស់ ឬអ្វីៗដែលវិជ្ជមានឡើយ។ ប្រសិនបើនរណាម្នាក់និយាយថា៖ «ខ្ញុំបានផ្សាយដំណឹងល្អអស់រយៈពេលជាច្រើនឆ្នាំមកហើយ។ ខ្ញុំពិតជាបានស៊ូទ្រាំនឹងការធ្វើឱ្យអាម៉ាស់មុខ និងបានរែកពុនបន្ទុកដ៏ធ្ងន់មែន!» ការនិយាយបែបនេះគឺមិនសមរម្យឡើយ។ ការផ្សាយដំណឹងល្អគឺជាការទទួលខុសត្រូវរបស់អ្នក ហើយនេះគឺជាទុក្ខលំបាកដែលអ្នកគួរតែទទួលរង។ ទោះបីជាអ្នកមិនផ្សាយដំណឹងល្អក៏ដោយ តើអ្នកនឹងមិនរងទុក្ខលំបាកដោយគ្រាន់តែរស់នៅទេឬ? នេះគឺជាទុក្ខលំបាកដែលមនុស្សគួរតែទទួលរង វាជារឿងត្រឹមត្រូវ។ ឃ្លា «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» ជាមូលដ្ឋានត្រូវបានលុបបំបាត់ចោលពីដំណាក់របស់ព្រះជាម្ចាស់។ ប្រសិនបើនរណាម្នាក់លើកឡើងពីឃ្លានេះម្ដងទៀត តើអ្នកនឹងបកស្រាយវាយ៉ាងដូចម្ដេច? ប្រសិនបើនរណាម្នាក់និយាយថា៖ «ខ្ញុំបានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់នៅក្នុងគុក ដើម្បីកុំឱ្យក្លាយជាយូដាស!» តើសេចក្ដីថ្លែងនេះត្រឹមត្រូវដែរឬទេ? (មិនត្រឹមត្រូវទេ។) ហេតុអ្វីបានជាមិនត្រឹមត្រូវ? «ដើម្បីកុំឱ្យក្លាយជាយូដាស» គឺជាគោលដៅដ៏យុត្តិធម៌បំផុត និងជារឿងដ៏យុត្តិធម៌បំផុតដែលត្រូវនិយាយ ដូច្នេះ តើវាមិនមែនជាការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់យ៉ាងម៉េចកើតទៅ? (អ្នកជឿមិនគួរក្លាយជាយូដាសឡើយ។) ត្រូវហើយ។ តើវាសមហេតុផលយ៉ាងដូចម្ដេចទៅ ដែលអ្នកជឿម្នាក់ក្លាយជាយូដាសនោះ? តើវាមិនគួរឱ្យអស់សំណើចទេឬ ដែលនិយាយថាការមិនក្លាយជាយូដាស គឺជាការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់នោះ? ការធ្វើបន្ទាល់ថ្វាយព្រះជាម្ចាស់ គឺជាបេសកកម្មរបស់អ្នក។ នេះគឺជាទីបន្ទាល់ដែលភាវៈដែលព្រះបានបង្កើត គួរតែប្រកាន់ខ្ជាប់ ហើយជាជំហរដែលពួកគេគួរតែឈរយ៉ាងរឹងមាំ។ សាតាំងមិនស័ក្តិសមនឹងទទួលបានការសរសើរពីមនុស្សឡើយ។ ព្រះជាម្ចាស់គឺជាអង្គដែលមនុស្សគួរតែថ្វាយបង្គំ ហើយវាជារឿងដែលត្រឹមត្រូវឥតខ្ចោះតាមធម្មជាតិ ក្នុងការថ្វាយបង្គំព្រះជាម្ចាស់។ នៅពេលសាតាំងព្យាយាមបង្ខំអ្នកឱ្យធ្វើតាមបំណងរបស់វា អ្នកគួរតែប្រកាន់ខ្ជាប់នូវទីបន្ទាល់របស់អ្នកថ្វាយប់ព្រះជាម្ចាស់ លះបង់ជីវិតរបស់អ្នក ហើយមិនត្រូវក្លាយជាយូដាសឡើយ។ រឿងនេះមិនស្មើនឹងការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ឡើយ។ ខ្ញុំបានពន្យល់ពីឃ្លានេះយ៉ាងច្បាស់ហើយនៅពេលនេះ។ ប្រសិនបើនរណាម្នាក់និយាយម្ដងទៀត អំពីរបៀបដែលពួកគេបានស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ តើអ្នករាល់គ្នាគួរដោះស្រាយបញ្ហានេះដោយរបៀបណា? គេនឹងយល់ នៅពេលអ្នកឱ្យគេស្ដាប់សេចក្ដីអធិប្បាយដែលខ្ញុំបានអធិប្បាយនៅថ្ងៃនេះ។ នោះគឺជាវិធីដែលងាយស្រួលបំផុត។

គ. ឆន្ទៈប្រយុទ្ធដែលមិនព្រមចុះចាញ់

ការបង្ហាញចេញទីបីនៃការដេកលើគំនរមែកឈើ និងលិទ្ធទឹកប្រមាត់ គឺជាឆន្ទៈប្រយុទ្ធដែលមិនព្រមចុះចាញ់។ តើការមិនព្រមចុះចាញ់ ជានិស្ស័យប្រភេទណា? ជានិស្ស័យក្រអឺតក្រទម។ តើមនុស្សម្ដេចនឹងអាចមិនដែលបរាជ័យបានទៅ? តើមនុស្សម្ដេចនឹងអាចមិនដែលធ្វើអ្វីខុស មិនដែលនិយាយអ្វីខុស ឬមិនដែលប្រព្រឹត្តកំហុសសោះបានទៅ? អ្នកត្រូវតែទទួលស្គាល់ថា៖ «ខ្ញុំគឺជាមនុស្សធម្មតាម្នាក់ ហើយខ្ញុំគឺជាមនុស្សប្រក្រតីម្នាក់។ ខ្ញុំមានចំណុចគុណវិបត្តិ និងចំណុចខ្វះខាត។ ខ្ញុំមានពេលដែលខ្ញុំធ្វើរឿងខុស ហើយមានពេលដែលខ្ញុំនិយាយរឿងខុស។ ខ្ញុំអាចធ្វើរឿងខុស និងដើរតាមផ្លូវខុស។ ខ្ញុំគឺជាមនុស្សធម្មតាម្នាក់»។ ដូច្នេះ តើការមិនព្រមចុះចាញ់មានន័យដូចម្ដេច? គឺនៅពេលនរណាម្នាក់បរាជ័យ ជួបប្រទះនឹងឧបសគ្គ ឬវង្វេងចូលទៅក្នុងផ្លូវខុស ប៉ុន្តែមិនព្រមទទួលស្គាល់។ គេគ្រាន់តែបន្តទៅមុខយ៉ាងរឹងរូសប៉ុណ្ណោះ។ គេបរាជ័យ ប៉ុន្តែមិនបាក់ទឹកចិត្ត បរាជ័យ ប៉ុន្តែមិនទទួលស្គាល់កំហុសរបស់ខ្លួនឡើយ។ មិនថាមានមនុស្សប៉ុន្មាននាក់ស្ដីបន្ទោស ឬថ្កោលទោសគេក៏ដោយ ក៏គេមិនព្រមងាករេដែរ។ គេទទូចចង់ប្រយុទ្ធ ធ្វើការ និងដេញតាមក្នុងទិសដៅផ្ទាល់ខ្លួន និងឆ្ពោះទៅរកគោលដៅផ្ទាល់ខ្លួនរបស់គេ ហើយមិនខ្វល់ពីការលះបង់អ្វីឡើយ។ ឃ្លានេះសំដៅទៅលើប្រភេទផ្នត់គំនិតនេះ។ តើផ្នត់គំនិតនេះមិនពូកែខាងអូសទាញមនុស្សណាស់ទេឬ? តើឃ្លា «មិនព្រមចុះចាញ់» ជាធម្មតាត្រូវបានប្រើប្រាស់ក្នុងស្ថានភាពបែបណា? គ្រប់ស្ថានភាពទាំងអស់។ កន្លែងណាក៏ដោយដែលមានមនុស្សពុករលួយ កន្លែងនោះមានឃ្លានេះ កន្លែងនោះមានផ្នត់គំនិតនេះ។ ដូច្នេះ តើមនុស្សដែលគឺជាកម្មសិទ្ធិសាតាំង បង្កើតពាក្យពោលនេះឡើងដើម្បីអ្វី? គឺដើម្បីកុំឱ្យមនុស្សយល់ពីខ្លួនឯង កុំឱ្យទទួលស្គាល់កំហុសខ្លួនឯង និងកុំឱ្យទទួលយកកំហុសខ្លួនឯង។ ដើម្បីកុំឱ្យមនុស្សមើលឃើញតែផ្នែកនៃខ្លួនឯងដែលផុយស្រួយ ខ្សោយ និងគ្មានសមត្ថភាព ប៉ុន្តែផ្ទុយទៅវិញ ឱ្យមើលឃើញផ្នែកនៃខ្លួនឯងដែលមានសមត្ថភាព និងផ្នែកនៃខ្លួនឯងដែលខ្លាំងពូកែ និងក្លាហាន កុំឱ្យមើលស្រាលខ្លួនឯង ប៉ុន្តែគិតថាពួកគេមានសមត្ថភាព។ ដរាបណាអ្នកគិតថាអ្នកអាចធ្វើបាន នោះអ្នកអាចធ្វើបាន។ ដរាបណាអ្នកគិតថាអ្នកអាចជោគជ័យ នឹងមិនបរាជ័យ ហើយអាចក្លាយជាមនុស្សឆ្នើម នោះអ្នកនឹងក្លាយជាមនុស្សបែបនោះ។ ដរាបណាអ្នកមានការប្ដេជ្ញាចិត្ត និងការតាំងចិត្តនោះ មានបំណងប្រាថ្នា និងមហិច្ឆតាដ៏ធំធេងនោះ គឺអ្នកអាចសម្រេចវាបានទាំងអស់។ មនុស្សមិនមែនតូចតាចនោះទេ ពួកគេខ្លាំងពូកែ។ ពួកអ្នកគ្មានជំនឿមិមានពាក្យពោលមួយឃ្លាថា៖ «ឆាករបស់អ្នកធំប៉ុនណា គឺអាស្រ័យលើទំហំចិត្តរបស់អ្នក»។ មនុស្សមួយចំនួនចូលចិត្តពាក្យពោលនេះភ្លាមៗនៅពេលដែលពួកគេឮវា៖ «វ៉ាវ ខ្ញុំចង់បានពេជ្រដប់ការ៉ាត់ អ៊ីចឹងមានន័យថាខ្ញុំនឹងទទួលបានវាឬ? ខ្ញុំចង់បានឡាន ម៊ែកសឺដេស ប៊ែនស៍ មួយគ្រឿង អ៊ីចឹងមានន័យថាខ្ញុំនឹងទទួលបានវាឬ?» តើអ្វីដែលអ្នកទទួលបាន នឹងស្របទៅតាមទំហំនៃបំណងប្រាថ្នានៅក្នុងចិត្តរបស់អ្នកដែរឬទេ? (មិនស្របទេ។) ពាក្យពោលនេះគឺជាទស្សនៈខុសទំនង។ និយាយឱ្យចំទៅ ភាពក្រអឺតក្រទមរបស់អស់អ្នកដែលជឿ និងទទួលស្គាល់ឃ្លាថា «មិនព្រមចុះចាញ់» គឺគ្មានព្រំដែនឡើយ។ តើរបៀបគិតរបស់មនុស្សទាំងនេះ ផ្ទុយស្រឡះពីព្រះបន្ទូលមួយណារបស់ព្រះជាម្ចាស់? ព្រះជាម្ចាស់តម្រូវឱ្យមនុស្សយល់ពីខ្លួនឯង ហើយប្រព្រឹត្តខ្លួនតាមរបៀបជាក់ស្ដែង។ មនុស្សមាននិស្ស័យពុករលួយ។ ពួកគេមានចំណុចខ្វះខាត និងមាននិស្ស័យដែលទាស់ទទឹងនឹងព្រះជាម្ចាស់។ គ្មានមនុស្សណាដែលគ្រប់លក្ខណ៍នៅក្នុងចំណោមមនុស្សឡើយ។ គ្មាននរណាម្នាក់គ្រប់លក្ខណ៍ទេ។ ពួកគេគ្រាន់តែជាមនុស្សធម្មតាប៉ុណ្ណោះ។ តើព្រះជាម្ចាស់បានទូន្មានមនុស្សឱ្យប្រព្រឹត្តខ្លួនតាមរបៀបណា? (តាមរបៀបត្រឹមត្រូវ។) គឺត្រូវប្រព្រឹត្តខ្លួនតាមរបៀបត្រឹមត្រូវ ហើយប្រកាន់ខ្ជាប់តួនាទីរបស់ខ្លួនជាភាវៈដែលព្រះបានបង្កើត តាមរបៀបជាក់ស្ដែង។ តើព្រះជាម្ចាស់ធ្លាប់តម្រូវឱ្យមនុស្សមិនព្រមចុះចាញ់ដែរឬទេ? (មិនធ្លាប់ទេ។) ទេពុំធ្លាប់ឡើយ។ ចុះតើព្រះជាម្ចាស់មានព្រះបន្ទូលយ៉ាងណាអំពីមនុស្សដែលដើរតាមផ្លូវខុស ឬបញ្ចេញឱ្យឃើញនិស្ស័យពុករលួយ? (ទ្រង់មានព្រះបន្ទូលឱ្យទទួលស្គាល់ និងទទួលយករឿងនោះ។) ត្រូវទទួលស្គាល់ និងទទួលយកវា បន្ទាប់មកយល់ពីវា អាចកែប្រែខ្លួនឯងបាន ហើយឈានដល់ការអនុវត្តសេចក្ដីពិត។ ផ្ទុយទៅវិញ ការមិនព្រមចុះចាញ់ គឺនៅពេលមនុស្សមិនយល់ពីបញ្ហារបស់ខ្លួនឯង មិនយល់ពីកំហុសរបស់ខ្លួន មិនទទួលយកកំហុសរបស់ខ្លួន មិនកែប្រែខ្លួនឯងទោះក្នុងករណីណាក៏ដោយ ហើយមិនប្រែចិត្តទោះក្នុងករណីណាក៏ដោយ កុំថាឡើយដល់ការទទួលយកអធិបតេយ្យភាព ឬការរៀបចំរបស់ព្រះជាម្ចាស់នោះ។ ពួកគេមិនត្រឹមតែមិនស្វែងរកថាតើវាសនារបស់មនុស្សជាអ្វីឱ្យពិតប្រាកដ ឬថាតើការចាត់ចែង និងការរៀបចំរបស់ព្រះជាម្ចាស់ជាអ្វីនោះទេ ពោលគឺពួកគេមិនត្រឹមតែមិនស្វែងរករឿងទាំងនេះប៉ុណ្ណោះទេ ប៉ុន្តែផ្ទុយទៅវិញ ពួកគេបែរជាក្ដោបក្ដាប់វាសនារបស់ពួកគេនៅក្នុងដៃខ្លួនឯង។ ពួកគេចង់ធ្វើជាអ្នកសម្រេចចុងក្រោយ។ លើសពីនេះ ព្រះជាម្ចាស់តម្រូវឱ្យមនុស្សយល់ពីខ្លួនឯង វាយតម្លៃ និងដាក់ពិន្ទុខ្លួនឯងឱ្យបានសុក្រឹត ហើយធ្វើអ្វីក៏ដោយដែលពួកគេអាចធ្វើបានល្អ តាមរបៀបជាក់ស្ដែង និងត្រឹមត្រូវ ព្រមទាំងអស់ពីចិត្ត ពីគំនិត និងពីព្រលឹងរបស់ពួកគេ ចំណែកឯសាតាំងវិញ ធ្វើឱ្យមនុស្សប្រើប្រាស់និស្ស័យក្រអឺតក្រទមរបស់ពួកគេឱ្យអស់លទ្ធភាព និងបណ្ដោយឱ្យនិស្ស័យក្រអឺតក្រទមរបស់ពួកគេធ្វើអ្វីតាមចិត្ត។ វាធ្វើឱ្យមនុស្សក្លាយជាកំពូលមនុស្ស ក្លាយជាមនុស្សអស្ចារ្យ ហើយថែមទាំងមានថាមពលអស្ចារ្យទៀតផង ពោលគឺវាធ្វើឱ្យមនុស្សក្លាយជាអ្វីដែលពួកគេមិនអាចក្លាយទៅជាបាន។ ហេតុដូច្នេះ តើទស្សនវិជ្ជារបស់សាតាំងគឺជាអ្វី? គឺថា ទោះបីជាអ្នកខុសក៏ដោយ ក៏អ្នកមិនខុសដែរ ហើយដរាបណាអ្នកមានផ្នត់គំនិតមិនព្រមទទួលស្គាល់បរាជ័យ ហើយថាដរាបណាអ្នកមានផ្នត់គំនិតមិនព្រមចុះចាញ់ មិនយូរមិនឆាប់ នឹងមានថ្ងៃមួយដែលអ្នកក្លាយជាមនុស្សឆ្នើម ហើយមិនយូរមិនឆាប់ នឹងមានថ្ងៃមួយដែលបំណងប្រាថ្នា និងគោលដៅរបស់អ្នកនឹងលេចចេញជារូបរាង។ ដូច្នេះ តើការមិនព្រមចុះចាញ់ មានន័យថាអ្នកនឹងប្រើគ្រប់មធ្យោបាយដើម្បីសម្រេចអ្វីមួយដែរឬទេ? ដើម្បីសម្រេចគោលដៅរបស់អ្នក អ្នកមិនត្រូវទទួលស្គាល់ថាអ្នកអាចបរាជ័យឡើយ អ្នកមិនត្រូវជឿថាអ្នកគឺជាមនុស្សធម្មតាឡើយ ហើយអ្នកមិនត្រូវជឿថាអ្នកអាចដើរតាមផ្លូវខុសឡើយ។ បន្ថែមពីលើនេះ អ្នកត្រូវតែប្រើវិធីសាស្ត្រ ឬល្បិចកលសម្ងាត់គ្រប់បែបយ៉ាងដោយគ្មានការអៀនខ្មាស ដើម្បីធ្វើឱ្យបំណងប្រាថ្នា និងមហិច្ឆតាដ៏ធំធេងរបស់អ្នកលេចចេញជារូបរាង។ តើមានចំណុចណាមួយអំពីការមិនព្រមចុះចាញ់ ដែលក្នុងនោះមនុស្សប្រឈមមុខនឹងវាសនារបស់ពួកគេដោយអាកប្បកិរិយារង់ចាំ និងចុះចូលដែរឬទេ? (គ្មានទេ។) ទេពុំមានឡើយ។ មនុស្សទទូចចង់ក្ដោបក្ដាប់វាសនារបស់ពួកគេនៅក្នុងដៃខ្លួនឯងទាំងស្រុង។ ពួកគេចង់គ្រប់គ្រងវាសនារបស់ពួកគេផ្ទាល់។ មិនថាពួកគេនឹងដើរទៅផ្លូវណា ថាតើពួកគេនឹងទទួលបានព្រះពរឬអត់ ឬនឹងមានបែបបទជីវិតយ៉ាងណានោះទេ ពួកគេត្រូវតែជាអ្នកសម្រេចចុងក្រោយលើអ្វីៗទាំងអស់។ ពួកអ្នកគ្មានជំនឿមានពាក្យពោលមួយឃ្លាថា៖ «ឱកាសតែងតែផ្ដល់ឱ្យអ្នកដែលបានត្រៀមខ្លួនរួចរាល់»។ តើនេះជាពាក្យសម្ដីប្រភេទណាទៅ? មានមនុស្សជាច្រើនដែលចំណាយពេលជាច្រើនឆ្នាំ ឬចំណាយពេលពេញមួយជីវិតរបស់ពួកគេដើម្បីត្រៀមខ្លួន ប៉ុន្តែស្លាប់ទៅវិញដោយមិនដែលទទួលបានឱកាសសោះ។ តើឱកាសកើតមានឡើងដោយរបៀបណា? (មកពីព្រះជាម្ចាស់។) ប្រសិនបើព្រះជាម្ចាស់មិនរៀបចំឱកាសសម្រាប់អ្នកទេ ទោះបីជាការត្រៀមខ្លួនរបស់អ្នកច្រើនប៉ុនណាក៏ដោយ តើមានប្រយោជន៍ដែរឬទេ? (គ្មានប្រយោជន៍ទេ។) ប្រសិនបើព្រះជាម្ចាស់មិនមានគម្រោងប្រទានឱកាសឱ្យអ្នក ហើយវាមិនមែនជាវាសនាទេ មិនថាអ្នកចំណាយពេលប៉ុន្មានឆ្នាំដើម្បីត្រៀមខ្លួនក៏ដោយ តើវាមានប្រយោជន៍អ្វីទៅ? តើព្រះជាម្ចាស់នឹងអាណិតអាសូរអ្នក ហើយប្រទានឱកាសឱ្យអ្នក ដោយសារតែអ្នកបានចំណាយពេលជាច្រើនឆ្នាំដើម្បីត្រៀមខ្លួនដែរឬទេ? តើព្រះជាម្ចាស់នឹងធ្វើបែបនេះដែរឬទេ? (អត់ទេ។) ឱកាសនឹងមកដល់ ប្រសិនបើព្រះជាម្ចាស់បានរៀបចំវាសម្រាប់អ្នក ហើយប្រសិនបើព្រះជាម្ចាស់មិនបានរៀបចំវាសម្រាប់អ្នកទេ អ្នកនឹងមិនទទួលបានឱកាសឡើយ។ តើការមិនព្រមចុះចាញ់ មានប្រយោជន៍អ្វីដែរឬទេ? (គ្មានប្រយោជន៍ទេ។) មនុស្សមួយចំនួននិយាយថា៖ «ខ្ញុំមិនព្រមចុះចាញ់ឡើយ។ ខ្ញុំក្ដោបក្ដាប់វាសនារបស់ខ្ញុំនៅក្នុងដៃខ្លួនឯង!» ពាក្យសម្ដីរបស់ពួកគេគឺខ្លាំងក្លាណាស់ ប៉ុន្តែថាតើពួកគេអាចសម្រេចវាបានឬអត់នោះ គឺមិនអាស្រ័យលើពួកគេឡើយ។ ឧទាហរណ៍៖ មានស្ត្រីម្នាក់ដែលចង់បានកូនប្រុស។ គាត់បង្កើតបានកូនជាច្រើន ប៉ុន្តែចុងក្រោយសុទ្ធតែជាកូនស្រី។ អ្នកដទៃប្រាប់គាត់កុំឱ្យយកកូនទៀត ហើយនិយាយថាគាត់គ្មានវាសនាមានកូនប្រុសទេ ប៉ុន្តែគាត់មិនព្រមចុះញ៉មឡើយ ហើយនិយាយថា៖ «ខ្ញុំមិនជឿទេ។ ខ្ញុំនឹងមិនព្រមចុះចាញ់ឡើយ!» នៅពេលកូនទីដប់របស់គាត់ក៏ជាកូនស្រីដែរនោះ ទីបំផុតគាត់ក៏ព្រមចុះញ៉មថា៖ «មើលទៅ ខ្ញុំហាក់ដូចជាគ្មានវាសនាមានកូនប្រុសឡើយ»។ តើគាត់នៅតែមិនព្រមចុះចាញ់ទៀតឬទេ? តើគាត់នៅតែមានទំនុកចិត្តទៀតឬទេ? តើគាត់នៅតែហ៊ានយកកូនថែមទៀតឬទេ? អត់ទេ គាត់មិនហ៊ានឡើយ។ នៅពេលមនុស្សណាម្នាក់ធ្វើអាជីវកម្ម បុគ្គលនោះមានគម្រោងរកប្រាក់ឱ្យបានប្រាំសែនដុល្លារក្នុងរយៈពេលពីរឆ្នាំ។ នៅដើមដំបូង នៅពេលគាត់រកប្រាក់មិនបានសោះក្នុងរយៈពេលកន្លះឆ្នាំដំបូង គាត់និយាយថា៖ «មិនអីទេ។ ការរកប្រាក់មិនបានក្នុងកន្លះឆ្នាំដំបូង មិនមែនជាបញ្ហាឡើយ។ ខ្ញុំប្រាកដជានឹងរកប្រាក់បាននៅកន្លះឆ្នាំបន្ទាប់មិនខាន»។ បន្ទាប់ពីរយៈពេលជាងមួយឆ្នាំបានកន្លងផុតទៅ ហើយគាត់មិនទាន់រកប្រាក់បាន គាត់នៅតែមិនព្រមចុះចាញ់៖ «ខ្ញុំមិនព្រមចុះចាញ់ឡើយ។ ខ្ញុំជឿថាអ្វីៗទាំងអស់គឺស្ថិតនៅក្នុងដៃមនុស្ស ខ្ញុំមានឱកាសច្រើនណាស់!» នៅពេលដែលរយៈពេលពីរឆ្នាំបានកន្លងផុតទៅ គាត់រកប្រាក់មិនបានប្រាំម៉ឺនផង កុំថាឡើយដល់ប្រាំសែននោះ។ គាត់គិតថាគាត់មិនមានពេលគ្រប់គ្រាន់ និងមិនមានបទពិសោធគ្រប់គ្រាន់ ដូច្នេះគាត់ក៏ទៅរៀនបន្ថែមរយៈពេលពីរឆ្នាំទៀត។ បន្ទាប់ពីបួនឆ្នាំបានកន្លងផុតទៅ គាត់មិនត្រឹមតែរកប្រាក់មិនបានប្រាំសែនដុល្លារប៉ុណ្ណោះទេ ប៉ុន្តែគាត់ថែមទាំងខាតបង់ប្រាក់ដើមស្ទើរតែទាំងអស់ទៀតផង ប៉ុន្តែគាត់នៅតែមិនព្រមចុះចាញ់ឡើយ៖ «ខ្ញុំមានវាសនាមានលុយ។ តើខ្ញុំម្ដេចនឹងមិនអាចរកប្រាក់បានប្រាំសែនដុល្លារទៅ?» នៅពេលរយៈពេលជិតដប់ឆ្នាំបានកន្លងផុតទៅ តើគាត់នឹងនៅតែមានគោលដៅរកប្រាក់ឱ្យបានប្រាំសែនដុល្លារនេះទៀតឬទេ? ប្រសិនបើអ្នកសួរគាត់ម្ដងទៀតថា តើឆ្នាំនេះគាត់មានគម្រោងរកប្រាក់ឱ្យបានប៉ុន្មាន គាត់និយាយថា៖ «អូ ឱ្យតែអាចចិញ្ចឹមជីវិតរស់ គឺគ្រប់គ្រាន់ហើយ»។ តើគាត់នៅតែមិនព្រមចុះចាញ់ទៀតឬទេ? គាត់បានបរាជ័យហើយ តើមែនទេ? តើគាត់បរាជ័យដោយរបៀបណា? តើគាត់បរាជ័យដោយសារតែគោលដៅរកប្រាក់ចំណូលរបស់គាត់ខ្ពស់ពេកឬ? តើវាជារឿងបែបនេះឬ? មិនមែនទេ។ មិនថាជាទ្រព្យសម្បត្តិរបស់មនុស្ស កូនចៅ ទុក្ខលំបាកដែលពួកគេទទួលរងនៅក្នុងជីវិតរបស់ខ្លួន ឬពេលវេលា និងទីកន្លែងដែលពួកគេទៅនោះទេ ពួកគេមិនអាចសម្រេចលើរឿងណាមួយបានឡើយ។ មនុស្សមួយចំនួនចង់ចូលធ្វើការក្នុងរដ្ឋបាលសាធារណៈ ប៉ុន្តែពួកគេមិនដែលទទួលបានឱកាសសោះ តើនេះមកពីការខ្វះសមត្ថភាពឬ? ពួកគេមានសមត្ថភាព មានល្បិចកិច្ចកល និងចេះបញ្ចើចបញ្ចើអ្នកដទៃ ចុះហេតុអ្វីបានជាពួកគេពិបាកក្លាយជាមន្ត្រីរាជការម្ល៉េះ? មានមនុស្សជាច្រើនដែលមិនសូវមានសមត្ថភាពដូចពួកគេ បានក្លាយជាមន្ត្រី ហើយមនុស្សជាច្រើនដែលពួកគេមើលងាយ ក៏បានក្លាយជាមន្ត្រីដែរ។ មនុស្សទាំងនេះពូកែនិយាយ មានទេពកោសល្យពិតប្រាកដ និងមានការអប់រំខ្ពង់ខ្ពស់ ដូច្នេះប្រសិនបើពួកគេចង់ក្លាយជាមន្ត្រីរាជការ ហេតុអ្វីបានជាវាពិបាកម្ល៉េះ? ពេលពួកគេនៅក្មេង ពួកគេមិនព្រមចុះចាញ់ឡើយ ប៉ុន្តែពេលពួកគេចាស់ទៅ ហើយនៅត្រឹមតែជាស្មៀនធម្មតាទៀត ទីបំផុតពួកគេក៏ព្រមចុះចាញ់ ហើយនិយាយថា៖ «វាសនាមនុស្សគឺស្ថានសួគ៌ជាអ្នកកំណត់។ បើមានវាសនា វានឹងមកដល់។ បើគ្មានវាសនាទេ នោះមិនអាចទទួលបានដោយការខិតខំប្រឹងប្រែងឡើយ»។ ពួកគេបានចុះចាញ់នឹងវាសនារបស់ខ្លួនហើយ តើមែនទេ? តើមានអ្វីកើតឡើងចំពោះផ្នត់គំនិតមិនព្រមចុះចាញ់របស់ពួកគេនោះ? មនុស្សត្រូវរងភាពអាម៉ាស់នៅចំពោះមុខការពិត។

តើផ្នត់គំនិតមិនព្រមចុះចាញ់ នាំអ្វីខ្លះមកឱ្យមនុស្ស? វាបំប៉នបំណងប្រាថ្នា និងមហិច្ឆតារបស់ពួកគេ។ អ្វីដែលវានាំមកឱ្យមនុស្ស មិនមែនជាឥទ្ធិពល ឬការណែនាំជាវិជ្ជមាននោះទេ ផ្ទុយទៅវិញ វានាំមកនូវឥទ្ធិពលអវិជ្ជមាន និងអាក្រក់ដល់ពួកគេ។ មនុស្សខ្លួនឯងមិនប្រមាណខ្លួនឡើយ មិនដឹងអ្វីសោះពីវាសនាដែលស្ថានសួគ៌បានរៀបចំសម្រាប់ពួកគេ ហើយក៏មិនដឹងអ្វីសោះពីអធិបតេយ្យភាព ឬការរៀបចំរបស់ព្រះជាម្ចាស់ដែរ។ លើសពីនេះទៅទៀត ពួកគេទទួលបានអ្វីដែលហៅថាបង្អែកផ្លូវចិត្តនេះ។ តើទីបំផុតមានអ្វីកើតឡើង នៅពេលមនុស្សស្ថិតក្នុងស្ថានភាពមួយដែលពួកគេអាចត្រឹមតែត្រូវបានបំភាន់នោះ? ពួកគេធ្វើកិច្ចការជាច្រើនដោយឥតប្រយោជន៍ និងធ្វើកិច្ចការដែលគ្មានបានការជាច្រើន។ ដើម្បីសម្រេចគោលដៅរបស់ខ្លួន ម្យ៉ាងគឺថារាងកាយ និងចិត្តគំនិតរបស់មនុស្សរងការខាតបង់ និងការប៉ះទង្គិចផ្លូវចិត្តមិនតិចនោះទេ ហើយពួកគេក៏ប្រាកដជាបានធ្វើសេចក្ដីអាក្រក់ជាច្រើនផងដែរ ដើម្បីសម្រេចបាននូវបំណងប្រាថ្នា មហិច្ឆតាដ៏ធំធេង និងគោលដៅរបស់ពួកគេ។ តើសេចក្ដីអាក្រក់នេះនឹងនាំផលវិបាកអ្វីដល់មនុស្សនៅជាតិក្រោយរបស់ពួកគេ? វានឹងនាំមកត្រឹមតែការដាក់ទោសប៉ុណ្ណោះ។ អ្វីដែលនិស្ស័យពុករលួយនាំមកឱ្យមនុស្ស គឺបំណងប្រាថ្នា និងមហិច្ឆតាដ៏ធំធេង។ ក្នុងចំណោមរឿងដែលបំណងប្រាថ្នា និងមហិច្ឆតាដ៏ធំធេងរបស់មនុស្សធ្វើឱ្យពួកគេប្រព្រឹត្ត តើមានរឿងណាមួយដែលត្រឹមត្រូវដែរឬទេ? តើមានរឿងណាមួយដែលស្របតាមសេចក្ដីពិតដែរឬទេ? (គ្មានទេ។) តើរឿងទាំងនេះជាអ្វីទៅ? ពួកវាគ្រាន់តែជាអំពើអាក្រក់ប៉ុណ្ណោះ។ តើអំពើអាក្រក់នេះរួមបញ្ចូលអ្វីខ្លះ? គឺការប្រើល្បិចលើអ្នកដទៃ ការបោកប្រាស់អ្នកដទៃ ការធ្វើបាបអ្នកដទៃ និងការបញ្ឆោតអ្នកដទៃ។ នៅទីបំផុត មនុស្សជំពាក់អ្នកដទៃច្រើនពេក ហើយអាចនឹងចាប់ជាតិជាសត្វនៅជាតិក្រោយរបស់ពួកគេ។ អ្នកណាក៏ដោយដែលពួកគេជំពាក់ច្រើនបំផុត អ្នកណាក៏ដោយដែលពួកគេបញ្ឆោតច្រើនបំផុត ហើយអ្នកណាក៏ដោយដែលពួកគេបោកប្រាស់ច្រើនបំផុត នោះពួកគេនឹងទៅរស់នៅក្នុងផ្ទះរបស់អ្នកនោះក្នុងនាមជាសត្វមួយក្បាល ដែលមិនអាចនិយាយបាន និងត្រូវបានមនុស្សបញ្ជាឱ្យធ្វើនេះធ្វើនោះ។ ទោះបីជាពួកគេចាប់ជាតិជាមនុស្សក៏ដោយ ក៏ពួកគេនឹងរងទុក្ខវេទនាក្នុងជីវិតដែលពោរពេញដោយទុក្ខលំបាកគ្មានទីបញ្ចប់ដែរ។ ពួកគេត្រូវតែតបស្នងចំពោះអ្វីដែលពួកគេបានធ្វើ។ នេះគឺជាផលវិបាកដ៏អាក្រក់ដែលនឹងកើតឡើង។ ប្រសិនបើពួកគេមិនត្រូវបានដឹកមុខដោយឃ្លាថា «មិនព្រមចុះចាញ់» ទេនោះ មហិច្ឆតា និងបំណងប្រាថ្នារបស់ពួកគេនឹងមិនត្រូវបានបំប៉នឡើយ ហើយប្រសិនបើមហិច្ឆតា និងបំណងប្រាថ្នារបស់ពួកគេមិនលេចចេញជារូបរាងក្នុងរយៈពេលពីរឬបីឆ្នាំទេ មនុស្សប្រហែលជានឹងបោះបង់ពួកវាចោល ប៉ុន្តែនៅពេលសាតាំងបញ្ឆេះភ្លើងភ្លាម បំណងប្រាថ្នារបស់ពួកគេកាន់តែរីកធំឡើងៗ។ ភាពរីកធំឡើងនេះផ្ទាល់មិនមែនជាបញ្ហាទេ ប៉ុន្តែវាធ្វើឱ្យពួកគេឈានជើងចូលទៅក្នុងផ្លូវទុច្ចរិត។ នៅពេលនរណាម្នាក់ស្ថិតនៅលើផ្លូវទុច្ចរិត តើគេអាចធ្វើរឿងល្អបានដែរឬទេ? តើគេអាចធ្វើរឿងដែលមានមនុស្សធម៌បានដែរឬទេ? អត់ទេ គេមិនអាចធ្វើបានឡើយ។ គេនឹងប្រើគ្រប់មធ្យោបាយដើម្បីសម្រេចគោលបំណង និងគោលដៅរបស់ខ្លួន ស្បថថានឹងមិនព្រមឈប់ឡើយរហូតទាល់តែគោលដៅរបស់គេបានសម្រេច ហើយអាចធ្វើរឿងអាក្រក់គ្រប់បែបយ៉ាង។ មើលចុះ តើមានករណីដែលកូនសម្លាប់ឪពុកម្ដាយដើម្បីទទួលបានទ្រព្យសម្បត្តិរបស់ពួកគេដែរឬទេ? (មាន។) មានករណីច្រើនរាប់មិនអស់ ដែលមនុស្សសម្លាប់មិត្តភក្ដិ និងមនុស្សជាទីស្រឡាញ់ដោយផ្ទាល់ដៃ ដើម្បីតែផលប្រយោជន៍ផ្ទាល់ខ្លួន។ នៅពេលមនុស្សពីរនាក់ជួបប្រទះនឹងឱកាសដ៏មានអត្ថប្រយោជន៍ដូចគ្នា ហើយត្រូវតតាំងគ្នាដើម្បីទទួលបានឱកាសនោះ ពួកគេប្រើគ្រប់មធ្យោបាយដែលពួកគេអាចធ្វើបានដើម្បីទទួលបានវា។ តើពួកគេមានជំនឿអ្វីនៅគ្រាដ៏សំខាន់បំផុតនោះ? «ខ្ញុំមិនព្រមចុះចាញ់ឡើយ។ លើកនេះ ខ្ញុំដាច់ខាតមិនអាចបរាជ័យបានទេ។ ប្រសិនបើខ្ញុំខកខានឱកាសនេះ ខ្ញុំប្រហែលជាមិនអាចជួបប្រទះឱកាសដ៏ល្អបែបនេះម្ដងទៀតទេអស់មួយជីវិត។ ដូច្នេះ លើកនេះខ្ញុំត្រូវតែឈ្នះ។ ខ្ញុំដាច់ខាតត្រូវតែទទួលបានឱកាសនេះ។ មិនថាអ្នកណារារាំងផ្លូវខ្ញុំក៏ដោយ ខ្ញុំនឹងសម្លាប់អ្នកនោះចោលដោយគ្មានការលើកលែងឡើយ!» តើនៅទីបំផុតមានអ្វីកើតឡើង? ពួកគេសម្លាប់អ្នកម្ខាងទៀតនោះ។ ពួកគេប្រហែលជាបានសម្រេច និងបំពេញគោលដៅ ព្រមទាំងបំណងប្រាថ្នារបស់ពួកគេហើយ ប៉ុន្តែពួកគេក៏បានធ្វើសេចក្ដីអាក្រក់ដែរ ហើយវាបានបង្កជាមហន្តរាយ។ ចិត្តរបស់ពួកគេប្រហែលជាមិនស្ងប់អស់មួយជីវិត វាប្រហែលជាមានអារម្មណ៍ថាមានកំហុស ឬវាប្រហែលជាមិនដឹងខ្លួនទាល់តែសោះ។ ទោះជាយ៉ាងណាក៏ដោយ ការពិតដែលថាពួកគេមិនដឹងខ្លួនទាល់តែសោះនោះ មិនមែនមានន័យថាព្រះជាម្ចាស់មិនបានកំណត់រឿងនេះឡើយ។ ព្រះជាម្ចាស់មានវិធីចាត់ការរឿងនេះ។ បុគ្គលនេះប្រហែលជាបានសម្រេចគោលដៅរបស់ខ្លួននៅក្នុងជាតិនេះ គេប្រហែលជាធ្វើវាបានសម្រេច ប៉ុន្តែនៅជាតិក្រោយ គេនឹងត្រូវលះបង់តម្លៃតបស្នងយ៉ាងធ្ងន់ធ្ងរចំពោះអ្វីដែលគេបានធ្វើនៅក្នុងជាតិនេះ ដែលប្រហែលជាអំពើអាក្រក់មួយ។ គេប្រហែលជាត្រូវតបស្នងចំពោះរឿងនេះក្នុងមួយជាតិ ឬពីរជាតិ បីជាតិ ឬសូម្បីតែអស់កល្បជានិច្ច។ តម្លៃនេះគឺពិតជាធ្ងន់ធ្ងរពេកហើយ! ដូច្នេះ តើផលវិបាកនេះកើតឡើងដោយរបៀបណា? វាត្រូវបាននាំមកដោយពាក្យមួយឃ្លា ដោយជំនឿតែមួយប៉ុណ្ណោះ។ បុគ្គលនេះចង់ទទួលបានឱកាសនោះ។ គេមិនព្រមទទួលស្គាល់បរាជ័យ គេមិនបោះបង់ ហើយគេមិនអនុញ្ញាតឱ្យខ្លួនឯងបរាជ័យឡើយ។ គេចង់ក្ដោបក្ដាប់ឱកាសនោះឱ្យជាប់។ ជាលទ្ធផល វាបង្កជាមហន្តរាយ។ បន្ទាប់ពីមហន្តរាយត្រូវបានបង្កកើតឡើង រយៈពេលមួយឆ្នាំឬពីរឆ្នាំនឹងមិនគ្រប់គ្រាន់ដើម្បីតបស្នង និងប៉ះប៉ូវចំពោះផលវិបាកទាំងនោះឡើយ។ តើតម្លៃនេះមិនថ្លៃពេកទេឬ? ជីវិតរបស់មនុស្សមានរយៈពេលប៉ែតសិបទៅកៅសិបឆ្នាំ ហើយអ្នកដែលអាយុខ្លីគឺហាសិបទៅហុកសិបឆ្នាំ។ មិនថាអ្នកទទួលបានផលប្រយោជន៍ផ្ទាល់ខ្លួន ឋានៈ លុយកាក់ ឬរបស់ខាងសម្ភារៈផ្សេងៗទៀតនោះទេ ក៏អ្នកនឹងសោយសុខនឹងរបស់ទាំងនេះដោយដឹងខ្លួនបានរយៈពេលតែម្ភៃឬសាមសិបឆ្នាំប៉ុណ្ណោះ។ ក៏ប៉ុន្តែ សម្រាប់ការសោយសុខម្ភៃឬសាមសិបឆ្នាំនេះ អ្នកប្រហែលជាត្រូវលះបង់តម្លៃតបស្នងនៅក្នុងគ្រប់ជាតិរបស់អ្នក តបស្នងអស់កល្បជានិច្ច។ តើតម្លៃនេះមិនថ្លៃពេកទេឬ? (ថ្លៃពេកហើយ។) មនុស្សដែលមិនជឿលើព្រះជាម្ចាស់ មិនយល់ពីសេចក្ដីពិតឡើយ ហើយពួកគេក៏មិនដឹងថាព្រះជាម្ចាស់មានអធិបតេយ្យភាពលើរបស់សព្វសារពើទាំងអស់នេះដែរ។ ដូច្នេះ ពួកគេអាចធ្វើរឿងល្ងង់ខ្លៅដើម្បីតែបំណងប្រាថ្នាដ៏អាត្មានិយមរបស់ពួកគេ ជាបំណងប្រាថ្នាដ៏ងងឹតងងល់មួយភ្លែតដើម្បីផលប្រយោជន៍ផ្ទាល់ខ្លួន ក្រោមការត្រួតត្រានៃសញ្ញាណមួយចំនួន ឬតក្កវិជ្ជាបែបសាតាំង ដែលបន្សល់ទុកឱ្យពួកគេនូវការស្ដាយក្រោយអស់កល្បជានិច្ច។ ពាក្យថា «អស់កល្បជានិច្ច» មិនមែនមានន័យថាម្ភៃឬសាមសិបឆ្នាំនៅក្នុងជាតិនេះទេ ប៉ុន្តែគឺមានន័យថា ពួកគេត្រូវតែរងទុក្ខនៅក្នុងគ្រប់ជាតិទាំងអស់ រួមទាំងជាតិនេះផងដែរ។ មនុស្សដែលមិនជឿលើព្រះជាម្ចាស់ នឹងមិនយល់ពីរឿងទាំងនេះឡើយ ហើយប្រសិនបើមនុស្សដែលជឿលើព្រះជាម្ចាស់មិនយល់ពីសេចក្ដីពិត ឬមិនស្គាល់ព្រះជាម្ចាស់ទេ ពួកគេក៏នឹងមិនយល់ពីរឿងទាំងនេះដែរ។ មនុស្សមួយចំនួនមិនធ្វើរឿងដែលជាសេចក្ដីអាក្រក់យ៉ាងច្បាស់ក្រឡែតនោះទេ។ នៅពេលអ្នកមើលពួកគេពីសំបកក្រៅ ពួកគេមិនសម្លាប់មនុស្ស ឬដុតបំផ្លាញអ្វីឡើយ ហើយក៏មិនរៀបអន្ទាក់ដាក់អ្នកដទៃដោយចំហដែរ ប៉ុន្តែពួកគេមានល្បិចកលសម្ងាត់ជាច្រើន។ នៅក្នុងព្រះនេត្ររបស់ព្រះជាម្ចាស់ ចរិតលក្ខណៈនៃសេចក្ដីអាក្រក់នេះ និងសេចក្ដីអាក្រក់យ៉ាងច្បាស់ក្រឡែតនោះ គឺដូចគ្នា។ តើខ្ញុំមានន័យយ៉ាងណាដែលថារឿងទាំងពីរនេះមានចរិតលក្ខណៈដូចគ្នា? ខ្ញុំមានន័យថា ពីទស្សនៈរបស់ព្រះជាម្ចាស់ គោលការណ៍ដែលទ្រង់ប្រើដើម្បីថ្កោលទោសរឿងបែបនេះ គឺដូចគ្នា។ ទ្រង់ប្រើវិធីសាស្ត្រដូចគ្នា និងសេចក្ដីពិតដូចគ្នាដើម្បីថ្កោលទោសរឿងទាំងនោះ។ រឿងទាំងអស់នេះដែលមនុស្សទាំងនោះបានធ្វើ ត្រូវបានព្រះជាម្ចាស់ថ្កោលទោស មិនថាពួកគេមានការជំរុញចិត្តអ្វីក្នុងការធ្វើរឿងទាំងនោះឡើយ ហើយមិនថាពួកគេបានធ្វើរឿងទាំងនោះនៅក្នុងដំណាក់របស់ព្រះជាម្ចាស់ ឬនៅខាងក្រៅក្នុងលោកីយ៍នោះទេ។ ប្រសិនបើអ្នកជឿលើព្រះជាម្ចាស់ ប៉ុន្តែនៅតែធ្វើរឿងទាំងនេះ តើលទ្ធផលដែលព្រះជាម្ចាស់ប្រទានឱ្យអ្នកនៅទីបញ្ចប់ នឹងមានអ្វីខុសប្លែកពីពួកអ្នកគ្មានជំនឿដែរឬទេ? ចូរប្រាប់ខ្ញុំមកមើល៍ តើព្រះជាម្ចាស់នឹងអត់ឱនឱ្យអ្នក ហើយផ្លាស់ប្ដូរនិស្ស័យសុចរិតរបស់ទ្រង់ ដោយសារតែការពិតដែលថាអ្នកបានជឿលើទ្រង់អស់ជាច្រើនឆ្នាំ ហើយបានបម្រើការសម្រាប់ពួកជំនុំអស់រយៈពេលពីរបីឆ្នាំដែរឬទេ? តើអ្នករាល់គ្នាគិតថារឿងនេះអាចទៅរួចដែរឬទេ? វាមិនអាចទៅរួចជាដាច់ខាត។ តើខ្ញុំមានន័យយ៉ាងណានៅពេលខ្ញុំនិយាយបែបនេះ? ប្រសិនបើអ្នកមិនយល់ពីសេចក្ដីពិតទេ សេចក្ដីអាក្រក់ដែលអ្នកធ្វើគឺអាក្រក់ ហើយនៅពេលអ្នកយល់ពីសេចក្ដីពិត សេចក្ដីអាក្រក់ដែលអ្នកធ្វើ ក៏នៅតែអាក្រក់ដដែល។ ពីទស្សនៈរបស់ព្រះជាម្ចាស់ វាសុទ្ធតែជាសេចក្ដីអាក្រក់ទាំងអស់។ សេចក្ដីអាក្រក់ទាំងពីរប្រភេទនេះគឺស្មើគ្នា។ គ្មានភាពខុសគ្នារវាងសេចក្ដីទាំងពីរនេះឡើយ។ ដរាបណារឿងអ្វីមួយមិនស្របតាមសេចក្ដីពិត នោះវាគឺជាសេចក្ដីអាក្រក់ហើយ។ ពីទស្សនៈរបស់ព្រះជាម្ចាស់ គ្មានភាពខុសគ្នានៃចរិតលក្ខណៈរវាងសេចក្ដីទាំងពីរនេះឡើយ។ ដោយសារពួកវាសុទ្ធតែអាក្រក់ មនុស្សត្រូវតែតបស្នងចំពោះសេចក្ដីអាក្រក់ដែលពួកគេបានធ្វើក្នុងករណីទាំងពីរនេះ ពួកគេត្រូវតែលះបង់។ នេះជានិស្ស័យសុចរិតរបស់ព្រះជាម្ចាស់។ មិនថាអ្នកសង្ស័យ ឬក៏ជឿវានោះទេ ក៏នេះគឺជាអ្វីដែលព្រះជាម្ចាស់ធ្វើ ហើយនេះជារបៀបដែលទ្រង់កំណត់រឿងរ៉ាវ។ តើខ្ញុំនិយាយបែបនេះមានន័យយ៉ាងណា? ខ្ញុំចង់ប្រាប់អ្នករាល់គ្នានូវការពិតមួយគឺ អ្នកមិនគួរសន្មតថា៖ «ព្រះជាម្ចាស់បានរើសតាំងខ្ញុំ ដូច្នេះខ្ញុំទទួលបានការសព្វព្រះហឫទ័យពីទ្រង់ហើយ។ ខ្ញុំយល់ពីសេចក្ដីពិតជាច្រើន។ ប្រសិនបើខ្ញុំធ្វើសេចក្ដីអាក្រក់បន្តិចបន្តួច ព្រះជាម្ចាស់នឹងមិនកំណត់លក្ខណៈវាបែបនេះ ឬថ្កោលទោសវាឡើយ។ ខ្ញុំអាចធ្វើអ្វីតាមចិត្តបាន។ ខ្ញុំអាចប្រព្រឹត្តសេចក្ដីអាក្រក់ដែលខ្ញុំកំពុងធ្វើ ក្រោមលេសថារងទុក្ខលំបាកដើម្បីអនុវត្តសេចក្ដីពិត។ ពេលនោះ ព្រះជាម្ចាស់នឹងមិនថ្កោលទោសវាទេ តើមែនទេ?» អ្នកខុសហើយ។ គោលការណ៍របស់ព្រះជាម្ចាស់សម្រាប់ការថ្កោលទោសសេចក្ដីអាក្រក់ គឺដូចគ្នា។ វាមិនសំខាន់ទេថាសេចក្ដីអាក្រក់នោះកើតឡើងនៅក្នុងកាលៈទេសៈណា ឬកើតឡើងនៅក្នុងក្រុមមនុស្សណាមួយនោះ។ ព្រះជាម្ចាស់មិនបែងចែករវាងពូជសាសន៍ផ្សេងៗគ្នាឡើយ ហើយក៏មិនបែងចែករវាងអស់អ្នកដែលទ្រង់បានរើសតាំង និងអស់អ្នកដែលទ្រង់មិនបានរើសតាំងនោះដែរ។ មិនថាគេជាអ្នកគ្មានជំនឿ ឬជាអ្នកជឿនោះទេ ក៏ព្រះជាម្ចាស់ទតមើលគេក្នុងលក្ខណៈដូចគ្នា។ តើអ្នករាល់គ្នាយល់ដែរទេ? (យល់ហើយ។)

«មិនព្រមចុះចាញ់» គឺជារឿងដែលមនុស្សនិយាយនៅពេលពួកគេត្រូវបានដឹកនាំដោយនិស្ស័យបែបសាតាំង ហើយវាគឺជាផ្នត់គំនិតដែលពិភពលោកបែបសាតាំងគាំទ្រ។ តើយើងចាត់ទុកផ្នត់គំនិតនេះជាអ្វី? (ជាជំងឺផ្លូវចិត្ត។) វាគឺជារបៀបនៃការគិត និងជាគោលការណ៍ដែលមនុស្សមានសម្រាប់ការរស់នៅ និងការធ្វើរឿងរ៉ាវ ដែលត្រូវបានគាំទ្រដោយមនុស្សមានជំងឺផ្លូវចិត្ត។ វាញុះញង់ និងជំរុញមនុស្សឱ្យប្រើគ្រប់មធ្យោបាយដែលអាចធ្វើទៅបាន ដើម្បីបំពេញបំណងប្រាថ្នា និងមហិច្ឆតាដ៏ធំធេងផ្ទាល់ខ្លួនរបស់ពួកគេ មិនដែលបាក់ទឹកចិត្តឡើយទោះបីជាស្ថិតក្នុងស្ថានភាពណាក៏ដោយ ដេញតាមរឿងនានាស្របតាមគោលការណ៍ «ប្រកាន់ជំហររបស់អ្នកឱ្យជាប់ ហើយកុំលែងឱ្យសោះ» ហើយមិនវិភាគថាតើបំណងប្រាថ្នា និងមហិច្ឆតាដ៏ធំធេងរបស់ពួកគេត្រឹមត្រូវឬអត់នោះទេ។ ដរាបណាពួកគេមានផ្នត់គំនិតនេះ វាស័ក្ដិសមនឹងទទួលបានការលើកតម្កើងហើយ។ ប្រសិនបើមនុស្សម្នាក់បានស្រាវជ្រាវអ្វីមួយដែលមានប្រយោជន៍ដល់មនុស្សជាតិ មិនព្រមចុះចាញ់ មិនបាក់ទឹកចិត្តដោយសារបរាជ័យ បន្តអភិវឌ្ឍក្នុងទិសដៅវិជ្ជមាន ហើយបន្តស្រាវជ្រាវដើម្បីឱ្យមនុស្សអាចរស់នៅបានកាន់តែប្រសើរនាពេលអនាគត នោះរឿងនេះអាចជារឿងដែលគួរឱ្យកោតសរសើរខ្លះដែរ។ ក៏ប៉ុន្តែ តើនេះជាគោលដៅដែលមនុស្សជាតិដេញតាមនៅក្នុងលោកីយ៍នេះឬ? តើមានអ្នកណាដែលធ្វើរឿងបែបនេះដោយមិនអាត្មានិយម ដើម្បីសេចក្ដីល្អរបស់មនុស្សជាតិដែរឬទេ? គឺគ្មានឡើយ។ ទោះបីជាមានមនុស្សមួយចំនួនដែលពីសំបកក្រៅ ធ្វើរឿងនានាក្រោមស្លាកនៃការធ្វើល្អដើម្បីមនុស្សជាតិក៏ដោយ ក៏នៅពីក្រោយរឿងនោះ ពួកគេកំពុងធ្វើវាដើម្បីកេរ្តិ៍ឈ្មោះ និងសមិទ្ធផលវិជ្ជាជីវៈផ្ទាល់ខ្លួនរបស់ពួកគេដែរ ដើម្បីឱ្យឈ្មោះរបស់ពួកគេត្រូវបានកត់ត្រាទុកក្នុងប្រវត្តិសាស្ត្រ។ ទាំងនេះគឺជាគោលដៅរបស់ពួកគេ ហើយគ្មានគោលដៅណាមួយក្នុងចំណោមគោលដៅទាំងនេះជារឿងត្រឹមត្រូវឡើយ។ ក្រៅពីរឿងទាំងនេះ តើផ្នត់គំនិតមិនព្រមចុះចាញ់ ដឹកនាំមនុស្សឱ្យធ្វើអ្វីខ្លះ? ជាដំបូង ផ្នត់គំនិតមិនព្រមចុះចាញ់ ប្រជែងនឹងដែនកំណត់ និងសភាវគតិរបស់មនុស្ស។ ឧទាហរណ៍៖ នៅលើទីលានកីឡា មនុស្សម្នាក់លោតត្រឡប់ខ្លួនបីដងជាប់គ្នា ហើយបេះដូងរបស់គាត់មិនអាចទ្រាំបានទៀត រួចគាត់ក៏និយាយថា៖ «ខ្ញុំមិនព្រមចុះចាញ់ឡើយ។ ខ្ញុំត្រូវតែប្រជែងនឹងដែនកំណត់របស់ខ្ញុំ ហើយប្រកួតប្រជែងនឹងកំណត់ត្រាពិភពលោកហ្គីណេស។ ខ្ញុំនឹងលោតត្រឡប់ខ្លួនដប់ដង!»។ ជាលទ្ធផល នៅពេលគាត់លោតត្រឡប់ខ្លួនបានប្រាំបីដង គាត់ក៏ស្លាប់បាត់។ ចុះបើគាត់គ្មានផ្នត់គំនិតនេះជំរុញគាត់ឱ្យធ្វើបែបនេះ តើនឹងទៅជាយ៉ាងណា? (គាត់នឹងធ្វើវាទៅតាមសមត្ថភាពរបស់គាត់។) ត្រូវហើយ។ តើព្រះជាម្ចាស់តម្រូវឱ្យមនុស្សធ្វើអ្វី? ព្រះជាម្ចាស់តម្រូវឱ្យមនុស្សរស់នៅក្នុងភាពជាមនុស្សធម្មតា ហើយអនុញ្ញាតឱ្យមនុស្សមានភាពទន់ខ្សោយ។ សភាវគតិខាងរូបកាយ និងសរីរាង្គរបស់មនុស្ស មានដែនកំណត់ក្នុងការទ្រាំទ្រ។ មនុស្សគួរតែដឹងច្បាស់ពីកម្រិតដែលពួកគេអាចសម្រេចបាន។ តើបុគ្គលនោះដឹងច្បាស់ពីផលវិបាកនៃការដែលគាត់លោតត្រឡប់ខ្លួនដប់ដងជាប់គ្នាដែរឬទេ? គាត់មិនបានដឹងច្បាស់ពីរឿងនេះទេ ហើយគាត់បានធ្វើវាទាំងងងឹតងងល់ ព្រមទាំងប្រជែងនឹងដែនកំណត់របស់គាត់ ដូច្នេះ តើការដែលគាត់ស្លាប់ត្រូវបន្ទោសអ្នកណាទៅ? (គឺបន្ទោសគាត់ខ្លួនឯងហ្នឹងហើយ។) ប្រភពដែលធ្វើឱ្យបុគ្គលនោះព្យាយាមលោតត្រឡប់ខ្លួនដប់ដង គឺដោយសារសាតាំងតែងតែជំរុញគាត់ថា៖ «អ្នកដាច់ខាតមិនត្រូវព្រមចុះចាញ់ឡើយ។ ការបោះបង់បន្ទាប់ពីលោតត្រឡប់ខ្លួនបានប្រាំដង គឺគួរឱ្យអាសូរណាស់។ អ្នកត្រូវលោតឱ្យបានប្រាំបីដង!» គាត់ក៏រិះគិតថា៖ «ប្រាំបីដងក៏មិនគ្រប់គ្រាន់ដែរ។ ខ្ញុំនឹងលោតត្រឡប់ខ្លួនដប់ដង!»។ ជាលទ្ធផល បន្ទាប់ពីលោតបានប្រាំបីដង បេះដូងរបស់គាត់ក៏ឈប់លោត ហើយខ្យល់ដង្ហើមរបស់គាត់ក៏ដាច់។ តើគាត់មិនមែនត្រូវបានសាតាំងលេងសើចទេឬ? ជាការពិតណាស់ យើងគ្រាន់តែលើករឿងនេះជាឧទាហរណ៍ប៉ុណ្ណោះ។ ប្រហែលជាមាននរណាម្នាក់ដែលអាចលោតត្រឡប់ខ្លួនបានម្ភៃដងដោយគ្មានបញ្ហា។ នៅពេលមនុស្សមានឆន្ទៈប្រយុទ្ធដែលមិនព្រមចុះចាញ់នេះ ពួកគេប្រយុទ្ធចុះប្រយុទ្ធឡើង ហើយទីបំផុតក៏បាត់បង់ជីវិតរបស់ពួកគេដោយឥតប្រយោជន៍។ ស្ថានភាពដែលប្រសើរជាងនេះបន្តិចគឺ ប្រសិនបើពួកគេគ្រាន់តែបាត់បង់ជីវិតរបស់ពួកគេដោយឥតប្រយោជន៍ក៏ពិតមែន ប៉ុន្តែមិនបានធ្វើសេចក្ដីអាក្រក់អ្វីសោះ។ ពេលនោះ ពួកគេប្រហែលជានៅតែមានឱកាសចាប់ជាតិជាមនុស្សនៅជាតិក្រោយរបស់ពួកគេ ហើយអាចដឹងថាការធ្វើជាមនុស្សម្ដងទៀតមានរសជាតិយ៉ាងណា។ ក៏ប៉ុន្តែ មនុស្សមួយចំនួនបានធ្វើសេចក្ដីអាក្រក់យ៉ាងធំធេង ហើយវាបានបង្កជាមហន្តរាយ ដូច្នេះ ពួកគេត្រូវតែលះបង់តម្លៃតបស្នងយ៉ាងធ្ងន់ធ្ងរចំពោះរឿងនេះអស់រយៈពេលជាច្រើនជាតិ។ ពួកគេត្រូវតែបន្តប៉ះប៉ូវចំពោះរឿងនេះ ហើយរងទុក្ខលំបាកនៅក្នុងគ្រប់ជាតិទាំងអស់។ ប្រសិនបើពួកគេមិនបានប៉ះប៉ូវវាឱ្យអស់នៅក្នុងជាតិនេះទេ នោះនៅមានជាតិក្រោយទៀត ហើយមិនដឹងថាត្រូវចំណាយពេលប៉ុន្មានជាតិទើបពួកគេអាចប៉ះប៉ូវវាអស់នោះទេ។ នេះហើយគឺជាលទ្ធផល។

នៅពេលមនុស្សមួយចំនួនបរាជ័យក្នុងការផ្សាយដំណឹងល្អ ពួកគេបដិសេធមិនព្រមចុះចាញ់នឹងរឿងនេះឡើយ ហើយនិយាយថា៖ «ខ្ញុំមិនព្រមចុះចាញ់ឡើយ។ លើកនេះខ្ញុំមិនអាចធ្វើឱ្យនរណាម្នាក់ប្រែចិត្តជឿបានទេ គឺខ្ញុំបានបរាជ័យហើយ។ លើកក្រោយ ខ្ញុំមិនអាចបរាជ័យបានទេ។ ខ្ញុំដាច់ខាតត្រូវតែធ្វើបន្ទាល់ថ្វាយព្រះជាម្ចាស់ ហើយក្លាយជាកូនប្រុសដែលយកឈ្នះ!» ការដែលមនុស្សមានការតាំងចិត្តនេះ គឺជារឿងល្អហើយ ប៉ុន្តែចុះចំណែកការពិតដែលថាពួកគេអាចនិយាយពាក្យ «មិនព្រមចុះចាញ់» នេះវិញ? តើនេះជានិស្ស័យអ្វីទៅ? តើនេះមិនមែនជានិស្ស័យរបស់មហាទេវតាទេឬ? តើព្រះជាម្ចាស់បានឱ្យពួកគេធ្វើបន្ទាល់តាមរបៀបនេះឬ? តើពួកគេយល់ពីសេចក្ដីពិតដែរឬទេ? តើអ្វីដែលពួកគេកំពុងធ្វើ គឺជាការធ្វើបន្ទាល់ថ្វាយព្រះជាម្ចាស់ដែរឬទេ? អ្វីដែលពួកគេកំពុងធ្វើ គឺកំពុងមិនគោរពដល់ព្រះជាម្ចាស់។ តើអ្នករាល់គ្នានឹងនិយាយថា មនុស្សទាំងនេះជាមនុស្សប្រភេទណា? (ជាមនុស្សក្បាលរឹង។) ពួកគេគឺជាមនុស្សក្បាលរឹង។ ពួកគេមិនយល់ពីសេចក្ដីពិតទេ ប៉ុន្តែពួកគេនិយាយថាពួកគេធ្វើបន្ទាល់ថ្វាយព្រះជាម្ចាស់។ គ្រាន់តែពួកគេមិនបានមិនគោរពព្រះជាម្ចាស់ គឺវាល្អណាស់ទៅហើយ។ តើពាក្យ «មិនព្រមចុះចាញ់» ជាពាក្យសម្ដីបែបណាទៅ? តើពាក្យទាំងនេះមានន័យដូចម្ដេច? វាមានន័យថា មិនព្រមទទួលស្គាល់បរាជ័យឡើយ។ តាមពិតទៅ មនុស្សទាំងនេះបានបរាជ័យហើយ ប៉ុន្តែពួកគេគិតថា តាមរយៈការមិនទទួលស្គាល់បរាជ័យ ពួកគេទទួលបានជ័យជម្នះខាងផ្លូវចិត្ត។ ពួកអ្នកគ្មានជំនឿ សុទ្ធតែវាយតម្លៃខ្ពស់ចំពោះផ្នត់គំនិតដែលមនុស្សបន្តប្រយុទ្ធបន្ទាប់ពីបរាជ័យជាច្រើនលើកច្រើនសា ហើយកាន់តែក្លាហានឡើងៗនៅពេលពួកគេប្រឈមមុខនឹងឧបសគ្គកាន់តែច្រើន។ ប្រសិនបើអ្នកធ្លាប់មានផ្នត់គំនិតបែបនេះ ហើយពឹងផ្អែកលើផ្នត់គំនិតបែបនេះដើម្បីប្រយុទ្ធសម្រេចគោលដៅមួយ នោះតើវាមិនគួរឱ្យអាម៉ាស់ទេឬ? តើពាក្យ «មិនព្រមចុះចាញ់» នេះ បង្ហាញជាចម្បងនូវទិដ្ឋភាពណាខ្លះនៃនិស្ស័យពុករលួយរបស់មនុស្ស? តើពាក្យទាំងនេះអាចតំណាងឱ្យទិដ្ឋភាពណាខ្លះនៃសារជាតិរបស់មនុស្ស? តើមនុស្សបែបនេះ ដែលសុខចិត្តស្លាប់ជាជាងត្រឡប់មកចុះចូល ហើយដែលសុខចិត្តស្លាប់ជាជាងទទួលស្គាល់បរាជ័យ មិនមែនជាមនុស្សក្រអឺតក្រទម និងខ្វះវិចារណញ្ញាណទេឬ? ការពិតដែលថាមនុស្សអាចក្រអឺតក្រទមដល់កម្រិតនេះ ហើយសុខចិត្តស្លាប់ជាជាងទទួលស្គាល់បរាជ័យ មិនមែនគ្រាន់តែជាបញ្ហានៃការខ្វះវិចារណញ្ញាណនោះទេ ពួកគេក៏ខ្វះភាពឆ្លាតវៃខ្លះដែរ ដូចជាមនុស្សដែលអស់សង្ឃឹមអ៊ីចឹង។ មនុស្សមួយចំនួននិយាយថា៖ «តើនេះមកពីពួកគេនៅក្មេង ហើយមិនចេះគិតមុខគិតក្រោយមែនទេ?» វាមានទំនាក់ទំនងគ្នា។ មានពាក្យពោលមួយឃ្លាដែលពេញនិយមនៅក្នុងសង្គមថា៖ «អ្នកត្រូវតែហ៊ានលះបង់អ្វីៗទាំងអស់ដើម្បីឈ្នះ»។ នេះតំណាងឱ្យផ្នត់គំនិតរបស់យុវជនដែលហ៊ានលះបង់អ្វីៗទាំងអស់ ដូចជាយុវជនឈាមរាវអ៊ីចឹង។ «ប្រសិនបើអ្នកសុខចិត្តប្រថុយជីវិតរបស់អ្នក អ្នកអាចសម្រេចបានអ្វីៗទាំងអស់» នេះហើយគឺជាផ្នត់គំនិតមិនព្រមចុះចាញ់។ តើមនុស្សចាស់មានស្មារតីបែបនេះដែរឬទេ? ពួកគេក៏មានស្មារតីបែបនេះដែរ។ មើលចុះ រង្វង់នយោបាយស្ទើរតែទាំងអស់សុទ្ធតែផ្សំឡើងពីមនុស្សពេញវ័យ និងមនុស្សចាស់ ការប្រកួតប្រជែងគឺស្វិតស្វាញណាស់! មនុស្សមាននិស្ស័យពុករលួយ ហើយរស់នៅស្របតាមនិស្ស័យពុករលួយរបស់ខ្លួន។ ពួកគេទាំងអស់គ្នាសុទ្ធតែមានផ្នត់គំនិតបែបនេះ មិនតិចក៏ច្រើនដែរ។ រឿងនេះមិនសូវមានទំនាក់ទំនងច្រើនជាមួយការដែលពួកគេចាស់ ឬក្មេងនោះទេ ប៉ុន្តែវាមានទំនាក់ទំនងដោយផ្ទាល់ទៅនឹងនិស្ស័យរបស់ពួកគេ។ ប្រសិនបើអ្នកជឿលើព្រះជាម្ចាស់ ហើយយល់ពីសេចក្ដីពិត អ្នកនឹងមើលឃើញរឿងនេះយ៉ាងច្បាស់ ហើយដឹងថាផ្នត់គំនិតបែបនេះមិនស្របតាមគោលការណ៍សេចក្ដីពិតឡើយ ហើយថាវាជានិស្ស័យពុករលួយ។ ប្រសិនបើអ្នកមិនយល់ពីសេចក្ដីពិតទេ អ្នកនឹងមិនអាចមើលឃើញរឿងនេះបានច្បាស់ឡើយ ហើយអ្នកនឹងគិតថា៖ «ការមានឆន្ទៈប្រយុទ្ធគឺជារឿងល្អ។ វាជារឿងត្រឹមត្រូវ។ តើមនុស្សម្ដេចនឹងអាចរស់នៅបានទៅ ប្រសិនបើពួកគេគ្មានឆន្ទៈប្រយុទ្ធសូម្បីតែបន្តិចនោះ? ប្រសិនបើពួកគេគ្មានឆន្ទៈប្រយុទ្ធសូម្បីតែបន្តិចទេ ពួកគេនឹងគ្មានស្មារតីសេសសល់នៅក្នុងខ្លួនដើម្បីបន្តរស់នៅឡើយ។ បើដូច្នេះ តើការរស់នៅមានន័យអ្វីទៅ? ពួកគេព្រមចុះចាញ់នឹងគ្រប់ស្ថានភាពដែលមិនអំណោយផល តើនេះទន់ខ្សោយ និងកំសាកប៉ុនណាទៅ!» មនុស្សទាំងអស់គិតថា ពួកគេត្រូវតែប្រយុទ្ធដើម្បីសេចក្ដីថ្លៃថ្នូរ ដរាបណាពួកគេនៅមានជីវិត។ តើពួកគេប្រយុទ្ធដើម្បីសេចក្ដីថ្លៃថ្នូរដោយរបៀបណា? គឺតាមរយៈការសង្កត់ធ្ងន់លើពាក្យថា «ប្រយុទ្ធ»។ មិនថាពួកគេជួបប្រទះនឹងស្ថានភាពបែបណានោះទេ ក៏ពួកគេព្យាយាមសម្រេចគោលដៅរបស់ខ្លួនតាមរយៈការប្រយុទ្ធ។ ផ្នត់គំនិតមិនព្រមចុះចាញ់ មានប្រភពចេញពីពាក្យថា «ប្រយុទ្ធ»។ អ្វីដែលពួកអទេវនិយម គោរពបូជាបំផុតនោះ គឺស្មារតីប្រយុទ្ធ។ ពួកគេប្រយុទ្ធជាមួយស្ថានសួគ៌ ពួកគេប្រយុទ្ធជាមួយផែនដី ពួកគេប្រយុទ្ធជាមួយអ្នកដទៃ នេះគឺជារឿងដែលធ្វើឱ្យពួកគេសប្បាយចិត្តបំផុត។ ពួកគេគិតថា កាលណាមនុស្សម្នាក់កាន់តែពូកែប្រយុទ្ធ នោះគេកាន់តែមានភាពជាវីរបុរស ពោលគឺវីរបុរសពោរពេញទៅដោយឆន្ទៈប្រយុទ្ធ។ នេះហើយជាប្រភពដែលផ្នត់គំនិតមិនព្រមចុះចាញ់បានកើតឡើង នេះគឺជាស្នូលនៃការប្រយុទ្ធ។ គ្រប់ប្រភេទនៃពួកអារក្សដែលគឺជាកម្មសិទ្ធិសាតាំង មិនដែលទទួលយកសេចក្ដីពិតឡើយ ដូច្នេះ តើពួកវារស់នៅស្របតាមអ្វីទៅ? ពួកវារស់នៅស្របតាមទស្សនវិជ្ជាបែបសាតាំងនៃការប្រយុទ្ធ។ ពួកវារស់នៅរាល់ថ្ងៃ គឺពួកវាប្រយុទ្ធ។ មិនថាពួកវាធ្វើអ្វីនោះទេ ក៏ពួកវាតែងតែព្យាយាមសម្រេចជ័យជម្នះតាមរយៈការប្រយុទ្ធ ហើយអួតអាងពីជ័យជម្នះរបស់ខ្លួន។ ពួកវាព្យាយាមប្រយុទ្ធដើម្បីសេចក្ដីថ្លៃថ្នូរនៅក្នុងគ្រប់យ៉ាងដែលពួកវាធ្វើ តើពួកវាអាចសម្រេចរឿងនោះបានដែរឬទេ? តើពួកវាកំពុងប្រកួតប្រជែង និងប្រយុទ្ធដើម្បីអ្វីឱ្យប្រាកដទៅ? ការប្រយុទ្ធទាំងអស់របស់ពួកវា គឺដើម្បីកេរ្តិ៍ឈ្មោះ លាភសក្ការៈ និងឋានៈ។ ការប្រយុទ្ធទាំងអស់របស់ពួកវា គឺដើម្បីតែផលប្រយោជន៍ផ្ទាល់ខ្លួនរបស់ពួកវាប៉ុណ្ណោះ។ ហេតុអ្វីបានជាពួកវាកំពុងប្រយុទ្ធ? គឺដើម្បីដើរតួជាវីរបុរស និងទទួលបានងារជាជនឆ្នើម។ ទោះជាយ៉ាងណាក៏ដោយ ការប្រយុទ្ធរបស់ពួកវាត្រូវតែបញ្ចប់ដោយសេចក្ដីស្លាប់ ហើយពួកវាត្រូវតែទទួលការដាក់ទោស។ នេះជារឿងដ៏ប្រាកដដែលគ្មានអ្វីត្រូវសង្ស័យឡើយ។ កន្លែងណាក៏ដោយដែលមានពួកសាតាំង និងពួកអារក្ស កន្លែងនោះមានការប្រយុទ្ធ។ ទីបំផុត នៅពេលពួកវាត្រូវបានបំផ្លាញ ការប្រយុទ្ធក៏នឹងបញ្ចប់ដែរ។ នេះនឹងក្លាយជាលទ្ធផលរបស់ពួកសាតាំង និងពួកអារក្ស។

តើផ្នត់គំនិតនៃការមានឆន្ទៈប្រយុទ្ធដែលមិនព្រមចុះចាញ់ គួរតែត្រូវបានបណ្ដុះ និងលើកស្ទួយដែរឬទេ? (មិនគួរទេ។) ចុះតើមនុស្សគួរតែប្រឈមមុខនឹងផ្នត់គំនិតនេះដោយរបៀបណា? (មនុស្សគួរតែបោះបង់វាចោល។) មនុស្សគួរតែញែកដឹងពីវា ថ្កោលទោសវា និងបោះបង់វាចោល។ ឃ្លានេះមិនមែនជាសេចក្ដីពិតទេ ហើយវាមិនមែនជាលក្ខខណ្ឌវិនិច្ឆ័យដែលមនុស្សគួរតែគោរពតាមឡើយ កុំថាឡើយដល់សេចក្ដីតម្រូវដែលព្រះជាម្ចាស់មានសម្រាប់មនុស្សជាតិនោះ។ វាគ្មានទំនាក់ទំនងអ្វីទៅនឹងព្រះបន្ទូលរបស់ព្រះជាម្ចាស់ឡើយ ហើយក៏គ្មានទំនាក់ទំនងអ្វីទៅនឹងសេចក្ដីតម្រូវរបស់ព្រះជាម្ចាស់សម្រាប់មនុស្សដែរ។ តើព្រះជាម្ចាស់តម្រូវអ្វីខ្លះពីមនុស្ស? ព្រះជាម្ចាស់មិនត្រូវការឱ្យអ្នកមានឆន្ទៈប្រយុទ្ធដែលមិនព្រមចុះចាញ់ឡើយ។ អ្វីដែលព្រះជាម្ចាស់ត្រូវការ គឺឱ្យមនុស្សយល់ពីសារជាតិពុករលួយរបស់ខ្លួនឯង ដឹងថាពួកគេជាមនុស្សប្រភេទណា ពួកគេជាមនុស្សបែបណា ពួកគេខ្វះខាតអ្វី ថាតើគុណសម្បត្តិរបស់ពួកគេខ្ពស់ឬទាប ថាតើសមត្ថភាពក្នុងការយល់ដឹងរបស់ពួកគេកម្រិតណា ថាតើពួកគេជាមនុស្សដែលពិតជាស្រឡាញ់ព្រះជាម្ចាស់ឬអត់ ហើយថាតើពួកគេជាមនុស្សដែលស្រឡាញ់សេចក្ដីពិតឬអត់។ ព្រះជាម្ចាស់ត្រូវការឱ្យអ្នកយល់ពីខ្លួនឯងឱ្យបានសុក្រឹតត្រឹមត្រូវតាមរបៀបទាំងនេះ បន្ទាប់មកធ្វើអ្វីដែលអ្នកអាចធ្វើបាន ទៅតាមកម្ពស់ផ្ទាល់ខ្លួនរបស់អ្នក និងទៅតាមគុណសម្បត្តិដែលអ្នកមាន ឱ្យអស់ពីសមត្ថភាពរបស់អ្នក។ តើរឿងនេះមានបង្កប់អត្ថន័យនៃ «ការប្រយុទ្ធ» ដែរឬទេ? (គ្មានទេ។) អ្នកមិនចាំបាច់ប្រយុទ្ធឡើយ។ មនុស្សមួយចំនួននិយាយថា៖ «តើខ្ញុំមិនអាចប្រយុទ្ធជាមួយនឹងនិស្ស័យពុករលួយរបស់ខ្ញុំបានទេឬ?» តើនិស្ស័យពុករលួយរបស់អ្នកអាចត្រូវបានយកឈ្នះតាមរយៈការប្រយុទ្ធដែរឬទេ? តើវាអាចត្រូវបានផ្លាស់ប្ដូរតាមរយៈការប្រយុទ្ធដែរឬទេ? (មិនអាចទេ។) អត់ទេ វាមិនអាចត្រូវបានផ្លាស់ប្ដូរឡើយ។ មនុស្សមួយចំនួននិយាយថា៖ «តើខ្ញុំអាចប្រយុទ្ធជាមួយនឹងកម្លាំងអាក្រក់របស់សាតាំងបានដែរឬទេ? តើខ្ញុំអាចប្រយុទ្ធជាមួយនឹងពួកទទឹងនឹងព្រះគ្រីស្ទបានដែរឬទេ? តើខ្ញុំអាចប្រយុទ្ធជាមួយនឹងមនុស្សអាក្រក់ មនុស្សដែលមាននិស្ស័យទុច្ចរិត និងមនុស្សដែលបង្កការបង្អាក់ និងការរំខានបានដែរឬទេ?» រឿងនេះប្រាកដជាមិនបានឡើយ។ ហេតុអ្វីក៏មិនបាន? ការប្រយុទ្ធផ្ទាល់ មិនមែនជាការអនុវត្តសេចក្ដីពិតឡើយ។ តើនៅពេលណាដែលព្រះបន្ទូលរបស់ព្រះជាម្ចាស់បានថ្លែងថា៖ «ចូរប្រយុទ្ធនឹងពួកទទឹងនឹងព្រះគ្រីស្ទ» «ចូរប្រយុទ្ធនឹងពួកផារិស៊ី» «ចូរប្រយុទ្ធនឹងពួកមនុស្សពុតត្បុត» ឬ «ចូរប្រយុទ្ធនឹងនិស្ស័យពុករលួយរបស់អ្នក» នោះ? តើព្រះជាម្ចាស់បានមានព្រះបន្ទូលពីរឿងទាំងនេះដែរឬទេ? (អត់ទេ។) ផ្ទុយទៅវិញ នៅក្នុងសង្គម នៅក្នុងពិភពលោកបែបសាតាំងនេះ មានការប្រយុទ្ធប្រឆាំងនឹងម្ចាស់ដី ការប្រយុទ្ធប្រឆាំងនឹងអ្នកកាន់អំណាច និងការប្រយុទ្ធប្រឆាំងនឹងបញ្ញវន្ត ក៏ដូចជាការប្រយុទ្ធគ្នារវាងមហាជន ការជល់មាន់ ការជល់ឆ្កែ ការជល់គោ ជាដើម។ ទោះជារឿងណាក៏ដោយ ក៏គ្មានរឿងណាមួយក្នុងចំណោមរឿងទាំងនេះជាអ្វីៗដែលល្អឡើយ។ ការប្រយុទ្ធគឺជាកលល្បិចដែលសាតាំងប្រើដើម្បីធ្វើបាបមនុស្ស និងនាំមហន្តរាយដល់ភាវៈមានជីវិត។ វាមិនអនុញ្ញាតឱ្យមនុស្សជាតិរួមរស់ជាមួយគ្នាដោយសុខសាន្តឡើយ។ ផ្ទុយទៅវិញ វាបង្កើតឱ្យមានការបែកបាក់គ្នារវាងមនុស្ស និងសេចក្ដីស្អប់រវាងមនុស្ស បន្ទាប់មកវាធ្វើឱ្យមនុស្សប្រយុទ្ធគ្នាឯង និងកាប់សម្លាប់គ្នាទៅវិញទៅមក ខណៈដែលវាឈរនៅម្ខាងចាំមើលការកម្សាន្ត និងភាពវឹកវរ។ ដោយសារនេះគឺជាឥរិយាបថបែបសាតាំង ប្រសិនបើមានឥរិយាបថ បាតុភូត ឬរឿងរ៉ាវមួយចំនួនកើតឡើងនៅក្នុងពួកជំនុំ និងនៅក្នុងដំណាក់របស់ព្រះជាម្ចាស់ ដែលពាក់ព័ន្ធនឹងការប្រយុទ្ធ តើអ្នករាល់គ្នានឹងយល់ឃើញរឿងទាំងនេះយ៉ាងដូចម្ដេច? តើអ្នករាល់គ្នានឹងលើកមេដៃគាំទ្រ និងយល់ស្រប ឬក៏បញ្ឈប់វា? (បញ្ឈប់វា។) អ្នករាល់គ្នាគួរតែបញ្ឈប់វា ពន្យល់រឿងរ៉ាវដល់ពួកគេឱ្យបានច្បាស់លាស់ ធ្វើឱ្យពួកគេយល់ ហើយប្រាប់ពួកគេថា ពួកគេត្រូវតែធ្វើរឿងរ៉ាវស្របតាមសេចក្ដីពិត ធ្វើរឿងរ៉ាវស្របតាមគោលការណ៍ និងប្រព្រឹត្តឱ្យស្របទាំងស្រុងទៅនឹងព្រះបន្ទូលរបស់ព្រះជាម្ចាស់។ អ្នករាល់គ្នាក៏អាចលួសកាត់ពួកគេបានដែរ ប៉ុន្តែការលួសកាត់ ការស្ដីបន្ទោស និងសូម្បីតែសេចក្ដីប្រៀនប្រដៅពួកគេ មិនមែនជាការប្រយុទ្ធឡើយ។ តើការប្រយុទ្ធសំដៅទៅលើអ្វី? ការប្រយុទ្ធ គឺជាការឈ្លោះទាស់ទែងគ្នាអំពីអ្វីខុសនិងអ្វីត្រូវ ទាក់ទងនឹងរឿងមួយជាមួយអ្នកដទៃដោយសារតែភាពឆាប់ខឹង ការប្រកែកគ្នាជាមួយមនុស្ស និងការគ្មានហេតុផល ការឡូឡារករឿង ថែមទាំងការប្រើល្បិចកលសម្ងាត់ និងផែនការបោកបញ្ឆោត ឬការប្រើឧបាយកល វិធីសាស្ត្រ និងមធ្យោបាយរបស់មនុស្សដើម្បីបង្ក្រាបបុគ្គលម្នាក់ឱ្យចុះចូល យកឈ្នះលើបុគ្គលនោះ និងធ្វើបាបគេម្ដងហើយម្ដងទៀតរហូតទាល់តែគេចុះចាញ់។ នេះហៅថាការប្រយុទ្ធ។ ការប្រយុទ្ធ គឺជាប្រភេទនៃឥរិយាបថ និងសកម្មភាពដែលឆាប់ខឹងសុទ្ធសាធ ហើយវាក៏ជាប្រភេទនៃឥរិយាបថ វិធីសាស្ត្រ និងមធ្យោបាយធ្វើរឿងរ៉ាវបែបសាតាំងសុទ្ធសាធផងដែរ។ វាគ្មានទំនាក់ទំនងអ្វីទៅនឹងសេចក្ដីពិតឡើយ។ មនុស្សមួយចំនួននិយាយថា៖ «តើវាខុសយ៉ាងដូចម្ដេចទៅ នៅពេលរាស្ដ្ររើសតាំងរបស់ព្រះជាម្ចាស់ក្រោកឈរឡើង ហើយប្រយុទ្ធជាមួយនឹងមនុស្សដូចជាពួកអ្នកដឹកនាំក្លែងក្លាយ ពួកទទឹងនឹងព្រះគ្រីស្ទ ពួកផារិស៊ី និងមនុស្សអាក្រក់នោះ? តើវាមិនមែនជារឿងល្អទេឬ ក្នុងការប្រយុទ្ធជាមួយនឹងអ្នកទាំងនោះរហូតទាល់តែពួកគេចុះចាញ់ ឬត្រូវបានបោសសម្អាតចេញនោះ? ពេលនោះ តើដំណាក់របស់ព្រះជាម្ចាស់នឹងមិនស្ងប់ស្ងាត់ទេឬ? ពេលនោះ តើបងប្អូនប្រុសស្រីនឹងមិនអាចរស់នៅក្នុងជីវិតពួកជំនុំរបស់ពួកគេដោយសេចក្ដីសុខសាន្តទេឬ? ហេតុអ្វីបានជាពួកយើងមិនត្រូវបានអនុញ្ញាតឱ្យប្រយុទ្ធនឹងមនុស្សទាំងនេះ?» តើវាត្រឹមត្រូវដែរឬទេ ក្នុងការប្រយុទ្ធនឹងមនុស្សទាំងនេះ? ជាដំបូង រឿងមួយដែលប្រាកដគឺថា ការប្រយុទ្ធគឺជារឿងខុស។ ហេតុអ្វីបានជាវាខុស? ព្រះជាម្ចាស់ដាក់ទោស និងថ្កោលទោសមនុស្សអាក្រក់ ដូច្នេះតើវាមានប្រយោជន៍អ្វីទៅ ប្រសិនបើមនុស្សប្រយុទ្ធជាមួយនឹងពួកគេនោះ? តើវាខុសយ៉ាងដូចម្ដេចទៅ នៅពេលមនុស្សធ្វើឱ្យពួកគេអាម៉ាស់មុខ ស្ដីបន្ទោសពួកគេ និងធ្វើបាបពួកគេនៅពេលពួកគេទំនេរគ្មានអ្វីធ្វើ ស្រែកគំហកដាក់ពួកគេ សង្កត់ពួកគេទៅលើដី និងរិះគន់ពួកគេនោះ? ព្រះជាម្ចាស់ដាក់ចេញនូវបញ្ញត្តិរដ្ឋបាល ហើយនៅក្នុងបញ្ញត្តិទាំងនោះ គ្មានពាក្យពេចន៍ណាដែលពាក់ព័ន្ធនឹងការប្រយុទ្ធឡើយ។ ព្រះជាម្ចាស់គ្រាន់តែចែងនូវបញ្ញត្តិរដ្ឋបាល ដែលនៅក្នុងនោះមានវិធីសាស្ត្រ និងគោលការណ៍សម្រាប់ចាត់ការមនុស្សគ្រប់ប្រភេទប៉ុណ្ណោះ។ បញ្ញត្តិទាំងនោះប្រាប់មនុស្សថា តើមនុស្សប្រភេទណាគួរតែត្រូវបានបណ្ដេញចេញ តើមនុស្សប្រភេទណាគួរតែត្រូវបានបោសសម្អាតចេញ តើមនុស្សប្រភេទណាគួរតែត្រូវបានដកហូតតំណែង តើមនុស្សប្រភេទណាគួរតែត្រូវបានបណ្ដុះបណ្ដាល តើមនុស្សប្រភេទណាគួរតែត្រូវបានប្រើប្រាស់ តើមនុស្សប្រភេទណាមិនគួរត្រូវបានប្រើប្រាស់ តើមនុស្សប្រភេទណាអាចត្រូវបានសង្គ្រោះ ហើយតើមនុស្សប្រភេទណាមិនអាចត្រូវបានសង្គ្រោះ។ ព្រះជាម្ចាស់គ្រាន់តែមានព្រះបន្ទូលប្រាប់មនុស្សពីគោលការណ៍ប៉ុណ្ណោះ។ ហេតុដូច្នេះហើយ ក្នុងនាមជាមនុស្ស តើអ្នករាល់គ្នាគួរបកស្រាយព្រះបន្ទូលរបស់ព្រះជាម្ចាស់ទាំងនេះយ៉ាងដូចម្ដេច? ព្រះបន្ទូលរបស់ព្រះជាម្ចាស់ទាំងអស់នេះ គឺជាសេចក្ដីពិត។ តើសេចក្ដីពិតគឺជាអ្វី? គឺថា នៅពេលព្រះជាម្ចាស់ធ្វើអ្វីមួយ ឬចាត់ចែងមនុស្សប្រភេទណាមួយ ទោះបីជាគេជាមនុស្សអាក្រក់ ដែលបានធ្វើរឿងអាក្រក់ បង្កការខាតបង់យ៉ាងខ្លាំងដល់កិច្ចការ និងផលប្រយោជន៍នៃដំណាក់របស់ព្រះជាម្ចាស់ក៏ដោយ ក៏ព្រះជាម្ចាស់នឹងនៅតែប្រើវិធីសាស្ត្ររបស់ទ្រង់ដើម្បីចាត់ការគេដែរ។ ទ្រង់នឹងមិនប្រើវិធីសាស្ត្របែបសាតាំង ឬវិធីសាស្ត្រឆាប់ខឹងណាមួយដើម្បីចាត់ការគេជាដាច់ខាត។ តើនេះហៅថាអ្វី? នេះហៅថាការប្រព្រឹត្តចំពោះមនុស្សដោយយុត្តិធម៌។ តើមានការប្រយុទ្ធបង្កប់នៅក្នុងភាពយុត្តិធម៌នេះដែរឬទេ? គ្មានទេ។ តើនេះគឺជាសេចក្ដីពិតដែរឬទេ? (ជាសេចក្ដីពិត។) មិនថាបុគ្គលនេះឆាប់ខឹងប៉ុនណា មានលក្ខណៈបែបសាតាំងប៉ុនណា និងអាក្រក់ប៉ុនណានោះទេ ក៏យើងចាត់ទុកព្រះបន្ទូលរបស់ព្រះជាម្ចាស់ជាការចង្អុលបង្ហាញដ៏ខ្ពង់ខ្ពស់បំផុត និងជាគោលការណ៍ដ៏ត្រឹមត្រូវដើម្បីប្រើចាត់ការបុគ្គលនោះ។ យើងមិនថ្កោលទោសគេ ឬរួមដៃគ្នាប្រឆាំងនឹងគេដោយសារតែភាពឆាប់ខឹងឡើយ យើងមិនធ្វើរឿងបែបនោះជាដាច់ខាត។ នេះហើយដែលហៅថាការប្រព្រឹត្តចំពោះមនុស្សដោយយុត្តិធម៌ ហើយទាំងនេះគឺជាគោលការណ៍ដែលព្រះជាម្ចាស់បានប្រទានដល់មនុស្ស។

នៅលោកខាងកើតមានឃ្លាដ៏ច្បាស់លាស់មួយថា «ឆន្ទៈប្រយុទ្ធដែលមិនព្រមចុះចាញ់»។ នៅលោកខាងលិច ក៏ប្រហែលជាមានឃ្លាមួយដែលមានអត្ថន័យដូចគ្នានេះដែរ។ ដរាបណាមនុស្សគ្រប់រូបត្រូវបានសាតាំងធ្វើឱ្យពុករលួយ ហើយរស់នៅក្រោមអំណាចរបស់សាតាំង ពួកគេសុទ្ធតែមាននិស្ស័យបែបសាតាំង ក្រអឺតក្រទម និងរាប់ខ្លួនឯងជាសុចរិតយ៉ាងខ្លាំង ហើយមិនចុះញ៉មនឹងនរណាម្នាក់ឡើយ។ នៅពេលពួកគេត្រូវបានជំរុញដោយនិស្ស័យប្រភេទនេះ ផ្នត់គំនិត និងរបៀបនៃការគិតដែលមិនព្រមចុះចាញ់ ប្រាកដជានឹងកើតមានឡើងនៅក្នុងខ្លួនមនុស្សមិនខាន។ មនុស្សទាំងអស់មើលឃើញការគិត និងផ្នត់គំនិតប្រភេទនេះ ដែលមនុស្សជាតិផ្សព្វផ្សាយ ថាជារឿងត្រឹមត្រូវ វិជ្ជមាន និងជារឿងដែលគ្រប់គ្រាន់ដើម្បីគាំទ្រមនុស្ស ខណៈដែលពួកគេបន្តដើរតាមផ្លូវរបស់ខ្លួន និងបន្តរស់នៅ។ មិនថាពួកគេមើលឃើញអ្វីដែលហៅថាផ្នត់គំនិត និងការគិតនេះថាត្រឹមត្រូវប៉ុនណា ហើយមិនថាពួកគេនិយាយថាវាត្រឹមត្រូវប៉ុនណានោះទេ ក៏យើងទាំងអស់គ្នាត្រូវតែមានការញែកដឹងចំពោះវា។ នៅទូទាំងមនុស្សជាតិទាំងមូល គ្មានពូជសាសន៍ណាមួយដែលក្នុងនោះសេចក្ដីពិតកាន់អំណាចឡើយ។ មិនថាគំនិត ឬវប្បធម៌ប្រពៃណីដែលពូជសាសន៍មួយបានបង្កើតឡើង ខ្ពង់ខ្ពស់ ចំណាស់ ឬអាថ៌កំបាំងប៉ុនណា ឬការអប់រំដែលទទួលបាន ឬចំណេះដឹងដែលខ្លួនមានយ៉ាងណានោះទេ ក៏រឿងមួយដែលប្រាកដគឺថា៖ គ្មានរឿងណាមួយក្នុងចំណោមរឿងទាំងនេះជាសេចក្ដីពិត ឬមានទំនាក់ទំនងអ្វីទៅនឹងសេចក្ដីពិតឡើយ។ មនុស្សមួយចំនួននិយាយថា៖ «សីលធម៌មួយចំនួន ឬសញ្ញាណសម្រាប់វាស់ស្ទង់ការត្រូវនិងខុស ត្រឹមត្រូវនិងមិនត្រឹមត្រូវ ខ្មៅនិងស ដែលមាននៅក្នុងវប្បធម៌ប្រពៃណី ហាក់ដូចជាកៀកនឹងសេចក្ដីពិតណាស់»។ ការពិតដែលថាពួកវាស្ដាប់ទៅហាក់ដូចជាកៀកនឹងសេចក្ដីពិត មិនមែនបញ្ជាក់ថាពួកវាមានអត្ថន័យកៀកនឹងសេចក្ដីពិតឡើយ។ ពាក្យសម្ដីរបស់មនុស្សជាតិដែលពុករលួយ មានប្រភពចេញពីសាតាំង ពាក្យសម្ដីទាំងនោះមិនដែលជាសេចក្ដីពិតឡើយ ផ្ទុយទៅវិញមានតែព្រះបន្ទូលរបស់ព្រះជាម្ចាស់ប៉ុណ្ណោះទើបជាសេចក្ដីពិត។ ហេតុដូច្នេះ មិនថាពាក្យសម្ដីមួយចំនួនរបស់មនុស្សជាតិ ហាក់ដូចជាកៀកនឹងព្រះបន្ទូលរបស់ព្រះជាម្ចាស់ប៉ុនណានោះទេ ក៏ពាក្យសម្ដីទាំងនោះមិនមែនជាសេចក្ដីពិតឡើយ ហើយមិនអាចក្លាយជាសេចក្ដីពិតបានទេ រឿងនេះគឺគ្មានអ្វីត្រូវសង្ស័យឡើយ។ ពួកវាគ្រាន់តែកៀកគ្នានៅក្នុងពាក្យពេចន៍ និងការសម្ដែងចេញប៉ុណ្ណោះ ប៉ុន្តែតាមពិតទៅ សញ្ញាណប្រពៃណីទាំងនេះ គឺមិនចុះសម្រុងជាមួយសេចក្ដីពិតនៃព្រះបន្ទូលរបស់ព្រះជាម្ចាស់ឡើយ។ ទោះបីជាអាចមានភាពកៀកគ្នាមួយចំនួននៅក្នុងន័យត្រង់នៃពាក្យសម្ដីទាំងនេះក៏ដោយ ក៏ពួកវាមិនមានប្រភពដូចគ្នាឡើយ។ ព្រះបន្ទូលរបស់ព្រះជាម្ចាស់មកពីព្រះអាទិករ ចំណែកឯពាក្យសម្ដី គំនិត និងទស្សនៈនៃវប្បធម៌ប្រពៃណី មកពីសាតាំង និងពួកអារក្ស។ មនុស្សមួយចំនួននិយាយថា៖ «គំនិត ទស្សនៈ និងពាក្យពោលដ៏ល្បីល្បាញនៃវប្បធម៌ប្រពៃណី ត្រូវបានទទួលស្គាល់ជាសកលថាវិជ្ជមាន ទោះបីជាពួកវាជាពាក្យកុហក និងទស្សនៈខុសទំនងក៏ដោយ តើពួកវាអាចក្លាយជាសេចក្ដីពិតបានដែរឬទេ ប្រសិនបើមនុស្សប្រកាន់ខ្ជាប់ពួកវាអស់រយៈពេលជាច្រើនរយ ឬជាច្រើនពាន់ឆ្នាំនោះ?» គឺមិនអាចជាដាច់ខាត។ ទស្សនៈបែបនេះគឺខុសទំនងដូចជាការនិយាយថាសត្វស្វាបានវិវត្តទៅជាមនុស្សអ៊ីចឹង។ វប្បធម៌ប្រពៃណីនឹងមិនអាចក្លាយជាសេចក្ដីពិតជាដាច់ខាត។ វប្បធម៌គឺនៅតែជាវប្បធម៌ ហើយមិនថាវាខ្ពង់ខ្ពស់ប៉ុនណានោះទេ ក៏វានៅត្រឹមតែជារឿងវិជ្ជមានមួយកម្រិត ដែលបង្កើតឡើងដោយមនុស្សជាតិពុករលួយប៉ុណ្ណោះ។ ប៉ុន្តែការមានភាពវិជ្ជមាន មិនស្មើនឹងការក្លាយជាសេចក្ដីពិតឡើយ ការមានភាពវិជ្ជមាន មិនធ្វើឱ្យវាក្លាយជាលក្ខខណ្ឌវិនិច្ឆ័យនោះទេ។ វាគ្រាន់តែមានភាពវិជ្ជមានមួយកម្រិតប៉ុណ្ណោះ គ្មានអ្វីលើសពីនេះឡើយ។ ដូច្នេះ តើពេលនេះយើងច្បាស់ហើយឬនៅថា នៅពីក្រោយ «ភាពវិជ្ជមាន» នេះ ឥទ្ធិពលនៃវប្បធម៌ប្រពៃណីមកលើមនុស្សជាតិ គឺល្អឬអាក្រក់នោះ? វាប្រាកដជាមានឥទ្ធិពលអាក្រក់ និងអវិជ្ជមានមកលើមនុស្សជាតិដោយគ្មានការសង្ស័យឡើយ។

ថ្ងៃនេះ យើងបានវែកញែកពាក្យពោលដែលថា «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ»។ នេះគឺជាប្រភេទនៃទស្សនវិជ្ជាសម្រាប់ការប្រព្រឹត្តក្នុងលោកីយ៍។ យើងក៏បានវែកញែកសំនួនវោហារស័ព្ទដ៏ល្បីល្បាញដែលមានសាវតារបែបប្រវត្តិសាស្រ្តផងដែរគឺ «ការដេកលើគំនរមែកឈើ និងលិទ្ធទឹកប្រមាត់»។ តើត្រឹមតែឃ្លាទាំងពីរនេះ មិនគ្រប់គ្រាន់ដើម្បីផ្ដល់ការយល់ដឹងថ្មីឱ្យអ្នករាល់គ្នាអំពីវប្បធម៌ប្រពៃណី និងទស្សនវិជ្ជាសម្រាប់ការប្រព្រឹត្តក្នុងលោកីយ៍របស់មនុស្សជាតិទៅហើយទេឬ? តើសារជាតិនៃវប្បធម៌ប្រពៃណី និងទស្សនវិជ្ជាសម្រាប់ការប្រព្រឹត្តក្នុងលោកីយ៍ ជាអ្វីឱ្យប្រាកដទៅ? ជាដំបូង អ្នករាល់គ្នាអាចប្រាកដបានថា រឿងទាំងនេះមិនមែនជាភាពវិជ្ជមានជាដាច់ខាត។ ពួកវាកើតចេញពីនិស្ស័យពុករលួយរបស់មនុស្ស ពោលគឺ សាតាំងគឺជាប្រភពរបស់រឿងទាំងនេះ។ តើពួកវានាំអ្វីខ្លះមកដល់មនុស្សជាតិ? ពួកវាបំភាន់ ពួកវាធ្វើឱ្យពុករលួយ ហើយពួកវាចង និងរឹតត្បិតមនុស្សជាតិ។ នេះគឺជារឿងដ៏ប្រាកដ និងគ្មានការសង្ស័យឡើយ។ អ្វីគ្រប់យ៉ាងដែលរឿងទាំងនេះនាំមកដល់មនុស្សជាតិ គឺជាឥទ្ធិពលអវិជ្ជមាន និងផលប៉ះពាល់អវិជ្ជមាន ដូច្នេះ តើពួកវាជាសេចក្ដីពិតដែរឬទេ? (មិនមែនទេ។) រឿងទាំងនោះមិនមែនជាសេចក្ដីពិតទេ ប៉ុន្តែមនុស្សជាតិនៅតែគោរពបូជាពួកវាថាជាសេចក្ដីពិតដដែល។ តើមានរឿងអ្វីនៅត្រង់នេះ? មនុស្សត្រូវបានបំភាន់ហើយ។ ដោយសារមនុស្សមិនត្រូវបានព្រះជាម្ចាស់សង្គ្រោះ មិនយល់ពីសេចក្ដីពិត និងមិនបានឮរឿងដ៏ត្រឹមត្រូវដែលព្រះជាម្ចាស់មានព្រះបន្ទូលអំពីឃ្លា និងបញ្ហាប្រភេទនេះ ទើបទីបំផុត ពួកគេក៏ទទួលយកគំនិត និងទស្សនៈដែលស្របតាមសញ្ញាណរបស់ពួកគេ ពួកគេគិតថាត្រឹមត្រូវ ល្អមួយកម្រិត និងដែលស្របតាមឆន្ទៈរបស់ពួកគេ។ រឿងទាំងនេះបានចូលទៅក្នុងចិត្តរបស់ពួកគេមុនគេ ហើយបានក្លាយជាមានឥទ្ធិពលគ្របដណ្ដប់នៅទីនោះ ដូច្នេះ មនុស្សប្រកាន់ខ្ជាប់ពួកវាអស់រយៈពេលរាប់រយ និងរាប់ពាន់ឆ្នាំ។ វប្បធម៌ប្រពៃណីទាំងនេះ ដែលជាទស្សនវិជ្ជាបែបសាតាំង បានចាក់ឫសគល់នៅក្នុងចិត្តរបស់មនុស្សជាយូរលង់មកហើយ ដោយបំភាន់ និងជះឥទ្ធិពលលើមនុស្សពីមួយជំនាន់ទៅមួយជំនាន់។ ប្រសិនបើអ្នករាល់គ្នាមិនទទួលយកសេចក្ដីពិតទេ អ្នករាល់គ្នានឹងបន្តត្រូវបានបំភាន់ និងរងឥទ្ធិពលពីទស្សនវិជ្ជាទាំងនេះ។ ថ្ងៃនេះ ខ្ញុំបានវែកញែក និងប្រកបគ្នាអំពីពាក្យពោល «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» និងសំនួនវោហារស័ព្ទ «ការដេកលើគំនរមែកឈើ និងលិទ្ធទឹកប្រមាត់»។ ឃ្លាមួយក្នុងចំណោមឃ្លាទាំងនេះ គឺជាពាក្យពោល ចំណែកឯឃ្លាមួយទៀតគឺជាសំនួនវោហារស័ព្ទ។ នៅក្នុងឃ្លាទាំងពីរនេះ យើងអាចមើលឃើញថា តើវប្បធម៌បែបសាតាំងនៅក្នុងពិភពលោកទាំងមូលជាអ្វីឱ្យប្រាកដ៖ វាត្រូវបានផ្សំឡើងពីជំនឿខុសឆ្គង និងទស្សនៈខុសទំនង ដែលបំភាន់មនុស្ស ធ្វើឱ្យមនុស្សពុករលួយ ធ្វើឱ្យអន្តរាយដល់មនុស្ស និងធ្វើឱ្យប៉ះពាល់ដល់មនុស្ស។ ប្រសិនបើមនុស្សជាតិគោរពតាមទស្សនវិជ្ជាទាំងនេះរបស់សាតាំង នោះនៅពេលពួកគេឆ្លងកាត់ជីវិត មនុស្សនឹងកាន់តែពុករលួយឡើងៗ និងកាន់តែទុច្ចរិតឡើងៗប៉ុណ្ណោះ។ ពួកគេនឹងកាប់សម្លាប់គ្នាទៅវិញទៅមក ប្រយុទ្ធគ្នាឯង ហើយវានឹងគ្មានទីបញ្ចប់ឡើយ។ វានឹងគ្មានការទុកចិត្តគ្នារវាងមនុស្ស គ្មានការរួមរស់ជាមួយគ្នាដោយសុខដុមរមនា និងគ្មានសេចក្ដីស្រឡាញ់ចំពោះគ្នាទៅវិញទៅមកឡើយ។ សរុបមក អ្វីដែលវប្បធម៌នេះនាំមកដល់មនុស្សជាតិ គឺជាផលវិបាកដ៏អាក្រក់។ ក្រោមការណែនាំនៃអ្វីដែលហៅថាគំនិត និងផ្នត់គំនិតទាំងនេះ វាធ្វើឱ្យមនុស្សជាតិធ្វើសេចក្ដីអាក្រក់ជានិច្ច ទាស់ទទឹងនឹងព្រះជាម្ចាស់ជានិច្ច ប្រជែងនឹងដែនកំណត់សីលធម៌របស់មនុស្សជានិច្ច និងប្រើគ្រប់មធ្យោបាយដើម្បីសម្រេចគោលដៅរបស់ខ្លួន។ នៅទីបំផុត ពួកគេនឹងដើរតាមផ្លូវនៃការបំផ្លិចបំផ្លាញ ហើយត្រូវបានដាក់ទោស។ នេះគឺជាសារជាតិនៃវប្បធម៌របស់មនុស្ស។ និយាយអំពីពាក្យពោល តើអ្នករាល់គ្នាមានទស្សនៈយ៉ាងណាដែរចំពោះពាក្យទាំងនោះ? មនុស្សមួយចំនួនប្រហែលជានិយាយថា៖ «ពាក្យទាំងនោះមិនមែនជាគំនិតពិតប្រាកដដែលមនុស្សជាតិគាំទ្រឡើយ។ មនុស្សនៅក្នុងសង្គមជាន់ខ្ពស់ ដែលមានកម្រិតនៃការយល់ដឹងខ្ពស់គួរសម មិនគោរពតាមពាក្យទាំងនោះទេ»។ អម្បាញ់មិញនេះ យើងបានវែកញែកសំនួនវោហារស័ព្ទមួយដែលមនុស្សនៅក្នុងសង្គមជាន់ខ្ពស់យល់ស្របគឺ «ការដេកលើគំនរមែកឈើ និងលិទ្ធទឹកប្រមាត់»។ តើសំនួនវោហារស័ព្ទនេះមានកម្រិតខ្ពស់ដែរឬទេ? (អត់ទេ។) វាមិនមានកម្រិតខ្ពស់ទេ ប៉ុន្តែសំនួនវោហារស័ព្ទនេះ គំនិតទាំងនេះ និងផ្នត់គំនិតទាំងនេះ ពិតជាត្រូវបានកោតសរសើរ និងគាំទ្រដោយមនុស្សគ្រប់គ្នានៅគ្រប់សាលាឧត្តមសិក្សា និងនៅក្នុងគ្រប់វិស័យកម្រិតខ្ពស់នៃសង្គមមនុស្ស។ នេះគឺជាវប្បធម៌របស់មនុស្ស។ មនុស្សជាតិត្រូវបានបញ្ជ្រាប ធ្វើឱ្យស្ពឹកស្រពន់ និងធ្វើឱ្យពុករលួយដោយទិដ្ឋភាពទាំងនេះនៃវប្បធម៌ប្រពៃណី។ ហើយតើលទ្ធផលចុងក្រោយទៅជាយ៉ាង? គឺថាមនុស្សជាតិត្រូវបានបំភាន់ រឹតត្បិត និងចងដោយវប្បធម៌ប្រពៃណី ហើយប្រភេទនៃផ្នត់គំនិត និងទ្រឹស្ដីមួយក៏កើតមានឡើងដោយឯកឯង ដែលមនុស្សជាតិគាំទ្រ និងពង្រីក បញ្ជូនបន្តយ៉ាងទូលំទូលាយ និងធ្វើឱ្យមនុស្សទទួលយក។ នៅទីបំផុត វាចាប់យកចិត្តរបស់មនុស្សគ្រប់គ្នា ធ្វើឱ្យមនុស្សគ្រប់គ្នាផ្តល់ការគាំទ្រលើផ្នត់គំនិត និងគំនិតប្រភេទនេះ ហើយមនុស្សគ្រប់គ្នាត្រូវបានគំនិតនេះធ្វើឱ្យពុករលួយ។ នៅពេលមនុស្សត្រូវបានធ្វើឱ្យពុករលួយដល់កម្រិតណាមួយ ពួកគេលែងមានសញ្ញាណណាមួយអំពីការត្រូវឬខុសទៀតហើយ ពួកគេលែងចង់ញែកដឹងថាតើអ្វីទៅជាយុត្តិធម៌ និងអ្វីទៅជាសេចក្ដីទុច្ចរិតទៀតហើយ ហើយពួកគេក៏មិនស្ម័គ្រចិត្តញែកដឹងថាតើអ្វីទៅជា អ្វីៗដែលវិជ្ជមាន និងអ្វីទៅជាអ្វីៗដែលអវិជ្ជមានទៀតដែរ។ ថែមទាំងមានថ្ងៃមួយដែលពួកគេមិនច្បាស់ថា តើពួកគេពិតជាមនុស្សឬក៏អត់ ហើយមានមនុស្សដែលមានចិត្តវង្វេងវង្វាន់ ជាច្រើនដែលមិនដឹងថាខ្លួនឯងជាប្រុសឬជាស្រីឡើយ។ តើពូជមនុស្សបែបនេះ នៅឆ្ងាយពីការបំផ្លិចបំផ្លាញប៉ុនណាទៅ? តើមនុស្សជាតិបច្ចុប្បន្ននេះយ៉ាងម៉េចដែរ បើប្រៀបធៀបទៅនឹងមនុស្សនៅសម័យណូអេ? តើពួកគេមិនកាន់តែទុច្ចរិតជាងទេឬ? ពួកគេបានឈានដល់ចំណុចកំពូលនៃសេចក្ដីទុច្ចរិតរួចទៅហើយ ហើយទុច្ចរិតខ្លាំងដល់ថ្នាក់មានរឿងខ្លះដែលអ្នកមិនអាចស្ដាប់ចូលត្រចៀក ពោលគឺ បន្ទាប់ពីអ្នកឮរឿងទាំងនោះ អ្នកមានអារម្មណ៍ខ្ពើមរអើម។ មនុស្សសុទ្ធតែគួរឱ្យខ្ពើមរអើមដល់កម្រិតណាមួយ។ មើលពីសំបកក្រៅ រាងកាយរបស់មនុស្សមើលទៅដូចជាមនុស្ស ប៉ុន្តែអ្វីៗដែលពួកគេគិតនៅក្នុងចិត្ត តាមពិតមិនមែនជាអ្វីដែលមនុស្សគួរតែគិតឡើយ។ ពួកគេសុទ្ធតែគួរឱ្យខ្ពើមរអើម ហើយមិនអាចកែប្រែខ្លួនឯងបានឡើយ។ តើខ្ញុំមានន័យយ៉ាងណាដែលថាពួកគេមិនអាចកែប្រែខ្លួនឯងបាននោះ? ខ្ញុំមានន័យថា ប្រហែលជាមួយរយឆ្នាំ ឬពីររយឆ្នាំមុន មានមនុស្សកាន់តែច្រើនដែលស្ម័គ្រចិត្តស្ដាប់ព្រះជាម្ចាស់មានព្រះបន្ទូល និងបញ្ចេញសូរសៀង។ ពួកគេបានជឿជាក់ថាមានយុត្តិធម៌នៅក្នុងពិភពលោកនេះ ក៏ដូចជាសេចក្ដីសុចរិត និងភាពត្រឹមត្រូវផងដែរ។ មនុស្សបានស្ម័គ្រចិត្តទទួលយកការពិតបែបនេះ ហើយពួកគេបានប្រាថ្នាចង់ឱ្យវាលេចចេញជារូបរាង។ លើសពីនេះទៅទៀត ពួកគេសង្ឃឹមថានឹងមានថ្ងៃមួយដែលព្រះអង្គសង្គ្រោះនឹងយាងមក ដែលអាចសង្គ្រោះមនុស្សជាតិពីឥទ្ធិពលនៃសេចក្ដីងងឹត និងសេចក្ដីទុច្ចរិត។ ក៏ប៉ុន្តែ មួយរយឆ្នាំ ឬពីររយឆ្នាំក្រោយមក មានមនុស្សបែបនេះកាន់តែតិចទៅៗ។ តើមានមនុស្សប៉ុន្មាននាក់ដែលអាចយល់ពីព្រះបន្ទូលរបស់ព្រះជាម្ចាស់បាន? តើមានមនុស្សប៉ុន្មាននាក់ដែលអាចទទួលយកសេចក្ដីពិតបាន? ទោះបីជាមនុស្សជាច្រើនទទួលបានព្រះគុណរបស់ព្រះជាម្ចាស់ក៏ដោយ ចុះតើយ៉ាងម៉េចទៅ? ចំនួនមនុស្សដែលពិតជាដើរតាមទ្រង់ គឺកាន់តែតិចទៅៗ។ ដែលមានន័យថា នៅក្នុងពូជមនុស្ស មានមនុស្សកាន់តែតិចទៅៗ ដែលបន្ទាប់ពីបានឮព្រះបន្ទូលរបស់ព្រះជាម្ចាស់ហើយ ត្រូវបានជំរុញទឹកចិត្ត អាចស្រឡាញ់អ្វីៗដែលវិជ្ជមាន ប្រាថ្នាចង់បានពន្លឺ ប្រាថ្នាចង់បានយុត្តិធម៌ និងប្រាថ្នាចង់បានការយាងមកនៃនគររបស់ព្រះជាម្ចាស់ ភាពត្រឹមត្រូវ និងសេចក្ដីសុចរិត។ តើរឿងនេះបង្ហាញពីអ្វី? គឺថាទស្សនវិជ្ជា ច្បាប់ គំនិត និងអ្វីដែលហៅថាផ្នត់គំនិតរបស់សាតាំង បានបំភាន់ និងធ្វើឱ្យពូជមនុស្សទាំងមូលពុករលួយ។ តើពួកគេត្រូវបានបំភាន់ និងធ្វើឱ្យពុករលួយដល់កម្រិតណាទៅ? មនុស្សទាំងអស់បានទទួលយកទស្សនៈខុសទំនង និងពាក្យពោល របស់អារក្សនៃសាតាំងថាជាសេចក្ដីពិត។ ពួកគេទាំងអស់គ្នាថ្វាយបង្គំសាតាំង និងដើរតាមសាតាំង។ ពួកគេមិនយល់ពីព្រះបន្ទូលរបស់ព្រះជាម្ចាស់ ដែលជាព្រះអាទិករឡើយ។ មិនថាព្រះអាទិករមានព្រះបន្ទូលអ្វី ទ្រង់មានព្រះបន្ទូលច្រើនប៉ុនណា ហើយព្រះបន្ទូលរបស់ទ្រង់ច្បាស់លាស់ និងជាក់ស្ដែងប៉ុនណានោះទេ ក៏គ្មាននរណាម្នាក់យល់ឡើយ គ្មាននរណាម្នាក់យល់ដឹងឡើយ។ ពួកគេទាំងអស់សុទ្ធតែស្ពឹកស្រពន់ និងមិនរវៀស ហើយការគិត និងចិត្តគំនិតរបស់ពួកគេគឺច្របូកច្របល់។ តើពួកគេច្របូកច្របល់ដោយរបៀបណា? គឺសាតាំងដែលធ្វើឱ្យការគិត និងចិត្តគំនិតរបស់ពួកគេច្របូកច្របល់។ សាតាំងបានធ្វើឱ្យមនុស្សពុករលួយទាំងស្រុង។ នៅក្នុងសង្គមបច្ចុប្បន្ននេះ មានគំនិត មនោគមវិជ្ជា និងសេចក្ដីថ្លែងផ្សេងៗគ្នាគ្រប់បែបយ៉ាង។ មនុស្សជឿលើអ្វីក៏ដោយដែលពួកគេជ្រើសរើស ហើយដើរតាមអ្វីក៏ដោយដែលពួកគេជ្រើសរើស។ គ្មាននរណាម្នាក់អាចប្រាប់ពួកគេពីអ្វីដែលត្រូវធ្វើឡើយ ហើយក៏គ្មាននរណាម្នាក់មានសមត្ថភាពប្រាប់ពួកគេពីអ្វីដែលត្រូវធ្វើដែរ។ វាដល់កម្រិតនេះទៅហើយ។ ដូច្នេះ ការពិតដែលថាអ្នករាល់គ្នាអាចជ្រើសរើសជឿលើព្រះជាម្ចាស់ គឺជាព្រះពរមួយ។ ថ្ងៃនេះ អ្នករាល់គ្នាអាចយល់ពីអ្វីដែលព្រះជាម្ចាស់កំពុងមានព្រះបន្ទូល អ្នករាល់គ្នាមានស្មារតីនៃមនសិការបន្តិចបន្តួច អ្នករាល់គ្នាជឿអ្វីដែលព្រះជាម្ចាស់មានព្រះបន្ទូល ប្រាថ្នាចង់ឱ្យនគររបស់ព្រះជាម្ចាស់យាងមក ហើយប្រាថ្នាចង់រស់នៅក្នុងនគរនៃពន្លឺ យុត្តិធម៌ ភាពត្រឹមត្រូវ និងសេចក្ដីសុចរិត។ តើវាជារឿងកម្រឬទេ ដែលអ្នករាល់គ្នាមានភាពស្មោះសរនេះ? តើអ្នកទទួលបានវាដោយរបៀបណា? គឺតាមរយៈការការពាររបស់ព្រះជាម្ចាស់ និងព្រះវិញ្ញាណបរិសុទ្ធដែលធ្វើការនៅក្នុងអ្នក ដើម្បីផ្ដល់ឱ្យអ្នកនូវភាពច្បាស់លាស់ ទើបអ្នកអាចជឿលើព្រះជាម្ចាស់ និងដើរតាមទ្រង់បាន។ ប្រសិនបើព្រះជាម្ចាស់មិនបានធ្វើការនៅក្នុងអ្នករាល់គ្នាទេ តើអ្នករាល់គ្នាអាចនៅទីនេះឥឡូវនេះក្នុងនាមជាអ្នកជឿបានដែរឬទេ? តើអ្នករាល់គ្នាអាចផ្លាស់ប្ដូរតាមរបៀបដែលអ្នករាល់គ្នាបានផ្លាស់ប្ដូរឥឡូវនេះដែរឬទេ? មើលចុះ តើពួកអ្នកគ្មានជំនឿទាំងនោះនៅតែមានលក្ខណៈជាមនុស្សដែរឬទេនៅពេលនេះ? អ្នកប្រហែលជាមិនយល់ពីសេចក្ដីពិតច្រើនទេនៅពេលនេះ ហើយក្នុងករណីជាច្រើន ទស្សនៈរបស់អ្នកនៅតែដូចគ្នាបេះបិទទៅនឹងពួកអ្នកគ្មានជំនឿដដែល មិនថាពួកគេគិតអ្វីនោះទេ នោះក៏ជាអ្វីដែលអ្នកគិតដែរ។ ទោះបីជាពេលខ្លះអ្នកមិនទទួលយកទស្សនៈមួយចំនួនរបស់ពួកគេក៏ដោយ ក៏អ្នកគ្មានការញែកដឹង និងគ្មានផ្លូវផ្សេងទៀតត្រូវដើរដែរ។ នៅថ្ងៃដែលអ្នកយល់ពីសេចក្ដីពិត អ្នកនឹងអាចញែកដឹងបានថា ទស្សនៈរបស់ពួកគេគឺខុស និងទុច្ចរិត ហើយចិត្តរបស់អ្នកនឹងអាចបដិសេធទស្សនៈទាំងនោះបាន។ ពេលនោះ អ្នកនឹងមើលឃើញមុខមាត់បែបអារក្សរបស់ពួកគេយ៉ាងច្បាស់។ អ្នកនឹងមើលឃើញថា ពួកគេគឺជាពួកអារក្សរស់ មិនមែនជាមនុស្សឡើយ។ ពួកគេក្លែងខ្លួនជាមនុស្ស ប៉ុន្តែមិនធ្វើទង្វើជាមនុស្សឡើយ។ តើអ្នកអាចដឹងពីរឿងនេះដោយរបៀបណា? ពាក្យសម្ដីដែលពួកគេផ្សព្វផ្សាយ សុទ្ធតែពីរោះស្ដាប់ជាពិសេស និងអាចបំភាន់មនុស្សបាន ប៉ុន្តែអ្វីដែលពួកគេធ្វើ និងអនុវត្តគឺទុច្ចរិត និងគួរឱ្យខ្ពើមរអើមបំផុត ហើយវាពិតជាគ្មានភាពអៀនខ្មាស និងគ្មានវិចារណញ្ញាណទាល់តែសោះ។ អ្វីដែលហៅថាគំនិត និងអ្វីដែលហៅថាផ្នត់គំនិតដែលពួកគេប្រកាន់ខ្ជាប់ គឺទុច្ចរិត និងប្រតិកិរិយាយ៉ាងខ្លាំង ប្រឆាំងទាំងស្រុងនឹងព្រះបន្ទូលរបស់ព្រះជាម្ចាស់ និងសេចក្ដីពិត ហើយផ្ទុយស្រឡះពីព្រះបន្ទូលរបស់ព្រះជាម្ចាស់ និងសេចក្ដីពិត ប៉ុន្តែមនុស្សទាំងនេះចាត់ទុកវិចារណញ្ញាណខុសឆ្គង និងជំនឿខុសឆ្គងទាំងនេះថាជាសេចក្ដីពិត ហើយផ្សព្វផ្សាយពួកវាយ៉ាងខ្លាំងក្លា ដោយលើកស្ទួយពួកវាយ៉ាងសកម្ម និងជាសាធារណៈ ដើម្បីបំភាន់ និងធ្វើឱ្យមនុស្សជាតិពុករលួយ ដើម្បីឱ្យពួកគេអាចលាក់បាំងនូវអំពើអាក្រក់ដ៏ថោកទាប និងគ្មានភាពអៀនខ្មាសផ្សេងៗរបស់ពួកគេ ព្រមទាំងមុខមាត់ដ៏គួរឱ្យខ្ពើមរអើមរបស់ពួកគេ។ តាមរយៈរឿងនេះ អ្នកអាចមើលឃើញយ៉ាងច្បាស់ថា ពួកគេទាំងអស់សុទ្ធតែជាពួកអារក្ស ក៏ដូចជាសត្វតិរច្ឆាន និងវិញ្ញាណអសោច ដែលមិនអាចនិយាយដោយមានវិចារណញ្ញាណជាមួយបានឡើយ។ អ្នកមិនអាចនិយាយហេតុផលជាមួយពួកគេបានទេ ហើយមិនអាចនិយាយពាក្យល្អ ឬពាក្យពិតជាមួយពួកគេបានឡើយ។ នៅថ្ងៃដែលអ្នកអាចមើលឃើញច្បាស់ដល់កម្រិតនេះ អ្នកនឹងដឹងថាមនុស្សជាតិត្រូវបានធ្វើឱ្យពុករលួយយ៉ាងជ្រាលជ្រៅពេកហើយ ថាអ្នកក៏ពុករលួយដូចអ្នកដទៃអ៊ីចឹង ថាមានតែនៅពេលបច្ចុប្បន្ននេះទេ ដែលអ្នកជឿលើព្រះជាម្ចាស់ និងយល់ពីសេចក្ដីពិតមួយចំនួន ទើបអ្នកអាចសម្ដែងចេញនូវលក្ខណៈជាមនុស្សខ្លះ ផ្ដាច់ខ្លួនចេញពីឥទ្ធិពលរបស់ពួកអារក្ស និងសាតាំង ហើយញែកដឹងពួកវា ស្អប់ពួកវា និងបោះបង់ពួកវាចោល ថាបើគ្មានសេចក្ដីសង្គ្រោះរបស់ព្រះជាម្ចាស់ទេ អ្នកក៏នឹងដូចជាពួកវាអ៊ីចឹង គឺគ្មានអ្វីខុសគ្នាឡើយ ហើយថាអ្នកក៏អាចនឹងធ្វើរឿងអាក្រក់ ឬទុច្ចរិតគ្រប់បែបយ៉ាងបានដែរ។ ឥឡូវនេះ អ្នកកំពុងដេញតាមសេចក្ដីពិត ខិតខំប្រឹងប្រែងយ៉ាងខ្លាំងចំពោះសេចក្ដីពិត ផ្ដល់សារៈសំខាន់លើការអនុវត្ត និងប្រែក្លាយសេចក្ដីពិតទៅជាតថភាពផ្ទាល់ខ្លួនរបស់អ្នក។ នៅពេលអ្នកយល់ពីសេចក្ដីពិត អាចអនុវត្តសេចក្ដីពិត អាចសម្ដែងចេញនូវតថភាពនៃព្រះបន្ទូលរបស់ព្រះជាម្ចាស់ និងមានទីបន្ទាល់តាមរយៈបទពិសោធពិតប្រាកដ នោះចិត្តរបស់អ្នកនឹងរីករាយ និងសុខសាន្ត ផ្នត់គំនិត និងសភាពរបស់អ្នកនឹងកាន់តែប្រក្រតីឡើងៗ ទំនាក់ទំនងរបស់អ្នកជាមួយព្រះជាម្ចាស់នឹងកាន់តែជិតស្និទ្ធឡើងៗ និងកាន់តែប្រក្រតីឡើងៗ ហើយជីវិតប្រចាំថ្ងៃរបស់អ្នកនឹងកាន់តែប្រសើរឡើងៗ។ ប្រសិនបើអ្នកមិនអនុវត្តសេចក្ដីពិត តែងតែរស់នៅស្របតាមទស្សនវិជ្ជាបែបសាតាំង ហើយតែងតែយល់ច្រឡំលើព្រះជាម្ចាស់ និងសង្ស័យលើទ្រង់ នោះចិត្តរបស់អ្នកនឹងកាន់តែឃ្លាតឆ្ងាយទៅៗពីព្រះជាម្ចាស់ ជំនឿរបស់អ្នកលើព្រះជាម្ចាស់នឹងក្លាយជាឥតប្រយោជន៍ ហើយអ្នកនឹងមិនទទួលបានអ្វីសោះ។ ទោះបីជាអ្នកបានជឿលើព្រះជាម្ចាស់អស់រយៈពេលជាច្រើនឆ្នាំ យល់ពីពាក្យពេចន៍ និងគោលលទ្ធិជាច្រើន និងមិនទទួលយកគំនិត និងទស្សនៈដែលខុសទំនងផ្សេងៗរបស់ពួកអ្នកគ្មានជំនឿក៏ដោយ ក៏វាគ្មានប្រយោជន៍ដែរ។ នេះគឺដោយសារតែអ្នកមិនយល់ពីសេចក្ដីពិត ហើយអាចត្រឹមតែនិយាយអំពីពាក្យពេចន៍ និងគោលលទ្ធិមួយចំនួនប៉ុណ្ណោះ ហើយអ្នកនៅតែមិនអាចអនុវត្តសេចក្ដីពិតបានដដែល។ ដោយសារតែរឿងទាំងនោះដែលបានចូលទៅក្នុងចិត្តរបស់អ្នកមុនគេ និងបានក្លាយជាមានឥទ្ធិពលគ្របដណ្ដប់នៅទីនោះ នៅតែមានអំណាចលើអ្នក អ្នកអាចត្រឹមតែរស់នៅស្របតាមរឿងទាំងនេះប៉ុណ្ណោះ។ មិនថាអ្នកចង់ធ្វើអ្វីនោះទេ ហើយមិនថាអ្នកប្រឈមមុខនឹងស្ថានភាពបែបណានោះទេ អ្នកនឹងមិនអាចទប់ខ្លួនឯងមិនឱ្យត្រូវបានគ្រប់គ្រងដោយទស្សនវិជ្ជាបែបសាតាំងទាំងនេះបានឡើយ។ ដូច្នេះ ប្រសិនបើទស្សនវិជ្ជាបែបសាតាំងទាំងនេះមានអំណាចលើចិត្តរបស់អ្នក អ្នកនឹងមិនអាចអនុវត្តសេចក្ដីពិតបានឡើយ។ មនុស្សមួយចំនួននិយាយថា៖ «ខ្ញុំមិនអនុវត្តសេចក្ដីពិតទេ ហើយខ្ញុំក៏មិនដើរតាមសាតាំងដែរ»។ តើរឿងនេះអាចទៅរួចដែរឬទេ? គឺគ្មានផ្លូវកណ្ដាលឡើយ។ មានតែតាមរយៈការទទួលយកសេចក្ដីពិត ការយល់ពីសេចក្ដីពិត បន្ទាប់មកបោសសម្អាតចេញនូវរឿងបែបសាតាំងដែលបានចូលទៅក្នុងចិត្តរបស់អ្នកមុនគេទាំងនោះ និងបានក្លាយជាមានឥទ្ធិពលគ្របដណ្ដប់នៅទីនោះ ទើបអ្នកអាចធ្វើរឿងរ៉ាវស្របតាមសេចក្ដីពិតបាន។ នៅពេលសេចក្ដីពិតមានអំណាចលើចិត្តរបស់អ្នក ហើយព្រះបន្ទូលរបស់ព្រះជាម្ចាស់មានអំណាចលើចិត្តរបស់អ្នក អ្នកនឹងអាចអនុវត្តសេចក្ដីពិតបានដោយឯកឯង នៅក្នុងអ្វីដែលអ្នកនិយាយ និងធ្វើ។

តើមនុស្សចាត់ទុកតក្កវិជ្ជា និងគំនិតរបស់សាតាំង ព្រមទាំងបង្អែកផ្លូវចិត្តដែលគ្រប់គ្រងរបៀបរស់នៅរបស់មនុស្សថាជាអ្វី? ជាអាហារបំប៉នផ្លូវចិត្តឬ? ជាស៊ុបបំប៉នព្រលឹងឬ? តាមពិតទៅ ទាំងនេះគឺជារឿងដែលធ្វើឱ្យមនុស្សពុករលួយ ហើយប្រសិនបើមនុស្សម្នាក់ «លេបត្របាក់ពួកវា» នោះគេនឹងស្លាប់មិនខាន។ ប្រសិនបើមនុស្សបន្តទទួលយករឿងទាំងនេះ ហើយសន្សំរឿងបែបសាតាំងទុកនៅក្នុងខ្លួន តើវាបញ្ជាក់ពីអ្វី? គឺបញ្ជាក់ថាពួកគេមិនទាន់បានបោះចោលនិស្ស័យពុករលួយដើមរបស់ខ្លួននៅឡើយទេ ហើយបានបន្តទទួលយកសេចក្ដីពុករលួយថ្មីពីសាតាំងបន្ថែមពីលើនោះទៅទៀត។ នេះមានន័យថា ពួកគេចប់ហើយ។ វាជារឿងជៀសមិនរួចឡើយ ដែលពួកគេមិនអាចត្រូវបានសង្គ្រោះ។ អ្នកគួរតែបន្តញែកដឹង និងបដិសេធរឿងទាំងនេះ ព្រមទាំងបន្តបោះពួកវាចោល ដោយមិនរស់នៅស្របតាមរឿងទាំងនេះឡើយ ហើយទទួលយកព្រះបន្ទូលរបស់ព្រះជាម្ចាស់។ មានមនុស្សដែលនិយាយថា៖ «ខ្ញុំនឹងមិនទទួលយករឿងទាំងនេះទេ។ ព្រះបន្ទូលរបស់ព្រះជាម្ចាស់នឹងចូលមកក្នុងខ្លួនខ្ញុំដោយឯកឯង»។ រឿងនេះមិនអាចទៅរួចឡើយ។ អ្នកត្រូវតែស្វែងរកសេចក្ដីពិតយ៉ាងសកម្ម និងទទួលយកសេចក្ដីពិត ហើយតាមរយៈដំណើរការនៃការយល់ពីសេចក្ដីពិត អ្នកនឹងទទួលបានការញែកដឹងចំពោះវិចារណញ្ញាណខុសឆ្គង និងជំនឿខុសឆ្គងដោយឯកឯង ហើយនឹងបោះបង់ពួកវាចោលបន្តិចម្ដងៗ។ តាមរបៀបនេះ ព្រះបន្ទូលរបស់ព្រះជាម្ចាស់នឹងក្លាយជាគោលការណ៍របស់អ្នកសម្រាប់ការធ្វើរឿងរ៉ាវបន្តិចម្ដងៗ ហើយនៅពេលអ្នកធ្វើរឿងរ៉ាវ អ្នកនឹងដឹងថាវិធីធ្វើរឿងរ៉ាវមួយណាដែលស្របតាមបំណងព្រះហឫទ័យរបស់ព្រះជាម្ចាស់ អ្នកនឹងអនុវត្តសេចក្ដីពិតយ៉ាងឯកឯងបំផុត ហើយទិដ្ឋភាពនៃនិស្ស័យពុករលួយរបស់អ្នកនេះ នឹងត្រូវបានផ្លាស់ប្ដូរ។ តើអ្នករាល់គ្នាគិតថារឿងនេះពិបាកធ្វើឬក៏អត់? តាមពិតវាមិនពិបាកឡើយ។ ការលំបាកតែមួយគត់ចំពោះរឿងនេះ គឺថាមនុស្សមិនយកវាទៅអនុវត្ត។ មនុស្សមួយចំនួនគិតថា៖ «រឿងនេះពិតជាពិបាកណាស់ ពិបាកជាងការឡើងស្ថានសួគ៌ទៅទៀត! តើនេះមិនមែនជាការបង្ខំត្រីឱ្យរស់នៅលើគោកទេឬ? តើនេះមិនមែនជាការដាក់ខ្ញុំក្នុងស្ថានភាពលំបាកទេឬ?» តើវាដូច្នោះមែនឬ? អត់ទេ វាមិនមែនដូច្នោះឡើយ។ អ្នកត្រូវតែប្រព្រឹត្តចំពោះបញ្ហាទាំងនេះឱ្យបានត្រឹមត្រូវ និងមានការញែកដឹងត្រឹមត្រូវចំពោះបញ្ហាទាំងនេះ។ ថ្ងៃនេះ ខ្ញុំបានចំណាយពេលយ៉ាងយូរក្នុងការប្រកបគ្នា និងវែកញែកត្រឹមតែទស្សនៈខុសទំនងបែបសាតាំងពីរបីប៉ុណ្ណោះ ប៉ុន្តែតើរឿងពីរបីនេះ ជារឿងតែមួយគត់ដែលត្រូវបានសន្សំទុកនៅក្នុងខ្លួនមនុស្សដែរឬទេ? (មិនមែនទេ។) មានច្រើនជាងនេះឆ្ងាយណាស់! ពេលក្រោយ ខ្ញុំនឹងប្រកបគ្នាអំពីប្រធានបទទាំងនេះជាបន្តបន្ទាប់។ ពីមុន ខ្ញុំមិនធ្លាប់ប្រកបគ្នាអំពីទិដ្ឋភាពនេះទេ ដូច្នេះ តើអ្នករាល់គ្នាធ្លាប់រិះគិតពីប្រធានបទទាំងនេះដោយខ្លួនឯងដែរឬទេ? អ្នករាល់គ្នាមិនធ្លាប់ឡើយ។ ប្រសិនបើអ្នករាល់គ្នារិះគិតពីប្រធានបទទាំងនេះ តើអ្នករាល់គ្នានឹងទទួលបានលទ្ធផលខ្លះដែរឬទេ? ប្រសិនបើអ្នករាល់គ្នាអាចខិតខំប្រឹងប្រែងខ្លះចំពោះសេចក្ដីពិត អ្នករាល់គ្នានឹងមានការញែកដឹងខ្លះចំពោះទស្សនៈខុសទំនងបែបសាតាំង ហើយអ្នករាល់គ្នានឹងមិនល្ងង់ខ្លៅទាំងស្រុងដូចពេលនេះឡើយ។ តើការប្រកបគ្នារបស់ខ្ញុំអំពីប្រធានបទទាំងនេះនៅថ្ងៃនេះ ហាក់ដូចជាតក់ក្រហល់ដែរឬទេ? តើមាននរណាម្នាក់និយាយថា៖ «តើពួកយើងមិនមែនកំពុងប្រកបគ្នាអំពីការញែកដឹងពីពួកទទឹងនឹងព្រះគ្រីស្ទទេឬ? ម្ដេចបានជាពួកយើងស្រាប់តែប្រកបគ្នាអំពីប្រធានបទទាំងនេះទៅវិញ?» ដែរឬទេ? បញ្ហាទាំងនេះសុទ្ធតែពាក់ព័ន្ធនឹងនិស្ស័យពុករលួយរបស់សាតាំង។ បញ្ហាទាំងនេះក៏សុទ្ធតែពាក់ព័ន្ធនឹងការដែលមនុស្សញែកដឹងពីនិស្ស័យពុករលួយរបស់សាតាំងផងដែរ ហើយមានប្រយោជន៍ដល់សមត្ថភាពរបស់មនុស្សក្នុងការយល់ពីសេចក្ដីពិតឱ្យបានសុក្រឹតត្រឹមត្រូវ។ យ៉ាងហោចណាស់ បន្ទាប់ពីប្រកបគ្នារួច មនុស្សនឹងដឹងថា៖ «តាមពិតទៅ ឃ្លាដ៏អស្ចារ្យនេះមិនមែនជាសេចក្ដីពិតឡើយ»។ ចាប់ពីពេលនេះតទៅ ទស្សនៈខុសទំនងដូចជា «ការដេកលើគំនរមែកឈើ និងលិទ្ធទឹកប្រមាត់» និង «កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ» អាចនឹងត្រូវបានបោសសម្អាតចេញពីចិត្តរបស់អ្នក។ ប្រហែលជាមានអ្នកខ្លះក្នុងចំណោមអ្នករាល់គ្នាដែលមិនអាចបោសសម្អាតពួកវាចេញនៅពេលនេះបានទេ ប៉ុន្តែយ៉ាងហោចណាស់អ្នកដឹងថាឃ្លាទាំងនេះមិនមែនជាសេចក្ដីពិតឡើយ ហើយនៅពេលក្រោយដែលអ្នកឮនរណាម្នាក់និយាយឃ្លាទាំងនេះ អ្នកនឹងដឹងថាឃ្លាទាំងនេះគឺបំភាន់មនុស្ស ហើយអ្នកនឹងមិនទទួលយកពួកវាឡើយ។ ទោះបីជាចិត្តរបស់អ្នកមានអារម្មណ៍ថាឃ្លាទាំងនេះត្រឹមត្រូវខ្លះ ហើយថាពួកវានៅតែជារឿងល្អដែលត្រូវធ្វើក៏ដោយ ក៏អ្នកគិតដែរថា៖ «ព្រះជាម្ចាស់បានមានព្រះបន្ទូលថាឃ្លាទាំងនេះមិនមែនជាសេចក្ដីពិតឡើយ។ ខ្ញុំមិនអាចប្រព្រឹត្តស្របតាមពួកវាបានទេ»។ តើនេះមិនមានប្រយោជន៍សម្រាប់អ្នកទេឬ? (មានប្រយោជន៍។) តើគោលដៅរបស់ខ្ញុំក្នុងការនិយាយរឿងទាំងនេះគឺជាអ្វី? ហេតុអ្វីបានជាខ្ញុំវែកញែកឃ្លាទាំងនេះបែបនេះ? ពួកអ្នកជឿតែងតែនិយាយថា៖ «ពួកយើងត្រូវតែអនុវត្តសេចក្ដីពិត។ ព្រះបន្ទូលទាំងអស់របស់ព្រះជាម្ចាស់គឺជាសេចក្ដីពិត។ ព្រះបន្ទូលទាំងអស់របស់ព្រះជាម្ចាស់គឺជាអ្វីៗដែលវិជ្ជមាន ហើយជាអ្វីដែលពួកយើងគួរតែអនុវត្ត»។ ថ្ងៃណាមួយ អ្នកត្រូវបានលួសកាត់ ហើយឃ្លាថា «ការដេកលើគំនរមែកឈើ និងលិទ្ធទឹកប្រមាត់» និង «នៅពេលស្ថានសួគ៌ហៀបនឹងប្រគល់ការទទួលខុសត្រូវដ៏ធំដល់មនុស្សម្នាក់ ចិត្តរបស់គេត្រូវតែឆ្លងកាត់ការឈឺចាប់ជាមុនសិន» ក៏ផុសឡើងនៅក្នុងចិត្តរបស់អ្នក។ តើទាំងនេះជាសេចក្ដីពិតដែរឬទេ? តើនោះមិនមែនជារឿងកំប្លែងទេឬ? ប្រសិនបើគេសុំឱ្យអ្នកធ្វើបន្ទាល់ថ្វាយព្រះជាម្ចាស់ តើអ្នកនឹងធ្វើវាដោយរបៀបណា? អ្នកនិយាយថា៖ «អ្នកជឿត្រូវតែស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់ ដេកលើគំនរមែកឈើ និងលិទ្ធទឹកប្រមាត់ ហើយត្រូវតែមានឆន្ទៈប្រយុទ្ធដែលមិនព្រមចុះចាញ់ និងផ្នត់គំនិតដែលមិនព្រមចុះចាញ់»។ តើនេះជាការធ្វើបន្ទាល់ថ្វាយព្រះជាម្ចាស់ដែរឬទេ? (មិនមែនទេ។) តាមរយៈការចាត់ទុកតក្កវិជ្ជាបែបសាតាំងថាជាព្រះបន្ទូលរបស់ព្រះជាម្ចាស់ និងជាសេចក្ដីពិត ហើយធ្វើបន្ទាល់ឱ្យវា អ្នកមិនត្រឹមតែមិនបានធ្វើបន្ទាល់ថ្វាយព្រះជាម្ចាស់ឱ្យបានត្រឹមត្រូវប៉ុណ្ណោះទេ ប៉ុន្តែអ្នកថែមទាំងបានក្លាយជាការសើចចំអកសម្រាប់សាតាំង និងមិនគោរពព្រះជាម្ចាស់ទៀតផង។ តើអ្នកកំពុងធ្វើអ្វីហ្នឹង? ប្រសិនបើព្រះជាម្ចាស់ថ្កោលទោសអ្នកចំពោះរឿងនេះ អ្នកនឹងគិតថាវាមិនយុត្តិធម៌ឡើយ ហើយនិយាយថា៖ «ទូលបង្គំល្ងង់ខ្លៅណាស់។ ទូលបង្គំមិនយល់ទេ។ ព្រះជាម្ចាស់មិនដែលប្រកបគ្នាជាមួយទូលបង្គំអំពីរឿងនេះឡើយ»។ ប្រសិនបើទ្រង់មិនថ្កោលទោសអ្នកទេ ប៉ុន្តែលក្ខណៈនៃសកម្មភាពរបស់អ្នកគឺធ្ងន់ធ្ងរខ្លាំង តើព្រះជាម្ចាស់គួរធ្វើដូចម្ដេចចំពោះរឿងនេះ? ទុកអ្នកចោលយឡែកឬ? (អត់ទេ។) មិនចាំបាច់ធ្វើអ្វីឡើយ។ ចំណែកឯខ្ញុំវិញ ខ្ញុំនឹងគ្រាន់តែធ្វើឱ្យអ្នករាល់គ្នាយល់ឱ្យច្រើនបំផុតតាមដែលអាចធ្វើទៅបាន និងធ្វើឱ្យអ្នករាល់គ្នាដឹងឱ្យច្រើនបំផុតតាមដែលអាចធ្វើទៅបាន ទៅតាមកម្រិតនៃការយល់ដឹងរបស់អ្នករាល់គ្នា និងទៅតាមអ្វីដែលខ្ញុំអាចប្រាប់អ្នករាល់គ្នាបាន ថាតើសេចក្ដីពិតជាអ្វីឱ្យប្រាកដ ថាតើឃ្លាដែលអ្នករាល់គ្នាគិតថាល្អ និងត្រឹមត្រូវ មានទំនាក់ទំនងទៅនឹងសេចក្ដីពិតដែរឬទេ ហើយថាតើឃ្លាទាំងនោះជាសេចក្ដីពិតដែរឬទេ។ ខ្ញុំត្រូវតែធ្វើឱ្យអ្នករាល់គ្នាយល់ពីរឿងទាំងនេះ។ ប្រសិនបើបន្ទាប់ពីអ្នកដឹងពីរឿងទាំងនេះហើយ អ្នកនៅតែគិតតាមរបៀបដដែល ហើយនៅតែរឹងរូសដដែល នោះព្រះជាម្ចាស់នឹងមិនទុកអ្នកចោលមួយឡែកឡើយ ហើយទ្រង់ក៏នឹងមិនព្រងើយកន្តើយចំពោះអ្នកដែរ។ អ្នកសមនឹងទទួលការថ្កោលទោស ហើយព្រះជាម្ចាស់នឹងចាត់ការមិនខាន។ ហេតុអ្វីបានជាព្រះជាម្ចាស់នឹងធ្វើបែបនេះ? ប្រសិនបើអ្នកប្រព្រឹត្តតាមរបៀបនេះ ខណៈដែលមិនយល់ពីរឿងទាំងនេះ នោះព្រះជាម្ចាស់នឹងចាត់ទុករឿងនេះថាជាការដែលអ្នកល្ងង់ខ្លៅ និងអវិជ្ជា ប៉ុន្តែប្រសិនបើអ្នកដឹងពីរឿងទាំងនេះហើយ នៅតែប្រព្រឹត្តតាមរបៀបនេះទៀត នោះអ្នកកំពុងតែធ្វើខុសទាំងដឹងខ្លួនហើយ ហើយព្រះជាម្ចាស់ត្រូវតែចាត់ការរឿងនេះស្របតាមគោលការណ៍។

ថ្ងៃទី១៩ ខែធ្នូ ឆ្នាំ២០១៩


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បី សិរីល្អផ្ទាល់ខ្លួនទៀតផង (ផ្នែកទីមួយ)

ផ្នែកបំពេញបន្ថែម៖ អ្វីដែលជាសេចក្ដីពិត

ថ្ងៃនេះ យើងនឹងបន្តប្រកបគ្នាអំពីខ្លឹមសារកាលពីលើកមុន។ តើប្រធានបទអ្វីដែលយើងបានប្រកបគ្នាកាលពីលើកមុន? («ការស៊ូទ្រាំលំបាកវេទនាដើម្បីសម្រេចបំណងរបស់ខ្លួន» មិនមែនជាសេចក្ដីពិតទេ។) ដូច្នេះ តើពីមុនអ្នកធ្លាប់គិតថាវាជាសេចក្ដីពិតដែរឬទេ? ពីមុន មនុស្សធ្លាប់គិតដោយមិនដឹងខ្លួនថា វាគឺជាសេចក្ដីពិត ឬយ៉ាងហោចណាស់ គិតថាវាមានភាពវិជ្ជមានគួរសម ផ្ដល់ការជំរុញចិត្ត ហើយអាចនឹងលើកទឹកចិត្តមនុស្សឱ្យមានភាពសកម្មជាមុន និងខិតខំឆ្ពោះទៅមុខ។ បើមើលពីកម្រិតអត្ថន័យនេះ មនុស្សគិតថាវាប្រហាក់ប្រហែលនឹងសេចក្ដីពិតគួរសម ហើយប្រហាក់ប្រហែលនឹងអ្វីៗដែលវិជ្ជមានគួរសម។ ហេតុដូច្នេះហើយ មនុស្សជាច្រើនបានជឿដោយមិនដឹងខ្លួនថា ពាក្យពោលមួយឃ្លាដែលថា «ការស៊ូទ្រាំលំបាកវេទនាដើម្បីសម្រេចបំណងរបស់ខ្លួន» នេះ គឺជាពាក្យសម្ដីដ៏វិជ្ជមានគួរសម ឬយ៉ាងហោចណាស់ ជឿថាវាមានអត្ថន័យបង្កប់វិជ្ជមាន ជាជាងអវិជ្ជមាន ហើយមានតួនាទីក្នុងការជួយដល់ជីវិត និងការប្រព្រឹត្តខ្លួនរបស់មនុស្ស។ ប៉ុន្តែ បន្ទាប់ពីបានប្រកបគ្នាអំពីវារួច យើងបានឃើញថា វាមិនមែនបែបនេះទាល់តែសោះ ហើយថាវាមានបញ្ហាធំៗ។ តើអ្នករាល់គ្នាបានស្វែងរកបន្ថែមទៀតនូវពាក្យសម្ដីដែលស្រដៀងគ្នា ឬពាក់ព័ន្ធនឹងពាក្យសម្ដីនេះ ឬដែលមានតួនាទីស្រដៀងគ្នា ហើយដែលមនុស្សគិតដោយមិនដឹងខ្លួនថាមានភាពវិជ្ជមានគួរសម ឬល្អគួរសម ហើយបានវែកញែកពួកវាដែរឬទេ? (អត់ទេ។) ចូរប្រាប់ខ្ញុំមកមើល៍ តើពាក្យសម្ដីដែលថា «ចេះមួយដឹងដប់» ស័ក្តិសមនៅត្រង់នេះដែរឬទេ? (ស័ក្តិសមមែន។) គួរតែនិយាយថា ពាក្យសម្ដីនេះមានការអនុវត្តជាក់ស្ដែង នៅពេលនិយាយដល់ការស្វែងរកសេចក្ដីពិត និងការអនុវត្តសេចក្ដីពិត។ កាលពីលើកមុន យើងបានប្រកបគ្នាអំពី «ការស៊ូទ្រាំលំបាកវេទនាដើម្បីសម្រេចបំណងរបស់ខ្លួន»។ តើមានពាក្យសម្ដីប្រភេទស្រដៀងគ្នានេះអ្វីផ្សេងទៀតដែរឬទេ? តើមានពាក្យសម្ដីអ្វីផ្សេងទៀតដែលមានអត្ថន័យប្រហាក់ប្រហែលគ្នា ឬអាចដើរតួនាទីដូចគ្នាដែរឬទេ? វាមិនខាតបង់អ្វីទេ ក្នុងការដែលអ្នករាល់គ្នាវែកញែកពាក្យសម្ដីដូចជា «ការស៊ូទ្រាំលំបាកវេទនាដើម្បីសម្រេចបំណងរបស់ខ្លួន» ទៅតាមរបៀបរបស់ខ្ញុំ ដោយប្រកបគ្នាអំពីពាក្យសម្ដីទាំងនោះជាមួយគ្នាទៅវិញទៅមក និងទទួលបានការយល់ដឹងថ្មីៗមួយចំនួននោះ។ នៅពេលដែលអ្នកអាចមើលធ្លុះពីភាពខុសទំនងរបស់ពួកវា អ្នកនឹងបោះបង់ពាក្យសម្ដីបែបនេះចោល ហើយចាប់ពីពេលនោះទៅ អ្នកនឹងដើរលើផ្លូវនៃការអនុវត្តសេចក្ដីពិត និងការដេញតាមសេចក្ដីពិត ដោយផ្អែកលើព្រះបន្ទូលរបស់ព្រះជាម្ចាស់ទាំងស្រុង។

ចូរយើងបន្តប្រធានបទដែលយើងបានប្រកបគ្នាកាលពីពីរលើកមុន។ តើប្រធានបទនោះជាអ្វី? (អ្វីដែលជាសេចក្ដីពិត។) ត្រូវហើយ គឺអ្វីដែលជាសេចក្ដីពិត។ ដូច្នេះ តើសេចក្ដីពិតគឺជាអ្វីឱ្យប្រាកដ? (សេចក្ដីពិតគឺជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន ទង្វើ និងការថ្វាយបង្គំព្រះជាម្ចាស់របស់មនុស្ស។) មើលទៅ អ្នករាល់គ្នាហាក់ដូចជាបានទន្ទេញចាំប្រយោគនេះ ក្នុងន័យជាទ្រឹស្ដី និងនិយមន័យ។ ដូច្នេះ បន្ទាប់ពីការប្រកបគ្នាចំនួនពីរលើកមុនរបស់យើង តើមានភាពខុសគ្នាណាមួយនៅក្នុងនិយមន័យ ចំណេះដឹង និងការយល់ដឹងរបស់អ្នករាល់គ្នាអំពីសេចក្ដីពិតនៅក្នុងជម្រៅចិត្តរបស់អ្នករាល់គ្នានៅពេលនេះ បើប្រៀបធៀបនឹងពេលមុនដែរឬទេ? (ត្រូវហើយ មានភាពខុសគ្នា។) តើភាពខុសគ្នានេះគឺជាអ្វីឱ្យប្រាកដ? ទោះបីជានៅក្នុងរយៈពេលខ្លី អ្នកប្រហែលជាមិនមានចំណេះដឹងនៃបទពិសោធជាក់ស្ដែងក៏ដោយ ក៏យ៉ាងហោចណាស់អ្នកមានចំណេះដឹងតាមរយៈការយល់ឃើញខ្លះៗដែរ។ ចូរប្រាប់ខ្ញុំ ដោយផ្អែកលើបទពិសោធ ចំណេះដឹង និងការយល់ដឹងផ្ទាល់ខ្លួនរបស់អ្នករាល់គ្នា។ (ពីមុន ខ្ញុំបានដឹងថា ខ្ញុំត្រូវតែអនុវត្តតាមសេចក្តីពិតនៃព្រះបន្ទូលរបស់ព្រះជាម្ចាស់ រាល់ពេលដែលមានរឿងរ៉ាវកើតឡើងចំពោះខ្ញុំ ប៉ុន្តែខ្ញុំមិនដែលអាចយកវាទៅអនុវត្តបានឡើយ។ វាដូចជា ជាធម្មតាខ្ញុំមានទំនោរក្នុងការបញ្ចេញឱ្យឃើញភាពតក់ក្រហល់ ហើយទោះបីជាខ្ញុំដឹងពីព្រះបន្ទូលរបស់ព្រះជាម្ចាស់ថា ការបញ្ចេញភាពឆាប់ខឹងគឺជារឿងខុសឆ្គង ហើយខ្ញុំដឹងពីសេចក្ដីតម្រូវរបស់ព្រះជាម្ចាស់ចំពោះមនុស្សក៏ដោយ ក៏ខ្ញុំនៅតែធ្វើវាដដែល ហើយខ្ញុំមិនដែលអាចរកឃើញពីឫសគល់នៃបញ្ហានេះឡើយ។ ទាល់តែបន្ទាប់ពីបានស្ដាប់ការប្រកបរបស់ព្រះជាម្ចាស់កាលពីលើកមុន ទើបខ្ញុំបានដឹងថា ជារឿយៗ មនុស្សបញ្ចេញឱ្យឃើញសេចក្ដីពុករលួយ ដោយសារតែពួកគេត្រូវបានគ្រប់គ្រងដោយគំនិតរបស់សាតាំង ហើយថាការដែលខ្ញុំបញ្ចេញភាពឆាប់ខឹង គឺដោយសារតែនៅក្នុងខ្លួនខ្ញុំមានតក្កវិជ្ជារបស់សាតាំងដែលថា «ខ្ញុំនឹងមិនវាយប្រហារឡើយ លុះត្រាតែមានគេប្រហារខ្ញុំមុន បើខ្ញុំត្រូវគេវាយប្រហារ ខ្ញុំច្បាស់ជានឹងវាយប្រហារបកទៅវិញ»។ ខ្ញុំគិតថាពាក្យពោលមួយឃ្លានេះគឺត្រឹមត្រូវ ហើយថា ខ្ញុំប្រព្រឹត្តបែបនេះជាមធ្យោបាយការពារខ្លួន។ ដោយរងឥទ្ធិពលពីការគិត និងទស្សនៈបែបសាតាំងនេះ ខ្ញុំគ្មានសមត្ថភាពក្នុងការអនុវត្តសេចក្ដីពិតឡើយ។ ប៉ុន្តែតាមពិតទៅ ទោះបីជារបស់បែបសាតាំងទាំងនេះមើលពីសំបកក្រៅហាក់ដូចជាត្រឹមត្រូវក៏ដោយ ក៏នៅក្នុងតថភាពជាក់ស្ដែង អត្ថន័យដែលពួកវាបង្កប់ គឺផ្ទុយពីអ្វីដែលព្រះបន្ទូលរបស់ព្រះជាម្ចាស់តម្រូវ ហើយពួកវាគឺខុសឆ្គង។ មានតែព្រះបន្ទូលរបស់ព្រះជាម្ចាស់ប៉ុណ្ណោះដែលជាសេចក្ដីពិត ហើយមានតែការប្រព្រឹត្តស្របតាមព្រះបន្ទូលរបស់ព្រះជាម្ចាស់ប៉ុណ្ណោះ ទើបត្រឹមត្រូវទាំងស្រុង។) ពិតជាល្អណាស់។ តើអ្នកណាអាចបន្ថែមអ្វីពីលើចំណុចនេះបាន? (ខ្ញុំចង់បន្ថែមបន្តិច។ ពីមុន ខ្ញុំក៏បានដឹងដែរថា ខ្ញុំត្រូវតែស្វែងរក និងអនុវត្តសេចក្ដីពិត រាល់ពេលដែលមានរឿងរ៉ាវកើតឡើងចំពោះខ្ញុំ ប៉ុន្តែខ្ញុំនៅតែច្របូកច្របល់បន្តិចអំពីរបៀបអនុវត្ត។ បន្ទាប់ពីបានស្ដាប់ការប្រកបគ្នារបស់ព្រះជាម្ចាស់ ខ្ញុំមានអារម្មណ៍ថា សេចក្ដីពិតគឺជាក់ស្ដែងណាស់ ហើយទាក់ទងនឹងគ្រប់ទិដ្ឋភាពនៃជីវិត។ សូមលើកយកឧទាហរណ៍មួយចំនួនដែលព្រះជាម្ចាស់បានលើកឡើង។ ជនជាតិចិនក៏រៀនផឹកកាហ្វេដែរ បន្ទាប់ពីបានទៅដល់បណ្ដាប្រទេសលោកខាងលិច។ នេះមិនមែនជាបញ្ហាទាក់ទងនឹងរបៀបដែលមនុស្សម្នាក់ប្រព្រឹត្តនោះទេ ប៉ុន្តែជាបញ្ហានៃការគិត និងទស្សនៈរបស់មនុស្ស ហើយនេះទាក់ទងនឹងសេចក្ដីពិត។ លើសពីនេះ បន្ទាប់ពីការវែកញែករបស់ព្រះជាម្ចាស់អំពីពាក្យសម្ដីទូទៅ និងសំនួនវោហារសព្ទសាមញ្ញមួយចំនួនដែលមនុស្សគិតថាត្រឹមត្រូវ ខ្ញុំចាប់ផ្ដើមគិតថា ខ្ញុំគួរតែឆ្លុះបញ្ចាំងពីឥរិយាបថ និងការអនុវត្តផ្ទាល់ខ្លួនរបស់ខ្ញុំដែលហាក់ដូចជាត្រឹមត្រូវ និងឆ្លុះបញ្ចាំងពីចេតនា ការគិត និងទស្សនៈនៅពីក្រោយឥរិយាបថទាំងនេះ ព្រមទាំងឆ្លុះបញ្ចាំងពីអ្វីដែលខ្ញុំកំពុងសម្ដែងចេញឱ្យប្រាកដ ដោយពឹងផ្អែកលើរឿងទាំងនេះ។ ឥឡូវនេះ ខ្ញុំមានអារម្មណ៍កាន់តែជាក់ច្បាស់អំពីរបៀបស្វែងរក និងអនុវត្តសេចក្ដីពិត រាល់ពេលដែលមានរឿងរ៉ាវកើតឡើងចំពោះខ្ញុំ ហើយវាមិនសូវអរូបីទៀតទេ។) មើលទៅ តាមរយៈការប្រកបគ្នាទាំងពីរលើកនេះ មនុស្សភាគច្រើនទទួលបានការយល់ដឹងជាមូលដ្ឋានអំពីអ្វីដែលជាសេចក្ដីពិត និងអំពីប្រធានបទមួយចំនួនដែលទាក់ទងនឹងសេចក្ដីពិត ហើយថា ចេញពីជម្រៅចិត្តរបស់ពួកគេ ពួកគេបានចាប់ផ្ដើមឆ្លុះបញ្ចាំងរួចហើយអំពីថា តើឥរិយាបថ និងទង្វើរបស់ពួកគេទាក់ទងនឹងសេចក្ដីពិតដែរឬទេ ក៏ដូចជាឆ្លុះបញ្ចាំងអំពីថា តើអ្វីខ្លះឱ្យប្រាកដក្នុងចំណោមរឿងរ៉ាវដែលពួកគេប្រកាន់ខ្ជាប់ និងបានឮនៅក្នុងជំនឿរបស់ពួកគេលើព្រះជាម្ចាស់ គឺជាសេចក្ដីពិត ហើយអ្វីខ្លះដែលមិនមែនជាសេចក្ដីពិត ហើយថាតើរឿងរ៉ាវដែលពួកគេគិតថាត្រឹមត្រូវ គឺពិតជាជាសេចក្ដីពិតដែរឬទេ និងថាតើទំនាក់ទំនងនៃរឿងរ៉ាវបែបនេះជាមួយនឹងសេចក្ដីពិត គឺជាអ្វី។ បន្ទាប់ពីឆ្លុះបញ្ចាំងរួច មនុស្សអាចកំណត់បានថា តើសេចក្ដីពិតគឺជាអ្វីឱ្យប្រាកដ ក៏ដូចជាថា តើអ្វីខ្លះឱ្យប្រាកដដែលជាសេចក្ដីពិត ហើយអ្វីខ្លះដែលមិនមែនជាសេចក្ដីពិត។ បន្ទាប់ពីបានស្ដាប់សេចក្ដីអធិប្បាយអស់រយៈពេលជាច្រើនឆ្នាំ ហើយបានហូប និង ផឹកព្រះបន្ទូលរបស់ព្រះជាម្ចាស់អស់រយៈពេលជាច្រើនឆ្នាំមក មនុស្សភាគច្រើនទទួលបានផលខ្លះ ហើយអាចមើលឃើញការពិតមួយយ៉ាងច្បាស់ថា៖ ព្រះបន្ទូលរបស់ព្រះជាម្ចាស់ពិតជាសេចក្ដីពិតមែន សេចក្ដីតម្រូវរបស់ព្រះជាម្ចាស់គឺជាសេចក្ដីពិត ហើយអ្វីៗគ្រប់យ៉ាងដែលមកពីព្រះជាម្ចាស់គឺជាសេចក្ដីពិត។ មនុស្សដែលជឿលើព្រះជាម្ចាស់យ៉ាងពិតប្រាកដ បានទទួលស្គាល់ និងបានទទួលយកការពិតនេះចេញពីជម្រៅចិត្តរួចទៅហើយ ប៉ុន្តែនៅក្នុងជីវិតពិត ជារឿយៗ ពួកគេប្រហែលជានិយាយរឿងដែលគ្មានអ្វីពាក់ព័ន្ធនឹងសេចក្ដីពិត ឬដែលផ្ទុយពីសេចក្ដីពិត ដោយមិនដឹងខ្លួន។ អ្នកខ្លះថែមទាំងចាត់ទុករឿងដែលមនុស្សគិតថាត្រឹមត្រូវ និងល្អ ថាជាសេចក្ដីពិតទៀតផង ហើយជាពិសេស ពួកគេមិនបានញែកដឹងពីសេចក្ដីខុសទំនងដែលហាក់ដូចជាត្រឹមត្រូវ និងពាក្យរបស់អារក្សដែលមកពីសាតាំងឡើយ ដែលពួកគេមិនត្រឹមតែបានទទួលយករឿងទាំងនេះនៅក្នុងចិត្តរបស់ខ្លួនជាយូរមកហើយប៉ុណ្ណោះទេ ប៉ុន្តែថែមទាំងចាត់ទុកពួកវាជាអ្វីៗដែលវិជ្ជមានទៀតផង។ ឧទាហរណ៍៖ ទស្សនវិជ្ជាបែបសាតាំងជាច្រើន ដូចជា «ប្រើធ្មេញទល់នឹងធ្មេញ ភ្នែកទល់នឹងភ្នែក» «ធ្វើដាក់គេ ដូចដែលគេធ្វើដាក់ខ្លួន» «មនុស្សដែលយល់ដឹងពីស្ថានការណ៍ គឺពូកែខាងការពារខ្លួនឯង ដោយស្វះស្វែងដើម្បីតែគេចវេះពីកំហុសនានា» និង «ខ្ញុំនឹងមិនវាយប្រហារឡើយ លុះត្រាតែមានគេប្រហារខ្ញុំមុន» ជាដើម ត្រូវបានមនុស្សចាត់ទុកថាជាសេចក្ដីពិត និងជាបាវចនាសម្រាប់ជីវិត ហើយមនុស្សថែមទាំងមានអារម្មណ៍ពេញចិត្តនឹងខ្លួនឯងជាពិសេស សម្រាប់ការប្រកាន់ខ្ជាប់នូវទស្សនវិជ្ជាបែបសាតាំងទាំងនេះ ហើយទាល់តែបន្ទាប់ពីបានអានព្រះបន្ទូលរបស់ព្រះជាម្ចាស់ ទើបពួកគេដឹងថា រឿងទាំងនេះដែលមកពីសាតាំង តាមពិតគឺមិនមែនជាសេចក្ដីពិតឡើយ ផ្ទុយទៅវិញ ពួកវាគឺជាជំនឿខុសឆ្គង និងសេចក្ដីខុសទំនងដែលហាក់ដូចជាត្រឹមត្រូវ ដែលបំភាន់មនុស្ស។ តើរឿងទាំងនេះមកពីណា? រឿងខ្លះមកពីការអប់រំនៅសាលា និងមកពីសៀវភៅសិក្សា រឿងខ្លះមកពីការអប់រំក្នុងគ្រួសារ ហើយរឿងខ្លះទៀតមកពីការអប់រំតាមបែបសង្គម។ សរុបមក រឿងទាំងអស់នេះសុទ្ធតែមកពីវប្បធម៌ប្រពៃណី និងមានប្រភពចេញពីការអប់រំរបស់សាតាំង។ តើរឿងទាំងនេះមានអ្វីពាក់ព័ន្ធនឹងសេចក្ដីពិតដែរឬទេ? ពួកវាគ្មានអ្វីពាក់ព័ន្ធនឹងសេចក្ដីពិតទាល់តែសោះ។ ប៉ុន្តែមនុស្សមិនអាចញែកដឹងពីរឿងទាំងនេះតាមលក្ខណៈពិតរបស់ពួកវាបានឡើយ ហើយនៅតែចាត់ទុកពួកវាថាជាសេចក្ដីពិតដដែល។ តើបញ្ហានេះក្លាយជាធ្ងន់ធ្ងរខ្លាំងពេកដែរឬទេ? តើការចាត់ទុករឿងទាំងនេះដែលមកពីសាតាំងថាជាសេចក្ដីពិត មានផលវិបាកអ្វីខ្លះ? តើមនុស្សអាចបោះបង់និស្ស័យពុករលួយរបស់ពួកគេចោល តាមរយៈការប្រកាន់ខ្ជាប់នូវរឿងទាំងនេះបានដែរឬទេ? តើមនុស្សអាចសម្ដែងចេញនូវភាពជាមនុស្សធម្មតា តាមរយៈការប្រកាន់ខ្ជាប់នូវរឿងទាំងនេះបានដែរឬទេ? តើមនុស្សអាចរស់នៅស្របតាមមនសិការ និងវិចារណញ្ញាណ តាមរយៈការប្រកាន់ខ្ជាប់នូវរឿងទាំងនេះបានដែរឬទេ? តើពួកគេអាចឈានដល់ស្ដង់ដានៃមនសិការ និងវិចារណញ្ញាណ តាមរយៈការប្រកាន់ខ្ជាប់នូវរឿងទាំងនេះបានដែរឬទេ? តើមនុស្សអាចទទួលបានការសព្វព្រះហឫទ័យពីព្រះជាម្ចាស់ តាមរយៈការប្រកាន់ខ្ជាប់នូវរឿងទាំងនេះបានដែរឬទេ? ពួកគេមិនអាចធ្វើរឿងទាំងនេះណាមួយបានឡើយ។ ដោយសារពួកគេមិនអាចធ្វើរឿងណាមួយទាំងនេះបាន ដូច្នេះ តើរឿងដែលមនុស្សប្រកាន់ខ្ជាប់ទាំងនេះ គឺជាសេចក្ដីពិតដែរឬទេ? តើពួកវាអាចបម្រើជាជីវិតរបស់មនុស្សម្នាក់បានដែរឬទេ? តើមានផលវិបាកអ្វីខ្លះ នៅពេលមនុស្សចាត់ទុកអ្វីៗដែលអវិជ្ជមានទាំងនេះ ដូចជាអ្វីដែលពួកគេគិតថាជាទស្សនវិជ្ជានៃការរស់នៅក្នុងលោកីយ៍ដ៏ត្រឹមត្រូវ និងល្អ យុទ្ធសាស្ត្រនៃការរស់រានមានជីវិត ច្បាប់នៃការរស់រានមានជីវិត និងសូម្បីតែវប្បធម៌ប្រពៃណី ថាជាសេចក្ដីពិត ហើយប្រកាន់ខ្ជាប់នូវរឿងទាំងនោះ? មនុស្សជាតិបានប្រកាន់ខ្ជាប់នូវរឿងទាំងនេះអស់រយៈពេលរាប់ពាន់ឆ្នាំមកហើយ។ តើពួកគេមានផ្លាស់ប្ដូរអ្វីដែរឬទេ? តើស្ថានភាពបច្ចុប្បន្នរបស់មនុស្សជាតិមានផ្លាស់ប្ដូរអ្វីដែរឬទេ? តើពូជមនុស្សដែលពុករលួយ មិនកំពុងតែក្លាយជាកាន់តែទុច្ចរិតទៅៗ និងកាន់តែទាស់ទទឹងនឹងព្រះជាម្ចាស់ខ្លាំងទៅៗទេឬ? ព្រះជាម្ចាស់សម្ដែងចេញសេចក្ដីពិតជាច្រើន រាល់ពេលដែលទ្រង់បំពេញកិច្ចការរបស់ទ្រង់ ហើយមនុស្សអាចមើលឃើញថា សេចក្ដីពិតទាំងនេះមានសិទ្ធិអំណាច និងព្រះចេស្ដា ដូច្នេះ ហេតុអ្វីបានជាមនុស្សនៅតែអាចបដិសេធ ហើយទាស់ទទឹងនឹងព្រះជាម្ចាស់ទៀត? ហេតុអ្វីបានជាពួកគេនៅតែមិនអាចទទួលយក និងចុះចូលនឹងព្រះជាម្ចាស់? នេះគឺគ្រប់គ្រាន់ដើម្បីបង្ហាញថា មនុស្សជាតិត្រូវបានសាតាំងធ្វើឱ្យពុករលួយយ៉ាងជ្រាលជ្រៅពេកហើយ ថាពូជមនុស្សដែលពុករលួយគឺពោរពេញទៅដោយនិស្ស័យបែបសាតាំង មិនពេញចិត្តនឹងសេចក្ដីពិត ស្អប់សេចក្ដីពិត ហើយមិនទទួលយកវាទាល់តែសោះ។ ឫសគល់នៃបញ្ហានេះគឺថា មនុស្សជាតិបានទទួលយកទស្សនវិជ្ជាបែបសាតាំង និងចំណេះដឹងបែបសាតាំងច្រើនពេកហើយ។ នៅក្នុងជម្រៅចិត្តរបស់ពួកគេ មនុស្សត្រូវបានជ្រួតជ្រាបដោយការគិត និងទស្សនៈបែបសាតាំងគ្រប់ប្រភេទ ហេតុដូច្នេះហើយ ពួកគេក៏កើតមាននិស្ស័យដែលមិនពេញចិត្តនឹងសេចក្ដីពិត និងស្អប់សេចក្ដីពិត។ យើងអាចមើលឃើញពីមនុស្សជាច្រើនដែលជឿលើព្រះជាម្ចាស់ថា ទោះបីជាពួកគេទទួលស្គាល់ថាព្រះបន្ទូលរបស់ព្រះជាម្ចាស់មានសិទ្ធិអំណាច និងព្រះចេស្ដាក៏ដោយ ក៏ពួកគេមិនទទួលយកសេចក្ដីពិតឡើយ។ ពោលគឺ នៅពេលដែលមនុស្សហូប និង ផឹកព្រះបន្ទូលរបស់ព្រះជាម្ចាស់ ទោះបីជាពួកគេទទួលស្គាល់ដោយមាត់របស់ខ្លួនថា «ព្រះបន្ទូលរបស់ព្រះជាម្ចាស់គឺជាសេចក្ដីពិត គ្មានអ្វីខ្ពស់ជាងសេចក្ដីពិតឡើយ សេចក្ដីពិតគឺនៅក្នុងដួងចិត្តរបស់យើង ហើយយើងចាត់ទុកការដេញតាមសេចក្ដីពិតជាគោលដៅនៃអត្ថិភាព» ក៏ដោយ ក៏នៅក្នុងជីវិតពិត ពួកគេនៅតែរស់នៅតាមពាក្យពោលបែបសាតាំងដ៏ល្បីល្បាញ និងទស្សនវិជ្ជាបែបសាតាំង ហើយទុកព្រះបន្ទូលរបស់ព្រះជាម្ចាស់ និងសេចក្ដីពិតនៅមួយឡែក ព្រមទាំងប្រកាន់ខ្ជាប់ និងអនុវត្តរឿងនានា ដូចជាចំណេះដឹងខាងទេវវិទ្យារបស់មនុស្ស និងគោលលទ្ធិខាងវិញ្ញាណ ហាក់ដូចជារឿងទាំងនោះជាសេចក្ដីពិតអ៊ីចឹង។ តើនេះគឺជាសភាពពិតប្រាកដរបស់មនុស្សភាគច្រើនដែលជឿលើព្រះជាម្ចាស់មែនទេ? (មែនហើយ។) ប្រសិនបើអ្នករាល់គ្នាបន្តប្រកាន់ខ្ជាប់តាមរបៀបនេះ ហើយមិនវែកញែក និងយល់ពីរឿងដែលចាក់ឫសគល់យ៉ាងជ្រៅទាំងនេះពីវប្បធម៌ប្រពៃណីបែបសាតាំង ដោយផ្អែកលើព្រះបន្ទូលរបស់ព្រះជាម្ចាស់ទេ ហើយប្រសិនបើអ្នកមិនអាចញែកដឹងពីពួកវានៅត្រង់ឫសគល់ ឬទទួលបានការយល់ដឹងយ៉ាងស៊ីជម្រៅអំពីពួកវា ឬបោះបង់ពួកវាចោលទេនោះ តើលទ្ធផលនឹងទៅជាយ៉ាងណា? មានលទ្ធផលមួយដែលប្រាកដគឺថា មនុស្សជឿលើព្រះជាម្ចាស់អស់រយៈពេលជាច្រើនឆ្នាំ ប៉ុន្តែនៅតែមិនដឹងថាអ្វីដែលជាសេចក្ដីពិត ឬត្រូវដើរលើផ្លូវមួយណា ហើយនៅទីបំផុត ពួកគេសុទ្ធតែមានបណ្ដុំនៃគោលលទ្ធិខាងវិញ្ញាណ និងទ្រឹស្ដីខាងទេវវិទ្យានៅជាប់នឹងមាត់របស់ខ្លួន ហើយអ្វីគ្រប់យ៉ាងដែលពួកគេនិយាយ ស្ដាប់ទៅពីរោះ និងសុទ្ធតែជាគោលលទ្ធិដែលស្របតាមសេចក្ដីពិត។ ប៉ុន្តែតាមពិតទៅ មនុស្សទាំងនេះគឺជាគំរូដើមនៃពួកផារិស៊ីដែលលាក់ពុត ទាក់ទងនឹងអ្វីដែលពួកគេអនុវត្ត និងសម្ដែងចេញ។ តើមានផលវិបាកអ្វីខ្លះពីរឿងនេះ? ដោយគ្មានការសង្ស័យអ្វីឡើយគឺ ពួកគេត្រូវបានព្រះជាម្ចាស់ថ្កោលទោស និងត្រូវបានទ្រង់ដាក់បណ្ដាសា។ អស់អ្នកដែលជឿលើព្រះជាម្ចាស់ ប៉ុន្តែមិនទទួលយកសេចក្ដីពិត គឺជាពួកផារិស៊ី ហើយមិនអាចទទួលបានការសព្វព្រះហឫទ័យពីព្រះជាម្ចាស់ឡើយ។

ឧទាហរណ៍៖ ទាក់ទងនឹងបញ្ហានៃការអប់រំកូន ឪពុកមួយចំនួនឃើញកូនៗរបស់ខ្លួនមិនស្ដាប់បង្គាប់ និងមិនយកចិត្តទុកដាក់នឹងភារកិច្ចដែលខ្លួនត្រូវធ្វើ ហើយនិយាយថា៖ «ចាស់ៗពោលត្រូវណាស់ នៅពេលពួកគាត់និយាយថា “ចិញ្ចឹមតែមិនបង្រៀន គឺជាកំហុសរបស់ឪពុក”»។ ឪពុកបែបនេះមិនចាត់ទុកបញ្ហានេះដោយផ្អែកលើព្រះបន្ទូលរបស់ព្រះជាម្ចាស់ឡើយ។ នៅក្នុងចិត្តរបស់ពួកគេ មានតែពាក្យពេចន៍របស់មនុស្សប៉ុណ្ណោះ ជាជាងព្រះបន្ទូលរបស់ព្រះជាម្ចាស់។ ដូច្នេះ តើពួកគេមានតថភាពនៃសេចក្ដីពិតដែរឬទេ? អត់ទេ ពួកគេគ្មានឡើយ។ ទោះបីជាពួកគេជឿលើព្រះជាម្ចាស់ និងយល់ពីសេចក្ដីពិតមួយចំនួន ហើយគួរតែដឹងថា ពួកគេត្រូវតែប្រើសេចក្ដីពិតដើម្បីអប់រំកូនៗរបស់ខ្លួន ដើម្បីបំពេញទំនួលខុសត្រូវជាឪពុកក៏ដោយ ក៏ពួកគេមិនអនុវត្តតាមរបៀបនេះឡើយ។ នៅពេលដែលពួកគេឃើញកូនៗរបស់ខ្លួនដើរផ្លូវខុស ពួកគេដកដង្ហើមធំ ហើយនិយាយថា «ចិញ្ចឹមតែមិនបង្រៀន គឺជាកំហុសរបស់ឪពុក»។ តើនេះគឺជាពាក្យសម្ដីប្រភេទអ្វីទៅ? តើវាជាពាក្យពោលដ៏ល្បីល្បាញរបស់អ្នកណា? (ជាពាក្យពោលដ៏ល្បីល្បាញរបស់សាតាំង។) តើព្រះជាម្ចាស់ធ្លាប់មានព្រះបន្ទូលបែបនេះដែរឬទេ? (មិនធ្លាប់ទេ។) ដូច្នេះ តើពាក្យសម្ដីនេះមកពីណា? (មកពីសាតាំង។) វាមកពីសាតាំង មកពីលោកីយ៍នេះ។ មនុស្ស «ដេញតាម» សេចក្ដីពិតខ្លាំងណាស់ «ស្រឡាញ់» សេចក្ដីពិតខ្លាំងណាស់ និង «លើកតម្កើង» សេចក្ដីពិតខ្លាំងណាស់ ចុះហេតុអ្វីបានជាពួកគេនិយាយពាក្យសម្ដីបែបសាតាំងបែបនេះ នៅពេលដែលពួកគេជួបប្រទះរឿងរ៉ាវបែបនេះទៅវិញ? ពួកគេថែមទាំងមានអារម្មណ៍ថា វាជារឿងត្រឹមត្រូវ និងថ្លៃថ្នូរក្នុងការនិយាយបែបនេះទៀតផង។ ពួកគេនិយាយថា៖ «មើលចុះ ថាខ្ញុំមានការគោរពស្ញប់ស្ញែង និងការឱ្យតម្លៃប៉ុនណាចំពោះសេចក្ដីពិត និងចំពោះព្រះជាម្ចាស់។ វាចេញពីមាត់ខ្ញុំដោយឯកឯងក្នុងការនិយាយថា “ចិញ្ចឹមតែមិនបង្រៀន គឺជាកំហុសរបស់ឪពុក” នេះជាសេចក្ដីពិតដ៏អស្ចារ្យយ៉ាងណាទៅ! តើខ្ញុំអាចនិយាយពាក្យសម្ដីនេះបានឬទេ ប្រសិនបើខ្ញុំមិនជឿលើព្រះជាម្ចាស់នោះ?» តើនេះមិនមែនជាការយកវាទៅបន្លំធ្វើជាសេចក្ដីពិតទេឬ? (មែនហើយ។) ដូច្នេះ តើពាក្យសម្ដីនេះគឺជាសេចក្ដីពិតដែរឬទេ? (មិនមែនទេ។) តើ «ចិញ្ចឹមតែមិនបង្រៀន គឺជាកំហុសរបស់ឪពុក» គឺជាពាក្យសម្ដីប្រភេទអ្វី? តើវាខុសឆ្គងត្រង់ណា? អ្វីដែលពាក្យសម្ដីនេះមានន័យគឺថា ប្រសិនបើកូនៗមិនស្ដាប់បង្គាប់ ឬមិនដឹងក្ដី នោះវាគឺជាការទទួលខុសត្រូវរបស់ឪពុក ដែលមានន័យថា ឪពុកម្ដាយមិនបានអប់រំពួកគេឱ្យបានល្អឡើយ។ ប៉ុន្តែ តើនេះជាការពិតដែរឬទេ? (មិនពិតទេ។) ឪពុកម្ដាយមួយចំនួនប្រព្រឹត្តខ្លួនបានយ៉ាងត្រឹមត្រូវ ប៉ុន្តែកូនប្រុសរបស់ពួកគេគឺជាក្មេងពាល ហើយកូនស្រីរបស់ពួកគេគឺជាស្រីពេស្យា។ បុរសដែលដើរតួនាទីជាឪពុកខឹងយ៉ាងខ្លាំង ហើយនិយាយថា៖ «ចិញ្ចឹមតែមិនបង្រៀន គឺជាកំហុសរបស់ឪពុក។ ខ្ញុំបានធ្វើឱ្យពួកគេខូចអស់ហើយ!» តើការនិយាយបែបនេះត្រឹមត្រូវដែរឬទេ? (មិនត្រឹមត្រូវទេ វាខុសហើយ។) តើវាខុសឆ្គងត្រង់ណា? ប្រសិនបើអ្នកអាចយល់ពីអ្វីដែលខុសឆ្គងចំពោះពាក្យសម្ដីនេះ វាបញ្ជាក់ថាអ្នកយល់សេចក្ដីពិត ហើយថា អ្នកយល់ពីអ្វីដែលខុសឆ្គងអំពីបញ្ហាដែលស្ថិតនៅក្នុងពាក្យសម្ដីនេះ។ ប្រសិនបើអ្នកមិនយល់សេចក្ដីពិតនៅក្នុងបញ្ហានេះទេ នោះអ្នកមិនអាចពន្យល់បញ្ហានេះឱ្យបានច្បាស់លាស់ឡើយ។ ឥឡូវនេះ ដោយសារអ្នករាល់គ្នាបានស្ដាប់ការពន្យល់ និងនិយមន័យនៃសេចក្ដីពិតហើយ អ្នកអាចមានអារម្មណ៍ និងនិយាយថា៖ «ពាក្យសម្ដីនេះគឺខុសឆ្គង នេះគឺជាពាក្យសម្ដីរបស់លោកីយ៍។ ពួកយើងដែលជឿលើព្រះជាម្ចាស់ មិននិយាយរឿងបែបនេះឡើយ»។ អ្នកគ្រាន់តែបានផ្លាស់ប្ដូររបៀបដែលអ្នកនិយាយអំពីបញ្ហានេះប៉ុណ្ណោះ។ វាមិនមានន័យថាអ្នកយល់សេចក្ដីពិតឡើយ តាមពិតទៅ អ្នកមិនដឹងថា ពាក្យសម្ដីដែលថា «ចិញ្ចឹមតែមិនបង្រៀន គឺជាកំហុសរបស់ឪពុក» នេះ ខុសឆ្គងត្រង់ណានោះទេ។ នៅពេលប្រឈមមុខនឹងបញ្ហាបែបនេះ តើអ្នកគួរនិយាយបែបណាទើបស្របនឹងសេចក្ដីពិត? តើអ្នកគួរប្រព្រឹត្តយ៉ាងដូចម្ដេចឱ្យស្របតាមគោលការណ៍សេចក្ដីពិត? ជាដំបូង ចូរយើងនិយាយអំពីរបៀបយល់ និងពន្យល់បញ្ហាបែបនេះឱ្យបានត្រឹមត្រូវ។ តើព្រះជាម្ចាស់មានព្រះបន្ទូលយ៉ាងណាអំពីរឿងនេះ? តើព្រះបន្ទូលរបស់ព្រះជាម្ចាស់មានថ្លែងអ្វីជាក់លាក់អំពីបញ្ហាបែបនេះដែរឬទេ? ព្រះជាម្ចាស់បានសម្ដែងចេញសេចក្ដីពិតជាច្រើន គឺសុទ្ធតែដើម្បីឱ្យមនុស្សទទួលយកសេចក្ដីពិតទាំងនោះ និងធ្វើឱ្យសេចក្ដីពិតទាំងនោះក្លាយជាជីវិតរបស់ពួកគេ។ ដូច្នេះ នៅពេលអប់រំកូនៗរបស់ខ្លួន តើមនុស្សមិនគួរប្រើព្រះបន្ទូលរបស់ព្រះជាម្ចាស់ដើម្បីបង្រៀនពួកគេទេឬ? ព្រះបន្ទូលរបស់ព្រះជាម្ចាស់ ត្រូវបានថ្លែងទៅកាន់មនុស្សជាតិទាំងអស់។ មិនថាអ្នកជាមនុស្សធំ ឬកូនក្មេង ជាបុរស ឬស្ត្រី ចាស់ ឬក្មេងឡើយ មនុស្សគ្រប់រូបគួរតែទទួលយកព្រះបន្ទូលរបស់ព្រះជាម្ចាស់។ មានតែព្រះបន្ទូលរបស់ព្រះជាម្ចាស់ប៉ុណ្ណោះដែលជាសេចក្ដីពិត និងអាចក្លាយជាជីវិតរបស់មនុស្សបាន។ មានតែព្រះបន្ទូលរបស់ព្រះជាម្ចាស់ប៉ុណ្ណោះ ដែលអាចដឹកនាំមនុស្សទៅកាន់ផ្លូវដ៏ត្រឹមត្រូវក្នុងជីវិតបាន។ មនុស្សដែលជឿលើព្រះជាម្ចាស់ គួរតែអាចទទួលបានការយល់ដឹងយ៉ាងស៊ីជម្រៅអំពីរឿងនេះ។ តើអ្នកពន្យល់ពាក្យសម្ដីដែលថា «ចិញ្ចឹមតែមិនបង្រៀន គឺជាកំហុសរបស់ឪពុក» យ៉ាងដូចម្ដេច? (ផ្លូវដែលមនុស្សម្នាក់ដើរ គឺត្រូវបានកំណត់ដោយសារជាតិធម្មជាតិរបស់ពួកគេ។ បន្ថែមពីលើនេះ ការដាក់ទោសដែលពួកគេនឹងត្រូវទទួលរង ឬព្រះពរដែលពួកគេនឹងទទួលបាននៅក្នុងជាតិនេះ គឺមានទំនាក់ទំនងនឹងជាតិមុនរបស់ពួកគេ។ ហេតុដូច្នេះហើយ ការលើកឡើងដែលថា «ប្រសិនបើកូនៗមិនដើរតាមផ្លូវដ៏ត្រឹមត្រូវទេ នោះគឺដោយសារតែឪពុកម្ដាយរបស់ពួកគេមិនបានអប់រំពួកគេឱ្យបានល្អ» គឺមិនអាចយកជាការបានឡើយ ហើយវាបដិសេធទាំងស្រុងនូវការពិតដែលថា ព្រះជាម្ចាស់មានអធិបតេយ្យភាពលើវាសនារបស់មនុស្សជាតិ។) យោងតាមអ្វីដែលអ្នកនិយាយ តើការដែលកូនៗមិនដើរតាមផ្លូវដ៏ត្រឹមត្រូវ មានអ្វីពាក់ព័ន្ធនឹងអធិបតេយ្យភាពរបស់ព្រះជាម្ចាស់ដែរឬទេ? ព្រះជាម្ចាស់អនុញ្ញាតឱ្យមនុស្សធ្វើការជ្រើសរើសដោយខ្លួនឯង និងជ្រើសរើសដើរតាមផ្លូវដ៏ត្រឹមត្រូវ។ ក៏ប៉ុន្តែ មនុស្សមានធម្មជាតិបែបសាតាំង ហើយសុទ្ធតែធ្វើការជ្រើសរើសដោយខ្លួនឯង និងសុទ្ធតែជ្រើសរើសផ្លូវដែលខ្លួនពេញចិត្តរៀងៗខ្លួន ហើយមិនស្ម័គ្រចិត្តចុះចូលនឹងអធិបតេយ្យភាពរបស់ព្រះជាម្ចាស់ឡើយ។ ប្រសិនបើអ្វីដែលអ្នកនិយាយស្របតាមសេចក្ដីពិត នោះអ្នកគួរតែពន្យល់វាឱ្យបានច្បាស់លាស់ ដើម្បីឱ្យមនុស្សអាចជឿជាក់លើវាបាន។

បន្ទាប់មក យើងនឹងប្រកបគ្នាអំពីពាក្យសម្ដីដែលថា «ចិញ្ចឹមតែមិនបង្រៀន គឺជាកំហុសរបស់ឪពុក»។ រឿងដំបូងដែលត្រូវបញ្ជាក់ឱ្យច្បាស់នោះគឺថា វាជារឿងខុសឆ្គងក្នុងការនិយាយថា «ការដែលកូនៗមិនដើរតាមផ្លូវដ៏ត្រឹមត្រូវ គឺពាក់ព័ន្ធនឹងឪពុកម្ដាយរបស់ពួកគេ»។ មិនថាជានរណាក៏ដោយ ប្រសិនបើពួកគេជាមនុស្សប្រភេទណាមួយ ពួកគេនឹងដើរតាមផ្លូវណាមួយ។ តើនេះមិនមែនជារឿងប្រាកដទេឬ? (មែនហើយ។) ផ្លូវដែលមនុស្សម្នាក់ដើរ កំណត់ថាពួកគេជាអ្វី។ ផ្លូវដែលពួកគេដើរ និងប្រភេទមនុស្សដែលពួកគេប្រែក្លាយ គឺអាស្រ័យលើពួកគេ។ ទាំងនេះគឺជារឿងដែលត្រូវបានកំណត់ទុកជាមុន ជារឿងពីកំណើត ហើយពាក់ព័ន្ធនឹងធម្មជាតិរបស់មនុស្ស។ ដូច្នេះ តើការអប់រំរបស់ឪពុកម្ដាយមានប្រយោជន៍អ្វីទៅ? តើវាអាចគ្រប់គ្រងធម្មជាតិរបស់មនុស្សបានដែរឬទេ? (មិនអាចទេ។) ការអប់រំរបស់ឪពុកម្ដាយមិនអាចគ្រប់គ្រងធម្មជាតិរបស់មនុស្សបានឡើយ ហើយមិនអាចដោះស្រាយបញ្ហាដែលថា តើមនុស្សម្នាក់ដើរតាមផ្លូវមួយណាបានទេ។ តើការអប់រំតែមួយគត់ដែលឪពុកម្ដាយអាចផ្ដល់ឱ្យគឺជាអ្វី? ឥរិយាបថសាមញ្ញៗមួយចំនួននៅក្នុងជីវិតប្រចាំថ្ងៃរបស់កូនៗពួកគេ ការគិត និងច្បាប់នៃការប្រព្រឹត្តខ្លួនដែលរាក់កំផែលមួយចំនួន ទាំងនេះគឺជារឿងដែលពាក់ព័ន្ធនឹងឪពុកម្ដាយ។ មុនពេលកូនៗរបស់ពួកគេឈានដល់ពេញវ័យ ឪពុកម្ដាយគួរតែបំពេញទំនួលខុសត្រូវដែលខ្លួនត្រូវធ្វើ ដែលនោះគឺជាការអប់រំកូនៗរបស់ខ្លួនឱ្យដើរតាមផ្លូវដ៏ត្រឹមត្រូវ ខិតខំរៀនសូត្រ និងប្រឹងប្រែងដើម្បីអាចលេចធ្លោជាងគេ បន្ទាប់ពីពួកគេធំឡើង មិនធ្វើរឿងអាក្រក់ ឬក្លាយជាមនុស្សអាក្រក់ឡើយ។ ឪពុកម្ដាយក៏គួរតែតម្រង់ទិសឥរិយាបថរបស់កូនៗពួកគេ បង្រៀនពួកគេឱ្យចេះគួរសម និងចេះជម្រាបសួរចាស់ទុំ រាល់ពេលដែលពួកគេឃើញពួកគាត់ ហើយបង្រៀនពួកគេពីរឿងផ្សេងៗទៀតដែលទាក់ទងនឹងឥរិយាបថ នេះហើយគឺជាការទទួលខុសត្រូវដែលឪពុកម្ដាយគួរតែបំពេញ។ ការមើលថែជីវិតកូនរបស់ពួកគេ និងការអប់រំកូនដោយប្រើច្បាប់ជាមូលដ្ឋានមួយចំនួននៃការប្រព្រឹត្តខ្លួន នោះហើយគឺជាឥទ្ធិពលរបស់ឪពុកម្ដាយ។ ចំពោះបុគ្គលិកលក្ខណៈរបស់កូនពួកគេវិញ ឪពុកម្ដាយមិនអាចបង្រៀនរឿងនេះបានឡើយ។ ឪពុកម្ដាយមួយចំនួនមានភាពធូររលុង និងធ្វើអ្វីៗគ្រប់យ៉ាងដោយសន្សឹមៗ ចំណែកឯកូនៗរបស់ពួកគេវិញ គឺមិនចេះអត់ធ្មត់សោះ ហើយមិនអាចនៅស្ងៀមបានឡើយ សូម្បីតែមួយភ្លែតក៏ដោយ។ ពួកគេចេញទៅរកស៊ីដោយខ្លួនឯង នៅពេលពួកគេមានអាយុ ១៤ ឬ ១៥ ឆ្នាំ។ ពួកគេធ្វើការសម្រេចចិត្តដោយខ្លួនឯងក្នុងគ្រប់រឿងទាំងអស់ ពួកគេមិនត្រូវការឪពុកម្ដាយរបស់ខ្លួនឡើយ ហើយពួកគេមានភាពឯករាជ្យខ្លាំងណាស់។ តើរឿងនេះត្រូវបានឪពុកម្ដាយរបស់ពួកគេបង្រៀនឬ? មិនមែនទេ។ ហេតុដូច្នេះហើយ បុគ្គលិកលក្ខណៈ និស្ស័យ និងសូម្បីតែសារជាតិរបស់មនុស្សម្នាក់ ក៏ដូចជាផ្លូវដែលពួកគេជ្រើសរើសនៅពេលអនាគត គ្មានអ្វីពាក់ព័ន្ធនឹងឪពុកម្ដាយរបស់ពួកគេទាល់តែសោះ។ មានអ្នកខ្លះបដិសេធរឿងនេះដោយនិយាយថា៖ «ចុះតើវាអាចគ្មានអ្វីពាក់ព័ន្ធនឹងពួកគាត់ទាល់តែសោះយ៉ាងដូចម្ដេចទៅ? មនុស្សមួយចំនួនមកពីគ្រួសារអ្នកប្រាជ្ញ ឬគ្រួសារដែលមានជំនាញឯកទេសក្នុងវិជ្ជាជីវៈណាមួយជាច្រើនជំនាន់មកហើយ។ ឧទាហរណ៍៖ ជំនាន់មួយរៀនគូរគំនូរ ជំនាន់បន្ទាប់ក៏រៀនគូរគំនូរដែរ ហើយជំនាន់ក្រោយៗទៀតក៏ដូចគ្នា។ នេះបញ្ជាក់ពីភាពត្រឹមត្រូវនៃពាក្យសម្ដីដែលថា “ចិញ្ចឹមតែមិនបង្រៀន គឺជាកំហុសរបស់ឪពុក”»។ តើការនិយាយបែបនេះត្រឹមត្រូវ ឬក៏ខុសឆ្គង? (វាខុសឆ្គង។) វាខុសឆ្គង ហើយមិនត្រឹមត្រូវទេក្នុងការប្រើឧទាហរណ៍នេះដើម្បីពន្យល់ពីបញ្ហានេះ ពីព្រោះពួកវាជារឿងពីរផ្សេងគ្នា។ ឥទ្ធិពលនៃគ្រួសារដែលមានជំនាញឯកទេសជាច្រើនជំនាន់មក គ្របដណ្ដប់តែលើទិដ្ឋភាពមួយនៃជំនាញឯកទេសប៉ុណ្ណោះ ហើយវាអាចថា បរិយាកាសគ្រួសារនេះ ធ្វើឱ្យមនុស្សគ្រប់គ្នារៀនរឿងដូចគ្នា។ មើលពីសំបកក្រៅ កូនក៏ជ្រើសរើសរឿងដូចគ្នានេះដែរ ប៉ុន្តែនៅត្រង់ឫសគល់វិញ នេះសុទ្ធតែជាការកំណត់ទុកជាមុនរបស់ព្រះជាម្ចាស់។ តើមនុស្សម្នាក់ចាប់ជាតិនៅក្នុងគ្រួសារនេះដោយរបៀបណា? តើនោះមិនមែនជារឿងដែលព្រះជាម្ចាស់មានអធិបតេយ្យភាពលើទេឬ? ឪពុកម្ដាយគ្រាន់តែទទួលខុសត្រូវក្នុងការចិញ្ចឹមកូនៗរបស់ពួកគេរហូតដល់ពេញវ័យប៉ុណ្ណោះ។ កូនៗគ្រាន់តែរងឥទ្ធិពលពីឪពុកម្ដាយរបស់ខ្លួន ទាក់ទងនឹងឥរិយាបថខាងក្រៅ និងទម្លាប់នៃការរស់នៅរបស់ពួកគេប៉ុណ្ណោះ។ ប៉ុន្តែនៅពេលពួកគេធំឡើង គោលដៅដែលពួកគេដេញតាមក្នុងជីវិត និងវាសនារបស់ពួកគេក្នុងជីវិត គ្មានអ្វីពាក់ព័ន្ធនឹងឪពុកម្ដាយរបស់ពួកគេសោះឡើយ។ ឪពុកម្ដាយមួយចំនួនគ្រាន់តែជាកសិករសាមញ្ញ ដែលរស់នៅក្នុងជីវិតតាមឋានៈរបស់ខ្លួនប៉ុណ្ណោះ ប៉ុន្តែកូនៗរបស់ពួកគេអាចក្លាយជាមន្ត្រី និងធ្វើរឿងធំដុំបាន។ បន្ទាប់មក ក៏មានកូនៗខ្លះដែលឪពុកម្ដាយរបស់ខ្លួនជាមេធាវី និងជាវេជ្ជបណ្ឌិត ដែលម្នាក់ៗសុទ្ធតែមានសមត្ថភាព ប៉ុន្តែកូនៗរបស់ពួកគេបែរជាមនុស្សគ្មានបានការ ដែលមិនអាចរកការងារធ្វើបានឡើយ មិនថាពួកគេទៅទីណាក៏ដោយ។ តើនេះជាអ្វីដែលឪពុកម្ដាយរបស់ពួកគេបានបង្រៀនពួកគេឱ្យក្លាយជាបែបនោះមែនទេ? នៅពេលឪពុកជាមេធាវី តើគាត់ទំនងជាមិនសូវអប់រំ និងជះឥទ្ធិពលដល់កូនៗរបស់គាត់ឬ? មិនមែនទាល់តែសោះ។ គ្មានឪពុកណានិយាយថា «ខ្ញុំមានភាពរុងរឿងខ្លាំងណាស់នៅក្នុងជីវិតរបស់ខ្ញុំ ខ្ញុំសង្ឃឹមថាកូនៗរបស់ខ្ញុំនឹងមិនមានភាពរុងរឿងដូចខ្ញុំទេនៅពេលអនាគត នោះវានឹងហត់នឿយខ្លាំងណាស់។ ពួកគេគ្រាន់តែធ្វើជាអ្នកគង្វាលគោនៅពេលអនាគតទៅគឺគ្រប់គ្រាន់ហើយ» នោះទេ។ គាត់ច្បាស់ជាត្រូវអប់រំកូនៗរបស់គាត់ឱ្យរៀនសូត្រពីគាត់ និងក្លាយឱ្យដូចជាគាត់នៅពេលអនាគតមិនខាន។ តើនឹងមានអ្វីកើតឡើងចំពោះកូនៗរបស់គាត់ បន្ទាប់ពីគាត់អប់រំពួកគេរួច? កូនៗនឹងក្លាយជាអ្វីដែលពួកគេត្រូវក្លាយជា ហើយវាសនារបស់ពួកគេនឹងទៅជាយ៉ាងណា គឺអាស្រ័យលើព្រហ្មលិខិត ហើយគ្មាននរណាម្នាក់អាចផ្លាស់ប្ដូររឿងនោះបានឡើយ។ តើអ្នកយល់ឃើញការពិតអ្វីនៅទីនេះ? ផ្លូវដែលកូនដើរ គ្មានអ្វីពាក់ព័ន្ធនឹងឪពុកម្ដាយរបស់ពួកគេទាល់តែសោះ។ ឪពុកម្ដាយមួយចំនួនជឿលើព្រះជាម្ចាស់ ហើយអប់រំកូនៗរបស់ពួកគេឱ្យជឿលើព្រះជាម្ចាស់ ប៉ុន្តែទោះជាពួកគាត់និយាយអ្វីក៏ដោយ ក៏កូនៗរបស់ពួកគេមិនជឿដែរ ហើយឪពុកម្ដាយមិនអាចធ្វើអ្វីបានឡើយចំពោះរឿងនេះ។ ឪពុកម្ដាយមួយចំនួនមិនជឿលើព្រះជាម្ចាស់ទេ ចំណែកឯកូនៗរបស់ពួកគេវិញបែរជាជឿលើព្រះជាម្ចាស់។ នៅពេលដែលកូនៗរបស់ពួកគេចាប់ផ្ដើមជឿលើព្រះជាម្ចាស់ ពួកគេក៏ដើរតាមទ្រង់ លះបង់ខ្លួនដើម្បីទ្រង់ អាចទទួលយកសេចក្ដីពិត និងទទួលបានការសព្វព្រះហឫទ័យពីព្រះជាម្ចាស់ ហើយដោយហេតុនេះ វាសនារបស់ពួកគេក៏ផ្លាស់ប្ដូរដែរ។ តើនេះគឺជាលទ្ធផលនៃការអប់រំរបស់ឪពុកម្ដាយឬ? មិនមែនទាល់តែសោះ វាពាក់ព័ន្ធនឹងការកំណត់ទុកជាមុន និងការជ្រើសរើសរបស់ព្រះជាម្ចាស់។ មានបញ្ហាមួយចំពោះពាក្យសម្ដីដែលថា «ចិញ្ចឹមតែមិនបង្រៀន គឺជាកំហុសរបស់ឪពុក»។ ទោះបីជាឪពុកម្ដាយមានការទទួលខុសត្រូវក្នុងការអប់រំកូនៗរបស់ពួកគេក៏ដោយ ក៏វាសនារបស់កូនមិនត្រូវបានកំណត់ដោយឪពុកម្ដាយរបស់ពួកគេឡើយ ប៉ុន្តែត្រូវបានកំណត់ដោយធម្មជាតិរបស់កូននោះឯង។ តើការអប់រំអាចដោះស្រាយបញ្ហានៃធម្មជាតិរបស់កូនបានដែរឬទេ? វាមិនអាចដោះស្រាយបានទាល់តែសោះ។ ផ្លូវដែលមនុស្សម្នាក់ដើរក្នុងជីវិត មិនត្រូវបានកំណត់ដោយឪពុកម្ដាយរបស់ពួកគេឡើយ ប៉ុន្តែត្រូវបានកំណត់ទុកជាមុនដោយព្រះជាម្ចាស់។ គេនិយាយថា «វាសនាមនុស្សគឺព្រះជាម្ចាស់ជាអ្នកកំណត់» ហើយពាក្យសម្ដីនេះ ត្រូវបានសង្ខេបឡើងដោយបទពិសោធរបស់មនុស្ស។ មុនពេលមនុស្សម្នាក់ឈានដល់ភាពពេញវ័យ អ្នកមិនអាចមើលដឹងទេថា ពួកគេនឹងដើរតាមផ្លូវមួយណា។ នៅពេលដែលពួកគេក្លាយជាមនុស្សពេញវ័យ ហើយមានការគិត និងអាចឆ្លុះបញ្ចាំងពីបញ្ហា ពួកគេនឹងជ្រើសរើសអ្វីដែលត្រូវធ្វើនៅក្នុងសង្គមដ៏ទូលំទូលាយ។ មនុស្សមួយចំនួននិយាយថា ពួកគេចង់ក្លាយជាមន្ត្រីជាន់ខ្ពស់ អ្នកផ្សេងទៀតនិយាយថា ពួកគេចង់ក្លាយជាមេធាវី ហើយនៅមានអ្នកខ្លះទៀតនិយាយថា ពួកគេចង់ក្លាយជាអ្នកនិពន្ធ។ មនុស្សគ្រប់រូបមានជម្រើសផ្ទាល់ខ្លួន និងគំនិតផ្ទាល់ខ្លួន។ គ្មាននរណាម្នាក់និយាយថា «ខ្ញុំនឹងរង់ចាំឱ្យឪពុកម្ដាយរបស់ខ្ញុំអប់រំខ្ញុំ។ ខ្ញុំនឹងក្លាយជាអ្វីដែលឪពុកម្ដាយរបស់ខ្ញុំអប់រំខ្ញុំឱ្យក្លាយជា» នោះទេ។ គ្មាននរណាម្នាក់ល្ងង់ខ្លៅបែបនេះឡើយ។ បន្ទាប់ពីឈានដល់ភាពពេញវ័យ គំនិតរបស់មនុស្សចាប់ផ្ដើមផុសឡើង និងចាស់ទុំបន្តិចម្ដងៗ ហេតុដូច្នេះហើយ ផ្លូវ និងគោលដៅនៅខាងមុខពួកគេ កាន់តែច្បាស់លាស់ឡើងៗ។ នៅពេលនេះ វាប្រែជាច្បាស់លាស់ និងជាក់ស្ដែងបន្តិចម្ដងៗថា តើពួកគេជាមនុស្សប្រភេទណា ហើយពួកគេជាផ្នែកមួយនៃក្រុមណា។ ចាប់ពីពេលនេះតទៅ បុគ្គលិកលក្ខណៈរបស់មនុស្សម្នាក់ៗប្រែជាច្បាស់លាស់បន្តិចម្ដងៗ ក៏ដូចជានិស្ស័យរបស់ពួកគេ ព្រមទាំងផ្លូវដែលពួកគេកំពុងដេញតាម ទិសដៅក្នុងជីវិតរបស់ពួកគេ និងក្រុមដែលពួកគេជាសមាជិកផងដែរ។ តើអ្វីៗទាំងអស់នេះផ្អែកលើអ្វី? នៅទីបំផុត នេះគឺជាអ្វីដែលព្រះជាម្ចាស់បានកំណត់ទុកជាមុន វាគ្មានអ្វីពាក់ព័ន្ធនឹងឪពុកម្ដាយរបស់មនុស្សម្នាក់ឡើយ។ តើអ្នកឃើញរឿងនេះច្បាស់ហើយឬនៅ? ដូច្នេះ តើរឿងអ្វីខ្លះដែលមានពាក់ព័ន្ធនឹងឪពុកម្ដាយ? រូបរាង កម្ពស់ ហ្សែន និងជំងឺប្រចាំគ្រួសារមួយចំនួនរបស់មនុស្សម្នាក់ មានការពាក់ព័ន្ធបន្តិចបន្តួចនឹងឪពុកម្ដាយរបស់ពួកគេ។ ហេតុអ្វីបានជាខ្ញុំនិយាយថាបន្តិចបន្តួច? ពីព្រោះវាមិនមែនបែបនេះ ១០០% នៃករណីទាំងអស់ឡើយ។ នៅក្នុងគ្រួសារខ្លះ គ្រប់ជំនាន់សុទ្ធតែរងទុក្ខដោយជំងឺមួយ ប៉ុន្តែបន្ទាប់មក មានកូនម្នាក់កើតមកដោយគ្មានជំងឺនោះ។ តើវាអាចទៅរួចយ៉ាងដូចម្ដេច? មានអ្នកខ្លះនិយាយថា៖ «នោះគឺដោយសារតែកូននេះមានបុគ្គលិកលក្ខណៈល្អ»។ នេះគឺជាមតិរបស់មនុស្ស ប៉ុន្តែតើបញ្ហានេះមានប្រភពមកពីណា? (ការកំណត់ទុកជាមុនរបស់ព្រះជាម្ចាស់។) គឺពិតជាបែបនេះមែន។ ដូច្នេះ តើពាក្យសម្ដីដែលថា «ចិញ្ចឹមតែមិនបង្រៀន គឺជាកំហុសរបស់ឪពុក» តាមពិតទៅត្រឹមត្រូវ ឬខុសឆ្គង? (វាខុសឆ្គង។) ឥឡូវនេះ អ្នកច្បាស់អំពីរឿងនោះហើយ មែនទេ? វាមិនកើតទេ ប្រសិនបើអ្នកមិនដឹងពីរបៀបញែកដឹងនោះ។ បើគ្មានសេចក្ដីពិតទេ អ្នកមិនអាចមើលឃើញបញ្ហាណាមួយបានច្បាស់លាស់ឡើយ។

នៅក្នុងជីវិតប្រចាំថ្ងៃ មនុស្សម្នាក់ៗមានទស្សនៈមកពីសាតាំងដែលហាក់ដូចជាត្រឹមត្រូវទាំងនេះមិនតិចទេ នៅក្នុងគំនិតរបស់ពួកគេ។ ទស្សនៈទាំងនោះនៅតែដក់ជាប់ និងផ្ទុកនៅក្នុងខ្លួន ហើយត្រូវបានបញ្ចេញឱ្យឃើញ រាល់ពេលដែលមានរឿងរ៉ាវកើតឡើង។ មនុស្សមួយចំនួននិយាយថា៖ «ប្រុសពិតមិនឈ្លោះជាមួយស្រីទេ។ មើលចុះ ថាខ្ញុំថ្លៃថ្នូរប៉ុនណា។ ខ្ញុំជាមនុស្សប្រុសពេញលក្ខណៈ ចំណែកឯអ្នកវិញគ្រាន់តែជាមនុស្សមិនសូវហ៊ាន ដូច្នេះ ខ្ញុំនឹងមិនឈ្លោះជាមួយអ្នកឡើយ»។ តើពួកគេចាត់ទុកពាក្យសម្ដីនេះជាអ្វី? (ជាសេចក្ដីពិត។) ពួកគេចាត់ទុកវាជាសេចក្ដីពិត និងជាគោលការណ៍សម្រាប់ការអនុវត្តសេចក្ដីពិត។ ក៏មានមនុស្សដែលឃើញនរណាម្នាក់មានមុខមាត់សង្ហាខ្លាំង ហើយមើលទៅដូចជាសុភាពបុរសដ៏ត្រឹមត្រូវម្នាក់ ប៉ុន្តែជាមនុស្សលួចលាក់ និងតែងតែក្លែងបន្លំខ្លួនឯងជានិច្ច ហើយជាមនុស្សបោកបញ្ឆោត និងពិសពុលយ៉ាងខ្លាំង នៅពេលទាក់ទងជាមួយអ្នកដទៃ ហើយមនុស្សជាច្រើនមិនអាចមើលធ្លុះពីគាត់បានឡើយ ដូច្នេះ ពួកគេនិយាយថា៖ «ខ្ញុំជឿលើព្រះជាម្ចាស់ គ្រាន់តែដើម្បីប្រព្រឹត្តខ្លួនជាមនុស្សត្រឹមត្រូវ និងមានចិត្តល្អ ហើយរាក់ទាក់ចំពោះអ្នកដទៃ ជាជាងការប្រទូសរ៉ាយ។ គឺដូចពាក្យគេពោលថា “សុខចិត្តធ្វើជាជនពាលពិតប្រាកដ ប្រសើរជាងធ្វើជាសុភាពបុរសក្លែងក្លាយ”។ ព្រះបន្ទូលខ្លះរបស់ព្រះជាម្ចាស់ ក៏មានអត្ថន័យបែបនេះដែរ»។ តើអ្នកគិតយ៉ាងណាដែរ ចំពោះអ្វីដែលមនុស្សទាំងនេះនិយាយ? «សុខចិត្តធ្វើជាជនពាលពិតប្រាកដ ប្រសើរជាងធ្វើជាសុភាពបុរសក្លែងក្លាយ»។ អ្នកឃើញទេ ពេលដែលមានរឿងរ៉ាវកើតឡើងចំពោះមនុស្សភ្លាម ពាក្យសម្ដីទូទៅ សុភាសិត និងសំនួនវោហារសព្ទទាំងអស់នេះ ដែលមាននៅក្នុងខ្លួនពួកគេ ក៏ចេញមក និងហូរហៀរមកព្រមគ្នាតែម្ដង ហើយគ្មានសេចក្ដីពិតសូម្បីមួយម៉ាត់។ នៅទីបំផុត មនុស្សទាំងនោះថែមទាំងនិយាយថា៖ «អរព្រះគុណព្រះជាម្ចាស់ដែលបានបំភ្លឺទូលបង្គំ»។ តើពាក្យសម្ដីដែលថា «សុខចិត្តធ្វើជាជនពាលពិតប្រាកដ ប្រសើរជាងធ្វើជាសុភាពបុរសក្លែងក្លាយ» ត្រឹមត្រូវ ឬខុសឆ្គង? (វាខុសឆ្គង។) អ្នកទាំងអស់គ្នាដឹងថាវាខុសឆ្គងហើយ ប៉ុន្តែតើវាខុសឆ្គងត្រង់ណា? អ្វីដែលខុសឆ្គងចំពោះសុភាពបុរសក្លែងក្លាយ គឺត្រង់ថាពួកគេក្លែងក្លាយ។ គ្មាននរណាម្នាក់ចង់ធ្វើជាសុភាពបុរសក្លែងក្លាយឡើយ ពួកគេចង់ធ្វើជាជនពាលពិតប្រាកដ។ តើមានចំណុចអ្វីអំពីជនពាលពិតប្រាកដ ដែលមនុស្សពេញចិត្តនោះ? គឺគ្រាន់តែដោយសារតែពួកគេមានភាពពិតប្រាកដ ទើបពួកគេទទួលបានការពេញចិត្តពីមនុស្សគ្រប់គ្នា ទោះបីជាពួកគេជាជនពាលក៏ដោយ។ ដូច្នេះ តើអ្នករាល់គ្នាចង់ធ្វើជាអ្វី ជាជនពាលពិតប្រាកដ ឬជាសុភាពបុរសក្លែងក្លាយ? (មិនយកទាំងពីរ។) ហេតុអ្វីបានជាមិនធ្វើជាមនុស្សពីរប្រភេទនេះ? (មនុស្សទាំងពីរប្រភេទនេះមិនស្របតាមសេចក្ដីពិតទេ នៅក្នុងព្រះបន្ទូលរបស់ព្រះជាម្ចាស់គ្មានអ្វីថ្លែងអំពីរឿងនេះឡើយ។) តើអ្នកអាចរកឃើញមូលដ្ឋានពាក់ព័ន្ធដើម្បីអះអាងថា ព្រះជាម្ចាស់មិនបានមានព្រះបន្ទូលប្រាប់មនុស្សឱ្យធ្វើជាសុភាពបុរសក្លែងក្លាយ ឬជនពាលពិតប្រាកដបានដែរឬទេ? (ព្រះជាម្ចាស់ចង់ឱ្យមនុស្សធ្វើជាមនុស្សស្មោះត្រង់។) ព្រះជាម្ចាស់ចង់ឱ្យមនុស្សធ្វើជាមនុស្សស្មោះត្រង់។ ចុះតើមានភាពខុសគ្នាអ្វីខ្លះ រវាងមនុស្សស្មោះត្រង់ និងជនពាលពិតប្រាកដ? ពាក្យថា «ជនពាល» គឺមិនល្អទេ ប៉ុន្តែពួកគេមានភាពពិតប្រាកដគួរសម។ ហេតុអ្វីបានជាជនពាលពិតប្រាកដមិនល្អ? តើអ្នកអាចពន្យល់ឱ្យបានច្បាស់លាស់បានឬទេ? តើអ្វីជាមូលដ្ឋានសម្រាប់ការអះអាងថា ទាំងជនពាលពិតប្រាកដ និងសុភាពបុរសក្លែងក្លាយ សុទ្ធតែមិនមែនជាមនុស្សល្អនោះ? តើជនពាលគឺជាអ្វី? តើពាក្យអ្វីដែលជាទូទៅត្រូវបានភ្ជាប់ជាមួយនឹងពាក្យជនពាល? (ថោកទាប។) ត្រូវហើយ។ តើពាក្យថា «ថោកទាប» នេះ ត្រូវបានពិពណ៌នា និងផ្ដល់និយមន័យយ៉ាងដូចម្ដេចនៅក្នុងព្រះបន្ទូលរបស់ព្រះជាម្ចាស់? នៅក្នុងព្រះបន្ទូលរបស់ព្រះជាម្ចាស់ តើពាក្យ «ថោកទាប» ត្រូវបានផ្ដល់និយមន័យថាជាពាក្យល្អ ឬជាពាក្យអាក្រក់? (ជាពាក្យអាក្រក់។) ជាពាក្យអាក្រក់ ជាពាក្យដែលត្រូវបានព្រះជាម្ចាស់ថ្កោលទោស។ មនុស្សដែលមានទង្វើថោកទាប និងទស្សនៈថោកទាប គឺជាជនពាល។ តើនិស្ស័យ និងសារជាតិរបស់ជនពាល ត្រូវបានផ្ដល់និយមន័យយ៉ាងដូចម្ដេចទៀត? អាត្មានិយម មែនទេ? (មែនហើយ។) មនុស្សប្រភេទនេះគឺអាត្មានិយម និងថោកទាប។ ទោះបីជាអ្វីដែលពួកគេបញ្ចេញឱ្យឃើញគឺពិតប្រាកដ និងជាចរិតពិតរបស់ពួកគេក៏ដោយ ក៏ពួកគេនៅតែជាជនពាលយ៉ាងពិតប្រាកដដដែល។ សុភាពបុរសក្លែងក្លាយ គឺជាមនុស្សបោកបញ្ឆោត និងទុច្ចរិត ហើយតែងតែក្លែងបន្លំខ្លួនឯងជានិច្ច និងធ្វើឱ្យអ្នកដទៃយល់ច្រឡំ ដោយឱ្យអ្នកដទៃឃើញពីផ្នែកដ៏ភ្លឺស្វាង ល្អមើល និងរាក់ទាក់របស់ខ្លួន។ គេលាក់បាំងនិស្ស័យ មតិ និងទស្សនៈពិតរបស់ខ្លួនយ៉ាងជិត ដើម្បីកុំឱ្យនរណាម្នាក់អាចមើលឃើញ ឬយល់ពីពួកវាបាន។ តើមនុស្សបែបនេះមាននិស្ស័យអ្វី? (បោកបញ្ឆោត និងទុច្ចរិត។) ពួកគេគឺគ្រាន់តែជាមនុស្សអាក្រក់ប៉ុណ្ណោះ។ ហេតុដូច្នេះហើយ ទាំងជនពាល និងសុភាពបុរស សុទ្ធតែមិនមែនជាមនុស្សល្អឡើយ។ ម្នាក់អាក្រក់នៅខាងក្នុង ហើយម្នាក់ទៀតអាក្រក់នៅខាងក្រៅ។ តាមពិត និស្ស័យរបស់ពួកគេគឺដូចគ្នា ពួកគេទាំងពីរគឺទុច្ចរិត អាត្មានិយម និងបោកបញ្ឆោតយ៉ាងខ្លាំង។ តើមនុស្សទុច្ចរិត និងបោកបញ្ឆោតយ៉ាងខ្លាំងទាំងពីរប្រភេទនេះ ស្វែងរកការធ្វើជាមនុស្សស្មោះត្រង់ដែរឬទេ? (អត់ទេ។) នោះហើយជាមូលហេតុដែលថា មិនថាអ្នកក្លាយជាមនុស្សប្រភេទណាមួយក្នុងចំណោមមនុស្សទាំងពីរប្រភេទនេះទេ ក៏អ្នកមិនមែនជាមនុស្សល្អ ឬជាមនុស្សស្មោះត្រង់ដែលព្រះជាម្ចាស់តម្រូវឡើយ។ អ្នកគឺជាមនុស្សដែលព្រះជាម្ចាស់ស្អប់ខ្ពើម ហើយអ្នកមិនមែនជាមនុស្សដែលព្រះជាម្ចាស់តម្រូវឱ្យអ្នកធ្វើជាឡើយ។ ដូច្នេះ ចូរប្រាប់ខ្ញុំមកមើល៍ តើពាក្យសម្ដីដែលថា «សុខចិត្តធ្វើជាជនពាលពិតប្រាកដ ប្រសើរជាងធ្វើជាសុភាពបុរសក្លែងក្លាយ» គឺជាសេចក្ដីពិតដែរឬទេ? (មិនមែនទេ។) បើមើលពីទស្សនៈនេះ ពាក្យសម្ដីនេះមិនមែនជាសេចក្ដីពិតឡើយ។ ដោយមានគោលបំណងវាយប្រហារ និងថ្កោលទោសសុភាពបុរសក្លែងក្លាយ ដើម្បីឱ្យពួកគេអាចបន្លំខ្លួនធ្វើជាមនុស្សល្អ មនុស្សជាច្រើននិយាយថា៖ «សុខចិត្តធ្វើជាជនពាលពិតប្រាកដ ប្រសើរជាងធ្វើជាសុភាពបុរសក្លែងក្លាយ» ហាក់បីដូចជា «ភាពជាជនពាល» របស់ជនពាលទាំងនេះ ធ្វើឱ្យពួកគេមានភាពយុត្តិធម៌ និងពិតប្រាកដជាពិសេស ដូចជាកម្លាំងនៃយុត្តិធម៌ណាមួយអ៊ីចឹង។ ក្នុងនាមជាជនពាល តើអ្នកអាចអះអាងថាខ្លួនឯងយុត្តិធម៌បានដោយរបៀបណា? អ្នកគឺជាមនុស្សដែលសមនឹងត្រូវបានថ្កោលទោស។

នៅក្នុងគំនិតរបស់មនុស្សគ្រប់រូប មានពាក្យសម្ដី និងរឿងរ៉ាវប្រភេទនេះមិនតិចទេ ហេតុដូច្នេះហើយ មនុស្សជាច្រើនមានទស្សនៈប្រភេទនេះ។ មិនថាវាជាវប្បធម៌ប្រពៃណី សុភាសិតប្រជាប្រិយ បាវចនាគ្រួសារ ច្បាប់គ្រួសារ ឬប្រព័ន្ធច្បាប់របស់ប្រទេសណាមួយឡើយ ជារឿយៗ មនុស្សប្រើប្រាស់រឿងទាំងនេះដែលត្រូវបានសាយភាយជាយូរមកហើយ និងយ៉ាងទូលំទូលាយនៅក្នុងសង្គម ហើយថែមទាំងត្រូវបានប្រកាស និងលើកកម្ពស់ថាជាអ្វីៗដែលវិជ្ជមាននៅក្នុងសង្គម និងក្នុងចំណោមមនុស្សជាតិជាយូរមកហើយ ដើម្បីអប់រំមនុស្សពីមួយជំនាន់ទៅមួយជំនាន់។ ពាក្យសម្ដីមួយចំនួន ត្រូវបានចាត់ទុកនៅក្នុងជម្រៅចិត្តរបស់មនុស្ស ថាជាគោលការណ៍នៃការអនុវត្ត និងជាគោលការណ៍នៃអត្ថិភាពរបស់មនុស្ស។ ខ្លះទៀតគឺជាពាក្យសម្ដីដែលបង្កប់នូវទស្សនៈមួយ ដែលមនុស្សគ្រាន់តែយល់ស្រប ប៉ុន្តែមិនប្រាកដថាចង់អនុវត្តតាមឡើយ។ មិនថាអ្នកចង់អនុវត្តតាមពាក្យសម្ដីទាំងនោះ ឬអត់នោះទេ នៅក្នុងជម្រៅចិត្តរបស់អ្នក តាមពិតអ្នកចាត់ទុកពាក្យសម្ដីទាំងនេះជាគោលការណ៍នៃការអនុវត្តសម្រាប់ការប្រព្រឹត្តខ្លួនរបស់អ្នក។ សរុបមក រឿងទាំងនេះគឺជាឧបសគ្គដ៏ធំមួយដល់ជំនឿលើព្រះជាម្ចាស់ និងការដេញតាមសេចក្ដីពិតរបស់មនុស្ស។ រឿងទាំងនេះបង្កតែគ្រោះថ្នាក់ប៉ុណ្ណោះ ជាជាងផ្ដល់ប្រយោជន៍ដល់មនុស្ស។ ឧទាហរណ៍៖ ប្រធានបទមួយដែលមនុស្សសម័យទំនើបតែងតែនិយាយគឺ «ជីវិតមានតម្លៃ សេចក្ដីស្រឡាញ់កាន់តែមានតម្លៃ។ ប៉ុន្តែដើម្បីសេរីភាព ខ្ញុំសុខចិត្តលះបង់ទាំងពីរ»។ ពាក្យសម្ដីនេះគឺជាពាក្យពោលដ៏ល្បីល្បាញ ដែលត្រូវបានគាំទ្រ និងគោរពដោយមនុស្សនៅបូព៌ា និងបស្ចិមប្រទេស ដែលមានឧត្តមគតិខ្ពង់ខ្ពស់ និងជាអ្នកដែលដេញតាមសេរីភាព ហើយចង់កម្ចាត់ចោលនូវប្រព័ន្ធសក្ដិភូមិប្រពៃណី។ តើអ្វីជាចំណុចសំខាន់នៃការដេញតាមរបស់មនុស្សនៅត្រង់នេះ? តើវាជាជីវិតឬ? ឬក៏ជាសេចក្ដីស្រឡាញ់? (មិនមែនទេ គឺជាសេរីភាព។) ត្រូវហើយ គឺសេរីភាព។ ដូច្នេះ តើពាក្យសម្ដីនេះគឺជាសេចក្ដីពិតដែរឬទេ? អត្ថន័យនៃពាក្យសម្ដីនេះគឺថា ដើម្បីដេញតាមសេរីភាព ជីវិតអាចត្រូវបានបោះបង់ចោល ហើយសេចក្ដីស្រឡាញ់ក៏អាចត្រូវបានលះបង់ចោលដែរ ពោលគឺ មនុស្សដែលអ្នកស្រឡាញ់ក៏អាចត្រូវបានបោះបង់ចោលដែរ ដើម្បីរត់ឆ្ពោះទៅរកសេរីភាពដ៏ស្រស់ស្អាតនោះ។ តើសេរីភាពនេះមានលក្ខណៈបែបណាសម្រាប់មនុស្សលោកីយ៍? តើត្រូវពន្យល់ពីរឿងនេះដែលពួកគេគិតថាជាសេរីភាពយ៉ាងដូចម្ដេច? ការបំបែកប្រពៃណីគឺជាប្រភេទមួយនៃសេរីភាព ការបំបែកទំនៀមទម្លាប់ចាស់ៗគឺជាប្រភេទមួយនៃសេរីភាព ហើយការបំបែករបបរាជានិយមសក្ដិភូមិក៏ជាប្រភេទមួយនៃសេរីភាពដែរ។ តើមានអ្វីទៀត? (ការមិនត្រូវបានគ្រប់គ្រងដោយរបបនយោបាយណាមួយ។) មួយទៀតគឺការមិនត្រូវបានគ្រប់គ្រងដោយអំណាច ឬនយោបាយ។ អ្វីដែលពួកគេដេញតាម គឺជាសេរីភាពប្រភេទនេះ។ ដូច្នេះ តើសេរីភាពដែលពួកគេនិយាយដល់ គឺជាសេរីភាពពិតប្រាកដដែរឬទេ? (មិនមែនទេ។) តើវាមានភាពស្រដៀងគ្នាទៅនឹងសេរីភាពដែលមនុស្សដែលជឿលើព្រះជាម្ចាស់និយាយដែរឬទេ? (អត់ទេ។) មនុស្សមួយចំនួនដែលជឿលើព្រះជាម្ចាស់ ក៏ប្រហែលជាមានទស្សនៈនេះនៅក្នុងចិត្តរបស់ពួកគេដែរគឺ៖ «ការជឿលើព្រះជាម្ចាស់គឺវិសេសវិសាលណាស់ វាផ្ដល់សេរីភាព និងរំដោះអ្នក។ អ្នកមិនចាំបាច់ធ្វើតាមទំនៀមទម្លាប់ ឬបែបបទប្រពៃណីណាមួយឡើយ អ្នកមិនចាំបាច់បារម្ភពីការរៀបចំ ឬការចូលរួមពិធីមង្គលការ និងពិធីបុណ្យសពឡើយ អ្នកលះបង់រឿងរ៉ាវលោកីយ៍ទាំងអស់ចោល។ អ្នកពិតជាមានសេរីភាពខ្លាំងណាស់!» តើវាពិតជាបែបនេះមែនទេ? (មិនមែនទេ។) ដូច្នេះ តើសេរីភាពគឺជាអ្វីឱ្យប្រាកដទៅ? តើឥឡូវនេះ អ្នករាល់គ្នាមានសេរីភាពហើយឬនៅ? (មានបន្តិចបន្តួច។) ដូច្នេះ តើអ្នករាល់គ្នាទទួលបានសេរីភាពបន្តិចបន្តួចនេះដោយរបៀបណា? តើសេរីភាពនេះមានន័យដូចម្ដេច? (ជាការយល់ពីសេចក្ដីពិត និងការទម្លុះឥទ្ធិពលនៃសេចក្ដីងងឹតរបស់សាតាំង។) បន្ទាប់ពីទម្លុះឥទ្ធិពលនៃសេចក្ដីងងឹតរបស់សាតាំង អ្នកមានអារម្មណ៍ធូរស្បើយបន្តិច និងមានសេរីភាពកម្រិតណាមួយ។ ក៏ប៉ុន្តែ ប្រសិនបើខ្ញុំមិនបានវែកញែកវាទេ នោះអ្នករាល់គ្នានឹងគិតថា អ្នកពិតជាមានសេរីភាពហើយ ប៉ុន្តែតាមពិតទៅ អ្នកមិនទាន់មានឡើយ។ សេរីភាពពិតប្រាកដ មិនមែនជាប្រភេទនៃសេរីភាព និងការរំដោះរូបកាយនៅក្នុងលក្ខខណ្ឌនៃលំហ និងសម្ភារៈ ដូចដែលមនុស្សគិតនោះទេ។ ផ្ទុយទៅវិញ វាគឺថា នៅពេលដែលមនុស្សយល់សេចក្ដីពិត ពួកគេនឹងមានទស្សនៈត្រឹមត្រូវអំពីមនុស្ស ព្រឹត្តិការណ៍ និងរបស់ផ្សេងៗ ព្រមទាំងអំពីពិភពលោក ហើយអាចដេញតាមគោលដៅ និងទិសដៅដ៏ត្រឹមត្រូវក្នុងជីវិត ហើយនៅពេលដែលមនុស្សមិនស្ថិតក្រោមការរឹតត្បិតនៃឥទ្ធិពលរបស់សាតាំង និងគំនិត ព្រមទាំងទស្សនៈបែបសាតាំង នោះដួងចិត្តរបស់ពួកគេត្រូវបានរំដោះ នេះហើយគឺជាសេរីភាពពិតប្រាកដ។

មានយុវជនម្នាក់ជាអ្នកគ្មានជំនឿ ដែលគិតថាគាត់ចូលចិត្តសេរីភាព ហោះហើរគ្រប់ទីកន្លែងដូចជាបក្សី និងរស់នៅក្នុងជីវិតដែលគ្មានការរឹតត្បិត ដូច្នេះគាត់ស្អប់ខ្ពើមច្បាប់ទម្លាប់ និងពាក្យសម្ដីចាស់គំរឹលទាំងនោះនៅក្នុងគ្រួសាររបស់គាត់។ គាត់ឧស្សាហ៍ប្រាប់មិត្តភក្ដិរបស់គាត់ថា៖ «ទោះបីជាខ្ញុំកើតក្នុងគ្រួសារដែលប្រកាន់ប្រពៃណីខ្លាំងបំផុត និងជាគ្រួសារដ៏ធំមួយ ដែលមានច្បាប់ទម្លាប់ និងប្រពៃណីយ៉ាងច្រើន ហើយសូម្បីតែពេលនេះ ក៏នៅតែមានអាសនៈដូនតាដែលមានតម្កល់ស្លាកឈ្មោះសម្រាប់មនុស្សជំនាន់បន្តគ្នានីមួយៗក៏ដោយ ក៏ខ្ញុំផ្ទាល់បានទម្លុះប្រពៃណីទាំងនេះ ហើយមិនរងឥទ្ធិពលពីច្បាប់គ្រួសារ ទំនៀមទម្លាប់គ្រួសារ និងទម្លាប់ទូទៅទាំងនេះឡើយ។ តើអ្នកមិនឃើញទេឬថា ខ្ញុំជាមនុស្សដែលមិនប្រកាន់ប្រពៃណីទាល់តែសោះ?» មិត្តភក្ដិរបស់គាត់និយាយថា៖ «យើងបានកត់សម្គាល់ឃើញថា ឯងពិតជាមិនប្រកាន់ប្រពៃណីទាល់តែសោះ»។ តើពួកគេបានកត់សម្គាល់ឃើញរឿងនោះដោយរបៀបណា? គឺគាត់បានចោះអណ្ដាត ពាក់ក្រវិលច្រមុះ ចោះត្រចៀកទាំងសងខាងបួនឬប្រាំកន្លែង ចោះផ្ចិត និងមានសាក់រូបពស់នៅលើដៃរបស់គាត់។ ជនជាតិចិនចាត់ទុកសត្វពស់ថាជាសត្វអពមង្គល ប៉ុន្តែគាត់បានទទូចចង់សាក់រូបពស់នៅលើខ្លួនរបស់គាត់ ហើយមនុស្សម្នាមានការភ័យខ្លាចនៅពេលដែលពួកគេឃើញវា។ នេះគឺជាការមិនប្រកាន់ប្រពៃណី តើមែនទេ? (មែនហើយ។) វាពិតជាការមិនប្រកាន់ប្រពៃណីខ្លាំងណាស់ ហើយលើសពីនេះទៅទៀត គាត់ក៏និយាយស្ដីដោយមានឥរិយាបថដូចជាមនុស្សទាន់សម័យផងដែរ។ គ្រប់គ្នាដែលឃើញគាត់ សុទ្ធតែនិយាយថា៖ «បុរសម្នាក់នេះពិតជាអស្ចារ្យណាស់! គាត់មិនប្រកាន់ប្រពៃណីទេ ពិតជាមិនប្រកាន់ប្រពៃណីមែន!» គាត់ជឿថា គាត់មិនអាចគ្រាន់តែសម្ដែងចេញនូវការមិនប្រកាន់ប្រពៃណីតាមរបៀបទាំងនេះប៉ុណ្ណោះទេ ប៉ុន្តែត្រូវតែធ្វើឱ្យវាកាន់តែជាក់ស្ដែងបន្តិច និងធ្វើឱ្យមនុស្សកាន់តែអាចកត់សម្គាល់ឃើញពីសញ្ញានៃការមិនប្រកាន់ប្រពៃណីរបស់គាត់។ គាត់ឃើញថា អ្នកដទៃជាទូទៅមានមិត្តស្រីជាជនជាតិចិនដែលមានស្បែកសម្បុរលឿង ដូច្នេះគាត់ក៏មានចេតនារកមិត្តស្រីជាជនបរទេសស្បែកសម្បុរស ដើម្បីឱ្យមនុស្សគ្រប់គ្នាកាន់តែជឿជាក់ថា គាត់ពិតជាមិនប្រកាន់ប្រពៃណីមែន។ បន្ទាប់ពីនោះ គាត់ធ្វើត្រាប់តាមមិត្តស្រីរបស់គាត់ក្នុងគ្រប់កាលៈទេសៈ ដោយធ្វើអ្វីក៏ដោយដែលមិត្តស្រីរបស់គាត់និយាយ ទោះជានាងប្រាប់ឱ្យគាត់ធ្វើវាតាមរបៀបណាក៏ដោយ។ នៅពេលថ្ងៃកំណើតរបស់គាត់មកដល់ មិត្តស្រីរបស់គាត់បានទិញកាដូដ៏អាថ៌កំបាំងមួយដែលខ្ចប់ក្នុងប្រអប់ដ៏ធំមួយឱ្យគាត់ ហើយគាត់ក៏ចាប់ផ្ដើមបើកកាដូនោះដោយក្ដីរំភើប។ បន្ទាប់ពីបកក្រដាសខ្ចប់គ្រប់ស្រទាប់ចេញអស់ គាត់ក៏ឃើញមួកពណ៌បៃតងមួយនៅខាងក្នុង។ ជនជាតិចិនទាំងអស់សុទ្ធតែដឹងពីអត្ថន័យបង្កប់នៃ «មួកពណ៌បៃតង» តើមែនទេ? នេះពិតជារឿងប្រពៃណីខ្លាំងណាស់។ នៅពេលដែលគាត់ឃើញវាភ្លាម គាត់ក៏ខឹង ហើយនិយាយថា៖ «តើនេះជាកាដូប្រភេទអ្វីហ្នឹង? តើអ្នកទិញកាដូនេះឱ្យអ្នកណា?» មិត្តស្រីរបស់គាត់ស្មានថាគាត់នឹងសប្បាយចិត្ត ម្ដេចបានជាគាត់ខឹងនឹងរឿងនេះទៅវិញ? នាងនឹកគិតរកហេតុផលមិនឃើញឡើយ ហើយក៏មិនយល់ដែរ ដូច្នេះនាងនិយាយថា៖ «មួកពណ៌បៃតងនេះមិនងាយរកបានទេណា៎។ ខ្ញុំធានាថា វានឹងស័ក្ដិសមនឹងអ្នក»។ គាត់និយាយថា៖ «តើអ្នកដឹងទេថាមួកនេះតំណាងឱ្យអ្វី?» មិត្តស្រីនិយាយថា៖ «តើវាមិនគ្រាន់តែជាមួកមួយទេឬ? មួកពណ៌បៃតង មើលទៅស្អាតទេតើ»។ ហើយនាងទទូចឱ្យគាត់ពាក់មួកនោះ។ ទោះជាយ៉ាងណាក៏គាត់មិនព្រមពាក់វាដែរ។ តើជនជាតិលោកខាងលិចដឹងពីអត្ថន័យបង្កប់នៃ «មួកពណ៌បៃតង» ដែរឬទេ? (អត់ទេ ពួកគេមិនដឹងទេ។) ដូច្នេះ តើរឿងនេះមិនគួរត្រូវបានពន្យល់ឱ្យច្បាស់លាស់ និងលាតត្រដាងទេឬ? ក្នុងចំណោមអ្នករាល់គ្នា គ្មាននរណាម្នាក់អាចឆ្លើយសំណួរនោះបានទេ តើហេតុអ្វីបានជាអ្នករាល់គ្នាមិនហ៊ានពន្យល់វាឱ្យបានច្បាស់លាស់? នេះមិនមែនជារឿងធំដុំទេ មែនទេ? អ្នករាល់គ្នាគឺដូចជាបុរសម្នាក់នេះ អ៊ីចឹង ដោយជ្រកក្រោមស្លាកនៃការមិនប្រកាន់ប្រពៃណី និងការលះបង់ប្រពៃណីចោល ព្រមទាំងបោះបង់ចោលនូវសញ្ញាណនៃវប្បធម៌ប្រពៃណីបែបសាតាំង ដើម្បីដេញតាមសេចក្ដីពិត និងសេរីភាព ប៉ុន្តែអ្នករាល់គ្នាបែរជាជាប់ជំពាក់យ៉ាងជ្រៅជាមួយនឹងមួកពណ៌បៃតងនេះទៅវិញ។ មិត្តស្រីរបស់យុវជននោះប្រាប់ឱ្យគាត់ពាក់វា ប៉ុន្តែទោះជាយ៉ាងណាក៏គាត់មិនព្រមពាក់វាដែរ ដោយចុងក្រោយគាត់និយាយថា៖ «អ្នកទទូចឱ្យខ្ញុំពាក់វា។ ប្រសិនបើខ្ញុំពាក់វា ខ្ញុំត្រូវរងការអាម៉ាស់មុខពីអ្នកដទៃមិនខាន!» នេះគឺជាចំណុចសំខាន់នៃបញ្ហា ហើយត្រង់នេះហើយជាបញ្ហា នេះហើយគឺជាប្រពៃណី។ ប្រពៃណីនេះមិនមែននិយាយអំពីថាតើរបស់អ្វីមួយមានពណ៌អ្វី ឬវាជារបស់ប្រភេទអ្វីនោះទេ ប៉ុន្តែផ្ទុយទៅវិញ វាគឺជានិមិត្តសញ្ញា និងជាទស្សនៈដែលរបស់នេះបំផុសឡើងនៅក្នុងចិត្តមនុស្ស។ តើរបស់នេះគឺដែលជាមួកពណ៌បៃតង តំណាងឱ្យអ្វីឱ្យប្រាកដ? តើវាបង្ហាញពីអ្វី? មនុស្សចាត់ទុកមួកដែលមានពណ៌នេះថាជារបស់មិនល្អ ដូច្នេះពួកគេបដិសេធមួកដែលមានពណ៌នេះ។ ហេតុអ្វីបានជាមនុស្សបដិសេធពួកវា? ហេតុអ្វីបានជាពួកគេមិនអាចទទួលយករឿងបែបនេះបាន? ពីព្រោះមានការគិតតាមបែបប្រពៃណីមួយប្រភេទនៅក្នុងខ្លួនពួកគេ។ ការគិតតាមបែបប្រពៃណីនេះផ្ទាល់ គឺមិនមែនជាសេចក្ដីពិតនោះទេ។ វាប្រៀបដូចជារបស់ខាងសម្ភារៈអ៊ីចឹង ប៉ុន្តែសង្គមនេះ និងពូជសាសន៍របស់មនុស្សនេះ បានប្រែក្លាយវាទៅជារឿងអវិជ្ជមានដោយមិនដឹងខ្លួន។ ឧទាហរណ៍៖ មនុស្សប្រែក្លាយពណ៌សទៅជានិមិត្តសញ្ញានៃភាពបរិសុទ្ធ ពណ៌ខ្មៅទៅជានិមិត្តសញ្ញានៃសេចក្ដីងងឹត និងសេចក្ដីទុច្ចរិត ហើយពណ៌ក្រហមទៅជានិមិត្តសញ្ញានៃពិធីបុណ្យអ៊ឹកធឹក ភាពបង្ហូរឈាម និងភាពរំជើបរំជួល។ កាលពីអតីតកាល ជនជាតិចិនស្លៀកសម្លៀកបំពាក់ពណ៌ក្រហមនៅពេលពួកគេរៀបការ ដោយជឿថាវាជាពិធីមង្គល។ នៅពេលជនជាតិលោកខាងលិចរៀបការ ពួកគេស្លៀកសម្លៀកបំពាក់ពណ៌សដែលស្រស់ស្អាត និងស្អាតបាត ដែលតំណាងឱ្យភាពបរិសុទ្ធ។ ការយល់ដឹងអំពីអាពាហ៍ពិពាហ៍នៃវប្បធម៌ទាំងពីរគឺខុសគ្នា។ នៅក្នុងវប្បធម៌មួយ វាត្រូវបានតំណាងដោយពណ៌ក្រហម ហើយនៅក្នុងវប្បធម៌មួយទៀត វាត្រូវបានតំណាងដោយពណ៌ស។ ពណ៌ទាំងពីរនេះតំណាងឱ្យអាកប្បកិរិយានៃការជូនពរចំពោះអាពាហ៍ពិពាហ៍។ ក្រុមជាតិពន្ធុ និងពូជសាសន៍ផ្សេងៗប្រើប្រាស់ពណ៌ដូចគ្នានេះសម្រាប់គោលបំណងខុសៗគ្នា ហើយនេះជារបៀបដែលប្រវត្តិវប្បធម៌របស់ពួកគេកើតមានឡើង។ បន្ទាប់ពីប្រវត្តិវប្បធម៌ទាំងនេះកើតឡើង ប្រពៃណីវប្បធម៌ក៏ត្រូវបានបង្កើតឡើងស្របជាមួយគ្នានោះដែរ។ តាមរបៀបនេះ សង្គមខុសៗគ្នា និងពូជសាសន៍ខុសៗគ្នា បង្កើតបានជាទំនៀមទម្លាប់ខុសៗគ្នា ហើយទំនៀមទម្លាប់បែបនេះមានឥទ្ធិពលលើមនុស្សនៃពូជសាសន៍រៀងៗខ្លួនទាំងនេះ។ ហេតុនេះ ទើបជនជាតិចិនរងឥទ្ធិពលពីអត្ថន័យបង្កប់នៃមួកពណ៌បៃតងនេះ។ តើលទ្ធផលប្រភេទណាដែលកើតចេញពីការបណ្ដុះរឿងនេះទៅក្នុងពួកគេ? គឺបុរសមិនអាចពាក់មួកពណ៌បៃតងបានទេ ហើយស្ត្រីក៏មិនពាក់វាដែរ។ តើអ្នកឃើញមានស្ត្រីណាម្នាក់ពាក់វាដែរឬទេ? តាមពិតទៅ ប្រពៃណីវប្បធម៌នេះគឺសំដៅតែលើបុរសប៉ុណ្ណោះ ដែលមានន័យថា បុរសពាក់មួកពណ៌បៃតងគឺជាសញ្ញាមិនល្អ ហើយវាមិនពាក់ព័ន្ធនឹងស្ត្រីឡើយ។ ក៏ប៉ុន្តែ នៅពេលដែលប្រពៃណីវប្បធម៌នេះកើតមានឡើង ទោះជានៅក្នុងបរិបទណាក៏ដោយ ក៏វាធ្វើឱ្យមនុស្សគ្រប់រូបនៅក្នុងពូជសាសន៍នេះ មានការរើសអើងមួយប្រភេទចំពោះរបស់នេះ។ បន្ទាប់ពីការរើសអើងបែបនេះកើតឡើង របស់នេះក៏ផ្លាស់ប្ដូរដោយមិនដឹងខ្លួន ពីរឿងខាងសម្ភារៈដ៏សាមញ្ញធម្មតាបំផុត ទៅជារឿងអវិជ្ជមាន។ តាមការពិត វាគឺជារបស់ដ៏ធម្មតា ហើយមិនមានលក្ខណៈវិជ្ជមាន ឬអវិជ្ជមានទាល់តែសោះ។ វាគ្រាន់តែជារបស់ខាងសម្ភារៈ ជាពណ៌ និងជាវត្ថុដែលមានរូបរាងប៉ុណ្ណោះ។ ទោះជាយ៉ាងនេះក្ដី បន្ទាប់ពីត្រូវបានបកស្រាយ និងរងឥទ្ធិពលពីវប្បធម៌ប្រពៃណីតាមរបៀបនេះ តើលទ្ធផលចុងក្រោយក្លាយជាអ្វី? (គឺអវិជ្ជមាន។) វាក្លាយជាអវិជ្ជមាន។ បន្ទាប់ពីវាក្លាយជាអវិជ្ជមានហើយ មនុស្សមិនអាចចាត់ទុក ឬប្រើប្រាស់របស់នេះបានត្រឹមត្រូវឡើយ។ សាកគិតអំពីវាទៅមើល មានមួកពណ៌ផ្សេងៗគ្នានៅលើទីផ្សារចិន ដូចជាពណ៌ក្រហម ពណ៌ផ្កាឈូក ពណ៌លឿង និងពណ៌ផ្សេងៗទៀត ប៉ុន្តែមិនមានមួកពណ៌បៃតងទេ។ មនុស្សត្រូវបានរឹតត្បិត និងរងឥទ្ធិពលដោយការគិតតាមបែបប្រពៃណីនេះ។ នេះគឺជាឥទ្ធិពលដែលរឿងជាក់លាក់មួយនៃវប្បធម៌ប្រពៃណីមានមកលើមនុស្ស។

ទោះបីជាមនុស្សមួយចំនួនបានចេញទៅក្រៅប្រទេស ហើយបានជួបប្រទះនឹងវប្បធម៌ ប្រពៃណី ច្បាប់ទម្លាប់ និងរបស់ខាងសម្ភារៈមួយចំនួន ជាតម្រូវការមូលដ្ឋាននៃការរស់នៅក្នុងទ្វីបអឺរ៉ុប និងប្រទេសអាស៊ីផ្សេងទៀត ហើយបានស្គាល់ច្បាស់ពីច្បាប់ និងចំណេះដឹងទូទៅមួយចំនួននៃប្រទេសដទៃក៏ដោយ ក៏ប្រពៃណីទាំងនោះនៃប្រទេសកំណើតរបស់ពួកគេពិបាកនឹងរលាស់ចោលណាស់។ ទោះបីជាអ្នកបានចាកចេញពីទឹកដីកំណើតរបស់ខ្លួន ហើយបានទទួលយករបៀបរបបរស់នៅប្រចាំថ្ងៃនៅក្នុងប្រទេសមួយផ្សេងទៀត ហើយបានទទួលយកសូម្បីតែច្បាប់ និងប្រព័ន្ធរបស់ប្រទេសនោះក៏ដោយ ក៏អ្នកមិនដឹងថាអ្នកកំពុងគិតអំពីអ្វីជារៀងរាល់ថ្ងៃ ឬរបៀបដែលអ្នកប្រឈមមុខនឹងបញ្ហានៅពេលដែលមានរឿងអ្វីមួយកើតឡើងចំពោះអ្នក ឬថាតើទស្សនៈរបស់អ្នក និងការយល់ឃើញដែលអ្នកប្រកាន់យកនោះជាអ្វីឡើយ។ មនុស្សមួយចំនួនគិតថា៖ «ខ្ញុំនៅលោកខាងលិច ដូច្នេះតើខ្ញុំជាជនជាតិលោកខាងលិចមែនទេ?» ឬ «ខ្ញុំនៅប្រទេសជប៉ុន ដូច្នេះតើខ្ញុំជាជនជាតិជប៉ុនមែនទេ?» តើវាពិតជាដូច្នេះមែនឬ? (មិនមែនទេ។) ជនជាតិជប៉ុននិយាយថា៖ «ពួកយើងចូលចិត្តហូបស៊ូស៊ី និងមីអ៊ូដុងបំផុត។ តើបែបនេះមិនធ្វើឱ្យពួកយើងខ្ពង់ខ្ពស់ទេឬ?» ជនជាតិកូរ៉េខាងត្បូងនិយាយថា៖ «ពួកយើងចូលចិត្តហូបបាយ និងគីមឈី។ តើប្រជាជាតិកូរ៉េខាងត្បូងដ៏អស្ចារ្យរបស់យើងមិនខ្ពង់ខ្ពស់ទេឬ? អ្នករាល់គ្នាជាជនជាតិចិននិយាយថា វប្បធម៌របស់អ្នករាល់គ្នាគឺបុរាណ ហើយមានអាយុកាលរាប់ពាន់ឆ្នាំចំណាស់ជាងវប្បធម៌របស់យើង ប៉ុន្តែតើអ្នករាល់គ្នាបង្ហាញសេចក្ដីកតញ្ញូចំពោះចាស់ទុំរបស់អ្នកបានល្អដូចពួកយើងដែរឬទេ? តើអ្នកប្រកាន់ប្រពៃណីដូចពួកយើងដែរឬទេ? តើអ្នកមានច្បាប់ទម្លាប់ច្រើនដូចពួកយើងដែរឬទេ? សព្វថ្ងៃនេះ អ្នករាល់គ្នាមិននិយាយអំពីរឿងទាំងនេះទេ អ្នករាល់គ្នាបានធ្លាក់ចុះថយក្រោយហើយ។ ពួកយើងទើបជាមនុស្សដែលប្រកាន់ប្រពៃណីពិតប្រាកដ ហើយវប្បធម៌របស់យើងគឺជាវប្បធម៌ពិតប្រាកដ!» ពួកគេគិតថា វប្បធម៌ប្រពៃណីរបស់ពួកគេគឺឧត្តុង្គឧត្តម ហើយបន្ទាប់មកក៏ប្រកួតប្រជែងគ្នាដើម្បីប្រកាសរបស់ជាច្រើនថាជាបេតិកភណ្ឌពិភពលោក។ ហេតុអ្វីបានជាមានការប្រកួតប្រជែងទាំងអស់នេះ? គ្រប់ប្រទេស គ្រប់ពូជសាសន៍ និងសូម្បីតែគ្រប់ក្រុមជាតិពន្ធុតូចៗ សុទ្ធតែជឿថា របស់របរ ច្បាប់ទម្លាប់ ប្រពៃណី ទំនៀមទម្លាប់ និងទម្លាប់ទូទៅដែលបុព្វបុរសរបស់ពួកគេបានបន្សល់ទុកមក គឺជារឿងល្អ និងវិជ្ជមាន ហើយពូជមនុស្សជាតិអាចផ្សព្វផ្សាយបន្តបាន។ តើគំនិត និងទស្សនៈរបស់ពួកគេនេះ មិនគ្រាន់តែបង្កប់ន័យថា របស់ទាំងនេះគឺជាសេចក្ដីពិត ថាពួកវាជារឿងល្អ និងវិជ្ជមាន ហើយថាពូជមនុស្សជាតិនេះគួរតែផ្ទេររបស់ទាំងនេះបន្តទេឬ? ដូច្នេះ តើរបស់ដែលត្រូវបានផ្ទេរបន្តទាំងនេះ ប៉ះទង្គិចនឹងសេរីភាពដែរឬទេ? ខ្ញុំទើបតែបានលើកឧទាហរណ៍អំពីយុវជនម្នាក់ដែលបានរំដោះខ្លួនចេញពីច្រវាក់គ្រួសាររបស់គាត់ ដែលពោរពេញទៅដោយការចោះ និងពាក់ក្រវិល ហើយមានសាក់ពេញខ្លួន ហើយថែមទាំងមានមិត្តស្រីជាជនបរទេសទៀតផង។ បើមើលពីរូបរាងខាងក្រៅ និងសាច់ឈាមរបស់គាត់ គាត់ហាក់ដូចជាមិនប្រកាន់ខ្ជាប់តាមច្បាប់គ្រួសារទេ ហើយបានបោះបង់ប្រពៃណីចោល។ បើមើលពីបែបបទ និងឥរិយាបថរបស់គាត់ ហើយសូម្បីតែមើលពីឆន្ទៈផ្ទាល់ខ្លួនរបស់គាត់ ក៏គាត់បានបោះចោលនូវរឿងដូចជាគ្រួសារ ប្រពៃណី និងទំនៀមទម្លាប់ដែរ។ ប៉ុន្តែកាដូថ្ងៃកំណើតមួយបានលាតត្រដាងគាត់ ដោយទម្លាយការពិត និងថ្កោលទោសចំពោះជំនឿរបស់គាត់ដែលថា គាត់ «មិនប្រកាន់ប្រពៃណីទាល់តែសោះ»។ ដូច្នេះ តើតាមពិតទៅ បុគ្គលនេះប្រកាន់ប្រពៃណីឬក៏អត់? (គាត់ប្រកាន់ប្រពៃណី។) តើការប្រកាន់ប្រពៃណីគឺល្អ ឬអាក្រក់? (អាក្រក់។) ហេតុនេះហើយ ទោះបីជាអ្នកចាត់ទុកខ្លួនឯងថាប្រកាន់ប្រពៃណី ឬមិនប្រកាន់ប្រពៃណីក៏ដោយ ហើយទោះបីជាអ្នកមានពូជសាសន៍អ្វីក៏ដោយ ទោះជាអ្វីដែលគេហៅថាជាពូជសាសន៍ខ្ពង់ខ្ពស់ ឬពូជសាសន៍សាមញ្ញក៏ដោយ ក៏គំនិតខាងក្នុងរបស់អ្នកត្រូវបានបង្ខាំងជាប់ដែរ។ មិនថាអ្នកដេញតាម និងគោរពសេរីភាពខ្លាំងប៉ុនណាក៏ដោយ មិនថាការតាំងចិត្ត បំណងប្រាថ្នា និងមហិច្ឆតារបស់អ្នកក្នុងការរំដោះខ្លួនចេញពីកម្លាំងនៃប្រពៃណី និងពីទម្លាប់គ្រួសារតាមបែបប្រពៃណីមានទំហំធំធេងប៉ុនណាក៏ដោយ ឬមិនថាសកម្មភាពជាក់ស្ដែងរបស់អ្នកមានភាពផុសផុល និងមានឥទ្ធិពលយ៉ាងណាក៏ដោយ ប្រសិនបើអ្នកមិនយល់ពីសេចក្ដីពិតទេ នោះអ្នកអាចត្រឹមតែវិលវល់ចុះឡើងៗនៅកណ្ដាលសេចក្តីបង្រៀន និងសេចក្ដីខុសទំនងដែលសាតាំងបានបណ្ដុះទៅក្នុងអ្នកប៉ុណ្ណោះ ដោយមិនអាចងើបចេញរួចឡើយ។ មនុស្សមួយចំនួនរងឥទ្ធិពលពីវប្បធម៌ប្រពៃណី អ្នកខ្លះរងឥទ្ធិពលពីការអប់រំផ្នែកមនោគមវិជ្ជា អ្នកផ្សេងទៀតរងឥទ្ធិពលពីតំណែង និងឋានៈ ហើយអ្នកខ្លះទៀតនៅតែរងឥទ្ធិពលពីប្រព័ន្ធមនោគមវិជ្ជាប្រភេទណាមួយ។ សូមលើកឧទាហរណ៍ពីមនុស្សដែលពាក់ព័ន្ធនឹងនយោបាយ ដូចជាក្រុមមនុស្សដែលគាំទ្រលទ្ធិកុម្មុយនីស្ត។ ពួកគេបានចាប់ផ្ដើមជាក្រុមវណ្ណៈអធន បានទទួលយកសេចក្ដីប្រកាស និងទ្រឹស្ដីកុម្មុយនីស្ត បានផ្ដាច់ខ្លួនពីប្រពៃណី បានផ្ដាច់ខ្លួនពីរាជានិយមសក្ដិភូមិ បានផ្ដាច់ខ្លួនពីទំនៀមទម្លាប់ចាស់ៗមួយចំនួន ហើយបន្ទាប់មកក៏បានទទួលយកលទ្ធិម៉ាក្ស-លេនីន និងលទ្ធិកុម្មុយនីស្ត។ បន្ទាប់ពីទទួលយករឿងទាំងនេះរួច តើពួកគេមានសេរីភាព ឬក៏ពួកគេត្រូវបានរឹតត្បិតរហូតមក? (ពួកគេត្រូវបានរឹតត្បិតរហូតមក។) ពួកគេបានគិតថា តាមរយៈការផ្លាស់ប្ដូរពីរឿងចាស់ទៅរឿងថ្មី ពួកគេនឹងទទួលបានសេរីភាព។ តើគំនិតនេះមិនខុសទេឬ? (មែនហើយ វាខុសមែន។) វាគឺពិតជាខុសមែន។ មនុស្សអាចប្រែពីរឿងចាស់ទៅរឿងថ្មីណាមួយក៏បាន ប៉ុន្តែដរាបណាវាមិនមែនជាសេចក្ដីពិតទេ នោះពួកគេនឹងជាប់ក្នុងអន្ទាក់សំណាញ់របស់សាតាំងជារៀងរហូត នេះមិនមែនជាសេរីភាពពិតប្រាកដឡើយ។ មនុស្សមួយចំនួនលះបង់ខ្លួនដើម្បីលទ្ធិកុម្មុយនីស្ត ឬដើម្បីបុព្វហេតុណាមួយ អ្នកខ្លះលះបង់ខ្លួនចំពោះពាក្យសម្បថ ចំណែកឯអ្នកផ្សេងទៀតលះបង់ខ្លួនចំពោះទ្រឹស្ដី ហើយអ្នកខ្លះទៀតនៅតែប្រកាន់ខ្ជាប់នូវពាក្យសម្ដីដូចជា «សុខចិត្តស្លាប់ជំនួសមិត្តភក្ដិ» ឬ «មន្ត្រីស្មោះត្រង់មិនអាចបម្រើស្តេចពីរអង្គបានទេ» ឬ «នៅពេលដែលជាតិមានអាសន្ន មនុស្សគ្រប់រូបមានការទទួលខុសត្រូវក្នុងការចូលរួមចំណែករបស់ខ្លួន»។ តើពាក្យសម្ដីទាំងនេះជារបស់វប្បធម៌ប្រពៃណីដែរឬទេ? (មែនហើយ។) ពីសំបកក្រៅ រឿងទាំងនេះអាចនឹងមើលទៅដូចជារឿងវិជ្ជមានខ្លាំងណាស់ ត្រឹមត្រូវខ្លាំងណាស់ ហើយជារឿងដ៏ខ្ពង់ខ្ពស់ និងឧត្តុង្គឧត្តមជាពិសេសនៅក្នុងចំណោមមនុស្សជាតិ ប៉ុន្តែតាមការពិត បើមើលពីទស្សនៈមួយផ្សេងទៀត និងដោយប្រើមធ្យោបាយផ្សេងៗ ពួកវាចងព្រលឹងមនុស្ស រឹតត្បិតមនុស្ស និងរារាំងពួកគេមិនឱ្យទទួលបានសេរីភាពពិតប្រាកដឡើយ។ ក៏ប៉ុន្តែ មុនពេលមនុស្សយល់សេចក្ដីពិត ពួកគេអាចត្រឹមតែមានអារម្មណ៍វង្វេង ហេតុនេះហើយក៏ទទួលយករឿងទាំងនេះ ដែលត្រូវបានគេចាត់ទុកថារាងវិជ្ជមាននៅក្នុងចំណោមមនុស្សជាតិ ធ្វើជារបៀបរស់នៅរបស់ពួកគេ។ ហេតុដូច្នេះហើយ អ្វីដែលហៅថាវប្បធម៌ប្រពៃណីទាំងនេះ ពោលគឺរឿងទាំងនេះដែលមនុស្សគិតថាល្អគួរសមនៅក្នុងលោក ត្រូវបានមនុស្សទទួលយកដោយឯកឯង។ បន្ទាប់ពីទទួលយកពួកវារួច មនុស្សមានអារម្មណ៍ថា ពួកគេកំពុងរស់នៅដោយមានដើមទុន មានទំនុកចិត្ត និងមានកម្លាំងជំរុញចិត្ត។ ឧទាហរណ៍៖ មនុស្សមួយចំនួនបានទទួលយកគោលជំហរនៃសង្គមនេះ និងពូជមនុស្សជាតិនេះ ទាក់ទងនឹងចំណេះដឹង និងសញ្ញាបត្រ។ តើគោលជំហរនេះជាអ្វី? (ចំណេះដឹងជាអំណាច ចំណេះដឹងអាចផ្លាស់ប្ដូរវាសនារបស់អ្នក។) (ការដេញតាមផ្សេងទៀតគឺតូចតាច មានតែការរៀនសូត្រទេដែលប្រសើរបំផុត។) នៅក្នុងជម្រៅចិត្តរបស់ពួកគេ មនុស្សយល់ស្រប ហើយក៏ទទួលយក និងពេញចិត្តនឹងរឿងទាំងនេះផងដែរ។ ស្របពេលដែលទទួលយក និងពេញចិត្តនឹងពួកវា មនុស្សតស៊ូប្រឆាំងនឹងភាពលំបាកនៅក្នុងសង្គមនេះកាន់តែយូរទៅ ពួកគេកាន់តែឱ្យតម្លៃលើរឿងទាំងនេះ។ ហេតុអ្វីបានជាដូច្នេះ? មនុស្សទាំងអស់ពឹងផ្អែកលើចំណេះដឹងនៅក្នុងជីវិត។ បើគ្មានចំណេះដឹង និងសញ្ញាបត្រទាំងនេះទេ អ្នកមានអារម្មណ៍ថាមិនអាចឈរជើងនៅក្នុងសង្គមបានឡើយ។ អ្នកដទៃនឹងបន្តុះបង្អាប់អ្នក និងរើសអើងអ្នក ដូច្នេះហើយទើបអ្នកដេញតាមរឿងទាំងនេះយ៉ាងងប់ងល់។ សញ្ញាបត្ររបស់អ្នកកាន់តែខ្ពស់ ឋានៈសង្គមរបស់អ្នកនៅក្នុងសង្គម ឬនៅក្នុងចំណោមពូជសាសន៍ ឬសហគមន៍របស់អ្នកក៏កាន់តែខ្ពស់ដែរ ហើយការកោតសរសើររបស់មនុស្សចំពោះអ្នក និងការប្រព្រឹត្តរបស់ពួកគេមកលើអ្នក ព្រមទាំងរឿងផ្សេងៗទៀត នឹងកាន់តែធំធេង និងកាន់តែល្អប្រសើរ។ ក្នុងន័យមួយ សញ្ញាបត្ររបស់មនុស្សម្នាក់ បានក្លាយជាការកំណត់ឋានៈសង្គមរបស់ពួកគេ។

កាលពីអតីតកាល មានក្រុមសាស្ត្រាចារ្យសាកលវិទ្យាល័យប្រាំពីរឬប្រាំបីនាក់ បានទៅទីក្រុងប៉េកាំងដើម្បីបន្តការសិក្សា។ នៅគ្រានោះ សេវាកម្មដឹកភ្ញៀវ ឬសេវាកម្មអ្នកបើកបរប្រហែលជាមិនទាន់មាននៅឡើយទេ ដូច្នេះពួកគេត្រូវជិះឡានក្រុងបន្ទាប់ពីទៅដល់ទីក្រុងប៉េកាំង។ តាមពិតទៅ សាស្ត្រាចារ្យដូចជាពួកគេ មាននៅគ្រប់ទីកន្លែងក្នុងទីក្រុងប៉េកាំង។ ពួកគេមិនត្រូវបានចាត់ទុកថាជាមនុស្សពិសេសអ្វីនោះទេ គឺគ្រាន់តែជាមនុស្សសាមញ្ញប៉ុណ្ណោះ។ ប៉ុន្តែពួកគេផ្ទាល់មិនបានដឹងពីរឿងនោះទេ ហើយត្រង់នេះហើយជាភាពធ្ងន់ធ្ងរនៃបញ្ហា ពោលគឺរឿងនេះបានកើតឡើងដោយផ្អែកលើបញ្ហានេះឯង។ តើមានរឿងអ្វីកើតឡើងទៅ? ក្រុមសាស្ត្រាចារ្យនេះកំពុងរង់ចាំឡានក្រុងនៅចំណតឡានក្រុង។ ពេលពួកគេកំពុងរង់ចាំ មនុស្សកាន់តែច្រើនឡើងៗបានប្រមូលផ្ដុំគ្នា ហើយនៅពេលហ្វូងមនុស្សកាន់តែច្រើន គ្រប់គ្នាក៏ចាប់ផ្ដើមអន្ទះសា។ បន្ទាប់មក នៅពេលឡានក្រុងមកដល់ ពួកគេទាំងអស់គ្នាក៏បានសម្រុកឡើងឡានក្រុង ដោយមិនរង់ចាំឱ្យអ្នកដំណើរខាងក្នុងចុះសិនឡើយ ដោយរុញច្រាន និងប្រជ្រៀតគ្នាទៅវិញទៅមក បង្កជាភាពចលាចលយ៉ាងខ្លាំង។ វាគឺជាទិដ្ឋភាពដ៏វឹកវរខ្លាំងណាស់។ សាស្ត្រាចារ្យទាំងនេះបានគិតអំពីរឿងនេះ ហើយនិយាយថា៖ «ច្បាស់ណាស់ថា បងប្អូនប្រជាពលរដ្ឋរបស់យើងនៅទីក្រុងប៉េកាំងមិនងាយស្រួលទេ ដែលត្រូវជិះឡានក្រុងទៅធ្វើការ និងត្រឡប់មកវិញជារៀងរាល់ថ្ងៃ។ ក្នុងនាមជាសាស្ត្រាចារ្យសាកលវិទ្យាល័យ យើងគួរតែមានការគិតគូរដល់កាលៈទេសៈរបស់ប្រជាជន។ ក្នុងនាមជាបញ្ញវន្តជាន់ខ្ពស់ យើងមិនអាចប្រជែងជាមួយប្រជាជនសាមញ្ញនោះទេ។ យើងត្រូវតែបង្ហាញស្មារតីមិនអត្មានិយមរបស់ ឡី ហ្វឹង ដោយទុកឱ្យពួកគេឡើងឡានក្រុងនេះមុនចុះ ដូច្នេះចូរយើងកុំប្រជ្រៀតឡើងឡានក្រុងនេះអី»។ ពួកគេទាំងអស់គ្នាបានយល់ស្របលើរឿងនេះ ហើយសម្រេចចិត្តរង់ចាំឡានក្រុងបន្ទាប់។ ប៉ុន្តែលទ្ធផលគឺថា នៅពេលឡានក្រុងបន្ទាប់មកដល់ ក៏មានមនុស្សច្រើនដូចមុនដដែល ហើយជាថ្មីម្ដងទៀត មនុស្សក៏បានប្រជ្រៀតឡើងឡានក្រុងដូចហ្វូងមនុស្សដែលគ្មានសណ្ដាប់ធ្នាប់។ ពួកសាស្ត្រាចារ្យបានត្រឹមតែស្រឡាំងកាំង។ ពួកគេបានឈរមើលមនុស្សឡើងពេញឡានក្រុង និងបើកចេញទៅ ហើយជាថ្មីម្ដងទៀត ពួកគេនៅតែមិនអាចប្រជ្រៀតឡើងឡានក្រុងបានឡើយ។ ពួកគេបានពិភាក្សាគ្នាម្ដងទៀត ហើយនិយាយថា៖ «យើងមិនប្រញាប់ទេ។ យ៉ាងណាក៏យើងគឺជាបញ្ញវន្តជាន់ខ្ពស់ដែរ យើងមិនអាចដណ្ដើមគ្នាជាមួយមនុស្សធម្មតាដើម្បីឡើងឡានក្រុងបានទេ។ យើងចាំសិនចុះ ប្រហែលជាមិនមានមនុស្សច្រើនរង់ចាំឡានក្រុងបន្ទាប់នោះទេ»។ ពេលកំពុងរង់ចាំឡានក្រុងទីបី ពួកសាស្ត្រាចារ្យទាំងនេះចាប់ផ្ដើមអន្ទះសាបន្តិចហើយ។ អ្នកខ្លះក្នុងចំណោមពួកគេបានក្ដាប់ដៃ ហើយនិយាយថា៖ «ប្រសិនបើឡានក្រុងនេះមានមនុស្សច្រើនដូចមុនដដែល តើយើងគួរតែប្រជ្រៀតឡើងដែរឬទេ? ប្រសិនបើយើងមិនប្រជ្រៀតឡើងទេ ខ្ញុំគិតថាយើងប្រហែលជាមិនអាចឡើងឡានក្រុងទីប្រាំ ឬសូម្បីតែឡានក្រុងទីប្រាំមួយបានឡើយ ដូច្នេះយើងគួរតែប្រជ្រៀតឡើងទៅ!» អ្នកផ្សេងទៀតនិយាយថា៖ «តើបញ្ញវន្តជាន់ខ្ពស់អាចប្រជ្រៀតឡើងឡានក្រុងបានដែរឬទេ? នោះនឹងធ្វើឱ្យខូចមុខមាត់របស់យើងមិនខាន! តើវានឹងគួរឱ្យអាម៉ាស់យ៉ាងណាទៅ ប្រសិនបើថ្ងៃណាមួយ មនុស្សម្នាដឹងថាបញ្ញវន្តជាន់ខ្ពស់ដូចជាពួកយើង សូម្បីតែឡានក្រុងក៏ប្រជ្រៀតឡើងដែរនោះ!» ពួកគេខ្វែងគំនិតគ្នា។ ពេលពួកគេកំពុងពិភាក្សាគ្នា ហ្វូងមនុស្សដែលរង់ចាំមួយក្រុមទៀតក៏បានប្រមូលផ្ដុំគ្នា។ មកដល់ចំណុចនេះ ពួកសាស្ត្រាចារ្យមានការអន្ទះសាយ៉ាងខ្លាំង ហើយក៏ឈប់ពិភាក្សាគ្នា។ នៅពេលឡានក្រុងមកដល់ គ្រាន់តែទ្វារបើកភ្លាម ហើយមនុស្សគ្រប់គ្នាមិនទាន់ទាំងចុះអស់ផង ពួកសាស្ត្រាចារ្យបានធ្វើតាមហ្វូងមនុស្សមុន ដោយរុញច្រានប្រជ្រៀតចូលអស់ពីកម្លាំងកាយរបស់ពួកគេ។ អ្នកខ្លះក្នុងចំណោមពួកគេអាចប្រជ្រៀតចូលបាន ចំណែកឯបញ្ញវន្តដ៏ថ្លៃថ្នូរមួយចំនួន ពោលគឺអ្នកប្រាជ្ញដ៏ថ្លៃថ្នូរ មិនអាចប្រជ្រៀតចូលបានទេ ពីព្រោះពួកគេខ្វះកម្លាំងរុញច្រាន និងស្មារតីប្រយុទ្ធនោះ។ សូមទុកបញ្ហានេះត្រឹមហ្នឹងចុះ។ ចូរប្រាប់ខ្ញុំមកមើល៍ តើនេះមិនមែនជាការពិតទេឬ? (ជាការពិតមែន។) ការប្រជ្រៀតឡើងឡានក្រុងនេះ គឺជារឿងសាមញ្ញពេកទៅហើយ ហើយបញ្ញវន្តទាំងនេះពិតជាពូកែសម្ដែងធ្វើពុតមែន! ចូរប្រាប់ខ្ញុំមកមើល៍ តើបញ្ហានៅត្រង់ណា? ដំបូង ចូរយើងនិយាយអំពីបញ្ញវន្តទាំងនេះ ដែលទទួលបានការអប់រំកម្រិតខ្ពស់ ហើយបានក្លាយជាសាស្ត្រាចារ្យដែលបង្រៀន និងអប់រំមនុស្ស ហើយជាអ្នកដែលបានក្លាយជាបញ្ញវន្តជាន់ខ្ពស់។ ពោលគឺ ការអប់រំដែលពួកគេទទួលបាន និងចំណេះដឹងដែលពួកគេមាន គឺខ្ពស់ជាងកម្រិតដែលមនុស្សធម្មតាទទួលបាន ហើយចំណេះដឹងរបស់ពួកគេគឺគ្រប់គ្រាន់សម្រាប់ឱ្យពួកគេធ្វើជាគ្រូបង្រៀន និងជាអ្នកបង្ហាត់មនុស្ស អប់រំមនុស្ស និងផ្ទេរចំណេះដឹងដល់មនុស្ស ហេតុដូច្នេះហើយទើបពួកត្រូវបានគេហៅថា បញ្ញវន្តជាន់ខ្ពស់។ តើគំនិត និងទស្សនៈរបស់បញ្ញវន្តជាន់ខ្ពស់ទាំងនេះមានបញ្ហាអ្វីដែរឬទេ? ច្បាស់ណាស់ថាមានបញ្ហា។ ដូច្នេះ តើបញ្ហារបស់ពួកគេស្ថិតនៅត្រង់ណា? ចូរយើងវិភាគលើបញ្ហានេះ។ ដោយទទួលបានចំណេះដឹងយ៉ាងច្រើន និងការអប់រំកម្រិតខ្ពស់បែបនេះ តើការគិតរបស់ពួកគេរឹងត្អឹង ឬក៏សេរី? (គឺរឹងត្អឹង។) ម្ដេចបានជាអ្នករាល់គ្នាដឹងថាវារឹងត្អឹង? តើបញ្ហារបស់ពួកគេនៅត្រង់ណា? ទីមួយគឺ ពួកគេបានប្រកាសខ្លួនឯងថាជាបញ្ញវន្តជាន់ខ្ពស់។ តើមានអ្វីខុសឆ្គងចំពោះការអះអាងនេះដែរឬទេ? (មាន។) មានបញ្ហាជាមួយនឹងការអះអាងនេះ។ បន្ទាប់មក ពួកគេនិយាយថា៖ «នៅពេលដែលបញ្ញវន្តជាន់ខ្ពស់ដូចជាពួកយើងឡើងឡានក្រុង យើងមិនគួរដណ្ដើម និងប្រជ្រៀតជាមួយអ្នកដទៃដើម្បីឡើងឡានក្រុងនោះទេ»។ តើមានបញ្ហាជាមួយនឹងប្រយោគនេះដែរឬទេ? (មាន។) នេះគឺជាបញ្ហាទីពីរ។ បញ្ហាទីបីគឺនៅពេលដែលពួកគេនិយាយថា «បញ្ញវន្តជាន់ខ្ពស់ដូចជាពួកយើងអាចរង់ចាំឡានក្រុងបន្ទាប់បាន» តើមានបញ្ហាអ្វីជាមួយនឹងចំណុចនេះដែរឬទេ? (មាន។) មានបញ្ហាជាមួយនឹងចំណុចទាំងអស់នេះ។ ចូរវែកញែកបញ្ហានេះតាមរយៈចំណុចទាំងបីនេះចុះ ដើម្បីមើលថាតើបញ្ហាទាំងនោះជាអ្វី។ ប្រសិនបើអ្នករាល់គ្នាទទួលបានការយល់ដឹងយ៉ាងស៊ីជម្រៅអំពីបញ្ហាទាំងនេះ នោះទីមួយ អ្នករាល់គ្នានឹងលែងគោរពបូជាបញ្ញវន្តជាន់ខ្ពស់ទៀតហើយ ហើយទីពីរ អ្នករាល់គ្នានឹងលែងចង់ក្លាយជាបញ្ញវន្តជាន់ខ្ពស់ណាមួយទៀតហើយ។

តើចំណុចទីមួយជាអ្វី? គឺថាពួកគេបានប្រកាសខ្លួនឯងថាជាបញ្ញវន្តជាន់ខ្ពស់។ តើមានបញ្ហាអ្វីជាមួយនឹងការអះអាងនេះដែរឬទេ? (មាន។) មិនមានអ្វីខុសឆ្គងនឹងពាក្យ «ការប្រកាសខ្លួនឯង» នោះទេ ដែលក្នុងករណីនេះមានន័យថា ជាការតាំងខ្លួនជាបញ្ញវន្តជាន់ខ្ពស់។ ដូច្នេះ តើមានបញ្ហាជាមួយនឹងឃ្លា «ក្នុងនាមជាបញ្ញវន្តជាន់ខ្ពស់» ដែរឬទេ? ការពិតគឺថា សាស្ត្រាចារ្យសាកលវិទ្យាល័យគឺជាបញ្ញវន្តជាន់ខ្ពស់នៅក្នុងសង្គម។ ដោយសារនេះជាការពិត តើហេតុអ្វីបានជាមានបញ្ហាជាមួយនឹងឃ្លានេះ? (ពួកគេគិតថា ដោយទទួលបានចំណេះដឹង ពួកគេខ្ពង់ខ្ពស់ជាងអ្នកដទៃ។) ខ្ពង់ខ្ពស់ជាងអ្នកដទៃ ច្បាស់ណាស់ថាមាននិស្ស័យនៅពីក្រោយរឿងនេះ។ (ពួកគេគិតថា ដោយសារពួកគេទទួលបានចំណេះដឹងកាន់តែច្រើន ពួកគេខ្ពង់ខ្ពស់ជាងអ្នកដទៃ។ តាមការពិត រឿងទាំងនេះមិនអាចផ្លាស់ប្ដូរនិស្ស័យរបស់មនុស្សបានទេ។) នេះគឺត្រឹមត្រូវមួយផ្នែក ប៉ុន្តែមិនបានពន្យល់វាឱ្យច្បាស់លាស់ទេ។ តើអ្នកណាអាចបន្ថែមអ្វីទៀតបាន? (ឱព្រះជាម្ចាស់ តើពួកគេមិនមែនឆ្មើងឆ្មៃ និងរាប់ខ្លួនឯងជាសុចរិតទេឬ?) នេះគឺត្រឹមត្រូវហើយ ប៉ុន្តែអ្នកមិនបានពន្យល់ពីសារជាតិឱ្យបានច្បាស់លាស់ទេ សូមពន្យល់ឱ្យលម្អិតបន្តិចទៀតមើល។ (នៅពេលដែលពួកគេទទួលបានចំណេះដឹងខ្លះ ពួកគេមានអារម្មណ៍ថាខ្លួនខ្ពង់ខ្ពស់ និងឧត្តុង្គឧត្តមជាងអ្នកដទៃ ដូច្នេះពួកគេមិនអាចចាត់ទុកខ្លួនឯងជាមនុស្សសាមញ្ញបានទេ។ សម្រាប់មនុស្សធម្មតាដែលរស់នៅក្នុងសង្គមនេះ ការដែលត្រូវប្រជ្រៀតឡើងឡានក្រុង គឺត្រូវបានកំណត់ដោយមជ្ឈដ្ឋានជាក់ស្ដែងនៃជីវិតរបស់ពួកគេ ហើយវាជារឿងធម្មតា។ ក៏ប៉ុន្តែ នៅពេលដែលបញ្ញវន្តទាំងនេះចាត់ទុកខ្លួនឯងថាខ្ពង់ខ្ពស់ និងឧត្តុង្គឧត្តមខ្លាំង ពួកគេលែងអាចធ្វើខ្លួនដូចមនុស្សធម្មតាបានទៀតហើយ ហើយគិតថាសកម្មភាពរបស់មនុស្សធម្មតាធ្វើឱ្យប៉ះពាល់ដល់អត្តសញ្ញាណរបស់ពួកគេ ដូច្នេះខ្ញុំមានអារម្មណ៍ថាពួកគេមិនប្រក្រតីទេ)។ ពួកគេពិតជាមិនប្រក្រតីមែន។ អត្ថន័យដែលបង្កប់នៅក្នុងការដែលពួកគេប្រកាសខ្លួនឯងថាជាបញ្ញវន្តជាន់ខ្ពស់ គឺមិនប្រក្រតីឡើយ។ ពោលគឺ មានភាពវៀចវេរនៅក្នុងភាពជាមនុស្សរបស់ពួកគេ។ ពួកគេមានអារម្មណ៍ថាខ្លួនខ្ពង់ខ្ពស់ និងមានតម្លៃជាងអ្នកដទៃ។ តើអ្វីជាមូលដ្ឋានរបស់ពួកគេសម្រាប់រឿងនេះ? គឺត្រង់ថាពួកគេទទួលបានការអប់រំយ៉ាងច្រើន និងមានចំណេះដឹងពេញខ្លួន ហើយទោះជាពួកគេជួបអ្នកណាក៏ដោយ ក៏ពួកគេមិនដែលខ្វះរឿងនិយាយដែរ ហើយអាចបង្រៀនរឿងផ្សេងៗដល់អ្នកទាំងនោះទៀតផង។ តើពួកគេចាត់ទុកចំណេះដឹងជាអ្វី? ពួកគេបានចាត់ទុកវាជាលក្ខខណ្ឌវិនិច្ឆ័យសម្រាប់ការប្រព្រឹត្តខ្លួន និងសកម្មភាពរបស់មនុស្សម្នាក់ ក៏ដូចជាលក្ខខណ្ឌវិនិច្ឆ័យសម្រាប់សីលធម៌របស់មនុស្សម្នាក់ផងដែរ។ ពួកគេជឿថា ពេលនេះពួកគេមានចំណេះដឹងហើយ សេចក្ដីសុចរិត ចរិតលក្ខណៈ និងអត្តសញ្ញាណរបស់ពួកគេគឺឧត្តុង្គឧត្តម មានតម្លៃ និងថ្លៃថ្លា ដែលបង្កប់ន័យថា បញ្ញវន្តជាន់ខ្ពស់គឺជាពួកបរិសុទ្ធ។ តើវាមិនមែនដូច្នេះទេឬ? (មែនហើយ។) នេះហើយគឺជាភាពជាន់ខ្ពស់សម្រាប់ពួកគេ ដូច្នេះនៅពេលដែលពួកគេត្រូវប្រជ្រៀតឡើងឡានក្រុង ពួកគេមិនព្រមធ្វើវាឡើយ។ ហេតុអ្វីបានជាពួកគេមិនព្រមប្រជ្រៀតឡើង? តើពួកគេត្រូវបានគ្រប់គ្រងដោយអ្វី? តើពួកគេរងការរឹតត្បិត និងការឃាត់ឃាំងអ្វីខ្លះ? ពួកគេមានអារម្មណ៍ថា ការប្រជ្រៀតឡើងឡានក្រុងនឹងប៉ះពាល់ដល់អត្តសញ្ញាណ និងមុខមាត់របស់ខ្លួន។ ពួកគេជឿថា ចំណេះដឹងបានផ្ដល់អត្តសញ្ញាណ និងមុខមាត់ដល់ពួកគេ ដូច្នេះហើយទើបពួកគេប្រកាសខ្លួនឯងថាជាបញ្ញវន្តជាន់ខ្ពស់។ ដោយផ្អែកលើការវិភាគនេះ តើអ្វីដែលពួកគេបាននិយាយ មិនគួរឱ្យខ្ពើមរអើមទេឬ? វាគួរឱ្យខ្ពើមរអើមណាស់។ ប៉ុន្តែពួកគេបែរជាដើរអួតអាងដោយនិយាយថា «បញ្ញវន្តជាន់ខ្ពស់ដូចជាពួកយើង» ទៅវិញ។ តាមពិត អ្នកដទៃគិតថា ពួកគេគ្រាន់តែជាបញ្ញវន្ត ដែលមានឫកពាដ៏តោកយ៉ាក និងប្រកាន់តម្រិះ ដែលមនុស្សថែមទាំងមើលងាយទៀតផង ប៉ុន្តែពួកគេផ្ទាល់នៅតែគិតថាខ្លួនឧត្តុង្គឧត្តមជាពិសេស។ តើនេះមិនមែនជាបញ្ហាទេឬ? ពួកគេជឿថា ពួកគេឧត្តុង្គឧត្តមខ្លាំងណាស់ និងមានអត្តសញ្ញាណខ្ពង់ខ្ពស់ រហូតដល់ថ្នាក់ចង់តាំងខ្លួនជាពួកបរិសុទ្ធទៀតផង។ តើទស្សនៈនេះជាការរឹតត្បិតលើពួកគេតាមរបៀបណាមួយដែរឬទេ? តើគោលជំហររបស់ពួកគេទាក់ទងនឹងចំណេះដឹងគឺជាអ្វី? គឺថា នៅពេលដែលមនុស្សមានចំណេះដឹង សេចក្ដីសុចរិតរបស់ពួកគេកាន់តែខ្ពស់ ពួកគេក្លាយជាមនុស្សឆ្នើម និងឧត្តុង្គឧត្តម ហើយពួកគេគួរតែទទួលបានការគោរព។ ហេតុដូច្នេះហើយ សកម្មភាពរាងធម្មតាៗមួយចំនួនដែលមនុស្សសាមញ្ញធ្វើ ត្រូវបានពួកគេស្អប់ខ្ពើម និងថ្កោលទោស។ ឧទាហរណ៍៖ នៅពេលដែលបញ្ញវន្តកណ្ដាស់ ពួកគេសម្លឹងមើលមនុស្សជុំវិញខ្លួន ហើយប្រញាប់និយាយសុំទោស ចំណែកឯពេលដែលមនុស្សសាមញ្ញកណ្ដាស់ ពួកគេមិនគិតអ្វីទាំងអស់។ តាមពិត ការភើ និងការកណ្ដាស់គឺជារឿងធម្មតានៅក្នុងជីវិត ប៉ុន្តែនៅក្នុងក្រសែភ្នែករបស់បញ្ញវន្តទាំងនោះ រឿងទាំងនេះគឺជាឥរិយាបថថោកទាប និងគ្មានសុជីវធម៌ ដូច្នេះពួកគេស្អប់ខ្ពើម និងមើលងាយសកម្មភាពទាំងនោះ ដោយនិយាយថា៖ «មើលចុះ ពួកមនុស្សសាមញ្ញដែលគ្មានសុជីវធម៌ទាំងនេះ របៀបដែលពួកគេកណ្ដាស់ អង្គុយ និងឈរ គឺពិតជាមិនសមរម្យទាល់តែសោះ ហើយនៅពេលឡានក្រុងមកដល់ ពួកគេក៏ប្រជ្រៀតឡើង ដោយមិនដឹងអ្វីសោះអំពីការបើកផ្លូវឱ្យគេដោយគួរសម!» នៅពេលនិយាយដល់ចំណេះដឹង គោលជំហររបស់ពួកគេគឺ៖ ចំណេះដឹងជានិមិត្តសញ្ញានៃអត្តសញ្ញាណ ហើយចំណេះដឹងអាចផ្លាស់ប្ដូរវាសនារបស់មនុស្ស ក៏ដូចជាអត្តសញ្ញាណ និងតម្លៃរបស់ពួកគេផងដែរ។

តើចំណុចទីពីរជាអ្វី? (គឺថាបញ្ញវន្តជាន់ខ្ពស់មិនអាចប្រជ្រៀតជាមួយអ្នកដទៃដើម្បីឡើងឡានក្រុងបានទេ។) ពួកគេមិនអាចប្រជ្រៀតជាមួយអ្នកដទៃដើម្បីឡើងឡានក្រុងបានឡើយ។ ការប្រជ្រៀតឡើងឡានក្រុង គ្រាន់តែជារឿងតូចតាចមួយដែលពួកគេបានជួបប្រទះនៅក្នុងជីវិតរបស់ខ្លួនប៉ុណ្ណោះ។ តើរឿងនេះតំណាងឱ្យអ្វី? ពោលគឺ ពួកគេជឿថា ពាក្យសម្ដី និងឥរិយាបថរបស់មនុស្សដែលមានចំណេះដឹងកម្រិតណាមួយ ត្រូវតែថ្លៃថ្នូរ ហើយត្រូវតែស័ក្ដិសមនឹងអត្តសញ្ញាណរបស់ពួកគេ។ ឧទាហរណ៍៖ មនុស្សបែបនេះត្រូវតែដើរដោយស្រាលៗ ហើយនៅពេលប្រាស្រ័យទាក់ទងជាមួយមនុស្សម្នា ពួកគេត្រូវតែធ្វើឱ្យអ្នកដទៃមានអារម្មណ៍ថាពួកគេមានភាពរាក់ទាក់ ងាយស្រួលទាក់ទង និងស័ក្ដិសមទទួលបានការគោរព ហើយពាក្យសម្ដី និងឥរិយាបថរបស់ពួកគេត្រូវតែថ្លៃថ្នូរ។ ពួកគេមិនអាចដូចមនុស្សសាមញ្ញបានទេ ពួកគេត្រូវតែធ្វើឱ្យមនុស្សកត់សម្គាល់ឃើញពីភាពខុសគ្នារវាងខ្លួនពួកគេ និងមនុស្សសាមញ្ញ មានតែតាមរបៀបនេះទេ ទើបពួកគេអាចអួតសម្ញែងថាអត្តសញ្ញាណរបស់ខ្លួនគឺឆ្នើម និងខុសប្លែកពីអ្នកទាំងពូង។ នៅក្នុងជម្រៅចិត្តរបស់ពួកគេ សាស្ត្រាចារ្យទាំងនេះជឿថា រឿងដូចជាការប្រជ្រៀតឡើងឡានក្រុង គឺជារឿងដែលធ្វើឡើងដោយមនុស្សនៅស្រទាប់ខាងក្រោមនៃសង្គម និងដោយអ្នកដែលមិនទទួលបានការអប់រំកម្រិតខ្ពស់ ហើយមានតែអស់អ្នកដែលមិនមានចំណេះដឹងជ្រៅជ្រះ ឬគ្មានអត្តសញ្ញាណជាបញ្ញវន្តជាន់ខ្ពស់ទេ ទើបធ្វើរឿងទាំងនេះ។ ដូច្នេះ តើបញ្ញវន្តជាន់ខ្ពស់ទាំងនេះបានធ្វើរឿងអ្វីខ្លះ? ការឈរនៅវេទិកាអធិប្បាយពីគោលលទ្ធិ ការផ្ទេរចំណេះដឹង និងការដោះស្រាយមន្ទិលសង្ស័យរបស់មនុស្ស ទាំងនេះគឺជាភារកិច្ចរបស់ពួកគេ ដែលតំណាងឱ្យអត្តសញ្ញាណ មុខមាត់ និងវិជ្ជាជីវៈរបស់ខ្លួន។ ពួកគេអាចធ្វើបានតែរឿងទាំងនេះប៉ុណ្ណោះ។ កិច្ចការប្រចាំថ្ងៃ និងទម្លាប់របស់មនុស្សសាមញ្ញ មិនគួរមានអ្វីពាក់ព័ន្ធជាមួយពួកគេឡើយ ដែលជាវណ្ណៈមនុស្សដែលផ្ដាច់ខ្លួនចេញពី «ចំណូលចិត្តដ៏ថោកទាប និងតូចទាប» ទាំងនេះ។ តើពួកគេកំណត់លក្ខណៈកិច្ចការប្រចាំថ្ងៃ និងទម្លាប់របស់មនុស្សសាមញ្ញ ហើយសូម្បីតែសកម្មភាពដូចជាការប្រជ្រៀតឡើងឡានក្រុង ថាជាអ្វី? (ជារឿងថោកទាប។) ត្រូវហើយ ថោកទាប និងគ្មានសុជីវធម៌។ នេះគឺជានិយមន័យចេញពីជម្រៅចិត្តរបស់ពួកគេ សម្រាប់មនុស្សសាមញ្ញ ធម្មតា ដែលមានកម្រិតទាបជាងពួកគេ។

ចូរយើងនិយាយអំពីចំណុចទីបីគឺ «បញ្ញវន្តជាន់ខ្ពស់ដូចជាពួកយើងអាចរង់ចាំឡានក្រុងបន្ទាប់បាន» តើនេះជាស្មារតីប្រភេទអ្វី? តើនេះមិនមែនជាស្មារតីរបស់ ខុង រ៉ុង ដែលលះបង់ផ្លែសារីធំៗ ដូចដែលបានរៀបរាប់នៅក្នុងវប្បធម៌ប្រពៃណីទេឬ? ឥទ្ធិពលនៃវប្បធម៌ប្រពៃណីលើបញ្ញវន្ត គឺមានភាពជ្រាលជ្រៅជាពិសេស។ ពួកគេមិនត្រឹមតែទទួលយកវប្បធម៌ប្រពៃណីប៉ុណ្ណោះទេ ប៉ុន្តែពួកគេក៏ទទួលយកគំនិត និងទស្សនៈជាច្រើនពីវប្បធម៌ប្រពៃណីទៅក្នុងជម្រៅចិត្តរបស់ខ្លួន ហើយចាត់ទុកពួកវាជាអ្វីៗដែលវិជ្ជមាន រហូតដល់ថ្នាក់ចាត់ទុកពាក្យស្លោកល្បីៗមួយចំនួនជាបាវចនា ហើយតាមរយៈការធ្វើបែបនេះ ពួកគេក៏ដើរចូលទៅក្នុងផ្លូវខុសនៅក្នុងជីវិត។ វប្បធម៌ប្រពៃណីត្រូវបានតំណាងដោយគោលលទ្ធិខុងជឺ។ គោលលទ្ធិខុងជឺ មានទ្រឹស្ដីមនោគមវិជ្ជាពេញមួយប្រព័ន្ធ វាភាគច្រើនលើកកម្ពស់វប្បធម៌សីលធម៌ប្រពៃណី ហើយវាត្រូវបានគោរពបូជាដោយវណ្ណៈគ្រប់គ្រងនៃរាជវង្សនានាពេញមួយប្រវត្តិសាស្ត្រ ដែលបានគោរពបូជាខុងជឺ និងម៉េងជឺ ជាពួកបរិសុទ្ធ។ គោលលទ្ធិខុងជឺគាំទ្រថា មនុស្សម្នាក់គួរតែប្រកាន់ខ្ជាប់នូវគុណតម្លៃនៃសេចក្ដីសប្បុរស សេចក្ដីសុចរិត សុជីវធម៌ ប្រាជ្ញា និងភាពគួរឱ្យទុកចិត្ត រៀនធ្វើចិត្តឱ្យស្ងប់ មានភាពនឹងនរ និងចេះអត់ធ្មត់ជាមុនសិន រាល់ពេលមានរឿងអ្វីកើតឡើង រក្សាភាពស្ងប់ស្ងាត់ និងនិយាយដោះស្រាយបញ្ហា មិនត្រូវឈ្លោះប្រកែក ឬដណ្ដើមរបស់របរឡើយ ហើយរៀនចេះសម្របសម្រួលដោយគួរសម និងទទួលបានការគោរពពីមនុស្សគ្រប់គ្នា នេះហើយគឺជាការប្រព្រឹត្តខ្លួនដោយមានសុជីវធម៌។ បញ្ញវន្តទាំងនេះដាក់ខ្លួនឯងនៅក្នុងឋានៈខ្ពស់ជាងប្រជាជនសាមញ្ញ ហើយនៅក្នុងក្រសែភ្នែករបស់ពួកគេ មនុស្សទាំងអស់សុទ្ធតែជាអ្នកដែលពួកគេត្រូវអត់ធ្មត់ និងអត់ឱនឱ្យ។ «ឥទ្ធិពល» នៃចំណេះដឹងគឺពិតជាធំធេងណាស់! មនុស្សទាំងនេះពិតជាស្រដៀងនឹងសុភាពបុរសក្លែងក្លាយខ្លាំងមែន តើមែនទេ? មនុស្សដែលទទួលបានចំណេះដឹងច្រើនពេក ក្លាយជាសុភាពបុរសក្លែងក្លាយ។ ប្រសិនបើក្រុមអ្នកប្រាជ្ញដ៏ថ្លៃថ្នូរនេះ ត្រូវបានពណ៌នានៅក្នុងឃ្លាមួយ នោះគឺ ភាពថ្លៃថ្នូររបស់អ្នកប្រាជ្ញដ៏ខ្ពង់ខ្ពស់។ តើអ្វីទៅជាគោលការណ៍ដែលអ្នកប្រាជ្ញដ៏ថ្លៃថ្នូរទាំងនេះប្រាស្រ័យទាក់ទងគ្នាទៅវិញទៅមក? តើអ្វីទៅជាវិធីសាស្ត្ររបស់ពួកគេចំពោះការរស់នៅក្នុងលោកីយ៍? ឧទាហរណ៍៖ ប្រជាជនសាមញ្ញហៅបុរសដែលមានត្រកូល លី ថា «ឡាវ លី» ឬ «ស៊ាវ លី»(ក)។ តើបញ្ញវន្តនឹងហៅពួកគេតាមរបៀបនេះដែរឬទេ? (អត់ទេ។) តើពួកគេនឹងហៅអ្នកទាំងនោះតាមរបៀបណា? (លោក លី។) ប្រសិនបើពួកគេឃើញស្ត្រីម្នាក់ ពួកគេនឹងហៅនាងថា អ្នកនាងនេះ ឬអ្នកនាងនោះ ហើយនឹងបង្ហាញការគោរព និងភាពថ្លៃថ្នូរជាពិសេស ដូចជាសុភាពបុរសអ៊ីចឹង។ ពួកគេជំនាញខាងរៀនសូត្រ និងធ្វើតាមភាពថ្លៃថ្នូរដ៏ខ្ពង់ខ្ពស់ដែលបង្ហាញដោយសុភាពបុរស។ តើពួកគេនិយាយ និងពិភាក្សាគ្នាដោយប្រើទឹកដមសំឡេង និងរបៀបរបបបែបណា? ទឹកមុខរបស់ពួកគេគឺទន់ភ្លន់ជាពិសេស ហើយពួកគេនិយាយដោយគួរសម និងសំចៃមាត់។ ពួកគេគ្រាន់តែសម្ដែងចេញនូវទស្សនៈផ្ទាល់ខ្លួនរបស់ពួកគេប៉ុណ្ណោះ ហើយទោះបីជាពួកគេដឹងថាទស្សនៈរបស់អ្នកដទៃខុសក៏ដោយ ក៏ពួកគេមិននិយាយអ្វីដែរ។ គ្មានអ្នកណាធ្វើឱ្យប៉ះពាល់ដល់អារម្មណ៍អ្នកណាឡើយ ហើយពាក្យសម្ដីរបស់ពួកគេគឺទន់ភ្លន់ខ្លាំងបំផុត ហាក់ដូចជារុំដោយសំឡីអ៊ីចឹង ដូច្នេះទើបពួកគេមិនធ្វើឱ្យអ្នកណាម្នាក់ឈឺចាប់ ឬធុញថប់ ដែលគ្រាន់តែស្ដាប់ពួកគេនិយាយ ក៏ធ្វើឱ្យគេមានអារម្មណ៍ចង់ក្អួត អន្ទះសា ឬខឹងបាត់ទៅហើយ។ ការពិតគឺថា គ្មានទស្សនៈរបស់អ្នកណាម្នាក់ច្បាស់លាស់ទាំងស្រុងនោះទេ ហើយក៏គ្មានអ្នកណាចុះញ៉មនឹងអ្នកណាដែរ។ មនុស្សប្រភេទនេះពូកែក្លែងបន្លំណាស់។ នៅពេលជួបប្រទះសូម្បីតែរឿងតូចតាចបំផុត ពួកគេនឹងក្លែងបន្លំ និងបិទបាំងខ្លួនឯង ហើយគ្មានអ្នកណាម្នាក់ក្នុងចំណោមពួកគេនឹងផ្ដល់ការពន្យល់ឱ្យបានច្បាស់លាស់ឡើយ។ នៅចំពោះមុខមនុស្សសាមញ្ញ តើពួកគេចង់ប្រកាន់យកឫកពាបែបណា ហើយតើពួកគេចង់បង្ហាញមុខមាត់បែបណា? ពោលគឺ ដើម្បីឱ្យមនុស្សសាមញ្ញឃើញថា ពួកគេគឺជាសុភាពបុរសដែលមានភាពរាបសារ។ សុភាពបុរសគឺលើសអ្នកដទៃមួយកម្រិត ហើយជាទីគោរពបូជារបស់មនុស្សម្នា។ មនុស្សគិតថា ពួកគេមានការយល់ដឹងជ្រៅជ្រះខ្លាំងជាងមនុស្សធម្មតា ហើយថា ពួកគេមានការយល់ដឹងអំពីរឿងផ្សេងៗបានល្អជាង បើប្រៀបធៀបនឹងមនុស្សធម្មតា ដូច្នេះមនុស្សគ្រប់គ្នាតែងតែពិគ្រោះនឹងសុភាពបុរសទាំងនោះ រាល់ពេលដែលពួកគេមានបញ្ហា។ នេះគឺពិតជាលទ្ធផលដែលបញ្ញវន្តទាំងនេះចង់បាន ពួកគេទាំងអស់គ្នាសង្ឃឹមថានឹងត្រូវបានគោរពបូជាជាពួកបរិសុទ្ធ។

បើមើលពីចំណុចទាំងបីដែលយើងទើបតែបានវែកញែករួច នៅពេលដែលសាស្ត្រាចារ្យទាំងនេះទទួលបានងារជា «បញ្ញវន្តជាន់ខ្ពស់» តើការគិតរបស់ពួកគេមានភាពសេរីជាងមុន ឬក៏ត្រូវបានរឹតត្បិតជាងមុន? (រឹតត្បិត។) វាច្បាស់ជាត្រូវបានរឹតត្បិតហើយ។ រឹតត្បិតដោយសារអ្វី? (គឺចំណេះដឹង។) ចំណេះដឹងគឺជារឿងដែលស្ថិតនៅក្នុងវិជ្ជាជីវៈរបស់ពួកគេ។ តាមពិតទៅ ចំណេះដឹងមិនបានរឹតត្បិតពួកគេយ៉ាងពិតប្រាកដនោះទេ។ តើអ្វីទៅដែលបានរឹតត្បិតពួកគេ? គឺអាកប្បកិរិយារបស់ពួកគេចំពោះចំណេះដឹង និងឥទ្ធិពលដែលចំណេះដឹងមានលើការគិតរបស់ពួកគេ ក៏ដូចជាទស្សនៈដែលវាបានបណ្ដុះចូលទៅក្នុងពួកគេ នេះហើយគឺជាបញ្ហា។ ហេតុដូច្នេះហើយ ពួកគេទទួលបានកម្រិតចំណេះដឹងកាន់តែខ្ពស់ ពួកគេកាន់តែមានអារម្មណ៍ថាអត្តសញ្ញាណ និងឋានៈរបស់ខ្លួនខុសប្លែកពីអ្នកទាំងពូង ហើយពួកគេកាន់តែមានអារម្មណ៍ថាខ្លួនឧត្តុង្គឧត្តម និងអស្ចារ្យ ស្របពេលជាមួយគ្នានោះ ការគិតរបស់ពួកគេក៏កាន់តែត្រូវបានរឹតត្បិតផងដែរ។ បើមើលពីទស្សនៈនេះ តើមនុស្សដែលទទួលបានចំណេះដឹងកាន់តែច្រើន ទទួលបានសេរីភាព ឬក៏បាត់បង់សេរីភាព? (បាត់បង់សេរីភាព។) តាមពិតទៅ ពួកគេបានបាត់បង់សេរីភាពហើយ។ ចំណេះដឹងមានឥទ្ធិពលលើការគិតរបស់មនុស្ស និងឋានៈរបស់ពួកគេនៅក្នុងសង្គម ហើយឥទ្ធិពលដែលវាមានលើមនុស្ស គឺមិនមែនវិជ្ជមានឡើយ។ វាមិនដែលមានន័យថា អ្នកទទួលបានចំណេះដឹងកាន់តែច្រើន អ្នកនឹងកាន់តែយល់ច្បាស់ពីគោលការណ៍ ទិសដៅ និងគោលដៅដែលអ្នកគួរតែមានទាក់ទងនឹងការប្រព្រឹត្តខ្លួនរបស់អ្នកនោះទេ។ ផ្ទុយទៅវិញ អ្នកកាន់តែដេញតាមចំណេះដឹង ហើយចំណេះដឹងដែលអ្នកទទួលបានកាន់តែជ្រៅជ្រះ នោះអ្នកនឹងកាន់តែឃ្លាតឆ្ងាយពីគំនិត និងទស្សនៈដែលមនុស្សមានភាពជាមនុស្សធម្មតាគួរតែមាន។ វាប្រៀបដូចជាក្រុមបញ្ញវន្តនោះ ដែលទទួលបានចំណេះដឹង និងការអប់រំយ៉ាងច្រើន ប៉ុន្តែសូម្បីតែរឿងធម្មតាៗនៅក្នុងជីវិតជាមូលដ្ឋានមួយ ក៏ពួកគេមិនយល់ផង។ តើរឿងធម្មតាៗនៅក្នុងជីវិតនោះជាអ្វី? នៅពេលដែលមានមនុស្សច្រើន អ្នកត្រូវតែប្រជ្រៀតចូលដើម្បីឡើងឡានក្រុង។ ប្រសិនបើអ្នកមិនប្រជ្រៀតចូលទេ អ្នកនឹងមិនអាចឡើងឡានក្រុងបានជាដាច់ខាត សូម្បីតែច្បាប់ដ៏សាមញ្ញបំផុតនេះ ក៏ពួកគេមិនដឹងផង។ ចូរប្រាប់ខ្ញុំមកមើល៍ តើពួកគេក្លាយជាឆ្លាត ឬល្ងង់? (ពួកគេក្លាយជាល្ងង់។) តាមពិតទៅ ពួកគេគឺជាពួកមនុស្សល្ងង់មួយក្រុម។ មនុស្សសាមញ្ញមិនទទួលបានចំណេះដឹងជ្រៅជ្រះ ឬការអប់រំកម្រិតខ្ពស់បែបនេះទេ ហើយក៏មិនមានឋានៈនេះដែរ ប៉ុន្តែពួកគេយល់ពីចំណុចនេះ ហើយនិយាយថា៖ «នៅពេលឡើងឡានក្រុង ហើយមានមនុស្សច្រើន អ្នកត្រូវតែប្រជ្រៀតចូល ហើយអ្នកត្រូវតែបញ្ចេញកម្លាំង ពីព្រោះប្រសិនបើអ្នកបន្ធូរដៃសូម្បីតែបន្តិច ហើយខួរក្បាលរបស់អ្នកប្រតិកម្មយឺតមួយជំហាន នោះអ្នកអាចនឹងធ្លាក់ទៅនៅខាងក្រោយហ្វូងមនុស្ស ហើយត្រូវជិះឡានក្រុងបន្ទាប់មិនខាន»។ នេះគឺជារឿងធម្មតាៗនៅក្នុងជីវិតជាមូលដ្ឋាន ដែលមនុស្សសាមញ្ញដឹងច្បាស់ ប៉ុន្តែបញ្ញវន្តទាំងនេះបែរជាមិនយល់ ដូច្នេះហើយទើបពួកគេរង់ចាំឡានក្រុងមួយហើយមួយទៀត។ តើពួកគេត្រូវបានរឹតត្បិតដោយអ្វី? ពួកគេត្រូវបានចងជាប់យ៉ាងតឹងរ៉ឹងដោយការអះអាងថា «ពួកយើងគឺជាបញ្ញវន្តជាន់ខ្ពស់»។ រឿងគឺបែបនេះឯង។ ពួកគេមិនទាំងដឹងពីរបៀបប្រឈមមុខ ឬដោះស្រាយបញ្ហាជីវិតជាក់ស្ដែងដ៏សាមញ្ញបែបនេះផង។ ពួកគេគឺជាពួកមនុស្សល្ងង់មួយក្រុម! តើចំណេះដឹងបាននាំអ្វីខ្លះមកឱ្យពួកគេ? អ្វីដែលវានាំមកឱ្យពួកគេ គឺវាធ្វើឱ្យពួកគេឃ្លាតឆ្ងាយពីប្រជាជនទាំងពូង ពួកគេមិនដឹងពីរបៀបរស់នៅ ហើយពួកគេមិនដឹងពីរបៀបដោះស្រាយរឿងរ៉ាវដែលកើតឡើងនៅក្នុងជីវិតជាក់ស្ដែងឡើយ។ ពួកគេបានប្រើទ្រឹស្ដីដ៏ខ្ពង់ខ្ពស់មួយចំនួន ដើម្បីដោះស្រាយបញ្ហាដ៏សាមញ្ញបំផុតមួយដែលមនុស្សធម្មតាជួបប្រទះនៅក្នុងជីវិតជាក់ស្ដែង ហើយពួកគេមិនដឹងថា តើលទ្ធផលនឹងទៅជាយ៉ាងណានោះទេ បន្ទាប់ពីដោះស្រាយវាតាមរបៀបនេះ ប្រហែលជារហូតមកដល់សព្វថ្ងៃនេះ ក៏ពួកគេនៅតែមិនយល់ដដែល។ ប្រហែលជាពួកគេអាចត្រឹមតែគិតធ្លុះពីរឿងនេះ នៅពេលដែលពួកគេឈានចូលវ័យចំណាស់ប៉ុណ្ណោះ។ នៅពេលនោះ ពួកគេនឹងលែងមានកិត្តិយសអ្វីទៀតហើយ ហើយប្រហែលជាឆ្អែតឆ្អន់នឹងការសោយសុខកេរ្តិ៍ឈ្មោះដ៏ថ្លៃថ្នូរជាបញ្ញវន្តជាន់ខ្ពស់ពេញមួយជីវិតរបស់ខ្លួនទៅហើយ។ ថ្ងៃណាមួយ ពួកគេអាចនឹងនឹកឃើញពីទិដ្ឋភាពដ៏គួរឱ្យអាម៉ាស់របស់ខ្លួននៅពេលជិះឡានក្រុងកាលណោះ ហើយពួកគេនឹងដឹងខ្លួនភ្លាមៗថា ពួកគេមិនមែនឧត្តុង្គឧត្តម ឬខ្ពង់ខ្ពស់អ្វីនោះទេ ហើយពួកគេនឹងដឹងខ្លួនភ្លាមៗថា៖ «តើភាពថ្លៃថ្នូរជាអ្នកប្រាជ្ញរបស់ខ្ញុំ អាចចម្អែតក្រពះបានដែរឬទេ? តើខ្ញុំមិននៅតែត្រូវការបាយបីពេលក្នុងមួយថ្ងៃដូចមនុស្សសាមញ្ញទេឬ? ខ្ញុំមិនខុសពីអ្នកដទៃឡើយ។ នៅពេលខ្ញុំចាស់ទៅ តើខ្ញុំមិនដើរគមខ្នងដូចគេដែរទេឬ? ហើយតើខ្ញុំមិនញ័រទទ្រើក និងមានអារម្មណ៍ភ័យខ្លាចរាល់ពេលដែលខ្ញុំជួបគ្រោះថ្នាក់ទេឬ? ហើយនៅពេលប្រឈមមុខនឹងសេចក្ដីស្លាប់របស់មនុស្សជាទីស្រឡាញ់ ឬព្រឹត្តិការណ៍ដ៏រីករាយ តើខ្ញុំមិនសោកសៅ ឬសប្បាយចិត្តដូចដែលមនុស្សគួរតែមានទេឬ? តើខ្ញុំមិនគ្រាន់តែរស់នៅដូចមនុស្សសាមញ្ញទេឬ? ខ្ញុំមិនខុសពីអ្នកដទៃទាំងពូងឡើយ!» ដល់ពេលនោះ ការដឹងខ្លួននេះនឹងហួសពេលសម្រាប់ពួកគេបាត់ទៅហើយ។ ទាំងនេះគឺជាភាពអាក្រក់មើលផ្សេងៗដែលបង្ហាញដោយមនុស្សដែលទទួលយកពាក្យសម្ដី និងទស្សនៈដែលគេហៅថាអ្វីៗដែលវិជ្ជមានមួយចំនួន នៅពេលដែលពួកគេមិនយល់សេចក្ដីពិត។ នៅពេលដែលមនុស្សមិនដឹងថាតើទស្សនៈទាំងនេះត្រឹមត្រូវឬអត់ ពួកគេតែងតែចាត់ទុកទស្សនៈ និងពាក្យសម្ដីទាំងនេះជាសេចក្ដីពិតដែលត្រូវប្រកាន់ខ្ជាប់ និងអនុវត្ត ហើយនៅពេលដែលពួកគេអនុវត្តរឿងទាំងនោះ ពួកគេតែងតែរងនូវផលវិបាកគ្រប់បែបយ៉ាង ហើយភាពឆ្គាំឆ្គងគ្រប់បែបយ៉ាងក៏កើតមានឡើង។ តើនេះមានផលវិបាកអ្វីខ្លះសម្រាប់មនុស្ស? ស្របពេលដែលមនុស្សកំពុងដេញតាមសេរីភាពឥតឈប់ឈរ ពួកគេក៏កំពុងធ្លាក់ពីវដ្ដនៃបញ្ហាមួយទៅវដ្ដនៃបញ្ហាមួយទៀតឥតឈប់ឈរដែរ ហើយពីចំណងមួយប្រភេទទៅចំណងមួយប្រភេទទៀត។ តើវាមិនមែនដូច្នេះទេឬ? ហេតុដូច្នេះហើយ នៅពេលដែលអ្នកមិនយល់សេចក្ដីពិត ទោះបីជាអ្វីដែលអ្នកប្រកាន់ខ្ជាប់គឺជាទស្សនៈ វប្បធម៌ប្រពៃណី ឬច្បាប់ទម្លាប់ ប្រព័ន្ធ ឬទ្រឹស្ដីប្រភេទណាក៏ដោយ ហើយទោះបីជារឿងទាំងនេះរាងហួសសម័យនៅក្នុងសង្គម ឬក៏ទាន់សម័យ និងពេញនិយមខ្លាំងក៏ដោយ ក៏រឿងទាំងនេះមិនអាចជំនួសសេចក្ដីពិតបានជាដាច់ខាត ពីព្រោះពួកវាមិនមែនជាសេចក្ដីពិតទេ។ មិនថាអ្នកប្រកាន់ខ្ជាប់ពួកវាបានល្អប៉ុនណាក៏ដោយ ឬអ្នកអនុវត្តពួកវាបានល្អប៉ុនណាក៏ដោយ ក៏ទីបំផុត ពួកវានឹងត្រឹមតែធ្វើឱ្យអ្នកឃ្លាតឆ្ងាយពីសេចក្ដីពិតប៉ុណ្ណោះ ជាជាងទទួលបានសេចក្ដីពិត។ អ្នកកាន់តែប្រកាន់ខ្ជាប់នូវរឿងទាំងនេះ អ្នកនឹងកាន់តែឃ្លាតឆ្ងាយខ្លាំងឡើងពីសេចក្ដីពិត ហើយអ្នកនឹងកាន់តែងាករេឆ្ងាយឡើងចេញពីមាគ៌ារបស់ព្រះជាម្ចាស់ និងពីមាគ៌ានៃសេចក្ដីពិត។ ម្យ៉ាងវិញទៀត ប្រសិនបើអ្នកអាចផ្ដួចផ្ដើមយ៉ាងសកម្មក្នុងការលះបង់ចោលនូវរឿងដែលគេហៅថាអ្វីៗដែលវិជ្ជមាន ទ្រឹស្ដី និងសេចក្ដីពិតក្លែងក្លាយទាំងនេះ នោះអ្នកអាចចូលទៅក្នុងសេចក្ដីពិតបានយ៉ាងឆាប់រហ័ស។ តាមរបៀបនេះ មនុស្សនឹងមិនប្រើប្រាស់អ្វីដែលហៅថាវប្បធម៌ប្រពៃណី និងសេចក្ដីពិតក្លែងក្លាយទាំងនេះ ជាគោលការណ៍នៃការអនុវត្តនៅក្នុងជីវិតប្រចាំថ្ងៃរបស់ពួកគេ ដើម្បីជំនួសសេចក្ដីពិត និងព្រះបន្ទូលរបស់ព្រះជាម្ចាស់ឡើយ ហើយភាពឆ្គាំឆ្គងនេះនឹងត្រូវបានកាត់បន្ថយបន្តិចម្ដងៗ និងត្រូវបានដោះស្រាយបន្តិចម្ដងៗ។

មនុស្សមួយចំនួនគិតថា ពួកគេទទួលបានសេចក្ដីពិត តាមរយៈការបោះចោលវប្បធម៌ប្រពៃណីរបស់គ្រួសារ និងប្រទេសជាតិ ហើយតាមរយៈការទទួលយកវប្បធម៌ប្រពៃណីបរទេសមកពីក្រៅប្រទេស។ មនុស្សមួយចំនួនគិតថា ពួកគេទទួលបានសេចក្ដីពិត តាមរយៈការបោះចោលវប្បធម៌ប្រពៃណីចាស់ ព្រមទាំងគំនិត និងទស្សនៈចាស់ៗ ហើយតាមរយៈការទទួលយកគំនិតដែលជឿនលឿនជាងមុនបន្តិច និងទំនើបជាងមុនបន្តិច។ ពេលមើលមកឥឡូវនេះ តើមនុស្សទាំងនេះត្រូវ ឬក៏ខុស? (គឺខុស។) ពួកគេសុទ្ធតែខុសទាំងអស់។ មនុស្សគិតថា គ្រាន់តែបោះចោលរបស់ចាស់ៗ ពួកគេនឹងទទួលបានសេរីភាព។ តើការទទួលបានសេរីភាព មានបង្កប់ន័យដូចម្ដេច? វាមានន័យថា មនុស្សម្នាក់ទទួលបានសេចក្ដីពិត និងរបៀបរស់នៅពិតប្រាកដដែលគេគួរតែមាន។ មនុស្សគិតថា ផ្លូវពិតត្រូវទទួលបានតាមរបៀបនេះ។ តើនេះពិតជាជារឿងពិតដែរឬទេ? តើនេះត្រឹមត្រូវដែរឬទេ? អត់ទេ។ ទោះបីជាមនុស្សជាតិទទួលយកវប្បធម៌ទំនើប និងជឿនលឿនអ្វីក៏ដោយ ក៏ទីបំផុត វានៅតែជាវប្បធម៌ប្រពៃណីដដែល ហើយសារជាតិរបស់វាមិនផ្លាស់ប្ដូរឡើយ។ វប្បធម៌ប្រពៃណី នឹងនៅតែជាវប្បធម៌ប្រពៃណីទោះដល់ពេលណាក៏ដោយ។ មិនថាតើវាអាចទប់ទល់នឹងការល្បងលនៃពេលវេលា ឬទប់ទល់នឹងការល្បងលនៃការពិតបានឬអត់ក៏ដោយ ឬថាតើវាត្រូវបានមនុស្សជាតិគោរពបូជាឬអត់ក៏ដោយ ក៏ទីបំផុត វានៅតែជាវប្បធម៌ប្រពៃណីដដែល។ ហេតុអ្វីបានជាវប្បធម៌ប្រពៃណីទាំងនេះ មិនមែនជាសេចក្ដីពិត? សរុបសេចក្ដីមកគឺថា របស់ទាំងនេះជាគំនិតដែលកើតមានឡើង បន្ទាប់ពីមនុស្សជាតិត្រូវបានសាតាំងធ្វើឱ្យពុករលួយ។ របស់ទាំងនេះមិនមែនមកពីព្រះជាម្ចាស់ឡើយ។ របស់ទាំងនេះត្រូវបានលាយឡំជាមួយនឹងការស្រមើស្រមៃ និងសញ្ញាណមួយចំនួនរបស់មនុស្ស ហើយលើសពីនេះទៅទៀត របស់ទាំងនេះគឺជាលទ្ធផលដែលសម្រេចបានពីការដែលសាតាំងធ្វើឱ្យមនុស្សជាតិពុករលួយ។ សាតាំងប្រើប្រាស់គំនិត ទស្សនៈ ព្រមទាំងពាក្យសម្ដី និងអំណះអំណាងគ្រប់បែបយ៉ាងរបស់មនុស្សជាតិពុករលួយ ដើម្បីចងការគិតរបស់មនុស្ស និងធ្វើឱ្យការគិតរបស់មនុស្សមានភាពពុករលួយ។ ប្រសិនបើសាតាំងប្រើរបស់ខ្លះដែលមិនសមហេតុផល គួរឱ្យអស់សំណើច និងខុសយ៉ាងច្បាស់ក្រឡែត ដើម្បីបំភាន់មនុស្ស នោះមនុស្សនឹងមានការញែកដឹង។ ពួកគេនឹងអាចបែងចែករវាងខុសនិងត្រូវ ហើយនឹងប្រើការញែកដឹងនេះ ដើម្បីបដិសេធ និងថ្កោលទោសរបស់ទាំងនោះ។ ហេតុនេះ សេចក្ដីបង្រៀនទាំងនេះ នឹងមិនអាចទប់ទល់នឹងការពិនិត្យពិច័យបានឡើយ។ ក៏ប៉ុន្តែ នៅពេលដែលសាតាំងប្រើគំនិត និងទ្រឹស្ដីមួយចំនួនដែលស្របតាមសញ្ញាណ និងការស្រមើស្រមៃរបស់មនុស្ស ហើយដែលវាគិតថានឹងអាចទប់ទល់នឹងការពិនិត្យពិច័យបាននៅពេលនិយាយចេញមក ដើម្បីបណ្ដុះ ជះឥទ្ធិពល និងបញ្ជ្រាបគំនិតចូលទៅក្នុងមនុស្ស នោះមនុស្សជាតិងាយនឹងត្រូវបំភាន់ណាស់ ហើយពាក្យសម្ដីទាំងនេះ ក៏ងាយនឹងត្រូវបានមនុស្សទទួលយក និងផ្សព្វផ្សាយផងដែរ ដូច្នេះហើយ ពាក្យសម្ដីទាំងនេះនៅស្ថិតស្ថេរពីមួយជំនាន់ទៅមួយជំនាន់ រហូតមកដល់បច្ចុប្បន្ននេះ។ សូមលើកយករឿងរ៉ាវមួយចំនួនអំពីវីរបុរសចិនជាឧទាហរណ៍ ដូចជារឿងរ៉ាវស្នេហាជាតិអំពីលោក យី ហ្វី ពួកមេទ័ពនៃត្រកូលយ៉ាង និងលោក វិន ធានស៊ាង។ ម្ដេចបានជាគំនិតទាំងនេះ ត្រូវបានបន្សល់ទុករហូតមកដល់សព្វថ្ងៃនេះ? ប្រសិនបើយើងមើលរឿងនេះពីទិដ្ឋភាពរបស់មនុស្ស នៅក្នុងគ្រប់យុគសម័យ តែងតែមានមនុស្សមួយប្រភេទ ឬអ្នកគ្រប់គ្រងមួយប្រភេទ ដែលតែងតែប្រើឧទាហរណ៍ទាំងនេះ ហើយប្រើគំនិត និងស្មារតីរបស់តួអង្គទាំងនេះ ដើម្បីបង្រៀនមនុស្សពីមួយជំនាន់ទៅមួយជំនាន់ ដើម្បីឱ្យមនុស្សពីមួយជំនាន់ទៅមួយជំនាន់ ទទួលយកការគ្រប់គ្រងរបស់ពួកគេដោយអនុលោមតាម និងដោយឱនលំទោន ហើយដើម្បីឱ្យពួកគេអាចគ្រប់គ្រងមនុស្សពីមួយជំនាន់ទៅមួយជំនាន់បានយ៉ាងងាយស្រួល ព្រមទាំងធ្វើឱ្យការគ្រប់គ្រងរបស់ពួកគេកាន់តែនឹងនរ។ តាមរយៈការនិយាយអំពីភក្ដីភាពបែបល្ងង់ខ្លៅរបស់លោក យី ហ្វី និងពួកមេទ័ពនៃត្រកូលយ៉ាង ក៏ដូចជាស្មារតីស្នេហាជាតិរបស់លោក វិន ធានស៊ាង និងលោក ឈី យាន ពួកគេអប់រំប្រជារាស្ត្ររបស់ខ្លួន និងឱ្យរាស្ត្រទាំងនោះដឹងពីគោលការណ៍មួយគឺថា គេត្រូវតែប្រព្រឹត្តខ្លួនដោយភក្ដីភាព នេះហើយគឺជាអ្វីដែលមនុស្សមានចរិតលក្ខណៈសីលធម៌ដ៏ខ្ពង់ខ្ពស់គួរតែមាន។ តើមានភក្ដីភាពដល់កម្រិតណា? ដល់កម្រិតដែលថា «នៅពេលអធិរាជបញ្ជាឱ្យមន្ត្រីរបស់ទ្រង់ស្លាប់ ពួកគេគ្មានជម្រើសអ្វីក្រៅពីស្លាប់ឡើយ» និង «មន្ត្រីស្មោះត្រង់មិនអាចបម្រើស្តេចពីរអង្គបានទេ» នេះគឺជាពាក្យសម្ដីមួយទៀតដែលពួកគេគោរពបូជា។ ពួកគេក៏គោរពបូជាចំពោះអស់អ្នកដែលស្រឡាញ់ប្រទេសជាតិរបស់ខ្លួនផងដែរ។ តើការស្រឡាញ់ប្រទេសជាតិរបស់ខ្លួន មានន័យថាស្រឡាញ់អ្វី ឬស្រឡាញ់នរណា? ស្រឡាញ់ទឹកដីឬ? ស្រឡាញ់ប្រជាជននៅក្នុងប្រទេសនោះឬ? ហើយតើប្រទេសជាតិគឺជាអ្វី? (គឺអ្នកគ្រប់គ្រង។) អ្នកគ្រប់គ្រង គឺជាតំណាងរបស់ប្រទេសជាតិ។ ប្រសិនបើអ្នកនិយាយថា «ការស្រឡាញ់ប្រទេសជាតិរបស់ខ្ញុំ តាមពិតគឺជាការស្រឡាញ់ស្រុកកំណើត និងឪពុកម្ដាយរបស់ខ្ញុំទេ។ ខ្ញុំមិនស្រឡាញ់អ្នករាល់គ្នា ដែលជាអ្នកគ្រប់គ្រងឡើយ!» នោះពួកគេនឹងខឹងមិនខាន។ ប្រសិនបើអ្នកនិយាយថា «ការស្រឡាញ់ប្រទេសជាតិរបស់ខ្ញុំ គឺជាការស្រឡាញ់អ្នកគ្រប់គ្រង ដែលចេញពីក្រអៅបេះដូងដ៏ជ្រាលជ្រៅបំផុតរបស់ខ្ញុំ» ពួកគេនឹងទទួលយកវា ហើយពេញចិត្តចំពោះសេចក្ដីស្រឡាញ់បែបនេះ។ ប្រសិនបើអ្នកធ្វើឱ្យពួកគេយល់ និងបញ្ជាក់យ៉ាងច្បាស់ថា មនុស្សដែលអ្នកស្រឡាញ់មិនមែនជាពួកគេទេ នោះពួកគេនឹងមិនពេញចិត្តឡើយ។ តើអ្នកគ្រប់គ្រងឆ្លងកាត់គ្រប់យុគសម័យ តំណាងឱ្យនរណា? (សាតាំង។) ពួកគេតំណាងឱ្យសាតាំង ពួកគេគឺជាសមាជិកនៃបក្សពួករបស់សាតាំង ហើយពួកគេគឺជាពួកអារក្ស។ ពួកគេមិនអាចអប់រំប្រជាជនឱ្យថ្វាយបង្គំព្រះជាម្ចាស់ ឱ្យថ្វាយបង្គំព្រះអាទិករបានជាដាច់ខាត។ ពួកគេមិនអាចធ្វើរឿងនេះបានជាដាច់ខាត។ ផ្ទុយទៅវិញ ពួកគេប្រាប់ប្រជាជនថា អ្នកគ្រប់គ្រងគឺជាបុត្រស្ថានសួគ៌។ តើ «បុត្រស្ថានសួគ៌» មានន័យដូចម្ដេច? វាមានន័យថា ស្ថានសួគ៌ប្រគល់អំណាចដល់នរណាម្នាក់ ហើយបន្ទាប់មក បុគ្គលនេះត្រូវបានគេហៅថា «បុត្រស្ថានសួគ៌» និងមានអំណាចគ្រប់គ្រងលើមនុស្សទាំងអស់នៅក្រោមមេឃ។ តើនេះគឺជាគំនិតដែលអ្នកគ្រប់គ្រងបានបញ្ជ្រាបចូលទៅក្នុងប្រជាជនមែនទេ? (មែនហើយ។) នៅពេលដែលបុគ្គលណាម្នាក់ក្លាយជាបុត្រស្ថានសួគ៌ នោះវាត្រូវបានកំណត់ដោយស្ថានសួគ៌ ហើយបំណងនៃស្ថានសួគ៌គឺនៅជាមួយគេ ដូច្នេះ ប្រជាជនគួរតែទទួលយកការគ្រប់គ្រងរបស់បុគ្គលនោះដោយគ្មានលក្ខខណ្ឌ មិនថាវាជាការគ្រប់គ្រងបែបណាក៏ដោយ។ អ្វីដែលពួកគេបញ្ជ្រាបចូលទៅក្នុងមនុស្ស គឺជាគំនិតនេះ ដែលធ្វើឱ្យអ្នកទទួលយកបុគ្គលនោះថាជាបុត្រស្ថានសួគ៌ ដោយផ្អែកលើការទទួលស្គាល់របស់អ្នកចំពោះអត្ថិភាពនៃស្ថានសួគ៌។ តើការធ្វើឱ្យអ្នកទទួលយកបុគ្គលនោះថាជាបុត្រស្ថានសួគ៌ មានគោលបំណងអ្វី? វាមិនមែនដើម្បីធ្វើឱ្យអ្នកទទួលស្គាល់ថាមានស្ថានសួគ៌ ឬថាមានព្រះជាម្ចាស់ ឬថាមានព្រះអាទិករនោះទេ ប៉ុន្តែគឺដើម្បីធ្វើឱ្យអ្នកទទួលយកការពិតដែលថា បុគ្គលនេះគឺជាបុត្រស្ថានសួគ៌ ហើយថា ដោយសារតែគេគឺជាបុត្រស្ថានសួគ៌ ដែលកើតមានឡើងដោយអត្ថិភាពនៃបំណងរបស់ស្ថានសួគ៌ នោះប្រជាជនគួរតែទទួលយកការគ្រប់គ្រងរបស់គេ។ ទាំងនេះគឺជាប្រភេទគំនិតដែលពួកគេបញ្ជ្រាប។ នៅពីក្រោយគំនិតទាំងអស់នេះ ដែលបានវិវឌ្ឍតាំងពីដើមដំបូងនៃមនុស្សជាតិរហូតមកដល់សព្វថ្ងៃនេះ ទោះបីជាអ្វីដែលយើងវែកញែក គឺជាឃ្លា និងសំនួនវោហារសព្ទដែលមានបង្កប់អត្ថន័យបញ្ឆិតបញ្ឈៀង ឬជាសុភាសិតប្រជាប្រិយ និងពាក្យស្លោកទូទៅដែលគ្មានអត្ថន័យបញ្ឆិតបញ្ឈៀងទាល់តែសោះក៏ដោយ ក៏មានចំណង និងការបំភាន់របស់សាតាំងមកលើមនុស្សជាតិដែរ ក៏ដូចជាមានការកំណត់និយមន័យដ៏ខុសទំនងរបស់មនុស្សជាតិពុករលួយ ចំពោះគំនិតទាំងនេះផ្ទាល់តែម្ដង។ តើការកំណត់និយមន័យដ៏ខុសទំនងនេះ មានឥទ្ធិពលអ្វីមកលើមនុស្សជាតិនៅសម័យក្រោយៗទៀត? តើវាល្អ វិជ្ជមាន ឬអវិជ្ជមាន? (គឺអវិជ្ជមាន។) ជាមូលដ្ឋាន វាគឺអវិជ្ជមាន។ សូមលើកឧទាហរណ៍ពីពាក្យសម្ដីដែលថា «ការស៊ូទ្រាំលំបាកវេទនាដើម្បីសម្រេចបំណងរបស់ខ្លួន» និង «លាក់បាំងសមត្ថភាពរបស់ខ្លួន ហើយប្រមូលកម្លាំងនៅក្នុងទីងងឹត» និង «ការស៊ូទ្រាំនឹងការធ្វើឱ្យអាម៉ាស់មុខ និងការរែកពុនបន្ទុកដ៏ធ្ងន់» និង «ឆន្ទៈប្រយុទ្ធដែលមិនព្រមចុះចាញ់» ក៏ដូចជា «ធ្វើពុតជារឿងមួយ តែលួចធ្វើរឿងមួយផ្សេងទៀត»។ តើពាក្យសម្ដីទាំងនេះមានឥទ្ធិពលអ្វីមកលើមនុស្សជាតិនៅសម័យក្រោយៗទៀត? ពោលគឺ នៅពេលដែលមនុស្សទទួលយកគំនិតទាំងនេះពីវប្បធម៌ប្រពៃណី មនុស្សពីមួយជំនាន់ទៅមួយជំនាន់ រសាត់ឃ្លាតកាន់តែឆ្ងាយទៅៗពីព្រះជាម្ចាស់ ហើយកាន់តែឆ្ងាយទៅៗពីការបង្កើត និងសេចក្ដីសង្គ្រោះរបស់ព្រះជាម្ចាស់មកលើមនុស្ស និងពីកិច្ចការនៃផែនការគ្រប់គ្រងរបស់ទ្រង់។ នៅពេលដែលមនុស្សទទួលយកទស្សនៈដ៏ខុសឆ្គងទាំងនេះពីវប្បធម៌ប្រពៃណី ពួកគេកាន់តែមានអារម្មណ៍ថា វាសនារបស់មនុស្សគួរតែស្ថិតនៅក្នុងដៃរបស់ពួកគេផ្ទាល់ ហើយថា សុភមង្គលត្រូវតែបង្កើតឡើងដោយដៃរបស់ពួកគេផ្ទាល់ ហើយថា ឱកាសគឺទុកសម្រាប់តែអ្នកដែលបានត្រៀមខ្លួនរួចជាស្រេចប៉ុណ្ណោះ ដែលនាំឱ្យមនុស្សជាតិកាន់តែបដិសេធព្រះជាម្ចាស់ បដិសេធអធិបតេយ្យភាពរបស់ព្រះជាម្ចាស់ និងរស់នៅក្រោមអំណាចរបស់សាតាំង។ ប្រសិនបើអ្នកប្រៀបធៀបអ្វីដែលមនុស្សក្នុងយុគសម័យទំនើបនិយមនិយាយ និងអ្វីដែលមនុស្សកាលពីពីរពាន់ឆ្នាំមុននិយមនិយាយ អត្ថន័យនៃការគិតនៅពីក្រោយរឿងទាំងនេះ តាមពិតគឺដូចគ្នា។ គ្រាន់តែថា មនុស្សសព្វថ្ងៃនេះ និយាយអំពីរឿងទាំងនោះកាន់តែជាក់លាក់ ហើយនិយាយចេញមកកាន់តែត្រង់ៗប៉ុណ្ណោះ។ ពួកគេមិនត្រឹមតែបដិសេធអត្ថិភាព និងអធិបតេយ្យភាពរបស់ព្រះជាម្ចាស់ប៉ុណ្ណោះទេ ប៉ុន្តែពួកគេថែមទាំងទាស់ទទឹង និងថ្កោលទោសព្រះជាម្ចាស់ដល់កម្រិតមួយកាន់តែធ្ងន់ធ្ងរឡើងៗទៀតផង។

ឧទាហរណ៍៖ មនុស្សនៅសម័យបុរាណបាននិយាយថា «នៅពេលដែលជាតិមានអាសន្ន មនុស្សគ្រប់រូបមានការទទួលខុសត្រូវក្នុងការចូលរួមចំណែករបស់ខ្លួន» ដែលជាពាក្យសម្ដីមួយត្រូវបានបន្សល់ទុករហូតមកដល់សព្វថ្ងៃនេះ។ មនុស្សឱ្យតម្លៃលើពាក្យសម្ដីនេះ ជាពិសេសអ្នកស្នេហាជាតិ ដែលចាត់ទុកពាក្យសម្ដីនេះជាបាវចនារបស់ពួកគេ។ ឥឡូវនេះ ដោយសារអ្នករាល់គ្នាបានមកដល់ក្រៅប្រទេស ប្រសិនបើមាននរណាម្នាក់និយាយថា មានហេតុការណ៍ខ្លះបានកើតឡើងនៅក្នុងប្រទេសចិន តើវាមានពាក់ព័ន្ធអ្វីនឹងអ្នករាល់គ្នាដែរឬទេ? (មិនពាក់ព័ន្ធទេ។) ហេតុអ្វីបានជាអ្នកនិយាយថា វាមិនមានពាក់ព័ន្ធអ្វីនឹងអ្នក? មានអ្នកខ្លះនិយាយថា៖ «ខ្ញុំស្អប់ប្រទេសនោះណាស់។ ពេលនេះពួកកុម្មុយនីស្តកំពុងកាន់អំណាច ដែលជាគណបក្សនយោបាយដ៏អាក្រក់នោះ។ គណបក្សកុម្មុយនីស្តគឺជាអារក្សសាតាំង វាជារបបផ្ដាច់ការ ហើយមិនមានពាក់ព័ន្ធអ្វីនឹងខ្ញុំឡើយ។ វាធ្វើទុក្ខបុកម្នេញពួកយើង និងរារាំងពួកយើងមិនឱ្យជឿលើព្រះជាម្ចាស់។ ខ្ញុំស្អប់វាណាស់»។ ឧបមាថា នៅថ្ងៃណាមួយ ប្រទេសនោះហៀបនឹងវិនាស អ្នកប្រហែលជាមិនមានអារម្មណ៍អ្វីនៅក្នុងចិត្តរបស់អ្នកទេ ប៉ុន្តែនៅពេលដែលអ្នកឮថា ខេត្តដែលអ្នកធ្លាប់រស់នៅពីដើម ត្រូវបានឈ្លានពាន និងកាន់កាប់ដោយក្រុមបរទេស អ្នកនឹងមានអារម្មណ៍ហាក់ដូចជាអ្នកបានក្លាយជាជនភៀសខ្លួនអ៊ីចឹង ជាជនអនាថាដែលគ្មានផ្ទះសម្បែងត្រូវត្រឡប់ទៅវិញ ហើយអ្នកនឹងមានអារម្មណ៍ពិបាកចិត្ត ព្រមទាំងមានអារម្មណ៍ថា អ្នកមិនអាចត្រឡប់ទៅរកឫសគល់របស់អ្នកវិញ ដូចជាស្លឹកឈើជ្រុះនោះទេ។ ការត្រឡប់ទៅរកឫសគល់របស់ខ្លួនវិញ ដូចជាស្លឹកឈើជ្រុះ នេះគឺជាគំនិតប្រពៃណីមួយទៀត។ ហើយឧបមាថា នៅថ្ងៃណាមួយបន្ទាប់ពីនោះ ស្រាប់តែអ្នកឮថា ស្រុកកំណើតរបស់អ្នក ជាទឹកដីដែលអ្នកបានកើត និងធំដឹងក្ដី ត្រូវបានឈ្លានពាន និងកាន់កាប់ដោយក្រុមបរទេស ផ្លូវដែលអ្នកធ្លាប់ដើរទៅសាលារៀនរាល់ថ្ងៃ ត្រូវបានកាន់កាប់ដោយក្រុមបរទេស ហើយផ្ទះរបស់អ្នក ព្រមទាំងដីធ្លីគ្រួសាររបស់អ្នក ត្រូវបានក្រុមបរទេសរឹបអូសយក។ អ្វីដែលធ្លាប់ជារបស់អ្នក គឺបាត់បង់អស់ហើយ។ ដីមួយដុំតូចនោះ ដែលដក់ជាប់យ៉ាងជ្រៅនៅក្នុងចិត្តរបស់អ្នក ដីមួយដុំដែលអ្នកមានចំណងទាក់ទងជិតស្និទ្ធបំផុតនោះ គឺបាត់បង់អស់ហើយ ហើយសាច់ញាតិរបស់អ្នកទាំងអស់នៅទីនោះ ក៏បាត់បង់អស់ដែរ។ នៅពេលនោះ អ្នកនឹងគិតថា៖ «តើខ្ញុំអាចមានផ្ទះសម្បែងយ៉ាងដូចម្ដេចទៅ បើខ្ញុំគ្មានប្រទេសជាតិនោះ? ពេលនេះ ខ្ញុំពិតជាបានក្លាយជាជនភៀសខ្លួនមែន ខ្ញុំពិតជាគ្មានផ្ទះសម្បែងមែន ខ្ញុំបានក្លាយជាជនអនាថាហើយ។ មើលទៅ ពាក្យសម្ដីដែលថា “នៅពេលដែលជាតិមានអាសន្ន មនុស្សគ្រប់រូបមានការទទួលខុសត្រូវក្នុងការចូលរួមចំណែករបស់ខ្លួន” គឺត្រឹមត្រូវមែន!»។ នៅពេលពេលវេលានោះមកដល់ អ្នកនឹងផ្លាស់ប្ដូរ។ ចុះហេតុអ្វីបានជាពេលនេះ អ្នកមិនគិតថាពាក្យសម្ដីនេះត្រឹមត្រូវអ៊ីចឹង? រឿងនេះមានសាវតារ និងបុព្វហេតុរបស់វា ពីព្រោះប្រទេសនោះធ្វើទុក្ខបុកម្នេញអ្នក និងបង្កសេចក្ដីឈឺចាប់ខ្លាំងពេកដល់អ្នក ហើយវាមិនទទួលយកអ្នកឡើយ ដូច្នេះអ្នកក៏ស្អប់វា។ ការពិតគឺថា អ្វីដែលអ្នកពិតជាស្អប់ មិនមែនជាទឹកដីនោះទេ។ អ្វីដែលអ្នកស្អប់ គឺជារបបបែបសាតាំងដែលធ្វើទុក្ខបុកម្នេញអ្នក។ អ្នកមិនទទួលស្គាល់វាថាជាប្រទេសរបស់អ្នកទេ ដូច្នេះនៅពេលនេះ រាល់ពេលដែលអ្នកដទៃនិយាយថា «នៅពេលដែលជាតិមានអាសន្ន មនុស្សគ្រប់រូបមានការទទួលខុសត្រូវក្នុងការចូលរួមចំណែករបស់ខ្លួន» អ្នកនិយាយថា «វាមិនមានពាក់ព័ន្ធអ្វីនឹងខ្ញុំឡើយ»។ ប៉ុន្តែនៅពេលថ្ងៃណាមួយ ទឹកដីដែលអ្នកបានកើត និងធំដឹងក្ដី លែងជារបស់អ្នកទៀត ហើយអ្នកលែងមានស្រុកកំណើតទៀតនោះ អ្នកនឹងមានអារម្មណ៍ថា អ្នកគឺជាជនអនាថា និងជាមនុស្សដែលគ្មានសញ្ជាតិ ហើយថា អ្នកពិតជាបានបាត់បង់ប្រទេសរបស់អ្នកមែន។ នៅពេលនោះ អ្នកនឹងមានអារម្មណ៍ឈឺចាប់នៅក្នុងចិត្តរបស់ខ្លួន។ តើអ្នកនឹងមានអារម្មណ៍ឈឺចាប់នៅក្នុងចិត្តរបស់ខ្លួនដោយសារអ្វី? វាអាចថា អ្នកនៅមិនទាន់មានអារម្មណ៍ដឹងយ៉ាងជ្រាលជ្រៅនៅពេលនេះទេ ប៉ុន្តែថ្ងៃណាមួយ វានឹងធ្វើឱ្យអ្នករំជួលចិត្តយ៉ាងជ្រាលជ្រៅ។ តើក្នុងកាលៈទេសៈបែបណា ទើបវានឹងធ្វើឱ្យអ្នករំជួលចិត្តយ៉ាងជ្រាលជ្រៅ? វាមិនគួរឱ្យខ្លាចទេ ប្រសិនបើប្រទេសរបស់អ្នកវិនាស ហើយអ្នកក្លាយជាសមាជិកនៃប្រជាជាតិដែលត្រូវបានគេយកឈ្នះនោះ។ តើអ្វីដែលគួរឱ្យខ្លាចទៅ? នៅពេលដែលអ្នកក្លាយជាសមាជិកនៃប្រជាជាតិដែលត្រូវគេយកឈ្នះ ហើយត្រូវបានគេសម្លុតធ្វើបាប ជេរប្រមាថ រើសអើង ជាន់ឈ្លី និងគ្មានកន្លែងរស់នៅដោយសុខសាន្ត នៅពេលនោះ អ្នកនឹងគិតថា៖ «ការមានប្រទេសជាតិគឺមានតម្លៃណាស់។ បើគ្មានប្រទេសជាតិទេ មនុស្សគ្មានផ្ទះសម្បែងពិតប្រាកដឡើយ។ មនុស្សមានផ្ទះសម្បែង ដោយផ្អែកលើការមានប្រទេសជាតិ ដូច្នេះ ពាក្យសម្ដីនោះនិយាយបានល្អណាស់គឺ “នៅពេលដែលជាតិមានអាសន្ន មនុស្សគ្រប់រូបមានការទទួលខុសត្រូវក្នុងការចូលរួមចំណែករបស់ខ្លួន”»។ នៅក្នុងឃ្លា «មនុស្សគ្រប់រូបមានការទទួលខុសត្រូវក្នុងការបំពេញចំណែករបស់ខ្លួន» តើ «ការទទួលខុសត្រូវ» នេះគឺដើម្បីអ្វី? គឺដើម្បីភាពសុខសាន្តនៃផ្ទះសម្បែងរបស់អ្នកផ្ទាល់ ដើម្បីអាចការពារផ្ទះសម្បែងរបស់អ្នកផ្ទាល់បាន។ នៅពេលអ្នកគិតអំពីរឿងនេះ នៅពេលអ្នកត្រូវបានរើសអើងដោយក្រុមបរទេស ឬនៅលើទឹកដីបរទេស នៅពេលអ្នកត្រូវការកន្លែងមួយដើម្បីជ្រកកោន ហើយនៅពេលអ្នកត្រូវការប្រទេសជាតិមួយនៅពីក្រោយអ្នក ដើម្បីគាំទ្រដល់សេចក្ដីថ្លៃថ្នូរ មុខមាត់ អត្តសញ្ញាណ និងឋានៈរបស់អ្នក តើអ្នកនឹងមានអារម្មណ៍យ៉ាងណា? អ្នកនឹងគិតថា៖ «ប្រសិនបើមនុស្សម្នាក់នៅបរទេស មានការគាំទ្រដ៏មានឥទ្ធិពលនៅពីក្រោយពួកគេ នោះច្បាស់ជាមាតុភូមិដ៏អស្ចារ្យមួយមិនខាន!» តើស្ថានភាពផ្លូវចិត្តរបស់អ្នកនៅពេលនោះ នឹងខុសគ្នាដែរឬទេ បើប្រៀបធៀបនឹងពេលនេះ? (នឹងខុសគ្នាមែន។) ឥឡូវនេះ អ្នកគ្រាន់តែមានកំហឹងមួយឆាវប៉ុណ្ណោះ ដូច្នេះ អ្នកនិយាយថា ទោះមានរឿងអ្វីកើតឡើងនៅក្នុងប្រទេសរបស់អ្នកក៏ដោយ ក៏វាមិនពាក់ព័ន្ធអ្វីនឹងអ្នកឡើយ។ ប្រសិនបើអ្នកនៅតែអាចនិយាយរឿងបែបនេះបាន នៅពេលពេលវេលានោះមកដល់ តើអ្នកត្រូវតែមានកម្ពស់បែបណាទៅ? មានការពិតមួយនៅលើលោកនេះ ដែលមនុស្សគ្រប់គ្នាប្រហែលជាដឹងនោះគឺថា បើគ្មានការគាំទ្រពីមាតុភូមិដ៏មានឥទ្ធិពលទេ អ្នកច្បាស់ជានឹងត្រូវគេរើសអើង និងសម្លុតធ្វើបាបនៅប្រទេសក្រៅមិនខាន។ នៅពេលពេលវេលាមកដល់ ដែលអ្នកពិតជាជួបប្រទះរឿងនោះ តើអ្នកនឹងប្រាថ្នាចង់បានអ្វីមុនគេបង្អស់? អ្នកខ្លះនឹងនិយាយថា៖ «វាមុខជាល្អណាស់ ប្រសិនបើខ្ញុំជាជនជាតិយូដា ឬជនជាតិជប៉ុន។ គ្មាននរណាម្នាក់ហ៊ានសម្លុតធ្វើបាបខ្ញុំឡើយ។ មនុស្សនៅគ្រប់ប្រទេសដែលខ្ញុំទៅ នឹងគោរពឱ្យតម្លៃខ្ញុំ។ ម្ដេចបានជាខ្ញុំកើតនៅប្រទេសចិនទៅវិញ? ប្រទេសនេះអសមត្ថភាព ហើយជនជាតិចិនត្រូវគេសម្លុតធ្វើបាបនៅគ្រប់ទីកន្លែងដែលពួកគេទៅ»។ តើអ្នករាល់គ្នានឹងគិតដល់អ្វីមុនគេ នៅពេលមានរឿងបែបនេះកើតឡើង? (ពួកយើងមានសេចក្ដីជំនឿលើព្រះជាម្ចាស់ ហើយចុះចូលនឹងការចាត់ចែង និងការរៀបចំរបស់ព្រះជាម្ចាស់។) នេះគឺត្រឹមត្រូវហើយ។ ប៉ុន្តែ តើមនុស្សម្នាក់ត្រូវតែយល់សេចក្ដីពិតប៉ុន្មាន តើពួកគេត្រូវតែមានបទពិសោធអ្វីខ្លះ ហើយគួរតែមានការយល់ដឹងតាមរយៈបទពិសោធច្រើនប៉ុនណា ដើម្បីអាចនិយាយរឿងបែបនេះបាន និងប្រែក្លាយវាទៅជាកម្ពស់របស់ពួកគេផ្ទាល់? នៅពេលមានរឿងបែបនេះកើតឡើង តើអ្នកត្រូវមានគំនិត ការយល់ដឹង និងបទពិសោធជាក់ស្ដែងបែបណា ដើម្បីកុំឱ្យទន់ខ្សោយ? ហើយដើម្បីកុំឱ្យមានអារម្មណ៍ពិបាកចិត្ត ទោះបីជាមាននរណាម្នាក់ស្ដោះទឹកមាត់ដាក់អ្នក និងហៅអ្នកថាជាសមាជិកនៃប្រជាជាតិដែលត្រូវគេយកឈ្នះក៏ដោយនោះ? តើអ្នកត្រូវតែមានកម្ពស់បែបណា ដើម្បីកុំឱ្យមានអារម្មណ៍ពិបាកចិត្ត និងមិនរងការរឹតត្បិតទាំងនេះ? តើអ្នករាល់គ្នាមានកម្ពស់បែបនេះហើយឬនៅ នាពេលឥឡូវនេះ? (នៅទេ។) អ្នកមិនទាន់មានវានៅឡើយទេ នាពេលឥឡូវនេះ ប៉ុន្តែ តើអ្នកអាចនឹងមានវានៅថ្ងៃណាមួយដែរឬទេ? តើអ្នកត្រូវតែបំពាក់បំប៉នដោយសេចក្ដីពិតអ្វីខ្លះ? តើអ្នករាល់គ្នាត្រូវតែយល់ពីសេចក្ដីពិតអ្វីខ្លះ? សព្វថ្ងៃនេះ គ្រាន់តែមនុស្សមួយចំនួនឮថា សមាជិកគ្រួសាររបស់ពួកគេនៅចិនដីគោក ត្រូវបានចាប់ខ្លួនដោយសារការជឿលើព្រះជាម្ចាស់ភ្លាម អ្វីដែលពួកគេយល់នៅក្នុងចិត្តរបស់ខ្លួន ដែលថាអ្វីៗគ្រប់យ៉ាងគឺស្ថិតនៅក្នុងព្រះហស្តរបស់ព្រះជាម្ចាស់ ក៏ក្លាយជាគោលលទ្ធិសម្រាប់ពួកគេ ហើយពួកគេត្រូវបានរឹតត្បិតដោយការពិតដែលថាសមាជិកគ្រួសាររបស់ពួកគេត្រូវបានចាប់ខ្លួន ហើយពួកគេគ្មានអារម្មណ៍ចង់បំពេញភារកិច្ចរបស់ខ្លួនឡើយ។ ប្រសិនបើពួកគេឮថាសាច់ញាតិណាម្នាក់បានស្លាប់ ពួកគេប្រហែលជាសន្លប់នៅនឹងកន្លែងហើយ។ តើអ្នករាល់គ្នានឹងមានអារម្មណ៍យ៉ាងណា ប្រសិនបើទឹកដីនោះត្រូវបានបំផ្លាញ ហើយមនុស្សទាំងអស់នៅទីនោះបានស្លាប់? តើរបស់ប្រពៃណី ដូចជាប្រទេសជាតិ ផ្ទះសម្បែង ស្រុកកំណើត និងមាតុភូមិ ក៏ដូចជាគំនិត និងវប្បធម៌ប្រពៃណីមួយចំនួនដែលទាក់ទងនឹងពាក្យពេចន៍ទាំងនេះ មានទម្ងន់កម្រិតណានៅក្នុងជម្រៅចិត្តរបស់អ្នករាល់គ្នា? នៅក្នុងជីវិតរបស់អ្នក តើរបស់ទាំងនោះនៅតែត្រួតត្រាសកម្មភាពទាំងអស់របស់អ្នក ព្រមទាំងគំនិត និងឥរិយាបថទាំងអស់របស់អ្នកដែរឬទេ? ប្រសិនបើដួងចិត្តរបស់អ្នកនៅតែត្រូវកាន់កាប់ដោយរបស់ប្រពៃណីទាំងអស់នេះ ដែលអ្នកមានទំនាក់ទំនងជាមួយ ដូចជាប្រទេសជាតិ ពូជសាសន៍ ប្រជាជាតិ គ្រួសារ ស្រុកកំណើត ទឹកដី និងអ្វីៗផ្សេងទៀត ពោលគឺ របស់ទាំងនេះនៅតែមានដាននៃវប្បធម៌ប្រពៃណីកម្រិតណាមួយនៅក្នុងចិត្តរបស់អ្នក នោះសេចក្ដីអធិប្បាយដែលអ្នកស្ដាប់ និងសេចក្ដីពិតដែលអ្នកយល់ សុទ្ធតែជាគោលលទ្ធិសម្រាប់អ្នកហើយ។ ប្រសិនបើអ្នកបានស្ដាប់សេចក្ដីអធិប្បាយជាច្រើនមកហើយ ប៉ុន្តែមិនអាចបោះបង់ចោលសូម្បីតែរបស់ជាមូលដ្ឋានបំផុត ដែលមនុស្សគួរតែបោះបង់ចោល និងផ្ដាច់ខ្លួនចេញពីពួកវាផង ហើយអ្នកមិនអាចប្រព្រឹត្តចំពោះពួកវាបានយ៉ាងត្រឹមត្រូវទេនោះ តើសេចក្ដីពិតដែលអ្នកយល់ទាំងនោះ ដោះស្រាយបញ្ហាអ្វីខ្លះឱ្យប្រាកដទៅ?

បន្ទាប់ពីជនជាតិចិនជាច្រើនបានមកដល់លោកខាងលិច ពួកគេចង់បញ្ជ្រាបវប្បធម៌ប្រពៃណីរបស់ខ្លួន និងរបស់ដែលពួកគេគិតថាត្រឹមត្រូវ និងល្អ ចូលទៅក្នុងគំនិតជនជាតិលោកខាងលិច។ ដូចគ្នានេះដែរ ជនជាតិលោកខាងលិចក៏មិនព្រមចាញ់ដែរ ហើយជឿថា វប្បធម៌ប្រពៃណីរបស់ពួកគេក៏មានប្រវត្តិយូរលង់ណាស់មកហើយផងដែរ។ ឧទាហរណ៍៖ រ៉ូមបុរាណ អេហ្ស៊ីបបុរាណ និងក្រិកបុរាណ សុទ្ធតែមានពាក្យ «បុរាណ» នៅក្នុងនោះ ហើយវប្បធម៌របស់ពួកគេមានអាយុកាលជាងបីពាន់ឆ្នាំមកហើយ។ បើមើលទៅលើតួលេខនេះ គឺមានកេរដំណែលវប្បធម៌ជាក់លាក់មួយនៅត្រង់នេះ ហើយរបស់ដែលបង្កើតឡើងដោយកេរដំណែលវប្បធម៌នេះ ត្រូវបានចាត់ទុកក្នុងចំណោមមនុស្សជាតិថាជាខ្លឹមសារនៃជីវិតមនុស្សទាំងមូល និងជាការសរុបបញ្ចូលគ្នានៃរបស់ដែលមានខ្លឹមសារបំផុត ដែលចេញមកពីជីវិត អត្ថិភាព និងការប្រព្រឹត្តខ្លួនរបស់មនុស្សជាតិ។ តើរបស់ដែលមានខ្លឹមសារបំផុត ដែលមនុស្សជាតិបានបន្សល់ទុកមក ត្រូវបានគេហៅថាអ្វី? គឺវប្បធម៌ប្រពៃណី។ មនុស្សពីមួយជំនាន់ទៅមួយជំនាន់ បានបន្សល់ទុកវប្បធម៌ប្រពៃណីនេះ ហើយមនុស្សគ្រប់គ្នាគិតនៅក្នុងចិត្តរបស់ខ្លួនថា នេះជារបស់ដ៏ល្អបំផុត។ មិនថាតើមនុស្សអាចប្រកាន់ខ្ជាប់វាបានឬអត់ក៏ដោយ ក៏និយាយជារួម មនុស្សគ្រប់ពូជសាសន៍ចាត់ទុកវាជារបស់ដែលខ្ពស់ជាងអ្វីៗទាំងអស់ និងចាត់ទុកវាជាសេចក្ដីពិត។ ហេតុដូច្នេះហើយ មនុស្សគ្រប់ពូជសាសន៍សុទ្ធតែមានរបស់ប្រពៃណីមួយចំនួនដែលអាចទប់ទល់នឹងការពិនិត្យពិច័យបាន ហើយដែលមានឥទ្ធិពលយ៉ាងជ្រាលជ្រៅជាពិសេសលើពួកគេ ហើយពួកគេប្រើរបស់ទាំងនេះដើម្បីប្រកួតប្រជែង និងប្រៀបធៀបគ្នាទៅវិញទៅមក ហើយថែមទាំងព្យាយាមយកឈ្នះគ្នាទៅវិញទៅមកទៀតផង។ ឧទាហរណ៍ ជនជាតិចិននិយាយថា៖ «ស្រាសចិនរបស់យើងគឺល្អ វាមានជាតិអាល់កុលខ្ពស់ណាស់!» ជនជាតិលោកខាងលិចនិយាយថា៖ «តើស្រារបស់អ្នករាល់គ្នាមានអ្វីអស្ចារ្យទៅ? ជាតិអាល់កុលខ្ពស់ពេកដល់ថ្នាក់ធ្វើឱ្យអ្នកស្រវឹងបន្ទាប់ពីផឹកវា ហើយលើសពីនេះទៅទៀត វាពិតជាប៉ះពាល់ដល់ថ្លើមណាស់។ ស្រាក្រហមដែលពួកយើងជាជនជាតិលោកខាងលិចផឹក មានជាតិអាល់កុលទាប វាមិនសូវប៉ះពាល់ដល់ថ្លើមទេ ហើយវាក៏ជួយសម្រួលដល់ចរន្តឈាមផងដែរ»។ ជនជាតិចិននិយាយថា៖ «ស្រាសរបស់យើងក៏ជួយសម្រួលដល់ចរន្តឈាមដែរ ហើយជួយបានយ៉ាងល្អទៀតផង។ គ្រាន់តែអ្នកផឹកវាភ្លាម វាធ្វើឱ្យស្រវឹងភ្លាម ហើយមុខរបស់អ្នកឡើងក្រហមព្រឿងៗតែម្ដង។ ស្រាក្រហមរបស់អ្នករាល់គ្នានោះ មិនសូវខ្លាំងទេ មិនថាអ្នកផឹកច្រើនប៉ុនណាក៏មិនស្រវឹងដែរ។ អ្នកឃើញទេ ពួកយើងមានវប្បធម៌ស្រាសម្រាប់ការផឹកស្រា និងវប្បធម៌តែសម្រាប់ការផឹកតែ»។ ជនជាតិលោកខាងលិចនិយាយថា៖ «ពួកយើងក៏មានវប្បធម៌តែសម្រាប់ការផឹកតែ និងវប្បធម៌កាហ្វេសម្រាប់ការផឹកកាហ្វេ វប្បធម៌ស្រាសម្រាប់ការផឹកស្រាដែរ ហើយសព្វថ្ងៃនេះ ពួកយើងថែមទាំងមានវប្បធម៌អាហាររហ័សទៀតផង»។ ក្នុងការប្រៀបធៀបគ្នាទៅវិញទៅមក គ្មាននរណាព្រមចុះចាញ់នរណាឡើយ ហើយក៏គ្មាននរណាទទួលយកអ្វីពីនរណាដែរ។ ពួកគេសុទ្ធតែគិតថារបស់ខ្លួនឯងគឺជាសេចក្ដីពិត ប៉ុន្តែតាមពិតទៅ គ្មានរបស់ណាមួយជាសេចក្ដីពិតទេ។ កុំនិយាយដល់ពួកអ្នកគ្មានជំនឿអី អ្វីដែលគួរឱ្យសោកស្ដាយបំផុតនោះគឺថា សូម្បីតែអស់អ្នកដែលជឿលើព្រះជាម្ចាស់ ហើយអ្វីដែលកាន់តែអាក្រក់នោះគឺ សូម្បីតែអស់អ្នកដែលបានទទួលយកកិច្ចការដំណាក់កាលនេះអស់រយៈពេល ២០ ឬ ៣០ ឆ្នាំមកហើយក្ដី ក៏មិនបានដឹងថា របស់ទាំងនេះមិនមែនជាសេចក្ដីពិតទាល់តែសោះដែរ។ មានអ្នកខ្លះនិយាយថា៖ «តើអាចនិយាយថាវាមានពាក់ព័ន្ធនឹងសេចក្ដីពិតបានដែរឬទេ?» សូម្បីតែនិយាយថាវាមានពាក់ព័ន្ធ ក៏មិនបានផង។ វាមិនមែនជាសេចក្ដីពិតទេ វាមិនមានការជាប់ទាក់ទង ឬទំនាក់ទំនងណាមួយជាមួយនឹងសេចក្ដីពិតសោះឡើយ ពួកវាមិនដូចគ្នាទេ ហើយពួកវាមិនមែនជារឿងតែមួយឡើយ។ ដូចជាទង់ដែងនៅតែជាទង់ដែងអ៊ីចឹង មិនថាវាត្រូវបានស្រោបមាស ឬខាត់ឱ្យរលោងបានយ៉ាងល្អប៉ុនណានោះទេ ចំណែកឯមាសដែលមិនបានខាត់ មិនភ្លឺ ឬមិនរលោង ក៏នៅតែជាមាសដដែល គឺពួកវាមិនមែនជារឿងតែមួយឡើយ។

មានអ្នកខ្លះសួរថា៖ «តើមនុស្សដែលទទួលបានការអប់រំ និងការបណ្ដុះបណ្ដាលពីវប្បធម៌ប្រពៃណីបានយ៉ាងល្អគួរសម ងាយទទួលយកសេចក្ដីពិតឬទេ?» មិនងាយទេ ទាំងនេះគឺជារឿងពីរដាច់ដោយឡែកពីគ្នា។ វាត្រឹមតែជារបៀបរស់នៅរបស់ពួកគេប៉ុណ្ណោះដែលមានភាពខុសគ្នាបន្តិចបន្តួច ប៉ុន្តែអាកប្បកិរិយារបស់មនុស្សចំពោះការទទួលយកសេចក្ដីពិត គំនិត និងទស្សនៈផ្សេងៗរបស់ពួកគេ និងកម្រិតនៃសេចក្ដីពុករលួយរបស់មនុស្សជាតិទាំងមូល គឺដូចគ្នា។ នៅពេលដែលព្រះជាម្ចាស់ចាប់ផ្ដើមមានព្រះបន្ទូលនៅក្នុងកិច្ចការដំណាក់កាលនេះរបស់ទ្រង់ គឺកិច្ចការនៅគ្រាចុងក្រោយ ទ្រង់កំពុងមានព្រះបន្ទូលនៅក្នុងបរិបទនៃជនជាតិចិន ហើយថ្លែងព្រះបន្ទូលរបស់ទ្រង់ទៅកាន់ពួកគេ។ សាមសិបឆ្នាំបានកន្លងផុតទៅ ហើយនៅពេលដែលព្រះបន្ទូលទាំងនេះត្រូវបានផ្សាយទៅកាន់គ្រប់ពូជសាសន៍ផ្សេងៗនៅតំបន់ផ្សេងទៀតនៃទ្វីបអាស៊ី និងនៅកន្លែងនានាដូចជាទ្វីបអឺរ៉ុប និងទ្វីបអាមេរិកជាដើម បន្ទាប់ពីមនុស្សបានអានព្រះបន្ទូលទាំងនេះ ទោះបីជាមនុស្សមានស្បែកខ្មៅ ស ត្នោត ឬលឿងក៏ដោយ ក៏ពួកគេសុទ្ធតែនិយាយថា «ព្រះបន្ទូលទាំងនេះកំពុងនិយាយអំពីពួកយើង»។ ព្រះបន្ទូលរបស់ព្រះជាម្ចាស់ លាតត្រដាងពីនិស្ស័យពុករលួយរបស់មនុស្សលោកទាំងអស់។ មានមនុស្សតិចណាស់ដែលនិយាយថា៖ «ព្រះបន្ទូលទាំងនេះសុទ្ធតែថ្លែងទៅកាន់អ្នករាល់គ្នាជាជនជាតិចិន។ ព្រះបន្ទូលទាំងនេះកំពុងនិយាយអំពីនិស្ស័យពុករលួយរបស់អ្នករាល់គ្នាជាជនជាតិចិន ដែលពួកយើងមិនមាននិស្ស័យនោះឡើយ»។ មានតែមនុស្សមួយចំនួនតូចប៉ុណ្ណោះ ជាអស់អ្នកដែលគ្មានការយល់ដឹងខាងវិញ្ញាណ ទើបនិយាយរឿងបែបនេះ។ កាលពីអតីតកាល ជនជាតិកូរ៉េខាងត្បូងមានការយល់ច្រឡំបែបនេះ។ ពួកគេជឿថា ប្រជាជនកូរ៉េខាងត្បូងរស់នៅក្រោមប្រព័ន្ធសង្គមប្រជាធិបតេយ្យ និងសេរី ហើយរងឥទ្ធិពលពីវប្បធម៌គ្រីស្ទបរិស័ទ ក៏ដូចជាវប្បធម៌កូរ៉េរាប់ពាន់ឆ្នាំ ដូច្នេះ ពូជសាសន៍របស់ពួកគេមានភាពលេចធ្លោ និងខ្ពង់ខ្ពស់ជាងជនជាតិចិន។ ហេតុអ្វីបានជាពួកគេគិតបែបនោះ? ពីព្រោះបន្ទាប់ពីជនជាតិចិនជាច្រើនបានមកដល់ប្រទេសកូរ៉េខាងត្បូង ពួកគេបានធ្វើឱ្យកន្លែងនានាដែលពួកគេទៅ ខ្វះអនាម័យ និងមានសំឡេងរំខានកាន់តែខ្លាំង អំពើចោរកម្ម និងបទល្មើសមានការកើនឡើង ហើយរឿងនេះមានឥទ្ធិពលអវិជ្ជមានមួយចំនួនដល់បរិយាកាសសង្គម។ ហេតុដូច្នេះហើយ បងប្អូនប្រុសស្រីនៅប្រទេសកូរ៉េខាងត្បូងជឿថា៖ «ជនជាតិចិនគឺជាកូនចៅរបស់នាគដ៏ធំមានសម្បុរក្រហម និងជាពូជពង្សរបស់ម៉ូអាប់។ ពួកយើងជាជនជាតិកូរ៉េខាងត្បូង មិនត្រូវបាននាគដ៏ធំមានសម្បុរក្រហមធ្វើឱ្យពុករលួយឡើយ»។ តើពួកគេកំពុងបង្កប់ន័យដូចម្ដេច តាមរយៈការនិយាយបែបនោះ? គឺថា «ពួកយើងមិនត្រូវបាននាគដ៏ធំមានសម្បុរក្រហមធ្វើឱ្យពុករលួយទេ ដូច្នេះ ពួកយើងមិនពុករលួយដូចជនជាតិចិនឡើយ។ ជនជាតិចិនពុករលួយជាងពួកយើង។ ពួកយើងល្អជាងជនជាតិចិន»។ តើពួកគេមានន័យដូចម្ដេចចំពោះពាក្យ «ល្អជាង»? (មានឥរិយាបថល្អជាង។) ក្នុងន័យមួយ គឺនិយាយអំពីឥរិយាបថ។ ក្នុងន័យមួយទៀត ពួកគេបានជឿចេញពីក្រអៅបេះដូងរបស់ខ្លួនថា វប្បធម៌ប្រពៃណីដែលប្រជាជាតិកូរ៉េខាងត្បូងបានបង្កើត និងបានទទួលយកតាំងពីដើមដំបូងនៃប្រវត្តិសាស្ត្រមក គឺខ្ពង់ខ្ពស់ខ្លាំងជាងវប្បធម៌ និងប្រពៃណីរបស់ប្រជាជាតិចិនទៅទៀត ហើយថា ប្រជាជន និងពូជសាសន៍ដែលត្រូវបានបណ្ដុះបណ្ដាលដោយវប្បធម៌ប្រពៃណីប្រភេទនេះ គឺខ្ពង់ខ្ពស់ជាងអស់អ្នកដែលត្រូវបានបណ្ដុះបណ្ដាលដោយវប្បធម៌ប្រពៃណីចិន។ ហេតុដូច្នេះហើយ នៅពេលដែលពួកគេអានព្រះបន្ទូលរបស់ព្រះជាម្ចាស់ ហើយឃើញព្រះជាម្ចាស់មានព្រះបន្ទូលថា «អ្នករាល់គ្នាជាសំរាមដ៏ថោកទាប» ពួកគេគិតថា ទ្រង់កំពុងមានព្រះបន្ទូលអំពីជនជាតិចិន។ បងប្អូនប្រុសស្រីជនជាតិចិនបាននិយាយថា៖ «ពាក្យ “អ្នករាល់គ្នា” ដែលព្រះជាម្ចាស់មានព្រះបន្ទូល គឺសំដៅលើមនុស្សជាតិ»។ ជនជាតិកូរ៉េខាងត្បូងបាននិយាយថា៖ «នោះមិនត្រឹមត្រូវទេ ព្រះជាម្ចាស់កំពុងមានព្រះបន្ទូលអំពី “អ្នករាល់គ្នា” មិនមែនពួកយើងឡើយ។ អ្វីដែលព្រះជាម្ចាស់កំពុងបង្កប់ន័យ គឺមិនរាប់បញ្ចូលជនជាតិកូរ៉េខាងត្បូងទេ»។ នោះហើយជាអ្វីដែលពួកគេបានគិត។ ពោលគឺ មិនថាពួកគេមើលរឿងរ៉ាវពីទិដ្ឋភាពណាក៏ដោយ ក៏ទស្សនៈ និងគោលជំហររបស់ពួកគេ មិនមែនចេញពីទស្សនៈនៃសេចក្ដីពិតឡើយ កុំថាឡើយចេញពីទស្សនៈប្រកបដោយសត្យានុម័ត និងយុត្តិធម៌នោះ។ ផ្ទុយទៅវិញ ពួកគេមើលរឿងរ៉ាវចេញពីបរិបទនៃពូជសាសន៍ និងវប្បធម៌ប្រពៃណីមួយ។ ហេតុដូច្នេះហើយ ទោះបីជាពួកគេមើលរឿងរ៉ាវយ៉ាងណាក៏ដោយ ក៏លទ្ធផលជាបន្តបន្ទាប់ គឺផ្ទុយពីសេចក្ដីពិត។ ពីព្រោះមិនថាពួកគេមើលរឿងរ៉ាវយ៉ាងណានោះទេ ក៏ចំណុចចាប់ផ្ដើមរបស់ពួកគេតែងតែជា «អ្វីៗគ្រប់យ៉ាងអំពីប្រជាជាតិកូរ៉េខាងត្បូងដ៏អស្ចារ្យរបស់យើងគឺត្រឹមត្រូវ អ្វីៗគ្រប់យ៉ាងអំពីវាគឺជាស្ដង់ដា ហើយអ្វីៗគ្រប់យ៉ាងអំពីវាគឺត្រឹមត្រូវ»។ ពួកគេបានមើលអ្វីៗគ្រប់យ៉ាង និងវាស់ស្ទង់អ្វីៗគ្រប់យ៉ាងចេញពីទស្សនៈ និងចំណុចចាប់ផ្ដើមដ៏ខុសឆ្គង ដូច្នេះ តើលទ្ធផលដូចដែលពួកគេបានយល់ឃើញនោះ ត្រូវ ឬខុស? (គឺខុស។) ពួកគេប្រាកដជាខុសហើយ។ ចុះតើអ្វីគួរតែជាស្ដង់ដាដែលត្រូវយកមកវាស់ស្ទង់អ្វីៗគ្រប់យ៉ាង? (គឺសេចក្ដីពិត។) វាគួរតែជាសេចក្ដីពិត នេះហើយទើបជាស្ដង់ដា។ ស្ដង់ដារបស់ពួកគេផ្ទាល់ គឺខុសតាំងពីមូលដ្ឋានមកម្ល៉េះ។ ពួកគេវាស់ស្ទង់របស់សព្វសារពើ និងព្រឹត្តិការណ៍ទាំងអស់ចេញពីទស្សនៈ និងគោលជំហរដ៏ខុសឆ្គង ដូច្នេះ លទ្ធផលដែលបានវាស់ស្ទង់ គឺប្រាកដជាខុស មិនយុត្តិធម៌ មិនត្រឹមត្រូវ ហើយរឹតតែមិនសត្យានុម័តទៅទៀត។ ហេតុដូច្នេះហើយ វាជារឿងលំបាកសម្រាប់ពួកគេក្នុងការទទួលយករឿងបរទេសមួយចំនួន ហើយលើសពីនេះទៅទៀត ការគិតរបស់ពួកគេគឺជ្រុលនិយម បិទជិត ចង្អៀតចង្អល់ ហើយងាយនឹងតក់ក្រហល់ណាស់។ តើភាពតក់ក្រហល់របស់ពួកគេមកពីណា? នោះគឺមិនថាពួកគេនិយាយអ្វីក៏ដោយ ក៏ពួកគេត្រូវតែលើកឡើងពី «ប្រជាជាតិកូរ៉េខាងត្បូងដ៏អស្ចារ្យរបស់យើង» ហើយពួកគេទទូចចង់បន្ថែមពាក្យ «ដ៏អស្ចារ្យ» នេះ។ តើពាក្យ «ដ៏អស្ចារ្យ» មានន័យដូចម្ដេច? តើពាក្យ «ដ៏អស្ចារ្យ» នេះ មិនតំណាងឱ្យភាពក្រអឺតក្រទមទេឬ? ប្រសិនបើអ្នកធ្វើដំណើរជុំវិញពិភពលោក ឬមើលផែនទី តើប្រទេសកូរ៉េខាងត្បូងមានទំហំប៉ុនណាទៅ? ប្រសិនបើវាពិតជាធំជាងប្រទេសដទៃ ហើយពិតជាអាចហៅថាអស្ចារ្យមែននោះ អ៊ីចឹងមិនអីទេ ហៅវាថា «ដ៏អស្ចារ្យ» ចុះ។ ប៉ុន្តែបើប្រៀបធៀបជាមួយប្រទេសដទៃនៅលើផែនដី ប្រទេសកូរ៉េខាងត្បូងមិនមែនជាកន្លែងធំដុំឡើយ ចុះហេតុអ្វីបានជាពួកគេទទូចហៅវាថា «ដ៏អស្ចារ្យ» ដូច្នេះ? បន្ថែមពីនេះ ទោះបីជាប្រទេសមួយធំ ឬតូចក៏ដោយ ក៏ច្បាប់ និងវប្បធម៌ប្រពៃណីដែលវាបង្កើតឡើង មិនមែនមកពីព្រះជាម្ចាស់ឡើយ ហើយពួកវាពិតជាមិនមែនមកពីសេចក្ដីពិតជាដាច់ខាត។ នេះគឺដោយសារតែ មុនពេលមនុស្សម្នាក់ទទួលយកសេចក្ដីពិត និងទទួលយកសេចក្ដីសង្គ្រោះរបស់ព្រះជាម្ចាស់ គំនិតទាំងអស់ដែលពួកគេទទួលយក គឺមកពីសាតាំង។ តើគំនិត ទស្សនៈ និងវប្បធម៌ប្រពៃណីទាំងអស់ដែលសាតាំងបានបង្កើតឡើង ធ្វើអ្វីខ្លះមកលើមនុស្ស? អ្វីដែលពួកវាធ្វើ គឺបំភាន់ ធ្វើឱ្យពុករលួយ ចងរឹត និងរឹតត្បិតមនុស្ស ដែលជាលទ្ធផលធ្វើឱ្យមនុស្សជាតិពុករលួយមានគំនិតចង្អៀតចង្អល់ និងជ្រុលនិយម ហើយមានទស្សនៈចំពោះរឿងរ៉ាវដែលលម្អៀងទៅម្ខាង និងមានអគតិ រហូតដល់កម្រិតដែលមិនសមហេតុផល និងគួរឱ្យអស់សំណើច។ ទាំងនេះគឺជាផលវិបាកនៃការដែលសាតាំងធ្វើឱ្យមនុស្សជាតិពុករលួយ។ ដូច្នេះ នៅពេលដែលមនុស្សនៅក្នុងប្រទេសជាច្រើន និងសូម្បីតែពូជសាសន៍មួយចំនួនឮពាក្យថា «ព្រះជាម្ចាស់បានក្លាយជាសាច់ឈាមនៅប្រទេសចិន» តើប្រតិកម្មដំបូងរបស់ពួកគេគឺជាអ្វី? ពាក្យមួយម៉ាត់គឺ មិនអាចទៅរួចទេ! តើពួកគេគិតថាកន្លែងនោះអាចជាទីណា? (គឺអ៊ីស្រាអែល។) ត្រូវហើយ គឺអ៊ីស្រាអែល។ មនុស្សចូលចិត្តធ្វើតាមបទប្បញ្ញត្តិ និងប្រកាន់ខ្ជាប់នូវសញ្ញាណបំផុត។ ពួកគេគិតថា អ៊ីស្រាអែលគឺជាកន្លែងដែលព្រះជាម្ចាស់បានបំពេញកិច្ចការ ហើយដូច្នេះ ព្រះជាម្ចាស់គួរតែលេចមកនៅអ៊ីស្រាអែល ឬនៅអាណាចក្រដ៏មានអំណាចណាមួយដែលពួកគេគោរពបូជា ឬពួកគេគិតថា ព្រះជាម្ចាស់គួរតែលេចមកនៅក្នុងប្រទេសមួយ ដែលនៅក្នុងសញ្ញាណ និងការស្រមើស្រមៃរបស់ពួកគេ ធ្លាប់មានអរិយធម៌បុរាណមួយ។ ច្បាស់ណាស់ថា ប្រទេសចិនមិនមែនជាប្រទេសបែបនេះឡើយ ដូច្នេះ វាជារឿងលំបាកសម្រាប់ពួកគេក្នុងការទទួលយកទីបន្ទាល់ដែលថា ព្រះជាម្ចាស់បានក្លាយជាសាច់ឈាមនៅប្រទេសចិន ហើយត្រឹមតែរឿងនេះមួយ គឺគ្រប់គ្រាន់ដើម្បីធ្វើឱ្យពួកគេបាត់បង់ឱកាសនេះដើម្បីត្រូវបានសង្គ្រោះហើយ។ តើនរណាជាអ្នកបង្កឱ្យមានរឿងនេះ? (គឺពួកគេខ្លួនឯង។) ដោយសារតែពួកគេប្រកាន់ខ្ជាប់នូវសញ្ញាណបែបនេះ ហើយបានក្លាយជាអ្នកដែលបះបោរ ព្រមទាំងមិនស្វែងរកសេចក្ដីពិតដើម្បីដោះស្រាយបញ្ហានេះទាល់តែសោះ ពួកគេបានធ្វើឱ្យខ្លួនឯងរងគ្រោះថ្នាក់យ៉ាងធ្ងន់ធ្ងរ និងបានបំផ្លាញឱកាសតែមួយគត់នេះក្នុងការទទួលបានសេចក្ដីសង្គ្រោះ។

ការស្រមើស្រមៃ និងសញ្ញាណជាច្រើនដែលមនុស្សមាន នៅពេលដែលពួកគេមិនយល់សេចក្ដីពិត ហើយសូម្បីតែរបស់មួយចំនួនដែលមនុស្សថ្វាយបង្គំ គឺគួរឱ្យអស់សំណើច និងមិនសមហេតុផលខ្លាំងណាស់។ ស្ត្រីជនជាតិកូរ៉េខាងត្បូងម្នាក់ ដែលរស់នៅសហរដ្ឋអាមេរិក និងជាអ្នកដែលចូលចិត្តប្រទេសនេះ បានប្រាស្រ័យទាក់ទងជាមួយជនជាតិអាមេរិក ហើយម្នាក់ក្នុងចំណោមពួកគេបានសួរនាងថា៖ «ពិធីបុណ្យចូលឆ្នាំតាមចន្ទគតិជិតមកដល់ហើយ។ តើជនជាតិចិនបរិភោគអ្វីក្នុងអំឡុងពេលបុណ្យចូលឆ្នាំតាមចន្ទគតិ?» នាងនិយាយថា៖ «ខ្ញុំមិនមែនជាជនជាតិចិនទេ ខ្ញុំជាជនជាតិកូរ៉េខាងត្បូង»។ ជនជាតិអាមេរិកនោះឆ្លើយតបថា៖ «ចុះជនជាតិកូរ៉េខាងត្បូងមិនប្រារព្ធពិធីបុណ្យចូលឆ្នាំតាមចន្ទគតិដែរទេឬ?» នាងក៏និយាយថា៖ «ពួកយើងជាជនជាតិកូរ៉េខាងត្បូង មិនប្រារព្ធពិធីបុណ្យចូលឆ្នាំតាមចន្ទគតិទេ»។ ជនជាតិអាមេរិកនោះនិយាយថា៖ «ខ្ញុំស្មានតែជនជាតិកូរ៉េខាងត្បូងប្រារព្ធពិធីបុណ្យចូលឆ្នាំតាមចន្ទគតិ ដូចជនជាតិចិនដែរតើ»។ នាងឆ្លើយតបដោយសំឡេងកំបុតៗយ៉ាងខ្លាំងថា៖ «ពួកយើងមិនដូចជនជាតិចិនទេ! តើវាត្រឹមត្រូវទេ ដែលអ្នកគិតថាពួកយើងប្រារព្ធពិធីបុណ្យចូលឆ្នាំតាមចន្ទគតិនោះ? នេះគឺជាការប្រមាថយ៉ាងធ្ងន់ធ្ងរដល់សេចក្ដីថ្លៃថ្នូររបស់ពួកយើងជាជនជាតិកូរ៉េខាងត្បូងហើយ!» តើជនជាតិកូរ៉េខាងត្បូងពិតជាមិនប្រារព្ធពិធីបុណ្យចូលឆ្នាំតាមចន្ទគតិមែនឬ? (ពួកគេប្រារព្ធវាតើ។) តាមពិតទៅ ជនជាតិកូរ៉េខាងត្បូងក៏ប្រារព្ធពិធីបុណ្យចូលឆ្នាំតាមចន្ទគតិដែរ។ ចុះហេតុអ្វីបានជានាងនិយាយថា ជនជាតិកូរ៉េខាងត្បូងមិនប្រារព្ធវាទៅវិញ? ចូរយើងពិភាក្សាអំពីរឿងនេះ។ តើការប្រារព្ធពិធីបុណ្យចូលឆ្នាំតាមចន្ទគតិ គឺត្រឹមត្រូវ ឬក៏អត់? តើអ្នករាល់គ្នាអាចពន្យល់ពីរឿងនេះឱ្យច្បាស់បានដែរឬទេ? សម្រាប់ជនបរទេស ការប្រារព្ធពិធីបុណ្យចូលឆ្នាំតាមចន្ទគតិ មិនមែនជារឿងគួរឱ្យខ្មាសអៀនពីធម្មជាតិរបស់វានោះទេ។ វាគឺជាពិធីដ៏ពិសេសមួយ ដែលរំលឹកដល់ថ្ងៃដ៏សំខាន់មួយនៅក្នុងជីវិតរបស់មនុស្ស។ សម្រាប់មនុស្សដែលរស់នៅក្នុងពិភពនៃវប្បធម៌ប្រពៃណីនេះ ការប្រារព្ធពិធីបុណ្យចូលឆ្នាំតាមចន្ទគតិ មិនមែនជារឿងខុស ឬជារឿងគួរឱ្យខ្មាសអៀនឡើយ ចុះហេតុអ្វីបានជាស្ត្រីម្នាក់នោះមិនហ៊ានទទួលស្គាល់ថាខ្លួនប្រារព្ធពិធីបុណ្យចូលឆ្នាំតាមចន្ទគតិដូច្នេះ? ពីព្រោះពេលដែលនាងទទួលស្គាល់ថាខ្លួនប្រារព្ធពិធីបុណ្យចូលឆ្នាំតាមចន្ទគតិភ្លាម នាងលែងមានលក្ខណៈជាជនជាតិលោកខាងលិចទៀតហើយ ហើយនាងនឹងត្រូវបានគេចាត់ទុកថាជាជនជាតិអាស៊ីបូព៌ាដែលប្រកាន់ប្រពៃណីខ្លាំង ហើយនាងមិនចង់ឱ្យគេគិតថា នាងគឺជាស្ត្រីអាស៊ីបូព៌ាដែលប្រកាន់ប្រពៃណីឡើយ។ នាងចង់ឱ្យគេគិតថា នាងគ្មានប្រពៃណីអាស៊ីបូព៌ាទេ ហើយថានាងមិនយល់ពីប្រពៃណីអាស៊ីបូព៌ាឡើយ ឬថានាងថែមទាំងមិនដឹងអ្វីសោះអំពីពួកវាទៀតផង។ នាងក៏ចង់ឱ្យពួកគេដឹងថា នាងនិយាយភាសាអង់គ្លេសបានយ៉ាងស្ទាត់ជំនាញ លាបសក់ពណ៌ទង់ដែង ពាក់ឡេនភ្នែកពណ៌ខៀវ ស្លៀកពាក់ដូចជនជាតិលោកខាងលិច ហើយមានភាពក្លាហាន និងមិនរងការរឹតត្បិត មានសេរីភាព ឯករាជ្យ និងមានការយល់ដឹងជ្រៅជ្រះ ដូចស្ត្រីលោកខាងលិចដែរ។ នោះហើយជារបៀបដែលនាងចង់ឱ្យគេចាត់ទុកនាង។ ហេតុដូច្នេះហើយ ក្រោមឥទ្ធិពលនៃការគិតនេះ រាល់ពេលមានរឿងអ្វីកើតឡើងចំពោះនាង របៀបដែលនាងប្រព្រឹត្ត នឹងស្របទៅតាមការគិតនេះ។ រាល់ពេលមាននរណាម្នាក់សួរនាងថា តើជនជាតិកូរ៉េខាងត្បូងប្រារព្ធពិធីបុណ្យចូលឆ្នាំតាមចន្ទគតិដែរឬទេ នាងឆ្លើយតបថា «ពួកយើងជាជនជាតិកូរ៉េខាងត្បូង មិនប្រារព្ធពិធីបុណ្យចូលឆ្នាំតាមចន្ទគតិទេ»។ ប្រសិនបើអស់អ្នកដែលស្និទ្ធស្នាលនឹងនាងនិយាយថា៖ «ច្បាស់ណាស់ថាពួកយើងប្រារព្ធពិធីបុណ្យចូលឆ្នាំតាមចន្ទគតិ ចុះហេតុអ្វីបានជាអ្នកនិយាយថា ពួកយើងមិនប្រារព្ធវាដូច្នេះ?» តើនាងនឹងឆ្លើយតបយ៉ាងដូចម្ដេច? «អ្នកល្ងង់ណាស់។ ប្រសិនបើខ្ញុំនិយាយថា ពួកយើងប្រារព្ធពិធីបុណ្យចូលឆ្នាំតាមចន្ទគតិ តើពួកគេមិនដឹងថាខ្ញុំជាជនជាតិកូរ៉េខាងត្បូងដែលប្រកាន់ប្រពៃណីទេឬ?» នាងចង់ឱ្យមនុស្សម្នាគិតថា នាងកើត និងធំដឹងក្ដីនៅសហរដ្ឋអាមេរិក។ ប្រសិនបើអ្នកសួរនាងថា «អ្នកកើតនៅទីនេះ ប៉ុន្តែតើគ្រួសាររបស់អ្នករស់នៅទីនេះបានប៉ុន្មានជំនាន់ហើយ?» នាងនឹងនិយាយថា៖ «ដូនតារបស់ពួកយើងធំដឹងក្ដីនៅទីនេះ»។ នាងគិតថា នេះគឺជានិមិត្តសញ្ញានៃអត្តសញ្ញាណ និងឋានៈ ដូច្នេះ នាងហ៊ាននិយាយកុហកដល់ថ្នាក់នេះ ហើយមិនខ្លាចអ្នកដទៃចាប់កំហុសបានឡើយ។ តើនេះជាការគិតប្រភេទណាទៅ? តើរឿងនេះសមនឹងឱ្យនាងកុហកដែរឬទេ? តើវាសមនឹងប្រថុយដែរឬទេ? អត់ទេ វាមិនសមឡើយ។ សូម្បីតែរឿងតូចតាចបែបនេះ ក៏អាចលាតត្រដាងពីគំនិត និងទស្សនៈរបស់មនុស្សម្នាក់បានដែរ។ តើគំនិត និងទស្សនៈប្រភេទណាខ្លះដែលត្រូវបានលាតត្រដាង? ក្មេងស្រីជនជាតិចិនមួយចំនួនពិតជាស្រស់ស្អាតណាស់ ប៉ុន្តែពួកគេទទូចចង់លាបសក់ពណ៌ទង់ដែង អ៊ុតសក់ឱ្យរួញ ពាក់ឡេនភ្នែកពណ៌ផ្សេងៗដើម្បីប្ដូរពណ៌ភ្នែករបស់ពួកគេ ហើយធ្វើពុតជាជនបរទេស។ វាពិតជាគួរឱ្យទើសភ្នែកណាស់នៅពេលឃើញបែបនេះ។ ហេតុអ្វីបានជាពួកគេទទូចចង់ធ្វើជាមនុស្សប្រភេទនោះ? តើពូជពង្សរបស់ពួកគេបានផ្លាស់ប្ដូរដែរឬទេ បន្ទាប់ពីពួកគេចាប់ផ្ដើមតែងខ្លួនបែបនោះ? ទោះបីជាពូជពង្សរបស់ពួកគេបានផ្លាស់ប្ដូរ ហើយនៅជាតិក្រោយ ពួកគេចាប់កំណើតជាជនជាតិស្បែកស ឬជាមនុស្សនៃពូជសាសន៍ដែលពួកគេឱ្យតម្លៃខ្ពស់ក៏ដោយ ចុះតើយ៉ាងម៉េចទៅ? តើអ្នករាល់គ្នាអាចមើលឃើញរឿងនេះច្បាស់ដែរឬទេ? ប្រសិនបើនរណាម្នាក់ទទូចចង់ប្រព្រឹត្តខ្លួនតាមបែបបទណាមួយ និងអត្តចរិតណាមួយ ហើយធ្វើពុតជាសមាជិកនៃប្រជាជាតិ ឬពូជសាសន៍ដែលពួកគេគោរពបូជា តើនេះមកពីហេតុអ្វីទៅ? តើមានការគិតបង្កប់ពីក្រោយណាមួយ ដែលគ្រប់គ្រងរឿងនេះដែរឬទេ? តើការគិតដែលគ្រប់គ្រងរឿងនេះគឺជាអ្វី? វាដូចជាស្ត្រីជនជាតិកូរ៉េខាងត្បូងនោះអ៊ីចឹង។ នៅពេលដែលជនជាតិអាមេរិកសួរនាងថា តើនាងចេះលេងវាយកូនឃ្លីលើតុដែរឬទេ នាងនិយាយថា «តើវាយកូនឃ្លីលើតុគឺជាអ្វី? មានតែជនជាតិចិនទេដែលលេងកីឡានោះ។ ពួកយើងលេងតេន្នីស និងវាយកូនហ្គោល»។ តើមនុស្សប្រភេទណាទៅ ដែលអាចប្រព្រឹត្តខ្លួន និងនិយាយបែបនេះបាន? តើវាមិនរាងក្លែងក្លាយបន្តិចទេឬ? អ្វីៗគ្រប់យ៉ាងដែលនាងធ្វើគឺក្លែងក្លាយ ហើយវាធ្វើឱ្យជីវិតរបស់នាងហត់នឿយណាស់! តើអ្នករាល់គ្នានឹងប្រព្រឹត្តខ្លួនបែបនេះដែរឬទេ? ជនជាតិចិនមួយចំនួនដែលរស់នៅលោកខាងលិចរាប់សិបឆ្នាំ លែងចេះនិយាយភាសាចិនទៀតហើយ នៅពេលពួកគេត្រឡប់ទៅស្រុកកំណើតវិញ។ តើនេះជារឿងអាក្រក់មែនទេ? (មែនហើយ។) អ្នកខ្លះនិយាយថា៖ «ពួកយើងដាច់ខាតមិនត្រូវភ្លេចឫសគល់របស់ខ្លួនឡើយ។ ព្រះជាម្ចាស់ក៏មានព្រះបន្ទូលដែរថា មនុស្សមិនគួរភ្លេចឫសគល់របស់ខ្លួនទេ។ ព្រះជាម្ចាស់គឺជាឫសគល់របស់មនុស្ស។ មនុស្សត្រូវបានបង្កើតឡើងដោយព្រះជាម្ចាស់ ហើយអ្វីៗគ្រប់យ៉ាងអំពីមនុស្ស គឺមានប្រភពមកពីព្រះជាម្ចាស់ ដូច្នេះ ក្នុងនាមជាភាវៈដែលព្រះបានបង្កើត មនុស្សត្រូវតែថ្វាយបង្គំព្រះជាម្ចាស់ នេះហើយជាអត្ថន័យនៃការមិនភ្លេចឫសគល់របស់ខ្លួន»។ តើវាមិនដូច្នេះទេឬ? មានសេចក្ដីពិតដែលត្រូវស្វែងរកនៅក្នុងគ្រប់ស្ថានការណ៍ទាំងអស់ ប៉ុន្តែមនុស្សមិនស្វែងរកសេចក្ដីពិតទេ ហើយពួកគេប្រកាន់ខ្ជាប់ទាំងស្រុងនូវវប្បធម៌ប្រពៃណី។ ហេតុអ្វីបានជាដូច្នេះ? អ្នកខ្លះនិយាយថា៖ «ពួកយើងមិនដែលភ្លេចឫសគល់របស់យើងឡើយ។ ទោះពួកយើងទៅដល់ទីណាក៏ដោយ ក៏ពួកយើងទទួលស្គាល់ថា ពួកយើងគឺជាជនជាតិចិនដែរ ហើយពួកយើងទទួលស្គាល់ថា ប្រទេសរបស់យើងក្រីក្រ និងអន់ថយ។ ពួកយើងនឹងមិនភ្លេចឫសគល់របស់ខ្លួនជាដាច់ខាត»។ តើនេះត្រឹមត្រូវដែរឬទេ? ក្នុងទិដ្ឋភាពមួយ បញ្ហាទាំងអស់នេះគឺដោយសារតែឥទ្ធិពល និងការអប់រំដ៏ជ្រាលជ្រៅហួសហេតុនៃអ្វីដែលហៅថា វប្បធម៌ប្រពៃណីទាំងនេះមកលើមនុស្សជាតិ។ ក្នុងទិដ្ឋភាពមួយទៀតគឺថា សូម្បីតែបន្ទាប់ពីមនុស្សបានស្ដាប់សេចក្ដីអធិប្បាយអស់រយៈពេលជាច្រើនឆ្នាំមកហើយក៏ដោយ ក៏ពួកគេមិនបានពិចារណាយ៉ាងយកចិត្តទុកដាក់ និងស្វែងរកថាតើសេចក្ដីពិតគឺជាអ្វីនោះឡើយ។ ផ្ទុយទៅវិញ ពួកគេជារឿយៗប្រើប្រាស់វប្បធម៌ប្រពៃណី និងរបស់អាប់ឱនដែលពួកគេមានរួចទៅហើយ ដែលពួកគេបានរៀនរួចទៅហើយ ដូច្នេះហើយក៏ចាក់ឫសយ៉ាងរឹងមាំនោះ យកមកបន្លំធ្វើជាសេចក្ដីពិត។ នេះគឺជាទិដ្ឋភាពទីពីរ។ ទិដ្ឋភាពទីបីគឺ បន្ទាប់ពីស្ដាប់សេចក្ដីអធិប្បាយរួច មនុស្សមិនស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ។ ផ្ទុយទៅវិញ ពួកគេប្រើប្រាស់ទស្សនៈប្រពៃណី ព្រមទាំងចំណេះដឹង និងអ្វីៗដែលបានរៀនសូត្រនៅក្នុងសញ្ញាណរបស់មនុស្សដែលពួកគេបានដឹងរួចមកហើយនោះ មកវាស់ស្ទង់ព្រះបន្ទូលរបស់ព្រះជាម្ចាស់។ ដូច្នេះ រហូតមកដល់ពេលនេះ ទោះបីជាមនុស្សបានស្ដាប់សេចក្ដីអធិប្បាយជាច្រើនក៏ដោយ ក៏អ្វីដែលហៅថាគោលការណ៍នៃការប្រព្រឹត្តខ្លួន និងអ្វីដែលហៅថាគោលការណ៍នៃការបំពេញភារកិច្ចរបស់ខ្លួន និងការបម្រើព្រះជាម្ចាស់ ដែលមនុស្សនិយាយតៗគ្នានោះ ក៏ជារឿយៗផ្អែកលើចំណេះដឹង សុភាសិត និងពាក្យស្លោកទូទៅមួយចំនួន ដែលពួកគេចាត់ទុកថាត្រឹមត្រូវផងដែរ។ ឧទាហរណ៍៖ ប្រសិនបើមានអ្នកខ្លះធ្វើរឿងខុសឆ្គង ហើយអ្នកដឹកនាំពួកជំនុំ ឬបងប្អូនប្រុសស្រីលួសកាត់ពួកគេ ពួកគេនឹងគិតថា៖ «ហ៊ឹស ដូចពាក្យសម្ដីទាំងនោះនិយាយអ៊ីចឹង “ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន” និង “កុំលើកដៃវាយមនុស្សដែលកំពុងញញឹមដាក់យើង”។ ខ្ញុំបានទទួលយកចំណុចខ្វះខាតបន្តិចបន្តួចរបស់ខ្ញុំនេះដោយអត់ធ្មត់ ទាំងមានស្នាមញញឹមទៅហើយ ចុះហេតុអ្វីបានជាអ្នកនៅតែបន្តលាតត្រដាងខ្ញុំពីរឿងនេះទៀត?» ពីសំបកក្រៅ ពួកគេស្ដាប់ និងចុះចូលយ៉ាងស្ដាប់បង្គាប់ ប៉ុន្តែតាមពិតទៅ នៅជ្រៅក្នុងចិត្តរបស់ពួកគេ ពួកគេកំពុងប្រើប្រាស់សញ្ញាណប្រពៃណីដើម្បីប្រកែកតបត និងទាស់ទទឹង។ តើអ្វីជាមូលហេតុនៃការទាស់ទទឹងរបស់ពួកគេ? គឺដោយសារតែពួកគេគិតថា ពាក្យសម្ដីដែលថា «ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន» និង «កុំលើកដៃវាយមនុស្សដែលកំពុងញញឹមដាក់យើង» គឺជាសេចក្ដីពិតដ៏ពិតប្រាកដ និងត្រឹមត្រូវ ហើយថា ការដែលនរណាម្នាក់នៅតែបន្តលួសកាត់ និងលាតត្រដាងពួកគេឥតឈប់ឈរ ដោយគ្មានមនោសញ្ចេតនាសូម្បីបន្តិចនោះ គឺជារឿងខុសឆ្គង ហើយនោះមិនមែនជាសេចក្ដីពិតឡើយ។

តើអ្នករាល់គ្នាទទួលបានការយល់ដឹងកាន់តែស៊ីជម្រៅអំពីសេចក្ដីពិត ពីខ្លឹមសារដែលយើងទើបតែបានប្រកបគ្នាដែរឬទេ? (ទទួលបានហើយ។) អ្នកខ្លះអាចនឹងនិយាយថា៖ «ឥឡូវនេះ ដោយសារព្រះអង្គបានមានព្រះបន្ទូលប្រាប់ពួកទូលបង្គំពីរឿងនេះ ពួកទូលបង្គំមិនដឹងថា តើគោលការណ៍អ្វីខ្លះដែលពួកទូលបង្គំគួរតែប្រកាន់ខ្ជាប់ក្នុងការអនុវត្តនោះទេ។ បើគ្មានវប្បធម៌ប្រពៃណីទាំងនេះ ព្រមទាំងសញ្ញាណ និងចំណេះដឹងទាំងនេះទេ តើពួកទូលបង្គំគួររស់នៅយ៉ាងដូចម្ដេចទៅ? តើពួកទូលបង្គំគួរប្រព្រឹត្តដោយរបៀបណា? បើគ្មានរឿងទាំងនេះដើម្បីគ្រប់គ្រងពួកទូលបង្គំទេ តើពួកទូលបង្គំអាចហើបមាត់ និងផ្សាយព្រះបន្ទូលរបស់ព្រះជាម្ចាស់បានដោយរបៀបណា? បើគ្មានរឿងទាំងនេះទេ តើមូលដ្ឋានសម្រាប់ពួកទូលបង្គំក្នុងការផ្សាយព្រះបន្ទូលរបស់ព្រះជាម្ចាស់ មិនត្រូវបាត់បង់ទៅហើយទេឬ? ចុះបើដូច្នេះ តើពួកទូលបង្គំនៅសល់អ្វីទៀតទៅ?» អ៊ីចឹង អ្វីដែលខ្ញុំប្រាប់ពួកគេគឺថា ប្រសិនបើអ្នកពិតជាគ្មានរឿងទាំងនេះទេ នោះវានឹងកាន់តែងាយស្រួលក្នុងការស្វែងរកសេចក្ដីពិត ហើយវានឹងកាន់តែងាយស្រួលក្នុងការទទួលយកសេចក្ដីពិត និងត្រឡប់មកឯព្រះជាម្ចាស់វិញ។ ពីមុន នៅពេលអ្នកហើបមាត់ អ្វីៗដែលចេញមកសុទ្ធតែជាទស្សនវិជ្ជាបែបសាតាំង និងចំណេះដឹងផ្នែកវប្បធម៌ ដូចជា «មនុស្សឆ្លាតចេះបត់បែនតាមកាលៈទេសៈ» «កុំលើកដៃវាយមនុស្សដែលកំពុងញញឹមដាក់យើង» «ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន» និងអ្វីៗជាច្រើនទៀត។ ឥឡូវនេះ អ្នកត្រិះរិះ ហើយគិតថា៖ «ខ្ញុំមិនអាចនិយាយបែបនោះទេ ពាក្យសម្ដីទាំងនេះសុទ្ធតែខុស ពួកវាត្រូវបានបដិសេធ និងថ្កោលទោសទៅហើយ ចុះតើខ្ញុំគួរនិយាយអ្វីទៅ? ត្រូវបន្តអានព្រះបន្ទូលរបស់ព្រះជាម្ចាស់ដោយចិត្តរាបទាប និងត្រឹមត្រូវ ហើយស្វែងរកមូលដ្ឋានចេញពីព្រះបន្ទូលរបស់ព្រះជាម្ចាស់»។ មនុស្សបំពេញភារកិច្ចរបស់ខ្លួន និងដើរតាមព្រះជាម្ចាស់ ប៉ុន្តែរាល់ពេលដែលពួកគេហើបមាត់ អ្វីៗដែលចេញមកសុទ្ធតែជាសុភាសិត ពាក្យពោលទាំងនេះ ព្រមទាំងរឿង និងទស្សនៈមួយចំនួនដែលពួកគេទទួលបានពីវប្បធម៌ប្រពៃណី។ នៅពេលមានរឿងអ្វីមួយកើតឡើងចំពោះខ្លួន គ្មាននរណាម្នាក់ អាចលើកតម្កើង ឬធ្វើបន្ទាល់ថ្វាយព្រះជាម្ចាស់បានយ៉ាងពេញលេញ ហើយនិយាយថា «ព្រះជាម្ចាស់មានព្រះបន្ទូលបែបនេះ» ឬ «ព្រះជាម្ចាស់មានព្រះបន្ទូលបែបនោះ» ឡើយ។ គ្មាននរណាម្នាក់និយាយបែបនោះទេ គ្មាននរណាម្នាក់ហើបមាត់ ហើយសូត្រព្រះបន្ទូលរបស់ព្រះជាម្ចាស់ឡើយ។ អ្នកមិនអាចសូត្រព្រះបន្ទូលរបស់ព្រះជាម្ចាស់បានទេ ប៉ុន្តែអ្នកអាចសូត្រពាក្យសម្ដីទូទៅទាំងនោះបាន ចុះតើនៅក្នុងចិត្តរបស់អ្នកពោរពេញទៅដោយអ្វីឱ្យប្រាកដទៅ? គឺសុទ្ធតែជារឿងទាំងអស់នោះដែលមកពីសាតាំង។ អ្នកខ្លះ នៅពេលប្រធានក្រុមរបស់ពួកគេត្រួតពិនិត្យកិច្ចការរបស់ពួកគេ ពួកគេនិយាយថា៖ «តើអ្នកកំពុងត្រួតពិនិត្យអ្វីហ្នឹង? កុំសង្ស័យមនុស្សដែលអ្នកប្រើ ហើយកុំប្រើមនុស្សដែលអ្នកសង្ស័យ។ ប្រសិនបើអ្នកតែងតែសង្ស័យខ្ញុំ ចុះហេតុអ្វីបានជាអ្នកប្រើខ្ញុំ? គ្រាន់តែរកអ្នកផ្សេងឱ្យធ្វើវាទៅបានហើយ»។ ពួកគេគិតថា នេះជារបៀបប្រព្រឹត្តដ៏ត្រឹមត្រូវ ហើយពួកគេមិនអនុញ្ញាតឱ្យអ្នកដទៃមើលការខុសត្រូវ និងរិះគន់ពួកគេឡើយ។ ក៏មានមនុស្សដែលបានរងទុក្ខយ៉ាងច្រើនក្រៃលែងក្នុងការបំពេញភារកិច្ចរបស់ខ្លួនដែរ ប៉ុន្តែដោយសារពួកគេមិនបានស្វែងរកគោលការណ៍ ហើយបានបង្អាក់ និងរំខានដល់កិច្ចការរបស់ពួកជំនុំ នៅទីបំផុត ពួកគេត្រូវបានដកហូតតំណែង ហើយថែមទាំងត្រូវបានលួសកាត់ទៀតផង។ បន្ទាប់ពីបានស្ដាប់ពាក្យសម្ដីថ្កោលទោសខ្លះៗរួចមក ពួកគេមានចិត្តប្រឆាំង ហើយគិតថា៖ «មានពាក្យមួយពោលថា “ទោះបីជាខ្ញុំមិនសម្រេចបានអ្វីក៏ដោយ ក៏ខ្ញុំបានស៊ូទ្រាំនឹងទុក្ខលំបាកដែរ បើមិនមែនទុក្ខលំបាកទេ ក៏ជាការនឿយហត់ដែរ”។ ខ្ញុំគ្រាន់តែបានប្រព្រឹត្តកំហុសតូចតាចនេះសោះ តើវាមានបញ្ហាអ្វីទៅ?» ដោយសារពួកគេបានរៀនពាក្យសម្ដីទូទៅនេះមុនគេ ហេតុនេះហើយ វាបានចាក់ឫសយ៉ាងជ្រៅនៅក្នុងពួកគេ ដោយគ្រប់គ្រង និងជះឥទ្ធិពលដល់គំនិតរបស់ពួកគេ វាជំរុញឱ្យពួកគេប្រើពាក្យសម្ដីនេះ នៅក្នុងមជ្ឈដ្ឋាននេះ និងបន្ទាប់ពីស្ថានភាពនេះបានកើតឡើង ជាមូលដ្ឋានសម្រាប់ការទាស់ទទឹង ព្រមទាំងមិនចុះចូលនឹងការប្រព្រឹត្តនៃដំណាក់របស់ព្រះជាម្ចាស់ចំពោះពួកគេ។ បើដូច្នេះមែន តើពួកគេនៅតែអាចចុះចូលបានដែរឬទេ? តើវានៅតែងាយស្រួលសម្រាប់ពួកគេក្នុងការទទួលយកសេចក្ដីពិតដែរឬទេ? ទោះបីជាពីសំបកក្រៅ ពួកគេចុះចូលក៏ដោយ នោះក៏ព្រោះតែពួកគេគ្មានជម្រើស ហើយវាគឺជាជម្រើសចុងក្រោយប៉ុណ្ណោះ។ ទោះបីជាពីសំបកក្រៅ ពួកគេមិនតបតក៏ដោយ ក៏នៅតែមានការទាស់ទទឹងនៅក្នុងដួងចិត្តរបស់ពួកគេដែរ។ តើនេះគឺជាការចុះចូលពិតប្រាកដដែរឬទេ? (មិនមែនទេ។) នេះគឺជាការធ្វើឱ្យតែបានៗប៉ុណ្ណោះ វាមិនមែនជាការចុះចូលពិតប្រាកដឡើយ។ គ្មានការចុះចូលនៅត្រង់នេះទេ មានតែការរកលេសដោះសា ភាពអវិជ្ជមាន និងការប្រឆាំងប៉ុណ្ណោះ។ តើការរកលេសដោះសា ភាពអវិជ្ជមាន និងការប្រឆាំងនេះ កើតឡើងយ៉ាងដូចម្ដេច? ពួកវាកើតចេញពីពាក្យសម្ដីដែលថា “ទោះបីជាខ្ញុំមិនសម្រេចបានអ្វីក៏ដោយ ក៏ខ្ញុំបានស៊ូទ្រាំនឹងទុក្ខលំបាកដែរ បើមិនមែនទុក្ខលំបាកទេ ក៏ជាការនឿយហត់ដែរ”។ តើពាក្យសម្ដីនេះបានធ្វើឱ្យនិស្ស័យប្រភេទណាកើតឡើងនៅក្នុងមនុស្សទាំងនេះ? គឺការមិនស្ដាប់បង្គាប់ ភាពរឹងទទឹង ការប្រឆាំង និងការរកលេសដោះសា។ តើអ្នករាល់គ្នាទទួលបានការយល់ដឹងបន្ថែមអំពីសេចក្ដីពិត ពីការប្រកបគ្នានេះដែរឬទេ? នៅពេលអ្នកបានវែកញែក និងញែកដឹងយ៉ាងច្បាស់ពីអ្វីៗដែលអវិជ្ជមានទាំងនេះ ហើយគាស់កកាយពួកវាចេញពីចិត្តរបស់អ្នក នោះអ្នកនឹងអាចស្វែងរកសេចក្ដីពិត និងអនុវត្តសេចក្ដីពិតបាន រាល់ពេលដែលមានរឿងអ្វីមួយកើតឡើងចំពោះអ្នក ពីព្រោះរឿងចាស់ៗត្រូវបានលះបង់ចោល ហើយលែងអាចជំរុញអ្នកឱ្យពឹងផ្អែកលើពួកវា ក្នុងការបំពេញភារកិច្ចរបស់ខ្លួន ការបម្រើព្រះជាម្ចាស់ និងការដើរតាមព្រះជាម្ចាស់ទៀតហើយ។ រឿងទាំងនោះលែងជាគោលការណ៍នៃការប្រព្រឹត្តខ្លួនរបស់អ្នកទៀតហើយ ពួកវាលែងជាគោលការណ៍ដែលអ្នកគួរប្រកាន់ខ្ជាប់ នៅពេលបំពេញភារកិច្ចរបស់ខ្លួនទៀតហើយ ហើយពួកវាត្រូវបានរិះគន់ និងថ្កោលទោសរួចទៅហើយ។ ប្រសិនបើអ្នកយកពួកវាមកប្រើប្រាស់ម្ដងទៀត តើនឹងមានអ្វីកើតឡើងនៅក្នុងជម្រៅចិត្តរបស់អ្នក? តើអ្នកនៅតែសប្បាយចិត្តដូចមុនដែរឬទេ? តើអ្នកនៅតែជឿជាក់យ៉ាងខ្លាំងថាអ្នកត្រឹមត្រូវដែរឬទេ? ច្បាស់ណាស់ថា វាមិនទំនងជាបែបនោះទេ។ ប្រសិនបើរឿងទាំងនេះនៅក្នុងខ្លួនអ្នក ពិតជាត្រូវបានដកចេញមែន នោះអ្នកគួរតែស្វែងរកនៅក្នុងព្រះបន្ទូលរបស់ព្រះជាម្ចាស់ថា តើអ្វីឱ្យប្រាកដទៅជាគោលការណ៍ពិត ហើយតើអ្វីឱ្យប្រាកដទៅជាសេចក្ដីតម្រូវរបស់ព្រះជាម្ចាស់។ អ្នកខ្លះឧស្សាហ៍និយាយថា៖ «ចូរធ្វើតាមបង្គាប់របស់ចៅហ្វាយអ្នក បើមិនដូច្នេះទេ អ្នកនឹងមិនទទួលបានអ្វីសោះឡើយ ទោះជាអ្នកខិតខំប្រឹងប្រែងយ៉ាងលំបាកបំផុតក៏ដោយ»។ តើពាក្យសម្ដីនេះត្រឹមត្រូវ ឬខុស? វាប្រាកដជាខុសហើយ។ តើវាខុសយ៉ាងដូចម្ដេច? តើពាក្យ «ចៅហ្វាយ» នៅក្នុងឃ្លា «ធ្វើតាមបង្គាប់របស់ចៅហ្វាយអ្នក» សំដៅទៅលើនរណា? គឺនយោជិករបស់អ្នក ថៅកែរបស់អ្នក ថ្នាក់លើរបស់អ្នក។ ពាក្យ «ចៅហ្វាយ» នេះ គឺខុសបាត់ទៅហើយ។ ព្រះជាម្ចាស់មិនមែនជានយោជិករបស់អ្នក មិនមែនជាថៅកែរបស់អ្នក ឬជាអ្នកគ្រប់គ្រងរបស់អ្នកឡើយ។ ព្រះជាម្ចាស់ គឺជាព្រះជាម្ចាស់របស់អ្នក។ អ្នកគ្រប់គ្រង ថៅកែ និងថ្នាក់លើ សុទ្ធតែជាប្រភេទដូចគ្នា និងនៅកម្រិតដូចគ្នាជាមួយមនុស្ស។ តាមសារជាតិ ពួកគេគឺដូចគ្នា ពួកគេសុទ្ធតែជាមនុស្សលោកពុករលួយ។ អ្នកស្ដាប់ពួកគេ ទទួលប្រាក់ឈ្នួលពីពួកគេ ហើយធ្វើអ្វីក៏ដោយដែលពួកគេប្រាប់ឱ្យអ្នកធ្វើ។ ពួកគេបើកប្រាក់ឈ្នួលឱ្យអ្នក ទៅតាមទំហំប៉ុនណាក៏ដោយនៃការងារដែលអ្នកធ្វើ ហើយគ្មានអ្វីលើសពីនេះទេ។ តើពាក្យ «ទទួលបាន» នៅក្នុងឃ្លា «បើមិនដូច្នេះទេ អ្នកនឹងមិនទទួលបានអ្វីសោះឡើយ ទោះជាអ្នកខិតខំប្រឹងប្រែងយ៉ាងលំបាកបំផុតក៏ដោយ» មានន័យដូចម្ដេច? (ស្នាដៃ។) ស្នាដៃ និងប្រាក់កម្រៃ។ កម្លាំងជំរុញសម្រាប់សកម្មភាពរបស់អ្នក គឺដើម្បីទទួលបានប្រាក់ឈ្នួល។ រឿងនេះមិនទាមទារឱ្យមានភក្ដីភាព ឬការស្ដាប់បង្គាប់ឡើយ ហើយក៏មិនតម្រូវឱ្យមានការស្វែងរកសេចក្ដីពិត និងការថ្វាយបង្គំដែរ គឺគ្មានរឿងទាំងនេះទេ វាគ្រាន់តែជាការដោះដូរប៉ុណ្ណោះ។ នេះពិតជារឿងមួយដែលត្រូវបានរិះគន់ និងថ្កោលទោស នៅក្នុងដំណើរការនៃការជឿលើព្រះជាម្ចាស់ ការបំពេញភារកិច្ច និងការដេញតាមសេចក្ដីពិតរបស់អ្នក។ ប្រសិនបើអ្នកចាត់ទុកពាក្យសម្ដីដែលថា «ចូរធ្វើតាមការបង្គាប់របស់ចៅហ្វាយអ្នក បើមិនដូច្នេះទេ អ្នកនឹងមិនទទួលបានអ្វីសោះឡើយ ទោះជាអ្នកខិតខំប្រឹងប្រែងយ៉ាងលំបាកបំផុតក៏ដោយ» ថាជាសេចក្ដីពិតមួយ នោះនេះគឺជាកំហុសដ៏ធ្ងន់ធ្ងរហើយ។ នៅពេលដែលអ្នកព្យាយាមធ្វើឱ្យមនុស្សមួយចំនួនយល់សេចក្ដីពិត ប្រតិកម្មរបស់ពួកគេនឹងយឺតយ៉ាវ និងស្ពឹកស្រពន់ ហើយទោះបីជាពួកគេហូប និងផឹកព្រះបន្ទូលរបស់ព្រះជាម្ចាស់ច្រើនប៉ុនណាក៏ដោយ ក៏ពួកគេនឹងមិនអាចយល់សេចក្ដីពិតសូម្បីតែមួយឬពីរចំណុចបានឡើយ ហើយពួកគេក៏នឹងមិនអាចចងចាំព្រះបន្ទូលរបស់ព្រះជាម្ចាស់សូម្បីតែមួយឬពីរឃ្លាបានដែរ។ ប៉ុន្តែនៅពេលនិយាយដល់ពាក្យស្លោក សុភាសិត និងពាក្យសម្ដីទូទៅដែលតែងតែផ្សព្វផ្សាយក្នុងចំណោមប្រជាជន ព្រមទាំងរឿងទាំងនេះដែលមនុស្សសាមញ្ញឧស្សាហ៍និយាយ ពួកគេទទួលយករឿងទាំងនោះបានយ៉ាងលឿនបំផុត។ មិនថានរណាម្នាក់ល្ងង់ខ្លៅយ៉ាងណាក៏ដោយ សូម្បីតែពួកគេក៏ទទួលយករឿងទាំងនេះបានយ៉ាងលឿនបំផុតដែរ។ តើហេតុអ្វីបានជាដូច្នេះ? ទោះបីជាអ្នកមានពូជសាសន៍ ឬពណ៌សម្បុរអ្វីក៏ដោយ ក៏និយាយជារួម អ្នកទាំងអស់គ្នាសុទ្ធតែជាមនុស្សលោក ហើយអ្នកទាំងអស់គ្នាសុទ្ធតែជាប្រភេទដូចគ្នា។ មានតែព្រះជាម្ចាស់ប៉ុណ្ណោះដែលជាប្រភេទខុសពីមនុស្សលោក។ មនុស្សលោកនឹងនៅតែជាប្រភេទដូចគ្នាជាមួយមនុស្សលោកដទៃទៀតជារៀងរហូត។ ហេតុដូច្នេះហើយ រាល់ពេលដែលព្រះជាម្ចាស់ធ្វើរឿងអ្វីមួយ វាមិនងាយស្រួលទេសម្រាប់មនុស្សជាតិទាំងមូលក្នុងការទទួលយករឿងនោះ ចំណែកឯ រាល់ពេលដែលនរណាម្នាក់ក្នុងចំណោមមនុស្សជាតិធ្វើរឿងអ្វីមួយ មិនថាអ្នកដែលធ្វើនោះជានរណា ឬមានឋានៈតូចទាបយ៉ាងណាក៏ដោយ ប្រសិនបើវាស្របទៅនឹងសញ្ញាណរបស់មនុស្សគ្រប់គ្នា នោះមនុស្សគ្រប់គ្នានឹងទទួលយកវាយ៉ាងលឿន ពីព្រោះគំនិត ទស្សនៈ របៀបគិត ព្រមទាំងកម្រិត និងផ្លូវនៃការយល់ដឹងរបស់មនុស្ស ជាមូលដ្ឋានគឺដូចគ្នាទាំងអស់ ដោយខុសគ្នាក្នុងកម្រិតតែបន្តិចបន្តួចប៉ុណ្ណោះ។ ហេតុដូច្នេះហើយ នៅពេលនរណាម្នាក់និយាយអ្វីមួយដែលជាលក្ខណៈនៃសញ្ញាណ ហើយមិនស្របនឹងសេចក្ដីពិតភ្លាម មនុស្សមួយចំនួននឹងទទួលយកវាយ៉ាងលឿន ហើយរឿងគឺបែបនេះឯង។

សព្វថ្ងៃនេះ ខ្ញុំតែងតែប្រកបគ្នាអំពីអ្វីដែលជាសេចក្ដីពិត។ នោះមានន័យថា ខ្ញុំកំពុងតែម៉ឺងម៉ាត់ជាមួយអ្នករាល់គ្នាហើយ។ ដើម្បីឱ្យអ្នករាល់គ្នាយល់សេចក្ដីពិត យើងត្រូវតែយកគំនិត និងទស្សនៈផ្សេងៗរបស់មនុស្ស ឥរិយាបថល្អរបស់ពួកគេ និងចេតនាល្អរបស់ពួកគេ ហើយនិងពាក្យសម្ដីត្រឹមត្រូវ ព្រមទាំងការអនុវត្តតាមទម្លាប់ទូទៅមួយចំនួនដែលមនុស្សពឹងផ្អែកដើម្បីរស់នៅ ក៏ដូចជាគំនិត និងទស្សនៈមួយចំនួនពីវប្បធម៌ប្រពៃណី ហើយវិភាគ និងញែកឱ្យដឹងពីពួកវាទាំងអស់ដើម្បីមើលថា តើពួកវាពិតជាស្របនឹងសេចក្ដីពិតដែរឬទេ ហើយថាតើពួកវាពិតជាពាក់ព័ន្ធអ្វីជាមួយសេចក្ដីពិតដែរឬទេ។ ប្រសិនបើអ្នកជឿថា ពួកវាជាសេចក្ដីពិត តើអ្វីទៅជាមូលដ្ឋានរបស់អ្នកសម្រាប់ការអះអាងនេះ? ប្រសិនបើអ្នកកំណត់លក្ខណៈពួកវាថាជាសេចក្ដីពិត ដោយផ្អែកលើទ្រឹស្ដី និងសេចក្ដីបង្រៀនបែបសាតាំង នោះអ្នកគឺជាកម្មសិទ្ធិសាតាំងហើយ។ ប្រសិនបើរឿងទាំងនេះមិនស្របនឹងសេចក្ដីពិតទេ នោះពួកវាមកពីសាតាំងហើយ ដូច្នេះ អ្នកត្រូវតែវិភាគថា តើសារជាតិរបស់ពួកវាគឺជាអ្វីឱ្យពិតប្រាកដ។ ជាពិសេស គេគួរតែមានការយល់ដឹងត្រឹមត្រូវ និងអាកប្បកិរិយាត្រឹមត្រូវចំពោះពាក្យសម្ដី និងទស្សនៈជាច្រើននៅក្នុងវប្បធម៌ប្រពៃណី ដែលត្រូវបានបន្សល់ទុកពីមាត់មួយទៅមាត់មួយ ពីមួយជំនាន់ទៅមួយជំនាន់។ មានតែតាមរបៀបនេះប៉ុណ្ណោះ ទើបមនុស្សអាចយល់ និងដឹងយ៉ាងពិតប្រាកដថា តើអ្វីដែលពិតជាសេចក្ដីពិត ហើយយល់ពីអ្វីដែលព្រះជាម្ចាស់តម្រូវពីមនុស្សឱ្យប្រាកដ និងយល់ពីអត្ថន័យពិតប្រាកដនៃឃ្លាដែលថា «គ្រប់យ៉ាងដែលព្រះជាម្ចាស់មានព្រះបន្ទូលគឺជាសេចក្ដីពិត»។ ក្នុងពេលជាមួយគ្នានេះ នេះក៏ធ្វើឱ្យមនុស្សដឹងពីមូលហេតុដែលថា ដោយសារតែមនុស្សមានទស្សនៈ និងពាក្យសម្ដីទាំងនេះ ដែលសន្មតថាស្របនឹងក្រមសីលធម៌ ភាពជាមនុស្ស និងទំនៀមទម្លាប់លោកីយ៍នៃទំនាក់ទំនងរបស់មនុស្ស ហើយដោយសារតែពួកគេមានគំនិត ទស្សនៈ និងពាក្យសម្ដីទាំងនេះ ដែលពួកគេពឹងផ្អែកដើម្បីរស់នៅ ទើបព្រះជាម្ចាស់នៅតែសម្ដែងចេញនូវសេចក្ដីពិត ដើម្បីសង្គ្រោះមនុស្ស ហើយលើសពីនេះទៅទៀត ហេតុអ្វីបានជាព្រះជាម្ចាស់មានព្រះបន្ទូលថា មានតែសេចក្ដីពិតប៉ុណ្ណោះដែលអាចសង្គ្រោះមនុស្សបាន ហើយមានតែសេចក្ដីពិតប៉ុណ្ណោះដែលអាចផ្លាស់ប្ដូរមនុស្សបាន។ ច្បាស់ណាស់ថា មានសេចក្ដីពិតនៅក្នុងរឿងនេះ។ យ៉ាងហោចណាស់ ចំណុចមួយគឺថា គំនិត ទស្សនៈ និងពាក្យសម្ដីដែលមនុស្សពឹងផ្អែកនៅក្នុងជីវិត គឺមកពីមនុស្សជាតិពុករលួយ ត្រូវបានបង្កើតឡើងដោយមនុស្សជាតិពុករលួយ ហើយគឺជាសញ្ញាណ និងការស្រមើស្រមៃរបស់មនុស្ស ហើយពួកវាគ្មានពាក់ព័ន្ធអ្វីទាល់តែសោះជាមួយសេចក្ដីពិត។ លើសពីនេះទៅទៀត តាមសារជាតិ រឿងទាំងនេះគឺប៉ះទង្គិច ហើយប្រទូសរ៉ាយនឹងសេចក្ដីពិត។ រឿងទាំងនេះមិនអាចជំនួសសេចក្ដីពិតបានទេ ពួកវាប្រាកដជាមិនមែនជាសេចក្ដីពិតឡើយ ហើយពួកវាក៏នឹងមិនអាចក្លាយជាសេចក្ដីពិតបានជាដាច់ខាត។ ពីទស្សនៈរបស់ព្រះជាម្ចាស់ រឿងទាំងនេះត្រូវបានកំណត់ថាខុស និងត្រូវបានថ្កោលទោស ហើយពួកវាពិតជាមិនមែនជាសេចក្ដីពិតទាល់តែសោះ។ សកម្មភាពរបស់ព្រះជាម្ចាស់ និងសេចក្ដីពិតដែលព្រះជាម្ចាស់សម្ដែងចេញ គឺគ្មានពាក់ព័ន្ធអ្វីទាល់តែសោះជាមួយរឿងទាំងនេះ។ ពោលគឺ សេចក្ដីពិតដែលព្រះជាម្ចាស់សម្ដែងចេញ គឺគ្មានពាក់ព័ន្ធសូម្បីតែបន្តិចជាមួយទំនៀមទម្លាប់លោកីយ៍នៃទំនាក់ទំនងរបស់មនុស្សជាតិពុករលួយ ឬវប្បធម៌ប្រពៃណី គំនិត ទស្សនៈ និងឥរិយាបថល្អរបស់មនុស្ស ឬជាមួយការកំណត់និយមន័យរបស់ពួកគេអំពីសីលធម៌ សេចក្ដីថ្លៃថ្នូរ និងអ្វីៗដែលវិជ្ជមានឡើយ។ នៅក្នុងការសម្ដែងចេញនូវសេចក្ដីពិតរបស់ទ្រង់ ព្រះជាម្ចាស់សម្ដែងចេញនូវនិស្ស័យ និងសារជាតិរបស់ទ្រង់។ ការសម្ដែងចេញនូវសេចក្ដីពិតរបស់ទ្រង់ មិនមែនផ្អែកលើអ្វីៗដែលវិជ្ជមានផ្សេងៗ និងសេចក្ដីថ្លែងដែលមនុស្សជឿ ដែលត្រូវបានសង្ខេបឡើងដោយមនុស្សជាតិឡើយ។ ព្រះបន្ទូលរបស់ព្រះជាម្ចាស់ គឺជាព្រះបន្ទូលរបស់ព្រះជាម្ចាស់។ ព្រះបន្ទូលរបស់ព្រះជាម្ចាស់ គឺជាសេចក្ដីពិត។ ពួកវាគឺជាមូលដ្ឋាន និងជាច្បាប់តែមួយគត់ ដែលមនុស្សជាតិពឹងផ្អែកដើម្បីរស់រានមានជីវិត។ គោលលទ្ធិទាំងអស់នោះដែលគេហៅថាមានប្រភពមកពីមនុស្ស គឺខុស មិនសមហេតុផល និងត្រូវបានព្រះជាម្ចាស់ថ្កោលទោស។ ពួកវាមិនទទួលបានការទទួលស្គាល់ពីព្រះអង្គឡើយ ហើយពួកវារឹតតែមិនមែនជាប្រភព ឬជាមូលដ្ឋាននៃសូរសៀងរបស់ព្រះអង្គទៅទៀត។ ព្រះជាម្ចាស់សម្ដែងចេញនូវនិស្ស័យ និងសារជាតិរបស់ទ្រង់ តាមរយៈព្រះបន្ទូលរបស់ទ្រង់។ រាល់ព្រះបន្ទូលទាំងអស់ដែលព្រះជាម្ចាស់បានសម្ដែងចេញ គឺជាសេចក្ដីពិត ពីព្រោះទ្រង់មានសារជាតិជាព្រះជាម្ចាស់ ហើយទ្រង់គឺជាតថភាពនៃអ្វីៗដែលវិជ្ជមានទាំងអស់។ មិនថាមនុស្សជាតិពុករលួយនេះចាត់ទុក ឬកំណត់និយមន័យព្រះបន្ទូលរបស់ព្រះជាម្ចាស់យ៉ាងណាក៏ដោយ ឬទោះបីជាពួកគេមើលឃើញ ឬយល់ពីព្រះបន្ទូលទាំងនោះយ៉ាងណាក៏ដោយ ក៏ព្រះបន្ទូលរបស់ព្រះជាម្ចាស់ គឺជាសេចក្ដីពិតជារៀងរហូត ហើយនេះគឺជាការពិតដែលមិនអាចផ្លាស់ប្ដូរបានជាដាច់ខាត។ មិនថាព្រះជាម្ចាស់បានថ្លែងព្រះបន្ទូលច្រើនប៉ុនណាក៏ដោយ ហើយមិនថាមនុស្សជាតិពុករលួយ និងទុច្ចរិតនេះ ថ្កោលទោស និងបដិសេធព្រះបន្ទូលទាំងនោះយ៉ាងណាក៏ដោយ ក៏នៅតែមានការពិតមួយដែលមិនផ្លាស់ប្ដូរជារៀងរហូតដែរគឺ៖ ព្រះបន្ទូលរបស់ព្រះជាម្ចាស់ នឹងតែងតែជាសេចក្ដីពិតជានិច្ច។ មនុស្សមិនអាចផ្លាស់ប្ដូររឿងនេះបានជាដាច់ខាត។ នៅទីបញ្ចប់ មនុស្សជាតិទាំងអស់នឹងទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយថា វប្បធម៌ប្រពៃណី និងចំណេះដឹងផ្នែកវិទ្យាសាស្ត្រដែលមនុស្សជាតិឱ្យតម្លៃ មិនអាចក្លាយជាអ្វីៗដែលវិជ្ជមានបានជាដាច់ខាត ហើយថា ពួកវាមិនអាចក្លាយជាសេចក្ដីពិតបានជាដាច់ខាត។ នេះគឺជារឿងដាច់ខាត។ វប្បធម៌ប្រពៃណី និងរបៀបនៃការរស់រានមានជីវិតរបស់មនុស្សជាតិ នឹងមិនក្លាយជាសេចក្ដីពិតឡើយ ទោះបីជាពេលវេលាកន្លងផុតទៅ ឬបន្ទាប់ពីសម័យកាលដ៏យូរបានកន្លងផុតទៅក៏ដោយ ហើយព្រះបន្ទូលរបស់ព្រះជាម្ចាស់ ក៏នឹងមិនក្លាយជាពាក្យសម្ដីរបស់មនុស្ស ដោយសារតែការថ្កោលទោស ឬការភ្លេចភ្លាំងរបស់មនុស្សជាតិនោះឡើយ។ សេចក្ដីពិតនឹងតែងតែជាសេចក្ដីពិតជានិច្ច។ សារជាតិនេះនឹងមិនផ្លាស់ប្ដូរជាដាច់ខាត។ តើការពិតអ្វីដែលមាននៅក្នុងរឿងនេះ? គឺថា ពាក្យសម្ដីទូទៅទាំងនេះដែលមនុស្សជាតិបានសង្ខេបឡើង មានប្រភពចេញពីសាតាំង និងការស្រមើស្រមៃ ព្រមទាំងសញ្ញាណរបស់មនុស្ស ឬពួកវាកើតចេញពីភាពឆេវឆាវរបស់មនុស្ស និងនិស្ស័យពុករលួយរបស់មនុស្ស ហើយពួកវាគ្មានពាក់ព័ន្ធអ្វីទាល់តែសោះជាមួយអ្វីៗដែលវិជ្ជមាន។ ផ្ទុយទៅវិញ ព្រះបន្ទូលរបស់ព្រះជាម្ចាស់ គឺជាការសម្ដែងចេញនូវសារជាតិ និងអត្តសញ្ញាណរបស់ព្រះជាម្ចាស់។ តើដោយសារមូលហេតុអ្វីបានជាព្រះអង្គសម្ដែងចេញនូវព្រះបន្ទូលទាំងនេះ? ហេតុអ្វីបានជាខ្ញុំនិយាយថា ព្រះបន្ទូលទាំងនោះគឺជាសេចក្ដីពិត? មូលហេតុគឺថា ព្រះជាម្ចាស់មានអធិបតេយ្យភាពលើ និងក្ដាប់បាននៅក្នុងព្រះហស្ដរបស់ព្រះអង្គ នូវច្បាប់ ក្រឹត្យក្រម ឫសគល់ សារជាតិ ភាពជាក់ស្ដែង និងសេចក្ដីអាថ៌កំបាំងទាំងអស់នៃរបស់សព្វសារពើ។ ហេតុដូច្នេះហើយ មានតែព្រះជាម្ចាស់ប៉ុណ្ណោះដែលជ្រាបពីក្រឹត្យក្រម ភាពជាក់ស្ដែង ការពិត និងសេចក្ដីអាថ៌កំបាំងនៃរបស់សព្វសារពើ។ ព្រះជាម្ចាស់ជ្រាបពីប្រភពដើមនៃរបស់សព្វសារពើ ហើយព្រះជាម្ចាស់ជ្រាបយ៉ាងច្បាស់ថា តើឫសគល់នៃរបស់សព្វសារពើពិតប្រាកដគឺជាអ្វី។ មានតែនិយមន័យសម្រាប់របស់សព្វសារពើដែលបានបង្ហាញនៅក្នុងព្រះបន្ទូលរបស់ព្រះជាម្ចាស់ប៉ុណ្ណោះ ទើបត្រឹមត្រូវបំផុត ហើយមានតែព្រះបន្ទូលរបស់ព្រះជាម្ចាស់ប៉ុណ្ណោះ ដែលជាស្ដង់ដា និងជាគោលការណ៍សម្រាប់ជីវិតរបស់មនុស្សលោក ព្រមទាំងជាសេចក្ដីពិត និងជាលក្ខណៈវិនិច្ឆ័យដែលមនុស្សលោកអាចពឹងផ្អែកដើម្បីរស់នៅបាន ចំណែកឯក្នុងពេលជាមួយគ្នានេះ ច្បាប់ និងទ្រឹស្ដីរបស់សាតាំង ដែលមនុស្សបានពឹងផ្អែកដើម្បីរស់នៅ ចាប់តាំងពីត្រូវបានសាតាំងធ្វើឱ្យពុករលួយមក គឺផ្ទុយនឹងការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើ ហើយក៏ផ្ទុយនឹងការពិតដែលថា ព្រះអង្គមានអធិបតេយ្យភាពលើច្បាប់ និងក្រឹត្យក្រមនៃរបស់សព្វសារពើផងដែរ។ ទ្រឹស្ដីបែបសាតាំងផ្សេងៗរបស់មនុស្ស កើតចេញពីសញ្ញាណ និងការស្រមើស្រមៃរបស់មនុស្ស ហើយពួកវាគឺមកពីសាតាំង។ តើសាតាំងដើរតួជាអ្វី? ដំបូង វាបង្ហាញខ្លួនវាថាជាសេចក្ដីពិត។ បន្ទាប់មក វារំខាន បំផ្លាញ និងជាន់ឈ្លីលើច្បាប់ និងក្រឹត្យក្រមទាំងអស់នៃរបស់សព្វសារពើដែលព្រះជាម្ចាស់បានបង្កើតមក។ ហេតុដូច្នេះហើយ អ្វីដែលមកពីសាតាំង គឺត្រូវនឹងសារជាតិរបស់សាតាំងខ្លាំងណាស់ ហើយវាពោរពេញទៅដោយគោលបំណងដ៏ទុច្ចរិតរបស់សាតាំង ពោរពេញដោយការក្លែងបន្លំ និងការធ្វើពុត ព្រមទាំងមហិច្ឆតាដែលមិនចេះផ្លាស់ប្ដូររបស់សាតាំង។ មិនថាមនុស្សពុករលួយអាចញែកដឹងពីទស្សនវិជ្ជា និងទ្រឹស្ដីពីសាតាំងទាំងនេះបាន ឬអត់ក៏ដោយ ហើយមិនថាមនុស្សប៉ុន្មាននាក់លើកតម្កើង ផ្សព្វផ្សាយ និងធ្វើតាមរឿងទាំងនេះក៏ដោយ ហើយមិនថាមនុស្សជាតិពុករលួយបានកោតសរសើរ ថ្វាយបង្គំ និងអធិប្បាយអំពីពួកវាអស់រយៈពេលប៉ុន្មានយុគសម័យក៏ដោយ ក៏ពួកវានឹងមិនក្លាយជាសេចក្ដីពិតឡើយ។ ដោយសារតែសារជាតិ ឫសគល់ និងប្រភពរបស់ពួកវាគឺសាតាំង ដែលប្រទូសរ៉ាយនឹងព្រះជាម្ចាស់ និងប្រទូសរ៉ាយនឹងសេចក្ដីពិត ហេតុដូច្នេះហើយ រឿងទាំងនេះនឹងមិនអាចក្លាយជាសេចក្ដីពិតជាដាច់ខាត ពួកវានឹងតែងតែជាអ្វីៗដែលអវិជ្ជមានជានិច្ច។ នៅពេលគ្មានសេចក្ដីពិតដើម្បីប្រៀបធៀប ពួកវាអាចត្រូវបានគេបន្លំធ្វើជាអ្វីៗដែលរឿងល្អ និងជាអ្វីៗដែលវិជ្ជមាន ប៉ុន្តែនៅពេលដែលសេចក្ដីពិតត្រូវបានប្រើប្រាស់ដើម្បីលាតត្រដាង និងវិភាគពួកវា ពួកវាមិនមែនជារឿងដែលមិនចេះខុសនោះទេ ពួកវាមិនអាចទប់ទល់នឹងការពិនិត្យពិច័យបានឡើយ ហើយពួកវាគឺជារឿងដែលត្រូវបានគេថ្កោលទោស និងបដិសេធយ៉ាងលឿន។ សេចក្ដីពិតដែលព្រះជាម្ចាស់បានសម្ដែងចេញ គឺស្របគ្នាយ៉ាងពិតប្រាកដទៅនឹងតម្រូវការនៃភាពជាមនុស្សធម្មតារបស់មនុស្សជាតិដែលព្រះជាម្ចាស់បានបង្កើតមក ចំណែកឯរឿងដែលសាតាំងបានបញ្ជ្រាបចូលទៅក្នុងមនុស្ស គឺផ្ទុយគ្នាយ៉ាងពិតប្រាកដទៅនឹងតម្រូវការនៃភាពជាមនុស្សធម្មតារបស់មនុស្សជាតិ។ ពួកវាធ្វើឱ្យមនុស្សធម្មតាម្នាក់ក្លាយជាមិនប្រក្រតី ហើយក្លាយជាមនុស្សជ្រុលនិយម ចង្អៀតចង្អល់ ក្រអឺតក្រទម ល្ងង់ខ្លៅ ទុច្ចរិត រឹងទទឹង កាចសាហាវ និងថែមទាំងវាយឫកយ៉ាងខ្លាំងដែលមិនអាចទ្រាំបានទៀតផង។ មានចំណុចមួយដែលវាក្លាយជាធ្ងន់ធ្ងរខ្លាំង រហូតដល់មនុស្សក្លាយជាបាត់បង់សតិ ហើយសូម្បីតែខ្លួនឯងជានរណាក៏មិនដឹងផង។ ពួកគេមិនចង់ធ្វើជាមនុស្សធម្មតា ឬមនុស្សសាមញ្ញនោះទេ ហើយផ្ទុយទៅវិញ ពួកគេទទូចចង់ធ្វើជាមនុស្សអស្ចារ្យ ជាមនុស្សដែលមានអំណាចពិសេស ឬជាមនុស្សលោកកម្រិតខ្ពស់ រឿងទាំងនេះបានធ្វើឱ្យភាពជាមនុស្សរបស់មនុស្សខូច និងធ្វើឱ្យសភាវគតិរបស់ពួកគេខូច។ សេចក្ដីពិតធ្វើឱ្យមនុស្សអាចរស់រានមានជីវិតកាន់តែស្របតាមសភាវគតិ ទៅតាមក្រឹត្យក្រម និងច្បាប់នៃភាពជាមនុស្សធម្មតា ព្រមទាំងក្រឹត្យក្រមទាំងអស់នេះដែលព្រះជាម្ចាស់បានបង្កើតឡើង ចំណែកឯអ្វីដែលហៅថាពាក្យសម្ដីទូទៅ និងសេចក្ដីថ្លែងបំភាន់ទាំងនេះ គឺពិតជាធ្វើឱ្យមនុស្សប្រឆាំងនឹងសភាវគតិរបស់មនុស្ស និងគេចវេះពីច្បាប់ដែលព្រះជាម្ចាស់បានកំណត់ និងបានបង្កើតឡើង ហើយថែមទាំងធ្វើឱ្យមនុស្សងាកចេញពីគន្លងនៃភាពជាមនុស្សធម្មតា និងធ្វើរឿងជ្រុលនិយមមួយចំនួន ដែលមនុស្សធម្មតាមិនគួរធ្វើ ឬមិនគួរគិតដល់ទៀតផង។ ច្បាប់របស់សាតាំងទាំងនេះ មិនត្រឹមតែធ្វើឱ្យភាពជាមនុស្សរបស់មនុស្សខូចប៉ុណ្ណោះទេ អ្វីដែលកាន់តែអាក្រក់ជាងនេះទៅទៀតនោះគឺ ពួកវាធ្វើឱ្យមនុស្សបាត់បង់ភាពជាមនុស្សធម្មតារបស់ពួកគេ និងសភាវគតិនៃភាពជាមនុស្សធម្មតា។ ឧទាហរណ៍៖ ច្បាប់បែបសាតាំងនិយាយថា «វាសនារបស់មនុស្សម្នាក់ គឺស្ថិតនៅក្នុងដៃរបស់គេផ្ទាល់» និង «សុភមង្គលត្រូវបង្កើតឡើងដោយដៃទាំងពីររបស់ខ្លួនឯង»។ នេះគឺផ្ទុយនឹងអធិបតេយ្យភាពរបស់ព្រះជាម្ចាស់ និងផ្ទុយនឹងសភាវគតិរបស់មនុស្ស។ នៅពេលដែលរាងកាយ និងសភាវគតិរបស់មនុស្សឈានដល់កម្រិតកំណត់ ឬនៅពេលដែវាសនារបស់ពួកគេស្ថិតនៅចំណុចរបត់ដ៏សំខាន់ មនុស្សដែលពឹងផ្អែកលើច្បាប់ពីសាតាំងទាំងនេះ គឺមិនអាចទ្រាំទ្របានឡើយ។ មនុស្សភាគច្រើនមានអារម្មណ៍ថា សម្ពាធនេះបានលើសពីកម្រិតកំណត់របស់ពួកគេ និងហួសពីអ្វីដែលចិត្តរបស់ពួកគេអាចស៊ូទ្រាំបាន ហើយនៅទីបញ្ចប់ មនុស្សមួយចំនួនក៏ក្លាយជាមានជំងឺវិកលចរិត។ អ្នកដែលកំពុងប្រឡងចូលសាកលវិទ្យាល័យនៅពេលនេះ កំពុងតែរងទុក្ខពីសម្ពាធដ៏ធំសម្បើមដែលការប្រឡងទាំងនោះនាំមក។ ស្ថានភាពរាងកាយ និងគុណភាពផ្លូវចិត្តរបស់មនុស្សគឺខុសគ្នា។ អ្នកខ្លះអាចសម្របខ្លួនទៅនឹងប្រព័ន្ធបែបនេះបាន ចំណែកឯអ្នកខ្លះទៀតមិនអាចសម្របខ្លួនបាននោះទេ។ នៅទីបញ្ចប់ មនុស្សមួយចំនួនក្លាយជាធ្លាក់ទឹកចិត្ត ចំណែកឯអ្នកខ្លះទៀតក្លាយជាមានជំងឺវិកលចរិត ហើយថែមទាំងលោតទម្លាក់ពីលើអគារ និងធ្វើអត្តឃាតទៀតផង រឿងគ្រប់បែបយ៉ាងសុទ្ធតែកើតឡើង។ តើផលវិបាកទាំងនេះបណ្ដាលមកពីអ្វី? មូលហេតុគឺថា សាតាំងបំភាន់មនុស្សដោយធ្វើឱ្យពួកគេដេញតាមកេរ្តិ៍ឈ្មោះ និងលាភសក្ការៈ ដែលប៉ះពាល់ដល់មនុស្ស។ ប្រសិនបើមនុស្សអាចរស់នៅតាមធម្មជាតិ ស្របតាមក្រឹត្យក្រមដែលព្រះជាម្ចាស់បានបង្កើតឡើង ហើយរស់នៅស្របតាមផ្លូវដែលព្រះជាម្ចាស់បានកំណត់សម្រាប់មនុស្ស ព្រមទាំងអានព្រះបន្ទូលរបស់ព្រះជាម្ចាស់ និងរស់នៅចំពោះព្រះជាម្ចាស់ តើពួកគេនឹងក្លាយជាបាត់បង់សតិដែរឬទេ? តើពួកគេនឹងទប់ទល់សម្ពាធដ៏ច្រើនបែបនេះដែរឬទេ? ពួកគេនឹងមិនទទួលរងបែបនេះជាដាច់ខាត។ ព្រះជាម្ចាស់បំពេញកិច្ចការរបស់ព្រះអង្គ ដើម្បីឱ្យមនុស្សយល់ពីសេចក្ដីពិត បោះបង់ចោលនិស្ស័យពុករលួយរបស់ពួកគេ ហើយចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់។ តាមរបៀបនេះ មនុស្សអាចរស់នៅចំពោះព្រះជាម្ចាស់ ដោយគ្មានសម្ពាធ ហើយទទួលបានតែសេរីភាព និងការរំដោះប៉ុណ្ណោះ។ មនុស្សជាតិត្រូវបានព្រះជាម្ចាស់បង្កើតឡើង ហើយមានតែព្រះជាម្ចាស់ប៉ុណ្ណោះដែលជ្រាបពីសភាវគតិរបស់មនុស្ស និងអ្វីៗគ្រប់យ៉ាងអំពីមនុស្ស។ ព្រះជាម្ចាស់ប្រើប្រាស់ក្រឹត្យក្រមដែលព្រះអង្គបានបង្កើតឡើង ដើម្បីណែនាំមនុស្ស និងផ្គត់ផ្គង់សម្រាប់តម្រូវការរបស់ពួកគេ ចំណែកឯសាតាំងពិតជាមិនធ្វើបែបនោះឡើយ។ វាធ្វើឱ្យមនុស្សបំពានលើក្រឹត្យក្រមទាំងអស់នេះ ហើយបង្ខំមនុស្សឱ្យក្លាយជាមនុស្សអស្ចារ្យ និងជាមនុស្សឆ្នើម។ តើនេះមិនមែនជាការលេងល្បិចលើមនុស្សទេឬ? តាមពិត មនុស្សគឺធម្មតា និងជាមនុស្សសាមញ្ញ តើពួកគេអាចក្លាយជាមនុស្សអស្ចារ្យ ឬជាមនុស្សដែលមានអំណាចពិសេសបានដោយរបៀបណា? តើនេះមិនមែនជាការបំផ្លាញមនុស្សទេឬ? ទោះបីជាអ្នកតស៊ូខ្លាំងប៉ុនណាក៏ដោយ ទោះបីជាមហិច្ឆតា និងបំណងប្រាថ្នារបស់អ្នកធំធេងប៉ុនណាក៏ដោយ ក៏អ្នកមិនអាចក្លាយជាមនុស្សអស្ចារ្យ ឬជាមនុស្សដែលមានអំណាចពិសេសបានឡើយ។ ទោះបីជាអ្នកបំផ្លាញខ្លួនឯងរហូតដល់ថ្នាក់បាត់បង់លក្ខណៈជាមនុស្សទាំងអស់ក៏ដោយ ក៏អ្នកមិនអាចក្លាយជាមនុស្សអស្ចារ្យ ឬជាមនុស្សដែលមានអំណាចពិសេសបានដែរ។ អាជីពអ្វីក៏ដោយដែលមនុស្សម្នាក់គួរមាននៅក្នុងជីវិត គឺត្រូវបានកំណត់ទុកជាមុនដោយព្រះជាម្ចាស់។ ប្រសិនបើអ្នកមិនរស់នៅស្របតាមច្បាប់ និងក្រឹត្យក្រមដែលព្រះជាម្ចាស់បានបង្កើតឡើងទេ ប៉ុន្តែបែរជាជ្រើសរើសពាក្យសម្ដីបំភាន់ និងពាក្យរបស់អារក្សពីសាតាំង ហើយដេញតាមការធ្វើជាមនុស្សអស្ចារ្យ ឬជាមនុស្សដែលមានអំណាចពិសេស នោះអ្នកនឹងត្រូវរងទុក្ខទារុណ និងស្លាប់មិនខាន។ ពោលគឺ ប្រសិនបើអ្នកជ្រើសរើសទទួលយកការបំផ្លាញ ការជាន់ឈ្លី និងការធ្វើឱ្យពុករលួយពីសាតាំង នោះអ្វីៗទាំងអស់ដែលអ្នកស៊ូទ្រាំ គឺជាផលវិបាកនៃសកម្មភាពរបស់អ្នកផ្ទាល់ វាគឺជាអ្វីដែលអ្នកសមនឹងទទួលបាន ហើយវាគឺជាឆន្ទៈរបស់អ្នកផ្ទាល់។ មនុស្សមួយចំនួនប្រឡងចូលសាកលវិទ្យាល័យ ធ្លាក់ពីរឬបីដង ហើយនៅទីបញ្ចប់ក៏ក្លាយជាឆ្កួត ដោយសារតែមិនដែលប្រឡងជាប់ទាល់តែសោះ។ តើនេះជារឿងដែលពួកគេនាំមកលើខ្លួនឯងមែនទេ? ហេតុអ្វីបានជាអ្នកចង់ប្រឡងចូលសាកលវិទ្យាល័យ? តើវាមិនមែនគ្រាន់តែដើម្បីឱ្យលេចធ្លោជាងគេ និងនាំកិត្តិយសដល់ដូនតារបស់អ្នកទេឬ? ប្រសិនបើអ្នកបោះបង់គោលដៅទាំងពីរនេះ គឺការលេចធ្លោជាងគេ និងការនាំកិត្តិយសដល់ដូនតារបស់អ្នក ហើយមិនដេញតាមរឿងទាំងនេះ ប៉ុន្តែបែរជាប្ដូរទៅរកគោលដៅដ៏ត្រឹមត្រូវជំនួសវិញនោះ តើសម្ពាធនឹងមិនរលាយបាត់ទៅទេឬ? ប្រសិនបើអ្នកទទួលយកសេចក្ដីពុករលួយពីសាតាំង ហើយប្រសិនបើអ្នកទទួលយកគំនិត និងទស្សនៈទាំងអស់នេះពីវា នោះរាងកាយរបស់អ្នកនឹងត្រូវស៊ូទ្រាំនឹងការឈឺចាប់គ្រប់បែបយ៉ាង ហើយវាជារឿងដែលអ្នកសមនឹងទទួលបានហើយ! ផលវិបាកនេះគឺជាជម្រើសរបស់អ្នកផ្ទាល់ និងជាអ្វីដែលអ្នកបង្កើតឡើងដោយខ្លួនឯង។ វាមិនត្រូវបានកំណត់ទុកជាមុនដោយព្រះជាម្ចាស់ឡើយ។ ព្រះជាម្ចាស់មិនធ្វើឱ្យអ្នករស់នៅបែបនោះទេ។ ព្រះបន្ទូលរបស់ព្រះជាម្ចាស់បានបញ្ជាក់រឿងនេះយ៉ាងច្បាស់រួចទៅហើយ ហើយគឺអ្នកទេដែលមិនអនុវត្តតាមព្រះបន្ទូលរបស់ព្រះជាម្ចាស់។ អ្វីដែលរាងកាយ កម្លាំងចិត្ត និងគុណភាពផ្លូវចិត្តរបស់មនុស្សម្នាក់អាចស៊ូទ្រាំបាន គឺមានកម្រិតកំណត់ ប៉ុន្តែមនុស្សខ្លួនឯងមិនដឹងពីរឿងនោះទេ និងគិតផ្ទុយពីនេះ ហើយថែមទាំងនិយាយថា វាសនារបស់ពួកគេគឺស្ថិតនៅក្នុងដៃរបស់ពួកគេផ្ទាល់ទៀតផង ប៉ុន្តែនៅទីបញ្ចប់ ពួកគេមិនអាចដណ្ដើមយកការគ្រប់គ្រងលើវាសនារបស់ពួកគេបានឡើយ ហើយបែរជាស្លាប់យ៉ាងវេទនា និងសោកនាដកម្មទៅវិញ។ តើនេះជាការក្ដាប់បានវាសនារបស់ខ្លួនឯងយ៉ាងដូចម្ដេចទៅ? នេះគឺជារបៀបដែលសាតាំងប្រើប្រាស់គំនិតខុសទំនងគ្រប់បែបយ៉ាង និងជំនឿខុសឆ្គង ព្រមទាំងទស្សនៈខុសទំនងគ្រប់បែបយ៉ាង ដើម្បីធ្វើឱ្យមនុស្សពុករលួយ។ មនុស្សខ្លួនឯងផ្ទាល់មិនដឹងពីរឿងនេះទេ ហើយថែមទាំងមានអារម្មណ៍ល្អចំពោះពួកវាទៀតផង ដោយគិតថា៖ «សង្គមកំពុងតែរីកចម្រើនឥតឈប់ឈរ យើងគួរតែដើរឱ្យទាន់សម័យកាល ហើយទទួលយកថាមពលវិជ្ជមានទាំងអស់នោះ»។ ទាំងនេះគឺជាពាក្យរបស់អារក្សទាំងស្រុង។ តើអាចមានថាមពលវិជ្ជមានណាមួយនៅក្នុងពិភពដែលមិនជឿបែបអារក្សបានដោយរបៀបណាទៅ? វាសុទ្ធតែជាថាមពលអវិជ្ជមាន វាសុទ្ធតែជាជំងឺមហារីក ហើយវាសុទ្ធតែជាគ្រាប់បែកកំណត់ពេលវេលា។ ប្រសិនបើអ្នកទទួលយករឿងទាំងនេះ អ្នកនឹងត្រូវទទួលរងនូវផលវិបាកដ៏អាក្រក់របស់ពួកវា ហើយអ្នកនឹងត្រូវសាតាំងធ្វើបាប និងបំផ្លិចបំផ្លាញមិនខាន។ នេះគឺជាលទ្ធផលនៃការមិនដេញតាមសេចក្ដីពិត។ តើអាចមានទីបញ្ចប់ល្អអ្វីទៅ ប្រសិនបើអ្នកដើរតាមសាតាំងនោះ? សាតាំងនឹងធ្វើអ្វីគ្រប់យ៉ាងដែលវាអាចធ្វើបាន ដើម្បីបំពុលអ្នក និងបញ្ជ្រាបភាពពិសពុលចូលទៅក្នុងអ្នក។ ព្រះជាម្ចាស់សង្គ្រោះអ្នក ចំណែកឯសាតាំងធ្វើបាបអ្នក។ ព្រះជាម្ចាស់ព្យាបាលជំងឺរបស់អ្នក ចំណែកឯសាតាំងបញ្ជ្រាបភាពពិសពុលចូលទៅក្នុងអ្នក ដើម្បីធ្វើឱ្យអ្នកមានជំងឺ។ អ្នកទទួលយកភាពពិសពុលពីសាតាំងកាន់តែច្រើន នោះវាកាន់តែលំបាកសម្រាប់អ្នកក្នុងការទទួលយកសេចក្ដីពិត។ រឿងគឺបែបនេះឯង។ ការប្រកបគ្នារបស់យើងលើប្រធានបទថាអ្វីដែលជាសេចក្ដី ត្រូវបានបញ្ចប់នៅត្រឹមនេះ។ បន្ទាប់ទៀត យើងនឹងប្រកបគ្នាអំពីប្រធានបទមួយទៀត។

ការវែកញែកអំពីពួកទទឹងនឹងព្រះគ្រីស្ទដែលបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ ដោយមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង

I. អ្វីទៅជាផលប្រយោជន៍របស់ព្រះជាម្ចាស់ និងអ្វីទៅជាផលប្រយោជន៍របស់មនុស្ស

លើកនេះ យើងនឹងប្រកបគ្នាអំពីចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ គឺពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ ដោយមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង។ នៅក្នុងជីវិតប្រចាំថ្ងៃរបស់យើង ជារឿយៗយើងសង្កត់ធ្ងន់លើផលប្រយោជន៍របស់ព្រះជាម្ចាស់ និងផលប្រយោជន៍នៃដំណាក់របស់ព្រះជាម្ចាស់។ ទោះជាយ៉ាងនេះក្ដី មនុស្សមួយចំនួនច្រើនតែមិនគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ផ្ទុយទៅវិញ ពួកគេដាក់ផលប្រយោជន៍ផ្ទាល់ខ្លួនជាធំ និងជាសំខាន់នៅក្នុងគ្រប់រឿងរ៉ាវទាំងអស់។ មនុស្សទាំងនេះគឺអាត្មានិយមខ្លាំងណាស់។ លើសពីនេះទៅទៀត នៅក្នុងការចាត់ចែងកិច្ចការរបស់ពួកគេ ពួកគេឧស្សាហ៍ការពារផលប្រយោជន៍ផ្ទាល់ខ្លួន ដែលធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់ រហូតដល់ថ្នាក់ពួកគេថែមទាំងធ្វើការទាមទារដោយប្រយោលពីដំណាក់របស់ព្រះជាម្ចាស់ ដើម្បីបំពេញបំណងប្រាថ្នាផ្ទាល់ខ្លួនរបស់ពួកគេទៀតផង។ តើពាក្យគន្លឹះនៅត្រង់នេះគឺជាអ្វី? តើគេកំពុងនិយាយអំពីអ្វីជាចម្បង? (ផលប្រយោជន៍។) តើពាក្យ «ផលប្រយោជន៍» មានន័យដូចម្ដេច? តើមានអ្វីខ្លះរួមបញ្ចូលនៅក្នុងពាក្យនេះ? តើគេចាត់ទុកអ្វីខ្លះជាផលប្រយោជន៍របស់មនុស្ស? តើផលប្រយោជន៍របស់មនុស្សគ្របដណ្ដប់លើអ្វីខ្លះ? ឋានៈ កិត្តិនាម និងរឿងរ៉ាវដែលទាក់ទងនឹងផលប្រយោជន៍សម្ភារៈ។ ឧទាហរណ៍៖ នៅពេលដែលមនុស្សម្នាក់បំភាន់អ្នកដទៃឱ្យគោរព និងថ្វាយបង្គំពួកគេ នោះពួកគេកំពុងដេញតាមផលប្រយោជន៍ខាងផ្លូវចិត្តផ្ទាល់ខ្លួនរបស់ពួកគេ។ វាក៏មានផលប្រយោជន៍សម្ភារៈផងដែរ ដែលមនុស្សដេញតាមដោយការកេងចំណេញពីអ្នកដទៃ ប្រមូលផលប្រយោជន៍សម្រាប់ខ្លួនឯង ឬលួចទ្រព្យសម្បត្តិនៃដំណាក់របស់ព្រះជាម្ចាស់ ជាដើម។ ពួកទទឹងនឹងព្រះគ្រីស្ទតែងតែស្វែងរកតែផលចំណេញប៉ុណ្ណោះ។ មិនថាពួកគេកំពុងដេញតាមផលប្រយោជន៍ខាងផ្លូវចិត្ត ឬខាងសម្ភារៈនោះទេ ក៏ពួកទទឹងនឹងព្រះគ្រីស្ទគឺលោភលន់ និងមិនចេះស្កប់ស្កល់ឡើយ ហើយពួកគេនឹងព្យាយាមយករបស់ទាំងនេះឱ្យខ្លួនឯងទាំងអស់។ បញ្ហានានាដែលទាក់ទងនឹងផលប្រយោជន៍របស់មនុស្សម្នាក់ បើកសម្ដែងពីពួកគេបានច្បាស់ជាងអ្វីៗទាំងអស់។ ផលប្រយោជន៍មានទំនាក់ទំនងយ៉ាងជិតស្និទ្ធទៅនឹងជីវិតរបស់មនុស្សគ្រប់រូប ហើយអ្វីៗគ្រប់យ៉ាងដែលមនុស្សម្នាក់ទាក់ទងជារៀងរាល់ថ្ងៃ សុទ្ធតែពាក់ព័ន្ធនឹងផលប្រយោជន៍របស់ពួកគេ។ ឧទាហរណ៍៖ នៅពេលដែលអ្នកនិយាយអ្វីមួយ ឬនិយាយអំពីបញ្ហាមួយ តើមានផលប្រយោជន៍អ្វីខ្លះពាក់ព័ន្ធ? នៅពេលដែលមនុស្សពីរនាក់ពិភាក្សាអំពីបញ្ហាណាមួយ វាគឺជារឿងដែលថា តើនរណាពូកែវោហារ ហើយនរណាមិនពូកែវោហារ តើនរណាត្រូវបានអ្នកដទៃឱ្យតម្លៃខ្ពស់ ហើយនរណាត្រូវបានអ្នកដទៃមើលងាយ ហើយវាក៏ជារឿងនៃផលវិបាកផ្សេងៗគ្នា ដែលបណ្ដាលមកពីរបៀបនិយាយខុសគ្នារបស់ពួកគេផងដែរ។ តើនេះមិនមែនជារឿងនៃផលប្រយោជន៍ទេឬ? ដូច្នេះ តើមនុស្សធ្វើដូចម្ដេច នៅពេលពួកគេជួបប្រទះបញ្ហាប្រភេទនេះ? មនុស្សព្យាយាមអស់ពីសមត្ថភាពរបស់ខ្លួនដើម្បីអួតសម្ញែង ដោយប្រឹងប្រែងគិតយ៉ាងខ្លាំងរកវិធីរៀបចំកម្រងពាក្យសម្ដីរបស់ពួកគេ ដើម្បីពន្យល់ពីបញ្ហានោះឱ្យបានច្បាស់លាស់ ហើយដើម្បីឱ្យពាក្យសម្ដីទាំងនោះត្រូវបានសម្ដែងចេញមកកាន់តែពីរោះស្ដាប់ និងស្ដាប់ទៅកាន់តែគាប់ត្រចៀក ព្រមទាំងមានរចនាសម្ព័ន្ធត្រឹមត្រូវ និងបន្សល់ទុកនូវចំណាប់អារម្មណ៍យូរអង្វែងដល់មនុស្ស។ ការប្រើប្រាស់វិធីសាស្ត្រនេះ ការប្រើប្រាស់វោហារសព្ទ ខួរក្បាល និងចំណេះដឹងរបស់ខ្លួន ដើម្បីអូសទាញការពេញចិត្តពីមនុស្ស និងធ្វើឱ្យពួកគេមានចំណាប់អារម្មណ៍យ៉ាងជ្រាលជ្រៅ នេះគឺជាប្រភេទមួយនៃផលប្រយោជន៍។ តើផលប្រយោជន៍ដែលមនុស្សដេញតាម ពាក់ព័ន្ធនឹងទិដ្ឋភាពអ្វីផ្សេងទៀតដែរឬទេ? នៅពេលបំពេញកិច្ចការរបស់ខ្លួន មនុស្សតែងតែថ្លឹងថ្លែង គិតគូរ និងរិះគិតនៅក្នុងចិត្តរបស់ខ្លួនជានិច្ច ដោយប្រឹងប្រែងគិតយ៉ាងខ្លាំងថាតើសកម្មភាពអ្វីខ្លះដែលជាផលប្រយោជន៍របស់ពួកគេ សកម្មភាពអ្វីខ្លះដែលមិនមែនជាផលប្រយោជន៍របស់ពួកគេ សកម្មភាពអ្វីខ្លះដែលអាចជំរុញផលប្រយោជន៍របស់ពួកគេ សកម្មភាពអ្វីខ្លះដែលយ៉ាងហោចណាស់មិនធ្វើឱ្យខូចខាតដល់ផលប្រយោជន៍របស់ពួកគេ ហើយសកម្មភាពអ្វីខ្លះដែលអាចរកឱ្យពួកគេនូវកិត្តិយសច្រើនបំផុត និងលាភសក្ការៈខាងសម្ភារៈដ៏ច្រើនបំផុត ព្រមទាំងប្រែក្លាយពួកគេឱ្យទៅជាអ្នកទទួលផលប្រយោជន៍ធំបំផុត។ ទាំងនេះគឺជាផលប្រយោជន៍ទាំងពីរ ដែលមនុស្សតស៊ូដណ្ដើមយក រាល់ពេលដែលពួកគេជួបប្រទះនឹងបញ្ហា។ ផលប្រយោជន៍ដែលមនុស្សដេញតាម គឺផ្ដោតលើទិដ្ឋភាពទាំងពីរនេះ ហើយគ្មានអ្វីក្រៅពីនេះឡើយ៖ ក្នុងន័យមួយ គឺការទទួលបានផលប្រយោជន៍ខាងសម្ភារៈ ឬយ៉ាងហោចណាស់មិនខាតបង់ និងការកេងចំណេញពីអ្នកដទៃ។ បន្ថែមពីនេះទៀត ក្នុងកម្រិតផ្លូវចិត្ត គឺការធ្វើឱ្យមនុស្សឱ្យតម្លៃ និងកោតសរសើរពួកគេ ព្រមទាំងការយកឈ្នះចិត្តរបស់មនុស្ស។ ជួនកាល ដើម្បីទទួលបានអំណាច និងឋានៈ មនុស្សថែមទាំងអាចបោះបង់ចោលផលប្រយោជន៍ខាងសម្ភារៈទៀតផង ពោលគឺ ពួកគេសុខចិត្តខាតបង់បន្តិចបន្តួច ដើម្បីទទួលបានអត្ថប្រយោជន៍កាន់តែធំធេងពីអ្នកដទៃនៅពេលក្រោយ។ សរុបមក រឿងទាំងនេះដែលទាក់ទងនឹងកិត្តិនាម ឋានៈ កិត្តិយស និងរឿងខាងសម្ភារៈរបស់មនុស្ស សុទ្ធតែស្ថិតនៅក្នុងប្រភេទនៃផលប្រយោជន៍របស់មនុស្ស ហើយសុទ្ធតែជាផលប្រយោជន៍ដែលមនុស្សដេញតាម។

តើធម្មជាតិនៃការដេញតាមផលប្រយោជន៍ទាំងនេះរបស់មនុស្សគឺជាអ្វី? ហេតុអ្វីបានជាមនុស្សដេញតាមរឿងទាំងនេះ? តើវាត្រឹមត្រូវដែរឬទេ ក្នុងការដេញតាមរបស់ទាំងនោះ? តើវាសមហេតុផលដែរឬទេ? តើវាស្របតាមសេចក្ដីតម្រូវរបស់ព្រះជាម្ចាស់ចំពោះមនុស្សដែរឬទេ? តើនេះគឺជាស្ដង់ដាដែលព្រះជាម្ចាស់ទាមទារពីភាវៈដែលព្រះបានបង្កើតដែរឬទេ? នៅក្នុងព្រះបន្ទូលរបស់ព្រះជាម្ចាស់ តើទ្រង់មានព្រះបន្ទូលដែរឬទេថា «អ្នករាល់គ្នាគួរតែដេញតាមផលប្រយោជន៍ផ្ទាល់ខ្លួនរបស់អ្នករាល់គ្នា និងពង្រីកផលប្រយោជន៍ផ្ទាល់ខ្លួនរបស់អ្នកឱ្យបានជាអតិបរមា។ ចូរកុំលះបង់ផលប្រយោជន៍ផ្ទាល់ខ្លួនរបស់អ្នក គ្រាន់តែដោយសារតែអ្នកជឿលើព្រះជាម្ចាស់ និងបំពេញភារកិច្ចឱ្យសោះ។ អ្នករាល់គ្នាគួរតែឱ្យតម្លៃខ្ពស់លើឋានៈ កិត្តិនាម និងអំណាចរបស់អ្នក ហើយការពាររបស់ទាំងនេះទោះក្នុងតម្លៃណាក៏ដោយ។ ប្រសិនបើព្រះជាម្ចាស់ប្រទានឋានៈដល់អ្នក អ្នកគួរតែឱ្យតម្លៃខ្ពស់ដល់វា ហើយប្រែក្លាយវាទៅជាកិត្តិយសរបស់អ្នក ជាជាងភាពអាម៉ាស់របស់អ្នក។ នេះគឺជាការផ្ទុកផ្ដាក់របស់ព្រះជាម្ចាស់សម្រាប់អ្នក» តើព្រះជាម្ចាស់ធ្លាប់មានព្រះបន្ទូលបែបនេះដែរឬទេ? (អត់ទេ។) ដោយសារតែគ្មានរឿងបែបនេះនៅក្នុងព្រះបន្ទូលរបស់ព្រះជាម្ចាស់ ចុះតើព្រះជាម្ចាស់តម្រូវអ្វីខ្លះពីភាវៈដែលព្រះបានបង្កើត នៅក្នុងព្រះហឫទ័យរបស់ទ្រង់? តើព្រះជាម្ចាស់តម្រូវឱ្យមនុស្សចាត់ទុកផលប្រយោជន៍យ៉ាងដូចម្ដេច? ក្នុងន័យមួយ ព្រះជាម្ចាស់មានព្រះហឫទ័យចង់ឱ្យមនុស្សបោះបង់ចោលផលប្រយោជន៍របស់ពួកគេ នេះគឺជាការនិយាយជារួម។ បន្ថែមពីលើនេះទៀត ព្រះជាម្ចាស់ប្រទានដល់មនុស្សនូវមាគ៌ានៃការអនុវត្តដ៏សមស្រប នៅក្នុងទិដ្ឋភាពជាច្រើនទៀត ដោយថ្លែងប្រាប់មនុស្សពីរបៀបប្រព្រឹត្ត ដើម្បីឱ្យពួកគេដើរតាមផ្លូវដែលពួកគេគួរដើរ របៀបអនុវត្តដូចដែលភាវៈដែលព្រះបានបង្កើតគួរធ្វើ តើទស្សនៈ និងអាកប្បកិរិយាបែបណាដែលមនុស្សគួរតែមានចំពោះរឿងខាងសម្ភារៈ កេរ្ដិ៍ឈ្មោះ និងលាភសក្ការៈ ហើយតើពួកគេគួរជ្រើសរើសដោយរបៀបណា។ វាជាការពិតដ៏ច្បាស់ក្រឡែតដែលថា ទោះបីជាព្រះបន្ទូលរបស់ព្រះជាម្ចាស់មិនបានប្រាប់ចំៗដល់មនុស្សអំពីរបៀបចាត់ទុកផលប្រយោជន៍ក៏ដោយ ក៏អត្ថន័យបង្កប់នៅក្នុងព្រះបន្ទូលរបស់ទ្រង់ សម្ដែងចេញយ៉ាងច្បាស់អំពីទស្សនៈរបស់ព្រះជាម្ចាស់ចំពោះផលប្រយោជន៍របស់មនុស្សជាតិពុករលួយផងដែរ ហើយបញ្ជាក់កាន់តែច្បាស់ថា មនុស្សគួរតែទុកទស្សនៈផ្ទាល់ខ្លួនរបស់ពួកគេមួយឡែក ធ្វើរឿងរ៉ាវស្របតាមគោលការណ៍សេចក្ដីពិត ប្រព្រឹត្តទៅតាមឋានៈរបស់ពួកគេជាភាវៈដែលព្រះបានបង្កើត និងរក្សាតួនាទីរបស់ខ្លួន។ នៅក្នុងព្រះហឫទ័យរបស់ព្រះជាម្ចាស់ តើទ្រង់មាន ព្រះរាជបំណងដកហូតផលប្រយោជន៍របស់មនុស្ស ដោយតម្រូវឱ្យពួកគេប្រព្រឹត្តតាមរបៀបនេះឬ? មិនមែនទាល់តែសោះ។ មនុស្សមួយចំនួននិយាយថា៖ «នៅក្នុងពួកជំនុំ តែងតែមានការនិយាយអំពីផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ ប៉ុន្តែម្ដេចបានជាគ្មាននរណាម្នាក់និយាយអំពីផលប្រយោជន៍របស់ពួកយើងជាមនុស្សអ៊ីចឹង? តើនរណាជាអ្នកមើលថែផលប្រយោជន៍របស់យើង? តើយើងមិនគួរមានសិទ្ធិមនុស្សខ្លះទេឬ? យើងក៏ត្រូវតែទទួលបាន លាភសក្ការៈបន្តិចបន្តួចផងដែរ។ ហេតុអ្វីបានជាគេមិនផ្ដល់អ្វីបន្តិចបន្តួចដល់យើងសោះដូច្នេះ? ម្ដេចបានជាផលប្រយោជន៍ទាំងអស់ជារបស់ព្រះជាម្ចាស់? តើព្រះជាម្ចាស់មិនអាត្មានិយមដែរទេឬ?» ការនិយាយបែបនេះ គឺជាការបះបោរ និងក្បត់យ៉ាងធ្ងន់ធ្ងរបំផុត។ នេះច្បាស់ក្រឡែតណាស់ថាជាពាក្យសម្ដីខុសឆ្គង។ មនុស្សដែលមានភាពជាមនុស្ស ប្រាកដជាមិនអាចនិយាយបែបនេះបានឡើយ មានតែពួកអារក្សទេដែលហ៊ាននិយាយរឿងដែលបះបោរគ្រប់បែបយ៉ាង។ អ្នកផ្សេងទៀតនិយាយថា៖ «ព្រះជាម្ចាស់តែងតែមានព្រះបន្ទូលប្រាប់មនុស្សកុំឱ្យគិតគូរពីផលប្រយោជន៍ផ្ទាល់ខ្លួន។ ទ្រង់តែងតែមានព្រះបន្ទូលថាកុំឱ្យរៀបផែនការដើម្បីប្រយោជន៍ផ្ទាល់ខ្លួន។ មនុស្សចង់លេចធ្លោដោយការធ្វើអ្វីមួយ ឬសម្រេចបានអ្វីមួយដែលធ្វើឱ្យមនុស្សគ្រប់គ្នាថ្វាយបង្គំពួកគេ។ ព្រះជាម្ចាស់មានព្រះបន្ទូលថា នេះគឺជាមហិច្ឆតា។ មនុស្សចង់តស៊ូដើម្បីផលប្រយោជន៍ផ្ទាល់ខ្លួន ហូបអាហារឆ្ងាញ់ៗ រីករាយនឹងជីវិត សោយសុខនឹងភាពស្រណុកសុខស្រួលខាងសាច់ឈាម និងរស់នៅដោយក្ដីគោរពក្នុងចំណោមមនុស្សជាតិ។ ព្រះជាម្ចាស់មានព្រះបន្ទូលថា មនុស្សគ្រាន់តែបំពេញផលប្រយោជន៍ផ្ទាល់ខ្លួនតាមរបៀបនេះប៉ុណ្ណោះ ហើយត្រូវតែទុកវាចោលមួយឡែក។ ប្រសិនបើយើងទុកផលប្រយោជន៍ទាំងអស់នេះចោលមួយឡែក តើយើងអាចរស់នៅឱ្យកាន់តែប្រសើរដោយរបៀបណាទៅ?» ប្រសិនបើមនុស្សមិនយល់ពីបំណងព្រះហឫទ័យរបស់ព្រះជាម្ចាស់ទេ ពួកគេនឹងតែងតែទាស់ទទឹងនឹងសេចក្ដីតម្រូវរបស់ព្រះជាម្ចាស់ ហើយពួកគេនឹងតែងតែមានជម្លោះជាមួយព្រះជាម្ចាស់លើបញ្ហាទាំងនេះជានិច្ច។ វាប្រៀបដូចជាឪពុកម្ដាយមួយចំនួនដែលបានធ្វើការយ៉ាងនឿយហត់អស់ពាក់កណ្ដាលជីវិតរបស់ពួកគេដើម្បីចិញ្ចឹមបីបាច់កូនៗ ហើយមានភាពនឿយហត់យ៉ាងខ្លាំងរហូតដល់មានជំងឺគ្រប់មុខអ៊ីចឹង។ ឪពុកម្ដាយបារម្ភថារាងកាយរបស់ពួកគេនឹងទ្រុឌទ្រោម ហើយកូនៗរបស់ពួកគេនឹងគ្មាននរណាម្នាក់ជួយផ្គត់ផ្គង់ ដូច្នេះ ពួកគេក៏ទិញផលិតផលថែរក្សាសុខភាពមួយចំនួន។ កូនៗមិនដឹងអីទេ ហើយនៅពេលឃើញផលិតផលទាំងនេះ ពួកគេនិយាយថា៖ «ខ្ញុំមិនទាន់បានទិញសម្លៀកបំពាក់ថ្មីសូម្បីតែមួយកំផ្លេអស់ជាច្រើនឆ្នាំមកហើយ ម្ដេចបានជាប៉ាម៉ាក់នៅតែអាចទិញផលិតផលថែរក្សាសុខភាពបានទៀត? ប៉ាម៉ាក់គួរតែសន្សំប្រាក់នោះទុកឱ្យខ្ញុំចូលរៀននៅមហាវិទ្យាល័យ»។ តើពាក្យសម្ដីនេះធ្វើឱ្យអារម្មណ៍របស់ឪពុកម្ដាយឈឺចាប់ដែរឬទេ? ឪពុកម្ដាយធ្វើរឿងទាំងអស់នេះ មិនមែនដើម្បីផលប្រយោជន៍ផ្ទាល់ខ្លួននោះទេ ហើយក៏មិនមែនដោយសារតែពួកគេចង់សោយសុខនឹងភាពសុខស្រួលខាងសាច់ឈាម ឬដោយសារតែពួកគេចង់រស់នៅឱ្យបានយូរបន្តិច និងមានផាសុកភាពបន្តិចទៀត ហើយរស់នៅពឹងភ័ព្វសំណាងកូនៗនៅថ្ងៃអនាគតនោះដែរ។ វាមិនមែនដោយសារហេតុផលទាំងនេះទេ។ តើឪពុកម្ដាយធ្វើបែបនេះដើម្បីអ្វី? ពួកគេធ្វើបែបនេះដើម្បីប្រយោជន៍កូនៗរបស់ពួកគេ។ កូនៗមិនយល់ពីរឿងនេះទេ ហើយថែមទាំងបន្ទោសឪពុកម្ដាយរបស់ខ្លួនទៀត តើនេះមិនមែនអកតញ្ញូទេឬ? (មែនហើយ។) ប្រសិនបើកូនៗមិនយល់ពីបំណងរបស់ឪពុកម្ដាយពួកគេទេ ពួកគេអាចនឹងមានការខ្វែងគំនិតគ្នាជាមួយឪពុកម្ដាយរបស់ខ្លួន រហូតដល់ថ្នាក់បង្កជាការឈ្លោះប្រកែក និងធ្វើឱ្យអារម្មណ៍របស់ឪពុកម្ដាយពួកគេឈឺចាប់ទៀតផង។ ដូច្នេះ តើអ្នករាល់គ្នាយល់ពីព្រះហឫទ័យរបស់ព្រះជាម្ចាស់ដែរឬទេ? នេះគឺជារឿងនៃការយល់សេចក្ដីពិត។ ហេតុអ្វីបានជាទង្វើរបស់មនុស្សក្នុងការបំពេញផលប្រយោជន៍ និងមហិច្ឆតាផ្ទាល់ខ្លួន ត្រូវបានព្រះជាម្ចាស់ថ្កោលទោស? តើមកពីព្រះជាម្ចាស់អាត្មានិយមឬ? តើមកពីព្រះជាម្ចាស់មានព្រះបន្ទូលប្រាប់មនុស្សកុំឱ្យដេញតាមផលប្រយោជន៍ផ្ទាល់ខ្លួនដើម្បីធ្វើឱ្យពួកគេក្រីក្រ និងគួរឱ្យអាណិតអាសូរឬ? (មិនមែនទេ។) វាប្រាកដណាស់ថាមិនមែនបែបនោះទេ។ ព្រះជាម្ចាស់មានព្រះហឫទ័យចង់បានអ្វីដែលល្អបំផុតសម្រាប់មនុស្ស ហើយព្រះជាម្ចាស់យាងមកបំពេញកិច្ចការរបស់ទ្រង់ និងសង្គ្រោះមនុស្ស ដើម្បីប្រទានព្រះពរដល់មនុស្សជាតិ និងនាំមនុស្សទៅកាន់គោលដៅដ៏ស្រស់បំព្រងមួយ។ អ្វីៗគ្រប់យ៉ាងដែលព្រះជាម្ចាស់ធ្វើ គឺដើម្បីឱ្យមនុស្សទទួលបានសេចក្ដីពិត និងទទួលបានជីវិត ដើម្បីឱ្យពួកគេមានលក្ខណៈសម្បត្តិគ្រប់គ្រាន់ក្នុងការទទួលយកសេចក្ដីសន្យា និងព្រះពររបស់ព្រះជាម្ចាស់។ ក៏ប៉ុន្តែ មនុស្សត្រូវបានសាតាំងធ្វើឱ្យពុករលួយយ៉ាងជ្រាលជ្រៅ និងមាននិស្ស័យពុករលួយ ហើយត្រូវតែរងទុក្ខយ៉ាងធំធេង ដើម្បីទទួលបានសេចក្ដីពិត និងជីវិត។ ប្រសិនបើមនុស្សគ្រប់រូបដេញតាមផលប្រយោជន៍ផ្ទាល់ខ្លួន និងចង់រស់នៅក្នុងជីវិតដ៏ល្អមួយ ដើម្បីបំពេញបំណងប្រាថ្នាដ៏ហួសហេតុនៃសាច់ឈាម ប៉ុន្តែមិនខិតខំប្រឹងប្រែងក្នុងការដេញតាមសេចក្ដីពិតទេនោះ តើនឹងមានផលវិបាកអ្វីខ្លះ? ពួកគេនឹងមិនអាចទទួលបានសេចក្ដីពិតឡើយ ហើយមិនអាចត្រូវបានបន្សុទ្ធ និងត្រូវបានសង្គ្រោះឡើយ។ តើផលវិបាកនៃការដែលពួកគេមិនត្រូវបានសង្គ្រោះគឺជាអ្វី? ពួកគេទាំងអស់គ្នាច្បាស់ជាស្លាប់នៅក្នុងមហន្តរាយ។ តើនេះជាពេលដែលត្រូវសោយសុខនឹងការសប្បាយខាងសាច់ឈាមឬ? ទេ។ អ្នកណាក៏ដោយដែលមិនទទួលបានសេចក្ដីពិត គឺត្រូវតែស្លាប់។ ហេតុដូច្នេះហើយ សេចក្ដីតម្រូវរបស់ព្រះជាម្ចាស់ដែលឱ្យមនុស្សបោះបង់ចោលផលប្រយោជន៍ខាងសាច់ឈាមរបស់ពួកគេដើម្បីដេញតាមសេចក្ដីពិត គឺដើម្បីប្រយោជន៍របស់មនុស្ស ដើម្បីប្រយោជន៍ជីវិតរបស់ពួកគេ និងដើម្បីប្រយោជន៍នៃសេចក្ដីសង្គ្រោះរបស់ពួកគេ។ នៅពេលដែលមនុស្សទទួលបានសេចក្ដីពិត និងត្រូវបានសង្គ្រោះ សេចក្ដីសន្យា និងព្រះពររបស់ព្រះជាម្ចាស់នឹងមកដល់នៅពេលណាមួយមិនខាន។ ព្រះពរដែលព្រះជាម្ចាស់ប្រទានដល់មនុស្ស គឺធំធេងជាងការសប្បាយខាងសាច់ឈាមដែលមនុស្សស្រមៃគិត រាប់រយឬរាប់ពាន់ដងឯណោះ។ ម្ដេចបានជាមនុស្សមើលមិនឃើញពីរបស់ទាំងនេះ? តើមនុស្សទាំងអស់សុទ្ធតែខ្វាក់ភ្នែកចំពោះរបស់ទាំងនេះឬ? ចុះហេតុអ្វីបានជាព្រះជាម្ចាស់តែងតែតម្រូវឱ្យមនុស្សទុកផលប្រយោជន៍ផ្ទាល់ខ្លួនរបស់ពួកគេចោលមួយឡែក ហើយការពារផលប្រយោជន៍របស់ព្រះជាម្ចាស់ និងផលប្រយោជន៍នៃដំណាក់របស់ព្រះជាម្ចាស់? តើនរណាអាចពន្យល់រឿងនេះបាន? (ព្រះជាម្ចាស់តម្រូវឱ្យមនុស្សបោះបង់ចោលផលប្រយោជន៍ផ្ទាល់ខ្លួន ដោយសារតែមនុស្សត្រូវបានសាតាំងធ្វើឱ្យពុករលួយ ហើយផលប្រយោជន៍របស់ពួកគេមិនស្របតាមសេចក្ដីពិតឡើយ។ ក្នុងការតម្រូវឱ្យមនុស្សការពារផលប្រយោជន៍នៃដំណាក់របស់ព្រះជាម្ចាស់ ព្រះជាម្ចាស់កំពុងបង្រៀនមនុស្សពីរបៀបប្រព្រឹត្តខ្លួន។ វាក៏ដោយសារតែគ្រប់កិច្ចការទាំងអស់ដែលព្រះជាម្ចាស់ធ្វើ គឺដើម្បីសង្គ្រោះមនុស្ស ហើយប្រសិនបើនរណាម្នាក់មិនដឹងពីរបៀបការពារផលប្រយោជន៍នៃដំណាក់របស់ព្រះជាម្ចាស់ទេ គេមិនស័ក្ដិសមនឹងត្រូវបានហៅថាជាមនុស្សឡើយ។) មានចំណុចជាក់ស្ដែងមួយចំនួននៅក្នុងអ្វីដែលអ្នកនិយាយ។ (ខ្ញុំចង់បន្ថែមរឿងមួយ។ ខ្ញុំធ្លាប់ងប់ងល់នឹងកេរ្ដិ៍ឈ្មោះ លាភសក្ការៈ និងឋានៈ។ ខ្ញុំមានអារម្មណ៍ថា ខ្ញុំមានអំណោយទានខ្លះ ហើយគួរតែត្រូវបានដំឡើងឋានៈជាអ្នកមើលការខុសត្រូវ។ ក៏ប៉ុន្តែ រាល់ពេលដែលមានការបោះឆ្នោត ខ្ញុំតែងតែធ្លាក់ ហើយនៅក្នុងចិត្តរបស់ខ្ញុំ ខ្ញុំបានរអ៊ូរទាំអំពីព្រះជាម្ចាស់ថា ហេតុអ្វីបានជាព្រះជាម្ចាស់មិនប្រទានបំណងប្រាថ្នាដ៏តូចមួយនេះដល់ខ្ញុំ? ក្រោយមក បន្ទាប់ពីបានឆ្លងកាត់ភាពបរាជ័យមួយចំនួន ខ្ញុំក៏បានអានព្រះបន្ទូលរបស់ព្រះជាម្ចាស់ និងឆ្លុះបញ្ចាំងពីខ្លួនឯង ហើយបានទទួលស្គាល់ថា ខ្ញុំឧស្សាហ៍ពាក់ព័ន្ធនឹងការច្រណែន និងការឈ្លោះប្រកែកគ្នា ដោយសារតែការដេញតាមកេរ្ដិ៍ឈ្មោះ លាភសក្ការៈ និងឋានៈរបស់ខ្ញុំ ហើយមិនបានសហការដោយចុះសម្រុងជាមួយបងប្អូនប្រុសស្រីរបស់ខ្ញុំឡើយ។ ខ្ញុំមិនត្រឹមតែមិនមានការរីកចម្រើនណាមួយនៅក្នុងជីវិតរបស់ខ្លួនប៉ុណ្ណោះទេ ប៉ុន្តែខ្ញុំថែមទាំងបានបង្កការខាតបង់មួយចំនួនដល់កិច្ចការនៃដំណាក់របស់ព្រះជាម្ចាស់ទៀតផង។ ខ្ញុំបានដឹងថា ការដេញតាមកេរ្ដិ៍ឈ្មោះ លាភសក្ការៈ និងផលប្រយោជន៍ផ្ទាល់ខ្លួន មិនមែនជាទស្សនៈត្រឹមត្រូវចំពោះជីវិត ឬជាគោលដៅត្រឹមត្រូវដែលត្រូវដេញតាមនោះទេ វាគឺជាទស្សនៈខុសឆ្គងដែលសាតាំងបញ្ជ្រាបចូលទៅក្នុងមនុស្ស ដើម្បីបំភាន់ពួកគេ ហើយការដេញតាមបែបនេះគឺមានគ្រោះថ្នាក់ខ្លាំងណាស់។ ព្រះជាម្ចាស់មានព្រះបន្ទូលប្រាប់មនុស្សកុំឱ្យដេញតាមកេរ្ដិ៍ឈ្មោះ លាភសក្ការៈ និងឋានៈ មិនមែនដោយសារតែទ្រង់ចង់បង្កបញ្ហាដល់ពួកគេនោះទេ ហើយក៏មិនមែនដោយសារតែទ្រង់ចង់តឹងតែងដាក់ពួកគេនោះដែរ ប៉ុន្តែដោយសារតែនេះគឺជាផ្លូវដ៏គ្រោះថ្នាក់ខ្លាំងណាស់ ហើយការដេញតាមបែបនេះ នៅទីបំផុតអាចត្រឹមតែនាំឱ្យមនុស្សម្នាក់នៅទីបំផុតត្រូវត្រឡប់មកដៃទទេវិញប៉ុណ្ណោះ។) តាមរយៈពាក្យថា «ត្រឡប់មកដៃទទេវិញ» និង «មានគ្រោះថ្នាក់ខ្លាំងណាស់» តើអ្នករាល់គ្នាគិតថា គ្រោះថ្នាក់ដែលគាត់និយាយនោះគឺជាអ្វី? តើវាពិតជាគ្រាន់តែជារឿងនៃការត្រឡប់មកដៃទទេវិញ ហើយគ្មានអ្វីក្រៅពីនេះមែនឬ? តើនេះជាផ្លូវប្រភេទអ្វី? (ផ្លូវឆ្ពោះទៅរកសេចក្ដីហិនវិនាស។) ការដេញតាមនេះ គឺជាផ្លូវនៃការទាស់ទទឹងនឹងព្រះជាម្ចាស់។ វាមិនមែនជាការដេញតាមសេចក្ដីពិតនោះទេ ប៉ុន្តែផ្ទុយទៅវិញ គឺជាការដេញតាមឋានៈ និងកិត្យានុភាព។ វាគឺជាការដើរលើ ផ្លូវរបស់ពួកទទឹងនឹងព្រះគ្រីស្ទ។ មិនថាអ្នកគិតថាបំណងប្រាថ្នា និងសេចក្ដីប្រាថ្នារបស់អ្នកសមហេតុផលយ៉ាងណាក៏ដោយ ក៏អ្វីដែលព្រះជាម្ចាស់ចង់បានមិនមែនជារឿងនេះទេ វាមិនមែនជាការដេញតាមប្រភេទនេះឡើយ។ ព្រះជាម្ចាស់មិនចង់ឱ្យអ្នកដេញតាមរបៀបនេះទេ។ ប្រសិនបើអ្នកទទូចប្រកាន់ខ្ជាប់នូទិសដៅផ្ទាល់ខ្លួនរបស់អ្នក នោះលទ្ធផលចុងក្រោយរបស់អ្នក នឹងមិនត្រឹមតែធ្វើឱ្យអ្នកត្រឡប់មកដៃទទេវិញប៉ុណ្ណោះទេ ប៉ុន្តែអ្នកនឹងឈានជើងចូលទៅក្នុងផ្លូវនៃការទាស់ទទឹងនឹងព្រះជាម្ចាស់ទៀតផង។ តើមានគ្រោះថ្នាក់អ្វីនៅក្នុងរឿងនេះ? អ្នកនឹងទាស់ទទឹងនឹងព្រះជាម្ចាស់ ស្រែកតវ៉ានឹងទ្រង់ ហើយប្រឆាំងនឹងទ្រង់ ព្រមទាំងឈរនៅខាងផ្ទុយពីទ្រង់ ហើយលទ្ធផលគឺសេចក្ដីហិនវិនាស។ តើមានអ្វីត្រូវបន្ថែមទៀតទេ? (ឱព្រះជាម្ចាស់ ទូលបង្គំចង់បន្ថែមរឿងមួយ។ អម្បាញ់មិញ ព្រះជាម្ចាស់បានមានព្រះបន្ទូលសួរថា ហេតុអ្វីបានជាព្រះជាម្ចាស់មិនចង់ឱ្យមនុស្សការពារផលប្រយោជន៍ផ្ទាល់ខ្លួនរបស់ពួកគេ តែបែរជាឱ្យការពារផលប្រយោជន៍នៃដំណាក់របស់ព្រះជាម្ចាស់ទៅវិញ? តាមដែលខ្ញុំយល់ ព្រះជាម្ចាស់បានបង្កើតអ្វីៗគ្រប់យ៉ាង ហើយអ្វីៗគ្រប់យ៉ាងសុទ្ធតែមកពីព្រះជាម្ចាស់។ អ្វីៗគ្រប់យ៉ាងដែលព្រះជាម្ចាស់បានបង្កើតមកគឺសម្រាប់មនុស្ស។ អ្វីក៏ដោយដែលព្រះជាម្ចាស់ធ្វើ រួមទាំងការដែលទ្រង់ក្លាយជាសាច់ឈាមពីរដង ដើម្បីបំពេញកិច្ចការទាំងអស់នេះ និងរួមទាំងកិច្ចការទាំងអស់នៃការស្ថាបនាពួកជំនុំនៅពេលនេះ តាមពិតទៅគឺសុទ្ធតែដើម្បីប្រយោជន៍នៃការសង្គ្រោះមនុស្សទាំងអស់។ នៅពេលដែលមនុស្សជឿលើព្រះជាម្ចាស់ ចាប់ផ្ដើមរស់នៅក្នុងជីវិតពួកជំនុំ និងអាចបំពេញភារកិច្ចរបស់ខ្លួនបាន នោះពួកគេមានផ្លូវនៃសេចក្ដីសង្គ្រោះហើយ។ ហេតុដូច្នេះហើយ ការដែលព្រះជាម្ចាស់ឱ្យយើងទុកផលប្រយោជន៍ផ្ទាល់ខ្លួនរបស់យើងចោលមួយឡែក មិនមែនជាការដកហូតនោះទេ ពីព្រោះនៅទីបំផុត គឺពួកយើងខ្លួនឯងនេះហើយ ដែលទទួលបានផលប្រយោជន៍ពីការការពារផលប្រយោជន៍របស់ព្រះជាម្ចាស់ និងផលប្រយោជន៍នៃដំណាក់របស់ព្រះជាម្ចាស់។) ពិតជាល្អណាស់។ អត្ថន័យទូទៅនៃអ្វីដែលអ្នករាល់គ្នាបានប្រកបគ្នា គឺត្រឹមត្រូវជាមូលដ្ឋានហើយ។ មនុស្សមួយចំនួននិយាយអំពីបទពិសោធផ្ទាល់ខ្លួនរបស់ពួកគេ ហើយអ្នកផ្សេងទៀតនិយាយអំពីវាពីទស្សនៈទ្រឹស្ដី។ ជាមូលដ្ឋាន អ្វីដែលអ្នកយល់គឺស្របទៅតាមគំនិតដែលថា ផលប្រយោជន៍របស់ព្រះជាម្ចាស់គឺត្រឹមត្រូវ ហើយផលប្រយោជន៍របស់មនុស្សគឺមិនត្រឹមត្រូវឡើយ។ មានតែផលប្រយោជន៍របស់ព្រះជាម្ចាស់ប៉ុណ្ណោះ ទើបអាចហៅថាជាផលប្រយោជន៍បាន ចំណែកឯផលប្រយោជន៍របស់មនុស្សវិញ មិនគួរមានឡើយ។ ជាពិសេស «ផលប្រយោជន៍របស់មនុស្ស» ឃ្លានេះ ពាក្យសម្ដីនេះ ការពិតនេះ មិនមែនជារឿងដែលមនុស្សគួរតែទទួលបានឡើយ។ ផលប្រយោជន៍របស់ព្រះជាម្ចាស់គឺសំខាន់ជាងអ្វីៗទាំងអស់ ហើយគួរតែត្រូវបានការពារ។ នេះគឺជាអ្វីដែលអ្នកយល់ជាមូលដ្ឋាន។ ពោលគឺ មនុស្សគួរតែមានទំនួលខុសត្រូវក្នុងការការពារផលប្រយោជន៍របស់ព្រះជាម្ចាស់ ហើយគួរតែចាត់ទុកផលប្រយោជន៍របស់ព្រះជាម្ចាស់ឱ្យបានត្រឹមត្រូវ ចំណែកឯផលប្រយោជន៍របស់មនុស្សវិញ គួរតែត្រូវបានចាត់ទុកដោយការមើលងាយ និងត្រូវដកហូតចេញ ពីព្រោះផលប្រយោជន៍របស់មនុស្សមិនសូវជារុងរឿងនោះទេ។ ពីទស្សនៈរបស់មនុស្ស ដោយសារតែឬសគល់ មនុស្សមាននិស្ស័យពុករលួយ ហើយនៅខាងក្នុង ពួកគេត្រូវបានលាយឡំដោយនិស្ស័យពុករលួយ នោះរាល់ផលប្រយោជន៍ទាំងអស់របស់មនុស្ស មិនថាអ្នកមើលវាតាមរបៀបណាក៏ដោយ ហើយមិនថាវាអាចដឹងបាន ឬមិនអាចដឹងបាននោះទេ សុទ្ធតែស្ថិតនៅក្នុងប្រភេទនៃភាពមិនត្រឹមត្រូវទាំងអស់។ ហេតុដូច្នេះហើយ មិនថាមនុស្សអាចទុកវាចោលមួយឡែក ឬមិនអាចនោះទេ ក៏ពួកគេបានដឹងខ្លួនឯងរួចទៅហើយថា ផលប្រយោជន៍របស់មនុស្សគួរតែត្រូវបានទុកចោលមួយឡែក ហើយថា ផលប្រយោជន៍របស់ព្រះជាម្ចាស់ទេតើ ដែលគួរតែត្រូវបានតស៊ូដើម្បី និងការពារ។ មានការឯកភាពគ្នាលើចំណុចនេះ។ ឥឡូវនេះ ដោយសារយើងបានឈានដល់ការឯកភាពគ្នាហើយ ចូរយើងប្រកបគ្នាអំពីអ្វីទៅជាផលប្រយោជន៍របស់ព្រះជាម្ចាស់ឱ្យប្រាកដ។

តើអ្វីទៅជាផលប្រយោជន៍របស់ព្រះជាម្ចាស់ឱ្យប្រាកដ? តើផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ អាចចាត់ទុកថាស្មើគ្នាទាំងអស់បានដែរឬទេ? គេអាចនិយាយបានថា «ព្រះជាម្ចាស់» គឺជាគោរមងារមួយ ហើយក៏ជាពាក្យមានន័យដូចសម្រាប់សារជាតិរបស់ព្រះជាម្ចាស់ផងដែរ។ ចុះចំណែក «ដំណាក់របស់ព្រះជាម្ចាស់» និង «ពួកជំនុំ» វិញ? ដំណាក់របស់ព្រះជាម្ចាស់មានវិសាលភាពទូលំទូលាយជាង ចំណែកឯពួកជំនុំវិញគឺមានភាពជាក់លាក់ជាង។ តើផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ អាចចាត់ទុកថាស្មើគ្នាបានដែរឬទេ? (អត់ទេ មិនអាចចាត់ទុកថាស្មើគ្នាបានទេ។) មនុស្សមួយចំនួននិយាយថា មិនអាចទេ ប៉ុន្តែតាមពិតទៅ តើអាចដែរឬទេ? តើបញ្ញត្តិរដ្ឋបាលនៃដំណាក់របស់ព្រះជាម្ចាស់ បញ្ញត្តិរដ្ឋបាលរបស់ពួកជំនុំ និងបញ្ញត្តិរដ្ឋបាលដែលប្រកាសដោយព្រះជាម្ចាស់ ជារឿងតែមួយដែរឬទេ? (មែនហើយ។) ពួកវាជារឿងដូចគ្នា។ បើនិយាយពីទស្សនៈនេះ ផលប្រយោជន៍នៃរឿងទាំងបីនេះ អាចចាត់ទុកថាស្មើគ្នាបាន។ ដំណាក់របស់ព្រះជាម្ចាស់កើតមានឡើងបាន លុះត្រាតែមានព្រះជាម្ចាស់ និងរាស្ត្ររើសតាំងរបស់ទ្រង់ ហើយពួកជំនុំកើតមានឡើងបាន លុះត្រាតែមានរាស្ត្ររើសតាំងនៃដំណាក់របស់ព្រះជាម្ចាស់ទាំងនេះប៉ុណ្ណោះ។ ពួកជំនុំគឺជា «អង្គភាពចំណុះ» ដ៏ជាក់លាក់មួយនៃដំណាក់របស់ព្រះជាម្ចាស់។ ដំណាក់របស់ព្រះជាម្ចាស់គឺជាពាក្យទូលំទូលាយជាង ចំណែកឯពួកជំនុំវិញគឺមានភាពជាក់លាក់ជាង។ តើផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ អាចចាត់ទុកថាស្មើគ្នាបានដែរឬទេ? តើអ្នករាល់គ្នាគិតថា ពួកវាគួរតែត្រូវបានចាត់ទុកថាស្មើគ្នាដែរឬទេ? អ្នកមិនដឹងទេឬ? អ៊ីចឹង ចូរយើងសាកល្បងចាត់ទុកវាថាស្មើគ្នាសិន ដើម្បីយកមកវិភាគ។ ឧទាហរណ៍៖ សិរីល្អរបស់ព្រះជាម្ចាស់ គឺជាផលប្រយោជន៍របស់ព្រះជាម្ចាស់។ តើអាចនិយាយបានដែរឬទេថា វាគឺជាសិរីល្អនៃដំណាក់របស់ព្រះជាម្ចាស់? (មិនបានទេ។) នោះគឺមិនបានទេ។ ដំណាក់របស់ព្រះជាម្ចាស់គឺជាឈ្មោះ វាមិនតំណាងឱ្យសារជាតិរបស់ព្រះជាម្ចាស់ឡើយ។ តើអាចនិយាយបានដែរឬទេថា សិរីល្អរបស់ព្រះជាម្ចាស់គឺជាសិរីល្អរបស់ពួកជំនុំ? ច្បាស់ណាស់ បែបនោះក៏មិនបានដែរ។ សិរីល្អរបស់ពួកជំនុំ គឺជាសិរីល្អរបស់បងប្អូនប្រុសស្រីទាំងអស់។ ការចាត់ទុកវាថាស្មើនឹងសិរីល្អរបស់ព្រះជាម្ចាស់ គឺជារឿងហួសហេតុពេកហើយ។ មនុស្សមិនអាចរ៉ាប់រងសិរីល្អនេះបានឡើយ ហើយដំណាក់របស់ព្រះជាម្ចាស់ ឬពួកជំនុំក៏មិនអាចរ៉ាប់រងបានដែរ។ បើនិយាយពីទស្សនៈនេះ តើផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ អាចចាត់ទុកថាស្មើគ្នាបានដែរឬទេ? (អត់ទេ មិនអាចទេ។) គឺអត់ទេ វាមិនអាចទេ។ ពីទស្សនៈមួយទៀត តើផ្នែកខ្លះនៃកិច្ចការដែលព្រះជាម្ចាស់ធ្វើ ផ្នែកខ្លះនៃកិច្ចការរបស់ដំណាក់របស់ព្រះជាម្ចាស់ និងផ្នែកខ្លះនៃកិច្ចការរបស់ពួកជំនុំ អាចចាត់ទុកថាស្មើគ្នាបានដែរឬទេ? ឧទាហរណ៍៖ ព្រះជាម្ចាស់មានព្រះបន្ទូលប្រាប់មនុស្សឱ្យផ្សាយដំណឹងល្អ និងផ្សាយព្រះបន្ទូលរបស់ព្រះជាម្ចាស់។ នេះគឺជាបំណងព្រះហឫទ័យរបស់ព្រះជាម្ចាស់ ហើយវាក៏ជាអ្វីដែលព្រះជាម្ចាស់ផ្ទុកផ្ដាក់ដល់មនុស្សផងដែរ។ នៅពេលដែលការផ្ទុកផ្ដាក់នេះត្រូវបានប្រគល់ឱ្យដំណាក់របស់ព្រះជាម្ចាស់ តើកិច្ចការនេះអាចចាត់ទុកថាស្មើនឹងកិច្ចការដែលព្រះជាម្ចាស់គ្រោងនឹងធ្វើដែរឬទេ? អ្វីដែលព្រះជាម្ចាស់ផ្ទុកផ្ដាក់ ក៏ជាផ្នែកមួយនៃកិច្ចការរបស់ទ្រង់ផងដែរ ហើយផ្នែកដ៏ជាក់លាក់នេះ អាចចាត់ទុកថាស្មើនឹងកិច្ចការដែលព្រះជាម្ចាស់គ្រោងនឹងធ្វើ។ បន្ទាប់មក នៅពេលដែលការផ្ទុកផ្ដាក់នេះត្រូវបានប្រគល់ឱ្យពួកជំនុំ តើវាអាចចាត់ទុកថាស្មើនឹងកិច្ចការរបស់ព្រះជាម្ចាស់បានដែរឬទេ? (អាចបាន។) មែនហើយ គឺអាចបាន។ ឧទាហរណ៍មួយក្នុងចំណោមឧទាហរណ៍ទាំងពីរនេះ ពាក់ព័ន្ធនឹងរឿងនៃសារជាតិរបស់ព្រះជាម្ចាស់ ដែលក្នុងករណីនេះ ព្រះជាម្ចាស់ ដំណាក់របស់ព្រះជាម្ចាស់ និងពួកជំនុំ មិនអាចចាត់ទុកថាស្មើគ្នាបានឡើយ។ ចំណែកឧទាហរណ៍មួយទៀត ពាក់ព័ន្ធនឹងកិច្ចការដែលព្រះជាម្ចាស់ធ្វើ ការផ្ទុកផ្ដាក់របស់ព្រះជាម្ចាស់ ហើយជាពិសេសគឺសេចក្ដីតម្រូវរបស់ព្រះជាម្ចាស់សម្រាប់មនុស្សគ្រប់រូប។ រឿងទាំងនេះអាចចាត់ទុកថាស្មើគ្នាបាន។ នៅពេលនិយាយដល់រឿងដែលពាក់ព័ន្ធនឹងសិរីល្អរបស់ព្រះជាម្ចាស់ អត្តសញ្ញាណរបស់ព្រះជាម្ចាស់ សារជាតិរបស់ព្រះជាម្ចាស់ និងទីបន្ទាល់របស់ព្រះជាម្ចាស់ តើព្រះជាម្ចាស់ ដំណាក់របស់ព្រះជាម្ចាស់ និងពួកជំនុំ អាចចាត់ទុកថាស្មើគ្នាបានដែរឬទេ? (មិនអាចទេ។) ដំណាក់របស់ព្រះជាម្ចាស់ និងពួកជំនុំ មិនអាចមានទីបន្ទាល់ និងសិរីល្អនេះបានឡើយ ហើយមិនអាចចាត់ទុកថាស្មើនឹងព្រះជាម្ចាស់បានទេ ប៉ុន្តែនៅពេលដែលវាជារឿងនៃកិច្ចការជាក់លាក់ណាមួយ ឬការផ្ទុកផ្ដាក់ណាមួយ ពួកវាអាចចាត់ទុកថាស្មើគ្នាបាន។ ពីមុន យើងបានប្រកបគ្នាអំពីផលប្រយោជន៍នៃដំណាក់របស់ព្រះជាម្ចាស់ និងពួកជំនុំ ដែលយើងបាននិយាយយ៉ាងច្រើនក្រៃលែងអំពីរឿងនេះ។ ថ្ងៃនេះ យើងនឹងផ្ដោតលើការប្រកបគ្នាអំពីអ្វីទៅជាផលប្រយោជន៍របស់ព្រះជាម្ចាស់ឱ្យប្រាកដ ហើយតើអ្វីទៅជារឿងដែលមនុស្សមិនធ្លាប់ដឹង ដែលមនុស្សមិនធ្លាប់គិតដល់ ហើយដែលមានទំនាក់ទំនងយ៉ាងជិតស្និទ្ធនឹងព្រះជាម្ចាស់ ព្រមទាំងរាប់ថាជាផលប្រយោជន៍របស់ព្រះជាម្ចាស់នោះ។ មិនថាវាជានាមសព្ទ ជាពាក្យសម្ដី ឬជារឿងដែលទាក់ទងនឹងសារជាតិ និងអត្តសញ្ញាណរបស់ព្រះជាម្ចាស់នោះទេ តើរឿងអ្វីខ្លះជាផលប្រយោជន៍របស់ព្រះជាម្ចាស់? (សិរីល្អរបស់ព្រះជាម្ចាស់។) សិរីល្អរបស់ព្រះជាម្ចាស់ប្រាកដជាមែនហើយ គឺទីបន្ទាល់ដែលព្រះជាម្ចាស់ទទួលបានពីមនុស្ស។ តើមានអ្វីផ្សេងទៀតទេ? កិច្ចការរបស់ព្រះជាម្ចាស់ ផែនការគ្រប់គ្រងរបស់ព្រះជាម្ចាស់ ព្រះនាមរបស់ព្រះជាម្ចាស់ ទីបន្ទាល់របស់ព្រះជាម្ចាស់ អត្តសញ្ញាណរបស់ព្រះជាម្ចាស់ និងឋានៈរបស់ព្រះជាម្ចាស់ ទាំងនេះសុទ្ធតែជាផលប្រយោជន៍របស់ទ្រង់។ ចំពោះព្រះជាម្ចាស់ តើអ្វីជារឿងដ៏មានតម្លៃបំផុតដែលទ្រង់សព្វព្រះហឫទ័យចង់ការពារ? តើវាជាព្រះនាមរបស់ព្រះជាម្ចាស់ សិរីល្អរបស់ព្រះជាម្ចាស់ ទីបន្ទាល់របស់ព្រះជាម្ចាស់ ឬក៏អត្តសញ្ញាណ និងឋានៈរបស់ព្រះជាម្ចាស់? តើវាជាអ្វីឱ្យប្រាកដ? ផែនការគ្រប់គ្រងរបស់ព្រះជាម្ចាស់ដើម្បីសង្គ្រោះមនុស្សជាតិ គឺជារឿងដ៏មានតម្លៃបំផុតដែលព្រះជាម្ចាស់សព្វព្រះហឫទ័យចង់ការពារ។ ផែនការគ្រប់គ្រងរយៈពេល ៦.០០០ ឆ្នាំរបស់ព្រះជាម្ចាស់ គឺជាកិច្ចការទាំងអស់ដែលព្រះជាម្ចាស់គ្រោងនឹងធ្វើ ក្នុងរយៈពេល ៦.០០០ ឆ្នាំនេះ។ ចំពោះព្រះជាម្ចាស់ នេះគឺជារឿងដ៏សំខាន់បំផុត។ គេអាចនិយាយបានថា នេះគួរតែជាផលប្រយោជន៍របស់ព្រះជាម្ចាស់ ដែលអាចមើលឃើញនៅក្នុងក្រសែភ្នែករបស់មនុស្សដែលព្រះបានបង្កើត។ អ្វីដែលមនុស្សអាចយល់បានតិចឬច្រើនអំពីផលប្រយោជន៍របស់ព្រះជាម្ចាស់ និងអ្វីដែលមនុស្សគួរតែយល់ ជាមូលដ្ឋានគឺអាចបញ្ឈប់ត្រឹមហ្នឹងបានហើយ។ បន្ទាប់មកទៀត ចូរយើងនិយាយអំពីផលប្រយោជន៍នៃដំណាក់របស់ព្រះជាម្ចាស់។ នៅពេលនិយាយដល់ផលប្រយោជន៍នៃដំណាក់របស់ព្រះជាម្ចាស់ បន្ថែមពីលើការការពារព្រះនាមរបស់ព្រះជាម្ចាស់ សិរីល្អរបស់ព្រះជាម្ចាស់ និងទីបន្ទាល់របស់ព្រះជាម្ចាស់ តើមានអ្វីផ្សេងទៀតដែលព្រះជាម្ចាស់បានផ្ទុកផ្ដាក់ដល់មនុស្សជាតិ ដែលមនុស្សគួរតែការពារដែរឬទេ? (គឺផែនការគ្រប់គ្រងរបស់ព្រះជាម្ចាស់។) ត្រឹមត្រូវហើយ ការផ្ទុកផ្ដាក់ដ៏ធំធេងបំផុតរបស់ព្រះជាម្ចាស់សម្រាប់មនុស្សជាតិ គឺជាផលប្រយោជន៍ដ៏ធំធេងបំផុតនៃដំណាក់របស់ព្រះជាម្ចាស់។ ដូច្នេះ តើផលប្រយោជន៍នេះគឺជាអ្វី? វាគឺដើម្បីឱ្យផែនការគ្រប់គ្រងរយៈពេល ៦.០០០ ឆ្នាំរបស់ព្រះជាម្ចាស់ ត្រូវបានអនុវត្តនៅក្នុងចំណោមមនុស្សជាតិ ហើយជាការពិតណាស់ នេះរួមបញ្ចូលទាំងទិដ្ឋភាពគ្រប់ប្រភេទទាំងអស់។ ដូច្នេះ តើវារួមបញ្ចូលអ្វីខ្លះ? វារួមបញ្ចូលការដែលពួកជំនុំត្រូវបានស្ថាបនា និងបង្កើតឡើង ហើយការដែលអ្នកដឹកនាំ និងអ្នកធ្វើការនៅគ្រប់កម្រិតទាំងអស់នៃពួកជំនុំត្រូវបានបង្កើតឡើង ដើម្បីឱ្យកិច្ចការផ្សេងៗរបស់ពួកជំនុំ និងកិច្ចការនៃការផ្សព្វផ្សាយដំណឹងល្អរបស់ព្រះជាម្ចាស់ អាចដំណើរការទៅមុខដោយគ្មានការរារាំង។ អ្វីៗទាំងអស់នេះសុទ្ធតែពាក់ព័ន្ធនឹងផលប្រយោជន៍របស់ពួកជំនុំ។ ទាំងនេះគឺជារឿងដ៏សំខាន់បំផុតនៅក្នុងផលប្រយោជន៍របស់ព្រះជាម្ចាស់ ដំណាក់របស់ព្រះជាម្ចាស់ និងពួកជំនុំ ដែលយើងឧស្សាហ៍និយាយដល់។ ដើម្បីឱ្យកិច្ចការរបស់ព្រះជាម្ចាស់បានរីកសាយភាយ ដើម្បីឱ្យផែនការគ្រប់គ្រងរបស់ព្រះជាម្ចាស់ដំណើរការទៅមុខដោយគ្មានឧបសគ្គ ដើម្បីឱ្យបំណងព្រះហឫទ័យរបស់ព្រះជាម្ចាស់ និងព្រះហឫទ័យរបស់ព្រះជាម្ចាស់ត្រូវបានសម្រេចដោយគ្មានឧបសគ្គនៅក្នុងចំណោមមនុស្សជាតិ ហើយដើម្បីឱ្យព្រះបន្ទូលរបស់ព្រះជាម្ចាស់ត្រូវបានផ្សព្វផ្សាយ ចែកចាយ និងផ្សាយឱ្យបានកាន់តែទូលំទូលាយនៅក្នុងចំណោមមនុស្ស ដើម្បីឱ្យមនុស្សកាន់តែច្រើនចូលមកចំពោះព្រះជាម្ចាស់ ទាំងនេះគឺជាគោលបំណង និងជាស្នូលនៃកិច្ចការទាំងអស់របស់ព្រះជាម្ចាស់។ ដូចនេះ អ្វីក៏ដោយដែលពាក់ព័ន្ធនឹងផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ ច្បាស់ជាត្រូវពាក់ព័ន្ធនឹងព្រះហឫទ័យរបស់ព្រះជាម្ចាស់ និងផែនការគ្រប់គ្រងរបស់ព្រះជាម្ចាស់មិនខាន។ ជាពិសេស វាគឺជារឿងដែលថា តើនៅគ្រប់យុគសម័យ និងនៅគ្រប់ដំណាក់កាល កិច្ចការរបស់ព្រះជាម្ចាស់អាចដំណើរការទៅមុខដោយគ្មានឧបសគ្គ និងអាចរីកសាយភាយបានដែរឬទេ ហើយថាតើវាត្រូវបានប្រតិបត្តិយ៉ាងរលូន និងដំណើរការទៅមុខយ៉ាងរលូននៅក្នុងចំណោមមនុស្សជាតិដែរឬទេ។ ប្រសិនបើអ្វីៗទាំងអស់នេះកំពុងដំណើរការទៅមុខជាប្រក្រតី នោះផលប្រយោជន៍នៃដំណាក់របស់ព្រះជាម្ចាស់ និងពួកជំនុំនឹងត្រូវបានការពារ ហើយសិរីល្អរបស់ព្រះជាម្ចាស់ និងទីបន្ទាល់របស់ព្រះជាម្ចាស់នឹងត្រូវបានការពារ។ ប្រសិនបើកិច្ចការរបស់ព្រះជាម្ចាស់នៅក្នុងដំណាក់របស់ព្រះជាម្ចាស់ និងនៅក្នុងពួកជំនុំត្រូវបានរារាំង ហើយមិនអាចដំណើរការទៅមុខដោយគ្មានឧបសគ្គបានទេ ហើយបំណងព្រះហឫទ័យរបស់ព្រះជាម្ចាស់ និងកិច្ចការដែលព្រះជាម្ចាស់គ្រោងនឹងធ្វើត្រូវបានរាំងស្ទះ នោះផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ ប្រាកដជានឹងរងការខូចខាតយ៉ាងធ្ងន់ធ្ងរមិនខាន រឿងទាំងនេះគឺមានទំនាក់ទំនងនឹងគ្នា។ ពោលគឺ នៅពេលផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ រងការខូចខាត ឬរងការរាំងស្ទះយ៉ាងធ្ងន់ធ្ងរ នោះផែនការគ្រប់គ្រងរបស់ព្រះជាម្ចាស់ ប្រាកដជានឹងត្រូវរារាំងយ៉ាងធ្ងន់ធ្ងរមិនខាន ហើយផលប្រយោជន៍របស់ព្រះជាម្ចាស់ក៏នឹងរងការខូចខាតយ៉ាងធ្ងន់ធ្ងរផងដែរ។

បន្ទាប់ពីបានប្រកបគ្នាអំពីអ្វីទៅជាផលប្រយោជន៍របស់ព្រះជាម្ចាស់រួចហើយ បន្ទាប់មកទៀត ចូរយើងនិយាយអំពីអ្វីទៅជាផលប្រយោជន៍របស់មនុស្សវិញម្ដង។ អម្បាញ់មិញ យើងទើបតែបាននិយាយបន្តិចបន្តួចអំពីផលប្រយោជន៍របស់មនុស្ស ឥឡូវនេះ ចូរយើងនិយាយអំពីធម្មជាតិនៃផលប្រយោជន៍របស់មនុស្ស ដោយផ្អែកលើនិយមន័យរបស់វា ហើយកំណត់លក្ខណៈដល់វា។ ហេតុអ្វីបានជាព្រះជាម្ចាស់តម្រូវឱ្យមនុស្សទុកផលប្រយោជន៍របស់ពួកគេចោលមួយឡែក? តើមនុស្សគ្មានសិទ្ធិនេះទេឬ? តើព្រះជាម្ចាស់មិនប្រទានសិទ្ធិនេះដល់មនុស្សទេឬ? តើមនុស្សមិនស័ក្ដិសមនឹងទទួលបានសិទ្ធិបែបនេះទេឬ? តើវាមិនមែនដូច្នេះទេឬ? បើមើលពីទិដ្ឋភាពមួយចំនួននៃផលប្រយោជន៍របស់មនុស្ស ដែលយើងទើបតែបាននិយាយអម្បាញ់មិញ តើមនុស្សដេញតាមផលប្រយោជន៍ដើម្បីអ្វី? (ដើម្បីខ្លួនឯង។) «ដើម្បីខ្លួនឯង» គឺជាការនិយាយជារួម។ តើខ្លួនឯងគឺជានរណា? (គឺពួកសាតាំង។) ប្រសិនបើមនុស្សយល់សេចក្ដីពិត និងអាចរស់នៅតាមសេចក្ដីពិត ហើយពួកគេសម្រេចបាននូវការផ្លាស់ប្ដូរនិស្ស័យ និងត្រូវបានសង្គ្រោះ ហើយពួកគេដេញតាមអ្វីដែលពួកគេចង់បាន តើការដេញតាមនេះនឹងមិនចុះសម្រុងជាមួយព្រះជាម្ចាស់ទេឬ? ប៉ុន្តែមុនពេលមានការផ្លាស់ប្ដូរ និងត្រូវបានសង្គ្រោះ រឿងតែមួយគត់ដែលមនុស្សដេញតាម គឺកេរ្ដិ៍ឈ្មោះ និងលាភសក្ការៈ ព្រមទាំងទិដ្ឋភាពរាប់មិនអស់ដែលទាក់ទងនឹងសាច់ឈាម។ រឿងទាំងនេះគឺប្រទូសរ៉ាយ និងផ្ទុយស្រឡះពីសេចក្ដីពិតទាំងស្រុង វាគឺជាការបំពានលើសេចក្ដីពិតយ៉ាងពិតប្រាកដ ហើយពួកវាគឺផ្ទុយស្រឡះពីសេចក្ដីពិតតែម្ដង។ ប្រសិនបើនរណាម្នាក់និយាយថា គេស្រឡាញ់សេចក្ដីពិត ហើយថាគេដេញតាមសេចក្ដីពិត ប៉ុន្តែតាមសារជាតិ គោលដៅដែលគេដេញតាម គឺដើម្បីធ្វើឱ្យខ្លួនឯងលេចធ្លោ ដើម្បីអួតសម្ញែង ដើម្បីធ្វើឱ្យមនុស្សវាយតម្លៃខ្ពស់ចំពោះគេ ដើម្បីសម្រេចបាននូវផលប្រយោជន៍ផ្ទាល់ខ្លួន ហើយការបំពេញភារកិច្ចរបស់គេ មិនមែនដើម្បីចុះចូល ឬបំពេញព្រះហឫទ័យព្រះជាម្ចាស់ទេ តែផ្ទុយទៅវិញ គឺដើម្បីសម្រេចបានកេរ្ដិ៍ឈ្មោះ លាភសក្ការៈ និងឋានៈ នោះការដេញតាមរបស់គេគឺមិនត្រឹមត្រូវឡើយ។ បើដូច្នេះមែន នៅពេលនិយាយដល់កិច្ចការរបស់ពួកជំនុំ តើសកម្មភាពរបស់ពួកគេគឺជាឧបសគ្គ ឬក៏ជួយជំរុញកិច្ចការនោះឱ្យដើរទៅមុខ? ច្បាស់ណាស់ថា សកម្មភាពទាំងនោះគឺជាឧបសគ្គ ពួកវាមិនបានជំរុញកិច្ចការនោះឱ្យដើរទៅមុខឡើយ។ មនុស្សមួយចំនួនជ្រកក្រោមស្លាកធ្វើកិច្ចការរបស់ពួកជំនុំ តែបែរជាដេញតាមកេរ្ដិ៍ឈ្មោះ លាភសក្ការៈ និងឋានៈផ្ទាល់ខ្លួន ពាក់ព័ន្ធក្នុងរឿងផ្ទាល់ខ្លួន បង្កើតក្រុមតូចតាចផ្ទាល់ខ្លួន និងនគរតូចតាចផ្ទាល់ខ្លួនទៅវិញ តើមនុស្សប្រភេទនេះកំពុងបំពេញភារកិច្ចរបស់ពួកគេដែរឬទេ? រាល់កិច្ចការទាំងអស់ដែលពួកគេធ្វើ តាមសារជាតិ គឺបង្អាក់ រំខាន និងធ្វើឱ្យខូចខាតដល់កិច្ចការរបស់ពួកជំនុំ។ តើផលវិបាកនៃការដេញតាមកេរ្ដិ៍ឈ្មោះ លាភសក្ការៈ និងឋានៈរបស់ពួកគេគឺជាអ្វី? ទីមួយ ការណ៍នេះប៉ះពាល់ដល់របៀបដែលរាស្ត្ររើសតាំងរបស់ព្រះជាម្ចាស់ហូប និងផឹកព្រះបន្ទូលរបស់ព្រះជាម្ចាស់ជាធម្មតា និងយល់សេចក្ដីពិត វាបង្អាក់ដល់ការចូលរួមក្នុងជីវិតខាងវិញ្ញាណរបស់ពួកគេ បញ្ឈប់ពួកគេមិនឱ្យចូលទៅក្នុងមាគ៌ាត្រឹមត្រូវនៃជំនឿលើព្រះជាម្ចាស់ ហើយនាំពួកគេទៅលើមាគ៌ាខុសឆ្គង ដែលបង្កគ្រោះថ្នាក់ដល់រាស្រ្តរើសតាំងរបស់ព្រះជាម្ចាស់ ហើយនាំពួកគេទៅរកសេចក្ដីវិនាស។ ហើយនៅទីបំផុត តើវាធ្វើអ្វីខ្លះដល់កិច្ចការរបស់ពួកជំនុំ? វាគឺជាការរំខាន ការធ្វើឱ្យខូចខាត និងការរុះរើ។ នេះគឺជាផលវិបាកដែលបណ្ដាលមកពីការដេញតាមកេរ្ដិ៍ឈ្មោះ លាភសក្ការៈ និងឋានៈរបស់មនុស្ស។ នៅពេលដែលពួកគេបំពេញភារកិច្ចរបស់ពួកគេតាមរបៀបនេះ តើការប្រព្រឹត្តបែបនេះមិនមែនជាការដើរនៅលើមាគ៌ារបស់ពួកអាទទឹងនឹងព្រះគ្រីស្ទទេឬ? នៅពេលដែលព្រះជាម្ចាស់ឱ្យមនុស្សបោះបង់កេរ្ដិ៍ឈ្មោះ លាភសក្ការៈ និងឋានៈ វាមិនមែនថាទ្រង់កំពុងដកសិទ្ធិរបស់មនុស្សក្នុងការជ្រើសរើសដោយសេរីនោះទេ ផ្ទុយទៅវិញ គឺដោយសារតែនៅពេលដែលកំពុងដេញតាមកេរ្ដិ៍ឈ្មោះ លាភសក្ការៈ និងឋានៈ មនុស្សរំខាន និងបង្អាក់ដល់កិច្ចការរបស់ពួកជំនុំ និងការចូលទៅក្នុងជីវិតរបស់រាស្ត្ររើសតាំងរបស់ព្រះជាម្ចាស់ ហើយថែមទាំងអាចមានឥទ្ធិពលលើការហូប និងផឹកព្រះបន្ទូលរបស់ព្រះជាម្ចាស់របស់មនុស្សកាន់តែច្រើន យល់ពីសេចក្ដីពិត ហើយសម្រេចបាននូវសេចក្ដីសង្គ្រោះរបស់ព្រះជាម្ចាស់។ នេះគឺជាការពិតដែលមិនអាចប្រកែកបាន។ នៅពេលដែលមនុស្សដេញតាមកេរ្ដិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេ វាប្រាកដណាស់ថាពួកគេនឹងមិនដេញតាមសេចក្ដីពិតឡើយ ហើយថាពួកគេនឹងមិនបំពេញភារកិច្ចរបស់ពួកគេដោយស្មោះស្ម័គ្រនោះទេ។ ពួកគេនឹងនិយាយ និងប្រព្រឹត្តតែដើម្បីប្រយោជន៍នៃកិត្តិនាម ផលប្រយោជន៍ និងឋានៈប៉ុណ្ណោះ ហើយគ្រប់កិច្ចការទាំងអស់ដែលពួកគេធ្វើ ដោយគ្មានការលើកលែងសូម្បីតែបន្តិច គឺដើម្បីប្រយោជន៍នៃរបស់ទាំងនោះ។ ការប្រព្រឹត្ត និងធ្វើតាមរបៀបបែបនេះ គឺពិតជាការដើរនៅលើមាគ៌ារបស់ពួកអាទទឹងនឹងព្រះគ្រីស្ទដោយគ្មានការសង្ស័យ វាគឺជាការបង្អាក់ និងការរំខានដល់កិច្ចការរបស់ព្រះជាម្ចាស់ ហើយផលវិបាកផ្សេងៗទាំងអស់របស់វា គឺរារាំងដល់ការផ្សព្វផ្សាយដំណឹងល្អអំពីនគរព្រះ និងការអនុវត្តព្រះហឫទ័យរបស់ព្រះជាម្ចាស់នៅក្នុងពួកជំនុំ។ ដូច្នេះ គេអាចនិយាយបានដោយប្រាកដថា អស់អ្នកដែលដេញតាមកេរ្ដិ៍ឈ្មោះ លាភសក្ការៈ និងឋានៈ គឺកំពុងដើរលើផ្លុវនៃការទាស់ទទឹងប្រឆាំងនឹងព្រះជាម្ចាស់។ ពួកគេកំពុងទាស់ទទឹងនឹងទ្រង់ដោយចេតនា និងបដិសេធទ្រង់ ហើយសហការជាមួយសាតាំងក្នុងការទាស់ទទឹងនឹងព្រះជាម្ចាស់ និងឈរនៅខាងផ្ទុយពីទ្រង់។ នេះគឺជាធម្មជាតិនៃការដេញតាមកេរ្ដិ៍ឈ្មោះ លាភសក្ការៈ និងឋានៈរបស់មនុស្ស។ កំហុសនៅក្នុងការដែលមនុស្សដេញតាមផលប្រយោជន៍ផ្ទាល់ខ្លួនរបស់ពួកគេគឺថា គោលដៅដែលពួកគេដេញតាម គឺជាគោលដៅបែបសាតាំង ហើយពួកវាគឺជាគោលដៅដ៏ទុច្ចរិត និងអយុត្តិធម៌។ នៅពេលដែលមនុស្សដេញតាមផលប្រយោជន៍ផ្ទាល់ខ្លួន ដូចជាកេរ្ដិ៍ឈ្មោះ លាភសក្ការៈ និងឋានៈ ពួកគេក្លាយជាឧបករណ៍របស់សាតាំង ជាមធ្យោបាយបញ្ចេញសកម្មភាពសម្រាប់សាតាំង និងលើសពីនេះទៅទៀតនោះ គឺជាតួអង្គរបស់សាតាំងដោយមិនដឹងខ្លួន។ ពួកគេដើរតួនាទីអវិជ្ជមាននៅក្នុងពួកជំនុំ ចំពោះកិច្ចការរបស់ពួកជំនុំ និងចំពោះជីវិតពួកជំនុំធម្មតា និងការដេញតាមធម្មតារបស់រាស្ត្ររើសតាំងរបស់ព្រះជាម្ចាស់ ឥទ្ធិពលដែលពួកគេមាន គឺការរំខាននិងការបំផ្លាញ ដែលជាឥទ្ធិពលទាំងអវិជ្ជមាន និងប្រឆាំង។ នៅពេលដែលនរណាម្នាក់ដេញតាមសេចក្ដីពិត គេអាចមានការគិតគូរដល់ព្រះរាជបំណងរបស់ព្រះជាម្ចាស់ និងបន្ទុករបស់ទ្រង់។ នៅពេលដែលគេបំពេញភារកិច្ចរបស់ខ្លួន គេលើកស្ទួយកិច្ចការរបស់ពួកជំនុំនៅក្នុងគ្រប់ទិដ្ឋភាពទាំងអស់។ ហើយពួកគេអាចលើកតម្កើងព្រះជាម្ចាស់ និងធ្វើបន្ទាល់ថ្វាយព្រះជាម្ចាស់។ ការណ៍នេះនាំមកនូវផលប្រយោជន៍ដល់បងប្អូនប្រុសស្រី ធ្វើឱ្យពួកគេទទួលបានការគាំទ្រ និងការផ្គត់ផ្គង់ ព្រមទាំងធ្វើឱ្យព្រះជាម្ចាស់ទទួលបានសិរីល្អ និងទីបន្ទាល់។ ការណ៍នេះនាំភាពអាម៉ាស់ដល់សាតាំង។ ជាលទ្ធផលនៃការដេញតាមរបស់គេ ព្រះជាម្ចាស់ឈ្នះបានភាវៈដែលព្រះបានបង្កើតម្នាក់ ដែលពិតជាមានសមត្ថភាពកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ដែលអាចថ្វាយបង្គំព្រះជាម្ចាស់បាន។ ជាលទ្ធផលនៃការដេញតាមរបស់គេផងដែរ ព្រះហឫទ័យរបស់ព្រះជាម្ចាស់ត្រូវបានប្រតិបត្តិ ហើយកិច្ចការរបស់ព្រះជាម្ចាស់អាចដំណើរការទៅមុខបាន។ នៅក្នុងព្រះនេត្ររបស់ព្រះជាម្ចាស់ ការដេញតាមបែបនេះគឺវិជ្ជមាន វាពោរពេញទៅដោយពន្លឺ។ ការដេញតាមបែបនេះ គឺមានផលប្រយោជន៍យ៉ាងធំធេងដល់រាស្ត្ររើសតាំងរបស់ព្រះជាម្ចាស់ ហើយមានផលប្រយោជន៍ទាំងស្រុងដល់កិច្ចការរបស់ពួកជំនុំ ដោយជួយជំរុញរឿងរ៉ាវឱ្យដើរទៅមុខ ហើយវាត្រូវបានព្រះជាម្ចាស់សព្វព្រះហឫទ័យ។

បន្ទាប់មកទៀត យើងនឹងប្រកបគ្នាអំពីផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ។ ពេលនេះ យើងកុំទាន់និយាយអំពីថា តើអាចមានចំណុចរួមរវាងផលប្រយោជន៍ទាំងបីនេះឬយ៉ាងណា ពោលគឺ នៅពេលនិយាយអំពីផលប្រយោជន៍មួយ តើវាអាចចាត់ទុកថាស្មើនឹងផលប្រយោជន៍ផ្សេងទៀតដែរឬទេ។ យើងសូមនិយាយអំពីផលប្រយោជន៍របស់ព្រះជាម្ចាស់ជាមុនសិន។ ខ្ញុំទើបតែបានលើកឡើងថា ផលប្រយោជន៍របស់ព្រះជាម្ចាស់រួមមាន សិរីល្អរបស់ព្រះជាម្ចាស់ ទីបន្ទាល់របស់ព្រះជាម្ចាស់ ព្រះនាមរបស់ព្រះជាម្ចាស់ ហើយអ្វីដែលសំខាន់បំផុតនោះគឺ ផែនការគ្រប់គ្រងរបស់ព្រះជាម្ចាស់ និងការផ្សាយកិច្ចការរបស់ព្រះជាម្ចាស់ ដែលជារឿងធំបំផុត និងសំខាន់បំផុតសម្រាប់ព្រះជាម្ចាស់។ សម្រាប់ពេលនេះ ចូរយើងកុំទាន់លើកឡើងអំពីសិរីល្អរបស់ព្រះជាម្ចាស់ ព្រះនាមរបស់ព្រះជាម្ចាស់ និងទីបន្ទាល់របស់ព្រះជាម្ចាស់អី ដែលជារឿងនៅឆ្ងាយពីមនុស្សខ្លាំងណាស់។ យើងសូមនិយាយអំពីកិច្ចការរបស់ព្រះជាម្ចាស់ជាមុនសិន។ តើព្រះជាម្ចាស់ពិតជាកំពុងបំពេញកិច្ចការអ្វី? តើខ្លឹមសារនៃកិច្ចការរបស់ព្រះជាម្ចាស់គឺជាអ្វី? តើលក្ខណៈនៃកិច្ចការរបស់ព្រះជាម្ចាស់គឺជាអ្វី? តើកិច្ចការរបស់ព្រះជាម្ចាស់នាំអ្វីខ្លះមកកាន់មនុស្សជាតិ? តើវាមានឥទ្ធិពលអ្វីខ្លះមកលើមនុស្សជាតិឱ្យប្រាកដទៅ? យើងសូមនិយាយអំពីរឿងទាំងនេះជាមុនសិន។ ដូច្នេះ តើកិច្ចការរបស់ព្រះជាម្ចាស់គឺជាអ្វីឱ្យប្រាកដទៅ? (គឺការសង្គ្រោះមនុស្សជាតិ។) ប្រធានបទនេះមិនអាចផ្លាស់ប្ដូរបានទេ គោលបំណងនៃកិច្ចការនេះក៏មិនអាចផ្លាស់ប្ដូរបានដែរ ពោលគឺ ដើម្បីសង្គ្រោះមនុស្សជាតិ ដែលស្ថិតនៅក្រោមអំណាចរបស់សាតាំង និងត្រូវបានសាតាំងធ្វើឱ្យពុករលួយយ៉ាងជ្រាលជ្រៅ។ កិច្ចការនេះគឺដើម្បីសង្គ្រោះមនុស្សមួយក្រុមដែលត្រូវបានសាតាំងធ្វើឱ្យពុករលួយរហូតដល់បាត់បង់ទម្រង់ជាមនុស្សទាំងស្រុង ជាមនុស្សមួយក្រុមដែលពោរពេញដោយនិស្ស័យពុករលួយរបស់សាតាំង និងពោរពេញដោយនិស្ស័យដែលទាស់ទទឹងនឹងព្រះជាម្ចាស់ ដើម្បីឱ្យពួកគេផ្លាស់ប្ដូរ ធ្វើឱ្យពួកគេមានលក្ខណៈជាមនុស្ស និងដើម្បីឱ្យពួកគេយល់សេចក្ដីពិត ព្រមទាំងយល់ និងដឹងថាតើអ្វីទៅជាយុត្តិធម៌ និងអ្វីទៅជាអយុត្តិធម៌ អ្វីទៅជាអ្វីៗដែលវិជ្ជមាន និងអ្វីទៅជាអ្វីៗដែលអវិជ្ជមាន ហើយថាតើមនុស្សគួររស់នៅរបៀបណាដើម្បីសម្ដែងចេញនូវលក្ខណៈជាមនុស្សពិតប្រាកដ ហើយថាតើពួកគេគួរឈរនៅទីតាំងណា ដើម្បីឱ្យពួកគេស្ថិតក្នុងទីតាំងដែលព្រះជាម្ចាស់បានកំណត់ទុកជាមុនសម្រាប់ឱ្យមនុស្សឈរ។ ទាំងនេះគឺជាខ្លឹមសារជាមូលដ្ឋាននៃកិច្ចការរបស់ព្រះជាម្ចាស់ ហើយអ្នករាល់គ្នាសុទ្ធតែដឹងពីរឿងទាំងនេះក្នុងកម្រិតទ្រឹស្ដី។ ប្រសិនបើអ្នករាល់គ្នាពិតជាយល់ពីបំណងព្រះហឫទ័យរបស់ព្រះជាម្ចាស់មែន អ្នករាល់គ្នាគួរតែដឹងថាតើព្រះជាម្ចាស់ជំនុំជម្រះមនុស្សដើម្បីថ្កោលទោស និងបំផ្លាញពួកគេ ឬក៏ដើម្បីបន្សុទ្ធ និងប្រោសឱ្យពួកគេគ្រប់លក្ខណ៍ ហើយថាតើព្រះជាម្ចាស់ជំនុំជម្រះ និងវាយផ្ចាលមនុស្សដើម្បីរុញច្រានពួកគេទៅក្នុងរណ្ដៅភ្លើង ឬក៏ដើម្បីសង្គ្រោះ និងនាំពួកគេចូលទៅក្នុងពន្លឺ។ យើងទាំងអស់គ្នាសុទ្ធតែអាចមើលឃើញថា ព្រះជាម្ចាស់សម្ដែងចេញនូវសេចក្ដីពិតយ៉ាងច្រើន លាតត្រដាងពីសភាពពុករលួយផ្សេងៗរបស់មនុស្ស កែតម្រូវសេចក្ដីវៀចវេរនៅក្នុងសេចក្ដីជំនឿរបស់ពួកគេ និងសញ្ញាណរបស់ពួកគេអំពីសេចក្ដីជំនឿ ព្រមទាំងដឹកនាំមនុស្សឱ្យយល់សេចក្ដីពិត និងរស់នៅដោយពឹងផ្អែកលើព្រះបន្ទូលរបស់ព្រះជាម្ចាស់ ហើយសម្ដែងចេញនូវលក្ខណៈជាមនុស្សលោកពិតប្រាកដ ហើយថាលទ្ធផលមួយចំនួនត្រូវសម្រេចបានរួចហើយនៅក្នុងចំណោមរាស្ដ្ររើសតាំងរបស់ព្រះជាម្ចាស់។ ព្រះជាម្ចាស់លាតត្រដាងពីនិស្ស័យក្រអឺតក្រទមរបស់មនុស្ស និងរារាំងពួកគេមិនឱ្យក្លាយជាមនុស្សអស្ចារ្យហួសវិស័យ ឬមនុស្សអស្ចារ្យ ដោយអនុញ្ញាតឱ្យពួកគេក្លាយជាភាវៈដែលព្រះបានបង្កើតដ៏ពិតប្រាកដ និងជាមនុស្សដែលមានមនសិការ និងវិចារណញ្ញាណ។ ព្រះជាម្ចាស់លាតត្រដាងពីសារជាតិពុតត្បុតរបស់ពួកផារិស៊ី ដោយអនុញ្ញាតឱ្យមនុស្សមើលឃើញមុខមាត់ពុតត្បុតរបស់ពួកផារិស៊ី និងនាំមនុស្សចូលទៅក្នុងតថភាពនៃសេចក្ដីពិតនៃព្រះបន្ទូលរបស់ព្រះជាម្ចាស់។ ព្រះជាម្ចាស់លាតត្រដាងពីភាពមិនសមហេតុផលនៃវប្បធម៌ប្រពៃណី និងច្រវាក់ដែលវាដាក់លើមនុស្ស ព្រមទាំងគ្រោះថ្នាក់ដែលវាបង្កមកលើពួកគេ ដើម្បីឱ្យមនុស្សអាចផ្ដាច់ខ្លួនចេញពីច្រវាក់នៃវប្បធម៌ប្រពៃណី ហើយអាចទទួលយកសេចក្ដីពិត និងរស់នៅដោយពឹងផ្អែកលើព្រះបន្ទូលរបស់ព្រះជាម្ចាស់បាន...។ ទាំងអស់នេះអាចសង្ខេបបានដូចតទៅ៖ កិច្ចការសង្គ្រោះមនុស្សរបស់ព្រះជាម្ចាស់ គឺដើម្បីនាំមនុស្សពីចរន្តនៃលោកីយ៍ដ៏អាក្រក់ត្រឡប់មកកាន់ដំណាក់របស់ព្រះជាម្ចាស់វិញ រួចហើយបង្រៀនពួកគេយ៉ាងយកចិត្តទុកដាក់ និងផ្គត់ផ្គង់សេចក្ដីពិត និងជីវិតដល់ពួកគេ ដើម្បីឱ្យពួកគេអាចយល់ និងដឹងថាតើគោលការណ៍ពិតប្រាកដនៃការប្រព្រឹត្តខ្លួនគឺជាអ្វី ហើយថាតើមនុស្សគួរប្រព្រឹត្តខ្លួនបែបណា ដើម្បីគេចផុតពីគ្រោះថ្នាក់ដែលចរន្តដ៏អាក្រក់របស់សាតាំង និងទស្សនវិជ្ជាបែបសាតាំងផ្សេងៗ ព្រមទាំងភាពពិសពុលបែបសាតាំង បង្កមកលើមនុស្ស។ តាំងពីដើមរហូតមកដល់បច្ចុប្បន្ន ព្រះជាម្ចាស់បានបំពេញកិច្ចការគ្រប់បែបយ៉ាង ចាប់ពីកិច្ចការរបស់ទ្រង់នៅក្នុងយុគសម័យនៃក្រឹត្យវិន័យ ដល់កិច្ចការរបស់ទ្រង់នៅក្នុងយុគសម័យនៃព្រះគុណ រហូតដល់កិច្ចការនៃការជំនុំជម្រះដែលទ្រង់កំពុងបំពេញនៅគ្រាចុងក្រោយនេះ។ ឥឡូវនេះ ដោយសារអ្នករាល់គ្នាច្បាស់អំពីដំណាក់កាលទាំងបីនៃកិច្ចការរបស់ព្រះជាម្ចាស់ហើយ តើលក្ខណៈនៃកិច្ចការរបស់ព្រះជាម្ចាស់នៅក្នុងផែនការគ្រប់គ្រងរយៈពេល ៦.០០០ ឆ្នាំរបស់ទ្រង់គឺជាអ្វីឱ្យប្រាកដទៅ? តើវាគួរត្រូវបានកំណត់លក្ខណៈបែបណា? (នេះគឺជាបុព្វហេតុដ៏យុត្តិធម៌បំផុតនៅក្នុងចំណោមមនុស្សជាតិ។) ត្រឹមត្រូវហើយ។ កិច្ចការគ្រប់គ្រង និងសង្គ្រោះមនុស្សជាតិរបស់ព្រះជាម្ចាស់ បានដំណើរការអស់រយៈពេល ៦.០០០ ឆ្នាំមកហើយ ហើយក្នុងអំឡុងពេល ៦.០០០ ឆ្នាំនេះ ព្រះជាម្ចាស់បានស៊ូទ្រាំ រង់ចាំ និងមានព្រះបន្ទូលដោយមិនចេះនឿយហត់ ដោយដឹកនាំមនុស្សជាតិរហូតមកដល់ពេលនេះ។ ព្រះជាម្ចាស់មិនបានបោះបង់ចោលឡើយ ហើយកិច្ចការដែលព្រះជាម្ចាស់បំពេញនេះ គឺជាបុព្វហេតុដ៏យុត្តិធម៌បំផុតនៅក្នុងចំណោមមនុស្សជាតិ។ បើមើលពីលក្ខណៈនៃកិច្ចការរបស់ព្រះជាម្ចាស់ តើផលប្រយោជន៍របស់ព្រះជាម្ចាស់ គឺជាផលប្រយោជន៍ដ៏យុត្តិធម៌បំផុត និងត្រឹមត្រូវបំផុតដែរឬទេ? (មែនហើយ។) ប្រសិនបើផលប្រយោជន៍របស់ព្រះជាម្ចាស់ត្រូវបានការពារ តើនឹងមានអ្វីកើតឡើងចំពោះមនុស្សជាតិ? មនុស្សជាតិអាចបន្តរស់រានមានជីវិតបានយ៉ាងល្អ សម្ដែងចេញនូវលក្ខណៈជាមនុស្ស រស់នៅក្នុងក្រឹត្យក្រមនៃរបស់សព្វសារពើដែលព្រះជាម្ចាស់បានបង្កើតឡើង និងរីករាយនឹងអ្វីៗគ្រប់យ៉ាងដែលព្រះជាម្ចាស់បានប្រទានដល់មនុស្សជាតិ ហើយហេតុនេះ មនុស្សលោកនឹងក្លាយជាម្ចាស់ពិតប្រាកដនៃរបស់សព្វសារពើ។ អ្នករាល់គ្នាគួរតែមើលឃើញថា កិច្ចការគ្រប់គ្រងរបស់ព្រះជាម្ចាស់ នៅទីបំផុតគឺដើម្បីផលប្រយោជន៍ដ៏ធំធេងបំផុតរបស់មនុស្ស។ ដូច្នេះ តើកិច្ចការសង្គ្រោះមនុស្សជាតិរបស់ព្រះជាម្ចាស់ មិនមែនជាបុព្វហេតុដ៏យុត្តិធម៌បំផុតនៅក្នុងចំណោមមនុស្សជាតិទេឬ? នេះជារឿងដែលមិនអាចប្រកែកបាន និងគ្មានការសង្ស័យឡើយ នេះគឺជាបុព្វហេតុដ៏យុត្តិធម៌បំផុត។ ហេតុដូច្នេះហើយ ប្រសិនបើនរណាម្នាក់ ដើម្បីតែផលប្រយោជន៍ផ្ទាល់ខ្លួន ហ៊ានធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់ និងហ៊ានរារាំងដល់ការផ្សាយកិច្ចការរបស់ព្រះជាម្ចាស់ តើមនុស្សនេះជាមនុស្សបែបណា? នេះច្បាស់ណាស់ថាជាជនទុច្ចរិត និងជាអារក្ស។ ព្រះជាម្ចាស់គ្រាន់តែផ្គត់ផ្គង់ដល់មនុស្សជាតិប៉ុណ្ណោះ ដោយមិនទាមទារអ្វីជាការតបស្នងឡើយ។ ខណៈដែលព្រះជាម្ចាស់កំពុងបំពេញកិច្ចការដែលផ្ដល់ប្រយោជន៍ដ៏ធំធេងបំផុតដល់មនុស្សជាតិ និងកំពុងអនុវត្តបុព្វហេតុដ៏យុត្តិធម៌បំផុត មនុស្សមិនត្រឹមតែមិនដឹងគុណ ឬអរព្រះគុណព្រះជាម្ចាស់ និងមិនគិតចង់តបស្នងព្រះជាម្ចាស់ប៉ុណ្ណោះទេ តែផ្ទុយទៅវិញ ពួកគេបង្អាក់ រំខាន និងបំផ្លាញកិច្ចការរបស់ព្រះជាម្ចាស់ ហើយដេញតាមផលប្រយោជន៍ផ្ទាល់ខ្លួនទៅវិញ។ មនុស្សបែបនេះគ្មានមនសិការ ឬវិចារណញ្ញាណទាល់តែសោះ។ តើពួកគេនៅតែស័ក្ដិសមនឹងហៅថាមនុស្សទៀតឬទេ? ពួកគេពិតជាពួកអារក្ស និងពួកសាតាំងមែន! ទោះបីជាព្រះជាម្ចាស់បានធ្វើរឿងទាំងអស់នេះហើយ ក៏នៅតែមិនអាចរំជួលចិត្តមនុស្សបាន តើពួកគេនៅមានបេះដូងដែរឬទេ? អត់ទេ ពួកគេគ្មានបេះដូងទេ។ ការគ្មានបេះដូង មានន័យថាគ្មានមនសិការ។ មនុស្សបែបនេះគ្មានស្មារតីនៃមនសិការឡើយ។ នៅពេលភាពជាមនុស្សរបស់នរណាម្នាក់ខ្វះមនសិការ នោះគេលែងជាមនុស្សទៀតហើយ ប៉ុន្តែជាសត្វ ជាអារក្ស និងជាសាតាំង។ នេះគឺជារឿងច្បាស់ក្រឡែតណាស់។ ដើម្បីឱ្យមនុស្សត្រូវបានសង្គ្រោះ ព្រះជាម្ចាស់ប្ដេជ្ញាព្រះហឫទ័យលះបង់គ្រប់តម្លៃ និងបំពេញកិច្ចការដោយមិនចេះនឿយហត់។ មិនថាមនុស្សយល់ច្រឡំ ឬសង្ស័យយ៉ាងណាក៏ដោយ ក៏ព្រះជាម្ចាស់តែងតែអត់ធ្មត់ជានិច្ច និងបន្តផ្គត់ផ្គង់ដល់មនុស្ស ដោយមានព្រះបន្ទូលប្រាប់ពួកគេពីទិដ្ឋភាពផ្សេងៗនៃសេចក្ដីពិតម្ដងហើយម្ដងទៀត ធ្វើឱ្យពួកគេយល់បន្តិចម្ដងៗ ធ្វើឱ្យពួកគេឆ្លុះបញ្ចាំង និងពិនិត្យពិច័យ ព្រមទាំងធ្វើឱ្យពួកគេអាចយល់ពីព្រះហឫទ័យរបស់ព្រះជាម្ចាស់ និងជ្រួតជ្រាបពីព្រះហឫទ័យរបស់ព្រះជាម្ចាស់។ ហើយនៅពេលដែលមនុស្សឮព្រះបន្ទូលទាំងនេះរបស់ព្រះជាម្ចាស់ ពួកគេមានការរំជួលចិត្ត និងស្រក់ទឹកភ្នែកបន្តិចបន្តួច។ ប៉ុន្តែ នៅពេលពួកគេងាកក្រោយ ពួកគេមិនត្រឹមតែមិនមានការគិតគូរដល់ព្រះរាជបំណងរបស់ព្រះជាម្ចាស់ប៉ុណ្ណោះទេ តែពួកគេនៅតែដេញតាមផលប្រយោជន៍ផ្ទាល់ខ្លួន និងនៅតែដេញតាមព្រះពរដដែល។ ចូរប្រាប់ខ្ញុំមកមើល៍ តើមនុស្សបែបនេះគ្មានមនសិការ និងវិចារណញ្ញាណទេឬ? តើមនុស្សបែបនេះខ្វះខាតអ្វីជាងគេ? ពួកគេខ្វះខាតមនសិការ និងវិចារណញ្ញាណជាងគេ ពួកគេខ្វះខាតភាពជាមនុស្សជាងគេ។ ព្រះជាម្ចាស់ស៊ូទ្រាំនឹងការឈឺចាប់គ្រប់បែបយ៉ាងដោយសេចក្ដីអត់ធ្មត់បំផុត ដើម្បីបំពេញកិច្ចការ និងសង្គ្រោះមនុស្ស ប៉ុន្តែមនុស្សនៅតែយល់ច្រឡំលើព្រះជាម្ចាស់ តាំងខ្លួនប្រឆាំងនឹងទ្រង់ជានិច្ច ការពារផលប្រយោជន៍ផ្ទាល់ខ្លួនជានិច្ចដោយមិនខ្វល់ខ្វាយពីផលប្រយោជន៍នៃដំណាក់របស់ព្រះជាម្ចាស់ឡើយ ហើយតែងតែចង់រស់នៅក្នុងជីវិតដ៏ហ៊ឺហា ប៉ុន្តែមិនចង់ចូលរួមចំណែកដល់សិរីល្អរបស់ព្រះជាម្ចាស់ឡើយ នៅក្នុងរឿងទាំងអស់នេះ តើមានភាពជាមនុស្សអ្វីដែលត្រូវនិយាយដែរឬទេ? ទោះបីជាមនុស្សប្រកាសពីទីបន្ទាល់ថ្វាយព្រះជាម្ចាស់យ៉ាងខ្លាំងៗក៏ដោយ ក៏ពួកគេនិយាយនៅក្នុងចិត្តរបស់ខ្លួនថា៖ «នេះគឺជាកិច្ចការដែលខ្ញុំបានធ្វើ ដែលសម្រេចបានលទ្ធផល។ ខ្ញុំក៏បានពុះពារដែរ ខ្ញុំក៏បានលះបង់ដែរ។ ហេតុអ្វីមិនធ្វើបន្ទាល់ឱ្យខ្ញុំ?» ពួកគេតែងតែចង់មានចំណែកនៅក្នុងសិរីល្អ និងទីបន្ទាល់របស់ព្រះជាម្ចាស់។ តើមនុស្សស័ក្ដិសមនឹងរឿងទាំងនេះដែរឬទេ? ពាក្យថា «សិរីល្អ» មិនមែនជារបស់មនុស្សឡើយ។ សិរីល្អអាចមានសម្រាប់តែព្រះជាម្ចាស់ សម្រាប់តែព្រះអាទិករប៉ុណ្ណោះ ហើយគ្មានពាក់ព័ន្ធអ្វីនឹងមនុស្សលោកដែលព្រះបានបង្កើតឡើយ។ ទោះបីជាមនុស្សពុះពារ និងសហការក៏ដោយ ក៏ពួកគេនៅតែស្ថិតក្រោមការដឹកនាំនៃកិច្ចការរបស់ព្រះវិញ្ញាណបរិសុទ្ធដែរ។ ប្រសិនបើគ្មានកិច្ចការរបស់ព្រះវិញ្ញាណបរិសុទ្ធទេ តើមនុស្សអាចធ្វើអ្វីបាន? ពាក្យថា «ទីបន្ទាល់» ក៏មិនមែនជារបស់មនុស្សដែរ។ មិនថាជានាម «ទីបន្ទាល់» ឬកិរិយាសព្ទ «ធ្វើបន្ទាល់» នោះទេ ពាក្យទាំងពីរនេះផ្ទាល់ គឺគ្មានពាក់ព័ន្ធអ្វីនឹងមនុស្សលោកដែលព្រះបានបង្កើតឡើយ។ មានតែព្រះអាទិករប៉ុណ្ណោះដែលស័ក្ដិសមនឹងទទួលបានការធ្វើបន្ទាល់ និងស័ក្ដិសមនឹងទីបន្ទាល់របស់មនុស្ស។ ការណ៍នេះត្រូវបានកំណត់ដោយអត្តសញ្ញាណ ឋានៈ និងសារជាតិរបស់ព្រះជាម្ចាស់ ហើយវាក៏ដោយសារតែអ្វីៗគ្រប់យ៉ាងដែលព្រះជាម្ចាស់ធ្វើ គឺកើតចេញពីការប្រឹងប្រែងរបស់ព្រះជាម្ចាស់ ហើយព្រះជាម្ចាស់ស័ក្ដិសមនឹងទទួលបានវា។ អ្វីដែលមនុស្សអាចធ្វើបាន គឺជាក់ច្បាស់ណាស់ថាមានកម្រិត ហើយសុទ្ធតែជាលទ្ធផលនៃការបំភ្លឺ ការដឹកនាំ និងការណែនាំរបស់ព្រះវិញ្ញាណបរិសុទ្ធ។ ចំពោះធម្មជាតិរបស់មនុស្សវិញ មនុស្សក្លាយជាក្រអឺតក្រទម នៅពេលដែលពួកគេយល់សេចក្ដីពិតមួយចំនួន និងអាចធ្វើកិច្ចការបានបន្តិចបន្តួច។ ប្រសិនបើពួកគេគ្មានការជំនុំជម្រះ និងការវាយផ្ចាលពីព្រះជាម្ចាស់មកអមជាមួយទេ នោះគ្មាននរណាម្នាក់អាចសម្រេចបានការចុះចូលនឹងព្រះជាម្ចាស់ និងធ្វើបន្ទាល់ថ្វាយទ្រង់ឡើយ។ ជាលទ្ធផលនៃការកំណត់ទុកជាមុនរបស់ព្រះជាម្ចាស់ មនុស្សអាចនឹងមានអំណោយទាន ឬទេពកោសល្យពិសេសខ្លះ បានរៀនវិជ្ជាជីវៈ ឬជំនាញមួយចំនួន ឬមានភាពឆ្លាតវៃបន្តិចបន្តួច ហើយដូច្នេះ ពួកគេក៏ក្លាយជាក្រអឺតក្រទមខ្លាំងដល់មិនអាចទ្រាំបាន ហើយតែងតែចង់ឱ្យព្រះជាម្ចាស់ចែករំលែកសិរីល្អ និងទីបន្ទាល់របស់ទ្រង់ជាមួយពួកគេ។ តើនេះមិនមែនជារឿងគ្មានវិចារណញ្ញាណទេឬ? នេះគឺជារឿងគ្មានវិចារណញ្ញាណបំផុត។ នេះបង្ហាញថា ពួកគេកំពុងឈរនៅខុសទីតាំងហើយ។ ពួកគេមិនចាត់ទុកខ្លួនឯងជាមនុស្សលោកទេ ប៉ុន្តែជាអម្បូរដាច់ដោយឡែក ជាមនុស្សអស្ចារ្យហួសវិស័យ។ មនុស្សដែលមិនស្គាល់អត្តសញ្ញាណ សារជាតិ និងទីតាំងដែលខ្លួនគួរឈរ គឺគ្មានការស្គាល់ខ្លួនឯងឡើយ។ ភាពតូចទាបរបស់មនុស្ស មិនមែនជារឿងដែលកើតចេញពីការបន្ទាបខ្លួនចុះនោះទេ មនុស្សគឺតូចទាប និងទាបថោកតាំងពីដើមមកម្ល៉េះ។ ការបន្ទាបខ្លួនរបស់ព្រះជាម្ចាស់ គឺជារឿងដែលកើតចេញពីការបន្ទាបព្រះកាយចុះ។ ការនិយាយថាមនុស្សតូចទាប គឺជាការលើកតម្កើងពួកគេទៅវិញទេ តាមពិតទៅ ពួកគេគឺទាបថោក។ មនុស្សតែងតែចង់ប្រកួតប្រជែងដើម្បីកេរ្តិ៍ឈ្មោះ លាភសក្ការៈ និងឋានៈ ហើយប្រកួតប្រជែងនឹងព្រះជាម្ចាស់ដើម្បីដណ្ដើមរាស្ដ្ររើសតាំងរបស់ទ្រង់។ តាមរបៀបនេះ ពួកគេដើរតួជាសាតាំង ហើយនេះគឺជាធម្មជាតិរបស់សាតាំង។ ពួកគេពិតជាកូនចៅរបស់សាតាំងមែន ដោយគ្មានខុសគ្នាសូម្បីតែបន្តិចឡើយ។ ឧបមាថា ព្រះជាម្ចាស់ប្រទានសិទ្ធិអំណាច និងអំណាចបន្តិចបន្តួចដល់មនុស្ស ហើយឧបមាថា ពួកគេអាចបង្ហាញទីសម្គាល់ និងអច្ឆរិយការណ៍ ព្រមទាំងធ្វើរឿងអស្ចារ្យមួយចំនួន ហើយឧបមាថា ពួកគេធ្វើអ្វីៗគ្រប់យ៉ាងស្របតាមសេចក្ដីតម្រូវរបស់ព្រះជាម្ចាស់ និងធ្វើវាបានយ៉ាងខ្ជាប់ខ្ជួន។ ប៉ុន្តែ តើមនុស្សអាចលើសព្រះជាម្ចាស់ដែរឬទេ? អត់ទេ មិនអាចដាច់ខាត។ តើសមត្ថភាពរបស់សាតាំង ដែលជាមហាទេវតា មិនធំធេងជាងសមត្ថភាពរបស់មនុស្សទេឬ? វាតែងតែចង់លើសព្រះជាម្ចាស់ ប៉ុន្តែតើលទ្ធផលចុងក្រោយគឺជាអ្វី? នៅទីបំផុត វាត្រូវតែធ្លាក់ចុះទៅក្នុងជង្ហុកធំ។ ព្រះជាម្ចាស់នឹងនៅតែជាតួអង្គនៃយុត្តិធម៌ជារៀងរហូត ចំណែកឯសាតាំង អារក្ស មហាទេវតា នឹងក្លាយជាតួអង្គនៃសេចក្ដីទុច្ចរិត និងជាតំណាងនៃកម្លាំងនៃសេចក្ដីទុច្ចរិតជារៀងរហូត។ ព្រះជាម្ចាស់នឹងនៅតែយុត្តិធម៌ជារៀងរហូត ហើយការពិតនេះមិនអាចផ្លាស់ប្ដូរបានឡើយ។ នេះគឺជាផ្នែកដ៏ពិសេស និងវិសាមញ្ញរបស់ព្រះជាម្ចាស់។ ទោះបីជាមនុស្សលោកទទួលបានសេចក្ដីពិតទាំងអស់របស់ព្រះជាម្ចាស់ពីទ្រង់ក៏ដោយ ក៏ពួកគេត្រឹមតែជាភាវៈដែលព្រះបានបង្កើតដ៏តូចទាបប៉ុណ្ណោះ ហើយមិនអាចលើសព្រះជាម្ចាស់បានឡើយ។ នេះគឺជាភាពខុសគ្នារវាងមនុស្សជាតិ និងព្រះជាម្ចាស់។ មនុស្សអាចរស់រានមានជីវិតប្រកបដោយសណ្ដាប់ធ្នាប់ តែនៅក្នុងច្បាប់ និងក្រឹត្យក្រមទាំងអស់ដែលព្រះជាម្ចាស់បានបង្កើតឡើងប៉ុណ្ណោះ ហើយអាចត្រឹមតែគ្រប់គ្រងអ្វីៗគ្រប់យ៉ាងដែលព្រះជាម្ចាស់បានបង្កើតមក តែនៅក្នុងច្បាប់ និងក្រឹត្យក្រមទាំងនេះប៉ុណ្ណោះ។ មនុស្សមិនអាចបង្កើតភាវៈមានជីវិតណាមួយបានឡើយ ហើយពួកគេក៏មិនអាចផ្លាស់ប្ដូរវាសនារបស់មនុស្សជាតិបានដែរ នេះគឺជាការពិត។ តើការពិតនេះចង្អុលបង្ហាញពីអ្វី? គឺថា មិនថាព្រះជាម្ចាស់ប្រទានសិទ្ធិអំណាច និងសមត្ថភាពដល់មនុស្សជាតិច្រើនប៉ុនណាក៏ដោយ ក៏នៅទីបំផុត គ្មាននរណាម្នាក់អាចលើសពីសិទ្ធិអំណាចរបស់ព្រះជាម្ចាស់បានឡើយ។ ទោះបីជាឆ្លងកាត់ច្រើនឆ្នាំ ឬច្រើនជំនាន់ ឬមានមនុស្សច្រើនប៉ុនណាក៏ដោយ ក៏មនុស្សអាចរស់រានមានជីវិតតែនៅក្រោមសិទ្ធិអំណាច និងអធិបតេយ្យភាពរបស់ព្រះជាម្ចាស់ប៉ុណ្ណោះ។ នេះគឺជាការពិតដែលមិនអាចកែប្រែបានជារៀងរហូត ជាការពិតដែលនឹងមិនផ្លាស់ប្ដូរជាដាច់ខាត!

តើអ្នករាល់គ្នាមានអារម្មណ៍យ៉ាងណាបន្ទាប់ពីបានឮរឿងទាំងនេះ? អ្នកខ្លះនិយាយថា៖ «ពីមុន ខ្ញុំធ្លាប់គិតអំពីរឿងទាំងនេះនៅក្នុងសតិសម្បជញ្ញៈបស់ខ្ញុំ ប៉ុន្តែខ្ញុំមានអារម្មណ៍ថាសមត្ថភាពរបស់ខ្ញុំកំពុងតែកើនឡើងដោយមិនដឹងខ្លួន។ នៅពេលខ្ញុំកាន់តែចាស់ គំនិតរបស់ខ្ញុំក៏ចាស់ទុំ ហើយខ្ញុំអាចគិតអំពីបញ្ហាជាច្រើនបានកាន់តែគ្រប់ជ្រុងជ្រោយ ហើយនៅពេលខ្ញុំបានស្ដាប់ព្រះបន្ទូលរបស់ព្រះជាម្ចាស់កាន់តែច្រើន ខ្ញុំក៏អាចយល់ពីបំណងព្រះហឫទ័យខ្លះៗរបស់ទ្រង់ ដូច្នេះ ខ្ញុំមានអារម្មណ៍ថាខ្ញុំរឹងមាំ ហើយមិនត្រូវការឱ្យព្រះជាម្ចាស់មានអធិបតេយ្យភាពមកលើខ្ញុំឡើយ។ ខ្ញុំមានអារម្មណ៍ថាខ្ញុំមានសមត្ថភាពដោយមិនដឹងខ្លួន ហើយថាខ្ញុំទទួលបានព្រះជាម្ចាស់ហើយ»។ តើនេះជាអារម្មណ៍ល្អដែរឬទេ? (មិនមែនទេ។) តើវាមិនល្អយ៉ាងម៉េចទៅ? នេះមិនមែនជាសញ្ញាល្អទេ។ ដូច្នេះ តើអ្វីទៅជាសញ្ញាល្អ? មនុស្សរស់នៅកាន់តែយូរ ពួកគេកាន់តែមានអារម្មណ៍ថា៖ «មនុស្សលោកគឺដូចជាធូលីដី ហើយអន់ជាងស្រមោចទៅទៀត។ មិនថាមនុស្សរឹងមាំ ឬមានសេចក្ដីថ្លៃថ្នូរប៉ុនណានោះទេ ឬយល់ពីគោលលទ្ធិច្រើនប៉ុនណាក៏ដោយ ឬគំនិតរបស់ពួកគេចាស់ទុំយ៉ាងណាក៏ដោយ ក៏ពួកគេមិនអាចលើសពីអធិបតេយ្យភាពរបស់ព្រះជាម្ចាស់បានឡើយ»។ មនុស្សរស់នៅកាន់តែយូរ ពួកគេកាន់តែមានអារម្មណ៍ដឹងពីភាពអស្ចារ្យនៃសិទ្ធិអំណាចរបស់ព្រះជាម្ចាស់ និងសព្វានុភាពនៃសិទ្ធិអំណាចរបស់ព្រះជាម្ចាស់។ មនុស្សរស់នៅកាន់តែយូរ ពួកគេកាន់តែមានអារម្មណ៍ដឹងពីភាពតូចទាបរបស់មនុស្ស។ ពួកគេរស់នៅកាន់តែយូរ ពួកគេកាន់តែមានអារម្មណ៍ដឹងពីការមិនអាចវាស់ស្ទង់បានរបស់ព្រះជាម្ចាស់។ សភាពផ្លូវចិត្តបែបនេះគឺជារឿងប្រក្រតី។ តើអ្នករាល់គ្នាមានសភាពបែបនេះហើយឬនៅ? មិនទាន់មានទេ មែនទេ? អ្នករាល់គ្នានៅតែស្ថិតចំកណ្ដាលការតស៊ូជារឿយៗ ដោយរារែកនៅលើមាត់ជ្រោះនៃផលប្រយោជន៍ ហើយជួនកាលថែមទាំងបញ្ចេញសញ្ញាតូចៗមួយចំនួន ដោយនិយាយថា៖ «ម្ដេចបានជាព្រះជាម្ចាស់មិនចែករំលែកផលប្រយោជន៍របស់ទ្រង់បន្តិចបន្តួចជាមួយខ្ញុំអ៊ីចឹង? ហេតុអ្វីបានជាព្រះជាម្ចាស់មិនប្រទានការសរសើរដល់ខ្ញុំ? ហេតុអ្វីបានជាព្រះជាម្ចាស់មិនធ្វើឱ្យមនុស្សជុំវិញខ្លួនខ្ញុំឱ្យតម្លៃខ្ពស់ដល់ខ្ញុំ? ហេតុអ្វីបានជាព្រះជាម្ចាស់មិនឱ្យមនុស្សធ្វើបន្ទាល់ឱ្យខ្ញុំ? ខ្ញុំបានលះបង់ និងបានចូលរួមចំណែកហើយ។ តើព្រះជាម្ចាស់នឹងប្រទានរង្វាន់ដល់ខ្ញុំយ៉ាងដូចម្ដេច?» អ្នកនៅតែលិចលង់ក្នុងផ្នត់គំនិតអួតអាង និងពេញចិត្តនឹងខ្លួនឯងជារឿយៗ។ អ្នកឧស្សាហ៍មិនដឹងថាខ្លួនឯងជានរណា ហើយអ្នកច្រើនតែមានអារម្មណ៍ថាខ្លួនឯងមានសមត្ថភាព។ ស្ថានភាពនេះគឺមិនប្រក្រតីទេ។ នេះមិនមែនជាការរីកចម្រើននៅក្នុងជីវិតឡើយ។ តើនេះហៅថាអ្វី? គឺជានិស្ស័យពុករលួយដែលកំពុងតែរីកធំឡើងម្ដងទៀត។ អ្នកខ្លះរាងរាបសា និងមិនសូវបញ្ចេញមុខបន្តិច នៅពេលដែលពួកគេមិនទាន់បានចូលរួមចំណែកអ្វី។ ប៉ុន្តែនៅពេលពួកគេធ្វើរឿងសំខាន់អ្វីមួយ និងបានចូលរួមចំណែកខ្លះ ហើយមានអារម្មណ៍ថាពួកគេមានទុន នៅពេលពួកគេឃើញមនុស្សជុំវិញខ្លួន ពួកគេឆ្ងល់ថា៖ «ហេតុអ្វីបានជាអ្នករាល់គ្នាមិនរាយការណ៍ពីការចូលរួមចំណែករបស់ខ្ញុំ? អ្នករាល់គ្នាសុទ្ធតែធ្វើបន្ទាល់អំពីព្រះនាមរបស់ព្រះជាម្ចាស់ និងអំពីសារជាតិរបស់ព្រះជាម្ចាស់ ចុះហេតុអ្វីមិនធ្វើបទបង្ហាញអំពីខ្ញុំផង? ទោះបីជាអ្នករាល់គ្នាមិនធ្វើបន្ទាល់ឱ្យខ្ញុំក៏ដោយ ក៏អ្នករាល់គ្នាគ្រាន់តែធ្វើបទបង្ហាញអំពីខ្ញុំក៏បានដែរ។ ខ្ញុំ ជាបងស្រីនេះ ឬបងស្រីនោះ បានជឿលើព្រះជាម្ចាស់អស់រយៈពេល ២៥ ឆ្នាំមកហើយ។ ឥឡូវនេះ ខ្ញុំមានអាយុ ៤៥ ឆ្នាំហើយ នៅលីវមិនទាន់រៀបការនៅឡើយ ហើយបានដេញតាមយ៉ាងស្មោះស្ម័គ្រ និងយ៉ាងក្លៀវក្លារហូតមកដល់សព្វថ្ងៃនេះ។ ដោយសារខ្ញុំជាជនបង្គោលរបស់ពួកជំនុំ ជាច្រើនលើកច្រើនសា ខ្ញុំត្រូវបានរដ្ឋាភិបាលកុម្មុយនីស្តចិនដាក់បញ្ចូលក្នុងបញ្ជីតាមចាប់ខ្លួន ត្រូវគេតាមប្រមាញ់ និងត្រូវទៅលាក់ខ្លួននៅគ្រប់ទីកន្លែង រសាត់អណ្ដែតឆ្លងកាត់ជាងដប់ខេត្ត មុនពេលផ្លាស់មកក្រៅប្រទេស។ បន្ទាប់ពីរឿងទាំងអស់នោះមក ខ្ញុំបានបន្តបម្រើការជាអ្នកមើលការខុសត្រូវលើកិច្ចការសំខាន់ៗនៃដំណាក់របស់ព្រះជាម្ចាស់ ដែលក្នុងអំឡុងពេលនោះ ខ្ញុំបានផ្ដល់យោបល់ គំនិត និងទស្សនាទានក្នុងន័យស្ថាបនាជាច្រើន សម្រាប់កិច្ចការមួយចំនួននៃដំណាក់របស់ព្រះជាម្ចាស់ ដោយបានចូលរួមចំណែកដែលមិនអាចលុបបំបាត់បាន ក្នុងការពន្លឿនកិច្ចការរបស់ពួកជំនុំ និងការផ្សាយដំណឹងល្អអំពីនគរព្រះរបស់ព្រះជាម្ចាស់។ ហេតុអ្វីបានជាអ្នករាល់គ្នាមិនបង្ហាញពីខ្ញុំបែបនេះ? ហេតុអ្វីបានជាព្រះជាម្ចាស់មិនប្រទានបរិយាកាស និងឱកាសខ្លះដល់ខ្ញុំ ដើម្បីបង្ហាញពីទេពកោសល្យរបស់ខ្ញុំ ឱ្យមនុស្សគ្រប់គ្នាអាចស្វែងយល់ពីខ្ញុំ និងស្គាល់ពីខ្ញុំដូច្នេះ? ហេតុអ្វីបានជាព្រះជាម្ចាស់តែងតែគាបសង្កត់ពួកយើងអ៊ីចឹង? នៅក្នុងដំណាក់របស់ព្រះជាម្ចាស់ ពួកយើងមិនសូវមានសេរីភាពទេ ហើយពួកយើងក៏មិនសូវបានធូរស្បើយ រួចរំដោះ ឬសប្បាយចិត្តដែរ!» នាងថែមទាំងចង់បានការធូរស្បើយ រួចរំដោះ និងសប្បាយចិត្តទៀតផង។ តើយើងអាចធ្វើឱ្យអ្នកបានធូរស្បើយ រួចរំដោះ និងសប្បាយចិត្តយ៉ាងដូចម្ដេចទៅ? ដោយដាក់អ្នកនៅលំដាប់កំពូលនៃតារាងចំណាត់ថ្នាក់ឬ? បន្ទាប់មក ក្រោយពីដាក់អ្នកនៅលំដាប់កំពូលហើយ គឺដោយធ្វើបទបង្ហាញអំពីអ្នកថា៖ នៅឯពិភពលោកខាងក្រៅ បុគ្គលនេះគឺជាវេជ្ជបណ្ឌិតដ៏ល្បីល្បាញម្នាក់ ដែលបានឈ្នះរង្វាន់លេខមួយសម្រាប់វេជ្ជបណ្ឌិតដ៏ល្បីល្បាញប្រចាំជាតិ ហើយឈ្មោះរបស់នាងត្រូវបានដាក់បញ្ចូលទៅក្នុង «សព្វវចនាធិប្បាយនៃវេជ្ជបណ្ឌិតដ៏ល្បីល្បាញលើពិភពលោក» នាពេលបន្តទៅទៀត។ នាងបានបញ្ចប់និក្ខេបបទជាច្រើន ហើយបន្ទាប់ពីបានចូលមកក្នុងដំណាក់របស់ព្រះជាម្ចាស់ នាងបានបន្តធ្វើជាជនបង្គោល និងជាមនុស្សមានទេពកោសល្យ ហើយឥឡូវនេះ នាងបានក្លាយជាអ្នកដឹកនាំជាន់ខ្ពស់ម្នាក់។ ពេលនោះ តើនាងនឹងមិនសប្បាយចិត្តទេឬ? នាងនឹងគិតថា៖ «ខ្ញុំគឺជាមនុស្សមានទេពកោសល្យ។ ពីមុន ខ្ញុំគឺជាមនុស្សល្បីល្បាញម្នាក់ ហើយបន្ទាប់ពីចូលមកក្នុងដំណាក់របស់ព្រះជាម្ចាស់ ខ្ញុំនៅតែជាមនុស្សល្បីល្បាញដដែល។ ខ្ញុំប្រៀបដូចជាមាស ដែលតែងតែភ្លឺចែងចាំងមិនថាគេដាក់នៅទីណាក៏ដោយ ហើយគ្មាននរណាម្នាក់អាចទប់ស្កាត់ពន្លឺរបស់វាបានឡើយ។ សមត្ថភាពរបស់ខ្ញុំទាំងនេះ គឺមាននៅទីនោះសម្រាប់ឱ្យមនុស្សគ្រប់គ្នាមើលឃើញ! ទោះបីជាព្រះជាម្ចាស់មិនធ្វើបន្ទាល់ក៏ដោយ ក៏ការពិតទាំងនេះបន្លឺបន្ទាល់យ៉ាងច្បាស់លាស់សម្រាប់ខ្ញុំដែរ»។ តើអ្នកគិតយ៉ាងណាចំពោះទស្សនៈនេះ? ប្រសិនបើអ្នកមិនអាចលះបង់ការដេញតាមកេរ្តិ៍ឈ្មោះ និងលាភសក្ការៈរបស់អ្នកបានសូម្បីតែមួយថ្ងៃ នោះអ្នកនៅតែត្រូវចងជាប់ដោយកេរ្តិ៍ឈ្មោះ លាភសក្ការៈ និងឋានៈដដែល ហើយអ្នកមិនអាចទទួលបានការធូរស្បើយ និងសប្បាយចិត្តពិតប្រាកដឡើយ។ ដរាបណាអ្នកនៅតែជាប់ចំណង រងការរឹតត្បិត និងជាប់នឹមដោយច្រវាក់នៃកេរ្តិ៍ឈ្មោះ និងលាភសក្ការៈ នោះអ្នកនឹងមិនឈានទៅមុខក្នុងការដេញតាមសេចក្ដីពិតរបស់អ្នកឡើយ តែអាចត្រឹមតែនៅជាប់គាំងមួយកន្លែងប៉ុណ្ណោះ។ អ្នកខ្លះប្រហែលជាសួរថា៖ «តើខ្ញុំនឹងដើរថយក្រោយឬទេ?» ការពិតគឺថា ដរាបណាអ្នកមិនឈានទៅមុខទេ នោះអ្នកកំពុងតែនៅជាប់គាំងមួយកន្លែង ឬកំពុងតែដើរថយក្រោយហើយ។ នេះបង្ហាញថា សារជាតិធម្មជាតិរបស់អ្នកគឺជារបស់នេះឯង ហើយមិនថាអ្នកជឿលើព្រះជាម្ចាស់ប៉ុន្មានឆ្នាំក៏ដោយ ក៏អ្នកនឹងមិនមានការរីកចម្រើនអ្វីជាដាច់ខាត ហើយសូម្បីតែដល់ទីបញ្ចប់ ក៏អ្នកនៅតែអាចធ្វើអំពើអាក្រក់យ៉ាងច្រើនសន្ធឹកសន្ធាប់ដែរ។ គេអាចនិយាយដោយភាពប្រាកដប្រជាទាំងស្រុងថា អ្នកនឹងត្រូវបានបើកសម្ដែង។ នៅពេលមនុស្សបែបនេះមានបរិយាកាសស័ក្ដិសម នៅពេលគេទទួលបានឋានៈ នោះមហិច្ឆតារបស់គេនឹងត្រូវបានលាតត្រដាង។ តាមពិត បើគ្មានបរិយាកាស និងឋានៈនេះទេ តើគេនឹងគ្មានមហិច្ឆតាទេឬ? គេនឹងនៅតែមានដដែល។ គេគឺជារបស់នេះ និងជាសារជាតិនេះតែម្ដង ហើយមហិច្ឆតារបស់គេមិនអាចទប់ស្កាត់បានឡើយ។ នៅពេលគេមានបរិយាកាសស័ក្ដិសម គេនឹង «ផ្ទុះឡើង» ភ្លាមៗ ហើយគ្មានការទប់ចិត្តណាមួយអាចទប់គេបានឡើយ ហើយគេនឹងចាប់ផ្ដើមធ្វើសេចក្ដីអាក្រក់ ហើយមុខមាត់ដ៏អាក្រក់របស់គេជាអារក្ស នឹងត្រូវបានលាតត្រដាងទាំងស្រុង។ នេះគឺជាករណីនៃការត្រូវបានបើកសម្ដែង។ អ្នកគួរតែយល់ពីពាក្យ «បើកសម្ដែង» តាមរបៀបនេះ៖ ព្រះជាម្ចាស់មិនមានព្រះរាជបំណងបើកសម្ដែងអ្នកទេ ព្រះជាម្ចាស់មានព្រះហឫទ័យចង់ផ្ដល់ឱកាសឱ្យអ្នកអនុវត្ត។ ប៉ុន្តែ អ្នកមិនបានស្គាល់រឿងល្អនៅពេលអ្នកបានឃើញវានោះទេ ហើយថែមទាំងបានធ្វើឱ្យខ្លួនឯងអាម៉ាស់មុខទៀតផង។ តើការត្រូវបានបើកសម្ដែង មិនសមមុខអ្នកទេឬ? នេះគឺជាជម្រើសរបស់អ្នកផ្ទាល់។ មិនមែនថាព្រះជាម្ចាស់មានព្រះរាជបំណងបើកសម្ដែង និងជម្រុះអ្នកចោលដោយចេតនានោះទេ។ វាគឺជាចេតនា និងមហិច្ឆតារបស់អ្នកទេ ដែលបានបើកសម្ដែងអ្នក។ តើអ្នកអាចទម្លាក់កំហុសលើនរណាផ្សេងទៀតបាន?

ចំពោះផលប្រយោជន៍របស់មនុស្ស និងផលប្រយោជន៍របស់ព្រះជាម្ចាស់ តើយើងបានប្រកបគ្នាអំពីសេចក្ដីពិតទាក់ទងនឹងរឿងនេះគ្រប់គ្រាន់ហើយឬនៅ? តើអ្វីទៅជាផលប្រយោជន៍ផ្ទាល់ខ្លួនរបស់មនុស្ស? គឺជារឿងដែលមនុស្សដេញតាម រួមមានកេរ្តិ៍ឈ្មោះ លាភសក្ការៈ និងឋានៈ មហិច្ឆតា និងបំណងប្រាថ្នាទទួលបានព្រះពរ ក៏ដូចជាភាពចង់បានមុខមាត់ និងអំនួតរបស់មនុស្ស គ្រួសារ សាច់ញាតិ ផលប្រយោជន៍ខាងសម្ភារៈ និងអ្វីផ្សេងៗទៀត។ សារជាតិនៃផលប្រយោជន៍របស់មនុស្ស គឺអាត្មានិយម និងគួរឱ្យស្អប់ខ្ពើម វាគឺទុច្ចរិត និងបែបសាតាំង វាផ្ទុយនឹងសេចក្ដីពិត ហើយវាបង្អាក់ រំខាន និងបំផ្លាញកិច្ចការនៃដំណាក់របស់ព្រះជាម្ចាស់ ចំណែកឯផលប្រយោជន៍របស់ព្រះជាម្ចាស់ គឺជាបុព្វហេតុដ៏យុត្តិធម៌បំផុតក្នុងការសង្គ្រោះមនុស្សជាតិ ហើយតំណាងឱ្យសេចក្ដីស្រឡាញ់របស់ព្រះជាម្ចាស់ កិច្ចការរបស់ព្រះជាម្ចាស់ ព្រមទាំងភាពបរិសុទ្ធ និងសេចក្ដីសុចរិតរបស់ព្រះជាម្ចាស់។ ហេតុដូច្នេះហើយ ព្រះជាម្ចាស់មានភាពត្រឹមត្រូវក្នុងការការពារផលប្រយោជន៍របស់ទ្រង់។ ព្រះអង្គកំពុងការពារបុព្វហេតុដ៏យុត្តិធម៌មួយ។ នេះមិនមែនដោយសារតែព្រះជាម្ចាស់អាត្មានិយម និងចង់ការពារសេចក្ដីថ្លៃថ្នូររបស់ព្រះអង្គផ្ទាល់នោះទេ។ នេះគឺជារឿងយុត្តិធម៌ និងត្រឹមត្រូវ ហើយវាផ្ដល់ប្រយោជន៍ដែលមិនអាចវាស់វែងបានដល់ពូជមនុស្សដែលព្រះជាម្ចាស់សង្គ្រោះ។ មានតែពេលដែលព្រះជាម្ចាស់ការពារផលប្រយោជន៍របស់ទ្រង់ប៉ុណ្ណោះ ទើបមនុស្សជាតិអាចត្រូវបានសង្គ្រោះជាលទ្ធផល និងទទួលបានផលប្រយោជន៍កាន់តែធំធេងជាលទ្ធផល ទទួលបានសេចក្ដីពិត ផ្លូវ និងជីវិត ហើយមានតែពេលនោះទេ ទើបនៅទីបំផុត មនុស្សអាចក្លាយជាភាវៈដែលព្រះបានបង្កើតដ៏ពិតប្រាកដ និងរស់នៅក្នុងច្បាប់ និងក្រឹត្យក្រមទាំងអស់ដែលព្រះជាម្ចាស់បានបង្កើតឡើង ហើយរស់នៅក្នុងចំណោមរបស់សព្វសារពើដែលព្រះជាម្ចាស់បានបង្កើតសម្រាប់ពួកគេ ហើយមានតែពេលនោះទេ ទើបមនុស្សជាតិអាចទទួលបានសេចក្ដីអំណរ និងជីវិតដ៏ស្រស់ស្អាតពិតប្រាកដ។ តើអ្វីៗទាំងអស់ដែលព្រះជាម្ចាស់ធ្វើនេះ គឺជាបុព្វហេតុដ៏យុត្តិធម៌ដែរឬទេ? វាពិតជាយុត្តិធម៌បំផុត! កិច្ចការនេះ និងការគ្រប់គ្រងនេះដោយព្រះជាម្ចាស់ ក៏ដូចជាការងារទាំងអស់នៅក្នុងពួកជំនុំដែលពាក់ព័ន្ធនឹងការសង្គ្រោះមនុស្សជាតិរបស់ព្រះជាម្ចាស់ ដូចជាការផ្សាយដំណឹងល្អ ការថតភាពយន្ត ការសរសេរអត្ថបទទីបន្ទាល់ ការធ្វើវីដេអូ ការបកប្រែព្រះបន្ទូលរបស់ព្រះជាម្ចាស់ និងការរក្សាសណ្ដាប់ធ្នាប់ប្រក្រតីនៃជីវិតពួកជំនុំ ការងារទាំងនេះគឺសំខាន់ណាស់ ហើយត្រូវតែទទួលបានការធានា។ វាក៏មានទិដ្ឋភាពនៃការធានាដល់ជីវភាពរស់នៅនៃរាស្ដ្ររើសតាំងទាំងអស់របស់ព្រះជាម្ចាស់ ដែលបំពេញភារកិច្ចរបស់ពួកគេផងដែរ។ ទោះបីជានេះគឺជាការងារជាមូលដ្ឋានបំផុត ស្រដៀងនឹងសេវាកម្មគាំទ្រ ហើយហាក់ដូចជាមិនសូវមានទំនាក់ទំនងច្រើនជាមួយកិច្ចការចម្បងនៃដំណាក់របស់ព្រះជាម្ចាស់ក៏ដោយ ក៏វាមានសារៈសំខាន់ខ្លាំងណាស់ ហើយវាចាំបាច់ត្រូវតែលើកឡើងនៅទីនេះ។ រឿងធម្មតាៗដូចជា អាហារ សម្លៀកបំពាក់ ការស្នាក់នៅ និងការធ្វើដំណើរ នេះគឺជាអ្វីដែលព្រះជាម្ចាស់ផ្ដល់ឱ្យមនុស្ស ហើយវាក៏ជាតម្រូវការខាងរូបកាយដ៏ត្រឹមត្រូវបំផុត ដែលមនុស្សមានភាពជាមនុស្សធម្មតាគួរតែមានផងដែរ។ ព្រះជាម្ចាស់នឹងមិនដកហូតតម្រូវការទាំងនេះពីមនុស្សឡើយ តែផ្ទុយទៅវិញ ព្រះអង្គត្រូវតែការពារវា។ ប្រសិនបើអ្នកតែងតែរំខាន បង្អាក់ និងបំផ្លាញរឿងដែលព្រះជាម្ចាស់ព្រះហឫទ័យចង់ការពារ ប្រសិនបើអ្នកតែងតែបង្ហាញការមើលងាយចំពោះរឿងទាំងនេះ ហើយតែងតែមានសញ្ញាណ និងមតិអំពីវា នោះអ្នកកំពុងតែនិយាយប្រឆាំងនឹងព្រះជាម្ចាស់ និងតាំងជំហរប្រឆាំងនឹងទ្រង់ហើយ។ ប្រសិនបើអ្នកមិនចាត់ទុកកិច្ចការនៃដំណាក់របស់ព្រះជាម្ចាស់ និងផលប្រយោជន៍នៃដំណាក់របស់ព្រះជាម្ចាស់ថាសំខាន់ទេ ហើយតែងតែចង់បំផ្លាញរឿងទាំងនោះ និងតែងតែចង់បង្កការបំផ្លិចបំផ្លាញ ឬតែងតែចង់ទាញយកផលប្រយោជន៍ពីវា បោកប្រាស់ ឬកិបកេងនោះ តើព្រះជាម្ចាស់នឹងខ្ញាល់នឹងអ្នកដែរឬទេ? (នឹងបែបនោះមែន។) តើសេចក្ដីខ្ញាល់របស់ព្រះជាម្ចាស់មានផលវិបាកអ្វីខ្លះ? (ពួកយើងនឹងត្រូវបានដាក់ទោស។) នេះគឺជារឿងប្រាកដណាស់។ ព្រះជាម្ចាស់នឹងមិនអត់ទោសឱ្យអ្នកឡើយ ដាច់ខាតគឺមិនអត់ទោសឱ្យទេ! ពីព្រោះអ្វីដែលអ្នកកំពុងធ្វើ គឺជាការរុះរើ និងបំផ្លាញកិច្ចការរបស់ពួកជំនុំ ហើយនេះគឺផ្ទុយនឹងកិច្ចការ និងផលប្រយោជន៍នៃដំណាក់របស់ព្រះជាម្ចាស់។ នេះគឺជាសេចក្ដីអាក្រក់ដ៏ធំមួយ វាគឺជាការតាំងខ្លួនប្រកួតប្រជែងនឹងព្រះជាម្ចាស់ ហើយវាជារឿងដែលប្រមាថដល់និស្ស័យរបស់ព្រះជាម្ចាស់ដោយផ្ទាល់។ តើព្រះជាម្ចាស់អាចមិនខ្ញាល់នឹងអ្នកម្ដេចនឹងកើតទៅ? ប្រសិនបើមនុស្សមួយចំនួន មិនមានសមត្ថភាពក្នុងកិច្ចការរបស់ខ្លួន ដោយសារតែពួកគេមានគុណសម្បត្តិខ្សោយ ហើយបានធ្វើរឿងដែលបង្កការបង្អាក់ និងការរំខានដោយអចេតនា នោះជារឿងដែលអាចលើកលែងឱ្យបាន។ ក៏ប៉ុន្តែ ប្រសិនបើដោយសារតែផលប្រយោជន៍ផ្ទាល់ខ្លួនរបស់អ្នក អ្នកពាក់ព័ន្ធក្នុងការច្រណែន និងការឈ្លោះប្រកែកគ្នា ហើយមានចេតនាធ្វើរឿងដែលបង្អាក់ រំខាន និងបំផ្លាញកិច្ចការនៃដំណាក់របស់ព្រះជាម្ចាស់ នេះគឺជាការបំពានដោយចេតនា ហើយវាជារឿងដែលប្រមាថដល់និស្ស័យរបស់ព្រះជាម្ចាស់។ តើព្រះជាម្ចាស់នឹងអត់ទោសឱ្យអ្នកដែរឬទេ? ព្រះជាម្ចាស់កំពុងបំពេញកិច្ចការនៃផែនការគ្រប់គ្រងរយៈពេល ៦.០០០ ឆ្នាំរបស់ព្រះអង្គ ហើយព្រះលោហិតបេះដូងទាំងអស់របស់ទ្រង់ ចាក់បញ្ចូលទៅក្នុងកិច្ចការនេះ។ ប្រសិនបើនរណាម្នាក់ប្រឆាំងនឹងព្រះជាម្ចាស់ មានចេតនាធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់ និងមានចេតនាដេញតាមផលប្រយោជន៍ផ្ទាល់ខ្លួន ព្រមទាំងកិត្យានុភាព និងឋានៈផ្ទាល់ខ្លួន ដោយយកផលប្រយោជន៍នៃដំណាក់របស់ព្រះជាម្ចាស់ធ្វើជាការលះបង់ ហើយមិនញញើតនឹងរុះរើកិច្ចការរបស់ពួកជំនុំ ដែលបណ្ដាលឱ្យកិច្ចការនៃដំណាក់របស់ព្រះជាម្ចាស់ត្រូវរាំងស្ទះ និងត្រូវបំផ្លាញ ហើយថែមទាំងធ្វើឱ្យខូចខាតយ៉ាងធ្ងន់ធ្ងរដល់សម្ភារៈ និងហិរញ្ញវត្ថុនៃដំណាក់របស់ព្រះជាម្ចាស់ទៀតនោះ តើអ្នករាល់គ្នាគិតថាមនុស្សបែបនេះគួរត្រូវបានអត់ទោសឱ្យដែរឬទេ? (អត់ទេ មិនគួរឡើយ។) អ្នករាល់គ្នាសុទ្ធតែនិយាយថា ពួកគេមិនអាចត្រូវបានអត់ទោសឱ្យឡើយ ដូច្នេះ តើព្រះជាម្ចាស់ខ្ញាល់នឹងមនុស្សបែបនេះដែរឬទេ? ប្រាកដណាស់ ព្រះអង្គខ្ញាល់ហើយ។ ព្រះជាម្ចាស់បានបំពេញកិច្ចការដ៏អស្ចារ្យយ៉ាងនេះ ក្នុងការសម្ដែងចេញនូវសេចក្ដីពិត និងសង្គ្រោះមនុស្ស ហើយបានចាក់បញ្ចូលព្រះលោហិតបេះដូងទាំងអស់របស់ទ្រង់ទៅក្នុងកិច្ចការនេះ។ ព្រះជាម្ចាស់ចាត់ទុកបុព្វហេតុដ៏យុត្តិធម៌បំផុតនេះជាសំខាន់។ ព្រះលោហិតបេះដូងទាំងអស់របស់ព្រះអង្គ ត្រូវបានចំណាយដើម្បីមនុស្សទាំងនេះដែលទ្រង់ចង់សង្គ្រោះ ការរំពឹងទុកទាំងអស់របស់ទ្រង់ក៏ត្រូវបានដាក់ទៅលើមនុស្សទាំងនេះដែរ ហើយលទ្ធផលចុងក្រោយ និងសិរីល្អដែលព្រះអង្គចង់ទទួលបានពីផែនការគ្រប់គ្រងរយៈពេល ៦.០០០ ឆ្នាំរបស់ទ្រង់ នឹងត្រូវបានសម្រេចទាំងអស់នៅលើមនុស្សទាំងនេះ។ ប្រសិនបើនរណាម្នាក់តាំងខ្លួនប្រឆាំងនឹងព្រះជាម្ចាស់ ប្រឆាំងទាស់ រំខាន ឬបំផ្លាញលទ្ធផលនៃបុព្វហេតុនេះ តើព្រះជាម្ចាស់នឹងអត់ទោសឱ្យពួកគេដែរឬទេ? (មិនអត់ទោសឱ្យទេ។) តើនេះប្រមាថដល់និស្ស័យរបស់ព្រះជាម្ចាស់ដែរឬទេ? ប្រសិនបើអ្នកចេះតែនិយាយថា អ្នកដើរតាមព្រះជាម្ចាស់ ដេញតាមសេចក្ដីសង្គ្រោះ ទទួលយកការពិនិត្យពិច័យ និងការណែនាំរបស់ព្រះជាម្ចាស់ ព្រមទាំងទទួលយក និងចុះចូលនឹងការជំនុំជម្រះ និងការវាយផ្ចាលរបស់ព្រះជាម្ចាស់ ប៉ុន្តែក្នុងពេលដែលអ្នកកំពុងនិយាយពាក្យសម្ដីទាំងនេះ អ្នកបែរជាកំពុងបង្អាក់ រំខាន និងបំផ្លាញកិច្ចការផ្សេងៗរបស់ពួកជំនុំទៅវិញ ហើយដោយសារតែការរំខាន ការបង្អាក់ និងការបំផ្លាញរបស់អ្នក ដោយសារតែការធ្វេសប្រហែស ឬការមិនយកចិត្តទុកដាក់នឹងភារកិច្ចរបស់អ្នក ឬដោយសារតែបំណងប្រាថ្នាដ៏អាត្មានិយមរបស់អ្នក និងគោលដៅរបស់អ្នកក្នុងការដេញតាមផលប្រយោជន៍ផ្ទាល់ខ្លួន អ្នកបង្កការខូចខាតដល់ផលប្រយោជន៍នៃដំណាក់របស់ព្រះជាម្ចាស់ ផលប្រយោជន៍របស់ពួកជំនុំ និងទិដ្ឋភាពជាច្រើនផ្សេងទៀត រហូតដល់ថ្នាក់រំខាន និងបំផ្លាញយ៉ាងធ្ងន់ធ្ងរកិច្ចការនៃដំណាក់របស់ព្រះជាម្ចាស់ទៀតផង ដូច្នេះ តើព្រះជាម្ចាស់គួរថ្លឹងថ្លែងលទ្ធផលរបស់អ្នកនៅក្នុងសៀវភៅជីវិតរបស់អ្នកយ៉ាងដូចម្ដេច? តើអ្នកគួរត្រូវបានកំណត់លក្ខណៈបែបណា? បើនិយាយឱ្យយុត្តិធម៌ទៅ អ្នកគួរតែត្រូវបានដាក់ទោស។ នេះហៅថា ការទទួលទោសសមនឹងកំហុស។ តើឥឡូវនេះ អ្នករាល់គ្នាយល់អ្វីខ្លះ? តើអ្វីទៅជាផលប្រយោជន៍របស់មនុស្ស? (វាគឺទុច្ចរិត។) តាមពិត ផលប្រយោជន៍របស់មនុស្ស គឺជាបំណងប្រាថ្នាដ៏ហួសហេតុរបស់ពួកគេទាំងអស់។ និយាយឱ្យត្រង់ទៅ ពួកវាសុទ្ធតែជាសេចក្ដីល្បួង ពួកវាសុទ្ធតែជាការបំភាន់ ហើយពួកវាសុទ្ធតែជានុយដែលសាតាំងប្រើដើម្បីល្បួងមនុស្ស។ ការដេញតាមកេរ្តិ៍ឈ្មោះ លាភសក្ការៈ និងឋានៈ ហើយការដេញតាមផលប្រយោជន៍ផ្ទាល់ខ្លួន នេះគឺជាការសហការជាមួយសាតាំងក្នុងការធ្វើសេចក្ដីអាក្រក់ ហើយវាគឺជាការប្រឆាំងនឹងព្រះជាម្ចាស់។ ដើម្បីរារាំងកិច្ចការរបស់ព្រះជាម្ចាស់ សាតាំងបង្កើតបរិយាកាសផ្សេងៗដើម្បីល្បួង រំខាន និងបំភាន់មនុស្ស ព្រមទាំងដើម្បីរារាំងមនុស្សមិនឱ្យដើរតាមព្រះជាម្ចាស់ ដើម្បីកុំឱ្យពួកគេអាចចុះចូលនឹងព្រះជាម្ចាស់បាន តែផ្ទុយទៅវិញ ពួកគេសហការជាមួយសាតាំង និងដើរតាមវា ហើយមានចេតនាក្រោកឡើងដើម្បីរំខាន និងបំផ្លាញកិច្ចការរបស់ព្រះជាម្ចាស់។ មិនថាព្រះជាម្ចាស់ប្រកបគ្នាអំពីសេចក្ដីពិតយ៉ាងណាក៏ដោយ ក៏មនុស្សបែបនេះនៅតែមិនភ្ញាក់រលឹកដែរ។ មិនថាដំណាក់របស់ព្រះជាម្ចាស់លួសកាត់ពួកគេយ៉ាងណាក៏ដោយ ក៏ពួកគេនៅតែមិនទទួលយកសេចក្ដីពិតដែរ។ ពួកគេមិនចុះចូលនឹងព្រះជាម្ចាស់ទាល់តែសោះ តែផ្ទុយទៅវិញ ពួកគេចចេសធ្វើអ្វីៗតាមគំនិតខ្លួនឯង និងធ្វើអ្វីតាមតែអំពើចិត្ត។ ជាលទ្ធផល ពួកគេរំខាន និងបំផ្លាញកិច្ចការរបស់ពួកជំនុំ ប៉ះពាល់យ៉ាងធ្ងន់ធ្ងរដល់វឌ្ឍនភាពនៃកិច្ចការផ្សេងៗរបស់ពួកជំនុំ និងបង្កការខូចខាតយ៉ាងធំធេងដល់ការចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់។ អំពើបាបនេះគឺធំធេងខ្លាំងពេកហើយ ហើយមនុស្សបែបនេះប្រាកដជានឹងត្រូវព្រះជាម្ចាស់ដាក់ទោសជាមិនខាន។

ឥឡូវនេះ នៅក្នុងគំនិតរបស់អ្នករាល់គ្នា តើការងារណាខ្លះនៅក្នុងពួកជំនុំដែលសំខាន់បំផុត ហើយពាក់ព័ន្ធនឹងការពង្រីកផែនការគ្រប់គ្រងរបស់ព្រះជាម្ចាស់? (ការផ្សាយដំណឹងល្អ។) កិច្ចការផ្សាយដំណឹងល្អ គឺជាការងារដ៏ធំមួយ។ កិច្ចការរបស់ព្រះជាម្ចាស់ គឺជាកិច្ចការតាមដែលព្រះជាម្ចាស់ទតឃើញ ប៉ុន្តែសម្រាប់មនុស្ស នេះគឺជាភារកិច្ចរបស់ពួកគេ។ បន្ថែមពីលើកិច្ចការផ្សាយដំណឹងល្អ ក៏មានការងារផលិតភាពយន្ត ការងារបកប្រែ ការងារខាងទំនុកបរិសុទ្ធ និងការងារខាងអត្ថបទផ្សេងៗទៀតផងដែរ។ សព្វថ្ងៃនេះ មនុស្សភាគច្រើនដែលបំពេញភារកិច្ចរបស់ខ្លួនពេញម៉ោង គឺចូលរួមក្នុងសកម្មភាពនានាដែលទាក់ទងនឹងការងារទាំងនេះ។ ចូរប្រាប់ខ្ញុំមកមើល តើការងារមួយណាដែលអាចដកចេញបាន? អ្នកខ្លះនិយាយថា៖ «តន្ត្រីគ្រាន់តែជារឿងនៃណោតភ្លេងពីរបីណោតប៉ុណ្ណោះ ដែលខ្ញុំគិតថាមិនសំខាន់ទេ។ ព្រះបន្ទូលរបស់ព្រះជាម្ចាស់នៅតែអាចត្រូវបានផ្សាយ និងពង្រីកសាយភាយដូចគ្នា ដោយមិនចាំបាច់មានបទភ្លេងទាំងនោះឡើយ ហើយក៏នៅតែអាចនាំមនុស្សមកចំពោះព្រះជាម្ចាស់បានដូចគ្នាដែរ»។ តើការនិយាយបែបនេះត្រឹមត្រូវដែរឬទេ? (អត់ទេ ខុសហើយ។) ហេតុអ្វីបានជាខុស? តើការផលិតវីដេអូប្រភេទផ្សេងៗនឹងល្អដែរឬទេ ប្រសិនបើគ្មានតន្ត្រីនោះ? (មិនល្អទេ។) បន្ថែមពីលើតម្រូវការសម្រាប់ការច្រៀងទំនុកបរិសុទ្ធនៅក្នុងពួកជំនុំ ភាពយន្ត វីដេអូចម្រៀង បទចម្រៀងក្រុម និងល្ខោនឆាកទាំងអស់ ព្រមទាំងវីដេអូសូត្រព្រះបន្ទូលរបស់ព្រះជាម្ចាស់ និងអ្វីៗផ្សេងទៀត ក៏សុទ្ធតែតម្រូវឱ្យមានតន្ត្រីផងដែរ។ ទោះបីជាមើលសំបកក្រៅទៅ តន្ត្រីពិតជាគ្រាន់តែជារឿង នៃណោតភ្លេងក៏ដោយ ប៉ុន្តែនៅពេលមនុស្សបានឮតន្ត្រីនេះ វាកាន់តែមានប្រសិទ្ធភាពក្នុងការផ្សាយព្រះបន្ទូលរបស់ព្រះជាម្ចាស់ ហើយវាអាចដើរតួនាទីក្នុងការជំរុញការផ្សាយដំណឹងល្អឆ្ពោះទៅមុខ ដូច្នេះវាគឺជារឿងដែលមិនអាចខ្វះបានឡើយ។ សូម្បីតែអ្នកគ្រាន់តែនិយាយលេងធម្មតានៅទីនេះ ហើយមានតន្ត្រីកំដរ ក៏លទ្ធផលនឹងខុសគ្នាដែរ តើមែនទេ? ដូច្នេះ ភារកិច្ចនេះគឺសំខាន់ណាស់។ អ្នកខ្លះនិយាយថា៖ «ចុះតើកិច្ចការវីដេអូរបស់យើងសំខាន់ដែរឬទេ?» អ្នករាល់គ្នាប្រាប់ខ្ញុំមកមើល តើកិច្ចការវីដេអូសំខាន់ដែរឬទេ? (សំខាន់។) ឧទាហរណ៍៖ ផ្នែកដ៏ធំមួយនៃរូបភាពដែលផលិតដោយប្រើបច្ចេកវិទ្យាបែបផែនពិសេស មិនអាចត្រូវបានជំនួសដោយវីដេអូដើមណាមួយបានឡើយ ហើយគេក៏មិនអាចថតផ្នែកទាំងនោះបានដែរ នេះគឺជាសិល្បៈទំនើប។ មានអ្នកខ្លះនិយាយថា៖ «សូម្បីតែដំណាក់របស់ព្រះជាម្ចាស់ក៏និយាយពីសិល្បៈទំនើបដែរ។ តើនេះមិនមែនជាការដើរទាន់សម័យកាលទេឬ?» តើនេះជាការដើរទាន់សម័យកាលយ៉ាងដូចម្ដេចទៅ? នេះហៅថា ការទាញយកប្រយោជន៍ពីសាតាំងឱ្យបម្រើការ។ ជាការពិតណាស់ វាមិនមែនជាការទាញយកប្រយោជន៍ពីបងប្អូនប្រុសស្រីឱ្យបម្រើការនោះទេ។ ខ្ញុំចង់មានន័យតាមរយៈនោះថា ប្រសិនបើអ្នកអាចរៀនវិជ្ជាជីវៈបច្ចេកទេស និងសិល្បៈមួយចំនួន ហើយប្រើប្រាស់ចំណេះដឹងវិជ្ជាជីវៈនេះនៅក្នុងកិច្ចការផ្សាយដំណឹងល្អ និងការផ្សាយព្រះបន្ទូលរបស់ព្រះជាម្ចាស់ នោះអ្វីដែលអ្នកបានរៀន គឺមានប្រយោជន៍ហើយ។ ប្រសិនបើអ្នកអាចរៀនវាបាន នោះគឺជាព្រះគុណរបស់ព្រះជាម្ចាស់ ហើយបន្ទាប់មក អ្នកអាចបំពេញភារកិច្ចដែលពាក់ព័ន្ធ ហើយអ្នកនឹងទទួលបានព្រះពរ។ តើនេះមិនមែនជាពរជ័យសម្រាប់អ្នកទេឬ? (មែនហើយ។) ដូច្នេះ អ្វីដែលអ្នករៀនមិនមែនជារឿងសំខាន់នោះទេ អ្វីដែលសំខាន់គឺថាតើអ្នកប្រើប្រាស់វាសម្រាប់ភារកិច្ចរបស់អ្នកឬក៏អត់។ មានអ្នកផ្សេងទៀតនិយាយថា៖ «ពួកយើងធ្វើការងារខាងអត្ថបទ ប៉ុន្តែមិនដែលមានអ្នកណាដឹងពីពួកយើងទេ គ្មានអ្នកណានិយាយពីពួកយើងឡើយ ហើយមនុស្សជាច្រើនមិនទាំងដែលឃើញពួកយើងផង។ ពួកយើងបានក្លាយជាមនុស្សដែលគេអាចដកចេញបាន»។ នេះមិនមែនជាការមើលបញ្ហាឱ្យបានច្បាស់លាស់នោះទេ។ មនុស្សមិនអាចមើលឃើញអ្នកទេ ប៉ុន្តែព្រះជាម្ចាស់អាចទតឃើញអ្នក ព្រះជាម្ចាស់កំពុងពិនិត្យពិច័យអ្នក ព្រះជាម្ចាស់កំពុងណែនាំអ្នក ព្រះជាម្ចាស់កំពុងប្រទានព្រះពរដល់អ្នក ហេតុអ្វីបានជាអ្នកមិនអាចមានអារម្មណ៍ដឹង? តើវាសំខាន់ដែរឬទេ ដែលមនុស្សមើលឃើញអ្នក ឬនិយាយពីអ្នករាល់គ្នានោះ? តើសេចក្ដីពិតមួយណាដែលមិនត្រូវបានផ្គត់ផ្គង់ដល់អ្នករាល់គ្នា? តើសេចក្ដីអធិប្បាយ និងការប្រកបគ្នាណាខ្លះដែលអ្នករាល់គ្នាត្រូវបានគេមើលរំលងនោះ? តាមការពិតទៅ ខ្លឹមសារបច្ចេកទេសនៃការងារខាងអត្ថបទ គឺមិនខ្ពស់ប៉ុន្មានទេ ហើយទិដ្ឋភាពវិជ្ជាជីវៈក៏មិនចាំបាច់ត្រូវពង្រឹងខ្លាំងពេកដែរ។ ក៏ប៉ុន្តែ មានរឿងមួយដែលមិនអាចខ្វះបាន។ អ្នកត្រូវតែយល់សេចក្ដីពិត។ ប្រសិនបើអ្នកមិនយល់សេចក្ដីពិតទេ អ្នកនឹងមិនអាចសរសេរអ្វីបានឡើយ។ អ្នកមានចំណេះដឹងខាងការសរសេរ អ្នកអាចធ្វើឱ្យភាសាមានស្តង់ដា រៀបចំភាសា ហើយអ្នកអាចរៀបចំរចនាសម្ព័ន្ធ និងគំនិតនៅក្នុងអត្ថបទមួយបាន។ ទោះជាយ៉ាងនេះក្ដី រចនាសម្ព័ន្ធផ្ទាល់មិនមែនជាអត្ថបទនោះទេ។ វាចាំបាច់ត្រូវបំពេញដោយខ្លឹមសារ។ តើខ្លឹមសារអ្វីដែលគួរតែត្រូវបានសរសេរឱ្យប្រាកដទៅ ហើយតើវាគួរត្រូវបានសរសេរយ៉ាងដូចម្ដេចឱ្យប្រាកដ ដើម្បីសម្រេចបាននូវលទ្ធផលនៃការធ្វើបន្ទាល់ថ្វាយព្រះជាម្ចាស់ នេះទើបជាអ្វីដែលអ្នករាល់គ្នាគួរតែចូលទៅក្នុង។ ប្រសិនបើអ្នកគ្រាន់តែនៅទ្រឹងលើមូលដ្ឋាននេះ ពោលគឺការធ្វើបន្ទាល់អំពីព្រះបន្ទូលរបស់ព្រះជាម្ចាស់ និងការផ្សាយកិច្ចការរបស់ព្រះជាម្ចាស់នៅដំណាក់កាលនេះ នោះកម្ពស់របស់អ្នករាល់គ្នានឹងមិនអាចលូតលាស់បានជាដាច់ខាត។ បន្ថែមពីលើការធ្វើបន្ទាល់អំពីកិច្ចការថ្មីរបស់ព្រះជាម្ចាស់ ការវាយបកទៅនឹងសញ្ញាណរបស់មនុស្ស និងការប្រកបគ្នាអំពីសេចក្ដីពិតនៃនិមិត្តមួយចំនួន ប្រសិនបើអ្នករាល់គ្នាក៏អាចប្រកបគ្នាអំពីសេចក្ដីពិតមួយចំនួនស្ដីពីការចូលទៅក្នុងជីវិត ហើយប្រើប្រាស់ការពិត រឿងរ៉ាវ និងសេចក្ដីលម្អិតដែលបានពិពណ៌នាយ៉ាងល្អិតល្អន់មួយចំនួន ដើម្បីសម្ដែងចេញពីសភាពផ្សេងៗទាំងអស់ដែលនៅជ្រៅក្នុងដួងចិត្តរបស់មនុស្ស ដើម្បីឱ្យមនុស្សទទួលស្គាល់ពីសេចក្ដីពុករលួយរបស់ខ្លួន ហើយដើម្បីឱ្យពួកគេយល់ថាអ្វីទៅជាសេចក្ដីតម្រូវរបស់ព្រះជាម្ចាស់សម្រាប់មនុស្សជាតិ និងអ្វីទៅជាបំណងព្រះហឫទ័យរបស់ព្រះជាម្ចាស់ ព្រមទាំងទទួលស្គាល់បន្ថែមទៀតនូវបញ្ហាដ៏សំខាន់ៗបំផុត ពោលគឺតើសេចក្ដីពិតជាអ្វីឱ្យប្រាកដ តើផ្លូវណាដែលមនុស្សគួរដើរតាម តើកំហុសស្ថិតនៅត្រង់ណានៅក្នុងផ្លូវខុសដែលមនុស្សកំពុងដើរតាមសព្វថ្ងៃនេះ តើព្រះជាម្ចាស់តម្រូវឱ្យមនុស្សលោកធ្វើជាមនុស្សប្រភេទណា ហើយតើផ្លូវអ្វីដែលព្រះជាម្ចាស់តម្រូវឱ្យមនុស្សដើរតាម។ ប្រសិនបើអ្នកអាចរីកចម្រើនទៅមុខមួយជំហានម្ដងៗឆ្ពោះទៅរកចំណុចនេះ នោះភារកិច្ចដែលអ្នករាល់គ្នាធ្វើ នឹងមានតម្លៃខ្លាំងបំផុត។ ប៉ុន្តែនេះគឺជាផ្នែកដ៏លំបាក នេះគឺជារឿងដែលលំបាកបំផុត។ ការចូលទៅក្នុងជីវិតរបស់មនុស្ស មិនកើតឡើងក្នុងរយៈពេលមួយថ្ងៃ ឬពីរថ្ងៃនោះទេ។ ចំពោះរឿងជាច្រើន វាត្រូវចំណាយពេលមួយឆ្នាំ ឬពីរឆ្នាំ ចាប់ពីពេលដែលរឿងទាំងនេះត្រូវបាននិយាយជាលើកដំបូង រហូតដល់ពេលដែលមនុស្សមានស្មារតីដឹងពីវា។ វាត្រូវចំណាយពេលពីរទៅបីឆ្នាំ ឬសូម្បីតែបីទៅប្រាំឆ្នាំ ពីការមានស្មារតីដឹងស្រពេចស្រពិល ទៅជាមានស្មារតីដឹងច្បាស់លាស់ វាត្រូវចំណាយពេលពីរឆ្នាំ ឬបីឆ្នាំ ពីការមានស្មារតីដឹងច្បាស់លាស់ ក្លាយជាការដឹងពីធម្មជាតិនៃរឿងនេះ ហើយបន្ទាប់មក វាត្រូវចំណាយពេលពីរឆ្នាំ ឬបីឆ្នាំទៀត ដើម្បីដឹងពីភាពធ្ងន់ធ្ងរនៃបញ្ហានេះ។ មនុស្សដែលស្ពឹកស្រពន់ និងមានគុណសម្បត្តិខ្សោយ គឺអាចត្រឹមតែឈានដល់ចំណុចនេះប៉ុណ្ណោះ។ ចំណែកមនុស្សដែលមានគុណសម្បត្តិល្អជាង និងមានវិញ្ញាណរហ័សរហួន គឺដឹងពីរបៀបស្វែងរកយ៉ាងសកម្មថាតើសេចក្ដីពិតជាអ្វី ដែលត្រូវចំណាយពេលពីរឆ្នាំ ឬបីឆ្នាំទៀត...។ មិនទាន់ទាំងដឹងខ្លួនផង មួយជីវិតរបស់ពួកគេបានកន្លងផុតទៅបាត់ហើយ។ ការចូលទៅក្នុងជីវិត គឺយឺតយ៉ាវបែបនេះឯង! ល្បឿននៃការយល់ដឹង និងការចងចាំរបស់មនុស្សអំពីសេចក្ដីពិត គឺលឿនជាងល្បឿនដែលមនុស្សទទួលបទពិសោធ និងយល់ជ្រៅជ្រះពីសេចក្ដីពិតឆ្ងាយណាស់។ តើខ្ញុំមានន័យយ៉ាងណាពីរឿងនេះ? ខ្ញុំមានន័យថា ការទទួលបទពិសោធ និងការយល់ជ្រៅជ្រះ គឺតែងតែយឺតយ៉ាវ ពីព្រោះនេះគឺជាជីវិត ចំណែកឯការយល់ដឹង និងការចងចាំ គឺគ្រាន់តែត្រូវការខួរក្បាលប៉ុណ្ណោះ។ មនុស្សដែលមានការចងចាំល្អ មានសមត្ថភាពយល់ដឹងខ្លាំង មានគុណសម្បត្តិខ្លះ និងមានមូលដ្ឋានអប់រំខ្លះ អាចសម្រេចរឿងទាំងនេះបានយ៉ាងឆាប់រហ័ស។ ប៉ុន្តែបន្ទាប់ពីយល់ដឹងហើយ តើមនុស្សម្នាក់នោះមានការស្គាល់ដែរឬទេ? គឺគ្មានទេ។ បន្ទាប់ពីយល់ដឹងហើយ គេគ្រាន់តែឈប់ត្រឹមការដឹងថាតើរឿងនេះគឺយ៉ាងម៉េចប៉ុណ្ណោះ ហើយគ្មានអ្វីលើសពីនេះទេ ប៉ុន្តែវានៅតែមិនទាន់បានការឡើយនៅពេលអនុវត្តជាក់ស្ដែង។ ហេតុអ្វីបានជាមិនទាន់បានការ? ជាញឹកញាប់ គោលលទ្ធិដែលអ្នកយល់ មិនអាចយកទៅអនុវត្ត ឬផ្សារភ្ជាប់ទៅនឹងរឿងដែលអ្នកជួបប្រទះបានឡើយ។ ជាលទ្ធផល មានតែបន្ទាប់ពីបរាជ័យជាច្រើនដង រងការខាតបង់ជាច្រើន ដើរវាងជាច្រើនកន្លែង និងទទួលបានការជំនុំជម្រះ ការវាយផ្ចាល និងការលួសកាត់ជាច្រើនប៉ុណ្ណោះ ទើបនៅទីបំផុតអ្នកយល់ពីសេចក្ដីពិត ហើយអាចអនុវត្ត និងដកពិសោធព្រះបន្ទូលរបស់ព្រះជាម្ចាស់នៅក្នុងរឿងរ៉ាវផ្សេងៗទាំងអស់ដែលកើតឡើងចំពោះអ្នក។ ដល់ពេលនោះ ពេលវេលាជាច្រើនឆ្នាំនឹងកន្លងផុតទៅយ៉ាងលឿន រហូតដល់មុខរបស់អ្នកអាចនឹងពោរពេញទៅដោយស្នាមជ្រួញ តើនេះមិនយឺតយ៉ាវខ្លាំងទេឬ? ជីវិតរបស់មនុស្សវិវឌ្ឍទៅមុខយ៉ាងយឺតយ៉ាវ ពីព្រោះសេចក្ដីពិតដែលមនុស្សយល់ គឺពាក់ព័ន្ធនឹងសារជាតិធម្មជាតិរបស់មនុស្ស អត្ថិភាពរបស់មនុស្ស និងអ្វីៗដែលមនុស្សពឹងផ្អែកដើម្បីរស់នៅ ហើយនេះពាក់ព័ន្ធនឹងការបំផ្លាស់បំប្រែនិស្ស័យរបស់មនុស្ស ក៏ដូចជាការផ្លាស់ប្ដូរនៅក្នុងជីវិតរបស់មនុស្សផងដែរ។ តើការដែលជីវិតរបស់អ្នកផ្លាស់ប្ដូរទៅជាជីវិតមួយផ្សេងទៀត អាចជារឿងងាយស្រួលយ៉ាងដូចម្ដេចទៅ? ម្យ៉ាងវិញ វាត្រូវការកិច្ចការរបស់ព្រះជាម្ចាស់ ហើយក្នុងពេលជាមួយគ្នានេះ វាក៏ត្រូវការឱ្យមនុស្សសហការយ៉ាងសកម្មផងដែរ។ លើសពីនេះទៅទៀត មានការល្បងលពីមជ្ឈដ្ឋានខាងក្រៅ ក៏ដូចជាការដេញតាមផ្ទាល់ខ្លួនរបស់អ្នក។ បន្ថែមពីលើនេះ អ្នកត្រូវតែមានគុណសម្បត្តិ និងការយល់ដឹងគ្រប់គ្រាន់ ហើយបន្ទាប់មក ព្រះជាម្ចាស់នឹងប្រទានការបំភ្លឺ និងការណែនាំបន្ថែមដល់អ្នក។ ជាងនេះទៅទៀត ព្រះជាម្ចាស់នឹងប្រទានការវាយផ្ចាល ការជំនុំជម្រះ និងការលួសកាត់មួយចំនួនដល់អ្នក ហើយបងប្អូនប្រុសស្រីរបស់អ្នកនឹងរិះគន់អ្នក ប៉ុន្តែអ្នកនៅតែត្រូវបន្តដេញតាមការចម្រើនឡើង ដើម្បីឱ្យអ្វីៗដែលជារបស់សាតាំងទាំងនោះ អាចត្រូវបានជម្រុះចោល។ មានតែពេលនោះទេ ទើបអ្វីៗដែលវិជ្ជមានដែលជារបស់សេចក្ដីពិត អាចចូលមកបន្តិចម្ដងៗបាន។ អ្នកខ្លះនិយាយថា៖ «នៅពេលមនុស្សយល់សេចក្ដីពិត ជីវិតរបស់ពួកគេនឹងផ្លាស់ប្ដូរ»។ តើការនិយាយបែបនេះត្រឹមត្រូវ ឬខុស? (គឺខុសហើយ។) តើវាខុសយ៉ាងដូចម្ដេច? ការយល់សេចក្ដីពិត មិនស្មើនឹងការមានសេចក្ដីពិតនោះទេ ហើយនៅពេលអ្នកយល់ពីវា វាក៏មិនមែនជាជីវិតរបស់អ្នកដែរ។ នៅពេលអ្នកឮសេចក្ដីពិត យល់ជ្រៅជ្រះពីវា ហើយយល់ពីអ្វីដែលអ្នកឮ តើវាអាចស្ថិតនៅក្នុងដួងចិត្តរបស់អ្នកបានយូរប៉ុនណាទៅ? វាអាចថាមួយខែក្រោយមក ពាក្យសម្ដីទាំងនោះដែលអ្នកធ្លាប់គិតថាសំខាន់បំផុតនៅពេលនោះ បានបាត់ស្រមោលឈឹង ហើយនៅពេលអ្នកឮពាក្យទាំងនោះម្ដងទៀត អ្នកនឹងមានអារម្មណ៍ប្លែកហាក់ដូចជាអ្នកមិនដែលឮពាក្យទាំងនោះពីមុនមកអ៊ីចឹង។ ក៏ប៉ុន្តែ ប្រសិនបើអ្នកពិតជាមានកម្ពស់ពិតប្រាកដមែន ហើយអ្នកមានទិដ្ឋភាពនៃទីបន្ទាល់តាមរយៈបទពិសោធនេះ នោះអ្នកមិនចាំបាច់ស្ដាប់ពាក្យសម្ដីទាំងនោះម្ដងហើយម្ដងទៀតឡើយ។ ប្រសិនបើអ្នកមិនមានទិដ្ឋភាពនៃតថភាពនៃសេចក្តីពិតនេះទេ នោះអ្នកគួរតែស្ដាប់ឱ្យបានច្រើន រហូតទាល់តែអ្នកចូលទៅក្នុងតថភាពនៃសេចក្ដីពិត។ ប្រសិនបើអ្នកមិនស្ដាប់ទេ នោះអ្វីដែលអ្នកយល់ នឹងថយចុះបន្តិចម្ដងៗ ហើយក៏បាត់បង់ទៅ រហូតទាល់តែអ្នកក្លាយជាដូចអ្នកគ្មានជំនឿអ៊ីចឹង។ ហេតុដូច្នេះហើយ ព្រះបន្ទូលរបស់ព្រះជាម្ចាស់ និងសេចក្ដីពិត ត្រូវតែស្ដាប់ និងអានជាប្រចាំ។ ការអាន ឬស្ដាប់ព្រះបន្ទូលទាំងនោះតិចពេក នឹងមិនបានការឡើយ។ អ្នករាល់គ្នាសុទ្ធតែមានការយល់ដឹងយ៉ាងជ្រាលជ្រៅពីរឿងនេះ តើមែនទេ? (មែនហើយ។) ជួនកាល បន្ទាប់ពីមិនបានច្រៀងទំនុកបរិសុទ្ធ ឬអធិដ្ឋានទៅកាន់ព្រះជាម្ចាស់អស់រយៈពេលពីរ ឬបីថ្ងៃ អ្នកមានអារម្មណ៍ទទេសូន្យនៅក្នុងដួងចិត្ត ហើយមិនអាចចាប់យល់ពីព្រះជាម្ចាស់បានឡើយ ដូច្នេះអ្នកក៏ឆ្ងល់ថាត្រូវទៅដើរលេងលំហែកាយនៅឯណា។ ជាលទ្ធផល អ្នកកាន់តែលំហែកាយ អ្នកកាន់តែគ្មានវិន័យ ហើយនៅពេលអ្នកទៅពួកជំនុំដើម្បីប្រកបគ្នាជាមួយបងប្អូនប្រុសស្រីរបស់អ្នកអំពីសេចក្ដីពិត អ្នកមានអារម្មណ៍ថាមិនស៊ាំនឹងវាឡើយ ហើយនៅពេលគេនិយាយពីកិច្ចការពួកជំនុំភ្លាម អ្នកមានអារម្មណ៍ថាឆ្គងៗ។ ក្នុងរយៈពេលត្រឹមតែពីរ ឬបីថ្ងៃ អ្នកបានផ្លាស់ប្ដូរ ហើយក្លាយជាដូចមនុស្សម្នាក់ផ្សេងទៀត រហូតដល់អ្នកមានអារម្មណ៍ថា សូម្បីតែខ្លួនឯងក៏អ្នកលែងស្គាល់ទៀតដែរ។ តើរឿងនេះអាចទៅរួចយ៉ាងដូចម្ដេចទៅ? ចូរកុំគិតថា ដោយសារតែអ្នកបានស្ដាប់សេចក្ដីអធិប្បាយជាច្រើន សេចក្ដីពិតបានក្លាយជាជីវិតរបស់អ្នក ហើយអ្នកទទួលបានសេចក្ដីពិតឱ្យសោះ។ អ្នកនៅតែឆ្ងាយពីរឿងនោះណាស់! ចូរកុំគិតថា គ្រាន់តែដោយសារអ្នកបានសរសេរអត្ថបទទីបន្ទាល់មួយ ឬមានបទពិសោធប្រភេទនោះ អ្នកត្រូវបានសង្គ្រោះរួចហើយឱ្យសោះ។ អ្នកមិនទាន់ដល់ចំណុចនោះទេ! នោះគ្រាន់តែជាបំណែកតូចមួយនៅក្នុងបទពិសោធជីវិតដ៏វែងអន្លាយរបស់អ្នកប៉ុណ្ណោះ។ បំណែកនេះអាចនឹងគ្រាន់តែជាអារម្មណ៍មួយភ្លែត ញាណដឹងមួយភ្លែត បំណងប្រាថ្នា ឬមហិច្ឆតាមួយភ្លែតប៉ុណ្ណោះ ហើយគ្មានអ្វីលើសពីនេះឡើយ។ នៅពេលថ្ងៃណាមួយអ្នកទន់ខ្សោយ ហើយអ្នកក្រឡេកមើលថយក្រោយ និងស្ដាប់ទីបន្ទាល់នានាដែលអ្នកធ្លាប់ធ្វើ ពាក្យសម្បថដែលអ្នកធ្លាប់ស្បថ និងការយល់ដឹងដែលអ្នកធ្លាប់មាន រឿងទាំងនោះនឹងធ្វើឱ្យអ្នកមានអារម្មណ៍ប្លែក ហើយអ្នកនឹងនិយាយថា៖ «តើនោះជាខ្ញុំមែនទេ? តើខ្ញុំមានកម្ពស់ដ៏អស្ចារ្យបែបនេះមែនទេ? ម្ដេចបានជាខ្ញុំមិនដឹងអ៊ីចឹង? នោះប្រាកដជាមិនមែនជាខ្ញុំទេមើលទៅ?» នៅចំណុចនេះ អ្នកនឹងដឹងថា ជីវិតរបស់អ្នកនៅតែមិនទាន់ផ្លាស់ប្ដូរឡើយ។ តើវាចង្អុលបង្ហាញពីអ្វី ប្រសិនបើជីវិតរបស់អ្នកមិនទាន់ផ្លាស់ប្ដូរនោះ? គឺថានិស្ស័យរបស់អ្នកនៅតែមិនទាន់បំផ្លាស់បំប្រែនោះទេ។ តើអ្នកនឹងមានអារម្មណ៍យ៉ាងណា នៅពេលអ្នកដឹងថា ទោះបីជាបានធ្វើទីបន្ទាល់ និងធ្លាប់គិតនៅពេលនោះថាអ្នកមានកម្ពស់ដ៏អស្ចារ្យរួចទៅហើយក្ដី ក៏អ្នកនៅតែអាចក្លាយជាអវិជ្ជមានដូចពេលបច្ចុប្បន្ននេះដដែលនោះ? តើអ្នកមិនគិតថា ការបំផ្លាស់បំប្រែនិស្ស័យរបស់មនុស្សម្នាក់គឺពិបាកខ្លាំងពេកទេឬ? សេចក្ដីពិតមិនមែនជារឿងដែលអាចបញ្ចូលទៅក្នុងមនុស្សត្រឹមតែមួយយប់នោះទេ។ ប្រសិនបើមនុស្សពិតជាទទួលបានសេចក្ដីពិតជាជីវិតរបស់ពួកគេមែន ពួកគេនឹងទទួលបានព្រះពរ ហើយជីវិតរបស់ពួកគេនឹងខុសប្លែកពីមុន។ ពួកគេនឹងលែងដូចពេលបច្ចុប្បន្ននេះទៀតហើយ ដែលជារឿយៗតែងតែបញ្ចេញឱ្យឃើញនិស្ស័យពុករលួយ ប៉ុន្តែពួកគេនឹងអាចចុះចូលនឹងព្រះជាម្ចាស់យ៉ាងដាច់ខាត និងបំពេញភារកិច្ចរបស់ពួកគេដោយស្មោះត្រង់ ហើយពួកគេនឹងត្រូវបានផ្លាស់ប្ដូរទាំងស្រុង។

ដោយសារមនុស្សជាតិពុករលួយយ៉ាងខ្លាំង ការទទួលយកសេចក្ដីពិតមិនមែនជារឿងងាយស្រួលនោះទេ ហើយដោយសារសេចក្ដីពិតមានតម្លៃខ្លាំងណាស់ ការដែលព្រះជាម្ចាស់បញ្ចូលសេចក្ដីពិតទៅក្នុងមនុស្ស គឺរឹតតែមិនងាយស្រួលទៅទៀត។ តម្លៃ និងអត្ថន័យនៃសេចក្ដីពិត ព្រមទាំងទិដ្ឋភាពចម្រុះទាំងអស់នៃសេចក្ដីពិត គឺមានតម្លៃ និងមានអត្ថន័យយ៉ាងខ្លាំងសម្រាប់មនុស្ស។ ប៉ុន្តែ ដោយសារមនុស្សត្រូវបានសាតាំងធ្វើឱ្យពុករលួយយ៉ាងជ្រាលជ្រៅ ហើយមានរឿងជាច្រើនដែលជារបស់សាតាំងនៅខាងក្នុងពួកគេ ការបញ្ចូលសេចក្ដីពិតទៅក្នុងមនុស្ស ដើម្បីឱ្យវាក្លាយជាជីវិតរបស់ពួកគេ គឺមិនមែនជារឿងងាយស្រួលនោះទេ។ អ៊ីចឹងតើនេះមានន័យថា សេចក្ដីពិតមិនអាចត្រូវបានបញ្ចូលទៅក្នុងមនុស្សទេឬ? អត់ទេ មិនមែនដូច្នេះទេ។ វាអាចត្រូវបានបញ្ចូលទៅក្នុងមនុស្ស ប៉ុន្តែមនុស្សត្រូវតែមានអាកប្បកិរិយា និងទស្សនៈត្រឹមត្រូវ ហើយពួកគេត្រូវតែដើរតាមផ្លូវត្រឹមត្រូវ។ ការដែលពិបាកធ្វើ មិនមែនមានន័យថាវាមិនអាចធ្វើបាននោះទេ ដូចជាកិច្ចការពីរដំណាក់កាលដំបូងរបស់ព្រះជាម្ចាស់អ៊ីចឹង នៅពេលព្រះជាម្ចាស់មិនបានធ្វើកិច្ចការនៃការប្រោសឱ្យគ្រប់លក្ខណ៍ ហើយទ្រង់ក៏មិនបានសម្ដែងចេញនូវសេចក្ដីពិតទាំងនេះ ឬមានព្រះបន្ទូលទាំងនេះដែរ ប៉ុន្តែមនុស្សមួយចំនួនត្រូវបានប្រោសឱ្យគ្រប់លក្ខណ៍ ហើយមនុស្សមួយចំនួនក៏បានស្គាល់ព្រះជាម្ចាស់ដូចគ្នា។ បើមើលពីការពិតនេះ ការបញ្ចូលសេចក្ដីពិតទៅក្នុងមនុស្ស គឺអាចសម្រេចបាន និងមិនមែនជារឿងដែលមិនអាចទៅរួចនោះទេ វាគ្រាន់តែអាស្រ័យលើថាតើមនុស្សដេញតាមសេចក្ដីពិតឬអត់ប៉ុណ្ណោះ។ ដូច្នេះ តើមនុស្សគួរដេញតាមយ៉ាងដូចម្ដេច? វិធីសាមញ្ញបំផុត គឺត្រូវអានព្រះបន្ទូលរបស់ព្រះជាម្ចាស់ជារៀងរាល់ថ្ងៃ ទន្ទេញព្រះបន្ទូលសំខាន់ៗរបស់ព្រះជាម្ចាស់ ត្រិះរិះពិចារណាពីអត្ថបទព្រះបន្ទូលរបស់ព្រះជាម្ចាស់មួយវគ្គជារៀងរាល់ថ្ងៃ ហើយអានអធិដ្ឋាន និងប្រកបគ្នាអំពីព្រះបន្ទូលទាំងនោះសាចុះសាឡើង។ នៅពេលអ្នកបានអានអធិដ្ឋាននូវទស្សនៈ និងពាក្យសម្ដីទាំងនេះ ក៏ដូចជាអាកប្បកិរិយាចំពោះមនុស្ស ព្រឹត្តិការណ៍ និងរបស់ផ្សេងៗ ដែលព្រះបន្ទូលរបស់ព្រះជាម្ចាស់មានបំណងបង្រៀនអ្នក ដើម្បីឱ្យអ្នកយល់រឿងទាំងនោះ ហើយរឿងទាំងនោះបានចូលទៅក្នុងដួងចិត្តរបស់អ្នក នោះទាំងដែលអ្នកដឹងខ្លួនផង គំនិត និងទស្សនៈវិជ្ជមាន ព្រមទាំងគោលការណ៍នៃការអនុវត្ត នឹងត្រូវបានសម្ដែងចេញ រាល់ពេលដែលមានរឿងរ៉ាវផ្សេងៗកើតឡើងចំពោះអ្នក។ អ្នករាល់គ្នាមិនទាន់ឈានដល់កម្រិតនេះនៅឡើយទេ។ តើអ្នកបានអានពីអ្វីដែលយ៉ូបបានធ្វើដែរឬទេ? តើយ៉ូបកំពុងធ្វើអ្វី នៅពេលកូនៗរបស់គាត់កំពុងជប់លៀងសប្បាយនោះ? គាត់បានមកចំពោះព្រះជាម្ចាស់ ដើម្បីអធិដ្ឋាន និងថ្វាយយញ្ញបូជាសម្រាប់កូនៗរបស់គាត់។ គាត់មិនដែលឃ្លាតឆ្ងាយពីព្រះជាម្ចាស់ឡើយ។ ពោលគឺ ត្រូវចៀសវាងពីរឿងអ្វីក៏ដោយដែលអាចនឹងធ្វើឱ្យដួងចិត្តរបស់អ្នកឃ្លាតឆ្ងាយពីព្រះជាម្ចាស់ ចូរកុំនិយាយអ្វីដែលអាចនឹងធ្វើឱ្យដួងចិត្តរបស់អ្នកឃ្លាតឆ្ងាយពីព្រះជាម្ចាស់ ត្រូវចៀសវាងការមើលរឿងរ៉ាវដែលអាចនឹងធ្វើឱ្យអ្នកឃ្លាតឆ្ងាយពីព្រះជាម្ចាស់ ឬបង្កើតជាសញ្ញាណ ឬការសង្ស័យអំពីទ្រង់់ ចូរកុំទាក់ទងជាមួយមនុស្សដែលអាចនឹងធ្វើឱ្យអ្នកក្លាយជាអវិជ្ជមាន ធ្លាក់ចុះ និងបណ្ដោយតាមចិត្តខ្លួនឯង ឬមនុស្សដែលអាចនឹងធ្វើឱ្យអ្នកសង្ស័យ ទាស់ទទឹង ឬឃ្លាតឆ្ងាយពីព្រះជាម្ចាស់ ប៉ុន្តែផ្ទុយទៅវិញ ត្រូវនៅឱ្យឆ្ងាយពីមនុស្សបែបនេះ ត្រូវនៅក្បែរអ្នកណាដែលអ្នកអាចទទួលបានការធ្វើឱ្យស្អាងឡើង ការជួយ និងការផ្គត់ផ្គង់ ហើយកុំធ្វើរឿងដែលអាចនឹងធ្វើឱ្យអ្នកស្អប់ខ្ពើមនិងបដិសេធ មិនចូលចិត្ត ឬមានអារម្មណ៍ខ្ពើមរអើមនឹងសេចក្ដីពិត។ អ្នកត្រូវតែមានគំនិតខ្លះៗអំពីរឿងទាំងនេះនៅក្នុងចិត្តរបស់អ្នកផ្ទាល់។ ចូរកុំរស់នៅឱ្យតែបានៗ ដោយគិតថា៖ «ខ្ញុំមិនខ្វល់ថាខ្ញុំរស់បានយូរប៉ុនណា ឬជីវិតខ្ញុំទៅជាយ៉ាងណានោះទេ ខ្ញុំនឹងទុកអ្វីៗគ្រប់យ៉ាងឱ្យទៅតាមធម្មជាតិ និងការចាត់ចែងរបស់ព្រះជាម្ចាស់»។ ព្រះជាម្ចាស់បានរៀបចំមជ្ឈដ្ឋានសម្រាប់អ្នក ហើយបានប្រទានឆន្ទៈសេរីដល់អ្នកក្នុងការជ្រើសរើស ប៉ុន្តែប្រសិនបើអ្នកមិនសហការ ហើយតែងតែធ្វើតាមចិត្តខ្លួនឯងទៅទាក់ទងជាមួយមនុស្សដែលចូលចិត្តរឿងលោកីយ៍ ហើយដែលតែងតែសម្ងំយកសុខក្នុងសាច់ឈាម ហើយជាមនុស្សដែលមិនលះបង់ចំពោះភារកិច្ចរបស់ខ្លួន និងគ្មានការទទួលខុសត្រូវ ហើយប្រសិនបើអ្នកតែងតែប្រឡូកប្រឡាក់ជាមួយមនុស្សទាំងនោះ តើលទ្ធផល និងចុងបញ្ចប់ចុងក្រោយនឹងទៅជាយ៉ាងណា? នៅពេលមនុស្សទាំងនោះគ្មានអ្វីធ្វើ ពួកគេនិយាយតែពីរឿងហូបចុក ផឹកស៊ី និងការសប្បាយ ហើយឧស្សាហ៍និយាយដើមគេ និងប្រឌិតរឿងចចាមអារ៉ាម។ ប្រសិនបើអ្នកជួបប្រទះនឹងសេចក្ដីល្បួងបែបនេះ ហើយមិននៅឱ្យឆ្ងាយពីវាទេ និងថែមទាំងងប់ងល់នឹងរឿងទាំងនេះ ហើយតាំងចិត្តដើរលេងជាមួយមនុស្សបែបនេះ នោះអ្នកកំពុងស្ថិតក្នុងគ្រោះថ្នាក់ហើយ ដ្បិតសេចក្ដីល្បួងគឺសុទ្ធតែនៅជុំវិញអ្នក! នៅពេលមនុស្សឈ្លាសវៃឃើញសេចក្ដីល្បួងបែបនេះ ពួកគេនៅឱ្យឆ្ងាយ។ ពួកគេច្បាស់នៅក្នុងចិត្តថា៖ «ខ្ញុំមិនមានកម្ពស់នោះទេ ខ្ញុំនឹងមិនស្ដាប់ឡើយ ហើយខ្ញុំក៏មិនចង់យកចិត្តទុកដាក់នឹងពួកគេដែរ។ មនុស្សទាំងនេះមិនដេញតាមសេចក្ដីពិត ឬស្រឡាញ់សេចក្ដីពិតឡើយ។ ខ្ញុំនឹងនៅឱ្យឆ្ងាយ ហើយរកកន្លែងស្ងាត់ដើម្បីអានព្រះបន្ទូលរបស់ព្រះជាម្ចាស់ដោយខ្លួនឯង ធ្វើឱ្យដួងចិត្តខ្ញុំស្ងប់ ហើយត្រិះរិះពិចារណាមួយសន្ទុះ ព្រមទាំងមកចំពោះព្រះជាម្ចាស់»។ គោលការណ៍ និងគោលបំណងទាំងអស់នេះគឺ៖ ទីមួយ កុំឃ្លាតឆ្ងាយពីព្រះបន្ទូលរបស់ព្រះជាម្ចាស់ និងទីពីរ កុំឱ្យដួងចិត្តរបស់អ្នកឃ្លាតឆ្ងាយពីព្រះជាម្ចាស់។ តាមរបៀបនេះ អ្នកអាចរស់នៅចំពោះព្រះជាម្ចាស់ជាប្រចាំ ដោយផ្អែកលើមូលដ្ឋាននៃការយល់ដឹងថាតើសេចក្ដីពិតជាអ្វី។ ក្នុងន័យមួយ ព្រះជាម្ចាស់នឹងការពារអ្នកមិនឱ្យធ្លាក់ទៅក្នុងសេចក្ដីល្បួងឡើយ។ ក្នុងន័យមួយទៀត ព្រះជាម្ចាស់នឹងប្រព្រឹត្តចំពោះអ្នកដោយព្រះគុណយ៉ាងក្រៃលែង ដោយធ្វើឱ្យអ្នកយល់ពីអ្វីដែលអ្នកគួរធ្វើដើម្បីអនុវត្តសេចក្ដីពិត និងធ្វើឱ្យអ្នកទទួលបានការស្រាយបំភ្លឺ និងការបំភ្លឺអំពីសេចក្ដីពិតផ្សេងៗទាំងអស់។ នៅពេលនិយាយដល់ភារកិច្ចរបស់អ្នក ព្រះជាម្ចាស់នឹងណែនាំអ្នកឱ្យព្យាយាមកុំប្រព្រឹត្តកំហុស ឱ្យធ្វើរឿងត្រឹមត្រូវជានិច្ច និងឱ្យដឹងពីគោលការណ៍។ តាមរបៀបនេះ តើអ្នកនឹងមិនទទួលបានការការពារទេឬ? ជាការពិតណាស់ នេះមិនមែនជាគោលដៅធំបំផុត និងចុងក្រោយនោះទេ។ ដូច្នេះ តើគោលដៅចុងក្រោយគឺជាអ្វី? គឺការដែលអ្នកអាចរៀនមេរៀនពីមនុស្ស ព្រឹត្តិការណ៍ និងរបស់ផ្សេងៗ យល់ពីបំណងព្រះហឫទ័យរបស់ព្រះជាម្ចាស់ ស្គាល់កិច្ចការរបស់ព្រះជាម្ចាស់ និងអនុវត្តតាមគោលការណ៍ដែលព្រះជាម្ចាស់តម្រូវ។ តាមរបៀបនេះ ជីវិត និងកម្ពស់របស់អ្នកអាចបន្តរីកចម្រើនទៅមុខ ជំនួសឱ្យការនៅទ្រឹង។ ប្រសិនបើអ្នកតែងតែរវល់នឹងការធ្វើកិច្ចការនានា ហើយមិនផ្ដោតលើការអនុវត្តសេចក្ដីពិតក្នុងការបំពេញភារកិច្ចរបស់អ្នក និងការដោះស្រាយការលំបាកនៃការចូលទៅក្នុងជីវិតទេ នោះអ្នកនឹងមិនមានការរីកចម្រើននៅក្នុងជីវិតរបស់អ្នកឡើយ។ ការចូលទៅក្នុងជីវិត គឺសម្រេចបានតាមរយៈការបំពេញភារកិច្ចរបស់ខ្លួន។ ប្រសិនបើមនុស្សម្នាក់ចាកចេញពីការបំពេញភារកិច្ចរបស់ខ្លួន ហើយចាកចេញពីព្រះបន្ទូលរបស់ព្រះជាម្ចាស់ នោះនឹងគ្មានការរីកចម្រើននៅក្នុងជីវិតឡើយ។ អ្នកខ្លះឃើញអ្នកដទៃជជែកគ្នាលេង ដូច្នេះពួកគេក៏ចូលរួម និងលូកដៃចូលរឿងអ្នកដទៃ ដោយតែងតែធ្វើខ្លួនជាអ្នកចង់ដឹងរឿងគេ និងតែងតែចូលចិត្តនិយាយដើមគេ ព្រះជាម្ចាស់មិនសព្វព្រះហឫទ័យនឹងមនុស្សបែបនេះឡើយ។ តើព្រះជាម្ចាស់សព្វព្រះហឫទ័យនឹងមនុស្សប្រភេទណា? គឺមនុស្សដែលអាចធ្វើឱ្យដួងចិត្តរបស់ពួកគេស្ងប់។ ធ្វើឱ្យខ្លួនឯងស្ងប់ដើម្បីធ្វើអ្វី? ដើម្បីធ្វើជាអាយ៉ងដែលមិនគិតអ្វីសោះមែនទេ? អត់ទេ គឺដើម្បីអធិដ្ឋានយ៉ាងស្ងៀមស្ងាត់ចំពោះព្រះជាម្ចាស់ ស្វែងរកបំណងព្រះហឫទ័យរបស់ព្រះជាម្ចាស់ ទូលសូមព្រះជាម្ចាស់ឱ្យការពារអ្នក និងទូលសូមព្រះជាម្ចាស់ឱ្យបំភ្លឺអ្នក។ លើសពីនេះ គឺដើម្បីស្វែងរកការបំភ្លឺ និងការស្រាយបំភ្លឺអំពីទិដ្ឋភាពណាមួយនៃសេចក្ដីពិតដែលអ្នកមិនយល់ ដើម្បីសម្រេចបាននូវការយល់ដឹង និងភាពច្បាស់លាស់អំពីទិដ្ឋភាពនៃសេចក្ដីពិតនេះ ឬដើម្បីស្វែងរកការដោះស្រាយទិដ្ឋភាពណាមួយនៃកិច្ចការរបស់អ្នកដែលជួបប្រទះនឹងបញ្ហា និងទទួលបានការណែនាំរបស់ព្រះជាម្ចាស់។ មានកិច្ចការជាច្រើនដែលត្រូវធ្វើ និងរឿងជាច្រើនដែលត្រូវបំពេញ នៅពេលមនុស្សម្នាក់ស្ងប់ស្ងាត់ចំពោះព្រះជាម្ចាស់។ វាមិនមែនជារឿងដែលត្រូវមកចំពោះព្រះជាម្ចាស់ដើម្បីបង្ហាញមុខនៅពេលណាអ្នកមានពេលទំនេរ ហើយទូលថា៖ «ឱព្រះជាម្ចាស់អើយ ទូលបង្គំនៅទីនេះ ទូលបង្គំមានទ្រង់នៅក្នុងដួងចិត្ត សូមគង់នៅជាមួយទូលបង្គំ សូមកុំបណ្ដោយឱ្យទូលបង្គំធ្លាក់ទៅក្នុងសេចក្ដីល្បួងឡើយ!» នោះទេ។ ប្រសិនបើអ្នកគ្រាន់តែធ្វើឱ្យតែរួចពីដៃបែបនេះ ហើយធ្វើព្រងើយកន្តើយចំពោះព្រះជាម្ចាស់ នោះអ្នកមិនមែនជាអ្នកជឿពិតប្រាកដឡើយ ហើយព្រះជាម្ចាស់នឹងមិនប្រទានសេចក្ដីពិតដល់មនុស្សបែបនេះទេ។ តើមនុស្សត្រូវមានអ្វីជាមុនសិន ដើម្បីឱ្យព្រះជាម្ចាស់ប្រទានសេចក្ដីពិតដល់ពួកគេ? ពួកគេត្រូវតែមានដួងចិត្តដែលស្រេកឃ្លានសេចក្ដីសុចរិត គឺដួងចិត្តដ៏ស្មោះត្រង់។ តើវាបង្ហាញពីអ្វី ប្រសិនបើដួងចិត្តរបស់អ្នកស្មោះត្រង់នោះ? វាបង្ហាញថា អ្នកពិតជាស្រឡាញ់សេចក្ដីពិត។ ប្រសិនបើអ្នកតែងតែធ្វើព្រងើយកន្តើយចំពោះព្រះជាម្ចាស់ ហើយមិនស្មោះត្រង់ទាល់តែសោះ និងតែងតែចង់សម្រេចចិត្តដោយខ្លួនឯងលើគ្រប់រឿងទាំងអស់ ហើយតែងតែចង់មកចំពោះព្រះជាម្ចាស់ដើម្បីបង្ហាញមុខ ជម្រាបសួរ រួចហើយក៏សម្រេចចិត្ត និងទៅធ្វើរឿងផ្សេងៗដោយខ្លួនឯង នោះទោះបីជាព្រះជាម្ចាស់បានផ្ទុកផ្ដាក់កិច្ចការរបស់ព្រះអង្គដល់អ្នកក៏ដោយ ក៏ចុងក្រោយ អ្នកគ្មានអ្វីពាក់ព័ន្ធនឹងព្រះជាម្ចាស់ ឬសេចក្ដីពិតឡើយ។ តើនេះហៅថាអ្វី? នេះហៅថា ការទាស់ទទឹងនឹងព្រះជាម្ចាស់ និងការធ្វើរឿងផ្ទាល់ខ្លួន។ តើព្រះជាម្ចាស់អាចបំភ្លឺអ្នកតាមរបៀបនេះបានដែរឬទេ? គឺមិនបានទេ។ តើអ្នកទាំងអស់គ្នាបានក្ដាប់បាននូវផ្លូវដើម្បីដេញតាមសេចក្ដីពិត និងយល់សេចក្ដីពិតហើយឬនៅ? អ្នកត្រូវតែមកចំពោះព្រះជាម្ចាស់ឱ្យបានញឹកញាប់ ធ្វើឱ្យដួងចិត្តរបស់អ្នកស្ងប់ដើម្បីស្វែងរកសេចក្ដីពិត និងអធិដ្ឋានទៅកាន់ព្រះជាម្ចាស់ ហើយអ្នកត្រូវតែរៀនធ្វើឱ្យខ្លួនឯងស្ងប់។ ការធ្វើឱ្យខ្លួនឯងស្ងប់ មិនមែនមានន័យថាមានគំនិតទទេសូន្យនោះទេ ប៉ុន្តែគឺការមានសំណូមពរ គំនិត និងបន្ទុកនៅក្នុងដួងចិត្តរបស់អ្នក ការមកចំពោះព្រះជាម្ចាស់ដោយដួងចិត្តស្មោះត្រង់ និងប្រាថ្នាចង់បាន ការមានសេចក្ដីប្រាថ្នាចង់បានចំពោះសេចក្ដីពិត និងបំណងព្រះហឫទ័យរបស់ព្រះជាម្ចាស់ ព្រមទាំងការទទួលបន្ទុកសម្រាប់ភារកិច្ចដែលអ្នកបំពេញ និងសម្រាប់កិច្ចការដែលអ្នកធ្វើ នេះហើយគឺជាអ្វីដែលអ្នកគួរតែមាន នៅពេលអ្នកមកចំពោះព្រះជាម្ចាស់ ហើយធ្វើឱ្យខ្លួនឯងស្ងប់។

ខ្ញុំទើបតែបានប្រកបគ្នាថា កិច្ចការទាំងអស់របស់ពួកជំនុំ គឺមានទំនាក់ទំនងដោយផ្ទាល់ទៅនឹងកិច្ចការនៃការផ្សាយដំណឹងល្អអំពីនគរព្រះរបស់ព្រះជាម្ចាស់។ ជាពិសេស កិច្ចការផ្សាយដំណឹងល្អ និងការងារទាំងអស់ដែលពាក់ព័ន្ធនឹងវិជ្ជាជីវៈ គឺមានទំនាក់ទំនងយ៉ាងសំខាន់ និងមិនអាចកាត់ផ្ដាច់បាន ជាមួយនឹងកិច្ចការនៃការផ្សាយដំណឹងល្អ។ ហេតុដូច្នេះហើយ អ្វីក៏ដោយដែលពាក់ព័ន្ធនឹងកិច្ចការនៃការផ្សាយដំណឹងល្អ គឺពាក់ព័ន្ធនឹងផលប្រយោជន៍របស់ព្រះជាម្ចាស់ និងផលប្រយោជន៍នៃដំណាក់របស់ព្រះជាម្ចាស់។ ប្រសិនបើមនុស្សអាចយល់ដោយត្រឹមត្រូវពីកិច្ចការនៃការផ្សាយដំណឹងល្អ ពួកគេគួរតែប្រព្រឹត្តឱ្យបានត្រឹមត្រូវចំពោះភារកិច្ចដែលពួកគេបំពេញ និងភារកិច្ចដែលអ្នកដទៃបំពេញ។ តើវិធីដ៏ត្រឹមត្រូវក្នុងការប្រព្រឹត្តចំពោះភារកិច្ចទាំងនោះគឺជាអ្វី? ត្រូវខិតខំប្រឹងប្រែងឱ្យអស់ពីសមត្ថភាព ហើយបំពេញភារកិច្ចទាំងនោះស្របតាមសេចក្ដីតម្រូវរបស់ព្រះជាម្ចាស់។ យ៉ាងហោចណាស់ ចូរកុំពាក់ព័ន្ធនឹងឥរិយាបថ និងការអនុវត្តដែលបង្កការខូចខាត ឬការរំខានដោយចេតនា ហើយកុំធ្វើរឿងដែលអ្នកដឹងថាខុសដោយចេតនាឱ្យសោះ។ ប្រសិនបើនរណាម្នាក់ទទូចចង់ធ្វើអ្វីមួយ ទោះបីជាគេដឹងថាវាបង្អាក់ និងរំខានដល់កិច្ចការរបស់ពួកជំនុំក៏ដោយ ហើយគ្មាននរណាម្នាក់អាចបញ្ចុះបញ្ចូលគេកុំឱ្យធ្វើវាបានទេ នោះបុគ្គលនោះកំពុងតែធ្វើសេចក្ដីអាក្រក់ កំពុងស្វែងរកសេចក្ដីស្លាប់ និងកំពុងបង្ហាញពីធាតុពិតរបស់គេជាអារក្សហើយ។ ចូរប្រញាប់ធ្វើឱ្យបងប្អូនប្រុសស្រីញែកឱ្យដឹងថាគេជាមនុស្សបែបណា រួចបណ្ដេញមនុស្សអាក្រក់នោះចេញពីពួកជំនុំ។ ប្រសិនបើអ្នកប្រព្រឹត្តអំពើអាក្រក់នោះស្ថិតក្នុងភាពភាន់ច្រឡំមួយពេល ហើយមិនមែនប្រព្រឹត្តអំពើអាក្រក់ដោយចេតនាទេ តើបញ្ហាបែបនេះគួរត្រូវបានចាត់ចែងដោយរបៀបណា? តើគួរតែអប់រំ និងជួយបុគ្គលនោះដែរឬទេ? ចុះបើគេត្រូវបានអប់រំហើយ តែនៅតែមិនស្ដាប់ទៀតនោះ? បងប្អូនប្រុសស្រីត្រូវរួមគ្នាដើម្បីរិះគន់អ្នកប្រព្រឹត្តអំពើអាក្រក់នោះ។ ចុះបើបុគ្គលនោះមានសមត្ថភាពក្នុងការងាររបស់ខ្លួន តែមិនខិតខំប្រឹងប្រែងឱ្យអស់ពីសមត្ថភាពដើម្បីធ្វើវា ប៉ុន្តែសម្រាប់ពេលនេះ គ្មាននរណាម្នាក់អាចជំនួសគេបាន ហើយអ្នកគ្រប់គ្នានៅតែចង់ឱ្យបុគ្គលនោះធ្វើវាទៀតនោះ? អ្នកគ្រប់គ្នាត្រូវរួមគ្នាដើម្បីលួសកាត់បុគ្គលនោះ និងព្រមានគេថា៖ «ព្រះជាម្ចាស់បានលើកតម្កើងអ្នក ហើយបានឱ្យអ្នកបំពេញភារកិច្ចនេះ។ ប្រសិនបើអ្នកមិនខិតខំព្យាយាមឱ្យអស់ពីសមត្ថភាពដើម្បីធ្វើវាទេ ហើយបន្តបង្កការរំខាន ព្រមទាំងបោះបង់កិច្ចការរបស់អ្នកម្ដងទៀត នោះអ្នកច្បាស់ជាគ្មានមនសិការឡើយ ហើយមិនស័ក្ដិសមនឹងបំពេញភារកិច្ចរបស់អ្នកទេ»។ តើរបៀបនេះល្អ ឬមិនល្អ? ប្រសិនបើនរណាម្នាក់អាចជំនួសបុគ្គលនោះបាន នោះត្រូវឱ្យគេឈប់ចុះ។ តើអ្នករាល់គ្នាហ៊ានធ្វើបែបនោះដែរឬទេ? មនុស្សភាគច្រើនមិនហ៊ានទេ។ នៅពេលនិយាយដល់ការការពារកិច្ចការរបស់ពួកជំនុំ មនុស្សជាច្រើនមិនហ៊ានក្រោកឈរឡើង និងរក្សាយុត្តិធម៌ឡើយ។ តើនេះមិនមែនជាករណីនៃការមិនហ៊ានប្រកាន់ខ្ជាប់នូវសេចក្ដីពិតទេឬ? អ្នកខ្លះធ្វើពុតជាមិនដឹងមិនឮ ហើយព្រងើយកន្តើយ នៅពេលពួកគេឃើញកិច្ចការរបស់ពួកជំនុំកំពុងត្រូវបានបង្អាក់ ឬរំខាន ហាក់បីដូចជាវាមិនពាក់ព័ន្ធអ្វីនឹងពួកគេសោះ ហើយអាកប្បកិរិយារបស់ពួកគេគឺធ្វើជាមើលមិនឃើញ។ ប៉ុន្តែ ប្រសិនបើនរណាម្នាក់រិះគន់ពួកគេដោយនិយាយថា ពួកគេមិនគួរធ្វើបែបនេះទេ ឬស្អប់ខ្ពើមពួកគេ ឬក៏មើលងាយពួកគេ នោះពួកគេនឹងខឹងសម្បា ហើយគិតក្នុងចិត្តថា៖ «តើអ្នកគិតថាអ្នកជានរណា? តើអ្នកជានរណាទើបមករិះគន់ខ្ញុំ? តើអ្នកជានរណាទើបមកមើលងាយខ្ញុំ? យើងត្រូវតែនិយាយរឿងនេះឱ្យដឹងសខ្មៅ»។ ពួកគេយកបញ្ហានេះទុកក្នុងចិត្ត និងចាត់ទុកវាជារឿងធ្ងន់ធ្ងរ ហើយពួកគេមិនអាចនៅស្ងៀមដោយមិននិយាយអ្វីមួយ និងមិនប្រកាសពីជំហររបស់ខ្លួនបានឡើយ។ ពួកគេមិនមានអារម្មណ៍អ្វីទាល់តែសោះ នៅពេលកិច្ចការរបស់ពួកជំនុំត្រូវបានរារាំង រំខាន និងបំផ្លាញ ប៉ុន្តែបែរជាធ្វើជាមើលមិនឃើញទៅវិញ។ តើមនុស្សទាំងនេះជាមនុស្សប្រភេទណា? (មនុស្សអាត្មានិយម និងគួរឱ្យស្អប់ខ្ពើម។) តើនេះគ្រាន់តែជាភាពអាត្មានិយម និងភាពគួរឱ្យស្អប់ខ្ពើមប៉ុណ្ណោះឬ? បញ្ហានេះធ្ងន់ធ្ងរខ្លាំងដល់ថ្នាក់វាមិនអាចត្រូវសង្ខេបត្រឹមតែមួយប្រយោគបានឡើយ។ គេអាចត្រឹមតែនិយាយថា មនុស្សបែបនេះគ្មានភាពជាមនុស្សទេ ហើយមិនមែនជាមនុស្សល្អទាល់តែសោះ។ តាមពិតទៅ នេះគឺជាអ្វីដែលពួកទទឹងនឹងព្រះគ្រីស្ទធ្វើ ហើយជាការពិតណាស់ អ្នកដឹកនាំក្លែងក្លាយក៏មិនខុសគ្នាដែរ។ ពួកទទឹងនឹងព្រះគ្រីស្ទមិនដឹងទាល់តែសោះថា អ្វីទៅជាផលប្រយោជន៍នៃដំណាក់របស់ព្រះជាម្ចាស់។ នៅពេលកិច្ចការរបស់ពួកជំនុំកំពុងត្រូវបានរារាំង ពួកគេមិនអាចមើលឃើញឡើយ។ អ្នកខ្លះបង្កភាពវឹកវរយ៉ាងខ្លាំងដោយការរំខានដល់កិច្ចការរបស់ពួកជំនុំ ប៉ុន្តែនៅពេលពួកទទឹងនឹងព្រះគ្រីស្ទឃើញបែបនេះ ពួកគេមិនចាត់ទុកវាជារឿងធ្ងន់ធ្ងរទេ។ ពួកគេចាត់ទុកវាជារឿងស្រាល ហើយស្ដីបន្ទោសអ្នកប្រព្រឹត្តនោះយ៉ាងទន់ខ្សោយដោយពាក្យសម្ដីសាមញ្ញៗពីរបីម៉ាត់ ដាស់តឿនពួកគេមួយភ្លែត ហើយគ្មានអ្វីលើសពីនេះឡើយ ដោយគ្មានសូម្បីតែការខឹងសម្បាបន្តិចទាល់តែសោះ។ តើមនុស្សបែបនេះមានស្មារតីយុត្តិធម៌ដែរឬទេ? តើមនុស្សទាំងនេះជាមនុស្សប្រភេទណាទៅ? មនុស្សបែបនេះស៊ីបាយបោកឆ្នាំង ពួកគេគឺជាជនក្បត់! ពួកគេគឺជាមនុស្សថោកទាប!

ខ្ញុំទើបតែបានផ្ដល់នូវទិដ្ឋភាពទូទៅអំពីអ្វីទៅជាផលប្រយោជន៍របស់មនុស្ស អ្វីទៅជាសារជាតិនៃផលប្រយោជន៍របស់មនុស្ស ហេតុអ្វីបានជាមនុស្សដេញតាមផលប្រយោជន៍ផ្ទាល់ខ្លួន អ្វីទៅជាធម្មជាតិនៃការដេញតាមផលប្រយោជន៍ផ្ទាល់ខ្លួនរបស់មនុស្ស ហើយក៏បាននិយាយអំពីអ្វីទៅជាធម្មជាតិនៃផលប្រយោជន៍របស់ព្រះជាម្ចាស់ និងរបៀបដែលផលប្រយោជន៍ទាំងនោះត្រូវបានកំណត់ន័យផងដែរ។ ផលប្រយោជន៍របស់ព្រះជាម្ចាស់ គឺជាបុព្វហេតុដ៏យុត្តិធម៌បំផុត ហើយគួរតែត្រូវបានចាត់ទុកបែបនេះ។ ការដែលព្រះជាម្ចាស់ការពារផលប្រយោជន៍របស់ទ្រង់ មិនមែនជាភាពអាត្មានិយមទាល់តែសោះ ហើយវាក៏មិនមែនដើម្បីតែការពារសេចក្ដីថ្លៃថ្នូរ និងសិរីល្អរបស់ទ្រង់ប៉ុណ្ណោះដែរនោះទេ។ ផ្ទុយទៅវិញ ទ្រង់ចង់ការពារវឌ្ឍនភាព និងលទ្ធផលនៃកិច្ចការរបស់ទ្រង់ ហើយការពារបុព្វហេតុដ៏យុត្តិធម៌មួយ។ នេះគឺជាឥរិយាបថ និងសកម្មភាពដ៏យុត្តិធម៌ និងត្រឹមត្រូវបំផុត ហើយនេះគឺជាទង្វើរបស់ព្រះជាម្ចាស់។ មនុស្សលោកដែលព្រះបានបង្កើត មិនគួររក្សាទុកសញ្ញាណណាមួយអំពីទង្វើរបស់ព្រះជាម្ចាស់នេះឡើយ កុំថាឡើយមានការចោទប្រកាន់ ឬការវិនិច្ឆ័យណាមួយនោះ។ តើយើងអាចនិយាយបានថា ផលប្រយោជន៍របស់ព្រះជាម្ចាស់គឺខ្ពស់ជាងអ្វីៗទាំងអស់ដែរឬទេ? (អាចបាន។) តើការនិយាយបែបនេះជាភាពអាត្មានិយមដែរឬទេ? (មិនមែនទេ។) មនុស្សយល់ពីទិដ្ឋភាពនៃសេចក្ដីពិតនេះ ហើយដោយផ្អែកលើមូលដ្ឋាននេះ សេចក្ដីថ្លែងនេះគឺសមហេតុផល។ វាមិនមែនជាការលម្អៀងដោយចេតនាទេ វាគឺយុត្តិធម៌ និងត្រឹមត្រូវ។ «ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង» នេះគឺជាសារជាតិនៃពួកទទឹងនឹងព្រះគ្រីស្ទ។ អាកប្បកិរិយា និងការប្រព្រឹត្តរបស់ពួកគេចំពោះផលប្រយោជន៍ គឺមានធម្មជាតិបែបនេះឯង ហើយពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ។ តើពាក្យ «មិនដែល» មានន័យដូចម្ដេច? ពោលគឺ ពួកគេមិនគិតអំពីផលប្រយោជន៍របស់ព្រះជាម្ចាស់ទាល់តែសោះ ហើយពួកគេក៏គ្មានគោលគំនិតបែបនេះដែរ ពួកគេគិតគូរតែពីផលប្រយោជន៍ផ្ទាល់ខ្លួនប៉ុណ្ណោះ នេះហើយជាអត្ថន័យរបស់វា។ តើវាធ្ងន់ធ្ងរកម្រិតណាទៅ? គឺការក្បត់ផលប្រយោជន៍នៃដំណាក់របស់ព្រះជាម្ចាស់ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួន និងផលប្រយោជន៍ផ្ទាល់ខ្លួន។ ផលប្រយោជន៍របស់ពួកគេគឺសំខាន់បំផុត ហើយអាចជំនួសផលប្រយោជន៍របស់ព្រះជាម្ចាស់បាន។ ពួកគេនឹងតស៊ូដើម្បីផលប្រយោជន៍របស់ពួកគេ មិនថាផលប្រយោជន៍ទាំងនេះទុច្ចរិត មិនត្រឹមត្រូវ ឬអវិជ្ជមានយ៉ាងណាក៏ដោយ ហើយដើម្បីដណ្ដើមយកផលប្រយោជន៍របស់ខ្លួន និងតស៊ូដើម្បីផលប្រយោជន៍ទាំងនោះ ពួកគេហ៊ានលះបង់នរណាម្នាក់ ដោយមិនគិតពីតម្លៃណាមួយឡើយ។ តើនេះជាឥរិយាបថប្រភេទណាទៅ? (ជាឥរិយាបថរបស់ពួកទទឹងនឹងព្រះគ្រីស្ទ។) ឥរិយាបថរបស់ពួកទទឹងនឹងព្រះគ្រីស្ទ នេះហើយគឺជាអ្វីដែលសាតាំងធ្វើ។ សាតាំងត្រួតត្រាពូជមនុស្សនេះ ត្រួតត្រាប្រទេសមួយ ត្រួតត្រាជាតិសាសន៍មួយ ហើយហ៊ានលះបង់ជីវិតមនុស្សប៉ុន្មាននាក់ក៏បាន ដើម្បីប្ដូរយកស្ថិរភាពនៃការត្រួតត្រារបស់វា។ តើអ្វីទៅជាផលប្រយោជន៍របស់សាតាំង? គឺអំណាច និងឋានៈនៃការត្រួតត្រា។ ដូច្នេះ តើវាទទួលបានឋានៈនៃការត្រួតត្រាដោយរបៀបណា ហើយតើវាធ្វើឱ្យការត្រួតត្រានេះមានស្ថិរភាពដោយរបៀបណា? (ដោយមិនគិតពីតម្លៃណាមួយឡើយ។) ដោយមិនគិតពីតម្លៃណាមួយឡើយ។ ពោលគឺ វាមិនខ្វល់ថាតើការអនុវត្ត និងវិធីសាស្ត្ររបស់វាហាក់ដូចជាត្រឹមត្រូវ ឬមិនត្រឹមត្រូវចំពោះសាធារណជននោះទេ ហើយវាប្រើប្រាស់អ្វីៗគ្រប់យ៉ាង ចាប់តាំងពីការសម្លាប់រង្គាល និងការបង្ក្រាប រហូតដល់យុទ្ធសាស្ត្រទន់ និងរឹង ការបង្ខិតបង្ខំ និងការលួងលោម ហើយហ៊ានលះបង់ជីវិតរបស់នរណាម្នាក់ ឬជីវិតមនុស្សប៉ុន្មាននាក់ក៏បាន ដើម្បីប្ដូរយកស្ថិរភាពនៃឋានៈរបស់វា និងអំណាចនៅក្នុងដៃរបស់វា នេះគឺជាឥរិយាបថរបស់សាតាំង។ ពួកទទឹងនឹងព្រះគ្រីស្ទក៏ធ្វើរឿងតាមរបៀបនេះដែរ។

តើព្រះបន្ទូលទាំងនេះនៅក្នុងការប្រកបគ្នានាថ្ងៃនេះ ត្រូវនឹងចំណង់ចំណូលចិត្តរបស់អ្នករាល់គ្នាដែរឬទេ? (ខ្ញុំទទួលបានប្រយោជន៍យ៉ាងច្រើនបន្ទាប់ពីបានស្ដាប់នៅថ្ងៃនេះ ហើយជាពិសេស ការវែកញែកអំពីចំណេះដឹង និងពួកបញ្ញវន្ត បានធ្វើឱ្យចិត្តខ្ញុំរំជើបរំជួលយ៉ាងខ្លាំង។ កាលពីមុន ខ្ញុំមិនសូវយល់ស្របនឹងគំនិតដែលថា ពួកបញ្ញវន្តគ្មានការយល់ដឹងខាងវិញ្ញាណនោះទេ ប៉ុន្តែក្នុងអំឡុងពេលនេះ តាមរយៈការវែកញែករបស់ព្រះជាម្ចាស់អំពីចំណេះដឹង ខ្ញុំអាចធៀបនឹងខ្លួនឯងបន្តិចម្ដងៗ ហើយឃើញថា ជាច្រើនលើកច្រើនសា ខ្លួនខ្ញុំផ្ទាល់មិនអាចជ្រួតជ្រាបពីព្រះបន្ទូលរបស់ព្រះជាម្ចាស់ឡើយ ខ្ញុំស្ដាប់មិនយល់ពីព្រះបន្ទូលទាំងនោះទេ ហើយនៅពេលមើលមនុស្ស និងព្រឹត្តិការណ៍នានា ខ្ញុំមើល និងវិភាគរឿងទាំងនោះតាមទស្សនៈបែបបញ្ញា ដែលនាំឱ្យមានការយល់ដឹងវៀចវេរ នេះហើយគឺការគ្មានការយល់ដឹងជ្រួតជ្រាបខាងវិញ្ញាណ។ ឥឡូវនេះ ខ្ញុំអាចមើលឃើញកាន់តែច្បាស់ពីសារជាតិនៃពួកបញ្ញវន្ត។) ក្នុងការនិយាយអំពីពួកបញ្ញវន្តនៅថ្ងៃនេះ ខ្ញុំពិតជាមិនសំដៅលើបុគ្គលណាម្នាក់ឡើយ ប៉ុន្តែប្រសិនបើអ្នករាល់គ្នាអាចយកខ្លួនឯងមកធៀបនឹងព្រះបន្ទូលរបស់ខ្ញុំ នោះជារឿងល្អមួយ ហើយក៏មានសង្ឃឹមថា អ្នកអាចផ្លាស់ប្ដូរ និងចូលទៅក្នុងបាន។ អ្នករាល់គ្នាគួរតែដេញតាមយ៉ាងឧស្សាហ៍ព្យាយាម ចាប់ពីចំណុចដែលមិនយល់ ឬមិនជ្រួតជ្រាបពីសេចក្ដីពិត រហូតដល់ឈានទៅដល់ចំណុចដែលអ្នកអាចយល់សេចក្ដីពិតសាមញ្ញៗ ដាច់ដោយឡែក និងមិនសូវជ្រាលជ្រៅមួយចំនួនម្ដងមួយៗ ដើម្បីឱ្យអ្វីដែលអ្នកយល់ គឺជាសេចក្ដីពិត មិនមែនជាពាក្យពេចន៍ និងគោលលទ្ធិឡើយ។ តាមរបៀបនេះ អ្នកនឹងមានការយល់ដឹងខាងវិញ្ញាណបន្តិចម្ដងៗ។ ប្រសិនបើអ្នកស្វែងយល់ពីរឿងរ៉ាវនានាដោយផ្ដោតលើសេចក្ដីពិត និងតថភាព នោះអ្នកនឹងយល់សេចក្ដីពិតបន្តិចម្ដងៗ។ ប្រសិនបើអ្នកតែងតែវិភាគរឿងរ៉ាវនានាដោយផ្ដោតលើគោលលទ្ធិ ដោយប្រើតក្កវិជ្ជា និងប្រើខួរក្បាលរបស់អ្នក នោះអ្វីដែលអ្នកយល់ នឹងគ្រាន់តែជាគោលលទ្ធិ ឬទ្រឹស្ដីប៉ុណ្ណោះ ដែលនឹងមិនអាចក្លាយជាសេចក្ដីពិតជាដាច់ខាត ហើយអ្នកនឹងមិនអាចឈានទៅមុខហួសពីមូលដ្ឋាននៃគោលលទ្ធិបានជាដាច់ខាត។ តើវាមិនដូច្នេះទេឬ? (មែនហើយ។) អ្នកខ្លះនិយាយថា៖ «ហេតុអ្វីបានជាខ្ញុំមិនអាចយល់ពីព្រះបន្ទូលមួយចំនួនរបស់ព្រះជាម្ចាស់ដែលខ្ញុំអានដូច្នេះ? ម្ដេចបានជាព្រះបន្ទូលទាំងនោះមិនងាយស្រួលឱ្យមនុស្សយល់ និងទទួលយក នៅពេលវាស់ស្ទង់ដោយប្រើវេយ្យាករណ៍ និងផ្អែកលើរចនាសម្ព័ន្ធអត្ថបទ?» តើអ្នករាល់គ្នាពន្យល់ពីបញ្ហានេះដោយរបៀបណា? តើឥឡូវនេះ អ្នកអាចយល់វាបានដែរឬទេ? ខ្ញុំនឹងពន្យល់រឿងនេះប្រាប់អ្នករាល់គ្នា។ ព្រះជាម្ចាស់បានមានព្រះបន្ទូលទៅកាន់មនុស្ស ចាប់តាំងពីមនុស្សជាតិបានកើតមានឡើងមកម៉្លេះ ហើយរាល់ព្រះបន្ទូល និងកថាខណ្ឌនៃអ្វីដែលទ្រង់ថ្លែង គឺគ្រាន់តែជាភាសាប៉ុណ្ណោះ មិនមែនជាអត្ថបទតែងសេចក្ដីឡើយ។ ពេលខ្ញុំកំពុងនិយាយនៅទីនេះថ្ងៃនេះ តើខ្ញុំកំពុងនិយាយជាអត្ថបទតែងសេចក្ដី កំពុងធ្វើសេចក្ដីរាយការណ៍ ឬគ្រាន់តែសន្ទនា? (សន្ទនា។) ខ្ញុំកំពុងជជែកលេងជាមួយអ្នករាល់គ្នា ប្រាប់ពីសេចក្ដីពិត និងនិយាយអំពីប្រធានបទដែលអ្នករាល់គ្នាត្រូវការ។ ខ្ញុំកំពុងនិយាយ មិនមែនកំពុងរ៉ាយរាប់អត្ថបទតែងសេចក្ដីឡើយ។ ហេតុដូច្នេះហើយ អ្នករាល់គ្នាត្រូវតែយល់ថា អ្វីទៅជាអត្ថបទតែងសេចក្ដី និងអ្វីទៅជាការនិយាយ ពោលគឺមានភាពខុសគ្នារវាងរឿងទាំងពីរនេះ។ ធាតុផ្សំមួយចំនួនដែលអត្ថបទតែងសេចក្ដីត្រូវការ គឺជាផ្នែកនៃចំណេះដឹងដែលមកពីមនុស្សជាតិ ហើយព្រះជាម្ចាស់មិនចាំបាច់អនុលោមតាមចំណេះដឹងនេះទេ នៅពេលទ្រង់មានព្រះបន្ទូល។ ទ្រង់គ្រាន់តែចាំបាច់ត្រូវមានព្រះបន្ទូលយ៉ាងសាមញ្ញ និងច្បាស់លាស់នូវសេចក្ដីពិតដែលទ្រង់មានព្រះហឫទ័យចង់មានព្រះបន្ទូលប៉ុណ្ណោះ ហើយដរាបណាមនុស្សអាចយល់សេចក្ដីពិតដែលពួកគេឮ នោះគឺគ្រប់គ្រាន់ហើយ ហើយសូម្បីតែសញ្ញាវណ្ណយុត្ត ក៏មិនចាំបាច់ប្រើដែរ។ មនុស្សជាតិបានបង្កើតសញ្ញាវណ្ណយុត្ត និងអត្ថបទtតែងសេចក្ដីឡើង ហើយក៏បានបង្កើតវេយ្យាករណ៍ និងធាតុផ្សំដែលអត្ថបទតែងសេចក្ដីត្រូវការផងដែរ។ រឿងទាំងអស់នេះ សុទ្ធតែស្ថិតក្នុងដែននៃចំណេះដឹង ហើយព្រះជាម្ចាស់មិនចាំបាច់អនុលោមតាមរឿងទាំងនេះឡើយ។ បន្ថែមលើនេះ ភាសាមកពីព្រះជាម្ចាស់ ហើយនេះគឺជាអ្វីមួយដែលវិជ្ជមាន។ ហេតុដូច្នេះហើយ មិនថាព្រះជាម្ចាស់មានព្រះបន្ទូលយ៉ាងណានោះទេ គឺសុទ្ធតែត្រឹមត្រូវទាំងអស់។ អ្នកមិនចាំបាច់ត្រួតពិនិត្យព្រះបន្ទូលទាំងនោះដើម្បីរកមើលបញ្ហាវេយ្យាករណ៍ ឬប្រៀបធៀប ឬវែកញែកពីបញ្ហាវេយ្យាករណ៍ឡើយ។ អ្នកគ្រាន់តែចាំបាច់ត្រូវយល់នៅក្នុងសេចក្ដីណាមួយ នៅក្នុងកថាខណ្ឌណាមួយ និងនៅក្នុងប្រយោគណាមួយថា តើអ្វីទៅជាបំណងព្រះហឫទ័យរបស់ព្រះជាម្ចាស់ អ្វីទៅជាសេចក្ដីពិត អ្វីទៅជាគោលការណ៍សេចក្ដីពិតដែលព្រះជាម្ចាស់តម្រូវពីមនុស្ស និងអ្វីទៅជាផ្លូវនៃការអនុវត្តដែលព្រះជាម្ចាស់មានព្រះបន្ទូលប្រាប់ដល់មនុស្ស នោះគឺគ្រប់គ្រាន់ហើយ។ នេះគឺជាវិចារណញ្ញាណដែលភាវៈដែលព្រះបានបង្កើត ពោលគឺមនុស្ស គួរតែមាន។ ព្រះបន្ទូល និងទង្វើរបស់ព្រះជាម្ចាស់ មិនចាំបាច់អនុលោមតាមទម្លាប់ និងក្របខណ្ឌទាំងអស់នេះដែលបង្កើតឡើងដោយមនុស្សឡើយ ហើយក៏មិនចាំបាច់ប្រកាន់ខ្ជាប់នូវបទប្បញ្ញត្តិ និងរឿងរ៉ាវដែលពាក់ព័ន្ធនឹងបញ្ញាសុទ្ធសាធដែលមាននៅក្នុងចំណេះដឹងទាំងនេះដែរ។ ព្រះជាម្ចាស់បានមានព្រះបន្ទូលនូវរឿងជាច្រើន ហើយមិនថាទ្រង់មានព្រះបន្ទូលយ៉ាងណានោះទេ នោះគឺជាសេចក្ដីពិត។ មនុស្សដែលមានការយល់ដឹងខាងវិញ្ញាណ និងមនុស្សដែលមានបទពិសោធ កាន់តែអានព្រះបន្ទូលរបស់ព្រះជាម្ចាស់ ពួកគេកាន់តែមានអារម្មណ៍ថា ព្រះបន្ទូលរបស់ព្រះជាម្ចាស់គឺជាសេចក្ដីពិត។ ថាតើសេចក្ដីពិតដែលមាននៅក្នុងព្រះបន្ទូលទាំងនេះជាអ្វី គឺជារឿងដែលមនុស្សត្រូវត្រិះរិះពិចារណា ស្វែងរក និងដកបទពិសោធ។ ព្រះជាម្ចាស់មានព្រះបន្ទូលទៅកាន់មនុស្សជាតិ ចូរចាំថា អ្វីដែលព្រះជាម្ចាស់ធ្វើ គឺមានព្រះបន្ទូល ហើយ «ការមានព្រះបន្ទូល» ត្រូវបានគេស្គាល់ក្នុងពាក្យសាមញ្ញថា ជាការជជែកលេង ឬការនិយាយពីរឿងរ៉ាវនានា។ តើអ្វីទៅជាសារជាតិដែលមាននៅក្នុងអ្វីដែលព្រះជាម្ចាស់ចង់មានព្រះបន្ទូលនៅត្រង់នេះ? នោះគឺបំណងព្រះហឫទ័យរបស់ព្រះជាម្ចាស់ សេចក្ដីពិត និងសេចក្ដីតម្រូវរបស់ព្រះជាម្ចាស់ចំពោះមនុស្ស នេះហើយគឺជាខ្លឹមសារ។ ធម្មជាតិនៃការនិយាយ គឺការនិយាយយ៉ាងសាមញ្ញ និងច្បាស់លាស់ក្នុងរបៀបជជែកលេង ចិត្តនិងចិត្ត និងទល់មុខគ្នា ដោយជួនកាលប្រើភាសានិយាយ និងគ្រាមភាសាខ្លះៗ ហើយជួនកាលប្រើពាក្យពេចន៍អក្សរសាស្ត្រខ្លះៗ។ ដើម្បីសរសេរអត្ថបទតែងសេចក្ដីមួយ អ្នកត្រូវមានសេចក្ដីផ្ដើមនៅក្នុងកថាខណ្ឌទីមួយ ពង្រីក និងបកស្រាយពីបញ្ហានៅផ្នែកកណ្ដាល រួចឈានទៅដល់ចំណុចកំពូល និងសេចក្ដីបញ្ចប់។ វាត្រូវតែសរសេរតាមទម្រង់នេះតែម្ដង ទើបអាចចាត់ទុកថាជាអត្ថបទតែងសេចក្ដីមួយបាន ហើយទាល់តែធ្វើបែបនោះ ទើបគ្រូអានវា និងវាយតម្លៃវាថាមធ្យម ល្អ ឬល្អប្រសើរ។ តើអ្នកអាចវាយតម្លៃព្រះបន្ទូលរបស់ព្រះជាម្ចាស់តាមរបៀបនេះបានដែរឬទេ? ឧបមាថាអ្នកនិយាយថា៖ «ព្រះបន្ទូលនេះល្អ វាមានវេយ្យាករណ៍ល្អ វាត្រូវបានថ្លែងមកជាភាសានៃភាពជាព្រះ ហើយវាស្របតាមរចនាសម្ព័ន្ធនៃអត្ថបទតែងសេចក្ដីមួយទាំងស្រុង ចំណែកព្រះបន្ទូលនោះមិនសូវល្អទេ វារាងមិនរៀបរយបន្តិច ហើយរចនាសម្ព័ន្ធក៏មិនសូវល្អដែរ។ ពាក្យពេចន៍ខ្លះមិនសូវត្រូវតាមវេយ្យាករណ៍ទេ ហើយថែមទាំងមានពាក្យខ្លះដែលហាក់ដូចជាមិនត្រូវបានប្រើនៅកន្លែងដែលត្រឹមត្រូវទៀតផង»។ តើការអានព្រះបន្ទូលរបស់ព្រះជាម្ចាស់តាមរបៀបនេះ ត្រឹមត្រូវដែរឬទេ? (មិនត្រឹមត្រូវទេ។) ការអានព្រះបន្ទូលទាំងនោះតាមរបៀបនេះ គឺជារឿងវៀចវេរហើយ ហើយអ្នកនឹងមិនអាចទទួលបានសេចក្ដីពិតជាដាច់ខាត។ អ្នកត្រូវតែរៀនយល់ពីអត្ថន័យបង្កប់នៃព្រះបន្ទូលរបស់ព្រះជាម្ចាស់ ដើម្បីមើលឃើញពីអ្វីដែលព្រះជាម្ចាស់តម្រូវពីអ្នក និងអ្វីទៅជាសេចក្ដីពិតដែលមាននៅក្នុងព្រះបន្ទូលទាំងនេះ នោះទើបជារឿងដ៏ឆ្លាតវៃដែលត្រូវធ្វើ។ អ្នកមិនទាំងដឹងពីរបៀបមើលរឿងទាំងនេះផង ហើយអ្នកចេះតែនិយាយពេញមួយថ្ងៃថា៖ «ម្ដេចបានជាព្រះបន្ទូលរបស់ព្រះជាម្ចាស់មិនមែនជាអត្ថបទតែងសេចក្ដីសោះដូច្នេះ? ព្រះបន្ទូលរបស់ព្រះជាម្ចាស់គួរតែដូចជាសុន្ទរកថា ហើយព្រះជាម្ចាស់គួរតែមានព្រះបន្ទូលដោយប្រើភាសាដ៏ពីរោះរណ្ដំ»។ ខ្ញុំមិនធ្វើបែបនោះទេ។ ការធ្វើបែបនោះពិតជាហត់នឿយណាស់ ហើយអ្នករាល់គ្នានឹងហត់នឿយក្នុងការស្ដាប់ ចំណែកឯអ្នកនិយាយក៏ហត់នឿយដូចគ្នា។ សាកគិតមើលអំពីពេលដែលព្រះជាម្ចាស់មានព្រះបន្ទូលនៅស្ថានសួគ៌ មានព្រះបន្ទូលទៅកាន់យ៉ូប មានព្រះបន្ទូលទៅកាន់ពេត្រុស មានព្រះបន្ទូលទៅកាន់ម៉ូសេ និងយ៉ូណាស។ តើព្រះបន្ទូលរបស់ព្រះជាម្ចាស់មិនសាមញ្ញ និងច្បាស់លាស់ទេឬ? អ្នកមិនអាចមើលឃើញទាល់តែសោះថា ព្រះបន្ទូលទាំងនោះវិសាមញ្ញ អរូបី ឬមហិមាកម្រិតណា ឬការប្រើប្រាស់ពាក្យពេចន៍មានភាពហ្មត់ចត់កម្រិតណានោះទេ។ ចូរមើលនៅពេលដែលសាតាំងល្បួងយ៉ូប ព្រះជាម្ចាស់មានព្រះបន្ទូលទៅកាន់សាតាំងថា៖ «តើអ្នកបានពិនិត្យឃើញយ៉ូប ជាអ្នកបម្រើរបស់ខ្ញុំឬទេ? ដ្បិតគ្មាននរណាម្នាក់នៅលើផែន‌ដីដូចគាត់ឡើយ ព្រោះគាត់ជាមនុស្សគ្រប់លក្ខណ៍ ទៀងត្រង់ កោតខ្លាចដល់ព្រះជាម្ចាស់ និងគេចចេញពីសេចក្ដីអាក្រក់ផង» (យ៉ូប ១:៨) និង «គាត់ស្ថិតនៅក្នុងដៃរបស់អ្នកហើយ ប៉ុន្តែត្រូវទុកជីវិតឱ្យគាត់» (យ៉ូប ២:៦)។ ព្រះបន្ទូលរបស់ព្រះជាម្ចាស់ទាំងសាមញ្ញ និងខ្លីខ្លឹម ហើយបានពន្យល់ពីរឿងនេះយ៉ាងច្បាស់លាស់។ នេះជានិស្ស័យរបស់ព្រះជាម្ចាស់ និងជាសារជាតិរបស់ព្រះជាម្ចាស់។ ព្រះជាម្ចាស់មិនប្រើពាក្យពេចន៍អាថ៌កំបាំងដែលធ្វើឱ្យមានការភាន់ច្រឡំដោយចេតនាឡើយ ហើយភាពមហិមា ភាពវិសាមញ្ញ ភាពថ្លៃថ្នូរ សិទ្ធិអំណាច និងព្រះចេស្ដារបស់ទ្រង់ មិនមែនជាការក្លែងបន្លំឡើយ។ ហេតុអ្វីបានជាខ្ញុំនិយាយថា រឿងទាំងនេះមិនមែនជាការក្លែងបន្លំ? នៅពេលទ្រង់មានព្រះបន្ទូលទៅកាន់មនុស្សម្នាក់ ទ្រង់មិនធ្វើពុត ក្លែងបន្លំអង្គទ្រង់ដោយរូបភាពដ៏ខ្ពង់ខ្ពស់ ឬមានព្រះបន្ទូលពីរឿងដែលមនុស្សមិនអាចយល់បានឡើយ គឺសាតាំងទេដែលធ្វើបែបនោះ ព្រះជាម្ចាស់មិនធ្វើបែបនោះឡើយ ហើយដោយសារព្រះជាម្ចាស់កំពុងមានព្រះបន្ទូល ទ្រង់នឹងធ្វើឱ្យអ្នកយល់ពីព្រះបន្ទូលនោះ។ ប្រសិនបើអ្នកជាកូនក្មេង ទ្រង់នឹងមានព្រះបន្ទូលទៅកាន់អ្នកដោយប្រើពាក្យពេចន៍ដែលក្មេងៗអាចយល់បាន។ ប្រសិនបើអ្នកជាមនុស្សចាស់ ទ្រង់នឹងមានព្រះបន្ទូលទៅកាន់អ្នកជាភាសារបស់មនុស្សចាស់។ ប្រសិនបើអ្នកជាបុរស ទ្រង់នឹងមានព្រះបន្ទូលទៅកាន់អ្នកជាភាសាដែលបុរសធ្លាប់ប្រើប្រាស់។ ប្រសិនបើអ្នកជាមនុស្សពុករលួយ ទ្រង់នឹងមានព្រះបន្ទូលទៅកាន់អ្នកតាមរបៀប និងរចនាសម្ព័ន្ធភាសារបស់ទ្រង់ ដែលមនុស្សពុករលួយអាចយល់បាន។ ព្រះជាម្ចាស់មានព្រះបន្ទូលតាមរបៀបជាច្រើន។ ជួនកាល ទ្រង់មានព្រះបន្ទូលលេងសើច ជួនកាល ទ្រង់មានព្រះបន្ទូលបញ្ឆិតបញ្ឆៀង ជួនកាល ទ្រង់មានព្រះបន្ទូលចំអកបញ្ឈឺ ជួនកាល ទ្រង់វែកញែក ជួនកាល ទ្រង់រាងតឹងរ៉ឹង ជួនកាល ទ្រង់រាងទន់ភ្លន់ ជួនកាល ទ្រង់ធ្វើឱ្យអ្នកមានអារម្មណ៍រំជួលចិត្ត ហើយជួនកាល ទ្រង់លួងលោមអ្នកបន្ទាប់ពីលួសកាត់អ្នករួច...។ កិច្ចការទាំងអស់នេះដែលព្រះជាម្ចាស់ធ្វើ និងសេចក្ដីពិតទាំងនេះដែលទ្រង់សម្ដែងចេញ មិនមែនស្លាប់ក្រឡាទេ គឺវាមានភាពរស់រវើក។ ព្រះជាម្ចាស់គឺជាប្រភពនៃទឹករស់ ហើយប្រភពនៃសេចក្ដីពិតគឺព្រះជាម្ចាស់។ មិនថាព្រះជាម្ចាស់មានព្រះបន្ទូលយ៉ាងណានោះទេ គឺសុទ្ធតែបានទាំងអស់ មានសេចក្ដីពិតនៅក្នុងព្រះបន្ទូលនោះ ហើយវាមិនសំខាន់ទេថាទ្រង់មានព្រះបន្ទូលតាមរបៀបណានោះ។ ប្រសិនបើនរណាម្នាក់តែងតែមានសញ្ញាណអំពីរបៀបនៃការមានព្រះបន្ទូលរបស់ព្រះជាម្ចាស់ រចនាសម្ព័ន្ធភាសារបស់ទ្រង់ ជាដើម ហើយតែងតែពិនិត្យពិច័យ និងសង្ស័យលើរឿងទាំងនោះ ព្រមទាំងតែងតែមានអារម្មណ៍មិនសប្បាយចិត្តចំពោះរឿងទាំងនេះ ហើយគិតថា៖ «ព្រះជាម្ចាស់ដែលខ្ញុំជឿ ហាក់ដូចជាមិនមែនជាព្រះជាម្ចាស់ទាល់តែសោះ ហេតុអ្វីបានជាទ្រង់បែបនេះ? ដូច្នេះ ខ្ញុំមិនចង់ទទួលយកទ្រង់ទេ វាមុខជាគួរឱ្យខ្មាសអៀនណាស់ប្រសិនបើខ្ញុំបានទទួលយកទ្រង់ ខ្ញុំសុខចិត្តជឿលើអ្នកនេះឬអ្នកនោះវិញ» តើមនុស្សនេះជាមនុស្សប្រភេទណាទៅ? (ជាអ្នកមិនជឿ។) នេះគឺជាអ្នកមិនជឿ។ តើមនុស្សភាគច្រើនដែលជាពួកអ្នកមិនជឿ គឺជាមនុស្សប្រភេទណា? គឺជាមនុស្សដែលខ្វះការយល់ដឹងខាងវិញ្ញាណ។ នៅពេលមនុស្សដែលខ្វះការយល់ដឹងខាងវិញ្ញាណអានព្រះបន្ទូលរបស់ព្រះជាម្ចាស់ ពួកគេពិនិត្យពិច័យព្រះបន្ទូលទាំងនោះយ៉ាងយកចិត្តទុកដាក់ ដែលជាលទ្ធផល ពួកគេនៅតែមិនអាចយល់ព្រះបន្ទូលទាំងនោះបានទាំងស្រុងដដែល ដូច្នេះពួកគេក៏ឆ្ងល់ថា៖ «ដោយសារនេះគឺជាផ្លូវពិត តើវាអាចទៅរួចទេក្នុងការទទួលបានព្រះពរពិតប្រាកដតាមរយៈការជឿតាមផ្លូវនេះ? មនុស្សជាច្រើនជឿ។ ប្រសិនបើខ្ញុំមិនជឿ តើខ្ញុំនឹងមិនធ្លាក់នរកទេឬ?» ពួកគេថែមទាំងរក្សាទុកល្បិចកលតូចតាចទៀតផង។ ពួកគេមិនឆ្ងល់ថា៖ «គេនិយាយថាមានសេចក្ដីពិតនៅក្នុងព្រះបន្ទូលរបស់ព្រះជាម្ចាស់ ចុះអ្វីទៅជាសេចក្ដីពិត? ម្ដេចបានជាខ្ញុំមិនទាន់ឃើញសេចក្ដីពិតនោះ? ខ្ញុំត្រូវតែអាន និងស្ដាប់!» នៅថ្ងៃមួយ ទីបំផុតពួកគេ «យល់ពីអ្វីដែលពួកគេឮ» ហើយគិតថា៖ «អ្វីដែលព្រះបន្ទូលទាំងនេះបើកសម្ដែង គឺជាស្ថានភាពពិត វាគឺជាសេចក្ដីពិត។ ប៉ុន្តែភាសានេះសាមញ្ញ និងធម្មតាពេកហើយ វាសាមញ្ញមែនទែន ហើយអាចនឹងត្រូវបានពួកបញ្ញវន្តមើលងាយ និងរើសអើង ព្រមទាំងចាត់ទុកថាជាការនិយាយស្ដីដ៏សាមញ្ញបំផុត ហើយថែមទាំងសោះកក្រោះទៀតផងចំពោះព្រះបន្ទូលមួយចំនួន ហើយពាក្យពេចន៍ខ្លះដែលបញ្ញវន្តជាន់ខ្ពស់ក្នុងវិស័យចំណេះដឹងមិនបន្ទាបខ្លួនប្រើ បែរជាត្រូវបានមានព្រះបន្ទូលចេញពីព្រះឱស្ឋរបស់ព្រះជាម្ចាស់ទៅវិញ នេះជារឿងដែលមិនគួរឱ្យជឿសោះ ហើយវាប្រាកដជាមិនគួរដូចនេះទេ មែនទេ?» តើអ្វីទៅជាផលវិបាកនៃការពិនិត្យពិច័យជាប់ជានិច្ចនេះ? អ្នកនឹងមានអារម្មណ៍ថា អ្នកល្អជាងព្រះជាម្ចាស់ ហើយថាព្រះជាម្ចាស់គួរតែជឿលើអ្នក និងលើកតម្កើងអ្នក។ តើនេះមិនមែនជាបញ្ហាទេឬ? ទាំងនេះគឺជាមនុស្សដែលខ្វះការយល់ដឹងខាងវិញ្ញាណ។ អាកប្បកិរិយារបស់ពួកគេចំពោះព្រះជាម្ចាស់ គឺតែងតែឈរប្រឆាំងនឹងព្រះជាម្ចាស់ និងពិនិត្យពិច័យទ្រង់ជានិច្ច។ ខណៈពេលពិនិត្យពិច័យព្រះជាម្ចាស់ ពួកគេក៏កំពុងតែទាស់ទទឹងនឹងទ្រង់ ហើយខណៈពេលដែលទាស់ទទឹងនឹងទ្រង់ ពួកគេក៏កំពុងតែគិតថា៖ «វាជាការល្អប្រសើរដែលទ្រង់មិនមែនជាព្រះជាម្ចាស់ ពីព្រោះទ្រង់តូចតាចណាស់ ទ្រង់មិនដូចជាព្រះជាម្ចាស់ទេ។ ប្រសិនបើទ្រង់ជាព្រះជាម្ចាស់ ទូលបង្គំនឹងមិនមានអារម្មណ៍ស្ងប់ចិត្តឡើយ។ ប្រសិនបើទូលបង្គំមើលងាយទ្រង់ និងពិនិត្យពិច័យទ្រង់ ដោយវិភាគទ្រង់រហូតដល់ទ្រង់លែងជាព្រះជាម្ចាស់ ហើយគ្មាននរណាម្នាក់ជឿលើទ្រង់ នោះទូលបង្គំនឹងសប្បាយចិត្ត ហើយប្រសិនបើទូលបង្គំស្វែងរកព្រះជាម្ចាស់ដ៏អស្ចារ្យមួយអង្គដើម្បីជឿ ទូលបង្គំនឹងមានអារម្មណ៍សុខសាន្ត»។ មនុស្សបែបនេះគឺជាអ្នកមិនជឿ។ អ្នកមិនជឿភាគច្រើនខ្វះការយល់ដឹងខាងវិញ្ញាណ។ ពួកគេនឹងមិនយល់ ឬទទួលបានសេចក្ដីពិតពីសូរសៀងដ៏សាមញ្ញបំផុតទាំងនេះរបស់ព្រះជាម្ចាស់បានជាដាច់ខាត។ ពួកគេគ្រាន់តែពិនិត្យពិច័យព្រះបន្ទូលទាំងនោះម្ដងហើយម្ដងទៀត ដោយមិនត្រឹមតែមិនទទួលបានសេចក្ដីពិតប៉ុណ្ណោះទេ ប៉ុន្តែថែមទាំងបំផ្លាញរឿងដ៏សំខាន់នៃសេចក្ដីសង្គ្រោះរបស់ពួកគេផ្ទាល់ ព្រមទាំងបើកសម្ដែងពីខ្លួនពួកគេ និងជម្រុះខ្លួនពួកគេចោលទៀតផង។ សូមបញ្ចប់ការប្រកបគ្នានាថ្ងៃនេះត្រឹមនេះចុះ។ (សូមអរព្រះគុណព្រះជាម្ចាស់!) លាហើយ!

ថ្ងៃទី១៧ ខែមករា ឆ្នាំ២០២០

កំណត់សម្គាល់៖

ក. «ឡាវ» និង «សៀវ» គឺជាបុព្វបទដែលត្រូវបានបន្ថែមនៅពីមុខនាមត្រកូលនៅក្នុងភាសាចិន ជាពាក្យសម្រាប់ហៅដែលបង្ហាញពីភាពស្និទ្ធស្នាល ឬភាពសាមញ្ញរវាងអ្នកនិយាយ និងអ្នកស្ដាប់។


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីពីរ)

II. ផលប្រយោជន៍របស់ពួកទទឹងនឹងព្រះគ្រីស្ទ

ថ្ងៃនេះ យើងនឹងបន្តប្រកបគ្នាអំពីចំណុចទីប្រាំបួននៅក្នុងការបង្ហាញចេញរបស់ពួកទទឹងនឹងព្រះគ្រីស្ទ។ ចំណុចទីប្រាំបួនអំពីការបង្ហាញចេញរបស់ពួកគេមានដូចតទៅ៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង។ កាលពីលើកមុន យើងបានប្រកបគ្នាអំពីផ្នែកតូចមួយនៃចំណុចនេះ ដោយគ្រាន់តែចាប់ផ្ដើមប្រធានបទរបស់យើង ហើយប្រកបគ្នាអំពីអ្វីទៅជាផលប្រយោជន៍ ដែលជាចំណុចទីមួយ។ សម្រាប់ចំណុចទីពីរ យើងបានប្រកបគ្នាអំពីអ្វីទៅជាផលប្រយោជន៍របស់មនុស្ស និងអ្វីទៅជាសារជាតិនៃផលប្រយោជន៍របស់មនុស្ស។ ចំណុចទីបីដែលយើងបានប្រកបគ្នាគឺ អ្វីទៅជាផលប្រយោជន៍របស់ព្រះជាម្ចាស់ និងអ្វីទៅជាសារជាតិនៃផលប្រយោជន៍របស់ព្រះជាម្ចាស់ ហើយនេះគឺជាខ្លឹមសារត្រួសៗនៃចំណុចទាំងបីដែលយើងបានប្រកបគ្នា។ អ្វីដែលយើងបានប្រកបគ្នាកាលពីលើកមុន ជាមូលដ្ឋានគឺជាសេចក្ដីពិតបែបគោលគំនិត ដោយឈានដល់ការកំណត់និយមន័យសម្រាប់ទិដ្ឋភាពផ្សេងៗនៃផលប្រយោជន៍ និងផ្ដល់ឱ្យមនុស្សនូវការយល់ដឹងអំពីគោលគំនិតជាមូលដ្ឋាន។ លើកនេះ យើងនឹងមិនពិភាក្សាស៊ីជម្រៅបន្ថែមទៀតទៅលើខ្លឹមសារដែលបានលើកឡើងខាងលើនេះនោះទេ ពីព្រោះប្រធានបទដែលយើងនឹងប្រកបគ្នាសម្រាប់ចំណុចទីប្រាំបួនរបស់យើង គឺដើម្បីរំលេចពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ ហេតុដូច្នេះហើយ យើងនឹងបន្តផ្ដោតទៅលើការបង្ហាញចេញរបស់ពួកទទឹងនឹងព្រះគ្រីស្ទ នៅក្នុងការប្រកបគ្នារបស់យើងអំពីចំណុចនេះ។ ជាចម្បង យើងនឹងវែកញែកអំពីអាកប្បកិរិយា និងឥរិយាបថរបស់ពួកទទឹងនឹងព្រះគ្រីស្ទចំពោះផលប្រយោជន៍ផ្សេងៗដែលពាក់ព័ន្ធនឹងខ្លួនពួកគេ ដោយព្យាយាមកំណត់ឱ្យឃើញពីសារជាតិធម្មជាតិ និងនិស្ស័យរបស់ពួកទទឹងនឹងព្រះគ្រីស្ទ ហើយវែកញែកពួកគេចេញពីទស្សនៈនេះ។ យើងនឹងចាប់ផ្ដើមដោយប្រកបគ្នាអំពីថា តើនៅក្នុងក្រសែភ្នែករបស់ពួកទទឹងនឹងព្រះគ្រីស្ទ អ្វីខ្លះជារឿងដែលពាក់ព័ន្ធនឹងផលប្រយោជន៍របស់ពួកគេ។

នៅក្នុងក្រសែភ្នែករបស់ពួកទទឹងនឹងព្រះគ្រីស្ទ ព្រះជាម្ចាស់ ដំណាក់របស់ព្រះជាម្ចាស់ និងពួកជំនុំ គ្រាន់តែជាការហៅឈ្មោះប៉ុណ្ណោះ ប្រហែលជាគ្មានអ្វីក្រៅពីឈ្មោះឡើយ ដោយគ្មានតម្លៃពិតប្រាកដណាមួយឡើយ។ ហេតុដូច្នេះហើយ ពួកគេចាត់ទុកផលប្រយោជន៍របស់ព្រះជាម្ចាស់ ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍នៃពួកជំនុំដោយការមើលងាយ ហើយផលប្រយោជន៍ទាំងនោះមិនសមនឹងឱ្យពួកគេគិតដល់ ឬមិនសមនឹងឱ្យពួកគេយកចិត្តទុកដាក់ឡើយ។ ផ្ទុយទៅវិញ ផលប្រយោជន៍ផ្ទាល់ខ្លួនរបស់ពួកទទឹងនឹងព្រះគ្រីស្ទ មានសារៈសំខាន់បំផុតសម្រាប់ពួកគេ។ ជាលទ្ធផល ពួកទទឹងនឹងព្រះគ្រីស្ទក្បត់ផលប្រយោជន៍នៃពួកជំនុំ និងដំណាក់របស់ព្រះជាម្ចាស់ជាញឹកញាប់ ដើម្បីដោះដូរយកផលប្រយោជន៍ផ្ទាល់ខ្លួនរបស់ពួកគេ។ ឥឡូវនេះ ចូរយើងចាត់ថ្នាក់ និងវែកញែកឱ្យបានហ្មត់ចត់ថា តើរឿងអ្វីខ្លះដែលពាក់ព័ន្ធនឹងផលប្រយោជន៍របស់ពួកទទឹងនឹងព្រះគ្រីស្ទ ដើម្បីឱ្យមនុស្សបានឃើញយ៉ាងច្បាស់ពីទស្សនៈរបស់ពួកគេលើបញ្ហាផលប្រយោជន៍។ ជាដំបូង និងសំខាន់បំផុត មិនថាពួកទទឹងនឹងព្រះគ្រីស្ទត្រូវបានគេដាក់ឈ្មោះយ៉ាងណាក៏ដោយ ទោះជាពួកទទឹងនឹងព្រះគ្រីស្ទ មនុស្សអាក្រក់ ឬបុគ្គលដែលមិនអនុវត្តសេចក្ដីពិត ឬមានភាពប្រទូសរ៉ាយចំពោះសេចក្ដីពិតក៏ដោយ ក៏មនុស្សប្រភេទទាំងនេះមិនមែនរស់នៅក្នុងទីកន្លែងដែលដាច់ដោយឡែកពីគេនោះទេ។ ពួកគេរស់នៅក្នុងសាច់ឈាម ហើយមានតម្រូវការដូចគ្នានៃជីវិតមនុស្សធម្មតា។ ហេតុដូច្នេះហើយ មនុស្សដូចជាពួកទទឹងនឹងព្រះគ្រីស្ទដែលរស់នៅក្នុងចំណោមបងប្អូនប្រុសស្រី ឬនៅក្នុងដំណាក់របស់ព្រះជាម្ចាស់ និងពួកជំនុំ ក៏មានផលប្រយោជន៍ដែលពាក់ព័ន្ធនឹងសុវត្ថិភាពផ្ទាល់ខ្លួនរបស់ពួកគេផងដែរ។ នេះគឺជាផ្នែករងទីមួយអំពីផលប្រយោជន៍របស់ពួកទទឹងនឹងព្រះគ្រីស្ទគឺសុវត្ថិភាពផ្ទាល់ខ្លួនរបស់ពួកគេ។ ផ្នែករងទីពីរអំពីផលប្រយោជន៍របស់ពួកទទឹងនឹងព្រះគ្រីស្ទគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ ដែលពាក់ព័ន្ធនឹងសិទ្ធិអំណាចរបស់ពួកគេ។ ផ្នែករងទីបីអំពីផលប្រយោជន៍របស់ពួកទទឹងនឹងព្រះគ្រីស្ទ ពាក់ព័ន្ធនឹងអត្ថប្រយោជន៍របស់ពួកគេ។ តើការវែកញែកផលប្រយោជន៍របស់ពួកទទឹងនឹងព្រះគ្រីស្ទតាមរយៈផ្នែករងទាំងបីនេះ មានភាពច្បាស់លាស់ជាង បើប្រៀបធៀបទៅនឹងការប្រកបគ្នាអំពីផលប្រយោជន៍ទាំងនោះតាមរបៀបត្រង់ៗ និងគ្មានរចនាសម្ព័ន្ធដែរឬទេ? (មែនហើយ។) ប្រសិនបើខ្ញុំស្នើឱ្យអ្នករាល់គ្នាប្រកបគ្នាដោយផ្អែកលើផ្នែករងទាំងបីនេះ តើអ្នករាល់គ្នាមានការយល់ឃើញអ្វីខ្លះដែរឬទេ? តើអ្នករាល់គ្នាអាចប្រកបគ្នាពីការយល់ដឹងមួយចំនួនបានដែរឬទេ? (ខ្ញុំប្រហែលជាអាចពិភាក្សាពីការយល់ឃើញខ្លះៗទាក់ទងនឹងផ្នែករងទីពីរ ប៉ុន្តែខ្ញុំមិនសូវច្បាស់អំពីសុវត្ថិភាពផ្ទាល់ខ្លួន និងផលប្រយោជន៍នោះទេ។) ល្អហើយ នៅពេលដែលខ្ញុំកំពុងប្រកបគ្នា អ្នករាល់គ្នាអាចបន្ថែមនៅត្រង់ណាដែលអ្នករាល់គ្នាអាចនិយាយបានច្បាស់ ហើយខ្ញុំនឹងប្រកបគ្នាអំពីអ្វីដែលអ្នករាល់គ្នាមិនច្បាស់។ តើធ្វើបែបនេះបានទេ? (បាន។)

ក. សុវត្ថិភាពផ្ទាល់ខ្លួនរបស់ពួកគេ

យើងនឹងចាប់ផ្ដើមការប្រកបគ្នារបស់យើងជាមួយនឹងផ្នែករងទីមួយនៃផលប្រយោជន៍របស់ពួកទទឹងនឹងព្រះគ្រីស្ទ គឺសុវត្ថិភាពផ្ទាល់ខ្លួនរបស់ពួកគេ។ អត្ថន័យនៃផ្នែករងនេះគួរតែច្បាស់សម្រាប់មនុស្សគ្រប់គ្នាហើយ វាពាក់ព័ន្ធនឹងសុវត្ថិភាពខាងផ្លូវកាយរបស់មនុស្ស។ នៅប្រទេសចិនដីគោក ការជឿលើព្រះជាម្ចាស់មានន័យថារស់នៅក្នុងមជ្ឈដ្ឋានដ៏គ្រោះថ្នាក់មួយ។ មនុស្សគ្រប់រូបដែលដើរតាមព្រះជាម្ចាស់ ប្រឈមមុខនឹងហានិភ័យជារៀងរាល់ថ្ងៃក្នុងការត្រូវចាប់ខ្លួន កាត់ទោស និងរងការធ្វើទុក្ខបុកម្នេញយ៉ាងឃោរឃៅពីនាគដ៏ធំមានសម្បុរក្រហម។ ពួកទទឹងនឹងព្រះគ្រីស្ទក៏គ្មានការលើកលែងដែរ។ ទោះបីជាពួកគេអាចនឹងត្រូវបានកំណត់លក្ខណៈថាជាពួកទទឹងនឹងព្រះគ្រីស្ទនៅក្នុងដំណាក់របស់ព្រះជាម្ចាស់ក៏ដោយ ក៏នាគដ៏ធំមានសម្បុរក្រហម ដោយសហការជាមួយពិភពសាសនា តែងតែធ្វើអស់ពីសមត្ថភាពរបស់ខ្លួនដើម្បីបង្ក្រាប និងធ្វើទុក្ខបុកម្នេញពួកជំនុំរបស់ព្រះជាម្ចាស់ និងរាស្ដ្ររើសតាំងរបស់ទ្រង់ជានិច្ច ហើយជាការពិតណាស់ ពួកទទឹងនឹងព្រះគ្រីស្ទក៏ស្ថិតនៅក្នុងមជ្ឈដ្ឋានបែបនេះដែរ ហើយមិនរួចផុតពីការគំរាមកំហែងនៃការចាប់ខ្លួនឡើយ។ ហេតុដូច្នេះហើយ ពួកគេច្បាស់ជាជួបប្រទះនឹងបញ្ហាសុវត្ថិភាពផ្ទាល់ខ្លួនរបស់ពួកគេជាញឹកញាប់។ នេះពាក់ព័ន្ធនឹងសំណួរថា តើពួកទទឹងនឹងព្រះគ្រីស្ទចាត់ចែងសុវត្ថិភាពផ្ទាល់ខ្លួនរបស់ពួកគេយ៉ាងដូចម្តេច។ សម្រាប់ផ្នែករងនេះ ជាចម្បងយើងកំពុងប្រកបគ្នាអំពីអាកប្បកិរិយាដែលពួកទទឹងនឹងព្រះគ្រីស្ទមានចំពោះសុវត្ថិភាពផ្ទាល់ខ្លួនរបស់ពួកគេ។ ចុះតើពួកគេមានអាកប្បកិរិយាបែបណា? (ពួកគេធ្វើអស់ពីសមត្ថភាពរបស់ខ្លួនដើម្បីការពារសុវត្ថិភាពផ្ទាល់ខ្លួនរបស់ពួកគេ។) ពួកទទឹងនឹងព្រះគ្រីស្ទធ្វើអស់ពីសមត្ថភាពរបស់ខ្លួនដើម្បីការពារសុវត្ថិភាពរបស់ពួកគេ។ អ្វីដែលពួកគេគិតក្នុងចិត្តគឺ៖ «ខ្ញុំដាច់ខាតត្រូវតែធានាសុវត្ថិភាពរបស់ខ្ញុំ។ មិនថាអ្នកណាត្រូវគេចាប់បានក៏ដោយ ក៏មិនត្រូវជាខ្ញុំឡើយ»។ ក្នុងរឿងនេះ ពួកគេឧស្សាហ៍ចូលមកចំពោះព្រះជាម្ចាស់ក្នុងការអធិដ្ឋាន ដោយអង្វរព្រះជាម្ចាស់ឱ្យថែរក្សាពួកគេកុំឱ្យមានរឿងអ្វីកើតឡើង។ ពួកគេមានអារម្មណ៍ថា ទោះជាយ៉ាងណាក៏ដោយ តាមពិតពួកគេកំពុងបំពេញកិច្ចការដឹកនាំពួកជំនុំ ហើយថាព្រះជាម្ចាស់គួរតែការពារពួកគេ។ ដើម្បីប្រយោជន៍នៃសុវត្ថិភាពផ្ទាល់ខ្លួនរបស់ពួកគេ និងដើម្បីជៀសវាងការចាប់ខ្លួន គេចផុតពីការធ្វើទុក្ខបុកម្នេញទាំងអស់ និងដាក់ខ្លួននៅក្នុងមជ្ឈដ្ឋានដែលមានសុវត្ថិភាព ពួកទទឹងនឹងព្រះគ្រីស្ទតែងតែអង្វរករ និងអធិដ្ឋានដើម្បីសុវត្ថិភាពផ្ទាល់ខ្លួនរបស់ពួកគេ។ មានតែនៅពេលនិយាយដល់សុវត្ថិភាពផ្ទាល់ខ្លួនរបស់ពួកគេប៉ុណ្ណោះ ទើបពួកគេពឹងផ្អែក និងប្រគល់ខ្លួនថ្វាយព្រះជាម្ចាស់យ៉ាងពិតប្រាកដ។ ពួកគេមានសេចក្ដីជំនឿពិតប្រាកដនៅពេលនិយាយដល់រឿងនេះ ហើយការពឹងផ្អែករបស់ពួកគេលើព្រះជាម្ចាស់ គឺជាការពិត។ ពួកគេខ្វល់ត្រឹមតែការអធិដ្ឋានទៅកាន់ព្រះជាម្ចាស់ ទូលសុំឱ្យទ្រង់ការពារសុវត្ថិភាពរបស់ពួកគេប៉ុណ្ណោះ ដោយមិនខ្វល់ខ្វាយសូម្បីតែបន្តិចដល់កិច្ចការរបស់ពួកជំនុំ ឬភារកិច្ចរបស់ខ្លួនឡើយ។ នៅក្នុងកិច្ចការរបស់ពួកគេ សុវត្ថិភាពផ្ទាល់ខ្លួនគឺជាគោលការណ៍ដែលណែនាំពួកគេ។ ប្រសិនបើកន្លែងណាមួយមានសុវត្ថិភាព នោះពួកទទឹងនឹងព្រះគ្រីស្ទនឹងជ្រើសរើសកន្លែងនោះដើម្បីធ្វើកិច្ចការ ហើយជាការពិតណាស់ ពួកគេនឹងមើលទៅហាក់ដូចជាសកម្ម និងវិជ្ជមានខ្លាំងណាស់ ដោយសម្ញែងពី «ស្មារតីទទួលខុសត្រូវ» និង «ភាពស្មោះត្រង់» ដ៏អស្ចារ្យរបស់ពួកគេ។ ប្រសិនបើការបំពេញកិច្ចការខ្លះមានន័យថា ពួកគេត្រូវប្រថុយនឹងហានិភ័យ ហើយពួកគេទំនងជានឹងជួបគ្រោះថ្នាក់ ឬពួកគេនឹងត្រូវបាននាគដ៏ធំមានសម្បុរក្រហមរកឃើញ នោះពួកគេនឹងរកលេស និងបដិសេធកិច្ចការនោះ ហើយស្វែងរកឱកាសដើម្បីរត់គេចពីវា។ ពេលមានគ្រោះថ្នាក់ភ្លាម ឬពេលមានតម្រុយនៃគ្រោះថ្នាក់ភ្លាម ពួកគេគិតរកគ្រប់វិធីដែលអាចទៅរួចដើម្បីដកខ្លួនចេញ និងបោះបង់ភារកិច្ចរបស់ចោល ដោយមិនខ្វល់ពីបងប្អូនប្រុសស្រីឡើយ ហើយខ្វល់ខ្វាយត្រឹមតែការគេចចេញពីគ្រោះថ្នាក់ប៉ុណ្ណោះ។ ពួកគេប្រហែលជាបានត្រៀមខ្លួនរួចជាស្រេចនៅក្នុងចិត្តរបស់ពួកគេថា៖ ពេលគ្រោះថ្នាក់លេចឡើងភ្លាម ពួកគេនឹងទម្លាក់ចោលកិច្ចការទាំងអស់ដែលពួកគេកំពុងធ្វើភ្លាមៗ ដោយមិនខ្វល់ថាកិច្ចការរបស់ពួកជំនុំទៅជាយ៉ាងណានោះទេ ឬមិនខ្វល់ថាវាអាចនឹងបង្កការខូចខាតអ្វីដល់ផលប្រយោជន៍នៃដំណាក់របស់ព្រះជាម្ចាស់ ឬមិនខ្វល់ពីសុវត្ថិភាពរបស់បងប្អូនប្រុសស្រីឡើយ អ្វីដែលសំខាន់សម្រាប់ពួកគេគឺការរត់គេចខ្លួន។ ពួកគេថែមទាំងមាន «ផែនការសម្ងាត់» មួយទៀតផង ជាផែនការដើម្បីការពារខ្លួនពួកគេ៖ ពេលគ្រោះថ្នាក់មកដល់ពួកគេ ឬពួកគេត្រូវបានចាប់ខ្លួនភ្លាម ពួកគេនឹងនិយាយអ្វីគ្រប់យ៉ាងដែលពួកគេដឹង ដើម្បីលាងខ្លួនឱ្យស្អាត និងដោះសាឱ្យរួចខ្លួន ពីការទទួលខុសត្រូវទាំងអស់ ដើម្បីរក្សាសុវត្ថិភាពផ្ទាល់ខ្លួនរបស់ពួកគេ។ នេះគឺជាផែនការដែលពួកគេបានត្រៀមទុកជាស្រេច។ មនុស្សទាំងនេះមិនសុខចិត្តរងការធ្វើទុក្ខបុកម្នេញដោយសារការជឿលើព្រះជាម្ចាស់ឡើយ ពួកគេខ្លាចត្រូវបានចាប់ខ្លួន រងទារុណកម្ម និងត្រូវកាត់ទោស។ ការពិតគឺថា ពួកគេបានចុះញ៉មនឹងសាតាំងនៅក្នុងចិត្តរបស់ពួកគេជាយូរមកហើយ។ ពួកគេភ័យខ្លាចយ៉ាងខ្លាំងចំពោះអំណាចនៃរបបបែបសាតាំង ហើយកាន់តែខ្លាចថែមទៀតចំពោះរឿងដូចជាការធ្វើទារុណកម្ម និងការសួរចម្លើយយ៉ាងចាស់ដៃដែលធ្លាក់មកលើពួកគេ។ ហេតុដូច្នេះហើយ សម្រាប់ពួកទទឹងនឹងព្រះគ្រីស្ទ ប្រសិនបើអ្វីៗដំណើរការទៅដោយរលូន ហើយគ្មានការគំរាមកំហែងទាល់តែសោះចំពោះសុវត្ថិភាពរបស់ពួកគេ ឬគ្មានបញ្ហាអ្វីឡើយ ហើយគ្មានគ្រោះថ្នាក់ដែលអាចកើតមានទេនោះ ពួកគេអាចនឹងថ្វាយសេចក្ដីខ្នះខ្នែង និង «ភាពស្មោះត្រង់» របស់ខ្លួន ហើយថែមទាំងទ្រព្យសម្បត្តិរបស់ពួកគេទៀតផង។ ប៉ុន្តែ ប្រសិនបើកាលៈទេសៈមិនល្អ ហើយពួកគេអាចត្រូវបានចាប់ខ្លួនគ្រប់ពេលដោយសារការជឿលើព្រះជាម្ចាស់ និងការបំពេញភារកិច្ចរបស់ខ្លួន ហើយប្រសិនបើការជឿរបស់ពួកគេលើព្រះជាម្ចាស់អាចនឹងធ្វើឱ្យពួកគេត្រូវបានបញ្ឈប់ពីតំណែងមន្រ្តី ឬត្រូវអស់អ្នកដែលស្និទ្ធស្នាលនឹងពួកគេបោះបង់ចោល នោះពួកគេនឹងប្រុងប្រយ័ត្នខ្លាំងជាពិសេស ដោយមិនផ្សាយដំណឹងល្អ និងមិនធ្វើបន្ទាល់ថ្វាយព្រះជាម្ចាស់ឡើយ ហើយក៏មិនបំពេញភារកិច្ចរបស់ពួកគេដែរ។ ពេលមានសញ្ញានៃបញ្ហាបន្តិចបន្តួច ពួកគេដកខ្លួនថយដូចជាអណ្ដើកលាក់ខ្លួនក្បាលក្នុងស្នូករបស់វាអ៊ីចឹង។ ពេលមានសញ្ញានៃបញ្ហាបន្តិចបន្តួច ពួកគេចង់ប្រគល់សៀវភៅព្រះបន្ទូលរបស់ព្រះជាម្ចាស់ និងអ្វីៗដែលពាក់ព័ន្ធនឹងការជឿលើព្រះជាម្ចាស់ទៅឱ្យពួកជំនុំវិញភ្លាមៗ ដើម្បីរក្សាខ្លួនពួកគេឱ្យមានសុវត្ថិភាព និងមិនមានគ្រោះថ្នាក់។ តើមនុស្សបែបនេះមិនមានគ្រោះថ្នាក់ទេឬ? ប្រសិនបើត្រូវបានចាប់ខ្លួន តើពួកគេនឹងមិនក្លាយជាយូដាសទេឬ? ពួកទទឹងនឹងព្រះគ្រីស្ទមានគ្រោះថ្នាក់ខ្លាំងណាស់ ដល់ថ្នាក់ពួកគេអាចនឹងក្លាយជាយូដាសបានគ្រប់ពេល គឺតែងតែមានលទ្ធភាពដែលពួកគេនឹងក្បត់ព្រះជាម្ចាស់ជានិច្ច។ លើសពីនេះទៅទៀត ពួកគេអាត្មានិយម និងគួរឱ្យស្អប់ខ្ពើមដល់កម្រិតកំពូល។ នេះត្រូវបានកំណត់ដោយសារជាតិធម្មជាតិរបស់ពួកទទឹងនឹងព្រះគ្រីស្ទ។

អ្នកខ្លះអាចនឹងនិយាយថា៖ «ប្រហែលជាមនុស្សដែលមានការបង្ហាញចេញទាំងនេះ មានតែនៅក្នុងប្រទេសរបស់នាគដ៏ធំមានសម្បុរក្រហម ក្នុងបរិបទសង្គមនៃប្រទេសចិនប៉ុណ្ណោះ។ ពេលអ្នកទៅដល់ក្រៅប្រទេស គ្មានការធ្វើទុក្ខបុកម្នេញ ឬការចាប់ខ្លួនទេ ដូច្នេះសុវត្ថិភាពផ្ទាល់ខ្លួនលែងជារឿងសំខាន់ហើយ។ តើនៅតែមានភាពចាំបាច់សម្រាប់ប្រធានបទនេះទៀតឬទេ?» តើអ្នករាល់គ្នាគិតថាវាមានភាពចាំបាច់ដែរឬទេ? (មាន។) សូម្បីតែនៅក្រៅប្រទេសក៏ដោយ ក៏មនុស្សជាច្រើនដែលបំពេញភារកិច្ចនៅក្នុងដំណាក់របស់ព្រះជាម្ចាស់ បង្ហាញឥរិយាបថទាំងនេះជាញឹកញាប់ដែរ។ ពេលពិភាក្សាដល់ការវាយប្រហារ ការមួលបង្កាច់ និងចលនាប្រឆាំងនឹងដំណាក់របស់ព្រះជាម្ចាស់ដោយរបបនយោបាយនៃប្រទេសណាមួយ ដោយអ្នកគ្មានជំនឿ ឬដោយពិភពសាសនាភ្លាម មនុស្សមួយចំនួនមានអារម្មណ៍ភ័យខ្លាច និងកំសាកយ៉ាងខ្លាំងនៅក្នុងជម្រៅចិត្តរបស់ពួកគេ។ ពួកគេថែមទាំងអាចនឹងមានអារម្មណ៍ថា ពួកគេមុខជាមានភាពប្រសើរជាងនៅពេលនេះ ហើយមានសេរីភាពជាង ប្រសិនបើពួកគេមិនជឿលើព្រះជាម្ចាស់ អ្នកខ្លះស្ដាយក្រោយដែលបានដាក់សេចក្ដីជំនឿលើព្រះជាម្ចាស់ ហើយនៅក្នុងចិត្តរបស់ពួកគេ អ្នកខ្លះថែមទាំងគិតចង់ដកខ្លួនថយ និងមានគំនិតចង់បោះបង់ទៀតផង។ គ្រប់ពេលវេលា មនុស្សបែបនេះបារម្ភពីសុវត្ថិភាពផ្ទាល់ខ្លួនរបស់ពួកគេ ដោយមានអារម្មណ៍ថាគ្មានអ្វីសំខាន់ជាងរឿងនេះឡើយ។ ជីវិតរបស់ពួកគេ និងសុវត្ថិភាពផ្ទាល់ខ្លួនរបស់ពួកគេ គឺជាក្ដីបារម្ភចម្បងបំផុតនៅក្នុងជម្រៅចិត្តរបស់ពួកគេ។ ដូច្នេះ នៅពេលប្រឈមមុខនឹងការដែលពិភពលោក និងមនុស្សជាតិទាំងមូលបង្ខូចកេរ្តិ៍ឈ្មោះ មួលបង្កាច់ ព្រមទាំងថ្កោលទោសពួកជំនុំ និងកិច្ចការរបស់ព្រះជាម្ចាស់ មនុស្សទាំងនេះមិនឈរនៅខាងព្រះជាម្ចាស់នៅក្នុងចិត្តរបស់ពួកគេឡើយ។ ផ្ទុយទៅវិញ នៅពេលរឿងទាំងនេះកើតឡើង នៅពេលពួកគេឮពាក្យសម្ដីបង្ខូចកេរ្តិ៍ឈ្មោះ និងថ្កោលទោសព្រះជាម្ចាស់ នៅក្នុងជម្រៅចិត្ត ពួកគេឈរនៅខាងប្រឆាំងនឹងព្រះជាម្ចាស់។ ពួកគេអន្ទះសាយ៉ាងខ្លាំងចង់ផ្ដាច់ទំនាក់ទំនងរវាងខ្លួនពួកគេ និងព្រះជាម្ចាស់ ដំណាក់របស់ទ្រង់ និងពួកជំនុំ។ លើសពីនេះទៅទៀត ក្នុងគ្រាបែបនេះ ការទទួលស្គាល់ថាពួកគេជឿលើព្រះជាម្ចាស់ គឺជាកិច្ចការដ៏លំបាក និងឈឺចាប់មួយសម្រាប់ពួកគេ។ ពួកគេពិតជាមិនចង់មានការពាក់ព័ន្ធណាមួយជាមួយព្រះជាម្ចាស់ ដំណាក់របស់ទ្រង់ ឬពួកជំនុំឡើយ។ ក្នុងពេលបែបនេះ ពួកគេមានអារម្មណ៍មិនស្រួល ហើយថែមទាំងខ្មាសអៀន និងមិនហ៊ានបង្ហាញមុខ ក្នុងការធ្វើជាសមាជិកនៃដំណាក់របស់ព្រះជាម្ចាស់ឡើយ។ តើមនុស្សបែបនេះពិតជាអ្នកដើរតាមព្រះជាម្ចាស់មែនឬ? តើពួកគេពិតជាបានបោះបង់អ្វីៗគ្រប់យ៉ាងដើម្បីដើរតាមព្រះជាម្ចាស់មែនឬ? (មិនមែនទេ។) នៅពេលមនុស្សជឿលើព្រះជាម្ចាស់នៅប្រទេសចិនដីគោក ពួកគេប្រឈមមុខនឹងការធ្វើទុក្ខបុកម្នេញ និងការចាប់ខ្លួនជាញឹកញាប់ ហើយជារឿយៗជួបប្រទះនឹងបញ្ហាសុវត្ថិភាពផ្ទាល់ខ្លួន។ ទោះបីជាមជ្ឈដ្ឋាននៅក្រៅប្រទេសមិនសូវអាក្រក់ក៏ដោយ ក៏មនុស្សនៅតែជួបប្រទះនឹងកាលៈទេសៈស្រដៀងគ្នានេះដែរ។ ពួកគេប្រឈមមុខនឹងការមួលបង្កាច់ និងការថ្កោលទោសពីពិភពសាសនា ហើយពួកគេត្រូវតែប្រឈមមុខនឹងភាពព្រងើយកន្តើយ ឬសេចក្ដីថ្លែងដែលបង្ហាញពីការមិនយល់មួយចំនួនពីប្រទេសផ្សេងៗចំពោះពួកជំនុំ។ អ្នកខ្លះមានអារម្មណ៍វង្វេង ហើយថែមទាំងមានភាពមិនច្បាស់លាស់ និងការសង្ស័យថា តើកិច្ចការរបស់ព្រះជាម្ចាស់គឺពិតប្រាកដឬអត់ ដោយចោទសួរពីភាពត្រឹមត្រូវរបស់ព្រះជាម្ចាស់កាន់តែខ្លាំង។ ហេតុដូច្នេះហើយ ដោយសារពួកគេគិតគូរពីសុវត្ថិភាពផ្ទាល់ខ្លួនរបស់ពួកគេជាញឹកញាប់ ពួកគេមិនអាចបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ដោយចិត្តនឹងនរ និងសុខស្រួលបានឡើយ។ តើបុគ្គលទាំងនេះពិតជាបានប្រគល់ជីវិតរបស់ពួកគេថ្វាយព្រះជាម្ចាស់មែនឬ? (អត់ទេ ពួកគេមិនបានធ្វើដូច្នេះទេ។) អ្នកខ្លះថែមទាំងគិតថា៖ «ការមកក្រៅប្រទេសមានន័យថាគេចផុតពីក្រញ៉ាំរបស់នាគដ៏ធំមានសម្បុរក្រហម តើមែនទេ? តើនៅក្រៅប្រទេសគ្មានសេរីភាពសាសនាទេឬ? តើអ្វីៗគ្រប់យ៉ាងមិនមានសេរីភាព និងរួចរំដោះទេឬ? ដោយសារព្រះជាម្ចាស់បានដឹកនាំយើងមកក្រៅប្រទេសដើម្បីបំពេញភារកិច្ចរបស់យើង ហេតុអ្វីបានជាយើងនៅតែត្រូវប្រឈមមុខនឹងស្ថានភាពដ៏អាក្រក់ដដែលនេះ? ហេតុអ្វីបានជាយើងនៅតែត្រូវរៀនមេរៀនទាំងនេះ និងឆ្លងកាត់ការរងទុក្ខវេទនានេះនៅក្រៅប្រទេស?» អ្នកខ្លះមានការសង្ស័យនៅក្នុងចិត្ត ហើយអ្នកខ្លះមិនត្រឹមតែសង្ស័យប៉ុណ្ណោះទេ ថែមទាំងទាស់ទទឹងទៀតផង ដោយមានសំណួរក្នុងចិត្តដូចជា៖ «ដោយសារវាជាផ្លូវពិត ដោយសារវាជាកិច្ចការរបស់ព្រះជាម្ចាស់ ហេតុអ្វីបានជាពួកយើង ដែលស្មោះត្រង់ក្នុងការបំពេញភារកិច្ចរបស់ខ្លួន ដែលបានបោះបង់អ្វីៗគ្រប់យ៉ាងដើម្បីលះបង់ខ្លួនដើម្បីព្រះជាម្ចាស់ នៅតែត្រូវស៊ូទ្រាំនឹងការប្រព្រឹត្តចំពោះដោយអយុត្តិធម៌បែបនេះនៅក្នុងពិភពលោកនេះ?» ពួកគេមិនយល់ឡើយ។ ដោយសារពួកគេមិនយល់ ហើយពួកគេផ្ដល់អាទិភាពលើសុវត្ថិភាពផ្ទាល់ខ្លួនរបស់ពួកគេលើសអ្វីៗទាំងអស់ ហេតុដូច្នេះហើយ ពួកគេបង្វែរការមិនយល់នេះទៅជាការរអ៊ូរទាំ និងការចោទសួរឆ្ពោះទៅកាន់ព្រះជាម្ចាស់។ តើមិនមែនអ៊ីចឹងទេឬ? (មែនហើយ។) អ្នកខ្លះនៅក្រៅប្រទេស ថែមទាំងខ្លាចមិនហ៊ានប្រថុយនឹងហានិភ័យក្នុងការបំពេញភារកិច្ចរបស់ខ្លួនទៀតផង។ ប្រសិនបើពួកគេត្រូវបានចាត់តាំងឱ្យបំពេញភារកិច្ចដែលពាក់ព័ន្ធនឹងហានិភ័យមួយចំនួន ពួកគេរកលេសដូចជា៖ «ខ្ញុំមិនស័ក្ដិសមនឹងភារកិច្ចនេះទេ។ គ្រួសាររបស់ខ្ញុំនៅប្រទេសចិនដីគោកនៅឡើយ ហើយប្រសិនបើនាគដ៏ធំមានសម្បុរក្រហមរកខ្ញុំឃើញ តើវានឹងមិនមានបញ្ហាសម្រាប់ខ្ញុំទេឬ?» ពួកគេបដិសេធមិនបំពេញភារកិច្ចបែបនេះឡើយ។ ពួកគេជ្រើសរើសរក្សាខ្លួនឯង ការពារសុវត្ថិភាពផ្ទាល់ខ្លួនរបស់ពួកគេ និងសង្គ្រោះជីវិតរបស់ពួកគេផ្ទាល់។ ពួកគេទុកផ្លូវក្រោយសម្រាប់ខ្លួនឯង ជំនួសឱ្យការប្រគល់ខ្លួនទាំងស្រុង ការលះបង់អ្វីៗគ្រប់យ៉ាង និងការបោះបង់អ្វីៗគ្រប់យ៉ាងដើម្បីទទួលយកភារកិច្ចរបស់ខ្លួន។ ពួកគេមិនអាចសម្រេចរឿងនេះបានឡើយ។ ទាំងនេះគឺជាឥរិយាបថខ្លះៗរបស់ពួកគេ នៅពេលនិយាយដល់សុវត្ថិភាពផ្ទាល់ខ្លួនរបស់ពួកគេ។ អ្នកខ្លះមានអារម្មណ៍មិនស្រួលនៅក្នុងចិត្ត ហើយឧស្សាហ៍អធិដ្ឋានអំពីរឿងនេះ។ អ្នកខ្លះឧស្សាហ៍មានអារម្មណ៍ភ័យខ្លាច និងកំសាក ដោយគិតថាកម្លាំងរបស់សាតាំងខ្លាំងពេក តើមនុស្សធម្មតាដូចជាពួកគេម្ដេចនឹងអាចទប់ទល់បានទៅ? ហេតុដូច្នេះហើយ ពួកគេឧស្សាហ៍ភ័យខ្លាច និងបារម្ភអំពីរឿងនេះ។ អ្នកខ្លះថែមទាំងមានអារម្មណ៍ថា ពេលពួកគេត្រូវគេចាប់ខ្លួនភ្លាម ពួកជំនុំ ឬដំណាក់របស់ព្រះជាម្ចាស់នឹងមិនអាចធ្វើអ្វីបានឡើយ ហើយគ្មាននរណាម្នាក់នឹងអាចជួយអ្វីបានទេ ប្រសិនបើមានរឿងអ្វីកើតឡើង។ ដូច្នេះ ពួកគេគិតថាអ្វីដែលសំខាន់បំផុតគឺត្រូវការពារខ្លួនឯង។ ហេតុដូច្នេះហើយ នៅពេលពួកគេត្រូវចេញមុខ និងទទួលយកភារកិច្ចដែលមានហានិភ័យ ពួកគេលាក់ខ្លួន ហើយគ្មាននរណាម្នាក់អាចបញ្ចុះបញ្ចូលពួកគេបានឡើយ។ ពួកគេអះអាងថាពួកគេគ្មានសមត្ថភាព ដោយរកលេស និងហេតុផលគ្រប់បែបយ៉ាងដើម្បីបដិសេធភារកិច្ចសំខាន់ៗដែលដំណាក់របស់ព្រះជាម្ចាស់បានផ្ទុកផ្ដាក់ដល់ពួកគេ។ ប្រសិនបើមជ្ឈដ្ឋានល្អ មនុស្សទាំងនេះប្រហែលជាហ៊ានឈរនៅទីសាធារណៈនៅចំពោះមុខហ្វូងមនុស្សយ៉ាងច្រើនដោយកាន់មីក្រូហ្វូន ហើយស្រែកថា៖ «ខ្ញុំជឿលើព្រះដ៏មានគ្រប់ព្រះចេស្ដា ខ្ញុំគឺជាសមាជិករបស់ពួកជំនុំនៃព្រះដ៏មានគ្រប់ព្រះចេស្ដា។ ខ្ញុំសង្ឃឹមថាអ្នកគ្រប់គ្នាអាចមកស្វែងយល់ពីផ្លូវពិតនេះបាន»។ ពួកគេអាចធ្វើបែបនេះដោយគ្មានការភ័យខ្លាចអ្វីឡើយ នៅពេលសុវត្ថិភាពផ្ទាល់ខ្លួនរបស់ពួកគេមិនប្រឈមនឹងហានិភ័យ។ ពេលមានតម្រុយនៃការគំរាមកំហែងសូម្បីតែបន្តិច ឬមានស្ថានភាពណាមួយដែលពាក់ព័ន្ធនឹងសុវត្ថិភាពផ្ទាល់ខ្លួនរបស់ពួកគេ ឬនៅពេលមានកាលៈទេសៈកើតឡើងភ្លាមៗ សេចក្ដីក្លៀវក្លារបស់ពួកគេក៏បាត់បង់ «ភាពស្មោះត្រង់» របស់ពួកគេក៏រលាយបាត់ ហើយ «សេចក្ដីជំនឿ» របស់ពួកគេក៏បាត់បង់ទៅដែរ។ ពួកគេដឹងតែពីរត់គេចទីនេះទីនោះប៉ុណ្ណោះ ដោយតែងតែព្យាយាមស្វែងរកកិច្ចការដែលគេមិនងាយកត់សម្គាល់ឃើញ និងនៅពីក្រោយឆាកដើម្បីធ្វើ ដោយរុញច្រានកិច្ចការ និងភារកិច្ចដែលតម្រូវឱ្យចេញមុខ និងប្រថុយនឹងហានិភ័យទៅឱ្យអ្នកដទៃ។ ពេលមជ្ឈដ្ឋានបានប្រសើរឡើងវិញភ្លាម ពួកគេក៏លេចមុខមកវិញដូចជាតួក្រមិចក្រមើមនៅលើឆាកអ៊ីចឹង។ ហេតុអ្វីបានជាពួកគេលេចមុខមកវិញ? គឺដើម្បីចាប់ផ្ដើមបង្ហាញពីខ្លួនឯង ដើម្បីឱ្យមនុស្សដឹងពីអត្ថិភាពរបស់ពួកគេ ដើម្បីបង្ហាញព្រះជាម្ចាស់ពីសេចក្ដីក្លៀវក្លារបស់ពួកគេ ដើម្បីឱ្យព្រះជាម្ចាស់ទតឃើញភាពស្មោះត្រង់របស់ពួកគេនៅពេលនោះ ហើយក្នុងពេលជាមួយគ្នានោះ គឺដើម្បីប៉ះប៉ូវនូវអ្វីដែលពួកគេបានធ្វើពីមុន ដោយខិតខំប្រឹងប្រែងយ៉ាងខ្លាំងដើម្បីស្រោចស្រង់ស្ថានការណ៍ឡើងវិញ។ ក៏ប៉ុន្តែ ពេលមានសញ្ញានៃបញ្ហាសូម្បីតែបន្តិច ឬមានការផ្លាស់ប្ដូរនៅក្នុងមជ្ឈដ្ឋាន មនុស្សទាំងនេះក៏បាត់មុខម្ដងទៀត ហើយទៅលាក់ខ្លួនបាត់។

នៅពេលដែលកិច្ចការផ្សាយដំណឹងល្អទើបតែចាប់ផ្ដើមសាយភាយ ការផ្សាយដំណឹងល្អគឺមានការលំបាកយ៉ាងខ្លាំង។ នៅពេលនោះ មិនសូវមានមនុស្សច្រើនទេដែលអាចផ្សាយដំណឹងល្អបាន ហើយអស់អ្នកដែលបានផ្សាយនោះ ក៏មានការយល់ដឹងរាក់កំផែលអំពីសេចក្ដីពិតដែរ។ ពួកគេមិនអាចញែកដឹងពីសញ្ញាណសាសនារបស់មនុស្សបានល្អនោះទេ ហើយវាជារឿងលំបាកក្នុងការទទួលបានមនុស្ស។ លើសពីនេះទៅទៀត ការផ្សាយដំណឹងល្អក៏មានហានិភ័យផងដែរ។ នៅពេលជួបប្រទះនឹងមនុស្សដែលមានភាពជាមនុស្សល្អគួរសម យ៉ាងច្រើនបំផុត ពួកគេគ្រាន់តែបដិសេធមិនទទួលយក ហើយក៏ចប់រឿងទៅ ប៉ុន្តែពួកគេនឹងមិនធ្វើបាប ឬប្រមាថអ្នកឡើយ។ ប្រសិនបើអ្នករក្សាទំនាក់ទំនងជាមួយពួកគេ នោះប្រហែលជានៅតែមានសង្ឃឹមក្នុងការទទួលបានពួកគេ ដែលនឹងផ្ដល់លទ្ធផលខ្លះ។ ក៏ប៉ុន្តែ នៅពេលជួបប្រទះនឹងមនុស្សអាក្រក់ ឬគ្រូគង្វាល និងពួកចាស់ទុំមកពីនិកាយផ្សេងៗ មនុស្សទាំងនេះមិនត្រឹមតែបដិសេធមិនទទួលយកប៉ុណ្ណោះទេ ថែមទាំងដឹកនាំការវាយប្រហាររួមគ្នា បង្ខំអ្នកឱ្យសារភាពបាបរបស់ខ្លួន ហើយប្រសិនបើអ្នកមិនសារភាពទេ ពួកគេអាចនឹងវាយដំអ្នកទៀតផង។ ក្នុងករណីធ្ងន់ធ្ងរជាងនេះ ពួកគេថែមទាំងអាចនឹងប្ដឹងប៉ូលិស និងប្រគល់អ្នកទៅប៉ុស្តិ៍ប៉ូលិស ដែលធ្វើឱ្យអ្នកប្រឈមនឹងគ្រោះថ្នាក់នៃការជាប់ឃុំឃាំងបានគ្រប់ពេល។ អ្នកដឹកនាំពួកជំនុំមួយចំនួនមិនត្រូវបានរឹតត្បិតដោយរឿងទាំងនេះឡើយ។ ពួកគេបន្តបំពេញភារកិច្ចរបស់ខ្លួននៅពេលដែលពួកគេគួរធ្វើ ហើយថែមទាំងនាំមុខក្នុងការផ្សាយដំណឹងល្អ និងធ្វើបន្ទាល់ថ្វាលព្រះជាម្ចាស់ទៀតផង។ ក៏ប៉ុន្តែ អ្នកដែលគេហៅថាជាអ្នកដឹកនាំមួយចំនួន ឬអ្នកដឹកនាំក្លែងក្លាយទាំងនោះ មិនបានធ្វើបែបនេះឡើយ។ នៅពេលពួកគេប្រឈមមុខនឹងគ្រោះថ្នាក់បែបនេះ ពួកគេនឹងមិនទៅដោយខ្លួនឯងទេ ប៉ុន្តែបែរជាបញ្ជូនអ្នកដទៃទៅវិញ។ ខ្ញុំបានឮអំពីអ្នកដឹកនាំម្នាក់ដែលបានដឹងថា អ្នកដែលអាចទទួលយកដំណឹងល្អម្នាក់ គឺជាអ្នកដឹកនាំនៅក្នុងនិកាយមួយ។ នាងមានបំណងចាត់នរណាម្នាក់ឱ្យទៅផ្សាយដំណឹងល្អដល់គាត់។ បន្ទាប់ពីគិតចុះគិតឡើង នាងរកមនុស្សដែលស័ក្ដិសមមិនបានទេ ហើយគិតថាវាស័ក្ដិសមជាងដែលនាងត្រូវទៅដោយខ្លួនឯង។ ក៏ប៉ុន្តែ នាងខ្លាចគ្រោះថ្នាក់ ហើយមិនចង់ទៅទេ ដូច្នេះនាងក៏បានចាត់ឱ្យប្អូនស្រីវ័យក្មេងអាយុដប់ប្រាំបី ឬដប់ប្រាំបួនឆ្នាំម្នាក់ទៅជំនួសវិញ។ តើអ្នករាល់គ្នាគិតយ៉ាងណាដែរ? តើនាងគួរតែចាត់ឱ្យប្អូនស្រីវ័យក្មេងនេះទៅដែរឬទេ? (នាងមិនគួរធ្វើបែបនេះទេ។) ហេតុអ្វីបានជានាងមិនគួរធ្វើបែបនេះ? (ពីព្រោះអ្នកដែលអាចទទួលយកដំណឹងល្អនោះ គឺជាអ្នកដឹកនាំនៅក្នុងនិកាយមួយដែលមានសញ្ញាណសាសនាជាច្រើន។ ប្អូនស្រីវ័យក្មេងនោះមានកម្ពស់តូចទាប មានការយល់ដឹងរាក់កំផែលអំពីសេចក្ដីពិត មិនអាចប្រកបគ្នាអំពីសេចក្ដីពិតដើម្បីដោះស្រាយបញ្ហារបស់អ្នកដែលអាចទទួលយកដំណឹងល្អនោះបានទេ ហើយនាងមិនត្រឹមតែមិនអាចបង្វែរគំនិតគាត់ឱ្យមកជឿប៉ុណ្ណោះទេ ប៉ុន្តែនាងខ្លួនឯងអាចនឹងត្រូវគេបំភាន់ទៀតផង។) បើគិតពីអាយុរបស់នាង តើប្អូនស្រីវ័យក្មេងនេះពិតជាអាចយល់សេចក្ដីពិតបានកម្រិតណាទៅ? តើនាងមានចំណេះដឹងអំពីព្រះគម្ពីរប៉ុនណាទៅ? តើនាងមានសង្ឃឹមប៉ុនណាក្នុងការបង្វែរគំនិតអ្នកដឹកនាំមកពីនិកាយនោះឱ្យទទួលជឿ? ដោយសារតែអាយុរបស់នាង នាងប្រាកដជាមិនសូវមានបទពិសោធក្នុងការផ្សាយដំណឹងល្អឡើយ។ លើសពីនេះទៅទៀត នាងទើបតែពេញវ័យ ហើយខ្វះបទពិសោធ។ តើនាងអាចមើលធ្លុះពីសញ្ញាណ គំនិត និងការលំបាករបស់មនុស្សធំបានដែរឬទេ? (អត់ទេ នាងមិនអាចមើលធ្លុះទេ។) ប្រាកដជាមិនអាចទេ។ នៅអាយុរបស់នាង នាងពិតជាមិនអាចដោះស្រាយជាមួយនឹងគំនិតរបស់មនុស្សធំបានឡើយ។ ចូរប្រាប់ខ្ញុំមកមើល បើគិតពីអាយុរបស់នាង តើប្អូនស្រីវ័យក្មេងនេះគឺជាជម្រើសដ៏ល្អបំផុតដែរឬទេ? (នាងមិនមែនជាជម្រើសដ៏ល្អបំផុតទេ។) នាងមិនមែនជាជម្រើសដ៏ល្អបំផុតឡើយ។ ដូច្នេះ តាមរយៈការបញ្ជូនប្អូនស្រីវ័យក្មេងនេះទៅ តើអ្នកដឹកនាំរូបនេះមានចេតនាត្រឹមត្រូវដែរឬទេ? (នាងមិនមានចេតនាត្រឹមត្រូវទេ។) នាងមិនមានចេតនាត្រឹមត្រូវឡើយ។ នាងមិនគួរបញ្ជូនប្អូនស្រីវ័យក្មេងនេះទៅទេ។ ក្រោយមក នៅពេលដែលប្អូនស្រីវ័យក្មេងនេះបានទាក់ទងជាមួយអ្នកដឹកនាំនៃនិកាយនោះ ហើយដឹងថាគាត់មិនមែនជាមនុស្សល្អ នាងក៏បានរាយការណ៍ប្រាប់អ្នកដឹកនាំវិញ ដោយបញ្ជាក់ថានាងមានអារម្មណ៍ភ័យខ្លាចយ៉ាងខ្លាំង ហើយមិនហ៊ានទៅម្ដងទៀតឡើយ។ អ្នកដឹកនាំរូបនេះបានដាក់សម្ពាធលើនាង ដោយទទូចថា៖ «មិនបានទេ នេះគឺជាភារកិច្ចរបស់អ្នក ហើយអ្នកត្រូវតែទៅ!» ប្អូនស្រីវ័យក្មេងនោះត្រូវបានបង្ខំរហូតដល់យំ ហើយនិយាយថា៖ «វាជាភារកិច្ចរបស់ខ្ញុំ ហើយខ្ញុំគួរតែទៅ ប៉ុន្តែខ្ញុំមិនអាចដោះស្រាយវាបានទេ ខ្ញុំមិនអាចធ្វើបានទេ»។ ទោះជាយ៉ាងណាក៏ដោយ អ្នកដឹកនាំរូបនេះមិនព្រមបន្ធូរបន្ថយឡើយ ហើយបន្តនិយាយថា៖ «ទោះបីជាអ្នកមិនអាចធ្វើបានក៏ដោយ ក៏អ្នកត្រូវតែទៅដែរ គ្មាននរណាផ្សេងទៀតទេ ដូច្នេះត្រូវតែជាអ្នក!» តើអ្នករាល់គ្នាគិតថា នេះជាអ្នកដឹកនាំប្រភេទណាទៅ? នាងមិនត្រឹមតែការពារខ្លួនឯងនៅពេលមានគ្រោះថ្នាក់មកដល់ប៉ុណ្ណោះទេ ប៉ុន្តែនាងក៏បានធ្វើឱ្យអ្នកដទៃឱ្យជួបគ្រោះថ្នាក់ ខណៈពេលដែលនាងដកខ្លួនថយទៀតផង។ សូម្បីតែក្នុងស្ថានភាពដែលប្អូនស្រីវ័យក្មេងនេះបានបញ្ជាក់ពីភាពអសមត្ថភាពរបស់ខ្លួន ហើយថែមទាំងយំដោយក្ដីភ័យខ្លាចក៏ដោយ ក៏នាងនៅតែមិនព្រមដែរ។ តើនេះជាមនុស្សថោកទាបប្រភេទណាទៅ? តើនេះជាមនុស្សដែរទេ? (មិនមែនទេ។) នាងមិនមែនជាមនុស្សឡើយ។ នាងមិនបានគិតគូរពីសុវត្ថិភាពរបស់បងប្អូនប្រុសស្រីរបស់នាងឡើយ គឺគិតតែពីខ្លួនឯងប៉ុណ្ណោះ។ នាងថែមទាំងដោះដូរសុវត្ថិភាពរបស់អ្នកដទៃដើម្បីផលប្រយោជន៍ផ្ទាល់ខ្លួន ដូចជាឪពុកម្ដាយដែលញៀនល្បែងទាំងនោះអ៊ីចឹង ដែលនៅពេលពួកគេចាញ់អស់ប្រាក់ ហើយគ្មានសល់អ្វីសោះ ពួកគេក៏យកកូនស្រីបង្កើតរបស់ខ្លួនទៅបញ្ចាំដើម្បីសងបំណុល ដើម្បីឱ្យពួកគេអាចឆ្លងកាត់គ្រាលំបាក និងគេចផុតពីមហន្តរាយ ដោយលះបង់មនុស្សដែលពួកគេស្រឡាញ់បំផុត ដើម្បីដោះដូរយកសេចក្ដីសុខផ្ទាល់ខ្លួន។ តើអ្នកដឹកនាំរូបនេះជាមនុស្សថោកទាបប្រភេទណាទៅ? តើនាងនៅមានភាពជាមនុស្សសេសសល់ដែរឬទេ? (គ្មានទេ។) នាងគ្មានភាពជាមនុស្សសូម្បីតែបន្តិចឡើយ។ ផ្អែកលើឥរិយាបថនេះ តើមនុស្សបែបនេះអាចត្រូវបានកំណត់លក្ខណៈជាអាទទឹងនឹងព្រះគ្រីស្ទបានដែរឬទេ? (អាចបាន។) គឺពិតជាបានមែន! អ្នកខ្លះអាចនឹងនិយាយថា៖ «អ្វីដែលពួកគេកំពុងធ្វើ គឺដើម្បីប្រយោជន៍កិច្ចការរបស់ពួកជំនុំ ដើម្បីផ្សាយដំណឹងល្អទេតើ។ តើពួកគេមិនមានចេតនាល្អទេឬ? តើពួកគេមិនកំពុងធ្វើបែបនេះដើម្បីការពារផលប្រយោជន៍នៃដំណាក់របស់ព្រះជាម្ចាស់ទេឬ? តើពួកគេម្ដេចនឹងអាចត្រូវបានកំណត់លក្ខណៈជាពួកទទឹងនឹងព្រះគ្រីស្ទទៅ?» តើធ្លាប់មាននរណាម្នាក់គិតបែបនេះដែរឬទេ? តើការជជែកវែកញែកបែបនេះអាចយកជាការបានដែរឬទេ? (អត់ទេ មិនបានទេ។) ដូច្នេះ ចូរប្រាប់ខ្ញុំមកមើល តើបញ្ហានេះមានធម្មជាតិបែបណា? (អ្នកដឹកនាំរូបនេះ ដើម្បីប្រយោជន៍ និងសុវត្ថិភាពផ្ទាល់ខ្លួន បានប្រើជីវិត និងសុវត្ថិភាពរបស់ប្អូនស្រីវ័យក្មេងនោះធ្វើជាការតថ្លៃ ពោលគឺនាងមានចេតនារុញប្អូនស្រីនោះឱ្យធ្លាក់ជង្ហុកតែម្ដង នាងមានភាពជាមនុស្សដែលព្យាបាទយ៉ាងខ្លាំង។) និយាយឱ្យកាន់តែច្បាស់ទៅ អ្នកដឹកនាំរូបនេះ ដឹងយ៉ាងច្បាស់ថាប្អូនស្រីវ័យក្មេងនោះគ្មានសមត្ថភាពទាល់តែសោះក្នុងការធ្វើកិច្ចការនេះ ប៉ុន្តែនាងនៅតែរៀបចំការចាត់តាំងនេះឡើង ក្នុងគោលបំណងដើម្បីការពារខ្លួនឯង។ ក្នុងពេលជាមួយគ្នានោះ នាងធ្វើបែបនេះដើម្បីអាចរាយការណ៍ពីការបំពេញភារកិច្ចរបស់ខ្លួន ដោយលះបង់ផលប្រយោជន៍ និងសុវត្ថិភាពរបស់អ្នកដទៃ ដើម្បីសម្រេចគោលដៅផ្ទាល់ខ្លួន។ នោះហើយគឺជាចេតនារបស់នាង។ នាងមិនបានគិតគូរទាល់តែសោះថា តើនរណាមានសមត្ថភាពធ្វើកិច្ចការនេះ តើនរណាអាចបង្វែរគំនិតបុគ្គលនេះឱ្យទទួលជឿបាន ឬតើនរណាអាចធ្វើកិច្ចការនេះប្រកបដោយប្រសិទ្ធភាព ដោយស្វែងរកមនុស្សដែលល្អបំផុតសម្រាប់កិច្ចការនេះឡើយ។ សារជាតិនៃទង្វើរបស់នាង មិនមែនជាការបំពេញភារកិច្ចរបស់នាង ឬការបំពេញភាពស្មោះត្រង់ ឬការទទួលខុសត្រូវរបស់នាងឡើយ ប៉ុន្តែគឺដើម្បីអាចរាយការណ៍ប្រាប់ថ្នាក់លើរបស់នាង និងការពារខ្លួនឯងដោយលះបង់ផលប្រយោជន៍របស់អ្នកដទៃ ហើយថែមទាំងបង្កគ្រោះថ្នាក់ដល់អ្នកដទៃទៀតផង។ នាងបានប្រព្រឹត្តក្នុងរបៀបមួយដែលធ្វើឱ្យអ្នកដទៃគ្រោះថ្នាក់ ដើម្បីការពារខ្លួនឯង និងសម្រេចគោលដៅផ្ទាល់ខ្លួន តើនេះមិនមែនជាសារជាតិនៃរឿងនេះទេឬ? (មែនហើយ។) នោះហើយគឺជាសារជាតិនៃរឿងនេះ។ ហេតុដូច្នេះហើយ ទង្វើរបស់អ្នកដឹកនាំរូបនេះអាចត្រូវបានកំណត់លក្ខណៈថាជាទង្វើរបស់អាទទឹងនឹងព្រះគ្រីស្ទ។ តើនេះមិនមែនជាឫសគល់នៃបញ្ហាទេឬ? (មែនហើយ។) នេះគឺប្រាកដជាដូច្នោះហើយ។ ប្រសិនបើគ្មានបេក្ខជនដែលស័ក្ដិសមទេ ហើយប្អូនស្រីវ័យក្មេងនេះក៏មិននៅទីនោះដែរ ប្រសិនបើនាងត្រូវបានគេប្រាប់ឱ្យទៅបង្វែរគំនិតអ្នកដឹកនាំនៃនិកាយនោះឱ្យទទួលជឿដោយខ្លួនឯង តើនាងនឹងទៅដែរឬទេ? តើនាងអាចនិយាយបានដែរឬទេថា៖ «ប្រសិនបើគ្មានបេក្ខជនដែលស័ក្ដិសមទេ នោះខ្ញុំនឹងទៅ។ ខ្ញុំមិនខ្លាចឡើយ។ ទោះបីជាវាមានន័យថាត្រូវលះបង់ជីវិតរបស់ខ្ញុំដើម្បីទទួលបានបុគ្គលនេះក៏ដោយ ក៏ខ្ញុំសុខចិត្តបោះបង់វាចោលដែរ ពីព្រោះនេះគឺជាភារកិច្ច និងជាការទទួលខុសត្រូវរបស់ខ្ញុំ»? តើនាងអាចធ្វើបែបនោះបានដែរឬទេ? (មិនអាចទេ។) ហេតុអ្វីបានជាយើងនិយាយថានាងមិនអាចធ្វើវាបាន? យើងមិនមែនកំពុងស្មាននៅត្រង់នេះទេ។ តើយើងផ្អែកលើអ្វីនៅពេលនិយាយថានាងមិនអាចធ្វើបាន? (ពីព្រោះនៅពេលនាងកំពុងបំពេញភារកិច្ចរបស់ខ្លួន វាមិនមែនដើម្បីសម្រេចបានលទ្ធផល និងបង្វែរគំនិតអ្នកដែលអាចទទួលយកដំណឹងល្អនោះឱ្យទទួលជឿពិតប្រាកដឡើយ។ ហេតុដូច្នេះហើយ នាងគ្រាន់តែធ្វើឱ្យតែរួចពីដៃដោយបញ្ជូនប្អូនស្រីវ័យក្មេងនោះទៅ។ ប្រសិនបើប្អូនស្រីវ័យក្មេងនោះមិននៅទីនោះទេ នាងក៏នឹងមិនទៅដោយផ្ទាល់ខ្លួនឯងដើម្បីទទួលបានបុគ្គលនេះដែរ។) ត្រូវហើយ វានឹងទៅជាបែបនោះឯង។ ប្រសិនបើនាងឃើញថាគ្មានបេក្ខជនដែលស័ក្ដិសមទេ តើនាងមិនគួរទៅដោយខ្លួនឯងទេឬ? (មែនហើយ។) ប្រសិនបើនាងពិតជាស្មោះត្រង់ចំពោះភារកិច្ចរបស់នាងមែន ហើយមិនគិតគូរពីសុវត្ថិភាពផ្ទាល់ខ្លួនទេនោះ នាងមុខជាមិនឱ្យប្អូនស្រីវ័យក្មេងនោះទៅឡើយ គឺនាងនឹងទៅដោយខ្លួនឯង។ ដូច្នេះ តើការដែលនាងមិនទៅដោយខ្លួនឯងនេះ បង្ហាញពីបញ្ហាអ្វី? (គឺនាងកំពុងការពារសុវត្ថិភាព និងផលប្រយោជន៍ផ្ទាល់ខ្លួនរបស់នាង។) ត្រូវហើយ ដំណើររឿងគឺបែបនេះឯង។ ប្រសិនបើនាងពិតជាស្មោះត្រង់ចំពោះភារកិច្ចរបស់ខ្លួនមែន នាងនឹងរ៉ាប់រងការទទួលខុសត្រូវដ៏ធ្ងន់នេះដោយខ្លួនឯងហើយ។ ក៏ប៉ុន្តែ នាងមិនបានធ្វើបែបនោះទេ ផ្ទុយទៅវិញ នាងបានជ្រើសរើសបេក្ខជនដែលមិនស័ក្ដិសមបំផុតឱ្យទៅជំនួសនាងវិញ។ តើវាជាចេតនារបស់នាងឬ ក្នុងការបញ្ជូនមនុស្សដែលមិនស័ក្ដិសមបំផុតទៅកាន់កន្លែងដែលគ្រោះថ្នាក់បំផុត ដើម្បីសម្រេចគោលដៅផ្ទាល់ខ្លួនក្នុងការបិទបាំងខ្លួនឯងពីគ្រោះថ្នាក់ និងការពារខ្លួនឯងនោះ? (មែនហើយ។) នេះគឺជាឥរិយាបថរបស់ពួកទទឹងនឹងព្រះគ្រីស្ទ។ នេះគឺពាក់ព័ន្ធនឹងការចាត់មនុស្ស។

នៅប្រទេសចិនដីគោក នាគដ៏ធំមានសម្បុរក្រហមតែងតែបង្ក្រាប ចាប់ខ្លួន និងធ្វើទុក្ខបុកម្នេញអ្នកជឿលើព្រះជាម្ចាស់យ៉ាងឃោរឃៅជានិច្ច ដោយជារឿយៗធ្វើឱ្យពួកគេធ្លាក់ក្នុងមជ្ឈដ្ឋានដ៏គ្រោះថ្នាក់។ ឧទាហរណ៍៖ រដ្ឋាភិបាលប្រើលេសផ្សេងៗដើម្បីចាប់ខ្លួនអ្នកជឿ។ រាល់ពេលដែលពួកគេរកឃើញតំបន់ដែលអាទទឹងនឹងព្រះគ្រីស្ទរស់នៅ តើរឿងដំបូងដែលអាទទឹងនឹងព្រះគ្រីស្ទគិតដល់គឺជាអ្វី? គេមិនបានគិតពីការរៀបចំកិច្ចការរបស់ពួកជំនុំឱ្យបានត្រឹមត្រូវនោះទេ ប៉ុន្តែគិតពីរបៀបរត់គេចពីស្ថានភាពដ៏គ្រោះថ្នាក់នេះ។ នៅពេលពួកជំនុំប្រឈមនឹងការបង្ក្រាប និងការចាប់ខ្លួន ពួកទទឹងនឹងព្រះគ្រីស្ទមិនដែលចូលរួមក្នុងការងារដោះស្រាយបញ្ហាក្រោយមានរឿងកើតឡើងឡើយ។ ពួកគេមិនធ្វើការរៀបចំសម្រាប់ធនធាន ឬបុគ្គលិកដ៏សំខាន់របស់ពួកជំនុំឡើយ។ ផ្ទុយទៅវិញ ពួកគេរកលេស និងហេតុផលដើម្បីស្វែងរកកន្លែងដែលមានសុវត្ថិភាពសម្រាប់ខ្លួនឯង ហើយក៏ចប់រឿងទៅ។ ពេលសុវត្ថិភាពផ្ទាល់ខ្លួនរបស់ពួកគេត្រូវបានធានាហើយ ពួកគេកម្រនឹងចូលរួមដោយផ្ទាល់ក្នុងការរៀបចំកិច្ចការ បុគ្គលិក ឬធនធានរបស់ពួកជំនុំណាស់ ហើយពួកគេក៏មិនសាកសួរពីរឿងនេះ ឬធ្វើការរៀបចំជាក់លាក់ណាមួយដែរ។ នេះបណ្ដាលឱ្យធនធាន និងហិរញ្ញវត្ថុរបស់ពួកជំនុំមិនត្រូវបានផ្ទេរទៅកាន់ទីតាំងដែលមានសុវត្ថិភាពទាន់ពេលវេលា ហើយនៅទីបំផុត របស់ជាច្រើនត្រូវបាននាគដ៏ធំមានសម្បុរក្រហមរឹបអូស និងយកទៅបាត់ ដែលបង្កការខាតបង់យ៉ាងធំធេងដល់ពួកជំនុំ និងនាំឱ្យមានការចាប់ខ្លួនបងប្អូនប្រុសស្រីកាន់តែច្រើន។ នេះគឺជាលទ្ធផលនៃការដែលពួកទទឹងនឹងព្រះគ្រីស្ទគេចវេះពីការទទួលខុសត្រូវរបស់ខ្លួនលើកិច្ចការ។ នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ សុវត្ថិភាពផ្ទាល់ខ្លួនរបស់ពួកគេតែងតែជាអាទិភាពចម្បង។ វាជាបញ្ហាមួយនៅក្នុងចិត្តរបស់ពួកគេ ដែលជាក្ដីបារម្ភជានិច្ចសម្រាប់ពួកគេ។ ពួកគេគិតក្នុងចិត្តថា៖ «ខ្ញុំមិនត្រូវមានរឿងឡើយ។ ទោះជាអ្នកណាត្រូវគេចាប់ក៏ដោយ ក៏ខ្ញុំមិនត្រូវឱ្យគេចាប់បានដែរ ខ្ញុំត្រូវតែនៅរស់។ ខ្ញុំនៅតែរង់ចាំដើម្បីទទួលបានចំណែកនៃសិរីល្អរបស់ព្រះជាម្ចាស់ នៅពេលដែលកិច្ចការរបស់ព្រះត្រូវបានបញ្ចប់។ ប្រសិនបើខ្ញុំត្រូវគេចាប់ខ្លួន ខ្ញុំនឹងធ្វើខ្លួនដូចជាយូដាស ហើយវានឹងចប់សព្វគ្រប់សម្រាប់ខ្ញុំហើយ។ វានឹងគ្មានលទ្ធផលល្អសម្រាប់ខ្ញុំឡើយ។ ខ្ញុំនឹងត្រូវបានដាក់ទោស»។ ហេតុដូច្នេះហើយ រាល់ពេលដែលពួកគេទៅធ្វើការនៅកន្លែងថ្មី ដំបូងពួកគេស៊ើបសួរមើលថាតើគ្រួសារណាដែលមានសុវត្ថិភាពបំផុត និងមានអំណាចបំផុត ដែលពួកគេអាចលាក់ខ្លួនពីការឆែកឆេររបស់រដ្ឋាភិបាល និងមានអារម្មណ៍ថាមានសុវត្ថិភាព។ ទីពីរ ពួកគេស្វែងរកគ្រួសារដែលមានលក្ខខណ្ឌរស់នៅល្អជាង ដែលមានសាច់ហូបរាល់ពេលញ៉ាំអាហារ មានម៉ាស៊ីនត្រជាក់នៅរដូវក្ដៅ និងមានម៉ាស៊ីនកម្ដៅនៅរដូវរងា។ លើសពីនេះទៅទៀត ពួកគេសាកសួរថាតើក្នុងចំណោមអ្នកជឿ មាននរណាដែលក្លៀវក្លាជាងគេ និងមានមូលដ្ឋានគ្រឹះរឹងមាំជាងគេ ជាមនុស្សដែលអាចផ្ដល់ការការពារនៅពេលមានបញ្ហាកើតឡើង។ ពួកគេស៊ើបសួររឿងទាំងអស់នេះជាមុនសិន។ បន្ទាប់ពីស៊ើបសួររួច ពួកគេរកបានកន្លែងមួយដើម្បីស្នាក់នៅ ហើយធ្វើកិច្ចការសើៗមួយចំនួន ផ្ញើសំបុត្រមួយ ឬបញ្ជូនព័ត៌មាន ឬការរៀបចំចាត់ចែងកិច្ចការខ្លះៗដោយផ្ទាល់មាត់។ ឥឡូវនេះ តើអ្នកគិតថាពួកទទឹងនឹងព្រះគ្រីស្ទមានសមត្ថភាពធ្វើកិច្ចការដែរឬទេ? ពេលមើលពីការដែលពួកគេគិតគូរ និងរៀបចំយ៉ាងល្អិតល្អន់ និងហ្មត់ចត់សម្រាប់សុវត្ថិភាពផ្ទាល់ខ្លួនរបស់ពួកគេ វាហាក់ដូចជាពួកគេដឹងពីរបៀបធ្វើកិច្ចការលម្អិត ពួកគេដឹងនៅក្នុងចិត្តពីរបៀបធ្វើវា។ ទោះជាយ៉ាងនេះក្ដី ចេតនារបស់ពួកគេមិនត្រឹមត្រូវទេ ពួកគេគិតតែពីលាភសក្ការៈផ្ទាល់ខ្លួន ហើយពួកគេស្អប់ខ្ពើមសេចក្ដីពិត ទោះបីជាពួកគេដឹងថាអ្វីដែលពួកគេកំពុងធ្វើគឺផ្ទុយនឹងសេចក្ដីពិត ហើយអាត្មានិយម និងគួរឱ្យស្អប់ខ្ពើមយ៉ាងណាក៏ដោយ ក៏ពួកគេទទូចធ្វើរឿងនានាតាមរបៀបផ្ទាល់ខ្លួនរបស់ពួកគេ និងប្រព្រឹត្តតាមតែអំពើចិត្ត និងមិនគិតមុខក្រោយដែរ។ អ្វីៗគ្រប់យ៉ាងដែលពួកគេធ្វើ គឺដើម្បីការពារសុវត្ថិភាពផ្ទាល់ខ្លួនរបស់ពួកគេ។ បន្ទាប់ពីបានរៀបចំកន្លែងស្នាក់នៅសម្រាប់ខ្លួនឯង និងមានអារម្មណ៍ថាពួកគេបានរួចផុតពីគ្រោះថ្នាក់ ថាគ្រោះថ្នាក់បានកន្លងផុតទៅហើយ នោះពួកទទឹងនឹងព្រះគ្រីស្ទក៏បន្តធ្វើកិច្ចការសើៗមួយចំនួន។ ពួកទទឹងនឹងព្រះគ្រីស្ទមានភាពល្អិតល្អន់ណាស់នៅក្នុងការរៀបចំរបស់ពួកគេ ប៉ុន្តែវាអាស្រ័យលើថាតើពួកគេកំពុងដោះស្រាយជាមួយនរណា។ ពួកគេគិតយ៉ាងប្រយ័ត្នប្រយែងពីរឿងដែលពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេ ប៉ុន្តែនៅពេលនិយាយដល់កិច្ចការរបស់ពួកជំនុំ ឬភារកិច្ចផ្ទាល់ខ្លួនរបស់ពួកគេ ពួកគេបង្ហាញពីភាពអាត្មានិយម និងភាពគួរឱ្យស្អប់ខ្ពើមរបស់ពួកគេ ហើយមិនបង្ហាញពីការទទួលខុសត្រូវឡើយ ដោយខ្វះសូម្បីតែមនសិការ ឬវិចារណញ្ញាណបន្តិចបន្តួច។ គឺដោយសារតែឥរិយាបថទាំងនេះហើយ ទើបពួកគេត្រូវបានកំណត់លក្ខណៈជាពួកទទឹងនឹងព្រះគ្រីស្ទ។ ប្រសិនបើយើងត្រូវវិនិច្ឆ័យដោយផ្អែកលើគុណសម្បត្តិតែមួយមុខ ដោយពិចារណាពីការដែលពួកគេគិតគូរបានល្អ និងរៀបផែនការយ៉ាងល្អិតល្អន់ និងជាក់ស្ដែងដើម្បីសុវត្ថិភាពផ្ទាល់ខ្លួនរបស់ពួកគេ ពួកគេមិនខ្វះគុណសម្បត្តិទេ ហើយពួកគេមានប្រាជ្ញា។ ពួកគេគួរតែមានសមត្ថភាពក្នុងការចាត់ចែងកិច្ចការនៃដំណាក់របស់ព្រះជាម្ចាស់។ ឥឡូវនេះ ប្រសិនបើអ្នកមើលទៅលើរឿងនេះដោយផ្អែកលើសមត្ថភាពរបស់ពួកគេ ពួកគេមិនគួរត្រូវបានហៅថាជាពួកទទឹងនឹងព្រះគ្រីស្ទទេ ចុះហេតុអ្វីបានជាពួកគេនៅតែត្រូវបានហៅបែបនេះ? វាត្រូវបានកំណត់ដោយផ្អែកលើសារជាតិរបស់ពួកគេ លើថាតើពួកគេអាចទទួលយកសេចក្ដីពិត និងអនុវត្តវាបានឬអត់ លើថាតើពួកគេជាមនុស្សដែលដេញតាមសេចក្ដីពិតឬអត់។ ពួកគេធ្វើការគិតគូរ និងការរៀបចំយ៉ាងល្អិតល្អន់ និងជាក់លាក់ទាក់ទងនឹងមជ្ឈដ្ឋានរស់នៅ ការហូបចុក និងសុវត្ថិភាពរបស់ពួកគេ។ ក៏ប៉ុន្តែ នៅពេលនិយាយដល់កិច្ចការនៃដំណាក់របស់ព្រះជាម្ចាស់ ពួកគេក្លាយជាមនុស្សផ្សេងស្រឡះតែម្ដង ដែលអាត្មានិយម និងគួរឱ្យស្អប់ខ្ពើមយ៉ាងខ្លាំង ដោយមិនបង្ហាញពីការគិតគូរដល់ព្រះរាជបំណងរបស់ព្រះជាម្ចាស់ឡើយ។ មនុស្សទាំងនេះប្រាកដជាមិនមែនជាអ្នកដែលដេញតាមសេចក្ដីពិតឡើយ។ ពួកទទឹងនឹងព្រះគ្រីស្ទដោះស្រាយកិច្ចការនៃដំណាក់របស់ព្រះជាម្ចាស់ និងការរៀបចំចាត់ចែងកិច្ចការរបស់ខាងលើ ដោយត្រងយកកិច្ចការទាំងនោះ។ ពួកគេជ្រើសរើសត្រងយកអ្វីដែលពួកគេសុខចិត្តធ្វើ និងមិនសុខចិត្តធ្វើ ព្រមទាំងអ្វីដែលពាក់ព័ន្ធ និងមិនពាក់ព័ន្ធនឹងសុវត្ថិភាពផ្ទាល់ខ្លួនរបស់ពួកគេ។ បន្ទាប់មក ពួកគេធ្វើកិច្ចការងាយៗមួយចំនួនដែលគ្មានគ្រោះថ្នាក់ គ្រាន់តែដើម្បីជៀសវាងកុំឱ្យខាងលើដឹងថា ពួកគេពូកែតែស៊ី តែខ្ជិលធ្វើការ ហើយថាពួកគេមិនយកចិត្តទុកដាក់ចំពោះភារកិច្ចត្រឹមត្រូវរបស់ខ្លួនឡើយ។ បន្ទាប់ពីរៀបចំកិច្ចការរួច ពួកគេមិនដែលសាកសួរ ឬមើលការខុសត្រូវថាតើកិច្ចការលម្អិតនានាត្រូវបានអនុវត្តដោយរបៀបណាឡើយ។ ឧទាហរណ៍៖ ដំណាក់របស់ព្រះជាម្ចាស់មានគោលការណ៍ និងបទប្បញ្ញត្តិជាក់លាក់ទាក់ទងនឹងតង្វាយ និងធនធានផ្សេងៗ៖ របៀបរៀបចំរបស់ទាំងនោះ កន្លែងដែលត្រូវទុកដាក់ របៀបថែរក្សា និងថាតើនរណាគួរជាអ្នកថែរក្សា។ ផ្ទុយទៅវិញ ពួកទទឹងនឹងព្រះគ្រីស្ទនិយាយតែអំពីរឿងទាំងនេះប៉ុណ្ណោះ ហើយពេលពួកគេបានធ្វើការរៀបចំរួច ពួកគេចាត់ទុកថាវាចប់សព្វគ្រប់ហើយ។ មិនថាមជ្ឈដ្ឋាននោះស័ក្ដិសមឬអត់ក៏ដោយ ក៏ពួកគេមិនដែលចុះទៅមើលដល់កន្លែងឡើយ ពួកគេគ្រាន់តែកម្រើកមាត់ប៉ុណ្ណោះ ហើយនៅក្នុងចិត្តរបស់ពួកគេ ពួកគេមិនក្ដាប់បាន ហើយក៏មិនសាកសួរ ស៊ើបសួរ ឬខ្វល់ខ្វាយថាតើការរៀបចំជាក់លាក់សម្រាប់ធនធានទាំងនេះនៃដំណាក់របស់ព្រះជាម្ចាស់មានភាពសមស្រប ឬមានសុវត្ថិភាពដែរឬទេ។ ដូច្នេះ ក្នុងអំឡុងពេលដែលពួកទទឹងនឹងព្រះគ្រីស្ទធ្វើជាអ្នកដឹកនាំ នៅក្នុងវិសាលភាពកិច្ចការរបស់ពួកគេ សៀវភៅព្រះបន្ទូលរបស់ព្រះជាម្ចាស់មួយចំនួនត្រូវបានមនុស្សអាក្រក់រឹបអូសយក។ សៀវភៅខ្លះដុះផ្សិតដោយសារការទុកដាក់មិនបានត្រឹមត្រូវ ហើយក្នុងករណីខ្លះ សៀវភៅ ឬធនធានមួយចំនួនត្រូវបានទុកនៅកន្លែងដែលគ្មាននរណាម្នាក់មើលថែ។ ពួកទទឹងនឹងព្រះគ្រីស្ទមិនត្រឹមតែមិនបានធ្វើការរៀបចំជាក់លាក់សម្រាប់រឿងទាំងនេះប៉ុណ្ណោះទេ ប្រាកដណាស់ថាពួកគេមិនសាកសួរ ស៊ើបសួរ ឬសួរនាំអំពីរឿងទាំងនេះឡើយ។ ផ្ទុយទៅវិញ ពួកគេចាត់ទុកថាកិច្ចការរបស់ពួកគេចប់សព្វគ្រប់ ពេលពួកគេធ្វើការរៀបចំរួច។ ពួកគេគ្រាន់តែនិយាយតែមាត់ ហើយក៏ចប់រឿងទៅ ពួកគេគ្រាន់តែធ្វើឱ្យតែរួចពីដៃ ដោយមិនស្វែងរកលទ្ធផលជាក់ស្ដែងណាមួយឡើយ។ តាមរយៈឥរិយាបថទាំងនេះ តើពួកទទឹងនឹងព្រះគ្រីស្ទបង្ហាញពីភាពស្មោះត្រង់ដែរឬទេ? (អត់ទេ។) ពួកគេគ្មានភាពស្មោះត្រង់ឡើយ។ នៅពេលនិយាយដល់ការរៀបចំធនធានផ្សេងៗរបស់ពួកជំនុំ ពួកទទឹងនឹងព្រះគ្រីស្ទមិនដែលសាកសួរឡើយ។ តើឃ្លាថា «មិនដែលសាកសួរ» មានន័យដូចម្ដេច? តើវាមានន័យថាពួកគេមិនធ្វើការរៀបចំអ្វីទាល់តែសោះមែនទេ? ពួកគេធ្វើឱ្យតែរួចពីដៃ និងធ្វើការរៀបចំដើម្បីបិទបាំងភ្នែកមនុស្ស ក្រែងលោមាននរណាម្នាក់រាយការណ៍ពីពួកគេទៅថ្នាក់លើ។ ប៉ុន្តែពួកគេមិនដែលធ្វើកិច្ចការលម្អិតណាមួយឡើយ។ តើកិច្ចការលម្អិតសំដៅលើអ្វី? វាពាក់ព័ន្ធនឹងការកំណត់ថាតើរបស់ទាំងនេះគួរទុកនៅកន្លែងណា មានសុវត្ថិភាពឬអត់ តើអាចនឹងមានរឿងអ្វីកើតឡើងចំពោះរបស់ទាំងនោះឬអត់ តើអាចនឹងមានសត្វមកកកេរឬអត់ អាចត្រូវទឹកលិច ឬត្រូវគេលួចឬអត់ ថាតើបុគ្គលដែលទទួលខុសត្រូវក្នុងការថែរក្សាស័ក្ដិសមដែរឬទេ និងរឿងផ្សេងៗទៀត។ ក៏ប៉ុន្តែ ពួកទទឹងនឹងព្រះគ្រីស្ទមិនដែលសាកសួរ មិនដែលស៊ើបសួរ និងមិនដែលខ្វល់ខ្វាយឡើយ។ នៅក្នុងចិត្តរបស់ពួកគេ ពួកគេជឿថារបស់ទាំងនេះមិនមែនសម្រាប់ឱ្យពួកគេសោយសុខឡើយ ពួកគេមិនឱ្យតម្លៃរបស់ទាំងនោះទេ ហើយក៏គ្មានប្រយោជន៍សម្រាប់ពួកគេដែរ។ របស់ទាំងនោះជារបស់អ្នកដទៃ ជារបស់ដំណាក់របស់ព្រះជាម្ចាស់ ហើយមិនពាក់ព័ន្ធនឹងពួកគេឡើយ។ ពួកគេមិនខ្វល់ទាល់តែសោះ ទុកឱ្យអ្នកណាដែលចង់ខ្វល់ខ្វាយ បារម្ភពីរឿងនេះចុះ ពួកគេមិនខ្វល់ឡើយ។ ពួកគេរៀបចំរឿងរ៉ាវ ហើយក៏ចប់រឿងទៅ។ ពួកទទឹងនឹងព្រះគ្រីស្ទខ្លះ ថែមទាំងមិនខ្ចីរៀបចំទៀតផង។ ពួកគេជឿថា ពួកគេនឹងមិនទទួលបានរង្វាន់អ្វីឡើយ ទោះបីជាពួកគេធ្វើកិច្ចការនេះបានល្អក៏ដោយ ហើយថាក៏គ្មាននរណាម្នាក់ទាមទារឱ្យពួកគេទទួលខុសត្រូវដែរ ប្រសិនបើពួកគេធ្វើមិនបានល្អ។ តើនរណានឹងរាយការណ៍ពីពួកគេចំពោះរឿងតូចតាចបែបនេះ? តើព្រះជាម្ចាស់នឹងដាក់ទោសពួកគេចំពោះរឿងនេះដែរឬទេ? អាកប្បកិរិយា និងទស្សនៈរបស់ពួកទទឹងនឹងព្រះគ្រីស្ទចំពោះភារកិច្ចរបស់ខ្លួន គឺបែបនេះឯង៖ ពួកគេធ្វើឱ្យតែរួចពីដៃ និងដោះស្រាយបញ្ហាបែបបង្គ្រប់កិច្ច។ ដរាបណារឿងទាំងនេះមិនប៉ះពាល់ដល់ឋានៈ ឬសុវត្ថិភាពផ្ទាល់ខ្លួនរបស់ពួកគេទេ ពួកគេមិនខ្វល់ថាវាត្រូវបានចាត់ចែង ឬអត់នោះទេ។ ទោះជារបស់ទាំងនេះបាត់បង់ ថយចុះ ឬខូចខាតក៏ដោយ ក៏វាសុទ្ធតែមិនពាក់ព័ន្ធនឹងពួកគេឡើយ។ នៅក្នុងគំនិតរបស់ពួកទទឹងនឹងព្រះគ្រីស្ទ ធនធាននៃដំណាក់របស់ព្រះជាម្ចាស់ទាំងនេះ ត្រូវបានចាត់ទុកថាជាទ្រព្យសម្បត្តិសាធារណៈ។ ពួកគេមិនចាំបាច់ខ្វល់ខ្វាយពីរបស់ទាំងនោះទេ មិនចាំបាច់យកចិត្តទុកដាក់នឹងវាឡើយ ហើយក៏មិនចាំបាច់ចំណាយកម្លាំងដើម្បីចាត់ចែងវាដែរ។ ដូច្នេះ ក្នុងអំឡុងពេលដែលពួកទទឹងនឹងព្រះគ្រីស្ទធ្វើជាអ្នកដឹកនាំ ដោយសារតែការធ្វេសប្រហែសចំពោះភារកិច្ចរបស់ពួកគេ ការផ្ដោតលើការសោយសុខផ្ទាល់ខ្លួន និងការខកខានមិនបានបំពេញកិច្ចការលម្អិត ធនធានផ្សេងៗនៅក្នុងដំណាក់របស់ព្រះជាម្ចាស់ក៏ត្រូវបាននាគដ៏ធំមានសម្បុរក្រហមប្លន់ ឬយកទៅបាត់ ឬត្រូវបានមនុស្សអាក្រក់មួយចំនួនរឹបអូសយក។ មានករណីបែបនេះជាច្រើន។ អ្នកខ្លះអាចនឹងនិយាយថា៖ «នៅក្នុងមជ្ឈដ្ឋានដ៏ប្រទូសរ៉ាយបែបនេះ តើនរណាអាចយកចិត្តទុកដាក់លើអ្វីៗគ្រប់យ៉ាងបានយ៉ាងល្អិតល្អន់ទៅ? តើនរណាអាចជៀសផុតពីការធ្វេសប្រហែសបន្តិចបន្តួច ឬការប្រព្រឹត្តកំហុសខ្លះបានទៅ?» តើនេះគ្រាន់តែជារឿងប្រព្រឹត្តកំហុសខ្លះមែនទេ? ខ្ញុំហ៊ាននិយាយថា ប្រសិនបើមនុស្សអាចបំពេញការទទួលខុសត្រូវរបស់ខ្លួន និងបង្ហាញពីភាពស្មោះត្រង់ នោះការខាតបង់ធនធានទាំងនេះនឹងមិនធំធេងបែបនេះឡើយ វាប្រាកដជានឹងថយចុះ ហើយប្រសិទ្ធភាពនៃកិច្ចការនឹងប្រសើរឡើងយ៉ាងច្រើន។

ពួកទទឹងនឹងព្រះគ្រីស្ទជឿលើព្រះជាម្ចាស់ ដើម្បីទទួលបានព្រះពរ។ ពួកគេមិនដែលខ្វល់ខ្វាយពីរឿងអ្វីដែលទាក់ទងនឹងដំណាក់របស់ព្រះជាម្ចាស់ ឬផលប្រយោជន៍របស់ព្រះជាម្ចាស់ឡើយ។ អ្វីក៏ដោយដែលពួកគេធ្វើ គឺត្រូវតែវិលជុំវិញផលប្រយោជន៍ផ្ទាល់ខ្លួនរបស់ពួកគេ។ ប្រសិនបើកិច្ចការនៃដំណាក់របស់ព្រះជាម្ចាស់មិនពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេទេ នោះពួកគេគ្រាន់តែមិនខ្វល់ និងមិនសួរនាំពីរឿងនោះឡើយ។ តើពួកគេអាត្មានិយមយ៉ាងណាទៅ! នៅពេលពួកទទឹងនឹងព្រះគ្រីស្ទខ្លះកំពុងធ្វើជាអ្នកដឹកនាំ នាគដ៏ធំមានសម្បុរក្រហមបានលួចប្លន់យកតង្វាយយ៉ាងច្រើនសន្ធឹកសន្ធាប់ ដែលស្ថិតនៅក្រោមដែននៃការមើលការខុសត្រូវរបស់ពួកគេ ហើយចំនួនដែលបាត់បង់នោះ គឺច្រើនលើសលប់នឹកស្មានមិនដល់។ ប៉ុន្តែ ពួកទទឹងនឹងព្រះគ្រីស្ទទាំងនេះមិនបានបន្ទោសខ្លួនឯងទាល់តែសោះ។ ក្រោយមក ពួកគេថែមទាំងនិយាយថា៖ «វាមិនមែនជាការទទួលខុសត្រូវរបស់ខ្ញុំតែម្នាក់ឯងនោះទេ ម្ដេចនឹងអាចទម្លាក់កំហុសទាំងអស់មកលើខ្ញុំបានទៅ? ម្យ៉ាងទៀត ស្ថានភាពបែបនេះគឺមិនអាចចៀសវាងបានឡើយ»។ ពួកគេមិនមានអារម្មណ៍វិប្បដិសារីទាល់តែសោះ ពួកគេបានទម្លាក់កំហុសទៅលើអ្នកដទៃ ហើយដោយពោរពេញទៅដោយលេស ពួកគេព្យាយាមដោះសាឱ្យខ្លួនឯង។ តើពួកគេជាមនុស្សថោកទាបធុនណាទៅ? តើមនុស្សបែបនេះមិនគួរត្រូវបានបណ្ដេញចេញទេឬ? តើពួកគេមិនគួរត្រូវបានដាក់បណ្ដាសា និងដាក់ទោសទេឬ? (មែនហើយ។) បន្ទាប់ពីបានប្រព្រឹត្តកំហុសដ៏ធំបែបនេះ ពួកទទឹងនឹងព្រះគ្រីស្ទទាំងនេះពិតជាគ្មានវិប្បដិសារីទាល់តែសោះ! ប្រសិនបើការធ្វេសប្រហែសរបស់ខ្លួនបណ្ដាលឱ្យទ្រព្យសម្បត្តិនៃដំណាក់របស់ព្រះជាម្ចាស់ត្រូវនាគដ៏ធំមានសម្បុរក្រហមឆក់ប្លន់យកទៅ តើមនុស្សធម្មតា មនុស្សដែលមានភាពជាមនុស្ស មនុស្សដែលស្មោះត្រង់ចំពោះព្រះជាម្ចាស់ ឬក៏មនុស្សដែលមានចិត្តកោតខ្លាចព្រះជាម្ចាស់ នឹងបង្ហាញការសម្ដែងចេញបែបណា? (ពួកគេនឹងមានអារម្មណ៍វិប្បដិសារី បន្ទោសខ្លួនឯង ហើយមានអារម្មណ៍នៅក្នុងចិត្តថា ពួកគេមិនបានបំពេញភារកិច្ចរបស់ខ្លួនឱ្យបានត្រឹមត្រូវឡើយ។) តើពួកគេនឹងធ្វើអ្វីបន្ទាប់ទៀត? ពួកគេនឹងគិតរកវិធីដើម្បីប៉ះប៉ូវឡើងវិញ។ ចេញពីជម្រៅដួងចិត្តរបស់ពួកគេ ពួកគេនឹងមានអារម្មណ៍ថាជំពាក់គុណ និងវិប្បដិសារី។ មិនថាអ្នកដទៃនិយាយអ្វីក៏ដោយ ក៏ពួកគេមិនត្អូញត្អែរសូម្បីតែមួយម៉ាត់ ហើយពួកគេក៏មិនដោះសាឱ្យខ្លួនឯងដែរ។ ពួកគេនឹងទទួលស្គាល់ថា វាគឺជាការធ្វេសប្រហែសរបស់ពួកគេ ជាអំពើរំលងរបស់ពួកគេ។ ពួកគេនឹងទទួលយកអ្វីក៏ដោយដែលព្រះជាម្ចាស់មានព្រះបន្ទូលទៅកាន់ពួកគេ និងទោះជាដំណាក់របស់ព្រះជាម្ចាស់សម្រេចចិត្តចាត់វិធានការលើពួកគេយ៉ាងណាក៏ដោយ។ ដូច្នេះ ហេតុអ្វីបានជាពួកទទឹងនឹងព្រះគ្រីស្ទមិនទទួលយករឿងនេះ? ហេតុអ្វីបានជាពួកគេមានអារម្មណ៍ពោរពេញដោយសេចក្ដីថ្នាំងថ្នាក់ចិត្ត បន្ទាប់ពីត្រូវបានបណ្ដេញចេញ? នេះបើកសម្ដែងពីធម្មជាតិរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទទាំងនេះបានបង្កឱ្យមានការខាតបង់យ៉ាងធំធេងដល់កិច្ចការនៃដំណាក់របស់ព្រះជាម្ចាស់ ការខិតខំប្រឹងប្រែងយ៉ាងច្រើនរបស់អ្នកដទៃត្រូវរលាយអស់ដោយសារតែការធ្វេសប្រហែសរបស់ពួកគេចំពោះភារកិច្ចរបស់ខ្លួន ហើយតង្វាយយ៉ាងច្រើនត្រូវបាននាគដ៏ធំមានសម្បុរក្រហមយកទៅបាត់ ប៉ុន្តែពួកគេមិនមានអារម្មណ៍បន្ទោសខ្លួនឯង គ្មានអារម្មណ៍ថាជំពាក់គុណឡើយ ហើយពួកគេថែមទាំងដោះសាឱ្យខ្លួនឯងទៀតផង។ នៅពេលដែលដំណាក់របស់ព្រះជាម្ចាស់ចាត់វិធានការលើពួកគេ ពួកគេបដិសេធមិនព្រមចុះចូលឡើយ ហើយពួកគេបានផ្សព្វផ្សាយការរឹងទទឹងរបស់ខ្លួននៅគ្រប់ទីកន្លែង។ តើពួកគេជាមនុស្សថោកទាបធុនណាទៅ? តើនេះមិនមែនជាការស្វែងរកសេចក្ដីស្លាប់ទេឬ? (មែនហើយ។) នេះគឺជាការស្វែងរកសេចក្ដីស្លាប់ហើយ។ បើមើលទៅធាតុពិតរបស់ពួកទទឹងនឹងព្រះគ្រីស្ទ សារជាតិធម្មជាតិរបស់ពួកគេ គឺជាភាពប្រទូសរ៉ាយចំពោះសេចក្ដីពិត និងព្រះជាម្ចាស់។ ពួកគេខ្វះភាពជាមនុស្ស។ ពួកគេគឺជាពួកអារក្សរស់ ជាពួកសាតាំង ជាសត្វតិរច្ឆានពាក់ស្បែកជាមនុស្ស។ នៅពេលមនុស្សដែលមានភាពជាមនុស្សប្រព្រឹត្តកំហុសតូចមួយ ឬនិយាយអ្វីមួយខុស ពួកគេមានអារម្មណ៍ស្ដីបន្ទោសខ្លួនឯង។ ប៉ុន្តែពួកអារក្សរស់ ពួកទទឹងនឹងព្រះគ្រីស្ទវិញ មិនមានអារម្មណ៍បែបនេះឡើយ។ សូម្បីតែបន្ទាប់ពីបានប្រព្រឹត្តកំហុសដ៏ធ្ងន់ធ្ងរបែបនេះក៏ដោយ ក៏ពួកទទឹងនឹងព្រះគ្រីស្ទទាំងនោះមិនមានអារម្មណ៍ស្ដីបន្ទោសខ្លួនឯងទាល់តែសោះ ហើយពួកគេថែមទាំងព្យាយាមដោះសាឱ្យខ្លួនឯងទៀតផង។ ដូច្នេះ តើសេចក្ដីពិតគឺជាអ្វីសម្រាប់ពួកគេ? តើពួកគេទទួលស្គាល់សេចក្ដីពិតនៅក្នុងដួងចិត្តរបស់ខ្លួនដែរឬទេ? ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយព្រះជាម្ចាស់គឺជាសេចក្ដីពិត តើពួកគេទទួលស្គាល់ការពិតនេះដែរឬទេ? (ពួកគេមិនទទួលស្គាល់ការពិតនេះទេ។) ច្បាស់ណាស់ថាពួកគេមិនទទួលស្គាល់វាឡើយ។ នៅក្នុងដួងចិត្តរបស់ពួកគេ ពួកគេចាត់ទុកខ្លួនឯងថាជាសេចក្ដីពិត ថាជាព្រះជាម្ចាស់។ ពួកគេគិតថា ក្រៅពីពួកគេ គឺគ្មានព្រះជាម្ចាស់ផ្សេងទៀតឡើយ។ តើទាំងនេះមិនមែនជាពួកអារក្សទេឬ? (មែនហើយ។) ទាំងនេះគឺជាពួកអារក្ស ជាពួកអារក្សសុទ្ធសាធតែម្ដង។ ពួកទទឹងនឹងព្រះគ្រីស្ទមិនសួរនាំទាល់តែសោះអំពីធនធានរបស់ពួកជំនុំ ហើយពួកគេក៏មិនធ្វើការរៀបចំអ្វីជាក់លាក់សម្រាប់ធនធានទាំងនោះដែរ។ ប៉ុន្តែ ប្រសិនបើពួកគេមានរបស់មានតម្លៃផ្ទាល់ខ្លួន អ្នកអាចប្រាកដបានថា ពួកគេនឹងថែរក្សាវាបានយ៉ាងល្អឥតខ្ចោះ។ ពួកគេនឹងមិនបង្ហើបប្រាប់មួយម៉ាត់ឡើយ សូម្បីតែនៅពេលពួកគេនិយាយមមើក្នុងពេលដេកលក់ក៏ដោយ ហើយអ្នកមិនទាំងអាចវាយបង្ខំឱ្យពួកគេនិយាយបានដែរ។ ពួកគេយាមកាមវាបានយ៉ាងល្អជាទីបំផុត។ ក៏ប៉ុន្តែ នៅពេលនិយាយដល់ធនធាននៃដំណាក់របស់ព្រះជាម្ចាស់ អាកប្បកិរិយារបស់ពួកគេគឺខុសគ្នាស្រឡះ។ តាមពិត ពួកគេមានអាកប្បកិរិយាបែបនេះ៖ «តើរឿងនោះមានពាក់ព័ន្ធអ្វីនឹងខ្ញុំទៅ? ខ្ញុំមិនបានសោយសុខនឹងធនធាននោះទេ ហើយវាក៏មិនមែនជារបស់ខ្ញុំដែរ។ ទោះបីជាខ្ញុំថែរក្សាវាបានល្អក៏ដោយ ក៏វាអាចនឹងត្រូវប្រគល់ទៅឱ្យអ្នកផ្សេងដែរ! តើការយាមកាមវាឱ្យបានល្អយ៉ាងនេះ មានប្រយោជន៍អ្វីទៅ?» ពួកគេមិនចាត់ទុករឿងនេះជាភារកិច្ចរបស់ខ្លួនឡើយ។ តើនេះមិនមែនជាការខ្វះភាពជាមនុស្សទេឬ? (មែនហើយ។) វាគឺជាការបង្ហាញចេញនៃការខ្វះភាពជាមនុស្ស។ តើនេះហៅថាអ្វី? វាហៅថា ភាពមិនអាចពឹងផ្អែកបាន។ ព្រះជាម្ចាស់បានផ្ទុកផ្ដាក់កិច្ចការនេះដល់អ្នក ហើយបានប្រទានភារកិច្ចដែលអ្នកគួរតែបំពេញដល់អ្នក នេះគឺជាផ្នែកមួយនៃការងាររបស់អ្នក។ អ្នកគួរតែចាត់ចែងបញ្ហាទាំងនេះឱ្យបានត្រឹមត្រូវ ដោយអនុវត្តវាម្ដងមួយៗ ស្របតាមគោលការណ៍ដែលព្រះជាម្ចាស់តម្រូវ និងការរៀបចំចាត់ចែងកិច្ចការនៃដំណាក់របស់ព្រះជាម្ចាស់ ហើយរៀបចំវាឱ្យបានត្រឹមត្រូវ នោះការទទួលខុសត្រូវរបស់អ្នកនឹងត្រូវបានបំពេញ។ ប៉ុន្តែ តើពួកទទឹងនឹងព្រះគ្រីស្ទមានផ្នត់គំនិត ឬគំនិតបែបនេះដែរឬទេ? (អត់ទេ ពួកគេគ្មានឡើយ។) គឺគ្មានទាល់តែសោះ។ នេះគឺជាការខ្វះភាពជាមនុស្សទាំងស្រុង។ តើការបង្ហាញចេញជាក់លាក់នៃការខ្វះភាពជាមនុស្សគឺជាអ្វី? គឺការមិនខ្វល់ខ្វាយអំពីការមានមនសិការ ឬវិចារណញ្ញាណឡើយ ហើយមានភាពអាត្មានិយម និងគួរឱ្យស្អប់ខ្ពើម ខ្វះភាពគួរឱ្យទុកចិត្ត មិនអាចពឹងផ្អែកបាន និងមិនស័ក្ដិសមនឹងឱ្យគេផ្ទុកផ្ដាក់អ្វីមួយឡើយ។

នៅពេលនិយាយដល់បញ្ហាបុគ្គលិកនៅក្នុងពួកជំនុំ ដូចជាអ្នកណាកំពុងធ្វើកិច្ចការអ្វីនៅកន្លែងណា តើពួកគេកំពុងធ្វើកិច្ចការនោះបានត្រឹមត្រូវដែរឬទេ តើពួកគេកំពុងបំពេញភារកិច្ចរបស់ខ្លួនមានប្រសិទ្ធភាពដែរឬទេ តើមានករណីនៃការបង្អាក់ ឬការរំខានណាមួយកើតឡើងដែរឬទេ ឬតើមតិកែលម្អរបស់បងប្អូនប្រុសស្រីមានលក្ខណៈបែបណា ពួកទទឹងនឹងព្រះគ្រីស្ទមិនដែលសួរនាំលម្អិត ឬធ្វើការរៀបចំចាត់ចែងទាក់ទងនឹងរឿងទាំងនេះឡើយ។ ឧទាហរណ៍៖ នៅពេលដំណាក់របស់ព្រះជាម្ចាស់ស្នើឱ្យពួកគេផ្ដល់បុគ្គលមានទេពកោសល្យផ្សេងៗ ពួកទទឹងនឹងព្រះគ្រីស្ទគ្រាន់តែមើលត្រួសៗលើសេចក្ដីណែនាំជាលាយលក្ខណ៍អក្សររបស់បុគ្គលទាំងនេះ ដោយមិនបានស្វែងយល់ ឬសួរនាំជាក់លាក់អំពីស្ថានភាពរបស់បុគ្គលទាំងនេះឡើយ ឧទាហរណ៍ តើបុគ្គលទាំងនេះមានមូលដ្ឋានគ្រឹះនៅក្នុងសេចក្ដីជំនឿរបស់ខ្លួនដែរឬទេ តើភាពជាមនុស្សរបស់បុគ្គលទាំងនេះយ៉ាងម៉េចដែរ តើពួកគេអាចទទួលយកសេចក្ដីពិតបានដែរឬទេ តើទេពកោសល្យ និងជំនាញបច្ចេកទេសជាក់លាក់របស់អ្នកទាំងនោះស្របតាមស្ដង់ដាដែលដំណាក់របស់ព្រះជាម្ចាស់តម្រូវជាចាំបាច់ដែរឬទេ ហើយតើបុគ្គលទាំងនេះស័ក្ដិសមនឹងការបណ្ដុះបណ្ដាល និងទទួលរ៉ាប់រងភារកិច្ចសំខាន់ៗដែរឬទេ។ ពួកទទឹងនឹងព្រះគ្រីស្ទគ្រាន់តែធ្វើរឿងទាំងនេះឱ្យតែរួចពីដៃ ដោយធ្វើឱ្យល្អមើលតែសំបកក្រៅ ពិនិត្យមើលត្រួសៗលើសេចក្ដីណែនាំជាលាយលក្ខណ៍អក្សរ ហើយក៏ចប់តែម្ដង។ ពួកគេមិនដែលប្រាស្រ័យទាក់ទងផ្ទាល់ជាមួយបុគ្គលដែលបានផ្ដល់ឱ្យនោះយ៉ាងពិតប្រាកដទេ ហើយពួកគេក៏មិនស្វែងយល់ឱ្យបានលម្អិត ឬស៊ីជម្រៅពីអ្នកទាំងនោះដែរ។ ជាលទ្ធផល មនុស្សភាគច្រើនដែលពួកទទឹងនឹងព្រះគ្រីស្ទជ្រើសរើស ទីបំផុតក៏ត្រូវបានជម្រុះចោល ពីព្រោះអ្នកទាំងនោះមិនបានបំពេញភារកិច្ចរបស់ខ្លួន ឬមិនបានយកចិត្តទុកដាក់នឹងកិច្ចការត្រឹមត្រូវរបស់ខ្លួនឡើយ។ តើពួកទទឹងនឹងព្រះគ្រីស្ទមើលឃើញស្ថានភាពនេះយ៉ាងដូចម្ដេច? «វាមិនមែនថាខ្ញុំត្រូវបានគេដំឡើងឋានៈឱ្យធ្វើភារកិច្ចទាំងនេះឯណា ខ្ញុំគ្មានចំណែកក្នុងរឿងទាំងនោះទេ។ អ្នកណាទៅ តើវាមានអ្វីខុសគ្នាទៅ? ឱ្យតែខ្ញុំអនុម័តលើការណែនាំ និងផ្ដល់មនុស្សទាំងនេះ នោះរាប់ថាខ្ញុំបានធ្វើការងាររបស់ខ្ញុំហើយ។ លើសពីនេះទៅទៀត បុគ្គលដែលត្រូវបានដំឡើងឋានៈទាំងនោះ នឹងជំពាក់គុណខ្ញុំ។ ថាតើពួកគេស័ក្ដិសមនឹងការបណ្ដុះបណ្ដាល ឬក៏អត់ វាមិនមែនជារឿងរបស់ខ្ញុំទេ»។ ប្រសិនបើពួកទទឹងនឹងព្រះគ្រីស្ទផ្ដល់បុគ្គលដែលមិនស័ក្ដិសម ដែលបង្កឧបសគ្គដល់កិច្ចការនៃដំណាក់របស់ព្រះជាម្ចាស់ តើពួកគេត្រូវទទួលខុសត្រូវដែរឬទេ? (ត្រូវទទួលខុសត្រូវ។) ពួកគេត្រូវទទួលខុសត្រូវយ៉ាងច្រើន ប៉ុន្តែពួកអារក្សកំណាចទាំងនេះមិនបានធ្វើការត្រួតពិនិត្យទាល់តែសោះ។ អ្នកខ្លះនិយាយថា៖ «នៅកន្លែងខ្លះដែលមានមជ្ឈដ្ឋានដ៏លំបាក យើងមិនអាចប្រាស្រ័យទាក់ទងជាមួយមនុស្សទល់មុខគ្នាបានទេ។ តើយើងអាចត្រួតពិនិត្យពួកគេដោយរបៀបណា?» មិនថាមជ្ឈដ្ឋាននោះលំបាកយ៉ាងណាក៏ដោយ ក៏នៅតែមានវិធីសាស្ត្រ និងរបៀបដើម្បីដោះស្រាយបញ្ហាទាំងនេះដែរ។ វាអាស្រ័យលើថាតើអ្នកទទួលខុសត្រូវ និងប្ដេជ្ញាអស់ពីចិត្តពិតប្រាកដដែរឬទេ។ តើមិនអ៊ីចឹងទេឬ? (មែនហើយ។) ប្រសិនបើអ្នកបង្ហាញភាពស្មោះត្រង់ និងការទទួលខុសត្រូវរបស់អ្នក នោះទោះបីជាលទ្ធផលមិនល្អឥតខ្ចោះក៏ដោយ ក៏ព្រះជាម្ចាស់ពិនិត្យពិច័យ និងជ្រាបពីរឿងនេះដែរ ហើយការទទួលខុសត្រូវនឹងមិនធ្លាក់លើអ្នកឡើយ។ ប៉ុន្តែប្រសិនបើអ្នកមិនបង្ហាញភាពស្មោះត្រង់ និងការទទួលខុសត្រូវរបស់ខ្លួនទេ នោះទោះបីជាគ្មានអ្វីខុសឆ្គង ហើយទីបំផុតវាមិនបណ្ដាលឱ្យមានផលវិបាកអ្វីក៏ដោយ ក៏ព្រះជាម្ចាស់នឹងពិនិត្យពិច័យរឿងនេះដែរ។ លក្ខណៈនៃរបៀបទាំងពីរនេះគឺខុសគ្នា ហើយព្រះជាម្ចាស់នឹងប្រព្រឹត្តចំពោះវាខុសគ្នា។ ពួកទទឹងនឹងព្រះគ្រីស្ទក៏ប្រើល្បិចផងដែរ នៅពេលនិយាយដល់ការផ្ដល់មនុស្ស ពួកគេក៏មានចេតនាលាក់កំបាំងដែលអាត្មានិយម និងគួរឱ្យស្អប់ខ្ពើម ហើយពួកគេខ្វះភាពស្មោះត្រង់។ មិនថាពួកគេកំពុងធ្វើអ្វីក៏ដោយ ក៏ពួកទទឹងនឹងព្រះគ្រីស្ទមានការគិតគូរផ្ទាល់ខ្លួនរបស់ពួកគេ ហើយពួកគេមិនប្រកាន់ខ្ជាប់នូវគោលការណ៍ឡើយ។ លើសពីនេះទៅទៀត ដើម្បីឱ្យកិច្ចការជាក់ស្ដែងត្រូវបានបំពេញឱ្យបានល្អ ពួកគេត្រូវតែបង្ហាញមុខ ធ្វើដំណើរចុះឡើងដើម្បីជួបមនុស្សឱ្យបានច្រើន ស៊ូទ្រាំនឹងការលំបាក និងប្រថុយប្រថាន។ ពេលមានរឿងអ្វីមួយប៉ះពាល់ដល់បញ្ហាសុវត្ថិភាពផ្ទាល់ខ្លួនរបស់ពួកគេ ពួកទទឹងនឹងព្រះគ្រីស្ទចាប់ផ្ដើមគិតគូរម្ដងទៀត ហើយធម្មជាតិរបស់ពួកគេត្រូវបានបើកសម្ដែង។ តើអ្វីត្រូវបានបើកសម្ដែង? ពួកគេជឿថា ការប្រាស្រ័យទាក់ទងជាមួយមនុស្សច្រើនពេក គឺជាហានិភ័យដល់សុវត្ថិភាពផ្ទាល់ខ្លួនរបស់ពួកគេ ហើយថាពួកគេមិនអាចទាក់ទងជាមួយមនុស្សតាមតែអំពើចិត្តបានឡើយ។ ពួកទទឹងនឹងព្រះគ្រីស្ទមិនប្រាស្រ័យទាក់ទងជាមួយអស់អ្នកដែលពួកគេគួរតែទាក់ទងឡើយ ហើយក៏មិនជួបជាមួយនរណាម្នាក់ដែរ ផ្ទុយទៅវិញ ពួកគេស្វែងរកជម្រកសុវត្ថិភាពដើម្បីស្នាក់នៅ លាក់ខ្លួន និងមិនធ្វើអ្វីក្រៅពីកិច្ចការសាមញ្ញៗនោះទេ។ ចំពោះថាតើទិដ្ឋភាពផ្សេងទៀតនៃកិច្ចការត្រូវបានបំពេញបានល្អកម្រិតណា តើមានមនុស្សបង្កការរំខានដែរឬទេ ឬថាតើការរៀបចំចាត់ចែងកិច្ចការ សៀវភៅព្រះបន្ទូលរបស់ព្រះជាម្ចាស់ផ្សេងៗ ឬសេចក្ដីអធិប្បាយដែលបានថតទុក កំពុងត្រូវបានចែកចាយដែរឬទេ គឺពួកទទឹងនឹងព្រះគ្រីស្ទមិនដែលធ្វើការរៀបចំ ឬសួរនាំជាក់លាក់អំពីរឿងទាំងនេះឡើយ។ វាមិនមែនមានន័យថា ពួកគេត្រូវតែប្រថុយប្រថាន បង្ហាញមុខ និងជួបប្រទះបញ្ហា ទើបត្រូវបានចាត់ទុកថាស្មោះត្រង់នោះទេ។ តើបញ្ហានៅត្រង់នេះគឺជាអ្វី? តើនរណាអាចពន្យល់បាន? (នៅពេលពួកគេចាប់ផ្ដើមកិច្ចការនេះដំបូង ពួកគេមិនដែលគិតគូរពីរបៀបធ្វើវាឱ្យបានល្អ ឬថាតើបុគ្គលិកដែលបានណែនាំនោះស័ក្ដិសមឬអត់នោះទេ ហើយពួកគេមិនដែលធ្វើសកម្មភាពដោយអស់ពីចិត្តរបស់ខ្លួន ឬបំពេញការទទួលខុសត្រូវរបស់ខ្លួនឡើយ។ ពួកគេមិនដែលគិតអំពីរឿងទាំងនេះទេ។) ពួកគេគ្រាន់តែមិនបង្ហាញភាពស្មោះត្រង់តែម្ដង។ មានភាពខុសគ្នានៅក្នុងលក្ខណៈនៃរបៀបដែលមនុស្សមានភាពស្មោះត្រង់ចំពោះព្រះជាម្ចាស់ធ្វើការ បើប្រៀបធៀបទៅនឹងអស់អ្នកដែលគ្មានភាពស្មោះត្រង់។ នៅពេលមនុស្សទាំងពីរប្រភេទនេះជួបប្រទះរឿងដែលពាក់ព័ន្ធនឹងគ្រោះថ្នាក់ អស់អ្នកដែលមានភាពស្មោះត្រង់អាចប្រឈមមុខនឹងគ្រោះថ្នាក់ និងធ្វើកិច្ចការរបស់ពួកគេ ដោយប្រើប្រាជ្ញា និងវិធីសាស្ត្រដើម្បីអនុវត្តការរៀបចំចាត់ចែងកិច្ចការ។ ក៏ប៉ុន្តែ ពួកទទឹងនឹងព្រះគ្រីស្ទមិនធ្វើកិច្ចការជាក់ស្ដែងទេ មិនថាមានគ្រោះថ្នាក់ពាក់ព័ន្ធ ឬអត់ក៏ដោយ ហើយការរៀបចំចាត់ចែងកិច្ចការមិនដែលត្រូវបានអនុវត្តដោយពួកគេឡើយ។ នោះហើយគឺជាភាពខុសគ្នា។ ពួកទទឹងនឹងព្រះគ្រីស្ទប្រហែលជាសួរនាំដោយផ្ទាល់មាត់អំពីស្ថានភាពរបស់ពួកជំនុំ ភារកិច្ចផ្សេងៗជាដើម ប៉ុន្តែសូម្បីតែការសួរនាំរបស់ពួកគេក៏គ្រាន់តែធ្វើបង្គ្រប់កិច្ចដែរ ពួកគេគ្រាន់តែខិតខំប្រឹងប្រែងតែសំបកក្រៅប៉ុណ្ណោះ ហើយពួកគេមិនល្អិតល្អន់អំពីរឿងនេះទាល់តែសោះ។ មើលពីសំបកក្រៅ វាអាចនឹងហាក់ដូចជាពួកគេកំពុងធ្វើកិច្ចការជាក់ស្ដែង ប៉ុន្តែតាមការពិត ពួកគេមិនយល់ពីកិច្ចការនោះទេ ពួកគេមិនកត់ត្រា ពួកគេមិនត្រិះរិះពិចារណាពីរឿងនេះ ហើយពួកគេមិនអធិដ្ឋាន ឬស្វែងរកឡើយ។ ពួកគេមិនចំណាយកម្លាំងដើម្បីពិចារណាថា តើផ្នែកផ្សេងៗនៃកិច្ចការកំពុងដំណើរការយ៉ាងដូចម្ដេច ឬអ្នកណាជាអ្នកទទួលខុសត្រូវចំពោះផ្នែកនានាដែលធ្វើមិនបានល្អ ឬអ្នកដឹកនាំពួកជំនុំណាខ្លះដែលអាចនឹងមិនស័ក្ដិសម ឬត្រង់ណាដែលកិច្ចការមិនទាន់ត្រូវបានអនុវត្តនោះទេ។ ពួកគេមិនគិតគូរពីរឿងទាំងនេះទេ ពួកគេគ្រាន់តែធ្វើឱ្យតែរួចពីដៃ ហើយនៅពេលពួកគេរកឃើញបញ្ហា ពួកគេមិនដោះស្រាយវាឡើយ។ អ្នកដែលគេហៅថាជាអ្នកដឹកនាំមួយចំនួន គ្រាន់តែប្រមូលមនុស្សមកជួបជុំគ្នា សួរនាំអំពីស្ថានភាព ព្រមទាំងវិភាគ និងស្វែងយល់ពីកិច្ចការប៉ុណ្ណោះ។ ពេលដែលពាក់ព័ន្ធនឹងកិច្ចការជាក់ស្ដែងណាមួយភ្លាម ហើយវាតម្រូវឱ្យពួកគេរងទុក្ខ និងលះបង់ ពាក់ព័ន្ធនឹងការធ្វើឱ្យសុវត្ថិភាពផ្ទាល់ខ្លួនរបស់ពួកគេប្រឈមនឹងហានិភ័យ និងមានកម្រិតនៃការលំបាកណាមួយ ពួកគេមិនធ្វើវាឡើយ។ ពួកគេបញ្ឈប់កិច្ចការត្រឹមចំណុចនោះ ដោយផ្ដល់អាទិភាពលើការការពារខ្លួនឯង។ សូម្បីតែនៅពេលដែលពួកគេសម្គាល់ឃើញបញ្ហាក៏ដោយ ក៏ពួកគេមិនធ្វើការរៀបចំអ្វីជាក់លាក់ដែរ។ ប្រសិនបើពួកគេល្បីឈ្មោះដោយសារសេចក្ដីជំនឿរបស់ពួកគេ ហើយប្រឈមនឹងគ្រោះថ្នាក់នៃការចាប់ខ្លួន តើពួកគេប្រគល់ភារកិច្ចទាំងនេះទៅឱ្យអ្នកដទៃដែរឬទេ? អត់ទេ ពួកគេមិនធ្វើដូច្នេះឡើយ។ ពួកគេមិនរៀបចំឱ្យអ្នកដទៃធ្វើភារកិច្ចទាំងនេះទេ នោះហើយគឺជាបញ្ហា។ ដូច្នេះ តើសារជាតិអ្វីដែលត្រូវបានបើកសម្ដែងដោយមនុស្សបែបនេះ? ពួកគេខ្វះភាពស្មោះត្រង់ ពួកគេអាត្មានិយម និងគួរឱ្យស្អប់ខ្ពើម ហើយគិតគូរតែពីសុវត្ថិភាពផ្ទាល់ខ្លួនរបស់ពួកគេនៅក្នុងគ្រប់យ៉ាងទាំងអស់។ ពួកគេមិនដែលសួរនាំថាតើការរៀបចំចាត់ចែងកិច្ចការនៃដំណាក់របស់ព្រះជាម្ចាស់កំពុងត្រូវបានអនុវត្តដែរឬទេ ឬអំពីវឌ្ឍនភាពនៃកិច្ចការរបស់ដំណាក់ព្រះជាម្ចាស់ឡើយ ហើយពួកគេមិនខ្វល់ពីរឿងទាំងនេះទេ។ ពួកគេមិនបានផ្ដល់ភាពស្មោះត្រង់របស់ខ្លួនទេ ហើយពួកគេក៏មិនបង្ហាញភាពស្មោះត្រង់របស់ខ្លួនដែរ។ សម្រាប់ពួកគេ ការធ្វើរឿងទាំងនេះឱ្យតែរួចពីដៃ គឺគ្រប់គ្រាន់ហើយ ពួកគេចាត់ទុករឿងនេះថាជាការធ្វើកិច្ចការហើយ។ ប្រសិនបើហានិភ័យតូចតាច ពួកគេអាចនឹងធ្វើកិច្ចការខ្លះទាំងស្ទាក់ស្ទើរ។ ប៉ុន្តែប្រសិនបើហានិភ័យធំ ហើយមានលទ្ធភាពដែលពួកគេអាចនឹងត្រូវចាប់ខ្លួន ពួកគេនឹងមិនធ្វើវាឡើយ មិនថាភារកិច្ចនោះសំខាន់យ៉ាងណាក៏ដោយ។ នោះហើយគឺជាសារជាតិរបស់ពួកទទឹងនឹងព្រះគ្រីស្ទ។ នៅក្នុងជម្រៅដួងចិត្តរបស់ពួកគេ ដរាបណាផលប្រយោជន៍របស់ពួកគេមានសុវត្ថិភាព ពួកគេអាចក្បត់នរណាក៏បានដែរ។ ផលប្រយោជន៍របស់ពួកគេត្រូវសម្រេចបានដោយធ្វើឱ្យខាតបង់ដល់ផលប្រយោជន៍នៃដំណាក់របស់ព្រះជាម្ចាស់។ ចំពោះពួកគេ ផលប្រយោជន៍របស់ពួកគេគឺខ្ពស់បំផុត។ តើពួកទទឹងនឹងព្រះគ្រីស្ទអាចមានភាពស្មោះត្រង់ដែរទេ នៅពេលពួកគេទទួលរ៉ាប់រងភារកិច្ចណាមួយ? (អត់ទេ ពួកគេមិនអាចឡើយ។) ភាពស្មោះត្រង់គឺជារឿងមិនអាចទៅរួចទេសម្រាប់ពួកគេ។ តើពួកគេអាចគិតគូរពីជីវិត និងសុវត្ថិភាពរបស់បងប្អូនប្រុសស្រីរបស់ខ្លួនដែរឬទេ? (ពួកគេមិនអាចឡើយ។) នៅពេលនិយាយដល់សុវត្ថិភាពផ្ទាល់ខ្លួនរបស់ពួកគេ ពួកទទឹងនឹងព្រះគ្រីស្ទនឹងការពារតែខ្លួនឯងប៉ុណ្ណោះ ដោយរុញច្រានបងប្អូនប្រុសស្រីរបស់ខ្លួនទៅក្នុងជង្ហុកភ្លើង ហើយប្រើប្រាស់បងប្អូនប្រុសស្រីជាវត្ថុបូជា។ នោះហើយគឺជាសារជាតិធម្មជាតិរបស់ពួកទទឹងនឹងព្រះគ្រីស្ទ។

ក្រៅពីការគិតគូរពីសុវត្ថិភាពផ្ទាល់ខ្លួនរបស់ពួកគេ តើពួកទទឹងនឹងព្រះគ្រីស្ទមួយចំនួនក៏គិតអំពីអ្វីទៀតដែរឬទេ? ពួកគេនិយាយថា៖ «ឥឡូវនេះ មជ្ឈដ្ឋានរបស់យើងមិនអំណោយផលទេ ដូច្នេះ ចូរយើងបង្ហាញមុខឱ្យបានតិចជាងមុន និងផ្សាយដំណឹងល្អឱ្យបានតិចជាងមុន។ តាមរបៀបនោះ យើងទំនងជាមិនសូវត្រូវគេចាប់ខ្លួនទេ ហើយកិច្ចការរបស់ពួកជំនុំនឹងមិនត្រូវបានបំផ្លាញឡើយ។ ប្រសិនបើយើងចៀសវាងមិនឱ្យគេចាប់ខ្លួនបាន យើងនឹងមិនក្លាយជាយូដាសទេ ហើយបន្ទាប់មក យើងនឹងអាចនៅសេសសល់នាពេលអនាគត តើមិនអ៊ីចឹងទេឬ?» តើមិនមានពួកទទឹងនឹងព្រះគ្រីស្ទដែលប្រើលេសបែបនេះ ដើម្បីបំភាន់បងប្អូនប្រុសស្រីរបស់ខ្លួនទេឬ? ពួកទទឹងនឹងព្រះគ្រីស្ទមួយចំនួនខ្លាចស្លាប់ខ្លាំងណាស់ ហើយតោងរស់ទាំងត្រដាបត្រដួស។ ពួកគេក៏ចូលចិត្តកេរ្តិ៍ឈ្មោះ និងឋានៈផងដែរ ហើយស្ម័គ្រចិត្តទទួលរ៉ាប់រងតួនាទីជាអ្នកដឹកនាំ។ ទោះបីជាពួកគេដឹងថា «កិច្ចការជាអ្នកដឹកនាំមិនងាយស្រួលរ៉ាប់រងឡើយ ប្រសិនបើនាគដ៏ធំមានសម្បុរក្រហមដឹងថាខ្ញុំត្រូវបានតែងតាំងជាអ្នកដឹកនាំ ខ្ញុំនឹងល្បីឈ្មោះ ហើយខ្ញុំអាចនឹងត្រូវដាក់បញ្ចូលក្នុងបញ្ជីតាមចាប់ខ្លួន ហើយនៅពេលខ្ញុំត្រូវគេចាប់ខ្លួនភ្លាម ជីវិតរបស់ខ្ញុំនឹងស្ថិតក្នុងគ្រោះថ្នាក់» ក៏ដោយ ក៏ដើម្បីតែការសោយសុខនឹងផលប្រយោជន៍នៃឋានៈនេះ ពួកទទឹងនឹងព្រះគ្រីស្ទនោះមិនខ្វល់ពីគ្រោះថ្នាក់ទាំងនេះឡើយ។ នៅពេលពួកគេបម្រើជាអ្នកដឹកនាំ ពួកគេគ្រាន់តែសោយសុខនឹងការសប្បាយខាងសាច់ឈាមរបស់ខ្លួនប៉ុណ្ណោះ ហើយពួកគេមិនធ្វើកិច្ចការជាក់ស្ដែងឡើយ។ ក្រៅពីការទាក់ទងគ្នាជាលាយលក្ខណ៍អក្សរបន្តិចបន្តួចជាមួយពួកជំនុំផ្សេងៗ ពួកគេមិនធ្វើអ្វីផ្សេងទៀតឡើយ។ ពួកគេលាក់ខ្លួននៅកន្លែងណាមួយ ហើយមិនជួបជាមួយនរណាម្នាក់ឡើយ ដោយបិទខ្ទប់ខ្លួនឯងឱ្យជិតឈឹង ហើយបងប្អូនប្រុសស្រីមិនដឹងថាអ្នកដឹកនាំរបស់ពួកគេជានរណាឡើយ នេះហើយគឺជាកម្រិតដែលពួកគេភ័យខ្លាច។ ដូច្នេះ តើវាមិនត្រឹមត្រូវទេឬ ដែលនិយាយថា ពួកទទឹងនឹងព្រះគ្រីស្ទជាអ្នកដឹកនាំតែឈ្មោះនោះ? (ត្រឹមត្រូវហើយ។) ពួកគេមិនធ្វើកិច្ចការជាក់ស្ដែងណាមួយក្នុងនាមជាអ្នកដឹកនាំឡើយ ពួកគេខ្វល់តែពីការលាក់ខ្លួនប៉ុណ្ណោះ។ នៅពេលអ្នកដទៃសួរពួកគេថា៖ «តើការធ្វើជាអ្នកដឹកនាំយ៉ាងម៉េចដែរ?» ពួកគេនឹងនិយាយថា៖ «ខ្ញុំរវល់ខ្លាំងណាស់ ហើយដើម្បីសុវត្ថិភាព ខ្ញុំត្រូវតែផ្លាស់ប្ដូរផ្ទះរហូត។ មជ្ឈដ្ឋាននេះពិតជាគួរឱ្យព្រួយបារម្ភណាស់ ដល់ថ្នាក់ខ្ញុំមិនអាចផ្ដោតលើកិច្ចការរបស់ខ្ញុំបានទេ»។ ពួកទទឹងនឹងព្រះគ្រីស្ទទាំងនោះតែងតែមានអារម្មណ៍ថា មានភ្នែកជាច្រើនកំពុងសម្លឹងមើលពួកគេ ហើយមិនដឹងថាកន្លែងណាមានសុវត្ថិភាពដើម្បីលាក់ខ្លួនឡើយ។ ក្រៅពីការក្លែងបន្លំខ្លួន លាក់ខ្លួននៅកន្លែងផ្សេងៗគ្នា និងមិនស្នាក់នៅតែមួយកន្លែង ពួកគេមិនធ្វើកិច្ចការជាក់ស្ដែងណាមួយឡើយជារៀងរាល់ថ្ងៃ។ តើមានអ្នកដឹកនាំបែបនេះដែរឬទេ? (មាន។) តើពួកគេធ្វើតាមគោលការណ៍អ្វីខ្លះ? មនុស្សទាំងនេះនិយាយថា៖ «ទន្សាយវៃឆ្លាតមានរន្ធបី។ ដើម្បីឱ្យទន្សាយអាចការពារខ្លួនពីការវាយប្រហាររបស់សត្វរំពា វាត្រូវតែរៀបចំរន្ធចំនួនបីដើម្បីលាក់ខ្លួន។ ប្រសិនបើមនុស្សម្នាក់ជួបប្រទះនឹងគ្រោះថ្នាក់ ហើយត្រូវតែរត់គេច ប៉ុន្តែគេគ្មានកន្លែងលាក់ខ្លួន តើនោះអាចទទួលយកបានដែរឬទេ? យើងត្រូវតែរៀនសូត្រពីសត្វទន្សាយ! សត្វដែលព្រះបានបង្កើតមករបស់ព្រះជាម្ចាស់ មានសមត្ថភាពរស់រានមានជីវិតនេះ ហើយមនុស្សគួរតែរៀនសូត្រពីពួកវា»។ ចាប់តាំងពីទទួលរ៉ាប់រងតួនាទីជាអ្នកដឹកនាំមក ពួកគេបានយល់ដឹងពីគោលលទ្ធិនេះ ហើយថែមទាំងជឿថា ពួកគេបានយល់សេចក្ដីពិតទៀតផង។ តាមការពិត ពួកគេភ័យខ្លាចយ៉ាងខ្លាំង។ ភ្លាមៗនៅពេលពួកគេឮថាអ្នកដឹកនាំម្នាក់ដែលត្រូវបានគេរាយការណ៍ប្រាប់ប៉ូលិស ដោយសារតែកន្លែងដែលអ្នកដឹកនាំនោះរស់នៅមិនមានសុវត្ថិភាព ឬឮថាអ្នកដឹកនាំម្នាក់ដែលត្រូវបានកំណត់គោលដៅដោយពួកចារកម្មរបស់នាគដ៏ធំមានសម្បុរក្រហម ដោយសារតែអ្នកដឹកនាំម្នាក់នោះចេញក្រៅញឹកញាប់ពេកដើម្បីបំពេញភារកិច្ចរបស់ខ្លួន និងបានប្រាស្រ័យទាក់ទងជាមួយមនុស្សច្រើនពេក ហើយទីបំផុតមនុស្សទាំងនេះត្រូវបានចាប់ខ្លួន និងត្រូវកាត់ទោស ពួកគេក៏មានការភ័យខ្លាចភ្លាមៗតែម្ដង។ ពួកគេគិតថា៖ «វីវរហើយ តើខ្ញុំនឹងក្លាយជាអ្នកបន្ទាប់ដែលត្រូវគេចាប់ខ្លួនដែរទេ? ខ្ញុំត្រូវតែរៀនសូត្រពីរឿងនេះ។ ខ្ញុំមិនគួរសកម្មខ្លាំងពេកទេ។ ប្រសិនបើខ្ញុំអាចចៀសវាងមិនធ្វើកិច្ចការមួយចំនួនរបស់ពួកជំនុំបាន ខ្ញុំនឹងមិនធ្វើវាឡើយ។ ប្រសិនបើខ្ញុំអាចចៀសវាងមិនបង្ហាញមុខបាន ខ្ញុំនឹងមិនបង្ហាញមុខឡើយ។ ខ្ញុំនឹងកាត់បន្ថយកិច្ចការរបស់ខ្ញុំឱ្យនៅតិចបំផុតតាមដែលអាចធ្វើទៅបាន ចៀសវាងការចេញក្រៅ ចៀសវាងការប្រាស្រ័យទាក់ទងជាមួយនរណាម្នាក់ ហើយធានាថាគ្មាននរណាម្នាក់ដឹងថាខ្ញុំជាអ្នកដឹកនាំឡើយ។ សព្វថ្ងៃនេះ តើនរណាមានពេលទៅខ្វល់ពីអ្នកដទៃនោះ? គ្រាន់តែរស់រានមានជីវិត គឺជាបញ្ហាប្រឈមមួយបាត់ទៅហើយ!» ចាប់តាំងពីទទួលរ៉ាប់រងតួនាទីជាអ្នកដឹកនាំមក ក្រៅពីការយួរកាបូប និងលាក់ខ្លួន ពួកគេមិនធ្វើកិច្ចការអ្វីឡើយ។ ពួកគេរស់នៅទាំងភ័យព្រួយ ដោយភ័យខ្លាចជាប់ជានិច្ចថានឹងត្រូវចាប់ខ្លួន និងត្រូវកាត់ទោស។ ឧបមាថា ពួកគេឮនរណាម្នាក់និយាយថា៖ «ប្រសិនបើអ្នកត្រូវបានចាប់ខ្លួន អ្នកនឹងត្រូវគេសម្លាប់! ប្រសិនបើអ្នកមិនមែនជាអ្នកដឹកនាំទេ ប្រសិនបើអ្នកគ្រាន់តែជាអ្នកជឿធម្មតាម្នាក់ អ្នកអាចនឹងត្រូវបានដោះលែង បន្ទាប់ពីបង់ប្រាក់ពិន័យបន្តិចបន្តួច ប៉ុន្តែដោយសារតែអ្នកជាអ្នកដឹកនាំ វាពិបាកនឹងនិយាយណាស់។ វាគ្រោះថ្នាក់ពេកហើយ! អ្នកដឹកនាំ ឬអ្នកធ្វើការមួយចំនួនដែលត្រូវគេចាប់ខ្លួន សុខចិត្តស្លាប់ជាជាងផ្ដល់ព័ត៌មានណាមួយ ហើយត្រូវបានប៉ូលិសវាយដំរហូតដល់ស្លាប់»។ នៅពេលពួកគេឮថានរណាម្នាក់ត្រូវបានវាយដំរហូតដល់ស្លាប់ ការភ័យខ្លាចរបស់ពួកគេកាន់តែខ្លាំងឡើង ហើយពួកគេកាន់តែខ្លាចក្នុងការធ្វើកិច្ចការ។ ជារៀងរាល់ថ្ងៃ គ្រប់យ៉ាងដែលពួកគេគិតដល់ គឺធ្វើយ៉ាងណាដើម្បីចៀសវាងកុំឱ្យត្រូវបានចាប់ខ្លួន ធ្វើយ៉ាងណាដើម្បីចៀសវាងការបង្ហាញមុខរបស់ពួកគេ ធ្វើយ៉ាងណាដើម្បីចៀសវាងការតាមដាន និងធ្វើយ៉ាងណាដើម្បីចៀសវាងការទាក់ទងជាមួយបងប្អូនប្រុសស្រីរបស់ខ្លួន។ ពួកគេប្រឹងប្រើខួរក្បាលគិតពីរឿងទាំងនេះ ហើយភ្លេចភារកិច្ចរបស់ខ្លួនទាំងស្រុង។ តើពួកគេជាមនុស្សស្មោះត្រង់ដែរឬទេ? តើមនុស្សបែបនេះអាចទទួលរ៉ាប់រងកិច្ចការណាមួយបានដែរឬទេ? (អត់ទេ ពួកគេមិនអាចឡើយ។) មនុស្សបែបនេះគ្រាន់តែជាមនុស្សកំសាកប៉ុណ្ណោះ ហើយប្រាកដណាស់ថាយើងមិនអាចកំណត់លក្ខណៈពួកគេថាជាពួកទទឹងនឹងព្រះគ្រីស្ទ ដោយផ្អែកលើការបង្ហាញចេញនេះតែមួយមុខបានឡើយ ប៉ុន្តែតើធម្មជាតិនៃការបង្ហាញចេញនេះគឺជាអ្វី? សារជាតិនៃការបង្ហាញចេញនេះ គឺជាសារជាតិរបស់អ្នកមិនជឿ។ ពួកគេមិនជឿថា ព្រះជាម្ចាស់អាចការពារសុវត្ថិភាពរបស់មនុស្សបានទេ ហើយពួកគេប្រាកដជាមិនជឿថា ការប្ដេជ្ញាលះបង់ខ្លួនដើម្បីព្រះជាម្ចាស់ គឺជាការលះបង់ខ្លួនឯងចំពោះសេចក្ដីពិត ហើយថាវាជារឿងដែលព្រះជាម្ចាស់សព្វព្រះហឫទ័យឡើយ។ ពួកគេមិនកោតខ្លាចព្រះជាម្ចាស់នៅក្នុងដួងចិត្តរបស់ខ្លួនឡើយ ពួកគេខ្លាចតែសាតាំង និងគណបក្សនយោបាយដ៏ទុច្ចរិតប៉ុណ្ណោះ។ ពួកគេមិនជឿលើអត្ថិភាពរបស់ព្រះជាម្ចាស់ទេ ពួកគេមិនជឿថាអ្វីៗទាំងអស់ស្ថិតនៅក្នុងព្រះហស្តរបស់ព្រះជាម្ចាស់ឡើយ ហើយពួកគេប្រាកដជាមិនជឿថា ព្រះជាម្ចាស់នឹងសព្វព្រះហឫទ័យចំពោះមនុស្សដែលលះបង់អ្វីៗទាំងអស់ដើម្បីជាប្រយោជន៍របស់ទ្រង់ និងដើម្បីដើរតាមមាគ៌ារបស់ទ្រង់ ព្រមទាំងបំពេញការផ្ទុកផ្ដាក់របស់ទ្រង់ឡើយ។ ពួកគេមិនអាចមើលឃើញពីរឿងទាំងអស់នេះទេ។ តើពួកគេជឿលើអ្វី? ពួកគេជឿថា ប្រសិនបើពួកគេធ្លាក់ទៅក្នុងដៃរបស់នាគដ៏ធំមានសម្បុរក្រហម ពួកគេនឹងជួបទីបញ្ចប់ដ៏អាក្រក់ ថាពួកគេអាចនឹងត្រូវបានកាត់ទោស ឬថែមទាំងប្រឈមនឹងការបាត់បង់ជីវិតរបស់ខ្លួនទៀតផង។ នៅក្នុងដួងចិត្តរបស់ពួកគេ ពួកគេគិតគូរតែពីសុវត្ថិភាពផ្ទាល់ខ្លួនរបស់ពួកគេប៉ុណ្ណោះ ហើយមិនគិតពីកិច្ចការរបស់ពួកជំនុំឡើយ។ តើទាំងនេះមិនមែនជាពួកអ្នកមិនជឿទេឬ? (មែនហើយ ជាពួកអ្នកមិនជឿ។) តើព្រះគម្ពីរចែងយ៉ាងដូចម្ដេច? «អ្នកណាដែលបាត់បង់ជីវិតខ្លួនសម្រាប់ជាប្រយោជន៍នៃខ្ញុំ អ្នកនោះនឹងរកឃើញជីវិតវិញ» (ម៉ាថាយ ១០:៣៩)។ តើពួកគេជឿព្រះបន្ទូលទាំងនេះដែរឬទេ? (អត់ទេ ពួកគេមិនជឿឡើយ។) ប្រសិនបើពួកគេត្រូវបានស្នើឱ្យប្រថុយប្រថានក្នុងពេលបំពេញភារកិច្ចរបស់ខ្លួន ពួកគេនឹងប្រាថ្នាចង់លាក់ខ្លួន ហើយមិនឱ្យនរណាម្នាក់មើលឃើញពួកគេឡើយ ពោលគឺពួកគេចង់បំបាំងកាយតែម្ដង។ នេះគឺជាកម្រិតដែលពួកគេភ័យខ្លាច។ ពួកគេមិនជឿថា ព្រះជាម្ចាស់គឺជាទីពឹងរបស់មនុស្ស ថាអ្វីៗទាំងអស់ស្ថិតនៅក្នុងព្រះហស្តរបស់ព្រះជាម្ចាស់ ថាប្រសិនបើមានរឿងអាក្រក់កើតឡើងមែន ឬពួកគេពិតជាត្រូវបានចាប់ខ្លួនមែន នោះវាគឺជាការអនុញ្ញាតដោយព្រះជាម្ចាស់ ហើយថាមនុស្សគួរតែមានដួងចិត្តដែលចុះចូលឡើយ។ មនុស្សទាំងនេះមិនមានដួងចិត្តបែបនេះ ការយល់ដឹងបែបនេះ ឬការត្រៀមខ្លួនបែបនេះឡើយ។ តើពួកគេពិតជាជឿលើព្រះជាម្ចាស់មែនឬ? (អត់ទេ ពួកគេមិនជឿឡើយ។) តើសារជាតិនៃការបង្ហាញចេញនេះ មិនមែនជាសារជាតិរបស់អ្នកមិនជឿទេឬ? (មែនហើយ ជាសារជាតិរបស់អ្នកមិនជឿ។) វាគឺបែបនេះឯង។ មនុស្សបែបនេះគឺកំសាកខ្លាំងណាស់ ភ័យខ្លាចយ៉ាងខ្លាំង ហើយខ្លាចការរងទុក្ខខាងផ្លូវកាយ និងខ្លាចមានរឿងអាក្រក់កើតឡើងចំពោះពួកគេ។ ពួកគេក្លាយជាភ័យខ្លាចដូចជាសត្វស្លាបដែលងាយនឹងភ្ញាក់ផ្អើល ហើយមិនអាចបំពេញកិច្ចការរបស់ពួកគេបានទៀតឡើយ។ ប្រភេទមនុស្សដែលយើងបាននិយាយមុននេះ គឺគ្រាន់តែមិនធ្វើកិច្ចការអ្វីទាល់តែសោះ ទោះបីជាពួកគេមានសមត្ថភាពធ្វើវាក៏ដោយ។ ទោះបីជាពួកគេដឹងថាមានបញ្ហាក៏ដោយ ក៏ពួកគេមិនដោះស្រាយវាដែរ។ ពួកគេគ្រាន់តែការពារខ្លួនឯងប៉ុណ្ណោះ ហើយពួកគេពិតជាអាត្មានិយម និងគួរឱ្យស្អប់ខ្ពើមខ្លាំងណាស់។ មនុស្សទាំងពីរប្រភេទនេះ សុទ្ធតែជាពួកអ្នកមិនជឿ។ ប្រភេទទីមួយ គឺក្រឡេចក្រឡុច និងមានល្បិចកល ខ្លាចការលំបាក និងការនឿយហត់ គិតគូរពីសាច់ឈាមរបស់ពួកគេ ហើយមិនធ្វើកិច្ចការជាក់ស្ដែងឡើយ។ ប្រភេទទីពីរ គឺកំសាក និងភ័យខ្លាច មិនហ៊ានបំពេញកិច្ចការជាក់ស្ដែងឡើយ ហើយខ្លាចត្រូវគេចាប់ខ្លួន និងធ្វើទុក្ខបុកម្នេញដោយនាគដ៏ធំមានសម្បុរក្រហម។ តើមិនមានភាពខុសគ្នារវាងមនុស្សទាំងពីរប្រភេទនេះទេឬ? (មានភាពខុសគ្នា។)

តើមានឧទាហរណ៍ណាមួយដែលអ្នករាល់គ្នាដឹង អំពីរបៀបដែលពួកទទឹងនឹងព្រះគ្រីស្ទការពារសុវត្ថិភាពផ្ទាល់ខ្លួនរបស់ពួកគេដែរឬទេ? (ឱ ព្រះជាម្ចាស់អើយ ទូលបង្គំដឹងពីករណីមួយបែបនេះ។ មានពួកជំនុំមួយដែលត្រូវបាននាគដ៏ធំមានសម្បុរក្រហមឆ្មក់ចូលចាប់ ដោយសារតែវាត្រូវបានគ្រប់គ្រងដោយអាទទឹងនឹងព្រះគ្រីស្ទម្នាក់ ដែលកំពុងធ្វើរឿងអាក្រក់យ៉ាងគឃ្លើន ហើយអ្នកដឹកនាំ គ្រូជំនួយ និងបងប្អូនប្រុសស្រីមួយចំនួន សុទ្ធតែត្រូវបានចាប់ខ្លួន។ នៅពេលនោះ អាទទឹងនឹងព្រះគ្រីស្ទនោះខ្លាចត្រូវបានចាប់ខ្លួន។ គាត់បានលាក់ខ្លួននៅទីតាំងដាច់ស្រយាលមួយ ដោយមិនបានធ្វើការរៀបចំចាត់ចែងកិច្ចការសម្រាប់ដោះស្រាយបញ្ហាក្រោយពេលកើតហេតុឡើយ។ គាត់ថែមទាំងបដិសេធមិនព្រមស្នាក់នៅជាមួយគ្រួសារទទួលភ្ញៀវទៀតផង ហើយផ្ទុយទៅវិញ គាត់ទទូចចង់ប្រើប្រាស់តង្វាយដើម្បីជួលកន្លែងស្នាក់នៅ។ ដោយសារតែគាត់មិនបានធ្វើការរៀបចំចាត់ចែងកិច្ចការបន្តបន្ទាប់ឱ្យបានត្រឹមត្រូវ និងមិនបានកម្ចាត់ចោលនូវគ្រោះថ្នាក់ដែលលាក់កំបាំងឱ្យបានទាន់ពេលវេលា ទើបបងប្អូនប្រុសស្រីជាច្រើននាក់ត្រូវបានចាប់ខ្លួនបន្ទាប់ពីនោះ ហើយកិច្ចការរបស់ពួកជំនុំត្រូវបានបង្ខំឱ្យបញ្ឈប់។ វាច្បាស់ណាស់ថា ពួកទទឹងនឹងព្រះគ្រីស្ទពិតជាអាត្មានិយម និងគួរឱ្យស្អប់ខ្ពើមខ្លាំងណាស់។ ក្នុងគ្រាដ៏លំបាក ពួកគេការពារតែផលប្រយោជន៍ផ្ទាល់ខ្លួនរបស់ពួកគេប៉ុណ្ណោះ ហើយមិនការពារផលប្រយោជន៍នៃដំណាក់របស់ព្រះជាម្ចាស់ទាល់តែសោះ។) ពួកទទឹងនឹងព្រះគ្រីស្ទពិតជាអាត្មានិយម និងគួរឱ្យស្អប់ខ្ពើមខ្លាំងណាស់។ ពួកគេមិនមានសេចក្ដីជំនឿពិតលើព្រះជាម្ចាស់ឡើយ រឹតតែគ្មានភាពស្មោះត្រង់ចំពោះព្រះជាម្ចាស់ទៅទៀត នៅពេលដែលពួកគេជួបប្រទះនឹងបញ្ហា ពួកគេគ្រាន់តែការពារ និងថែរក្សាខ្លួនឯងប៉ុណ្ណោះ។ សម្រាប់ពួកគេ គ្មានអ្វីសំខាន់ជាងសុវត្ថិភាពផ្ទាល់ខ្លួនរបស់ពួកគេឡើយ។ ដរាបណាពួកគេអាចរស់នៅបាន និងមិនត្រូវបានចាប់ខ្លួន ពួកគេមិនខ្វល់ថាមានការខូចខាតប៉ុនណាដល់កិច្ចការរបស់ពួកជំនុំឡើយ។ មនុស្សទាំងនេះអាត្មានិយមខ្លាំងណាស់ ពួកគេមិនគិតពីបងប្អូនប្រុសស្រីទាល់តែសោះ ឬមិនគិតពីកិច្ចការរបស់ពួកជំនុំឡើយ ពួកគេគិតតែពីសុវត្ថិភាពផ្ទាល់ខ្លួនរបស់ពួកគេប៉ុណ្ណោះ។ ពួកគេគឺជាពួកទទឹងនឹងព្រះគ្រីស្ទ។ ដូច្នេះ នៅពេលរឿងបែបនេះកើតឡើងចំពោះអ្នកដែលស្មោះត្រង់នឹងព្រះជាម្ចាស់ និងមានសេចក្ដីជំនឿពិតលើព្រះជាម្ចាស់ តើពួកគេដោះស្រាយវាដោយរបៀបណា? តើអ្វីដែលពួកគេធ្វើ ខុសគ្នាពីអ្វីដែលពួកទទឹងនឹងព្រះគ្រីស្ទធ្វើដូចម្ដេចខ្លះ? (នៅពេលរឿងបែបនេះកើតឡើងចំពោះអ្នកដែលស្មោះត្រង់នឹងព្រះជាម្ចាស់ ពួកគេនឹងគិតរកគ្រប់មធ្យោបាយដើម្បីការពារផលប្រយោជន៍នៃដំណាក់របស់ព្រះជាម្ចាស់ ដើម្បីការពារកុំឱ្យមានការបាត់បង់ដល់តង្វាយរបស់ព្រះជាម្ចាស់ ហើយពួកគេនឹងធ្វើការរៀបចំចាំបាច់សម្រាប់អ្នកដឹកនាំ និងអ្នកធ្វើការ ព្រមទាំងបងប្អូនប្រុសស្រី ដើម្បីកាត់បន្ថយការខាតបង់ឱ្យនៅតិចបំផុត។ ចំណែកឯពួកទទឹងនឹងព្រះគ្រីស្ទវិញ ពួកគេធានាថាខ្លួនត្រូវបានការពារជាមុន។ ពួកគេមិនខ្វល់ខ្វាយពីកិច្ចការរបស់ពួកជំនុំ ឬសុវត្ថិភាពនៃរាស្ដ្ររើសតាំងរបស់ព្រះជាម្ចាស់ឡើយ ហើយនៅពេលដែលពួកជំនុំប្រឈមមុខនឹងការចាប់ខ្លួន វាបណ្ដាលឱ្យមានការខាតបង់ដល់កិច្ចការរបស់ពួកជំនុំ។) ពួកទទឹងនឹងព្រះគ្រីស្ទបោះបង់កិច្ចការរបស់ពួកជំនុំ និងតង្វាយរបស់ព្រះជាម្ចាស់ ហើយពួកគេមិនរៀបចំមនុស្សឱ្យដោះស្រាយបញ្ហាក្រោយពេលកើតហេតុឡើយ។ នេះគឺដូចគ្នាទៅនឹងការអនុញ្ញាតឱ្យនាគដ៏ធំមានសម្បុរក្រហម រឹបអូសយកតង្វាយរបស់ព្រះជាម្ចាស់ និងរាស្ដ្ររើសតាំងរបស់ទ្រង់អ៊ីចឹង។ តើនេះមិនមែនជាការក្បត់យ៉ាងលាក់កំបាំងចំពោះតង្វាយរបស់ព្រះជាម្ចាស់ និងរាស្ដ្ររើសតាំងរបស់ទ្រង់ទេឬ? នៅពេលអស់អ្នកដែលស្មោះត្រង់នឹងព្រះជាម្ចាស់ដឹងយ៉ាងច្បាស់ថាមជ្ឈដ្ឋានមានគ្រោះថ្នាក់ ពួកគេនៅតែហ៊ានប្រថុយប្រថានធ្វើកិច្ចការដោះស្រាយបញ្ហាក្រោយពេលកើតហេតុ ហើយពួកគេរក្សាការខាតបង់ដល់ដំណាក់របស់ព្រះជាម្ចាស់ឱ្យនៅកម្រិតទាបបំផុត មុនពេលពួកគេដកខ្លួនចេញ។ ពួកគេមិនផ្ដល់អាទិភាពដល់សុវត្ថិភាពផ្ទាល់ខ្លួនរបស់ពួកគេឡើយ។ ចូរប្រាប់ខ្ញុំមកមើល៍ នៅក្នុងប្រទេសដ៏ទុច្ចរិតនៃនាគដ៏ធំមានសម្បុរក្រហមនេះ តើនរណាអាចធានាបានទៅថា គ្មានគ្រោះថ្នាក់ទាល់តែសោះក្នុងការជឿលើព្រះជាម្ចាស់ និងការបំពេញភារកិច្ចនោះ? ទោះបីជាទទួលរ៉ាប់រងភារកិច្ចអ្វីក៏ដោយ ក៏វាតែងតែមានហានិភ័យខ្លះដែរ ប៉ុន្តែការបំពេញភារកិច្ច គឺជាការផ្ទុកផ្ដាក់របស់ព្រះជាម្ចាស់ ហើយនៅពេលដើរតាមព្រះជាម្ចាស់ មនុស្សត្រូវតែទទួលយកហានិភ័យក្នុងការបំពេញភារកិច្ចរបស់ខ្លួន។ មនុស្សគួរតែប្រើប្រាជ្ញា ហើយមនុស្សចាំបាច់ត្រូវចាត់វិធានការដើម្បីធានាសុវត្ថិភាពរបស់ខ្លួន ប៉ុន្តែមនុស្សមិនគួរដាក់សុវត្ថិភាពផ្ទាល់ខ្លួនរបស់គេជាអាទិភាពទីមួយឡើយ។ គេគួរតែគិតគូរដល់បំណងព្រះហឫទ័យរបស់ព្រះជាម្ចាស់ ដោយដាក់កិច្ចការនៃដំណាក់របស់ទ្រង់ជាអាទិភាពទីមួយ និងដាក់ការផ្សាយដំណឹងល្អជាអាទិភាពទីមួយ។ ការបំពេញការផ្ទុកផ្ដាក់របស់ព្រះជាម្ចាស់ចំពោះពួកគេ គឺជារឿងដែលសំខាន់បំផុត ហើយជារឿងត្រូវមកមុនគេ។ ពួកទទឹងនឹងព្រះគ្រីស្ទផ្ដល់អាទិភាពខ្ពស់បំផុតដល់សុវត្ថិភាពផ្ទាល់ខ្លួនរបស់ពួកគេ។ ពួកគេជឿថាគ្មានអ្វីផ្សេងទៀតដែលពាក់ព័ន្ធនឹងពួកគេឡើយ។ ពួកគេមិនខ្វល់ឡើយនៅពេលមានរឿងអ្វីមួយកើតឡើងចំពោះអ្នកដទៃ មិនថាអ្នកនោះជានរណាក៏ដោយ។ ឱ្យតែគ្មានរឿងអាក្រក់កើតឡើងចំពោះពួកទទឹងនឹងព្រះគ្រីស្ទខ្លួនឯង គឺពួកគេមានអារម្មណ៍ស្ងប់ចិត្តហើយ។ ពួកគេគ្មានភាពស្មោះត្រង់ទាល់តែសោះ ដែលនេះត្រូវបានកំណត់ដោយសារជាតិធម្មជាតិរបស់ពួកទទឹងនឹងព្រះគ្រីស្ទ។ នៅក្នុងមជ្ឈដ្ឋាននៃប្រទេសចិនដីគោក តើអាចទៅរួចទេក្នុងការចៀសវាងមិនទទួលយកហានិភ័យណាមួយ ហើយធានាថាគ្មានរឿងអាក្រក់កើតឡើងក្នុងពេលបំពេញភារកិច្ចរបស់ខ្លួននោះ? សូម្បីតែមនុស្សដែលប្រុងប្រយ័ត្នបំផុត ក៏មិនអាចធានារឿងនោះបានដែរ។ ប៉ុន្តែការប្រុងប្រយ័ត្ន គឺជារឿងចាំបាច់។ ការត្រៀមខ្លួនបានល្អជាមុន នឹងធ្វើឱ្យស្ថានភាពប្រសើរឡើងបន្តិច ហើយវាអាចជួយកាត់បន្ថយការខាតបង់ឱ្យនៅតិចបំផុត នៅពេលមានរឿងខុសឆ្គងកើតឡើង។ ប្រសិនបើគ្មានការត្រៀមខ្លួនទាល់តែសោះ ការខាតបង់នឹងមានទំហំធំធេង។ តើអ្នកអាចមើលឃើញភាពខុសគ្នារវាងស្ថានភាពទាំងពីរនេះបានច្បាស់ដែរឬទេ? ហេតុដូច្នេះហើយ មិនថាវាទាក់ទងនឹងការជួបជុំ ឬការបំពេញភារកិច្ចប្រភេទណាក៏ដោយ យកល្អគួរតែប្រុងប្រយ័ត្ន ហើយវាចាំបាច់ណាស់ក្នុងការចាត់វិធានការបង្ការមួយចំនួន។ នៅពេលមនុស្សស្មោះត្រង់បំពេញភារកិច្ចរបស់ខ្លួន ពួកគេអាចគិតបានកាន់តែគ្រប់ជ្រុងជ្រោយ និងកាន់តែហ្មត់ចត់បន្តិច។ ពួកគេចង់រៀបចំរឿងទាំងនេះឱ្យបានល្អតាមដែលអាចធ្វើទៅបានដើម្បីថា ប្រសិនបើមានរឿងខុសឆ្គងកើតឡើង ការខាតបង់ត្រូវបានកាត់បន្ថយឱ្យនៅតិចបំផុត។ ពួកគេមានអារម្មណ៍ថា ពួកគេត្រូវតែសម្រេចឱ្យបានលទ្ធផលនេះ។ អ្នកដែលខ្វះភាពស្មោះត្រង់ មិនគិតគូរពីរឿងទាំងនេះឡើយ។ ពួកគេគិតថារឿងទាំងនេះមិនសំខាន់ទេ ហើយពួកគេមិនចាត់ទុករឿងទាំងនេះជាការទទួលខុសត្រូវ ឬភារកិច្ចរបស់ខ្លួនឡើយ។ នៅពេលមានរឿងខុសឆ្គងកើតឡើង ពួកគេមិនមានអារម្មណ៍បន្ទោសខ្លួនឯងទាល់តែសោះ។ នេះគឺជាការបង្ហាញចេញនៃការខ្វះភាពស្មោះត្រង់។ ពួកទទឹងនឹងព្រះគ្រីស្ទមិនបង្ហាញភាពស្មោះត្រង់ចំពោះព្រះជាម្ចាស់ឡើយ។ នៅពេលពួកគេត្រូវបានចាត់តាំងឱ្យធ្វើកិច្ចការ ពួកគេទទួលយកវាយ៉ាងសប្បាយរីករាយ ហើយធ្វើការប្ដេជ្ញាចិត្តយ៉ាងពីរោះស្ដាប់ ប៉ុន្តែនៅពេលគ្រោះថ្នាក់មកដល់ ពួកគេរត់លឿនជាងគេ ពួកគេគឺជាអ្នករត់មុនគេ ជាអ្នកគេចខ្លួនមុនគេ។ នេះបង្ហាញថា ភាពអាត្មានិយម និងភាពគួរឱ្យស្អប់ខ្ពើមរបស់ពួកគេ គឺធ្ងន់ធ្ងរជាពិសេស។ ពួកគេគ្មានស្មារតីទទួលខុសត្រូវ ឬភាពស្មោះត្រង់ទាល់តែសោះ។ នៅពេលប្រឈមមុខនឹងបញ្ហា ពួកគេដឹងត្រឹមតែរត់គេច និងលាក់ខ្លួនប៉ុណ្ណោះ ហើយគិតតែពីការការពារខ្លួនឯង មិនដែលគិតគូរពីការទទួលខុសត្រូវ ឬភារកិច្ចរបស់ខ្លួនឡើយ។ ដើម្បីតែសុវត្ថិភាពផ្ទាល់ខ្លួនរបស់ពួកគេ ពួកទទឹងនឹងព្រះគ្រីស្ទតែងតែបង្ហាញពីធម្មជាតិដ៏អាត្មានិយម និងគួរឱ្យស្អប់ខ្ពើមរបស់ខ្លួនជានិច្ច។ ពួកគេមិនផ្ដល់អាទិភាពដល់កិច្ចការនៃដំណាក់របស់ព្រះជាម្ចាស់ ឬភារកិច្ចផ្ទាល់ខ្លួនរបស់ពួកគេឡើយ។ ពួកគេរឹតតែមិនផ្ដល់អាទិភាពដល់ផលប្រយោជន៍នៃដំណាក់របស់ព្រះជាម្ចាស់ទៅទៀត។ ផ្ទុយទៅវិញ ពួកគេផ្ដល់អាទិភាពដល់សុវត្ថិភាពផ្ទាល់ខ្លួនរបស់ពួកគេ។

តើផ្នែករងដែលយើងទើបតែបានប្រកបគ្នាមិញនេះ មិនទាក់ទងនឹងចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ដែលថា៖ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង ទេឬ? (ទាក់ទងមែន។) ដើម្បីការពារខ្លួនឯង ដើម្បីចៀសវាងគ្រោះថ្នាក់ និងការរងទុក្ខខាងផ្លូវកាយ ពួកទទឹងនឹងព្រះគ្រីស្ទប្រកាន់យកអាកប្បកិរិយធ្វើឱ្យតែរួចពីដៃចំពោះកិច្ចការនៃដំណាក់របស់ព្រះជាម្ចាស់ និងភារកិច្ចផ្ទាល់ខ្លួនរបស់ពួកគេ។ ពួកគេក្ដោបក្ដាប់តំណែង ដោយមិនធ្វើកិច្ចការជាក់ស្ដែងឡើយ។ តើនេះមិនមែនជាការក្បត់ផលប្រយោជន៍នៃដំណាក់របស់ព្រះជាម្ចាស់ទេឬ? តើវាមិនមែនជាការមិនអើពើនឹងផលប្រយោជន៍នៃដំណាក់របស់ព្រះជាម្ចាស់ កិច្ចការរបស់ព្រះជាម្ចាស់ និងការទទួលខុសត្រូវផ្ទាល់ខ្លួនរបស់ពួកគេ ដើម្បីដោះដូរយកសុវត្ថិភាពផ្ទាល់ខ្លួនទេឬ? (មែនហើយ។) ការបង្ហាញចេញដែលយើងបានវែកញែកនៅក្នុងផ្នែករងនេះ លាតត្រដាងយ៉ាងពេញលេញនូវសារជាតិដ៏អាត្មានិយម និងគួរឱ្យស្អប់ខ្ពើមរបស់ពួកទទឹងនឹងព្រះគ្រីស្ទ។ តើអ្វីជាចំណុចចម្បងដែលយើងបានប្រកបគ្នានៅទីនេះ? ដោយសារតែខ្លាចមានបញ្ហា និងដើម្បីការពារខ្លួនឯង ពួកទទឹងនឹងព្រះគ្រីស្ទមិនបំពេញភារកិច្ចរបស់ពួកគេឡើយ ហើយមិនបង្ហាញភាពស្មោះត្រង់ចំពោះព្រះជាម្ចាស់ទាល់តែសោះ។ តើមានតថភាពនៃសេចក្ដីពិតណាមួយនៅក្នុងការបង្ហាញចេញនេះដែរឬទេ? តើវាមិនមែនជាការបាត់បង់មនសិការ និងវិចារណញ្ញាណទេឬ? នេះគឺជាការខ្វះភាពជាមនុស្សទាំងស្រុង!

ខ. កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ

ចូរយើងបន្តប្រកបគ្នាអំពីចំណុចរងទីពីរគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកទទឹងនឹងព្រះគ្រីស្ទ។ នេះក៏ពាក់ព័ន្ធនឹងផលប្រយោជន៍របស់ពួកទទឹងនឹងព្រះគ្រីស្ទផងដែរ។ ឥឡូវនេះ ចំណុចរងទាំងបីនេះដែលយើងកំពុងពិភាក្សា៖ សុវត្ថិភាពផ្ទាល់ខ្លួនរបស់ពួកទទឹងនឹងព្រះគ្រីស្ទ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ ព្រមទាំងអត្ថប្រយោជន៍ផ្ទាល់ខ្លួនរបស់ពួកគេ។ ចំណុចទាំងអស់នេះគឺសុទ្ធតែទាក់ទងនឹងផលប្រយោជន៍ផ្ទាល់ខ្លួនរបស់ពួកទទឹងនឹងព្រះគ្រីស្ទ។ តើចំណុចទាំងនេះមានទំនាក់ទំនងអ្វីនឹងកិច្ចការនៃដំណាក់របស់ព្រះជាម្ចាស់ដែរឬទេ? (មាន។) តើមានទំនាក់ទំនងអ្វីខ្លះ? (ដើម្បីការពារខ្លួនឯង ព្រមទាំងការពារកេរ្តិ៍ឈ្មោះ និងឋានៈរបស់ពួកគេ ពួកទទឹងនឹងព្រះគ្រីស្ទអាចនឹងរំខាន និងបំផ្លាញកិច្ចការរបស់ពួកជំនុំ។) ពួកទទឹងនឹងព្រះគ្រីស្ទធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់ និងកិច្ចការរបស់ពួកជំនុំ ដើម្បីការពារផលប្រយោជន៍ផ្ទាល់ខ្លួនរបស់ពួកគេ។ បើមើលទៅលើធម្មជាតិដ៏អាត្មានិយម និងគួរឱ្យស្អប់ខ្ពើមរបស់ពួកទទឹងនឹងព្រះគ្រីស្ទ តើមនុស្សប្រភេទនេះស្រឡាញ់ថ្នាក់ថ្នមអ្វី ក្រៅពីការការពារសុវត្ថិភាពផ្ទាល់ខ្លួនរបស់ពួកគេជាពិសេសនោះ? (ពួកគេចូលចិត្តកេរ្តិ៍ឈ្មោះ និងឋានៈខ្លាំងណាស់។) ត្រឹមត្រូវហើយ។ ពួកទទឹងនឹងព្រះគ្រីស្ទចូលចិត្តកេរ្តិ៍ឈ្មោះ និងឋានៈខ្លាំងណាស់។ កេរ្តិ៍ឈ្មោះ និងឋានៈគឺជាដង្ហើមជីវិតរបស់ពួកគេ។ ពួកគេមានអារម្មណ៍ថា ជីវិតគឺគ្មានន័យទេ ប្រសិនបើគ្មានកេរ្តិ៍ឈ្មោះ និងឋានៈ ហើយពួកគេគ្មានកម្លាំងកំហែងធ្វើអ្វីទាំងអស់ ប្រសិនបើគ្មានកេរ្តិ៍ឈ្មោះ និងឋានៈ។ ចំពោះពួកទទឹងនឹងព្រះគ្រីស្ទ ទាំងកេរ្តិ៍ឈ្មោះ និងឋានៈ គឺត្រូវបានចងភ្ជាប់យ៉ាងជិតស្និទ្ធទៅនឹងផលប្រយោជន៍ផ្ទាល់ខ្លួនរបស់ពួកគេ។ របស់ទាំងនេះគឺជាចំណុចខ្សោយរបស់ពួកគេ។ ហេតុនេះហើយបានជាអ្វីៗគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺវិលជុំវិញឋានៈ និងកេរ្តិ៍ឈ្មោះ។ ប្រសិនបើមិនមែនដើម្បីរបស់ទាំងនេះទេ ពួកគេប្រហែលជាមិនធ្វើកិច្ចការអ្វីទាល់តែសោះ។ មិនថាតើពួកទទឹងនឹងព្រះគ្រីស្ទមានឋានៈ ឬគ្មានឋានៈនោះទេ ក៏គោលដៅដែលពួកគេកំពុងតស៊ូដើម្បី និងទិសដៅដែលពួកគេកំពុងខិតខំប្រឹងប្រែង គឺឆ្ពោះទៅរករបស់ពីរយ៉ាងនេះ គឺកេរ្តិ៍ឈ្មោះ និងឋានៈ។ នៅពេលដែលពួកគេជឿលើព្រះជាម្ចាស់នៅក្នុងមជ្ឈដ្ឋានផ្ដាច់ការ ដូចជានៅចិនដីគោក ពួកទទឹងនឹងព្រះគ្រីស្ទមិនគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ដើម្បីធានាសុវត្ថិភាពផ្ទាល់ខ្លួនរបស់ពួកគេ។ ផ្នែកមួយនៃអ្វីដែលពួកគេធ្វើ គឺការដេញតាមឋានៈអស់ពីកម្លាំងកាយចិត្ត ក្ដោបក្ដាប់អំណាចយ៉ាងតឹងរ៉ឹង និងគ្រប់គ្រងពួកជំនុំ។ ផ្នែកមួយទៀត គឺពួកគេតែងតែនិយាយ ធ្វើការ រត់ចុះរត់ឡើង និងពុះពារធ្វើការធ្ងន់ ដើម្បីជាប្រយោជន៍ដល់កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ។ នេះគឺជាចំណុចស្នូលដែលអ្វីៗគ្រប់យ៉ាងដែលពួកទទឹងនឹងព្រះគ្រីស្ទនិយាយនិងធ្វើ នៅវិលជុំវិញ។ ពួកទទឹងនឹងព្រះគ្រីស្ទមិនដែលធ្វើកិច្ចការជាក់ស្ដែងណាមួយសម្រាប់ការចូលទៅក្នុងជីវិតនៃរាស្ដ្ររើសតាំងរបស់ព្រះជាម្ចាស់ឡើយ ហើយពួកគេក៏មិនដែលធ្វើកិច្ចការជាក់ស្ដែងណាមួយដើម្បីផ្សាយដំណឹងល្អអំពីនគរព្រះដែរ។ នៅពេលដែលពួកគេលះបង់ ចូរមើលថាតើហេតុអ្វីបានជាពួកគេលះបង់។ នៅពេលដែលពួកគេប្រកែកវែកញែកយ៉ាងខ្លាំងអំពីរឿងអ្វីមួយ ចូរមើលថាតើហេតុអ្វីបានជាពួកគេប្រកែកវែកញែកគ្នា។ នៅពេលដែលពួកគេវិនិច្ឆ័យ ឬថ្កោលទោសនរណាម្នាក់ ចូរមើលថាតើពួកគេមានចេតនា និងគោលដៅអ្វី។ នៅពេលដែលពួកគេអន់ចិត្ត ឬខឹងអំពីរឿងអ្វីមួយ ចូរមើលថាតើពួកគេបើកសម្ដែងនិស្ស័យអ្វី។ មនុស្សមិនអាចមើលឃើញខាងក្នុងដួងចិត្តរបស់មនុស្សទេ ប៉ុន្តែព្រះជាម្ចាស់អាចទតឃើញ។ នៅពេលដែលព្រះជាម្ចាស់ទតមើលខាងក្នុងដួងចិត្តរបស់មនុស្ស តើព្រះអង្គប្រើអ្វីដើម្បីវាស់ស្ទង់សារជាតិនៃអ្វីដែលមនុស្សនិយាយ និងធ្វើ? ព្រះអង្គប្រើសេចក្ដីពិតដើម្បីវាស់ស្ទង់វា។ នៅក្នុងក្រសែភ្នែករបស់មនុស្ស ការការពារកេរ្តិ៍ឈ្មោះ និងឋានៈរបស់ខ្លួន គឺជារឿងត្រឹមត្រូវ។ ចុះហេតុអ្វីបានជានៅក្នុងព្រះនេត្ររបស់ព្រះជាម្ចាស់ រឿងនេះត្រូវបានកំណត់លក្ខណៈថាជាការបើកសម្ដែង និងការសម្ដែងចេញរបស់ពួកទទឹងនឹងព្រះគ្រីស្ទ ហើយជាសារជាតិរបស់ពួកទទឹងនឹងព្រះគ្រីស្ទទៅវិញ? នេះគឺផ្អែកលើដើមចម និងចេតនាបង្កប់សម្រាប់អ្វីៗគ្រប់យ៉ាងដែលពួកទទឹងនឹងព្រះគ្រីស្ទធ្វើ។ ព្រះជាម្ចាស់ពិនិត្យពិច័យដើមចម និងចេតនាបង្កប់សម្រាប់អ្វីដែលពួកគេធ្វើ ហើយនៅទីបំផុត ក៏កំណត់ថា អ្វីៗគ្រប់យ៉ាងដែលពួកគេធ្វើ គឺដើម្បីតែកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេប៉ុណ្ណោះ ជាជាងដើម្បីបំពេញភារកិច្ចរបស់ខ្លួន ហើយរឹតតែមិនមែនដើម្បីអនុវត្តសេចក្ដីពិត និងចុះចូលនឹងព្រះជាម្ចាស់ទៅទៀត។

ពួកទទឹងនឹងព្រះគ្រីស្ទដេញតាមកេរ្តិ៍ឈ្មោះ និងឋានៈ ដូច្នេះ ពួកគេក៏ប្រាកដជានិយាយ និងធ្វើការដើម្បីការពារកេរ្តិ៍ឈ្មោះ និងឋានៈរបស់ពួកគេផងដែរ។ ពួកគេឱ្យតម្លៃលើកេរ្តិ៍ឈ្មោះ និងឋានៈរបស់ខ្លួន លើសអ្វីៗទាំងអស់។ ប្រសិនបើនរណាម្នាក់នៅជុំវិញពួកគេមានគុណសម្បត្តិល្អ និងដេញតាមសេចក្ដីពិត ហើយបុគ្គលនេះទទួលបានកិត្យានុភាពខ្លះៗក្នុងចំណោមបងប្អូនប្រុសស្រី និងត្រូវបានជ្រើសរើសជាប្រធានក្រុម ហើយបងប្អូនប្រុសស្រីពិតជាកោតសរសើរ និងពេញចិត្តនឹងបុគ្គលនេះ តើពួកទទឹងនឹងព្រះគ្រីស្ទនឹងមានប្រតិកម្មយ៉ាងណា? ប្រាកដណាស់ ពួកគេនឹងមិនសប្បាយចិត្តអំពីរឿងនេះទេ ហើយសេចក្ដីច្រណែននឹងកើតឡើងនៅក្នុងចិត្តពួកគេ។ ប្រសិនបើពួកទទឹងនឹងព្រះគ្រីស្ទមានសេចក្ដីច្រណែន ចូរប្រាប់ខ្ញុំមកមើល៍ តើពួកគេអាចនៅស្ងៀមបានទេ? តើពួកគេមិនត្រូវធ្វើអ្វីមួយអំពីរឿងនេះទេឬ? (មែនហើយ។) តើពួកគេនឹងធ្វើអ្វី ប្រសិនបើពួកគេពិតជាច្រណែននឹងបុគ្គលនេះមែននោះ? នៅក្នុងគំនិតរបស់ពួកគេ ពួកគេប្រាកដជានឹងគិតគូរបែបនេះថា៖ «បុគ្គលនេះមានគុណសម្បត្តិល្អគួរសម គេមានការយល់ដឹងខ្លះៗអំពីជំនាញនេះ ហើយគេខ្លាំងជាងខ្ញុំ។ នេះមានប្រយោជន៍សម្រាប់កិច្ចការនៃដំណាក់របស់ព្រះជាម្ចាស់ ប៉ុន្តែមិនមានប្រយោជន៍សម្រាប់ខ្ញុំទេ! តើគេនឹងដណ្ដើមយកតំណែងរបស់ខ្ញុំឬ? ប្រសិនបើថ្ងៃណាមួយ គេពិតជាមកជំនួសខ្ញុំមែន តើនោះនឹងមិនមែនជាបញ្ហាស្មុគស្មាញទេឬ? ខ្ញុំគួរតែចាត់វិធានការមុន។ ប្រសិនបើថ្ងៃណាមួយ គេអាចឈរជើងបានរឹងមាំ ខ្ញុំនឹងមិនងាយស្រួលចាត់ការគេឡើយ។ យកល្អ ខ្ញុំគួរតែវាយលុកមុន។ ប្រសិនបើខ្ញុំពន្យារពេល ហើយបណ្ដោយឱ្យបុគ្គលនោះលាតត្រដាងពីខ្ញុំ នរណាទៅដឹងថានឹងមានផលវិបាកអ្វីនោះ។ ដូច្នេះ តើខ្ញុំអាចវាយលុកដោយរបៀបណា? ខ្ញុំត្រូវតែរកលេស រកឱកាស»។ ចូរប្រាប់ខ្ញុំមកមើល៍ ប្រសិនបើមនុស្សចង់ធ្វើបាបនរណាម្នាក់ តើវាមិនងាយស្រួលទេឬ សម្រាប់ពួកគេក្នុងការស្វែងរកលេស និងឱកាសដើម្បីធ្វើបែបនេះ? តើល្បិចកលមួយរបស់អារក្សគឺជាអ្វី? («ឱ្យតែចង់បន្ទោសនរណាម្នាក់ គេនឹងរកលេសបានយ៉ាងងាយ»។) ត្រឹមត្រូវណាស់ «ឱ្យតែចង់បន្ទោសនរណាម្នាក់ គេនឹងរកលេសបានយ៉ាងងាយ»។ នៅក្នុងពិភពលោករបស់សាតាំង តក្កវិជ្ជាប្រភេទនេះមានពិតមែន ហើយរឿងប្រភេទនេះក៏កើតឡើងដែរ។ រឿងនេះមិនមានទាល់តែសោះចំពោះព្រះជាម្ចាស់។ ពួកទទឹងនឹងព្រះគ្រីស្ទគឺជាកម្មសិទ្ធិសាតាំង ហើយពួកគេជំនាញបំផុតក្នុងការធ្វើរឿងទាំងនេះ។ ពួកគេនឹងរិះគិតអំពីរឿងនេះថា៖ «ឱ្យតែចង់បន្ទោសនរណាម្នាក់ គេនឹងរកលេសបានយ៉ាងងាយ។ ខ្ញុំនឹងចោទប្រកាន់អ្នក រកឱកាសដើម្បីធ្វើបាបអ្នក បង្ក្រាបភាពក្រអឺតក្រទម និងភាពអំនួតរបស់អ្នក ហើយបញ្ឈប់បងប្អូនប្រុសស្រីមិនឱ្យគោរពអ្នក និងមិនឱ្យជ្រើសរើសអ្នកជាប្រធានក្រុមនៅពេលក្រោយទៀត។ ពេលនោះ អ្នកនឹងលែងជាការគំរាមកំហែងដល់ខ្ញុំទៀតហើយ មែនទេ? ប្រសិនបើខ្ញុំជម្រុះបញ្ហាដែលនឹងអាចកើតមាននេះចោល ហើយដកគូប្រជែងនេះចេញ តើខ្ញុំមិនមានអារម្មណ៍ស្ងប់ចិត្តទេឬ?» ប្រសិនបើក្នុងចិត្តរបស់ពួកគេកំពុងតែគិតខ្វាត់ខ្វែងបែបនេះ តើពួកគេអាចទប់ចិត្តមិនឱ្យបញ្ចេញសកម្មភាពមកក្រៅបានដែរឬទេ? ដោយផ្អែកលើធម្មជាតិរបស់ពួកទទឹងនឹងព្រះគ្រីស្ទ តើពួកគេអាចកប់គំនិតនេះទុកក្នុងចិត្ត ហើយមិនធ្វើអ្វីសោះបានដែរឬទេ? គឺមិនអាចដាច់ខាត។ ពួកគេច្បាស់ជានឹងរកវិធីដើម្បីធ្វើសកម្មភាពមិនខាន។ នេះហើយគឺជាទង្វើកាចសាហាវរបស់ពួកទទឹងនឹងព្រះគ្រីស្ទ។ ពួកគេមិនត្រឹមតែគិតបែបនោះទេ ពួកគេក៏ចង់សម្រេចគោលដៅនេះផងដែរ។ ដូច្នេះ ពួកគេនឹងរិះគិតអំពីរឿងនេះយ៉ាងខ្លាំង ដោយប្រឹងប្រែងប្រើខួរក្បាលគិតរកគ្រប់មធ្យោបាយ។ ពួកគេមិនគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេក៏មិនគិតគូរដល់កិច្ចការរបស់ពួកជំនុំដែរ។ ពួកទទឹងនឹងព្រះគ្រីស្ទរឹតតែមិនខ្វល់ថាតើសកម្មភាពរបស់ពួកគេស្របតាមបំណងព្រះហឫទ័យរបស់ព្រះជាម្ចាស់ឬយ៉ាងណានោះទេ។ គ្រប់យ៉ាងដែលពួកគេគិត គឺមានតែរបៀបរក្សាកេរ្តិ៍ឈ្មោះ និងឋានៈរបស់ខ្លួន និងរបៀបការពារអំណាចរបស់ខ្លួនប៉ុណ្ណោះ។ ពួកគេគិតថា គូប្រជែងរបស់ពួកគេបានបង្កការគំរាមកំហែងដល់ឋានៈរបស់ពួកគេរួចទៅហើយ ដូច្នេះ ពួកគេព្យាយាមរកឱកាសដើម្បីទាញអ្នកនោះទម្លាក់។ នៅពេលពួកទទឹងនឹងព្រះគ្រីស្ទដឹងថា គូប្រជែងរបស់ពួកគេបានដកហូតតំណែងនរណាម្នាក់ដែលតែងតែបំពេញភារកិច្ចរបស់ខ្លួនឱ្យតែរួចពីដៃ ដោយមិនបានពិគ្រោះជាមួយពួកគេ នោះពួកគេនឹងចាត់ទុករឿងនេះថាជាឱកាសដ៏ល្អឥតខ្ចោះ ដើម្បីទម្លាក់កំហុសលើគូប្រជែងរបស់ខ្លួន។ នៅចំពោះមុខបងប្អូនប្រុសស្រី ពួកគេនិយាយថា៖ «ដោយសារតែថ្ងៃនេះអ្នកគ្រប់គ្នានៅទីនេះ ចូរយើងលើករឿងនេះមកវែកញែកមើល។ តើវាមិនមែនជាទង្វើផ្ដាច់ការទេឬ ក្នុងការដកហូតតំណែងនរណាម្នាក់ដោយគ្មានការអនុញ្ញាត ដោយមិនបានពិភាក្សាជាមួយសហការី ឬដៃគូរបស់អ្នកនោះ? ហេតុអ្វីបានជាមានអ្នកប្រព្រឹត្តកំហុសបែបនេះ? តើនិស្ស័យរបស់អ្នកនោះមិនមានបញ្ហាទេឬ? តើគេមិនគួរត្រូវបានលួសកាត់ទេឬ? តើបងប្អូនប្រុសស្រីមិនគួរបោះបង់គេចោលទេឬ?» ពួកទទឹងនឹងព្រះគ្រីស្ទចាប់យកបញ្ហានេះ ហើយបំប៉ោងវាឱ្យធំ ដើម្បីបង្អាប់គូប្រជែងរបស់ពួកគេ និងលើកតម្កើងខ្លួនឯង។ តាមពិតទៅ ស្ថានភាពនេះមិនធ្ងន់ធ្ងរបែបនោះទេ។ វាជារឿងអាចទទួលយកបានទាំងស្រុងក្នុងការធ្វើសេចក្ដីរាយការណ៍ បន្ទាប់ពីសមាជិកក្រុមណាម្នាក់ត្រូវបានដកហូតតំណែង ឬត្រូវបានកែសម្រួលការចាត់តាំងភារកិច្ចរបស់ពួកគេ ដរាបណាការដកហូតតំណែង ឬការកែសម្រួលនោះ ប្រកាន់ខ្ជាប់តាមគោលការណ៍។ ក៏ប៉ុន្តែ ពួកទទឹងនឹងព្រះគ្រីស្ទបំប៉ោងរឿងនេះឱ្យធំ។ ពួកគេវាយប្រហារគូប្រជែងរបស់ខ្លួនដោយចេតនា និងលើកតម្កើងខ្លួនឯង។ តើនេះមិនមែនជាការបង្ហាញចេញនៃការធ្វើបាបអ្នកដទៃទេឬ? ពួកទទឹងនឹងព្រះគ្រីស្ទលួសកាត់គូប្រជែងរបស់ខ្លួនយ៉ាងកាចសាហាវ ហើយធ្វើការចោទប្រកាន់យ៉ាងបំផ្លើសទៅលើអ្នកនោះ។ បន្ទាប់ពីបានឮពីរឿងនេះ បងប្អូនប្រុសស្រីគិតថា៖ «តើមានរឿងអ្វីកើតឡើងនៅទីនេះ? ហាក់ដូចជាមានអ្វីមួយមិនត្រឹមត្រូវទេ។ អ្វីដែលពួកគេកំពុងនិយាយ មិនស្របនឹងការពិតឡើយ! បុគ្គលដែលត្រូវបានកែសម្រួលការចាត់តាំងភារកិច្ចនោះ គឺមិនបានបំពេញភារកិច្ចរបស់ខ្លួនដោយការទទួលខុសត្រូវឡើយ នោះគឺជាការពិតដែលត្រូវបានទទួលស្គាល់។ ពួកគេត្រូវបានដកហូតតំណែង ដើម្បីការពារកិច្ចការរបស់ពួកជំនុំ។ ការបំពេញភារកិច្ចរបស់ខ្លួនតាមរបៀបនេះ គឺជាវិធីសាស្ត្រដ៏ម៉ឺងម៉ាត់ និងប្រកបដោយការទទួលខុសត្រូវ ហើយក៏ជាការបង្ហាញចេញនូវភាពស្មោះត្រង់ផងដែរ។ ដូច្នេះ ហេតុអ្វីបានជាចាត់ទុករឿងនេះថាជាទង្វើផ្ដាច់ការទៅវិញ? នេះច្បាស់ណាស់ថាជាករណី 'មនុស្សមានពុតត្បុត មិនខ្វះមធ្យោបាយធ្វើបាបគេឡើយ'!» អ្នកណាដែលមានការយល់ដឹងខ្លះៗអំពីសេចក្ដីពិត និងមានការញែកដឹងបន្តិចបន្តួច អាចមើលដឹងភ្លាមៗថា ពួកទទឹងនឹងព្រះគ្រីស្ទទាំងនេះគ្រាន់តែប្រើអំណាចរបស់ខ្លួនផ្ដេសផ្ដាស ហើយបញ្ចេញកំហឹងរបស់ពួកគេទៅលើគូប្រជែងរបស់ខ្លួនប៉ុណ្ណោះ។ តើនេះជាការទទួលខុសត្រូវចំពោះកិច្ចការយ៉ាងដូចម្ដេចទៅ? តើនេះជាការលួសកាត់បុគ្គលនោះយ៉ាងដូចម្ដេចទៅ? ពួកទទឹងនឹងព្រះគ្រីស្ទទាំងនេះកំពុងតែបង្កើតរឿងតូចឱ្យក្លាយជារឿងធំ៖ វាគ្រាន់តែជាការសងសឹក និងជាគំនុំផ្ទាល់ខ្លួនសុទ្ធសាធ។ រឿងនេះកើតចេញពីឆន្ទៈរបស់មនុស្ស និងចេញពីសាតាំង វាមិនមែនមកពីព្រះជាម្ចាស់ឡើយ។ វាប្រាកដណាស់ថាមិនមែនកើតចេញពីអាកប្បកិរិយានៃការទទួលខុសត្រូវចំពោះកិច្ចការ និងចំពោះភារកិច្ចរបស់ពួកគេឡើយ នោះមិនមែនជាចេតនារបស់ពួកគេទេ។ ពួកទទឹងនឹងព្រះគ្រីស្ទលាតត្រដាងចេតនារបស់ខ្លួនយ៉ាងច្បាស់ក្រឡែត ហើយមនុស្សមួយចំនួនអាចមើលឃើញរឿងនេះ។ តើពួកទទឹងនឹងព្រះគ្រីស្ទអាចដឹងពីរឿងនោះដែរឬទេ? (អាច។) នោះហើយគឺជាភាពល្បិចកលរបស់ពួកទទឹងនឹងព្រះគ្រីស្ទ។ ពួកគេជំនាញបំផុតក្នុងការការពារឋានៈរបស់ខ្លួន ក្នុងការប្រើវោហារសាស្ត្របោកប្រាស់ ក្នុងការទិញទឹកចិត្តមនុស្ស និងជាពិសេស ក្នុងការមាន «ការយល់ដឹង» ពីដួងចិត្តរបស់មនុស្ស។ ពួកគេគិតក្នុងចិត្តថា៖ «ខ្ញុំអាចមើលធ្លុះរាល់គំនិតដែលអ្នករាល់គ្នាមាននៅក្នុងចិត្តរបស់ខ្លួន។ អ្នករាល់គ្នាប្រហែលជាយល់សេចក្ដីពិត ប៉ុន្តែអ្នករាល់គ្នាមិនអាចមើលខ្ញុំធ្លុះឡើយ។ ខ្ញុំអាចមើលអ្នករាល់គ្នាធ្លុះ។ ខ្ញុំអាចដឹងថា នរណាមិនជឿជាក់លើអ្វីដែលខ្ញុំនិយាយ»។ ប៉ុន្តែ តើពួកទទឹងនឹងព្រះគ្រីស្ទនិយាយរឿងទាំងនេះចេញមកដែរឬទេ? អត់ទេ ពួកគេមិននិយាយឡើយ។ ពួកគេប្រើពាក្យសម្ដី និងការបញ្ចេញមតិដែលគួរឱ្យចង់ស្ដាប់មួយចំនួន ដើម្បីបញ្ចុះបញ្ចូលមនុស្សគ្រប់គ្នា ដើម្បីធ្វើឱ្យអ្នកគ្រប់គ្នាគិតថា ពួកគេមានហេតុផលត្រឹមត្រូវក្នុងការលួសកាត់បុគ្គលនោះ។ តើពួកទទឹងនឹងព្រះគ្រីស្ទប្រើពាក្យសម្ដីអ្វីខ្លះ? ពួកគេនិយាយថា៖ «ខ្ញុំមិនមែនលួសកាត់អ្នក ដោយសារតែចេតនាលាក់កំបាំងដ៏អាត្មានិយម និងផ្ទាល់ខ្លួននោះទេ។ តាមពិតទៅ គ្មានគំនុំផ្ទាល់ខ្លួនរវាងពួកយើងឡើយ។ គ្រាន់តែថានៅពេលដែលអ្នកដកបុគ្គលនោះចេញពីភារកិច្ចរបស់ពួកគេតាមតែអំពើចិត្ត វាបានធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់។ តើខ្ញុំអាចធ្វើមិនដឹងមិនឮចំពោះរឿងនោះបានទេ? ប្រសិនបើខ្ញុំបណ្ដោយឱ្យអ្នកធ្វើបែបនោះ វានឹងក្លាយជាការមិនទទួលខុសត្រូវពីសំណាក់រូបខ្ញុំហើយ។ ខ្ញុំមិនមែនធ្វើបែបនេះដើម្បីកំណត់គោលដៅលើអ្នក ឬនរណាម្នាក់ជាពិសេសនោះទេ។ ប្រសិនបើខ្ញុំខុស បងប្អូនប្រុសស្រីអាចរិះគន់ និងស្ដីបន្ទោសខ្ញុំបាន។ ខ្ញុំនឹងមិនឈរឈ្មោះក្នុងការបោះឆ្នោតលើកក្រោយឡើយ»។ នៅពេលដែលមនុស្សមួយចំនួនឮបែបនេះ ពួកគេទាំងអស់គ្នាក៏មានភាពច្របូកច្របល់។ អ្នកទាំងនោះគិតថា៖ «ខ្ញុំហាក់ដូចជាបានយល់ច្រឡំលើពួកគេហើយ។ ពួកគេថែមទាំងសុខចិត្តមិនឈរឈ្មោះក្នុងការបោះឆ្នោតទៀតផង។ ពួកគេមិនមែនលួសកាត់បុគ្គលនោះដើម្បីប្រជែងយកឋានៈឡើយ សកម្មភាពរបស់ពួកគេគឺផ្អែកលើអាកប្បកិរិយានៃការទទួលខុសត្រូវចំពោះកិច្ចការរបស់ពួកជំនុំ។ គ្មានអ្វីខុសឆ្គងនៅក្នុងរឿងនេះទេ»។ ពួកទទឹងនឹងព្រះគ្រីស្ទទាំងនេះអាចបំភាន់មនុស្សមួយចំនួនបានម្ដងទៀត។ តើពួកទទឹងនឹងព្រះគ្រីស្ទមិនមានល្បិចកលទេឬ? (មានល្បិចកលមែន។) ពួកគេមានល្បិចកលខ្លាំងណាស់! គេអាចនិយាយបានថា ពួកទទឹងនឹងព្រះគ្រីស្ទប្រឹងប្រែងប្រើខួរក្បាលគិតរកគ្រប់មធ្យោបាយ គិតយ៉ាងស៊ីជម្រៅ ហើយប្រើគ្រប់មធ្យោបាយដែលចាំបាច់ ដើម្បីតែកេរ្តិ៍ឈ្មោះ និងឋានៈរបស់ពួកគេ។ មានពាក្យពោលមួយឃ្លាថា៖ «ទះមួយកំផ្លៀង រួចឱ្យល្ម៉ើផ្អែមមួយគ្រាប់»។ តើពួកទទឹងនឹងព្រះគ្រីស្ទមិនប្រើកលល្បិចនេះទេឬ? បន្ទាប់ពីពួកគេវាយប្រហារអ្នក ពួកគេប្រហែលជានិយាយពាក្យសម្ដីពីរោះៗមួយចំនួន ដើម្បីលួងលោមអ្នក កម្សាន្តចិត្តអ្នក និងធ្វើឱ្យអ្នកមានអារម្មណ៍ថា ពួកគេពិតជាមានការអត់ឱន ការអត់ធ្មត់ និងសេចក្ដីស្រឡាញ់ខ្លាំងណាស់។ ទីបំផុត អ្នកត្រូវតែពេញចិត្តនឹងពួកគេ ហើយនិយាយថា៖ «មើលចុះ បុគ្គលនេះមានគោលបំណងច្បាស់លាស់ណាស់នៅក្នុងកិច្ចការរបស់ខ្លួន ហើយគេពិតជាស្ទាត់ជំនាញណាស់ ពិតជាមានជំនាញអស្ចារ្យមែន! ច្បាស់ណាស់ថា បុគ្គលនេះមានលក្ខណៈសម្បត្តិជាអ្នកដឹកនាំ ហើយពួកយើងទាំងអស់គ្នាមានអារម្មណ៍ថាខ្លួនអន់ជាង បើប្រៀបធៀបនឹងគេ»។ អ៊ីចឹងតើពួកទទឹងនឹងព្រះគ្រីស្ទទាំងនេះមិនបានសម្រេចគោលដៅរបស់ខ្លួនទៅហើយទេឬ? ទាំងនេះគឺជាល្បិចកលរបស់ពួកទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទគឺពិតជាមានល្បិចកល និងពុតត្បុតខ្លាំងណាស់។ គ្រប់យ៉ាងដែលពួកគេនិយាយ គឺត្រូវបានគិតគូរយ៉ាងល្អិតល្អន់ ហើយគ្មាននរណាម្នាក់ពូកែធ្វើពុតជាងពួកគេឡើយ។ ប៉ុន្តែ នៅពេលរឿងពិតត្រូវបានលាតត្រដាង នៅពេលមនុស្សបានមើលធ្លុះពីធាតុពិតរបស់ពួកគេ ពួកគេនឹងខិតខំអស់ពីសមត្ថភាពដើម្បីដោះសាឱ្យខ្លួនឯង ហើយពួកគេគិតរកវិធីដើម្បីកែខៃស្ថានការណ៍ និងបោកបញ្ឆោតឱ្យរួចខ្លួន ដើម្បីជាមធ្យោបាយស្រោចស្រង់មុខមាត់ និងកេរ្តិ៍ឈ្មោះរបស់ពួកគេ។ ពួកទទឹងនឹងព្រះគ្រីស្ទរស់នៅរាល់ថ្ងៃដើម្បីតែកេរ្តិ៍ឈ្មោះ និងឋានៈប៉ុណ្ណោះ ពួកគេរស់នៅគ្រាន់តែដើម្បីសោយសុខនឹងផលប្រយោជន៍នៃឋានៈប៉ុណ្ណោះ នេះគឺជាអ្វីទាំងអស់ដែលពួកគេគិត។ ទោះបីជាពេលខ្លះពួកគេរងទុក្ខលំបាកបន្តិចបន្តួច ឬធ្វើការលះបង់តូចតាចខ្លះក៏ដោយ នេះក៏ដើម្បីទទួលបានឋានៈ និងកេរ្តិ៍ឈ្មោះដែរ។ ការដេញតាមឋានៈ ការក្ដោបក្ដាប់អំណាច និងការមានជីវិតស្រណុកសុខស្រួល គឺជារឿងសំខាន់ដែលពួកទទឹងនឹងព្រះគ្រីស្ទតែងតែរៀបផែនការដើម្បីទទួលបាន នៅពេលពួកគេជឿលើព្រះជាម្ចាស់ ហើយពួកគេមិនបោះបង់ឡើយ រហូតទាល់តែពួកគេសម្រេចបានគោលដៅរបស់ខ្លួន។ ប្រសិនបើអំពើអាក្រក់របស់ពួកគេត្រូវបានលាតត្រដាង ពួកគេភ័យស្លន់ស្លោ ហាក់ដូចជាមេឃហៀបនឹងធ្លាក់សង្កត់លើពួកគេអ៊ីចឹង។ ពួកគេហូបមិនចូល ដេកមិនលក់ ហើយពួកគេហាក់ដូចជាភ្លឹកស្មារតី ហាក់ដូចជាពួកគេកំពុងទទួលរងការធ្លាក់ទឹកចិត្តអ៊ីចឹង។ នៅពេលដែលមានមនុស្សសួរពួកទទឹងនឹងព្រះគ្រីស្ទថាមានរឿងអ្វី ពួកគេក៏ប្រឌិតពាក្យកុហក ហើយនិយាយថា៖ «ម្សិលមិញ ខ្ញុំរវល់ខ្លាំងពេក រហូតដល់មិនបានដេកពេញមួយយប់ ដូច្នេះខ្ញុំហត់នឿយណាស់»។ ប៉ុន្តែតាមពិតទៅ គ្មានរឿងណាមួយជាការពិតឡើយ វាសុទ្ធតែជាការបោកបញ្ឆោតទាំងអស់។ ពួកទទឹងនឹងព្រះគ្រីស្ទមានអារម្មណ៍បែបនេះ ដោយសារតែពួកគេតែងតែរិះគិតថា៖ «រឿងអាក្រក់ដែលខ្ញុំបានធ្វើ ត្រូវបានលាតត្រដាងបាត់ទៅហើយ ដូច្នេះ តើខ្ញុំអាចស្ដារកេរ្តិ៍ឈ្មោះ និងឋានៈរបស់ខ្ញុំឡើងវិញដោយរបៀបណា? តើខ្ញុំអាចប្រើមធ្យោបាយអ្វីដើម្បីស្រោចស្រង់ខ្លួនឯងបាន? តើខ្ញុំអាចប្រើទឹកដមសំឡេងបែបណាជាមួយមនុស្សគ្រប់គ្នា ដើម្បីពន្យល់ពីរឿងនេះ? តើខ្ញុំអាចនិយាយអ្វីខ្លះ ដើម្បីកុំឱ្យមនុស្សមើលខ្ញុំធ្លុះបាន?» អស់រយៈពេលយ៉ាងយូរ ពួកគេគិតមិនចេញថាត្រូវធ្វើអ្វីឡើយ ដូច្នេះ ពួកគេក៏ធ្លាក់ទឹកចិត្ត។ ជួនកាល ភ្នែករបស់ពួកគេសម្លឹងមើលភ្លឹកទៅមួយកន្លែង ហើយគ្មាននរណាម្នាក់ដឹងថាពួកគេកំពុងមើលអ្វីនោះទេ។ បញ្ហានេះធ្វើឱ្យពួកគេប្រឹងប្រែងប្រើខួរក្បាលគិតរកគ្រប់មធ្យោបាយ គិតអស់គ្រប់ច្រកល្ហក ហើយមិនចង់ហូប ឬផឹកអ្វីឡើយ។ ទោះជាយ៉ាងនេះក្ដី ពួកទទឹងនឹងព្រះគ្រីស្ទនៅតែធ្វើពុតជាខ្វល់ខ្វាយពីកិច្ចការរបស់ពួកជំនុំ ហើយសួរគេឯងថា៖ «តើកិច្ចការផ្សាយដំណឹងល្អដំណើរការទៅយ៉ាងម៉េចហើយ? តើការផ្សាយដំណឹងល្អមានប្រសិទ្ធភាពយ៉ាងណាដែរ? ថ្មីៗនេះ តើបងប្អូនប្រុសស្រីទទួលបានការចូលទៅក្នុងជីវិតខ្លះដែរឬទេ? តើមាននរណាម្នាក់បង្កការបង្អាក់ ឬការរំខានណាមួយដែរឬទេ?» ការសាកសួររបស់ពួកគេអំពីកិច្ចការរបស់ពួកជំនុំទាំងនេះ គឺគ្រាន់តែធ្វើឡើងដើម្បីបង្ហាញឱ្យអ្នកដទៃឃើញប៉ុណ្ណោះ។ ប្រសិនបើពួកទទឹងនឹងព្រះគ្រីស្ទពិតជាបានដឹងពីបញ្ហាមែននោះ ពួកគេក៏គ្មានវិធីដោះស្រាយបញ្ហាទាំងនោះដែរ ដូច្នេះ សំណួររបស់ពួកគេគ្រាន់តែជាទម្រង់ការប៉ុណ្ណោះ ដែលសួរឡើងដើម្បីធ្វើឱ្យមើលទៅហាក់ដូចជាពួកគេខ្វល់ខ្វាយពីកិច្ចការរបស់ពួកជំនុំ។ ប្រសិនបើនរណាម្នាក់ធ្វើសេចក្ដីរាយការណ៍អំពីបញ្ហារបស់ពួកជំនុំដើម្បីឱ្យពួកគេដោះស្រាយ ពួកគេមុខជាគ្រាន់តែក្រវីក្បាលប៉ុណ្ណោះ។ គ្មានល្បិចកលណាមួយអាចជួយពួកគេបានឡើយ ហើយទោះបីជាពួកគេចង់ក្លែងខ្លួនក៏ដោយ ក៏ពួកគេមិនអាចធ្វើបានដែរ ហើយពួកគេនឹងជួបហានិភ័យនៃការត្រូវបានលាតត្រដាង និងបើកសម្ដែង។ នេះគឺជាបញ្ហាដ៏ធំបំផុតដែលពួកទទឹងនឹងព្រះគ្រីស្ទប្រឈមមុខនៅក្នុងមួយជីវិតរបស់ពួកគេ។ នៅពេលនេះ ពួកទទឹងនឹងព្រះគ្រីស្ទគឺប្រៀបដូចជាស្រមោចនៅលើខ្ទះក្ដៅ ដោយជួនកាលក្រវីក្បាល ហាក់ដូចជាចង់និយាយថា៖ «មិនអាចបន្តបែបនេះទៀតទេ»។ បន្ទាប់មក ពួកគេយកដៃគោះក្បាលរបស់ខ្លួន ហាក់ដូចជាកំពុងគិតថា៖ «ម្ដេចបានជាខ្ញុំល្ងង់ខ្លៅម្ល៉េះ? តើខ្ញុំអាចភ្លាត់ស្នៀតលើរឿងនេះយ៉ាងម៉េចបានទៅ?» ពួកទទឹងនឹងព្រះគ្រីស្ទមិនអាចទទួលយកការពិតនេះបានទេ ហើយអាចត្រឹមតែដកដង្ហើមធំប៉ុណ្ណោះ។ ពួកគេធ្វើការដោយកម្លាំង រងទុក្ខ និងលះបង់ ដើម្បីតែកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេប៉ុណ្ណោះ ដោយបណ្ដោយខ្លួនឱ្យប្រព្រឹត្តអំពើអាក្រក់គ្រប់បែបយ៉ាង ដើម្បីបំពេញមហិច្ឆតា និងបំណងប្រាថ្នារបស់ពួកគេ។ ការត្រូវបានលាតត្រដាងដោយរាស្ដ្ររើសតាំងរបស់ព្រះជាម្ចាស់ គឺជាលទ្ធផលដែលជៀសមិនរួចឡើយ។ មិនយូរមិនឆាប់ មនុស្សច្បាស់ជាដួលរលំដោយសារតែការមិនដេញតាមសេចក្ដីពិត។ ពាក្យសម្ដីនេះបានក្លាយជាការពិតយ៉ាងល្អឥតខ្ចោះចំពោះពួកទទឹងនឹងព្រះគ្រីស្ទ។ ទោះបីជាពួកគេពូកែក្នុងការក្លែងបន្លំ ហើយអាចនិយាយបញ្ចុះបញ្ចូល និងបំភាន់អ្នកដទៃក៏ដោយ ប្រសិនបើរាស្ដ្ររើសតាំងរបស់ព្រះជាម្ចាស់យល់សេចក្ដីពិត ហើយពួកគេអាចញែកដឹងពីសារជាតិរបស់មនុស្សម្នាក់បាន នោះមិនថាពួកទទឹងនឹងព្រះគ្រីស្ទលាក់ខ្លួនជ្រៅប៉ុនណា ឬធ្វើសេចក្ដីអាក្រក់ច្រើនប៉ុនណានោះទេ ពួកគេអាចញែកដឹងពីពួកទទឹងនឹងព្រះគ្រីស្ទបានទាំងស្រុង។ មានពាក្យពោលពីរឃ្លាថា៖ «ការបន្តធ្វើអំពើអាក្រក់ នាំមកនូវការបំផ្លាញខ្លួនឯង» និង «អ្នកលេងភ្លើង នឹងរលាកខ្លួន»។ ទាំងនេះគឺជាច្បាប់សត្យានុម័តដែលគ្រប់គ្រងការវិវត្តនៃរឿងរ៉ាវ ដែលត្រូវបានបង្កើតឡើងដោយព្រះជាម្ចាស់ សម្រាប់ការវិវត្តនៃរបស់សព្វសារពើ និងព្រឹត្តិការណ៍ទាំងអស់។ គ្មាននរណាម្នាក់អាចគេចផុតពីច្បាប់ទាំងនេះបានឡើយ។ ទោះបីជាកិច្ចការរបស់ពួកជំនុំបន្តក្រោមការគ្រប់គ្រងរបស់ពួកទទឹងនឹងព្រះគ្រីស្ទក៏ដោយ ក៏ប្រសិទ្ធភាពរបស់វាបានថយចុះយ៉ាងខ្លាំងដែរ។ កិច្ចការសំខាន់ៗមួយចំនួននៅតែត្រូវបានគ្រប់គ្រងដោយបុគ្គលអាក្រក់ ហើយការរៀបចំចាត់ចែងកិច្ចការនៃដំណាក់របស់ព្រះជាម្ចាស់មិនត្រូវបានអនុវត្តឡើយ។ ទោះបីជារាស្ដ្ររើសតាំងរបស់ព្រះជាម្ចាស់ម្នាក់ៗកំពុងបំពេញភារកិច្ចរបស់ខ្លួនក៏ដោយ ក៏គ្មានលទ្ធផលពិតប្រាកដដែរ ហើយកិច្ចការផ្សេងៗបានធ្លាក់ចូលទៅក្នុងស្ថានភាពជាប់គាំងជាយូរមកហើយ។ តើអ្វីជាមូលហេតុឫសគល់នៃបញ្ហាទាំងនេះ? គឺដោយសារតែពួកទទឹងនឹងព្រះគ្រីស្ទបានចូលគ្រប់គ្រងពួកជំនុំ។ នៅទីណាដែលពួកទទឹងនឹងព្រះគ្រីស្ទក្ដោបក្ដាប់អំណាច មិនថាវិសាលភាពនៃឥទ្ធិពលរបស់ពួកគេធំប៉ុនណានោះទេ ទោះបីជាវាគ្រាន់តែជាក្រុមមួយក៏ដោយ ក៏ពួកគេនឹងជះឥទ្ធិពលដល់កិច្ចការនៃដំណាក់របស់ព្រះជាម្ចាស់ និងការចូលទៅក្នុងជីវិតនៃរាស្ដ្ររើសតាំងមួយចំនួនរបស់ព្រះជាម្ចាស់ដែរ។ ប្រសិនបើពួកទទឹងនឹងព្រះគ្រីស្ទក្ដោបក្ដាប់អំណាចនៅក្នុងពួកជំនុំណាមួយ កិច្ចការរបស់ពួកជំនុំ និងព្រះហឫទ័យរបស់ព្រះជាម្ចាស់ នឹងត្រូវបានរារាំងនៅទីនោះ។ ហេតុអ្វីបានជាការរៀបចំចាត់ចែងកិច្ចការនៃដំណាក់របស់ព្រះជាម្ចាស់ មិនអាចត្រូវបានអនុវត្តនៅក្នុងពួកជំនុំមួយចំនួន? គឺដោយសារតែពួកទទឹងនឹងព្រះគ្រីស្ទក្ដោបក្ដាប់អំណាចនៅក្នុងពួកជំនុំទាំងនេះ។ នរណាក៏ដោយដែលជាអាទទឹងនឹងព្រះគ្រីស្ទ នឹងមិនលះបង់ខ្លួនដើម្បីព្រះជាម្ចាស់ដោយស្មោះត្រង់ឡើយ ការបំពេញភារកិច្ចរបស់ពួកគេនឹងគ្រាន់តែធ្វើជាទម្រង់ការ និងបង្គ្រប់កិច្ចប៉ុណ្ណោះ។ ពួកគេនឹងមិនធ្វើកិច្ចការជាក់ស្ដែងឡើយ ទោះបីជាពួកគេជាពួកអ្នកដឹកនាំ ឬពួកអ្នកធ្វើការក៏ដោយ ហើយពួកគេនឹងគ្រាន់តែនិយាយ និងប្រព្រឹត្តដើម្បីតែកេរ្តិ៍ឈ្មោះ លាភសក្ការៈ និងឋានៈប៉ុណ្ណោះ ដោយមិនការពារកិច្ចការរបស់ពួកជំនុំទាល់តែសោះ។ ដូច្នេះ តើពួកទទឹងនឹងព្រះគ្រីស្ទធ្វើអ្វីខ្លះពេញមួយថ្ងៃ? ពួកគេធ្វើខ្លួនរវល់តែនឹងការសម្ដែង និងការអួតសម្ញែងប៉ុណ្ណោះ។ ពួកគេធ្វើតែរឿងដែលពាក់ព័ន្ធនឹងកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេរវល់នឹងការបំភាន់អ្នកដទៃ អូសទាញមនុស្ស ហើយនៅពេលដែលពួកគេបានប្រមូលកម្លាំងរបស់ពួកគេហើយ ពួកគេនឹងបន្តទៅគ្រប់គ្រងពួកជំនុំកាន់តែច្រើន។ ពួកគេគ្រាន់តែប៉ងចង់សោយរាជ្យជាស្ដេច និងប្រែក្លាយពួកជំនុំឱ្យទៅជានគរឯករាជ្យរបស់ខ្លួនប៉ុណ្ណោះ។ ពួកគេគ្រាន់តែប៉ងចង់ធ្វើជាអ្នកដឹកនាំខ្ពង់ខ្ពស់ មានសិទ្ធិអំណាចផ្ដាច់មុខទាំងស្រុង ដើម្បីគ្រប់គ្រងពួកជំនុំកាន់តែច្រើនប៉ុណ្ណោះ។ ពួកគេមិនខ្វល់ខ្វាយសូម្បីតែបន្តិចអំពីរឿងអ្វីផ្សេងទៀតឡើយ។ ពួកគេមិនខ្វល់ខ្វាយពីកិច្ចការរបស់ពួកជំនុំ ឬការចូលទៅក្នុងជីវិតនៃរាស្ដ្ររើសតាំងរបស់ព្រះជាម្ចាស់ឡើយ ហើយពួកគេរឹតតែមិនខ្វល់ថាតើព្រះហឫទ័យរបស់ព្រះជាម្ចាស់ត្រូវបានប្រតិបត្តិឬអត់នោះទេ។ ពួកគេខ្វល់ខ្វាយតែពីពេលណាដែលពួកគេអាចក្ដោបក្ដាប់អំណាចផ្ដាច់មុខ គ្រប់គ្រងរាស្ដ្ររើសតាំងរបស់ព្រះជាម្ចាស់ និងឈរស្មើមុខស្មើមាត់ជាមួយព្រះជាម្ចាស់ប៉ុណ្ណោះ។ មហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទពិតជាធំធេងណាស់! មិនថាពួកទទឹងនឹងព្រះគ្រីស្ទមើលទៅហាក់ដូចជាខិតខំធ្វើការយ៉ាងណាក៏ដោយ ក៏ពួកគេគ្រាន់តែរវល់នឹងរឿងផ្ទាល់ខ្លួនរបស់ពួកគេ ធ្វើអ្វីដែលពួកគេចូលចិត្តធ្វើ និងរវល់នឹងរឿងដែលទាក់ទងនឹងកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេមិនទាំងគិតអំពីទំនួលខុសត្រូវរបស់ខ្លួន ឬភារកិច្ចដែលពួកគេគួរតែបំពេញផង ហើយពួកគេមិនធ្វើអ្វីដែលត្រឹមត្រូវទាល់តែសោះ។ ពួកទទឹងនឹងព្រះគ្រីស្ទគឺជាប្រភេទបែបហ្នឹងឯង ពួកគេគឺជាពួកអារក្ស និងពួកសាតាំង ដែលបង្អាក់ និងរំខានដល់កិច្ចការរបស់ព្រះជាម្ចាស់។

កាលពីមុន មានអ្នកដឹកនាំម្នាក់ដែលខ្ញុំបានផ្ទុកផ្ដាក់កិច្ចការប្រាំយ៉ាងឱ្យគាត់ ក្នុងអំឡុងពេលគាត់កាន់តំណែង។ ក៏ប៉ុន្តែ ពីរខែក្រោយមក គ្មានរឿងណាមួយក្នុងចំណោមកិច្ចការទាំងនេះត្រូវបានអនុវត្តឡើយ។ មើលពីសំបកក្រៅ អ្នកដឹកនាំរូបនេះហាក់ដូចជាមិននៅទំនេរទេ គាត់រវល់ និងហត់នឿយខ្លាំងណាស់ ហើយអ្នកស្ទើរតែមិនដែលឃើញមុខគាត់ឡើយ។ ដូច្នេះ តើគាត់រវល់នឹងរឿងអ្វី ហើយហេតុអ្វីបានជាគាត់មិនអាចបំពេញកិច្ចការដែលខ្ញុំបានចាត់តាំងឱ្យគាត់បាន? មានបញ្ហាមួយនៅត្រង់នេះ។ អ្នកដឹកនាំរូបនោះមិនបានធ្វើកិច្ចការមួយចំនួនទេ ដោយសារតែគាត់មិនចូលចិត្តធ្វើវា ដោយចាត់ទុកថាកិច្ចការទាំងនោះមិនស្ថិតក្នុងភារកិច្ចរបស់គាត់ឡើយ។ នេះគឺជាបញ្ហាមួយ។ លើសពីនេះ គាត់មានមតិខុសគ្នាលើកិច្ចការមួយចំនួន ដោយមានចេតនាទុកវាចោល។ ក៏មានកិច្ចការខ្លះដែលបង្កជាបញ្ហាប្រឈម ដែលទាមទារជំនួយពីអ្នកដទៃ និងមានភាពសាំញ៉ាំបន្តិចបន្តួច ដែលអ្នកដឹកនាំរូបនេះមិនព្រមចាត់ចែងឡើយ។ ទាំងនេះគឺជាស្ថានភាពដែលបានកើតឡើង។ ដូច្នេះ ពេលវេលាពីរខែបានកន្លងផុតទៅ ហើយគ្មានកិច្ចការណាមួយត្រូវបានសម្រេចឡើយ។ មនុស្សមួយចំនួនបាននិយាយថា៖ «តើអាចទៅរួចដែរឬទេក្នុងការសម្រេចកិច្ចការទាំងអស់នេះក្នុងរយៈពេលពីរខែ?» គឺអាចទៅរួច កិច្ចការទាំងនេះសុទ្ធតែអាចសម្រេចបានក្នុងរយៈពេលពីរខែ ហើយកិច្ចការភាគច្រើនអាចត្រូវសម្រេចបានក្នុងរយៈពេលមួយ ឬពីរថ្ងៃប៉ុណ្ណោះ ប៉ុន្តែអ្នកដឹកនាំរូបនេះមិនបានអនុវត្តវាឡើយ។ នៅពេលដែលអ្នកផ្សេងមកជំនួស ហើយបំពេញកិច្ចការទាំងនេះ កិច្ចការទាំងប្រាំត្រូវសម្រេចបានក្នុងរយៈពេលតែមួយសប្ដាហ៍ប៉ុណ្ណោះ។ តើអ្នករាល់គ្នាគិតថា អ្នកដឹកនាំបែបនេះគួរតែត្រូវបានដកហូតតំណែងដែរឬទេ? (គួរតែត្រូវបានដកហូតតំណែង។) ប្រសិនបើអ្នករាល់គ្នាជួបប្រទះមនុស្សបែបនេះ ដែលមិនសម្រេចកិច្ចការណាមួយដែលខាងលើបានចាត់តាំងឱ្យសោះ ប៉ុន្តែមើលពីសំបកក្រៅ គេហាក់ដូចជារវល់ខ្លាំងណាស់ នោះគេគឺជាអ្នកដឹកនាំក្លែងក្លាយហើយ។ បុគ្គលបែបនេះគួរតែត្រូវបានដកហូតតំណែង ឬជម្រុះចោលជាបន្ទាន់។ តើអ្នកគិតយ៉ាងណាដែរចំពោះគោលការណ៍នេះ? (គឺល្អ។) ចូរកុំមើលទៅលើសេចក្ដីក្លៀវក្លាពីសំបកក្រៅរបស់ពួកគេ និងការដែលពួកគេមើលទៅហាក់ដូចជារវល់ខ្លាំងពេញមួយថ្ងៃឱ្យសោះ។ តាមពិតទៅ ពួកគេមិនធ្វើកិច្ចការជាក់ស្ដែងណាមួយឡើយ ពួកគេគ្រាន់តែធ្វើខ្លួនឱ្យរវល់នឹងរឿងកំប៉ិកកំប៉ុកប៉ុណ្ណោះ។ តើពួកគេធ្វើអ្វីខ្លះ? សកម្មភាពរបស់អ្នកដឹកនាំក្លែងក្លាយនោះត្រូវបានបែងចែកជាប្រភេទផ្សេងៗគ្នា។ ទីមួយ ពួកគេទទួលរ៉ាប់រងកិច្ចការដែលពួកគេជឿថាពួកគេអាចចាត់ចែងបាន ជាកិច្ចការដែលមានសុវត្ថិភាព ហើយមិនពាក់ព័ន្ធនឹងហានិភ័យច្រើន។ តើខ្ញុំមានន័យយ៉ាងណាចំពោះឃ្លាថា «មិនពាក់ព័ន្ធនឹងហានិភ័យច្រើន»? ខ្ញុំមានន័យថា តាមរយៈការធ្វើកិច្ចការទាំងនេះ វាងាយស្រួលក្នុងការជៀសវាងការប្រព្រឹត្តកំហុស ពួកគេមិនចាំបាច់ទាក់ទងជាមួយខាងលើឡើយ ហើយពួកគេអាចជៀសវាងការធ្វើរឿងខុស និងការត្រូវបានលួសកាត់។ លើសពីនេះ អ្នកដឹកនាំក្លែងក្លាយនោះចាត់ចែងកិច្ចការដែលពួកគេស្ទាត់ជំនាញ ដែលពួកគេមិនងាយនឹងប្រព្រឹត្តកំហុស។ តាមរបៀបនេះ ពួកគេអាចជៀសវាងមិនរ៉ាប់រងការទទួលខុសត្រូវ ហើយភាគច្រើន អាចការពារខ្លួនមិនឱ្យត្រូវបានលួសកាត់ បោសសម្អាតចេញ ឬបណ្ដេញចេញ។ កិច្ចការទាំងនេះគ្មានហានិភ័យ និងមិនពាក់ព័ន្ធនឹងការទទួលខុសត្រូវឡើយ ដូច្នេះ ពួកគេអាចដោះស្រាយ និងចាត់ចែងវាបាន។ តាមពិតទៅ មានធាតុលាក់កំបាំងមួយនៅក្នុងរឿងនេះ។ តើពួកគេនឹងធ្វើកិច្ចការទាំងនេះដែរឬទេ ប្រសិនបើពួកគេអាចធ្វើវាដោយគ្មាននរណាម្នាក់មើលឃើញនោះ? ប្រសិនបើគ្មានផលប្រយោជន៍ផ្ទាល់ខ្លួនសម្រាប់ពួកគេទេ តើពួកគេនឹងធ្វើវាដែរឬទេ? ពួកគេប្រាកដជាមិនធ្វើឡើយ។ តើពួកគេចូលចិត្តកិច្ចការប្រភេទណា? ពួកគេចូលចិត្តកិច្ចការដែលរាងងាយស្រួល សាមញ្ញ និងអាចសម្រេចបានដោយមិនបាច់រងទុក្ខច្រើនពេក។ លើសពីនេះ អ្នកដឹកនាំក្លែងក្លាយនោះសុខចិត្តស្ដាប់ និងទន្ទេញសេចក្ដីអធិប្បាយបន្ថែមទៀត ដែលពួកគេចាប់អារម្មណ៍ និងដែលស្របតាមសញ្ញាណរបស់ពួកគេ។ នៅពេលដែលពួកគេយល់ពីសេចក្ដីអធិប្បាយទាំងនោះ ពួកគេអាចយកវាទៅប្រកបគ្នាជាមួយអ្នកដទៃ ដោយធ្វើបែបនេះដើម្បីអួតសម្ញែងខ្លួនឯង និងទទួលបានការកោតសរសើរពីអ្នកដទៃ។ ជាងនេះទៅទៀត ប្រសិនបើការបំពេញកិច្ចការទាំងនេះអនុញ្ញាតឱ្យពួកគេទាក់ទងជាមួយមនុស្សកាន់តែច្រើន ហើយធ្វើឱ្យអ្នកដទៃដឹងថា ពួកគេកំពុងរវល់ធ្វើការ ថាពួកគេស្ថិតក្នុងតំណែងជាអ្នកដឹកនាំ និងមានឋានៈ ព្រមទាំងអត្តសញ្ញាណនេះ នោះពួកគេនឹងធ្វើវា។ ពួកគេជ្រើសរើសកិច្ចការដែលមានលក្ខណៈបែបនេះ។ ក៏ប៉ុន្តែ ប្រសិនបើកិច្ចការដែលអ្នកដឹកនាំក្លែងក្លាយនោះត្រូវបំពេញមានភាពស្មុគស្មាញ និងហួសពីសមត្ថភាពរបស់ខ្លួន ហើយប្រសិនបើមានអ្នកផ្សេងស្ទាត់ជំនាញជាងពួកគេ ព្រមទាំងមានហានិភ័យនៃការបាត់បង់មុខមាត់ ប្រសិនបើពួកគេធ្វើមិនបានល្អ និងត្រូវបានអ្នកដទៃមើលងាយ នោះពួកគេមិនសុខចិត្តធ្វើកិច្ចការទាំងនេះឡើយ។ ពួកគេខ្លាចកិច្ចការលំបាក ខ្លាចហត់នឿយ និងខ្លាចភាពអាម៉ាស់នៃការធ្វើមិនបានល្អ។ លើសពីនេះ ពួកគេខ្ជិលច្រអូសខ្លាំងណាស់ ហើយតែងតែជៀសវាងកិច្ចការដែលហត់នឿយ និងប្រើកម្លាំង ដោយលាក់ខ្លួនឱ្យឆ្ងាយពីរឿងទាំងនេះ។ ផ្ទុយទៅវិញ អ្នកដឹកនាំក្លែងក្លាយនោះចូលចិត្តធ្វើកិច្ចការដែលជួយលើកមុខមាត់របស់ពួកគេ ជាកិច្ចការងាយៗ ដែលពួកគេអាចធ្វើឱ្យតែរួចពីដៃ និងទិញទឹកចិត្តមនុស្ស ដោយមិនឱ្យខាងលើមើលពួកគេធ្លុះ។ ទាំងនេះសុទ្ធតែជាលក្ខណៈពីកំណើតរបស់ពួកទទឹងនឹងព្រះគ្រីស្ទ។ នៅពេលនិយាយដល់ការបំពេញភារកិច្ចរបស់ពួកគេ ពួកគេរើសប្រភេទកិច្ចការ។ ពួកគេមានជម្រើសផ្ទាល់ខ្លួន មានផែនការ និងថែមទាំងមានល្បិចកលទៀតផង។ ពួកគេមិនមែនស្ដាប់បង្គាប់ទាល់តែសោះនឹងការរៀបចំនៃដំណាក់របស់ព្រះជាម្ចាស់ ផ្ទុយទៅវិញ ពួកគេធ្វើការជ្រើសរើសដោយខ្លួនឯង។ ទាក់ទងនឹងការរៀបចំមួយចំនួនពីខាងលើ ប្រសិនបើពួកគេមិនយល់ស្របនឹងការរៀបចំទាំងនោះទេ ពួកគេនឹងមិនអនុវត្តវាដាច់ខាត។ ពួកទទឹងនឹងព្រះគ្រីស្ទធ្វើឱ្យរឿងទាំងនេះជាប់គាំងទាំងស្រុង ហើយបងប្អូនប្រុសស្រីនៅក្នុងពួកជំនុំមិនបានដឹងពីរឿងទាំងនេះឡើយ។ ប្រសិនបើការអនុវត្តការរៀបចំពីខាងលើទាំងនេះ នឹងមានជម្លោះជាមួយបុគ្គលមួយចំនួន ឬធ្វើឱ្យមនុស្សអន់ចិត្ត តើពួកទទឹងនឹងព្រះគ្រីស្ទនឹងអនុវត្តវាដែរឬទេ? ពួកគេនឹងមិនអនុវត្តឡើយ។ នៅក្នុងចិត្តរបស់ពួកគេ ពួកគេគិតថា៖ «ប្រសិនបើខាងលើចង់ឱ្យធ្វើរឿងនេះ ខ្ញុំនឹងមិនធ្វើទេ។ ទោះបីជាខ្ញុំធ្វើក៏ដោយ ក៏ខ្ញុំត្រូវតែធ្វើក្នុងនាមខាងលើ ដោយអះអាងថាវាត្រូវបានបញ្ជាមកពីពួកគេដែរ។ ខ្ញុំមិនអាចប្រថុយធ្វើឱ្យមនុស្សទាំងនោះអន់ចិត្តឡើយ»។ ពួកទទឹងនឹងព្រះគ្រីស្ទគឺជាប្រភេទដែលមានល្បិចកល មែនទេ? ចំពោះអ្វីទាំងអស់ដែលពួកគេធ្វើ ពួកគេរៀបល្បិច និងគិតគូរថ្លឹងថ្លែងប្រាំបី ឬដប់ដង ឬសូម្បីតែច្រើនជាងនេះទៅទៀត។ ខួរក្បាលពួកគេពោរពេញទៅដោយការគិតធ្វើយ៉ាងម៉េចឱ្យខ្លួនមានជំហរស្ថិតស្ថេរក្នុងបណ្តាជន ធ្វើម៉េចមានកេរ្តិ៍ឈ្មោះល្អ និងមានកិត្យានុភាពខ្ពង់ខ្ពស់ ធ្វើម៉េចអែបអបខាងលើ ធ្វើម៉េចឱ្យបងប្អូនប្រុសស្រីគាំទ្រ ស្រឡាញ់ និងគោរពពួកគេ ហើយពួកគេធ្វើអ្វីគ្រប់យ៉ាង ដើម្បីទទួលបានលទ្ធផលទាំងនេះ។ តើពួកគេកំពុងដើរលើផ្លូវអ្វីទៅ? សម្រាប់ពួកគេ ប្រយោជន៍នៃដំណាក់ព្រះជាម្ចាស់ ប្រយោជន៍នៃក្រុមជំនុំ និងកិច្ចការនៃដំណាក់ព្រះជាម្ចាស់ មិនមែនជាការពិចារណាចម្បងរបស់ពួកគេនោះទេ រឹតតែមិនមែនជាកិច្ចការដែលពួកគេខ្វល់ខ្វាយទៅទៀត។ តើពួកគេគិតយ៉ាងណាដែរ? «រឿងទាំងនេះមិនពាក់ព័ន្ធនឹងខ្ញុំទេ។ មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់ មនុស្សត្រូវរស់នៅដើម្បីខ្លួនឯង និងដើម្បីកេរ្តិ៍ឈ្មោះ និងឋានៈរបស់ខ្លួន។ នោះគឺជាគោលដៅដ៏ខ្ពស់បំផុត។ ប្រសិនបើនរណាម្នាក់មិនដឹងថា គេគួរតែរស់នៅដើម្បីខ្លួនឯង និងការពារខ្លួនទេ នោះគេជាមនុស្សល្ងីល្ងើ។ ប្រសិនបើគេសុំឱ្យខ្ញុំអនុវត្តតាមគោលការណ៍សេចក្ដីពិត ហើយចុះចូលចំពោះព្រះជាម្ចាស់ និងការរៀបចំនៃដំណាក់របស់ទ្រង់ នោះវាអាស្រ័យលើថាតើវានឹងមានផលប្រយោជន៍ឬអត់សម្រាប់ខ្ញុំ ហើយថាតើនឹងមានអត្ថប្រយោជន៍ឬអត់ក្នុងការធ្វើបែបនេះ។ ប្រសិនបើការមិនចុះចូលចំពោះការរៀបចំនៃដំណាក់របស់ព្រះជាម្ចាស់ នាំមកនូវឱកាសដែលគេអាចនឹងបោសសម្អាតខ្ញុំចេញ ហើយបាត់បង់ឱកាសដើម្បីទទួលបានព្រះពរ នោះខ្ញុំនឹងចុះចូល»។ ដូច្នេះ ដើម្បីការពារកេរ្តិ៍ឈ្មោះ និងឋានៈរបស់ខ្លួន ពួកទទឹងនឹងព្រះគ្រីស្ទតែងតែជ្រើសរើសធ្វើការសម្របសម្រួលមួយចំនួន។ អ្នកអាចនិយាយបានថា ដើម្បីជាប្រយោជន៍ដល់ឋានៈ ពួកទទឹងនឹងព្រះគ្រីស្ទអាចស៊ូទ្រាំនឹងការរងទុក្ខគ្រប់យ៉ាង ហើយដើម្បីមានកេរ្តិ៍ឈ្មោះល្អ ពួកគេអាចលះបង់គ្រប់យ៉ាង។ ពាក្យចាស់ពោលថា «មនុស្សអស្ចារ្យដឹងថាពេលណាគួរចុះញ៉ម និងពេលណាមិនគួរចុះញ៉ម» នេះជាការពិតចំពោះពួកគេ។ តើនេះជាតក្កវិជ្ជារបស់សាតាំងមែនទេ? នេះជាទស្សនវិជ្ជារបស់សាតាំងនៃការរស់នៅក្នុងលោកីយ៍ ហើយវាក៏ជាគោលការណ៍នៃការរស់រានមានជីវិតរបស់សាតាំងផងដែរ។ គោលការណ៍នេះគួរឱ្យស្អប់ខ្ពើមមែនទែន!

ពួកទទឹងនឹងព្រះគ្រីស្ទចាត់ទុកឋានៈ និងកេរ្តិ៍ឈ្មោះរបស់ខ្លួនសំខាន់ជាងអ្វីទាំងអស់។ មនុស្សទាំងនេះមិនគ្រាន់តែបោកបញ្ឆោត មានល្បិចកល និងទុច្ចរិតប៉ុណ្ណោះទេ ប៉ុន្តែពួកគេក៏មានធម្មជាតិកាចសាហាវខ្លាំងបំផុតផងដែរ។ នៅពេលដែលពួកគេដឹងថា ឋានៈរបស់ពួកគេកំពុងជួបហានិភ័យ ឬនៅពេលដែលពួកគេបាត់បង់កន្លែងនៅក្នុងចិត្តមនុស្ស នៅពេលដែលពួកគេបាត់បង់ការគាំទ្រ និងការស្រឡាញ់ពេញចិត្តពីមនុស្ស នៅពេលដែលមនុស្សលែងគោរពស្រឡាញ់ពួកគេ ហើយពួកគេបានធ្លាក់ទៅក្នុងសេចក្ដីអាម៉ាស់ តើពួកគេធ្វើអ្វីខ្លះ? ពួកគេប្រែជាប្រទូសរ៉ាយមួយរំពេច។ ឱ្យតែពួកគេបាត់បង់ឋានៈភ្លាម ពួកគេមិនព្រមបំពេញភារកិច្ចណាមួយទេ គ្រប់យ៉ាងដែលពួកគេធ្វើ គឺធ្វើឱ្យតែរួចពីដៃ ហើយពួកគេគ្មានចំណាប់អារម្មណ៍ចង់ធ្វើអ្វីឡើយ។ ប៉ុន្តែ នេះមិនមែនជាការបើកបង្ហាញដ៏អាក្រក់បំផុតឡើយ។ តើការបើកបង្ហាញដ៏អាក្រក់បំផុតជាអ្វីទៅ? ឱ្យតែមនុស្សទាំងនេះបាត់បង់ឋានៈរបស់ខ្លួនភ្លាម និងគ្មាននរណាម្នាក់គោរពពួកគេ ហើយគ្មាននរណាម្នាក់ត្រូវបានពួកគេបំភាន់ទៀត នោះចិត្តស្អប់ ចិត្តឈ្នានីស និងការសងសឹកចាប់ផ្ដើមលេចចេញមក។ ពួកគេមិនត្រឹមតែគ្មានចិត្តកោតខ្លាចព្រះជាម្ចាស់ប៉ុណ្ណោះទេ តែក៏គ្មានការចុះចូលសូម្បីបន្តិចសោះឡើយ។ ជាងនេះទៅទៀត នៅក្នុងដួងចិត្តរបស់ពួកគេ ពួកគេស្អប់ដំណាក់របស់ព្រះជាម្ចាស់ ពួកជំនុំ ព្រមទាំងអ្នកដឹកនាំ និងអ្នកធ្វើការមិនខាន។ ពួកគេបន់ឱ្យតែកិច្ចការនៃពួកជំនុំជួបបញ្ហា ឬជាប់គាំងទេ។ ពួកគេចង់សើចចំអកដាក់ពួកជំនុំ និងដាក់បងប្អូនប្រុសស្រី។ ពួកគេក៏ស្អប់អ្នកដែលដេញតាមសេចក្តីពិត និងកោតខ្លាចព្រះជាម្ចាស់ផងដែរ។ ពួកគេវាយប្រហារ និង ចំអកឡកឡាយដាក់អ្នកណាដែលស្មោះត្រង់នឹងភារកិច្ចរបស់ខ្លួន និងព្រមលះបង់។ នេះគឺជានិស្ស័យរបស់ពួកទទឹងនឹងព្រះគ្រីស្ទ។ តើនេះមិនកាចសាហាវទេឬអី? អ្នកទាំងអស់នេះគឺជាមនុស្សអាក្រក់យ៉ាងប្រាកដ ហើយពួកទទឹងនឹងព្រះគ្រីស្ទមានសារជាតិជាមនុស្សអាក្រក់។ សូម្បីតែនៅពេលដែលការជួបជុំត្រូវបានធ្វើឡើងតាមអនឡាញក៏ដោយ ប្រសិនបើពួកគេឃើញថាសេវាអ៊ីនធឺណិតដើរល្អ ពួកគេនឹងដាក់បណ្ដាសាស្ងាត់ៗ ហើយនិយាយក្នុងចិត្តថា៖ «បន់ឱ្យតែដាច់សេវាទៅ! បន់ឱ្យតែដាច់សេវាទៅ! យកល្អ កុំឱ្យមាននរណាម្នាក់អាចស្ដាប់ឮសេចក្ដីអធិប្បាយទាំងនេះអី!» តើមនុស្សទាំងនេះជាអ្វីទៅ? (ជាពួកអារក្ស។) ពួកគេគឺជាពួកអារក្ស! ពួកគេប្រាកដណាស់ថាមិនមែនជារាស្ដ្រនៃដំណាក់របស់ព្រះជាម្ចាស់ឡើយ។ ពួកអារក្ស និងមនុស្សអាក្រក់ប្រភេទនេះ បង្កការរំខានតាមរបៀបនេះ មិនថាពួកគេនៅក្នុងពួកជំនុំមួយណានោះទេ។ ទោះបីជាមនុស្សដែលមានការញែកដឹង លាតត្រដាង និងដាក់កំហិតពួកគេក៏ដោយ ក៏ពួកគេនឹងមិនឆ្លុះបញ្ចាំងពីខ្លួនឯង ឬទទួលស្គាល់កំហុសរបស់ពួកគេដែរ។ ពួកទទឹងនឹងព្រះគ្រីស្ទនឹងគិតថា វាគ្រាន់តែជាការភ្លាត់ស្នៀតមួយពេលរបស់ពួកគេប៉ុណ្ណោះ ហើយថាពួកគេគួរតែរៀនសូត្រពីរឿងនេះ។ បុគ្គលបែបនេះ ដែលបដិសេធដាច់ខាតមិនព្រមប្រែចិត្ត នឹងមិនចុះចូលឡើយ មិនថានរណាជាអ្នកញែកដឹង និងលាតត្រដាងពួកគេនោះទេ។ ពួកគេនឹងស្វែងរកការសងសឹកចំពោះបុគ្គលដែលមានការញែកដឹងនោះ។ នៅពេលពួកគេមានអារម្មណ៍មិនស្រួល ពួកគេក៏មិនចង់ឱ្យបងប្អូនប្រុសស្រីបានសុខស្រួលដែរ។ នៅក្នុងចិត្តរបស់ពួកគេ ពួកគេថែមទាំងលួចដាក់បណ្ដាសាបងប្អូនប្រុសស្រី ដោយប៉ងចង់ឱ្យរឿងអាក្រក់កើតឡើងចំពោះបងប្អូនប្រុសស្រី ហើយពួកគេដាក់បណ្ដាសាកិច្ចការនៃដំណាក់របស់ព្រះជាម្ចាស់ ដោយប៉ងចង់ឱ្យមានបញ្ហាកើតឡើងនៅក្នុងកិច្ចការនោះ។ នៅពេលដែលមានរឿងអ្វីខុសឆ្គងនៅក្នុងដំណាក់របស់ព្រះជាម្ចាស់ ពួកគេលួចអរសប្បាយ និងអបអរសាទរ ដោយគិតថា៖ «ហ៊ឹស! ទីបំផុត មានរឿងខុសឆ្គងកើតឡើងហើយ។ រឿងទាំងអស់នេះកើតឡើង ដោយសារតែអ្នកបានដកហូតតំណែងខ្ញុំ។ ល្អហើយដែលអ្វីៗគ្រប់យ៉ាងកំពុងតែដួលរលំ!» ពួកគេមានអារម្មណ៍សប្បាយចិត្ត និងត្រេកអរក្នុងការឃើញអ្នកដទៃចុះខ្សោយ និងក្លាយជាអវិជ្ជមាន ពួកគេនិយាយពាក្យចំអក និងឡកឡាយដើម្បីបង្អាប់មនុស្ស ហើយថែមទាំងផ្សព្វផ្សាយពាក្យសម្ដីអវិជ្ជមាន និងសេចក្ដីស្លាប់ទៀតផង ដោយនិយាយថា៖ «ពួកយើងជាអ្នកជឿ បានលះបង់គ្រួសារ និងអាជីពរបស់យើង ដើម្បីបំពេញភារកិច្ចរបស់ខ្លួន និងស៊ូទ្រាំនឹងទុក្ខលំបាក។ តើអ្នកគិតថា ដំណាក់របស់ព្រះជាម្ចាស់ពិតជាអាចទទួលខុសត្រូវចំពោះអនាគតរបស់យើងបានដែរឬទេ? តើអ្នកធ្លាប់គិតអំពីរឿងនោះដែរឬទេ? តើវាស័ក្ដិសមនឹងតម្លៃដែលយើងកំពុងលះបង់ដែរឬទេ? សុខភាពរបស់ខ្ញុំមិនសូវល្អទេនៅពេលនេះ ហើយប្រសិនបើខ្ញុំធ្វើការរហូតដល់ធ្លាក់ខ្លួនឈឺ តើនរណានឹងមើលថែខ្ញុំនៅពេលខ្ញុំចាស់ទៅ?» ពួកគេនិយាយរឿងបែបនេះ ដើម្បីឱ្យមនុស្សគ្រប់គ្នាមានអារម្មណ៍អវិជ្ជមាន មានតែពេលនោះទេ ទើបពួកគេមានអារម្មណ៍សប្បាយចិត្ត។ តើពួកគេមិនមែនកំពុងតែមានគំនិតអាក្រក់ទេឬ តើពួកគេមិនពិសពុល និងមានគំនិតព្យាបាទទេឬ? តើមនុស្សបែបនេះមិនគួរទទួលកម្មពៀរទេឬ? (មែនហើយ គួរតែទទួលកម្មពៀរ។) តើអ្នករាល់គ្នាគិតថា មនុស្សបែបនេះពិតជាមានព្រះជាម្ចាស់នៅក្នុងចិត្តរបស់ពួកគេដែរឬទេ? ពួកគេមើលទៅមិនដូចជាអ្នកជឿលើព្រះជាម្ចាស់ពិតប្រាកដឡើយ ពួកគេមិនជឿទាល់តែសោះថា ព្រះជាម្ចាស់ពិនិត្យពិច័យជម្រៅដួងចិត្តរបស់មនុស្សឡើយ។ តើពួកគេមិនមែនជាពួកអ្នកមិនជឿទេឬ? ប្រសិនបើពួកគេពិតជាជឿលើព្រះជាម្ចាស់មែន តើពួកគេម្ដេចនឹងអាចនិយាយរឿងបែបនេះបានទៅ? អ្នកខ្លះប្រហែលជានិយាយថា នេះគឺដោយសារតែពួកគេខ្វះចិត្តកោតខ្លាចព្រះជាម្ចាស់ តើត្រឹមត្រូវដែរឬទេ? (អត់ទេ មិនត្រឹមត្រូវទេ។) ហេតុអ្វីបានជាវាមិនត្រឹមត្រូវ? (ព្រះជាម្ចាស់គឺពិតជាមិនមាននៅក្នុងចិត្តរបស់ពួកគេឡើយ ពួកគេកំពុងតែប្រឆាំងនឹងព្រះជាម្ចាស់។) តាមពិតទៅ ពួកគេហ៊ាននិយាយរឿងបែបនេះ ដោយសារតែពួកគេមិនជឿលើអត្ថិភាពរបស់ព្រះជាម្ចាស់។ ពួកគេរឹតតែមិនជឿថា ព្រះជាម្ចាស់កំពុងពិនិត្យពិច័យមនុស្សគ្រប់គ្នា ហើយពួកគេមិនជឿថា ព្រះជាម្ចាស់កំពុងអង្កេតគ្រប់ពាក្យសម្ដី និងអំពើ ព្រមទាំងគ្រប់ការគិត និងគំនិតរបស់ពួកគេឡើយ។ ពួកគេមិនជឿរឿងទាំងនេះទេ ដូច្នេះពួកគេមិនខ្លាចឡើយ ហើយអាចនិយាយពាក្យរបស់អារក្សបែបនេះចេញមកយ៉ាងសេរី និងដោយគ្មានការអៀនខ្មាស។ សូម្បីតែអ្នកគ្មានជំនឿក៏ឧស្សាហ៍និយាយថា «ស្ថានសួគ៌មានភ្នែក» និង «នៅពេលមនុស្សធ្វើសកម្មភាព ស្ថានសួគ៌កំពុងសម្លឹងមើល»។ អ្នកណាដែលមានសេចក្ដីជំនឿពិតប្រាកដសូម្បីតែបន្តិច ក៏នឹងមិននិយាយពាក្យរបស់អារក្សនៃពួកអ្នកមិនជឿទាំងនេះចេញមកផ្ដេសផ្ដាសដែរ។ តើនឹងមិនមានផលវិបាកធ្ងន់ធ្ងរទេឬ សម្រាប់អ្នកជឿដែលគិត និងនិយាយបែបនេះ? តើធម្មជាតិនៃរឿងនេះមិនធ្ងន់ធ្ងរទេឬ? គឺធ្ងន់ធ្ងរណាស់! ការដែលពួកគេអាចបដិសេធព្រះជាម្ចាស់តាមរបៀបបែបនេះមានន័យថា ពួកគេគឺជាពួកអារក្សយ៉ាងពិតប្រាកដ និងជាមនុស្សអាក្រក់ដែលបានជ្រៀតចូលក្នុងដំណាក់របស់ព្រះជាម្ចាស់។ មានតែពួកអារក្ស និងពួកទទឹងនឹងព្រះគ្រីស្ទប៉ុណ្ណោះ ដែលហ៊ានស្រែកឡូឡាប្រឆាំងនឹងព្រះជាម្ចាស់យ៉ាងចំហ។ ផលប្រយោជន៍នៃដំណាក់របស់ព្រះជាម្ចាស់ តំណាងឱ្យផលប្រយោជន៍របស់ព្រះជាម្ចាស់ ហើយអ្វីៗគ្រប់យ៉ាងដែលដំណាក់របស់ព្រះជាម្ចាស់ធ្វើ គឺស្ថិតក្រោមការដឹកនាំរបស់ព្រះជាម្ចាស់ ការអនុញ្ញាតរបស់ទ្រង់ និងការណែនាំរបស់ទ្រង់ គឺទាក់ទងយ៉ាងជិតស្និទ្ធទៅនឹងកិច្ចការគ្រប់គ្រងរបស់ព្រះជាម្ចាស់ ហើយមិនអាចបំបែកចេញពីវាបានឡើយ។ មនុស្សដែលដាក់បណ្ដាសាកិច្ចការនៃដំណាក់របស់ព្រះជាម្ចាស់យ៉ាងចំហតាមរបៀបនេះ ដែលមួលបង្កាច់វានៅក្នុងចិត្តរបស់ពួកគេ ហើយចង់សើចចំអកដាក់ដំណាក់របស់ព្រះជាម្ចាស់ ដែលប៉ងចង់ឃើញរាស្ដ្ររើសតាំងរបស់ព្រះជាម្ចាស់ទាំងអស់ត្រូវបានចាប់ខ្លួន ចង់ឃើញកិច្ចការរបស់ពួកជំនុំត្រូវជាប់គាំងទាំងស្រុង ហើយចង់ឃើញអ្នកជឿងាកចេញពីសេចក្ដីជំនឿរបស់ខ្លួន ដែលនឹងសប្បាយចិត្តនៅពេលរឿងនេះកើតឡើង តើមនុស្សទាំងនេះជាមនុស្សប្រភេទណា? (ជាពួកអារក្ស។) ពួកគេគឺជាពួកអារក្ស ពួកគេគឺជាពួកអារក្សកំណាចចាប់ជាតិ! មនុស្សធម្មតាមាននិស្ស័យពុករលួយ ជួនកាលពួកគេបះបោរ ហើយពួកគេមានគំនិតតូចតាចមួយចំនួននៅពេលពួកគេមានអារម្មណ៍អវិជ្ជមាន និងទន់ខ្សោយ គឺមានតែប៉ុណ្ណឹងឯង ប៉ុន្តែមនុស្សធម្មតាមិនអាក្រក់ដល់ថ្នាក់នេះ ឬបង្កើតឱ្យមានគំនិតទុច្ចរិត និងព្យាបាទបែបនេះឡើយ។ សារជាតិប្រភេទនេះ មានតែនៅក្នុងពួកទទឹងនឹងព្រះគ្រីស្ទ និងពួកអារក្សប៉ុណ្ណោះ។ នៅពេលដែលពួកទទឹងនឹងព្រះគ្រីស្ទមានគំនិតទាំងនេះ តើពួកគេសង្ស័យថាខ្លួនប្រហែលជាយល់ខុសដែរឬទេ? (អត់ទេ ពួកគេមិនសង្ស័យទេ។) ហេតុអ្វីបានជាមិនសង្ស័យ? (ពីព្រោះពួកគេចាត់ទុកអ្វីដែលពួកគេគិត និងនិយាយ ថាជាសេចក្ដីពិត។ ពួកគេមិនជឿលើព្រះជាម្ចាស់ទេ ពួកគេខ្វះចិត្តកោតខ្លាចព្រះជាម្ចាស់ ហើយធម្មជាតិរបស់ពួកគេគឺទាស់ទទឹងនឹងព្រះជាម្ចាស់។) ត្រឹមត្រូវណាស់ នោះគឺជាធម្មជាតិរបស់ពួកគេ។ តើសាតាំងធ្លាប់ចាត់ទុកព្រះជាម្ចាស់ជាព្រះជាម្ចាស់តាំងពីពេលណា? តើវាធ្លាប់ជឿថាព្រះជាម្ចាស់គឺជាសេចក្ដីពិតតាំងពីពេលណា? វាមិនដែលជឿឡើយ ហើយវាក៏នឹងមិនជឿជារៀងរហូត។ ពួកទទឹងនឹងព្រះគ្រីស្ទ ដែលជាពួកអារក្សទាំងនេះ ក៏ដូចគ្នាដែរ ពួកគេមិនចាត់ទុកព្រះជាម្ចាស់ជាព្រះជាម្ចាស់ ឬជឿថាទ្រង់គឺជាសេចក្ដីពិតឡើយ។ ពួកគេមិនជឿថា ព្រះជាម្ចាស់គឺជាព្រះដែលបានបង្កើត និងមានអធិបតេយ្យភាពលើរបស់សព្វសារពើឡើយ។ នោះហើយជាមូលហេតុដែលពួកគេគិតថា អ្វីក៏ដោយដែលពួកគេនិយាយ គឺសុទ្ធតែត្រឹមត្រូវ។ ពួកគេគិត និងធ្វើសកម្មភាពតាមរបៀបនេះដោយគ្មានការអៀនខ្មាសឡើយ នេះហើយគឺជាធម្មជាតិរបស់ពួកគេ។ នៅពេលដែលមនុស្សពុករលួយធ្វើរឿងដូចគ្នា ពួកគេជួបប្រទះនឹងការទាស់ទែងក្នុងចិត្ត។ ពួកគេមានមនសិការ និងការដឹងខុសត្រូវរបស់មនុស្ស។ មនសិការ ការដឹងខុសត្រូវ និងសេចក្ដីពិតដែលពួកគេយល់ មានឥទ្ធិពលលើពួកគេនៅខាងក្នុង ហើយនេះបង្កើតឱ្យមានការទាស់ទែង។ នៅពេលដែលការទាស់ទែងនេះកើតឡើង ការប្រយុទ្ធគ្នារវាងភាពត្រឹមត្រូវ និងភាពមិនត្រឹមត្រូវ ខុស និងត្រូវ ព្រមទាំងយុត្តិធម៌ និងសេចក្ដីទុច្ចរិត ក៏កើតឡើង ហើយលទ្ធផលមួយត្រូវបានសម្រេចគឺ៖ អស់អ្នកដែលដេញតាមសេចក្ដីពិត ឈរនៅខាងព្រះជាម្ចាស់ ចំណែកឯអស់អ្នកដែលមិនដេញតាមសេចក្ដីពិត ឈរនៅខាងកម្លាំងទុច្ចរិតរបស់សាតាំង។ អ្វីៗគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺដើម្បីសហការជាមួយសាតាំង។ ពួកគេបញ្ចេញភាពអវិជ្ជមាន ផ្សព្វផ្សាយពាក្យចចាមអារ៉ាមគ្មានមូលដ្ឋាន និងសើចចំអកដាក់ដំណាក់របស់ព្រះជាម្ចាស់។ ពួកគេដាក់បណ្ដាសា និងមួលបង្កាច់កិច្ចការនៃដំណាក់របស់ព្រះជាម្ចាស់ ហើយដាក់បណ្ដាសាបងប្អូនប្រុសស្រី។ ពួកគេថែមទាំងមានអារម្មណ៍ស្ងប់ចិត្តក្នុងការធ្វើរឿងទាំងអស់នេះ ដោយគ្មានការចោទប្រកាន់ពីមនសិការរបស់ពួកគេ ដោយគ្មានវិប្បដិសារីសូម្បីតែបន្តិចឡើយ ហើយពួកគេជឿថាសកម្មភាពរបស់ពួកគេគឺត្រឹមត្រូវទាំងស្រុង។ ការណ៍នេះបើកសម្ដែងយ៉ាងពេញលេញនូវធម្មជាតិបែបសាតាំងរបស់ពួកទទឹងនឹងព្រះគ្រីស្ទ ហើយបើកសម្ដែងពីមុខមាត់ដ៏អាក្រក់របស់ពួកគេដែលទាស់ទទឹងនឹងព្រះជាម្ចាស់។ ហេតុដូច្នេះហើយ វាមិនមែនជាការនិយាយបំផ្លើសទេ ដែលថាពួកទទឹងនឹងព្រះគ្រីស្ទគឺជាពួកអារក្ស និងពួកសាតាំងដ៏ពិតប្រាកដ។ ពួកទទឹងនឹងព្រះគ្រីស្ទកើតមកជាពួកអារក្ស ហើយដាច់ខាតមិនមែនជាអ្នកទទួលសេចក្ដីសង្គ្រោះរបស់ព្រះជាម្ចាស់ឡើយ។ ពួកគេដាច់ខាតមិនមែនជាផ្នែកមួយនៃមនុស្សជាតិពុករលួយធម្មតាឡើយ។ ពួកទទឹងនឹងព្រះគ្រីស្ទគឺជាពួកអារក្សចាប់ជាតិ ពួកគេកើតមកជាពួកអារក្សកំណាច។ រឿងរ៉ាវគឺបែបនេះឯង។

ការយកចិត្តទុកដាក់ចម្បងរបស់ពួកទទឹងនឹងព្រះគ្រីស្ទ គឺផ្ដោតទៅលើកេរ្តិ៍ឈ្មោះ និងឋានៈ។ នៅពេលនិយាយដល់កេរ្តិ៍ឈ្មោះ និងឋានៈ តើពួកទទឹងនឹងព្រះគ្រីស្ទធ្វើសកម្មភាពអ្វីខ្លះ? ពួកគេធ្វើសកម្មភាពដោយឥតអៀនខ្មាស ប្រឹងប្រែងប្រើខួរក្បាលគិតរកគ្រប់មធ្យោបាយ គិតអស់គ្រប់ច្រកល្ហក ហើយមិនញញើតនឹងលះបង់គ្រប់យ៉ាងដើម្បីគ្រប់គ្រងកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេឡើយ។ របស់ទាំងពីរនេះគឺជាដង្ហើមជីវិតរបស់ពួកគេ ជាអ្វីៗគ្រប់យ៉ាងរបស់ពួកគេ។ ពួកគេជឿថា ការទទួលបានរបស់ទាំងពីរនេះ មានន័យថាពួកគេទទួលបានអ្វីៗគ្រប់យ៉ាងហើយ។ នៅក្នុងពិភពលោករបស់ពួកទទឹងនឹងព្រះគ្រីស្ទ មានតែឋានៈ កេរ្តិ៍ឈ្មោះ និងផលប្រយោជន៍ផ្ទាល់ខ្លួនរបស់ពួកគេប៉ុណ្ណោះ គ្មានអ្វីផ្សេងទៀតសំខាន់សម្រាប់ពួកគេឡើយ។ ហេតុដូច្នេះហើយ តើវាមានប្រយោជន៍ដែរឬទេ ក្នុងការប្រកបគ្នាអំពីសេចក្ដីពិត ភាពជាមនុស្ស យុត្តិធម៌ ឬអ្វីៗដែលវិជ្ជមាន ជាមួយមនុស្សដូចជាពួកទទឹងនឹងព្រះគ្រីស្ទនោះ? (គឺគ្មានប្រយោជន៍ទេ។) ត្រឹមត្រូវហើយ គឺគ្មានប្រយោជន៍ទេ។ វាប្រៀបដូចជាការព្យាយាមប្រាប់ស្ដ្រីពេស្យាម្នាក់អំពីរបៀបធ្វើជាស្ដ្រីនៅក្នុងគ្រួសារដ៏ថ្លៃថ្នូរ ឬបង្រៀននាងឱ្យធ្វើជាប្រពន្ធ និងជាម្ដាយដ៏មានគុណធម៌ម្នាក់អ៊ីចឹង នាងមិនចង់ស្ដាប់ទេ នាងមិនចូលចិត្តទេ ហើយនាងយល់ថាវាជារឿងគួរឱ្យស្អប់ខ្ពើម។ តើនាងចាត់ទុកថាវាជារឿងគួរឱ្យស្អប់ខ្ពើមដល់កម្រិតណា? នាងជេរប្រទេចអ្នកនៅក្នុងចិត្តរបស់នាង ហើយចាប់យកឱកាសដើម្បីចំអកអ្នក ឡកឡាយឱ្យអ្នក វាយប្រហារអ្នក និងផាត់អ្នកចោល។ សព្វថ្ងៃនេះ នៅក្នុងពួកជំនុំ តើមិនមានមនុស្សដែលឱ្យតែឮនរណាម្នាក់ប្រកបគ្នាអំពីសេចក្ដីពិត ឬអំពីសេចក្ដីពិតដូចជាការចុះចូលនឹងការចាត់ចែង និងការរៀបចំរបស់ព្រះជាម្ចាស់ ឬការស្ដាប់បង្គាប់ការរៀបចំនៃដំណាក់របស់ព្រះជាម្ចាស់ ស្រាប់តែបង្ហាញអាកប្បកិរិយាបះបោរយ៉ាងខ្លាំងទេឬ? (គឺមានមែន។) គឺគួរតែមានហើយ។ ចូរអង្កេត និងកំណត់អត្តសញ្ញាណអស់អ្នកដែលបង្ហាញឥរិយាបថបែបនេះចុះ។ នៅពេលអ្នកប្រកបគ្នាអំពីតម្រូវការក្នុងការចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ អ្នកទាំងនោះមានប្រតិកម្មដោយការស្អប់ខ្ពើមយ៉ាងខ្លាំង ដោយគិតថា៖ «ពេញមួយថ្ងៃ ពួកគេចេះតែនិយាយអំពីការចុះចូលនឹងការរៀបចំរបស់ព្រះជាម្ចាស់ ហាក់ដូចជាអ្វីៗគ្រប់យ៉ាងត្រូវបានរៀបចំដោយព្រះជាម្ចាស់អ៊ីចឹង ហើយមនុស្សគ្មានជម្រើសទាល់តែសោះ!» ឱ្យតែអ្នកប្រកបគ្នាអំពីសេចក្ដីពិត ឬតម្រូវការក្នុងការសហការយ៉ាងចុះសម្រុងគ្នា ស្វែងរកបំណងព្រះហឫទ័យរបស់ព្រះជាម្ចាស់ និងធ្វើសកម្មភាពស្របតាមគោលការណ៍សេចក្ដីពិតនៅក្នុងភារកិច្ចរបស់ខ្លួន ពួកគេក្លាយជាមានការស្អប់ខ្ពើមយ៉ាងខ្លាំង និងមិនសុខចិត្តស្ដាប់ឡើយ។ ទោះបីជាពួកគេស្ដាប់ទាំងបង្ខំចិត្តក៏ដោយ ក៏ពួកគេមិនអាចអង្គុយឱ្យស្ងៀមបានដែរ ហើយប្រសិនបើពួកគេអាចអង្គុយស្ងៀមបានដោយរបៀបណាមួយ នោះស្ទើរតែប្រាកដណាស់ថា ពួកគេបានដេកលក់បាត់ទៅហើយ។ នៅពេលអ្នកប្រកបគ្នាអំពីសេចក្ដីពិត និងអំពីការធ្វើតាមគោលការណ៍នៅពេលចាត់ចែងរឿងរ៉ាវ ពួកគេប្រែជាងងុយដេក ហើយងោកងុយ។ បន្ទាប់ពីមួយរយៈពេលដែលគ្មានការប្រកបគ្នាអំពីសេចក្ដីពិត គ្មានការលួសកាត់ ពួកគេក្លាយជាមានកម្លាំងពេញខ្លួន។ ពួកគេធ្វើសកម្មភាពតាមតែអំពើចិត្ត និងមិនគិតមុខគិតក្រោយ ធ្វើការសម្រេចចិត្តតែឯង ហើយដៃម្ខាងក្ដោបយកកេរ្តិ៍ឈ្មោះ ចំណែកដៃម្ខាងទៀតក្ដោបយកឋានៈ។ ពួកគេលោតខ្ពស់ជាងនរណាៗទាំងអស់ ហើយបណ្ដោយខ្លួនឱ្យបង្កបញ្ហាគ្រប់បែបយ៉ាង។ មនុស្សទាំងនេះសុទ្ធតែជាពួកទទឹងនឹងព្រះគ្រីស្ទ ពួកគេទាំងអស់សុទ្ធតែទាស់ទទឹងនឹងព្រះជាម្ចាស់ ហើយអាចបង្កបញ្ហាធំបានគ្រប់ពេល។

អ្នកណាដែលមានធម្មជាតិរបស់ពួកទទឹងនឹងព្រះគ្រីស្ទ គួរតែត្រូវបានកំណត់លក្ខណៈថាជាអាទទឹងនឹងព្រះគ្រីស្ទ។ នៅពេលគេចង់ធ្វើសកម្មភាពតែឯង គេគួរតែត្រូវបានដាក់កំហិត និងបញ្ឈប់ នេះគឺជារឿងដែលមិនគួរឱ្យសង្ស័យឡើយ។ អ្នកខ្លះប្រហែលជានិយាយថា៖ «ចុះបើពួកយើងមិនអាចបញ្ឈប់គេបានវិញ តើពួកយើងគួរធ្វើដូចម្ដេច?» ខ្ញុំនឹងប្រាប់អ្នករាល់គ្នានូវវិធីដ៏ពិតប្រាកដមួយដើម្បីបញ្ឈប់បុគ្គលនោះដោយប្រើត្រឹមតែមួយប្រយោគប៉ុណ្ណោះ។ នៅពេលដែលអ្នកជួបប្រទះស្ថានភាពបែបនេះ គ្រាន់តែនិយាយថា៖ «ប្រសិនបើអ្នកឈប់ធ្វើសកម្មភាពដោយមិនគិតមុខគិតក្រោយ ឈប់ធ្វើការសម្រេចចិត្តតែឯង និងឈប់ធ្វើជាអ្នកសម្រេចចុងក្រោយ តើអ្នកនឹងស្លាប់ឬ?» តើស្ដាប់ទៅយ៉ាងម៉េចដែរ? (ស្ដាប់ទៅល្អ។) តើអ្នករាល់គ្នាគិតថា អាទទឹងនឹងព្រះគ្រីស្ទពិតជាអាចនឹងស្លាប់មែនទេ ប្រសិនបើគេត្រូវបានរារាំងមិនឱ្យធ្វើសកម្មភាពតែឯងនោះ? (អាចនឹងស្លាប់មែន។) តើអ្នករាល់គ្នាបានចម្លើយ «អាចនឹងស្លាប់មែន» នេះមកយ៉ាងដូចម្ដេច? (ពួកទទឹងនឹងព្រះគ្រីស្ទគឺបែបនេះឯងតាំងពីឫសគល់មក ប្រសិនបើពួកគេមិនអាចធ្វើសកម្មភាពតែឯងបានទេ ពួកគេមានអារម្មណ៍វេទនា ហើយពួកគេមិនអាចបន្តរស់នៅបានឡើយ។) ត្រឹមត្រូវណាស់ នោះហើយជាធាតុពិតពីឫសគល់របស់ពួកគេ ហើយប្រសិនបើពួកគេមិនអាចធ្វើសកម្មភាពតាមរបៀបនេះបានទេ ពួកគេមានអារម្មណ៍វេទនា។ ដូច្នេះ តើមនុស្សទាំងនេះធម្មតាដែរឬទេ? (អត់ទេ។) ពួកគេមិនធម្មតាឡើយ។ តើមនុស្សធម្មតានឹងគិតយ៉ាងដូចម្ដេច? «ប្រសិនបើខ្ញុំមិនអាចធ្វើសកម្មភាពតែឯងបានទេ នោះខ្ញុំនឹងបោះបង់វាចោលតែម្ដង តើមានអ្វីលំបាកទៅ? វាថែមទាំងធ្វើឱ្យជីវិតខ្ញុំកាន់តែងាយស្រួលទៀតផង!» នោះហើយជារបៀបដែលមនុស្សធម្មតានឹងគិត។ ប៉ុន្តែ អាទទឹងនឹងព្រះគ្រីស្ទនឹងមានអារម្មណ៍វេទនា ប្រសិនបើអ្នកមិនបណ្ដោយឱ្យគេធ្វើសកម្មភាពតាមរបៀបនេះទេនោះ។ តើមិនមានអារក្សសណ្ឋិតនៅក្នុងគេទេឬ? (មាន។) ដូច្នេះ ការមិនបណ្ដោយឱ្យគេធ្វើសកម្មភាពតែឯង អាចធ្វើឱ្យគេមានអារម្មណ៍ហាក់ដូចជាគេកំពុងតែស្លាប់អ៊ីចឹង។ តើពាក្យ «ស្លាប់» នេះមានន័យដូចម្ដេច? វាមានន័យថា អារក្សធ្វើបាប និងរំខានអាទទឹងនឹងព្រះគ្រីស្ទនៅក្នុងចិត្តរបស់គេ ដោយធ្វើឱ្យគេមានអារម្មណ៍ថាមិនអាចទ្រាំទ្របាន ឬមិនអាចបន្តរស់នៅបាន ហាក់ដូចជាគេកំពុងស្ថិតនៅលើមាត់ជ្រោះនៃសេចក្ដីស្លាប់អ៊ីចឹង នោះហើយជាអត្ថន័យរបស់វា។ សម្រាប់ពួកទទឹងនឹងព្រះគ្រីស្ទ មនុស្សអាក្រក់ និងពួកអារក្សទាំងនោះដែលស្វែងរកការរំខានដល់កិច្ចការនៃដំណាក់របស់ព្រះជាម្ចាស់ ការនិយាយមួយប្រយោគនេះទៅកាន់ពួកគេ គឺមានប្រសិទ្ធភាពជាងការពិភាក្សាពីសេចក្ដីពិតណាមួយជាមួយពួកគេទៅទៀត។ សេចក្ដីថ្លែងមួយនេះគឺមានប្រយោជន៍ចំពោះមនុស្សដូចជាពួកទទឹងនឹងព្រះគ្រីស្ទ មនុស្សអាក្រក់ និងពួកអារក្ស ដែលរំខានដល់កិច្ចការនៃដំណាក់របស់ព្រះជាម្ចាស់។ តើការនិយាយសេចក្ដីពិតទៅកាន់មនុស្សទាំងនេះមានប្រយោជន៍ដែរឬទេ? (អត់ទេ គឺគ្មានប្រយោជន៍ទេ។) «អ្នកត្រូវតែសហការយ៉ាងចុះសម្រុងគ្នា ហើយបំពេញភារកិច្ចរបស់អ្នក ព្រមទាំងចាត់ចែងរឿងរ៉ាវស្របតាមគោលការណ៍សេចក្ដីពិត» ពាក្យសម្ដីប្រភេទនេះត្រូវបាននិយាយអស់រយៈពេលជាច្រើនឆ្នាំមកហើយ តើមាននរណាម្នាក់ដែលមិនយល់ ឬមិនចងចាំវាដែរឬទេ? គួរតែគ្មានទេ។ ដូច្នេះ ហេតុអ្វីបានជាមនុស្សមួយចំនួននៅតែធ្វើសកម្មភាពតែឯង? នេះអាចមានន័យតែម្យ៉ាងគត់គឺ៖ ពួកគេមិនអាចគ្រប់គ្រងខ្លួនឯងបានទេ ពួកគេមិនមែនជាមនុស្សធម្មតាឡើយ។ គំនិត និងដួងចិត្តរបស់ពួកគេមិនអាចគ្រប់គ្រងពួកគេបានឡើយ មានអ្វីផ្សេងទៀតនៅខាងក្នុងដែលកំពុងគ្រប់គ្រងពួកគេ ដោយបញ្ជាពួកគេយ៉ាងកាចសាហាវ និងដោយបង្ខំ ឱ្យធ្វើសកម្មភាពតាមរបៀបនេះ ដែលច្បាស់ណាស់ថាដើម្បីបង្អាក់ និងរំខានដល់កិច្ចការនៃដំណាក់របស់ព្រះជាម្ចាស់ ធ្វើឱ្យខូចខាតដល់កិច្ចការនៃដំណាក់របស់ព្រះជាម្ចាស់ និងធ្វើឱ្យផលប្រយោជន៍នៃដំណាក់របស់ព្រះជាម្ចាស់រងការខាតបង់។ តើនរណាអាចធ្វើរឿងបែបនេះបានទៅ? មានតែពួកសាតាំង និងពួកអារក្សប៉ុណ្ណោះ។ អស់អ្នកដែលដើរតាមព្រះជាម្ចាស់ មនុស្សធម្មតា ភាវៈដែលព្រះបានបង្កើតពិតប្រាកដ នឹងមិនមានចេតនាបង្កប់ក្នុងការធ្វើរឿងបែបនេះឡើយ មានតែពួកសាតាំង និងពួកអារក្សប៉ុណ្ណោះដែលមានចេតនាបង្កប់ និងធ្វើរឿងទាំងនេះដោយចេតនា។ តើអ្នកចងចាំសេចក្ដីថ្លែងមួយនេះហើយឬនៅ? (ចងចាំហើយ។) បើដូច្នេះ យើងនឹងបញ្ចប់ការប្រកបគ្នារបស់យើងត្រឹមនេះសម្រាប់ថ្ងៃនេះ។ លាហើយ!

ថ្ងៃទី ២៩ ខែកុម្ភៈ ឆ្នាំ ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីបី)

II. ផលប្រយោជន៍របស់ពួកទទឹងនឹងព្រះគ្រីស្ទ

ខ. កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ

លើកមុន យើងបានប្រកបគ្នាអំពីចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ ចូរយើងរំលឹកបែបសង្ខេបឡើងវិញបន្តិចអំពីរឿងនេះ។ តើយើងបានបែងចែកផលប្រយោជន៍របស់ពួកទទឹងនឹងព្រះគ្រីស្ទជាប៉ុន្មានចំណុចរងសម្រាប់ការវែកញែករបស់យើង? (ជាបីចំណុចរង។ ទីមួយគឺសុវត្ថិភាពផ្ទាល់ខ្លួនរបស់ពួកទទឹងនឹងព្រះគ្រីស្ទ ទីពីរគឺកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ ហើយទីបីគឺផលប្រយោជន៍។) ផលប្រយោជន៍ដែលទាក់ទងនឹងពួកទទឹងនឹងព្រះគ្រីស្ទ ពាក់ព័ន្ធនឹងចំណុចរងទាំងបីនេះ៖ សុវត្ថិភាពផ្ទាល់ខ្លួនរបស់ពួកគេ ឋានៈ និងផលប្រយោជន៍ផ្ទាល់ខ្លួនរបស់ពួកគេ តើមែនទេ? (មែនហើយ។) ចំណុចរងទីមួយ សុវត្ថិភាពផ្ទាល់ខ្លួនរបស់ពួកគេ គឺរាងងាយស្រួលយល់។ វាទាក់ទងនឹងមជ្ឈដ្ឋានគ្រោះថ្នាក់នានាដែលពួកគេជួបប្រទះ ហើយវាពាក់ព័ន្ធនឹងផលប្រយោជន៍ផ្ទាល់របស់ពួកទទឹងនឹងព្រះគ្រីស្ទ៖ សុវត្ថិភាពផ្ទាល់ខ្លួនរបស់ពួកគេ។ ជាមូលដ្ឋាន យើងបានប្រកបគ្នារួចរាល់ហើយអំពីចំណុចរងនេះ។ ចំណុចរងទីពីរគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ។ លើកមុន យើងបានប្រកបគ្នាអំពីការបង្ហាញចេញមួយចំនួននៃរឿងនេះ ប៉ុន្តែវាមានលក្ខណៈទូលំទូលាយបន្តិច។ ខ្ញុំគិតថា អ្នកទាំងអស់គ្នាគ្រាន់តែមានការយល់ដឹង និងចំណេះដឹងជាគោលគំនិតប៉ុណ្ណោះអំពីចំណុចរងនេះ។ ប្រសិនបើខ្ញុំមិនលើកឧទាហរណ៍មួយចំនួន និងមិនផ្ដល់ការវិភាគជាក់ស្ដែង និងលម្អិតខ្លះទេ អ្នករាល់គ្នាប្រហែលជាមានត្រឹមតែការយល់ដឹងខាងគោលលទ្ធិ និងតាមន័យត្រង់បន្តិចបន្តួចប៉ុណ្ណោះអំពីទិដ្ឋភាពនៃសារជាតិ និងការបង្ហាញចេញរបស់ពួកទទឹងនឹងព្រះគ្រីស្ទនេះ ហើយអ្នករាល់គ្នាប្រហែលជាមិនអាចមើលដឹងពីការបញ្ចេញឱ្យឃើញ និងការបង្ហាញចេញដ៏ជាក់លាក់ និងពិតប្រាកដទាំងនេះឡើយ។ ពីទស្សនៈរបស់អ្នករាល់គ្នា នៅពេលនិយាយដល់ការប្រកបគ្នាអំពីប្រធានបទទាំងនេះ កាន់តែជាក់លាក់គឺកាន់តែល្អ តើមែនទេ? (មែនហើយ។) អ្នករាល់គ្នាចូលចិត្តស្ដាប់រឿងដែលគេរៀបចំរួចជាស្រេច អ្នកមិនចូលចិត្តការដែលត្រូវស្វែងយល់ពីរឿងរ៉ាវដោយខ្លួនឯងឡើយ។ បន្ទាប់ពីអ្នករាល់គ្នាស្ដាប់សេចក្ដីអធិប្បាយទាំងនេះ តើអ្នកមានធ្វើកិច្ចការផ្ទះដែរឬទេ? ប្រសិនបើខ្ញុំប្រកបគ្នាលម្អិតពេក តើអ្នករាល់គ្នានឹងមានអារម្មណ៍ថា ខ្ញុំកំពុងតែរៀបរាប់កំប៉ិកកំប៉ុកពេក និងវែងអន្លាយពេកដែរឬទេ? អ្នកប្រហែលជានិយាយថា៖ «ទ្រង់ពិតជាកំពុងមើលស្រាលកម្រិតប្រាជ្ញារបស់ពួកទូលបង្គំហើយ តើពួកទូលបង្គំពិតជាមានគុណសម្បត្តិខ្សោយបែបនេះមែនឬ? ទ្រង់គ្រាន់តែលើកឧទាហរណ៍មួយ ឬពីរគឺគ្រប់គ្រាន់ហើយ។ លើសពីនេះ នៅពេលនិយាយដល់ការវែកញែកសារជាតិរបស់ពួកទទឹងនឹងព្រះគ្រីស្ទ ពួកយើងបានប្រកបគ្នាច្រើនគួរសមរួចមកហើយអំពីរឿងរ៉ាវដែលទាក់ទងនឹងការស្រឡាញ់ឋានៈ និងអំណាចរបស់ពួកគេ។ ហេតុអ្វីបានជាការប្រកបគ្នារបស់ពួកយើងអំពីផលប្រយោជន៍របស់ពួកទទឹងនឹងព្រះគ្រីស្ទ ក៏ពាក់ព័ន្ធនឹងប្រធានបទនេះដែរ? តើនេះមិនមែនជាការនិយាយដដែលៗ និងកំប៉ិកកំប៉ុកពេកទេឬ? តើវាពិតជាចាំបាច់ដែរទេក្នុងការប្រកបគ្នាអំពីរឿងនេះ?» តាមពិតទៅ ការនិយាយដដែលៗបន្តិចបន្តួច មិនមែនជារឿងអាក្រក់ឡើយ។ ប្រសិនបើយើងប្រកបគ្នាពីគ្រប់ជ្រុងជ្រោយ នោះអ្នករាល់គ្នានឹងមានការយល់ដឹងកាន់តែស៊ីជម្រៅអំពីទិដ្ឋភាពនៃសារជាតិរបស់ពួកទទឹងនឹងព្រះគ្រីស្ទនេះ។ លើសពីនេះទៅទៀត នៅពេលប្រកបគ្នាអំពីសេចក្ដីពិត អ្នកមិនត្រូវគេចវេះពីការនិយាយដដែលៗឡើយ។ មានសេចក្ដីពិតមួយចំនួនដែលត្រូវបានប្រកបគ្នាអស់រយៈពេលជាច្រើនឆ្នាំមកហើយ ប៉ុន្តែមនុស្សនៅតែមិនទទួលបានការចូលទៅក្នុងសេចក្ដីពិតទាំងនោះនៅឡើយ។ តើវាត្រឹមត្រូវដែរឬទេ ដែលតែងតែខិតខំចៀសវាងការនិយាយដដែលៗ ហើយតែងតែស្វែងរកទម្រង់ និងពាក្យសម្ដីថ្មីៗនោះ? (គឺខុសហើយ។) សេចក្ដីពិតផ្ទាល់ គឺទាក់ទងយ៉ាងជិតស្និទ្ធទៅនឹងជីវិតរបស់មនុស្ស។ រឿងរ៉ាវផ្សេងៗ និងនិស្ស័យពុករលួយទាំងអស់ដែលមនុស្សបញ្ចេញឱ្យឃើញនៅក្នុងជីវិតរបស់ពួកគេ ការបង្ហាញចេញរបស់ពួកគេ ព្រមទាំងទស្សនៈ និងអាកប្បកិរិយាដែលពួកគេមានចំពោះរឿងរ៉ាវគ្រប់បែបយ៉ាង គឺតែងតែកើតឡើងម្ដងហើយម្ដងទៀតជារៀងរាល់ថ្ងៃ។ ការប្រកបគ្នាអំពីសេចក្ដីពិត និងការវែកញែកខ្លឹមសារ និងសារជាតិផ្សេងៗពីជ្រុងជ្រោយចម្រុះ គឺពិតជាមានប្រយោជន៍ខ្លាំងណាស់សម្រាប់ការចូលទៅក្នុងសេចក្ដីពិតរបស់មនុស្ស។ លើកមុន យើងបានប្រកបគ្នាក្នុងលក្ខណៈសាមញ្ញ និងទូលំទូលាយអំពីចំណុចរងទីពីរនៃផលប្រយោជន៍របស់ពួកទទឹងនឹងព្រះគ្រីស្ទគឺ៖ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ។ ថ្ងៃនេះ ខ្ញុំនឹងលើកឧទាហរណ៍មួយចំនួន ដើម្បីឱ្យយើងអាចប្រកបគ្នាអំពីរឿងនេះបានយ៉ាងលម្អិត។ ជាការពិតណាស់ ប្រសិនបើអ្នករាល់គ្នាទទួលបានការយល់ដឹងថ្មីៗ ឬទទួលបានការបើកសម្ដែង ឬពន្លឺណាមួយដោយផ្អែកលើមូលដ្ឋាននៃការប្រកបគ្នារបស់ខ្ញុំ ឬប្រសិនបើអ្នកបានឃើញឧទាហរណ៍ពាក់ព័ន្ធមួយចំនួននៅក្នុងដំណើរនៃបទពិសោធ ឬជីវិតផ្ទាល់ខ្លួនរបស់អ្នក នោះអ្នករាល់គ្នាក៏អាចចូលរួមនៅក្នុងការប្រកបគ្នានេះបានដែរ។ បន្ទាប់មក ចូរយើងវែកញែកឱ្យបានជាក់លាក់ ពីទស្សនៈនៃផលប្រយោជន៍របស់ពួកទទឹងនឹងព្រះគ្រីស្ទ ថាតើពួកទទឹងនឹងព្រះគ្រីស្ទបង្ហាញចេញអ្វីខ្លះ នៅពេលនិយាយដល់កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ តើពួកទទឹងនឹងព្រះគ្រីស្ទបញ្ចេញឱ្យឃើញនិស្ស័យពុករលួយអ្វីខ្លះ ហើយតើពួកទទឹងនឹងព្រះគ្រីស្ទបញ្ចេញឱ្យឃើញសារជាតិធម្មជាតិបែបនេះតាមរបៀបណាខ្លះ។

ការស្រឡាញ់ថ្នាក់ថ្នមរបស់ពួកទទឹងនឹងព្រះគ្រីស្ទចំពោះកេរ្តិ៍ឈ្មោះ និងឋានៈរបស់ពួកគេ គឺហួសពីមនុស្សធម្មតា ហើយវាជារឿងដែលស្ថិតនៅក្នុងសារជាតិនិស្ស័យរបស់ពួកគេ។ វាមិនមែនជាចំណាប់អារម្មណ៍បណ្ដោះអាសន្ន ឬជាឥទ្ធិពលមួយភ្លែតនៃមជ្ឈដ្ឋានជុំវិញរបស់ពួកគេឡើយ វាជារឿងដែលស្ថិតនៅក្នុងជីវិតរបស់ពួកគេ នៅក្នុងឆ្អឹងរបស់ពួកគេ ដូច្នេះហើយ វាគឺជាសារជាតិរបស់ពួកគេ។ នេះមានន័យថា នៅក្នុងគ្រប់យ៉ាងដែលពួកទទឹងនឹងព្រះគ្រីស្ទធ្វើ ការគិតគូរដំបូងរបស់ពួកគេគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ មិនមែនជារឿងអ្វីផ្សេងឡើយ។ សម្រាប់ពួកទទឹងនឹងព្រះគ្រីស្ទ កេរ្តិ៍ឈ្មោះ និងឋានៈគឺជាជីវិតរបស់ពួកគេ ហើយជាគោលដៅដែលពួកគេដេញតាមពេញមួយជីវិតរបស់ខ្លួន។ នៅក្នុងអ្វីទាំងអស់ដែលពួកគេធ្វើ ការគិតគូរដំបូងរបស់ពួកគេគឺ៖ «តើនឹងមានអ្វីកើតឡើងចំពោះឋានៈរបស់ខ្ញុំ? ចុះចំណែកកេរ្តិ៍ឈ្មោះរបស់ខ្ញុំវិញ? តើការធ្វើបែបនេះនឹងផ្ដល់កេរ្តិ៍ឈ្មោះល្អដល់ខ្ញុំដែរឬទេ? តើវានឹងលើកកម្ពស់ឋានៈរបស់ខ្ញុំនៅក្នុងចិត្តមនុស្សដែរឬទេ?» នោះគឺជារឿងដំបូងដែលពួកគេគិតដល់ ដែលជាភស្តុតាងដ៏គ្រប់គ្រាន់បញ្ជាក់ថា ពួកគេមាននិស្ស័យ និងសារជាតិជាពួកទទឹងនឹងព្រះគ្រីស្ទ ហើយក៏ដោយសារតែរឿងនេះហើយ ទើបពួកគេពិចារណារឿងរ៉ាវតាមរបៀបនេះ។ អាចនិយាយបានថា ចំពោះពួកទទឹងនឹងព្រះគ្រីស្ទ កេរ្ដិ៍ឈ្មោះ និងឋានៈ មិនមែនជាតម្រូវការបន្ថែមអ្វីនោះទេ រឹតតែមិនមែនជាអ្វីដែលនៅខាងក្រៅខ្លួន ដែលពួកគេអាចខ្វះបានឡើយ។ របស់ទាំងនេះជាផ្នែកមួយនៃធម្មជាតិរបស់ពួកទទឹងនឹងព្រះគ្រីស្ទ របស់ទាំងនេះនៅក្នុងឆ្អឹងរបស់ពួកគេ នៅក្នុងឈាមរបស់ពួកគេ របស់ទាំងនេះមានពីកំណើតនៅក្នុងខ្លួនពួកគេ។ ពួកទទឹងនឹងព្រះគ្រីស្ទមិនមែនមិនខ្វល់ថាតើពួកគេមានឋានៈ និងកិត្តិនាមនោះទេ។ នេះមិនមែនជាឥរិយាបថរបស់ពួកគេទេ។ អ៊ីចឹង តើពួកគេមានឥរិយាបថយ៉ាងណា? កិត្តិនាម និងឋានៈ មានទំនាក់ទំនងយ៉ាងជិតស្និទ្ធទៅនឹងជីវិតរស់នៅប្រចាំថ្ងៃរបស់ពួកគេ ទៅនឹងសភាពប្រចាំថ្ងៃរបស់ពួកគេ ទៅនឹងអ្វីដែលពួកគេដេញតាមជាប្រចាំថ្ងៃ។ សម្រាប់ពួកទទឹងនឹងព្រះគ្រីស្ទ ឋានៈនិងកិត្តិនាមគឺជាជីវិតរបស់ពួកគេ។ មិនថាពួកគេរស់នៅយ៉ាងណា មិនថាពួកគេរស់នៅក្នុងមជ្ឈដ្ឋានជុំវិញបែបណា មិនថាពួកគេធ្វើកិច្ចការអ្វី មិនថាពួកគេដេញតាមអ្វី មិនថាពួកគេមានគោលដៅអ្វី មិនថាទិសដៅជីវិតរបស់ពួកគេជាអ្វីទេ គ្រប់យ៉ាងគឺផ្ដោតសំខាន់បំផុតលើការមានកិត្តិនាមល្អ និងឋានៈខ្ពង់ខ្ពស់។ ហើយគោលបំណងរបស់ពួកគេមិនផ្លាស់ប្ដូរឡើយ។ ពួកគេមិនដែលអាចបោះបង់អ្វីទាំងនេះចោលបានទេ។ នេះគឺជាមុខមាត់ពិតរបស់ពួកទទឹងនឹងព្រះគ្រីស្ទ និងជាសារជាតិរបស់ពួកគេ។ ទោះបីជាអ្នកដាក់ពួកគេនៅក្នុងព្រៃស្រោងក្នុងជ្រលងភ្នំដ៏ជ្រៅក៏ដោយ ក៏ពួកគេនៅតែមិនបោះបង់ចោលការដេញតាមកេរ្តិ៍ឈ្មោះ និងឋានៈរបស់ខ្លួនដែរ។ អ្នកអាចនឹងដាក់ពួកគេនៅក្នុងចំណោមក្រុមមនុស្សណាក៏បាន ហើយអ្វីដែលពួកគេអាចគិតដល់ គឺនៅតែជាកេរ្តិ៍ឈ្មោះ និងឋានៈដដែល។ ទោះបីជាពួកទទឹងនឹងព្រះគ្រីស្ទជឿលើព្រះជាម្ចាស់ក៏ដោយ ក៏ពួកគេចាត់ទុកការដេញតាមកេរ្តិ៍ឈ្មោះ និងឋានៈ ថាស្មើនឹងសេចក្ដីជំនឿលើព្រះជាម្ចាស់ដែរ ហើយដាក់រឿងទាំងពីរនេះក្នុងកម្រិតស្មើគ្នា។ ពោលគឺ នៅពេលដែលពួកគេដើរលើផ្លូវនៃជំនឿលើព្រះជាម្ចាស់ ពួកគេក៏ដេញតាមកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេដែរ។ អាចនិយាយបានថា នៅក្នុងចិត្តរបស់ពួកទទឹងនឹងព្រះគ្រីស្ទ ការដេញតាមសេចក្ដីពិតនៅក្នុងការជឿលើព្រះជាម្ចាស់ គឺជាការដេញតាមកេរ្តិ៍ឈ្មោះ និងឋានៈ ហើយការដេញតាមកេរ្តិ៍ឈ្មោះ និងឋានៈ ក៏ជាការដេញតាមសេចក្ដីពិតដែរ។ ការទទួលបានកេរ្តិ៍ឈ្មោះ និងឋានៈ គឺទទួលបានសេចក្ដីពិត និងជីវិត។ ប្រសិនបើពួកគេមានអារម្មណ៍ថា ពួកគេមិនទទួលបានកេរ្តិ៍ឈ្មោះ លាភសក្ការៈ ឬឋានៈទេ ហើយគ្មាននរណាម្នាក់គោរពពួកគេ កោតសរសើរយ៉ាងខ្លាំងដល់ពួកគេ ឬដើរតាមពួកគេទេ នោះពួកគេបាក់ទឹកចិត្ត។ ពួកគេជឿថា គ្មានន័យអ្វីឡើយក្នុងការជឿលើព្រះជាម្ចាស់ គ្មានតម្លៃចំពោះជំនឿនេះទេ ហើយពួកគេគិតឆ្ងល់ក្នុងចិត្តថា៖ «តើខ្ញុំបានបរាជ័យមែនទេដោយការជឿលើព្រះជាម្ចាស់បែបនេះ? តើលែងមានសង្ឃឹមសម្រាប់ខ្ញុំហើយមែនទេ?» ពួកគេតែងតែគិតគូររឿងបែបនេះនៅក្នុងចិត្តរបស់ពួកគេ។ ពួកគេគិតគូរពីរបៀបដែលពួកគេអាចធានាបានឋានៈមួយសម្រាប់ខ្លួនឯងនៅក្នុងដំណាក់របស់ព្រះជាម្ចាស់ របៀបដែលពួកគេអាចមានកេរ្តិ៍ឈ្មោះខ្ពង់ខ្ពស់នៅក្នុងពួកជំនុំ ត្រូវធ្វើដូចម្ដេចដើម្បីឱ្យមនុស្សស្ដាប់នៅពេលពួកគេនិយាយ និងកោតសរសើរពួកគេនៅពេលពួកគេធ្វើសកម្មភាព ត្រូវធ្វើដូចម្ដេចដើម្បីឱ្យមនុស្សដើរតាមពួកគេមិនថាពួកគេទៅទីណាក៏ដោយ និងត្រូវធ្វើដូចម្ដេចដើម្បីឱ្យអាចមានសំឡេងដែលមានឥទ្ធិពលនៅក្នុងពួកជំនុំ ព្រមទាំងមានកេរ្តិ៍ឈ្មោះ មានលាភសក្ការៈ និងមានឋានៈ ពួកគេពិតជាផ្ដោតលើរឿងបែបនេះនៅក្នុងចិត្តរបស់ពួកគេណាស់។ ទាំងនេះគឺជាអ្វីដែលមនុស្សបែបនេះដេញតាម។ ហេតុអ្វីបានជាពួកគេតែងតែឱ្យតម្លៃលើរឿងបែបនេះ? បន្ទាប់ពីបានអានព្រះបន្ទូលព្រះជាម្ចាស់ បន្ទាប់ពីបានស្ដាប់សេចក្តីអធិប្បាយរួច តើពួកគេពិតជាមិនយល់អំពីរឿងទាំងអស់នេះ ពិតជាមិនអាចវែកញែករឿងទាំងអស់នេះទេឬអី? តើព្រះបន្ទូលព្រះជាម្ចាស់ និងសេចក្ដីពិត ពិតជាមិនអាចផ្លាស់ប្តូរសញ្ញាណ គំនិត និងយោបល់របស់ពួកគេបានទេឬ? វាមិនមែនបែបនេះឡើយ។ បញ្ហាស្ថិតនៅលើពួកគេផ្ទាល់ រឿងទាំងស្រុងដោយសារតែពួកគេមិនស្រឡាញ់សេចក្ដីពិត ពីព្រោះពួកគេស្អប់ខ្ពើមសេចក្ដីពិតនៅក្នុងចិត្តរបស់ខ្លួន ហើយជាលទ្ធផល ពួកគេមិនទទួលយកសេចក្ដីពិតទាល់តែសោះ ដែលការនេះត្រូវបានកំណត់ដោយសារជាតិធម្មជាតិរបស់ពួកគេ។

បន្ទាប់ពីពួកទទឹងនឹងព្រះគ្រីស្ទស្ដាប់ព្រះបន្ទូលរបស់ព្រះជាម្ចាស់ និងសេចក្ដីពិតរួច ពួកគេហាក់ដូចជារកឃើញទិសដៅមួយនៅក្នុងចិត្តរបស់ពួកគេ។ ប៉ុន្តែតាមពិតទៅ តើអ្វីដែលហៅថាទិសដៅនេះគឺជាអ្វីទៅ? គឺការដែលពួកគេទទួលបានឧបករណ៍មួយប្រភេទ ឬអាចនិយាយបានថា ជាអាវុធដ៏មានប្រយោជន៍មួយប្រភេទ ដែលអាចឱ្យពួកគេកាន់តែមានភាពជឿជាក់ក្នុងការទទួលបានឋានៈ។ ដូច្នេះ ពួកគេប្រើប្រាស់ឱកាសនេះដើម្បីស្ដាប់ឱ្យបានច្រើន អានឱ្យបានច្រើន រៀនសូត្រឱ្យបានច្រើន ប្រកបគ្នាឱ្យបានច្រើន និងអនុវត្តឱ្យបានច្រើន ហើយបន្តិចម្ដងៗក៏ឈានដល់ចំណុចដែលពួកគេអាចនិយាយអំពីពាក្យពេចន៍ និងគោលលទ្ធិជាច្រើន ព្រមទាំងអធិប្បាយនូវអ្វីដែលហៅថាសេចក្ដីអធិប្បាយមួយចំនួន ដែលគួរឱ្យចងចាំ និងធ្វើឱ្យមនុស្សគោរពកោតសរសើរពួកគេ។ នៅពេលពួកគេក្ដាប់បាននូវគោលលទ្ធិទាំងនេះ ដែលមនុស្សគិតថាល្អបើគិតតាមន័យត្រង់ នោះវាហាក់ដូចជាពួកគេបានចាប់តោងខ្សែជីវិតមួយ ហើយបានរកឃើញទិសដៅ និងពន្លឺនៃអរុណរះអ៊ីចឹង។ ដូច្នេះ ពួកទទឹងនឹងព្រះគ្រីស្ទមិនមែនស្ដាប់សេចក្ដីអធិប្បាយ និងអានព្រះបន្ទូលរបស់ព្រះជាម្ចាស់ ដើម្បីជាប្រយោជន៍ដល់ការអនុវត្តរបស់ពួកគេ ឬដើម្បីធ្វើតាមព្រះបន្ទូលរបស់ព្រះជាម្ចាស់ឡើយ ហើយប្រាកដណាស់ថាពួកគេក៏មិនមែនធ្វើរឿងទាំងនេះដើម្បីយល់ពីបំណងព្រះហឫទ័យរបស់ទ្រង់ដែរ។ ពួកគេធ្វើរឿងទាំងនេះដើម្បីឱ្យពួកគេអាចអូសទាញមនុស្ស និងល្បួងមនុស្សកាន់តែច្រើនឱ្យថ្វាយបង្គំ និងដើរតាមពួកគេ ដោយប្រើប្រាស់ព្រះបន្ទូលរបស់ព្រះជាម្ចាស់ ឬដោយប្រើប្រាស់ទ្រឹស្ដីទាំងនេះដែលពួកគេជឿថាជាទ្រឹស្ដីខាងវិញ្ញាណ ឬដោយការអធិប្បាយនូវសេចក្ដីអធិប្បាយដ៏ខ្ពង់ខ្ពស់នានា។ ដោយមើលមិនឃើញ ព្រះបន្ទូលរបស់ព្រះជាម្ចាស់ សេចក្ដីពិត និងមាគ៌ារបស់ទ្រង់ ក៏ក្លាយជាច្រកមួយប្រភេទ ជាជណ្ដើរមួយប្រភេទ និងជាឧបករណ៍មួយប្រភេទ ដែលមនុស្សទាំងនេះប្រើប្រាស់ដើម្បីទទួលបានឋានៈ និងកិត្យានុភាពក្នុងចំណោមអ្នកដទៃ។ ហេតុដូច្នេះហើយ មិនថាអ្នកមើលក្នុងផ្លូវណាក៏ដោយ ក៏អ្នកនឹងមិនអាចស្វែងរកឃើញសេចក្ដីជំនឿដ៏ពិតប្រាកដ ឬការចុះចូលដ៏ពិតប្រាកដណាមួយនៅក្នុងខ្លួនពួកទទឹងនឹងព្រះគ្រីស្ទឡើយ។ ផ្ទុយទៅវិញ មិនថាពួកគេខិតខំប្រឹងប្រែងស្ដាប់សេចក្ដីអធិប្បាយ និងអានព្រះបន្ទូលរបស់ព្រះជាម្ចាស់ប៉ុនណានោះទេ ហើយមិនថាជំនឿរបស់ពួកគេលើព្រះបន្ទូលរបស់ទ្រង់ហាក់ដូចជា «ស៊ប់» ប៉ុនណានោះទេ ក៏មានរឿងមួយដែលមិនអាចបដិសេធបាននោះគឺ ក្នុងពេលដែលពួកទទឹងនឹងព្រះគ្រីស្ទធ្វើរឿងទាំងនេះ ចេតនា និងផែនការរបស់ពួកគេមិនមែនដើម្បីធ្វើតាមបំណងព្រះហឫទ័យរបស់ព្រះជាម្ចាស់ឡើយ ហើយប្រាកដណាស់ថាវាក៏មិនមែនដើម្បីបំពេញភារកិច្ចរបស់ពួកគេឱ្យបានល្អនោះដែរ។ ពួកគេមិនចង់ធ្វើជាអ្នកដើរតាមដែលតូចតាចបំផុត ឬធ្វើជាភាវៈដែលព្រះបានបង្កើត ដោយទទួលយកការផ្ទុកផ្ដាក់របស់ព្រះជាម្ចាស់ ព្រមទាំងអធិបតេយ្យភាព និងការចាត់ចែងរបស់ទ្រង់ប្រកបដោយការទទួលខុសត្រូវ នៅក្នុងឥរិយាបថដ៏ល្អនោះឡើយ។ ផ្ទុយទៅវិញ ពួកគេគ្រាន់តែចង់ប្រើប្រាស់រឿងទាំងនេះដើម្បីសម្រេចគោលដៅផ្ទាល់ខ្លួនរបស់ពួកគេ ដើម្បីទទួលបានកន្លែងមួយនៅក្នុងចិត្តរបស់អ្នកដទៃ និងការវាយតម្លៃជាវិជ្ជមាននៅចំពោះព្រះជាម្ចាស់ប៉ុណ្ណោះ នេះហើយជាអ្វីទាំងអស់ដែលពួកគេចង់បាន។ ដូច្នេះ មិនថាពួកទទឹងនឹងព្រះគ្រីស្ទអធិប្បាយព្រះបន្ទូលរបស់ព្រះជាម្ចាស់យ៉ាងណានោះទេ ហើយមិនថាសេចក្ដីអធិប្បាយដែលពួកគេអធិប្បាយនោះត្រឹមត្រូវ ខ្ពង់ខ្ពស់ ខាងវិញ្ញាណ និងស័ក្ដិសមនឹងចំណូលចិត្តរបស់មនុស្សប៉ុនណានោះទេ ក៏ពួកគេនឹងមានការអនុវត្ត និងការចូលទៅក្នុងកម្រិតសូន្យ។ ក្នុងពេលជាមួយគ្នានេះ ការដេញតាមឋានៈ និងកេរ្តិ៍ឈ្មោះរបស់ពួកគេ នឹងបង្កើតជា «ផ្លែផ្កា» កាន់តែច្រើនឡើងៗ។ ហេតុអ្វីបានជាខ្ញុំនិយាយបែបនេះ? ខ្ញុំនិយាយបែបនេះពីព្រោះមិនថាមនុស្សបែបនេះធ្វើអ្វី មិនថាពួកគេអាចសម្រេចបានអ្វីខ្លះតាមរយៈការខិតខំប្រឹងប្រែងយ៉ាងខ្លាំងក្លា មិនថាទិសដៅ និងគោលដៅដែលពួកគេដេញតាមជាអ្វី ហើយមិនថាបំណងលាក់កំបាំង និងចំណុចចាប់ផ្ដើមដែលពួកគេលាក់ទុកនៅក្នុងជម្រៅចិត្តរបស់ខ្លួនរាល់ពេលដែលពួកគេធ្វើសកម្មភាពគឺជាអ្វីនោះទេ គឺមិនអាចត្រូវបានបំបែកចេញពីឋានៈ និងកេរ្តិ៍ឈ្មោះ ដែលជាប់ទាក់ទងយ៉ាងស្អិតរមួតទៅនឹងផលប្រយោជន៍ផ្ទាល់ខ្លួនរបស់ពួកគេបានឡើយ។

ពាក្យចាស់ពោលថា អ្នកសាបព្រោះអ្វី នឹងប្រមូលផលបានហ្នឹង។ មិនថាពួកទទឹងនឹងព្រះគ្រីស្ទមានគុណសម្បត្តិ និងអំណោយទានល្អយ៉ាងណានោះទេ ឬមិនថាពួកគេមានការបង្ហាញចេញដ៏ស៊ប់ និងខាងវិញ្ញាណយ៉ាងណានោះទេ ដោយសារតែពួកគេលាក់ទុកនូវមហិច្ឆតា និងបំណងប្រាថ្នាក្នុងការក្ដោបក្ដាប់អំណាច និងគ្រប់គ្រងរាស្ដ្ររើសតាំងរបស់ព្រះជាម្ចាស់ ហើយដោយសារតែពួកគេមិនដេញតាមសេចក្ដីពិត និងដេញតាមតែកេរ្តិ៍ឈ្មោះ និងឋានៈ តើពួកគេអាចអនុវត្តតាមសេចក្ដីតម្រូវរបស់ព្រះជាម្ចាស់បានដែរឬទេ? តើពួកគេអាចបំពេញតាមស្ដង់ដាដែលព្រះជាម្ចាស់តម្រូវនៅក្នុងសកម្មភាពរបស់ពួកគេបានដែរឬទេ? (មិនអាចទេ។) ដូច្នេះតាមពិតទៅ តើសកម្មភាព និងឥរិយាបថរបស់ពួកគេនឹងនាំទៅរកលទ្ធផលអ្វីខ្លះ? (ប្រាកដណាស់ គឺនាំឱ្យពួកគេបង្កើតនគរឯករាជ្យផ្ទាល់ខ្លួនរបស់ពួកគេ និងធ្វើជាអ្នកសម្រេចការទាំងអស់។) ត្រឹមត្រូវហើយ។ មិនថាពួកទទឹងនឹងព្រះគ្រីស្ទធ្វើអ្វីនោះទេ នេះគឺជាលទ្ធផលចុងក្រោយ។ ដូច្នេះ តើអ្វីដែលបង្កឱ្យមានលទ្ធផលនេះ? ជាចម្បងគឺដោយសារតែអសមត្ថភាពរបស់ពួកគេក្នុងការទទួលយកសេចក្ដីពិត។ មិនថាពួកគេត្រូវបានលួសកាត់ ជំនុំជម្រះ ឬវាយផ្ចាលនោះទេ ក៏ពួកទទឹងនឹងព្រះគ្រីស្ទនឹងមិនទទួលយករឿងនេះនៅក្នុងចិត្តរបស់ពួកគេឡើយ។ មិនថាពួកគេកំពុងធ្វើអ្វីនោះទេ ក៏ពួកទទឹងនឹងព្រះគ្រីស្ទតែងតែមានគោលដៅ និងចេតនាផ្ទាល់ខ្លួនរបស់ពួកគេ ពួកគេតែងតែប្រព្រឹត្តទៅតាមផែនការផ្ទាល់ខ្លួនរបស់ពួកគេ ហើយអាកប្បកិរិយារបស់ពួកគេចំពោះការរៀបចំចាត់ចែង និងកិច្ចការនៃដំណាក់របស់ព្រះជាម្ចាស់គឺ៖ «អ្នកអាចនឹងមានផែនការមួយពាន់ ប៉ុន្តែខ្ញុំមានក្រឹត្យក្រមតែមួយគត់»។ ទាំងអស់នេះត្រូវបានកំណត់ដោយធម្មជាតិរបស់ពួកទទឹងនឹងព្រះគ្រីស្ទ។ តើពួកទទឹងនឹងព្រះគ្រីស្ទអាចផ្លាស់ប្ដូរផ្នត់គំនិតរបស់ពួកគេ ហើយប្រព្រឹត្តស្របតាមគោលការណ៍សេចក្ដីពិតបានដែរឬទេ? នោះមុខជារឿងដែលមិនអាចទៅរួចជាដាច់ខាត លើកលែងតែខាងលើទាមទារឱ្យពួកគេធ្វើដូច្នេះដោយផ្ទាល់ ដែលក្នុងករណីនេះ ពួកគេនឹងអាចធ្វើបានបន្តិចបន្តួចទាំងបង្ខំចិត្ត ដោយសារតែភាពចាំបាច់។ ប្រសិនបើពួកគេមិនធ្វើអ្វីសោះ ពួកគេនឹងត្រូវបានលាតត្រដាង និងដកហូតតំណែង។ មានតែនៅក្រោមកាលៈទេសៈទាំងនេះប៉ុណ្ណោះ ទើបពួកគេអាចធ្វើកិច្ចការជាក់ស្ដែងបានបន្តិចបន្តួច។ នេះគឺជាអាកប្បកិរិយាដែលពួកទទឹងនឹងព្រះគ្រីស្ទមានចំពោះការបំពេញភារកិច្ច។ នេះក៏ជាអាកប្បកិរិយាដែលពួកគេមានចំពោះការអនុវត្តសេចក្ដីពិតផងដែរ៖ នៅពេលការអនុវត្តសេចក្ដីពិតមានផលប្រយោជន៍ដល់ពួកគេ នៅពេលមនុស្សគ្រប់គ្នានឹងពេញចិត្តនឹងពួកគេ និងកោតសរសើរពួកគេចំពោះរឿងនេះ ពួកគេប្រាកដជានឹងយល់ព្រមធ្វើតាម ហើយខិតខំប្រឹងប្រែងធ្វើជាទម្រង់ការ ដែលមើលទៅហាក់ដូចជាល្មមអាចទទួលយកបានសម្រាប់អ្នកដទៃ។ ប្រសិនបើការអនុវត្តសេចក្ដីពិតគ្មានផលប្រយោជន៍អ្វីដល់ពួកគេទេ ប្រសិនបើគ្មាននរណាម្នាក់មើលឃើញ ហើយអ្នកដឹកនាំថ្នាក់លើក៏មិនមើលឃើញ នោះនៅពេលបែបនេះ គឺគ្មានរឿងដែលពួកគេត្រូវអនុវត្តសេចក្ដីពិតឡើយ។ ការអនុវត្តសេចក្ដីពិតរបស់ពួកគេ គឺអាស្រ័យលើបរិបទ និងស្ថានការណ៍ ហើយពួកគេគិតគូរពីរបៀបដែលពួកគេអាចធ្វើរឿងនេះតាមវិធីមួយដែលអ្នកដទៃអាចមើលឃើញ និងថាតើផលប្រយោជន៍នឹងមានទំហំប៉ុនណា។ ពួកគេមានការចាប់យល់យ៉ាងប៉ិនប្រសប់អំពីរឿងទាំងនេះ ហើយពួកគេអាចបត់បែនទៅតាមស្ថានការណ៍ផ្សេងៗបាន។ ពួកគេគិតគូរពីកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ខ្លួនគ្រប់ពេលវេលា ហើយមិនបង្ហាញពីការគិតគូរណាមួយដល់ព្រះរាជបំណងរបស់ព្រះជាម្ចាស់ទាល់តែសោះ ហើយនៅក្នុងរឿងនេះ ពួកគេខកខានមិនបានអនុវត្តសេចក្ដីពិត និងប្រកាន់ខ្ជាប់នូវគោលការណ៍ឡើយ។ ពួកទទឹងនឹងព្រះគ្រីស្ទយកចិត្តទុកដាក់តែទៅលើកេរ្តិ៍ឈ្មោះ លាភសក្ការៈ ឋានៈ និងផលប្រយោជន៍ផ្ទាល់ខ្លួនរបស់ពួកគេប៉ុណ្ណោះ ហើយការដែលពួកគេមិនទទួលបានផលប្រយោជន៍ណាមួយ ឬមិនបានបង្ហាញខ្លួនឯង គឺជារឿងដែលមិនអាចទទួលយកបានឡើយ ហើយការអនុវត្តសេចក្ដីពិត គឺជារឿងដ៏លំបាកស្មុគស្មាញសម្រាប់ពួកគេ។ ប្រសិនបើការខិតខំប្រឹងប្រែងរបស់ពួកគេមិនត្រូវបានទទួលស្គាល់ទេ ហើយទោះបីជាពួកគេកំពុងធ្វើការនៅចំពោះមុខអ្នកដទៃក៏ដោយ ប៉ុន្តែកិច្ចការរបស់ពួកគេមិនត្រូវបានអ្នកដទៃមើលឃើញ នោះពួកគេនឹងមិនអនុវត្តសេចក្ដីពិតណាមួយទាល់តែសោះ។ ប្រសិនបើកិច្ចការនេះត្រូវបានរៀបចំដោយដំណាក់របស់ព្រះជាម្ចាស់ផ្ទាល់ ហើយពួកគេមិនមានជម្រើសអ្វីក្រៅពីធ្វើនោះ ពួកគេនៅតែពិចារណាថាតើកិច្ចការនេះនឹងផ្តល់ផលប្រយោជន៍ដល់ឋានៈ និងកេរ្តិ៍ឈ្មោះរបស់ពួកគេដែរឬអត់។ ប្រសិនបើកិច្ចការនេះល្អសម្រាប់ឋានៈរបស់ពួកគេ និងអាចកែលម្អកេរ្តិ៍ឈ្មោះរបស់ពួកគេបាន ពួកគេដាក់ចិត្តដាក់កាយធ្វើកិច្ចការនេះ ហើយធ្វើកិច្ចការនេះឱ្យបានល្អទៀតផង ពួកគេមានអារម្មណ៍ថា ខ្លួនកំពុងមានព្រួញមួយបាញ់បានសត្វពីរ។ ប្រសិនបើវាគ្មានផលប្រយោជន៍ដល់កេរ្តិ៍ឈ្មោះ លាភសក្ការៈ និងឋានៈរបស់ពួកគេទេ ហើយការធ្វើកិច្ចការនោះមិនបានល្អអាចធ្វើឱ្យពួកគេខូចឈ្មោះ នោះពួកគេនឹងគិតរកវិធី ឬលេសដើម្បីគេចវេះពីវា។ មិនថាពួកទទឹងនឹងព្រះគ្រីស្ទបំពេញភារកិច្ចអ្វីនោះទេ ក៏ពួកគេតែងតែប្រកាន់ខ្ជាប់នូវគោលការណ៍តែមួយគត់គឺ៖ ពួកគេត្រូវតែទទួលបានផលចំណេញខ្លះទាក់ទងនឹងកេរ្តិ៍ឈ្មោះ ឋានៈ ឬផលប្រយោជន៍របស់ពួកគេ ហើយពួកគេមិនត្រូវរងការខាតបង់ណាមួយជាដាច់ខាត។ ប្រភេទកិច្ចការដែលពួកទទឹងនឹងព្រះគ្រីស្ទចូលចិត្តបំផុតនោះគឺនៅពេលដែលពួកគេមិនចាំបាច់រងទុក្ខ ឬលះបង់អ្វីឡើយ ហើយវាមានផលប្រយោជន៍ដល់កេរ្តិ៍ឈ្មោះ និងឋានៈរបស់ពួកគេ។ សរុបមក មិនថាពួកគេកំពុងធ្វើអ្វីក៏ដោយ ក៏ជាដំបូង ពួកទទឹងនឹងព្រះគ្រីស្ទគិតគូរតែពីប្រយោជន៍ផ្ទាល់ខ្លួន ហើយពួកគេធ្វើសកម្មភាពតែនៅពេលដែលពួកគេបានគិតឃើញពីលទ្ធភាពអាចធ្វើទៅកើតប៉ុណ្ណោះ។ ពួកគេមិនចុះចូលនឹងសេចក្តីពិតដោយស្មោះត្រង់ និងពិតប្រាកដដោយគ្មានការសម្រុះសម្រួលនោះឡើយ ប៉ុន្តែធ្វើតាមជម្រើស និងតាមលក្ខខណ្ឌវិញ។ តើនេះជាលក្ខខណ្ឌអ្វីទៅ? គឺថា ឋានៈ និងកេរ្តិ៍ឈ្មោះរបស់ពួកគេត្រូវតែបានការពារ និងមិនត្រូវរងការខាតបង់ណាមួយឡើយ។ ទាល់តែលក្ខខណ្ឌនេះត្រូវបានបំពេញ នោះទើបពួកគេនឹងសម្រេចចិត្ត ហើយជ្រើសរើសអ្វីដែលត្រូវធ្វើ។ មានន័យថា ពួកទទឹងនឹងព្រះគ្រីស្ទ ផ្ដល់ការពិចារណាដ៏ល្អិតល្អន់ទៅលើរបៀបក្នុងការប្រព្រឹត្តចំពោះគោលការណ៍សេចក្ដីពិត ការផ្ទុកផ្ដាក់របស់ព្រះជាម្ចាស់ និងកិច្ចការនៃដំណាក់របស់ព្រះជាម្ចាស់ ឬរបៀបក្នុងការដោះស្រាយជាមួយបញ្ហាអ្វីមួយដែលពួកគេប្រឈមមុខ។ ពួកគេមិនគិតគូរពីរបៀបបំពេញតាមបំណងព្រះហឫទ័យរបស់ព្រះជាម្ចាស់ របៀបនៅឱ្យឆ្ងាយពីការបំផ្លាញផលប្រយោជន៍នៃដំណាក់ព្រះជាម្ចាស់ របៀបផ្គាប់តាមបំណងព្រះហឫទ័យព្រះជាម្ចាស់ ឬរបៀបផ្ដល់ផលប្រយោជន៍ដល់បងប្អូនប្រុសស្រីឡើយ។ ពួកគេពុំបានគិតពិចារណាអំពីរឿងទាំងអស់នេះទេ។ តើពួកទទឹងនឹងព្រះគ្រីស្ទពិចារណាអំំពីអ្វី? គឺថាតើឋានៈ និងកេរ្ដិ៍ឈ្មោះផ្ទាល់ខ្លួនរបស់ពួកគេ នឹងទទួលរងផលប៉ះពាល់ឬអត់ និងថាតើកិត្យានុភាពរបស់ពួកគេ នឹងធ្លាក់ចុះឬអត់។ ប្រសិនបើការធ្វើអ្វីមួយស្របតាមគោលការណ៍សេចក្ដីពិត ផ្តល់ផលប្រយោជន៍ដល់កិច្ចការរបស់ពួកជំនុំ និងដល់បងប្អូនប្រុសស្រី ប៉ុន្តែនឹងប៉ះពាល់ដល់កេរ្ដិ៍ឈ្មោះផ្ទាល់ខ្លួនរបស់ពួកគេ និងធ្វើឱ្យមនុស្សជាច្រើនស្គាល់ពីកម្ពស់ពិតរបស់ពួកគេ និងដឹងថាតើពួកគេមានសារជាតិធម្មជាតិបែបណានោះ ពួកគេប្រាកដជានឹងមិនប្រព្រឹត្តទៅតាមគោលការណ៍សេចក្ដីពិតឡើយ។ ប្រសិនបើការធ្វើកិច្ចការជាក់ស្ដែងមួយចំនួននឹងធ្វើឱ្យមនុស្សកាន់តែច្រើនស្ញប់ស្ញែងពួកគេ គោរពពួកគេ និងកោតសរសើរពួកគេ អាចឱ្យពួកគេទទួលបានកិត្យានុភាពកាន់តែធំធេង ឬអាចធ្វើឱ្យពាក្យសម្ដីរបស់ពួកគេមានសិទ្ធិអំណាច និងធ្វើឱ្យមនុស្សកាន់តែច្រើនចុះចូលនឹងពួកគេ នោះពួកគេនឹងជ្រើសរើសធ្វើវាដោយរបៀបនោះឯង។ បើមិនដូច្នោះទេ ពួកគេនឹងមិនជ្រើសរើសបដិសេធប្រយោជន៍របស់ខ្លួន ចេញពីការគិតគូរដើម្បីផលប្រយោជន៍នៃដំណាក់ព្រះជាម្ចាស់ ឬផលប្រយោជន៍របស់បងប្អូនប្រុសស្រីឡើយ។ នេះហើយគឺជាសារជាតិធម្មជាតិរបស់ពួកទទឹងនឹងព្រះគ្រីស្ទ។ តើនេះមិនអាត្មានិយម និងគួរឱ្យស្អប់ខ្ពើមទេឬ? នៅក្នុងស្ថានភាពណាក៏ដោយ ក៏ពួកទទឹងនឹងព្រះគ្រីស្ទចាត់ទុកឋានៈ និងកេរ្តិ៍ឈ្មោះរបស់ពួកគេជារឿងសំខាន់បំផុត។ គ្មាននរណាម្នាក់អាចប្រកួតប្រជែងនឹងពួកគេបានឡើយ។ មិនថាត្រូវតម្រូវឱ្យប្រើវិធីសាស្ត្របែបណានោះទេ ដរាបណាវាអាចអូសទាញមនុស្ស និងធ្វើឱ្យអ្នកដទៃថ្វាយបង្គំពួកគេ នោះពួកទទឹងនឹងព្រះគ្រីស្ទនឹងធ្វើវា។ ប្រសិនបើមាននរណាម្នាក់ផ្សេងទៀតត្រូវបានរាស្ដ្ររើសតាំងរបស់ព្រះជាម្ចាស់គោរព និងយល់ព្រមគាំទ្រ ដោយសារតែការធ្វើបន្ទាល់ថ្វាយព្រះជាម្ចាស់ នោះពួកទទឹងនឹងព្រះគ្រីស្ទក៏នឹងប្រើប្រាស់វិធីសាស្ត្រនេះដើម្បីអូសទាញមនុស្សដែរ។ ប៉ុន្តែ ពួកទទឹងនឹងព្រះគ្រីស្ទមិនមានសេចក្ដីពិត ឬបទពិសោធជាក់ស្ដែងឡើយ ដូច្នេះ ពួកគេខិតខំប្រឹងប្រែងគិតរកគ្រប់វិធីដើម្បីបង្កើតទ្រឹស្ដីមួយឈុតដែលធ្វើបន្ទាល់ថ្វាយព្រះជាម្ចាស់ ដោយផ្អែកលើការស្រមើស្រមៃរបស់មនុស្ស ដោយនិយាយអំពីភាពអស្ចារ្យរបស់ព្រះជាម្ចាស់ អំពីទំហំនៃក្ដីស្រឡាញ់ដែលព្រះជាម្ចាស់មានចំពោះមនុស្ស អំពីរបៀបដែលព្រះជាម្ចាស់លះបង់ដើម្បីសង្គ្រោះមនុស្ស និងអំពីទំហំដែលព្រះជាម្ចាស់បន្ទាបអង្គទ្រង់ និងលាក់កំបាំងអង្គទ្រង់។ បន្ទាប់ពីពួកគេធ្វើបន្ទាល់ថ្វាយព្រះជាម្ចាស់តាមរបៀបនេះ លទ្ធផលដែលពួកគេសម្រេចបាន គឺមនុស្សកាន់តែគោរពពួកគេ និងមានកន្លែងសម្រាប់ពួកគេកាន់តែច្រើននៅក្នុងចិត្តរបស់ខ្លួន ហើយគ្មានកន្លែងសម្រាប់ព្រះជាម្ចាស់ឡើយ។ ប្រសិនបើពួកគេឃើញថា ការនិយាយអំពីការស្គាល់ខ្លួនឯងអាចធ្វើឱ្យមនុស្សកាន់តែច្រើនទុកចិត្ត ស្ញប់ស្ញែង និងគោរពពួកគេ នោះពួកគេនឹងឧស្សាហ៍និយាយអំពីការស្គាល់ខ្លួនឯង ហើយនឹងឧស្សាហ៍វែកញែកពីខ្លួនឯង។ ពួកគេនឹងវែកញែកពីការពិតដែលថា ពួកគេគឺជាអារក្ស ថាពួកគេមិនមែនជាមនុស្ស ថាពួកគេគ្មានវិចារណញ្ញាណ ថាពួកគេមិនដេញតាមសេចក្ដីពិត និងថាពួកគេមិនមានសេចក្ដីពិត។ ពួកគេនឹងប្រកបគ្នាអំពីប្រធានបទដែលស្ដាប់ទៅហាក់ដូចជាត្រឹមត្រូវតែតាមពិតខុស និងមិនសំខាន់មួយចំនួន ដើម្បីបំភាន់អ្នកដទៃ អូសទាញយកទំនុកចិត្តរបស់អ្នកដទៃ និងធ្វើឱ្យមនុស្សកាន់តែច្រើនសរសើរ និងស្ញប់ស្ញែងពួកគេ។ នេះគឺជារបៀបដែលពួកទទឹងនឹងព្រះគ្រីស្ទប្រព្រឹត្ត។ ប្រសិនបើវិធីសាស្ត្រជាក់លាក់ណាមួយនៃការចែករំលែកទីបន្ទាល់តាមរយៈបទពិសោធ នឹងអាចឱ្យពួកគេទទួលបានការពេញចិត្ត និងការកោតសរសើរពីអ្នកដទៃ នោះពួកគេនឹងមិនស្ទាក់ស្ទើរក្នុងការប្រើប្រាស់វាឡើយ។ ពួកគេនឹងពិតជាផ្ដោតអារម្មណ៍ ខិតខំប្រឹងប្រែង និងប្រើប្រាស់ខួរក្បាលរិះគិតយ៉ាងខ្លាំងទៅលើវិធីសាស្ត្រនេះ។ សរុបមក គោលដៅ និងចេតនាបង្កប់របស់ពួកគេក្នុងការធ្វើរឿងទាំងអស់នេះ គឺវិលជុំវិញតែកេរ្តិ៍ឈ្មោះ និងឋានៈប៉ុណ្ណោះ គ្មានអ្វីផ្សេងឡើយ។ មិនថាវាជាភាសា វិធីសាស្ត្រ ឥរិយាបថយាខាងក្រៅរបស់ពួកគេ ឬជាប្រភេទនៃគំនិត ទស្សនៈ ឬវិធីសាស្ត្រនៃការដេញតាមនោះទេ ក៏រឿងទាំងនេះសុទ្ធតែវិលជុំវិញកេរ្តិ៍ឈ្មោះ និងឋានៈ។ នេះហើយគឺជារបៀបដែលពួកទទឹងនឹងព្រះគ្រីស្ទធ្វើការ។

សម្រាប់ពួកទទឹងនឹងព្រះគ្រីស្ទ ប្រសិនបើកេរ្តិ៍ឈ្មោះ ឬឋានៈរបស់ពួកគេត្រូវបានវាយប្រហារ និងដកហូតចេញ នោះវាជារឿងដែលធ្ងន់ធ្ងរជាងការប៉ុនប៉ងយកជីវិតរបស់ពួកគេទៅទៀត។ មិនថាពួកគេស្ដាប់សេចក្ដីអធិប្បាយច្រើនប៉ុនណា ឬអានព្រះបន្ទូលរបស់ព្រះជាម្ចាស់ច្រើនប៉ុនណានោះទេ ក៏ពួកគេនឹងមិនមានអារម្មណ៍សោកសៅ ឬស្ដាយក្រោយចំពោះការដែលមិនធ្លាប់បានអនុវត្តសេចក្ដីពិត និងការដើរលើផ្លូវរបស់ពួកទទឹងនឹងព្រះគ្រីស្ទឡើយ ហើយក៏មិនស្ដាយក្រោយចំពោះការដែលពួកគេមានសារជាតិធម្មជាតិជាពួកទទឹងនឹងព្រះគ្រីស្ទដែរ។ ផ្ទុយទៅវិញ ពួកគេតែងតែខិតខំប្រឹងប្រែងរិះគិតរកវិធីដើម្បីទទួលបានឋានៈ និងបង្កើនកេរ្តិ៍ឈ្មោះរបស់ពួកគេ។ អាចនិយាយបានថា គ្រប់យ៉ាងដែលពួកទទឹងនឹងព្រះគ្រីស្ទធ្វើ គឺធ្វើឡើងដើម្បីអួតសម្ញែងនៅចំពោះមុខអ្នកដទៃ ហើយមិនមែនធ្វើនៅចំពោះព្រះជាម្ចាស់ឡើយ។ ហេតុអ្វីបានជាខ្ញុំនិយាយបែបនេះ? គឺដោយសារតែមនុស្សបែបនេះស្រឡាញ់ឋានៈខ្លាំងពេក រហូតដល់ពួកគេចាត់ទុកវាជាជីវិតរបស់ខ្លួនផ្ទាល់ និងជាគោលដៅពេញមួយជីវិតរបស់ខ្លួន។ លើសពីនេះ ដោយសារតែពួកគេស្រឡាញ់ឋានៈខ្លាំងពេក ទើបពួកគេមិនដែលជឿលើអត្ថិភាពនៃសេចក្ដីពិតឡើយ ហើយថែមទាំងអាចនិយាយបានថា ពួកគេមិនមានជំនឿទាល់តែសោះទៅលើអត្ថិភាពរបស់ព្រះជាម្ចាស់។ ហេតុនេះ មិនថាពួកគេគិតគូរយ៉ាងណាដើម្បីទទួលបានកេរ្តិ៍ឈ្មោះ និងឋានៈ ហើយមិនថាពួកគេព្យាយាមប្រើប្រាស់រូបរាងក្លែងក្លាយដើម្បីបោកប្រាស់មនុស្ស និងព្រះជាម្ចាស់យ៉ាងណានោះទេ ក៏នៅក្នុងជម្រៅចិត្តរបស់ពួកគេ ពួកគេគ្មានការដឹងខ្លួន ឬការស្ដីបន្ទោសខ្លួនឯងឡើយ កុំថាឡើយមានក្ដីកង្វល់នោះ។ នៅក្នុងការដេញតាមកេរ្តិ៍ឈ្មោះ និងឋានៈយ៉ាងឥតឈប់ឈររបស់ពួកគេ ពួកគេក៏បដិសេធយ៉ាងគឃ្លើននូវអ្វីដែលព្រះជាម្ចាស់បានធ្វើផងដែរ។ ហេតុអ្វីបានជាខ្ញុំនិយាយបែបនេះ? នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ ពួកគេជឿថា៖ «កេរ្តិ៍ឈ្មោះ និងឋានៈទាំងអស់ គឺបានមកតាមរយៈការខិតខំប្រឹងប្រែងរបស់ខ្លួនឯង។ មានតែតាមរយៈការទទួលបានកន្លែងឈរជើងដ៏រឹងមាំក្នុងចំណោមមនុស្ស និងការទទួលបានកេរ្តិ៍ឈ្មោះ និងឋានៈប៉ុណ្ណោះ ទើបពួកគេអាចទទួលបានព្រះពររបស់ព្រះជាម្ចាស់។ ជីវិតមានតម្លៃ លុះត្រាតែមនុស្សទទួលបានអំណាច និងឋានៈដាច់ខាត។ មានតែបែបនេះទេ ទើបហៅថារស់នៅដូចជាមនុស្ស។ ផ្ទុយទៅវិញ វានឹងគ្មានប្រយោជន៍ឡើយក្នុងការរស់នៅតាមរបៀបដែលបានថ្លែងនៅក្នុងព្រះបន្ទូលរបស់ព្រះជាម្ចាស់ ពោលគឺការចុះចូលនឹងអធិបតេយ្យភាព និងការរៀបចំចាត់ចែងរបស់ព្រះជាម្ចាស់នៅក្នុងគ្រប់កិច្ចការទាំងអស់ ការស្ម័គ្រចិត្តឈរនៅក្នុងឋានៈជាភាវៈដែលព្រះបានបង្កើត និងការរស់នៅដូចជាមនុស្សធម្មតា។ គ្មាននរណាម្នាក់នឹងស្ញប់ស្ញែងមនុស្សបែបនេះឡើយ។ ឋានៈ កេរ្តិ៍ឈ្មោះ និងសុភមង្គលរបស់មនុស្ស ត្រូវតែយកបានតាមរយៈការតស៊ូរបស់ពួកគេផ្ទាល់ របស់ទាំងនោះត្រូវតែត្រូវបានតស៊ូដណ្ដើមយក និងចាប់យកដោយអាកប្បរិយាវិជ្ជមាន និងបុរេសកម្ម។ គ្មាននរណាផ្សេងនឹងផ្ដល់របស់ទាំងនោះដល់អ្នកឡើយ។ ការរង់ចាំដោយអសកម្ម អាចត្រឹមតែនាំទៅរកភាពបរាជ័យប៉ុណ្ណោះ»។ នេះហើយគឺជារបៀបដែលពួកទទឹងនឹងព្រះគ្រីស្ទគិតគូរ។ នេះហើយគឺជានិស្ស័យរបស់ពួកទទឹងនឹងព្រះគ្រីស្ទ។ ប្រសិនបើអ្នកសង្ឃឹមថាពួកទទឹងនឹងព្រះគ្រីស្ទនឹងទទួលយកសេចក្ដីពិត ទទួលស្គាល់កំហុស និងមានការប្រែចិត្តដ៏ពិតប្រាកដ នោះវាជារឿងដែលមិនអាចទៅរួចឡើយ គឺពួកគេពិតជាមិនអាចធ្វើវាបានជាដាច់ខាត។ ពួកទទឹងនឹងព្រះគ្រីស្ទមានសារជាតិធម្មជាតិរបស់សាតាំង ហើយពួកគេស្អប់សេចក្ដីពិត ដូច្នេះ មិនថាពួកគេទៅទីណានោះទេ ទោះបីជាពួកគេទៅដល់ចុងបញ្ចប់នៃផែនដីក៏ដោយ ក៏មហិច្ឆតារបស់ពួកគេក្នុងការដេញតាមកេរ្តិ៍ឈ្មោះ និងឋានៈ នឹងមិនផ្លាស់ប្ដូរជាដាច់ខាត ហើយទស្សនៈរបស់ពួកគេចំពោះរឿងរ៉ាវ ឬផ្លូវដែលពួកគេដើរ ក៏មិនផ្លាស់ប្ដូរដែរ។ មនុស្សមួយចំនួននឹងនិយាយថា៖ «មានពួកទទឹងនឹងព្រះគ្រីស្ទមួយចំនួនតូចដែលអាចផ្លាស់ប្ដូរទស្សនៈរបស់ពួកគេអំពីរឿងនេះបាន»។ តើសេចក្ដីថ្លែងនេះត្រឹមត្រូវដែរឬទេ? ប្រសិនបើពួកគេពិតជាអាចផ្លាស់ប្ដូរបានមែន តើពួកគេនៅតែជាពួកទទឹងនឹងព្រះគ្រីស្ទទៀតដែរឬទេ? អស់អ្នកដែលមានធម្មជាតិជាអាទទឹងនឹងព្រះគ្រីស្ទ នឹងមិនផ្លាស់ប្ដូរជាដាច់ខាត។ អស់អ្នកដែលមាននិស្ស័យជាអាទទឹងនឹងព្រះគ្រីស្ទ នឹងផ្លាស់ប្ដូរបាន លុះត្រាតែពួកគេដេញតាមសេចក្ដីពិតប៉ុណ្ណោះ។ មនុស្សមួយចំនួនដែលដើរលើផ្លូវរបស់បុគ្គលទទឹងនឹងព្រះគ្រីស្ទ ធ្វើសេចក្ដីអាក្រក់ខ្លះដែលរំខានដល់កិច្ចការរបស់ពួកជំនុំ ហើយទោះបីជាពួកគេត្រូវបានកំណត់លក្ខណៈថាជាពួកទទឹងនឹងព្រះគ្រីស្ទក៏ដោយ បន្ទាប់ពីពួកគេត្រូវបានដកហូតតំណែង ពួកគេមានអារម្មណ៍វិប្បដិសារីយ៉ាងពិតប្រាកដ ហើយពួកគេតាំងចិត្តកែប្រែខ្លួនជាថ្មី ហើយបន្ទាប់ពីរយៈពេលនៃការឆ្លុះបញ្ចាំងពីខ្លួនឯង ការស្គាល់ខ្លួនឯង និងការប្រែចិត្ត ពួកគេក៏ឆ្លងកាត់ការផ្លាស់ប្ដូរពិតប្រាកដមួយចំនួន។ ក្នុងករណីនេះ មនុស្សទាំងនេះមិនអាចត្រូវបានកំណត់លក្ខណៈថាជាពួកទទឹងនឹងព្រះគ្រីស្ទឡើយ ពួកគេគ្រាន់តែមាននិស្ស័យជាអាទទឹងនឹងព្រះគ្រីស្ទប៉ុណ្ណោះ។ ប្រសិនបើពួកគេដេញតាមសេចក្ដីពិត ពួកគេអាចផ្លាស់ប្ដូរបាន។ ទោះជាយ៉ាងនេះក្ដី គេអាចនិយាយបានយ៉ាងប្រាកដថា ភាគច្រើននៃអស់អ្នកដែលត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ ត្រូវបានបោសសម្អាតចេញ ឬត្រូវបានបណ្ដេញចេញដោយពួកជំនុំ នឹងមិនប្រែចិត្ត ឬផ្លាស់ប្ដូរយ៉ាងពិតប្រាកដឡើយ។ ប្រសិនបើមាននរណាម្នាក់ក្នុងចំណោមពួកគេផ្លាស់ប្ដូរ អ្នកទាំងនោះគឺជាករណីកម្រ។ មនុស្សមួយចំនួននឹងសួរថា៖ «ចុះតើករណីកម្រទាំងនោះត្រូវបានកំណត់លក្ខណៈខុសមែនទេ?» នេះគឺជារឿងដែលមិនអាចទៅរួចឡើយ។ យ៉ាងណាមិញ ពួកគេពិតជាបានប្រព្រឹត្តសេចក្ដីអាក្រក់ខ្លះមែន ហើយរឿងនេះមិនអាចលុបចោលបានឡើយ។ ក៏ប៉ុន្តែ ប្រសិនបើពួកគេអាចប្រែចិត្តយ៉ាងពិតប្រាកដ ប្រសិនបើពួកគេស្ម័គ្រចិត្តបំពេញភារកិច្ច ហើយប្រសិនបើពួកគេមានទីបន្ទាល់ពិតប្រាកដនៃការប្រែចិត្តរបស់ខ្លួន នោះពួកជំនុំនៅតែអាចទទួលយកពួកគេបាន។ ប្រសិនបើមនុស្សទាំងនេះបដិសេធដាច់អហង្ការមិនព្រមទទួលស្គាល់កំហុស ឬមិនព្រមប្រែចិត្ត បន្ទាប់ពីត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ ហើយពួកគេបន្តព្យាយាមដោះសាឱ្យខ្លួនឯងតាមគ្រប់មធ្យោបាយដែលអាចធ្វើទៅបាន នោះវាគឺជារឿងសុក្រឹត និងត្រឹមត្រូវទាំងស្រុងក្នុងការកំណត់លក្ខណៈពួកគេថាជាពួកទទឹងនឹងព្រះគ្រីស្ទ។ ប្រសិនបើពួកគេបានទទួលស្គាល់កំហុសរបស់ខ្លួន ហើយមានអារម្មណ៍វិប្បដិសារីយ៉ាងពិតប្រាកដនៅពេលនោះ តើពួកជំនុំម្ដេចនឹងអាចកំណត់លក្ខណៈពួកគេថាជាពួកទទឹងនឹងព្រះគ្រីស្ទទៅ? នោះគឺជារឿងដែលមិនអាចទៅរួចឡើយ។ មិនថាពួកគេជានរណា មិនថាពួកគេបានធ្វើសេចក្ដីអាក្រក់ច្រើនប៉ុនណា ឬកំហុសរបស់ពួកគេធ្ងន់ធ្ងរប៉ុនណានោះទេ ការដែលមនុស្សម្នាក់ត្រូវបានកំណត់ថាជាអាទទឹងនឹងព្រះគ្រីស្ទ ឬមាននិស្ស័យជាអាទទឹងនឹងព្រះគ្រីស្ទ គឺអាស្រ័យលើថាតើគេអាចទទួលយកសេចក្ដីពិត និងការត្រូវបានលួសកាត់ដែរឬទេ ហើយថាតើគេមានវិប្បដិសារីយ៉ាងពិតប្រាកដដែរឬទេ។ ប្រសិនបើគេអាចទទួលយកសេចក្ដីពិត និងទទួលយកការត្រូវបានលួសកាត់ ប្រសិនបើគេមានវិប្បដិសារីយ៉ាងពិតប្រាកដ ហើយប្រសិនបើគេស្ម័គ្រចិត្តចំណាយពេលពេញមួយជីវិតរបស់ខ្លួនធ្វើការដោយកម្លាំងថ្វាយព្រះជាម្ចាស់ នោះរឿងនេះពិតជាបង្ហាញពីការប្រែចិត្តបន្តិចបន្តួចមែន។ មនុស្សបែបនេះមិនអាចត្រូវបានកំណត់លក្ខណៈថាជាអាទទឹងនឹងព្រះគ្រីស្ទឡើយ។ តើពួកទទឹងនឹងព្រះគ្រីស្ទពិតប្រាកដទាំងនោះ ពិតជាអាចទទួលយកសេចក្ដីពិតបានដែរឬទេ? គឺមិនអាចជាដាច់ខាត។ គឺពិតជាដោយសារតែពួកគេមិនស្រឡាញ់សេចក្ដីពិត និងស្អប់ខ្ពើមសេចក្ដីពិតនេះហើយ ទើបពួកគេនឹងមិនអាចបោះបង់កេរ្តិ៍ឈ្មោះ និងឋានៈ ដែលទាក់ទងយ៉ាងស្អិតរមួតទៅនឹងជីវិតទាំងមូលរបស់ពួកគេបានជាដាច់ខាត។ ពួកទទឹងនឹងព្រះគ្រីស្ទជឿជាក់យ៉ាងមុតមាំនៅក្នុងចិត្តរបស់ខ្លួនថា មានតែកេរ្តិ៍ឈ្មោះ និងឋានៈប៉ុណ្ណោះ ទើបពួកគេមានសេចក្ដីថ្លៃថ្នូរ និងជាភាវៈដែលព្រះបានបង្កើតយ៉ាងពិតប្រាកដ ហើយថាមានតែឋានៈប៉ុណ្ណោះ ទើបពួកគេនឹងទទួលបានរង្វាន់ និងមកុដ មានលក្ខណៈសម្បត្តិគ្រប់គ្រាន់សម្រាប់ការសព្វព្រះទ័យរបស់ព្រះជាម្ចាស់ ទទួលបានអ្វីៗគ្រប់យ៉ាង និងក្លាយជាមនុស្សពិតប្រាកដម្នាក់។ តើពួកទទឹងនឹងព្រះគ្រីស្ទចាត់ទុកឋានៈជាអ្វី? ពួកគេចាត់ទុកវាជាសេចក្ដីពិត ពួកគេចាត់ទុកវាជាគោលដៅខ្ពស់បំផុតដែលមនុស្សត្រូវដេញតាម។ តើនោះមិនមែនជាបញ្ហាទេឬ? មនុស្សដែលអាចងប់ងល់នឹងឋានៈតាមរបៀបនេះ គឺជាពួកទទឹងនឹងព្រះគ្រីស្ទពិតប្រាកដ។ ពួកគេគឺជាមនុស្សប្រភេទដូចគ្នានឹងប៉ុលដែរ។ ពួកគេជឿថា ការដេញតាមសេចក្ដីពិត ការស្វែងរកការចុះចូលនឹងព្រះជាម្ចាស់ និងការស្វែងរកការធ្វើជាមនុស្សស្មោះត្រង់ សុទ្ធតែជាដំណើរការដែលនាំមនុស្សម្នាក់ទៅរកឋានៈខ្ពស់បំផុតដែលអាចធ្វើទៅបាន។ របស់ទាំងនោះគ្រាន់តែជាដំណើរការប៉ុណ្ណោះ មិនមែនជាគោលដៅ និងស្ដង់ដានៃការប្រព្រឹត្តខ្លួនឡើយ ហើយថារបស់ទាំងនោះត្រូវបានធ្វើឡើងទាំងស្រុងដើម្បីឱ្យព្រះជាម្ចាស់ទតមើលប៉ុណ្ណោះ។ ការយល់ដឹងនេះគឺមិនសមហេតុផល និងផ្ដេសផ្ដាសណាស់! មានតែមនុស្សខុសទំនងដែលស្អប់សេចក្ដីពិតប៉ុណ្ណោះ ទើបអាចបង្កើតគំនិតដ៏ផ្ដេសផ្ដាសបែបនេះបាន។

នៅពេលនិយាយដល់ពួកទទឹងនឹងព្រះគ្រីស្ទ មិនថាអ្នកប្រកបគ្នាអំពីទិដ្ឋភាពណាមួយនៃសេចក្ដីពិតនោះទេ ក៏វិធីសាស្ត្រនៃការស្វែងយល់ និងការយល់ដឹងរបស់ពួកគេ នឹងខុសពីមនុស្សដែលដេញតាមសេចក្ដីពិត។ បន្ទាប់ពីបានឮសេចក្ដីពិត មនុស្សដែលដេញតាមសេចក្ដីពិតគិតថា៖ «ខ្ញុំមិនមានទិដ្ឋភាពនៃសេចក្ដីពិតនេះទេ ហើយខ្ញុំអាចភ្ជាប់សភាពដែលព្រះជាម្ចាស់បានបើកសម្ដែងនេះមកខ្លួនខ្ញុំបាន។ ហេតុអ្វីបានជាបន្ទាប់ពីស្ដាប់វាហើយ ខ្ញុំមានអារម្មណ៍ពោរពេញដោយវិប្បដិសារី និងជំពាក់គុណព្រះជាម្ចាស់ខ្លាំងម្ល៉េះ? ខ្ញុំនៅតែខ្វះខាតយ៉ាងខ្លាំងក្នុងការដេញតាមសេចក្ដីពិត ហើយខ្ញុំនៅឆ្ងាយណាស់ពីការអាចចុះចូលយ៉ាងពិតប្រាកដ។ ខ្ញុំមានអារម្មណ៍ភ័យខ្លាចយ៉ាងខ្លាំង រឿងនេះបានបម្រើជាការដាស់តឿនដល់ខ្ញុំ។ ខ្ញុំបានគិតថា ថ្មីៗនេះខ្ញុំធ្វើបានល្អគួរសមហើយ ហើយខ្ញុំមិនដឹងសោះថា តាមពិតទៅខ្ញុំមិនមែនជាមនុស្សដែលអនុវត្តសេចក្ដីពិត ឬជាមនុស្សដែលផ្គាប់ព្រះហឫទ័យព្រះជាម្ចាស់ឡើយ។ ចាប់ពីពេលនេះតទៅ ខ្ញុំត្រូវតែប្រុងប្រយ័ត្ន និងម៉ត់ចត់ ហើយផ្ដោតលើការអធិដ្ឋាននៅចំពោះព្រះជាម្ចាស់ និងទូលអង្វរសូមការណែនាំ និងការស្រាយបំភ្លឺពីទ្រង់។ ខ្ញុំមិនត្រូវដើរតាមផ្លូវផ្ទាល់ខ្លួនរបស់ខ្ញុំជាដាច់ខាត។ ខ្ញុំនឹងចូលឱ្យបានស៊ីជម្រៅទៅក្នុងទិដ្ឋភាពនៃសេចក្ដីពិតនេះ ហើយខ្ញុំនៅតែមានឱកាសដើម្បីរីកចម្រើន។ ខ្ញុំសង្ឃឹមថា ព្រះជាម្ចាស់នឹងរៀបចំមជ្ឈដ្ឋានមួយដែលអាចអនុញ្ញាតឱ្យខ្ញុំធ្វើបានល្អជាងមុន និងថ្វាយនូវភាពស្មោះសរ និងភាពស្មោះត្រង់របស់ខ្ញុំ»។ នេះគឺជារបៀបដែលមនុស្សដែលដេញតាមសេចក្ដីពិតគិត។ ដូច្នេះ តើពួកទទឹងនឹងព្រះគ្រីស្ទស្វែងយល់សេចក្ដីពិតប្រភេទផ្សេងៗដោយរបៀបណា? បន្ទាប់ពីបានឮព្រះបន្ទូលរបស់ព្រះជាម្ចាស់ដែលស្ដីបន្ទោសមនុស្ស តើពួកគេគិតយ៉ាងណា? «ខ្ញុំធ្វើរឿងនោះមិនបានល្អសោះ ខ្ញុំបានភ្លាត់ស្នៀតនៅក្នុងសកម្មភាពរបស់ខ្ញុំ ហើយកំហុសក៏បានលេចឡើង។ តើមានមនុស្សប៉ុន្មាននាក់ដឹងពីរឿងនេះ? ព្រះបន្ទូលរបស់ព្រះជាម្ចាស់ត្រូវបានថ្លែងយ៉ាងច្បាស់ តើនោះមានន័យថា ព្រះជាម្ចាស់បានទតខ្ញុំធ្លុះហើយមែនទេ? អ៊ីចឹង នេះមិនមែនជាលទ្ធផលល្អទេ នេះមិនមែនជាអ្វីដែលខ្ញុំចង់បានឡើយ។ ប្រសិនបើព្រះជាម្ចាស់បានទតខ្ញុំធ្លុះហើយ តើមាននរណាម្នាក់ផ្សេងទៀតដឹងពីរឿងនេះដែរឬទេ? ប្រសិនបើមាននរណាម្នាក់បានដឹង នោះវានឹងកាន់តែអាក្រក់ទៅទៀត។ ប្រសិនបើមានតែព្រះជាម្ចាស់ប៉ុណ្ណោះដែលជ្រាប ហើយគ្មាននរណាម្នាក់ផ្សេងទៀតដឹងទេ នោះគឺមិនអីឡើយ។ ប្រសិនបើមនុស្សមួយចំនួនឮព្រះបន្ទូលរបស់ព្រះជាម្ចាស់ទាំងនេះដែលលាតត្រដាងមនុស្ស ហើយពួកគេភ្ជាប់ព្រះបន្ទូលទាំងនោះមកខ្ញុំ និងយកមកអនុវត្តលើខ្ញុំ នោះវានឹងធ្វើឱ្យខូចកេរ្តិ៍ឈ្មោះរបស់ខ្ញុំមិនខាន។ ខ្ញុំនឹងត្រូវគិតរកវិធីដើម្បីដោះស្រាយរឿងនេះ។ តើខ្ញុំអាចដោះស្រាយរឿងនេះដោយរបៀបណាទៅ?» ពួកទទឹងនឹងព្រះគ្រីស្ទរិះគិតតាមរបៀបនេះ។ ឧទាហរណ៍៖ បន្ទាប់ពីបានស្ដាប់ព្រះជាម្ចាស់ប្រកបគ្នាអំពីរបៀបដែលមនុស្សត្រូវតែធ្វើជាមនុស្សស្មោះត្រង់ អាទទឹងនឹងព្រះគ្រីស្ទនឹងគិតភ្លាមៗថា៖ «មានតែមនុស្សល្ងង់ទេដែលព្យាយាមធ្វើជាមនុស្សស្មោះត្រង់។ មនុស្សឆ្លាតដូចជាខ្ញុំ ម្ដេចនឹងអាចធ្វើជាមនុស្សស្មោះត្រង់បានទៅ? មនុស្សស្មោះត្រង់គឺជាមនុស្សល្ងង់ខ្លៅ និងមនុស្សភ្លីភ្លើ ពួកគេគិតអ្វីនៅក្នុងចិត្ត ក៏និយាយវាចេញមកទាំងអស់ ពួកគេប្រាប់អ្នកដទៃគ្រប់យ៉ាង និងអនុញ្ញាតឱ្យអ្នកដទៃយល់ពីអ្វីៗគ្រប់យ៉ាង។ ខ្ញុំនឹងមិនធ្វើបែបនោះជាដាច់ខាត! ការដែលព្រះជាម្ចាស់មានព្រះបន្ទូលថាយើងគួរតែធ្វើជាមនុស្សស្មោះត្រង់ គឺមិនមែនដាច់ខាតទេ ដូច្នេះ ខ្ញុំគ្រាន់តែធ្វើជាមនុស្សមានប្រាជ្ញាទៅគឺចប់រឿងហើយ។ ចំពោះការធ្វើជាមនុស្សស្មោះត្រង់ ខ្ញុំនឹងគ្រាន់តែជ្រើសរើសពេលដែលត្រូវធ្វើបែបនោះប៉ុណ្ណោះ។ ខ្ញុំនឹងបើកចំហអំពីរឿងមួយចំនួន ប៉ុន្តែខ្ញុំនឹងមិននិយាយអំពីអាថ៌កំបាំង និងរឿងលាក់កំបាំងទាំងអស់នោះ ដែលខ្ញុំលាក់ទុកនៅក្នុងជម្រៅចិត្តរបស់ខ្ញុំឡើយ ជារឿងដែលអាចធ្វើឱ្យមនុស្សមើលងាយខ្ញុំ ប្រសិនបើខ្ញុំនិយាយពីវា។ តើមានអត្ថប្រយោជន៍អ្វីខ្លះក្នុងការធ្វើជាមនុស្សស្មោះត្រង់? ខ្ញុំមិនគិតថាមានអត្ថប្រយោជន៍ណាមួយចំពោះរឿងនេះឡើយ។ មនុស្សមួយចំនួនតែងតែវែកញែកពីខ្លួនឯង ព្យាយាមធ្វើជាមនុស្សស្មោះត្រង់ និងនិយាយដោយស្មោះត្រង់ ហើយនាំយកនិស្ស័យពុករលួយរបស់ពួកគេមកលាតត្រដាង ប៉ុន្តែពួកគេមិនទទួលបានព្រះគុណរបស់ព្រះជាម្ចាស់ឡើយ ហើយនៅពេលពួកគេគួរតែត្រូវបានលួសកាត់ ពួកគេនៅតែត្រូវបានគេលួសកាត់ដដែល ព្រះជាម្ចាស់មិនប្រទានការលើកតម្កើងបន្ថែមណាមួយដល់ពួកគេឡើយ»។ ពួកគេរិះគិតចុះឡើងថា៖ «ខ្ញុំនឹងត្រូវជ្រើសរើសផ្លូវមួយទៀត។ នេះមិនមែនជាផ្លូវដែលខ្ញុំគួរដើរឡើយ ខ្ញុំនឹងទុកវាឱ្យអ្នកដទៃចុះ។ តើមនុស្សឆ្លាតដូចជាខ្ញុំ ម្ដេចនឹងអាចរស់នៅបែបនោះបានទៅ?» មិនថាអាទទឹងនឹងព្រះគ្រីស្ទឮទិដ្ឋភាពណាមួយនៃសេចក្ដីពិតនោះទេ តើគេធ្វើការគិតគូរបែបណានៅក្នុងចិត្តរបស់ខ្លួន? តើគេអាចស្វែងយល់ពីសេចក្ដីពិតនោះយ៉ាងបរិសុទ្ធបានដែរឬទេ? តើគេមានសមត្ថភាពទទួលយកវាជាសេចក្ដីពិតនៅក្នុងជម្រៅចិត្តរបស់ខ្លួនបានដែរឬទេ? មិនអាចជាដាច់ខាត។ គេតែងតែគិតគូរ និងរៀបផែនការ ហើយអង្កេតមើលជាបន្តបន្ទាប់។ តើទីបំផុតគេឆ្លើយតបយ៉ាងដូចម្ដេច? គេផ្លាស់ប្ដូរទៅតាមស្ថានការណ៍ គេបត់បែនទៅតាមស្ថានភាព គេមានភាពប៉ិនប្រសប់ និងក្រឡេចក្រឡុចនៅក្នុងការប្រាស្រ័យទាក់ទងជាមួយអ្នកដទៃ ហើយគេធ្វើសកម្មភាពដោយលាក់កំបាំងទាំងស្រុង។ មិនថាអាទទឹងនឹងព្រះគ្រីស្ទធ្វើអ្វី មិនថាគេកំពុងគិត ឬថ្លឹងថ្លែងអ្វីនៅក្នុងជម្រៅចិត្តនោះទេ គេមិនអាចឱ្យអ្នកដទៃដឹងឡើយ ហើយក៏មិនអាចឱ្យព្រះជាម្ចាស់ជ្រាបដែរ។ គេមិនអាចលាតត្រដាងរឿងទាំងនេះចំពោះព្រះជាម្ចាស់ឡើយ កុំថាឡើយប្រាស្រ័យទាក់ទងអំពីរឿងទាំងនោះឱ្យបានច្បាស់លាស់ជាមួយមនុស្សនោះ គេជឿថារឿងទាំងនេះគឺជាកិច្ចការផ្ទាល់ខ្លួនរបស់គេ។ ហេតុនេះ ពួកទទឹងនឹងព្រះគ្រីស្ទគឺជាប្រភេទមនុស្សដែលគ្មានសមត្ថភាពទាល់តែសោះក្នុងការអនុវត្តសេចក្ដីពិត។ ក្រៅពីមិនអនុវត្តសេចក្ដីពិតដោយខ្លួនឯង ពួកគេក៏មើលងាយមនុស្សដែលអនុវត្តសេចក្ដីពិតដែរ ហើយលើសពីនេះទៅទៀត ពួកគេចំអកឱ្យមនុស្សដែលត្រូវបានលួសកាត់ ដោយសារតែអ្នកទាំងនោះមានសេចក្ដីវៀចវេរមួយចំនួនក្នុងពេលអនុវត្តសេចក្ដីពិត ឬដោយសារតែអ្នកទាំងនោះបានដើរផ្លូវខុស ឬប្រព្រឹត្តកំហុសមួយចំនួន ហើយសើចចំអកឱ្យអ្នកទាំងនោះពីខាងក្រៅ។ ពួកទទឹងនឹងព្រះគ្រីស្ទមិនជឿលើសេចក្ដីសុចរិតរបស់ព្រះជាម្ចាស់ឡើយ កុំថាឡើយដល់ជឿថាវិធីសាស្ត្រផ្សេងៗដែលព្រះអង្គប្រព្រឹត្តចំពោះមនុស្ស មានសេចក្ដីពិត និងសេចក្ដីស្រឡាញ់របស់ទ្រង់នៅក្នុងនោះ ពួកទទឹងនឹងព្រះគ្រីស្ទមិនជឿរឿងទាំងនេះឡើយ។ តាមទស្សនៈរបស់ពួកគេ ពួកគេជឿថារឿងទាំងអស់នេះគឺជាពាក្យកុហកដែលមានបំណងបោកបញ្ឆោតមនុស្ស ពួកគេគិតថារឿងទាំងនោះគ្រាន់តែជាលេសមួយប្រភេទ ជាបណ្ដុំនៃពាក្យសម្ដីដែលស្ដាប់ទៅពីរោះប៉ុណ្ណោះ។ ហើយតើពួកគេតែងតែលួចត្រេកអរនឹងអ្វី? «សំណាងហើយ ដែលខ្ញុំមិនល្ងង់ដល់ថ្នាក់លះបង់អ្វីៗគ្រប់យ៉ាងនោះ។ សំណាងហើយ ដែលខ្ញុំមិនបាននិយាយពីរឿងដ៏ស្មោកគ្រោក និងអាក្រក់ទាំងនោះ ដែលខ្ញុំលាក់ទុកនៅក្នុងជម្រៅចិត្ត។ សំណាងហើយ ដែលខ្ញុំនៅតែប្រកាន់ខ្ជាប់នូវឋានៈ និងកេរ្តិ៍ឈ្មោះរបស់ខ្ញុំ ហើយខិតខំប្រឹងប្រែងឱ្យអស់ពីសមត្ថភាពដើម្បីដេញតាមរបស់ទាំងនោះ និងរត់ចុះរត់ឡើងដើម្បីរបស់ទាំងនោះ។ ប្រសិនបើខ្ញុំមិនរត់ចុះរត់ឡើងដើម្បីប្រយោជន៍ខ្លួនឯងទេ អ៊ីចឹងតើមាននរណានឹងគិតគូរដល់ខ្ញុំទៅ?» ពួកទទឹងនឹងព្រះគ្រីស្ទមិនត្រឹមតែបោកបញ្ឆោតប៉ុណ្ណោះទេ ប៉ុន្តែពួកគេក៏ទុច្ចរិត ពួកគេស្អប់ខ្ពើមសេចក្ដីពិត ហើយមាននិស្ស័យកាចសាហាវ ពោលគឺ គ្រប់ទិដ្ឋភាពទាំងអស់នៃនិស្ស័យពុករលួយដែលបង្ហាញចេញនៅក្នុងមនុស្សពុករលួយ ត្រូវបានបញ្ជាក់ និង «លើកកម្ពស់» ទៅមួយកម្រិតទៀតនៅក្នុងខ្លួនពួកទទឹងនឹងព្រះគ្រីស្ទ។ ប្រសិនបើអ្នកចង់មើលពីនិស្ស័យពុករលួយរបស់មនុស្សជាតិ ចូរស្វែងរកអាទទឹងនឹងព្រះគ្រីស្ទម្នាក់ដើម្បីវែកញែក និងប្រាស្រ័យទាក់ទងជាមួយចុះ នោះគឺជាវិធីដ៏ល្អបំផុតក្នុងការបង្ហាញឱ្យឃើញពីបញ្ហានេះ ហើយជាវិធីដ៏ល្អបំផុតដើម្បីមើលធ្លុះសារជាតិពុករលួយរបស់មនុស្សជាតិដ៏ពុករលួយ និងមុខមាត់របស់សាតាំង។ ប្រសិនបើអ្នកយកអាទទឹងនឹងព្រះគ្រីស្ទម្នាក់ធ្វើជាឧទាហរណ៍ដ៏សំខាន់ ហើយវែកញែក និងស្វែងយល់ពីគេ នោះអ្នកនឹងអាចយល់ពីរឿងទាំងនេះបានកាន់តែច្បាស់។

ការដេញតាមឋានៈ និងកេរ្តិ៍ឈ្មោះរបស់ពួកទទឹងនឹងព្រះគ្រីស្ទ គឺហួសឆ្ងាយពីមនុស្សធម្មតា ហើយបំណងប្រាថ្នារបស់ពួកគេចំពោះឋានៈ និងកេរ្តិ៍ឈ្មោះក៏ដូចគ្នាដែរ។ មនុស្សធម្មតាមិនមានបំណងប្រាថ្នាដ៏ធំធេងបែបនេះចំពោះឋានៈ និងកេរ្តិ៍ឈ្មោះឡើយ ចំណែកឯបំណងប្រាថ្នានោះនៅក្នុងខ្លួនពួកទទឹងនឹងព្រះគ្រីស្ទវិញ គឺខ្លាំងក្លា និងច្បាស់ក្រឡែតបំផុត។ នៅពេលដែលអ្នកបានប្រាស្រ័យទាក់ទងជាមួយអាទទឹងនឹងព្រះគ្រីស្ទ ហើយបាននិយាយជាមួយគេ និងចំណាយពេលជាមួយគេ នោះសារជាតិធម្មជាតិរបស់គេនឹងត្រូវបានលាតត្រដាងនៅចំពោះមុខអ្នក ហើយអ្នកនឹងមើលគេធ្លុះភ្លាមៗ។ នេះបញ្ជាក់ថាបំណងប្រាថ្នារបស់ពួកគេធំធេងប៉ុនណា។ នៅពេលដែលការប្រាស្រ័យទាក់ទងរបស់អ្នកជាមួយគេកាន់តែស៊ីជម្រៅ អ្នកនឹងមានអារម្មណ៍ខ្ពើមរអើមនឹងគេ ហើយបដិសេធគេ។ ទីបំផុត អ្នកមិនត្រឹមតែបដិសេធគេប៉ុណ្ណោះទេ ប៉ុន្តែអ្នកថែមទាំងថ្កោលទោស និងដាក់បណ្ដាសាគេទៀតផង។ ពួកទទឹងនឹងព្រះគ្រីស្ទមិនមែនជារបស់ល្អឡើយ ពួកគេគឺជាសត្រូវរបស់ព្រះជាម្ចាស់ ក៏ដូចជាសត្រូវរបស់មនុស្សគ្រប់គ្នាដែលដេញតាមសេចក្ដីពិត។ ពួកទទឹងនឹងព្រះគ្រីស្ទស្អប់ខ្ពើមសេចក្ដីពិតឡើយ ហើយមានសមត្ថភាពធ្វើរឿងអាក្រក់គ្រប់បែបយ៉ាង ដើម្បីជាប្រយោជន៍ដល់ឋានៈ និងកេរ្តិ៍ឈ្មោះ។ នៅក្នុងគ្រប់យ៉ាងដែលពួកគេធ្វើ ពួកគេនឹងបន្លំខ្លួន ត្រាប់តាម និងបត់បែនតាមស្ថានការណ៍ ដោយធ្វើការសម្រុះសម្រួលដើម្បីជាប្រយោជន៍ដល់ឋានៈ និងកេរ្តិ៍ឈ្មោះ។ ព្រលឹង និងសារជាតិរបស់មនុស្សបែបនេះ គឺស្មោកគ្រោកណាស់ ពួកគេគួរឱ្យស្អប់ខ្ពើមណាស់។ ពួកគេមិនមានក្ដីស្រឡាញ់សូម្បីតែបន្តិចចំពោះសេចក្ដីពិត ឬអ្វីៗដែលវិជ្ជមានឡើយ។ ក្នុងពេលជាមួយគ្នានេះ ពួកគេប្រើប្រាស់អ្វីៗដែលវិជ្ជមាន និងការអធិប្បាយនូវពាក្យពេចន៍ និងគោលលទ្ធិដែលត្រឹមត្រូវ ដើម្បីបំភាន់មនុស្ស ដូច្នេះទើបពួកគេអាចទទួលបានកេរ្តិ៍ឈ្មោះ និងឋានៈ ព្រមទាំងបំពេញបំណងប្រាថ្នា និងមហិច្ឆតារបស់ខ្លួន។ នេះហើយគឺជាឥរិយាបថ និងសារជាតិរបស់ពួកទទឹងនឹងព្រះគ្រីស្ទ។ អ្នកមិនអាចមើលឃើញថាសាតាំងមានរូបរាងយ៉ាងណា ថាតើសាតាំងប្រព្រឹត្តខ្លួននៅក្នុងលោកីយ៍ និងប្រាស្រ័យទាក់ទងជាមួយមនុស្សដោយរបៀបណា និងថាតើសាតាំងមានសារជាតិធម្មជាតិបែបណានោះទេ។ អ្នកមិនដឹងថាតាមពិតសាតាំងគឺជាអ្វីឱ្យប្រាកដឡើយនៅក្នុងព្រះនេត្ររបស់ព្រះជាម្ចាស់។ នេះមិនមែនជាបញ្ហាទេ អ្វីដែលអ្នកត្រូវធ្វើគឺអង្កេត និងវែកញែកអាទទឹងនឹងព្រះគ្រីស្ទម្នាក់ នោះអ្នកនឹងឃើញរឿងទាំងអស់នេះហើយ ពោលគឺសារជាតិធម្មជាតិរបស់សាតាំង មុខមាត់ដ៏អាក្រក់របស់សាតាំង ព្រមទាំងសេចក្ដីទុច្ចរិត និងភាពកាចសាហាវរបស់សាតាំង រឿងទាំងអស់នេះនឹងអាចមើលឃើញសម្រាប់អ្នក។ ពួកទទឹងនឹងព្រះគ្រីស្ទគឺជាសាតាំងរស់ ពួកគេគឺជាពួកអារក្សរស់។

១. របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់

ពួកទទឹងនឹងព្រះគ្រីស្ទលាក់ទុកនូវមហិច្ឆតា និងបំណងប្រាថ្នាធំធេងណាស់ នៅពេលនិយាយដល់ឋានៈ និងកេរ្តិ៍ឈ្មោះ ហើយអ្នកដទៃយល់ថា នេះជារឿងដែលគួរឱ្យខ្ពើមរអើម និងស្អប់ខ្ពើមខ្លាំងបំផុត។ នេះគឺគ្រប់គ្រាន់ដើម្បីបញ្ជាក់ថា សារជាតិធម្មជាតិរបស់អាទទឹងនឹងព្រះគ្រីស្ទ គឺអាក្រក់មើល និងទុច្ចរិតខ្លាំងណាស់។ ដូច្នេះ តើមានការបង្ហាញចេញជាក់លាក់អ្វីខ្លះ ដែលបញ្ជាក់ពីសារជាតិធម្មជាតិរបស់អាទទឹងនឹងព្រះគ្រីស្ទ? ជាដំបូង សូមយើងគិតអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ (ពួកគេស្អប់ការលួសកាត់នេះ ហើយមិនទទួលយកវាឡើយ។) តើពួកគេស្អប់វាតាមរបៀបណា? សូមនិយាយឱ្យបានលម្អិតមក។ (មានអាទទឹងនឹងព្រះគ្រីស្ទម្នាក់ដែលបានប្រព្រឹត្តសេចក្ដីអាក្រក់ជាច្រើន ហើយនៅពេលដែលបងប្អូនប្រុសស្រីបានទៅលាតត្រដាងពីការបង្ហាញចេញមួយចំនួនរបស់គាត់ គាត់មិនបានប្រែចិត្តទាល់តែសោះ គាត់មានចិត្តរឹងទទឹងខ្លាំងណាស់ ហើយមិនមានអារម្មណ៍វិប្បដិសារីសូម្បីតែបន្តិច។ គាត់ថែមទាំងមានអារម្មណ៍ថា គាត់រងភាពអយុត្តិធម៌ទៀតផង។ នេះគឺជាប្រភេទនៃការបង្ហាញចេញដែលខ្ញុំធ្លាប់បានឃើញ។) នេះហើយគឺជាការបង្ហាញចេញជាតួយ៉ាងរបស់ពួកទទឹងនឹងព្រះគ្រីស្ទ។ អាកប្បកិរិយាដើមរបស់ពួកទទឹងនឹងព្រះគ្រីស្ទចំពោះការលួសកាត់ គឺការបដិសេធដាច់អហង្ការមិនទទួលយក ឬមិនទទួលស្គាល់។ មិនថាពួកគេប្រព្រឹត្តអំពើអាក្រក់ប៉ុនណា ឬបង្កគ្រោះថ្នាក់ប៉ុនណាដល់កិច្ចការដំណាក់របស់ព្រះជាម្ចាស់ និងការចូលក្នុងជីវិតរបស់រាស្ត្ររើសតាំងរបស់ព្រះជាម្ចាស់នោះទេ។ ក៏ពួកគេមិនមានអារម្មណ៍ស្ដាយក្រោយបន្ដិចសោះឡើយ ឬថាពួកគេជំពាក់អ្វីដែរ។ តាមទស្សនៈនេះ តើពួកទទឹងនឹងព្រះគ្រីស្ទមានភាពជាមនុស្សដែរទេ? ដាច់ខាតមិនមានទេ។ ពួកគេបង្កការខូចខាតគ្រប់ប្រភេទដល់រាស្ដ្ររើសតាំងរបស់ព្រះជាម្ចាស់ ហើយនាំមកនូវគ្រោះថ្នាក់ដល់កិច្ចការពួកជំនុំ ពោលគឺ រាស្ដ្ររើសតាំងរបស់ព្រះជាម្ចាស់អាចមើលឃើញបញ្ហានេះច្បាស់ក្រឡែត ហើយពួកគេអាចឃើញអំពើអាក្រក់ជាបន្តបន្ទាប់របស់ពួកទទឹងនឹងព្រះគ្រីស្ទ។ ប៉ុន្តែពួកទទឹងនឹងព្រះគ្រីស្ទមិនទទួលយក ឬទទួលស្គាល់ការពិតនេះទេ។ ពួកគេចចេសបដិសេធមិនទទួលស្គាល់ថាពួកគេមានកំហុសក្នុងរឿងនេះទេ ឬថាពួកគេត្រូវទទួលខុសត្រូវនោះឡើយ។ តើនេះមិនមែនជាការបង្ហាញថាពួកគេមិនពេញចិត្តនឹងសេចក្ដីពិតទេឬ? ពួកទទឹងនឹងព្រះគ្រីស្ទមិនពេញចិត្តនឹងសេចក្ដីពិតដល់កម្រិតនេះឯង ពោលគឺទោះបីជាពួកគេធ្វើអំពើអាក្រក់ច្រើនយ៉ាងណាក៏ដោយ ក៏ពួកគេបដិសេធដោយរឹងរូសមិនព្រមទទួលស្គាល់ដែរ ហើយពួកគេនៅតែមិនព្រមចុះចាញ់រហូតដល់ទីបញ្ចប់។ ការណ៍នេះបញ្ជាក់យ៉ាងគ្រប់គ្រាន់ថា ពួកទទឹងនឹងព្រះគ្រីស្ទមិនដែលយកចិត្តទុកដាក់លើកិច្ចការនៃដំណាក់របស់ព្រះជាម្ចាស់ ឬទទួលយកសេចក្ដីពិតនោះឡើយ។ ពួកគេមិនបានមកជឿលើព្រះជាម្ចាស់ទេ ពួកគេគឺជាអ្នកបម្រើរបស់សាតាំង ដែលមកដើម្បីរំខាននិងបង្អាក់កិច្ចការនៃដំណាក់របស់ព្រះជាម្ចាស់។ នៅក្នុងដួងចិត្តរបស់ពួកទទឹងនឹងព្រះគ្រីស្ទ មានតែកេរ្តិ៍ឈ្មោះនិងឋានៈប៉ុណ្ណោះ។ ពួកគេជឿថា ប្រសិនបើពួកគេទទួលស្គាល់កំហុសរបស់ពួកគេ នោះពួកគេនឹងត្រូវទទួលយកការទទួលខុសត្រូវ ហើយបន្ទាប់មក ឋានៈនិងកេរ្តិ៍ឈ្មោះរបស់ពួកគេនឹងត្រូវប៉ះពាល់យ៉ាងធ្ងន់ធ្ងរ។ ជាលទ្ធផល ពួកគេទាស់ទទឹងដោយមានឥរិយាបថ «បដិសេធរហូតដល់ស្លាប់»។ ទោះបីជាមនុស្សលាតត្រដាងឬវែកញែកពីពួកគេយ៉ាងណាក៏ដោយ ក៏ពួកគេខិតខំអស់ពីសមត្ថភាពដើម្បីបដិសេធវាដែរ។ ម្យ៉ាង ទោះបីជាការបដិសេធរបស់ពួកគេធ្វើឡើងដោយចេតនាឬអត់ក៏ដោយ ក៏សរុបមក ឥរិយាបថទាំងនេះបានលាតត្រដាងសារជាតិធម្មជាតិរបស់ពួកទទឹងនឹងព្រះគ្រីស្ទ ដែលមិនពេញចិត្តនិងស្អប់សេចក្ដីពិត។ ម្យ៉ាងទៀត វាបង្ហាញថាពួកទទឹងនឹងព្រះគ្រីស្ទស្រឡាញ់ថែរក្សាឋានៈ កេរ្តិ៍ឈ្មោះ និងផលប្រយោជន៍ផ្ទាល់ខ្លួនរបស់ពួកគេខ្លាំងប៉ុនណា។ ចុះចំណែកឥរិយារបស់ពួកគេចំពោះកិច្ចការនិងផលប្រយោជន៍របស់ពួកជំនុំវិញយ៉ាងណា? គឺជាអាកប្បកិរិយាមើលងាយនិងគ្មានការទទួលខុសត្រូវ។ ពួកគេខ្វះសតិសម្បជញ្ញៈនិងហេតុផលទាំងស្រុង។ តើការគេចវេះពីការទទួលខុសត្រូវរបស់ពួកទទឹងនឹងព្រះគ្រីស្ទមិនបានបង្ហាញពីបញ្ហាទាំងនេះទេឬ? ម្យ៉ាង ការគេចវេះពីការទទួលខុសត្រូវបញ្ជាក់ពីសារជាតិធម្មជាតិរបស់ពួកគេដែលមិនពេញចិត្តនិងស្អប់សេចក្ដីពិត ចំណែកឯម្យ៉ាងទៀត វាបង្ហាញពីការខ្វះសតិសម្បជញ្ញៈ ហេតុផល និងភាពជាមនុស្សរបស់ពួកគេ។ ទោះបីជាការចូលក្នុងជីវិតរបស់បងប្អូនប្រុសស្រីត្រូវបានខូចខាតដោយសារការរំខាននិងអំពើអាក្រក់របស់ពួកគេច្រើនយ៉ាងណាក៏ដោយ ក៏ពួកគេមិនមានអារម្មណ៍ស្ដីបន្ទោសខ្លួនឯង ហើយក៏មិនដែលមានអារម្មណ៍មិនល្អចំពោះរឿងនេះដែរ។ តើនេះជាភាវៈប្រភេទអ្វីទៅ? សូម្បីតែការទទួលស្គាល់កំហុសរបស់ពួកគេបន្តិចបន្តួច ក៏រាប់ថាពួកគេមានសតិសម្បជញ្ញៈនិងហេតុផលបន្តិចដែរ ប៉ុន្តែពួកទទឹងនឹងព្រះគ្រីស្ទមិនមានសូម្បីតែភាពជាមនុស្សបន្តិចបន្តួចនោះឡើយ។ ដូច្នេះ តើអ្នករាល់គ្នានឹងនិយាយថាពួកគេជាអ្វី? ពួកទទឹងនឹងព្រះគ្រីស្ទគឺជាអារក្សនៅក្នុងសារជាតិរបស់ពួកគេ។ ទោះបីជាពួកគេបង្កការខូចខាតដល់ផលប្រយោជន៍នៃដំណាក់របស់ព្រះជាម្ចាស់ច្រើនយ៉ាងណាក៏ដោយ ក៏ពួកគេមិនបានមើលឃើញវាដែរ។ ពួកគេមិនមានអារម្មណ៍សោកសៅចំពោះរឿងនេះនៅក្នុងដួងចិត្តរបស់ពួកគេសូម្បីតែបន្តិចឡើយ ហើយក៏មិនស្ដីបន្ទោសខ្លួនឯងដែរ កុំថាឡើយមានអារម្មណ៍ជំពាក់អ្វីនោះ។ នេះពិតជាមិនមែនជាអ្វីដែលគួរមានក្នុងខ្លួនមនុស្សធម្មតានោះទេ។ ពួកគេគឺជាអារក្ស ហើយអារក្សគឺគ្មានសតិសម្បជញ្ញៈឬហេតុផលណាមួយឡើយ។ មិនថាពួកគេធ្វើរឿងអាក្រក់ច្រើនយ៉ាងណាក៏ដោយ ហើយមិនថាពួកគេនាំមកនូវការខាតបង់ធំធេងយ៉ាងណាដល់កិច្ចការរបស់ពួកជំនុំក៏ដោយ ក៏ពួកគេបដិសេធយ៉ាងដាច់អហង្ការមិនព្រមទទួលស្គាល់រឿងនេះដែរ។ ពួកគេជឿថា ការទទួលស្គាល់វានឹងមានន័យថាពួកគេបានធ្វើរឿងអ្វីមួយខុស។ ពួកគេគិតថា៖ «តើខ្ញុំអាចធ្វើរឿងខុសបានដែរឬទេ? ខ្ញុំមិនដែលធ្វើរឿងខុសឡើយ! ប្រសិនបើគេតម្រូវឱ្យខ្ញុំទទួលស្គាល់កំហុសរបស់ខ្លួន តើនោះនឹងមិនមែនជាការប្រមាថដល់ចរិតលក្ខណៈរបស់ខ្ញុំទេឬ? ទោះបីជាខ្ញុំពាក់ព័ន្ធនៅក្នុងហេតុការណ៍នោះក៏ដោយ ក៏ខ្ញុំមិនមែនជាអ្នកបង្កឱ្យវាកើតឡើងដែរ ហើយខ្ញុំក៏មិនមែនជាអ្នកទទួលខុសត្រូវចម្បងនោះដែរ។ អ្នកចង់ទៅរកអ្នកណាក៏ទៅរកចុះ ប៉ុន្តែអ្នកមិនគួរមករកខ្ញុំឡើយ។ ទោះជាយ៉ាងណាក៏ដោយ ក៏ខ្ញុំមិនអាចទទួលស្គាល់កំហុសនេះដែរ។ ខ្ញុំមិនអាចរ៉ាប់រងការទទួលខុសត្រូវនេះបានឡើយ!» ពួកគេគិតថា ពួកគេនឹងត្រូវបានថ្កោលទោស ផ្ដន្ទាទោសប្រហារជីវិត ហើយបញ្ជូនចុះទៅនរក ព្រមទាំងបឹងភ្លើង និងស្ពាន់ធ័រ ប្រសិនបើពួកគេទទួលស្គាល់កំហុសរបស់ខ្លួន។ ចូរប្រាប់ខ្ញុំមកមើល៍ តើមនុស្សបែបនេះអាចទទួលយកសេចក្ដីពិតបានដែរឬទេ? តើគេអាចរំពឹងចង់បានការប្រែចិត្តដ៏ពិតប្រាកដរបស់មនុស្សបែបនេះបានដែរឬទេ? មិនថាអ្នកដទៃប្រកបគ្នាអំពីសេចក្ដីពិតយ៉ាងណាក៏ដោយ ក៏ពួកទទឹងនឹងព្រះគ្រីស្ទនៅតែទាស់ទទឹងនឹងសេចក្ដីពិត តាំងខ្លួនប្រឆាំងនឹងវា ហើយទាស់នឹងវាចេញពីទីជម្រៅចិត្តរបស់ពួកគេ។ សូម្បីតែបន្ទាប់ពីពួកគេត្រូវបានដកហូតតំណែងក៏ដោយ ក៏ពួកគេនៅតែមិនទទួលស្គាល់កំហុសរបស់ខ្លួនដែរ ហើយពួកគេមិនបង្ហាញការសម្ដែងចេញនៃការប្រែចិត្តទាល់តែសោះ។ នៅពេលរឿងនេះត្រូវបានលើកឡើង ១០ ឆ្នាំក្រោយមក ពួកគេនៅតែមិនស្គាល់ខ្លួនឯង ហើយមិនទទួលស្គាល់ថាពួកគេបានប្រព្រឹត្តកំហុសឡើយ។ នៅពេលរឿងនេះត្រូវបានលើកឡើង ២០ ឆ្នាំក្រោយមក ពួកគេនៅតែមិនស្គាល់ខ្លួនឯង ហើយពួកគេនៅតែព្យាយាមដោះសា និងការពារខ្លួនឯងដដែល។ ហើយអ្វីដែលគួរឱ្យស្អប់ខ្ពើមជាងនេះទៅទៀតនោះគឺ នៅពេលរឿងនេះត្រូវបានលើកឡើង ៣០ ឆ្នាំក្រោយមក ពួកគេនៅតែមិនស្គាល់ខ្លួនឯង ហើយពួកគេនៅតែព្យាយាមប្រកែក និងដោះសាឱ្យខ្លួនឯង ដោយនិយាយថា៖ «ខ្ញុំមិនបានប្រព្រឹត្តកំហុសទេ ដូច្នេះខ្ញុំមិនអាចទទួលស្គាល់កំហុសបានឡើយ។ វាមិនមែនជាការទទួលខុសត្រូវរបស់ខ្ញុំទេ ខ្ញុំមិនគួរទទួលរ៉ាប់រងវាឡើយ»។ ហើយអ្វីដែលធ្វើឱ្យគ្រប់គ្នាភ្ញាក់ផ្អើលនោះគឺ រយៈពេល ៣០ ឆ្នាំបន្ទាប់ពីពួកគេត្រូវបានដកហូតតំណែង ពួកទទឹងនឹងព្រះគ្រីស្ទទាំងនេះនៅតែរក្សាទុកអាកប្បកិរិយាទាស់ទទឹងចំពោះរបៀបដែលពួកជំនុំបានចាត់ការពួកគេ។ សូម្បីតែបន្ទាប់ពីរយៈពេល ៣០ ឆ្នាំក៏ដោយ ក៏ពួកគេមិនបានផ្លាស់ប្ដូរទាល់តែសោះ។ ដូច្នេះ តើពួកគេបានចំណាយពេល ៣០ ឆ្នាំនោះយ៉ាងដូចម្ដេចទៅ? តើអាចទេដែលថាពួកគេមិនបានអានព្រះបន្ទូលរបស់ព្រះជាម្ចាស់ ឬឆ្លុះបញ្ចាំងពីខ្លួនឯងនោះ? តើអាចទេដែលថាពួកគេមិនបានអធិស្ឋាន ឬបើកចំហចិត្តទូលព្រះជាម្ចាស់នោះ? តើអាចទេដែលថាពួកគេមិនបានស្ដាប់សេចក្ដីអធិប្បាយ និងការប្រកបគ្នានោះ? តើអាចទេដែលថាពួកគេគ្មានគំនិត មិនមិនមានការគិតនៃភាពជាមនុស្សធម្មតានោះ? ថាតើពួកគេបានចំណាយពេល ៣០ ឆ្នាំនោះយ៉ាងដូចម្ដេច គឺពិតជាអាថ៌កំបាំងមែនទែន។ រយៈពេលសាមសិបឆ្នាំបន្ទាប់ពីហេតុការណ៍នោះបានកើតឡើង ពួកគេនៅតែពោរពេញដោយការថ្នាំងថ្នាក់ចិត្ត ដោយគិតថាបងប្អូនប្រុសស្រីបានធ្វើខុសចំពោះពួកគេ ថាព្រះជាម្ចាស់មិនយល់ពីពួកគេ ថាដំណាក់របស់ព្រះជាម្ចាស់បានធ្វើបាបពួកគេ បង្កបញ្ហាដល់ពួកគេ ធ្វើឱ្យរឿងរ៉ាវលំបាកសម្រាប់ពួកគេ និងទម្លាក់កំហុសលើពួកគេដោយអយុត្តិធម៌។ ចូរប្រាប់ខ្ញុំមកមើល៍ តើមនុស្សបែបនេះអាចផ្លាស់ប្ដូរបានដែរឬទេ? ពួកគេមិនអាចផ្លាស់ប្ដូរបានជាដាច់ខាត។ ដួងចិត្តរបស់ពួកគេពោរពេញដោយភាពប្រទូសរ៉ាយចំពោះអ្វីៗដែលវិជ្ជមាន ព្រមទាំងការទាស់ទទឹង និងការប្រឆាំង។ ពួកគេជឿថា តាមរយៈការលាតត្រដាងអំពើអាក្រក់របស់ពួកគេ និងការលួសកាត់ពួកគេ អ្នកដទៃបានបំផ្លាញចរិតលក្ខណៈរបស់ពួកគេ ធ្វើឱ្យអាប់ឱនដល់កេរ្តិ៍ឈ្មោះរបស់ពួកគេ និងបង្កការខូចខាតយ៉ាងធំធេងដល់កេរ្តិ៍ឈ្មោះ និងឋានៈរបស់ពួកគេ។ ពួកទទឹងនឹងព្រះគ្រីស្ទទាំងនេះនឹងមិនមកចំពោះព្រះជាម្ចាស់ ដើម្បីអធិដ្ឋាន ស្វែងរក និងទទួលស្គាល់កំហុសរបស់ខ្លួននៅក្នុងរឿងនេះជាដាច់ខាត ហើយពួកគេនឹងមិនមានអាកប្បកិរិយានៃការប្រែចិត្ត ឬការទទួលស្គាល់កំហុសរបស់ខ្លួនជាដាច់ខាត។ ពួកគេរឹតតែមិនទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ទៅទៀត។ សព្វថ្ងៃនេះ ពួកគេនៅតែរក្សាទុកការមិនស្ដាប់បង្គាប់ ការមិនពេញចិត្ត និងសេចក្ដីត្អូញត្អែរ ខណៈដែលពួកគេដោះសាឱ្យខ្លួនឯងចំពោះព្រះជាម្ចាស់ ហើយទូលសូមឱ្យព្រះជាម្ចាស់រកយុត្តិធម៌ឱ្យពួកគេ បើកសម្ដែងរឿងនេះ និងជំនុំជម្រះថាតើនរណាត្រូវ និងនរណាខុសឱ្យប្រាកដ រហូតដល់ថ្នាក់ពួកគេថែមទាំងសង្ស័យ និងបដិសេធសេចក្ដីសុចរិតរបស់ព្រះជាម្ចាស់ដោយសារតែរឿងនេះទៀតផង ហើយសង្ស័យ និងបដិសេធការពិតដែលថា ដំណាក់របស់ព្រះជាម្ចាស់ត្រូវបានគ្រប់គ្រងដោយសេចក្ដីពិត និងព្រះជាម្ចាស់។ នេះហើយគឺជាលទ្ធផលចុងក្រោយនៃពួកទទឹងនឹងព្រះគ្រីស្ទដែលត្រូវបានលួសកាត់។ តើពួកគេទទួលយកសេចក្ដីពិតដែរឬទេ? ពួកគេមិនទទួលយកសេចក្ដីពិតទាល់តែសោះ ពួកគេប្រឆាំងដាច់អហង្ការមិនទទួលយកវាឡើយ។ តាមរយៈការណ៍នេះ យើងអាចមើលឃើញថា សារជាតិធម្មជាតិរបស់ពួកទទឹងនឹងព្រះគ្រីស្ទ គឺស្អប់ខ្ពើម និងស្អប់សេចក្ដីពិត។

ដោយសារពួកទទឹងនឹងព្រះគ្រីស្ទមិនទទួលយកការត្រូវបានលួសកាត់ តើពួកគេមានការយល់ដឹងពីការត្រូវបានលួសកាត់ដែរឬទេ? នៅពេលពួកគេប្រកបគ្នាអំពីទិដ្ឋភាពនៃសេចក្ដីពិតនេះ តើពួកគេនិយាយអ្វីខ្លះ? តើពួកគេបង្រៀនអ្វីខ្លះដល់អ្នកដទៃ? ពួកគេនិយាយថា៖ «ការលួសកាត់មនុស្ស គឺជាវិធីសាស្ត្រមួយដែលព្រះជាម្ចាស់ប្រើដើម្បីប្រោសពួកគេឱ្យគ្រប់លក្ខណ៍។ វាធ្វើឱ្យមនុស្សស្គាល់ខ្លួនឯងកាន់តែច្បាស់។ នៅពេលមនុស្សត្រូវបានលួសកាត់ ពួកគេគួរតែទទួលយកវា ហើយចុះចូលនឹងវាដោយគ្មានលក្ខខណ្ឌ។ អស់អ្នកដែលមិនទទួលយកការត្រូវបានលួសកាត់ គឺជាមនុស្សដែលបះបោរទាស់នឹងព្រះជាម្ចាស់ ហើយមិនស្រឡាញ់សេចក្ដីពិតឡើយ។ ប្រសិនបើអ្នកចង់អនុវត្តសេចក្ដីពិត ជាដំបូង អ្នកត្រូវតែទទួលយកការត្រូវបានលួសកាត់សិន។ នេះជារបៀបដែលព្រះជាម្ចាស់ប្រោសមនុស្សឱ្យគ្រប់លក្ខណ៍ ហើយបុគ្គលគ្រប់រូបត្រូវតែឆ្លងកាត់បទពិសោធនេះ។ គេអាចនិយាយបានថា ការទទួលយកការត្រូវបានលួសកាត់ គឺជាផ្លូវដ៏ល្អបំផុតមួយនៃការអនុវត្តសម្រាប់មនុស្សដើម្បីយល់សេចក្ដីពិត ហើយតាមរយៈនោះ ក៏អាចសម្រេចបាននូវការស្គាល់ខ្លួនឯង និងបំពេញព្រះហឫទ័យព្រះជាម្ចាស់។ មិនថាអ្នកជានរណានោះទេ ទោះជាអ្នកដឹកនាំ ឬជាអ្នកជឿធម្មតាក៏ដោយ ហើយមិនថាអ្នកកំពុងបំពេញភារកិច្ចអ្វីនោះទេ ក៏អ្នកត្រូវតែត្រៀមខ្លួនដើម្បីត្រូវបានលួសកាត់។ ប្រសិនបើអ្នកមិនអាចទទួលយកការត្រូវបានលួសកាត់បានទេ នោះវាបញ្ជាក់ថា អ្នកគឺជាមនុស្សដែលគ្មានកម្ពស់ ជាកូនក្មេងម្នាក់។ គ្រប់គ្នាដែលអាចទទួលយកការត្រូវបានលួសកាត់ គឺជាមនុស្សពេញវ័យដែលចាស់ទុំ ដែលមានជីវិត និងអាចត្រូវបានប្រោសឱ្យគ្រប់លក្ខណ៍បាន»។ ពាក្យសម្ដីធំដុំទាំងនេះ បន្លឺចេញពីមាត់របស់ពួកទទឹងនឹងព្រះគ្រីស្ទ ដូចជាការវាយដោយញញួរអ៊ីចឹង ហើយវាស្ដាប់ទៅពីរោះណាស់! ប៉ុន្តែ តើពាក្យសម្ដីទាំងនេះជាអ្វីទៅ? តើមានមួយឃ្លាណាដែលពួកគេនិយាយចេញមក ជាសេចក្ដីពិតដែរឬទេ? តើអ្នករាល់គ្នាអាចញែកដឹងពីរឿងនេះបានដែរឬទេ? អ្នករាល់គ្នាក៏ឧស្សាហ៍និយាយរឿងបែបនេះដែរ តើមែនទេ? (មែនហើយ។) ចូរប្រាប់ខ្ញុំមកមើល៍ តើពាក្យសម្ដីទាំងនេះជាអ្វីទៅ? (ជាគោលលទ្ធិ។) ចូរប្រើឃ្លាធម្មតាមួយដើម្បីសង្ខេប និងកំណត់និយមន័យថាតើគោលលទ្ធិជាអ្វី។ (ជាពាក្យស្លោក។) តើអ្នកអាចគិតឃើញឃ្លាអ្វីផ្សេងទៀតដែរឬទេ? (ជាពាក្យសម្ដីបែបទ្រឹស្ដីដែលគ្មានប្រយោជន៍។) មានអ្វីផ្សេងទៀតទេ? (វាសុទ្ធតែជារឿងឥតប្រយោជន៍ និងជាពាក្យសម្ដីអត់បានការ។) ត្រូវហើយ និយមន័យនេះគឺចំចំណុច ហើយវាដូចនឹងជីវិតពិត។ នេះហៅថាភាសាប្រចាំថ្ងៃ៖ គោលលទ្ធិ សុទ្ធតែជាពាក្យសម្ដីអត់បានការ។ តើពាក្យ «ពាក្យសម្ដីអត់បានការ» មានអត្ថន័យបង្កប់យ៉ាងដូចម្ដេច? គឺជាពាក្យសម្ដីទទេសូន្យ។ តាមការពិត តើយើងកំណត់លក្ខណៈវាយ៉ាងដូចម្ដេច? គឺកំណត់ថាជាពាក្យពេចន៍ និងគោលលទ្ធិ។ ពាក្យសម្ដីទាំងនេះដែលពួកទទឹងនឹងព្រះគ្រីស្ទនិយាយ គ្រាន់តែជាពាក្យពេចន៍ និងគោលលទ្ធិប៉ុណ្ណោះ។ នៅពេលនិយាយដល់ប្រធានបទនៃការត្រូវបានលួសកាត់ ពួកគេអាចនិយាយគោលលទ្ធិបែបនេះចេញមកយ៉ាងញឹកញាប់ ប៉ុន្តែ តើវាបញ្ជាក់ថាពួកគេមានការយល់ដឹង និងការស្វែងយល់ដ៏ពិតប្រាកដអំពីវាដែរឬទេ? ពេលដែលអ្នករាល់គ្នាឮពួកគេនិយាយពាក្យសម្ដីទាំងនេះភ្លាម អ្នករាល់គ្នាដឹងហើយថា ពួកគេមិនមានការយល់ដឹងពិតប្រាកដណាមួយអំពីការត្រូវបានលួសកាត់ឡើយ។ សមត្ថភាពរបស់ពួកគេក្នុងការនិយាយរឿងឥតប្រយោជន៍មួយគំនរបែបនេះ បង្ហាញថា ពួកគេមិនដេញតាមសេចក្ដីពិតឡើយ។ ប្រសិនបើពួកគេពិតជាត្រូវបានលួសកាត់មែននោះ គ្មានផ្លូវដែលពួកគេទទួលយកវាជាដាច់ខាត។ អាកប្បកិរិយារបស់អាទទឹងនឹងព្រះគ្រីស្ទចំពោះការត្រូវបានលួសកាត់ គឺជាភាពប្រទូសរ៉ាយ និងការទាស់ទទឹង។ ពួកគេដាច់ខាតមិនទទួលយកវា ឬចុះចូលនឹងវាជាសេចក្ដីពិតឡើយ។ សម្រាប់ពួកគេ ការធ្វើបែបនេះ នឹងជាការប្រមាថដល់ចរិតលក្ខណៈ និងសេចក្ដីថ្លៃថ្នូររបស់ពួកគេ។

តើអ្នករាល់គ្នាមានឧទាហរណ៍អ្វីផ្សេងទៀត ទាក់ទងនឹងរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់ដែរឬទេ? (ពួកទទឹងនឹងព្រះគ្រីស្ទមួយចំនួន នៅពេលប្រឈមមុខនឹងការត្រូវបានលួសកាត់ ពួកគេអាចនឹងមើលពីសំបកក្រៅទៅហាក់ដូចជាកំពុងស្គាល់ខ្លួនឯង ប៉ុន្តែនៅពីក្រោយពាក្យសម្ដីរបស់ពួកគេ គឺនឹងមានការដោះសា និងមានលក្ខណៈនៃការព្យាយាមបំភាន់មនុស្សនៅក្នុងរឿងនេះ។ ជួនកាល ប្រសិនបើពួកគេបានប្រព្រឹត្តកំហុស ពួកគេនឹងនិយាយថា៖ «ព្រះជាម្ចាស់បានអនុញ្ញាតឱ្យរឿងនេះកើតឡើង គ្រប់គ្នាគួរតែចុះចូលនឹងអធិបតេយ្យភាពរបស់ព្រះជាម្ចាស់»។ ជួនកាល ពួកទទឹងនឹងព្រះគ្រីស្ទថែមទាំងធ្វើការចោទប្រកាន់បកវិញទាំងបំពាន ដោយនិយាយថា៖ «អ្នកមិនត្រូវព្យាយាមចាប់កំហុសអ្នកដឹកនាំ និងអ្នកធ្វើការឡើយ ឬមានការទាមទារខ្ពស់ពេកពីពួកគេនោះទេ»។ ពួកទទឹងនឹងព្រះគ្រីស្ទនិយាយរឿងបែបនេះ ក្នុងកិច្ចខិតខំប្រឹងប្រែងដើម្បីបំភាន់មនុស្ស និងរារាំងមនុស្សមិនឱ្យញែកដឹងពីពួកគេ។) នេះគឺជាការបង្ហាញចេញមួយ ពោលគឺ ពួកទទឹងនឹងព្រះគ្រីស្ទកាឡៃរឿងខុសឱ្យទៅជារឿងត្រូវ ពួកគេត្រឡប់សទៅជាខ្មៅ។ ដោយភ័យខ្លាចថាមនុស្សនឹងមើលធ្លុះបញ្ហារបស់ខ្លួន ពួកទទឹងនឹងព្រះគ្រីស្ទប្រញាប់ប្រញាល់ធ្វើការដោះសារ និងប្រើល្បិចពាក្យសម្ដីគ្រប់បែបយ៉ាងដើម្បីបំភាន់មនុស្ស រំខានដល់គំនិតរបស់មនុស្ស និងបិទបាំងការមើលឃើញរបស់មនុស្ស ដើម្បីកុំឱ្យមនុស្សមានការយល់ដឹង ឬការញែកដឹងណាមួយអំពីរឿងនានាដែលពួកគេបានធ្វើ ហើយតាមរយៈនោះ ក៏អាចរក្សាឋានៈខ្ពស់ និងកេរ្តិ៍ឈ្មោះល្អរបស់ពួកគេនៅក្នុងចិត្តរបស់មនុស្សបាន។ នេះគឺជាប្រភេទដូចគ្នានៃអាកប្បកិរិយា ដែលយើងបាននិយាយកាលពីអម្បាញ់មិញ ទាក់ទងនឹងរបៀបដែលពួកទទឹងនឹងព្រះគ្រីស្ទដាច់ខាតមិនព្រមកែប្រែខ្លួន នៅពេលពួកគេត្រូវបានលួសកាត់ ឬនៅពេលពួកគេបានប្រព្រឹត្តកំហុស ឬដើរផ្លូវខុស។ តើមានឧទាហរណ៍អ្វីផ្សេងទៀតទេ? (ពួកទទឹងនឹងព្រះគ្រីស្ទគុំកួននឹងអ្នកណាដែលលួសកាត់ពួកគេ ហើយក្រោយមក ពួកគេថែមទាំងអាចនឹងស្វែងរកឱកាសដើម្បីសងសឹក និងវាយប្រហារអ្នកទាំងនោះទៀតផង។) ការវាយប្រហារ និងការសងសឹក គឺជាការបង្ហាញចេញមួយទៀត។ តើការណ៍នេះទាក់ទងនឹងការដែលពួកទទឹងនឹងព្រះគ្រីស្ទការពារឋានៈ និងកេរ្តិ៍ឈ្មោះផ្ទាល់ខ្លួនរបស់ពួកគេយ៉ាងដូចម្ដេច? ហេតុអ្វីបានជាពួកគេចង់វាយប្រហារ និងសងសឹក? (អ្នកណាក៏ដោយដែលបានលួសកាត់ពួកគេ គឺបានលាតត្រដាងសេចក្ដីអាក្រក់ទាំងអស់ដែលពួកគេបានធ្វើ និងការពិតជាក់ស្ដែងនៃរឿងនេះ។ អ្នកទាំងនោះបានធ្វើឱ្យខូចខាតដល់ឋានៈ និងកេរ្តិ៍ឈ្មោះរបស់ពួកគេ ហើយបានបំផ្លាញរូបភាពរបស់ពួកគេដែលមាននៅក្នុងចិត្តរបស់មនុស្ស ដូច្នេះហើយទើបពួកគេគុំកួននឹងអ្នកទាំងនោះ។) ត្រូវហើយ ទំនាក់ទំនងគឺស្ថិតនៅត្រង់ហ្នឹងឯង។ ពួកគេគិតថា មនុស្សដែលបានលួសកាត់ពួកគេ បានធ្វើឱ្យប៉ះពាល់ដល់អំនួតរបស់ពួកគេ ធ្វើឱ្យពួកគេស្ថិតក្នុងស្ថានភាពដ៏គួរឱ្យខ្មាសអៀន បំផ្លាញកេរ្តិ៍ឈ្មោះរបស់ពួកគេ និងធ្វើឱ្យឋានៈរបស់ពួកគេនៅក្នុងចិត្តរបស់អ្នកដទៃធ្លាក់ចុះយ៉ាងខ្លាំង តាមរយៈការលាតត្រដាងពួកគេនៅចំពោះមុខមនុស្សជាច្រើន។ នេះហើយគឺជាមូលហេតុសម្រាប់ការសងសឹករបស់ពួកគេ។ នៅក្នុងរឿងនេះ កេរ្តិ៍ឈ្មោះ និងឋានៈរបស់ពួកគេត្រូវបានខូចខាត ហើយដើម្បីបញ្ចេញសេចក្ដីថ្នាំងថ្នាក់ចិត្ត និងសេចក្ដីស្អប់នៅក្នុងដួងចិត្តរបស់ពួកគេ ពួកគេក៏ស្វែងរកឱកាសដើម្បីវាយប្រហារ និងសងសឹកនឹងមនុស្សដែលបានលាតត្រដាង និងលួសកាត់ពួកគេ។ តើពួកទទឹងនឹងព្រះគ្រីស្ទបង្ហាញការសម្ដែងចេញអ្វីផ្សេងទៀត? (ពួកទទឹងនឹងព្រះគ្រីស្ទមួយចំនួនក៏មានល្បិចកលជាពិសេសផងដែរ។ នៅពេលនរណាម្នាក់លួសកាត់ពួកគេ ពួកគេប្រហែលជាមិនប្រកែកនឹងអ្នកទាំងនោះ ឬមិនបញ្ចេញប្រតិកម្មអ្វីនៅសំបកក្រៅឡើយ ហើយតាមពិត ពួកគេអាចនឹងមើលទៅហាក់ដូចជាបានយល់ដឹងអ្វីមួយអំពីខ្លួនឯង ប៉ុន្តែក្រោយមក ពួកគេនឹងបន្តប្រព្រឹត្តសេចក្ដីអាក្រក់ដដែលដូចដែលពួកគេធ្លាប់ធ្វើពីមុន ហើយមិនដែលប្រែចិត្តពិតប្រាកដឡើយ។ ពួកគេប្រើរូបភាពក្លែងក្លាយបែបនោះដើម្បីបំភាន់មនុស្ស។) នេះគឺជាការបង្ហាញចេញមួយទៀត។ ពួកទទឹងនឹងព្រះគ្រីស្ទប្រភេទខ្លះ ធ្វើបែបនេះឯង។ ពួកគេគិតក្នុងចិត្តថា៖ «មានជីវិត គឺមានក្ដីសង្ឃឹម។ ខ្ញុំនឹងអត់ធ្មត់មួយរយៈសិន ហើយមិនបណ្ដោយឱ្យអ្នកមើលខ្ញុំធ្លុះឡើយ។ ប្រសិនបើខ្ញុំប្រកែកនឹងអ្នកយ៉ាងចំហ ហើយបដិសេធមិនទទួលយកការត្រូវបានលួសកាត់ទេ អ្នកនឹងនិយាយថា ខ្ញុំជាមនុស្សដែលមិនអនុវត្ត ឬមិនស្រឡាញ់សេចក្ដីពិត ហើយប្រសិនបើរឿងនោះលេចឮចេញក្រៅ វានឹងមានផលប៉ះពាល់ដល់កេរ្តិ៍ឈ្មោះរបស់ខ្ញុំ។ ប្រសិនបើបងប្អូនប្រុសស្រីរបស់យើងបានដឹង ពួកគេច្បាស់ជាបដិសេធមិនទទួលយកការដឹកនាំរបស់មនុស្សដែលមិនស្រឡាញ់សេចក្ដីពិតទាល់តែសោះជាមិនខាន។ ខ្ញុំត្រូវតែបង្កើតរូបភាពដ៏ល្អមួយជាមុនសិន។ នៅពេលខ្ញុំប្រឈមមុខនឹងការត្រូវបានលួសកាត់ ហើយមាននរណាម្នាក់កំពុងលាតត្រដាងពីកំហុស ឬអំពើរំលងណាមួយដែលខ្ញុំបានប្រព្រឹត្ត ខ្ញុំនឹងញញឹមទទួលយកទាំងបង្ខំចិត្ត ដោយធ្វើពុតជាទទួលយកវា ហើយងក់ក្បាលទទួលស្គាល់ ដោយមិនបណ្ដោយឱ្យនរណាម្នាក់មើលខ្ញុំធ្លុះ ឬដឹងពីអ្វីដែលខ្ញុំកំពុងគិតពិតប្រាកដឡើយ។ បន្ទាប់មក ខ្ញុំអាចបង្ហាញរូបភាពក្លែងក្លាយ សម្រក់ទឹកភ្នែកបន្តិចបន្តួច ហើយនិយាយរឿងខ្លះអំពីការមានអារម្មណ៍ជំពាក់គុណចំពោះព្រះជាម្ចាស់ ហើយធ្វើឱ្យរឿងនេះចប់សព្វគ្រប់ទៅ។ តាមរបៀបនោះ បងប្អូនប្រុសស្រីនឹងគិតថា ខ្ញុំជាមនុស្សម្នាក់ដែលទទួលយកសេចក្ដីពិត ហើយខ្ញុំអាចបន្តធ្វើជាអ្នកដឹកនាំយ៉ាងត្រឹមត្រូវ បន្ទាប់មក កេរ្តិ៍ឈ្មោះ និងឋានៈរបស់ខ្ញុំនឹងត្រូវបានរក្សាទុក តើមែនទេ?» អ្វីគ្រប់យ៉ាងដែលពួកគេធ្វើ គឺជារូបភាពក្លែងក្លាយ។ អ្នករាល់គ្នាសាកនិយាយមើល តើមនុស្សបែបនេះងាយនឹងមើលធ្លុះដែរឬទេ? (ពួកគេមិនងាយនឹងមើលធ្លុះឡើយ។) វាទាមទារឱ្យមានរយៈពេលនៃការអង្កេត និងការប្រាស្រ័យទាក់ទងជាមួយពួកគេ ដើម្បីមើលថាតើពួកគេការពារផលប្រយោជន៍នៃដំណាក់របស់ព្រះជាម្ចាស់ដែរឬទេ នៅពេលជួបប្រទះនឹងបញ្ហា ហើយថាតើពួកគេពិតជាអនុវត្តស្របតាមគោលការណ៍សេចក្ដីពិតដែរឬក៏អត់។ មិនថាពួកគេអាចនិយាយបានល្អ ឬត្រឹមត្រូវពីសំបកក្រៅយ៉ាងណាក៏ដោយ នោះគ្រាន់តែជារឿងបណ្ដោះអាសន្នប៉ុណ្ណោះ។ មិនយូរមិនឆាប់ របៀបដែលពួកគេគិតពិតប្រាកដ នឹងត្រូវលាតត្រដាងជាមិនខាន។ ទោះបីជាព្រះជាម្ចាស់មិនបើកសម្ដែងពួកគេក៏ដោយ តើពួកទទឹងនឹងព្រះគ្រីស្ទអាចលាក់បាំងគំនិតពិត និងសារជាតិធម្មជាតិរបស់ខ្លួនបានជិតឈឹងដែរឬទេ? តើពួកគេអាចបិទបាំងវាអស់មួយជីវិតរបស់ខ្លួនបានដែរឬទេ? នោះជារឿងមិនអាចទៅរួចឡើយ មិនយូរមិនឆាប់ រឿងទាំងនេះនឹងត្រូវលាតត្រដាងជាមិនខាន។ ហេតុដូច្នេះហើយ មិនថាពួកទទឹងនឹងព្រះគ្រីស្ទទុច្ចរិត ឬមានល្បិចកលយ៉ាងណាក៏ដោយ ដរាបណាពួកគេមានបំណង និងចេតនាបង្កប់ ហើយប្រព្រឹត្តទាស់នឹងសេចក្ដីពិតនៅក្នុងសកម្មភាពរបស់ខ្លួ​ន នៅទីបំផុត ពួកគេនឹងត្រូវបានញែកដឹង និងមើលធ្លុះដោយមនុស្សដែលយល់សេចក្ដីពិតជាមិនខាន។ ពួកទទឹងនឹងព្រះគ្រីស្ទដូចជាអ្នកទាំងនេះ គឺមានល្បិចកលជាងគេបំផុត។ ពីសំបកក្រៅ ពួកគេហាក់ដូចជាទទួលយកសេចក្ដីពិត និងអ្វីៗដែលវិជ្ជមាន ប៉ុន្តែតាមពិតទៅ នៅក្នុងទីជម្រៅចិត្ត និងនៅក្នុងសារជាតិរបស់ពួកគេ ពួកគេមិនស្រឡាញ់សេចក្ដីពិតឡើយ ហើយពួកគេថែមទាំងស្អប់ខ្ពើមអ្វីៗដែលវិជ្ជមាន និងសេចក្ដីពិតទៀតផង។ ដោយសារតែពួកគេប្រសប់វោហារ មនុស្សភាគច្រើនមិនអាចញែកដឹងពីពួកគេបានឡើយ ហើយមានតែមនុស្សដែលយល់សេចក្ដីពិតប៉ុណ្ណោះ ទើបអាចញែកដឹង និងមើលមនុស្សប្រភេទនេះធ្លុះបាន។ តើមានឧទាហរណ៍អ្វីផ្សេងទៀតដែរឬទេ? (មានអាទទឹងនឹងព្រះគ្រីស្ទម្នាក់ ដែលបានឃើញថា អ្នករួមការងាររបស់គាត់មានគុណសម្បត្តិល្អជាងគាត់ ហើយពូកែធ្វើកិច្ចការជាងគាត់។ ដើម្បីរក្សាឋានៈរបស់ខ្លួន គាត់បានកាឡៃការពិតដោយសម្ងាត់ ហើយបានធ្វើការវិនិច្ឆ័យលើអ្នករួមការងារ និងដៃគូរបស់គាត់ ដោយបំភាន់មនុស្ស អូសទាញពួកគេ និងធ្វើឱ្យពួកគេស្ដាប់តាមគាត់។ ការណ៍នេះបាននាំឱ្យមានការមិនទុកចិត្តគ្នាទៅវិញទៅមក ក្នុងចំណោមអ្នករួមការងាររបស់គាត់។ ពួកគេលែងសហការគ្នាដោយចុះសម្រុងទៀតហើយ ហើយគ្មានលទ្ធផលណាមួយត្រូវសម្រេចបានឡើយ នៅក្នុងគ្រប់ទិដ្ឋភាពនៃកិច្ចការ។ នៅពេលអំពើអាក្រក់របស់អាទទឹងនឹងព្រះគ្រីស្ទនោះត្រូវបានលាតត្រដាង គាត់មិនត្រឹមតែបដិសេធមិនទទួលយកវាប៉ុណ្ណោះទេ គាត់ថែមទាំងបានផ្ដល់លេស និងព្យាយាមគេចវេះពីការទទួលខុសត្រូវទៀតផង។ វាច្បាស់ណាស់ថា គាត់ហ៊ានធ្វើអ្វីៗទាំងអស់ដើម្បីតែកេរ្តិ៍ឈ្មោះ និងឋានៈរបស់គាត់។ មិនថាគាត់បានធ្វើបាបបងប្អូនប្រុសស្រីប៉ុន្មាននាក់ក៏ដោយ ហើយមិនថាគាត់បានរំខាន និងបង្អាក់កិច្ចការនៃដំណាក់របស់ព្រះជាម្ចាស់ធ្ងន់ធ្ងរយ៉ាងណាក៏ដោយ ក៏គាត់មិនខ្វល់អ្វីឡើយ កុំថាឡើយមានអារម្មណ៍ពិបាកចិត្ត ឬមានកំហុសនោះ។ គាត់មិនមានភាពជាមនុស្ស ឬវិចារណញ្ញាណសូម្បីតែបន្តិចសោះឡើយ។) សរុបមក ពួកទទឹងនឹងព្រះគ្រីស្ទមិនញញើតនឹងការលះបង់ផលប្រយោជន៍របស់អ្នកណាម្នាក់ដើម្បីការពារកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេឡើយ។ ទោះបីជាពួកគេត្រូវជាន់ឈ្លីមនុស្សគ្រប់គ្នា ដើម្បីរក្សាឋានៈផ្ទាល់ខ្លួនរបស់ពួកគេក៏ដោយ ក៏ពួកគេនឹងមិនស្ទាក់ស្ទើរក្នុងការធ្វើបែបនេះឡើយ។ នៅពេលនិយាយដល់ការការពារកេរ្តិ៍ឈ្មោះ និងឋានៈរបស់ពួកគេ ពួកគេមិនខ្វល់ថាអ្នកដទៃរស់ ឬស្លាប់ឡើយ ហើយកិច្ចការនៃដំណាក់របស់ព្រះជាម្ចាស់ និងផលប្រយោជន៍របស់ពួកជំនុំ គឺមិនមាននៅក្នុងគំនិតរបស់ពួកគេទាល់តែសោះ ហើយក៏មិនស្ថិតនៅក្នុងដែននៃការពិចារណារបស់ពួកគេទាល់តែសោះដែរ។ តាមរយៈសកម្មភាពទាំងនេះ យើងអាចមើលឃើញថា ពួកទទឹងនឹងព្រះគ្រីស្ទមិនមែនជាមនុស្សនៃដំណាក់របស់ព្រះជាម្ចាស់ឡើយ ពួកគេគឺជាអ្នកគ្មានជំនឿដែលបានលួចបន្លំចូលមក។ ដំណាក់របស់ព្រះជាម្ចាស់មិនមែនជាផ្ទះរបស់ពួកគេទេ ដូច្នេះ គ្មានផលប្រយោជន៍ណាមួយរបស់ដំណាក់នេះ មានការពាក់ព័ន្ធនឹងពួកគេឡើយ។ ពួកគេគ្រាន់តែចង់សម្រេចគោលដៅរបស់ខ្លួនក្នុងការក្ដោបក្ដាប់អំណាច និងគ្រប់គ្រងមនុស្ស ហើយបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ នៅក្នុងដំណាក់របស់ព្រះជាម្ចាស់ប៉ុណ្ណោះ។ ដោយសារនេះគឺជាប្រភេទនៃសារជាតិធម្មជាតិដែលពួកទទឹងនឹងព្រះគ្រីស្ទមាន ពួកគេដាច់ខាតនឹងមិនទទួលយកការត្រូវបានលួសកាត់ឡើយ ហើយពួកគេក៏នឹងមិនទទួលយកទិដ្ឋភាពណាមួយនៃសេចក្ដីពិតដែរ។

តាមរយៈឧទាហរណ៍ដែលយើងទើបតែបានលើកឡើង អ្នកអាចមើលឃើញថា មហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទ ក្នុងការដេញតាមកេរ្តិ៍ឈ្មោះ និងឋានៈ គឺមានពីកំណើត។ ពួកទទឹងនឹងព្រះគ្រីស្ទកើតមកបែបនោះឯង ដោយមានប្រភេទនៃសារជាតិធម្មជាតិបែបនោះ។ ពួកគេដាច់ខាតមិនបានរៀនរឿងនេះ បន្ទាប់ពីពួកគេកើតមកឡើយ ហើយវាក៏មិនមែនជាផលវិបាកនៃមជ្ឈដ្ឋានរបស់ពួកគេដែរ។ វាប្រៀបដូចជាអ្នកជំងឺមួយចំនួនអ៊ីចឹង ដែលមិនបានឆ្លងជំងឺរបស់ពួកគេបន្ទាប់ពីពួកគេកើតមកនោះទេ ប៉ុន្តែផ្ទុយទៅវិញគឺពួកគេទទួលបានជំងឺនោះពីកំណើត។ ជំងឺប្រភេទនេះគឺមិនអាចព្យាបាលជាសះស្បើយឡើយ។ ពួកទទឹងនឹងព្រះគ្រីស្ទកើតមកជាមួយនឹងមហិច្ឆតាក្នុងការដេញតាមកេរ្តិ៍ឈ្មោះ និងឋានៈ ហើយពួកគេមិនខុសពីការចាប់ជាតិជាថ្មីនៃពួកស្ដេចអារក្សឡើយ។ ពួកទទឹងនឹងព្រះគ្រីស្ទស្អប់ខ្ពើម និងស្អប់សេចក្ដីពិត ហើយពួកគេមិនទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ទាល់តែសោះ។ ដូច្នេះ មិនថាពួកគេជួបប្រទះនឹងការលួសកាត់ប្រភេទណានោះទេ ពួកគេនឹងមិនទទួលយកវាឡើយ។ ប្រសិនបើបងប្អូនប្រុសស្រីធម្មតាលួសកាត់ពួកគេ ពួកគេនឹងរឹតតែមិនចង់ទទួលយកវាទៅទៀត។ ពួកគេជឿថា៖ «អ្នកមិនមានលក្ខណៈសម្បត្តិគ្រប់គ្រាន់ដើម្បីលួសកាត់ខ្ញុំទេ អ្នកមិនស័ក្តិសមឡើយ! តើអ្នកបានក្លាយជាអ្នកជឿប៉ុន្មានថ្ងៃហើយ? ពេលដែលខ្ញុំបានក្លាយជាអ្នកជឿ អ្នកមិនទាន់ទាំងកើតមកផង! ពេលដែលខ្ញុំបានក្លាយជាអ្នកដឹកនាំ អ្នកមិនទាន់ទាំងបានចាប់ផ្ដើមជឿលើព្រះជាម្ចាស់ផង!» នោះគឺជាអាកប្បកិរិយាដែលពួកគេមាន ចំពោះបងប្អូនប្រុសស្រីដែលលួសកាត់ពួកគេ។ ពួកគេផ្ដោតលើលក្ខណៈសម្បត្តិ និងអតីតភាពការងារ ហើយបដិសេធមិនទទួលយកការត្រូវបានលួសកាត់ ដោយផ្អែកលើហេតុផលទាំងនេះ។ ដូច្នេះ តើពួកគេអាចទទួលយកវាបានដែរឬទេ នៅពេលខាងលើលួសកាត់ពួកគេ? ដោយផ្អែកលើសារជាតិធម្មជាតិរបស់ពួកគេ ពួកគេក៏នឹងមិនទទួលយកវាដែរ។ ទោះបីជាពីសំបកក្រៅពួកគេប្រហែលជាមិននិយាយអ្វីក៏ដោយ ក៏ដួងចិត្តរបស់ពួកគេប្រាកដជានឹងទាស់ទទឹង និងបដិសេធវាជាមិនខាន។ នេះជារឿងដែលមិនគួរឱ្យសង្ស័យឡើយ។ នៅពេលពួកគេពិតជាប្រឈមមុខនឹងការលួសកាត់របស់ខាងលើ ការបង្ហាញចេញទូទៅបំផុតរបស់ពួកទទឹងនឹងព្រះគ្រីស្ទ គឺការខំប្រឹងប្រកែកយកត្រូវ និងដោះសាឱ្យខ្លួនឯង ដើម្បីគេចវេះពីការទទួលខុសត្រូវ ថែមទាំងបោកប្រាស់ខាងលើ និងលាក់បាំងរឿងរ៉ាវពីអ្នកខាងក្រោម ដើម្បីឱ្យពួកគេអាចរួចខ្លួនដោយគ្មានទោសកំហុសទៀតផង។ ពួកទទឹងនឹងព្រះគ្រីស្ទឧស្សាហ៍ប្រើវិធីសាស្ត្របោកប្រាស់ខាងលើ និងលាក់បាំងរឿងរ៉ាវពីអ្នកខាងក្រោម ដើម្បីជៀសវាងការត្រូវបានលួសកាត់ដោយខាងលើ។ ឧទាហរណ៍៖ ប្រសិនបើមានបញ្ហាជាច្រើននៅក្នុងពួកជំនុំ ពួកគេមិនដែលរាយការណ៍ពីបញ្ហាទាំងនោះឡើយ។ ប្រសិនបើបងប្អូនប្រុសស្រីរបស់ពួកគេចង់រាយការណ៍ពីបញ្ហាទាំងនោះ ពួកទទឹងនឹងព្រះគ្រីស្ទមិនអនុញ្ញាតឱ្យបងប្អូនប្រុសស្រីរាយការណ៍ឡើយ ហើយអ្នកណាក៏ដោយដែលធ្វើបែបនេះ គឺជួបប្រទះនឹងការគាបសង្កត់ និងការផាត់ចេញពីពួកគេ។ ជាលទ្ធផល មនុស្សភាគច្រើនត្រូវបានបង្ខំឱ្យនៅក្រៅរឿងនេះ ទុកបញ្ហាចោលដោយមិនដោះស្រាយ និងធ្វើខ្លួនជាមនុស្សផ្គាប់ចិត្តអ្នកដទៃ។ ពួកទទឹងនឹងព្រះគ្រីស្ទបិទបាំងបញ្ហាទាំងអស់របស់ពួកជំនុំ ដោយលាក់វាជាការសម្ងាត់យ៉ាងជិតឈឹង ហើយពួកគេមិនអនុញ្ញាតឱ្យខាងលើលូកដៃចូល ឬសួរនាំឡើយ។ ពួកទទឹងនឹងព្រះគ្រីស្ទក៏ឃាត់ទុកការរៀបចំចាត់ចែងកិច្ចការរបស់ខាងលើតាមដែលអាចធ្វើទៅបានផងដែរ ហើយមិនបញ្ជូនវាទៅក្រោម ឬអនុវត្តវាឡើយ។ ប្រសិនបើការរៀបចំចាត់ចែងកិច្ចការរបស់ខាងលើមិនប៉ះពាល់ដល់កេរ្តិ៍ឈ្មោះ ឬឋានៈផ្ទាល់ខ្លួនរបស់ពួកគេទាល់តែសោះ ពួកគេប្រហែលជាធ្វើការប្រកាសឱ្យតែល្អមើលពីសំបកក្រៅ និងធ្វើឱ្យតែរួចពីដៃ ប៉ុន្តែពួកគេប្រាកដជានឹងមិនអនុវត្តវាជាក់ស្ដែងឡើយ។ ប្រសិនបើការរៀបចំចាត់ចែងកិច្ចការរបស់ខាងលើបង្កការគំរាមកំហែង ឬមានផលប៉ះពាល់ជាក់លាក់ណាមួយដល់កេរ្តិ៍ឈ្មោះ និងឋានៈរបស់ពួកគេ នោះពួកទទឹងនឹងព្រះគ្រីស្ទត្រូវតែគិតហើយ។ ពួកគេត្រូវគិតគូរថាតើត្រូវធ្វើសកម្មភាពដោយរបៀបណា ត្រូវធ្វើសកម្មភាពលើនរណា និងត្រូវធ្វើសកម្មភាពនៅពេលណា។ ពួកគេត្រូវតែថ្លឹងថ្លែងយ៉ាងប្រុងប្រយ័ត្នបំផុតចំពោះរឿងទាំងនេះ ដោយគិតគូរពីវាម្ដងហើយម្ដងទៀតនៅក្នុងគំនិតរបស់ពួកគេ។ ប្រសិនបើបញ្ហាមួយចំនួនលេចឡើងនៅក្នុងកិច្ចការរបស់ពួកជំនុំ ពួកទទឹងនឹងព្រះគ្រីស្ទដឹងថា ពួកគេប្រាកដជានឹងត្រូវបានលួសកាត់ ឬថែមទាំងត្រូវដកហូតតំណែងទៀតផង នៅពេលខាងលើដឹងអំពីបញ្ហាទាំងនោះ ដូច្នេះ ពួកគេឃាត់បញ្ហាទាំងនោះទុក ហើយមិនរាយការណ៍ទៅខាងលើឡើយ។ ពួកគេមិនខ្វល់ទាល់តែសោះអំពីផលប៉ះពាល់ ឬការខូចខាតដែលបញ្ហាទាំងនោះនឹងនាំមកលើកិច្ចការនៃដំណាក់របស់ព្រះជាម្ចាស់ ប្រសិនបើវាមិនត្រូវបានដោះស្រាយ។ ពួកគេព្រងើយកន្តើយចំពោះការខាតបង់ណាមួយ ដែលកិច្ចការនៃដំណាក់របស់ព្រះជាម្ចាស់នឹងត្រូវទទួលរង។ ពួកគេមិនគិតពីសកម្មភាពណាដែលនឹងផ្ដល់ផលប្រយោជន៍ដល់កិច្ចការនៃដំណាក់របស់ព្រះជាម្ចាស់ ឬបំពេញព្រះហឫទ័យព្រះជាម្ចាស់ឡើយ ពួកគេគិតគូរតែពីកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ របៀបដែលខាងលើនឹងមើលមក និងប្រព្រឹត្តចំពោះពួកគេ ព្រមទាំងរបៀបការពារកេរ្តិ៍ឈ្មោះ និងឋានៈរបស់ពួកគេ ដើម្បីកុំឱ្យរងផលប៉ះពាល់ប៉ុណ្ណោះ។ នេះជារបៀបដែលពួកទទឹងនឹងព្រះគ្រីស្ទមើលរឿងរ៉ាវ និងគិតអំពីបញ្ហា ហើយវាតំណាងឱ្យនិស្ស័យរបស់ពួកគេទាំងស្រុង។ ហេតុដូច្នេះហើយ ពួកទទឹងនឹងព្រះគ្រីស្ទដាច់ខាតនឹងមិនរាយការណ៍តាមការពិត អំពីបញ្ហាដែលមាននៅក្នុងពួកជំនុំ ឬដែលកើតឡើងនៅក្នុងកិច្ចការរបស់ខ្លួនឡើយ។ មិនថាពួកគេធ្វើកិច្ចការអ្វី មិនថាពួកគេប្រឈមមុខនឹងការលំបាកអ្វីនោះទេ ឬប្រសិនបើពួកគេជួបប្រទះនឹងស្ថានការណ៍ដែលពួកគេមិនដឹងថាត្រូវចាត់ចែងដោយរបៀបណា ឬក្នុងស្ថានភាពដែលពួកគេមិនដឹងថាត្រូវធ្វើការជ្រើសរើសបែបណា ក្នុងពេលកំពុងអនុវត្តកិច្ចការនោះទេ ពួកគេនឹងបិទបាំង និងលាក់វាទុក ដោយខ្លាចថាខាងលើនឹងនិយាយថា គុណសម្បត្តិរបស់ពួកគេអន់ពេក ឬដឹងពីស្ថានភាពពិតរបស់ពួកគេ ឬលួសកាត់ពួកគេ ដោយសារតែពួកគេមិនបានចាត់ចែង និងដោះស្រាយការលំបាក ឬស្ថានការណ៍ទាំងនោះឱ្យបានទាន់ពេលវេលា។ ពួកទទឹងនឹងព្រះគ្រីស្ទមិនអើពើនឹងផលប្រយោជន៍នៃដំណាក់របស់ព្រះជាម្ចាស់ និងកិច្ចការរបស់ពួកជំនុំឡើយ ដើម្បីជៀសវាងការត្រូវបានលួសកាត់ដោយខាងលើ។ ពួកគេមិនស្ទាក់ស្ទើរក្នុងការលះបង់កិច្ចការ និងផលប្រយោជន៍របស់ពួកជំនុំ ដើម្បីរក្សាឋានៈ និងជីវភាពរស់នៅរបស់ពួកគេ ព្រមទាំងដើម្បីធានាថា ខាងលើមានចំណាប់អារម្មណ៍ល្អចំពោះពួកគេឡើយ។ ពួកគេមិនខ្វល់ពីការពន្យារពេល ឬផលប៉ះពាល់ដល់ដំណើរការនៃកិច្ចការរបស់ពួកជំនុំនោះទេ ហើយពួកគេរឹតតែមិនខ្វល់អំពីការចូលទៅក្នុងជិវិតនៃរាស្ដ្ររើសតាំងរបស់ព្រះជាម្ចាស់ទៅទៀត។ មិនថាបងប្អូនប្រុសស្រីជួបប្រទះនឹងការលំបាកអ្វីក៏ដោយ ឬមានបញ្ហាអ្វីទាក់ទងនឹងការចូលទៅក្នុងជិវិតរបស់បងប្អូនប្រុសស្រីក៏ដោយ ក៏ពួកទទឹងនឹងព្រះគ្រីស្ទមិនអាចដោះស្រាយវាបានដែរ ហើយពួកគេក៏នឹងមិនស្វែងរកពីខាងលើឡើយ។ ពួកគេដឹងយ៉ាងច្បាស់ថា ការឃាត់បញ្ហាទុក និងការទុកវាចោលដោយមិនដោះស្រាយ នឹងពន្យារពេល និងប៉ះពាល់ដល់ដំណើរការនៃកិច្ចការរបស់ពួកជំនុំ ព្រមទាំងបង្កការខាតបង់ដល់ជីវិតរបស់បងប្អូនប្រុសស្រី ប៉ុន្តែពួកគេមិនអើពើនឹងរឿងទាំងនេះទេ ហើយមិនខ្វល់ពីវាឡើយ។ មិនថាមានបញ្ហាធំៗអ្វីកើតឡើងនៅក្នុងពួកជំនុំនោះទេ ក៏ពួកគេមិនដែលរាយការណ៍ពីបញ្ហាទាំងនោះឡើយ ផ្ទុយទៅវិញ ពួកគេខិតខំអស់ពីសមត្ថភាពដើម្បីបិទបាំង និងលាក់វាយ៉ាងជិតឈឹង។ ប្រសិនបើបងប្អូនប្រុសស្រីរកឃើញអំពើអាក្រក់របស់ពួកគេ ហើយសរសេរសំបុត្ររាយការណ៍ពីពួកគេ ពួកទទឹងនឹងព្រះគ្រីស្ទរឹតតែព្យាយាមខ្លាំងឡើងដើម្បីឃាត់ទុក និងលាក់សំបុត្រទាំងនោះយ៉ាងជិតឈឹង។ តើគោលដៅរបស់ពួកគេក្នុងការឃាត់ទុក និងលាក់សំបុត្រទាំងនោះយ៉ាងជិតឈឹង គឺជាអ្វី? គឺដើម្បីរក្សាឋានៈរបស់ពួកគេ ការពារកេរ្តិ៍ឈ្មោះ និងកិត្យានុភាពរបស់ពួកគេ ព្រមទាំងរក្សាទុកនូវអ្វីៗគ្រប់យ៉ាងដែលពួកគេមាននៅពេលនោះ។ សម្រាប់ពួកគេ ការត្រូវបានដកហូតតំណែង ឬការដែលខាងលើវាយតម្លៃថាពួកគេមិនស័ក្តិសមនឹងកិច្ចការរបស់ពួកគេ គឺប្រៀបដូចជាការបាត់បង់ជីវិតរបស់ខ្លួន និងត្រូវបានផ្ដន្ទាទោសប្រហារជីវិតអ៊ីចឹង វាប្រៀបដូចជាការឈានដល់ទីបញ្ចប់នៃផ្លូវ នៅក្នុងជំនឿរបស់ពួកគេលើព្រះជាម្ចាស់។ ដូច្នេះ មិនថាយ៉ាងណាក៏ដោយ ក៏ពួកគេមិនដែលស្វែងរកពីខាងលើឡើយ។ ផ្ទុយទៅវិញ ពួកគេគិតរកវិធីដើម្បីបិទបាំងបញ្ហាទាំងអស់ដែលមាននៅក្នុងកិច្ចការរបស់ខ្លួន ហើយរារាំងខាងលើមិនឱ្យរកឃើញបញ្ហាទាំងនោះ។ តើទង្វើបែបនេះរបស់ពួកគេ មិនគួរឱ្យស្អប់ខ្ពើមណាស់ទេឬ? ពួកគេជឿថា អ្នកដឹកនាំដ៏ល្អម្នាក់នៅក្នុងព្រះនេត្ររបស់ព្រះជាម្ចាស់ និងខាងលើ ត្រូវតែជានរណាម្នាក់ដែលមិនដែលមានបញ្ហា ឬការលំបាកណាមួយ ដែលអាចចាត់ចែងរឿងរ៉ាវទាំងអស់បានយ៉ាងល្អ និងស័ក្តិសមសម្រាប់កិច្ចការគ្រប់ប្រភេទ។ ពួកគេគិតថា អ្នកដឹកនាំដ៏ល្អម្នាក់មិនដែលត្អូញត្អែរអំពីការលំបាក ឬស្វែងរកលើបញ្ហាឡើយ ហើយថាអ្នកដឹកនាំដ៏ល្អម្នាក់ដាច់ខាតត្រូវតែជាមនុស្សគ្រប់លក្ខណ៍ និងល្អឥតខ្ចោះនៅក្នុងគំនិតរបស់ព្រះជាម្ចាស់ និងខាងលើ ដែលអាចបំពេញកិច្ចការបានយ៉ាងល្អ ដោយមិនចាំបាច់ឱ្យខាងលើលួសកាត់ពួកគេឡើយ។ ហេតុដូច្នេះហើយ ពួកគេការពារឋានៈរបស់ខ្លួនយ៉ាងខ្លាំងក្លា ដោយសង្ឃឹមថានឹងអាចបង្កើតចំណាប់អារម្មណ៍ល្អចំពោះខាងលើ និងធ្វើឱ្យខាងលើយល់ច្រឡំថា ពួកគេស័ក្តិសមនឹងកិច្ចការរបស់ខ្លួន ថាពួកគេអាចទទួលរ៉ាប់រងកិច្ចការរបស់ពួកគេបាន ហើយថានឹងគ្មានបញ្ហាធំដុំណាមួយកើតឡើងឡើយ ហើយតាមរយៈនោះ ធ្វើឱ្យខាងលើគិតថា មិនចាំបាច់សួរនាំដោយផ្ទាល់អំពីកិច្ចការរបស់ពួកគេ ឬផ្ដល់ការចង្អុលបង្ហាញដល់ពួកគេឡើយ ហើយប្រាកដណាស់ថា មិនចាំបាច់លួសកាត់ពួកគេនោះទេ។ ពួកទទឹងនឹងព្រះគ្រីស្ទចង់បង្កើតរូបភាពបែបនេះសម្រាប់ខ្លួនឯង ដើម្បីធ្វើឱ្យអ្នកដទៃយល់ច្រឡំថា ព្រះជាម្ចាស់ជឿជាក់លើពួកគេ ហើយផ្ទុកផ្ដាក់អ្វីៗគ្រប់យ៉ាងដល់ពួកគេ ថាព្រះអង្គផ្ទុកផ្ដាក់ភារកិច្ចសំខាន់ៗដល់ពួកគេ និងមានការទុកព្រះហឫទ័យយ៉ាងខ្លាំងលើពួកគេ រហូតដល់ថ្នាក់ទ្រង់ស្ទាក់ស្ទើរក្នុងការលួសកាត់ពួកគេទៀតផង ដោយខ្លាចថា ការដែលពួកគេក្លាយជាអវិជ្ជមាន និងខ្ជិលច្រអូស នឹងប៉ះពាល់ដល់កិច្ចការ។ ពួកទទឹងនឹងព្រះគ្រីស្ទធ្វើឱ្យបងប្អូនប្រុសស្រីគិតថា ពួកគេគឺជាមនុស្សមានប្រជាប្រិយភាពនៅក្នុងដំណាក់របស់ព្រះជាម្ចាស់ និងពួកជំនុំ ហើយជាបុគ្គលសំខាន់នៅក្នុងដំណាក់របស់ព្រះជាម្ចាស់។ ហេតុអ្វីបានជាពួកគេចង់បញ្ជ្រាបការភាន់ច្រឡំ និងរូបភាពក្លែងក្លាយបែបនេះទៅកាន់បងប្អូនប្រុសស្រី? គឺដើម្បីឱ្យពួកគេអាចធ្វើឱ្យមនុស្សគោរព និងថ្វាយបង្គំពួកគេ ដើម្បីឱ្យពួកគេអាចសោយសុខនឹងផលប្រយោជន៍នៃឋានៈនៅក្នុងពួកជំនុំ ព្រមទាំងឋានៈខ្ពស់ និងការប្រព្រឹត្តដ៏ល្អចំពោះពួកគេ រហូតដល់ថ្នាក់ពួកគេអាចនឹងដណ្ដើមកន្លែងរបស់ព្រះជាម្ចាស់បានទៀតផង។ ពួកគេឧស្សាហ៍និយាយទៅកាន់បងប្អូនប្រុសស្រីថា៖ «ព្រះជាម្ចាស់មិនអាចមានព្រះបន្ទូលទៅកាន់អ្នករាល់គ្នាដោយផ្ទាល់បានទេ ទ្រង់មិនអាចចុះមកដល់កម្រិតរបស់អ្នករាល់គ្នា ហើយបំពេញកិច្ចការដោយផ្ទាល់បានឡើយ ហើយទ្រង់ក៏មិនអាចមានព្រះជន្មរស់នៅក្បែរអ្នករាល់គ្នា និងណែនាំអ្នករាល់គ្នានៅក្នុងរឿងរ៉ាវផ្សេងៗទាំងអស់ ដែលអ្នករាល់គ្នាជួបប្រទះនៅក្នុងជីវិតប្រចាំថ្ងៃបានជាដាច់ខាត។ ដូច្នេះ តើនរណានឹងបំពេញភារកិច្ចជាក់លាក់ទាំងនេះ? តើមិនមែនជាអ្នកដឹកនាំ និងអ្នកធ្វើការដូចជាពួកយើងទេឬ?» ខណៈពេលដែលពួកគេខិតខំអស់ពីសមត្ថភាពដើម្បីការពារឋានៈរបស់ខ្លួន ពួកគេឧស្សាហ៍និយាយរឿងបែបនេះ និងសម្ដែងចេញគំនិតបែបនេះ ដើម្បីឱ្យបងប្អូនប្រុសស្រីជឿជាក់ និងទុកចិត្តលើពួកគេទាំងស្រុង និងដោយគ្មានការសង្ស័យឡើយ។ តើទង្វើបែបនេះរបស់ពួកគេ មានធម្មជាតិជាអ្វី? តើវាមិនមែនជាការកុហកបោកប្រាស់ខាងលើ និងលាក់បាំងរឿងរ៉ាវពីអ្នកខាងក្រោមទេឬ? (មែនហើយ។) នេះគឺជាចំណុចឆ្លាតវៃនៃវិធីសាស្ត្ររបស់ពួកគេ។ មនុស្សភាគច្រើនមានគុណសម្បត្តិអន់ ពួកគេមិនយល់សេចក្ដីពិត មិនអាចញែកដឹងពីពួកទទឹងនឹងព្រះគ្រីស្ទបានឡើយ ហើយអាចត្រឹមតែត្រូវបានពួកទទឹងនឹងព្រះគ្រីស្ទបំភាន់ និងប្រើប្រាស់ប៉ុណ្ណោះ។ ប្រសិនបើពួកទទឹងនឹងព្រះគ្រីស្ទព្យាយាមបំភាន់មនុស្សដោយផ្ទាល់ ដោយនិយាយថា៖ «ខាងលើពិតជាជឿជាក់លើខ្ញុំមែន ពួកគេស្ដាប់ខ្ញុំគ្រប់រឿងទាំងអស់» នោះមនុស្សប្រហែលជាមានការប្រុងប្រយ័ត្នបន្តិច និងមានការញែកដឹងពីពួកគេបន្តិចបន្តួចជាមិនខាន ប៉ុន្តែពួកទទឹងនឹងព្រះគ្រីស្ទមិននិយាយដោយចំៗបែបនេះឡើយ។ ពួកគេប្រើរបៀបនិយាយជាក់លាក់ណាមួយដើម្បីបំភាន់មនុស្ស ហើយធ្វើឱ្យមនុស្សយល់ច្រឡំថា ខាងលើច្បាស់ជាជឿជាក់ និងទុកចិត្តលើពួកគេហើយ ទើបបានផ្ទុកផ្ដាក់ការងារដឹកនាំដល់ពួកគេបែបនេះ។ មនុស្សល្ងង់ខ្លៅដែលខ្វះការញែកដឹង និងមិនដេញតាមសេចក្ដីពិត ក៏ចាញ់បោកពួកគេ ហើយដើរតាមពួកគេ។ ហើយនៅពេលមានរឿងអ្វីមួយកើតឡើង ពួកមនុស្សល្ងង់ខ្លៅទាំងនោះមិនអធិដ្ឋានទៅកាន់ព្រះជាម្ចាស់ ឬស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ ផ្ទុយទៅវិញ ពួកគេមកចំពោះពួកទទឹងនឹងព្រះគ្រីស្ទ សុំឱ្យពួកទទឹងនឹងព្រះគ្រីស្ទបង្ហាញផ្លូវដល់ពួកគេ និងជ្រើសរើសផ្លូវសម្រាប់ពួកគេ។ នេះគឺជាគោលដៅដែលពួកទទឹងនឹងព្រះគ្រីស្ទចង់សម្រេចបាន តាមរយៈសកម្មភាពរបស់ពួកគេ។ ប្រសិនបើគ្មានមនុស្សមួយចំនួនដែលយល់សេចក្ដីពិតនៅក្នុងពួកជំនុំដើម្បីញែកដឹង និងលាតត្រដាងពួកទទឹងនឹងព្រះគ្រីស្ទទេ នោះមនុស្សភាគច្រើននឹងជឿពួកគេទាំងងងឹតងងល់ ថ្វាយបង្គំ និងដើរតាមពួកគេ ព្រមទាំងរស់នៅក្រោមការគ្រប់គ្រងរបស់ពួកគេជាមិនខាន។ នេះគឺជារឿងដ៏គ្រោះថ្នាក់ណាស់! ប្រសិនបើនរណាម្នាក់ត្រូវបានពួកទទឹងនឹងព្រះគ្រីស្ទបំភាន់ និងគ្រប់គ្រងអស់រយៈពេលបីឆ្នាំ ឬប្រាំឆ្នាំ នោះជីវិតរបស់ពួកគេនឹងរងការខាតបង់យ៉ាងធំធេង។ ប្រសិនបើពួកគេត្រូវបានពួកទទឹងនឹងព្រះគ្រីស្ទបំភាន់ និងគ្រប់គ្រងអស់រយៈពេលប្រាំបីឆ្នាំ ឬ ១០ ឆ្នាំ នោះពួកគេនឹងត្រូវវិនាសហិនហោចទាំងស្រុង ទោះបីជាពួកគេចង់លោះកំហុសរបស់ខ្លួនឯងវិញ ក៏ពួកគេនឹងគ្មានឱកាសដែរ។

ពួកទទឹងនឹងព្រះគ្រីស្ទឧស្សាហ៍បំភាន់មនុស្ស អូសទាញពួកគេ និងគ្រប់គ្រងពួកគេ ដោយអះអាងថា ពួកគេគឺជាមនុស្សមានប្រជាប្រិយភាពនៅក្នុងដំណាក់របស់ព្រះជាម្ចាស់ ដែលត្រូវបានព្រះជាម្ចាស់តែងតាំងឱ្យកាន់តំណែងយ៉ាងសំខាន់ ហើយដែលព្រះជាម្ចាស់ឱ្យតម្លៃ និងទុកព្រហឫទ័យ ក្នុងការខិតខំប្រឹងប្រែងដើម្បីសម្រេចគោលដៅរបស់ពួកគេក្នុងការសោយសុខនឹងឋានៈជានិច្ច និងមានអំណាចសម្រេចចុងក្រោយជារៀងរហូត។ តើពួកទទឹងនឹងព្រះគ្រីស្ទខ្លាចអ្វីជាងគេ? ពួកគេខ្លាចបំផុតក្នុងការបាត់បង់ឋានៈរបស់ខ្លួន និងការមានកេរ្តិ៍ឈ្មោះមិនល្អ។ ពួកគេខ្លាចបងប្អូនប្រុសស្រីនឹងគិតថា ពួកគេមិនដេញតាមសេចក្ដីពិត ថាពួកគេមានគុណសម្បត្តិអន់ខ្លាំង ហើយថាពួកគេគ្មានការយល់ដឹងខាងវិញ្ញាណ ឬមិនបានបំពេញកិច្ចការជាក់ស្ដែងណាមួយឡើយ ហើយថាពួកគេគ្មានសមត្ថភាពក្នុងការបំពេញកិច្ចការជាក់ស្ដែងណាមួយឡើយ។ ទាំងនេះជារឿងដែលពួកទទឹងនឹងព្រះគ្រីស្ទភ័យខ្លាចឮបំផុត។ នៅពេលដែលពួកទទឹងនឹងព្រះគ្រីស្ទឮពាក្យសម្ដី និងការវាយតម្លៃបែបនេះ ពួកគេក៏ភ័យស្លន់ស្លោ ហើយថែមទាំងខឹងសម្បា ជួនកាលឈានដល់ការរករឿងឡូឡា ដោយនិយាយថា៖ «ខ្ញុំមានគុណសម្បត្តិអន់ ដូច្នេះ អ្នកចង់ប្រើអ្នកណាក៏ប្រើអ្នកនោះចុះ យ៉ាងណាក៏ខ្ញុំមិនអាចធ្វើកិច្ចការនេះបានដែរ! តើព្រះជាម្ចាស់មិនសុចរិតទេឬ? ខ្ញុំបានជឿលើទ្រង់អស់រយៈពេលជាច្រើនឆ្នាំមកហើយ បានលះបង់គ្រួសារ និងអាជីពរបស់ខ្ញុំដើម្បីទ្រង់ ហើយបានពុះពារយ៉ាងច្រើនដើម្បីអ្នករាល់គ្នា ជាបងប្អូនប្រុសស្រីរបស់ខ្ញុំ។ ហេតុអ្វីបានជាអ្នកមិនអាចសូម្បីតែនិយាយពាក្យយុត្តិធម៌មួយម៉ាត់អំពីខ្ញុំផងអ៊ីចឹង?» ពួកគេលែងអាចយកចិត្តទុកដាក់លើកេរ្តិ៍ឈ្មោះ និងឋានៈរបស់ខ្លួនទៀតហើយ ក៏មិនព្យាយាមលាក់បាំងខ្លួនឯង ឬធ្វើពុតទៀតដែរ ភាពគួរឱ្យស្អប់ខ្ពើមរបស់ពួកគេ ត្រូវបានលាតត្រដាងយ៉ាងពេញលេញ។ បន្ទាប់ពីបញ្ចេញកំហឹងរួច ពួកគេជូតទឹកភ្នែក ហើយគិតថា៖ «វីវរហើយ! ខ្ញុំបានធ្វើឱ្យខ្លួនឯងអាម៉ាស់មុខហើយ។ ខ្ញុំត្រូវតែស្រោចស្រង់ឡើងវិញ!» បន្ទាប់មក ពួកគេបន្តធ្វើពុត ពួកគេបន្តរៀនពាក្យស្លោក និងគោលលទ្ធិល្អៗ ហើយបន្តស្ដាប់ អាន អធិប្បាយ និងបំភាន់មនុស្ស។ ពួកគេមានអារម្មណ៍ថា ពួកគេត្រូវតែស្រោចស្រង់កេរ្តិ៍ឈ្មោះ និងឋានៈរបស់ខ្លួនឡើងវិញ ហើយពួកគេសង្ឃឹមថា ថ្ងៃណាមួយ នៅពេលដល់ពេលបោះឆ្នោត បងប្អូនប្រុសស្រីនឹងនៅតែនឹកឃើញដល់ពួកគេ នឹកឃើញរឿងល្អៗដែលពួកគេបានធ្វើ ចងចាំពីតម្លៃដែលពួកគេបានលះបង់ និងរឿងដែលពួកគេបាននិយាយ។ នេះពិតជាគ្មានភាពអៀនខ្មាសទាល់តែសោះ តើមែនទេ? ធម្មជាតិចាស់របស់ពួកគេនោះ មិនបានផ្លាស់ប្ដូរទាល់តែសោះ តើមែនទេ? ហេតុអ្វីបានជាពួកទទឹងនឹងព្រះគ្រីស្ទមិនដែលផ្លាស់ប្ដូរសោះដូច្នេះ? ការណ៍នេះត្រូវបានកំណត់ដោយសារជាតិធម្មជាតិរបស់ពួកគេ ពួកគេមិនអាចផ្លាស់ប្ដូរបានឡើយ នេះហើយជាលក្ខណៈរបស់ពួកគេ។ នៅពេលមហិច្ឆតា និងបំណងប្រាថ្នារបស់ពួកគេបានរលាយបាត់អស់ទាំងស្រុង ពួកគេក៏រករឿងឡូឡា ហើយបន្ទាប់មក ពួកគេក៏មានឥរិយាបថស្លូតបូតជាងមុនជាខ្លាំង។ ថ្មីៗនេះ ខ្ញុំបានសួរពីសុខទុក្ខរបស់មនុស្សម្នាក់ ហើយបងប្អូនប្រុសស្រីខ្លះបាននិយាយថា គាត់មានឥរិយាបថស្លូតបូតណាស់។ តើពាក្យ «ឥរិយាបថស្លូតបូត» មានន័យដូចម្ដេច? វាមានន័យថា ថ្មីៗនេះគាត់មានឥរិយាបថល្អជាងមុនច្រើនណាស់ ហើយបានប្រព្រឹត្តល្អជាងមុនច្រើនណាស់។ គាត់លែងបង្កបញ្ហា វាយប្រហារអ្នកដទៃ ឬដណ្ដើមឋានៈទៀតហើយ ហើយគាត់បានរៀនពីរបៀបនិយាយជាមួយមនុស្សកាន់តែទន់ភ្លន់ សុភាពរាបសា និងតិចៗ។ ហើយគាត់បានប្រើពាក្យសម្ដីត្រឹមត្រូវដើម្បីជួយអ្នកដទៃ ហើយនៅក្នុងជីវិតប្រចាំថ្ងៃរបស់គាត់ គាត់បានបង្ហាញការខ្វល់ខ្វាយ និងការយកចិត្តទុកដាក់ជាពិសេសចំពោះអ្នកដទៃ។ វាហាក់ដូចជាគាត់បានប្រែខ្លួនទៅជាមនុស្សថ្មីស្រឡាងម្នាក់អ៊ីចឹង។ ប៉ុន្តែ តើគាត់ពិតជាបានផ្លាស់ប្ដូរមែនឬ? អត់ទេ គឺមិនមែនទេ។ ដូច្នេះ តើទង្វើទាំងនោះជាអ្វីទៅ? (ឥរិយាបថល្អពីខាងក្រៅ។)

បន្ទាប់ពីពួកទទឹងនឹងព្រះគ្រីស្ទខ្លះត្រូវបានបើកសម្ដែង ហើយអំពើអាក្រក់ទាំងអស់របស់ពួកគេត្រូវបានលាតត្រដាង នៅពេលពួកគេឃើញបងប្អូនប្រុសស្រី ពួកគេនិយាយថា៖ «ខ្ញុំមានអារម្មណ៍ថា ថ្មីៗនេះ ខ្ញុំត្រូវបានព្រះជាម្ចាស់បំភ្លឺ និងស្រាយបំភ្លឺ ហើយខ្ញុំស្ថិតក្នុងសភាពល្អប្រសើរណាស់។ ខ្ញុំមានអារម្មណ៍ថាមានសេចក្ដីស្អប់យ៉ាងជ្រាលជ្រៅចំពោះទង្វើពីមុនរបស់ខ្ញុំ ហើយខ្ញុំនឹងមិនអាចបំភ្លេច ឬកាត់ចិត្តពីការខាតបង់ដែលខ្ញុំបានបង្កឱ្យបងប្អូនប្រុសស្រីទទួលរងនោះបានជាដាច់ខាត។ ខ្ញុំមានអារម្មណ៍សោកសៅខ្លាំងណាស់»។ ពេលពួកគេនិយាយបែបនេះ ពួកគេក៏ស្រក់ទឹកភ្នែក ហើយថែមទាំងផ្ដួចផ្ដើមសុំឱ្យបងប្អូនប្រុសស្រីលួសកាត់ពួកគេទៀតផង ដោយនិយាយថា៖ «កុំបារម្ភពីភាពទន់ខ្សោយរបស់ខ្ញុំអី។ ប្រសិនបើអ្នកឃើញខ្ញុំធ្វើអ្វីខុស នោះសូមលួសកាត់ខ្ញុំចុះ ខ្ញុំអាចទទួលយកវាបាន ខ្ញុំអាចទទួលយកវាពីព្រះជាម្ចាស់បាន។ ខ្ញុំនឹងមិនចងគំនុំនឹងអ្នករាល់គ្នាឡើយ»។ ពួកគេបានផ្លាស់ប្ដូរពីការបដិសេធយ៉ាងរឹងរូស ការទាស់ទទឹង និងការប្រឆាំងនឹងការត្រូវបានលួសកាត់ដោយបងប្អូនប្រុសស្រី ការដោះសា និងប្រកែតតវ៉ាដើម្បីការពារខ្លួនឯង និងការពោរពេញដោយការថ្នាំងថ្នាក់ចិត្ត មកជាការស្វែងរកការលួសកាត់យ៉ាងសកម្មវិញ។ នេះគឺជាការផ្លាស់ប្ដូរអាកប្បកិរិយាដ៏លឿនមួយ តើមែនទេ? តើនេះមានន័យថា ពួកគេមានវិប្បដិសារីមែនទេ? ដោយផ្អែកលើអាកប្បកិរិយានេះ មើលទៅហាក់ដូចជាពួកគេបានកែប្រែខ្លួនហើយ ដូច្នេះ អ្នកគួរតែលួសកាត់ពួកគេ។ ការធ្វើបែបនេះអាចជួយឱ្យពួកគេដឹងពីកំហុសដែលពួកគេបានប្រព្រឹត្តកាលពីអតីតកាល និងជួយឱ្យពួកគេបានស្គាល់ខ្លួនឯង។ នៅពេលនោះ អ្នកគួរតែជួយពួកគេដោយបង្ហាញភាពស្មោះសរខ្លះ ហើយនិយាយថា៖ «ខ្ញុំឃើញថា ថ្មីៗនេះ អ្នកមានឥរិយាបថល្អគួរសម។ ខ្ញុំនឹងនិយាយចេញពីចិត្តទៅកាន់អ្នក។ ប្រសិនបើរឿងដែលខ្ញុំនិយាយមិនត្រឹមត្រូវ ហើយអ្នកមិនអាចទទួលយកវាបានទេ នោះកុំប្រកាន់អី។ ប្រសិនបើអ្នកជឿថាអ្វីដែលខ្ញុំនិយាយគឺត្រឹមត្រូវ នោះសូមទទួលយកវាពីព្រះជាម្ចាស់ចុះ។ បំណងរបស់ខ្ញុំគឺចង់ជួយអ្នក មិនមែនចង់ជាន់ពន្លិចពេលអ្នកកំពុងធ្លាក់ចុះ ឬវាយប្រហារអ្នកឡើយ។ ចូរយើងបើកចំហចិត្តដាក់គ្នាទៅវិញទៅមក ហើយប្រកបគ្នា។ កាលពីពេលដែលអ្នកបម្រើការជាអ្នកដឹកនាំ អ្នកតែងធ្វើឫកធំ ហើយបដិសេធមិនទទួលស្គាល់កំហុសរបស់អ្នកឡើយ។ ទោះបីជាអ្នកបានទទួលស្គាល់កំហុសមួយចំនួនតែសំបកក្រៅក៏ដោយ ក៏អ្នកមិនបានទទួលស្គាល់កំហុសចេញពីជម្រៅចិត្តពិតប្រាកដដែរ ហើយក្រោយមក នៅពេលអ្នកជួបប្រទះនឹងបញ្ហាដដែលនេះ អ្នកនៅតែប្រព្រឹត្តដូចដែលអ្នកធ្លាប់ធ្វើពីមុនដដែល។ ចូរយើងនិយាយអំពីហេតុការណ៍ចុងក្រោយនោះជាឧទាហរណ៍។ ដោយសារតែអ្នកគ្មានការទទួលខុសត្រូវ ទើបមានរឿងខុសឆ្គងកើតឡើង ហើយការខាតបង់យ៉ាងធំធេងត្រូវបានធ្លាក់ទៅលើទ្រព្យសម្បត្តិនៃដំណាក់របស់ព្រះជាម្ចាស់។ ភាពគ្មានការទទួលខុសត្រូវរបស់អ្នក ក៏បានបណ្ដាលឱ្យបងប្អូនប្រុសស្រីជាច្រើននាក់ត្រូវបានចាប់ខ្លួន និងដាក់ពន្ធនាគារ ព្រមទាំងលះបង់ចំពោះរឿងនេះផងដែរ។ តើអ្នកមិនគិតថា អ្នកគួរតែទទួលខុសត្រូវចំពោះរឿងនោះទេឬ? អ្នកគឺជាបុគ្គលដែលទទួលខុសត្រូវដោយផ្ទាល់ចំពោះហេតុការណ៍នោះ ដូច្នេះ អ្នកគួរតែមកចំពោះព្រះជាម្ចាស់ លន់តួបាបរបស់អ្នក ហើយប្រែចិត្ត។ តាមពិតទៅ ប្រសិនបើអ្នកទទួលស្គាល់កំហុសរបស់ខ្លួន ព្រះជាម្ចាស់នឹងចាត់ទុកវាត្រឹមតែជាអំពើរំលងប៉ុណ្ណោះ ហើយវានឹងមិនប៉ះពាល់ដល់ការដេញតាមសេចក្ដីពិតរបស់អ្នកនាពេលអនាគតឡើយ។ បងប្អូនប្រុសស្រីក៏នឹងអាចប្រព្រឹត្តចំពោះអ្នកយ៉ាងត្រឹមត្រូវ និងចាត់ទុកអ្នកជាសមាជិកនៃដំណាក់របស់ព្រះជាម្ចាស់ផងដែរ។ ពួកគេនឹងមិនផាត់អ្នកចេញ ឬវាយប្រហារអ្នកឡើយ។ វាជារឿងពិតដែលថា អ្វីៗគ្រប់យ៉ាងអំពីមនុស្សម្នាក់គឺស្ថិតនៅក្នុងព្រះហស្តរបស់ព្រះជាម្ចាស់ ប៉ុន្តែប្រសិនបើអ្នកមិនដែលដេញតាមសេចក្ដីពិតទេ នោះអ្នកប្រាកដជាត្រូវបានព្រះជាម្ចាស់ស្អប់ខ្ពើម និងបោះបង់ចោលមិនខាន ដែលនៅពេលនោះ អ្នកនឹងក្លាយជាគោលដៅសម្រាប់សេចក្ដីហិនវិនាស។ ប្រសិនបើអ្នកទទួលយក និងចុះចូលនឹងកិច្ចការរបស់ព្រះជាម្ចាស់ ហើយអាចប្រែចិត្តយ៉ាងពិតប្រាកដ ព្រះជាម្ចាស់នឹងមិននឹកចាំពីអំពើរំលងកាលពីអតីតកាលរបស់អ្នកឡើយ ហើយអ្នកនឹងនៅតែជាមនុស្សដែលដេញតាមសេចក្ដីពិតនៅចំពោះព្រះជាម្ចាស់ដដែល។ យើងមិនសូមការលើកលែងទោស ឬការអភ័យទោសពីទ្រង់ឡើយ ប៉ុន្តែយ៉ាងហោចណាស់ យើងត្រូវតែធ្វើអ្វីដែលមនុស្សគួរធ្វើ។ នេះគឺជាការទទួលខុសត្រូវ និងជាភារកិច្ចរបស់ភាវៈដែលព្រះបានបង្កើតគ្រប់រូប ហើយវាគឺជាផ្លូវដែលយើងទាំងអស់គ្នាគួរតែដើរ»។ ទាំងនេះគឺជាពាក្យសម្ដីពិត តើមែនទេ? តើមានការចំអក ឬការប្រើល្បិចកលណាមួយនៅក្នុងពាក្យសម្ដីទាំងនោះដែរឬទេ? តើមានការបញ្ចើចបញ្ចើ ឬការឡកឡឺយណាមួយនៅក្នុងពាក្យសម្ដីទាំងនោះដែរឬទេ? (មិនមានទេ។) ទាំងនេះគ្រាន់តែជាពាក្យសម្ដីចេញពីចិត្ត ដែលនិយាយយ៉ាងស្ងប់ស្ងាត់ និងស្របតាមគោលការណ៍នៃការជួយ និងស្អាងមនុស្សប៉ុណ្ណោះ។ ពាក្យសម្ដីទាំងនេះគឺត្រឹមត្រូវ នៅក្នុងពាក្យទាំងនោះ មានផ្លូវនៃការអនុវត្ត ក៏ដូចជាសេចក្ដីពិតដែលត្រូវស្វែងរកផងដែរ។ ទោះជាយ៉ាងនេះក្ដី តើពួកទទឹងនឹងព្រះគ្រីស្ទអាចទទួលយកពាក្យសម្ដីទាំងនេះបានដែរឬទេ? តើពួកគេអាចយល់ដឹង និងអនុវត្តពាក្យសម្ដីទាំងនោះជាសេចក្ដីពិតបានដែរឬទេ? (ពួកគេមិនអាចឡើយ។) តើពួកគេនឹងឆ្លើយតបចំពោះពាក្យសម្ដីទាំងនេះយ៉ាងដូចម្ដេច? «សូម្បីតែពេលនេះ អ្នករាល់គ្នាសុទ្ធតែបន្តចាប់កំហុសរបស់ខ្ញុំ ដោយមិនព្រមលែងសោះ មែនទេ? សូម្បីតែព្រះជាម្ចាស់ក៏មិននឹកចាំពីអំពើរំលងរបស់មនុស្សដែរ ចុះហេតុអ្វីបានជាអ្នករាល់គ្នាតែងតែតាមស៊ើបរកអំពើរំលងរបស់ខ្ញុំដូច្នេះ? អ្នកនិយាយថា អ្នកចង់បើកចំហចិត្តនឹងចិត្តនិយាយជាមួយខ្ញុំ ហើយថាអ្នកកំពុងជួយខ្ញុំ។ តើនេះជាការជួយប្រភេទអ្វីទៅ? នេះច្បាស់ក្រឡែតណាស់ថាជាការប៉ុនប៉ងរំឭករឿងអតីតកាល និងទាមទារឱ្យខ្ញុំទទួលខុសត្រូវ។ អ្នកគ្រាន់តែព្យាយាមធ្វើឱ្យខ្ញុំទទួលខុសត្រូវប៉ុណ្ណោះ តើមែនទេ? តើខ្ញុំម្នាក់ឯងទេឬដែលទទួលខុសត្រូវចំពោះហេតុការណ៍នោះ? អ្វីៗគ្រប់យ៉ាងគឺស្ថិតនៅក្នុងព្រហស្ដរបស់ព្រះជាម្ចាស់ ដែលមានន័យថា ទ្រង់គឺជាអង្គដែលត្រូវទទួលខុសត្រូវ។ នៅពេលដែលហេតុការណ៍នោះកើតឡើង ហេតុអ្វីបានជាព្រះជាម្ចាស់មិនផ្ដល់តម្រុយណាមួយដល់ពួកយើងសោះអ៊ីចឹង? តើនេះមិនមែនជារឿងដែលព្រះជាម្ចាស់បានរៀបចំទេឬ? បើដូច្នេះមែន តើអ្នករាល់គ្នាម្ដេចនឹងអាចបន្ទោសខ្ញុំបានទៅ?» នេះគឺជាការនិយាយចេញពីចិត្តរបស់ពួកគេ តើមែនទេ? តើបញ្ហារបស់ពួកគេស្ថិតនៅត្រង់ណា? មើលពីសំបកក្រៅ ពួកគេហាក់ដូចជាបានកែប្រែខ្លួន និងក្លាយជាមនុស្សដែលចេះបន្ទាបខ្លួនជាងមុន ពួកគេមើលទៅហាក់ដូចជាមានឥរិយាបថល្អជាងមុនច្រើនណាស់ ហាក់ដូចជាពួកគេលែងដេញតាមឋានៈ និងកេរ្តិ៍ឈ្មោះទៀតហើយ ហើយហាក់ដូចជាពួកគេអាចអង្គុយចុះយ៉ាងស្ងប់ស្ងាត់ និយាយជាមួយនរណាម្នាក់ និងជជែកគ្នាបើកចំហចិត្តនឹងចិត្តបាន។ ដូច្នេះ តើពួកគេនៅតែអាចនិយាយរឿងបែបនេះបានយ៉ាងដូចម្ដេច? តើអាចមើលឃើញបញ្ហាអ្វីខ្លះនៅក្នុងរឿងនេះ? (របៀបដែលពួកគេបានប្រព្រឹត្ត គ្រាន់តែជាការបំភាន់ភ្នែកដែលពួកគេបានបង្កើតឡើង ដើម្បីឱ្យពួកគេអាចងើបឡើងវិញបានប៉ុណ្ណោះ។) តើមានអ្វីទៀត? (ពួកគេមិនស្គាល់ខ្លួនឯងយ៉ាងពិតប្រាកដទាល់តែសោះ ហើយទាំងនោះមិនមែនជាការបង្ហាញពីការប្រែចិត្តពិតប្រាកដឡើយ។ ពួកវាគ្រាន់តែជាការអនុវត្តបែបពុតត្បុតមួយប្រភេទប៉ុណ្ណោះ។ នៅពេលអ្នកដទៃប្រកបគ្នាជាមួយពួកគេអំពីបញ្ហារបស់ពួកគេ ពួកគេនៅតែគ្មានសមត្ថភាពទទួលយកសេចក្ដីពិតដដែល។ វាច្បាស់ណាស់ថា សារជាតិធម្មជាតិរបស់ពួកគេគឺប្រទូសរ៉ាយនឹងសេចក្ដីពិត។) មានចំណុចពីរយ៉ាងច្បាស់លាស់នៅក្នុងរឿងនេះ។ ចំណុចទីមួយគឺ នៅពេលអាទទឹងនឹងព្រះគ្រីស្ទបាត់បង់ឋានៈរបស់គេ សភាពមួយរបស់គេគឺ «មានជីវិត គឺមានក្ដីសង្ឃឹម» ពោលគឺគេតែងតែត្រៀមខ្លួនជានិច្ចដើម្បីងើបឡើងវិញ។ ចំណុចទីពីរគឺថា ទាក់ទងនឹងផ្លូវខុសឆ្គងដែលពួកគេធ្លាប់ដើរពីមុន និងអំពើរំលងដែលពួកគេបានប្រព្រឹត្ត ពួកទទឹងនឹងព្រះគ្រីស្ទនឹងមិនឆ្លុះបញ្ចាំងពីខ្លួនឯងយ៉ាងពិតប្រាកដជាដាច់ខាត។ ពួកគេនឹងមិនទទួលស្គាល់កំហុសរបស់ខ្លួន ឬទទួលយកសេចក្ដីពិតឡើយ ហើយពួកគេនឹងរឹតតែមិនអាចយល់ពីសារជាតិរបស់ខ្លួនចេញពីការពិតនៃការប្រព្រឹត្តអំពើអាក្រក់របស់ពួកគេ ឬរិះរកវិធីអនុវត្តស្របតាមសេចក្ដីពិតទៅទៀត។ នៅពេលពួកគេត្រូវបានដកហូតតំណែង និងបាត់បង់ឋានៈរបស់ខ្លួន ពួកគេមិនគិតថា៖ «តើខ្ញុំបានធ្វើអ្វីខុសឱ្យប្រាកដទៅ? តើខ្ញុំគួរប្រែចិត្តដោយរបៀបណា? ប្រសិនបើរឿងបែបនេះកើតឡើងម្ដងទៀត តើខ្ញុំគួរប្រព្រឹត្តបែបណា ទើបខ្ញុំអាចស្របតាមបំណងព្រះហឫទ័យរបស់ព្រះជាម្ចាស់?» នោះទេ។ ពួកគេមិនមានអាកប្បកិរិយាកែប្រែខ្លួនបែបនេះឡើយ។ ទោះបីជាពួកគេត្រូវបានលួសកាត់ ហើយទោះបីជាពួកគេត្រូវបានដកហូតតំណែងក៏ដោយ ក៏ពួកគេនឹងនៅតែមិនងាកក្រោយ ហើយដេញតាមសេចក្ដីពិត ស្វែងរកផ្លូវនៃការអនុវត្ត ឬផ្លាស់ប្ដូរទិសដៅនៃការដេញតាមរបស់ខ្លួនឡើយ។ មិនថាពួកគេនាំមកនូវការខាតបង់យ៉ាងធំធេងដល់ដំណាក់របស់ព្រះជាម្ចាស់យ៉ាងណាក៏ដោយ ហើយមិនថាពួកគេដួលរលំយ៉ាងធ្ងន់ធ្ងរប៉ុនណាក៏ដោយ ក៏ពួកគេនឹងមិនលន់តួបាបរបស់ខ្លួនជាដាច់ខាត។ បរាជ័យរបស់ពួកគេ នឹងមិនធ្វើឱ្យពួកគេដេញតាម និងស្វែងរកសេចក្ដីពិតនៅពេលបន្ទាប់ឡើយ ផ្ទុយទៅវិញ ពួកគេនឹងគិតគូរតែពីអ្វីដែលពួកគេអាចធ្វើបាន ដើម្បីស្រោចស្រង់អ្វីៗគ្រប់យ៉ាង និងយកឋានៈដែលពួកគេបានបាត់បង់នោះត្រឡប់មកវិញប៉ុណ្ណោះ។ ទាំងនេះគឺជាចំណុចទាំងពីរនោះ។ ចំណុចទីមួយ គឺជាប្រភេទនៃសភាពដែលពួកគេមាន បន្ទាប់ពីបាត់បង់ឋានៈរបស់ពួកគេ ដែលតែងតែត្រៀមខ្លួនជានិច្ចដើម្បីងើបឡើងវិញ។ ចំណុចទីពីរ គឺការបដិសេធរបស់ពួកគេមិនទទួលស្គាល់ ឬយល់ពីផ្លូវខុសឆ្គងដែលពួកគេធ្លាប់ដើរឡើយ។ នៅក្នុងចំណុចទីពីរនេះ ការមិនយល់ពីផ្លូវខុសឆ្គងដែលពួកគេធ្លាប់ដើរ គឺជាផ្នែកមួយនៃចំណុចនេះ។ បន្ថែមពីលើនេះ ពួកគេនឹងមិនប្រែចិត្តយ៉ាងពិតប្រាកដជាដាច់ខាត ហើយពួកគេក៏នឹងមិនទទួលយកសេចក្ដីពិតដែរ ហើយពួកគេប្រាកដជានឹងមិនប៉ះប៉ូវចំពោះការខូចខាតដែលពួកគេបានធ្វើចំពោះដំណាក់របស់ព្រះជាម្ចាស់ ដោយចិត្តវិប្បដិសារីឡើយ។ ពួកគេនឹងមិនគិតអំពីរបៀបផ្លាស់ប្ដូរ អំពីរបៀបកែប្រែពីមនុស្សដែលមិនដេញតាមសេចក្ដីពិត ទៅជាមនុស្សដែលដេញតាម និងអនុវត្តសេចក្ដីពិតជាដាច់ខាត។ ចំណុចទាំងពីរនេះធ្វើឱ្យឃើញយ៉ាងជាក់ច្បាស់ថា ពួកទទឹងនឹងព្រះគ្រីស្ទគឺស្អប់ខ្ពើមសេចក្ដីពិត និងមានធម្មជាតិទុច្ចរិត។ ពួកគេពូកែជាពិសេសខាងក្លែងបន្លំខ្លួនឯង និងសម្របខ្លួនទៅនឹងមជ្ឈដ្ឋានរបស់ពួកគេ ដូចជាសត្វបង្គួយប្ដូរពណ៌អ៊ីចឹង។ ពួកគេមានសារជាតិត្រឡប់ត្រឡិន ហើយនៅក្នុងជម្រៅចិត្តរបស់ពួកគេ ការដេញតាមឋានៈរបស់ពួកគេ ព្រមទាំងមហិច្ឆតា និងបំណងប្រាថ្នារបស់ពួកគេ មិនដែលថមថយឡើយ ហើយវាក៏នឹងមិនផ្លាស់ប្ដូរដែរ។ គ្មាននរណាម្នាក់អាចផ្លាស់ប្ដូរមនុស្សទាំងនោះបានឡើយ។ ដោយមើលទៅលើការបង្ហាញចេញទាំងនេះ តើសារជាតិធម្មជាតិនៃមនុស្សប្រភេទនេះជាអ្វីទៅ? តើអាទទឹងនឹងព្រះគ្រីស្ទជាបងប្អូនប្រុស ឬក៏បងប្អូនស្រី? តើអាទទឹងនឹងព្រះគ្រីស្ទជាមនុស្សពិតប្រាកដឬទេ? (មិនមែនទេ។) ប្រសិនបើអ្នករាល់គ្នាចាត់ទុកមនុស្សទាំងនេះជាបងប្អូនប្រុសស្រី តើវាមិនមានន័យថាអ្នកល្ងង់ខ្លៅខ្លាំងណាស់ទេឬ? ការបង្ហាញចេញទាំងនេះ គឺជាការបញ្ចេញឱ្យឃើញពីសារជាតិនៃអាទទឹងនឹងព្រះគ្រីស្ទ។ នៅពេលពួកទទឹងនឹងព្រះគ្រីស្ទគ្មានឋានៈ នេះគឺជាប្រភេទនៃសភាពដែលពួកគេមាន។ ការគិតគូរនៅក្នុងចិត្តរបស់ពួកគេ អ្វីដែលពួកគេបញ្ចេញឱ្យឃើញ និងរបៀបដែលពួកគេប្រព្រឹត្តនៅខាងក្រៅ ព្រមទាំងប្រភេទនៃអាកប្បកិរិយាដែលពួកគេមាននៅក្នុងជម្រៅចិត្តរបស់ពួកគេចំពោះសេចក្ដីពិត និងចំពោះអំពើរំលងរបស់ពួកគេ គឺបែបនេះឯង ហើយទស្សនៈរបស់ពួកគេនឹងមិនផ្លាស់ប្ដូរឡើយ។ មិនថាអ្នកប្រកបគ្នាអំពីសេចក្ដីពិត ឬនិយាយអំពីផ្លូវនៃការអនុវត្តដ៏ត្រឹមត្រូវ និងវិជ្ជមានច្រើនប៉ុនណាក៏ដោយ ក៏ពួកគេនឹងមិនទទួលយកវាពីជម្រៅចិត្តពិតប្រាកដជាដាច់ខាត ផ្ទុយទៅវិញ ពួកគេនឹងទាស់ទទឹងនឹងវា។ ពួកគេនឹងថែមទាំងជឿថា៖ «អ៊ីចឹង ខ្ញុំគ្មានឋានៈទៀតទេ ដូច្នេះអ្វីដែលខ្ញុំនិយាយគឺគ្មានន័យឡើយ។ គ្មាននរណាម្នាក់គាំទ្រខ្ញុំទៀតទេ អ្នករាល់គ្នាគ្រាន់តែចង់ឡកឡាយឱ្យខ្ញុំ និងបង្រៀនមេរៀនដល់ខ្ញុំប៉ុណ្ណោះ។ តើអ្នកមានលក្ខណៈសម្បត្តិគ្រប់គ្រាន់ដើម្បីបង្រៀនមេរៀនដល់ខ្ញុំដែរឬទេ? តើអ្នកគិតថាអ្នកជានរណា? ពេលខ្ញុំក្លាយជាអ្នកដឹកនាំ អ្នកនៅមិនទាន់ចេះដើរផង! តើអ្នកមិនបានរៀនរឿងពីរបីម៉ាត់ដែលអ្នកនិយាយនោះ ពីខ្ញុំទេឬ? ហើយអ្នកកំពុងព្យាយាមបង្រៀនមេរៀនដល់ខ្ញុំទៀត។ អ្នកពិតជាមិនប្រមាណខ្លួនមែន!» ពួកគេគិតថាមនុស្សត្រូវការឋានៈចាស់វស្សាជាក់លាក់ណាមួយ ដើម្បីអាចលួសកាត់ពួកគេ និយាយជាមួយពួកគេ ជជែកជាមួយពួកគេ ឬបើកចំហចិត្តនឹងចិត្តជាមួយពួកគេបាន។ តើមនុស្សទាំងនេះជាមនុស្សប្រភេទអ្វីទៅ? មានតែពួកទទឹងនឹងព្រះគ្រីស្ទប៉ុណ្ណោះដែលមានសមត្ថភាពនិយាយរឿងបែបនេះ មនុស្សធម្មតា និងមនុស្សដែលមានក្ដីអៀនខ្មាស និងមានភាពមានវិចារណញាណបន្តិចបន្តួច នឹងមិននិយាយរឿងទាំងនេះជាដាច់ខាត។ ប្រសិនបើនរណាម្នាក់កំពុងអធិប្បាយសេចក្ដីអធិប្បាយដល់អ្នករាល់គ្នា សន្ទនាដោយបើកចំហចិត្តនឹងចិត្តជាមួយអ្នករាល់គ្នាយ៉ាងស្ងប់ស្ងាត់ ហើយចង្អុលបង្ហាញពីបញ្ហាដែលអ្នករាល់គ្នាមាន ព្រមទាំងផ្ដល់យោបល់ខ្លះៗដល់អ្នករាល់គ្នា តើអ្នករាល់គ្នាអាចទទួលយកវាបានដែរឬទេ? ឬមួយក៏អ្នកនឹងមានផ្នត់គំនិតដូចគ្នានឹងពួកទទឹងនឹងព្រះគ្រីស្ទដែរ? ឧទាហរណ៍៖ ឧបមាថា អ្នកបានជឿអស់រយៈពេល ១០ ឆ្នាំមកហើយ ប៉ុន្តែមិនដែលបម្រើការជាអ្នកដឹកនាំឡើយ។ មនុស្សម្នាក់ទៀតទើបតែជឿបានពីរឆ្នាំប៉ុណ្ណោះ ប៉ុន្តែមានឋានៈខ្ពស់ជាងអ្នក ហើយអ្នកមានអារម្មណ៍មិនសប្បាយចិត្តចំពោះរឿងនេះទេ។ ឧបមាថា អ្នកបានជឿលើព្រះជាម្ចាស់អស់រយៈពេល ២០ ឆ្នាំ មុនពេលក្លាយជាអ្នកដឹកនាំប្រចាំស្រុកមួយ។ អ្នកផ្សេងទៀតក្លាយជាអ្នកដឹកនាំប្រចាំតំបន់ បន្ទាប់ពីជឿបានត្រឹមតែប្រាំឆ្នាំ ហើយចាប់ផ្ដើមដឹកនាំអ្នក ហើយអ្នកយល់ថារឿងនេះពិបាកនឹងទទួលយកណាស់។ ប្រសិនបើពួកគេលួសកាត់អ្នក អ្នកមានអារម្មណ៍មិនស្រួលចិត្ត ហើយទោះបីជាពួកគេត្រឹមត្រូវហើយដែលលួសកាត់អ្នកក៏ដោយ ក៏អ្នកនៅតែមិនចង់ទទួលយកវាដែរ។ តើអ្នករាល់គ្នាធ្លាប់មានអាកប្បកិរិយា ឬការបង្ហាញចេញប្រភេទនេះដែរឬទេ? (ធ្លាប់។) នេះជានិស្ស័យរបស់អាទទឹងនឹងព្រះគ្រីស្ទ។ តើអ្នកគិតថា មានតែពួកទទឹងនឹងព្រះគ្រីស្ទទេឬ ដែលមាននិស្ស័យជាអាទទឹងនឹងព្រះគ្រីស្ទនោះ? អ្នកណាដែលមាននិស្ស័យជាអាទទឹងនឹងព្រះគ្រីស្ទ គឺកំពុងស្ថិតក្នុងគ្រោះថ្នាក់ ពួកគេអាចនឹងឈានជើងចូលទៅក្នុងផ្លូវរបស់បុគ្គលទទឹងនឹងព្រះគ្រីស្ទ ហើយនិស្ស័យនេះអាចនឹងបំផ្លាញពួកគេ។ រឿងគឺបែបនេះឯង។ នៅពេលយើងប្រកបគ្នា និងវិភាគពីសារជាតិនៃអាទទឹងនឹងព្រះគ្រីស្ទ នេះក៏រាប់បញ្ចូលទាំងមនុស្សដែលមាននិស្ស័យជាអាទទឹងនឹងព្រះគ្រីស្ទផងដែរ។ តើអ្នករាល់គ្នានឹងនិយាយថា មនុស្សដែលត្រូវបានរាប់បញ្ចូលក្នុងរឿងនេះ គឺជាភាគតិច ឬក៏ភាគច្រើន? ឬមួយក៏រាប់បញ្ចូលមនុស្សគ្រប់គ្នា? (រាប់បញ្ចូលមនុស្សគ្រប់គ្នា។) ត្រូវហើយ ពីព្រោះនិស្ស័យរបស់អាទទឹងនឹងព្រះគ្រីស្ទ ជានិស្ស័យរបស់សាតាំង ហើយមនុស្សពុករលួយទាំងអស់ សុទ្ធតែមាននិស្ស័យរបស់សាតាំង។ ឥឡូវនេះ យើងបានប្រកបគ្នាបន្តិចបន្តួចអំពីប្រធានបទ របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ ដើម្បីលម្អិតបន្ថែមទៀត ឧទាហរណ៍ជាក់ស្ដែងមួយចំនួនអាចត្រូវបានលើកឡើង។ ខ្ញុំនឹងទុកឱ្យអ្នករាល់គ្នាប្រកបគ្នាអំពីរឿងនោះ ក្នុងអំឡុងការជួបជុំរបស់អ្នករាល់គ្នាចុះ។ ខណៈពេលដែលអ្នករាល់គ្នាកំពុងប្រកបគ្នា ចូរកុំតែងតែនិយាយអំពីថាអ្នកដទៃយ៉ាងម៉េចអី។ ជាការពិតណាស់ ការប្រកបគ្នាអំពីការបង្ហាញចេញរបស់អ្នកដទៃ គឺជារឿងដែលមិនអាចជៀសវាងបានឡើយ ប៉ុន្តែអ្នករាល់គ្នាគួរតែប្រកបគ្នាជាចម្បងអំពីការបង្ហាញចេញរបស់អ្នករាល់គ្នាផ្ទាល់។ ប្រសិនបើអ្នករាល់គ្នាអាចស្វែងរកឃើញការបង្ហាញចេញ ឬការបញ្ចេញឱ្យឃើញមួយចំនួនដែលទាក់ទងនឹងនិស្ស័យរបស់អាទទឹងនឹងព្រះគ្រីស្ទនៅក្នុងខ្លួនអ្នករាល់គ្នា នោះវានឹងមានប្រយោជន៍ និងផ្ដល់ផលល្អដល់ការស្គាល់ខ្លួនឯងរបស់អ្នករាល់គ្នា ហើយវានឹងជួយអ្នករាល់គ្នាក្នុងការកម្ចាត់និស្ស័យនោះចេញពីខ្លួនអ្នករាល់គ្នា។

យើងធ្លាប់បានប្រកបគ្នាអំពីប្រធានបទនៃការបង្ហាញចេញផ្សេងៗនៃនិស្ស័យរបស់អាទទឹងនឹងព្រះគ្រីស្ទពីមុនមក តើពេលនេះ អ្នករាល់គ្នាអាចយកខ្លួនឯងទៅផ្ទឹមនឹងការបង្ហាញចេញទាំងនោះ ដើម្បីប្រៀបធៀបបានដែរឬទេ? តើអ្នកអាចទទួលបានការយល់ដឹងខ្លះដែរឬទេ? តើអ្នកអាចដោះស្រាយបញ្ហាជាក់ស្ដែងមួយចំនួនបានដែរឬទេ? មិនថាអ្នកផ្លាស់ប្ដូរទិដ្ឋភាពណាមួយនៃនិស្ស័យពុករលួយរបស់ខ្លួនក៏ដោយ ក៏វាសុទ្ធតែសម្រេចបាននៅលើមូលដ្ឋាននៃការយល់សេចក្ដីពិត ការយកខ្លួនឯងទៅផ្ទឹមនឹងសេចក្ដីពិតដើម្បីប្រៀបធៀប ហើយបន្ទាប់មកឈានដល់ការស្គាល់ខ្លួនឯង។ ហេតុដូច្នេះហើយ ការមានសមត្ថភាពក្នុងការញែកដឹង និងវិភាគពីការបង្ហាញចេញផ្សេងៗនៃនិស្ស័យពុករលួយ គឺជាផ្លូវដែលអ្នករាល់គ្នាត្រូវតែដើរ នៅពេលនិយាយដល់ការស្គាល់ខ្លួនឯង និងការសម្រេចបាននូវការផ្លាស់ប្ដូរនិស្ស័យ។ តើអ្នករាល់គ្នាបានយល់ពីចំណុចនេះហើយឬនៅ? អ្នករាល់គ្នាមួយចំនួនប្រហែលជាមិនទាន់យល់ទេ ហើយកំពុងគិតថា៖ «ព្រះអង្គតែងតែប្រកបគ្នាអំពីប្រធានបទ និងរឿងរ៉ាវកំប៉ិកកំប៉ុកទាំងនេះ ព្រះអង្គមិនដែលមានព្រះបន្ទូលអំពីសេចក្ដីពិតដ៏ជ្រាលជ្រៅណាមួយ ឬបើកសម្ដែងពីអាថ៌កំបាំងដ៏ជ្រាលជ្រៅណាមួយឡើយ។ នេះពិតជាគួរឱ្យធុញទ្រាន់ និងនឿយណាយណាស់! តើរឿងដែលព្រះអង្គកំពុងប្រកបគ្នាទាំងនេះ មានពាក់ព័ន្ធអ្វីនឹងពួកទូលបង្គំក្នុងការចូលទៅក្នុងនគរស្ថានសួគ៌ ការទទួលបានព្រះពរដ៏ធំធេង និងការត្រូវបានប្រោសឱ្យគ្រប់លក្ខណ៍នាពេលអនាគតទៅ?» មនុស្សទាំងនេះមិនដែលយល់ឡើយ ពួកគេងងុយដេកនៅពេលពួកគេស្ដាប់រឿងទាំងនេះ។ មនុស្សដែលគ្មានការយល់ដឹងខាងវិញ្ញាណ គឺមិនយល់រឿងនេះទេ ពួកគេមិនយល់ពីសភាពផ្សេងៗរបស់មនុស្សដែលសេចក្ដីពិតនីមួយៗបានពាក់ព័ន្ធ ឬទំនាក់ទំនងរវាងសេចក្ដីពិតផ្សេងៗនោះឡើយ។ ពួកគេមិនយល់រឿងទាំងនេះទេ។ អ្នកកាន់តែពន្យល់លម្អិតដល់ពួកគេ ពួកគេកាន់តែច្របូកច្របល់ ហើយកាន់តែមិនអាចស្រូបយកបាន ដូច្នេះ ពួកគេតែងតែងងុយដេកជានិច្ច។ នៅពេលការជួបជុំទើបតែចាប់ផ្ដើម ពួកគេច្រៀង និងរាំ ហើយមិនងងុយដេកឡើយ មិនថាបទប្បញ្ញត្តិ និងពិធីសាសនាទាំងនោះគួរឲ្យធុញទ្រាន់ ឬច្រំដែលយ៉ាងណាក៏ដោយ។ ក៏ប៉ុន្តែ ពេលដែលអ្នកប្រកបគ្នាអំពីសេចក្ដីពិត និងសភាពផ្សេងៗរបស់មនុស្សភ្លាម ពួកគេក៏ចាប់ផ្ដើមងោកភ្លាម។ តើមានរឿងអ្វីកើតឡើងចំពោះមនុស្សដែលតែងតែងងុយដេកបែបនេះ? តើពួកគេមិនត្រូវបានបើកសម្ដែងទេឬ? នេះគឺជាការបង្ហាញចេញនៃការមិនស្រឡាញ់សេចក្ដីពិត តើមែនទេ? នៅពេលនិយាយដល់ព័ត៌មានលម្អិតនៃសេចក្ដីពិតផ្សេងៗដែលទាក់ទងនឹងការចូលទៅក្នុងជីវិត មនុស្សដែលដេញតាមសេចក្ដីពិតយ៉ាងពិតប្រាកដ និងមានគុណសម្បត្តិជាក់លាក់ គឺកាន់តែស្ដាប់ កាន់តែយល់ច្បាស់ពីរឿងទាំងនោះ ចំណែកឯអស់អ្នកដែលមិនស្រឡាញ់សេចក្ដីពិត និងគ្មានការយល់ដឹងខាងវិញ្ញាណវិញ គឺកាន់តែស្ដាប់ កាន់តែច្របូកច្របល់។ ពួកគេកាន់តែស្ដាប់ ពួកគេកាន់តែយល់ថារឿងទាំងនោះគួរឱ្យធុញទ្រាន់ ហើយមិនថាពួកគេស្ដាប់ច្រើនប៉ុនណានោះទេ ក៏ពួកគេនៅតែមានអារម្មណ៍ដដែល ពួកគេមិនអាចស្ដាប់ឮផ្លូវណាមួយនៅក្នុងរឿងទាំងនោះឡើយ។ ពួកគេមានអារម្មណ៍ថា រឿងដែលទាក់ទងនឹងការចូលទៅក្នុងជីវិត តាមពិតមិនសូវស្មុគស្មាញនោះទេ ដូច្នេះ មិនចាំបាច់ប្រកបគ្នាអំពីរឿងទាំងនោះច្រើនពេកឡើយ។ នេះហើយជាលក្ខណៈរបស់មនុស្សដែលគ្មានការយល់ដឹងខាងវិញ្ញាណ។ ការផ្លាស់ប្ដូរនិស្ស័យ ពាក់ព័ន្ធនឹងសេចក្ដីពិតយ៉ាងច្រើន។ ប្រសិនបើនៅលើផ្លូវនៃការស្វែងរកការផ្លាស់ប្ដូរនិស្ស័យរបស់ពួកគេ មនុស្សមិនចំណាយពេល និងការខិតខំប្រឹងប្រែងទៅលើសេចក្ដីពិតនីមួយៗ សម្រេចបាននូវយល់ ការជ្រួតជ្រាប និងចំណេះដឹងអំពីសេចក្ដីពិតនីមួយៗ ព្រមទាំងស្វែងរកឃើញផ្លូវនៃការអនុវត្តទេ នោះពួកគេប្រាកដជានឹងមិនអាចចូលទៅក្នុងសេចក្ដីពិតណាមួយបានជាដាច់ខាត។ តើផ្លូវដែលមនុស្សអាចឈានទៅស្គាល់ព្រះជាម្ចាស់ គឺជាអ្វីទៅ? គឺតាមរយៈការយល់ និងការចូលទៅក្នុងសេចក្ដីពិតផ្សេងៗទាំងអស់ នេះគឺជាផ្លូវតែមួយគត់។ លើសពីនេះទៅទៀត សេចក្ដីពិតនីមួយៗមិនមែនជាប្រភេទនៃទ្រឹស្ដី ឬជាប្រភេទនៃចំណេះដឹង ឬទស្សនវិជ្ជាណាមួយឡើយ វាពាក់ព័ន្ធនឹងជីវិតរបស់មនុស្ស និងស្ថានភាពនៃអត្ថិភាពរបស់ពួកគេ សភាពដែលពួកគេកំពុងស្ថិតនៅ និងរឿងរ៉ាវដែលពួកគេគិតជារៀងរាល់ថ្ងៃ ព្រមទាំងការគិត គំនិត ចេតនា និងអាកប្បកិរិយាផ្សេងៗដែលពួកគេបង្កើតឡើង ក្រោមការត្រួតត្រានៃសារជាតិពុករលួយរបស់ខ្លួន។ ដូច្នេះ ទាំងនេះគឺជាប្រធានបទដែលយើងកំពុងនិយាយ។ នៅពេលដែលអ្នកបានយល់ច្បាស់ពីប្រធានបទទាំងនេះ ភ្ជាប់ពួកវាទៅនឹងខ្លួនអ្នករាល់គ្នា រកឃើញគោលការណ៍នៃការអនុវត្ត និងឈានដល់ការស្គាល់ពីសភាព និងទស្សនៈផ្សេងៗដែលនិស្ស័យខុសៗគ្នារបស់អ្នកបង្កើតឡើង នោះអ្នកនឹងយល់យ៉ាងពិតប្រាកដពីសេចក្ដីពិតដែលទាក់ទងនឹងរឿងទាំងនោះ ហើយមានតែពេលនោះទេ ទើបអ្នកអាចអនុវត្តបានយ៉ាងត្រឹមត្រូវ ស្របតាមគោលការណ៍សេចក្ដីពិត។ ប្រសិនបើអ្នកត្រឹមតែយល់ពាក្យសម្ដីតាមន័យត្រង់ ហើយនៅពេលអ្នកឃើញការលាតត្រដាងរបស់ព្រះជាម្ចាស់អំពីភាពអាត្មានិយម និងគួរឱ្យស្អប់ខ្ពើមនៃពួកទទឹងនឹងព្រះគ្រីស្ទ អ្នកគិតថា៖ «ពួកទទឹងនឹងព្រះគ្រីស្ទគឺអាត្មានិយម និងគួរឱ្យស្អប់ខ្ពើម ប៉ុន្តែរូបខ្ញុំផ្ទាល់គឺមិនអាត្មានិយមទាល់តែសោះ ខ្ញុំមានក្ដីស្រឡាញ់យ៉ាងច្រើនសម្រាប់ផ្ដល់ឱ្យ ខ្ញុំជាមនុស្សចេះអត់ឱន ខ្ញុំកើតក្នុងត្រកូលអ្នកប្រាជ្ញ ខ្ញុំទទួលបានការអប់រំខ្ពស់ ហើយខ្ញុំរងឥទ្ធិពលពីបុគ្គលល្បីៗ និងស្នាដៃឯកនានា ខ្ញុំមិនមែនជាមនុស្សអាត្មានិយមនោះទេ»។ តើការនិយាយរឿងទាំងនេះ គឺជាការទទួលយកសេចក្ដីពិតឬទេ? តើវាជាការស្គាល់ខ្លួនឯងឬទេ? វាច្បាស់ក្រឡែតណាស់ថា អ្នកមិនយល់សេចក្ដីពិតជាក់លាក់នេះ ឬសភាពផ្សេងៗដែលសេចក្ដីពិតជាក់លាក់នេះបានគ្របដណ្ដប់ឡើយ។ នៅពេលអ្នកយល់សភាពផ្សេងៗដែលព្រះជាម្ចាស់បានមានព្រះបន្ទូល និងបានលាតត្រដាង ដែលត្រូវបានគ្របដណ្ដប់ដោយសេចក្ដីពិតណាមួយ ហើយអាចយកខ្លួនឯងទៅផ្ទឹមនឹងសភាពទាំងនោះដើម្បីប្រៀបធៀប ព្រមទាំងស្វែងរកឃើញគោលការណ៍នៃការអនុវត្តដ៏ច្បាស់លាស់ នោះអ្នកនឹងបានឈានជើងចូលទៅក្នុងផ្លូវនៃការអនុវត្តសេចក្ដីពិត ហើយអ្នកនឹងបានចូលទៅក្នុងតថភាពនៃសេចក្ដីពិត។ ប្រសិនបើអ្នកមិនបានធ្វើបែបនេះទេ នោះអ្នកគ្រាន់តែយល់គោលលទ្ធិប៉ុណ្ណោះ អ្នកមិនបានយល់សេចក្ដីពិតឡើយ។ វាប្រៀបដូចជាប្រធានបទដែលយើងទើបតែបាននិយាយអ៊ីចឹង អំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ សភាព ការបង្ហាញចេញ និងការបញ្ចេញឱ្យឃើញផ្សេងៗដែលយើងបានប្រកបគ្នា សុទ្ធតែពាក់ព័ន្ធនឹងសារជាតិធម្មជាតិ និងនិស្ស័យរបស់អាទទឹងនឹងព្រះគ្រីស្ទ។ តើអ្នកយល់ពីរឿងទាំងនេះបានប៉ុន្មាន? តើអ្នកបានយកខ្លួនឯងទៅផ្ទឹមនឹងរឿងទាំងនោះដើម្បីប្រៀបធៀបបានប៉ុន្មាន? តើសេចក្ដីថ្លែង ព័ត៌មានលម្អិត និងសភាពដែលរួមបញ្ចូលនៅក្នុងប្រធានបទនេះ ដែលអ្នកបានចាប់យល់គឺទាក់ទងនឹងអ្នកដទៃ ឬទាក់ទងនឹងអ្នក? តើខ្លួនអ្នកផ្ទាល់មានទំនាក់ទំនងណាមួយនឹងសភាពទាំងនេះដែរឬទេ? តើអ្នកពិតជាបានភ្ជាប់រឿងទាំងនោះមកខ្លួនអ្នកមែន ឬមួយក៏អ្នកគ្រាន់តែទទួលស្គាល់ និងយល់ស្របនឹងរឿងទាំងនោះទាំងបង្ខំចិត្ត? នេះអាស្រ័យលើការយល់ដឹងរបស់អ្នក និងអាកប្បកិរិយារបស់អ្នកចំពោះសេចក្ដីពិត។ ការភ្ជាប់សភាពទាំងនេះមកខ្លួនអ្នក គ្រាន់តែជាលក្ខខណ្ឌជាមុនមួយ ដើម្បីឱ្យអ្នកអាចអនុវត្តសេចក្ដីពិតបានប៉ុណ្ណោះ វាមិនមានន័យថា អ្នកបានចាប់ផ្ដើមអនុវត្តវារួចហើយនោះទេ។ ក៏ប៉ុន្តែ ប្រសិនបើអ្នកមិនអាចភ្ជាប់សភាពទាំងនេះមកខ្លួនអ្នកបានទេ នោះអ្នកនឹងគ្មានពាក់ព័ន្ធអ្វីទាល់តែសោះជាមួយនឹងការអនុវត្តសេចក្ដីពិត។ បើដូច្នេះមែន នៅពេលដែលអ្នកស្ដាប់សេចក្ដីអធិប្បាយ តើអ្នកនឹងឮអ្វីទៅ? អ្នកនឹងគ្រាន់តែធ្វើពុតប៉ុណ្ណោះ វានឹងមើលទៅហាក់ដូចជាអ្នកជឿលើព្រះជាម្ចាស់ ប៉ុន្តែតាមពិត អ្នកនឹងមិនអនុវត្តតាមព្រះបន្ទូលរបស់ទ្រង់ឡើយ ហើយអ្នកនឹងមិនអាចចូលទៅក្នុងតថភាពនៃព្រះបន្ទូលរបស់ទ្រង់បានទេ។ អ្នកនឹងគ្រាន់តែជាអ្នកក្រៅ ជាវត្ថុបម្រើ និងជាមនុស្សបន្ទាប់បន្សំប៉ុណ្ណោះ។ នៅពេលនិយាយដល់របៀបដែលអ្នកគួរយកខ្លួនឯងទៅផ្ទឹមនឹងសភាពទាំងនេះដើម្បីប្រៀបធៀប និងរបៀបដែលអ្នកគួរវិភាគពីសភាពផ្សេងៗដែលទាក់ទងនឹងរឿងដែលខ្ញុំបាននិយាយ នេះគឺអាស្រ័យលើចំណេះដឹងរបស់អ្នករាល់គ្នាផ្ទាល់។ អ្វីដែលខ្ញុំអាចធ្វើបាន គឺប្រាប់អ្នករាល់គ្នានូវពាក្យសម្ដីទាំងនេះ និងផ្គត់ផ្គង់ពាក្យសម្ដីទាំងនេះដល់អ្នករាល់គ្នា ចំណែកឯរឿងដែលនៅសល់ អ្នករាល់គ្នាត្រូវខិតខំប្រឹងប្រែងដោយខ្លួនឯង។ ថាតើអ្នកអាចទទួលយកពាក្យសម្ដីទាំងនេះបាន ឬមិនបាន គឺអាស្រ័យលើអាកប្បកិរិយារបស់អ្នករាល់គ្នា។ មនុស្សមួយចំនួនមានចិត្តរឹងទទឹង ពួកគេតែងតែធ្វើពុត និងព្យាយាមការពារឋានៈ និងកេរ្តិ៍ឈ្មោះរបស់ខ្លួន។ ពួកគេច្បាស់ណាស់ថាមានបញ្ហា ប៉ុន្តែពួកគេមិនអាចមើលឃើញបញ្ហាទាំងនេះ និងមិនទទួលស្គាល់ឡើយ ហើយពួកគេថែមទាំងតាំងខ្លួនឯងទៅលាតត្រដាង និងវិភាគអ្នកដទៃទៀតផង។ ជាលទ្ធផល អ្នកដទៃទាំងនោះបែរជាទទួលបានផលប្រយោជន៍ពីរឿងនេះទៅវិញ ខណៈដែលពួកគេខ្លួនឯងមិនទទួលបានអ្វីសោះ។ មនុស្សទាំងនេះគឺជាមនុស្សល្ងង់ខ្លៅ តើមែនទេ? នេះគឺជាឥរិយាបថដ៏ល្ងង់ខ្លៅ។ គោលបំណងនៃការស្ដាប់សេចក្ដីអធិប្បាយ មិនមែនដើម្បីរៀនពីរបៀបញែកដឹងពីអ្នកដទៃឡើយ ហើយក៏មិនមែនដើម្បីស្ដាប់ជំនួសអ្នកដទៃដែរ គឺដើម្បីឱ្យខ្លួនអ្នកផ្ទាល់អាចស្ដាប់ឮអ្វីដែលបាននិយាយ និងទទួលបានវា។ អ្នកស្ដាប់ព្រះបន្ទូលរបស់ព្រះជាម្ចាស់ សេចក្ដីពិត និងសេចក្ដីអធិប្បាយ ហើយពីរឿងទាំងអស់នេះ អ្នកឈានដល់ការយល់សេចក្ដីពិត ទទួលបានជីវិត និងសម្រេចបាននូវការផ្លាស់ប្ដូរនិស្ស័យ។ តើរឿងនេះមានពាក់ព័ន្ធអ្វីនឹងអ្នកដទៃដែរឬទេ? ពាក្យសម្ដីទាំងនេះគឺពាក់ព័ន្ធនឹងអ្នក។ ប្រសិនបើអ្នកប្រកាន់យកអាកប្បកិរិយាបែបនេះ នោះពាក្យសម្ដីទាំងនេះប្រហែលជាអាចផ្លាស់ប្ដូរអ្នក ក្លាយជាតថភាពរបស់អ្នក និងអាចឲ្យអ្នកសម្រេចបាននូវការផ្លាស់ប្ដូរនិស្ស័យ។

នៅក្នុងប្រធានបទទីមួយនេះ យើងបាននិយាយអំពីការបង្ហាញចេញផ្សេងៗនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ ក្នុងទិដ្ឋភាពម្យ៉ាង ការប្រកបគ្នាអំពីប្រធានបទនេះ ជួយអ្នកឱ្យយល់ពីប្រភេទនៃអាកប្បកិរិយាដែលពួកទទឹងនឹងព្រះគ្រីស្ទមាន និងការបញ្ចេញឱ្យឃើញពីសារជាតិធម្មជាតិរបស់ពួកគេ នៅពេលនិយាយដល់រឿងនេះ។ ក្នុងទិដ្ឋភាពម្យ៉ាងទៀត វាផ្ដល់ឱ្យអ្នករាល់គ្នានូវការណែនាំ និងការព្រមានជាវិជ្ជមានមួយចំនួន។ អ្នករាល់គ្នាអាចប្រកបគ្នា និងដោះស្រាយបញ្ហាដែលនៅសេសសល់ដោយខ្លួនឯងបាន វាជារឿងផ្ទាល់ខ្លួនរបស់អ្នករាល់គ្នា។

២. របៀបដែលពួកទទឹងនឹងព្រះគ្រីស្ទប្រព្រឹត្តចំពោះអ្នកដែលខ្លាំងជាងពួកគេ

នៅពេលនិយាយដល់បំណងប្រាថ្នារបស់ពួកទទឹងនឹងព្រះគ្រីស្ទក្នុងការការពារកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ ពួកគេមិនត្រឹមតែបង្ហាញ និងបញ្ចេញឱ្យឃើញនូវសារជាតិធម្មជាតិរបស់ពួកគេ នៅពេលដែលពួកគេត្រូវបានលួសកាត់ប៉ុណ្ណោះទេ ពួកទទឹងនឹងព្រះគ្រីស្ទក៏ជួបប្រទះនឹងស្ថានការណ៍ និងបញ្ហាជាច្រើនប្រភេទផ្សេងទៀតផងដែរ។ ហេតុដូច្នេះហើយ ប្រធានបទទីពីរដែលយើងនឹងប្រកបគ្នា គឺអំពីរបៀបដែលពួកទទឹងនឹងព្រះគ្រីស្ទរក្សាឋានៈ និងកេរ្តិ៍ឈ្មោះរបស់ពួកគេនៅក្នុងចំណោមក្រុមមនុស្ស។ ខណៈពេលស្ថិតនៅក្នុងក្រុមមនុស្ស តើពួកទទឹងនឹងព្រះគ្រីស្ទបង្ហាញឥរិយាបថអ្វីខ្លះ ដែលអាចបញ្ជាក់ថា នៅក្នុងគ្រប់យ៉ាងដែលពួកគេធ្វើ ពួកគេកំពុងព្យាយាមការពារកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ? តើប្រធានបទនេះច្បាស់លាស់ដែរឬទេ? តើវិសាលភាពរបស់វាធំ ឬតូច? តើវាមានលក្ខណៈតំណាងដែរឬទេ? (វាមានលក្ខណៈតំណាង។) ប្រធានបទនេះទាក់ទងផ្ទាល់ទៅនឹងសារជាតិធម្មជាតិរបស់ពួកទទឹងនឹងព្រះគ្រីស្ទ។ តើពួកទទឹងនឹងព្រះគ្រីស្ទមានការបង្ហាញចេញអ្វីខ្លះ ខណៈពេលរស់នៅក្នុងចំណោមក្រុមមនុស្ស? តើពួកគេមានអាកប្បកិរិយាបែបណា និងធ្វើសកម្មភាពអ្វីខ្លះ ដើម្បីការពារកេរ្តិ៍ឈ្មោះ និងឋានៈរបស់ពួកគេ? ជាដំបូង ប្រសិនបើពួកទទឹងនឹងព្រះគ្រីស្ទគ្មានឋានៈ តើពួកគេនៅតែជាពួកទទឹងនឹងព្រះគ្រីស្ទដែរឬទេ? (នៅតែជាពួកទទឹងនឹងព្រះគ្រីស្ទ។) អ្នកត្រូវមានការយល់ដឹងច្បាស់លាស់អំពីគោលគំនិតនេះ។ ចូរកុំគិតថា មានតែមនុស្សដែលមានឋានៈប៉ុណ្ណោះ ទើបអាចមានសារជាតិរបស់ពួកទទឹងនឹងព្រះគ្រីស្ទ និងជាពួកទទឹងនឹងព្រះគ្រីស្ទបាននោះ ឬគិតថាមនុស្សធម្មតាដែលគ្មានឋានៈ មិនមែនជាពួកទទឹងនឹងព្រះគ្រីស្ទនោះឡើយ។ តាមពិត វិសាលភាពនេះគឺធំទូលាយណាស់។ បុគ្គលណាក៏ដោយដែលមានសារជាតិរបស់ពួកទទឹងនឹងព្រះគ្រីស្ទ គឺនៅតែជាអាទទឹងនឹងព្រះគ្រីស្ទដដែល មិនថាពួកគេមានឋានៈ ឬអត់នោះទេ ហើយមិនថាពួកគេជាអ្នកដឹកនាំ ឬជាអ្នកជឿធម្មតានោះឡើយ រឿងនេះត្រូវបានកំណត់ដោយសារជាតិរបស់ពួកគេ។ ដូច្នេះ តើមនុស្សដែលមានសារជាតិរបស់ពួកទទឹងនឹងព្រះគ្រីស្ទ មានការបង្ហាញចេញអ្វីខ្លះ ខណៈពេលដែលពួកគេជាអ្នកដើរតាមធម្មតា? តើការបញ្ចេញឱ្យឃើញនូវសារជាតិធម្មជាតិមួយណា ដែលបម្រើជាភស្តុតាងគ្រប់គ្រាន់បញ្ជាក់ថា តាមពិតទៅ ពួកគេគឺជាពួកទទឹងនឹងព្រះគ្រីស្ទ? ជាដំបូង ចូរយើងមើលពីរបៀបដែលពួកគេរស់នៅក្នុងចំណោមក្រុមមនុស្ស របៀបដែលពួកគេប្រព្រឹត្តចំពោះអ្នកដទៃ និងដោះស្រាយបញ្ហានានា ព្រមទាំងអាកប្បកិរិយាដែលពួកគេមានចំពោះសេចក្ដីពិត។ អ្វីដែលយើងគួរប្រកបគ្នាអំពីបំផុតនោះ មិនមែនជារឿងថាពួកទទឹងនឹងព្រះគ្រីស្ទហូបអ្វី ស្លៀកពាក់អ្វី រស់នៅទីណា ឬធ្វើដំណើរដោយរបៀបណានោះទេ ប៉ុន្តែគឺជារបៀបដែលពួកគេការពារកេរ្តិ៍ឈ្មោះ និងឋានៈរបស់ខ្លួន ខណៈពេលស្ថិតនៅក្នុងក្រុមមនុស្ស។ ទោះបីជាពួកគេជាអ្នកជឿធម្មតាក៏ដោយ ក៏ពួកគេនៅតែព្យាយាមការពារកេរ្តិ៍ឈ្មោះ និងឋានៈរបស់ពួកគេជាប់ជានិច្ច ដោយបញ្ចេញឱ្យឃើញជាប្រចាំនូវប្រភេទនៃនិស្ស័យ និងសារជាតិបែបនេះ ព្រមទាំងធ្វើរឿងរ៉ាវបែបនេះផងដែរ។ ហេតុដូច្នេះហើយ ការណ៍នេះធ្វើឱ្យយើងអាចឈានមួយជំហានទៅមុខទៀត ក្នុងការយល់ដឹងរបស់យើងអំពីនិស្ស័យ និងសារជាតិរបស់ពួកទទឹងនឹងព្រះគ្រីស្ទ។ មិនថាពួកទទឹងនឹងព្រះគ្រីស្ទមានឋានៈ ឬអត់នោះទេ ហើយមិនថាពួកគេនៅទីណា ឬនៅពេលណានោះឡើយ ក៏និស្ស័យ និងសារជាតិរបស់ពួកទទឹងនឹងព្រះគ្រីស្ទ តែងតែត្រូវបានបញ្ចេញឱ្យឃើញ និងបង្ហាញចេញនៅក្នុងពួកគេជានិច្ច។ រឿងនេះមិនត្រូវបានកម្រិតដោយលំហ ភូមិសាស្ត្រ ឬមនុស្ស ព្រឹត្តិការណ៍ និងរបស់ផ្សេងៗណាមួយឡើយ។

នៅពេលដែលពួកទទឹងនឹងព្រះគ្រីស្ទបំពេញភារកិច្ច មិនថាជាភារកិច្ចអ្វី ហើយមិនថាពួកគេស្ថិតនៅក្នុងក្រុមណាក៏ដោយ ក៏ពួកគេបង្ហាញនូវទម្រង់នៃឥរិយាបថដ៏ច្បាស់ប្លែកពីគេមួយ នោះគឺនៅក្នុងគ្រប់យ៉ាងទាំងអស់ ពួកគេតែងតែចង់លេចធ្លោ និងបង្ហាញពីខ្លួនឯង ពួកគេតែងតែមានទំនោរចង់រឹតត្បិតមនុស្ស និងគ្រប់គ្រងមនុស្ស ពួកគេតែងតែចង់ដឹកនាំមនុស្ស និងជាអ្នកមានសិទ្ធិសម្រេច ពួកគេតែងតែចង់ក្លាយជាចំណុចចាប់អារម្មណ៍ ពួកគេតែងតែចង់ទាក់ទាញក្រសែភ្នែក និងការចាប់អារម្មណ៍របស់មនុស្សមករកពួកគេ ហើយពួកគេចង់បានការកោតសរសើរពីមនុស្សគ្រប់គ្នា។ រាល់ពេលដែលពួកទទឹងនឹងព្រះគ្រីស្ទចូលរួមក្នុងក្រុមណាមួយ មិនថាមានចំនួនប៉ុន្មាន មិនថាសមាជិកនៃក្រុមនោះជានរណា ឬមានវិជ្ជាជីវៈ ឬអត្តសញ្ញាណអ្វីនោះទេ ជាដំបូង ពួកទទឹងនឹងព្រះគ្រីស្ទសង្កេតមើលស្ថានភាព ដើម្បីមើលថាតើអ្នកណាមានឫកពាអស្ចារ្យ និងលេចធ្លោ អ្នកណាពូកែវោហារ អ្នកណាគួរឱ្យកោតសរសើរ ហើយអ្នកណាមានលក្ខណៈសម្បត្តិគ្រប់គ្រាន់ ឬមានកិត្យានុភាព។ ពួកគេវាយតម្លៃថា តើអ្នកណាដែលពួកគេអាចយកឈ្នះបាន និងអ្នកណាដែលពួកគេមិនអាចយកឈ្នះបាន ព្រមទាំងអ្នកណាដែលពូកែជាងពួកគេ និងអ្នកណាដែលអន់ជាងពួកគេ។ ទាំងនេះគឺជារឿងដំបូងដែលពួកគេសម្លឹងមើល។ បន្ទាប់ពីវាយតម្លៃស្ថានភាពយ៉ាងរហ័សរួចមក ពួកគេចាប់ផ្ដើមធ្វើសកម្មភាព ដោយទុកមួយឡែកសិន និងមិនអើពើចំពោះអស់អ្នកដែលអន់ជាងពួកគេជាបណ្ដោះអាសន្ន។ ពួកគេទៅរកអ្នកដែលពួកគេជឿថាពូកែជាងគេមុនគេ ជាអ្នកដែលមានកិត្យានុភាព និងឋានៈខ្លះ ឬអ្នកដែលមានអំណោយទាន និងទេពកោសល្យ។ ទាំងនេះគឺជាមនុស្សដែលពួកគេវាស់ស្ទង់ប្រៀបធៀបនឹងខ្លួនឯងមុនគេ។ ប្រសិនបើមាននរណាម្នាក់ក្នុងចំណោមមនុស្សទាំងនេះ ទទួលបានការគោរពកោតសរសើរពីបងប្អូនប្រុសស្រី ឬជាអ្នកដែលបានជឿលើព្រះជាម្ចាស់ជាយូរមកហើយ និងមានកេរ្តិ៍ឈ្មោះល្អ នោះអ្នកទាំងនោះនឹងក្លាយជាគោលដៅនៃការច្រណែនឈ្នានីសរបស់ពួកទទឹងនឹងព្រះគ្រីស្ទ ហើយជាការពិតណាស់ អ្នកទាំងនោះក៏ត្រូវបានចាត់ទុកថាជាគូប្រជែង។ បន្ទាប់មក ពួកទទឹងនឹងព្រះគ្រីស្ទលួចប្រៀបធៀបខ្លួនឯងដោយស្ងាត់ៗទៅនឹងមនុស្សទាំងនេះ ដែលមានកិត្យានុភាព មានឋានៈ និងទទួលបានការកោតសរសើរពីបងប្អូនប្រុសស្រី។ ពួកគេចាប់ផ្ដើមរិះគិតអំពីមនុស្សបែបនេះ ដោយពិនិត្យពិច័យថាតើអ្នកទាំងនោះអាចធ្វើអ្វីបានខ្លះ និងអ្វីដែលអ្នកទាំងនោះបានស្ទាត់ជំនាញ ព្រមទាំងមូលហេតុដែលមនុស្សមួយចំនួនគោរពកោតសរសើរអ្នកទាំងនោះ។ តាមរយៈការតាមដាន និងអង្កេតមើល ពួកទទឹងនឹងព្រះគ្រីស្ទដឹងថា មនុស្សទាំងនេះគឺជាអ្នកជំនាញក្នុងវិជ្ជាជីវៈជាក់លាក់ណាមួយ ព្រមទាំងការពិតដែលថាមនុស្សគ្រប់គ្នាគោរពកោតសរសើរអ្នកទាំងនេះយ៉ាងខ្លាំង ពីព្រោះមនុស្សទាំងនេះបានជឿលើព្រះជាម្ចាស់យូរជាង ហើយអ្នកទាំងនេះអាចចែករំលែកទីបន្ទាល់តាមរយៈបទពិសោធខ្លះៗបាន។ ពួកទទឹងនឹងព្រះគ្រីស្ទចាត់ទុកមនុស្សបែបនេះថាជា «ចំណី» និងទទួលស្គាល់អ្នកទាំងនោះថាជាគូប្រជែង ហើយបន្ទាប់មក ពួកគេក៏បង្កើតផែនការសកម្មភាពមួយ។ តើជាផែនការសកម្មភាពអ្វី? ពួកគេសម្លឹងមើលទិដ្ឋភាពដែលពួកគេមិនអាចប្រៀបផ្ទឹមនឹងគូប្រជែងរបស់ខ្លួនបាន ហើយបន្ទាប់មកក៏ចាប់ផ្ដើមធ្វើការលើទិដ្ឋភាពទាំងនេះ។ ឧទាហរណ៍៖ ប្រសិនបើពួកគេមិនពូកែខាងវិជ្ជាជីវៈជាក់លាក់ណាមួយដូចអ្នកទាំងនោះទេ ពួកគេនឹងសិក្សាពីវិជ្ជាជីវៈនោះ ដោយអានសៀវភៅឱ្យបានច្រើន ស្វែងរកព័ត៌មានគ្រប់ប្រភេទឱ្យបានច្រើន និងសួរនាំអ្នកដទៃដោយបន្ទាបខ្លួនដើម្បីសុំការណែនាំឱ្យបានច្រើន។ ពួកគេនឹងចូលរួមក្នុងគ្រប់កិច្ចការទាំងអស់ដែលទាក់ទងនឹងវិជ្ជាជីវៈនោះ ដោយសន្សំបទពិសោធបន្តិចម្ដងៗ និងបណ្ដុះអំណាចផ្ទាល់ខ្លួនរបស់ពួកគេ។ ហើយនៅពេលពួកគេជឿថា ពួកគេមានដើមទុនដើម្បីប្រកួតប្រជែងជាមួយគូប្រជែងរបស់ខ្លួនហើយ ពួកគេឧស្សាហ៍ចេញមុខមកបញ្ចេញ «ទស្សនៈដ៏ឈ្លាសវៃ» ផ្ទាល់ខ្លួនរបស់ពួកគេ ហើយជារឿយៗតែងតែច្រានចោល និងបន្ទាបបន្ថោកគូប្រជែងរបស់ពួកគេដោយចេតនា ដើម្បីធ្វើឱ្យអ្នកទាំងនោះអាម៉ាស់មុខ និងធ្វើឱ្យអ្នកទាំងនោះខូចឈ្មោះ ហើយតាមរយៈនោះ ពួកគេអាចរំលេចឱ្យឃើញថាពួកគេឆ្លាត និងមិនធម្មតាប៉ុនណា ព្រមទាំងបង្ក្រាបគូប្រជែងរបស់ពួកគេ។ មនុស្សដែលមានការយល់ដឹងច្បាស់លាស់អាចមើលឃើញរឿងទាំងអស់នេះបាន មានតែអ្នកដែលល្ងង់ខ្លៅ អវិជ្ជា និងខ្វះការញែកដឹងប៉ុណ្ណោះដែលមិនអាចមើលឃើញ។ មនុស្សភាគច្រើនគ្រាន់តែមើលឃើញពីភាពក្លៀវក្លា ការដេញតាម ការរងទុក្ខ ការលះបង់ និងឥរិយាបថល្អពីសំបកក្រៅរបស់ពួកទទឹងនឹងព្រះគ្រីស្ទប៉ុណ្ណោះ ប៉ុន្តែស្ថានភាពពិត ត្រូវបានលាក់បាំងយ៉ាងជ្រៅនៅក្នុងដួងចិត្តរបស់ពួកទទឹងនឹងព្រះគ្រីស្ទ។ តើគោលបំណងស្នូលរបស់ពួកគេគឺជាអ្វី? គឺដើម្បីទទួលបានឋានៈ។ គោលដៅដែលកិច្ចការទាំងអស់របស់ពួកគេ ការពុះពារទាំងអស់របស់ពួកគេ និងការលះបង់ទាំងអស់របស់ពួកគេផ្តោតទៅលើនោះ គឺជារឿងដែលពួកគេគោរពបូជាបំផុតនៅក្នុងដួងចិត្តរបស់ខ្លួន៖ នោះគឺឋានៈ និងអំណាច។

ដើម្បីទទួលបានអំណាច និងឋានៈ រឿងដំបូងដែលពួកទទឹងនឹងព្រះគ្រីស្ទធ្វើនៅក្នុងពួកជំនុំ គឺព្យាយាមធ្វើឱ្យអ្នកដទៃទុកចិត្ត និងកោតសរសើរពួកគេ ដើម្បីឱ្យពួកគេអាចបញ្ចុះបញ្ចូលមនុស្សកាន់តែច្រើន និងធ្វើឱ្យមនុស្សកាន់តែច្រើនសម្លឹងមើលទៅលើ និងថ្វាយបង្គំពួកគេ ដោយហេតុនេះ ពួកគេសម្រេចបាននូវគោលដៅរបស់ខ្លួនក្នុងការមានសិទ្ធិសម្រេចចុងក្រោយ និងក្ដាប់អំណាចនៅក្នុងពួកជំនុំ។ នៅពេលនិយាយដល់ការទទួលបានអំណាច ពួកគេជំនាញបំផុតក្នុងការប្រជែង និងតយុទ្ធជាមួយអ្នកដទៃ។ អស់អ្នកដែលដេញតាមសេចក្ដីពិត អ្នកដែលមានកិត្យានុភាពនៅក្នុងពួកជំនុំ និងអ្នកដែលបងប្អូនប្រុសស្រីស្រឡាញ់ គឺជាគូប្រជែងចម្បងរបស់ពួកគេ។ មនុស្សណាក៏ដោយដែលបង្កការគំរាមកំហែងដល់ឋានៈរបស់ពួកគេ គឺជាគូប្រជែងរបស់ពួកគេ។ ពួកគេប្រជែងជាមួយអ្នកដែលខ្លាំងជាងពួកគេដោយមិនរារែក ហើយពួកគេប្រជែងនឹងអ្នកដែលខ្សោយជាងពួកគេ ដោយគ្មានអារម្មណ៍អាណិតសូម្បីបន្តិច។ ចិត្តរបស់ពួកគេពោរពេញទៅដោយទស្សនវិជ្ជានៃការប្រជែង និងការតយុទ្ធ។ ពួកគេជឿថា ប្រសិនបើមនុស្សមិនប្រជែង និងតយុទ្ធទេ នោះពួកគេនឹងមិនអាចទទួលបានផលប្រយោជន៍អ្វីឡើយ ហើយថាពួកគេអាចទទួលបានអ្វីដែលពួកគេចង់បាន តែតាមរយៈការប្រជែង និងការតយុទ្ធប៉ុណ្ណោះ។ ដើម្បីទទួលបានឋានៈ និងដើម្បីយកតំណែងដ៏ខ្ពង់ខ្ពស់បំផុតនៅក្នុងចំណោមក្រុមមនុស្ស ពួកគេធ្វើអ្វីគ្រប់យ៉ាងដែលចាំបាច់ដើម្បីប្រជែងជាមួយនរណាក៏ដោយ ហើយពួកគេមិនលើកលែងឱ្យមនុស្សម្នាក់ណាដែលបង្កការគំរាមកំហែងដល់ឋានៈរបស់ពួកគេឡើយ។ មិនថាពួកគេទាក់ទងជាមួយនរណាក៏ដោយ ការទាក់ទងទាំងនេះពោរពេញទៅដោយការប្រជែង និងការតយុទ្ធ ហើយពួកគេនៅតែបន្តប្រជែង និងតយុទ្ធរហូតដល់វ័យចាស់។ ពួកគេតែងតែនិយាយថា៖ «តើខ្ញុំអាចយកឈ្នះមនុស្សម្នាក់នោះបានទេ ប្រសិនបើខ្ញុំតយុទ្ធនឹងពួកគេ?» អ្នកណាដែលមានវោហារ ហើយអាចនិយាយដោយសមហេតុផល មានរចនាសម្ព័ន្ធ និងមានរបៀបរៀបរយ ក្លាយជាគោលដៅនៃការច្រណែន និងការត្រាប់តាមរបស់ពួកគេ។ លើសពីនេះទៅទៀត អ្នកទាំងនោះក្លាយជាគូប្រជែងរបស់ពួកគេ។ អ្នកណាដែលដេញតាមសេចក្ដីពិត និងមានសេចក្ដីជំនឿ ហើយអាចជួយ និងគាំទ្របងប្អូនប្រុសស្រីបានញឹកញាប់ និងធ្វើឱ្យពួកគេអាចងើបចេញពីភាពអវិជ្ជមាន និងភាពទន់ខ្សោយ ក៏ក្លាយជាគូប្រជែងរបស់ពួកគេដែរ ដូចគ្នានឹងនរណាម្នាក់ដែលមានជំនាញក្នុងវិជ្ជាជីវៈជាក់លាក់ណាមួយ ហើយទទួលបានការកោតសរសើរពីបងប្អូនប្រុសស្រីក្នុងកម្រិតណាមួយដែរ។ អ្នកណាដែលទទួលបានលទ្ធផលក្នុងការងាររបស់ខ្លួន និងទទួលបានការទទួលស្គាល់ពីខាងលើ នោះជាធម្មតាជៀសមិនរួចក្លាយជាគូប្រជែងកាន់តែធំសម្រាប់ពួកគេ។ តើអ្វីទៅជាបាវចនារបស់ពួកទទឹងនឹងព្រះគ្រីស្ទ មិនថាពួកគេស្ថិតនៅក្នុងក្រុមណាក៏ដោយ? សូមចែករំលែកគំនិតរបស់អ្នករាល់គ្នា។ (ការប្រយុទ្ធជាមួយមនុស្សដទៃ និងជាមួយស្ថានសួគ៌ គឺជាប្រភពនៃភាពសប្បាយរីករាយគ្មានទីបញ្ចប់។) តើនេះមិនមែនឆ្កួតទេឬ? នេះគឺឆ្កួតមែនហើយ។ តើមានអ្វីផ្សេងទៀតទេ? (ឱព្រះជាម្ចាស់ តើពួកគេមិនគិតថា៖ «នៅក្នុងសកលលោកទាំងមូល មានតែខ្ញុំម្នាក់ប៉ុណ្ណោះដែលសោយរាជ្យខ្ពស់ឧត្តម» ទេឬ? ពោលគឺ ពួកគេចង់ក្លាយជាអ្នកខ្ពង់ខ្ពស់បំផុត ហើយមិនថាពួកគេនៅជាមួយនរណាទេ ពួកគេតែងតែចង់យកឈ្នះអ្នកទាំងនោះជានិច្ច។) នេះគឺជាគំនិតមួយក្នុងចំណោមគំនិតនានារបស់ពួកគេ។ តើមានអ្វីផ្សេងទៀតទេ? (ឱព្រះជាម្ចាស់ ខ្ញុំនឹកឃើញពាក្យមួយឃ្លាថា៖ «អ្នកឈ្នះគឺជាស្ដេច»។ ខ្ញុំគិតថា ពួកគេតែងតែចង់ខ្ពង់ខ្ពស់ជាងអ្នកដទៃ និងលេចធ្លោ មិនថាពួកគេនៅទីណាក៏ដោយ ហើយពួកគេខិតខំប្រឹងប្រែងដើម្បីក្លាយជាអ្នកខ្ពង់ខ្ពស់បំផុត។) អ្វីភាគច្រើនដែលអ្នករាល់គ្នាបាននិយាយ សុទ្ធតែជាប្រភេទនៃគំនិត ចូរសាកល្បងយកប្រភេទនៃឥរិយាបថមកពណ៌នាពួកគេវិញមើល៍។ ពួកទទឹងនឹងព្រះគ្រីស្ទមិនប្រាកដថាចង់កាន់កាប់តំណែងខ្ពស់បំផុត មិនថាពួកគេនៅទីណានោះទេ។ រាល់ពេលដែលពួកគេទៅកន្លែងណាមួយ ពួកគេមាននិស្ស័យ និងផ្នត់គំនិតមួយដែលជំរុញឱ្យពួកគេធ្វើសកម្មភាព។ តើផ្នត់គំនិតនេះគឺជាអ្វី? វាគឺ «ខ្ញុំត្រូវតែប្រកួតប្រជែង! ប្រកួតប្រជែង! ប្រកួតប្រជែង!» ហេតុអ្វីបានជាមានពាក្យ «ប្រកួតប្រជែង» ដល់ទៅបីដង ហេតុអ្វីមិនប្រើពាក្យ «ប្រកួតប្រជែង» តែម្ដងទៅ? (ការប្រកួតប្រជែងបានក្លាយជាជីវិតរបស់ពួកគេ វាគឺជាអ្វីដែលពួកគេពឹងផ្អែកដើម្បីរស់។) នេះជានិស្ស័យរបស់ពួកគេ។ ពួកគេកើតមកមាននិស្ស័យដែលក្រអឺតក្រទមយ៉ាងខ្លាំង និងពិបាកនឹងទប់ស្កាត់ ពោលគឺ ចាត់ទុកខ្លួនឯងថាគ្មាននរណាប្រៀបផ្ទឹមបាន និងលើកតម្កើងខ្លួនឯងជ្រុលហួសហេតុ។ គ្មាននរណាម្នាក់អាចទប់ស្កាត់និស្ស័យដ៏ក្រអឺតក្រទមយ៉ាងខ្លាំងរបស់ពួកគេនេះបានឡើយ សូម្បីតែពួកគេផ្ទាល់ក៏មិនអាចគ្រប់គ្រងវាបានដែរ។ ដូច្នេះ ជីវិតរបស់ពួកគេគឺមានតែការប្រយុទ្ធ និងការប្រកួតប្រជែងប៉ុណ្ណោះ។ តើពួកគេប្រយុទ្ធ និងប្រកួតប្រជែងដើម្បីអ្វី? ច្បាស់ណាស់ ពួកគេប្រកួតប្រជែងដើម្បីកេរ្តិ៍ឈ្មោះ លាភសក្ការៈ ឋានៈ មុខមាត់ និងផលប្រយោជន៍ផ្ទាល់ខ្លួនរបស់ពួកគេ។ មិនថាពួកគេត្រូវប្រើវិធីសាស្ត្រអ្វីក៏ដោយ ដរាបណាមនុស្សគ្រប់គ្នាចុះចូលនឹងពួកគេ ហើយដរាបណាពួកគេទទួលបានផលប្រយោជន៍ និងឋានៈសម្រាប់ខ្លួនឯង នោះពួកគេបានសម្រេចគោលដៅរបស់ពួកគេហើយ។ ឆន្ទៈរបស់ពួកគេក្នុងការប្រកួតប្រជែង មិនមែនជាការសប្បាយបណ្ដោះអាសន្នឡើយ វាគឺជាប្រភេទនៃនិស្ស័យដែលកើតចេញពីធម្មជាតិបែបសាតាំង។ វាប្រៀបដូចជានិស្ស័យរបស់នាគដ៏ធំមានសម្បុរក្រហម ដែលប្រយុទ្ធជាមួយស្ថានសួគ៌ ប្រយុទ្ធជាមួយផែនដី និងប្រយុទ្ធជាមួយមនុស្សអ៊ីចឹង។ ចុះនៅពេលដែលពួកទទឹងនឹងព្រះគ្រីស្ទប្រយុទ្ធ និងប្រកួតប្រជែងជាមួយអ្នកដទៃនៅក្នុងពួកជំនុំ តើពួកគេចង់បានអ្វី? ដោយគ្មានការសង្ស័យឡើយ គឺពួកគេកំពុងប្រកួតប្រជែងដើម្បីកេរ្តិ៍ឈ្មោះ និងឋានៈ។ ប៉ុន្តែ ប្រសិនបើពួកគេទទួលបានឋានៈ តើវាមានប្រយោជន៍អ្វីដល់ពួកគេ? តើវាមានប្រយោជន៍អ្វីដល់ពួកគេ ប្រសិនបើអ្នកដទៃស្ដាប់តាម កោតសរសើរ និងថ្វាយបង្គំពួកគេនោះ? សូម្បីតែពួកទទឹងនឹងព្រះគ្រីស្ទខ្លួនឯង ក៏មិនអាចពន្យល់ពីរឿងនេះបានដែរ។ តាមការពិត ពួកគេចូលចិត្តសោយសុខនឹងកេរ្តិ៍ឈ្មោះ និងឋានៈ ចូលចិត្តឱ្យមនុស្សគ្រប់គ្នាញញឹមដាក់ពួកគេ ហើយទទួលបានការស្វាគមន៍ដោយការបញ្ជោរ និងការអែបអប។ ដូច្នេះ រាល់ពេលដែលអាទទឹងនឹងព្រះគ្រីស្ទទៅកាន់ពួកជំនុំណាមួយ គេធ្វើរឿងតែមួយគត់៖ គឺប្រយុទ្ធ និងប្រកួតប្រជែងនឹងអ្នកដទៃ។ ទោះបីជាគេដណ្ដើមបានអំណាច និងឋានៈក៏ដោយ ក៏គេមិនទាន់បញ្ចប់ត្រឹមនេះដែរ។ ដើម្បីការពារឋានៈរបស់គេ និងធានាឱ្យបាននូវអំណាចរបស់គេ គេបន្តប្រយុទ្ធ និងប្រកួតប្រជែងនឹងអ្នកដទៃ។ គេនឹងធ្វើបែបនេះរហូតដល់គេស្លាប់។ ដូច្នេះ ទស្សនវិជ្ជារបស់ពួកទទឹងនឹងព្រះគ្រីស្ទគឺ «ដរាបណាអ្នកនៅមានជីវិត កុំឈប់ប្រយុទ្ធឱ្យសោះ»។ ប្រសិនបើមានមនុស្សអាក្រក់បែបនេះនៅក្នុងពួកជំនុំ តើវានឹងរំខានដល់បងប្អូនប្រុសស្រីដែរឬទេ? ឧទាហរណ៍៖ ឧបមាថាមនុស្សគ្រប់គ្នាកំពុងហូប និងផឹកព្រះបន្ទូលរបស់ព្រះជាម្ចាស់ និងប្រកបគ្នាអំពីសេចក្ដីពិតយ៉ាងស្ងៀមស្ងាត់ ហើយបរិយាកាសមានភាពស្ងប់ស្ងាត់ និងមានអារម្មណ៍រីករាយ។ នៅពេលនេះ អាទទឹងនឹងព្រះគ្រីស្ទនឹងពុះកញ្ជ្រោលដោយសេចក្ដីមិនពេញចិត្ត។ គេនឹងក្លាយជាច្រណែននឹងអស់អ្នកដែលកំពុងប្រកបគ្នាអំពីសេចក្ដីពិត ហើយស្អប់អ្នកទាំងនោះ។ គេនឹងចាប់ផ្ដើមវាយប្រហារ និងធ្វើការវិនិច្ឆ័យលើអ្នកទាំងនោះ។ តើនេះមិនមែនជាការរំខានដល់បរិយាកាសដ៏ស្ងប់ស្ងាត់នេះទេឬ? គេគឺជាមនុស្សអាក្រក់ដែលមកដើម្បីរំខាន និងធ្វើឱ្យអ្នកដទៃខ្ពើមរអើម។ នេះហើយជាលក្ខណៈរបស់ពួកទទឹងនឹងព្រះគ្រីស្ទ។ ជួនកាល ពួកទទឹងនឹងព្រះគ្រីស្ទមិនមែនកំពុងស្វែងរកការបំផ្លាញ ឬការយកឈ្នះលើអស់អ្នកដែលពួកគេប្រកួតប្រជែង និងបង្ក្រាបនោះទេ ដរាបណាពួកគេទទួលបានកេរ្តិ៍ឈ្មោះ ឋានៈ ភាពអំនួត និងមោទនភាព ហើយធ្វើឱ្យមនុស្សកោតសរសើរពួកគេ នោះពួកគេបានសម្រេចគោលដៅរបស់ខ្លួនហើយ។ ខណៈពេលដែលពួកគេកំពុងប្រកួតប្រជែង ពួកគេបញ្ចេញឱ្យឃើញនូវប្រភេទនៃនិស្ស័យបែបសាតាំងយ៉ាងច្បាស់។ តើនេះជានិស្ស័យអ្វី? នោះគឺ មិនថាពួកគេបង្ហាញខ្លួននៅក្នុងពួកជំនុំណាក៏ដោយ ក៏ពួកគេតែងតែចង់ប្រកួតប្រជែង និងតយុទ្ធជាមួយអ្នកដទៃ ពួកគេតែងតែចង់ប្រកួតប្រជែងដើម្បីកេរ្តិ៍ឈ្មោះ លាភសក្ការៈ និងឋានៈ ហើយពួកគេមានអារម្មណ៍ថាពួកគេបានសម្រេចគោលដៅរបស់ខ្លួន លុះត្រាតែពេលដែលពួកជំនុំធ្លាក់ចូលទៅក្នុងភាពវឹកវរ និងភាពចលាចល នៅពេលដែលពួកគេទទួលបានឋានៈ ហើយមនុស្សគ្រប់គ្នាចុះញ៉មនឹងពួកគេ។ នេះហើយគឺជាធម្មជាតិរបស់ពួកទទឹងនឹងព្រះគ្រីស្ទ ពោលគឺ ពួកគេប្រើប្រាស់ការប្រកួតប្រជែង និងការតយុទ្ធ ដើម្បីសម្រេចគោលដៅរបស់ខ្លួន។

តើអ្វីជាបាវចនារបស់ពួកទទឹងនឹងព្រះគ្រីស្ទ មិនថាពួកគេជាក្រុមអ្វីក៏ដោយ? «ខ្ញុំត្រូវតែប្រកួតប្រជែង! ប្រកួតប្រជែង! ប្រកួតប្រជែង! ខ្ញុំត្រូវតែប្រកួតប្រជែងដើម្បីឱ្យបានខ្ពស់បំផុត និងអស្ចារ្យបំផុត»។ នេះគឺជានិស្ស័យរបស់ពួកទទឹងនឹងព្រះគ្រីស្ទ។ នៅគ្រប់ទីកន្លែងដែលពួកគេទៅ ពួកគេប្រកួតប្រជែង និងព្យាយាមសម្រេចគោលបំណងរបស់ពួកគេ។ ពួកគេជាអ្នកបម្រើសាតាំង ហើយពួកគេរំខានដល់កិច្ចការរបស់ពួកជំនុំ។ និស្ស័យរបស់ពួកទទឹងនឹងព្រះគ្រីស្ទគឺបែបនេះឯង៖ ដំបូងឡើយ ពួកគេចាប់ផ្ដើមសង្កេតមើលជុំវិញពួកជំនុំ ដើម្បីមើលថា តើអ្នកណាបានជឿលើព្រះជាម្ចាស់អស់រយៈពេលជាច្រើនឆ្នាំ និងមានដើមទុន អ្នកណាមានអំណោយទាន ឬទេពកោសល្យខ្លះ អ្នកណាដែលបានផ្ដល់ផលប្រយោជន៍ដល់បងប្អូនប្រុសស្រី នៅក្នុងការចូលទៅក្នុងជីវិតរបស់ពួកគេ អ្នកណាមានកិត្យានុភាពច្រើនជាង អ្នកណាជាអ្នកជឿចាស់វស្សា អ្នកណាដែលបងប្អូនប្រុសស្រីនិយាយសរសើរពី និងអ្នកណាមានលក្ខណៈវិជ្ជមានច្រើនជាង។ មនុស្សទាំងនោះហើយ ដែលជាគោលដៅនៃការប្រកួតប្រជែងរបស់ពួកគេ។ សរុបមក រាល់ពេលដែលពួកទទឹងនឹងព្រះគ្រីស្ទស្ថិតក្នុងចំណោមក្រុមមនុស្ស នេះគឺជាអ្វីដែលពួកគេតែងតែធ្វើ៖ ពួកគេប្រកួតប្រជែងដើម្បីឋានៈ ប្រកួតប្រជែងដើម្បីទទួលបានកេរ្ដិ៍ឈ្មោះល្អ ប្រកួតប្រជែងដើម្បីមានអំណាចសម្រេចចិត្តលើបញ្ហា និងសិទ្ធិក្នុងការសម្រេចចិត្តនៅក្នុងក្រុម ដែលនៅពេលពួកគេទទួលបានវា ធ្វើឱ្យពួកគេសប្បាយរីករាយ។ តើពួកគេអាចធ្វើកិច្ចការជាក់ស្ដែងបានដែរឬទេ បន្ទាប់ពីពួកគេដណ្ដើមបានរបស់ទាំងនេះ? ពិតជាមិនអាចឡើយ ពួកគេមិនបានប្រកួតប្រជែង និងតស៊ូដើម្បីធ្វើកិច្ចការជាក់ស្ដែងនោះទេ។ គោលបំណងរបស់ពួកគេគឺដើម្បីមានអំណាចលើអ្នកដទៃទាំងអស់។ «ខ្ញុំមិនខ្វល់ថាអ្នកសុខចិត្តចុះចាញ់ខ្ញុំឬអត់នោះទេ បើនិយាយពីដើមទុនវិញ ខ្ញុំគឺអស្ចារ្យបំផុត បើនិយាយពីជំនាញនិយាយស្ដីវិញ ខ្ញុំគឺពូកែបំផុត ហើយបើនិយាយពីអំណោយទាន និងទេពកោសល្យវិញ ខ្ញុំមានច្រើនជាងគេបំផុត»។ មិនថានៅក្នុងផ្នែកណាក៏ដោយ ពួកគេតែងតែចង់ប្រជែងដណ្ដើមយកតំណែងលេខមួយជានិច្ច។ ប្រសិនបើបងប្អូនប្រុសស្រីជ្រើសរើសពួកគេឱ្យធ្វើជាអ្នកមើលការខុសត្រូវ ពួកគេនឹងប្រជែងជាមួយដៃគូរបស់ខ្លួន ដើម្បីមានអំណាចសម្រេចចិត្ត និងសិទ្ធិសម្រេចចិត្ត។ ប្រសិនបើពួកជំនុំដាក់ឱ្យពួកគេទទួលខុសត្រូវលើកិច្ចការណាមួយ ពួកគេនឹងទទូចទាមទារសម្រេចពីរបៀបដែលកិច្ចការនោះត្រូវបានអនុវត្ត។ ពួកគេនឹងចង់ខិតខំប្រឹងប្រែងធ្វើឱ្យអ្វីគ្រប់យ៉ាងដែលពួកគេនិយាយ និងអ្វីគ្រប់យ៉ាងដែលពួកគេសម្រេចចិត្តនោះទទួលបានជោគជ័យ និងក្លាយជាការពិត។ ប្រសិនបើបងប្អូនប្រុសស្រីទទួលយកគំនិតរបស់អ្នកដទៃ តើរឿងនេះអាចឆ្លងផុតពីពួកគេបានដែរឬទេ? (ទេ។) នោះមានន័យថាមានបញ្ហាហើយ។ ប្រសិនបើអ្នកមិនស្ដាប់ពួកគេ ពួកគេនឹងផ្ដល់មេរៀនឱ្យអ្នក ធ្វើឱ្យអ្នកមានអារម្មណ៍ថា អ្នកមិនអាចខ្វះពួកគេបាន និងបង្ហាញឱ្យអ្នកឃើញពីផលវិបាកដែលនឹងកើតមាន ប្រសិនបើអ្នកមិនស្ដាប់បង្គាប់ពួកគេ។ នោះគឺជានិស្ស័យរបស់ពួកទទឹងនឹងព្រះគ្រីស្ទ ដែលមានអំនួត គួរឱ្យស្អប់ខ្ពើម និងគ្មានហេតុផលបែបនេះឯង។ ពួកគេគ្មានទាំងសតិសម្បជញ្ញៈ ឬវិចារណញាណ ហើយក៏គ្មានសេចក្ដីពិតសូម្បីតែបន្តិចសោះដែរ។ គេអាចមើលឃើញតាមរយៈសកម្មភាព និងទង្វើរបស់បុគ្គលទទឹងនឹងព្រះគ្រីស្ទថា អ្វីដែលពួកគេធ្វើគឺគ្មានវិចារណញាណដូចមនុស្សធម្មតាឡើយ ហើយទោះបីជាគេអាចប្រកបគ្នាអំពីសេចក្ដីពិតជាមួយពួកគេក៏ដោយ ក៏ពួកគេមិនទទួលយកដែរ។ ទោះបីជាអ្វីដែលអ្នកនិយាយគឺត្រឹមត្រូវយ៉ាងណាក៏ដោយ ក៏វាគ្មានប្រសិទ្ធភាពចំពោះពួកគេដែរ។ រឿងតែមួយគត់ដែលពួកគេចូលចិត្តដេញតាមគឺ កេរ្តិ៍ឈ្មោះ និងឋានៈ ដែលពួកគេលើកតម្កើង។ ដរាបណាពួកគេអាចរីករាយនឹងផលប្រយោជន៍នៃឋានៈបាន នោះពួកគេក៏ពេញចិត្តហើយ។ ពួកគេជឿជាក់ថា នេះគឺជាតម្លៃនៃជីវិតរស់នៅរបស់ពួកគេ។ មិនថាពួកគេស្ថិតក្នុងក្រុមមនុស្សអ្វីក៏ដោយ ពួកគេត្រូវបង្ហាញដល់មនុស្សអំពី «ពន្លឺ» និង «ភាពកក់ក្តៅ» ដែលពួកគេផ្តល់ឱ្យ ទេពកោសល្យរបស់ពួកគេ និងលក្ខណៈពិសេសរបស់ពួកគេ។ ហើយដោយសារតែពួកគេជឿថាពួកគេគឺពិសេស អីចឹងហើយបានជាពួកគេគិតថាពួកគេគួរតែត្រូវបានគេប្រព្រឹត្តចំពោះខ្លួនល្អជាងមនុស្សធម្មតា ដែលពួកគេគួរតែទទួលបានការគាំទ្រ និងការកោតសរសើរពីមនុស្ស ដែលថាមនុស្សគួរតែគោរពកោតសរសើរពួកគេ ថ្វាយបង្គំពួកគេ។ ពួកគេគិតថាអ្វីៗទាំងអស់នេះគឺជារបស់ពួកគេ។ តើមនុស្សបែបនេះមិនមែនជាមនុស្សមុខក្រាស់ និងឥតអៀនខ្មាសទេឬ? តើការមានមនុស្សបែបនេះនៅក្នុងពួកជំនុំ មិនមែនជារឿងនាំបញ្ហាទេឬ? នៅពេលមានរឿងអ្វីមួយកើតឡើង តាមហេតុផលទូទៅ មនុស្សគួរតែស្ដាប់អ្នកណាដែលនិយាយត្រឹមត្រូវ ចុះចូលនឹងអ្នកណាដែលផ្ដល់យោបល់ដែលមានប្រយោជន៍ដល់កិច្ចការរបស់ដំណាក់របស់ព្រះជាម្ចាស់ និងទទួលយកយោបល់របស់អ្នកណាដែលស្របតាមគោលការណ៍នៃសេចក្ដីពិត។ ប្រសិនបើពួកទទឹងនឹងព្រះគ្រីស្ទនិយាយអ្វីមួយដែលមិនស្របតាមគោលការណ៍ អ្នកដទៃទៀតប្រហែលជាមិនស្ដាប់ពួកគេ ឬទទួលយកយោបល់របស់ពួកគេឡើយ។ ក្នុងករណីនោះ តើពួកទទឹងនឹងព្រះគ្រីស្ទនឹងធ្វើអ្វី? ពួកគេនឹងបន្តព្យាយាមការពារ និងដោះសាឱ្យខ្លួនឯង ហើយគិតរកវិធីដើម្បីបញ្ចុះបញ្ចូលអ្នកដទៃ និងធ្វើឱ្យបងប្អូនប្រុសស្រីស្ដាប់ពួកគេ និងទទួលយកយោបល់របស់ពួកគេ។ ពួកគេនឹងមិនពិចារណាពីផលប៉ះពាល់អ្វីដែលអាចនឹងកើតមានដល់កិច្ចការរបស់ពួកជំនុំឡើយ ប្រសិនបើយោបល់របស់ពួកគេត្រូវបានទទួលយក។ នេះមិនស្ថិតនៅក្នុងរង្វង់នៃការពិចារណារបស់ពួកគេឡើយ។ តើអ្វីទៅជារឿងតែមួយគត់ដែលពួកគេនឹងពិចារណា? «ប្រសិនបើយោបល់របស់ខ្ញុំមិនត្រូវបានគេទទួលយក តើឱ្យខ្ញុំយកមុខទៅទុកឯណា? ដូច្នេះ ខ្ញុំត្រូវតែប្រជែង និងខិតខំប្រឹងប្រែងដើម្បីឱ្យយោបល់របស់ខ្ញុំត្រូវបានគេទទួលយក»។ រាល់ពេលដែលមានរឿងអ្វីមួយកើតឡើង នេះគឺជារបៀបដែលពួកគេគិត និងប្រព្រឹត្ត។ ពួកគេមិនដែលឆ្លុះបញ្ចាំងថាតើការធ្វើបែបនេះស្របតាមគោលការណ៍ឬអត់នោះទេ ហើយពួកគេក៏មិនដែលទទួលយកសេចក្ដីពិតដែរ។ នេះគឺជានិស្ស័យរបស់ពួកទទឹងនឹងព្រះគ្រីស្ទ។

តើអ្វីទៅជាការបង្ហាញចេញចម្បងនៃការខ្វះវិចារណញ្ញាណទាំងស្រុងរបស់ពួកទទឹងនឹងព្រះគ្រីស្ទ? ពួកគេជឿថាពួកគេមានអំណោយទាន ថាពួកគេមានសមត្ថភាព មានគុណសម្បត្តិល្អ ហើយថាពួកគេគួរតែត្រូវបានអ្នកដទៃថ្វាយបង្គំ និងគាំទ្រ ព្រមទាំងត្រូវបានដំណាក់របស់ព្រះជាម្ចាស់ដាក់ក្នុងតំណែងដ៏សំខាន់មួយ។ លើសពីនេះទៅទៀត ពួកគេជឿថាដំណាក់របស់ព្រះជាម្ចាស់គួរតែទទួលយក និងលើកស្ទួយរាល់យោបល់ និងគំនិតទាំងអស់ដែលពួកគេបានលើកឡើង ហើយប្រសិនបើដំណាក់របស់ព្រះជាម្ចាស់មិនទទួលយកទេ ពួកគេនឹងក្លាយជាខឹងសម្បាយ៉ាងខ្លាំង តាំងខ្លួនឯងជាសត្រូវនឹងដំណាក់របស់ព្រះជាម្ចាស់ ហើយបង្កើតនគរឯករាជ្យផ្ទាល់ខ្លួនរបស់ពួកគេ។ តើការបញ្ចេញឱ្យឃើញនូវនិស្ស័យ និងសារជាតិរបស់ពួកទទឹងនឹងព្រះគ្រីស្ទនេះ មិនបង្កឱ្យមានការបង្អាក់ និងការរំខាននៅក្នុងពួកជំនុំទេឬ? គេអាចនិយាយបានថា រាល់សកម្មភាពទាំងអស់របស់ពួកទទឹងនឹងព្រះគ្រីស្ទ បង្កឱ្យមានការបង្អាក់ និងការរំខានយ៉ាងធំធេងដល់កិច្ចការរបស់ពួកជំនុំ និងការចូលទៅក្នុងជិវិតនៃស្ដ្ររើសតាំងរបស់ព្រះជាម្ចាស់។ នៅពេលដែលពួកទទឹងនឹងព្រះគ្រីស្ទប្រកួតប្រជែងដណ្ដើមតំណែងជាអ្នកដឹកនាំពួកជំនុំ និងកិត្យានុភាពនៅក្នុងចំណោមរាស្ដ្ររើសតាំងរបស់ព្រះជាម្ចាស់ ពួកគេប្រើប្រាស់គ្រប់មធ្យោបាយដែលពួកគេអាចធ្វើបាន ដើម្បីវាយប្រហារអ្នកដទៃ និងលើកតម្កើងខ្លួនឯង។ ពួកគេមិនពិចារណាឡើយថា តើពួកគេអាចធ្វើឱ្យប៉ះពាល់យ៉ាងធ្ងន់ធ្ងរប៉ុនណាដល់កិច្ចការនៃដំណាក់របស់ព្រះជាម្ចាស់ និងការចូលទៅក្នុងជិវិតនៃរាស្ដ្ររើសតាំងរបស់ព្រះជាម្ចាស់នោះ។ ពួកគេគ្រាន់តែពិចារណាថា តើមហិច្ឆតា និងបំណងប្រាថ្នារបស់ពួកគេអាចត្រូវបានបំពេញដែរឬទេ ហើយថាតើឋានៈ និងកេរ្តិ៍ឈ្មោះផ្ទាល់ខ្លួនរបស់ពួកគេអាចត្រូវបានធានាដែរឬទេ។ តួនាទីរបស់ពួកគេនៅក្នុងពួកជំនុំ និងនៅក្នុងចំណោមរាស្ដ្ររើសតាំងរបស់ព្រះជាម្ចាស់ គឺធ្វើជាពួកអារក្ស ជាមនុស្សអាក្រក់ គឺធ្វើជាអ្នកបម្រើសាតាំង។ ពួកគេពិតជាមិនមែនជាមនុស្សដែលជឿលើព្រះជាម្ចាស់ដោយពិតប្រាកដទាល់តែសោះ ហើយពួកគេក៏មិនមែនជាអ្នកដើរតាមព្រះជាម្ចាស់ដែរ កុំថាឡើយជាមនុស្សដែលស្រឡាញ់ និងទទួលយកសេចក្ដីពិតនោះ។ នៅពេលដែលចេតនា និងគោលដៅរបស់ពួកគេមិនទាន់សម្រេចបាន ពួកគេមិនដែលឆ្លុះបញ្ចាំង និងស្គាល់ខ្លួនឯងឡើយ ពួកគេមិនដែលឆ្លុះបញ្ចាំងថាតើចេតនា និងគោលដៅរបស់ពួកគេស្របតាមសេចក្ដីពិតឬអត់នោះទេ ពួកគេមិនដែលស្វែងរកពីរបៀបដើរលើផ្លូវនៃការដេញតាមសេចក្ដីពិត ដើម្បីសម្រេចបានសេចក្ដីសង្គ្រោះឡើយ។ ពួកគេមិនមែនជឿលើព្រះជាម្ចាស់ និងជ្រើសរើសផ្លូវដែលពួកគេគួរដើរ ដោយមានសភាពចិត្តចុះចូលនោះទេ។ ផ្ទុយទៅវិញ ពួកគេខិតខំប្រឹងប្រែងគិតយ៉ាងខ្លាំង ដោយគិតថា៖ «តើខ្ញុំអាចចូលកាន់តំណែងជាអ្នកដឹកនាំ ឬជាអ្នកធ្វើការដោយរបៀបណា? តើខ្ញុំអាចប្រកួតប្រជែងនឹងអ្នកដឹកនាំ និងអ្នកធ្វើការនៃពួកជំនុំដោយរបៀបណា? តើខ្ញុំអាចបំភាន់ និងគ្រប់គ្រងរាស្ដ្ររើសតាំងរបស់ព្រះជាម្ចាស់ ហើយធ្វើឱ្យព្រះគ្រីស្ទក្លាយជាទីងមោងដោយរបៀបណា? តើខ្ញុំអាចធានាកន្លែងមួយសម្រាប់ខ្លួនឯងនៅក្នុងពួកជំនុំដោយរបៀបណា? តើខ្ញុំអាចធ្វើឱ្យប្រាកដថា ខ្ញុំមានជំហររឹងមាំនៅក្នុងពួកជំនុំ និងទទួលបានឋានៈ ធានាថាខ្ញុំជោគជ័យ និងមិនបរាជ័យ ហើយទីបំផុតសម្រេចបាននូវគោលដៅរបស់ខ្ញុំក្នុងការគ្រប់គ្រងរាស្ដ្ររើសតាំងរបស់ព្រះជាម្ចាស់ និងបង្កើតនគរផ្ទាល់ខ្លួនរបស់ខ្ញុំដោយរបៀបណា?» ទាំងនេះគឺជារឿងដែលពួកទទឹងនឹងព្រះគ្រីស្ទចំណាយពេលទាំងយប់ទាំងថ្ងៃដើម្បីគិត។ តើនេះជានិស្ស័យ និងធម្មជាតិអ្វីទៅ? ឧទាហរណ៍៖ នៅពេលដែលបងប្អូនប្រុសស្រីធម្មតាសរសេរអត្ថបទទីបន្ទាល់ ពួកគេគិតអំពីរបៀបសម្ដែងចេញនូវបទពិសោធ និងការយល់ដឹងរបស់ពួកគេដោយស្មោះត្រង់ជាលាយលក្ខណ៍អក្សរ។ ដូច្នេះ ពួកគេអធិដ្ឋាននៅចំពោះព្រះជាម្ចាស់ ដោយសង្ឃឹមថា ព្រះអង្គនឹងប្រទានការបំភ្លឺដល់ពួកគេកាន់តែច្រើនទាក់ទងនឹងសេចក្ដីពិត ហើយធ្វើឱ្យពួកគេទទួលបានការយល់ដឹងកាន់តែធំធេង និងកាន់តែស៊ីជម្រៅអំពីវា។ ចំណែកឯនៅពេលដែលពួកទទឹងនឹងព្រះគ្រីស្ទសរសេរអត្ថបទវិញ ពួកគេខិតខំប្រឹងប្រែងគិតយ៉ាងខ្លាំង ដោយរិះគិតពីវិធីសរសេរក្នុងរបៀបមួយដែលនឹងធ្វើឱ្យមនុស្សកាន់តែច្រើនយល់ពីពួកគេ ស្គាល់ពួកគេ និងកោតសរសើរពួកគេ ហើយតាមរយៈនោះ ទទួលបានឋានៈនៅក្នុងដួងចិត្តរបស់មនុស្សកាន់តែច្រើន។ ពួកគេចង់ប្រើប្រាស់រឿងដ៏សាមញ្ញ និងតូចតាចបំផុតនេះ ដើម្បីបង្កើនកេរ្តិ៍ឈ្មោះរបស់ខ្លួន។ ពួកគេមិនអាចសូម្បីតែបណ្ដោយឱ្យឱកាសបែបនេះកន្លងផុតទៅឡើយ។ តើពួកគេជាមនុស្សប្រភេទណាទៅ? ពួកទទឹងនឹងព្រះគ្រីស្ទមួយចំនួន ពេលឃើញអ្នកដទៃអាចសរសេរអត្ថបទទីបន្ទាល់តាមរយៈបទពិសោធបាន ពួកគេក៏ចង់សរសេរអ្វីមួយដែលអស្ចារ្យជាងទីបន្ទាល់តាមរយៈបទពិសោធរបស់អ្នកដទៃ នៅក្នុងកិច្ចខិតខំប្រឹងប្រែងដើម្បីប្រកួតប្រជែងនឹងអ្នកទាំងនោះ ដើម្បីឋានៈ និងកិត្យានុភាព។ ដូច្នេះហើយ ពួកគេប្រឌិត និងលួចចម្លងរឿងរ៉ាវ។ ពួកគេថែមទាំងហ៊ានធ្វើរឿងដូចជាការធ្វើទីបន្ទាល់ក្លែងក្លាយទៀតផង។ ដើម្បីបង្កើតកេរ្តិ៍ឈ្មោះសម្រាប់ខ្លួនឯង ដើម្បីធ្វើឱ្យមនុស្សកាន់តែច្រើនស្គាល់ពួកគេ និងផ្សព្វផ្សាយឈ្មោះរបស់ពួកគេ ពួកទទឹងនឹងព្រះគ្រីស្ទមិនស្ទាក់ស្ទើរក្នុងការធ្វើរឿងគួរឱ្យខ្មាសអៀនគ្រប់ប្រភេទឡើយ។ ពួកគេនឹងមិនរំលងសូម្បីតែឱកាសដ៏តូចតាចបំផុត ដើម្បីក្លាយជាមនុស្សល្បីល្បាញ ដើម្បីទទួលបានឋានៈ និងដើម្បីទទួលបានការគោរពកោតសរសើរនៅក្នុងចំណោមក្រុមមនុស្ស ព្រមទាំងត្រូវបានអ្នកដទៃមើលមកដោយការគោរពជាពិសេសនោះឡើយ។ តើការត្រូវបានអ្នកដទៃមើលមកដោយការគោរពជាពិសេស មានគោលបំណងអ្វី? តើពួកទទឹងនឹងព្រះគ្រីស្ទចង់សម្រេចបាននូវលទ្ធផល និងគោលដៅអ្វីខ្លះ? ពួកទទឹងនឹងព្រះគ្រីស្ទចង់ឱ្យអ្នកដទៃមើលមកពួកគេថាជាមនុស្សមិនធម្មតា ជាមនុស្សដែលខ្ពង់ខ្ពស់ជាងអ្នកដទៃទាំងអស់ និងជាអ្នកដែលពូកែលើផ្នែកជាក់លាក់ណាមួយ។ ពួកគេចង់បន្សល់ទុកនូវចំណាប់អារម្មណ៍ល្អនៅក្នុងចិត្តគំនិតរបស់អ្នកដទៃ ជាចំណាប់អារម្មណ៍ដ៏ជ្រាលជ្រៅ ហើយថែមទាំងធ្វើឱ្យអ្នកដទៃច្រណែន កោតសរសើរ និងគោរពស្ញប់ស្ញែងពួកគេបន្តិចម្ដងៗទៀតផង។ ខណៈពេលកំពុងខិតខំប្រឹងប្រែងអស់ពីសមត្ថភាពដើម្បីសម្រេចគោលដៅនេះ ពួកគេក៏បន្តដើរលើផ្លូវដដែលដូចដែលពួកគេធ្លាប់ដើរពីមុនមកដែរ។

ទោះបីជាពួកគេស្ថិតក្នុងក្រុមមនុស្សណាក៏ដោយ មិនថាពួកគេកំពុងធ្វើពុត ឬពុះពារធ្វើការធ្ងន់នោះទេ អ្វីដែលលាក់កំបាំងនៅក្នុងជម្រៅចិត្តរបស់ពួកទទឹងនឹងព្រះគ្រីស្ទ គឺគ្មានអ្វីក្រៅពីបំណងប្រាថ្នាចង់បានឋានៈឡើយ។ សារជាតិដែលពួកគេបញ្ចេញឱ្យឃើញ និងបង្ហាញចេញមក គឺគ្មានអ្វីក្រៅពីការដណ្ដើម និងការប្រជែងឡើយ។ មិនថាពួកទទឹងនឹងព្រះគ្រីស្ទធ្វើអ្វីនោះទេ ក៏ពួកគេកំពុងប្រកួតប្រជែងនឹងអ្នកដទៃដើម្បីឋានៈ មុខមាត់ និងផលប្រយោជន៍ដែរ។ ការបង្ហាញចេញដែលឃើញញឹកញាប់បំផុតអំពីរឿងនេះ គឺការប្រជែងយកឈ្មោះល្អ ការវាយតម្លៃល្អ និងឋានៈនៅក្នុងគំនិតរបស់មនុស្ស ដើម្បីឱ្យមនុស្សគោរពសរសើរ និងថ្វាយបង្គំពួកគេ ហើយវិលជុំវិញ និងចាត់ទុកពួកគេជាចំណុចកណ្ដាល។ នេះគឺជាផ្លូវដែលពួកទទឹងនឹងព្រះគ្រីស្ទដើរ។ នេះគឺជាអ្វីដែលពួកទទឹងនឹងព្រះគ្រីស្ទប្រជែងយក។ ទោះបីជាព្រះបន្ទូលរបស់ព្រះជាម្ចាស់ថ្កោលទោស និងវែកញែកពីរឿងទាំងនេះយ៉ាងណាក៏ដោយ ក៏ពួកទទឹងនឹងព្រះគ្រីស្ទនឹងមិនទទួលយកសេចក្ដីពិត ឬទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ ឬបោះបង់ចោលរឿងទាំងនេះដែលត្រូវបានព្រះជាម្ចាស់ជំនុំជម្រះ និងថ្កោលទោសនោះឡើយ។ ផ្ទុយទៅវិញ ព្រះជាម្ចាស់កាន់តែលាតត្រដាងពីរឿងទាំងនេះ ពួកទទឹងនឹងព្រះគ្រីស្ទកាន់តែមានល្បិចកល។ ពួកគេប្រើមធ្យោបាយកាន់តែលាក់កំបាំង និងក្រឡេចក្រឡុច ដើម្បីដេញតាមរឿងទាំងនេះ ដើម្បីកុំឱ្យមនុស្សអាចមើលឃើញពីអ្វីដែលពួកគេកំពុងធ្វើ ហើយជឿទាំងយល់ច្រឡំថា ពួកគេបានបោះបង់រឿងទាំងនេះចោលហើយ។ ព្រះជាម្ចាស់កាន់តែលាតត្រដាងពីរឿងទាំងនេះ ពួកទទឹងនឹងព្រះគ្រីស្ទកាន់តែរកផ្លូវប្រើវិធីសាស្ត្រដែលកាន់តែវៀចវេរ និងឆ្លាតវៃជាងមុន ដើម្បីដេញតាម និងទទួលបានរឿងទាំងនោះ។ លើសពីនេះទៅទៀត ពួកគេប្រើពាក្យសម្ដីពីរោះស្ដាប់ដើម្បីបិទបាំងចេតនាបង្កប់ដ៏លាក់កំបាំងរបស់ពួកគេ។ សរុបសេចក្ដីមក ពួកទទឹងនឹងព្រះគ្រីស្ទដាច់ខាតមិនទទួលយកសេចក្ដីពិត មិនឆ្លុះបញ្ចាំងពីឥរិយាបថរបស់ពួកគេ ឬមកចំពោះព្រះជាម្ចាស់ដើម្បីអធិដ្ឋាន និងស្វែងរកសេចក្ដីពិតឡើយ។ ផ្ទុយទៅវិញ នៅក្នុងចិត្តរបស់ពួកគេ ពួកគេកាន់តែមិនពេញចិត្តចំពោះការលាតត្រដាង និងការជំនុំជម្រះរបស់ព្រះជាម្ចាស់ រហូតដល់ថ្នាក់ពួកគេប្រកាន់យកអាកប្បកិរិយាប្រទូសរ៉ាយចំពោះរឿងទាំងនេះទៀតផង។ ពួកគេមិនត្រឹមតែមិនបោះបង់ការដេញតាមកេរ្តិ៍ឈ្មោះ និងឋានៈរបស់ខ្លួនប៉ុណ្ណោះទេ ពួកគេថែមទាំងស្រឡាញ់ថ្នាក់ថ្នមរឿងទាំងនេះកាន់តែខ្លាំង ហើយគិតរកវិធីលាក់បាំង និងបិទបាំងការដេញតាមនេះ ព្រមទាំងរារាំងមនុស្សមិនឱ្យមើលធ្លុះ និងដឹងទាន់ពីរឿងនេះទៀតផង។ មិនថាក្នុងស្ថានការណ៍ណាក៏ដោយ ពួកទទឹងនឹងព្រះគ្រីស្ទមិនត្រឹមតែបរាជ័យក្នុងការអនុវត្តសេចក្ដីពិតប៉ុណ្ណោះទេ នៅពេលដែលមុខមាត់ពិតរបស់ពួកគេត្រូវបានបញ្ចេញឱ្យឃើញ ពោលគឺនៅពេលដែលពួកគេចៃដន្យបញ្ចេញឱ្យឃើញនូវមហិច្ឆតា និងបំណងប្រាថ្នាទាំងនេះរបស់ពួកគេ ពួកគេមានអារម្មណ៍កាន់តែព្រួយបារម្ភថា អ្នកដទៃនឹងមើលធ្លុះសារជាតិ និងមុខមាត់ពិតរបស់ពួកគេ ដោយផ្អែកលើព្រះបន្ទូលរបស់ព្រះជាម្ចាស់ និងសេចក្ដីពិត ដូច្នេះ ពួកគេព្យាយាមបិទបាំងរឿងនេះ ហើយខិតខំអស់ពីសមត្ថភាពដើម្បីដោះសាការពារខ្លួនឯង។ តើគោលបំណងរបស់ពួកគេនៃការបិទបាំងរឿងនេះគឺជាអ្វី? គឺដើម្បីការពារឋានៈ និងកេរ្តិ៍ឈ្មោះរបស់ពួកគេកុំឱ្យរងការខាតបង់ និងដើម្បីរក្សាកម្លាំងរបស់ពួកគេសម្រាប់ការប្រយុទ្ធលើកក្រោយ។ នេះគឺជាសារជាតិរបស់ពួកទទឹងនឹងព្រះគ្រីស្ទ។ មិនថានៅពេលណា ឬក្នុងស្ថានការណ៍ណាក៏ដោយ គោលដៅ និងទិសដៅនៃការប្រព្រឹត្តខ្លួនរបស់ពួកគេនឹងមិនផ្លាស់ប្ដូរឡើយ គោលដៅពេញមួយជីវិតរបស់ពួកគេ ឬគោលការណ៍នៅពីក្រោយសកម្មភាពរបស់ពួកគេ ឬបំណងប្រាថ្នា មហិច្ឆតា និងគោលបំណងនៅក្នុងជម្រៅចិត្តរបស់ពួកគេក្នុងការដេញតាមឋានៈ ក៏មិនផ្លាស់ប្ដូរដែរ។ ពួកគេមិនត្រឹមតែនឹងខិតខំអស់ពីសមត្ថភាពដើម្បីតស៊ូដណ្ដើមយកឋានៈប៉ុណ្ណោះទេ ពួកគេក៏នឹងបង្កើនការខិតខំប្រឹងប្រែងរបស់ខ្លួនដើម្បីទទួលបានវាទៀតផង។ ដំណាក់របស់ព្រះជាម្ចាស់កាន់តែប្រកបគ្នាអំពីសេចក្ដីពិត នោះពួកគេក៏នឹងកាន់តែគេចវេះយ៉ាងឆ្លាតវៃពីការប្រើប្រាស់ឥរិយាបថ និងការបង្ហាញចេញដ៏ច្បាស់ក្រឡែតមួយចំនួន ដែលអ្នកដទៃអាចមើលធ្លុះ និងញែកដឹង។ ពួកគេនឹងប្ដូរទៅប្រើវិធីសាស្ត្រប្រភេទផ្សេង ហើយយំសោកយ៉ាងជូរចត់ ខណៈដែលពួកគេទទួលស្គាល់កំហុសរបស់ពួកគេ និងថ្កោលទោសខ្លួនឯង ដើម្បីអូសទាញការអាណិតអាសូរពីមនុស្ស ដោយធ្វើឱ្យមនុស្សជឿទាំងយល់ច្រឡំថា ពួកគេបានប្រែចិត្ត និងផ្លាស់ប្ដូរហើយ ព្រមទាំងធ្វើឱ្យមនុស្សកាន់តែពិបាកក្នុងការញែកដឹងពីពួកគេ។ តើសារជាតិរបស់ពួកទទឹងនឹងព្រះគ្រីស្ទនេះគឺជាអ្វី? តើវាមិនរាងវៀចវេរបន្តិចទេឬ? (មែនហើយ។) នៅពេលដែលមនុស្សវៀចវេរបែបនេះ ពួកគេគឺជាពួកអារក្សហើយ។ តើពួកអារក្សអាចប្រែចិត្តយ៉ាងពិតប្រាកដបានទេ? តើពួកគេពិតជាអាចទុកមហិច្ឆតា និងបំណងប្រាថ្នារបស់ខ្លួនក្នុងការដេញតាមឋានៈចោលមួយឡែកបានយ៉ាងពិតប្រាកដដែរឬទេ? ពួកអារក្សសុខចិត្តស្លាប់ ជាជាងទុកមហិច្ឆតានេះចោលមួយឡែក។ មិនថាអ្នកប្រកបគ្នាងអំពីសេចក្ដីពិតជាមួយពួកគេយ៉ាងណានោះទេ ក៏វានឹងគ្មានប្រយោជន៍ដែរ ពួកគេនឹងមិនលះបង់មហិច្ឆតានេះឡើយ។ ប្រសិនបើ ក្នុងស្ថានភាពនេះ ពួកគេចាញ់ការប្រយុទ្ធ ហើយត្រូវបានបងប្អូនប្រុសស្រីលាតត្រដាង ក៏ពួកគេនឹងនៅតែបន្តប្រយុទ្ធ និងប្រកួតប្រជែងដណ្ដើមឋានៈ មុខមាត់ សិទ្ធិសម្រេចចុងក្រោយ និងសិទ្ធិក្នុងការសម្រេចចិត្តដែរ នៅពេលពួកគេផ្លាស់ទៅក្រុមបន្ទាប់។ ពួកគេនឹងប្រកួតប្រជែងដណ្ដើមរឿងទាំងនេះ។ មិនថាក្នុងស្ថានភាពណា ឬពួកគេស្ថិតក្នុងក្រុមមនុស្សណាក៏ដោយ ក៏គោលការណ៍ដែលពួកគេតែងតែប្រកាន់ខ្ជាប់ គឺការប្រកួតប្រជែង៖ «មានតែខ្ញុំទេដែលអាចដឹកនាំបាន គ្មានអ្នកណាផ្សេងអាចដឹកនាំខ្ញុំបានឡើយ!» ពួកគេមិនសុខចិត្តធ្វើជាអ្នកដើរតាមធម្មតា ឬទទួលយកការដឹកនាំ ឬជំនួយពីអ្នកដទៃជាដាច់ខាត។ នេះហើយគឺជាសារជាតិរបស់ពួកទទឹងនឹងព្រះគ្រីស្ទ។

នៅក្នុងពួកជំនុំ តើមានអស់អ្នកដែលបានជឿលើព្រះជាម្ចាស់អស់រយៈពេលជាច្រើនឆ្នាំ ប៉ុន្តែមិនដេញតាមសេចក្ដីពិតទាល់តែសោះ ហើយតែងតែដេញតាមឋានៈ និងកេរ្តិ៍ឈ្មោះដែរឬទេ? តើការបង្ហាញចេញរបស់មនុស្សបែបនេះមានអ្វីខ្លះ? តើអ្នករាល់គ្នានឹងនិយាយថា មនុស្សដែលតែងតែបង្ហាញខ្លួនឯងឱ្យគេឃើញ ដែលងាយនឹងបញ្ចេញគំនិតប្លែកៗពីគេ និងនិយាយគំនិតដែលស្ដាប់ទៅខ្ពង់ខ្ពស់ គឺជាមនុស្សបែបនេះដែរឬទេ? តើពួកគេឧស្សាហ៍ធ្វើរឿងអ្វីខ្លះ? (មនុស្សម្នាក់បញ្ចេញទស្សនៈរបស់គេ ហើយចំពោះអ្នកផ្សេងទៀត វាហាក់ដូចជាត្រឹមត្រូវ ប៉ុន្តែដើម្បីបង្ហាញថាគេឆ្លាតវៃប៉ុនណា បុគ្គលនេះក៏បញ្ចេញទស្សនៈផ្សេងមួយទៀត ដែលមនុស្សនឹងមានអារម្មណ៍ថាកាន់តែត្រឹមត្រូវ ហើយជាទស្សនៈដែលនឹងបដិសេធទស្សនៈរបស់បុគ្គលទីមួយ ហេតុនេះ ទើបបង្ហាញថាគេឆ្លាតវៃប៉ុនណា។) នេះហៅថាការអួតសម្ញែង។ ពួកគេបដិសេធទស្សនៈរបស់អ្នកដទៃ ហើយបន្ទាប់មកបញ្ចេញទស្សនៈផ្ទាល់ខ្លួនដ៏ពិសេសខុសគេមួយ ដែលសូម្បីតែពួកគេក៏មិនមានអារម្មណ៍ថាវាប្រាកដនិយម ឬត្រឹមត្រូវដែរ ពោលគឺគ្រាន់តែជាពាក្យស្លោកមួយប៉ុណ្ណោះ ប៉ុន្តែពួកគេត្រូវតែបង្ហាញមនុស្សថាពួកគេឆ្លាតវៃប៉ុនណា ហើយធ្វើឱ្យមនុស្សគ្រប់គ្នាស្ដាប់តាមពួកគេ។ ពួកគេតែងតែត្រូវតែខុសពីគេ ពួកគេតែងតែត្រូវតែបញ្ចេញគំនិតប្លែកៗពីគេ ពួកគេតែងតែនិយាយគំនិតដែលស្ដាប់ទៅខ្ពង់ខ្ពស់ ហើយមិនថាអ្វីដែលអ្នកដទៃនិយាយអាចធ្វើទៅបាន និងអាចអនុវត្តបានកម្រិតណាក៏ដោយ ក៏ពួកគេត្រូវតែជំទាស់នឹងវាដែរ ហើយស្វែងរកហេតុផល និងលេសផ្សេងៗដើម្បីបដិសេធទស្សនៈរបស់អ្នកដទៃ។ ទាំងនេះគឺជាឥរិយាបថដែលឃើញញឹកញាប់បំផុតរបស់មនុស្សដែលព្យាយាមបញ្ចេញគំនិតប្លែកៗពីគេ និងនិយាយគំនិតដែលស្ដាប់ទៅខ្ពង់ខ្ពស់។ ទោះបីជាសកម្មភាពរបស់អ្នកណាម្នាក់ត្រឹមត្រូវ ឬសមរម្យយ៉ាងណាក៏ដោយ ក៏ពួកគេនឹងច្រានចោល និងមិនអើពើនឹងសកម្មភាពទាំងនោះដែរ។ ទោះបីជាពួកគេដឹងយ៉ាងច្បាស់ថា បុគ្គលនេះបានធ្វើប្រព្រឹត្តយ៉ាងសមរម្យក៏ដោយ ក៏ពួកគេនៅតែនិយាយថា សកម្មភាពរបស់គាត់មិនសមរម្យដែរ ហើយនិយាយធ្វើឱ្យស្ដាប់ទៅហាក់ដូចជាពួកគេអាចធ្វើបានល្អជាងនេះ និងថាពួកគេដាច់ខាតមិនចាញ់បុគ្គលនោះឡើយ។ មនុស្សបែបនេះគិតថា គ្មានអ្នកណាល្អដូចពួកគេទេ ថាពួកគេល្អជាងអ្នកដទៃគ្រប់ផ្នែកទាំងអស់។ ចំពោះពួកគេ អ្វីគ្រប់យ៉ាងដែលអ្នកដទៃនិយាយគឺមិនត្រឹមត្រូវឡើយ អ្នកដទៃគឺគ្មានតម្លៃ ហើយពួកគេខ្លួនឯងគឺល្អគ្រប់ផ្នែកទាំងអស់។ ទោះបីជាពួកគេធ្វើអ្វីមួយខុស ហើយត្រូវបានលួសកាត់ក៏ដោយ ក៏ពួកគេនឹងមិនសុខចិត្តចុះចូលដែរ ពួកគេនឹងមិនទទួលយកសេចក្ដីពិតទាល់តែសោះ ហើយពួកគេក៏អាចនឹងលើកយកលេសមួយគំនរមកនិយាយ ដែលធ្វើឱ្យអ្នកដទៃគិតថា ពួកគេមិនបានប្រព្រឹត្តកំហុសទេ ហើយថាពួកគេមិនគួរត្រូវបានលួសកាត់ឡើយ។ មនុស្សដែលចូលចិត្តបញ្ចេញគំនិតប្លែកៗពីគេ និងនិយាយគំនិតដែលស្ដាប់ទៅខ្ពង់ខ្ពស់ គឺក្រអឺតក្រទម និងរាប់ខ្លួនឯងជាសុចរិតតាមរបៀបនេះឯង។ តាមពិតទៅ មនុស្សទាំងនេះភាគច្រើនខ្វះទេពកោសល្យពិតប្រាកដ ហើយមិនអាចធ្វើអ្វីបានល្អឡើយ អ្វីក៏ដោយដែលពួកគេធ្វើ ក៏វាក្លាយជារឿងរញ៉េរញ៉ៃទាំងស្រុង។ ប៉ុន្តែ ពួកគេគ្មានការស្គាល់ខ្លួនឯងទេ ហើយពួកគេគិតថា ពួកគេប្រសើរជាងអ្នកដទៃ ហើយពួកគេហ៊ានជ្រៀតជ្រែក និងពាក់ព័ន្ធនឹងអ្វីក៏ដោយដែលអ្នកដទៃកំពុងធ្វើ ហើយចេះតែនិយាយគំនិតដែលស្ដាប់ទៅខ្ពង់ខ្ពស់ ដោយតែងតែចង់ឱ្យអ្នកដទៃគោរពសរសើរ និងស្ដាប់តាមពួកគេ។ មិនថាស្ថានការណ៍ណា ឬពួកគេស្ថិតក្នុងក្រុមណាក៏ដោយ ក៏ពួកគេចង់តែឱ្យអ្នកដទៃបម្រើ និងស្ដាប់តាមពួកគេប៉ុណ្ណោះ ពួកគេមិនចង់បម្រើ ឬស្ដាប់តាមអ្នកណាផ្សេងឡើយ។ តើទាំងនេះមិនមែនជាពួកទទឹងនឹងព្រះគ្រីស្ទទេឬ? នេះហើយជាភាពក្រអឺតក្រទម និងការរាប់ខ្លួនឯងជាសុចរិតរបស់ពួកទទឹងនឹងព្រះគ្រីស្ទ នេះហើយជាការខ្វះវិចារណញ្ញាណរបស់ពួកគេ។ ពួកគេនិយាយតែអំពីគោលលទ្ធិដែលស្ដាប់ទៅហាក់ដូចជាត្រឹមត្រូវតែខុសប៉ុណ្ណោះ ហើយប្រសិនបើអ្នកដទៃចង្អុលបង្ហាញពីកំហុសរបស់ពួកគេ ពួកគេត្រូវតែបំភ្លៃពាក្យសម្ដី និងភាពសមហេតុផល ហើយនិយាយតាមរបៀបក្លែងក្លាយដែលពីរោះស្ដាប់ ដើម្បីធ្វើឱ្យមនុស្សមានអារម្មណ៍ថាពួកគេត្រឹមត្រូវ។ មិនថាមតិរបស់អ្នកណាម្នាក់ផ្សេងត្រឹមត្រូវយ៉ាងណានោះទេ ក៏ពួកទទឹងនឹងព្រះគ្រីស្ទនឹងប្រើរបៀបនិយាយដោយវោហារយ៉ាងប៉ិនប្រសប់ ដើម្បីធ្វើឱ្យវាស្ដាប់ទៅមិនត្រឹមត្រូវ ហើយធ្វើឱ្យមនុស្សគ្រប់គ្នាទទួលយកមតិរបស់ពួកគេផ្ទាល់។ ពួកទទឹងនឹងព្រះគ្រីស្ទគឺជាមនុស្សប្រភេទនេះឯង ពួកគេមានសមត្ថភាពយ៉ាងពិសេសក្នុងការបំភាន់អ្នកដទៃ ពួកគេអាចបំភាន់អ្នកដទៃរហូតដល់ថ្នាក់ធ្វើឱ្យអ្នកទាំងនោះធ្លាក់ចូលទៅក្នុងភាពច្របូកច្របល់ វង្វេងស្មារតី និងលែងដឹងខុសត្រូវទៀត។ នៅទីបំផុត អស់អ្នកដែលខ្វះការញែកដឹង នឹងត្រូវបានពួកទទឹងនឹងព្រះគ្រីស្ទទាំងនេះបំភាន់ និងចាប់ជាឈ្លើយទាំងស្រុង។ មានមនុស្សដែលបំភាន់អ្នកដទៃបែបនេះនៅក្នុងពួកជំនុំភាគច្រើន។ នៅពេលដែលរាស្ដ្ររើសតាំងរបស់ព្រះជាម្ចាស់កំពុងប្រកបគ្នាអំពីសេចក្ដីពិត ឬចែករំលែកទីបន្ទាល់តាមរយៈបទពិសោធរបស់ខ្លួន ពួកទទឹងនឹងព្រះគ្រីស្ទតែងតែក្រោកឈរឡើង ហើយបញ្ចេញទស្សនៈផ្ទាល់ខ្លួនរបស់ពួកគេ។ ពួកគេមិនបើកចំហចិត្តដើម្បីប្រកបគ្នាអំពីចំណេះដឹងតាមរយៈបទពិសោធរបស់ពួកគេតាមបែបស្មោះត្រង់ឡើយ ផ្ទុយទៅវិញ ពួកគេតែងតែចាំចាប់កំហុស និងនិយាយរិះគន់ដោយមិនទទួលខុសត្រូវចំពោះចំណេះដឹងតាមរយៈបទពិសោធរបស់អ្នកដទៃ ដើម្បីអួតសម្ញែងថាពួកគេឆ្លាតវៃប៉ុនណា និងសម្រេចគោលបំណងរបស់ពួកគេក្នុងការធ្វើឱ្យអ្នកដទៃគោរពសរសើរពួកគេ។ ពួកទទឹងនឹងព្រះគ្រីស្ទជំនាញបំផុតខាងនិយាយអំពីពាក្យពេចន៍ និងគោលលទ្ធិ ពួកគេមិនដែលអាចចែករំលែកទីបន្ទាល់តាមរយៈបទពិសោធពិតប្រាកដបានឡើយ ហើយពួកគេមិនដែលនិយាយអំពីការស្គាល់ខ្លួនឯងនោះទេ។ ផ្ទុយទៅវិញ ពួកគេតែងតែស្វែងរកបញ្ហានៅក្នុងអ្នកដទៃ ហើយធ្វើឱ្យបញ្ហាទាំងនោះក្លាយជារឿងធំដុំ។ អ្នកមិនដែលឃើញពួកទទឹងនឹងព្រះគ្រីស្ទទទួលយកមតិរបស់អ្នកដទៃដោយចិត្តបើកចំហ ឬប្រកបគ្នាយ៉ាងសកម្មអំពីនិស្ស័យពុករលួយផ្ទាល់ខ្លួនរបស់ពួកគេ ហើយលាតត្រដាងខ្លួនឯងប្រាប់អ្នកដទៃឡើយ។ អ្នកប្រាកដជាមិនឃើញពួកគេប្រកបគ្នាអំពីទស្សនៈខុសឆ្គង និងមិនសមហេតុផលដែលពួកគេលាក់ទុក និងរបៀបដែលពួកគេបានកែប្រែទស្សនៈទាំងនោះឡើយ ហើយអ្នកដាច់ខាតមិនឮពួកគេទទួលស្គាល់កំហុសដែលពួកគេបានប្រព្រឹត្ត ឬចំណុចខ្វះខាតរបស់ពួកគេឡើយ...។ ទោះបីជាពួកទទឹងនឹងព្រះគ្រីស្ទប្រាស្រ័យទាក់ទងជាមួយអ្នកដទៃយូរប៉ុនណាក៏ដោយ ក៏ពួកគេតែងតែធ្វើឱ្យអ្នកដទៃមានអារម្មណ៍ថា ពួកគេមិនមានសេចក្ដីពុករលួយអ្វីឡើយ ថាពួកគេកើតមកគ្រប់លក្ខណ៍ និងបរិសុទ្ធ ហើយថាអ្នកដទៃគួរតែថ្វាយបង្គំពួកគេ។ មនុស្សដែលមានវិចារណញ្ញាណពិតប្រាកដ មិនសុខចិត្តឱ្យអ្នកដទៃគោរពសរសើរ ឬថ្វាយបង្គំពួកគេឡើយ។ ប្រសិនបើអ្នកដទៃពិតជាគោរពសរសើរ និងថ្វាយបង្គំពួកគេមែន ពួកគេយល់ថានេះថាជារឿងគួរឱ្យខ្មាសអៀន ពីព្រោះពួកគេដឹងថា ពួកគេគឺជាមនុស្សពុករលួយដែលមាននិស្ស័យពុករលួយ ហើយថាពួកគេមិនមានតថភាពនៃសេចក្ដីពិតឡើយ។ ពួកគេដឹងពីកម្រិតរបស់ខ្លួនឯង ដូច្នេះ សេចក្ដីពុករលួយអ្វីក៏ដោយដែលពួកគេបញ្ចេញឱ្យឃើញ និងទស្សនៈខុសឆ្គងអ្វីក៏ដោយដែលពួកគេបង្កើតឡើង គឺពួកគេអាចប្រកបគ្នាអំពីរឿងទាំងនេះដោយស្មោះត្រង់ និងឱ្យអ្នកដទៃដឹងពីរឿងទាំងនោះ ហើយការធ្វើបែបនេះធ្វើឱ្យពួកគេមានអារម្មណ៍ធូរស្រាល មានសេរីភាព និងសប្បាយចិត្តយ៉ាងខ្លាំង។ ពួកគេមិនមានអារម្មណ៍ថា វាពិបាកក្នុងការធ្វើបែបនេះទាល់តែសោះ។ ទោះបីជាអ្នកដទៃវិនិច្ឆ័យពួកគេ មើលងាយពួកគេ ហៅពួកគេថាល្ងង់ ឬស្អប់ខ្ពើមពួកគេក៏ដោយ ក៏ពួកគេមិនមានអារម្មណ៍ពិបាកចិត្តខ្លាំងដែរ។ ផ្ទុយទៅវិញ ពួកគេមានអារម្មណ៍ថា នេះជារឿងធម្មតាណាស់ ហើយពួកគេអាចប្រឈមមុខនឹងរឿងនេះបានយ៉ាងត្រឹមត្រូវ។ ដោយសារមនុស្សមាននិស្ស័យពុករលួយ ពួកគេនឹងបញ្ចេញឱ្យឃើញសេចក្ដីពុករលួយដោយឯកឯង។ មិនថាតើអ្នកទទួលស្គាល់វាឬអត់ក៏ដោយ ក៏នេះគឺជាការពិត។ ប្រសិនបើអ្នកអាចទទួលស្គាល់សេចក្ដីពុករលួយផ្ទាល់ខ្លួនរបស់អ្នក នោះជារឿងដ៏ល្អមួយ ហើយវាកាន់តែប្រសើរប្រសិនបើអ្នកដទៃអាចមើលឃើញវាយ៉ាងច្បាស់ តាមរបៀបនោះ ពួកគេនឹងមិនថ្វាយបង្គំ ឬគោរពសរសើរអ្នកឡើយ។ មនុស្សដែលយល់សេចក្ដីពិត និងមានវិចារណញ្ញាណបន្តិចបន្តួច អាចបើកចំហចិត្តរបស់ពួកគេ និងប្រកបគ្នាអំពីការស្គាល់ខ្លួនឯងបាន ពួកគេមិនយល់ថាវាជារឿងពិបាកឡើយ។ ប៉ុន្តែ នេះគឺជារឿងពិបាកខ្លាំងណាស់សម្រាប់ពួកទទឹងនឹងព្រះគ្រីស្ទ។ ពួកគេចាត់ទុកអស់អ្នកដែលបើកចំហដោយបរិសុទ្ធថាជាមនុស្សល្ងីល្ងើ ហើយចាត់ទុកអស់អ្នកដែលនិយាយអំពីការស្គាល់ខ្លួនឯង និងនិយាយដោយស្មោះត្រង់ថាជាមនុស្សល្ងង់ខ្លៅ។ ហេតុដូច្នេះហើយ ពួកទទឹងនឹងព្រះគ្រីស្ទមើលងាយមនុស្សទាំងនោះទាំងស្រុង។ ប្រសិនបើមាននរណាម្នាក់អាចយល់សេចក្ដីពិត ហើយមនុស្សគ្រប់គ្នាពេញចិត្តនឹងបុគ្គលនោះជាពិសេស នោះពួកទទឹងនឹងព្រះគ្រីស្ទនឹងចាត់ទុកបុគ្គលនោះថាជាបន្លាក្នុងភ្នែក និងជាឆ្អឹងទទឹងករបស់ពួកគេ ហើយពួកគេនឹងវិនិច្ឆ័យ និងថ្កោលទោសបុគ្គលនោះ។ ពួកគេនឹងបដិសេធការអនុវត្តដ៏ត្រឹមត្រូវ និងអ្វីៗដែលវិជ្ជមានដែលបុគ្គលនោះមាន ហើយធ្វើឱ្យរឿងទាំងនោះស្ដាប់ទៅហាក់ដូចជាការយល់ដឹងដែលមិនត្រឹមត្រូវ និងវៀចវេរ។ មិនថាអ្នកណាធ្វើអ្វីមួយដែលផ្ដល់ផលប្រយោជន៍ដល់ពួកជំនុំ ឬបងប្អូនប្រុសស្រីនោះទេ ក៏ពួកទទឹងនឹងព្រះគ្រីស្ទនឹងគិតរកវិធីដើម្បីបន្ទាបបន្ថោក ចំអក និងឡកឡាយអ្នកនោះ។ មិនថារឿងដែលពួកគេបានធ្វើនោះល្អកម្រិតណា ឬផ្ដល់ផលប្រយោជន៍ដល់មនុស្សច្រើនប៉ុនណាក៏ដោយ ក៏ពួកទទឹងនឹងព្រះគ្រីស្ទនឹងមិនគិតថាវាជារឿងសមនឹងឱ្យលើកយកមកនិយាយដែរ ហើយពួកគេនឹងធ្វើឱ្យរឿងនោះក្លាយជារឿងកំប៉ិកកំប៉ុក និងមិនសំខាន់ ដោយបន្ទាបតម្លៃវារហូតដល់ថ្នាក់មើលទៅហាក់ដូចជាគ្មានតម្លៃទាល់តែសោះ។ ផ្ទុយទៅវិញ ប្រសិនបើពួកទទឹងនឹងព្រះគ្រីស្ទធ្វើរឿងល្អបន្តិចបន្តួច ពួកគេនឹងខិតខំអស់ពីសមត្ថភាពដើម្បីបំផ្លើស និងពង្រីករឿងនោះ ដើម្បីឱ្យមនុស្សគ្រប់គ្នាមើលឃើញ ដើម្បីឱ្យគ្រប់គ្នាដឹងថាពួកគេជាអ្នកធ្វើរឿងនោះ ហើយថាវាគឺជាស្នាដៃដ៏គួរឱ្យសរសើររបស់ពួកគេ ដើម្បីឱ្យបងប្អូនប្រុសស្រីចាត់ទុកពួកគេដោយការគោរពជាពិសេស ចងចាំពួកគេទុកក្នុងចិត្តជានិច្ច មានអារម្មណ៍ដឹងគុណពួកគេយ៉ាងខ្លាំង និងចងចាំពីរឿងល្អៗរបស់ពួកគេ។ ពួកទទឹងនឹងព្រះគ្រីស្ទទាំងអស់សុទ្ធតែមានសមត្ថភាពប្រព្រឹត្តតាមរបៀបនេះ ដូចគ្នាទៅនឹងអស់អ្នកដែលមាននិស្ស័យជាពួកទទឹងនឹងព្រះគ្រីស្ទដែរ។ ក្នុងន័យនេះ ពួកទទឹងនឹងព្រះគ្រីស្ទមិនខុសពីពួកផារិស៊ីដែលពុតត្បុតឡើយ តាមពិត ពួកគេអាក្រក់ជាងពួកផារិស៊ីទៅទៀត។ ទាំងនេះគឺជាការបង្ហាញចេញដ៏ជាក់លាក់ ដែលឃើញញឹកញាប់ និងច្បាស់ក្រឡែតបំផុតរបស់ពួកទទឹងនឹងព្រះគ្រីស្ទ។

តើពួកទទឹងនឹងព្រះគ្រីស្ទមានអាកប្បកិរិយាបែបណានៅពេលដែលពួកគេធ្វើរឿងអ្វីមួយ? ពួកគេចង់ធ្វើរឿងល្អនៅចំពោះមុខអ្នកដទៃ ហើយពួកគេចង់ធ្វើរឿងអាក្រក់ដោយសម្ងាត់។ ពួកគេចង់ឱ្យមនុស្សគ្រប់គ្នាដឹងពីរឿងល្អដែលពួកគេធ្វើ ហើយបិទបាំងរឿងអាក្រក់ទាំងអស់ ដើម្បីកុំឱ្យមានអ្នកណាដឹងពីរឿងទាំងនោះ រហូតដល់ថ្នាក់មិនឱ្យបែកធ្លាយពាក្យសូម្បីតែមួយម៉ាត់ ហើយពួកគេមានអារម្មណ៍ថាត្រូវតែខិតខំធ្វើឱ្យអស់ពីសមត្ថភាពដើម្បីលាក់បាំងរឿងទាំងនោះ។ និស្ស័យរបស់ពួកទទឹងនឹងព្រះគ្រីស្ទនេះពិតជាគួរឱ្យស្អប់ខ្ពើមណាស់ តើមែនទេ? តើគោលបំណងរបស់ពួកទទឹងនឹងព្រះគ្រីស្ទក្នុងការប្រព្រឹត្តបែបនេះគឺជាអ្វី? (គឺដើម្បីការពារកេរ្តិ៍ឈ្មោះ និងឋានៈរបស់ពួកគេ។) ត្រឹមត្រូវហើយ។ មើលពីសំបកក្រៅ ពួកគេហាក់ដូចជាមិនកំពុងប្រកួតប្រជែងដណ្ដើមឋានៈ ឬនិយាយអ្វីមួយដើម្បីតែឋានៈឡើយ ប៉ុន្តែអ្វីគ្រប់យ៉ាងដែលពួកគេធ្វើ និងនិយាយ គឺដើម្បីការពារ និងរក្សាឋានៈរបស់ពួកគេ ហើយដើម្បីទទួលបានកិត្យានុភាពខ្ពង់ខ្ពស់ និងឈ្មោះល្អ។ ជួនកាល ពួកគេថែមទាំងតស៊ូដណ្ដើមឋានៈនៅក្នុងក្រុមមួយ ដោយមិនឱ្យអ្នកណាម្នាក់មើលឃើញថាពួកគេកំពុងធ្វើបែបនោះទៀតផង។ ទោះបីជាពួកគេធ្វើការណែនាំនរណាម្នាក់ ពោលគឺការអនុវត្តរឿងមួយចំនួនដែលពួកគេគួរតែធ្វើក៏ដោយ ក៏ពួកគេចង់ធ្វើឱ្យបុគ្គលដែលពួកគេបានណែនាំនោះ មានអារម្មណ៍ដឹងគុណពួកគេយ៉ាងខ្លាំង ហើយធ្វើឱ្យបុគ្គលនោះដឹងថា ខ្លួនមានឱកាសបំពេញភារកិច្ចនេះ ក៏ដោយសារតែការណែនាំរបស់ពួកគេប៉ុណ្ណោះ។ ពួកទទឹងនឹងព្រះគ្រីស្ទនឹងមិនមើលរំលងឱកាសបែបនេះឡើយ។ ពួកគេគិតថា៖ «ទោះបីជាខ្ញុំបានណែនាំអ្នកក៏ដោយ ក៏ខ្ញុំនៅតែជាអ្នកដឹកនាំរបស់អ្នកដែរ ដូច្នេះ អ្នកមិនអាចពូកែជាងខ្ញុំបានឡើយ»។ ភាពងប់ងល់របស់ពួកទទឹងនឹងព្រះគ្រីស្ទចំពោះឋានៈ និងកេរ្តិ៍ឈ្មោះ គឺច្បាស់ក្រឡែតណាស់។ ដើម្បីប្រកួតប្រជែងដណ្ដើម និងការពារឋានៈ ពួកគេមិនមើលរំលងសូម្បីតែការចោលកន្ទុយភ្នែក ឬពាក្យសម្ដីអចេតនាមួយម៉ាត់របស់អ្នកណាម្នាក់ឡើយ រឹតតែមិនមើលរំលងរឿងរ៉ាវដែលកើតឡើងនៅតាមជ្រុងណាមួយទៅទៀត។ ពួកទទឹងនឹងព្រះគ្រីស្ទកត់សម្គាល់រឿងទាំងអស់នេះ មិនថាធំឬតូចឡើយ ហើយពាក្យសម្ដីដែលអ្នកដទៃបាននិយាយ គឺលាន់ឮសាចុះសាឡើងនៅក្នុងគំនិតរបស់ពួកគេ។ តើគោលបំណងរបស់ពួកគេក្នុងការធ្វើបែបនេះគឺជាអ្វី? តើពួកគេចូលចិត្តនិយាយដើមគេឬ? អត់ទេ គឺដោយសារពួកគេចង់ស្វែងរកវិធី និងឱកាសនៅក្នុងរឿងទាំងអស់នេះ ដើម្បីការពារឋានៈផ្ទាល់ខ្លួនរបស់ពួកគេ។ ពួកគេមិនចង់ឱ្យឋានៈ ឬឈ្មោះរបស់ពួកគេរងការខាតបង់ ដោយសារតែការធ្វេសប្រហែស ឬការមិនប្រុងប្រយ័ត្នមួយពេលនោះឡើយ។ ដើម្បីតែឋានៈ ពួកគេបានរៀនពីរបៀបដើម្បីទទួលបាន «ការយល់ដឹងស៊ីជម្រៅ» ទៅលើអ្វីៗគ្រប់យ៉ាង។ រាល់ពេលដែលបងប្អូនប្រុសស្រីនិយាយអ្វីមួយដែលពួកគេមានអារម្មណ៍ថាមិនគោរព ឬបញ្ចេញមតិដែលផ្ទុយពីមតិរបស់ពួកគេ ពួកគេមិនបណ្ដោយឱ្យរឿងនោះកន្លងផុតទៅឡើយ ពួកគេចាត់ទុករឿងនេះជារឿងសំខាន់ ដោយធ្វើការស្រាវជ្រាវយ៉ាងល្អិតល្អន់ និងការវិភាគយ៉ាងស៊ីជម្រៅ ហើយបន្ទាប់មក ស្វែងរកការឆ្លើយតបដែលសមស្របដើម្បីដោះស្រាយជាមួយនឹងអ្វីដែលអ្នកទាំងនោះបាននិយាយ រហូតដល់ថ្នាក់ឋានៈរបស់ពួកគេត្រូវបានបង្កើតឡើងយ៉ាងរឹងមាំនៅក្នុងគំនិតរបស់មនុស្សគ្រប់គ្នា និងមិនអាចរង្គោះរង្គើបានជាដាច់ខាត។ នៅពេលដែលឈ្មោះរបស់ពួកគេត្រូវខូចខាត ឬពួកគេឮពាក្យសម្ដីដែលប៉ះពាល់ដល់ឈ្មោះរបស់ខ្លួន ពួកគេនឹងប្រញាប់តាមដានរកប្រភពដើម ហើយព្យាយាមរកលេស និងភាពសមហេតុផលដើម្បីស្ដារមុខមាត់របស់ពួកគេឡើងវិញ។ ហេតុដូច្នេះហើយ មិនថាពួកទទឹងនឹងព្រះគ្រីស្ទកំពុងបំពេញភារកិច្ចអ្វីក៏ដោយ មិនថាពួកគេកំពុងធ្វើជាអ្នកដឹកនាំ និងអ្នកធ្វើការឬអត់នោះទេ ក៏រឿងគ្រប់យ៉ាងដែលពួកគេរវល់ធ្វើ និងពាក្យសម្ដីគ្រប់ម៉ាត់ដែលពួកគេនិយាយ គឺដើម្បីតែឋានៈរបស់ពួកគេប៉ុណ្ណោះ ហើយមិនអាចបំបែកចេញពីបំណងប្រាថ្នារបស់ពួកគេក្នុងការការពារផលប្រយោជន៍របស់ខ្លួនបានឡើយ។ នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ ពួកគេមិនមានគោលគំនិតទាល់តែសោះអំពីការអនុវត្តសេចក្ដីពិត ឬការការពារផលប្រយោជន៍នៃដំណាក់របស់ព្រះជាម្ចាស់។ ហេតុដូច្នេះហើយ សារជាតិរបស់ពួកទទឹងនឹងព្រះគ្រីស្ទអាចត្រូវបានកំណត់ន័យយ៉ាងត្រឹមត្រូវដូចតទៅ៖ ពួកគេគឺជាសត្រូវរបស់ព្រះជាម្ចាស់ ពួកគេគឺជាហ្វូងនៃពួកអារក្ស និងពួកសាតាំងដែលបានមកដើម្បីរំខាន បង្អាក់ និងបំផ្លាញកិច្ចការនៃដំណាក់របស់ព្រះជាម្ចាស់។ ពួកគេគឺជាពួកអ្នកបម្រើសាតាំង ពួកគេមិនមែនជាមនុស្សដែលដើរតាមព្រះជាម្ចាស់ឡើយ ហើយពួកគេក៏មិនមែនជាសមាជិកនៃដំណាក់របស់ព្រះជាម្ចាស់ ឬជាគោលដៅនៃសេចក្ដីសង្គ្រោះរបស់ព្រះជាម្ចាស់ដែរ។

តើអ្នករាល់គ្នាមានអារម្មណ៍រំជួលចិត្តចំពោះរឿងណាមួយដែលពួកយើងបានប្រកបគ្នានៅថ្ងៃនេះដែរឬទេ? តើផ្នែកណាមួយដែលធ្វើឱ្យអ្នករាល់គ្នារំជួលចិត្ត? (គឺផ្នែកចុងក្រោយ ពោលគឺនៅពេលដែលព្រះជាម្ចាស់បានវែកញែកពីធម្មជាតិដ៏ប្រកួតប្រជែងរបស់ពួកទទឹងនឹងព្រះគ្រីស្ទ។) វាមិនមែនជារឿងល្អទេដែលតែងតែប្រកួតប្រជែងនោះ។ ឥរិយាបថនេះគឺផ្សារភ្ជាប់នឹងពួកទទឹងនឹងព្រះគ្រីស្ទ និងសេចក្ដីហិនវិនាស។ វាមិនមែនជាផ្លូវល្អឡើយ។ តើមនុស្សគួរធ្វើដូចម្ដេច នៅពេលដែលពួកគេមានការបង្ហាញចេញ និងការបញ្ចេញឱ្យឃើញទាំងនេះ? តើពួកគេគួរធ្វើការជ្រើសរើសបែបណាទៅ? តើពួកគេគួរចៀសវាងរឿងទាំងនេះដោយរបៀបណា? ទាំងនេះគឺជាបញ្ហាដែលមនុស្សគួរតែគិត និងត្រិះរិះឱ្យបានច្រើនបំផុតនៅពេលនេះ ហើយវាក៏ជាបញ្ហាដែលមនុស្សជួបប្រទះជារៀងរាល់ថ្ងៃផងដែរ។ តើពួកគេអាចទប់ចិត្តមិនឱ្យប្រកួតប្រជែងដោយរបៀបណា នៅពេលរឿងរ៉ាវកើតឡើង ហើយតើពួកគេគួរដោះស្រាយការឈឺចាប់ និងភាពមិនស្រួលនៅក្នុងចិត្តរបស់ពួកគេដោយរបៀបណាបន្ទាប់ពីពួកគេប្រកួតប្រជែងរួច នេះគឺជាបញ្ហាដែលមនុស្សគ្រប់រូបត្រូវតែប្រឈមមុខ។ មនុស្សមាននិស្ស័យពុករលួយ ដូច្នេះ ពួកគេសុទ្ធតែប្រកួតប្រជែងដណ្ដើមកិត្យានុភាព ផលចំណេញ និងមុខមាត់ ហើយវាជារឿងពិបាកសម្រាប់ពួកគេក្នុងការទប់ចិត្តមិនឱ្យប្រកួតប្រជែង។ ចុះប្រសិនបើមនុស្សម្នាក់មិនប្រកួតប្រជែង តើវាមានន័យថា គេបានកម្ចាត់និស្ស័យ និងសារជាតិរបស់ពួកទទឹងនឹងព្រះគ្រីស្ទហើយឬ? (អត់ទេ នោះគ្រាន់តែជាបាតុភូតនៅសំបកក្រៅប៉ុណ្ណោះ។ ប្រសិនបើនិស្ស័យខាងក្នុងរបស់ពួកគេមិនត្រូវបានដោះស្រាយទេ នោះបញ្ហានៃការដើរតាមផ្លូវរបស់ពួកទទឹងនឹងព្រះគ្រីស្ទ ក៏មិនអាចដោះស្រាយបានដែរ។) ដូច្នេះ តើបញ្ហានៃការដើរតាមផ្លូវរបស់ពួកទទឹងនឹងព្រះគ្រីស្ទ អាចដោះស្រាយបានដោយរបៀបណា? (ក្នុងទិដ្ឋភាពមួយ មនុស្សម្នាក់ត្រូវតែមានចំណេះដឹងអំពីរឿងនេះ ហើយមកចំពោះព្រះជាម្ចាស់ដើម្បីអធិស្ឋាន នៅពេលដែលពួកគេលេចចេញនូវគំនិត និងចេតនានៃការដណ្ដើមឋានៈ។ លើសពីនេះទៅទៀត ពួកគេត្រូវតែបើកចំហ និងលាតត្រដាងខ្លួនឯងចំពោះបងប្អូនប្រុសស្រី ហើយបន្ទាប់មក បះបោរទាស់នឹងគំនិត និងចេតនាមិនត្រឹមត្រូវទាំងនេះដោយដឹងខ្លួន។ ពួកគេក៏ត្រូវសុំឱ្យព្រះជាម្ចាស់ជំនុំជម្រះ វាយផ្ចាល លួសកាត់ និងប្រៀនប្រដៅពួកគេផងដែរ។ ទើបពួកគេអាចដើរលើផ្លូវដ៏ត្រឹមត្រូវបាន។) នោះគឺជាចម្លើយដ៏ល្អបង្គួរមួយ។ ទោះជាយ៉ាងណាក៏ដោយ រឿងនេះមិនងាយស្រួលនឹងសម្រេចបានឡើយ ជាពិសេសសម្រាប់អ្នកដែលស្រឡាញ់កេរ្តិ៍ឈ្មោះ និងឋានៈខ្លាំងពេក គឺកាន់តែពិបាកសម្រេចបានទៅទៀត។ ការលែងដៃពីកេរ្តិ៍ឈ្មោះ និងឋានៈ មិនមែនជារឿងងាយស្រួលទេ មនុស្សអាចសម្រេចវាបាន តែតាមរយៈការដេញតាមសេចក្ដីពិតប៉ុណ្ណោះ។ មានតែតាមរយៈការយល់ពីសេចក្ដីពិតប៉ុណ្ណោះ ទើបពួកគេអាចស្គាល់ខ្លួនឯង មើលឃើញយ៉ាងច្បាស់ពីភាពទទេសូន្យនៃការដេញតាមកេរ្តិ៍ឈ្មោះ លាភសក្ការៈ និងឋានៈ ហើយមើលឃើញយ៉ាងច្បាស់ពីការពិតនៃសេចក្ដីពុករលួយរបស់មនុស្សជាតិ។ មានតែនៅពេលដែលមនុស្សស្គាល់ខ្លួនឯងយ៉ាងពិតប្រាកដប៉ុណ្ណោះ ទើបពួកគេអាចបោះបង់ឋានៈ និងកេរ្តិ៍ឈ្មោះបាន។ វាមិនងាយស្រួលទេក្នុងការបោះបង់ចោលនិស្ស័យពុករលួយរបស់អ្នក។ ប្រសិនបើអ្នកបានទទួលស្គាល់ថា អ្នកមិនមានសេចក្ដីពិត ថាអ្នកមានចំណុចខ្វះខាតច្រើនពេក ហើយថាអ្នកបញ្ចេញឱ្យឃើញសេចក្ដីពុករលួយច្រើនពេក ប៉ុន្តែអ្នកមិនខិតខំប្រឹងប្រែងក្នុងការដេញតាមសេចក្ដីពិត ហើយអ្នកបន្លំខ្លួន និងប្រព្រឹត្តដោយពុតត្បុត បណ្ដាលឱ្យមនុស្សយល់ច្រឡំថា អ្នកអាចធ្វើអ្វីបានគ្រប់យ៉ាង នោះរឿងនេះនឹងធ្វើឱ្យអ្នកមានគ្រោះថ្នាក់ ហើយមិនយូរមិនឆាប់ អ្នកនឹងជួបផ្លូវទាល់ ហើយជំពប់ដួលមិនខាន។ អ្នកត្រូវតែទទួលស្គាល់ថា អ្នកមិនមានសេចក្ដីពិត ហើយត្រូវក្លាហានហ៊ានប្រឈមមុខនឹងតថភាព។ អ្នកមានភាពទន់ខ្សោយ បញ្ចេញឱ្យឃើញសេចក្ដីពុករលួយ និងមានចំណុចខ្វះខាតគ្រប់បែបយ៉ាង។ នេះជារឿងធម្មតាទេ ពីព្រោះអ្នកគឺជាមនុស្សធម្មតា អ្នកមិនមែនជាមនុស្សដែលមានមហិទ្ធិឫទ្ធិវិសេស ឬមានមហិទ្ធិឫទ្ធិសព្វបែបយ៉ាងឡើយ ហើយអ្នកត្រូវតែទទួលស្គាល់រឿងនោះ។ នៅពេលអ្នកដទៃមើលងាយ ឬចំអកឱ្យអ្នក ចូរកុំប្រញាប់មានប្រតិកម្មដោយការមិនពេញចិត្តភ្លាមៗ ដោយសារតែអ្វីដែលពួកគេនិយាយមិនគួរឱ្យចង់ស្ដាប់ ឬទាស់ទទឹងនឹងរឿងនោះ ដោយសារតែអ្នកជឿថាខ្លួនឯងមានសមត្ថភាព និងគ្រប់លក្ខណ៍ឱ្យសោះ នេះមិនគួរជាអាកប្បកិរិយារបស់អ្នកចំពោះពាក្យសម្ដីបែបនេះឡើយ។ តើអាកប្បកិរិយារបស់អ្នកគួរតែបែបណា? អ្នកគួរតែនិយាយប្រាប់ខ្លួនឯងថា៖ «ខ្ញុំមានកំហុសរបស់ខ្ញុំ អ្វីៗគ្រប់យ៉ាងអំពីខ្ញុំគឺពុករលួយ និងមានចំណុចខ្វះខាត ហើយខ្ញុំគ្រាន់តែជាមនុស្សធម្មតាម្នាក់ប៉ុណ្ណោះ។ ទោះបីជាពួកគេមើលងាយ និងចំអកឱ្យខ្ញុំក៏ដោយ តើមានការពិតណាមួយនៅក្នុងរឿងនោះដែរឬទេ? ប្រសិនបើផ្នែកនៃអ្វីដែលពួកគេនិយាយគឺជាការពិត នោះខ្ញុំត្រូវតែទទួលយករឿងនេះពីព្រះជាម្ចាស់»។ ប្រសិនបើអ្នកមានអាកប្បកិរិយានេះ វាគឺជាភស្តុតាងបញ្ជាក់ថា អ្នកមានសមត្ថភាពក្នុងការដោះស្រាយនឹងឋានៈ កេរ្តិ៍ឈ្មោះ និងអ្វីដែលអ្នកដទៃនិយាយអំពីអ្នកបានយ៉ាងត្រឹមត្រូវ។ ឋានៈ និងកេរ្តិ៍ឈ្មោះ មិនងាយនឹងទុកចោលមួយឡែកឡើយ។ សម្រាប់អស់អ្នកដែលមានអំណោយទានខ្លះៗ មានគុណសម្បត្តិកម្រិតណាមួយ ឬមានបទពិសោធការងារខ្លះៗ ការទុករឿងទាំងនេះចោលមួយឡែក គឺកាន់តែពិបាកទៅទៀត។ ទោះបីជាជួនកាល ពួកគេអាចនឹងអះអាងថាបានទុករឿងទាំងនោះចោលមួយឡែកក៏ដោយ ក៏ពួកគេមិនអាចធ្វើបែបនោះនៅក្នុងចិត្តរបស់ខ្លួនបានឡើយ។ នៅពេលដែលស្ថានការណ៍អំណោយផល ហើយពួកគេមានឱកាសភ្លាម ពួកគេនឹងបន្តតស៊ូដណ្ដើមកេរ្តិ៍ឈ្មោះ លាភសក្ការៈ និងឋានៈដូចដែលពួកគេធ្លាប់ធ្វើពីមុនមក ពីព្រោះមនុស្សពុករលួយទាំងអស់សុទ្ធតែស្រឡាញ់រឿងទាំងនេះ គ្រាន់តែអស់អ្នកដែលមិនមានអំណោយទាន ឬទេពកោសល្យ មានបំណងប្រាថ្នាខ្សោយជាងបន្តិចក្នុងការដេញតាមឋានៈប៉ុណ្ណោះ។ អស់អ្នកដែលមានចំណេះដឹង ទេពកោសល្យ រូបរាងស្អាតបាត និងដើមទុនពិសេស មានបំណងប្រាថ្នាខ្លាំងក្លាជាពិសេសចំពោះកេរ្តិ៍ឈ្មោះ និងឋានៈ រហូតដល់ថ្នាក់ពួកគេពោរពេញទៅដោយមហិច្ឆតា និងបំណងប្រាថ្នានេះទៀតផង។ នេះគឺជារឿងដែលពិបាកទុកចោលមួយឡែកបំផុតសម្រាប់ពួកគេ។ នៅពេលពួកគេគ្មានឋានៈ បំណងប្រាថ្នារបស់ពួកគេគឺស្ថិតក្នុងដំណាក់កាលពន្លកនៅឡើយ។ នៅពេលពួកគេទទួលបានឋានៈ នៅពេលដំណាក់របស់ព្រះជាម្ចាស់ផ្ទុកផ្ដាក់ភារកិច្ចដ៏សំខាន់មួយចំនួនដល់ពួកគេ ហើយជាពិសេសប្រសិនបើពួកគេបានធ្វើការអស់រយៈពេលជាច្រើនឆ្នាំ និងមានបទពិសោធ ព្រមទាំងដើមទុនយ៉ាងច្រើន នោះបំណងប្រាថ្នានេះលែងស្ថិតក្នុងដំណាក់កាលពន្លកទៀតហើយ ប៉ុន្តែវាបានចាក់ឫសគល់ រីកដុះដាល និងហៀបនឹងបង្កើតផ្លែផ្កាទៅហើយ។ ប្រសិនបើមនុស្សម្នាក់មានបំណងប្រាថ្នា និងមហិច្ឆតាជានិច្ចក្នុងការធ្វើរឿងធំដុំ ដើម្បីក្លាយជាមនុស្សល្បីល្បាញ ដើម្បីក្លាយជាបុគ្គលអស្ចារ្យណាម្នាក់ នោះនៅពេលពួកគេប្រព្រឹត្តសេចក្ដីអាក្រក់ដ៏ធំ ហើយផលវិបាករបស់វាជះឥទ្ធិពលភ្លាម ពួកគេនឹងវិនាសទាំងស្រុង ហើយត្រូវបានជម្រុះចោល។ ដូច្នេះហើយ មុនពេលដែលរឿងនេះនាំទៅរកមហន្តរាយដ៏ធំសម្បើម ពួកគេត្រូវតែប្រញាប់កែប្រែស្ថានការណ៍នេះ ខណៈដែលនៅមានពេល។ រាល់ពេលអ្នកធ្វើអ្វីមួយ និងក្នុងបរិបទណាក៏ដោយ អ្នកត្រូវតែស្វែងរកសេចក្ដីពិត អនុវត្តការធ្វើជាមនុស្សស្មោះត្រង់ និងស្ដាប់បង្គាប់ព្រះជាម្ចាស់ ហើយទុកការដេញតាមឋានៈ និងកេរ្តិ៍ឈ្មោះចោលមួយឡែក។ នៅពេលអ្នកមានគំនិត និងបំណងប្រាថ្នាជានិច្ចក្នុងការប្រកួតប្រជែងដណ្ដើមឋានៈ អ្នកត្រូវតែដឹងថា តើសភាពបែបនេះនឹងនាំទៅរកផលវិបាកអាក្រក់បែបណា ប្រសិនបើទុកចោលដោយមិនដោះស្រាយ។ បន្ទាប់មក អ្នកមិនត្រូវបង្អង់ពេលក្នុងការស្វែងរកសេចក្ដីពិតឡើយ ដោះស្រាយបំណងប្រាថ្នារបស់អ្នកក្នុងការប្រកួតប្រជែងដណ្ដើមឋានៈ ខណៈពេលដែលវាស្ថិតក្នុងដំណាក់កាលពន្លកនៅឡើយ ហើយជំនួសវាដោយការអនុវត្តសេចក្ដីពិតវិញ។ នៅពេលដែលអ្នកអនុវត្តសេចក្ដីពិត បំណងប្រាថ្នា និងមហិច្ឆតារបស់អ្នកក្នុងការប្រកួតប្រជែងដណ្ដើមឋានៈនឹងថយចុះ ហើយអ្នកនឹងមិនរំខានដល់កិច្ចការនៃពួកជំនុំឡើយ។ តាមរបៀបនេះ សកម្មភាពរបស់អ្នកនឹងត្រូវបានព្រះជាម្ចាស់ចងចាំ និងសព្វព្រះហឫទ័យ។ ដូច្នេះ តើខ្ញុំកំពុងព្យាយាមសង្កត់ធ្ងន់លើអ្វី? គឺរឿងនេះ៖ អ្នកត្រូវតែកម្ចាត់បំណងប្រាថ្នា និងមហិច្ឆតារបស់អ្នកចោល មុនពេលដែលចេញផ្កា បង្កើតផលផ្លែ និងនាំទៅរកផលវិបាកដ៏ធ្ងន់ធ្ងរ។ ប្រសិនបើអ្នកមិនដោះស្រាយរឿងទាំងនោះ ខណៈដែលវានៅតូចនៅឡើយទេ នោះអ្នកនឹងបាត់បង់ឱកាសដ៏ល្អបំផុតមួយ ហើយនៅពេលដែលវានាំទៅរកផលវិបាកដ៏ធ្ងន់ធ្ងរ វានឹងហួសពេលក្នុងការដោះស្រាយហើយ។ ប្រសិនបើអ្នកខ្វះសូម្បីតែការតាំងចិត្តក្នុងការបះបោរទាស់នឹងសាច់ឈាម នោះវានឹងពិបាកខ្លាំងណាស់សម្រាប់អ្នកក្នុងការឈានជើងចូលទៅក្នុងផ្លូវនៃការដេញតាមសេចក្ដីពិត។ ប្រសិនបើអ្នកជួបប្រទះនឹងឧបសគ្គ និងបរាជ័យក្នុងការដេញតាមកេរ្តិ៍ឈ្មោះ លាភសក្ការៈ និងឋានៈរបស់អ្នក ហើយអ្នកមិនភ្ញាក់រលឹកទេ នោះនេះគឺជាគ្រោះថ្នាក់៖ វាមានលទ្ធភាពដែលថាអ្នកនឹងត្រូវបានជម្រុះចោល។ នៅពេលអស់អ្នកដែលស្រឡាញ់សេចក្ដីពិត ជួបប្រទះបរាជ័យ និងឧបសគ្គមួយឬពីរដងទាក់ទងនឹងកេរ្តិ៍ឈ្មោះ និងឋានៈរបស់ពួកគេ ពួកគេអាចមើលឃើញយ៉ាងច្បាស់ថា កេរ្តិ៍ឈ្មោះ លាភសក្ការៈ និងឋានៈ គឺគ្មានតម្លៃទាល់តែសោះ។ ពួកគេអាចលះបង់ឋានៈ និងកេរ្តិ៍ឈ្មោះចោលទាំងស្រុង ហើយតាំងចិត្តថា ទោះបីជាពួកគេមិនដែលមានឋានៈក៏ដោយ ក៏ពួកគេនឹងនៅតែបន្តដេញតាមសេចក្ដីពិត និងបំពេញភារកិច្ចរបស់ខ្លួនឱ្យបានត្រឹមត្រូវ ព្រមទាំងចែករំលែកទីបន្ទាល់តាមរយៈបទពិសោធរបស់ពួកគេ ហើយតាមរយៈនោះ ក៏សម្រេចបាននូវលទ្ធផលនៃការធ្វើបន្ទាល់ថ្វាយព្រះជាម្ចាស់។ សូម្បីតែនៅពេលពួកគេជាអ្នកដើរតាមធម្មតាក៏ដោយ ក៏ពួកគេនៅតែមានសមត្ថភាពដើរតាមរហូតដល់ទីបញ្ចប់ដែរ ហើយអ្វីទាំងអស់ដែលពួកគេចង់បាន គឺទទួលបានការសព្វព្រះហឫទ័យពីព្រះជាម្ចាស់ប៉ុណ្ណោះ។ មានតែអ្នកទាំងនេះទេទើបជាមនុស្សដែលស្រឡាញ់សេចក្ដីពិតយ៉ាងពិតប្រាកដ និងមានការតាំងចិត្ត។ ដំណាក់របស់ព្រះជាម្ចាស់បានជម្រុះចោលពួកទទឹងនឹងព្រះគ្រីស្ទ និងមនុស្សអាក្រក់ជាច្រើន ហើយអ្នកខ្លះដែលដេញតាមសេចក្ដីពិត បន្ទាប់ពីបានឃើញបរាជ័យរបស់ពួកទទឹងនឹងព្រះគ្រីស្ទ ពួកគេក៏ឆ្លុះបញ្ចាំងពីផ្លូវដែលមនុស្សទាំងនោះបានដើរ ហើយក៏ឆ្លុះបញ្ចាំង និងស្គាល់ខ្លួនឯងផងដែរ។ តាមរយៈរឿងនេះ ពួកគេទទួលបានការយល់ដឹងអំពីបំណងព្រះហឫទ័យរបស់ព្រះជាម្ចាស់ តាំងចិត្តធ្វើជាអ្នកដើរតាមធម្មតា ហើយផ្ដោតលើការដេញតាមសេចក្ដីពិត និងការបំពេញភារកិច្ចរបស់ខ្លួនឱ្យបានល្អ។ ទោះបីជាព្រះជាម្ចាស់មានព្រះបន្ទូលថា ពួកគេគឺជាអ្នកបម្រើការ ឬជាមនុស្សទាបថោកដែលគ្មានអ្នកណាស្គាល់ក៏ដោយ ក៏ពួកគេមិនអីដែរ។ ពួកគេនឹងគ្រាន់តែព្យាយាមធ្វើជាមនុស្សទាបថោក និងជាអ្នកដើរតាមដ៏តូចតាច និងមិនសំខាន់នៅក្នុងព្រះនេត្ររបស់ព្រះជាម្ចាស់ប៉ុណ្ណោះ ដែលនៅទីបំផុត នឹងត្រូវបានព្រះជាម្ចាស់ហៅថាជាភាវៈដែលព្រះបានបង្កើតដែលត្រូវតាមស្ដង់ដា។ មនុស្សបែបនេះគឺជាមនុស្សល្អ និងជាអស់អ្នកដែលព្រះជាម្ចាស់សព្វព្រះហឫទ័យ។

ព្រះជាម្ចាស់សព្វព្រះហឫទ័យនឹងមនុស្សដែលដេញតាមសេចក្ដីពិត ហើយអ្វីដែលទ្រង់ស្អប់ខ្ពើមបំផុតនោះគឺ ការដែលមនុស្សដេញតាមកេរ្តិ៍ឈ្មោះ លាភសក្ការៈ និងឋានៈ។ មនុស្សមួយចំនួនពិតជាស្រឡាញ់ថ្នាក់ថ្នមឋានៈ និងកេរ្តិ៍ឈ្មោះ ពួកគេជាប់ជំពាក់នឹងរឿងទាំងនេះយ៉ាងខ្លាំង ហើយមិនដាច់ចិត្តបោះបង់វាចោលឡើយ។ ពួកគេតែងតែមានអារម្មណ៍ថា បើគ្មានឋានៈ និងកេរ្តិ៍ឈ្មោះទេ នោះគ្មានសេចក្ដីអំណរ ឬក្ដីសង្ឃឹមក្នុងការរស់នៅឡើយ ថាមានតែក្ដីសង្ឃឹមនៅក្នុងជីវិតនេះ លុះត្រាតែនៅពេលពួកគេរស់នៅដើម្បីឋានៈ និងកេរ្តិ៍ឈ្មោះប៉ុណ្ណោះ ហើយទោះបីជាពួកគេមានកិត្តិនាមបន្តិចបន្តួចក៏ដោយ ក៏ពួកគេនឹងបន្តតស៊ូ ដោយមិនបោះបង់ចោលជាដាច់ខាត។ ប្រសិនបើនេះគឺជាគំនិត និងទស្សនៈដែលអ្នកមាន ប្រសិនបើចិត្តរបស់អ្នកពោរពេញទៅដោយរឿងទាំងនេះ នោះអ្នកគ្មានសមត្ថភាពស្រឡាញ់ និងដេញតាមសេចក្ដីពិតឡើយ អ្នកខ្វះទិសដៅ និងគោលដៅដ៏ត្រឹមត្រូវនៅក្នុងសេចក្ដីជំនឿរបស់អ្នកលើព្រះជាម្ចាស់ ហើយគ្មានសមត្ថភាពដេញតាមការស្គាល់ខ្លួនឯង បោះបង់សេចក្ដីពុករលួយ និងសម្ដែងចេញនូវលក្ខណៈជាមនុស្សបានឡើយ។ អ្នកធ្វើឱ្យតែរួចពីដៃនៅពេលបំពេញភារកិច្ចរបស់អ្នក អ្នកគ្មានស្មារតីទទួលខុសត្រូវទាល់តែសោះ ហើយស្កប់ស្កល់ត្រឹមតែការមិនប្រព្រឹត្តសេចក្ដីអាក្រក់ មិនបង្កការរំខាន និងមិនត្រូវបានគេបោសសម្អាតចេញប៉ុណ្ណោះ។ តើមនុស្សបែបនេះអាចបំពេញភារកិច្ចរបស់ខ្លួនក្នុងរបៀបមួយដែលត្រូវតាមស្ដង់ដាបានដែរឬទេ? ហើយតើពួកគេអាចត្រូវបានព្រះជាម្ចាស់សង្គ្រោះដែរឬទេ? គឺមិនអាចទៅរួចឡើយ។ នៅពេលដែលអ្នកធ្វើសកម្មភាពដើម្បីតែកេរ្តិ៍ឈ្មោះ និងឋានៈ អ្នកថែមទាំងគិតថា៖ «ដរាបណាអ្វីដែលខ្ញុំធ្វើមិនមែនជាអំពើអាក្រក់ និងមិនបង្កជាការរំខាន នោះទោះបីជាចេតនាបង្កប់របស់ខ្ញុំខុសក៏ដោយ ក៏គ្មានអ្នកណាអាចមើលឃើញ ឬថ្កោលទោសខ្ញុំបានដែរ»។ អ្នកមិនដឹងទេថា ព្រះជាម្ចាស់ពិនិត្យពិច័យអ្វីៗទាំងអស់។ ប្រសិនបើអ្នកមិនទទួលយក ឬអនុវត្តសេចក្ដីពិត ហើយត្រូវបានព្រះជាម្ចាស់ស្អប់ខ្ពើមនិងបដិសេធ នោះអ្វីៗនឹងចប់សព្វគ្រប់សម្រាប់អ្នកហើយ។ អស់អ្នកដែលមិនមានចិត្តកោតខ្លាចព្រះជាម្ចាស់ គិតថាខ្លួនឯងឆ្លាត តាមពិតទៅ ពួកគេមិនទាំងដឹងខ្លួនថាបានប្រមាថទ្រង់ពីពេលណាផង។ មនុស្សមួយចំនួនមើលមិនឃើញរឿងទាំងនេះច្បាស់ឡើយ ពួកគេគិតថា៖ «ខ្ញុំគ្រាន់តែដេញតាមកេរ្តិ៍ឈ្មោះ និងឋានៈ ដើម្បីធ្វើកិច្ចការឱ្យបានកាន់តែច្រើន និងទទួលខុសត្រូវឱ្យបានកាន់តែច្រើនប៉ុណ្ណោះ។ វាមិនបង្កជាការបង្អាក់ ឬការរំខានដល់កិច្ចការរបស់ពួកជំនុំឡើយ ហើយប្រាកដណាស់ថាវាក៏មិនធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់ដែរ។ វាមិនមែនជាបញ្ហាធំដុំទេ។ ខ្ញុំគ្រាន់តែស្រឡាញ់ឋានៈ និងការពារឋានៈរបស់ខ្ញុំប៉ុណ្ណោះ ប៉ុន្តែវាមិនមែនជាទង្វើអាក្រក់ឡើយ»។ មើលពីសំបកក្រៅ ការដេញតាមបែបនេះអាចនឹងហាក់ដូចជាមិនមែនជាទង្វើអាក្រក់ឡើយ ប៉ុន្តែតើនៅទីបំផុត វានាំទៅរកអ្វី? តើមនុស្សបែបនេះនឹងទទួលបានសេចក្ដីពិតដែរឬទេ? តើពួកគេនឹងសម្រេចបានសេចក្ដីសង្គ្រោះដែរឬទេ? ដាច់ខាតគឺមិនបានឡើយ។ ហេតុដូច្នេះហើយ ការដេញតាមកេរ្តិ៍ឈ្មោះ និងឋានៈ មិនមែនជាផ្លូវត្រឹមត្រូវឡើយ វាដើរផ្ទុយស្រឡះពីទិសដៅនៃការដេញតាមសេចក្ដីពិត។ សរុបសេចក្ដីមក ទោះបីជាទិសដៅ ឬគោលដៅនៃការដេញតាមរបស់អ្នកជាអ្វីក៏ដោយ ប្រសិនបើអ្នកមិនឆ្លុះបញ្ចាំងពីការដេញតាមឋានៈ និងកេរ្តិ៍ឈ្មោះ ហើយប្រសិនបើអ្នកយល់ថាវាពិបាកខ្លាំងណាស់ក្នុងការបោះបង់ចោលរឿងនេះ នោះវានឹងប៉ះពាល់ដល់ការចូលទៅក្នុងជីវិតរបស់អ្នក។ ដរាបណា ឋានៈមានកន្លែងនៅក្នុងចិត្តរបស់អ្នក នោះវានឹងអាចគ្រប់គ្រង និងមានឥទ្ធិពលយ៉ាងពេញលេញទៅលើទិសដៅជីវិតរបស់អ្នក និងគោលដៅនៃការដេញតាមរបស់អ្នក ដែលក្នុងករណីនោះ វានឹងពិបាកខ្លាំងណាស់សម្រាប់អ្នកក្នុងការចូលទៅក្នុងតថភាពនៃសេចក្ដីពិត មិនបាច់និយាយដល់ការសម្រេចបាននូវការផ្លាស់ប្ដូរនៅក្នុងនិស្ស័យរបស់អ្នកឡើយ។ ថាតើនៅទីបំផុត អ្នកអាចទទួលបានការសព្វព្រះទ័យពីព្រះជាម្ចាស់ឬក៏អត់ គឺពិតជាច្បាស់ក្រឡែតរួចទៅហើយ។ លើសពីនេះទៅទៀត ប្រសិនបើអ្នកមិនអាចបោះបង់ចោលការដេញតាមឋានៈរបស់អ្នកបានទេ នោះវានឹងប៉ះពាល់ដល់សមត្ថភាពរបស់អ្នកក្នុងការបំពេញភារកិច្ចរបស់អ្នកឱ្យត្រូវតាមស្ដង់ដា ដែលនឹងធ្វើឱ្យវាពិបាកខ្លាំងណាស់សម្រាប់អ្នកក្នុងការក្លាយជាភាវៈដែលព្រះបានបង្កើតដែលត្រូវតាមស្ដង់ដា។ ហេតុអ្វីបានជាខ្ញុំនិយាយបែបនេះ? ព្រះជាម្ចាស់ស្អប់ខ្ពើមបំផុតនៅពេលដែលមនុស្សដេញតាមឋានៈ ពីព្រោះការដេញតាមឋានៈគឺជានិស្ស័យរបស់សាតាំង វាជាផ្លូវខុស វាបានកើតចេញពីសេចក្ដីពុករលួយរបស់សាតាំង វាជាអ្វីមួយដែលព្រះជាម្ចាស់ថ្កោលទោស ហើយវាគឺជាអ្វីដែលព្រះជាម្ចាស់នឹងជំនុំជម្រះ និងបន្សុទ្ធ។ ព្រះជាម្ចាស់ស្អប់ខ្ពើមបំផុតនៅពេលមនុស្សដេញតាមឋានៈ ប៉ុន្តែអ្នកនៅតែប្រជែងដណ្ដើមឋានៈយ៉ាងរឹងរូស អ្នកឱ្យតម្លៃខ្ពស់លើវា និងការពារវាជានិច្ច ដោយតែងតែព្យាយាមយកវាធ្វើជារបស់ខ្លួន។ តើនៅក្នុងរឿងទាំងអស់នេះ មិនមានលក្ខណៈនៃការប្រឆាំងទាស់នឹងព្រះជាម្ចាស់បន្តិចបន្តួចទេឬ? ឋានៈមិនមែនជាអ្វីដែលព្រះជាម្ចាស់បានកំណត់ទុកសម្រាប់មនុស្សឡើយ។ ព្រះជាម្ចាស់ប្រទានសេចក្ដីពិត ផ្លូវ និងជីវិតដល់មនុស្ស ដើម្បីឱ្យនៅទីបំផុត ពួកគេក្លាយជាភាវៈដែលព្រះបានបង្កើតដែលត្រូវតាមស្ដង់ដា ជាភាវៈដែលព្រះបានបង្កើតដ៏តូចតាច និងមិនសំខាន់ ពោលគឺមិនមែនជាអ្នកដែលមានឋានៈ និងកិត្យានុភាព ហើយត្រូវបានមនុស្សរាប់ពាន់នាក់លើកតម្កើងនោះទេ។ ដូច្នេះហើយ ទោះបីជាមើលពីទស្សនៈណាក៏ដោយ ការដេញតាមឋានៈគឺជាផ្លូវទៅសេចក្ដីវិនាស។ ទោះបីជាហេតុផលរបស់អ្នកសម្រាប់ការដេញតាមឋានៈសមហេតុផលយ៉ាងណាក៏ដោយ ផ្លូវនេះនៅតែជាផ្លូវខុស ហើយមិនត្រូវបានព្រះជាម្ចាស់សព្វព្រះទ័យឡើយ។ ទោះបីជាអ្នកព្យាយាមខ្លាំងប៉ុនណា ឬលះបង់តម្លៃធំប៉ុនណាក៏ដោយ ប្រសិនបើអ្នកប្រាថ្នាចង់បានឋានៈ ព្រះជាម្ចាស់មិនប្រទានវាដល់អ្នកទេ ប្រសិនបើព្រះជាម្ចាស់មិនប្រទានវាដល់អ្នក នោះអ្នកនឹងបរាជ័យក្នុងការតស៊ូដើម្បីទទួលបានវា ហើយប្រសិនបើអ្នកបន្តតស៊ូ នោះនឹងមានលទ្ធផលតែមួយគត់៖ អ្នកនឹងត្រូវបានបើកសម្ដែងឱ្យឃើញ និងត្រូវបានជម្រុះចោល។ អ្នកនឹងនៅលើផ្លូវទៅកាន់សេចក្ដីវិនាស។ អ្នកយល់ពីរឿងនេះហើយមែនទេ?

ថ្ងៃទី ៧ ខែមីនា ឆ្នាំ ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីបួន)

II. ផលប្រយោជន៍របស់ពួកទទឹងនឹងព្រះគ្រីស្ទ

ថ្ងៃនេះ យើងនឹងបន្តប្រកបគ្នាអំពីប្រធានបទពីការជួបជុំលើកមុនរបស់យើង។ លើកមុន យើងបានប្រកបគ្នាអំពីផ្នែកទីពីរនៃផលប្រយោជន៍របស់ពួកទទឹងនឹងព្រះគ្រីស្ទ នៅក្នុងចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ នៅក្នុងផ្នែកនេះ យើងបានប្រកបគ្នាអំពីកេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ តើមែនទេ? (មែនហើយ។) សូមរំលឹកឡើងវិញ ហើយធ្វើសេចក្ដីសង្ខេបត្រួសៗប្រាប់ខ្ញុំ។ តើយើងបានប្រកបគ្នាជាចម្បងប៉ុន្មានចំណុច ទាក់ទងនឹងកេរ្តិ៍ឈ្មោះ និងឋានៈផ្ទាល់ខ្លួនរបស់ពួកទទឹងនឹងព្រះគ្រីស្ទ? (ព្រះជាម្ចាស់បានប្រកបគ្នាពីរចំណុចកាលពីលើកមុន។ ទីមួយគឺអំពីអាកប្បកិរិយារបស់ពួកទទឹងនឹងព្រះគ្រីស្ទចំពោះការត្រូវបានលួសកាត់។ ពួកទទឹងនឹងព្រះគ្រីស្ទមិនដែលអាចទទួលយក ឬចុះចូលនឹងការត្រូវបានលួសកាត់ឡើយ ហើយពួកគេក៏មិនអាចទទួលយកវាជាសេចក្ដីពិតបានដែរ។ ទីពីរគឺអំពីរបៀបដែលពួកទទឹងនឹងព្រះគ្រីស្ទការពារកេរ្តិ៍ឈ្មោះ និងឋានៈរបស់ពួកគេនៅក្នុងក្រុមមនុស្ស និងថាតើពួកគេមានការបង្ហាញចេញអ្វីខ្លះ។ សារជាតិរបស់ពួកទទឹងនឹងព្រះគ្រីស្ទ គឺជាសារជាតិនៃការប្រកួតប្រជែង ហើយពួកគេត្រូវតែប្រកួតប្រជែងដើម្បីកេរ្តិ៍ឈ្មោះ និងឋានៈរបស់ពួកគេ។) ដូច្នេះ ចូរយើងបន្តប្រកបគ្នាអំពីរឿងនេះនៅថ្ងៃនេះ។ តើកិច្ចការផ្ទះអ្វីដែលខ្ញុំបានដាក់ឱ្យអ្នករាល់គ្នាកាលពីលើកមុន? តើខ្ញុំបានឱ្យអ្នករាល់គ្នារិះគិត និងប្រកបគ្នាអំពីអ្វី បន្ទាប់ពីការជួបជុំរបស់យើង? តើអ្នករាល់គ្នាចងចាំដែរឬទេ? (ព្រះជាម្ចាស់បានឱ្យពួកទូលបង្គំយកខ្លួនឯងទៅប្រៀបធៀបនឹងការប្រកបគ្នា និងការវែកញែកអំពីការបង្ហាញចេញរបស់ពួកទទឹងនឹងព្រះគ្រីស្ទ ដើម្បីមើលថាតើពួកទូលបង្គំមាននិស្ស័យណាខ្លះរបស់ពួកទទឹងនឹងព្រះគ្រីស្ទ និងដើម្បីមើលថាតើពួកទូលបង្គំពឹងផ្អែកលើធម្មជាតិណាខ្លះរបស់ពួកទទឹងនឹងព្រះគ្រីស្ទ ដើម្បីធ្វើរឿងរ៉ាវនានា។) នេះគឺជាប្រធានបទចម្បង។ តើប្រធានបទរងនិយាយអំពីអ្វី? (វាគឺអំពីធម្មជាតិបែបប្រកួតប្រជែងមួយណាដែលពួកទទឹងនឹងព្រះគ្រីស្ទបង្ហាញចេញ ក្នុងពេលការពារកេរ្តិ៍ឈ្មោះ និងឋានៈរបស់ពួកគេ ហើយយកខ្លួនយើងទៅប្រៀបធៀបនឹងចំណុចទាំងនេះ ដើម្បីមើលថាតើយើងបញ្ចេញវាឱ្យឃើញនៅក្នុងជីវិតពិតរបស់យើងយ៉ាងដូចម្ដេច និងរបៀបដែលយើងធ្វើរឿងរ៉ាវ អ្វីដែលយើងនិយាយ និងអ្វីដែលយើងធ្វើដើម្បីកេរ្តិ៍ឈ្មោះ និងឋានៈ និងការបង្ហាញចេញណាខ្លះនៃការដណ្ដើមកេរ្តិ៍ឈ្មោះ និងលាភសក្ការៈជាមួយបងប្អូនប្រុសស្រីដែលយើងបង្ហាញឱ្យឃើញ ដើម្បីការពារឋានៈរបស់យើង។) តើមានអ្នកណាផ្សេងអាចបន្ថែមលើចំណុចនេះបានទេ? (ព្រះជាម្ចាស់បានមានព្រះបន្ទូលប្រាប់ពួកទូលបង្គំកុំឱ្យតែងតែនិយាយអំពីថា តើអ្នកដទៃមានលក្ខណៈបែបណា ក្នុងពេលប្រកបគ្នាអំពីការបង្ហាញចេញទាំងនេះរបស់ពួកទទឹងនឹងព្រះគ្រីស្ទ ប៉ុន្តែផ្ទុយទៅវិញ ត្រូវយកខ្លួនឯងទៅប្រៀបធៀបនឹងចំណុចទាំងនោះ ហើយប្រកបគ្នាអំពីនិស្ស័យ និងការបញ្ចេញឱ្យឃើញណាខ្លះដែលយើងមាន ដែលដូចគ្នាទៅនឹងពួកទទឹងនឹងព្រះគ្រីស្ទ។) គឺប្រហែលជាប៉ុណ្ណឹងឯង។ តើអ្វីទៅជាបាវចនាសម្រាប់របៀបដែលពួកទទឹងនឹងព្រះគ្រីស្ទប្រព្រឹត្តនៅក្នុងក្រុមមនុស្ស ដែលយើងបានប្រកបគ្នាកាលពីលើកមុន? តើចំណុចនេះមិនបានបន្សល់ទុកនូវចំណាប់អារម្មណ៍ដល់អ្នករាល់គ្នាទេឬ? (បាវចនារបស់ពួកគេគឺ «ខ្ញុំត្រូវតែប្រកួតប្រជែង! ប្រកួតប្រជែង! ប្រកួតប្រជែង!») អ្នករាល់គ្នាចងចាំចំណុចនេះ។ ម្ដេចបានជាអ្នករាល់គ្នាអាចចងចាំចំណុចនេះបាន? (ពីព្រោះបាវចនារបស់ពួកទទឹងនឹងព្រះគ្រីស្ទ ដែលព្រះជាម្ចាស់បានមានព្រះបន្ទូលដល់នេះ «ខ្ញុំត្រូវតែប្រកួតប្រជែង! ប្រកួតប្រជែង! ប្រកួតប្រជែង!» គឺជារឿងដែលខ្លួនទូលបង្គំផ្ទាល់តែងតែបង្ហាញចេញ និងបញ្ចេញឱ្យឃើញជារឿយៗ។ លើសពីនេះ ទឹកដមសូរសៀងនៃការប្រកបគ្នារបស់ព្រះជាម្ចាស់គឺរស់រវើកណាស់ ហើយរបៀបដែលព្រះជាម្ចាស់បានសម្ដែងចេញនូវព្រះបន្ទូលទាំងនេះ គឺត្រូវទៅនឹងសភាពនៃដួងចិត្តរបស់ទូលបង្គំផ្ទាល់ ដូច្នេះ វាបានបន្សល់ទុកនូវចំណាប់អារម្មណ៍យ៉ាងជ្រាលជ្រៅដល់ទូលបង្គំ។) ជួនកាល នៅពេលដែលខ្ញុំប្រកបគ្នា និងវែកញែកអំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ និងសារជាតិធម្មជាតិប្រភេទផ្សេងៗរបស់ពួកគេ ខ្ញុំប្រើប្រាស់ភាសាប្រចាំថ្ងៃមួយចំនួន ព្រមទាំងទឹកដមសូរសៀង និងវិធីសាស្ត្រជាក់លាក់ ដែលងាយស្រួលឱ្យមនុស្សទទួលយក និងដែលបន្សល់ទុកនូវចំណាប់អារម្មណ៍យ៉ាងជ្រាលជ្រៅដល់មនុស្ស ហើយខ្ញុំក៏ប្រើប្រាស់ឧទាហរណ៍មួយចំនួនដែលពិតជាកៀកកិតទៅនឹងជីវិតពិត។ ការធ្វើបែបនេះពិតជាជួយមនុស្សឱ្យស្គាល់ពីសារជាតិរបស់ពួកទទឹងនឹងព្រះគ្រីស្ទ និងឱ្យមនុស្សស្គាល់ពីខ្លួនឯង។ វាក៏មានប្រយោជន៍សម្រាប់មនុស្សក្នុងការស្គាល់ពីខ្លួនឯង និងដកបទពិសោធព្រះបន្ទូលរបស់ព្រះជាម្ចាស់នៅក្នុងជីវិតពិតរបស់ពួកគេ ហើយវាកាន់តែអំណោយផលសម្រាប់ពួកគេក្នុងការផ្លាស់ប្ដូរនិស្ស័យរបស់ពួកទទឹងនឹងព្រះគ្រីស្ទប្រភេទនេះ តើមែនទេ? (មែនហើយ។) អ្នករាល់គ្នាបានផ្ដល់នូវការរំលឹកឡើងវិញត្រួសៗអំពីការប្រកបគ្នាកាលពីលើកមុន ប៉ុន្តែសេចក្ដីលម្អិតគឺមានលើសពីរឿងទាំងនេះទៅទៀត គឺមានសេចក្ដីលម្អិតជាច្រើនទៀត។ អ្នករាល់គ្នាគួរតែធ្វើសេចក្ដីសង្ខេបមួយ បន្ទាប់ពីស្ដាប់ការប្រកបគ្នារួច។ យ៉ាងហោចណាស់ បន្ទាប់ពីស្ដាប់ការប្រកបគ្នារួច អ្នករាល់គ្នាគួរតែជួបជុំគ្នា ហើយស្ដាប់វាម្ដងទៀតឱ្យបានច្រើនដង រួចហើយអ្នកគ្រប់គ្នាអាចធ្វើសេចក្ដីសង្ខេបមួយរួមគ្នា។ បន្ទាប់ពីស្ដាប់ការរំលឹកឡើងវិញ និងសេចក្ដីសង្ខេបរបស់អ្នករាល់គ្នាអំពីការប្រកបគ្នាកាលពីលើកមុនរបស់យើង ខ្ញុំអាចដឹងថា អ្នករាល់គ្នាហាក់ដូចជាមិនសូវចាំ វាហាក់ដូចជាអ្នករាល់គ្នាបានស្ដាប់ការប្រកបគ្នានេះកាលពីមួយឆ្នាំ ឬពីរឆ្នាំមុនអ៊ីចឹង ហើយវាមិនបានបន្សល់ទុកនូវចំណាប់អារម្មណ៍ដល់អ្នករាល់គ្នាឡើយ។ អ្នករាល់គ្នាប្រហែលជានៅសល់គោលគំនិត និងចំណាប់អារម្មណ៍ខ្លះៗអំពីផ្នែកណាមួយ មួយប្រយោគ ឬពីរប្រយោគ ឬមួយរឿងឬពីររឿង ប៉ុន្តែវាហាក់ដូចជាមនុស្សភាគច្រើនគ្មានគោលគំនិត ឬចំណាប់អារម្មណ៍អំពីចំណេះដឹងដ៏ចាំបាច់ និងការវែកញែកបន្ថែមទៀតនៃការលាតត្រដាងពួកទទឹងនឹងព្រះគ្រីស្ទឡើយ។ ហេតុដូច្នេះហើយ អ្នករាល់គ្នាត្រូវតែរិះគិត និងប្រកបគ្នាបន្ថែមទៀតក្នុងចំណោមពួកអ្នករាល់គ្នា អំពីបញ្ហាដែលយើងបានពិភាក្សា។ ចូរកុំគ្រាន់តែស្ដាប់រឿងទាំងនោះ ហើយបន្ទាប់មកទុកវាចោលមួយឡែក ដោយមិនយកចិត្តទុកដាក់ទាល់តែសោះនោះឡើយ។ ប្រសិនបើអ្នករាល់គ្នាធ្វើដូច្នោះ នោះការចូលទៅក្នុងសេចក្ដីពិតរបស់អ្នករាល់គ្នានឹងយឺតយ៉ាវខ្លាំងណាស់ វាមិនកើតទេដែលមិនរិះគិតអំពីសេចក្ដីអធិប្បាយទាំងនេះ! ដូច្នេះ តើអ្នករាល់គ្នាអនុវត្តតាមសេចក្ដីអធិប្បាយទាំងនេះដោយរបៀបណានៅក្នុងជីវិតពួកជំនុំរបស់អ្នករាល់គ្នា? តើអ្នករាល់គ្នាប្រកបគ្នាអំពីសេចក្ដីអធិប្បាយទាំងនេះនៅឯការជួបជុំរបស់អ្នករាល់គ្នាជារៀងរាល់សប្ដាហ៍ដែរឬទេ? ឬមួយក៏អ្នករាល់គ្នាស្ដាប់សេចក្ដីអធិប្បាយ និងការប្រកបគ្នាថ្មីៗបំផុតឱ្យបានច្រើនដង ដើម្បីឱ្យអ្នករាល់គ្នាភាគច្រើនទទួលបានចំណាប់អារម្មណ៍ និងចំណេះដឹងស៊ីជម្រៅអំពីវា ហើយបន្ទាប់មកយល់សេចក្ដីពិតតាមរយៈរឿងទាំងនោះ? តើអ្នករាល់គ្នាធ្វើបែបនេះដែរឬទេ? (ឱព្រះជាម្ចាស់ នៅឯការជួបជុំរបស់ពួកទូលបង្គំជារៀងរាល់សប្ដាហ៍ ជាដំបូង ពួកទូលបង្គំហូប និងផឹកការប្រកបគ្នាថ្មីៗបំផុតរបស់ព្រះជាម្ចាស់។) អ្នកដឹកនាំពួកជំនុំ អ្នកអធិប្បាយ និងអស់អ្នកដែលទទួលបន្ទុកលើជីវិតពួកជំនុំនៅក្នុងក្រុមសម្រេចចិត្ត ត្រូវតែទទួលខុសត្រូវចំពោះរឿងនេះ មានតែតាមរបៀបនេះទេ ទើបកិច្ចការពួកជំនុំអាចធ្វើទៅបានល្អ។

គ. ការរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ

១. ការកិបកេងទ្រព្យសម្បត្តិនៃដំណាក់របស់ព្រះជាម្ចាស់

ថ្ងៃនេះ យើងនឹងប្រកបគ្នាអំពីផ្នែកទីបីនៃផលប្រយោជន៍របស់ពួកទទឹងនឹងព្រះគ្រីស្ទ គឺអត្ថប្រយោជន៍។ តើអត្ថប្រយោជន៍គឺជាអ្វី? (ការទទួលបានព្រះពរ និងផលប្រយោជន៍។) នេះគឺជាការពន្យល់ដ៏សាមញ្ញណាស់ នេះគឺជាអត្ថន័យតាមន័យត្រង់។ សូមបន្ថែមបន្តិចទៀតទៅមើល៍ តើអត្ថប្រយោជន៍គឺជាអ្វី? (វាគឺជាផលប្រយោជន៍ខាងសម្ភារៈ និងមិនមែនខាងសម្ភារៈ របស់ដែលគួរឱ្យចង់បាន និងភាពងាយស្រួលដែលមនុស្សអាចទទួលបានពីការបំពេញភារកិច្ចរបស់ពួកគេ ឬពីការធ្វើការនៅក្នុងលោកីយ៍។) ការពន្យល់នេះគឺត្រឹមត្រូវហើយ។ អត្ថប្រយោជន៍គឺជាប្រភេទនៃការទំនុកបម្រុងដ៏ល្អ ដែលមនុស្សទទួលបានបន្ថែមលើប្រាក់ខែរបស់ពួកគេ ហើយរួមបញ្ចូលទាំងរបស់របរប្រើប្រាស់ប្រចាំថ្ងៃ អាហារ ឬប័ណ្ណបញ្ចុះតម្លៃជាដើម។ ពាក្យនេះក៏សំដៅទៅលើភាពងាយស្រួល និងការទំនុកបម្រុងខាងសម្ភារៈ ឬមិនមែនខាងសម្ភារៈដែលនរណាម្នាក់ទទួលបាន ក្នុងពេលបំពេញភារកិច្ចរបស់ខ្លួនផងដែរ រឿងទាំងអស់នេះគឺជាអត្ថប្រយោជន៍។ ឥឡូវនេះ ដោយសារខ្ញុំបានពន្យល់ពីអត្ថន័យនៃពាក្យនេះហើយ តើអ្នកទាំងអស់គ្នាដឹងពីផ្នែក ឧទាហរណ៍ និងការបង្ហាញចេញដែលយើងនឹងប្រកបគ្នានៅក្នុងផ្នែកនេះដែរឬទេ? ឥរិយាបថ និងសកម្មភាពរបស់មនុស្សមួយចំនួន កំពុងតែផុសឡើងនៅក្នុងគំនិតរបស់អ្នករាល់គ្នានៅពេលនេះ ក៏ដូចជាមនុស្សដែលមានសមត្ថភាពធ្វើរឿងទាំងនេះ តើមែនទេ? តើនរណាជាមនុស្សដំបូងគេដែលអ្នករាល់គ្នាគិតដល់? (មនុស្សដែលទាញយកប្រយោជន៍ពីឋានៈរបស់ពួកគេ ដើម្បីរស់នៅពឹងលើពួកជំនុំ។) នេះគឺជាមនុស្សមួយប្រភេទ។ មនុស្សទាំងនេះក៏បំពេញភារកិច្ចរបស់ពួកគេផងដែរ។ អ្នកខ្លះក្នុងចំណោមនោះមានឋានៈ ពួកគេគឺជាអ្នកដឹកនាំ និងអ្នកធ្វើការនៅតាមកម្រិតផ្សេងៗ ឬជាអ្នកមើលការខុសត្រូវ ចំណែកឯអ្នកផ្សេងទៀតបំពេញភារកិច្ចធម្មតា។ តើពួកគេទាំងអស់គ្នាមានការបង្ហាញចេញរួមអ្វីខ្លះ? ក្នុងពេលបំពេញភារកិច្ចរបស់ខ្លួនពួកគេបន្តធ្វើកិច្ចការមួយចំនួន និងធ្វើរឿងជាក់លាក់នានាដើម្បីសាច់ឈាមរបស់ពួកគេផ្ទាល់ ដើម្បីគ្រួសាររបស់ពួកគេ និងដើម្បីការសប្បាយផ្ទាល់ខ្លួនរបស់ពួកគេ។ ជារៀងរាល់ថ្ងៃ ពួកគេរត់ខ្វាត់ខ្វែង និងលះបង់ ហើយរឿងដែលពួកគេតែងតែចងចាំក្នុងចិត្តគឺថា តើរបស់ដែលគួរឱ្យចង់បានអ្វីខ្លះ ដែលពួកគេនឹងទទួលបានតាមរយៈការធ្វើកិច្ចការនេះ ឬការបំពេញភារកិច្ចនេះ។ ពួកគេតែងតែរៀបចំផែនការ និងគិតគូរអំពីភាពងាយស្រួល និងការទំនុកបម្រុងជាអាទិភាពអ្វីខ្លះ ដែលពួកគេអាចទទួលបានពីកិច្ចការនោះ។ នៅពេលដែលពួកគេដឹង ពួកគេនឹងធ្វើអ្វីគ្រប់យ៉ាងដើម្បីទទួលបានរឿងទាំងនេះ ហើយលើសពីនេះទៅទៀត ពួកគេប្រាកដជានឹងមិនរំលងឱកាសណាមួយ ដើម្បីទទួលបានភាពងាយស្រួល និងផលប្រយោជន៍ទាំងនេះសម្រាប់ខ្លួនឯងឡើយ។ នៅពេលនិយាយដល់បញ្ហានេះ អ្នកអាចនិយាយបានថា ពួកគេគ្មានក្ដីមេត្តា និងគ្មានមនោសញ្ចេតនាឡើយ ហើយពួកគេប្រាកដជាមិនគិតគូរដល់សេចក្ដីទៀងត្រង់ និងសេចក្ដីថ្លៃថ្នូររបស់ពួកគេផ្ទាល់ឡើយ។ ពួកគេមិនខ្លាចថាបងប្អូនប្រុសស្រីអាចនឹងមើលមកពួកគេយ៉ាងអវិជ្ជមានឡើយ ហើយពួកគេប្រាកដជាមិនបារម្ភអំពីរបៀបដែលព្រះជាម្ចាស់អាចនឹងវាយតម្លៃពួកគេដោយសារតែរឿងនេះឡើយ។ អ្វីទាំងអស់ដែលពួកគេធ្វើ គឺលួចរិះគិត និងរៀបផែនការអំពីរបៀបទាញយកប្រយោជន៍ពីភារកិច្ចដែលពួកគេកំពុងធ្វើ ដើម្បីអាចរីករាយនឹងការទំនុកបម្រុងដ៏មានប្រយោជន៍ទាំងអស់តាមដែលពួកគេអាចធ្វើបាន។ ហេតុនេះ មនុស្សដូចជាអ្នកទាំងនេះ មានគំនិត និងអំណះអំណាងមួយប្រភេទ ដែលមើលពីសំបកក្រៅ មិនអាចត្រូវបានចាត់ទុកថាខុសនោះទេ ពោលគឺ៖ «ដំណាក់របស់ព្រះជាម្ចាស់គឺជាគ្រួសាររបស់ខ្ញុំ ហើយគ្រួសាររបស់ខ្ញុំគឺជាដំណាក់របស់ព្រះជាម្ចាស់ អ្វីជារបស់ខ្ញុំគឺជារបស់ព្រះជាម្ចាស់ ហើយអ្វីជារបស់ព្រះជាម្ចាស់គឺជារបស់ខ្ញុំ។ ភារកិច្ចរបស់មនុស្សគឺជាការទទួលខុសត្រូវរបស់ពួកគេ ហើយអត្ថប្រយោជន៍ទាំងអស់ដែលពួកគេអាចរីករាយបានពីភារកិច្ចរបស់ពួកគេ គឺជាព្រះគុណដែលព្រះជាម្ចាស់ប្រទាន មនុស្សមិនអាចបដិសេធរឿងទាំងនោះបានទេ ហើយគួរតែទទួលយករឿងទាំងនោះពីទ្រង់។ ប្រសិនបើខ្ញុំមិនទទួលបានរឿងទាំងនោះទេ នោះអ្នកផ្សេងនឹងទទួលបាន ដូច្នេះ ខ្ញុំគួរតែទទួលយក និងរីករាយនឹងអត្ថប្រយោជន៍ទាំងនេះតែម្ដងទៅ ហើយមិនត្រូវធ្វើពុតជាបន្ទាបខ្លួនឡើយ ហើយប្រាកដណាស់ថាខ្ញុំមិនគួរបដិសេធដោយគួរសមចំពោះរឿងអ្វីនោះទេ។ ខ្ញុំគ្រាន់តែត្រូវខិតខំប្រឹងប្រែងដើម្បីអត្ថប្រយោជន៍ទាំងនេះ ហើយលូកដៃទទួលយករឿងទាំងនោះដោយដួងចិត្តចុះចូល និងអាកប្បកិរិយាស្មោះត្រង់ប៉ុណ្ណោះ»។ ពួកគេមើលឃើញអត្ថប្រយោជន៍បែបនេះថាជាប្រភេទនៃការទំនុកបម្រុងដែលពួកគេសមនឹងទទួលបានដោយឯកឯង និងគួរតែកាន់កាប់ ដូចជាមនុស្សម្នាក់ដែលធ្វើការ និងលះបង់ពេលវេលា ព្រមទាំងកម្លាំងពលកម្មរបស់គេ មានអារម្មណ៍ថាប្រាក់ខែ និងប្រាក់កម្រៃដែលគេទទួលបាន គឺជាចំណែកដ៏យុត្តិធម៌របស់គេអ៊ីចឹងដែរ។ ដូច្នេះ ទោះបីជាពួកគេបានកិបកេងរបស់ទាំងនេះ និងទទួលបានអត្ថប្រយោជន៍ទាំងនេះតាមរយៈការខិតខំប្រឹងប្រែងដើម្បីវាក៏ដោយ ក៏ពួកគេមើលមិនឃើញថាវាជារឿងខុសឆ្គង ឬជារឿងដែលព្រះជាម្ចាស់នឹងស្អប់ខ្ពើមនោះទេ កុំថាឡើយដល់ការខ្វល់ខ្វាយថាតើបងប្អូនប្រុសស្រីមានមតិយោបល់បែបណាចំពោះពួកគេនោះ។ ហាក់ដូចជាវាជារឿងត្រឹមត្រូវ និងសមហេតុសមផលឥតខ្ចោះក្នុងការធ្វើដូច្នេះ ពួកទទឹងនឹងព្រះគ្រីស្ទរីករាយនឹងរឿងទាំងអស់នេះ ពួកគេខិតខំប្រឹងប្រែងដើម្បីរឿងទាំងនេះ ហើយលើសពីនេះទៅទៀត ពួកគេរិះរកល្បិចដើម្បីរឿងទាំងអស់នេះនៅក្នុងដួងចិត្តរបស់ពួកគេជារៀងរាល់ថ្ងៃ។ នេះគឺជាស្ថានភាពធម្មតារបស់ពួកទទឹងនឹងព្រះគ្រីស្ទដែលកំពុងបំពេញភារកិច្ចរបស់ពួកគេ ហើយវាក៏ជាស្ថានភាពធម្មតារបស់ពួកទទឹងនឹងព្រះគ្រីស្ទដែលកំពុងរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ ក្នុងពេលកំពុងបំពេញភារកិច្ចរបស់ខ្លួនផងដែរ។ ដូច្នេះ តើផ្នត់គំនិតរបស់ពួកទទឹងនឹងព្រះគ្រីស្ទគឺជាអ្វី? «ក្នុងពេលដែលមនុស្សបំពេញភារកិច្ចរបស់ខ្លួន ពួកគេត្រូវតែព្យាយាមទទួលបានអ្វីមួយត្រឡប់មកវិញ។ ដោយសារខ្ញុំបានលះបង់គ្រួសាររបស់ខ្ញុំ ដើម្បីបំពេញភារកិច្ចនេះ ហើយដោយសារខ្ញុំបានដាក់ការខិតខំប្រឹងប្រែង កម្លាំង និងពេលវេលារបស់ខ្ញុំដើម្បីព្រះជាម្ចាស់ និងដំណាក់របស់ទ្រង់ ហេតុដូច្នេះហើយ ខ្ញុំគួរតែទទួលបានការរីករាយនឹងការទំនុកបម្រុងដ៏ល្អទាំងអស់ដែលខ្ញុំចង់បាន»។ ពួកទទឹងនឹងព្រះគ្រីស្ទមើលឃើញរឿងទាំងអស់នេះថាជារឿងដែលពួកគេសមនឹងទទួលបានដោយឯកឯង ថាជារឿងដែលព្រះជាម្ចាស់គួរតែប្រទានដល់មនុស្ស ដោយមិនចាំបាច់ឱ្យពួកគេខិតខំប្រឹងប្រែងដើម្បីរឿងទាំងនោះឡើយ។ នេះគឺជាទស្សនៈដែលពួកទទឹងនឹងព្រះគ្រីស្ទមាន។ ដូច្នេះហើយ ក្នុងពេលកំពុងបំពេញភារកិច្ចរបស់ពួកគេ ពួកគេតែងតែខិតខំប្រឹងប្រែងដើម្បីអត្ថប្រយោជន៍ជានិច្ច ហើយតែងតែខ្លាចថាអ្នកណាម្នាក់ផ្សេងអាចនឹងយករឿងណាមួយនៃអត្ថប្រយោជន៍ទាំងនោះ ហើយបន្សល់ទុកឱ្យពួកគេនូវចំនួនតិចតួច។ នេះគឺជាស្ថានភាពរបស់ពួកទទឹងនឹងព្រះគ្រីស្ទដែលកំពុងបំពេញភារកិច្ចរបស់ពួកគេ។ តើនៅទីបំផុត ចេតនា គោលបំណង និងគោលដៅទាំងអស់របស់ពួកគេក្នុងការបំពេញភារកិច្ចរបស់ពួកគេ សរុបមកគឺជាអ្វី? រឿងទាំងនេះសរុបមកគឺពួកគេរិះរកល្បិចដើម្បីទទួលបានអត្ថប្រយោជន៍ទាំងអស់សម្រាប់ខ្លួនឯង ដោយគិតថា បើមិនដូច្នេះទេ ពួកគេនឹងគ្រាន់តែជាមនុស្សល្ងីល្ងើខ្លាំងម្នាក់ ហើយជីវិតនឹងគ្មានន័យឡើយ។ នេះហើយគឺជាផ្នត់គំនិតរបស់ពួកទទឹងនឹងព្រះគ្រីស្ទ។

មិនថាជាព្រះជាម្ចាស់លាតត្រដាងពីធម្មជាតិរបស់ពួកទទឹងនឹងព្រះគ្រីស្ទ ឬការបង្ហាញចេញរបស់ពួកគេដែលមិនស្រឡាញ់សេចក្ដីពិតយ៉ាងណាក៏ដោយ ក៏ពួកគេនឹងមិនបោះបង់ចោលចេតនា និងការដេញតាមរបស់ពួកគេទាំងនេះឡើយ ពួកគេបន្តខិតខំប្រឹងប្រែងដើម្បីអត្ថប្រយោជន៍ដដែល។ ឧទាហរណ៍៖ បន្ទាប់ពីមនុស្សមួយចំនួនចាប់ផ្ដើមបំពេញភារកិច្ចរៀបចំទទួលភ្ញៀវ ពួកជំនុំ ឬបងប្អូនប្រុសស្រីទិញអាហារ ឬគ្រឿងបរិក្ខារមួយចំនួន ឬថែមទាំងផ្ដល់ប្រាក់មួយចំនួនសម្រាប់លំនៅឋានទទួលភ្ញៀវ។ ប្រសិនបើបុគ្គលដែលបំពេញភារកិច្ចនេះគឺជាអាទទឹងនឹងព្រះគ្រីស្ទ នោះរបស់ដែលគួរឱ្យចង់បានដែលគេព្យាយាមទទួលបានសម្រាប់ខ្លួនឯង គឺមិនសាមញ្ញត្រឹមតែឈើគូសមួយដើម ឬស្លាបព្រាតូចមួយនោះទេ។ បុគ្គលនេះនិយាយថា៖ «ខ្ញុំផ្ដល់ផ្ទះរបស់ខ្ញុំដើម្បីទទួលបងប្អូនប្រុសស្រីទាំងនេះ ហើយបម្រើពួកគេក្នុងពេលដែលពួកគេបំពេញភារកិច្ចរបស់ពួកគេ ដូច្នេះ ជាការពិតណាស់ដំណាក់របស់ព្រះជាម្ចាស់គួរតែផ្ដល់សម្ភារៈ និងប្រាក់ទាំងអស់។ ខ្ញុំផ្ដល់ផ្ទះរបស់ខ្ញុំ និងចម្អិនអាហារសម្រាប់អ្នកទាំងអស់គ្នា ហើយធានាសុវត្ថិភាពរបស់អ្នករាល់គ្នា ធ្វើបានប៉ុណ្ណឹងគឺល្អណាស់ទៅហើយ។ ចំណែកឯរឿងនៅសល់ផ្សេងទៀត ដូចជាអ្វីដែលអ្នករាល់គ្នាហូប ផឹក និងប្រើប្រាស់ គួរតែត្រូវបានពួកជំនុំផ្ដល់ឱ្យនុំ»។ វាពិតជាមិនខុសទេដែលពួកជំនុំនឹងផ្ដល់របស់ទាំងនេះ ប៉ុន្តែអ្វីដែលខ្ញុំចង់ប្រកបគ្នានៅត្រង់នេះ គឺភាពខុសគ្នារវាងរបៀបដែលពួកទទឹងនឹងព្រះគ្រីស្ទបំពេញភារកិច្ចរៀបចំទទួលភ្ញៀវ និងរបៀបដែលអ្នកដទៃបំពេញភារកិច្ចនេះដោយស្មោះត្រង់។ នៅពេលដែលពួកទទឹងនឹងព្រះគ្រីស្ទបំពេញភារកិច្ចរៀបចំទទួលភ្ញៀវ សកម្មភាពនេះមិនអាចគ្រាន់តែវាយតម្លៃត្រឹមសំបកក្រៅនោះទេ ពួកគេមានចេតនាលាក់កំបាំង។ ពួកគេគិតថា៖ «ខ្ញុំកំពុងបំពេញភារកិច្ចរៀបចំទទួលភ្ញៀវនេះ ដូច្នេះ ខ្ញុំត្រូវរិះរកល្បិចដើម្បីទទួលបានអ្វីមួយពីវា។ ពួកជំនុំកំពុងផ្ដល់អាហារមួយចំនួន និងរបស់របរចាំបាច់ផ្សេងទៀត ដូច្នេះ សមាជិកគ្រួសាររបស់ខ្ញុំត្រូវហូបអាហារនោះជាមួយបងប្អូនប្រុសស្រី ហើយប្រើប្រាស់របស់ទាំងអស់នោះតាមចិត្តចង់ផងដែរ។ គ្រួសាររបស់ខ្ញុំគឺជារបស់ដំណាក់របស់ព្រះជាម្ចាស់ ដូច្នេះ អ្វីដែលជារបស់ដំណាក់របស់ព្រះជាម្ចាស់ ក៏ជារបស់គ្រួសារខ្ញុំដែរ»។ នេះគឺជាអាកប្បកិរិយាដែលពួកទទឹងនឹងព្រះគ្រីស្ទបំពេញភារកិច្ចរបស់ពួកគេ តើមែនទេ? (មែនហើយ។) ហេតុដូច្នេះហើយ នៅពេលមនុស្សមួយចំនួនចាប់ផ្ដើមបំពេញភារកិច្ចរៀបចំទទួលភ្ញៀវ ដួងចិត្តរបស់ពួកគេចាប់ផ្ដើមផ្លាស់ប្ដូរ ពួកគេតែងតែគិតអំពីរបស់របរខាងសម្ភារៈ និងប្រាក់ដែលត្រូវបានប្រើប្រាស់សម្រាប់ការទទួលបងប្អូនប្រុសស្រី ហើយប្រសិនបើគ្មាននរណាម្នាក់ពិនិត្យមើលរឿងទាំងនេះឱ្យបានដិតដល់ទេ នោះឱកាសសម្រាប់ពួកទទឹងនឹងព្រះគ្រីស្ទទាំងនេះក្នុងការទទួលបានអត្ថប្រយោជន៍ខ្លះបានមកដល់ហើយ។ តើជាឱកាសបែបណា? ពួកគេនឹងលួចគិតគូរថា៖ «នេះគឺជាចំនួនទឹកប្រាក់ដែលមនុស្សម្នាក់ចំណាយក្នុងមួយថ្ងៃ ដូច្នេះ ទោះសល់ប្រាក់ប៉ុន្មានក៏ដោយ ខ្ញុំនឹងមិនប្រគល់ឱ្យពួកជំនុំវិញទេ ខ្ញុំនឹងទុកវាសម្រាប់ខ្លួនឯង។ យ៉ាងហោចណាស់ នេះគឺជាប្រាក់ដែលខ្ញុំរកបាន ដូច្នេះ គ្មាននរណាម្នាក់អាចបន្ទោសខ្ញុំចំពោះការទុកវាឡើយ ជាការពិតណាស់ នេះត្រឹមតែជារឿងដែលខ្ញុំសមនឹងទទួលបានប៉ុណ្ណោះ!»។ បន្ទាប់មក ពួកគេនឹងដាក់ប្រាក់ដែលនៅសល់នោះចូលក្នុងហោប៉ៅរបស់ខ្លួន។ ពួកទទឹងនឹងព្រះគ្រីស្ទខ្លះនឹងស្វែងរកលេសគ្រប់បែបយ៉ាង ដើម្បីទុករបស់របរខាងសម្ភារៈមួយចំនួនដែលបានបរិច្ចាគដោយបងប្អូនប្រុសស្រី ឬរបស់ដែលផ្ដល់ដោយដំណាក់របស់ព្រះជាម្ចាស់ សម្រាប់ខ្លួនឯង។ នៅកន្លែងខ្លះ ពេលដែលបងប្អូនប្រុសស្រីទៅស្នាក់នៅទីនោះម្ដងទៀត ពូកនៅលើគ្រែបានបាត់ ខ្នើយ និងភួយក៏បានបាត់ សាច់ និងបន្លែបានបាត់អស់ ហើយនៅពេលបងប្អូនប្រុសស្រីសួរម្ចាស់ផ្ទះអំពីរឿងនេះ ពួកទទឹងនឹងព្រះគ្រីស្ទទាំងនេះនិយាយថា៖ «ប្រសិនបើអ្នកទុកអាហារយូរ វានឹងមានរសជាតិមិនសូវឆ្ងាញ់ទេ ដូច្នេះ ពួកយើងបានហូបវាអស់ហើយ»។ តើអ្នកទាំងនេះមិនមែនជាមនុស្សលោភលន់ទេឬ? (ជាមនុស្សលោភលន់។) នៅពេលរបស់របរខាងសម្ភារៈដែលផ្ដល់ដោយដំណាក់របស់ព្រះជាម្ចាស់ ក៏ដូចជារបស់របរដែលបងប្អូនប្រុសស្រីបានទិញសម្រាប់លំនៅឋានទទួលភ្ញៀវ ត្រូវបាននាំយកចូលទៅក្នុងកន្លែងរបស់ពួកទទឹងនឹងព្រះគ្រីស្ទទាំងនេះភ្លាម របស់ទាំងនោះក្លាយជារបស់ពួកគេ ពួកគេប្រើប្រាស់ ឬហូបរបស់ទាំងនោះតាមចិត្តចង់ ឬថែមទាំងចាត់ទុករបស់ទាំងនោះដោយផ្ទាល់ថាជាកម្មសិទ្ធិផ្ទាល់ខ្លួនរបស់ពួកគេ ហើយលាក់វាទុកទៀតផង។ នៅពេលដែលបងប្អូនប្រុសស្រីទៅទីនោះម្ដងទៀត របស់ទាំងនេះលែងនៅទៀតហើយ។ ប្រសិនបើពួកជំនុំត្រូវការប្រើប្រាស់កន្លែងស្នាក់នៅរបស់ពួកទទឹងនឹងព្រះគ្រីស្ទទាំងនេះម្ដងទៀត ពួកជំនុំត្រូវចំណាយប្រាក់ដើម្បីទិញរបស់ទាំងនោះម្ដងទៀត ហើយបងប្អូនប្រុសស្រីត្រូវតែនាំយករបស់ទាំងនោះទៅផ្ទះរបស់ពួកគេម្ដងទៀត។ ពេលឃើញដូច្នេះ ពួកទទឹងនឹងព្រះគ្រីស្ទក៏សប្បាយចិត្ត ដោយគិតថា៖ «ការជឿលើព្រះជាម្ចាស់ពិតជាអស្ចារ្យមែន! ខ្ញុំមិនអាចក្លាយជាអ្នកមានលឿនបែបនេះទេ បើធ្វើរឿងផ្សេង នេះគឺជាមធ្យោបាយដ៏ងាយស្រួលបំផុតដើម្បីទទួលបានរបស់របរ។ លើសពីនេះ គ្មាននរណាម្នាក់ហ៊ានរាយការណ៍ប្រាប់ប៉ូលិសថា របស់របររបស់ពួកជំនុំទាំងនេះបានបាត់បង់ឡើយ ប្រសិនបើអ្នកពិតជាព្យាយាមរាយការណ៍ពីខ្ញុំមែន នោះខ្ញុំនឹងរាយការណ៍ពីអ្នកមុនមិនខាន! ដូច្នេះ អ្វីទាំងអស់ដែលអ្នកអាចធ្វើបាន គឺបិទមាត់ ហើយទ្រាំទទួលយកវា អ្នកគ្មានកន្លែងណាដើម្បីត្អូញត្អែរអំពីរឿងនេះឡើយ។ ខ្ញុំបានកាន់កាប់របស់ទាំងនេះ និងបានហូបអាហារនេះហើយ។ តើអ្នកអាចធ្វើអ្វីខ្ញុំបានទៅ? ព្រះជាម្ចាស់មិនលម្អៀងឡើយ។ ខ្ញុំកំពុងផ្ដល់ផ្ទះរបស់ខ្ញុំសម្រាប់ការទទួលបងប្អូនប្រុសស្រី ដូច្នេះ នោះគឺជាការចូលរួមចំណែកដែលខ្ញុំបានធ្វើ ហើយព្រះជាម្ចាស់នឹងចងចាំខ្ញុំដោយសាររឿងនេះ។ តើមានអ្វីត្រូវខ្លាចទៅ ប្រសិនបើខ្ញុំយកបន្តិចបន្តួចនោះ? នេះត្រឹមតែជារឿងដែលខ្ញុំសមនឹងទទួលបានប៉ុណ្ណោះ! តើមានអ្វីត្រូវខ្លាចក្នុងការហូបអាហារនេះខ្លះទៅ? ម៉េចចុះអ្នករាល់គ្នាហូបបាន តែខ្ញុំហូបមិនបានឬ? អ្នករាល់គ្នាគឺជាសមាជិកនៃដំណាក់របស់ព្រះជាម្ចាស់ ប៉ុន្តែតើខ្ញុំមិនមែនជាសមាជិកម្នាក់ដែរទេឬ? ខ្ញុំមិនត្រឹមតែនឹងចំណេញពីស្ថានភាពនេះប៉ុណ្ណោះទេ ខ្ញុំនឹងហូបរបស់ទាំងនេះដោយខ្លួនឯង ហើយបរិភោគវាដោយម្នាក់ឯង!»។ នេះគឺជាអាកប្បកិរិយារបស់ពួកទទឹងនឹងព្រះគ្រីស្ទចំពោះភារកិច្ចរបស់ខ្លួន។ ក្នុងការបំពេញភារកិច្ចរបស់ពួកគេ គោលដៅរបស់ពួកទទឹងនឹងព្រះគ្រីស្ទគឺដើម្បីទទួលបានរបស់ទាំងនេះ ហើយពួកគេមើលឃើញរបស់ទាំងនោះថាជាអត្ថប្រយោជន៍ដ៏ធំបំផុត ដោយនិយាយថា៖ «ទាំងនេះគឺជាព្រះគុណដ៏ធំធេងបំផុតដែលព្រះជាម្ចាស់ប្រទាន គ្មានអ្វីដែលជាក់ស្ដែងជាងព្រះគុណនេះទេ ហើយគ្មានអ្វីដែលពិតប្រាកដ និងមានប្រយោជន៍ជាក់ស្ដែងជាងព្រះពរនេះឡើយ។ នេះពិតជាអស្ចារ្យណាស់! មនុស្សគ្រប់គ្នានិយាយថា ការជឿលើព្រះជាម្ចាស់មានន័យថា 'ទទួលបានមួយរយភាគនៅក្នុងជីវិតនេះ និងជីវិតអស់កល្បជានិច្ចនៅក្នុងបរលោក' ការណ៍នេះបានសម្រេចនូវពាក្យសម្ដីនោះហើយ។ ឥឡូវនេះ ខ្ញុំកំពុងភ្លក់រសជាតិជាមុននូវព្រះពរនេះហើយ។ នេះពិតជាព្រះគុណរបស់ព្រះជាម្ចាស់មែន!»។ ហេតុនេះ ពួកទទឹងនឹងព្រះគ្រីស្ទមិនមានការស្ទាក់ស្ទើរទាល់តែសោះ អំពីការកាន់កាប់របស់របរដែលជាកម្មសិទ្ធិដំណាក់របស់ព្រះជាម្ចាស់ ហើយយករបស់ទាំងនោះសម្រាប់ខ្លួនឯងដោយគ្មានក្ដីមេត្តា។ តើពួកទទឹងនឹងព្រះគ្រីស្ទមើលឃើញទ្រព្យសម្បត្តិនៃដំណាក់របស់ព្រះជាម្ចាស់ទាំងនេះយ៉ាងដូចម្ដេច? ពួកគេចាត់ទុកទ្រព្យសម្បត្តិទាំងនោះដូចជាទ្រព្យសម្បត្តិសាធារណៈនៅក្នុងពិភពដែលមិនជឿ ពួកគេសុទ្ធតែលោភលន់ ពួកគេសុទ្ធតែចង់យករបស់របរនៃដំណាក់របស់ព្រះជាម្ចាស់សម្រាប់ខ្លួនឯង ហើយយ៉ាងណាក្ដី ពួកគេនៅតែជឿថារឿងទាំងនេះគឺជាព្រះគុណ និងជាព្រះពរដែលពួកគេសមនឹងរីករាយ ដោយសារការបំពេញភារកិច្ចរបស់ពួកគេ។ លើសពីនេះទៅទៀត ពួកគេមិនដែលមានអារម្មណ៍វិប្បដិសារី ឬខ្មាសអៀនអំពីរឿងនេះឡើយ ហើយពួកគេក៏មិនទទួលស្គាល់ពីសេចក្ដីទុច្ចរិត ឬការខ្វះសេចក្ដីទៀងត្រង់របស់ពួកគេផ្ទាល់ដែរ។ ពួកទទឹងនឹងព្រះគ្រីស្ទមួយចំនួន ថែមទាំងកាន់តែមានភាពលោភលន់ និងមហិច្ឆតាកាន់តែខ្លាំងឡើងៗ។ ក្នុងពេលបំពេញភារកិច្ចរៀបចំទទួលភ្ញៀវរបស់ពួកគេ ពួកគេមិនដែលមានអារម្មណ៍ថាសកម្មភាពរបស់ខ្លួននឹងត្រូវបានព្រះជាម្ចាស់ស្អប់ខ្ពើម ឬថាសកម្មភាពរបស់ពួកគេនឹងប្រមាថដល់ទ្រង់ឡើយ។ ផ្ទុយទៅវិញ ពួកគេគ្រាន់តែបន្តគិតគូរ និងប្រៀបធៀបនៅក្នុងគំនិតរបស់ពួកគេ ដោយគិតថា៖ «គ្រួសារនោះបានបម្រើជាអ្នកទទួលភ្ញៀវ ហើយទទួលបានរបស់ទាំងនោះ។ ប្រសិនបើខ្ញុំទទួលមនុស្សដូចគ្នា នោះរបស់ទាំងនោះពិតជាគួរតែជារបស់ខ្ញុំដោយពេញសិទ្ធិ។ អ្នកទទួលភ្ញៀវនោះរស់នៅដោយមានផាសុកភាពជាងខ្ញុំ ហើយពួកគេក៏ហូបចុកបានល្អជាងផងដែរ។ ម្ដេចបានជាខ្ញុំមិនបានទាញយកប្រយោជន៍បែបនោះដែរអ៊ីចឹង?»។ ពួកគេក៏គិតគូរ និងដណ្ដើមគ្នាចំពោះរបស់ទាំងនេះផងដែរ។ នៅពេលឱកាសមកដល់ភ្លាម ពួកគេគ្មានភាពមេត្តាករុណាឡើយ ហើយប្រាកដជានឹងមិនរំលងវាចោលទេ។ ហេតុនេះ នៅពេលពួកទទឹងនឹងព្រះគ្រីស្ទកំពុងបំពេញភារកិច្ចរៀបចំទទួលភ្ញៀវ ពួកគេលោភលន់ចង់បាន និងព្យាយាមកាន់កាប់អ្វីៗគ្រប់យ៉ាងដែលពួកគេអាចធ្វើបាន ចាប់តាំងពីរបស់របរតូចតាចដូចជាទ្រនាប់ស្បែកជើងមួយគូ រហូតដល់របស់របរធំដុំដូចជាគ្រឿងបរិក្ខារដែលដំណាក់របស់ព្រះជាម្ចាស់ទិញ។ ពួកគេទាញយកប្រយោជន៍ពីឱកាសនៃការបំពេញភារកិច្ចរបស់ពួកគេ ដើម្បីស្វែងរកលេស និងវិធីគ្រប់បែបយ៉ាងដើម្បីយករបស់របរសម្រាប់ខ្លួនឯង ដោយប្រើប្រាស់ទ្រព្យសម្បត្តិនៃដំណាក់របស់ព្រះជាម្ចាស់ជាប្រយោជន៍ផ្ទាល់ខ្លួន ខណៈដែលនិយាយដោយគ្មានភាពខ្មាសអៀនថា ពួកគេធ្វើដូច្នេះដើម្បីតែការពារទ្រព្យសម្បត្តិនៃដំណាក់របស់ព្រះជាម្ចាស់ប៉ុណ្ណោះ ហើយថារបស់ទាំងនេះត្រឹមតែជារបស់ដែលពួកគេសមនឹងទទួលបាន ដោយសារការបំពេញភារកិច្ចរបស់ពួកគេប៉ុណ្ណោះ។ រឿងទាំងនេះកើតឡើងក្នុងចំណោមមនុស្សដែលជឿ និងដើរតាមព្រះជាម្ចាស់។

ក្នុងពេលដែលពួកទទឹងនឹងព្រះគ្រីស្ទកំពុងបំពេញភារកិច្ចរៀបចំទទួលភ្ញៀវរបស់ពួកគេ ពួកគេអាចនឹងបង្ហាញខ្លួនពីសំបកក្រៅហាក់ដូចជាពួកគេមិនលោភលន់ចង់បាន ឬមិនព្យាយាមយករបស់របរនោះទេយ ដោយបដិសេធមិនទទួលយកប្រាក់កម្រៃណាមួយសម្រាប់ការទទួលបងប្អូនប្រុសស្រីឡើយ ហើយនៅពេលពួកគេឃើញរបស់របរដែលគ្មានតម្លៃមួយចំនួន ពួកគេនឹងប្រញាប់ប្រញាល់ទុកដាក់វាឱ្យមានសុវត្ថិភាព។ ក៏ប៉ុន្តែ នៅពេលនិយាយដល់របស់មានតម្លៃដែលជាកម្មសិទ្ធិដំណាក់របស់ព្រះជាម្ចាស់ ពួកគេប្រាកដជានឹងមិនបណ្ដោយឱ្យរបស់ទាំងនោះរបូតពីដៃបែបនេះឡើយ។ ពួកគេប្រហែលជានឹងប្រគល់របស់ដែលមានតម្លៃមួយយ័ន ប៉ុន្តែចំពោះរបស់ណាដែលមានតម្លៃមួយរយយ័ន មួយពាន់យ័ន មួយម៉ឺនយ័ន ឬរបស់ដែលមានតម្លៃលើសពីនេះទៅទៀតនោះ ពួកគេនឹងញាត់វាចូលទៅក្នុងកាបូបលុយរបស់ពួកគេយ៉ាងណែន ហើយទុកវាសម្រាប់ខ្លួនឯង។ ចំពោះមនុស្សមួយចំនួន ស្ថានភាពគ្រោះថ្នាក់កើតឡើងតាមមូលដ្ឋាន ក្នុងពេលដែលពួកគេកំពុងមើលការខុសត្រូវលើទ្រព្យសម្បត្តិនៃដំណាក់របស់ព្រះជាម្ចាស់ ហើយមនុស្សដែលដឹងថាពួកគេកំពុងធ្វើរឿងនេះ ប្រហែលជារត់គេចទៅកន្លែងផ្សេង ឬត្រូវបានចាប់ខ្លួន ដូច្នេះ គ្មាននរណាម្នាក់ក្រៅពីពួកគេដឹងអំពីទ្រព្យសម្បត្តិទាំងនេះដែលពួកគេកំពុងរក្សាទុកឱ្យមានសុវត្ថិភាពឡើយ គឺនៅក្នុងស្ថានភាពបែបនេះហើយដែលមនុស្សត្រូវបានល្បងល។ អស់អ្នកដែលពិតជាជឿលើព្រះជាម្ចាស់ ដែលស្រឡាញ់សេចក្ដីពិត និងមានចិត្តកោតខ្លាចព្រះជាម្ចាស់ អាចប្រកាន់ខ្ជាប់នូវភារកិច្ចរបស់ខ្លួនគ្រប់ពេលវេលា ហើយពួកគេនឹងមិនមានគំនិត ឬការគិតចង់ប្រើប្រាស់ទ្រព្យសម្បត្តិទាំងនេះជាប្រយោជន៍ផ្ទាល់ខ្លួនឡើយ។ ក៏ប៉ុន្តែ ពួកទទឹងនឹងព្រះគ្រីស្ទមិនមែនបែបនេះទេ ពួកគេនឹងខិតខំប្រឹងប្រែងគិតយ៉ាងខ្លាំង និងគិតរកមធ្យោបាយគ្រប់បែបយ៉ាងដែលអាចធ្វើទៅបាន ដើម្បីយកទ្រព្យសម្បត្តិទាំងនេះសម្រាប់ខ្លួនឯង។ នៅពេលមានរឿងអ្វីមួយកើតឡើងចំពោះមនុស្សដែលដឹងថាពួកគេកំពុងការពារទ្រព្យសម្បត្តិទាំងនោះភ្លាម ពួកទទឹងនឹងព្រះគ្រីស្ទលួចមានអារម្មណ៍សប្បាយនៅក្នុងចិត្តរបស់ពួកគេ ហើយថែមទាំងលោតកញ្ឆេងដោយក្ដីអំណរទៀតផង។ ពួកគេយកទ្រព្យសម្បត្តិទាំងនោះសម្រាប់ខ្លួនឯងភ្លាមៗ ដោយមិនមានអារម្មណ៍ភ័យខ្លាចទាល់តែសោះ រឹតតែគ្មានអារម្មណ៍ស្ដីបន្ទោសខ្លួនឯង ឬមានកំហុសទៅទៀត។ ពួកទទឹងនឹងព្រះគ្រីស្ទមួយចំនួនប្រើប្រាស់ទ្រព្យសម្បត្តិទាំងនេះសម្រាប់ការចំណាយក្នុងគ្រួសាររបស់ពួកគេផ្ទាល់ និងចាត់ចែងរបស់ទាំងនោះតាមអំពើចិត្ត អ្នកខ្លះប្រើប្រាស់ប្រាក់នោះភ្លាមៗដើម្បីទិញរបស់របរដែលពួកគេចង់បានសម្រាប់ផ្ទះរបស់ពួកគេ ហើយអ្នកខ្លះថែមទាំងដាក់ប្រាក់នោះចូលទៅក្នុងគណនីធនាគាររបស់ពួកគេដោយផ្ទាល់ ហើយទុកវាសម្រាប់ខ្លួនឯងទៀតផង។ ហើយនៅពេលបងប្អូនប្រុសស្រីទៅប្រមូលយកទ្រព្យសម្បត្តិទាំងនោះ តើពេលនោះ ពួកទទឹងនឹងព្រះគ្រីស្ទអាចសារភាពពីអ្វីដែលពួកគេបានធ្វើដែរឬទេ? ពួកទទឹងនឹងព្រះគ្រីស្ទប្រាកដជានឹងមិនសារភាពជាដាច់ខាត។ គោលដៅរបស់ពួកគេក្នុងការជឿលើព្រះជាម្ចាស់ និងការបំពេញភារកិច្ចរបស់ខ្លួន គឺដើម្បីទទួលបានរបស់ដែលគួរឱ្យចង់បាន ហើយរបស់ដែលគួរឱ្យចង់បានទាំងនេះរួមមាន តង្វាយរបស់ព្រះជាម្ចាស់ ទ្រព្យសម្បត្តិនៃដំណាក់របស់ព្រះជាម្ចាស់ និងសូម្បីតែរបស់របរផ្ទាល់ខ្លួនរបស់បងប្អូនប្រុសស្រីផងដែរ។ ហេតុដូច្នេះហើយ ពួកទទឹងនឹងព្រះគ្រីស្ទបំពេញភារកិច្ចរបស់ពួកគេដោយសេចក្ដីលោភលន់ បំណងប្រាថ្នា និងមហិច្ឆតាផ្ទាល់ខ្លួន។ ពួកគេមិនមែននៅទីនេះដើម្បីដេញតាមសេចក្ដីពិត ដើម្បីទទួលយកការជំនុំជម្រះ និងការវាយផ្ចាលរបស់ព្រះជាម្ចាស់ ឬដើម្បីទទួលយកសេចក្ដីសង្គ្រោះរបស់ព្រះជាម្ចាស់ឡើយ ប៉ុន្តែផ្ទុយទៅវិញ ពួកគេមកទីនេះដើម្បីទទួលបានគ្រប់អត្ថប្រយោជន៍ គ្រប់ភាពងាយស្រួល និងទ្រព្យសម្បត្តិទាំងអស់។ គេអាចនិយាយបានថា មនុស្សទាំងនេះពោរពេញទៅដោយសេចក្ដីលោភលន់ និងបំណងប្រាថ្នា។ តើពួកគេផ្ដោតចិត្តរបស់ខ្លួនលើអ្វី? ពួកគេផ្ដោតចិត្តលើទ្រព្យសម្បត្តិនៃដំណាក់របស់ព្រះជាម្ចាស់។ នោះហើយជាមូលហេតុដែលនៅពេលពួកគេបំពេញភារកិច្ចរៀបចំទទួលភ្ញៀវ ពួកគេផ្ដោតទៅលើអ្វីដែលដំណាក់របស់ព្រះជាម្ចាស់ទិញសម្រាប់នរណាម្នាក់ ចំនួនប្រាក់ដែលដំណាក់របស់ព្រះជាម្ចាស់ផ្ដល់ឱ្យនរណាម្នាក់ និងថាតើអត្ថប្រយោជន៍ដ៏ធំធេងប៉ុនណា និងរបស់ដែលគួរឱ្យចង់បានអ្វីខ្លះដែលមនុស្សណាម្នាក់ទទួលបានពីដំណាក់របស់ព្រះជាម្ចាស់ និងបងប្អូនប្រុសស្រី សម្រាប់ការបំពេញភារកិច្ចរៀបចំទទួលភ្ញៀវ ទាំងនេះគឺជារឿងដែលពួកគេតាមសម្លឹងមើល។ ប្រសិនបើពួកគេត្រូវបានស្នើឱ្យទទួលបងប្អូនប្រុសស្រីធម្មតា ហើយមិនអាចទទួលបានរបស់ដែលគួរឱ្យចង់បានណាមួយពីការធ្វើដូច្នេះទេ ពួកគេនឹងរកលេសគ្រប់បែបយ៉ាង ដើម្បីកុំឱ្យពួកគេត្រូវធ្វើវា។ ភ្លាមៗនៅពេលដែលពួកគេត្រូវបានស្នើឱ្យទទួលអ្នកដឹកនាំជាន់ខ្ពស់ អាកប្បកិរិយារបស់ពួកគេផ្លាស់ប្ដូរទាំងស្រុង ១៨០ដឺក្រេ វាផ្លាស់ប្ដូរ ពួកគេពោរពេញដោយស្នាមញញឹម ហើយពួកគេរង់ចាំអ្នកដឹកនាំនោះដោយអន្ទះសា ពួកគេអន្ទះសាចង់អញ្ជើញ «អ្នកធំ» ដែលពួកគេត្រូវទទួលនេះមកផ្ទះរបស់ពួកគេ ហើយថ្វាយបង្គំអ្នកដឹកនាំនេះដូចជាព្រះជាម្ចាស់។ ពួកគេគិតថា ឱកាសមាសរបស់ពួកគេបានមកដល់ហើយ ថានេះគឺជាដើមឈើលុយរបស់ពួកគេ ហើយប្រសិនបើពួកគេខកខានឱកាសនេះ នោះឱកាសរបស់ពួកគេក្នុងការក្លាយជាអ្នកមាននឹងបាត់បង់ ដូច្នេះ តើពួកគេម្ដេចនឹងអាចបណ្ដោយឱ្យវាកន្លងហួសបានទៅ? ដោយមានសេចក្ដីលោភលន់ បំណងប្រាថ្នា ព្រមទាំងកម្លាំងជំរុញចិត្ត និងចេតនាក្នុងការប្រើប្រាស់ទ្រព្យសម្បត្តិនៃដំណាក់របស់ព្រះជាម្ចាស់ជាប្រយោជន៍ផ្ទាល់ខ្លួន ពួកគេទទួលយកភារកិច្ចនេះដែលអាចនាំមកឱ្យពួកគេនូវរបស់ដែលគួរឱ្យចង់បាន តើគោលដៅចុងក្រោយរបស់ពួកគេគឺជាអ្វី? តើវាគឺដើម្បីបំពេញភារកិច្ចរបស់ពួកគេឱ្យបានល្អឬ? តើវាគឺដើម្បីទទួលបងប្អូនប្រុសស្រីឱ្យបានល្អឬ? តើវាគឺដើម្បីថ្វាយភាពស្មោះត្រង់របស់ពួកគេឬ? តើវាគឺដើម្បីទទួលបានសេចក្ដីពិតឬ? អត់ទេ វាមិនមែនជារឿងទាំងនេះណាមួយឡើយ ពួកគេចង់ប្រើប្រាស់ឱកាសនេះដើម្បីទទួលបានរបស់ដែលគួរឱ្យចង់បាន។ ពួកគេនឹងមិនទទួលមនុស្សធម្មតាឡើយ ប៉ុន្តែនៅពេលពួកគេឮថា ពួកគេត្រូវទទួលអ្នកដឹកនាំ ឬអ្នកធ្វើការដែលមានឋានៈ ពួកគេនឹងដណ្ដើមគ្នាធ្វើរឿងនេះ ហើយបន្ទាប់មក ពួកគេនឹងរកលេសផ្សេងៗដើម្បីឱ្យដំណាក់របស់ព្រះជាម្ចាស់ទិញរបស់របរប្រើប្រាស់ប្រចាំថ្ងៃ និងគ្រឿងបរិក្ខារក្នុងផ្ទះគ្រប់បែបយ៉ាងឱ្យពួកគេ ដោយនិយាយថា៖ «អ្នកដឹកនាំមិនអាចស្នាក់នៅក្នុងស្ថានភាពមិនល្អបានទេ នៅពេលដែលពួកគេមកស្នាក់នៅទីនេះ។ តើអ្វីៗគ្រប់យ៉ាងមិនគួររៀបចំដើម្បីធ្វើឱ្យការទទួលភ្ញៀវមានភាពងាយស្រួលទេឬ? ពួកយើងមិនរីករាយនឹងរបស់របរដែលដំណាក់របស់ព្រះជាម្ចាស់ផ្ដល់ឱ្យទេ ប្រសិនបើយើងរីករាយនឹងរបស់ទាំងនោះ ពួកយើងគ្រាន់តែបានចំណេញបន្តិចបន្តួចតាមអ្នកដឹកនាំប៉ុណ្ណោះ។ ម្យ៉ាងទៀត ប្រសិនបើអ្នកដឹកនាំមក ខ្ញុំខ្លាចថាពួកគេនឹងមិនស៊ាំនឹងអាហារដែលពួកយើងហូបរៀងរាល់ថ្ងៃនៅទីនេះឡើយ។ អ្នកដឹកនាំត្រូវចាត់ចែងរឿងជាច្រើនជារៀងរាល់ថ្ងៃ ហើយប្រសិនបើពួកគេធ្លាក់ខ្លួនឈឺ តើពួកយើងនឹងមិនធ្វេសប្រហែសក្នុងភារកិច្ចរបស់យើងក្នុងនាមជាអ្នកទទួលភ្ញៀវទេឬ? ដូច្នេះ ពួកជំនុំគួរតែរៀបចំអាហារបីពេលក្នុងមួយថ្ងៃសម្រាប់អ្នកដឹកនាំ។ ពួកយើងត្រូវតែមានទឹកដោះគោ នំប៉័ង ស៊ុត និងបន្លែ ផ្លែឈើ សាច់ ព្រមទាំងអាហារបំប៉នសុខភាពគ្រប់បែបយ៉ាងរៀបចំទុកសម្រាប់ពួកគេ»។ តើនេះមិនមែនជាគំនិតដ៏ល្អប្រពៃ និងចេះគិតគូរទេឬ? ពួកទទឹងនឹងព្រះគ្រីស្ទនិយាយភាសាដែលស្ដាប់ពីក្រៅទៅដូចជាមនុស្ស ប៉ុន្តែតើពួកគេពិតជាកំពុងគិតដល់អ្នកដឹកនាំនៅក្នុងដួងចិត្តរបស់ពួកគេមែនឬ? តើគោលដៅលាក់កំបាំងរបស់ពួកគេគឺជាអ្វីឱ្យប្រាកដទៅ? គោលដៅរបស់ពួកគេមិនសាមញ្ញបែបនោះទេ។ ពួកគេប្រហែលជាក្រីក្រ ហើយមិនដែលហូប ឬឃើញរបស់ល្អៗពីមុនមកទេ ហើយពួកគេចង់ប្រើប្រាស់ឱកាសនេះដើម្បីទទួលបានបទពិសោធ ដើម្បីរស់នៅដូចជាអ្នកមាន ដើម្បីរស់នៅក្នុងជីវិតមួយដែលតម្រូវការជាមូលដ្ឋានទាំងអស់របស់ពួកគេត្រូវបានបំពេញ ដើម្បីប្រើប្រាស់ឱកាសនេះក្នុងការថែរក្សាសុខភាពរបស់ពួកគេ ដើម្បីហូបរបស់ដែលមនុស្សធម្មតាមិនអាចហូបបាន ហើយងរីករាយនឹងការទំនុកបម្រុងមួយចំនួនដែលមនុស្សធម្មតាមិនអាចរីករាយបាន។ នោះហើយជាមូលហេតុដែលគំនិតរបស់ពួកគេមើលទៅហាក់ដូចជាចេះគិតគូរខ្លាំងណាស់។ ប៉ុន្តែតើមានអ្វីនៅពីក្រោយការគិតគូររបស់ពួកគេ? ពួកគេចង់រិះរកល្បិចដើម្បីប្រយោជន៍ផ្ទាល់ខ្លួន ពួកគេចង់ទទួលបានរបស់ទាំងនេះ រឹបអូសយករបស់ទាំងនេះ ហើយប្រាកដណាស់ថាពួកគេកំពុងគិតគូរគ្រប់ទិដ្ឋភាពនៃល្បិចកលរបស់ពួកគេផ្ទាល់ ពួកគេនឹងមិនធ្វើបែបនេះសម្រាប់អ្នកណាផ្សេងឡើយ។ ហើយនៅពេលដែលពួកគេទទួលអ្នកដឹកនាំ ពួកទទឹងនឹងព្រះគ្រីស្ទទាំងនេះពិតជាកំពុងរស់នៅក្នុងជីវិតដ៏ល្អមែន។ បន្ទាប់ពីនោះ ពួកគេលួចគិតថា៖ «ការរស់នៅបែបនេះអស្ចារ្យណាស់ ប៉ុន្តែតាមពិត របស់ទាំងនេះមិនមែនជារបស់ខ្ញុំទេ។ តើនៅពេលណាទើបរបស់ទាំងនេះក្លាយជារបស់ខ្ញុំ? ប្រសិនបើខ្ញុំបណ្ដេញអ្នកដឹកនាំនេះចេញ ខ្ញុំនឹងមិនអាចរីករាយនឹងរបស់ទាំងនេះទៀតទេ ប៉ុន្តែប្រសិនបើខ្ញុំមិនបណ្ដេញគាត់ចេញទេ ខ្ញុំពិតជាគ្មានបំណងល្អដើម្បីបន្តទទួលគាត់ឡើយ។ ខ្ញុំមុខជាមិនបំពេញភារកិច្ចនេះជាដាច់ខាត ប្រសិនបើមិនមែនដើម្បីរបស់ដែលគួរឱ្យចង់បានទាំងនេះទេនោះ។ ជារៀងរាល់ថ្ងៃ ខ្ញុំត្រូវក្រោកពីព្រលឹម និងចូលគេងយប់ជ្រៅ ខ្ញុំតែងតែស្ថិតក្នុងសភាពភ័យខ្លាចជានិច្ច ហើយខ្ញុំត្រូវបម្រើគាត់។ ឥឡូវនេះ ខ្ញុំតែងតែគិតថា ការបំពេញភារកិច្ចនេះមានការខាតបង់ច្រើនជាងការទទួលបាន ហើយថាអត្ថប្រយោជន៍ និងសេចក្ដីរីករាយដែលខ្ញុំទទួលបានពីវា គឺមិនគ្រប់គ្រាន់ឡើយ។ តើខ្ញុំនឹងធ្វើដូចម្ដេច ប្រសិនបើអ្នកដឹកនាំបន្តរស់នៅទីនេះរយៈពេលយូរ? ខ្ញុំនឹងត្រូវគិតរកវិធីដើម្បីធ្វើឱ្យគាត់ចាកចេញ ហើយបន្ទាប់មក ខ្ញុំនឹងមានសេចក្ដីសុខសាន្ត និងភាពស្ងប់ស្ងាត់នៅក្នុងផ្ទះរបស់ខ្ញុំម្ដងទៀត»។ តើនេះជារបៀបដែលមនុស្សគិតឬ? តើមនុស្សដែលមានភាពជាមនុស្សធម្មតា និងអ្នកដែលបំពេញភារកិច្ចរបស់ខ្លួនដោយស្មោះត្រង់ នឹងគិតបែបនេះដែរឬទេ? (អត់ទេ។) នេះជារបៀបដែលពួកទទឹងនឹងព្រះគ្រីស្ទគិត។ មិនថារបស់ដែលគួរឱ្យចង់បាន ឬអត្ថប្រយោជន៍ដែលពួកគេទទួលបានមានទំហំធំធេងប៉ុនណាក៏ដោយ ក៏សេចក្ដីលោភលន់ និងបំណងប្រាថ្នារបស់ពួកគេមិនអាចស្កប់ស្កល់បានឡើយ។ ពួកគេមិនចេះស្កប់ស្កល់ទេ ពួកគេគិតថាពួកគេមិនទទួលបានអ្វីសោះ ហើយពួកគេមិនគិតថាការបំពេញភារកិច្ចនេះគឺជាការងារដែលពួកគេគួរតែធ្វើឡើយ។ ផ្ទុយទៅវិញ ពួកគេគិតថានេះគឺជាការលះបង់បន្ថែម។ មិនថាពួកគេទទួលបានរបស់របរប៉ុន្មាន ឬទទួលបានអត្ថប្រយោជន៍ធំធេងប៉ុនណាក៏ដោយ ក៏ពួកគេមានអារម្មណ៍ថាពួកគេបានខាតបង់ ហើយគិតថាដំណាក់របស់ព្រះជាម្ចាស់កំពុងចំណេញពីការខាតបង់របស់ពួកគេ ថាបងប្អូនប្រុសស្រីកំពុងចំណេញពីការខាតបង់របស់ពួកគេ ហើយថាពួកគេផ្ទាល់មិនទទួលបានរបស់ដែលគួរឱ្យចង់បានណាមួយពីវាឡើយ។ យូរៗទៅ ពួកគេមានអារម្មណ៍ថារបស់ដែលគួរឱ្យចង់បានទាំងនេះមិនអាចបំពេញចិត្តពួកគេបានទេ ហើយសេចក្ដីលោភលន់របស់ពួកគេមិនអាចស្កប់ស្កល់បានឡើយ។ ចូរប្រាប់ខ្ញុំមកមើល៍ តើពួកទទឹងនឹងព្រះគ្រីស្ទមានភាពជាមនុស្សបែបណាទៅ? តើពួកគេមានភាពជាមនុស្សដែរឬទេ? (គ្មានទេ។) ហើយតើមនុស្សដែលគ្មានភាពជាមនុស្ស មានមនសិការដែរឬទេ? តើពួកគេអាចបំពេញភារកិច្ចរបស់ពួកគេ ក្នុងពេលដែលមានបំណងប្រាថ្នាចង់បំពេញវាដោយស្មោះត្រង់ ក៏ដូចជាបំណងប្រាថ្នាចង់បន្ទាបខ្លួន ចង់មានភាពស្មោះត្រង់ និងចង់ពុះពារដោយស្មោះត្រង់ដែរឬទេ? តើពួកគេអាចបំពេញភារកិច្ចរបស់ពួកគេដោយមិនទាមទារប្រាក់កម្រៃ ដោយមិនស្វែងរកការតបស្នងណាមួយ និងដោយមិនស្វែងរករង្វាន់ណាមួយបានដែរឬទេ? (មិនអាចទេ។) ហេតុអ្វីមិនបាន? ពួកគេគ្មានការយល់ដឹងពីមនសិការឡើយ ហើយមិនថាអត្ថប្រយោជន៍ដែលពួកគេទទួលបានមានទំហំធំធេងប៉ុនណាក៏ដោយ ក៏ពួកគេគិតថាវាជារឿងដែលពួកគេសមនឹងទទួលបាន។ តើពាក្យថា «សមនឹងទទួលបាន» នេះ មិនមែនជារឿងដែលមនុស្សធម្មតាមិនអាចគិតដល់ និងជារឿងដែលពួកគេនឹងមិនដែលគិតដល់ទេឬ? តើមានអារម្មណ៍នៃភាពខ្មាសអៀនណាមួយនៅក្នុងគំនិត និងអាកប្បកិរិយាបែបនេះដែរឬទេ? (គ្មានទេ។) តើមនុស្សដែលគ្មានអារម្មណ៍នៃភាពខ្មាសអៀន មានភាពជាមនុស្សដែរឬទេ? បញ្ហានេះលាតត្រដាងពីធម្មជាតិមួយដែលពួកទទឹងនឹងព្រះគ្រីស្ទមាន នោះគឺការគ្មានភាពខ្មាសអៀន ឬមនសិការ។

តើមនុស្សដែលគ្មានភាពខ្មាសអៀនគឺជាមនុស្សប្រភេទណាទៅ? តើមនុស្សប្រភេទណានៅក្នុងចំណោមមនុស្សជាតិដែលគ្មានភាពខ្មាសអៀន? (មនុស្សវិកលចរិត។) មនុស្សដែលមានជំងឺផ្លូវចិត្តគ្មានភាពខ្មាសអៀនទេ ពួកគេរត់ស្រាតតាមដងផ្លូវ ដោយមិនដឹងថាមនុស្សទាំងអស់កំពុងសម្លឹងមើលពួកគេឡើយ ប្រហែលជាថែមទាំងសើចចំអកឱ្យមនុស្សដែលស្លៀកពាក់ទៀតផង ហើយនិយាយថា៖ «មើលចុះ ថាតើវាមានភាពស៊ាំញ៉ាំប៉ុនណាសម្រាប់អ្នករាល់គ្នាក្នុងការស្លៀកពាក់នោះ។ ខ្ញុំកំពុងរត់ស្រាតតាមដងផ្លូវដោយគ្មានសម្លៀកបំពាក់ ហើយខ្ញុំមានអារម្មណ៍សេរី និងគ្មានការរឹតត្បិតសោះឡើយ!» តើនេះមិនមែនជាអត្ថន័យនៃការគ្មានភាពខ្មាសអៀនទេឬ? (មែនហើយ គឺបែបនេះឯង។) នេះហើយជាអត្ថន័យនៃការគ្មានភាពខ្មាសអៀន។ មនុស្សដែលគ្មានភាពខ្មាសអៀន គ្មានការយល់ដឹងពីមនសិការឡើយ ហើយពួកគេគឺជាមនុស្សដែលមានជំងឺផ្លូវចិត្ត ពួកគេចំណេញពីការខាតបង់របស់អ្នកដទៃ ពួកគេចង់យកអ្វីក៏ដោយដែលជារបស់អ្នកដទៃ សេចក្ដីលោភលន់ និងបំណងប្រាថ្នារបស់ពួកគេបានហួសពីវិសាលភាពនៃភាពមានវិចារណញ្ញាណរបស់មនុស្សធម្មតាទៅហើយ ពួកគេបានឈានដល់ចំណុចដែលពួកគេមិនអាចគ្រប់គ្រងខ្លួនឯងបាន និងគ្មានការយល់ដឹងពីមនសិការឡើយ។ តើមនុស្សបែបនេះអាចទទួលបានសេចក្ដីពិតដែរឬទេ? ប្រាកដណាស់ថាមិនអាចឡើយ។ ពួកគេដេញតាមតែកេរ្តិ៍ឈ្មោះ លាភសក្ការៈ ឋានៈ និងផលប្រយោជន៍ខាងសម្ភារៈប៉ុណ្ណោះ ហើយពួកគេមិនដែលទទួលបានសេចក្ដីពិតឡើយ។ ដូច្នេះ តើពួកគេនឹងមានកន្លែងនៅក្នុងនគរស្ថានសួគ៌ដែរឬទេ? ព្រះជាម្ចាស់មិនសង្គ្រោះ ឬធ្វើឱ្យមនុស្សបែបនេះគ្រប់លក្ខណ៍ឡើយ។ តើមនុស្សទាំងនេះគួរឱ្យអាណិតដែរឬទេ? (អត់ទេ។) មនុស្សទាំងនេះគួរឱ្យស្អប់ ពួកគេគួរឱ្យខ្ពើមរអើម គួរឱ្យស្អប់ខ្ពើម និងថោកទាប។ ចរិតលក្ខណៈរបស់មនុស្សទាំងនេះគឺគួរឱ្យស្អប់ខ្ពើម និងថោកទាប ពួកគេគ្មានសេចក្ដីទៀងត្រង់ ឬភាពខ្មាសអៀនឡើយ។ ដួងចិត្តរបស់ពួកគេពោរពេញទៅដោយសេចក្ដីលោភលន់ មហិច្ឆតា និងបំណងប្រាថ្នា។ ពួកគេគ្រាន់តែចង់ទាញយកប្រយោជន៍ពីឱកាសនៃការបំពេញភារកិច្ចរបស់ពួកគេ ដើម្បីព្យាយាមទទួលបានផលប្រយោជន៍សម្រាប់ខ្លួនឯង ហើយពួកគេមិនទទួលយកសេចក្ដីពិតទាល់តែសោះ ក៏មិនធ្វើកិច្ចការនានាស្របតាមគោលការណ៍សេចក្ដីពិតដែរ។ នៅពេលពួកគេអធិស្ឋានទៅកាន់ព្រះជាម្ចាស់ ពួកគេក៏ទាមទាររករបស់ដែលគួរឱ្យចង់បាន រកផលប្រយោជន៍ និងរកព្រះពររបស់ព្រះជាម្ចាស់ផងដែរ។ ពួកគេរៀបរាប់ប្រាប់ព្រះជាម្ចាស់អំពីរបៀបដែលពួកគេបានរងទុក្ខ និងលះបង់ ហើយពួកគេមកចំពោះព្រះជាម្ចាស់ដើម្បីអធិស្ឋានអំពីរឿងទាំងនេះ គឺគ្រាន់តែដើម្បីប្រើប្រាស់ការរងទុក្ខដែលពួកគេបានស៊ូទ្រាំ និងការលះបង់ដែលពួកគេបានធ្វើ ដើម្បីតថ្លៃជាមួយទ្រង់ ដើម្បីទាមទារព្រះពរ និងរង្វាន់ពីព្រះជាម្ចាស់ និងសូម្បីតែលូកដៃរបស់ពួកគេយ៉ាងចំហទៅកាន់ព្រះជាម្ចាស់ ហើយទាមទារការទំនុកបម្រុងខាងសម្ភារៈដែលពួកគេចង់បាន។ អ្វីដែលពួកគេចង់បង្ហាញនៅពេលដែលពួកគេមកចំពោះព្រះជាម្ចាស់ គឺការត្អូញត្អែរ ការប្រឆាំង ការមិនពេញចិត្ត ការថ្នាំងថ្នាក់ និងការគុំកួនរបស់ពួកគេ ក៏ដូចជាការខកចិត្តរបស់ពួកគេអំពីសេចក្ដីលោភលន់ និងបំណងប្រាថ្នារបស់ពួកគេដែលមិនត្រូវបានបំពេញ។ នៅពេលដែលព្រះជាម្ចាស់ទតឃើញការបង្ហាញចេញទាំងនេះ តើទ្រង់ស្រឡាញ់ពួកគេ ឬស្អប់ខ្ពើមពួកគេ? (ទ្រង់ស្អប់ខ្ពើមពួកគេ។) នៅពេលដែលពួកគេពុះពារបន្តិចបន្តួចដើម្បីជាប្រយោជន៍ពួកជំនុំ ពួកគេមកចំពោះព្រះជាម្ចាស់ភ្លាមៗដើម្បីប្រកាសពីវា និងទាមទារយកស្នាដៃ ដើម្បីទូលប្រាប់ព្រះជាម្ចាស់អំពីការលះបង់របស់ពួកគេ និងអ្វីដែលពួកគេបានគោរពបូជា ក្នុងពេលបំពេញភារកិច្ចផ្សេងៗ ឬធ្វើការងារផ្សេងៗ។ ពួកគេភ័យខ្លាចយ៉ាងខ្លាំងក្រែងលោថាព្រះជាម្ចាស់នឹងមិនជ្រាបអំពីរឿងទាំងនេះ ក្រែងលោព្រះជាម្ចាស់មិនអាចទតឃើញរឿងទាំងនេះ និងក្រែងលោព្រះជាម្ចាស់នឹងភ្លេចការលះបង់ដែលពួកគេបានធ្វើ។ ហេតុដូច្នេះហើយ មនុស្សទាំងនេះត្រូវបានចាត់ទុកថាជាមនុស្សអាក្រក់ និងគ្មានភាពខ្មាសអៀនទាល់តែសោះនៅចំពោះព្រះជាម្ចាស់។ នៅពេលដែលពួកគេមកចំពោះព្រះជាម្ចាស់ដើម្បីរៀបរាប់ និងប្រកាសពីការលះបង់ដែលពួកគេបានធ្វើ ដើម្បីរៀបរាប់ប្រាប់ទ្រង់អំពីរបស់ដែលពួកគេចង់ទទួលបាន ហើយលូកដៃរបស់ពួកគេទៅកាន់ព្រះជាម្ចាស់ និងទូលសូមរង្វាន់ដែលពួកគេចង់បាន ព្រះជាម្ចាស់មានព្រះបន្ទូលថា៖ «ចូរចេញពីខ្ញុំទៅ អ្នករាល់គ្នាដែលធ្វើកិច្ចការទុច្ចរិតអើយ»។ តើអាកប្បកិរិយារបស់ព្រះជាម្ចាស់គឺជាអ្វី? «មនុស្សដូចជាអ្នក មិនសមនឹងមកចំពោះខ្ញុំឡើយ។ ខ្ញុំខ្ពើមរអើមនឹងអ្នក ហើយមានអារម្មណ៍ស្អប់ខ្ពើមចំពោះអ្នក។ ខ្ញុំបានប្រទានដល់អ្នកនូវអ្វីគ្រប់យ៉ាងដែលអ្នកចង់បាន អ្នកទទួលបានមួយរយភាគដែលអ្នកចង់ទទួលបាននៅក្នុងជីវិតនេះរួចហើយ។ តើអ្នកចង់បានអ្វីទៀតទៅ?» អ្វីដែលព្រះជាម្ចាស់ចង់ប្រទានដល់មនុស្សជាតិ ជាចម្បងមិនមែនខាងសម្ភារៈនោះទេ ផ្ទុយទៅវិញ ទ្រង់ចង់ប្រទានសេចក្ដីពិតដល់មនុស្សជាតិ ដើម្បីឱ្យពួកគេអាចសម្រេចបានសេចក្ដីសង្គ្រោះតាមរយៈសេចក្ដីពិត។ ក៏ប៉ុន្តែ ពួកទទឹងនឹងព្រះគ្រីស្ទប្រឆាំងនឹងកិច្ចការរបស់ព្រះជាម្ចាស់យ៉ាងគឃ្លើន ពួកគេមិនស្វែងរកសេចក្ដីពិតទេ ហើយពួកគេមិនអនុវត្តសេចក្ដីពិតឡើយ។ ផ្ទុយទៅវិញ ពួកគេចង់ប្រើប្រាស់ឱកាសនៃការបំពេញភារកិច្ចរបស់ពួកគេក្នុងអំឡុងពេលកិច្ចការរបស់ព្រះជាម្ចាស់ ដើម្បីទទួលបានរបស់ដែលគួរឱ្យចង់បានសម្រាប់ខ្លួនឯងដោយមិនត្រឹមត្រូវ ពួកគេកេងចំណេញពីចន្លោះប្រហោង និងចំណេញពីការខាតបង់របស់អ្នកដទៃនៅក្នុងគ្រប់រឿងទាំងអស់ ប៉ុន្តែពួកគេឧស្សាហ៍មានអារម្មណ៍ថាពួកគេកំពុងខាតបង់ ហើយមិនសូវចំណេញច្រើនឡើយ។ ពួកគេក៏ឧស្សាហ៍មានអារម្មណ៍ថាពួកគេបានលះបង់ និងបូជាច្រើនពេក ថាការខាតបង់របស់ពួកគេមានច្រើនជាងការទទួលបាន ហើយលើសពីនេះទៅទៀត ពួកគេឧស្សាហ៍ស្ដាយក្រោយចំពោះការលះបង់របស់ពួកគេ ហើយពួកគេគិតថា ពួកគេមិនបានគិតគូរពីរឿងរ៉ាវឱ្យបានដិតដល់ ឬគិតរកផ្លូវចេញសម្រាប់ខ្លួនឯងឡើយ។ ដូច្នេះ ពួកគេឧស្សាហ៍មានអារម្មណ៍ខឹងសម្បានៅក្នុងដួងចិត្តរបស់ខ្លួន ចំពោះការមិនទទួលបានរង្វាន់ទាន់ពេលវេលាសម្រាប់ការលះបង់របស់ពួកគេ ហើយពួកគេក៏ពោរពេញទៅដោយការត្អូញត្អែរចំពោះព្រះជាម្ចាស់ផងដែរ។ នៅក្នុងដួងចិត្តរបស់ពួកគេ ពួកគេឧស្សាហ៍លួចគិតគូរ ដោយគិតថា៖ «តើព្រះជាម្ចាស់មិនសុចរិតទេឬ? ព្រះជាម្ចាស់មិនលម្អៀងឡើយ តើមែនទេ? តើព្រះជាម្ចាស់មិនមែនជាព្រះជាម្ចាស់ដែលប្រទានព្រះពរដល់មនុស្សទេឬ? តើព្រះជាម្ចាស់មិនចងចាំរាល់អំពើល្អរបស់មនុស្សម្នាក់ និងអ្វីៗគ្រប់យ៉ាងដែលមនុស្សម្នាក់បានបូជា និងលះបង់ខ្លួនឯងទេឬ? ខ្ញុំបានបោះបង់គ្រួសាររបស់ខ្ញុំដើម្បីកិច្ចការរបស់ព្រះជាម្ចាស់ ហើយខ្ញុំបានលះបង់រួចហើយ ប៉ុន្តែតើខ្ញុំទទួលបានអ្វីពីព្រះជាម្ចាស់មកវិញ?» ប្រសិនបើសេចក្ដីលោភលន់ និងបំណងប្រាថ្នារបស់ពួកគេមិនត្រូវបានបំពេញក្នុងរយៈពេលខ្លីទេ ពួកគេក្លាយជាអវិជ្ជមាន ហើយចាប់ផ្ដើមត្អូញត្អែរ។ ប្រសិនបើសេចក្ដីលោភលន់ និងបំណងប្រាថ្នារបស់ពួកគេមិនត្រូវបានបំពេញក្នុងរយៈពេលយូរទេ នោះដួងចិត្តដ៏ជ្រាលជ្រៅបំផុតរបស់ពួកគេនឹងពោរពេញទៅដោយគំនុំដែលបានប្រមូលផ្ដុំ។ ហើយតើអ្វីទៅជាផលវិបាកនៃគំនុំដែលបានប្រមូលផ្ដុំនេះ? នៅក្នុងដួងចិត្តរបស់ពួកគេ ពួកគេនឹងចាប់ផ្ដើមសង្ស័យ និងចោទសួរព្រះជាម្ចាស់ ពួកគេនឹងចាប់ផ្ដើមវិនិច្ឆ័យនិស្ស័យសុចរិតរបស់ព្រះជាម្ចាស់ ហើយពួកគេថែមទាំងនឹងចាប់ផ្ដើមសង្ស័យសេចក្ដីស្រឡាញ់ និងសារជាតិរបស់ព្រះជាម្ចាស់ទៀតផង។ ប្រសិនបើគំនុំនេះប្រមូលផ្ដុំក្នុងរយៈពេលយូរ រឿងទាំងនេះនឹងប្រែទៅជាដុំសាច់មហារីក ហើយចាប់ផ្ដើមរាលដាល ហើយពួកគេនឹងមានសមត្ថភាពក្បត់ព្រះជាម្ចាស់គ្រប់ពេល។ ជាពិសេសនៅពេលពួកគេនៅចំពោះមុខមនុស្សមួយចំនួនដែលអវិជ្ជមាន និងទន់ខ្សោយ ហើយជាអ្នកដែលមានកម្ពស់មិនសូវចាស់ទុំ ឬនៅចំពោះមុខមនុស្សមួយចំនួនដែលទើបនឹងមានសេចក្ដីជំនឿថ្មីៗ ម្ដងម្កាល ពួកគេនឹងបញ្ចេញឱ្យឃើញ និងសាយភាយអារម្មណ៍អវិជ្ជមានទាំងនេះ ដោយផ្សព្វផ្សាយការមិនពេញចិត្តរបស់ពួកគេចំពោះព្រះជាម្ចាស់ និងការប្រមាថអំពីព្រះជាម្ចាស់ ហើយពួកគេថែមទាំងនឹងបំភាន់មនុស្សមួយចំនួនដែលខ្វះការញែកដឹង ឱ្យមានការសង្ស័យអំពីនិស្ស័យសុចរិតរបស់ព្រះជាម្ចាស់ និងសារជាតិរបស់ទ្រង់ទៀតផង។ តើនេះមិនមែនធ្វើឡើងដោយពួកទទឹងនឹងព្រះគ្រីស្ទទេឬ? ដោយសារតែមហិច្ឆតា បំណងប្រាថ្នា ការដេញតាម និងចេតនារបស់ពួកគេមិនត្រូវបានបំពេញ ពួកគេមានសមត្ថភាពធ្វើរឿងទាំងនេះ ហើយអាចបង្កើតអាកប្បកិរិយាបែបនេះចំពោះព្រះជាម្ចាស់ តើនេះជានិស្ស័យអ្វីទៅ? នេះច្បាស់ណាស់ថាជានិស្ស័យរបស់ពួកទទឹងនឹងព្រះគ្រីស្ទ និងជានិស្ស័យបែបសាតាំង។

ទោះបីជាពួកទទឹងនឹងព្រះគ្រីស្ទរងទុក្ខលំបាកបន្តិចបន្តួចយ៉ាងណាក៏ដោយ ឬលះបង់អ្វីក៏ដោយនៅក្នុងពួកជំនុំ ពួកគេមិនមានអារម្មណ៍ថា វាជាផ្នែកនៃកាតព្វកិច្ចរបស់ពួកគេ ថាវាជាភារកិច្ចដែលភាវៈដែលព្រះបានបង្កើតគួរតែបំពេញនោះទេ ប៉ុន្តែចាត់ទុកថាវាជាការចូលរួមចំណែករបស់ពួកគេ ដែលព្រះជាម្ចាស់គួរតែនឹកចាំ។ ពួកគេគិតថា ប្រសិនបើព្រះជាម្ចាស់នឹកចាំពីការចូលរួមចំណែករបស់ពួកគេ នោះទ្រង់គួរតែផ្តល់ឱ្យភ្លាមៗ ដោយប្រទានព្រះពរ សេចក្ដីសន្យា និងសេចក្ដីសន្ដោសពិសេសខាងសម្ភារៈដល់ពួកគេ ព្រមទាំងអនុញ្ញាតឱ្យពួកគេកេងចំណេញ និងទទួលបានអត្ថប្រយោជន៍ពិសេសមួយចំនួន។ ទាល់តែបែបនេះ ទើបពួកទទឹងនឹងព្រះគ្រីស្ទនឹងស្កប់ស្កល់។ តើការយល់ដឹងរបស់ពួកទទឹងនឹងព្រះគ្រីស្ទអំពីភារកិច្ចគឺជាអ្វី? ពួកគេមិនមានអារម្មណ៍ថា ភារកិច្ចគឺជាកាតព្វកិច្ចដែលភាវៈដែលព្រះបានបង្កើតគួរតែទទួលធ្វើនោះទេ ហើយក៏មិនមែនជាការទទួលខុសត្រូវដែលអស់អ្នកដែលដើរតាមព្រះជាម្ចាស់ត្រូវតែបំពេញនោះដែរ។ ផ្ទុយទៅវិញ ពួកគេមានអារម្មណ៍ថា ការបំពេញភារកិច្ចគឺជាលក្ខខណ្ឌតថ្លៃនៅក្នុងការដោះដូរជាមួយព្រះជាម្ចាស់ ជារបស់ដែលអាចយកទៅដោះដូរយករង្វាន់របស់ទ្រង់ និងជាវិធីមួយដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ ព្រមទាំងទទួលបានព្រះពរតាមរយៈការជឿលើព្រះជាម្ចាស់។ ពួកគេគិតថា ការមានព្រះគុណ និងព្រះពររបស់ព្រះជាម្ចាស់ គួរតែជាលក្ខខណ្ឌជាមុនសម្រាប់ការបំពេញភារកិច្ចរបស់ពួកគេ ហើយថាវាផ្តល់ឱ្យមនុស្សនូវសេចក្តីជំនឿពិតលើព្រះជាម្ចាស់ ថាមនុស្សអាចមានអារម្មណ៍ស្ងប់ចិត្តក្នុងការបំពេញភារកិច្ចរបស់ខ្លួនបាន លុះត្រាតែព្រះជាម្ចាស់ធានាថា ពួកគេគ្មានក្តីបារម្ភទៅថ្ងៃមុខ។ ពួកគេក៏គិតផងដែរថា ព្រះជាម្ចាស់គួរតែផ្តល់រាល់ភាពងាយស្រួល និងការទំនុកបម្រុងដោយអនុគ្រោះដល់អស់អ្នកដែលបំពេញភារកិច្ចរបស់ខ្លួន ហើយថាមនុស្សគួរតែរីករាយនឹងអត្ថប្រយោជន៍ទាំងអស់ដែលដំណាក់របស់ព្រះជាម្ចាស់ផ្តល់ឱ្យ ក្នុងអំឡុងពេលនៃការបំពេញភារកិច្ចរបស់ពួកគេ។ ទាំងនេះជារបស់ដែលមនុស្សគួរតែទទួលបាន។ នេះជារបៀបដែលពួកទទឹងនឹងព្រះគ្រីស្ទគិតនៅក្នុងចិត្តរបស់ពួកគេ។ របៀបនៃការគិតទាំងនេះ គឺជាទស្សនៈ និងពាក្យទំនៀមរបស់ពួកទទឹងនឹងព្រះគ្រីស្ទយ៉ាងពិតប្រាកដ ហើយវាជាតំណាងឱ្យអាកប្បកិរិយារបស់ពួកគេចំពោះភារកិច្ច។ មិនថាដំណាក់របស់ព្រះជាម្ចាស់ប្រកបគ្នាទាក់ទងនឹងសេចក្តីពិតអំពីការបំពេញភារកិច្ចរបស់ខ្លួនយ៉ាងណាក៏ដោយ ក៏រឿងដែលពួកទទឹងនឹងព្រះគ្រីស្ទលាក់ទុកនៅក្នុងចិត្តរបស់ពួកគេ នឹងមិនដែលផ្លាស់ប្តូរឡើយ។ ពួកគេនឹងប្រកាន់ខ្ជាប់ជារៀងរហូតនូវទស្សនៈរបស់ពួកគេចំពោះការបំពេញភារកិច្ចរបស់ខ្លួន។ មានឃ្លាមួយដែលយើងអាចប្រើទាក់ទងនឹងការបង្ហាញចេញនេះ តើវាជាអ្វីទៅ? នោះគឺការចាត់ទុករបស់របរសម្ភារៈជារឿងសំខាន់ជាងគេបំផុត ពោលគឺមានតែរបស់ដែលពួកគេអាចកាន់នៅក្នុងដៃបានប៉ុណ្ណោះទើបជារបស់ពិត ហើយការផ្ដល់សេចក្ដីសន្យាគឺជារឿងឥតប្រយោជន៍។ សារជាតិនៃការបង្ហាញចេញដែលមនុស្សទាំងនេះមាន គឺសម្ភារៈនិយម តើមែនទេ? (មែនហើយ។) ភាពសម្ភារៈនិយម គឺជាអទេវនិយម។ ពួកគេផ្អែកលើតែអ្វីដែលពួកគេអាចមើលឃើញ និងប៉ះបាន មានតែអ្វីដែលពួកគេអាចមើលឃើញប៉ុណ្ណោះទើបយកជាការបាន ហើយពួកគេបដិសេធអត្ថិភាពនៃអ្វីដែលពួកគេមិនអាចមើលឃើញ។ ហេតុដូច្នេះហើយ គេអាចកំណត់បានថា ចំណេះដឹង និងការយល់ដឹងរបស់អាទទឹងនឹងព្រះគ្រីស្ទអំពីភារកិច្ច គឺប្រាកដជាផ្ទុយពីគោលការណ៍សេចក្តីពិត ហើយថា វាដូចគ្នាបេះបិទទៅនឹងទស្សនៈរបស់អ្នកគ្មានជំនឿ។ តាមពិតទៅ ពួកគេគឺជាពួកអ្នកមិនជឿ។ ពួកគេមិនជឿលើអត្ថិភាពរបស់ព្រះជាម្ចាស់ទេ ហើយពួកគេក៏មិនជឿថា គ្រប់ព្រះបន្ទូលរបស់ព្រះជាម្ចាស់គឺជាសេចក្តីពិត ជាផ្លូវពិតនោះឡើយ។ ពួកគេជឿត្រឹមតែថា កេរ្តិ៍ឈ្មោះ លាភសក្ការៈ និងឋានៈ គឺជារឿងពិត ហើយថាអ្វីៗទាំងអស់ដែលពួកគេដេញតាម និងរីករាយសោយសុខ អាចទទួលបានតែតាមរយៈការខិតខំប្រឹងប្រែង និងការតស៊ូរបស់មនុស្ស និងតាមរយៈតម្លៃដែលពួកគេបានលះបង់ប៉ុណ្ណោះ។ តើវាខុសគ្នាយ៉ាងណាពីទស្សនៈដែលនិយាយថា «មនុស្សត្រូវតែបង្កើតសុភមង្គលដោយដៃទាំងពីររបស់ខ្លួន» នោះ? វាគ្មានអ្វីខុសគ្នាទេ។ ពួកគេមិនជឿថា នៅទីបំផុតមនុស្សទទួលបានសេចក្តីពិត និងជីវិត តាមរយៈការលះបង់ខ្លួន និងការលះបង់ដើម្បីបំពេញភារកិច្ចរបស់ពួកគេឱ្យបានល្អដើម្បីជាប្រយោជន៍របស់ព្រះជាម្ចាស់នោះទេ។ ពួកគេក៏មិនជឿដែរថា មនុស្សដែលប្រព្រឹត្តស្របតាមសេចក្តីតម្រូវរបស់ព្រះជាម្ចាស់ ហើយតាមរយៈនោះ មកបំពេញភារកិច្ចរបស់ពួកគេក្នុងរបៀបមួយដែលត្រូវតាមស្ដង់ដា អាចទទួលបានការសព្វព្រះហឫទ័យ និងព្រះពរពីព្រះអាទិករនោះទេ។ នេះបង្ហាញថា ពួកគេមិនជឿលើសេចក្ដីសន្យារបស់ព្រះជាម្ចាស់ចំពោះមនុស្សជាតិ ឬព្រះពររបស់ព្រះជាម្ចាស់ឡើយ។ ពួកគេមិនជឿលើការពិតនៃអធិបតេយ្យភាពរបស់ព្រះជាម្ចាស់លើអ្វីៗទាំងអស់នោះទេ ដូច្នេះ ពួកគេមិនមានសេចក្តីជំនឿពិតឡើយ។ ពួកគេគ្រាន់តែជឿថា «ខ្ញុំបំពេញភារកិច្ចរបស់ខ្ញុំ ដូច្នេះ ខ្ញុំគួរតែរីករាយនឹងការទំនុកបម្រុងពិសេសពីដំណាក់របស់ព្រះជាម្ចាស់ និងព្រះពរខាងសម្ភារៈ។ ដំណាក់របស់ព្រះជាម្ចាស់គួរតែផ្តល់ឱ្យខ្ញុំនូវរាល់ឯកសិទ្ធិ និងការសោយសុខខាងសម្ភារៈ។ នោះទើបជារឿងជាក់ស្តែង»។ នោះគឺជាផ្នត់គំនិត និងទស្សនៈរបស់អាទទឹងនឹងព្រះគ្រីស្ទ។ គេមិនជឿថា សេចក្ដីសន្យារបស់ព្រះជាម្ចាស់គឺស្មោះស្ម័គ្រនោះទេ ឬមិនជឿការពិតដែលថា តាមរយៈការទទួលបានសេចក្តីពិត មនុស្សម្នាក់ទទួលបានជីវិត និងទទួលបានព្រះពរពីព្រះជាម្ចាស់ឡើយ។ នៅពេលនិយាយដល់ការបំពេញភារកិច្ចរបស់គេ គេមិនស្វែងរកសេចក្តីពិតតែម្ដង គេមិនទទួលយកសេចក្តីពិត ហើយគេរឹតតែមិនទទួលស្គាល់សេចក្តីពិតនេះទៅទៀត៖ ការដែលមនុស្សអាចបំពេញភារកិច្ចនៃភាវៈដែលព្រះបានបង្កើត គឺជាព្រះពរដ៏អស្ចារ្យបំផុតរបស់ព្រះជាម្ចាស់ ហើយជារឿងដែលព្រះជាម្ចាស់នឹងនឹកចាំ ហើយក្នុងអំឡុងដំណើរការនេះ មនុស្សអាចទទួលបានសេចក្តីពិត ហើយនៅទីបំផុតអាចត្រូវបានសង្គ្រោះដោយព្រះជាម្ចាស់ នេះគឺជាសេចក្ដីសន្យាដ៏អស្ចារ្យបំផុតដែលព្រះជាម្ចាស់បានធ្វើចំពោះមនុស្ស។ ប្រសិនបើអ្នកជឿលើសេចក្ដីសន្យាដែលព្រះជាម្ចាស់បានធ្វើចំពោះអ្នក ហើយអាចទទួលយកសេចក្ដីសន្យាទាំងនេះបាន នោះអ្នកមានសេចក្តីជំនឿពិតលើព្រះជាម្ចាស់ហើយ។ តើពួកទទឹងនឹងព្រះគ្រីស្ទ និងអ្នកមិនជឿមានអារម្មណ៍យ៉ាងណា នៅពេលពួកគេឮព្រះបន្ទូលទាំងនេះ? (ពួកគេមិនជឿអ្វីដែលព្រះជាម្ចាស់មានព្រះបន្ទូលទេ ហើយពួកគេគិតថាវាជាការបោកបញ្ឆោត។) ពួកគេគិតថា ព្រះបន្ទូលទាំងនេះដែលព្រះជាម្ចាស់ថ្លែង គ្រាន់តែជាការដែលទ្រង់ផ្តល់ការបំភាន់ដល់មនុស្ស ដើម្បីឱ្យមនុស្សល្ងីល្ងើដែលល្ងង់ខ្លៅ និងមានគំនិតសាមញ្ញមួយចំនួនបម្រើការសម្រាប់ព្រះជាម្ចាស់ ហើយបន្ទាប់មកទាត់ពួកគេចោល នៅពេលការបម្រើការរបស់ពួកគេត្រូវបានបញ្ចប់ប៉ុណ្ណោះ។ ពួកគេគិតថា «ទទួលបានសេចក្តីពិតឬ? អ្ហា! តើនរណាអាចមើលឃើញថាសេចក្តីពិតជាអ្វីទៅ? តើនរណាអាចប៉ះបានថាសេចក្ដីសន្យារបស់ព្រះជាម្ចាស់ជាអ្វីទៅ? តើនរណាទទួលបានសេចក្ដីសន្យាទាំងនោះ? សេចក្ដីសន្យារបស់ព្រះជាម្ចាស់គឺមិនជាក់ស្តែងទេ មានតែការទទួលបានកេរ្តិ៍ឈ្មោះ និងលាភសក្ការៈ ព្រមទាំងការរីករាយនឹងផលប្រយោជន៍នៃឋានៈប៉ុណ្ណោះទើបជារឿងជាក់ស្តែង មានតែការខិតខំប្រឹងប្រែងដើម្បីកេរ្តិ៍ឈ្មោះ និងលាភសក្ការៈ ព្រមទាំងការរីករាយនឹងផលប្រយោជន៍នៃឋានៈប៉ុណ្ណោះទើបជារឿងពិត។ ខ្ញុំធ្លាប់បានឮអំពីសេចក្ដីសន្យាដែលព្រះជាម្ចាស់ប្រទានដល់មនុស្ស និងសេចក្តីពិតដែលទ្រង់ផ្គត់ផ្គង់ដល់មនុស្សអស់រយៈពេលជាច្រើនឆ្នាំមកហើយ ហើយខ្ញុំមិនបានផ្លាស់ប្តូរទាល់តែសោះ ខ្ញុំមិនទទួលបានអត្ថប្រយោជន៍អ្វីឡើយ រឹតតែមិនបាច់និយាយដល់រឿងដែលថា របស់ទាំងនេះអនុញ្ញាតឱ្យខ្ញុំរស់នៅក្នុងជីវិតដ៏ខ្ពង់ខ្ពស់ដែលមានឋានៈទៅទៀត។ ទោះបីជាមនុស្សមួយចំនួនធ្វើបន្ទាល់ដោយនិយាយថា ពួកគេទទួលបានសេចក្តីពិត និងបានផ្លាស់ប្តូរ ហើយទទួលបានព្រះពររបស់ព្រះជាម្ចាស់ក៏ដោយ ក៏ពួកគេនៅតែមើលទៅសាមញ្ញណាស់ ពួកគេសុទ្ធតែជាមនុស្សធម្មតា ដូច្នេះ តើពួកគេអាចទទួលបានព្រះពររបស់ព្រះជាម្ចាស់ ហើយចូលទៅក្នុងនគរស្ថានសួគ៌បានដោយរបៀបណាទៅ?»។ ពួកគេគិតថា មានតែរបស់ដែលពួកគេអាចចាប់កាន់ និងទទួលបានដោយដៃរបស់ពួកគេប៉ុណ្ណោះ ទើបជារបស់ពិតបំផុត។ តើនេះមិនមែនជាទស្សនៈរបស់អ្នកមិនជឿទេឬ? វាប្រាកដជាអ៊ីចឹងមែន។ ដូច្នេះ នៅពេលពួកទទឹងនឹងព្រះគ្រីស្ទទាំងនេះចូលមកក្នុងពួកជំនុំ ពួកគេចាត់ទុកអ្វីៗទាំងអស់ដោយការសង្ស័យ ដោយតែងតែរិះគិតថាតើពួកគេអាចទទួលបានអត្ថប្រយោជន៍ខ្លះពីកន្លែងណា តើឱកាសអ្វីដែលពួកគេអាចប្រើប្រាស់ដើម្បីកេងចំណេញខ្លះ និងទទួលបានអត្ថប្រយោជន៍ជាក់ស្តែងកាន់តែធំធេងតាមរយៈសេចក្ដីជំនឿរបស់ពួកគេលើព្រះជាម្ចាស់ ពួកគេគិតគូរពីរឿងទាំងនេះជារឿយៗនៅក្នុងចិត្តរបស់ពួកគេ។ ពួកគេមានអារម្មណ៍ថា មានតែតាមរយៈការទទួលបានកេរ្តិ៍ឈ្មោះ លាភសក្ការៈ និងឋានៈប៉ុណ្ណោះ ទើបពួកគេអាចទទួលបានរាល់អត្ថប្រយោជន៍ ដូច្នេះហើយ ពួកគេជ្រើសរើសដេញតាមឋានៈ ហើយលះបង់ខ្លួនឯងទាំងស្រុងដោយខិតខំប្រឹងប្រែងដើម្បីតែរឿងទាំងនេះ។ ពួកគេមិនដែលត្រិះរិះពីសេចក្តីពិត ឬស្វែងរកបំណងព្រះហឫទ័យរបស់ព្រះជាម្ចាស់ឡើយ ហើយពួកគេហូប និងផឹកព្រះបន្ទូលរបស់ព្រះជាម្ចាស់ គ្រាន់តែដើម្បីលួងលោមចិត្តរបស់ពួកគេ និងបំពេញភាពទទេសូន្យប៉ុណ្ណោះ មិនមែនដើម្បីដេញតាមសេចក្តីពិតនោះទេ។ នៅពេលណាក៏ដោយ ប្រសិនបើអ្នកសុំឱ្យអាទទឹងនឹងព្រះគ្រីស្ទបោះបង់ចោលភាពលោភលន់ និងបំណងប្រាថ្នារបស់គេ បោះបង់ចោលទាំងស្រុងនូវការដេញតាមកេរ្តិ៍ឈ្មោះ លាភសក្ការៈ និងឋានៈ ហើយបោះបង់ចោលអត្ថប្រយោជន៍ទាំងនេះដែលគេចង់បានតាមរយៈសេចក្ដីជំនឿរបស់គេលើព្រះជាម្ចាស់ នោះគេនឹងមិនអាចធ្វើវាបានឡើយ។ ការឱ្យអាទទឹងនឹងព្រះគ្រីស្ទបោះបង់ចោលរឿងទាំងនេះ ធ្វើឱ្យគេមានអារម្មណ៍ថា ដូចជាអ្នកកំពុងព្យាយាមពន្លាត់ស្បែក ឬដកសរសៃរបស់គេអ៊ីចឹង។ បើគ្មានរឿងទាំងនេះទេ គេមានអារម្មណ៍ហាក់ដូចជាបេះដូងរបស់គេត្រូវបានខ្វេះចេញ ហាក់ដូចជាគេបានបាត់បង់ព្រលឹងរបស់ខ្លួន ហើយបើគ្មានមហិច្ឆតា និងបំណងប្រាថ្នាទាំងនេះទេ គេមានអារម្មណ៍ថាគ្មានសង្ឃឹមសម្រាប់សេចក្ដីជំនឿរបស់គេលើព្រះជាម្ចាស់ឡើយ ហើយជីវិតក៏បាត់បង់អត្ថន័យរបស់វាដែរ។ នៅក្នុងភ្នែករបស់គេ អស់អ្នកដែលចំណាយកម្លាំង និងបូជាខ្លួនឯង ព្រមទាំងលះបង់ដើម្បីតែភារកិច្ចរបស់ខ្លួន ដែលមិនស្វែងរកអត្ថប្រយោជន៍ផ្ទាល់ខ្លួន សុទ្ធតែជាមនុស្សល្ងីល្ងើ។ គោលការណ៍សម្រាប់ការប្រព្រឹត្តក្នុងលោកីយ៍ដែលពួកទទឹងនឹងព្រះគ្រីស្ទប្រកាន់យកគឺ «មនុស្សគ្រប់គ្នារត់យករួចខ្លួន ហើយអារក្សចាប់យកអ្នកដែលនៅក្រោយគេបង្អស់»។ ពួកគេគិតថា «តើមនុស្សម្ដេចនឹងមិនគិតពីខ្លួនឯងបានទៅ? តើមនុស្សម្ដេចនឹងមិនខិតខំប្រឹងប្រែងដើម្បីអត្ថប្រយោជន៍ផ្ទាល់ខ្លួនបានទៅ?» នៅក្នុងចិត្តរបស់ពួកគេ ពួកគេមើលងាយអស់អ្នកដែលបោះបង់អ្វីៗទាំងអស់ ហើយលះបង់ខ្លួនដោយស្មោះសរដើម្បីព្រះជាម្ចាស់ ពួកគេមើលងាយអស់អ្នកដែលបំពេញភារកិច្ចរបស់ខ្លួនដោយស្មោះត្រង់ ហើយរស់នៅយ៉ាងត្បិតត្បៀត និងសាមញ្ញបំផុតទាក់ទងនឹងជីវិតខាងសម្ភារៈរបស់ពួកគេ ហើយពួកគេមើលងាយអស់អ្នកដែលត្រូវបានធ្វើទុក្ខបុកម្នេញ ដោយសារតែពួកគេជឿលើព្រះជាម្ចាស់ និងបំពេញភារកិច្ច ហើយជាលទ្ធផលមិនអាចត្រឡប់ទៅផ្ទះវិញបាន។ ពួកគេឧស្សាហ៍សើចចំអកឱ្យមនុស្សទាំងនេះនៅក្នុងចិត្តរបស់ពួកគេ ដោយនិយាយថា៖ «អ្នករាល់គ្នាបានបាត់បង់ផ្ទះសម្បែងដោយសារតែសេចក្ដីជំនឿរបស់អ្នករាល់គ្នាលើព្រះជាម្ចាស់។ អ្នករាល់គ្នាមិនអាចនៅជាមួយគ្រួសាររបស់ខ្លួនបាន ហើយអ្នករាល់គ្នាកំពុងរស់នៅយ៉ាងខ្វះខាត អ្នករាល់គ្នាល្ងង់ណាស់! មិនថាមនុស្សម្នាក់ធ្វើអ្វីក៏ដោយ រួមទាំងសេចក្ដីជំនឿរបស់គេលើព្រះជាម្ចាស់ផងដែរ គេត្រូវតែប្រកាន់យកគោលការណ៍សម្រាប់ការប្រព្រឹត្តក្នុងលោកីយ៍មួយគឺ៖ គេដាច់ខាតមិនត្រូវរងការខាតបង់ឡើយ។ ពួកគេត្រូវតែអាចមើលឃើញ និងប៉ះសេចក្ដីសន្យា និងព្រះពររបស់ព្រះជាម្ចាស់បាន ហើយអាកប្បកិរិយាដ៏សមស្របតែមួយគត់ដែលត្រូវប្រកាន់យកគឺ មិនលែងសត្វស្ទាំងឡើយទាល់តែបានឃើញសត្វទន្សាយស្លឹក។ អ្នករាល់គ្នាល្ងង់ណាស់! មើលមកខ្ញុំចុះ។ ខ្ញុំជឿលើព្រះជាម្ចាស់ផង ដេញតាមកេរ្តិ៍ឈ្មោះ លាភសក្ការៈ និងឋានៈផង។ ខ្ញុំរីករាយនឹងការទំនុកបម្រុងដ៏ល្អទាំងអស់ពីដំណាក់របស់ព្រះជាម្ចាស់ ហើយខ្ញុំក៏អាចទទួលបានព្រះពរនៅថ្ងៃអនាគតផងដែរ។ ខ្ញុំមិនចាំបាច់ស៊ូទ្រាំនឹងការរងទុក្ខអ្វីឡើយ ហើយព្រះពរដែលខ្ញុំទទួលបាន នឹងធំជាងរបស់អ្នករាល់គ្នាទៅទៀត។ ខ្ញុំមិនលះបង់ដូចអ្នករាល់គ្នាទេ ដែលបោះបង់គ្រួសារ និងការងាររបស់ខ្លួន ហើយមិនអាចត្រឡប់ទៅផ្ទះវិញបាន ដោយគ្មានភាពប្រាកដប្រជាទាល់តែសោះថាតើអ្នករាល់គ្នានឹងអាចទទួលបានព្រះពរណាមួយនៅថ្ងៃអនាគតឬអត់នោះ»។ តើមនុស្សទាំងនេះជាមនុស្សប្រភេទអ្វីទៅ? ពួកគេមិនដេញតាមសេចក្តីពិត ពួកគេមិនបំពេញភារកិច្ចរបស់ខ្លួនដោយស្មោះសរទេ ប៉ុន្តែពួកគេបែរជាមើលងាយអស់អ្នកដែលដេញតាមសេចក្តីពិត ហើយបោះបង់គ្រួសារ និងការងាររបស់ខ្លួន ស៊ូទ្រាំនឹងការរងទុក្ខ ហើយលះបង់ដើម្បីតែបំពេញភារកិច្ចរបស់ខ្លួន សម្រេចការផ្ទុកផ្ដាក់របស់ព្រះជាម្ចាស់ និងធ្វើតាមបំណងព្រះហឫទ័យព្រះជាម្ចាស់ទៅវិញ។ តើមានមនុស្សបែបនេះច្រើនទេ? (មានច្រើន។) មានមនុស្សបែបនេះមួយចំនួននៅក្នុងគ្រប់ពួកជំនុំទាំងអស់។ តើមនុស្សទាំងនេះជាអ្នកជឿពិតលើព្រះជាម្ចាស់ដែរឬទេ? តើពួកគេអាចត្រូវបានសង្គ្រោះដែរឬទេ? (មិនអាចទេ។) ពួកគេមិនមែនជាអ្នកជឿពិតលើព្រះជាម្ចាស់ឡើយ រឹតតែមិនអាចទៅរួចដែលពួកគេនឹងត្រូវបានសង្គ្រោះទៅទៀត។

មិនថាពួកទទឹងនឹងព្រះគ្រីស្ទជួបប្រទះបញ្ហាអ្វី ឬពួកគេធ្វើអ្វីក៏ដោយ រឿងដំបូងដែលពួកគេគិតដល់ មិនមែនថាតើពួកគេអាចទទួលបានសេចក្តីពិត និងសម្រេចបានសេចក្តីសង្គ្រោះឬអត់នោះទេ ប៉ុន្តែផ្ទុយទៅវិញ ពួកគេគិតពីអត្ថប្រយោជន៍ខាងសាច់ឈាមទាំងអស់របស់ពួកគេ។ នៅក្នុងចិត្តរបស់ពួកគេ រាល់អត្ថប្រយោជន៍ដែលទាក់ទងនឹងសាច់ឈាមរបស់ពួកគេ គឺស្ថិតនៅកន្លែងដ៏សំខាន់បំផុត កន្លែងខ្ពស់បំផុត និងកន្លែងកំពូលបំផុត។ នៅក្នុងចិត្តរបស់ពួកគេ ពួកគេមិនដែលចេះគិតពីព្រះរាជបំណងរបស់ព្រះជាម្ចាស់នោះទេ ពួកគេមិនដែលចេះគិតគូរពីកិច្ចការរបស់ព្រះជាម្ចាស់ឡើយ រឹតតែមិនគិតគូរថាតើភារកិច្ចអ្វីដែលមនុស្សគួរតែបំពេញទៅទៀត។ មិនថាព្រះជាម្ចាស់តម្រូវឱ្យមនុស្សបំពេញភារកិច្ចរបស់ពួកគេឱ្យត្រូវតាមស្ដង់ដាយ៉ាងណាក៏ដោយ មិនថាព្រះជាម្ចាស់តម្រូវឱ្យមនុស្សក្លាយជាភាវៈដែលព្រះបានបង្កើតត្រូវតាមស្ដង់ដាយ៉ាងណាក៏ដោយ ក៏ពួកទទឹងនឹងព្រះគ្រីស្ទនៅតែព្រងើយកន្តើយទាំងស្រុង។ មិនថាទ្រង់ប្រកាន់យកវិធីសាស្ត្រអ្វី ឬថ្លែងព្រះបន្ទូលអ្វីក៏ដោយ ក៏ព្រះជាម្ចាស់មិនអាចធ្វើឱ្យមនុស្សទាំងនេះរំជួលចិត្តបានឡើយ ហើយតាមរយៈនោះ ធ្វើឱ្យពួកគេផ្លាស់ប្តូរផែនការរបស់ពួកគេ ហើយបោះបង់ចោលភាពលោភលន់ និងបំណងប្រាថ្នារបស់ពួកគេបានឡើយ។ មនុស្សទាំងនេះ ទាំងឈ្មោះ និងការពិត គឺជាអ្នកសម្ភារៈនិយម និងជាអ្នកមិនជឿនៅក្នុងចំណោមពួកទទឹងនឹងព្រះគ្រីស្ទ។ ដូច្នេះ តើមនុស្សទាំងនេះអាចត្រូវបានចាត់ទុកថាជាកាកសំណល់នៃជួរពួកទទឹងនឹងព្រះគ្រីស្ទបានដែរឬទេ? (បាន ពីព្រោះពួកទទឹងនឹងព្រះគ្រីស្ទមួយចំនួននៅតែអាចបម្រើការបានខ្លះដើម្បីឋានៈ ចំណែកឯមនុស្សទាំងនេះវិញ សូម្បីតែបម្រើការក៏ពួកគេមិនសុខចិត្តផង។) ត្រឹមត្រូវហើយ។ មនុស្សទាំងនេះចង់បានអត្ថប្រយោជន៍ អ្វីទាំងអស់ដែលពួកគេសម្លឹងមើល និងគិតដល់ពេញមួយថ្ងៃ គឺសុទ្ធតែជាអត្ថប្រយោជន៍ ហើយអ្វីៗគ្រប់យ៉ាងដែលពួកគេធ្វើ គឺវិលជុំវិញអត្ថប្រយោជន៍។ មនុស្សមួយចំនួនបំពេញភារកិច្ចរៀបចំទទួលភ្ញៀវ ហើយនៅពេលដែលពួកគេអស់ស៊ុត អង្ករ ឬម្សៅ ពួកគេប្រាប់ពួកជំនុំភ្លាមៗឱ្យចាត់នរណាម្នាក់ទៅទិញរបស់ទាំងនេះ។ ពួកគេមិនទិញអ្វីដោយខ្លួនឯងទេ វាហាក់ដូចជាពួកគេមិនដែលហូបរបស់ទាំងនេះនៅក្នុងផ្ទះរបស់ពួកគេឡើយ មុនពេលពួកគេចាប់ផ្តើមបំពេញភារកិច្ចរៀបចំទទួលភ្ញៀវ។ ពីមុន ពួកគេធ្លាប់ទិញរបស់ទាំងអស់នេះដោយខ្លួនឯង ប៉ុន្តែនៅពេលពួកគេបានចាប់ផ្តើមបំពេញភារកិច្ចនេះភ្លាម ពួកគេក៏បានចាប់ផ្តើមរកលេស មានអារម្មណ៍ថាខ្លួនឯងត្រឹមត្រូវ និងជឿជាក់លើខ្លួនឯង ហើយក្លាយជាអ្នកទារបំណុល ជាម្ចាស់បំណុលនៃដំណាក់របស់ព្រះជាម្ចាស់ ហាក់ដូចជាដំណាក់របស់ព្រះជាម្ចាស់ជំពាក់អ្វីមួយពួកគេអ៊ីចឹង មនុស្សបែបនេះមិនល្អទេ។

ខ្ញុំធ្លាប់ស្នាក់នៅក្នុងលំនៅឋានទទួលភ្ញៀវមួយចំនួននៅប្រទេសចិនដីគោក ហើយបងប្អូនប្រុសស្រីមួយចំនួនមានភាពជាមនុស្សដ៏អស្ចារ្យ។ ទោះបីជាពួកគេទើបតែជឿបានពីរឆ្នាំ ឬបីឆ្នាំ ហើយមិនសូវយល់សេចក្តីពិតច្រើនក៏ដោយ ក៏ពួកគេនៅតែបំពេញភារកិច្ចរៀបចំទទួលភ្ញៀវរបស់ខ្លួនដោយស្មោះសរដែរ។ ប្រសិនបើដំណាក់របស់ព្រះជាម្ចាស់ព្យាយាមឱ្យលុយពួកគេ ពួកគេនឹងបដិសេធ។ ពួកគេនឹងឱ្យលុយត្រឡប់ទៅវិញសម្រាប់អ្វីក៏ដោយដែលបងប្អូនប្រុសស្រីបានឱ្យពួកគេ ហើយពួកគេនឹងរក្សាទុកអ្វីៗដែលជាកម្មសិទ្ធិ ដំណាក់របស់ព្រះជាម្ចាស់ដោយយកចិត្តទុកដាក់។ ប្រសិនបើរបស់អ្វីមួយដែលដំណាក់របស់ព្រះជាម្ចាស់បានទិញ មិនត្រូវបានប្រើប្រាស់អស់ទេ នោះពួកគេថែមទាំងឱ្យតម្លៃស្មើជាលុយទៅដំណាក់របស់ព្រះជាម្ចាស់វិញទៀតផង។ អ្នកខ្លះដែលមានភាពធូរធារផ្នែកហិរញ្ញវត្ថុ គឺជាអ្នកទទួលភ្ញៀវដោយស្ម័គ្រចិត្ត ហើយពួកគេមិនយកលុយសូម្បីតែមួយកាក់មួយសេនដែលដំណាក់របស់ព្រះជាម្ចាស់បានឱ្យឡើយ។ មនុស្សមួយចំនួនមិនសូវធូរធារទេ ប៉ុន្តែសូម្បីតែពួកគេ ក៏នឹងមិនយកលុយកាក់ដែលដំណាក់របស់ព្រះជាម្ចាស់បានឱ្យដែរ។ មិនថាពួកជំនុំ ឬបងប្អូនប្រុសស្រីបានឱ្យអ្វីទៅផ្ទះរបស់ពួកគេសម្រាប់ប្រើប្រាស់ក្នុងការទទួលភ្ញៀវក៏ដោយ ក៏ពួកគេនឹងមិនកិបកេងរបស់ទាំងនោះសូម្បីតែបន្តិចឡើយ។ តើនេះដោយសារតែពួកគេយល់សេចក្តីពិតមែនទេ? មិនមែនទេ វាគឺជារឿងចរិតលក្ខណៈ។ លើសពីនេះទៅទៀត និងសំខាន់ជាងនេះទៅទៀត ពួកគេគឺជាអ្នកជឿពិតប្រាកដ ហើយរួមផ្សំជាមួយនឹងការមានចរិតលក្ខណៈល្អផងនោះ ទើបពួកគេអាចធ្វើបែបនេះបាន បើមិនដូច្នេះទេ ពួកគេមុខជាមិនអាចធ្វើបានឡើយ។ ខ្ញុំធ្លាប់ទៅលំនៅឋានទទួលភ្ញៀវមួយចំនួន ហើយអ្នកទទួលភ្ញៀវបានយកកម្រាល​និងភួយដ៏ល្អបំផុតរបស់ពួកគេមកឱ្យខ្ញុំប្រើ ហើយខ្ញុំបាននិយាយថា៖ «របស់ទាំងនេះថ្មីសន្លាង ហើយមិនទាន់ប្រើទេ។ សូមទុកវានៅក្នុងថង់វិញចុះ ខ្ញុំនឹងមិនប្រើវាឡើយ»។ ពួកគេនៅតែទទូចឱ្យខ្ញុំប្រើវា។ បន្ទាប់មក មានអ្នកទទួលភ្ញៀវខ្លះបានទិញរបស់ថ្មីៗទាំងអស់សម្រាប់ឱ្យខ្ញុំប្រើ ហើយខ្ញុំបាននិយាយថា «កុំទិញរបស់ថ្មីអី វាខ្ជះខ្ជាយលុយណាស់។ ខ្ញុំនឹងប្រើតែរបស់ដែលអ្នកមាននៅទីនេះបានហើយ។ កុំចំណាយលុយអី។ ខ្ញុំមិនគាំទ្រឱ្យមនុស្សទិញនេះទិញនោះនៅគ្រប់ទីកន្លែងដែលខ្ញុំទៅទេ។ វាមិនចាំបាច់ក្នុងការប្រើប្រាស់របស់ថ្មីៗជានិច្ចនោះឡើយ»។ មនុស្សមួយចំនួននៅតែទទូចចង់ចំណាយលុយនេះដដែល។ ក៏មានអ្នកទទួលភ្ញៀវខ្លះដែលបានធ្វើម្ហូបជាច្រើនមុខនៅពេលទទួលទានអាហារផងដែរ។ ដោយសារតែពួកគេមិនបានដឹងថាខ្ញុំចូលចិត្តហូបអ្វី ពួកគេបានធ្វើម្ហូបជាច្រើនមុខដើម្បីឱ្យខ្ញុំអាចមានជម្រើស ពីព្រោះប្រសិនបើពួកគេធ្វើម្ហូបតែពីរបីមុខ ពួកគេបារម្ភថាខ្ញុំនឹងហូបមិនសូវបាន។ ក៏មានមនុស្សជាច្រើនដែលធ្វើបែបនេះដែរ។ ក៏ប៉ុន្តែ អ្នកទទួលភ្ញៀវខ្លះគឺខុសពីនេះ។ នៅពេលដែលខ្ញុំស្នាក់នៅជាមួយអ្នកទទួលភ្ញៀវទាំងនេះ ពួកគេគ្រាន់តែយករបស់របរប្រើប្រាស់ប្រចាំថ្ងៃខ្លះៗមកឱ្យខ្ញុំប្រើឱ្យតែបានៗ គ្រឿងផ្សំដែលពួកគេប្រើនៅពេលចម្អិនអាហារ គឺជាអ្វីដែលបងប្អូនប្រុសស្រីបានយកមកឱ្យពួកគេតែប៉ុណ្ណោះ ហើយនៅពេលពួកគេត្រូវការទៅទិញបន្ថែម ពួកគេនឹងលូកដៃសុំលុយពីខ្ញុំ។ បន្ទាប់មក មានអ្នកទទួលភ្ញៀវខ្លះទៀត ដែលខ្ញុំបានទុករបស់របរខ្លះនៅក្នុងផ្ទះរបស់ពួកគេដើម្បីឱ្យជួយថែរក្សា។ នៅពេលដែលខ្ញុំមិនបានត្រឡប់ទៅវិញមួយរយៈ អ្នកទទួលភ្ញៀវទាំងនោះបានគាស់ថតតុ ហើយរបស់ខ្លះក៏បាត់ទៅ។ ពួកគេសុទ្ធតែជឿលើព្រះជាម្ចាស់ ហើយពួកគេសុទ្ធតែបំពេញភារកិច្ចរៀបចំទទួលភ្ញៀវ ប៉ុន្តែតើភាពខុសគ្នារវាងពួកគេមានទំហំធំធេងដែរឬទេ? អ្នកជឿលើព្រះជាម្ចាស់មួយចំនួនអាចធ្វើរឿងបែបនេះបាន តើនេះជារឿងដែលមនុស្សធ្វើឬ? នេះគឺជាអ្វីដែលពួកចោរប្លន់ ចោរព្រៃ ជនពាល និងមនុស្សពាលាធ្វើ។ តើអ្នកជឿពិតប្រាកដអាចធ្វើរឿងបែបនេះបានដែរឬទេ? ប្រសិនបើអ្នកជឿពិតប្រាកដម្នាក់ជួយថែរក្សារបស់អ្វីមួយឱ្យអ្នក នោះមិនថាអ្នកទៅឆ្ងាយយូរប៉ុនណា ក៏ដោយ ទោះបីជាប្រាំបីឆ្នាំ ឬដប់ឆ្នាំក៏ដោយ ក៏គេនឹងតែងតែថែរក្សាវាឱ្យមានសុវត្ថិភាពសម្រាប់អ្នកជានិច្ចដែរ។ គេនឹងមិនប៉ះពាល់ មើល ឬកកាយវាឡើយ។ ក៏ប៉ុន្តែ សម្រាប់អ្នកទទួលភ្ញៀវខ្លះ ប្រសិនបើអ្នកទុករបស់អ្វីមួយនៅផ្ទះរបស់ពួកគេ ពួកគេនឹងបើកវា មើលភ្លាមៗនៅពេលដែលអ្នកចេញផុតពីទ្វារ។ តើពួកគេកំពុងកកាយរកអ្វី? ពួកគេនឹងកកាយកាបូបរបស់អ្នកដើម្បីមើលថា តើមានរបស់មានតម្លៃនៅក្នុងនោះដែរឬទេ ដូចជាគ្រឿងអលង្ការ ទូរសព្ទដៃ ឬលុយជាដើម ពួកគេកកាយរករបស់ទាំងអស់នេះ។ តើស្ត្រីខ្លះចូលចិត្តកកាយរកអ្វី? ពួកគេចង់មើលថាតើអ្នកមានខោអាវស្អាតៗដែរឬទេ។ ពេលពួកគេកកាយរួច ពួកគេគិតថា៖ «អូ! ខោអាវទាំងនេះស្អាតណាស់។ ខ្ញុំនឹងលវា»។ ចូរប្រាប់ខ្ញុំមកមើល៍ តើរឿងទាំងនេះមិនកើតឡើងទេឬ? (កើតឡើង។) តើអ្នកដឹងដោយរបៀបណា? តើអ្នករាល់គ្នាធ្លាប់ឃើញរឿងនេះកើតឡើងដែរឬទេ? ខ្ញុំមានភស្តុតាងរឹងមាំដើម្បីនិយាយថា រឿងទាំងនេះកើតឡើងមែន។ នាឆ្នាំមួយ នៅចុងរដូវស្លឹកឈើជ្រុះ ខ្ញុំបានទុកខោអាវមួយចំនួននៅលំនៅឋានទទួលភ្ញៀវមួយ។ ថ្ងៃមួយ ខ្ញុំស្រាប់តែនឹកឃើញដល់ខោអាវខ្លះក្នុងចំណោមខោអាវទាំងនេះដែលខ្ញុំគួរតែពាក់ ហើយខ្ញុំមានគម្រោងទៅយកវា ដូច្នេះ ខ្ញុំក៏បានទៅលំនៅឋានទទួលភ្ញៀវនោះ។ ទាយទៅមើលថាតើមានរឿងអ្វីបានកើតឡើង។ ពេលខ្ញុំចូលទៅក្នុងផ្ទះ ស្ត្រីចំណាស់ដែលជាអ្នកទទួលភ្ញៀវកំពុងលអាវធំរោមចៀមរបស់ខ្ញុំ។ វាជារឿងចៃដន្យដែលខ្ញុំបានឃើញវា។ ខ្ញុំបាននិយាយថា៖ «តើអ្នកកំពុងធ្វើអ្វីហ្នឹង?» គាត់ភ្ញាក់ផ្អើលយ៉ាងខ្លាំង។ គាត់មិនដែលនឹកស្មានថាមានការចៃដន្យបែបនេះ ដែលខ្ញុំនឹងឃើញអ្វីដែលគាត់កំពុងធ្វើនោះទេ ហើយគាត់ខ្មាសអៀនយ៉ាងខ្លាំង។ ទោះជាយ៉ាងនេះក្ដី មនុស្សបែបនេះគឺមុខក្រាស់ណាស់ ហើយគាត់ក៏បាននិយាយភ្លាមៗថា៖ «អូ! តើអ្នកមិនគិតថាអាវធំរោមចៀមរបស់អ្នកសមនឹងខ្ញុំឥតខ្ចោះទេឬ?» ខ្ញុំបាននិយាយថា៖ «នោះគឺជាអាវធំរបស់ខ្ញុំ។ ខ្ញុំមិនអាចពាក់វាបានទេ ប្រសិនបើអ្នកកំពុងពាក់វានោះ»។ គាត់បាននិយាយថា៖ «នេះនែ៎ យកទៅវិញចុះ ខ្ញុំមិនចង់បានវាទេ»។ ខ្ញុំបានឆ្លើយតបថា៖ «តើអ្នកលវាធ្វើអ្វី បើអ្នកមិនចង់បានវានោះ? តើទ្វារទូមិនបានចាក់សោទេឬអី?» គាត់បាននិយាយថា៖ «ចៃដន្យអី ថ្ងៃនេះខ្ញុំគ្មានអ្វីធ្វើ ដូច្នេះខ្ញុំក៏យកវាមកមើលទៅ»។ ខ្ញុំបាននិយាយថា៖ «វាមិនមែនជារបស់អ្នកទេ ដូច្នេះ អ្នកមិនគួរប៉ះវាឡើយ»។ នេះគឺជាឧទាហរណ៍នៃរឿងមួយដែលពិតជាបានកើតឡើងមែន។ ខ្ញុំមិនដឹងថាគាត់មានចេតនាអ្វីក្នុងការធ្វើបែបនេះទេ។ ចូរប្រាប់ខ្ញុំមកមើល៍ តើមនុស្សបែបនេះជាមនុស្សដែលជឿលើព្រះជាម្ចាស់ដែរឬទេ? តើខ្ញុំគួរចាត់ទុក គេថាជាអ្នកជឿលើព្រះជាម្ចាស់ និងជាសមាជិកនៃគ្រួសាររបស់ព្រះជាម្ចាស់ដែរឬទេ? (មិនគួរទេ។) គេមិនស័ក្តិសមជាអ្នកដើរតាមព្រះជាម្ចាស់ឡើយ គេគឺជាម្នាក់នៃបក្ខពួករបស់សាតាំង ដែលគ្មានការខ្មាសអៀន គ្មានមនសិការ ឬភាពមានវិចារណញ្ញាណឡើយ គ្មានភាពជាមនុស្សទាល់តែសោះ ពួកគេគឺជាមនុស្សចោលម្សៀត។ តើព្រះជាម្ចាស់នឹងសង្គ្រោះមនុស្សបែបនេះដែរឬទេ? មនុស្សបែបនេះសូម្បីតែសេចក្តីទៀងត្រង់ និងសេចក្តីថ្លៃថ្នូរតិចតួចបំផុត ឬការគោរពចំពោះព្រះជាម្ចាស់តិចតួចបំផុតក៏គ្មានផង ព្រះជាម្ចាស់មិនអាចសង្គ្រោះពួកគេជាដាច់ខាត។ សេចក្តីពិតដែលព្រះជាម្ចាស់មានព្រះបន្ទូល និងជីវិតដែលទ្រង់ផ្គត់ផ្គង់ដល់មនុស្ស គឺមិនត្រូវបានផ្គត់ផ្គង់ដល់មនុស្សបែបនេះឡើយ។ មនុស្សទាំងនេះមិនមែនជាសមាជិកនៃគ្រួសាររបស់ព្រះជាម្ចាស់ទេ ប៉ុន្តែផ្ទុយទៅវិញ ពួកគេគឺជាអ្នកមិនជឿដែលនៅក្រៅដំណាក់របស់ព្រះជាម្ចាស់ ហើយពួកគេគឺជាកម្មសិទ្ធិពួកអារក្ស។ ក្រៅពីសារជាតិធម្មជាតិនៃពួកទទឹងនឹងព្រះគ្រីស្ទជាសារជាតិធម្មជាតិដែលមិនស្រឡាញ់សេចក្តីពិត និងស្អប់ខ្ពើមសេចក្តីពិតហើយ ចរិតលក្ខណៈរបស់ពួកគេក៏ទាបថោក និងគួរឱ្យស្អប់ខ្ពើមបំផុតផងដែរ ហើយមនុស្សបែបនេះគឺគួរឱ្យខ្ពើមរអើម គួរឱ្យមើលងាយ និងគួរឱ្យស្អប់ខ្ពើមជាទីបំផុត។ តាមរយៈការបង្ហាញចេញរបស់មនុស្សទាំងនេះដែលកិបកេងទ្រព្យសម្បត្តិនៃដំណាក់របស់ព្រះជាម្ចាស់ ដែលយើងទើបតែបាននិយាយរួចមក នេះគឺគ្រប់គ្រាន់ដើម្បីបង្ហាញថា ទោះបីជាមនុស្សទាំងនេះបំពេញភារកិច្ចអ្វីក៏ដោយ ក៏ពួកគេមិនដែលលះបង់ខ្លួនយ៉ាងពិតប្រាកដឡើយ ហើយពួកគេមិនដែលធ្វើវាដោយសេចក្តីស្មោះសរនោះទេ។ ផ្ទុយទៅវិញ ពួកគេមកជាមួយនឹងផែនការ ភាពលោភលន់ និងបំណងប្រាថ្នាផ្ទាល់ខ្លួនរបស់ពួកគេ ពួកគេរត់មករកអត្ថប្រយោជន៍ និងមិនមែនដើម្បីទទួលបានសេចក្តីពិតនោះទេ។ ហេតុដូច្នេះហើយ ទោះបីជាអ្នកមើលរឿងនេះយ៉ាងណាក៏ដោយ ចំពោះព្រះជាម្ចាស់ ភាពជាមនុស្សរបស់មនុស្សបែបនេះគឺមិនត្រូវតាមស្ដង់ដាឡើយ។ ដូច្នេះ ចូរប្រាប់ខ្ញុំមកមើល៍ តើអ្នករាល់គ្នាចាត់ទុកភាពជាមនុស្សរបស់មនុស្សបែបនេះថាត្រូវតាមស្ដង់ដាដែរឬទេ ហើយតើអ្នករាល់គ្នាចាត់ទុកពួកគេថាជាមនុស្សល្អដែរឬទេ? (អត់ទេ។) អ្នករាល់គ្នាក៏មើលងាយមនុស្សបែបនេះដែរ តើមែនទេ? (មែនហើយ។) នៅពេលមនុស្សមួយចំនួនឮថាដំណាក់របស់ព្រះជាម្ចាស់បានទិញរបស់អ្វីមួយ ពួកគេក៏ចង់បានចំណែករបស់ពួកគេ ហើយនៅពេលពួកគេឃើញបងប្អូនប្រុសស្រីបរិច្ចាគខោអាវ នោះមិនថាពួកគេស័ក្តិសមនឹងទទួលបានវា ឬថាតើគួរតែទទួលបានវាឬអត់នោះទេ ក៏ពួកគេទៅព្យាយាមយកវា ដោយធ្វើសកម្មភាពយ៉ាងសកម្មជាងអ្នកណាៗទាំងអស់។ នៅពេលពួកគេឮថាដំណាក់របស់ព្រះជាម្ចាស់មានការងារដែលត្រូវធ្វើ ឬថាមានការងារកខ្វក់ ឬនឿយហត់មួយចំនួនដែលត្រូវបំពេញ ពួកគេក៏លាក់ខ្លួនភ្លាមៗ ហើយអ្នកមិនអាចរកពួកគេឃើញនៅកន្លែងណាឡើយ។ មនុស្សបែបនេះគឺមានល្បិចកល និងក្រឡេចក្រឡុច មានចរិតលក្ខណៈទាបថោក ពួកគេគួរឱ្យមើលងាយ គួរឱ្យស្អប់ខ្ពើម និងគួរឱ្យខ្ពើមរអើម!

ការប្រើប្រាស់ការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ក្នុងការកិបកេងទ្រព្យសម្បត្តិនៃដំណាក់របស់ព្រះជាម្ចាស់ ដើម្បីវិភាគពីការខ្វល់ខ្វាយរបស់ពួកគេចំពោះអត្ថប្រយោជន៍ផ្ទាល់ខ្លួននៅក្នុងគ្រប់ទិដ្ឋភាព អនុញ្ញាតឱ្យយើងមើលឃើញថា មនុស្សទាំងនេះគឺជាអ្នកមិនជឿ ជាអ្នកសម្ភារៈនិយម ជាមនុស្សដែលមានចរិតលក្ខណៈគួរឱ្យមើលងាយ ទាបថោក និងអន់ថយ ជាមនុស្សគួរឱ្យស្អប់ខ្ពើម ហើយមិនមែនជាគោលដៅដែលព្រះជាម្ចាស់នឹងសង្គ្រោះឡើយ។ ការកំណត់និយមន័យនៃមនុស្សបែបនេះ មិនចាំបាច់ត្រូវលើកឡើងដល់កម្រិតដែលថាពួកគេស្អប់ខ្ពើមសេចក្តីពិតនោះទេ យើងអាចមើលពួកគេធ្លុះរួចទៅហើយតាមរយៈភាពជាមនុស្ស និងចរិតលក្ខណៈរបស់ពួកគេ ដូច្នេះ មិនចាំបាច់ទាញវាឱ្យដល់កម្រិតខ្ពស់ដែលទាក់ទងនឹងសេចក្តីពិតឡើយ។ ហេតុដូច្នេះហើយ ទោះបីជានៅក្នុងដំណាក់របស់ព្រះជាម្ចាស់ ឬនៅក្នុងក្រុមមនុស្សណាមួយក៏ដោយ ក៏មនុស្សបែបនេះគួរតែជាមនុស្សដែលទាបថោកបំផុត និងខ្វះចរិតលក្ខណៈបំផុតជានិច្ច។ ជាការពិតណាស់ ប្រសិនបើពួកគេត្រូវវាស់ស្ទង់នៅក្នុងដំណាក់របស់ព្រះជាម្ចាស់ដោយប្រើសេចក្តីពិត នោះពួកគេមើលទៅរឹតតែគួរឱ្យមើលងាយ និងទាបថោកថែមទៀត។ តើអ្នករាល់គ្នាមានឧទាហរណ៍បន្ថែមទៀតនៃការបង្ហាញចេញនេះ ដែលពួកទទឹងនឹងព្រះគ្រីស្ទបង្ហាញដែរឬទេ? (មានអាទទឹងនឹងព្រះគ្រីស្ទម្នាក់បានចាត់ចែងរឿងបោះពុម្ពសៀវភៅសម្រាប់ដំណាក់របស់ព្រះជាម្ចាស់ ហើយគាត់បានកិបកេងតង្វាយរបស់ព្រះជាម្ចាស់រាប់សែនយ័ន តាមរយៈការធ្វើគណនេយ្យក្លែងក្លាយ។ បន្ទាប់ពីគាត់ត្រូវបានស៊ើបអង្កេត គេបានរកឃើញថា មុនពេលគាត់ចាប់ផ្តើមបំពេញភារកិច្ចនេះ គ្រួសាររបស់គាត់មានលុយតិចតួចណាស់ ប៉ុន្តែបន្ទាប់ពីគាត់ចាប់ផ្តើមបំពេញភារកិច្ចនេះ គាត់បានទិញផ្ទះ និងឡាន ប៉ុន្តែរឿងទាំងនេះមិនអាចត្រូវបានពិនិត្យឃើញពីបញ្ជីគណនេយ្យឡើយ។ គ្រួសាររបស់គាត់សុទ្ធតែជាមនុស្សកាចសាហាវណាស់ ដូច្នេះ តង្វាយទាំងនោះមិនអាចទាមទារមកវិញបានទេ។) តើអ្នកដឹកនាំ និងអ្នកធ្វើការមិនមានការទទួលខុសត្រូវដោយផ្ទាល់ចំពោះហេតុការណ៍នេះទេឬ? (មែនហើយ។ ក្រោយមក នៅពេលមានព័ត៌មានលម្អិតបន្ថែមទៀតត្រូវបានលាតត្រដាង គេបានរកឃើញថា អ្នកដឹកនាំ និងអ្នកធ្វើការដែលទទួលខុសត្រូវនៅពេលនោះ មិនដែលត្រួតពិនិត្យបញ្ជីគណនេយ្យដែលអាទទឹងនឹងព្រះគ្រីស្ទនេះគ្រប់គ្រងឡើយ។ ពួកគេបានធ្វេសប្រហែសក្នុងការទទួលខុសត្រូវរបស់ពួកគេ ហើយស្ថានការណ៍នេះគឺបណ្តាលមកពីពួកគេមិនទទួលខុសត្រូវ។ ពួកគេប្រាកដជាមានការទទួលខុសត្រូវដោយផ្ទាល់មែន។) ដូច្នេះ តើអំពើរំលងរបស់ពួកគេគួរតែត្រូវបានកត់ត្រាទុកនៅក្នុងសៀវភៅកំណត់ត្រារបស់ព្រះជាម្ចាស់ដែរឬទេ? (គួរតែកត់ត្រាទុក។) តើមនុស្សទាំងនេះត្រូវបានចាត់ការយ៉ាងដូចម្តេចនៅពេលក្រោយមក? (អ្នកខ្លះត្រូវបានបោសសម្អាតចេញ និងបណ្ដេញចេញ ហើយអ្នកខ្លះកំពុងសងតង្វាយត្រឡប់មកវិញ។) នេះគឺជារបៀបដ៏សមស្របមួយក្នុងការចាត់ការពួកគេ។ អ្នកដឹកនាំ និងអ្នកធ្វើការបានធ្វេសប្រហែសនឹងភារកិច្ចរបស់ពួកគេ ហើយមិនបានបំពេញការទទួលខុសត្រូវក្នុងការមើលការខុសត្រូវរបស់ពួកគេនៅក្នុងរឿងនេះឡើយ។ ជាពិសេស ពួកគេបានប្រើមនុស្សខុស ហើយពួកគេមិនបានខិតខំប្រឹងប្រែងដើម្បីតាមដាន ឬមើលការខុសត្រូវលើបុគ្គលនេះឡើយ ពួកគេមិនអាចរកឃើញបញ្ហាជាមួយបុគ្គលដែលពួកគេកំពុងប្រើប្រាស់នេះឱ្យទាន់ពេលវេលាទេ ដូច្នេះ ផលវិបាកដ៏ធ្ងន់ធ្ងរក៏បានកើតឡើង ដែលបណ្តាលឱ្យតង្វាយរបស់ព្រះជាម្ចាស់ និងទ្រព្យសម្បត្តិនៃដំណាក់របស់ព្រះជាម្ចាស់រងការខាតបង់យ៉ាងធំធេង។ វាគឺជាការទទួលខុសត្រូវរបស់មនុស្សទាំងអស់នេះដែលមានការទទួលខុសត្រូវដោយផ្ទាល់ ហើយអំពើរំលងរបស់ពួកគេគួរតែត្រូវបានកត់ត្រាទុកទាំងអស់។ នេះគឺជាផលវិបាកដ៏អាក្រក់ដែលពួកគេបាននាំមកលើខ្លួនឯង ដោយសារការមិនប្រើប្រាស់បុគ្គលដែលត្រឹមត្រូវសម្រាប់ការងារ ហើយវាបានបណ្តាលឱ្យដំណាក់របស់ព្រះជាម្ចាស់រងការខាតបង់ ហើយនៅទីបំផុត តង្វាយរបស់ព្រះជាម្ចាស់គឺជាតម្លៃដែលត្រូវបានបង់។ ចូរប្រាប់ខ្ញុំមកមើល៍ តើពួកទទឹងនឹងព្រះគ្រីស្ទតែងតែលោភលន់ជានិច្ច ឬមួយក៏គំនិតអាក្រក់ទាំងនេះកើតឡើងចំពោះពួកគេតែនៅពេលដែលពួកគេឃើញរបស់មានតម្លៃប៉ុណ្ណោះ? (ពួកគេតែងតែលោភលន់ជានិច្ច។) នេះហើយជាមូលហេតុដែលនៅពេលសេពគប់ និងប្រាស្រ័យទាក់ទងជាមួយមនុស្សបែបនេះ គេប្រាកដជាអាចរកឃើញភាពលោភលន់ និងបំណងប្រាថ្នារបស់ពួកគេបាន។ ផលវិបាកនេះត្រូវបានបង្កឡើងដោយអ្នកដឹកនាំ និងអ្នកធ្វើការដែលមិនទទួលខុសត្រូវ មិនចេះញែកដឹងពីមនុស្ស មើលមនុស្សមិនច្បាស់ និងប្រើប្រាស់មនុស្សខុស ដូច្នេះហើយ ការទទួលខុសត្រូវក៏ធ្លាក់យ៉ាងធ្ងន់ធ្ងរទៅលើពួកគេ ហើយពួកគេស័ក្តិសមនឹងត្រូវបានបណ្ដេញចេញ។

ពីមុន យើងបានប្រកបគ្នាជំុំវិញទិដ្ឋភាពសំខាន់ៗនៃធម្មជាតិ សារជាតិ និស្ស័យរបស់ពួកទទឹងនឹងព្រះគ្រីស្ទ និងផ្លូវដែលពួកគេដើរតាម។ អ្វីដែលយើងកំពុងប្រកបគ្នា និងវិភាគនៅថ្ងៃនេះ គឺជាការបង្ហាញចេញនៅក្នុងដែននៃភាពជាមនុស្សរបស់ពួកទទឹងនឹងព្រះគ្រីស្ទ ហើយនេះគឺទាក់ទងនឹងជីវិតពិត។ ទោះបីជានេះគឺជាទិដ្ឋភាពតូចតាចមួយក៏ដោយ ក៏វានៅតែអាចជួយមនុស្សឱ្យកំណត់អត្តសញ្ញាណនៃការបង្ហាញចេញមួយចំនួនរបស់ពួកទទឹងនឹងព្រះគ្រីស្ទបានដែរ។ ទាំងនេះក៏ជាលក្ខណៈ សញ្ញា និងនិមិត្តសញ្ញាដ៏ច្បាស់ក្រឡែតមួយចំនួនរបស់ពួកទទឹងនឹងព្រះគ្រីស្ទផងដែរ។ ឧទាហរណ៍៖ អាទទឹងនឹងព្រះគ្រីស្ទម្នាក់ស្រឡាញ់ឋានៈ កេរ្តិ៍ឈ្មោះ លាភសក្ការៈ និងឥទ្ធិពល ហើយគេមានភាពអាត្មានិយម គួរឱ្យមើលងាយ និងកាចសាហាវណាស់ ហើយគេមិនស្រឡាញ់សេចក្តីពិតទេ ដូច្នេះ តើភាពជាមនុស្ស និងចរិតលក្ខណៈរបស់គេមានលក្ខណៈបែបណាទៅ? អ្នកខ្លះនិយាយថា៖ «ទោះបីជាពួកទទឹងនឹងព្រះគ្រីស្ទមួយចំនួនស្រឡាញ់កេរ្តិ៍ឈ្មោះ និងឋានៈក៏ដោយ ក៏ពួកគេមានចរិតលក្ខណៈថ្លៃថ្នូរ និងខ្ពង់ខ្ពស់ដែរ ហើយពួកគេមានមនសិការ និងវិចារណញ្ញាណ»។ តើនេះត្រឹមត្រូវដែរឬទេ? (អត់ទេ វាមិនត្រឹមត្រូវទេ។) ហេតុអ្វីបានជាមិនត្រឹមត្រូវ? ចូរកុំនិយាយអំពីថាតើពួកទទឹងនឹងព្រះគ្រីស្ទមានសារជាតិនិស្ស័យអ្វីឡើយ។ ជាដំបូង ចូរមើលភាពជាមនុស្ស និងចរិតលក្ខណៈរបស់ពួកគេសិន។ ពួកគេប្រាកដជាមិនមែនមនុស្សល្អទេ ពួកគេមិនមែនជាមនុស្សដែលមានសេចក្តីថ្លៃថ្នូរ មនសិការ ឬសេចក្តីទៀងត្រង់ដ៏ខ្ពង់ខ្ពស់ឡើយ ពួកគេរឹតតែមិនមែនជាមនុស្សដែលស្រឡាញ់សេចក្តីពិតទៅទៀត។ តើមនុស្សដែលមានភាពជាមនុស្សបែបនេះអាចដើរតាមផ្លូវត្រូវដែរឬទេ? ប្រាកដជាមិនអាចទេ ពីព្រោះចរិតលក្ខណៈរបស់ពួកគេមិនមានសារជាតិដែលដើរតាមផ្លូវត្រូវឡើយ ដូច្នេះហើយ មនុស្សទាំងនេះមិនអាចស្រឡាញ់សេចក្តីពិតបានជាដាច់ខាត ពួកគេរឹតតែមិនអាចទទួលយកវាបានទៅទៀត។ ដោយវិនិច្ឆ័យតាមចេតនា និងអាកប្បកិរិយាដែលពួកទទឹងនឹងព្រះគ្រីស្ទបំពេញភារកិច្ចរបស់ពួកគេ ចរិតលក្ខណៈ និងភាពជាមនុស្សរបស់ពួកទទឹងនឹងព្រះគ្រីស្ទ ធ្វើឱ្យមនុស្សបដិសេធ និងមានអារម្មណ៍ស្អប់ខ្ពើមចំពោះពួកគេ ហើយពួកគេរឹតតែត្រូវបានព្រះជាម្ចាស់ស្អប់ខ្ពើម និងបដិសេធទៀតផង។ មិនថាពួកគេបំពេញភារកិច្ចអ្វីក៏ដោយ ក៏ពួកគេតែងតែចង់កិបកេងទ្រព្យសម្បត្តិនៃដំណាក់របស់ព្រះជាម្ចាស់ ហើយទូលសូមរង្វាន់ លុយកាក់ របស់របរ និងអត្ថប្រយោជន៍ពីទ្រង់ជានិច្ច។ ហើយតើព្រះជាម្ចាស់ចាត់ទុកពួកគេជាមនុស្សប្រភេទណា? មនុស្សទាំងនេះប្រាកដជាមិនមែនមនុស្សល្អឡើយ។ ដូច្នេះហើយ នៅក្នុងព្រះនេត្ររបស់ព្រះជាម្ចាស់ តើទ្រង់កំណត់និយមន័យមនុស្សបែបនេះយ៉ាងដូចម្តេចទៅ? តើទ្រង់ដាក់ឈ្មោះអ្វីដល់មនុស្សបែបនេះ? មានរឿងមួយដែលត្រូវបានកត់ត្រាទុកនៅក្នុងព្រះគម្ពីរពីយុគសម័យនៃព្រះគុណគឺ៖ យូដាសឧស្សាហ៍លួចលុយពីថង់លុយ ហើយនៅទីបំផុត គាត់ត្រូវបានព្រះជាម្ចាស់ប្រើប្រាស់ដើម្បីបម្រើការមួយ នោះគឺការក្បត់ព្រះអម្ចាស់យេស៊ូវ។ ព្រះអម្ចាស់យេស៊ូវត្រូវបានគេឆ្កាងនៅលើឈើឆ្កាង ហើយយូដាស ដែលបានដើរតួក្នុងការក្បត់ព្រះអម្ចាស់ និងមិត្តភក្តិរបស់គាត់ បានស្លាប់ដោយសារធ្លាយពោះ។ ហេតុដូច្នេះហើយ មនុស្សទាំងនេះដែលកិបកេងទ្រព្យសម្បត្តិនៃដំណាក់របស់ព្រះជាម្ចាស់ និងលួចតង្វាយដែលបានថ្វាយដល់ព្រះជាម្ចាស់ សុទ្ធតែជាយូដាសនៅក្នុងព្រះនេត្ររបស់ព្រះជាម្ចាស់ ដែលអត្ថន័យបង្កប់គឺថា មនុស្សទាំងនេះត្រូវបានព្រះជាម្ចាស់ដាក់ឈ្មោះថាយូដាស។ ទោះបីជាពួកទទឹងនឹងព្រះគ្រីស្ទទាំងនេះ ដែលបច្ចុប្បន្នត្រូវបានថ្កោលទោសថាយូដាស មិនធ្វើរឿងដូចជាការក្បត់ព្រះអម្ចាស់ និងមិត្តភក្តិរបស់ពួកគេដូចដែលយូដាសបានធ្វើក៏ដោយ ក៏សារជាតិធម្មជាតិរបស់ពួកគេគឺដូចគ្នាដែរ។ តើពួកគេមានអ្វីដូចគ្នា? ពួកគេកេងយកប្រយោជន៍ពីតំណែងរបស់ពួកគេ និងឱកាសសម្រាប់ការបំពេញភារកិច្ចរបស់ពួកគេ ដើម្បីលួច និងកិបកេងទ្រព្យសម្បត្តិនៃដំណាក់របស់ព្រះជាម្ចាស់។ នោះហើយជាមូលហេតុដែលមនុស្សទាំងនេះត្រូវបានព្រះជាម្ចាស់ដាក់ឈ្មោះថាយូដាស ហើយពួកគេគឺស្មើនឹងអ្នកដែលបានក្បត់ព្រះអម្ចាស់ និងមិត្តភក្តិរបស់គាត់ដែរ។ ពោលគឺ ពួកទទឹងនឹងព្រះគ្រីស្ទទាំងនេះដែលកិបកេង និងរឹបអូសយកទ្រព្យសម្បត្តិនៃដំណាក់របស់ព្រះជាម្ចាស់ គឺស្មើនឹងយូដាសដែលបានក្បត់ព្រះអម្ចាស់ និងមិត្តភក្តិរបស់គាត់អ៊ីចឹងដែរ ហើយគេមិនចាំបាច់គិតច្រើនទេក្នុងការរកឱ្យឃើញថាតើលទ្ធផលអ្វីដែលកំពុងរង់ចាំមនុស្សបែបនេះនោះ។

២. ការប្រើប្រាស់បងប្អូនប្រុសស្រីឱ្យបម្រើពួកគេ និងធ្វើការឱ្យពួកគេ

ផលប្រយោជន៍ដែលពួកទទឹងនឹងព្រះគ្រីស្ទខិតខំប្រឹងប្រែងដើម្បីទទួលបាន នៅពេលបំពេញភារកិច្ចរបស់ពួកគេ គឺមិនកំណត់តែចំពោះអ្វីដែលយើងបានពិភាក្សារួចមកហើយនោះទេ ពោលគឺលុយកាក់ វត្ថុសម្ភារ ម្ហូបអាហារ និងរបស់របរប្រើប្រាស់ឡើយ វិសាលភាពនៃផលប្រយោជន៍ទាំងនេះគឺធំធេងណាស់។ ឧទាហរណ៍៖ នៅពេលដែលពួកទទឹងនឹងព្រះគ្រីស្ទបំពេញភារកិច្ច ពួកគេកេងប្រវ័ញ្ចបងប្អូនប្រុសស្រីក្រោមលេសបំពេញភារកិច្ចនោះ ដោយឱ្យបងប្អូនប្រុសស្រីបម្រើពួកគេ និងធ្វើការឱ្យពួកគេ ព្រមទាំងបញ្ជាបងប្អូនប្រុសស្រី តើនេះមិនមែនជាផលប្រយោជន៍ដែលពួកទទឹងនឹងព្រះគ្រីស្ទខិតខំប្រឹងប្រែងដើម្បីទទួលបានទេឬ? (មែនហើយ។) មនុស្សមួយចំនួនតែងតែធ្វើអ្វីៗគ្រប់យ៉ាងដោយខ្លួនឯងនៅផ្ទះ មុនពេលពួកគេក្លាយជាអ្នកដឹកនាំពួកជំនុំ ហើយពួកគេមើលទៅហាក់ដូចជាគ្មានមហិច្ឆតា ឬចេតនាអាក្រក់ឡើយ។ ប៉ុន្តែ នៅពេលដែលពួកគេត្រូវបានជ្រើសរើសជាអ្នកដឹកនាំពួកជំនុំ និងទទួលបានឋានៈ តើពួកគេនៅតែធ្វើអ្វីៗគ្រប់យ៉ាងដោយខ្លួនឯងទៀតឬទេ? ពួកគេគិតថា ពួកគេមានភាពខុសប្លែកពីអ្នកដទៃនៅពេលដែលពួកគេទទួលបានឋានៈ ថាពួកគេគួរតែទទួលបានសិទ្ធិពិសេសនៅក្នុងដំណាក់របស់ព្រះជាម្ចាស់ ហើយត្រូវតែរៀនពីរបៀបកៀងគរ «កម្លាំងមហាជន» ដើម្បីរួមគ្នាសម្រេច «ភារកិច្ច» ផ្ទាល់ខ្លួនរបស់ពួកគេ។ រាល់ការងារនៅក្នុងផ្ទះរបស់ពួកគេ ក្លាយជាកិច្ចការដែលស្ថិតនៅក្នុងវិសាលភាពទទួលខុសត្រូវរបស់ពួកជំនុំ ហើយពួកគេបានបែងចែកការងារផ្ទះ និងកិច្ចការប្រចាំថ្ងៃរបស់ពួកគេទៅក្នុងចំណោមបងប្អូនប្រុសស្រី។ ឧទាហរណ៍៖ នៅពេលដែលពួកគេមានការងារមួយចំនួនដែលត្រូវធ្វើនៅក្នុងផ្ទះរបស់ពួកគេ ពួកគេប្រាប់បងប្អូនប្រុសស្រីថា៖ «ខ្ញុំរវល់នឹងកិច្ចការពួកជំនុំប៉ុន្មានថ្ងៃមកនេះ។ តើអ្នករាល់គ្នាមានពេលជួយធ្វើការងារមួយឱ្យខ្ញុំទេ?» មនុស្សបីឬប្រាំនាក់បានស្ម័គ្រចិត្ត ហើយមួយសន្ទុះក្រោយមក ការងារនោះក៏រួចរាល់។ អ្នកដឹកនាំទាំងនេះគិតថា៖ «កម្លាំងច្រើនធ្វើឱ្យការងារកាន់តែស្រួល។ ធ្វើជាអ្នកដឹកនាំគឺល្អណាស់ ខ្ញុំគ្រាន់តែហើបមាត់ភ្លាម គឺមានគេធ្វើឱ្យភ្លាម។ នៅថ្ងៃមុខ រាល់ពេលដែលខ្ញុំមានអ្វីមួយត្រូវធ្វើនៅផ្ទះ ខ្ញុំនឹងឱ្យបងប្អូនប្រុសស្រីមកជួយខ្ញុំ»។ ពេលរឿងនេះចេះតែបន្តទៅមុខ ពួកគេមិនសូវបានបំពេញកិច្ចការរបស់អ្នកដឹកនាំពួកជំនុំប៉ុន្មានទេ ប៉ុន្តែពួកគេបែរជារៀបចំមនុស្សយ៉ាងច្រើនឱ្យទៅធ្វើការនៅផ្ទះរបស់ពួកគេផ្ទាល់ ហើយពួកគេថែមទាំងដាក់បញ្ចូលរឿងនេះទៅក្នុងកាលវិភាគទៀតផង ពួកគេពិតជាអ្នកដឹកនាំពួកជំនុំដែល «រវល់» មែន! ពួកគេមិនដែលមានអ្វីច្រើនត្រូវធ្វើនៅផ្ទះទេ មុនពេលពួកគេក្លាយជាអ្នកដឹកនាំ ប៉ុន្តែបន្ទាប់ពីពួកគេក្លាយជាអ្នកដឹកនាំ ក៏មានការងារកាន់តែច្រើនថែមទៀតដែលត្រូវធ្វើនៅផ្ទះ។ បងប្អូនប្រុសស្រីខ្លះដាំដំណាំឱ្យពួកគេ អ្នកខ្លះស្រោចទឹកដំណាំឱ្យពួកគេ អ្នកខ្លះដាំបន្លែឱ្យពួកគេ អ្នកខ្លះដកស្មៅ អ្នកខ្លះដាក់ជី ហើយអ្នកខ្លះទៀតជួយលក់បន្លែឱ្យពួកគេ រួចប្រគល់ប្រាក់ទាំងអស់ដែលខ្លួនទទួលបានទៅឱ្យអ្នកដឹកនាំនោះ ដោយមិនទុកមួយកាក់មួយសេនសម្រាប់ខ្លួនឯងឡើយ។ បន្ទាប់ពីពួកគេក្លាយជាអ្នកដឹកនាំពួកជំនុំ ជីវិតគ្រួសាររបស់ពួកគេកាន់តែធូរធារ។ មិនថាពួកគេធ្វើអ្វីទេ តែងតែមានមនុស្សគាំទ្រ និងជួយពួកគេជានិច្ច ហើយរាល់ពាក្យសម្ដីរបស់ពួកគេគឺមានឥទ្ធិពលណាស់។ ពួកគេមានអារម្មណ៍សប្បាយរីករាយ និងពេញចិត្តយ៉ាងខ្លាំង ហើយពួកគេកាន់តែគិតថា៖ «ងារជាអ្នកដឹកនាំពួកជំនុំនេះគឺល្អណាស់ ហើយការមានឋានៈគឺអស្ចារ្យមែន។ ប្រសិនបើខ្ញុំខ្វះខាតម្ហូបអាហារនៅផ្ទះ ខ្ញុំគ្រាន់តែនិយាយមួយម៉ាត់ នោះមនុស្សនឹងយកម្ហូបអាហារមកឱ្យខ្ញុំ ហើយអ្នកទាំងនោះថែមទាំងមិនចង់បានប្រាក់ទៀតផង។ ជីវិតនេះពិតជាសុខស្រួលមែន! ខ្ញុំពិតជាត្រូវបានព្រះជាម្ចាស់ប្រទានព្រះពរមែន ដោយសារតែជំនឿរបស់ខ្ញុំ។ នេះគឺជាព្រះពរដ៏ធំធេង ហើយវាពិតជាព្រះគុណរបស់ព្រះជាម្ចាស់មែន! ព្រះជាម្ចាស់ពិតជាអស្ចារ្យណាស់ សូមអរព្រះគុណដល់ព្រះជាម្ចាស់!» រាល់ពេលដែលនរណាម្នាក់បម្រើពួកគេរួចរាល់ ឬត្រូវបានពួកគេបញ្ជា ពួកគេតែងតែ «អរព្រះគុណដល់ព្រះជាម្ចាស់» និង «ទទួលយកវាពីព្រះជាម្ចាស់» ជានិច្ច។ អ្នកដឹកនាំពួកជំនុំដ៏តូចតាចទាំងនេះ អាចប្រើប្រាស់តំណែងរបស់ពួកគេដល់កម្រិតនេះ តើអ្នករាល់គ្នាអាចធ្វើបែបនេះបានទេ? តើអ្នករាល់គ្នាមានសមត្ថភាពធ្វើរឿងបែបនេះដែរឬទេ? ហេតុអ្វីបានជាមនុស្សប្រជែងគ្នាក្លាយជាអ្នកដឹកនាំ? ហេតុអ្វីបានជាពួកគេប្រជែងគ្នាដើម្បីឋានៈ? ប្រសិនបើគ្មានអត្ថប្រយោជន៍អ្វីដែលត្រូវទទួលបានទេ តើមាននរណាម្នាក់ប្រជែងដើម្បីឋានៈដែរឬទេ? ប្រសិនបើឋានៈដែលពួកគេប្រជែងគ្នានោះ មានន័យថាត្រូវពុះពារធ្វើការធ្ងន់ និងធ្វើការដូចជាសត្វពាហនៈ នោះនឹងគ្មាននរណាម្នាក់ខ្វល់ឡើយ។ គឺដោយសារតែមានអត្ថប្រយោជន៍ជាច្រើនដែលអាចទទួលបានពីការមានឋានៈនេះហើយ ទើបមនុស្សខំប្រឹងប្រែងស្ទើរតែបែកក្បាលដើម្បីដណ្ដើម និងប្រជែងយកវា។ ការធ្វើជាអ្នកដឹកនាំពួកជំនុំដ៏តូចតាចម្នាក់ នាំមកនូវផលប្រយោជន៍ដ៏ធំធេងដល់ពួកគេ ហើយវានាំមកនូវភាពងាយស្រួលដ៏អស្ចារ្យ និងអត្ថប្រយោជន៍ជាច្រើនដល់ជីវិតរបស់ពួកគេ តើមនុស្សប្រភេទណាដែលមានឥរិយាបថបែបនេះ? តើគេជាមនុស្សដែលដេញតាមសេចក្ដីពិតឬទេ? តើគេជាមនុស្សដែលមានភាពជាមនុស្ស និងមនសិការឬទេ? តើគេជាមនុស្សដែលមានចិត្តកោតខ្លាចព្រះជាម្ចាស់ឬទេ? (អត់ទេ។) គេជឿថា គេធ្វើជាអ្នកដឹកនាំពួកជំនុំសម្រាប់មនុស្សគ្រប់គ្នា និងសម្រាប់ដំណាក់របស់ព្រះជាម្ចាស់ ហើយគេមិនចាត់ទុកវាជាភារកិច្ចឡើយ។ គេជឿថា រាល់កិច្ចការដែលគេធ្វើក្នុងនាមជាអ្នកដឹកនាំពួកជំនុំ គឺសុទ្ធតែត្រូវបានធ្វើឡើងដោយការលះបង់ជីវិតគ្រួសាររបស់គេ ដូច្នេះ បងប្អូនប្រុសស្រីគួរតែសងគេវិញចំពោះតម្លៃដែលគេបានលះបង់។ ប្រសិនបើគេគ្មានពេលធ្វើការងារផ្ទះទេ នោះបងប្អូនប្រុសស្រីគួរតែជួយគេធ្វើវា។ ប្រសិនបើគេគ្មានពេលធ្វើការនៅឯស្រែចម្ការទេ នោះបងប្អូនប្រុសស្រីគួរតែបង្ហាញខ្លួននៅឯស្រែចម្ការរបស់គេ ហើយធ្វើការងារឱ្យគេ ហាក់ដូចជាបងប្អូនប្រុសស្រីមានកាតព្វកិច្ចត្រូវធ្វើដូច្នេះដែរ។ មិនថាគេបានលះបង់អ្វីខ្លះដោយសារតែការធ្វើជាអ្នកដឹកនាំពួកជំនុំនោះទេ បងប្អូនប្រុសស្រីគួរតែសងគេវិញជាទ្វេដង។ ទាំងនេះគឺជារឿងមួយចំនួនដែលពួកទទឹងនឹងព្រះគ្រីស្ទប្រើប្រាស់បងប្អូនប្រុសស្រីឱ្យបម្រើពួកគេ និងបញ្ជាបងប្អូនប្រុសស្រីឱ្យធ្វើសម្រាប់ជីវិតផ្ទាល់ខ្លួនរបស់ពួកគេ ក្នុងពេលដែលពួកគេកំពុងបំពេញភារកិច្ចរបស់ខ្លួន។ នៅពេលដែលអាទទឹងនឹងព្រះគ្រីស្ទម្នាក់ក្លាយជាអ្នកដឹកនាំ គេដាច់ខាតនឹងមិនបណ្ដោយឱ្យឱកាសបែបនេះកន្លងផុតទៅបានឡើយ ហើយគេដាច់ខាតនឹងមិនឈរមើលអត្ថប្រយោជន៍ទាំងនេះរបូតពីដៃរបស់គេនោះទេ។ ផ្ទុយទៅវិញ ពួកគេធ្វើរឿងផ្ទុយស្រឡះពីនេះ៖ ពួកគេប្រើប្រាស់គ្រប់ពេលវេលា និងចាប់យកគ្រប់ឱកាស ដើម្បីប្រើប្រាស់បងប្អូនប្រុសស្រីឱ្យធ្វើការឱ្យពួកគេ និងប្រើបងប្អូនប្រុសស្រីឱ្យធ្វើការដូចជាសត្វពាហនៈ។ ពួកគេកេងប្រវ័ញ្ចភាពល្ងង់ខ្លៅ និងភាពស្មោះត្រង់របស់បងប្អូនប្រុសស្រី ហើយពួកគេថែមទាំងកេងប្រវ័ញ្ចផ្នត់គំនិតរបស់បងប្អូនប្រុសស្រីដែលស្ម័គ្រចិត្តបំពេញភារកិច្ចរបស់ខ្លួន និងលះបង់ដើម្បីព្រះជាម្ចាស់ ដើម្បីឱ្យបងប្អូនប្រុសស្រីបម្រើពួកគេទៀតផង។ ទន្ទឹមនឹងនេះ ពួកគេក៏ធ្វើពុតបន្លំថាពាក្យសម្ដីខ្លះជាសេចក្ដីពិត ហើយប្រើវាដើម្បីអប់រំបងប្អូនប្រុសស្រី ដើម្បីឱ្យបងប្អូនប្រុសស្រីរៀនពីគំនិតនេះ៖ អ្នកដឹកនាំក៏ជាមនុស្សដែរ អ្នកដឹកនាំក៏មានគ្រួសារដែរ ហើយអ្នកដឹកនាំក៏ត្រូវតែប្រកបជីវភាពដែរ ហើយប្រសិនបើអ្នកដឹកនាំគ្មានពេលចាត់ចែងកិច្ចការក្នុងផ្ទះរបស់ពួកគេទេ នោះបងប្អូនប្រុសស្រីគួរតែចាត់ទុកកិច្ចការទាំងនេះជាភារកិច្ចរបស់ខ្លួន។ បងប្អូនប្រុសស្រីមិនគួរចាំឱ្យអ្នកដឹកនាំសុំឱ្យពួកគេធ្វើរឿងទាំងនេះឡើយ ប៉ុន្តែគួរតែធ្វើរឿងទាំងនេះដែលអ្នកដឹកនាំមិនអាចធ្វើបាន ដោយសកម្ម និងដោយស្ម័គ្រចិត្ត។ បងប្អូនប្រុសស្រីជាច្រើនបម្រើអ្នកដឹកនាំទាំងនេះដោយស្ម័គ្រចិត្ត ក្រោមការបញ្ឆោតសន្ដំចិត្ត និងការលួងលោមបែបនេះ។ នេះគឺជាគោលបំណងដែលពួកទទឹងនឹងព្រះគ្រីស្ទប៉ងចង់សម្រេចបាន តាមរយៈការក្ដោបក្ដាប់អំណាច និងឋានៈ ហើយវាគឺជាកិច្ចការមួយដែលពួកគេចង់អនុវត្ត និងជាផលប្រយោជន៍មួយដែលពួកគេចង់ខិតខំប្រឹងប្រែងដើម្បីទទួលបាន តាមរយៈការក្ដោបក្ដាប់អំណាច និងឋានៈ។ តើមានមនុស្សបែបនេះច្រើនដែរទេ? (មានច្រើន។) មនុស្សទាំងនេះគឺជាពួកសាតាំង។ មនុស្សដែលគ្មានសេចក្ដីពិត និងមិនដើរតាមផ្លូវត្រូវ គឺអាចធ្វើរឿងបែបនេះបាន ទោះបីជាពួកគេមានឋានៈត្រឹមតែបន្តិចបន្តួចក៏ដោយ តើមនុស្សទាំងនេះគួរឱ្យអាណិតដែរទេ? តើអ្នកគិតយ៉ាងណាចំពោះចរិតលក្ខណៈរបស់ពួកគេ? តើពួកគេមានមនសិការ ឬវិចារណញ្ញាណដែរឬទេ?

នៅក្នុងពួកជំនុំខ្លះ មានបងប្អូនប្រុសស្រីដែលជាធម្មតាមិនស្នាក់នៅផ្ទះរបស់ខ្លួនទេ ប៉ុន្តែបែរជាទៅស្នាក់នៅផ្ទះអ្នកដឹកនាំពួកជំនុំរបស់ពួកគេក្នុងរយៈពេលយូរទៅវិញ។ ហេតុអ្វីបានជាពួកគេឧស្សាហ៍ស្នាក់នៅផ្ទះអ្នកដឹកនាំរបស់ពួកគេ? ពីព្រោះចាប់តាំងពីអ្នកដឹកនាំនោះទទួលបានតំណែងជា «អ្នកដឹកនាំ» មក ផ្ទះរបស់អ្នកដឹកនាំនោះត្រូវការអ្នកថែទាំផ្ទះរយៈពេលវែង។ ពួកគេក៏ជ្រើសរើសបងស្រីម្នាក់ ហើយបងស្រីនេះក៏ក្លាយជាអ្នកថែទាំផ្ទះប្រចាំសម្រាប់ផ្ទះរបស់អ្នកដឹកនាំនោះ។ បងស្រីនេះក្លាយជាអ្នកថែទាំផ្ទះ ចុះតើភារកិច្ចរបស់គាត់ក្លាយជាអ្វីទៅវិញ? គាត់មិនបានបំពេញកិច្ចការដែលជាភារកិច្ចរបស់គាត់ ឬកិច្ចការដែលទាក់ទងនឹងពួកជំនុំឡើយ ប៉ុន្តែបែរជាបម្រើសមាជិកគ្រួសារគ្រប់ជំនាន់របស់អ្នកដឹកនាំនោះ ក្នុងការរស់នៅប្រចាំថ្ងៃរបស់ពួកគេទៅវិញ ហើយគាត់មានអារម្មណ៍ថា វាជារឿងត្រឹមត្រូវទាំងស្រុងសម្រាប់គាត់ ក្នុងការចាត់ចែងការងារផ្ទះឱ្យអ្នកដឹកនាំរូបនោះ ហើយគាត់គ្មានការត្អូញត្អែរ ឬសញ្ញាណអ្វីអំពីរឿងនេះឡើយ។ តើនរណាជាអ្នកមានបញ្ហានៅត្រង់នេះ? មិនថាអ្នកដឹកនាំពួកជំនុំមានកិច្ចការត្រូវធ្វើច្រើនប៉ុនណាក៏ដោយ ឬដឹកនាំមនុស្សច្រើនប៉ុនណាក៏ដោយ តើពួកគេពិតជារវល់ខ្លាំងដល់ថ្នាក់ហ្នឹងមែនឬ? តើពួកគេពិតជាមិនអាចចាត់ចែងជីវិតប្រចាំថ្ងៃរបស់ពួកគេបានមែនឬ? ទោះបីជាពួកគេមិនអាចធ្វើបានក៏ដោយ នោះវាជារឿងផ្ទាល់ខ្លួនរបស់ពួកគេប៉ុណ្ណោះ។ តើវាពាក់ព័ន្ធអ្វីនឹងអ្នកដទៃទៅ? ប្រសិនបើបងប្អូនប្រុសស្រីមិនយកចិត្តទុកដាក់ ឬនៅទំនេរ អ្នកដឹកនាំបែបនេះនឹងសម្ដែងអាកប្បកិរិយាមិនល្អដាក់ពួកគេ ហើយឆ្លៀតឱកាសនេះដើម្បី «ប្រកបគ្នាអំពីសេចក្ដីពិត» ជាមួយពួកគេ ហើយដោយសារតែរឿងនេះ បងប្អូនប្រុសស្រីក៏ត្រូវបានលួសកាត់ តើមានរឿងអ្វីកើតឡើងនៅត្រង់នេះ? នៅពេលដែលកម្រាលពូកក្នុងផ្ទះរបស់អ្នកដឹកនាំនោះកខ្វក់ បងប្អូនប្រុសស្រីត្រូវបោកគក់វា នៅពេលដែលផ្ទះរបស់អ្នកដឹកនាំនោះមិនរៀបរយ បងប្អូនប្រុសស្រីត្រូវរៀបចំវាឱ្យមានសណ្ដាប់ធ្នាប់ ហើយបងប្អូនប្រុសស្រីត្រូវចម្អិនអាហារនៅពេលញ៉ាំបាយ។ អ្នកដឹកនាំទាំងនេះក្លាយជាមនុស្សចាំតែស៊ីឥតបានការ ហើយនេះជារបៀបដែលពួកគេប្រព្រឹត្តក្នុងនាមជាអ្នកដឹកនាំ។ នៅពេលដែលមនុស្សបែបនេះមានការបង្ហាញចេញទាំងនេះ និងមានភាពជាមនុស្សបែបនេះ តើពួកគេមានសមត្ថភាពដេញតាមសេចក្ដីពិតដែរឬទេ? (គ្មានទេ។) ហេតុអ្វីក៏គ្មាន? (មនុស្សបែបនេះខ្វះភាពជាមនុស្សខ្លាំងពេក ហើយគួរឱ្យស្អប់ខ្ពើមពេកហើយ។ ពួកគេគ្រាន់តែមិនចាប់អារម្មណ៍នឹងសេចក្ដីពិតតែម្ដង។) ប្រសិនបើពួកគេមិនចាប់អារម្មណ៍នឹងសេចក្ដីពិតទេ ហេតុអ្វីបានជាពួកគេក្លាយជាអ្នកដឹកនាំ? (ពួកគេធ្វើដូច្នេះ ដើម្បីដេញតាមកេរ្តិ៍ឈ្មោះ និងឋានៈ ហើយដើម្បីបង្ហាញពីខ្លួនឯង។) អ្នករាល់គ្នាមិនអាចពន្យល់វាឱ្យបានច្បាស់ទេ មែនទេ? តើមនុស្សប្រភេទណាដែលអាចកេងប្រវ័ញ្ចបងប្អូនប្រុសស្រី ឱ្យធ្វើការឱ្យពួកគេ និងបម្រើពួកគេបាន? តើនេះមិនមែនជាលក្ខណៈសម្គាល់ដ៏ច្បាស់ក្រឡែតមួយរបស់ពួកទទឹងនឹងព្រះគ្រីស្ទទេឬ? ការស្វែងរកតែផលប្រយោជន៍ផ្ទាល់ខ្លួននៅក្នុងគ្រប់យ៉ាងទាំងអស់ ខ្វល់ខ្វាយតែពីការចំណេញ និងការខាតបង់របស់ខ្លួន ហើយមិនគិតគូរថាតើការប្រព្រឹត្តតាមរបៀបនេះស្របតាមសេចក្ដីពិតឬអត់ ថាតើវាមានភាពជាមនុស្សឬអត់ ថាតើវាធ្វើឱ្យព្រះជាម្ចាស់សព្វព្រះហឫទ័យឬអត់ ថាតើបងប្អូនប្រុសស្រីអាចទទួលបានផលប្រយោជន៍ ឬការធ្វើឱ្យស្អាងឡើងណាមួយពីវាឬអត់នោះទេ ពួកគេមិនគិតគូរពីរឿងទាំងនេះឡើយ ប៉ុន្តែគិតតែពីការចំណេញ និងការខាតបង់របស់ខ្លួន និងថាតើពួកគេអាចទទួលបានផលប្រយោជន៍ជាក់ស្ដែងឬអត់ប៉ុណ្ណោះ។ នេះហើយគឺជាផ្លូវដែលពួកទទឹងនឹងព្រះគ្រីស្ទដើរតាម ហើយវាគឺជាចរិតលក្ខណៈរបស់ពួកទទឹងនឹងព្រះគ្រីស្ទ។ នេះគឺជាមនុស្សមួយប្រភេទដែលមានឋានៈ។ មនុស្សមួយចំនួនគ្មានឋានៈទេ ហើយបំពេញភារកិច្ចធម្មតា ប៉ុន្តែនៅពេលដែលពួកគេទទួលបានលក្ខណៈសម្បត្តិខ្លះ ពួកគេក៏ចង់ឱ្យអ្នកដទៃបម្រើពួកគេដែរ។ មនុស្សមួយចំនួនបំពេញភារកិច្ចដែលប្រថុយប្រថានខ្លះ ហើយក៏ចង់បញ្ជាអ្នកដទៃឱ្យបម្រើពួកគេដែរ។ ក៏មានអ្នកខ្លះដែលបំពេញភារកិច្ចពិសេស ហើយចាត់ទុកភារកិច្ចរបស់ពួកគេជាលក្ខខណ្ឌមូលដ្ឋាន ជាថ្នូរសម្រាប់តថ្លៃ និងជាដើមទុនមួយប្រភេទ ដើម្បីឱ្យបងប្អូនប្រុសស្រីបម្រើពួកគេ។ ឧទាហរណ៍៖ មនុស្សមួយចំនួនចេះជំនាញវិជ្ជាជីវៈពិសេស ដែលអ្នកដទៃមិនទាន់បានរៀន ឬមិនទាន់ចាប់យល់។ នៅពេលដែលពួកគេចាប់ផ្ដើមបំពេញភារកិច្ចនៅក្នុងដំណាក់របស់ព្រះជាម្ចាស់ ដែលទាក់ទងនឹងជំនាញវិជ្ជាជីវៈទាំងនេះ ពួកគេគិតថា ពួកគេខុសប្លែកពីអ្នកដទៃ ថាពួកគេកំពុងត្រូវបានដាក់ក្នុងតំណែងដ៏សំខាន់មួយនៅក្នុងដំណាក់របស់ព្រះជាម្ចាស់ ថាឥឡូវនេះពួកគេស្ថិតនៅថ្នាក់លើ ហើយពួកគេមានអារម្មណ៍ជាពិសេសថា តម្លៃរបស់ពួកគេបានកើនឡើងទ្វេដង ហើយថាពួកគេជាមនុស្សគួរឱ្យគោរព។ ហេតុដូច្នេះហើយ ពួកគេគិតថា មានកិច្ចការខ្លះដែលពួកគេមិនចាំបាច់ធ្វើដោយខ្លួនឯងទេ ថាវាជារឿងធម្មតាទៅហើយក្នុងការបញ្ជាអ្នកដទៃឱ្យបម្រើពួកគេដោយគ្មានប្រាក់កម្រៃ នៅពេលនិយាយដល់កិច្ចការប្រចាំថ្ងៃ ដូចជាការយកម្ហូបអាហារមកឱ្យពួកគេ ឬការបោកគក់សម្លៀកបំពាក់ឱ្យពួកគេ។ ថែមទាំងមានអ្នកខ្លះប្រើលេសថា ពួកគេរវល់នឹងភារកិច្ចរបស់ខ្លួន ដើម្បីឱ្យបងប្អូនប្រុសស្រីធ្វើនេះធ្វើនោះឱ្យពួកគេទៀតផង។ ក្រៅពីរឿងដែលពួកគេត្រូវតែធ្វើដោយខ្លួនឯងដាច់ខាត រាល់អ្វីៗផ្សេងទៀតដែលពួកគេអាចឱ្យអ្នកដទៃបម្រើពួកគេ ឬអាចបញ្ជាអ្នកដទៃឱ្យធ្វើ គឺពួកគេឱ្យអ្នកដទៃធ្វើទាំងអស់។ ហេតុអ្វីបានជាដូច្នេះ? ពួកគេគិតថា៖ «ខ្ញុំមានដើមទុន ខ្ញុំគួរឱ្យគោរព ខ្ញុំជាមនុស្សមានទេពកោសល្យដ៏កម្រនៅក្នុងដំណាក់របស់ព្រះជាម្ចាស់ ខ្ញុំបំពេញភារកិច្ចពិសេស ហើយខ្ញុំគឺជាមនុស្សចម្បងដែលទទួលបានការបណ្ដុះបណ្ដាលពីដំណាក់របស់ព្រះជាម្ចាស់។ គ្មានអ្នករាល់គ្នាណាម្នាក់ពូកែដូចខ្ញុំទេ អ្នករាល់គ្នាសុទ្ធតែនៅកម្រិតទាបជាងខ្ញុំ។ ខ្ញុំអាចផ្ដល់ការរួមចំណែកយ៉ាងពិសេសដល់ដំណាក់របស់ព្រះជាម្ចាស់ ហើយអ្នករាល់គ្នាមិនអាចធ្វើបានទេ។ ហេតុដូច្នេះហើយ អ្នករាល់គ្នាគួរតែបម្រើខ្ញុំ»។ តើនេះមិនមែនជាការទាមទារដ៏ហួសហេតុ និងគ្មានភាពអៀនខ្មាសទេឬ? មនុស្សគ្រប់គ្នាសុទ្ធតែលាក់ទុកនូវការទាមទារទាំងនេះនៅក្នុងចិត្តរបស់ពួកគេ ប៉ុន្តែជាការពិតណាស់ ពួកទទឹងនឹងព្រះគ្រីស្ទកាន់តែទាមទាររឿងទាំងនេះដោយឥតប្រណី និងគ្មានភាពអៀនខ្មាសទៅទៀត ហើយមិនថាអ្នកប្រកបគ្នាអំពីសេចក្ដីពិតជាមួយពួកគេយ៉ាងណាក៏ដោយ ក៏ពួកគេនឹងមិនបោះបង់វាចោលឡើយ។ មនុស្សធម្មតាក៏មានការបង្ហាញចេញរបស់ពួកទទឹងនឹងព្រះគ្រីស្ទទាំងនេះផងដែរ ហើយប្រសិនបើពួកគេមានទេពកោសល្យបន្តិចបន្តួច ឬផ្ដល់ការរួមចំណែកបន្តិចបន្តួចមួយចំនួន ពួកគេជឿថា ពួកគេស័ក្តិសមនឹងទទួលបានសិទ្ធិពិសេសមួយចំនួន។ ពួកគេមិនបោកគក់សម្លៀកបំពាក់ និងស្រោមជើងរបស់ខ្លួនឯងទេ ហើយឱ្យអ្នកដទៃធ្វើរឿងនេះឱ្យពួកគេ ព្រមទាំងធ្វើការទាមទារមិនសមហេតុផលមួយចំនួនដែលផ្ទុយនឹងភាពជាមនុស្ស ពួកគេពិតជាខ្វះវិចារណញ្ញាណខ្លាំងណាស់! គំនិត និងការទាមទារទាំងនេះដែលមនុស្សមាន គឺមិនស្ថិតក្នុងដែននៃភាពមានវិចារណញ្ញាណឡើយ។ បើនិយាយឱ្យស្រាល គឺវាមិនស្របតាមស្តង់ដានៃភាពជាមនុស្ស និងមនសិការទេ ហើយបើនិយាយឱ្យធ្ងន់ វាមិនស្របតាមសេចក្ដីពិតឡើយ។ ការបង្ហាញចេញទាំងនេះ សុទ្ធតែអាចចាត់ចូលក្នុងប្រភេទនៃពួកទទឹងនឹងព្រះគ្រីស្ទ ដែលខិតខំប្រឹងប្រែងដើម្បីផលប្រយោជន៍ផ្ទាល់ខ្លួនរបស់ពួកគេ។ មនុស្សគ្រប់រូបដែលមាននិស្ស័យពុករលួយ សុទ្ធតែអាចធ្វើរឿងទាំងនេះបាន ហើយពួកគេក៏ហ៊ានធ្វើរឿងទាំងនេះផងដែរ។ ប្រសិនបើនរណាម្នាក់មានទេពកោសល្យ និងដើមទុនបន្តិចបន្តួច ហើយបានផ្ដល់ការរួមចំណែកខ្លះ នោះគេចង់កេងប្រវ័ញ្ចអ្នកដទៃ គេចង់ប្រើឱកាសនៃការបំពេញភារកិច្ចរបស់ខ្លួន ដើម្បីខិតខំប្រឹងប្រែងរកផលប្រយោជន៍ផ្ទាល់ខ្លួន គេចង់បានអ្វីៗដែលត្រូវបានរៀបចំស្រាប់ៗសម្រាប់គេ ហើយចង់រីករាយនឹងសេចក្ដីសុខ និងសិទ្ធិពិសេសដែលកើតចេញពីការបញ្ជាអ្នកដទៃឱ្យបម្រើពួកគេ។ ថែមទាំងមានអ្នកខ្លះដែលលះបង់គ្រួសារ និងការងាររបស់ពួកគេដើម្បីបំពេញភារកិច្ច ហើយក្នុងអំឡុងពេលនេះ ពួកគេមានជំងឺបន្តិចបន្តួច ហើយក៏បណ្ដាលឱ្យមានអារម្មណ៍មួម៉ៅ ហើយត្អូញត្អែរថា គ្មាននរណាម្នាក់ខ្វល់ខ្វាយ ឬមើលថែពួកគេឡើយ។ អ្នកកំពុងតែបំពេញភារកិច្ចសម្រាប់ខ្លួនឯង អ្នកកំពុងតែបំពេញភារកិច្ចផ្ទាល់ខ្លួន និងកំពុងតែបំពេញការទទួលខុសត្រូវផ្ទាល់ខ្លួនរបស់អ្នក តើនេះមានពាក់ព័ន្ធអ្វីនឹងអ្នកដទៃទៅ? ទោះបីជាគេបំពេញភារកិច្ចអ្វីក៏ដោយ គឺមិនដែលធ្វើឡើងដើម្បីអ្នកដទៃ ឬដើម្បីបម្រើការឱ្យអ្នកដទៃឡើយ ដូច្នេះហើយ គ្មាននរណាម្នាក់មានកាតព្វកិច្ចណាមួយត្រូវបម្រើអ្នកដទៃដោយគ្មានការតបស្នង ឬត្រូវឱ្យអ្នកដទៃបញ្ជាឡើយ។ តើនេះមិនមែនជាសេចក្ដីពិតទេឬ? (ជាសេចក្ដីពិត។) ទោះបីជាព្រះជាម្ចាស់តម្រូវឱ្យមនុស្សមានសេចក្ដីស្រឡាញ់ ហើយឱ្យពួកគេមានភាពអត់ធ្មត់ និងអត់ឱនចំពោះអ្នកដទៃក៏ដោយ ក៏គេមិនអាចទាមទារដោយអត្តនោម័តឱ្យអ្នកដទៃធ្វើបែបនេះបានដែរ ហើយការធ្វើបែបនេះគឺជារឿងគ្មានវិចារណញ្ញាណឡើយ។ ប្រសិនបើនរណាម្នាក់អាចអត់ឱន និងអត់ធ្មត់ចំពោះអ្នក ហើយបង្ហាញសេចក្ដីស្រឡាញ់ចំពោះអ្នក ដោយមិនបាច់ឱ្យអ្នកទាមទារ នោះវាអាស្រ័យលើពួកគេទេ។ ក៏ប៉ុន្តែ ប្រសិនបើបងប្អូនប្រុសស្រីបម្រើអ្នក ដោយសារតែអ្នកទាមទារពីពួកគេ ប្រសិនបើពួកគេត្រូវអ្នកបញ្ជាទាំងបង្ខំ និងកេងប្រវ័ញ្ច ឬបម្រើអ្នកដោយសារតែអ្នកបោកបញ្ឆោតពួកគេ នោះអ្នកមានបញ្ហាហើយ។ ថែមទាំងមានអ្នកខ្លះឆ្លៀតឱកាសនៃការបំពេញភារកិច្ចរបស់ខ្លួន ហើយឧស្សាហ៍យកវាធ្វើជាលេស ដើម្បីគាបទាររបស់របរពីបងប្អូនប្រុសស្រីដែលមានទ្រព្យធនមួយចំនួន ដោយឱ្យបងប្អូនប្រុសស្រីទិញនេះទិញនោះ និងបម្រើការឱ្យពួកគេទៀតផង។ ឧទាហរណ៍៖ ប្រសិនបើពួកគេត្រូវការសម្លៀកបំពាក់បន្ថែម ពួកគេនិយាយទៅកាន់បងប្អូនប្រុសស្រីណាម្នាក់ថា៖ «អ្នកចេះកាត់ដេរសម្លៀកបំពាក់ តើមែនទេ? ទៅកាត់ដេរសម្លៀកបំពាក់ឱ្យខ្ញុំមួយកំប្លេមក»។ បងប្អូនប្រុស ឬបងប្អូនស្រីនោះក៏និយាយថា៖ «អ៊ីចឹង ដកលុយរបស់អ្នកមក។ អ្នកទិញក្រណាត់មក ហើយខ្ញុំនឹងកាត់ដេរឱ្យអ្នក»។ ពួកគេមិនដកលុយរបស់ខ្លួនទេ ប៉ុន្តែបែរជាបង្ខិតបង្ខំបងប្អូនប្រុស ឬបងប្អូនស្រីនោះឱ្យទិញក្រណាត់ឱ្យពួកគេទៅវិញ តើធម្មជាតិនៃទង្វើនេះមិនមានភាពបោកបញ្ឆោតទេឬ? ការកេងប្រវ័ញ្ចទំនាក់ទំនងរវាងបងប្អូនប្រុសស្រី ការកេងប្រវ័ញ្ចដើមទុនរបស់ខ្លួន ការកេងប្រវ័ញ្ចឱកាសនៃការបំពេញភារកិច្ចរបស់ខ្លួន ដើម្បីទាមទារការបម្រើ និងសិទ្ធិពិសេសគ្រប់បែបយ៉ាងពីបងប្អូនប្រុសស្រី ដើម្បីបញ្ជាបងប្អូនប្រុសស្រីឱ្យធ្វើការឱ្យពួកគេ ទាំងនេះសុទ្ធតែជាការបង្ហាញចេញនូវចរិតលក្ខណៈទាបថោករបស់ពួកទទឹងនឹងព្រះគ្រីស្ទ។ តើមនុស្សបែបនេះអាចដេញតាមសេចក្ដីពិតបានទេ? តើពួកគេអាចផ្លាស់ប្ដូរបានដែរឬទេ? (មិនអាចទេ។) ពេលឮខ្ញុំប្រកបគ្នាបែបនេះ ប្រហែលជាមនុស្សមួយចំនួននឹងដឹងខ្លួនថា ការធ្វើរឿងទាំងនេះគឺជារឿងមិនល្អ ហើយអាចទប់ខ្លួនឯងបានបន្តិចបន្តួច ប៉ុន្តែ តើការទប់ខ្លួនឯង គឺស្មើនឹងការអាចស្វែងរក និងអនុវត្តសេចក្ដីពិតដែរឬទេ? ការទប់ខ្លួនឯង គ្រាន់តែជាការដឹងខ្លួន និងមានការខ្វល់ខ្វាយពីមុខមាត់ និងភាពអួតអាងរបស់ខ្លួនប៉ុណ្ណោះ។ បន្ទាប់ពីឮខ្ញុំធ្វើការវែកញែកនេះ មនុស្សទាំងនេះឃើញពីភាពធ្ងន់ធ្ងរនៃបញ្ហា ហើយដឹងខ្លួនថា ពួកគេមិនអាចភ្លាត់ស្នៀតម្ដងទៀតបានទេ ហើយថាពួកគេនឹងត្រូវបានលាតត្រដាង និងបដិសេធចោល ប្រសិនបើពួកគេបណ្ដោយឱ្យបងប្អូនប្រុសស្រីញែកដឹងពីពួកគេ។ ការដឹងខ្លួនរបស់ពួកគេមានត្រឹមតែចំណុចនេះប៉ុណ្ណោះ ប៉ុន្តែបំណងប្រាថ្នា និងភាពលោភលន់របស់ពួកគេ មិនអាចលុបបំបាត់ចេញពីចិត្តរបស់ពួកគេបានឡើយ។

មនុស្សមួយចំនួនគិតថា៖ «ខ្ញុំពុះពារធ្វើការធ្ងន់ដើម្បីដំណាក់របស់ព្រះជាម្ចាស់ ខ្ញុំបានផ្ដល់ការរួមចំណែកយ៉ាងច្រើនដល់ដំណាក់របស់ព្រះជាម្ចាស់ ខ្ញុំបំពេញភារកិច្ចមួយដែលគ្មាននរណាម្នាក់អាចជំនួសខ្ញុំបានឡើយ។ នៅពេលដែលខ្ញុំមានតម្រូវការ បងប្អូនប្រុសស្រី និងដំណាក់របស់ព្រះជាម្ចាស់ មានកាតព្វកិច្ចត្រូវលូកដៃជួយខ្ញុំ ដើម្បីបំពេញតាមការទាមទាររបស់ខ្ញុំ។ គ្រប់ពេលវេលា ពួកគេគួរតែបម្រើខ្ញុំដោយគ្មានលក្ខខណ្ឌ និងដោយគ្មានការតបស្នង»។ តើនេះមិនមែនជារបៀបគិតដ៏គួរឱ្យខ្មាសអៀនទេឬ? តើនេះមិនមែនជាការបង្ហាញចេញនូវចរិតលក្ខណៈទាបថោកទេឬ? ឧទាហរណ៍៖ ពេលខ្លះមនុស្សគ្រប់គ្នាក៏មានជំងឺ ប៉ុន្តែនៅពេលមនុស្សមួយចំនួនមានជំងឺ ពួកគេមិនដែលដើរប្រាប់អ្នកដទៃពីរឿងនេះឡើយ ប៉ុន្តែបែរជាបន្តបំពេញភារកិច្ចរបស់ខ្លួនតាមដែលគួរធ្វើទៅវិញ។ គ្មាននរណាម្នាក់ដឹង ឬខ្វល់ខ្វាយពីពួកគេទេ ហើយពួកគេក៏មិនត្អូញត្អែរពីក្រោយខ្នង ឬពន្យារពេលភារកិច្ចរបស់ពួកគេដែរ។ ក៏ប៉ុន្តែ មនុស្សមួយចំនួនធ្វើពុតជាឈឺ សូម្បីតែពេលពួកគេមិនឈឺក៏ដោយ ពួកគេធ្វើខ្លួនដូចជាអធិរាជិនី ឬអភិជន ដោយព្យាយាមគ្រប់មធ្យោបាយដើម្បីឱ្យមនុស្សបម្រើពួកគេ និងធ្វើអ្វីៗគ្រប់យ៉ាងដែលអាចធ្វើទៅបាន ដើម្បីទទួលបានសិទ្ធិពិសេស។ ពួកគេធ្វើពុតជាឈឺនៅពេលពួកគេមិនឈឺ ហើយប្រសិនបើពួកគេពិតជាឈឺមែន នោះវាកាន់តែគួឱ្យរំខានទៅទៀត ព្រោះនរណាទៅដឹងថា ពេលនោះមានមនុស្សប៉ុន្មាននាក់នឹងត្រូវរងទុក្ខនៅក្រោមដៃពួកគេ ហើយត្រូវពួកគេបញ្ជាឱ្យធ្វើនេះធ្វើនោះ។ វាគឺជារឿងអកុសលដែលធ្លាក់មកលើមនុស្សគ្រប់គ្នា នៅពេលដែលមនុស្សបែបនេះមានជំងឺ។ អ្នកខ្លះរម្ងាស់ស៊ុបមាន់ឱ្យពួកគេ អ្នកខ្លះគក់ច្របាច់ឱ្យពួកគេ អ្នកខ្លះបញ្ចុកអាហារពួកគេ ហើយអ្នកខ្លះទៀតគ្រាពួកគេដើរ តើមិនមានមនុស្សជាច្រើនរងទុក្ខទេឬ? (មែនហើយ។) ដើមឡើយ វាគ្រាន់តែជាជំងឺធម្មតា និងស្រាលប៉ុណ្ណោះ ប៉ុន្តែពួកគេត្រូវធ្វើពុតថាវាជាជំងឺធ្ងន់ធ្ងរដែលមិនអាចព្យាបាលបាន ហេតុអ្វីបានជាពួកគេត្រូវធ្វើពុត? ពួកគេធ្វើដូច្នេះ ដើម្បីបញ្ឆោតបងប្អូនប្រុសស្រីឱ្យបម្រើការឱ្យពួកគេ ឱ្យមើលថែ និងបម្រើពួកគេ។ តើមនុស្សទាំងនេះមិនគួរឱ្យខ្មាសអៀនទេឬ? (មែនហើយ។) តើមានមនុស្សបែបនេះច្រើនដែរទេ? តើអ្នករាល់គ្នាមិនមែនសុទ្ធតែបែបនេះទេឬ? (ខ្ញុំមិនទាន់បានសម្គាល់ឃើញចំណុចនេះនៅក្នុងខ្លួនខ្ញុំនៅឡើយទេ។) ប្រសិនបើអ្នករាល់គ្នាមិនទាន់បានសម្គាល់ឃើញចំណុចនេះទេ នោះបញ្ជាក់ថា ជាធម្មតា អ្នករាល់គ្នាមិនបានពិនិត្យពិច័យឥរិយាបថរបស់ខ្លួននៅក្នុងជីវិតប្រចាំថ្ងៃឡើយ អ្នករាល់គ្នាមិនបានពិនិត្យពិច័យគំនិត និងសារជាតិធម្មជាតិរបស់អ្នករាល់គ្នាទេ ហើយអ្នករាល់គ្នាមិនទទួលយកការពិនិត្យពិច័យរបស់ព្រះជាម្ចាស់ឡើយ។ មនុស្សមួយចំនួនហត់នឿយបន្តិចបន្តួចខណៈពេលកំពុងបំពេញភារកិច្ចរបស់ខ្លួន ហើយមិនសូវបានដេកបន្តិចបន្តួចនៅពេលយប់ ពួកគេក៏ធ្វើដូចជានេះគឺជារឿងធំដុំណាស់អ៊ីចឹង។ នៅពេលពួកគេក្រោកពីគេងនៅព្រឹកបន្ទាប់ ពួកគេត្អូញត្អែរថា៖ «យប់មិញ ខ្ញុំមិនបានគេងសូម្បីតែបន្តិច។ ខ្ញុំរវល់នឹងភារកិច្ចរបស់ខ្ញុំខ្លាំងណាស់ប៉ុន្មានថ្ងៃមកនេះ រហូតដល់ថ្នាក់ហត់ពេកគេងមិនលក់។ ប្រញាប់ឡើង រកនរណាម្នាក់មកគក់ច្របាច់ឱ្យខ្ញុំមក!» តាមពិតទៅ ពួកគេបានគេងដល់ទៅប្រាំមួយម៉ោងឯណោះ។ បញ្ហាអ្វីក៏ដោយដែលពួកគេមាន ពួកគេតែងតែទម្លាក់កំហុសទៅលើភារកិច្ចរបស់ពួកគេជានិច្ច មិនថាពួកគេហត់នឿយ រងទុក្ខ ឬឈឺថ្កាត់ និងមានអារម្មណ៍មិនស្រួលខ្លួននោះទេ ពួកគេតែងតែទម្លាក់កំហុសពីរឿងទាំងនេះទៅលើភារកិច្ចរបស់ពួកគេ។ ហេតុអ្វីបានជាពួកគេទម្លាក់កំហុសទៅលើភារកិច្ចរបស់ពួកគេ? គឺគ្រាន់តែដើម្បីទទួលបានអត្ថប្រយោជន៍ខ្លះ ធ្វើឱ្យមនុស្សគ្រប់គ្នាអាណិតអាសូរពួកគេ ហើយបន្ទាប់មក ពួកគេអាចមានលេសត្រឹមត្រូវក្នុងការសុំឱ្យអ្នកដទៃបម្រើ និងមើលថែពួកគេ។ តើមនុស្សដែលតែងតែចង់ធ្វើខ្លួនដូចជាអធិរាជ និងអធិរាជិនី ហើយចង់ឱ្យអ្នកដទៃបម្រើពួកគេ ជាមនុស្សប្រភេទណាទៅ? មនុស្សទាំងនេះមានចរិតលក្ខណៈទាបថោក ហើយពួកគេគួរឱ្យស្អប់ខ្ពើមណាស់។ នៅពេលមនុស្សមួយចំនួនមានអារម្មណ៍មិនស្រួលខ្លួនបន្តិចបន្តួច ហើយជួនកាលមិនអាចញ៉ាំអាហារបាន ពួកគេធ្វើដូចវាជារឿងធ្ងន់ធ្ងរខ្លាំងណាស់អ៊ីចឹង ពួកគេធ្វើឱ្យក្លាយជារឿងធំដុំ ហើយប្រញាប់រកនរណាម្នាក់មកគក់ច្របាច់ឱ្យពួកគេភ្លាម។ នៅពេលការគក់ច្របាច់ធ្វើឱ្យពួកគេឈឺបន្តិចបន្តួច ពួកគេស្រែកឡូឡា និងគំហកយ៉ាងខ្លាំង ដែលមានន័យថា៖ «សូម្បីតែទទួលការគក់ច្របាច់ ក៏ជាការរងទុក្ខសម្រាប់ខ្ញុំដែរ។ ប្រសិនបើព្រះជាម្ចាស់មិនប្រទានរង្វាន់ដល់ខ្ញុំ និងមិនប្រោសឱ្យខ្ញុំគ្រប់លក្ខណ៍ទេ នោះខ្ញុំនឹងពិតជាខាតបង់ធំហើយ!» នៅពេលពួកគេស៊ូទ្រាំនូវការរងទុក្ខបន្តិចបន្តួច និងលះបង់បន្តិចបន្តួច ពួកគេចង់ប្រកាសប្រាប់ពិភពលោកទាំងមូល ដើម្បីឱ្យមនុស្សគ្រប់គ្នានៅលើផែនដីបានដឹង។ តើអ្នកមិនមែនបំពេញភារកិច្ចសម្រាប់ខ្លួនឯងទេឬ? តើអ្នកមិនមែនបំពេញភារកិច្ចនៅចំពោះព្រះជាម្ចាស់ទេឬ? តើអ្នកប្រកាសប្រាប់ពីការរងទុក្ខរបស់អ្នកដល់មនុស្សម្នាដើម្បីអ្វីទៅ? តើនេះមិនមែនជារឿងរាក់កំផែលទេឬ? មនុស្សបែបនេះមានចរិតលក្ខណៈទាបថោក ហើយពួកគេគួរឱ្យស្អប់ខ្ពើមខ្លាំងណាស់! តើមនុស្សទាំងនេះមានភាពទាបថោកក្នុងរឿងអ្វីផ្សេងទៀត? ពួកគេក៏បង្ហាញពីទម្លាប់ និងចរិតលក្ខណៈប្លែកៗមួយចំនួនផងដែរ ដោយសង្ឃឹមថាឱ្យមនុស្សម្នាដឹងថា ពួកគេមានភាពខុសប្លែកពីអ្នកដទៃ និងមានតម្លៃក្រៃលែង ហើយត្រូវការការមើលថែ និងការការពារយ៉ាងខ្លាំង។ ឧទាហរណ៍៖ នៅពេលនរណាម្នាក់និយាយថា គេមិនសូវឃ្លានអាហារ និងមិនអាចញ៉ាំអ្វីបានទេ មនុស្សបែបនេះនឹងឱបពោះរបស់ខ្លួន ហើយនិយាយថា គេក៏មានក្រពះមិនល្អដែរ ប៉ុន្តែគេនៅតែតស៊ូបំពេញភារកិច្ចរបស់ខ្លួន ហើយបញ្ជានរណាម្នាក់ឱ្យប្រញាប់យកថ្នាំក្រពះខ្លះមកឱ្យគេ។ ក៏មានមនុស្សម្នាក់ដែលខ្ញុំបានប្រាប់ថា៖ «អ្នកឃើញទេ ខ្ញុំអាចញ៉ាំបានតែអាហារតិចតួចប៉ុណ្ណោះ ហើយក្រពះរបស់ខ្ញុំមិនអាចទ្រាំទ្រនឹងអាហារ និងភេសជ្ជៈត្រជាក់ៗបានទេ»។ នៅពេលបុគ្គលនេះឮខ្ញុំនិយាយបែបនេះ គាត់ក៏ឆ្លើយតបថា៖ «ក្រពះរបស់អ្នកមិនអាចទ្រាំទ្រនឹងរបស់ត្រជាក់ៗបានទេឬ? ខ្ញុំក៏អ៊ីចឹងដែរ»។ ខ្ញុំបានសួរថា៖ «តើក្រពះរបស់អ្នកមិនអាចទ្រាំទ្រនឹងរបស់ត្រជាក់ៗយ៉ាងម៉េចទៅ?» គាត់បាននិយាយថា៖ «ឱ្យតែខ្ញុំត្រូវត្រជាក់ភ្លាម គឺឈឺពោះតែម្ដង វាពិតជាមិនអាចទ្រាំទ្រនឹងរបស់ត្រជាក់ៗបានមែន»។ ពេលកំពុងនិយាយបែបនេះ គាត់ក៏បកចេកមួយផ្លែ ហើយលេបត្របាក់ចូលពោះតែពីរឬបីម៉ាត់ប៉ុណ្ណោះ។ ខ្ញុំបាននិយាយថា៖ «ក្រពះរបស់អ្នកពិតជាមិនអាចទ្រាំទ្រនឹងរបស់ត្រជាក់ៗបានទាល់តែសោះមែនហើយ ដោយអ្នកលេបត្របាក់ចេកនោះត្រឹមតែពីរឬបីម៉ាត់ប៉ុណ្ណោះ។ តើក្រពះរបស់អ្នកពិតជាមិនអាចទ្រាំទ្រនឹងរបស់ត្រជាក់ៗបានមែនឬ?» តើមនុស្សបែបនេះមិនមែនគ្មានភាពអៀនខ្មាស និងគ្មានភាពមានវិចារណញ្ញាណទេឬ? ប្រសិនបើមនុស្សម្នាក់ខ្វះភាពមានវិចារណញ្ញាណ និងក្ដីខ្មាសអៀននៅក្នុងភាពជាមនុស្សធម្មតារបស់គេ នោះគេមិនមែនជាមនុស្សទាល់តែសោះ ប៉ុន្តែគឺជាសត្វតិរច្ឆាន។ សត្វតិរច្ឆានមិនអាចយល់សេចក្ដីពិតបានទេ ហើយពួកវាមិនមានសេចក្ដីទៀងត្រង់ សេចក្ដីថ្លៃថ្នូរ មនសិការ និងវិចារណញ្ញាណនៃភាពជាមនុស្សធម្មតាឡើយ។ ដោយសារតែមនុស្សទាំងនេះគ្មានក្ដីខ្មាសអៀន ឬសេចក្ដីថ្លៃថ្នូរ នៅពេលដែលពួកគេបំពេញភារកិច្ចបន្តិចបន្តួច និងស៊ូទ្រាំទុក្ខលំបាកបន្តិចបន្តួច ពួកគេចង់ប្រកាសប្រាប់ពិភពលោកទាំងមូល ដើម្បីឱ្យមនុស្សគ្រប់គ្នាទទួលស្គាល់ការខិតខំប្រឹងប្រែងរបស់ពួកគេ សម្លឹងមើលពួកគេដោយក្ដីកោតសរសើរជាថ្មី ហើយដើម្បីឱ្យព្រះជាម្ចាស់ប្រទានសិទ្ធិពិសេសដល់ពួកគេ ប្រោសប្រណីដល់ពួកគេ និងប្រទានព្រះពរដល់ពួកគេ។ ទន្ទឹមនឹងនេះ ត្រូវតែមាននរណាម្នាក់បម្រើពួកគេភ្លាមៗ ឆ្លើយតបនឹងការទាមទាររបស់ពួកគេ និងនៅរង់ចាំបម្រើពួកគេជានិច្ច។ នៅពេលពួកគេស្រេកទឹក ត្រូវតែមាននរណាម្នាក់ចាក់ទឹកតែឱ្យពួកគេ នៅពេលពួកគេឃ្លាន ត្រូវតែមាននរណាម្នាក់បម្រើអាហារឱ្យពួកគេ។ ពួកគេត្រូវតែមាននរណាម្នាក់បម្រើពួកគេ ធ្វើតាមអ្វីដែលពួកគេនិយាយ និងបំពេញតម្រូវការរបស់ពួកគេជានិច្ច។ វាហាក់ដូចជាសាច់ឈាមរបស់ពួកគេកើតមកសម្រាប់ឱ្យអ្នកដទៃបម្រើ ហើយពីកំណើតមក ពួកគេត្រូវការនរណាម្នាក់មកចាំបម្រើពួកគេ វាហាក់ដូចជាពួកគេខ្វះសមត្ថភាពក្នុងការមើលថែខ្លួនឯង ប្រសិនបើគ្មាននរណាម្នាក់ចាំបម្រើពួកគេ ហើយពួកគេគឺជាជនពិការអ៊ីចឹង។ នៅពេលពួកគេគ្មាននរណាម្នាក់សម្រាប់បញ្ជា ឬគ្មាននរណាម្នាក់ដែលពួកគេអាចបញ្ជាឱ្យធ្វើការឱ្យពួកគេ និងបម្រើពួកគេទេ ពួកគេមានអារម្មណ៍ឯកោ និងទទេសូន្យ ហើយមានអារម្មណ៍ថាជីវិតគ្មានន័យ ឬគ្មានក្ដីសង្ឃឹមឡើយ។ នៅពេលពួកគេរកឃើញឱកាស និងលេសដើម្បីឱ្យអ្នកដទៃបម្រើ និងចាំមើលថែពួកគេ ពួកគេមានអារម្មណ៍ស្កប់ស្កល់ និងសប្បាយរីករាយ ហាក់ដូចជាពួកគេកំពុងរស់នៅលើឋានសួគ៌អ៊ីចឹង។ ពួកគេគិតថា ជីវិតគឺអស្ចារ្យបែបនេះ សេចក្ដីជំនឿលើព្រះជាម្ចាស់គឺអស្ចារ្យបែបនេះ ថានេះគឺជាអត្ថន័យនៃសេចក្ដីជំនឿលើព្រះជាម្ចាស់ ហើយថា នេះជារបៀបដែលអ្នកជឿម្នាក់គួរតែជឿលើព្រះជាម្ចាស់។ ការយល់ដឹងរបស់ពួកគេអំពីភារកិច្ច គឺថាពួកគេពុះពារធ្វើការធ្ងន់ និងបំពេញការទទួលខុសត្រូវរបស់ខ្លួន ក្នុងលក្ខខណ្ឌដែលមានអ្នកដទៃបម្រើពួកគេ និងអាចបញ្ជាអ្នកដទៃបានដោយសេរី នេះហើយគឺជាភារកិច្ចរបស់ពួកគេ។ ពួកគេជឿថា ពួកគេគួរតែទទួលបានរង្វាន់ជានិច្ចសម្រាប់ភារកិច្ចរបស់ពួកគេ ថាពួកគេត្រូវតែទទួលបានអ្វីមួយ និងព្យាយាមយកអ្វីមួយជានិច្ច។ ប្រសិនបើពួកគេមិនព្យាយាមយកលុយកាក់ ឬរបស់ខាងសម្ភារទេ នោះពួកគេព្យាយាមយកសេចក្ដីសុខ និងការសប្បាយខាងសាច់ឈាម ហើយយ៉ាងហោចណាស់ សាច់ឈាមរបស់ពួកគេគួរតែស្ថិតក្នុងសភាពរីករាយ និងសុខស្រួល នោះទើបពួកគេនឹងមានអារម្មណ៍សប្បាយចិត្ត នោះទើបពួកគេនឹងមានកម្លាំងបំពេញភារកិច្ចរបស់ខ្លួន ហើយនឹងអាចបំពេញវាដោយភាពស្មោះត្រង់ខ្លះ។ តើមនុស្សបែបនេះមានការយល់ដឹងវៀចវេរពីសេចក្ដីពិត ឬក៏ពួកគេគ្រាន់តែមិនទទួលយកសេចក្ដីពិត ដោយសារតែចរិតលក្ខណៈទាបថោករបស់ពួកគេ? (ពួកគេមានចរិតលក្ខណៈទាបថោក ដូច្នេះពួកគេមិនទទួលយកសេចក្ដីពិតទេ។) មនុស្សទាំងនេះគឺជាពួកអ្នកមិនជឿទាំងស្រុងតែម្ដង ជាពូជពង្សរបស់ពួកទទឹងនឹងព្រះគ្រីស្ទ និងជារូបតំណាងនៃពួកទទឹងនឹងព្រះគ្រីស្ទ។

មានអ្នកសម្ដែងមួយចំនួននៅក្នុងដំណាក់របស់ព្រះជាម្ចាស់ ដែលបានចូលចិត្តការសម្ដែង និងចូលចិត្តវិជ្ជាជីវៈជាអ្នកសម្ដែងនៅពេលពួកគេនៅក្នុងលោកីយ៍ ប៉ុន្តែពួកគេមិនអាចសម្រេចមហិច្ឆតារបស់ខ្លួននៅទីនោះបានឡើយ។ ឥឡូវនេះ ពួកគេបានមកដំណាក់របស់ព្រះជាម្ចាស់ ហើយនៅទីបំផុត បំណងប្រាថ្នារបស់ពួកគេបានក្លាយជាការពិត៖ ពួកគេអាចធ្វើការក្នុងវិជ្ជាជីវៈដែលពួកគេចូលចិត្ត ដួងចិត្តរបស់ពួកគេពោរពេញដោយក្ដីអំណរដែលមិនអាចពណ៌នាបាន ហើយទន្ទឹមនឹងនោះ ពួកគេក៏អរព្រះគុណព្រះជាម្ចាស់ដែលបានប្រទានឱកាសនេះដល់ពួកគេ។ ម្នាក់ក្នុងចំណោមមនុស្សទាំងនេះ មានសំណាងគួរសមបានដើរតួឯក ហើយបន្ទាប់មក គាត់មានអារម្មណ៍ថា គាត់គឺជាមនុស្សដែលមានឋានៈ និងតម្លៃ ហើយថាគាត់គួរតែធ្វើអ្វីមួយដើម្បីឋានៈ និងតម្លៃរបស់គាត់។ គាត់បានសម្លឹងមើលអ្វីដែលអ្នកល្បីល្បាញ និងតារានៅក្នុងលោកីយ៍បានធ្វើ របៀបដែលពួកគេប្រព្រឹត្ត បែបបទរបស់ពួកគេ និងរបៀបរស់នៅរបស់ពួកគេ ហើយគាត់ក៏បានចម្លង និងត្រាប់តាមអ្នកទាំងនោះ ដោយជឿថា នេះគឺជាការរស់នៅក្នុងជីវិតប្រកបដោយគុណភាព និងអភិជនភាព។ ដូច្នេះ ចាប់តាំងពីពេលដែលគាត់ទទួលបានតួឯក និងក្លាយជា «តារា» មក គាត់ក៏ចាប់ផ្ដើមវាយឫក។ តើគាត់វាយឫកដល់កម្រិតណា? ធ្លាប់មានហេតុការណ៍តូចតាចមួយដែលអាចពន្យល់ពីបញ្ហានេះបាន។ នៅពេលមនុស្សគ្រប់គ្នានៅក្នុងក្រុមការងារបានត្រៀមខ្លួនរួចរាល់ដើម្បីចាប់ផ្ដើមថត ចិញ្ចើមម្ខាងរបស់ «តារា» នេះគូរមិនបានស្អាតល្អ ហើយមនុស្សគ្រប់គ្នាត្រូវរង់ចាំគាត់ ចោមរោមគាត់ និងបម្រើគាត់។ ដប់នាទីបានកន្លងផុតទៅ បន្ទាប់មកម្ភៃនាទី ហើយតារានោះមានអារម្មណ៍ថា ចិញ្ចើមរបស់ខ្លួនគូរមិនសូវបានស្អាតល្អ ដូច្នេះ គាត់ក៏ឱ្យអ្នកផាត់មុខលុបវាចេញ ហើយគូរវាឡើងវិញ។ មួយម៉ោងបានកន្លងផុតទៅ ហើយក្រុមអ្នកសម្ដែង និងក្រុមការងារទាំងអស់កំពុងរង់ចាំ «តារា» នេះគូរចិញ្ចើមឱ្យបានស្អាតល្អសិន មុនពេលពួកគេអាចចាប់ផ្ដើមថតបាន ពោលគឺមនុស្សគ្រប់គ្នាត្រូវបម្រើបុគ្គលនេះ និងចោមរោមគាត់។ តើនេះជាមនុស្សប្រភេទណាទៅ? តើគាត់ជាមនុស្សធម្មតាដែរទេ? តើគាត់ជាមនុស្សដែលមានភាពជាមនុស្សដែរទេ? គ្មានទេ។ គាត់គឺជាមនុស្សនៅក្នុងជំរំរបស់សាតាំង គាត់គឺជាកម្មសិទ្ធិសាតាំង ហើយគាត់មិនមែនជាមនុស្សនៃដំណាក់របស់ព្រះជាម្ចាស់ឡើយ។ តើដំណាក់របស់ព្រះជាម្ចាស់មានតារាដែរឬទេ? ដំណាក់របស់ព្រះជាម្ចាស់មិនមានតារាទេ មានតែបងប្អូនប្រុសស្រីប៉ុណ្ណោះ។ មានតែភារកិច្ចខុសគ្នាប៉ុណ្ណោះ មិនមានការបែងចែករវាងតំណែងខ្ពស់ និងទាបឡើយ។ ដូច្នេះ តើបុគ្គលម្នាក់នេះសម្អាងអ្វី បានជាឱ្យបងប្អូនប្រុសស្រីរង់ចាំគាត់នោះ? រឿងមួយដែលច្បាស់នោះគឺ គាត់គិតថា គាត់សំខាន់ជាងអ្នកដទៃ ថាភារកិច្ចរបស់គាត់មានទម្ងន់ជាងភារកិច្ចអ្នកដទៃ ថាការសម្ដែងនេះមិនអាចថតបានទេបើគ្មានគាត់ ហើយថាបើគ្មានគាត់ទេ អ្នកដទៃនឹងបំពេញភារកិច្ចរបស់ខ្លួនដោយឥតប្រយោជន៍។ នោះហើយជាមូលហេតុដែលអ្នកផ្សេងទៀតត្រូវបម្រើគាត់ លះបង់ និងអត់ធ្មត់ដើម្បីរង់ចាំគាត់ ហើយគ្មាននរណាម្នាក់គួរត្អូញត្អែរឡើយ។ ក្រៅពីខ្វះភាពជាមនុស្ស តើមនុស្សបែបនេះទទួលបានគោលការណ៍សម្រាប់ការប្រព្រឹត្តបែបនេះមកពីណា? តើគោលការណ៍របស់គាត់កើតចេញពីសេចក្ដីពិត និងចេញពីព្រះបន្ទូលរបស់ព្រះជាម្ចាស់ ឬក៏កើតចេញពីនិស្ស័យពុករលួយរបស់មនុស្ស? (ចេញពីនិស្ស័យពុករលួយរបស់មនុស្ស។) មិនត្រឹមតែអស់អ្នកដែលមកពីជំរំរបស់សាតាំងមាននិស្ស័យពុករលួយរបស់សាតាំងប៉ុណ្ណោះទេ ប៉ុន្តែសកម្មភាព ឥរិយាបថ និងការបង្ហាញចេញរបស់ពួកគេនៅក្នុងក្រុមមនុស្ស ក៏គួរឱ្យស្អប់ខ្ពើមផងដែរ។ ហេតុអ្វីបានជាពួកគេគួរឱ្យស្អប់ខ្ពើម? ពួកគេតែងតែចង់គ្រប់គ្រងស្ថានការណ៍ ប្រើឧបាយកលលើអ្នកដទៃ ហើយឱ្យអ្នកដទៃចោមរោមពួកគេ និងចាត់ទុកពួកគេជាតួអង្គកណ្ដាល។ ក្នុងការធ្វើបែបនេះ ពួកគេច្បាស់ណាស់ថាកំពុងដាក់ខ្លួនឯងនៅក្នុងទីតាំងមួយដែលខ្ពស់ជាងមនុស្សគ្រប់គ្នា។ ពួកគេចង់ស្ថិតនៅពីលើ និងគ្រប់គ្រងមនុស្សគ្រប់គ្នា។ តើនេះជារឿងដែលមនុស្សគួរធ្វើឬទេ? (អត់ទេ។) តើនរណាជាអ្នកធ្វើរឿងនេះ? (សាតាំង។) នេះគឺជារឿងដែលសាតាំងធ្វើ។ នៅក្នុងចំណោមសេចក្ដីពិតដែលព្រះជាម្ចាស់តម្រូវឱ្យមនុស្សបំពេញភារកិច្ចរបស់ខ្លួន តើមានសេចក្ដីតម្រូវណាមួយឱ្យមនុស្សគ្រប់គ្រងស្ថានការណ៍ ព្រមទាំងគ្រប់គ្រងគំនិត និងឥរិយាបថរបស់មនុស្សគ្រប់គ្នានៅពេលកំពុងបំពេញភារកិច្ចរបស់ខ្លួនដែរឬទេ? (មិនមានទេ។) ចុះតើរឿងនេះកើតចេញមកពីណា? នេះគឺជាធម្មជាតិបែបសាតាំងដែលមនុស្សកើតមកមានពីកំណើត។ មនុស្សគឺជាពួកសាតាំង ហើយពួកគេមានធម្មជាតិនេះតាំងពីកំណើតមកម៉្លេះ។ ពួកគេមិនចាំបាច់រៀនវាទេ ពួកគេមិនត្រូវការនរណាម្នាក់មកបង្រៀនវាដល់ពួកគេឡើយ ហើយមិនថាអ្នកប្រកបគ្នាអំពីសេចក្ដីពិតជាមួយពួកគេយ៉ាងណាក៏ដោយ ក៏ពួកគេនឹងមិនលះបង់រឿងនេះចោលដែរ។ ក៏មានមនុស្សម្នាក់ដែលមានសក់ពីរបីសរសៃមិនទាន់បានរៀបចំឱ្យបានរៀបរយ មុនពេលគាត់ឡើងឆាកដើម្បីសម្ដែងផងដែរ។ បើមើលពីរូបរាងខាងក្រៅរបស់គាត់ គាត់មើលទៅមិនអីទេ ប៉ុន្តែគាត់មិនព្រមឡើងឆាកដើម្បីសម្ដែងឱ្យទាន់ពេលវេលាឡើយ។ មិនថាបងប្អូនប្រុសស្រីជំរុញគាត់ខ្លាំងយ៉ាងណាក៏ដោយ ក៏នៅតែឥតប្រយោជន៍ដែរ។ គាត់ចាត់ទុកខ្លួនឯងជាតារា ជាតួឯក។ គាត់បានធ្វើឱ្យមនុស្សគ្រប់គ្នាលះបង់ និងចំណាយពេលវេលារបស់ខ្លួនដើម្បីតែសក់ពីរបីសរសៃនេះ ហើយមនុស្សគ្រប់គ្នាត្រូវបម្រើតែគាត់ម្នាក់ឯង។ តើនេះជាការបង្ហាញចេញដែលមនុស្សមានភាពជាមនុស្សធម្មតាគួរតែមានឬ? តើទង្វើនេះមានលក្ខណៈបែបណា? តើគាត់មិនមែនកំពុងវាយឫកទេឬ? គាត់មិនទទួលខុសត្រូវឡើយ ហើយគាត់មិនស្ដាប់ហេតុផលអ្វីទាំងអស់។ សម្រាប់គាត់ គ្មានភារកិច្ចរបស់អ្នកណាម្នាក់មានសារៈសំខាន់ដូចភារកិច្ចរបស់គាត់ឡើយ ហើយមនុស្សគ្រប់គ្នាត្រូវតែបម្រើគាត់។ គាត់គិតថា៖ «ប្រសិនបើត្រូវចំណាយពេលពេញមួយថ្ងៃដើម្បីផ្លុំសក់ពីរសរសៃនេះឱ្យរៀបរយ នោះអ្នករាល់គ្នានឹងត្រូវតែរង់ចាំខ្ញុំពេញមួយថ្ងៃ។ ប្រសិនបើត្រូវចំណាយពេលពីរថ្ងៃ នោះអ្នករាល់គ្នាត្រូវតែរង់ចាំពីរថ្ងៃ ហើយប្រសិនបើត្រូវចំណាយពេលមួយជីវិត នោះអ្នករាល់គ្នាក៏នឹងត្រូវតែរង់ចាំមួយជីវិតដែរ។ តើកិច្ចការ និងផលប្រយោជន៍នៃដំណាក់របស់ព្រះជាម្ចាស់សំខាន់អ្វីទៅ? ផលប្រយោជន៍របស់ខ្ញុំត្រូវមកមុន! ប្រសិនបើខ្ញុំមិនអាចផ្លុំសក់របស់ខ្ញុំឱ្យរៀបរយទេ តើមុខមាត់របស់ខ្ញុំនឹងមិនត្រូវខូចខាតទេឬអី នៅពេលខ្ញុំនៅពីមុខកាមេរ៉ានោះ? មុខមាត់របស់ខ្ញុំគឺសំខាន់ណាស់។ ផលប្រយោជន៍នៃដំណាក់របស់ព្រះជាម្ចាស់ មិនមានន័យអ្វីឡើយ!» តើបុគ្គលនេះជាស្អីគេទៅ? មនុស្សប្រភេទនេះក៏នឹងនិយាយផងដែរថា៖ «ខ្ញុំស្រឡាញ់ព្រះជាម្ចាស់ ខ្ញុំធ្វើបន្ទាល់ថ្វាយព្រះជាម្ចាស់ ខ្ញុំបំពេញភារកិច្ចរបស់ខ្ញុំដើម្បីព្រះជាម្ចាស់ ហើយខ្ញុំលះបង់អ្វីៗគ្រប់យ៉ាង»។ តើនេះមិនមែនសុទ្ធតែជាការកុហកទេឬ? សូម្បីតែរឿងផ្លុំសក់មួយឬពីរសរសៃ ក៏គាត់មិនអាចលះបង់បានផង ចុះតើគាត់អាចលះបង់អ្វីបានទៅ? តើគាត់អាចបោះបង់អ្វីបាន? ការលះបង់របស់គាត់ទាំងអស់ គឺជាការក្លែងបន្លំ! មនុស្សប្រភេទនេះគឺគ្មានតម្រិះប្រកបដោយវិចារណញ្ញាណទាល់តែសោះ ពួកគេគ្មានមនសិការ ហើយពួកគេមានចរិតលក្ខណៈទាបថោក ហើយរឹតតែមិនបាច់និយាយដល់ការស្រឡាញ់សេចក្ដីពិតទៅទៀត។ ដោយសារតែភាពជាមនុស្សរបស់ពួកគេមិនត្រូវតាមស្ដង់ដា នោះទើបគ្មាននរណាម្នាក់នឹងនិយាយអំពីសេចក្ដីពិតជាមួយពួកគេឡើយ ពួកគេមិនស័ក្ដិសមនឹងទទួលបានវាទេ ហើយចរិតលក្ខណៈរបស់ពួកគេក៏មិនត្រូវតាមស្ដង់ដាដែរ។ ហើយជាមួយនឹងភាពជាមនុស្សដ៏ទាបថោកបែបនេះ តើការនិយាយអំពីសេចក្ដីពិតជាមួយពួកគេ នឹងមិនដូចជាការនិយាយអំពីសេចក្ដីពិតជាមួយសត្វជ្រូក ឬឆ្កែទេឬ? នៅពេលពួកគេមានលក្ខណៈជាមនុស្សខ្លះ ហើយអាចនិយាយស្ដីដូចជាមនុស្សលោក នោះមនុស្សម្នានឹងនិយាយអំពីសេចក្ដីពិតជាមួយពួកគេ ប៉ុន្តែពេលនេះ ពួកគេមិនស័ក្ដិសមឡើយ។ មានមនុស្សប្រភេទនេះច្រើនណាស់ មានមិនតិចនោះទេ។ ដូច្នេះ ហេតុអ្វីបានជាមនុស្សមួយចំនួនមិនបង្ហាញរឿងទាំងនេះចេញមក? នោះក៏ព្រោះតែពួកគេមិនទាន់ចាប់បានឱកាសប៉ុណ្ណោះ។ នេះគ្រាន់តែដោយសារតែគុណសម្បត្តិ និងទេពកោសល្យរបស់ពួកគេមានកម្រិតធម្មតាពេក ហើយពួកគេមិនទាន់មានឱកាសបានលេចធ្លោ និងមិនទាន់ទទួលបានដើមទុនខ្លះ ប៉ុន្តែនៅក្នុងចិត្តរបស់ពួកគេ ពួកគេកំពុងតែរៀបផែនការ ហើយផែនការរបស់ពួកគេនៅតែស្ថិតក្នុងដំណាក់កាលកកើតឡើងនៅឡើយ។ នោះហើយជាមូលហេតុដែលពួកគេមិនទាន់បង្ហាញការបញ្ចេញឱ្យឃើញបែបនេះ។ ទោះជាយ៉ាងនេះក្ដី ការមិនមានការបញ្ចេញឱ្យឃើញនេះ មិនមែនមានន័យថា ពួកគេគ្មានធម្មជាតិនេះនោះឡើយ។ ប្រសិនបើអ្នកមិនដេញតាមសេចក្ដីពិតទេ ហើយអ្នកដើរតាមផ្លូវរបស់ពួកទទឹងនឹងព្រះគ្រីស្ទ នោះមិនយូរមិនឆាប់ នឹងមានថ្ងៃមួយដែលអ្នកធ្វើឱ្យលេចធ្លាយការបញ្ចេញរឿងនេះឱ្យឃើញនេះមិនខាន។ អ្នកគឺជាអ្នក ហើយការដែលគ្មានភាពជាមនុស្ស គឺគ្មានភាពជាមនុស្សហើយ។ អ្នកមិនអាចក្លាយជាមនុស្សដែលមានភាពជាមនុស្ស តាមរយៈការធ្វើពុត ឬដោយសារតែអ្នកគ្មានទេពកោសល្យ និងមានគុណសម្បត្តិខ្សោយនោះទេ។ ហេតុដូច្នេះហើយ មានផ្លូវតែមួយគត់គឺ៖ នៅពេលមនុស្សម្នាក់អាចទទួលយកសេចក្ដីពិត និងទទួលយកការត្រូវបានលួសកាត់ នោះចរិតលក្ខណៈរបស់គេអាចត្រូវបានកែលម្អខ្លះ។ នៅពេលដែលគេអាចប្រឈមមុខនឹងការពិតទាំងនេះ ប្រព្រឹត្តចំពោះការពិតទាំងនេះបានត្រឹមត្រូវ ហើយបន្ទាប់មកអាចពិនិត្យពិច័យ និងត្រួតពិនិត្យឥរិយាបថ និងដួងចិត្តដ៏ជ្រាលជ្រៅរបស់ខ្លួនឯងជាញឹកញាប់ នោះគេអាចក្លាយជាមនុស្សល្អជាងមុន និងទប់ខ្លួនឯងបានបន្តិចបន្តួច។ តើការទប់ខ្លួនឯងបានបន្តិចបន្តួច អាចសម្រេចបានគោលបំណងអ្វីទៅ? អ្នកនឹងមិនសូវធ្វើឱ្យខ្លួនឯងខ្មាសគេ កេរ្ដិ៍ឈ្មោះរបស់អ្នកនឹងបានល្អប្រសើរជាងមុនបន្តិច មនុស្សម្នានឹងមិនខ្ពើមរអើមអ្នក ព្រះជាម្ចាស់នឹងមិនស្អប់ខ្ពើមអ្នក ហើយតាមរបៀបនេះ អ្នកប្រហែលជានៅមានឱកាសត្រូវបានព្រះជាម្ចាស់សង្គ្រោះ។ តើនេះមិនមែនជាវិចារណញ្ញាណអប្បបរមាដែលមនុស្សម្នាក់គួរតែមានទេឬ? តើវាមិនងាយស្រួលទេឬ សម្រាប់អ្នកដែលមានមនសិការ និងវិចារណញ្ញាណបន្តិចបន្តួច ក្នុងការអនុវត្ត និងចូលទៅក្នុងរឿងបែបនេះ?

នៅពេលអ្នករាល់គ្នាឮខ្ញុំនិយាយប្រាប់អ្នករាល់គ្នាអំពីមនុស្សបែបនេះ អ្នករាល់គ្នាមានអារម្មណ៍ស្រួលចិត្តណាស់ ប៉ុន្តែប្រសិនបើខ្ញុំនិយាយអំពីមនុស្សមួយចំនួនក្នុងចំណោមអ្នករាល់គ្នាវិញ ពេលនោះតើអ្នករាល់គ្នានឹងមានអារម្មណ៍យ៉ាងណា? តើអ្នករាល់គ្នានឹងមានប្រតិកម្មជាធម្មតាដែរឬទេ? ខ្ញុំសូមប្រាប់អ្នកទៅចុះថា ប្រសិនបើអ្នកចង់សម្រេចបានការផ្លាស់ប្ដូរនិស្ស័យ និងចូលទៅក្នុងតថភាពនៃសេចក្ដីពិត អ្នកត្រូវតែឆ្លងកាត់ការល្បងលមួយហើយមួយទៀត។ ចូរកុំមើលស្រាលរឿងទាំងនេះឱ្យសោះ ប្រសិនបើភាពជាមនុស្សរបស់អ្នកមិនត្រូវតាមស្ដង់ដាទេ នោះមិនត្រឹមតែបងប្អូនប្រុសស្រីនឹងខ្ពើមរអើមអ្នកប៉ុណ្ណោះទេ ប៉ុន្តែព្រះជាម្ចាស់ក៏នឹងមិនប្រោសអ្នកឱ្យគ្រប់លក្ខណ៍ ឬសង្គ្រោះអ្នកដែរ។ លក្ខខណ្ឌជាមូលដ្ឋានបំផុតសម្រាប់ព្រះជាម្ចាស់ក្នុងការសង្គ្រោះនរណាម្នាក់ គឺបុគ្គលនោះត្រូវមានភាពជាមនុស្ស វិចារណញ្ញាណ និងមនសិការ ហើយគេត្រូវតែស្គាល់ការអៀនខ្មាស។ នៅពេលមនុស្សបែបនេះមកចំពោះព្រះជាម្ចាស់ ហើយឮព្រះបន្ទូលរបស់ទ្រង់ ព្រះជាម្ចាស់នឹងបំភ្លឺ ដឹកនាំ និងណែនាំគេ។ មនុស្សដែលគ្មានភាពជាមនុស្ស មនសិការ វិចារណញ្ញាណ ឬសេចក្ដីអៀនខ្មាស នឹងគ្មានលក្ខណៈសម្បត្តិគ្រប់គ្រាន់ដើម្បីមកចំពោះព្រះជាម្ចាស់ជារៀងរហូត។ ទោះបីជាអ្នកស្ដាប់សេចក្ដីអធិប្បាយ និងដឹងពីគោលលទ្ធិមួយចំនួនក៏ដោយ ក៏អ្នកនឹងនៅតែមិនទទួលបានការបំភ្លឺដែរ ដូច្នេះហើយ អ្នកនឹងមិនអាចចូលទៅក្នុងតថភាពនៃសេចក្ដីពិតបានជារៀងរហូត។ ប្រសិនបើអ្នកមិនអាចចូលទៅក្នុងតថភាពនៃសេចក្ដីពិតទេ នោះវាមិនពិបាកយល់ឡើយថា ក្ដីសង្ឃឹមរបស់អ្នកក្នុងការសម្រេចបានសេចក្ដីសង្គ្រោះ គឺស្មើនឹងសូន្យ។ ប្រសិនបើអ្នកមានត្រឹមតែការបង្ហាញចេញរបស់ពួកទទឹងនឹងព្រះគ្រីស្ទ ព្រមទាំងនិស្ស័យ និងសារជាតិរបស់ពួកទទឹងនឹងព្រះគ្រីស្ទ ហើយអ្នកមិនមានការបង្ហាញចេញនៃភាពជាមនុស្សធម្មតាដែលព្រះជាម្ចាស់តម្រូវឱ្យអ្នកមានទាល់តែសោះ នោះអ្នកកំពុងស្ថិតក្នុងគ្រោះថ្នាក់ដ៏ធំហើយ។ ប្រសិនបើអ្នកអាចផ្ទឹមខ្លួនអ្នកទៅនឹងរាល់ការបង្ហាញចេញ និងសារជាតិរបស់ពួកទទឹងនឹងព្រះគ្រីស្ទដែលខ្ញុំកំពុងលាតត្រដាង រួមជាមួយនឹងសកម្មភាព និងការបញ្ចេញឱ្យឃើញរបស់ពួកគេ ប្រសិនបើអ្នកមានចំណុចទាំងនោះតិចក្ដីច្រើនក្ដី នោះវាពិតជាគ្រោះថ្នាក់ខ្លាំងណាស់សម្រាប់អ្នក។ ប្រសិនបើអ្នកនៅតែមិនដេញតាមសេចក្ដីពិត ហើយរង់ចាំរហូតដល់អ្នកត្រូវបានកំណត់លក្ខណៈថាជាអាទទឹងនឹងព្រះគ្រីស្ទ នោះអ្នកនឹងត្រូវវិនាសទាំងស្រុង។ តើមួយណាជាជំងឺនាំទៅរកសេចក្ដីស្លាប់៖ ការមានសារជាតិរបស់អាទទឹងនឹងព្រះគ្រីស្ទ ឬការមាននិស្ស័យរបស់អាទទឹងនឹងព្រះគ្រីស្ទ? (គឺការមានសារជាតិរបស់អាទទឹងនឹងព្រះគ្រីស្ទ។) អ៊ីចឹងមែនឬ? (មែនហើយ។) ចូរគិតអំពីវាឱ្យបានហ្មត់ចត់ រួចហើយសឹមឆ្លើយម្ដងទៀត។ (ទាំងការមានសារជាតិរបស់អាទទឹងនឹងព្រះគ្រីស្ទ និងការមាននិស្ស័យរបស់អាទទឹងនឹងព្រះគ្រីស្ទ សុទ្ធតែជាជំងឺនាំទៅរកសេចក្ដីស្លាប់។) ហេតុអ្វីបានជាដូច្នេះ? (ពីព្រោះមនុស្សដែលមានសារជាតិរបស់អាទទឹងនឹងព្រះគ្រីស្ទ នឹងមិនដេញតាមសេចក្ដីពិតឡើយ ហើយមនុស្សដែលមាននិស្ស័យរបស់អាទទឹងនឹងព្រះគ្រីស្ទ ក៏ដូចគ្នាដែរ។ មិនថាពួកគេជួបប្រទះនឹងបញ្ហាអ្វីនោះទេ មនុស្សដែលមាននិស្ស័យរបស់អាទទឹងនឹងព្រះគ្រីស្ទ មិនដែលផ្ដោតលើការដេញតាមសេចក្ដីពិតឡើយ ហើយពួកគេថែមទាំងគ្មានភាពជាមនុស្ស និងវិចារណញ្ញាណជាអប្បបរមាផង។ មនុស្សបែបនេះមិនអាចទទួលបានសេចក្ដីពិតទេ ហើយពួកគេក៏មិនអាចសម្រេចបានសេចក្ដីសង្គ្រោះដែរ នេះក៏ជាជំងឺនាំទៅរកសេចក្ដីស្លាប់ផងដែរ។) តើមាននរណាផ្សេងទៀតចង់និយាយដែរឬទេ? (ការយល់ដឹងរបស់ខ្ញុំគឺថា គ្មានចំណុចណាមួយក្នុងចំណោមចំណុចទាំងពីរនេះ គឺជាជំងឺនាំទៅរកសេចក្ដីស្លាប់ឡើយ ប៉ុន្តែប្រសិនបើនរណាម្នាក់មិនដេញតាមសេចក្ដីពិត នោះទើបជាជំងឺនាំទៅរកសេចក្ដីស្លាប់។) ការយល់ឃើញពីជ្រុងនេះគឺល្អណាស់។ ក៏ប៉ុន្តេ មានលក្ខខណ្ឌជាមុនចំពោះរឿងនេះ នោះគឺសារជាតិរបស់អាទទឹងនឹងព្រះគ្រីស្ទ ពោលគឺមនុស្សដែលមានសារជាតិរបស់អាទទឹងនឹងព្រះគ្រីស្ទ គ្រាន់តែមិនដេញតាមសេចក្ដីពិតតែម្ដង ពួកគេគឺជាពួកអ្នកមិនជឿ។ ការមានសារជាតិរបស់អាទទឹងនឹងព្រះគ្រីស្ទ គឺជារឿងដែលគ្រោះថ្នាក់បំផុត។ តើសារជាតិរបស់អាទទឹងនឹងព្រះគ្រីស្ទមានន័យដូចម្ដេច? វាមានន័យថា មនុស្សទាំងនេះគ្រាន់តែមិនដេញតាមសេចក្ដីពិតតែម្ដង។ ពួកគេដេញតាមតែឋានៈប៉ុណ្ណោះ ពួកគេគឺជាសត្រូវរបស់ព្រះជាម្ចាស់ពីកំណើត ពួកគេគឺជាពួកទទឹងនឹងព្រះគ្រីស្ទ ពួកគេជារូបតំណាងរបស់សាតាំង ពួកគេគឺជាពួកអារក្សតាំងពីកំណើត ពួកគេគ្មានភាពជាមនុស្ស ពួកគេគឺជាពួកសម្ភារៈនិយម ពួកគេគឺជាពួកអ្នកមិនជឿសុទ្ធសាធ ហើយមនុស្សបែបនេះគឺស្អប់ខ្ពើមសេចក្ដីពិត។ តើ «ស្អប់ខ្ពើមសេចក្ដីពិត» មានន័យដូចម្ដេច? វាមានន័យថា ពួកគេមិនជឿថាព្រះជាម្ចាស់គឺជាសេចក្ដីពិតទេ ពួកគេមិនទទួលស្គាល់ការពិតដែលថាព្រះជាម្ចាស់គឺជាព្រះអាទិករឡើយ ពួកគេរឹតតែមិនទទួលស្គាល់ការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើ និងអ្វីៗទាំងអស់ទៅទៀត។ ដូច្នេះ នៅពេលមនុស្សបែបនេះត្រូវបានផ្ដល់ឱកាសឱ្យដេញតាមសេចក្ដីពិត តើពួកគេអាចធ្វើវាដែរឬទេ? (មិនអាចទេ។) ដោយសារតែពួកគេមិនអាចដេញតាមសេចក្ដីពិត ហើយដោយសារតែពួកគេគឺជាសត្រូវនៃសេចក្ដីពិត និងជាសត្រូវរបស់ព្រះជាម្ចាស់ជារៀងរហូត នោះពួកគេនឹងមិនអាចទទួលបានសេចក្ដីពិតជាដាច់ខាត។ ការដែលមិនអាចទទួលបានសេចក្ដីពិតជារៀងរហូត គឺជាជំងឺនាំទៅរកសេចក្ដីស្លាប់។ ហើយអស់អ្នកដែលមាននិស្ស័យរបស់អាទទឹងនឹងព្រះគ្រីស្ទ មានភាពស្រដៀងគ្នាទាក់ទងនឹងនិស្ស័យ ជាមួយនឹងអស់អ្នកដែលមានសារជាតិរបស់អាទទឹងនឹងព្រះគ្រីស្ទ៖ ពួកគេបង្ហាញការសម្ដែងចេញដូចគ្នា ការបញ្ចេញឱ្យឃើញដូចគ្នា ហើយសូម្បីតែរបៀបដែលពួកគេបង្ហាញការសម្ដែងចេញ និងការបញ្ចេញឱ្យឃើញទាំងនេះ របៀបនៃការគិតរបស់ពួកគេ ព្រមទាំងសញ្ញាណ និងការស្រមើស្រមៃរបស់ពួកគេអំពីព្រះជាម្ចាស់ ក៏ដូចគ្នាទាំងអស់ដែរ។ ក៏ប៉ុន្តែ សម្រាប់មនុស្សដែលមាននិស្ស័យរបស់អាទទឹងនឹងព្រះគ្រីស្ទ មិនថាពួកគេអាចទទួលយកសេចក្ដីពិត និងទទួលស្គាល់ការពិតដែលថាព្រះជាម្ចាស់គឺជាព្រះអាទិករ ឬអត់នោះទេ ដរាបណាពួកគេមិនដេញតាមសេចក្ដីពិត នោះនិស្ស័យអាទទឹងនឹងព្រះគ្រីស្ទរបស់ពួកគេ ក្លាយជាជំងឺនាំទៅរកសេចក្ដីស្លាប់ ហើយដោយសារតែរឿងនេះហើយ ទើបលទ្ធផលរបស់ពួកគេនឹងដូចគ្នាទៅនឹងអស់អ្នកដែលមានសារជាតិរបស់អាទទឹងនឹងព្រះគ្រីស្ទដែរ។ ប៉ុន្តែ សំណាងល្អហើយ មានមនុស្សមួយចំនួនក្នុងចំណោមអស់អ្នកដែលមាននិស្ស័យរបស់អាទទឹងនឹងព្រះគ្រីស្ទ ដែលមានភាពជាមនុស្ស វិចារណញ្ញាណ មនសិការ និងសេចក្ដីអៀនខ្មាស ដែលស្រឡាញ់អ្វីៗដែលវិជ្ជមាន និងមានលក្ខខណ្ឌដើម្បីត្រូវបានព្រះជាម្ចាស់សង្គ្រោះ។ ដោយសារតែពួកគេដេញតាមសេចក្ដីពិត មនុស្សទាំងនេះសម្រេចបានការផ្លាស់ប្ដូរនិស្ស័យ បោះបង់និស្ស័យពុករលួយរបស់ពួកគេ និងបោះបង់និស្ស័យអាទទឹងនឹងព្រះគ្រីស្ទរបស់ពួកគេចោល ដូច្នេះ និស្ស័យអាទទឹងនឹងព្រះគ្រីស្ទរបស់ពួកគេ លែងជាជំងឺនាំទៅរកងសេចក្ដីស្លាប់សម្រាប់ពួកគេទៀតហើយ ហើយមានលទ្ធភាពដែលពួកគេត្រូវបានសង្គ្រោះ។ តើក្នុងកាលៈទេសៈណា ទើបអាចនិយាយបានថា ការមាននិស្ស័យរបស់អាទទឹងនឹងព្រះគ្រីស្ទ គឺជាជំងឺនាំទៅរកសេចក្ដីស្លាប់? មានលក្ខខណ្ឌតម្រូវចំពោះរឿងនេះ នោះគឺទោះបីជាមនុស្សទាំងនេះទទួលស្គាល់អត្ថិភាពរបស់ព្រះជាម្ចាស់ ជឿលើអធិបតេយ្យភាពរបស់ព្រះជាម្ចាស់ ជឿ និងទទួលស្គាល់អ្វីៗគ្រប់យ៉ាងដែលព្រះជាម្ចាស់មានព្រះបន្ទូល ហើយអាចបំពេញភារកិច្ចរបស់ខ្លួនក៏ដោយ ក៏មានរឿងមួយដែលខុសឆ្គងគឺ៖ ពួកគេមិនដែលអនុវត្តសេចក្ដីពិត ឬដេញតាមសេចក្ដីពិតឡើយ។ ដូច្នេះ និស្ស័យអាទទឹងនឹងព្រះគ្រីស្ទរបស់ពួកគេ ក្លាយជារឿងដែលផ្ដាច់ជីវិតសម្រាប់ពួកគេ ហើយវាអាចឆក់យកជីវិតរបស់ពួកគេបាន។ នៅពេលនិយាយដល់មនុស្សដែលមានសារជាតិរបស់អាទទឹងនឹងព្រះគ្រីស្ទ មិនថាក្នុងកាលៈទេសៈណាក៏ដោយ ក៏វាមិនអាចទៅរួចទេដែលមនុស្សទាំងនេះស្រឡាញ់សេចក្ដីពិត ឬទទួលយកសេចក្ដីពិត ហើយពួកគេមិនអាចទទួលបានសេចក្ដីពិតជារៀងរហូត។ តើអ្នករាល់គ្នាយល់ទេ? (យល់។) អ្នករាល់គ្នាយល់ហើយ។ ចូរនិយាយរឿងនេះប្រាប់ខ្ញុំម្ដងទៀតចុះ។ (មនុស្សដែលមានសារជាតិរបស់អាទទឹងនឹងព្រះគ្រីស្ទ គឺជាសត្រូវរបស់ព្រះជាម្ចាស់ពីកំណើត។ ពួកគេដាច់ខាតមិនមែនជាមនុស្សដែលស្រឡាញ់ និងអាចទទួលយកសេចក្ដីពិតឡើយ ហើយវាមិនអាចទៅរួចទេដែលពួកគេទទួលបានសេចក្ដីពិត ដូច្នេះ សម្រាប់ពួកគេ និស្ស័យអាទទឹងនឹងព្រះគ្រីស្ទរបស់ពួកគេ គឺជាជំងឺនាំទៅរកសេចក្ដីស្លាប់។ ចំណែកឯមនុស្សមួយចំនួនដែលមាននិស្ស័យរបស់អាទទឹងនឹងព្រះគ្រីស្ទ ដោយមានលក្ខខណ្ឌតម្រូវថា ពួកគេមានភាពជាមនុស្ស វិចារណញ្ញាណ មនសិការ និងសេចក្ដីអៀនខ្មាស ហើយស្រឡាញ់អ្វីៗដែលវិជ្ជមាន និងដេញតាមសេចក្ដីពិត រួចហើយសម្រេចបានការផ្លាស់ប្ដូរនិស្ស័យតាមរយៈការដេញតាមសេចក្ដីពិត នោះពួកគេកំពុងដើរតាមផ្លូវដ៏ត្រឹមត្រូវ ហើយសម្រាប់ពួកគេ និស្ស័យអាទទឹងនឹងព្រះគ្រីស្ទរបស់ពួកគេ មិនមែនជាជំងឺនាំទៅរកសេចក្ដីស្លាប់ឡើយ។ រឿងនេះសុទ្ធតែត្រូវបានសម្រេចដោយសារជាតិរបស់មនុស្សទាំងនេះ និងផ្លូវដែលពួកគេដើរតាម។) ពោលគឺ វាមិនអាចទៅរួចទេដែលមនុស្សដែលមានសារជាតិរបស់អាទទឹងនឹងព្រះគ្រីស្ទ ដេញតាមសេចក្ដីពិត ហើយពួកគេមិនអាចសម្រេចបានសេចក្ដីសង្គ្រោះជារៀងរហូត ចំណែកឯមនុស្សដែលមាននិស្ស័យរបស់អាទទឹងនឹងព្រះគ្រីស្ទ អាចត្រូវបានចាត់ថ្នាក់ជាពីរប្រភេទ៖ ប្រភេទទីមួយដេញតាមសេចក្ដីពិត និងអាចសម្រេចបានសេចក្ដីសង្គ្រោះ ហើយប្រភេទមួយទៀតមិនដេញតាមសេចក្ដីពិតទាល់តែសោះ និងមិនអាចសម្រេចបានសេចក្ដីសង្គ្រោះឡើយ។ អស់អ្នកដែលមិនអាចសម្រេចបានសេចក្ដីសង្គ្រោះ សុទ្ធតែជាអ្នកធ្វើការដោយកម្លាំង។ អ្នកធ្វើការដែលស្មោះត្រង់មួយចំនួនអាចនៅសេសសល់ ហើយវាអាចទៅរួចដែលពួកគេអាចនឹងជួបប្រទះនឹងលទ្ធផលផ្សេង។

ហេតុអ្វីបានជាមនុស្សដែលមានសារជាតិរបស់អាទទឹងនឹងព្រះគ្រីស្ទ មិនអាចសម្រេចបានសេចក្ដីសង្គ្រោះ? នោះក៏ព្រោះតែមនុស្សទាំងនេះមិនទទួលស្គាល់សេចក្ដីពិត ហើយពួកគេក៏មិនទទួលស្គាល់ថាព្រះជាម្ចាស់គឺជាសេចក្ដីពិតដែរ។ មនុស្សទាំងនេះមិនទទួលស្គាល់ថាមានអ្វីៗដែលវិជ្ជមានឡើយ ហើយពួកគេមិនស្រឡាញ់អ្វីៗដែលវិជ្ជមានទេ។ ផ្ទុយទៅវិញ ពួកគេស្រឡាញ់អ្វីៗដែលទុច្ចរិត និងអ្វីៗដែលអវិជ្ជមាន។ ពួកគេជារូបតំណាងនៃអ្វីៗដែលទុច្ចរិត និងអ្វីៗដែលអវិជ្ជមានទាំងអស់ ហើយពួកគេគឺជាអ្នកសម្ដែងចេញនូវអ្វីៗដែលអវិជ្ជមាន និងអ្វីៗដែលទុច្ចរិតទាំងអស់ នោះហើយជាមូលហេតុដែលពួកគេស្អប់ខ្ពើមសេចក្ដីពិត ប្រទូសរ៉ាយនឹងសេចក្ដីពិត និងស្អប់សេចក្ដីពិត។ តើពួកគេអាចដេញតាមសេចក្ដីពិតជាមួយនឹងសារជាតិបែបនេះបានដែរឬទេ? (មិនអាចទេ។) ហេតុដូច្នេះហើយ វាមិនអាចទៅរួចទេក្នុងការឱ្យមនុស្សទាំងនេះដេញតាមសេចក្ដីពិត។ តើវាអាចទៅរួចទេក្នុងការបំប្លែងសត្វមួយប្រភេទឱ្យទៅជាសត្វមួយប្រភេទទៀត? ឧទាហរណ៍៖ តើវាអាចទៅរួចទេក្នុងការបំប្លែងឆ្មាឱ្យទៅជាឆ្កែ ឬកណ្ដុរ? (មិនអាចទេ។) កណ្ដុរនឹងនៅតែជាកណ្ដុរជានិច្ច ដែលច្រើនតែលាក់ខ្លួនក្នុងរន្ធ និងរស់នៅក្នុងទីងងឹត។ ឆ្មានឹងនៅតែជាសត្រូវពីធម្មជាតិរបស់កណ្ដុរជានិច្ច ហើយរឿងនេះមិនអាចផ្លាស់ប្ដូរបានឡើយ ពោលគឺវាមិនអាចផ្លាស់ប្ដូរបានជាដាច់ខាត។ ប៉ុន្តែ មានមនុស្សមួយចំនួនក្នុងចំណោមអស់អ្នកដែលមាននិស្ស័យរបស់អាទទឹងនឹងព្រះគ្រីស្ទ ដែលស្រឡាញ់សេចក្ដីពិត និងអ្វីៗដែលវិជ្ជមាន ដែលស្ម័គ្រចិត្តលះបង់អ្វីៗគ្រប់យ៉ាងដើម្បីអនុវត្ត និងដេញតាមសេចក្ដីពិត។ ពួកគេអនុវត្តអ្វីក៏ដោយដែលព្រះជាម្ចាស់មានព្រះបន្ទូល ពួកគេដើរតាមមិនថាព្រះជាម្ចាស់ដឹកនាំពួកគេយ៉ាងណានោះទេ ពួកគេធ្វើអ្វីក៏ដោយដែលព្រះជាម្ចាស់តម្រូវ ផ្លូវដែលពួកគេដើរតាមគឺស្របតាមផ្លូវដែលព្រះជាម្ចាស់តម្រូវទាំងស្រុង ហើយពួកគេដេញតាមស្របទៅតាមទិសដៅ និងគោលបំណងដែលព្រះជាម្ចាស់បានចង្អុលបង្ហាញ។ ចំណែកឯអ្នកផ្សេងទៀត ក្រៅពីការពិតដែលថាពួកគេមិនដេញតាមសេចក្ដីពិត ពួកគេក៏ដើរតាមផ្លូវរបស់អាទទឹងនឹងព្រះគ្រីស្ទផងដែរ ហើយវាមិនពិបាកយល់ឡើយថា លទ្ធផលរបស់មនុស្សទាំងនេះនឹងទៅជាយ៉ាងណា។ មិនត្រឹមតែពួកគេនឹងមិនទទួលបានសេចក្ដីពិតប៉ុណ្ណោះទេ ប៉ុន្តែពួកគេក៏នឹងបាត់បង់ឱកាសក្នុងការត្រូវបានសង្គ្រោះផងដែរ តើមនុស្សទាំងនេះគួរឱ្យអាណិតយ៉ាងណាទៅ! ព្រះជាម្ចាស់ប្រទានឱកាសដល់ពួកគេ ហើយក៏ផ្គត់ផ្គង់សេចក្ដីពិត និងជីវិតដល់ពួកគេផងដែរ ប៉ុន្តែពួកគេមិនស្រឡាញ់ថ្នាក់ថ្នមរឿងទាំងនេះទេ ហើយពួកគេមិនដើរតាមផ្លូវដើម្បីត្រូវបានប្រោសឱ្យគ្រប់លក្ខណ៍ឡើយ។ វាមិនមែនថា ព្រះជាម្ចាស់លម្អៀងទៅរកមនុស្សមួយចំនួនជាងអ្នកដទៃ ហើយមិនប្រទានឱកាសដល់មនុស្សទាំងនេះនោះទេ ប៉ុន្តែផ្ទុយទៅវិញគឺដោយសារពួកគេមិនស្រឡាញ់ថ្នាក់ថ្នមឱកាសទាំងនេះ ឬមិនប្រព្រឹត្តតាមអ្វីដែលព្រះជាម្ចាស់តម្រូវ ទើបពួកគេបាត់បង់ឱកាសដើម្បីត្រូវបានសង្គ្រោះ។ ហេតុដូច្នេះហើយ និស្ស័យអាទទឹងនឹងព្រះគ្រីស្ទរបស់ពួកគេ ក្លាយជារឿងដែលផ្ដាច់ជីវិត ហើយបណ្ដាលឱ្យពួកគេបាត់បង់ជីវិតរបស់ខ្លួន។ ពួកគេគិតថា ការយល់គោលលទ្ធិមួយចំនួន និងការបង្ហាញសកម្មភាពពីខាងក្រៅ និងឥរិយាបថល្អមួយចំនួន មានន័យថាព្រះជាម្ចាស់នឹងមិនពិនិត្យអង្កេតរឿងនិស្ស័យអាទទឹងនឹងព្រះគ្រីស្ទរបស់ពួកគេឡើយ ថាពួកគេអាចបិទបាំងវាបាន ហើយជាលទ្ធផល ពួកគេពិតជាមិនចាំបាច់អនុវត្តសេចក្ដីពិតទេ និងអាចធ្វើអ្វីក៏បានតាមដែលពួកគេចង់ធ្វើ ព្រមទាំងអាចប្រព្រឹត្តស្របតាមការយល់ដឹង វិធីសាស្ត្រ និងសេចក្ដីប្រាថ្នាផ្ទាល់ខ្លួនរបស់ពួកគេ។ នៅទីបំផុត មិនថាព្រះជាម្ចាស់ប្រទានឱកាសអ្វីដល់ពួកគេនោះទេ ពួកគេនៅតែបន្តប្រកាន់ខ្ជាប់នូវផ្លូវផ្ទាល់ខ្លួនរបស់ពួកគេ ពួកគេដើរតាមផ្លូវរបស់បុគ្គលទទឹងនឹងព្រះគ្រីស្ទ ហើយពួកគេក្លាយជាសត្រូវរបស់ព្រះជាម្ចាស់។ ពួកគេមិនមែនក្លាយជាសត្រូវរបស់ព្រះជាម្ចាស់ ដោយសារតែព្រះជាម្ចាស់បានកំណត់និយមន័យពួកគេបែបនេះតាំងពីដំបូងឡើយ ព្រះជាម្ចាស់មិនបានកំណត់និយមន័យពួកគេនៅពេលដំបូងទេ ពីព្រោះនៅក្នុងព្រះនេត្ររបស់ព្រះជាម្ចាស់ ពួកគេមិនមែនជាសត្រូវរបស់ទ្រង់ ឬជាមនុស្សដែលមានសារជាតិរបស់អាទទឹងនឹងព្រះគ្រីស្ទឡើយ ប៉ុន្តែផ្ទុយទៅវិញគឺជាមនុស្សដែលមាននិស្ស័យពុករលួយបែបសាតាំងប៉ុណ្ណោះ។ មិនថាព្រះជាម្ចាស់សម្ដែងចេញសេចក្ដីពិតច្រើនប៉ុនណានោះទេ ក៏ពួកគេនៅតែមិនខិតខំដើម្បីសេចក្ដីពិតក្នុងការដេញតាមរបស់ពួកគេឡើយ។ ពួកគេមិនអាចឈានជើងចូលក្នុងផ្លូវនៃសេចក្ដីសង្គ្រោះបានទេ ហើយផ្ទុយទៅវិញ ពួកគេដើរតាមផ្លូវរបស់បុគ្គលទទឹងនឹងព្រះគ្រីស្ទ ហើយនៅទីបំផុតក៏បាត់បង់ឱកាសក្នុងការត្រូវបានសង្គ្រោះ។ តើនេះមិនគួរឱ្យស្ដាយទេឬ? វាពិតជាគួរឱ្យស្ដាយណាស់! មនុស្សទាំងនេះពិតជាគួរឱ្យអាណិតណាស់។ ហេតុអ្វីបានជាពួកគេគួរឱ្យអាណិត? ពួកគេយល់ពាក្យពេចន៍ និងគោលលទ្ធិមួយចំនួន ហើយគិតថាពួកគេយល់សេចក្ដីពិត។ ពួកគេលះបង់បន្តិចបន្តួច និងបង្ហាញឥរិយាបថល្អខ្លះៗនៅពេលកំពុងបំពេញភារកិច្ចរបស់ខ្លួន ហើយគិតថាពួកគេកំពុងអនុវត្តសេចក្ដីពិត។ ពួកគេមានទេពកោសល្យ គុណសម្បត្តិ និងអំណោយទានខ្លះ ហើយអាចនិយាយពាក្យពេចន៍ និងគោលលទ្ធិមួយចំនួន ធ្វើកិច្ចការខ្លះ បំពេញភារកិច្ចពិសេសខ្លះ ហើយពួកគេគិតថាពួកគេទទួលបានជីវិតហើយ។ ពួកគេអាចស៊ូទ្រាំនឹងការរងទុក្ខបន្តិចបន្តួច និងលះបង់បន្តិចបន្តួច ហើយពួកគេគិតខុសថា ពួកគេអាចចុះចូលនឹងព្រះជាម្ចាស់ និងលះបង់អ្វីៗទាំងអស់ដើម្បីព្រះជាម្ចាស់។ ពួកគេប្រើប្រាស់ឥរិយាបថល្អពីខាងក្រៅរបស់ពួកគេ អំណោយទានរបស់ពួកគេ ព្រមទាំងពាក្យពេចន៍ និងគោលលទ្ធិដែលពួកគេបានបំពាក់បំប៉នដល់ខ្លួនឯង ដើម្បីជំនួសឱ្យការអនុវត្តសេចក្ដីពិត នេះគឺជាបញ្ហាដ៏ធំបំផុតរបស់ពួកគេ ដែលជាចំណុចខ្សោយស្លាប់រស់របស់ពួកគេ។ វាធ្វើឱ្យពួកគេជឿខុសថា ពួកគេបានឈានជើងចូលក្នុងផ្លូវនៃសេចក្ដីសង្គ្រោះរួចទៅហើយ ហើយថាពួកគេមានកម្ពស់ និងជីវិតរួចទៅហើយ។ ទោះជាយ៉ាងណាក៏ដោយ ប្រសិនបើទីបំផុតមនុស្សទាំងនេះមិនអាចសម្រេចបានសេចក្ដីសង្គ្រោះទេ នោះពួកគេគ្មាននរណាម្នាក់ត្រូវបន្ទោសក្រៅពីខ្លួនឯងឡើយ នោះក៏ព្រោះតែពួកគេខ្លួនឯងមិនផ្ដោតលើសេចក្ដីពិត មិនដេញតាមសេចក្ដីពិត ហើយលើសពីស្ម័គ្រចិត្តទៅទៀតក្នុងការដើរតាមផ្លូវរបស់ពួកទទឹងនឹងព្រះគ្រីស្ទ។

ឥឡូវនេះ មានមនុស្សមួយចំនួន ដែលបន្ទាប់ពីបានស្ដាប់សេចក្ដីអធិប្បាយអស់រយៈពេល ៣០ ឆ្នាំមកហើយ ក៏នៅតែមិនដឹងថាសេចក្ដីពិតជាអ្វី ឬគោលលទ្ធិជាអ្វីនោះទេ។ នៅពេលពួកគេហើបមាត់ អ្វីដែលពួកគេនិយាយសុទ្ធតែជាទ្រឹស្ដីទទេសូន្យ ពាក្យសម្ដីដើម្បីប្រដៅអ្នកដទៃ និងពាក្យស្លោកទទេសូន្យ ហើយពួកគេគ្រាន់តែនិយាយអំពីរបៀបដែលពួកគេបានស៊ូទ្រាំនឹងការរងទុក្ខ និងបានលះបង់កាលពីអតីតកាល ដោយហេតុនេះដើម្បីបង្ហាញពីភាពចាស់វស្សារបស់ពួកគេប៉ុណ្ណោះ។ ពួកគេមិនដែលនិយាយអំពីការស្គាល់ខ្លួនឯង របៀបដែលពួកគេទទួលយកការត្រូវបានលួសកាត់ របៀបដែលពួកគេបញ្ចេញឱ្យឃើញនិស្ស័យពុករលួយ របៀបដែលពួកគេប្រជែងយកកេរ្តិ៍ឈ្មោះ និងលាភសក្ការៈ ឬថាតើពួកគេមានការបញ្ចេញឱ្យឃើញនូវនិស្ស័យរបស់អាទទឹងនឹងព្រះគ្រីស្ទអ្វីខ្លះនោះឡើយ។ ពួកគេមិនដែលនិយាយអំពីរឿងទាំងនេះទេ ពួកគេគ្រាន់តែនិយាយអំពីការចូលរួមចំណែករបស់ពួកគេ ហើយមិននិយាយអំពីអំពើរំលងរបស់ខ្លួនឡើយ។ តើមនុស្សទាំងនេះមិនកំពុងស្ថិតក្នុងគ្រោះថ្នាក់ដ៏ធំទេឬ? មនុស្សមួយចំនួនបានស្ដាប់សេចក្ដីអធិប្បាយអស់រយៈពេល ២០ ឆ្នាំឬ ៣០ ឆ្នាំមកហើយ តែនៅតែមិនដឹងថាតថភាពនៃសេចក្ដីពិតជាអ្វី ឬការចុះចូលនឹងការចាត់ចែង និងការរៀបចំរបស់ព្រះជាម្ចាស់មានន័យដូចម្ដេចឡើយ ដូច្នេះហើយ ខ្ញុំសង្ស័យថាមនុស្សទាំងនេះប្រហែលជាមិនមានមុខងារដើម្បីយល់ព្រះបន្ទូលរបស់ព្រះជាម្ចាស់នោះទេ។ បន្ទាប់ពីបានស្ដាប់សេចក្ដីអធិប្បាយអស់រយៈពេល ៣០ ឆ្នាំ ពួកគេគិតថាពួកគេមានកម្ពស់ ប៉ុន្តែនៅពេលពួកគេមិនមានឋានៈ ពួកគេនៅតែអាចមានភាពអវិជ្ជមាន ហើយនៅទីកំបាំង ពួកគេនឹងយំយែក និងត្អូញត្អែរ ហើយថែមទាំងអាចនឹងបោះបង់កិច្ចការរបស់ពួកគេចោលទៀតផង។ បន្ទាប់ពីបានស្ដាប់សេចក្ដីអធិប្បាយអស់រយៈពេល ៣០ ឆ្នាំ នៅពេលពួកគេត្រូវបានដកហូតតំណែង ពួកគេនៅតែអាចខឹងសម្បា និងមិនស្ដាប់ហេតុផល ហើយប្រឆាំងទាស់នឹងព្រះជាម្ចាស់។ តើពួកគេយល់បានអ្វីខ្លះ បន្ទាប់ពីបានស្ដាប់សេចក្ដីអធិប្បាយអស់រយៈពេលជាច្រើនឆ្នាំមកនេះ? ប្រសិនបើពួកគេមិនយល់ថាសេចក្ដីពិតជាអ្វី បន្ទាប់ពីបានស្ដាប់សេចក្ដីអធិប្បាយជាច្រើនមកហើយ នោះតើពួកគេមិនមែនជឿដោយឥតប្រយោជន៍ទេឬ? នេះហើយដែលហៅថា សេចក្ដីជំនឿដែលច្របូកច្របល់!

ថ្ងៃទី១៤ ខែមីនា ឆ្នាំ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីប្រាំ)

II. ផលប្រយោជន៍របស់ពួកទទឹងនឹងព្រះគ្រីស្ទ

គ. ការរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ

ថ្ងៃនេះ យើងនឹងបន្តការប្រកបគ្នារបស់យើងអំពីចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ និងផ្នែកនៃចំណុចនេះដែលទាក់ទងនឹងផលប្រយោជន៍របស់ពួកទទឹងនឹងព្រះគ្រីស្ទ។ កាលពីលើកមុន ខ្ញុំបានប្រកបគ្នាអំពីចំណុចទីបីនៃផលប្រយោជន៍របស់ពួកទទឹងនឹងព្រះគ្រីស្ទ៖ ផលប្រយោជន៍។ នៅក្នុងចំណុចនោះ ខ្ញុំបានរៀបរាប់ពីការបង្ហាញចេញជាក់លាក់នៃទិដ្ឋភាពមួយចំនួន ហើយភាគច្រើនបានលើកឡើងអំពីឥរិយាបថរបស់ពួកទទឹងនឹងព្រះគ្រីស្ទ គំនិត និងទស្សនៈរបស់ពួកគេ ព្រមទាំងរឿងរ៉ាវផ្សេងៗដែលពួកគេធ្វើនៅក្រោមការគ្រប់គ្រងនៃគំនិត និងទស្សនៈទាំងនេះ។ ខ្ញុំបានប្រកបគ្នាអំពីទិដ្ឋភាពពីរ កាលពីលើកមុន៖ ទីមួយគឺ ការកិបកេងទ្រព្យសម្បត្តិនៃដំណាក់របស់ព្រះជាម្ចាស់ និងទីពីរគឺ ការប្រើប្រាស់បងប្អូនប្រុសស្រីឱ្យបម្រើពួកគេ និងធ្វើការឱ្យពួកគេ។ ទាំងនេះគឺជាការបង្ហាញចេញជាក់លាក់ចំនួនពីររបស់ពួកទទឹងនឹងព្រះគ្រីស្ទ ដែលរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ។ ឥឡូវនេះ ដោយសារខ្ញុំបានប្រកបគ្នាអំពីរឿងទាំងនេះហើយ តើអ្នករាល់គ្នាមានការយល់ដឹងអំពីសារជាតិធម្មជាតិរបស់ពួកទទឹងនឹងព្រះគ្រីស្ទដែរឬទេ? តាមពិតទៅ គ្មានភាពខុសគ្នាធំដុំរវាងមនុស្សពុករលួយ ទាក់ទងនឹងការបង្ហាញចេញផ្សេងៗរបស់ពួកទទឹងនឹងព្រះគ្រីស្ទនោះទេ មិនថាវាទាក់ទងនឹងនិស្ស័យ ឬសារជាតិធម្មជាតិរបស់ពួកគេនោះឡើយ។ ពួកគេមានភាពស្រដៀងគ្នាច្រើនជាងភាពខុសគ្នា។ ពួកគេខុសគ្នាត្រឹមតែថា តើពួកគេមានភាពជាមនុស្សល្អ ឬអាក្រក់ប៉ុណ្ណោះ ហើយមានតែភាពខុសគ្នាដាច់ស្រឡះមួយប៉ុណ្ណោះ នៅពេលនិយាយដល់អាកប្បកិរិយារបស់ពួកគេចំពោះសេចក្ដីពិត។ ទោះបីជានិស្ស័យពុករលួយរបស់មនុស្សគឺសុទ្ធតែដូចគ្នាក៏ដោយ ក៏ពួកទទឹងនឹងព្រះគ្រីស្ទមានសមត្ថភាពស្អប់សេចក្ដីពិត ទាស់ទទឹងនឹងព្រះជាម្ចាស់ វិនិច្ឆ័យព្រះជាម្ចាស់ និងប្រមាថព្រះជាម្ចាស់ ហើយក៏មានសមត្ថភាពធ្វើសេចក្ដីអាក្រក់ និងរំខានដល់កិច្ចការរបស់ពួកជំនុំផងដែរ។ ទាំងនេះគឺជាចំណុចដែលពួកទទឹងនឹងព្រះគ្រីស្ទ និងមនុស្សពុករលួយធម្មតា មានភាពខុសគ្នាដាច់ស្រឡះ។ មនុស្សគ្រប់រូបសុទ្ធតែមាននិស្ស័យជាអាទទឹងនឹងព្រះគ្រីស្ទ ប៉ុន្តែប្រសិនបើពួកគេមិនបានធ្វើសេចក្ដីអាក្រក់ និងមិនបានរំខានដល់កិច្ចការរបស់ពួកជំនុំ ហើយមិនបានប្រឈមមុខទាស់នឹងព្រះជាម្ចាស់ដោយផ្ទាល់ទេ នោះពួកគេមិនអាចត្រូវបានកំណត់លក្ខណៈជាអាទទឹងនឹងព្រះគ្រីស្ទឡើយ។ ទោះបីជាមនុស្សពុករលួយមានគំនិត ទស្សនៈ និងនិស្ស័យពុករលួយដូចគ្នា ឬស្រដៀងគ្នាក៏ដោយ ប្រសិនបើសារជាតិមនុស្សជាតិរបស់នរណាម្នាក់មិនមែនជាសារជាតិរបស់មនុស្សអាក្រក់ទេ នោះគឺជាភាពខុសគ្នាដាច់ស្រឡះរវាងគេ និងពួកទទឹងនឹងព្រះគ្រីស្ទហើយ។ មនុស្សភាគច្រើនមិនអាចមើលឃើញពីភាពខុសគ្នានេះទេ ហើយក៏ចាត់ថ្នាក់មនុស្សដែលមាននិស្ស័យជាអាទទឹងនឹងព្រះគ្រីស្ទ និងមនុស្សដែលដើរតាមផ្លូវរបស់បុគ្គលទទឹងនឹងព្រះគ្រីស្ទចូលគ្នា រួចកំណត់លក្ខណៈពួកគេថាជាពួកទទឹងនឹងព្រះគ្រីស្ទ។ ការធ្វើបែបនេះ គឺងាយនឹងធ្វើបាបមនុស្សល្អណាស់! ប្រសិនបើអ្នករាល់គ្នាមិនយល់ពីសារជាតិរបស់ពួកទទឹងនឹងព្រះគ្រីស្ទឱ្យបានច្បាស់លាស់ទេ វាក៏ជាឧបសគ្គដ៏ធំមួយចំពោះអ្នករាល់គ្នាក្នុងការយល់ពីខ្លួនឯងផងដែរ។ ប្រសិនបើអ្នកឃើញថានិស្ស័យពុករលួយរបស់អ្នកគឺដូចគ្នានឹងនិស្ស័យរបស់អាទទឹងនឹងព្រះគ្រីស្ទ នោះអ្នកនឹងគិតថាអ្នកគឺជាអាទទឹងនឹងព្រះគ្រីស្ទ ហើយប្រសិនបើអ្នកឃើញថាផ្លូវដែលអ្នកកំពុងដើរ គឺដូចគ្នានឹងផ្លូវរបស់បុគ្គលទទឹងនឹងព្រះគ្រីស្ទ នោះអ្នកក៏នឹងគិតថាអ្នកគឺជាអាទទឹងនឹងព្រះគ្រីស្ទដែរ។ អ្នកនៅតែកំណត់លក្ខណៈខ្លួនឯងថាជាអាទទឹងនឹងព្រះគ្រីស្ទដដែល ប្រសិនបើអ្នកឃើញថារបៀបដែលអ្នកធ្វើរឿងរ៉ាវ ព្រមទាំងគំនិត និងទស្សនៈរបស់អ្នក គឺដូចគ្នានឹងអ្វីដែលមាននៅក្នុងអាទទឹងនឹងព្រះគ្រីស្ទនោះ។ ប្រសិនបើអ្នកមើលឃើញខ្លួនឯងថាជាអាទទឹងនឹងព្រះគ្រីស្ទក្នុងចំណុចទាំងបីនេះ នោះអ្នកនឹងកំណត់លក្ខណៈខ្លួនឯងថាជាអាទទឹងនឹងព្រះគ្រីស្ទមិនខាន។ តើនេះនឹងនាំមកនូវផលវិបាកអ្វីខ្លះ? អ្នកប្រាកដជានឹងក្លាយជាអវិជ្ជមានក្នុងកម្រិតណាមួយ ហើយនឹងបោះបង់ខ្លួនឯងចោល។ ការយល់ពីខ្លួនឯងតាមរបៀបបែបនេះ គឺមានភាពវៀចវេរខ្លះហើយ។ ចុះបើដូច្នេះ តើវាមិនចាំបាច់ទេឬ ក្នុងការយល់ពីនិស្ស័យជាអាទទឹងនឹងព្រះគ្រីស្ទរបស់អ្នកនោះ? គឺពិតណាស់ថាវាចាំបាច់។ គោលបំណងនៃការប្រកបគ្នា និងការវែកញែកអំពីនិស្ស័យរបស់ពួកទទឹងនឹងព្រះគ្រីស្ទ គឺដើម្បីធ្វើឱ្យអ្នករាល់គ្នាអាចទាញការប្រៀបធៀបជាមួយនឹងខ្លួនឯង និងឈានដល់ចំណុចនៃការយល់ពីខ្លួនឯងយ៉ាងពិតប្រាកដ។ ប្រសិនបើអ្នកគ្រាន់តែយល់ថា អ្នកមាននិស្ស័យពុករលួយជាមធ្យម ប៉ុន្តែមិនទទួលស្គាល់ថាអ្នកមាននិស្ស័យជាអាទទឹងនឹងព្រះគ្រីស្ទទេ នោះការយល់ដឹងរបស់អ្នកអំពីខ្លួនឯង គឺរាក់កំភែលណាស់ និងមានតែមួយជ្រុងប៉ុណ្ណោះ។ វាមិនទាន់ជាកម្រិតដែលគួរតែមានឡើយ។ នៅពេលនេះ អ្នករាល់គ្នាប្រហែលជាមិនទាន់ដឹងពីរឿងនេះនៅឡើយទេ។ មនុស្សភាគច្រើនគិតថា៖ «ខ្ញុំមិនមែនកំពុងដើរតាមផ្លូវរបស់បុគ្គលទទឹងនឹងព្រះគ្រីស្ទទេ ហើយខ្ញុំក៏មិនមែនជាអាទទឹងនឹងព្រះគ្រីស្ទដែរ ខ្ញុំក៏គ្មានសារជាតិជាអាទទឹងនឹងព្រះគ្រីស្ទដែរ ដូច្នេះ ខ្ញុំមិនចាំបាច់ត្រូវឈានដល់ចំណុចដែលខ្ញុំយល់ថា ខ្ញុំមាននិស្ស័យជាអាទទឹងនឹងព្រះគ្រីស្ទ មានសមត្ថភាពដើរតាមផ្លូវរបស់បុគ្គលទទឹងនឹងព្រះគ្រីស្ទ ហើយអាចនឹងក្លាយជាអាទទឹងនឹងព្រះគ្រីស្ទនោះឡើយ។ ប្រសិនបើនេះជាការយល់ដឹងរបស់ខ្ញុំចំពោះខ្លួនឯង តើខ្ញុំមិនមែនកំពុងបន្ទាបតម្លៃខ្លួនឯងទេឬ?» ហេតុនេះ អ្នករាល់គ្នាមិនសូវចាប់អារម្មណ៍នឹងប្រធានបទទាំងនេះ អំពីការលាតត្រដាងពួកទទឹងនឹងព្រះគ្រីស្ទឡើយ។ មិនថាអ្នកចាប់អារម្មណ៍ ឬមិនចាប់អារម្មណ៍ក៏ដោយ ប្រសិនបើអ្នកជាមនុស្សម្នាក់ដែលដេញតាមសេចក្ដីពិត នោះគង់តែមានថ្ងៃមួយដែលអ្នកនឹងយល់បន្តិចម្ដងៗអំពីទិដ្ឋភាពនៃសេចក្ដីពិតទាំងនេះ និងពាក្យសម្ដីទាំងនេះមិនខាន។ ខ្ញុំធ្លាប់ឮមនុស្សមួយចំនួនដែលប្រកបគ្នាពីការយល់ដឹងតាមរយៈបទពិសោធរបស់ពួកគេ ប៉ុន្តែមិននិយាយអ្វីទាល់តែសោះអំពីរបៀបដែលពួកគេមាននិស្ស័យជាអាទទឹងនឹងព្រះគ្រីស្ទ ឬរបៀបដែលពួកគេដើរតាមផ្លូវរបស់បុគ្គលទទឹងនឹងព្រះគ្រីស្ទ។ វាច្បាស់ក្រឡែតណាស់ថា គំនិត ទស្សនៈ និងនិស្ស័យរបស់ពួកគេ គឺដូចគ្នាបេះបិទទៅនឹងអ្វីដែលមាននៅក្នុងអាទទឹងនឹងព្រះគ្រីស្ទ ប៉ុន្តែពួកគេមិនយល់ពីរឿងនេះទេ។ នេះគឺជាភស្តុតាងគ្រប់គ្រាន់ដែលបញ្ជាក់ថា កម្រិតនៃការយល់ដឹងរបស់មនុស្សជាច្រើនអំពីខ្លួនឯង គឺរាក់កំភែលណាស់ ក្នុងនោះគឺពួកគេត្រឹមតែអាចយល់ថា ពួកគេមាននិស្ស័យពុករលួយ ថាពួកគេទាស់ទទឹងនឹងព្រះជាម្ចាស់ និងបះបោរប្រឆាំងនឹងព្រះជាម្ចាស់ ថាភាពជាមនុស្សរបស់ពួកគេមិនសូវល្អ ហើយថាពួកគេមិនសូវស្រឡាញ់សេចក្ដីពិតប៉ុណ្ណោះ។ តាមពិតទៅ អ្វីដែលពួកគេបង្ហាញចេញ និងបញ្ចេញឱ្យឃើញ គឺជានិស្ស័យរបស់អាទទឹងនឹងព្រះគ្រីស្ទ ហើយផ្លូវដែលពួកគេដើរ គឺជាផ្លូវរបស់បុគ្គលទទឹងនឹងព្រះគ្រីស្ទ ប៉ុន្តែពួកគេមិនយល់ពីរឿងនេះឡើយ។ ហេតុអ្វីបានជាពួកគេមិនយល់ពីរឿងនេះ? នោះក៏ព្រោះតែពួកគេមិនយល់ពីការបង្ហាញចេញផ្សេងៗដែលទាក់ទងនឹងនិស្ស័យរបស់អាទទឹងនឹងព្រះគ្រីស្ទ ហើយថែមទាំងមានមនុស្សជាច្រើនដែលខ្លាចមិនហ៊ាននិយាយថា ពួកគេមាននិស្ស័យជាអាទទឹងនឹងព្រះគ្រីស្ទ ឬកំពុងដើរនៅលើផ្លូវរបស់បុគ្គលទទឹងនឹងព្រះគ្រីស្ទទៀតផង។ ទោះបីជាពួកគេយល់ពីរឿងនេះ ក៏ពួកគេមិនហ៊ាននិយាយវាចេញមកដែរ។ ប្រសិនបើពួកគេនិយាយវាចេញមក នោះវាហាក់ដូចជាពួកគេកំពុងត្រូវបានដាក់បណ្ដាសា ឬថ្កោលទោសអ៊ីចឹង។ តាមការពិត តើស្ថានភាពរបស់អ្នកមិននៅតែដដែលទេឬ មិនថាអ្នកនិយាយវាចេញមក ឬមិននិយាយក៏ដោយនោះ? តើវាអាចផ្លាស់ប្ដូរការពិតដែលថាអ្នកមាននិស្ស័យជាអាទទឹងនឹងព្រះគ្រីស្ទបានដែរឬទេ? អត់ទេ វាមិនអាចទេ។ ការពិតដែលថាអ្នកមិនយល់ពីរឿងនេះ បញ្ជាក់ថាការយល់ដឹងរបស់អ្នកអំពីសេចក្ដីពិតគឺរាក់កំភែលពេកហើយ ហើយថាអ្នកមិនមានការយល់ដឹងពិតប្រាកដអំពីខ្លួនឯងឡើយ។

៣. ការប្រើប្រាស់តំណែងរបស់ពួកគេដើម្បីទទួលបានអាហារ ភេសជ្ជៈ និងរបស់ដែលគួរឱ្យចង់បានផ្សេងទៀតដោយការបោកប្រាស់

បន្ទាប់មក យើងនឹងប្រកបគ្នាអំពីការបង្ហាញចេញទីបីរបស់ពួកទទឹងនឹងព្រះគ្រីស្ទ ដែលរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ ពោលគឺការប្រើប្រាស់តំណែងរបស់ពួកគេដើម្បីទទួលបានអាហារ ភេសជ្ជៈ និងរបស់ដែលគួរឱ្យចង់បានផ្សេងទៀតដោយការបោកប្រាស់។ ជាការពិតណាស់ «ការប្រើប្រាស់តំណែងរបស់ពួកគេ» ក៏អាចហៅបានថាជាការទទួលបានអាហារ ភេសជ្ជៈ និងរបស់ដែលគួរឱ្យចង់បានផ្សេងទៀតដោយការបោកប្រាស់ ក្រោមស្លាកនៃការជឿលើព្រះជាម្ចាស់ផងដែរ។ តើអ្នករាល់គ្នាធ្លាប់ព្យាយាមរិះគិតពីចំណុចនេះពីមុនមក និងបានគិតអំពីវាដែរឬទេ? (អត់ទេ ពួកយើងមិនធ្លាប់ទេ។) តើអ្នករាល់គ្នាធ្លាប់ឃើញមនុស្សប្រភេទនេះដែរឬទេ? តើអ្នករាល់គ្នាមានមតិយោបល់យ៉ាងណាខ្លះចំពោះមនុស្សប្រភេទនេះ? តើអ្នកមានអារម្មណ៍ស្អប់ខ្ពើម ឬខ្ពើមរអើមដែរឬទេ? តើអ្នកមានអារម្មណ៍មើលងាយចំពោះមនុស្សប្រភេទនេះដែរឬទេ? (មាន។) តើពួកគេជាមនុស្សប្រភេទណា? តើភាពជាមនុស្សរបស់ពួកគេមានលក្ខណៈបែបណា? ហេតុអ្វីបានជាពួកគេធ្វើរឿងទាំងនេះ? តើទស្សនៈរបស់ពួកគេក្នុងការជឿលើព្រះជាម្ចាស់គឺជាអ្វី? តើមនុស្សប្រភេទនេះជាមនុស្សម្នាក់ដែលព្រះជាម្ចាស់សង្គ្រោះដែរឬទេ? សរុបទៅ តើគោលដៅនៃការជឿរបស់ពួកគេលើព្រះជាម្ចាស់គឺជាអ្វី? ពួកគេបានលះបង់គ្រួសារ និងអាជីពរបស់ពួកគេ ហើយបានបង្ហាញនូវការបង្ហាញចេញពីការរងទុក្ខលំបាក និងការលះបង់ ប៉ុន្តែ សរុបទៅ តើគោលដៅរបស់ពួកគេក្នុងការប្រើប្រាស់តំណែងរបស់ពួកគេដើម្បីទទួលបានអាហារ និងភេសជ្ជៈដោយការបោកប្រាស់ គឺជាអ្វី? តើពួកគេដឹងទេថា នៅពេលពួកគេធ្វើបែបនេះ ព្រះជាម្ចាស់ស្អប់ខ្ពើម និងមិនសព្វព្រះហឫទ័យនោះ? តើអ្នករាល់គ្នាធ្លាប់គិតអំពីសំណួរទាំងនេះពីមុនមកដែរឬទេ? និយាយតាមត្រង់ទៅ អ្នករាល់គ្នាភាគច្រើនមិនធ្លាប់គិតពីសំណួរទាំងនេះទេ។ ហើយហេតុអ្វីបានជាអ្នករាល់គ្នាមិនធ្លាប់គិត? អ្នកខ្លះនិយាយថា៖ «មានមនុស្សបែបនេះច្រើនខ្លាំងណាស់នៅក្នុងសង្គម ដូច្នេះ វាមិនមែនជារឿងធំដុំអ្វីទេ ដែលមានមនុស្សបែបនេះពីរបីនាក់នៅក្នុងដំណាក់របស់ព្រះជាម្ចាស់នោះ។ លើសពីនេះទៅទៀត ពួកយើងខ្លួនឯងផ្ទាល់ក៏មិនប្រាកដថាសុទ្ធតែបរិសុទ្ធទាំងអស់នោះដែរ»។ អ្នកចាត់ទុកខ្លួនឯងថាជាមនុស្សម្នាក់ដែលដេញតាមសេចក្ដីពិត ប៉ុន្តែអ្នកមិនដែលយកទង្វើ ការគិត និងគំនិតផ្ទាល់ខ្លួនរបស់អ្នក ក៏ដូចជាទង្វើ និងឥរិយាបថរបស់អ្នកដទៃ មកផ្សារភ្ជាប់ជាមួយនឹងសេចក្ដីពិត ដោយប្រើទស្សនៈនៃសេចក្ដីពិតដើម្បីចាត់ទុក និងកំណត់និយមន័យរឿងទាំងនោះឡើយ។ ចុះបើដូច្នេះ តើអ្នកនៅតែជាមនុស្សម្នាក់ដែលដេញតាមសេចក្ដីពិតដែរឬទេ? តើសេចក្ដីពិតដែលអ្នកបានយល់នៅក្នុងជំនឿរបស់អ្នកលើព្រះជាម្ចាស់ នៅតែមានតម្លៃ និងអត្ថន័យសម្រាប់អ្នកដែរឬទេ? អត់ទេ វាមិនមានទេ។ អស់អ្នកដែលធ្វើពុតជាស៊ប់ខាងវិញ្ញាណ ទាំងដែលពួកគេគ្មានការយល់ដឹងខាងវិញ្ញាណសោះនោះ គឺមានភាពស៊ប់ខាងវិញ្ញាណក្លែងក្លាយ ហើយពួកគេមិនខ្វល់ពីរឿងអ្វីឡើយ ក្រៅពីចំណាយពេលពេញមួយថ្ងៃប្រកាន់ខ្ជាប់យ៉ាងតឹងរ៉ឹងនូវបទប្បញ្ញត្តិ ឬនិយាយពាក្យពេចន៍ និងគោលលទ្ធិ ដែលស្រដៀងទៅនឹងអ្វីដែលអ្នកប្រាជ្ញសម័យបុរាណបានធ្វើ ពោលគឺ «ការផ្ដោតចិត្តតែលើការអានសៀវភៅអ្នកប្រាជ្ញ ដោយមិនខ្វល់ពីរឿងខាងក្រៅ»។ មនុស្សដែលធ្វើពុតជាស៊ប់ខាងវិញ្ញាណ គិតថា អ្វីក៏ដោយដែលអ្នកដទៃធ្វើ គឺមិនពាក់ព័ន្ធនឹងពួកគេឡើយ ហើយទោះអ្នកដទៃគិតយ៉ាងណាក៏ដោយ ក៏នោះជារឿងរបស់អ្នកដទៃដែរ ហើយពួកគេបដិសេធមិនរៀនពីរបៀបញែកដឹងពីមនុស្ស មើលធ្លុះរឿងរ៉ាវ និងយល់ពីបំណងព្រះហឫទ័យរបស់ព្រះជាម្ចាស់ ដោយផ្អែកលើព្រះបន្ទូលរបស់ព្រះជាម្ចាស់ឡើយ។ មនុស្សភាគច្រើនគឺបែបនេះឯង។ នៅពេលពួកគេស្ដាប់សេចក្ដីអធិប្បាយ ឬអានព្រះបន្ទូលរបស់ព្រះជាម្ចាស់ចប់ ពួកគេកត់ត្រាទុកនៅលើក្រដាស រក្សាទុកក្នុងចិត្តរបស់ពួកគេ ហើយចាត់ទុកវាជាគោលលទ្ធិ ឬបទប្បញ្ញត្តិ ដែលពួកគេគោរពតាមឱ្យតែបានៗ រួចហើយក៏ចប់រឿងទៅ។ ចំណែកឯរបៀបដែលរឿងរ៉ាវដែលកើតឡើងនៅជុំវិញពួកគេ ឬឥរិយាបថ និងការបង្ហាញចេញផ្សេងៗដែលពួកគេឃើញនៅក្នុងមនុស្សជុំវិញខ្លួន មានទំនាក់ទំនងនឹងសេចក្ដីពិតទាំងនេះយ៉ាងណានោះ ពួកគេមិនដែលគិត ឬព្យាយាមរិះគិតពីរឿងនេះនៅក្នុងចិត្តរបស់ពួកគេឡើយ ហើយពួកគេក៏មិនអធិស្ឋាន ឬស្វែងរកដែរ។ ជីវិតខាងវិញ្ញាណរបស់មនុស្សភាគច្រើន គឺស្ថិតក្នុងសភាពបែបនេះឯង។ ហេតុដូច្នេះហើយ មនុស្សជាច្រើនមានភាពយឺតយ៉ាវ និងរាក់កំភែលក្នុងការចូលទៅក្នុងសេចក្ដីពិត។ ជីវិតខាងវិញ្ញាណរបស់ពួកគេគឺគួរឱ្យធុញទ្រាន់ខ្លាំងណាស់ ពួកគេគ្រាន់តែធ្វើតាមបទប្បញ្ញត្តិប៉ុណ្ណោះ ហើយគ្មានគោលការណ៍ចំពោះរបៀបដែលពួកគេធ្វើរឿងរ៉ាវឡើយ។ គេអាចនិយាយបានថា ក្នុងករណីមនុស្សជាច្រើន ជីវិតខាងវិញ្ញាណរបស់ពួកគេគឺដាច់ចេញពីជីវិតពិត និងទទេសូន្យ ដូច្នេះហើយ សូម្បីតែពេលនិយាយដល់ឥរិយាបថ និងការបង្ហាញចេញយ៉ាងច្បាស់ក្រឡែតរបស់មនុស្សអាក្រក់ និងពួកទទឹងនឹងព្រះគ្រីស្ទ ក៏ពួកគេគ្មានគោលគំនិតអ្វីទាល់តែសោះ រឹតតែគ្មានការកំណត់និយមន័យទៅទៀត ហើយពួកគេក៏គ្មានគំនិត ឬបង្ហាញការញែកដឹងណាមួយឡើយ។ ទាក់ទងនឹងឥរិយាបថ ការបង្ហាញចេញ និងពាក្យសម្ដីរបស់ពួកទទឹងនឹងព្រះគ្រីស្ទ ក្នុងការរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេម្នាក់ៗ អ្នករាល់គ្នាប្រហែលជាបានឃើញច្រើនគួរសមដែរ ប៉ុន្តែនៅក្នុងចិត្តរបស់អ្នករាល់គ្នា អ្នករាល់គ្នាមិនដែលព្យាយាមរិះគិតថា តើពួកគេជាមនុស្សប្រភេទណាឱ្យប្រាកដទៅ តើពួកគេអាចទទួលបានសេចក្ដីពិតនៅក្នុងជំនឿរបស់ពួកគេលើព្រះជាម្ចាស់ដែរឬទេ តើពួកគេជាមនុស្សដែលដេញតាមសេចក្ដីពិតដែរឬទេ និងសំណួរផ្សេងៗទៀតបែបនេះឡើយ។ ផ្ទុយទៅវិញ អ្នករាល់គ្នាបំពេញភារកិច្ចរបស់ខ្លួនបែបរសាត់អណ្ដែត គ្មានការចូលរួមពិតប្រាកដឡើយពេញមួយថ្ងៃ ដោយធ្វើអ្វីៗគ្រប់យ៉ាងឱ្យតែរួចពីដៃប៉ុណ្ណោះ ហើយមិនស្វែងរកដើម្បីអាចទទួលបានសេចក្ដីពិត ឬដើម្បីយល់ និងចូលទៅក្នុងតថភាពនៃសេចក្ដីពិតឡើយ។ ពួកទទឹងនឹងព្រះគ្រីស្ទប្រើប្រាស់តំណែងរបស់ពួកគេដើម្បីរិះរកល្បិចសម្រាប់ផលប្រយោជន៍ផ្ទាល់ខ្លួនរបស់ពួកគេ ហើយប្រើការជឿលើព្រះជាម្ចាស់ជាលេស ដើម្បីទទួលបានរបស់ដែលគួរឱ្យចង់បានគ្រប់ប្រភេទ តាមរយៈការបោកប្រាស់នៅក្នុងដំណាក់របស់ព្រះជាម្ចាស់។ របស់ដែលគួរឱ្យចង់បានទាំងនេះ ជាធម្មតារួមមានអាហារ និងភេសជ្ជៈ ក៏ដូចជាការសោយសុខខាងសម្ភារៈមួយចំនួន និងអ្វីៗផ្សេងទៀតស្រដៀងគ្នានេះ។ សារជាតិរបស់មនុស្សបែបនេះ គឺដូចគ្នានឹងសារជាតិសម្ភារៈនិយមរបស់ពួកទទឹងនឹងព្រះគ្រីស្ទ ដែលយើងបាននិយាយពីមុនមកដែរ ពោលគឺវាជាចរិតលក្ខណៈរបស់មនុស្សប្រភេទដូចគ្នា។ ពួកគេគ្រាន់តែស្វែងរកការសោយសុខនឹងការទំនុកបម្រុងផ្នែកសម្ភារៈគ្រប់ប្រភេទប៉ុណ្ណោះ។ ពួកគេមិនដេញតាមសេចក្ដីពិតទេ ហើយរឹតតែមិនសន្សំអំពើល្អទុកទៅទៀត។ ពួកគេគ្រាន់តែធ្វើពុតជាដេញតាមសេចក្ដីពិត និងមើលទៅហាក់ដូចជាធ្វើបែបនេះពីសំបកក្រៅប៉ុណ្ណោះ។ អ្វីដែលពួកគេដេញតាមនៅក្នុងជម្រៅចិត្តរបស់ពួកគេ ជាមូលដ្ឋានគឺសេចក្ដីរីករាយខាងសាច់ឈាមនៃការហូបចុក ការផឹក និងការត្រូវបានទំនុកបម្រុងយ៉ាងល្អ ដែលតែងតែស្ថិតនៅក្នុងគំនិតរបស់ពួកគេជានិច្ច។ មានមនុស្សប្រភេទនេះច្រើនគួរសមដែរនៅជុំវិញយើង។ ពួកជំនុំនីមួយៗទំនងជាមានមនុស្សបែបនេះម្នាក់ ឬពីរនាក់ ហើយប្រហែលជាអាចមានច្រើនជាងនេះផង។ ថ្ងៃនេះ ខ្ញុំនឹងមិននិយាយអំពីការបង្ហាញចេញ ឥរិយាបថ និងសារជាតិរបស់មនុស្សទាំងនេះ ក្នុងន័យទ្រឹស្ដីឡើយ។ ជាដំបូង ខ្ញុំនឹងនិយាយអំពីករណីតំណាងជាក់លាក់មួយចំនួន ហើយឱ្យអ្នករាល់គ្នាស្ដាប់ ទទួលបានការយល់ដឹងស៊ីជម្រៅពីវា និងមើលថាតើមនុស្សបែបនេះមានទាក់ទងយ៉ាងណាទៅនឹងចំណុចនេះដែលយើងកំពុងប្រកបគ្នា ហើយថាតើពួកគេប្រើប្រាស់តំណែងរបស់ពួកគេ និងជ្រកក្រោមស្លាកនៃការជឿលើព្រះជាម្ចាស់ ដើម្បីទទួលបានអាហារ ភេសជ្ជៈ លុយកាក់ និងរបស់របរខាងសម្ភារៈដោយការបោកប្រាស់ដែរឬទេ។ ចូរព្យាយាមញែកឱ្យដឹងពីមនុស្សប្រភេទនេះ រួចហើយគិតមើលថាតើមនុស្សដែលអ្នករាល់គ្នាទាក់ទងជាមួយ មានការបង្ហាញចេញទាំងនេះដែលយើងកំពុងនិយាយដែរឬទេ។ ប្រសិនបើនឹកឃើញនរណាម្នាក់ អ្នករាល់គ្នាក៏អាចលើកជាឧទាហរណ៍មួយចំនួនបានដែរ។ ចូរប្រាប់ខ្ញុំមកមើល តើការលើកឧទាហរណ៍ ឬគ្រាន់តែប្រកបគ្នាជាទូទៅបែបនេះ មួយណាល្អជាង? (ការលើកឧទាហរណ៍គឺល្អជាង។) តើការលើកឧទាហរណ៍មានចំណុចល្អអ្វីខ្លះ? ជាបឋម មនុស្សភាគច្រើនស្ម័គ្រចិត្តស្ដាប់រឿងរ៉ាវ និងករណីក្នុងជីវិតពិតទាំងនេះ។ រឿងទាំងនោះមានតួអង្គ និងសាច់រឿង ហើយមនុស្សភាគច្រើនយល់ថាវាគួរឱ្យចាប់អារម្មណ៍។ វាប្រៀបដូចជាពេលដែលអ្នកនិយាយអំពីបទពិសោធផ្ទាល់ខ្លួនរបស់អ្នកអ៊ីចឹង៖ ប្រសិនបើអ្នកសរសេរអត្ថបទអំពីវា ជាធម្មតាមនុស្សនឹងអានវាម្តង ឬពីរដង រួចក៏ចប់ទៅ ប៉ុន្តែប្រសិនបើអ្នកបង្កើតជាភាពយន្ត ឬល្ខោនឆាកអំពីវា នោះនឹងមានមនុស្សកាន់តែច្រើនមើលវា ហើយពួកគេនឹងមិនមើលវាត្រឹមតែម្តងនោះទេ។ តាមរបៀបនេះ មនុស្សនឹងមើលទៅលើទិដ្ឋភាពនៃសេចក្ដីពិតនេះ ឬមើលទៅលើមនុស្ស ព្រឹត្តិការណ៍ និងរបស់ផ្សេងៗដែលពាក់ព័ន្ធ កាន់តែល្អិតល្អន់ និងកាន់តែច្បាស់លាស់ ហើយវានឹងធ្វើឱ្យពួកគេមានចំណាប់អារម្មណ៍កាន់តែជ្រាលជ្រៅ។ បន្ថែមពីនេះ ការលើកឧទាហរណ៍ជាក់លាក់មួយចំនួន ជួយមនុស្សឱ្យទាញការប្រៀបធៀប និងផ្សារភ្ជាប់ទំនាក់ទំនងរវាងទិដ្ឋភាពនីមួយៗនៃសេចក្ដីពិត និងខ្លួនពួកគេផ្ទាល់ បានកាន់តែត្រឹមត្រូវ។

ករណីទីមួយ៖ ការធ្វើពុតជាធ្វើការដើម្បីបោកប្រាស់យកអាហារ និងភេសជ្ជៈ

ជាដំបូង សូមលើកឧទាហរណ៍មួយចំនួនដែលកើតមានជាទូទៅចំពោះរាស្ដ្ររើសតាំងរបស់ព្រះជាម្ចាស់។ អ្នកដឹកនាំ និងអ្នកធ្វើការមួយចំនួន មកដល់កន្លែងធ្វើការថ្មីមួយ ដែលពួកគេជួបបងប្អូនប្រុសស្រីផ្សេងៗគ្នា ហើយបានរកឃើញរបស់ល្អៗមួយចំនួន រួចក៏គិតថា៖ «ទាំងនេះគឺជារបស់ល្អ។ ហេតុអ្វីបានជាខ្ញុំមិនមានរបស់ទាំងនេះ?» តើពួកគេមិនមានគំនិតមិនគប្បីនៅក្នុងចិត្តទេឬ? ភាពលោភលន់របស់ពួកគេបានលេចក្បាលឡើងហើយ។ ពេលដែលភាពលោភលន់លេចក្បាលឡើងភ្លាម ពួកមនុស្សថោកទាប និងឥតអៀនខ្មាសទាំងនេះ ក៏បញ្ឈប់ដំណើររបស់ពួកគេ ហើយរកគ្រប់លេសដើម្បីធ្វើការនៅកន្លែងនោះ និងមិនចាកចេញឡើយ។ តើគោលបំណងរបស់ពួកគេក្នុងការមិនចាកចេញ គឺជាអ្វី? (គឺដើម្បីថ្ងៃណាមួយ ពួកគេអាចកេងចំណេញបាន។) ត្រូវហើយ ពួកគេចង់កេងចំណេញ។ ប្រសិនបើពួកគេមិនទទួលបានផលចំណេញនេះទេ ពួកគេនឹងដេកមិនលក់ស្រួលនៅពេលយប់ឡើយ។ ពួកគេបារម្ភថា ប្រសិនបើពួកគេទៅកន្លែងផ្សេង អ្នកផ្សេងនឹងទទួលបានផលចំណេញនេះ ហើយពួកគេនឹងមិនទទួលបានឱកាសនេះម្ដងទៀតទេ ដូច្នេះ ពួកគេក៏រកលេសដើម្បីអធិប្បាយ និងធ្វើការនៅកន្លែងនោះ។ តាមពិតទៅ ចិត្តរបស់ពួកគេតែងតែគិតអំពីរបស់ដែលគួរឱ្យចង់បានទាំងនេះជានិច្ច ហើយភ្នែករបស់ពួកគេតែងតែផ្ដោតទៅលើរបស់ដែលគួរឱ្យចង់បានទាំងនេះជានិច្ច។ នៅទីបំផុត ពួកគេក៏ចាក់ឫសនៅកន្លែងនោះ ហើយបងប្អូនប្រុសស្រីភាគច្រើនចូលចិត្តពួកគេ ដឹងថាពួកគេជាអ្នកអធិប្បាយ ព្រមទាំងថ្វាយបង្គំ និងកោតសរសើរពួកគេ។ ពេលនេះគឺជាពេលដែលអ្នកដឹកនាំ និងអ្នកធ្វើការទាំងនេះ ត្រូវលើកឡើងថាមានរបស់ដែលពួកគេចង់បាន ដូច្នេះ ពួកគេក៏គិតរកវិធីផ្សេងៗគ្រប់បែបយ៉ាងដើម្បីលើកយកប្រធានបទនេះមកនិយាយ ប៉ុន្តែ ពួកគេកាន់តែនិយាយ ពួកគេកាន់តែរសាប់រសល់។ ពួកគេរិះគិតក្នុងចិត្តថា៖ «តើខ្ញុំគួរចាប់ផ្ដើមសុំរបស់នេះបែបណាទៅ? ខ្ញុំមិនអាចឱ្យបងប្អូនប្រុសស្រីដឹងថា ខ្ញុំចូលចិត្តរបស់នេះ និងចង់បានវាឡើយ។ ខ្ញុំត្រូវតែធ្វើឱ្យពួកគេឱ្យវាមកខ្ញុំដោយស្ម័គ្រចិត្ត។ ខ្ញុំមិនត្រូវធ្វើឱ្យពួកគេគិតថា ខ្ញុំកំពុងសុំវានោះទេ ប៉ុន្តែផ្ទុយទៅវិញ វាជារបស់ដែលពួកគេឱ្យមកខ្ញុំដោយស្ម័គ្រចិត្ត ហើយពិតណាស់ថា វាជារបស់ដែលខ្ញុំស័ក្ដិសមនឹងទទួលបាន»។ បន្ទាប់នេះ ពួកគេក៏សួរទៅបងប្អូនប្រុសស្រីថា៖ «តើការចូលទៅក្នុងជីវិតរបស់អ្នករាល់គ្នាយ៉ាងម៉េចដែរ ថ្មីៗនេះ?» បងប្អូនប្រុសស្រីនិយាយថា៖ «តាំងពីអ្នកមកដល់ ជីវិតពួកជំនុំរបស់យើងមានភាពប្រសើរឡើង ហើយគ្រប់គ្នាមានភាពរស់រវើក»។ «ការដែលអ្នករាល់គ្នាមានភាពរស់រវើក មានន័យថាស្ថានភាពវិញ្ញាណរបស់អ្នករាល់គ្នាគឺប្រសើរឡើងហើយ។ អាជីវកម្មរបស់អ្នករាល់គ្នាក៏ដំណើរការល្អដែរ។ ប្រសិនបើព្រះជាម្ចាស់សព្វព្រះហឫទ័យ ទៅថ្ងៃមុខ អាជីវកម្មរបស់អ្នករាល់គ្នានឹងកាន់តែដំណើរការល្អប្រសើរជាងនេះមិនខាន»។ ពេលដែលអ្នកដឹកនាំ និងអ្នកធ្វើការនិយាយ ពួកគេក៏បង្វែរការសន្ទនាទៅរករបស់ដែលពួកគេចង់បាន។ នៅពេលដែលបងប្អូនប្រុសស្រីដឹងច្បាស់ថា អ្នកដឹកនាំ និងអ្នកធ្វើការចង់បានរបស់នោះ ពួកគេក៏និយាយថា អ្នកដឹកនាំ និងអ្នកធ្វើការគួរតែយករបស់ខ្លះទៅជាមួយ នៅពេលពួកគេចាកចេញ។ អ្នកដឹកនាំ និងអ្នកធ្វើការនិយាយថា៖ «អត់ទេ ខ្ញុំមិនអាចយកបានទេ។ នេះមិនស្របតាមគោលការណ៍ឡើយ។ ព្រះជាម្ចាស់នឹងមិនសព្វព្រះហឫទ័យទេ»។ «មិនអីទេ។ អ្នកស័ក្ដិសមនឹងទទួលបានរបស់ខ្លះ»។ «ទោះបីជាខ្ញុំស័ក្ដិសមនឹងទទួលបានវាក៏ដោយ ក៏ខ្ញុំមិនអាចយកបានដែរ»។ បន្ទាប់ពីនិយាយបែបនេះ ពួកគេបារម្ភថាបងប្អូនប្រុសស្រីនឹងមិនឱ្យរបស់នោះទៅពួកគេមែនទែន ដូច្នេះ ពួកគេក៏និយាយរឿងមួយចំនួនដោយបញ្ឆិតបញ្ឆៀង ដើម្បីធ្វើឱ្យបងប្អូនប្រុសស្រីអរគុណពួកគេចំពោះសេចក្ដីល្អរបស់ពួកគេ ហើយក្នុងពេលជាមួយគ្នានោះ ក៏ផ្ដួចផ្ដើមឡើងពីរបស់ដែលពួកគេចង់បាន ដើម្បីឱ្យបងប្អូនប្រុសស្រីចងចាំក្នុងការឱ្យរបស់ខ្លះទៅពួកគេ។ បន្ទាប់ពីនោះ បងប្អូនប្រុសស្រីក៏ដឹងច្បាស់ពីអ្វីដែលអ្នកដឹកនាំ និងអ្នកធ្វើការចង់មានន័យ ហើយពួកគេនិយាយថា៖ «ពេលនេះ កុំទាន់និយាយពីរឿងនោះអី។ យើងអាចនិយាយពីរឿងនោះ នៅពេលអ្នកចាកចេញ»។ នៅពេលអ្នកដឹកនាំ និងអ្នកធ្វើការឮបងប្អូនប្រុសស្រីនិយាយបែបនេះ ចិត្តរបស់ពួកគេត្រេកអរជាខ្លាំង ហើយពួកគេគិតថា៖ «ល្អណាស់។ ទីបំផុត ខ្ញុំនឹងទទួលបានអ្វីដែលខ្ញុំចង់បានហើយ!»។ រួចហើយ ពួកគេក៏គិតថា៖ «ប្រសិនបើខ្ញុំចាកចេញភ្លាមៗនៅថ្ងៃស្អែក នោះវានឹងច្បាស់ក្រឡែតពេកចំពោះមនុស្សគ្រប់គ្នាថា ខ្ញុំចង់បានរបស់នោះ។ ខ្ញុំនឹងចាកចេញនៅពីរ ឬបីថ្ងៃទៀតវិញ»។ ទីបំផុត នៅពេលថ្ងៃទីបីមកដល់ បងប្អូនប្រុសស្រីក៏ឱ្យកញ្ចប់ដ៏ធ្ងន់មួយទៅពួកគេ នៅពេលពួកគេចាកចេញ។ អ្នកដឹកនាំ និងអ្នកធ្វើការឃើញថាកញ្ចប់នោះគឺជារបស់ដែលពួកគេចង់បាន ប៉ុន្តែពួកគេធ្វើពុតជាមិនឃើញវា ហើយក៏មិនបដិសេធវាដែរ។ ពួកគេគ្រាន់តែយកកញ្ចប់នោះដោយមិននិយាយមួយម៉ាត់។ តើពួកគេជាមនុស្សប្រភេទណា? ពួកគេគឺជាមនុស្សដែលប្រើប្រាស់កិច្ចការរបស់ពួកគេជាមធ្យោបាយ និងប្រើការធ្វើការដោយកម្លាំងរបស់ពួកគេជារូបិយប័ណ្ណ នៅក្នុងការរិះរកល្បិចដើម្បីទទួលបានរបស់ដែលគួរឱ្យចង់បាន ហើយជាមនុស្សដែលគាបទាររបស់របរពីបងប្អូនប្រុសស្រី។ តើនេះមិនមែនជាទម្រង់នៃការបោកប្រាស់ទេឬ? តើគោលបំណងនៃកិច្ចការរបស់ពួកគេគឺជាអ្វី? គឺដើម្បីទទួលបានរបស់ដែលគួរឱ្យចង់បាន តាមរយៈការបោកប្រាស់អ្នកដទៃ។ នៅពេលពួកគេរកឃើញកន្លែងមួយដែលមានរបស់គួរឱ្យចង់បាន និងមានរបស់ដែលពួកគេចង់បានភ្លាម ពួកគេក៏បញ្ឈប់ដំណើររបស់ខ្លួន ហើយមិនចង់ចាកចេញឡើយ។ ពួកគេយករបស់ល្អៗគ្រប់យ៉ាងសម្រាប់ផ្ទះរបស់ពួកគេផ្ទាល់។ បន្ទាប់ពីធ្វើជាអ្នកដឹកនាំ ឬអ្នកធ្វើការអស់រយៈពេលជាច្រើនឆ្នាំ របស់ជាច្រើននៅក្នុងផ្ទះរបស់ពួកគេ ត្រូវបានបោកប្រាស់យកពីបងប្អូនប្រុសស្រី។ អ្នកខ្លះក្នុងចំណោមពួកគេបានបោកប្រាស់យករូបមន្តសម្ងាត់ប្រចាំគ្រួសារ ឬកេរដំណែលពីបងប្អូនប្រុសស្រី ហើយអ្នកខ្លះទៀតបានបោកប្រាស់យកផលិតផលពិសេសៗប្រចាំតំបន់។ ជំនៀរបស់មនុស្សទាំងនេះលើព្រះជាម្ចាស់ មើលទៅហាក់ដូចជាពួកគេកំពុងធ្វើដំណើរពីកន្លែងមួយទៅកន្លែងមួយ និងបំពេញកិច្ចការដោយមិនទាមទារអ្វីជាការតបស្នងឡើយ ប៉ុន្តែតាមពិតទៅ ពួកគេបានបោកប្រាស់យករបស់ដែលគួរឱ្យចង់បានច្រើនហួសប្រមាណ ពីបងប្អូនប្រុសស្រី។

បន្ទាប់ពីអ្នកដឹកនាំម្នាក់មកដល់ពួកជំនុំណាមួយ គាត់ឃើញថាផ្លែពុទ្រានៅតំបន់នោះមានភាពល្បីល្បាញទូទាំងប្រទេស ហើយក៏គិតក្នុងចិត្តថា៖ «ខ្ញុំចូលចិត្តញ៉ាំផ្លែពុទ្រាណាស់។ ប្រសិនបើខ្ញុំកើតនៅទីនេះ ខ្ញុំអាចញ៉ាំផ្លែពុទ្រាជារៀងរាល់ថ្ងៃ ប៉ុន្តែគួរឱ្យស្ដាយ ខ្ញុំមិនអាចស្នាក់នៅបានច្រើនថ្ងៃទេ ហើយផ្លែពុទ្រាក៏មិនទាន់ទុំដែរ។ តើពេលណាទើបខ្ញុំអាចញ៉ាំវាបានទៅ? ខ្ញុំដឹងហើយ ខ្ញុំអាចរកហេតុផលដើម្បីស្នាក់នៅរហូតដល់ផ្លែពុទ្រាទុំ នោះខ្ញុំនឹងអាចញ៉ាំវាបានហើយ តើមែនទេ?» បន្ទាប់ពីនោះ គាត់ក៏រកលេសដោយនិយាយថា បងប្អូនប្រុសស្រីភាគច្រើននៅទីនេះ គឺស្ថិតក្នុងសភាពមិនល្អ ហើយមិនសម្រេចបានអ្វីសោះនៅក្នុងកិច្ចការរបស់ពួកគេ ដូច្នេះ គាត់ត្រូវតែឈរជើងនៅទីនេះរយៈពេលយូរ ហើយខិតខំប្រឹងប្រែងដើម្បីឱ្យកិច្ចការនីមួយៗដំណើរការទៅមុខ មុនពេលគាត់ចាកចេញ។ ក៏ប៉ុន្តែ តើនោះជាអ្វីដែលគាត់កំពុងគិតពិតប្រាកដនៅក្នុងចិត្តរបស់គាត់មែនទេ? (អត់ទេ។) នៅក្នុងចិត្តរបស់គាត់ គាត់កំពុងគិតគូរថា៖ «នៅពេលណាដែលផ្លែពុទ្រាទុំ ហើយខ្ញុំអាចយកទៅជាមួយខ្លះបាន នោះគឺជាពេលដែលខ្ញុំនឹងចាកចេញ»។ ចិត្តរបស់គាត់ពោរពេញទៅដោយគំនិតនេះ ហើយវាបញ្ឈប់ដំណើររបស់គាត់ រួចគាត់ក៏ឈរជើងនៅទីនោះ។ ក្នុងអំឡុងពេលដែលគាត់នៅទីនោះ គាត់អធិប្បាយពាក្យពេចន៍ និងគោលលទ្ធិមួយចំនួន ហើយធ្វើរឿងរ៉ាវពីសំបកក្រៅខ្លះ ប៉ុន្តែមិនសម្រេចបានអ្វីច្រើនទេនៅក្នុងកិច្ចការ។ នៅទីបំផុត ផ្លែពុទ្រាក៏ទុំ ហើយចិត្តរបស់គាត់ពោរពេញទៅដោយក្ដីសប្បាយរីករាយ៖ «នៅទីបំផុត ខ្ញុំអាចញ៉ាំផ្លែពុទ្រាបានហើយ។ ថ្ងៃដែលខ្ញុំស្រមៃចង់បាន ទីបំផុតបានមកដល់ហើយ!»។ ពេលដែលផ្លែពុទ្រាទុំភ្លាម គាត់ក៏ចាប់ផ្ដើមញ៉ាំវា ស្របពេលជាមួយគ្នានោះ គាត់ក៏រិះគិតនៅក្នុងចិត្តថា៖ «វាមិនល្អទេដែលខ្ញុំគ្រាន់តែញ៉ាំផ្លែពុទ្រានៅទីនេះជារៀងរាល់ថ្ងៃនោះ។ ខ្ញុំមិនអាចស្នាក់នៅត្រឹមតែដើម្បីញ៉ាំផ្លែពុទ្រាឡើយ។ ចុះបើបងប្អូនប្រុសស្រីសម្គាល់ដឹងវិញនោះ? ខ្ញុំត្រូវតែគិតរកវិធីដើម្បីធ្វើឱ្យពួកគេឱ្យផ្លែពុទ្រាខ្លះមកខ្ញុំ ដើម្បីយកទៅជាមួយ។ ប្រសិនបើពួកគេមិនឱ្យវាមកខ្ញុំទេ ខ្ញុំត្រូវតែខិតខំប្រឹងប្រែង និងនិយាយអ្វីបន្ថែមទៀត ដើម្បីជំរុញរឿងនេះឱ្យទៅមុខ»។ នៅពេលបងប្អូនប្រុសស្រីដែលរស់នៅទីនោះឃើញថា គាត់ចូលចិត្តញ៉ាំផ្លែពុទ្រាភ្លាម ពួកគេក៏និយាយថា ពួកគេនឹងឱ្យផ្លែពុទ្រាខ្លះទៅគាត់ ដើម្បីយកទៅជាមួយ នៅពេលគាត់ចាកចេញ។ ពេលដែលគាត់ឮបែបនេះ គាត់សប្បាយចិត្តណាស់ ប៉ុន្តែមាត់របស់គាត់និយាយថា៖ «ខ្ញុំមិនអាចយកបានទេ។ វាមិនស្របតាមគោលការណ៍ឡើយ។ អ្នកជឿមិនអាចលោភលន់ចង់បានរបស់នេះទេ។ តើខ្ញុំមិនមែនកំពុងកេងចំណេញពីអ្នករាល់គ្នាទេឬ? ខ្ញុំមិនអាចយកវាដោយមិនបង់ប្រាក់ឱ្យអ្នកបានទេ។ ពេលខ្ញុំចាកចេញ ខ្ញុំនឹងបង់ប្រាក់ឱ្យអ្នករាល់គ្នាចំពោះរបស់នេះ»។ ពាក្យសម្ដីដែលគាត់និយាយទាំងនេះ គ្រាន់តែជាពាក្យសម្ដីប៉ុណ្ណោះ។ នៅពេលគាត់ញ៉ាំស្ទើរតែឆ្អែតទៅហើយ ហើយដល់ពេលត្រូវចាកចេញ នៅក្នុងចិត្តរបស់គាត់នៅតែគិតជានិច្ចថា៖ «តើពួកគេនឹងមិនឱ្យខ្ញុំសោះ ឬក៏គ្រាន់តែឱ្យរបស់មិនល្អខ្លះមកខ្ញុំ? ខ្ញុំចង់ញ៉ាំផ្លែធំៗ និងផ្លែល្អៗ»។ ពីរថ្ងៃមុនពេលគាត់រៀបនឹងចាកចេញ គាត់តែងតែនិយាយថា៖ «ផ្លែពុទ្រាទាំងអស់ ស្ទើរតែត្រូវបានបេះអស់ទៅហើយ តើមែនទេ? តើនៅឆ្នាំក្រោយ វាទុំនៅពេលណា?» តាមរយៈពាក្យសម្ដីនេះ គាត់មានន័យថារំលឹកបងប្អូនប្រុសស្រី កុំឱ្យភ្លេចឱ្យផ្លែពុទ្រាខ្លះទៅគាត់ ដើម្បីយកទៅជាមួយ។ បងប្អូនប្រុសស្រីទាំងអស់យល់ភ្លាម ពេលដែលពួកគេឮបែបនេះ៖ «មើលទៅ ពួកយើងដាច់ខាតត្រូវតែឱ្យផ្លែពុទ្រាខ្លះទៅគាត់ ដើម្បីយកទៅជាមួយ មុនពេលគាត់ចាកចេញ ហើយពួកយើងត្រូវតែបេះផ្លែល្អៗឱ្យគាត់ បើមិនដូច្នេះទេ គាត់អាចនឹងធ្វើឱ្យពួកយើងជួបការលំបាកមិនខាន»។ នៅទីបំផុតដល់ពេលដែលគាត់ត្រូវចាកចេញ បងប្អូនប្រុសស្រីក៏ឱ្យកេសធំៗចំនួនបីទៅគាត់ ដើម្បីយកទៅជាមួយ។ គាត់មិនអាចយួរវាដោយខ្លួនឯងបានទេ ហើយក៏ឱ្យអ្នកផ្សេងដែលនៅក្រោមបង្គាប់គាត់ ជួយយួរ។ មុនពេលគាត់ចាកចេញ គាត់ញ៉ាំឱ្យបានច្រើនតាមដែលអាចធ្វើទៅបាន ទោះបីជាវាធ្វើឱ្យគាត់ឈឺ ក៏គាត់មានអារម្មណ៍ថាវាសមតម្លៃដែរ។ គាត់ខ្លាចថាគាត់នឹងមិនអាចញ៉ាំវាបានម្ដងទៀតទេ បន្ទាប់ពីគាត់ចាកចេញទៅ។ នៅពេលគាត់ចាកចេញ គាត់នៅតែរារែកចិត្ត ហើយគាត់គិតថា៖ «លើកនេះ ខ្ញុំបានញ៉ាំល្មមគ្រាន់ហើយ។ ខ្ញុំនឹងមកម្ដងទៀតនៅពេលនេះនាឆ្នាំក្រោយ។ ខ្ញុំមិនចាំបាច់មកលឿនពេកទេ ប៉ុន្តែខ្ញុំក៏មិនអាចមកយឺតពេកដែរ។ ខ្ញុំគួរតែមកចំពេលដែលផ្លែពុទ្រាទុំល្មម។ បែបនោះ ខ្ញុំអាចញ៉ាំផ្លែស្រស់ៗខ្លះ ហើយនៅពេលដែលវាស្ងួត ខ្ញុំអាចញ៉ាំផ្លែស្ងួតខ្លះ។ ខ្ញុំក៏អាចយកពុទ្រាខ្លះទៅជាមួយបន្ថែមទៀត នៅពេលខ្ញុំចាកចេញ»។ តើគាត់មិនបានគិតគូររឿងនេះយ៉ាងល្អិតល្អន់ទេឬ? អ្វីទាំងអស់ដែលចិត្តរបស់គាត់គិត គឺមានតែរឿងទាំងនេះប៉ុណ្ណោះ។ គាត់តែងតែគិតអំពីការកេងចំណេញ និងរិះរកល្បិចដើម្បីទទួលបានរបស់ដែលគួរឱ្យចង់បាន ក៏ដូចជាបោកប្រាស់យករបស់របរពីបងប្អូនប្រុសស្រី ដែលជាផលប្រយោជន៍ផ្ទាល់ខ្លួនរបស់គាត់។ គាត់នឹងមិនរំលងរបស់ដែលគួរឱ្យចង់បានណាមួយ ដែលគាត់ឃើញឡើយ។ ទោះបីជាវាជារបស់ដែលមិនសូវលេចធ្លោក៏ដោយ ឱ្យតែវាទាក់ភ្នែកគាត់ និងដិតជាប់ក្នុងចិត្តរបស់គាត់ នោះធានាថា ចុងក្រោយវានឹងធ្លាក់ចូលក្នុងដៃរបស់គាត់ជាមិនខាន។ តើនេះមិនមែនជាឥរិយាបថរបស់អាទទឹងនឹងព្រះគ្រីស្ទទេឬ? តើភាពជាមនុស្ស និងចរិតលក្ខណៈរបស់មនុស្សប្រភេទនេះ មិនថោកទាបខ្លាំងទេឬ? មិនថាមនុស្សប្រភេទនេះអាចរងទុក្ខលំបាក និងលះបង់ពីសំបកក្រៅបានល្អកម្រិតណា ហើយពួកគេអាចលះបង់គ្រួសារ និងបោះបង់អាជីពរបស់ពួកគេបានល្អកម្រិតណាក៏ដោយ តើអាចនិយាយបានថា ពួកគេជាមនុស្សដែលដេញតាមសេចក្ដីពិតដែរឬទេ? មិនអាចដាច់ខាត។ មនុស្សទាំងនេះគឺជាប្រភេទមនុស្សដែលទទួលបានអាហារ និងភេសជ្ជៈដោយការបោកប្រាស់ តាមរយៈការជ្រកក្រោមស្លាកនៃការជឿលើព្រះជាម្ចាស់។

មនុស្សមួយចំនួនទៅកន្លែងផ្សេងៗគ្រប់បែបយ៉ាងដើម្បីផ្សាយដំណឹងល្អ និងបំពេញកិច្ចការ ហើយនៅពេលពួកគេត្រឡប់មកផ្ទះវិញ ពួកគេនាំយកផលិតផលពិសេសៗប្រចាំតំបន់ផ្សេងៗគ្នាពីកន្លែងនីមួយៗ ឬសូម្បីតែរបស់ដែលពួកគេបានគាបទារពីបងប្អូនប្រុសស្រី ត្រឡប់មកវិញ។ មិនថាវាជាសម្លៀកបំពាក់ម៉ាកល្បីៗ ឬគ្រឿងអេឡិចត្រូនិកក៏ដោយ ឱ្យតែវាទាក់ភ្នែកពួកគេ ពួកគេមិនរំលងវាឡើយ ហើយពួកគេសុំយកវា។ ប្រសិនបើអ្នកមិនឱ្យវាទៅពួកគេទេ ពួកគេនឹងគិតរកលេសគ្រប់បែបយ៉ាងដើម្បីលួសកាត់អ្នក នឹងធ្វើឱ្យអ្នកយល់ពីមូលហេតុដែលពួកគេកំពុងលួសកាត់អ្នក ហើយនឹងមិនព្រមឈប់ឡើយ រហូតទាល់តែទីបំផុតអ្នកឱ្យវាទៅពួកគេ។ មនុស្សទាំងនេះបោកប្រាស់យករបស់ដែលគួរឱ្យចង់បានគ្រប់បែបយ៉ាងសម្រាប់ខ្លួនពួកគេ តាមរយៈការជ្រកក្រោមស្លាកនៃការបំពេញភារកិច្ចរបស់ខ្លួន ហើយពួកគេមិនរាថយឡើយ នៅពេលព្យាយាមទទួលបានរបស់ដែលគួរឱ្យចង់បានទាំងនេះ។ ជួនកាល បងប្អូនប្រុសស្រីឱ្យរបស់បន្តិចបន្តួចទៅពួកគេ ប៉ុន្តែមនុស្សទាំងនេះគិតថាវាមិនសូវមានតម្លៃលុយកាក់ច្រើនទេ ហើយនិយាយថា៖ «អត់ទេ អរគុណហើយ។ ព្រះជាម្ចាស់បានប្រទានព្រះពរយ៉ាងច្រើនដល់ខ្ញុំ។ ខ្ញុំមិនចង់បានរបស់អ្វីឡើយ»។ ពួកគេប្រើពាក្យសម្ដីបែបនេះដើម្បីបដិសេធ ហើយបញ្ឆោតបងប្អូនប្រុសស្រីឱ្យចូលចិត្តពួកគេ និងវាយតម្លៃពួកគេខ្ពស់។ ក៏ប៉ុន្តែ ប្រសិនបើរបស់ដែលបងប្អូនប្រុសស្រីឱ្យពួកគេ គឺជារបស់ដែលមនុស្សទាំងនេះស្រមៃចង់បាន និងជារបស់ដែលពួកគេត្រូវការ ហើយគិតដល់ជាប្រចាំនោះ នៅពេលពួកគេឃើញរបស់ទាំងនេះ ពួកគេចង់កិបកេងវា ហើយពួកគេដាច់ខាតនឹងមិនទប់ចិត្តឡើយ។ ស្ត្រីខ្លះកិបកេងយកគ្រឿងសម្អាង សម្លៀកបំពាក់ល្អៗ និងស្បែកជើងល្អៗពីដៃរបស់បងប្អូនប្រុសស្រី ហើយបុរសខ្លះបោកប្រាស់យកគ្រឿងប្រើប្រាស់ ម៉ូតូ ឬគ្រឿងអេឡិចត្រូនិកពីដៃរបស់បងប្អូនប្រុសស្រី។ ពួកគេចាត់វិធានការដើម្បីកាន់កាប់រាល់របស់ដែលគួរឱ្យចង់បាន។ មិនថាបងប្អូនប្រុសស្រីមានរបស់ល្អៗអ្វីនោះទេ ឱ្យតែវាទាក់ភ្នែកមនុស្សទាំងនេះ ពួកគេនឹងគិតរកវិធីគ្រប់បែបយ៉ាងដើម្បីទទួលបានវាដោយការបោកប្រាស់។ លើសពីនេះ មនុស្សទាំងនេះថែមទាំងបង្កើតហេតុផលគ្រប់បែបយ៉ាង និងរកលេសគ្រប់បែបយ៉ាងដើម្បីជួបជុំគ្នាញ៉ាំអាហារពេលល្ងាច ហើយស៊ីផឹកអាហារ និងភេសជ្ជៈយ៉ាងច្រើនហួសប្រមាណទៀតផង។ ដល់កម្រិតណា? ទោះពួកគេទៅដល់ទីណាក៏ដោយ ពួកគេសម្លឹងមើលថាតើគ្រួសារណាមានលុយ ហើយគ្រួសារណាហូបចុកបានល្អ បន្ទាប់មក ពួកគេក៏ស្នាក់នៅជាមួយគ្រួសារនោះ ហើយមិនចាកចេញឡើយ។ បន្ទាប់មក ពួកគេបង្កើតលេសគ្រប់បែបយ៉ាងដើម្បីរៀបចំការជួបជុំសម្រាប់អ្នករួមការងារ និងរៀបចំអាហារពេលល្ងាច។ ហើយតើពាក្យសម្ដីបើកឆាករបស់ពួកគេនៅរាល់អាហារពេលល្ងាច គឺជាអ្វី? «ការជួបជុំរបស់យើងនៅថ្ងៃនេះ គឺជាការជួបជុំនៃនគរព្រះ។ អាហារមួយតុនេះ ផ្ដល់ឱ្យយើងនូវការភ្លក់រសជាតិជាមុននៃពិធីជប់លៀងរបស់នគរព្រះ»។ អ្នកដែលអែបអបពួកគេ ប្រញាប់និយាយថា៖ «អាម៉ែន។ អរព្រះគុណព្រះជាម្ចាស់!»។ មានអ្នកដែលគេហៅថាជាអ្នកដឹកនាំ និងអ្នកធ្វើការមួយចំនួន ដែលស៊ីផឹកអាហារ និងភេសជ្ជៈយ៉ាងច្រើនហួសប្រមាណ ទោះពួកគេទៅដល់ទីណាក៏ដោយ។ រាល់ពេលញ៉ាំអាហារ ត្រូវតែមានគ្រឿងផ្សំដែលមានជីវជាតិ ហើយត្រូវតែមានត្រី និងសាច់ ហើយម្ហូបថែមទាំងត្រូវតែផ្លាស់ប្ដូរជារៀងរាល់សប្ដាហ៍ទៀតផង ពួកគេមិនអាចញ៉ាំម្ហូបដដែលៗឡើយ។ បន្ទាប់ពីអាហារពេលល្ងាច ពួកគេត្រូវតែផឹកតែល្អៗ ហើយរកលេសដោយនិយាយថា៖ «ខ្ញុំមិនអាចអត់តែបានទេ។ ខ្ញុំមានបន្ទុកការងារធ្ងន់ជារៀងរាល់ថ្ងៃ ហើយត្រូវតែធ្វើការរហូតដល់យប់ជ្រៅ។ ប្រសិនបើខ្ញុំមិនផឹកតែបន្តិចដើម្បីឱ្យស្វាងទេ ខ្ញុំនឹងមិនអាចធ្វើការនៅពេលយប់បានឡើយ»។ នេះគឺជាអ្វីដែលមាត់របស់ពួកគេនិយាយ ប៉ុន្តែតើពួកគេកំពុងគិតអ្វីនៅក្នុងចិត្តរបស់ពួកគេ? «វាមិនងាយស្រួលទេ ក្នុងការទទួលបានតំណែងដែលខ្ញុំមានសព្វថ្ងៃនេះ។ តើខ្ញុំមិនគួរបញ្ចេញអំណាចរបស់ខ្ញុំបន្តិចទេឬ? លើសពីនេះ ខ្ញុំធ្លាប់ស្រមៃចង់សោយសុខនឹងរបស់ល្អៗមួយចំនួនក្នុងជីវិត ដូច្នេះ តើខ្ញុំមិនគួរគិតរកវិធីគ្រប់បែបយ៉ាងដើម្បីសោយសុខនឹងរបស់ទាំងនេះនៅពេលនេះទេឬ? ប្រសិនបើខ្ញុំមិនប្រើអំណាចនៅពេលដែលខ្ញុំមានវាទេ ខ្ញុំនឹងគ្មានឱកាសធ្វើបែបនេះម្ដងទៀតឡើយ នៅពេលដែលវាបាត់បង់ទៅ។ ខ្ញុំគួរតែហូប និងផឹកឱ្យបានច្រើនតាមដែលអាចធ្វើទៅបាន។ នរណាទៅដឹងទៅថា តើនឹងមានថ្ងៃមួយដែលខ្ញុំលែងមានតំណែងនេះ ហើយមិនអាចសោយសុខនឹងរបស់ទាំងនេះបានទៀតឬអត់នោះ។ ខ្ញុំនឹងលែងមានឱកាសនេះទៀតហើយ។ អ៊ីចឹង តើជីវិតទាំងមូលរបស់ខ្ញុំនឹងមិនក្លាយជាឥតប្រយោជន៍ទេឬ?» មនុស្សប្រភេទនេះទទួលបានអាហារ និងភេសជ្ជៈដោយការបោកប្រាស់ តាមរយៈការជ្រកក្រោមស្លាកនៃការបំពេញកិច្ចការ។ ពួកគេបំពេញកិច្ចការបន្តិចបន្តួច និងអធិប្បាយពាក្យពេចន៍ និងគោលលទ្ធិបន្តិចបន្តួច បន្ទាប់មកក៏ចង់បោកប្រាស់យករូបស់ដែលគួរឱ្យចង់បាន និងញ៉ាំរបស់ល្អៗ។

ធ្លាប់មានមនុស្សម្នាក់ដែលធ្វើការនៅកន្លែងមួយ ហើយបងប្អូនប្រុសស្រីដែលរស់នៅក្នុងតំបន់នោះ ត្រូវតែកាប់មាន់មួយក្បាលសម្រាប់មនុស្សម្នាក់នេះជារៀងរាល់ថ្ងៃ។ គាត់បានបង្កើតទម្លាប់មួយ គឺញ៉ាំមាន់មួយក្បាលក្នុងមួយថ្ងៃ ជារៀងរាល់ថ្ងៃ។ បន្ទាប់ពីឮបែបនេះ តើអ្នករាល់គ្នាមានអារម្មណ៍យ៉ាងណាដែរ? (ខ្ពើមរអើម។) បងប្អូនប្រុសស្រីចិញ្ចឹមមាន់ដើម្បីយកស៊ុត ហើយនឹងកាប់មាន់ញ៉ាំ លុះត្រាតែវាចាស់ប៉ុណ្ណោះ។ ចាប់តាំងពីមនុស្សនោះមកដល់ សូម្បីតែមាន់កំពុងពង ក៏ត្រូវគេកាប់ដែរ ហើយជាលទ្ធផល មាន់កាន់តែតិចទៅៗ ហើយបងប្អូនប្រុសស្រីក៏ទាល់តម្រិះ។ ក្រោយមក គាត់ត្រូវបានដកហូតតំណែង ហើយត្រឡប់ទៅផ្ទះវិញ ប៉ុន្តែនៅតែមិនអាចកែប្រែចំណុចខ្វះខាតដ៏មានបញ្ហានេះបានដដែល។ គាត់ឱ្យប្រពន្ធរបស់គាត់ឱ្យកាប់មាន់ឱ្យគាត់ញ៉ាំជារៀងរាល់ថ្ងៃ បើមិនដូច្នេះទេ គាត់នឹងឈ្លោះប្រកែកជាមួយនាង។ តើនេះជាមនុស្សប្រភេទណាទៅ? ការញ៉ាំសាច់មាន់បានក្លាយជាផ្នែកមួយនៃជីវិតរបស់គាត់ទៅហើយ។ គាត់ញ៉ាំវាជារៀងរាល់ថ្ងៃ នៅរាល់ពេលញ៉ាំអាហារ។ សូម្បីតែបន្ទាប់ពីត្រូវបានដកហូតតំណែងក៏ដោយ ក៏គាត់នៅតែត្រូវញ៉ាំវាដែរ គាត់បានក្លាយជាញៀននឹងវាទៅហើយ។ តើមនុស្សម្នាក់នេះមិនមានបញ្ហាទេឬ? តើអ្នករាល់គ្នាយល់យ៉ាងណាដែរ តើមនុស្សប្រភេទនេះល្អដែរឬទេ? (មិនល្អទេ។) ជារួមទៅ អ្នកណាដែលជ្រកក្រោមស្លាកនៃការជឿលើព្រះជាម្ចាស់ ហើយប្រើប្រាស់ឱកាសដែលកើតមានឡើងក្នុងអំឡុងពេលនៃការបំពេញភារកិច្ចរបស់ពួកគេ ដើម្បីគាបទារយករបស់របរពីបងប្អូនប្រុសស្រីគ្រប់ពេលវេលា និងដើម្បីទទួលបានអាហារ និងភេសជ្ជៈដោយការបោកប្រាស់គ្រប់ពេលវេលានោះ មិនមែនជាមនុស្សល្អឡើយ។ សារជាតិរបស់ពួកគេ គឺជាសារជាតិរបស់អាទទឹងនឹងព្រះគ្រីស្ទ។ មិនថាពួកគេទៅធ្វើការនៅទីណា ឬធ្វើកិច្ចការប្រភេទណានោះទេ ដំបូងឡើយ ពួកគេជ្រើសរើសគ្រួសារទទួលភ្ញៀវដែលមានជីវភាពធូរធារគួរសម និងរស់នៅបានស្រណុកសុខស្រួលគួរសម ដើម្បីទទួលពួកគេ។ តើគោលបំណងរបស់ពួកគេក្នុងការស្វែងរកកន្លែងទាំងនេះ គឺជាអ្វី? គឺដើម្បីហូបចុកបានល្អ និងស្នាក់នៅក្នុងផ្ទះដ៏ល្អ ដើម្បីបំពេញចិត្តសាច់ឈាម។ មានកន្លែងខ្លះដែលពួកគេមិនអាចស្នាក់នៅបាន ដោយសារតែមជ្ឈដ្ឋានមិនអំណោយផល ប៉ុន្តែតើពួកគេនឹងលះបង់ភាពលោភលន់ និងគំនិតរបស់ពួកគេទាំងនេះដែរឬទេ? អត់ទេ ពួកគេនឹងមិនលះបង់ឡើយ។ ពួកគេនឹងស្វែងរកកន្លែងផ្សេងទៀតបែបនេះ ដើម្បីទទួលពួកគេ។ ជាលទ្ធផល បន្ទាប់ពីមនុស្សទាំងនេះបានបំពេញកិច្ចការអស់រយៈពេលជាច្រើនឆ្នាំនៅតំបន់ឆ្ងាយៗ ពួកគេនឹងមានរូបរាងខុសប្លែកពីមុនទាំងស្រុង ហើយនៅពេលពួកគេត្រឡប់មកផ្ទះវិញ បងប្អូនប្រុសស្រីនៅទីនោះនឹងចំណាំពួកគេមិនបានឡើយ មុខរបស់ពួកគេនឹងពេញជាងមុន ពោះរបស់ពួកគេនឹងកំប៉ោងជាងមុន ពួកគេនឹងស្លៀកពាក់បានល្អជាងមុន ពួកគេនឹងរើសចំណីជាងមុន ហើយនឹងវាយឫកខ្ពស់។ តើការលូតលាស់នៃជីវិតរបស់ពួកគេនឹងទៅជាយ៉ាងណា? ជីវិតរបស់ពួកគេនឹងមិនលូតលាស់ទាល់តែសោះ ពួកគេគ្រាន់តែហូបចុក និងស្លៀកពាក់ស្អាតបាត នឹងធាត់ជាងមុន ហើយនឹងញ៉ាំរហូតដល់ថ្នាក់ថ្ពាល់យារ និងពោះកំប៉ោង។ នៅក្នុងមជ្ឈដ្ឋានដ៏អាក្រក់ដូចជានៅចិនដីគោក មិនថាមនុស្សម្នាក់បំពេញភារកិច្ចអ្វីនោះទេ វាជារឿងដែលគួរឱ្យតានតឹងផ្លូវចិត្តណាស់។ ទោះបីជាជួនកាលគេអាចហូបចុកបានល្អ និងស្នាក់នៅក្នុងផ្ទះទទួលភ្ញៀវដែលមានជីវភាពធូរធារក៏ដោយ ក៏ពួកគេនឹងមិនអាចឡើងទម្ងន់បានឡើយ។ ចុះបើដូច្នេះ តើមនុស្សដែលញ៉ាំរហូតដល់ថ្ពាល់យារ និងពោះកំប៉ោង គឺជាមនុស្សប្រភេទណាទៅ? (មនុស្សដែលសោយសុខនឹងផលប្រយោជន៍នៃតំណែង។) គឺអស់អ្នកដែលតែងតែគិតអំពីអ្វីដែលពួកគេនឹងហូប និងផឹក និងអ្វីដែលពួកគេនឹងសោយសុខនៅអាហារទាំងបីពេលរបស់ពួកគេក្នុងមួយថ្ងៃ។ ប្រសិនបើមនុស្សប្រភេទនេះមិនបានញ៉ាំអាហារឆ្ងាញ់ទេ ពួកគេគ្មានអារម្មណ៍ធ្វើការ ឬបំពេញភារកិច្ចរបស់ខ្លួនឡើយ។ ប្រសិនបើក្រពះរបស់ពួកគេមិនឆ្អែតទេ ចិត្តរបស់ពួកគេក៏មិនស្ងប់ដែរ៖ «ថ្ងៃនេះ ខ្ញុំញ៉ាំអាហារអន់ណាស់។ គ្មានសាច់សោះ ហើយបន្ទាប់ពីញ៉ាំរួច អ្នកមិនបានឆុងតែឱ្យខ្ញុំទៀត។ ដូច្នេះ ខ្ញុំនឹងមិនអើពើនឹងអ្នករាល់គ្នាទេ។ នៅពេលអ្នករាល់គ្នាប្រកបគ្នាអំពីកិច្ចការរបស់ពួកជំនុំ ខ្ញុំនឹងមិននិយាយឡើយ។ ខ្ញុំនឹងសងសឹកដូចគ្នានេះដាក់អ្នករាល់គ្នា។ តើនរណាថាវាមិនអីទេ ដែលអ្នករាល់គ្នាមិនឱ្យអាហារឆ្ងាញ់ៗមកខ្ញុំនោះ? ខ្ញុំត្រូវញ៉ាំអាហារបែបនេះ តែអ្នករាល់គ្នានៅតែចង់ឱ្យខ្ញុំប្រកបគ្នាជាមួយអ្នកទៀត។ គ្មានផ្លូវទេ!»។ នេះគឺជាអ្វីដែលពួកគេគិតនៅក្នុងចិត្ត ប៉ុន្តែពួកគេមិនអាចនិយាយវាចេញមកក្រៅបានឡើយ។ ពួកគេគ្រាន់តែនិយាយថា៖ «យប់មិញ ខ្ញុំធ្វើការយប់ជ្រៅពេក ដូច្នេះរសៀលនេះ ខ្ញុំត្រូវតែគេងថ្ងៃបន្តិចសិន»។ តើពួកគេមិនមែនជាអ្នកបោកប្រាស់ដ៏ធំទេឬ? ពួកគេគេងរហូតដល់ម៉ោងបួន ឬម៉ោងប្រាំរសៀល ហើយមានមនុស្សជាច្រើននៅទីនោះកំពុងរង់ចាំពួកគេ ប៉ុន្តែពួកគេមិនព្រមក្រោកឡើយ។ ស្រាប់តែ ពួកគេធុំក្លិនផ្លែប៉ោម ហើយក៏ស្ទុះចេញពីគ្រែ ដោយបារម្ភថាពួកគេនឹងមិនបានញ៉ាំសូម្បីមួយម៉ាត់។ នេះគឺជារបៀបដែលពួកគេធ្វើការ ហើយនេះគឺជារបៀបដែលពួកគេបំពេញភារកិច្ចរបស់ខ្លួន។ មិនថាមនុស្សទាំងនេះទៅទីណា ហើយមិនថាពួកគេហូប និងផឹកព្រះបន្ទូលរបស់ព្រះជាម្ចាស់ ឬស្ដាប់សេចក្ដីអធិប្បាយយ៉ាងណានោះទេ ពួកគេនឹងមិនផ្លាស់ប្ដូរបំណង និងគោលដៅរបស់ពួកគេឡើយ ហើយពួកគេក៏មិនលះបង់មហិច្ឆតា និងបំណងប្រាថ្នារបស់ពួកគេដែរ។ របស់របរខាងសម្ភារៈទាំងអស់ គឺជាគោលដៅនៃការដេញតាមរបស់ពួកគេនៅក្នុងជីវិតនេះ ការហូបឆ្ងាញ់ ស្លៀកពាក់ល្អ និងការសោយសុខនឹងការទំនុកបម្រុងយ៉ាងល្អ គឺជាគោលដៅនៃជំនឿរបស់ពួកគេលើព្រះជាម្ចាស់នៅក្នុងជីវិតនេះ។ ពួកគេគិតថា ប្រសិនបើតាមរយៈការជឿលើព្រះជាម្ចាស់ក្នុងជីវិតនេះ ពួកគេអាចបន្តញ៉ាំរបស់ឆ្ងាញ់ៗ ស្លៀកពាក់ខោអាវល្អៗ និងរស់នៅក្នុងផ្ទះល្អៗ ក៏ដូចជាមានបងប្អូនប្រុសស្រីចិញ្ចឹមបីបាច់ពួកគេ ប្រសិនបើពួកគេអាចទទួលបានរបស់ទាំងនេះដោយការបោកប្រាស់ នោះពួកគេនឹងស្កប់ស្កល់នៅក្នុងជីវិតនេះហើយ។ នៅក្នុងពិភពលោកនេះ ការធ្វើកិច្ចការធម្មតាយ៉ាងនឿយហត់ នឹងមិនអាចរកលុយបានច្រើនសម្រាប់មនុស្សម្នាក់ឡើយ ហើយវាមិនងាយស្រួលទេក្នុងការរកលុយតាមរយៈការធ្វើអាជីវកម្ម នោះពួកគេនឹងមិនអាចសោយសុខនឹងរឿងបែបនេះបានឡើយ។ ដូច្នេះ បន្ទាប់ពីរិះគិតពីរឿងនេះនៅក្នុងចិត្តរបស់ពួកគេ ពួកគេនៅតែគិតថា ការជឿលើព្រះជាម្ចាស់គឺជារឿងល្អបំផុត ដ្បិតពួកគេមិនចាំបាច់ខិតខំប្រឹងប្រែងច្រើនឡើយ។ អ្វីទាំងអស់ដែលពួកគេត្រូវធ្វើ គឺគ្រាន់តែនិយាយពាក្យពីរបីម៉ាត់ រត់ចុះរត់ឡើងបន្តិចបន្តួច និងទទួលរងហានិភ័យបន្តិចបន្តួច បន្ទាប់មក ពួកគេអាចហូប និងស្លៀកពាក់បានស្អាតបាត ថែមទាំងធ្វើឱ្យមនុស្សជាច្រើនបចាំម្រើពួកគេ និងសោយសុខនឹងការប្រព្រឹត្តចំពោះដូចជាភ្ញៀវកិត្តិយសទៀតផង។ ពួកគេគិតថា ការរស់នៅបែបនេះគឺអស្ចារ្យណាស់ ហើយថាពួកគេត្រូវបានប្រទានព្រះពរយ៉ាងច្រើនដោយសារការជឿលើព្រះជាម្ចាស់។ ដូច្នេះ ពួកគេតែងតែនិយាយរឿងមិនស្មោះត្រង់នៅចំពោះមុខបងប្អូនប្រុសស្រីដូចជា៖ «ព្រះជាម្ចាស់បានប្រទានអំណោយទានដល់ពួកយើងច្រើនពេកហើយ ច្រើនសម្បូរបែបណាស់ ហើយច្រើនជាងអ្វីដែលមនុស្សធ្លាប់បានសុំ ឬប្រាថ្នាចង់បានទៅទៀត»។ ពាក្យសម្ដីទាំងនេះគឺត្រឹមត្រូវ ប៉ុន្តែវាផ្ទុយស្រឡះទាំងស្រុងទៅនឹងការដេញតាម និងចរិតលក្ខណៈផ្ទាល់ខ្លួនរបស់ពួកគេ ព្រមទាំងគំនិត បំណង និងគោលដៅរបស់ពួកគេ។ អ្វីគ្រប់យ៉ាងដែលពួកគេនិយាយ គឺបោកប្រាស់មនុស្ស។ រូបរាងសំបកក្រៅរបស់ពួកគេដែលរត់ចុះរត់ឡើង និងលះបង់ខ្លួនឯង ក៏សុទ្ធតែដើម្បីបោកប្រាស់មនុស្សដែរ។ មានតែការគិតគូរ បំណង និងភាពលោភលន់នៅក្នុងចិត្តរបស់ពួកគេប៉ុណ្ណោះ ដែលជាការពិត។ នេះគឺជាចរិតលក្ខណៈរបស់មនុស្សទាំងនេះ។ មិនថាពួកគេធ្វើអ្វី ឬទៅទីណានោះទេ សេចក្ដីរីករាយខាងសម្ភារៈទាំងនេះ គឺស្ថិតនៅលំដាប់កំពូលនៅក្នុងចិត្តរបស់ពួកគេ ហើយពួកគេនឹងមិនលះបង់វាចោលឡើយ ហើយក៏មិនភ្លេចពីរឿងទាំងនោះជាដាច់ខាត។ មិនថាអ្នកប្រកបគ្នាអំពីសេចក្ដីពិតយ៉ាងណានោះទេ ហើយមិនថាអ្នកប្រកបគ្នាអំពីបំណងព្រះហឫទ័យរបស់ព្រះជាម្ចាស់យ៉ាងណានោះទេ ពួកគេនឹងបំពេញភារកិច្ចរបស់ពួកគេ ទាំងប្រកាន់ខ្ជាប់យ៉ាងរឹងរូសនូវភាពលោភលន់ និងបំណងប្រាថ្នាទាំងនេះ ហើយលាក់ទុកនូវចេតនា និងគោលដៅទាំងនេះ ហើយមិនថាពួកគេមានតំណែង ឬគ្មានតំណែងនោះទេ ក៏ចេតនារបស់ពួកគេនឹងមិនផ្លាស់ប្ដូរឡើយ។

ករណីទីពីរ៖ ការថ្នាំងថ្នាក់ចិត្តដោយសារមិនអាចទៅបរទេសបាន

នៅពេលដែលខ្ញុំកំពុងធ្វើការនៅចិនដីគោក មានអ្នកដឹកនាំម្នាក់ដែលបានគិតថា គាត់អាចទៅបរទេសជាមួយពួកយើងបាន ហើយគាត់សប្បាយចិត្តនឹងរឿងនេះណាស់។ គាត់បានគិតថា៖ «ទីបំផុត ខ្ញុំធ្វើបានសម្រេចហើយ។ ទីបំផុត ខ្ញុំអាចសោយសុខនឹងព្រះពរដ៏អស្ចារ្យជាមួយព្រះជាម្ចាស់បានហើយ! ពីមុន ខ្ញុំបានរងទុក្ខលំបាកជាមួយព្រះជាម្ចាស់។ ថ្ងៃនេះ ទីបំផុតខ្ញុំទទួលបានរង្វាន់ហើយ។ ខ្ញុំស័ក្ដិសមនឹងទទួលបានរឿងនេះ។ យ៉ាងហោចណាស់ ខ្ញុំក៏ជាអ្នកដឹកនាំម្នាក់ដែរ ហើយខ្ញុំបានឆ្លងកាត់ទុក្ខវេទនាជាច្រើន ដូច្នេះ នៅពេលដែលមានរឿងល្អបែបនេះចូលមកដល់ជីវិតខ្ញុំ ខ្ញុំគួរតែអាចមានចំណែកនៅក្នុងរឿងនេះ ខ្ញុំគួរតែអាចសោយសុខនឹងរបស់ដែលគួរឱ្យចង់បាននេះ»។ នេះគឺជាអ្វីដែលគាត់បានគិត។ ក៏ប៉ុន្តែ បន្ទាប់ពីបានចំណាយពេលនៅក្បែរគាត់មួយរយៈមក ខ្ញុំបានកត់សម្គាល់ឃើញថា គាត់គ្មានគោលការណ៍ចំពោះរឿងដែលគាត់បាននិយាយ និងបានធ្វើឡើយ គាត់មិនមានភាពជាមនុស្សល្អទេ ចេតនា និងបំណងប្រាថ្នារបស់គាត់ក្នុងការទទួលបានព្រះពរ គឺខ្លាំងក្លាណាស់ ហើយជួនកាលគាត់ចាំបាច់ត្រូវតែទទួលការលួសកាត់។ បន្ទាប់ពីត្រូវបានគេលួសកាត់ជាច្រើនដងមក គាត់ក៏គិតថា៖ «ពេលនេះ ខ្ញុំចប់ហើយ។ ខាងលើបានមើលធ្លុះពីខ្ញុំ ហើយពួកគេមិនបានលើកឡើងពីការទៅបរទេសទៀតទេ។ មើលទៅ ខ្ញុំគ្មានសង្ឃឹមបានទៅបរទេសឡើយ»។ គាត់គិតត្រឡប់ចុះត្រឡប់ឡើងពីរឿងទាំងនេះនៅក្នុងចិត្តរបស់គាត់ជាប់ជានិច្ច។ តាមពិតទៅ ពួកយើងអាចមើលឃើញថា គាត់មិនមែនជាមនុស្សដែលដេញតាមសេចក្ដីពិតឡើយ ជាមូលដ្ឋាន គាត់មិនស័ក្ដិសមនឹងទៅបរទេសទេ ហើយថា ទោះបីជាគាត់បានទៅបរទេសក៏ដោយ ក៏គាត់នឹងមិនអាចបំពេញកិច្ចការអ្វីបានដែរ ដូច្នេះ ពួកយើងមិនបាននិយាយពីរឿងនេះជាមួយគាត់ឡើយ។ គាត់មានអារម្មណ៍ថាគាត់គ្មានសង្ឃឹមបានទៅបរទេសទេ ដូច្នេះ គាត់ក៏ចាប់ផ្ដើមរៀបចំផែនការផ្សេងទៀត។ ថ្ងៃមួយ គាត់បានចេញទៅក្រៅ ហើយមិនដែលត្រឡប់មកវិញឡើយ។ គាត់គ្រាន់តែបន្សល់ទុកសំបុត្រមួយច្បាប់ដែលសរសេរថា៖ «ខ្ញុំបានជឿលើព្រះជាម្ចាស់អស់រយៈពេលជាច្រើនឆ្នាំ និងបានបំពេញកិច្ចការមួយចំនួន។ ពេលនេះ អ្នករាល់គ្នាកំពុងទៅបរទេស ប៉ុន្តែខ្ញុំមិនស័ក្ដិសមនឹងទៅជាមួយអ្នករាល់គ្នាទេ។ នៅថ្ងៃខាងមុខ ខ្ញុំនឹងចំណាយពេលដើម្បីប៉ះប៉ូវសងចំពោះរឿងនេះ។ ព្រះជាម្ចាស់ស្អប់ខ្ពើមខ្ញុំ ដូច្នេះ ខ្ញុំនឹងចាកចេញពីទ្រង់។ ខ្ញុំនឹងមិនធ្វើឱ្យទ្រង់ទតមើលមនុស្សដែលទ្រង់ស្អប់ខ្ពើមឡើយ។ ខ្ញុំនឹងលាក់ខ្លួនហើយ»។ ពាក្យសម្ដីទាំងនេះស្ដាប់ទៅហាក់ដូចជាសមហេតុផល ហើយមិនមានបញ្ហាធំដុំអ្វីជាមួយពាក្យសម្ដីទាំងនោះឡើយ។ បន្ទាប់មក គាត់បាននិយាយថា៖ «វាទៅជាបែបនេះតាំងពីខ្ញុំកើតមកម្ល៉េះ។ មិនថាខ្ញុំនៅជាមួយនរណាទេ ខ្ញុំគ្រាន់តែត្រូវបានគេប្រើប្រាស់ប៉ុណ្ណោះ។ ខ្ញុំអាចរងទុក្ខលំបាកជាមួយអ្នកដទៃបាន ប៉ុន្តែមិនអាចសោយសុខនឹងព្រះពរជាមួយពួកគេបានឡើយ»។ តើគាត់មានន័យយ៉ាងណាចំពោះសម្ដីនេះ? (គាត់គិតថាគាត់ត្រូវបានព្រះជាម្ចាស់ប្រើប្រាស់។) នោះហើយជាអ្វីដែលគាត់ចង់មានន័យពិតប្រាកដ។ ជាពិសេស នៅពេលដែលគាត់និយាយថា «មិនថាខ្ញុំនៅជាមួយនរណាទេ ខ្ញុំអាចត្រឹមតែរងទុក្ខជាមួយពួកគេ ខ្ញុំមិនអាចសោយសុខនឹងព្រះពរជាមួយពួកគេបានឡើយ» អ្វីដែលគាត់ចង់មានន័យនោះគឺ «ខ្ញុំបានរងទុក្ខលំបាកយ៉ាងច្រើន និងរ៉ាប់ងហានិភ័យយ៉ាងច្រើនជាមួយអ្នករាល់គ្នា ប៉ុន្តែដល់ពេលដែលត្រូវសោយសុខនឹងព្រះពរជាមួយអ្នករាល់គ្នា អ្នករាល់គ្នាបែរជាមិនព្រមទៅវិញ»។ តាមរយៈការនិយាយពាក្យសម្ដីទាំងនេះ គាត់កំពុងតែត្អូញត្អែរ ហើយការថ្នាំងថ្នាក់ចិត្តក៏បានកើតឡើងនៅក្នុងខ្លួនគាត់ ដោយសារតែបញ្ហានេះ។ មាត់របស់គាត់និយាយថា «ព្រះជាម្ចាស់ស្អប់ខ្ពើមខ្ញុំ។ ខ្ញុំនឹងចាកចេញពីព្រះជាម្ចាស់។ ខ្ញុំនឹងមិនធ្វើឱ្យទ្រង់មានព្រះហឫទ័យស្អប់ខ្ពើមឡើយ» ប៉ុន្តែនៅក្នុងចិត្តរបស់គាត់ តាមពិតគាត់កំពុងតែថ្នាំងថ្នាក់ចិត្តថា៖ «អ្នករាល់គ្នាកំពុងទៅបរទេសដើម្បីសោយសុខនឹងព្រះពរ ហើយចង់កម្ចាត់ខ្ញុំចោល!» តើនេះជាអ្វីដែលបានកើតឡើងពិតប្រាកដមែនទេ? (មិនមែនទេ។) ចុះតើមានរឿងអ្វីកើតឡើង? គាត់គិតថាពួកយើងលួសកាត់គាត់ ពីព្រោះពួកយើងចង់កម្ចាត់គាត់ចោល មិនមែនដោយសារតែគាត់មិនបានដេញតាមសេចក្ដីពិត ឬគ្មានគោលការណ៍ចំពោះអ្វីដែលគាត់បាននិយាយ និងបានធ្វើនោះទេ។ គាត់មិនយល់ថាគាត់មានបញ្ហាឡើយ។ ផ្ទុយទៅវិញ គាត់គិតថា៖ «ខ្ញុំបានរងទុក្ខលំបាកជាមួយអ្នក ដូច្នេះ ខ្ញុំគួរតែសោយសុខនឹងព្រះពរជាមួយអ្នក។ អ្នកដាច់ខាតត្រូវតែអនុញ្ញាតឱ្យខ្ញុំចូលទៅក្នុងនគរព្រះ និងអនុញ្ញាតឱ្យខ្ញុំក្លាយជារាស្ដ្រម្នាក់នៃនគរព្រះ។ មិនថាខ្ញុំធ្វើអ្វីក៏ដោយ អ្នកមិនគួរបោះបង់ខ្ញុំចោលជាដាច់ខាត»។ តើនេះមិនមែនជាអ្វីដែលគាត់បានគិតទេឬ? (មែនហើយ។) តើសារជាតិនៃរបៀបគិតបែបនេះគឺជាអ្វី? (វាគឺជាសារជាតិដូចគ្នានឹងប៉ុលដែរ នៅពេលដែលគាត់ព្យាយាមធ្វើការជួញដូរជាមួយព្រះជាម្ចាស់ ដើម្បីដោះដូរយកមកុដមួយ។) ត្រឹមត្រូវហើយ វាគឺជាសារជាតិរបស់ប៉ុល។ គាត់បានជឿលើព្រះជាម្ចាស់ ដើរតាមព្រះជាម្ចាស់ រងទុក្ខលំបាក និងលះបង់ ដើម្បីទទួលបានមកុដ និងទទួលបានព្រះពរ។ គាត់មិនមានសេចក្ដីជំនឿពិតប្រាកដទេ ហើយគាត់ក៏មិនបានដេញតាមសេចក្ដីពិតដែរ។ គាត់គ្រាន់តែព្យាយាមធ្វើការជួញដូរជាមួយព្រះជាម្ចាស់ប៉ុណ្ណោះ។ ប្រសិនបើការជួញដូរនេះបរាជ័យ គាត់មិនទទួលបានព្រះពរ ហើយគាត់មានអារម្មណ៍ថាគាត់ខាតបង់ នោះគាត់នឹងក្លាយជាខឹងសម្បាយ៉ាងខ្លាំង មានអារម្មណ៍ថារឿងទាំងមូលគឺជារឿងឥតប្រយោជន៍ ហើយក៏ធ្វើអ្វីដោយមិនខ្វល់ខ្វាយ រួចការថ្នាំងថ្នាក់ចិត្តក៏កើតឡើងនៅក្នុងចិត្តរបស់គាត់។ ទាំងនេះគឺជារឿងដែលគាត់បានបញ្ចេញឱ្យឃើញ នៅពេលដែលគាត់និយាយ។ តើមនុស្សម្នាក់នេះបានធ្វើអ្វីបន្តទៀត? ក្រោយមកទៀត មនុស្សម្នាក់នេះបានទៅធ្វើអាជីវកម្ម ហើយមាននារីវ័យក្មេងជាច្រើននាក់នៅចោមរោមគាត់។ ទោះបីជាគាត់មិនបាននិយាយថាគាត់មិនជឿលើព្រះជាម្ចាស់ក៏ដោយ ក៏គាត់មិនបានបំពេញភារកិច្ចរបស់ខ្លួនដែរ ហើយក៏មិនមែនជាអ្នកដើរតាមព្រះជាម្ចាស់ទៀតឡើយ។ គ្មាននរណាម្នាក់ធ្លាប់គិតថា គាត់នឹងបោះបង់ឱកាសរបស់គាត់ក្នុងការដើរតាមព្រះជាម្ចាស់ ហើយបន្ទាប់មកទៅធ្វើអាជីវកម្ម គ្រាន់តែដោយសារគាត់ត្រូវបានគេលួសកាត់បន្តិចបន្តួចសោះនោះទេ។ ឥរិយាបថខឹងសម្បារបស់គាត់ និងរបៀបដែលគាត់បង្ហាញចេញពីមុនមក គឺប្រៀបដូចជាមនុស្សពីរនាក់ផ្សេងគ្នាអ៊ីចឹង។ នេះគឺជាធម្មជាតិរបស់គាត់ដែលកំពុងលាតត្រដាងឱ្យឃើញពីខ្លួនវា។ ពីមុន គាត់មិនបានធ្វើបែបនេះទេ គឺដោយសារតែស្ថានការណ៍សមស្របមិនទាន់មកដល់ប៉ុណ្ណោះ។ នេះគឺជាទិដ្ឋភាពមួយ។ ទិដ្ឋភាពមួយទៀតគឺថា គាត់បានលាក់បាំងធាតុពិតរបស់គាត់ ធ្វើពុតជាមិនមែនជាខ្លួនគាត់ និងទប់ខ្លួនឯងមិនឱ្យធ្វើវា។ ប្រសិនបើអ្នកពិតជាមនុស្សល្អមែន មិនថាអ្នកជួបប្រទះនឹងស្ថានការណ៍បែបណានោះទេ ជាដំបូង អ្នកត្រូវតែឈរឱ្យបានរឹងមាំនៅកន្លែងរបស់អ្នក និងដឹងថាអ្នកជានរណា។ ម្យ៉ាងទៀត តើមនុស្សដែលពិតជាមានភាពជាមនុស្សខ្លះ អាចធ្វើរឿងរ៉ាវ និងអំពើអាក្រក់ដែលគ្មានភាពជាមនុស្សបានដែរឬទេ? (មិនអាចទេ។) ពួកគេដាច់ខាតមិនអាចធ្វើបានឡើយ។ តាមរយៈរឿងនេះ វាច្បាស់ណាស់ថា នៅពេលមនុស្សមិនអាចទទួលយកសេចក្ដីពិតបាន នោះវាគឺជារឿងដែលបះបោរបំផុត ហើយពួកគេស្ថិតក្នុងគ្រោះថ្នាក់បំផុត។ ប្រសិនបើពួកគេមិនអាចទទួលយកសេចក្ដីពិតបានទាល់តែសោះ នោះពួកគេគឺជាពួកអ្នកមិនជឿហើយ។ ប្រសិនបើបំណងប្រាថ្នាចង់ទទួលបានព្រះពររបស់មនុស្សបែបនេះ ត្រូវរលាយខ្ទេចខ្ទី នោះពួកគេនឹងចាកចេញពីព្រះជាម្ចាស់។ ហេតុអ្វីបានជាដូច្នេះ? (ពីព្រោះអ្វីដែលពួកគេដេញតាម គឺការទទួលបានព្រះពរ និងការសោយសុខនឹងព្រះគុណ។) ពួកគេជឿលើព្រះជាម្ចាស់ ប៉ុន្តែមិនដេញតាមសេចក្ដីពិតឡើយ។ ចំពោះកគេ សេចក្ដីសង្គ្រោះគ្រាន់តែជាគ្រឿងលម្អ និងជាពាក្យសម្ដីដែលពីរោះស្ដាប់ប៉ុណ្ណោះ។ អ្វីដែលចិត្តរបស់ពួកគេដេញតាមគឺរង្វាន់ មកុដ និងរបស់ដែលគួរឱ្យចង់បាន។ ពួកគេចង់ទទួលបានមួយរយដងនៅក្នុងជីវិតនេះ ហើយចង់ទទួលបានជីវិតអស់កល្បជានិច្ចនៅក្នុងបរលោក។ ប្រសិនបើពួកគេមិនអាចទទួលបានរបស់ទាំងនេះទេ នោះពួកគេនឹងមិនជឿឡើយ មុខមាត់ពិតរបស់ពួកគេនឹងលេចចេញមក ហើយពួកគេនឹងចាកចេញពីព្រះជាម្ចាស់។ អ្វីដែលពួកគេជឿនៅក្នុងចិត្តរបស់ខ្លួន មិនមែនជាកិច្ចការរបស់ព្រះជាម្ចាស់ទេ ហើយក៏មិនមែនជាសេចក្ដីពិតដែលព្រះជាម្ចាស់សម្ដែងចេញដែរ ហើយអ្វីដែលពួកគេដេញតាម មិនមែនជាសេចក្ដីសង្គ្រោះឡើយ កុំថាឡើយដល់ការបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើតឱ្យបានល្អនោះ ផ្ទុយទៅវិញ វាគឺដូចគ្នានឹងប៉ុលដែរ គឺដើម្បីទទួលបានព្រះពរយ៉ាងច្រើនសន្ធឹកសន្ធាប់ កាន់អំណាចធំ ពាក់មកុដធំ និងស្ថិតនៅកម្រិតស្មើនឹងព្រះជាម្ចាស់។ ទាំងនេះគឺជាមហិច្ឆតា និងបំណងប្រាថ្នារបស់ពួកគេ។ ហេតុដូច្នេះហើយ រាល់ពេលដែលមានផលប្រយោជន៍ ឬរបស់ដែលគួរឱ្យចង់បានណាមួយនៅក្នុងដំណាក់របស់ព្រះជាម្ចាស់ ពួកគេដណ្ដើមគ្នាដើម្បីទទួលបានវា ចាប់ផ្ដើមចាត់ថ្នាក់មនុស្សទៅតាមគុណសម្បត្តិ និងភាពចាស់វស្សារបស់ពួកគេ ហើយសញ្ជឹងគិតថា៖ «ខ្ញុំមានលក្ខណៈសម្បត្តិគ្រប់គ្រាន់។ ខ្ញុំគួរតែមានចំណែកនៅក្នុងរឿងនេះ។ ខ្ញុំត្រូវតែដណ្ដើមយកវាឱ្យបាន»។ ពួកគេដាក់ខ្លួនឯងនៅកន្លែងដ៏សំខាន់បំផុតនៅក្នុងដំណាក់របស់ព្រះជាម្ចាស់ បន្ទាប់មកក៏គិតថា វាជារឿងស័ក្ដិសមបំផុតដែលពួកគេសោយសុខនឹងផលប្រយោជន៍ទាំងនេះនៃដំណាក់របស់ព្រះជាម្ចាស់។ ឧទាហរណ៍៖ នៅក្នុងរឿងទៅបរទេស គំនិតដំបូងរបស់មនុស្សម្នាក់នោះគឺថា គាត់គួរតែអាចមានចំណែក ថាមនុស្សភាគច្រើនមិនល្អដូចគាត់ទេ មិនបានរងទុក្ខលំបាកច្រើនដូចគាត់ មិនមានលក្ខណៈសម្បត្តិគ្រប់គ្រាន់ដូចគាត់ មិនបានជឿលើព្រះជាម្ចាស់ច្រើនឆ្នាំដូចគាត់ ហើយមិនបានធ្វើជាអ្នកដឹកនាំយូរដូចគាត់ឡើយ។ គាត់បានប្រើគ្រប់លេស និងវិធីសាស្ត្រវាយតម្លៃទាំងអស់ ដើម្បីចាត់ថ្នាក់ខ្លួនឯង។ មិនថាគាត់ចាត់ថ្នាក់មនុស្សយ៉ាងណានោះទេ គាត់តែងតែដាក់ខ្លួនឯងនៅខាងមុខជានិច្ច និងនៅក្នុងជួរនៃអ្នកដែលមានលក្ខណៈសម្បត្តិគ្រប់គ្រាន់។ នៅទីបំផុត គាត់មានអារម្មណ៍ថា វាជារឿងស័ក្ដិសមបំផុតដែលគាត់គួរតែសោយសុខនឹងការទំនុកបម្រុងនេះ។ ពេលដែលគាត់មិនទទួលបានរបស់នេះ ហើយពេលដែលការស្រមើស្រមៃរបស់គាត់ក្នុងការទទួលបានព្រះពរ និងការទទួលបានរបស់ដែលជាផលប្រយោជន៍របស់គាត់ ត្រូវរលាយខ្ទេចខ្ទី គាត់នឹងធ្វើអ្វីម្យ៉ាងចំពោះរឿងនេះ ក្លាយជាខឹងសម្បាយ៉ាងខ្លាំង ប្រកែកតវ៉ាជាមួយព្រះជាម្ចាស់ ជាជាងចុះចូល និងស្វែងរកសេចក្ដីពិត។ វាច្បាស់ណាស់ថា ចិត្តរបស់គាត់ពោរពេញទៅដោយរបស់ដែលគាត់បានដេញតាមទាំងនេះរួចទៅហើយ ហើយវាគ្រប់គ្រាន់ដើម្បីបង្ហាញថា របស់ដែលគាត់បានដេញតាម គឺមិនស្របគ្នាជាមួយសេចក្ដីពិតទាល់តែសោះ។ មិនថាគាត់បានបំពេញកិច្ចការច្រើនប៉ុនណានោះទេ គោលដៅ និងបំណងរបស់គាត់ គ្មានអ្វីក្រៅពីការទទួលបានមកុដឡើយ គឺដូចជាគោលដៅ និងបំណងរបស់ប៉ុលដែរ ហើយគាត់បានប្រកាន់ខ្ជាប់វាយ៉ាងតឹងរ៉ឹង និងមិនដែលបោះបង់វាចោលឡើយ។ មិនថាសេចក្ដីពិតត្រូវបានប្រកបគ្នាប្រាប់គាត់យ៉ាងណានោះទេ មិនថាគាត់ត្រូវបានលួសកាត់ បើកសម្ដែង និងវែកញែកយ៉ាងណានោះទេ គាត់នៅតែប្រកាន់ខ្ជាប់យ៉ាងរឹងរូសនូវបំណងចង់ទទួលបានព្រះពរ ហើយមិនព្រមលះបង់វាចោលឡើយ។ នៅពេលគាត់មិនទទួលបានការសព្វព្រះហឫទ័យពីព្រះជាម្ចាស់ ហើយឃើញថាបំណងប្រាថ្នាចង់ទទួលបានព្រះពររបស់គាត់ត្រូវរលាយខ្ទេចខ្ទី គាត់ក៏ក្លាយជាអវិជ្ជមាន ហើយដកខ្លួនថយ បោះបង់ភារកិច្ចរបស់គាត់ ហើយរត់គេចខ្លួន។ គាត់មិនបានបំពេញភារកិច្ចរបស់ខ្លួនយ៉ាងពិតប្រាកដ ឬបម្រើការបានល្អក្នុងការផ្សាយដំណឹងល្អអំពីនគរព្រះឡើយ ហើយរឿងនេះបើកសម្ដែងយ៉ាងពេញលេញថា គាត់មិនមានសេចក្ដីជំនឿពិតប្រាកដលើព្រះជាម្ចាស់ទេ មិនបានចុះចូលយ៉ាងពិតប្រាកដទេ ហើយក៏មិនមានទីបន្ទាល់តាមរយៈបទពិសោធពិតប្រាកដសូម្បីបន្តិចដែរ គាត់គ្រាន់តែជាឆ្កែចចកពាក់ស្បែកចៀម ដែលលាក់ខ្លួននៅក្នុងហ្វូងចៀមប៉ុណ្ណោះ។ នៅទីបំផុត មនុស្សម្នាក់ដែលជាអ្នកមិនជឿដល់ឆ្អឹង ត្រូវបានបើកសម្ដែង និងជម្រុះចោលទាំងស្រុង ហើយជីវិតរបស់គាត់ក្នុងនាមជាអ្នកជឿ ក៏បានឈានដល់ទីបញ្ចប់។ នេះគឺជាករណីមួយ។

នេះមិនមែនជាករណីតែមួយគត់នោះទេ។ នេះមិនមែនជាមនុស្សតែម្នាក់គត់ដែលបានជំពប់ដួល និងត្រូវបានបើកសម្ដែងតាមរយៈរឿងទៅបរទេសនោះឡើយ។ ឧទាហរណ៍ដែលយើងទើបតែបានលើកឡើង គឺនិយាយអំពីបុរសម្នាក់ ប៉ុន្តែមានម្នាក់ទៀតដែលជាស្ត្រី។ ដំបូងឡើយ ផែនការក៏ឱ្យស្ត្រីម្នាក់នេះទៅបរទេសជាមួយពួកយើងដែរ។ នៅពេលរឿងនេះកើតឡើង នាងសប្បាយរីករាយយ៉ាងខ្លាំងនៅក្នុងចិត្ត ហើយក៏ចាប់ផ្ដើមរៀបចំផែនការ និងត្រៀមខ្លួនសម្រាប់រឿងនេះ ប៉ុន្តែនៅទីបញ្ចប់ ដោយសារមូលហេតុផ្សេងៗ នាងមិនអាចទៅបានឡើយ។ នៅពេលនោះ នាងមិនត្រូវបានគេប្រាប់ឱ្យដឹងទេ ពីព្រោះស្ថានការណ៍មានគ្រោះថ្នាក់ពេក។ នៅឯការប្រជុំសម្រាប់អ្នករួមការងារម្ដងនោះ នាងបានដឹងអំពីការសម្រេចចិត្តនេះ។ ចូរវិភាគរឿងនេះមើល៖ តើលទ្ធផលអាចនឹងទៅជាយ៉ាងណា នៅពេលដែលស្ត្រីម្នាក់នេះបានដឹង? (ប្រសិនបើមនុស្សម្នាក់មានការគិតដូចមនុស្សធម្មតា ពួកគេទំនងជាមិនមានប្រតិកម្មធំដុំអ្វីទេ បន្ទាប់ពីបានដឹង។ ពួកគេនឹងពិចារណាថា គឺដោយសារតែស្ថានការណ៍មានគ្រោះថ្នាក់ ទើបពួកគេមិនអាចទៅបរទេសបាន ហើយពួកគេនឹងអាចដោះស្រាយរឿងនេះបានយ៉ាងត្រឹមត្រូវ។ ក៏ប៉ុន្តែ ប្រសិនបើស្ត្រីម្នាក់នេះបានដឹង នាងប្រហែលជាខឹងសម្បាយ៉ាងខ្លាំង ហើយព្យាយាមប្រកែកតវ៉ាជាមួយព្រះជាម្ចាស់មិនខាន។) ត្រឹមត្រូវហើយ អ្នករាល់គ្នាចាប់យល់បានខ្លះៗហើយពីចរិតលក្ខណៈរបស់មនុស្សប្រភេទនេះ។ មនុស្សប្រភេទនេះគឺបែបនេះហើយ មិនថារឿងនោះជារឿងអ្វីក៏ដោយ ពួកគេនឹងមិនព្រមខាតបង់ឡើយ ផ្ទុយទៅវិញ ពួកគេនឹងកេងចំណេញ។ នៅក្នុងគ្រប់រឿងទាំងអស់ ពួកគេត្រូវតែលើសអ្នកដទៃទាំងអស់ និងល្អជាងអ្នកដទៃទាំងអស់។ នៅក្នុងគ្រប់រឿងទាំងអស់ ពួកគេត្រូវតែពូកែបំផុត ពួកគេត្រូវតែទទួលបានរាល់របស់ដែលគួរឱ្យចង់បាន ហើយវាមិនអាចទទួលយកបានឡើយ សម្រាប់ពួកគេដែលមិនមានចំណែកនៅក្នុងរឿងណាមួយនោះ។ បន្ទាប់ពីស្ត្រីម្នាក់នោះបានដឹងពីរឿងនេះ នាងក៏ខឹងសម្បាភ្លាមៗ ហើយននៀលនៅលើដីឡាំប៉ាទាំងកំហឹង។ ចរិតជាអារក្សរបស់នាងត្រូវបានបង្ហាញឱ្យឃើញ ហើយនាងបានស្ដីប្រដៅអ្នករួមការងាររបស់នាង និងបញ្ចេញកំហឹងដាក់ពួកគេ។ តើកំហឹងរបស់នាងកើតចេញពីណា? មើលទៅហាក់ដូចជានាងខឹងនឹងបងប្អូនប្រុសស្រី ប៉ុន្តែតាមពិត តើនាងខឹងនឹងនរណាឱ្យប្រាកដទៅ? (នាងខឹងនឹងព្រះជាម្ចាស់។) នេះគឺជាអ្វីដែលបានកើតឡើង។ ចុះតើអ្វីជាមូលហេតុនៃកំហឹងរបស់នាង? តើឫសគល់របស់វានៅឯណា? (ពីព្រោះបំណងប្រាថ្នារបស់នាងមិនត្រូវបានបំពេញ។) គឺថានាងមិនទទួលបានរបស់ដែលគួរឱ្យចង់បាន ហើយគោលដៅរបស់នាងមិនបានសម្រេច។ នាងមិនជោគជ័យក្នុងការកេងចំណេញទេលើកនេះ ផ្ទុយទៅវិញ អ្នកដទៃទទួលបានផលចំណេញ ហើយនាងមិនអាចមានចំណែក ដូច្នេះ នាងក៏ខឹងសម្បាយ៉ាងខ្លាំង នាងមិនអាចធ្វើពុតបានទៀតទេ នាងបានបញ្ចេញ និងរំសាយនូវភាពមិនពេញចិត្ត និងការថ្នាំងថ្នាក់ចិត្តទាំងអស់នៅក្នុងចិត្តរបស់នាង។ កាលពីមុន នាងត្រូវតែជាអ្នកដឹងមុនគេជានិច្ច អំពីអ្វីដែលខាងលើកំពុងធ្វើ។ នាងតែងតែចង់ទាក់ទងជាមួយខាងលើ ហើយមិនបានប្រាស្រ័យទាក់ទងជាមួយបងប្អូនប្រុសស្រីឡើយ។ នាងតែងតែចាត់ទុកខ្លួនឯងថាជាបុគ្គលជាន់ខ្ពស់ មិនមែនជាសមាជិកធម្មតាទេ ដូច្នេះ នាងគិតថានាងគួរតែបានទៅបរទេសដែរលើកនេះ ប្រសិនបើគ្មាននរណាម្នាក់ផ្សេងទៀតគួរបានទៅទេ នាងគួរតែបានទៅ។ នាងគឺជាបេក្ខជនចម្បង ហើយនាងគួរតែបានសោយសុខនឹងការទំនុកបម្រុងតាមរបៀបនេះ។ នេះគឺជាអ្វីដែលចិត្តរបស់នាងបានគិតពិតប្រាកដ។ ពេលនេះ នាងឃើញថានាងនឹងមិនបានសោយសុខនឹងការទំនុកបម្រុងតាមរបៀបនេះទេ ការរងទុក្ខលំបាកទាំងអស់ដែលនាងបានឆ្លងកាត់ប៉ុន្មានឆ្នាំមកនេះ គឺសុទ្ធតែឥតប្រយោជន៍ នាងមិនមានឋានៈដែលនាងបានខិតខំប្រឹងប្រែងគ្រប់គ្រង និងការទំនុកបម្រុងដែលនាងចង់បានឡើយ។ ក្នុងមួយប៉ព្រិចភ្នែក រឿងទាំងអស់នេះបានរលាយបាត់ទៅជាអសារបង់។ មិនគួរឱ្យជឿសោះថា នាងមិនអាចបោកប្រាស់យករបស់ដែលគួរឱ្យចង់បានដ៏ធំបែបនេះបានឡើយ មិនគួរឱ្យជឿសោះថា នាងត្រូវបានគេទម្លាក់ចោល ដូច្នេះ នាងគិតថានាងមិនបានកាន់កាប់កន្លែងខ្ពស់នៅក្នុងព្រះហឫទ័យរបស់ព្រះជាម្ចាស់ទេ ហើយគ្រាន់តែជាមនុស្សធម្មតាម្នាក់ប៉ុណ្ណោះ។ ខ្សែការពារនៅក្នុងចិត្តរបស់នាងបានដួលរលំទាំងស្រុង ហើយនាងមិនធ្វើពុតទៀតទេ និងមិនលាក់បាំងរឿងរ៉ាវទៀតឡើយ។ នាងចាប់ផ្ដើមឡាំប៉ាបញ្ចេញកំហឹង ស្រែកគំហកដាក់មនុស្ស បញ្ចេញអារម្មណ៍ ខឹងសម្បា និងបើកសម្ដែងពីធម្មជាតិរបស់នាង ដោយមិនខ្វល់ពីអ្វីដែលអ្នកដទៃនិយាយ ឬរបៀបដែលពួកគេមើលមកនាងឡើយ។ ក្រោយមក នាងត្រូវបានគេបញ្ជូនទៅក្រុមមួយដើម្បីបំពេញភារកិច្ច។ ក្នុងពេលដែលនាងកំពុងបំពេញភារកិច្ចរបស់ខ្លួន នាងបានធ្វើរឿងអាក្រក់ជាច្រើន ហើយបងប្អូនប្រុសស្រីនៅក្នុងក្រុម ទីបំផុតបានសរសេរសំបុត្ររួមគ្នាមួយច្បាប់ទាមទារឱ្យបណ្ដេញនាងចេញ។ តើអ្វីជាមូលហេតុដែលធ្វើឱ្យនាងត្រូវបានគេបណ្ដេញចេញ? បងប្អូនប្រុសស្រីបានរៀបរាប់ថា សេចក្ដីអាក្រក់ដែលនាងបានធ្វើ អាចពិពណ៌នាបានក្នុងឃ្លាមួយថា៖ ច្រើនរហូតដល់មិនអាចសរសេររៀបរាប់អស់! និយាយម្យ៉ាងទៀត គឺនាងបានធ្វើសេចក្ដីអាក្រក់ច្រើនពេក ហើយធម្មជាតិនៃអ្វីដែលនាងបានធ្វើ គឺធ្ងន់ធ្ងរពេក វាមិនអាចបញ្ជាក់ឱ្យច្បាស់ត្រឹមតែមួយប្រយោគ ឬពីរប្រយោគឡើយ ហើយក៏មិនអាចរៀបរាប់ត្រឹមតែមួយរឿង ឬពីររឿងបានដែរ។ នាងបានធ្វើរឿងអាក្រក់រាប់មិនអស់ ហើយវាធ្វើឱ្យមនុស្សខឹងសម្បា ដូច្នេះ ពួកជំនុំក៏បានបណ្ដេញនាងចេញ។ រឿងអាក្រក់ទាំងនេះដែលនាងបានធ្វើ មិនមែនធ្វើឡើងមុនពេលបញ្ហានៃការទៅបរទេសកើតឡើងនោះទេ ចុះហេតុអ្វីបានជានាងមានសមត្ថភាពធ្វើរឿងទាំងនេះ បន្ទាប់ពីបញ្ហានេះកើតឡើង? ពីព្រោះបញ្ហានៃការទៅបរទេស មិនបានសម្រេចដូចបំណងប្រាថ្នារបស់នាងឡើយ។ វាច្បាស់ណាស់ថា រឿងអាក្រក់ដែលនាងបានធ្វើ និងភាពអាក្រក់ដែលនាងបានបញ្ចេញឱ្យឃើញ គឺជាទម្រង់នៃការសងសឹក និងការបញ្ចេញអារម្មណ៍ ដែលបណ្ដាលមកពីនាងមិនទទួលបានរបស់ដែលគួរឱ្យចង់បាននេះសុទ្ធសាធ។ ចូរប្រាប់ខ្ញុំមកមើល នៅពេលដែលមនុស្សម្នាក់ដែលពិតជាដេញតាមសេចក្ដីពិត និងមានភាពជាមនុស្ស ជួបប្រទះនឹងស្ថានការណ៍បែបនេះ ទោះបីជាពួកគេមិនយល់សេចក្ដីពិតជាច្រើនក៏ដោយ តើពួកគេមានសមត្ថភាពបង្កើតឱ្យមានការបង្ហាញចេញទាំងនេះដែរឬទេ? តើពួកគេមានសមត្ថភាពបញ្ចេញឱ្យឃើញរឿងទាំងនេះដែរឬទេ? អ្នកណាដែលមានភាពជាមនុស្សបន្តិចបន្តួច មានមនសិការបន្តិចបន្តួច និងមានសេចក្ដីខ្មាសអៀនបន្តិចបន្តួច នឹងមិនធ្វើរឿងទាំងនេះឡើយ ផ្ទុយទៅវិញ ពួកគេនឹងទប់ខ្លួនឯង។ ទោះបីជាចិត្តរបស់ពួកគេមិនសប្បាយរីករាយ មិនស្កប់ស្កល់ និងឈឺចាប់បន្តិចបន្តួចក៏ដោយ ក៏ពួកគេគិតអំពីរបៀបដែលពួកគេគ្រាន់តែជាមនុស្សធម្មតាម្នាក់ ថាពួកគេមិនគួរដណ្ដើមយករបស់នេះទេ ថាអ្នកដែលជឿលើព្រះជាម្ចាស់គួរតែដេញតាមសេចក្ដីពិត ចុះចូលនឹងការចាត់ចែងរបស់ព្រះជាម្ចាស់នៅក្នុងគ្រប់រឿងទាំងអស់ ថាពួកគេមិនគួរមានជម្រើសអ្វីឡើយ ហើយថាមនុស្សគឺជាភាវៈដែលព្រះបានបង្កើត និងមិនមានភាពអស្ចារ្យតាមរបៀបណាមួយឡើយ។ ពួកគេនឹងមិនសប្បាយចិត្តមួយថ្ងៃឬពីរថ្ងៃ ប៉ុន្តែបន្ទាប់មក វានឹងកន្លងហួសទៅ។ ពួកគេនឹងនៅតែជឿដូចដែលពួកគេគួរតែជឿ ហើយនឹងមិនធ្វើសេចក្ដីអាក្រក់ ឬសងសឹកដោយសារតែរឿងនេះឡើយ ហើយពួកគេក៏នឹងមិនបញ្ចេញអារម្មណ៍ដោយសារតែរឿងនេះដែរ។ ផ្ទុយទៅវិញ មនុស្សដែលមិនដេញតាមសេចក្ដីពិត និងមានចរិតលក្ខណៈអាក្រក់បំផុត មានសមត្ថភាពបង្ហាញអំពើអាក្រក់ទាំងអស់នេះ ដែលពួកគេមិនធ្លាប់ធ្វើពីមុនមក គ្រាន់តែដោយសាររឿងតូចតាចមួយប៉ុណ្ណោះ។ ការណ៍នេះពន្យល់ពីបញ្ហា។ វាពន្យល់ពីសារជាតិមនុស្សជាតិនៃមនុស្សប្រភេទនេះ ហើយពន្យល់ពីការដេញតាមពិតប្រាកដនៃមនុស្សប្រភេទនេះ ពោលគឺមុខមាត់ពិតរបស់ពួកគេ ត្រូវបានលាតត្រដាងទាំងស្រុង តាមរយៈការបើកសម្ដែងនៃបញ្ហានេះ។ ទីមួយ សារជាតិរបស់ពួកគេ គឺជាសារជាតិរបស់អាទទឹងនឹងព្រះគ្រីស្ទទាំងស្រុង។ ទីពីរ ពួកគេមិនដែលដេញតាមសេចក្ដីពិតទេ ហើយពួកគេក៏មិនដែលចាត់ទុកខ្លួនឯងថាជាកម្មវត្ថុនៃសេចក្ដីសង្គ្រោះ និងចុះចូលនឹងការចាត់ចែង និងការរៀបចំរបស់ព្រះជាម្ចាស់ដែរ។ ពួកគេមិនដេញតាមការចុះចូលនឹងព្រះជាម្ចាស់ទេ ពួកគេដេញតាមតែឋានៈ និងការសោយសុខប៉ុណ្ណោះ ពួកគេដេញតាមតែការទំនុកបម្រុងដ៏ល្អប៉ុណ្ណោះ ហើយដេញតាមតែការស្ថិតនៅកម្រិតស្មើនឹងព្រះជាម្ចាស់ប៉ុណ្ណោះ។ អ្វីក៏ដោយដែលព្រះជាម្ចាស់សោយសុខ ពួកគេក៏សោយសុខដែរ។ តាមរបៀបនេះ ពួកគេមិនមែនកំពុងដើរតាមព្រះជាម្ចាស់ដោយឥតប្រយោជន៍ឡើយ។ ទាំងនេះគឺជារឿងដែលពួកគេដេញតាម។ នេះគឺជាសារជាតិធម្មជាតិនៃមនុស្សប្រភេទនេះ វាគឺជាមុខមាត់ពិតរបស់ពួកគេ និងជាទិដ្ឋភាពខាងក្នុងនៃចិត្តរបស់ពួកគេ។ បញ្ហានេះបាននាំមកនូវទីបញ្ចប់នៃសេចក្ដីជំនឿរយៈពេលម្ភៃឆ្នាំសម្រាប់ស្ត្រីម្នាក់នេះ អ្វីៗទាំងអស់បានរលាយបាត់បង់អស់។

ចូរប្រាប់ខ្ញុំមកមើល តើមនុស្សពីរនាក់នេះគួរតែនៅទីណានៅពេលនេះ? នៅក្នុងពួកជំនុំ ឬនៅកន្លែងផ្សេង? (នៅក្នុងពិភពដែលមិនជឿ។) ហេតុអ្វីបានជាអ្នកនិយាយបែបនេះ? តើអ្នករាល់គ្នាសម្រេចចិត្តបែបនេះដោយរបៀបណា? តើពាក្យសម្ដីរបស់អ្នករាល់គ្នាផ្អែកលើអ្វី? (ពីព្រោះពួកគេគឺជាពួកអ្នកមិនជឿ ហើយជំនឿរបស់ពួកគេលើព្រះជាម្ចាស់ មិនមែនក្នុងគោលបំណងដេញតាមការបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើតនោះទេ។ នៅទីបញ្ចប់ មនុស្សបែបនេះមិនអាចឈរឱ្យបានរឹងមាំនៅក្នុងសេចក្ដីជំនឿរបស់ពួកគេឡើយ ហើយអាចត្រឹមតែត្រឡប់ទៅរកលោកីយ៍វិញប៉ុណ្ណោះ។) នៅទីបញ្ចប់ ពួកគេមិនអាចឈរឱ្យបានរឹងមាំនៅក្នុងសេចក្ដីជំនឿរបស់ពួកគេឡើយ ប៉ុន្តែវាមិនទាន់ដល់ទីបញ្ចប់នៅឡើយទេ ចុះម្ដេចបានជាពួកគេបាត់ខ្លួនទៅ? អ្នកត្រូវតែមើលទៅលើអ្វីដែលពួកគេកំពុងគិតនៅក្នុងចិត្ត។ ពួកគេអាចធ្វើរឿងបែបនេះ និងធ្វើការជ្រើសរើសបែបនេះបាន លុះត្រាតែមានសកម្មភាពខ្លះកំពុងកើតឡើងនៅក្នុងចិត្តរបស់ពួកគេប៉ុណ្ណោះ។ តើពួកគេបានវិភាគ និងវាយតម្លៃបញ្ហានេះតាមរបៀបណា ដែលធ្វើឱ្យពួកគេជ្រើសរើសផ្លូវបែបនេះ? នៅក្នុងចិត្តរបស់ពួកគេ ពួកគេបានគិតថា៖ «ខ្ញុំបានជឿលើព្រះជាម្ចាស់អស់រយៈពេលជាច្រើនឆ្នាំមកនេះ និងបានរងទុក្ខលំបាកយ៉ាងច្រើន។ ខ្ញុំតែងតែទន្ទឹងរង់ចាំថ្ងៃដែលខ្ញុំអាចសាងកេរ្តិ៍ឈ្មោះសម្រាប់ខ្លួនឯងបាន។ តាមរយៈការនៅជាមួយខាងលើ ខ្ញុំអាចសាងកេរ្តិ៍ឈ្មោះសម្រាប់ខ្លួនឯង និងបង្ហាញមុខមាត់បាន។ ពេលនេះ ទីបំផុតខ្ញុំមានឱកាសបានទៅបរទេសហើយ។ នេះជារឿងធំណាស់! នេះជារឿងដែលខ្ញុំមិនដែលហ៊ានគិតដល់ឡើយ មុនពេលខ្ញុំជឿលើព្រះជាម្ចាស់។ នេះគឺដូចគ្នានឹងការទទួលបានមកុដតាមរយៈការជឿលើព្រះជាម្ចាស់ដែរ ប៉ុន្តែវាបែរជាក្លាយទៅជាថា ខ្ញុំនឹងមិនមានចំណែកនៅក្នុងរបស់ដែលគួរឱ្យចង់បានដ៏ធំបែបនេះទៅវិញ។ ខ្ញុំមិនអាចទទួលបានវាឡើយ។ ពីមុន ខ្ញុំគិតថាខ្ញុំមានកន្លែងច្បាស់លាស់មួយនៅក្នុងព្រះហឫទ័យរបស់ព្រះជាម្ចាស់ ប៉ុន្តែពេលនេះ ខ្ញុំឃើញថាវាមិនមែនបែបនោះទេ។ មើលទៅហាក់ដូចជាខ្ញុំមិនអាចទទួលបានរបស់ដែលគួរឱ្យចង់បានណាមួយពីការដើរតាមព្រះជាម្ចាស់ឡើយ។ ពួកគេមិនបានគិតដល់ខ្ញុំទេ នៅពេលនិយាយដល់រឿងធំដូចជាការទៅបរទេស អ៊ីចឹង តើវាមិនរឹតតែគ្មានឱកាសសម្រាប់ខ្ញុំក្នុងការទទួលបានមកុដនៅថ្ងៃអនាគតទេឬ? វាមិនប្រាកដទេថានរណានឹងទទួលបានវា ហើយមើលទៅហាក់ដូចជាគ្មានសង្ឃឹមថាជាខ្ញុំឡើយ»។ តើពួកគេនៅតែស្ម័គ្រចិត្តដើរតាមព្រះជាម្ចាស់ទៀតដែរឬទេ នៅពេលពួកគេគិតថាគ្មានសង្ឃឹមនោះ? តើគោលបំណងរបស់ពួកគេក្នុងការរងទុក្ខលំបាក និងលះបង់ពីមុនមក គឺជាអ្វី? គឺដោយសារតែក្ដីសង្ឃឹមបន្តិចបន្តួចនោះ ដោយសារតែគំនិតតូចតាចទាំងនោះដែលពួកគេមាននៅក្នុងចិត្តរបស់ខ្លួនប៉ុណ្ណោះ ទើបពួកគេប្រព្រឹត្តបែបនោះ និងបើកបង្ហាញខ្លួនឯងតាមរបៀបនោះ។ ពេលនេះ ក្ដីសង្ឃឹមរបស់ពួកគេត្រូវរលាយខ្ទេចខ្ទី ហើយគំនិតរបស់ពួកគេក្លាយជាឥតប្រយោជន៍ តើពួកគេអាចបន្តជឿទៀតបានដែរឬទេ? តើពួកគេអាចបន្តស្កប់ស្កល់នឹងការស្នាក់នៅក្នុងដំណាក់របស់ព្រះជាម្ចាស់ និងបំពេញភារកិច្ចរបស់ខ្លួនទៀតបានដែរឬទេ? តើពួកគេអាចសុខចិត្តមិនទទួលបានអ្វីសោះ ហើយចុះចូលនឹងការចាត់ចែង និងការរៀបចំរបស់ព្រះជាម្ចាស់ដែរឬទេ? មហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទ គឺធំធេងណាស់ ដល់ថ្នាក់ពួកគេដាច់ខាតនឹងមិនសុខចិត្តឱ្យការខិតខំប្រឹងប្រែង និងការលះបង់របស់ពួកគេ ទទួលបានលទ្ធផលបែបនេះឡើយ។ អ្វីដែលពួកគេស្រមៃចង់បាន គឺចង់ឱ្យការលះបង់ និងការខិតខំប្រឹងប្រែងរបស់ពួកគេ រកបានមកុដ និងរបស់ដែលគួរឱ្យចង់បានឱ្យពួកគេជាការដោះដូរមកវិញ ថាមិនថាដំណាក់របស់ព្រះជាម្ចាស់មានរបស់ដែលគួរឱ្យចង់បានអ្វីនោះទេ ក៏ពួកគេគួរតែទទួលបានចំណែកមួយ វាមិនអីទេប្រសិនបើអ្នកដទៃមិនទទួលបាន ប៉ុន្តែពួកគេត្រូវតែទទួលបាន។ តើមនុស្សដែលមានមហិច្ឆតា និងភាពលោភលន់ខ្លាំងបែបនេះ អាចបំពេញភារកិច្ចរបស់ខ្លួនដោយមិនទទួលបានអ្វីជាការតបស្នង និងខិតខំប្រឹងប្រែងដោយមិនទទួលបានអ្វីជាការតបស្នងបានដែរឬទេ? ពួកគេដាច់ខាតមិនអាចសម្រេចរឿងនេះបានឡើយ។ មនុស្សមួយចំនួននិយាយថា៖ «ចូរឱ្យពួកគេដេញតាមសេចក្ដីពិតចុះ។ ពេលដែលពួកគេបានស្ដាប់សេចក្ដីពិតជាច្រើន តើពួកគេនឹងមិនអាចសម្រេចវាបានទេឬ?» មានមនុស្សផ្សេងទៀតដែលនិយាយថា៖ «ប្រសិនបើព្រះជាម្ចាស់វាយផ្ចាល និងជំនុំជម្រះពួកគេ តើវានឹងមិនផ្លាស់ប្ដូរពួកគេទេឬ?» តើវាពិតជាបែបនេះមែនឬ? ព្រះជាម្ចាស់មិនវាយផ្ចាល និងជំនុំជម្រះមនុស្សបែបនេះទេ ហើយក៏មិនសង្គ្រោះមនុស្សបែបនេះដែរ។ ពួកគេគឺជាប្រភេទមនុស្សដែលព្រះអង្គនឹងជម្រុះចោលយ៉ាងពិតប្រាកដ។ តើអ្វីដែលខ្ញុំបាននិយាយ មានភាពខុសគ្នាអ្វីខ្លះ បើប្រៀបធៀបទៅនឹងអ្វីដែលអ្នករាល់គ្នាទើបតែបាននិយាយអម្បាញ់មិញនេះ? តើអ្វីដែលអ្នករាល់គ្នាបាននិយាយ គឺជាសកម្មភាពពិតប្រាកដនៅក្នុងចិត្តរបស់ពួកគេមែនទេ? តើវាជាការបង្ហាញចេញពីសារជាតិនៃមនុស្សប្រភេទនេះមែនទេ? (មិនមែនទេ។) ចុះតើអ្វីដែលអ្នករាល់គ្នាបាននិយាយ គឺជាអ្វីទៅវិញ? (អារម្មណ៍ និងទ្រឹស្ដីទទេសូន្យ។) ធម្មជាតិនៃអ្វីដែលអ្នករាល់គ្នាបាននិយាយ គឺលម្អៀងបន្តិចទៅរកការវិភាគ និងការវាយតម្លៃ ហើយកំពុងវាយតម្លៃ និងកំណត់និយមន័យពួកគេដោយផ្អែកលើទ្រឹស្ដី។ វាមិនមែនជាគំនិត និងការបញ្ចេញឱ្យឃើញពិតប្រាកដរបស់ពួកគេទេ ហើយក៏មិនមែនជាទស្សនៈពិតប្រាកដរបស់ពួកគេដែរ។ នេះគឺជាការបង្ហាញចេញនៃមនុស្សប្រភេទនេះ ដែលមានសារជាតិជាអាទទឹងនឹងព្រះគ្រីស្ទ។ ប្រសិនបើមានរបស់ដែលគួរឱ្យចង់បានណាមួយដែលពួកគេមិនទទួលបាន ផលប្រយោជន៍ដែលពួកគេមិនបានសោយសុខ ឬផលចំណេញដែលពួកគេមិនទទួលបាន ពួកគេក៏ខឹងសម្បា បាត់បង់សេចក្ដីជំនឿរបស់ពួកគេក្នុងការជឿលើព្រះជាម្ចាស់ និងការដេញតាមសេចក្ដីពិត មិនស្ម័គ្រចិត្តជឿលើព្រះជាម្ចាស់ ចង់រត់គេចខ្លួន និងចង់ធ្វើរឿងអាក្រក់។ ពួកគេធ្វើរឿងអាក្រក់ដើម្បីបញ្ចេញអារម្មណ៍ និងសងសឹក បញ្ចេញការយល់ច្រឡំរបស់ពួកគេអំពីព្រះជាម្ចាស់ និងការថ្នាំងថ្នាក់ចិត្តរបស់ពួកគេចំពោះព្រះជាម្ចាស់។ តើមនុស្សទាំងនេះគួរត្រូវបានដោះស្រាយដែរឬទេ? តើពួកគេគួរត្រូវបានអនុញ្ញាតឱ្យបន្តបំពេញភារកិច្ចរបស់ខ្លួននៅក្នុងពួកជំនុំទៀតដែរឬទេ? (អត់ទេ។) ចុះតើមនុស្សទាំងនេះគួរត្រូវបានដោះស្រាយដោយរបៀបណា? (ពួកគេគួរតែត្រូវបានបណ្ដេញចេញ។) តើមាននរណាម្នាក់ដែលឈប់ជឿ ដោយសារតែពួកគេមិនអាចទៅបរទេសបានដែរឬទេ? (មាន។) តើមនុស្សប្រភេទនេះជាអ្វី? (ជាពួកអ្នកមិនជឿ។ ពួកគេជឿលើព្រះជាម្ចាស់ គ្រាន់តែដើម្បីដេញតាមការទទួលបានព្រះពរប៉ុណ្ណោះ ហើយនៅពេលមហិច្ឆតា និងបំណងប្រាថ្នារបស់ពួកគេមិនត្រូវបានបំពេញ ពួកគេក៏ក្បត់ព្រះជាម្ចាស់។) ពួកគេអាចឈប់ជឿលើព្រះជាម្ចាស់ ដោយសារតែរឿងតូចតាចបែបនេះ។ មនុស្សបែបនេះមិនអាចនិយាយបានថាមានជំនឿពិតប្រាកដ ឬជំនឿក្លែងក្លាយឡើយ ចរិតលក្ខណៈរបស់ពួកគេគឺទាបថោកណាស់!

ករណីទីបី៖ ការយល់ថាវាមិនអាចទៅរួចក្នុងការបន្តរស់នៅ បន្ទាប់ពីត្រឡប់ទៅផ្ទះនៅជនបទវិញ

មនុស្សមួយចំនួនកើតនៅជនបទ ហើយគ្រួសាររបស់ពួកគេមិនសូវមានលុយកាក់សម្រាប់ការរស់នៅឡើយ។ របស់របរដែលពួកគេប្រើប្រាស់ក្នុងជីវិតប្រចាំថ្ងៃគឺសាមញ្ញ ហើយក្រៅពីគ្រែរឹងមួយ ទូមួយ និងតុមួយ គឺគ្មានគ្រឿងសង្ហារិមផ្សេងទៀតនៅក្នុងផ្ទះរបស់ពួកគេឡើយ។ ក្រោមផ្ទះរបស់ពួកគេធ្វើពីឥដ្ឋ ឬដី សូម្បីតែកម្រាលបេតុងក៏ពួកគេគ្មានដែរ។ ស្ថានភាពរស់នៅរបស់ពួកគេគឺខ្សត់ខ្សោយណាស់។ បន្ទាប់ពីបានមកជឿលើព្រះជាម្ចាស់ ពួកគេបំពេញភារកិច្ចរបស់ខ្លួនក្នុងការផ្សាយដំណឹងល្អ ហើយទៅតំបន់អ្នកមានទ្រព្យមួយចំនួន។ ធ្លាប់មានស្ត្រីម្នាក់បែបនេះ ដែលបានសម្លឹងមើលជុំវិញ ហើយឃើញថាបងប្អូនប្រុសស្រីភាគច្រើនមានកម្រាលឈើ ឬកម្រាលការ៉ូនៅក្នុងផ្ទះរបស់ពួកគេ ជញ្ជាំងត្រូវបានតុបតែងដោយក្រដាសបិទជញ្ជាំង ផ្ទះរបស់ពួកគេស្អាតបាតណាស់ ហើយពួកគេអាចងូតទឹកជារៀងរាល់ថ្ងៃ។ ពួកគេក៏មានគ្រឿងសង្ហារិមជាច្រើននៅក្នុងផ្ទះរបស់ពួកគេផងដែរ៖ ទូទូរទស្សន៍ និងទូធំៗ ក៏ដូចជាសាឡុង និងម៉ាស៊ីនត្រជាក់។ បន្ទប់គេងរបស់ពួកគេមានគ្រែម៉ាកស៊ីម៉ុន ហើយផ្ទះបាយរបស់ពួកគេមានគ្រឿងប្រើប្រាស់គ្រប់ប្រភេទដូចជា៖ ទូទឹកកក ម៉ាស៊ីនកម្ដៅអាហារ ឡដុត ចង្ក្រាន ម៉ាស៊ីនបឺតផ្សែង ជាដើម។ នេះជាទិដ្ឋភាពដ៏ស្រឡាំងកាំង។ ក្រៅពីនេះ នៅក្នុងទីក្រុងធំៗបែបនេះ មានកន្លែងខ្លះដែលនាងអាចជិះជណ្ដើរយន្តដើម្បីឡើងចុះរវាងជាន់នីមួយៗបាន។ កន្លែងនេះបានធ្វើឱ្យនាងភ្លឺភ្នែក ហើយបន្ទាប់ពីធ្វើការ និងផ្សាយដំណឹងល្អនៅទីនោះមួយរយៈ នាងមិនចង់ត្រឡប់ទៅវិញឡើយ។ ហេតុអ្វីបានជាដូច្នេះ? នាងគិតថា៖ «ផ្ទះដីរបស់គ្រួសារខ្ញុំ មិនអាចប្រៀបផ្ទឹមនឹងកន្លែងនេះបានទាល់តែសោះ។ ពួកយើងសុទ្ធតែជឿលើព្រះជាម្ចាស់ ដូច្នេះម្ដេចបានជាមនុស្សទាំងនេះរស់នៅបានល្អជាងគ្រួសារខ្ញុំខ្លាំងម្ល៉េះ? ជីវិតរបស់មនុស្សទាំងនេះគឺដូចជាស្ថានសួគ៌។ គ្រួសារខ្ញុំរស់នៅក្នុងទ្រុងជ្រូក វាអាក្រក់ជាងមនុស្សទាំងនេះឆ្ងាយណាស់!» បន្ទាប់ពីធ្វើការប្រៀបធៀបនេះ នាងមានអារម្មណ៍តូចចិត្ត មានអារម្មណ៍កាន់តែជាប់ជំពាក់នឹងកន្លែងនេះ ហើយរឹតតែមិនចង់ត្រឡប់ទៅវិញ។ នាងគិតថា៖ «ប្រសិនបើខ្ញុំអាចធ្វើការនៅទីនេះរយៈពេលយូរ នោះខ្ញុំនឹងមិនបាច់ត្រឡប់ទៅផ្ទះវិញទេ តើមែនទេ? រូងដីនោះមិនស័ក្ដិសមសម្រាប់មនុស្សស្នាក់នៅឡើយ»។ នាងបានស្នាក់នៅក្នុងទីក្រុងធំមួយរយៈ ហើយរៀនហូបចុក ស្លៀកពាក់ និងសោយសុខក្នុងជីវិតដូចអ្នកក្រុងដែរ ហើយរៀនរស់នៅដូចអ្នកក្រុងដែរ។ នាងមានអារម្មណ៍ថាជីវិតគឺល្អណាស់ក្នុងអំឡុងពេលនោះ។ ការមានលុយគឺជារឿងល្អ។ ការក្រីក្រធ្វើឱ្យមនុស្សគ្មានអនាគត។ មនុស្សក្រីក្រគ្រាន់តែត្រូវបានអ្នកដទៃមើលងាយប៉ុណ្ណោះ ហើយពួកគេថែមទាំងមើលងាយខ្លួនឯងទៀតផង។ កាន់តែនាងគិតពីរឿងនេះ នាងកាន់តែមិនចង់ត្រឡប់ទៅវិញ ប៉ុន្តែនាងមិនអាចធ្វើអ្វីបានឡើយ នាងត្រូវតែត្រឡប់ទៅផ្ទះវិញ។ បន្ទាប់ពីមកដល់ផ្ទះ នាងមានអារម្មណ៍ចម្រុះនៅក្នុងចិត្ត ហើយវាពិបាកទ្រាំណាស់។ ពេលដែលនាងចូលទៅក្នុងផ្ទះភ្លាម នាងឃើញថាក្រោមផ្ទះគឺជាដី ហើយនៅពេលនាងអង្គុយលើគ្រែឥដ្ឋ វាមានអារម្មណ៍ថារឹង និងមិនស្រួលសោះ។ នៅពេលនាងស្ទាបជញ្ជាំង ដៃរបស់នាងប្រឡាក់ពេញទៅដោយដី។ នៅពេលនាងនិយាយពីរបស់ឆ្ងាញ់ៗដែលនាងចង់ញ៉ាំ គ្មាននរណាម្នាក់ស្គាល់ឈ្មោះរបស់ទាំងនោះទេ ហើយក៏គ្មានកន្លែងសម្រាប់នាងងូតទឹកដែរ នៅពេលនាងចង់សម្អាតខ្លួនមុនពេលចូលគេង។ នាងគិតថាការរស់នៅបែបនេះគឺទាបថោកពេកហើយ ហើយនាងចងគំនុំនឹងឪពុកម្ដាយរបស់នាងដែលក្រីក្រពេក រហូតមិនអាចទិញអ្វីដែលនាងចង់បាន ហើយតែងតែខឹងសម្បាដាក់ពួកគាត់។ តាំងពីត្រឡប់មកវិញ វាហាក់ដូចជានាងបានក្លាយជាមនុស្សម្នាក់ផ្សេងអ៊ីចឹង។ នាងសម្លឹងមើលសមាជិកគ្រួសាររបស់នាងដោយក្រសែភ្នែកមិនពេញចិត្ត ហើយសម្លឹងមើលអ្វីៗគ្រប់យ៉ាងនៅក្នុងផ្ទះដោយក្រសែភ្នែកមិនពេញចិត្ត ដោយគិតថាវាសម្រែពេក រហូតដល់នាងមិនអាចរស់នៅទីនោះបានទៀតទេ ហើយថាប្រសិនបើនាងបន្តរស់នៅទីនោះ នាងនឹងស្លាប់ដោយសារការតូចចិត្តមិនខាន។ ការចាកចេញពីផ្ទះបានធ្វើឱ្យនាងស្គាល់ពិភពលោកខាងក្រៅ ប៉ុន្តែវាបានក្លាយជារឿងអាក្រក់មួយ ដែលធ្វើឱ្យឪពុកម្ដាយរបស់នាងខឹងនឹងនាងយ៉ាងខ្លាំង។ នៅចំណុចនោះ គំនិតមួយបានផុសឡើងក្នុងក្បាលរបស់នាង៖ «ប្រសិនបើឪពុកម្ដាយខ្ញុំមិនជឿលើព្រះជាម្ចាស់ ហើយប្រសិនបើខ្ញុំមិនជឿលើព្រះជាម្ចាស់ទេ នោះជីវិតរបស់យើងប្រាកដជាល្អជាងពេលនេះមិនខាន។ ទោះបីជាយើងមិនអាចដេកលើគ្រែម៉ាកស៊ីម៉ុនក៏ដោយ យ៉ាងហោចណាស់យើងក៏អាចហូបចុកបានល្អជាងនេះដែរ ហើយយើងអាចក្រាលការ៉ូនៅក្រោមផ្ទះបាន»។ នាងគិតថានេះគឺជាលទ្ធផលនៃការជឿលើព្រះជាម្ចាស់ ថាការជឿលើព្រះជាម្ចាស់មានន័យថាមនុស្សត្រូវតែក្រីក្រ ថាមនុស្សមិនអាចមានជីវិតល្អទេប្រសិនបើគេជឿលើព្រះជាម្ចាស់ ហើយថាគេមិនអាចញ៉ាំរបស់ឆ្ងាញ់ៗ ឬស្លៀកពាក់ខោអាវល្អៗបានឡើយ។ ចាប់ពីពេលនោះមក ស្ត្រីដ៏ឆ្នើម និងអង់អាចក្លាហានម្នាក់នេះ ដែលធ្លាប់សម្រេចបានសមិទ្ធផលខ្លះៗនៅតាមខេត្តមួយចំនួន មិនអាចងើបខ្លួនរួចឡើយ ហើយមានអារម្មណ៍ងងុយគេងពេញមួយថ្ងៃ។ នាងពិបាកនឹងងើបពីគេងនៅពេលព្រឹកណាស់ ហើយរឿងដំបូងដែលនាងធ្វើគឺរៀបចំខ្លួន និងផាត់មុខ បន្ទាប់មកស្លៀកពាក់ខោអាវដែលមនុស្សនៅទីក្រុងច្រើនតែស្លៀក។ បន្ទាប់មក នាងធ្វើមុខក្រញូវ ហើយរិះគិតថាតើពេលណានាងអាចរួចផុតពីជីវិតនៅតាមខេត្តនេះ ហើយរស់នៅតាមរបៀបដែលមនុស្សនៅទីក្រុងរស់នៅ។ សេចក្ដីអធិប្បាយដែលនាងធ្លាប់ផ្សាយ និងការតាំងចិត្តដែលនាងធ្លាប់មាន គឺបាត់បង់អស់ទៅហើយ នាងបានភ្លេចវាអស់រលីង។ សូម្បីតែថាតើនាងជាអ្នកជឿម្នាក់ឬអត់ ក៏នាងមិនដឹងផង។ នាងផ្លាស់ប្ដូរលឿនបែបនេះឯង។ ដោយសារតែនាងបានស្គាល់ពិភពលោកខាងក្រៅបន្តិច ហើយមជ្ឈដ្ឋានរស់នៅ និងគុណភាពជីវិតរបស់នាងបានផ្លាស់ប្ដូរ នាងក៏ត្រូវបានបើកសម្ដែង។

ពីមុន ស្ត្រីម្នាក់នេះបានទៅគ្រប់ទីកន្លែងដើម្បីអធិប្បាយ និងបំពេញកិច្ចការ។ នាងមានការតាំងចិត្តយ៉ាងមុតមាំ និងមានកម្លាំងយ៉ាងខ្លាំងក្លា ប៉ុន្តែទាំងនេះគ្រាន់តែជារូបរាងសំបកក្រៅប៉ុណ្ណោះ។ សូម្បីតែនាងផ្ទាល់ក៏មិនដឹងថា តើនៅក្នុងជម្រៅចិត្តរបស់នាង នាងដេញតាមអ្វី នាងចូលចិត្តអ្វី ហើយនាងជាមនុស្សប្រភេទណាផង។ បទពិសោធនៃការទៅទីក្រុងតែម្ដង បានផ្លាស់ប្ដូរសភាពជីវិតរបស់នាងដល់ឫសគល់ ហើយការឆ្លងកាត់របៀបរស់នៅដ៏ស្ដុកស្ដម្ភមួយរយៈ បានផ្លាស់ប្ដូរទិសដៅជីវិតរបស់នាងទាំងស្រុង។ តើមូលហេតុពិតប្រាកដគឺជាអ្វី? តើនរណាជាអ្នកផ្លាស់ប្ដូរនាង? មិនអាចជាព្រះជាម្ចាស់ទេ តើមែនទេ? ពិតណាស់ថាមិនមែនទេ។ ចុះតើមូលហេតុគឺជាអ្វី? នោះក៏ព្រោះតែមជ្ឈដ្ឋានបានបើកសម្ដែងនាង បើកសម្ដែងពីសារជាតិធម្មជាតិរបស់នាង ហើយបើកសម្ដែងពីការដេញតាមរបស់នាង និងផ្លូវដែលនាងកំពុងដើរ។ តើនាងកំពុងដើរលើផ្លូវអ្វី? វាមិនមែនជាផ្លូវនៃការដេញតាមសេចក្ដីពិតទេ ហើយក៏មិនមែនជាផ្លូវរបស់ពេត្រុសដែរ ក៏មិនមែនជាផ្លូវរបស់អស់អ្នកដែលត្រូវបានសង្គ្រោះ និងប្រោសឱ្យគ្រប់លក្ខណ៍ដែរ ហើយក៏មិនមែនជាផ្លូវនៃការស្វែងរកការបំពេញភារកិច្ចជាភាវៈដែលព្រះបានបង្កើតនោះដែរ ផ្ទុយទៅវិញ វាគឺជាផ្លូវរបស់បុគ្គលទទឹងនឹងព្រះគ្រីស្ទ។ ជាក់ស្ដែង ផ្លូវរបស់បុគ្គលទទឹងនឹងព្រះគ្រីស្ទ គឺជាផ្លូវនៃការដេញតាមកេរ្តិ៍ឈ្មោះ ដេញតាមឋានៈ និងដេញតាមសេចក្ដីរីករាយខាងសម្ភារៈ។ នេះគឺជាសារជាតិរបស់មនុស្សប្រភេទនេះ។ ប្រសិនបើរឿងទាំងនេះមិនមែនជាអ្វីដែលនាងដេញតាម ហើយនាងគឺជាមនុស្សដែលដេញតាមសេចក្ដីពិត នោះការផ្លាស់ប្ដូរមជ្ឈដ្ឋានបន្តិចបន្តួចបែបនេះ ដាច់ខាតនឹងមិនអាចបើកសម្ដែងនាងបានឡើយ។ យ៉ាងច្រើនបំផុត ចិត្តរបស់នាងនឹងទន់ខ្សោយបន្តិច នាងនឹងមានអារម្មណ៍តូចចិត្តបន្តិច ហើយវានឹងមានអារម្មណ៍ឈឺចាប់បន្តិចសម្រាប់នាង ឬក៏នាងនឹងមានការបង្ហាញចេញដ៏ល្ងង់ខ្លៅមួយចំនួន ប៉ុន្តែមិនដល់ថ្នាក់ត្រូវបានបើកសម្ដែងយ៉ាងច្បាស់ក្រឡែតបែបនេះឡើយ។ តើសារជាតិនៃការដេញតាមរបស់មនុស្សប្រភេទនេះគឺជាអ្វី? ពួកគេដេញតាមរឿងដូចគ្នាទៅនឹងអ្នកគ្មានជំនឿដែរ ហើយជារឿងដូចគ្នាទៅនឹងមនុស្សណាម្នាក់នៅក្នុងពិភពលោកនេះ ដែលដេញតាមកេរ្តិ៍ឈ្មោះ លាភសក្ការៈ និងនិន្នាការដ៏អាក្រក់។ ពួកគេចូលចិត្តការតែងខ្លួនបែបទាន់សម័យរបស់អ្នកគ្មានជំនឿ ចូលចិត្តរបៀបដែលអ្នកគ្មានជំនឿដើរតាមនិន្នាការដ៏អាក្រក់ ហើយពួកគេរឹតតែចូលចិត្តភាពងប់ងល់របស់អ្នកគ្មានជំនឿ ក្នុងការមានរបៀបរស់នៅខាងសាច់ឈាមដ៏ហ៊ឺហា។ ហេតុដូច្នេះហើយ ត្រឹមតែការផ្លាស់ប្ដូរមួយនៅក្នុងមជ្ឈដ្ឋានរបស់នាង ទស្សនៈជីវិតរបស់ស្ត្រីម្នាក់នេះ ព្រមទាំងអាកប្បកិរិយារបស់នាងចំពោះពិភពលោកនេះ និងចំពោះជីវិត បានផ្លាស់ប្ដូរទាំងស្រុង។ នាងគិតថា ការជឿលើព្រះជាម្ចាស់ និងការដេញតាមសេចក្ដីពិត មិនមែនជារឿងសំខាន់បំផុតនោះទេ ហើយថានៅពេលមនុស្សនៅរស់ក្នុងពិភពលោកនេះ ពួកគេគួរសោយសុខខាងសាច់ឈាម ហើយសោយសុខនឹងជីវិត គួរដេញតាមនិន្នាការសង្គម ហើយគួរតែធ្វើខ្លួនឱ្យដូចជាបុគ្គលដែលមានមន្តស្នេហ៍ និងលេចធ្លោនៅក្នុងសង្គម ដែលធ្វើឱ្យអ្នកដទៃងាកមើលនៅពេលពួកគេដើរកាត់ ធ្វើឱ្យអ្នកដទៃច្រណែន និងធ្វើឱ្យមនុស្សម្នាគោរពបូជាពួកគេ។ មានមនុស្សមួយចំនួន ដែលបន្ទាប់ពីបានជួបប្រទះមជ្ឈដ្ឋានកាន់តែច្រើន ជួបប្រទះមនុស្សគ្រប់ប្រភេទ និងបានស្គាល់ពិភពលោកខាងក្រៅកាន់តែទូលាយ ដោយសារតែពួកគេដេញតាមសេចក្ដីពិត និងដោយសារតែពួកគេយល់ពីបំណងព្រះហឫទ័យរបស់ព្រះជាម្ចាស់ ពួកគេកាន់តែមានសមត្ថភាពមើលធ្លុះនិន្នាការដ៏អាក្រក់ទាំងនេះ និងមើលធ្លុះមនុស្សជាតិ។ ចិត្តរបស់ពួកគេកាន់តែអាចស្អប់ខ្ពើមផ្លូវដែលមនុស្សលោកិយនេះកំពុងដើរ ព្រមទាំងវែកដឹងពីវា និងបោះបង់វាចោលទាំងស្រុង ដើម្បីដេញតាមការដើរលើផ្លូវដែលព្រះជាម្ចាស់ណែនាំពួកគេ។ ចំណែកឯមនុស្សដែលមិនដេញតាមសេចក្ដីពិត និងដែលមានសារជាតិជាអាទទឹងនឹងព្រះគ្រីស្ទវិញ ពេលដែលពួកគេបានស្គាល់ពិភពលោកខាងក្រៅ និងជួបប្រទះមជ្ឈដ្ឋានផ្សេងៗភ្លាម មហិច្ឆតា និងបំណងប្រាថ្នារបស់ពួកគេ មិនត្រឹមតែមិនថយចុះប៉ុណ្ណោះទេ ប៉ុន្តែបែរជាកើនឡើង និងកាន់តែធំទៅៗ។ បន្ទាប់ពីមហិច្ឆតា និងបំណងប្រាថ្នារបស់ពួកគេកាន់តែធំ មនុស្សទាំងនេះរឹតតែច្រណែននឹងជីវិតរបស់មនុស្សនៅក្នុងលោកីយ៍ ដែលសោយសុខនឹងរបស់ល្អៗ ហើយមានលុយកាក់ និងមានឥទ្ធិពល ហើយពួកគេកើតមានការមើលងាយចំពោះជីវិតរបស់អ្នកជឿ នៅក្នុងជម្រៅចិត្តរបស់ពួកគេ។ ពួកគេគិតថា អ្នកជឿភាគច្រើនមិនដេញតាមលោកីយ៍ គ្មានលុយកាក់ គ្មានឋានៈ គ្មានឥទ្ធិពល និងមិនសូវស្គាល់ពិភពលោកទេ ថាអ្នកជឿទាំងនោះមិនមានមន្តស្នេហ៍ដូចអ្នកគ្មានជំនឿ មិនយល់ពីរបៀបសោយសុខនឹងជីវិតបានល្អដូចអ្នកគ្មានជំនឿ និងមិនចេះអួតសម្ញែងខ្លាំងដូចអ្នកគ្មានជំនឿឡើយ។ ជាលទ្ធផល ការប្រឆាំង និងការប្រទូសរ៉ាយចំពោះការជឿលើព្រះជាម្ចាស់ ក៏ដុះដាលឡើងនៅក្នុងជម្រៅចិត្តរបស់ពួកគេ។ ហេតុដូច្នេះហើយ សម្រាប់មនុស្សជាច្រើនដែលមានសារជាតិជាអាទទឹងនឹងព្រះគ្រីស្ទ ចាប់តាំងពីពេលដែលពួកគេចាប់ផ្ដើមជឿលើព្រះជាម្ចាស់រហូតមកដល់ពេលនេះ គេមិនអាចដឹងថា តើអ្នកទាំងនោះពិតជាមនុស្សដែលមានសារជាតិជាអាទទឹងនឹងព្រះគ្រីស្ទឬអត់នោះទេ ប៉ុន្តែថ្ងៃណាមួយ នៅពេលមជ្ឈដ្ឋានដ៏ស័ក្ដិសមមកដល់ វានឹងបើកសម្ដែងពួកគេមិនខាន។ ពីមុន នៅពេលមនុស្សដែលត្រូវបានបើកសម្ដែង មិនទាន់ត្រូវបានបើកសម្ដែងនៅឡើយ ពួកគេក៏បានគោរពតាមបទប្បញ្ញត្តិ និងធ្វើអ្វីដែលពួកគេគួរតែធ្វើដែរ។ ទោះបីជាដំណាក់របស់ព្រះជាម្ចាស់ស្នើឱ្យពួកគេធ្វើអ្វីក៏ដោយ ក៏ពួកគេធ្វើវាដែរ ហើយពួកគេអាចស៊ូទ្រាំនឹងការរងទុក្ខ និងការលះបង់បាន។ ពួកគេមើលទៅហាក់ដូចជាអ្នកដែលបំពេញភារកិច្ចបានល្អ ជាមនុស្សដែលដើរលើផ្លូវត្រូវ ហើយមានលក្ខណៈ និងអាកប្បកិរិយាជាមនុស្សដែលជឿលើព្រះជាម្ចាស់។ ក៏ប៉ុន្តែ មិនថាពួកគេបានធ្វើអ្វីពីសំបកក្រៅនោះទេ ក៏សារជាតិ និងផ្លូវដែលពួកគេកំពុងដើរ មិនអាចទប់ទល់នឹងការល្បងលនៃពេលវេលា ឬការល្បងលនៃមជ្ឈដ្ឋានផ្សេងៗបានឡើយ។ មិនថាមនុស្សម្នាក់ជឿលើព្រះជាម្ចាស់ប៉ុន្មានឆ្នាំនោះទេ ហើយមិនថាមូលដ្ឋាននៃសេចក្ដីជំនឿរបស់គេរឹងមាំកម្រិតណានោះទេ ប្រសិនបើគេមានសារជាតិជាអាទទឹងនឹងព្រះគ្រីស្ទ ហើយកំពុងដើរលើផ្លូវរបស់បុគ្គលទទឹងនឹងព្រះគ្រីស្ទ នោះគេច្បាស់ជានឹងដេញតាមសេចក្ដីរីករាយខាងសម្ភារៈ ដេញតាមរបៀបរស់នៅដ៏ហ៊ឺហា ដេញតាមការផ្គត់ផ្គង់ខាងសម្ភារៈដ៏ស្ដុកស្ដម្ភ ហើយលើសពីនេះទៅទៀត នឹងដេញតាមរាល់របស់ដែលគួរឱ្យចង់បានគ្រប់ប្រភេទ ស្របពេលជាមួយគ្នានោះ ក៏ច្រណែននឹងអាកប្បកិរិយា និងការប្រព្រឹត្តដែលមនុស្សខាងលោកិយមានចំពោះការរស់នៅផងដែរ។ នេះជារឿងប្រាកដណាស់។ ហេតុដូច្នេះហើយ ទោះបីជាពេលនេះមនុស្សគ្រប់គ្នាកំពុងស្ដាប់សេចក្ដីអធិប្បាយ ហូប និងផឹកព្រះបន្ទូលរបស់ព្រះជាម្ចាស់ និងបំពេញភារកិច្ចរបស់ខ្លួនក៏ដោយ ក៏មនុស្សដែលធ្វើរឿងទាំងនេះ តែមិនដេញតាមសេចក្ដីពិត ច្បាស់ជានឹងដេញតាមរបស់របរខាងសម្ភារៈមិនខាន។ រឿងទាំងនេះនឹងស្ថិតនៅលំដាប់អាទិភាពនៅក្នុងចិត្តរបស់ពួកគេ ហើយពេលដែលមជ្ឈដ្ឋានន ឬកាលៈទេសៈដ៏ស័ក្ដិសមមកដល់ភ្លាម បំណងប្រាថ្នារបស់ពួកគេនឹងដុះដាលឡើង ហើយចាប់ផ្ដើមធ្វើសកម្មភាព។ នៅពេលឈានដល់ចំណុចនេះភ្លាម នោះគឺជាពេលដែលពួកគេនឹងត្រូវបានបើកសម្ដែងហើយ។ ប្រសិនបើមនុស្សមិនដេញតាមសេចក្ដីពិតទេ មិនយូរមិនឆាប់ ថ្ងៃនេះនឹងមកដល់សម្រាប់ពួកគេមិនខាន។ ចំណែកឯមនុស្សដែលដេញតាមសេចក្ដីពិត យល់ពីសេចក្ដីពិត ហើយចាត់ទុកសេចក្ដីពិតជាគ្រឹះរបស់ពួកគេវិញ នៅពេលដែលសេចក្ដីល្បួង និងមជ្ឈដ្ឋានទាំងនេះមកដល់ ពួកគេអាចប្រឈមមុខនឹងរឿងទាំងនោះបានយ៉ាងត្រឹមត្រូវ បដិសេធរឿងទាំងនោះ និងប្រកាន់ខ្ជាប់នូវទីបន្ទាល់របស់ខ្លួនថ្វាយព្រះជាម្ចាស់។ នៅពេលសេចក្ដីល្បួងទាំងនេះមកដល់ ពួកគេក៏អាចញែកដឹងថាតើអ្វីជារឿងវិជ្ជមាន និងអ្វីជារឿងអវិជ្ជមាន ហើយដឹងថាតើវាជារឿងដែលពួកគេចង់បានឬអត់។ វាប្រៀបដូចជាស្ត្រីមួយចំនួន ដែលមិនចាប់អារម្មណ៍នឹងបុរសដែលតាមស្រឡាញ់ពួកគេអ៊ីចឹង មិនថាបុរសទាំងនោះមានលុយច្រើនប៉ុនណាក៏ដោយ។ ហេតុអ្វីបានជាពួកគេមិនចាប់អារម្មណ៍? ពីព្រោះបុរសទាំងនោះមិនមានចរិតលក្ខណៈល្អឡើយ។ ស្ត្រីខ្លះមិនស្វែងរកគូស្រករទេ ពីព្រោះគ្មានបុរសអ្នកមានណាតាមស្រឡាញ់ពួកគេឡើយ។ ប្រសិនបើបុរសមានលុយម្នាក់តាមស្រឡាញ់ពួកគេ ហើយទិញរ៉ូបម៉ាកល្បីតម្លៃ ២០.០០០ យ័នឱ្យពួកគេ នោះពួកគេនឹងចាប់អារម្មណ៍មិនខាន ហើយប្រសិនបើបន្ទាប់មក គាត់ទិញអាវរោមសត្វតម្លៃ ១០០.០០០ យ័ន ឬពេជ្រគ្រាប់ធំ ផ្ទះដ៏ធំស្អាត និងឡានមួយឱ្យពួកគេទៀត នោះពួកគេនឹងយល់ព្រមរៀបការជាមួយគាត់ភ្លាមតែម្ដង។ ដូច្នេះ នៅពេលលស្ត្រីទាំងនេះធ្លាប់និយាយថា ពួកគេនឹងមិនរៀបការទេ តើនេះជារឿងពិត ឬក្លែងក្លាយ? វាគឺជាការកុហក។ ហេតុដូច្នេះហើយ មានមនុស្សជាច្រើនដែលនិយាយថា ពួកគេមិនដេញតាមលោកីយ៍ ហើយមិនដេញតាមអនាគត និងសេចក្ដីរីករាយនៃលោកីយ៍ឡើយ ប៉ុន្តែនោះគឺនៅពេលដែលគ្មានសេចក្ដីល្បួងដាក់នៅចំពោះមុខពួកគេប៉ុណ្ណោះ បរិស្ថានមិនអំណោយផលសម្រាប់រឿងនោះឡើយ។ ពេលដែលមជ្ឈដ្ឋានដ៏អំណោយផលមកដល់ភ្លាម ពួកគេនឹងធ្លាក់ចូលទៅក្នុងរឿងនោះយ៉ាងជ្រៅ ហើយមិនអាចដកខ្លួនរួចឡើយ។ វាប្រៀបដូចជាឧទាហរណ៍ដែលយើងទើបតែបានលើកឡើងអ៊ីចឹង។ ស្ត្រីម្នាក់នោះមិនបានដកខ្លួនចេញពីស្ថានការណ៍ពនោះឡើយ។ បន្ទាប់ពីសោយសុខនឹងជីវិតនៅទីក្រុងមួយរយៈ នាងមិនដឹងថានាងជានរណាឡើយ ហើយក៏វង្វេងផ្លូវបាត់ទៅ។ ប្រសិនបើនាងត្រូវបានគេដាក់ឱ្យរស់នៅក្នុងរាជវាំង ចុះតើនាងគួរតែឱ្យឪពុកម្ដាយរបស់នាងសម្លាប់ខ្លួនឱ្យបានឆាប់តាមដែលអាចធ្វើទៅបាន ដើម្បីកុំឱ្យខូចឈ្មោះរបស់នាងឬ? មនុស្សបែបនេះមានសមត្ថភាពធ្វើរឿងល្ងង់ខ្លៅគ្រប់បែបយ៉ាង ដើម្បីតែការសោយសុខ កេរ្តិ៍ឈ្មោះ របៀបរស់នៅដ៏ហ៊ឺហា និងគុណភាពជីវិតដ៏ខ្ពស់របស់ពួកគេ។ ពួកគេគ្មានតម្លៃឡើយ ហើយមានចរិតលក្ខណៈថោកទាប។ តើមនុស្សបែបនេះធ្លាប់ដេញតាមសេចក្ដីពិតដែរឬទេ? (មិនធ្លាប់ទេ។) ចុះតើសេចក្ដីអធិប្បាយដែលនាងបានផ្សាយនោះ មកពីណា? តើនាងមានសេចក្ដីអធិប្បាយដើម្បីផ្សាយដែរឬទេ? អ្វីដែលនាងបានផ្សាយ មិនមែនជាសេចក្ដីអធិប្បាយទេ ប៉ុន្តែជាគោលលទ្ធិ។ នាងកំពុងតែសម្ដែង និងបំភាន់មនុស្សប៉ុណ្ណោះ មិនមែនផ្សាយសេចក្ដីអធិប្បាយឡើយ។ នាងបានផ្សាយសេចក្ដីអធិប្បាយជាច្រើន ចុះម្ដេចបានជាសូម្បីតែបញ្ហាផ្ទាល់ខ្លួនរបស់នាង ក៏នាងមិនអាចដោះស្រាយបានផងនោះ? តើនាងដឹងទេថានាងអាចធ្លាក់ដល់ចំណុចនេះ? តើនាងមើលឃើញរឿងរ៉ាវបានច្បាស់ដែរឬទេ? នាងបានផ្សាយសេចក្ដីអធិប្បាយជាច្រើន ប៉ុន្តែបន្ទាប់ពីសោយសុខនឹងជីវិតនៅទីក្រុងមួយរយៈ នាងមិនអាចយកឈ្នះលើសេចក្ដីល្បួងបែបនេះបានឡើយ ហើយក៏មិនអាចប្រកាន់ខ្ជាប់នូវទីបន្ទាល់របស់ខ្លួនបានដែរ។ ដូច្នេះ តើអ្វីដែលនាងបានផ្សាយ គឺជាសេចក្ដីអធិប្បាយមែនទេ? វាច្បាស់ក្រឡែតណាស់ថា មិនមែនទេ។ នេះគឺជាករណីទីបី។

ករណីទីបួន៖ ការប្រើប្រាស់តង្វាយដោយបោកប្រាស់ដើម្បីសងបំណុល

ពីមុន នៅពេលដែលខ្ញុំនៅចិនដីគោក ពួកយើងត្រូវការស្វែងរកកន្លែងដែលមានសុវត្ថិភាពគួរសមមួយ សម្រាប់ឱ្យអ្នករួមការងារជួបជុំគ្នា ដូច្នេះ ពួកយើងក៏បានរកឃើញគ្រួសារទទួលភ្ញៀវមួយ។ គ្រួសារនេះស្ម័គ្រចិត្តទទួលពួកយើង និងបានជួយការពារកន្លែងនោះ។ ទោះជាយ៉ាងនេះក្ដី មួយរយៈក្រោយមក គ្រួសារនោះក៏ចាប់ផ្ដើមគិតថា៖ «មើលទៅ អ្នករាល់គ្នាមានគម្រោងជួបជុំគ្នានៅទីនេះរយៈពេលយូរហើយ។ អ្នករាល់គ្នាមិនអាចជួបជុំគ្នានៅកន្លែងណាផ្សេងក្រៅពីផ្ទះរបស់ខ្ញុំឡើយ ដូច្នេះ ខ្ញុំគួរតែឆ្លៀតឱកាសនេះដើម្បីកេងចំណេញពីស្ថានការណ៍នេះ។ តើខ្ញុំមិនមែនជាមនុស្សល្ងង់ទេឬ បើខ្ញុំមិនធ្វើបែបនោះ?»។ ម្ដងនោះ នៅពេលដែលពួកយើងបានប្រមូលផ្ដុំគ្នាសម្រាប់ការជួបជុំអ្នករួមការងារ ហើយអ្នកចូលរួមមិនទាន់មកដល់គ្រប់គ្នាផង ក៏មានមនុស្សម្នាក់បានមកផ្ទះរបស់គ្រួសារទទួលភ្ញៀវនោះដោយគ្មានហេតុផលច្បាស់លាស់ ហើយអង្គុយនៅក្នុងបន្ទប់ទទួលភ្ញៀវ មិនព្រមចាកចេញឡើយ។ អ្នកទទួលភ្ញៀវបានមកប្រាប់ថា មនុស្សម្នាក់នេះបានមកដើម្បីទារបំណុល ហើយថាគ្រួសាររបស់គាត់បានខ្ចីលុយពីមនុស្សម្នាក់នេះកាលពីប៉ុន្មានឆ្នាំមុន ហើយមិនទាន់បានសងវិញទេ។ តើអ្នករាល់គ្នាគិតថាមានរឿងអ្វីកើតឡើងនៅត្រង់នេះ? មនុស្សម្នាក់នេះអាចមកមុនពេល ឬក៏អាចមកនៅពេលក្រោយបាន ប៉ុន្តែគាត់បែរជាមកទារបំណុលចំពេលនេះទៅវិញ។ តើនេះគ្រាន់តែជារឿងចៃដន្យ ឬក៏មាននរណាម្នាក់មានចេតនារៀបចំវាឱ្យទៅជាបែបនេះ? គេមិនអាចហាមចិត្តមិនឱ្យសង្ស័យបានឡើយ។ មានអ្វីម្យ៉ាងមិនប្រក្រតីកំពុងកើតឡើងហើយ។ តើមានរឿងអ្វីកំពុងកើតឡើងទៅ? តើមិនមែនគ្រួសារនោះមានបំណងអាក្រក់ ហើយមានចេតនាហៅមនុស្សម្នាក់នោះឱ្យមកទីនេះទេឬ? (មែនហើយ។) ខ្ញុំបាននិយាយថា៖ «ដេញគាត់ចេញពីទីនេះភ្លាមទៅ»។ អ្នកទទួលភ្ញៀវនោះនិយាយថា៖ «គាត់នឹងមិនចាកចេញទេ ទាល់តែបានលុយ»។ ខ្ញុំបាននិយាយថា៖ «ហេតុអ្វីបានជាអ្នកមិនសងគាត់វិញទៅ?»។ អ្នកទទួលភ្ញៀវនោះនិយាយរអាក់រអួល ដែលមានន័យបញ្ឆិតបញ្ឆៀងថា ពួកគេនឹងមិនសងបំណុលរបស់ពួកគេទេ ទោះបីជាពួកគេមានលុយក៏ដោយ ពួកគេចង់បានលុយខ្ចីគេទទេៗ។ អ្នកទារបំណុលបានរង់ចាំនៅទីនោះ ហើយនៅតែមិនទាន់ចាកចេញឡើយ នៅពេលអ្នករួមការងារផ្សេងទៀតរៀបនឹងមកដល់។ តើអ្នកទទួលភ្ញៀវនោះមានគម្រោងធ្វើអ្វី? តើនេះមិនមែនជាល្បិចដែលបានគ្រោងទុកជាមុនទេឬ? (មែនហើយ។) ក្រោយមក ខ្ញុំបានប្រាប់មនុស្សម្នាក់ឱ្យយកលុយទៅឱ្យអ្នកទទួលភ្ញៀវ ហើយឱ្យគាត់ដេញអ្នកទារបំណុលនោះចេញភ្លាមៗ។ បន្ទាប់ពីឱ្យលុយទៅអ្នកទទួលភ្ញៀវរួច អ្នកទារបំណុលក៏បានចាកចេញក្នុងរយៈពេលកន្លះម៉ោង។ តាមធម្មតា អ្នកទារបំណុលនោះមិនគួរត្រឡប់មកវិញទេ ប៉ុន្តែរឿងនេះមិនទាន់ចប់ឡើយ។ មួយខែក្រោយមក អ្នកទារបំណុលបានមកម្ដងទៀត មុនពេលមានការជួបជុំអ្នករួមការងារ។ អ្នកទទួលភ្ញៀវនោះនិយាយថា កាលពីលើកមុន បំណុលត្រូវបានសងតែមួយផ្នែកប៉ុណ្ណោះ មិនមែនទាំងអស់ទេ។ តើគោលដៅរបស់គាត់ក្នុងការនិយាយបែបនេះ គឺជាអ្វី? គឺដើម្បីឱ្យដំណាក់របស់ព្រះជាម្ចាស់សងបំណុលឱ្យគាត់ម្ដងទៀត។ វាដូចគ្នានឹងលើកមុនដែរ បន្ទាប់ពីឱ្យលុយទៅអ្នកទទួលភ្ញៀវនោះរួច អ្នកទារបំណុលក៏បានចាកចេញ។ ចាប់ពីពេលនោះមក រាល់ពេលដែលពួកយើងទៅជួបជុំគ្នានៅទីនោះ អ្នកទារបំណុលមិនដែលមកទៀតឡើយ ពីព្រោះពួកយើងបានសងបំណុលរបស់អ្នកទទួលភ្ញៀវរួចរាល់ជាពីរលើកទៅហើយ។ អ្នកទទួលភ្ញៀវបារម្ភថា ប្រសិនបើគាត់សុំលុយច្រើនបែបនេះតាំងពីដំបូង ពួកយើងនឹងមិនយល់ព្រមបង់ឱ្យទេ ដូច្នេះ គាត់ក៏សុំវាជាពីរលើក។ តើលុយនេះគួរត្រូវបានចាត់ទុកយ៉ាងដូចម្ដេច? តើដំណាក់របស់ព្រះជាម្ចាស់ឱ្យគាត់ខ្ចី ឬក៏គាត់បានប្រើឧបាយកលឱ្យដំណាក់របស់ព្រះជាម្ចាស់ឱ្យលុយទៅគាត់? (គាត់បានប្រើឧបាយកលលើដំណាក់របស់ព្រះជាម្ចាស់។) តាមពិតទៅ គាត់បានបោកប្រាស់ដំណាក់របស់ព្រះជាម្ចាស់ឱ្យប្រគល់លុយទៅគាត់។ អ៊ីចឹង ហេតុអ្វីបានជាដំណាក់របស់ព្រះជាម្ចាស់ឱ្យលុយទៅគាត់? តើពួកយើងមិនអាចមិនឱ្យលុយទៅគាត់បានទេឬ? យ៉ាងណា ក៏វាជារឿងសមហេតុផល និងស្របច្បាប់សម្រាប់ពួកយើងក្នុងការមិនឱ្យលុយទៅគាត់ ប៉ុន្តែ នោះមានន័យថា អ្នករួមការងារនឹងមិនអាចជួបជុំគ្នាបានឡើយ។ ចុះតើពួកយើងមានហេតុផលអ្វីក្នុងការឱ្យលុយទៅគាត់? នៅពេលនោះ ការគិតរបស់ខ្ញុំគឺចាត់ទុកលុយនេះជាថ្លៃឈ្នួលផ្ទះ។ ប្រសិនបើពួកយើងជួលផ្ទះសំណាក់ ឬកន្លែងលេងកីឡា តើវាក៏មិនអស់លុយពួកយើងដែរទេឬ? ពួកយើងមិនអាចជួបជុំគ្នានៅកន្លែងទាំងនោះបានទេ ហើយវាក៏គ្មានសុវត្ថិភាពដែរ។ នៅទីនេះ អ្នកទទួលភ្ញៀវជួយការពារកន្លែងនេះ ហើយសុវត្ថិភាពរបស់ពួកយើងត្រូវបានធានា ដូច្នេះ តើវាសមហេតុផលដែរឬទេ ដែលដំណាក់របស់ព្រះជាម្ចាស់ចំណាយលុយខ្លះដើម្បីសងបំណុលរបស់គាត់? (សមហេតុផលមែន។) គ្រាន់តែថាលុយនោះមិនត្រូវបានផ្ដល់ឱ្យក្នុងរបៀបត្រឹមត្រូវបើកចំហប៉ុណ្ណោះ។ ទោះជាយ៉ាងនេះក្ដី នៅក្នុងមជ្ឈដ្ឋានដូចជាប្រទេសនៃនាគដ៏ធំមានសម្បុរក្រហម ជាញឹកញាប់ វាក៏ចាំបាច់ត្រូវតែធ្វើរឿងបែបនេះដែរ។

មនុស្សមួយចំនួនមានភាពជាមនុស្សអាក្រក់ ហើយពួកគេមិនស្ម័គ្រចិត្តទាំងស្រុងក្នុងការបំពេញភារកិច្ចរៀបចំទទួលភ្ញៀវឡើយ។ ពួកយើងប្រើប្រាស់ពួកគេដើម្បីការពារកន្លែងដែលពួកយើងកំពុងនៅ ដូច្នេះ ពួកយើងត្រូវតែអនុញ្ញាតឱ្យពួកគេកេងចំណេញខ្លះៗពីស្ថានការណ៍នេះ។ ទោះជាយ៉ាងនេះក៏ដោយ បន្ទាប់ពីពួកគេកេងចំណេញហើយ តើពួកគេនៅតែអាចទទួលបានសេចក្ដីសង្គ្រោះដែរឬទេ? អត់ទេ ពួកគេមិនអាចទេ។ វាមិនមែនថាព្រះជាម្ចាស់នឹងមិនសង្គ្រោះពួកគេនោះទេ ប៉ុន្តែមនុស្សប្រភេទនេះមិនអាចទទួលបានសេចក្ដីសង្គ្រោះឡើយ។ ពួកគេបោកប្រាស់អ្នកគ្រប់គ្នា ហើយកេងចំណេញពីអ្នកគ្រប់គ្នា។ នៅពេលដែលពួកគេបំពេញភារកិច្ចរបស់ខ្លួន និងព្យាយាមសន្សំអំពើល្អទុកខ្លះ ពួកគេតែងតែត្រូវបោកប្រាស់យករបស់អ្វីម្យ៉ាងដែលគួរឱ្យចង់បានពីភារកិច្ចនោះជានិច្ច ហើយមិនថាពួកគេទាក់ទងជាមួយនរណានោះទេ ពួកគេប្រកាន់ខ្ជាប់នូវគោលការណ៍ដែលតែងតែកេងចំណេញប៉ុណ្ណោះ ហើយមិនដែលព្រមខាតបង់ឡើយ។ នេះគឺជាគោលការណ៍ដែលពួកគេធ្វើតាម សម្រាប់ការបំពេញភារកិច្ចនៅក្នុងដំណាក់របស់ព្រះជាម្ចាស់។ អ៊ីចឹង តើ «អំពើល្អ» ទាំងនេះមកពីណា? វាត្រូវបានទិញ និងបង់លុយដោយដំណាក់របស់ព្រះជាម្ចាស់ មិនមែនមនុស្សទាំងនេះសន្សំអំពើល្អទុកដោយខ្លួនឯងឡើយ។ ពួកគេមិនសន្សំអំពើល្អទុកទេ។ ពួកគេផ្ដល់កន្លែងមួយ ដំណាក់របស់ព្រះជាម្ចាស់ចំណាយលុយ ហើយចាត់ទុកវាជាថ្លៃឈ្នួលផ្ទះ។ នេះមិនមានអ្វីពាក់ព័ន្ធនឹងអំពើល្អឡើយ ហើយវាក៏មិនមែនជាអំពើល្អរបស់ពួកគេដែរ។ តើវាជាឥរិយាបថប្រភេទណាទៅ នៅពេលមនុស្សម្នាក់ជ្រកក្រោមស្លាកនៃការផ្ដល់កន្លែងសម្រាប់បងប្អូនប្រុសស្រីតំណាងឱ្យដំណាក់របស់ព្រះជាម្ចាស់ ដើម្បីទទួលបានលុយកាក់ ឬរបស់របរពីដំណាក់របស់ព្រះជាម្ចាស់ដោយការបោកប្រាស់នោះ? តើមនុស្សប្រភេទនេះមានចរិតលក្ខណៈបែបណា? តើឥរិយាបថរបស់ពួកគេអាចត្រូវបានព្រះជាម្ចាស់ចងចាំដែរឬទេ? តើចរិតលក្ខណៈរបស់ពួកគេស្ថិតនៅកម្រិតណា នៅក្នុងចិត្តរបស់មនុស្ស និងនៅក្នុងព្រះហឫទ័យរបស់ព្រះជាម្ចាស់? ការសន្សំអំពើល្អទុក គឺជារឿងដែលអ្នកគួរតែសន្សំ អ្នកសន្សំអំពើល្អទុកដើម្បីជាប្រយោជន៍ដល់គោលដៅរបស់អ្នក ហើយអ្វីគ្រប់យ៉ាងដែលអ្នកធ្វើ គឺដើម្បីខ្លួនអ្នកផ្ទាល់ មិនមែនដើម្បីអ្នកដទៃឡើយ។ តាមរយៈការធ្វើអ្វីដែលអ្នកគួរធ្វើ អ្នកទទួលបានរង្វាន់រួចទៅហើយ ហើយអ្នកក៏ទទួលបានរបស់ដែលគួរឱ្យចង់បានតាមបំណងរបស់អ្នករួចហើយដែរ ដូច្នេះ តើព្រះជាម្ចាស់ទតឃើញអ្នកយ៉ាងដូចម្ដេចនៅក្នុងព្រះហឫទ័យរបស់ទ្រង់? អ្នកធ្វើរឿងល្អៗដើម្បីទទួលបានអ្វីមួយជាផលប្រយោជន៍របស់អ្នក មិនមែនដើម្បីទទួលបានសេចក្ដីពិត ឬទទួលបានជីវិតឡើយ កុំថាឡើយដល់ការបំពេញព្រះហឫទ័យព្រះជាម្ចាស់នោះ។ តើព្រះជាម្ចាស់នៅតែអាចសង្គ្រោះមនុស្សបែបនេះដែរឬទេ? អត់ទេ ទ្រង់មិនអាចទេ។ ពួកគេគ្រាន់តែសន្សំអំពើល្អទុកបន្តិចបន្តួច និងបំពេញកាតព្វកិច្ច និងភារកិច្ចតូចតាចប៉ុណ្ណោះ ប៉ុន្តែពួកគេបែរជាលូកដៃសុំលុយទូទាត់ពីដំណាក់របស់ព្រះជាម្ចាស់ ពួកគេទារលុយបន្តិចបន្តួចពីដំណាក់របស់ព្រះជាម្ចាស់ គិតរកវិធីគ្រប់បែបយ៉ាងដើម្បីបោកប្រាស់ដំណាក់របស់ព្រះជាម្ចាស់ និងទទួលបានរបស់ដែលគួរឱ្យចង់បាន ហើយធ្វើឱ្យប្រាកដថាពួកគេមិនដែលខាតបង់ឡើយ ហាក់ដូចជាពួកគេកំពុងធ្វើជំនួញអ៊ីចឹង។ ដូចនេះ អំពើល្អនេះមិនមែនជាអំពើល្អទេ វាបានប្រែទៅជាអំពើអាក្រក់វិញ ហើយមិនត្រឹមតែព្រះជាម្ចាស់នឹងមិនចងចាំវាប៉ុណ្ណោះទេ ប៉ុន្តែទ្រង់នឹងលុបចោល និងដកហូតសិទ្ធិរបស់មនុស្សទាំងនេះក្នុងការទទួលបានសេចក្ដីសង្គ្រោះទៀតផង។ នៅពេលអ្នកទទួលភ្ញៀវនោះឱ្យដំណាក់របស់ព្រះជាម្ចាស់សងបំណុលឱ្យគាត់ តើវាមានលក្ខណៈបោកប្រាស់បន្តិចដែរឬទេ? នេះគឺជាអ្វីដែលពួកទទឹងនឹងព្រះគ្រីស្ទធ្វើ។ នៅពេលដែលពួកគេចង់បានលុយ ពួកគេមិនធ្វើវាតាមរបៀបត្រឹមត្រូវបើកចំហឡើយ ផ្ទុយទៅវិញ ពួកគេធ្វើវាតាមរបៀបដែលមានលក្ខណៈបោកប្រាស់ ដោយចាប់យកឱកាសដើម្បីគាបទាររបស់របរ។ តើព្រះជាម្ចាស់សង្គ្រោះអស់អ្នកដែលគាបទារតង្វាយថ្វាយព្រះជាម្ចាស់ដែរឬទេ? (អត់ទេ ព្រះអង្គមិនសង្គ្រោះទេ។) ប្រសិនបើមនុស្សទាំងនេះប្រែចិត្ត និងមានជំនឿពិតប្រាកដ តើពួកគេគួរត្រូវបានសង្គ្រោះដែរឬទេ? (មិនគួរទេ។) ហេតុអ្វីទៅ? (ការពិតដែលថាមនុស្សទាំងនេះអាចធ្វើសកម្មភាពបោកប្រាស់ចំពោះដំណាក់របស់ព្រះជាម្ចាស់ មានន័យថាព្រះជាម្ចាស់គ្មានកន្លែងនៅក្នុងចិត្តរបស់ពួកគេឡើយ ពួកគេគឺជាពួកអ្នកមិនជឿយ៉ាងពិតប្រាកដ។) តើពួកអ្នកមិនជឿនឹងប្រែចិត្តដែរឬទេ? ប្រភេទពួកអ្នកមិនជឿដែលជាពួកទទឹងនឹងព្រះគ្រីស្ទ នឹងមិនប្រែចិត្តឡើយ។ ផលប្រយោជន៍ផ្ទាល់ខ្លួនរបស់ពួកគេ គឺជាចំណុចកណ្ដាលនៃអ្វីគ្រប់យ៉ាងដែលពួកគេធ្វើ ហើយពួកគេនឹងមិនប្រែចិត្តជាដាច់ខាត ទោះបីជាពួកគេស្លាប់ក៏ដោយ។ ពួកគេមិនទទួលស្គាល់ថាពួកគេបានធ្វើរឿងខុសឆ្គងទេ ហើយក៏មិនទទួលស្គាល់ថាពួកគេបានធ្វើសេចក្ដីអាក្រក់ដែរ ដូច្នេះ តើពួកគេនឹងប្រែចិត្តដើម្បីអ្វីទៅ? ការប្រែចិត្ត គឺសម្រាប់មនុស្សដែលមានភាពជាមនុស្ស ដែលមានមនសិការ និងវិចារណញ្ញាណ ហើយដែលអាចមើលឃើញពីសេចក្ដីពុករលួយរបស់ពួកគេយ៉ាងច្បាស់ និងទទួលស្គាល់វា។ នៅពេលដែលគ្រួសារទទួលភ្ញៀវនោះបានបំពេញភារកិច្ចតូចតាចមួយ ពួកគេត្រូវតែបោកប្រាស់យករបស់អ្វីម្យ៉ាងដែលគួរឱ្យចង់បានពីភារកិច្ចនោះ ហើយសូម្បីតែឱកាសបែបនេះ ក៏ពួកគេមិនរំលងដែរ។ ពួកគេគឺជាអ្នកបោកប្រាស់ដ៏ធំ។ នេះគឺជាករណីទីបួន។

ករណីទីប្រាំ៖ ការទាមទារប្រាក់ឈ្នួលសម្រាប់ការធ្វើការឱ្យដំណាក់របស់ព្រះជាម្ចាស់

នៅចិនដីគោក មានកិច្ចការខ្លះដែលមានគ្រោះថ្នាក់ និងប្រថុយប្រថានគួរសម ហើយជាកិច្ចការដែលត្រូវការមនុស្សមានប្រាជ្ញា និងមានគុណសម្បត្តិជាក់លាក់ដើម្បីបំពេញ។ នៅពេលនោះ មានមនុស្សម្នាក់ដែលមានគុណសម្បត្តិទាំងនេះ ដូច្នេះ ខាងលើក៏បានរៀបចំឱ្យគាត់បំពេញកិច្ចការខ្លះ។ ក្នុងពេលដែលគាត់កំពុងបំពេញកិច្ចការនេះ គាត់បានធ្វើសំណើមួយ ដោយនិយាយថា នៅពេលគាត់ចាប់ផ្ដើមបំពេញកិច្ចការនេះភ្លាម គាត់លែងអាចទៅធ្វើការងារធម្មតារបស់គាត់ជារៀងរាល់ថ្ងៃបានទៀតហើយ ហើយគ្រួសាររបស់គាត់កំពុងជួបការលំបាកបន្តិចបន្តួចក្នុងការរស់នៅ។ ដំណាក់របស់ព្រះជាម្ចាស់បានឱ្យលុយខ្លះទៅគាត់សម្រាប់ចំណាយលើការរស់នៅ ហើយគាត់សប្បាយចិត្តនឹងរឿងនេះណាស់ ព្រមទាំងទទួលយកកិច្ចការដែលបានប្រគល់ឱ្យគាត់ ក៏ប៉ុន្តែ លទ្ធផលកិច្ចការរបស់គាត់គឺត្រឹមតែកម្រិតមធ្យមប៉ុណ្ណោះ។ មួយរយៈក្រោយមក គ្រួសាររបស់គាត់គ្មានបញ្ហាក្នុងការរស់នៅទេ ប៉ុន្តែមានរឿងផ្សេងទៀតកើតឡើង ដែលគាត់បានលើកឡើងប្រាប់ដំណាក់របស់ព្រះជាម្ចាស់ ហើយដំណាក់របស់ព្រះជាម្ចាស់ក៏បានឱ្យលុយខ្លះបន្ថែមទៀតទៅគាត់សម្រាប់ចំណាយលើការរស់នៅ ដើម្បីធានាថាគាត់អាចរស់នៅបាន។ គាត់បានយល់ព្រមបន្តបំពេញកិច្ចការរបស់គាត់ទាំងស្ទាក់ស្ទើរ ប៉ុន្តែតើគាត់ធ្វើវាបានល្អកម្រិតណា? វាមានភាពរញ៉េរញ៉ៃយ៉ាងខ្លាំង។ ប្រសិនបើគាត់មានអារម្មណ៍ចង់ធ្វើអ្វីមួយ គាត់ក៏ធ្វើវាបន្តិចបន្តួច ហើយប្រសិនបើគាត់គ្មានអារម្មណ៍ចង់ធ្វើអ្វីមួយទេ នោះគាត់មិនធ្វើវាទាល់តែសោះ។ ការណ៍នេះបានពន្យារពេលកិច្ចការ និងបណ្ដាលឱ្យកិច្ចការរបស់ពួកជំនុំរងការខាតបង់មួយចំនួន ហើយអ្នកផ្សេងទៀតត្រូវទៅកែកុនវា។ ក្រោយមក ដំណាក់របស់ព្រះជាម្ចាស់បានទាក់ទងទៅគាត់ ដើម្បីប្រាប់គាត់ឱ្យខិតខំប្រឹងប្រែងក្នុងកិច្ចការរបស់គាត់ ហើយថាដំណាក់របស់ព្រះជាម្ចាស់នឹងបន្តជួយគាត់ដោះស្រាយរាល់ការលំបាកដែលគាត់មាន។ គាត់មិនបាននិយាយរឿងនេះដោយផ្ទាល់ទៅកាន់ដំណាក់របស់ព្រះជាម្ចាស់ទល់មុខគ្នាទេ ប៉ុន្តែបានប្រាប់បងប្អូនប្រុសស្រីពីរបីនាក់ដោយស្ងាត់ៗថា៖ «តើការចំណាយលើការរស់នៅ គឺជាអ្វីដែលខ្ញុំខ្វះខាតមែនទេ? តើលុយបន្តិចបន្តួចនោះអាចដោះស្រាយបញ្ហាធំដុំអ្វីបានទៅ? តាមរយៈការបំពេញកិច្ចការនេះ ខ្ញុំកំពុងដោះស្រាយបញ្ហាដ៏ធំមួយសម្រាប់ដំណាក់របស់ព្រះជាម្ចាស់។ ដំណាក់របស់ព្រះជាម្ចាស់ក៏គួរតែដោះស្រាយបញ្ហាធំៗសម្រាប់ខ្ញុំដែរ។ ពេលនេះ កូនប្រុសរបស់ខ្ញុំគ្មានលុយបង់ថ្លៃសាលាទេ ហើយបញ្ហានេះមិនទាន់ត្រូវបានដោះស្រាយឡើយ។ លុយបន្តិចបន្តួចនេះ មិនមែនជាអ្វីដែលខ្ញុំខ្វះខាតនោះទេ»។ ពាក្យសម្ដីទាំងនេះគឺជាអ្វីដែលគាត់គិតយ៉ាងពិតប្រាកដ ប៉ុន្តែគាត់ខ្លួនឯងមិនហ៊ានប្រាប់ដំណាក់របស់ព្រះជាម្ចាស់ទល់មុខគ្នាឡើយ ផ្ទុយទៅវិញ វាត្រូវបានបើកសម្ដែងនៅពេលដែលគាត់បញ្ចេញអារម្មណ៍ដោយស្ងាត់ៗ។ តើស្ថានការណ៍នេះគួរត្រូវបានដោះស្រាយយ៉ាងដូចម្ដេច? តើដំណាក់របស់ព្រះជាម្ចាស់គួរតែបន្តប្រើប្រាស់គាត់ ឬក៏ស្វែងរកអ្នកផ្សេង? (ស្វែងរកអ្នកផ្សេង។) ហេតុអ្វី? ចរិតលក្ខណៈ និងសារជាតិរបស់គាត់ត្រូវបានបើកសម្ដែងរួចទៅហើយ។ គាត់មិនត្រឹមតែចង់ឱ្យដំណាក់របស់ព្រះជាម្ចាស់ផ្គត់ផ្គង់ជីវភាពរបស់គ្រួសារគាត់ប៉ុណ្ណោះទេ គាត់ថែមទាំងចង់ឱ្យដំណាក់របស់ព្រះជាម្ចាស់បង់ថ្លៃសាលាឱ្យកូនប្រុសរបស់គាត់ទៀតផង ហើយក្រោយមក គាត់បាននិយាយថាប្រពន្ធរបស់គាត់ឈឺ ហើយចង់ឱ្យដំណាក់របស់ព្រះជាម្ចាស់បង់ថ្លៃព្យាបាលនាងទៀត។ តើគាត់មិនមែនកំពុងសុំកាន់តែច្រើនឡើងៗទេឬ? គាត់គិតថា តាមរយៈការធ្វើរឿងតូចតាចនេះសម្រាប់ដំណាក់របស់ព្រះជាម្ចាស់ គាត់បានចូលរួមចំណែកយ៉ាងធំធេង ហើយថាដំណាក់របស់ព្រះជាម្ចាស់គួរតែផ្គត់ផ្គង់អ្វីគ្រប់យ៉ាងដែលគាត់ត្រូវការដោយគ្មានលក្ខខណ្ឌ។ ប្រសិនបើគាត់ធ្វើការងារធម្មតា តើគាត់អាចមានលទ្ធភាពបញ្ជូនកូនប្រុសរបស់គាត់ទៅរៀននៅសាកលវិទ្យាល័យដែរឬទេ? តើគាត់អាចមានលទ្ធភាពបង់ថ្លៃព្យាបាលប្រពន្ធរបស់គាត់ដែរឬទេ? មិនប្រាកដនោះទេ។ ដូច្នេះ នៅពេលគាត់បំពេញកិច្ចការបន្តិចបន្តួចនេះនៅក្នុងដំណាក់របស់ព្រះជាម្ចាស់ ហេតុអ្វីបានជាគាត់តែងតែសុំលុយពីដំណាក់របស់ព្រះជាម្ចាស់អ៊ីចឹង? តើគាត់កំពុងគិតអ្វី? តើទស្សនៈរបស់គាត់ចំពោះរឿងនេះគឺជាអ្វី? គាត់គិតថា បើគ្មានគាត់ទេ ដំណាក់របស់ព្រះជាម្ចាស់នឹងគ្មាននរណាម្នាក់ផ្សេងទៀតដើម្បីបំពេញកិច្ចការនេះឡើយ ដូច្នេះ គាត់ត្រូវតែចាប់យកឱកាសនេះដើម្បីរកហេតុផលសុំលុយបន្ថែមពីដំណាក់របស់ព្រះជាម្ចាស់ មិនគួររំលងវាចោលទទេៗឡើយ ហើយថាប្រសិនបើគាត់ខកខានឱកាសនេះ វានឹងបាត់បង់មិនខាន។ តើនេះមិនមែនជាអ្វីដែលគាត់ចង់មានន័យទេឬ? គាត់គិតថា ការបំពេញកិច្ចការនេះគឺដូចជាការធ្វើការងារ និងរកលុយអ៊ីចឹង ដូច្នេះ គាត់គួរតែជំរិតទារលុយពីដំណាក់របស់ព្រះជាម្ចាស់។ ក្រោយមក នៅពេលគាត់ដឹងថា គាត់មិនអាចជំរិតទារលុយពីដំណាក់របស់ព្រះជាម្ចាស់បាន គាត់ក៏មិនបំពេញកិច្ចការរបស់គាត់ឡើយ។ តើនេះជាមនុស្សដែលជឿលើព្រះជាម្ចាស់យ៉ាងពិតប្រាកដដែរឬទេ? (អត់ទេ។)

មនុស្សដែលជឿលើព្រះជាម្ចាស់យ៉ាងពិតប្រាកដ មិនខ្លាចនឹងការទទួលរងទុក្ខលំបាកឡើយ ក្នុងពេលបំពេញភារកិច្ចរបស់ខ្លួន។ មនុស្សមួយចំនួនមិនលើកឡើងពីការលំបាកដែលគ្រួសាររបស់ពួកគេមានឡើយ ក្នុងពេលបំពេញភារកិច្ចរបស់ខ្លួន។ មនុស្សមួយចំនួននៅតំបន់ក្រីក្រ បំពេញភារកិច្ចរៀបចំទទួលភ្ញៀវ ហើយនៅពេលបងប្អូនប្រុសស្រីមកដល់ ហើយគ្មានអង្ករហូប ពួកគេក៏ចេញទៅក្រៅ និងខ្ចីលុយគេ ប៉ុន្តែមិននិយាយអ្វីទាំងអស់។ ប្រសិនបើពួកគេនិយាយអ្វីមួយ តើដំណាក់របស់ព្រះជាម្ចាស់អាចឱ្យលុយទៅពួកគេដែរឬទេ? (អាច។) ដំណាក់របស់ព្រះជាម្ចាស់អាចមានលទ្ធភាពផ្គត់ផ្គង់របស់ដែលពួកគេត្រូវការ ដើម្បីរៀបចំទទួលបងប្អូនប្រុសស្រី។ ចុះហេតុអ្វីបានជាពួកគេមិននិយាយអ្វីសោះ? ប្រសិនបើអ្នកផ្ដល់វាឱ្យពួកគេ ពួកគេនឹងបដិសេធវា។ បន្ទាប់ពីចេញទៅក្រៅ និងខ្ចីលុយគេ អ្នកទាំងនោះនឹងសងវាវិញបន្តិចម្ដងៗដោយខ្លួនឯង។ ពួកគេមិនចង់បានលុយពីដំណាក់របស់ព្រះជាម្ចាស់ឡើយ។ ពួកទទឹងនឹងព្រះគ្រីស្ទ គឺផ្ទុយស្រឡះតែម្ដង។ ពួកគេដាក់លក្ខខណ្ឌ ហើយលូកដៃសុំ និងធ្វើការទាមទារ មុនពេលបានបំពេញកិច្ចការណាមួយទៅទៀត។ ហេតុអ្វីបានជាវាងាយស្រួលម្ល៉េះសម្រាប់ពួកគេក្នុងការលូកដៃសុំនោះ? តើពួកគេអាចលូកដៃសុំក្នុងរបៀប «ជឿជាក់លើខ្លួនឯង» បែបនេះបានយ៉ាងដូចម្ដេច? មនុស្សបែបនោះគ្មានភាពអៀនខ្មាសទេ តើមែនទេ? បន្ទាប់ពីសុំលុយខ្លះហើយ ពួកគេចង់បានច្រើនជាងនេះទៀត។ ប្រសិនបើគេមិនឱ្យលុយទៅអ្នកទាំងនោះទេ ពួកគេនឹងមិនបំពេញកិច្ចការអ្វីឡើយ ពោលគឺពួកគេមិនព្រមធ្វើអ្វីសោះ លុះត្រាតែបានឃើញផលប្រយោជន៍សិន៖ «ខ្ញុំនឹងធ្វើកិច្ចការឱ្យសមនឹងលុយដែលអ្នកបើកឱ្យខ្ញុំ។ ប្រសិនបើអ្នកមិនបើកលុយឱ្យខ្ញុំទេ នោះកុំសង្ឃឹមថានឹងឱ្យខ្ញុំធ្វើកិច្ចការអ្វីផ្សេងទៀតសម្រាប់អ្នកឱ្យសោះ។ នេះគឺជាការងារសម្រាប់ខ្ញុំ ហើយប្រសិនបើគ្មានផលចំណេញសម្រាប់ខ្ញុំទេ ខ្ញុំនឹងមិនធ្វើវាឡើយ។ ខ្ញុំធ្វើឱ្យខ្លួនឯងប្រថុយគ្រោះថ្នាក់ដើម្បីបំពេញភារកិច្ចរបស់ខ្លួន ដូច្នេះ ត្រូវតែមានអ្វីម្យ៉ាងសម្រាប់ខ្ញុំពីរឿងនេះ ហើយវាត្រូវតែស័ក្ដិសមនឹងអ្វីដែលខ្ញុំបានលះបង់។ ខ្ញុំមិនអាចខាតបង់បានឡើយ!» ដូច្នេះ ពួកគេត្រូវតែសុំរបស់ដែលពួកគេមានអារម្មណ៍ថាស័ក្ដិសមនឹងទទួលបាន ហើយពួកគេត្រូវតែរកលេសដើម្បីសុំវា ពួកគេត្រូវតែប្រឹងប្រើខួរក្បាលរបស់ពួកគេដើម្បីសុំវា និងគិតរកវិធីគ្រប់បែបយ៉ាងដើម្បីសុំវា។ ប្រសិនបើអាចឱ្យវាទៅពួកគេ នោះរឹតតែល្អ ហើយប្រសិនបើមិនឱ្យវាទៅពួកគេទេ នោះពួកគេនឹងទម្លាក់អ្វីៗទាំងអស់ចោល ហើយចាកចេញ ហើយពួកគេនឹងមិនទទួលរងការខាតបង់អ្វីឡើយ។ ក្រៅពីនេះ ពួកគេគិតថា កិច្ចការទាំងអស់នេះដែលដំណាក់របស់ព្រះជាម្ចាស់ធ្វើ គឺពាក់ព័ន្ធនឹងហានិភ័យ ហើយថា ប្រសិនបើដំណាក់របស់ព្រះជាម្ចាស់មិនឱ្យរបស់ដែលពួកគេសុំទេ នោះនឹងខ្លាចពួកគេរាយការណ៍ពីរឿងនេះ ហើយថាគ្មាននរណាម្នាក់ផ្សេងទៀតដែលស័ក្ដិសមឡើយ ដូច្នេះ ត្រូវតែប្រើប្រាស់ពួកគេ ហើយថាប្រសិនបើប្រើប្រាស់ពួកគេ ដំណាក់របស់ព្រះជាម្ចាស់ត្រូវតែបង់លុយឱ្យពួកគេ។ តើនេះមិនមានលក្ខណៈបោកប្រាស់បន្តិចទេឬ? តើនេះមិនមានលក្ខណៈកេងប្រវ័ញ្ចបន្តិចទេឬ? តើមនុស្សបែបនេះរាប់ថាជាអ្នកជឿដែរឬទេ? ទាំងនេះគឺជាពួកអ្នកមិនជឿ ដែលមិនមែនជាផ្នែកមួយនៃដំណាក់របស់ព្រះជាម្ចាស់ឡើយ ពួកគេសូម្បីតែជាមិត្តភក្ដិរបស់ពួកជំនុំក៏មិនមែនផង។ នៅពេលមិត្តភក្ដិរបស់ពួកជំនុំឃើញថាអ្នកជឿគឺជាមនុស្សអស្ចារ្យ ពួកគេជួយបិទបាំងអ្នកទាំងនោះ និងជួយធ្វើរឿងមួយចំនួន។ មនុស្សបែបនេះអាចទទួលបានព្រះពរបន្តិចបន្តួច។ ផ្ទុយទៅវិញ ពួកទទឹងនឹងព្រះគ្រីស្ទជឿលើព្រះជាម្ចាស់ សុទ្ធសឹងតែដើម្បីទទួលបានរបស់ដែលគួរឱ្យចង់បានប៉ុណ្ណោះ។ ប្រសិនបើពួកគេមិនអាចទទួលបានរបស់ដែលគួរឱ្យចង់បានទេ នោះពួកគេនឹងមិនបំពេញភារកិច្ចអ្វីឡើយ នឹងមិនបំពេញកាតព្វកិច្ចអ្វីឡើយ ហើយនឹងមិនលះបង់ខ្លួន ទាល់តែសោះ។ នៅពេលដំណាក់របស់ព្រះជាម្ចាស់រៀបចំចាត់ចែងឱ្យពួកគេបំពេញភារកិច្ច មុនដំបូង ពួកគេសួរថាតើវាផ្ដល់នូវរបស់ដែលគួរឱ្យចង់បានអ្វីខ្លះ ហើយប្រសិនបើវាមិនផ្ដល់របស់ដែលគួរឱ្យចង់បានអ្វីទេ នោះពួកគេនឹងមិនធ្វើវាឡើយ។ តើមានភាពខុសគ្នាអ្វីខ្លះរវាងពួកគេ និងពួកអ្នកបោកប្រាស់នៃពិភពដែលមិនជឿនោះ? មនុស្សទាំងនេះនៅតែចង់ទទួលបានសេចក្ដីសង្គ្រោះ និងចង់ទទួលបានព្រះពរពីព្រះជាម្ចាស់ទៀត។ តើពួកគេមិនមែនកំពុងសុំរឿងដែលមិនអាចទៅរួចទេឬ? ប្រសិនបើមនុស្សទាំងនេះមិនមានចរិតលក្ខណៈថោកទាប និងគ្មានភាពអៀនខ្មាសទេ ចុះតើចិត្តរបស់ពួកគេម្ដេចនឹងអាចគិតរកវិធីប្រព្រឹត្តដ៏វៀចវេរបែបនេះបានទៅ? តើពួកគេម្ដេចនឹងអាចមានអាកប្បកិរិយាបែបនេះចំពោះការបំពេញភារកិច្ចរបស់ខ្លួនបានទៅ? តើអ្នករាល់គ្នា អាចធ្វើរឿងទាំងនេះដែរឬទេ? (មែនហើយ ពួកយើងក៏អាចដែរ។) ដល់កម្រិតណា? តើមានដែនកំណត់ដែរឬទេ? តើដល់ចំណុចណា ទើបអ្នកគិតថាវាធ្ងន់ធ្ងរខ្លាំង ហើយថាអ្នកមិនអាចបន្តធ្វើរឿងទាំងនេះបានទៀតនោះ? (ជួនកាល ចិត្តរបស់ខ្ញុំមានអារម្មណ៍រងការស្ដីបន្ទោស ហើយមនសិការរបស់ខ្ញុំរងការចោទប្រកាន់។ ក៏មានពេលខ្លះដែលខ្ញុំខ្លាចថាអ្នកដទៃនឹងលាតត្រដាងពីរឿងដែលខ្ញុំបានធ្វើ ដូច្នេះខ្ញុំក៏លែងធ្វើវាទៀតទៅ។) មិនថាមនុស្សធ្វើអ្វីនោះទេ ចរិតលក្ខណៈរបស់ពួកគេគឺសំខាន់បំផុត។ មនុស្សម្នាក់ដែលគ្មានភាពអៀនខ្មាសទាល់តែសោះ អាចធ្វើរឿងអាក្រក់គ្រប់បែបយ៉ាង។ គេគឺជាមនុស្សអាក្រក់ដល់ឫសគល់។ គ្មានដែនកំណត់ចំពោះអ្វីដែលគេធ្វើឡើយ ហើយគេមិនប្រព្រឹត្តស្របតាមមនសិការរបស់ខ្លួនទេ។ តើអស់អ្នកដែលភាពជាមនុស្សរបស់ពួកគេគ្មានមនសិការ គឺជាមនុស្សប្រភេទណា? ពួកគេគឺជាសត្វតិរច្ឆាន និងជាពួកអារក្ស ហើយព្រះជាម្ចាស់នឹងមិនសង្គ្រោះពួកគេឡើយ។ មនុស្សដែលអាចទទួលបានតង្វាយរបស់ព្រះជាម្ចាស់ដោយការបោកប្រាស់ និងគាបទារតង្វាយថ្វាយព្រះជាម្ចាស់ ក្នុងពេលដែលព្រះជាម្ចាស់បំពេញកិច្ចការរបស់ទ្រង់ ហើយមនុស្សដែលសុំលុយទូទាត់ពីដំណាក់របស់ព្រះជាម្ចាស់ មិនមែនជាមនុស្សល្អឡើយ។ ពួកគេគិតថា ដំណាក់របស់ព្រះជាម្ចាស់ងាយនឹងបោកប្រាស់ណាស់ ហើយថាគ្មាននរណាម្នាក់ទទួលខុសត្រូវក្នុងការមើលថែរក្សារបស់របរនៅក្នុងដំណាក់របស់ព្រះជាម្ចាស់ឡើយ ហើយថាគ្មាននរណាម្នាក់ជាម្ចាស់របស់របរនៅក្នុងដំណាក់របស់ព្រះជាម្ចាស់ទេ ដូច្នេះ ពួកគេអាចកាន់កាប់ និងយករបស់ទាំងនេះដោយការបោកប្រាស់តាមតែចិត្តពួកគេចង់បាន។ ពួកគេគិតថា តាមរយៈការធ្វើបែបនេះ ពួកគេទទួលបានផលចំណេញហើយ។ តើផលចំណេញនេះពិតជាងាយស្រួលទទួលបានម្ល៉េះឬ? ផលចំណេញដែលអ្នកទទួលបានមិនធំដុំទេ ប៉ុន្តែតើផលវិបាកនៃការទទួលបានវាគឺជាអ្វី? គឺការបាត់បង់ជីវិតរបស់អ្នក។

ប្រសិនបើមនុស្សម្នាក់ពិតជាមានភាពជាមនុស្សខ្លះ និងមានមនសិការបន្តិចបន្តួចមែន តើពួកគេនឹងមានសមត្ថភាពធ្វើរឿងទាំងនេះដែរឬទេ? អ្នកជឿលើព្រះជាម្ចាស់ ប៉ុន្តែអ្នកមានសមត្ថភាពបោកប្រាស់ទ្រង់ និងគាបទារតង្វាយថ្វាយទ្រង់។ តើអ្នកជាមនុស្សប្រភេទណាទៅ? តើអ្នកនៅជាមនុស្សទៀតឬទេ? មានតែពួកអារក្សប៉ុណ្ណោះដែលធ្វើរឿងបែបនេះ។ សត្វតិរច្ឆានមិនធ្វើរឿងទាំងនេះឡើយ។ គ្រាន់តែមើលទៅសត្វឆ្កែមួយក្បាលចុះ។ ម្ចាស់របស់វាបានចិញ្ចឹមវា ហើយវាការពារផ្ទះឱ្យម្ចាស់របស់វា។ នៅពេលមានមនុស្សអាក្រក់មកដល់ វាព្រុសឱ្យដំណឹង និងវាយប្រហារមនុស្សអាក្រក់ទាំងនោះ។ វាដេញតាមអ្នកណាក៏ដោយដែលយករបស់របរម្ចាស់វា។ នៅពេលដែលមាន់ ទា និងក្ងាននៅក្នុងផ្ទះម្ចាស់វារត់ចេញ វាជួយតាមរកពួកវា។ នៅពេលជ្រូកនៅក្នុងផ្ទះម្ចាស់វាកំពុងខាំគ្នា វាព្យាយាមបំបែកជ្រូកទាំងនោះ។ សត្វឆ្កែដឹងថា ម្ចាស់របស់វាចង់ឱ្យវាមើលជ្រូក ដូច្នេះ វាអាចបំពេញការទទួលខុសត្រូវនេះបាន។ សត្វឆ្កែមិនឈ្លោះប្រកែកជាមួយម្ចាស់របស់វា ហើយនិយាយថា៖ «ខ្ញុំបានមើលជ្រូកឱ្យអ្នក ចុះម្ដេចអ្វីបានជាអ្នកមិនឱ្យសាច់មាន់ ឬរបស់អ្វីឱ្យខ្ញុំស៊ីអ៊ីចឹង?» នោះឡើយ។ វាមិនដែលនិយាយបែបនេះទេ។ សូម្បីតែសត្វឆ្កែក៏អាចការពារផ្ទះម្ចាស់របស់វា និងបំពេញកាតព្វកិច្ចរបស់វាដើម្បីម្ចាស់វាដោយមិនទាមទារការតបស្នងដែរ ប៉ុន្តែមនុស្សទាំងនេះសូម្បីតែប្រៀបនឹងសត្វក៏មិនបានផង។ បន្ទាប់ពីបំពេញកាតព្វកិច្ចតូចតាចមួយ ពួកគេគិតថាពួកគេបានខាតបង់ ហើយបន្ទាប់ពីបំពេញការទទួលខុសត្រូវមួយចំនួន និងបញ្ចេញការខិតខំប្រឹងប្រែងខ្លះ ពួកគេមានអារម្មណ៍មិនស្រួល ថាការរៀបចំនេះមិនស្មើភាពគ្នា ហើយថាពួកគេត្រូវបានប្រើប្រាស់ ដូច្នេះ ពួកគេគិតរកវិធីគ្រប់បែបយ៉ាងដើម្បីធ្វើឱ្យស្មើភាពគ្នាវិញ។ នៅពេលអ្នកជឿលើព្រះជាម្ចាស់ ព្រះជាម្ចាស់ការពារអ្នក និងដឹកនាំអ្នក ព្រមទាំងប្រទានសេចក្ដីពិតយ៉ាងច្រើនដល់អ្នក។ តើអ្នកម្ដេចនឹងមិនអាចគិតពីការតបស្នងសងព្រះគុណទ្រង់បានទៅ? អ្នកមិនគិតពីការតបស្នងសងព្រះគុណទ្រង់ទេ ប៉ុន្តែព្រះជាម្ចាស់មិនប្រកាន់ទោសពៃរ៍ពីរឿងនេះឡើយ។ ក៏ប៉ុន្តែ នៅពេលអ្នកបំពេញកាតព្វកិច្ចតូចតាចមួយ អ្នកទៅរកព្រះជាម្ចាស់ដោយចង់ធ្វើឱ្យស្មើភាពគ្នាវិញ។ នៅពេលអ្នកបំពេញកាតព្វកិច្ចតូចតាចមួយ អ្នកចង់គាបទាររបស់របរ និងទទួលបានអ្វីមួយដោយការបោកប្រាស់ អ្នកគិតរកវិធីគ្រប់បែបយ៉ាងដើម្បីប៉ះប៉ូវរឿងនេះ។ តើអ្នកមិនមែនកំពុងស្វែងរកសេចក្ដីស្លាប់ទេឬ? តើអ្វីដែលព្រះជាម្ចាស់បានប្រទានដល់អ្នក មិនច្រើនទេឬ? បើនិយាយពីការបង្ហាញចេញរបស់មនុស្សវិញ តើពួកគេស័ក្ដិសមនឹងទទួលបានអ្វីខ្លះ? តើមនុស្សមានរបស់ដែលពួកគេសោយសុខ និងមាននៅសព្វថ្ងៃនេះ ដោយសារតែពួកគេស័ក្ដិសមនឹងទទួលបានវាឬ? មិនមែនទេ។ ទាំងនោះជារបស់ដែលព្រះជាម្ចាស់បានប្រទានដល់អ្នក និងជារបស់ដែលទ្រង់បានប្រទានព្រះពរដល់អ្នក។ អ្នកទទួលបានការផ្គត់ផ្គង់យ៉ាងច្រើនរួចទៅហើយ។ ព្រះជាម្ចាស់បានប្រទានជីវិត សេចក្ដីពិត និងផ្លូវដល់អ្នក ដោយមិនទាមទារអ្វីជាការតបស្នងឡើយ។ តើអ្នកបានតបស្នងសងព្រះគុណទ្រង់យ៉ាងដូចម្ដេចខ្លះ? នៅពេលអ្នកបំពេញកាតព្វកិច្ច និងភារកិច្ចរបស់អ្នកបន្តិចបន្តួច អ្នកមានអារម្មណ៍នៅក្នុងចិត្តថាពិបាកទទួលយក និងថាអ្នកបានទទួលរងការខាតបង់ ហើយគិតរកវិធីគ្រប់បែបយ៉ាងដើម្បីធ្វើឱ្យស្មើភាពគ្នាវិញ។ ប្រសិនបើអ្នកចង់ធ្វើឱ្យស្មើភាពគ្នាវិញ ព្រះជាម្ចាស់អាចប្រទានអ្វីមួយដល់អ្នកជាការតបស្នង ប៉ុន្តែបន្ទាប់ពីអ្នកទទួលបានវាហើយ តើអ្នកនៅតែអាចត្រូវបានសង្គ្រោះទៀតដែរឬទេ? គង់តែមានថ្ងៃមួយដែលមនុស្សទាំងនេះដឹងយ៉ាងពិតប្រាកដថា អ្វីដែលសំខាន់បំផុត និងអ្វីដែលមានតម្លៃបំផុតមិនខាន។ មនុស្សដែលមានសារជាតិជាអាទទឹងនឹងព្រះគ្រីស្ទ នឹងមិនដឹងពីតម្លៃនៃសេចក្ដីពិតជាដាច់ខាតយ។ នៅពេលថ្ងៃនោះមកដល់ ពេលដែលលទ្ធផលរបស់ពួកគេត្រូវបានបើកសម្ដែង ហើយនៅពេលអ្វីៗគ្រប់យ៉ាងត្រូវបានបើកសម្ដែង និងប្រកាសជាសាធារណៈ នោះពួកគេនឹងដឹងមិនខាន។ តើនៅពេលនោះ វាមិនយឺតពេលពេកទៅហើយទេឬ? លទ្ធផលនៃរបស់សព្វសារពើជិតមកដល់ហើយ ហើយរបស់សព្វសារពើនឹងកន្លងហួសទៅ។ មានតែព្រះបន្ទូលរបស់ព្រះជាម្ចាស់ និងសេចក្ដីពិតរបស់ទ្រង់ប៉ុណ្ណោះ ដែលនឹងស្ថិតស្ថេរអស់កល្បជានិច្ច។ អស់អ្នកដែលមានសេចក្ដីពិត និងអនុវត្តព្រះបន្ទូលរបស់ព្រះជាម្ចាស់ នឹងបន្តស្ថិតនៅជាមួយព្រះបន្ទូលរបស់ទ្រង់ និងជាមួយសេចក្ដីពិតរបស់ទ្រង់។ នេះគឺជាតម្លៃ និងឫទ្ធានុភាពនៃព្រះបន្ទូលរបស់ព្រះជាម្ចាស់។ ក៏ប៉ុន្តែ ពួកទទឹងនឹងព្រះគ្រីស្ទនឹងមិនយល់ច្បាស់ពីការពិតនេះជាដាច់ខាត ដូច្នេះ ពួកគេប្រឹងប្រើខួរក្បាលរបស់ពួកគេ គិតរកវិធីគ្រប់បែបយ៉ាង និងប្រើគ្រប់មធ្យោបាយដែលអាចធ្វើទៅបាន ដើម្បីរិះរកល្បិចផលប្រយោជន៍ផ្សេងៗ តាមរយៈការជ្រកក្រោមស្លាកនៃការជឿលើព្រះជាម្ចាស់ ហើយប្រើមធ្យោបាយបោកប្រាស់ដ៏ល្ងង់ខ្លៅថែមទៀត ដើម្បីទទួលបានតង្វាយរបស់ព្រះជាម្ចាស់ ព្រមទាំងកិបកេង និងរឹបអូសយកតង្វាយរបស់ទ្រង់។ រាល់សកម្មភាព និងឥរិយាបថរបស់មនុស្សទាំងអស់នេះ ត្រូវបានកត់ត្រាទុកនៅក្នុងសៀវភៅកំណត់ហេតុរបស់ព្រះជាម្ចាស់យ៉ាងលម្អិត។ នៅពេលថ្ងៃនៃការបើកសម្ដែងលទ្ធផលរបស់ពួកគេមកដល់ ព្រះជាម្ចាស់នឹងកំណត់លទ្ធផលរបស់មនុស្សម្នាក់ៗ ដោយផ្អែកលើកំណត់ត្រាទាំងនេះ។ រឿងទាំងអស់នេះគឺជាការពិត។ មិនថាអ្នកជឿ ឬមិនជឿនោះទេ រឿងទាំងអស់នេះនឹងត្រូវបានបើកសម្ដែង។ នេះគឺជាករណីទីប្រាំ។ តើបុរសម្នាក់នេះជាមនុស្សប្រភេទណាទៅ? តើចរិតលក្ខណៈរបស់គាត់ខ្ពង់ខ្ពស់ ឬថោកទាប? (ថោកទាប។) នៅក្នុងព្រះនេត្ររបស់ព្រះជាម្ចាស់ គាត់មិនមែនជាមនុស្សដែលមានកិត្តិយសឡើយ គាត់គឺថោកទាប។ គាត់ត្រូវបានគេហៅយ៉ាងខ្លីថាជា «មនុស្សថោកទាប»។

ករណីទីប្រាំមួយ៖ ការខិតខំប្រឹងប្រែងយ៉ាងខ្លាំងដើម្បីទទួលបានតំណែងសម្រាប់តែអាហារ និងសម្លៀកបំពាក់

បន្ទាប់ពីបានមកជឿលើព្រះជាម្ចាស់ មនុស្សជាច្រើនតែងតែដេញតាមឋានៈ និងដេញតាមការឱ្យអ្នកដទៃវាយតម្លៃពួកគេខ្ពស់។ នៅក្នុងដំណាក់របស់ព្រះជាម្ចាស់ ពួកគេតែងតែចង់លេចធ្លោជាងគេ និងចង់នៅលំដាប់មុខគេជានិច្ច។ ដើម្បីតែរឿងទាំងនេះ ពួកគេលះបង់គ្រួសារ និងបោះបង់អាជីពរបស់ពួកគេ រងទុក្ខលំបាក និងលះបង់ ហើយទីបំផុត ពួកគេក៏បានសម្រេចបំណង និងក្លាយជាអ្នកដឹកនាំ។ បន្ទាប់ពីក្លាយជាអ្នកដឹកនាំ ជីវិតរបស់មនុស្សទាំងនេះពិតជាខុសប្លែកមែន។ ពួកគេបង្ហាញចេញនូវគ្រប់ទិដ្ឋភាពនៃរូបភាព និងរបៀបរបបដែលពួកគេធ្លាប់មាននៅក្នុងក្បាលរបស់ពួកគេ អំពីរបៀបដែលអ្នកមានតំណែងប្រព្រឹត្ត ចាប់តាំងពីរបៀបដែលពួកគេស្លៀកពាក់ និងតែងខ្លួន រហូតដល់របៀបដែលពួកគេនិយាយស្ដី និងប្រព្រឹត្ត។ ពួកគេរៀនពីរបៀបនិយាយស្ដីដូចជាមន្ត្រី រៀនពីរបៀបបញ្ជាមនុស្ស និងរៀនពីរបៀបប្រើមនុស្សឱ្យចាត់ចែងកិច្ចការឯកជនរបស់ពួកគេឱ្យពួកគេ។ និយាយឱ្យខ្លីទៅ ពួកគេរៀនពីរបៀបធ្វើជាមន្ត្រី។ នៅពេលពួកគេទៅកន្លែងណាមួយដើម្បីធ្វើជាអ្នកដឹកនាំ វាមានន័យថា ពួកគេទៅទីនោះដើម្បីធ្វើជាមន្ត្រី។ តើការធ្វើជាមន្ត្រីមានន័យដូចម្ដេច? គឺថាពួកគេ «ខិតខំប្រឹងប្រែងយ៉ាងខ្លាំងដើម្បីទទួលបានតំណែងសម្រាប់តែអាហារ និងសម្លៀកបំពាក់»។ នេះគឺជារឿងដែលពាក់ព័ន្ធនឹងសេចក្ដីរីករាយខាងសាច់ឈាម។ បន្ទាប់ពីក្លាយជាអ្នកដឹកនាំ តើជីវិតរបស់ពួកគេមានអ្វីខុសប្លែកពីមុនទៅ? អ្វីដែលពួកគេហូប ស្លៀកពាក់ និងរបស់របរដែលពួកគេប្រើប្រាស់ គឺខុសប្លែក។ នៅពេលពួកគេហូបចុក ពួកគេរើសណាស់ គឺត្រូវឱ្យមានជីវជាតិ និងមានរសជាតិឆ្ងាញ់។ ពួកគេរើសម៉ាកយីហោ និងម៉ូដសម្លៀកបំពាក់ដែលពួកគេស្លៀកណាស់។ បន្ទាប់ពីធ្វើជាអ្នកដឹកនាំនៅកន្លែងណាមួយបានមួយឆ្នាំ ពួកគេប្រែជាធាត់ទ្រលុកទ្រលន់ ពួកគេស្លៀកសម្លៀកបំពាក់ម៉ាកល្បីៗពីក្បាលដល់ចុងជើង ហើយទូរសព្ទ កុំព្យូទ័រ និងគ្រឿងប្រើប្រាស់នៅក្នុងផ្ទះរបស់ពួកគេ សុទ្ធតែជាម៉ាកល្បីៗថ្លៃៗទាំងអស់។ តើពួកគេមានជីវភាពបែបនេះទេ មុនពេលពួកគេធ្វើជាអ្នកដឹកនាំ? (អត់ទេ។) បន្ទាប់ពីក្លាយជាអ្នកដឹកនាំ ពួកគេមិនបានខិតខំប្រឹងប្រែងរកលុយទេ ចុះតើពួកគេបានលុយមកពីណាដើម្បីទិញរបស់ទាំងអស់នេះ? តើបងប្អូនប្រុសស្រីបានបរិច្ចាគរបស់ទាំងនេះដល់ពួកគេ ឬក៏ដំណាក់របស់ព្រះជាម្ចាស់បានបែងចែករបស់ទាំងនេះឱ្យពួកគេ? តើអ្នករាល់គ្នាធ្លាប់ឮថា ដំណាក់របស់ព្រះជាម្ចាស់បែងចែករបស់ទាំងនេះដល់អ្នកដឹកនាំ និងអ្នកធ្វើការគ្រប់រូបដែរឬទេ? (អត់ទេ។) អ៊ីចឹង តើពួកគេទទួលបានរបស់ទាំងនោះដោយរបៀបណា? ទោះជាយ៉ាងណាក៏ដោយ ទាំងនេះមិនមែនជារបស់ដែលពួកគេទទួលបានតាមរយៈការខិតខំប្រឹងប្រែងធ្វើការរបស់ពួកគេផ្ទាល់ឡើយ ផ្ទុយទៅវិញ វាជារបស់ដែលពួកគេទទួលបានបន្ទាប់ពីទទួលបានឋានៈ និងក្លាយជា «មន្ត្រី» ដែលនៅទីនោះពួកគេអាចសោយសុខនឹងផលប្រយោជន៍នៃឋានៈ តាមរយៈការគាបទារអ្នកដទៃ និងតាមរយៈការបោកប្រាស់ និងការរឹបអូសយក។ នៅក្នុងពួកជំនុំគ្រប់ទីកន្លែង តើមានមនុស្សបែបនេះដែរឬទេ ក្នុងចំណោមអ្នកដឹកនាំ និងអ្នកធ្វើការគ្រប់លំដាប់ថ្នាក់ខុសៗគ្នា ដែលអ្នករាល់គ្នាបានទាក់ទងជាមួយនោះ? នៅពេលពួកគេក្លាយជាអ្នកដឹកនាំដំបូង ពួកគេគ្មានអ្វីសោះ ប៉ុន្តែមិនដល់បីខែផង ពួកគេមានកុំព្យូទ័រ និងទូរសព្ទម៉ាកល្បីៗថ្លៃៗបាត់ទៅហើយ។ បន្ទាប់ពីក្លាយជាអ្នកដឹកនាំ មនុស្សមួយចំនួនគិតថា ពួកគេគួរតែសោយសុខនឹងការទំនុកបម្រុងកម្រិតខ្ពស់ ពោលគឺនៅពេលពួកគេចេញក្រៅ ពួកគេគួរតែជិះរថយន្ត កុំព្យូទ័រ និងទូរសព្ទដែលពួកគេប្រើ គួរតែល្អជាងរបស់ដែលមនុស្សធម្មតាប្រើ ត្រូវតែជាម៉ាកល្បីៗថ្លៃៗ ហើយនៅពេលដែលវាហួសស៊េរី ពួកគេត្រូវតែដូរយករបស់ថ្មី។ តើដំណាក់របស់ព្រះជាម្ចាស់មានច្បាប់ទាំងនេះដែរឬទេ? ដំណាក់របស់ព្រះជាម្ចាស់មិនដែលធ្លាប់មានច្បាប់ទាំងនេះឡើយ ហើយក៏គ្មានបងប្អូនប្រុសស្រីណាម្នាក់គិតបែបនេះដែរ។ ចុះតើរបស់ទាំងនេះដែលអ្នកដឹកនាំទាំងនេះសោយសុខ បានមកពីណា? ម្យ៉ាង គឺពួកគេទទួលបានរបស់ទាំងនេះដោយការគាបទារបងប្អូនប្រុសស្រី និងដោយការឱ្យអ្នកមានលុយទិញរបស់ទាំងនេះឱ្យពួកគេ តាមរយៈការជ្រកក្រោមស្លាកនៃការបំពេញកិច្ចការនៃដំណាក់របស់ព្រះជាម្ចាស់។ ក្រៅពីនេះ ពួកគេបានទិញរបស់ទាំងនេះដោយខ្លួនឯង តាមរយៈការប្រើប្រាស់មិនត្រឹមត្រូវ និងការលួចតង្វាយ។ តើពួកគេមិនមែនជាមនុស្សថោកទាបដែលទទួលបានអាហារ និងភេសជ្ជៈដោយការបោកប្រាស់ទេឬ? តើនេះមានអ្វីខុសប្លែកពីមនុស្សនៅក្នុងប៉ុន្មានករណីមុន ដែលខ្ញុំបានចែករំលែកដែរឬទេ? (អត់ទេ។) តើពួកគេមានចំណុចរួមអ្វីខ្លះ? ពួកគេសុទ្ធតែបានប្រើប្រាស់តំណែងរបស់ពួកគេដើម្បីកិបកេងតង្វាយ និងទទួលបានតង្វាយដោយការគាបទារ។ មនុស្សមួយចំនួននិយាយថា៖ «តាមរយៈការធ្វើការនៅក្នុងដំណាក់របស់ព្រះជាម្ចាស់ និងការធ្វើជាអ្នកដឹកនាំ ឬអ្នកធ្វើការ តើពួកគេមិនមានលក្ខណៈសម្បត្តិគ្រប់គ្រាន់ដើម្បីសោយសុខនឹងរបស់ទាំងនេះទេឬ? តើពួកគេមិនមានលក្ខណៈសម្បត្តិគ្រប់គ្រាន់ដើម្បីចែករំលែកតង្វាយរបស់ព្រះជាម្ចាស់រួមជាមួយទ្រង់ទេឬ?» ចូរប្រាប់ខ្ញុំមកមើល តើពួកគេមានលក្ខណៈសម្បត្តិគ្រប់គ្រាន់ដែរឬទេ? (អត់ទេ។) ប្រសិនបើពួកគេត្រូវការទិញរបស់មួយចំនួនដើម្បីបំពេញកិច្ចការនៃដំណាក់របស់ព្រះជាម្ចាស់ ក្នុងករណីនេះ ដំណាក់របស់ព្រះជាម្ចាស់មានច្បាប់ដែលចែងថា ពួកគេអាចទិញរបស់ទាំងនោះបាន ប៉ុន្តែតើមនុស្សទាំងនេះកំពុងទិញរបស់របរនៅក្នុងការចែងនៃច្បាប់ដែរឬទេ? (មិនមែនទេ។) តើអ្នករាល់គ្នាឃើញអ្វីខ្លះ ដែលបង្ហាញប្រាប់អ្នករាល់គ្នាថា ពួកគេមិនបានធ្វើបែបនោះ? (ប្រសិនបើពួកគេពិតជាត្រូវការវាសម្រាប់កិច្ចការមែន ពួកគេនឹងគិតថារបស់អ្វីក៏បានដែរ ឱ្យតែអាចប្រើប្រាស់បាន ប៉ុន្តែអ្វីដែលពួកទទឹងនឹងព្រះគ្រីស្ទដេញតាម គឺជារបស់ម៉ាកល្បីៗថ្លៃៗ ហើយពួកគេប្រើប្រាស់របស់ដែលល្អបំផុតគ្រប់យ៉ាង។ ដោយវិនិច្ឆ័យតាមចំណុចនេះ យើងអាចឃើញថា ពួកគេកំពុងប្រើប្រាស់ឋានៈរបស់ពួកគេ ដើម្បីសោយសុខនឹងរបស់របរខាងសម្ភារៈទាំងនេះ។) ត្រឹមត្រូវហើយ។ ប្រសិនបើវាត្រូវការសម្រាប់កិច្ចការមែន របស់អ្វីក៏បានដែរ ឱ្យតែអាចប្រើប្រាស់បាន។ ហេតុអ្វីបានជាពួកគេចាំបាច់ត្រូវប្រើរបស់ដែលឡូយឆាយ និងថ្លៃៗបែបនេះ? លើសពីនេះ នៅពេលពួកគេទិញរបស់ទាំងនេះ តើមានអ្នកដទៃចូលរួមក្នុងការសម្រេចចិត្ត និងយល់ព្រមជាមួយវាដែរឬទេ? តើនេះមិនមែនជាបញ្ហាទេឬ? ប្រសិនបើមានអ្នកដទៃចូលរួមក្នុងការសម្រេចចិត្ត តើអ្នកដទៃទាំងអស់នោះអាចយល់ព្រមឱ្យពួកគេទិញរបស់ថ្លៃៗទាំងនេះបានដែរឬទេ? មិនអាចជាដាច់ខាត។ វាច្បាស់ក្រឡែតណាស់ថា ពួកគេទទួលបានរបស់ទាំងនេះដោយការលួចតង្វាយ។ រឿងនេះគឺច្បាស់ក្រឡែតតែម្ដង។ លើសពីនេះ ដំណាក់របស់ព្រះជាម្ចាស់មានច្បាប់មួយ គឺនៅក្នុងពួកជំនុំនីមួយៗ ទាំងការការពារតង្វាយ និងការសហការដើម្បីបំពេញកិច្ចការ គឺមិនដែលជាការងាររបស់មនុស្សតែម្នាក់ឡើយ។ ដូច្នេះ ហេតុអ្វីបានជាមនុស្សទាំងនេះ ក្នុងនាមជាបុគ្គលម្នាក់ៗ អាចប្រើប្រាស់ និងចំណាយតង្វាយតាមតែចិត្តរបស់ពួកគេបាន? នេះគឺមិនស្របតាមគោលការណ៍ឡើយ។ តើធម្មជាតិនៃរឿងទាំងនេះដែលពួកគេធ្វើ មិនមែនជាការលួចតង្វាយទេឬ? ពួកគេបានទិញរបស់ទាំងនេះ និងទទួលបានរបស់ទាំងនេះ ដោយមិនទទួលបានការយល់ព្រម និងការអនុម័តពីអ្នកដឹកនាំ និងអ្នកធ្វើការផ្សេងទៀតឡើយ កុំថាឡើយដល់ការជូនដំណឹងដល់អ្នកដទៃ ហើយដោយគ្មាននរណាម្នាក់ផ្សេងទៀតដឹងពីអ្វីដែលពួកគេកំពុងធ្វើនោះទេ។ តើធម្មជាតិនៃរឿងនេះ មិនរាងដូចជាការលួចទេឬ? នេះហៅថា ការលួចតង្វាយ។ ការលួចគឺជាការបោកប្រាស់។ ហេតុអ្វីក៏វាត្រូវបានហៅថា ការបោកប្រាស់? ពីព្រោះពួកគេបានទិញរបស់ឡូយឆាយទាំងនេះ និងទទួលបានវា តាមរយៈការជ្រកក្រោមស្លាកនៃការបំពេញកិច្ចការនៃដំណាក់របស់ព្រះជាម្ចាស់។ ឥរិយាបថប្រភេទនេះត្រូវបានហៅថា ការបោកប្រាស់ ហើយវាត្រូវបានហៅថា ការឆបោក។ តើខ្ញុំនិយាយហួសហេតុពេកទេ ដែលកំណត់លក្ខណៈវាបែបនេះ? តើខ្ញុំកំពុងធ្វើរឿងតូចឱ្យក្លាយជារឿងធំមែនទេ? (មិនមែនទេ។) មិនត្រឹមតែប៉ុណ្ណឹងទេ តែបន្ទាប់ពីអ្នកដែលគេហៅថាជាអ្នកដឹកនាំទាំងនេះ ស្នាក់នៅកន្លែងណាមួយបានមួយរយៈ ពួកគេស្ទាបស្ទង់ដឹងយ៉ាងច្បាស់ថា តើបងប្អូនប្រុសស្រីនៅទីនោះធ្វើការងារអ្វីខ្លះនៅក្នុងលោកីយ៍ តើពួកគេមានទំនាក់ទំនងសង្គមអ្វីខ្លះ ហើយតើផលប្រយោជន៍អ្វីខ្លះដែលពួកគេអាចបោកប្រាស់ និងទទួលបានពីមនុស្សទាំងនេះ ព្រមទាំងទំនាក់ទំនងអ្វីខ្លះដែលពួកគេអាចប្រើប្រាស់បាន។ ឧទាហរណ៍៖ ទោះបងប្អូនប្រុសស្រីណាធ្វើការនៅមន្ទីរពេទ្យ នៅស្ថាប័នរដ្ឋ ឬនៅធនាគារ ឬនរណាម្នាក់ជាសហគ្រិន គ្រួសាររបស់នរណាម្នាក់មានហាង មានរថយន្ត ឬមានផ្ទះធំ ជាដើម ពួកគេស្ទាបស្ទង់ដឹងពីរឿងទាំងនោះយ៉ាងច្បាស់។ តើរឿងទាំងនេះស្ថិតនៅក្នុងវិសាលភាពកិច្ចការរបស់អ្នកដឹកនាំទាំងនេះដែរឬទេ? តើពួកគេស្ទាបស្ទង់ពីរឿងទាំងនេះដើម្បីអ្វី? ពួកគេចង់ប្រើប្រាស់ទំនាក់ទំនងទាំងនេះ ហើយប្រើប្រាស់បងប្អូនប្រុសស្រីទាំងនេះ ដែលមានតំណែងពិសេសនៅក្នុងលោកីយ៍ ឱ្យបម្រើការដល់ពួកគេ បម្រើពួកគេ និងផ្ដល់ភាពងាយស្រួលដល់ពួកគេ។ អ្នកគិតថា ពួកគេកំពុងធ្វើបែបនេះដើម្បីបំពេញកិច្ចការរបស់ពួកជំនុំ និងប្រកបគ្នាអំពីសេចក្ដីពិត ដើម្បីដោះស្រាយការលំបាករបស់រាស្ដ្ររើសតាំងរបស់ព្រះជាម្ចាស់មែនទេ? តើនោះជាអ្វីដែលពួកគេកំពុងធ្វើមែនទេ? មានបំណង និងគោលដៅនៅពីក្រោយរឿងទាំងអស់នេះដែលពួកគេធ្វើ។ នៅពេលអ្នកដឹកនាំ និងអ្នកធ្វើការពិតប្រាកដធ្វើកិច្ចការ ពួកគេផ្ដោតលើការដោះស្រាយបញ្ហា និងផ្ដោតលើការបំពេញកិច្ចការរបស់ពួកជំនុំឱ្យបានល្អ។ ពួកគេមិនយកចិត្តទុកដាក់ចំពោះរឿងដែលមិនពាក់ព័ន្ធនឹងកិច្ចការរបស់ពួកជំនុំឡើយ។ ពួកគេគ្រាន់តែផ្ដោតលើការសាកសួរថា តើនរណានៅក្នុងពួកជំនុំដែលកំពុងបំពេញភារកិច្ចរបស់ខ្លួនដោយស្មោះសរ នរណាដែលមានប្រសិទ្ធភាពក្នុងភារកិច្ចរបស់ខ្លួន នរណាដែលអាចទទួលយកសេចក្ដីពិត និងអនុវត្តសេចក្ដីពិត ហើយនរណាដែលមានភាពស្មោះត្រង់ក្នុងការបំពេញភារកិច្ចរបស់ខ្លួន។ បន្ទាប់មក ពួកគេដំឡើងតំណែងដល់អ្នកទាំងនោះ ហើយស៊ើបសួររកមនុស្សទាំងនោះដែលបង្កការបង្អាក់ និងការរំខាន ព្រមទាំងដោះស្រាយជាមួយពួកគេទៅតាមគោលការណ៍។ មានតែមនុស្សដែលអនុវត្តបែបនេះទេ ទើបជាអ្នកដឹកនាំ និងអ្នកធ្វើការពិតប្រាកដ។ តើពួកទទឹងនឹងព្រះគ្រីស្ទធ្វើរឿងទាំងនេះដែរឬទេ? (អត់ទេ។) តើពួកគេធ្វើអ្វីខ្លះ? ពួកគេធ្វើរឿងរ៉ាវ និងធ្វើការរៀបចំទុកជាមុន ដើម្បីប្រមូលយករបស់ដែលគួរឱ្យចង់បានសម្រាប់ខ្លួនពួកគេ និងដើម្បីតែផលប្រយោជន៍ផ្ទាល់ខ្លួនរបស់ពួកគេ ប៉ុន្តែមិនខិតខំប្រឹងប្រែងចំពោះកិច្ចការរបស់ពួកជំនុំឡើយ ហើយក៏មិនចាត់ទុកវាជារឿងសំខាន់ដែរ។ ហេតុដូច្នេះហើយ បន្ទាប់ពីពួកគេចាក់ឫសគល់នៅកន្លែងណាមួយ ពួកគេស្ទើរតែបានស្ទាបស្ទង់ដឹងអស់ទៅហើយថា តើបងប្អូនប្រុសស្រីណាខ្លះដែលអាចផ្ដល់ការបម្រើការអ្វីខ្លះដល់ពួកគេ។ ឧទាហរណ៍៖ អ្នកណាដែលធ្វើការនៅរោងចក្រផលិតថ្នាំ អាចឱ្យថ្នាំពួកគេដោយឥតគិតថ្លៃនៅពេលពួកគេឈឺ និងឱ្យថ្នាំនាំចូលដែលមានគុណភាពខ្ពស់ដល់ពួកគេ។ អ្នកណាដែលធ្វើការនៅធនាគារ អាចសម្រួលដល់ពួកគេក្នុងការដាក់ប្រាក់ ឬដកប្រាក់ ជាដើម។ ពួកគេស្ទាបស្ទង់ដឹងពីរឿងទាំងអស់នេះយ៉ាងច្បាស់។ ពួកគេប្រមូលផ្ដុំមនុស្សទាំងនេះមកនៅចំពោះមុខពួកគេ ដោយមិនខ្វល់ថាតើភាពជាមនុស្សរបស់មនុស្សទាំងនេះល្អ ឬមិនល្អនោះឡើយ។ ឱ្យតែមនុស្សទាំងនេះដើរតាមពួកគេ ហើយសុខចិត្តធ្វើជាអ្នកជួយ និងជាបក្ខពួករបស់ពួកគេ នោះពួកទទឹងនឹងព្រះគ្រីស្ទនឹងឱ្យរបស់ដែលគួរឱ្យចង់បានទៅអ្នកទាំងនោះ ហើយរក្សាមនុស្សទាំងនោះឱ្យនៅក្បែរ ព្រមទាំងចិញ្ចឹមបីបាច់ និងការពារពួកគេ ខណៈពេលដែលមនុស្សទាំងនេះធ្វើការដើម្បីពង្រឹងតំណែងរបស់ពួកទទឹងនឹងព្រះគ្រីស្ទទាំងនេះនៅក្នុងពួកជំនុំ និងដើម្បីរក្សាកម្លាំងរបស់ពួកទទឹងនឹងព្រះគ្រីស្ទទាំងនេះ។ ដូច្នេះ នៅពេលអ្នកចង់មើលថាតើអ្នកដឹកនាំពួកជំនុំម្នាក់កំពុងបំពេញកិច្ចការជាក់ស្ដែងដែរឬទេ ចូរសួរគេអំពីស្ថានភាពពិតប្រាកដរបស់បងប្អូនប្រុសស្រីនៅក្នុងពួកជំនុំនោះ និងថាតើកិច្ចការរបស់ពួកជំនុំកំពុងដំណើរការយ៉ាងដូចម្ដេច នោះអ្នកនឹងអាចមើលឃើញយ៉ាងច្បាស់ថា តើគេពិតជាអ្នកដែលបំពេញកិច្ចការជាក់ស្ដែងមែនឬក៏អត់។ មនុស្សមួយចំនួនស្ទាបស្ទង់ដឹងយ៉ាងច្បាស់ពីបញ្ហាគ្រួសារ និងស្ថានភាពរស់នៅរបស់បងប្អូនប្រុសស្រីនៅក្នុងពួកជំនុំ។ ប្រសិនបើអ្នកសួរពួកគេថា តើនរណាធ្វើការនៅរោងចក្រផលិតថ្នាំ គ្រួសារនរណាមានហាង គ្រួសារនរណាមានរថយន្ត គ្រួសារនរណាធ្វើអាជីវកម្មធំដុំ ឬនរណាធ្វើការនៅស្ថាប័នក្នុងតំបន់ណាមួយ ហើយអាចធ្វើរឿងរ៉ាវសម្រាប់បងប្អូនប្រុសស្រីបាន នោះពួកគេអាចប្រាប់អ្នកបានយ៉ាងច្បាស់។ ប្រសិនបើអ្នកសួរពួកគេថា តើនរណាដេញតាមសេចក្ដីពិត នរណាដែលធ្វើឱ្យតែរួចពីដៃក្នុងការបំពេញភារកិច្ចរបស់ខ្លួន នរណាជាអាទទឹងនឹងព្រះគ្រីស្ទ នរណាដែលព្យាយាមអូសទាញយកមនុស្ស នរណាដែលមានប្រសិទ្ធភាពក្នុងការផ្សាយដំណឹងល្អ ឬតើមានអ្នកដែលអាចទទួលយកដំណឹងល្អប៉ុន្មាននាក់នៅក្នុងតំបន់ នោះពួកគេមិនដឹងពីរឿងទាំងនេះឡើយ។ តើមនុស្សទាំងនេះជាមនុស្សប្រភេទណាទៅ? ពួកគេចង់ប្រើប្រាស់ទំនាក់ទំនងសង្គមទាំងអស់នៅកន្លែងដែលពួកគេនៅ ហើយបង្រួបបង្រួមទំនាក់ទំនងសង្គមទាំងនោះឱ្យក្លាយជាក្រុមសង្គមតូចមួយ។ ហេតុដូច្នេះហើយ កន្លែងដែលអ្នកដឹកនាំទាំងនេះនៅ មិនអាចហៅថាជាពួកជំនុំបានឡើយ។ បន្ទាប់ពីពួកគេបានធ្វើតាមអំពើចិត្តរួច វាបានក្លាយជាក្រុមសង្គមមួយបាត់ទៅហើយ។ នៅពេលមនុស្សទាំងនេះជួបជុំគ្នា ពួកគេមិនបើកចំហចិត្តរបស់ពួកគេ និងប្រកបគ្នាអំពីការយល់ដឹងតាមរយៈបទពិសោធរបស់គ្នាទៅវិញទៅមកឡើយ ផ្ទុយទៅវិញ ពួកគេមើលថាតើនរណាមានទំនាក់ទំនងរឹងមាំជាង នរណាមានឋានៈខ្ពស់នៅក្នុងសង្គម និងមានសមិទ្ធផលច្រើន នរណាដែលមានឈ្មោះបោះសំឡេងនៅក្នុងសង្គម នរណាដែលមានឥទ្ធិពលនៅក្នុងសង្គម ហើយនរណាដែលអាចផ្ដល់ការបម្រើការដ៏ងាយស្រួលជាពិសេស និងរបស់ដែលគួរឱ្យចង់បានដល់អ្នកដឹកនាំនោះ។ ទោះមនុស្សទាំងនេះជានរណាក៏ដោយ ក៏ពួកគេមានឋានៈនៅក្នុងចិត្តរបស់អ្នកដឹកនាំនោះ។ តើនេះមិនមែនជាអ្វីដែលពួកទទឹងនឹងព្រះគ្រីស្ទធ្វើទេឬ? (មែនហើយ។) តើពួកទទឹងនឹងព្រះគ្រីស្ទកំពុងធ្វើអ្វី? តើពួកគេកំពុងស្ថាបនាពួកជំនុំមែនទេ? ពួកគេកំពុងវាយកម្ទេចពួកជំនុំ និងបំផ្លាញពួកជំនុំ ព្រមទាំងរំខាន និងបង្អាក់ដល់កិច្ចការនៃដំណាក់របស់ព្រះជាម្ចាស់។ ពួកគេកំពុងបង្កើតនគរឯករាជ្យផ្ទាល់ខ្លួន ក្រុមឯកជនផ្ទាល់ខ្លួន និងបក្ខពួករបស់ពួកគេ។ នេះគឺជាអ្វីដែលពួកទទឹងនឹងព្រះគ្រីស្ទធ្វើ។

ខ្ញុំបានទាក់ទងជាមួយអ្នករាល់គ្នាអស់រយៈពេលជាច្រើនឆ្នាំមកហើយ ប៉ុន្តែតើខ្ញុំធ្លាប់សួរថា គ្រួសាររបស់អ្នករាល់គ្នាធ្វើការងារអ្វី គ្រួសាររបស់អ្នករាល់គ្នាធូរធារកម្រិតណា និងមានប្រវត្តិបែបណាដែរឬទេ? (មិនធ្លាប់ទេ។) ហេតុអ្វីបានជាខ្ញុំមិនសួរពីរឿងទាំងនេះ? វាមិនមានប្រយោជន៍អ្វីទេក្នុងការសួរពីរឿងទាំងនោះ។ ដំណាក់របស់ព្រះជាម្ចាស់មិនមែនជាសង្គមឡើយ។ មិនចាំបាច់ត្រូវយកចិត្តយកថ្លើមអ្នកដទៃ ឬរត់ការខ្សែរយៈជាមួយអ្នកដទៃឡើយ។ ការសួរពីរឿងទាំងនេះ គឺគ្មានទំនាក់ទំនងអ្វីទាល់តែសោះ ជាមួយនឹងការជឿលើព្រះជាម្ចាស់។ ចូរកុំប្រែក្លាយដំណាក់របស់ព្រះជាម្ចាស់ ឱ្យទៅជាសង្គមឱ្យសោះ។ មិនថាប្រវត្តិគ្រួសាររបស់អ្នកបែបណានោះទេ មិនថាក្រីក្រ ឬមានបាននោះទេ ទោះអ្នករស់នៅក្នុងមជ្ឈដ្ឋានបែបណា មិនថាទីក្រុង ឬជនបទនោះទេ ក៏វាមិនសំខាន់ដែរ។ ប្រសិនបើអ្នកមិនដេញតាមសេចក្ដីពិតទេ មិនថាអ្នកធ្លាប់មានឋានៈខ្ពស់កម្រិតណានៅក្នុងសង្គមក៏ដោយ ក៏វាមិនសំខាន់ដែរ។ ខ្ញុំនឹងមិនមើលលើរឿងនោះឡើយ។ នៅពេលខ្ញុំជជែកជាមួយមនុស្ស ខ្ញុំមិនដែលសួរពីស្ថានភាពគ្រួសាររបស់ពួកគេទេ។ ប្រសិនបើពួកគេស្ម័គ្រចិត្តនិយាយពីរឿងនេះ នោះខ្ញុំស្ដាប់ ប៉ុន្តែខ្ញុំមិនដែលចាត់ទុករឿងទាំងនេះជាព័ត៌មានសំខាន់ដែលខ្ញុំត្រូវតែសួរឡើយ កុំថាឡើយដល់ការព្យាយាមប្រមូលយកព័ត៌មានណាមួយ ដើម្បីយកទៅប្រើប្រាស់មនុស្សនោះ។ ក៏ប៉ុន្តែ នៅពេលពួកទទឹងនឹងព្រះគ្រីស្ទសួរពីរឿងទាំងនេះ ពួកគេប្រាកដជាមិនមែនធ្វើបែបនេះគ្រាន់តែដើម្បីជជែកលេងនោះទេ ផ្ទុយទៅវិញ ពួកគេកំពុងធ្វើបែបនេះដើម្បីប្រមូលយករបស់ដែលគួរឱ្យចង់បានមួយចំនួន។ ឧទាហរណ៍៖ គ្រួសារនរណាក៏ដោយដែលមានហាងលក់ផលិតផលសុខភាព ហើយអាចឱ្យពួកគេទិញផលិតផលសុខភាពក្នុងតម្លៃបោះដុំ នោះពួកគេនឹងទៅយកចិត្តគ្រួសារនេះ ឬនរណាក៏ដោយដែលមានមិត្តភក្ដិដែលពួកគេអាចប្រើប្រាស់ដើម្បីជួយទិញរបស់ល្អៗ ពួកគេនឹងចងចាំទុក។ ពួកគេកត់ត្រាទុកនូវបញ្ជី «ទំនាក់ទំនង» ទាំងនេះ និងមនុស្សទាំងនេះដែលពួកគេគិតថាជាអ្នកមានទេពកោសល្យពិសេស ហើយប្រើប្រាស់អ្នកទាំងនោះនៅពេលសំខាន់ៗ។ ពួកគេគិតថាមនុស្សទាំងនេះសុទ្ធតែមានទេពកោសល្យ និងមានប្រយោជន៍យ៉ាងធំធេងសម្រាប់ពួកគេ។ តើទស្សនៈនេះត្រឹមត្រូវដែរឬទេ? (មិនត្រឹមត្រូវទេ។) មនុស្សដែលមិនដេញតាមសេចក្ដីពិត ហើយដែលជារបស់លោកីយ៍ និងជាកម្មសិទ្ធិសាតាំង ចាត់ទុករឿងទាំងនេះថាសំខាន់ជាងជីវិត និងសេចក្ដីពិតទៅទៀត។ ប្រសិនបើមនុស្សណាម្នាក់ធ្លាប់ជាកម្មករធម្មតានៅក្នុងសង្គម ហើយពេលដែលអ្នកដឹកនាំឮបែបនេះភ្លាម គេមិនចង់យកចិត្តទុកដាក់ចំពោះបុគ្គលនោះឡើយ មិនថាបុគ្គលនោះដេញតាមយ៉ាងស្មោះអស់ពីចិត្តនៅក្នុងសេចក្ដីជំនឿរបស់គេកម្រិតណាក៏ដោយ ប៉ុន្តែនៅពេលអ្នកដឹកនាំនោះឃើញថានរណាម្នាក់ធ្លាប់ជាមន្ត្រី ហើយគ្រួសាររបស់អ្នកនោះធូរធារ មានរបៀបរស់នៅដ៏ខ្ពង់ខ្ពស់ និងរស់នៅយ៉ាងហ៊ឺហារបំផុត ហើយគេក៏ទៅអែបអបអ្នកនោះ តើនេះជាអ្នកដឹកនាំល្អដែរឬទេ? (មិនល្អទេ។) តើអ្នករាល់គ្នាធ្លាប់ទទួលរងនូវការប្រព្រឹត្តដាក់បែបនេះដែរឬទេ? តើអ្នករាល់គ្នាគិតយ៉ាងណានៅក្នុងចិត្ត បន្ទាប់ពីទទួលរងនូវការប្រព្រឹត្តដាក់បែបនេះ? តើអ្នករាល់គ្នាមានអារម្មណ៍ថា គ្មានសេចក្ដីស្រឡាញ់ ឬភាពកក់ក្ដៅនៅក្នុងដំណាក់របស់ព្រះជាម្ចាស់ដែរឬទេ? តើពួកទទឹងនឹងព្រះគ្រីស្ទតំណាងឱ្យដំណាក់របស់ព្រះជាម្ចាស់ដែរឬទេ? ពួកគេមិនតំណាងឱ្យដំណាក់របស់ព្រះជាម្ចាស់ឡើយ។ ពួកគេតំណាងឱ្យសាតាំង។ របៀបដែលពួកគេប្រព្រឹត្ត និងសារជាតិរបស់ពួកគេ សុទ្ធតែជាកម្មសិទ្ធិសាតាំង ហើយគ្មានពាក់ព័ន្ធអ្វីទាល់តែសោះជាមួយនឹងសេចក្ដីពិត។ ពួកគេគ្រាន់តែតំណាងឱ្យខ្លួនឯងប៉ុណ្ណោះ។ ក៏មានពួកទទឹងនឹងព្រះគ្រីស្ទមួយចំនួន ដែលបន្ទាប់ពីពួកគេក្ដាប់បាន «ទំនាក់ទំនង» ទាំងនេះនៅក្នុងដៃ និងទាក់ទងទំនាក់ទំនងទាំងនោះ ពួកគេប្រើប្រាស់ទំនាក់ទំនងទាំងនេះដើម្បីចាត់ចែងបញ្ហាឯកជនឱ្យពួកគេ ឬថែមទាំងដើម្បីរៀបចំកិច្ចការឱ្យសមាជិកគ្រួសាររបស់ពួកគេទៀតផង។ ចូរប្រាប់ខ្ញុំមកមើល តើរឿងបែបនេះមានកើតឡើងដែរឬទេ? (កើតឡើង។) ពួកទទឹងនឹងព្រះគ្រីស្ទទាំងអស់ពិតជាមានសមត្ថភាពធ្វើរឿងទាំងនេះណាស់។ មនុស្សដែលគ្មានមនសិការ ដែលគ្មានភាពអៀនខ្មាស ហើយដែលអាត្មានិយម និងថោកទាបដល់កម្រិតកំពូល មានសមត្ថភាពធ្វើអ្វីៗគ្រប់យ៉ាង ពួកគេមានសមត្ថភាពធ្វើរឿងគ្រប់បែបយ៉ាងដែលមិនស្របតាមសេចក្ដីពិត ហើយដែលផ្ទុយស្រឡះពីសីលធម៌ និងមនសិការរបស់មនុស្សម្នាក់។ ដូច្នេះ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ ការប្រើប្រាស់តំណែងរបស់ពួកគេដើម្បីចាត់ចែងកិច្ចការឯកជនរបស់ខ្លួន ការប្រមូលយកផលប្រយោជន៍ និងរឿងបែបនោះ គឺជារឿងធម្មតាបំផុតនៅក្នុងលោកីយ៍នេះ ហើយវាមិនគួរត្រូវបានលើកយកមកនិយាយ និងវែកញែក ឬស្វែងយល់ឡើយ។ វាដូចទៅនឹងអ្វីដែលអ្នកគ្មានជំនឿនិយាយថា៖ «ខិតខំប្រឹងប្រែងយ៉ាងខ្លាំងដើម្បីទទួលបានតំណែងសម្រាប់តែអាហារ និងសម្លៀកបំពាក់» អ៊ីចឹងដែរ។ នេះក៏ជាគោលដៅដែលពួកទទឹងនឹងព្រះគ្រីស្ទដេញតាម តាមរយៈការធ្វើជាអ្នកដឹកនាំផងដែរ។ ដូចទៅនឹងការដេញតាមរបស់ពួកគេអ៊ីចឹង ពួកគេក៏កំពុងខិតខំប្រឹងប្រែងក្នុងទិសដៅនេះ ដោយគ្មានការស្ដីបន្ទោសខ្លួនឯងសូម្បីបន្តិចឡើយ ដោយប្រើប្រាស់អំណាចនៅក្នុងដៃរបស់ពួកគេ និងប្រើប្រាស់តំណែងរបស់ពួកគេដើម្បីគំរាមកំហែងបងប្អូនប្រុសស្រីឱ្យធ្វើរឿងរ៉ាវ ហាក់ដូចជាវាជារឿងដ៏មានវិចារណញ្ញាណអ៊ីចឹង ហើយលើកឡើងនូវការអនុវត្ត និងការទាមទារគ្រប់បែបយ៉ាងដល់បងប្អូនប្រុសស្រី ដែលមិនស្របតាមគោលការណ៍ឡើយ។ មនុស្សមានគំនិតច្របូកច្របល់មួយចំនួន ដែលខ្វះការញែកដឹង ត្រូវបានអ្នកដឹកនាំទាំងនេះប្រើប្រាស់ និងបញ្ជាឱ្យធ្វើនេះធ្វើនោះទាំងផ្ទុយពីឆន្ទៈរបស់ពួកគេ ហើយថែមទាំងអាចមានមនុស្សមួយចំនួនដែលប្រើប្រាស់លុយផ្ទាល់ខ្លួនរបស់ពួកគេដើម្បីធ្វើរឿងរ៉ាវសម្រាប់អ្នកដឹកនាំទាំងនោះ ប៉ុន្តែមិនអាចនិយាយអ្វីបានទៀតផង ហើយគិតថា តាមរយៈការធ្វើបែបនេះ ពួកគេកំពុងបំពេញភារកិច្ចរបស់ខ្លួន និងកំពុងសន្សំអំពើល្អទុក។ ខ្ញុំសូមប្រាប់អ្នកទៅចុះ៖ តាមពិតទៅ អ្នកកំពុងតែយល់ខុសហើយ។ ក្នុងការធ្វើបែបនេះ អ្នកមិនមែនកំពុងសន្សំអំពើល្អទុកឡើយ ផ្ទុយទៅវិញ អ្នកកំពុងជួយមនុស្សអាក្រក់ក្នុងការធ្វើរឿងអាក្រក់ ហើយកំពុងបង្កើនកម្លាំងរបស់មនុស្សអាក្រក់។ ហេតុអ្វីបានជាខ្ញុំនិយាយបែបនេះ? នៅពេលដែលអ្នកធ្វើរឿងទាំងនេះ វាមិនស្របតាមគោលការណ៍ឡើយ។ អ្នកមិនមែនកំពុងបំពេញភារកិច្ចរបស់ខ្លួនទេ។ អ្នកកំពុងជួយអាទទឹងនឹងព្រះគ្រីស្ទរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ និងចាត់ចែងបញ្ហាឯកជនឱ្យពួកគេ។ នេះមិនមែនជាភារកិច្ចរបស់អ្នកទេ វាមិនមែនជាការទទួលខុសត្រូវរបស់អ្នកឡើយ។ វាមិនមែនជាការផ្ទុកផ្ដាក់ដែលព្រះជាម្ចាស់បានប្រទានដល់អ្នកទេ ហើយវាក៏មិនមែនជាកិច្ចការនៃដំណាក់របស់ព្រះជាម្ចាស់ដែរ។ តាមរយៈការធ្វើបែបនេះ អ្នកកំពុងបម្រើសាតាំង និងធ្វើការឱ្យសាតាំងហើយ។ តើព្រះជាម្ចាស់នឹងនឹកចាំពីអ្នក សម្រាប់ការធ្វើការឱ្យសាតាំងដែរឬទេ? (អត់ទេ។) ចុះបើដូច្នេះ តើព្រះជាម្ចាស់នឹងនឹកចាំពីអ្វីទៅ? មានឃ្លាមួយនៅក្នុងព្រះគម្ពីរ។ ព្រះអម្ចាស់យេស៊ូវបានមានបន្ទូលថា៖ «ខ្ញុំសូមប្រាប់ឲ្យឯងរាល់គ្នាដឹងយ៉ាងប្រាកដថា កាលណាអ្នករាល់គ្នាបានធ្វើការនេះដល់អ្នកតូចបំផុតនៅក្នុងចំណោមបងប្អូនរបស់អញ នោះអ្នករាល់គ្នាដូចជាបានធ្វើចំពោះខ្ញុំដូច្នេះដែរ» (ម៉ាថាយ ២៥:៤០)។ នេះគឺជាអ្វីដែលព្រះជាម្ចាស់បានចែងទុក។ តើព្រះបន្ទូលទាំងនេះមានន័យដូចម្ដេច? ប្រសិនបើអ្នកអាចធ្វើរឿងអ្វីមួយសម្រាប់អ្នកតូចបំផុតនៅក្នុងចំណោមបងប្អូនប្រុសស្រី នោះរឿងនោះប្រាកដជាត្រូវបានធ្វើឡើងស្របតាមគោលការណ៍ និងស្របតាមសេចក្ដីតម្រូវរបស់ព្រះជាម្ចាស់មិនខាន។ អ្នកមិនមើលថាតើមនុស្សម្នាក់មានឋានៈខ្ពស់កម្រិតណានោះទេ ផ្ទុយទៅវិញ អ្នកធ្វើរឿងរ៉ាវទៅតាមគោលការណ៍។ មនុស្សមួយចំនួនគ្រាន់តែធ្វើរឿងរ៉ាវ ខិតខំប្រឹងប្រែង និងធ្វើការឱ្យអស់អ្នកដែលមានឋានៈប៉ុណ្ណោះ ហើយគាំទ្រពួកគេយ៉ាងក្លៀវក្លា ប៉ុន្តែប្រសិនបើមនុស្សដែលគ្មានឋានៈពឹងឱ្យពួកគេធ្វើរឿងអ្វីមួយ ទោះបីជាវាជាភារកិច្ច ឬការទទួលខុសត្រូវដែលពួកគេគួរតែធ្វើក៏ដោយ ក៏ពួកគេមិនអើពើនឹងអ្នកទាំងនោះឡើយ។ ដូច្នេះ តើរឿងដែលពួកគេធ្វើ ត្រូវបានកំណត់លក្ខណៈយ៉ាងដូចម្ដេច? តាមទស្សនៈរបស់ព្រះជាម្ចាស់ រឿងទាំងនេះត្រូវបានកំណត់លក្ខណៈថាជាការធ្វើការឱ្យសាតាំង ហើយទ្រង់នឹងមិននឹកចាំពីរឿងទាំងនេះទាល់តែសោះ។ នេះគឺជាករណីទីប្រាំមួយ។ តើអ្នករាល់គ្នាធ្លាប់ឃើញករណីបែបនេះដែរឬទេ? (ឱព្រះជាម្ចាស់ ទូលបង្គំធ្លាប់ឃើញមួយករណី។ ពីមុន នៅពេលមានអាទទឹងនឹងព្រះគ្រីស្ទម្នាក់ធ្វើជាអ្នកដឹកនាំនៅកន្លែងដែលពួកទូលបង្គំនៅ នាងបានប្រើប្រាស់តំណែងរបស់នាងដើម្បីទុកអាហារឆ្ងាញ់ៗ របស់របរមានប្រយោជន៍ គ្រឿងសម្អាង និងរបស់ផ្សេងៗទៀតដែលបងប្អូនប្រុសស្រីបានបរិច្ចាគ សម្រាប់ខ្លួននាងផ្ទាល់។ របស់ខ្លះហួសកាលបរិច្ឆេទប្រើប្រាស់ទៅហើយ ប៉ុន្តែនាងនៅតែមិនឱ្យរបស់ទាំងនោះទៅបងប្អូនប្រុសស្រីឡើយ នាងបានកិបកេងរបស់ទាំងអស់នេះ។ លើសពីនេះ នាងបានទិញអាវក្រៅមួយ ប៉ុន្តែក្រោយមក នៅពេលនាងឃើញបងស្រីម្នាក់បានទិញអាវក្រៅដែលមានតម្លៃមិនសូវថ្លៃ ហើយមានគុណភាពល្អ នាងក៏គិតរកពាក្យសម្ដីគ្រប់បែបយ៉ាងដើម្បីនិយាយទៅកាន់បងស្រីនោះ ដើម្បីបោកប្រាស់យកអាវក្រៅនោះពីគាត់ ហើយធ្វើឱ្យបងស្រីនោះចំណាយលុយបន្ថែមទៀតដើម្បីទិញអាវក្រៅសម្រាប់ខ្លួនគាត់ផ្ទាល់។) គេអាចនិយាយបានថា អាទទឹងនឹងព្រះគ្រីស្ទគ្រប់រូប គឺជាមនុស្សអាក្រក់ ហើយថាពួកគេគ្មានភាពជាមនុស្ស គ្មានមនសិការ ហើយចរិតលក្ខណៈរបស់ពួកគេគឺថោកទាបជាពិសេស។ នៅទីបំផុត មនុស្សទាំងនេះត្រូវតែត្រូវបានបើកសម្ដែង និងជម្រុះចោល។

កាលពីមុន មានគ្រួសារមួយដែលមានសមាជិកបីនាក់ បានមកក្រៅប្រទេសដើម្បីបំពេញភារកិច្ចរបស់ខ្លួន។ បន្ទាប់ពីមកដល់ ពួកគេបានឱ្យបងប្អូនប្រុសស្រីនាំពួកគេចេញទៅក្រៅជារៀងរាល់ថ្ងៃដើម្បីទិញរបស់របរ អ្នកខ្លះចង់បានអាវក្រៅ អ្នកខ្លះចង់បានខោ ហើយអ្នកខ្លះទៀតចង់បានស្បែកជើង។ ពួកគេបានរកលេស ដោយនិយាយថា ពួកគេមិនបានយកលុយមកច្រើននោះទេ។ ប្រសិនបើពួកគេមិនបានយកលុយមកច្រើនទេ នោះពួកគេមិនគួរទិញរបស់របរឡើយ ប៉ុន្តែពួកគេនៅតែចង់ទិញ ហើយពួកគេមិនចង់បានរបស់ធម្មតាៗទេ គឺចង់បានរបស់ឡូយឆាយ ដែលបងប្អូនប្រុសស្រីជាអ្នកចេញលុយផ្ទាល់ខ្លួនដើម្បីទិញឱ្យ។ នៅពេលគ្រួសារនេះបំពេញភារកិច្ចរបស់ខ្លួនបានមួយរយៈ មនុស្សម្នាចាប់ផ្ដើមមិនពេញចិត្តនឹងឥរិយាបថរបស់ពួកគេ អាហារដែលពួកគេហូប កន្លែងដែលពួកគេរស់នៅ និងរបស់របរដែលពួកគេប្រើប្រាស់សុទ្ធតែខ្ជះខ្ជាយ និងហ៊ឺហារពេកហើយ! ឪពុកនៅក្នុងគ្រួសារនោះ ថែមទាំងឱ្យបងប្អូនប្រុសស្រីទិញទឹកដោះគោឱ្យគាត់ទៀតផង ហើយនៅពេលស្រេកទឹក គាត់ផឹកទឹកដោះគោដូចជាផឹកទឹកអ៊ីចឹង។ តើមានមនុស្សប៉ុន្មាននាក់នៅក្នុងលោកីយ៍នេះ ដែលអាចផឹកទឹកដោះគោដូចជាផឹកទឹកបាននោះ? តើពួកគេត្រូវតែជាមនុស្សកម្រិតណាទៅ? ក្រោយមក គាត់បានឱ្យបងប្អូនប្រុសស្រីទិញក្រូចឃ្វិច និងក្រូចពោធិ៍សាត់ ហើយពួកគេបានទិញមួយថង់ធំ ដែលគ្រួសារនោះញ៉ាំអស់ក្នុងរយៈពេលតែពីរថ្ងៃប៉ុណ្ណោះ។ បន្ទាប់ពីរឿងនេះ គាត់បាននិយាយថា ពួកគេចង់បានវីតាមីនបំប៉នបន្ថែម ដូច្នេះ គាត់ក៏ប្រាប់បងប្អូនប្រុសស្រីឱ្យទិញផ្លែឆឺរីខ្លះ ថែមទាំងប្រើខ្ញុំជាលេស ដោយនិយាយថា៖ «អ្នកត្រូវតែទិញផ្លែឆឺរីសម្រាប់ព្រះជាម្ចាស់!» ខ្ញុំបាននិយាយថា៖ «ឥឡូវនេះជារដូវរងាហើយ។ វាមិនមែនជារដូវញ៉ាំផ្លែឆឺរីទេ។ ខ្ញុំមិនញ៉ាំវាទេ កុំទិញវាឱ្យខ្ញុំអី»។ គាត់បាននិយាយថា៖ «ពួកយើងនៅតែត្រូវទិញវាដដែល!» នៅពេលបងប្អូនប្រុសស្រីទិញផ្លែឆឺរីតែមួយប្រអប់ គ្រួសាររបស់គាត់បានញ៉ាំវាអស់រលីងក្នុងពេលមួយប៉ព្រិចភ្នែក។ ខ្ញុំមិនដែលឃើញនរណាម្នាក់ដែលអាចញ៉ាំបែបនោះសោះ ពួកគេញ៉ាំផ្លែឈើដូចជាញ៉ាំបាយ ហើយផឹកទឹកដោះគោដូចជាផឹកទឹកអ៊ីចឹង។ បន្ទាប់មក នៅពេលដល់ម៉ោងញ៉ាំអាហារ ពួកគេឃើញមានត្រី ហើយក៏ញ៉ាំវាយ៉ាងស្រេកឃ្លាន។ របៀបដែលពួកគេញ៉ាំ នឹងធ្វើឱ្យអ្នករាល់គ្នាខ្ពើមរអើមមិនខាន ពួកគេប្រៀបដូចជាខ្មោចអត់ឃ្លាន ដែលមិនធ្លាប់បានញ៉ាំរបស់ឆ្ងាញ់ៗពីមុនមកអ៊ីចឹង។ ពួកគេគិតថា ឱកាសដើម្បីទទួលបានរបស់ឆ្ងាញ់ៗនេះ គួរតែត្រូវបានកេងចំណេញ ដូច្នេះ ពួកគេក៏ដណ្ដើមគ្នាញ៉ាំញាត់ៗឱ្យឆ្អែតយ៉ាងត្រេកត្រអាល។ នៅទីបំផុត ក្មេងនោះញ៉ាំច្រើនពេក រហូតដល់មានបញ្ហាសុខភាព។ បន្ទាប់ពីរឿងនេះ ក្មេងនោះបាននិយាយរឿងមួយដែលបំភ្លៃភាពសមហេតុផលថា៖ «ប្រសិនបើខ្ញុំមិនបានញ៉ាំត្រីនោះនៅកន្លែងរបស់ព្រះជាម្ចាស់ទេ ខ្ញុំមុខជាមិនឈឺឡើយ!» ខ្ញុំមិនទាំងនៅទីនោះផង នៅពេលគេញ៉ាំវា ហើយខ្ញុំមិនដឹងអ្វីសោះពីរឿងនេះ។ គេញ៉ាំវាដោយខ្លួនឯងសោះ តើគេម្ដេចនឹងអាចទម្លាក់កំហុសមកលើខ្ញុំបានទៅ? ប៉ុន្តែគេពិតជាបានទម្លាក់កំហុសមកលើខ្ញុំមែន។ តើមនុស្សបែបនេះគួរត្រូវបានចាត់ការយ៉ាងដូចម្ដេច? (ពួកគេគួរតែត្រូវបានបោសសម្អាតចេញ។) តើពួកគេជាអ្វី? (ជាពួកអារក្ស និងពួកសាតាំង។) ពួកគេគឺជាពួកអារក្ស។ នៅពេលនោះ ខ្ញុំបាននិយាយទៅកាន់អ្នកដឹកនាំពួកជំនុំក្នុងតំបន់ថា៖ «ចូរបោសសម្អាតពួកគេចេញ ហើយបណ្ដេញពួកគេចេញពីទីនេះ ឱ្យឆ្ងាយតាមដែលអាចធ្វើទៅបាន។ ខ្ញុំមិនចង់ឃើញមុខពួកគេម្ដងទៀតឡើយ!»

ខ្ញុំធ្លាប់ទៅពួកជំនុំមួយចំនួន ហើយបានប្រាស្រ័យទាក់ទងជាមួយបងប្អូនប្រុសស្រីមិនតិចនាក់ទេ។ ខ្ញុំបានឃើញមនុស្សអាក្រក់ និងមនុស្សទុច្ចរិតគ្រប់ប្រភេទ ប៉ុន្តែចំនួនមនុស្សដែលខ្ញុំអាចសេពគប់ជាមួយបានជាធម្មតាគឺមានតិចតួចណាស់។ ពិតជាគ្មានវិធីប្រាស្រ័យទាក់ទងជាមួយមនុស្សភាគច្រើនឡើយ ហើយមានមនុស្សច្រើនពេកហើយដែលមិនជ្រួតជ្រាបពីវិចារណញ្ញាណទាល់តែសោះ។ អ្វីគ្រប់យ៉ាងដែលពួកគេនិយាយ គឺមានភាពសមហេតុផលដែលវៀចវេរ និងខុសឆ្គង ហើយពួកគេលើកយកភាពក្លែងក្លាយមកនិយាយ ហាក់ដូចជាវាជារឿងពិតអ៊ីចឹង។ ពួកគេគ្រាន់តែជាសត្វតិរច្ឆាន ពួកអារក្ស និងពួកសាតាំងប៉ុណ្ណោះ ហើយពួកគេគ្មានភាពជាមនុស្ស ឬវិចារណញ្ញាណសូម្បីតែបន្តិចឡើយ។ មនុស្សបែបនេះមានយ៉ាងហោចណាស់ប្រហែលមួយភាគបីនៃមនុស្សនៅក្នុងពួកជំនុំនីមួយៗ។ ពួកគេគ្មានតម្លៃអ្វីទាំងអស់ ហើយគ្មាននរណាម្នាក់ក្នុងចំណោមពួកគេអាចត្រូវបានសង្គ្រោះឡើយ ពួកគេទាំងអស់គួរតែត្រូវបានជម្រុះចោលឱ្យឆាប់តាមដែលអាចធ្វើទៅបាន។ មនុស្សដែលខ្ញុំចូលចិត្តប្រាស្រ័យទាក់ទងជាមួយ គឺជាអស់អ្នកដែលអាចទទួលយកសេចក្ដីពិត ដែលស្មោះត្រង់គួរសម ហើយដែលអាចនិយាយចេញពីចិត្តរបស់ពួកគេ។ មិនថាពួកគេបញ្ចេញឱ្យឃើញសេចក្ដីពុករលួយអ្វី ឬមានសេចក្ដីវៀចវេរអ្វីក៏ដោយ ឱ្យតែពួកគេស្ម័គ្រចិត្តប្រកបគ្នាអំពីសេចក្ដីពិត និងអាចទទួលយកសេចក្ដីពិត នោះខ្ញុំអាចចុះសម្រុងជាមួយពួកគេបាន។ ចំណែកឯមនុស្សដែលបោកបញ្ឆោត និងអស់អ្នកដែលចូលចិត្តកេងចំណេញពីអ្នកដទៃវិញ ខ្ញុំមិនអើពើនឹងពួកគេឡើយ។ មនុស្សមួយចំនួនតែងតែចង់អួតខ្លួន នៅពេលពួកគេនៅចំពោះមុខខ្ញុំ ហើយធ្វើឱ្យខ្ញុំវាយតម្លៃពួកគេខ្ពស់។ ពួកគេប្រព្រឹត្តម្យ៉ាងនៅចំពោះមុខខ្ញុំ និងប្រព្រឹត្តម្យ៉ាងទៀតនៅក្រោយខ្នងខ្ញុំ ដើម្បីបោកបញ្ឆោតខ្ញុំ។ មនុស្សបែបនេះគឺជាពួកអារក្ស ហើយពួកគេគួរតែត្រូវបានបញ្ជូនទៅឱ្យឆ្ងាយតាមដែលអាចធ្វើទៅបាន ខ្ញុំមិនចង់ឃើញពួកគេម្ដងទៀតឡើយ។ នៅពេលមនុស្សមានភាពទន់ខ្សោយ និងភាពខ្វះខាត ខ្ញុំអាចគាំទ្រ និងផ្គត់ផ្គង់ពួកគេបាន ហើយនៅពេលពួកគេមាននិស្ស័យពុករលួយ ខ្ញុំអាចប្រកបគ្នាអំពីសេចក្ដីពិតជាមួយពួកគេបាន ប៉ុន្តែខ្ញុំមិនទាក់ទងជាមួយពួកអារក្ស ឬស្ដាប់អ្វីដែលពួកអារក្សនិយាយឡើយ។ មនុស្សមួយចំនួនគឺជាអ្នកជឿថ្មី ហើយមានសេចក្ដីពិតមួយចំនួនដែលពួកគេមិនយល់ ដូច្នេះ ពួកគេអាចនឹងនិយាយ និងប្រព្រឹត្តដោយល្ងង់ខ្លៅ។ យើងអាចប្រកបគ្នាអំពីសេចក្ដីពិតបាន ប៉ុន្តែប្រសិនបើអ្នកយល់សេចក្ដីពិតមួយចំនួន ហើយបន្ទាប់មកមានចេតនាបង្កការរំខាន ដោយប្រព្រឹត្តដោយគ្មានវិចារណញ្ញាណចំពោះខ្ញុំ និងចាប់កំហុសខ្ញុំ នោះខ្ញុំនឹងមិនអត់ឱនឱ្យអ្នកឡើយ។ ហេតុអ្វីបានជាខ្ញុំនឹងមិនអត់ឱនឱ្យអ្នក? អ្នកមិនមែនជាមនុស្សម្នាក់ដែលអាចត្រូវបានសង្គ្រោះឡើយ ចុះហេតុអ្វីបានជាខ្ញុំគួរអត់ឱនឱ្យអ្នក? ការអត់ឱនឱ្យនរណាម្នាក់ មានន័យថា ខ្ញុំអាចទ្រាំទ្រ និងមានចិត្តអត់ធ្មត់ចំពោះពួកគេ។ ខ្ញុំមានចិត្តអត់ធ្មត់ចំពោះមនុស្សល្ងង់ខ្លៅ និងមនុស្សពុករលួយធម្មតា ប៉ុន្តែមិនមែនចំពោះពួកសត្រូវ ឬពួកអារក្សឡើយ។ ប្រសិនបើពួកអារក្ស និងពួកសត្រូវធ្វើពុតជានិយាយពាក្យពីរោះៗស្ដាប់ទៅកាន់អ្នក ហើយសូកប៉ាន់អ្នក បោកបញ្ឆោតអ្នក ឬផ្ដល់ក្ដីសុខមួយភ្លែតដល់អ្នក តើអ្នកអាចជឿអ្វីដែលពួកគេនិយាយបានដែរឬទេ? (អត់ទេ ពួកយើងមិនអាចជឿទេ។) ហេតុអ្វី? ពីព្រោះពួកគេមិនអាចទទួលយកសេចក្ដីពិតបានទេ អ្នកបានឃើញរឿងនេះយ៉ាងច្បាស់រួចទៅហើយ ហើយមនុស្សទាំងនេះត្រូវបានបើកសម្ដែងរួចទៅហើយ។ ពួកគេមិនស្មោះត្រង់ចំពោះរឿងដែលពួកគេនិយាយឡើយ នៅពេលពួកគេប្រកបគ្នាអំពីសេចក្ដីពិត វាសុទ្ធតែជាការពុតត្បុត ហើយវាពិបាកនឹងញែកដឹងណាស់ថា តើអ្វីដែលពួកគេនិយាយជាការពិត ឬក្លែងក្លាយ។ ប្រសិនបើអ្នកអាចមើលឃើញរឿងទាំងនេះបានយ៉ាងត្រឹមត្រូវ នោះអ្នកអាចប្រាកដក្នុងចិត្តថា ពួកគេគឺជាពួកអារក្ស និងពួកសាតាំង។ មានតែតាមរយៈការបោសសម្អាតពួកគេចេញ ឬបណ្ដេញពួកគេចេញប៉ុណ្ណោះ ទើបបញ្ហាអាចត្រូវបានដោះស្រាយយ៉ាងដាច់ស្រឡះ។ មនុស្សមួយចំនួននិយាយថា៖ «ហេតុអ្វីបានជាមិនទុកឱកាសឱ្យពួកគេបន្តិចទៅ?» មនុស្សទាំងនេះគ្មានឱកាសប្រែចិត្តឡើយ វាមិនអាចទៅរួចទេដែលពួកគេប្រែចិត្ត។ ពួកគេគឺដូចជាសាតាំងអ៊ីចឹង មិនថាព្រះជាម្ចាស់មានគ្រប់ចេស្ដា និងមានព្រះប្រាជ្ញាញាណកម្រិតណាក៏ដោយ ក៏តាមទស្សនៈរបស់វា នេះមិនមែនជាសារជាតិដែលព្រះជាម្ចាស់គួរតែមានឡើយ។ វាមិនចាត់ទុកព្រះជាម្ចាស់ជាព្រះជាម្ចាស់ឡើយ ហើយវាគិតថា ផែនការដ៏មានល្បិចកលរបស់វាគឺជាប្រាជ្ញា ថាសារជាតិធម្មជាតិរបស់វាគឺជាសេចក្ដីពិត ហើយថាព្រះជាម្ចាស់មិនមែនជាសេចក្ដីពិតទេ។ នេះគឺជាសាតាំងសុទ្ធសាធ ហើយវាត្រូវបានកំណត់មកឱ្យប្រទូសរ៉ាយនឹងព្រះជាម្ចាស់រហូតដល់ទីបញ្ចប់។ ដូច្នេះ មនុស្សអាក្រក់ត្រូវបានកំណត់មកថាមិនអាចស្រឡាញ់សេចក្ដីពិត និងដេញតាមសេចក្ដីពិតឡើយ ហើយដោយហេតុនេះ ព្រះជាម្ចាស់មិនសង្គ្រោះពួកគេទេ។ ការបោសសម្អាតពួកគេចេញពីពួកជំនុំ និងការបណ្ដេញពួកគេចេញពីដំណាក់របស់ព្រះជាម្ចាស់ គឺជាការសម្រេចចិត្តដ៏ត្រឹមត្រូវបំផុត ហើយមិនខុសសូម្បីតែបន្តិច។

ពួកទទឹងនឹងព្រះគ្រីស្ទដែលខ្ញុំបានប្រកបគ្នា និងវែកញែកនៅថ្ងៃនេះ នឹងមិនផ្លាស់ប្ដូរទិសដៅ និងគោលដៅដែលពួកគេដេញតាមជាដាច់ខាត។ ពួកគេផ្ដល់អាទិភាពដល់ផលប្រយោជន៍ផ្ទាល់ខ្លួននៅក្នុងអ្វីគ្រប់យ៉ាងដែលពួកគេដេញតាម ដោយប្រើប្រាស់កម្លាំងអស់ពីសមត្ថភាពរបស់ពួកគេ និងខិតខំរិះគិតយ៉ាងខ្លាំងដើម្បីទទួលបានអាហារ និងភេសជ្ជៈដោយការបោកប្រាស់នៅក្នុងដំណាក់របស់ព្រះជាម្ចាស់។ ពួកគេមិនដែលលះបង់ខ្លួនឯងដោយស្មោះសរដើម្បីព្រះជាម្ចាស់ឡើយ ពួកគេគ្រាន់តែចង់បោកប្រាស់ដើម្បីទទួលបានអាហារ និងភេសជ្ជៈ ផលប្រយោជន៍ និងការទំនុកបម្រុងដ៏ល្អប៉ុណ្ណោះ។ ពួកគេគិតថា ព្រះជាម្ចាស់មិនទតឃើញរឿងនេះ មិនជ្រាបពីរឿងនេះ និងមិនអាចពិនិត្យពិច័យរឿងនេះបានឡើយ ដូច្នេះ ពួកគេក៏ដេញតាមរឿងទាំងនេះដោយផ្ដោតអារម្មណ៍លើគោលដៅតែមួយ។ ជាការពិតណាស់ នេះគឺជាសារជាតិធម្មជាតិរបស់ពួកគេ ពួកគេមិនស្រឡាញ់សេចក្ដីពិត ហើយក៏មិនអាចដើរតាមផ្លូវនៃការដេញតាមសេចក្ដីពិតបានដែរ ដូច្នេះ ពួកគេត្រូវបានកំណត់មកឱ្យត្រូវកំណត់លក្ខណៈថាជាពួកទទឹងនឹងព្រះគ្រីស្ទ។ ទាំងនេះគឺជាប្រភេទមនុស្សដែលព្រះជាម្ចាស់ជម្រុះចោល ហើយជាប្រភេទមនុស្សដែលដំណាក់របស់ព្រះជាម្ចាស់គួរតែបណ្ដេញចេញ ពេលដែលរកឃើញពួកគេ។ ចាប់ពីការរកឃើញថាមនុស្សម្នាក់កំពុងដើរនៅលើផ្លូវរបស់បុគ្គលទទឹងនឹងព្រះគ្រីស្ទ រហូតដល់គេធ្វើរឿងរ៉ាវជាបន្តបន្ទាប់ដែលមិនស្របតាមសេចក្ដីពិត រហូតដល់ថ្ងៃដែលគេត្រូវបានកំណត់លក្ខណៈថាជាអាទទឹងនឹងព្រះគ្រីស្ទ ទាំងអស់នេះបង្ហាញឱ្យគ្រប់គ្នាឃើញថា ពួកទទឹងនឹងព្រះគ្រីស្ទមិនផ្លាស់ប្ដូរឡើយ។ លទ្ធផលចុងក្រោយរបស់ពួកគេ គឺត្រូវដំណាក់របស់ព្រះជាម្ចាស់បណ្ដេញចេញ និងត្រូវព្រះជាម្ចាស់ជម្រុះចោល ពួកគេគ្មានសមត្ថភាពផ្លាស់ប្ដូរឡើយ។ ចុះបើដូច្នេះ តើការដឹងពីរឿងទាំងនេះមានផលល្អអ្វីដល់អ្នករាល់គ្នាទៅ? មនុស្សមួយចំនួននិយាយថា៖ «ពួកយើងមិនទទួលបានអាហារ និងភេសជ្ជៈដោយការបោកប្រាស់ទេ។ ពួកយើងដេញតាមសេចក្ដីពិត ហើយចង់បំពេញភារកិច្ចរបស់យើងក្នុងនាមជាភាវៈដែលព្រះបានបង្កើត។ ពួកយើងដើរតាមព្រះជាម្ចាស់ ហើយចុះចូលនឹងការចាត់ចែង និងការរៀបចំរបស់ទ្រង់។ ពួកយើងមិនប្រព្រឹត្តដូចជាពួកទទឹងនឹងព្រះគ្រីស្ទទេ ហើយពួកយើងក៏មិនមានគម្រោងដើរតាមផ្លូវរបស់ពួកទទឹងនឹងព្រះគ្រីស្ទដែរ។ តើការដែលពួកយើងដឹងអំពីករណីទាំងនេះ មានប្រយោជន៍អ្វីទៅ?» សម្រាប់បងប្អូនប្រុសស្រីធម្មតា ការបង្ហាញចេញ និងការបញ្ចេញឱ្យឃើញរបស់ពួកទទឹងនឹងព្រះគ្រីស្ទទាំងនេះ អាចបម្រើជាការព្រមានសម្រាប់មនុស្សម្នាក់ៗ និងឱ្យពួកគេដឹងថា តើផ្លូវមួយណាដែលត្រឹមត្រូវ ហើយឥរិយាបថ និងរបៀបធ្វើរឿងរ៉ាវមួយណាដែលស្របតាមបំណងព្រះហឫទ័យរបស់ព្រះជាម្ចាស់។ សម្រាប់អ្នកដឹកនាំ និងអ្នកធ្វើការពួកជំនុំគ្រប់លំដាប់ថ្នាក់ នេះគឺជាភស្តុតាងក្នុងជីវិតពិត នៃការញែកដឹងពីពួកទទឹងនឹងព្រះគ្រីស្ទ។ តើការញែកដឹងពីពួកទទឹងនឹងព្រះគ្រីស្ទ មានផលល្អអ្វីសម្រាប់កិច្ចការរបស់ពួកជំនុំ? វាជួយអ្នករាល់គ្នាឱ្យកំណត់អត្តសញ្ញាណពួកទទឹងនឹងព្រះគ្រីស្ទបានយ៉ាងត្រឹមត្រូវ និងបណ្ដេញពួកគេចេញពីពួកជំនុំនៅពេលវេលាដ៏ស័ក្ដិសម ដែលធ្វើឱ្យពួកជំនុំកាន់តែបរិសុទ្ធ និងរួចផុតពីការរំខាន ការបង្អាក់ និងការបំផ្លិចបំផ្លាញរបស់ពួកទទឹងនឹងព្រះគ្រីស្ទទាំងនេះ ដើម្បីឱ្យអស់អ្នកដែលពិតជាដេញតាមសេចក្ដីពិត និងអ្នកដែលអាចលះបង់ខ្លួនឯងដោយស្មោះសរដើម្បីព្រះជាម្ចាស់ មានមជ្ឈដ្ឋានដ៏ស្អាតស្អំ និងស្ងប់ស្ងាត់ ដែលរួចផុតពីការរំខានរបស់ពួកអារក្ស និងពួកសាតាំង។ ដូច្នេះ នៅពេលនិយាយដល់សេចក្ដីពិតនៃការញែកដឹងពីពួកទទឹងនឹងព្រះគ្រីស្ទ មិនថាអ្នករាល់គ្នាញែកដឹងពីពួកគេចេញពីទស្សនៈនៃការពិត និងការបង្ហាញចេញ ឬផ្អែកលើគោលការណ៍សេចក្ដីពិតនោះទេ អ្នករាល់គ្នាត្រូវតែក្ដាប់ឱ្យបាននូវទិដ្ឋភាពទាំងពីរនេះ។ វាមានប្រយោជន៍សម្រាប់ការចូលទៅក្នុងជីវិតរបស់អ្នករាល់គ្នា និងសម្រាប់កិច្ចការរបស់ពួកជំនុំ នេះគឺជារឿងដែលអ្នករាល់គ្នាគួរតែយល់។

ថ្ងៃនេះ ខ្ញុំបាននិយាយអំពីករណីមួយចំនួន។ រឿងទាំងនេះសុទ្ធតែជាឥរិយាបថ របៀបធ្វើរឿងរ៉ាវ និងការបង្ហាញចេញមួយចំនួននៃភាពកាចសាហាវ ភាពឥតអៀនខ្មាស និងការខ្វះខាតទាំងស្រុងនូវសីលធម៌ជាមូលដ្ឋានរបស់ពួកទទឹងនឹងព្រះគ្រីស្ទ។ ករណីបែបនេះ សុទ្ធតែជារឿងដែលធ្លាប់កើតឡើងនៅជុំវិញអ្នករាល់គ្នា ហើយគេអាចនិយាយបានថា របៀបធ្វើរឿងរ៉ាវ និងការបង្ហាញចេញរបស់ពួកទទឹងនឹងព្រះគ្រីស្ទ សុទ្ធតែមាននៅក្នុងអ្នករាល់គ្នាក្នុងកម្រិតណាមួយ។ និយាយម្យ៉ាងទៀតគឺ អ្នករាល់គ្នាសុទ្ធតែមាននិស្ស័យមួយចំនួនរបស់ពួកទទឹងនឹងព្រះគ្រីស្ទ និងការអនុវត្តមួយចំនួនរបស់ពួកទទឹងនឹងព្រះគ្រីស្ទ។ ហេតុដូច្នេះហើយ នៅពេលអ្នករាល់គ្នាញែកដឹងពីពួកទទឹងនឹងព្រះគ្រីស្ទ អ្នករាល់គ្នាក៏គួរតែត្រួតពិនិត្យ ពិនិត្យពិច័យ និងឆ្លុះបញ្ចាំងពីឥរិយាបថផ្ទាល់ខ្លួនរបស់អ្នករាល់គ្នាផងដែរ។ មនុស្សមួយចំនួនប្រហែលជានិយាយថា៖ «ព្រះអង្គតែងតែមានព្រះបន្ទូលអំពីករណីបែបនេះ ពាក្យរសឹបរសៀវបែបនេះ ហើយទ្រង់មានព្រះបន្ទូលលម្អិតយ៉ាងនេះ។ តើនេះមានប្រយោជន៍អ្វីដល់ការចូលទៅក្នុងសេចក្ដីពិតរបស់ពួកទូលបង្គំទៅ? ឥឡូវនេះ ពួកទូលបង្គំពិតជារវល់ខ្លាំងណាស់ជាមួយនឹងភារកិច្ចរបស់ខ្លួន ហើយពួកទូលបង្គំមិនចង់កត់ត្រាពីរឿងទាំងនេះ ឬស្ដាប់រឿងទាំងនេះឡើយ។ នៅពេលចូលទៅក្នុងសេចក្ដីពិត ការប្រកាន់ខ្ជាប់នូវរឿងពីរយ៉ាងគឺគ្រប់គ្រាន់ហើយ ទីមួយគឺការចុះចូលនឹងព្រះជាម្ចាស់ ហើយទីពីរគឺការបំពេញភារកិច្ចរបស់ខ្លួនឱ្យបានត្រឹមត្រូវ។ វាសាមញ្ញណាស់!» វាប្រហែលជាសាមញ្ញបែបនោះឯងនៅក្នុងទ្រឹស្ដី ប៉ុន្តែបើនិយាយឱ្យចំ និងជាក់លាក់ទៅ វាមិនសាមញ្ញបែបនោះឡើយ។ ប្រសិនបើអ្នកយល់សេចក្ដីពិតបានតិចតួច ការចូលទៅក្នុងរបស់អ្នកនឹងមានភាពរដិបរដុប និងរាក់កំភែល ហើយប្រសិនបើសេចក្ដីពិតដែលអ្នកយល់ គឺជាសេចក្ដីពិតទូទៅ នោះសេចក្ដីលម្អិតដែលអ្នកជួបប្រទះ ក៏នឹងមានចំនួនតិចតួចដែរ ហើយអ្នកនឹងមិនត្រូវបានបន្សុទ្ធនៅចំពោះព្រះវត្តមានរបស់ព្រះជាម្ចាស់ជាដាច់ខាតយ។ ព្រះជាម្ចាស់តម្រូវឱ្យមនុស្សដេញតាមសេចក្ដីពិត និងចូលទៅក្នុងតថភាពនៃសេចក្ដីពិត ដូច្នេះ មនុស្សត្រូវតែយល់ពីសេចក្ដីលម្អិតទាំងនេះ។ តើអ្នករាល់គ្នាឃើញអ្វីខ្លះពីរឿងនេះ? ព្រះជាម្ចាស់បានសម្រេចព្រះហឫទ័យសង្គ្រោះអ្នករាល់គ្នា ដូច្នេះ ទ្រង់ត្រូវតែផ្ចិតផ្ចង់ជាមួយអ្នករាល់គ្នា ហើយដាច់ខាតមិនធ្វេសប្រហែស មិនច្របូកច្របល់ ឬមិនស្កប់ស្កល់នឹងការដែលប្រហាក់ប្រហែល ឬត្រូវបន្តិចបន្តួចឡើយ។ សម្រាប់ព្រះជាម្ចាស់ ពាក្យថា «ត្រូវបន្តិចបន្តួច» «បួនភាគប្រាំ» «ប្រហែលជា» និង «អាចនឹង» គឺមិនមានឡើយ។ ប្រសិនបើអ្នកចង់ត្រូវបានសង្គ្រោះ និងចង់ដើរតាមផ្លូវនៃសេចក្ដីសង្គ្រោះ អ្នកត្រូវតែយល់ពីសេចក្ដីលម្អិតទាំងអស់នេះនៃសេចក្ដីពិត។ ប្រសិនបើអ្នកមិនទាន់ស័ក្ដិសមនឹងភារកិច្ចនៅពេលនេះទេ វាមិនអីទេ ការចាប់ផ្ដើមចូលទៅក្នុងសេចក្ដីលម្អិតនៃសេចក្ដីពិតនៅពេលនេះ គឺមិនទាន់យឺតពេលឡើយ។ ប្រសិនបើអ្នកគ្រាន់តែស្កប់ស្កល់នឹងការមានអាកប្បកិរិយាបំពេញភារកិច្ចរបស់ខ្លួនឱ្យបានល្អដោយមិនប្រព្រឹត្តកំហុស និងអាចចុះចូលនៅពេលមានរឿងរ៉ាវកើតឡើងចំពោះអ្នក នោះអ្នកនឹងមិនអាចចូលទៅក្នុងតថភាពនៃសេចក្ដីពិតជាដាច់ខាត។ រាល់សេចក្ដីពិតដែលព្រះជាម្ចាស់ផ្គត់ផ្គង់ដល់មនុស្ស សុទ្ធតែមានសេចក្ដីលម្អិតជាក់លាក់ជាច្រើន ហើយប្រសិនបើមនុស្សមិនយល់សេចក្ដីលម្អិតទាំងនេះទេ ពួកគេនឹងមិនអាចយល់សេចក្ដីពិត ឬយល់ពីបំណងព្រះហឫទ័យរបស់ព្រះជាម្ចាស់ជាដាច់ខាត។ តើវាជារឿងល្អឬទេ ដែលព្រះជាម្ចាស់ម៉ឺងម៉ាត់ដាក់មនុស្ស? (ជារឿងល្អ។) មិនថាវាទាក់ទងនឹងការបំពេញភារកិច្ចរបស់ពួកគេ ការចុះចូលរបស់ពួកគេ ទំនាក់ទំនងអន្តរបុគ្គលរបស់ពួកគេ ឬរបៀបដែលពួកគេប្រព្រឹត្តចំពោះបញ្ហានៃអនាគត និងវាសនារបស់ពួកគេនោះទេ ឬសូម្បីតែទាក់ទងនឹងរឿងដែលខ្ញុំកំពុងនិយាយនៅពេលនេះ ដូចជារបៀបញែកដឹងពីពួកទទឹងនឹងព្រះគ្រីស្ទ របៀបមិនដើរតាមផ្លូវរបស់បុគ្គលទទឹងនឹងព្រះគ្រីស្ទ និងរបៀបបោះបង់និស្ស័យរបស់អាទទឹងនឹងព្រះគ្រីស្ទក៏ដោយ ក៏ពួកគេគួរតែក្ដាប់ឱ្យបាននូវរឿងទាំងនេះម្ដងមួយៗ។ ពេលដែលអ្នករាល់គ្នាអាចញែកដឹងពីសេចក្ដីលម្អិតទាំងនេះបានយ៉ាងពិតប្រាកដ ហើយមិនគ្រាន់តែដឹងពីរបៀបអធិប្បាយគោលលទ្ធិដ៏សាមញ្ញ និងទទេសូន្យបន្តិចបន្តួចទេនោះ នោះអ្នករាល់គ្នានឹងបានចូលទៅក្នុងតថភាពនៃសេចក្ដីពិតហើយ។ មានតែមនុស្សដែលចូលទៅក្នុងតថភាពនៃសេចក្ដីពិតទេ ទើបមានឱកាស និងក្ដីសង្ឃឹមក្នុងការត្រូវបានសង្គ្រោះ ការគ្រាន់តែអធិប្បាយពាក្យពេចន៍ និងគោលលទ្ធិ គឺគ្រាន់តែជាការធ្វើការដោយកម្លាំងប៉ុណ្ណោះ។ ប្រសិនបើមនុស្សចង់ចូលទៅក្នុងតថភាពនៃសេចក្ដីពិត ពួកគេត្រូវតែចាប់ផ្ដើមជាមួយនឹងសេចក្ដីលម្អិតទាំងនេះ។ បើមិនដូច្នេះទេ ពួកគេនឹងមិនអាចសម្រេចបាននូវការផ្លាស់ប្ដូរនិស្ស័យជាដាច់ខាត។

ថ្ងៃទី៤ ខែមេសា ឆ្នាំ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីប្រាំមួយ)

II. ផលប្រយោជន៍របស់ពួកទទឹងនឹងព្រះគ្រីស្ទ

កាលពីលើកមុន យើងបានប្រកបគ្នាអំពីចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង។ បន្ទាប់មក យើងបានបែងចែកផលប្រយោជន៍របស់ពួកទទឹងនឹងព្រះគ្រីស្ទជាចំណុចមួយចំនួនដូចជា៖ ទីមួយគឺ សុវត្ថិភាពផ្ទាល់ខ្លួនរបស់ពួកគេ ទីពីរគឺ កេរ្តិ៍ឈ្មោះ និងឋានៈផ្ទាល់ខ្លួនរបស់ពួកគេ ហើយទីបីគឺ ការរិះរកល្បិចដើម្បីផលប្រយោជន៍ផ្ទាល់ខ្លួនរបស់ពួកគេ។ តើផលប្រយោជន៍ទាំងនេះរួមមានអ្វីខ្លះ? (ទីមួយគឺ ការកិបកេងទ្រព្យសម្បត្តិនៃដំណាក់របស់ព្រះជាម្ចាស់ ទីពីរគឺ ការប្រើប្រាស់បងប្អូនប្រុសស្រីឱ្យបម្រើពួកគេ និងធ្វើការឱ្យពួកគេ ហើយទីបីគឺ ការប្រើប្រាស់តំណែងរបស់ពួកគេដើម្បីទទួលបានអាហារ ភេសជ្ជៈ និងរបស់ដែលគួរឱ្យចង់បានផ្សេងទៀតដោយការបោកប្រាស់ ក្រោមលេសនៃការជឿលើព្រះជាម្ចាស់។) «របស់ផ្សេងទៀត» ទាំងនេះរួមមាន សិទ្ធិពិសេស ការចាត់ចែងកិច្ចការផ្ទាល់ខ្លួនរបស់ពួកគេ និងរឿងផ្សេងៗទៀត តើមែនទេ? (មែនហើយ។) តើការប្រកបគ្នាតាមរបៀបនេះ ដោយបែងចែកប្រធានបទធំៗទៅជាប្រធានបទតូចៗ ហើយប្រធានបទតូចៗទៅជាទិដ្ឋភាពផ្សេងៗដើម្បីប្រកបគ្នា ធ្វើឱ្យអ្នករាល់គ្នាមានអារម្មណ៍ថាច្របូកច្របល់ដែរឬទេ? (អត់ទេ មិនច្របូកច្របល់ទេ។) តាមពិតទៅ ការប្រកបគ្នាកាន់តែធ្វើឡើងតាមរបៀបនេះ នោះរឿងរ៉ាវគួរតែកាន់តែច្បាស់លាស់ឡើង។ យើងបានប្រកបគ្នាអំពីចំណុចចំនួនបីនៃផលប្រយោជន៍របស់ពួកទទឹងនឹងព្រះគ្រីស្ទរួចមកហើយ ប៉ុន្តែនៅមានចំណុចមួយទៀត ដែលសំខាន់បំផុត គឺចំណុចទីបួននៃផលប្រយោជន៍របស់ពួកទទឹងនឹងព្រះគ្រីស្ទ នោះគឺអនាគត និងវាសនារបស់ពួកគេ។ អនាគត និងវាសនា ប្រហែលជាគោលដៅចម្បងដែលពួកទទឹងនឹងព្រះគ្រីស្ទមាននៅក្នុងជំនឿរបស់ពួកគេលើព្រះជាម្ចាស់។ រឿងទាំងនេះក៏ជាសេចក្ដីប្រាថ្នាដ៏ធំបំផុតដែលពួកគេមាននៅក្នុងចិត្តរបស់ខ្លួន និងជារឿងខ្ពស់បំផុតដែលពួកគេដេញតាមនៅក្នុងជម្រៅចិត្តរបស់ពួកគេផងដែរ។ អ្នករាល់គ្នាប្រហែលជាធ្លាប់ដឹងឮពីប្រធានបទអំពីអនាគត និងវាសនានេះហើយ។ វាពាក់ព័ន្ធនឹងកន្លែងដែលមនុស្សនឹងត្រូវទៅដល់ កន្លែងដែលមនុស្សនឹងទៅ ឬកន្លែងដែលមនុស្សកំពុងឆ្ពោះទៅរកនាពេលអនាគត ឬយុគសម័យបន្ទាប់ និយាយឱ្យខ្លី គឺគោលដៅអនាគតរបស់ពួកគេ។ តើនេះមិនមែនជារឿងដ៏ធំបំផុត និងសំខាន់បំផុតនៅក្នុងចិត្តរបស់អ្នកជឿលើព្រះជាម្ចាស់ម្នាក់ៗទេឬ? (មែនហើយ។) អនាគត និងវាសនា គឺមានសារៈសំខាន់ខ្លាំងណាស់ចំពោះអស់អ្នកដែលជឿលើព្រះជាម្ចាស់។ ដូច្នេះហើយ មិនបាច់និយាយក៏ដឹងដែរថា សម្រាប់ពួកទទឹងនឹងព្រះគ្រីស្ទ ផ្នែកដែលជាស្នូលបំផុតនៃផលប្រយោជន៍របស់ពួកគេ ច្បាស់ជាអនាគត និងវាសនារបស់ពួកគេ ពោលគឺគោលដៅរបស់ពួកគេនេះឯង។

ឃ. អនាគត និងវាសនារបស់ពួកគេ

ចូរយើងក៏ប្រកបគ្នាផងដែរអំពីអនាគត និងវាសនានៅក្នុងផលប្រយោជន៍របស់ពួកទទឹងនឹងព្រះគ្រីស្ទ ពីជ្រុង និងទិដ្ឋភាពផ្សេងៗ ដើម្បីឱ្យរឿងរ៉ាវនឹងមានភាពច្បាស់លាស់គួរសម។ ផលប្រយោជន៍ផ្សេងៗរបស់ពួកទទឹងនឹងព្រះគ្រីស្ទដែលយើងបានប្រកបគ្នាកាលពីមុន រួមមានទាំងផលប្រយោជន៍ខាងសម្ភារៈ និងមិនមែនសម្ភារៈ។ ឧទាហរណ៍៖ សុវត្ថិភាព កេរ្តិ៍ឈ្មោះ និងឋានៈផ្ទាល់ខ្លួនរបស់មនុស្សម្នាក់ សុទ្ធតែជាផលប្រយោជន៍មិនមែនសម្ភារៈ។ ពួកវាគ្រាន់តែជារឿងអរូបីនៅក្នុងពិភពខាងវិញ្ញាណរបស់ពួកគេប៉ុណ្ណោះ។ ចំណែកឯផលប្រយោជន៍ខាងសម្ភារៈរួមមាន ទ្រព្យសម្បត្តិ អាហារ និងភេសជ្ជៈ ក៏ដូចជាសិទ្ធិពិសេស ការសប្បាយខាងសម្ភារៈ និងរឿងផ្សេងៗទៀត។ ដូច្នេះ តើអនាគត និងវាសនាដែលត្រូវប្រកបគ្នានៅថ្ងៃនេះ ពាក់ព័ន្ធនឹងអ្វីខ្លះ? ប្រសិនបើយើងមើលរឿងទាំងនេះពីទស្សនៈនៃសញ្ញាណរបស់មនុស្ស តើរឿងទាំងនេះជារឿងរូបី ឬអរូបី? (ពួកវាជារឿងអរូបី។) ហេតុដូច្នេះហើយ ពួកវាច្បាស់ជារឿងដែលមាននៅក្នុងពិភពខាងវិញ្ញាណរបស់មនុស្ស នៅក្នុងសញ្ញាណ និងការស្រមើស្រមៃរបស់ពួកគេ និងនៅក្នុងគំនិតរបស់ពួកគេ។ សម្រាប់មនុស្ស រឿងទាំងនេះគឺជាក្ដីសង្ឃឹម និងជាបង្អែកផ្លូវចិត្តមួយប្រភេទ ហើយពួកវាគឺជារឿងដែលមនុស្សចំណាយពេលពេញមួយជីវិតរបស់ខ្លួនដើម្បីដេញតាម។ ទោះបីរឿងទាំងនេះជារឿងមើលមិនឃើញ និងអរូបីសម្រាប់មនុស្សក៏ដោយ ក៏ពួកវាកាន់កាប់តួនាទីគ្របដណ្ដប់នៅក្នុងចិត្តរបស់មនុស្ស គ្របដណ្ដប់លើជីវិតទាំងមូលរបស់មនុស្ស និងគ្រប់គ្រងលើគំនិត និងសកម្មភាពរបស់ពួកគេ បំណងរបស់ពួកគេ និងទិសដៅនៃការដេញតាមរបស់ពួកគេ។ ដូច្នេះ អនាគត និងវាសនា គឺមានសារៈសំខាន់ខ្លាំងណាស់ចំពោះមនុស្សគ្រប់គ្នា! ទោះបីជាអនាគត និងវាសនាមានសារៈសំខាន់ក៏ដោយ ក៏ពួកទទឹងនឹងព្រះគ្រីស្ទដេញតាមរឿងទាំងនេះតាមរបៀបមួយដែលខុសគ្នាស្រឡះពីមនុស្សសាមញ្ញធម្មតា។ តើភាពខុសគ្នានោះជាអ្វីឱ្យប្រាកដ? តើទិដ្ឋភាពណាខ្លះដែលបង្ហាញពីរឿងនេះ ហើយធ្វើឱ្យមនុស្សអាចមើលឃើញយ៉ាងច្បាស់ និងញែកដឹងថា វាគឺជាវិធីសាស្ត្រនៃការដេញតាមរបស់ពួកទទឹងនឹងព្រះគ្រីស្ទ និងជាលក្ខណៈរបស់ពួកទទឹងនឹងព្រះគ្រីស្ទ? តើនេះមិនស័ក្ដិសមនឹងការពិភាក្សា និងការប្រកបគ្នាទេឬ? ជាការពិតណាស់ ការបង្ហាញចេញរបស់មនុស្សជាច្រើន មានភាពស្រដៀងគ្នាតាមវិធីជាច្រើនទៅនឹងការបង្ហាញចេញរបស់ពួកទទឹងនឹងព្រះគ្រីស្ទពិតប្រាកដ និងអស់អ្នកដែលមានសារជាតិជាពួកទទឹងនឹងព្រះគ្រីស្ទ។ ប៉ុន្តែ សូម្បីតែនៅពេលដែលការបង្ហាញចេញ និងនិស្ស័យរបស់ពួកគេដូចគ្នាក៏ដោយ ក៏សារជាតិរបស់ពួកគេខុសគ្នាដែរ។ ចូរយើងប្រកបគ្នាអំពីចំណុចទីបួននៃផលប្រយោជន៍របស់ពួកទទឹងនឹងព្រះគ្រីស្ទ នោះគឺអនាគត និងវាសនារបស់ពួកគេ ពីទិដ្ឋភាពផ្សេងៗ។

តើយើងអាចវែកញែកអនាគត និងវាសនាយ៉ាងដូចម្ដេច? តើយើងអាចប្រើវិធីសាស្ត្របែបណា និងឧទាហរណ៍អ្វីខ្លះ ដើម្បីវែកញែកថា អនាគត និងវាសនានៅក្នុងផលប្រយោជន៍របស់ពួកទទឹងនឹងព្រះគ្រីស្ទ គឺមិនស្របតាមសេចក្ដីពិត ហើយថា រឿងទាំងនោះគឺជាការបញ្ចេញឱ្យឃើញពីសារជាតិរបស់ពួកទទឹងនឹងព្រះគ្រីស្ទ? តើរឿងទាំងនេះអាចត្រូវបានវែកញែកពីទិដ្ឋភាពណាខ្លះ? រឿងនេះតម្រូវឱ្យមានការស្វងយល់យ៉ាងល្អិតល្អន់។ ចូរយើងបែងចែករឿងនេះទៅជាប្រភេទធំៗមួយចំនួន ដើម្បីឱ្យមនុស្សអាចយល់ពីសារជាតិរបស់ពួកទទឹងនឹងព្រះគ្រីស្ទបានកាន់តែត្រឹមត្រូវ និងច្បាស់លាស់។ ទីមួយគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ ទីពីរគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ ទីបីគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់ ទីបួនគឺ របៀបដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ» ហើយទីប្រាំគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំ។ ហេតុអ្វីបានជាមានប្រភេទទាំងប្រាំនេះ? ចូរព្យាយាមរិះរកចម្លើយទៅមើល។ តើអ្នករាល់គ្នាអាចយល់បានបន្តិចបន្តួចអំពីចំណុចនីមួយៗដែរឬទេ? តើអ្នកអាចរកឃើញការបង្ហាញចេញ ឬនិស្ស័យដែលត្រូវគ្នាណាមួយដែលជារបស់ពួកទទឹងនឹងព្រះគ្រីស្ទដែរឬទេ? ដោយផ្អែកលើមូលដ្ឋាននៃប្រភេទទាំងប្រាំនេះ តើអ្វីឱ្យប្រាកដទៅដែលគួរត្រូវបានវែកញែក? ពាក់ព័ន្ធនឹងប្រភេទទាំងនេះ តើអ្វីជាលក្ខណៈចម្បងរបស់ពួកទទឹងនឹងព្រះគ្រីស្ទ និងជានិស្ស័យចម្បងដែលពួកគេបង្ហាញ ហើយតើអ្វីជាការបង្ហាញចេញរបស់អ្នកដេញតាមសេចក្ដីពិតធម្មតា និងមនុស្សពុករលួយសាមញ្ញ? តើមានភាពខុសគ្នាអ្វីខ្លះរវាងពួកទទឹងនឹងព្រះគ្រីស្ទ និងមនុស្សពុករលួយសាមញ្ញ? តើភាពខុសគ្នាទាំងនេះស្ថិតនៅត្រង់ណា? តើមានភាពខុសគ្នាអ្វីខ្លះរវាងផ្លូវដែលពួកគេបានជ្រើសរើស? តើមានភាពខុសគ្នាអ្វីខ្លះនៅក្នុងការបង្ហាញចេញរបស់ពួកគេ? តើអ្នករាល់គ្នាមានការយល់ដឹងខ្លះៗអំពីប្រភេទទាំងនេះដែរឬទេ? (នៅក្នុងប្រភេទទាំងប្រាំនេះ ជាចម្បង ពួកទទឹងនឹងព្រះគ្រីស្ទមិនមើលរឿងរ៉ាវដោយផ្អែកលើសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ។ ពួកគេតែងតែប្រើប្រាស់រូបភាពពីសម្បកក្រៅនៃរឿងរ៉ាវមួយចំនួន ឬស្ថានភាពផ្ទាល់ខ្លួនរបស់ពួកគេ ដើម្បីស្មានពីបំណងព្រះហឫទ័យរបស់ព្រះជាម្ចាស់ ដោយផ្អែកលើសញ្ញាណ និងការស្រមើស្រមៃផ្ទាល់ខ្លួនរបស់ពួកគេ ដើម្បីមើលថាតើពួកគេមានអនាគត និងវាសនាដែរឬទេ។ ឧទាហរណ៍៖ នៅពេលនិយាយដល់ភារកិច្ចរបស់ពួកគេ ប្រសិនបើពួកគេអាចធ្វើឱ្យខ្លួនឯងលេចធ្លោ និងបំពេញបំណងប្រាថ្នា ភាពចង់បានមុខមាត់ និងអំនួតរបស់ពួកគេ នោះពួកគេនឹងមានអារម្មណ៍ថា ពួកគេគឺជាមនុស្សដែលមានប្រយោជន៍នៅក្នុងដំណាក់របស់ព្រះជាម្ចាស់ ហើយហាក់ដូចជាពួកគេមានអនាគត និងវាសនាអ៊ីចឹង។ ពេលដែលពួកគេត្រូវបានលួសកាត់ភ្លាម ពួកគេនឹងមានអារម្មណ៍ថា ព្រះជាម្ចាស់មិនសព្វព្រះហឫទ័យនឹងពួកគេ ថាព្រះជាម្ចាស់មិនពេញព្រះហឫទ័យនឹងពួកគេ ហើយពួកគេនឹងក្លាយជាបាក់ទឹកចិត្ត និងខកចិត្តចំពោះការជឿលើព្រះជាម្ចាស់ ហើយភាពអវិជ្ជមាន និងការប្រឆាំងនឹងកើតឡើងនៅក្នុងខ្លួនពួកគេ។) ការសង្ខេបនេះផ្ដល់នូវពន្លឺខ្លះៗ និងប៉ះចំសេចក្ដីពិតបន្តិចបន្តួចនៅក្នុងរឿងនេះ។ ដោយវិនិច្ឆ័យតាមអត្ថន័យទូទៅនៃអ្វីដែលអ្នករាល់គ្នាបាននិយាយ អ្នកប្រហែលជាមានការយល់ដឹងជាមូលដ្ឋានអំពីប្រភេទទាំងប្រាំនេះហើយ។ បន្ទាប់មក យើងនឹងប្រកបគ្នាអំពីចំណុចទាំងនេះម្ដងមួយៗ។

១. របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់

ប្រភេទទីមួយគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់។ ពួកទទឹងនឹងព្រះគ្រីស្ទក៏ជាមនុស្សដែលជឿលើ និងដើរតាមព្រះជាម្ចាស់ដែរ។ ពួកគេក៏មានព្រះបន្ទូលរបស់ព្រះជាម្ចាស់នៅក្នុងដៃរបស់ពួកគេ ស្ដាប់សេចក្ដីអធិប្បាយ ចូលរួមការជួបជុំ និងមានជីវិតខាងវិញ្ញាណធម្មតាផងដែរ។ សម្រាប់ពួកទទឹងនឹងព្រះគ្រីស្ទ ការអានព្រះបន្ទូលរបស់ព្រះជាម្ចាស់ក៏ជាផ្នែកមួយនៃជីវិតរបស់ពួកគេដែរ ហើយពួកគេធ្វើបែបនេះជាញឹកញាប់។ ទោះបីជាមនុស្សទាំងពីរប្រភេទនេះអានព្រះបន្ទូលរបស់ព្រះជាម្ចាស់ក៏ដោយ ក៏ពួកទទឹងនឹងព្រះគ្រីស្ទខុសគ្នាពីអ្នកដេញតាមសេចក្ដីពិតដែរ។ ពួកគេមានអាកប្បកិរិយាខុសគ្នាស្រឡះចំពោះព្រះបន្ទូលរបស់ព្រះជាម្ចាស់។ ដូច្នេះ តើពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់យ៉ាងដូចម្ដេច? ទីមួយ ពួកគេស្រាវជ្រាវ និងវិភាគព្រះបន្ទូលរបស់ព្រះជាម្ចាស់ ដោយសិក្សាព្រះបន្ទូលទាំងនោះពីទស្សនៈ និងទិដ្ឋភាពដ៏ចម្លែកមួយ។ ហេតុអ្វីបានជាខ្ញុំហៅវាថា «ការសិក្សា»? ដោយផ្អែកលើស្ថានភាពជាក់ស្ដែង ពួកទទឹងនឹងព្រះគ្រីស្ទត្រូវទទួលស្គាល់ថា ទាំងនេះគឺជាព្រះបន្ទូលរបស់ព្រះជាម្ចាស់ ហើយពួកគេក៏មានអារម្មណ៍នៅក្នុងចិត្តរបស់ពួកគេដែរថា ព្រះបន្ទូលរបស់ព្រះជាម្ចាស់គឺខ្ពង់ខ្ពស់ណាស់ ដែលមនុស្សសាមញ្ញមិនអាចសម្ដែងចេញបានឡើយ ហើយថា ព្រះបន្ទូលទាំងនេះមិនអាចរកឃើញនៅកន្លែងណាផ្សេងឡើយ។ ដោយផ្អែកលើមូលដ្ឋាននេះ ពួកគេគ្មានជម្រើសអ្វីក្រៅពីទទួលស្គាល់ថា ទាំងនេះគឺជាព្រះបន្ទូលរបស់ព្រះជាម្ចាស់នោះទេ ប៉ុន្តែ តើពួកគេទទួលយកព្រះបន្ទូលរបស់ព្រះជាម្ចាស់ជាសេចក្ដីពិតដែរឬទេ? ពួកគេមិនទទួលយកឡើយ។ ចុះហេតុអ្វីបានជាពួកទទឹងនឹងព្រះគ្រីស្ទនៅតែអានព្រះបន្ទូលរបស់ព្រះជាម្ចាស់? ពីព្រោះនៅក្នុងព្រះបន្ទូលរបស់ព្រះជាម្ចាស់ មានរឿងដែលពួកគេត្រូវការ រឿងដែលពួកគេចង់ដឹង និងរឿងដែលទ្រទ្រង់ពួកគេនៅក្នុងពិភពខាងវិញ្ញាណរបស់ពួកគេ។ តើរឿងទាំងនេះជារឿងអ្វីខ្លះ? ជាការពិតណាស់ រឿងទាំងនេះទាក់ទងយ៉ាងជិតស្និទ្ធទៅនឹងអនាគត និងវាសនារបស់ពួកទទឹងនឹងព្រះគ្រីស្ទ។ នៅពេលដែលពួកទទឹងនឹងព្រះគ្រីស្ទសិក្សាព្រះបន្ទូលរបស់ព្រះជាម្ចាស់ ពួកគេតែងតែស្វែងរកព្រះបន្ទូលដែលទាក់ទងនឹងគោលដៅ លទ្ធផល កន្លែងដែលមនុស្សនឹងត្រូវទៅដល់នាពេលអនាគត និងរឿងផ្សេងៗទៀត។ ហេតុដូច្នេះហើយ ការអានព្រះបន្ទូលរបស់ព្រះជាម្ចាស់របស់ពួកទទឹងនឹងព្រះគ្រីស្ទ ត្រូវបានហៅថា «ការសិក្សា» ពួកគេកំពុងស្រាវជ្រាវ វិភាគ និងធ្វើការវិនិច្ឆ័យលើព្រះបន្ទូលរបស់ព្រះជាម្ចាស់ ខណៈពេលកំពុងអានព្រះបន្ទូលទាំងនោះ។ ពួកគេស្រាវជ្រាវព្រះបន្ទូលរបស់ទ្រង់ ខណៈពេលដែលពួកគេអាន៖ «តាមរយៈទឹកដមសូសៀងរបស់ព្រះជាម្ចាស់ ហាក់ដូចជាទ្រង់មិនសព្វព្រះហឫទ័យនឹងមនុស្សប្រភេទនេះទេ។ ហេតុអ្វីបានជាខ្ញុំមានអារម្មណ៍ថា ខ្ញុំគឺជាមនុស្សម្នាក់ក្នុងចំណោមពួកគេអ៊ីចឹង? ខ្ញុំគួរតែស្វែងយល់ថាតើព្រះជាម្ចាស់ប្រទានគោលដៅអ្វីដល់មនុស្សទាំងនេះ»។ នៅពេលពួកគេឃើញព្រះជាម្ចាស់មានព្រះបន្ទូលអំពីការទាត់មនុស្សបែបនេះចូលទៅក្នុងជង្ហុកធំ ពួកគេគិតក្នុងចិត្តថា៖ «រឿងនេះមិនល្អទេ។ ការត្រូវបានទាត់ចូលទៅក្នុងជង្ហុកធំ មានន័យថាចប់បាត់ហើយ តើមែនទេ? មនុស្សប្រភេទនេះគ្មានអនាគតទេ ហើយពួកគេមិនមានគោលដៅល្អឡើយ ដូច្នេះ តើខ្ញុំគួរធ្វើដូចម្ដេចទៅ?» ពួកគេមានអារម្មណ៍ឈឺចាប់ងំៗ រសាប់រសល់ និងមិនស្រួលនៅក្នុងចិត្តរបស់ពួកគេ។ «តើនេះពិតជារបៀបដែលព្រះជាម្ចាស់ប្រព្រឹត្តចំពោះមនុស្សបែបនេះមែនឬ? អត់ទេ ខ្ញុំមិនអាចបោះបង់បានឡើយ»។ ដោយគិតបែបនេះ ពួកគេបន្តស្វែងរកនៅក្នុងព្រះបន្ទូលរបស់ព្រះជាម្ចាស់ទៀត។ នៅពេលពួកគេឃើញព្រះបន្ទូលរបស់ព្រះជាម្ចាស់ចែងថា៖ «កូនប្រុសរបស់ខ្ញុំ ខ្ញុំនឹងធ្វើរឿងនេះ និងរឿងនោះដើម្បីអ្នករាល់គ្នា ហើយរឿងនេះ និងរឿងនោះនឹងកើតឡើងចំពោះអ្នករាល់គ្នា» នោះពួកគេលែងមានអារម្មណ៍មិនល្អទៀតហើយ។ «ព្រះបន្ទូលរបស់ព្រះជាម្ចាស់ធ្វើឱ្យចិត្តខ្ញុំកក់ក្ដៅ ព្រះបន្ទូលទាំងនេះមហស្ចារ្យណាស់។ ខ្ញុំគឺជា «កូនប្រុស» ម្នាក់ក្នុងចំណោមកូនប្រុសដែលព្រះជាម្ចាស់មានព្រះបន្ទូលដល់នោះ»។ បន្ទាប់មក ពួកគេឃើញពាក្យ «ពួកកូនប្រុសច្បង» និង «សោយរាជ្យជាស្ដេច» ដែលបានលើកឡើងនៅក្នុងព្រះបន្ទូលរបស់ព្រះជាម្ចាស់ ហើយពួកគេគិតថា៖ «អស្ចារ្យណាស់! ការជឿលើព្រះមានផលប្រយោជន៍ និងអនាគតដ៏ល្អ។ ខ្ញុំបានជ្រើសរើសផ្លូវត្រូវហើយ។ ខ្ញុំភ្នាល់ត្រូវហើយ។ ខ្ញុំត្រូវតែឧស្សាហ៍ព្យាយាមនៅក្នុងជំនឿរបស់ខ្ញុំ ហើយតោងព្រះភូសារបស់ព្រះជាម្ចាស់ឱ្យជាប់។ ខ្ញុំមិនត្រូវបោះបង់ឡើយ សូម្បីតែនៅវិនាទីចុងក្រោយក៏ដោយ!»។ ពេលពួកគេបន្តអាន ពួកគេក៏ឃើញព្រះបន្ទូលរបស់ព្រះជាម្ចាស់លើកឡើងថា «អ្នកដែលដើរតាមដល់ទីបញ្ចប់នឹងត្រូវបានសង្គ្រោះ»។ សម្រាប់ពួកទទឹងនឹងព្រះគ្រីស្ទ ការអានរឿងនេះគឺប្រៀបដូចជាការចាប់បានខ្សែជីវិតអ៊ីចឹង។ «ខ្ញុំនឹងអនុវត្តស្របតាមព្រះបន្ទូលទាំងនេះ។ មិនថានៅពេលណា និងកន្លែងណា ហើយមិនថាមានរឿងអ្វីកើតឡើងនោះទេ សូម្បីតែពេលសមុទ្ររីងស្ងួត ហើយផ្ទាំងថ្មក្លាយជាធូលីដី សូម្បីតែសមុទ្រពណ៌ខៀវប្រែទៅជាវាលស្រែពណ៌បៃតងក៏ដោយ ក៏ព្រះបន្ទូលទាំងនេះនឹងមិនផ្លាស់ប្ដូរដែរ។ ទោះបីជាផ្ទៃមេឃ និងផែនដីរលាយបាត់ទៅ ក៏ព្រះបន្ទូលទាំងនេះនឹងមិនរលាយបាត់ដែរ។ ដរាបណាខ្ញុំប្រកាន់ខ្ជាប់នូវព្រះបន្ទូលទាំងនេះ តើខ្ញុំនឹងមិនមានលទ្ធផលល្អ គោលដៅល្អទេឬ? តើអនាគត និងវាសនារបស់ខ្ញុំនឹងមិនត្រូវបានធានាទេឬ? អស្ចារ្យណាស់! ខ្ញុំត្រូវតែជាអ្នកដែលដើរតាមដល់ទីបញ្ចប់!»។ តាមរយៈការស្វែងរកម្ដងហើយម្ដងទៀត ស្រាវជ្រាវបែបនេះ និងវិភាគបែបនោះ នៅទីបំផុត ពួកគេរកឃើញខ្សែជីវិតនៅក្នុងព្រះបន្ទូលរបស់ព្រះជាម្ចាស់ និងរកឃើញ «អាថ៌កំបាំង» ដ៏អស្ចារ្យបំផុត។ ពួកគេពោរពេញដោយក្ដីអំណរ៖ «នៅទីបំផុត ខ្ញុំមិនចាំបាច់បារម្ភពីការត្រូវបានជម្រុះចោលទេ ខ្ញុំមិនចាំបាច់បារម្ភពីការធ្លាក់ទៅក្នុងបឹងភ្លើង និងស្ពាន់ធ័រទេ ខ្ញុំមិនចាំបាច់បារម្ភពីការធ្លាក់ទៅនរកទេ។ នៅទីបំផុត ខ្ញុំបានរកឃើញគោលដៅរបស់ខ្ញុំហើយ ហើយនៅទីបំផុត ខ្ញុំបានរកឃើញផ្លូវទៅកាន់ស្ថានសួគ៌ ដែលជាគោលដៅដ៏ស្រស់បំព្រងរបស់មនុស្សជាតិហើយ អស្ចារ្យមែន!»។ ប៉ុន្តែរឿងនេះមិនបានយូរទេ ហើយនៅពេលពួកគេអានជំពូកនៃព្រះបន្ទូលរបស់ព្រះជាម្ចាស់ «អំពីគោលដៅចុងក្រោយ» ពួកគេគិតថា៖ «តើព្រះបន្ទូលទាំងនេះចែងយ៉ាងណាខ្លះអំពីគោលដៅ? ព្រះជាម្ចាស់ហាក់ដូចជាមិនមានព្រះបន្ទូលជាក់លាក់ណាស់ណាទេ អំពីគោលដៅរបស់មនុស្សប្រភេទផ្សេងៗ។ តើព្រះជាម្ចាស់មានន័យយ៉ាងណាឱ្យប្រាកដទៅ? តើខ្ញុំគួរធ្វើដូចម្ដេច? ខ្ញុំមិនគួរព្រួយបារម្ភទេ ខ្ញុំត្រូវបន្តអានទៀត»។ បន្ទាប់មក នៅពេលដែលពួកគេឃើញព្រះជាម្ចាស់មានព្រះបន្ទូលថា «ចូរត្រៀមខ្លួនធ្វើអំពើល្អឱ្យបានគ្រប់គ្រាន់សម្រាប់គោលដៅចុងក្រោយរបស់អ្នក» ពួកគេក៏គិតអំពីរឿងនេះបន្ថែមទៀត។ «ប្រសិនបើខ្ញុំចង់មានគោលដៅល្អ ខ្ញុំត្រូវតែសន្សំអំពើល្អទុកឱ្យបានគ្រប់គ្រាន់។ ឥឡូវនេះ ដោយសារព្រះជាម្ចាស់បានដាក់ចេញនូវលក្ខខណ្ឌហើយ នេះធ្វើឱ្យរឿងរ៉ាវកាន់តែងាយស្រួល។ ខ្ញុំមិនចាំបាច់បន្តចូលរួមក្នុងកិច្ចខិតខំប្រឹងប្រែងដែលគ្មានន័យ និងខំប្រឹងដោយឥតប្រយោជន៍ទៀតទេ ឥឡូវនេះ ខ្ញុំដឹងថាត្រូវពុះពារធ្វើការធ្ងន់នៅកន្លែងណាហើយ»។ តាមរយៈការប្រកបគ្នា ពួកទទឹងនឹងព្រះគ្រីស្ទដឹងថាអំពើល្អជាអ្វី រកឃើញ «ផ្លូវ» មួយ ហើយមានដំណោះស្រាយ។ «តាមពិតទៅ វាសាមញ្ញសោះ។ ការដាក់ទាន និងការថ្វាយតង្វាយ គឺជាអំពើល្អ។ ការផ្សាយដំណឹងល្អ និងការទទួលបានមនុស្សកាន់តែច្រើន គឺជាអំពើល្អ។ ការគាំទ្របងប្អូនប្រុសស្រី គឺជាអំពើល្អ។ ការលះបង់របស់ដែលខ្ញុំឱ្យតម្លៃ គឺជាអំពើល្អ។ ដើម្បីគោលដៅរបស់ខ្ញុំ ខ្ញុំនឹងលះបង់អ្វីៗទាំងអស់ ខ្ញុំនឹងលះបង់របស់ទាំងនេះចោលទាំងអស់!»។ ប៉ុន្តែបន្ទាប់មក ពួកគេគិតថា៖ «អត់ទេ ប្រសិនបើខ្ញុំលះបង់លុយកាក់ និងទ្រព្យសម្បត្តិរបស់ខ្ញុំទាំងអស់ ចុះតើខ្ញុំនឹងរស់នៅយ៉ាងដូចម្ដេចនាពេលអនាគត? ខ្ញុំគួរតែអានព្រះបន្ទូលរបស់ព្រះជាម្ចាស់ ដើម្បីមើលជាមុនសិនថាតើកិច្ចការរបស់ទ្រង់នឹងបញ្ចប់នៅពេលណា ហើយនៅពេលណាមនុស្សនឹងលែងត្រូវការរបស់ទាំងនេះនៅក្នុងជីវិតរបស់ពួកគេនៅលើផែនដី។ ខ្ញុំមិនគួរប្រញាប់ទេ។ ប៉ុន្តែប្រសិនបើខ្ញុំមិនថ្វាយរបស់ទាំងនេះទេ តើខ្ញុំម្ដេចនឹងអាចសន្សំអំពើល្អទុកបានទៅ? ការទទួលបងប្អូនប្រុសស្រីមួយចំនួន និងការផ្សាយដំណឹងល្អដើម្បីទទួលបានមនុស្ស គឺជារឿងងាយស្រួលធ្វើទេ។ ខ្ញុំអាចសម្រេចរឿងទាំងនេះបាន»។ ខណៈពេលកំពុងសន្សំអំពើល្អទុក នៅក្នុងចិត្តរបស់ពួកគេ ពួកគេតែងតែរាប់ជានិច្ចថាតើពួកគេបានសន្សំអំពើល្អទុកបានចំនួនប៉ុន្មានហើយ និងថាតើពួកគេមានលទ្ធភាពប៉ុនណាក្នុងការទទួលបានគោលដៅល្អ។ «ខ្ញុំបានសន្សំអំពើល្អទុកច្រើនណាស់ ប៉ុន្តែហេតុអ្វីបានជាព្រះជាម្ចាស់មិនប្រទានសេចក្ដីថ្លែងសម្រេចណាមួយដល់ខ្ញុំសោះអ៊ីចឹង? កិច្ចការរបស់ព្រះជាម្ចាស់មិនទាន់បញ្ចប់នៅឡើយទេ ដូច្នេះតើខ្ញុំគួរធ្វើដូចម្ដេច? អត់ទេ ខ្ញុំត្រូវមើលថាតើព្រះបន្ទូលរបស់ព្រះជាម្ចាស់មានចែងអ្វីខ្លះទៀតអំពីអនាគត និងវាសនា និងថាតើមានការពន្យល់ជាក់លាក់អ្វីផ្សេងទៀតដែលព្រះបន្ទូលទាំងនោះមាន»។ ពួកគេបន្តស្វែងរកនៅក្នុងព្រះបន្ទូលរបស់ព្រះជាម្ចាស់ម្ដងហើយម្ដងទៀត។ ប្រសិនបើពួកគេរកឃើញអ្វីម្យ៉ាងដែលផ្ដល់ផលប្រយោជន៍ដល់អនាគត និងវាសនារបស់ពួកគេ ពួកគេមានអារម្មណ៍សប្បាយចិត្ត ប្រសិនបើពួកគេរកឃើញអ្វីម្យ៉ាងដែលផ្ទុយនឹងអនាគត និងវាសនារបស់ពួកគេ ពួកគេមានអារម្មណ៍ឈឺចាប់។ តាមរបៀបនេះ ក្នុងអំឡុងពេលប៉ុន្មានឆ្នាំដែលពួកគេអានព្រះបន្ទូលរបស់ព្រះជាម្ចាស់ ពួកគេមានអារម្មណ៍អវិជ្ជមាន និងទន់ខ្សោយម្ដងហើយម្ដងទៀតដោយសារតែព្រះបន្ទូលរបស់ព្រះជាម្ចាស់ ហើយពួកគេមានអារម្មណ៍វិជ្ជមាន សប្បាយចិត្ត និងត្រេកអរជាខ្លាំងម្ដងហើយម្ដងទៀតដោយសារតែព្រះបន្ទូលរបស់ទ្រង់។ ក៏ប៉ុន្តែ មិនថាពួកគេបង្កើតឱ្យមានសភាព ឬអារម្មណ៍បែបណានោះទេ ពួកគេគ្រាន់តែមិនអាចគេចផុតពីភាពងប់ងល់របស់ពួកគេចំពោះគោលដៅ អនាគត និងវាសនារបស់ពួកគេបានឡើយ ហើយពួកគេបន្តស្វែងរកនៅក្នុងព្រះបន្ទូលរបស់ព្រះជាម្ចាស់ នូវការកំណត់ និងសេចក្ដីថ្លែងទាក់ទងនឹងលទ្ធផលរបស់មនុស្សប្រភេទផ្សេងៗ។ និយាយឱ្យខ្លី ពួកគេពុះពារធ្វើការធ្ងន់គ្រប់យ៉ាងដែលពួកគេអាចធ្វើបានទៅលើព្រះបន្ទូលរបស់ព្រះជាម្ចាស់។ មិនថាពួកគេអានព្រះបន្ទូលរបស់ព្រះជាម្ចាស់យ៉ាងណានោះទេ ក៏ពួកគេគ្រាន់តែមិនដឹងថា មានសេចក្ដីពិត ផ្លូវ និងជីវិតនៅក្នុងព្រះបន្ទូលរបស់ព្រះជាម្ចាស់ឡើយ។ ពួកគេដឹងត្រឹមតែថា នៅក្នុងព្រះបន្ទូលរបស់ព្រះជាម្ចាស់ ពួកគេអាចរកឃើញគោលដៅរបស់ពួកគេ គោលដៅរបស់មនុស្សជាតិ និងផ្លូវមួយដើម្បីជៀសវាងការធ្លាក់ទៅនរក និងការបាត់បង់គោលដៅរបស់ពួកគេ។ ដូច្នេះ បន្ទាប់ពីអានព្រះបន្ទូលរបស់ព្រះជាម្ចាស់អស់រយៈពេលជាច្រើនឆ្នាំតាមរបៀបនេះ តើពួកគេទទួលបានអ្វីខ្លះ? ពួកគេអាចនិយាយអំពីគោលលទ្ធិ និងទ្រឹស្ដីខាងវិញ្ញាណដែលត្រឹមត្រូវជាច្រើន ប៉ុន្តែប្រាកដណាស់ថាពួកគេមិនអាចភ្ជាប់ព្រះបន្ទូលរបស់ព្រះជាម្ចាស់ទៅនឹងសារជាតិរបស់ពួកគេនៃការប្រឆាំងនឹងព្រះជាម្ចាស់ ការបះបោរទាស់នឹងព្រះជាម្ចាស់ ការមិនអនុវត្តសេចក្ដីពិត និងការមិនស្រឡាញ់សេចក្ដីពិតទាល់តែសោះបានឡើយ។

ពួកទទឹងនឹងព្រះគ្រីស្ទឧស្សាហ៍ស្រាវជ្រាវ និងស្វែងរកនៅក្នុងព្រះបន្ទូលរបស់ព្រះជាម្ចាស់ នូវការបើកសម្ដែងរបស់ទ្រង់អំពីអាថ៌កំបាំងនានា។ ពួកគេក៏ស្វែងរកនៅក្នុងព្រះបន្ទូលរបស់ទ្រង់នូវពាក្យថ្មីៗ រឿងថ្មីៗ និងសេចក្ដីថ្លែងថ្មីៗផងដែរ ថែមទាំងឈានទៅដល់ការស្វែងរកអាថ៌កំបាំងមួយចំនួនដែលគ្មាននរណាម្នាក់ដឹងទៀតផង មិនថាខាងវិញ្ញាណ ឬយ៉ាងណាក៏ដោយ ដូចជាថា តើដើមល្វាជាអ្វី តើក្មេងប្រុសចំនួន ១៤៤.០០០ នាក់មានន័យដូចម្ដេច និងតើអ្នកយកឈ្នះជាអ្វី ក៏ដូចជាសេចក្ដីថ្លែង និងពាក្យមួយចំនួននៅក្នុងគម្ពីរវិវរណៈ ដែលមនុស្សបានស្រាវជ្រាវអស់រយៈពេលជាច្រើនឆ្នាំមកហើយដោយមិនយល់។ ពួកគេខិតខំខ្លាំងជាពិសេសលើរឿងទាំងនេះ ហើយស្វែងរក និងស្រាវជ្រាវជានិច្ច ថាតើមានសេចក្ដីថ្លែងណាមួយអំពីគោលដៅរបស់មនុស្សនៅក្នុងព្រះបន្ទូលទាំងនេះដែរឬទេ និងថាតើមានការពន្យល់ច្បាស់លាស់ណាមួយអំពីគោលដៅរបស់មនុស្សដែរឬទេ។ ប៉ុន្តែមិនថាពួកគេខំប្រឹងស្វែងរកយ៉ាងណានោះទេ ក៏កិច្ចខិតខំប្រឹងប្រែងរបស់ពួកគេតែងតែឥតប្រយោជន៍ដែរ។ ហេតុដូច្នេះហើយ ខណៈពេលដែលពួកទទឹងនឹងព្រះគ្រីស្ទកំពុងអានព្រះបន្ទូលរបស់ព្រះជាម្ចាស់ ដើរតាមព្រះជាម្ចាស់ និងធ្វើតាមគេតាមឯងនៅក្នុងពួកជំនុំ ពួកគេតែងតែមានអារម្មណ៍រសាប់រសល់នៅក្នុងជម្រៅចិត្តរបស់ពួកគេ។ ពួកគេឧស្សាហ៍សួរខ្លួនឯងថា៖ «តើខ្ញុំអាចទទួលបានព្រះពរដែរឬទេ? តើអនាគត និងវាសនារបស់ខ្ញុំជាអ្វីឱ្យប្រាកដទៅ? តើនឹងមានកន្លែងសម្រាប់ខ្ញុំនៅក្នុងនគររបស់ព្រះជាម្ចាស់ដែរឬទេ? នៅពេលគោលដៅរបស់ខ្ញុំមកដល់ តើខ្ញុំនឹងសម្លឹងមើលផ្ទៃមេឃពណ៌ខៀវ ឬក៏ខ្ញុំនឹងស្ថិតនៅក្នុងពិភពលោកដ៏ងងឹតសូន្យសុង ដែលសូម្បីតែដៃខ្លួនឯងក៏មើលមិនឃើញនោះ? តើគោលដៅរបស់ខ្ញុំជាអ្វីឱ្យប្រាកដទៅ?» ក្នុងពេលដែលពួកគេបន្តសួរខ្លួនឯងបែបនេះនៅក្នុងចិត្ត ពួកគេក៏កំពុងចោទសួរព្រះជាម្ចាស់ដោយស្ងៀមស្ងាត់នៅក្នុងជម្រៅចិត្តរបស់ពួកគេផងដែរថា៖ «តើខ្ញុំមានលក្ខណៈសម្បត្តិគ្រប់គ្រាន់ដើម្បីចូលទៅក្នុងនគរស្ថានសួគ៌ដែរឬទេ? តើខ្ញុំអាចជៀសផុតពីការធ្លាក់ទៅនរកបានដែរឬទេ? តើខ្ញុំអាចចូលទៅក្នុងនគរស្ថានសួគ៌តាមរយៈការដេញតាមបែបនេះបានដែរឬទេ? តើខ្ញុំអាចទទួលបានព្រះពរនាពេលអនាគតដែរឬទេ? តើខ្ញុំនឹងបានចូលទៅក្នុងបរលោកដែរឬទេ? តើព្រះជាម្ចាស់មានអាកប្បកិរិយាបែបណា? ហេតុអ្វីបានជាព្រះជាម្ចាស់មិនប្រទានសេចក្ដីថ្លែងដ៏ត្រឹមត្រូវ និងជាក់លាក់មួយដល់ខ្ញុំអំពីរឿងនេះ ដើម្បីឱ្យខ្ញុំអាចស្ងប់ចិត្តបានអ៊ីចឹង? តើលទ្ធផលរបស់ខ្ញុំជាអ្វីឱ្យប្រាកដទៅ?» តើនេះមិនមែនជាអ្វីដែលពួកទទឹងនឹងព្រះគ្រីស្ទគិតនៅក្នុងជម្រៅចិត្តរបស់ពួកគេ ខណៈពេលដែលពួកគេសិក្សាព្រះបន្ទូលរបស់ព្រះជាម្ចាស់ ហើយខណៈពេលដែលពួកគេធ្វើតាមគេតាមឯង និងគ្មានជម្រើសអ្វីក្រៅពីបន្តដើរទៅមុខនោះទេឬ? នេះគឺជាអាកប្បកិរិយាដែលពួកគេមានចំពោះអនាគត និងវាសនារបស់ពួកគេនៅក្នុងជម្រៅចិត្តរបស់ខ្លួន៖ គំនិតរបស់ពួកគេត្រូវបានគ្របដណ្ដប់ដោយរឿងទាំងនេះជានិច្ច ពួកគេតោងរឿងទាំងនេះយ៉ាងស្អិតរមួត និងមិនព្រមលែងឡើយ។

នៅពេលពួកទទឹងនឹងព្រះគ្រីស្ទសិក្សាព្រះបន្ទូលរបស់ព្រះជាម្ចាស់ មានរឿងមួយដែលធ្វើឱ្យពួកគេចាប់អារម្មណ៍ជាងការស្វែងរកគោលដៅរបស់ពួកគេ និងការស្រាវជ្រាវពីអាថ៌កំបាំងនានាទៅទៀត នោះគឺ ពេលណាព្រះជាម្ចាស់ដែលយកកំណើតជាមនុស្សនឹងចាកចេញពីផែនដី ពេលណាទ្រង់នឹងបញ្ចប់ព័ន្ធកិច្ចរបស់ទ្រង់ ពេលណាកិច្ចការដ៏អស្ចារ្យរបស់ទ្រង់នឹងត្រូវបានបញ្ចប់ ពេលណាកិច្ចការរបស់ទ្រង់នឹងដល់ទីបញ្ចប់ ពេលណាអស់អ្នកដែលដើរតាមទ្រង់នឹងរីករាយនឹងព្រះពរដ៏ធំធេង និងបានឃើញរូបអង្គពិតរបស់ទ្រង់។ ថាតើពួកគេនឹងអាចមើលឃើញព្រះជាម្ចាស់ចាកចេញពីផែនដីដែរឬយ៉ាងណា ក៏ជាក្ដីបារម្ភដ៏ធំបំផុតរបស់ពួកគេផងដែរ។ បន្ថែមពីលើថ្ងៃដែលផែនការគ្រប់គ្រងរបស់ព្រះជាម្ចាស់នឹងត្រូវបានបញ្ចប់ដោយជោគជ័យ ពួកគេកាន់តែបារម្ភអំពីពេលណាដែលព្រះគ្រីស្ទនឹងចាកចេញពីផែនដី តើវានឹងទៅជាយ៉ាងណានៅពេលព្រះគ្រីស្ទចាកចេញពីផែនដី តើឥឡូវនេះពួកគេមានអាយុប៉ុន្មានហើយ ថាតើពួកគេនឹងនៅមានជីវិតមើលឃើញព្រះគ្រីស្ទចាកចេញពីផែនដីក្នុងរយៈពេល ១០ ឆ្នាំឬ ២០ ឆ្នាំទៀតដែរឬទេ តើនឹងមានអ្វីកើតឡើងប្រសិនបើពួកគេបានឃើញ ហើយតើនឹងមានអ្វីកើតឡើងប្រសិនបើពួកគេមិនអាចឃើញ។ ទាំងនេះគឺជាការគិតគូរនៅក្នុងគំនិតរបស់ពួកគេ។ អ្នកខ្លះរិះគិតក្នុងចិត្តថា៖ «ខ្ញុំមានអាយុ ៦០ ឆ្នាំទៅហើយ។ ប្រសិនបើខ្ញុំនៅមានជីវិតក្នុងរយៈពេល ១០ ឆ្នាំទៀត ខ្ញុំគួរតែអាចមើលឃើញព្រះគ្រីស្ទចាកចេញពីផែនដី ប៉ុន្តែប្រសិនបើខ្ញុំស្លាប់បាត់ទៅហើយនៅពេលដែលកិច្ចការរបស់ព្រះជាម្ចាស់បញ្ចប់ក្នុងរយៈពេល ១០ ឆ្នាំទៀតនោះ តើជំនឿរបស់ខ្ញុំលើព្រះជាម្ចាស់មានន័យអ្វីទៅ? ទោះបីជាព្រះជាម្ចាស់បានតម្រូវទុកជាមុនឱ្យខ្ញុំកើតមកក្នុងយុគសម័យនេះក៏ដោយ ប្រសិនបើខ្ញុំដែលជាអ្នកដើរតាមព្រះជាម្ចាស់ ខកខានឱកាសក្នុងការធ្វើជាសាក្សីចំពោះព្រឹត្តិការណ៍ដ៏អស្ចារ្យ និងធំធេងបែបនេះ នោះខ្ញុំមិនអាចចាត់ទុកថាជាមនុស្សដែលមានពរឡើយ ហើយខ្ញុំនឹងមិនទទួលបានព្រះពរដ៏ធំធេងណាមួយឡើយ!» គំនិតបែបនេះបង្កើតឱ្យមានភាពមិនសប្បាយចិត្ត និងការមិនពេញចិត្តនៅក្នុងខ្លួនពួកគេ។ តើពួកគេមិនពេញចិត្តដល់កម្រិតណា? «ខ្ញុំចាស់ណាស់ទៅហើយ ហេតុអ្វីបានជាព្រះជាម្ចាស់មិនទាន់ចាកចេញពីផែនដីទៀត? ហេតុអ្វីបានជាកិច្ចការរបស់ព្រះជាម្ចាស់មិនទាន់បញ្ចប់ទៀត? តើពេលណាទើបយើងផ្សាយដំណឹងល្អចប់ទៅ? សូមឱ្យកិច្ចការរបស់ព្រះជាម្ចាស់ឆាប់បញ្ចប់ទៅ សូមឱ្យព្រះជាម្ចាស់ឆាប់បញ្ចប់កិច្ចការដ៏អស្ចារ្យរបស់ទ្រង់ទៅ សូមឱ្យភយន្តរាយឆាប់ធ្លាក់ចុះមក សូមឱ្យព្រះជាម្ចាស់ប្រញាប់បំផ្លាញសាតាំង និងដាក់ទោសមនុស្សអាក្រក់ទៅ!» តើពួកគេកំពុងធ្វើអ្វី? តើពួកគេមិនមែនកំពុងទាមទារពីព្រះជាម្ចាស់ដោយផ្អែកលើឆន្ទៈផ្ទាល់ខ្លួនរបស់ពួកគេ ដោយសង្ឃឹមថានឹងឱ្យទ្រង់ធ្វើសកម្មភាពតាមឆន្ទៈរបស់ពួកគេទេឬ? តើផលប្រយោជន៍ផ្ទាល់ខ្លួនរបស់ពួកគេមិនមានបង្កប់នៅក្នុងឆន្ទៈរបស់ពួកគេនេះទេឬ? ដោយសារតែផលប្រយោជន៍ផ្ទាល់ខ្លួនរបស់ពួកគេ ពួកគេសង្ឃឹមយ៉ាងអន្ទះសាឱ្យព្រះជាម្ចាស់បញ្ចប់កិច្ចការដ៏អស្ចារ្យរបស់ទ្រង់ ឱ្យភយន្តរាយឆាប់ធ្លាក់ចុះមក ឱ្យព្រះជាម្ចាស់ប្រញាប់ដាក់ទោសមនុស្សអាក្រក់ និងផ្ដល់រង្វាន់ដល់មនុស្សល្អ ហើយឱ្យព្រះជាម្ចាស់ទទួលបានសិរីល្អរបស់ទ្រង់។ តើពួកគេមានចេតនាបង្កប់អ្វីនៅក្នុងចិត្តរបស់ពួកគេ? តើពួកគេកំពុងគិតគូរដល់ព្រះរាជបំណងរបស់ព្រះជាម្ចាស់ដែរឬទេ? (អត់ទេ។) តើពួកគេកំពុងធ្វើអ្វី? (ពួកគេកំពុងសង្ឃឹមថានឹងទទួលបានព្រះពរ។) ពួកគេចង់ឱ្យកិច្ចការនៃផែនការគ្រប់គ្រងរបស់ព្រះជាម្ចាស់វិលជុំវិញគោលដៅរបស់ពួកគេ ដើម្បីផលប្រយោជន៍ និងគោលដៅផ្ទាល់ខ្លួនរបស់ពួកគេ។ តើនេះមិនមែនជារឿងគួរឱ្យស្អប់ខ្ពើម និងគ្មានភាពអៀនខ្មាសទេឬ? នៅក្នុងគ្រប់រឿងទាំងអស់ តើអ្វីជាសារជាតិដែលពួកទទឹងនឹងព្រះគ្រីស្ទបានបង្ហាញ? គឺជាការដាក់ផលប្រយោជន៍របស់ពួកគេឱ្យខ្ពស់ជាងអ្វីៗទាំងអស់ ហើយបណ្ដោយឱ្យផលប្រយោជន៍របស់ពួកគេគ្របដណ្ដប់លើអ្វីៗទាំងអស់។ ពោលគឺ ពួកគេមិនអនុញ្ញាតឱ្យមានអ្វីមកប៉ះទង្គិចនឹងផលប្រយោជន៍របស់ពួកគេឡើយ សូម្បីតែផែនការគ្រប់គ្រងរបស់ព្រះជាម្ចាស់ក៏ដោយ។ ពេលណាកិច្ចការរបស់ព្រះជាម្ចាស់នឹងបញ្ចប់ ពេលណាកិច្ចការដ៏អស្ចារ្យរបស់ទ្រង់នឹងត្រូវបានបញ្ចប់ ពេលណាទ្រង់នឹងទទួលបានសិរីល្អ ហើយពេលណាទ្រង់នឹងបំផ្លាញពូជមនុស្ស រឿងទាំងអស់នេះត្រូវតែវិលជុំវិញផលប្រយោជន៍របស់ពួកគេ និងគោលដៅរបស់ពួកគេ រឿងទាំងអស់នេះត្រូវតែផ្សារភ្ជាប់ទៅនឹងគោលដៅរបស់ពួកគេ។ បើមិនដូច្នេះទេ ពួកគេនឹងបដិសេធព្រះជាម្ចាស់ បោះបង់ជំនឿរបស់ពួកគេលើទ្រង់ ហើយថែមទាំងដាក់បណ្ដាសាទ្រង់ទៀតផង។

ការបង្ហាញចេញចម្បងមួយនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ គឺការសិក្សា។ នេះគឺជាអាកប្បកិរិយាដែលអ្នកមិនជឿដ៏ពិតប្រាកដម្នាក់ប្រព្រឹត្តចំពោះព្រះបន្ទូលរបស់ព្រះជាម្ចាស់។ តើពួកគេសិក្សាពីអ្វី? ពួកគេមិនសិក្សាពីសេចក្ដីពិត ឬអ្វីដែលព្រះជាម្ចាស់តម្រូវពីមនុស្សជាតិ ឬព្រះបន្ទូលរបស់ទ្រង់ដែលបើកសម្ដែងពីមនុស្សជាតិ ឬព្រះបន្ទូលរបស់ទ្រង់ដែលជំនុំជម្រះមនុស្សជាតិឡើយ ហើយពួកគេប្រាកដជាមិនសិក្សាពីបំណងព្រះហឫទ័យរបស់ទ្រង់នោះឡើយ ពួកគេសិក្សាតែពីអនាគត និងវាសនាផ្ទាល់ខ្លួនរបស់ពួកគេប៉ុណ្ណោះ។ មិនថាពួកគេអានព្រះបន្ទូលរបស់ព្រះជាម្ចាស់នៅផ្នែកណានោះទេ ប្រសិនបើផ្នែកនោះមានព្រះបន្ទូលដែលទាក់ទងនឹងអនាគត និងវាសនារបស់ពួកគេ ពោលគឺជារឿងដែលពួកគេខ្វល់ខ្វាយបំផុតនោះ ពួកគេនឹងសិក្សាផ្នែកទាំងនោះដោយយកចិត្តទុកដាក់ និងគូសចំណាំថាវាជារឿងសំខាន់។ ឧទាហរណ៍៖ នៅពេលពួកគេឃើញព្រះបន្ទូលរបស់ព្រះជាម្ចាស់ដែលបើកសម្ដែង និងវែកញែកមនុស្សដូចជាពួកគេ ឬការកំណត់លក្ខណៈ ឬសេចក្ដីថ្លែងអំពីមនុស្សដូចជាពួកគេ ពួកគេនឹងសិក្សាព្រះបន្ទូលទាំងនោះយ៉ាងផ្ចិតផ្ចង់ ហើយអានព្រះបន្ទូលទាំងនោះម្ដងហើយម្ដងទៀត។ តើពួកគេកំពុងស្វែងរកអ្វី? តើពួកគេកំពុងស្វែងរកមើលថា តើពួកគេអាចយល់ពីបំណងព្រះហឫទ័យរបស់ព្រះជាម្ចាស់ និងស្វែងរកគោលការណ៍នៃការអនុវត្តដោយរបៀបណាមែនទេ? តើពួកគេកំពុងស្វែងរកមើលថាតើពួកគេអាចយល់ពីខ្លួនឯងតាមរយៈព្រះបន្ទូលរបស់ព្រះជាម្ចាស់ដោយរបៀបណាមែនទេ? មិនមែនទេ។ ពួកគេស្វែងរកការអានអត្ថន័យបង្កប់ ដើម្បីឱ្យពួកគេអាចមើលឃើញយ៉ាងច្បាស់ពីអាកប្បកិរិយាដែលព្រះជាម្ចាស់មានចំពោះមនុស្សដូចជាពួកគេនៅពីក្រោយព្រះបន្ទូលទាំងនេះ ថាតើព្រះជាម្ចាស់ស្អប់ និងខ្ពើមរអើមពួកគេដែរឬទេ ឬថាតើទ្រង់នឹងសង្គ្រោះពួកគេដែរឬទេ។ ពួកគេពិនិត្យពិច័យមិនត្រឹមតែលើខ្លឹមសារនៃព្រះបន្ទូលរបស់ព្រះជាម្ចាស់ទាំងនេះប៉ុណ្ណោះទេ ប៉ុន្តែថែមទាំងទឹកដមសូរសៀង និងអាកប្បកិរិយានៃព្រះបន្ទូលរបស់ទ្រង់ និងគំនិតនៅពីក្រោយព្រះបន្ទូលទាំងនោះទៀតផង។ នៅពេលពួកគេបានប្រមូលផ្ដុំគ្រប់ផ្នែកទាំងអស់នៃព្រះបន្ទូលរបស់ព្រះជាម្ចាស់ដែលទាក់ទងនឹងគោលដៅរបស់មនុស្សដូចជាពួកគេហើយ ហើយពួកគេបានរកឃើញថា អាកប្បកិរិយារបស់ទ្រង់ចំពោះពួកគេ គឺការស្អប់ខ្ពើម និងបដិសេធ ហើយមិនមែនជាសេចក្ដីសង្គ្រោះទេនោះ អាកប្បកិរិយារបស់ពួកគេចំពោះការជឿលើទ្រង់ នឹងថយចុះភ្លាមៗពី ៨០ ទៅ ៩០ ភាគរយ។ ការមិនជឿនឹងកើតឡើងភ្លាមៗនៅក្នុងចិត្តរបស់ពួកគេ ហើយអាកប្បកិរិយារបស់ពួកគេនឹងផ្លាស់ប្ដូរ ១៨០ ដឺក្រេ។ តើការផ្លាស់ប្ដូរនេះមានកម្រិតណា? ពួកគេនឹងលែងចង់បំពេញភារកិច្ចដែលពួកគេបានគ្រោងនឹងធ្វើ ឬលែងលះបង់អ្វីដែលពួកគេបានគ្រោងថានឹងលះបង់ទៀតហើយ។ ទោះបីជាដើមឡើយពួកគេចង់ផ្សាយដំណឹងល្អដល់គ្រួសាររបស់ពួកគេក៏ដោយ ក៏ពួកគេនឹងមិនធ្វើបែបនោះទៀតដែរ ដោយសារពួកគេលែងជឿទៀតហើយ ហេតុនេះមនុស្សនៅក្នុងគ្រួសាររបស់ពួកគេក៏ប្រាកដជានឹងមិនជឿទៀតនោះដែរ។ សរុបមក ពួកគេនឹងបំផ្លាញ និងបោះបង់ចោលរាល់ផែនការដើមរបស់ពួកគេទាំងអស់។ តើនេះមិនមែនជាអាកប្បកិរិយាបែបសារជាតិដែលពួកទទឹងនឹងព្រះគ្រីស្ទមានចំពោះព្រះបន្ទូលរបស់ព្រះជាម្ចាស់ទេឬ? គោលបំណងរបស់ពួកគេក្នុងការសិក្សាព្រះបន្ទូលរបស់ព្រះជាម្ចាស់ មិនមែនដើម្បីដេញតាមសេចក្ដីពិត និងស្វែងរកគោលការណ៍នៃការអនុវត្តសេចក្ដីពិត ដើម្បីឱ្យពួកគេអាចយល់ពីបំណងព្រះហឫទ័យរបស់ទ្រង់ និងស្មោះត្រង់ចំពោះទ្រង់នោះទេ គោលបំណងរបស់ពួកគេគឺដើម្បីស្វែងរកសេចក្ដីថ្លែងដ៏ជាក់ច្បាស់មួយអំពីរបៀបដែលព្រះជាម្ចាស់កំណត់លទ្ធផល និងគោលដៅសម្រាប់មនុស្សដូចជាពួកគេ។ នៅពេលពួកគេរកឃើញក្ដីសង្ឃឹមដ៏តិចតួចមួយ ពួកគេនឹងតោងវាឱ្យជាប់យ៉ាងស្អិតរមួត។ ដើម្បីក្ដីសង្ឃឹមដ៏តិចតួចនេះ ពួកគេនឹងអាចលះបង់អ្វីៗគ្រប់យ៉ាង ហើយអាកប្បកិរិយារបស់ពួកគេនឹងផ្លាស់ប្ដូរយ៉ាងខ្លាំង។ ប៉ុន្តែនៅពេលក្ដីសង្ឃឹមទាំងអស់របស់ពួកគេក្នុងការទទួលបានព្រះពរត្រូវបានខ្ទេចខ្ទី អាកប្បកិរិយារបស់ពួកគេនឹងផ្លាស់ប្ដូរយ៉ាងខ្លាំងម្ដងទៀត រហូតដល់ថ្នាក់ពួកគេបាត់បង់ជំនឿ និងងាកទៅរកការក្បត់ ហើយថែមទាំងដាក់បណ្ដាសាព្រះជាម្ចាស់នៅក្នុងចិត្តរបស់ពួកគេទៀតផង។ ទាំងនេះគឺជាការបង្ហាញចេញរបស់ពួកទទឹងនឹងព្រះគ្រីស្ទ។

ជាការពិតណាស់ ពួកទទឹងនឹងព្រះគ្រីស្ទក៏នឹងប្រើប្រាស់ព្រះបន្ទូលរបស់ព្រះជាម្ចាស់ដើម្បីស្វែងរកផលប្រយោជន៍ផ្ទាល់ខ្លួន ខណៈពេលដែលពួកគេសិក្សាព្រះបន្ទូលទាំងនោះផងដែរ។ តើជាផលប្រយោជន៍ប្រភេទណា? ខណៈពេលសិក្សាព្រះបន្ទូលរបស់ព្រះជាម្ចាស់ ពួកគេស្វែងយល់ថាតើក្រឹត្យក្រមនៃព្រះបន្ទូលរបស់ព្រះជាម្ចាស់ជាអ្វី តើទឹកដមសូរសៀងរបស់ទ្រង់ជាអ្វីនៅពេលទ្រង់លួសកាត់មនុស្ស តើរបៀបនៃការមានព្រះបន្ទូលរបស់ទ្រង់ជាអ្វីនៅពេលទ្រង់បើកសម្ដែងពីមនុស្សជាតិ តើទ្រង់កម្សាន្តចិត្ត និងដាស់តឿនមនុស្សដោយរបៀបណា តើទ្រង់ប្រើវិធីសាស្ត្រអ្វីខ្លះ ហើយតើទ្រង់មានព្រះប្រាជ្ញាញាណអ្វីខ្លះ។ ពួកទទឹងនឹងព្រះគ្រីស្ទមានជំនាញក្នុងការរៀនសូត្រ និងត្រាប់តាមរបៀបដែលព្រះជាម្ចាស់មានព្រះបន្ទូល និងធ្វើការ ក្នុងពេលជាមួយគ្នានោះ ពួកគេក៏ប្រើប្រាស់ព្រះបន្ទូលដែលព្រះជាម្ចាស់តែងតែមានព្រះបន្ទូល ដើម្បីនិយាយ និងប្រកបគ្នាជាមួយអ្នកដទៃផងដែរ។ ខណៈពេលដែលពួកគេសិក្សាព្រះបន្ទូលរបស់ព្រះជាម្ចាស់ ពួកគេក៏តែងតែបំពាក់បំប៉នខ្លួនឯងនូវពាក្យពេចន៍នៃសេចក្ដីពិតផ្សេងៗដែលមាននៅក្នុងព្រះបន្ទូលទាំងនោះ ដោយបំប្លែងពាក្យពេចន៍ទាំងនោះទៅជារបស់ផ្ទាល់ខ្លួនរបស់ពួកគេ ដោយប្រើប្រាស់ព្រះបន្ទូលរបស់ព្រះជាម្ចាស់ទាំងនេះដើម្បីធ្វើការ និងសន្សំដើមទុន។ តើដើមទុននេះសំដៅលើអ្វី? ឧទាហរណ៍៖ ពួកគេជឿថា[ក] នៅឯការជួបជុំមួយ អ្នកណាក៏ដោយដែលមានសមត្ថភាពជាងគេក្នុងការនិយាយពាក្យពេចន៍ និងគោលលទ្ធិដែលត្រឹមត្រូវ អ្នកណាក៏ដោយដែលទន្ទេញចាំព្រះបន្ទូលរបស់ព្រះជាម្ចាស់បានច្រើនជាងគេ ដកស្រង់ព្រះបន្ទូលរបស់ព្រះជាម្ចាស់បានច្រើនជាងគេ និងពន្យល់ព្រះបន្ទូលរបស់ព្រះជាម្ចាស់បានច្រើនជាងគេ អាចជាប្រភេទមនុស្សនៅក្នុងពួកជំនុំដែលអាចទទួលបានសេចក្ដីសង្គ្រោះបំផុត។ មិនថាពួកទទឹងនឹងព្រះគ្រីស្ទធ្វើអ្វីនោះទេ ក៏វាសុទ្ធតែផ្សារភ្ជាប់ទៅនឹងអនាគត និងវាសនារបស់ពួកគេ។ ពួកគេនឹងគ្រាន់តែមិនអនុវត្តព្រះបន្ទូលរបស់ព្រះជាម្ចាស់ជាសេចក្ដីពិតជាដាច់ខាត ហើយពួកគេក៏នឹងមិនរងទុក្ខ ឬលះបង់ដើម្បីអនុវត្តព្រះបន្ទូលរបស់ព្រះជាម្ចាស់ដែរ។ ផ្ទុយទៅវិញ ពួកគេប្រើប្រាស់ព្រះបន្ទូលរបស់ព្រះជាម្ចាស់ដើម្បីបំភាន់មនុស្ស ប្រើប្រាស់ព្រះបន្ទូលទាំងនោះដើម្បីលើកតម្កើងកេរ្តិ៍ឈ្មោះផ្ទាល់ខ្លួនរបស់ពួកគេ និងប្រើប្រាស់ព្រះបន្ទូលទាំងនោះដើម្បីត្រៀមលក្ខខណ្ឌឱ្យបានគ្រប់គ្រាន់សម្រាប់សេចក្ដីសង្គ្រោះរបស់ពួកគេ។ ហេតុដូច្នេះហើយ សារជាតិនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ គឺមិនថានៅពេលណានោះទេ ក៏ពួកគេមិនដែលចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ឬជាផ្លូវដែលមនុស្សគួរតែដើរតាមឡើយ។ ទោះបីជាពួកទទឹងនឹងព្រះគ្រីស្ទកាន់ព្រះបន្ទូលរបស់ព្រះជាម្ចាស់ និងអានព្រះបន្ទូលទាំងនោះជារៀងរាល់ថ្ងៃក៏ដោយ ហើយទោះបីជាពួកគេស្ដាប់ការអានព្រះបន្ទូលរបស់ទ្រង់ក៏ដោយ ក៏មានរឿងមួយដែលប្រាកដនោះគឺ៖ ពួកគេមិនអនុវត្តព្រះបន្ទូលរបស់ព្រះជាម្ចាស់ឡើយ។ នៅពេលណាដែលដល់ពេលត្រូវអនុវត្តព្រះបន្ទូលរបស់ទ្រង់ ភាពស្មោះត្រង់របស់ពួកគេក៏រលាយបាត់ទៅ ពួកគេរៀបចំផែនការដើម្បីតែអនាគត និងវាសនាផ្ទាល់ខ្លួនរបស់ពួកគេប៉ុណ្ណោះ។ ពីសម្បកក្រៅ ពួកគេបង្ហាញរូបភាពក្លែងក្លាយថាស្រឡាញ់ព្រះបន្ទូលរបស់ព្រះជាម្ចាស់ និងស្រេកឃ្លានព្រះបន្ទូលទាំងនោះ។ ប៉ុន្តែតាមពិតទៅ ក្នុងការអាន និងសន្សំព្រះបន្ទូលរបស់ព្រះជាម្ចាស់ជារៀងរាល់ថ្ងៃ គោលដៅរបស់ពួកគេគឺដើម្បីសម្រេចឱ្យបាននូវលក្ខខណ្ឌសម្រាប់សេចក្ដីសង្គ្រោះរបស់ពួកគេ ពួកគេធ្វើបែបនេះដោយសង្ឃឹមថានឹងទទួលបានចំណាប់អារម្មណ៍ល្អពីព្រះជាម្ចាស់ជាការដោះដូរ។ ពួកគេមិនជឿថា ព្រះជាម្ចាស់ពិនិត្យពិច័យចិត្តមនុស្សឡើយ ពួកគេដឹងត្រឹមតែថា មនុស្សមើលតែរូបរាងខាងក្រៅប៉ុណ្ណោះ ដូច្នេះ ព្រះជាម្ចាស់ក៏ច្បាស់ជាមើលតែរូបរាងខាងក្រៅដែរ ដូច្នេះហើយ ក្នុងរឿងទាំងនេះ ពួកគេចូលរួមក្នុងការក្លែងបន្លំ និងសេចក្ដីបញ្ឆោត ដោយងាកទៅប្រើល្បិចកល។ ពួកគេគិតថា៖ «ខ្ញុំគ្រាន់តែត្រូវធ្វើបែបនេះនៅខាងក្រៅប៉ុណ្ណោះ។ វាមិនសំខាន់ទេថាខ្ញុំគិតអ្វីនៅក្នុងចិត្តនោះ មនុស្សមិនអាចមើលឃើញវាទេ ហើយព្រះជាម្ចាស់ក៏មិនអាចទតឃើញដែរ។ តាមពិតទៅ មិនថាខ្ញុំអានព្រះបន្ទូលរបស់ព្រះជាម្ចាស់យ៉ាងណានោះទេ ខ្ញុំមិនមែនធ្វើវាដើម្បីក្លាយជាភាវៈដែលព្រះបានបង្កើតដ៏ពិតប្រាកដណាមួយឡើយ។ ប្រសិនបើមិនពាក់ព័ន្ធនឹងអនាគត និងវាសនារបស់ខ្ញុំទេ ខ្ញុំនឹងមិនស៊ូទ្រាំនឹងទុក្ខលំបាកនេះទេ ហើយខ្ញុំក៏មិនទ្រាំទ្រនឹងការអាក់អន់ចិត្តនេះដែរ!» នៅក្នុងគំនិតរបស់ពួកគេ មិនថាព្រះបន្ទូលរបស់ព្រះជាម្ចាស់ស្ដាប់ទៅល្អយ៉ាងណានោះទេ ក៏ព្រះបន្ទូលទាំងនោះមិនអាចក្លាយជាការពិតជាដាច់ខាត ហើយមនុស្សក៏មិនអាចសម្ដែងចេញនូវព្រះបន្ទូលទាំងនោះបានដែរ។ ទោះបីជាមានមនុស្សមួយក្ដាប់តូចសម្ដែងចេញនូវព្រះបន្ទូលរបស់ព្រះជាម្ចាស់បានបន្តិចបន្តួចក៏ដោយ ក៏ពួកគេច្បាស់ជាធ្វើបែបនេះដើម្បីគោលដៅផ្ទាល់ខ្លួនរបស់ពួកគេដែរ។ ដូចដែលអ្នកគ្មានជំនឿនិយាយថា៖ «គ្មានអាហារថ្ងៃត្រង់ណាដែលឥតគិតថ្លៃនោះទេ»។ ពួកគេគិតក្នុងចិត្តថា៖ «យើងស៊ូទ្រាំនឹងទុក្ខលំបាកបែបនេះដើម្បីជំនឿរបស់យើងលើព្រះជាម្ចាស់ ដោយអាន និងស្ដាប់ព្រះបន្ទូលរបស់ទ្រង់ជារៀងរាល់ថ្ងៃ រស់នៅស្របតាមព្រះបន្ទូលរបស់ទ្រង់ តើទាំងអស់នេះដើម្បីអ្វីទៅ? តើវាមិនមែនដើម្បីតែគោលបំណងមួយនោះទេឬ? មនុស្សគ្រប់គ្នាដឹងច្បាស់នៅក្នុងចិត្តរបស់ខ្លួនហើយថា ទាំងអស់នេះគឺដើម្បីអនាគត និងវាសនារបស់ពួកគេ បើមិនដូច្នេះទេ ហេតុអ្វីបានជាយើងបោះបង់ពេលវេលាដ៏អស្ចារ្យនៃការដេញតាមលោកីយ៍ គ្រាន់តែដើម្បីមករងទុក្ខនៅទីនេះទៅ?» ក្នុងរឿងនេះ តើពួកគេបានបដិសេធការពិតអ្វីខ្លះ? ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយសេចក្ដីពិតអាចសង្គ្រោះមនុស្ស ផ្លាស់ប្ដូរមនុស្ស និងជួយពួកគេឱ្យបោះចោលនិស្ស័យពុករលួយរបស់ពួកគេ។ តើនេះមិនមែនជាលទ្ធផលដែលព្រះបន្ទូលរបស់ព្រះជាម្ចាស់អាចនាំមកទេឬ? (មែនហើយ។) តើពួកទទឹងនឹងព្រះគ្រីស្ទទទួលស្គាល់ការពិតនេះដែរឬទេ? ពួកគេបដិសេធវា ដោយនិយាយថា៖ «មនុស្សគ្រប់គ្នាអះអាងថាព្រះបន្ទូលរបស់ព្រះជាម្ចាស់អាចសង្គ្រោះមនុស្សបាន ប៉ុន្តែតើព្រះបន្ទូលនោះបានសង្គ្រោះនរណាខ្លះទៅ? តើនរណាបានឃើញរឿងនេះកើតឡើង? ហេតុអ្វីបានជាខ្ញុំមិនជឿរឿងនេះ?» ហេតុអ្វីបានជាគេនិយាយថា ព្រះបន្ទូលរបស់ព្រះជាម្ចាស់អាចសង្គ្រោះមនុស្ស ផ្លាស់ប្ដូរមនុស្ស និងជួយមនុស្សឱ្យរួចផុតពីនិស្ស័យពុករលួយរបស់សាតាំងបាន? ពីព្រោះព្រះបន្ទូលរបស់ព្រះជាម្ចាស់គឺជាសេចក្ដីពិត ហើយវាអាចជាជីវិតរបស់មនុស្ស។ នៅពេលមនុស្សមានព្រះបន្ទូលរបស់ព្រះជាម្ចាស់ជាជីវិតរបស់ពួកគេ ពួកគេអាចត្រូវបានសង្គ្រោះ ពួកគេក្លាយជាអ្នកដែលត្រូវបានសង្គ្រោះ។ ការពិតនេះមិនត្រូវបានពួកទទឹងនឹងព្រះគ្រីស្ទទទួលស្គាល់ឡើយ។ ពួកគេជឿថា គឺដើម្បីតែទទួលបានព្រះពរ និងគោលដៅដ៏ល្អប៉ុណ្ណោះ ទើបមនុស្សបានមកដល់ចំណុចដែលពួកគេកំពុងស្ថិតនៅពេលនេះ ហើយថា នេះគឺជាហេតុផលតែមួយគត់ដែលមនុស្សបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់។ ពួកគេបដិសេធផ្លែផ្កានៃព្រះបន្ទូលរបស់ព្រះជាម្ចាស់ បដិសេធលទ្ធផលដែលសេចក្ដីពិតសម្រេចបាននៅក្នុងមនុស្ស ហើយបដិសេធថាសេចក្ដីពិតអាចយកឈ្នះមនុស្ស ផ្លាស់ប្ដូរមនុស្ស និងសង្គ្រោះមនុស្សបានឡើយ។ ពួកទទឹងនឹងព្រះគ្រីស្ទជឿថា មនុស្សដើរតាមព្រះជាម្ចាស់ គ្រាន់តែដោយសារការខ្វល់ខ្វាយ និងការដេញតាមអនាគត និងវាសនាផ្ទាល់ខ្លួនរបស់ពួកគេប៉ុណ្ណោះ។ ពួកទទឹងនឹងព្រះគ្រីស្ទមិនជឿថា ព្រះបន្ទូលរបស់ព្រះជាម្ចាស់អាចផ្លាស់ប្ដូរមនុស្ស ធ្វើឱ្យពួកគេមានភាពស្មោះត្រង់ចំពោះព្រះជាម្ចាស់ ធ្វើឱ្យពួកគេចុះចូលនឹងព្រះជាម្ចាស់ដោយគ្មានលក្ខខណ្ឌ ឬធ្វើឱ្យពួកគេបំពេញភារកិច្ចរបស់ខ្លួនជាភាវៈដែលព្រះបានបង្កើតនៅក្នុងដំណាក់របស់ព្រះជាម្ចាស់ឡើយ ពួកទទឹងនឹងព្រះគ្រីស្ទមិនជឿរឿងទាំងនេះទាល់តែសោះ។ ហេតុដូច្នេះហើយ ពួកទទឹងនឹងព្រះគ្រីស្ទ ដែលដាក់ផលប្រយោជន៍របស់ពួកគេជាចម្បង មិនដេញតាមសេចក្ដីពិតដោយខ្លួនឯងឡើយ។ ខណៈពេលដែលចាត់ទុកព្រះបន្ទូលរបស់ព្រះជាម្ចាស់ជាវោហារសាស្ត្រមួយប្រភេទ ជាសេចក្ដីថ្លែងមួយប្រភេទ ពួកគេក៏មិនជឿថាព្រះបន្ទូលរបស់ព្រះជាម្ចាស់ទាំងនេះអាចសង្គ្រោះមនុស្សបានឡើយ។ ពួកគេជឿថា អស់អ្នកដែលស្មោះសរ និងស្មោះត្រង់ចំពោះព្រះជាម្ចាស់ សុទ្ធតែជាមនុស្សក្លែងក្លាយ និងមានផលប្រយោជន៍ផ្ទាល់ខ្លួនពាក់ព័ន្ធ។ មិនថាពួកគេឮព្រះបន្ទូលរបស់ព្រះជាម្ចាស់ច្រើនប៉ុនណា មិនថាពួកគេឮសេចក្ដីអធិប្បាយរបស់ព្រះជាម្ចាស់ច្រើនប៉ុនណានោះទេ ក៏អ្វីដែលសេសសល់ក្នុងចិត្តរបស់ពួកគេនៅទីបំផុត គឺមានតែពាក្យពីរម៉ាត់ប៉ុណ្ណោះ នោះគឺ អនាគត និងវាសនា។ ពោលគឺ ព្រះបន្ទូលរបស់ព្រះជាម្ចាស់ កិច្ចការរបស់ព្រះជាម្ចាស់ និងផែនការគ្រប់គ្រងរបស់ព្រះជាម្ចាស់ អាចនាំមកនូវអនាគត និងវាសនាដ៏ល្អសម្រាប់មនុស្ស ហើយនាំមកនូវគោលដៅដ៏ល្អសម្រាប់ពួកគេ។ សម្រាប់ពួកទទឹងនឹងព្រះគ្រីស្ទ នេះគឺជារឿងដែលពិតប្រាកដបំផុត វាគឺជាសេចក្ដីពិតដ៏ខ្ពង់ខ្ពស់បំផុត។ ប្រសិនបើមិនមែនដោយសាររឿងនេះទេ ទីមួយ ពួកគេនឹងមិនជឿលើព្រះជាម្ចាស់ឡើយ។ ទីពីរ ពួកគេនឹងមិនស៊ូទ្រាំនឹងការអាក់អន់ចិត្តបែបនេះ ដើម្បីស្នាក់នៅក្នុងដំណាក់របស់ព្រះជាម្ចាស់ឡើយ។ ទីបី ពួកគេនឹងមិនបំពេញភារកិច្ចណាមួយនៅក្នុងដំណាក់របស់ព្រះជាម្ចាស់ឡើយ។ ទីបួន ពួកគេនឹងមិនស៊ូទ្រាំនឹងទុក្ខលំបាកណាមួយនៅក្នុងដំណាក់របស់ព្រះជាម្ចាស់ឡើយ។ ហើយទីប្រាំ ពួកគេមុខជាបានត្រឡប់ទៅរកជីវិតលោកីយ៍ជាយូរមកហើយ ដើម្បីសោយសុខក្នុងទ្រព្យសម្បត្តិ និងសិរីរុងរឿង ដេញតាមលោកីយ៍ ដេញតាមកេរ្តិ៍ឈ្មោះ និងលាភសក្ការៈ ដេញតាមលុយកាក់ និងដេញតាមនិន្នាការដ៏ទុច្ចរិត។ បច្ចុប្បន្ន ពួកគេស្នាក់នៅបណ្ដោះអាសន្នក្នុងដំណាក់របស់ព្រះជាម្ចាស់ គ្រាន់តែដោយសារអនាគត និងវាសនារបស់ពួកគេមានជាប់ពាក់ព័ន្ធប៉ុណ្ណោះ។ ពួកគេមានអាកប្បកិរិយាដាច់ខាតចំពោះការធានាឱ្យបាននូវអនាគត និងវាសនារបស់ពួកគេ ខណៈពេលដែលពួកគេក៏មានផ្នត់គំនិតផ្សងព្រេង ដោយសង្ឃឹមថា នៅពេលកិច្ចការរបស់ព្រះជាម្ចាស់បញ្ចប់ ពួកគេនឹងស្ថិតក្នុងចំណោមអស់អ្នកដែលបានចូលទៅក្នុងនគរស្ថានសួគ៌ និងទទួលបានព្រះពរដ៏ធំធេង។ តើនេះជាផ្នត់គំនិតប្រភេទណា? ពួកគេចង់ស្វែងរកផលចំណេញពីព្រះជាម្ចាស់ដើម្បីសម្រេចគោលដៅរបស់ពួកគេ ប៉ុន្តែពួកគេមិនចង់ចុះចូលនឹងទ្រង់ឡើយ លើសពីនេះ ពួកគេមិនទាំងជឿរាល់ព្រះបន្ទូលដែលព្រះជាម្ចាស់បានមានព្រះបន្ទូលផង ហើយពួកគេក៏មិនជឿថាព្រះជាម្ចាស់មានអធិបតេយ្យភាពលើរបស់សព្វសារពើដែរ។ តើនេះមិនរាងទុច្ចរិតបន្តិចទេឬ? នៅពេលនិយាយដល់អាកប្បកិរិយារបស់ពួកគេក្នុងការសិក្សាព្រះបន្ទូលរបស់ព្រះជាម្ចាស់ ពួកគេគឺជាពួកអ្នកមិនជឿ។ ការដែលពួកទទឹងនឹងព្រះគ្រីស្ទអាចប្រើប្រាស់អាកប្បកិរិយាបែបនេះដើម្បីស្រាវជ្រាវ អាន និងប្រព្រឹត្តចំពោះព្រះបន្ទូលរបស់ព្រះជាម្ចាស់ បង្ហាញថា ពួកគេគឺជាពួកអ្នកមិនជឿជាតួយ៉ាង ជាពួកអ្នកមិនជឿទាំងស្រុងតែម្ដង។ ដូច្នេះ ហេតុអ្វីបានជាពួកគេនៅតែអាចបំពេញកិច្ចការពីសម្បកក្រៅមួយចំនួននៅក្នុងដំណាក់របស់ព្រះជាម្ចាស់ និងបន្តដើរតាមដោយមិនធ្លាក់ចេញអ៊ីចឹង? មិនថាពួកគេត្រូវបានលួសកាត់យ៉ាងណានោះទេ ហេតុអ្វីបានជាពួកគេអាចស្នាក់នៅ និងថែមទាំងចូលរួមក្នុងជីវិតពួកជំនុំ ហើយបន្តស្ដាប់ និងអានព្រះបន្ទូលរបស់ព្រះជាម្ចាស់បានអ៊ីចឹង? ហេតុអ្វីបានជាដូច្នេះ? (ពួកគេចង់ទទួលបានព្រះពរ។) គឺដោយសារតែពួកគេចង់ទទួលបានព្រះពរ។ ដូចដែលអ្នកគ្មានជំនឿនិយាយថា៖ «អ្នកណាចិញ្ចឹមខ្ញុំ គឺជាម្ដាយរបស់ខ្ញុំ ហើយអ្នកណាឱ្យលុយខ្ញុំ គឺជាឪពុករបស់ខ្ញុំ»។ តើនេះជាតក្កវិជ្ជាប្រភេទណាទៅ? តើតក្កវិជ្ជានេះមិនពោរពេញទៅដោយទស្សនវិជ្ជាសម្រាប់ការប្រព្រឹត្តក្នុងលោកីយ៍របស់សាតាំងទេឬ? គឺស្ថិតនៅក្រោមឥទ្ធិពលនៃទស្សនវិជ្ជាបែបសាតាំងនេះហើយ ទើបពួកគេជឿលើព្រះជាម្ចាស់៖ «ខ្ញុំមិនខ្វល់ថាអ្នកបានធ្វើកិច្ចការមិនធម្មតាប្រភេទណានោះទេ ទោះបីជានិស្ស័យ ឬសារជាតិរបស់អ្នកអាចជាអ្វីក៏ដោយ ដរាបណាអ្នកអាចផ្ដល់ព្រះពរ គោលដៅដ៏ល្អ និងអនាគតដ៏ល្អដល់ខ្ញុំ ហើយអនុញ្ញាតឱ្យខ្ញុំទទួលបានព្រះពរដ៏ធំធេង នោះខ្ញុំនឹងដើរតាមអ្នក ហើយចាត់ទុកអ្នកជាព្រះជាម្ចាស់ជាបណ្ដោះអាសន្នសិន»។ តើមានធាតុផ្សំនៃសេចក្ដីជំនឿពិតប្រាកដណាមួយនៅត្រង់នេះដែរឬទេ? (មិនមានទេ។) ហេតុដូច្នេះហើយ បើនិយាយពីរបៀបដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ ការកំណត់លក្ខណៈមនុស្សបែបនេះថាជាពួកទទឹងនឹងព្រះគ្រីស្ទ និងជាពួកអ្នកមិនជឿ គឺពិតជាត្រឹមត្រូវបំផុត!

អាកប្បកិរិយារបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ គឺជាការសិក្សា។ ពួកគេមិនដែលចាត់ទុកព្រះបន្ទូលរបស់ព្រះជាម្ចាស់ជាព្រះបន្ទូលរបស់ព្រះជាម្ចាស់ឡើយ។ តើពួកគេចាត់ទុកព្រះបន្ទូលទាំងនោះជាអ្វីទៅ? ជាបណ្ដុំនៃអាថ៌កំបាំងឬ? ជារឿងប្រឌិតបែបអច្ឆរិយៈឬ? ជាអត្ថបទដែលមិនច្បាស់លាស់ និងមិនអាចយល់បានឬ? នៅពេលពួកគេអានព្រះបន្ទូលរបស់ព្រះជាម្ចាស់ ពួកគេមិនមែនកំពុងស្វែងរកបំណងព្រះហឫទ័យរបស់ទ្រង់ឡើយ ហើយពួកគេក៏មិនមែនកំពុងព្យាយាមយល់ពីបំណងព្រះហឫទ័យ ឬនិស្ស័យរបស់ទ្រង់ដែរ។ ពួកគេក៏មិនចង់ស្គាល់ព្រះជាម្ចាស់ដែរ កុំថាឡើយដល់ទៅការគិតគូរដល់ព្រះរាជបំណងរបស់ទ្រង់នោះ។ នៅពេលពួកគេអានព្រះបន្ទូលរបស់ព្រះជាម្ចាស់ដែលថា «បំណងព្រះហប្ញទ័យផ្ទាល់របស់ខ្ញុំក្នុងពេលនេះ គឺស្វែងរកមនុស្សមួយក្រុម ដែលអាចខ្វាយខ្វល់ពីព្រះហប្ញទ័យរបស់ខ្ញុំយ៉ាងពិតប្រាកដបាន» តើពួកគេមានក្ដីរំជួលចិត្តដែរឬទេ? ពួកគេនិយាយថា៖ «តើការស្វែងរកមនុស្សដែលគិតគូរដល់ព្រះរាជបំណងរបស់ព្រះជាម្ចាស់ គឺជារឿងអ្វីទៅ? តើការគិតគូរដល់ព្រះរាជបំណងរបស់ទ្រង់មានប្រយោជន៍អ្វីទៅ? តើការធ្វើបែបនេះអាចឱ្យខ្ញុំមានហូបចុក ឬអាចឱ្យខ្ញុំរកលុយបានដែរឬទេ? តើការគិតគូរដល់ព្រះរាជបំណងរបស់ព្រះជាម្ចាស់ អាចនាំទៅរកគោលដៅដ៏ល្អដែរឬទេ? តើវាអាចនាំព្រះពរដ៏ធំធេងមកឱ្យខ្ញុំបានដែរឬទេ? ប្រសិនបើវាមិនអាចធ្វើរឿងទាំងនេះបានទេ អ៊ីចឹងបំភ្លេចវាចោលទៅ ខ្ញុំមិនចាំបាច់គិតគូរឡើយ។ ខ្ញុំកំពុងស្វែងរកផ្លូវមួយដើម្បីជៀសវាងការត្រូវគេបោះទម្លាក់ទៅក្នុងនរក និងដើម្បីធានាឱ្យបាននូវគោលដៅដ៏ល្អមួយ។ ប្រសិនបើការគិតគូរដល់ព្រះរាជបំណងរបស់ទ្រង់អាចនាំពរជ័យមកឱ្យខ្ញុំបាន នោះខ្ញុំនឹងគិតគូរ។ គ្រាន់តែប្រាប់ខ្ញុំពីរបៀបធ្វើទៅបានហើយ»។ តើអ្នករាល់គ្នាគិតថា ពួកគេអាចបំពេញតាមសេចក្ដីតម្រូវដែលព្រះជាម្ចាស់បានដាក់ចេញដែរឬទេ? (មិនអាចទេ។) ព្រះជាម្ចាស់តម្រូវតែមួយប៉ុណ្ណោះ៖ គឺត្រូវធ្វើតាមបំណងព្រះហឫទ័យព្រះជាម្ចាស់ កោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់។ ក្នុងការធ្វើបែបនេះ អ្នកកំពុងតែគិតគូរដល់ព្រះរាជបំណងរបស់ទ្រង់ ហើយអាចទទួលបានព្រះពរដ៏ធំធេង។ នៅពេលដែលពួកទទឹងនឹងព្រះគ្រីស្ទឮដូច្នេះ ពួកគេគិតថា៖ «ខ្ញុំនិយាយលឿនពេកហើយ មិនគួរណាយកសម្ដីខ្ញុំជាការឡើយ។ ខ្ញុំគ្មានសមត្ថភាពគិតគូរដល់ព្រះរាជបំណងរបស់ព្រះជាម្ចាស់ទេ បំភ្លេចវាចោលទៅ។ ផ្លូវនេះមិនកើតទេ ខ្ញុំនឹងរកផ្លូវមួយទៀត»។ បន្ទាប់មក ពួកគេចាប់ផ្ដើមបញ្ចេញការខិតខំប្រឹងប្រែងទៅលើទិដ្ឋភាពផ្សេងទៀតនៃព្រះបន្ទូលរបស់ព្រះជាម្ចាស់។ ពួកគេបញ្ចេញការខិតខំប្រឹងប្រែងរបស់ពួកគេក្នុងការស្រាវជ្រាវ និងវិភាគទិដ្ឋភាពផ្សេងទៀត ប៉ុន្តែបន្ទាប់ពីការវិភាគទាំងអស់នោះ គ្រប់យ៉ាងដែលពួកគេទទួលបានពីវា គឺគ្រាន់តែជាពាក្យពេចន៍ និងគោលលទ្ធិមួយចំនួនប៉ុណ្ណោះ។ ដោយសារតែពួកគេមិនស្រឡាញ់សេចក្ដីពិត ហើយដោយសារតែពួកគេចាត់ទុកផលប្រយោជន៍ អនាគត និងវាសនាផ្ទាល់ខ្លួនរបស់ពួកគេជាកម្មវត្ថុនៃការដេញតាមពេញមួយជីវិតរបស់ពួកគេ ព្រះបន្ទូលរបស់ព្រះជាម្ចាស់ក៏បានក្លាយជាពាក្យដែលគ្រាន់តែនិយាយជាប់មាត់សម្រាប់ពួកគេប៉ុណ្ណោះ។ ពួកគេមិនដែលបានដកបទពិសោធសេចក្ដីអំណរណាមួយពីកិច្ចការរបស់ព្រះជាម្ចាស់ ឬការណែនាំរបស់ព្រះវិញ្ញាណបរិសុទ្ធឡើយ។ នៅពេលពួកគេអានព្រះបន្ទូលរបស់ព្រះជាម្ចាស់ ពួកគេមើលមិនឃើញពន្លឺ ហើយមិនទទួលបានការបំភ្លឺ ឬការទ្រទ្រង់ឡើយ។ អ្វីទាំងអស់ដែលពួកគេទទួលបាន គឺជាពាក្យពេចន៍ និងគោលលទ្ធិមួយចំនួន ព្រមទាំងការបើកសម្ដែង និងសេចក្ដីថ្លែងខ្លះៗអំពីអាថ៌កំបាំង និងគោលដៅប៉ុណ្ណោះ។ នៅពេលពួកគេចាត់ទុកសេចក្ដីថ្លែង និងគោលលទ្ធិទាំងនេះជាដើមទុន ពួកគេហាក់ដូចជាមានអារម្មណ៍ថា ពួកគេបានគ្រប់គ្រងលើគោលដៅផ្ទាល់ខ្លួនរបស់ពួកគេ ថាពួកគេធានាបាននូវគោលដៅផ្ទាល់ខ្លួនរបស់ពួកគេអ៊ីចឹង។ ទោះជាយ៉ាងណាក៏ដោយ ស្ថិតចំការបើកសម្ដែង ការជំនុំជម្រះ និងការវាយផ្ចាលជាបន្តបន្ទាប់នៃព្រះបន្ទូលរបស់ព្រះជាម្ចាស់ ឬស្ថិតចំសេចក្ដីតម្រូវរបស់ព្រះជាម្ចាស់សម្រាប់មនុស្សនៅដំណាក់កាលផ្សេងៗគ្នា ពួកគេមានអារម្មណ៍ហាក់ដូចជាពួកគេបានបាត់បង់គោលដៅរបស់ខ្លួន ហើយមិនអាចត្រូវបានសង្គ្រោះឡើយ។ ក្នុងអំឡុងពេលនេះ ពួកគេតែងតែមានអារម្មណ៍មិនស្រួលនៅក្នុងចិត្ត ពួកគេមានការតស៊ូខាងផ្លូវចិត្តនៅក្នុងជម្រៅចិត្តរបស់ពួកគេជានិច្ច ដើម្បីធានាឱ្យបាននូវគោលដៅដ៏ល្អមួយ។ ពួកគេនឹងតស៊ូដោយសារតែព្រះបន្ទូលមួយឃ្លារបស់ព្រះជាម្ចាស់ ពួកគេនឹងក្លាយជាអវិជ្ជមានដោយសារតែព្រះបន្ទូលមួយឃ្លាទៀតរបស់ព្រះជាម្ចាស់ ហើយពួកគេនឹងមានអារម្មណ៍សប្បាយចិត្តដោយសារតែព្រះបន្ទូលមួយឃ្លាផ្សេងទៀត។ ក៏ប៉ុន្តែ មិនថាពួកគេសប្បាយចិត្ត ឬពួកគេកំពុងតោងខ្សែជីវិតនោះទេ សម្រាប់មនុស្សបែបនេះ នេះគ្រាន់តែជារឿងមួយភ្លែតប៉ុណ្ណោះ។ ដូច្នេះ នៅទីបញ្ចប់ ពួកទទឹងនឹងព្រះគ្រីស្ទមួយចំនួនមានអារម្មណ៍ហាក់ដូចជាមនុស្សដូចជាពួកគេមិនអាចត្រូវបានសង្គ្រោះអ៊ីចឹង ពួកគេឃើញពីព្រះបន្ទូលរបស់ព្រះជាម្ចាស់ថា ទ្រង់ហាក់ដូចជាមិនសព្វព្រះហឫទ័យនឹងមនុស្សដូចជាពួកគេទេ តើពួកគេអាចទទួលបានព្រះពរដែរឬទេ? តើអនាគត និងវាសនារបស់ពួកគេជាអ្វីឱ្យប្រាកដទៅ? ពួកគេមានអារម្មណ៍ថារឿងទាំងនេះគឺជារឿងដែលមិនអាចដឹងបាន ពួកគេមិនប្រាកដប្រជាអំពីរឿងទាំងនោះឡើយ។ មកដល់ចំណុចនេះ តើពួកគេនឹងធ្វើអ្វី? តើពួកគេអាចប្រែចិត្តបានដែរឬទេ? តើពួកគេអាចបោះបង់ចោលសេចក្ដីអាក្រក់នៅក្នុងដៃរបស់ពួកគេ ងាកមកសារភាព និងប្រែចិត្តចំពោះព្រះជាម្ចាស់ ទទួលយកព្រះបន្ទូលរបស់ព្រះជាម្ចាស់ជាជីវិតរបស់ពួកគេ និងទទួលយកព្រះបន្ទូលរបស់ព្រះជាម្ចាស់ជាគ្រឹះនៃអត្ថិភាពរបស់ពួកគេ ដូចជាអ្នកក្រុងនីនីវេបានដែរឬទេ? ពួកគេមិនអាចឡើយ។ ហេតុដូច្នេះហើយ បន្ទាប់ពីការដេញតាមអស់រយៈពេលជាច្រើនឆ្នាំ ក្ដីសង្ឃឹមអស់រយៈពេលជាច្រើនឆ្នាំ និងការសិក្សាព្រះបន្ទូលរបស់ព្រះជាម្ចាស់អស់រយៈពេលជាច្រើនឆ្នាំ ប្រសិនបើពួកគេសន្និដ្ឋានថា មនុស្សដូចជាពួកគេគ្រាន់តែមិនអាចទទួលបានព្រះពរតែម្ដង គ្មានក្ដីសង្ឃឹមទាល់តែសោះ មិនមែនជាអ្នកដែលព្រះជាម្ចាស់នឹងសង្គ្រោះជាដាច់ខាត ហើយមិនអាចទទួលបានអ្វីដែលពួកគេចង់បាននោះទេ តើពួកគេនឹងធ្វើអ្វី? (ពួកគេនឹងចាកចេញពីព្រះជាម្ចាស់។)

មានពាក្យពោលខាងវិញ្ញាណមួយឃ្លាថា៖ «ខ្ញុំសច្ចាជាថ្មីថានឹងស្រឡាញ់ព្រះជាម្ចាស់៖ ខ្ញុំសូមថ្វាយរូបកាយ និងដួងចិត្តរបស់ខ្ញុំដល់ទ្រង់»។ ពាក្យពោលនេះគឺ «អស្ចារ្យ» ណាស់។ នៅពេលខ្ញុំបានឮពាក្យទាំងនេះជាលើកដំបូង ខ្ញុំមានអារម្មណ៍ដឹងយ៉ាងជ្រាលជ្រៅពី «ភាពអស្ចារ្យ» នៃភាសារបស់មនុស្សនៅក្នុងដួងចិត្តរបស់ខ្ញុំ។ មនុស្សចាត់ទុកពាក្យសម្បថរបស់ពួកគេថាមានតម្លៃណាស់ បរិសុទ្ធណាស់ និងគ្មានកន្លែងខុសទាល់តែសោះ ពួកគេចាត់ទុកការថ្វាយក្ដីស្រឡាញ់របស់ពួកគេថាបរិសុទ្ធ និងពិសិដ្ឋណាស់។ តើពួកទទឹងនឹងព្រះគ្រីស្ទអាចសច្ចាជាថ្មីថានឹងស្រឡាញ់ព្រះជាម្ចាស់ ហើយថ្វាយរូបកាយ និងដួងចិត្តរបស់ពួកគេដល់ទ្រង់បានដែរឬទេ? (ពួកគេមិនអាចទេ។) ហេតុអ្វីមិនអាច? អ្នកខ្លះនិយាយថា៖ «បន្ទាប់ពីអានព្រះបន្ទូលរបស់ព្រះជាម្ចាស់ជាច្រើនមក នៅពេលខ្ញុំឃើញថារបៀបគិតរបស់ខ្ញុំមិនដំណើរការ ឬមិនទទួលបានលទ្ធផល ខ្ញុំគ្រាន់តែសច្ចាជាថ្មីថានឹងស្រឡាញ់ព្រះជាម្ចាស់ ហើយនិយាយសាឡើងវិញនូវពាក្យសម្បថដែលខ្ញុំបានធ្វើចំពោះទ្រង់កាលពីដើម។ តើនេះមិនមែនជាការងាកត្រឡប់មកវិញទេឬ? វាមិនពិបាកទេ»។ តើពួកទទឹងនឹងព្រះគ្រីស្ទអាចធ្វើរឿងបែបនេះបានដែរឬទេ? (ពួកគេមិនអាចទេ។) ហេតុអ្វីបានជាពួកគេមិនអាច? តើឃ្លា «ខ្ញុំសច្ចាជាថ្មីថានឹងស្រឡាញ់ព្រះជាម្ចាស់» មិនមែនជាសេចក្ដីថ្លែងដ៏ឈ្លាសវៃបំផុតរបស់មនុស្សទេឬ? តើវាមិនមែនជាក្ដីស្រឡាញ់ដ៏អស្ចារ្យបំផុត និងបរិសុទ្ធបំផុតរបស់មនុស្សទេឬ? ដូច្នេះ ហេតុអ្វីបានជាពួកទទឹងនឹងព្រះគ្រីស្ទមិនអាចធ្វើរឿងនេះបាន? (ពួកទទឹងនឹងព្រះគ្រីស្ទគ្មានការយល់ដឹងអំពីព្រះជាម្ចាស់ឡើយ កុំថាឡើយដល់ទៅក្ដីស្រឡាញ់ពិតនោះ។ ក្ដីស្រឡាញ់របស់ពួកគេសុទ្ធតែក្លែងក្លាយ និងផ្អែកលើផលប្រយោជន៍របស់ពួកគេ។ នៅពេលដែលគ្មានផលប្រយោជន៍សម្រាប់ពួកគេទទួលបានទៀតទេ ពួកគេនឹងបែរខ្នង ហើយចាកចេញទៅ។) នៅពេលពួកទទឹងនឹងព្រះគ្រីស្ទឈានដល់ចំណុចនេះ ពួកគេមានអារម្មណ៍ថាមានអ្វីម្យ៉ាងខុសប្រក្រតី ហើយថាពួកគេបានភ្នាល់ខុសហើយ។ ដើម្បីលើកស្មារតីខ្លួនឯង ពួកគេត្រូវប្រើពាក្យស្លោក ឬទ្រឹស្ដីមួយដើម្បីគាំទ្រពិភពខាងវិញ្ញាណរបស់ពួកគេ តើជាពាក្យស្លោកប្រភេទណា? «ខ្ញុំសច្ចាជាថ្មីថានឹងស្រឡាញ់ព្រះជាម្ចាស់៖ ខ្ញុំសូមថ្វាយរូបកាយ និងដួងចិត្តរបស់ខ្ញុំដល់ទ្រង់»។ នេះមានន័យថា ពួកគេនឹងចាប់ផ្ដើមម្ដងទៀតហើយ។ បើមិនដូច្នេះទេ ពួកគេនឹងមិនអាចបន្តរស់នៅបានឡើយ ហើយជំនឿរបស់ពួកគេលើព្រះជាម្ចាស់នឹងបញ្ចប់។ ព្រះជាម្ចាស់មានព្រះបន្ទូលជារៀងរាល់ថ្ងៃក្នុងអំឡុងពេលនៃកិច្ចការរបស់ទ្រង់ ហើយរាល់ពេលដែលទ្រង់មានព្រះបន្ទូល ព្រះបន្ទូលរបស់ទ្រង់សុទ្ធតែថ្លែងអំពីសេចក្ដីពិត ព្រះបន្ទូលទាំងនោះសុទ្ធតែជាព្រះបន្ទូលដែលបើកសម្ដែងពីនិស្ស័យពុករលួយរបស់មនុស្ស ដែលទាមទារថាមនុស្សគួរតែចូលទៅក្នុងតថភាពនៃសេចក្ដីពិត និងយល់ពីគោលការណ៍សេចក្ដីពិតបែបណា ព្រះបន្ទូលទាំងនោះសុទ្ធតែជាព្រះបន្ទូលទាំងនេះឯង។ ដូច្នេះហើយ ពួកទទឹងនឹងព្រះគ្រីស្ទគិតថា៖ «ហេតុអ្វីបានជាគ្មានព្រះបន្ទូលណាមួយក្នុងចំណោមព្រះបន្ទូលទាំងនេះថ្លែងអំពីគោលដៅ ឬលើកឡើងពីរឿងនានាដែលទាក់ទងនឹងការទទួលបានព្រះពរសោះអ៊ីចឹង? តើនេះមិនមានន័យថា អនាគត និងវាសនារបស់យើងបានក្លាយជាអសារបង់នៅក្នុងព្រះហស្ដរបស់ព្រះជាម្ចាស់ទេឬ? តើសេចក្ដីសន្យារបស់ព្រះជាម្ចាស់ចំពោះយើងលែងមានទៀតហើយមែនទេ? ប្រសិនបើព្រះជាម្ចាស់មិនដែលលើកឡើងពីរឿងទាំងនេះទេ នោះប្រហែលជាក្ដីសង្ឃឹមរបស់យើងនឹងត្រូវរលាយបាត់ហើយ។ ប្រសិនបើក្ដីសង្ឃឹមរបស់យើងត្រូវរលាយបាត់ តើយើងគួរធ្វើដូចម្ដេចទៅ? ជារឿងងាយស្រួលតើ។ ប្រសិនបើព្រះបន្ទូលរបស់ព្រះជាម្ចាស់មិនថ្លែងអ្វីសោះអំពីរឿងទាំងនេះ អ៊ីចឹង ចូរយើងប្រើវិធីសាស្ត្ររបស់មនុស្សចុះ៖ ចូរយើងសច្ចាជាថ្មីថានឹងស្រឡាញ់ព្រះជាម្ចាស់!» តើមនុស្សម្ដេចនឹងអាចមានសេចក្ដីក្លៀវក្លាដ៏អស្ចារ្យ មានក្ដីស្រឡាញ់ និងសេចក្ដីជំនឿដ៏អស្ចារ្យបែបនេះ នៅពេលពួកគេទើបតែជឿលើព្រះជាម្ចាស់ដំបូងបានទៅ? នៅពេលរឿងទាំងនេះឈានដល់ចំណុចកំពូល មនុស្សបានធ្វើការតាំងចិត្តនៅចំពោះព្រះជាម្ចាស់ ហើយបានស្បថស្បែ ដោយនិយាយថា៖ «មិនថានៅពេលណា និងកន្លែងណានៅក្នុងជីវិតនេះទេ ខ្ញុំនឹងលះបង់ខ្លួនដើម្បីព្រះជាម្ចាស់ ហើយថ្វាយខ្លួនខ្ញុំដល់ទ្រង់ដោយគ្មានការត្អូញត្អែរ ឬការស្ដាយក្រោយឡើយ។ មិនថាភ្លៀង ឬរាំង មិនថាមានរឿងល្អ ឬអាក្រក់ មិនថាខ្ញុំឈឺ ហើយមិនថាមានទុក្ខវេទនាយ៉ាងណាក៏ដោយ ខ្ញុំនឹងដើរតាមទ្រង់រហូតដល់ទីបញ្ចប់ រហូតដល់សមុទ្ររីងស្ងួត ហើយផ្ទាំងថ្មក្លាយជាធូលីដី។ ប្រសិនបើខ្ញុំបំពានពាក្យសម្បថនេះ ខ្ញុំនឹងត្រូវរន្ទះបាញ់ពីស្ថានសួគ៌ ហើយខ្ញុំនឹងមិនមានគោលដៅល្អឡើយ»។ ហេតុអ្វីបានជាពេលនេះ ពាក្យសម្បថរបស់ពួកគេបាត់បង់អស់អ៊ីចឹង? ពួកគេមានអារម្មណ៍ថា គឺដោយសារតែពេលវេលាកន្លងផុតទៅយូរពេក ហើយវាបានធ្វើឱ្យសេចក្ដីជំនឿ និងក្ដីស្រឡាញ់របស់ពួកគេសាបរលាប។ នៅក្នុងចិត្តរបស់ពួកគេ ពួកគេគិតថា៖ «មិនបានទេ ខ្ញុំត្រូវតែលើកស្មារតីខ្លួនឯង។ ខ្ញុំត្រូវតែស្រស់ស្រាយ និងរស់រវើក ហើយមានសេចក្ដីជំនឿ និងសេចក្ដីក្លៀវក្លាឱ្យដូចកាលពីពេលនោះដែរ។ ខ្ញុំត្រូវយកមកវិញនូវសេចក្ដីប្រាថ្នារបស់ខ្ញុំ គោលដៅរបស់ខ្ញុំ និងបំណងប្រាថ្នារបស់ខ្ញុំក្នុងការទទួលបានព្រះពរ។ បែបនោះ តើសេចក្ដីជំនឿរបស់ខ្ញុំលើព្រះជាម្ចាស់ និងក្ដីស្រឡាញ់របស់ខ្ញុំចំពោះទ្រង់ នឹងមិនអស្ចារ្យដូចពីមុនទេឬ? តើការលះបង់ពិតប្រាកដរបស់ខ្ញុំចំពោះទ្រង់ នឹងមិនដូចពីមុនទេឬ?» ទោះជាយ៉ាងនេះក្ដី មិនថាមនុស្សដែលមិនដេញតាមសេចក្ដីពិតទាល់តែសោះ តស៊ូនៅក្នុងជម្រៅចិត្តរបស់ពួកគេខ្លាំងប៉ុនណា ឬនឹកឃើញដល់សេចក្ដីជំនឿ និងសេចក្ដីក្លៀវក្លាពីដើមរបស់ពួកគេចំពោះព្រះជាម្ចាស់ខ្លាំងប៉ុនណានោះទេ ក៏នេះមិនអាចផ្លាស់ប្ដូរស្ថានភាពបច្ចុប្បន្នរបស់ពួកគេបានឡើយ។ តើស្ថានភាពនេះជាអ្វី? នៅពេលអនាគត និងវាសនារបស់ពួកគេក្លាយជាអសារបង់ នៅពេលអនាគត និងវាសនារបស់ពួកគេរសាត់ទៅឆ្ងាយពីពួកគេកាន់តែខ្លាំងឡើងៗ នៅពេលបំណងប្រាថ្នារបស់ពួកគេក្នុងការទទួលបានព្រះពរស្ទើរតែត្រូវខ្ទេចខ្ទី ហើយនៅពេលគំនិតដែលមានក្ដីសង្ឃឹម និងបំណងប្រាថ្នាទាំងអស់របស់ពួកគេមិនអាចក្លាយជាការពិត វាប្រែជាពិបាកខ្លាំងណាស់សម្រាប់ពួកគេក្នុងការបន្តតស៊ូ វាឈឺចាប់ខ្លាំងណាស់សម្រាប់ពួកគេនៅក្នុងជម្រៅចិត្តរបស់ពួកគេ ក្នុងការបន្តតស៊ូតាមរបៀបនេះ។ ពួកគេឧស្សាហ៍ជួបប្រទះសភាព និងអារម្មណ៍មួយ ដែលហាក់ដូចជាពួកគេលែងអាចទ្រាំទ្របានទៀតហើយ។ ពួកគេច្រើនតែទន្ទឹងរង់ចាំពេលដែលកិច្ចការរបស់ព្រះជាម្ចាស់នឹងត្រូវបានបញ្ចប់ ដើម្បីឱ្យពួកគេអាចសោយសុខនឹងព្រះពរនៃនគរស្ថានសួគ៌។ អ្នកខ្លះថែមទាំងសង្ឃឹមថា៖ «សូមឱ្យកិច្ចការរបស់ព្រះជាម្ចាស់ឆាប់បញ្ចប់ទៅ សូមឱ្យភយន្តរាយដ៏ធំសម្បើមឆាប់ធ្លាក់ចុះមក ប្រសិនបើមេឃធ្លាក់ចុះមក មនុស្សគ្រប់គ្នានឹងស្លាប់ គ្មាននរណាម្នាក់គួររំពឹងចង់បានលទ្ធផលល្អឡើយ។ ប្រសិនបើខ្ញុំមិនអាចទទួលបានព្រះពរទេ នោះក៏មិនគួរមាននរណាម្នាក់ទទួលបានដែរ!» នៅក្នុងជម្រៅចិត្តរបស់ពួកគេ ពួកគេមិនសង្ឃឹមឱ្យនគររបស់ព្រះជាម្ចាស់មកដល់ទេ ពួកគេមិនសង្ឃឹមឱ្យកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ឡើយ ហើយពួកគេក៏មិនសង្ឃឹមឱ្យផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់ នៅទីបំផុតទទួលបានសិរីល្អ ឬឱ្យព្រះជាម្ចាស់ទទួលបានអ្នកយកឈ្នះក្នុងចំណោមមនុស្សជាតិ និងដឹកនាំមនុស្សជាតិទៅកាន់គោលដៅដ៏ស្រស់បំព្រងឡើយ ពួកគេមិនសង្ឃឹមចង់បានរឿងទាំងនេះទេ។ ផ្ទុយទៅវិញ នៅពេលបំណងប្រាថ្នាទាំងអស់របស់ពួកគេសម្រាប់ព្រះពរកំពុងប្រឈមមុខនឹងការបំផ្លិចបំផ្លាញ នៅក្នុងជម្រៅចិត្តរបស់ពួកគេ ពួកគេដាក់បណ្ដាសាកិច្ចការរបស់ព្រះជាម្ចាស់ ពួកគេស្អប់ខ្ពើមកិច្ចការរបស់ព្រះជាម្ចាស់ ហើយលើសពីនេះទៅទៀត ពួកគេស្អប់ខ្ពើមព្រះបន្ទូលរបស់ទ្រង់។

សម្រាប់មនុស្សមួយចំនួននៅពេលនេះ បន្ទាប់ពីបានស្ដាប់សេចក្ដីអធិប្បាយអស់រយៈពេលជាច្រើនឆ្នាំមក ពួកគេកាន់តែស្ដាប់ ពួកគេកាន់តែយល់ ចិត្តរបស់ពួកគេកាន់តែច្បាស់លាស់ឡើង ហើយពួកគេកាន់តែចង់ស្ដាប់។ ផ្ទុយទៅវិញ មនុស្សផ្សេងទៀតមានអារម្មណ៍កាន់តែខ្ពើមរអើម កាលណាពួកគេកាន់តែស្ដាប់សេចក្ដីអធិប្បាយ។ ពេលដែលពួកគេឮព្រះបន្ទូលរបស់ព្រះជាម្ចាស់ភ្លាម ផ្នែកជាអារក្សរបស់ពួកគេក៏បញ្ចេញឱ្យឃើញពីខ្លួនវា។ ពេលដែលពួកគេស្ដាប់ព្រះជាម្ចាស់ទាក់ទងពីសេចក្ដីពិត ហើយវាប៉ះចំនិស្ស័យពុករលួយរបស់មនុស្សភ្លាម ផ្នត់គំនិតបះបោររបស់ពួកគេក៏លេចឡើង ហើយភាពខ្ពើមរអើមរបស់ពួកគេក៏ចេញមកទាំងស្រុងតែម្ដង តើពួកគេធ្វើរឿងនេះដល់កម្រិតណា? អ្នកខ្លះដាក់បណ្ដាសានៅក្នុងចិត្តរបស់ពួកគេ៖ ពួកគេដាក់បណ្ដាសាព្រះជាម្ចាស់ ដាក់បណ្ដាសាសេចក្ដីពិត ដាក់បណ្ដាសាពួកអ្នកដឹកនាំ និងពួកអ្នកធ្វើការនៃពួកជំនុំ ហើយដាក់បណ្ដាសាអស់អ្នកដែលដេញតាមសេចក្ដីពិតកាន់តែខ្លាំង។ នៅពេលពួកគេឃើញមនុស្សប្រភេទនោះ ពួកគេមិនចូលចិត្តអ្នកទាំងនោះទេ ហើយចង់វាយប្រហារអ្នកទាំងនោះ។ នៅពេលពួកគេឃើញមនុស្សបែបនេះអធិប្បាយព្រះបន្ទូលរបស់ព្រះជាម្ចាស់ ត្រិះរិះព្រះបន្ទូលរបស់ព្រះជាម្ចាស់ និងប្រកបគ្នាអំពីព្រះបន្ទូលរបស់ព្រះជាម្ចាស់ ពួកគេដាក់បណ្ដាសានៅក្នុងចិត្តរបស់ពួកគេ រហូតដល់ពួកគេហត់នឿយ និងមានអារម្មណ៍ងងុយដេក។ ហេតុដូច្នេះហើយ ភ្នែករបស់មនុស្សមួយចំនួនភ្លឺឡើង ពេលដែលពួកគេឮការប្រកបគ្នាអំពីព្រះបន្ទូលរបស់ព្រះជាម្ចាស់ភ្លាម ចំណែកឯនៅពេលអ្នកផ្សេងទៀតឮការប្រកបគ្នាអំពីព្រះបន្ទូលរបស់ព្រះជាម្ចាស់ ឬឮនរណាម្នាក់និយាយថា ពួកគេទទួលបានពន្លឺខ្លះៗពីព្រះបន្ទូលរបស់ព្រះជាម្ចាស់ គំនិតរបស់ពួកគេក្លាយជាច្របូកច្របល់ ការគិតរបស់ពួកគេក្លាយជាមិនច្បាស់លាស់ ហើយស្មារតីរបស់ពួកគេក៏ធ្លាក់ចុះ។ ចិត្តរបស់ពួកគេមានអារម្មណ៍ថប់ដង្ហើមយ៉ាងខ្លាំង រហូតដល់ពួកគេមិនអាចដកដង្ហើមបាន ហើយពួកគេតែងតែប្រាថ្នាចង់ចេញទៅក្រៅដើម្បីស្រូបខ្យល់អាកាសបរិសុទ្ធ។ ប៉ុន្តែនៅពេលអ្នកប្រកបគ្នាអំពីរឿងដូចជា អនាគត និងវាសនា ព្រះពររបស់ព្រះជាម្ចាស់ ពេលណាកិច្ចការរបស់ព្រះជាម្ចាស់នឹងបញ្ចប់ និងអាថ៌កំបាំងនានា មិនថាបន្ទប់នោះតូចប៉ុនណា ឬខ្យល់អាកាសអាក្រក់ប៉ុនណានោះទេ ក៏ពួកគេមិនចេញទៅក្រៅដើម្បីស្រូបខ្យល់អាកាស ឬងងុយដេកឡើយ ពួកគេប្រុងត្រចៀក ហើយស្ដាប់យ៉ាងយកចិត្តទុកដាក់។ វាមិនសំខាន់ទេថាអ្នកនិយាយយូរប៉ុនណា ទោះបីជាពួកគេត្រូវអត់ងងុយ ឬអត់អាហារក៏ដោយ។ នៅពេលអ្នកជឿថ្មីមួយចំនួនបានទាក់ទងមកខ្ញុំ ខ្ញុំបានប្រកបគ្នាជាមួយពួកគេអំពីសភាពរបស់មនុស្ស និងរបៀបដែលមនុស្សគួរដេញតាមសេចក្ដីពិត ប៉ុន្តែពួកគេមិនយល់ទេ ហើយបានសួរខ្ញុំថា តើខ្ញុំអាចនិយាយអំពីអាថ៌កំបាំងខ្លះៗបានដែរឬទេ។ ខ្ញុំបាននិយាយថា៖ «អ្នកចង់ឮអំពីអាថ៌កំបាំងមែនទេ? អ៊ីចឹង ចាំខ្ញុំប្រាប់អ្នកពីការពិតមួយសិន។ អស់អ្នកដែលសួរដេញដោលជាប់ជានិច្ចអំពីអាថ៌កំបាំង និងតែងតែយកចិត្តទុកដាក់ក្នុងការស្រាវជ្រាវរឿងទាំងនេះនៅក្នុងព្រះបន្ទូលរបស់ព្រះជាម្ចាស់ គឺជាមនុស្សមិនល្អទេ។ ពួកគេសុទ្ធតែជាពួកអ្នកមិនជឿ និងជាពួកផារិស៊ី»។ អ្នកជឿថ្មីទាំងនោះគាំងនិយាយលែងចេញចំពោះការឆ្លើយតបរបស់ខ្ញុំ ហើយខ្មាសអៀនពេកមិនហ៊ានសួរដេញដោលបន្ថែមទៀតទេ ប៉ុន្តែពួកគេបានរកឱកាសសួរម្ដងទៀតនៅពេលក្រោយ ហើយខ្ញុំក៏បានឆ្លើយតបទៅពួកគេតាមរបៀបដដែល។ តើអ្នករាល់គ្នាគិតយ៉ាងណាដែរចំពោះរបៀបដែលខ្ញុំបានឆ្លើយតបទៅពួកគេ? (វាល្អណាស់។ វាអាចជួយពួកគេឱ្យឆ្លុះបញ្ចាំងពីខ្លួនឯងបាន។) តើពួកគេនឹងឆ្លុះបញ្ចាំងដែរឬទេ? ពួកគេនឹងមិនឆ្លុះបញ្ចាំងឡើយ។ ចុះតើអ្នកអាចជួយពួកគេដោយរបៀបណា? គ្រាន់តែប្រាប់ពួកគេថា៖ «អាថ៌កំបាំងមិនមែនជាជីវិត ឬជាសេចក្ដីពិតឡើយ។ មិនថាអ្នកយល់ពីអាថ៌កំបាំងច្រើនប៉ុនណានោះទេ ក៏វាមិនស្មើនឹងការដែលអ្នកយល់ពីសេចក្ដីពិតឡើយ។ សូម្បីតែការស្វែងយល់ដឹងពីអាថ៌កំបាំងគ្រប់យ៉ាង ក៏មិនស្មើនឹងការដែលអ្នកអាចទៅស្ថានសួគ៌ ឬមានគោលដៅដ៏ល្អដែរ»។ តើអ្នកគិតយ៉ាងណាដែរចំពោះការជួយពួកគេដោយប្រើពាក្យទាំងនេះ? តើនេះមិនមែនជាការពន្យល់ពីរឿងនេះបានយ៉ាងល្អឥតខ្ចោះទេឬ? នៅពេលមនុស្សដែលមានការយល់ដឹងខាងវិញ្ញាណ ស្រឡាញ់សេចក្ដីពិត និងដេញតាមសេចក្ដីពិត ឮពាក្យទាំងនេះ ពួកគេនិយាយថា៖ «ខ្ញុំស្មានថាអាថ៌កំបាំងគឺជាជីវិត ប៉ុន្តែឥឡូវនេះ ដោយសារខ្ញុំដឹងថាវាមិនមែនទេ ខ្ញុំនឹងមិនស្រាវជ្រាវពីវាទៀតឡើយ។ ដូច្នេះ តើជីវិតជាអ្វីទៅ?» នេះបង្ហាញថា ពួកគេបានយល់បន្តិចបន្តួចហើយ។ ដូច្នេះ តើពួកទទឹងនឹងព្រះគ្រីស្ទទទួលបានជំនួយដែរឬទេ បន្ទាប់ពីបានឮពាក្យទាំងនេះ? តើពួកគេផ្លាស់ប្រែដែរឬទេ? ពួកគេមិនអាចផ្លាស់ប្រែបានឡើយ។ ពួកគេមិនឃើញមានអត្ថប្រយោជន៍ណាមួយនៅក្នុងពាក្យទាំងនេះទេ ពួកគេជឿថាគ្មានព្រះពរនៅក្នុងពាក្យទាំងនេះឡើយ ថាពាក្យទាំងនេះមិនពាក់ព័ន្ធនឹងអនាគត និងវាសនារបស់ពួកគេទេ ថាពាក្យទាំងនេះមិនទាក់ទង និងមិនផ្សារភ្ជាប់ទៅនឹងអនាគត និងវាសនារបស់ពួកគេឡើយ ហើយថាពាក្យទាំងនេះគ្មានប្រយោជន៍ទេ ដូច្នេះ ពួកគេមិនអាចទទួលយកពាក្យទាំងនេះបានឡើយ។ ដូច្នេះ តើការប្រកបគ្នាបែបណាដែលផ្សារភ្ជាប់ទៅនឹងអនាគត និងវាសនារបស់ពួកគេ? ឧទាហរណ៍ អ្នកអាចនិយាយថា៖ «សព្វថ្ងៃនេះ មានបាតុភូតចម្លែកៗជាច្រើនលេចឡើងនៅក្នុងពិភពលោក។ នៅកន្លែងខ្លះ ព្រះចន្ទបួនដួងបានលេចឡើង ហើយព្រះចន្ទឈាមត្រូវបានគេសង្កេតឃើញជាច្រើនដង។ បាតុភូតសួគ៌ាចម្លែកៗកើតមានឡើងជារឿយៗ។ គ្រោះកាច និងមហន្តរាយផ្សេងៗក៏បានលេចឡើងនៅក្នុងពិភពមនុស្សផងដែរ ហើយនៅកន្លែងខ្លះ មនុស្សបាននិងកំពុងស៊ីសាច់មនុស្សដូចគ្នា។ បើមើលតាមស្ថានការណ៍នេះ យើងបានមកដល់ពេលវេលានៃចាន និងគ្រោះកាច ដែលត្រូវបានព្យាករទុកនៅក្នុងគម្ពីរវិវរណៈរួចទៅហើយ»។ នៅពេលពួកទទឹងនឹងព្រះគ្រីស្ទឮពាក្យទាំងនេះ ភ្នែករបស់ពួកគេភ្លឺឡើង ហើយត្រចៀករបស់ពួកគេប្រុងស្ដាប់។ ពួកគេត្រេកអរថា៖ «សំណាងល្អហើយដែលខ្ញុំកើតមកក្នុងយុគសម័យនេះ។ ខ្ញុំអាចទទួលបានព្រះពរដ៏ធំធេង។ ខ្ញុំពិតជាឆ្លាតមែន! ខ្ញុំមិនបានជ្រើសរើសដេញតាមរឿងលោកីយ៍ឡើយ។ ខ្ញុំបានបោះបង់អនាគតខាងលោកីយ៍ និងគ្រួសាររបស់ខ្ញុំ ដើម្បីដើរតាមដំណាក់កាលនេះនៃកិច្ចការរបស់ព្រះជាម្ចាស់ ខ្ញុំសប្បាយចិត្តណាស់ដែលខ្ញុំអាចដើរតាមរហូតមកដល់ពេលនេះ។ ថ្ងៃរបស់ព្រះជាម្ចាស់ជិតមកដល់ហើយ។ ដោយផ្អែកលើស្ថានការណ៍នេះ ហាក់ដូចជាថា ខ្ញុំនឹងអាចរស់ដល់ថ្ងៃដែលកិច្ចការរបស់ព្រះជាម្ចាស់ត្រូវបានបញ្ចប់ មុនពេលខ្ញុំស្លាប់។ នៅថ្ងៃនោះ ខ្ញុំប្រាកដជាមនុស្សម្នាក់ក្នុងចំណោមអស់អ្នកដែលត្រូវបានទ្រង់សង្គ្រោះមិនខាន។ អស្ចារ្យមែន!»។ នៅក្នុងចិត្តរបស់ពួកគេ ពួកគេលួចត្រេកអរដែលពួកគេបានជ្រើសរើសផ្លូវត្រូវ រកឃើញទ្វារត្រូវ និងបានលះបង់ខ្លះៗ។ ពួកគេក៏ត្រេកអរផងដែរដែលពួកគេបានដើរតាមរហូតមកដល់ចំណុចនេះដោយមិនបោះបង់ចោល ថាពួកគេនៅតែស្ថិតក្នុងដំណាក់របស់ព្រះជាម្ចាស់ ហើយមិនបានបង្កបញ្ហាអ្វី ឬត្រូវបានបោសសម្អាតចេញ ឬបណ្ដេញចេញឡើយ។ ដូច្នេះ ចាប់ពីពេលនោះមក តើពួកគេនឹងអនុវត្តសេចក្ដីពិត ឬបន្តប្រកាន់ខ្ជាប់នូវក្ដីសង្ឃឹមដដែលនេះទេ? អាកប្បកិរិយានៅក្នុងជម្រៅចិត្តរបស់ពួកគេនឹងមិនផ្លាស់ប្ដូរឡើយ។ ហេតុដូច្នេះហើយ នៅពេលពួកគេរកឃើញផ្នែកណាមួយនៃព្រះបន្ទូលរបស់ព្រះជាម្ចាស់ដែលពួកគេជឿថាបានសម្រេច ពួកគេមានអារម្មណ៍ហាក់ដូចជាពួកគេបានរកឃើញកំណប់អ៊ីចឹង។ ពួកគេមានអារម្មណ៍ភ្លាមៗថា ពួកគេមានភ័ព្វសំណាង ថាពួកគេបានជ្រើសរើសផ្លូវត្រូវ បានចូលទ្វារត្រូវ និងបានជ្រើសរើសព្រះជាម្ចាស់ត្រូវ ហើយថាពួកគេគឺជាមនុស្សមានប្រាជ្ញា និងជាស្ត្រីក្រមុំមានប្រាជ្ញា។ «សំណាងហើយ ដែលខ្ញុំបានបោះបង់ការងាររបស់ខ្ញុំកាលពីពេលនោះ។ ខ្ញុំបានធ្វើការជ្រើសរើសត្រឹមត្រូវហើយ។ ម្ដេចបានជាខ្ញុំឆ្លាតម្ល៉េះ? ប្រសិនបើខ្ញុំមិនប្រយ័ត្នប្រយែងកាលពីពេលនោះទេ ខ្ញុំប្រហែលជាបាត់បង់ព្រះពរនៅពេលនេះហើយ។ ខ្ញុំត្រូវបន្តប្រយ័ត្នប្រយែងនៅថ្ងៃអនាគត ហើយលះបង់ជីវិតរបស់ខ្ញុំមកតស៊ូដើម្បីអនាគត និងវាសនារបស់ខ្ញុំ»។ តើសារជាតិអ្វីខ្លះរបស់ពួកទទឹងនឹងព្រះគ្រីស្ទដែលអ្នករាល់គ្នាឃើញនៅក្នុងរឿងនេះ? តើមនុស្សទាំងនេះមិនមែនជាពួកឆ្លៀតឱកាសទេឬ? ពួកគេគ្មានជំនឿពិតប្រាកដលើព្រះជាម្ចាស់ ព្រះបន្ទូលរបស់ទ្រង់ ឬកិច្ចការរបស់ទ្រង់ឡើយ។ ពួកគេគឺជាពួកឆ្លៀតឱកាស ជាមនុស្សដែលបានលួចចូលមកក្នុងដំណាក់របស់ព្រះជាម្ចាស់។ ហេតុដូច្នេះហើយ នៅក្នុងដំណាក់របស់ព្រះជាម្ចាស់ មនុស្សទាំងនេះគ្រាន់តែជាអ្នកអង្គុយបំពេញកៅអីជានិច្ច ដោយបណ្ដោយឱ្យពេលវេលាកន្លងផុតទៅពីមួយថ្ងៃទៅមួយថ្ងៃប៉ុណ្ណោះ។ ពួកគេរាប់ម្រាមដៃរបស់ពួកគេថាតើពួកគេបានដើរតាមព្រះជាម្ចាស់ប៉ុន្មានឆ្នាំហើយ តម្លៃដែលពួកគេបានលះបង់ រឿងដ៏អស្ចារ្យដែលពួកគេបានធ្វើ កិច្ចការរបស់ព្រះជាម្ចាស់ដែលពួកគេបានដកបទពិសោធដោយផ្ទាល់ និងជំហាននៃកិច្ចការរបស់ព្រះជាម្ចាស់ដែលពួកគេមានការយល់ដឹងខ្លះៗ។ ពួកគេគិតគូរពីរឿងទាំងនេះនៅក្នុងចិត្តរបស់ពួកគេពេញមួយថ្ងៃ ម្ដងហើយម្ដងទៀត ដោយទុកចោលរឿងដែលសំខាន់បំផុត ដែលជារឿងនៃសេចក្ដីពិត និងជីវិត។ ពួកគេជឿលើព្រះជាម្ចាស់ដើម្បីតែទទួលបានព្រះពរប៉ុណ្ណោះ នេះគឺជាការឆ្លៀតឱកាស។ គ្មានព្រះបន្ទូលណាមួយរបស់ព្រះជាម្ចាស់ ឬចំណេះដឹងតាមរយៈបទពិសោធរបស់នរណាម្នាក់ អាចផ្លាស់ប្ដូរអាកប្បកិរិយាឆ្លៀតឱកាសរបស់ពួកគេបានឡើយ។ ពួកទទឹងនឹងព្រះគ្រីស្ទគឺបែបនេះឯង។ ពួកគេនឹងមិនធ្វើសម្បទានណាមួយឡើយជាដាច់ខាត នៅពេលនិយាយដល់ផលប្រយោជន៍ផ្ទាល់ខ្លួនរបស់ពួកគេ ពួកគេនឹងមិនផ្លាស់ប្ដូរទស្សនៈរបស់ខ្លួន ផ្លាស់ប្ដូរទិសដៅ និងគោលដៅនៃផ្លូវដែលពួកគេកំពុងដើរ ឬផ្លាស់ប្ដូរគោលការណ៍នៃការប្រព្រឹត្តខ្លួនរបស់ពួកគេ ដើម្បីអនាគត និងវាសនារបស់ពួកគេឡើយ។ ពួកគេនឹងមិនអនុវត្តព្រះបន្ទូលណាមួយរបស់ព្រះជាម្ចាស់ដើម្បីអនាគត និងវាសនារបស់ពួកគេឡើយ សូម្បីតែមួយឃ្លាក៏ដោយ។ អ្នកខ្លះនិយាយថា៖ «ពួកគេពិតជាអនុវត្តព្រះបន្ទូលខ្លះៗម្ដងម្កាលមែន ដូចជាតាមរយៈការលះបង់រឿងរ៉ាវ ឬការលះបង់ខ្លួន»។ មិនថាពួកគេអនុវត្តអ្វីនោះទេ ពួកគេធ្វើដូច្នេះដោយផ្អែកលើលក្ខខណ្ឌដែលថា ពួកគេមានអនាគត និងវាសនា ហើយអាចទទួលបានព្រះពរ។ មិនថាពួកគេអនុវត្តសេចក្ដីពិតអ្វីនោះទេ ក៏វាត្រូវបានលាយឡំ និងធ្វើឡើងដោយមានបំណង និងគោលដៅ។ នេះគឺខុសគ្នាស្រឡះពីការអនុវត្តដែលព្រះជាម្ចាស់តម្រូវ។

នៅពេលពួកទទឹងនឹងព្រះគ្រីស្ទអានព្រះបន្ទូលរបស់ព្រះជាម្ចាស់ ពួកគេភាគច្រើនប្រើប្រាស់ព្រះបន្ទូលរបស់ទ្រង់ដើម្បីស្វែងរកគោលដៅរបស់ពួកគេ និងអាថ៌កំបាំងនានា ព្រមទាំងខ្លឹមសារដែលទាក់ទងនឹងពេលណាកិច្ចការ និងផែនការគ្រប់គ្រងរបស់ព្រះជាម្ចាស់នឹងបញ្ចប់ ហើយពេលណាភយន្តរាយនឹងធ្លាក់ចុះមក និងរឿងផ្សេងៗទៀត។ ដើម្បីតែគោលដៅផ្ទាល់ខ្លួនរបស់ពួកគេ ពួកគេអាចពុះពារយ៉ាងខ្លាំង និងធ្វើរឿងជាច្រើន។ ដូច្នេះ នៅពេលកិច្ចការរបស់ព្រះជាម្ចាស់បញ្ចប់ ហើយភយន្តរាយដ៏ធំសម្បើមធ្លាក់ចុះមក ថាតើរឿងអ្វីដែលពួកគេបានធ្វើ តម្លៃដែលពួកគេបានលះបង់ និងរឿងអ្វីដែលពួកគេបានបោះបង់ចោល អាចដោះដូរយកព្រះពរដែលពួកគេប្រាថ្នាចង់បានដែរឬទេ ហើយថាតើពួកគេអាចជៀសផុតពីការរងទុក្ខនៃភយន្តរាយបានដែរឬទេ នេះហើយគឺជាអ្វីដែលពួកគេចង់ដឹង និងជាអ្វីដែលពួកគេខ្វល់ខ្វាយ។ ពេញដំណើរការទាំងមូលនៃការសិក្សារបស់ពួកគេលើព្រះបន្ទូលរបស់ព្រះជាម្ចាស់ មិនថាវាត្រូវចំណាយពេលប៉ុន្មានឆ្នាំនោះទេ ពួកគេខ្វល់ខ្វាយតែពីអនាគត និងវាសនាផ្ទាល់ខ្លួនរបស់ពួកគេប៉ុណ្ណោះ។ ហេតុដូច្នេះហើយ ការផ្ដោតអារម្មណ៍របស់ពួកគេក្នុងពេលអានព្រះបន្ទូលរបស់ព្រះជាម្ចាស់ និងខ្លឹមសារដែលពួកគេស្វែងរកនៅក្នុងព្រះបន្ទូលរបស់ព្រះជាម្ចាស់ សុទ្ធតែមានសញ្ញា និងលក្ខណៈពិសេសមួយចំនួន។ ជាទូទៅ ក្នុងរយៈពេលប្រាំមួយខែ ឬមួយឆ្នាំដំបូង អ្នកជឿថ្មីស្វែងរកប្រធានបទបែបនេះនៅក្នុងព្រះបន្ទូលរបស់ព្រះជាម្ចាស់។ ប៉ុន្តែបន្ទាប់ពីប្រាំមួយខែ ឬមួយឆ្នាំបានកន្លងផុតទៅ មនុស្សមួយចំនួនឃើញថា ពួកគេធ្លាប់បានអានផ្នែកទាំងនេះពីមុនមករួចអស់ទៅហើយ ហើយពួកគេយល់ថា វាមិនមានន័យអ្វីទេក្នុងការស្រាវជ្រាវរឿងទាំងនេះបន្ថែមទៀត ថាផ្នែកទាំងនោះមិនអាចធ្វើឱ្យមនុស្សចូលទៅក្នុងសេចក្ដីពិតបានឡើយ ហើយថាផ្នែកទាំងនោះថែមទាំងអាចប៉ះពាល់ និងរំខានពួកគេពីការចូលទៅក្នុងសេចក្ដីពិតទៀតផង ដូច្នេះ ពួកគេមិនអានផ្នែកទាំងនេះទៀតទេ។ សម្រាប់ពួកគេ គ្រាន់តែមើលផ្នែកទាំងនោះម្ដងម្កាល និងយល់ពីផ្នែកទាំងនោះ គឺគ្រប់គ្រាន់ហើយ។ ពេលវេលាដែលនៅសេសសល់ ពួកគេត្រិះរិះថា៖ «តើខ្ញុំអាចចូលទៅក្នុងសេចក្ដីពិតដោយរបៀបណា? មានព្រះបន្ទូលរបស់ព្រះជាម្ចាស់ជាច្រើនដែលបើកសម្ដែងពីមនុស្សជាតិ។ ព្រះបន្ទូលទាំងនោះបើកសម្ដែងពីសេចក្ដីបញ្ឆោត ទង្វើបះបោរ និងនិស្ស័យក្រអឺតក្រទមរបស់មនុស្ស ព្រះបន្ទូលទាំងនោះបើកសម្ដែងពីសញ្ញាណសាសនាផ្សេងៗ និងអាកប្បកិរិយារបស់មនុស្សចំពោះព្រះជាម្ចាស់។ លើសពីនេះទៅទៀត ព្រះបន្ទូលទាំងនោះបើកសម្ដែងពីការបង្ហាញចេញផ្សេងៗនៃភាពជាមនុស្សមិនធម្មតារបស់មនុស្ស។ ដូច្នេះ តើខ្ញុំអាចស្វែងរកអ្វីដែលមនុស្សគួរអនុវត្តចេញពីព្រះបន្ទូលរបស់ព្រះជាម្ចាស់ដោយរបៀបណា?» មនុស្សដែលស្រឡាញ់ និងដេញតាមសេចក្ដីពិត ផ្ដោតការខិតខំប្រឹងប្រែងរបស់ពួកគេទៅលើរឿងទាំងនេះ។ ពួកគេឧស្សាហ៍សួរអំពីបញ្ហាជាក់ស្ដែងនៅក្នុងជីវិតពិតរបស់ពួកគេ ដែលពួកគេត្រូវយល់ និងចូលទៅក្នុង ដូចជា៖ «តើយើងគួរធ្វើអ្វីបន្តទៀត ហើយតើយើងគួរអនុវត្តដោយរបៀបណា? បន្ទាប់ពីជឿលើព្រះជាម្ចាស់ យើងប្រាកដជាខុសពីអ្នកគ្មានជំនឿ និងមនុស្សដែលមានជំនឿសាសនាហើយ ដូច្នេះ តើការផ្លាស់ប្ដូរបែបគុណភាពអ្វីខ្លះដែលគួរតែកើតឡើងនៅក្នុងជីវិតរបស់យើង? បើនិយាយពីការប្រព្រឹត្តខ្លួន និងការប្រព្រឹត្តក្នុងលោកីយ៍ តើយើងគួរនិយាយ និងប្រព្រឹត្តយ៉ាងដូចម្ដេច តើយើងគួរប្រាស្រ័យទាក់ទងជាមួយអ្នកដទៃដោយរបៀបណា ហើយតើយើងគួរអនុវត្តសេចក្ដីពិតដោយរបៀបណា?» ក៏ប៉ុន្តែ ទោះបីជាពួកទទឹងនឹងព្រះគ្រីស្ទជឿអស់រយៈពេល ១០ ឆ្នាំ ២០ ឆ្នាំឬ ៣០ ឆ្នាំក៏ដោយ ក៏ពួកគេនឹងមិនដែលសួរសំណួរទាំងនេះឡើយ។ ពួកគេសិក្សាព្រះបន្ទូលរបស់ព្រះជាម្ចាស់ ហើយស្វែងរកក្ដីសង្ឃឹមក្នុងការទទួលបានព្រះពរ និងស្វែងរកគោលដៅរបស់ពួកគេនៅក្នុងព្រះបន្ទូលរបស់ព្រះជាម្ចាស់ ហើយទោះបីជាពួកគេស្វែងរកអស់រយៈពេល ២០ ឆ្នាំឬ ៣០ ឆ្នាំ ក៏ពួកគេនឹងមិនធុញទ្រាន់នឹងការធ្វើបែបនេះដែរ។ ពេលដែលមានសញ្ញានៃបញ្ហាសូម្បីតែបន្តិចភ្លាម ពួកគេប្រញាប់ស្វែងរកខ្លឹមសារដែលទាក់ទងនឹងគោលដៅរបស់ពួកគេនៅក្នុងព្រះបន្ទូលរបស់ព្រះជាម្ចាស់ បន្ទាប់មកវាយតម្លៃថាតើអាកប្បកិរិយារបស់ព្រះជាម្ចាស់ចំពោះពួកគេអាចជាអ្វី ដោយផ្អែកលើជំនឿបច្ចុប្បន្នរបស់ពួកគេ។ ពួកគេហាក់ដូចជាវិនិច្ឆ័យគោលដៅរបស់ពួកគេតាមវដ្ដ និងរយៈពេលអ៊ីចឹង។ ពួកគេនឹងមិនផ្លាស់ប្ដូរគំនិត និងអាកប្បកិរិយារបស់ពួកគេ ហើយងាកមកដេញតាមសេចក្ដីពិត ដោយសារតែការផ្លាស់ប្ដូរនៅក្នុងរបៀបធ្វើការរបស់ព្រះជាម្ចាស់ ឬការសម្ដែងចេញនូវបំណងព្រះហឫទ័យផ្ទាល់របស់ទ្រង់ចំពោះមនុស្សជាតិឡើយ។ ពួកគេនឹងមិនធ្វើរឿងបែបនេះជាដាច់ខាត។ ហេតុដូច្នេះហើយ មនុស្សមួយចំនួនដែលបានជឿអស់រយៈពេល ២០ ឆ្នាំឬ ៣០ ឆ្នាំ នៅតែផ្ដោតការខិតខំប្រឹងប្រែងរបស់ពួកគេទៅលើអាថ៌កំបាំងទាំងនោះ និងប្រធានបទទាំងនោះដែលព្រះជាម្ចាស់បានលើកឡើង ដែលពាក់ព័ន្ធនឹងវាសនា និងគោលដៅរបស់មនុស្សជាតិ។ តើមនុស្សមួយចំនួនផ្ដោតការខិតខំប្រឹងប្រែងរបស់ពួកគេដល់កម្រិតណា? ពួកគេនិយាយថា៖ «នៅពេលខ្ញុំប្រៀបធៀបផ្នែកនីមួយៗនៃព្រះបន្ទូលរបស់ព្រះជាម្ចាស់ ខ្ញុំបានរកឃើញអាថ៌កំបាំងដ៏អស្ចារ្យបំផុត។ នៅពេលព្រះគ្រីស្ទចាកចេញពីផែនដី វានឹងកើតឡើងនៅរដូវផ្ការីក»។ តើអ្នករាល់គ្នាគិតថាខ្ញុំមានអារម្មណ៍យ៉ាងណាបន្ទាប់ពីបានឮដូច្នេះ? តើខ្ញុំមានអារម្មណ៍សប្បាយចិត្ត ឬក៏សោកសៅ? ខ្ញុំមិនមានអារម្មណ៍សប្បាយចិត្ត ហើយក៏មិនសោកសៅដែរ។ ខ្ញុំគិតថាវាជារឿងគួរឱ្យអស់សំណើច។ ពិតជាមានមនុស្សដែលផ្ដោតការខិតខំប្រឹងប្រែងរបស់ពួកគេទៅលើរឿងនេះមែន រហូតដល់ថ្នាក់ពួកគេដឹងពីរដូវកាលជាក់លាក់ទៀតផង។ ប្រសិនបើពួកគេអាចឈានទៅមុខមួយជំហានទៀត ហើយរកឃើញពេលវេលាជាក់លាក់ រហូតដល់ថ្នាក់ពួកគេដឹងជាក់ច្បាស់ដល់នាទី និងវិនាទីនោះ ពួកគេពិតជា «មនុស្សពូកែ» មែនហើយ! ការដែល «មនុស្សពូកែ» បែបនេះអាចរកឃើញអ្វីម្យ៉ាងដែលសូម្បីតែខ្ញុំផ្ទាល់ក៏មិនដឹងផងនោះ ពិតជាគួរឱ្យអស់សំណើច និងគួរឱ្យក្រេវក្រោធមែន។ ហេតុអ្វីបានជាវាគួរឱ្យអស់សំណើច? គ្មានមនុស្សណាម្នាក់ដឹងពីពេលវេលាជាក់លាក់ដែលព្រះជាម្ចាស់ក្លាយជាសាច់ឈាមឡើយ សូម្បីតែសាតាំងក៏មិនដឹងរឿងនេះដែរ។ តើព្រះជាម្ចាស់នឹងបណ្ដោយឱ្យមនុស្សណាម្នាក់ដឹងពីរឿងដែលសូម្បីតែសាតាំងក៏មិនដឹងដែរឬទេ? ជាការពិតណាស់ គឺមិនបណ្ដោយឱ្យបែបនោះឡើយ។ ដូចគ្នានេះដែរ នៅពេលនិយាយដល់ពេលវេលាដែលព្រះជាម្ចាស់នឹងបញ្ចប់កិច្ចការដ៏អស្ចារ្យរបស់ទ្រង់ ហើយនៅពេលដែលសាច់ឈាមរបស់ទ្រង់នឹងបញ្ចប់កិច្ចការនៅលើផែនដី ហើយចាកចេញទៅ តើនេះជារឿងដែលព្រះជាម្ចាស់នឹងមានព្រះបន្ទូលប្រាប់នរណាម្នាក់ដែរឬទេ? តើមានហេតុផលដែលត្រូវឱ្យមនុស្សគ្រប់គ្នាដឹងពីរឿងនេះដែរឬទេ? (មិនមានទេ។) តើព្រះជាម្ចាស់នឹងភ្លាត់ព្រះឱស្ឋមានព្រះបន្ទូលពីរឿងអ្វីដែលទ្រង់មិនចង់ឱ្យមនុស្សដឹង នៅពេលទ្រង់មានព្រះបន្ទូលដែរឬទេ? ដាច់ខាតគឺមិនអាចឡើយ។ ប៉ុន្តែមនុស្សមួយចំនួនពិតជានិយាយថា ពួកគេបានរកឃើញពេលវេលាដែលព្រះជាម្ចាស់នឹងចាកចេញពីផែនដីនៅក្នុងព្រះបន្ទូលរបស់ទ្រង់។ ពួកគេថែមទាំងនិយាយថា វានឹងកើតឡើងនៅរដូវផ្ការីក។ តើនេះមិនចម្លែកទេឬ? តើវាមិនគួរឱ្យអស់សំណើចទេឬ? តើមនុស្សទាំងនេះផ្អែកសេចក្ដីថ្លែងនេះលើព្រះបន្ទូលណាមួយរបស់ព្រះជាម្ចាស់? នៅពេលព្រះជាម្ចាស់មានព្រះបន្ទូលអំពីការធ្វើអ្វីមួយនៅរដូវផ្ការីក ទ្រង់ប្រហែលជាសំដៅទៅលើរឿងអ្វីផ្សេង។ តើទ្រង់អាចសំដៅទៅលើរឿងនេះដែរឬទេ? តើពួកគេម្ដេចនឹងអាចទាញភ្ជាប់វាទៅនឹងរឿងនេះបានទៅ? ព្រះជាម្ចាស់នឹងមានព្រះបន្ទូលប្រាប់មនុស្សយ៉ាងច្បាស់លាស់ និងជាក់លាក់នូវអ្វីដែលទ្រង់ចង់ឱ្យពួកគេដឹង។ មនុស្សនឹងមិនអាចយល់ពីអ្វីដែលទ្រង់មិនចង់ឱ្យពួកគេដឹងឡើយ មិនថាពួកគេស្រាវជ្រាវច្រើនប៉ុនណាក៏ដោយ។ វាមិនអាចទៅរួចទេសម្រាប់មនុស្សជាតិក្នុងការដឹងរឿងបែបនេះ។ មនុស្សទាំងនេះនិយាយថាពួកគេដឹង ហើយថាការស្រាវជ្រាវរបស់ពួកគេទទួលបានលទ្ធផល។ ពួកគេថែមទាំងផ្ដល់ពេលវេលាជាក់លាក់ទៀតផង។ តើនេះមិនមែនជានិយាយផ្ដេសផ្ដាសទេឬ? នេះគឺជាការបំភាន់មនុស្ស រំខានដល់គំនិតរបស់ពួកគេ និងបង្អាក់ដល់និមិត្តរបស់ពួកគេ។ នេះមកពីសាតាំង ហើយដាច់ខាតមិនមែនជាការបំភ្លឺពីព្រះជាម្ចាស់ឡើយ។ ទ្រង់នឹងមិនបំភ្លឺមនុស្សអំពីរឿងនេះទេ។ វាគ្មានប្រយោជន៍ទេសម្រាប់ពួកគេក្នុងការដឹងពីរឿងនេះ។ ព្រះជាម្ចាស់ដាច់ខាតនឹងមិនភ្លាត់ព្រះឱស្ឋមានបន្ទូលដោយចៃដន្យពីរឿងអ្វីដែលទ្រង់មិនចង់ឱ្យមនុស្សដឹងឡើយ។ នោះហើយជាមូលហេតុដែលខ្ញុំនិយាយថាវាគួរឱ្យអស់សំណើច។ ដូច្នេះ ហេតុអ្វីបានជាវាគួរឱ្យក្រេវក្រោធ? (ព្រះជាម្ចាស់សម្ដែងចេញសេចក្ដីពិត ដើម្បីឱ្យមនុស្សអាចផ្លាស់ប្ដូរនិស្ស័យពុករលួយរបស់ពួកគេតាមរយៈព្រះបន្ទូលទាំងនេះ និងដើម្បីឱ្យមនុស្សអាចដេញតាម និងទទួលបានសេចក្ដីពិត ប៉ុន្តែពួកទទឹងនឹងព្រះគ្រីស្ទប្រើប្រាស់ព្រះបន្ទូលរបស់ទ្រង់ដើម្បីស្រាវជ្រាវពីគោលដៅ និងអាថ៌កំបាំងនានា។) នេះក៏គួរឱ្យក្រេវក្រោធបន្តិចដែរ ប៉ុន្តែតើអ្វីជាមូលហេតុពិតប្រាកដសម្រាប់ការក្រេវក្រោធរបស់ខ្ញុំ? ឧទាហរណ៍៖ ប្រសិនបើឪពុកម្ដាយដែលមានទ្រព្យសម្បត្តិស្ដុកស្ដម្ភរកលុយបានយ៉ាងច្រើនសម្រាប់កូនៗរបស់ពួកគេ ហើយកូនៗរបស់ពួកគេនៅក្មេងនៅឡើយ និងត្រូវពឹងផ្អែកលើឪពុកម្ដាយរបស់ពួកគេដើម្បីចិញ្ចឹមបីបាច់ពួកគេ ហើយជីវភាពរបស់ពួកគេពឹងផ្អែកទាំងស្រុងលើឪពុកម្ដាយនោះ តើកូនៗទាំងនោះនឹងសង្ឃឹមឱ្យឪពុកម្ដាយរបស់ពួកគេឆាប់ស្លាប់ដែរឬទេ? តើពួកគេនឹងរកគ្រូទាយដើម្បីគុណគូរយ៉ាងលឿនថាពេលណាឪពុកម្ដាយរបស់ពួកគេនឹងស្លាប់ដែរឬទេ? តើមាននរណាប្រព្រឹត្តបែបនេះដែរឬទេ? (មិនមានទេ។) ប្រសិនបើពួកគេធ្វើដូច្នេះ តើវាមិនគួរឱ្យក្រេវក្រោធទេឬ? វាពិតជាគួរឱ្យក្រេវក្រោធណាស់! មនុស្សបែបនេះគួរឱ្យស្អប់ណាស់! ឥឡូវនេះ ដោយសារព្រះជាម្ចាស់បានយាងមកផែនដី ទោះបីជាសាច់ឈាមរបស់ទ្រង់អាចរស់នៅបានជាងមួយរយឆ្នាំ និងធ្វើការបានមួយរយឆ្នាំក៏ដោយ ក៏សេចក្ដីពិតដែលមនុស្សអាចយល់បានគឺមានកម្រិតដែរ។ ចូរគិតអំពីរឿងនេះទៅមើល៍ ចាប់តាំងពីការយកកំណើតជាមនុស្សរបស់ព្រះអម្ចាស់យេស៊ូវ រហូតដល់ដំណាក់កាលបច្ចុប្បន្ននៃកិច្ចការរបស់ព្រះជាម្ចាស់ តើមនុស្សជាតិទទួលបានសេចក្ដីពិតប៉ុន្មាននៅក្នុងរយៈពេលពីរពាន់ឆ្នាំនេះ? តាមពិតទៅ មនុស្សជាតិមិនយល់ពីសេចក្ដីពិតឡើយ។ នៅក្នុងដំណាក់កាលនេះ ព្រះជាម្ចាស់បាននិងកំពុងធ្វើការអស់រយៈពេល ៣០ ឆ្នាំមកហើយ ហើយទ្រង់បាននិងកំពុងមានព្រះបន្ទូលជិត ៣០ ឆ្នាំមកហើយ។ អស់អ្នកដែលបានអានព្រះបន្ទូលរបស់ព្រះជាម្ចាស់ច្រើនជាងគេ បានអានព្រះបន្ទូលទាំងនោះអស់រយៈពេល ៣០ ឆ្នាំមកហើយ។ តើមនុស្សបានយល់ពីសេចក្ដីពិតប៉ុន្មានទៅ? ការយល់ដឹងរបស់ពួកគេគឺមានកម្រិតណាស់។ ល្បឿនដែលមនុស្សជាតិចូលទៅក្នុងសេចក្ដីពិតគឺយឺតយ៉ាវណាស់។ ពោលគឺ ការបញ្ជ្រាបសេចក្ដីពិតទៅក្នុងមនុស្ស និងបំប្លែងវាទៅជាជីវិតរបស់ពួកគេ គឺពិតជាពិបាក និងយឺតយ៉ាវណាស់។ ប៉ុន្តែ សូម្បីតែវាយឺតយ៉ាងនេះក៏ដោយ ក៏មនុស្សមួយចំនួននៅតែសង្ឃឹមថា៖ «តើពេលណាព្រះជាម្ចាស់នឹងចាកចេញពីផែនដី? តើពេលណាកិច្ចការរបស់ព្រះជាម្ចាស់នឹងបញ្ចប់?» តើការដែលព្រះជាម្ចាស់ចាកចេញពីផែនដី និងកិច្ចការរបស់ទ្រង់បញ្ចប់ នឹងផ្ដល់ផលប្រយោជន៍ដល់ពួកគេដែរឬទេ? នៅថ្ងៃដែលព្រះជាម្ចាស់ចាកចេញពីផែនដី ពួកគេនឹងស្លាប់។ ពួកគេនឹងត្រូវកាត់ទោសប្រហារជីវិត។ តើពួកគេមានអ្វីត្រូវសប្បាយចិត្តទៅ? តើមនុស្សប្រភេទនេះជាមនុស្សបែបណាទៅ? តើពួកគេគ្មានសីលធម៌ទេឬ? ពួកគេត្រូវបានហៅថាកូនអកតញ្ញូនៅក្នុងចំណោមមនុស្សលោកីយ៍។ យើងហៅពួកគេថាពួកអ្នកមិនជឿ និងពួកទទឹងនឹងព្រះគ្រីស្ទ ហើយពួកគេមិនមែនជាមនុស្សល្អឡើយ។

នៅពេលដែលខ្លឹមសារនៃសៀវភៅ «ព្រះបន្ទូលលេចមកជាសាច់ឈាម» កំពុងត្រូវបានសម្ដែងចេញ មានមនុស្សជាច្រើនបានជឿថា៖ «ព្រះជាម្ចាស់ដែលយកកំណើតជាមនុស្ស គ្រាន់តែកំពុងបំពេញកិច្ចការប៉ុណ្ណោះ។ ទ្រង់កំពុងអនុវត្តកិច្ចការចំនួនពីរបីជំហាន ទ្រង់មានរបៀបធ្វើការមួយចំនួន និងមានរបៀបថ្លែងព្រះបន្ទូលមួយចំនួន គឺមានតែប៉ុណ្ណឹងឯង បន្ទាប់ពីនោះ កិច្ចការរបស់ទ្រង់នឹងត្រូវបានរួចរាល់។ បន្ទាប់ពីកិច្ចការរបស់គាត់ត្រូវបានរួចរាល់ សាច់ឈាមនេះនឹងលែងមានប្រយោជន៍ទៀតហើយ ហើយទ្រង់ក៏មិនចាំបាច់មានព្រះបន្ទូលអ្វីទៀតដែរ។ ពួកយើងនឹងទទួលបានអ្វីម្យ៉ាង ហើយគ្រាន់តែត្រូវទន្ទឹងរង់ចាំថ្ងៃដែលកិច្ចការរបស់ព្រះជាម្ចាស់ត្រូវបានបញ្ចប់ប៉ុណ្ណោះ។ ពេលដែលពួកយើងអាចនិយាយ និងអធិប្បាយពីព្រះបន្ទូលទាំងនេះបស់ព្រះជាម្ចាស់បាន ពួកយើងនឹងមានគោលដៅមួយ ហើយទទួលបានព្រះពរដ៏ធំធេង»។ មនុស្សមួយចំនួនមានអាកប្បកិរិយាបែបនេះ។ បន្ទាប់មក ខ្ញុំបានប្រកបគ្នាអំពីព្រះបន្ទូលជាច្រើនទៀត ពោលគឺព្រះបន្ទូលនៃសៀវភៅ «អំពីការស្គាល់ព្រះជាម្ចាស់» ក៏ដូចជាព្រះបន្ទូលដែលខ្ញុំកំពុងប្រកបគ្នាក្នុងអំឡុងពេលនេះផងដែរ។ នៅពេលមនុស្សមួយចំនួនបានឃើញរឿងនេះ ពួកគេគិតថា៖ «តើព្រះបន្ទូលរបស់ព្រះជាម្ចាស់មិនមាននៅតែក្នុងសៀវភៅ «ព្រះបន្ទូលលេចមកជាសាច់ឈាម» ទេឬ? ហេតុអ្វីបានជាឥឡូវនេះ ទ្រង់សម្ដែងចេញនូវភាគសៀវភៅ «អំពីការស្គាល់ព្រះជាម្ចាស់» ទៀត? ហេតុអ្វីបានជាព្រះជាម្ចាស់ចេះតែសម្ដែងចេញនូវព្រះបន្ទូលកាន់តែច្រើនឡើងៗអ៊ីចឹង? ចាប់ពីពេលនេះតទៅ ទ្រង់គួរតែមានព្រះបន្ទូលអំពីអាថ៌កំបាំងមួយចំនួន រឿងរ៉ាវនៅស្ថានសួគ៌មួយចំនួន និងរបៀបដែលមនុស្សនឹងដើរជាមួយព្រះជាម្ចាស់នៅស្ថានសួគ៌នាពេលអនាគត។ ការនិយាយអំពីរឿងទាំងនេះ ពិតជាធ្វើឱ្យយើងមានស្មារតីខ្ពស់មែន!» តើមនុស្សប្រភេទណាទៅដែលមានគំនិតទាំងនេះ? (គឺពួកទទឹងនឹងព្រះគ្រីស្ទ។) ហេតុអ្វីបានជាពួកគេបង្កើតឱ្យមានគំនិតទាំងនេះ? ពីព្រោះពួកគេមិនចាប់អារម្មណ៍នឹងសេចក្ដីពិតទាល់តែសោះ។ ពួកគេគិតថា៖ «ពួកយើងបាននិងកំពុងដើរតាមព្រះជាម្ចាស់អស់រយៈពេលជាច្រើនឆ្នាំមកហើយ។ ពួកយើងដឹងថាតើព្រះជាម្ចាស់បានធ្វើការយ៉ាងដូចម្ដេចនៅពេលចាប់ផ្ដើម។ ពួកយើងបានឆ្លងកាត់ដោយផ្ទាល់នូវជំហានមួយចំនួននៃកិច្ចការរបស់ព្រះជាម្ចាស់។ ពួកយើងក៏បានឆ្លងកាត់ដោយផ្ទាល់នូវរបៀបដែលព្រះជាម្ចាស់មានព្រះបន្ទូល និងបានឃើញរឿងនេះផ្ទាល់នឹងភ្នែករបស់ពួកយើងផងដែរ។ ពួកយើងគឺជាសាក្សីរបស់ព្រះជាម្ចាស់ ហើយជាជំនាន់ដែលស័ក្ដិសមបំផុតក្នុងការទទួលបានព្រះពរ»។ ពួកគេមិនបានដើរតាមព្រះជាម្ចាស់ដោយសារតែទ្រង់បានមានព្រះបន្ទូល និងសម្ដែងចេញនូវសេចក្ដីពិតនោះទេ ប៉ុន្តែដោយសារតែការកំណត់ទុកជាមុនរបស់ព្រះជាម្ចាស់។ ព្រះជាម្ចាស់បានដឹកនាំពួកគេឱ្យឆ្លងកាត់ជំហានមួយចំនួននៃកិច្ចការ ហើយពួកគេបានដើរតាមព្រះជាម្ចាស់ដោយអសកម្ម។ ក្រោយមក នៅពេលកិច្ចការរបស់ព្រះជាម្ចាស់បន្តវិវឌ្ឍទៅមុខ ទ្រង់បានរើសតាំងមនុស្សកាន់តែច្រើនដែលអាចតាមទាន់ដំណាក់កាលបច្ចុប្បន្ននៃកិច្ចការរបស់ទ្រង់។ អ្នកដែលទទួលយកចម្បងនៃកិច្ចការរបស់ព្រះជាម្ចាស់បានពង្រីក និងផ្លាស់ប្ដូរជាបន្តបន្ទាប់។ មនុស្សមួយចំនួនដែលបានដើរតាមព្រះជាម្ចាស់នៅពេលចាប់ផ្ដើម ត្រូវបានជម្រុះចោលជាបណ្ដើរៗ ពីព្រោះពួកគេមិនបានដេញតាមសេចក្ដីពិត ពីព្រោះពួកគេមានសញ្ញាណ និងការយល់ច្រឡំផ្សេងៗអំពីព្រះជាម្ចាស់ ហើយពីព្រោះការមិនស្ដាប់បង្គាប់ និងការមិនពេញចិត្តផ្សេងៗបានកើតឡើងនៅក្នុងខ្លួនពួកគេទាក់ទងនឹងព្រះជាម្ចាស់។ មានទាំងមូលហេតុអត្តនោម័តិ និងសត្យានុម័ត សម្រាប់ការជម្រុះមនុស្សទាំងនេះចោល។ ផ្នែកអត្តនោម័តិ គឺដោយសារតែពួកគេមិនបានដេញតាមសេចក្ដីពិត ហើយពួកគេបានចាត់ទុកព្រះបន្ទូលរបស់ព្រះជាម្ចាស់ជាគោលលទ្ធិ ហើយអធិប្បាយព្រះបន្ទូលទាំងនោះយ៉ាងទូលំទូលាយ ដូចជាពួកផារិស៊ីអ៊ីចឹង។ រហូតមកដល់ពេលនេះ មនុស្សមួយចំនួននៅតែមិនយល់ថាតថភាពនៃសេចក្ដីពិតជាអ្វីឡើយ ពួកគេប្រៀបដូចជាមនុស្សស្លាប់អ៊ីចឹង។ ផ្នែកសត្យានុម័ត មនុស្សដែលត្រូវបានជម្រុះចោល គឺជាមនុស្សដែលបានឆ្លងកាត់ដោយផ្ទាល់នូវការចាប់ផ្ដើមកិច្ចការថ្មីរបស់ព្រះជាម្ចាស់ ប៉ុន្តែដោយសារតែចរិតលក្ខណៈ ការដេញតាម និងគុណសម្បត្តិរបស់ពួកគេ ពួកគេមិនមានលក្ខណៈសម្បត្តិគ្រប់គ្រាន់សម្រាប់កិច្ចការថ្មីបន្តបន្ទាប់របស់ព្រះជាម្ចាស់ឡើយ។ ហេតុដូច្នេះហើយ មនុស្សទាំងនេះត្រូវបានជម្រុះចោលយ៉ាងលឿន និងត្រូវបានបោះបង់ចោលដោយជំហាននៃកិច្ចការរបស់ព្រះជាម្ចាស់។ គេអាចនិយាយបានថា សម្រាប់រយៈពេលមួយមុនពេលព្រះបន្ទូលនៃសៀវភៅ «អំពីការស្គាល់ព្រះជាម្ចាស់» ត្រូវបានសម្ដែងចេញ មនុស្សជាច្រើនបានត្រេកអរដោយស្ងាត់ៗនៅក្នុងជម្រៅចិត្តរបស់ពួកគេ ដោយនិយាយថា៖ «បុគ្គលដែលខ្ញុំបានប្រឆាំង និងថ្កោលទោស នៅទីបំផុតគ្មានអ្វីត្រូវថ្លែងទៀតទេ។ ជំហាននៃកិច្ចការរបស់ទ្រង់ នៅទីបំផុតត្រូវបានបញ្ចប់ហើយ។ កាលពីមុន ខ្ញុំមានសញ្ញាណអំពីទ្រង់។ ខ្ញុំមិនបានស្ដាប់បង្គាប់ទ្រង់ ហើយមានអារម្មណ៍មិនពេញចិត្តនឹងទ្រង់ ហើយខ្ញុំក៏បានថ្កោលទោស និងប្រឆាំងនឹងទ្រង់ផងដែរ។ ដូចការគិតមែន ខ្ញុំពិតជាត្រូវ។ ទ្រង់មិនមែនជាព្រះជាម្ចាស់ទេ ទ្រង់មិនមែនជាព្រះគ្រីស្ទឡើយ។ វាមិនសំខាន់ទេថាខ្ញុំប្រព្រឹត្តចំពោះទ្រង់យ៉ាងណានោះ ពីព្រោះទ្រង់មិនមែនជាព្រះជាម្ចាស់ឡើយ។ ទ្រង់គ្រាន់តែជាច្រកចេញរបស់ព្រះជាម្ចាស់ ជាអ្នកនាំពាក្យរបស់ព្រះជាម្ចាស់ប៉ុណ្ណោះ»។ លើសពីនេះ អ្នកខ្លះថែមទាំងនិយាយថា៖ «សាច់ឈាមនេះមិនខុសពីពួកយើងទេ។ គឺព្រះវិញ្ញាណដែលនៅខាងក្នុងទ្រង់ទេដែលមានព្រះបន្ទូល និងធ្វើកិច្ចការ វាមិនមានអ្វីពាក់ព័ន្ធនឹងសាច់ឈាមនេះឡើយ»។ មនុស្សមួយចំនួនបានថ្កោលទោស និងប្រមាថព្រះគ្រីស្ទដោយស្ងាត់ៗ តាមរបៀបដ៏គឃ្លើនបែបនេះ។ នៅពេលសេចក្ដីពិតនៃសៀវភៅ «ព្រះបន្ទូលលេចមកជាសាច់ឈាម» ភាគ២៖ «អំពីការស្គាល់ព្រះជាម្ចាស់» ត្រូវបានសម្ដែងចេញ មនុស្សទាំងនេះដែលបានថ្កោលទោស និងប្រមាថព្រះគ្រីស្ទ មានអារម្មណ៍រសាប់រសល់នៅក្នុងចិត្តរបស់ពួកគេ។ តើអ្វីជាមូលហេតុនៃភាពរសាប់រសល់នេះ? ម្យ៉ាងគឺ ពួកគេមានសញ្ញាណនៅក្នុងចិត្តរបស់ពួកគេជាយូរមកហើយ ពួកគេបានតាំងខ្លួនប្រឆាំងនឹងបុគ្គលដែលបានសម្ដែងចេញនូវសេចក្ដីពិត។ ពួកគេមិនបានស្ដាប់បង្គាប់ និងមានអារម្មណ៍មិនពេញចិត្តនឹងបុគ្គលនេះ ហើយថែមទាំងបានថ្កោលទោស និងប្រមាថទ្រង់ទៀតផង។ ម្យ៉ាងវិញទៀត ព្រះបន្ទូលដែលព្រះជាម្ចាស់បានសម្ដែងចេញបន្ទាប់ពីឆ្នាំ ២០១៣ បានបើកបង្ហាញអាថ៌កំបាំងជាច្រើនដែលមនុស្សជាតិមិនធ្លាប់ដឹងពីមុនមក។ អាថ៌កំបាំងទាំងនេះមានឥទ្ធិពលជាក់លាក់មួយក្នុងការពង្រឹងសេចក្ដីជំនឿរបស់អ្នកជឿថ្មី ដែលមិនទាន់បានចាក់គ្រឹះរឹងមាំនៅឡើយ ហើយបាននាំមកនូវភាពប្រាកដប្រជាដល់ដួងចិត្តដែលពោរពេញដោយការសង្ស័យរបស់ពួកគេភ្លាមៗ។ ចំណែកឯអស់អ្នកដែលបានជឿលើព្រះជាម្ចាស់អស់រយៈពេលជាច្រើនឆ្នាំ ប៉ុន្តែពីមុនធ្លាប់បានប្រឆាំង ថ្កោលទោស និងប្រមាថព្រះគ្រីស្ទវិញ អាថ៌កំបាំងទាំងនេះក៏បានវាយប្រហារពួកគេចំៗ ដែលធ្វើឱ្យពួកគេកាន់តែមានអារម្មណ៍រសាប់រសល់។ ពួកគេគិតថា៖ «ឥឡូវនេះ ពួកយើងចប់សព្វគ្រប់ហើយ។ ពួកយើងត្រូវបានព្រះជាម្ចាស់ជម្រុះចោលហើយ។ ទ្រង់មិនចង់បានពួកយើងទេ។ ព្រះជាម្ចាស់បានសម្ដែងចេញនូវព្រះបន្ទូលយ៉ាងច្រើនពីមុនមក ប៉ុន្តែពួកយើងតែងតែចាត់ទុកទ្រង់ជាមនុស្សលោកម្នាក់។ ពួកយើងគិតថា បន្ទាប់ពីជំហាននៃកិច្ចការរបស់ទ្រង់ត្រូវបានបញ្ចប់ អ្វីៗផ្សេងទៀតនឹងមិនមានអ្វីពាក់ព័ន្ធនឹងទ្រង់ឡើយ ថាបុគ្គលនេះនឹងបញ្ចប់ការបម្រើរបស់ទ្រង់ ហើយថាចាប់ពីពេលនោះតទៅ ពួកយើងនឹងប្រាស្រ័យទាក់ទងជាមួយព្រះជាម្ចាស់នៅស្ថានសួគ៌ និងជឿលើព្រះជាម្ចាស់នៅស្ថានសួគ៌។ ពួកយើងមានសញ្ញាណអំពីព្រះជាម្ចាស់នៅលើផែនដី។ ពួកយើងមិនបានស្ដាប់បង្គាប់ និងបានមើលងាយទ្រង់»។ តាមរយៈព្រះបន្ទូលដែលត្រូវបានសម្ដែងចេញក្នុងអំឡុងឆ្នាំ ២០១៣ ភាពគឃ្លើនជាច្រើនរបស់មនុស្សទាំងនេះត្រូវបានរលត់បាត់ទៅ។ នៅមុនពេលនេះ មនុស្សមួយចំនួនមានការសង្ស័យអំពីកិច្ចការរបស់ព្រះជាម្ចាស់។ ពួកគេបានទាស់ទទឹង និងប្រមាថសាច់ឈាមដែលយកកំណើតជាមនុស្សរបស់ព្រះជាម្ចាស់ ហើយអ្នកខ្លះថែមទាំងបានបោះបង់ជំនឿរបស់ពួកគេទៀតផង។ ហេតុអ្វីបានជាដូច្នេះ? ពីព្រោះពួកគេបានបង្កើតឱ្យមានសញ្ញាណ។ ពួកគេមិនត្រឹមតែបដិសេធព្រះជាម្ចាស់ដែលយកកំណើតជាមនុស្ស និងកិច្ចការរបស់ព្រះជាម្ចាស់ប៉ុណ្ណោះទេ ពួកគេថែមទាំងបដិសេធអត្ថិភាពរបស់ព្រះជាម្ចាស់ទៀតផង។ ដោយផ្អែកលើអាកប្បកិរិយារបស់មនុស្សទាំងនេះចំពោះព្រះជាម្ចាស់ តើពួកគេគួរមានលទ្ធផលបែបណាទៅ? ដោយផ្អែកលើអាកប្បកិរិយា និងទស្សនៈរបស់ពួកគេចំពោះព្រះជាម្ចាស់ តើសារជាតិរបស់ពួកគេជាអ្វី? (គឺសារជាតិជាអ្នកមិនជឿ។) លក្ខណៈចម្បងទីមួយនៃពួកអ្នកមិនជឿ គឺការឆ្លៀតឱកាស។ នៅពេលពួកគេរកឃើញផលប្រយោជន៍ផ្ទាល់ខ្លួននៅក្នុងព្រះបន្ទូលរបស់ព្រះជាម្ចាស់ ពួកគេនឹងតោងវាឱ្យជាប់ មិនព្រមលែងឡើយ ហើយព្យាយាមទាញយកប្រយោជន៍ពីព្រះបន្ទូលរបស់ទ្រង់។ ទីពីរគឺ ពួកគេអាចប្រមាថព្រះជាម្ចាស់គ្រប់ពេលវេលា និងគ្រប់ទីកន្លែង ពួកគេអាចបង្កើតឱ្យមានសញ្ញាណអំពីព្រះជាម្ចាស់គ្រប់ពេលវេលា និងគ្រប់ទីកន្លែង ហើយនៅពេលមានរឿងតូចតាចណាមួយមិនស្របតាមសញ្ញាណរបស់ពួកគេ ពួកគេអាចវិនិច្ឆ័យ ថ្កោលទោស និងប្រឆាំងនឹងព្រះជាម្ចាស់។ ពួកគេមិនកោតខ្លាចព្រះជាម្ចាស់ទាល់តែសោះ។ មនុស្សទាំងនេះសុទ្ធតែមានសារជាតិជាពួកទទឹងនឹងព្រះគ្រីស្ទ ពួកគេសុទ្ធតែជាពួកទទឹងនឹងព្រះគ្រីស្ទ។ តើលក្ខណៈមួយទៀតរបស់ពួកគេជាអ្វី? មនុស្សទាំងនេះគ្មានសេចក្ដីស្រឡាញ់ចំពោះសេចក្ដីពិតទាល់តែសោះ។ ពួកគេគឺជាអ្នកដំបូងដែលទទួលបានព្រះបន្ទូលរបស់ព្រះជាម្ចាស់ ពួកគេគឺជាអ្នកដំបូងដែលបានឮព្រះបន្ទូលរបស់ព្រះជាម្ចាស់ ហើយពួកគេក៏ជាអ្នកដែលបានឆ្លងកាត់ដោយផ្ទាល់នូវជំហាន និងវិធីសាស្ត្រនៃកិច្ចការរបស់ព្រះជាម្ចាស់ផងដែរ។ មនុស្សទាំងនេះបាននិងកំពុងជឿអស់រយៈពេល ៣០ ឆ្នាំមកហើយ ប៉ុន្តែភាគច្រើនលើសលប់នៃពួកគេមិនអាចបំពេញភារកិច្ចណាមួយនៅក្នុងដំណាក់របស់ព្រះជាម្ចាស់បានឡើយ ហើយពួកគេគ្មានបទពិសោធអ្វីដើម្បីនិយាយនោះទេ។ គ្រប់ទីកន្លែងដែលពួកគេទៅ ពួកគេគ្រាន់តែនិយាយអំពីពាក្យពេចន៍ និងគោលលទ្ធិដែលស្លាប់ទាំងនោះប៉ុណ្ណោះ។ តើលក្ខណៈដែលច្បាស់ក្រឡែតបំផុតរបស់ពួកគេជាអ្វី? ពួកគេបានជឿលើព្រះជាម្ចាស់អស់រយៈពេល ៣០ ឆ្នាំមកហើយ ប៉ុន្តែនិស្ស័យរបស់ពួកគេមិនបានផ្លាស់ប្ដូរទាល់តែសោះ ហើយពួកគេគ្មានការកោតខ្លាច ឬការយល់ដឹងអំពីព្រះជាម្ចាស់ឡើយ។ ពួកគេអាចវិនិច្ឆ័យសាច់ឈាមដែលយកកំណើតជាមនុស្សរបស់ព្រះជាម្ចាស់ដោយស្ងាត់ៗតាមតែចិត្ត ហើយថែមទាំងធ្វើរឿងរញ៉េរញ៉ៃ និងថ្កោលទោសព្រះជាម្ចាស់ ដោយគ្មានការភ័យខ្លាច ឬការកោតខ្លាចសូម្បីតែបន្តិច។ ពួកគេមិនស្រឡាញ់សេចក្ដីពិតទេ ពួកគេស្អប់ខ្ពើមសេចក្ដីពិត ហើយពួកគេប្រឆាំងនឹងសេចក្ដីពិត។ នៅពេលនិយាយដល់ព្រះជាម្ចាស់ដែលយកកំណើតជាមនុស្ស ពួកគេហ៊ាននិយាយអ្វីក៏បាន ពួកគេហ៊ានវាយតម្លៃ និងវិនិច្ឆ័យអ្វីៗទាំងអស់ ហើយនៅពេលណាដែលពួកគេបង្កើតឱ្យមានសញ្ញាណ ពួកគេហ៊ានផ្សព្វផ្សាយសញ្ញាណទាំងនោះទៀតផង។ តើមនុស្សទាំងនេះមិនគួរឱ្យស្អប់ខ្ពើមទេឬ? (គួរឱ្យស្អប់ខ្ពើមណាស់។) តើពួកគេជាមនុស្សដែលព្រះជាម្ចាស់បានរើសតាំងដែរឬទេ? ពួកគេបានជឿលើព្រះជាម្ចាស់អស់រយៈពេល ៣០ ឆ្នាំមកហើយ ប៉ុន្តែពួកគេគ្មានតថភាពឡើយ ហើយនិស្ស័យរបស់ពួកគេមិនបានផ្លាស់ប្ដូរទាល់តែសោះ តើទាំងនេះមិនមែនជាមនុស្សស្លាប់ទេឬ? តើអស់អ្នកដែលពិតជាដេញតាមសេចក្ដីពិត និងពិតជាមានភាពជាមនុស្សធម្មតា មិនអាចយល់ និងចូលទៅក្នុងសេចក្ដីពិតមួយចំនួន បន្ទាប់ពីជឿលើព្រះជាម្ចាស់ត្រឹមតែបីឆ្នាំទេឬ? (ពួកគេអាចធ្វើបាន។) ប៉ុន្តែមានមនុស្សដែលបានជឿលើព្រះជាម្ចាស់អស់រយៈពេល ៣០ ឆ្នាំ ដោយគ្មានបទពិសោធអ្វីទាល់តែសោះ។ ប្រសិនបើអ្នកសុំឱ្យពួកគេនិយាយអំពីបទពិសោធរបស់ពួកគេ ពួកគេនឹងនិយាយតែអំពីគោលលទ្ធិ ពាក្យស្លោក និងពាក្យប្រៀនប្រដៅប៉ុណ្ណោះ។ ដូច្នេះ តើពួកគេបានបញ្ចេញការខិតខំប្រឹងប្រែងអ្វីខ្លះទៅលើព្រះបន្ទូលរបស់ព្រះជាម្ចាស់ក្នុងរយៈពេល ៣០ ឆ្នាំកន្លងមកនេះ? តើពួកគេទទួលបានអ្វីខ្លះ? មិនបាច់និយាយក៏ដឹងដែរថា ពួកគេមិនទទួលយកព្រះបន្ទូលរបស់ព្រះជាម្ចាស់ឡើយ។ ពួកគេទទួលយកព្រះបន្ទូលរបស់ព្រះជាម្ចាស់អំពីការប្រទានព្រះពរ និងសេចក្ដីសន្យាដល់មនុស្សជាតិ ព្រះបន្ទូលដ៏ពីរោះស្ដាប់របស់ទ្រង់ ព្រះបន្ទូលកម្សាន្តចិត្ត និងដាស់តឿនរបស់ទ្រង់ និងព្រះបន្ទូលដែលពីរោះចូលត្រចៀក ប៉ុន្តែពួកគេមិនទទួលយកសេចក្ដីពិតណាមួយដែលព្រះជាម្ចាស់បានសម្ដែងចេញ ឬសេចក្ដីតម្រូវណាមួយរបស់ទ្រង់ចំពោះមនុស្សជាតិឡើយ។ ពួកគេមិនទទួលយកសូម្បីតែមួយ។ តើមនុស្សទាំងនេះមិនគួរត្រូវបានជម្រុះចោលទេឬ? (ពួកគេគួរតែត្រូវបានជម្រុះចោល។) តើការជម្រុះមនុស្សបែបនេះចោល ជារឿងអយុត្តិធម៌ដែរឬទេ? (មិនអយុត្តិធម៌ទេ។) នោះក៏ព្រោះតែពួកគេមានចេតនាប្រព្រឹត្តបាប ទោះបីជាដឹងច្បាស់ពីសេចក្ដីពិតក៏ដោយ។

ព្រះជាម្ចាស់បានបំពេញកិច្ចការយ៉ាងច្រើន និងមានព្រះបន្ទូលយ៉ាងច្រើននៅគ្រាចុងក្រោយ ហើយមនុស្សបានឆ្លងកាត់រឿងនេះ និងបានធ្វើសាក្សីផ្ទាល់ភ្នែកនូវជំហាននីមួយៗនៃកិច្ចការរបស់ព្រះជាម្ចាស់។ មិនថាមើលពីទស្សនៈណានោះទេ ការដែលព្រះជាម្ចាស់សម្ដែងចេញនូវសេចក្ដីពិតយ៉ាងច្រើន និងសង្គ្រោះមនុស្សយ៉ាងច្រើន គឺជារឿងដែលមិនអាចប្រកែកបានឡើយ ហើយគ្មាននរណាម្នាក់គួរតែសង្ស័យពីរឿងនេះទេ។ ទោះបីជាព្រះជាម្ចាស់ដែលយកកំណើតជាមនុស្សមានភាពសាមញ្ញ និងធម្មតាយ៉ាងណាក៏ដោយ ទោះបីជាទ្រង់ហាក់ដូចជាមិនគួរឱ្យកត់សម្គាល់សម្រាប់មនុស្សយ៉ាងណាក៏ដោយ ក៏មនុស្សនៅតែគួរទទួលយកព្រះបន្ទូលរបស់ទ្រង់ជាសេចក្ដីពិតដែរ។ អ្នកខ្លះនិយាយថា៖ «ដោយសារព្រះជាម្ចាស់ដែលយកកំណើតជាមនុស្សតូចទាប និងសាមញ្ញខ្លាំងពេក ហើយមិនអស្ចារ្យទាល់តែសោះ តើធ្វើដូចម្ដេចទើបអាចឱ្យពួកយើងកោតសរសើរទ្រង់បានទៅ? តើសាច់ឈាមដ៏សាមញ្ញបែបនេះ អាចមានសមត្ថភាពធ្វើកិច្ចការដ៏អស្ចារ្យណាមួយបានដែរឬទេ? តើពួកយើងពិតជាអាចទទួលបានព្រះពរដ៏ធំធេងពីទ្រង់មែនឬ? ពួកយើងមិនដឹងទេ អ្វីទាំងអស់ដែលពួកយើងអាចធ្វើបាន គឺចាត់ទុកគាត់ជាមនុស្សសាមញ្ញម្នាក់ប៉ុណ្ណោះ»។ មនុស្សខ្លះទៀតនិយាយថា៖ «ដោយសាររឿងមួយចំនួនដែលទ្រង់បានបំពេញ ធ្វើឱ្យយើងមិនជឿជាក់ ហើយរឿងខ្លះធ្វើឱ្យយើងមានសញ្ញាណផ្សេងៗ និងរឿងខ្លះមិនអាចឱ្យយើងយល់បានចំពោះពួកយើង ហើយដោយសារទ្រង់បានមានព្រះបន្ទូលអំពីរឿងខ្លះដែលយើងមិនអាចទទួលយកបាន ទ្រង់មិនអាចតំណាងឱ្យព្រះជាម្ចាស់នៅស្ថានសួគ៌បានឡើយ ដូច្នេះហើយ យើងត្រូវប្រឆាំងនឹងទ្រង់ដល់ទីបញ្ចប់។ ប្រសិនបើទ្រង់ចង់ឱ្យពួកទូលបង្គំផ្សាយដំណឹងល្អ ពួកទូលបង្គំនឹងមិនផ្សាយទេ។ ប្រសិនបើទ្រង់ឱ្យពួកទូលបង្គំបំពេញភារកិច្ចរបស់ពួកទូលបង្គំ ពួកទូលបង្គំនឹងមិនធ្វើទេ ហើយប្រសិនបើទ្រង់ឱ្យពួកទូលបង្គំទទួលយកសេចក្ដីពិត ពួកទូលបង្គំនឹងមិនទទួលយកឡើយ។ ពួកទូលបង្គំនឹងប្រឆាំងនឹងបុគ្គលដែលទ្រង់យោនយកកំណើតមកនោះរហូតដល់ទីបញ្ចប់។ ចាំមើល តើទ្រង់អាចធ្វើអ្វីពួកទូលបង្គំបាន»។ នៅក្នុងដួងចិត្តរបស់មនុស្សអស់ទាំងនេះ ដែលមិនទទួលយកសេចក្ដីពិតទាល់តែសោះនោះ មានហេតុផលមួយពាន់ មួយម៉ឺនហេតុផល ដើម្បីបដិសេធកិច្ចការរបស់ព្រះជាម្ចាស់ ដើម្បីបដិសេធព្រះបន្ទូលរបស់ព្រះជាម្ចាស់ដែលជាសេចក្ដីពិត និងដើម្បីបដិសេធសាច់ឈាមដែលយកកំណើតជាមនុស្សរបស់ទ្រង់។ ប៉ុន្តែមានរឿងមួយដែលប្រហែលជាមិនទាន់ច្បាស់ចំពោះពួកគេនៅឡើយ៖ មិនថាពួកគេមានហេតុផលច្រើនប៉ុនណានោះទេ ប្រសិនបើពួកគេមិនទទួលយកសេចក្ដីពិតទាំងអស់នេះទេ ពួកគេនឹងមិនទទួលបានសេចក្ដីសង្គ្រោះឡើយ។ ប្រសិនបើអ្នកមិនទទួលយកបុគ្គលជាខ្ញុំនេះ ឬមិនចុះចូលនឹងកិច្ចការរបស់ព្រះជាម្ចាស់ទេ នោះមិនអីឡើយ ខ្ញុំនឹងមិនបង្ខំអ្នកទេ។ ប៉ុន្តែប្រសិនបើអ្នកមិនទទួលស្គាល់ថាព្រះបន្ទូលរបស់ព្រះជាម្ចាស់ទាំងនេះគឺជាសេចក្ដីពិត ហើយមិនអនុវត្តព្រះបន្ទូលទាំងនោះជាសេចក្ដីពិតទេ ខ្ញុំសូមប្រាប់អ្នកដោយស្មោះត្រង់ទៅចុះថា៖ អ្នកនឹងមិនត្រូវបានសង្គ្រោះជាដាច់ខាត ហើយអ្នកក៏នឹងមិនអាចឆ្លងកាត់ទ្វារនៃនគរស្ថានសួគ៌បានដែរ។ ប្រសិនបើអ្នករំលងព្រះបន្ទូលរបស់ព្រះជាម្ចាស់ទាំងនេះ សេចក្ដីពិតទាំងនេះ និងព្រះគ្រីស្ទអង្គនេះដែលធ្វើការ និងសង្គ្រោះមនុស្សជាតិ នោះមិនថាអ្នកយល់ពីគោលលទ្ធិច្រើនប៉ុនណា ឬអ្នកស៊ូទ្រាំនឹងទុក្ខលំបាកធំធេងប៉ុនណានោះទេ ក៏អ្នកនឹងមិនទទួលបានសេចក្ដីពិតឡើយ អ្នកគ្រាន់តែជាសំរាមមួយដុំប៉ុណ្ណោះ។ មិនថាអ្នកមានហេតុផលអ្វីសម្រាប់ការជឿលើព្រះជាម្ចាស់ ហើយមិនថាអ្នកមានគោលដៅអ្វីក្នុងការបំពេញភារកិច្ចរបស់អ្នកនោះទេ ក៏អ្នកមិនអាចត្រូវបានសង្គ្រោះឡើយ។ ហើយប្រសិនបើអ្នកមិនអាចត្រូវបានសង្គ្រោះទេ តើអ្នកអាចទទួលបានព្រះពរអ្វីទៅ? មនុស្សមួយចំនួនប្រកួតប្រជែងនឹងព្រះជាម្ចាស់នៅស្ថានសួគ៌ អ្នកខ្លះប្រកួតប្រជែងនឹងព្រះជាម្ចាស់នៅលើផែនដី ហើយហ៊ានប្រឆាំងនឹងព្រះបន្ទូលរបស់ព្រះជាម្ចាស់ និងសេចក្ដីពិត រហូតដល់ថ្នាក់ពួកគេមិនទាំងខ្វល់ថាតើលទ្ធផល និងគោលដៅផ្ទាល់ខ្លួនរបស់ពួកគេនឹងទៅជាយ៉ាងណាផង។ តើនេះមិនមែនជារឿងថោកទាបទេឬ? ពួកមនុស្សអន់ថយទាំងនេះទុច្ចរិតណាស់! ពួកគេម្នាក់ៗសុទ្ធតែជាមនុស្សអាក្រក់។ ពួកគេសុទ្ធតែជាពួកអ្នកមិនជឿ ជាពួកឆ្លៀតឱកាស ជាមនុស្សគ្មានភាពអៀនខ្មាស ហើយនេះគឺជាសារជាតិរបស់ពួកទទឹងនឹងព្រះគ្រីស្ទ។

ខ្ញុំទើបតែបានប្រកបគ្នាអំពីអាកប្បកិរិយារបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់។ នៅពេលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ ពួកគេមិនស្វែងរកសេចក្ដីពិត ឬគោលការណ៍នៃការអនុវត្តចេញពីព្រះបន្ទូលទាំងនោះឡើយ។ ពួកគេមិនស្វែងរកការយល់ដឹងពីព្រះបន្ទូលរបស់ព្រះជាម្ចាស់ អំពីរបៀបដើម្បីទទួលបានផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ឡើយ ហើយប្រាកដណាស់ថាពួកគេមិនស្វែងរកការយល់ដឹងពីបំណងព្រះហឫទ័យរបស់ព្រះជាម្ចាស់ ដើម្បីឱ្យពួកគេអាចក្លាយជាមនុស្សម្នាក់ដែលបំពេញតាមបំណងព្រះហឫទ័យរបស់ទ្រង់នោះឡើយ។ ផ្ទុយទៅវិញ ពួកគេចង់ស្វែងរកគោលដៅដែលពួកគេចង់បាននៅក្នុងព្រះបន្ទូលរបស់ព្រះជាម្ចាស់ ក៏ដូចជាផលប្រយោជន៍ផ្សេងៗដែលពួកគេប្រាថ្នាចង់បាន រួមទាំងថាតើពួកគេអាចទទួលបានព្រះពរដែរឬទេ និងរបៀបដែលពួកគេអាចទទួលបានព្រះគុណកាន់តែច្រើននៅក្នុងជាតិនេះ ហើយថាតើពួកគេអាចទទួលបានផលមួយរយដងនៅក្នុងបរលោកដែរឬទេ និងរឿងផ្សេងៗទៀត។ ទាំងនេះគឺជារឿងដែលពួកគេស្វែងរកនៅក្នុងព្រះបន្ទូលរបស់ព្រះជាម្ចាស់។ ហេតុដូច្នេះហើយ មិនថាអ្នកមើលពីរឿងនេះពីទស្សនៈណានោះទេ ក៏ពួកទទឹងនឹងព្រះគ្រីស្ទមិនដែលចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ ហើយពួកគេក៏មិនគិតថាព្រះបន្ទូលរបស់ព្រះជាម្ចាស់គឺជាសេចក្ដីពិត និងគួរតែត្រូវបានទទួលយកដោយមនុស្សជាតិដែរ។ អាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ គឺពួកគេចង់ប្រើប្រាស់ព្រះបន្ទូលរបស់ព្រះជាម្ចាស់ ដើម្បីទទួលបានព្រះពរ និងគោលដៅដែលពួកគេចង់បាន។ ពួកគេចង់ប្រើប្រាស់ព្រះបន្ទូលរបស់ព្រះជាម្ចាស់ជាឈ្នាន់ ដើម្បីទទួលបានរឿងដែលពួកគេដេញតាម និងសម្រេចគោលដៅរបស់ពួកគេ។ ដោយផ្អែកលើការដេញតាមរបស់ពួកគេ ផ្លូវដែលពួកគេដើរ និងអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ មនុស្សទាំងនេះគឺជាបក្សពួកអ្នកមិនជឿ ជាក្រុមអ្នកឆ្លៀតឱកាស។ នៅពេលពួកទទឹងនឹងព្រះគ្រីស្ទមិនអាចរកឃើញផលប្រយោជន៍ និងគោលដៅដែលពួកគេចង់បាននៅក្នុងព្រះបន្ទូលរបស់ព្រះជាម្ចាស់ ឬនៅពេលដែល ក្នុងដំណើរការនៃការសិក្សាព្រះបន្ទូលរបស់ព្រះជាម្ចាស់ ព្រះបន្ទូលរបស់ព្រះជាម្ចាស់អំពីអនាគត និងវាសនា ឬសេចក្ដីសន្យារបស់ព្រះជាម្ចាស់ចំពោះមនុស្សជាតិ ធ្វើឱ្យពួកគេខកចិត្ត ហើយបំណងប្រាថ្នារបស់ពួកគេមិនអាចត្រូវបានបំពេញ ពួកគេក៏ទុកព្រះបន្ទូលរបស់ព្រះជាម្ចាស់ដែលពួកគេកាន់នៅក្នុងដៃមួយឡែកដោយគ្មានការគួរសម និងដោយមិនស្ទាក់ស្ទើរ ពួកគេលះបង់ និងបោះបង់ព្រះជាម្ចាស់ចោល ហើយដេញតាមជីវិតដែលពួកគេចង់បាន។ ពួកគេមិនមកចំពោះព្រះជាម្ចាស់ដើម្បីទទួលយកសេចក្ដីសង្គ្រោះរបស់ទ្រង់ឡើយ។ នៅពេលពួកគេអានព្រះបន្ទូលរបស់ព្រះជាម្ចាស់ ពួកគេមិនចាត់ទុកព្រះបន្ទូលទាំងនោះជាសេចក្ដីពិតទេ ផ្ទុយទៅវិញ ពួកគេចង់ប្រើប្រាស់ព្រះបន្ទូលរបស់ព្រះជាម្ចាស់ដើម្បីសម្រេចគោលដៅផ្ទាល់ខ្លួនរបស់ពួកគេ និងបំពេញបំណងប្រាថ្នា និងមហិច្ឆតាផ្ទាល់ខ្លួនរបស់ពួកគេ។ ដូចនេះ ពួកគេស្វែងរកលទ្ធផល និងគោលដៅរបស់ពួកគេនៅក្នុងព្រះបន្ទូលរបស់ព្រះជាម្ចាស់ដោយមិនចេះនឿយហត់។ ពួកគេស្វែងរកអ្វីដែលព្រះជាម្ចាស់មានព្រះបន្ទូលអំពីមហន្តរាយ ការបើកបង្ហាញរបស់ទ្រង់អំពីអាថ៌កំបាំងនានា ការបើកបង្ហាញរបស់ទ្រង់អំពីការអភិវឌ្ឍរបស់មនុស្សជាតិ និងព័ត៌មាននៅពីក្រោយឆាកមួយចំនួនអំពីកិច្ចការរបស់ទ្រង់។ នេះហើយគឺជាខ្លឹមសារដែលពួកគេខ្វល់ខ្វាយ។ ពួកគេមិនចាប់អារម្មណ៍នឹងរឿងអ្វីដែលនៅក្រៅវិសាលភាពនេះឡើយ។ ពួកគេថែមទាំងឧស្សាហ៍មើលងាយ និងទាស់ទទឹងនឹងសេចក្ដីតម្រូវមួយចំនួនរបស់ព្រះជាម្ចាស់ចំពោះមនុស្សជាតិដែលពុករលួយទៀតផង។ ពួកគេថែមទាំងមានអារម្មណ៍ស្អប់ខ្ពើមចំពោះការបើកសម្ដែងរបស់ព្រះជាម្ចាស់អំពីមនុស្សជាតិដែលពុករលួយទៀតផង។ ពួកគេឧស្សាហ៍ចាប់កំហុសលើការប្រើប្រាស់ពាក្យពេចន៍ និងទឹកដមសូរសៀងនៃការមានព្រះបន្ទូលដែលប្រើនៅក្នុងព្រះបន្ទូលរបស់ព្រះជាម្ចាស់ ហើយព្យាយាមស្វែងរកអ្វីម្យ៉ាងដែលពួកគេអាចប្រើដើម្បីប្រឆាំងនឹងព្រះជាម្ចាស់។ ឧទាហរណ៍៖ នៅពេលព្រះជាម្ចាស់បើកសម្ដែងមនុស្សជាតិថាជា «ស្ត្រីផិតក្បត់» និង «ស្រីពេស្យា» ពួកគេនិយាយថា៖ «តើទាំងនេះម្ដេចនឹងអាចជាព្រះបន្ទូលរបស់ព្រះជាម្ចាស់ទៅ? ព្រះជាម្ចាស់មិនមានព្រះបន្ទូលបែបនេះទេ! ព្រះជាម្ចាស់គួរតែមានព្រះបន្ទូលក្នុងរបៀបមួយដែលថ្លៃថ្នូរ ថ្នមៗ និងចេះគិតគូរ»។ នៅពេលនិយាយដល់ព្រះបន្ទូលមួយចំនួនរបស់ព្រះជាម្ចាស់ ដែលមិនស្របតាមសញ្ញាណរបស់មនុស្ស មិនស្របតាមវេយ្យាករណ៍របស់មនុស្ស និងមិនស្របតាមវិចារណញ្ញាណទូទៅរបស់មនុស្សពុករលួយ ពួកគេគិតថា៖ «ទាំងនេះមិនមែនជាព្រះបន្ទូលរបស់ព្រះជាម្ចាស់ទេ ព្រះជាម្ចាស់មុខជាមិនមានព្រះបន្ទូលបែបនេះឡើយ! ព្រះជាម្ចាស់គឺខ្ពង់ខ្ពស់ អស្ចារ្យ និងមិនអាចវាស់ស្ទង់បានឡើយ ដូច្នេះ តើព្រះបន្ទូលរបស់ទ្រង់ម្ដេចនឹងអាចសាមញ្ញបែបនេះបានទៅ? តើព្រះបន្ទូលទាំងនោះម្ដេចនឹងអាចផ្ទុយពីវិចារណញ្ញាណទូទៅបែបនេះបានទៅ? ប្រសិនបើព្រះបន្ទូលរបស់ព្រះជាម្ចាស់គឺជាសេចក្ដីពិត ព្រះបន្ទូលទាំងនោះគួរតែត្រូវបានថ្លែងក្នុងរបៀបមួយដែលមនុស្សគ្រប់គ្នាគោរពកោតខ្លាច ថ្វាយបង្គំ និងកោតសរសើរ។ ព្រះបន្ទូលទាំងអស់នោះគួរតែមិនអាចវាស់ស្ទង់បាន នោះទើបជាអ្វីដែលព្រះបន្ទូលរបស់ព្រះជាម្ចាស់គួរតែមាន!» នៅពេលនិយាយដល់ព្រះបន្ទូលរបស់ព្រះជាម្ចាស់ ពួកគេមានសញ្ញាណផ្សេងៗ ការដាក់កំហិតផ្សេងៗ និងថែមទាំងសេចក្ដីតម្រូវផ្សេងៗទៀតផង។ ដោយផ្អែកលើសេចក្ដីតម្រូវ និងការដាក់កំហិតរបស់ពួកគេ គេអាចមើលឃើញថា សារជាតិរបស់ពួកទទឹងនឹងព្រះគ្រីស្ទ គឺជាសារជាតិរបស់សាតាំង។ អាកប្បកិរិយារបស់ពួកគេចំពោះព្រះជាម្ចាស់ និងព្រះបន្ទូលរបស់ព្រះជាម្ចាស់ គឺជាការស្រាវជ្រាវ ការទាស់ទទឹង ការវិនិច្ឆ័យ ការស្វែងរកអ្វីមួយដើម្បីប្រើប្រឆាំងនឹងព្រះជាម្ចាស់ និងការចាប់កំហុស។ ពួកគេមិនបញ្ចេញការខិតខំប្រឹងប្រែងណាមួយទៅលើសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ ហើយពួកគេក៏មិនចុះចូល មិនទទួលយក ឬអនុវត្តសេចក្ដីពិតនោះដែរ។ ហេតុដូច្នេះហើយ សារជាតិរបស់ពួកទទឹងនឹងព្រះគ្រីស្ទ គឺជាសារជាតិរបស់សាតាំង និងវិញ្ញាណអាក្រក់។ របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ ក៏ជារបៀបដែលពួកគេប្រព្រឹត្តចំពោះព្រះជាម្ចាស់ផងដែរ។ ព្រះបន្ទូលរបស់ព្រះជាម្ចាស់តំណាងឱ្យព្រះជាម្ចាស់ផ្ទាល់ព្រះអង្គ។ គ្រប់ទាំងសេចក្ដីពិតដែលព្រះជាម្ចាស់បានសម្ដែងចេញ តំណាងឱ្យនិស្ស័យរបស់ទ្រង់ សារជាតិរបស់ទ្រង់ និងលើសពីនេះទៅទៀត គឺអត្តសញ្ញាណ និងឋានៈរបស់ទ្រង់។ មិនថាព្រះបន្ទូលទាំងនេះត្រូវបានសម្ដែងចេញដោយសាច់ឈាមរបស់ព្រះជាម្ចាស់ ឬព្រះវិញ្ញាណរបស់ព្រះជាម្ចាស់នោះទេ ហើយមិនថាទ្រង់សម្ដែងចេញនូវខ្លឹមសារអ្វីឡើយ ព្រះបន្ទូលទាំងនេះពិតជាតំណាងឱ្យព្រះជាម្ចាស់ដោយគ្មានការសង្ស័យនោះទេ។ ហេតុដូច្នេះហើយ ការដែលពួកទទឹងនឹងព្រះគ្រីស្ទស្រាវជ្រាវ និងវិភាគព្រះបន្ទូលរបស់ព្រះជាម្ចាស់ ហើយបង្កើតឱ្យមានសញ្ញាណអំពីព្រះបន្ទូលទាំងនោះ គឺស្មើនឹងការបង្កើតឱ្យមានសញ្ញាណអំពីព្រះជាម្ចាស់អ៊ីចឹង។ ពួកគេកំពុងពិនិត្យពិច័យព្រះជាម្ចាស់។ ពួកគេមិនជឿព្រះបន្ទូលរបស់ព្រះជាម្ចាស់ និងមិនទទួលយកព្រះបន្ទូលរបស់ព្រះជាម្ចាស់នោះទេ ដែលមានន័យថា ពួកគេមិនជឿលើអត្ថិភាពរបស់ព្រះជាម្ចាស់ឡើយ ពួកគេប្រាកដជាមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិតទេ ហើយពួកគេកាន់តែមិនអាចចុះចូលនឹងព្រះជាម្ចាស់ទៅទៀត។ នេះគឺជាសារជាតិរបស់ពួកទទឹងនឹងព្រះគ្រីស្ទ។

អ្នកខ្លះនិយាយថា៖ «ព្រះជាម្ចាស់ដែលយកកំណើតជាមនុស្សគឺតូចទាប និងសាមញ្ញខ្លាំងពេក។ ព្រះបន្ទូល និងទង្វើរបស់ទ្រង់ច្រើនតែធ្វើឱ្យខ្ញុំបង្កើតឱ្យមានសញ្ញាណ ហើយមិនស្របតាមការស្រមើស្រមៃរបស់ខ្ញុំទាល់តែសោះ។ ខ្ញុំឃើញថា ព្រះជាម្ចាស់ដែលយកកំណើតជាមនុស្សគ្រាន់តែជាមនុស្សសាមញ្ញម្នាក់ប៉ុណ្ណោះ។ ទ្រង់មិនតំណាងឱ្យព្រះជាម្ចាស់ទេ ដូច្នេះ មិនថាទ្រង់សម្ដែងចេញនូវសេចក្ដីពិតច្រើនប៉ុនណានៅក្នុងព្រះបន្ទូល និងកិច្ចការរបស់ទ្រង់នោះទេ ក៏ទ្រង់មិនដូចជាព្រះជាម្ចាស់ឡើយ»។ តើពាក្យសម្ដីទាំងនេះមកពីណា? តើពាក្យសម្ដីទាំងនេះតំណាងឱ្យអ្វី? តើពាក្យសម្ដីទាំងនេះមិនតំណាងឱ្យសាតាំងទេឬ? តាំងពីដើមដល់ចប់ សាតាំងមិនដែលទទួលស្គាល់អត្តសញ្ញាណ និងឋានៈរបស់ព្រះជាម្ចាស់ឡើយ។ វាមិនដែលជឿថាព្រះបន្ទូលរបស់ព្រះជាម្ចាស់គឺជាសេចក្ដីពិតទេ ហើយប្រាកដណាស់ថាវាមិនដែលទទួលយកព្រះបន្ទូលរបស់ព្រះជាម្ចាស់ឡើយ។ ដូចនេះ នៅពេលសាតាំងនិយាយទៅកាន់ព្រះជាម្ចាស់ វាចង់ធ្វើបែបនេះក្នុងឋានៈស្មើគ្នា។ របៀបដែលវានិយាយ គឺដើម្បីចំអក និងឡកឡាយដាក់ព្រះជាម្ចាស់ ដើម្បីបោកប្រាស់ព្រះជាម្ចាស់ ហើយវាគ្មានកន្លែងសម្រាប់ព្រះជាម្ចាស់នៅក្នុងចិត្តរបស់វាឡើយ។ ហើយរឿងដែលពួកទទឹងនឹងព្រះគ្រីស្ទធ្វើ និងពាក្យសម្ដីដែលពួកទទឹងនឹងព្រះគ្រីស្ទនិយាយ គឺដូចគ្នាបេះបិទទៅនឹងពាក្យសម្ដីរបស់សាតាំងដែរ។ សារជាតិរបស់ពួកគេគឺដូចគ្នា គ្រាន់តែសាតាំងមើលមិនឃើញសម្រាប់មនុស្សជាតិ ចំណែកឯពួកទទឹងនឹងព្រះគ្រីស្ទអាចមើលឃើញ និងអាចប៉ះពាល់បាន ពួកគេគឺជាពួកសាតាំងដែលស្លៀកពាក់ជាមនុស្ស។ ប្រសិនបើពួកគេមិនមែនជាពួកសាតាំងទេ ពួកគេនឹងមិនអាចធ្វើ និងនិយាយរឿងបែបនេះបានឡើយ។ សាតាំងច្រើនតែនិយាយកុហក ហើយវាជឿថាព្រះបន្ទូលរបស់ព្រះជាម្ចាស់ក៏ជាពាក្យកុហកដែរ។ សាតាំងច្រើនតែបោកប្រាស់មនុស្ស ហើយវាវៀចវេរ បោកបញ្ឆោត និងទុច្ចរិត ហើយវាជឿថាព្រះជាម្ចាស់មានព្រះបន្ទូលក្នុងរបៀបដូចគ្នា។ មិនថាព្រះជាម្ចាស់មានព្រះបន្ទូលយ៉ាងណានោះទេ ក៏ពួកទទឹងនឹងព្រះគ្រីស្ទនឹងតែងតែបន្ថែមអ្វីមួយទៅលើព្រះបន្ទូលរបស់ព្រះជាម្ចាស់ ដោយភ្ជាប់អត្ថន័យផ្ទាល់ខ្លួនរបស់ពួកគេ និងធ្វើការបកស្រាយតាមតែអំពើចិត្ត។ លើសពីនេះ ពួកគេថែមទាំងគិតថា ព្រះបន្ទូលមួយចំនួនរបស់ព្រះជាម្ចាស់មិនឈ្លាសវៃអស្ចារ្យដូចសម្ដីរបស់ពួកគេទេ មិនដល់កម្រិត និងស្ដង់ដាដ៏ខ្ពស់របស់ពួកគេ ហើយមិនគ្រប់គ្រាន់ដើម្បីយកឈ្នះមនុស្សជាតិដែលពុករលួយឡើយ។ ហេតុដូច្នេះហើយ ពួកគេចង់យកមធ្យោបាយ ទឹកដមសូរសៀង និងខ្លឹមសារនៃព្រះបន្ទូលរបស់ព្រះជាម្ចាស់ មកវិភាគ និងវិនិច្ឆ័យនៅចំពោះមុខមនុស្សមួយចំនួន ហើយលើសពីនេះទៅទៀត គឺដើម្បីរិះគន់ និងថ្កោលទោសព្រះបន្ទូលទាំងនោះ។ តើពួកគេមានគោលបំណងអ្វីទៅក្នុងការធ្វើបែបនេះ? ខណៈពេលកំពុងដើរតាមព្រះជាម្ចាស់ ពួកគេទន្ទឹងរង់ចាំទទួលបានអនាគត និងវាសនាដែលពួកគេចង់បានពីព្រះជាម្ចាស់អង្គនេះ ហើយរង់ចាំទទួលបានគោលដៅដែលពួកគេចង់បានពីព្រះជាម្ចាស់អង្គនេះ។ ដូច្នេះ ហេតុអ្វីបានជាពួកគេនៅតែប្រព្រឹត្តបែបនេះ? តើនេះមិនមែនជាការទះកំផ្លៀងខ្លួនឯងទេឬ? មានហេតុផលតែមួយគត់។ នោះគឺ នៅក្នុងក្រសែភ្នែករបស់ពួកគេ ព្រះបន្ទូលដែលព្រះជាម្ចាស់អង្គនេះបានថ្លែង គឺសាមញ្ញ និងធម្មតាពេក ហើយសកម្មភាពរបស់ទ្រង់ក៏ធម្មតាពេកដែរ។ ព្រះជាម្ចាស់បែបនេះ មិនមែនជាព្រះដែលពួកគេចង់គោរពបូជា ឬជាព្រះនៅក្នុងការស្រមើស្រមៃរបស់ពួកគេឡើយ ហើយទ្រង់មិនចុះសម្រុងជាមួយពួកគេទេ។ ប្រសិនបើពួកគេដើរតាមព្រះជាម្ចាស់បែបនេះ គោលដៅរបស់ពួកគេ ព្រមទាំងអនាគត និងវាសនារបស់ពួកគេ អាចនឹងរលាយបាត់អស់។ ហេតុដូច្នេះហើយ ពួកគេប្រឆាំងយ៉ាងខ្លាំងចំពោះព្រះជាម្ចាស់បែបនេះ។ ពួកគេវិនិច្ឆ័យទ្រង់ បំផ្លាញកេរ្តិ៍ឈ្មោះទ្រង់ ហើយពួកគេព្យាយាមបំផ្លាញ រំខាន និងធ្វើឱ្យកិច្ចការរបស់ទ្រង់ហិនហោច ដើម្បីកុំឱ្យទ្រង់អាចធ្វើកិច្ចការនោះបាន។ ពេលនោះ គោលបំណងរបស់ពួកគេនឹងត្រូវបានសម្រេច។ អ្នកខ្លះនិយាយថា៖ «ប្រសិនបើពួកគេសម្រេចគោលបំណងរបស់ពួកគេ ចុះតើគោលដៅរបស់ពួកគេនឹងមិនបាត់បង់ទេឬ?» មនុស្សប្រភេទនេះ គ្រាន់តែមិនទទួលស្គាល់អត្ថិភាពរបស់ព្រះជាម្ចាស់តែម្ដង ហើយពួកគេក៏មិនទទួលស្គាល់សាច់ឈាមដែលយកកំណើតជាមនុស្សរបស់ព្រះជាម្ចាស់ដែរ កុំថាឡើយដល់ការពិតនៃកិច្ចការគ្រប់គ្រងរបស់ទ្រង់ក្នុងការសង្គ្រោះមនុស្សជាតិនោះ។ ពួកគេគ្រាន់តែភ្នាល់ និងលេងល្បែងប៉ុណ្ណោះ។ ប្រសិនបើព្រះជាម្ចាស់អង្គនេះពិតជាត្រូវបានទម្លាក់មែន នោះពួកគេអាចធ្វើអ្វីក៏បានតាមដែលពួកគេចង់ធ្វើ ហើយពួកគេនឹងលែងត្រូវរងទុក្ខលំបាកបែបនេះនៅក្នុងដំណាក់របស់ព្រះជាម្ចាស់ទៀតហើយ។ ពេលនោះ ពួកគេអាចមានអារម្មណ៍ស្ងប់ចិត្តក្នុងការត្រឡប់ទៅកាន់លោកីយ៍ ទៅរកនិន្នាការដ៏ទុច្ចរិត និងទៅរកអ្វីដែលពួកគេហៅថាជាជីវិតធម្មតាវិញ។ ពួកគេនឹងមិនចាំបាច់ស៊ូទ្រាំនឹងមហន្តរាយណាមួយឡើយ ពួកគេនឹងមិនចាំបាច់ឆ្លងកាត់ការបន្សុទ្ធប្រភេទណាមួយឡើយ ហើយពួកគេក៏ប្រាកដជានឹងមិនចាំបាច់ស៊ូទ្រាំនឹងការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ដែរ។ អ្វីៗទាំងអស់នេះនឹងលែងមានទៀតហើយ ហើយលោកីយ៍នឹងបន្តទៅមុខដូចធម្មតា។ នេះហើយគឺជាអ្វីដែលពួកគេប្រាថ្នាចង់បាននៅក្នុងក្ដីស្រមៃរបស់ពួកគេ។ តើមនុស្សទាំងនេះមិនអាក្រក់ទេឬ? តើអ្វីជាឫសគល់ដែលធ្វើឱ្យពួកគេអាក្រក់យ៉ាងនេះ? (សារជាតិរបស់ពួកគេគឺសាតាំង ដូច្នេះពួកគេស្អប់ព្រះជាម្ចាស់។) តាមពិតទៅ នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ ដែលជាពួកអារក្សកំណាច នៅក្នុងវិញ្ញាណរបស់ពួកគេ ពួកគេអាចមានអារម្មណ៍ដឹងពីរឿងនេះ ពួកគេដឹងថាតើព្រះជាម្ចាស់ទតមើលមកមនុស្សដូចជាពួកគេយ៉ាងដូចម្ដេច។ ព្រះជាម្ចាស់ស្អប់មនុស្សដូចជាពួកគេ។ ពួកគេមិនចុះសម្រុងជាមួយព្រះជាម្ចាស់ឡើយ។ ភាពជាមនុស្ស និងសារជាតិធម្មជាតិរបស់ពួកគេ ត្រូវបានព្រះជាម្ចាស់ស្អប់ខ្ពើម។ ហេតុដូច្នេះហើយ មិនថាពួកគេខិតខំធ្វើការយ៉ាងណានោះទេ ហើយមិនថាពួកគេប្រាថ្នាចង់ទទួលបានព្រះពរខ្លាំងប៉ុនណានោះទេ ក៏លទ្ធផលចុងក្រោយរបស់ពួកគេនឹងមិនអាស្រ័យលើឆន្ទៈរបស់ពួកគេឡើយ។ ពួកគេមិនអាចផ្លាស់ប្ដូរការពិតណាមួយបានទេ។ ពួកគេមិនចុះសម្រុងជាមួយព្រះជាម្ចាស់ឡើយ។ ពួកគេមិនចុះសម្រុងជាមួយព្រះបន្ទូលរបស់ព្រះជាម្ចាស់នោះទេ។ ពួកគេមិនចុះសម្រុងជាមួយព្រះគ្រីស្ទឡើយ។ ដូច្នេះ តើនៅទីបំផុតពួកគេនឹងមានលទ្ធផលយ៉ាងណា? ពួកគេទាំងអស់គ្នាត្រូវបានតម្រូវទុកថាត្រូវវិនាស។ ពួកគេមានការយល់ដឹងស្រពេចស្រពិលអំពីលទ្ធផលនេះនៅក្នុងចិត្តរបស់ពួកគេ ដូច្នេះ ហេតុអ្វីបានជាពួកគេនៅតែស្នាក់នៅក្នុងដំណាក់របស់ព្រះជាម្ចាស់ទៀត? ពួកគេគ្រាន់តែមិនសុខចិត្តបោះបង់ឱកាសដ៏ល្អបែបនេះដើម្បីទទួលបានព្រះពរប៉ុណ្ណោះ ដូច្នេះ ពួកគេចង់សាកល្បងភ្នាល់មើលថា៖ «ប្រសិនបើខ្ញុំភ្នាល់បែបនេះ ប្រហែលជាខ្ញុំនៅតែអាចទទួលបានព្រះពរ។ ប្រហែលជាខ្ញុំនៅតែអាចឆ្លងផុត និងរស់រានមានជីវិតបាន។ ប្រហែលជាប្រសិនបើព្រះជាម្ចាស់មិនប្រយ័ត្ន និងមិនយកព្រះហឫទ័យទុកដាក់ទេ ខ្ញុំអាចលបលួចចូលតាមទ្វារនៃនគរស្ថានសួគ៌បាន»។ ជាមួយនឹងការគិតស្រមើស្រមៃនឹងពាក្យ «ប្រហែលជា» ទាំងនេះ ពួកគេបន្តរស់នៅរសាត់អណ្ដែតនៅក្នុងដំណាក់របស់ព្រះជាម្ចាស់ ប៉ុន្តែទស្សនៈ និងអាកប្បកិរិយារបស់ពួកគេចំពោះព្រះជាម្ចាស់មិនដែលផ្លាស់ប្ដូរឡើយ។ ពួកគេមើលងាយព្រះបន្ទូលរបស់ព្រះជាម្ចាស់ មើលងាយសេចក្ដីពិត និងមើលងាយអ្វីៗដែលវិជ្ជមានទាំងអស់។

ព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់។ ពេលបានឮដូច្នេះ អ្នកខ្លះគិតថា៖ «តើនេះមិនមែនជាស្ដង់ដាដែលទាបណាស់ទេឬ? ពួកយើងបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ ហេតុអ្វីបានជាឥឡូវនេះ ទ្រង់មានព្រះបន្ទូលប្រាប់យើងឱ្យ “ធ្វើជាមនុស្សស្មោះត្រង់” ទៅវិញ? ប្រសិនបើនេះគឺជាព្រះបន្ទូលរបស់ព្រះជាម្ចាស់មែន នោះវាគួរតែជ្រាលជ្រៅ វាគួរតែខ្ពង់ខ្ពស់ជាងនេះ មិនអាចយល់បានជាងនេះ និងហួសពីការឈោងដល់របស់មនុស្សខ្លាំងជាងនេះ។ អ្វីដែលពួកយើងត្រូវការ គឺស្ដង់ដាតម្រូវជាចាំបាច់ដែលខ្ពស់ជាងនេះ មិនមែនជាសេចក្ដីតម្រូវដ៏ធម្មតា មិនសំខាន់ និងមានស្ដង់ដាទាបទាំងនេះឡើយ»។ មនុស្សបែបនេះមិនយល់ថាតថភាពនៃសេចក្ដីពិតជាអ្វីនោះទេ។ នៅពេលអស់អ្នកដែលមិនយល់ពីសេចក្ដីពិតឮព្រះបន្ទូលទាំងនេះ ពួកគេមានអារម្មណ៍មិនសប្បាយចិត្តទេ ប៉ុន្តែតាមរយៈការប្រកបគ្នា បទពិសោធ និងរយៈពេលនៃការឆ្លងកាត់រឿងនេះ ពួកគេក៏ដឹងថា ព្រះបន្ទូលមកពីព្រះជាម្ចាស់ទាំងនេះ គឺជាអ្វីដែលមនុស្សត្រូវការ។ ហេតុអ្វីបានជាព្រះបន្ទូលទាំងនេះជាអ្វីដែលមនុស្សត្រូវការ? មនុស្សត្រូវបានសាតាំងធ្វើឱ្យពុករលួយដល់កម្រិតដ៏ជ្រៅបំផុត ដូច្នេះហើយ គ្មាននរណាម្នាក់ស្មោះត្រង់ឡើយ។ ពិភពលោកនេះពោរពេញទៅដោយការកុហក ហើយវាក៏ដូចគ្នាដែរចំពោះអស់អ្នកដែលជឿលើព្រះជាម្ចាស់។ ជារៀងរាល់ថ្ងៃ មនុស្សនិយាយកុហកមួយហើយមួយទៀត សម្ដីរបស់ពួកគេពោរពេញទៅដោយការកុហក និងសេចក្ដីបញ្ឆោតរបស់សាតាំង។ ដូច្នេះ ព្រះជាម្ចាស់បានដាក់ចេញនូវសេចក្ដីតម្រូវដ៏សាមញ្ញ និងចំៗបំផុតនេះសម្រាប់មនុស្ស៖ គឺត្រូវធ្វើជាមនុស្សស្មោះត្រង់។ ដោយពេលវេលាយូរទៅ និងមានបទពិសោធ មនុស្សក៏មានការយល់ដឹងពីព្រះបន្ទូលរបស់ព្រះជាម្ចាស់ និងការយល់ដឹងពីសេចក្ដីតម្រូវ និងបំណងព្រះហឫទ័យរបស់ទ្រង់។ ក្រោមការណែនាំ និងការចង្អុលបង្ហាញពីព្រះបន្ទូលរបស់ទ្រង់ ពួកគេក៏ដឹងបន្តិចម្ដងៗថា ព្រះបន្ទូលរបស់ទ្រង់មានភាពជាក់ស្ដែងប៉ុនណា ថាតើព្រះបន្ទូលនីមួយៗរបស់ទ្រង់គួរតែត្រូវបានស្វែងយល់ និងចូលទៅក្នុងដោយរបៀបណា ថាគ្មានព្រះបន្ទូលណាមួយរបស់ទ្រង់ដែលគ្មានន័យឡើយ ថាព្រះបន្ទូលទាំងអស់របស់ទ្រង់គឺជាអ្វីដែលមនុស្សជាតិត្រូវការ ថាព្រះជាម្ចាស់ជ្រាបយល់ពីមនុស្សយ៉ាងគ្រប់ជ្រុងជ្រោយ និងអាចទតមើលពួកគេធ្លុះប៉ុនណា ហើយថាទ្រង់យល់ពីសេចក្ដីពុករលួយរបស់ពួកគេបានយ៉ាងល្អ។ នេះគឺជាដំណើរការដែលមនុស្សសាមញ្ញម្នាក់ឆ្លងកាត់។ ក៏ប៉ុន្តែ នៅពេលពួកទទឹងនឹងព្រះគ្រីស្ទឃើញឃ្លានេះ ដែលព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់ ពួកគេមើលមកឃ្លានេះដោយអាកប្បកិរិយាមើលងាយ ចំអក ឡកឡាយ និងថែមទាំងទាស់ទទឹងទៀតផង។ បន្ទាប់ពីពួកគេបានបង្កើតឱ្យមានគំនិតមួយអំពីឃ្លានេះ ពួកគេក៏លែងខ្វល់ពីវា ការមើលងាយរបស់ពួកគេចំពោះព្រះជាម្ចាស់ក៏កើនឡើង ហើយពួកគេមើលមកទ្រង់ និងព្រះបន្ទូលរបស់ទ្រង់ដោយការមើលងាយកាន់តែខ្លាំង រហូតដល់ថ្នាក់ពួកគេលែងសូម្បីតែសិក្សាព្រះបន្ទូលរបស់ទ្រង់ទៀតផង។ នៅពេលមនុស្សមួយចំនួននិយាយពីបទពិសោធរបស់ពួកគេទាក់ទងនឹងរបៀបដែលពួកគេបានបញ្ចេញឱ្យឃើញនិស្ស័យបោកបញ្ឆោតរបស់ពួកគេ និងរបៀបដែលពួកគេបានប្រែចិត្ត ហើយព្យាយាមធ្វើជាមនុស្សស្មោះត្រង់ នោះការទាស់ទទឹង ការខ្ពើមរអើម និងការមើលងាយ ក៏កើតឡើងនៅក្នុងគំនិតរបស់ពួកទទឹងនឹងព្រះគ្រីស្ទទាំងនេះ។ ពួកគេមិនត្រឹមតែបដិសេធមិនទទួលយកអ្វីដែលមនុស្សទាំងនោះនិយាយប៉ុណ្ណោះទេ ពួកគេក៏មានអារម្មណ៍ទាស់ទទឹង និងខ្ពើមរអើមចំពោះចំណេះដឹងតាមរយៈបទពិសោធដែលបងប្អូនប្រុសស្រីប្រកបគ្នាទៀតផង រហូតដល់ថ្នាក់ពួកគេមានអារម្មណ៍ស្អប់ និងមើលងាយចំពោះអស់អ្នកដែលប្រកបគ្នាបានច្រើនជាង និងមានចំណេះដឹងល្អជាងទៀតផង។ ពួកគេគិតថា៖ «អ្នករាល់គ្នាគឺជាមនុស្សល្ងង់។ ព្រះជាម្ចាស់មានព្រះបន្ទូលប្រាប់អ្នករាល់គ្នាឱ្យធ្វើជាមនុស្សស្មោះត្រង់ ហើយអ្នករាល់គ្នាក៏ធ្វើតាមតែម្ដង។ ម្ដេចក៏អ្នករាល់គ្នាអាចស្ដាប់បង្គាប់យ៉ាងនេះ? ហេតុអ្វីបានជាអ្នករាល់គ្នាមិនយកចិត្តទុកដាក់នឹងសម្ដីដែលខ្ញុំនិយាយអ៊ីចឹង? មើលមកខ្ញុំចុះ គ្មានអ្នកណាម្នាក់ក្នុងចំណោមអ្នករាល់គ្នាដឹងថាសភាពពិតរបស់ខ្ញុំជាអ្វីនោះទេ គ្មាននរណាម្នាក់ដឹងថាខ្ញុំបោកបញ្ឆោត និងមានល្បិចកលប៉ុនណានោះទេ។ ហើយខ្ញុំក៏មិនប្រាប់អ្នករាល់គ្នាពីរឿងទាំងនោះដែរ តើអ្នករាល់គ្នាគិតថាអ្នករាល់គ្នាស័ក្ដិសមនឹងស្ដាប់រឿងទាំងនោះដែរឬទេ?» នេះគឺជាអាកប្បកិរិយាដែលពួកគេមានចំពោះសេចក្ដីតម្រូវរបស់ព្រះជាម្ចាស់។ ពួកគេមិនត្រឹមតែបដិសេធមិនទទួលយកវាប៉ុណ្ណោះទេ ពួកគេក៏ទាស់ទទឹងនឹងវា ហើយពួកគេថ្កោលទោសវាទៀតផង។ តើទាំងនេះមិនមែនជាការបង្ហាញចេញរបស់ពួកអ្នកមិនជឿទេឬ? ទាំងនេះគឺជាពួកអ្នកមិនជឿសុទ្ធសាធតែម្ដង។ មើលពីសំបកក្រៅ ពួកគេមិនបានថ្កោលទោសព្រះបន្ទូលរបស់ព្រះជាម្ចាស់ដោយចំហឡើយ ពួកគេមិនបានបោះសៀវភៅព្រះបន្ទូលរបស់ទ្រង់ចូលទៅដុតក្នុងឡឡើយ។ នៅខាងក្រៅ ពួកគេអានព្រះបន្ទូលរបស់ព្រះជាម្ចាស់ និងស្ដាប់សេចក្ដីអធិប្បាយជារៀងរាល់ថ្ងៃ ហើយពួកគេប្រកបគ្នាក្នុងអំឡុងពេលជួបជុំ ប៉ុន្តែតាមការពិតទៅ ការស្អប់ខ្ពើម ការទាស់ទទឹង និងការបដិសេធយ៉ាងជ្រាលជ្រៅ បានកើតឡើងនៅក្នុងជម្រៅចិត្តរបស់ពួកគេចំពោះព្រះបន្ទូលរបស់ព្រះជាម្ចាស់។ និយាយម្យ៉ាងទៀតគឺ នៅក្នុងពេលពួកគេបានបង្កើតឱ្យមានសញ្ញាណអំពីព្រះបន្ទូលរបស់ព្រះជាម្ចាស់ ពួកគេបានបដិសេធព្រះបន្ទូលទាំងនោះរួចទៅហើយ។ មានអ្នកខ្លះនិយាយថា៖ «តើពួកទទឹងនឹងព្រះគ្រីស្ទទាំងនោះបានបដិសេធព្រះបន្ទូលរបស់ព្រះជាម្ចាស់រួចទៅហើយមែនទេ មុនពេលដែលទ្រង់មានបន្ទូលពីរឿងទាំងនោះ?»។ នៅពេលនោះ ពួកគេមិនទាន់បដិសេធព្រះបន្ទូលទាំងនោះនៅឡើយទេ។ ហេតុអ្វីបានជាដូច្នេះ? គឺដោយសារតែពួកគេមានសញ្ញាណ និងការស្រមើស្រមៃជាច្រើនអំពីព្រះជាម្ចាស់ ហើយរឿងទាំងនេះបានធ្វើឱ្យពួកគេគោរព និងកោតសរសើរទ្រង់ ហើយចាត់ទុកទ្រង់ជាបុគ្គលដ៏អស្ចារ្យម្នាក់។ ប៉ុន្តែ នៅពេលព្រះជាម្ចាស់បានសម្ដែងចេញព្រះបន្ទូលរបស់ទ្រង់ ទស្សនៈរបស់ពួកគេចំពោះទ្រង់បានផ្លាស់ប្ដូរទាំងស្រុង ហើយពួកគេនិយាយថា៖ «ព្រះបន្ទូលដែលព្រះជាម្ចាស់ថ្លែង តាមពិតទៅគឺធម្មតាណាស់! ព្រះបន្ទូលទាំងនោះសាមញ្ញណាស់ ចំៗណាស់ ងាយយល់ណាស់៖ ខ្ញុំក៏អាចនិយាយពាក្យសម្ដីបែបនេះបានដោយខ្លួនឯងដែរ! តើមនុស្សគ្រប់គ្នាមិននិយាយថាព្រះជាម្ចាស់អស្ចារ្យទេឬ? ចុះហេតុអ្វីបានជាទ្រង់មានព្រះបន្ទូលប្រាប់យើងឱ្យធ្វើជាមនុស្សស្មោះត្រង់ទៅវិញ? ប្រសិនបើព្រះជាម្ចាស់ពិតជាអស្ចារ្យមែន ប្រសិនបើទ្រង់ពិតជាខ្ពង់ខ្ពស់បំផុតមែន ទ្រង់មិនគួរប្រទានសេចក្ដីតម្រូវដ៏តូចតាច និងទាបថោកបែបនេះដល់មនុស្សឡើយ!» នៅពេលពួកគេអានព្រះបន្ទូលរបស់ព្រះជាម្ចាស់ ហើយមានអារម្មណ៍ថាព្រះបន្ទូលទាំងនោះរាក់កំភែល និងមានអារម្មណ៍ថាព្រះបន្ទូលទាំងនោះមិនស៊ីគ្នានឹងសញ្ញាណរបស់មនុស្ស ឬមិនស្របនឹងរូបអង្គដ៏អស្ចារ្យ និងអត្តសញ្ញាណរបស់ព្រះជាម្ចាស់ ពួកគេក៏បានបង្កើតឱ្យមានសញ្ញាណអំពីព្រះបន្ទូលរបស់ព្រះជាម្ចាស់។ នៅពីក្រោយការដែលពួកគេបង្កើតឱ្យមានសញ្ញាណទាំងនេះ ការស្អប់ខ្ពើមយ៉ាងជ្រាលជ្រៅចំពោះព្រះបន្ទូលរបស់ព្រះជាម្ចាស់បានកើតឡើងនៅក្នុងខ្លួនពួកគេ ហើយជាបន្តបន្ទាប់ ទំនប់នៅក្នុងជម្រៅចិត្តរបស់ពួកគេដែលផ្ទុកការស្រមើស្រមៃ និងសញ្ញាណរបស់ពួកគេអំពីព្រះជាម្ចាស់ ក៏បានបាក់រលំទាំងស្រុង។ តើលទ្ធផលនៃការបាក់រលំនេះគឺជាអ្វី? ចេញពីជម្រៅចិត្តរបស់ពួកគេ ពួកគេបានបដិសេធ និងថ្កោលទោសព្រះបន្ទូលរបស់ព្រះជាម្ចាស់។ ដូច្នេះ តើមានអ្វីកើតឡើងនៅក្នុងគំនិតរបស់ពួកទទឹងនឹងព្រះគ្រីស្ទទៅ នៅពេលមនុស្សអធិប្បាយពីព្រះបន្ទូលរបស់ព្រះជាម្ចាស់? ពួកគេប្រៀបដូចជាអ្នកឈរមើល ដែលកំពុងតែមើលពីខាងក្រៅអ៊ីចឹង។ នៅពេលពួកគេឮនរណាម្នាក់សរសើរតម្កើងព្រះបន្ទូលរបស់ព្រះជាម្ចាស់ ឬប្រកបគ្នាអំពីបទពិសោធរបស់ពួកគេចំពោះព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទទាំងនេះក៏ជាអ្នកឈរមើល ដែលកំពុងតែមើលពីខាងក្រៅដែរ ហើយពួកគេមិនដែលនិយាយពាក្យ «អាម៉ែន» នៅក្នុងជម្រៅចិត្តរបស់ពួកគេឡើយ។ ជួនកាល ពួកគេថែមទាំងចំអកឱ្យមនុស្ស ដោយនិយាយថា៖ «តើអ្នកទទួលបានអ្វីខ្លះពីការធ្វើជាមនុស្សស្មោះត្រង់? ទោះបីជាអ្នកកំពុងព្យាយាមធ្វើជាមនុស្សស្មោះត្រង់ក៏ដោយ ក៏មិនប្រាកដថាព្រះជាម្ចាស់នឹងសង្គ្រោះអ្នកឡើយ ហើយក៏មិនប្រាកដថាអ្នកនឹងទទួលបានព្រះពរដែរ។ មានមនុស្សតិចណាស់ដែលនឹងទទួលបានព្រះពរ។ ប្រសិនបើខ្ញុំមិនទទួលបានព្រះពរណាមួយទេ នោះក៏គ្មានអ្នកណាម្នាក់ក្នុងចំណោមអ្នករាល់គ្នានឹងទទួលបានព្រះពរដែរ!» សារជាតិធម្មជាតិរបស់អាទទឹងនឹងព្រះគ្រីស្ទ គឺប្រឆាំងនឹងព្រះបន្ទូលរបស់ព្រះជាម្ចាស់ និងប្រឆាំងនឹងព្រះជាម្ចាស់ផ្ទាល់ព្រះអង្គ ហើយដោយសារតែរឿងនេះ ពួកទទឹងនឹងព្រះគ្រីស្ទមិនអាចទទួលយក ហើយរឹតតែមិនអាចចុះចូលនឹងព្រះបន្ទូលរបស់ព្រះជាម្ចាស់បានទៅទៀត។ ប្រសិនបើពួកគេមិនទទួលយក និងមិនចុះចូលនឹងព្រះបន្ទូលរបស់ព្រះជាម្ចាស់ទេ តើពួកគេអាចទទួលបានបទពិសោធពីព្រះបន្ទូលទាំងនោះបានដែរឬទេ? ពួកគេមិនអាចទេ ដូច្នេះ តើចំណេះដឹងផ្ទាល់ខ្លួនដែលពួកគេនិយាយដល់នោះគឺជាអ្វីទៅ? ទាំងអស់នោះគ្រាន់តែជាការស្រមើស្រមៃ ការសន្និដ្ឋាន គោលលទ្ធិ ឬទ្រឹស្ដី ឬជួនកាលសូម្បីតែជាពាក្យសម្ដីពីរោះស្ដាប់មួយចំនួនដែលពួកគេត្រាប់តាមអ្នកដទៃប៉ុណ្ណោះ ហើយដូចនេះ វាមិនអាចទៅរួចឡើយដែលពួកគេមានបទពិសោធ ឬចំណេះដឹងណាមួយអំពីព្រះបន្ទូលរបស់ព្រះជាម្ចាស់នោះ។ ដូច្នេះ ដោយសារតែអាកប្បកិរិយាផ្សេងៗដែលពួកទទឹងនឹងព្រះគ្រីស្ទមានចំពោះព្រះជាម្ចាស់ និងព្រះបន្ទូលរបស់ទ្រង់ ហើយដោយសារតែសារជាតិធម្មជាតិរបស់ពួកគេ មិនថាពួកគេបានជឿលើព្រះជាម្ចាស់អស់រយៈពេល ១០ ឆ្នាំ ២០ ឆ្នាំ ឬយូរជាងនេះក៏ដោយ ក៏មកទល់សព្វថ្ងៃនេះ អ្នកនឹងមិនដែលឮពីពួកគេ ឬឃើញថាពួកគេមានបទពិសោធណាមួយនៃព្រះបន្ទូលរបស់ព្រះជាម្ចាស់ឡើយ ហើយអ្នករឹតតែមិនឃើញចំណេះដឹងអំពីព្រះជាម្ចាស់សូម្បីតែបន្តិចទៅទៀត។ នៅក្នុងសម្ដីរបស់ពួកគេ អ្នកនឹងមិនឮអំពីការដែលពួកគេមានសញ្ញាណ និងការយល់ច្រឡំអំពីព្រះជាម្ចាស់ ហើយត្រូវបានបំភ្លឺតាមរយៈការលាតត្រដាងរបស់ព្រះជាម្ចាស់ និងនៅទីបំផុតឈានដល់ចំណុចដែលពួកគេលែងយល់ច្រឡំលើព្រះជាម្ចាស់ ឬមានសញ្ញាណអំពីទ្រង់ទៀតនោះឡើយ។ ពួកគេមិនមានបទពិសោធនេះទេ ហើយពួកគេក៏មិនមានចំណេះដឹងនេះដែរ។ នេះហើយគឺជាមូលហេតុដែលពួកទទឹងនឹងព្រះគ្រីស្ទមិនអាចទទួលបានសេចក្ដីពិត ឬនិយាយអំពីបទពិសោធ ឬចំណេះដឹងផ្ទាល់ខ្លួនណាមួយទាល់តែសោះ មិនថាពួកគេដាក់ការខិតខំប្រឹងប្រែងប៉ុនណាក្នុងការសិក្សាព្រះបន្ទូលរបស់ព្រះជាម្ចាស់ក៏ដោយ។ ពួកគេគ្រាន់តែអានតាមគេតាមឯង និងទន្ទេញវគ្គល្បីៗមួយចំនួនចេញពីព្រះបន្ទូលរបស់ព្រះជាម្ចាស់ ដែលបងប្អូនប្រុសស្រីឧស្សាហ៍ដកស្រង់ប៉ុណ្ណោះ ពួកគេធ្វើឱ្យតែរួចពីដៃ និងបណ្ដោយតាមដំណើរ ហើយបន្ទាប់មក ពួកគេបន្តគិតតាមរបៀបដដែលដែលពួកគេតែងតែគិត។ ពួកគេមិនដោះស្រាយសញ្ញាណដែលកើតឡើងនៅក្នុងពួកគេអំពីព្រះជាម្ចាស់ ឬការប៉ះទង្គិច និងបញ្ហាដែលកើតឡើងរវាងពួកគេ និងព្រះជាម្ចាស់ឡើយ មិនថាបញ្ហាទាំងនោះធំដុំប៉ុនណាក៏ដោយ។ សញ្ញាណ និងបញ្ហាទាំងនេះ តាមជាប់ពួកគេជានិច្ច។ តើមានផលវិបាកអ្វីខ្លះពីការដែលពួកគេមិនដោះស្រាយបញ្ហាទាំងនេះ? ការថ្នាំងថ្នាក់នៅក្នុងចិត្តរបស់ពួកគេកាន់តែជ្រៅទៅៗ ហើយសេចក្ដីស្អប់របស់ពួកគេចំពោះព្រះជាម្ចាស់ក៏កាន់តែធំទៅៗ។ ការបន្តបែបនេះ តើនឹងមានផលវិបាកអ្វីខ្លះ កាលណាពួកគេជឿលើព្រះជាម្ចាស់កាន់តែយូរនោះ? តើការថ្នាំងថ្នាក់ និងសញ្ញាណដែលបានប្រមូលផ្ដុំទាំងនេះ អាចធ្វើឱ្យពួកគេបោះបង់ចោលអនាគត វាសនា និងបំណងចង់ទទួលបានព្រះពររបស់ពួកគេបានដែរឬទេ? (មិនអាចទេ។) ប្រសិនបើបញ្ហាទាំងនេះមិនត្រូវបានដោះស្រាយទេ តើលទ្ធផលចុងក្រោយនឹងទៅជាយ៉ាងណា? (ពួកគេនឹងផ្ទុះឡើង។) ពាក្យ «ផ្ទុះឡើង» គឺចំៗណាស់។ តើពួកគេនឹងផ្ទុះឡើងដោយរបៀបណា? តើមានប៉ុន្មានរបៀប? (ខ្ញុំនឹកឃើញដល់ព្រះបន្ទូលមួយចំនួនរបស់ព្រះជាម្ចាស់ដែលខ្ញុំធ្លាប់បានអានពីមុនមកគឺ៖ «សូម្បីតែក្នុងរយៈពេលត្រឹមតែមួយយប់ ពួកគេប្រែពីមនុស្សដែលមានស្នាមញញឹម និងមាន «ចិត្តល្អ» ទៅជាពេជ្ឈឃាតដែលមានមុខមាត់សាហាវយង់ឃ្នង» («កិច្ចការរបស់ព្រះជាម្ចាស់ និងការអនុវត្តរបស់មនុស្ស» នៃសៀវភៅ «ព្រះបន្ទូល» ភាគ១៖ ការលេចមក និងកិច្ចការរបស់ព្រះជាម្ចាស់)។) តើអ្វីទៅជាដើមចមនៃការដែលពួកគេក្លាយជាឃាតក? នៅពេលបំណងប្រាថ្នារបស់ពួកគេក្នុងការទទួលបានព្រះពរត្រូវបានខ្ទេចខ្ទី ពួកគេក៏បញ្ចេញចរិតពិត ហើយពួកគេនិយាយថា៖ «គ្មាននរណាម្នាក់ក្នុងចំណោមពួកយើងនឹងបានសុខស្រួលឡើយ ដូច្នេះ ខ្ញុំមិនចាំបាច់បិទបាំង ឬលាក់បាំងរឿងនេះទេ ខ្ញុំជឿលើព្រះជាម្ចាស់គ្រាន់តែដើម្បីទទួលបានព្រះពរប៉ុណ្ណោះ។ ប្រសិនបើខ្ញុំបានដឹងថាខ្ញុំនឹងមិនទទួលបានព្រះពរទេនោះ ខ្ញុំមុខជាចាកចេញតាំងពីយូរមកហើយ!» ពួកគេនិយាយរាល់ពាក្យសម្ដីដែលមាននៅក្នុងចិត្តរបស់ពួកគេ ហើយពួកគេមិនខ្លាចការត្រូវបានថ្កោលទោសឡើយ។ ហេតុអ្វីបានជាពួកគេមិនខ្លាចការថ្កោលទោស? ហេតុអ្វីបានជាពួកគេអាចបោះចោលការធ្វើពុតគួរសមទាំងអស់នោះ ហើយផ្ទុះឡើងបាន? គឺដោយសារតែពួកគេមិនចង់ជឿទៀតនោះទេ ហើយចង់ចាកចេញ។ ពួកគេបានស៊ូទ្រាំនឹងភាពអាម៉ាស់ និងទុក្ខលំបាកដើម្បីតែគោលដៅរបស់ពួកគេអស់រយៈពេលជាច្រើនឆ្នាំមកនេះ ហើយពួកគេអនុវត្តតាមយុទ្ធសាស្ត្រទាំងនេះ ព្រមទាំងប្រើប្រាស់យុទ្ធសាស្ត្រទាំងនេះជាទីពឹងខាងវិញ្ញាណរបស់ពួកគេ។ ថ្ងៃនេះ នៅពេលពួកគេឃើញថាគ្មានក្ដីសង្ឃឹមសម្រាប់ពួកគេក្នុងការទទួលបានព្រះពរទេ ពួកគេមានអារម្មណ៍ថា ពួកគេក៏គួរតែបោះចោលការធ្វើពុតគួរសមទាំងអស់នោះតែម្ដងទៅ ហើយនិយាយដោយចំហថា៖ «ខ្ញុំគ្រាន់តែជាអ្នកមិនជឿម្នាក់ប៉ុណ្ណោះ។ ខ្ញុំមិនចូលចិត្តអ្វីៗដែលវិជ្ជមានទេ។ ខ្ញុំចូលចិត្តដេញតាមរបស់ខាងលោកីយ៍ ហើយខ្ញុំចូលចិត្តនិន្នាការដ៏ទុច្ចរិតនានា។ គេនិយាយថាព្រះបន្ទូលរបស់ព្រះជាម្ចាស់គឺជាសេចក្ដីពិត ហើយថាព្រះបន្ទូលរបស់ព្រះជាម្ចាស់អាចផ្លាស់ប្ដូរមនុស្ស និងសង្គ្រោះពួកគេបាន។ ហេតុអ្វីបានជាខ្ញុំមិនឃើញរឿងនោះអ៊ីចឹង? ហេតុអ្វីបានជាខ្ញុំមិនអាចដកបទពិសោធ ឬមានអារម្មណ៍ដឹងពីរឿងនោះបានដូច្នេះ? តើព្រះបន្ទូលរបស់ព្រះជាម្ចាស់បានផ្លាស់ប្ដូរអ្វីខ្លះអំពីមនុស្ស? ខ្ញុំគិតថាព្រះបន្ទូលរបស់ព្រះជាម្ចាស់គឺគ្មានបានការអ្វីសោះ។ មានតែរឿងមួយគត់ដែលមានផលប្រយោជន៍ជាក់ស្ដែងបំផុត នោះគឺអស់អ្នកដែលដើរតាមព្រះជាម្ចាស់នឹងទទួលបានព្រះពរ ហើយបានចូលទៅក្នុងនគរស្ថានសួគ៌។ ព្រះបន្ទូលទាំងនេះគឺជាការពិត។ ខ្ញុំមុខជាមិនជឿលើព្រះជាម្ចាស់ទេ ប្រសិនបើមិនមែនដើម្បីទទួលបានព្រះពរនោះ! តើព្រះជាម្ចាស់នៅឯណា? ប្រសិនបើព្រះជាម្ចាស់អាចសង្គ្រោះមនុស្សបាន ហេតុអ្វីបានជាទ្រង់ត្រូវគេឆ្កាង? ទ្រង់មិនទាំងអាចសង្គ្រោះអង្គទ្រង់បានផង!»។ ពួកគេនិយាយអ្វីដែលពួកគេគិតយ៉ាងពិតប្រាកដ តើចរិតជាអារក្សរបស់ពួកគេមិនត្រូវបានបញ្ចេញឱ្យឃើញនៅក្នុងរឿងនេះទេឬ? សញ្ញាណ និងការថ្នាំងថ្នាក់ចិត្តដែលបានប្រមូលផ្ដុំអស់ជាច្រើនឆ្នាំ ផ្ទុះចេញពីពួកគេ។ នេះគឺជាពួកទទឹងនឹងព្រះគ្រីស្ទ ដែលនៅទីបំផុតបង្ហាញធាតុពិតរបស់ពួកគេ។

មានពួកទទឹងនឹងព្រះគ្រីស្ទមួយចំនួនដែលឧស្សាហ៍និយាយរឿងដូចជា៖ «ខ្ញុំបានលះបង់គ្រួសារ និងអាជីពរបស់ខ្ញុំ ពុះពារយ៉ាងច្រើន និងរងទុក្ខយ៉ាងច្រើននៅក្នុងជំនឿរបស់ខ្ញុំលើព្រះជាម្ចាស់ ហើយតើខ្ញុំទទួលបានអ្វីខ្លះ? តើព្រះជាម្ចាស់មិនមែនជាព្រះជាម្ចាស់ដែលប្រទានព្រះពរដល់មនុស្សទេឬ? តើព្រះជាម្ចាស់មិនមែនជាព្រះជាម្ចាស់ដែលប្រទានព្រះគុណដល់មនុស្សទេឬ? អ៊ីចឹង តើខ្ញុំទទួលបានអ្វីខ្លះ?» ព្រះជាម្ចាស់បានផ្គត់ផ្គង់សេចក្ដីពិតយ៉ាងច្រើនដល់មនុស្ស ហើយទ្រង់បានប្រទានយ៉ាងច្រើនដោយមិនទាមទារអ្វីមកវិញឡើយ។ ទោះបីជាមនុស្សប្រឆាំង និងបះបោរទាស់នឹងព្រះជាម្ចាស់យ៉ាងខ្លាំងក៏ដោយ ក៏ទ្រង់មិនចងចាំរឿងនេះដែរ ហើយទ្រង់នៅតែយាងមកដើម្បីសង្គ្រោះមនុស្សដដែល។ ពួកទទឹងនឹងព្រះគ្រីស្ទមិនអាចមើលឃើញថា មនុស្សទទួលបានច្រើនប៉ុនណាពីព្រះជាម្ចាស់ឡើយ។ តើពួកគេពិតជាមានន័យយ៉ាងណានៅពេលពួកគេនិយាយថា «តើខ្ញុំទទួលបានអ្វីខ្លះ?» (គឺព្រះពរ។) ពួកទទឹងនឹងព្រះគ្រីស្ទចង់បានគ្រប់យ៉ាង។ ពួកគេអាចលះបង់គ្រប់យ៉ាងដើម្បីជឿលើព្រះជាម្ចាស់ និងដើរតាមព្រះជាម្ចាស់ ហើយពួកគេគិតថា តាមរយៈការធ្វើបែបនេះ ពួកគេនឹងមានឱកាសជោគជ័យ ហើយថាវានឹងស័ក្ដិសមនឹងការលះបង់របស់ពួកគេ។ ពួកគេលះបង់លោកីយ៍ និងអនាគតរបស់ពួកគេ ហើយនាពេលខាងមុខ ពួកគេចង់ធ្វើជាម្ចាស់នៃលោកីយ៍ទាំងមូល។ អ្វីដែលពួកគេចង់បានជាការដោះដូរ ត្រូវតែមានតម្លៃជាងអ្វីដែលពួកគេបានលះបង់។ វាត្រូវតែមានតម្លៃជាងរបស់ទាំងនោះ ហើយផ្ដល់ឱ្យពួកគេនូវអត្ថប្រយោជន៍កាន់តែធំធេង នោះទើបពួកគេព្រមធ្វើការដោះដូរ។ តើអ្នករាល់គ្នាគិតថា ពួកទទឹងនឹងព្រះគ្រីស្ទនិយាយពាក្យសម្ដីទាំងនេះក្នុងពេលខឹងសម្បាអំឡុងពេលដែលពួកគេផ្ទុះឡើងដែរឬទេ? (អត់ទេ។) ពួកគេប្រាកដជាលាក់ទុកពាក្យសម្ដីទាំងនេះក្នុងចិត្តអស់រយៈពេលយ៉ាងយូរ មុនពេលដែលទីបំផុត ពាក្យសម្ដីទាំងនេះផ្ទុះចេញពីពួកគេ។ បន្ទាប់ពីរឿងនេះ អ្វីៗទាំងអស់ដែលពួកទទឹងនឹងព្រះគ្រីស្ទបាននិងកំពុងគិត និងកំពុងដេញតាមអស់រយៈពេលជាច្រើនឆ្នាំមកនេះ ត្រូវបានលាតត្រដាង ហើយការបន្លំខ្លួនទាំងអស់របស់ពួកគេត្រូវបានបកអាក្រាត។ តើអ្វីជាចំណុចសំខាន់នៃអ្វីដែលពួកគេនិយាយ? «ខ្ញុំបានជឿលើព្រះជាម្ចាស់ និងដើរតាមទ្រង់អស់រយៈពេលជាច្រើនឆ្នាំមកនេះ ហើយតើខ្ញុំទទួលបានអ្វីខ្លះ?» អ្វីដែលពួកគេចង់ទទួលបាន មិនមែនជាសេចក្ដីពិតទេ។ ពួកគេមិនចង់បានសេចក្ដីពិតឡើយ។ ពួកគេមិនចង់បានជីវិតទេ ពួកគេមិនចង់បានការផ្លាស់ប្ដូរនិស្ស័យឡើយ ពួកគេមិនចង់បានសេចក្ដីសង្គ្រោះរបស់ព្រះជាម្ចាស់នោះទេ។ ពួកគេគិតថា ពួកគេគឺជាមនុស្សគ្រប់លក្ខណ៍ ហើយពួកគេមិនចង់ទទួលបានរឿងទាំងនេះឡើយ។ ពួកគេចង់ទទួលបានអ្វីម្យ៉ាងបន្ថែម គឺព្រះពរដែលធំធេងជាងព្រះពរដែលអាចទទួលបាននៅក្នុងលោកីយ៍នេះ។ ពោលគឺ ពួកគេចង់ដោះដូររបស់ខាងលោកីយ៍ដែលពួកគេបានលះបង់ ដើម្បីទទួលបានព្រះពរដែលព្រះជាម្ចាស់បានសន្យា។ ពួកគេចង់ទទួលបានព្រះពរដ៏ធំធេងបំផុតពីព្រះជាម្ចាស់។ នៅពេលពួកគេឃើញថា ពួកគេមិនអាចសម្រេចបំណងប្រាថ្នារបស់ខ្លួនបាន ហើយថាក្ដីសង្ឃឹមទាំងអស់ត្រូវបានបាត់បង់ ពួកគេត្រូវតែបោះបង់ចោល។ ប៉ុន្តែនៅពេលដែលដល់ពេលត្រូវធ្វើបែបនោះ ដោយពិចារណាលើនិស្ស័យរបស់ពួកគេ តើពួកគេនឹងអាចបញ្ឈប់ត្រឹមហ្នឹងបានដែរឬទេ? ពួកគេនឹងមិនបញ្ឈប់ត្រឹមហ្នឹងឡើយ។ មានគ្រួសារខ្លះដែលសមាជិកគ្រប់រូបសុទ្ធតែជាអ្នកជឿ ហើយពួកទទឹងនឹងព្រះគ្រីស្ទក៏លេចចេញមកក្នុងចំណោមអ្នកទាំងនោះ។ នៅពេលពួកទទឹងនឹងព្រះគ្រីស្ទទាំងនេះឃើញថា ពួកគេនឹងមិនទទួលបានព្រះពរទេ ពួកគេចាប់ផ្ដើមរំខានគ្រួសាររបស់ពួកគេ ដើម្បីរារាំងអ្នកទាំងនោះមិនឱ្យជឿ។ តើទាំងនេះនៅតែជាគ្រួសារទៀតដែរឬទេ? ពួកគេគឺជាគ្រួសារជិតស្និទ្ធ បើមើលពីសំបកក្រៅនៃទំនាក់ទំនងខាងរាងកាយ ឬសាច់ឈាម។ ប៉ុន្តែនៅពេលយើងមើលទៅលើផ្លូវដែលសមាជិកម្នាក់ៗដើរតាម ទោះបីជាពួកគេទាំងអស់គ្នាបានជឿលើព្រះជាម្ចាស់ជាង ១០ ឆ្នាំក៏ដោយ ក៏អ្នកខ្លះត្រូវបានបើកសម្ដែងថាជាពួកទទឹងនឹងព្រះគ្រីស្ទ អ្នកខ្លះកំពុងដេញតាមសេចក្ដីពិត និងបំពេញភារកិច្ចរបស់ពួកគេបានយ៉ាងល្អគួរសម ហើយអ្នកខ្លះកំពុងដេញតាមសេចក្ដីពិតក្នុងកម្រិតមធ្យម ដែលតាមរយៈនេះ សារជាតិធម្មជាតិរបស់ពួកគេត្រូវបានបើកសម្ដែង។ ជាការពិតណាស់ អ្នកដែលអាក្រក់បំផុតក្នុងចំណោមពួកគេ គឺជាពួកទទឹងនឹងព្រះគ្រីស្ទ ដែលគួរតែត្រូវបានមនុស្សបដិសេធ និងត្រូវបានដំណាក់របស់ព្រះជាម្ចាស់បណ្ដេញចេញ។ ដូច្នេះ តើទាំងនេះគឺជាគ្រួសារដែរឬទេ? តើគ្រួសារពិតប្រាកដគឺបែបនេះមែនទេ? ទាំងនេះមិនមែនសូម្បីតែជាប្រភេទមនុស្សដូចគ្នាផង! អ្នកខ្លះបានរស់នៅជាមួយពួកអារក្សអស់រយៈពេលជាច្រើនឆ្នាំមកហើយ ហើយនៅតែចាត់ទុកពួកអារក្សទាំងនោះជាសមាជិកគ្រួសារដដែល។ ពួកគេមិនអាចបោះបង់ពួកអារក្សទាំងនោះបានឡើយ ហើយថែមទាំងជឿយ៉ាងល្ងង់ខ្លៅថា ពួកអារក្សទាំងនោះគឺជាមនុស្សជាទីស្រឡាញ់របស់ពួកគេទៀតផង។ តើនេះជាមនុស្សជាទីស្រឡាញ់ប្រភេទណាទៅ? បន្ទាប់ពីពួកទទឹងនឹងព្រះគ្រីស្ទបង្ហាញខ្លួន ពួកគេប្រព្រឹត្តអំពើអាក្រក់គ្រប់បែបយ៉ាង។ ពួកគេថែមទាំងអាចធ្វើទុក្ខបុកម្នេញអ្នកជឿពិតប្រាកដនៅក្នុងគ្រួសាររបស់ខ្លួនទៀតផង។ អ្វីដែលកាន់តែអាក្រក់នោះគឺ ពួកគេអាចនឹងប្រគល់សមាជិកគ្រួសាររបស់ខ្លួនទៅឱ្យរដ្ឋាភិបាលដ៏ទុច្ចរិត។ ឪពុកម្ដាយមួយចំនួនលក់ក្បាលកូនរបស់ខ្លួន ហើយកូនខ្លះលក់ក្បាលឪពុកម្ដាយរបស់ពួកគេ។ មិនថាទំនាក់ទំនងរបស់ពួកគេជិតស្និទ្ធ ឬស្និទ្ធស្នាលប៉ុនណានោះទេ ក៏គ្មានអ្វីដែលពួកទទឹងនឹងព្រះគ្រីស្ទមិនហ៊ានធ្វើឡើយ។ ដោយសារពួកទទឹងនឹងព្រះគ្រីស្ទអាចលក់ក្បាល និងធ្វើទុក្ខបុកម្នេញអ្នកជឿពិតប្រាកដនៅក្នុងគ្រួសាររបស់ពួកគេ តើនេះមិនមានន័យថាពួកគេគឺជាសត្រូវទេឬ? (មែនហើយ។) ការលេចចេញនូវពួកទទឹងនឹងព្រះគ្រីស្ទម្នាក់ ឬពីរនាក់នៅក្នុងពួកជំនុំ មានន័យថាជាគ្រោះថ្នាក់សម្រាប់បងប្អូនប្រុសស្រី។ ពេលដែលពួកទទឹងនឹងព្រះគ្រីស្ទឃើញថា ពួកគេនឹងមិនទទួលបានព្រះពរភ្លាម ពួកគេក៏បោះបង់ខ្លួនឯង ពួកគេលែងខ្វល់ពីអ្វីទាំងអស់ ពួកគេបញ្ចេញចរិតពិត ហើយពួកគេចាប់ផ្ដើមគិតអំពីការរំខានបងប្អូនប្រុសស្រីដទៃទៀត។ បងប្អូនប្រុសស្រីមួយចំនួនទន់ខ្សោយ មានកម្ពស់តូចទាប និងមិនយល់សេចក្ដីពិត។ ពួកទទឹងនឹងព្រះគ្រីស្ទបង្ហាញពាក្យចចាមអារ៉ាមគ្មានមូលដ្ឋានមួយចំនួននៅលើអ៊ីនធឺណិតដល់បងប្អូនប្រុសស្រីទាំងនេះ ហើយបន្ទាប់មកក៏បញ្ឆេះរឿងដោយបន្ថែមការពន្យល់ដែលពួកគេបានប្រឌិតឡើងផ្ទាល់ខ្លួន តាមរយៈនេះ ពួកគេក៏រំខាន និងបំភាន់បងប្អូនប្រុសស្រីទាំងនោះ ហើយទីបំផុតក៏បំផ្លាញអ្នកទាំងនោះ។ ជាការពិតណាស់ បងប្អូនប្រុសស្រីមួយចំនួនមានការញែកដឹង ហើយក៏ស្គាល់ពួកទទឹងនឹងព្រះគ្រីស្ទភ្លាមៗ។ ប្រសិនបើពួកគេចាត់ការពួកទទឹងនឹងព្រះគ្រីស្ទជាសាធារណៈ វានឹងបង្កឱ្យមានបញ្ហា ដូច្នេះ វាគ្រប់គ្រាន់ហើយ ប្រសិនបើពួកគេគ្រាន់តែរកវិធីដ៏ឈ្លាសវៃដើម្បីដាក់ឱ្យពួកទទឹងនឹងព្រះគ្រីស្ទទាំងនោះនៅដាច់ដោយឡែក ដើម្បីកុំឱ្យពួកគេអាចរំខាន ឬធ្វើទុក្ខបុកម្នេញអ្នកដទៃបាន។ នៅពេលចាត់ការពួកសាតាំង មនុស្សត្រូវតែប្រព្រឹត្តដោយឈ្លាសវៃ។

ពួកទទឹងនឹងព្រះគ្រីស្ទជឿលើព្រះជាម្ចាស់ និងដើរតាមព្រះជាម្ចាស់ ដើម្បីតែអនាគត និងវាសនារបស់ពួកគេប៉ុណ្ណោះ។ ពួកគេតោងជាប់នឹងបំណងប្រាថ្នារបស់ពួកគេសម្រាប់ព្រះពរ ហើយនាំយកមហិច្ឆតារបស់ពួកគេមកជាមួយ នៅពេលពួកគេចូលមកក្នុងដំណាក់របស់ព្រះជាម្ចាស់ ហើយអាន ទទួលយក និងអធិប្បាយពីព្រះបន្ទូលរបស់ព្រះជាម្ចាស់។ ពួកគេធ្វើសម្បទាន ស៊ូទ្រាំនឹងភាពអាម៉ាស់ ហើយស៊ូទ្រាំនឹងទុក្ខលំបាកគ្រប់បែបយ៉ាងនៅក្នុងដំណាក់របស់ព្រះជាម្ចាស់ ដើម្បីតែអនាគត និងវាសនារបស់ពួកគេប៉ុណ្ណោះ។ ហើយបន្ទាប់ពីរង់ចាំ និងឃ្លាំមើលអស់រយៈពេលជាច្រើនឆ្នាំ នៅពេលក្ដីសង្ឃឹមរបស់ពួកគេត្រូវបានខ្ទេចខ្ទី ពួកគេក៏ចាកចេញពីពួកជំនុំ និងដំណាក់របស់ព្រះជាម្ចាស់ ដោយសារតែអនាគត និងវាសនារបស់ពួកគេ ដោយសារតែបំណងប្រាថ្នា និងចេតនារបស់ពួកគេក្នុងការទទួលបានព្រះពរ មិនអាចសម្រេចបាន។ តើលទ្ធផលរបស់មនុស្សបែបនេះគឺជាអ្វី? ពួកគេនឹងត្រូវបានជម្រុះចោល។ ហើយហេតុអ្វីបានជាពួកគេនឹងត្រូវបានជម្រុះចោល? តើព្រះជាម្ចាស់សម្រេចព្រះហឫទ័យថាមិនសង្គ្រោះពួកគេតាំងពីពេលដែលពួកគេចូលមកក្នុងដំណាក់របស់ទ្រង់មកម្ល៉េះ ឬក៏មកពីពួកគេមានបញ្ហាផ្ទាល់ខ្លួនរបស់ពួកគេ? (ពួកគេមានបញ្ហាផ្ទាល់ខ្លួនរបស់ពួកគេ។) នៅពេលពួកទទឹងនឹងព្រះគ្រីស្ទចូលមកក្នុងដំណាក់របស់ព្រះជាម្ចាស់ ពួកគេលាយឡំចូលដូចជាស្រងែនៅក្នុងចំណោមស្រូវសាលីអ៊ីចឹង។ អ្នកខ្លះនិយាយថា៖ «ប៉ុន្តែ តើព្រះជាម្ចាស់មិនជ្រាបពីរឿងនេះទេឬ?» ព្រះជាម្ចាស់ជ្រាបពីរឿងនេះ ព្រះជាម្ចាស់ពិនិត្យពិច័យរឿងទាំងអស់នេះ។ មនុស្សបែបនេះមិនអាចផ្លាស់ប្ដូរបានឡើយ។ ទោះបីជាពួកគេបានអានរាល់ព្រះបន្ទូលរបស់ព្រះជាម្ចាស់ក៏ដោយ ទោះបីជាពួកគេបានអានអំពីអាថ៌កំបាំងនានា គោលដៅរបស់មនុស្ស និងនិស្ស័យពុករលួយផ្សេងៗរបស់មនុស្សដែលត្រូវបានព្រះជាម្ចាស់បើកសម្ដែង និងព្រះបន្ទូលផ្សេងៗទៀតបែបនេះក៏ដោយ ក៏វាគ្មានប្រយោជន៍ដែរ ពីព្រោះពួកគេមិនទទួលយកសេចក្ដីពិតឡើយ។ ព្រះបន្ទូលដែលព្រះជាម្ចាស់បានថ្លែង គឺសំដៅទៅកាន់មនុស្សជាតិទាំងអស់។ ព្រះបន្ទូលទាំងនោះមិនត្រូវបានលាក់បាំងពីនរណាម្នាក់ឡើយ ហើយត្រូវបានប្រទានដល់មនុស្សគ្រប់គ្នាដោយស្មើភាពគ្នា។ មនុស្សគ្រប់រូបអាចអាន និងឮព្រះបន្ទូលរបស់ព្រះជាម្ចាស់ ប៉ុន្តែនៅទីបញ្ចប់ ពួកទទឹងនឹងព្រះគ្រីស្ទនឹងមិនដែលទទួលបានព្រះបន្ទូលទាំងនោះឡើយ ពីព្រោះពួកគេគឺជាពួកទទឹងនឹងព្រះគ្រីស្ទ ជាពួកអារក្ស និងពួកសាតាំង។ សាតាំងមិនបានផ្លាស់ប្ដូរឡើយ បន្ទាប់ពីនៅក្បែរព្រះជាម្ចាស់អស់រយៈពេលជាច្រើនឆ្នាំមកនេះ ដូច្នេះ តើវាមិនដូចគ្នាទេឬសម្រាប់ពួកទទឹងនឹងព្រះគ្រីស្ទ? ទោះបីជាអ្នកឱ្យពួកគេអានព្រះបន្ទូលរបស់ព្រះជាម្ចាស់ជារៀងរាល់ថ្ងៃក៏ដោយ ក៏ពួកគេនឹងមិនទទួលបានព្រះបន្ទូលទាំងនោះដែរ ពីព្រោះពួកគេគឺជាពួកទទឹងនឹងព្រះគ្រីស្ទ ហើយពួកគេមានសារជាតិជាអាទទឹងនឹងព្រះគ្រីស្ទ។ វាមិនអាចទៅរួចឡើយក្នុងការធ្វើឱ្យពួកទទឹងនឹងព្រះគ្រីស្ទបោះបង់ចោលផលប្រយោជន៍ផ្ទាល់ខ្លួនរបស់ពួកគេ ឬអនាគត និងវាសនារបស់ពួកគេ។ វាប្រៀបដូចជាការឱ្យជ្រូកឡើងដើមឈើអ៊ីចឹង។ វាគឺជាកិច្ចការដែលមិនអាចទៅរួចឡើយ។ ពួកទទឹងនឹងព្រះគ្រីស្ទចង់ឃើញផលប្រយោជន៍ភ្លាមៗ ហើយពួកគេក៏ចង់ឃើញផលប្រយោជន៍ដ៏អស់កល្បជានិច្ចនាពេលអនាគតផងដែរ។ ប្រសិនបើពួកគេមិនអាចសម្រេចបាន ឬបំពេញនូវរឿងណាមួយក្នុងចំណោមរឿងទាំងនេះទេ ពួកគេនឹងក្លាយជាមានភាពប្រទូសរ៉ាយភ្លាមៗ ហើយអាចនឹងចាកចេញនៅពេលណាក៏បាន។ ពួកទទឹងនឹងព្រះគ្រីស្ទអានអត្ថន័យបង្កប់នៃព្រះបន្ទូលរបស់ព្រះជាម្ចាស់ ស្ដាប់ទឹកដមសូរសៀង និងការលើកដាក់សំឡេងនៃព្រះបន្ទូលទាំងនោះ ដោយព្យាយាមស្មានពីអត្ថន័យ និងបំណងព្រះហឫទ័យនៃព្រះបន្ទូលរបស់ទ្រង់ ដើម្បីវាស់ស្ទង់ពីផលប្រយោជន៍ផ្សេងៗទាំងនោះដែលពួកគេខ្វល់ខ្វាយ និងចង់ទទួលបាន។ តើវានឹងអាចទៅរួចដែរឬទេសម្រាប់ពួកគេក្នុងការយល់សេចក្ដីពិត នៅពេលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាបែបនេះ? (មិនអាចទៅរួចទេ។) ហេតុដូច្នេះហើយ ក្នុងករណីណាក៏ដោយ ក៏ពួកទទឹងនឹងព្រះគ្រីស្ទគឺប្រឆាំងទាស់ ហើយជាសត្រូវស៊ូពូជនឹងព្រះជាម្ចាស់ និងព្រះបន្ទូលរបស់ទ្រង់។ មនុស្សមួយចំនួននិយាយថា៖ «អ្នកនេះ ឬអ្នកនោះ ពីមុនធ្លាប់ល្អណាស់។ ហេតុអ្វីបានជាឥឡូវនេះពួកគេធ្វើខ្លួនបែបនេះទៅវិញ? បន្ទាប់ពីព្រះបន្ទូលរបស់ព្រះជាម្ចាស់ត្រូវបានប្រកបគ្នាប្រាប់ពួកគេ ពួកគេបាននិយាយថាពួកគេយល់ពីព្រះបន្ទូលទាំងនោះ ហើយសន្យាថានឹងខិតខំធ្វើការដើម្បីបំពេញភារកិច្ចរបស់ខ្លួនគេ ចុះហេតុអ្វីបានជាពួកគេមិនអាចផ្លាស់ប្ដូរបាន?» ខ្ញុំនឹងប្រាប់អ្នកពីការពិត។ វាមិនគ្រាន់តែថាពួកគេមិនអាចផ្លាស់ប្ដូរបាននៅពេលនេះនោះទេ ពួកគេក៏នឹងមិនអាចផ្លាស់ប្ដូរបាននាពេលអនាគតដែរ។ ហេតុអ្វីបានជាដូច្នេះ? គឺដោយសារតែពួកគេគ្មានបំណងចង់ផ្លាស់ប្ដូរឡើយ។ ចូរគិតអំពីរឿងនេះទៅមើល៍៖ ប្រសិនបើឆ្កែចចកមួយក្បាលរកចៀមស៊ីមិនបាន នៅពេលវាកំពុងឃ្លានខ្លាំងទេ ជួនកាលវានឹងស៊ីស្មៅពីរបីម៉ាត់ និងផឹកទឹកខ្លះដើម្បីបំបាត់ការស្រេកឃ្លានរបស់វា។ ប៉ុន្តែ តើនេះមានន័យថាធម្មជាតិរបស់វាបានផ្លាស់ប្ដូរហើយមែនទេ? (អត់ទេ មិនមែនទេ។) ដូច្នេះ នៅពេលពួកទទឹងនឹងព្រះគ្រីស្ទមិនធ្វើរឿងអាក្រក់អ្វីសោះ ហើយបង្ហាញឥរិយាបថល្អៗមួយចំនួនជាបណ្ដោះអាសន្ន វាមិនមានន័យថាពួកគេបានផ្លាស់ប្ដូរ ឬទទួលយកសេចក្ដីពិតឡើយ។ ពេលដែលពួកគេត្រូវបានលួសកាត់យ៉ាងធ្ងន់ធ្ងរតាមរបៀបដែលប៉ះពាល់ដល់អំណាច និងឋានៈរបស់ពួកគេភ្លាម ហើយពួកគេឃើញថាពួកគេគ្មានក្ដីសង្ឃឹមទេ ពោលគឺពួកគេប្រាកដជានឹងត្រូវបានជម្រុះចោល នោះពួកគេនឹងក្លាយជាអវិជ្ជមានភ្លាមៗ ហើយបោះបង់ចោលកិច្ចការរបស់ពួកគេ នោះធាតុពិតរបស់ពួកគេនឹងលេចចេញមក។ តើនរណាអាចផ្លាស់ប្ដូរមនុស្សបែបនេះបាន? ព្រះជាម្ចាស់មិនមានផែនការសង្គ្រោះពួកគេទេ ទ្រង់គ្រាន់តែប្រើប្រាស់ការពិតដើម្បីបើកសម្ដែងពួកគេ និងជម្រុះពួកគេចោលប៉ុណ្ណោះ។ ដូច្នេះ ពួកអ្នកបម្រើសាតាំងទាំងនេះ ត្រូវតែត្រូវបានមនុស្សគ្រប់គ្នាញែកដឹង និងបដិសេធចោល។

ការញែកដឹងពីពួកទទឹងនឹងព្រះគ្រីស្ទ គឺប្រៀបដូចជាការញែកដឹងពីមនុស្សអាក្រក់ និងសាតាំងអ៊ីចឹង ហើយការវែកញែកពីពួកទទឹងនឹងព្រះគ្រីស្ទ គឺប្រៀបដូចជាការវែកញែកពីសាតាំង និងពួកអារក្សដែលមើលមិនឃើញអ៊ីចឹង។ ពួកទទឹងនឹងព្រះគ្រីស្ទដែលយើងកំពុងវែកញែកនៅថ្ងៃនេះ អាចត្រូវបានមនុស្សមើលឃើញ។ អ្នកអាចមើលឃើញអ្វីដែលពួកគេធ្វើ និងឮអ្វីដែលពួកគេនិយាយ។ អ្នកអាចមើលឃើញរាល់ការបង្ហាញចេញរបស់ពួកគេ និងដឹងពីបំណងរបស់ពួកគេ។ អ្នកមិនអាចមើលឃើញ ឬប៉ះពាល់សាតាំង ឬពួកអារក្សនៃពិភពខាងវិញ្ញាណបានឡើយ ដូច្នេះ ពួកគេនឹងគ្រាន់តែជាទស្សនាទាន និងជាឈ្មោះមួយសម្រាប់អ្នកជានិច្ច។ ប៉ុន្តែ ពួកទទឹងនឹងព្រះគ្រីស្ទដែលយើងកំពុងវែកញែកនៅថ្ងៃនេះ គឺខុសគ្នា។ ទាំងនេះគឺជាពួកអារក្ស និងពួកសាតាំងដែលនៅរស់។ ពួកគេគឺជាពួកអារក្ស និងពួកសាតាំងដែលមានសាច់មានឈាម ដែលអាចប៉ះពាល់បាន។ ពួកអារក្ស និងពួកសាតាំងទាំងនេះ ប្រឆាំងទាស់នឹងព្រះជាម្ចាស់ និងបដិសេធព្រះជាម្ចាស់នៅក្នុងពិភពខាងវិញ្ញាណ ហើយពួកគេស្អប់ខ្ពើមនូវរាល់ព្រះបន្ទូលដែលព្រះជាម្ចាស់បានថ្លែង។ នៅពេលពួកគេមកកាន់ពួកជំនុំ ពួកគេនៅតែធ្វើរឿងទាំងនេះដដែល។ ពួកគេនៅតែប្រឆាំងទាស់ មានអារម្មណ៍ស្អប់ខ្ពើម និងបដិសេធព្រះបន្ទូលរបស់ព្រះជាម្ចាស់ ដូចដែលពួកគេធ្លាប់ធ្វើពីមុនអ៊ីចឹង។ ជារឿយៗ ពួកគេថែមទាំងមើលងាយព្រះបន្ទូលរបស់ព្រះជាម្ចាស់ទៀតផង។ ដរាបណាវាចេញពីព្រះឱស្ឋរបស់ព្រះជាម្ចាស់ សូម្បីតែរឿងតូចតាចបំផុត ក៏នឹងបង្កើតឱ្យមានសញ្ញាសួរជាច្រើននៅក្នុងចិត្តរបស់ពួកគេដែរ។ ពួកគេនឹងស្រាវជ្រាវវា វិភាគវា និងដំណើរការវាដោយប្រើគំនិតរបស់ពួកគេ។ ហេតុដូច្នេះហើយ សម្រាប់ពួកទទឹងនឹងព្រះគ្រីស្ទ ព្រះបន្ទូលរបស់ព្រះជាម្ចាស់មិនមែនជាកម្មវត្ថុនៃជំនឿរបស់ពួកគេឡើយ។ ពួកគេនឹងមិនដែលជឿលើព្រះបន្ទូលរបស់ព្រះជាម្ចាស់ឡើយ។ មិនថាព្រះបន្ទូលរបស់ព្រះជាម្ចាស់មានភាពជាក់ស្ដែង ពិតប្រាកដ ឬស្មោះត្រង់ប៉ុនណានោះទេ ក៏ពួកគេនឹងមិនជឿលើព្រះបន្ទូលទាំងនោះឡើយ។ ដូច្នេះ ដោយវិនិច្ឆ័យតាមចំណុចទាំងនេះ តើពួកទទឹងនឹងព្រះគ្រីស្ទមិនមែនជាសត្រូវរបស់ព្រះជាម្ចាស់ទេឬ? តើធម្មជាតិពីកំណើតរបស់ពួកគេមិនមែនជាសត្រូវនឹងសេចក្ដីពិតទេឬ? មនុស្សប្រភេទនេះកើតមកជាសត្រូវរបស់ព្រះជាម្ចាស់ ពួកគេកើតមកដោយស្អប់ខ្ពើមសេចក្ដីពិត។ ពួកគេនឹងមិនដែលប្រព្រឹត្តចំពោះ ឬប្រកាន់ខ្ជាប់នូវព្រះបន្ទូលរបស់ព្រះជាម្ចាស់ជាសេចក្ដីពិតឡើយ។ ដោយសារតែសារជាតិរបស់ពួកគេ ការបង្ហាញចេញផ្សេងៗរបស់ពួកគេចំពោះព្រះជាម្ចាស់ និងអាកប្បកិរិយាផ្សេងៗរបស់ពួកគេចំពោះព្រះបន្ទូលរបស់ព្រះជាម្ចាស់ ទើបនៅទីបញ្ចប់ មនុស្សប្រភេទនេះត្រូវបានថ្កោលទោសដោយព្រះបន្ទូលរបស់ព្រះជាម្ចាស់ ហើយត្រូវបានព្រះជាម្ចាស់ស្អប់ខ្ពើម និងបដិសេធ។ ដូច្នេះ តើពួកគេនឹងអាចទទួលបានផលប្រយោជន៍ដ៏ធំធេងបំផុតដែលពួកគេដេញតាម ពោលគឺអនាគត និងវាសនារបស់ពួកគេដែរឬទេ? មិនអាចដាច់ខាត។ ហេតុដូច្នេះហើយ តើព្រះជាម្ចាស់មានព្រះបន្ទូលទៅកាន់នរណា អំពីសេចក្ដីសន្យា និងព្រះពរដែលទ្រង់នឹងប្រទានដល់មនុស្សជាតិ និងគោលដៅដែលទ្រង់បានរៀបចំសម្រាប់មនុស្សជាតិនោះ? តើមានចំណែកណាមួយនៅក្នុងរឿងទាំងនេះសម្រាប់ពួកទទឹងនឹងព្រះគ្រីស្ទដែរឬទេ? (គ្មានទេ។) គោលដៅដ៏អស្ចារ្យដែលព្រះជាម្ចាស់បានមានព្រះបន្ទូល និងបានសន្យាដល់មនុស្សជាតិ គឺត្រូវបានប្រទានដល់មុខសញ្ញានៃសេចក្ដីសង្គ្រោះរបស់ព្រះជាម្ចាស់ ដល់មនុស្សដែលជឿលើព្រះបន្ទូលរបស់ព្រះជាម្ចាស់ និងទទួលយកព្រះបន្ទូលរបស់ព្រះជាម្ចាស់ជាសេចក្ដីពិត។ វាមិនត្រូវបានប្រទានដល់ពួកទទឹងនឹងព្រះគ្រីស្ទ ដែលប្រឆាំងនឹងព្រះជាម្ចាស់ និងដែលចាត់ទុកព្រះបន្ទូលរបស់ព្រះជាម្ចាស់ជាការកុហករបស់អ្នកបោកប្រាស់ឡើយ។

ថ្ងៃទី១១ ខែមេសា ឆ្នាំ២០២០

លេខយោង៖

ក. អត្ថបទដើមមិនមានឃ្លា «ពួកគេជឿថា» នោះទេ។


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីប្រាំពីរ)

II. ផលប្រយោជន៍របស់ពួកទទឹងនឹងព្រះគ្រីស្ទ

ឃ. អនាគត និងវាសនារបស់ពួកគេ

កាលពីលើកមុន យើងបានប្រកបគ្នាអំពីចំណុចទីបួននៃផលប្រយោជន៍របស់ពួកទទឹងនឹងព្រះគ្រីស្ទគឺ៖ អនាគត និងវាសនារបស់ពួកគេ ដែលត្រូវបានបែងចែកជាប្រាំចំណុចបន្ថែមទៀត។ ជាដំបូង សូមរំលឹកចំណុចទាំងប្រាំនេះឡើងវិញ។ (១. របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ ២. របៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ ៣. របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់ ៤. របៀបដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ» ៥. របៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំ។) កាលពីលើកមុន យើងបានប្រកបគ្នាអំពីចំណុចទីមួយក្នុងចំណោមចំណុចទាំងនេះគឺ «របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់»។ ដំបូង យើងបានប្រើពាក្យ «សិក្សា» ដើម្បីលាតត្រដាងពីអាកប្បកិរិយាចម្បងមួយរបស់ពួកទទឹងនឹងព្រះគ្រីស្ទ នៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់។ ការ «សិក្សា» គឺជាអាកប្បកិរិយាចម្បង និងជាមូលដ្ឋានរបស់មនុស្សដូចជាពួកទទឹងនឹងព្រះគ្រីស្ទ នៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់។ ពួកគេមិនប្រព្រឹត្តចំពោះព្រះបន្ទូលរបស់ព្រះជាម្ចាស់ ដោយអាកប្បកិរិយាទទួលយក ឬចុះចូលទាល់តែសោះ ផ្ទុយទៅវិញ ពួកគេបែរជាពិនិត្យពិច័យព្រះបន្ទូលទាំងនោះទៅវិញ។ ពួកគេដាច់ខាតមិនទទួលយក ឬចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ឬជាផ្លូវដែលមនុស្សគួរតែប្រកាន់ខ្ជាប់ឡើយ ហើយពួកគេមិនប្រព្រឹត្តចំពោះព្រះបន្ទូលរបស់ព្រះជាម្ចាស់ ដោយអាកប្បកិរិយាស្វែងរកសេចក្ដីពិត ឬទទួលយកសេចក្ដីពិតនោះទេ។ ផ្ទុយទៅវិញ គោលបំណងរបស់ពួកគេនៅក្នុងគ្រប់យ៉ាងទាំងអស់ គឺដើម្បីតែបំណងប្រាថ្នា និងមហិច្ឆតាផ្ទាល់ខ្លួន អនាគត និងវាសនាផ្ទាល់ខ្លួនរបស់ពួកគេ ហើយពួកគេស្វែងរកគោលដៅ ព្រមទាំងអនាគត និងវាសនាដែលពួកគេចង់បាន នៅក្នុងព្រះបន្ទូលរបស់ព្រះជាម្ចាស់។ អាកប្បកិរិយាចម្បងមួយនៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់ គឺពួកគេផ្សារភ្ជាប់ព្រះបន្ទូលរបស់ព្រះជាម្ចាស់ទៅនឹងអនាគត និងវាសនារបស់ពួកគេនៅក្នុងគ្រប់រឿងរ៉ាវទាំងអស់។ បើវិនិច្ឆ័យតាមអាកប្បកិរិយារបស់ពួកគេនៅក្នុងការប្រព្រឹត្តចំពោះព្រះបន្ទូលរបស់ទ្រង់ សារជាតិធម្មជាតិរបស់មនុស្សប្រភេទនេះ គឺពួកគេមិនជឿ មិនទទួលយក ឬមិនចុះចូលចំពោះព្រះបន្ទូលរបស់ព្រះជាម្ចាស់យ៉ាងពិតប្រាកដឡើយ ប៉ុន្តែផ្ទុយទៅវិញ ពួកគេពិនិត្យពិច័យ និងវិភាគព្រះបន្ទូលទាំងនោះ ដោយស្វែងរកព្រះពរ និងផលប្រយោជន៍នៅក្នុងព្រះបន្ទូលទាំងនោះ ដើម្បីទទួលបានផលចំណេញយ៉ាងសន្ធឹកសន្ធាប់។ បើវិនិច្ឆ័យតាមអាកប្បកិរិយារបស់ពួកគេនៅក្នុងរបៀបដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ តើពួកគេជឿលើព្រះជាម្ចាស់ប៉ុនណាទៅ? តើពួកគេមានសេចក្ដីជំនឿពិតប្រាកដលើទ្រង់ដែរឬទេ? បើវិនិច្ឆ័យតាមសារជាតិរបស់ពួកគេ ពួកគេមិនមានសេចក្ដីជំនឿពិតប្រាកដលើព្រះជាម្ចាស់ឡើយ។ ចុះហេតុអ្វីបានជាពួកគេនៅតែអាចកាន់ព្រះបន្ទូលរបស់ព្រះជាម្ចាស់ និងអានព្រះបន្ទូលទាំងនោះបានទៀត? បើវិនិច្ឆ័យតាមសារជាតិធម្មជាតិ ចេតនា និងបំណងប្រាថ្នារបស់ពួកគេ ពួកគេមិនចង់ទទួលបានសេចក្ដីពិត និងផ្លូវទៅរកការផ្លាស់ប្ដូរនិស្ស័យរបស់ពួកគេចេញពីព្រះបន្ទូលរបស់ព្រះជាម្ចាស់ ដើម្បីសម្រេចបានសេចក្ដីសង្គ្រោះនោះទេ។ ផ្ទុយទៅវិញ ពួកគេចង់ស្វែងរកអ្វីៗគ្រប់យ៉ាងដែលពួកគេចង់បាន នៅក្នុងព្រះបន្ទូលរបស់ព្រះជាម្ចាស់។ តើពួកគេស្វែងរកអ្វី? ពួកគេស្វែងរកសេចក្ដីអាថ៌កំបាំង ពួកគេស្វែងរកការសម្ងាត់ដែលមានតែស្ថានសួគ៌ប៉ុណ្ណោះទើបដឹង ហើយពួកគេស្វែងរកគោលលទ្ធិដ៏ខ្ពង់ខ្ពស់ និងចំណេះដឹងដ៏ជ្រាលជ្រៅមួយចំនួន។ ហេតុដូច្នេះហើយ បើវិនិច្ឆ័យតាមអាកប្បកិរិយារបស់មនុស្សប្រភេទនេះ នៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់ និងសារជាតិធម្មជាតិរបស់ពួកគេ ពួកគេសុទ្ធតែជាពួកអ្នកមិនជឿទាំងស្រុងតែម្ដង។ អ្វីដែលពួកគេចង់បានគឺគ្មានអ្វីក្រៅពីគោលដៅដ៏ល្អ អនាគតដ៏ល្អ និងវាសនាដ៏ល្អនោះទេ។ ពួកគេមិនទទួលយកព្រះបន្ទូលរបស់ព្រះជាម្ចាស់ដោយចិត្តស្មោះសរឡើយ ប៉ុន្តែផ្ទុយទៅវិញ ពួកគេព្យាយាមស្វែងរកឱកាស និងផ្លូវផ្សេងៗនៅក្នុងព្រះបន្ទូលរបស់ទ្រង់ ដើម្បីទទួលបានអ្វីៗដែលពួកគេចង់បាន និងដើម្បីបំពេញបំណងប្រាថ្នា ព្រមទាំងមហិច្ឆតារបស់ពួកគេ សម្រាប់ការទទួលបានព្រះពរ។ ហេតុដូច្នេះហើយ មនុស្សប្រភេទនេះនឹងមិនដែលចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ឬជាផ្លូវដែលពួកគេត្រូវតែគោរពតាមឡើយ។ ប្រសិនបើពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាបែបនេះ នោះតើពួកគេមានអាកប្បកិរិយាបែបណាចំពោះសេចក្ដីតម្រូវដ៏ជាមូលដ្ឋានបំផុតមួយរបស់មនុស្សជាតិនៅក្នុងព្រះបន្ទូលរបស់ព្រះជាម្ចាស់ ពោលគឺការបំពេញភារកិច្ចរបស់ពួកគេ ក្នុងនាមជាភាវៈដែលព្រះបានបង្កើតនោះ? នៅថ្ងៃនេះ យើងនឹងប្រកបគ្នាអំពីចំណុចទីពីរគឺ របៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ ហើយលាតត្រដាងថាតើពួកទទឹងនឹងព្រះគ្រីស្ទមានការបង្ហាញចេញ និងអាកប្បកិរិយាអ្វីខ្លះ នៅពេលបំពេញភារកិច្ចរបស់ពួកគេ។

២. របៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ

ពួកទទឹងនឹងព្រះគ្រីស្ទមិនប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាទទួលយក និងចុះចូលឡើយ ដូច្នេះហើយ ពួកគេប្រាកដជាមិនអាចប្រព្រឹត្តចំពោះសេចក្ដីតម្រូវនៅក្នុងព្រះបន្ទូលរបស់ទ្រង់ ដែលថាមនុស្សជាតិត្រូវបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើត ដោយអាកប្បកិរិយាទទួលយកសេចក្ដីពិតបានឡើយ។ ហេតុដូច្នេះហើយ ក្នុងទិដ្ឋភាពម្យ៉ាង ពួកគេទាស់ទទឹងនឹងភារកិច្ចដែលព្រះជាម្ចាស់បាន ផ្ទុកផ្ដាក់ឱ្យមនុស្ស ហើយមិនចង់បំពេញភារកិច្ចរបស់ពួកគេឡើយ ចំណែកឯម្យ៉ាងវិញទៀត ពួកគេខ្លាចបាត់បង់ឱកាសក្នុងការទទួលបានព្រះពរ។ ការណ៍នេះបង្កើតឱ្យមានការដោះដូរមួយប្រភេទ។ តើការដោះដូរនោះជាអ្វីទៅ? ពួកគេរកឃើញពីព្រះបន្ទូលរបស់ព្រះជាម្ចាស់ថា ប្រសិនបើមនុស្សមិនបំពេញភារកិច្ចរបស់ខ្លួនទេ ពួកគេអាចនឹងត្រូវបានជម្រុះចោល ថាប្រសិនបើពួកគេមិនបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើតទេ ពួកគេនឹងគ្មានឱកាសទទួលបានសេចក្ដីពិតឡើយ ហើយថាប្រសិនបើពួកគេមិនបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើតទេ នៅថ្ងៃអនាគត ពួកគេអាចនឹងបាត់បង់ព្រះពររបស់ពួកគេនៅក្នុងនគរស្ថានសួគ៌។ តើការណ៍នេះបញ្ជាក់ពីអ្វី? ការណ៍នេះបញ្ជាក់ថា ប្រសិនបើនរណាម្នាក់មិនបំពេញភារកិច្ចរបស់ខ្លួនទេ គេនឹងបាត់បង់ឱកាសក្នុងការទទួលបានព្រះពរជាមិនខាន។ បន្ទាប់ពីពួកទទឹងនឹងព្រះគ្រីស្ទទទួលបានព័ត៌មានបែបនេះពីព្រះបន្ទូលរបស់ព្រះជាម្ចាស់ និងពីការប្រកបគ្នា ព្រមទាំងសេចក្ដីអធិប្បាយជាច្រើនមក បំណងប្រាថ្នា និងចំណាប់អារម្មណ៍ក្នុងការបំពេញភារកិច្ចរបស់ពួកគេក្នុងនាមជាភាវៈដែលព្រះបានបង្កើត ក៏កើតមានឡើងយ៉ាងជ្រៅនៅក្នុងដួងចិត្តរបស់ពួកគេ។ តើការកើតមានបំណងប្រាថ្នា និងចំណាប់អារម្មណ៍បែបនេះ បង្ហាញថាពួកគេអាចលះបង់ខ្លួនដើម្បីព្រះជាម្ចាស់ដោយស្មោះសរ និងបំពេញភារកិច្ចរបស់ពួកគេដោយស្មោះសរដែរឬទេ? បើវិនិច្ឆ័យតាមសារជាតិធម្មជាតិរបស់ពួកទទឹងនឹងព្រះគ្រីស្ទ ចំណុចនេះគឺពិបាកនឹងឈានដល់ណាស់។ ចុះតើអ្វីទៅដែលបណ្ដាលឱ្យពួកគេបំពេញភារកិច្ចរបស់ពួកគេ? គួរតែមានបញ្ជីគិតគូរអំពីរឿងនេះនៅក្នុងដួងចិត្តរបស់មនុស្សគ្រប់រូប ហើយគួរតែមានរឿងរ៉ាវជាក់លាក់មួយចំនួននៅក្នុងបញ្ជីគិតគូរនេះ។ ដូច្នេះ តើកំណត់ត្រានេះនៅក្នុងដួងចិត្តរបស់អាទទឹងនឹងព្រះគ្រីស្ទ មានលក្ខណៈបែបណាទៅ? ពួកគេធ្វើការគិតគូរយ៉ាងល្អិតល្អន់ ត្រឹមត្រូវ ជាក់ច្បាស់ និងហ្មត់ចត់បំផុត ដូច្នេះ វាមិនមែនជា បញ្ជី គិតគូរដ៏ច្របូកច្របល់ឡើយ។ នៅពេលពួកគេសម្រេចចិត្តបំពេញភារកិច្ចរបស់ខ្លួន ជាដំបូង ពួកគេគិតគូរថា៖ «ប្រសិនបើខ្ញុំត្រូវបំពេញភារកិច្ចរបស់ខ្ញុំនៅពេលនេះ ខ្ញុំនឹងត្រូវលះបង់ក្ដីអំណរនៃការនៅជួបជុំជាមួយគ្រួសារ ហើយខ្ញុំនឹងត្រូវលះបង់អាជីព និងអនាគតខាងលោកីយ៍របស់ខ្ញុំ។ ប្រសិនបើខ្ញុំបោះបង់របស់ទាំងនេះចោលដើម្បីបំពេញភារកិច្ចរបស់ខ្ញុំ តើខ្ញុំអាចទទួលបានអ្វីខ្លះ? ព្រះបន្ទូលរបស់ព្រះជាម្ចាស់ថ្លែងថា នៅក្នុងយុគសម័យចុងក្រោយនេះ អស់អ្នកណាដែលអាចជួបព្រះជាម្ចាស់ អ្នកដែលអាចបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ និងអ្នកដែលអាចនៅសេសសល់រហូតដល់ទីបញ្ចប់ គឺជាអ្នកដែលអាចទទួលបានព្រះពរយ៉ាងធំធេង។ ដោយឃើញថាព្រះបន្ទូលរបស់ព្រះជាម្ចាស់ថ្លែងដូច្នេះ ខ្ញុំសន្មតថាព្រះជាម្ចាស់អាចធ្វើវាបាន ហើយសម្រេចវាបានស្របតាមព្រះបន្ទូលទាំងនេះ។ លើសពីនេះ ព្រះជាម្ចាស់បានធ្វើសេចក្ដីសន្យាជាច្រើនដល់មនុស្សទាំងនេះ ដែលអាចបំពេញភារកិច្ចរបស់ពួកគេ និងអាចលះបង់ខ្លួនដើម្បីទ្រង់!» តាមរយៈការសិក្សាព្រះបន្ទូលរបស់ព្រះជាម្ចាស់ ពួកគេយល់ឃើញពីសេចក្ដីសន្យាជាច្រើន ដែលព្រះជាម្ចាស់បានធ្វើឡើងនៅក្នុងយុគសម័យចុងក្រោយ ចំពោះមនុស្សដែលបំពេញភារកិច្ចរបស់ពួកគេ ហើយចំណុចនេះ បូករួមទាំងការស្រមើស្រមៃផ្ទាល់ខ្លួនរបស់ពួកគេ និងសញ្ញាណទាំងអស់ដែលត្រូវបានបង្កើតឡើងដោយការវិភាគ និងការពិនិត្យពិច័យព្រះបន្ទូលទាំងនេះដោយខ្លួនឯង បង្កើតឱ្យមានចំណាប់អារម្មណ៍ និងកម្លាំងជំរុញចិត្តយ៉ាងជ្រាលជ្រៅចំពោះការបំពេញភារកិច្ចរបស់ពួកគេ។ បន្ទាប់មក ពួកគេទៅអធិដ្ឋាននៅចំពោះព្រះជាម្ចាស់ ជាទីដែលពួកគេធ្វើការសន្យា និងការស្បថស្បែយ៉ាងឱឡារិក ដោយបង្កើតការតាំងចិត្តក្នុងការបោះបង់ និងលះបង់អ្វីៗគ្រប់យ៉ាងដើម្បីព្រះជាម្ចាស់ ដើម្បីថ្វាយជីវិតនេះដល់ទ្រង់ និងលះបង់ចោលនូវសុភមង្គលខាងសាច់ឈាម និងអនាគតទាំងអស់។ ទោះបីជាពួកគេអធិដ្ឋានតាមរបៀបនេះ ហើយពាក្យសម្ដីរបស់ពួកគេហាក់ដូចជាត្រឹមត្រូវទាំងអស់ក៏ដោយ ក៏អ្វីដែលពួកគេគិតនៅក្នុងជម្រៅចិត្ត គឺមានតែពួកគេផ្ទាល់ទើបដឹង និងព្រះជាម្ចាស់ប៉ុណ្ណោះទើបជ្រាប។ ការអធិដ្ឋាន និងការតាំងចិត្តរបស់ពួកគេហាក់ដូចជាបរិសុទ្ធ ហាក់បីដូចជាពួកគេកំពុងធ្វើបែបនេះដើម្បីតែសម្រេចការផ្ទុកផ្ដាក់របស់ព្រះជាម្ចាស់ ដើម្បីបំពេញភារកិច្ចរបស់ពួកគេ និងបំពេញតាមបំណងព្រះហឫទ័យរបស់ព្រះជាម្ចាស់ប៉ុណ្ណោះ ប៉ុន្តែនៅក្នុងជម្រៅដួងចិត្តរបស់ពួកគេ ពួកគេកំពុងគិតគូរពីរបៀបដែលពួកគេអាចទទួលបានព្រះពរ និងទទួលបានអ្វីៗដែលពួកគេចង់បាន តាមរយៈការបំពេញភារកិច្ចរបស់ពួកគេ និងអ្វីដែលពួកគេអាចធ្វើបាន ដើម្បីឱ្យព្រះជាម្ចាស់ទតឃើញអ្វីៗគ្រប់យ៉ាងដែលពួកគេបានលះបង់ និងធ្វើឱ្យទ្រង់ចាប់ព្រះហឫទ័យយ៉ាងខ្លាំងចំពោះអ្វីដែលពួកគេបានលះបង់ និងអ្វីដែលពួកគេបានធ្វើ ដើម្បីឱ្យទ្រង់នឹងនឹកចាំពីអ្វីដែលពួកគេបានធ្វើ ហើយទីបំផុត ប្រទានដល់ពួកគេនូវអនាគត និងព្រះពរដែលពួកគេចង់បាន។ មុនពេលសម្រេចចិត្តបំពេញភារកិច្ចរបស់ពួកគេ នៅក្នុងជម្រៅដួងចិត្តរបស់ពួកគេ ពួកទទឹងនឹងព្រះគ្រីស្ទពោរពេញទៅដោយការរំពឹងទុកចំពោះអនាគតរបស់ពួកគេ ការទទួលបានព្រះពរ គោលដៅដ៏ល្អ និងថែមទាំងមកុដមួយទៀតផង ហើយពួកគេមានទំនុកចិត្តយ៉ាងមុតមាំបំផុត ក្នុងការទទួលបានរបស់ទាំងនេះ។ ពួកគេមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ពួកគេ ដោយមានចេតនា និងសេចក្ដីប្រាថ្នាបែបនេះ។ ដូច្នេះ តើការបំពេញភារកិច្ចរបស់ពួកគេ មានផ្ទុកនូវចិត្តស្មោះសរ សេចក្ដីជំនឿពិតប្រាកដ និងភាពស្មោះត្រង់ដែលព្រះជាម្ចាស់តម្រូវដែរឬទេ? នៅចំណុចនេះ គេមិនទាន់អាចមើលឃើញពីភាពស្មោះត្រង់ សេចក្ដីជំនឿ ឬចិត្តស្មោះសរពិតប្រាកដរបស់ពួកទទឹងនឹងព្រះគ្រីស្ទនៅឡើយទេ ពីព្រោះមនុស្សគ្រប់រូបមានផ្នត់គំនិតដោះដូរទាំងស្រុង មុនពេលពួកគេបំពេញភារកិច្ចរបស់ខ្លួន។ មនុស្សគ្រប់រូបធ្វើការសម្រេចចិត្តបំពេញភារកិច្ចរបស់ពួកគេ ដោយមានការជំរុញពីផលប្រយោជន៍ ហើយក៏ផ្អែកលើលក្ខខណ្ឌជាមុននៃមហិច្ឆតា និងបំណងប្រាថ្នាដ៏ហូរហៀររបស់ពួកគេផងដែរ។ តើចេតនារបស់ពួកទទឹងនឹងព្រះគ្រីស្ទក្នុងការបំពេញភារកិច្ចរបស់ពួកគេ គឺជាអ្វីទៅ? គឺដើម្បីធ្វើការដោះដូរ ដើម្បីធ្វើការជួញដូរ។ គេអាចនិយាយបានថា ទាំងនេះគឺជាលក្ខខណ្ឌដែលពួកទទឹងនឹងព្រះគ្រីស្ទបានកំណត់សម្រាប់ការបំពេញភារកិច្ចគឺ៖ «ប្រសិនបើខ្ញុំបំពេញភារកិច្ចរបស់ខ្ញុំ នោះខ្ញុំត្រូវតែទទួលបានព្រះពរ និងមានគោលដៅដ៏ល្អមួយ។ ខ្ញុំត្រូវតែទទួលបានព្រះពរ និងផលប្រយោជន៍ទាំងអស់ ដែលព្រះជាម្ចាស់បានមានព្រះបន្ទូលថាត្រូវបានរៀបចំទុកសម្រាប់មនុស្សជាតិ។ ប្រសិនបើខ្ញុំមិនអាចទទួលបានរបស់ទាំងនោះទេ នោះខ្ញុំនឹងមិនបំពេញភារកិច្ចនេះឡើយ»។ ពួកគេមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ខ្លួន ដោយមានចេតនា មហិច្ឆតា និងបំណងប្រាថ្នាបែបនេះ។ វាហាក់ដូចជាពួកគេពិតជាមានចិត្តស្មោះសរខ្លះមែន ហើយជាការពិតណាស់ សម្រាប់អស់អ្នកដែលជាអ្នកជឿថ្មី និងទើបតែចាប់ផ្ដើមបំពេញភារកិច្ចរបស់ខ្លួន វាក៏អាចត្រូវបានហៅថាជាភាពក្លៀវក្លាផងដែរ។ ប៉ុន្តែ គ្មានសេចក្ដីជំនឿ ឬភាពស្មោះត្រង់ពិតប្រាកដនៅក្នុងរឿងនេះឡើយ គឺមានត្រឹមតែកម្រិតនៃភាពក្លៀវក្លាប៉ុណ្ណោះ។ វាមិនអាចត្រូវបានហៅថាជាភាពស្មោះសរឡើយ។ បើវិនិច្ឆ័យតាមអាកប្បកិរិយារបស់ពួកទទឹងនឹងព្រះគ្រីស្ទចំពោះការបំពេញភារកិច្ចរបស់ពួកគេនេះ វាគឺជាការដោះដូរទាំងស្រុង ហើយពោរពេញទៅដោយបំណងប្រាថ្នារបស់ពួកគេចំពោះផលប្រយោជន៍ ដូចជាការទទួលបានព្រះពរ ការចូលទៅក្នុងនគរស្ថានសួគ៌ ការទទួលបានមកុដ និងការទទួលបានរង្វាន់នានា។ ដូច្នេះមើលពីសំបកក្រៅទៅ ពួកទទឹងនឹងព្រះគ្រីស្ទជាច្រើន មុនពេលត្រូវបានបណ្ដេញចេញ គឺកំពុងបំពេញភារកិច្ចរបស់ពួកគេ ហើយថែមទាំងបានលះបង់ច្រើនជាង និងរងទុក្ខច្រើនជាងមនុស្សទូទៅទៅទៀត។ អ្វីដែលពួកគេលះបង់ និងតម្លៃដែលពួកគេបានលះបង់ គឺប្រហាក់ប្រហែលនឹងប៉ុលដែរ ហើយពួកគេក៏រត់ចុះរត់ឡើងមិនតិចជាងប៉ុលនោះដែរ។ នេះជារឿងដែលមនុស្សគ្រប់គ្នាអាចមើលឃើញ។ បើនិយាយពីឥរិយាបថ និងការតាំងចិត្តរបស់ពួកគេក្នុងការរងទុក្ខ និងលះបង់វិញ ពួកគេមិនគួរណាមិនទទួលបានអ្វីសោះនោះទេ។ ក៏ប៉ុន្តែ ព្រះជាម្ចាស់មិនទតមើលមនុស្សម្នាក់ដោយផ្អែកលើឥរិយាបថខាងក្រៅរបស់គេឡើយ ប៉ុន្តែផ្អែកលើសារជាតិរបស់គេ និស្ស័យរបស់គេ អ្វីដែលគេបញ្ចេញឱ្យឃើញ ព្រមទាំងធម្មជាតិ និងសារជាតិនៃរឿងនីមួយៗដែលគេធ្វើ។ នៅពេលមនុស្សវិនិច្ឆ័យ និងប្រព្រឹត្តចំពោះអ្នកដទៃ ពួកគេកំណត់ថាអ្នកទាំងនោះជានរណា ដោយផ្អែកតែលើឥរិយាបថខាងក្រៅរបស់អ្នកទាំងនោះ ទំហំនៃការរងទុក្ខរបស់អ្នកទាំងនោះ និងការលះបង់របស់អ្នកទាំងនោះប៉ុណ្ណោះ ហើយនេះគឺជាកំហុសដ៏ធ្ងន់ធ្ងរមួយ។

អាកប្បកិរិយារបស់ពួកទទឹងនឹងព្រះគ្រីស្ទនៅក្នុងការប្រព្រឹត្តចំពោះភារកិច្ចរបស់ពួកគេ គឺមានលក្ខណៈបែបនេះតាំងពីដើមដំបូងមកម្ល៉េះ។ ពួកគេមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ខ្លួន ដោយមានមហិច្ឆតា បំណងប្រាថ្នា និងការដោះដូរ។ នេះហើយគឺជាអ្វីដែលពួកគេគិតគូរ និងរៀបចំផែនការយ៉ាងជ្រៅនៅក្នុងដួងចិត្តរបស់ពួកគេ មុនពេលបំពេញភារកិច្ចរបស់ខ្លួន។ តើផែនការរបស់ពួកគេគឺជាអ្វីទៅ? តើស្នូល និងចំណុចសំខាន់នៃការគិតគូររបស់ពួកគេគឺជាអ្វីទៅ? ពួកគេមានគោលបំណងចង់ទទួលបានព្រះពរ ចង់មានគោលដៅដ៏ល្អមួយ ហើយមនុស្សមួយចំនួនថែមទាំងមានគោលបំណងចង់គេចផុតពីមហន្តរាយទៀតផង។ នេះគឺជាចេតនារបស់ពួកគេ។ ពួកគេ ពិនិត្យពិច័យព្រះបន្ទូលរបស់ព្រះជាម្ចាស់ម្ដងហើយម្ដងទៀត ប៉ុន្តែទោះបីជាខិតខំយ៉ាងណាក៏ដោយ ក៏ពួកគេមិនអាចមើលឃើញថា ព្រះបន្ទូលរបស់ព្រះជាម្ចាស់សុទ្ធតែជាសេចក្ដីពិត ថានៅក្នុងព្រះបន្ទូលរបស់ព្រះជាម្ចាស់មានផ្លូវនៃការអនុវត្ត ហើយថាព្រះបន្ទូលរបស់ព្រះជាម្ចាស់អាចអនុញ្ញាតឱ្យមនុស្សត្រូវបានបន្សុទ្ធ សម្រេចបានការផ្លាស់ប្ដូរនិស្ស័យ និងទទួលបានសេចក្ដីសង្គ្រោះនោះឡើយ។ ពួកគេមិនអាចមើលឃើញរឿងទាំងនេះទេ ទោះបីជាពួកគេខិតខំមើលយ៉ាងណាក៏ដោយ។ មិនថាពួកគេអានព្រះបន្ទូលរបស់ព្រះជាម្ចាស់យ៉ាងណានោះទេ ក៏អ្វីដែលពួកគេខ្វល់ខ្វាយបំផុត និងចាត់ទុកថាសំខាន់បំផុតនោះ គឺគ្មានអ្វីក្រៅពីព្រះពរ និងសេចក្ដីសន្យាដែលព្រះជាម្ចាស់ប្រទានដល់អស់អ្នកណាដែលបោះបង់ លះបង់ ស៊ូទ្រាំនឹងទុក្ខលំបាក និងលះបង់តម្លៃដើម្បីទ្រង់នោះឡើយ។ នៅពេលពួកគេរកឃើញអ្វីដែលពួកគេជឿថាជាខ្លឹមសារដ៏សំខាន់បំផុត និងជាស្នូលបំផុតនៅក្នុងព្រះបន្ទូលរបស់ព្រះជាម្ចាស់ នោះវាហាក់បីដូចជាពួកគេបានរកឃើញខ្សែជីវិតអ៊ីចឹង។ ពួកគេមានអារម្មណ៍ថា វាហាក់ដូចជាពួកគេនឹងទទួលបានព្រះពរយ៉ាងធំធេង ហើយគិតថាពួកគេគឺជាមនុស្សដែលមានពរ និងមានសំណាងបំផុតនៅក្នុងយុគសម័យនេះ។ ហេតុដូច្នេះហើយ ពួកគេត្រេកអរយ៉ាងជ្រៅនៅក្នុងដួងចិត្តរបស់ពួកគេថា៖ «ខ្ញុំបានជួបពេលវេលាដ៏ល្អមួយនៅក្នុងជីវិតនេះហើយ។ គ្មានសាវ័ក និងហោរាណាម្នាក់នៅទូទាំងយុគសម័យនានា ធ្លាប់បានជួបព្រះគ្រីស្ទនៃគ្រាចុងក្រោយឡើយ។ ថ្ងៃនេះ ខ្ញុំកំពុងដើរតាមព្រះគ្រីស្ទនៃគ្រាចុងក្រោយ ដូច្នេះ ខ្ញុំមិនអាចខកខានឱកាសក្នុងការទទួលបានព្រះពរយ៉ាងធំធេងនេះបានឡើយ។ នេះគឺជាឱកាសដើម្បីទទួលបានរង្វាន់ និងទទួលបានមកុដមួយ! ពួកអ្នកគ្មានជំនឿនឹងមិនមានសំណាងនេះទេ ហើយមិនថាពួកគេសោយសុខក្នុងជីវិតនេះបានល្អយ៉ាងណា ឬមានឋានៈខ្ពស់កម្រិតណានោះទេ ក៏នៅពេលដែលភយន្តរាយដ៏ធំសម្បើមមកដល់ ពួកគេនឹងត្រូវបំផ្លាញចោលទាំងអស់។ ហេតុដូច្នេះហើយ ខ្ញុំត្រូវតែបោះបង់ការសប្បាយខាងសាច់ឈាមនៃលោកីយ៍នេះ ពីព្រោះមិនថាខ្ញុំសោយសុខនឹងរបស់ទាំងនេះខ្លាំងប៉ុនណានោះទេ ក៏ពួកវាគឺជារបស់បណ្ដោះអាសន្ន និងមិនស្ថិតស្ថេរឡើយ។ ខ្ញុំត្រូវសម្លឹងមើលទៅអនាគត ហើយទទួលបានព្រះពរ និងរង្វាន់កាន់តែធំធេង ព្រមទាំងមកុដកាន់តែធំមួយ!» ដូច្នេះហើយ នៅក្នុងដួងចិត្តរបស់ពួកគេ ពួកគេព្រមានខ្លួនឯងថា៖ «នៅក្នុងការបំពេញភារកិច្ចរបស់ខ្ញុំ មិនថាខ្ញុំរងទុក្ខខ្លាំងប៉ុនណា ឬត្រូវរត់ចុះរត់ឡើងច្រើនប៉ុនណាទេ មិនថាខ្ញុំត្រូវជាប់គុក ឬត្រូវគេធ្វើទារុណកម្មទេ ហើយមិនថាខ្ញុំជួបប្រទះនឹងការលំបាកអ្វីនោះទេ ខ្ញុំត្រូវតែតស៊ូ តស៊ូ ហើយតស៊ូបន្ថែមទៀត! ខ្ញុំមិនអាចបាក់ទឹកចិត្តឡើយ ខ្ញុំត្រូវតែស៊ូទ្រាំនឹងភាពអាម៉ាស់គ្រប់បែបយ៉ាង និងរែកពុនបន្ទុកដ៏ធ្ងន់មួយ ហើយតស៊ូរហូតដល់វិនាទីចុងក្រោយ។ ខ្ញុំជឿថាអ្វីដែលព្រះជាម្ចាស់បានមានព្រះបន្ទូលថា “អ្នកដែលដើរតាមដល់ទីបញ្ចប់នឹងត្រូវបានសង្គ្រោះ” ច្បាស់ជានឹងក្លាយជាការពិតសម្រាប់ខ្ញុំមិនខាន»។ តើគំនិត និងមតិណាមួយដែលពួកគេគិត និងជឿនៅក្នុងដួងចិត្តរបស់ពួកគេ ស្របទៅនឹងសេចក្ដីពិតដែរឬទេ? (មិនស្របទេ។) គ្មានគំនិតណាមួយស្របទៅនឹងសេចក្ដីពិតឡើយ ហើយក៏គ្មានគំនិតណាមួយស្របតាមព្រះបន្ទូលរបស់ព្រះជាម្ចាស់ ឬបំណងព្រះហឫទ័យរបស់ព្រះជាម្ចាស់ដែរ ពួកវាសុទ្ធតែជាការគិតគូរ និងជាផែនការសម្រាប់អនាគត និងវាសនាផ្ទាល់ខ្លួនរបស់ពួកគេប៉ុណ្ណោះ។ នៅក្នុងជម្រៅដួងចិត្តរបស់ពួកគេ ពួកគេមិនមានចំណាប់អារម្មណ៍លើសេចក្ដីតម្រូវណាមួយចំពោះមនុស្សជាតិ ដែលបានលើកឡើងនៅក្នុងព្រះបន្ទូលរបស់ព្រះជាម្ចាស់ឡើយ ពួកគេមិនខ្វល់ខ្វាយនឹងរឿងទាំងនោះទេ។ នៅក្នុងជម្រៅដួងចិត្តរបស់ពួកគេ ពួកគេមានការស្អប់ខ្ពើម និងទាស់ទទឹងនឹងការលាតត្រដាងពីមនុស្សជាតិ និងសេចក្ដីតម្រូវចំពោះពួកគេនៅក្នុងព្រះបន្ទូលរបស់ព្រះជាម្ចាស់ ហើយថែមទាំងបង្កើតបានជាសញ្ញាណទៀតផង ដូច្នេះ នៅពេលពួកគេឃើញព្រះបន្ទូលទាំងនេះ ពួកគេមានអារម្មណ៍ទាស់ទទឹងនឹងព្រះបន្ទូលទាំងនោះ ហើយមានអារម្មណ៍មិនស្រួល ក្រោយមក ពួកគេក៏រំលងព្រះបន្ទូលទាំងនោះចោលដោយមិនអានតែម្ដង។ នៅពេលនិយាយដល់ការដាស់តឿន ការលួងលោម ការក្រើនរំលឹក សេចក្ដីករុណា និងក្ដីអាណិតអាសូរចំពោះមនុស្សជាតិនៅក្នុងព្រះបន្ទូលរបស់ព្រះជាម្ចាស់ ពួកគេបង្ហាញភាពធុញទ្រាន់ ហើយមិនសុខចិត្តទទួលយក ឬស្ដាប់ឡើយ ដោយជឿថាព្រះបន្ទូលទាំងនេះគឺជារឿងក្លែងក្លាយ។ នៅក្នុងដួងចិត្តរបស់ពួកគេ ពួកគេមានការស្អប់ខ្ពើម និងមានអារម្មណ៍ទាស់ទទឹងនឹងព្រះបន្ទូលនៃការជំនុំជម្រះ និងការវាយផ្ចាលរបស់ព្រះជាម្ចាស់ ព្រមទាំងកិច្ចការនៃការល្បងលរបស់ទ្រង់នៅក្នុងចំណោមមនុស្ស ហើយពួកគេមិនសុខចិត្តទទួលយកកិច្ចការទាំងនោះឡើយ ថែមទាំងគេចវេះពីកិច្ចការទាំងនោះទៀតផង។ ផ្ទុយទៅវិញ ពួកគេចាប់អារម្មណ៍យ៉ាងខ្លាំងតែចំពោះព្រះបន្ទូលអំពីសេចក្ដីសន្យា ឬព្រះពររបស់ព្រះជាម្ចាស់សម្រាប់មនុស្សជាតិប៉ុណ្ណោះ ហើយពួកគេថែមទាំងអានព្រះបន្ទូលទាំងនោះជាញឹកញាប់ ដើម្បីបំពេញបំណងប្រាថ្នាដ៏អន្ទះអន្ទែងនៃដួងចិត្តរបស់ពួកគេ ក្នុងការទទួលបានព្រះពរ ដោយអន្ទះសាចង់ត្រូវបានលើកឡើងទៅក្នុងនគរស្ថានសួគ៌ភ្លាមៗ និងត្រូវបានរំដោះចេញពីការរងទុក្ខទាំងអស់។ នៅពេលពួកគេលែងអាចតស៊ូនៅក្នុងដំណើរការនៃការបំពេញភារកិច្ចរបស់ពួកគេបានទៀត ហើយពួកគេចាប់ផ្ដើមមានការសង្ស័យថាតើពួកគេអាចទទួលបានព្រះពរដែរឬទេ ហើយ «សេចក្ដីជំនឿ» របស់ពួកគេមានភាពរង្គោះរង្គើ ឬនៅពេលឆន្ទៈរបស់ពួកគេមិនរឹងមាំ ហើយពួកគេចង់ថយក្រោយនោះ ពួកគេក៏អានព្រះបន្ទូលទាំងនេះ ហើយយកព្រះបន្ទូលទាំងនេះធ្វើជាកម្លាំងជំរុញចិត្តរបស់ពួកគេសម្រាប់ការបំពេញភារកិច្ច។ ពួកគេមិនដែលព្យាយាមរិះគិតពីសេចក្ដីពិតនៅក្នុងព្រះបន្ទូលរបស់ព្រះជាម្ចាស់ នៅក្នុងជំពូក ឬវគ្គអត្ថបទណាមួយរបស់ពួកគេឡើយ ហើយពួកគេមិនចង់ឆ្លងកាត់ការជំនុំជម្រះនៃព្រះបន្ទូលរបស់ព្រះជាម្ចាស់សូម្បីតែបន្តិច កុំថាឡើយដល់ទៅការស្គាល់ខ្លួនឯង និងមើលឃើញយ៉ាងច្បាស់ពីតថភាពនៃសេចក្ដីពុករលួយដ៏ជ្រាលជ្រៅរបស់មនុស្សជាតិ តាមរយៈព្រះបន្ទូលរបស់ព្រះជាម្ចាស់ទាំងនោះ ដែលលាតត្រដាងពីសារជាតិពុករលួយរបស់មនុស្សជាតិនោះ។ ពួកគេក៏ធ្វើជាមិនដឹងមិនឮចំពោះបំណងព្រះហឫទ័យ សេចក្ដីតម្រូវ និងការដាស់តឿនរបស់ព្រះជាម្ចាស់ចំពោះមនុស្សជាតិដែរ ដោយមិនខ្វល់ខ្វាយនឹងរឿងទាំងនោះ និងប្រព្រឹត្តចំពោះរឿងទាំងនោះដោយអាកប្បកិរិយាមិនគោរព និងព្រងើយកន្តើយ។ នៅក្នុងជម្រៅដួងចិត្តរបស់ពួកគេ ពួកគេជឿថា៖ «អ្វីដែលព្រះជាម្ចាស់មានព្រះបន្ទូល និងធ្វើ គឺគ្រាន់តែជាទម្រង់ការប៉ុណ្ណោះ តើនរណាអាចទទួលយកវាបាន? តើនរណាអាចយល់ពីវាបាន? តើនរណាអាចអនុវត្តតាមព្រះបន្ទូលរបស់ព្រះជាម្ចាស់បានយ៉ាងពិតប្រាកដទៅ? ព្រះបន្ទូលរបស់ព្រះជាម្ចាស់ទាំងនេះ សុទ្ធតែជារឿងគ្មានបានការ។ អ្វីដែលជាក់ស្ដែងបំផុតនោះគឺ ការដែលមនុស្សដោះដូរការបំពេញភារកិច្ចរបស់ពួកគេដើម្បីព្រះពរ គ្មានអ្វីជាក់ស្ដែងជាងនេះទៀតឡើយ»។ ដូច្នេះ ពួកគេស្វែងរកនៅក្នុងព្រះបន្ទូលរបស់ព្រះជាម្ចាស់ម្ដងហើយម្ដងទៀត ហើយនៅពេលពួកគេបានរកឃើញផ្លូវនេះ ពួកគេចាត់ទុកការបំពេញភារកិច្ចរបស់ខ្លួន ជាផ្លូវតែមួយគត់ដើម្បីទទួលបានព្រះពរ។ ទាំងនេះគឺជាចេតនា គោលបំណង និងការគិតគូរដ៏ជ្រាលជ្រៅបំផុតរបស់ពួកទទឹងនឹងព្រះគ្រីស្ទ នៅពេលបំពេញភារកិច្ចរបស់ពួកគេ។ ដូច្នេះ តើពួកគេបង្ហាញនូវការសម្ដែងចេញ និងការបញ្ចេញឱ្យឃើញអ្វីខ្លះ នៅក្នុងដំណើរការនៃការបំពេញភារកិច្ចរបស់ពួកគេ ដែលអនុញ្ញាតឱ្យមនុស្សមើលឃើញថា សារជាតិរបស់មនុស្សបែបនេះ គឺជាសារជាតិរបស់អាទទឹងនឹងព្រះគ្រីស្ទទាំងស្រុងនោះ? វាមិនមែនជារឿងចៃដន្យទេ ដែលពួកទទឹងនឹងព្រះគ្រីស្ទអាចបំពេញភារកិច្ចរបស់ពួកគេបាន ពួកគេប្រាកដណាស់ថាបំពេញភារកិច្ចរបស់ពួកគេដោយមានចេតនា និងគោលបំណងផ្ទាល់ខ្លួន ព្រមទាំងបំណងប្រាថ្នាចង់ទទួលបានព្រះពរ។ ទោះបីជាពួកគេបំពេញភារកិច្ចអ្វីក៏ដោយ ក៏គោលបំណង និងអាកប្បកិរិយារបស់ពួកគេ ប្រាកដជាមិនអាចកាត់ផ្ដាច់ពីការទទួលបានព្រះពរ គោលដៅដ៏ល្អ ព្រមទាំងអនាគត និងវាសនាដ៏ល្អ ដែលពួកគេគិត និងខ្វល់ខ្វាយទាំងយប់ទាំងថ្ងៃនោះឡើយ។ ពួកគេប្រៀបដូចជាអ្នកជំនួញអ៊ីចឹង ដែលមិននិយាយពីរឿងអ្វីផ្សេង ក្រៅពីការងាររបស់ពួកគេឡើយ។ អ្វីក៏ដោយដែលពួកទទឹងនឹងព្រះគ្រីស្ទធ្វើ គឺសុទ្ធតែផ្សារភ្ជាប់ទៅនឹងកេរ្ដិ៍ឈ្មោះ លាភសក្ការៈ និងឋានៈ វាសុទ្ធតែផ្សារភ្ជាប់ទៅនឹងការទទួលបានព្រះពរ ព្រមទាំងអនាគត និងវាសនា។ នៅក្នុងជម្រៅចិត្ត ដួងចិត្តរបស់ពួកគេពោរពេញទៅដោយរឿងបែបនេះ នេះហើយគឺជាសារជាតិធម្មជាតិរបស់ពួកទទឹងនឹងព្រះគ្រីស្ទ។ ពិតជាដោយសារតែសារជាតិធម្មជាតិប្រភេទនេះហើយ ទើបអ្នកដទៃអាចមើលឃើញយ៉ាងច្បាស់ថា ចុងបញ្ចប់របស់ពួកគេ គឺត្រូវបានជម្រុះចោល។

នៅក្នុងព្រះបន្ទូលរបស់ព្រះជាម្ចាស់ ព្រះជាម្ចាស់មានសេចក្ដីតម្រូវចំពោះមនុស្សគ្រប់ប្រភេទ ហើយមានសេចក្ដីតម្រូវ និងមានព្រះបន្ទូលយ៉ាងច្បាស់លាស់អំពីភារកិច្ច និងកិច្ចការគ្រប់ប្រភេទ។ ព្រះបន្ទូលទាំងនេះសុទ្ធតែជាសេចក្ដីតម្រូវរបស់ព្រះជាម្ចាស់ចំពោះមនុស្សជាតិ ហើយសេចក្ដីតម្រូវទាំងនេះគឺជាអ្វីដែលមនុស្សគួរតែគោរពតាម ព្រមទាំងជាអ្វីដែលពួកគេគួរតែអនុវត្ត និងសម្រេចឱ្យបាន។ តើពួកទទឹងនឹងព្រះគ្រីស្ទមានអាកប្បកិរិយាបែបណាចំពោះព្រះបន្ទូលរបស់ព្រះជាម្ចាស់ និងសេចក្ដីតម្រូវរបស់ព្រះជាម្ចាស់? តើពួកគេប្រកាន់យកអាកប្បកិរិយាចុះចូលដែរឬទេ? តើពួកគេប្រកាន់យកអាកប្បកិរិយាទទួលយកដោយបន្ទាបខ្លួនដែរឬទេ? ពួកគេប្រាកដជាមិនធ្វើបែបនេះឡើយ។ ដោយសារតែនិស្ស័យរបស់ពួកគេ នៅពេលពួកទទឹងនឹងព្រះគ្រីស្ទមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ពួកគេ តើពួកគេអាចបំពេញវាបានល្អ ស្របតាមសេចក្ដីតម្រូវរបស់ព្រះជាម្ចាស់ និងការរៀបចំនៃដំណាក់របស់ព្រះជាម្ចាស់ដែរឬទេ? (អត់ទេ ពួកគេមិនអាចទេ។) ពួកគេដាច់ខាតមិនអាចធ្វើបានឡើយ។ នៅពេលពួកទទឹងនឹងព្រះគ្រីស្ទកំពុងបំពេញភារកិច្ចរបស់ពួកគេ គំនិតដំបូងរបស់ពួកគេមិនមែនជាការស្វែងរកគោលការណ៍ដែលពាក់ព័ន្ធនឹងការបំពេញភារកិច្ចរបស់ពួកគេ និងអ្វីដែលព្រះជាម្ចាស់តម្រូវ ឬអ្វីដែលជាច្បាប់ទម្លាប់នៃដំណាក់របស់ព្រះជាម្ចាស់នោះទេ។ ផ្ទុយទៅវិញ ជាដំបូង ពួកគេសាកសួរថាតើពួកគេនឹងទទួលបានព្រះពរ ឬទទួលបានរង្វាន់សម្រាប់ការបំពេញភារកិច្ចនេះដែរឬទេ។ ប្រសិនបើមិនប្រាកដថាពួកគេនឹងទទួលបានព្រះពរ ឬទទួលបានរង្វាន់ទេ នោះពួកគេមិនស្ម័គ្រចិត្តបំពេញភារកិច្ចនេះឡើយ ហើយទោះបីជាពួកគេបំពេញភារកិច្ចនេះក៏ដោយ ក៏ពួកគេនឹងធ្វើឱ្យតែរួចពីដៃដែរ។ ពួកទទឹងនឹងព្រះគ្រីស្ទបំពេញភារកិច្ចរបស់ពួកគេទាំងទើសទាល់ដើម្បីទទួលបានព្រះពរ។ ពួកគេក៏សាកសួរផងដែរថា តើពួកគេនឹងអាចសម្ញែងខ្លួន និងទទួលបានការគោរពពីអ្នកដទៃដោយការបំពេញភារកិច្ចនេះដែរឬទេ ហើយថាតើខាងលើ ឬព្រះជាម្ចាស់នឹងដឹងដែរឬទេ ប្រសិនបើពួកគេបំពេញភារកិច្ចនេះ។ ទាំងនេះគឺជាអ្វីដែលពួកគេពិចារណា នៅពេលដែលពួកគេបំពេញភារកិច្ច។ រឿងដំបូងដែលពួកគេចង់កំណត់ឱ្យច្បាស់ គឺថាតើពួកគេអាចទទួលបានផលប្រយោជន៍អ្វីខ្លះ ដោយការបំពេញភារកិច្ច ហើយថាតើពួកគេអាចទទួលបានព្រះពរដែរឬទេ។ នេះគឺជារឿងសំខាន់បំផុតសម្រាប់ពួកគេ។ ពួកគេមិនដែលគិតអំពីរបៀបគិតគូរដល់ព្រះរាជបំណងរបស់ព្រះជាម្ចាស់ និងតបស្នងសេចក្ដីស្រឡាញ់របស់ព្រះជាម្ចាស់ របៀបផ្សាយដំណឹងល្អ និងធ្វើបន្ទាល់ថ្វាយព្រះជាម្ចាស់ ដើម្បីឱ្យមនុស្សទទួលបានសេចក្ដីសង្គ្រោះរបស់ព្រះជាម្ចាស់ និងទទួលបានក្តីសុខឡើយ ហើយពួកគេកាន់តែមិនដែលស្វែងរកការយល់សេចក្ដីពិត ឬស្វែងរកវិធីដោះស្រាយនិស្ស័យពុករលួយរបស់ពួកគេ និងសម្តែងចេញនូវលក្ខណៈជាមនុស្សឡើយ។ ពួកគេមិនដែលពិចារណារឿងទាំងនេះទេ។ ពួកគេគ្រាន់តែគិតថាតើពួកគេអាចទទួលបានព្រះពរ និងទទួលបានផលប្រយោជន៍ដែរឬទេ តើត្រូវទទួលបានកន្លែងឈរជើង ទទួលបានឋានៈ ធ្វើឱ្យមនុស្សគោរពពួកគេ និងធ្វើឱ្យខ្លួនឯងលេចធ្លោ និងក្លាយជាមនុស្សពូកែជាងគេនៅក្នុងពួកជំនុំ និងនៅក្នុងចំណោមមនុស្សដោយរបៀបណា។ ពួកគេពិតជាមិនសុខចិត្តធ្វើជាអ្នកដើរតាមធម្មតាឡើយ។ ពួកគេតែងតែចង់ធ្វើជាអ្នកទីមួយនៅក្នុងពួកជំនុំ មានសិទ្ធិសម្រេចចុងក្រោយ ក្លាយជាអ្នកដឹកនាំ និងធ្វើឱ្យមនុស្សគ្រប់គ្នាស្តាប់ពួកគេ។ ទាល់តែបែបនេះ ទើបពួកគេអាចពេញចិត្តបាន។ អ្នករាល់គ្នាអាចឃើញថា ចិត្តរបស់ពួកទទឹងនឹងព្រះគ្រីស្ទពោរពេញទៅដោយរឿងទាំងនេះ។ តើពួកគេលះបង់ខ្លួនដើម្បីព្រះជាម្ចាស់ដោយពិតប្រាកដដែរឬទេ? តើពួកគេបំពេញភារកិច្ចរបស់ពួកគេក្នុងនាមជាភាវៈដែលព្រះបានបង្កើតដោយពិតប្រាកដដែរឬទេ? (ទេ។) ចុះតើពួកគេចង់ធ្វើអ្វី? (កាន់អំណាច។) ត្រឹមត្រូវហើយ។ ពួកគេនិយាយថា៖ «ចំពោះខ្ញុំ នៅក្នុងពិភពលោកនេះ ខ្ញុំចង់ពូកែជាងអ្នកផ្សេងទៀត។ ខ្ញុំត្រូវតែជាអ្នកទីមួយនៅក្នុងរាល់ក្រុមណាមួយ។ ខ្ញុំបដិសេធមិនធ្វើជាអ្នកទីពីរឡើយ ហើយខ្ញុំនឹងមិនធ្វើជាកូនចៅគេឡើយ។ ខ្ញុំចង់ធ្វើជាអ្នកដឹកនាំ និងមានសិទ្ធិសម្រេចចុងក្រោយនៅក្នុងរាល់ក្រុមមនុស្សណាមួយដែលខ្ញុំនៅជាមួយ។ ប្រសិនបើខ្ញុំមិនមានសិទ្ធិសម្រេចចុងក្រោយទេ នោះខ្ញុំនឹងព្យាយាមគ្រប់មធ្យោបាយដែលអាចធ្វើទៅបាន ដើម្បីបញ្ចុះបញ្ចូលអ្នករាល់គ្នា ដើម្បីធ្វើឱ្យអ្នករាល់គ្នាគោរពខ្ញុំ និងធ្វើឱ្យអ្នករាល់គ្នាជ្រើសរើសខ្ញុំជាអ្នកដឹកនាំ។ នៅពេលដែលខ្ញុំមានឋានៈ ខ្ញុំនឹងមានសិទ្ធិសម្រេចចុងក្រោយ មនុស្សគ្រប់គ្នានឹងត្រូវស្តាប់ខ្ញុំ។ អ្នកនឹងត្រូវធ្វើតាមរបៀបរបស់ខ្ញុំ ហើយអ្នកនឹងត្រូវស្ថិតនៅក្រោមការគ្រប់គ្រងរបស់ខ្ញុំ»។ មិនថាពួកទទឹងនឹងព្រះគ្រីស្ទបំពេញភារកិច្ចអ្វីក៏ដោយ ពួកគេនឹងព្យាយាមដាក់ខ្លួនឯងនៅក្នុងតំណែងខ្ពស់ នៅក្នុងតំណែងជាអ្នកនាំមុខគេ។ ពួកគេមិនអាចពេញចិត្តនឹងកន្លែងរបស់ពួកគេក្នុងនាមជាអ្នកដើរតាមធម្មតាឡើយ។ ហើយតើពួកគេចូលចិត្តអ្វីខ្លាំងបំផុត? គឺការឈរនៅចំពោះមុខមនុស្ស ដោយចេញបញ្ជា និងស្តីឱ្យមនុស្ស ដោយធ្វើឱ្យមនុស្សធ្វើតាមអ្វីដែលពួកគេនិយាយ។ ពួកគេមិនដែលគិតអំពីរបៀបបំពេញភារកិច្ចរបស់ពួកគេឱ្យបានត្រឹមត្រូវឡើយ ហើយពួកគេកាន់តែមិនស្វែងរកគោលការណ៍សេចក្ដីពិត ដើម្បីអនុវត្តសេចក្ដីពិត និងបំពេញព្រះហឫទ័យព្រះជាម្ចាស់ឡើយ ខណៈពេលបំពេញភារកិច្ចរបស់ពួកគេ។ ផ្ទុយទៅវិញ ពួកគេរិះរកគ្រប់មធ្យោបាយដើម្បីធ្វើឱ្យខ្លួនឯងលេចធ្លោ ដើម្បីធ្វើឱ្យអ្នកដឹកនាំគិតល្អពីពួកគេ និងដំឡើងតំណែងពួកគេ ដើម្បីឱ្យពួកគេអាចក្លាយជាអ្នកដឹកនាំ ឬអ្នកធ្វើការ និងអាចដឹកនាំអ្នកដទៃបាន។ នេះគឺជាអ្វីដែលពួកគេចំណាយពេលពេញមួយថ្ងៃគិត និងសង្ឃឹមចង់បាន។ ពួកទទឹងនឹងព្រះគ្រីស្ទមិនសុខចិត្តឱ្យអ្នកដទៃដឹកនាំឡើយ ហើយពួកគេក៏មិនសុខចិត្តធ្វើជាអ្នកដើរតាមធម្មតាដែរ ហើយកាន់តែមិនសុខចិត្តបំពេញភារកិច្ចរបស់ពួកគេដោយស្ងៀមស្ងាត់ដោយមិនចង់បានមុខមាត់ឡើយ។ មិនថាភារកិច្ចរបស់ពួកគេជាអ្វីនោះទេ ប្រសិនបើពួកគេមិនអាចនៅមុខគេ និងលេចធ្លោជាងគេបានទេ ប្រសិនបើពួកគេមិនអាចនៅពីលើអ្នកដទៃ និងដឹកនាំអ្នកដទៃបានទេ នោះពួកគេយល់ថា ការបំពេញភារកិច្ចរបស់ពួកគេគួរឱ្យធុញទ្រាន់ណាស់ ហើយក្លាយជាអវិជ្ជមាន និងចាប់ផ្ដើមខ្ជិលច្រអូស។ បើគ្មានការសរសើរ ឬការគោរពលើកតម្កើងពីអ្នកដទៃទេ នោះវាកាន់តែមិនគួរឱ្យចាប់អារម្មណ៍សម្រាប់ពួកគេ ហើយពួកគេកាន់តែគ្មានបំណងចង់បំពេញភារកិច្ចរបស់ពួកគេ។ ប៉ុន្តែប្រសិនបើពួកគេអាចនៅមុខគេ និងលេចធ្លោជាងគេ ក្នុងពេលបំពេញភារកិច្ចរបស់ពួកគេ និងទទួលបានសិទ្ធិសម្រេចចុងក្រោយ នោះពួកគេមានអារម្មណ៍ថាមានកម្លាំងចិត្ត ហើយនឹងស៊ូទ្រាំនឹងរាល់ការលំបាកណាមួយ។ ពួកគេតែងតែមានបំណងផ្ទាល់ខ្លួននៅក្នុងការបំពេញភារកិច្ចរបស់ពួកគេ ហើយពួកគេតែងតែចង់ធ្វើឱ្យខ្លួនឯងលេចធ្លោ ជាមធ្យោបាយដើម្បីបំពេញតម្រូវការរបស់ពួកគេក្នុងការយកឈ្នះអ្នកដទៃ និងបំពេញបំណងប្រាថ្នា និងមហិច្ឆតារបស់ពួកគេ។ ខណៈពេលបំពេញភារកិច្ចរបស់ពួកគេ បន្ថែមពីលើការប្រកួតប្រជែងយ៉ាងខ្លាំង ពោលគឺការប្រកួតប្រជែងក្នុងគ្រប់ទិដ្ឋភាព ដើម្បីឱ្យលេចធ្លោ ដើម្បីនៅចំណុចកំពូល ដើម្បីបានខ្ពស់ជាងអ្នកដទៃ ពួកគេក៏កំពុងគិតអំពីរបៀបរក្សាឋានៈ កេរ្តិ៍ឈ្មោះ និងកិត្តិយសបច្ចុប្បន្នរបស់ពួកគេផងដែរ។ ប្រសិនបើមាននរណាម្នាក់គំរាមកំហែងដល់ឋានៈ ឬកិត្យានុភាពរបស់ពួកគេ ពួកគេនឹងធ្វើគ្រប់មធ្យោបាយ និងមិនប្រណីដៃឡើយ ក្នុងការទាញទម្លាក់ និងកម្ចាត់អ្នកនោះចោល។ ពួកគេថែមទាំងប្រើមធ្យោបាយដ៏ថោកទាប ដើម្បីគាបសង្កត់អស់អ្នកណាដែលអាចដេញតាមសេចក្ដីពិត ដែលបំពេញភារកិច្ចរបស់ពួកគេដោយភាពស្មោះត្រង់ និងមានស្មារតីទទួលខុសត្រូវទៀតផង។ ពួកគេក៏ពោរពេញទៅដោយការច្រណែនឈ្នានីស និងសេចក្ដីស្អប់ចំពោះបងប្អូនប្រុសស្រី ដែលបំពេញភារកិច្ចរបស់ខ្លួនបានយ៉ាងល្អប្រសើរផងដែរ។ ពួកគេមានការស្អប់ជាពិសេសចំពោះអស់អ្នកណាដែលបងប្អូនប្រុសស្រីដទៃទៀតគាំទ្រ និងពេញចិត្ត។ ពួកគេជឿថាមនុស្សបែបនេះគឺជាការគំរាមកំហែងយ៉ាងធ្ងន់ធ្ងរដល់អ្វីដែលពួកគេខិតខំប្រឹងប្រែង ដល់កេរ្តិ៍ឈ្មោះ និងឋានៈរបស់ពួកគេ ហើយនៅក្នុងដួងចិត្តរបស់ពួកគេ ពួកគេស្បថថា៖ «មានឯងអត់អញ មានអញអត់ឯង យើងទាំងពីរមិនអាចនៅរួមគ្នាបានទេ ហើយប្រសិនបើអញមិនទាញទម្លាក់ និងកម្ចាត់ឯងចោលទេ អញមិនអាចរស់នៅបានសុខឡើយ!» ចំពោះបងប្អូនប្រុសស្រីណាដែលបញ្ចេញមតិខុសគ្នា អ្នកដែលលាតត្រដាងពីពួកគេ ឬអ្នកដែលគំរាមកំហែងដល់ឋានៈរបស់ពួកគេ ពួកគេមិនអត់ឱនឱ្យឡើយ៖ ពួកគេគិតរកគ្រប់មធ្យោបាយដើម្បីចាប់កំហុសអ្នកទាំងនោះ ដើម្បីវិនិច្ឆ័យ និងថ្កោលទោសអ្នកទាំងនោះ ដើម្បីបង្ខូចកេរ្តិ៍ឈ្មោះ និងទាញអ្នកទាំងនោះទម្លាក់ ហើយពួកគេនឹងមិនព្រមឈប់ឡើយ រហូតទាល់តែពួកគេធ្វើបានសម្រេច។ ពួកគេមានអាកប្បកិរិយាតែមួយគត់នៅក្នុងការប្រព្រឹត្តរបស់ពួកគេចំពោះមនុស្សណាម្នាក់គឺ៖ ប្រសិនបើបុគ្គលនោះគំរាមកំហែងដល់ឋានៈរបស់ពួកគេ ពួកគេនឹងទាញទម្លាក់ និងកម្ចាត់បុគ្គលនោះចោល។ បក្ខពួកដ៏ស្មោះស្ម័គ្រទាំងអស់របស់ពួកគេ គឺជាមនុស្សដែលអែបអបពួកគេ ហើយទោះបីជាមនុស្សទាំងនេះធ្វើរឿងអាក្រក់អ្វីក៏ដោយ និងបង្កការខូចខាតដល់កិច្ចការរបស់ពួកជំនុំ និងផលប្រយោជន៍នៃដំណាក់របស់ព្រះជាម្ចាស់ខ្លាំងប៉ុនណាក៏ដោយ ក៏ពួកគេនឹងលាក់បាំង និងការពារមនុស្សទាំងនោះដែរ។ នៅក្នុងដំណើរការនៃការបំពេញភារកិច្ចរបស់ពួកគេ ពួកទទឹងនឹងព្រះគ្រីស្ទតែងតែគ្រប់គ្រងកេរ្ដិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេ គ្រប់គ្រងនគរឯករាជ្យផ្ទាល់ខ្លួនរបស់ពួកគេ។ សារជាតិនៃការបំពេញភារកិច្ចរបស់ពួកគេ គឺតស៊ូដើម្បីនគរឯករាជ្យរបស់ពួកគេ និងតស៊ូដើម្បីអនាគត និងវាសនាផ្ទាល់ខ្លួនរបស់ពួកគេ។

ពួកទទឹងនឹងព្រះគ្រីស្ទមួយចំនួនដឹកនាំមនុស្សប្រហែលជាងដប់នាក់នៅក្នុងក្រុមតូចមួយ ហើយអ្នកខ្លះទៀតដឹកនាំមនុស្សមួយពួកជំនុំ ឬច្រើនជាងនេះទៅទៀត។ មិនថាពួកគេដឹកនាំមនុស្សប៉ុន្មាននាក់នោះទេ ក៏ពួកគេកំពុងតែគ្រប់គ្រងមនុស្សទាំងនេះរួចទៅហើយ នៅពេលបំពេញភារកិច្ច ហើយពួកគេក្ដោបក្ដាប់អំណាចដូចជាស្ដេចនៅក្នុងចំណោមអ្នកទាំងនោះ។ ពួកគេមិនខ្វល់ខ្វាយអំពីការដែលព្រះជាម្ចាស់ថ្កោលទោស និងស្អប់ខ្ពើមចំពោះរឿងបែបនេះឡើយ ហើយខ្វល់ខ្វាយតែអំពីការក្ដោបក្ដាប់អំណាចនៅក្នុងដៃឱ្យបានជាប់ និងគ្រប់គ្រងមនុស្សនៅក្រោមបង្គាប់ដែលពួកគេអាចគ្រប់គ្រងឱ្យបានយ៉ាងតឹងរ៉ឹងប៉ុណ្ណោះ។ ហេតុដូច្នេះហើយ បើវិនិច្ឆ័យតាមចេតនា និងការជំរុញចិត្តរបស់ពួកទទឹងនឹងព្រះគ្រីស្ទ នៅក្នុងការបំពេញភារកិច្ច សារជាតិរបស់ពួកគេគឺកាចសាហាវ និងទុច្ចរិត។ ដូច្នេះ ដោយផ្អែកលើឥរិយាបថរបស់ពួកគេនៅពេលបំពេញភារកិច្ច តើពួកគេបញ្ចេញឱ្យឃើញនិស្ស័យអ្វីខ្លះ? និស្ស័យរបស់ពួកគេ ក៏ជានិស្ស័យកាចសាហាវផងដែរ។ តើនិស្ស័យកាចសាហាវនេះត្រូវបានកំណត់លក្ខណៈបែបណាទៅ? ទោះបីជាពួកគេអាចរងទុក្ខលំបាក និងលះបង់នៅពេលបំពេញភារកិច្ចក៏ដោយ ក៏គ្មានភារកិច្ចណាមួយដែលពួកគេធ្វើ ត្រូវបានធ្វើឡើងស្របតាមព្រះបន្ទូលរបស់ព្រះជាម្ចាស់ឡើយ។ នៅក្នុងដំណើរការនៃការបំពេញភារកិច្ច ពួកគេមិនអនុវត្តការរៀបចំកិច្ចការទាល់តែសោះ កុំថាឡើយដល់ទៅការស្វែងរកគោលការណ៍ដែលដំណាក់របស់ព្រះជាម្ចាស់បានកំណត់សម្រាប់កិច្ចការនីមួយៗនោះ។ ពួកគេបំពេញតែចំណូលចិត្តផ្ទាល់ខ្លួន និងបំណងប្រាថ្នាចង់បានអំណាចរបស់ពួកគេ ព្រមទាំងក្ដីប្រាថ្នាផ្ទាល់ខ្លួន ដែលតែងតែចង់ធ្វើអ្វីមួយប៉ុណ្ណោះ។ ទាំងនេះសុទ្ធតែជាលក្ខខណ្ឌមួយចំនួន ដែលពួកទទឹងនឹងព្រះគ្រីស្ទជឿថា ពួកគេអាចទទួលបានមកុដមួយ។ ពួកគេគិតទាំងស្រមើស្រមៃថា៖ «ប្រសិនបើខ្ញុំគ្រាន់តែធ្វើរឿងទាំងនេះតាមរបៀបនេះ ដោយលះបង់តម្លៃ បោះបង់ និងលះបង់ខ្លួន នោះព្រះជាម្ចាស់ប្រាកដជានឹងប្រទានមកុដមួយដល់ខ្ញុំ ហើយប្រទានរង្វាន់ដល់ខ្ញុំនៅទីបញ្ចប់មិនខាន!» ពួកគេមិនដែលយកចិត្តទុកដាក់ ឬចាត់ទុកសេចក្ដីតម្រូវ និងគោលការណ៍ដែលត្រូវបានសង្កត់ធ្ងន់ និងលើកឡើងម្ដងហើយម្ដងទៀតដល់មនុស្សជាតិ នៅក្នុងព្រះបន្ទូលរបស់ព្រះជាម្ចាស់ជាការសំខាន់ឡើយ។ ពួកគេចាត់ទុករឿងទាំងនោះត្រឹមតែជាពាក្យពោលមួយខ្សែប៉ុណ្ណោះ។ ផ្នត់គំនិតរបស់ពួកគេគឺ៖ «ទោះបីជាសេចក្ដីតម្រូវរបស់ទ្រង់ជាអ្វីក៏ដោយ ក៏ខ្ញុំមិនអាចបន្ធូរដៃពីអំណាច ឬការដេញតាមរបស់ខ្ញុំបានឡើយ ហើយខ្ញុំក៏មិនអាចបោះបង់ចោលនូវក្ដីប្រាថ្នា ឬមហិច្ឆតារបស់ខ្ញុំបានដែរ។ ប្រសិនបើខ្ញុំមិនមានរបស់ទាំងនេះទេ តើខ្ញុំមានកម្លាំងចិត្ត ឬការជំរុញចិត្តអ្វីដើម្បីបំពេញភារកិច្ចរបស់ខ្ញុំទៅ?» ទាំងនេះគឺជាការបង្ហាញចេញមួយចំនួនរបស់ពួកទទឹងនឹងព្រះគ្រីស្ទ នៅពេលបំពេញភារកិច្ចរបស់ពួកគេ។ ទោះបីជាព្រះបន្ទូលរបស់ព្រះជាម្ចាស់ថ្លែងយ៉ាងណាក៏ដោយ ហើយទោះបីជាខាងលើមានស្ដង់ដាតម្រូវជាចាំបាច់ និងគោលការណ៍អ្វីខ្លះសម្រាប់កិច្ចការផ្សេងៗក៏ដោយ ក៏ពួកទទឹងនឹងព្រះគ្រីស្ទមិនស្ដាប់តាម និងមិនយកចិត្តទុកដាក់ឡើយ។ ទោះបីជាពាក្យសម្ដីរបស់ខាងលើមានភាពជាក់លាក់យ៉ាងណាក៏ដោយ ទោះបីជាសេចក្ដីតម្រូវអំពីទិដ្ឋភាពនៃកិច្ចការនេះមានភាពតឹងរ៉ឹងយ៉ាងណាក៏ដោយ ក៏ពួកគេធ្វើពុតជាមិនឮ ឬមិនយល់ដែរ ហើយពួកគេនៅតែប្រព្រឹត្តដោយមិនគិតមុខគិតក្រោយ និងតាមតែអំពើចិត្ត ព្រមទាំងបង្កព្យុះភ្លៀងនៅខាងក្រោម ដោយធ្វើរឿងរ៉ាវស្របតាមចេតនាផ្ទាល់ខ្លួនរបស់ពួកគេ។ ពួកគេជឿថា ប្រសិនបើពួកគេធ្វើរឿងរ៉ាវស្របតាមសេចក្ដីតម្រូវរបស់ព្រះជាម្ចាស់ និងស្របតាមវិធីសាស្ត្រដែលខាងលើតម្រូវ ពួកគេនឹងបាត់បង់ឋានៈរបស់ខ្លួន ហើយអំណាចដែលពួកគេក្ដោបក្ដាប់ នឹងត្រូវបានផ្ទេរ និងរំលាយចោល។ ពួកគេជឿថា ការធ្វើរឿងរ៉ាវស្របតាមសេចក្ដីពិត និងស្របតាមសេចក្ដីតម្រូវនៅក្នុងព្រះបន្ទូលរបស់ព្រះជាម្ចាស់ គឺជាការវាយប្រហារដែលមើលមិនឃើញ និងជាការដកហូតអំណាចរបស់ពួកគេ វាគឺជាការវាយប្រហារលើកេរ្តិ៍ឈ្មោះផ្ទាល់ខ្លួនរបស់ពួកគេ។ ពួកគេគិតថា៖ «ខ្ញុំមិនល្ងង់ខ្លៅដល់ថ្នាក់ហ្នឹងទេ។ ប្រសិនបើខ្ញុំទទួលយកមតិរបស់អ្នករាល់គ្នា តើខ្ញុំមិនមើលទៅដូចជាអសមត្ថភាព និងខ្វះទេពកោសល្យក្នុងការដឹកនាំទេឬ? ប្រសិនបើខ្ញុំទទួលយកមតិរបស់អ្នករាល់គ្នា ប្រសិនបើខ្ញុំទទួលស្គាល់ថាខ្ញុំខុស នោះតើបងប្អូនប្រុសស្រីនឹងនៅតែស្ដាប់តាមខ្ញុំទៀតឬទេនៅពេលក្រោយ? តើខ្ញុំនឹងនៅតែមានកិត្យានុភាពទៀតឬទេ? ប្រសិនបើខ្ញុំធ្វើរឿងរ៉ាវស្របតាមសេចក្ដីតម្រូវរបស់ខាងលើ តើខ្ញុំមិនបាត់បង់ឱកាសក្នុងការអួតសម្ញែងខ្លួនឯងទេឬ? តើនៅពេលនោះ បងប្អូនប្រុសស្រីនឹងនៅតែគោរពបូជាខ្ញុំទៀតឬទេ? តើពួកគេនឹងនៅតែស្ដាប់តាមអ្វីដែលខ្ញុំនិយាយទៀតឬទេ? ប្រសិនបើគ្មាននរណាម្នាក់ស្ដាប់តាមអ្វីដែលខ្ញុំនិយាយទេ នោះតើមានប្រយោជន៍អ្វីក្នុងការបំពេញភារកិច្ចនេះទៅ? តើខ្ញុំនៅតែអាចធ្វើកិច្ចការនេះបានយ៉ាងដូចម្ដេចទៅ? ប្រសិនបើខ្ញុំមិនមានសិទ្ធិអំណាចនៅក្នុងក្រុមទេ ហើយកិត្យានុភាពរបស់ខ្ញុំត្រូវបានកាត់បន្ថយ ហើយប្រសិនបើពួកគេទាំងអស់គ្នាស្ដាប់តាមព្រះបន្ទូលរបស់ព្រះជាម្ចាស់ និងអនុវត្តស្របតាមគោលការណ៍សេចក្ដីពិត នោះតើការដឹកនាំរបស់ខ្ញុំមិនក្លាយជាទទេសូន្យទេឬ? តើខ្ញុំមិនក្លាយជាអាយ៉ងទេឬ? ចុះតើខ្ញុំនឹងមានភាពក្លៀវក្លាអ្វី ដើម្បីធ្វើរឿងទាំងនេះទៅ? ប្រសិនបើការដឹកនាំរបស់ខ្ញុំទទេសូន្យ ហើយអ្វីក៏ដោយដែលខ្ញុំធ្វើគឺគ្មានន័យ នោះតើខ្ញុំនឹងនៅតែមានឱកាសអនាគតណាមួយទៀតដែរឬទេ?» អ្វីដែលពួកទទឹងនឹងព្រះគ្រីស្ទចង់បាន គឺការស្ថិតនៅពីលើអ្នកដទៃទាំងអស់នៅក្នុងក្រុមណាមួយក៏ដោយ ដើម្បីទទួលបានមកុដនាពេលអនាគត និងរង្វាន់នាពេលអនាគតជាការតបស្នង។ ពួកគេជឿថា ដរាបណាពួកគេក្លាយជាបុគ្គលលេចធ្លោ និងជាអ្នកដឹកនាំអ្នកដទៃ នៅក្នុងចំណោមរាស្ដ្ររើសតាំងរបស់ព្រះជាម្ចាស់ ពួកគេនឹងមានសិទ្ធិទទួលបានមកុដនាពេលអនាគតជាការតបស្នង និងទទួលបានព្រះពរយ៉ាងធំធេងនាពេលអនាគត។ ហេតុដូច្នេះហើយ ពួកទទឹងនឹងព្រះគ្រីស្ទនឹងមិនបន្ធូរដៃពីអំណាចដែលពួកគេក្ដោបក្ដាប់នៅពេលណាក៏ដោយ ហើយនឹងមិនបន្ធូរបន្ថយការប្រុងប្រយ័ត្នរបស់ពួកគេ ក្នុងកាលៈទេសៈណាមួយឡើយ។ ពួកគេខ្លាចថា ប្រសិនបើពួកគេធ្វេសប្រហែសសូម្បីតែបន្តិច អំណាចនៅក្នុងដៃរបស់ពួកគេ នឹងត្រូវបានដកហូត ឬធ្វើឱ្យចុះខ្សោយ។ នៅពេលបំពេញភារកិច្ច ពួកគេមិនធ្វើវាឱ្យអស់ពីសមត្ថភាពនៅក្នុងតំណែងផ្ទាល់ខ្លួន ដោយបំពេញភារកិច្ចឱ្យបានល្អ និងធ្វើបន្ទាល់ថ្វាយព្រះជាម្ចាស់ ស្របតាមគោលការណ៍ព្រះបន្ទូលរបស់ព្រះជាម្ចាស់ និងសេចក្ដីតម្រូវរបស់ទ្រង់ឡើយ។ ផ្ទុយទៅវិញ ពួកគេប្រើប្រាស់ឱកាសបែបនេះ ដើម្បីក្ដាប់ឱ្យបានយ៉ាងណែននូវមកុដដែលពួកគេជឿថា ពួកគេហៀបនឹងទទួលបាននោះ។ ទោះបីជាពួកទទឹងនឹងព្រះគ្រីស្ទមួយចំនួន អាចគោរពតាមសេចក្ដីតម្រូវនៃដំណាក់របស់ព្រះជាម្ចាស់ ដូចជាបទប្បញ្ញត្តិមួយសំណុំក៏ដោយ ក៏ការណ៍នោះនៅតែមិនអាចបង្ហាញថា ពួកគេគឺជាមនុស្សដែលទទួលយកសេចក្ដីពិត និងចុះចូលនឹងព្រះបន្ទូលរបស់ព្រះជាម្ចាស់ដែរ។ តើអ្វីទៅជាមូលហេតុនៅពីក្រោយរឿងនេះ? ពួកទទឹងនឹងព្រះគ្រីស្ទមួយចំនួន នៅក្នុងដំណើរការនៃការបំពេញភារកិច្ចរបស់ខ្លួន តែងតែចង់ដណ្ដើមអំណាច និងបំពេញបំណងប្រាថ្នារបស់ពួកគេចំពោះអំណាចនោះ ហើយតែងតែចង់មានឋានៈ ព្រមទាំងស្ដីប្រដៅមនុស្ស និងបញ្ជាពួកគេពីតំណែងនៃឋានៈនោះ។ ប៉ុន្តែ ពួកទទឹងនឹងព្រះគ្រីស្ទមួយចំនួនគឺខុសពីនេះ ហើយមានការព្រួយបារម្ភបែបនេះថា៖ «អ្នកដែលចេញមុខ គឺជាអ្នកដែលរងគ្រោះ។ នោះមានន័យថា អ្នកណាក៏ដោយដែលចេញមុខ ហើយប្រព្រឹត្តកំហុស នឹងត្រូវរងទុក្ខ។ ខ្ញុំនឹងមិនធ្វើជាមនុស្សឆោតល្ងង់បែបនេះទេ។ មិនថាខ្ញុំមានសមត្ថភាពកម្រិតណានោះទេ ខ្ញុំនឹងបញ្ចេញត្រឹមតែសាមសិបភាគរយប៉ុណ្ណោះ ហើយខ្ញុំនឹងទុកចិតសិបភាគរយទៀតសម្រាប់ខ្លួនឯងដើម្បីទុកជាផ្លូវក្រោយ ខ្ញុំត្រូវតែលាក់ទុកខ្លះ។ ទោះបីជាដំណាក់របស់ព្រះជាម្ចាស់និយាយអ្វី ឬតម្រូវអ្វីពីខ្ញុំក៏ដោយ នៅសំបកក្រៅ ខ្ញុំនឹងយល់ព្រម ហើយខ្ញុំនឹងមិនធ្វើជាមនុស្សដែលបង្អាក់ និងរំខានឡើយ។ ទោះជានរណាដឹកនាំក៏ដោយ ក៏ខ្ញុំនឹងដើរតាម ហើយខ្ញុំនឹងគាំទ្រអ្វីក៏ដោយដែលពួកគេនិយាយ។ ខ្ញុំនឹងមិនអីទេ ដរាបណាខ្ញុំប្រកាន់ខ្ជាប់នូវបទប្បញ្ញត្តិដែលខាងលើបានផ្ដល់ឱ្យ ហើយមិនបំពានបទប្បញ្ញត្តិទាំងនោះ។ ចំពោះការលះបង់ភាពស្មោះត្រង់របស់ខ្ញុំចំពោះព្រះជាម្ចាស់ និងការលះបង់ខ្លួនដោយស្មោះដើម្បីទ្រង់ គឺមិនចាំបាច់ធ្វើបែបនេះទេ។ ខ្ញុំនឹងលះបង់ការខិតខំប្រឹងប្រែងបន្តិចបន្តួចក្នុងការបំពេញភារកិច្ចរបស់ខ្ញុំ ធ្វើត្រឹមតែល្មមៗគឺបានហើយ ហើយខ្ញុំនឹងមិនធ្វើជាមនុស្សឆោតល្ងង់ឡើយ។ ទោះធ្វើអ្វីក៏ដោយ ខ្ញុំត្រូវលាក់ទុកខ្លះដើម្បីជៀសវាងកុំឱ្យមិនទទួលបានអ្វីសោះ ឬគ្មានអ្វីសោះនៅទីបញ្ចប់»។ ពួកទទឹងនឹងព្រះគ្រីស្ទប្រភេទនេះជឿថា វាជារឿងល្ងង់ខ្លៅណាស់ដែលអ្នកដទៃរ៉ាប់រងការទទួលខុសត្រូវក្នុងការបំពេញភារកិច្ច និងតែងតែចេញមុខដើម្បីដោះស្រាយបញ្ហា ហើយថាពួកគេខ្លួនឯងមិនត្រូវធ្វើជាមនុស្សឆោតល្ងង់បែបនេះឡើយ។ នៅក្នុងដួងចិត្ត ពួកគេដឹងថា ប្រសិនបើនរណាម្នាក់ដេញតាមឋានៈ និងគ្រប់គ្រងអំណាចផ្ទាល់ខ្លួន មិនយូរមិនឆាប់ អ្នកនោះនឹងត្រូវបានលាតត្រដាងមិនខាន ប៉ុន្តែដើម្បីអនុវត្តសេចក្ដីពិត ពួកគេត្រូវតែលះបង់ ខិតខំប្រឹងប្រែង ផ្ដល់ភាពស្មោះសរ និងមានភាពស្មោះត្រង់។ ពួកគេនឹងត្រូវរងទុក្ខលំបាកយ៉ាងច្រើន ហើយពួកគេមិនសុខចិត្តធ្វើបែបនេះឡើយ។ ពួកគេប្រកាន់យកវិធីសាស្ត្រសម្របសម្រួល ដោយមិនចេញមុខពេក ហើយក៏មិនលាក់មុខពេកដែរ ពោលគឺប្រកាន់ជំហរកណ្ដាល។ ពួកគេជឿថា៖ «គេឱ្យខ្ញុំធ្វើអ្វីក៏ដោយ ខ្ញុំនឹងធ្វើហ្នឹង។ ខ្ញុំគ្រាន់តែធ្វើបែបបង្រ្គប់កិច្ច និងឱ្យតែរួចពីដៃទៅបានហើយ ហើយប្រសិនបើគេឱ្យខ្ញុំធ្វើឱ្យបានល្អជាងនេះ ខ្ញុំនឹងមិនធ្វើឡើយ។ ដើម្បីធ្វើឱ្យបានល្អជាងនេះ ខ្ញុំមុខជាត្រូវលះបង់កាន់តែខ្ពស់ និងពិនិត្យមើលឯកសារកាន់តែច្រើន ដែលវានឹងហត់នឿយខ្លាំងណាស់! ប្រសិនបើព្រះជាម្ចាស់ប្រទានរង្វាន់បន្ថែមដល់ខ្ញុំសម្រាប់ការធ្វើបែបនេះ នោះវាមិនអីទេ ប៉ុន្តែព្រះបន្ទូលរបស់ព្រះជាម្ចាស់ ហាក់ដូចជាមិនបានថ្លែងអ្វីអំពីរង្វាន់បន្ថែមឡើយ។ ដោយសារតែដូច្នេះ អ៊ីចឹងខ្ញុំមិនចាំបាច់រងទុក្ខ និងធ្វើឱ្យខ្លួនឯងហត់នឿយឡើយ។ យកល្អគ្រាន់តែធ្វើល្មមៗទៅបានហើយ»។ តើមនុស្សបែបនេះអាចបំពេញភារកិច្ចរបស់ខ្លួនបានល្អដែរឬទេ? តើគេអាចទទួលបានសេចក្ដីពិតដែរឬទេ? តើអស់អ្នកដែលមិនខិតខំឆ្ពោះទៅរកសេចក្ដីពិត ប៉ុន្តែផ្ទុយទៅវិញបែរជាធ្វើឱ្យតែរួចពីដៃ ឬអវិជ្ជមាន និងខ្ជិលច្រអូសក្នុងកិច្ចការរបស់ពួកគេ អាចទទួលបានការសព្វព្រះហឫទ័យពីព្រះជាម្ចាស់ដែរឬទេ? ដាច់ខាតគឺមិនអាចឡើយ។

តើអ្វីទៅជាការបង្ហាញចេញដ៏ច្បាស់ក្រឡែតបំផុតរបស់អាទទឹងនឹងព្រះគ្រីស្ទ? ជាដំបូង ពួកគេមិនទទួលយកសេចក្ដីពិតឡើយ ដែលនេះជារឿងដែលមនុស្សគ្រប់គ្នាអាចមើលឃើញ។ ពួកគេមិនត្រឹមតែមិនទទួលយកមតិយោបល់របស់អ្នកដទៃប៉ុណ្ណោះទេ ប៉ុន្តែអ្វីដែលសំខាន់បំផុតនោះគឺ ពួកគេក៏មិនទទួលយកការត្រូវបានលួសកាត់ដែរ។ វាជារឿងដ៏ប្រាកដឥតសង្ស័យឡើយ ដែលថាពួកទទឹងនឹងព្រះគ្រីស្ទមិនទទួលយកសេចក្ដីពិត។ ប្រសិនបើពួកគេអាចទទួលយកសេចក្ដីពិតបាន នោះពួកគេមិនមែនជាពួកទទឹងនឹងព្រះគ្រីស្ទឡើយ។ ចុះហេតុអ្វីបានជាពួកទទឹងនឹងព្រះគ្រីស្ទនៅតែបំពេញភារកិច្ចរបស់ពួកគេទៀត? តើចេតនារបស់ពួកគេក្នុងការបំពេញភារកិច្ច គឺជាអ្វីឱ្យប្រាកដទៅ? គឺដើម្បី «ទទួលបានមួយរយដងនៅក្នុងជាតិនេះ និងជីវិតអស់កល្បជានិច្ចនៅបរលោក»។ ពួកគេកំពុងតែធ្វើតាមពាក្យសម្ដីនេះទាំងស្រុង នៅក្នុងការបំពេញភារកិច្ច។ តើនេះមិនមែនជាការដោះដូរទេឬ? នេះគឺជាការដោះដូរទាំងស្រុង។ បើវិនិច្ឆ័យតាមធម្មជាតិនៃការដោះដូរនេះ តើនេះមិនមែនជានិស្ស័យទុច្ចរិតទេឬ? (ទុច្ចរិតមែន។) ដូច្នេះ តើពួកគេទុច្ចរិតតាមរបៀបណាទៅ? តើមាននរណាម្នាក់អាចប្រាប់ខ្ញុំបានទេ? (ទោះបីជាពួកទទឹងនឹងព្រះគ្រីស្ទឮសេចក្ដីពិតជាច្រើនដែលព្រះជាម្ចាស់បានសម្ដែងចេញក៏ដោយ ក៏ពួកគេមិនដែលដេញតាមសេចក្ដីពិតទាំងនោះឡើយ។ ពួកគេក្រាញននៀលនឹងឋានៈរបស់ពួកគេយ៉ាងជាប់ ហើយមិនព្រមលែងឡើយ ដោយគ្រាន់តែបំពេញភារកិច្ចដើម្បីផលប្រយោជន៍ផ្ទាល់ខ្លួន និងដើម្បីក្ដោបក្ដាប់អំណាចលើអ្នកដទៃប៉ុណ្ណោះ។) ចម្លើយនោះគឺត្រឹមត្រូវខ្លះៗហើយ អ្នកយល់បានខ្លះៗហើយ ប៉ុន្តែវាមិនទាន់ជាក់លាក់គ្រប់គ្រាន់ទេ។ ប្រសិនបើពួកគេដឹងច្បាស់ហើយថា ការធ្វើការដោះដូរជាមួយព្រះជាម្ចាស់គឺជារឿងខុសឆ្គង ប៉ុន្តែនៅតែរឹងទទឹងដល់ទីបញ្ចប់ ហើយបដិសេធមិនព្រមប្រែចិត្ត នោះបញ្ហានេះគឺធ្ងន់ធ្ងរហើយ។ សព្វថ្ងៃនេះ មនុស្សភាគច្រើនបំពេញភារកិច្ច ដោយមានចេតនាចង់ទទួលបានព្រះពរ។ ពួកគេទាំងអស់គ្នាចង់ប្រើប្រាស់ការបំពេញភារកិច្ចរបស់ខ្លួនដើម្បីទទួលបានរង្វាន់ និងទទួលបានមកុដ ហើយពួកគេមិនយល់ពីអត្ថន័យនៃការបំពេញភារកិច្ចឡើយ។ បញ្ហានេះចាំបាច់ត្រូវតែប្រកបគ្នាឱ្យបានច្បាស់លាស់។ ដូច្នេះ ជាដំបូង ចូរយើងមកនិយាយអំពីរបៀបដែលភារកិច្ចរបស់មនុស្សកើតមានឡើង។ ព្រះជាម្ចាស់បំពេញកិច្ចការដើម្បីគ្រប់គ្រង និងសង្គ្រោះមនុស្សជាតិ ដូច្នេះទ្រង់ប្រាកដជាមានសេចក្ដីតម្រូវចំពោះមនុស្សហើយ។ សេចក្ដីតម្រូវទាំងនេះ គឺជាភារកិច្ចរបស់ពួកគេ។ វាច្បាស់ណាស់ថា ភារកិច្ចរបស់មនុស្សកើតចេញពីកិច្ចការរបស់ព្រះជាម្ចាស់ និងសេចក្ដីតម្រូវរបស់ទ្រង់ចំពោះមនុស្សជាតិ។ មិនថាបុគ្គលម្នាក់បំពេញភារកិច្ចអ្វីនោះទេ វាជារឿងដ៏ត្រឹមត្រូវបំផុត និងជារឿងដ៏ស្រស់ស្អាត និងយុត្តិធម៌បំផុតនៅក្នុងចំណោមមនុស្សជាតិ។ ក្នុងនាមជាភាវៈដែលត្រូវបានបង្កើត មនុស្សគប្បីបំពេញភារកិច្ចរបស់ខ្លួន ហើយមានតែពេលនោះទេ ទើបពួកគេអាចទទួលបានការពេញព្រះទ័យពីព្រះអាទិករ។ ភាវៈដែលព្រះបានបង្កើ រស់នៅក្រោមការត្រួតត្រារបស់ព្រះអាទិករ ហើយពួកគេទទួលយកអ្វីៗទាំងអស់ដែលព្រះជាម្ចាស់បានផ្គត់ផ្គង់ និងអ្វីៗគ្រប់យ៉ាងដែលមកពីព្រះជាម្ចាស់ ដូច្នេះ ពួកគេគួរតែបំពេញការទទួលខុសត្រូវ និងកាតព្វកិច្ចរបស់ពួកគេ។ ការណ៍នេះគឺត្រឹមត្រូវឥតខ្ចោះតាមធម្មជាតិ និងត្រូវបានកំណត់ទុកដោយព្រះជាម្ចាស់។ តាមរយៈចំណុចនេះ គេអាចឃើញថា ការដែលមនុស្សបំពេញភារកិច្ចជាភាវៈដែលព្រះបានបង្កើត គឺមានភាពយុត្តិធម៌ ស្រស់ស្អាត និងថ្លៃថ្នូរជាងអ្វីផ្សេងទៀតដែលគេបានធ្វើ ក្នុងពេលដែលពួកគេរស់នៅក្នុងពិភពមនុស្សទៅទៀត។ ក្នុងចំណោមមនុស្សជាតិ គ្មានអ្វីដែលមានន័យ និងមានតម្លៃជាងនេះទៀតឡើយ ហើយក៏គ្មានអ្វីដែលនាំមកនូវអត្ថន័យ និងតម្លៃចំពោះជីវិតរបស់មនុស្សដែលព្រះបានបង្កើត ខ្លាំងជាងការបំពេញភារកិច្ចជាភាវៈដែលត្រូវបានបង្កើតមកនោះដែរ។ នៅលើផែនដី មានតែមនុស្សមួយក្រុមដែលបំពេញភារកិច្ចជាភាវៈដែលព្រះបានបង្កើតមក ដោយពិតប្រាកដ និងស្មោះត្រង់ប៉ុណ្ណោះ ទើបជាមនុស្សដែលចុះចូលនឹងព្រះអាទិករ។ ក្រុមមួយនេះមិនដើរតាមនិន្នាការនៃលោកីយ៍ទេ។ ពួកគេចុះចូលនឹងការដឹកនាំ និងការណែនាំរបស់ព្រះជាម្ចាស់ ស្ដាប់តាមតែព្រះបន្ទូលរបស់ព្រះអាទិករប៉ុណ្ណោះ ទទួលយកសេចក្តីពិតដែលព្រះអាទិករសម្ដែងចេញ ហើយរស់នៅតាមព្រះបន្ទូលរបស់ព្រះអាទិករ។ នេះជាទីបន្ទាល់ពិតប្រាកដ និងលាន់កងរំពងខ្លាំងបំផុត ហើយវាជាទីបន្ទាល់នៃជំនឿដ៏ប្រសើរបំផុតលើព្រះជាម្ចាស់។ សម្រាប់ភាវៈដែលព្រះបានបង្កើត ការដែលអាចបំពេញភារកិច្ចរបស់ភាវៈដែលព្រះបានបង្កើត និងអាចបំពេញព្រះហឫទ័យព្រះអាទិករ គឺជារឿងដ៏ស្រស់បំព្រងបំផុតនៅក្នុងចំណោមមនុស្សជាតិ ហើយជារឿងដែលគួរតែត្រូវបានផ្សព្វផ្សាយនៅក្នុងចំណោមពួកគេ ជារឿងរ៉ាវដ៏គួរឱ្យសរសើរតម្កើង។ អ្វីក៏ដោយដែលព្រះអាទិករផ្ទុកផ្ដាក់ឱ្យភាវៈដែលព្រះបានបង្កើត ពួកគេគួរតែទទួលយកដោយគ្មានលក្ខខណ្ឌ។ សម្រាប់មនុស្សជាតិ នេះគឺជារឿងដែលពោរពេញដោយទាំងសុភមង្គល និងឯកសិទ្ធិ ហើយសម្រាប់អស់អ្នកដែលបំពេញភារកិច្ចរបស់ភាវៈដែលព្រះបានបង្កើត គឺគ្មានអ្វីស្រស់បំព្រង ឬសមនឹងឱ្យចងចាំជាងនេះឡើយ វាជារឿងវិជ្ជមាន។ ចំណែកឯរបៀបដែលព្រះអាទិករប្រព្រឹត្តចំពោះអស់អ្នកដែលអាចបំពេញភារកិច្ចរបស់ភាវៈដែលព្រះបានបង្កើត និងអ្វីដែលទ្រង់សន្យាជាមួយពួកគេ នេះគឺជារឿងរបស់ព្រះអាទិករ។ វាមិនមែនជារឿងដែលមនុស្សជាតិដែលព្រះបានបង្កើតត្រូវខ្វល់ឡើយ។ និយាយឱ្យកាន់តែច្បាស់ និងសាមញ្ញទៅ រឿងនេះគឺអាស្រ័យលើព្រះជាម្ចាស់ ហើយមនុស្សគ្មានសិទ្ធិជ្រៀតជ្រែកឡើយ។ អ្នកនឹងទទួលបានអ្វីក៏ដោយដែលព្រះជាម្ចាស់ប្រទានឱ្យអ្នក ហើយប្រសិនបើទ្រង់មិនប្រទានអ្វីដល់អ្នកទេ នោះអ្នកក៏គ្មានអ្វីដែលមិនអាចនិយាយបានដែរ។ នៅពេលភាវៈដែលព្រះបានបង្កើតទទួលយកការផ្ទុកផ្ដាក់របស់ព្រះជាម្ចាស់ ហើយសហការជាមួយព្រះអាទិករដើម្បីបំពេញភារកិច្ចរបស់ខ្លួន និងធ្វើអ្វីដែលខ្លួនអាចធ្វើបាន នេះមិនមែនជាការដោះដូរ ឬការជួញដូរឡើយ។ មនុស្សមិនគួរព្យាយាមយកការសម្ដែងចេញនៃអាកប្បកិរិយា ឬសកម្មភាព និងឥរិយាបថ ទៅដោះដូរយកសេចក្ដីសន្យា ឬព្រះពរណាមួយពីព្រះជាម្ចាស់ឡើយ។ នៅពេលព្រះអាទិករផ្ទុកផ្ដាក់កិច្ចការនេះដល់អ្នករាល់គ្នា វាជារឿងត្រឹមត្រូវ និងសមរម្យណាស់ ដែលក្នុងនាមជាភាវៈដែលព្រះបានបង្កើត អ្នករាល់គ្នាទទួលយកភារកិច្ច និងការផ្ទុកផ្ដាក់ទាំងនេះ។ តើមានអ្វីដែលជាការដោះដូរនៅក្នុងរឿងនេះដែរឬទេ? (មិនមានទេ។) នៅខាងព្រះអាទិករ ទ្រង់សព្វព្រះហឫទ័យនឹងផ្ទុកផ្ដាក់ភារកិច្ចដែលមនុស្សម្នាក់គួរតែបំពេញ ដល់អ្នករាល់គ្នាម្នាក់ៗ។ ចំណែកឯនៅខាងមនុស្សជាតិដែលព្រះបានបង្កើតវិញ មនុស្សគួរតែទទួលយកភារកិច្ចទាំងនេះដោយក្ដីរីករាយ ដោយចាត់ទុកវាជាកាតព្វកិច្ចក្នុងជីវិតរបស់ខ្លួន និងជាគុណតម្លៃដែលពួកគេគួរតែសម្ដែងចេញនៅក្នុងជាតិនេះ។ គ្មានការដោះដូរនៅត្រង់នេះទេ នេះមិនមែនជាការដោះដូរដោយស្មើភាពគ្នាឡើយ ហើយវាកាន់តែមិនពាក់ព័ន្ធនឹងរង្វាន់ណាមួយ ឬសេចក្ដីថ្លែងផ្សេងៗដែលមនុស្សស្រមើស្រមៃនោះដែរ។ នេះដាច់ខាតមិនមែនជាការជួញដូរឡើយ។ វាមិនមែនជាការយកការលះបង់របស់មនុស្ស ឬការខិតខំប្រឹងប្រែងដែលពួកគេបញ្ចេញនៅពេលបំពេញភារកិច្ច ទៅដោះដូរយករឿងអ្វីផ្សេងនោះទេ។ ព្រះជាម្ចាស់មិនដែលមានព្រះបន្ទូលបែបនេះឡើយ ហើយមនុស្សក៏មិនគួរយល់តាមរបៀបនោះដែរ។ ព្រះអាទិករប្រទានការផ្ទុកផ្ដាក់ដល់មនុស្សជាតិ ហើយភាវៈដែលព្រះបានបង្កើត បន្ទាប់ពីបានទទួលយកការផ្ទុកផ្ដាក់ដែលព្រះជាម្ចាស់ប្រទានឱ្យពីព្រះអាទិករហើយ ក៏ទទួលបន្ទុកបំពេញភារកិច្ចរបស់ខ្លួន។ នៅក្នុងរឿងនេះ និងដំណើរការនេះ គ្មានអ្វីដែលជាការដោះដូរឡើយ វាជារឿងដ៏សាមញ្ញ និងត្រឹមត្រូវណាស់។ វាប្រៀបដូចជាឪពុកម្ដាយ ដែលបន្ទាប់ពីបានបង្កើតកូនមកហើយ ក៏ចិញ្ចឹមបីបាច់ពួកគេដោយគ្មានលក្ខខណ្ឌ ឬការត្អូញត្អែរអ៊ីចឹងដែរ។ ចំពោះថាតើកូនៗធំឡើងនឹងកតញ្ញូឬអត់នោះ ចាប់តាំងពីថ្ងៃដែលពួកគេកើតមក ឪពុកម្ដាយមិនមានការតម្រូវបែបនេះឡើយ។ គ្មានឪពុកម្ដាយណាម្នាក់ ដែលបន្ទាប់ពីបង្កើតកូនមកហើយ និយាយថា៖ «ខ្ញុំចិញ្ចឹមពួកគេដើម្បីតែឱ្យពួកគេបម្រើ និងកតញ្ញូចំពោះខ្ញុំនៅថ្ងៃអនាគតប៉ុណ្ណោះ។ ប្រសិនបើវាមិនកតញ្ញូចំពោះខ្ញុំទេ ខ្ញុំនឹងច្របាច់កវាឱ្យស្លាប់ភ្លាមឥឡូវនេះ» ឡើយ។ គឺគ្មានឪពុកម្ដាយណាម្នាក់បែបនេះឡើយ។ ដូច្នេះ បើវិនិច្ឆ័យតាមរបៀបដែលឪពុកម្ដាយចិញ្ចឹមកូនរបស់ខ្លួន វាគឺជាកាតព្វកិច្ច និងជាការទទួលខុសត្រូវ តើមែនទេ? (មែនហើយ។) ឪពុកម្ដាយនឹងបន្តចិញ្ចឹមកូនរបស់ខ្លួន មិនថាពួកគេកតញ្ញូឬអត់នោះទេ ហើយទោះបីជាមានទុក្ខលំបាកយ៉ាងណាក៏ដោយ ក៏ឪពុកម្ដាយនឹងចិញ្ចឹមកូនរហូតដល់ធំពេញវ័យ ហើយតែងតែសង្ឃឹមចង់ឱ្យកូនបានល្អ។ គ្មានអ្វីដែលជាលក្ខខណ្ឌ ឬការដោះដូរនៅក្នុងការទទួលខុសត្រូវ និងកាតព្វកិច្ចដែលឪពុកម្ដាយមានចំពោះកូននេះឡើយ។ អស់អ្នកដែលមានបទពិសោធពាក់ព័ន្ធ គួរតែអាចយល់ពីរឿងនេះបាន។ ឪពុកម្ដាយភាគច្រើនមិនមានស្ដង់ដាតម្រូវជាចាំបាច់ សម្រាប់ថាតើកូនរបស់ខ្លួនកតញ្ញូឬអត់នោះទេ។ ប្រសិនបើកូនកតញ្ញូ ឪពុកម្ដាយនឹងមានភាពរីករាយជាងមុនបន្តិច ហើយពួកគេនឹងមានសុភមង្គលជាងមុនបន្តិចនៅវ័យចំណាស់។ ប្រសិនបើកូនមិនកតញ្ញូទេ ពួកគេក៏នឹងបណ្ដោយឱ្យវាទៅតាមហ្នឹងចុះ។ នេះគឺជាអ្វីដែលឪពុកម្ដាយភាគច្រើនដែលមានរាងគំនិតទូលាយនឹងគិត។ ជារួម មិនថាជាឪពុកម្ដាយចិញ្ចឹមបីបាច់កូន ឬកូនទំនុកបម្រុងឪពុកម្ដាយនោះទេ ក៏រឿងនេះគឺជាការបំពេញការទទួលខុសត្រូវ និងការបំពេញកាតព្វកិច្ច ហើយវាស្ថិតនៅក្នុងតួនាទីដែលត្រូវបានរំពឹងទុករបស់មនុស្សម្នាក់។ ជាការពិតណាស់ ទាំងនេះសុទ្ធតែជារឿងតូចតាច បើប្រៀបធៀបទៅនឹងការបំពេញភារកិច្ចរបស់ភាវៈដែលព្រះបានបង្កើត ប៉ុន្តែនៅក្នុងចំណោមរឿងរ៉ាវនៃពិភពមនុស្ស រឿងទាំងនេះស្ថិតក្នុងចំណោមរឿងដែលស្រស់បំព្រង និងយុត្តិធម៌ជាងគេ។ មិនបាច់និយាយក៏ដឹងថា ចំពោះការបំពេញភារកិច្ចរបស់ភាវៈដែលព្រះបានបង្កើត គឺកាន់តែត្រូវធ្វើបែបនេះទៅទៀត។ ក្នុងនាមជាភាវៈដែលព្រះបានបង្កើត នៅពេលនរណាម្នាក់មកចំពោះព្រះអាទិករ គេគួរតែបំពេញភារកិច្ចរបស់ខ្លួន។ នេះជារឿងដ៏ត្រឹមត្រូវបំផុតដែលត្រូវធ្វើ ហើយពួកគេគួរតែបំពេញការទទួលខុសត្រូវនេះ។ ដោយផ្អែកលើការដែលភាវៈដែលព្រះបានបង្កើតបំពេញភារកិច្ចរបស់ពួកគេ ព្រះអាទិករបានធ្វើកិច្ចការកាន់តែធំធេងជាងនេះទៅទៀតក្នុងចំណោមមនុស្សជាតិ ទ្រង់បានអនុវត្តកិច្ចការមួយជំហានទៀតទៅលើមនុស្ស។ ហើយតើកិច្ចការនោះជាអ្វី? ទ្រង់ផ្គត់ផ្គង់សេចក្ដីពិតដល់មនុស្សជាតិ ដោយអនុញ្ញាតឱ្យពួកគេទទួលបានសេចក្ដីពិតពីព្រះជាម្ចាស់ ខណៈពេលដែលពួកគេបំពេញភារកិច្ចរបស់ខ្លួន ហើយតាមរយៈនោះ ពួកគេអាចបោះចោលនិស្ស័យពុករលួយរបស់ខ្លួន និងត្រូវបានជម្រះ មកបំពេញតាមបំណងព្រះហឫទ័យរបស់ព្រះជាម្ចាស់ និងឈានជើងចូលទៅក្នុងផ្លូវដ៏ត្រឹមត្រូវនៃជីវិត ហើយនៅទីបំផុត អាចកោតខ្លាចព្រះជាម្ចាស់ ហើយគេចចេញពីសេចក្ដីអាក្រក់ ទទួលបានសេចក្ដីសង្រ្គោះដ៏ពេញលេញ និងលែងរងការធ្វើបាបពីសាតាំងទៀតហើយ។ នេះគឺជាលទ្ធផលចុងក្រោយដែលព្រះជាម្ចាស់មានព្រះរាជបំណងចង់សម្រេចបាន តាមរយៈការឱ្យមនុស្សជាតិបំពេញភារកិច្ច។ ហេតុនេះ ក្នុងអំឡុងដំណើរការនៃការបំពេញភារកិច្ចរបស់អ្នក ព្រះជាម្ចាស់មិនគ្រាន់តែឱ្យអ្នកមើលឃើញរឿងមួយច្បាស់ និងយល់ពីសេចក្ដីពិតតិចតួចនោះទេ ហើយព្រះអង្គក៏មិនគ្រាន់តែអនុញ្ញាតឱ្យអ្នកទទួលបានព្រះគុណ និងព្រះពរដែលអ្នកបានទទួលតាមរយៈការបំពេញភារកិច្ចរបស់អ្នកក្នុងនាមជាភាវៈដែលព្រះបានបង្កើតនោះដែរ។ តែផ្ទុយទៅវិញ ព្រះអង្គអនុញ្ញាតឱ្យអ្នកត្រូវបានជម្រះ និងបានសង្គ្រោះ ហើយចុងក្រោយ ក៏បានមករស់នៅក្នុងពន្លឺនៃព្រះភក្ត្ររបស់ព្រះអាទិករផង។ «ពន្លឺនៃព្រះភក្ដ្រ» របស់ព្រះអាទិករនេះ ពាក់ព័ន្ធនឹងអត្ថន័យ និងខ្លឹមសារបន្ថែមយ៉ាងច្រើនសន្ធឹកសន្ធាប់ ដែលយើងនឹងមិននិយាយលម្អិតពីរឿងនេះនៅថ្ងៃនេះទេ។ ជាការពិតណាស់ ព្រះជាម្ចាស់ច្បាស់ជានឹងប្រទានសេចក្ដីសន្យា និងព្រះពរដល់មនុស្សបែបនេះ ហើយមានព្រះបន្ទូលផ្សេងៗអំពីពួកគេ នេះជារឿងមួយផ្សេងទៀត។ បើនិយាយពីត្រង់នេះ និងពេលបច្ចុប្បន្ននេះ តើមនុស្សគ្រប់រូបដែលមកចំពោះព្រះជាម្ចាស់ និងបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើត ទទួលបានអ្វីពីព្រះជាម្ចាស់? គឺសេចក្ដីពិត និងជីវិត ដែលជារឿងដ៏មានតម្លៃ និងស្រស់បំព្រងបំផុតនៅក្នុងចំណោមមនុស្សជាតិ។ គ្មានភាវៈដែលព្រះបានបង្កើតណាម្នាក់នៅក្នុងចំណោមមនុស្សជាតិ អាចទទួលបានព្រះពរបែបនេះពីព្រះហស្តរបស់ព្រះអាទិករដោយងាយស្រួលឡើយ។ រឿងដ៏ស្រស់បំព្រង និងអស្ចារ្យបែបនេះ ត្រូវបានមនុស្សប្រភេទពួកទទឹងនឹងព្រះគ្រីស្ទ បំភ្លៃទៅជាការដោះដូរមួយ ដែលពួកគេទាមទារមកុដ និងរង្វាន់ពីព្រះហស្តរបស់ព្រះជាម្ចាស់។ ការដោះដូរបែបនេះ ប្រែក្លាយរឿងដ៏ស្រស់បំព្រង និងយុត្តិធម៌បំផុត ទៅជារឿងដ៏អាក្រក់ និងទុច្ចរិតបំផុត។ តើនេះមិនមែនជាអ្វីដែលពួកទទឹងនឹងព្រះគ្រីស្ទធ្វើទេឬ? បើវិនិច្ឆ័យតាមរឿងនេះ តើពួកទទឹងនឹងព្រះគ្រីស្ទមិនទុច្ចរិតទេឬ? ពួកគេពិតជាទុច្ចរិតខ្លាំងណាស់! នេះគឺជាការបង្ហាញចេញនៃសេចក្ដីទុច្ចរិតរបស់ពួកគេ។

នៅគ្រាចុងក្រោយ ព្រះជាម្ចាស់យាងមកយកកំណើតជាមនុស្សដើម្បីបំពេញកិច្ចការ សម្ដែងចេញនូវសេចក្ដីពិតជាច្រើន បើកបង្ហាញដល់មនុស្សជាតិនូវសេចក្ដីអាថ៌កំបាំងទាំងអស់នៃផែនការគ្រប់គ្រងរបស់ព្រះជាម្ចាស់ និងផ្គត់ផ្គង់សេចក្ដីពិតទាំងអស់ដែលមនុស្សត្រូវតែយល់ និងចូលទៅក្នុង ដើម្បីទទួលបានសេចក្ដីសង្គ្រោះ។ សេចក្ដីពិតទាំងនេះ និងព្រះបន្ទូលរបស់ព្រះជាម្ចាស់ទាំងនេះ គឺជារតនសម្បត្តិចំពោះអស់អ្នកដែលស្រឡាញ់អ្វីៗដែលវិជ្ជមាន។ សេចក្ដីពិតគឺជាតម្រូវការរបស់មនុស្សជាតិដែលពុករលួយ ហើយវាក៏ជារតនសម្បត្តិដែលមិនអាចកាត់ថ្លៃបានសម្រាប់មនុស្សជាតិផងដែរ។ រាល់ព្រះបន្ទូល សេចក្ដីតម្រូវ និងបំណងព្រះហឫទ័យរបស់ព្រះជាម្ចាស់ សុទ្ធតែជារឿងដែលមនុស្សគួរតែយល់ និងក្ដាប់ឱ្យបាន ជារឿងដែលមនុស្សត្រូវតែគោរពតាមដើម្បីសម្រេចបានសេចក្ដីសង្គ្រោះ ហើយវាជាសេចក្ដីពិតដែលមនុស្សលោកត្រូវតែទទួលបាន។ ប៉ុន្តែ ពួកទទឹងនឹងព្រះគ្រីស្ទចាត់ទុកព្រះបន្ទូលទាំងនេះថាជាទ្រឹស្ដី និងជាពាក្យស្លោក ពួកគេថែមទាំងធ្វើជាមិនឮចំពោះព្រះបន្ទូលទាំងនោះទៀតផង ហើយអ្វីដែលអាក្រក់ជាងនេះទៅទៀតនោះគឺ ពួកគេមើលងាយ និងបដិសេធព្រះបន្ទូលទាំងនោះ។ ពួកទទឹងនឹងព្រះគ្រីស្ទចាត់ទុករឿងដ៏មានតម្លៃបំផុតនៅក្នុងចំណោមមនុស្សជាតិ ថាជាពាក្យកុហករបស់ពួកបោកប្រាស់។ ពួកទទឹងនឹងព្រះគ្រីស្ទជឿនៅក្នុងដួងចិត្តរបស់ពួកគេថា គ្មានព្រះអង្គសង្គ្រោះឡើយ កុំថាឡើយដល់ទៅសេចក្ដីពិត ឬអ្វីៗដែលវិជ្ជមាននៅក្នុងលោកីយ៍នោះ។ ពួកគេគិតថា អ្វីដែលស្រស់បំព្រង ឬផលប្រយោជន៍ណាមួយ ត្រូវតែយកបានដោយដៃរបស់មនុស្ស និងដណ្ដើមយកដោយបង្ខំ តាមរយៈការតស៊ូរបស់មនុស្ស។ ពួកទទឹងនឹងព្រះគ្រីស្ទគិតថា មនុស្សដែលគ្មានមហិច្ឆតា និងក្ដីស្រមៃ នឹងមិនដែលជោគជ័យឡើយ ប៉ុន្តែដួងចិត្តរបស់ពួកគេពោរពេញទៅដោយការស្អប់ខ្ពើម និងសេចក្ដីស្អប់ចំពោះសេចក្ដីពិតដែលព្រះជាម្ចាស់បានសម្ដែងចេញ។ ពួកគេចាត់ទុកសេចក្ដីពិតដែលព្រះជាម្ចាស់បានសម្ដែងចេញ ថាជាទ្រឹស្ដី និងជាពាក្យស្លោក ប៉ុន្តែពួកគេចាត់ទុកអំណាច ផលប្រយោជន៍ មហិច្ឆតា និងបំណងប្រាថ្នា ថាជាបុព្វហេតុដ៏យុត្តិធម៌ដែលត្រូវគ្រប់គ្រង និងដេញតាម។ ពួកគេក៏ប្រើប្រាស់ការបម្រើការដែលធ្វើឡើងដោយអំណោយទានរបស់ពួកគេ ជាមធ្យោបាយដើម្បីដោះដូរជាមួយព្រះជាម្ចាស់ ក្នុងការប៉ុនប៉ងចូលទៅក្នុងនគរស្ថានសួគ៌ ទទួលបានមកុដ និងសោយសុខនឹងព្រះពរកាន់តែធំធេងផងដែរ។ តើនេះមិនទុច្ចរិតទេឬ? តើពួកគេបកស្រាយបំណងព្រះហឫទ័យរបស់ព្រះជាម្ចាស់យ៉ាងដូចម្ដេច? ពួកគេនិយាយថា៖ «ព្រះជាម្ចាស់កំណត់ថានរណាជាចៅហ្វាយ ដោយទតមើលថាតើនរណាលះបង់ និងរងទុក្ខដើម្បីទ្រង់ច្រើនបំផុត ហើយនរណាលះបង់ខ្ពស់ជាងគេ។ ទ្រង់កំណត់ថានរណាអាចចូលទៅក្នុងនគរ និងនរណាទទួលបានមកុដ ដោយទតមើលថាតើនរណាអាចរត់ចុះរត់ឡើង និយាយបានស្ទាត់ជំនាញ ហើយនរណាមានស្មារតីជាចោរប្លន់ និងអាចដណ្ដើមយករបស់ផ្សេងៗដោយបង្ខំបាន។ ដូចដែលប៉ុលបាននិយាយថា៖ “ខ្ញុំបានប្រយុទ្ធយ៉ាងល្អ ខ្ញុំបានបញ្ចប់ការរត់ប្រណាំងរបស់ខ្ញុំ ហើយខ្ញុំបានរក្សាសេចក្តីជំនឿខ្ញុំយ៉ាងមាំ។ ពីពេលនេះតទៅ មានមកុដនៃសេចក្តីសុចរិតមួយ ដែលបម្រុងទុកសម្រាប់ខ្ញុំ” (២ធីម៉ូថេ ៤:៧-៨)»។ ពួកគេធ្វើតាមពាក្យសម្ដីទាំងនេះរបស់ប៉ុល ហើយជឿថាពាក្យសម្ដីរបស់គាត់គឺជាការពិត ប៉ុន្តែពួកគេមិនអើពើនឹងសេចក្ដីតម្រូវ និងសេចក្ដីថ្លែងទាំងអស់របស់ព្រះជាម្ចាស់សម្រាប់មនុស្សជាតិឡើយ ដោយគិតថា៖ «រឿងទាំងនេះមិនសំខាន់ទេ។ អ្វីដែលសំខាន់នោះគឺ នៅពេលខ្ញុំបានប្រយុទ្ធក្នុងការប្រយុទ្ធរបស់ខ្ញុំ និងបញ្ចប់ការរត់ប្រណាំងរបស់ខ្ញុំ ខ្ញុំនឹងទទួលបានមកុដមួយនៅទីបញ្ចប់។ នេះគឺជាការពិត។ តើនេះមិនមែនជាអ្វីដែលព្រះជាម្ចាស់ចង់មានន័យទេឬ? ព្រះជាម្ចាស់បានថ្លែងព្រះបន្ទូលរាប់ពាន់រាប់ម៉ឺនព្រះបន្ទូល និងបានផ្ដល់ធម្មទេសនារាប់មិនអស់។ នៅទីបំផុត អ្វីដែលទ្រង់ចង់មានព្រះបន្ទូលប្រាប់មនុស្សគឺថា ប្រសិនបើអ្នកចង់បានមកុដ និងរង្វាន់ វាអាស្រ័យលើអ្នកក្នុងការប្រយុទ្ធ តស៊ូ ដណ្ដើម និងយកវា»។ តើនេះមិនមែនជាតក្កវិជ្ជារបស់ពួកទទឹងនឹងព្រះគ្រីស្ទទេឬ? នៅក្នុងជម្រៅដួងចិត្តរបស់ពួកគេ នេះជារបៀបដែលពួកទទឹងនឹងព្រះគ្រីស្ទតែងតែមើលមកកិច្ចការរបស់ព្រះជាម្ចាស់ ហើយនេះជារបៀបដែលពួកគេបកស្រាយព្រះបន្ទូល និងផែនការគ្រប់គ្រងរបស់ព្រះជាម្ចាស់។ និស្ស័យរបស់ពួកគេគឺទុច្ចរិត តើមែនទេ? ពួកគេបំភ្លៃបំណងព្រះហឫទ័យរបស់ព្រះជាម្ចាស់ សេចក្ដីពិត និងអ្វីៗដែលវិជ្ជមានទាំងអស់។ ពួកគេចាត់ទុកផែនការគ្រប់គ្រងរបស់ព្រះជាម្ចាស់ក្នុងការសង្គ្រោះមនុស្សជាតិ ថាជាការដោះដូរយ៉ាងចំហ ហើយចាត់ទុកភារកិច្ចដែលព្រះអាទិករតម្រូវឱ្យមនុស្សជាតិបំពេញ ថាជាការរឹបអូស ការឈ្លានពាន ការបោកបញ្ឆោត និងការដោះដូរយ៉ាងចំហ។ តើនេះមិនមែនជានិស្ស័យទុច្ចរិតរបស់ពួកទទឹងនឹងព្រះគ្រីស្ទទេឬ? ពួកទទឹងនឹងព្រះគ្រីស្ទជឿថា ដើម្បីទទួលបានព្រះពរ និងចូលទៅក្នុងនគរស្ថានសួគ៌ ពួកគេត្រូវតែទទួលបានវាតាមរយៈការដោះដូរ ហើយថាការណ៍នេះគឺយុត្តិធម៌ សមហេតុផល និងស្របច្បាប់បំផុត។ តើនេះមិនមែនជាតក្កវិជ្ជាទុច្ចរិតទេឬ? តើនេះមិនមែនជាតក្កវិជ្ជាបែបសាតាំងទេឬ? ពួកទទឹងនឹងព្រះគ្រីស្ទតែងតែប្រកាន់ខ្ជាប់នូវទស្សនៈ និងអាកប្បកិរិយាបែបនេះយ៉ាងជ្រៅនៅក្នុងដួងចិត្តរបស់ពួកគេ ដែលបញ្ជាក់ថា និស្ស័យរបស់ពួកទទឹងនឹងព្រះគ្រីស្ទគឺទុច្ចរិតខ្លាំងពេកហើយ។

តាមរយៈខ្លឹមសារមួយចំនួនដែលទើបតែបានប្រកបគ្នានេះ តើអ្នករាល់គ្នាអាចមើលឃើញពីនិស្ស័យទុច្ចរិតរបស់ពួកទទឹងនឹងព្រះគ្រីស្ទដែរឬទេ? (អាច។) ចំណុចទីមួយគឺ របៀបដែលពួកទទឹងនឹងព្រះគ្រីស្ទចាត់ទុកភារកិច្ចរបស់ពួកគេ តើមែនទេ? ដូច្នេះ តើពួកទទឹងនឹងព្រះគ្រីស្ទចាត់ទុកភារកិច្ចរបស់ពួកគេយ៉ាងដូចម្ដេច? (ពួកទទឹងនឹងព្រះគ្រីស្ទចាត់ទុកភារកិច្ចរបស់ពួកគេថាជាការដោះដូរមួយ ដែលពួកគេដោះដូរយកគោលដៅផ្ទាល់ខ្លួន និងផលប្រយោជន៍ផ្ទាល់ខ្លួនរបស់ពួកគេ។ មិនថាព្រះជាម្ចាស់បានធ្វើការលើមនុស្សច្រើនប៉ុនណា ព្រះបន្ទូលចំនួនប៉ុន្មានដែលទ្រង់បានថ្លែងទៅកាន់ពួកគេ ហើយទ្រង់បានសម្ដែងសេចក្ដីពិតប៉ុន្មានដល់ពួកគេនោះទេ ក៏ពួកគេមិនអើពើនឹងរឿងទាំងអស់នេះឡើយ ហើយនៅតែបំពេញភារកិច្ចរបស់ពួកគេ ដោយមានចេតនាធ្វើការដោះដូរជាមួយព្រះជាម្ចាស់ដដែល។) ពួកទទឹងនឹងព្រះគ្រីស្ទចាត់ទុកភារកិច្ចរបស់ពួកគេថាជាការដោះដូរ។ ពួកគេបំពេញភារកិច្ចរបស់ខ្លួន ដោយមានចេតនាធ្វើការដោះដូរ និងទទួលបានព្រះពរ។ ពួកគេគិតថា ការជឿលើព្រះជាម្ចាស់គួរតែដើម្បីទទួលបានព្រះពរ ហើយថាការទទួលបានព្រះពរតាមរយៈការបំពេញភារកិច្ចរបស់ពួកគេ គឺជារឿងដ៏ស័ក្តិសម។ ពួកគេបំភ្លៃអ្វីៗដែលវិជ្ជមាន នោះគឺការបំពេញភារកិច្ចរបស់មនុស្ស ហើយបន្ទាបគុណតម្លៃ និងសារៈសំខាន់នៃការបំពេញភារកិច្ចរបស់មនុស្ស ក្នុងនាមជាភាវៈដែលព្រះបានបង្កើត ខណៈដែលបន្ទាបភាពស្របច្បាប់នៃការធ្វើបែបនេះផងដែរ។ ពួកគេប្រែក្លាយភារកិច្ចដែលភាវៈដែលព្រះបានបង្កើតគួរតែបំពេញតាមធម្មជាតិ ទៅជាការដោះដូរមួយ។ នេះគឺជាសេចក្ដីទុច្ចរិតរបស់ពួកទទឹងនឹងព្រះគ្រីស្ទ នេះគឺជាចំណុចទីមួយ។ ចំណុចទីពីរគឺ ពួកទទឹងនឹងព្រះគ្រីស្ទមិនជឿលើអត្ថិភាពនៃអ្វីៗដែលវិជ្ជមាន ឬសេចក្ដីពិតឡើយ ហើយមិនជឿ និងមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិតនោះទេ។ តើនេះមិនទុច្ចរិតទេឬ? (មែនហើយ ទុច្ចរិតមែន។) តើវាទុច្ចរិតត្រង់ណាទៅ? ព្រះបន្ទូលរបស់ព្រះជាម្ចាស់គឺជាតថភាពនៃអ្វីៗដែលវិជ្ជមានទាំងអស់ ប៉ុន្តែពួកទទឹងនឹងព្រះគ្រីស្ទមិនអាចមើលឃើញ និងមិនទទួលស្គាល់ឡើយ។ ពួកគេចាត់ទុកព្រះបន្ទូលរបស់ព្រះជាម្ចាស់ថាជាពាក្យស្លោក ថាជាទ្រឹស្ដីមួយប្រភេទ ហើយពួកគេបំភ្លៃការពិតដែលថា ព្រះបន្ទូលរបស់ព្រះជាម្ចាស់គឺជាសេចក្ដីពិត។ តើអ្វីទៅជាបញ្ហាដ៏ធំបំផុត និងចម្បងបំផុតនៅត្រង់នេះ? ព្រះជាម្ចាស់ចង់ប្រើប្រាស់ព្រះបន្ទូលទាំងនេះដើម្បីសង្គ្រោះមនុស្សជាតិ ហើយមនុស្សត្រូវតែទទួលយកព្រះបន្ទូលរបស់ព្រះជាម្ចាស់ មុនពេលដែលគេអាចត្រូវបានបន្សុទ្ធ និងទទួលបានសេចក្ដីសង្គ្រោះ នេះគឺជាការពិត ហើយវាគឺជាសេចក្ដីពិត។ ពួកទទឹងនឹងព្រះគ្រីស្ទមិនទទួលស្គាល់ ឬទទួលយកសេចក្ដីសន្យារបស់ព្រះជាម្ចាស់ចំពោះមនុស្សជាតិនេះឡើយ។ ពួកគេនិយាយថា៖ «ត្រូវបានសង្គ្រោះឬ? ត្រូវបានបន្សុទ្ធឬ? តើវាមានប្រយោជន៍អ្វីទៅ? វាគ្មានប្រយោជន៍ទេ! ប្រសិនបើខ្ញុំត្រូវបានបន្សុទ្ធ តើខ្ញុំពិតជាអាចត្រូវបានសង្គ្រោះ និងចូលទៅក្នុងនគរស្ថានសួគ៌មែនឬ? ខ្ញុំមិនគិតអ៊ីចឹងទេ!» ពួកគេមិនខ្វល់ខ្វាយនឹងរឿងនេះឡើយ ហើយក៏មិនចាប់អារម្មណ៍នឹងវាដែរ។ តើអ្វីទៅជាអត្ថន័យបង្កប់នៃរឿងនេះ? គឺពួកគេមិនជឿថា ព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ។ ពួកគេជឿថា ព្រះបន្ទូលទាំងនោះគ្រាន់តែជាពាក្យពោល និងជាគោលលទ្ធិប៉ុណ្ណោះ។ ពួកគេមិនជឿ ឬមិនទទួលស្គាល់ថា ព្រះបន្ទូលរបស់ព្រះជាម្ចាស់អាចបន្សុទ្ធ ឬសង្គ្រោះមនុស្សបានឡើយ។ រឿងនេះអាចត្រូវបានប្រៀបប្រដូចទៅនឹងពេលដែលព្រះជាម្ចាស់បានកំណត់អត្តសញ្ញាណរបស់យ៉ូបនៅពេលនោះ ថាជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ព្រមទាំងជាមនុស្សគ្រប់លក្ខណ៍អ៊ីចឹងដែរ។ តើព្រះបន្ទូលដែលព្រះជាម្ចាស់បានមានព្រះបន្ទូលទាំងនេះ គឺជាសេចក្ដីពិតដែរឬទេ? (ជាសេចក្ដីពិត។) ចុះហេតុអ្វីបានជាព្រះជាម្ចាស់មានព្រះបន្ទូលនូវរឿងបែបនេះ? តើមានមូលដ្ឋានអ្វីទៅ? ព្រះជាម្ចាស់អង្កេតឥរិយាបថរបស់មនុស្ស ពិនិត្យពិច័យដួងចិត្តរបស់ពួកគេ និងទតមើលសារជាតិរបស់ពួកគេ ហើយដោយផ្អែកលើរឿងនេះ ទ្រង់បានមានព្រះបន្ទូលថា យ៉ូបបានកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ព្រមទាំងជាមនុស្សគ្រប់លក្ខណ៍។ ព្រះជាម្ចាស់បានអង្កេតយ៉ូប មិនមែនត្រឹមតែមួយថ្ងៃ ឬពីរថ្ងៃនោះទេ ហើយការបង្ហាញចេញរបស់យ៉ូបក្នុងការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ក៏មានរយៈពេលលើសពីមួយថ្ងៃ ឬពីរថ្ងៃដែរ ហើយប្រាកដណាស់ថា វាមិនមែនគ្របដណ្ដប់ត្រឹមតែមួយរឿង ឬពីររឿងនោះទេ។ ដូច្នេះ តើសាតាំងមានអាកប្បកិរិយាបែបណាចំពោះការពិតនេះ? (អាកប្បកិរិយាសង្ស័យ និងមានមន្ទិល។) សាតាំងមិនគ្រាន់តែសង្ស័យប៉ុណ្ណោះទេ វាក៏បដិសេធរឿងនេះទៀតផង។ និយាយឱ្យចំទៅ ពាក្យសម្ដីរបស់វាគឺ៖ «ទ្រង់បានប្រទានឲ្យយ៉ូបយ៉ាងច្រើន រួមទាំងសត្វគោ សត្វចៀម និងទ្រព្យសម្បត្តិរាប់មិនអស់។ គាត់មានហេតុផលក្នុងការថ្វាយបង្គំទ្រង់។ ទ្រង់មានព្រះបន្ទូលថាយ៉ូបគឺជាមនុស្សគ្រប់លក្ខណ៍ ប៉ុន្តែព្រះបន្ទូលរបស់ទ្រង់មិនសមហេតុផលឡើយ។ ព្រះបន្ទូលរបស់ទ្រង់មិនមែនជាសេចក្ដីពិតទេ វាមិនពិតទេ វាមិនត្រឹមត្រូវឡើយ ហើយទូលបង្គំបដិសេធព្រះបន្ទូលរបស់ទ្រង់»។ តើនេះមិនមែនជាអ្វីដែលសាតាំងចង់មានន័យទេឬ? (មែនហើយ។) ព្រះជាម្ចាស់មានព្រះបន្ទូលថា៖ «យ៉ូបកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ គាត់គឺជាមនុស្សគ្រប់លក្ខណ៍»។ តើសាតាំងបាននិយាយអ្វីខ្លះ? (តើគាត់នឹងថ្វាយបង្គំព្រះជាម្ចាស់ដោយគ្មានហេតុផលឬ?) សាតាំងបាននិយាយថា៖ «ខុសហើយ គាត់មិនមែនជាមនុស្សគ្រប់លក្ខណ៍ទេ! គាត់ទទួលបានផលប្រយោជន៍ និងព្រះពរពីទ្រង់ ដូច្នេះហើយទើបគាត់កោតខ្លាចទ្រង់។ ប្រសិនបើទ្រង់ដកហូតយកផលប្រយោជន៍ និងព្រះពរទាំងនេះចេញ គាត់នឹងមិនកោតខ្លាចទ្រង់ឡើយ គាត់មិនមែនជាមនុស្សគ្រប់លក្ខណ៍ទេ»។ ដូច្នេះ ចំពោះរាល់ព្រះបន្ទូលដែលព្រះជាម្ចាស់បានថ្លែង សាតាំងនឹងចោទសួរ និងបដិសេធព្រះបន្ទូលទាំងនោះចោល។ សាតាំងបដិសេធព្រះបន្ទូលរបស់ព្រះជាម្ចាស់ ហើយបដិសេធការកំណត់ ឬសេចក្ដីថ្លែងរបស់ព្រះជាម្ចាស់លើរឿងណាមួយ។ តើយើងអាចនិយាយបានថា សាតាំងបដិសេធសេចក្ដីពិតដែរឬទេ? (អាចបាន។) នេះគឺជាការពិត។ ដូច្នេះ តើពួកទទឹងនឹងព្រះគ្រីស្ទមានអាកប្បកិរិយាបែបណាចំពោះព្រះបន្ទូលរបស់ព្រះជាម្ចាស់ ដែលលាតត្រដាង ជំនុំជម្រះ និងវាយផ្ចាលមនុស្សជាតិ ព្រមទាំងដាក់ចេញនូវសេចក្ដីតម្រូវជាក់លាក់ផ្សេងៗដល់មនុស្សជាតិ? តើពួកគេទទួលស្គាល់ព្រះបន្ទូលទាំងនោះ ហើយនិយាយថា «អាម៉ែន» ដែរឬទេ? តើពួកគេអាចធ្វើតាមព្រះបន្ទូលទាំងនោះបានដែរឬទេ? (ទេ ពួកគេមិនអាចទេ។) អ្នកអាចនិយាយបានថា ការឆ្លើយតបភ្លាមៗរបស់ពួកទទឹងនឹងព្រះគ្រីស្ទចំពោះព្រះបន្ទូលគ្រប់ប្រភេទរបស់ព្រះជាម្ចាស់ នៅក្នុងដួងចិត្តរបស់ពួកគេគឺ៖ «ខុសហើយ! តើវាពិតជាបែបនេះមែនឬ? ម្ដេចបានជាអ្វីដែលទ្រង់មានព្រះបន្ទូល ត្រូវតែក្លាយជាបែបនោះ? វាមិនត្រឹមត្រូវទេ ខ្ញុំមិនជឿរឿងនោះឡើយ។ ហេតុអ្វីបានជាអ្វីដែលទ្រង់មានព្រះបន្ទូល ស្ដាប់ទៅមិនចូលត្រចៀកសោះអ៊ីចឹង? ព្រះជាម្ចាស់នឹងមិនមានព្រះបន្ទូលបែបនេះទេ! ប្រសិនបើខ្ញុំជាអ្នកនិយាយវិញ វាគួរតែត្រូវបាននិយាយតាមរបៀបនេះ»។ បើវិនិច្ឆ័យតាមអាកប្បកិរិយាទាំងនេះរបស់ពួកទទឹងនឹងព្រះគ្រីស្ទចំពោះព្រះជាម្ចាស់ តើពួកគេអាចគោរពតាមព្រះបន្ទូលរបស់ព្រះជាម្ចាស់ជាសេចក្ដីពិតបានដែរឬទេ? ដាច់ខាតគឺមិនអាចឡើយ។ នេះគឺជាសេចក្ដីទុច្ចរិតរបស់ពួកគេ នេះគឺជាចំណុចទីពីរ។ ចំណុចទីបីគឺ អ្វីដែលពួកទទឹងនឹងព្រះគ្រីស្ទគិតអំពីគោលបំណងនៃផែនការគ្រប់គ្រងរបស់ព្រះជាម្ចាស់ ដែលនោះគឺព្រះជាម្ចាស់ចង់សង្គ្រោះមនុស្សជាតិ ហើយអនុញ្ញាតឱ្យមនុស្សជាតិផ្ដាច់ខ្លួនចេញពីនិស្ស័យពុករលួយរបស់សាតាំង និងកម្លាំងនៃសេចក្ដីងងឹត ព្រមទាំងទទួលបានសេចក្ដីសង្គ្រោះ។ ហេតុអ្វីបានជានិស្ស័យរបស់ពួកគេត្រូវបាននិយាយថាទុច្ចរិត? ពួកគេជឿថា នេះគឺជាការដោះដូរមួយ ហើយពួកគេថែមទាំងជឿថា វាគ្រាន់តែជាល្បែងមួយប៉ុណ្ណោះ។ ជាល្បែងរវាងនរណានឹងនរណា? ជាល្បែងរវាងព្រះជាម្ចាស់នៅក្នុងរឿងព្រេង និងមនុស្សដែលអវិជ្ជា និងល្ងង់ខ្លៅមួយក្រុម ដែលចង់ចូលទៅក្នុងនគរស្ថានសួគ៌ និងត្រូវបានរំដោះចេញពីពិភពលោកនៃការរងទុក្ខ។ នេះក៏ជាការដោះដូរមួយផងដែរ ដែលភាគីទាំងពីរស្ម័គ្រចិត្តចូលរួម ដែលភាគីម្ខាងសុខចិត្តផ្ដល់ឱ្យ ហើយភាគីម្ខាងទៀតសុខចិត្តទទួលយក។ វាគឺជាល្បែងប្រភេទនេះឯង។ នេះជារបៀបដែលពួកគេមើលមកផែនការគ្រប់គ្រងរបស់ព្រះជាម្ចាស់ តើនេះមិនមែនជាការបញ្ចេញឱ្យឃើញនិស្ស័យទុច្ចរិតរបស់ពួកទទឹងនឹងព្រះគ្រីស្ទទេឬ? ដោយសារតែពួកទទឹងនឹងព្រះគ្រីស្ទពោរពេញទៅដោយមហិច្ឆតា ហើយដោយសារតែពួកគេប្រាថ្នាចង់បានគោលដៅ និងព្រះពរ ពួកគេបំភ្លៃកិច្ចការដ៏ស្រស់បំព្រងបំផុតរបស់មនុស្សជាតិ និងកិច្ចការគ្រប់គ្រងរបស់ព្រះជាម្ចាស់ក្នុងការសង្គ្រោះមនុស្សជាតិ ឱ្យទៅជាល្បែងមួយ ទៅជាការដោះដូរមួយ នេះហើយជានិស្ស័យទុច្ចរិតរបស់ពួកទទឹងនឹងព្រះគ្រីស្ទ។ បន្ថែមលើនេះ ពួកទទឹងនឹងព្រះគ្រីស្ទមានការបង្ហាញចេញមួយផ្សេងទៀត ដែលស្ដាប់ទៅគួរឱ្យអស់សំណើច និងគួរឱ្យហួសចិត្តខ្លាំងណាស់។ ហេតុអ្វីបានជាវាគួរឱ្យហួសចិត្ត? ពួកទទឹងនឹងព្រះគ្រីស្ទមិនជឿលើកិច្ចការទាំងអស់ដែលព្រះជាម្ចាស់បានធ្វើឡើយ ហើយពួកគេក៏មិនជឿថា អ្វីៗគ្រប់យ៉ាងដែលព្រះជាម្ចាស់បានមានព្រះបន្ទូល គឺជាសេចក្ដីពិត និងអាចសង្គ្រោះមនុស្សជាតិបានដែរ ប៉ុន្តែពួកគេមានឆន្ទៈមិនចេះនឿយហត់ ក្នុងការស៊ូទ្រាំនឹងទុក្ខលំបាក លះបង់ ព្រមទាំងបង្កើត និងសម្រួលដល់ការដោះដូរនេះ។ តើនេះមិនគួរឱ្យអស់សំណើចទេឬ? ជាការពិតណាស់ នេះមិនមែនជាសេចក្ដីទុច្ចរិតរបស់ពួកទទឹងនឹងព្រះគ្រីស្ទទេ ប៉ុន្តែជាភាពល្ងង់ខ្លៅរបស់ពួកទទឹងនឹងព្រះគ្រីស្ទ។ ក្នុងទិដ្ឋភាពម្យ៉ាង ពួកគេមិនជឿថាព្រះជាម្ចាស់មានអត្ថិភាពឡើយ មិនទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ ហើយថែមទាំងបំភ្លៃផែនការគ្រប់គ្រងរបស់ព្រះជាម្ចាស់ទៀតផង ប៉ុន្តែក្នុងទិដ្ឋភាពម្យ៉ាងទៀត ពួកគេនៅតែចង់ទទួលបានផលប្រយោជន៍ផ្ទាល់ខ្លួនពីព្រះបន្ទូលរបស់ព្រះជាម្ចាស់ និងផែនការគ្រប់គ្រងរបស់ទ្រង់ដដែល។ និយាយម្យ៉ាងទៀត ក្នុងទិដ្ឋភាពម្យ៉ាង ពួកគេមិនជឿលើអត្ថិភាពនៃការពិតទាំងអស់នេះឡើយ កុំថាឡើយដល់ទៅភាពពិតប្រាកដនៃរឿងទាំងនេះនោះ ខណៈដែលម្យ៉ាងវិញទៀត ពួកគេនៅតែចង់ស្វែងរកផលចំណេញ និងកេងយកគ្រប់អត្ថប្រយោជន៍ ដោយចង់ក្លាយជាមនុស្សឆ្លៀតឱកាស និងទទួលបានរឿងដែលពួកគេមិនអាចទទួលបាននៅក្នុងលោកីយ៍នេះ ស្របពេលដែលនៅតែគិតថា ពួកគេឆ្លាតវៃខ្លាំងណាស់។ តើនេះមិនគួរឱ្យអស់សំណើចទេឬ? ពួកគេកំពុងតែបោកបញ្ឆោតខ្លួនឯង ហើយល្ងង់ខ្លៅខ្លាំងណាស់។

អម្បាញ់មិញនេះ យើងបានវែកញែកពីនិស្ស័យទុច្ចរិតរបស់ពួកទទឹងនឹងព្រះគ្រីស្ទ ដោយប្រើការបង្ហាញចេញចំនួនបីយ៉ាង ហើយបានសន្និដ្ឋានជាមួយនឹងចំណុចមួយទៀតគឺ៖ ពួកទទឹងនឹងព្រះគ្រីស្ទល្ងង់ខ្លៅណាស់ រហូតដល់ថ្នាក់គេមិនដឹងថាត្រូវសើច ឬត្រូវយំឡើយ។ តើការបង្ហាញចេញទាំងបីយ៉ាងនោះមានអ្វីខ្លះ? (ទីមួយគឺ ពួកទទឹងនឹងព្រះគ្រីស្ទចាត់ទុកការបំពេញភារកិច្ចរបស់ពួកគេថាជាការដោះដូរ។ ទីពីរគឺ ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ មិនជឿថាព្រះបន្ទូលរបស់ព្រះជាម្ចាស់ជាអ្វីៗដែលវិជ្ជមាន និងមិនទទួលស្គាល់ថាព្រះបន្ទូលរបស់ព្រះជាម្ចាស់អាចសង្គ្រោះមនុស្សបានឡើយ ផ្ទុយទៅវិញ ពួកគេចាត់ទុកព្រះបន្ទូលរបស់ព្រះជាម្ចាស់ថាជាទ្រឹស្ដី និងពាក្យស្លោក។ ទីបីគឺ ពួកទទឹងនឹងព្រះគ្រីស្ទចាត់ទុកកិច្ចការគ្រប់គ្រងរបស់ព្រះជាម្ចាស់ក្នុងការសង្គ្រោះមនុស្សជាតិ ថាជាការដោះដូរយ៉ាងចំហ និងជាការលេងសើច។) ចុះការបង្ហាញចេញមួយទៀតនោះជាអ្វី? (គឺភាពគួរឱ្យអស់សំណើច និងភាពល្ងង់ខ្លៅបំផុតរបស់ពួកទទឹងនឹងព្រះគ្រីស្ទ។) តើចំណុចទាំងនេះមិនជាក់លាក់ណាស់ទេឬ? (ជាក់លាក់មែន។) តើអ្នករាល់គ្នាយល់ថា ប្រភេទមនុស្សដែលមាននិស្ស័យនេះ មានសភាពផ្លូវចិត្ត និងវិចារណញ្ញាណខុសប្រក្រតីបន្តិចដែរឬទេ? (មែនហើយ។) តើពួកគេខុសប្រក្រតីតាមរបៀបណា? (ពួកទទឹងនឹងព្រះគ្រីស្ទចង់ធ្វើការដោះដូរជាមួយព្រះជាម្ចាស់ ហើយទទួលបានអនាគត និងគោលដៅពីព្រះជាម្ចាស់ ប៉ុន្តែពួកគេនៅតែមិនជឿលើផែនការគ្រប់គ្រងរបស់ព្រះជាម្ចាស់ ឬមិនជឿថាព្រះជាម្ចាស់អាចសង្គ្រោះមនុស្សជាតិបានឡើយ។ ការគិតរបស់ពួកគេមានភាពផ្ទុយគ្នា អ្វីដែលពួកគេចង់បាន គឺជារឿងដែលពួកគេបដិសេធ។ ជាមូលដ្ឋាន រឿងនេះមិនសមហេតុផលទាល់តែសោះ ដូច្នេះ វិចារណញ្ញាណរបស់ពួកគេគឺខុសប្រក្រតី ហើយសភាពផ្លូវចិត្តរបស់ពួកគេក៏មានបញ្ហាដែរ។) នេះបង្ហាញថា ពួកគេមានការខ្វះខាតទាក់ទងនឹងភាពជាមនុស្សធម្មតា។ ពួកគេមិនដឹងថា ពួកគេកំពុងតែផ្ទុយនឹងខ្លួនឯង តាមរយៈរបៀបនៃការគិត និងការគិតគូរទាំងនេះឡើយ។ តើរឿងនេះកើតឡើងយ៉ាងដូចម្ដេច? (ពួកគេតែងតែដើរតាមផ្លូវខុស ពីព្រោះពួកគេមិនដែលទទួលយកសេចក្ដីពិត ឬអនុវត្តសេចក្ដីពិតឡើយ។) ហើយតើពួកគេដឹងថាផ្លូវដែលពួកគេកំពុងដើរ គឺជាផ្លូវខុសដែរឬទេ? ប្រាកដណាស់ថាពួកគេមិនដឹងឡើយ។ ប្រសិនបើពួកគេដឹងថា ការធ្វើបែបនេះនឹងនាំឱ្យរងការខាតបង់ នោះច្បាស់ណាស់ថាពួកគេនឹងមិនធ្វើបែបនេះឡើយ។ ពួកគេគិតថា ការធ្វើបែបនេះផ្ដល់អត្ថប្រយោជន៍ដល់ពួកគេ៖ «មើលចុះថាខ្ញុំឆ្លាតប៉ុនណា។ គ្មានអ្នករាល់គ្នាណាម្នាក់អាចមើលធ្លុះរឿងរ៉ាវនានាបានឡើយ អ្នករាល់គ្នាសុទ្ធតែល្ងង់ខ្លៅ។ ម្ដេចបានជាអ្នករាល់គ្នាគ្មានល្បិចកលសោះអ៊ីចឹង? តើព្រះជាម្ចាស់នៅឯណា? ខ្ញុំមិនអាចមើលឃើញ ឬប៉ះទ្រង់បានទេ ហើយក៏គ្មានការធានាថា សេចក្ដីសន្យារបស់ព្រះជាម្ចាស់អាចក្លាយជាការពិតបានដែរ! មើលចុះថាខ្ញុំវាងវៃប៉ុនណា នៅពេលខ្ញុំឈានមួយជំហានទៅមុខ ខ្ញុំកំពុងតែគិតដល់ដប់ជំហានទៅមុខបាត់ទៅហើយ ប៉ុន្តែអ្នករាល់គ្នាមិនទាំងមានការគិតគូរសូម្បីតែមួយជំហានផង»។ ពួកគេគិតថាពួកគេឆ្លាតណាស់។ ហេតុដូច្នេះហើយ បន្ទាប់ពីបំពេញភារកិច្ចរបស់ខ្លួនបានពីរឆ្នាំ ឬបីឆ្នាំ មនុស្សមួយចំនួនគិតថា៖ «ខ្ញុំបានបំពេញភារកិច្ចរបស់ខ្ញុំអស់រយៈពេលពីរបីឆ្នាំមកហើយ តែនៅតែមិនទាន់ទទួលបានអ្វីសោះ មិនបានឃើញអព្ភូតហេតុអ្វី ឬឃើញបាតុភូតខុសប្រក្រតីណាមួយឡើយ។ ពីមុនខ្ញុំញ៉ាំបាយបីពេលក្នុងមួយថ្ងៃ ហើយឥឡូវខ្ញុំនៅតែញ៉ាំបាយបីពេលដដែល។ បើខ្ញុំរំលងអាហារមួយពេល នោះខ្ញុំនឹងឃ្លាន។ បើខ្ញុំគេងមិនបានមួយម៉ោង ឬពីរម៉ោងនៅពេលយប់ នោះខ្ញុំនៅតែងងុយគេងនៅពេលថ្ងៃដដែល។ ខ្ញុំមិនទទួលបានថាមពលពិសេសអ្វីនោះទេ! គ្រប់គ្នានិយាយថា ព្រះជាម្ចាស់មានគ្រប់ព្រះចេស្ដា ហើយអ្នកអាចទទួលបានព្រះពរយ៉ាងធំធេង ប្រសិនបើអ្នកបំពេញភារកិច្ចរបស់អ្នក។ ខ្ញុំបានបំពេញភារកិច្ចរបស់ខ្ញុំអស់រយៈពេលជាច្រើនឆ្នាំមកហើយ តែគ្មានអ្វីខុសប្លែកសោះ។ តើវាមិននៅតែបែបនេះទេឬ? ខ្ញុំឧស្សាហ៍មានភាពទន់ខ្សោយ ភាពអវិជ្ជមាន និងការរអ៊ូរទាំ។ គ្រប់គ្នានិយាយថា សេចក្ដីពិតអាចផ្លាស់ប្ដូរមនុស្សបាន ហើយព្រះបន្ទូលរបស់ព្រះជាម្ចាស់អាចផ្លាស់ប្ដូរមនុស្សបាន ប៉ុន្តែខ្ញុំមិនបានផ្លាស់ប្ដូរទាល់តែសោះ។ នៅក្នុងចិត្តរបស់ខ្ញុំ ខ្ញុំនៅតែឧស្សាហ៍នឹកឪពុកម្ដាយរបស់ខ្ញុំ នឹកកូនៗរបស់ខ្ញុំ ហើយថែមទាំងរំលឹកនឹកឃើញដល់ថ្ងៃដែលខ្ញុំរស់នៅក្នុងលោកីយ៍ពីមុនទៀតផង។ ដូច្នេះ តើព្រះជាម្ចាស់ធ្វើអ្វីខ្លះទៅលើមនុស្ស? តើខ្ញុំទទួលបានអ្វីខ្លះទៅ? គ្រប់គ្នានិយាយថា នៅពេលមនុស្សជឿលើព្រះជាម្ចាស់ ហើយទទួលបានសេចក្ដីពិត នោះពួកគេទទួលបានអ្វីម្យ៉ាង ប៉ុន្តែប្រសិនបើពួកគេទទួលបានមែន តើពួកគេនឹងមិនខុសប្លែកពីអ្នកដទៃទេឬ? ឥឡូវនេះ ខ្ញុំកាន់តែចាស់ទៅហើយ ហើយសុខភាពរបស់ខ្ញុំក៏មិនដូចមុនដែរ។ ស្នាមជ្រួញនៅលើមុខរបស់ខ្ញុំមានកាន់តែច្រើន។ តើគេមិននិយាយទេឬថា មនុស្សដែលជឿលើព្រះជាម្ចាស់ រស់នៅកាន់តែយូរគឺកាន់តែក្មេងជាងវ័យនោះ? ហេតុអ្វីបានជាខ្ញុំកាន់តែចាស់ ជំនួសឱ្យការកាន់តែក្មេងទៅវិញ? ទោះយ៉ាងណាក៏ដោយ ក៏ព្រះបន្ទូលរបស់ព្រះជាម្ចាស់មិនត្រឹមត្រូវនោះដែរ ខ្ញុំត្រូវរៀបចំផែនការសម្រាប់ខ្លួនឯងហើយ។ ខ្ញុំឃើញថា ការជឿលើព្រះជាម្ចាស់គឺមានតែប៉ុណ្ណឹងឯង ជារៀងរាល់ថ្ងៃរវល់តែអានព្រះបន្ទូលរបស់ព្រះជាម្ចាស់ ចូលរួមការជួបជុំ ច្រៀងទំនុកបរិសុទ្ធ និងបំពេញភារកិច្ចរបស់ខ្ញុំ។ វាហាក់ដូចជាគួរឱ្យធុញទ្រាន់ណាស់ ហើយខ្ញុំមិនមានអារម្មណ៍ថាខុសប្លែកពីមុនទាល់តែសោះ»។ ពេលដែលពួកគេគិតបែបនេះភ្លាម ពួកគេនឹងស្ថិតក្នុងបញ្ហាហើយ តើមែនទេ? ពួកគេបន្តគិតទៀតថា៖ «ឥឡូវនេះ ខ្ញុំពិតជារងទុក្ខណាស់ក្នុងការបំពេញភារកិច្ចរបស់ខ្ញុំ សេចក្ដីសន្យា និងព្រះពររបស់ព្រះជាម្ចាស់ហាក់ដូចជានៅឆ្ងាយណាស់។ លើសពីនេះ មនុស្សមួយចំនួនដែលជឿលើព្រះជាម្ចាស់ ស្លាប់នៅក្នុងមហន្តរាយ ដូច្នេះ តើមានសូម្បីតែរឿងដូចជាការការពាររបស់ព្រះជាម្ចាស់ចំពោះមនុស្សដែរឬទេ? ឧបមាថាគ្មានរឿងនេះទេ ចុះអត្ថបទទីបន្ទាល់ដែលមនុស្សមួយចំនួនបានសរសេរ ដែលនិយាយថា ព្រះជាម្ចាស់បានធ្វើឱ្យមានអព្ភូតហេតុដើម្បីសង្គ្រោះជីវិតរបស់ពួកគេនៅគ្រាដ៏គ្រោះថ្នាក់បំផុតនោះ តើវាជារឿងពិត ឬក្លែងក្លាយ?» ពួកគេគិតពិចារណាអំពីរឿងនេះ ហើយនៅក្នុងចិត្តរបស់ពួកគេមានភាពមិនប្រាកដប្រជា ហើយនៅពេលពួកគេបន្តបំពេញភារកិច្ចរបស់ខ្លួន ពួកគេមានអារម្មណ៍ថាល្ហិតល្ហៃ និងគ្មានភាពក្លៀវក្លា ហើយក៏លែងសកម្មទៀតដែរ។ ពួកគេចេះតែដកខ្លួនថយ ហើយចាប់ផ្ដើមធ្វើរឿងនានាមិនអស់ពីចិត្ត និងឱ្យតែរួចពីដៃ។ តើពួកគេកំពុងមានការគិតគូរអ្វីខ្លះនៅក្នុងចិត្តរបស់ពួកគេ? «ប្រសិនបើខ្ញុំមិនទទួលបានព្រះពរទេ ប្រសិនបើវាតែងតែបែបនេះ នោះខ្ញុំត្រូវតែរៀបចំផែនការផ្សេងទៀតហើយ។ ខ្ញុំត្រូវតែរៀបចំផែនការឡើងវិញថាតើខ្ញុំនឹងបន្តបំពេញភារកិច្ចរបស់ខ្ញុំ ឬយ៉ាងណា ហើយថាតើខ្ញុំនឹងធ្វើវាយ៉ាងដូចម្ដេចនៅថ្ងៃអនាគត។ ខ្ញុំមិនត្រូវល្ងង់ខ្លៅបែបនេះទៀតទេ។ បើមិនដូច្នេះទេ នៅថ្ងៃអនាគត ខ្ញុំនឹងមិនទទួលបានអនាគត និងវាសនារបស់ខ្ញុំ ឬមកុដរបស់ខ្ញុំឡើយ ហើយខ្ញុំក៏នឹងមិនបានរីករាយនឹងសុភមង្គលខាងលោកីយ៍ដែរ។ ចុះតើការខិតខំប្រឹងប្រែងទាំងអស់នេះ នឹងមិនអសារបង់ និងឥតប្រយោជន៍ទេឬ? ប្រសិនបើខ្ញុំបន្តមិនទទួលបានអ្វីសោះដូចពេលនេះ នោះកាលពីមុនខ្ញុំប្រសើរជាង ដោយធ្វើការ និងដេញតាមលោកីយ៍ ខណៈពេលដែលជឿលើព្រះជាម្ចាស់តែឈ្មោះប៉ុណ្ណោះ។ ប្រសិនបើព្រះជាម្ចាស់មិនដែលមានព្រះបន្ទូលថាពេលណាកិច្ចការនឹងបញ្ចប់ ពេលណាទ្រង់នឹងប្រទានរង្វាន់ដល់មនុស្ស ពេលណាភារកិច្ចនឹងឈានដល់ទីបញ្ចប់ ហើយពេលណាព្រះជាម្ចាស់នឹងលេចមកយ៉ាងចំហដល់មនុស្សជាតិទេនោះ ប្រសិនបើព្រះជាម្ចាស់មិនដែលផ្ដល់ការពន្យល់យ៉ាងជាក់ច្បាស់ដល់មនុស្សទេ នោះតើមានប្រយោជន៍អ្វីដែលខ្ញុំត្រូវខាតពេលនៅទីនេះ? ខ្ញុំគួរតែត្រឡប់ទៅរកលុយនៅឯលោកីយ៍វិញ ហើយរីករាយនឹងសុភមង្គលខាងលោកីយ៍វិញប្រសើរជាង។ យ៉ាងហោចណាស់ ខ្ញុំក៏មិនបានខ្ជះខ្ជាយជីវិតរបស់ខ្ញុំដែរ។ ចំណែកឯបរលោកវិញ តើអ្នកណាទៅដឹង? អ្វីៗសុទ្ធតែមិនទាន់ដឹងទាំងអស់ នៅពេលនេះ ខ្ញុំគ្រាន់តែរស់នៅក្នុងជាតិនេះឱ្យបានល្អទៅបានហើយ»។ តើមិនមានការផ្លាស់ប្ដូរកើតឡើងនៅក្នុងគំនិតរបស់ពួកគេទេឬ? នៅពេលពួកគេកំពុងគិតគូរតាមរបៀបនេះ ហើយដើរតាមផ្លូវខុស តើពួកគេនៅតែអាចបំពេញភារកិច្ចដែលពួកគេកាន់កាប់បានល្អដែរឬទេ? (អត់ទេ ពួកគេមិនអាចទេ។) មនុស្សមួយចំនួននិយាយថា៖ «ពួកទទឹងនឹងព្រះគ្រីស្ទចូលចិត្តឋានៈ តើមែនទេ? ប្រសិនបើអ្នកផ្ដល់តំណែងឱ្យពួកគេ តើពួកគេនឹងមិនស្នាក់នៅក្នុងដំណាក់របស់ព្រះជាម្ចាស់ទេឬ?» តើពួកទទឹងនឹងព្រះគ្រីស្ទត្រូវការឋានៈនៅពេលនេះដែរឬទេ? ប្រហែលជាឋានៈមិនមែនជារឿងសំខាន់បំផុតសម្រាប់ពួកគេនៅពេលនេះទេ។ តើពួកគេត្រូវការអ្វី? អ្វីដែលពួកគេត្រូវការ គឺឱ្យព្រះជាម្ចាស់ផ្ដល់ការពន្យល់យ៉ាងជាក់ច្បាស់ដល់ពួកគេ។ ប្រសិនបើពួកគេមិនអាចទទួលបានព្រះពរទេ នោះពួកគេនឹងចាកចេញ។ ក្នុងទិដ្ឋភាពម្យ៉ាង ប្រសិនបើពួកគេមិនត្រូវបានដាក់ក្នុងតំណែងដ៏សំខាន់ណាមួយ ក្នុងអំឡុងពេលនៃការបំពេញភារកិច្ចរបស់ពួកគេទេ នោះពួកគេមានអារម្មណ៍ថា អនាគតរបស់ពួកគេគឺមិនប្រាកដប្រជា ងងឹតស្លុប និងគ្មានសង្ឃឹមឡើយ។ ក្នុងទិដ្ឋភាពម្យ៉ាងទៀត ប្រសិនបើនៅក្នុងដំណើរការនៃការបំពេញភារកិច្ចរបស់ពួកគេ អ្វីៗមិនដែលប្រព្រឹត្តទៅដូចការរំពឹងទុករបស់ពួកគេទេ ពោលគឺប្រសិនបើពួកគេមិនបានឃើញផ្ទាល់ភ្នែកនូវការយាងចុះមករបស់ព្រះជាម្ចាស់ប្រកបដោយសិរីល្អរបស់ទ្រង់ នៅថ្ងៃដែលកិច្ចការដ៏អស្ចារ្យរបស់ទ្រង់ត្រូវបានបញ្ចប់ ឬប្រសិនបើព្រះជាម្ចាស់មិនមានព្រះបន្ទូលប្រាប់ពួកគេជាភាសាឱ្យបានច្បាស់លាស់ថា តើទ្រង់នឹងលេចមកយ៉ាងចំហដល់មនុស្សជាតិនៅឆ្នាំ ខែ ថ្ងៃ ម៉ោង និងនាទីណា ពេលណាកិច្ចការរបស់ព្រះជាម្ចាស់នឹងឈានដល់ទីបញ្ចប់ ហើយពេលណាភយន្តរាយដ៏ធំសម្បើមនឹងមកដល់ទេ ប្រសិនបើទ្រង់មិនមានព្រះបន្ទូលប្រាប់ពួកគេពីរឿងទាំងនេះជាភាសាឱ្យបានច្បាស់លាស់ទេ នោះចិត្តរបស់ពួកគេនឹងនៅមិនសុខឡើយ។ ពួកគេមិនអាចបំពេញភារកិច្ចរបស់ពួកគេ ខណៈដែលរក្សាតួនាទីដ៏ត្រឹមត្រូវរបស់ខ្លួនបានឡើយ ហើយពួកគេមិនអាចមានអារម្មណ៍ស្កប់ស្កល់នឹងស្ថានភាពនេះបានទេ។ អ្វីដែលពួកគេចង់បានគឺជាលទ្ធផល អ្វីដែលពួកគេចង់បានគឺចង់ឱ្យព្រះជាម្ចាស់ប្រទានសេចក្ដីថ្លែងដល់ពួកគេជាភាសាឱ្យបានជាក់ច្បាស់ និងធ្វើឱ្យពួកគេដឹងយ៉ាងជាក់ច្បាស់ថាតើពួកគេអាចទទួលបានអ្វីៗទាំងអស់ដែលពួកគេចង់បានដែរឬទេ។ ប្រសិនបើពួកគេរង់ចាំសេចក្ដីថ្លែងនេះយូរពេកដោយឥតប្រយោជន៍ ពួកគេនឹងធ្វើការគិតគូរមួយផ្សេងទៀតនៅក្នុងគំនិតរបស់ពួកគេ។ តើជាការគិតគូរអ្វីទៅ? ពួកគេនឹងគិតគូរថា តើអ្នកណាអាចផ្ដល់សុភមង្គលដល់ពួកគេ តើអ្នកណាអាចផ្ដល់របស់ដែលពួកគេចង់បាន ហើយប្រសិនបើពួកគេមិនអាចទទួលបានរបស់ទាំងនោះនៅក្នុងបរលោកទេ នោះពួកគេត្រូវតែទទួលបានអ្វីគ្រប់យ៉ាងដែលពួកគេចង់បាននៅក្នុងជាតិនេះ។ ប្រសិនបើលោកីយ៍នេះ និងមនុស្សជាតិអាចផ្ដល់ព្រះពរ ការលួងលោម និងសេចក្ដីរីករាយខាងសាច់ឈាម ព្រមទាំងកេរ្តិ៍ឈ្មោះ និងឋានៈនៅក្នុងជាតិនេះដល់ពួកគេ នោះពួកគេនឹងបោះបង់ព្រះជាម្ចាស់នៅគ្រប់ពេលវេលា គ្រប់កាលៈទេសៈ ហើយរស់នៅក្នុងជីវិតដ៏ល្អរបស់ពួកគេ។ ទាំងនេះគឺជាការគិតគូររបស់ពួកទទឹងនឹងព្រះគ្រីស្ទ។ នៅក្នុងដំណាក់របស់ព្រះជាម្ចាស់ ពួកគេអាចបោះបង់ភារកិច្ចរបស់ពួកគេ និងទម្លាក់កិច្ចការនៅក្នុងដៃរបស់ពួកគេចោលនៅគ្រប់ពេលវេលា គ្រប់កាលៈទេសៈ ដើម្បីដេញតាមសុភមង្គល និងអនាគតខាងលោកីយ៍។ មនុស្សមួយចំនួនថែមទាំងអាចក្បត់បងប្អូនប្រុសស្រី ក្បត់ផលប្រយោជន៍នៃដំណាក់របស់ព្រះជាម្ចាស់ និងក្បត់ព្រះជាម្ចាស់ ដើម្បីទទួលបានផលប្រយោជន៍ និងអនាគតខាងលោកីយ៍ទៀតផង។ ហេតុដូច្នេះហើយ ទោះបីជាពួកទទឹងនឹងព្រះគ្រីស្ទអាចនឹងមើលទៅហាក់ដូចជាលេចធ្លោនៅក្នុងការបំពេញភារកិច្ចរបស់ពួកគេយ៉ាងណាក៏ដោយ ទោះបីជាពួកគេមានភាពប្រកួតប្រជែងយ៉ាងណាក៏ដោយ ក៏ពួកគេសុទ្ធតែអាចទម្លាក់ភារកិច្ចរបស់ពួកគេចោល ក្បត់ព្រះជាម្ចាស់ និងចាកចេញពីដំណាក់របស់ព្រះជាម្ចាស់នៅគ្រប់ពេលវេលា គ្រប់កាលៈទេសៈបានដែរ។ ពួកគេអាចក្បត់ដំណាក់របស់ព្រះជាម្ចាស់នៅគ្រប់ពេលវេលា គ្រប់កាលៈទេសៈ ដោយក្លាយជាយូដាសម្នាក់។ ប្រសិនបើពួកទទឹងនឹងព្រះគ្រីស្ទបំពេញភារកិច្ចរបស់ពួកគេ ពួកគេនឹងប្រើរឿងនេះជាថ្នូរដោះដូរជាមិនខាន។ ពួកគេប្រាកដជានឹងព្យាយាមបំពេញបំណងប្រាថ្នារបស់ពួកគេដើម្បីទទួលបានព្រះពរក្នុងរយៈពេលដ៏ខ្លី យ៉ាងហោចណាស់ក៏ព្យាយាមបំពេញបំណងប្រាថ្នារបស់ពួកគេសម្រាប់ផលប្រយោជន៍នៃឋានៈជាមុនសិន និងទទួលបានការកោតសរសើរពីអ្នកដទៃ ហើយបន្ទាប់មកព្យាយាមចូលទៅក្នុងនគរស្ថានសួគ៌ និងទទួលបានរង្វាន់របស់ពួកគេ។ ពេលវេលាកំណត់របស់ពួកគេសម្រាប់ការបំពេញភារកិច្ចរបស់ខ្លួន អាចជាបីឆ្នាំ ឬអាចជាប្រាំឆ្នាំ សូម្បីតែដប់ឆ្នាំ ឬម្ភៃឆ្នាំទៀតផង។ នេះគឺជាពេលវេលាកំណត់ដែលពួកគេផ្ដល់ថ្វាយព្រះជាម្ចាស់ ហើយជាពេលវេលាដ៏យូរបំផុតដែលពួកគេផ្ដល់ឱ្យខ្លួនឯងសម្រាប់ការបំពេញភារកិច្ចរបស់ពួកគេ។ នៅពេលពេលវេលាកំណត់នេះមកដល់ ការស៊ូទ្រាំរបស់ពួកគេក៏នឹងឈានដល់ដែនកំណត់ដែរ។ ខណៈដែលពួកគេអាចធ្វើសម្បទានសម្រាប់បំណងប្រាថ្នារបស់ពួកគេផ្ទាល់ ដើម្បីទទួលបានព្រះពរ គោលដៅដ៏ស្រស់បំព្រង មកុដ និងរង្វាន់ ព្រមទាំងស៊ូទ្រាំនឹងទុក្ខលំបាក និងលះបង់នៅក្នុងដំណាក់របស់ព្រះជាម្ចាស់ក្ដី ក៏ពេលវេលាដែលកន្លងផុតទៅ នឹងមិនអាចធ្វើឱ្យពួកគេភ្លេច ឬបោះបង់អនាគត និងវាសនារបស់ពួកគេ ឬមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេបានជាដាច់ខាត ហើយរឿងទាំងនេះរឹតតែមិនអាចផ្លាស់ប្ដូរ ឬចុះខ្សោយទៅតាមពេលវេលាដែលកន្លងផុតទៅនោះឡើយ។ ហេតុដូច្នេះហើយ ដោយវិនិច្ឆ័យចេញពីសារជាតិនៃពួកទទឹងនឹងព្រះគ្រីស្ទនេះ ពួកគេគឺជាពួកអ្នកមិនជឿ និងជាពួកឆ្លៀតឱកាសទាំងស្រុងតែម្ដង ដែលមិនចូលចិត្តអ្វីៗដែលវិជ្ជមាន និងស្រឡាញ់តែអ្វីៗដែលអវិជ្ជមាន ជាក្រុមមនុស្សអន់ថយដែលចង់បោកប្រាស់ដើម្បីរស់នៅក្នុងដំណាក់របស់ព្រះជាម្ចាស់ មនុស្សទាំងនេះគួរឱ្យអាម៉ាស់ណាស់។

បំណង និងអាកប្បកិរិយាចម្បងមួយរបស់ពួកទទឹងនឹងព្រះគ្រីស្ទចំពោះភារកិច្ចរបស់ពួកគេ គឺប្រើវាជាឱកាសដើម្បីធ្វើការដោះដូរជាមួយព្រះជាម្ចាស់ និងដើម្បីទទួលបានផលប្រយោជន៍ដែលពួកគេចង់បាន។ ពួកគេក៏ជឿដែរថា៖ «នៅពេលមនុស្សបោះបង់គ្រួសាររបស់ពួកគេ និងលះបង់អនាគតខាងលោកីយ៍របស់ពួកគេ ដើម្បីបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ មិនបាច់និយាយក៏ដឹងដែរថា ពួកគេគួរតែទទួលបានអ្វីម្យ៉ាង ទទួលបានអ្វីម្យ៉ាងត្រឡប់មកវិញ មានតែបែបនេះទេទើបយុត្តិធម៌ និងសមហេតុផល។ ប្រសិនបើអ្នកបំពេញភារកិច្ចរបស់អ្នក ហើយមិនទទួលបានអ្វីសោះ ទោះបីជាអ្នកទទួលបានសេចក្ដីពិតខ្លះក៏ដោយ ក៏វាមិនសមតម្លៃដែរ។ ការផ្លាស់ប្ដូរនិស្ស័យ ក៏មិនមែនជាផលប្រយោជន៍ដែលអាចមើលឃើញជាក់ស្ដែងដែរ ទោះបីជាអ្នកទទួលបានសេចក្ដីសង្រ្គោះក៏ដោយ ក៏គ្មានអ្នកណានឹងអាចមើលឃើញវាដែរ!» ពួកអ្នកមិនជឿទាំងនេះ ធ្វើជាមើលមិនឃើញចំពោះសេចក្ដីតម្រូវណាមួយដែលព្រះជាម្ចាស់មានចំណោះមនុស្សជាតិឡើយ។ ពួកគេមិនទទួលស្គាល់ ឬជឿលើវាទេ ហើយពួកគេប្រកាន់យកអាកប្បកិរិយាបែបបដិសេធ។ ដោយវិនិច្ឆ័យចេញពីអាកប្បកិរិយា និងបំណងដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ ច្បាស់ណាស់ថា ពួកគេមិនមែនជាមនុស្សដែលដេញតាមសេចក្ដីពិតទេ ប៉ុន្តែគឺជាពួកអ្នកមិនជឿ និងជាពួកឆ្លៀតឱកាស ពួកគេគឺជាកម្មសិទ្ធិសាតាំង។ តើអ្នករាល់គ្នាធ្លាប់ឮថា សាតាំងអាចបំពេញភារកិច្ចដោយស្មោះត្រង់ដែរឬទេ? (មិនធ្លាប់ទេ។) ប្រសិនបើសាតាំងអាចបំពេញ «ភារកិច្ច» របស់វានៅចំពោះព្រះជាម្ចាស់ នោះភារកិច្ចនេះត្រូវតែដាក់ក្នុងអព្ភន្តរសញ្ញា ពីព្រោះសាតាំងកំពុងធ្វើវាដោយអសកម្ម និងក្រោមការបង្ខិតបង្ខំ សាតាំងកំពុងត្រូវបានព្រះជាម្ចាស់ចាត់ចែង ហើយព្រះជាម្ចាស់កំពុងទាញយកប្រយោជន៍ពីវា។ ហេតុដូច្នេះហើយ ដោយសារតែសារជាតិជាពួកទទឹងនឹងព្រះគ្រីស្ទរបស់ពួកគេ និងដោយសារតែពួកគេមិនស្រឡាញ់សេចក្ដីពិត ស្អប់ខ្ពើមសេចក្ដីពិត ហើយលើសពីនេះទៅទៀត ដោយសារតែធម្មជាតិដ៏ទុច្ចរិតរបស់ពួកគេ ពួកទទឹងនឹងព្រះគ្រីស្ទមិនអាចបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើត ដោយគ្មានលក្ខខណ្ឌ ឬដោយគ្មានការតបស្នងបានឡើយ ហើយពួកគេក៏មិនអាចដេញតាមសេចក្ដីពិត ឬទទួលបានសេចក្ដីពិត ខណៈពេលកំពុងបំពេញភារកិច្ចរបស់ពួកគេ ឬធ្វើភារកិច្ចទាំងនោះស្របតាមសេចក្ដីតម្រូវនៃព្រះបន្ទូលរបស់ព្រះជាម្ចាស់បានដែរ។ ដោយសារតែធម្មជាតិរបស់ពួកគេនេះហើយ ទើបអាកប្បកិរិយាដែលពួកគេប្រព្រឹត្តចំពោះភារកិច្ចរបស់ពួកគេ និងការបង្ហាញចេញផ្សេងៗក្នុងអំឡុងពេលនៃការបំពេញភារកិច្ចរបស់ពួកគេ ការប្រព្រឹត្តរបស់ពួកទទឹងនឹងព្រះគ្រីស្ទចំពោះភារកិច្ចរបស់ពួកគេ គឺមានការធ្វេសប្រហែស។ ក្នុងអំឡុងពេលនៃការបំពេញភារកិច្ចរបស់ពួកគេ ពួកគេអាចធ្វើអំពើអាក្រក់ និងដើរតួក្នុងការបង្អាក់ និងរំខានដល់កិច្ចការនៃដំណាក់របស់ព្រះជាម្ចាស់នៅគ្រប់ពេលវេលា គ្រប់កាលៈទេសៈ។ តើអ្វីទៅជាការបង្ហាញចេញដ៏ចម្បង និងលេចធ្លោនៅក្នុងអំឡុងពេលនៃការបំពេញភារកិច្ចរបស់ពួកគេ? គឺការធ្វើតាមតែអំពើចិត្ត និងតាមទំនើងចិត្ត ការតាំងខ្លួនជាច្បាប់ និងការធ្វើរឿងនានាដោយមិនពិគ្រោះជាមួយអ្នកដទៃ។ ពួកគេធ្វើរឿងនានាតាមតែពួកគេចូលចិត្ត ដោយមិនគិតគូរពីផលវិបាកឡើយ។ ពួកគេគ្រាន់តែគិតគូរពីរបៀបដែលពួកគេអាចឈានទៅមុខ និងរបៀបដែលពួកគេអាចគ្រប់គ្រងមនុស្សកាន់តែច្រើន តាមរយៈការបំពេញភារកិច្ចរបស់ពួកគេប៉ុណ្ណោះ។ ពួកគេគ្រាន់តែចង់បង្ហាញព្រះជាម្ចាស់ថា ពួកគេបានស៊ូទ្រាំនឹងទុក្ខលំបាក និងបានលះបង់ក្នុងការបំពេញភារកិច្ចរបស់ពួកគេ ថាពួកគេមានដើមទុន និងមានសិទ្ធិទាមទាររង្វាន់ និងមកុដពីព្រះជាម្ចាស់ ដើម្បីសម្រេចមហិច្ឆតា និងបំណងប្រាថ្នារបស់ពួកគេ ព្រមទាំងសម្រេចគោលដៅរបស់ពួកគេក្នុងការទទួលបានព្រះពរប៉ុណ្ណោះ។

ក្នុងអំឡុងពេលនៃការបំពេញភារកិច្ចរបស់ខ្លួន ពួកទទឹងនឹងព្រះគ្រីស្ទគិតគូរជានិច្ចដើម្បីនាគត និងវាសនាផ្ទាល់ខ្លួនរបស់ពួកគេថា៖ តើពួកគេបានបំពេញភារកិច្ចរបស់ខ្លួនប៉ុន្មានឆ្នាំមកហើយ តើពួកគេបានស៊ូទ្រាំនឹងទុក្ខលំបាកច្រើនប៉ុនណា តើពួកគេបានលះបង់ច្រើនប៉ុនណាដើម្បីព្រះជាម្ចាស់ តើពួកគេបានលះបង់តម្លៃច្រើនប៉ុនណា តើពួកគេបានចំណាយកម្លាំងច្រើនប៉ុនណា តើពួកគេបានលះបង់យុវវ័យរបស់ពួកគេប៉ុន្មានឆ្នាំ ហើយថាតើពេលនេះពួកគេមានសិទ្ធិទទួលបានរង្វាន់ និងមកុដដែរឬទេ ថាតើពួកគេបានសន្សំដើមទុនគ្រប់គ្រាន់ឬនៅ ក្នុងរយៈពេលប៉ុន្មានឆ្នាំនៃការបំពេញភារកិច្ចនេះ ថាតើពួកគេជាមនុស្សដែលព្រះជាម្ចាស់ទតទៅដោយក្ដីសព្វព្រះហឫទ័យនៅចំពោះទ្រង់ដែរឬទេ ហើយថាតើពួកគេជាមនុស្សដែលអាចទទួលបានរង្វាន់ និងមកុដនៅក្នុងព្រះនេត្ររបស់ព្រះជាម្ចាស់ដែរឬទេ។ ក្នុងអំឡុងពេលនៃការបំពេញភារកិច្ចរបស់ពួកគេ ពួកគេថ្លឹងថ្លែង គិតគូរ និងរៀបចំផែនការតាមរបៀបនេះជានិច្ច ខណៈពេលជាមួយគ្នានោះ ពួកគេក៏អង្កេតមើលពាក្យសម្ដី និងទឹកមុខរបស់អ្នកដទៃ ព្រមទាំងអង្កេតមើលការវាយតម្លៃ និងការលើកឡើងរបស់បងប្អូនប្រុសស្រីអំពីពួកគេផងដែរ។ ជាការពិតណាស់ អ្វីដែលពួកគេខ្វល់ខ្វាយបំផុតនោះគឺ ថាតើខាងលើដឹងថាពួកគេមានវត្តមានឬក៏អត់ និងដឹងថាពួកគេកំពុងបំពេញភារកិច្ចរបស់ពួកគេដែរឬទេ។ ពួកគេរឹតតែខ្វល់ខ្វាយអំពីរបៀបដែលខាងលើមើលមកពួកគេ និយាយអំពីពួកគេ និងវាយតម្លៃពួកគេ ថាតើខាងលើយល់ពី «ចេតនាដ៏ផ្ចិតផ្ចង់» របស់ពួកគេក្នុងការរងទុក្ខលំបាក និងលះបង់ដែរឬទេ ថាតើខាងលើដឹងច្បាស់ពីការរងទុក្ខ និងទុក្ខវេទនាដែលពួកគេបានស៊ូទ្រាំក្នុងរយៈពេលជាច្រើនឆ្នាំនៃការដើរតាមព្រះជាម្ចាស់ដែរឬទេ ហើយថាតើព្រះជាម្ចាស់នៅស្ថានសួគ៌ជំនុំជម្រះអ្វីៗគ្រប់យ៉ាងដែលពួកគេធ្វើយ៉ាងដូចម្ដេច។ ស្របពេលដែលពួកគេកំពុងរវល់នឹងភារកិច្ចដែលពួកគេកាន់កាប់ គំនិតរបស់ពួកគេក៏គិតគូរជានិច្ចផងដែរ ហើយពួកគេស្វែងរកការទទួលបានព័ត៌មានពីប្រភពជាច្រើន ព្រមទាំងថ្លឹងថ្លែងថាតើពួកគេអាចគេចផុតពីមហន្តរាយ ទទួលបានការសព្វព្រះហឫទ័យពីព្រះជាម្ចាស់ និងទទួលបានមកុដ ព្រមទាំងព្រះពរដែលមិនទាន់ដឹងនោះដែរឬទេ។ ទាំងនេះគឺជារឿងដែលពួកគេឧស្សាហ៍គិតគូរយ៉ាងជ្រៅនៅក្នុងចិត្តរបស់ពួកគេ ជារឿងចម្បង និងជាស្នូលបំផុតដែលពួកគេគិតគូរនៅគ្រប់ពេលវេលាជារៀងរាល់ថ្ងៃ។ ក៏ប៉ុន្តែ ពួកគេមិនដែលព្យាយាមរិះគិត ឬឆ្លុះបញ្ចាំងឡើយថា តើពួកគេផ្ទាល់ជាមនុស្សដែលអនុវត្តសេចក្ដីពិតដែរឬទេ តើពួកគេយល់ពីសេចក្ដីពិតបានប៉ុនណាទៅ តើសេចក្ដីពិតដែលពួកគេយល់នោះ ពួកគេអាចអនុវត្តបានជាក់ស្ដែងកម្រិតណា តើនិស្ស័យរបស់ពួកគេបានឆ្លងកាត់ការផ្លាស់ប្ដូរពិតប្រាកដដែរឬទេ តើមានភាពស្មោះសរសូម្បីតែបន្តិច ឬមានភាពលាយឡំ ការដោះដូរ ឬការទាមទារណាមួយដែលមាននៅក្នុងរឿងដែលពួកគេធ្វើដើម្បីព្រះជាម្ចាស់ដែរឬទេ តើពួកគេបានបញ្ចេញឱ្យឃើញនូវសេចក្ដីពុករលួយច្រើនប៉ុនណានៅក្នុងការបំពេញភារកិច្ចរបស់ពួកគេ តើភារកិច្ច និងកិច្ចការនីមួយៗដែលពួកគេធ្វើជារៀងរាល់ថ្ងៃ ត្រូវបានធ្វើឡើងស្របតាមគោលការណ៍សេចក្ដីពិតដែរឬទេ ហើយថាតើការបំពេញភារកិច្ចរបស់ពួកគេគឺត្រូវតាមស្ដង់ដា និងបំពេញតាមបំណងព្រះហឫទ័យរបស់ព្រះជាម្ចាស់ដែរឬទេ។ ពួកគេមិនដែលឆ្លុះបញ្ចាំង ឬព្យាយាមរិះគិតពីរឿងទាំងនេះឡើយ។ ពួកគេគិតគូរត្រឹមតែថាតើពួកគេអាចទទួលបានព្រះពរនៅថ្ងៃអនាគតដែរឬទេ ហើយថាតើគោលដៅរបស់ពួកគេគឺជាអ្វីប៉ុណ្ណោះ។ ពួកគេគិតគូរតែពីផលប្រយោជន៍ផ្ទាល់ខ្លួន ព្រមទាំងការចំណេញនិងការខាតបង់របស់ពួកគេផ្ទាល់ប៉ុណ្ណោះ ប៉ុន្តែមិនដែលចំណាយកម្លាំង ឬការខិតខំប្រឹងប្រែងណាមួយទៅលើសេចក្ដីពិត ទៅលើការផ្លាស់ប្ដូរនិស្ស័យ ឬរបៀបបំពេញតាមបំណងព្រះហឫទ័យរបស់ព្រះជាម្ចាស់ឡើយ។ ពួកទទឹងនឹងព្រះគ្រីស្ទមិនដែលអនុវត្តការឆ្លុះបញ្ចាំង ការស្គាល់ ឬការវែកញែកពីនិស្ស័យពុករលួយរបស់ពួកគេផ្ទាល់ ឬផ្លូវខុសដែលពួកគេបានដើរនោះទេ ហើយក៏មិនដែលពិចារណាពីរបៀបផ្លាស់ប្ដូរទស្សនៈខុសឆ្គងរបស់ពួកគេផ្ទាល់ដែរ។ ពួកគេនឹងមិនដែលស្អប់ការដែលពួកគេបានបំពានសេចក្ដីពិត និងបានធ្វើរឿងអាក្រក់ជាច្រើនដើម្បីទាស់ទទឹងនឹងព្រះជាម្ចាស់ឡើយ ពួកគេនឹងមិនដែលស្អប់ខ្លួនឯងដោយសារតែពួកគេរស់នៅតាមនិស្ស័យពុករលួយរបស់ខ្លួនឡើយ ហើយពួកគេក៏នឹងមិនដែលមានវិប្បដិសារីចំពោះផ្លូវខុសដែលពួកគេបានដើរ ឬរឿងដែលពួកគេបានធ្វើដើម្បីបង្អាក់ និងរំខាននោះដែរ។ ក្នុងអំឡុងពេលនៃការបំពេញភារកិច្ចរបស់ពួកគេ ក្រៅពីការលាក់បាំងភាពខ្វះខាត ភាពទន់ខ្សោយ ភាពអវិជ្ជមាន ភាពអសកម្ម និងនិស្ស័យពុករលួយរបស់ពួកគេផ្ទាល់ទោះក្នុងតម្លៃណាក៏ដោយ ពួកគេក៏ខិតខំអស់ពីសមត្ថភាពដើម្បីបង្ហាញខ្លួនឯង ដើម្បីឱ្យពួកគេអាចឈានទៅមុខ ហើយគិតរកគ្រប់មធ្យោបាយដែលអាចធ្វើទៅបាន ដើម្បីឱ្យព្រះជាម្ចាស់ និងរាស្ដ្ររើសតាំងរបស់ព្រះជាម្ចាស់ឃើញពីទេពកោសល្យ អំណោយទាន និងសមត្ថភាពរបស់ពួកគេ។ ពួកគេប្រើរឿងនេះដើម្បីលួងលោមខ្លួនឯង និងធ្វើឱ្យខ្លួនឯងគិតថា ពួកគេមានដើមទុន និងការធានាក្នុងការទទួលបានមកុដ និងរង្វាន់ ហើយថាពួកគេមិនចាំបាច់ដើរតាមផ្លូវនៃការដេញតាមសេចក្ដីពិតឡើយ។ ហេតុដូច្នេះហើយ វិចារណញ្ញាណរបស់ពួកទទឹងនឹងព្រះគ្រីស្ទគឺមិនប្រក្រតីឡើយ។ ទោះបីជាសេចក្ដីពិតត្រូវបានប្រកបគ្នាយ៉ាងណាក៏ដោយ ហើយទោះបីជាវាត្រូវបានប្រកបគ្នាយ៉ាងច្បាស់លាស់យ៉ាងណាក៏ដោយ ក៏ពួកគេនៅតែមិនយល់ពីបំណងព្រះហឫទ័យរបស់ព្រះជាម្ចាស់ ឬមិនយល់ថាការជឿលើព្រះជាម្ចាស់គឺដើម្បីអ្វីឱ្យប្រាកដនោះដែរ ហើយមិនយល់ថាតើផ្លូវដ៏ត្រឹមត្រូវដែលមនុស្សគួរតែដើរនោះគឺជាអ្វីឡើយ។ ដោយសារតែនិស្ស័យដ៏ទុច្ចរិតរបស់ពួកគេ ដោយសារតែធម្មជាតិដ៏ទុច្ចរិតរបស់ពួកគេ និងដោយសារតែសារជាតិធម្មជាតិនៃមនុស្សបែបនេះ នៅក្នុងជម្រៅចិត្តគឺពួកគេមិនអាចបែងចែកឱ្យដាច់ថាតើអ្វីទៅជាសេចក្ដីពិត និងអ្វីទៅជាអ្វីៗដែលវិជ្ជមាន អ្វីទៅត្រូវ និងអ្វីទៅខុសឱ្យប្រាកដឡើយ។ ពួកគេប្រកាន់ខ្ជាប់យ៉ាងមុតមាំនូវមហិច្ឆតា និងបំណងប្រាថ្នារបស់ពួកគេផ្ទាល់ ដោយចាត់ទុកវាជាសេចក្ដីពិត ជាគោលដៅតែមួយគត់ក្នុងជីវិត និងជាកិច្ចការដ៏យុត្តិធម៌បំផុត។ ពួកគេមិនដឹងពីសេចក្ដីពិតដែលថា ប្រសិនបើនិស្ស័យរបស់មនុស្សម្នាក់មិនផ្លាស់ប្ដូរទេ នោះគេនឹងក្លាយជាសត្រូវរបស់ព្រះជាម្ចាស់ជារៀងរហូតឡើយ ហើយក៏មិនដឹងថា ព្រះពរដែលព្រះជាម្ចាស់ប្រទានដល់មនុស្សម្នាក់ និងរបៀបដែលព្រះជាម្ចាស់ប្រព្រឹត្តចំពោះមនុស្សម្នាក់ គឺមិនផ្អែកលើគុណសម្បត្តិ អំណោយទាន ទេពកោសល្យ ឬដើមទុនរបស់ពួកគេឡើយ ប៉ុន្តែផ្អែកលើថាតើពួកគេអនុវត្តសេចក្ដីពិតបានច្រើនប៉ុនណា និងទទួលបានសេចក្ដីពិតច្រើនប៉ុនណា ហើយថាតើពួកគេជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ដែរឬទេ។ ទាំងនេះគឺជាសេចក្ដីពិតដែលពួកទទឹងនឹងព្រះគ្រីស្ទនឹងមិនអាចយល់បានជាដាច់ខាត។ ពួកទទឹងនឹងព្រះគ្រីស្ទនឹងមិនដែលអាចមើលឃើញរឿងនេះឡើយ ហើយនេះគឺជាចំណុចដែលពួកគេល្ងង់ខ្លៅបំផុត។ តាំងពីដើមរហូតដល់ចប់ តើអាកប្បកិរិយារបស់ពួកទទឹងនឹងព្រះគ្រីស្ទចំពោះភារកិច្ចរបស់ពួកគេគឺជាអ្វី? ពួកគេជឿថា ការបំពេញភារកិច្ចគឺជាការដោះដូរ ថាអ្នកណាក៏ដោយដែលលះបង់ច្រើនបំផុតនៅក្នុងភារកិច្ចរបស់ពួកគេ ចូលរួមចំណែកធំបំផុតដល់ដំណាក់របស់ព្រះជាម្ចាស់ និងស៊ូទ្រាំបានច្រើនឆ្នាំបំផុតនៅក្នុងដំណាក់របស់ព្រះជាម្ចាស់ នឹងមានឱកាសកាន់តែខ្ពស់ក្នុងការទទួលបានព្រះពរ និងទទួលបានមកុដនៅទីបញ្ចប់។ នេះគឺជាតក្កវិជ្ជារបស់ពួកទទឹងនឹងព្រះគ្រីស្ទ។ តើតក្កវិជ្ជានេះត្រឹមត្រូវដែរឬទេ? (មិនត្រឹមត្រូវទេ។) តើទស្សនៈបែបនេះងាយនឹងកែប្រែដែរឬទេ? វាមិនងាយនឹងកែប្រែឡើយ។ រឿងនេះត្រូវបានកំណត់ដោយសារជាតិធម្មជាតិនៃពួកទទឹងនឹងព្រះគ្រីស្ទ។ នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទស្អប់ខ្ពើមសេចក្ដីពិតទេ ពួកគេមិនស្វែងរកសេចក្ដីពិតទាល់តែសោះ ហើយកំពុងដើរតាមផ្លូវខុស ដូច្នេះ ទស្សនៈរបស់ពួកគេក្នុងការធ្វើការដោះដូរជាមួយព្រះជាម្ចាស់ គឺមិនងាយនឹងកែប្រែឡើយ។ នៅទីបំផុត ពួកទទឹងនឹងព្រះគ្រីស្ទមិនជឿថាព្រះជាម្ចាស់គឺជាសេចក្ដីពិតទេ ពួកគេគឺជាពួកអ្នកមិនជឿ ពួកគេនៅទីនេះដើម្បីឆ្លៀតឱកាស និងទទួលបានព្រះពរ។ សម្រាប់ពួកអ្នកមិនជឿដែលមកជឿលើព្រះជាម្ចាស់ រឿងនេះផ្ទាល់គឺមិនសមហេតុផលឡើយ វាជារឿងដ៏មិនសមទំនងមួយ ហើយការដែលពួកគេចង់ធ្វើការដោះដូរជាមួយព្រះជាម្ចាស់ និងទទួលបានព្រះពរតាមរយៈការស៊ូទ្រាំនឹងការរងទុក្ខ និងការលះបង់ដើម្បីព្រះជាម្ចាស់ នេះគឺជារឿងដែលរឹតតែមិនសមទំនងទៅទៀត។

ពួកទទឹងនឹងព្រះគ្រីស្ទជឿលើព្រះជាម្ចាស់ ដើម្បីតែទទួលបានព្រះពរ និងមកុដប៉ុណ្ណោះ។ ពួកគេមិនបានដើរតាមផ្លូវនេះដោយសារមានអ្នកណាម្នាក់បង្ខំពួកគេឡើយ រឹតតែមិនមែនដោយសារព្រះបន្ទូលរបស់ព្រះជាម្ចាស់បានដឹកនាំពួកគេឱ្យវង្វេងតាមរបៀបណាមួយទៅទៀត។ ព្រះជាម្ចាស់បានប្រទានសេចក្ដីសន្យាដល់មនុស្សជាតិ ប៉ុន្តែស្របពេលជាមួយនឹងការប្រទានសេចក្ដីសន្យា ទ្រង់ក៏បានប្រទានសេចក្ដីពិតយ៉ាងច្រើនសន្ធឹកសន្ធាប់ដល់ពួកគេ និងបានដាក់ចេញនូវសេចក្ដីតម្រូវជាច្រើនចំពោះពួកគេផងដែរ ដែលមនុស្សធម្មតាគួរតែអាចមើលឃើញ។ តើមនុស្សដែលមានវិចារណញ្ញាណនៃភាពជាមនុស្សធម្មតាគិតយ៉ាងដូចម្ដេច? «វាមិនងាយស្រួលទេក្នុងការទទួលបានព្រះពរទាំងនេះ ដូច្នេះ ខ្ញុំត្រូវតែប្រព្រឹត្តស្របតាមសេចក្ដីតម្រូវរបស់ព្រះជាម្ចាស់ ហើយដើរតាមផ្លូវដ៏ត្រឹមត្រូវ ខ្ញុំមិនត្រូវដើរតាមផ្លូវរបស់ប៉ុលឡើយ។ ប្រសិនបើមនុស្សដើរតាមផ្លូវរបស់ប៉ុល នោះពួកគេនឹងត្រូវវិនាសទាំងស្រុងហើយ។ មានតែពេលដែលមនុស្សជឿ ទទួលយក និងចុះចូលនឹងព្រះបន្ទូលរបស់ព្រះជាម្ចាស់ប៉ុណ្ណោះ ទើបរាល់សេចក្ដីសន្យា ព្រះពរ អនាគត និងវាសនាដែលព្រះជាម្ចាស់បានមានព្រះបន្ទូល មានពាក់ព័ន្ធនឹងពួកគេ។ ប្រសិនបើពួកគេមិនជឿ មិនទទួលយក និងមិនចុះចូលនឹងព្រះបន្ទូលរបស់ព្រះជាម្ចាស់ទាំងនេះទេ នោះរាល់សេចក្ដីសន្យា និងព្រះពរជ័យទាំងនេះដែលព្រះជាម្ចាស់បានមានព្រះបន្ទូល នឹងគ្មានអ្វីពាក់ព័ន្ធនឹងពួកគេឡើយ»។ មនុស្សដែលមានវិចារណញ្ញាណនៃភាពជាមនុស្សធម្មតា នឹងគិតបែបនេះ។ ប៉ុន្តែ ហេតុអ្វីបានជាពួកទទឹងនឹងព្រះគ្រីស្ទមិនគិតបែបនេះ? ពួកទទឹងនឹងព្រះគ្រីស្ទគឺជាពួកសាតាំង ពួកគេគឺជាពួកអារក្ស ហើយពួកគេមិនមានវិចារណញ្ញាណនៃភាពជាមនុស្សធម្មតាឡើយ នេះគឺជាមូលហេតុទីមួយ។ ទីពីរគឺ ពួកទទឹងនឹងព្រះគ្រីស្ទស្អប់ខ្ពើមសេចក្ដីពិត មិនជឿរាល់ព្រះបន្ទូលដែលថ្លែងចេញពីព្រះឱស្ឋរបស់ព្រះជាម្ចាស់ឡើយ ហើយស្អប់ខ្ពើមអ្វីៗដែលវិជ្ជមាន។ តើមនុស្សដែលមិនទទួលស្គាល់សេចក្ដីពិត និងស្អប់ខ្ពើមអ្វីៗដែលវិជ្ជមាន អាចអនុវត្តស្របតាមសេចក្ដីពិត និងស្របតាមអ្វីៗដែលវិជ្ជមានបានដែរឬទេ? (អត់ទេ ពួកគេមិនអាចទេ។) នេះគឺប្រៀបដូចជាការបង្ខំសត្វឆ្កែចចកឱ្យស៊ីស្មៅដូចជាសត្វចៀមអ៊ីចឹង ជាមូលដ្ឋានគឺពួកគេមិនអាចធ្វើរឿងនេះបានឡើយ។ នៅពេលគ្មានសាច់ ហើយពួកវាហៀបនឹងឃ្លានដាច់ពោះស្លាប់ ពួកវាប្រហែលជាត្រូវបង្ខំចិត្តស៊ីស្មៅបន្តិចបន្តួច ប៉ុន្តែនៅពេលមានសាច់ស៊ី ជម្រើសដំបូងរបស់ពួកវាប្រាកដជាស៊ីសាច់មិនខាន រឿងនេះត្រូវបានកំណត់ដោយធម្មជាតិរបស់ឆ្កែចចក។ ពួកទទឹងនឹងព្រះគ្រីស្ទមានធម្មជាតិបែបនេះឯង។ ផលប្រយោជន៍របស់ពួកគេអាចជំរុញឱ្យពួកគេបង្ហាញឥរិយាបថល្អៗមួយចំនួន ធ្វើការលះបង់ជាក់លាក់ណាមួយ និងបង្ហាញការសម្ដែងចេញល្អៗមួយចំនួន ប៉ុន្តែពួកគេមិនអាចបោះបង់ការដេញតាម និងបំណងប្រាថ្នាចំពោះផលប្រយោជន៍ទាំងនេះបានជាដាច់ខាត។ ឧទាហរណ៍៖ អ្វីដែលពួកគេដេញតាមក្នុងអំឡុងពេលនៃការបំពេញភារកិច្ចរបស់ពួកគេ គឺជាផលប្រយោជន៍ផ្ទាល់ខ្លួន ហើយអ្វីដែលពួកគេគិតដល់ គឺជារបៀបប្រែក្លាយការបំពេញភារកិច្ចរបស់ពួកគេទៅជាដើមទុន ដើម្បីទទួលបានព្រះពរសម្រាប់ខ្លួនឯង។ នៅពេលក្ដីសង្ឃឹមនេះត្រូវរលាយបាត់ ហើយនៅពេលខ្សែការពារនេះដួលរលំ ពួកគេអាចបោះបង់ភារកិច្ចរបស់ពួកគេនៅគ្រប់ពេលវេលា គ្រប់កាលៈទេសៈ។ នៅពេលដែលពេលវេលានោះមកដល់ ហើយអ្នកប្រាប់ពួកគេថា ការបំពេញភារកិច្ចគឺល្អយ៉ាងណា ហើយត្រឹមត្រូវឥតខ្ចោះតាមធម្មជាតិយ៉ាងណានោះ តើពួកគេនឹងនៅតែស្ដាប់ដែរឬទេ? (អត់ទេ ពួកគេមិនស្ដាប់ឡើយ។) នៅពេលពួកគេសម្រេចចិត្តបោះបង់ និងចាកចេញ មនុស្សម្នាព្យាយាមបញ្ចុះបញ្ចូលពួកគេថា៖ «អ្នកគួរតែនៅបន្ត។ ការបំពេញភារកិច្ចរបស់អ្នកគឺល្អណាស់ ហើយការត្រឡប់ទៅក្នុងលោកីយ៍វិញគឺលំបាកណាស់។ អ្នកនឹងមិនទទួលបានអ្វីឡើយ អ្នកនឹងត្រូវគេជិះជាន់ធ្វើបាប និងហត់នឿយ អ្នកនឹងមិនទទួលបានសេចក្ដីពិតទេ ហើយអ្នកនឹងគ្មានឱកាសត្រូវបានសង្គ្រោះឡើយ»។ មនុស្សម្នាប្រហែលជាគិតថា វាមិនអីទេក្នុងការផ្ដល់ដំបូន្មានទៅពួកគេ ប៉ុន្តែពួកគេមិនត្រឹមតែមិននៅបន្តប៉ុណ្ណោះទេ ពួកគេថែមទាំងយំយែកដោយក្ដីខ្មាសអៀនទៀតផង។ ហេតុអ្វីបានជាពួកគេយំយែក? (ពួកគេមានអារម្មណ៍ថារងភាពអយុត្តិធម៌។) នេះជារឿងពិត។ ហើយតើពួកគេរងភាពអយុត្តិធម៌យ៉ាងដូចម្ដេច? (ពួកគេមានអារម្មណ៍ថារងភាពអយុត្តិធម៌ ពីព្រោះពួកគេគិតថា ពួកគេបានស៊ូទ្រាំនឹងការរងទុក្ខយ៉ាងច្រើន និងបានលះបង់យ៉ាងធំធេង ប៉ុន្តែមិនបានទទួលបានអ្វីដែលពួកគេចង់បានឡើយ។) ពួកគេគិតថា ពួកគេមិនទទួលបានអ្វីសោះ ហើយពួកគេពោរពេញទៅដោយសេចក្ដីថ្នាំងថ្នាក់។ ព្រះជាម្ចាស់ធ្វើកិច្ចការដ៏អស្ចារ្យយ៉ាងនេះ ហើយវាមិនដែលធ្វើឱ្យពួកគេរំជួលចិត្តឡើយ ហើយពួកគេក៏មិនដែលសម្រក់ទឹកភ្នែកដោយសារវាដែរ ប៉ុន្តែនៅពេលអ្នកដទៃព្យាយាមបញ្ចុះបញ្ចូលពួកគេ ពួកគេក៏ចាប់ផ្ដើមយំយែក។ ប្រសិនបើពួកគេមានអារម្មណ៍ថារងភាពអយុត្តិធម៌ ហេតុអ្វីបានជាពួកគេមិននិយាយចេញមកអ៊ីចឹង? តើការនិយាយឱ្យបានច្បាស់លាស់ មិនអាចដោះស្រាយរឿងនេះបានទេឬ? តើពួកគេយំយែកដើម្បីអ្វី? ហេតុអ្វីមិនគ្រាន់តែនិយាយឱ្យត្រង់ៗតែម្ដងទៅ? ពីព្រោះគំនិតរបស់ពួកគេគឺមិនអាចនិយាយចេញមកបានឡើយ រហូតដល់ថ្នាក់សូម្បីតែពួកគេផ្ទាល់ ក៏ខ្មាសអៀនក្នុងការនិយាយអំពីវាដែរ។ កាលពីដើមដំបូង ពួកគេបានស្បថស្បែចំពោះព្រះជាម្ចាស់យ៉ាងកក្រើកមេឃកក្រើកដី ចុះចំណែកឥឡូវនេះវិញ? «ខ្ញុំស្ដាយក្រោយចំពោះអ្វីដែលខ្ញុំបានធ្វើ ហេតុអ្វីបានជាខ្ញុំល្ងង់ខ្លៅម្ល៉េះ? ប្រសិនបើខ្ញុំដឹងថាវានឹងក្លាយទៅជាបែបនេះ ខ្ញុំមុខជាមិនប្រព្រឹត្តដូចដែលខ្ញុំបានធ្វើកាលពីអតីតកាលឡើយ! កាលនោះ ខ្ញុំមិនបានយល់អ្វីទាំងអស់។ ពួកគេនិយាយថា ការជឿលើព្រះជាម្ចាស់គឺល្អ ដូច្នេះ ខ្ញុំក៏ជឿលើទ្រង់។ ខ្ញុំថែមទាំងបានលះបង់គ្រួសារ និងការងាររបស់ខ្ញុំ ដើម្បីបំពេញភារកិច្ចរបស់ខ្ញុំនៅក្នុងដំណាក់របស់ព្រះជាម្ចាស់ទៀតផង។ ខ្ញុំបានរងទុក្ខយ៉ាងច្រើន ខ្ញុំត្រូវបានធ្វើទុក្ខបុកម្នេញ ហើយខ្ញុំត្រូវបានចាប់ខ្លួន ប៉ុន្តែខ្ញុំមិនទទួលបានអ្វីទាល់តែសោះ ពីការបំពេញភារកិច្ចរបស់ខ្ញុំក្នុងរយៈពេលប៉ុន្មានឆ្នាំចុងក្រោយនេះ»។ ពួកគេមានអារម្មណ៍ថារងភាពអយុត្តិធម៌ និងមានទុក្ខព្រួយ ហើយពួកគេស្ដាយក្រោយចំពោះអ្វីៗទាំងអស់ដែលពួកគេបានធ្វើ។ ពួកគេគិតថា វាមិនសមតម្លៃទេ ហើយគិតថាពួកគេត្រូវបានបោកប្រាស់ និងបោកបញ្ឆោត។ តើអ្នករាល់គ្នាយល់ថា គួរតែធ្វើបែបណាចំពោះមនុស្សប្រភេទនេះ? (គួរតែឱ្យពួកគេចាកចេញឱ្យបានលឿន។) តើអ្នកនៅតែព្យាយាមបញ្ចុះបញ្ចូលពួកគេទៀតឬទេ? (អត់ទេ។) ប្រសិនបើអ្នកបន្តព្យាយាមបញ្ចុះបញ្ចូលពួកគេ ពួកគេនឹងននៀលនៅលើឥដ្ឋ ហើយឡាំប៉ាមិនខាន។ អ្នកដាច់ខាតមិនត្រូវព្យាយាមបញ្ចុះបញ្ចូលមនុស្សបែបនេះឡើយ។

ដំណាក់របស់ព្រះជាម្ចាស់ គឺជាទឹកដីដ៏ល្អនៃស្រុកកាណាន។ វាគឺជាទឹកដីដ៏បរិសុទ្ធមួយ។ មនុស្សមកកាន់ដំណាក់របស់ព្រះជាម្ចាស់ ហើយទទួលបានការជំនុំជម្រះ និងការលួសកាត់ពីព្រះបន្ទូលដែលមកពីព្រះជាម្ចាស់ ហើយពួកគេទទួលបានការផ្គត់ផ្គង់ ការជួយជ្រោមជ្រែង ការណែនាំ និងព្រះពររបស់ទ្រង់។ ព្រះជាម្ចាស់បំពេញកិច្ចការ និងធ្វើជាគង្វាលដោយផ្ទាល់ ហើយទោះបីជាមនុស្សត្រូវលះបង់បន្តិចបន្តួច និងស៊ូទ្រាំនឹងការរងទុក្ខខ្លះក៏ដោយ ក៏វាសមនឹងតម្លៃដែរ។ អ្វីគ្រប់យ៉ាងដែលមនុស្សធ្វើ ដើម្បីរំដោះខ្លួនចេញពីលោកីយ៍ដ៏អាក្រក់នេះ ដើម្បីផ្លាស់ប្ដូរនិស្ស័យរបស់ពួកគេ និងដើម្បីទទួលបានការសង្គ្រោះ គឺសុទ្ធតែសមនឹងតម្លៃ។ ប៉ុន្តែសម្រាប់ពួកទទឹងនឹងព្រះគ្រីស្ទ ប្រសិនបើវាមិនមែនដើម្បីទទួលបានព្រះពរ ឬរង្វាន់ទេ ប្រសិនបើមិនមានមកុដ និងរង្វាន់ទេ នោះការធ្វើរឿងទាំងអស់នេះ គឺមិនសមនឹងតម្លៃឡើយ ពោលគឺវាសុទ្ធតែជាសកម្មភាពល្ងង់ខ្លៅ ហើយវាសុទ្ធតែជាការបង្ហាញចេញនៃការចាញ់បោកគេ។ ទោះបីជាពួកគេធ្លាប់មានការតាំងចិត្តធំប៉ុនណា ឬធ្លាប់ធ្វើសម្បថខ្ពង់ខ្ពស់កាលពីមុនយ៉ាងណាក៏ដោយ ក៏វាសុទ្ធតែអាចត្រូវបានលុបចោលយ៉ាងងាយបែបនេះឯង ហើយមិនអាចរាប់បញ្ចូលបានឡើយ។ ប្រសិនបើពួកគេរងទុក្ខ និងលះបង់ក្នុងការបំពេញភារកិច្ចរបស់ពួកគេបែបនេះ ហើយនៅទីបញ្ចប់ ពួកគេមិនទទួលបានអ្វីសោះ នោះយកល្អ ពួកគេគួរតែរត់គេចចេញពី «កន្លែងវឹកវរ» នេះឱ្យឆាប់តាមដែលអាចធ្វើទៅបាន។ ពួកទទឹងនឹងព្រះគ្រីស្ទ ចាត់ទុកការលះបង់ខ្លួនដើម្បីព្រះជាម្ចាស់ ការរងទុក្ខលំបាក និងការលះបង់ក្នុងពេលបំពេញភារកិច្ចរបស់ពួកគេ ជារឿងដែលពួកគេគ្មានជម្រើសអ្វីក្រៅពីធ្វើនោះទេ ហើយចាត់ទុកវាជាលក្ខខណ្ឌតថ្លៃដើម្បីទទួលបានដើមទុន ដើម្បីដោះដូរយកមកុដ និងរង្វាន់។ ចំណុចចាប់ផ្ដើមនេះផ្ទាល់គឺខុសទៅហើយ ដូច្នេះ តើលទ្ធផលចុងក្រោយនឹងទៅជាយ៉ាងណា? សម្រាប់មនុស្សមួយចំនួន ការបំពេញភារកិច្ចរបស់ពួកគេត្រូវសាបរលាប ហើយពួកគេមិនអាចធ្វើការដោយកម្លាំងរហូតដល់ទីបញ្ចប់បានឡើយ។ ក្នុងពេលជាមួយគ្នានេះ ដោយសារតែសារជាតិធម្មជាតិរបស់ពួកគេ មនុស្សបែបនេះបំពានគោលការណ៍សេចក្ដីពិតជាប់ជានិច្ច នៅក្នុងដំណើរការនៃការបំពេញភារកិច្ចរបស់ពួកគេ ដោយធ្វើសកម្មភាពដោយមិនគិតមុខគិតក្រោយ និងតាមតែអំពើចិត្ត ហើយធ្វើតែរឿងដែលបង្អាក់ និងរំខានប៉ុណ្ណោះ។ ដូច្នេះ តើភារកិច្ចដែលពួកគេធ្វើ ប្រែទៅជាអ្វីវិញ? នៅក្នុងព្រះនេត្ររបស់ព្រះជាម្ចាស់ ទាំងនោះមិនមែនជាអំពើល្អទេ ប៉ុន្តែជាអំពើអាក្រក់ ហើយមានច្រើនសន្ធឹកសន្ធាប់ថែមទៀតផង។ លទ្ធផលបែបនេះមានមូលហេតុឫសគល់របស់វា។ តើបុគ្គលដែលមិនជឿលើសេចក្ដីពិត ឬលើព្រះបន្ទូលរបស់ព្រះជាម្ចាស់ទាល់តែសោះ អាចប្រព្រឹត្តតាមព្រះបន្ទូលរបស់ទ្រង់បានដែរឬទេ? ពួកគេប្រាកដជាមិនអាចធ្វើបានឡើយ។ ពួកគេនឹងគ្រាន់តែស្វែងរកគ្រប់ឱកាសដើម្បីអួតសម្ញែងខ្លួន ដណ្ដើមអំណាច គ្រប់គ្រងអ្នកដទៃ គ្រប់គ្រងឥរិយាបថ និងគំនិតរបស់អ្នកដទៃ ហើយថែមទាំងគ្រប់គ្រងអ្វីៗគ្រប់យ៉ាងអំពីមនុស្ស ដើម្បីគោលបំណងផ្ទាល់ខ្លួនរបស់ពួកគេតែប៉ុណ្ណោះ។ ហេតុដូច្នេះហើយ មនុស្សមួយចំនួនក្នុងចំណោមអ្នកដែលប្រព្រឹត្តអំពើអាក្រក់ជាច្រើន ត្រូវបានបណ្ដេញចេញ ហើយអ្នកខ្លះដែលរាងលាក់ពុត និងពូកែក្លែងបន្លំខ្លួន នៅតែបន្តនៅក្នុងដំណាក់របស់ព្រះជាម្ចាស់ដដែល។ ហេតុអ្វីបានជាគេនិយាយថា មនុស្សទាំងនេះបន្តនៅក្នុងដំណាក់របស់ព្រះជាម្ចាស់? មនុស្សទាំងនេះមិនបានប្រព្រឹត្តអំពើអាក្រក់យ៉ាងច្បាស់ក្រឡែតនោះទេ ហើយអ្នកខ្លះក្នុងចំណោមនោះថែមទាំងចេះប្រមាណខ្លួន មានឥរិយាបថល្អ និងចេះស្ដាប់បង្គាប់ ដោយធ្វើអ្វីៗតាមដែលគេប្រាប់ ប៉ុន្តែបើនិយាយពីសារជាតិរបស់ពួកគេវិញ ពួកគេមិនអាចបំពេញភារកិច្ច និងកាតព្វកិច្ចរបស់ពួកគេឱ្យអស់ពីសមត្ថភាពបានឡើយ។ ពួកគេមិនលះបង់ខ្លួនដើម្បីព្រះជាម្ចាស់ទេ ផ្ទុយទៅវិញ ពួកគេធ្វើឱ្យតែរួចពីដៃ និងបណ្ដែតបណ្ដោយពេលវេលា ដោយជឿថា ប្រសិនបើពួកគេស៊ូទ្រាំរហូតដល់ទីបញ្ចប់ ពួកគេនឹងឈ្នះ ហើយទទួលបានអ្វីមួយមិនខាន។ តើពួកគេជាមនុស្សប្រភេទណាទៅ? ពួកគេគឺជាពួកឆ្លៀតឱកាសទាំងនោះ ជាមនុស្សដែលមិនដេញតាមសេចក្ដីពិតទាល់តែសោះទាំងនោះ។ មនុស្សមួយចំនួនបានប្រព្រឹត្តអំពើអាក្រក់ខ្លះនៅក្នុងដំណាក់របស់ព្រះជាម្ចាស់ ប៉ុន្តែយោងតាមបញ្ញត្តិរដ្ឋបាលនៃដំណាក់របស់ព្រះជាម្ចាស់ ពួកគេមិនទាន់ឈានដល់កម្រិតដែលត្រូវដកចេញ ឬបណ្ដេញចេញនៅឡើយទេ ហើយពួកគេនៅតែកំពុងបំពេញភារកិច្ចរបស់ពួកគេដដែល។ តាមពិតទៅ នៅក្នុងជម្រៅចិត្ត ពួកគេដឹងថា មូលហេតុដែលដំណាក់របស់ព្រះជាម្ចាស់មិនបានដកពួកគេចេញ ឬបណ្ដេញពួកគេចេញ មិនមែនដោយសារតែដំណាក់របស់ព្រះជាម្ចាស់មិនដឹងច្បាស់អំពីពួកគេ ឬមិនដឹងពីសភាពពិតប្រាកដនៃរឿងរ៉ាវរបស់ពួកគេនោះទេ ប៉ុន្តែគឺដោយសារមូលហេតុផ្សេងៗទៀត។ មនុស្សមួយចំនួនក្នុងចំណោមអ្នកដែលមិនទាន់ត្រូវបានបណ្ដេញចេញទាំងនេះ ក៏ជាពួកទទឹងនឹងព្រះគ្រីស្ទដែរ។ ហេតុអ្វីបានជាខ្ញុំនិយាយបែបនេះ? នេះគឺដោយសារតែមនុស្សទាំងនេះ គ្មានឱកាសទេឥឡូវនេះ ប៉ុន្តែផ្អែកលើសារជាតិធម្មជាតិរបស់ពួកគេ នៅពេលពួកគេទទួលបានឋានៈ និងកាន់អំណាច ពួកគេនឹងប្រព្រឹត្តអំពើអាក្រក់យ៉ាងច្រើនភ្លាមៗមិនខាន។ បន្ថែមពីលើនេះ ទោះបីជាមនុស្សទាំងនេះមិនត្រូវបានដកចេញពីដំណាក់របស់ព្រះជាម្ចាស់ក៏ដោយ ក៏ជាធម្មតា គុណវិបត្តិមានច្រើនជាងគុណសម្បត្តិ នៅពេលនិយាយដល់ការបំពេញភារកិច្ចរបស់ពួកគេ។ ពួកគេធ្វើរឿងអាក្រក់មួយចំនួនជាញឹកញាប់ ជារឿងដែលធ្វើឱ្យខូចដល់ផលប្រយោជន៍នៃដំណាក់របស់ព្រះជាម្ចាស់។ ទោះបីជាពួកគេដឹងខ្លួនពីរឿងនេះក៏ដោយ ក៏ពួកគេមិនដែលមានអារម្មណ៍វិប្បដិសារី មិនដែលគិតថាពួកគេបានធ្វើខុស ហើយក៏មិនដែលគិតថាពួកគេមិនគួរប្រព្រឹត្តបែបនេះឡើយ។ ពួកគេគ្មានការសោកស្ដាយនោះទេ ផ្ទុយទៅវិញ តើសភាពបែបណាកើតឡើងនៅក្នុងចិត្តរបស់ពួកគេ? «ដរាបណាដំណាក់របស់ព្រះជាម្ចាស់មិនបណ្ដេញខ្ញុំចេញទេ ខ្ញុំនឹងគ្រាន់តែអូសបន្លាយពេលខ្ញុំនៅទីនេះ ហើយធ្វើឱ្យតែរួចពីដៃរហូតដល់អស់ពេលរបស់ខ្ញុំ។ ខ្ញុំនឹងមិនដេញតាមសេចក្ដីពិតទេ ហើយប្រសិនបើពួកគេប្រាប់ឱ្យខ្ញុំធ្វើអ្វីមួយ ខ្ញុំនឹងធ្វើតាមអ្វីដែលខ្ញុំអាចធ្វើបាន។ ប្រសិនបើខ្ញុំសប្បាយចិត្ត ខ្ញុំនឹងធ្វើឱ្យបានច្រើនបន្តិច ហើយប្រសិនបើខ្ញុំមិនសប្បាយចិត្តទេ ខ្ញុំនឹងធ្វើឱ្យបានតិចបន្តិច។ លើសពីនេះ ខ្ញុំត្រូវតែរារាំងពួកគេ ហើយផ្សាយភាពអវិជ្ជមាន និងសញ្ញាណខ្លះៗ ព្រមទាំងផ្សាយពាក្យសម្ដីបែបវិនិច្ឆ័យមួយចំនួនផងដែរ។ នៅពេលដែលពេលវេលាមកដល់ ទោះបីជាពួកគេដកខ្ញុំចេញ និងបណ្ដេញខ្ញុំចេញ ហើយខ្ញុំមិនទទួលបានព្រះពរអ្វីក៏ដោយ ក៏ខ្ញុំនឹងយកមនុស្សមួយចំនួនធ្វើជាអ្នករងគ្រោះជំនួស ហើយទាញអ្នកដទៃមួយចំនួនទៀតឱ្យធ្លាក់ចុះជាមួយខ្ញុំដែរ»។ តើទាំងនេះមិនមែនជាមនុស្សអាក្រក់ទេឬ? ពួកគេពិនិត្យអង្កេតថាតើអ្នកណាខ្លះដែលគ្មានការញែកដឹង អ្នកណាខ្លះដែលច្រើនតែទន់ខ្សោយ និងអវិជ្ជមាន អ្នកណាខ្លះដែលមានភាពជាមនុស្សអាក្រក់ អ្នកណាខ្លះដែលមានទំនាក់ទំនងស្នេហាមិនរើសមុខ អ្នកណាខ្លះដែលហាក់ដូចជាអ្នកគ្មានជំនឿ ហើយបន្ទាប់មក ពួកគេអូសទាញមនុស្សទាំងនេះ ហើយផ្សាយភាពអវិជ្ជមានដល់អ្នកទាំងនោះនៅពីក្រោយខ្នង។ តើពួកគេដឹងពីធម្មជាតិនៃសកម្មភាពបែបនេះដែរឬទេ? ពួកគេដឹងច្បាស់ខ្លាំងណាស់។ ចុះហេតុអ្វីបានជាពួកគេនៅតែអាចប្រព្រឹត្តបែបនេះទៀត? (ធម្មជាតិរបស់ពួកគេមិនអាចផ្លាស់ប្ដូរបានឡើយ។) ការដែលធម្មជាតិរបស់ពួកគេមិនអាចផ្លាស់ប្ដូរបាន គឺជារឿងដែលជាក់ស្ដែងនៅសម្បកក្រៅ ប៉ុន្តែតាមការពិត តើពួកគេគិតបែបណា? (ពួកគេចង់ធ្វើឱ្យវាទៅជាស្ថានភាពដែលខាតបង់ទាំងសងខាង ហើយឱ្យអ្នកដទៃវិនាសជាមួយពួកគេដើម្បីសងសឹកព្រះជាម្ចាស់។) ពួកគេមានចិត្តគំនិតដ៏ព្យាបាទនេះ។ ពួកគេដឹងថា ថ្ងៃរបស់ពួកគេនៅសល់មិនច្រើនទេ ហើយមិនយូរមិនឆាប់ ពួកគេច្បាស់ជាត្រូវបានដកចេញមិនខាន។ ពួកគេដឹងពីអ្វីដែលពួកគេបានធ្វើ ហើយដឹងពីធម្មជាតិនៃរឿងទាំងនេះដែលពួកគេបានធ្វើ ប៉ុន្តែពួកគេមិនត្រឹមតែមិនងាកក្រោយ ប្រែចិត្ត ឬលះបង់អំពើអាក្រក់ដែលពួកគេមាននោះទេ ផ្ទុយទៅវិញ ពួកគេកាន់តែផ្គើនឡើង ហើយអូសទាញមនុស្សអាក្រក់កាន់តែច្រើនឱ្យមកប្រព្រឹត្តអំពើអាក្រក់ជាមួយពួកគេ។ ពួកគេថែមទាំងផ្សាយភាពអវិជ្ជមាន និងចែកចាយសញ្ញាណនានា ដែលបណ្ដាលឱ្យមនុស្សកាន់តែច្រើនបោះបង់ភារកិច្ចរបស់ពួកគេ និងធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់។ ការណ៍នេះមានធម្មជាតិនៃការសងសឹកបន្តិចបន្តួច ហើយអ្វីដែលពួកគេកំពុងនិយាយតាមរយៈការធ្វើបែបនេះគឺ៖ «ខ្ញុំមិនអាចបន្តជឿទៀតទេ ហើយមិនយូរមិនឆាប់ ខ្ញុំច្បាស់ជាត្រូវដំណាក់របស់ព្រះជាម្ចាស់ដកចេញមិនខាន ដូច្នេះ ខ្ញុំនឹងមិនឱ្យអ្នករាល់គ្នាមានពេលសុខស្រួលទេ ហើយខ្ញុំក៏មិនឱ្យដំណាក់របស់ព្រះជាម្ចាស់មានពេលសុខស្រួលដែរ»។ មុនពេលដំណាក់របស់ព្រះជាម្ចាស់ធ្វើការសម្រេចចិត្តណាមួយលើពួកគេ ពួកគេវាយប្រហារមុនបាត់ទៅហើយ។ តើទាំងនេះមិនមែនជាអំពើរបស់មនុស្សអាក្រក់ទេឬ? ពួកគេជឿថា៖ «ខ្ញុំគ្មានសង្ឃឹមទទួលបានព្រះពរឡើយ។ អ្នករាល់គ្នាមិនបាច់ប្រាប់ខ្ញុំពីរឿងដែលខ្ញុំបានធ្វើពីមុនទេ ខ្ញុំយល់ច្បាស់ទាំងអស់ហើយ។ អ្នករាល់គ្នាមិនបាច់បណ្ដេញខ្ញុំចេញទេ ខ្ញុំនឹងបោះបង់ដោយខ្លួនឯង»។ ពួកគេថែមទាំងជឿថា ការធ្វើបែបនេះគឺជាការស្គាល់ខ្លួនឯង និងមានវិចារណញ្ញាណ ហើយថាវាគឺជាជំហានដ៏ឈ្លាសវៃមួយ។ ពួកគេនិយាយថា៖ «ប្រសិនបើអ្នកមិនអនុញ្ញាតឱ្យខ្ញុំទទួលបានព្រះពរទេ ហើយខ្ញុំមិនទទួលបានអ្វីសោះ នោះខ្ញុំនឹងមិនត្រឹមតែមិនប្រែចិត្តប៉ុណ្ណោះទេ ប៉ុន្តែខ្ញុំក៏នឹងរារាំងអ្នក ផ្សាយភាពអវិជ្ជមាន និងផ្សាយសញ្ញាណ ព្រមទាំងទស្សនៈខុសទំនងនៅពីក្រោយខ្នងរបស់អ្នកផងដែរ។ ប្រសិនបើខ្ញុំមិនអាចទទួលបានព្រះពរទេ នោះកុំគិតថាអ្នកដទៃនឹងទទួលបានឱ្យសោះ»។ តើមនុស្សបែបនេះមិនមានភាពព្យាបាទទេឬ? ពួកទទឹងនឹងព្រះគ្រីស្ទមួយចំនួន ក៏ផ្សាយពាក្យសម្ដីបែបនេះដែរថា៖ «មនុស្សដូចជាពួកយើង គឺជាកម្មវត្ថុនៃការកេងប្រវ័ញ្ចនៅក្នុងដំណាក់របស់ព្រះជាម្ចាស់ ពួកយើងទាំងអស់គ្នាល្ងង់ខ្លៅពេកហើយ!» ពួកគេឃើញថា ពួកគេមិនអាចទទួលបានព្រះពរទេ ដូច្នេះ ពួកគេផ្ដោតជាពិសេសលើការផ្សាយរឿងទាំងនេះដល់អស់អ្នកដែលអវិជ្ជមាន ច្របូកច្របល់ និងគ្មានការញែកដឹងទាំងនោះ។ តើនេះមិនមានធម្មជាតិនៃការរំខានទេឬ? នៅពេលពួកគេជឿថា ពួកគេមិនអាចឈរយ៉ាងរឹងមាំនៅក្នុងដំណាក់របស់ព្រះជាម្ចាស់បានទេ ហើយថាពួកគេនឹងមិនទទួលបានព្រះពរទេ ព្រមទាំងមិនយូរមិនឆាប់ ពួកគេនឹងត្រូវបានដកចេញនោះ ផ្លូវដែលពួកគេជ្រើសរើស គឺមិនមែនលះបង់អំពើអាក្រក់ដែលពួកគេមាន ហើយសារភាព និងប្រែចិត្តចំពោះព្រះជាម្ចាស់ បំពេញភារកិច្ចរបស់ពួកគេដោយស្មោះសរ និងប៉ះប៉ូវកំហុសអតីតកាលរបស់ពួកគេឡើយ។ ផ្ទុយទៅវិញ ពួកគេកាន់តែផ្គើនឡើងក្នុងការផ្សាយភាពអវិជ្ជមាននៅក្នុងដំណាក់របស់ព្រះជាម្ចាស់ រំខានដល់ការបំពេញភារកិច្ចរបស់អ្នកដទៃ ធ្វើឱ្យខូចខាត និងរំខានដល់កិច្ចការនៃដំណាក់របស់ព្រះជាម្ចាស់ ដោយព្យាយាមធ្វើឱ្យមនុស្សកាន់តែច្រើនប្រព្រឹត្តអំពើអាក្រក់ដូចជាពួកគេ ក្លាយជាអវិជ្ជមាន និងដកខ្លួនថយ ព្រមទាំងបោះបង់ការបំពេញភារកិច្ចរបស់ពួកគេ ដែលនេះសម្រេចបាននូវគោលដៅសងសឹករបស់ពួកគេ។ តើនេះមិនមែនជាអ្វីដែលមនុស្សអាក្រក់ធ្វើទេឬ? តើមនុស្សបែបនេះនៅតែមានព្រះជាម្ចាស់នៅក្នុងចិត្តរបស់ពួកគេទៀតដែរឬទេ? (អត់ទេ ពួកគេគ្មានឡើយ។) នៅក្នុងចិត្តរបស់ពួកគេ គឺមានព្រះដ៏ស្រពេចស្រពិលមួយអង្គនៅស្ថានសួគ៌ ហើយពួកគេចាត់ទុកព្រះជាម្ចាស់ដែលមនុស្សអាចមើលឃើញនៅលើផែនដី និងបំពេញកិច្ចការក្នុងចំណោមមនុស្ស ថាជាមនុស្សម្នាក់។ ក៏មានមនុស្សមួយចំនួនដែលធ្វើផ្ទុយពីនេះផងដែរ។ នៅក្នុងចិត្តរបស់ពួកគេ ពួកគេតែងតែជឿលើព្រះដ៏ស្រពេចស្រពិលមួយអង្គ ប៉ុន្តែនៅទីបញ្ចប់ ពួកគេចុះចូលនឹងមនុស្សដែលពួកគេគោរពបូជាដូចជាព្រះ ដូច្នេះ ពួកគេចុះចូលនឹងមនុស្សទាំងនេះក្នុងគ្រប់យ៉ាងដែលពួកគេធ្វើ។ តើការជឿលើព្រះជាម្ចាស់ហាក់ដូចជាទ្រង់ជាមនុស្ស មានន័យដូចម្ដេច? នៅពេលពួកគេជឿលើព្រះដ៏ស្រពេចស្រពិល ពួកគេជឿថា ព្រះដ៏ស្រពេចស្រពិលដែលពួកគេមិនអាចមើលឃើញនេះ អាចប្រទានព្រះពរដល់ពួកគេ និងមានសមត្ថភាពគ្រប់គ្រាន់ក្នុងការនាំពួកគេចូលទៅក្នុងយុគសម័យបន្ទាប់ ព្រមទាំងប្រទានរង្វាន់ និងមកុដដល់ពួកគេ។ ដោយមិនដឹងខ្លួន ពួកគេចាប់ផ្ដើមសង្ស័យលើព្រះដ៏ជាក់ស្ដែងនៅលើផែនដី។ មិនថាពួកគេមើលមកទ្រង់យ៉ាងណានោះទេ ក៏ទ្រង់មើលទៅមិនដូចជាព្រះជាម្ចាស់ឡើយ ដូច្នេះ ពួកគេយល់ថាលំបាកក្នុងការជឿលើទ្រង់។ នៅក្នុងចិត្តរបស់ពួកគេ ពួកគេជឿត្រឹមតែថា ព្រះជាម្ចាស់នៅស្ថានសួគ៌គឺជាព្រះដ៏ពិត ហើយដោយសារតែព្រះដ៏ជាក់ស្ដែងដែលពួកគេអាចមើលឃើញ គឺតូចតាចពេក ធម្មតាពេក និងជាក់ស្ដែងពេក នៅក្នុងទស្សនៈរបស់ពួកគេ ទ្រង់មិនមានលក្ខណៈគ្រប់គ្រាន់ដើម្បីធ្វើឱ្យពួកគេជឿលើទ្រង់ឡើយ ហើយពួកគេចាត់ទុកព្រះជាម្ចាស់អង្គនេះថាជាមនុស្សម្នាក់។ នៅពេលពួកគេចាត់ទុកព្រះជាម្ចាស់ថាជាមនុស្ស ការលំបាករបស់ពួកគេក៏កើតមានឡើង៖ «ក្រៅពីការផ្ដល់សេចក្ដីពិតដល់មនុស្ស និងការផ្ដល់សេចក្ដីសន្យាមួយចំនួនដល់ពួកគេ តើមនុស្សម្នាក់នេះអាចធ្វើអ្វីបានទៀត? មិនថាខ្ញុំមើលទៅគាត់យ៉ាងណានោះទេ ក៏គាត់មើលទៅមិនដូចជាព្រះជាម្ចាស់ដែរ ហើយគាត់មិនអាចនាំមកនូវអត្ថប្រយោជន៍ ឬផលប្រយោជន៍ណាមួយដល់មនុស្សឡើយ។ គាត់គ្រាន់តែជាមនុស្សម្នាក់ប៉ុណ្ណោះ តើមនុស្សម្នាក់នេះអាចធ្វើអ្វីបាន? ប្រសិនបើមនុស្សជឿលើព្រះជាម្ចាស់ ពួកគេនៅតែមានក្ដីសង្ឃឹមបន្តិចបន្តួច មានការទ្រទ្រង់ខាងវិញ្ញាណបន្តិចបន្តួច។ ប៉ុន្តែ ប្រសិនបើពួកគេជឿលើមនុស្សម្នាក់ តើមនុស្សម្នាក់នេះអាចផ្ដល់អត្ថប្រយោជន៍ញ និងផលប្រយោជន៍អ្វីខ្លះដល់មនុស្ស? តើក្ដីសង្ឃឹម និងការទ្រទ្រង់របស់មនុស្សអាចសម្រេចបាននៅក្នុងគាត់ដែរឬទេ? តើពួកគេនឹងត្រូវអសារបង់ឬ? ប្រសិនបើគាត់ជាមនុស្សម្នាក់ នោះមិនចាំបាច់ខ្លាចគាត់ឡើយ។ ខ្ញុំនឹងនិយាយអ្វីដែលខ្ញុំគួរនិយាយ ហើយធ្វើអ្វីដែលខ្ញុំគួរធ្វើនៅចំពោះមុខគាត់»។ មនុស្សអាក្រក់ប្រព្រឹត្តចំពោះព្រះជាម្ចាស់របៀបនេះឯង។ នៅពេលពួកគេមិនទាន់បានឃើញទ្រង់ ពួកគេស្រមៃថា ព្រះជាម្ចាស់គឺខ្ពង់ខ្ពស់ណាស់ ពិសិដ្ឋណាស់ មិនអាចប្រមាថបានឡើយ ប៉ុន្តែនៅពេលពួកគេឃើញព្រះជាម្ចាស់នៅលើផែនដី ការស្រមើស្រមៃ និងសញ្ញាណរបស់ពួកគេ ក្លាយជារឿងដែលមិនអាចរក្សាបន្តទៀតបានឡើយ។ តើពួកគេនឹងធ្វើអ្វីនៅពេលរឿងនេះកើតឡើង? ពួកគេប្រព្រឹត្តចំពោះព្រះជាម្ចាស់ដូចជាមនុស្សម្នាក់។ បន្ទាប់មក ការគោរពបន្តិចបន្តួចចំពោះព្រះជាម្ចាស់នៅក្នុងចិត្តរបស់ពួកគេក៏បាត់បង់ទៅ កុំថាឡើយការភ័យខ្លាច ឬការកោតខ្លាចរបស់ពួកគេចំពោះទ្រង់នោះ។ បើគ្មានរឿងទាំងនេះទេ មនុស្សអាក្រក់កាន់តែឥតញញើត ហើយខ្សែការពារ និងការប្រុងប្រយ័ត្ននៅក្នុងចិត្តរបស់ពួកគេក៏រលាយបាត់ទៅ ហើយបន្ទាប់មក ពួកគេនឹងហ៊ានធ្វើអ្វីៗទាំងអស់។ ទោះបីជាមនុស្សបែបនេះជឿរហូតដល់ទីបញ្ចប់ក៏ដោយ ក៏ពួកគេនឹងនៅតែជាមនុស្សដែលទាស់ទទឹងនឹងព្រះជាម្ចាស់ដដែល។

ពួកទទឹងនឹងព្រះគ្រីស្ទយល់ថា វាងាយស្រួលក្នុងការជឿលើព្រះជាម្ចាស់នៅស្ថានសួគ៌ ប៉ុន្តែការជឿលើព្រះជាម្ចាស់នៅលើផែនដី គឺពិតជាលំបាកសម្រាប់ពួកគេណាស់។ ប៉ុលគឺជាគំរូដ៏រស់រវើកនៃរឿងនេះ។ តើលទ្ធផលចុងក្រោយនៃជំនឿរបស់គាត់លើព្រះគ្រីស្ទគឺជាអ្វី? តើគោលដៅដែលគាត់បានដេញតាមនៅក្នុងជំនឿរបស់គាត់លើព្រះគ្រីស្ទ នៅទីបំផុតបានប្រែទៅជាអ្វី? គាត់ចង់ក្លាយជាគ្រីស្ទ ហើយជំនួសព្រះគ្រីស្ទ។ គាត់បានបដិសេធព្រះជាម្ចាស់នៅលើផែនដី ហើយចង់ទទួលបានមកុដ និងព្រះពរពីព្រះជាម្ចាស់នៅស្ថានសួគ៌។ ពួកទទឹងនឹងព្រះគ្រីស្ទទាំងនេះ គឺដូចគ្នាបេះបិទទៅនឹងប៉ុលដែរ។ ពួកគេចាត់ទុកព្រះជាម្ចាស់នៅលើផែនដីថាជាមនុស្សម្នាក់ ហើយពួកគេចាត់ទុកព្រះដ៏ស្រពេចស្រពិលនៅស្ថានសួគ៌ដែលមិនអាចមើលឃើញ ថាជាព្រះជាម្ចាស់ដ៏អស្ចារ្យបំផុតនៅក្នុងចិត្តរបស់ពួកគេ ដែលអាចត្រូវបានបោកបញ្ឆោត លេងសើចតាមអំពើចិត្ត បកស្រាយតាមតែពួកគេចូលចិត្ត ហើយត្រូវគេយកធ្វើជាប្រធានបទនៃសញ្ញាណ និងទាស់ទទឹងតាមតែពួកគេពេញចិត្ត។ នេះគឺជាភាពខុសគ្នារវាងរបៀបដែលពួកអ្នកមិនជឿ និងពួកទទឹងនឹងព្រះគ្រីស្ទ ប្រព្រឹត្តចំពោះព្រះជាម្ចាស់នៅស្ថានសួគ៌ និងព្រះជាម្ចាស់នៅលើផែនដី។ គឺដោយសារតែពួកគេប្រព្រឹត្តចំពោះព្រះជាម្ចាស់នៅលើផែនដីដោយអាកប្បកិរិយាបែបនេះហើយ ទើបពួកគេបង្កើតឱ្យមានការបង្ហាញចេញខុសៗគ្នានៅក្នុងការប្រព្រឹត្តចំពោះភារកិច្ចរបស់ពួកគេ។ ការបង្ហាញចេញទាំងនេះរួមមាន ការកាន់តែបាត់បង់ចំណាប់អារម្មណ៍ និងឆន្ទៈក្នុងការបំពេញភារកិច្ចរបស់ពួកគេ នៅពេលពួកគេឃើញព្រះជាម្ចាស់នៅលើផែនដី។ ការណ៍នេះបណ្ដាលឱ្យពួកគេបាត់បង់ចំណាប់អារម្មណ៍ក្នុងការជឿលើព្រះជាម្ចាស់ ហើយបង្កើតឱ្យមានគំនិត និងការបង្ហាញចេញអវិជ្ជមានខ្លះៗ។ ហេតុដូច្នេះហើយ ពួកទទឹងនឹងព្រះគ្រីស្ទទាំងអស់ មិនអាចឈរយ៉ាងរឹងមាំនៅទីបញ្ចប់បានឡើយ។ ទោះបីជាពួកជំនុំមិនដកពួកគេចេញក៏ដោយ ក៏ពួកគេនឹងចាកចេញដោយការស្ម័គ្រចិត្តរបស់ពួកគេផ្ទាល់ដែរ។ តើអ្នកដឹងពីឧទាហរណ៍បែបនេះខ្លះដែរឬទេ? (ដឹង ខ្ញុំធ្លាប់បានជួបអាទទឹងនឹងព្រះគ្រីស្ទម្នាក់ពីមុនមក។ គាត់ពិតជាមានចចេសរឹងរូសណាស់។ គាត់មិនបានដេញតាមសេចក្ដីពិត ឬអនុវត្តសេចក្ដីពិតឡើយ ហើយគាត់បានបំពេញភារកិច្ចរបស់គាត់បែបឱ្យតែរួចពីដៃ និងគ្មានមនសិការ។ លើសពីនេះ គាត់មិនបានខិតខំសិក្សាពីវិជ្ជាជីវៈរបស់គាត់ទេ ហើយគាត់ពិតជាខ្ជិលច្រអូសណាស់ ព្រមទាំងចូលចិត្តវាយឫកទៀតផង។ ជារៀងរាល់ថ្ងៃ អ្វីគ្រប់យ៉ាងដែលគាត់ខ្វល់ខ្វាយគឺរឿងហូបចុក និងសម្លៀកបំពាក់ ហើយគាត់បានប្រព្រឹត្តអំពើសហាយស្មន់។ នៅពេលគាត់ត្រូវបានបណ្ដេញចេញ គាត់មិនមានបំណងចង់ប្រែចិត្តសូម្បីតែបន្តិចសោះ ផ្ទុយទៅវិញ គាត់មានអារម្មណ៍ថាវាជាការធូរស្បើយមួយបែបទៅវិញ។) មនុស្សបែបនេះមិនឱ្យតម្លៃចំពោះឱកាសក្នុងការបំពេញភារកិច្ចឡើយ ពួកគេរឹតតែមិនគោរព ឬឱ្យតម្លៃលើភារកិច្ចរបស់ខ្លួនទៅទៀត ពួកគេធ្វើឱ្យតែរួចពីដៃ និងខ្ជះខ្ជាយពេលវេលារបស់ពួកគេ។ តើមាននរណាម្នាក់បានប្រកបគ្នាប្រាប់គាត់ឬទេថា នេះមិនមែនជារបៀបបំពេញភារកិច្ចនោះទេ? (មាន។ ខ្ញុំក៏បានប្រកបគ្នាប្រាប់គាត់ដែរ ប៉ុន្តែគាត់មិនស្ដាប់ទេ អាកប្បកិរិយារបស់គាត់គឺធ្វើឱ្យតែរួចពីដៃប៉ុណ្ណោះ។) សូមអ្នកផ្សេងម្នាក់ទៀតលើកឧទាហរណ៍មួយមក។ (មានអ្នកដឹកនាំរឿងម្នាក់ ដែលតែងតែបំពេញភារកិច្ចរបស់គាត់ដោយឱ្យតែរួចពីដៃ។ វីដេអូភាគច្រើនដែលគាត់បានថត គឺមិនស័ក្ដិសមឡើយ ហើយគាត់ក៏បានបង្កការបង្អាក់ និងការរំខានផងដែរ។ បន្ទាប់ពីគាត់ត្រូវបានផ្លាស់ទៅក្រុម «ខ» គាត់ក៏បានឈប់បំពេញភារកិច្ចរបស់គាត់។ គាត់រវល់ពេញមួយថ្ងៃជាមួយនឹងការទៅធ្វើការ និងរកលុយ ហើយគាត់បានដើរលេងជាមួយអ្នកគ្មានជំនឿ ហើយនៅទីបញ្ចប់ គាត់ត្រូវបានដកចេញ។ តាមពិតទៅ ទោះបីជាពួកជំនុំមិនបានដកគាត់ចេញក៏ដោយ ក៏គាត់នឹងដកខ្លួនថយដោយការស្ម័គ្រចិត្តរបស់គាត់ផ្ទាល់ដែរ។ គាត់មិនបានដេញតាមសេចក្ដីពិតទេ ហើយទីបំផុត មិនអាចឈរយ៉ាងរឹងមាំបានឡើយ។) សារជាតិនិស្ស័យនៃពួកទទឹងនឹងព្រះគ្រីស្ទទាំងនេះគឺដូចគ្នា ពួកគេស្អប់ខ្ពើមសេចក្ដីពិត និងស្អប់ខ្ពើមអ្វីៗដែលវិជ្ជមាន ពួកគេចូលចិត្តសេចក្ដីទុច្ចរិតណាស់ ហើយពួកគេមានមហិច្ឆតា និងបំណងប្រាថ្នាខ្លាំងមែនទែន។ ពួកគេចាត់ទុកភារកិច្ចរបស់ពួកគេដូចជាល្បែងលេង និងធ្វើដោយឱ្យតែរួចពីដៃ ហើយបែបបទនៃឥរិយាបថរបស់ពួកគេ គឺពិតជាមិនត្រឹមត្រូវ និងគ្មានការទប់ឡើយ។ ធម្មជាតិរបស់ពួកគេគឺទុច្ចរិត និងកាចសាហាវ។ ពួកគេមកកាន់ដំណាក់របស់ព្រះជាម្ចាស់ និងបំពេញភារកិច្ចដើម្បីតែទទួលបានព្រះពរប៉ុណ្ណោះ ហើយប្រសិនបើមិនមែនដើម្បីទទួលបានព្រះពរទេ នោះពួកគេនឹងមិនជឿលើព្រះជាម្ចាស់ឡើយ! ជាមូលដ្ឋាន គឺគ្មានភាពខុសគ្នាទាល់តែសោះរវាងមនុស្សទាំងនេះ និងអ្នកគ្មានជំនឿ ពួកគេគឺជាពួកអ្នកមិនជឿ និងជាអ្នកគ្មានជំនឿទាំងស្រុងតែម្ដង។ នេះហើយគឺជាសារជាតិរបស់ពួកគេ។ ប្រសិនបើអ្នកមិនអនុញ្ញាតឱ្យពួកគេធ្វើដូចជាអ្នកគ្មានជំនឿទេ ហើយឱ្យពួកគេបំពេញភារកិច្ចរបស់ពួកគេនៅក្បែរអ្នកជឿលើព្រះជាម្ចាស់ ពួកគេនឹងយល់ថាជីវិតនេះឈឺចាប់ណាស់ ហើយរៀងរាល់ថ្ងៃនឹងហាក់ដូចជាការធ្វើទារុណកម្មចំពោះពួកគេអ៊ីចឹង។ ពួកគេមានអារម្មណ៍ថា វាមិនគួរឱ្យចាប់អារម្មណ៍ទេក្នុងការបំពេញភារកិច្ចរបស់ពួកគេជាមួយបងប្អូនប្រុសស្រីនៅក្នុងដំណាក់របស់ព្រះជាម្ចាស់ដោយមានឥរិយាបថល្អ និងរក្សាតួនាទីដ៏ត្រឹមត្រូវរបស់ខ្លួននោះ ហើយថាជីវិតនេះមិនមានសេរីភាព និងមិនមានការរឹតត្បិតដូចការដើរលេងជាមួយអ្នកគ្មានជំនឿនៅខាងក្រៅក្នុងលោកីយ៍ឡើយ ពោលគឺពួកគេមានអារម្មណ៍ថារបៀបរស់នៅបែបនោះទើបគួរឱ្យចាប់អារម្មណ៍។ ហេតុដូច្នេះហើយ ការដែលពួកគេមកកាន់ដំណាក់របស់ព្រះជាម្ចាស់ និងបំពេញភារកិច្ចរបស់ពួកគេ គឺត្រូវបានធ្វើឡើងគ្រាន់តែដោយសារពួកគេគ្មានជម្រើសអ្វីផ្សេងប៉ុណ្ណោះ វាត្រូវបានជំរុញដោយបំណងចង់ទទួលបានព្រះពរ និងត្រូវបានធ្វើឡើងដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ។ បើវិនិច្ឆ័យតាមសារជាតិធម្មជាតិរបស់ពួកគេ ពួកគេមិនស្រឡាញ់សេចក្ដីពិត ឬអ្វីៗដែលវិជ្ជមានទាល់តែសោះ កុំថាឡើយដល់ការជឿលើរឿងដែលព្រះជាម្ចាស់អាចសម្រេចបាននោះ។ ពួកគេគឺជាពួកអ្នកមិនជឿទាំងស្រុងតែម្ដង និងជាពួកឆ្លៀតឱកាសទាំងស្រុងតែម្ដង។ ពួកគេមិនបានមកដើម្បីបំពេញភារកិច្ចរបស់ពួកគេទេ ពួកគេបានមកដើម្បីប្រព្រឹត្តអំពើអាក្រក់ ដើម្បីបង្កការរំខាន និងដើម្បីធ្វើការដោះដូរ។ ហេតុដូច្នេះហើយ បើវិនិច្ឆ័យពីការសរុបសេចក្ដីនៃការបង្ហាញចេញទាំងនេះរបស់ពួកទទឹងនឹងព្រះគ្រីស្ទ នៅពេលមនុស្សទាំងនេះនៅក្នុងដំណាក់របស់ព្រះជាម្ចាស់ តើពួកគេមានប្រយោជន៍ ឬមានគ្រោះថ្នាក់ដល់កិច្ចការនៃដំណាក់របស់ព្រះជាម្ចាស់? (មានគ្រោះថ្នាក់។) តើអ្នកធ្លាប់ឃើញបុគ្គលដែលមានសារជាតិជាអាទទឹងនឹងព្រះគ្រីស្ទ ដែលមានអំណោយទាន និងសមត្ថភាពខ្លះ ហើយដែលអាចរក្សាតួនាទីដ៏ត្រឹមត្រូវរបស់ពួកគេ ក្នុងពេលបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ ដោយមិនបង្កបញ្ហា ឬការបង្អាក់ដែរឬទេ? ឧបមាថា អ្នកនិយាយទៅកាន់អាទទឹងនឹងព្រះគ្រីស្ទម្នាក់ថា៖ «ចំពោះមនុស្សដូចជាអ្នក ដែលធ្លាប់បានប្រព្រឹត្តអំពើអាក្រក់មួយចំនួនកាលពីអតីតកាល វាមិនប្រាកដទេថា តើអ្នកនឹងមានអនាគត ឬវាសនាបែបណានៅថ្ងៃមុខនោះ។ ដោយសារអ្នកមានអំណោយទានខ្លះ ចូរខិតខំបម្រើការនៅក្នុងដំណាក់របស់ព្រះជាម្ចាស់ទៅ!» តើពួកគេនឹងសុខចិត្តបម្រើការដោយមិនខ្វល់ថាតើពួកគេនឹងទទួលបានព្រះពរ ឬជួបរឿងអកុសលដែរឬទេ? គឺមិនសុខចិត្តដាច់ខាត។ មនុស្សដែលអាចសម្រេចរឿងនេះបាន គឺជាអស់អ្នកដែលមានភាពជាមនុស្សល្អគួរសម ប៉ុន្តែ តើពួកទទឹងនឹងព្រះគ្រីស្ទមានភាពជាមនុស្សបែបនេះដែរឬទេ? (អត់ទេ ពួកគេគ្មានឡើយ។) និស្ស័យរបស់ពួកគេគឺកាចសាហាវ។ ពួកគេគិតថា៖ «ប្រសិនបើអ្នកមិនផ្ដល់ផលប្រយោជន៍ឱ្យខ្ញុំ ឬសេចក្ដីសន្យា ឬការប្ដេជ្ញាចិត្តខ្លះទេ នោះតើខ្ញុំម្ដេចនឹងអាចខិតខំធ្វើការឱ្យអ្នកបានទៅ? កុំសូម្បីតែគិតពីរឿងនេះឱ្យសោះ គឺគ្មានផ្លូវទេ!» នេះគឺជានិស្ស័យកាចសាហាវ។ នេះគឺជាការបង្ហាញចេញយ៉ាងទូលំទូលាយអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ ចំពោះព្រះជាម្ចាស់ និងចំពោះសេចក្ដីតម្រូវរបស់ព្រះជាម្ចាស់។ តើអ្នករាល់គ្នាគិតថា មានពួកទទឹងនឹងព្រះគ្រីស្ទណាម្នាក់និយាយថា៖ «ព្រះជាម្ចាស់បានលើកតម្កើងខ្ញុំ និងប្រទានអំណោយទាននេះដល់ខ្ញុំ ដូច្នេះ ខ្ញុំនឹងថ្វាយខ្លួនខ្ញុំដល់ព្រះជាម្ចាស់» ដែរឬទេ? (មិនមានទេ។) តើពួកគេនឹងនិយាយបែបណា? «អ្នកចង់កេងប្រវ័ញ្ចខ្ញុំឬ? អ្នកគ្រាន់តែពេញចិត្តនឹងអំណោយទាន និងទេពកោសល្យរបស់ខ្ញុំប៉ុណ្ណោះ។ ប្រសិនបើអ្នកចង់កេងចំណេញពីខ្ញុំ នោះអ្នកត្រូវផ្ដល់ផលប្រយោជន៍ខ្លះដល់ខ្ញុំ។ ប្រសិនបើអ្នកចង់កេងប្រវ័ញ្ចខ្ញុំ នោះគ្មានផ្លូវដែលរឿងនោះនឹងកើតឡើងឡើយ!» ពួកគេមិនជឿថា នេះគឺជាការដែលព្រះជាម្ចាស់លើកតម្កើងពួកគេឡើយ ហើយពួកគេក៏មិនជឿថា នេះគឺជាឱកាសដែលព្រះជាម្ចាស់ប្រទានឱ្យ ដែលពួកគេគួរតែឱ្យតម្លៃនោះដែរ ពួកគេជឿថា នេះគឺជាការដែលពួកគេត្រូវបានកេងប្រវ័ញ្ច។ នេះគឺជាអ្វីដែលពួកទទឹងនឹងព្រះគ្រីស្ទជឿ។ មនុស្សមួយចំនួនប្រហែលជាល្ងង់ខ្លៅជាបណ្ដោះអាសន្ន ពួកគេបង្កការបង្អាក់ និងការរំខាន ហើយប្រព្រឹត្តរឿងអាក្រក់មួយចំនួន បន្ទាប់មក ពួកគេត្រូវបានដាក់ឱ្យនៅដាច់ដោយឡែកដើម្បីឆ្លុះបញ្ចាំងពីខ្លួនឯង។ អស់អ្នកដែលដេញតាមសេចក្ដីពិត ឆ្លុះបញ្ចាំងមួយរយៈ ហើយនិយាយថា៖ «ខ្ញុំត្រូវតែសារភាព និងប្រែចិត្តចំពោះព្រះជាម្ចាស់ ហើយខ្ញុំមិនអាចប្រព្រឹត្តបែបនោះទៀតទេនៅថ្ងៃអនាគត។ ខ្ញុំត្រូវតែរៀនចុះចូល រៀនសហការជាមួយអ្នកដទៃ ហើយរៀនស្វែងរកសេចក្ដីពិត និងប្រព្រឹត្តតាមព្រះបន្ទូលរបស់ព្រះជាម្ចាស់ ខ្ញុំមិនត្រូវប្រព្រឹត្តអំពើអាក្រក់ម្ដងទៀតឡើយ»។ ក្រោយមក ពួកជំនុំរៀបចំឱ្យពួកគេបំពេញភារកិច្ចរបស់ពួកគេ ហើយពួកគេអរព្រះគុណព្រះជាម្ចាស់ទាំងទឹកភ្នែករហាម ដោយឱ្យតម្លៃចេញពីបាតបេះដូងរបស់ពួកគេចំពោះឱកាសនេះដែលព្រះជាម្ចាស់បានប្រទានដល់ពួកគេ។ ពួកគេមានអារម្មណ៍ថាជាកិត្តិយស ដែលមានឱកាសបំពេញភារកិច្ចរបស់ពួកគេម្ដងទៀត។ ពួកគេមានអារម្មណ៍ថា ពួកគេគួរតែឱ្យតម្លៃវា ហើយមិនបណ្ដោយឱ្យវារបូតទៅម្ដងទៀតឡើយ ហើយពួកគេបំពេញភារកិច្ចរបស់ពួកគេបានល្អប្រសើរជាងមុន។ ពួកគេមានការស្គាល់ខ្លះៗអំពីខ្លួនឯង ហើយពួកគេបានឆ្លងកាត់ការផ្លាស់ប្ដូរមួយចំនួន។ ទោះបីជាពួកគេអាចនឹងនៅតែប្រព្រឹត្តរឿងល្ងង់ខ្លៅខ្លះ ហើយនៅតែអាចក្លាយជាអវិជ្ជមាន និងទន់ខ្សោយ ហើយនៅពេលខ្លះបោះបង់កិច្ចការរបស់ពួកគេក៏ដោយ បើវិនិច្ឆ័យពីចិត្តគំនិត និងអាកប្បកិរិយាជារួមរបស់ពួកគេ ពួកគេបានផ្លាស់ប្ដូររួចទៅហើយ។ ពួកគេស្អប់សកម្មភាពមុនៗរបស់ពួកគេផ្ទាល់ ហើយមានការស្គាល់ខ្លះៗអំពីរឿងនេះ។ ពួកគេអាចទទួលយកសេចក្ដីពិត និងមានការចុះចូលខ្លះ។ អ្វីដែលសំខាន់ជាងនេះទៅទៀត នៅពេលដំណាក់របស់ព្រះជាម្ចាស់អនុញ្ញាតឱ្យពួកគេត្រឡប់មកវិញ និងបំពេញភារកិច្ចរបស់ពួកគេ ពួកគេមិនបដិសេធ មិនដោះសា ឬមិនទាស់ទទឹងឡើយ ហើយពួកគេប្រាកដជាមិននិយាយពាក្យសម្ដីដែលមិនពីរោះស្ដាប់នោះទេ។ ផ្ទុយទៅវិញ ពួកគេមានអារម្មណ៍ថាជាកិត្តិយស ហើយថាព្រះជាម្ចាស់មិនបានបោះបង់ពួកគេចោលឡើយ ហើយពួកគេគិតថា ដោយសារពួកគេនៅតែមានឱកាសបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ នោះពួកគេគួរតែឱ្យតម្លៃវា។ អាកប្បកិរិយារបស់ពួកគេបានឆ្លងកាត់ការផ្លាស់ប្ដូរយ៉ាងធំធេងរួចទៅហើយ។ មនុស្សបែបនេះ គឺជាអស់អ្នកដែលអាចត្រូវបានសង្គ្រោះ។

តើមានភាពខុសគ្នាអ្វីខ្លះរវាងពួកទទឹងនឹងព្រះគ្រីស្ទ និងមនុស្សដែលអាចត្រូវបានសង្គ្រោះ? នៅពេលពួកទទឹងនឹងព្រះគ្រីស្ទបំពេញភារកិច្ចរបស់ពួកគេ ពួកគេចង់មានសិទ្ធិសម្រេចចុងក្រោយ ពួកគេនឹងតស៊ូដណ្ដើមអំណាច និងផលប្រយោជន៍ ហើយពួកគេគ្រាន់តែធ្វើអ្វីក៏ដោយដែលពួកគេចង់ធ្វើប៉ុណ្ណោះ។ ប្រសិនបើពួកគេមិនទទួលបានអំណាច ឬផលប្រយោជន៍ទេ នោះពួកគេមិនចង់បំពេញភារកិច្ចរបស់ខ្លួនឡើយ។ បន្ទាប់ពីពួកគេបង្អាក់ និងរំខានដល់កិច្ចការរបស់ពួកជំនុំ ហើយត្រូវបានដំណាក់របស់ព្រះជាម្ចាស់ដកហូតតំណែង ដាក់ឱ្យនៅដាច់ដោយឡែក ឬដកចេញ តើពួកគេអាចប្រែចិត្តយ៉ាងពិតប្រាកដដែរឬទេ? តើពួកគេនិយាយបែបណា? «អ្នកចង់ឱ្យខ្ញុំប្រែចិត្ត ដើម្បីអ្នកអាចកេងប្រវ័ញ្ចខ្ញុំមែនទេ? អ្នកទាញខ្ញុំចូលនៅពេលខ្ញុំមានប្រយោជន៍ ហើយទាត់ខ្ញុំចោលនៅពេលអ្នកមិនត្រូវការខ្ញុំ»។ តើនេះជាតក្កវិជ្ជាវៀចវេរអ្វីទៅ? តើការទាត់ចោលមានន័យដូចម្ដេច? ប្រសិនបើពួកគេមិនបានប្រព្រឹត្តអំពើអាក្រក់ទេ តើដំណាក់របស់ព្រះជាម្ចាស់នឹងចាត់ការពួកគេដែរឬទេ? តើដំណាក់របស់ព្រះជាម្ចាស់នឹងចាត់ការពួកគេតាមតែអំពើចិត្តដែរឬទេ ប្រសិនបើពួកគេបំពេញភារកិច្ចរបស់ពួកគេស្របតាមគោលការណ៍នោះ? មនុស្សទាំងនេះបាននាំមកនូវការខាតបង់ដល់កិច្ចការរបស់ពួកជំនុំ ដោយសារតែពួកគេបានបង្កការបង្អាក់ និងការរំខាន ព្រមទាំងប្រព្រឹត្តអំពើអាក្រក់។ ដំណាក់របស់ព្រះជាម្ចាស់បានចាត់ការពួកគេ ហើយពួកគេមិនត្រឹមតែបដិសេធមិនទទួលយករឿងនេះ ឬមិនឆ្លុះបញ្ចាំង និងព្យាយាមស្គាល់ខ្លួនឯងប៉ុណ្ណោះទេ ផ្ទុយទៅវិញ ពួកគេពោរពេញទៅដោយការថ្នាំងថ្នាក់ចិត្ត។ ពួកគេមានអារម្មណ៍ថា ពួកគេលែងមានប្រជាប្រិយភាព ឬលែងមានអំណាចទៀតហើយ ហើយថាពួកគេកំពុងត្រូវបានធ្វើបាប និងប្រព្រឹត្តមិនល្អដាក់។ នៅពេលពួកគេត្រូវបានផ្ដល់ឱកាសឱ្យបំពេញភារកិច្ចរបស់ពួកគេម្ដងទៀត ពួកគេមិនត្រឹមតែមិនដឹងគុណនៅក្នុងចិត្តរបស់ពួកគេ និងមិនឱ្យតម្លៃចំពោះឱកាសនេះប៉ុណ្ណោះទេ ពួកគេថែមទាំងធ្វើការចោទប្រកាន់បកវិញដែលមិនពិត ដោយនិយាយថា ដំណាក់របស់ព្រះជាម្ចាស់កំពុងកេងប្រវ័ញ្ចពួកគេទៀតផង។ ពួកគេមិនទទួលយកពីព្រះជាម្ចាស់នូវអាកប្បកិរិយាដែលដំណាក់របស់ព្រះជាម្ចាស់បានប្រព្រឹត្តចំពោះពួកគេឡើយ។ ផ្ទុយទៅវិញ ពួកគេជឿថា វាគឺជាការដែលមនុស្សធ្វើបាបពួកគេ ទាត់ពួកគេចោល និងប្រព្រឹត្តមិនល្អដាក់ពួកគេ។ ចិត្តរបស់ពួកគេពោរពេញទៅដោយការត្អូញត្អែរ ហើយពួកគេមិនចង់បំពេញភារកិច្ចរបស់ពួកគេម្ដងទៀតឡើយ។ ការដោះសារបស់ពួកគេសម្រាប់ការមិនចង់បំពេញភារកិច្ចរបស់ពួកគេម្ដងទៀត គឺថាពួកគេមិនចង់ត្រូវបានកេងប្រវ័ញ្ចឡើយ ហើយពួកគេជឿថា អ្នកគ្រប់គ្នាដែលបំពេញភារកិច្ចរបស់ខ្លួន គឺកំពុងត្រូវបានដំណាក់របស់ព្រះជាម្ចាស់កេងប្រវ័ញ្ច។ នេះគឺជារឿងដែលមិនសមហេតុផល និងខុសទំនងណាស់! តើមានពាក្យសម្ដីណាមួយនៃរឿងនេះ ដែលស្របនឹងសេចក្ដីពិត ភាពជាមនុស្ស ឬភាពមានវិចារណញ្ញាណដែរឬទេ? (គ្មានទេ។) ដូច្នេះ ពួកទទឹងនឹងព្រះគ្រីស្ទមិនទទួលយកសេចក្ដីពិតឡើយ ចិត្តរបស់ពួកគេពោរពេញទៅដោយការឆាប់ខឹង ពោរពេញទៅដោយទង្វើកាចសាហាវ ពោរពេញទៅដោយការត្អូញត្អែរ ពោរពេញទៅដោយការដោះដូរ ហើយលើសពីនេះទៅទៀត ចិត្តរបស់ពួកគេពោរពេញទៅដោយបំណងប្រាថ្នាផ្ទាល់ខ្លួន។ រឿងទាំងនេះបំពេញយ៉ាងពេញក្នុងចិត្តរបស់ពួកគេ។ ពួកគេមិនអាចទទួលយកពីព្រះជាម្ចាស់នូវការដែលដំណាក់របស់ព្រះជាម្ចាស់ចាត់ការពួកគេតាមមធ្យោបាយណាមួយ ឬមជ្ឈដ្ឋានណាមួយដែលព្រះជាម្ចាស់រៀបចំសម្រាប់ពួកគេឡើយ។ ពួកគេអាចត្រឹមតែប្រឈមមុខនឹងរឿងទាំងនេះដោយការឆាប់ខឹង ដោយសងសឹកធ្មេញទល់នឹងធ្មេញ ហើយភ្នែកទល់នឹងភ្នែកប៉ុណ្ណោះ។ ពួកគេប្រឈមមុខនឹងរឿងទាំងអស់នេះ ដោយប្រើវិធីសាស្ត្ររបស់សាតាំង និងតក្កវិជ្ជារបស់សាតាំង។ ដូច្នេះនៅទីបញ្ចប់ ពួកគេនៅតែមិនទទួលបានសេចក្ដីពិត ហើយអាចត្រឹមតែត្រូវបានជម្រុះចោលប៉ុណ្ណោះ។ មនុស្សផ្សេងគ្នា មានប្រតិកម្មផ្សេងគ្នាចំពោះការត្រូវគេជំនួសតំណែង និងការត្រូវគេកែសម្រួលការចាត់តាំងភារកិច្ចរបស់ខ្លួន ឬថែមទាំងចំពោះការត្រូវបានដាក់ឱ្យនៅដាច់ដោយឡែក ឬដកចេញទៀតផង។ មនុស្សដែលពិតជាស្រឡាញ់សេចក្ដីពិត ស្អប់ខ្ពើមអំពើរបស់ពួកគេផ្ទាល់។ ពួកទទឹងនឹងព្រះគ្រីស្ទដែលមិនស្រឡាញ់សេចក្ដីពិត មិនត្រឹមតែមិនទទួលយករឿងទាំងនេះពីព្រះជាម្ចាស់នៅក្នុងចិត្តរបស់ពួកគេប៉ុណ្ណោះទេ ប៉ុន្តែក៏ពោរពេញទៅដោយសេចក្ដីស្អប់ផងដែរ។ តើការណ៍នេះមានផលវិបាកអ្វីខ្លះ? វាបង្កើតឱ្យមានការត្អូញត្អែរ ការមួលបង្កាច់ ការវិនិច្ឆ័យ និងការថ្កោលទោសនៅក្នុងពួកគេ។ វានាំឱ្យពួកគេបដិសេធ និងប្រមាថដល់ព្រះជាម្ចាស់។ នេះគឺជាប្រភពនៃលទ្ធផលរបស់ពួកគេ វាត្រូវបានសម្រេចដោយសារជាតិធម្មជាតិរបស់ពួកគេ។ ពួកទទឹងនឹងព្រះគ្រីស្ទគ្មានសមត្ថភាពយល់ពីសេចក្ដីពិត ទទួលយករឿងរ៉ាវពីព្រះជាម្ចាស់ ហើយចុះចូលនឹងអ្វីៗគ្រប់យ៉ាងដែលព្រះជាម្ចាស់បានរៀបចំឡើយ ដូច្នេះ លទ្ធផលរបស់ពួកគេត្រូវបានកំណត់រួចហើយ។ ពួកគេត្រូវបានដំណាក់របស់ព្រះជាម្ចាស់ដកចេញនៅក្នុងជាតិនេះ ដូច្នេះ មិនចាំបាច់និយាយពីអ្វីដែលនឹងកើតឡើងចំពោះពួកគេនៅក្នុងបរលោកឡើយ។ តើអ្នករាល់គ្នាអាចមើលបញ្ហាទាំងនេះធ្លុះដែរឬទេ? ប្រសិនបើអ្នករាល់គ្នារកឃើញមនុស្សបែបនេះនៅជុំវិញអ្នករាល់គ្នា តើអ្នករាល់គ្នាអាចប្រៀបធៀបព្រះបន្ទូលរបស់ខ្ញុំទាំងនេះទៅនឹងពួកគេបានដែរឬទេ? តើអ្វីទៅជាការបង្ហាញចេញដ៏លេចធ្លោបំផុតរបស់ពួកទទឹងនឹងព្រះគ្រីស្ទ? គឺការមិនជឿសេចក្ដីពិត ការមិនទទួលយកសេចក្ដីពិត ការមិនចុះចូលនឹងការចាត់ចែង និងការរៀបចំរបស់ព្រះជាម្ចាស់ ការមិនអាចទទួលយកអ្វីគ្រប់យ៉ាងពីព្រះជាម្ចាស់ និងការមិនទទួលស្គាល់កំហុសរបស់ពួកគេ ឬមិនប្រែចិត្តឡើយ ទោះបីជាពួកគេប្រព្រឹត្តអំពើខុសឆ្គងអ្វីក៏ដោយ។ នេះកំណត់ថាមនុស្សទាំងនេះគឺជាកម្មសិទ្ធិសាតាំង ហើយថាពួកគេគឺជាគោលដៅនៃការបំផ្លិចបំផ្លាញ។

អ្នករាល់គ្នាគួរតែប្រៀបធៀបខ្លួនអ្នករាល់គ្នា ជាមួយនឹងការបញ្ចេញឱ្យឃើញ ការបង្ហាញចេញ និងការអនុវត្តផ្សេងៗរបស់ពួកទទឹងនឹងព្រះគ្រីស្ទ ដែលខ្ញុំបានលាតត្រដាង។ នៅក្នុងដំណើរការនៃការបំពេញភារកិច្ចរបស់អ្នករាល់គ្នា អ្នករាល់គ្នាប្រាកដជានឹងបង្ហាញឱ្យឃើញនូវការបង្ហាញចេញ ការបញ្ចេញឱ្យឃើញ និងការអនុវត្តទាំងនេះខ្លះមិនខាន ប៉ុន្តែ តើអ្នករាល់គ្នាខុសពីពួកទទឹងនឹងព្រះគ្រីស្ទយ៉ាងដូចម្ដេច? តើអ្នករាល់គ្នាអាចទទួលយកពីព្រះជាម្ចាស់នូវរឿងដែលកើតឡើងចំពោះអ្នករាល់គ្នាបានដែរឬទេ? (ពួកយើងអាចធ្វើបាន។) ការដែលអាចទទួលយកពីព្រះជាម្ចាស់នូវអ្វីដែលកើតឡើងចំពោះអ្នករាល់គ្នា នេះគឺជារឿងដ៏កម្របំផុត។ តើអ្នករាល់គ្នាអាចកែប្រែខ្លួនឯងបានដែរឬទេ ប្រសិនបើអ្នករាល់គ្នាដើរផ្លូវខុស ធ្វើអ្វីមួយខុស ធ្វើរឿងល្ងង់ខ្លៅ ឬប្រព្រឹត្តអំពើរំលងនោះ? តើអ្នករាល់គ្នាអាចប្រែចិត្តបានដែរឬទេ? (ពួកយើងអាចប្រែចិត្តបាន។) ការដែលអាចប្រែចិត្ត និងកែប្រែខ្លួនឯងបាន គឺជារឿងដ៏មានតម្លៃ និងកម្របំផុត។ ប៉ុន្តែ ពួកទទឹងនឹងព្រះគ្រីស្ទខ្វះខាតចំណុចនេះឯង។ មានតែមនុស្សដែលនឹងត្រូវបានព្រះជាម្ចាស់សង្គ្រោះប៉ុណ្ណោះ ទើបមានចំណុចនេះ។ តើរឿងសំខាន់បំផុតអ្វីខ្លះដែលត្រូវមាន? ទីមួយគឺការជឿថា ព្រះជាម្ចាស់គឺជាសេចក្ដីពិត នេះគឺជារឿងជាមូលដ្ឋានបំផុត។ តើអ្នករាល់គ្នាអាចធ្វើរឿងនេះបានដែរឬទេ? (ពួកយើងអាចធ្វើបាន។) ពួកទទឹងនឹងព្រះគ្រីស្ទមិនមានរឿងជាមូលដ្ឋានបំផុតនេះឡើយ។ ទីពីរគឺការទទួលយកថា ព្រះបន្ទូលរបស់ព្រះជាម្ចាស់គឺជាសេចក្ដីពិត នេះក៏អាចត្រូវបានចាត់ទុកថាជារឿងជាមូលដ្ឋានបំផុតផងដែរ។ ទីបីគឺការចុះចូលនឹងការចាត់ចែង និងការរៀបចំរបស់ព្រះជាម្ចាស់។ នេះគឺជារឿងដែលពួកទទឹងនឹងព្រះគ្រីស្ទមិនអាចសម្រេចបានដាច់ខាត ប៉ុន្តែនេះគឺជាចំណុចដែលចាប់ផ្ដើមមានការលំបាកសម្រាប់អ្នករាល់គ្នា។ ទីបួនគឺការទទួលយកអ្វីៗគ្រប់យ៉ាងពីព្រះជាម្ចាស់ ដោយគ្មានការតវ៉ា ការដោះសា ការលើកហេតុផល ឬការត្អូញត្អែរឡើយ។ នេះគឺជារឿងដែលមិនអាចទៅរួចដាច់ខាតសម្រាប់ពួកទទឹងនឹងព្រះគ្រីស្ទ។ ទីប្រាំគឺការប្រែចិត្ត បន្ទាប់ពីការបះបោរ ឬការប្រព្រឹត្តអំពើរំលង។ នេះនឹងក្លាយជារឿងលំបាកសម្រេចបានសម្រាប់អ្នករាល់គ្នា។ បន្ទាប់ពីប្រព្រឹត្តអំពើរំលងរួច វាគឺជាពេលដែលមនុស្សទទួលបានការស្គាល់ខ្លះៗយ៉ាងសន្សឹមៗអំពីនិស្ស័យពុករលួយរបស់ពួកគេផ្ទាល់ តាមរយៈរយៈពេលនៃការឆ្លុះបញ្ចាំង និងការស្វែងរក ភាពសោកសៅ ភាពអវិជ្ជមាន និងភាពទន់ខ្សោយ។ ជាការពិតណាស់ រឿងនេះទាមទារពេលវេលា។ វាអាចចំណាយពេលមួយឆ្នាំ ឬពីរឆ្នាំ ឬវាអាចយូរជាងនេះ។ មនុស្សម្នាក់អាចប្រែចិត្តយ៉ាងពិតប្រាកដបាន លុះត្រាតែយល់ទាំងស្រុងពីនិស្ស័យពុករលួយរបស់ខ្លួន និងចុះញ៉ុមចេញពីចិត្តប៉ុណ្ណោះ។ ទោះបីជារឿងនេះមិនងាយស្រួលក៏ដោយ ក៏នៅទីបំផុត ការបង្ហាញចេញនៃការប្រែចិត្ត អាចត្រូវបានមើលឃើញនៅក្នុងអស់អ្នកដែលដេញតាមសេចក្ដីពិត ជាអស់អ្នកដែលអាចទទួលបានសេចក្ដីសង្គ្រោះរបស់ព្រះជាម្ចាស់។ ប៉ុន្តែ ពួកទទឹងនឹងព្រះគ្រីស្ទមិនមានចំណុចនេះឡើយ។ ចូរគិតអំពីរឿងនេះចុះ តើមានពួកទទឹងនឹងព្រះគ្រីស្ទណាដែលមិនគាស់កកាយរឿងអតីតកាលកាលពីបីឆ្នាំ ឬប្រាំឆ្នាំមុន ឬសូម្បីតែ ១០ ឬ ២០ ឆ្នាំមុន បន្ទាប់ពីប្រព្រឹត្តរឿងអាក្រក់នោះ? មិនថាពេលវេលាកន្លងផុតទៅយូរប៉ុនណាក៏ដោយ ក៏បន្ទាប់ពីអ្នកជួបពួកគេម្ដងទៀត អ្វីគ្រប់យ៉ាងដែលពួកគេនិយាយ គឺនៅតែជាការលើកអំណះអំណាងទាំងនោះរបស់ពួកគេដដែល។ ពួកគេនៅតែមិនទទួលស្គាល់ ឬទទួលយកអំពើអាក្រក់របស់ពួកគេផ្ទាល់ឡើយ ហើយពួកគេមិនបង្ហាញសូម្បីតែវិប្បដិសារីបន្តិចបន្តួចផង។ នេះហើយគឺជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សពុករលួយធម្មតា។ ហេតុអ្វីបានជាពួកទទឹងនឹងព្រះគ្រីស្ទមិនអាចបង្ហាញវិប្បដិសារី? តើអ្វីទៅជាមូលហេតុឫសគល់? ពួកគេមិនជឿថា ព្រះជាម្ចាស់គឺជាសេចក្ដីពិតឡើយ ដែលនេះនាំឱ្យពួកគេអសមត្ថភាពក្នុងការទទួលយកសេចក្ដីពិត។ នេះគឺគ្មានសង្ឃឹមឡើយ ហើយវាត្រូវបានកំណត់ដោយសារជាតិរបស់ពួកទទឹងនឹងព្រះគ្រីស្ទ។ នៅពេលអ្នករាល់គ្នាឮខ្ញុំវែកញែកអំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ អ្នករាល់គ្នាគិតថា៖ «ខ្ញុំចប់មិនខាន។ ខ្ញុំក៏មាននិស្ស័យជាអាទទឹងនឹងព្រះគ្រីស្ទដែរ តើខ្ញុំមិនមែនជាអាទទឹងនឹងព្រះគ្រីស្ទដែរទេឬ?» តើនេះមិនមែនជាការខ្វះការញែកដឹងទេឬ? វាជារឿងពិតដែលថាអ្នកមាននិស្ស័យជាអាទទឹងនឹងព្រះគ្រីស្ទ ប៉ុន្តែចំណុចដែលអ្នកខុសពីពួកទទឹងនឹងព្រះគ្រីស្ទ គឺថាអ្នកនៅតែមានអ្វីៗដែលវិជ្ជមាន។ អ្នកអាចទទួលយកសេចក្ដីពិត សារភាព ប្រែចិត្ត និងផ្លាស់ប្ដូរ ហើយអ្វីៗដែលវិជ្ជមានទាំងនេះអាចធ្វើឱ្យអ្នកបោះបង់និស្ស័យនៃពួកទទឹងនឹងព្រះគ្រីស្ទបាន ហើយធ្វើឱ្យនិស្ស័យពុករលួយរបស់អ្នកត្រូវបានបន្សុទ្ធ ព្រមទាំងធ្វើឱ្យអ្នកទទួលបានសេចក្ដីសង្គ្រោះ។ តើនេះមិនមានន័យថាអ្នកមានសង្ឃឹមទេឬ? នៅតែមានសង្ឃឹមសម្រាប់អ្នកនៅឡើយ!

អ្នករាល់គ្នាសុទ្ធតែយល់ថា ការសរសេរអត្ថបទទីបន្ទាល់តាមរយៈបទពិសោធ គឺពិតជាលំបាកណាស់ ហើយមិនអាចសរសេរវាចេញមកបានឡើយ។ មនុស្សមួយចំនួនសរសេរបានអត្ថបទទីបន្ទាល់តែមួយគត់ប៉ុណ្ណោះ បន្ទាប់ពីមានបទពិសោធជាច្រើនឆ្នាំ។ អ្នកខ្លះសរសេរបានតែមួយអត្ថបទប៉ុណ្ណោះ បន្ទាប់ពីជឿបាន ១០ ឆ្នាំឬ ២០ ឆ្នាំ ហើយពួកគេសង្ខេបខ្លឹមសារសំខាន់ៗនៃបទពិសោធក្នុងឆ្នាំទាំងនេះ បញ្ចូលគ្នាជាធ្លុងមួយ។ អ្នកខ្លះបានជឿលើព្រះជាម្ចាស់អស់រយៈពេល ៣០ ឆ្នាំមកហើយ ប៉ុន្តែនៅតែគ្មានចំណេះដឹងតាមរយៈបទពិសោធពិតប្រាកដដដែល។ ចំណុចសំខាន់គឺថា ពួកគេមិនយល់ពីសេចក្ដីពិតឡើយ។ ដូច្នេះ តើខ្ញុំគួរធ្វើដូចម្ដេច នៅពេលប្រឈមមុខនឹងស្ថានការណ៍បច្ចុប្បន្ននេះ ដែលអ្នករាល់គ្នាមិនយល់ពីសេចក្ដីពិតនោះ? ខ្ញុំត្រូវតែមានព្រះបន្ទូលទៅកាន់អ្នករាល់គ្នាឱ្យបានច្រើន ដោយអត់ធ្មត់ និងដោយស្មោះអស់ពីចិត្ត ដោយមានបន្ទូលឱ្យបានច្រើន និងក្បោះក្បាយ ហើយអ្នករាល់គ្នាត្រូវតែមានការអត់ធ្មត់បន្តិច និងស្ដាប់ការប្រកបគ្នារបស់ខ្ញុំឱ្យបានច្រើន។ ចូរស្ដាប់ដោយយកចិត្តទុកដាក់ ទទួលបានការញែកដឹង និងខិតខំយល់ពីសារជាតិនៃទិដ្ឋភាពនីមួយៗនៃសេចក្ដីពិត។ ដូចដែលខ្ញុំទើបតែបានមានព្រះបន្ទូលអ៊ីចឹង ប្រសិនបើអ្នកយល់ថា តើការបង្ហាញចេញរបស់អ្នកដែលមាននិស្ស័យជាពួកទទឹងនឹងព្រះគ្រីស្ទគឺជាអ្វី តើការបង្ហាញចេញរបស់មនុស្សទាំងនោះដែលមានសារជាតិជាពួកទទឹងនឹងព្រះគ្រីស្ទគឺជាអ្វី ហើយតើភាពខុសគ្នារវាងអ្នកទាំងពីរគឺជាអ្វី នោះអ្នកនឹងមានផ្លូវត្រូវដើរ ហើយក្នុងពេលជាមួយគ្នានេះ អ្នកក៏នឹងមានការញែកដឹងផងដែរ។ អ្នកនឹងអាចញែកដឹងពីនិស្ស័យពុករលួយរបស់អ្នកផ្ទាល់ និងសារជាតិនៃពួកទទឹងនឹងព្រះគ្រីស្ទបាន។ ប្រសិនបើអ្នកជួបអាទទឹងនឹងព្រះគ្រីស្ទ អ្នកនឹងអាចញែកដឹងទាន់ពេលវេលា និងលាតត្រដាងពួកគេបានទាន់ពេលវេលា បញ្ឈប់ និងដាក់កំហិតសកម្មភាព និងការអនុវត្តដោយមិនខ្វល់ និងតាមតែអំពើចិត្តរបស់ពួកគេបានទាន់ពេលវេលា ព្រមទាំងជៀសវាង ឬកាត់បន្ថយការខាតបង់ដែលបង្កឡើងដោយអំពើអាក្រក់របស់ពួកគេ ដល់កិច្ចការរបស់ពួកជំនុំ។ បើពុំនោះទេ ប្រសិនបើអ្នករាល់គ្នាមានសមត្ថភាពនៃការយល់ដឹងខ្សោយ និងខ្វះការញែកដឹង ឬប្រសិនបើអ្នករាល់គ្នាមិនល្អិតល្អន់នៅពេលនិយាយដល់សេចក្ដីពិតទេ ហើយតែងតែយល់ត្រឹមតែគោលលទ្ធិ ព្រមទាំងមិនអាចមើលធ្លុះដល់សារជាតិរបស់មនុស្សម្នាក់បានទេ នោះវានឹងនាំឱ្យអ្នករាល់គ្នាមិនត្រឹមតែមិនអាចញែកដឹងពីពួកទទឹងនឹងព្រះគ្រីស្ទនៅជុំវិញអ្នករាល់គ្នាប៉ុណ្ណោះទេ ប៉ុន្តែថែមទាំងធ្វើឱ្យអ្នករាល់គ្នាដើរតាមពួកគេ ហាក់ដូចជាពួកគេជាអ្នកដឹកនាំដ៏ល្អទៀតផង។ ចូរគិតដោយយកចិត្តទុកដាក់ ពិចារណាឱ្យបានដិតដល់ តើរឿងដែលពួកទទឹងនឹងព្រះគ្រីស្ទធ្វើ នាំមកនូវផលប្រយោជន៍កាន់តែច្រើនដល់ដំណាក់របស់ព្រះជាម្ចាស់ ឬក៏មានគ្រោះថ្នាក់កាន់តែច្រើន? បន្ទាប់ពីការពិចារណាយ៉ាងដិតដល់ អ្នករាល់គ្នាអាចឃើញថា ទោះបីជាពួកទទឹងនឹងព្រះគ្រីស្ទមើលទៅហាក់ដូចជាធ្វើរឿងល្អខ្លះៗ ក្នុងពេលធ្វើការនៅក្នុងដំណាក់របស់ព្រះជាម្ចាស់ក៏ដោយ តាមពិតទៅ ពួកគេបង្កគ្រោះថ្នាក់ច្រើនជាងផ្ដល់ផលល្អ។ ផលចំណេញ គឺមិនសមនឹងការខាតបង់ឡើយ។ តាមពិតទៅ រឿងល្អដែលពួកគេធ្វើ នាំមកនូវគ្រោះថ្នាក់លាក់កំបាំងកាន់តែធំធេង ដែលបង្កគ្រោះថ្នាក់ច្រើនជាងផ្ដល់ផលល្អដល់កិច្ចការរបស់ពួកជំនុំ។ តួនាទីដែលមនុស្សទាំងនេះដើរតួនៅក្នុងដំណាក់របស់ព្រះជាម្ចាស់ គឺជាតួនាទីរបស់អ្នកបម្រើសាតាំង។

ថ្ងៃទី ២៥ ខែមេសា ឆ្នាំ ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីប្រាំបី)

II. ផលប្រយោជន៍របស់ពួកទទឹងនឹងព្រះគ្រីស្ទ

ឃ. អនាគត និងវាសនារបស់ពួកគេ

ជាដំបូង សូមយើងរំឭកឡើងវិញនូវអ្វីដែលយើងបានប្រកបគ្នានៅក្នុងការជួបជុំលើកមុន។ (កាលពីលើកមុន ព្រះជាម្ចាស់បានប្រកបគ្នាអំពីចំណុចទីពីរនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះអនាគត និងវាសនារបស់ពួកគេ គឺរបៀបដែលពួកទទឹងនឹងព្រះគ្រីស្ទប្រព្រឹត្តចំពោះភារកិច្ចរបស់ពួកគេ។ ពួកទទឹងនឹងព្រះគ្រីស្ទមានអាកប្បកិរិយាបីប្រភេទចំពោះភារកិច្ចរបស់ពួកគេ។ ទីមួយគឺ ព្រះជាម្ចាស់តែងតែផ្គត់ផ្គង់ និងដឹកនាំមនុស្សជាតិ ដូច្នេះ ការបំពេញភារកិច្ចរបស់ខ្លួនក្នុងនាមជាភាវៈដែលព្រះបានបង្កើតនៅចំពោះព្រះជាម្ចាស់ គឺជារឿងដ៏ស័ក្ដិសមដែលត្រឹមត្រូវឥតខ្ចោះតាមធម្មជាតិ ហើយជារឿងដ៏យុត្តិធម៌ និងស្រស់បំព្រងបំផុតក្នុងចំណោមមនុស្សជាតិ ប៉ុន្តែពួកទទឹងនឹងព្រះគ្រីស្ទចាត់ទុកវាថាជាការជួញដូរមួយប្រភេទ ហើយចង់យកការបំពេញភារកិច្ចរបស់ពួកគេ ទៅដោះដូរនឹងអនាគតល្អ និងគោលដៅដ៏ល្អមួយ។ ទីពីរគឺ នៅពេលដែលព្រះជាម្ចាស់កំពុងបំពេញកិច្ចការ ទ្រង់សម្ដែងចេញសេចក្ដីពិតជាច្រើន។ ពួកទទឹងនឹងព្រះគ្រីស្ទមិនត្រឹមតែមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ជាអ្វីដែលមនុស្សជាតិគួរតែមាន ដេញតាម ទទួលយក និងចូលទៅក្នុង ដើម្បីត្រូវបានសង្គ្រោះប៉ុណ្ណោះទេ ប៉ុន្តែផ្ទុយទៅវិញ ពួកគេចាត់ទុកការដេញតាមអនាគត គោលដៅ កេរ្តិ៍ឈ្មោះ និងឋានៈ ជាសេចក្ដីពិត និងជារឿងដែលពួកគេគួរតែប្រកាន់ខ្ជាប់ និងទទួលបានទៅវិញ។ ទីបីគឺ ព្រះជាម្ចាស់បំពេញកិច្ចការដើម្បីគ្រប់គ្រង និងសង្គ្រោះមនុស្សជាតិ ប៉ុន្តែតាមទស្សនៈរបស់ពួកទទឹងនឹងព្រះគ្រីស្ទ នេះគ្រាន់តែជាការជួញដូរ និងជាល្បែងមួយប៉ុណ្ណោះ។ ពួកគេជឿថា មនុស្សអាចទទួលបានព្រះពរនៃនគរស្ថានសួគ៌ តែតាមរយៈការខិតខំធ្វើការ និងការជួញដូរប៉ុណ្ណោះ។ ដោយវិនិច្ឆ័យតាមអាកប្បកិរិយារបស់ពួកទទឹងនឹងព្រះគ្រីស្ទចំពោះសេចក្ដីពិតនៃការដែលព្រះជាម្ចាស់តម្រូវឱ្យមនុស្សបំពេញភារកិច្ចរបស់ពួកគេ និស្ស័យរបស់ពួកគេគឺទុច្ចរិត។) តើមានអ្វីត្រូវបន្ថែមទៀតដែរឬទេ? (ពួកទទឹងនឹងព្រះគ្រីស្ទចាត់ទុកការបំពេញភារកិច្ចរបស់ពួកគេថាជាផ្លូវតែមួយគត់ដើម្បីដេញតាមព្រះពរ។ នៅពេលដែលបំណងប្រាថ្នារបស់ពួកគេក្នុងការទទួលបានព្រះពរត្រូវរលាយបាត់ ពួកគេអាចនឹងបោះបង់ភារកិច្ចរបស់ពួកគេភ្លាមៗ ឬថែមទាំងចាកចេញពីព្រះជាម្ចាស់ទៀតផង។ នេះគឺជាអាកប្បកិរិយារបស់ពួកទទឹងនឹងព្រះគ្រីស្ទ នៅពេលដែលបំណងប្រាថ្នារបស់ពួកគេក្នុងការទទួលបានព្រះពរត្រូវរលាយបាត់។) (ពួកទទឹងនឹងព្រះគ្រីស្ទមិនប្រែចិត្តយ៉ាងពិតប្រាកដឡើយ។ នៅពេលពួកគេត្រូវបានដកចេញ ឬបណ្ដេញចេញ ដោយសារតែពួកគេបានបង្កការបង្អាក់ និងការរំខាន ឬបានប្រព្រឹត្តអំពើអាក្រក់ ហើយដំណាក់របស់ព្រះជាម្ចាស់ផ្ដល់ឱកាសមួយទៀតឱ្យពួកគេបំពេញភារកិច្ចរបស់ពួកគេ ពួកគេមិនដឹងគុណឡើយ។ ផ្ទុយទៅវិញ ពួកគេត្អូញត្អែរ និងវិនិច្ឆ័យ ដោយនិយាយថា៖ «អ្នកឱ្យខ្ញុំត្រឡប់មកវិញនៅពេលអ្នកត្រូវការខ្ញុំ ប៉ុន្តែបែរជាទាត់ខ្ញុំចោលនៅពេលអ្នកមិនត្រូវការខ្ញុំ»។ នេះបង្ហាញថា ពួកទទឹងនឹងព្រះគ្រីស្ទនឹងមិនដែលប្រែចិត្តឡើយ។) សរុបមក សារជាតិដែលពួកទទឹងនឹងព្រះគ្រីស្ទបង្ហាញចេញនៅក្នុងការប្រព្រឹត្តរបស់ពួកគេចំពោះភារកិច្ចរបស់ពួកគេ និងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់ ជារួមទៅគឺដូចគ្នា។ ពួកគេគ្រាន់តែបង្ហាញចេញនូវនិស្ស័យដូចគ្នា និងសារជាតិដូចគ្នានៅក្នុងការប្រព្រឹត្តរបស់ពួកគេចំពោះរឿងរ៉ាវផ្សេងៗគ្នាទាំងនេះប៉ុណ្ណោះ។ កាលពីលើកមុន យើងបានប្រកបគ្នាជាមូលដ្ឋានអំពីសារជាតិទាំងអស់ដែលពួកទទឹងនឹងព្រះគ្រីស្ទបង្ហាញចេញនៅក្នុងការប្រព្រឹត្តរបស់ពួកគេចំពោះភារកិច្ចរបស់ពួកគេ។ ចំណុចទីមួយ ពួកគេមិនជឿ និងបដិសេធមិនទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ។ ចំណុចទីពីរ ទោះបីជាអ្នកប្រកបគ្នាអំពីព្រះបន្ទូលរបស់ព្រះជាម្ចាស់ជាមួយពួកគេ ហើយពួកគេអាចយល់ពីសេចក្ដីពិតក៏ដោយ ក៏ពួកគេមិនទទួលយកវាដែរ។ ចំណុចទីបី ពួកគេបដិសេធមិនចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់ឡើយ។ ចំណុចទីបួន ពួកគេមិនដែលប្រែចិត្តពិតប្រាកដឡើយ។ តើទាំងនេះមិនមែនជាសារជាតិនៃការបង្ហាញចេញរបស់ពួកគេទេឬ? (ជាសារជាតិនោះមែន។) តើអ្នករាល់គ្នាបានគិតឃើញចំណុចទាំងបួននេះដោយខ្លួនឯងឬ? (អត់ទេ។) ភាគច្រើននៃអ្វីដែលអ្នករាល់គ្នាបាននិយាយ គឺជាការបង្ហាញចេញមួយចំនួនដែលយើងបានប្រកបគ្នាកាលពីលើកមុន ប៉ុន្តែអ្នករាល់គ្នានៅតែមិនទាន់មើលធ្លុះដល់សារជាតិអ្វីខ្លះដែលនៅពីក្រោយការបង្ហាញចេញទាំងនេះនៅឡើយទេ។ សារជាតិដែលពួកទទឹងនឹងព្រះគ្រីស្ទបង្ហាញចេញនៅចំពោះសេចក្ដីពិត និងនៅចំពោះព្រះជាម្ចាស់ តែងតែជាការបដិសេធមិនទទួលស្គាល់ មិនទទួលយក មិនចុះចូល ឬមិនប្រែចិត្តឡើយ។ ដោយសារនេះជារបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ និងភារកិច្ចរបស់ពួកគេ តើពួកគេប្រព្រឹត្តចំពោះការត្រូវបានលួសកាត់យ៉ាងដូចម្ដេច? តើមានការបង្ហាញចេញអ្វីផ្សេងទៀត ដែលអាចឱ្យមនុស្សមើលឃើញថាពួកគេមានសារជាតិដូចដែលបានរៀបរាប់ខាងលើ ហើយបញ្ជាក់ថាពួកគេគឺជាពួកទទឹងនឹងព្រះគ្រីស្ទ ជាសត្រូវរបស់ព្រះជាម្ចាស់ និងជាសត្រូវនៃសេចក្ដីពិតនោះ? នេះគឺជាចំណុចទីបី ដែលយើងនឹងប្រកបគ្នានៅថ្ងៃនេះ៖ របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ ចំណុចនេះគឺជាប្រធានបទរងទីបីនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះអនាគត និងវាសនារបស់ពួកគេ។ ឃើញទេ ការប្រកបគ្នាអំពីសេចក្ដីពិតនីមួយៗ ទាមទារឱ្យមានការប្រកបគ្នាយ៉ាងជាក់លាក់ ព្រមទាំងការស្វែងរក និងការត្រិះរិះយ៉ាងជាក់លាក់បែបនេះ។ ប្រសិនបើខ្ញុំគ្រាន់តែនិយាយជារួមៗ នោះអ្នកនឹងមិនអាចយល់ពីតថភាពនៃសេចក្ដីពិតនីមួយៗក្នុងរបៀបមួយដ៏ជាក់លាក់ជាងនេះបានឡើយ។ អ៊ីចឹង យើងនឹងមិនរំឭកខ្លឹមសារដែលយើងបានប្រកបគ្នាកាលពីលើកមុនបន្ថែមទៀតទេ។ លើកនេះ យើងនឹងប្រកបគ្នាជាផ្លូវការអំពីចំណុចទីបី។

៣. របៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់

ការត្រូវបានលួសកាត់ គឺជារឿងដែលអ្នកជឿលើព្រះជាម្ចាស់គ្រប់រូបអាចនឹងឆ្លងកាត់។ ជាពិសេស នៅក្នុងអំឡុងពេលនៃការបំពេញភារកិច្ច នៅពេលដែលបទពិសោធរបស់ពួកគេក្នុងការត្រូវបានលួសកាត់មានការកើនឡើង មនុស្សភាគច្រើនកាន់តែដឹងច្បាស់ឡើងអំពីអត្ថន័យនៃការត្រូវបានលួសកាត់។ ពួកគេមានអារម្មណ៍ថា មានផលប្រយោជន៍ជាច្រើនចំពោះការត្រូវបានលួសកាត់ ហើយពួកគេកាន់តែអាចប្រព្រឹត្តចំពោះការត្រូវបានលួសកាត់បានយ៉ាងត្រឹមត្រូវ។ ជាការពិតណាស់ ដរាបណាពួកគេអាចបំពេញភារកិច្ចបាន ហើយមិនថាពួកគេបំពេញភារកិច្ចអ្វីក៏ដោយ ក៏មនុស្សគ្រប់រូបនឹងមានឱកាសត្រូវបានលួសកាត់។ មនុស្សធម្មតាអាចប្រព្រឹត្តចំពោះការត្រូវបានលួសកាត់បានយ៉ាងត្រឹមត្រូវ។ ក្នុងទិដ្ឋភាពម្យ៉ាង ពួកគេអាចទទួលយកការត្រូវបានលួសកាត់ដោយដួងចិត្តដែលចុះចូលនឹងព្រះជាម្ចាស់ ហើយក្នុងទិដ្ឋភាពម្យ៉ាងទៀត ពួកគេក៏អាចឆ្លុះបញ្ចាំងពីខ្លួនឯង និងដឹងថាពួកគេមានបញ្ហាអ្វីខ្លះផងដែរ។ នេះគឺជាអាកប្បកិរិយា និងទស្សនៈទូទៅមួយ នៅក្នុងរបៀបដែលមនុស្សដែលដេញតាមសេចក្ដីពិតប្រព្រឹត្តចំពោះការត្រូវបានលួសកាត់។ ដូច្នេះ តើពួកទទឹងនឹងព្រះគ្រីស្ទក៏ប្រព្រឹត្តចំពោះការត្រូវបានលួសកាត់តាមរបៀបនេះដែរឬទេ? គឺមិនមែនជាដាច់ខាត។ អាកប្បកិរិយារបស់ពួកទទឹងនឹងព្រះគ្រីស្ទ និងមនុស្សដែលដេញតាមសេចក្ដីពិត ប្រាកដជាមានភាពខុសគ្នានៅពេលនិយាយដល់ការប្រព្រឹត្តរបស់ពួកគេចំពោះការត្រូវបានលួសកាត់។ ជាបឋម ចំពោះពួកទទឹងនឹងព្រះគ្រីស្ទ នៅពេលនិយាយដល់បញ្ហានៃការត្រូវបានលួសកាត់ ពួកគេមិនអាចទទួលយកវាបានឡើយ។ ហើយមានហេតុផលដែលពួកគេមិនអាចទទួលយកវាបាន ដោយហេតុផលចម្បងនោះគឺថា នៅពេលពួកគេត្រូវបានលួសកាត់ ពួកគេមានអារម្មណ៍ថាពួកគេបានបាត់បង់មុខមាត់ ថាពួកគេបានបាត់បង់កេរ្តិ៍ឈ្មោះ ឋានៈ និងសេចក្ដីថ្លៃថ្នូររបស់ពួកគេ ថាពួកគេត្រូវបានទុកចោលមិនអាចងើបមុខរួចនៅចំពោះមុខមនុស្សគ្រប់គ្នា។ រឿងទាំងនេះមានឥទ្ធិពលនៅក្នុងចិត្តរបស់ពួកគេ ដូច្នេះ ពួកគេយល់ថាវាពិបាកទទួលយកការត្រូវបានលួសកាត់ ហើយពួកគេមានអារម្មណ៍ថា អ្នកណាក៏ដោយដែលលួសកាត់ពួកគេ គឺចងគំនុំនឹងពួកគេ ហើយជាសត្រូវរបស់ពួកគេ។ នេះគឺជាចិត្តគំនិតរបស់ពួកទទឹងនឹងព្រះគ្រីស្ទ នៅពេលពួកគេត្រូវបានលួសកាត់។ ចំពោះរឿងនេះ អ្នកអាចប្រាកដចិត្តបាន។ តាមពិតទៅ គឺនៅក្នុងការលួសកាត់នេះហើយ ទើបថាតើនរណាម្នាក់អាចទទួលយកសេចក្ដីពិតបានឬអត់ និងថាតើនរណាម្នាក់អាចចុះចូលយ៉ាងពិតប្រាកដបានឬអត់នោះ ត្រូវបានបើកសម្ដែងច្បាស់បំផុត។ ការដែលពួកទទឹងនឹងព្រះគ្រីស្ទទាស់ទទឹងយ៉ាងខ្លាំងចំពោះការលួសកាត់ គឺគ្រប់គ្រាន់ដើម្បីបង្ហាញថា ពួកគេស្អប់ខ្ពើមសេចក្ដីពិត ហើយមិនទទួលយកវាសូម្បីតែបន្តិច។ ដូច្នេះ នេះហើយគឺជាចំណុចស្នូលនៃបញ្ហា។ ភាពអំនួតរបស់ពួកគេមិនមែនជាចំណុចស្នូលនៃបញ្ហានោះទេ ការមិនទទួលយកសេចក្ដីពិតទើបជាសារជាតិនៃបញ្ហា។ នៅពេលពួកគេត្រូវបានលួសកាត់ ពួកទទឹងនឹងព្រះគ្រីស្ទទាមទារឱ្យគេធ្វើវាដោយទឹកដមសំឡេង និងអាកប្បកិរិយាដ៏ល្អ។ ប្រសិនបើទឹកដមសំឡេងរបស់អ្នកដែលលួសកាត់នោះមានភាពម៉ឺងម៉ាត់ ហើយអាកប្បកិរិយារបស់ពួកគេមានភាពតឹងរ៉ឹង នោះអាទទឹងនឹងព្រះគ្រីស្ទនឹងទាស់ទទឹង និងប្រឆាំង ហើយកើតចិត្តខឹងសម្បាដោយសារតែភាពអាម៉ាស់។ ពួកគេមិនខ្វល់ថាតើអ្វីដែលត្រូវបានលាតត្រដាងនៅក្នុងពួកគេនោះត្រឹមត្រូវឬក៏អត់ ឬថាតើវាជាការពិតឬក៏អត់នោះទេ ហើយពួកគេមិនឆ្លុះបញ្ចាំងថាតើពួកគេបានធ្វើខុសកន្លែងណា ឬថាតើពួកគេគួរតែទទួលយកសេចក្ដីពិតឬក៏អត់នោះឡើយ។ ពួកគេគិតដល់តែថាតើភាពចង់បានមុខមាត់ និងអំនួតរបស់ពួកគេបានរងការប៉ះទង្គិចដែរឬអត់ប៉ុណ្ណោះ។ ពួកទទឹងនឹងព្រះគ្រីស្ទមិនអាចទទួលស្គាល់ទាល់តែសោះថា ការលួសកាត់គឺមានប្រយោជន៍ចំពោះមនុស្ស ប្រកបដោយសេចក្ដីស្រឡាញ់ និងនាំមកនូវសេចក្ដីសង្គ្រោះ ហើយថាវាផ្ដល់ផលប្រយោជន៍ដល់មនុស្ស។ ពួកគេសូម្បីតែរឿងនេះក៏មិនអាចមើលឃើញផង។ តើនេះមិនមែនជាការមិនចេះបែងចែកខុសត្រូវ និងគ្មានវិចារណញ្ញាណបន្តិចទេឬអីសម្រាប់ពួកគេ? ដូច្នេះ នៅពេលប្រឈមមុខនឹងការត្រូវបានលួសកាត់ តើអាទទឹងនឹងព្រះគ្រីស្ទបញ្ចេញឱ្យឃើញនិស្ស័យអ្វី? ដោយគ្មានការសង្ស័យឡើយ និស្ស័យនោះគឺជានិស្ស័យនៃការស្អប់ខ្ពើមសេចក្ដីពិត ព្រមទាំងជានិស្ស័យនៃភាពក្រអឺតក្រទម និងការរឹងទទឹង។ នេះបញ្ចេញឱ្យឃើញថា សារជាតិធម្មជាតិរបស់ពួកទទឹងនឹងព្រះគ្រីស្ទ គឺជាការស្អប់ខ្ពើមសេចក្ដីពិត និងការស្អប់សេចក្ដីពិត។ ហេតុដូច្នេះហើយ ពួកទទឹងនឹងព្រះគ្រីស្ទខ្លាចការត្រូវបានលួសកាត់បំផុត។ ពេលដែលពួកគេត្រូវបានលួសកាត់ភ្លាម សភាពដ៏អាក្រក់របស់ពួកគេត្រូវបានលាតត្រដាងទាំងស្រុង។ នៅពេលពួកទទឹងនឹងព្រះគ្រីស្ទត្រូវបានលួសកាត់ តើពួកគេបង្ហាញនូវការបង្ហាញចេញអ្វីខ្លះ ហើយតើពួកគេអាចនឹងនិយាយ ឬធ្វើរឿងអ្វីខ្លះ ដែលអាចឱ្យអ្នកដទៃមើលឃើញយ៉ាងច្បាស់ថា ពួកទទឹងនឹងព្រះគ្រីស្ទគឺជាពួកទទឹងនឹងព្រះគ្រីស្ទ ថាពួកគេខុសពីមនុស្សពុករលួយទូទៅ ហើយថាសារជាតិធម្មជាតិរបស់ពួកគេគឺខុសប្លែកពីអស់អ្នកដែលដេញតាមសេចក្ដីពិតនោះ? ខ្ញុំនឹងលើកឧទាហរណ៍មួយចំនួន ហើយអ្នករាល់គ្នាអាចគិតអំពីឧទាហរណ៍ទាំងនោះ និងបន្ថែមលើចំណុចទាំងនោះបាន។ នៅពេលពួកទទឹងនឹងព្រះគ្រីស្ទត្រូវបានលួសកាត់ ជាដំបូង ពួកគេគិតគូរ និងគិតថា៖ «តើមនុស្សប្រភេទណាដែលកំពុងលួសកាត់ខ្ញុំ? តើគាត់មានបំណងអ្វី? ម្ដេចក៏គាត់ដឹងពីរឿងនេះ? ហេតុអ្វីបានជាគាត់លួសកាត់ខ្ញុំ? តើគាត់មានអារម្មណ៍មើលងាយចំពោះខ្ញុំដែរឬទេ? តើខ្ញុំបាននិយាយអ្វីដែលប្រមាថគាត់ឬទេ? តើគាត់កំពុងសងសឹកខ្ញុំ ដោយសារតែខ្ញុំមានរបស់ល្អ ហើយមិនបានឱ្យទៅគាត់មែនទេ ទើបគាត់ប្រើឱកាសនេះដើម្បីគំរាមកំហែងខ្ញុំ?»។ ជំនួសឱ្យការឆ្លុះបញ្ចាំង និងការដឹងពីអំពើរំលង ទង្វើខុសឆ្គងក្នុងអតីតកាល និងនិស្ស័យពុករលួយដែលពួកគេបានបញ្ចេញឱ្យឃើញ ពួកគេបែរជាចង់ស្វែងរកតម្រុយនៅក្នុងបញ្ហានៃការត្រូវបានលួសកាត់ទៅវិញ។ ពួកគេមានអារម្មណ៍ថាមានអ្វីម្យ៉ាងគួរឱ្យសង្ស័យអំពីរឿងនេះ។ នេះជារបៀបដែលពួកគេប្រព្រឹត្តចំពោះការត្រូវបានលួសកាត់។ តើមានការទទួលយកពិតប្រាកដនៅត្រង់នេះដែរឬទេ? តើមានចំណេះដឹង ឬការឆ្លុះបញ្ចាំងពិតប្រាកដណាមួយដែរឬទេ? (គ្មានទេ។) នៅពេលមនុស្សភាគច្រើនត្រូវបានលួសកាត់ វាអាចដោយសារតែពួកគេបានបញ្ចេញឱ្យឃើញនូវនិស្ស័យពុករលួយ។ វាក៏អាចដោយសារតែពួកគេបានធ្វើអ្វីមួយខុសដោយសារតែភាពល្ងង់ខ្លៅ ហើយបានក្បត់ផលប្រយោជន៍នៃដំណាក់របស់ព្រះជាម្ចាស់ផងដែរ។ វាក៏អាចដោយសារតែពួកគេធ្វើឱ្យតែរួចពីដៃនៅក្នុងភារកិច្ចរបស់ខ្លួន ហើយរឿងនេះបានបង្កការខាតបង់ដល់កិច្ចការនៃដំណាក់របស់ព្រះជាម្ចាស់។ អ្វីដែលគួរឱ្យស្អប់បំផុតនោះគឺថា មនុស្សធ្វើតាមតែចិត្តចង់យ៉ាងគឃ្លើនដោយគ្មានការទប់ បំពានគោលការណ៍ ព្រមទាំងបង្អាក់ និងរំខានដល់កិច្ចការនៃដំណាក់របស់ព្រះជាម្ចាស់។ ទាំងនេះគឺជាមូលហេតុចម្បងដែលមនុស្សត្រូវបានលួសកាត់។ ទោះស្ថិតក្នុងកាលៈទេសៈដែលឱ្យមានការលួសកាត់នរណាម្នាក់ក៏ដោយ តើឥរិយាបថដ៏សំខាន់បំផុតមួយណាដែលត្រូវមានចំពោះរឿងនេះ? ជាដំបូង អ្នកត្រូវតែទទួលយកវា។ ទោះបីជាអ្នកណាជាអ្នកលួសកាត់អ្នក ដោយសារហេតុផលអ្វីក៏ដោយ ទោះបីជាពាក្យពេចន៍ទាំងនោះស្ដាប់ទៅធ្ងន់ប៉ុនណា ឬមានសូរសៀងនិងការប្រើពាក្យបែបណាក៏ដោយ ក៏អ្នកគួរតែទទួលយកវាដែរ។ បន្ទាប់មក អ្នកគួរតែយល់ដឹងនូវអ្វីដែលអ្នកបានធ្វើខុស និស្ស័យពុករលួយអ្វីខ្លះដែលអ្នកបានសម្ដែងចេញ ហើយអ្នកបានប្រព្រឹត្តស្របតាមគោលការណ៍សេចក្ដីពិតដែរឬទេ។ សំខាន់ជាងគេបំផុត នេះគឺជាឥរិយាបថដែលអ្នកគួរតែមាន។ ហើយតើពួកទទឹងនឹងព្រះគ្រីស្ទមានឥរិយាបថបែបនេះដែរឬទេ? ពួកគេមិនមានទេ តាំងពីដើមរហូតដល់ចប់ ឥរិយាបថដែលពួកគេបង្ហាញចេញមក គឺជាឥរិយាបថទាស់ទទឹងនិងបដិសេធ។ បើមានឥរិយាបថបែបនោះ តើពួកគេអាចស្ងប់ស្ងៀមនៅចំពោះព្រះជាម្ចាស់ និងទទួលយកការលួសកាត់ដោយបន្ទាបខ្លួនបានដែរឬទេ? ទេ ពួកគេមិនអាចទេ។ ដូច្នេះ តើពួកគេនឹងធ្វើអ្វី? ជាបឋម ពួកគេនឹងជជែកដេញដោលយ៉ាងខ្លាំងក្លា និងលើកហេតុផល ការពារ និងប្រកែកដោះសាចំពោះកំហុសដែលពួកគេបានធ្វើ និងនិស្ស័យពុករលួយដែលពួកគេបានសម្ដែងចេញ ដោយសង្ឃឹមថានឹងទទួលបានការយោគយល់និងការអភ័យទោសពីមនុស្ស ដើម្បីឱ្យពួកគេមិនចាំបាច់ទទួលខុសត្រូវអ្វីទាំងអស់ ឬទទួលយកពាក្យពេចន៍ដែលលួសកាត់ពួកគេនោះទេ។ តើអ្វីទៅជាឥរិយាបថដែលពួកគេបង្ហាញចេញ នៅពេលប្រឈមមុខនឹងការលួសកាត់? «ខ្ញុំមិនបានប្រព្រឹត្តបាបទេ។ ខ្ញុំមិនបានធ្វើអ្វីខុសទេ។ ប្រសិនបើខ្ញុំបានធ្វើខុស គឺមានហេតុផលរបស់វា។ ប្រសិនបើខ្ញុំបានធ្វើខុស ខ្ញុំមិនបានធ្វើដោយចេតនាទេ ខ្ញុំមិនគួរទទួលខុសត្រូវចំពោះរឿងនេះទេ។ នរណាដែលមិនធ្លាប់ធ្វើខុសខ្លះនោះ?» ពួកគេចាប់យកសេចក្ដីថ្លែងនិងឃ្លាទាំងនេះ ប៉ុន្តែពួកគេមិនស្វែងរកសេចក្ដីពិតទេ ហើយក៏មិនទទួលស្គាល់កំហុសដែលពួកគេបានធ្វើ ឬនិស្ស័យពុករលួយដែលពួកគេបានសម្ដែងចេញដែរ ហើយពួកគេពិតជាមិនព្រមទទួលស្គាល់ចេតនានិងគោលដៅរបស់ពួកគេក្នុងការប្រព្រឹត្តអំពើអាក្រក់នោះទេ។ ទោះបីជាកំហុសដែលពួកគេបានធ្វើគឺជាក់ស្ដែងយ៉ាងណាក៏ដោយ ឬការខាតបង់ដែលពួកគេបានបង្កធំធេងយ៉ាងណាក៏ដោយ ក៏ពួកគេធ្វើមិនដឹងមិនឮចំពោះរឿងទាំងនេះដែរ។ ពួកគេមិនមានអារម្មណ៍សោកសៅ ឬដឹងខ្លួនខុសសូម្បីតែបន្តិចឡើយ ហើយសតិសម្បជញ្ញៈរបស់ពួកគេមិនស្ដីបន្ទោសខ្លួនឯងទាល់តែសោះ។ ផ្ទុយទៅវិញ ពួកគេដោះសាឱ្យខ្លួនឯងពេញទំហឹង ហើយធ្វើសង្គ្រាមពាក្យសម្ដី ដោយគិតថា៖ «មនុស្សគ្រប់គ្នាមានទស្សនៈសមហេតុផលរៀងៗខ្លួន។ មនុស្សគ្រប់គ្នាមានហេតុផលរបស់ពួកគេ វាអាស្រ័យថាអ្នកណាជាអ្នកនិយាយពូកែជាង។ ប្រសិនបើខ្ញុំអាចធ្វើឱ្យមនុស្សភាគច្រើនទទួលយកហេតុផលការពារខ្លួន និងការពន្យល់របស់ខ្ញុំបាន នោះខ្ញុំនឹងឈ្នះ ហើយសេចក្ដីពិតដែលអ្នកនិយាយនោះមិនមែនជាសេចក្ដីពិតទេ ហើយការពិតរបស់អ្នកក៏មិនអាចយកជាការបានដែរ។ អ្នកចង់ផ្ដន្ទាទោសខ្ញុំឬ? គ្មានផ្លូវទេ!» នៅពេលដែលបុគ្គលទទឹងនឹងព្រះគ្រីស្ទម្នាក់ត្រូវបានលួសកាត់ នៅក្នុងជម្រៅនៃដួងចិត្តនិងព្រលឹងវិញ្ញាណរបស់ពួកគេ ពួកគេពិតជាទាស់ទទឹងនិងខ្ពើមរអើមយ៉ាងដាច់ខាតនិងម៉ឺងម៉ាត់ ហើយបដិសេធវា។ ឥរិយាបថរបស់ពួកគេគឺ៖ «ទោះអ្នកនិយាយអ្វីក៏ដោយ ទោះអ្នកត្រឹមត្រូវយ៉ាងណាក៏ដោយ ខ្ញុំក៏មិនទទួលយកដែរ ហើយខ្ញុំក៏មិនព្រមទទួលស្គាល់ដែរ។ ខ្ញុំមិនមានកំហុសទេ»។ ទោះបីជាការពិតបានលាតត្រដាងនិស្ស័យពុករលួយរបស់ពួកគេយ៉ាងណាក៏ដោយ ក៏ពួកគេមិនទទួលស្គាល់ ឬទទួលយកវាដែរ ប៉ុន្តែនៅតែបន្តការប្រឆាំងនិងទាស់ទទឹងរបស់ពួកគេ។ ទោះអ្នកដទៃនិយាយអ្វីក៏ដោយ ក៏ពួកគេមិនទទួលយក ឬទទួលស្គាល់វាដែរ ប៉ុន្តែបែរជាគិតថា៖ «ចាំមើលថាតើអ្នកណាអាចនិយាយឈ្នះអ្នកណា ចាំមើលថាតើអ្នកណាជាអ្នកនិយាយពូកែជាង»។ នេះគឺជាឥរិយាបថមួយប្រភេទដែលពួកទទឹងនឹងព្រះគ្រីស្ទប្រព្រឹត្តចំពោះការលួសកាត់។

ថាតើមនុស្សម្នាក់អាចទទួលយកសេចក្ដីពិតបានឬអត់នោះ គឺត្រូវបានបើកសម្ដែងនៅពេលពួកគេត្រូវបានលួសកាត់។ ពួកទទឹងនឹងព្រះគ្រីស្ទសុទ្ធតែច្បាស់លាស់ណាស់នៅពេលនិយាយពាក្យពេចន៍ និងគោលលទ្ធិ ប៉ុន្តែនៅពេលពួកគេត្រូវបានលួសកាត់ ពួកគេបន្តទាស់ទទឹង ប្រកែកតវ៉ា និងប្រឆាំង ហើយមិនទទួលយកសេចក្ដីពិតទាល់តែសោះ។ ពួកគេមិនអាចអនុវត្តពាក្យពេចន៍ និងគោលលទ្ធិណាមួយដែលជាធម្មតាពួកគេនិយាយចេញមកនោះឡើយ។ ហេតុអ្វីបានជាដូច្នេះ? មូលហេតុគឺដោយសារតែពួកទទឹងនឹងព្រះគ្រីស្ទ មានសារជាតិស្អប់ខ្ពើមសេចក្ដីពិត។ និស្ស័យរបស់ពួកទទឹងនឹងព្រះគ្រីស្ទគឺកាចសាហាវ និងក្រអឺតក្រទមយ៉ាងខ្លាំងជាទីបំផុត។ អាកប្បកិរិយារបស់ពួកគេនៅចំពោះសេចក្ដីពិត និងការពិត តែងតែជាអាកប្បកិរិយានៃការរឹងទទឹង ការទាស់ទទឹង និងការស្អប់ខ្ពើម។ នៅពេលពួកគេត្រូវបានលួសកាត់ បន្ថែមពីលើការដោះសា និងការពន្យល់ពីខ្លួនឯងឱ្យអស់ពីសមត្ថភាពដើម្បីរក្សាកេរ្តិ៍ឈ្មោះផ្ទាល់ខ្លួន ពួកទទឹងនឹងព្រះគ្រីស្ទមានជំនឿចិត្តយ៉ាងមុតមាំបំផុតថា៖ «ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ។ ព្រះជាម្ចាស់គឺសុចរិត ហើយទោះបីជាមនុស្សលួសកាត់ខ្ញុំយ៉ាងណាក៏ដោយ ក៏គេមិនអាចសម្រេចលើវាសនារបស់ខ្ញុំបានដែរ។ ខ្ញុំមិនទទួលយកសេចក្ដីពិតទេ ប៉ុន្តែតើពួកគេអាចធ្វើអ្វីបានទៅ?»។ នៅក្នុងចិត្តរបស់ពួកគេ ពួកគេមានការប្រឆាំងថា៖ «មិនថារឿងដែលមនុស្សនៅលើផែនដីនិយាយនោះត្រឹមត្រូវ ឬស្របតាមសេចក្ដីពិតយ៉ាងណាក៏ដោយ ក៏រឿងទាំងនោះមិនមែនជាសេចក្ដីពិតដែរ មានតែសូរសៀងផ្ទាល់ពីព្រះជាម្ចាស់នៅស្ថានសួគ៌ប៉ុណ្ណោះទើបជាសេចក្ដីពិត។ មិនថាមនុស្សនៅលើផែនដីជំនុំជម្រះ វាយផ្ចាល និងលួសកាត់អ្នកដទៃយ៉ាងណាក៏ដោយ ក៏គេមិនសុចរិតដែរ មានតែព្រះជាម្ចាស់នៅស្ថានសួគ៌ប៉ុណ្ណោះទើបសុចរិត»។ តើអត្ថន័យបង្កប់ដែលមិននិយាយចេញមករបស់ពួកគេគឺជាអ្វី? «មិនថារឿងដែលព្រះជាម្ចាស់នៅលើផែនដីមានព្រះបន្ទូលនោះត្រឹមត្រូវ ឬស្របតាមសេចក្ដីពិតយ៉ាងណាក៏ដោយ ក៏រឿងទាំងនោះមិនមែនជាសេចក្ដីពិតដែរ។ មានតែព្រះជាម្ចាស់នៅស្ថានសួគ៌ប៉ុណ្ណោះទើបជាសេចក្ដីពិត ព្រះជាម្ចាស់នៅស្ថានសួគ៌គឺធំបំផុត។ ទោះបីជាព្រះជាម្ចាស់នៅលើផែនដីក៏អាចសម្ដែងចេញសេចក្ដីពិតបានដែរក៏ដោយ ប៉ុន្តែទ្រង់មិនអាចប្រៀបផ្ទឹមនឹងព្រះជាម្ចាស់នៅស្ថានសួគ៌បានឡើយ»។ តើនេះមិនមែនជាអ្វីដែលពួកគេចង់មានន័យទេឬ? (មែនហើយ។) «អ្វីដែលខ្ញុំជឿ គឺព្រះជាម្ចាស់នៅស្ថានសួគ៌ មិនមែនព្រះជាម្ចាស់នៅលើផែនដីឡើយ។ មិនថាពាក្យសម្ដីដែលអ្នកជាមនុស្សសាមញ្ញម្នាក់នេះនិយាយ ត្រឹមត្រូវ ឬស្របតាមសេចក្ដីពិតយ៉ាងណាក៏ដោយ ក៏អ្នកនៅតែមិនមែនជាព្រះជាម្ចាស់នៅស្ថានសួគ៌ដែរ។ ព្រះជាម្ចាស់នៅស្ថានសួគ៌មានអធិបតេយ្យភាពលើអ្វីៗទាំងអស់។ ព្រះជាម្ចាស់នៅស្ថានសួគ៌កំណត់វាសនារបស់ខ្ញុំ។ ព្រះជាម្ចាស់នៅលើផែនដីមិនអាចកំណត់វាសនារបស់ខ្ញុំបានឡើយ។ មិនថារឿងដែលព្រះជាម្ចាស់នៅលើផែនដីមានព្រះបន្ទូលនោះស្របតាមសេចក្ដីពិតយ៉ាងណាក៏ដោយ ក៏ខ្ញុំនឹងមិនទទួលយករឿងទាំងនោះដែរ។ ខ្ញុំទទួលយក និងចុះចូលចំពោះតែព្រះជាម្ចាស់នៅស្ថានសួគ៌ប៉ុណ្ណោះ។ ទោះបីជាព្រះជាម្ចាស់នៅស្ថានសួគ៌ប្រព្រឹត្តចំពោះខ្ញុំយ៉ាងណាក៏ដោយ ក៏ខ្ញុំនឹងចុះចូលចំពោះរឿងនោះដែរ»។ ពាក្យសម្ដីទាំងនេះ សុទ្ធតែជាពាក្យសម្ដីដែលពួកទទឹងនឹងព្រះគ្រីស្ទបញ្ចេញឱ្យឃើញនៅពេលពួកគេត្រូវបានលួសកាត់។ ពាក្យទាំងនោះសុទ្ធតែជាពាក្យសម្ដីដែលចេញពីចិត្តរបស់ពួកគេ។ ពាក្យសម្ដីចេញពីចិត្តរបស់ពួកគេទាំងនេះ តំណាងឱ្យនិស្ស័យរបស់ពួកគេទាំងស្រុង ហើយបញ្ចេញឱ្យឃើញនូវសារជាតិធម្មជាតិរបស់ពួកគេដែលស្អប់ខ្ពើមសេចក្ដីពិត និងស្អប់សេចក្ដីពិត។ នៅពេលពួកទទឹងនឹងព្រះគ្រីស្ទបញ្ចេញឱ្យឃើញពាក្យសម្ដីទាំងនេះ មុខមាត់ពិតរបស់ពួកគេត្រូវបានលាតត្រដាងទាំងស្រុង។ គេអាចនិយាយបានថា អ្នកណាដែលអាចនិយាយពាក្យទាំងនេះបាន គឺជាអាទទឹងនឹងព្រះគ្រីស្ទយ៉ាងពិតប្រាកដ ហើយជាអារក្ស និងសាតាំងយ៉ាងពិតប្រាកដ។ ពួកទទឹងនឹងព្រះគ្រីស្ទមួយចំនួនបង្ហាញអាកប្បកិរិយាមិនចុះញ៉ម ដែលមិនបន្ទាបខ្លួនពេក ហើយក៏មិនក្រអឺតក្រទមពេក នៅពេលពួកគេត្រូវបានលួសកាត់។ ពួកគេមិនទទួលយកសេចក្ដីពិត ឬទទួលយកការត្រូវបានលួសកាត់ឡើយ ហើយពួកគេក៏មិនស្គាល់ខ្លួនឯងយ៉ាងពិតប្រាកដដែរ។ ផ្ទុយទៅវិញ ពួកគេដកខ្លួនចូលទៅក្នុងជំនឿដ៏មុតមាំរបស់ពួកគេនោះ ហើយប្រើវាដើម្បីការពារកេរ្តិ៍ឈ្មោះ ឋានៈ និងអារម្មណ៍នៃវត្តមានរបស់ពួកគេផ្ទាល់ ដោយលាតត្រដាងទាំងស្រុងនូវសារជាតិជាពួកអ្នកមិនជឿរបស់ពួកគេ។ ពួកគេប្រើពាក្យសម្ដីថា «ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ ហើយព្រះជាម្ចាស់គឺសុចរិត» ដើម្បីបដិសេធ និងយកឈ្នះលើមនុស្សគ្រប់គ្នា ព្រមទាំងបដិសេធសេចក្ដីពិត និងបដិសេធព្រះជាម្ចាស់នៅលើផែនដី។ ក្នុងពេលជាមួយគ្នានេះ ពួកគេប្រើពាក្យទាំងនេះដើម្បីលាក់បាំង និងគេចវេះពីការទទួលខុសត្រូវចំពោះអំពើបាបរបស់ពួកគេផ្ទាល់ ព្រមទាំងដើម្បីលាក់បាំងនិស្ស័យពុករលួយ និងសារជាតិធម្មជាតិរបស់ពួកគេ។ ពួកទទឹងនឹងព្រះគ្រីស្ទប្រើប្រាស់ជំនឿដ៏មុតមាំ និងទ្រឹស្ដីរបស់ពួកគេ ដើម្បីលាក់បាំងអំពើអាក្រក់របស់ពួកគេផ្ទាល់ ហើយពួកគេក៏ប្រើប្រាស់វាដើម្បីលួងលោម និងការពារខ្លួនឯងផងដែរ។ តើពួកគេលួងលោមខ្លួនឯងយ៉ាងដូចម្ដេច? ពួកគេគិតថា៖ «មិនអីទេ អ្វីដែលមនុស្សនៅលើផែនដីនិយាយ គឺមិនយកជាការទេ។ មិនថារឿងដែលពួកគេនិយាយនោះត្រឹមត្រូវយ៉ាងណាក៏ដោយ ក៏ខ្ញុំនឹងមិនទទួលយករឿងទាំងនោះដែរ។ ដរាបណាខ្ញុំមិនទទួលយករឿងដែលពួកគេនិយាយ នោះរឿងទាំងនោះមិនមែនជាការពិតទេ ហើយក៏មិនស្របតាមសេចក្ដីពិតដែរ។ ដូច្នេះ ខ្ញុំមិនចាំបាច់ទទួលខុសត្រូវចំពោះកំហុស ទង្វើខុសឆ្គង ឬអំពើរំលងណាមួយដែលខ្ញុំបានធ្វើឡើយ ខ្ញុំគ្រាន់តែអាចធ្វើតាមតែចិត្តចង់ ដើរអួតរាង និងធ្វើរឿងរ៉ាវតាមរបៀបរបស់ខ្ញុំដូចដែលខ្ញុំធ្លាប់ធ្វើពីមុនមក»។ ដូច្នេះ ពួកទទឹងនឹងព្រះគ្រីស្ទបន្តដើរលើផ្លូវរបស់ពួកគេតាមរបៀបនេះដោយគ្មានមន្ទិលសង្ស័យទាល់តែសោះ ហើយនៅតែគ្មានអារម្មណ៍ខ្មាសអៀន ដោយប្រកាន់ខ្ជាប់នូវបំណងប្រាថ្នា និងចេតនារបស់ពួកគេក្នុងការទទួលបានព្រះពររហូតដល់ទីបញ្ចប់។ នេះគឺជាមុខមាត់ពិតរបស់ពួកទទឹងនឹងព្រះគ្រីស្ទ។

នៅពេលពួកទទឹងនឹងព្រះគ្រីស្ទត្រូវបានលួសកាត់ ពួកគេត្រូវបានបើកសម្ដែង។ នេះគឺជាពេលដែលសារជាតិធម្មជាតិរបស់ពួកគេងាយនឹងត្រូវបានលាតត្រដាងបំផុត។ ទីមួយ៖ តើពួកគេអាចសារភាពពីអំពើអាក្រក់របស់ពួកគេដែរឬទេ? ទីពីរ៖ តើពួកគេអាចឆ្លុះបញ្ចាំងពីខ្លួនឯង និងស្គាល់ខ្លួនឯងដែរឬទេ? និងទីបី៖ តើពួកគេអាចទទួលយកការត្រូវបានលួសកាត់នេះពីព្រះជាម្ចាស់ដែរឬទេ? តាមរយៈការវាស់ស្ទង់ទាំងបីនេះ គេអាចមើលឃើញពីសារជាតិធម្មជាតិរបស់អាទទឹងនឹងព្រះគ្រីស្ទ។ ប្រសិនបើមនុស្សម្នាក់អាចចុះចូលនៅពេលគេត្រូវបានលួសកាត់ និងឆ្លុះបញ្ចាំងពីខ្លួនឯង ហើយតាមរយៈនោះក៏ស្គាល់ពីការបញ្ចេញឱ្យឃើញសេចក្ដីពុករលួយ និងសារជាតិពុករលួយរបស់រូបគេផ្ទាល់ នោះអ្នកនោះគឺជាមនុស្សដែលអាចទទួលយកសេចក្ដីពិតបាន។ គេមិនមែនជាអាទទឹងនឹងព្រះគ្រីស្ទឡើយ។ ការវាស់ស្ទង់ទាំងបីនេះ គឺជាអ្វីដែលអាទទឹងនឹងព្រះគ្រីស្ទខ្វះខាតយ៉ាងពិតប្រាកដ។ ផ្ទុយទៅវិញ អាទទឹងនឹងព្រះគ្រីស្ទធ្វើរឿងផ្សេងទៅវិញ ជារឿងដែលគ្មាននរណាម្នាក់នឹកស្មានដល់ ពោលគឺ នៅពេលពួកគេត្រូវបានលួសកាត់ ពួកគេធ្វើការចោទប្រកាន់បកវិញដោយគ្មានមូលដ្ឋាន។ ជំនួសឱ្យការសារភាពកំហុសរបស់ពួកគេ និងទទួលស្គាល់និស្ស័យពុករលួយរបស់ពួកគេ ពួកគេបែរជាថ្កោលទោសអ្នកដែលលួសកាត់ពួកគេទៅវិញ។ តើពួកគេធ្វើបែបនោះដោយរបៀបណា? ពួកគេនិយាយថា៖ «មិនមែនរាល់ការលួសកាត់ប្រាកដថាសុទ្ធតែត្រឹមត្រូវនោះទេ។ ការលួសកាត់គឺសុទ្ធសឹងតែជាការថ្កោលទោសរបស់មនុស្ស ជាការជំនុំជម្រះរបស់មនុស្ស វាមិនមែនធ្វើឡើងក្នុងនាមព្រះជាម្ចាស់ឡើយ។ មានតែព្រះជាម្ចាស់ប៉ុណ្ណោះទើបសុចរិត។ អ្នកណាក៏ដោយដែលថ្កោលទោសអ្នកដទៃ នឹងត្រូវគេថ្កោលទោសវិញ»។ តើនេះមិនមែនជាការចោទប្រកាន់បកវិញដោយគ្មានមូលដ្ឋានទេឬ? តើមនុស្សប្រភេទណាដែលធ្វើការចោទប្រកាន់បកវិញដោយគ្មានមូលដ្ឋានបែបនេះ? មានតែមនុស្សដែលរំខានដោយគ្មានសតិ និងមិនស្ដាប់វិចារណញ្ញាណប៉ុណ្ណោះទើបធ្វើបែបនេះ ហើយមានតែអ្នកដែលជាពូជអម្បូររបស់ពួកអារក្ស និងសាតាំងប៉ុណ្ណោះទើបធ្វើបែបនេះ។ អ្នកដែលមានមនសិការ និងវិចារណញ្ញាណ នឹងមិនដែលធ្វើរឿងបែបនេះឡើយ។ ដូច្នេះ អស់អ្នកដែលធ្វើការចោទប្រកាន់បកវិញដោយគ្មានមូលដ្ឋាននៅពេលពួកគេត្រូវបានលួសកាត់ ច្បាស់ជាមនុស្សអាក្រក់មិនខាន។ ពួកគេសុទ្ធតែជាពួកអារក្ស។ នៅពេលពួកទទឹងនឹងព្រះគ្រីស្ទធ្វើការចោទប្រកាន់បកវិញដោយគ្មានមូលដ្ឋាន តើពួកគេច្រើនតែនិយាយអ្វីខ្លះ? «ខ្ញុំជឿលើព្រះជាម្ចាស់ ហើយព្រះជាម្ចាស់គឺសុចរិត! ខ្ញុំចុះចូលនឹងព្រះជាម្ចាស់ មិនមែនចុះចូលនឹងមនុស្សណាម្នាក់ឡើយ! មិនមែនរាល់ការលួសកាត់ប្រាកដថាសុទ្ធតែត្រឹមត្រូវនោះទេ។ ប្រសិនបើព្រះជាម្ចាស់លួសកាត់ខ្ញុំ ខ្ញុំនឹងទទួលយកវា ប៉ុន្តែប្រសិនបើមនុស្សលួសកាត់ខ្ញុំ ខ្ញុំនឹងមិនទទួលយកទេ!»។ រឿងដំបូងដែលពួកទទឹងនឹងព្រះគ្រីស្ទនឹងនិយាយគឺ «ព្រះជាម្ចាស់គឺសុចរិត!» អ្នកអាចស្ដាប់ឮថា ទឹកដមសំឡេងរបស់ពួកគេបង្កប់នូវចិត្តគំនិតព្យាបាទ។ រឿងទីពីរដែលពួកគេនិយាយគឺ «ខ្ញុំចុះចូលនឹងព្រះជាម្ចាស់ មិនមែនចុះចូលនឹងមនុស្សណាម្នាក់ឡើយ!» តើអ្នករាល់គ្នាធ្លាប់ឮសេចក្ដីថ្លែងទាំងពីរឃ្លានេះដែរឬទេ? (ធ្លាប់។) តើអ្នករាល់គ្នាធ្លាប់និយាយសេចក្ដីថ្លែងទាំងនេះដែរឬទេ? (មិនធ្លាប់ទេ។) មនុស្សភាគច្រើនមិនហ៊ាននិយាយសេចក្ដីថ្លែងទាំងពីរឃ្លានេះឡើយ។ លុះត្រាតែនៅពេលមានរឿងអ្វីមួយកើតឡើងចំពោះពួកគេ ទើបពួកគេជឿថាជារឿងវិជ្ជមាន និងជារឿងដែលពួកគេគួរតែទទួលយក ទើបពួកគេនិយាយថា៖ «ព្រះជាម្ចាស់ពិតជាសុចរិតមែន វាជារឿងត្រឹមត្រូវហើយដែលខ្ញុំត្រូវបានលួសកាត់ និងប្រៀនប្រដៅ»។ ពួកគេទទួលយកវាតាមរបៀបវិជ្ជមាន ហើយមិនប្រើពាក្យទាំងនេះទាល់តែសោះដើម្បីការពារផលប្រយោជន៍ផ្ទាល់ខ្លួន ឬដើម្បីដោះសា និងពន្យល់ពីខ្លួនឯងឡើយ។ ពួកគេពិតជាទទួលយក និងទទួលស្គាល់ពាក្យទាំងនេះ ព្រមទាំងការពិតនេះចេញពីក្រអៅបេះដូងរបស់ពួកគេ។ អាកប្បកិរិយារបស់ពួកទទឹងនឹងព្រះគ្រីស្ទគឺខុសគ្នា។ នៅក្នុងបរិបទនៃការត្រូវបានលួសកាត់ ពួកគេអាចប្រើទឹកដមសំឡេង ឬចេតនាបែបនេះដើម្បីនិយាយថា៖ «ខ្ញុំជឿលើព្រះជាម្ចាស់ ហើយព្រះជាម្ចាស់គឺសុចរិត! ខ្ញុំចុះចូលនឹងព្រះជាម្ចាស់ មិនមែនចុះចូលនឹងមនុស្សណាម្នាក់ឡើយ!» តើនេះមានន័យដូចម្ដេច? តើពួកគេជាមនុស្សដែលទទួលយកសេចក្ដីពិតដែរឬទេ? ពួកគេប្រាកដជាមិនមែនឡើយ។ ពួកគេបដិសេធថា ការត្រូវបានលួសកាត់គឺមកពីព្រះជាម្ចាស់ ហើយត្រូវបានអនុម័តដោយព្រះជាម្ចាស់។ អសមត្ថភាពរបស់ពួកគេក្នុងការទទួលយកវាពីព្រះជាម្ចាស់ បានបញ្ជាក់យ៉ាងពេញលេញថា ពួកគេមិនទទួលស្គាល់អធិបតេយ្យភាពរបស់ព្រះជាម្ចាស់លើអ្វីៗទាំងអស់ឡើយ ហើយមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិតនោះទេ។ ចុះតើពួកគេម្ដេចនឹងអាចទទួលស្គាល់ថាព្រះជាម្ចាស់សុចរិតបានទៅ? ពួកគេច្បាស់ណាស់ថាកំពុងប្រើពាក្យទាំងនេះ ដែលស្ដាប់ទៅហាក់ដូចជាត្រឹមត្រូវនៅសំបកក្រៅ ដើម្បីថ្កោលទោសអ្នកដទៃ ថ្កោលទោសអស់អ្នកដែលមិនអំណោយផលដល់ពួកគេ អ្នកដែលលួសកាត់ពួកគេ និងអ្នកដែលលាតត្រដាងនិស្ស័យពុករលួយរបស់ពួកគេ។ តើទាំងនេះមិនមែនជាទង្វើរបស់មនុស្សអាក្រក់ទេឬ? ពួកគេគឺជាមនុស្សអាក្រក់។ មនុស្សអាក្រក់អាចនឹងប្រើពាក្យត្រឹមត្រូវដើម្បីទាស់ទទឹងនឹងព្រះជាម្ចាស់ និងប្រឆាំងនឹងសេចក្ដីពិតនៅពេលវេលាដ៏សំខាន់ ហើយប្រើពាក្យត្រឹមត្រូវដើម្បីការពារផលប្រយោជន៍ផ្ទាល់ខ្លួន រូបភាពផ្ទាល់ខ្លួន ព្រមទាំងមុខមាត់ និងកេរ្តិ៍ឈ្មោះរបស់ពួកគេផ្ទាល់។ តើនេះមិនមែនជាការគ្មានភាពខ្មាសអៀនទេឬ? «មនុស្សអាក្រក់ធ្វើមុខក្រាស់» (សុភាសិត ២១:២៩) ប្រយោគនេះត្រូវបានបញ្ជាក់ឱ្យឃើញនៅក្នុងមនុស្សអាក្រក់ និងពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទ គឺជាមនុស្សប្រភេទនេះឯង។

រឿងមួយទៀតដែលពួកទទឹងនឹងព្រះគ្រីស្ទនិយាយគឺ៖ «ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ!» តើប្រយោគនេះស្ដាប់ទៅហាក់ដូចជាខុសនៅសំបកក្រៅដែរឬទេ? (ហាក់ដូចជាមិនខុសទេ។) ការជឿលើព្រះជាម្ចាស់ ពិតណាស់ថាជារឿងត្រឹមត្រូវហើយ គេមិនអាចជឿលើមនុស្សណាម្នាក់ឡើយ។ ពាក្យទាំងនេះពិតជាសមរម្យ និងត្រឹមត្រូវណាស់ គ្មានអ្វីខុសឆ្គងនឹងពាក្យទាំងនេះឡើយ។ គួរឱ្យស្ដាយ អត្ថន័យនៃប្រយោគនេះផ្លាស់ប្ដូរ នៅពេលដែលវាចេញពីមាត់របស់អាទទឹងនឹងព្រះគ្រីស្ទ។ តើការផ្លាស់ប្ដូរអត្ថន័យនេះបង្ហាញពីអ្វី? វាបង្ហាញថា ពួកទទឹងនឹងព្រះគ្រីស្ទប្រើពាក្យត្រឹមត្រូវដើម្បីរំដោះខ្លួនចេញពីបញ្ហា និងពន្យល់ពីខ្លួនឯង។ តើពួកគេមានចេតនាអ្វីនៅពីក្រោយការនិយាយពាក្យទាំងនេះ? តើពួកគេមានហេតុផលអ្វីក្នុងការនិយាយពាក្យទាំងនេះ? តើវាបញ្ជាក់ពីទិដ្ឋភាពអ្វីខ្លះនៃសារជាតិរបស់ពួកគេ? (ការមិនទទួលយកសេចក្ដីពិត ការស្អប់សេចក្ដីពិត។) ត្រឹមត្រូវហើយ ពួកគេមិនទទួលយកសេចក្ដីពិតឡើយ។ ដូច្នេះ ពួកគេមិនទទួលយកសេចក្ដីពិតទេ ប៉ុន្តែតើពួកគេនឹងនិយាយដោយចំហថា «ខ្ញុំមិនទទួលយកវាទេ ទោះបីជាអ្វីដែលអ្នកនិយាយនោះត្រឹមត្រូវក៏ដោយ ក៏ខ្ញុំមិនទទួលយកវាដែរ» ដែរឬទេ? ប្រសិនបើពួកគេនិយាយបែបនេះ មនុស្សម្នានឹងអាចញែកដឹងពីពួកគេបាន ហើយមនុស្សគ្រប់គ្នានឹងបដិសេធពួកគេ ហើយពួកគេនឹងមិនអាចរក្សាជំហររបស់ខ្លួនបានឡើយ ដូច្នេះ ពួកគេមិនអាចនិយាយបែបនេះទេ។ ពួកគេយល់ពីរឿងទាំងនេះយ៉ាងច្បាស់នៅក្នុងចិត្តរបស់ពួកគេ។ នេះហើយជាកន្លែងដែលសេចក្ដីបញ្ឆោត និងសេចក្ដីទុច្ចរិតរបស់ពួកទទឹងនឹងព្រះគ្រីស្ទស្ថិតនៅ។ ពួកគេគិតថា៖ «ប្រសិនបើខ្ញុំទាស់ទទឹងនឹងអ្នកដោយចំហ ស្រែកតវ៉ា និងប្រឆាំងនឹងអ្នកដោយចំហ នោះអ្នកនឹងនិយាយថាខ្ញុំមិនទទួលយកសេចក្ដីពិតទេ។ បើដូច្នេះ ខ្ញុំនឹងមិនឱ្យអ្នកឃើញថាខ្ញុំមិនទទួលយកសេចក្ដីពិតឡើយ។ ខ្ញុំនឹងប្រើមធ្យោបាយផ្សេងទៀតដើម្បីដោះស្រាយបញ្ហានេះ និងការពារខ្លួនខ្ញុំ»។ ដូច្នេះ ពួកគេនិយាយថា៖ «ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ»។ មិនថាពួកគេជឿលើព្រះជាម្ចាស់ ឬជឿលើមនុស្សណាម្នាក់ក៏ដោយ ក៏អ្វីដែលយើងកំពុងវែកញែកនៅត្រង់នេះ គឺថាតើពួកទទឹងនឹងព្រះគ្រីស្ទទទួលយកសេចក្ដីពិតដែរឬទេ។ តើពួកគេមិនមែនកំពុងបន្លំគោលគំនិតដោយការនិយាយបែបនេះទេឬ? ពួកគេកំពុងបន្លំគោលគំនិត និងព្យាយាមបោកបញ្ឆោតភ្នែកមនុស្ស។ ដើម្បីរារាំងមនុស្សមិនឱ្យឃើញថាពួកគេមិនទទួលយកសេចក្ដីពិត ពួកគេនិយាយថា ពួកគេទទួលស្គាល់ព្រះជាម្ចាស់ និងទទួលស្គាល់សេចក្ដីពិត ថាពួកគេជឿលើព្រះជាម្ចាស់ និងជឿថាព្រះជាម្ចាស់គឺជាសេចក្ដីពិត ហើយដោយសារតែព្រះជាម្ចាស់គឺជាសេចក្ដីពិត ព្រះជាម្ចាស់មិនអាចក្លាយជាមនុស្សបានឡើយ ហើយប្រសិនបើទ្រង់ក្លាយជាមនុស្ស នោះទ្រង់មិនមានសេចក្ដីពិតទេ ហើយមនុស្សនោះមិនមែនជាព្រះជាម្ចាស់ឡើយ។ ដោយវិនិច្ឆ័យផ្អែកលើចំណុចនេះ តើពួកគេមិនត្រូវបានបើកសម្ដែងថាជាពួកទទឹងនឹងព្រះគ្រីស្ទរួចទៅហើយទេឬ? ពួកគេគ្រាន់តែមិនទទួលស្គាល់តែម្ដងថា ព្រះជាម្ចាស់អាចក្លាយជាព្រះគ្រីស្ទ និងក្លាយជាមនុស្សសាមញ្ញម្នាក់បាន។ ពួកគេគិតថា មានតែព្រះជាម្ចាស់នៅស្ថានសួគ៌ មានតែព្រះជាម្ចាស់ដែលមើលមិនឃើញ និងអរូបី ហើយដែលមនុស្សអាចស្រមៃ និងប្រើប្រាស់តាមតែអំពើចិត្តប៉ុណ្ណោះ ទើបជាព្រះជាម្ចាស់។ តើមានភាពស្រដៀងគ្នារវាងទស្សនៈនេះ និងទស្សនៈរបស់ប៉ុលដែរឬទេ? (មាន។) តើប៉ុលមានអាកប្បកិរិយាបែបណាចំពោះព្រះគ្រីស្ទនៅលើផែនដី? តើគាត់បានទទួលស្គាល់ទ្រង់ដែរឬទេ? តើគាត់បានទទួលយកទ្រង់ដែរឬទេ? (អត់ទេ។) ប៉ុលបាននិយាយថា៖ «ព្រះគ្រីស្ទគឺជាបុត្រារបស់ព្រះដ៏មានព្រះជន្មរស់ ហើយយើងក៏ជាបុត្រារបស់ព្រះដ៏មានព្រះជន្មរស់ដែរ។ នេះមានន័យថា យើងទាំងអស់គ្នាគឺជាបងប្អូនប្រុសស្រីរបស់ព្រះគ្រីស្ទ ហើយបើនិយាយពីភាពចាស់វស្សា យើងទាំងអស់គ្នាគឺស្មើគ្នា។ ព្រះជាម្ចាស់ដែលយើងជឿ គឺនៅស្ថានសួគ៌។ គ្មានព្រះជាម្ចាស់នៅលើផែនដីឡើយ។ ដូច្នេះ សូមកុំយល់ច្រឡំ មនុស្សនៅលើផែនដីនេះគឺជាព្រះគ្រីស្ទ ទ្រង់គឺជាបុត្រារបស់ព្រះជាម្ចាស់។ ទ្រង់មិនដូចគ្នានឹងព្រះជាម្ចាស់ឡើយ។ ទ្រង់មិនអាចតំណាងឱ្យព្រះជាម្ចាស់នៅស្ថានសួគ៌បានទេ មនុស្សមិនអាចចាត់ទុកទ្រង់ជាសេចក្ដីពិតបានឡើយ ហើយមនុស្សមិនចាំបាច់ដើរតាមទ្រង់នោះទេ»។ តើយើងអាចវែកញែកអ្វីខ្លះចេញពីពាក្យសម្ដីថា «ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ» ដែលពួកទទឹងនឹងព្រះគ្រីស្ទនិយាយនោះ? ដូចនឹងប៉ុលដែរ ពួកគេទទួលស្គាល់តែព្រះដ៏ស្រពេចស្រពិលនៅស្ថានសួគ៌ប៉ុណ្ណោះ ហើយមិនទទួលស្គាល់ថាព្រះគ្រីស្ទគឺជាព្រះជាម្ចាស់ឡើយ។ និយាយម្យ៉ាងទៀត គឺពួកគេមិនទទួលស្គាល់ការពិតដែលថា ព្រះជាម្ចាស់បានក្លាយជាសាច់ឈាម និងក្លាយជាមនុស្សសាមញ្ញម្នាក់ឡើយ ពោលគឺនៅចំណុចនេះ ពួកទទឹងនឹងព្រះគ្រីស្ទគឺដូចគ្នាបេះបិទទៅនឹងប៉ុលដែរ។ អត្ថន័យរបស់ពួកគេគឺ៖ «ប្រសិនបើអ្នកជឿលើព្រះជាម្ចាស់ នោះត្រូវជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ។ ការជឿលើមនុស្សណាម្នាក់គឺគ្មានប្រយោជន៍ទេ អ្នកមិនអាចទទួលបានព្រះពរពីការជឿលើមនុស្សណាម្នាក់ឡើយ។ ដើម្បីជឿលើព្រះជាម្ចាស់ អ្នកត្រូវតែជឿលើព្រះជាម្ចាស់នៅស្ថានសួគ៌ ជាព្រះជាម្ចាស់ដែលមើលមិនឃើញ។ ព្រះជាម្ចាស់នៅស្ថានសួគ៌ពិតជាអស្ចារ្យ និងមានគ្រប់ចេស្ដាខ្លាំងណាស់ តើព្រះជាម្ចាស់នៅលើផែនដីអាចធ្វើអ្វីបានទៅ? ទ្រង់គ្រាន់តែអាចសម្ដែងចេញសេចក្ដីពិតខ្លះ និងមានព្រះបន្ទូលត្រឹមត្រូវខ្លះប៉ុណ្ណោះ»។ ប្រសិនបើយើងវែកញែក និងវិនិច្ឆ័យសារជាតិរបស់ពួកគេដោយផ្អែកលើពាក្យទាំងនេះ ពួកគេកំពុងទាស់ទទឹងនឹងព្រះគ្រីស្ទ មិនទទួលស្គាល់ព្រះគ្រីស្ទ និងបដិសេធការពិតដែលថាព្រះជាម្ចាស់បានក្លាយជាសាច់ឈាម។ ពួកគេគឺជាពួកទទឹងនឹងព្រះគ្រីស្ទទាំងស្រុងតែម្ដង។

នៅពេលពួកទទឹងនឹងព្រះគ្រីស្ទត្រូវបានលួសកាត់ នៅពេលពួកគេជួបប្រទះនឹងឧបសគ្គ ហើយនៅពេលមាននរណាម្នាក់លាតត្រដាងពួកគេ ពួកគេប្រើឃ្លាថា «ព្រះជាម្ចាស់គឺសុចរិត» ដើម្បីការពារខ្លួនឯង ដើម្បីបដិសេធការលាតត្រដាងរបស់អ្នកដទៃទៅលើពួកគេ និងបដិសេធការលួសកាត់របស់អ្នកដទៃទៅលើពួកគេ។ មិនថាយ៉ាងណាក៏ដោយ នៅពេលពួកគេត្រូវបានលួសកាត់ អាកប្បកិរិយាចម្បងរបស់ពួកគេគឺការប្រឆាំង ការទាស់ទទឹង និងការមិនទទួលយក ដោយខិតខំអស់ពីសមត្ថភាពដើម្បីពន្យល់ និងការពារខ្លួនឯង។ អ្នកខ្លះថែមទាំងនិយាយថា៖ «ពេលវេលានឹងបើកសម្ដែងអ្វីៗគ្រប់យ៉ាង។ ព្រះជាម្ចាស់គឺសុចរិត។ សូមឱ្យព្រះជាម្ចាស់បើកសម្ដែងរឿងនេះដល់ខ្ញុំនៅថ្ងៃណាមួយចុះ!»។ ក្នុងនាមជាមនុស្សពុករលួយ មិនថាពួកគេបង្កឱ្យមានការខាតបង់យ៉ាងធំធេងដល់កិច្ចការនៃដំណាក់របស់ព្រះជាម្ចាស់ នៅក្នុងអំឡុងពេលនៃការបំពេញភារកិច្ចរបស់ពួកគេយ៉ាងណាក៏ដោយ ក៏ពួកគេមិនខ្វល់ ឬយកចិត្តទុកដាក់ចំពោះរឿងនេះឡើយ។ ប្រសិនបើការពិតនេះត្រូវបានលាតត្រដាង ពួកគេនៅតែមិនទទួលស្គាល់ថាការខាតបង់ទាំងនេះត្រូវបានពួកគេបង្កឡើងនោះទេ ហើយពួកគេមិនសុខចិត្តទទួលខុសត្រូវឡើយ។ នៅទីបញ្ចប់ ពួកគេនៅតែចង់ឱ្យព្រះជាម្ចាស់បើកសម្ដែងរឿងនេះដល់ពួកគេ ហាក់ដូចជាព្រះជាម្ចាស់គង់នៅទីនោះដើម្បីបម្រើពួកគេ ហើយត្រូវតែការពារពួកគេនៅពេលពួកគេធ្វើខុស ហាក់ដូចជាទ្រង់ជាព្រះជាម្ចាស់ប្រភេទនោះអ៊ីចឹង។ ពួកគេមិនទទួលយកសេចក្ដីពិត ពួកគេមិនអាចទទួលយកការត្រូវបានលួសកាត់ ហើយពួកគេមិនអាចស្គាល់ខ្លួនឯងបានឡើយ ប៉ុន្តែវាមិនត្រឹមតែប៉ុណ្ណឹងទេ ពួកគេថែមទាំងទូលសូមឱ្យព្រះជាម្ចាស់ប្រទានការពន្យល់ និងការដោះសាដល់ពួកគេទៀតផង។ តើនេះមិនមែនជារឿងគួរឱ្យខ្មាសអៀនទេឬ? នេះពិតជាគួរឱ្យខ្មាសអៀនណាស់! ពួកទទឹងនឹងព្រះគ្រីស្ទសុទ្ធតែគ្មានភាពខ្មាសអៀនយ៉ាងខ្លាំងជាទីបំផុត ហើយពួកគេក៏ទុច្ចរិតយ៉ាងខ្លាំងជាទីបំផុតផងដែរ។ នេះគឺជាទិដ្ឋភាពមួយ។ តើសេចក្ដីថ្លែងពីរប្រយោគណាដែលពួកទទឹងនឹងព្រះគ្រីស្ទច្រើនតែនិយាយនៅពេលពួកគេត្រូវបានលួសកាត់? («ខ្ញុំជឿលើព្រះជាម្ចាស់ មិនមែនជឿលើមនុស្សណាម្នាក់ឡើយ!» «ព្រះជាម្ចាស់គឺសុចរិត!») ទាំងនេះគឺជាពាក្យសម្ដីពីរប្រយោគដែលពួកគេប្រើជាទម្លាប់។ ពួកគេមិនអាចនិយាយហេតុផលខុសឆ្គងប្រភេទផ្សេងទៀតបានឡើយ ពួកគេមិនហ៊ានធ្វើដូច្នេះទេ។ ពួកគេប្រើសេចក្ដីថ្លែងត្រឹមត្រូវពីរប្រយោគដើម្បីបំភាន់មនុស្ស ដើម្បីប្រកែកតវ៉ាដោយគ្មានហេតុផលសម្រាប់ខ្លួនឯង ដោយព្យាយាមបង្វែររឿងខុសឱ្យទៅជារឿងត្រូវ បង្វែររឿងទុច្ចរិតឱ្យទៅជារឿងយុត្តិធម៌ បង្វែរកំហុសរបស់ពួកគេ និងការខាតបង់ដែលពួកគេបានបង្កឡើង ឱ្យទៅជារឿងត្រឹមត្រូវ។ ពួកគេចង់ប្រើសេចក្ដីថ្លែងទាំងពីរប្រយោគនេះដើម្បីលុបចោលរឿងទាំងនេះទាំងអស់ក្នុងពេលតែមួយ លុបបំបាត់វាចោលទាំងស្រុង ហើយធ្វើពុតថារឿងទាំងនេះគ្មានវត្តមាន ហើយពួកគេបន្តជឿដូចដែលពួកគេតែងតែជឿកន្លងមក។ តើមានការប្រែចិត្តនៅក្នុងការបង្ហាញចេញរបស់ពួកទទឹងនឹងព្រះគ្រីស្ទនេះដែរឬទេ? (អត់ទេ គឺគ្មានទេ។) ពួកគេមិនត្រឹមតែមិនប្រែចិត្តប៉ុណ្ណោះទេ ពួកគេក៏បង្ហាញចេញនូវទិដ្ឋភាពមួយទៀតរបស់ពួកទទឹងនឹងព្រះគ្រីស្ទផងដែរ គឺការស្អប់ខ្ពើមសេចក្ដីពិត ភាពក្រអឺតក្រទម សេចក្ដីទុច្ចរិត និងទង្វើកាចសាហាវ។ ភាពក្រអឺតក្រទមរបស់ពួកគេបង្ហាញចេញនៅក្នុងការពិតដែលថា ពួកគេមើលងាយអ្នកណាក៏ដោយដែលកំពុងលួសកាត់ពួកគេ ដោយគិតថា៖ «អ្នកគ្រាន់តែជាមនុស្សម្នាក់ប៉ុណ្ណោះ ខ្ញុំមិនខ្លាចអ្នកទេ!» តើនេះមិនមែនក្រអឺតក្រទមទេឬ? (ក្រអឺតក្រទមមែន។) តើសេចក្ដីទុច្ចរិតរបស់ពួកគេបង្ហាញចេញតាមរបៀបណា? (គឺការធ្វើការចោទប្រកាន់បកវិញដោយគ្មានមូលដ្ឋាន។) ការធ្វើការចោទប្រកាន់បកវិញដោយគ្មានមូលដ្ឋានគឺជាទិដ្ឋភាពមួយ ហើយទិដ្ឋភាពមួយទៀតគឺការប្រើពាក្យត្រឹមត្រូវដើម្បីពន្យល់ ដោះសា និងការពារខ្លួនឯង។ តើមាននិស្ស័យអ្វីផ្សេងទៀតស្ថិតនៅក្នុងរឿងនេះដែរឬទេ? ការធ្វើការចោទប្រកាន់បកវិញដោយគ្មានមូលដ្ឋាន ក៏ជារឿងកាចសាហាវផងដែរ។ ពួកទទឹងនឹងព្រះគ្រីស្ទមិនទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ។ ប្រសិនបើនរណាម្នាក់លាតត្រដាងសារជាតិរបស់ពួកគេនេះ ពួកគេនៅតែមិនទទួលយកការពិតដែលថាពួកគេមិនទទួលស្គាល់សេចក្ដីពិតដដែល។ ពួកគេមិនឆ្លុះបញ្ចាំង និងព្យាយាមស្គាល់ខ្លួនឯងឡើយ ផ្ទុយទៅវិញ ពួកគេធ្វើការចោទប្រកាន់បកវិញដោយគ្មានមូលដ្ឋាន ហើយប្រើពាក្យត្រឹមត្រូវ និងពីរោះស្ដាប់ដើម្បីថ្កោលទោសអ្នកដទៃ។ មធ្យោបាយ និងពាក្យសម្ដីដែលពួកគេប្រើដើម្បីថ្កោលទោសអ្នកដទៃ គឺសុទ្ធតែពិសពុល និងទុច្ចរិត។ ពួកគេដឹងថាត្រូវប្រើពាក្យអ្វីដើម្បីថ្កោលទោសអ្នកដទៃ និងបំបិទមាត់ពួកគេ ដើម្បីកុំឱ្យអ្នកដទៃដឹងថាត្រូវនិយាយអ្វីបន្ទាប់ទៀត និងមិនអាចធ្វើអ្វីពួកគេបាន។ នេះគឺជាសេចក្ដីទុច្ចរិត។ មធ្យោបាយ និងការអនុវត្តរបស់ពួកគេនេះ គឺជានិស្ស័យកាចសាហាវទាំងស្រុងតែម្ដង។ ទាំងនេះគឺជានិស្ស័យមួយចំនួនរបស់ពួកទទឹងនឹងព្រះគ្រីស្ទ ដែលយើងអាចវែកញែកចេញពីបញ្ហានៃការដែលពួកទទឹងនឹងព្រះគ្រីស្ទត្រូវបានលួសកាត់។ តើនិស្ស័យ និងការបញ្ចេញឱ្យឃើញរបស់ពួកទទឹងនឹងព្រះគ្រីស្ទទាំងនេះ មិនស៊ីគ្នានឹងចំណុចទាំងបួនដែលយើងបាននិយាយពីមុនទេឬ? (ស៊ីគ្នា។) តើចំណុចទាំងបួននោះមានអ្វីខ្លះ? (ចំណុចទីមួយគឺ ការមិនជឿ និងការបដិសេធមិនទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិត។ ចំណុចទីពីរគឺ ទោះបីជាអ្នកប្រកបគ្នាអំពីព្រះបន្ទូលរបស់ព្រះជាម្ចាស់ជាមួយពួកគេ ហើយពួកគេអាចយល់ពីសេចក្ដីពិតក៏ដោយ ក៏ពួកគេមិនទទួលយកវាដែរ។ ចំណុចទីបីគឺ ការបដិសេធមិនចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់។ ចំណុចទីបួនគឺ ការមិនដែលប្រែចិត្តពិតប្រាកដ។) ការមិនជឿ ការមិនទទួលយក ការមិនចុះចូល និងការមិនប្រែចិត្ត «ការមិនទាំងបួន» នេះតំណាងឱ្យសារជាតិរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទនឹងមិនដែលទទួលយកសេចក្ដីពិតឡើយ ហើយពួកគេនឹងមិនដែលឱនក្បាលនៅចំពោះការពិតឡើយ។ នេះគឺជាការមិនប្រែចិត្តយ៉ាងរឹងរូស ហើយវាគឺជារឿងដែលត្រូវបានបញ្ចេញឱ្យឃើញពីធម្មជាតិរបស់ពួកទទឹងនឹងព្រះគ្រីស្ទ។ នេះគឺជាការបង្ហាញចេញទីមួយនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ ទោះបីជាពួកទទឹងនឹងព្រះគ្រីស្ទមានសារជាតិនិស្ស័យដូចគ្នាក៏ដោយ ក៏ពាក្យសម្ដីល្បីៗ និងបាវចនាដ៏អស្ចារ្យដែលចេញពីមាត់របស់ពួកគេ ប្រាកដជាមិនដូចគ្នាបេះបិទនោះទេ។ ជួនកាល ពួកទទឹងនឹងព្រះគ្រីស្ទអាចនឹងនិយាយបែបនេះ ហើយជួនកាល ពួកទទឹងនឹងព្រះគ្រីស្ទអាចនឹងនិយាយបែបនោះ ប៉ុន្តែមិនថាពាក្យសម្ដីប្រភេទណាដែលចេញពីមាត់របស់ពួកគេនោះទេ ក៏លក្ខណៈ និងសារជាតិរបស់វាគឺដូចគ្នា ពោលគឺ សារជាតិនៃពាក្យសម្ដីរបស់ពួកគេ គឺជាការមិនទទួលយកសេចក្ដីពិត។ ប្រសិនបើពួកគេមិនទទួលយកសេចក្ដីពិតទេ ចុះតើពាក្យសម្ដីរបស់ពួកគេទាំងនេះគឺជាអ្វីទៅ? តើវាជាពាក្យសម្ដីដែលស្របតាមសេចក្ដីពិតដែរឬទេ? តើវាជាពាក្យសម្ដីរបស់មនុស្ស ឬជាពាក្យសម្ដីដែលស្របតាមសីលធម៌ដែរឬទេ? តើវាជាពាក្យសម្ដីដែលស្របតាមមនសិការ និងវិចារណញ្ញាណដែរឬទេ? (វាជាពាក្យរបស់អារក្ស។) ត្រឹមត្រូវហើយ។ ការហៅពាក្យទាំងនោះថាជាពាក្យសម្ដីទទេសូន្យ ឬពាក្យសម្ដីច្របូកច្របល់ គឺមិនបានកំណត់លក្ខណៈរបស់វាឱ្យបានត្រឹមត្រូវនោះទេ ប៉ុន្តែការនិយាយថាវាជាពាក្យរបស់អារក្ស គឺពន្យល់ពីបញ្ហានេះបាន។

នៅពេលពួកទទឹងនឹងព្រះគ្រីស្ទត្រូវបានលួសកាត់ នៅពេលពួកគេត្រូវបានរិះគន់ និងលាតត្រដាងដោយបងប្អូនប្រុសស្រី តើពួកគេនិយាយពាក្យសម្ដីអ្វីផ្សេងទៀតដែរទេ? ពួកទទឹងនឹងព្រះគ្រីស្ទមួយចំនួនប្រព្រឹត្តកំហុស ឬនិយាយពាក្យរបស់អារក្សខ្លះៗដើម្បីបំភាន់មនុស្ស។ នៅពេលបងប្អូនប្រុសស្រីឃើញដូច្នេះ ពួកគេរិះគន់ និងលួសកាត់ពួកទទឹងនឹងព្រះគ្រីស្ទទាំងនោះ ដោយលាតត្រដាងពួកគេថាជាមនុស្សក្រឡេចក្រឡុច និងបោកបញ្ឆោត។ ទោះបីជាពួកគេមិនប្រឆាំងនៅសំបកក្រៅក៏ដោយ ក៏នៅខាងក្នុងពួកគេមានការទាស់ទទឹង ហាក់ដូចជានិយាយថា៖ «តើអ្នកដឹងអ្វីខ្លះទៅ? តើអ្នកមានចំណេះដឹងដូចខ្ញុំដែរឬទេ? តើអ្នកបានជឿលើព្រះជាម្ចាស់ច្រើនឆ្នាំដូចខ្ញុំដែរឬទេ? តើអ្នកបានជឿលើព្រះជាម្ចាស់ប៉ុន្មានឆ្នាំហើយ? ខ្ញុំនឹងមិនបន្ទាបខ្លួនឱ្យស្មើនឹងកម្រិតរបស់អ្នកឡើយ!» នៅពេលអ្នកដឹកនាំ និងអ្នកធ្វើការកំពុងលួសកាត់ពួកគេ ពួកគេអាចនឹងប្រកាន់យកអាកប្បកិរិយាក្រឡេចក្រឡុច ដោយគេចវេះយករួចខ្លួននៅសំបកក្រៅ ហើយនិយាយពាក្យសម្ដីពីរោះស្ដាប់មួយចំនួន ប៉ុន្តែពួកគេលួចមិនពេញចិត្ត និងប្រឆាំងដោយស្ងាត់ៗ ដោយស្វែងរកឱកាសមួយដើម្បីសងសឹក។ ប្រសិនបើនោះជាបងប្អូនប្រុសស្រីធម្មតាម្នាក់ដែលកំពុងលួសកាត់ពួកគេ ពួកទទឹងនឹងព្រះគ្រីស្ទមិនមានឥរិយាបថបែបនេះទេ ពួកគេនឹងក្លាយជាខឹងសម្បា និងក្ដៅក្រហាយ ហើយពួកគេនឹងវាយបក និងសងសឹកវិញ។ នៅពេលពួកគេវាយបក និងសងសឹកវិញ ពួកគេច្រើនតែនិយាយអ្វីមួយដូចជា៖ «អ្នកនៅខ្ចីវស្សាពេកហើយ មិនអាចលួសកាត់ខ្ញុំបានទេ! ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្លាចអ្នកណាឡើយ!» តើមានអ្វីខុសឆ្គងនឹងពាក្យសម្ដីទាំងនេះដែរឬទេ? ទាំងនេះគឺជាប្រភេទពាក្យសម្ដីដែលអ្នកគ្មានជំនឿ និងមនុស្សថោកទាបយ៉ាងខ្លាំងច្រើនតែនិយាយ។ តើគេអាចឮពាក្យសម្ដីបែបនេះនៅក្នុងពួកជំនុំបានដោយរបៀបណា? មនុស្សដែលអាចនិយាយបែបនេះបាន គឺជាក្រុមដ៏ប្លែកពីគេមួយ ហើយក្រុមដ៏ប្លែកពីគេនេះមាននិស្ស័យដ៏ប្លែកពីគេមួយ។ តើនិស្ស័យរបស់ពួកគេប្លែកពីគេយ៉ាងដូចម្ដេច? មនុស្សបែបនេះច្រើនតែគិតពីភាពចាស់វស្សានៅក្នុងពួកជំនុំ។ ពួកគេមើលឃើញមនុស្សគ្រប់គ្នាថាអន់ជាងពួកគេ មិនចូលចិត្តមនុស្សគ្រប់គ្នា ហើយចង់ស្ដីប្រដៅ ធ្វើបាប និងប្រើឧបាយកលដាក់មនុស្សគ្រប់គ្នា។ ពួកគេគិតថា ទោះបីជាពួកគេជឿលើព្រះជាម្ចាស់ក៏ដោយ ក៏គ្មាននរណាម្នាក់មានលក្ខណៈសម្បត្តិគ្រប់គ្រាន់ដើម្បីធ្វើជាដៃគូរបស់ពួកគេឡើយ។ វាមិនចម្លែកទេដែលពួកគេនិយាយពាក្យសម្ដីក្រអឺតក្រទមទាំងនេះចេញមក នៅពេលមនុស្សប្រព្រឹត្តចំពោះពួកគេដូចជាបងប្អូនប្រុសស្រី និងនិយាយបើកចំហចិត្តនឹងចិត្តជាមួយពួកគេ ដោយលាតត្រដាងនិស្ស័យពុករលួយរបស់ពួកគេ និងលួសកាត់ពាក្យសម្ដី និងសកម្មភាពដែលពួកគេបានបង្ហាញចេញមក ដែលមិនស្របតាមសេចក្ដីពិតនោះ។ ពួកគេចាត់ទុកដំណាក់របស់ព្រះជាម្ចាស់ថាជាសង្គម និងជាដែនផ្ទាល់ខ្លួនរបស់ពួកគេ ហើយចាត់ទុកបងប្អូនប្រុសស្រីនៃពួកជំនុំថាជាក្មេងជំនាន់ក្រោយរបស់ពួកគេ។ ពួកគេគិតថា បងប្អូនប្រុសស្រីដឹងតិចតួច និងមានការយល់ដឹងត្រឹមតែសំបកក្រៅប៉ុណ្ណោះអំពីរឿងរ៉ាវក្នុងសង្គម ថាបងប្អូនប្រុសស្រីស្ថិតនៅបាតសង្គម ដែលត្រូវអ្នកដទៃមើលងាយ លេងសើច និងជាន់ឈ្លី។ ពួកគេគិតថា បងប្អូនប្រុសស្រីសុទ្ធតែងាយនឹងសម្លុត និងលេងសើច ហើយពួកគេនឹងមិនធ្វើជាមនុស្សប្រភេទនោះឡើយ។ ហេតុដូច្នេះហើយ ពួកគេគិតថា អ្នកណាក៏ដោយដែលលួសកាត់ពួកគេ និងលាតត្រដាងពួកគេ គឺកំពុងតែសម្លុត បន្ទាបបន្ថោក និងផាត់ពួកគេចោលហើយ។ ពួកគេមានការប្រុងប្រយ័ត្នចំពោះរឿងនេះនៅក្នុងចិត្តរួចជាស្រេចថា៖ «កុំគិតថាអ្នកអាចធ្វើបាបខ្ញុំ និងសម្លុតខ្ញុំបានឱ្យសោះ! អ្នកនៅខ្ចីវស្សាណាស់!» តើនេះមិនមែនជារឿងដែលមនុស្សមាន «ស្មារតីជាវីរបុរស» នឹងនិយាយទេឬ? គួរឱ្យស្ដាយ ពាក្យសម្ដីទាំងនេះមិនមែនជាសេចក្ដីពិតឡើយ។ ទោះបីជាអ្នកមានស្មារតី ឬសេចក្ដីទៀងត្រង់ខាងសីលធម៌ច្រើនប៉ុនណាក៏ដោយ ក៏ព្រះជាម្ចាស់នឹងមិនសព្វព្រះហឫទ័យនឹងអ្នកដែរ។ ព្រះជាម្ចាស់ស្អប់ខ្ពើមនិស្ស័យបែបនេះ និងមនុស្សដែលនិយាយពាក្យសម្ដីទាំងនេះណាស់។ មនុស្សដែលនិយាយរឿងបែបនេះនៅចំពោះព្រះជាម្ចាស់ ត្រូវបានព្រះជាម្ចាស់ថ្កោលទោស ព្រមទាំងស្អប់ខ្ពើម និងបដិសេធ។ មនុស្សដែលប្រកាន់ខ្ជាប់នូវពាក្យសម្ដីទាំងនេះ ហាក់ដូចជាវាជាសេចក្ដីពិត មិនអាចត្រូវបានព្រះជាម្ចាស់សង្គ្រោះជាដាច់ខាត។ ដូច្នេះ សូមយើងក្រឡេកមើលម្ដងទៀត តើមានអ្វីខុសឆ្គងនឹងពាក្យសម្ដីទាំងនេះដែរទេ? មនុស្សគ្រប់រូបគឺស្មើគ្នានៅចំពោះសេចក្ដីពិត ហើយគ្មានការបែងចែកអាយុ ឬភាពទាបថោក និងភាពខ្ពង់ខ្ពស់ ចំពោះអស់អ្នកដែលបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ឡើយ។ មនុស្សគ្រប់រូបគឺស្មើគ្នានៅចំពោះភារកិច្ច ពួកគេគ្រាន់តែធ្វើការងារខុសគ្នាប៉ុណ្ណោះ។ គ្មានការបែងចែករវាងពួកគេ ដោយផ្អែកលើថាអ្នកណាមានភាពចាស់វស្សាជាងនោះទេ។ នៅចំពោះសេចក្ដីពិត មនុស្សគ្រប់រូបគួរតែរក្សាដួងចិត្តដែលបន្ទាបខ្លួន ចុះចូល និងទទួលយក។ មនុស្សគួរតែមានវិចារណញ្ញាណនេះ និងអាកប្បកិរិយានេះ។ ដូច្នេះ តើមនុស្សដែលនិយាយថា «អ្នកនៅខ្ចីវស្សាពេកហើយ មិនអាចលួសកាត់ខ្ញុំបានទេ!» មិនមែនពោរពេញទៅដោយបរិយាកាស មនោគមវិជ្ជា និងភាពថោកទាបនៃសង្គមទេឬ? ពួកគេចាត់ទុកដំណាក់របស់ព្រះជាម្ចាស់ថាជាសង្គម ពួកគេចាត់ទុកបងប្អូនប្រុសស្រីនៃដំណាក់របស់ព្រះជាម្ចាស់ថាជាក្រុមងាយរងគ្រោះនៅកម្រិតបាតសង្គម ហើយពួកគេចាត់ទុកខ្លួនឯងថាជាមេកោយលើអ្វីៗគ្រប់យ៉ាង ជាអ្នកដែលគ្មាននរណាម្នាក់អាចប៉ះពាល់ ឬរករឿងបានឡើយ ហើយជាអ្នកដែលធ្វើឱ្យប្រាកដថារឿងរ៉ាវមិនបញ្ចប់ទៅដោយល្អឡើយសម្រាប់អស់អ្នកដែលលាតត្រដាង និងលួសកាត់ពួកគេ។ ពួកគេគិតថាដំណាក់របស់ព្រះជាម្ចាស់គឺដូចគ្នានឹងសង្គមដែរ ថាអ្នកណាក៏ដោយដែលមិនចុះញ៉ម និងក្អេងក្អាង នឹងអាចឈរយ៉ាងរឹងមាំបាន ថាគ្មាននរណាម្នាក់ហ៊ានប៉ះពាល់អស់អ្នកដែលគ្មានមេត្តា កាចសាហាវ និងអាក្រក់ឡើយ ហើយពួកគេជឿថា មនុស្សដែលទទួលយកការត្រូវបានលួសកាត់ សុទ្ធតែជាមនុស្សអសមត្ថភាព និងមិនបានការ។ ពួកគេគិតថា គ្មាននរណាម្នាក់ហ៊ានប៉ះពាល់មនុស្សដែលមានសមត្ថភាពខ្លះឡើយ ថាគ្មាននរណាម្នាក់ហ៊ានលាតត្រដាងមនុស្សទាំងនោះទេ ទោះបីជាពួកគេប្រព្រឹត្តកំហុសក៏ដោយ ហើយថាពួកគេគឺជាមនុស្សខ្លាំងពូកែដែលមិនអាចបំបាក់បាន! ពួកទទឹងនឹងព្រះគ្រីស្ទគិតថា មិនថាពួកគេស្ថិតនៅក្នុងក្រុមណាមួយក្នុងលោកីយ៍នេះទេ ក៏ពួកគេត្រូវតែមានអំណាច ហើយគ្មានមេត្តា និងអាក្រក់ឱ្យបានគ្រប់គ្រាន់ដើម្បីកុំឱ្យអ្នកដទៃសម្លុត ឬរុញច្រានពួកគេបានដោយងាយ។ ពួកគេគិតថានេះគឺជាសមត្ថភាព និងភាពប៉ិនប្រសប់ ហើយពួកគេចង់ប្រើសមត្ថភាពនេះដើម្បីទទួលបានឋានៈ កេរ្តិ៍ឈ្មោះ និងលាភសក្ការៈ ហើយនៅទីបំផុតទទួលបានគោលដៅដ៏ល្អមួយ។ តើនេះជានិស្ស័យអ្វី? វាគឺទាំងកាចសាហាវ និងទុច្ចរិត។ មិនថាពួកទទឹងនឹងព្រះគ្រីស្ទស្ដាប់សេចក្ដីអធិប្បាយច្រើនប៉ុនណាក៏ដោយ ក៏ពួកគេមិនអាចយល់ពីសេចក្ដីពិតបានឡើយ។ ពួកគេមិនអាចមើលឃើញថា សេចក្ដីពិតសោយរាជ្យនៅក្នុងដំណាក់របស់ព្រះជាម្ចាស់នោះទេ។ ពួកគេមិនអាចមើលឃើញការផ្លាស់ប្ដូរដែលអស់អ្នកដែលទទួលយកសេចក្ដីពិតឆ្លងកាត់នោះទេ ហើយទោះបីជាពួកគេមើលឃើញក៏ដោយ ក៏ពួកគេមិនទទួលស្គាល់ថាវាជាការផ្លាស់ប្ដូរដែរ។ ពួកគេគិតថា ការផ្លាស់ប្ដូរទាំងនោះសុទ្ធតែជាលទ្ធផលនៃការធ្វើពុត និងការទប់ខ្លួនឯង ហើយពួកគេនឹងមិនទប់ខ្លួនឯង និងទ្រាំទទួលយករឿងរ៉ាវដោយមិនតវ៉ា ដើម្បីតែរឿងនោះឡើយ។ ដោយសារតែពួកគេមានតក្កវិជ្ជាប្រភេទនេះហើយ ទើបពួកគេអាចនិយាយរឿងដូចជា៖ «កុំគិតថាអ្នកអាចធ្វើបាបខ្ញុំ និងសម្លុតខ្ញុំបានឱ្យសោះ!»។ តើនេះមិនមែនជាសេចក្ដីទុច្ចរិតរបស់ពួកទទឹងនឹងព្រះគ្រីស្ទទេឬ? គំនិត និងទស្សនៈបែបនេះគឺទុច្ចរិត។ ការដែលពួកគេអាចនិយាយពាក្យសម្ដីទាំងនេះ និងប្រព្រឹត្តបែបនេះ គឺជាការបញ្ចេញឱ្យឃើញនិស្ស័យកាចសាហាវរបស់ពួកគេ។ តើមានមនុស្សបែបនេះនៅក្នុងពួកជំនុំដែរឬទេ? នៅពេលបងប្អូនប្រុសស្រីនិយាយបើកចំហចិត្តនឹងចិត្តជាមួយពួកគេ លាតត្រដាងពួកគេ និយាយអំពីបញ្ហា ចំណុចខ្វះខាត និងការបញ្ចេញឱ្យឃើញសេចក្ដីពុករលួយរបស់ពួកគេ ពួកគេគិតថាពួកគេកំពុងត្រូវបានសម្លុត ធ្វើឱ្យអាម៉ាស់មុខ និងមិនត្រូវបានចាត់ទុកថាសំខាន់។ បន្ទាប់មក ពួកគេនិយាយថា៖ «អ្នកនៅខ្ចីវស្សាពេកហើយ មិនអាចលួសកាត់ខ្ញុំបានទេ!» មិនថាពួកគេឃើញអ្នកណាទទួលយកការត្រូវបានលួសកាត់នោះទេ ក៏ពួកគេនឹងតែងតែគិតថា៖ «តើអ្នកអាចទទួលបានសេចក្ដីពិត តាមរយៈការទទួលយកការត្រូវបានលួសកាត់ដែរឬទេ? វានឹងមិនអាចទៅរួចទេ!» ពួកគេមិនទទួលស្គាល់រឿងនេះឡើយ។ ពួកគេគិតថា ការលួសកាត់មនុស្សគឺជាការសម្លុតមនុស្ស និងការស្វែងរកចំណុចខ្សោយដើម្បីធ្វើបាបពួកគេ ហើយថាមនុស្សត្រូវបានសម្លុតនៅពេលពួកគេប្រព្រឹត្តកំហុសតូចតាចមួយចំនួន ដោយសារតែពួកគេជាមនុស្សគ្មានល្បិចពេក។ ពួកគេមិនទទួលស្គាល់ថា ការលួសកាត់មនុស្សគឺជាការស្រឡាញ់ និងការជួយដល់មនុស្សឡើយ។ ពួកគេមិនទទួលស្គាល់ថា មនុស្សអាចប្រែចិត្ត និងផ្លាស់ប្ដូរយ៉ាងពិតប្រាកដបាន លុះត្រាតែពួកគេទទួលយកការត្រូវបានលួសកាត់ប៉ុណ្ណោះ ហើយពួកគេរឹតតែមិនទទួលស្គាល់ការពិតដែលថា សេចក្ដីពិតសោយរាជ្យនៅក្នុងដំណាក់របស់ព្រះជាម្ចាស់ទៅទៀត។ ហេតុដូច្នេះហើយ ពួកទទឹងនឹងព្រះគ្រីស្ទឧស្សាហ៍និយាយប្រាប់ខ្លួនឯងថា៖ «អ្នកណាក៏ដោយដែលលួសកាត់ខ្ញុំ ខ្ញុំនឹងមិនលើកលែងឱ្យដាច់ខាត។ ខ្ញុំនឹងមិនបណ្ដោយឱ្យអ្នកណាមកសម្លុតខ្ញុំបានជាដាច់ខាត!» តើមនុស្សប្រភេទណាទៅដែលអាចនិយាយពាក្យសម្ដីបែបនេះបាន? គឺមានតែអស់អ្នកដែលមិនទទួលយកសេចក្ដីពិត និងស្អប់សេចក្ដីពិតប៉ុណ្ណោះ ទើបអាចនិយាយពាក្យសម្ដីបែបនេះបាន។ បុគ្គលណាក៏ដោយដែលមាននិស្ស័យកាចសាហាវបែបនេះ ហើយអាចនិយាយពាក្យសម្ដីបែបនេះបាន គឺមានសារជាតិធម្មជាតិជាពួកទទឹងនឹងព្រះគ្រីស្ទ ហើយជាពូជអម្បូររបស់សាតាំង។

នៅពេលត្រូវបានលួសកាត់ ពួកទទឹងនឹងព្រះគ្រីស្ទក៏និយាយមួយឃ្លាទៀតដែរថា៖ «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់!» តើឃ្លានេះមានន័យដូចម្ដេច? វាគឺជាសេចក្ដីថ្លែងទូទៅមួយដែលពួកទទឹងនឹងព្រះគ្រីស្ទប្រភេទជាក់លាក់ណាមួយតែងតែនិយាយ។ ដោយសារពួកគេនិយាយបែបនេះ ចូរយើងវែកញែកពីវា។ ដោយសារតែពួកគេអាចនិយាយពាក្យសម្ដីទាំងនេះបាន នោះវាច្បាស់ជាមានអត្ថន័យជាក់លាក់ណាមួយមិនខាន។ ពីសំបកក្រៅ ពាក្យសម្ដីទាំងនេះហាក់ដូចជានិយាយថា ចាប់តាំងពីមនុស្សទាំងនេះបានចាប់ផ្ដើមជឿលើព្រះជាម្ចាស់មក ពួកគេបានឆ្លងកាត់ការផ្លាស់ប្ដូរយ៉ាងធំធេង។ ហាក់ដូចជាមានអារម្មណ៍ដឹងគុណនៅក្នុងពាក្យសម្ដីទាំងនេះ ដូចជា៖ «ព្រះជាម្ចាស់បានផ្លាស់ប្ដូរខ្ញុំ ព្រះជាម្ចាស់បានយកឈ្នះខ្ញុំ។ ប្រសិនបើព្រះជាម្ចាស់មិនបានផ្លាស់ប្ដូរខ្ញុំទេ ខ្ញុំមុខជាក្លាយជាមនុស្សក្រអឺតក្រទមម្នាក់ដែលមិនអាចទ្រាំបានបាត់ទៅហើយ»។ ពីសំបកក្រៅ ពាក្យសម្ដីទាំងនេះហាក់ដូចជាមានបង្កប់នូវផ្នត់គំនិតដឹងគុណជាក់លាក់ណាមួយ ប៉ុន្តែបើវែកញែកពីទស្សនៈមួយទៀត វាមានបញ្ហាធំមួយចំពោះពាក្យសម្ដីទាំងនេះ។ ពួកទទឹងនឹងព្រះគ្រីស្ទនិយាយថា មុនពេលពួកគេជឿលើព្រះជាម្ចាស់ ពួកគេមិនខ្វល់ពីអ្នកណាទាំងអស់។ តើមនុស្សទាំងនេះមាននិស្ស័យអ្វីទៅ? (ក្រអឺតក្រទម និងកាចសាហាវ។) ទាំងនេះគឺជាមនុស្សដែលក្រអឺតក្រទម និងកាចសាហាវយ៉ាងខ្លាំង ហើយប្រសិនបើពួកគេមិនជឿលើព្រះជាម្ចាស់ទេ ពួកគេមុខជាក្លាយជាមនុស្សអាក្រក់យ៉ាងខ្លាំងមិនខាន។ ការមិនខ្វល់ពីអ្នកណាទាំងអស់មានន័យថាជាការមិនគោរពអ្នកណាម្នាក់ឡើយ វាមានន័យថាមនុស្សគ្រប់គ្នាត្រូវបានជាន់ឈ្លីនៅក្រោមបាតជើងរបស់ពួកគេ ហើយមិនថាអ្នកដទៃអស្ចារ្យ ឬល្អយ៉ាងណាក៏ដោយ ក៏អ្នកទាំងនោះគ្មានតម្លៃអ្វីសោះនៅក្នុងក្រសែភ្នែករបស់ពួកគេដែរ។ ពួកគេមិនចុះញ៉មនឹងអ្នកណាឡើយ ពួកគេមើលងាយមនុស្សគ្រប់គ្នា ហើយពួកគេមិនបម្រើអ្នកណាឡើយ។ ប្រសិនបើអ្នកដទៃសុំឱ្យពួកគេបម្រើមនុស្សម្នាក់ នោះវានឹងប៉ះពាល់ដល់សេចក្ដីថ្លៃថ្នូររបស់ពួកគេ។ ប្រសិនបើមាននរណាម្នាក់ស័ក្ដិសមនឹងការបម្រើការរបស់ពួកគេ នោះគឺមានតែព្រះជាម្ចាស់នៅស្ថានសួគ៌ប៉ុណ្ណោះ។ ឥឡូវនេះ ដោយសារពួកគេជឿលើព្រះជាម្ចាស់ ពួកគេបានទប់ការបង្ហាញចេញ និងការបញ្ចេញឱ្យឃើញនូវការមិនខ្វល់ពីអ្នកណាទាំងអស់នេះ ហើយបន្ទាប់ពីបានមកដល់ដំណាក់របស់ព្រះជាម្ចាស់ ពួកគេបានបន្ទាបខ្លួនទាំងបង្ខំចិត្តដើម្បីធ្វើការជាមួយអ្នកដទៃជាក្រុម ដោយចាត់ចែងរឿងរ៉ាវ និងប្រាស្រ័យទាក់ទងជាមួយអ្នកដទៃដូចមនុស្សធម្មតា។ ប៉ុន្តែនៅពេលពួកគេចាត់ចែងរឿងរ៉ាវ និងប្រាស្រ័យទាក់ទងជាមួយអ្នកដទៃ ជៀសមិនរួចនឹងមានរឿងខ្លះមិនដំណើរការទៅតាមអ្វីដែលពួកគេចង់បានឡើយ ហើយរឿងនេះបណ្ដាលឱ្យនិស្ស័យរបស់ពួកគេនោះផ្ទុះឡើងម្ដងទៀត ដែលនាំឱ្យកើតមានពាក្យសម្ដីទាំងនេះ។ ដើមឡើយ ពេលនៅក្នុងលោកីយ៍ ពួកគេមិនបានជឿលើព្រះជាម្ចាស់នោះទេ ពួកគេមិនចុះញ៉មនឹងអ្នកណាឡើយ ហើយគិតថាគ្មាននរណាម្នាក់ស័ក្ដិសមនឹងប្រាស្រ័យទាក់ទងជាមួយពួកគេនោះទេ។ ដូច្នេះ ចាប់តាំងពីពួកគេបានចាប់ផ្ដើមជឿលើព្រះជាម្ចាស់មក តើពួកគេធ្លាប់ចុះញ៉មនឹងបងប្អូនប្រុសស្រីណាម្នាក់នៅក្នុងដំណាក់របស់ព្រះជាម្ចាស់ដែរឬទេ? (មិនធ្លាប់ទេ។) មិនថាពួកគេស្ថិតនៅក្នុងក្រុមណាក៏ដោយ តើមនុស្សដែលមានភាពជាមនុស្សធម្មតា និងភាពមានវិចារណញ្ញាណធម្មតា នឹងប្រព្រឹត្តខ្លួនបែបនេះដែរឬទេ? (អត់ទេ។) សូម្បីតែអ្នកគ្មានជំនឿក៏និយាយដែរថា៖ «ក្នុងចំណោមមនុស្សបីនាក់ដែលដើរជាមួយគ្នា យ៉ាងហោចណាស់ក៏មានម្នាក់ដែលអាចធ្វើជាគ្រូរបស់ខ្ញុំបានដែរ»។ នោះមានន័យថា ក្នុងចំណោមមនុស្សបីនាក់ ប្រាកដជាមានមនុស្សម្នាក់ដែលខ្លាំងជាង និងល្អជាងអ្នក ដែលអាចធ្វើជាគ្រូរបស់អ្នក និងជួយអ្នកបាន។ អ្នកគ្មានជំនឿនិយាយពាក្យសម្ដីបែបនេះ ចុះតើមនុស្សក្រអឺតក្រទមទាំងនេះទទួលស្គាល់ភាពត្រឹមត្រូវនៃពាក្យសម្ដីទាំងនេះដែរឬទេ? តើពួកគេអាចប្រាស្រ័យទាក់ទងដោយស្មើភាពគ្នាជាមួយអ្នកដទៃនៅក្នុងក្រុមបានដែរឬទេ? តើពួកគេអាចមានតម្រិះប្រកបដោយវិចារណញ្ញាណបានដែរឬទេ? (មិនអាចទេ។) ដូច្នេះ នៅពេលពួកគេស្ថិតក្នុងចំណោមអ្នកគ្មានជំនឿដែលមិនមានសេចក្ដីជំនឿលើព្រះជាម្ចាស់ តើពួកទទឹងនឹងព្រះគ្រីស្ទទាំងនេះជាមនុស្សប្រភេទណា? (ពួកគេគឺជាមនុស្សដែលពិបាកទាក់ទង។) ត្រឹមត្រូវហើយ ពួកគេគឺជាមនុស្សចោលម្សៀត ពួកគេគឺជាមនុស្សដែលពិបាកទាក់ទង។ គ្មានផ្លូវដែលនរណាម្នាក់អាចធ្វើអ្វីចំពោះពួកគេបានឡើយ។ គ្មាននរណាម្នាក់ហ៊ានរករឿង ធ្វើឱ្យខឹង ឬប៉ះពាល់ពួកគេឡើយ។ ពួកគេគឺជាមនុស្សចោលម្សៀត! ប្រសិនបើអ្នកធ្វើឱ្យពួកគេខឹង នោះវានឹងមានផលវិបាក វាប្រៀបដូចជាការធ្វើឱ្យអារក្សដ៏កាចសាហាវខឹងអ៊ីចឹង។ ជាធម្មតានៅក្នុងសង្គម គ្មាននរណាម្នាក់ហ៊ានរករឿងមនុស្សបែបនេះឡើយ។ និស្ស័យ និងគោលការណ៍របស់ពួកគេក្នុងប្រព្រឹត្តចំពោះរឿងរ៉ាវ គឺការមានភាពឈ្លើយ និងគ្មានវិចារណញ្ញាណ ហើយបង្កបញ្ហាគ្រប់ពេលវេលា។ គ្មាននរណាម្នាក់ហ៊ានធ្វើឱ្យពួកគេខឹង គ្មាននរណាម្នាក់ហ៊ានប៉ះពាល់ពួកគេ ហើយគ្មាននរណាម្នាក់ហ៊ានសម្លុតពួកគេឡើយ មានតែពួកគេប៉ុណ្ណោះដែលជាអ្នកសម្លុតមនុស្ស។ នេះសម្រេចបាននូវគោលដៅរបស់ពួកគេ។ ដូច្នេះ តើពួកគេអាចផ្លាស់ប្ដូរបានដែរឬទេ បន្ទាប់ពីមកដល់ដំណាក់របស់ព្រះជាម្ចាស់? តើពួកគេបានផ្លាស់ប្ដូរដែរឬទេ? (អត់ទេ ពួកគេមិនបានផ្លាស់ប្ដូរទេ។) តើអ្វីដែលបង្ហាញយើងថាពួកគេមិនបានផ្លាស់ប្ដូរ ថាពួកគេមិនអាចផ្លាស់ប្ដូរបាន? (គឺការពិតដែលថាពួកគេនិយាយថា៖ «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់!») ជាធម្មតា ពួកគេមិននិយាយពាក្យសម្ដីទាំងនេះទេ តើពួកគេនិយាយពាក្យសម្ដីទាំងនេះនៅក្នុងបរិបទអ្វី? នៅពេលមាននរណាម្នាក់ចង្អុលបង្ហាញពីចំណុចខ្វះខាតរបស់ពួកគេ និយាយរឿងដែលធ្វើឱ្យប៉ះពាល់ដល់សេចក្ដីថ្លៃថ្នូររបស់ពួកគេ ឬចាក់ចំចំណុចខ្សោយរបស់ពួកគេ ពួកគេក៏និយាយឃ្លានេះចេញមកភ្លាមៗថា៖ «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់! អ្នកហ៊ានឈ្លោះជាមួយខ្ញុំ តើអ្នកគិតថាអ្នកជានរណា?» តើនេះជានិស្ស័យអ្វី? ពួកគេថែមទាំងបន្ថែមពាក្យបញ្ជាក់នៅពីមុខឃ្លានេះ ដោយនិយាយថា៖ «មុនពេលខ្ញុំជឿលើព្រះជាម្ចាស់ ខ្ញុំមិនខ្វល់ពីអ្នកណាទាំងអស់»។ តើអ្នកមិនមែននៅតែមិនចុះញ៉ម ឬមិនស្ដាប់អ្នកណាដដែលទេឬ ទាំងដែលឥឡូវនេះអ្នកជឿលើព្រះជាម្ចាស់ទៅហើយនោះ? តើអ្នកមិននៅតែជាអារក្ស និងសាតាំងដូចដើមដដែលទេឬ? ពួកគេមានអារម្មណ៍ដូចជាពួកគេបានផ្លាស់ប្ដូរកាន់តែប្រសើរឡើង បន្ទាប់ពីបានមកជឿលើព្រះជាម្ចាស់។ ប្រសិនបើពួកគេបានផ្លាស់ប្ដូរកាន់តែប្រសើរឡើងមែន តើពួកគេម្ដេចនឹងអាចនិយាយពាក្យសម្ដីទាំងនេះចេញមកបានទៅ? ពួកគេគ្មានមនសិការ ឬវិចារណញ្ញាណទាល់តែសោះ ហើយពួកគេហ៊ានស្រែកឡូឡាយ៉ាងចំហ និងឱ្យអ្នកដទៃដឹងថា៖ «ខ្ញុំគឺជាមនុស្សពាល ហើយខ្ញុំមិនខ្លាចអ្នកណាឡើយ!» តើមនុស្សកាចសាហាវ មនុស្សចោលម្សៀត និងមនុស្សពាល មានអ្វីត្រូវអួតសម្ញែងនោះ? តើពួកគេមានអ្វីត្រូវអួតអាងនោះ? ក៏ប៉ុន្តែ ពួកទទឹងនឹងព្រះគ្រីស្ទបែរជាអួតអាងតាមរបៀបនេះទៅវិញ។ ពួកគេចាត់ទុកការពិតដែលថាពួកគេធ្លាប់ជាមនុស្សកាចសាហាវ ថាជាអតីតកាលដ៏រុងរឿងរបស់ពួកគេ ហើយពួកគេអួតអំពីរឿងនេះនៅក្នុងដំណាក់របស់ព្រះជាម្ចាស់។ តើដំណាក់របស់ព្រះជាម្ចាស់គឺជាកន្លែងប្រភេទណា? នេះគឺជាកន្លែងដែលសេចក្ដីពិតសោយរាជ្យ។ នេះគឺជាកន្លែងនៃភាពបរិសុទ្ធ ដែលព្រះជាម្ចាស់សង្គ្រោះមនុស្ស។ តើទីនេះម្ដេចនឹងអាចទ្រាំឱ្យអ្នកនិយាយពាក្យរបស់អារក្សទាំងនេះបានទៅ? ពួកទទឹងនឹងព្រះគ្រីស្ទគ្មានភាពខ្មាសអៀនទេ ពួកគេមិនដឹងថាទាំងនេះគឺជាពាក្យរបស់អារក្សឡើយ ហើយពួកគេថែមទាំងអួតពីពាក្យសម្ដីទាំងនោះ ហាក់ដូចជាពាក្យសម្ដីទាំងនោះជាពាក្យសម្ដីល្អ និងជាសេចក្ដីពិតអ៊ីចឹង។ ពួកគេពិតជាបុគ្គលដែលគ្មានភាពខ្មាសអៀនមែន ពួកគេមិនចេះខ្មាសអៀនទាល់តែសោះ ហើយពួកគេគួរឱ្យស្អប់ខ្ពើមណាស់! នៅពេលមនុស្សប្រភេទនេះនិយាយពាក្យរបស់អារក្សដាក់អ្នករាល់គ្នា តើអ្នករាល់គ្នាមានពាក្យសមរម្យអ្វីដើម្បីនិយាយវាយបកវិញដែរឬទេ? (ខ្ញុំធ្លាប់ជួបមនុស្សម្នាក់បែបនេះ គាត់មិនចុះញ៉មនឹងអ្នកណានៅក្នុងពួកជំនុំឡើយ។ នៅពេលនោះ គាត់បាននិយាយពាក្យសម្ដីបែបនេះដើម្បីរិះគន់ខ្ញុំ។ ខ្ញុំមិនមានការញែកដឹងទេ ហើយខ្ញុំបានប្រាប់គាត់ថាខ្ញុំទទួលយកវា។) អ្នកបានឆ្លើយតបបែបនេះ។ ការឆ្លើយតបបែបនេះគឺមិនត្រឹមត្រូវទេ អ្នកមិនបានធ្វើបន្ទាល់ឡើយ។ អ្នកត្រូវចង្អុលបង្ហាញពីបញ្ហារបស់គាត់ ហើយធ្វើឱ្យគាត់អាម៉ាស់។ នៅពេលគាត់និយាយពាក្យរបស់អារក្ស អ្នកមិនត្រូវចុះចាញ់ឡើយ ហើយអ្នកមិនត្រូវស្ដាប់បង្គាប់ពាក្យរបស់អារក្សទាំងនោះទេ។ អ្នកត្រូវតែលាតត្រដាងគាត់។ ដើម្បីក្លាយជាអ្នកមានជ័យជម្នះម្នាក់របស់ព្រះជាម្ចាស់ និងធ្វើបន្ទាល់ថ្វាយព្រះជាម្ចាស់ អ្នកត្រូវតែអាចធ្វើឱ្យពួកអារក្ស និងសាតាំងអាម៉ាស់ ហើយនិយាយពាក្យសម្ដីដែលអាចធ្វើឱ្យសាតាំងអាម៉ាស់ និងដែលស្របតាមសេចក្ដីពិត។ ទោះបីជាគាត់មិនទទួលយកវាក៏ដោយ ក៏គាត់នឹងគ្មានអ្វីត្រូវនិយាយដែរ ហើយគាត់នឹងធ្វើខ្លួនឱ្យត្រឹមត្រូវ និងចុះចូល។ តើការបន្លាចមនុស្សប្រភេទនេះមានប្រសិទ្ធភាពដែរឬទេ? ចុះការថ្កោលទោសគេវិញ? ចុះការពិភាក្សាជាមួយគេ និងការលួងលោមគេវិញ? (អត់ទេ។) ចុះតើអ្វីទៅទើបមានប្រសិទ្ធភាព? (ប្រសិនបើនរណាម្នាក់និយាយពាក្យសម្ដីបែបនេះនៅក្នុងពួកជំនុំ ខ្ញុំនឹងនិយាយថា៖ «តើអ្នកកំពុងព្យាយាមធ្វើចរិតយង់ឃ្នងឬ? ប្រសិនបើអ្នកអាចស្ដាប់បងប្អូនប្រុសស្រីប្រកបគ្នាអំពីសេចក្ដីពិតបានជាធម្មតា និងទទួលយកសេចក្ដីពិតបាន នោះវាមិនអីទេ ប៉ុន្តែប្រសិនបើអ្នកចង់ធ្វើចរិតយង់ឃ្នងនៅទីនេះ នោះសូមចេញទៅ។ ដំណាក់របស់ព្រះជាម្ចាស់មិនអនុញ្ញាតឱ្យអ្នកធ្វើចរិតយង់ឃ្នងនៅទីនេះឡើយ។ ពាក្យសម្ដីរបស់អ្នកទាំងនេះមិនស្របតាមសេចក្ដីពិតទេ។ កុំមកធ្វើឱ្យខ្លួនឯងលក់មុខនៅទីនេះអី!») ពាក្យសម្ដីទាំងនេះពិតជាខ្លាំងក្លាណាស់ ប៉ុន្តែមនុស្សប្រភេទនេះគឺជាមនុស្សកាចសាហាវ និងជាចោរប្លន់។ តើពួកគេខ្លាចពាក្យសម្ដីបែបនេះដែរឬទេ? (អត់ទេ ពួកគេមិនខ្លាចទេ។)

ខ្ញុំសូមប្រាប់អ្នករាល់គ្នាអំពីរឿងមួយចុះ។ កាលពីមុន ខ្ញុំធ្លាប់ទាក់ទងជាមួយបុរសម្នាក់ដែលធ្លាប់ធ្វើជាចុងភៅ មុនពេលគាត់ចាប់ផ្ដើមជឿលើព្រះជាម្ចាស់។ គាត់ធ្លាប់និយាយមកកាន់ខ្ញុំថា៖ «នៅពេលខ្ញុំធ្វើជាចុងភៅនៅក្នុងលោកីយ៍ ហើយពួកអ្នកធំ និងពួកមន្ត្រីទាំងនោះចូលមកផឹកស៊ី ខ្ញុំមិនចង់ពាក់ព័ន្ធអ្វីជាមួយពួកគេទេ។ នៅពេលខ្ញុំចម្អិនអាហារឱ្យពួកគេ ខ្ញុំច្រត់ចង្កេះម្ខាង ឈរចុងជើងម្ខាង ហើយខ្ញុំចម្អិនអាហារឱ្យពួកគេដោយប្រើដៃម្ខាង»។ គាត់បានធ្វើកាយវិការបង្ហាញពីរឿងនេះនៅពេលដែលគាត់និយាយ ហើយឫកពារបស់គាត់មើលទៅហាក់ដូចជាខឹងសម្បា និងរឹងទទឹង។ អត្ថន័យបង្កប់របស់គាត់គឺ៖ «គ្មានអ្នកគ្មានជំនឿណាម្នាក់ប្រៀបផ្ទឹមនឹងខ្ញុំបានទេ ហើយខ្ញុំនឹងមិនចុះញ៉មនឹងពួកគេណាម្នាក់ឡើយ។ ខ្ញុំមានសមត្ថភាពណាស់ ហើយនៅក្នុងលោកីយ៍ មនុស្សដូចជាខ្ញុំគឺទៀងត្រង់ណាស់។ ខ្ញុំមិនសូវខ្វល់ពីពួកមន្ត្រីឡើយ!» គាត់បានធ្វើកាយវិការនៅពេលគាត់និយាយ ដោយស្ដាប់ទៅដូចជាពេញចិត្តនឹងខ្លួនគាត់ណាស់ ហើយបង្ហាញកាយវិការទាំងនោះយ៉ាងស្ទាត់ជំនាញ។ ខ្ញុំអាចមើលឃើញថា គាត់ពិតជាប៉ិនប្រសប់ណាស់ក្នុងការបង្ហាញកាយវិការ ឫកពា និងឥរិយាបថទាំងនោះ ពោលគឺគាត់ធ្លាប់ធ្វើវាជាញឹកញាប់។ ខ្ញុំអាចដឹងបានថា គាត់កំពុងធ្វើការសម្ដែងនេះដោយមានចេតនាចង់អួតសម្ញែង និងបង្អួតពី «អតីតកាលដ៏រុងរឿង» របស់គាត់ ក្នុងកិច្ចប្រឹងប្រែងធ្វើឱ្យអ្នកដទៃកោតសរសើរគាត់។ នៅពេលខ្ញុំឃើញគាត់ប្រព្រឹត្តបែបនេះ ខ្ញុំបានញញឹម ហើយបន្ទាប់មកខ្ញុំបាននិយាយទៅកាន់គាត់ថា៖ «អ៊ីចឹង អ្នកមាននិស្ស័យអាក្រក់ហើយ»។ ខ្ញុំបាននិយាយបែបនេះទាំងញញឹម ហើយខ្ញុំមិនបាននិយាយអ្វីផ្សេងទៀតទេ។ ទឹកមុខរបស់គាត់ក៏ធ្លាក់ចុះភ្លាមៗ ហើយគាត់បានបញ្ឈប់កាយវិការរបស់គាត់ភ្លាមៗ រួចក៏ស្ងាត់មាត់ឈឹង។ ចាប់ពីពេលនោះមក គាត់មិនបាននិយាយអំពី «អតីតកាលដ៏រុងរឿង» របស់គាត់ម្ដងទៀតឡើយ។ តើខ្ញុំបាននិយាយអ្វីទៅកាន់គាត់? (អ្នកមាននិស្ស័យអាក្រក់ហើយ។) តើនេះមានន័យដូចម្ដេច? (វាបានចង្អុលបង្ហាញពីសារជាតិធម្មជាតិរបស់គាត់ ហើយគាត់មានភាពអាម៉ាស់។) ត្រឹមត្រូវហើយ។ តើខ្ញុំបានធ្វើឱ្យគាត់ខឹងដែរឬទេ? តើខ្ញុំបានឈ្លោះប្រកែកជាមួយគាត់ដែរឬទេ? តើខ្ញុំបានធ្វើឱ្យប៉ះពាល់ដល់សេចក្ដីថ្លៃថ្នូររបស់គាត់ដែរឬទេ? (អត់ទេ។) តើខ្ញុំបានប្រព្រឹត្តចំពោះគាត់ដោយឆេវឆាវ ហើយនិយាយថា៖ «ចេញពីទីនេះទៅ! តើអ្នកជឿលើព្រះជាម្ចាស់ដើម្បីអ្វី?» ឬ «អ្នកនៅខ្ចីវស្សាណាស់ មិនអាចមកនិយាយប្រាប់ខ្ញុំអំពី “អតីតកាលដ៏ត្រចះត្រចង់” របស់អ្នកបានទេ!» ដែរឬទេ? តើខ្ញុំបានប្រើមធ្យោបាយទាំងនេះដែរឬទេ? (អត់ទេ។) ដោយមិនមានន័យបង្កប់អំពីរឿងទាំងនេះ ខ្ញុំគ្រាន់តែនិយាយមួយប្រយោគថា «អ៊ីចឹង អ្នកមាននិស្ស័យអាក្រក់ហើយ» ហើយគាត់ក៏អាម៉ាស់ និងស្ងាត់មាត់ឈឹង។ ខ្ញុំបានបញ្ជាក់ពីគោលបំណងរបស់ខ្ញុំច្បាស់ ដោយមិនចាំបាច់បកស្រាយបន្ថែមឡើយ។ ប្រសិនបើមនុស្សឆ្លាតបានឮដូច្នេះ គេនឹងយល់ពីអត្ថន័យរបស់វាភ្លាមៗ ហើយនឹងកាន់តែចេះទប់ខ្លួននៅថ្ងៃអនាគត។ តើអ្នករាល់គ្នាគិតយ៉ាងណាដែរចំពោះវិធីសាស្ត្រនេះ? (វាល្អណាស់។) តើវាសមរម្យដែរឬទេក្នុងការសម្លក់គាត់ និងឈ្លោះប្រកែកគ្នានោះ? (អត់ទេ វាមិនសមរម្យទេ។) ប្រសិនបើនរណាម្នាក់និយាយថា «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់!» អ្នកគួរតែនិយាយទៅកាន់គេថា «ប្រសិនបើអ្នកមិនខ្វល់ពីអ្នកណាទាំងអស់ មុនពេលអ្នកមកជឿលើព្រះជាម្ចាស់ នោះមានន័យថាអ្នកមាននិស្ស័យអាក្រក់ហើយ។ ប្រសិនបើអ្នកនៅតែមិនចង់ខ្វល់ពីអ្នកណាទាំងអស់ ទាំងដែលឥឡូវនេះអ្នកជឿលើព្រះជាម្ចាស់ទៅហើយនោះ នេះមានន័យថាអ្នកមាននិស្ស័យកាន់តែអាក្រក់ខ្លាំងទៅទៀត ហើយមានអ្វីមួយខុសឆ្គងចំពោះសារជាតិរបស់អ្នកហើយ»។ គ្រាន់តែនិយាយបែបនេះ ហើយអង្កេតមើលប្រតិកម្ម និងឥរិយាបថរបស់ពួកគេទៅ។ នេះហៅថា ការចាក់ចំចំណុចខ្សោយរបស់ពួកគេ។ តើមនុស្សអាក្រក់នឹងមានអារម្មណ៍សោកសៅដែរឬទេ ពេលឮពាក្យសម្ដីទាំងនេះ? ពួកគេនឹងមានអារម្មណ៍មិនសប្បាយចិត្ត។ ពួកគេនឹងគិតថា៖ «ខ្ញុំស្មានតែខ្ញុំសម្រេចបានការផ្លាស់ប្ដូរនៅក្នុងជំនឿរបស់ខ្ញុំលើព្រះជាម្ចាស់ទៅហើយ ហើយខ្ញុំថែមទាំងប្រើពាក្យសម្ដីទាំងនេះដើម្បីអួតសម្ញែងពីលក្ខណៈសម្បត្តិរបស់ខ្ញុំ និងបង្អួតពីអតីតកាលដ៏រុងរឿងដែលខ្ញុំមាន មុនពេលខ្ញុំមកជឿលើព្រះជាម្ចាស់ទៀតផង។ ខ្ញុំមិននឹកស្មានថា អ្នកដែលមានការយល់ដឹងនឹងលាតត្រដាងអាថ៌កំបាំងដ៏គួរឱ្យខ្មាសអៀននៅពីក្រោយរឿងនេះ ហើយបើកឲ្យដឹងថាខ្ញុំមាននិស្ស័យអាក្រក់សោះ»។ តើនិស្ស័យអាក្រក់មានន័យដូចម្ដេច? និយាយឱ្យពីរោះស្ដាប់ទៅ វាមានន័យថាភាពជាមនុស្សរបស់ពួកគេមិនល្អ។ និយាយឱ្យចំៗទៅ វាមានន័យថាពួកគេជាមនុស្សមិនល្អ។ តើមនុស្សណាខ្លះនៅក្នុងសង្គមដែលជាមនុស្សមិនល្អ? (មនុស្សទំនើង មនុស្សពាល មនុស្សកាចសាហាវ និងមនុស្សចោលម្សៀត។) ត្រឹមត្រូវហើយ គឺមនុស្សទាំងនោះឯង។ ពេលដែលអ្នកនិយាយថាពួកគេជាមនុស្សមិនល្អ ហើយថានិស្ស័យរបស់ពួកគេអាក្រក់ភ្លាម ពួកគេនឹងយល់។ ពួកគេនឹងយល់ថាអ្នកកំពុងសំដៅលើមនុស្សទំនើង មនុស្សពាល មនុស្សកាចសាហាវ និងមនុស្សអាក្រក់ ពោលគឺពាក្យ និងប្រភេទមនុស្សទាំងនេះឯង។ តើពួកគេនឹងមានអារម្មណ៍ល្អដែរឬទេ ពេលឮថាពួកគេស្ថិតក្នុងប្រភេទនេះ? (អត់ទេ។) ពួកគេនឹងមិនមានអារម្មណ៍ល្អទាល់តែសោះ។ ហើយតើអ្នកចាំបាច់ត្រូវនិយាយអ្វីផ្សេងទៀតដែរឬទេ? (មិនចាំបាច់ទេ។) អាថ៌កំបាំងដ៏គួរឱ្យខ្មាសអៀនរបស់ពួកគេ នឹងត្រូវបានបកអាក្រាតតាមរយៈសម្ដីមួយប្រយោគនោះ។ «អ៊ីចឹង អ្នកគឺជាមនុស្សប្រភេទនេះសោះ។ អ្នកនៅតែអួតពីខ្លួនឯងនៅទីនេះ ដោយអួតអាងអំពីអ្វីៗដែលអវិជ្ជមាន ហាក់ដូចជារឿងទាំងនោះជាអ្វីៗដែលវិជ្ជមានអ៊ីចឹង។ តើអ្នកកំពុងព្យាយាមធ្វើអ្វី? នេះគឺជាដំណាក់របស់ព្រះជាម្ចាស់ កុំមកសម្ញែងឫកនៅទីនេះអី។ នេះមិនមែនជាកន្លែងសម្រាប់អ្នកសម្ញែងឫកឡើយ។ ប្រសិនបើអ្នកចង់សម្ញែងឫក នោះសូមចេញទៅ។ ដំណាក់របស់ព្រះជាម្ចាស់គឺជាកន្លែងដែលសេចក្ដីពិតសោយរាជ្យ មិនមែនជាកន្លែងសម្រាប់អ្នកដើរអួតរាង និងប្រកាសពីអំពើអាក្រក់របស់អ្នកឡើយ។ តើអ្នកមានន័យដូចម្ដេច ដែលមកបង្អួតអ្វីៗដែលទុច្ចរិត និងអវិជ្ជមាននៅក្នុងដំណាក់របស់ព្រះជាម្ចាស់នោះ? អត្ថន័យរបស់អ្នកគឺថា កិច្ចការរបស់ព្រះជាម្ចាស់ទទួលបានសម្រេចនៅក្នុងអ្នក។ តើព្រះជាម្ចាស់មានព្រះបន្ទូលបែបនោះដែរឬទេ? អ្នកមិនមែនកំពុងអរព្រះគុណព្រះជាម្ចាស់ទេ អ្នកកំពុងតែអួតអាងពីអំពើអាក្រក់របស់អ្នក។ តើអ្នកកំពុងព្យាយាមបោកបញ្ឆោតអ្នកណា តាមរយៈពាក្យសម្ដីទាំងនេះ? អ្នកអាចនឹងបោកបញ្ឆោតក្មេងអាយុបីឆ្នាំបាន ប៉ុន្តែអ្នកមិនអាចបោកបញ្ឆោតបងប្អូនប្រុសស្រីបានឡើយ។ អ្នកមិនអាចរួចខ្លួនបានទេ!» ពួកគេត្រូវបានលាតត្រដាងតាមរបៀបនេះ។ ពេលដែលពួកទទឹងនឹងព្រះគ្រីស្ទបានឮដូច្នេះ ទីមួយ ពួកគេនឹងមានញាណដឹងថាអ្នកគ្មានគំនិតព្យាបាទចំពោះពួកគេឡើយ។ ទីពីរ ពាក្យសម្ដីរបស់អ្នកនឹងនិយាយចំចំណុច។ ទីបី អ្នកមិនបានដាក់គោលដៅលើពួកគេឡើយ។ និងទីបួន ពាក្យសម្ដីទាំងនេះគឺជាការពិត ហើយអ្នកនឹងមិនបានបំផ្លើសសូម្បីតែបន្តិចឡើយក្នុងការនិយាយពាក្យសម្ដីទាំងនេះ។ ពេលដែលពួកគេបានឮពាក្យសម្ដីទាំងនេះ ពួកគេនឹងទប់ខ្លួនឯងភ្លាមៗ។ ហេតុអ្វីបានជាពួកគេនឹងទប់ខ្លួនឯង? ពាក្យសម្ដីរបស់អ្នកនឹងធ្វើឱ្យពួកគេខ្មាសអៀន និងមានអារម្មណ៍អាម៉ាស់។ នៅពេលពួកគេនៅចំពោះមុខអ្នកម្ដងទៀត ពួកគេនឹងខ្មាសអៀនមិនហ៊ាននិយាយពាក្យសម្ដីបែបនេះម្ដងទៀតឡើយ។ ហើយទោះបីជាពួកគេនិយាយរឿងបែបនេះម្ដងទៀតក៏ដោយ ក៏ពួកគេនឹងត្រូវរកឱកាសដែលស័ក្ដិសម និងមើលសិនថាតើមានអ្នកណាកំពុងស្ដាប់។ ទោះក្នុងករណីណាក៏ដោយ ក៏ពួកគេនឹងមិនហ៊ាននិយាយពាក្យសម្ដីទាំងនោះនៅចំពោះមុខអ្នកម្ដងទៀតឡើយ។ តើនេះមិនមែនជាការបង្ក្រាបពួកគេទេឬ? ប្រសិនបើអ្នករាល់គ្នាជួបប្រទះមនុស្សបែបនេះ តើអ្នករាល់គ្នាហ៊ាននិយាយទៅកាន់គេបែបនេះដែរឬទេ? (ហ៊ាន។) មានវិធីមួយដើម្បីប្រព្រឹត្តចំពោះមនុស្សប្រភេទនេះ។ អ្នកមិនចាំបាច់ឆេវឆាវ ឬឈ្លើយនោះទេ គ្រាន់តែបង្ក្រាបគេដោយស្នាមញញឹមទៅបានហើយ។ នេះហៅថា ការលាតត្រដាង និងការធ្វើឱ្យសាតាំងអាម៉ាស់។ នេះហៅថា ការប្រកាន់ខ្ជាប់នូវទីបន្ទាល់របស់ខ្លួន។ សមត្ថភាពរបស់អ្នកក្នុងការលាតត្រដាងពួកគេ បញ្ជាក់ថាអ្នកបានមើលធ្លុះពួកគេ ថាអ្នកមិនចូលចិត្តមនុស្សដូចជាពួកគេ ថាអ្នកស្អប់មនុស្សដូចជាពួកគេ ថាអ្នកមើលងាយមនុស្សដូចជាពួកគេ។ មនុស្សទាំងនេះស្ថិតក្នុងចំណោមតួអង្គអវិជ្ជមាន ហើយអ្នកគឺផ្ទុយស្រឡះពីពួកគេ។ នៅចំពោះមុខអ្នក ពួកគេមានអារម្មណ៍ថាអន់ជាង អ្នកខ្លាំងជាង និងទៀងត្រង់ជាងពួកគេ។

នៅពេលពួកទទឹងនឹងព្រះគ្រីស្ទត្រូវបានលួសកាត់ នៅពេលពួកគេត្រូវបានបងប្អូនប្រុសស្រីលាតត្រដាងម្ដងម្កាល តើសម្ដីគ្មានភាពខ្មាសអៀនពីរប្រយោគណាខ្លះដែលពួកគេនិយាយចេញមក? («អ្នកនៅខ្ចីវស្សាពេកហើយ មិនអាចលួសកាត់ខ្ញុំបានទេ!» «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់!») មនុស្សភាគច្រើនមិនអាចនិយាយសម្ដីទាំងពីរប្រយោគនេះបានទេ តើមែនឬទេ? តើពាក្យសម្ដីទាំងនេះមានលក្ខណៈអ្វីខ្លះ? ពាក្យទាំងនោះមានលក្ខណៈពាល និងថោកទាប ដោយមានឫកពាដ៏ក្អេងក្អាងរបស់សាតាំង និងនិស្ស័យដ៏ទុច្ចរិតរបស់សាតាំង។ ពាក្យសម្ដីទាំងនេះច្បាស់ណាស់ថានឹងមិនមែនចេញពីមាត់របស់មនុស្សធម្មតាឡើយ ជាពិសេសមិនមែនចេញពីអ្នកដែលដេញតាមសេចក្ដីពិតនោះទេ។ មិនបាច់និយាយក៏ដឹងដែរថា អស់អ្នកដែលនិយាយពាក្យសម្ដីទាំងនេះមាននិស្ស័យកាចសាហាវរបស់សាតាំង។ ពួកគេគឺជាមនុស្សអាក្រក់ ហើយពួកគេគឺជាពួកទទឹងនឹងព្រះគ្រីស្ទ។ ពួកគេមិនស្រឡាញ់សេចក្ដីពិតទេ ហើយពួកគេគោរពបូជាកម្លាំងអាក្រក់ អំពើហិង្សា ព្រមទាំងកម្លាំង និងនិស្ស័យកាចសាហាវរបស់សាតាំង។ សារជាតិទាំងនេះអាចត្រូវបានមើលឃើញ តាមរយៈសម្ដីត្រឹមតែពីរប្រយោគដែលពួកគេនិយាយនេះប៉ុណ្ណោះ។ នៅពេលពួកគេនិយាយពាក្យសម្ដីទាំងនេះ និស្ស័យ និងសារជាតិរបស់ពួកគេត្រូវបានបើកសម្ដែង។ ក្នុងចំណោមមនុស្សជាតិដែលពុករលួយ ធម្មតា និងសាមញ្ញ អ្នកណាក៏ដោយដែលឧស្សាហ៍និយាយពាក្យសម្ដីទាំងនេះ គឺជាមនុស្សមិនល្អ ហើយអ្នកណាក៏ដោយដែលមិននិយាយពាក្យសម្ដីទាំងនេះទោះបីជាបានឮក៏ដោយ ដែលគិតថាអស់អ្នកដែលនិយាយពាក្យសម្ដីទាំងនេះគឺគួរឱ្យខ្មាសអៀន និងកាចសាហាវ ដែលមិនអាចនិយាយបែបនេះដោយខ្លួនឯងបាន ដែលមិនអាចនិយាយពាក្យសម្ដីទាំងនេះរួចឡើយ មិនថាពួកគេស្អប់ គុំកួន និងមើលងាយនរណាម្នាក់ខ្លាំងប៉ុនណាក៏ដោយ ហើយដែលស្អប់ខ្ពើមមនុស្សដែលនិយាយពាក្យសម្ដីទាំងនេះ មនុស្សបែបនេះនៅតែមានភាពខ្មាសអៀនខ្លះ និងមានផ្នែកដ៏ទៀងត្រង់ចំពោះភាពជាមនុស្សរបស់ពួកគេ។ ប៉ុន្តែអស់អ្នកដែលច្រើនតែនិយាយពាក្យសម្ដីទាំងនេះ ដែលច្រើនតែចាត់ទុកពាក្យសម្ដីទាំងនេះជាគោលការណ៍ខ្ពស់បំផុតសម្រាប់របៀបដែលពួកគេចាត់ចែងរឿងរ៉ាវ និងប្រព្រឹត្តខ្លួន គឺប្រាកដជាពួកទទឹងនឹងព្រះគ្រីស្ទ ដែលជាបក្ខពួករបស់សាតាំងមិនខាន។ មនុស្សមួយចំនួននិយាយថា៖ «មុនពេលខ្ញុំជឿលើព្រះជាម្ចាស់ ខ្ញុំមិនដឹងថាពាក្យសម្ដីទាំងនេះល្អ ឬអាក្រក់នោះទេ។ ខ្ញុំធ្លាប់ប្រើពាក្យសម្ដីទាំងនោះពេលខ្ញុំនៅក្មេង ប៉ុន្តែខ្ញុំឈប់និយាយពាក្យសម្ដីទាំងនោះនៅពេលក្រោយមក ពេលដែលខ្ញុំធំជាងមុនបន្តិច និងចាស់ទុំជាងមុន»។ តើអ្នកទាំងនេះគឺជាពួកទទឹងនឹងព្រះគ្រីស្ទដែរឬទេ? ពួកគេមិនមែនទេ។ នៅពេលមនុស្សនៅក្មេង និងល្ងង់ខ្លៅ នៅពេលពួកគេប្រឡូកក្នុងសង្គម និងជួបប្រជាជនទូទៅជាលើកដំបូង ពួកគេចាត់ទុកពាក្យសម្ដីទាំងនេះជាពាក្យសម្ដីល្អ ជាពាក្យសម្ដីដែលបង្ហាញពីចរិតលក្ខណៈ។ ពួកគេគ្រាន់តែក្មេងខ្ចី និងមិនទាន់ចាស់ទុំពេកប៉ុណ្ណោះ។ នៅពេលពួកគេធំឡើងបន្តិច ហើយអាចបែងចែកល្អពីអាក្រក់ អាចបែងចែករវាងមនុស្សល្អ និងមនុស្សអាក្រក់បាន ពួកគេលែងនិយាយពាក្យសម្ដីទាំងនេះទៀតហើយ។ មនុស្សបែបនេះនៅតែមានមនសិការ និងភាពមានវិចារណញ្ញាណបន្តិចបន្តួច។ តើមនសិការ និងភាពមានវិចារណញ្ញាណបន្តិចបន្តួចនេះមកពីណា? វាមកពីសមត្ថភាពរបស់ពួកគេក្នុងការបែងចែកល្អពីអាក្រក់ ការដឹងថាអ្វីជាភាពពិត និងអ្វីជាភាពក្លែងក្លាយ អ្វីត្រូវ និងអ្វីខុស មកពីការដែលពួកគេមានជម្រើស និងព្រំដែននៅក្នុងរបៀបដែលពួកគេប្រព្រឹត្ត និយាយ ចាត់ចែងរឿងរ៉ាវ និងប្រព្រឹត្តខ្លួន។ វាមកពីការដែលពួកគេមិនមែនជាពួកសាតាំង មិនមែនជាមនុស្សអាក្រក់ មិនមែនជាសត្វតិរច្ឆាន មកពីការដែលពួកគេប្រព្រឹត្តខ្លួនដោយមានស្ដង់ដា និងគោលការណ៍ ហើយជាមនុស្សទៀងត្រង់។

តាមរយៈការលាតត្រដាងពួកទទឹងនឹងព្រះគ្រីស្ទ «ពាក្យសម្ដីប្រកបដោយប្រាជ្ញា» របស់ពួកគេ បាវចនាជីវិតរបស់ពួកគេ និងសម្ដីដែលពួកគេច្រើនតែនិយាយ ក៏សុទ្ធតែត្រូវបានបើកសម្ដែង។ នៅពេលរឿងទាំងនេះត្រូវបានបើកសម្ដែង សារជាតិធម្មជាតិរបស់ពួកគេក៏លេចចេញមកដែរ ដែលធ្វើឱ្យអ្នកដទៃអាចមើលឃើញវាកាន់តែច្បាស់ឡើងៗ។ ប្រសិនបើរឿងទាំងនេះមិនត្រូវបានលាតត្រដាងទេ ហើយមនុស្សចាត់ទុកពាក្យសម្ដីដែលខ្លួនឮម្ដងម្កាល ឬជាញឹកញាប់ទាំងនេះថាជាពាក្យសម្ដីធម្មតា ហើយគ្មានការញែកដឹងចំពោះពាក្យសម្ដីទាំងនោះ នោះមនុស្សទាំងនោះនឹងមិនអាចកំណត់លក្ខណៈរបស់ពួកគេបានឡើយ។ ប្រសិនបើអ្នកមិនអាចកំណត់លក្ខណៈរបស់ពួកគេបានទេ នោះតើការយល់ដឹងរបស់អ្នកអំពីសេចក្ដីពិត ឬចំណេះដឹងរបស់អ្នកអំពីត្រូវនិងខុស មានប្រយោជន៍អ្វីទៅ? តើរឿងទាំងនេះអាចជះឥទ្ធិពលដល់ជំហររបស់អ្នកបានដែរឬទេ? តើវាអាចជះឥទ្ធិពលដល់ទស្សនៈរបស់អ្នកបានដែរឬទេ? (អត់ទេ វាមិនអាចទេ។) អ៊ីចឹង អ្នកមិនអាចញែកដឹងថាអ្វីជាការបញ្ចេញឱ្យឃើញសេចក្ដីពុករលួយជាធម្មតា និងអ្វីជាការបង្ហាញចេញនូវសារជាតិរបស់អាទទឹងនឹងព្រះគ្រីស្ទបានឡើយ។ នៅពេលអ្នកអាចញែកដឹងពីសារជាតិទាំងនេះបានយ៉ាងច្បាស់ កំណត់លក្ខណៈ និងចាត់ថ្នាក់សារជាតិទាំងនេះបានយ៉ាងត្រឹមត្រូវ ហើយញែកដឹងយ៉ាងច្បាស់ពីការបង្ហាញចេញ ការបញ្ចេញឱ្យឃើញ និស្ស័យ និងសារជាតិផ្សេងៗនៃភាពវិជ្ជមាន និងអវិជ្ជមាន ភាពប្រក្រតី និងខុសប្រក្រតី មានតែពេលនោះទេទើបអ្នកអាចញែកដឹងពីមនុស្ស និងរឿងរ៉ាវបានកាន់តែត្រឹមត្រូវ។ បើពុំនោះទេ អ្នកនឹងគិតខុសថា ការបង្ហាញចេញរបស់អាទទឹងនឹងព្រះគ្រីស្ទ គឺជាសេចក្ដីពុករលួយធម្មតា ឬជាការបញ្ចេញឱ្យឃើញជាធម្មតា ហើយជួនកាលអ្នកនឹងច្រឡំថា ការបញ្ចេញឱ្យឃើញសេចក្ដីពុករលួយធម្មតាមួយចំនួន គឺជាការបង្ហាញចេញនូវសារជាតិរបស់ពួកទទឹងនឹងព្រះគ្រីស្ទមិនខាន។ តើនេះមិនមែនជាការច្របូកច្របល់ទេឬ? ឧបមាថាអ្នកគឺជាអ្នកដឹកនាំម្នាក់ ហើយមានពួកទទឹងនឹងព្រះគ្រីស្ទនៅក្នុងវិសាលភាពនៃការទទួលខុសត្រូវរបស់អ្នក។ ប្រសិនបើអ្នកបណ្ដោយឱ្យពួកគេនៅ ហើយបណ្ដេញបងប្អូនប្រុសស្រីធម្មតាដែលមានការបញ្ចេញឱ្យឃើញសេចក្ដីពុករលួយចេញ តើនេះមិនមែនជាកំហុសទេឬ? (ជាកំហុសមែន។) ហេតុដូច្នេះហើយ ការយល់ដឹងពីការបែងចែកដ៏លម្អិត និងជាក់លាក់ទាំងនេះ គឺជារឿងដ៏សំខាន់ណាស់។

នៅពេលពួកទទឹងនឹងព្រះគ្រីស្ទប្រឈមមុខនឹងការត្រូវបានលួសកាត់ ការបង្ហាញចេញរបស់ពួកគេហួសឆ្ងាយជាងអ្វីដែលយើងទើបតែបានប្រកបគ្នាទៅទៀត។ ពួកគេនឹងមិនគ្រាន់តែនិយាយពាក្យសម្ដីមិនគាប់ត្រចៀកពីរបីប្រយោគ ឬមានការថ្នាំងថ្នាក់ចិត្តបន្តិចបន្តួចនោះទេ។ ពួកគេនឹងធ្វើរឿងជាច្រើនទៀត និងនិយាយពាក្យសម្ដីមិនគាប់ត្រចៀកជាច្រើនទៀត។ លើសពីនេះទៅទៀត ពួកគេនឹងប្រព្រឹត្តរឿងអាក្រក់កាន់តែខ្លាំងមួយចំនួនទៀត ជារឿងដែលរំខានយ៉ាងធ្ងន់ធ្ងរដល់កិច្ចការនៃដំណាក់របស់ព្រះជាម្ចាស់ និងរំខានដល់ជីវិតប្រក្រតីរបស់ពួកជំនុំ។ ឥឡូវនេះ ចូរសាកល្បងប្រកបគ្នាអំពីអ្វីផ្សេងទៀតដែលពួកទទឹងនឹងព្រះគ្រីស្ទអាចនឹងធ្វើ ក្រៅពីការនិយាយពាក្យសម្ដីពីរបីប្រយោគនោះ ដែលធ្វើឱ្យមនុស្សអាចមើលឃើញ និងញែកដឹងយ៉ាងច្បាស់ថា ពួកគេគឺជាពួកទទឹងនឹងព្រះគ្រីស្ទ ថាអំពើ និងការប្រព្រឹត្តរបស់ពួកគេគឺជារបស់ពួកទទឹងនឹងព្រះគ្រីស្ទ ហើយថានិស្ស័យរបស់ពួកគេគឺជានិស្ស័យរបស់ពួកទទឹងនឹងព្រះគ្រីស្ទ។ តាមរបៀបនេះ ពួកទទឹងនឹងព្រះគ្រីស្ទទាំងនេះអាចត្រូវបានបងប្អូនប្រុសស្រីញែកដឹង និងកំណត់អត្តសញ្ញាណថាជាពួកទទឹងនឹងព្រះគ្រីស្ទបាន មុនពេលពួកគេបង្កការរំខានកាន់តែធំធេង។ តាមរបៀបនេះ ក្នុងទិដ្ឋភាពម្យ៉ាង បងប្អូនប្រុសស្រីអាចជៀសវាងពីការរងការខូចខាតកាន់តែធ្ងន់ធ្ងរដល់ការចូលទៅក្នុងជីវិតរបស់ពួកគេ ហើយក្នុងទិដ្ឋភាពម្យ៉ាងទៀត ការបង្អាក់ និងការរំខានដែលពួកទទឹងនឹងព្រះគ្រីស្ទទាំងនេះបង្កឡើងដល់កិច្ចការនៃដំណាក់របស់ព្រះជាម្ចាស់ អាចត្រូវបានរារាំង។ តើការរកឃើញ ដោះស្រាយ រារាំង និងកែតម្រូវបញ្ហានេះឱ្យបានឆាប់ មិនប្រសើរជាងទុកឱ្យយឺតពេលទេឬ? (មែនហើយ វាប្រសើរជាង។) អ៊ីចឹង សូមបន្តប្រកបគ្នាចុះ។ (នៅពេលពួកទទឹងនឹងព្រះគ្រីស្ទត្រូវបានលួសកាត់ ពួកគេមិនទទួលយកសេចក្ដីពិតទេ ហើយពួកគេនិយាយពាក្យសម្ដីមួយចំនួនដើម្បីវាយប្រហារមនុស្ស។ មិនថាអ្នកណាផ្ដល់ដំបូន្មានដល់ពួកគេនោះទេ ដរាបណាវាប៉ះពាល់ដល់ឋានៈ ឬអំនួតរបស់ពួកគេ ពួកទទឹងនឹងព្រះគ្រីស្ទនឹងវិនិច្ឆ័យបុគ្គលនោះនៅក្នុងពួកជំនុំ ហើយថែមទាំងបំភ្លៃសេចក្ដីពិតដើម្បីការពារឋានៈ និងអំនួតរបស់ពួកគេទៀតផង។) តើមានអ្វីផ្សេងទៀតដែរឬទេ? (ខ្ញុំធ្លាប់បានជួបមនុស្សអាក្រក់ម្នាក់ ដែលបានគំរាមបំផ្លាញអ្នកណាដែលធ្វើអ្វីមួយដែលប៉ះពាល់ដល់ផលប្រយោជន៍របស់គាត់។ នៅពេលនោះ ពួកយើងមិនយល់ពីសេចក្ដីពិតទេ ហើយពួកយើងខ្វះកាញែកដឹង។ ពួកយើងខ្លាចគាត់។ គាត់តែងធ្វើតាមតែអំពើចិត្ត និងយ៉ាងគឃ្លើននៅពេលបំពេញភារកិច្ចរបស់គាត់ ហើយនៅពេលពួកយើងឃើញមានបញ្ហាខ្លះនៅក្នុងកិច្ចការរបស់គាត់ ហើយចង់រាយការណ៍ពីបញ្ហាទាំងនោះ គាត់បានរារាំងពួកយើង និងមិនអនុញ្ញាតឱ្យពួកយើងធ្វើសេចក្ដីរាយការណ៍ឡើយ។ ពួកយើងមិនមានសេចក្ដីពិតទេ ដូច្នេះនៅពេលនោះ ពួកយើងមិនហ៊ានប្រកែកតបតវិញឡើយ ហើយពួកយើងក៏មិនបានរាយការណ៍ពីគាត់ភ្លាមៗដែរ ដែលនៅទីបំផុតបានបង្កការខាតបង់យ៉ាងធំធេងដល់កិច្ចការរបស់ពួកជំនុំ។ រឿងនេះបណ្ដាលមកពីការដែលពួកយើងខ្វះការញែកដឹងពីពួកទទឹងនឹងព្រះគ្រីស្ទ។ គាត់ត្រូវបានបណ្ដេញចេញនៅពេលក្រោយមកទៀតប៉ុណ្ណោះ នៅពេលដែលគាត់បានប្រព្រឹត្តអំពើអាក្រក់ជាច្រើនទៀត។) នៅក្នុងបញ្ហានេះ អ្នករាល់គ្នាមិនបានប្រកាន់ខ្ជាប់នូវទីបន្ទាល់របស់អ្នករាល់គ្នា ឬការពារផលប្រយោជន៍នៃដំណាក់របស់ព្រះជាម្ចាស់ឡើយ ហើយអ្នករាល់គ្នាបានបណ្ដោយឱ្យកិច្ចការនៃដំណាក់របស់ព្រះជាម្ចាស់រងការខាតបង់។ អ្នករាល់គ្នាត្រូវទទួលខុសត្រូវចំពោះរឿងនេះ។ ឥឡូវនេះ វាហាក់ដូចជាបុគ្គលនេះត្រូវបានបណ្ដេញចេញយ៉ាងត្រឹមត្រូវ ហើយមិនត្រូវគេប្រព្រឹត្តដាក់ដោយអយុត្តិធម៌ឡើយ។ ប្រសិនបើអ្នករាល់គ្នាជួបប្រទះមនុស្សប្រភេទនេះម្ដងទៀតនៅថ្ងៃអនាគត តើអ្នករាល់គ្នានឹងអាចញែកដឹងពីពួកគេបានដែរឬទេ? (តាមរយៈការប្រកបគ្នារបស់ព្រះជាម្ចាស់ ទូលបង្គំមានអារម្មណ៍ថាច្បាស់លាស់ជាងមុនបន្តិចលើទិដ្ឋភាពនៃសេចក្ដីពិតស្ដីពីការញែកដឹងពីពួកទទឹងនឹងព្រះគ្រីស្ទ។)

ហេតុអ្វីបានជាដំណាក់របស់ព្រះជាម្ចាស់ចង់បណ្ដេញពួកទទឹងនឹងព្រះគ្រីស្ទចេញ? តើអាចរក្សាពួកគេទុក និងអនុញ្ញាតឱ្យពួកគេបម្រើការបានដែរឬទេ? តើអាចផ្ដល់ឱកាសឱ្យពួកគេប្រែចិត្តបានដែរឬទេ? (អត់ទេ គឺមិនបានទេ។) តើមានឱកាសណាដែលពួកគេអាចដេញតាមសេចក្ដីពិតបានដែរឬទេ? (ពួកទទឹងនឹងព្រះគ្រីស្ទមិនអាចដេញតាមសេចក្ដីពិតបានឡើយ។) ឥឡូវនេះ អ្នកបានរកឃើញថា ពួកទទឹងនឹងព្រះគ្រីស្ទគឺជាមនុស្សអាក្រក់ដែលជាកម្មសិទ្ធិសាតាំង ហើយមិនអាចប្រែចិត្តបានឡើយ ដែលនេះជាមូលហេតុដែលពួកគេត្រូវបានបណ្ដេញចេញ។ គ្មាននរណាម្នាក់ត្រូវបានបណ្ដេញចេញដោយងាយៗនោះទេ។ ដំណាក់របស់ព្រះជាម្ចាស់អនុវត្តការអត់ធ្មត់ម្ដងហើយម្ដងទៀត ដោយផ្ដល់ឱកាសឱ្យពួកគេប្រែចិត្តជាច្រើនលើកច្រើនសា និងផ្ដល់ការអនុគ្រោះឱ្យពួកគេ ដើម្បីកុំឱ្យមនុស្សល្អត្រូវគេចោទប្រកាន់ខុស ហើយដើម្បីកុំឱ្យមាននរណាម្នាក់ត្រូវបានបណ្ដេញចេញ ឬបំផ្លាញដោយងាយៗ។ ការជឿលើព្រះជាម្ចាស់អស់រយៈពេលជាច្រើនឆ្នាំមកនេះ មិនមែនជារឿងងាយស្រួលសម្រាប់ពួកគេឡើយ។ ដំណាក់របស់ព្រះជាម្ចាស់មានការអត់ឱនចំពោះមនុស្សគ្រប់គ្នា រហូតទាល់តែពួកគេត្រូវបានមើលធ្លុះទាំងស្រុង រហូតទាល់តែពួកគេត្រូវបានបើកសម្ដែងទាំងស្រុង។ ប៉ុន្តែ តើពួកទទឹងនឹងព្រះគ្រីស្ទអាចប្រែចិត្តបានដែរឬទេ? ពួកគេមិនអាចប្រែចិត្តបានឡើយ។ តួនាទីដែលពួកគេដើរនៅក្នុងដំណាក់របស់ព្រះជាម្ចាស់ គឺជាតួនាទីរបស់អ្នកបម្រើសាតាំង ដែលរុះរើ បង្អាក់ និងរំខានដល់កិច្ចការនៃដំណាក់របស់ព្រះជាម្ចាស់។ ទោះបីជាពួកគេមានអំណោយទាន និងទេពកោសល្យខ្លះក៏ដោយ ក៏ពួកគេមិនអាចខិតខំធ្វើការដើម្បីបំពេញភារកិច្ចរបស់ពួកគេឱ្យបានល្អ ឬឈានជើងដើរលើផ្លូវដ៏ត្រឹមត្រូវកើតឡើយ។ ទោះបីជាពួកទទឹងនឹងព្រះគ្រីស្ទមានទិដ្ឋភាពដែលមានប្រយោជន៍ខ្លះក៏ដោយ ក៏ពួកគេនឹងមិនចូលរួមចំណែកជាវិជ្ជមានដល់កិច្ចការរបស់ព្រះជាម្ចាស់នៅក្នុងដំណាក់របស់ព្រះជាម្ចាស់ជាដាច់ខាត។ ពួកគេមិនធ្វើអ្វីសោះក្រៅពីបង្អាក់ រំខាន និងបំផ្លាញកិច្ចការរបស់ព្រះជាម្ចាស់ ហើយពួកគេមិនធ្វើរឿងល្អឡើយ។ អ្នកបានរក្សាពួកគេទុកដើម្បីអង្កេតពួកគេ និងបានផ្ដល់ឱកាសឱ្យពួកគេប្រែចិត្ត ប៉ុន្តែពួកគេអសមត្ថភាពក្នុងការប្រែចិត្ត។ នៅទីបញ្ចប់ ដំណោះស្រាយដែលត្រូវបានសម្រេច គឺការបណ្ដេញពួកគេចេញ។ មុនពេលបណ្ដេញពួកគេចេញ អ្នកបានមើលធ្លុះរួចទៅហើយនូវការពិតដែលថា មនុស្សប្រភេទនេះគឺជាអ្នកទទឹងនឹងព្រះគ្រីស្ទ ដែលសុខចិត្តស្លាប់ជាជាងប្រែចិត្ត ថាគេប្រទូសរ៉ាយចំពោះព្រះជាម្ចាស់ និងសេចក្ដីពិត។ ហេតុដូច្នេះហើយ គេក៏ត្រូវបានបណ្ដេញចេញ។ តើគេនឹងត្រូវបានបណ្ដេញចេញដែរឬទេ ប្រសិនបើគេជាមនុស្សល្អម្នាក់នោះ? តើគេនឹងត្រូវបានបណ្ដេញចេញដែរឬទេ ប្រសិនបើគេអាចទទួលយកសេចក្ដីពិត និងប្រែចិត្តនោះ? យ៉ាងច្រើនបំផុត គេនឹងត្រូវបានដកហូតតំណែងពីភារកិច្ចរបស់ខ្លួន ហើយត្រូវបានបញ្ជូនឱ្យទៅចូលរួមក្នុងកាចំណាយពេលខាងវិញ្ញាណ និងការឆ្លុះបញ្ចាំងប៉ុណ្ណោះ គេនឹងមិនត្រូវបានបណ្ដេញចេញឡើយ។ ពេលដែលដំណាក់របស់ព្រះជាម្ចាស់សម្រេចចិត្តបណ្ដេញនរណាម្នាក់ចេញ វាមានន័យថា បុគ្គលនេះមុខជាជនបង្កអន្តរាយនៅក្នុងដំណាក់របស់ព្រះជាម្ចាស់ ប្រសិនបើគេត្រូវបានអនុញ្ញាតឱ្យនៅបន្ត។ គេនឹងមិនធ្វើរឿងល្អទេ គេនឹងគ្រាន់តែបង្កការបង្អាក់ និងការរំខាន ព្រមទាំងធ្វើរឿងអាក្រក់គ្រប់ប្រភេទប៉ុណ្ណោះ។ មិនថាបុគ្គលនេះនៅក្នុងពួកជំនុំណាក៏ដោយ ក៏ពួកជំនុំនោះនឹងត្រូវបានគេរំខាន រហូតដល់ថ្នាក់ខ្ចាត់ខ្ចាយដូចជាដីខ្សាច់ កិច្ចការត្រូវជាប់គាំង មនុស្សភាគច្រើនមានអារម្មណ៍អស់សង្ឃឹមយ៉ាងខ្លាំង និងបាត់បង់សេចក្ដីជំនឿរបស់ពួកគេលើព្រះជាម្ចាស់ ហើយអ្នកខ្លះថែមទាំងចង់បញ្ឈប់សេចក្ដីជំនឿរបស់ពួកគេ និងមិនអាចបន្តបំពេញភារកិច្ចរបស់ខ្លួនបានទៀតផង។ តើអ្វីទៅជាមូលហេតុនៃរឿងនេះ? វាបណ្ដាលមកពីការរំខានរបស់អ្នកទទឹងនឹងព្រះគ្រីស្ទរូបនោះ។ អ្នកទទឹងនឹងព្រះគ្រីស្ទនោះត្រូវតែត្រូវបានចាត់ការ បោសសម្អាតចេញ និងបណ្ដេញចេញ ដើម្បីឱ្យពួកជំនុំនេះមានសង្ឃឹមខ្លះ ដើម្បីឱ្យជីវិតពួកជំនុំក្លាយជាប្រក្រតី និងដើម្បីឱ្យរាស្ដ្ររើសតាំងរបស់ព្រះជាម្ចាស់ចូលទៅក្នុងគន្លងដ៏ត្រឹមត្រូវនៃការជឿលើព្រះជាម្ចាស់។ មនុស្សមួយចំនួននិយាយថា៖ «ព្រះជាម្ចាស់គឺជាសេចក្ដីស្រឡាញ់ ដូច្នេះ យើងក៏គួរតែផ្ដល់ឱកាសឱ្យពួកទទឹងនឹងព្រះគ្រីស្ទប្រែចិត្តដែរ»។ ពាក្យសម្ដីទាំងនេះស្ដាប់ទៅពីរោះណាស់ ប៉ុន្តែតើរឿងរ៉ាវពិតជាបែបនេះមែនឬ? សូមធ្វើការអង្កេតឱ្យបានហ្មត់ចត់៖ តើពួកទទឹងនឹងព្រះគ្រីស្ទ និងមនុស្សអាក្រក់ណាខ្លះដែលត្រូវបានបណ្ដេញចេញ ក្រោយមកបានស្គាល់ខ្លួនឯង ហើយអាចដេញតាម និងស្រឡាញ់សេចក្ដីពិតនោះ? តើមានអ្នកណាខ្លះដែលបានប្រែចិត្ត? គ្មាននរណាម្នាក់ក្នុងចំណោមពួកគេបានប្រែចិត្តឡើយ ហើយពួកគេទាំងអស់បដិសេធយ៉ាងរឹងរូសមិនព្រមសារភាពអំពើបាបរបស់ពួកគេ ហើយទោះបីជាប៉ុន្មានឆ្នាំក្រោយមកអ្នកឃើញពួកគេម្ដងទៀតក៏ដោយ ក៏ពួកគេនៅតែបែបនេះដដែល នៅតែប្រកាន់ខ្ជាប់នូវរឿងរ៉ាវទាំងនោះដែលបានកើតឡើងកាលពីពេលនោះ និងមិនព្រមលែងដៃឡើយ ដោយព្យាយាមដោះសា និងពន្យល់ពីខ្លួនឯង។ និស្ស័យរបស់ពួកគេមិនបានផ្លាស់ប្ដូរទាល់តែសោះ។ ប្រសិនបើអ្នកទទួលពួកគេត្រឡប់មកវិញ និងអនុញ្ញាតឱ្យពួកគេបន្តជីវិតពួកជំនុំឡើងវិញ ព្រមទាំងអនុញ្ញាតឱ្យពួកគេបំពេញភារកិច្ច នោះពួកគេនឹងនៅតែបង្អាក់ និងរំខានដល់កិច្ចការរបស់ពួកជំនុំដដែល។ ដូចជាប៉ុលអ៊ីចឹង ពួកគេនឹងធ្វើកំហុសចាស់ដដែលៗ ដោយលើកតម្កើង និងធ្វើបន្ទាល់អំពីខ្លួនឯង។ ពួកគេមិនអាចដើរលើផ្លូវនៃការដេញតាមសេចក្ដីពិតបានទាល់តែសោះ ហើយពួកគេនឹងដើរលើផ្លូវចាស់របស់ពួកគេ ជាផ្លូវរបស់បុគ្គលទទឹងនឹងព្រះគ្រីស្ទ ជាផ្លូវរបស់ប៉ុល។ នេះគឺជាមូលដ្ឋានសម្រាប់ការបណ្ដេញពួកទទឹងនឹងព្រះគ្រីស្ទចេញ។

ដោយសារតែធម្មជាតិដ៏ព្យាបាទរបស់ពួកគេ ពួកទទឹងនឹងព្រះគ្រីស្ទមិនចុះញ៉មនឹងអ្នកណាដែលដេញតាមសេចក្ដីពិតឡើយ។ ពួកគេមើលងាយអ្នកដឹកនាំ និងអ្នកធ្វើការណាដែលអាចបំពេញកិច្ចការជាក់ស្ដែងបានខ្លះ ហើយថែមទាំងចាត់ទុកអ្នកដឹកនាំ និងអ្នកធ្វើការទាំងអស់ថាក្លែងក្លាយ ហាក់ដូចជាមានតែពួកគេខ្លួនឯងប៉ុណ្ណោះដែលត្រឹមត្រូវ ហើយអ្នកផ្សេងទៀតសុទ្ធតែខុស។ ទោះបីជាសេចក្ដីពិតត្រូវបានប្រកបគ្នាប្រាប់ពួកគេយ៉ាងណាក៏ដោយ ក៏ពួកគេនឹងមិនទទួលយកការត្រូវបានលួសកាត់ទាល់តែសោះ ហើយនឹងនៅតែប្រកាន់ខ្ជាប់នូវទស្សនៈរបស់ពួកគេដដែល។ ប្រសិនបើអ្នកណាដែលលួសកាត់ពួកគេ មិនអាចបញ្ចុះបញ្ចូលពួកគេឱ្យជឿជាក់ទាំងស្រុងបានទេ នោះពួកគេនឹងមិនទទួលយកឡើយ។ ពួកគេគិតថា ការត្រូវបានលួសកាត់គឺគ្មានប្រយោជន៍ទេ ហើយគ្មានពាក់ព័ន្ធអ្វីនឹងសេចក្ដីពិតឡើយ។ នេះគឺជាទស្សនៈរបស់ពួកគេ។ ពួកគេតែងតែប្រកាន់ខ្ជាប់នូវទស្សនៈរបស់ពួកគេជានិច្ច ដូច្នេះ វាពិតជាពិបាកណាស់សម្រាប់ពួកគេក្នុងការទទួលយកសេចក្ដីពិត ហើយក្នុងពេលជាមួយគ្នានេះ ពួកគេវិនិច្ឆ័យ និងថ្កោលទោសអស់អ្នកដែលលួសកាត់ពួកគេ។ តើនិស្ស័យអ្វីដែលពួកទទឹងនឹងព្រះគ្រីស្ទបញ្ចេញឱ្យឃើញ នៅក្នុងរបៀបដែលពួកគេប្រព្រឹត្តចំពោះការត្រូវបានលួសកាត់? តើអ្នកអាចមើលឃើញថាសារជាតិធម្មជាតិរបស់ពួកទទឹងនឹងព្រះគ្រីស្ទគឺជាអ្វីដែរឬទេ? កម្លាំងប្រទាញដ៏ចម្បងមួយនៅក្នុងធម្មជាតិរបស់ពួកទទឹងនឹងព្រះគ្រីស្ទ គឺជាភាពកាចសាហាវ។ តើ «ភាពកាចសាហាវ» មានន័យដូចម្ដេច? វាមានន័យថា ពួកគេមានអាកប្បកិរិយាអាក្រក់ខ្លាំងទាក់ទងនឹងសេចក្តីពិត ពោលគឺ ពួកគេមិនត្រឹមតែមិនចុះចូលចំពោះសេចក្តីពិត ហើយមិនព្រមទទួលយកសេចក្តីពិតប៉ុណ្ណោះទេ ប៉ុន្តែពួកគេថែមទាំងថ្កោលទោសអស់អ្នកដែលលួសកាត់ពួកគេទៀតផង។ នេះហើយជានិស្ស័យដ៏កាចសាហាវរបស់ពួកទទឹងនឹងព្រះគ្រីស្ទនោះ។ ពួកទទឹងនឹងព្រះគ្រីស្ទគិតថា អ្នកណាក៏ដោយដែលទទួលយកការត្រូវបានលួសកាត់ អ្នកនោះងាយនឹងត្រូវគេសម្លុត ហើយថា មនុស្សដែលតែងតែលួសកាត់អ្នកដទៃ គឺជាអស់អ្នកដែលតែងតែចង់ចំអក និងសម្លុតមនុស្ស។ ដូច្នេះ អ្នកទទឹងនឹងព្រះគ្រីស្ទ នឹងទាស់ទទឹងចំពោះអ្នកណាក៏ដោយដែលលួសកាត់ពួកគេ ហើយពួកគេនឹងបង្កការលំបាកដល់បុគ្គលនោះមិនខាន។ ហើយអ្នកណាដែលលើកឡើងពីចំណុចខ្វះខាត ឬសេចក្តីពុករលួយរបស់អ្នកទទឹងនឹងព្រះគ្រីស្ទ ឬប្រកបគ្នាជាមួយពួកគេអំពីសេចក្តីពិត និងបំណងព្រះហឫទ័យរបស់ព្រះជាម្ចាស់ ឬមួយឱ្យពួកគេស្គាល់ខ្លួនឯង ពួកគេគិតថា បុគ្គលនោះកំពុងតែបង្កការលំបាកដល់ពួកគេ និងយល់ឃើញថាអ្នកនោះមិនគួរឱ្យពេញចិត្តទេ។ ពួកគេស្អប់បុគ្គលនោះអស់ពីចិត្ត ហើយពួកគេនឹងសងសឹកនិងបង្កបញ្ហាដល់អ្នកនោះវិញ។ នេះគឺជាការស្តែងចេញមួយទៀតអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់ ដែលយើងនឹងប្រកបគ្នា។ ពួកគេស្អប់អ្នកណាដែលលួសកាត់ពួកគេ និងលាតត្រដាងពួកគេ។ នេះគឺជាការស្តែងចេញដ៏ច្បាស់ក្រឡែតមួយនៅក្នុងពួកទទឹងនឹងព្រះគ្រីស្ទ។ តើមនុស្សបែបណាខ្លះដែលមាននិស្ស័យកាចសាហាវបែបនេះ? គឺមនុស្សអាក្រក់។ ការពិតគឺថា ពួកទទឹងនឹងព្រះគ្រីស្ទ គឺជាមនុស្សអាក្រក់។ ហេតុដូចនេះ មានតែមនុស្សអាក្រក់ និងពួកទទឹងនឹងព្រះគ្រីស្ទប៉ុណ្ណោះ ដែលមាននិស្ស័យកាចសាហាវបែបនេះ។ នៅពេលមនុស្សកាចសាហាវប្រឈមនឹងការដាស់តឿន ការចោទប្រកាន់ ការបង្រៀន ឬការជួយក្នុងចេតនាល្អណាមួយ ពួកគេមានអាកប្បកិរិយារមិលគុណ ឬមិនទទួលយកការជួយដោយបន្ទាបខ្លួននោះទេ ប៉ុន្តែផ្ទុយទៅវិញ ពួកគេប្រែជាខឹងសម្បាដោយសារតែសេចក្ដីខ្មាស និងមានអរិភាព និងមានអារម្មណ៍ស្អប់យ៉ាងខ្លាំង ហើយថែមទាំងតបតទៀតផង។ មានអ្នកខ្លះលួសកាត់ និងលាតត្រដាងអ្នកទទឹងនឹងព្រះគ្រីស្ទ ដោយនិយាយថា៖ «ថ្មីៗនេះ អ្នកធ្វើតាមតែអំពើចិត្តយ៉ាងគឃ្លើន មិនបានប្រព្រឹត្តស្របតាមគោលការណ៍ទេ ហើយអួតពីខ្លួនឯងជានិច្ចនៅពេលបំពេញភារកិច្ចរបស់អ្នក។ អ្នកបាននិងកំពុងធ្វើការដើម្បីតែឋានៈ ហើយធ្វើឱ្យភារកិច្ចរបស់អ្នករញ៉េរញ៉ៃអស់។ តើអ្នកធ្វើបែបនេះសមនឹងព្រះជាម្ចាស់ដែរឬទេ? ហេតុអ្វីបានជាអ្នកមិនស្វែងរកសេចក្ដីពិតនៅពេលបំពេញភារកិច្ចរបស់អ្នក? ហេតុអ្វីបានជាអ្នកមិនប្រព្រឹត្តស្របតាមគោលការណ៍? ហេតុអ្វីបានជាអ្នកមិនទទួលយក នៅពេលបងប្អូនប្រុសស្រីប្រកបគ្នាអំពីអំពីសេចក្ដីពិតជាមួយអ្នក? ហេតុអ្វីបានជាអ្នកមិនអើពើនឹងពួកគេ? ហេតុអ្វីបានជាអ្នកនៅតែបន្តធ្វើតាមតែចិត្តចង់របស់អ្នក?» សំណួរហេតុអ្វីជាច្រើននេះ ពាក្យសម្ដីដែលលាតត្រដាងពីការបញ្ចេញឱ្យឃើញសេចក្ដីពុករលួយរបស់ពួកគេទាំងនេះ ពួកវាធ្វើឱ្យពួកគេក្ដៅក្រហាយយ៉ាងខ្លាំង៖ «ហេតុអ្វី? គ្មានពាក្យថា “ហេតុអ្វី” ទេ ខ្ញុំធ្វើអ្វីក៏ដោយដែលខ្ញុំចង់ធ្វើ! តើអ្នកមានសិទ្ធិអ្វីមកលួសកាត់ខ្ញុំ? តើអ្នកជាស្អីទើបមកធ្វើបែបនេះ? ខ្ញុំធ្វើតាមទំនើងចិត្ត តើអ្នកអាចធ្វើអីខ្ញុំបានទៅ? ឥឡូវខ្ញុំរស់ដល់អាយុប៉ុណ្ណេះទៅហើយ គ្មាននរណាម្នាក់ហ៊ាននិយាយដាក់ខ្ញុំបែបនេះទេ។ មានតែខ្ញុំទេដែលអាចនិយាយបែបនេះដាក់អ្នកដទៃបាន គ្មាននរណាម្នាក់ផ្សេងទៀតអាចនិយាយដាក់ខ្ញុំបែបនេះឡើយ។ តើអ្នកណាហ៊ានមកប្រដៅខ្ញុំ? មនុស្សដែលអាចប្រដៅខ្ញុំបាន មិនទាន់កើតមកនៅឡើយទេ! តើអ្នកពិតជាគិតថាអ្នកអាចប្រដៅខ្ញុំបានមែនទេ?» សេចក្ដីស្អប់ក៏កើតឡើងនៅក្នុងជម្រៅចិត្តរបស់ពួកគេ ហើយពួកគេស្វែងរកឱកាសមួយដើម្បីសងសឹក។ នៅក្នុងគំនិតរបស់ពួកគេ ពួកគេកំពុងតែគិតគូរថា៖ «តើបុគ្គលដែលលួសកាត់ខ្ញុំនេះ មានអំណាចនៅក្នុងពួកជំនុំដែរឬទេ? ប្រសិនបើខ្ញុំសងសឹកគាត់ តើមានអ្នកណានិយាយការពារគាត់ដែរឬទេ? ប្រសិនបើខ្ញុំធ្វើបាបគាត់ តើពួកជំនុំនឹងចាត់ការខ្ញុំដែរឬទេ? ខ្ញុំមានដំណោះស្រាយមួយ។ ខ្ញុំនឹងមិនសងសឹកគាត់ទេ ខ្ញុំនឹងធ្វើរឿងមួយដោយសម្ងាត់បំផុត។ ខ្ញុំនឹងធ្វើអ្វីមួយដាក់គ្រួសាររបស់គាត់ ដើម្បីធ្វើឱ្យគាត់រងទុក្ខ និងខ្មាសអៀន តាមរបៀបនោះ ខ្ញុំនឹងរំសាយគំនុំមួយនេះ។ ខ្ញុំត្រូវតែសងសឹកឱ្យបាន។ ពេលនេះ ខ្ញុំមិនអាចបណ្ដោយឱ្យរឿងនេះកន្លងផុតទៅបែបនេះឡើយ។ ខ្ញុំមិនមែនចាប់ផ្ដើមជឿលើព្រះជាម្ចាស់ ដើម្បីឱ្យគេមកជិះជាន់ខ្ញុំនោះទេ ហើយខ្ញុំក៏មិនមែនមកទីនេះដើម្បីឱ្យគេសម្លុតខ្ញុំតាមតែចិត្តចង់ដែរ ខ្ញុំមកទីនេះដើម្បីទទួលបានព្រះពរ និងចូលទៅក្នុងនគរស្ថានសួគ៌! ដើមឈើរស់ដោយសារសំបក មនុស្សរស់ដោយសារមុខមាត់របស់គេ។ មនុស្សត្រូវតែមានសេចក្ដីក្លាហានតស៊ូដើម្បីសេចក្ដីថ្លៃថ្នូររបស់ខ្លួន។ ម៉េចក៏អ្នកហ៊ានលាតត្រដាងខ្ញុំ។ នេះគឺជាការសម្លុតហើយ! ដោយសារតែអ្នកមិនចាត់ទុកខ្ញុំជាមនុស្សសំខាន់ ខ្ញុំនឹងលេងអ្នកឱ្យចាស់ដៃ ហើយខ្ញុំនឹងធ្វើឱ្យអ្នករ៉ាប់រងនូវផលវិបាកមិនខាន។ យើងតតាំងគ្នាទៅ ហើយចាំមើល តើអ្នកណាសាហាវជាង!» គ្រាន់តែពាក្យសម្ដីលាតត្រដាងសាមញ្ញៗពីរបីម៉ាត់ ក៏ធ្វើឱ្យពួកទទឹងនឹងព្រះគ្រីស្ទខឹងសម្បា និងញុះញង់ឱ្យមានសេចក្ដីស្អប់យ៉ាងខ្លាំងនៅក្នុងពួកគេ ដែលបណ្ដាលឱ្យពួកគេហ៊ានធ្វើគ្រប់យ៉ាងដើម្បីសងសឹក។ និស្ស័យដ៏កាចសាហាវរបស់ពួកគេ ត្រូវបានបកអាក្រាតទាំងស្រុង។ ជាការពិតណាស់ នៅពេលដែលពួកគេតបតដាក់អ្នកដទៃដោយសារតែសម្អប់ វាមិនមែនដោយសារតែពួកគេមានការស្អប់ ឬគំនុំចាស់ចំពោះបុគ្គលនោះទេ ប៉ុន្តែដោយសារតែបុគ្គលនោះបានលាតត្រដាងកំហុសរបស់ពួកគេ។ នេះបង្ហាញថា គ្រាន់តែការលាតត្រដាងពួកទទឹងនឹងព្រះគ្រីស្ទ មិនថាអ្នកណាជាអ្នកធ្វើដូច្នេះ ហើយមិនថាពួកគេមានទំនាក់ទំនងបែបណានឹងពួកទទឹងនឹងព្រះគ្រីស្ទនោះទេ គឺអាចដុតបញ្ឆេះសម្អប់ និងញុះញង់ឱ្យមានការសងសឹករបស់ពួកគេបាន។ មិនថាជាអ្នកណាក៏ដោយ ទោះបីជាពួកគេយល់ដឹងពីសេចក្តីពិត ឬទោះបីជាពួកគេជាអ្នកដឹកនាំ ឬជាអ្នកធ្វើការ ឬជាសមាជិកធម្មតានៃរាស្ត្ររើសតាំងរបស់ព្រះជាម្ចាស់ក៏ដោយ ឱ្យតែមានអ្នកណាលាតត្រដាង និងលួសកាត់ពួកទទឹងនឹងព្រះគ្រីស្ទ ពួកគេនឹងចាត់ទុកបុគ្គលនោះជាសត្រូវ។ ពួកគេថែមទាំងនិយាយដោយបើកចំហថា «ខ្ញុំនឹងលេងធ្ងន់ដាក់អ្នកណាដែលលួសកាត់ខ្ញុំ។ អ្នកណាដែលលួសកាត់ខ្ញុំ លាតត្រដាងរឿងអាស្រូវសម្ងាត់របស់ខ្ញុំ ធ្វើឱ្យដំណាក់របស់ព្រះជាម្ចាស់បណ្ដេញខ្ញុំចេញ ឬដណ្ដើមចំណែកនៃព្រះពររបស់ខ្ញុំ ខ្ញុំនឹងមិនលើកលែងឱ្យពួកគេដាច់ខាត។ នៅក្នុងពិភពលោកីយ៍ ខ្ញុំគឺបែបហ្នឹងឯង៖ គ្មាននរណាម្នាក់ហ៊ានរករឿងខ្ញុំទេ។ មនុស្សដែលហ៊ានប៉ះពាល់ខ្ញុំ មិនទាន់កើតមកទេ!» ទាំងនេះគឺជាប្រភេទពាក្យសម្ដីដ៏សាហាវឃោរឃៅដែលពួកទទឹងនឹងព្រះគ្រីស្ទនិយាយចេញមក នៅពេលដែលពួកគេប្រឈមមុខនឹងការលួសកាត់។ នៅពេលពួកគេនិយាយពាក្យសម្ដីដ៏គ្មានមេត្តាទាំងនេះចេញមក វាមិនមែនដើម្បីបំភ័យអ្នកដទៃទេ ហើយពួកគេក៏មិនមែនកំពុងបញ្ចេញកំហឹងដើម្បីការពារខ្លួនឯងដែរ។ ពួកគេពិតជាមានសមត្ថភាពក្នុងការប្រព្រឹត្តអាក្រក់មែន ហើយពួកគេនឹងប្រើគ្រប់មធ្យោបាយទាំងអស់ដែលពួកគេមាន។ នេះជានិស្ស័យដ៏កាចសាហាវរបស់ពួកទទឹងនឹងព្រះគ្រីស្ទ។ នៅពេលអ្នកដឹកនាំ និងអ្នកធ្វើការមួយចំនួនជួបប្រទះពួកទទឹងនឹងព្រះគ្រីស្ទបែបនេះ ពួកគេមិនមានភាពក្លាហានក្នុងការលាតត្រដាង ឬចាត់វិធានការប្រឆាំងនឹងពួកទទឹងនឹងព្រះគ្រីស្ទទាំងនោះឡើយ ហើយនៅទីបំផុត ពួកទទឹងនឹងព្រះគ្រីស្ទកាន់តែអាក្រក់ខ្លាំងថែមទៀត។ អំពើអាក្រក់របស់ពួកគេកាន់តែគឃ្លើនឡើង ពួកគេនៅតែបន្តព្យាយាមបំភាន់ និងរំខានមនុស្ស ហើយនៅទីបំផុត ពួកគេក៏បំភាន់ និងគ្រប់គ្រងមនុស្សភាគច្រើនបាន។ នេះហើយជាអ្វីដែលនាំទៅរកមហន្តរាយ។ នៅពេលពួកទទឹងនឹងព្រះគ្រីស្ទមួយចំនួនដឹងថា អំពើអាក្រក់របស់ពួកគេត្រូវបានបងប្អូនប្រុសស្រីលាតត្រដាង ឬរាយការណ៍ទៅថ្នាក់លើ ពួកគេក៏សងសឹក និងប្រគល់អ្នកទាំងនោះទៅឱ្យនាគដ៏ធំមានសម្បុរក្រហម ពោលគឺពួកគេប្រគល់អ្នកទាំងនោះទៅឱ្យរបបរបស់សាតាំង។ នេះជានិស្ស័យដ៏កាចសាហាវ តើមែនទេ? ហើយដោយសារតែពួកទទឹងនឹងព្រះគ្រីស្ទកាចសាហាវយ៉ាងនេះ តើពួកគេពិតជាជឿលើព្រះជាម្ចាស់មែនឬ? គឺមិនមែនដាច់ខាត។ ពួកគេគឺជាអ្នកបម្រើសាតាំង ហើយពួកគេបានមកដើម្បីរំខានដល់ពួកជំនុំ។ ពួកគេគឺជាពួកអារក្សកំណាចដែលបានលួចបន្លំចូលមកក្នុងដំណាក់របស់ព្រះជាម្ចាស់ ហើយមិនធ្វើអ្វីសោះក្រៅតែពីបង្អាក់ និងបំផ្លាញកិច្ចការរបស់ព្រះជាម្ចាស់ ហើយពួកគេប្រឆាំងនឹងព្រះជាម្ចាស់។ ដូច្នេះ ពួកទទឹងនឹងព្រះគ្រីស្ទគឺជាសត្រូវរបស់ព្រះជាម្ចាស់ និងរាស្ដ្ររើសតាំងរបស់ព្រះជាម្ចាស់។ ការប្រព្រឹត្តចំពោះពួកទទឹងនឹងព្រះគ្រីស្ទ ដែលជាពួកអារក្សកំណាច ដូចជាបងប្អូនប្រុសស្រី គឺជាកំហុសដ៏ធ្ងន់ធ្ងរមួយ។ ទាល់តែអ្នកខ្វាក់ភ្នែកទើបធ្វើរឿងបែបនេះ។ ប្រសិនបើអ្នកទទឹងនឹងព្រះគ្រីស្ទត្រូវបានស្រោចស្រព ផ្គត់ផ្គង់ និងគាំទ្រ ហាក់ដូចគេគឺជាបងប្អូនប្រុសស្រី ឬប្រសិនបើអ្នកទទឹងនឹងព្រះគ្រីស្ទនោះត្រូវបានដំឡើងឋានៈ និងផ្ដល់តួនាទីយ៉ាងសំខាន់ឱ្យ ហាក់ដូចគេគឺជាអ្នកដែលដេញតាមសេចក្ដីពិត នោះអ្នកដឹកនាំកំពុងតែប្រព្រឹត្តអាក្រក់យ៉ាងធំធេងហើយ។ ពួកគេកំពុងចូលរួមចំណែកក្នុងសេចក្ដីអាក្រក់របស់អ្នកទទឹងនឹងព្រះគ្រីស្ទនោះ ហើយពួកគេគួរតែត្រូវបានជម្រុះចោល។ អ្នកដឹកនាំក្លែងក្លាយបែបនេះ គឺជាអ្នកសមគំនិតរបស់ពួកទទឹងនឹងព្រះគ្រីស្ទ ហើយវាជារឿងត្រឹមត្រូវក្នុងការនិយាយថា ពួកគេខ្លួនឯងក៏ជាពួកទទឹងនឹងព្រះគ្រីស្ទ ដែលគួរតែត្រូវបានបោសសម្អាតចេញ និងបណ្ដេញចេញផងដែរ។

នៅពេលពួកទទឹងនឹងព្រះគ្រីស្ទត្រូវបានលួសកាត់ អាកប្បកិរិយារបស់ពួកគេមិនមែនជាការទទួលយក និងការស្ដាប់បង្គាប់ឡើយ។ ផ្ទុយទៅវិញ ពួកគេទាស់ទទឹង និងស្អប់ខ្ពើមរឿងនេះ ដែលបង្កើតឱ្យមានសេចក្ដីស្អប់។ ពួកគេស្អប់ចេញពីជម្រៅចិត្តចំពោះមនុស្សគ្រប់រូបដែលលួសកាត់ពួកគេ មនុស្សគ្រប់រូបដែលបកអាក្រាតរឿងអាស្រូវសម្ងាត់របស់ពួកគេ និងលាតត្រដាងពីស្ថានភាពជាក់ស្ដែងរបស់ពួកគេ។ តើពួកគេស្អប់អ្នកដល់កម្រិតណា? ពួកគេសង្កៀតធ្មេញដោយសេចក្ដីស្អប់ ចង់ឱ្យអ្នកបាត់ចេញពីមុខពួកគេ ហើយមានអារម្មណ៍ថាអ្នកទាំងពីរមិនអាចនៅរួមលោកជាមួយគ្នាបានឡើយ។ ប្រសិនបើពួកទទឹងនឹងព្រះគ្រីស្ទធ្វើបែបនេះដាក់មនុស្សទៅហើយ ចុះតើពួកគេអាចទទួលយកព្រះបន្ទូលរបស់ព្រះជាម្ចាស់ ដែលលាតត្រដាង និងថ្កោលទោសពួកគេបានដែរឬទេ? អត់ទេ ពួកគេមិនអាចឡើយ។ អ្នកណាក៏ដោយដែលលាតត្រដាងពួកគេ ពួកគេនឹងស្អប់អ្នកនោះ គ្រាន់តែដោយសារតែអ្នកនោះបានលាតត្រដាងពួកគេ និងមិនអំណោយផលដល់ពួកគេ ហើយពួកគេនឹងសងសឹក។ ពួកគេចង់តែធ្វើឱ្យបុគ្គលដែលបានលួសកាត់ពួកគេនោះ បាត់ចេញឱ្យផុតពីមុខពួកគេ។ ពួកគេមិនអាចទ្រាំមើលបុគ្គលនេះបានសុខឡើយ។ ប្រសិនបើបុគ្គលនេះស្លាប់ ឬជួបមហន្តរាយ ពួកគេនឹងសប្បាយចិត្ត។ ដរាបណាបុគ្គលនេះនៅមានជីវិត ហើយនៅតែបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ ហើយអ្វីគ្រប់យ៉ាងនៅតែបន្តដូចធម្មតា នោះពួកគេមានអារម្មណ៍រងទុក្ខ មិនស្រួលចិត្ត និងក្ដៅក្រហាយនៅក្នុងចិត្តរបស់ពួកគេ។ នៅពេលពួកគេគ្មានផ្លូវសងសឹកនរណាម្នាក់ទេ ពួកគេដាក់បណ្ដាសាអ្នកនោះដោយស្ងាត់ៗ ឬថែមទាំងអធិដ្ឋានសូមឱ្យព្រះជាម្ចាស់នាំយកការដាក់ទោស និងការសងសឹកលើបុគ្គលនោះ ហើយសូមឱ្យព្រះជាម្ចាស់ដោះស្រាយភាពអយុត្តិធម៌សម្រាប់ពួកគេទៀតផង។ នៅពេលពួកទទឹងនឹងព្រះគ្រីស្ទបង្កើតបានជាសេចក្ដីស្អប់ វានាំទៅរកសកម្មភាពជាបន្តបន្ទាប់។ សកម្មភាពទាំងនេះរួមមាន ការសងសឹក និងការដាក់បណ្ដាសា ហើយជាការពិតណាស់ មានសកម្មភាពផ្សេងទៀត ដូចជាការទម្លាក់កំហុស ការមួលបង្កាច់ និងការថ្កោលទោសអ្នកដទៃ ដែលផ្ដើមចេញពីសេចក្ដីស្អប់។ ប្រសិនបើនរណាម្នាក់លួសកាត់ពួកគេ ពួកគេនឹងចាក់រុកបំផ្លាញបុគ្គលនោះពីក្រោយខ្នង។ នៅពេលបុគ្គលនោះនិយាយថារឿងអ្វីមួយត្រូវ ពួកគេនឹងនិយាយថាវាខុស។ ពួកគេនឹងបំភ្លៃអ្វីៗដែលវិជ្ជមានទាំងអស់ដែលបុគ្គលនោះធ្វើ ហើយធ្វើឱ្យវាទៅជាអ្វីៗដែលអវិជ្ជមាន ដោយផ្សព្វផ្សាយពាក្យកុហកទាំងនេះ និងបង្កការរំខានពីក្រោយខ្នង។ ពួកគេនឹងញុះញង់ និងអូសទាញអ្នកដទៃដែលល្ងង់ខ្លៅ ហើយមិនអាចមើលធ្លុះរឿងរ៉ាវ ឬមិនចេះញែកដឹងដោយខ្លួនឯង ដើម្បីឱ្យមនុស្សទាំងនេះចូលរួមខាងពួកគេ និងគាំទ្រពួកគេ។ ជាក់ស្ដែង បុគ្គលដែលលួសកាត់ពួកគេមិនបានធ្វើអ្វីអាក្រក់ឡើយ ប៉ុន្តែពួកគេនៅតែចង់ទម្លាក់អំពើខុសឆ្គងលើបុគ្គលនេះ ដើម្បីឱ្យមនុស្សគ្រប់គ្នាជឿទាំងខុសថាគាត់ធ្វើរឿងបែបនេះ ហើយបន្ទាប់មក ធ្វើឱ្យមនុស្សគ្រប់គ្នារួមដៃគ្នាបដិសេធបុគ្គលនេះ។ ពួកទទឹងនឹងព្រះគ្រីស្ទរំខានជីវិតពួកជំនុំតាមរបៀបនេះឯង ហើយរំខានដល់មនុស្សនៅក្នុងការបំពេញភារកិច្ចរបស់ខ្លួន។ តើគោលដៅរបស់ពួកទទឹងនឹងព្រះគ្រីស្ទគឺជាអ្វី? គឺដើម្បីបង្កការលំបាកដល់បុគ្គលដែលលួសកាត់ពួកគេ និងធ្វើឱ្យមនុស្សគ្រប់គ្នាបោះបង់បុគ្គលនេះ។ ក៏មានពួកទទឹងនឹងព្រះគ្រីស្ទមួយចំនួនដែលនិយាយថា៖ «អ្នកបានលួសកាត់ខ្ញុំ និងបង្កការលំបាកដល់ខ្ញុំ ដូច្នេះ ខ្ញុំក៏នឹងមិនឱ្យអ្នកបានស្រួលដែរ។ ខ្ញុំនឹងឱ្យអ្នកភ្លក់រសជាតិថាតើការត្រូវបានលួសកាត់ និងបោះបង់ វាមានអារម្មណ៍យ៉ាងណា។ អ្នកប្រព្រឹត្តចំពោះខ្ញុំបែបណា ខ្ញុំនឹងប្រព្រឹត្តចំពោះអ្នកបែបនោះដែរ។ ប្រសិនបើអ្នកមិនឱ្យខ្ញុំបានសុខទេ កុំគិតថាអ្នកនឹងបានសុខឱ្យសោះ!» នៅពេលពួកទទឹងនឹងព្រះគ្រីស្ទប្រព្រឹត្តសេចក្ដីអាក្រក់ ពួកអ្នកដឹកនាំ និងពួកអ្នកធ្វើការមួយចំនួនហៅពួកគេមកនិយាយគ្នា ប្រាប់ពួកគេថាពួកគេត្រូវតែប្រែចិត្ត ហើយអានព្រះបន្ទូលរបស់ព្រះជាម្ចាស់ឱ្យពួកគេស្ដាប់ ដើម្បីជួយ និងគាំទ្រពួកគេ។ ពួកគេមិនត្រឹមតែមិនទទួលយកប៉ុណ្ណោះទេ ប៉ុន្តែពួកគេថែមទាំងបង្កើតពាក្យចចាមអារ៉ាមគ្មានមូលដ្ឋានថា អ្នកដឹកនាំមិនធ្វើកិច្ចការជាក់ស្ដែងអ្វីសោះ ហើយមិនដែលប្រើព្រះបន្ទូលរបស់ព្រះជាម្ចាស់ដើម្បីដោះស្រាយបញ្ហាឡើយ។ តាមពិត អ្នកដឹកនាំទើបតែបានធ្វើកិច្ចការបែបនេះសោះ ប៉ុន្តែពួកគេបែរជាបំភ្លៃការពិត និងមួលបង្កាច់បុគ្គលដែលជួយពួកគេទៅវិញ។ តើនេះមិនមែនជាភាពកាចសាហាវទេឬ? ទាំងបើកភ្នែកធំៗ មនុស្សអាក្រក់ និងពួកទទឹងនឹងព្រះគ្រីស្ទទាំងនេះ អះអាងថាអ្វីៗដែលវិជ្ជមានជាអ្វីៗដែលអវិជ្ជមាន ថាទង្វើខុសឆ្គង កំហុស អំពើទុច្ចរិត និងទង្វើដ៏ព្យាបាទរបស់ពួកគេ គឺជាអ្វីៗដែលវិជ្ជមានដែលស្របតាមសេចក្ដីពិត។ ទោះបីជាពួកគេប្រព្រឹត្តកំហុសធំប៉ុនណាខណៈពេលបំពេញភារកិច្ចរបស់ពួកគេក៏ដោយ ទោះបីជាពួកគេបង្កការខូចខាតដល់កិច្ចការរបស់ពួកជំនុំច្រើនប៉ុនណាក៏ដោយ ក៏ពួកគេមិនទទួលស្គាល់ ឬចាត់ទុកវាជារឿងសំខាន់ទាល់តែសោះ។ នៅពេលពួកគេនិយាយពីរឿងនេះ ពួកគេនិយាយបន្ធូរបន្ថយ និងរំលងរឿងនេះ។ បុគ្គលដែលលួសកាត់ពួកគេដោយសារតែរឿងនេះ ក្លាយជាអ្នកមានបាបនៅក្នុងក្រសែភ្នែករបស់ពួកគេ ហើយបែរជាក្លាយជាគោលដៅនៃការរិះគន់ទៅវិញ។ តើនេះមិនមែនជាការបំភ្លៃសថាខ្មៅទេឬ? ពួកទទឹងនឹងព្រះគ្រីស្ទមួយចំនួនថែមទាំងធ្វើការចោទប្រកាន់បកវិញដែលមិនពិត នៅពេលពួកគេត្រូវបានអ្នកដឹកនាំ ឬអ្នកធ្វើការលួសកាត់ ដោយនិយាយថា៖ «ទោះបីជាពួកយើងជាបងប្អូនប្រុសស្រីប្រព្រឹត្តកំហុសអ្វីក៏ដោយ គឺសុទ្ធតែបណ្ដាលមកពីភាពល្ងង់ខ្លៅ និងមកពីពួកអ្នកដឹកនាំ និងពួកអ្នកធ្វើការមិនបានបំពេញកិច្ចការឱ្យបានល្អ។ ប្រសិនបើពួកអ្នកដឹកនាំ និងពួកអ្នកធ្វើការដឹងពីរបៀបបំពេញកិច្ចការរបស់ពួកគេ ផ្ដល់ការក្រើនរំឭកដល់ពួកយើងបានទាន់ពេលវេលា និងគ្រប់គ្រងរឿងរ៉ាវបានល្អ នោះតើការខាតបង់ដល់ដំណាក់របស់ព្រះជាម្ចាស់មិនត្រូវបានកាត់បន្ថយទេឬ? ដូច្នេះ មិនថាពួកយើងប្រព្រឹត្តកំហុសអ្វីនោះទេ ក៏ពួកអ្នកដឹកនាំ និងពួកអ្នកធ្វើការជាអ្នកទទួលខុសត្រូវទាំងស្រុង ហើយគួរតែទទួលខុសត្រូវធំធេងបំផុត»។ តើនេះមិនមែនជាការចោទប្រកាន់បកវិញដែលមិនពិតទេឬ? ការចោទប្រកាន់បកវិញដែលមិនពិតទាំងនេះ គឺហៅថាការបំភ្លៃសថាខ្មៅ និងជាទម្រង់នៃការសងសឹកមួយ។

ពួកទទឹងនឹងព្រះគ្រីស្ទមាននិស្ស័យកាចសាហាវក្រៃលែង។ ប្រសិនបើអ្នកព្យាយាមលួសកាត់ពួកគេ ឬលាតត្រដាងពួកគេ ពួកគេនឹងស្អប់អ្នក ហើយខាំអ្នកជាប់មិនលែង ហាក់ដូចជាពួកគេជាពស់ពិសអ៊ីចឹង។ អ្នកនឹងមិនអាចរលាស់ពួកគេចេញបានឡើយ ទោះបីជាអ្នកខំប្រឹងយ៉ាងណាក៏ដោយ។ នៅពេលដែលអ្នកជួបប្រទះពួកទទឹងនឹងព្រះគ្រីស្ទបែបនេះ តើអ្នករាល់គ្នាមានអារម្មណ៍ភ័យខ្លាចដែរឬទេ? មនុស្សខ្លះពិតជាភ័យខ្លាច ហើយនិយាយថា «ខ្ញុំមិនហ៊ានលួសកាត់ពួកគេទេ។ ពួកគេកាចសាហាវណាស់ ដូចជាពស់ពិសអ៊ីចឹង ហើយប្រសិនបើពួកគេរុំខ្ញុំជាប់ ខ្ញុំមុខជាចប់មិនខាន»។ តើនេះជាមនុស្សប្រភេទណា? កម្ពស់របស់ពួកគេនៅតូចពេក ពួកគេជាមនុស្សមិនបានការ ពួកគេមិនមែនជាទាហានដ៏ល្អរបស់ព្រះគ្រីស្ទឡើយ ហើយពួកគេមិនអាចធ្វើបន្ទាល់ថ្វាយព្រះជាម្ចាស់បានទេ។ ដូច្នេះ តើអ្នករាល់គ្នាគួរធ្វើដូចម្ដេច នៅពេលដែលអ្នកជួបប្រទះពួកទទឹងនឹងព្រះគ្រីស្ទបែបនេះ? ប្រសិនបើពួកគេគំរាមកំហែងអ្នក ឬព្យាយាមយកជីវិតរបស់អ្នក តើអ្នកនឹងភ័យខ្លាចដែរឬទេ? នៅក្នុងស្ថានភាពបែបនេះ អ្នកត្រូវតែរួបរួមគ្នាជាមួយបងប្អូនប្រុសស្រីរបស់អ្នកជាបន្ទាន់ ហើយក្រោកឈរឡើង ស៊ើបអង្កេត ប្រមូលភស្តុតាង និងលាតត្រដាងពួកទទឹងនឹងព្រះគ្រីស្ទ រហូតទាល់តែពួកគេត្រូវបានបោសសម្អាតចេញពីពួកជំនុំ។ នេះគឺជាការដោះស្រាយបញ្ហាយ៉ាងហ្មត់ចត់។ នៅពេលអ្នករកឃើញអ្នកទទឹងនឹងព្រះគ្រីស្ទម្នាក់ ហើយកំណត់អត្តសញ្ញាណយ៉ាងច្បាស់ថា គេមានលក្ខណៈជាមនុស្សអាក្រក់ និងអាចធ្វើបាប ហើយសងសឹកអ្នកដទៃ សូមកុំរង់ចាំរហូតដល់គេប្រព្រឹត្តសេចក្ដីអាក្រក់ និងប្រមូលភស្តុតាងបានសិន មុននឹងចាត់ការគេឡើយ។ ការធ្វើបែបនេះគឺអសកម្ម ហើយវានឹងបណ្ដាលឱ្យមានការខាតបង់ខ្លះៗរួចបាត់ទៅហើយ។ យកល្អ នៅពេលពួកទទឹងនឹងព្រះគ្រីស្ទបង្ហាញថាពួកគេមានលក្ខណៈជាមនុស្សអាក្រក់ ហើយបញ្ចេញឱ្យឃើញនិស្ស័យដ៏ពិសពុល និងព្យាបាទរបស់ពួកគេ ហើយពួកគេរៀបនឹងធ្វើសកម្មភាព ត្រូវតែចាត់ការ ដោះស្រាយ បោសសម្អាតពួកគេចេញ និងបណ្ដេញពួកគេចេញ។ នេះគឺជាវិធីសាស្ត្រដែលសមហេតុផលបំផុត។ មនុស្សមួយចំនួនខ្លាចការសងសឹកពីពួកទទឹងនឹងព្រះគ្រីស្ទ ហើយពួកគេមិនហ៊ានលាតត្រដាងពួកទទឹងនឹងព្រះគ្រីស្ទទាំងនោះឡើយ។ តើនេះមិនមែនជាភាពល្ងង់ខ្លៅទេឬ? អ្នកមិនអាចការពារផលប្រយោជន៍នៃដំណាក់របស់ព្រះជាម្ចាស់បានទេ ដែលនេះបង្ហាញយ៉ាងច្បាស់ថា អ្នកមិនស្មោះត្រង់ចំពោះព្រះជាម្ចាស់ឡើយ។ អ្នកខ្លាចថាអ្នកទទឹងនឹងព្រះគ្រីស្ទអាចនឹងរកឃើញចំណុចខ្សោយដើម្បីសងសឹកអ្នក តើមានបញ្ហាអ្វីទៅ? តើអាចទេថាអ្នកមិនទុកចិត្តលើសេចក្ដីសុចរិតរបស់ព្រះជាម្ចាស់? តើអ្នកមិនដឹងទេឬថា សេចក្ដីពិតសោយរាជ្យនៅក្នុងដំណាក់របស់ព្រះជាម្ចាស់? ទោះបីជាអ្នកទទឹងនឹងព្រះគ្រីស្ទអាចចាប់កំហុសពីបញ្ហាមួយចំនួននៃសេចក្ដីពុករលួយនៅក្នុងអ្នក ហើយធ្វើវាឱ្យក្លាយជារឿងធំដុំក៏ដោយ ក៏អ្នកមិនគួរភ័យខ្លាចដែរ។ នៅក្នុងដំណាក់របស់ព្រះជាម្ចាស់ បញ្ហាត្រូវបានចាត់ចែងដោយផ្អែកលើគោលការណ៍សេចក្ដីពិត។ ការប្រព្រឹត្តអំពើរំលង មិនមែនមានន័យថាបុគ្គលនោះជាមនុស្សអាក្រក់ឡើយ។ ដំណាក់របស់ព្រះជាម្ចាស់មិនដែលចាត់ការនរណាម្នាក់ ដោយសារតែការបញ្ចេញឱ្យឃើញសេចក្ដីពុករលួយមួយពេល ឬអំពើរំលងម្ដងម្កាលនោះទេ។ ដំណាក់របស់ព្រះជាម្ចាស់ចាត់ការពួកទទឹងនឹងព្រះគ្រីស្ទ និងមនុស្សអាក្រក់ទាំងនោះ ដែលបង្កការរំខាន និងប្រព្រឹត្តអំពើអាក្រក់ជានិច្ច ហើយដែលមិនទទួលយកសេចក្ដីពិតសូម្បីតែបន្តិចសោះ។ ដំណាក់របស់ព្រះជាម្ចាស់នឹងមិនប្រឹព្រឹត្តអយុត្តិធម៌ចំពោះមនុស្សល្អឡើយ។ ដំណាក់របស់ព្រះជាម្ចាស់ប្រព្រឹត្តចំពោះមនុស្សគ្រប់គ្នាដោយយុត្តិធម៌។ ទោះបីជាអ្នកដឹកនាំក្លែងក្លាយ ឬពួកទទឹងនឹងព្រះគ្រីស្ទចោទប្រកាន់មនុស្សល្អខុសក៏ដោយ ក៏ដំណាក់របស់ព្រះជាម្ចាស់នឹងផ្ដល់ភាពយុត្តិធម៌ដល់ពួកគេវិញដែរ។ ពួកជំនុំនឹងមិនបោសសម្អាតចេញ ឬចាត់ការមនុស្សល្អដែលអាចលាតត្រដាងពួកទទឹងនឹងព្រះគ្រីស្ទ និងមានស្មារតីយុត្តិធម៌ជាដាច់ខាត។ មនុស្សតែងតែខ្លាចថាពួកទទឹងនឹងព្រះគ្រីស្ទនឹងរកឃើញចំណុចខ្សោយដើម្បីសងសឹកពួកគេ។ ប៉ុន្តែ តើអ្នកមិនខ្លាចការប្រមាថព្រះជាម្ចាស់ ហើយរងការស្អប់ខ្ពើម និងបដិសេធពីទ្រង់ទេឬ? ប្រសិនបើអ្នកខ្លាចអ្នកទទឹងនឹងព្រះគ្រីស្ទរកឃើញចំណុចខ្សោយដើម្បីសងសឹកអ្នក ហេតុអ្វីមិនចាប់យកភស្តុតាងនៃអំពើអាក្រក់របស់អ្នកទទឹងនឹងព្រះគ្រីស្ទនោះ ដើម្បីរាយការណ៍ និងលាតត្រដាងគេទៅ? តាមរយៈការធ្វើបែបនេះ អ្នកនឹងទទួលបានការពេញចិត្ត និងការគាំទ្រពីរាស្ដ្ររើសតាំងរបស់ព្រះជាម្ចាស់ ហើយសំខាន់បំផុតនោះ ព្រះជាម្ចាស់នឹងនឹកចាំពីអំពើល្អ និងទង្វើដ៏យុត្តិធម៌របស់អ្នក។ ដូច្នេះ ហេតុអ្វីមិនធ្វើបែបនេះទៅ? រាស្ដ្ររើសតាំងរបស់ព្រះជាម្ចាស់ គួរតែចងចាំការផ្ទុកផ្ដាក់របស់ព្រះជាម្ចាស់នៅក្នុងចិត្តជានិច្ច។ ជម្រះមនុស្សអាក្រក់ និងពួកទទឹងនឹងព្រះគ្រីស្ទចេញ គឺជាការប្រយុទ្ធដ៏សំខាន់បំផុតនៅក្នុងសមរភូមិប្រឆាំងនឹងសាតាំង។ ប្រសិនបើឈ្នះការប្រយុទ្ធនេះ វានឹងក្លាយជាទីបន្ទាល់របស់អ្នកឈ្នះ។ ការប្រយុទ្ធប្រឆាំងនឹងពួកសាតាំង និងពួកអារក្សកំណាច គឺជាទីបន្ទាល់តាមរយៈបទពិសោធដែលរាស្ដ្ររើសតាំងរបស់ព្រះជាម្ចាស់គួរតែមាន។ វាគឺជាតថភាពនៃសេចក្ដីពិតដែលអ្នកឈ្នះត្រូវតែមាន។ ព្រះជាម្ចាស់បានប្រទានសេចក្ដីពិតជាច្រើនដល់មនុស្ស បានដឹកនាំអ្នកអស់រយៈពេលជាយូរមកហើយ និងបានផ្គត់ផ្គង់ជាច្រើនដល់អ្នក ក្នុងគោលបំណងឱ្យអ្នកធ្វើបន្ទាល់ និងការពារកិច្ចការរបស់ពួកជំនុំ។ ប៉ុន្តែលទ្ធផលគឺ នៅពេលដែលមនុស្សអាក្រក់ និងពួកទទឹងនឹងព្រះគ្រីស្ទប្រព្រឹត្តអំពើអាក្រក់ និងរំខានដល់កិច្ចការរបស់ពួកជំនុំ អ្នកបែរជាកំសាក និងដកខ្លួនថយ ដោយរត់បាតជើងសព្រាតទៅវិញ។ អ្នកគឺជាមនុស្សមិនបានការ។ អ្នកមិនអាចយកឈ្នះពួកសាតាំងបានទេ អ្នកមិនបានធ្វើបន្ទាល់ឡើយ ហើយព្រះជាម្ចាស់ស្អប់ខ្ពើមអ្នក។ នៅក្នុងគ្រាដ៏សំខាន់នេះ អ្នកត្រូវតែក្រោកឈរឡើង ហើយធ្វើសង្គ្រាមប្រឆាំងនឹងពួកសាតាំង លាតត្រដាងអំពើអាក្រក់របស់ពួកទទឹងនឹងព្រះគ្រីស្ទ ថ្កោលទោស និងដាក់បណ្ដាសាពួកគេ ធ្វើឱ្យពួកគេគ្មានកន្លែងលាក់ខ្លួន និងជម្រះពួកគេចេញពីពួកជំនុំ។ មានតែការធ្វើបែបនេះទេ ទើបអាចចាត់ទុកថាជាការទទួលបានជ័យជម្នះលើពួកសាតាំង និងបញ្ចប់វាសនារបស់ពួកគេបាន។ អ្នកគឺជាម្នាក់នៃរាស្ដ្ររើសតាំងរបស់ព្រះជាម្ចាស់ ជាអ្នកដើរតាមព្រះជាម្ចាស់។ អ្នកមិនអាចខ្លាចបញ្ហាប្រឈមបានឡើយ អ្នកត្រូវតែអនុវត្តស្របតាមគោលការណ៍សេចក្ដីពិត។ នេះហើយគឺជាអត្ថន័យនៃការធ្វើជាអ្នកឈ្នះ។ ប្រសិនបើអ្នកខ្លាចបញ្ហាប្រឈម ហើយធ្វើការសម្រុះសម្រួល ដោយសារតែអ្នកខ្លាចការសងសឹកពីមនុស្សអាក្រក់ ឬពួកទទឹងនឹងព្រះគ្រីស្ទ នោះអ្នកមិនមែនជាអ្នកដើរតាមព្រះជាម្ចាស់ទេ ហើយអ្នកក៏មិនមែនជារាស្ដ្ររើសតាំងរបស់ព្រះជាម្ចាស់ដែរ។ អ្នកគឺជាមនុស្សមិនបានការ ដែលអន់ជាងអ្នកបម្រើការទៅទៀត។ មនុស្សកំសាកមួយចំនួនអាចនឹងនិយាយថា៖ «ពួកទទឹងនឹងព្រះគ្រីស្ទគួរឱ្យខ្លាចណាស់ ពួកគេអាចធ្វើអ្វីៗគ្រប់យ៉ាងបាន។ ចុះបើពួកគេសងសឹកខ្ញុំ តើគិតយ៉ាងម៉េចទៅ?» នេះគឺជាពាក្យសម្ដីច្របូកច្របល់ហើយ។ ប្រសិនបើអ្នកខ្លាចការសងសឹកពីពួកទទឹងនឹងព្រះគ្រីស្ទ តើសេចក្ដីជំនឿរបស់អ្នកលើព្រះជាម្ចាស់នៅឯណាទៅ? តើព្រះជាម្ចាស់មិនបានថែរក្សាអ្នកអស់រយៈពេលជាច្រើនឆ្នាំក្នុងជីវិតរបស់អ្នកទេឬ? តើពួកទទឹងនឹងព្រះគ្រីស្ទមិនស្ថិតនៅក្នុងព្រះហស្តរបស់ព្រះជាម្ចាស់ដែរទេឬ? ប្រសិនបើព្រះជាម្ចាស់មិនអនុញ្ញាតទេ តើពួកគេអាចធ្វើអ្វីដល់អ្នកបានទៅ? លើសពីនេះទៅទៀត ទោះបីជាពួកទទឹងនឹងព្រះគ្រីស្ទអាក្រក់យ៉ាងណាក៏ដោយ តើពួកគេពិតជាអាចធ្វើអ្វីបានទៅ? តើវាមិនងាយស្រួលពេកទេឬសម្រាប់រាស្ដ្ររើសតាំងរបស់ព្រះជាម្ចាស់ក្នុងការរួបរួមគ្នា លាតត្រដាង និងចាត់ការពួកគេនោះ? ដូច្នេះ ហេតុអ្វីត្រូវខ្លាចពួកទទឹងនឹងព្រះគ្រីស្ទ? មនុស្សបែបនេះគឺជាមនុស្សមិនបានការ ហើយមិនស័ក្ដិសមនឹងដើរតាមព្រះជាម្ចាស់ឡើយ។ ត្រឡប់ទៅផ្ទះវិញទៅ ចិញ្ចឹមកូនៗរបស់អ្នក និងរស់នៅក្នុងជីវិតរបស់អ្នកចុះ។ នៅពេលប្រឈមមុខនឹងពួកទទឹងនឹងព្រះគ្រីស្ទដែលបង្កការរំខានដល់កិច្ចការរបស់ពួកជំនុំ និងធ្វើបាបរាស្ដ្ររើសតាំងរបស់ព្រះជាម្ចាស់ តើរាស្ដ្ររើសតាំងរបស់ព្រះជាម្ចាស់គួរឆ្លើយតបចំពោះអំពើអាក្រក់របស់ពួកគេយ៉ាងដូចម្ដេច? តើអស់អ្នកដែលដើរតាមព្រះជាម្ចាស់គួរប្រកាន់ខ្ជាប់នូវទីបន្ទាល់របស់ខ្លួនយ៉ាងដូចម្ដេច? តើពួកគេគួរប្រយុទ្ធប្រឆាំងនឹងកម្លាំងរបស់សាតាំង និងពួកទទឹងនឹងព្រះគ្រីស្ទដោយរបៀបណា? ថាតើអ្នកចុះចូល និងស្មោះត្រង់ចំពោះព្រះជាម្ចាស់ ឬឈរអោបដៃមើល ហើយក្បត់ព្រះជាម្ចាស់ នឹងត្រូវបានបើកសម្ដែងយ៉ាងពេញលេញ នៅពេលពួកទទឹងនឹងព្រះគ្រីស្ទរំខាន ប្រព្រឹត្តអាក្រក់ និងប្រឆាំងនឹងព្រះជាម្ចាស់។ ប្រសិនបើអ្នកមិនមែនជាអ្នកដែលចុះចូលនឹងព្រះជាម្ចាស់ និងស្មោះត្រង់ចំពោះទ្រង់ទេ នោះអ្នកគឺជាមនុស្សដែលក្បត់ទ្រង់ហើយ។ គ្មានជម្រើសផ្សេងឡើយ។ មនុស្សច្របូកច្របល់មួយចំនួន និងអស់អ្នកដែលខ្វះការញែកដឹង ជ្រើសរើសយកជំហរកណ្ដាល ហើយក្លាយជាអ្នកដែលមិនហ៊ានរើសខាង។ នៅក្នុងព្រះនេត្ររបស់ព្រះជាម្ចាស់ មនុស្សទាំងនេះខ្វះភាពស្មោះត្រង់ចំពោះព្រះជាម្ចាស់ ហើយគឺជាអ្នកក្បត់ទ្រង់។ មនុស្សច្របូកច្របល់មួយចំនួន ដោយសារតែភាពកំសាករបស់ពួកគេ ពួកគេខ្លាចការធ្វើបាបរបស់ពួកទទឹងនឹងព្រះគ្រីស្ទ ហើយនៅក្នុងចិត្តរបស់ពួកគេ ពួកគេសួរមិនឈប់ថា៖ «តើខ្ញុំត្រូវធ្វើដូចម្ដេចទៅ?» នេះមិនមែនជាសំណួរដែលអ្នកគួរសួរឡើយ។ តើអ្នកគួរធ្វើអ្វី? (បំពេញភារកិច្ចរបស់យើងរៀងៗខ្លួន លាតត្រដាងអំពើអាក្រក់របស់ពួកទទឹងនឹងព្រះគ្រីស្ទឱ្យបានពេញលេញ ធ្វើឱ្យបងប្អូនប្រុសស្រីរបស់យើងអាចរៀនពីរបៀបអនុវត្តការញែកដឹង និងបដិសេធពួកទទឹងនឹងព្រះគ្រីស្ទ។ ពួកយើងមិនគួរខ្វល់ខ្វាយពីសុវត្ថិភាពផ្ទាល់ខ្លួនរបស់យើងឡើយ។ រឿងសំខាន់បំផុតដែលពួកយើងត្រូវគិតគូរ គឺរបៀបបំពេញភារកិច្ចរបស់យើង នៅពេលមនុស្សអាក្រក់រំខានដល់កិច្ចការរបស់ពួកជំនុំ។) ចុះបើវាប៉ះពាល់ដល់គ្រួសាររបស់អ្នកវិញ? (ពួកយើងគួរតែបំពេញភារកិច្ចរបស់យើងដោយមិនស្ទាក់ស្ទើរ។ ពួកយើងមិនគួរបោះបង់ភារកិច្ចរបស់យើង ឬមិនអាចប្រកាន់ខ្ជាប់នូវទីបន្ទាល់របស់យើង ដោយសារតែមនោសញ្ចេតនាបារម្ភពីសុវត្ថិភាពគ្រួសាររបស់យើងឡើយ។) ត្រូវហើយ។ ជាដំបូង អ្នកត្រូវតែប្រកាន់ខ្ជាប់នូវទីបន្ទាល់របស់អ្នក ហើយប្រយុទ្ធប្រឆាំងនឹងពួកទទឹងនឹងព្រះគ្រីស្ទ និងមនុស្សអាក្រក់រហូតដល់ទីបញ្ចប់ ដោយធ្វើឱ្យពួកគេគ្មានកន្លែងឈរនៅក្នុងដំណាក់របស់ព្រះជាម្ចាស់។ ប្រសិនបើពួកគេស្ម័គ្រចិត្តធ្វើការដោយកម្លាំង ចូរឱ្យពួកគេធ្វើដូច្នេះស្របតាមបទប្បញ្ញត្តិទៅចុះ និងធ្វើអ្វីក៏ដោយដែលពួកគេអាចធ្វើបាន។ ប្រសិនបើពួកគេមិនស្ម័គ្រចិត្តធ្វើការដោយកម្លាំងទេ នោះមនុស្សគ្រប់គ្នាត្រូវតែរួបរួមគ្នា និងបណ្ដេញពួកគេចេញ ដើម្បីកុំឱ្យពួកគេអាចបង្អាក់ រំខាន ឬបំផ្លាញកិច្ចការរបស់ពួកជំនុំនៅក្នុងដំណាក់របស់ព្រះជាម្ចាស់បាន។ នេះគឺជារឿងដំបូងដែលអ្នកគួរធ្វើ និងជាទីបន្ទាល់ដែលអ្នកគួរប្រកាន់ខ្ជាប់។ លើសពីនេះទៅទៀត អ្នកត្រូវយល់ថា គ្រួសាររបស់អ្នក និងជីវិតរបស់អ្នក សុទ្ធតែស្ថិតនៅក្នុងព្រះហស្តរបស់ព្រះជាម្ចាស់ ហើយសាតាំងមិនហ៊ានធ្វើអ្វីផ្ដេសផ្ដាសឡើយ។ ព្រះជាម្ចាស់បានមានព្រះបន្ទូលថា៖ «បើគ្មានការអនុញ្ញាតរបស់ព្រះជាម្ចាស់ទេ នោះសាតាំងនឹងមានការលំបាកក្នុងការប៉ះពាល់សូម្បីតែទឹកមួយដំណក់ ឬខ្សាច់មួយគ្រាប់នៅលើដី។ បើគ្មានការអនុញ្ញាតរបស់ព្រះជាម្ចាស់ទេ សាតាំងមិនមានសូម្បីតែសេរីភាពក្នុងការរំកិលសូម្បីតែសត្វស្រមោចនៅលើដីផង កុំថាឡើយមនុស្សជាតិ ដែលព្រះជាម្ចាស់បានបង្កើតនោះ»។ តើអ្នកអាចជឿលើព្រះបន្ទូលទាំងនេះដល់កម្រិតណា? ការប្រយុទ្ធប្រឆាំងនឹងពួកទទឹងនឹងព្រះគ្រីស្ទ និងមនុស្សអាក្រក់ បញ្ចេញឱ្យឃើញពីទំហំនៃសេចក្ដីជំនឿរបស់អ្នក។ ប្រសិនបើអ្នកមានជំនឿពិតប្រាកដលើព្រះជាម្ចាស់ នោះអ្នកមានសេចក្ដីជំនឿពិតប្រាកដហើយ។ ប្រសិនបើអ្នកមានការជឿលើព្រះជាម្ចាស់តែបន្តិចបន្តួច ហើយជំនឿនោះមានភាពស្រពេចស្រពិល និងគ្មានខ្លឹមសារ នោះអ្នកមិនមានសេចក្ដីជំនឿពិតប្រាកដឡើយ។ ប្រសិនបើអ្នកមិនជឿថា ព្រះជាម្ចាស់អាចមានអធិបតេយ្យភាពលើអ្វីៗទាំងអស់នេះ ហើយថាសាតាំងស្ថិតក្រោមការត្រួតត្រារបស់ព្រះជាម្ចាស់ទេ ហើយអ្នកនៅតែខ្លាចពួកទទឹងនឹងព្រះគ្រីស្ទ និងមនុស្សអាក្រក់ អាចទ្រាំឱ្យពួកគេប្រព្រឹត្តអាក្រក់នៅក្នុងពួកជំនុំ ទ្រាំឱ្យពួកគេរំខាន និងបំផ្លាញកិច្ចការរបស់ពួកជំនុំ ហើយអាចធ្វើការសម្រុះសម្រួលជាមួយសាតាំង ឬអង្វរសុំភាពមេត្តាករុណាពីវាដើម្បីការពារខ្លួនអ្នក ដោយមិនហ៊ានក្រោកឈរឡើង និងប្រយុទ្ធប្រឆាំងនឹងពួកគេ ហើយអ្នកបានក្លាយជាអ្នករត់ចោលជួរ ជាមនុស្សផ្គាប់ចិត្តអ្នកដទៃ និងជាអ្នកឈរមើល នោះអ្នកខ្វះជំនឿពិតប្រាកដលើព្រះជាម្ចាស់ហើយ។ ជំនឿរបស់អ្នកលើព្រះជាម្ចាស់ក្លាយជារឿងដែលត្រូវចោទសួរ ដែលធ្វើឱ្យជំនឿរបស់អ្នកគួរឱ្យអាណិតខ្លាំងណាស់! នៅពេលអ្នកឃើញពួកទទឹងនឹងព្រះគ្រីស្ទ និងមនុស្សអាក្រក់បង្កការរំខាន និងការបង្អាក់នៅក្នុងដំណាក់របស់ព្រះជាម្ចាស់ ប៉ុន្តែនៅព្រងើយកន្តើយ។ នៅពេលអ្នកក្បត់ផលប្រយោជន៍នៃដំណាក់របស់ព្រះជាម្ចាស់ និងផលប្រយោជន៍នៃរាស្ដ្ររើសតាំងរបស់ទ្រង់ ដើម្បីការពារជីវិតផ្ទាល់ខ្លួនរបស់អ្នក គ្រួសាររបស់អ្នក និងផលប្រយោជន៍ផ្ទាល់ខ្លួនរបស់អ្នកទាំងអស់ នោះអ្នកក្លាយជាជនក្បត់ ជាយូដាសហើយ។ នេះគឺជារឿងច្បាស់ក្រឡែត។ ពួកយើងឧស្សាហ៍ប្រកបគ្នា និងវែកញែកអំពីពួកទទឹងនឹងព្រះគ្រីស្ទ និងមនុស្សអាក្រក់ ដោយពិភាក្សាពីរបៀបញែកដឹង និងស្គាល់ពួកគេ ក្នុងគោលបំណងប្រកបគ្នាឱ្យបានច្បាស់លាស់អំពីសេចក្ដីពិត និងផ្ដល់ឱ្យមនុស្សនូវការញែកដឹងប្រឆាំងនឹងមនុស្សអាក្រក់ និងពួកទទឹងនឹងព្រះគ្រីស្ទ ដើម្បីឱ្យពួកគេអាចលាតត្រដាងអ្នកទាំងនោះបាន។ តាមរបៀបនេះ រាស្ដ្ររើសតាំងរបស់ព្រះជាម្ចាស់នឹងលែងត្រូវពួកទទឹងនឹងព្រះគ្រីស្ទបំភាន់ ឬរំខានទៀតហើយ ហើយពួកគេអាចរំដោះខ្លួនចេញពីឥទ្ធិពល និងចំណងរបស់សាតាំងបាន។ ទោះជាយ៉ាងនេះក្ដី មនុស្សមួយចំនួននៅតែមានទស្សនវិជ្ជាសម្រាប់ការប្រព្រឹត្តក្នុងលោកីយ៍នៅក្នុងចិត្តរបស់ពួកគេដដែល។ ពួកគេមិនព្យាយាមញែកដឹងពីមនុស្សអាក្រក់ និងពួកទទឹងនឹងព្រះគ្រីស្ទឡើយ ផ្ទុយទៅវិញ ពួកគេដើរតួជាមនុស្សផ្គាប់ចិត្តអ្នកដទៃ។ ពួកគេមិនប្រយុទ្ធប្រឆាំងនឹងពួកទទឹងនឹងព្រះគ្រីស្ទ មិនកំណត់ព្រំដែនឱ្យបានច្បាស់លាស់ជាមួយពួកទទឹងនឹងព្រះគ្រីស្ទឡើយ ហើយជ្រើសរើសយកវិធីសាស្ត្រកណ្ដាលនិយមដែលបន្ធូរបន្ថយ ដើម្បីការពារផលប្រយោជន៍ផ្ទាល់ខ្លួនរបស់ពួកគេ។ ពួកគេបណ្ដោយឱ្យពួកអារក្សទាំងនេះ ពោលគឺមនុស្សអាក្រក់ និងពួកទទឹងនឹងព្រះគ្រីស្ទទាំងនេះ បន្តនៅក្នុងដំណាក់របស់ព្រះជាម្ចាស់ ដែលនាំអន្តរាយមកដាក់ខ្លួនដោយការចិញ្ចឹមពួកអារក្ស។ ពួកគេអនុញ្ញាតឱ្យពួកអារក្សទាំងនេះរំខានដល់កិច្ចការរបស់ពួកជំនុំ និងរំខានបងប្អូនប្រុសស្រីមិនឱ្យបំពេញភារកិច្ចរបស់ពួកគេយ៉ាងគឃ្លើន។ តើមនុស្សបែបនេះដើរតួជាអ្វី? ពួកគេក្លាយជាខែលសម្រាប់ពួកទទឹងនឹងព្រះគ្រីស្ទ និងជាអ្នកសមគំនិតរបស់ពួកទទឹងនឹងព្រះគ្រីស្ទ។ ទោះបីជាអ្នកអាចនឹងមិនធ្វើរឿងដូចគ្នានឹងពួកទទឹងនឹងព្រះគ្រីស្ទ ឬប្រព្រឹត្តអំពើអាក្រក់ដូចគ្នាក៏ដោយ ក៏អ្នកមានចំណែកនៅក្នុងអំពើអាក្រក់របស់ពួកគេដែរ ពោលគឺអ្នកត្រូវបានថ្កោលទោសហើយ។ អ្នកអត់ឱន និងផ្ដល់ជម្រកដល់ពួកទទឹងនឹងព្រះគ្រីស្ទ ដោយអនុញ្ញាតឱ្យពួកគេបង្កមហន្តរាយនៅជុំវិញអ្នក ដោយមិនចាត់វិធានការ ឬធ្វើអ្វីសោះ។ តើអ្នកមិនមានចំណែកនៅក្នុងអំពើអាក្រក់របស់ពួកទទឹងនឹងព្រះគ្រីស្ទទេឬ? នេះហើយជាមូលហេតុដែលអ្នកដឹកនាំក្លែងក្លាយ និងមនុស្សផ្គាប់ចិត្តអ្នកដទៃមួយចំនួន ក្លាយជាអ្នកសមគំនិតរបស់ពួកទទឹងនឹងព្រះគ្រីស្ទ។ អ្នកណាក៏ដោយដែលឃើញពួកទទឹងនឹងព្រះគ្រីស្ទរំខានដល់កិច្ចការរបស់ពួកជំនុំ ប៉ុន្តែមិនលាតត្រដាងពួកគេ ឬមិនកំណត់ព្រំដែនឱ្យបានច្បាស់លាស់ជាមួយពួកគេទេ នោះក្លាយជាបរិវារ និងជាអ្នកសមគំនិតរបស់ពួកគេហើយ។ ពួកគេខ្វះការចុះចូល និងភាពស្មោះត្រង់ចំពោះព្រះជាម្ចាស់។ នៅក្នុងពេលវេលាដ៏សំខាន់នៃសមរភូមិរវាងព្រះជាម្ចាស់ និងសាតាំង ពួកគេឈរនៅខាងសាតាំង ការពារពួកទទឹងនឹងព្រះគ្រីស្ទ និងក្បត់ព្រះជាម្ចាស់។ មនុស្សបែបនេះគឺគួរឱ្យស្អប់ខ្ពើមណាស់ចំពោះព្រះជាម្ចាស់។

នៅពេលពួកទទឹងនឹងព្រះគ្រីស្ទជួបប្រទះនឹងការត្រូវបានលួសកាត់ ពួកគេច្រើនតែបង្ហាញការទាស់ទទឹងយ៉ាងខ្លាំង ហើយបន្ទាប់មក ពួកគេចាប់ផ្ដើមព្យាយាមអស់ពីសមត្ថភាពដើម្បីប្រកែកការពារខ្លួនឯង ព្រមទាំងប្រើល្បិចកល និងវោហារសព្ទដើម្បីបំភាន់មនុស្ស។ នេះគឺជារឿងទូទៅណាស់។ ការបង្ហាញចេញរបស់ពួកទទឹងនឹងព្រះគ្រីស្ទដែលបដិសេធមិនទទួលយកសេចក្ដីពិត លាតត្រដាងទាំងស្រុងនូវធម្មជាតិបែបសាតាំងរបស់ពួកគេ ដែលស្អប់ និងស្អប់ខ្ពើមសេចក្ដីពិត។ ពួកគេគឺជាពូជអម្បូររបស់សាតាំងសុទ្ធសាធ។ មិនថាពួកទទឹងនឹងព្រះគ្រីស្ទធ្វើអ្វីនោះទេ ក៏និស្ស័យ និងសារជាតិរបស់ពួកគេត្រូវបានលាតត្រដាងឱ្យឃើញច្បាស់ដែរ។ ជាពិសេសនៅក្នុងដំណាក់របស់ព្រះជាម្ចាស់ អ្វីគ្រប់យ៉ាងដែលពួកគេធ្វើ គឺផ្ទុយនឹងសេចក្ដីពិត ត្រូវបានព្រះជាម្ចាស់ថ្កោលទោស ហើយជាអំពើអាក្រក់ដែលទាល់ទទឹងនឹងព្រះជាម្ចាស់ ហើយរឿងទាំងអស់នេះដែលពួកគេធ្វើ បានបញ្ជាក់យ៉ាងពេញលេញថា ពួកទទឹងនឹងព្រះគ្រីស្ទគឺជាពួកសាតាំង និងពួកអារក្សកំណាច។ ហេតុដូច្នេះហើយ នៅពេលនិយាយដល់ការត្រូវបានលួសកាត់ ពួកគេដាច់ខាតមិនទទួលយកវាតាមរបៀបដែលអនុលោមតាម និងស្ម័គ្រចិត្តដោយក្ដីរីករាយឡើយ។ ផ្ទុយទៅវិញ បន្ថែមពីលើការទាស់ទទឹង និងការប្រឆាំង ពួកគេក៏ស្អប់ការលួសកាត់ ស្អប់អស់អ្នកដែលលួសកាត់ពួកគេ ហើយស្អប់អស់អ្នកដែលលាតត្រដាងសារជាតិធម្មជាតិរបស់ពួកគេ និងអ្នកដែលលាតត្រដាងអំពើអាក្រក់របស់ពួកគេផងដែរ។ ពួកទទឹងនឹងព្រះគ្រីស្ទគិតថា អ្នកណាក៏ដោយដែលលាតត្រដាងពួកគេ គឺគ្រាន់តែចង់ធ្វើឱ្យពួកគេលំបាកប៉ុណ្ណោះ ដូច្នេះ ពួកគេប្រកួតប្រជែង ហើយតយុទ្ធនឹងអ្នកណាដែលលាតត្រដាងពួកគេ។ ដោយសារតែធម្មជាតិបែបនេះរបស់ពួកទទឹងនឹងព្រះគ្រីស្ទ ពួកគេនឹងមិនដែលមានចិត្តល្អចំពោះអ្នកណាដែលលួសកាត់ពួកគេឡើយ ហើយពួកគេក៏មិនអត់ឱន ឬទ្រាំនឹងអ្នកដែលធ្វើបែបនេះដែរ ពួកគេរឹតតែមិនមានអារម្មណ៍ដឹងគុណ ឬសរសើរអ្នកណាដែលធ្វើបែបនេះទៅទៀត។ ផ្ទុយទៅវិញ ប្រសិនបើនរណាម្នាក់លួសកាត់ពួកគេ ហើយធ្វើឱ្យពួកគេបាត់បង់សេចក្ដីថ្លៃថ្នូរ និងមុខមាត់ ពួកគេនឹងលាក់ទុកសេចក្ដីស្អប់ចំពោះបុគ្គលនេះនៅក្នុងចិត្តរបស់ពួកគេ ហើយនឹងចង់រកឱកាសដើម្បីសងសឹកអ្នកទាំងនោះ។ ពួកគេមានសេចក្ដីស្អប់ចំពោះអ្នកដទៃខ្លាំងណាស់! នេះហើយគឺជាអ្វីដែលពួកគេគិត ហើយពួកគេនឹងនិយាយដោយចំហនៅចំពោះមុខអ្នកដទៃថា៖ «ថ្ងៃនេះអ្នកបានលួសកាត់ខ្ញុំ ចាំមើលចុះ ឥឡូវនេះគំនុំរបស់យើងត្រូវបានកត់ត្រាទុកហើយ។ អ្នកដើរផ្លូវរបស់អ្នក ហើយខ្ញុំដើរផ្លូវរបស់ខ្ញុំ ប៉ុន្តែខ្ញុំស្បថថាខ្ញុំនឹងសងសឹកឱ្យបាន! ប្រសិនបើអ្នកសារភាពកំហុសរបស់អ្នកចំពោះខ្ញុំ ឱនក្បាលចំពោះខ្ញុំ ឬលុតជង្គង់អង្វរខ្ញុំ ខ្ញុំនឹងអភ័យទោសឱ្យអ្នក បើមិនដូច្នេះទេ ខ្ញុំនឹងមិនលើកលែងឱ្យដាច់ខាត!» មិនថាពួកទទឹងនឹងព្រះគ្រីស្ទនិយាយ ឬធ្វើអ្វីក៏ដោយ ក៏ពួកគេមិនដែលចាត់ទុកការលួសកាត់ដោយចិត្តស្មោះសររបស់នរណាម្នាក់ ឬជំនួយដ៏ស្មោះសររបស់នរណាម្នាក់ ថាជាការមកដល់នៃសេចក្ដីស្រឡាញ់ និងសេចក្ដីសង្គ្រោះរបស់ព្រះជាម្ចាស់ឡើយ។ ផ្ទុយទៅវិញ ពួកគេចាត់ទុកវាថាជាសញ្ញានៃការអាម៉ាស់មុខ និងជាពេលដែលពួកគេត្រូវគេធ្វើឱ្យខ្មាសអៀនបំផុត។ នេះបង្ហាញថា ពួកទទឹងនឹងព្រះគ្រីស្ទមិនទទួលយកសេចក្ដីពិតទាល់តែសោះ ថានិស្ស័យរបស់ពួកគេគឺជាការស្អប់ខ្ពើម និងស្អប់សេចក្ដីពិត។ តើអ្នករាល់គ្នាធ្លាប់ជួបមនុស្សអាក្រក់ ឬពួកទទឹងនឹងព្រះគ្រីស្ទណា ដែលសងសឹកអ្នកដទៃដោយសារតែពួកគេត្រូវបានលួសកាត់ដែរឬទេ? (ធ្លាប់។) តើពួកគេសងសឹកដោយរបៀបណា? តើមធ្យោបាយសងសឹករបស់ពួកគេគួរឱ្យខ្លាចដែរឬទេ? (មែនហើយ វាគួរឱ្យខ្លាចណាស់។ ខ្ញុំធ្លាប់ជួបអាទទឹងនឹងព្រះគ្រីស្ទម្នាក់ដែលបានប្រព្រឹត្តអំពើអាក្រក់មួយចំនួននៅក្នុងពួកជំនុំ ហើយបន្ទាប់មក ក្រោយពីអ្នកដឹកនាំពួកជំនុំបានលាតត្រដាងឥរិយាបថរបស់គាត់ គាត់ក៏ចាប់ផ្ដើមផ្សព្វផ្សាយពាក្យចចាមអារ៉ាមគ្មានមូលដ្ឋាននៅក្នុងពួកជំនុំ ដោយនិយាយថាអ្នកដឹកនាំម្នាក់នេះមិនបានធ្វើកិច្ចការជាក់ស្ដែងអ្វីទេ ហើយថាអ្នកដឹកនាំម្នាក់នោះនិយាយពាក្យពេចន៍ និងគោលលទ្ធិដើម្បីទាក់ទាញមនុស្សឱ្យមកចំពោះគាត់។ ក្រោយមក នៅពេលពួកយើងទៅលាតត្រដាងអាទទឹងនឹងព្រះគ្រីស្ទនេះ ដំបូងឡើយគាត់អាចបន្លំខ្លួនឯងបាន ប៉ុន្តែនៅពេលពួកយើងបន្តលាតត្រដាងគាត់ គាត់ក៏បានគំរាមកំហែងពួកយើង ដោយនិយាយថា៖ «នៅខាងក្រោយផ្ទះរបស់ខ្ញុំមានប៉ុស្តិ៍ប៉ូលិស ពួកគេឧស្សាហ៍មកផ្ទះរបស់ខ្ញុំ»។ អត្ថន័យរបស់គាត់គឺថា ប្រសិនបើពួកយើងលាតត្រដាងគាត់ម្ដងទៀត គាត់នឹងរាយការណ៍ប្រាប់ប៉ូលិសពីពួកយើង។ ភាពកាចសាហាវរបស់គាត់ត្រូវបានបើកសម្ដែង។) (ខ្ញុំធ្លាប់ជួបប្រទះអាទទឹងនឹងព្រះគ្រីស្ទម្នាក់។ បងស្រីម្នាក់បានសរសេរសំបុត្ររាយការណ៍ពីគាត់ ហើយនៅពេលគាត់បានឃើញសំបុត្រនេះ ស្របពេលនោះក៏មានស្ថានការណ៍គ្រោះថ្នាក់មួយបានកើតឡើងនៅកន្លែងដែលបងស្រីនេះរស់នៅ ដូច្នេះ គាត់ក៏ប្រមូលអ្នករួមការងារសំខាន់ៗទាំងអស់នៃពួកជំនុំ ហើយនិយាយថា៖ «ហេតុអ្វីបានជាស្ថានការណ៍គ្រោះថ្នាក់ស្រាប់តែកើតឡើងនៅកន្លែងដែលបងស្រីនេះរស់នៅ បន្ទាប់ពីនាងបានសរសេរសំបុត្ររាយការណ៍ពីខ្ញុំអ៊ីចឹង? ព្រះជាម្ចាស់ប្រាកដជាមិនធ្វើកិច្ចការឥតប្រយោជន៍ទេ ប្រហែលជាទ្រង់នឹងបើកសម្ដែងនរណាម្នាក់ហើយ!» បន្ទាប់មក អាទទឹងនឹងព្រះគ្រីស្ទនេះបាននិយាយរឿងអុជអាលមួយចំនួន ដែលនាំឱ្យមនុស្សគ្រប់គ្នាចោទប្រកាន់បងស្រីនោះ ដោយជឿថានាងមានបញ្ហា។ នៅទីបញ្ចប់ បងស្រីនេះត្រូវបានដកហូតតំណែង និងបញ្ជូនចេញទៅ ហើយសំបុត្ររបស់នាងត្រូវបានគេទុកចោលមួយឡែក មិនត្រូវបានដោះស្រាយឡើយ។ ក្រោយមក ពួកយើងបានប្រៀបធៀបអ្វីដែលអាទទឹងនឹងព្រះគ្រីស្ទនោះបាននិយាយតាំងពីដើមរហូតដល់ចប់ ហើយបានរកឃើញថាគាត់បាននិយាយរឿងផ្សេងៗគ្នាប្រាប់ពួកយើងម្នាក់ៗ។ ពួកយើងបានឃើញថា គាត់ពិតជាអាក្រក់ និងបោកបញ្ឆោតយ៉ាងខ្លាំង។ នៅទីបំផុត ពួកយើងបានវែកញែកពីគាត់តាមរយៈការប្រកបគ្នា ហើយបញ្ហានេះត្រូវបានដោះស្រាយយ៉ាងយុត្តិធម៌។) ឥឡូវនេះ វាត្រូវបានបញ្ជាក់ហើយថា ពួកទទឹងនឹងព្រះគ្រីស្ទទាំងអស់សុទ្ធតែជាមនុស្សអាក្រក់ ហើយដរាបណាមនុស្សអាក្រក់ក្ដោបក្ដាប់អំណាច ពួកគេទាំងអស់សុទ្ធតែជាពួកទទឹងនឹងព្រះគ្រីស្ទ។

នៅពេលពួកទទឹងនឹងព្រះគ្រីស្ទកំពុងបង្កការរំខាននៅក្នុងពួកជំនុំ តើវាជារឿងល្អ ឬក៏ជារឿងអាក្រក់? (វាជារឿងអាក្រក់។) តើវាអាក្រក់តាមរបៀបណា? តើព្រះជាម្ចាស់បានប្រព្រឹត្តកំហុសឬ? តើព្រះជាម្ចាស់មិនបានតាមទតមើលឱ្យដិតដល់ ហើយបណ្ដោយឱ្យពួកទទឹងនឹងព្រះគ្រីស្ទជ្រៀតចូលក្នុងដំណាក់របស់ទ្រង់ឬ? (មិនមែនទេ។) ចុះតើមានរឿងអ្វីកំពុងកើតឡើងទៅ? (ព្រះជាម្ចាស់អនុញ្ញាតឱ្យពួកទទឹងនឹងព្រះគ្រីស្ទជ្រៀតចូលក្នុងពួកជំនុំ ដើម្បីឱ្យពួកយើងរីកចម្រើនក្នុងកាញែកដឹង រៀនពីរបៀបមើលធ្លុះដល់សារជាតិធម្មជាតិរបស់ពួកគេ មិនបណ្ដោយឱ្យសាតាំងបោកបញ្ឆោតពួកយើងម្ដងទៀតជាដាច់ខាត ហើយអាចប្រកាន់ខ្ជាប់នូវទីបន្ទាល់របស់ពួកយើងថ្វាយព្រះជាម្ចាស់។ នេះគឺជាសេចក្ដីសង្គ្រោះរបស់ព្រះជាម្ចាស់សម្រាប់ពួកយើង។) ពួកយើងតែងតែនិយាយអំពីថាតើសាតាំងទុច្ចរិត កាចសាហាវ និងព្យាបាទប៉ុនណា ថាសាតាំងស្អប់ខ្ពើម និងស្អប់សេចក្ដីពិត ប៉ុន្តែតើអ្នកអាចមើលឃើញរឿងនេះដែរឬទេ? តើអ្នកអាចមើលឃើញអ្វីដែលសាតាំងធ្វើនៅក្នុងពិភពខាងវិញ្ញាណដែរឬទេ? របៀបដែលវានិយាយ និងប្រព្រឹត្ត អាកប្បកិរិយារបស់វាយ៉ាងណាចំពោះសេចក្ដីពិត និងព្រះជាម្ចាស់ សេចក្ដីទុច្ចរិតរបស់វាស្ថិតនៅត្រង់ណា អ្នកមិនអាចមើលឃើញរឿងទាំងនេះណាមួយឡើយ។ ដូច្នេះ មិនថាពួកយើងនិយាយថាសាតាំងទុច្ចរិត ថាវាទាស់ទទឹងនឹងព្រះជាម្ចាស់ ហើយថាវាស្អប់ខ្ពើមសេចក្ដីពិតយ៉ាងណាក៏ដោយ ក៏នៅក្នុងគំនិតរបស់អ្នក នេះគ្រាន់តែជាសេចក្ដីថ្លែងមួយប៉ុណ្ណោះ។ វាមិនមានរូបភាពពិតប្រាកដចំពោះរឿងនេះឡើយ។ វាគ្មានខ្លឹមសារពេក ហើយវាមិនជាក់ស្ដែងទេ។ វាមិនអាចបម្រើជាឯកសារយោងជាក់ស្ដែងបានឡើយ។ ប៉ុន្តែនៅពេលនរណាម្នាក់បានទាក់ទងជាមួយអាទទឹងនឹងព្រះគ្រីស្ទ គេមើលឃើញនិស្ស័យទុច្ចរិត កាចសាហាវរបស់សាតាំង និងសារជាតិរបស់វាក្នុងការស្អប់ខ្ពើមសេចក្ដីពិតកាន់តែច្បាស់ឡើងបន្តិច ហើយការយល់ដឹងរបស់ពួកគេអំពីសាតាំងគឺកាន់តែស៊ីជម្រៅ និងជាក់ស្ដែងបន្តិច។ បើគ្មានតួអង្គ និងឧទាហរណ៍ពិតប្រាកដទាំងនេះសម្រាប់ឱ្យមនុស្សទាក់ទង និងមើលឃើញទេ នោះអ្វីដែលហៅថាការយល់ដឹងរបស់ពួកគេអំពីសេចក្ដីពិត នឹងមានភាពមិនច្បាស់លាស់ គ្មានខ្លឹមសារ និងមិនជាក់ស្ដែងឡើយ។ ប៉ុន្តែនៅពេលមនុស្សទាក់ទងយ៉ាងពិតប្រាកដជាមួយពួកទទឹងនឹងព្រះគ្រីស្ទ និងមនុស្សអាក្រក់ទាំងនេះ ពួកគេអាចមើលឃើញពីរបៀបដែលអ្នកទាំងនោះប្រព្រឹត្តសេចក្ដីអាក្រក់ និងទាស់ទទឹងនឹងព្រះជាម្ចាស់ ហើយពួកគេអាចកំណត់អត្តសញ្ញាណសារជាតិធម្មជាតិរបស់សាតាំងបាន។ ពួកគេមើលឃើញថា មនុស្សអាក្រក់ និងពួកទទឹងនឹងព្រះគ្រីស្ទទាំងនេះ គឺជាសាតាំងដែលចាប់ជាតិមកវិញ ថាពួកគេគឺជាពួកសាតាំងរស់ ជាពួកអារក្សរស់។ ការទាក់ទងជាមួយពួកទទឹងនឹងព្រះគ្រីស្ទ និងមនុស្សអាក្រក់ អាចមានឥទ្ធិពលបែបនេះ។ នៅពេលសាតាំងចាប់ជាតិមកវិញជាមនុស្សអាក្រក់ ឬអាទទឹងនឹងព្រះគ្រីស្ទ សមត្ថភាពនៃរូបកាយសាច់ឈាមរបស់វាមានត្រឹមតែប៉ុណ្ណឹងទេ ប៉ុន្តែវានៅតែអាចធ្វើរឿងអាក្រក់ជាច្រើន បង្កបញ្ហាជាច្រើន ហើយពិតជាទុច្ចរិត និងពិសពុលយ៉ាងខ្លាំងនៅក្នុងអំពើរបស់វា។ ហេតុដូច្នេះហើយ សេចក្ដីអាក្រក់ដែលសាតាំងដែលនៅក្នុងពិភពខាងវិញ្ញាណធ្វើ ត្រូវតែធំធេងជាងសេចក្ដីអាក្រក់ដែលមនុស្សអាក្រក់ និងពួកទទឹងនឹងព្រះគ្រីស្ទទាំងអស់ដែលរស់នៅក្នុងសាច់ឈាមបានធ្វើរួមបញ្ចូលគ្នា ដល់ទៅមួយរយ ឬមួយពាន់ដង។ ដូច្នេះ មេរៀនដែលមនុស្សរៀនសូត្រតាមរយៈការទាក់ទងជាមួយមនុស្សអាក្រក់ និងពួកទទឹងនឹងព្រះគ្រីស្ទ គឺជាជំនួយដ៏ធំធេងដល់ពួកគេក្នុងការអភិវឌ្ឍការញែកដឹង និងការមើលឃើញមុខមាត់របស់សាតាំងយ៉ាងច្បាស់។ រឿងទាំងនេះអាចឱ្យមនុស្សរៀនញែកដឹងថា តើអ្វីជាអ្វីៗដែលវិជ្ជមាន និងអ្វីជាអ្វីៗដែលអវិជ្ជមាន អ្វីដែលព្រះជាម្ចាស់ស្អប់ខ្ពើម និងអ្វីដែលទ្រង់គាប់ព្រះហឫទ័យ អ្វីជាសេចក្ដីពិត និងអ្វីជាទស្សនៈខុសទំនង អ្វីជាយុត្តិធម៌ និងអ្វីជាសេចក្ដីទុច្ចរិត តើព្រះជាម្ចាស់ស្អប់អ្វីឱ្យប្រាកដ និងទ្រង់ស្រឡាញ់អ្វីឱ្យប្រាកដ ហើយតើមនុស្សប្រភេទណាដែលព្រះជាម្ចាស់បដិសេធ និងជម្រុះចោល ហើយមនុស្សប្រភេទណាដែលទ្រង់សព្វព្រះហឫទ័យ និងឈ្នះបានមកវិញ។ វាគ្មានប្រយោជន៍ទេក្នុងការព្យាយាមយល់ពីសំណួរទាំងនេះតាមរយៈគោលលទ្ធិតែមួយមុខនោះ។ មនុស្សម្នាក់ត្រូវតែឆ្លងកាត់រឿងជាច្រើន ជាពិសេសការបំភាន់ និងការរំខានរបស់មនុស្សអាក្រក់ និងពួកទទឹងនឹងព្រះគ្រីស្ទ។ លុះត្រាតែមនុស្សម្នាក់មានការញែកដឹងពិតប្រាកដ ទើបគេអាចយល់ពីសេចក្ដីពិតដ៏ច្រើនទាំងនេះ ហើយឈានទៅដល់ការយល់ដឹងកាន់តែស៊ីជម្រៅ និងកាន់តែជាក់ស្ដែងអំពីអ្វីដែលព្រះជាម្ចាស់តម្រូវ និងអ្វីដែលទ្រង់ចង់ឈ្នះបានមកវិញ។ តើនេះមិននាំឱ្យមានការយល់ដឹងកាន់តែច្បាស់អំពីបំណងព្រះហឫទ័យរបស់ព្រះជាម្ចាស់ទេឬ? តើវាមិនអាចធ្វើឱ្យអ្នកកាន់តែប្រាកដថា ព្រះជាម្ចាស់គឺជាសេចក្ដីពិត និងជាអង្គដែលគួរឱ្យស្រឡាញ់បំផុតទេឬ? (អាចមែន។) ព្រះជាម្ចាស់ឱ្យមនុស្សរៀនសូត្រមេរៀន និងអភិវឌ្ឍការញែកដឹងនៅក្នុងអំឡុងពេលនៃការឆ្លងកាត់រឿងរ៉ាវនានា ហើយទ្រង់ក៏ប្រាកដជាកំពុងបណ្ដុះបណ្ដាលមនុស្សផងដែរ ខណៈពេលដែលទ្រង់ក៏កំពុងបើកសម្ដែងមនុស្សគ្រប់ប្រភេទផងដែរ។ នៅពេលមនុស្សមួយចំនួនជួបប្រទះនឹងមនុស្សអាក្រក់ ឬអាទទឹងនឹងព្រះគ្រីស្ទ ពួកគេមិនហ៊ានលាតត្រដាង ឬកំណត់អត្តសញ្ញាណអ្នកទាំងនោះឡើយ ហើយពួកគេក៏មិនហ៊ានទាក់ទងជាមួយអ្នកទាំងនោះដែរ។ ពួកគេភ័យខ្លាច ហើយគ្រាន់តែព្យាយាមគេចចេញពីអ្នកទាំងនោះ ហាក់ដូចជាពួកគេបានឃើញសត្វពស់ពិសអ៊ីចឹង។ មនុស្សបែបនេះគឺកំសាកពេកមិនអាចរៀនសូត្រមេរៀនបានឡើយ ហើយពួកគេនឹងមិនអភិវឌ្ឍការញែកដឹងនោះទេ។ មនុស្សមួយចំនួនដែលជួបប្រទះនឹងមនុស្សអាក្រក់ ឬអាទទឹងនឹងព្រះគ្រីស្ទ មិនយកចិត្តទុកដាក់ក្នុងការរៀនសូត្រមេរៀន ឬទទួលបានការញែកដឹងឡើយ។ ពួកគេបណ្ដោយឱ្យភាពឆាប់ច្រឡោតនាំមុខក្នុងការប្រព្រឹត្តចំពោះអ្នកទាំងនោះ ហើយនៅពេលដែលដល់ពេលត្រូវលាតត្រដាង និងកំណត់អត្តសញ្ញាណអាទទឹងនឹងព្រះគ្រីស្ទ ពួកគេមិនអាចមានប្រយោជន៍ ឬធ្វើអ្វីដែលជាក់ស្ដែងបានឡើយ។ មនុស្សមួយចំនួនឃើញអាទទឹងនឹងព្រះគ្រីស្ទធ្វើសេចក្ដីអាក្រក់យ៉ាងច្រើនសន្ធឹកសន្ធាប់ ហើយពួកគេមានអារម្មណ៍ស្អប់ខ្ពើមរឿងនេះនៅក្នុងចិត្ត ប៉ុន្តែពួកគេមានអារម្មណ៍ថា ពួកគេមិនអាចធ្វើអ្វីបានទាល់តែសោះចំពោះរឿងនេះ ថាពួកគេទាល់តម្រិះហើយ។ ជាលទ្ធផល ពួកគេត្រូវបានអាទទឹងនឹងព្រះគ្រីស្ទនោះលេងសើចតាមតែអំពើចិត្ត ហើយពួកគេបន្តទ្រាំនឹងរឿងនេះ ព្រមទាំងបណ្ដោយតាមវា។ ពួកគេបណ្ដោយឱ្យអាទទឹងនឹងព្រះគ្រីស្ទនោះប្រព្រឹត្តយ៉ាងគឃ្លើន និងរំខានដល់កិច្ចការនៃពួកជំនុំ ហើយពួកគេមិនរាយការណ៍ ឬលាតត្រដាងអាទទឹងនឹងព្រះគ្រីស្ទនោះឡើយ។ ពួកគេបានបរាជ័យក្នុងការទទួលខុសត្រូវ និងភារកិច្ចរបស់ពួកគេក្នុងនាមជាមនុស្ស។ សរុបមក នៅពេលមនុស្សអាក្រក់ និងពួកទទឹងនឹងព្រះគ្រីស្ទបង្កការបំផ្លិចបំផ្លាញ និងធ្វើតាមតែចិត្តចង់ ការណ៍នេះបើកសម្ដែងមនុស្សគ្រប់ប្រភេទ ហើយជាការពិតណាស់ វាក៏បម្រើជាការបណ្ដុះបណ្ដាលដល់អស់អ្នកដែលដេញតាមសេចក្ដីពិត និងមានស្មារតីយុត្តិធម៌ផងដែរ ដោយអាចឱ្យពួកគេរីកចម្រើនក្នុងការញែកដឹង និងការយល់ដឹង រៀនសូត្រអ្វីមួយ និងយល់ពីបំណងព្រះហឫទ័យរបស់ព្រះជាម្ចាស់ពីរឿងនេះ។ តើបំណងព្រះហឫទ័យមួយណាខ្លះរបស់ព្រះជាម្ចាស់ដែលពួកគេបានយល់? ពួកគេត្រូវបានធ្វើឱ្យមើលឃើញថា ព្រះជាម្ចាស់មិនសង្គ្រោះពួកទទឹងនឹងព្រះគ្រីស្ទទេ ប៉ុន្តែគ្រាន់តែប្រើពួកគេឱ្យបម្រើការប៉ុណ្ណោះ ហើយថានៅពេលពួកទទឹងនឹងព្រះគ្រីស្ទបានបម្រើការរួចរាល់ ព្រះជាម្ចាស់បើកសម្ដែង និងជម្រុះពួកគេចោល ហើយនៅទីបំផុត ទ្រង់ដាក់ទោសពួកគេ ដ្បិតពួកគេគឺជាមនុស្សអាក្រក់ និងគឺជាកម្មសិទ្ធិសាតាំង។ អស់អ្នកដែលព្រះជាម្ចាស់សង្គ្រោះ គឺជាក្រុមមនុស្សដែលទោះបីជាពួកគេមាននិស្ស័យពុករលួយក៏ដោយ ក៏ពួកគេស្រឡាញ់អ្វីៗដែលវិជ្ជមាន និងទទួលស្គាល់ថាព្រះជាម្ចាស់គឺជាសេចក្ដីពិត ហើយចុះចូលនឹងអធិបតេយ្យភាព និងការរៀបចំរបស់ទ្រង់ ហើយជាអ្នកដែលទោះបីជាបានប្រព្រឹត្តអំពើរំលងក៏ដោយ ក៏អាចប្រែចិត្តពិតប្រាកដបានដែរ។ មនុស្សទាំងនេះអាចទទួលយកការត្រូវបានលួសកាត់ ការត្រូវបានជំនុំជម្រះ និងវាយផ្ចាល ហើយលើសពីនេះទៅទៀត ពួកគេអាចប្រព្រឹត្តចំពោះវាបានយ៉ាងត្រឹមត្រូវ នៅពេលអ្នកដទៃលាតត្រដាងពួកគេ ឬចង្អុលបង្ហាញពីបញ្ហារបស់ពួកគេ។ អស់អ្នកដែលមិនថាព្រះជាម្ចាស់បំពេញកិច្ចការយ៉ាងណានោះទេក៏អាចទទួលយក និងចុះចូលចំពោះវា ហើយរៀនសូត្រអ្វីមួយពីវាបាន នោះគឺជាក្រុមមនុស្សដែលដើរតាមព្រះជាម្ចាស់យ៉ាងពិតប្រាកដ ដកបទពិសោធកិច្ចការរបស់ទ្រង់ ហើយត្រូវឈ្នះបានមកវិញដោយទ្រង់។

នេះគឺជាការបញ្ចប់នៃការប្រកបគ្នារបស់យើងអំពីការបង្ហាញចេញនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការត្រូវបានលួសកាត់។ ពេលក្រោយ អ្នករាល់គ្នាអាចស្វែងរកឧទាហរណ៍មួយចំនួនដែលអ្នករាល់គ្នាបានឃើញ ឬឆ្លងកាត់ដោយផ្ទាល់ ហើយវែកញែក និងប្រកបគ្នាអំពីឧទាហរណ៍ទាំងនោះដោយផ្អែកលើសារជាតិរបស់វា ដើម្បីឱ្យបងប្អូនប្រុសស្រីអាចទទួលបានការញែកដឹង។ តើគោលដៅនៃការដែលពួកគេទទួលបានការញែកដឹងគឺជាអ្វី? វាគឺដើម្បីអាចឱ្យមនុស្សកាន់តែច្រើនបដិសេធពួកទទឹងនឹងព្រះគ្រីស្ទ ដើម្បីរារាំង និងរឹតត្បិតអំពើអាក្រក់របស់ពួកគេនៅក្នុងពួកជំនុំ និងទប់ស្កាត់ពួកគេមិនឱ្យបង្កការបង្អាក់ និងការរំខាននៅក្នុងពួកជំនុំ និងកន្លែងសំខាន់ៗដែលមនុស្សបំពេញភារកិច្ច ឬបង្កការខាតបង់ណាមួយដល់កិច្ចការនៃពួកជំនុំ។ នេះត្រូវបានហៅថា ការដាក់ខ្នោះពួកទទឹងនឹងព្រះគ្រីស្ទ និងមនុស្សអាក្រក់។ ទោះបីជាពួកទទឹងនឹងព្រះគ្រីស្ទភាគច្រើនមិនបានវិនិច្ឆ័យព្រះជាម្ចាស់ជាសាធារណៈ ឬទាស់ទទឹងនឹងព្រះជាម្ចាស់នៅក្នុងពួកជំនុំក៏ដោយ ក៏ពួកគេលួចប្រព្រឹត្តសេចក្ដីអាក្រក់យ៉ាងច្រើនដោយសម្ងាត់ដែរ។ ពួកគេរំខានដល់ជីវិតពួកជំនុំ ហើយពួកគេរារាំង និងរំខានដល់អ្នកដឹកនាំ និងអ្នកធ្វើការដែលកំពុងប្រកបគ្នាអំពីសេចក្ដីពិត និងប្រព្រឹត្តស្របតាមគោលការណ៍។ ពួកគេនិយាយពាក្យសម្ដីដោយមិនគិត និងធ្វើការវិនិច្ឆ័យតាមតែអំពើចិត្តអំពីកិច្ចការនៃដំណាក់របស់ព្រះជាម្ចាស់។ ពួកគេថែមទាំងថ្កោលទោសអ្នកដឹកនាំ និងអ្នកធ្វើការ បំភាន់រាស្ដ្ររើសតាំងរបស់ព្រះជាម្ចាស់ និងបង្កការរំខានដល់កិច្ចការនៃពួកជំនុំទៀតផង ដែលប៉ះពាល់ដល់លទ្ធផលនៃរាស្ដ្ររើសតាំងរបស់ព្រះជាម្ចាស់ក្នុងការបំពេញភារកិច្ចរបស់ពួកគេ។ នេះគឺជាសេចក្ដីអាក្រក់ដ៏ធំធេងនៃការរំខានដល់កិច្ចការរបស់ព្រះជាម្ចាស់។ រាស្ដ្ររើសតាំងរបស់ព្រះជាម្ចាស់ទាំងអស់គួរតែដឹងថា សេចក្ដីអាក្រក់ដែលពួកទទឹងនឹងព្រះគ្រីស្ទធ្វើ គឺជាសេចក្ដីអាក្រក់ដ៏ធំធេង ជាសេចក្ដីអាក្រក់ដ៏គួរឱ្យស្អប់ខ្ពើមដែលហួសប្រោសលោះបាន។ ហេតុដូច្នេះហើយ ពួកទទឹងនឹងព្រះគ្រីស្ទតែងតែជាមុខសញ្ញានៃការដាក់ខ្នោះ និងការរឹតត្បិតនៅក្នុងដំណាក់របស់ព្រះជាម្ចាស់។ ពួកទទឹងនឹងព្រះគ្រីស្ទត្រូវតែត្រូវបានបណ្ដេញចេញពីពួកជំនុំ នេះគឺស្របតាមបំណងព្រះហឫទ័យរបស់ព្រះជាម្ចាស់។ ប្រសិនបើពួកទទឹងនឹងព្រះគ្រីស្ទត្រូវបានអនុញ្ញាតឱ្យធ្វើតាមតែចិត្តចង់ និងតាមអំពើចិត្តនៅក្នុងពួកជំនុំ ឱ្យស្រែកពាក្យស្លាក និងអំណះអំណាងណាមួយដែលពួកគេចង់ធ្វើដើម្បីគ្រប់គ្រង និងគំរាមកំហែង ឬបំភាន់ និងដឹកនាំបងប្អូនប្រុសស្រីទៅខុសផ្លូវ ហើយអ្នកដឹកនាំ និងអ្នកធ្វើការធ្វើមិនអើពើចំពោះរឿងនេះ និងមិនចាត់វិធានការ ហើយមិនហ៊ានលាតត្រដាង ឬរឹតត្បិតពួកទទឹងនឹងព្រះគ្រីស្ទដោយសារតែខ្លាចប្រមាថដល់ពួកគេ ហើយរឿងនេះបណ្ដាលឱ្យបងប្អូនប្រុសស្រីនៃពួកជំនុំនោះត្រូវបានពួកទទឹងនឹងព្រះគ្រីស្ទលេងសើច និងរំខានតាមតែអំពើចិត្ត នោះអ្នកដឹកនាំនៃពួកជំនុំនោះគឺជាមនុស្សផ្គាប់ចិត្តអ្នកដទៃ ពួកគេគឺជាសំរាមដែលគួរតែត្រូវបានជម្រុះចោល។ ប្រសិនបើអ្នកដឹកនាំនៃពួកជំនុំមានការញែកដឹងអំពីពួកទទឹងនឹងព្រះគ្រីស្ទ និងមនុស្សអាក្រក់ ហើយពួកគេអាចឱ្យរាស្ដ្ររើសតាំងរបស់ព្រះជាម្ចាស់ក្រោកឈរឡើង និងលាតត្រដាងអ្នកទាំងនោះ និងបោសសម្អាតពួកអារក្សចេញ ដើម្បីការពារកិច្ចការនៃដំណាក់របស់ព្រះជាម្ចាស់ នោះការណ៍នេះនឹងធ្វើឱ្យពួកអារក្ស និងសាតាំងអាម៉ាស់ ហើយវាក៏នឹងបំពេញតាមបំណងព្រះហឫទ័យរបស់ព្រះជាម្ចាស់ផងដែរ។ អ្នកដឹកនាំនៃពួកជំនុំនេះ គឺជាអ្នកដឹកនាំដែលត្រូវតាមស្ដង់ដា និងមានតថភាពនៃសេចក្ដីពិត។ ប្រសិនបើពួកជំនុំមួយកំពុងរងទុក្ខពីការរំខានរបស់អាទទឹងនឹងព្រះគ្រីស្ទ ហើយបន្ទាប់ពីត្រូវបានកំណត់អត្តសញ្ញាណ និងបដិសេធដោយបងប្អូនប្រុសស្រី អាទទឹងនឹងព្រះគ្រីស្ទនោះសងសឹក ជិះជាន់ និងថ្កោលទោសបងប្អូនប្រុសស្រីយ៉ាងឆ្កួតលីលា ប្រសិនបើអ្នកដឹកនាំពួកជំនុំមិនធ្វើអ្វីសោះ ធ្វើមិនដឹងមិនឮ និងព្យាយាមមិនប្រមាថដល់អ្នកណា នោះអ្នកដឹកនាំទាំងនោះគឺជាអ្នកដឹកនាំក្លែងក្លាយហើយ។ ពួកគេគឺជាសំរាម ហើយគួរតែត្រូវបានជម្រុះចោល។ ក្នុងនាមជាអ្នកដឹកនាំពួកជំនុំម្នាក់ ប្រសិនបើគេមិនអាចប្រើសេចក្ដីពិតដើម្បីដោះស្រាយបញ្ហាបានទេ ប្រសិនបើគេមិនអាចកំណត់អត្តសញ្ញាណ ដាក់កំហិត និងចាត់ការពួកទទឹងនឹងព្រះគ្រីស្ទបានទេ ប្រសិនបើពួកគេបណ្ដោយឱ្យពួកទទឹងនឹងព្រះគ្រីស្ទធ្វើតាមតែចិត្តចង់ដោយសេរីនៅក្នុងពួកជំនុំ ឱ្យបង្កព្យុះភ្លៀង ហើយប្រសិនបើពួកគេមិនអាចការពាររាស្ដ្ររើសតាំងរបស់ព្រះជាម្ចាស់ពីការត្រូវបានបំភាន់ មិនអាចការពាររាស្ដ្ររើសតាំងរបស់ព្រះជាម្ចាស់ដើម្បីឱ្យពួកគេអាចបំពេញភារកិច្ចរបស់ខ្លួនបានជាប្រក្រតីទេ ហើយលើសពីនេះទៅទៀត មិនអាចរក្សាវឌ្ឍនភាពជាប្រក្រតីនៃកិច្ចការពួកជំនុំបានទេ នោះអ្នកដឹកនាំនោះគឺជាសំរាម ហើយគួរតែត្រូវបានជម្រុះចោល។ ប្រសិនបើអ្នកដឹកនាំនៃពួកជំនុំមួយខ្លាចក្នុងការលាតត្រដាង លួសកាត់ ដាក់កំហិត និងចាត់វិធានការប្រឆាំងនឹងអាទទឹងនឹងព្រះគ្រីស្ទ ដោយសារតែអាទទឹងនឹងព្រះគ្រីស្ទនោះកាចសាហាវ និងឃោរឃៅ ហើយហេតុនេះ ក៏បណ្ដោយឱ្យអាទទឹងនឹងព្រះគ្រីស្ទនោះបង្កព្យុះភ្លៀងនៅក្នុងពួកជំនុំ ក្លាយជាជនផ្ដាច់ការ ធ្វើអ្វីក៏ដោយតាមតែចិត្តចង់ និងធ្វើឱ្យកិច្ចការភាគច្រើននៃពួកជំនុំគាំងដំណើរការ ធ្វើឱ្យវាជាប់គាំង នោះអ្នកដឹកនាំនៃពួកជំនុំនេះក៏ជាសំរាម ហើយគួរតែត្រូវបានជម្រុះចោលដែរ។ ប្រសិនបើ ដោយសារតែពួកគេខ្លាចការសងសឹក អ្នកដឹកនាំនៃពួកជំនុំមួយមិនដែលមានភាពក្លាហានក្នុងការលាតត្រដាងអាទទឹងនឹងព្រះគ្រីស្ទ ហើយមិនដែលព្យាយាមទប់ស្កាត់អំពើអាក្រក់របស់អាទទឹងនឹងព្រះគ្រីស្ទនោះទេ ដែលនាំឱ្យមានការរារាំង ការរំខាន និងការខូចខាតយ៉ាងធំធេងដល់ជីវិតពួកជំនុំ និងដល់ការចូលទៅក្នុងជីវិតរបស់បងប្អូនប្រុសស្រី នោះអ្នកដឹកនាំនៃពួកជំនុំនេះក៏ជាសំរាម ហើយគួរតែត្រូវបានជម្រុះចោលដែរ។ តើអ្នករាល់គ្នានឹងគាំទ្រការបន្តដឹកនាំរបស់មនុស្សបែបនេះដែរឬទេ? (មិនគាំទ្រទេ។) ដូច្នេះ តើអ្នករាល់គ្នាគួរធ្វើដូចម្ដេចនៅពេលអ្នករាល់គ្នាជួបប្រទះនឹងអ្នកដឹកនាំបែបនេះ? អ្នកគួរតែសួរពួកគេថា៖ «ពួកទទឹងនឹងព្រះគ្រីស្ទប្រព្រឹត្តសេចក្ដីអាក្រក់ដ៏ធំធេងបែបនេះ ពួកគេបង្កព្យុះភ្លៀងនៅក្នុងពួកជំនុំ ពួកគេកំពុងព្យាយាមចូលក្ដោបក្ដាប់ តើអ្នកអាចទប់ស្កាត់ពួកគេបានដែរឬទេ? តើអ្នកមានភាពក្លាហានក្នុងការលាតត្រដាងពួកគេដែរឬទេ? ប្រសិនបើអ្នកមិនហ៊ានចាត់វិធានការប្រឆាំងនឹងពួកគេទេ អ្នកគួរតែលាលែងពីតំណែងទៅ។ អ្នកគួរតែចុះចេញពីតំណែងដោយមិនបង្អង់យូរឡើយ។ ប្រសិនបើអ្នកការពារផលប្រយោជន៍ខាងសាច់ឈាមរបស់អ្នកផ្ទាល់ ហើយប្រគល់បងប្អូនប្រុសស្រីទៅឱ្យពួកទទឹងនឹងព្រះគ្រីស្ទ និងមនុស្សអាក្រក់ ដោយសារតែខ្លាចពួកទទឹងនឹងព្រះគ្រីស្ទ នោះអ្នកគួរតែត្រូវបណ្ដាសាហើយ។ អ្នកមិនស័ក្ដិសមធ្វើជាអ្នកដឹកនាំទេ អ្នកគឺជាសំរាម អ្នកគឺជាមនុស្សស្លាប់!» អ្នកដឹកនាំក្លែងក្លាយបែបនេះគួរតែត្រូវបានលាតត្រដាង និងដកហូតតំណែង។ ពួកគេមិនធ្វើកិច្ចការជាក់ស្ដែងទេ។ ពេលប្រឈមមុខនឹងមនុស្សអាក្រក់ ពួកគេមិនការពារបងប្អូនប្រុសស្រីឡើយ ប៉ុន្តែបែរជាលុតជង្គង់ចំពោះមនុស្សអាក្រក់ និងធ្វើសម្បទានដល់មនុស្សអាក្រក់ទាំងនោះ ហើយអង្វរសុំសេចក្ដីករុណា ដោយអូសបន្លាយអត្ថិភាពដ៏គួរឱ្យអាម៉ាស់។ អ្នកដឹកនាំបែបនេះគឺជាសំរាម។ ពួកគេគឺជាពួកក្បត់ ហើយពួកគេគួរតែត្រូវបានបដិសេធ។

បន្ទាប់មក យើងនឹងប្រកបគ្នាអំពីចំណុចមួយទៀត នោះគឺ របៀបដែលអាកប្បកិរិយារបស់ពួកទទឹងនឹងព្រះគ្រីស្ទចំពោះអនាគត និងវាសនារបស់ពួកគេ ត្រូវបានលាតត្រដាងនៅពេលពួកគេត្រូវបានលួសកាត់។ ពួកទទឹងនឹងព្រះគ្រីស្ទមួយចំនួនដែលធ្វើការនៅក្នុងដំណាក់របស់ព្រះជាម្ចាស់ តាំងចិត្តដោយស្ងៀមស្ងាត់ក្នុងការប្រព្រឹត្តយ៉ាងប្រុងប្រយ័ត្ន ដើម្បីចៀសវាងការធ្វើខុស ការត្រូវបានលួសកាត់ ការធ្វើឱ្យខាងលើខឹង ឬការត្រូវបានអ្នកដឹកនាំរបស់ពួកគេចាប់បានពេលកំពុងធ្វើរឿងអាក្រក់ ហើយពួកគេប្រាកដថាធ្វើឱ្យអ្នកដទៃឃើញនៅពេលពួកគេធ្វើរឿងល្អ។ ក៏ប៉ុន្តែ មិនថាពួកគេប្រុងប្រយ័ត្នយ៉ាងណាក៏ដោយ ដោយសារតែការពិតដែលថា ការជំរុញចិត្ត និងផ្លូវដែលពួកគេដើរគឺមិនត្រឹមត្រូវ ហើយដោយសារពួកគេនិយាយ និងប្រព្រឹត្តដើម្បីតែកេរ្តិ៍ឈ្មោះ លាភសក្ការៈ និងឋានៈ ហើយមិនដែលស្វែងរកសេចក្ដីពិត ពួកគេឧស្សាហ៍បំពានគោលការណ៍ បង្អាក់ និងរំខានដល់កិច្ចការរបស់ពួកជំនុំ ធ្វើជាអ្នកបម្រើសាតាំង ហើយថែមទាំងឧស្សាហ៍ប្រព្រឹត្តអំពើរំលងជាច្រើនទៀតផង។ វាជារឿងទូទៅ និងជារឿងធម្មតាណាស់សម្រាប់មនុស្សបែបនេះ ក្នុងការឧស្សាហ៍បំពានគោលការណ៍ និងប្រព្រឹត្តអំពើរំលង។ ដូច្នេះ ជាការពិតណាស់ វាពិតជាលំបាកណាស់សម្រាប់ពួកគេក្នុងការចៀសវាងការត្រូវបានលួសកាត់។ ពួកគេបានឃើញថា ពួកទទឹងនឹងព្រះគ្រីស្ទមួយចំនួនត្រូវបានបើកសម្ដែង និងជម្រុះចោល ដោយសារតែអ្នកទាំងនោះត្រូវបានលួសកាត់យ៉ាងតឹងរ៉ឹង។ ពួកគេបានឃើញរឿងទាំងនេះដោយផ្ទាល់ភ្នែក។ ហេតុអ្វីបានជាពួកទទឹងនឹងព្រះគ្រីស្ទប្រព្រឹត្តយ៉ាងប្រុងប្រយ័ត្នម្ល៉េះ? ហេតុផលមួយដែលប្រាកដនោះគឺថា ពួកគេខ្លាចត្រូវបានបើកសម្ដែង និងជម្រុះចោល។ ពួកគេគិតថា៖ «ខ្ញុំត្រូវតែប្រុងប្រយ័ត្ន យ៉ាងណាមិញ “ការប្រុងប្រយ័ត្នគឺជាប្រភពនៃសុវត្ថិភាព” ហើយ “មនុស្សល្អ ទើបមានជីវិតសុខសាន្ត”។ ខ្ញុំត្រូវតែធ្វើតាមគោលការណ៍ទាំងនេះ ហើយរំឭកខ្លួនឯងគ្រប់ពេលវេលាដើម្បីចៀសវាងការធ្វើខុស ឬការធ្លាក់ក្នុងបញ្ហា ហើយខ្ញុំត្រូវតែសង្កត់សេចក្ដីពុករលួយ និងចេតនារបស់ខ្ញុំ ហើយមិនត្រូវឱ្យអ្នកណាឃើញឡើយ។ ដរាបណាខ្ញុំមិនធ្វើខុស ហើយអាចតស៊ូរហូតដល់ទីបញ្ចប់ ខ្ញុំនឹងទទួលបានព្រះពរ គេចផុតពីមហន្តរាយ ហើយខ្ញុំនឹងជោគជ័យនៅក្នុងជំនឿរបស់ខ្ញុំលើព្រះជាម្ចាស់!» ពួកគេឧស្សាហ៍ជំរុញខ្លួនឯង លើកទឹកចិត្ត និងជំរុញទឹកចិត្តខ្លួនឯងតាមរបៀបនេះ។ នៅក្នុងជម្រៅចិត្ត ពួកគេជឿថា ប្រសិនបើពួកគេធ្វើខុស ឱកាសរបស់ពួកគេក្នុងការទទួលបានព្រះពរនឹងថយចុះយ៉ាងខ្លាំង។ តើនេះមិនមែនជាការគិតគូរ និងជំនឿដែលកាន់កាប់នៅក្នុងជម្រៅនៃដួងចិត្តរបស់ពួកគេទេឬ? ដោយមិនគិតថាតើការគិតគូរ ឬជំនឿរបស់ពួកទទឹងនឹងព្រះគ្រីស្ទនេះត្រូវ ឬខុសនោះទេ ដោយផ្អែកលើវា តើពួកគេនឹងបារម្ភអំពីអ្វីជាងគេនៅពេលត្រូវបានលួសកាត់? (គឺអនាគត និងវាសនារបស់ពួកគេ។) ពួកគេភ្ជាប់ការត្រូវបានលួសកាត់ទៅនឹងអនាគត និងវាសនារបស់ពួកគេ នេះគឺទាក់ទងនឹងធម្មជាតិដ៏ទុច្ចរិតរបស់ពួកគេ។ ពួកគេគិតក្នុងចិត្តថា៖ «តើខ្ញុំត្រូវបានលួសកាត់បែបនេះ ដោយសារតែខ្ញុំនឹងត្រូវគេជម្រុះចោលឬ? តើដោយសារតែគេលែងត្រូវការខ្ញុំឬ? តើដំណាក់របស់ព្រះជាម្ចាស់នឹងបញ្ឈប់ខ្ញុំមិនឱ្យបំពេញភារកិច្ចនេះឬ? តើខ្ញុំមើលទៅមិនគួរឱ្យទុកចិត្តឬ? តើខ្ញុំនឹងត្រូវជំនួសដោយនរណាម្នាក់ដែលល្អជាងឬ? ប្រសិនបើខ្ញុំត្រូវបានជម្រុះចោល តើខ្ញុំនៅតែអាចទទួលបានព្រះពរដែរឬទេ? តើខ្ញុំនៅតែអាចចូលទៅក្នុងនគរស្ថានសួគ៌បានដែរឬទេ? ស្ដាប់ទៅហាក់ដូចជាការបំពេញភារកិច្ចរបស់ខ្ញុំមិនសូវជាគាប់ចិត្តទេ ដូច្នេះ ខ្ញុំត្រូវតែប្រុងប្រយ័ត្នជាងនេះនៅថ្ងៃមុខ ហើយរៀនស្ដាប់បង្គាប់ និងធ្វើខ្លួនឱ្យបានល្អ ហើយមិនត្រូវបង្កបញ្ហាអ្វីឡើយ។ ខ្ញុំត្រូវតែរៀនអត់ធ្មត់ និងរស់រានមានជីវិតដោយការឱនក្បាលចុះ។ ជារៀងរាល់ថ្ងៃនៅពេលដែលខ្ញុំធ្វើរឿងនានា ខ្ញុំត្រូវតែប្រុងប្រយ័ត្នខ្លាំងបំផុត។ ខ្ញុំមិនអាចធ្វេសប្រហែសបានឡើយ។ ទោះបីជាលើកនេះខ្ញុំបានធ្វេសប្រហែសបញ្ចេញធាតុពិតឱ្យគេដឹង និងត្រូវបានលួសកាត់ក៏ដោយ ក៏ទឹកដមសំឡេងរបស់ពួកគេស្ដាប់ទៅមិនសូវតឹងរ៉ឹងប៉ុន្មានដែរ។ មើលទៅបញ្ហានេះមិនសូវធ្ងន់ធ្ងរទេ ហាក់ដូចជាខ្ញុំនៅមានឱកាស ខ្ញុំនៅតែអាចគេចផុតពីមហន្តរាយ និងទទួលបានព្រះពរ ដូច្នេះ ខ្ញុំគួរតែទទួលយករឿងនេះដោយបន្ទាបខ្លួនទៅចុះ។ វាមិនមែនមានន័យថាខ្ញុំនឹងត្រូវគេដកហូតតំណែងនោះទេ កុំថាឡើយដល់ទៅត្រូវគេជម្រុះចោល ឬបណ្ដេញចេញនោះ ដូច្នេះ ខ្ញុំអាចទទួលយកការត្រូវបានលួសកាត់តាមរបៀបនេះបាន»។ តើនេះជាអាកប្បកិរិយានៃការទទួលយកការត្រូវបានលួសកាត់ដែរឬទេ? តើនេះពិតជាការស្គាល់ពីនិស្ស័យពុករលួយរបស់ខ្លួនមែនឬទេ? តើនេះពិតជាការចង់ប្រែចិត្ត និងកែប្រែខ្លួនជាថ្មីមែនឬទេ? តើនេះពិតជាការប្ដេជ្ញាចិត្តយ៉ាងពិតប្រាកដដើម្បីប្រព្រឹត្តស្របតាមគោលការណ៍មែនឬទេ? អត់ទេ វាមិនមែនឡើយ។ ចុះហេតុអ្វីបានជាពួកគេប្រព្រឹត្តបែបនេះ? គឺដោយសារតែក្ដីសង្ឃឹមដ៏ស្ដួចស្ដើងដែលថា ពួកគេអាចគេចផុតពីមហន្តរាយ និងទទួលបានព្រះពរនោះឯង។ ដរាបណាក្ដីសង្ឃឹមដ៏ស្ដួចស្ដើងនោះនៅតែមាន ពួកគេមិនអាចបញ្ចេញធាតុពិតឱ្យគេដឹងឡើយ ពួកគេមិនអាចលាតត្រដាងពីអត្តសញ្ញាណពិតរបស់ពួកគេបានទេ ពួកគេមិនអាចប្រាប់អ្នកដទៃពីអ្វីដែលស្ថិតនៅក្នុងជម្រៅចិត្តរបស់ពួកគេបានឡើយ ហើយពួកគេមិនអាចឱ្យអ្នកដទៃដឹងពីគំនុំដែលពួកគេលាក់ទុកនៅក្នុងចិត្តបានទេ។ ពួកគេត្រូវតែលាក់បាំងរឿងទាំងនេះ ពួកគេត្រូវតែលាក់កន្ទុយរបស់ពួកគេ ហើយមិនអនុញ្ញាតឱ្យអ្នកដទៃមើលឃើញពីមុខមាត់ពិតរបស់ពួកគេឡើយ។ ហេតុដូច្នេះហើយ ពួកគេមិនផ្លាស់ប្ដូរទាល់តែសោះបន្ទាប់ពីត្រូវបានលួសកាត់ ហើយពួកគេនៅតែបន្តធ្វើរឿងរ៉ាវដូចដែលពួកគេធ្លាប់ធ្វើពីមុនដដែល។ ដូច្នេះ តើអ្វីទៅជាគោលការណ៍នៅពីក្រោយសកម្មភាពរបស់ពួកគេ? គឺគ្រាន់តែដើម្បីការពារផលប្រយោជន៍ផ្ទាល់ខ្លួនរបស់ពួកគេនៅក្នុងគ្រប់យ៉ាងទាំងអស់ប៉ុណ្ណោះ។ មិនថាពួកគេធ្វើខុសយ៉ាងណាក៏ដោយ ក៏ពួកគេមិនឱ្យអ្នកដទៃដឹងឡើយ ពួកគេត្រូវតែធ្វើឱ្យមនុស្សគ្រប់គ្នានៅជុំវិញខ្លួនគិតថា ពួកគេគឺជាមនុស្សគ្រប់លក្ខណ៍ដែលគ្មានកំហុស ឬចំណុចខ្វះខាត ហើយថាពួកគេមិនដែលប្រព្រឹត្តកំហុសឡើយ។ នេះជារបៀបដែលពួកគេក្លែងបន្លំខ្លួនឯង។ បន្ទាប់ពីរក្សាការក្លែងបន្លំរបស់ពួកគេអស់រយៈពេលយ៉ាងយូរ ពួកគេមានទំនុកចិត្តថា ពួកគេប្រាកដជាអាចគេចផុតពីមហន្តរាយ ទទួលបានព្រះពរ និងចូលទៅក្នុងនគរស្ថានសួគ៌មិនខាន។ ប៉ុន្តែដោយសារពួកគេបំពានគោលការណ៍នៅក្នុងសកម្មភាពរបស់ពួកគេជាញឹកញាប់ គួរឱ្យភ្ញាក់ផ្អើលណាស់ ពួកគេក៏ត្រូវបានលួសកាត់។ ការត្រូវបានលួសកាត់ធ្វើឱ្យពួកគេឈឺចាប់៖ «ខ្ញុំបានរងទុក្ខយ៉ាងច្រើន តើអ្នកម្ដេចនឹងអាចលួសកាត់ខ្ញុំបានទៅ? ហេតុអ្វីបានជារឿងដ៏អស្ចារ្យនៃការទទួលបានព្រះពរនៅមិនទាន់កើតឡើងចំពោះខ្ញុំទៀតអ៊ីចឹង? ហេតុអ្វីបានជាវានៅតែឆ្ងាយពីខ្ញុំខ្លាំងម្ល៉េះ? តើពេលណាទើបការរងទុក្ខនេះនឹងបញ្ចប់ទៅ?» ហើយនៅពេលពួកគេឮពាក្យសម្ដីនៃការលួសកាត់ ពួកគេគិតថា៖ «ប្រសិនបើខ្ញុំធ្វើឱ្យតែរួចពីដៃម្ដងទៀត ហើយមិនដេញតាមសេចក្ដីពិត ព្រមទាំងធ្វើរឿងអាក្រក់តាមតែចិត្តចង់ដែលរំខានដល់កិច្ចការនៃដំណាក់របស់ព្រះជាម្ចាស់ នោះខ្ញុំនឹងត្រូវបានជម្រុះចោល និងបណ្ដេញចេញ។ ពេលនោះ តើខ្ញុំនឹងមិនបាត់បង់អនាគត និងវាសនារបស់ខ្ញុំទេឬ? ការរងទុក្ខទាំងអស់ដែលខ្ញុំបានឆ្លងកាត់ក្នុងរយៈពេលប៉ុន្មានឆ្នាំមកនេះនៃការជឿលើព្រះជាម្ចាស់ នឹងក្លាយជាអសារបង់មិនខាន!» ពួកគេអនុវត្តការអត់ធ្មត់ និងការទប់ខ្លួនឯងម្ដងហើយម្ដងទៀត ហើយនៅក្នុងចិត្តរបស់ពួកគេ ពួកគេនិយាយថា៖ «ខ្ញុំត្រូវតែទ្រាំនឹងរឿងនេះ! ខ្ញុំត្រូវតែទ្រាំ! ប្រសិនបើខ្ញុំមិនទ្រាំទេ ការរងទុក្ខ និងភាពអយុត្តិធម៌ទាំងអស់ដែលខ្ញុំបានឆ្លងកាត់ នឹងត្រូវខ្ជះខ្ជាយមិនខាន។ ខ្ញុំត្រូវបន្តតស៊ូ។ ប្រសិនបើខ្ញុំតស៊ូរហូតដល់ទីបញ្ចប់ ខ្ញុំនឹងត្រូវបានសង្គ្រោះ! ប្រសិនបើនរណាម្នាក់និយាយរឿងមិនគាប់ត្រចៀកដាក់ខ្ញុំ ខ្ញុំនឹងគ្រាន់តែធ្វើពុតជាមិនបានឮពួកគេទៅបានហើយ។ ខ្ញុំនឹងធ្វើហាក់ដូចជាពួកគេមិនកំពុងនិយាយអំពីខ្ញុំ ប៉ុន្តែកំពុងនិយាយអំពីនរណាម្នាក់ផ្សេងទៀត»។ ប៉ុន្តែមិនថាពួកគេស្ដាប់យ៉ាងណាក៏ដោយ ក៏ពួកគេនៅតែមានអារម្មណ៍ថា វាមានន័យថាពួកគេគ្មានគោលដៅដដែល។ ពួកគេនៅតែមានអារម្មណ៍ថា តាមរយៈការត្រូវបានលួសកាត់លើកនេះ ពួកគេកំពុងត្រូវបានថ្កោលទោស។ ពួកគេមានអារម្មណ៍ថាអស់សង្ឃឹម មិនអាចមើលឃើញពន្លឺថ្ងៃ គ្មានថ្ងៃស្អែក និងគ្មានអនាគតឡើយ។ នៅពេលនេះ តើមនុស្សអាក្រក់ និងពួកទទឹងនឹងព្រះគ្រីស្ទទាំងនេះអាចរក្សាការអត់ធ្មត់បានដែរឬទេ? (អត់ទេ ពួកគេមិនអាចទេ។ ពួកគេមើលឃើញក្ដីសង្ឃឹមរបស់ពួកគេក្នុងការទទួលបានព្រះពរត្រូវខ្ទេចខ្ទី ដូច្នេះ ពួកគេមិនអាចរក្សាការអត់ធ្មត់បានឡើយ។) តើពួកគេគ្រាន់តែមិនអាចរក្សាការអត់ធ្មត់បានប៉ុណ្ណឹងឬ? តើពួកគេនឹងមិនចាត់វិធានការទេឬ? (មែនហើយ ពួកគេនឹងចាត់វិធានការ។) តើពួកគេអាចនឹងចាត់វិធានការអ្វីខ្លះ? (ពួកគេអាចផ្សព្វផ្សាយភាពអវិជ្ជមាន និងបំភាន់បងប្អូនប្រុសស្រីមួយចំនួនដែលខ្វះការញែកដឹងឱ្យចូលខាងពួកគេ ការពារពួកគេ និងត្អូញត្អែរអំពីសេចក្ដីទុក្ខព្រួយរបស់ពួកគេ។) ត្រឹមត្រូវហើយ ពេលដែលពួកគេមានអារម្មណ៍ថាអស់សង្ឃឹម ពួកគេនឹងចាត់វិធានការ។ ពួកគេនឹងគិតថា៖ «អ្នកលែងបណ្ដុះបណ្ដាលខ្ញុំ ឬដាក់ខ្ញុំក្នុងតំណែងសំខាន់ៗទៀតហើយ ហើយអ្នកក៏ចង់ជម្រុះខ្ញុំចោលដែរ។ ប្រសិនបើខ្ញុំមិនអាចទទួលបានព្រះពរទេ នោះអ្នកខ្លួនឯងក៏កុំសូម្បីតែគិតថានឹងទទួលបានព្រះពរឱ្យសោះ! ប្រសិនបើកន្លែងនេះមិនទុកខ្ញុំទេ គឺមានកន្លែងសម្រាប់ខ្ញុំនៅខាងក្រៅ ប៉ុន្តែប្រសិនបើខ្ញុំចាកចេញ ខ្ញុំនឹងអូសទាញមនុស្សពីរនាក់ទៀតឱ្យធ្លាក់ទៅជាមួយខ្ញុំដែរ។ អ្នកគ្មានចិត្តមេត្តាចំពោះខ្ញុំទេ ដូច្នេះ ខ្ញុំនឹងធ្វើអាក្រក់ដាក់អ្នកវិញ! តើអ្នកមិនមែនចង់ជម្រុះខ្ញុំចោលទេឬ? អ្នកនឹងត្រូវបង់តម្លៃតបស្នងចំពោះសម្ដីនោះ!» ពួកគេនឹងឈប់លាក់ពុត និងចាប់ផ្ដើមស្រែកឡូឡា ហើយសារជាតិធម្មជាតិរបស់ពួកគេដែលស្អប់សេចក្ដីពិត នឹងត្រូវបានលាតត្រដាង។ បន្ទាប់មក សេចក្ដីក្លៀវក្លារបស់ពួកគេ ការលះបង់របស់ពួកគេ ការចំណាយរបស់ពួកគេ ព្រមទាំងការរងទុក្ខ និងការបង់តម្លៃរបស់ពួកគេ នឹងរលាយបាត់ទាំងអស់ នៅពេលក្ដីសង្ឃឹមរបស់ពួកគេក្នុងការទទួលបានព្រះពរត្រូវខ្ទេចខ្ទី។ នៅពេលនោះ មនុស្សម្នានឹងអាចមើលឃើញថា សេចក្ដីក្លៀវក្លាពីដើមរបស់ពួកគេក្នុងការលះបង់ខ្លួនដើម្បីព្រះជាម្ចាស់ ព្រមទាំងការរងទុក្ខ និងការបង់តម្លៃរបស់ពួកគេ សុទ្ធតែជារឿងក្លែងក្លាយ និងគ្រាន់តែជាការបោកប្រាស់ប៉ុណ្ណោះ។

ពេលដែលពួកទទឹងនឹងព្រះគ្រីស្ទត្រូវបានដកហូតតំណែង ឬជម្រុះចោល ពួកគេឈប់លាក់ពុត ហើយត្អូញត្អែរដោយគ្មានការទប់ ហើយចរិតបែបអារក្សរបស់ពួកគេត្រូវបានលាតត្រដាង។ តើចរិតបែបអារក្សអ្វីដែលត្រូវបានលាតត្រដាង? កាលពីអតីតកាល ពួកគេមិនបានបំពេញភារកិច្ចរបស់ពួកគេដើម្បីដេញតាមសេចក្ដីពិត និងទទួលបានសេចក្ដីសង្គ្រោះទាល់តែសោះ ប៉ុន្តែគឺដើម្បីទទួលបានព្រះពរ ហើយឥឡូវនេះ ពួកគេនិយាយការពិតអំពីរឿងនេះ និងលាតត្រដាងពីស្ថានភាពពិត។ ពួកគេនិយាយថា៖ «ប្រសិនបើខ្ញុំមិនមែនព្យាយាមចូលទៅក្នុងនគរស្ថានសួគ៌ ឬទទួលបានព្រះពរ និងសិរីល្អដ៏អស្ចារ្យនៅពេលក្រោយទេ តើខ្ញុំនឹងមកឡូកឡំជាមួយអ្នករាល់គ្នាដែលថោកទាបជាងលាមកនេះធ្វើអ្វី? តើអ្នករាល់គ្នាស័ក្ដិសមនឹងវត្តមានរបស់ខ្ញុំដែរឬទេ? អ្នករាល់គ្នាមិនបណ្ដុះបណ្ដាលខ្ញុំ ឬដំឡើងតំណែងឱ្យខ្ញុំទេ ហើយអ្នកចង់ជម្រុះខ្ញុំចោលទៀត។ ថ្ងៃណាមួយ ខ្ញុំនឹងបង្ហាញអ្នកថា វានឹងមានតម្លៃដែលត្រូវបង់សម្រាប់ការដែលអ្នកជម្រុះខ្ញុំចោល ហើយអ្នកនឹងត្រូវរងផលវិបាកដោយសារតែរឿងនេះ!» ពួកទទឹងនឹងព្រះគ្រីស្ទផ្សព្វផ្សាយគំនិតទាំងនេះ ហើយពាក្យរបស់អារក្សទាំងនេះក៏របូតចេញពីមាត់ពួកគេ។ ពេលដែលពួកគេបានឈប់លាក់ពុត ធម្មជាតិដ៏ព្យាបាទ និងនិស្ស័យកាចសាហាវរបស់ពួកគេក៏ត្រូវបានលាតត្រដាង ហើយពួកគេចាប់ផ្ដើមផ្សព្វផ្សាយសញ្ញាណ។ ពួកគេក៏ចាប់ផ្ដើមអូសទាញអស់អ្នកដែលជាអ្នកជឿថ្មី ដែលមានកម្ពស់រាងតូចទាប និងខ្វះការញែកដឹង អ្នកដែលមិនដេញតាមសេចក្ដីពិត ហើយដែលច្រើនតែអវិជ្ជមាន និងទន់ខ្សោយ ហើយពួកគេក៏អូសទាញអស់អ្នកដែលតែងតែធ្វើឱ្យតែរួចពីដៃនៅក្នុងភារកិច្ចរបស់ពួកគេ និងអ្នកដែលមិនជឿលើព្រះជាម្ចាស់យ៉ាងពិតប្រាកដផងដែរ។ ដូចដែលពួកគេបាននិយាយដោយខ្លួនឯងថា៖ «ប្រសិនបើអ្នកជម្រុះខ្ញុំចោល ខ្ញុំនឹងអូសទាញមនុស្សពីរបីនាក់ទៀតឱ្យធ្លាក់ទៅជាមួយខ្ញុំដែរ!» តើធម្មជាតិបែបសាតាំងរបស់ពួកគេមិនត្រូវបានលាតត្រដាងឱ្យឃើញច្បាស់ទេឬ? តើមនុស្សធម្មតានឹងធ្វើបែបនេះដែរឬទេ? ជាទូទៅ មនុស្សដែលមាននិស្ស័យពុករលួយ គ្រាន់តែមានអារម្មណ៍សោកសៅ និងឈឺចាប់នៅពេលពួកគេត្រូវបានដកហូតតំណែង ដោយជឿថាខ្លួនឯងអស់សង្ឃឹមហើយ ប៉ុន្តែមនសិការរបស់ពួកគេធ្វើឱ្យពួកគេគិតថា៖ «នេះគឺជាកំហុសរបស់យើង យើងមិនបានបំពេញភារកិច្ចរបស់យើងទេ។ ទៅថ្ងៃមុខ ខ្ញុំនឹងខិតខំធ្វើឱ្យបានល្អជាងនេះ ហើយចំពោះរបៀបដែលព្រះជាម្ចាស់ប្រព្រឹត្តចំពោះខ្ញុំ និងការសម្រេចព្រះហឫទ័យដែលទ្រង់ធ្វើចំពោះខ្ញុំ នោះគឺជារឿងរបស់ព្រះជាម្ចាស់។ មនុស្សគ្មានសិទ្ធិទាមទារអ្វីពីព្រះជាម្ចាស់ឡើយ។ តើសកម្មភាពរបស់ព្រះជាម្ចាស់មិនមែនផ្អែកលើការបង្ហាញចេញរបស់មនុស្សទេឬ? ប្រសិនបើមនុស្សម្នាក់ដើរផ្លូវខុស នោះគេគួរតែត្រូវបានប្រៀនប្រដៅ និងវាយផ្ចាល នេះជារឿងត្រឹមត្រូវទៅហើយ។ ពេលនេះ អ្វីដែលគួរឱ្យសោកសៅនោះគឺថា ខ្ញុំមានគុណសម្បត្តិខ្សោយ ហើយមិនអាចបំពេញតាមបំណងព្រះហឫទ័យរបស់ព្រះជាម្ចាស់បានទេ ហើយថាខ្ញុំមិនយល់ពីគោលការណ៍សេចក្ដីពិត និងប្រព្រឹត្តតាមតែអំពើចិត្ត និងតាមចិត្តចង់ដោយផ្អែកលើនិស្ស័យពុករលួយរបស់ខ្ញុំ។ ខ្ញុំស័ក្ដិសមនឹងត្រូវបានជម្រុះចោល ប៉ុន្តែខ្ញុំសង្ឃឹមថាខ្ញុំនឹងមានឱកាសដើម្បីប៉ះប៉ូវរឿងនេះនៅថ្ងៃមុខ!» មនុស្សដែលមានមនសិការបន្តិចបន្តួច នឹងដើរលើផ្លូវបែបនេះ។ ពួកគេជ្រើសរើសពិចារណាបញ្ហានេះតាមរបៀបនេះ ហើយនៅទីបញ្ចប់ ពួកគេក៏ជ្រើសរើសដោះស្រាយបញ្ហានេះតាមរបៀបនេះដែរ។ ជាការពិតណាស់ មិនមានធាតុផ្សំនៃការអនុវត្តសេចក្ដីពិតច្រើនទេនៅក្នុងរឿងនេះ ប៉ុន្តែដោយសារមនុស្សទាំងនេះមានមនសិការ ពួកគេនឹងមិនឈានដល់ការទាស់ទទឹងនឹងព្រះជាម្ចាស់ ប្រមាថព្រះជាម្ចាស់ ឬប្រឆាំងនឹងព្រះជាម្ចាស់ឡើយ។ ប៉ុន្តែពួកទទឹងនឹងព្រះគ្រីស្ទវិញគឺមិនដូចគ្នាទេ។ ដោយសារពួកគេមានធម្មជាតិកាចសាហាវ ពួកគេមានការប្រទូសរ៉ាយនឹងព្រះជាម្ចាស់ពីកំណើត។ នៅពេលអនាគត និងវាសនារបស់ពួកគេត្រូវបានគំរាមកំហែង ឬដកហូតយក នៅពេលពួកគេមិនអាចមើលឃើញឱកាសណាមួយដើម្បីរស់ អ្វីដែលពួកគេជ្រើសរើសធ្វើគឺការផ្សព្វផ្សាយសញ្ញាណ វិនិច្ឆ័យកិច្ចការរបស់ព្រះជាម្ចាស់ និងអូសទាញពួកអ្នកមិនជឿដែលត្រូវរ៉ូវគ្នានឹងពួកគេ ឱ្យរំខានដល់កិច្ចការនៃដំណាក់របស់ព្រះជាម្ចាស់ជាមួយពួកគេ។ ពួកគេថែមទាំងបដិសេធមិនទទួលខុសត្រូវចំពោះអំពើខុសឆ្គង និងអំពើរំលងពីអតីតកាលរបស់ពួកគេ ក៏ដូចជាការខាតបង់ណាមួយដែលពួកគេបានបង្កឡើងដល់កិច្ចការ ឬទ្រព្យសម្បត្តិនៃដំណាក់របស់ព្រះជាម្ចាស់។ នៅពេលដំណាក់របស់ព្រះជាម្ចាស់ចាត់ការ និងជម្រុះពួកគេចោល ពួកគេនិយាយសម្ដីមួយប្រយោគដែលពួកទទឹងនឹងព្រះគ្រីស្ទឧស្សាហ៍និយាយញឹកញាប់បំផុត។ តើវាជាអ្វី? (ប្រសិនបើកន្លែងនេះមិនទុកខ្ញុំទេ គឺមានកន្លែងសម្រាប់ខ្ញុំនៅខាងក្រៅ។) តើនេះមិនមែនជាពាក្យរបស់អារក្សមួយប្រយោគទៀតទេឬ? នេះគឺជារឿងដែលមនុស្សដែលមានភាពជាមនុស្សធម្មតា មានភាពខ្មាសអៀន និងមានមនសិការ មិនអាចនិយាយចេញមកបានឡើយ។ យើងហៅពាក្យសម្ដីទាំងនោះថាជាពាក្យរបស់អារក្ស។ ទាំងនេះគឺជាការបង្ហាញចេញផ្សេងៗនៃនិស្ស័យកាចសាហាវដែលពួកទទឹងនឹងព្រះគ្រីស្ទបញ្ចេញឱ្យឃើញ នៅពេលពួកគេត្រូវបានលួសកាត់ ហើយមានអារម្មណ៍ថាឋានៈ និងកេរ្តិ៍ឈ្មោះរបស់ពួកគេកំពុងស្ថិតក្នុងគ្រោះថ្នាក់ ថាឋានៈ និងកិត្យានុភាពរបស់ពួកគេកំពុងត្រូវបានគំរាមកំហែង ហើយជាពិសេស ថាពួកគេហៀបនឹងត្រូវបានដកហូតយកអនាគត និងវាសនារបស់ពួកគេ។ ស្របពេលជាមួយគ្នានេះ សារជាតិជាអ្នកមិនជឿរបស់ពួកគេក៏ត្រូវបានលាតត្រដាងផងដែរ។ តាមការពិតទៅ ដំណាក់របស់ព្រះជាម្ចាស់លួសកាត់មនុស្ស ទាំងស្រុងគឺដោយសារពួកគេធ្វើសកម្មភាពតាមតែចិត្តចង់ និងតាមអំពើចិត្តនៅក្នុងការបំពេញភារកិច្ចរបស់ពួកគេ ដែលបណ្ដាលឱ្យមានការបង្អាក់ និងការរំខានដល់កិច្ចការនៃដំណាក់របស់ព្រះជាម្ចាស់ ហើយមិនឆ្លុះបញ្ចាំង ឬប្រែចិត្តឡើយ មានតែពេលនោះទេទើបដំណាក់របស់ព្រះជាម្ចាស់លួសកាត់ពួកគេ។ នៅក្នុងស្ថានភាពនេះ តើការដែលពួកគេត្រូវបានលួសកាត់ មានន័យថាពួកគេកំពុងត្រូវបានជម្រុះចោលឬ? (អត់ទេ មិនមែនទេ។) មិនមែនបែបនេះដាច់ខាត មនុស្សគួរតែទទួលយកវាដោយឥរិយាបថវិជ្ជមាន។ នៅក្នុងបរិបទនេះ រាល់ការលួសកាត់ ទោះបីជាធ្វើឡើងដោយព្រះជាម្ចាស់ ឬមនុស្ស ទោះបីជាមកពីអ្នកដឹកនាំ និងអ្នកធ្វើការ ឬបងប្អូនប្រុសស្រីក៏ដោយ ក៏មិនមែនជាការព្យាបាទឡើយ ហើយវាមានអត្ថប្រយោជន៍ចំពោះកិច្ចការនៃពួកជំនុំ។ ការដែលអាចលួសកាត់មនុស្សម្នាក់នៅពេលគេបានប្រព្រឹត្តតាមតែចិត្តចង់ និងតាមអំពើចិត្ត ហើយរំខានដល់កិច្ចការនៃដំណាក់របស់ព្រះជាម្ចាស់ គឺជារឿងយុត្តិធម៌ និងវិជ្ជមាន។ នេះគឺជារឿងដែលមនុស្សទៀងត្រង់ និងអស់អ្នកដែលស្រឡាញ់សេចក្ដីពិតគួរតែធ្វើ។ ប៉ុន្តែនៅពេលមនុស្សដែលត្រូវបានលួសកាត់ដោយសារពួកគេបានប្រព្រឹត្តអំពើរំលង មិនទទួលយកវា ហើយបែរជាប្រឆាំងនឹងវាទៅវិញ បង្កើតបានជាសេចក្ដីស្អប់ និងផ្នត់គំនិតសងសឹក នេះគឺជារឿងមិនត្រឹមត្រូវ និងទុច្ចរិត។ មនុស្សជាច្រើនបំពេញភារកិច្ចនៅក្នុងដំណាក់របស់ព្រះជាម្ចាស់ តើក្នុងចំណោមពួកគេមានអ្នកណាដែលមិនធ្លាប់ឆ្លងកាត់ការត្រូវបានលួសកាត់នោះ? តើមានមនុស្សប៉ុន្មាននាក់ដែលបានក្លាយជាអវិជ្ជមាន និងប្រឆាំងដោយសារតែពួកគេត្រូវបានលួសកាត់ ឬថែមទាំងប៉ុនប៉ងធ្វើអត្តឃាត ដោយមានអារម្មណ៍ថាពួកគេនឹងមិនទទួលបានព្រះពរ និងថាពួកគេអស់សង្ឃឹម ហើយដូច្នេះ ក៏ចង់បោះបង់ភារកិច្ចរបស់ខ្លួន ធ្វើចរិតឈ្លើយ និងខឹងឡាំប៉ា ហើយបានចាប់ផ្ដើមស្អប់អ្នកដទៃ និងថែមទាំងចង់សងសឹកអ្នកដទៃទៀតនោះ? ពិតជាមិនមានមនុស្សបែបនេះច្រើនទេ។ មានតែមនុស្សអាក្រក់ប៉ុណ្ណោះដែលអាចធ្វើរឿងបែបនេះបាន។ មានតែមនុស្សអាក្រក់ប៉ុណ្ណោះដែលអាចចាត់ទុកការត្រូវបានលួសកាត់ ថាជាការដែលត្រូវបានមនុស្សដែលឆាប់ខឹងប្រព្រឹត្តមិនត្រឹមត្រូវមកលើខ្លួន។ ជាការពិតណាស់ រាល់ការលួសកាត់ដែលដំណាក់របស់ព្រះជាម្ចាស់និយាយដល់ គឺសុទ្ធតែត្រឹមត្រូវ វាសុទ្ធតែត្រូវបានធ្វើឡើងដើម្បីកិច្ចការនៃពួកជំនុំ និងការចូលទៅក្នុងជីវិតរបស់បុគ្គលម្នាក់ៗ។ វាជាអ្វីដែលវិជ្ជមានដែលស្របតាមបំណងព្រះហឫទ័យរបស់ព្រះជាម្ចាស់ ហើយស្របតាមព្រះបន្ទូលរបស់ព្រះជាម្ចាស់ទាំងស្រុង។ នៅពេលពួកទទឹងនឹងព្រះគ្រីស្ទត្រូវបានលួសកាត់ ពួកគេតែងតែព្យាយាមការពារកេរ្តិ៍ឈ្មោះ ឋានៈ និងសេចក្ដីថ្លៃថ្នូររបស់ពួកគេ ដោយផ្សារភ្ជាប់វាទៅនឹងផលប្រយោជន៍ផ្ទាល់ខ្លួនរបស់ពួកគេ ហើយជាពិសេស ផ្សារភ្ជាប់វាទៅនឹងអនាគត និងវាសនារបស់ពួកគេ។ ប្រសិនបើការត្រូវបានលួសកាត់មិនអំណោយផលដល់កេរ្តិ៍ឈ្មោះ ឋានៈ និងសេចក្ដីថ្លៃថ្នូររបស់ពួកគេទេ ពួកគេមិនអាចទទួលយកវាបានឡើយ។ ប្រសិនបើពួកគេត្រូវបានលួសកាត់យ៉ាងធ្ងន់ធ្ងរ ហើយវាមិនត្រឹមតែបំផ្លាញកេរ្តិ៍ឈ្មោះ ឋានៈ និងសេចក្ដីថ្លៃថ្នូររបស់ពួកគេប៉ុណ្ណោះទេ ប៉ុន្តែថែមទាំងគំរាមកំហែងដល់អនាគត និងវាសនារបស់ពួកគេទៀតនោះ ពួកគេកាន់តែមិនអាចទទួលយកវាបានទៅទៀត។ សរុបមក មិនថាអ្នកណាលួសកាត់ពួកគេក៏ដោយ ក៏ពួកទទឹងនឹងព្រះគ្រីស្ទមិនអាចទទួលយកវាពីព្រះជាម្ចាស់ មិនអាចឆ្លុះបញ្ចាំង និងស្គាល់ខ្លួនឯង មិនអាចរៀនសូត្រមេរៀនពីការត្រូវបានលួសកាត់ មិនអាចសម្រេចបានការប្រែចិត្តពិតប្រាកដ ឬមិនអាចសម្រេចបានការបំពេញភារកិច្ចរបស់ពួកគេឱ្យបានល្អជាងមុនឡើយ។ ផ្ទុយទៅវិញ ពួកគេទាស់ទទឹងនៅក្នុងចិត្តរបស់ពួកគេ ហើយប្រកាន់យកអាកប្បកិរិយាប្រឆាំង និងបដិសេធមិនទទួលយកវា។ នេះហើយគឺជាអាកប្បកិរិយារបស់ពួកទទឹងនឹងព្រះគ្រីស្ទចំពោះការត្រូវបានលួសកាត់ ហើយវាក៏តំណាងឱ្យអាកប្បកិរិយារបស់ពួកគេចំពោះសេចក្ដីពិតផងដែរ។

នៅពេលនិយាយដល់ការត្រូវបានលួសកាត់ យ៉ាងហោចណាស់ តើមនុស្សគួរតែយល់ដឹងអំពីអ្វីទៅ? ការត្រូវបានលួសកាត់ គឺជារឿងដែលមនុស្សត្រូវតែឆ្លងកាត់ មុនពេលពួកគេអាចបំពេញភារកិច្ចរបស់ខ្លួនក្នុងរបៀបមួយដែលត្រូវតាមស្ដង់ដា ពោលគឺវាជារឿងដែលមិនអាចខ្វះបានឡើយ។ វាក៏ជារឿងដែលមនុស្សត្រូវតែប្រឈមមុខជារៀងរាល់ថ្ងៃ និងជួបប្រទះជាញឹកញាប់ផងដែរ ដើម្បីទទួលបានសេចក្ដីសង្គ្រោះនៅក្នុងសេចក្ដីជំនឿរបស់ពួកគេលើព្រះជាម្ចាស់។ មនុស្សគ្រប់គ្នាមិនអាចខ្វះការលួសកាត់បានឡើយ។ តើការលួសកាត់នរណាម្នាក់ ជារឿងដែលទាក់ទងនឹងអនាគត និងវាសនារបស់គេឬ? (មិនទាក់ទងទេ។) ដូច្នេះ តើការលួសកាត់នរណាម្នាក់ត្រូវបានធ្វើឡើងដើម្បីអ្វីទៅ? តើវាត្រូវបានធ្វើឡើងដើម្បីថ្កោលទោសអ្នកនោះឬ? (អត់ទេ វាត្រូវបានធ្វើឡើងដើម្បីជួយមនុស្សឱ្យយល់ពីសេចក្តីពិត និងបំពេញភារកិច្ចរបស់ខ្លួនស្របតាមគោលការណ៍។) ត្រឹមត្រូវណាស់។ នេះជាការយល់ដឹងដ៏ត្រឹមត្រូវបំផុតអំពីការលួសកាត់ និងការដោះស្រាយ។ ការលួសកាត់នរណាម្នាក់ គឺជាប្រភេទនៃសេចក្ដីប្រៀនប្រដៅ ជាប្រភេទនៃការវាយផ្ចាល ហើយជាការពិតណាស់ វាក៏ជាទម្រង់នៃជំនួយ និងសេចក្ដីសង្គ្រោះផងដែរ។ ការត្រូវបានលួសកាត់អនុញ្ញាតឱ្យអ្នកកែប្រែការដេញតាមដែលមិនត្រឹមត្រូវរបស់អ្នកបានទាន់ពេលវេលា។ វាអនុញ្ញាតឱ្យអ្នកទទួលស្គាល់បញ្ហាដែលអ្នកកំពុងមាននាពេលបច្ចុប្បន្នបានទាន់ពេលវេលា ហើយអនុញ្ញាតឱ្យអ្នកទទួលស្គាល់និស្ស័យពុករលួយដែលអ្នកបញ្ចេញបានទាន់ពេលវេលា។ មិនថាយ៉ាងណាក៏ដោយ ក៏ការត្រូវបានលួសកាត់អាចជួយឱ្យអ្នកទទួលស្គាល់កំហុសរបស់អ្នក និងបំពេញភារកិច្ចរបស់ខ្លួនស្របតាមគោលការណ៍។ ការណ៍នេះសង្គ្រោះអ្នកបានទាន់ពេលវេលា មិនឱ្យបង្កសេចក្ដីវៀចវេរ និងវង្វេងផ្លូវ ហើយរារាំងអ្នកមិនឱ្យបង្កបញ្ហាធ្ងន់ធ្ងរ។ តើនេះមិនមែនជាជំនួយដ៏ធំធេងបំផុតសម្រាប់មនុស្ស និងជាសេចក្ដីសង្គ្រោះដ៏ធំធេងបំផុតរបស់ពួកគេទេឬ? អស់អ្នកដែលមានមនសិការ និងវិចារណញ្ញាណ គួរតែអាចប្រព្រឹត្តចំពោះការលួសកាត់បានត្រឹមត្រូវ។ ហេតុអ្វីបានជាពួកទទឹងនឹងព្រះគ្រីស្ទមិនអាចទទួលយកការត្រូវបានលួសកាត់? ពីព្រោះពួកគេគិតថា ការត្រូវបានលួសកាត់គឺមកពីមនុស្ស ហើយមិនមែនមកពីព្រះជាម្ចាស់ឡើយ។ ពួកគេគិតថា អ្នកណាក៏ដោយដែលលួសកាត់ពួកគេ គឺកំពុងតែធ្វើឱ្យជីវិតពួកគេពិបាក និងធ្វើបាបពួកគេ។ ដោយវិនិច្ឆ័យលើចិត្តគំនិតរបស់ពួកទទឹងនឹងព្រះគ្រីស្ទ ពួកគេបដិសេធមិនទទួលយកការត្រូវបានលួសកាត់ ជាចម្បងគឺដោយសារតែពួកគេមិនទទួលយកសេចក្ដីពិត។ ពួកគេមិនអាចរៀនសូត្រមេរៀនពីការត្រូវបានលួសកាត់ឡើយ ហើយពួកគេមិនអាចស្គាល់ខ្លួនឯង ឬស្វែងរកសេចក្ដីពិតបានទេ។ នេះគឺជាប្រភពនៃការដែលពួកគេមិនទទួលយកការត្រូវបានលួសកាត់។ មានបញ្ហាដ៏ធំបែបនេះនៅក្នុងចិត្តរបស់ពួកគេ ដែលបញ្ជាក់ថា សារជាតិធម្មជាតិរបស់ពួកទទឹងនឹងព្រះគ្រីស្ទ គឺស្អប់ខ្ពើមសេចក្ដីពិត និងប្រទូសរ៉ាយនឹងសេចក្ដីពិត។

ថ្ងៃទី២ ខែឧសភា ឆ្នាំ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីប្រាំបួន)

II. ផលប្រយោជន៍របស់ពួកទទឹងនឹងព្រះគ្រីស្ទ

ឃ. អនាគត និងវាសនារបស់ពួកគេ

៤. របៀបដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ»

ថ្ងៃនេះ យើងនឹងបន្តប្រកបគ្នាអំពីចំណុចទីប្រាំបួននៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង។ ជាមួយនឹងចំណុចនេះ ប្រធានបទចម្បងរបស់យើងសម្រាប់ការប្រកបគ្នា គឺការវែកញែកអំពីផលប្រយោជន៍របស់ពួកទទឹងនឹងព្រះគ្រីស្ទ ហើយថ្ងៃនេះ យើងនឹងប្រកបគ្នាអំពីប្រធានបទរងទីបួន នៅក្នុងចំណុចទីបួននៃផលប្រយោជន៍របស់ពួកទទឹងនឹងព្រះគ្រីស្ទ ពោលគឺរបៀបដែលពួកគេចាត់ទុកឈ្មោះ «អ្នកបម្រើការ» និងវែកញែកអំពីរបៀបដែលពួកទទឹងនឹងព្រះគ្រីស្ទចាត់ទុកឈ្មោះនេះ។ អស់អ្នកដែលបានដើរតាមព្រះជាម្ចាស់រហូតមកដល់ពេលនេះ គឺធ្លាប់ស្គាល់ពាក្យ «អ្នកបម្រើការ» នេះហើយ ហើយភាគច្រើននៃពួកគេ ជាមូលដ្ឋានគឺបានទទួលយកឈ្មោះនេះនៅក្នុងដួងចិត្តរបស់ពួកគេទៅហើយ។ បើមើលទៅលើទំនោរចិត្តផ្ទាល់ខ្លួនរបស់ពួកគេ គឺគ្មានការទាស់ទទឹងនឹងឈ្មោះនេះឡើយ។ ទោះជាយ៉ាងនេះក្ដី នៅពេលនិយាយចំៗថា បុគ្គលណាម្នាក់គឺជាអ្នកបម្រើការ បុគ្គលនោះភាគច្រើនសម្ដែងចេញនូវភាពស្ទាក់ស្ទើរ និងការមិនសុខចិត្ត ដោយមានអារម្មណ៍ថារងភាពអយុត្តិធម៌ មិនសូវចង់ឱ្យគេហៅបែបនេះ និងមិនសូវចង់ធ្វើជាអ្នកបម្រើការឡើយ។ បើវិនិច្ឆ័យតាមការសម្ដែងចេញរបស់មនុស្ស ទោះបីជាពួកគេយល់ស្របថា «អ្នកបម្រើការ» មិនមែនជាឈ្មោះអាក្រក់ បើមើលទៅលើទំនោរចិត្តផ្ទាល់ខ្លួនរបស់ពួកគេក៏ដោយ ក៏ប៉ុន្តែបើមើលពីទិដ្ឋភាពជាក់ស្ដែង មនុស្សនៅតែចាត់ទុកឈ្មោះជា «អ្នកបម្រើការ» ដោយមានធាតុផ្សំមួយចំនួននៃការរើសអើង ការប្រទូសរ៉ាយ និងថែមទាំងការមិនសុខចិត្តទៀតផង ពោលគឺពួកគេមានអារម្មណ៍បែបនេះចំពោះឈ្មោះនេះ។ មិនថាមនុស្សគិតយ៉ាងណាចំពោះឈ្មោះជា «អ្នកបម្រើការ» នោះទេ មិនថាពួកគេអាចទទួលយកវាដោយស្មោះត្រង់ និងធ្វើជាអ្នកបម្រើការបាន ឬអត់ក៏ដោយ ឬមិនថាអ្វីដែលពួកគេគិតអំពីឈ្មោះនេះ មានផ្ទុកនូវភាពមិនបរិសុទ្ធ និងក្ដីប្រាថ្នាជាច្រើនរបស់មនុស្ស ឬយ៉ាងណានោះទេ ក៏ថ្ងៃនេះ យើងនឹងប្រកបគ្នាជាមុនសិនអំពីថាតើអ្នកបម្រើការគឺជាអ្វីឱ្យប្រាកដ តើឈ្មោះ «អ្នកបម្រើការ» ត្រូវបានកំណត់និយមន័យ និងកំណត់លក្ខណៈយ៉ាងដូចម្ដេចឱ្យប្រាកដនៅក្នុងព្រះនេត្ររបស់ព្រះជាម្ចាស់ តើសារជាតិរបស់អ្នកបម្រើការដែលព្រះជាម្ចាស់មានព្រះបន្ទូលនោះគឺជាអ្វី ហើយតើព្រះជាម្ចាស់ទតមើលពាក្យ «អ្នកបម្រើការ» យ៉ាងដូចម្ដេច និងថាតើវាខុសគ្នាពីរបៀបដែលមនុស្សចាត់ទុកឈ្មោះនេះយ៉ាងដូចម្ដេច ដើម្បីឱ្យអ្នកទាំងអស់គ្នាអាចមានការយល់ដឹង និងគោលគំនិតដ៏ត្រឹមត្រូវមួយនៅក្នុងដួងចិត្តរបស់អ្នករាល់គ្នា អំពីឈ្មោះជា «អ្នកបម្រើការ» នេះ។

ក. និយមន័យ និងប្រភពដើមនៃឈ្មោះជា «អ្នកបម្រើការ»

ពាក្យ «អ្នកបម្រើការ» តាមន័យត្រង់ គឺមានន័យថា ជាបុគ្គលដែលធ្វើការ និងពុះពារធ្វើការធ្ងន់ដើម្បីអ្វីមួយ។ ប្រសិនបើយើងវាស់វែងឈ្មោះនេះដោយផ្អែកលើតំណែង វាសំដៅទៅលើនរណាម្នាក់ដែលត្រូវបានគេប្រើប្រាស់សម្រាប់រយៈពេលបណ្ដោះអាសន្ន។ ពោលគឺ ប្រសិនបើបុគ្គលណាម្នាក់ត្រូវបានចាត់ទុកថាជាអ្នកបម្រើការ ហើយចាប់ផ្ដើមធ្វើការងារមួយ ឬទទួលយកការងារនៅក្នុងឧស្សាហកម្មណាមួយ នោះវាមិនមែនជាអាជីព ឬការងាររយៈពេលវែងដែលគេត្រូវបំពេញនោះទេ ប៉ុន្តែផ្ទុយទៅវិញវាគ្រាន់តែជាការងារបណ្ដោះអាសន្នប៉ុណ្ណោះ។ គេឱ្យបុគ្គលនោះពុះពារធ្វើការធ្ងន់មួយចំនួនជាបណ្ដោះអាសន្ន និងបម្រើការមួយរយៈនៅក្នុងឧស្សាហកម្ម ឬការងារនេះ។ បុគ្គលនោះគ្មានឱកាស គ្មានអនាគតទេ ហើយគេមិនទទួលបានផលប្រយោជន៍ខាងសម្ភារៈអ្វីឡើយ។ គេមិនចាំបាច់រ៉ាប់រងការទទួលខុសត្រូវអ្វីឡើយ គេគ្រាន់តែទទួលបានប្រាក់ឈ្នួលសម្រាប់ការធ្វើការដោយកម្លាំងរបស់គេប៉ុណ្ណោះ។ នៅពេលការងារដែលបុគ្គលនោះត្រូវបានចាត់តាំងឱ្យធ្វើ ត្រូវបានបញ្ចប់ គេលែងត្រូវការបុគ្គលនោះទៀតហើយ ហើយបុគ្គលនោះគ្រាន់តែយកប្រាក់ឈ្នួលរបស់ខ្លួន រួចក៏ចាកចេញទៅ។ សរុបមក វាគឺជាការងារបណ្ដោះអាសន្ន ហើយបុគ្គលនោះត្រូវបានហៅឱ្យមកធ្វើការ នៅពេលគេត្រូវការបុគ្គលនោះ។ នេះគឺជាការយល់ដឹងតាមន័យត្រង់អំពីអ្នកបម្រើការ។ ប្រសិនបើយើងបកស្រាយពាក្យ «អ្នកបម្រើការ» យោងតាមគំនិតរបស់មនុស្សជាតិ នោះអ្នកបម្រើការត្រូវបានគេហៅថា «អ្នកធ្វើការជាប់កិច្ចសន្យា» និង «អ្នកធ្វើការបណ្ដោះអាសន្ន» ជាមនុស្សដែលធ្វើការ ឬពុះពារធ្វើការធ្ងន់ជាបណ្ដោះអាសន្នសម្រាប់ការងារ ឬឧស្សាហកម្មណាមួយ។ ទំនាក់ទំនងតែមួយគត់របស់ពួកគេ គឺលើរយៈពេលដែលគេត្រូវការអ្នកទាំងនោះសម្រាប់ការងារមួយប៉ុណ្ណោះ ហើយនៅពេលពេលវេលានោះបញ្ចប់ ពួកគេលែងមានតម្លៃអ្វីទៀតហើយ។ នេះក៏ព្រោះតែគេលែងត្រូវការអ្នកទាំងនោះទៀតហើយ ហើយពួកគេក៏លែងមានតម្លៃក្នុងការប្រើប្រាស់ទៀតដែរ ពោលគឺតម្លៃរបស់ពួកគេត្រូវបានប្រើប្រាស់អស់ ក្នុងអំឡុងពេលនោះបាត់ទៅហើយ។ នេះគឺជាអត្ថន័យតាមន័យត្រង់ ដែលមនុស្សអាចយល់ និងមើលឃើញ ទាក់ទងនឹងពាក្យ «អ្នកបម្រើការ»។ នៅក្នុងអត្ថន័យដែលភាសាមនុស្សអាចសម្ដែងចេញបាន ពោលគឺអត្ថន័យនៃឈ្មោះជា «អ្នកបម្រើការ» ដូចដែលព្រះជាម្ចាស់បានមានព្រះបន្ទូល ដែលមនុស្សអាចយល់ដឹងបាន តើមានកម្រិតអត្ថន័យណាមួយដែលស្របតាមសេចក្ដីពិតដែរឬទេ? តើមានកម្រិតអត្ថន័យណាមួយដែលស្របតាមភាពជាមនុស្សធម្មតា និងភាពមានវិចារណញ្ញាណដែរឬទេ? តើមានកម្រិតអត្ថន័យណាមួយដែលមនុស្សគួរតែយល់ ក្នុងនាមជាភាវៈដែលព្រះបានបង្កើតពិតប្រាកដដែរឬទេ? តើមានកម្រិតអត្ថន័យណាមួយទាក់ទងនឹងរបៀបដែលព្រះជាម្ចាស់ចាត់ទុកឈ្មោះនេះដែរឬទេ? (មិនមានទេ។) តើអ្នករាល់គ្នាម្ដេចនឹងដឹងថាគ្មាននោះ? អ្នករាល់គ្នាទាល់គំនិតហើយ អ្នករាល់គ្នាមិនអាចពន្យល់វាបានទេ។ ក្នុងចំណោមអ្នករាល់គ្នា មាននិស្សិតសាកលវិទ្យាល័យ និស្សិតបរិញ្ញាបត្រជាន់ខ្ពស់ និស្សិតថ្នាក់បណ្ឌិត និងសាស្ត្រាចារ្យ ប៉ុន្តែគ្មាននរណាម្នាក់ក្នុងចំណោមអ្នករាល់គ្នាអាចពន្យល់រឿងនេះឱ្យបានច្បាស់លាស់ទេ តើមែនទេ? (មែនហើយ នោះគឺត្រឹមត្រូវហើយ។) នេះគឺជាភាពខុសគ្នារវាងចំណេះដឹង និងសេចក្ដីពិត។ អ្នកប្រហែលជាមានការអប់រំ អ្នកប្រហែលជាស្គាល់ពាក្យនីមួយៗដូចជា «អ្នក» និង «បម្រើការ» ហើយនៅពេលពាក្យទាំងនេះរួមបញ្ចូលគ្នាបង្កើតជាពាក្យមួយដើម្បីពណ៌នាអំពីប្រភេទមនុស្ស និងក្រុមមនុស្សណាមួយ អ្នកអាចយល់ពីសារជាតិរបស់មនុស្សទាំងនេះ ការបង្ហាញចេញរបស់ពួកគេ និងចំណាត់ថ្នាក់របស់ពួកគេនៅក្នុងចំណោមមនុស្សជាតិទាំងមូល ប៉ុន្តែនៅពេលអ្នកមិនអាចយល់ពាក្យនេះពីទស្សនៈនៃសេចក្ដីពិត និងទស្សនៈនៃភាវៈដែលព្រះបានបង្កើត តើការយល់ដឹងរបស់អ្នកចេញមកពីណាឱ្យប្រាកដទៅ? តើសារជាតិនៃពាក្យនេះ ដែលអ្នកបានយល់ គឺជាអ្វីឱ្យប្រាកដទៅ? តើវាមិនមែនជាការយល់ដឹងអំពីពាក្យ «អ្នកបម្រើការ» ដែលចេញមកពីមនុស្សជាតិពុករលួយនេះ ពីសង្គមនេះ និងពីចំណេះដឹងរបស់មនុស្សជាតិទេឬ? (មែនហើយ គឺអ៊ីចឹងមែន។) តើចំណេះដឹងរបស់មនុស្សជាតិចុះសម្រុងជាមួយសេចក្ដីពិត ឬក៏ប្រឆាំងនឹងសេចក្ដីពិត? (គឺប្រឆាំងនឹងសេចក្ដីពិត។) ដូច្នេះ នៅពេលអ្នកមានការយល់ដឹង និងការយល់ជ្រួតជ្រាបបែបនេះចំពោះពាក្យនេះ តើអ្នកកំពុងឈរនៅខាងប្រឆាំងនឹងព្រះជាម្ចាស់ ឬនៅខាងដែលចុះសម្រុងជាមួយព្រះជាម្ចាស់? ច្បាស់ក្រឡែតណាស់ថា នៅពេលអ្នកយល់ដឹង និងយល់ជ្រួតជ្រាបពីពាក្យនេះដោយប្រើចំណេះដឹងរបស់អ្នក ដោយប្រើខួរក្បាលរបស់អ្នក នោះអ្នកកំពុងឈរនៅខាងប្រឆាំងនឹងព្រះជាម្ចាស់ដោយអចេតនា និងដោយមិនដឹងខ្លួនហើយ។ នៅពេលអ្នកប្រើចំណេះដឹងរបស់អ្នកដើម្បីស្វែងយល់ពីពាក្យនេះ នោះអ្វីៗដែលអ្នកបានយល់ ជៀសមិនរួចនឹងនាំឱ្យអ្នកមានអារម្មណ៍ទាស់ទទឹង ស្អប់ខ្ពើម ខ្ពើមរអើម និងថែមទាំងមានសេចក្ដីស្អប់ចំពោះពាក្យ «អ្នកបម្រើការ» ទៀតផង។ តើមានការចុះចូលណាមួយនៅត្រង់នេះដែរឬទេ? តើមានការទទួលយកដ៏ពិតប្រាកដណាមួយដែរឬទេ? (មិនមានទេ។) មនុស្សមួយចំនួននិយាយថា៖ «ខ្ញុំទទួលយកពាក្យល្អៗ ប៉ុន្តែហេតុអ្វីបានជាខ្ញុំគួរទទួលយកពាក្យអាក្រក់នេះ? ការដែលខ្ញុំមិនមានអារម្មណ៍ទាស់ទទឹងនឹងវា គឺល្អណាស់ទៅហើយ។ ឧទាហរណ៍ ខ្ញុំទទួលយកពាក្យវិជ្ជមានដូចជា “ការទទួលបានមកុដ” “ការទទួលបានរង្វាន់” “ការទទួលបានព្រះពរ” “ការចូលទៅក្នុងនគរព្រះ” “ការឡើងទៅស្ថានសួគ៌” “ការមិនធ្លាក់នរក” “ការមិនត្រូវបានដាក់ទោស” និង “ការធ្វើជាកូនប្រុសច្បង”។ នេះគឺជារឿងធម្មជាតិ វាគឺជាការឆ្លើយតបសាមញ្ញរបស់មនុស្ស ហើយទាំងនេះគឺជារឿងដែលមនុស្សគួរតែដេញតាម។ ចំណែកឯពាក្យអវិជ្ជមានដូចជា “មនុស្សអាក្រក់” “ពួកទទឹងនឹងព្រះគ្រីស្ទ” “ការត្រូវបានដាក់ទោស” និង “ការធ្លាក់នរក” វិញ គឺគ្មាននរណាម្នាក់ចូលចិត្តទទួលយកពាក្យទាំងនោះឡើយ។ ពាក្យ “អ្នកបម្រើការ” គឺជាពាក្យអព្យាក្រឹត ប៉ុន្តែយោងតាមការយល់ដឹងរបស់ខ្ញុំ ខ្ញុំមិនអាចទទួលយកវាបានទេ ហើយការដែលខ្ញុំមិនស្អប់ខ្ពើមវា គឺល្អណាស់ទៅហើយសម្រាប់ខ្ញុំ។ ប្រសិនបើឱ្យខ្ញុំស្ម័គ្រចិត្តទទួលយកវា ហើយចុះចូលនឹងវា និងទទួលយកវាពីព្រះជាម្ចាស់ នោះគឺជារឿងដែលមិនអាចទៅរួចឡើយ»។ តើមនុស្សមិនគិតបែបនេះទេឬ? (មែនហើយ គឺអ៊ីចឹងមែន។) តើរបៀបនៃការគិតនេះ ត្រូវឬក៏ខុស? (គឺខុសហើយ។) តើអ្នកបានដឹងថាវាខុសនៅពេលណា? គឺទើបតែអម្បាញ់មិញនេះទេ តើមែនទេ? នោះគឺជាបញ្ហាហើយ។ អ្នកទើបតែដឹងថាវាខុសប៉ុណ្ណោះ។ មុនពេលអ្នកដឹងពីរឿងនេះ មើលពីសំបកក្រៅទៅ អ្នកហាក់ដូចជាបានទទួលយកឈ្មោះជា «អ្នកបម្រើការ» រួចទៅហើយ ហើយអ្នកក៏បានទទួលយកវាតាមទំនោរចិត្តផ្ទាល់ខ្លួនរបស់អ្នករួចទៅហើយដែរ ប៉ុន្តែតើការទទួលយកនេះពិត ឬក្លែងក្លាយ? (គឺក្លែងក្លាយ។) ច្បាស់ណាស់ថាវាមិនពិតទេ ហើយអ្នកក៏មិនបានស្ម័គ្រចិត្តទទួលយកវាទាំងស្រុងដែរ។ មានភាពក្លែងក្លាយ ការធ្វើពុត និងការមិនសុខចិត្តនៅត្រង់នេះ ហើយក៏មានអារម្មណ៍ថាអ្នកគ្មានជម្រើសអ្វីផ្សេងទៀតដែរ។

អ្វីដែលយើងទើបតែបានប្រកបគ្នាគឺជាប្រតិកម្ម និងការបង្ហាញចេញដ៏ពិតប្រាកដរបស់មនុស្សទាក់ទងនឹងឈ្មោះជា «អ្នកបម្រើការ» ហើយចំណុចទាំងនេះបង្ហាញយ៉ាងពេញលេញនូវមតិ ទស្សនៈ និងការយល់ជ្រួតជ្រាបរបស់មនុស្សចំពោះឈ្មោះនេះ ដោយបញ្ចេញឱ្យឃើញយ៉ាងពេញលេញថា អាកប្បកិរិយារបស់មនុស្សចំពោះឈ្មោះនេះ គឺជាការមិនសុខចិត្ត ការរើសអើង និងការខ្ពើមរអើម ព្រមទាំងជាអាកប្បកិរិយានៃការទាស់ទទឹងចេញពីជម្រៅចិត្តរបស់ពួកគេ។ នេះក៏ព្រោះតែមនុស្សស្អប់ខ្ពើមការធ្វើជាអ្នកបម្រើការ ស្អប់ខ្ពើមពាក្យ «អ្នកបម្រើការ» មិនសុខចិត្តធ្វើជាអ្នកបម្រើការ និងស្អប់ការធ្វើជាអ្នកបម្រើការ។ នេះគឺជាការយល់ដឹង និងអាកប្បកិរិយារបស់មនុស្សចំពោះឈ្មោះនេះ។ ឥឡូវនេះ ចូរយើងមើលថាតើព្រះជាម្ចាស់ទតមើលអ្នកបម្រើការយ៉ាងដូចម្ដេចឱ្យប្រាកដ តើពាក្យ «អ្នកបម្រើការ» កើតឡើងដោយរបៀបណា តើសារជាតិនៃឈ្មោះនេះនៅក្នុងព្រះនេត្ររបស់ព្រះជាម្ចាស់គឺជាអ្វី ហើយតើប្រភពដើមរបស់វាគឺជាអ្វី។ អត្ថន័យតាមន័យត្រង់នៃពាក្យ «អ្នកបម្រើការ» ប្រសិនបើប្រើភាសាមនុស្សជាតិ គឺអ្នកធ្វើការបណ្ដោះអាសន្ន ជាអ្នកដែលបម្រើការជាបណ្ដោះអាសន្ននៅក្នុងឧស្សាហកម្ម ឬការងារណាមួយ ហើយជាអ្នកដែលគេត្រូវការក្នុងមូលដ្ឋានបណ្ដោះអាសន្ន។ នៅក្នុងផែនការគ្រប់គ្រងរបស់ព្រះជាម្ចាស់ នៅក្នុងកិច្ចការរបស់ព្រះជាម្ចាស់ និងនៅក្នុងដំណាក់របស់ព្រះជាម្ចាស់ ក្រុមមនុស្សដែលហៅថាអ្នកបម្រើការនេះ គឺមិនអាចខ្វះបានឡើយ។ នៅពេលមនុស្សទាំងនេះបានមកដល់ដំណាក់របស់ព្រះជាម្ចាស់ មកដល់កន្លែងនៃកិច្ចការរបស់ព្រះជាម្ចាស់ ពួកគេមិនបានដឹងអ្វីសោះអំពីព្រះជាម្ចាស់ ឬអំពីសេចក្ដីជំនឿលើព្រះជាម្ចាស់ឡើយ ហើយរឹតតែមិនដឹងអំពីកិច្ចការរបស់ព្រះជាម្ចាស់ ឬផែនការគ្រប់គ្រងរបស់ទ្រង់ទៅទៀត។ ពួកគេមិនយល់អ្វីទាំងអស់ ពួកគេគ្រាន់តែជាអ្នកក្រៅ ជាអ្នកគ្មានជំនឿប៉ុណ្ណោះ។ នៅពេលមនុស្សដែលជាអ្នកគ្មានជំនឿនៅក្នុងព្រះនេត្ររបស់ព្រះជាម្ចាស់ មកកាន់ដំណាក់របស់ព្រះជាម្ចាស់ តើពួកគេអាចធ្វើអ្វីសម្រាប់ទ្រង់បាន? អាចនិយាយបានថា ពួកគេមិនអាចធ្វើអ្វីបានឡើយ។ ដោយសារតែមនុស្សពោរពេញទៅដោយនិស្ស័យពុករលួយ ហើយមិនស្គាល់ព្រះជាម្ចាស់ទាល់តែសោះ និងដោយសារតែសារជាតិធម្មជាតិរបស់មនុស្ស អ្វីទាំងអស់ដែលពួកគេអាចធ្វើបាន គឺធ្វើអ្វីក៏ដោយដែលព្រះជាម្ចាស់បង្គាប់ឱ្យពួកគេធ្វើ។ ពួកគេដើរតាមកិច្ចការរបស់ព្រះជាម្ចាស់ដល់ចំណុចណាក៏ដោយដែលកិច្ចការនោះឈានដល់ ចំណេះដឹងរបស់ពួកគេលាតសន្ធឹងទៅឆ្ងាយដល់ត្រឹមណាដែលព្រះបន្ទូលរបស់ព្រះជាម្ចាស់នាំពួកគេទៅដល់ប៉ុណ្ណោះ។ ពួកគេគ្រាន់តែស្គាល់ព្រះបន្ទូលរបស់ទ្រង់ ប៉ុន្តែមិនមានការយល់ដឹងអំពីព្រះបន្ទូលទាំងនោះទាល់តែសោះ។ មនុស្សទាំងនេះអនុវត្តរាល់ការងារដែលព្រះជាម្ចាស់តម្រូវឱ្យពួកគេធ្វើដោយអសកម្ម ពោលគឺពួកគេអសកម្មទាំងស្រុង ហើយមិនសកម្មឡើយ។ នៅត្រង់នេះ ពាក្យ «អសកម្ម» មានន័យថា ពួកគេមិនដឹងថាព្រះជាម្ចាស់នឹងធ្វើអ្វី ពួកគេមិនដឹងថាព្រះជាម្ចាស់កំពុងឱ្យពួកគេធ្វើអ្វី ពួកគេមិនដឹងពីអត្ថន័យ ឬតម្លៃនៃកិច្ចការដែលព្រះជាម្ចាស់កំពុងឱ្យពួកគេធ្វើឡើយ ហើយពួកគេមិនដឹងថាពួកគេគួរតែដើរតាមផ្លូវណានោះទេ។ ពេលមកដល់ដំណាក់របស់ព្រះជាម្ចាស់ ពួកគេប្រៀបដូចជាម៉ាស៊ីនអ៊ីចឹង ដែលដំណើរការតែតាមរបៀបដែលព្រះជាម្ចាស់បញ្ជាពួកគេប៉ុណ្ណោះ។ តើព្រះជាម្ចាស់ត្រូវការអ្វីពីពួកគេ? តើអ្នករាល់គ្នាដឹងទេ? (មនុស្សគឺជាកម្មវត្ថុសម្រាប់ព្រះជាម្ចាស់សម្ដែងចេញសេចក្ដីពិតដើម្បីជំនុំជម្រះ។ មនុស្សគឺជាកម្មវត្ថុនៃព្រះបន្ទូលរបស់ព្រះជាម្ចាស់។) នេះគឺជាផ្នែកមួយ។ មនុស្សគឺជាកម្មវត្ថុនៃព្រះបន្ទូលរបស់ព្រះជាម្ចាស់។ តើមានអ្វីផ្សេងទៀតដែរទេ? ចុះចំណែកអំណោយទានរបស់មនុស្សវិញ? (មែនហើយ។) ចុះចំណែកការគិតនៃភាពជាមនុស្សធម្មតាវិញ? (មែនហើយ។) ព្រះជាម្ចាស់ប្រើប្រាស់អ្នក លុះត្រាតែអ្នកមានការគិតនៃភាពជាមនុស្សធម្មតាប៉ុណ្ណោះ។ ប្រសិនបើអ្នកគ្មានមនសិការ និងវិចារណញ្ញាណទេ នោះអ្នកមិនមានលក្ខណៈសម្បត្តិគ្រប់គ្រាន់ សូម្បីតែធ្វើជាអ្នកបម្រើការក៏ដោយ។ តើមានអ្វីផ្សេងទៀតដែរទេ? (ជំនាញ និងទេពកោសល្យពិសេសរបស់មនុស្ស។) ចំណុចទាំងនេះត្រូវបានរួមបញ្ចូលក្នុងអំណោយទាន ហើយក៏ជាផ្នែកមួយនៃវាផងដែរ ពោលគឺជំនាញផ្សេងៗដែលមនុស្សមាន។ តើមានអ្វីផ្សេងទៀតដែរទេ? (ការតាំងចិត្តក្នុងការសហការជាមួយព្រះជាម្ចាស់។) នេះក៏ជាផ្នែកមួយនៃវាដែរ គឺបំណងប្រាថ្នាក្នុងការស្ដាប់បង្គាប់ និងចុះចូល ហើយជាការពិតណាស់ វាក៏អាចនិយាយបានថាជាបំណងប្រាថ្នារបស់មនុស្សក្នុងការស្រឡាញ់អ្វីៗដែលវិជ្ជមាន និងស្រឡាញ់សេចក្ដីពិតផងដែរ។ បំណងប្រាថ្នាក្នុងការស្ដាប់បង្គាប់ និងចុះចូល គឺជាការតាំងចិត្តក្នុងការសហការជាមួយព្រះជាម្ចាស់ ប៉ុន្តែតើវិធីមួយណាដែលសមរម្យបំផុតក្នុងការនិយាយបែបនេះ? (បំណងប្រាថ្នាក្នុងការស្ដាប់បង្គាប់ និងចុះចូល។) ត្រូវហើយ ពាក្យ «បំណងប្រាថ្នា» គឺទូលំទូលាយជាង និងគ្របដណ្ដប់លើវិសាលភាពធំជាង។ ប្រសិនបើយើងប្រើពាក្យ «ការតាំងចិត្ត» នោះវិសាលភាពគឺតូចចង្អៀតជាងបន្តិច។ លើសពីនេះទៅទៀត ពាក្យ «បំណងប្រាថ្នា» គឺមានកម្រិតស្រាលជាង «ការតាំងចិត្ត» ដែលមានន័យថា បន្ទាប់ពីអ្នកមានបំណងប្រាថ្នា អ្នកបង្កើតឱ្យមានការតាំងចិត្តផ្សេងៗសន្សឹមៗ។ ការតាំងចិត្តគឺមានភាពជាក់លាក់ជាង ចំណែកឯបំណងប្រាថ្នាគឺទូលំទូលាយជាងបន្តិច។ ចំពោះព្រះអាទិករ ទាំងនេះគឺជារឿងមួយចំនួនដែលព្រះជាម្ចាស់ត្រូវការពីមនុស្សជាតិពុករលួយ។ ពោលគឺ នៅពេលអ្នកក្រៅម្នាក់ដែលមិនដឹងអ្វីទាល់តែសោះអំពីព្រះជាម្ចាស់ អំពីការគ្រប់គ្រងរបស់ព្រះជាម្ចាស់ អំពីសារជាតិរបស់ព្រះជាម្ចាស់ អំពីសូរសៀងរបស់ព្រះជាម្ចាស់ និងអំពីនិស្ស័យរបស់ព្រះជាម្ចាស់ មកដល់ដំណាក់របស់ព្រះជាម្ចាស់ គេប្រៀបដូចជាម៉ាស៊ីនមួយអ៊ីចឹង ហើយអ្វីដែលគេអាចធ្វើបានសម្រាប់ព្រះជាម្ចាស់ និងនៅក្នុងការសហការរបស់គេជាមួយនឹងកិច្ចការរបស់ព្រះជាម្ចាស់ គឺស្ទើរតែគ្មានពាក់ព័ន្ធអ្វីទាល់តែសោះជាមួយនឹងស្ដង់ដាដែលព្រះជាម្ចាស់តម្រូវជាចាំបាច់ ពោលគឺសេចក្ដីពិត។ អ្វីៗរបស់មនុស្សបែបនេះដែលព្រះជាម្ចាស់អាចប្រើប្រាស់បាន គឺជារឿងដែលទើបតែត្រូវបានលើកឡើងអម្បាញ់មិញនេះ៖ ទីមួយ គឺមនុស្សទាំងនេះអាចក្លាយជាកម្មវត្ថុនៃព្រះបន្ទូលរបស់ព្រះជាម្ចាស់។ ទីពីរ គឺអំណោយទានដែលមនុស្សទាំងនេះមាន។ ទីបី គឺមនុស្សទាំងនេះមានការគិតនៃភាពជាមនុស្សធម្មតា។ ទីបួន គឺជំនាញផ្សេងៗដែលមនុស្សទាំងនេះមាន។ ទីប្រាំ ហើយនេះគឺជាចំណុចសំខាន់បំផុត គឺមនុស្សទាំងនេះមានបំណងប្រាថ្នាក្នុងការស្ដាប់បង្គាប់ និងចុះចូលនឹងព្រះបន្ទូលរបស់ព្រះជាម្ចាស់។ រឿងទាំងអស់នេះគឺសំខាន់ណាស់។ នៅពេលនរណាម្នាក់មានរឿងទាំងអស់នេះ នោះគេចាប់ផ្ដើមធ្វើការបម្រើការដល់កិច្ចការរបស់ព្រះជាម្ចាស់ និងសម្រាប់ផែនការគ្រប់គ្រងរបស់ទ្រង់ ហើយដើរលើផ្លូវត្រូវជាផ្លូវការ ដែលមានន័យថា គេបានក្លាយជាអ្នកបម្រើការម្នាក់នៅក្នុងដំណាក់របស់ព្រះជាម្ចាស់ជាផ្លូវការហើយ។

នៅពេលមនុស្សមិនយល់ពីព្រះបន្ទូលរបស់ព្រះជាម្ចាស់ មិនយល់ពីសេចក្ដីពិត ឬបំណងព្រះហឫទ័យរបស់ព្រះជាម្ចាស់ ហើយមិនកោតខ្លាចដល់ព្រះជាម្ចាស់សូម្បីតែបន្តិច នោះពួកគេម្នាក់ៗមិនអាចមានតួនាទីអ្វីផ្សេងក្រៅពីតួនាទីជាអ្នកបម្រើការឡើយ។ ពោលគឺ អ្នកគឺជាអ្នកបម្រើការ មិនថាអ្នកស្ម័គ្រចិត្តធ្វើជាអ្នកបម្រើការ ឬក៏អត់នោះទេ អ្នកមិនអាចគេចផុតពីឈ្មោះនេះឡើយ។ មនុស្សមួយចំនួននិយាយថា៖ «ខ្ញុំបានជឿលើព្រះជាម្ចាស់ពេញមួយជីវិតរបស់ខ្ញុំទៅហើយ។ តាំងពីខ្ញុំចាប់ផ្ដើមជឿលើព្រះយេស៊ូវរហូតមកដល់ពេលនេះ គឺអស់រយៈពេលជាច្រើនទសវត្សរ៍មកហើយ តើខ្ញុំពិតជានៅតែជាអ្នកបម្រើការម្នាក់តែប៉ុណ្ណឹងមែនទេ?» តើអ្នកគិតយ៉ាងណាចំពោះសំណួរនេះ? តើពួកគេកំពុងសួរនរណាអំពីរឿងនេះ? ពួកគេគួរសួរខ្លួនឯង និងឆ្លុះបញ្ចាំងពីខ្លួនឯងថា៖ «តើពេលនេះ ខ្ញុំយល់ពីបំណងព្រះហឫទ័យរបស់ព្រះជាម្ចាស់ដែរឬទេ? នៅពេលខ្ញុំបំពេញភារកិច្ចរបស់ខ្ញុំនៅពេលនេះ តើខ្ញុំគ្រាន់តែពុះពារធ្វើការធ្ងន់ ឬក៏ខ្ញុំកំពុងអនុវត្តសេចក្ដីពិត? តើខ្ញុំកំពុងដើរតាមផ្លូវនៃការដេញតាម និងការស្វែងយល់ពីសេចក្ដីពិតដែរឬទេ? តើខ្ញុំបានចូលទៅក្នុងតថភាពនៃសេចក្ដីពិតហើយឬនៅ? តើខ្ញុំមានចិត្តកោតខ្លាចព្រះជាម្ចាស់ដែរឬទេ? តើខ្ញុំជាមនុស្សដែលចុះចូលនឹងព្រះជាម្ចាស់ដែរឬទេ?» ពួកគេត្រូវតែឆ្លុះបញ្ចាំងពីខ្លួនឯងដោយពិចារណាលើរឿងទាំងនេះ។ ប្រសិនបើពួកគេបានបំពេញតាមលក្ខខណ្ឌវិនិច្ឆ័យទាំងនេះ ប្រសិនបើពួកគេអាចប្រកាន់ខ្ជាប់នូវទីបន្ទាល់របស់ខ្លួននៅពេលជួបប្រទះនឹងការល្បងលរបស់ព្រះជាម្ចាស់ ហើយប្រសិនបើពួកគេអាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ នោះពិតណាស់ថា ពួកគេលែងជាអ្នកបម្រើការទៀតហើយ។ ប្រសិនបើពួកគេមិនបានបំពេញតាមលក្ខខណ្ឌវិនិច្ឆ័យសូម្បីតែមួយចំណុច នោះពួកគេច្បាស់ជានៅតែជាអ្នកបម្រើការដដែល ហើយនេះគឺជារឿងដែលមិនអាចគេចផុត និងជៀសមិនរួចឡើយ។ មនុស្សមួយចំនួននិយាយថា៖ «ខ្ញុំបានជឿលើព្រះជាម្ចាស់ជាង ៣០ ឆ្នាំមកហើយ ដែលមិនទាន់រួមបញ្ចូលទាំងឆ្នាំដែលខ្ញុំបានចំណាយពេលជឿលើព្រះយេស៊ូវផង។ ចាប់តាំងពីពេលដែលព្រះជាម្ចាស់បានក្លាយជាសាច់ឈាម បានលេចមក បានបំពេញកិច្ចការ និងបានចាប់ផ្ដើមមានព្រះសូរសៀងរបស់ទ្រង់មក ខ្ញុំគឺជាអ្នកដើរតាមព្រះជាម្ចាស់។ ខ្ញុំស្ថិតក្នុងចំណោមអ្នកដំបូងគេដែលបានដកបទពិសោធកិច្ចការរបស់ព្រះជាម្ចាស់ដោយផ្ទាល់ ហើយខ្ញុំស្ថិតក្នុងចំណោមអ្នកដំបូងគេដែលបានឮព្រះបន្ទូលដែលចេញពីព្រះឱស្ឋរបស់ទ្រង់។ ចាប់តាំងពីពេលនោះមក មានរយៈពេលជាច្រើនឆ្នាំកន្លងផុតទៅហើយ ហើយខ្ញុំនៅតែកំពុងជឿ និងកំពុងដើរតាមព្រះជាម្ចាស់ដដែល។ ខ្ញុំបានប្រឈមមុខនឹងការចាប់ខ្លួន និងការធ្វើទុក្ខបុកម្នេញជាច្រើនដង ហើយបានជួបប្រទះនឹងគ្រោះថ្នាក់ជាច្រើន ប៉ុន្តែព្រះជាម្ចាស់តែងតែការពារខ្ញុំ និងណែនាំខ្ញុំឱ្យឆ្លងកាត់រឿងទាំងនោះ ព្រះជាម្ចាស់មិនដែលបោះបង់ខ្ញុំឡើយ។ ពេលនេះ ខ្ញុំនៅតែកំពុងបំពេញភារកិច្ចរបស់ខ្ញុំដដែល ស្ថានភាពរបស់ខ្ញុំកាន់តែល្អប្រសើរឡើងៗ សេចក្ដីជំនឿរបស់ខ្ញុំកាន់តែកើនឡើង ហើយខ្ញុំគ្មានការសង្ស័យចំពោះព្រះជាម្ចាស់ទាល់តែសោះ តើខ្ញុំពិតជានៅតែជាអ្នកបម្រើការមែនទេ?» តើអ្នកកំពុងសួរនរណា? តើអ្នកមិនមែនកំពុងសួរខុសមនុស្សទេឬ? អ្នកមិនគួរសួរសំណួរនេះទេ។ ដោយសារអ្នកបានជឿអស់រយៈពេលជាច្រើនឆ្នាំមកហើយ តើអ្នកមិនដឹងទេឬថាអ្នកជាអ្នកបម្រើការ ឬក៏អត់នោះ? ប្រសិនបើអ្នកមិនដឹងរឿងនេះទេ នោះហេតុអ្វីបានជាអ្នកមិនសួរខ្លួនឯងថា តើអ្នកមានតថភាពនៃសេចក្ដីពិតដែរឬទេ តើអ្នកមានចិត្តកោតខ្លាចព្រះជាម្ចាស់ដែរឬទេ ហើយតើអ្នកប្រព្រឹត្តក្នុងរបៀបដែលគេចចេញពីសេចក្ដីអាក្រក់ដែរឬទេ? ព្រះជាម្ចាស់បានបំពេញកិច្ចការអស់រយៈពេលជាច្រើនឆ្នាំមកនេះ មានព្រះបន្ទូលយ៉ាងច្រើនបែបនេះ ហើយតើអ្នកបានយល់ និងចូលទៅក្នុងបានច្រើនប៉ុនណាហើយ? តើអ្នកទទួលបានច្រើនប៉ុនណាហើយ? តើអ្នកបានទទួលយកការត្រូវបានលួសកាត់ប៉ុន្មានដង ហើយបានទទួលយកការល្បងល និងការបន្សុទ្ធប៉ុន្មានដងហើយ? នៅពេលអ្នកបានទទួលយករឿងទាំងនេះ តើអ្នកបានប្រកាន់ខ្ជាប់នូវទីបន្ទាល់របស់អ្នកដែរឬទេ? តើអ្នកអាចធ្វើបន្ទាល់ថ្វាយព្រះជាម្ចាស់បានដែរឬទេ? នៅពេលអ្នកជួបប្រទះនឹងការល្បងលដូចជាការល្បងលដែលយ៉ូបបានជួបប្រទះ តើអ្នកអាចបដិសេធព្រះជាម្ចាស់ដែរឬទេ? តើសេចក្ដីជំនឿរបស់អ្នកលើព្រះជាម្ចាស់មានទំហំប៉ុនណាឱ្យប្រាកដទៅ? តើសេចក្ដីជំនឿរបស់អ្នកគ្រាន់តែជាជំនឿខ្លះៗ ឬក៏ជាសេចក្ដីជំនឿពិតប្រាកដ? ចូរសួរខ្លួនឯងនូវសំណួរទាំងនេះចុះ។ ប្រសិនបើអ្នកមិនដឹងចម្លើយចំពោះសំណួរទាំងនេះទេ នោះអ្នកគឺជាមនុស្សមានគំនិតច្របូកច្របល់ហើយ ហើយខ្ញុំអាចប្រាប់បានថា អ្នកគ្រាន់តែធ្វើតាមគេតាមឯងប៉ុណ្ណោះ អ្នកមិនទាំងស័ក្ដិសមនឹងត្រូវបានហៅថាជាអ្នកបម្រើការផង។ នរណាម្នាក់ដែលប្រកាន់យកអាកប្បកិរិយាបែបនេះចំពោះឈ្មោះជា «អ្នកបម្រើការ» ហើយនៅតែមានភាពច្របូកច្របល់នៅក្នុងដួងចិត្តរបស់គេ គឺគួរឱ្យអាណិតណាស់។ អ្នកនោះមិនទាំងដឹងថារូបគេជាអ្វីផង ចំណែកឯព្រះជាម្ចាស់វិញគឺច្បាស់លាស់ និងត្រឹមត្រូវទាំងស្រុងនៅក្នុងការប្រព្រឹត្តរបស់ទ្រង់ចំពោះមនុស្សទាំងអស់។

យើងទើបតែបានប្រកបគ្នាអំពីថាតើអត្ថន័យដើមរបស់ព្រះជាម្ចាស់ទាក់ទងនឹងពាក្យ «អ្នកបម្រើការ» គឺជាអ្វីឱ្យប្រាកដ។ នៅពេលមនុស្សចូលមកក្នុងដំណាក់របស់ព្រះជាម្ចាស់ នៅពេលចាប់ផ្ដើមដំបូង ពេលដែលពួកគេមិនយល់ពីសេចក្ដីពិត ហើយមានត្រឹមតែបំណងប្រាថ្នាផ្សេងៗ ឬការតាំងចិត្តខ្លះៗក្នុងការសហការ តួនាទីដែលពួកគេដើរក្នុងអំឡុងពេលនោះ អាចត្រឹមតែជាតួនាទីជាអ្នកបម្រើការប៉ុណ្ណោះ។ ជាការពិតណាស់ ពាក្យ «បម្រើការ» ស្ដាប់ទៅមិនសូវពីរោះនោះទេ។ បើនិយាយម្យ៉ាងទៀត វាមានន័យថា បម្រើ និងធ្វើការបម្រើការដល់កិច្ចការគ្រប់គ្រងរបស់ព្រះជាម្ចាស់ ដើម្បីសង្គ្រោះមនុស្សជាតិ វាមានន័យថា ពុះពារធ្វើការធ្ងន់។ មនុស្សទាំងនេះមិនយល់ពីសេចក្ដីពិតណាមួយឡើយ ហើយពួកគេក៏មិនយល់ពីបំណងព្រះហឫទ័យរបស់ព្រះជាម្ចាស់ដែរ ហើយពួកគេមិនអាចរួមចំណែកនូវការខិតខំប្រឹងប្រែងណាមួយ ឬសហការតាមមធ្យោបាយណាមួយជាមួយនឹងកិច្ចការជាក់លាក់ដែលព្រះជាម្ចាស់ចូលរួម ដើម្បីសង្គ្រោះ និងគ្រប់គ្រងមនុស្សជាតិ ឬកិច្ចការផ្សេងៗដែលទាក់ទងនឹងសេចក្ដីពិតបានឡើយ។ ពួកគេមានត្រឹមតែជំនាញ និងអំណោយទានខ្លះប៉ុណ្ណោះ ហើយពួកគេអាចត្រឹមតែដាក់ការខិតខំប្រឹងប្រែងខ្លះៗ និងនិយាយរឿងមួយចំនួនសម្រាប់ការងារកិច្ចការទូទៅជាក់លាក់ណាមួយ និងធ្វើកិច្ចការបម្រើបន្ទាប់បន្សំខ្លះៗប៉ុណ្ណោះ។ ប្រសិនបើនេះគឺជាសារជាតិនៃកិច្ចការដែលមនុស្សធ្វើ ពេលកំពុងបំពេញភារកិច្ចរបស់ពួកគេ ប្រសិនបើពួកគេគ្រាន់តែបំពេញតួនាទីបម្រើការ នោះវាជាការលំបាកសម្រាប់ពួកគេក្នុងការរលាស់ខ្លួនចេញពីឈ្មោះជា «អ្នកបម្រើការ» នេះណាស់។ ហេតុអ្វីបានជាវាពិបាកក្នុងការរលាស់ខ្លួនចេញ? តើរឿងនេះមានពាក់ព័ន្ធអ្វីនឹងការកំណត់និយមន័យរបស់ព្រះជាម្ចាស់ចំពោះឈ្មោះនេះដែរឬទេ? មែនហើយ គឺពិតជាពាក់ព័ន្ធមែន។ វាជារឿងងាយស្រួលណាស់សម្រាប់មនុស្សក្នុងការបញ្ចេញការខិតខំប្រឹងប្រែងបន្តិចបន្តួច និងធ្វើរឿងនានាទៅតាមសមត្ថភាពពីធម្មជាតិរបស់ពួកគេ និងអំណោយទាន ព្រមទាំងគំនិតរបស់ពួកគេ ប៉ុន្តែការរស់នៅតាមសេចក្ដីពិត ការចូលទៅក្នុងតថភាពនៃសេចក្ដីពិត និងការប្រព្រឹត្តស្របតាមបំណងព្រះហឫទ័យរបស់ព្រះជាម្ចាស់ គឺជារឿងដែលលំបាកខ្លាំងណាស់ វាទាមទារពេលវេលា ការណែនាំរបស់ព្រះជាម្ចាស់ ការបំភ្លឺរបស់ព្រះជាម្ចាស់ និងសេចក្ដីប្រៀនប្រដៅរបស់ព្រះជាម្ចាស់ ហើយរឹតតែទាមទារឱ្យមានការទទួលយកការជំនុំជម្រះ និងការវាយផ្ចាលនៃព្រះបន្ទូលរបស់ព្រះជាម្ចាស់ទៅទៀត។ ដូច្នេះ ខណៈពេលដែលមនុស្សកំពុងធ្វើការដើម្បីសម្រេចបាននូវគោលដៅទាំងនេះ អ្វីដែលមនុស្សភាគច្រើនអាចធ្វើ និងផ្ដល់ឱ្យបាន គឺជារឿងដែលទើបតែត្រូវបានលើកឡើងអម្បាញ់មិញនេះឯង៖ ការធ្វើជាកម្មវត្ថុនៃព្រះបន្ទូលរបស់ព្រះជាម្ចាស់ ការមានអំណោយទានជាក់លាក់ និងការមានប្រយោជន៍ខ្លះៗនៅក្នុងដំណាក់របស់ព្រះជាម្ចាស់ ការមានការគិតនៃភាពជាមនុស្សធម្មតា និងការអាចស្វែងយល់ ព្រមទាំងអនុវត្តការងារណាមួយដែលពួកគេត្រូវបានបង្គាប់ឱ្យធ្វើ ការមានជំនាញជាក់លាក់ និងការអាចប្រើប្រាស់ទេពកោសល្យពិសេសរបស់ពួកគេនៅក្នុងការងារជាក់លាក់ណាមួយនៅក្នុងដំណាក់របស់ព្រះជាម្ចាស់ ហើយអ្វីដែលសំខាន់បំផុតនោះគឺ ការមានបំណងប្រាថ្នាក្នុងការស្ដាប់បង្គាប់ និងចុះចូល។ នៅពេលអ្នកកំពុងបម្រើការនៅក្នុងដំណាក់របស់ព្រះជាម្ចាស់ នៅពេលអ្នកកំពុងពុះពារធ្វើការធ្ងន់ដើម្បីជាប្រយោជន៍ដល់កិច្ចការរបស់ព្រះជាម្ចាស់ ប្រសិនបើអ្នកមានបំណងប្រាថ្នាក្នុងការស្ដាប់បង្គាប់ និងចុះចូលសូម្បីតែបន្តិច នោះអ្នកនឹងមិនក្លាយជាអវិជ្ជមាន និងខ្ជិលច្រអូសឡើយ។ ផ្ទុយទៅវិញ អ្នកនឹងធ្វើអ្វីគ្រប់យ៉ាងដែលអ្នកអាចធ្វើបាន ដើម្បីអនុវត្តការទប់ខ្លួនឯង និងធ្វើរឿងអាក្រក់ឱ្យបានតិច ខណៈពេលដែលធ្វើរឿងល្អឱ្យបានច្រើន។ តើនេះមិនមែនជាសភាព និងស្ថានភាពដែលមនុស្សភាគច្រើនកំពុងស្ថិតនៅទេឬ? ជាការពិតណាស់ មានមនុស្សភាគតិចបំផុតនៅក្នុងចំណោមអ្នករាល់គ្នា ដែលបានចាកចេញពីស្ថានភាព និងវិសាលភាពនេះរួចទៅហើយ។ ហើយតើមនុស្សភាគតិចបំផុតនេះមានអ្វីខ្លះ? ពួកគេបានយល់ពីសេចក្ដីពិត និងមានតថភាពនៃសេចក្ដីពិត។ នៅពេលពួកគេជួបប្រទះនឹងបញ្ហា ពួកគេអាចអធិដ្ឋាន និងស្វែងរកបំណងព្រះហឫទ័យរបស់ព្រះជាម្ចាស់ ហើយពួកគេអាចប្រព្រឹត្តស្របតាមគោលការណ៍សេចក្ដីពិតបាន។ បំណងប្រាថ្នារបស់ពួកគេក្នុងការស្ដាប់បង្គាប់ និងចុះចូល លែងឈប់ត្រឹមតែកម្រិតនៃការតាំងចិត្តទៀតហើយ ប៉ុន្តែផ្ទុយទៅវិញ ពួកគេអាចអនុវត្តព្រះបន្ទូលរបស់ព្រះជាម្ចាស់យ៉ាងសកម្ម ប្រព្រឹត្តតាមសេចក្ដីទាមទាររបស់ព្រះជាម្ចាស់ និងមានចិត្តកោតខ្លាចព្រះជាម្ចាស់ នៅពេលជួបប្រទះនឹងបញ្ហា។ ពួកគេមិននិយាយ ឬប្រព្រឹត្តដោយមិនគិតនោះទេ ប៉ុន្តែផ្ទុយទៅវិញ ពួកគេមានការប្រុងប្រយ័ត្ន និងយកចិត្តទុកដាក់។ ជាពិសេស នៅពេលការត្រូវបានលួសកាត់របស់ពួកគេ គឺផ្ទុយពីគំនិតផ្ទាល់ខ្លួនរបស់ពួកគេ ពួកគេមិនវិនិច្ឆ័យព្រះជាម្ចាស់ទេ ពួកគេមិនប្រកែកជាមួយទ្រង់ឡើយ ហើយពួកគេមិនមានអារម្មណ៍ទាស់ទទឹងនៅក្នុងដួងចិត្តរបស់ពួកគេនោះទេ។ ចេញពីជម្រៅចិត្តរបស់ពួកគេ ពួកគេពិតជាទទួលយកអត្តសញ្ញាណ ឋានៈ និងសារជាតិរបស់ព្រះជាម្ចាស់មែន។ តើមានភាពខុសគ្នាអ្វីខ្លះរវាងមនុស្សទាំងនេះ និងអ្នកបម្រើការ? តើភាពខុសគ្នាទាំងនោះមានអ្វីខ្លះ? ភាពខុសគ្នាទីមួយគឺថា ពួកគេយល់ពីសេចក្ដីពិត ហើយទីពីរគឺថា ពួកគេអាចយកសេចក្ដីពិតមួយចំនួនទៅអនុវត្តបាន។ ទីបី ពួកគេមានការយល់ដឹងខ្លះៗអំពីព្រះជាម្ចាស់ ហើយទីបួន ការស្ដាប់បង្គាប់ និងការចុះចូលរបស់ពួកគេ លែងគ្រាន់តែជាបំណងប្រាថ្នាទៀតហើយ ប៉ុន្តែបានប្រែក្លាយទៅជាអាកប្បកិរិយាបែបអត្តនោម័តិ ពោលគឺពួកគេបានក្លាយជាអ្នកដែលចុះចូលយ៉ាងពិតប្រាកដ។ ទីប្រាំ ហើយនេះគឺជាចំណុចដែលសំខាន់បំផុត និងមានតម្លៃបំផុតក្នុងចំណោមចំណុចទាំងនេះ គឺចិត្តកោតខ្លាចព្រះជាម្ចាស់បានលេចឡើងនៅក្នុងខ្លួនពួកគេ។ អាចនិយាយបានថា អស់អ្នកដែលមានរឿងទាំងនេះ បានរលាស់ខ្លួនចេញពីឈ្មោះជា «អ្នកបម្រើការ» រួចទៅហើយ។ នេះក៏ព្រោះតែ បើវិនិច្ឆ័យពីទិដ្ឋភាពផ្សេងៗនៃការចូលទៅក្នុងរបស់ពួកគេ ក៏ដូចជាអាកប្បកិរិយារបស់ពួកគេចំពោះសេចក្ដីពិត និងកម្រិតនៃការយល់ដឹងរបស់ពួកគេអំពីព្រះជាម្ចាស់ វាលែងជារឿងសាមញ្ញដូចជាការដែលពួកគេធ្វើការងារវិជ្ជាជីវៈតែមួយមុខនៅក្នុងដំណាក់របស់ព្រះជាម្ចាស់ទៀតហើយ ហើយពួកគេលែងជាអ្នកធ្វើការបណ្ដោះអាសន្ន ដែលត្រូវបានគេហៅឱ្យមកធ្វើកិច្ចការមួយចំនួនជាបណ្ដោះអាសន្នទៀតហើយ។ ពោលគឺ មនុស្សទាំងនេះមិនមែននៅទីនេះដើម្បីរង្វាន់បណ្ដោះអាសន្ននោះទេ។ ពួកគេមិនត្រូវបានជ្រើសរើសសម្រាប់ការប្រើប្រាស់បណ្ដោះអាសន្ន និងត្រូវបានអង្កេតមើលក្នុងអំឡុងពេលដែលពួកគេត្រូវបានប្រើប្រាស់ ដើម្បីមើលថាតើពួកគេអាចទទួលយកកិច្ចការនេះក្នុងរយៈពេលវែងបានឬអត់នោះទេ។ ផ្ទុយទៅវិញ ពួកគេអាចអនុវត្តសេចក្ដីពិត និងបំពេញភារកិច្ចរបស់ពួកគេបានយ៉ាងល្អ។ ដូច្នេះ មនុស្សទាំងនេះបានរលាស់ខ្លួនចេញពីឈ្មោះ និងការចាត់តាំងជា «អ្នកបម្រើការ» ហើយ។ តើអ្នករាល់គ្នាធ្លាប់ឃើញមនុស្សបែបនេះដែរឬទេ? មានមនុស្សបែបនេះនៅក្នុងពួកជំនុំ។ អ្នករាល់គ្នាចង់ដឹងថាតើមនុស្សទាំងនេះជានរណា ហើយមានពួកគេចំនួនប៉ុន្មាននាក់ ប៉ុន្តែខ្ញុំមិនអាចប្រាប់រឿងនោះនៅពេលនេះបានទេ។ នៅពេលអ្នករាល់គ្នាបានយល់ពីសេចក្ដីពិត អ្នករាល់គ្នានឹងអាចញែកដឹងពីពួកគេបាន។ អ្វីដែលអ្នករាល់គ្នាគួរដឹងគឺថា តើអ្នករាល់គ្នាកំពុងស្ថិតក្នុងស្ថានភាពបែបណា តើផ្លូវមួយណាដែលនៅខាងមុខអ្នករាល់គ្នា ដែលអ្នករាល់គ្នាកំពុងដើរតាម ហើយតើផ្លូវមួយណាដែលអ្នករាល់គ្នាគួរតែដើរតាម ពោលគឺទាំងនេះគឺជារឿងដែលអ្នករាល់គ្នាគួរដឹង។

ឥឡូវនេះ តើឈ្មោះជា «អ្នកបម្រើការ» ត្រូវបានព្រះជាម្ចាស់បង្ខំដាក់លើមនុស្សឬ? តើព្រះជាម្ចាស់ប្រើឈ្មោះនេះដើម្បីបន្ទាបបន្ថោកមនុស្ស ដើម្បីចាត់ថ្នាក់ និងបែងចែកកម្រិតមនុស្សដែរឬទេ? (មិនមែនទេ។) ដូច្នេះ តើព្រះជាម្ចាស់បានកំណត់និយមន័យឈ្មោះនេះយ៉ាងដូចម្ដេច? ការដែលព្រះជាម្ចាស់ប្រទានឈ្មោះដល់មនុស្ស មិនមែនទ្រង់ដាក់ឈ្មោះក្រៅឱ្យពួកគេដោយចៃដន្យនោះទេ ហើយទ្រង់មិនកំណត់និយមន័យវាដោយផ្អែកលើរូបរាងខាងក្រៅឡើយ។ ឈ្មោះនេះមិនមែនគ្រាន់តែជាឈ្មោះប៉ុណ្ណោះទេ។ ឈ្មោះរបស់មនុស្សម្នាក់គ្រាន់តែជាការចាត់តាំង ជាការហៅ ដែលគ្មានអត្ថន័យពិតប្រាកដឡើយ។ ឧទាហរណ៍៖ ឪពុកម្ដាយជនជាតិចិនមួយចំនួនសង្ឃឹមថាកូនស្រីរបស់ពួកគេនឹងឆ្លាតវៃ និងស្រស់ស្អាត ដូច្នេះពួកគេប្រើតួអក្សរថា «ស្រស់ស្អាត» នៅក្នុងឈ្មោះរបស់នាង ប៉ុន្តែនេះគ្រាន់តែជាក្ដីសង្ឃឹមប៉ុណ្ណោះ ហើយវាមិនមានពាក់ព័ន្ធអ្វីនឹងសារជាតិរបស់នាងឡើយ។ នាងប្រហែលជាល្ងង់ខ្លាំង ហើយធំឡើងមិនស្អាតទាក់ទាញទេ ដូច្នេះ តើមានប្រយោជន៍អ្វីក្នុងការហៅនាងថា «ស្រស់ស្អាត» នោះ? ក៏មានក្មេងប្រុសមួយចំនួនដែលត្រូវបានដាក់ឈ្មោះថា «ឆឹងឡុង» ឬ «ឆឹងហ៊ូ» ដោយប្រើតួអក្សរដែលមានន័យថា ក្លាយដូចជានាគ ឬខ្លា តើពួកគេពិតជាខ្លាំងពូកែមែនឬ ដោយគ្រាន់តែត្រូវគេហៅឈ្មោះបែបនេះនោះ? ពួកគេប្រហែលជាមនុស្សកំសាក ឬជាមនុស្សគ្មានបានការ។ ទាំងនេះគ្រាន់តែជាក្ដីសង្ឃឹមដែលឪពុកម្ដាយមានចំពោះកូនៗរបស់ពួកគេប៉ុណ្ណោះ ពួកគេដាក់ឈ្មោះបែបនេះឱ្យកូនៗ ហើយឈ្មោះទាំងនេះគ្មានពាក់ព័ន្ធអ្វីនឹងសារជាតិកូនៗរបស់ពួកគេឡើយ។ ហេតុដូច្នេះហើយ ឈ្មោះ និងងាររបស់មនុស្ស ផ្ទុកនូវការស្រមើស្រមៃ និងក្ដីប្រាថ្នាល្អៗរបស់មនុស្ស ប៉ុន្តែវាគ្រាន់តែជាការហៅ និងការចាត់តាំងប៉ុណ្ណោះ ហើយវាមិនត្រូវបានផ្ដល់ឱ្យដោយផ្អែកលើសារជាតិរបស់ពួកគេឡើយ។ ទោះជាយ៉ាងនេះក្ដី ឈ្មោះ និងងារដែលព្រះជាម្ចាស់កំណត់និយមន័យ គឺដាច់ខាតមិនត្រូវបានផ្ដល់ឱ្យដោយផ្អែកលើរូបរាងខាងក្រៅរបស់មនុស្សឡើយ ហើយជាការពិតណាស់ វាក៏មិនមែនផ្អែកលើបំណងព្រះហឫទ័យផ្ទាល់របស់ព្រះជាម្ចាស់ដែរ។ តើព្រះជាម្ចាស់ចង់ឱ្យមនុស្សធ្វើជាអ្នកបម្រើការដែរឬទេ? (មិនចង់ទេ។) តើអ្នករាល់គ្នាធ្លាប់អានព្រះបន្ទូលរបស់ព្រះជាម្ចាស់ ដែលចែងថា «ខ្ញុំចង់ឱ្យមនុស្សគ្រប់រូបក្លាយជាអ្នកបម្រើការ ហើយខ្ញុំមិនចង់ឱ្យនរណាម្នាក់ទទួលបានសេចក្ដីសង្គ្រោះឡើយ» ដែរឬទេ? (មិនធ្លាប់ទេ។) ដូច្នេះ តើព្រះជាម្ចាស់សព្វព្រះហឫទ័យចង់បានអ្វី? កាលពីមុន មនុស្សធ្លាប់និយាយថា «ព្រះជាម្ចាស់សព្វព្រះហឫទ័យចង់ឱ្យមនុស្សគ្រប់រូបទទួលបានសេចក្ដីសង្រ្គោះ ហើយទ្រង់មិនចង់ឱ្យនរណាម្នាក់វិនាសហិនហោចឡើយ»។ នេះគឺជាក្ដីប្រាថ្នាមួយ។ ទោះជាយ៉ាងណាក៏ដោយ ឈ្មោះជា «អ្នកបម្រើការ» មិនមែនកើតឡើងដោយគ្មានប្រភពនោះទេ។ វាប្រៀបដូចជាការដែលព្រះជាម្ចាស់កំណត់ឈ្មោះ «ដើមឈើ» និង «ស្មៅ» អ៊ីចឹងដែរ។ ដើមឈើគឺជារបស់ដែលធំ និងខ្ពស់ ហើយនៅពេលនរណាម្នាក់និយាយពីដើមឈើ មនុស្សគ្រប់គ្នាដឹងថាដើមឈើគឺធំ និងខ្ពស់ ហើយនៅពេលនរណាម្នាក់និយាយពីស្មៅ មនុស្សគ្រប់គ្នាដឹងថាស្មៅគឺតូច និងខ្លី តើមែនទេ? (មែនហើយ។) ដូច្នេះ ចុះចំណែកឈ្មោះជា «អ្នកបម្រើការ» វិញ? ឈ្មោះនេះកើតឡើងដោយយោងតាមសារជាតិ និងការបង្ហាញចេញរបស់មនុស្ស និងយោងតាមដំណាក់កាលនៃកិច្ចការរបស់ព្រះជាម្ចាស់។ ប្រសិនបើមនុស្សអាចយល់ពីសេចក្ដីពិតយ៉ាងសន្សឹមៗ ស្របតាមកិច្ចការរបស់ព្រះជាម្ចាស់ ចូលទៅក្នុងតថភាពនៃសេចក្ដីពិត ហើយសម្រេចបាននូវការចុះចូល និងការកោតខ្លាចដល់ព្រះជាម្ចាស់ នោះនៅពេលនេះ ឈ្មោះនេះនឹងផ្លាស់ប្ដូរ។ ហេតុដូច្នេះហើយ ទោះបីជាអ្នកគឺជាអ្នកបម្រើការម្នាក់ក៏ដោយ ក៏វាមិនប៉ះពាល់ដល់ការដែលអ្នកបំពេញភារកិច្ចជាភាវៈដែលព្រះបានបង្កើត និងការដេញតាម ព្រមទាំងការអនុវត្តសេចក្ដីពិតឡើយ ហើយវារឹតតែមិនប៉ះពាល់ដល់ការចុះចូល និងការកោតខ្លាចរបស់អ្នកដល់ព្រះជាម្ចាស់ទៅទៀត។

តើមានមនុស្សណាដែលមិនអាចរលាស់ខ្លួនចេញពីឈ្មោះជា «អ្នកបម្រើការ» ជារៀងរហូតដែរឬទេ? (មាន។) តើជាមនុស្សប្រភេទណា? គឺជាប្រភេទមនុស្សដែលមិនដេញតាមសេចក្ដីពិត ដែលប្រហែលជាយល់ពីសេចក្ដីពិត ប៉ុន្តែមិនអនុវត្តវា ហើយពួកគេរឹតតែមិនស្រឡាញ់សេចក្ដីពិតទៅទៀត ហើយពួកគេថែមទាំងឧស្សាហ៍មានអារម្មណ៍ខ្ពើមរអើម និងស្អប់ខ្ពើមសេចក្ដីពិតនៅក្នុងដួងចិត្តរបស់ពួកគេទៀតផង។ ហេតុអ្វីបានជាពួកគេបន្តនៅក្នុងដំណាក់របស់ព្រះជាម្ចាស់ ប្រសិនបើពួកគេស្អប់ខ្ពើមសេចក្ដីពិតនោះ? ពួកគេចង់ទទួលបានផលប្រយោជន៍ខ្លះៗ ពួកគេពុះពារធ្វើការធ្ងន់ខ្លះៗ និងបង្ហាញឥរិយាបថល្អខ្លះៗ ដោយមានការគិតបែបស្រមើស្រមៃនៅក្នុងដំណាក់របស់ព្រះជាម្ចាស់។ ពួកគេប្រើប្រាស់តម្លៃដែលពួកគេបានបង់ ការបូជា និងការលះបង់ខ្លួន ក៏ដូចជាការខ្ជះខ្ជាយពេលវេលានៃយុវវ័យរបស់ពួកគេខ្លះៗ និងការចំណាយពេលវេលាខ្លះៗរបស់ពួកគេ ដើម្បីជាការដោះដូរនឹងអត្ថប្រយោជន៍អ្វីក៏ដោយដែលពួកគេចង់ទទួលបាន។ ដោយសារតែផ្លូវដែលមនុស្សទាំងនេះដើរតាម ទើបនៅទីបញ្ចប់ ពួកគេមិនអាចចូលទៅក្នុងតថភាពនៃសេចក្ដីពិតបានទេ ពួកគេមិនអាចសម្រេចបាននូវការចុះចូលនឹងព្រះជាម្ចាស់ឡើយ ហើយពួកគេរឹតតែមិនអាចសម្រេចបាននូវការកោតខ្លាចដល់ព្រះជាម្ចាស់ទៅទៀត ពោលគឺពួកគេនឹងត្រូវបានកំណត់លក្ខណៈថាជាអ្នកបម្រើការជារៀងរហូត។ នៅក្នុងចំណោមមនុស្សប្រភេទនេះនៅក្នុងដំណាក់របស់ព្រះជាម្ចាស់ មានអ្នកខ្លះដែលអាចបម្រើការរហូតដល់ទីបញ្ចប់ ហើយអ្នកខ្លះដែលមិនអាចធ្វើបានឡើយ ហើយមានភាពខុសគ្នាបន្តិចបន្តួចនៅក្នុងភាពជាមនុស្ស រវាងអស់អ្នកដែលអាចបម្រើការរហូតដល់ទីបញ្ចប់ និងអស់អ្នកដែលមិនអាចធ្វើបាន។ អស់អ្នកដែលមិនដេញតាមសេចក្ដីពិត ប៉ុន្តែអាចបម្រើការរហូតដល់ទីបញ្ចប់ ពោលគឺមនុស្សដែលអាចលះបង់ការខិតខំប្រឹងប្រែងខ្លះនៅក្នុងដំណាក់របស់ព្រះជាម្ចាស់ចំពោះកិច្ចការរបស់ព្រះជាម្ចាស់ ខណៈពេលដែលកិច្ចការនៃផែនការគ្រប់គ្រងរបស់ព្រះជាម្ចាស់កំពុងបន្ត គឺមានភាពជាមនុស្សល្អ និងមានចិត្តសប្បុរសគួរសម។ ពួកគេមិនធ្វើសេចក្ដីអាក្រក់ទេ ពួកគេមិនបង្កការរំខានឡើយ ខណៈពេលដែលពួកគេបម្រើការ ហើយពួកគេមិនត្រូវបានបោសសម្អាតចេញពីពួកជំនុំឡើយ។ មនុស្សបែបនេះអាចបម្រើការរហូតដល់ទីបញ្ចប់ ហើយពួកគេគឺជាអ្នកដែលនឹងក្លាយជាអ្នកបម្រើការជានិច្ច។ ចំណែកឯអ្នកផ្សេងទៀតវិញ ដោយសារតែភាពជាមនុស្សរបស់ពួកគេអាក្រក់ខ្លាំង ដោយសារតែពួកគេមានចរិតលក្ខណៈ និងសេចក្ដីទៀងត្រង់តូចទាប ពួកគេរំខាន និងបង្អាក់កិច្ចការផ្សេងៗនៅក្នុងដំណាក់របស់ព្រះជាម្ចាស់ជាញឹកញាប់ ខណៈពេលដែលពួកគេបម្រើការ ហើយពួកគេបង្កការខាតបង់ដល់កិច្ចការជាច្រើននៃដំណាក់របស់ព្រះជាម្ចាស់។ ពួកគេមិនចេះប្រែចិត្តទេ នៅពេលពួកគេត្រូវបានលួសកាត់ ឬដាក់ឱ្យនៅដាច់ដោយឡែកច្រើនលើកច្រើនសា ហើយពួកគេគ្រាន់តែត្រឡប់ទៅរកទម្លាប់អាក្រក់ចាស់របស់ពួកគេវិញប៉ុណ្ណោះ។ ពួកគេមិនយល់ពីសេចក្ដីពិតណាមួយទាល់តែសោះ ពួកគេមិនទទួលយកសេចក្ដីពិតទេ ប៉ុន្តែបែរជាប្រព្រឹត្តតាមតែអំពើចិត្តទៅវិញ ហើយមនុស្សបែបនេះត្រូវបានជម្រុះចោល។ ហេតុអ្វីបានជាពួកគេត្រូវបានជម្រុះចោល? មនុស្សបែបនេះ សូម្បីតែបម្រើការក៏មិនអាចធ្វើបានផង។ ពួកគេមិនអាចធ្វើការបានល្អទេ នៅពេលពួកគេពុះពារធ្វើការធ្ងន់ខ្លះៗនៅក្នុងដំណាក់របស់ព្រះជាម្ចាស់ ហើយខណៈពេលដែលពួកគេកំពុងពុះពារធ្វើការធ្ងន់ ពួកគេក៏ធ្វើសេចក្ដីអាក្រក់ដែរ ហើយពួកគេធ្វើឱ្យដំណាក់របស់ព្រះជាម្ចាស់ ព្រមទាំងបងប្អូនប្រុសស្រីត្រូវបង់តម្លៃ។ ការប្រើប្រាស់មនុស្សបែបនេះ គឺមិនស័ក្ដិសមនឹងការខាតបង់ឡើយ។ ពួកគេត្រូវបានផ្ដល់ឱកាសឱ្យឆ្លុះបញ្ចាំងច្រើនលើកច្រើនសា ប៉ុន្តែនៅទីបញ្ចប់ ធម្មជាតិរបស់ពួកគេនៅតែមិនផ្លាស់ប្ដូរដដែល ហើយពួកគេមិនស្ដាប់អ្វីដែលនរណាម្នាក់និយាយឡើយ។ មនុស្សបែបនេះ សូម្បីតែបម្រើការនៅក្នុងដំណាក់របស់ព្រះជាម្ចាស់ក៏មិនស័ក្ដិសមផង ហើយពួកគេក៏មិនអាចធ្វើវាបានដែរ ដូច្នេះហើយ ពួកគេត្រូវបានបោសសម្អាតចេញ។

ឥឡូវនេះ តើអ្នករាល់គ្នាយល់ជាទូទៅពីឈ្មោះជា «អ្នកបម្រើការ» នេះហើយឬនៅ? តើ «អ្នកបម្រើការ» គឺជាឈ្មោះរើសអើងដែលព្រះជាម្ចាស់ប្រទានដល់មនុស្សជាតិដែរឬទេ? តើព្រះជាម្ចាស់កំពុងប្រើឈ្មោះនេះដោយចេតនាដើម្បីបន្ទាបបន្ថោកមនុស្សមែនទេ? តើព្រះជាម្ចាស់កំពុងប្រើឈ្មោះនេះដើម្បីបើកសម្ដែង និងល្បងលមនុស្សមែនទេ? តើព្រះជាម្ចាស់កំពុងប្រើឈ្មោះនេះដើម្បីធ្វើឱ្យមនុស្សដឹងច្បាស់ថាមនុស្សលោកគឺជាអ្វីឱ្យប្រាកដមែនទេ? តើព្រះជាម្ចាស់មានព្រះរាជបំណងបែបនេះមែនទេ? តាមពិតទៅ ព្រះជាម្ចាស់មិនមានព្រះរាជបំណងបែបនេះក្នុងចំណោមរឿងទាំងនេះណាមួយឡើយ។ ព្រះជាម្ចាស់មិនមានព្រះរាជបំណងបើកសម្ដែងមនុស្ស ឬបន្ទាបបន្ថោក និងចំអកឱ្យមនុស្សឡើយ ហើយទ្រង់ក៏មិនមានព្រះរាជបំណងប្រើឈ្មោះជា «អ្នកបម្រើការ» នេះដើម្បីល្បងលមនុស្សដែរ។ អត្ថន័យតែមួយគត់ដែលព្រះជាម្ចាស់មានចំពោះឈ្មោះជា «អ្នកបម្រើការ» គឺថា ទ្រង់កំណត់លក្ខណៈ និងបង្កើតឈ្មោះនេះឡើងដោយយោងតាមការសម្ដែងចេញ និងសារជាតិរបស់មនុស្ស យោងតាមតួនាទីដែលមនុស្សបំពេញក្នុងអំឡុងពេលនៃកិច្ចការរបស់ព្រះជាម្ចាស់ ក៏ដូចជាអ្វីដែលមនុស្សអាចធ្វើបាន និងអ្វីដែលពួកគេអាចសហការបាន។ ចេញពីអត្ថន័យនេះ យើងឃើញថាមនុស្សគ្រប់រូបនៅក្នុងដំណាក់របស់ព្រះជាម្ចាស់ កំពុងបម្រើការសម្រាប់ផែនការគ្រប់គ្រងរបស់ព្រះជាម្ចាស់ ហើយធ្លាប់ស្ថិតក្នុងតួនាទីជាអ្នកបម្រើការនេះនៅអំឡុងពេលណាមួយ។ តើយើងអាចនិយាយបែបនេះបានទេ? (បាន។) យើងពិតជាអាចនិយាយបានមែន ហើយឥឡូវនេះ អ្នករាល់គ្នាសុទ្ធតែអាចយល់ពីរឿងនេះបានហើយ។ ព្រះជាម្ចាស់មិនសព្វព្រះហឫទ័យចង់ប្រើឈ្មោះនេះដើម្បីធ្វើឱ្យមនុស្សបាក់ទឹកចិត្ត ឬល្បងលសេចក្ដីជំនឿរបស់មនុស្សឡើយ ហើយរឹតតែមិនចង់បន្ទាបបន្ថោកពួកគេ ឬធ្វើឱ្យពួកគេកាន់តែមានឥរិយាបថល្អ និងស្ដាប់បង្គាប់ ឬឱ្យពួកគេដឹងថាអត្តសញ្ញាណ និងតំណែងរបស់ពួកគេគឺជាអ្វីទៅទៀត ហើយព្រះជាម្ចាស់រឹតតែមិនសព្វព្រះហឫទ័យចង់ប្រើឈ្មោះជា «អ្នកបម្រើការ» នេះ ដើម្បីដកហូតសិទ្ធិរបស់មនុស្សក្នុងការបំពេញភារកិច្ចជាភាវៈដែលព្រះបានបង្កើតនោះឡើយ។ ឈ្មោះនេះត្រូវបានកំណត់ទាំងស្រុងដោយយោងតាមនិស្ស័យពុករលួយផ្សេងៗដែលមនុស្សបញ្ចេញឱ្យឃើញ និងសភាពពិតប្រាកដរបស់មនុស្ស ខណៈពេលដែលពួកគេកំពុងដើរតាមព្រះជាម្ចាស់។ ហេតុដូច្នេះហើយ ឈ្មោះនេះមិនមានពាក់ព័ន្ធអ្វីទាល់តែសោះទៅនឹងថាតើអត្តសញ្ញាណ ឋានៈ តំណែង និងគោលដៅរបស់មនុស្សនឹងទៅជាយ៉ាងណានោះទេ នៅពេលកិច្ចការគ្រប់គ្រងរបស់ព្រះជាម្ចាស់ឈានដល់ទីបញ្ចប់។ ឈ្មោះនេះកើតចេញទាំងស្រុងពីតម្រូវការនៃផែនការគ្រប់គ្រង និងកិច្ចការគ្រប់គ្រងរបស់ព្រះជាម្ចាស់ ហើយវាគឺជាស្ថានភាពពិតប្រាកដរបស់មនុស្សជាតិពុករលួយនៅក្នុងកិច្ចការគ្រប់គ្រងរបស់ព្រះជាម្ចាស់។ ចំពោះមនុស្សដែលផ្ដល់ការបម្រើការដល់ដំណាក់របស់ព្រះជាម្ចាស់ក្នុងនាមជាអ្នកបម្រើការ និងត្រូវបានប្រើប្រាស់ដូចជាម៉ាស៊ីន ថាតើស្ថានភាពនេះនៅតែបន្តរហូតដល់ទីបញ្ចប់ ឬអាចផ្លាស់ប្ដូរទៅរកភាពល្អប្រសើរនៅលើដំណើរនៃការដើរតាមព្រះជាម្ចាស់របស់ពួកគេ គឺអាស្រ័យលើការដេញតាមរបស់ពួកគេ។ ប្រសិនបើនរណាម្នាក់ដេញតាមសេចក្ដីពិត ហើយអាចសម្រេចបាននូវការផ្លាស់ប្ដូរនិស្ស័យ ព្រមទាំងការចុះចូល និងការកោតខ្លាចដល់ព្រះជាម្ចាស់ នោះគេនឹងបោះចោលឈ្មោះជា «អ្នកបម្រើការ» នេះទាំងស្រុង។ ហើយតើមនុស្សនឹងក្លាយជាអ្វី នៅពេលពួកគេបានបោះចោលឈ្មោះជា «អ្នកបម្រើការ» នោះ? ពួកគេក្លាយជាអ្នកដើរតាមព្រះជាម្ចាស់ដ៏ពិតប្រាកដ ជារាស្ត្ររបស់ព្រះជាម្ចាស់ និងជារាស្ត្រនៃនគរព្រះ ពោលគឺ ពួកគេក្លាយជារាស្ត្រនៃនគររបស់ព្រះជាម្ចាស់។ ប្រសិនបើ ខណៈពេលដែលអ្នកកំពុងដើរតាមព្រះជាម្ចាស់ អ្នកស្កប់ស្កល់ត្រឹមតែការពុះពារធ្វើការធ្ងន់ ការរងទុក្ខ និងការបង់តម្លៃ អ្នកមិនដេញតាមសេចក្ដីពិត ឬយកសេចក្ដីពិតទៅអនុវត្តទេនោះ និស្ស័យពុករលួយរបស់អ្នកមិនផ្លាស់ប្ដូរទាល់តែសោះ អ្នកមិនដែលធ្វើរឿងនានាស្របតាមគោលការណ៍នៃដំណាក់របស់ព្រះជាម្ចាស់ឡើយ ហើយនៅទីបញ្ចប់ អ្នកមិនអាចសម្រេចបាននូវការចុះចូល និងការកោតខ្លាចដល់ព្រះជាម្ចាស់ទេ នោះឈ្មោះជា «អ្នកបម្រើការ» នេះ «មកុដ» នេះ នឹងស័ក្ដិសមនឹងអ្នកឥតខ្ចោះ ត្រូវបេះបិទតែម្ដង ហើយអ្នកនឹងមិនអាចរលាស់ខ្លួនវាចេញបានជាដាច់ខាត។ ប្រសិនបើអ្នកនៅតែស្ថិតក្នុងសភាពនេះ នៅពេលកិច្ចការរបស់ព្រះជាម្ចាស់ឈានដល់ទីបញ្ចប់ ហើយនិស្ស័យរបស់អ្នកនៅតែមិនទាន់ផ្លាស់ប្ដូរទេ នោះឈ្មោះជា «រាស្ត្រនៃនគររបស់ព្រះជាម្ចាស់» នឹងគ្មានពាក់ព័ន្ធអ្វីនឹងអ្នកឡើយ ហើយអ្នកនឹងក្លាយជាអ្នកបម្រើការជារៀងរហូត។ តើអ្នករាល់គ្នាអាចយល់ពីព្រះបន្ទូលទាំងនេះដោយរបៀបណា? អ្នករាល់គ្នាគួរតែយល់ថា ពេលដែលកិច្ចការរបស់ព្រះជាម្ចាស់បញ្ចប់ ពោលគឺនៅពេលរាស្រ្តទាំងអស់ដែលព្រះជាម្ចាស់សព្វព្រះហឫទ័យចង់សង្គ្រោះ ត្រូវបានសង្គ្រោះរួចរាល់ នៅពេលកិច្ចការដែលព្រះជាម្ចាស់សព្វព្រះហឫទ័យចង់ធ្វើ បានសម្រេចនូវលទ្ធផល និងគោលដៅរបស់វាទាំងស្រុង ព្រះជាម្ចាស់នឹងលែងមានព្រះបន្ទូល ឬណែនាំមនុស្សទៀតហើយ ទ្រង់នឹងលែងធ្វើកិច្ចការនៃការសង្គ្រោះណាមួយលើមនុស្សទៀតហើយ ហើយកិច្ចការរបស់ទ្រង់នឹងបញ្ចប់នៅត្រឹមនោះ ក៏ដូចជាផ្លូវនៃសេចក្ដីជំនឿលើព្រះជាម្ចាស់ដែលមនុស្សម្នាក់ៗដើរតាមផងដែរ។ មានខគម្ពីរនេះនៅក្នុងព្រះគម្ពីរ៖ «អ្នកដែលទុច្ចរិត ទុកឱ្យគេនៅតែទុច្ចរិតដដែលទៅចុះ៖ ហើយអ្នកដែលស្មោកគ្រោក ទុកឱ្យគេនៅតែស្មោកគ្រោកដដែលទៅចុះ៖ រីឯអ្នកដែលសុចរិត ទុកឱ្យគេនៅតែសុចរិតដដែលទៅចុះ៖ ហើយអ្នកដែលបរិសុទ្ធ ទុកឱ្យគេនៅតែបរិសុទ្ធដដែលទៅចុះ» (វិវរណៈ ២២:១១)។ តើនេះមានន័យដូចម្ដេច? វាមានន័យថា ពេលដែលព្រះជាម្ចាស់មានព្រះបន្ទូលថាកិច្ចការរបស់ទ្រង់ត្រូវបានបញ្ចប់ នេះបញ្ជាក់ថាព្រះជាម្ចាស់នឹងលែងបំពេញកិច្ចការរបស់ទ្រង់នៃការសង្គ្រោះមនុស្ស និងកិច្ចការនៃការវាយផ្ចាល ព្រមទាំងជំនុំជម្រះមនុស្សទៀតហើយ ព្រះជាម្ចាស់នឹងលែងបំភ្លឺ ឬណែនាំមនុស្សទៀតហើយ ហើយទ្រង់នឹងលែងមានព្រះបន្ទូលទៅកាន់មនុស្សដោយដាស់តឿនគេយ៉ាងយកចិត្តទុកដាក់ និងយ៉ាងស្មោះអស់ពីចិត្ត ឬលួសកាត់គេទៀតហើយ ពោលគឺព្រះជាម្ចាស់នឹងលែងបំពេញកិច្ចការនេះទៀតហើយ។ តើនេះមានន័យដូចម្ដេច? វាមានន័យថា លទ្ធផលនៃរបស់សព្វសារពើ នឹងត្រូវបានបើកសម្ដែងនៅពេលនោះ លទ្ធផលរបស់មនុស្សនឹងត្រូវបានកំណត់នៅពេលនោះ ហើយនឹងគ្មាននរណាម្នាក់អាចផ្លាស់ប្ដូរវាបានឡើយ ហើយនឹងលែងមានឱកាសសម្រាប់មនុស្សក្នុងការទទួលបានសេចក្ដីសង្គ្រោះទៀតហើយ។ នេះហើយជាអត្ថន័យរបស់វា។

នៅពេលនរណាម្នាក់បោះចោលឈ្មោះជា «អ្នកបម្រើការ» នៅចុងបញ្ចប់នៃកិច្ចការរបស់ព្រះជាម្ចាស់ នៅពេលគេបោះចោលការហៅនេះ ស្ថានភាពនេះ វាបញ្ជាក់ថាបុគ្គលនេះលែងជាអ្នកក្រៅ ឬជាអ្នកគ្មានជំនឿនៅក្នុងព្រះនេត្ររបស់ព្រះជាម្ចាស់ទៀតហើយ ប៉ុន្តែផ្ទុយទៅវិញ គឺជាមនុស្សនៃដំណាក់របស់ព្រះជាម្ចាស់ និងនគររបស់ព្រះជាម្ចាស់។ ហើយតើឈ្មោះជា «មនុស្សនៃដំណាក់របស់ព្រះជាម្ចាស់ និងនគររបស់ព្រះជាម្ចាស់» នេះ កើតឡើងយ៉ាងដូចម្ដេច? តើមនុស្សទទួលបានឈ្មោះនេះដោយរបៀបណា? អ្នកក្លាយជាមនុស្សនៃដំណាក់របស់ព្រះជាម្ចាស់ តាមរយៈការដេញតាមសេចក្ដីពិត ការយល់ពីសេចក្ដីពិត ការរងទុក្ខ និងការបង់តម្លៃ ហើយតាមរយៈនោះ អ្នកបំពេញភារកិច្ចរបស់អ្នកបានយ៉ាងល្អ សម្រេចបាននូវកម្រិតជាក់លាក់ណាមួយនៃការផ្លាស់ប្ដូរនិស្ស័យ ហើយអាចចុះចូល និងកោតខ្លាចដល់ព្រះជាម្ចាស់បាន។ ដូចជាយ៉ូប និងពេត្រុសដែរ អ្នកលែងត្រូវរងការធ្វើបាប និងការធ្វើឱ្យពុករលួយដោយសាតាំងទៀតហើយ អ្នកអាចរស់នៅដោយសេរីនៅក្នុងនគររបស់ព្រះជាម្ចាស់ និងនៅក្នុងដំណាក់របស់ព្រះជាម្ចាស់ អ្នកមិនចាំបាច់លំបាកជាមួយនឹងនិស្ស័យពុករលួយរបស់អ្នកទៀតទេ ហើយនៅក្នុងព្រះនេត្ររបស់ព្រះជាម្ចាស់ អ្នកគឺជាភាវៈដែលព្រះបានបង្កើតដ៏ពិតប្រាកដ ជាមនុស្សលោកដ៏ពិតប្រាកដម្នាក់។ តើនោះមិនមែនជារឿងដែលគួរអបអរសាទរដោយក្ដីអំណរទេឬ? តើវាមានន័យដូចម្ដេច? វាមានន័យថា ជីវិតនៃការរងទុក្ខ និងទុក្ខលំបាករបស់មនុស្សម្នាក់ដែលត្រូវបានសាតាំងធ្វើឱ្យពុករលួយ បានឈានដល់ទីបញ្ចប់ទាំងស្រុង ហើយគេចាប់ផ្ដើមរស់នៅក្នុងជីវិតដែលពោរពេញដោយក្ដីអំណរ សេចក្ដីសុខសាន្ត និងសុភមង្គល។ គេអាចរស់នៅក្នុងពន្លឺនៃទឹកព្រះភ័ក្ត្ររបស់ព្រះអាទិករ រស់នៅជាមួយព្រះជាម្ចាស់ ហើយនេះជារឿងដែលគួរអបអរសាទរដោយក្ដីអំណរ។ ក៏ប៉ុន្តែ ចំពោះមនុស្សប្រភេទផ្សេងទៀត ដែលនៅទីបញ្ចប់មិនអាចបោះចោលឈ្មោះជា «អ្នកបម្រើការ» បានទេនោះ តើវាមានន័យដូចម្ដេចសម្រាប់ពួកគេ ប្រសិនបើពួកគេនៅតែមិនទាន់ដោះឈ្មោះនេះ ដោះ «មកុដ» នេះចេញពីក្បាលរបស់ពួកគេ នៅពេលកិច្ចការរបស់ព្រះជាម្ចាស់បញ្ចប់នោះ? វាមានន័យថា ពួកគេនៅតែជាអ្នកក្រៅ ហើយថាពួកគេនៅតែជាអ្នកគ្មានជំនឿនៅក្នុងព្រះនេត្ររបស់ព្រះជាម្ចាស់ដដែល។ មូលហេតុសម្រាប់រឿងនេះ គឺដោយសារតែពួកគេមិនទទួលយកសេចក្ដីពិត ឬអនុវត្តសេចក្ដីពិតទាល់តែសោះ ពួកគេមិនសម្រេចបាននូវការផ្លាស់ប្ដូរនិស្ស័យឡើយ ពួកគេមិនអាចចុះចូលនឹងព្រះជាម្ចាស់នោះទេ ហើយពួកគេមិនមានចិត្តកោតខ្លាចព្រះជាម្ចាស់ឡើយ។ មនុស្សទាំងនេះគួរតែត្រូវបានជម្រុះចេញពីដំណាក់របស់ព្រះជាម្ចាស់ ហើយពួកគេគ្មានកន្លែងនៅក្នុងនគររបស់ព្រះជាម្ចាស់ឡើយ។ ប្រសិនបើគ្មានកន្លែងសម្រាប់ពួកគេនៅក្នុងនគររបស់ព្រះជាម្ចាស់ទេ តើពួកគេនៅឯណា? ពួកគេនៅខាងក្រៅនគររបស់ព្រះជាម្ចាស់ ហើយជាក្រុមមួយដែលនៅដាច់ដោយឡែកពីរាស្ត្ររបស់ព្រះជាម្ចាស់។ មនុស្សបែបនេះនៅតែត្រូវបានហៅថា «អ្នកបម្រើការ» ដដែល ហើយនេះបញ្ជាក់ថា ពួកគេមិនបានក្លាយជាមនុស្សនៃដំណាក់របស់ព្រះជាម្ចាស់ទេ ពួកគេនឹងមិនក្លាយជាអ្នកដើរតាមព្រះជាម្ចាស់ជាដាច់ខាត ព្រះជាម្ចាស់មិនទទួលស្គាល់ពួកគេទេ ហើយពួកគេនឹងមិនទទួលបានព្រះពរ ឬព្រះគុណពីព្រះជាម្ចាស់ម្ដងទៀតឡើយ។ ជាការពិតណាស់ វាក៏បញ្ជាក់ផងដែរថា ពួកគេគ្មានឱកាសដើម្បីសោយសុខនឹងព្រះពរដ៏ល្អៗជាមួយព្រះជាម្ចាស់នៅក្នុងនគររបស់ទ្រង់ ឬទទួលបានសេចក្ដីសុខសាន្ត និងក្ដីអំណរឡើយ ពោលគឺឱកាសនេះបានបាត់បង់ទៅហើយ។ ដូច្នេះ តើពេលវេលានេះជារឿងដែលគួរអបអរសាទរដោយក្ដីអំណរសម្រាប់ពួកគេ ឬក៏ជាព្រឹត្តិការណ៍ដ៏សោកសៅ? នេះគឺជាព្រឹត្តិការណ៍ដ៏សោកសៅមួយ។ ហើយចំពោះថាតើរង្វាន់របស់ពួកគេនឹងទៅជាយ៉ាងណា សម្រាប់ការមានឈ្មោះជា «អ្នកបម្រើការ» នៅខាងក្រៅដំណាក់របស់ព្រះជាម្ចាស់ និងនៅខាងក្រៅនគររបស់ព្រះជាម្ចាស់ នោះគឺជារឿងសម្រាប់ពេលក្រោយ។ ទោះជាយ៉ាងណាក៏ដោយ ភាពខុសគ្នារវាងរង្វាន់ដែលត្រូវបានប្រទានដល់អ្នកបម្រើការ និងរង្វាន់ដែលត្រូវបានប្រទានដល់រាស្ត្រនៃនគររបស់ព្រះជាម្ចាស់ គឺធំធេងណាស់ មានភាពខុសគ្នាទៅលើតំណែង ទៅលើរង្វាន់ និងទៅលើទិដ្ឋភាពផ្សេងៗទៀត។ តើវាមិនគួរឱ្យអាណិតទេឬ ដែលមនុស្សបែបនេះមិនទទួលបានសេចក្ដីពិត និងមិនអាចសម្រេចបាននូវការផ្លាស់ប្ដូរនិស្ស័យ ខណៈពេលដែលព្រះជាម្ចាស់កំពុងបំពេញកិច្ចការរបស់ទ្រង់ដើម្បីសង្គ្រោះមនុស្សនោះ? វាគួរឱ្យអាណិតណាស់! ទាំងនេះគឺជាព្រះបន្ទូលមួយចំនួនទាក់ទងនឹងឈ្មោះជា «អ្នកបម្រើការ»។

មានមនុស្សមួយចំនួននិយាយថា៖ «ខ្ញុំមានអារម្មណ៍ទាស់ទទឹង នៅពេលគេនិយាយពីអ្នកបម្រើការ។ ខ្ញុំមិនចង់ធ្វើជាអ្នកបម្រើការទេ ហើយខ្ញុំក៏មិនសប្បាយចិត្តនឹងធ្វើជាអ្នកបម្រើការដែរ។ ប្រសិនបើខ្ញុំជារាស្ត្រម្នាក់របស់ព្រះជាម្ចាស់ នោះខ្ញុំអាចទទួលយករឿងនោះបាន ទោះបីជាខ្ញុំជាមនុស្សដែលតូចទាបបំផុតក្នុងចំណោមពួកគេក៏ដោយ ហើយវាមិនអីទេ ដរាបណាខ្ញុំមិនមែនជាអ្នកបម្រើការ។ ខ្ញុំគ្មានការដេញតាមអ្វីផ្សេងទៀតទេ ហើយក៏មិនមានបំណងប្រាថ្នាអ្វីផ្សេងទៀតនៅក្នុងជាតិនេះដែរ ខ្ញុំគ្រាន់តែទន្ទឹងរង់ចាំការកម្ចាត់ឈ្មោះជា “អ្នកបម្រើការ” ចោលប៉ុណ្ណោះ។ ខ្ញុំមិនទាមទារអ្វីច្រើនទេ»។ តើអ្នកគិតយ៉ាងណាចំពោះមនុស្សបែបនេះ? តើនេះជាអាកប្បកិរិយារបស់អ្នកដែលដេញតាមសេចក្ដីពិតដែរឬទេ? (មិនមែនទេ។) តើនេះជាអាកប្បកិរិយាអ្វី? តើវាមិនមែនជាអាកប្បកិរិយាអវិជ្ជមានទេឬ? (មែនហើយ។) នៅពេលនិយាយដល់ឈ្មោះជា «អ្នកបម្រើការ» អ្នកមិនចាំបាច់ខិតខំប្រឹងប្រែងដើម្បីរលាស់វាចេញនោះទេ ពីព្រោះឈ្មោះនេះត្រូវបានផ្ដល់ឱ្យដោយផ្អែកលើកម្រិតនៃវឌ្ឍនភាពដែលអ្នកបង្កើតឡើងនៅក្នុងជីវិតរបស់អ្នក ហើយមិនអាចសម្រេចដោយអ្វីដែលអ្នកចង់បានឡើយ។ វាមិនអាស្រ័យលើអ្វីដែលអ្នកចង់បាននោះទេ ប៉ុន្តែផ្ទុយទៅវិញ វាអាស្រ័យលើផ្លូវដែលអ្នកដើរតាម និងថាតើនិស្ស័យរបស់អ្នកបានផ្លាស់ប្ដូរឬអត់។ ប្រសិនបើគោលដៅរបស់អ្នក គឺត្រឹមតែដេញតាមដើម្បីបោះចោលឈ្មោះជា «អ្នកបម្រើការ» នេះបាន នោះខ្ញុំសូមប្រាប់អ្នកពីការពិតទៅចុះ៖ អ្នកនឹងមិនបោះវាចោលបានឡើយ អស់មួយជីវិតរបស់អ្នក។ ប្រសិនបើអ្នកផ្ដោតលើការដេញតាមសេចក្ដីពិត ហើយអាចសម្រេចបាននូវការផ្លាស់ប្ដូរនិស្ស័យ នោះឈ្មោះនេះនឹងផ្លាស់ប្ដូរយ៉ាងសន្សឹមៗ។ បើមើលពីចំណុចទាំងពីរនេះ តើឈ្មោះជា «អ្នកបម្រើការ» ត្រូវបានព្រះជាម្ចាស់បង្ខំដាក់លើមនុស្សដែរឬទេ? ដាច់ខាតគឺមិនមែនទេ! វាមិនមែនជាឈ្មោះដែលព្រះជាម្ចាស់បង្ខំដាក់លើមនុស្សទេ ហើយវាក៏មិនមែនជាការចាត់តាំងដែរ វាគឺជាឈ្មោះដែលត្រូវបានផ្ដល់ឱ្យដោយផ្អែកលើកម្រិតនៃវឌ្ឍនភាពដែលមនុស្សបង្កើតឡើងនៅក្នុងជីវិតរបស់ពួកគេ។ ការធ្វើជាអ្នកបម្រើការរបស់អ្នក ត្រូវបានកាត់បន្ថយទៅតាមកម្រិតនៃវឌ្ឍភាពដែលអ្នកបង្កើតឡើងនៅក្នុងជីវិត និងទៅតាមកម្រិតនៃការផ្លាស់ប្ដូរនិស្ស័យរបស់អ្នក។ នៅពេលថ្ងៃណាមួយ អ្នកអាចសម្រេចបាននូវការចុះចូល និងការកោតខ្លាចដល់ព្រះជាម្ចាស់ នោះទោះបីជាអ្នកស្ម័គ្រចិត្តធ្វើជាអ្នកបម្រើការក៏ដោយ ក៏អ្នកលែងជាអ្នកបម្រើការទៀតដែរ ហើយរឿងនេះត្រូវបានសម្រេចដោយការដេញតាមរបស់អ្នក អាកប្បកិរិយារបស់អ្នកចំពោះសេចក្ដីពិត និងផ្លូវដែលអ្នកដើរតាម។ ក៏មានអស់អ្នកដែលនិយាយថា៖ «ខ្ញុំចង់រលាស់ខ្លួនចេញពីឈ្មោះជា “អ្នកបម្រើការ” នេះ ហើយខ្ញុំមិនចង់ធ្វើជាអ្នកបម្រើការទេ ប៉ុន្តែខ្ញុំមិនយល់ពីសេចក្ដីពិតទេ ហើយខ្ញុំមិនស្ម័គ្រចិត្តដេញតាមសេចក្ដីពិតឡើយ។ ដូច្នេះ តើខ្ញុំអាចធ្វើអ្វីបានទៅ?» តើមានដំណោះស្រាយដែរឬទេ? ព្រះជាម្ចាស់កំណត់លទ្ធផលរបស់មនុស្សគ្រប់ប្រភេទ ដោយផ្អែកលើព្រះបន្ទូលរបស់ទ្រង់ និងសេចក្ដីពិត ពោលគឺគ្មានការសម្របសម្រួលណាមួយឡើយ។ ប្រសិនបើអ្នកស្រឡាញ់សេចក្ដីពិត ហើយអាចចាប់ផ្ដើមដើរលើផ្លូវក្នុងការដេញតាមសេចក្ដីពិត នោះនេះគឺជារឿងដែលគួរត្រេកអរ។ ប្រសិនបើអ្នកស្អប់ខ្ពើមសេចក្ដីពិត ហើយជ្រើសរើសមិនដើរតាមផ្លូវក្នុងការដេញតាមសេចក្ដីពិត នោះវាគឺជាមូលហេតុនៃសេចក្ដីសោកសៅ។ នេះគឺជាផ្លូវតែពីរគត់ ពោលគឺគ្មានផ្លូវកណ្ដាលសម្រាប់ជ្រើសរើសឡើយ។ ព្រះបន្ទូលដែលព្រះជាម្ចាស់ថ្លែង នឹងមិនសាបសូន្យជាដាច់ខាត។ ទោះបីជារបស់សព្វសារពើនឹងសាបសូន្យក៏ដោយ ក៏គ្មានព្រះសូរសៀងណាមួយរបស់ព្រះជាម្ចាស់អាចសាបសូន្យបានដែរ។ ព្រះបន្ទូលរបស់ព្រះជាម្ចាស់ គឺជាលក្ខខណ្ឌវិនិច្ឆ័យសម្រាប់ការកាត់ក្ដី និងការវិនិច្ឆ័យចំពោះរបស់សព្វសារពើ។ ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយមិនអាចសាបសូន្យជាដាច់ខាត។ នៅពេលពិភពលោកនេះ មនុស្សជាតិ និងរបស់សព្វសារពើផ្លាស់ប្ដូរ និងសាបសូន្យទៅ គ្មានព្រះបន្ទូលណាមួយរបស់ព្រះជាម្ចាស់នឹងសាបសូន្យឡើយ ប៉ុន្តែផ្ទុយទៅវិញ ព្រះបន្ទូលទាំងអស់របស់ព្រះអង្គនឹងត្រូវបានសម្រេច។ លទ្ធផលរបស់មនុស្សជាតិ និងរបស់សព្វសារពើ ត្រូវបានកំណត់ និងបើកសម្ដែងដោយសារតែព្រះបន្ទូលរបស់ព្រះជាម្ចាស់ ពោលគឺគ្មាននរណាម្នាក់អាចផ្លាស់ប្ដូររឿងនេះបានទេ ហើយមិនអាចមានការជជែកវែកញែកលើបញ្ហានេះឡើយ។ ហេតុដូច្នេះហើយ នៅពេលនិយាយដល់ការដែលព្រះជាម្ចាស់កាន់កាប់អធិបតេយ្យភាពលើ និងកំណត់លទ្ធផលរបស់មនុស្ស ប្រសិនបើមនុស្សសោយសុខនឹងការគិតបែបស្រមើស្រមៃ នោះពួកគេគឺជាមនុស្សល្ងង់ខ្លៅទាំងស្រុងហើយ។ គ្មានផ្លូវទីពីរសម្រាប់ពួកគេជ្រើសរើសក្នុងរឿងនេះទេ ដោយសារព្រះជាម្ចាស់មិនបានប្រទានផ្លូវទីពីរដល់មនុស្សឡើយ។ នេះជានិស្ស័យរបស់ព្រះជាម្ចាស់ នេះជាសេចក្ដីសុចរិតរបស់ព្រះជាម្ចាស់ ហើយមនុស្សមិនអាចជ្រៀតជ្រែកក្នុងរឿងនេះបានទេ ទោះបីជាពួកគេចង់ក៏ដោយ។ អ្នកគិតថាអ្នកនៅក្នុងពិភពដែលមិនជឿ ដែលមនុស្សអាចចំណាយប្រាក់មួយចំនួន និងប្រើប្រាស់ខ្សែរយៈរបស់ពួកគេដើម្បីចាត់ចែងរឿងនានា ប៉ុន្តែបែបនោះមិនអាចប្រើជាមួយព្រះជាម្ចាស់បានឡើយ។ ចូរចងចាំថា៖ រឿងនេះនឹងមិននាំអ្នកទៅដល់ណាឡើយជាមួយព្រះជាម្ចាស់!

ខ. វិធីដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ»

ប្រធានបទសម្រាប់ការប្រកបគ្នានៅថ្ងៃនេះ គឺការវែកញែកអំពីអាកប្បកិរិយារបស់ពួកទទឹងនឹងព្រះគ្រីស្ទចំពោះឈ្មោះជា «អ្នកបម្រើការ»។ ឥឡូវនេះ ដោយសារយើងបានប្រកបគ្នារួចរាល់អំពីនិយមន័យនៃឈ្មោះជា «អ្នកបម្រើការ» តើមនុស្សភាគច្រើនមិនមានការយល់ដឹងជាវិជ្ជមានចំពោះឈ្មោះនេះទេឬ? តើអ្នករាល់គ្នានៅតែមានអារម្មណ៍ទាស់ទទឹង ឬមិនសុខចិត្តចំពោះឈ្មោះនេះដែរឬទេ? (មិនមានទេ។) ដូច្នេះ ឥឡូវនេះ ចូរយើងមើលថាតើពួកទទឹងនឹងព្រះគ្រីស្ទចាត់ទុកឈ្មោះជា «អ្នកបម្រើការ» យ៉ាងដូចម្ដេច ហើយតើពួកគេមានអាកប្បកិរិយាបែបណាចំពោះឈ្មោះនេះ។ អ្វីដែលពួកទទឹងនឹងព្រះគ្រីស្ទឱ្យតម្លៃបំផុត គឺឋានៈខ្ពស់ កិត្យានុភាពខ្ពស់ និងអំណាចផ្ដាច់មុខ។ នៅពេលនិយាយដល់ឈ្មោះទូទៅ ឈ្មោះធម្មតាៗ និងឈ្មោះកម្រិតទាបមួយចំនួន ព្រមទាំងឈ្មោះផ្សេងទៀតដែលមនុស្សយល់ថារាងគួរឱ្យអាម៉ាស់មុខ ពួកទទឹងនឹងព្រះគ្រីស្ទមានអារម្មណ៍ទាស់ទទឹង និងរើសអើងយ៉ាងខ្លាំងនៅក្នុងដួងចិត្តរបស់ពួកគេ ហើយពួកគេមានអារម្មណ៍បែបនេះជាពិសេសចំពោះឈ្មោះជា «អ្នកបម្រើការ»។ មិនថាព្រះជាម្ចាស់មានការអត់ឱន និងអត់ធ្មត់យ៉ាងណាចំពោះក្រុមមនុស្សដែលត្រូវគេស្គាល់ថាជាអ្នកបម្រើការនេះក៏ដោយ ហើយមិនថាការពន្យល់ និងការបកស្រាយរបស់ព្រះជាម្ចាស់ចំពោះឈ្មោះជា «អ្នកបម្រើការ» យ៉ាងណាក៏ដោយ ក៏ពួកទទឹងនឹងព្រះគ្រីស្ទនៅតែមើលងាយឈ្មោះនេះចេញពីជម្រៅដួងចិត្តរបស់ពួកគេដដែល។ ពួកគេគិតថា ឈ្មោះនេះគឺទាបថោកពេក ហើយថាប្រសិនបើពួកគេផ្ទាល់ជាអ្នកបម្រើការ ពួកគេនឹងខ្មាសអៀនមិនហ៊ានបង្ហាញមុខឡើយ។ ពួកគេគិតថា ពេលដែលពួកគេត្រូវគេផ្ដល់ឈ្មោះនេះឱ្យ សេចក្ដីទៀងត្រង់ អំនួត និងកេរ្តិ៍ឈ្មោះរបស់ពួកគេ រងការប្រកួតប្រជែង និងបន្ទាបបន្ថោក តម្លៃរបស់ពួកគេធ្លាក់ចុះយ៉ាងគំហុក ហើយជីវិតលែងមានន័យអ្វីទៀតហើយ។ ហេតុដូច្នេះហើយ ពួកទទឹងនឹងព្រះគ្រីស្ទនឹងមិនទទួលយកឈ្មោះជា «អ្នកបម្រើការ» នេះឡើយ មិនថាយ៉ាងណាក៏ដោយ។ ប្រសិនបើអ្នកសុំឱ្យពួកគេទៅដំណាក់របស់ព្រះជាម្ចាស់ ហើយបម្រើការសម្រាប់កិច្ចការរបស់ព្រះជាម្ចាស់ ពួកគេនិយាយថា៖ «ឈ្មោះជា “អ្នកបម្រើការ” គឺបន្ទាបតម្លៃពេកហើយ ទោះជាយ៉ាងណាក៏ខ្ញុំមិនសុខចិត្តធ្វើជាអ្នកបម្រើការដែរ។ តាមរយៈការសុំឱ្យខ្ញុំធ្វើជាអ្នកបម្រើការ អ្នកកំពុងតែប្រមាថខ្ញុំហើយ។ ខ្ញុំមិនបានមកជឿលើព្រះជាម្ចាស់ ដើម្បីឱ្យអ្នកប្រមាថខ្ញុំនោះទេ គឺខ្ញុំមកដើម្បីទទួលបានព្រះពរ។ បើមិនដូច្នេះទេ តើខ្ញុំបានលះបង់គ្រួសាររបស់ខ្ញុំ បោះបង់ការងាររបស់ខ្ញុំ និងបោះបង់អនាគតខាងលោកីយ៍របស់ខ្ញុំដើម្បីអ្វីទៅ? ខ្ញុំមិនបានមកដើម្បីធ្វើជាអ្នកបម្រើការទេ ខ្ញុំមិនបានមកដើម្បីធ្វើការឱ្យអ្នក និងបម្រើអ្នកឡើយ។ ប្រសិនបើអ្នកប្រាប់ឱ្យខ្ញុំធ្វើជាអ្នកបម្រើការ នោះយកល្អខ្ញុំមិនជឿទាល់តែសោះតែម្ដងទៅ!» តើនេះមិនមែនជាអាកប្បកិរិយារបស់ពួកទទឹងនឹងព្រះគ្រីស្ទទេឬ? ថែមទាំងមានពួកទទឹងនឹងព្រះគ្រីស្ទដែលនិយាយថា៖ «ប្រសិនបើអ្នកប្រាប់ឱ្យខ្ញុំធ្វើជាអ្នកបម្រើការនៅក្នុងដំណាក់របស់ព្រះជាម្ចាស់ នោះតើការដែលខ្ញុំជឿលើព្រះជាម្ចាស់មានប្រយោជន៍អ្វីទៅ? តើវានៅមានន័យអ្វីទៀតដែរទេ?» ហេតុដូច្នេះហើយ នៅពេលពួកគេទទួលយកការងារមួយ ហើយទទួលយកការផ្ទុកផ្ដាក់ ឬភារកិច្ចនៅក្នុងដំណាក់របស់ព្រះជាម្ចាស់ ជាដំបូង ពួកគេចង់ដឹងពីរឿងដូចខាងក្រោមនេះ៖ «បន្ទាប់ពីខ្ញុំទទួលយកការងារនេះ តើខ្ញុំនឹងក្លាយជាអ្នកដឹកនាំពួកជំនុំ ឬជាប្រធានក្រុមដែរទេ ឬក៏ខ្ញុំនឹងគ្រាន់តែជាកូនចៅដែលបម្រើ និងធ្វើការឱ្យអ្នកដទៃតែប៉ុណ្ណឹង?» មុនពេលដឹងពីរឿងនេះច្បាស់ ពួកគេចាប់ផ្ដើមធ្វើការជាបណ្ដោះអាសន្នសិន។ ក្នុងអំឡុងពេលនេះ ពួកគេអង្កេតពាក្យសម្ដី និងទឹកមុខរបស់មនុស្ស ពួកគេបើកភ្នែក និងបើកត្រចៀកឱ្យទូលាយ ហើយសាកសួរព័ត៌មានពីប្រភពផ្សេងៗ។ ពួកគេចង់ដឹងថា តើពួកគេកំពុងបម្រើការជាបណ្ដោះអាសន្ននៅទីនេះ ឬថាតើពួកគេអាចធ្វើការងារនេះក្នុងរយៈពេលវែងបាន តើពួកគេជាមនុស្សដែលអាចត្រូវគេបណ្ដុះបណ្ដាល ឬជាមនុស្សដែលគ្រាន់តែត្រូវគេប្រើប្រាស់ជាបណ្ដោះអាសន្នដើម្បីបំពេញចន្លោះប្រហោង។ ប្រសិនបើពួកគេគ្រាន់តែត្រូវគេប្រើប្រាស់ដើម្បីបំពេញចន្លោះប្រហោង ហើយពួកគេត្រូវគេស្នើសុំឱ្យបម្រើដើម្បីស្នាដៃរបស់អ្នកដទៃ និងដើម្បីឋានៈ ព្រមទាំងអំណាចរបស់អ្នកដទៃ នោះពួកគេនឹងមិនធ្វើវាជាដាច់ខាត។ ពួកគេមិនខ្វល់ថា តើដំណាក់របស់ព្រះជាម្ចាស់ត្រូវការឱ្យពួកគេបំពេញភារកិច្ច ឬថាតើភារកិច្ចដែលពួកគេធ្វើមានសារៈសំខាន់ប៉ុនណាសម្រាប់កិច្ចការនៃដំណាក់របស់ព្រះជាម្ចាស់នោះទេ ក៏ពួកគេមិនខ្វល់ពីរឿងទាំងនេះឡើយ។ ពេលដែលពួកគេដឹងថា ពួកគេកំពុងបម្រើការនៅទីនេះដោយគ្មានអំណាចក្នុងការចាត់ចែង និងធ្វើការសម្រេចចិត្ត ពួកគេធ្វើឱ្យតែរួចពីដៃក្នុងសកម្មភាពរបស់ពួកគេ ពួកគេធ្វេសប្រហែសនឹងភារកិច្ចរបស់ពួកគេ ពួកគេប្រព្រឹត្តផ្ដេសផ្ដាស ពួកគេក៏ក្លាយជាមនុស្សផ្ដាច់ការ ហើយពួកគេថែមទាំងអាចបោះបង់ភារកិច្ចរបស់ពួកគេ និងចាកចេញបានគ្រប់ពេល។ ពួកគេចាត់ទុកកិច្ចការនៃដំណាក់របស់ព្រះជាម្ចាស់ និងភារកិច្ចរបស់ពួកគេផ្ទាល់ ហាក់ដូចជាល្បែងក្មេងលេងអ៊ីចឹង។ ពួកគេមានបាវចនាជីវិតមួយដែលចែងយ៉ាងដូច្នេះថា៖ «ខ្ញុំនឹងមិនធ្វើកិច្ចការលំបាកនៅពីក្រោយឆាក ខណៈពេលដែលអ្នកដទៃទទួលបានភាពលេចធ្លោនោះទេ»។ ពួកគេគិតថា៖ «ខ្ញុំកើតមកដើម្បីធ្វើជាអ្នកដឹកនាំ។ ខ្ញុំកើតមកដោយមានអំណាចក្នុងការចាត់ចែង និងធ្វើការសម្រេចចិត្ត។ ប្រសិនបើខ្ញុំត្រូវបាត់បង់រឿងទាំងពីរនេះ នោះតើការរស់នៅមានប្រយោជន៍អ្វីទៀតទៅ? តើការជឿលើព្រះជាម្ចាស់នៅមានន័យអ្វីទៀតទៅ? ហេតុអ្វីបានជាខ្ញុំជឿលើព្រះជាម្ចាស់? តើខ្ញុំមិនបានបោះបង់ផលប្រយោជន៍តូចតាច ដើម្បីទទួលបានព្រះពរដ៏ធំធេងទេឬ? ប្រសិនបើបំណងប្រាថ្នានេះមិនអាចសម្រេចបានទេ នោះប្រាកដណាស់ថា ខ្ញុំសុខចិត្តដើរតាមនិន្នាការលោកីយ៍ ហើយធ្លាក់នរកវិញល្អជាង!» តើបាវចនារបស់ពួកទទឹងនឹងព្រះគ្រីស្ទគឺជាអ្វី? «គ្មានផ្លូវដែលខ្ញុំមិនបណ្ដោយឱ្យនរណាម្នាក់កេងប្រវ័ញ្ចខ្ញុំ ដើម្បីឡើងទៅកាន់តំណែងកំពូលបានឡើយ គឺខ្ញុំទេដែលជាអ្នកកេងប្រវ័ញ្ចអ្នកដទៃ។ ប្រសិនបើមនុស្សទទួលបានរង្វាន់ដោយផ្អែកលើការចូលរួមចំណែករបស់ពួកគេ នោះខ្ញុំគួរតែស្ថិតនៅលំដាប់កំពូលគេ។ លុះត្រាតែបែបនេះ ទើបខ្ញុំធ្វើការដោយស្វាហាប់ និងប្រឹងប្រែងឱ្យអស់ពីសមត្ថភាព បើមិនដូច្នេះទេ កុំសង្ឃឹមថានឹងអាចឱ្យខ្ញុំធ្វើបែបនោះបានឱ្យសោះ។ ប្រសិនបើអ្នករាល់គ្នាសុំឱ្យខ្ញុំខិតខំប្រឹងប្រែង ផ្ដល់ដំបូន្មានដល់អ្នករាល់គ្នា និងធ្វើការដោយអស់ពីចិត្តពីថ្លើម ប៉ុន្តែនៅទីបញ្ចប់ ដល់ពេលដែលមនុស្សត្រូវទទួលបានរង្វាន់ដោយផ្អែកលើការចូលរួមចំណែករបស់ពួកគេ ខ្ញុំបែរជាមិនទទួលបានអ្វីសោះ នោះកុំសង្ឃឹមថានឹងអាចសុំឱ្យខ្ញុំធ្វើការឱ្យអ្នករាល់គ្នា ពុះពារដើម្បីអ្នករាល់គ្នា និងបម្រើអ្នករាល់គ្នាឱ្យសោះ!» តើទាំងនេះមិនមែនជាការបញ្ចេញឱ្យឃើញ និងការបង្ហាញចេញដ៏ពិតប្រាកដនៃនិស្ស័យរបស់ពួកទទឹងនឹងព្រះគ្រីស្ទទេឬ? ទោះបីជាពួកគេមិនព្យាយាមរលាស់ខ្លួនចេញពីឈ្មោះជា «អ្នកបម្រើការ» ដោយចេតនាក៏ដោយ ប៉ុន្តែបើនិយាយពីសារជាតិនិស្ស័យរបស់ពួកគេវិញ ពួកគេតែងតែរលាស់វាចេញ ហើយតែងតែតយុទ្ធ ខិតខំ និងតស៊ូដើម្បីកម្ចាត់ឈ្មោះនេះចេញពីខ្លួនពួកគេ។ នៅពេលអាទទឹងនឹងព្រះគ្រីស្ទទទួលយកកិច្ចការណាមួយ ប្រសិនបើគេមានឱកាសលេចធ្លោ និងក្លាយជាចំណុចកណ្ដាលនៃការចាប់អារម្មណ៍ ឬប្រសិនបើគេមានសិទ្ធិសម្រេចចុងក្រោយ និងធ្វើការសម្រេចចិត្ត ក្លាយជាអ្នកដឹកនាំ មានឋានៈ ឥទ្ធិពល និងកិត្យានុភាព ហើយមានមនុស្សមួយចំនួននៅក្រោមបង្គាប់របស់គេ នោះគេមានអារម្មណ៍ពេញចិត្តជាខ្លាំង។ ប្រសិនបើថ្ងៃណាមួយ មាននរណាម្នាក់លាតត្រដាងពីបញ្ហារបស់គេ ហើយលួសកាត់គេ ដោយនិយាយថា៖ «មានរឿងជាច្រើនដែលអ្នកមិនបានដោះស្រាយស្របតាមគោលការណ៍ទេ ហើយបែរជាដោះស្រាយតាមតែអំពើចិត្តរបស់អ្នកទៅវិញ។ នេះគឺជាឥរិយាបថរបស់អ្នកដែលបម្រើការសុទ្ធសាធ អ្នកមិនមែនកំពុងបំពេញភារកិច្ចរបស់អ្នកឡើយ» តើអាទទឹងនឹងព្រះគ្រីស្ទនោះអាចទទួលយករឿងនោះបានដែរឬទេ? (មិនអាចទេ។) ទីមួយ ពួកគេនឹងអះអាងថាខ្លួនគ្មានកំហុស ដោះសា និងតវ៉ា ហើយទីពីរ ពួកគេនឹងមានអារម្មណ៍ស្អប់ខ្ពើម និងទាស់ទទឹងភ្លាមៗចំពោះពាក្យ «បម្រើការ» ហើយនឹងមិនទទួលយកពាក្យទាំងនេះជាដាច់ខាត។ អាទទឹងនឹងព្រះគ្រីស្ទនោះនឹងនិយាយថា៖ «ខ្ញុំបានលះបង់តម្លៃយ៉ាងធំធេង និងរងទុក្ខច្រើនណាស់។ ខ្ញុំចាប់ផ្ដើមធ្វើការតាំងពីព្រលឹម ហើយបញ្ចប់នៅពេលយប់ជ្រៅ ខ្ញុំភ្លេចដេកភ្លេចហូប ប៉ុន្តែអ្នកនៅតែនិយាយថា ខ្ញុំកំពុងបម្រើការទៀតឬ? តើពិតជាមានមនុស្សដែលបម្រើការបែបនេះមែនឬ? ខ្ញុំបានលះបង់តម្លៃយ៉ាងធំធេង ប៉ុន្តែអ្វីគ្រប់យ៉ាងដែលខ្ញុំទទួលបាន គឺត្រឹមតែឈ្មោះនេះ និយមន័យជា “អ្នកបម្រើការ” នេះប៉ុណ្ណោះ។ ចុះតើមានអ្វីឱ្យខ្ញុំទន្ទឹងរង់ចាំទៀតទៅ? តើការជឿលើព្រះជាម្ចាស់មានន័យអ្វីទៅ? តើមានការជំរុញចិត្តអ្វីទៅ? សុខចិត្តមិនជឿលើព្រះជាម្ចាស់បែបនេះវិញល្អជាង!» ពួកគេបាត់បង់ភាពក្លៀវក្លារបស់ពួកគេ។ បន្ទាប់ពីត្រូវបានលួសកាត់ ពួកទទឹងនឹងព្រះគ្រីស្ទមិនត្រឹមតែបដិសេធមិនទទួលយកប៉ុណ្ណោះទេ ពួកគេថែមទាំងមានអារម្មណ៍ទាស់ទទឹង និងក្លាយជាស្អប់ខ្ពើម ហើយលើសពីនេះទៅទៀត ពួកគេបង្កើតការយល់ច្រឡំ។ នៅពេលពួកគេធ្វើការ និងបំពេញភារកិច្ចរបស់ពួកគេបន្ទាប់ពីនោះ អាកប្បកិរិយារបស់ពួកគេត្រូវបានផ្លាស់ប្ដូរ ហើយពួកគេគិតថា៖ «មិនថាខ្ញុំធ្វើអ្វីក៏ដោយ ក៏ពេលនេះខ្ញុំគឺជាអ្នកបម្រើការម្នាក់ទៅហើយ ដូច្នេះ ពេលខ្ញុំធ្វើកិច្ចការនេះ យកល្អខ្ញុំគួរតែទប់ៗខ្លះ ត្រូវទុកផ្លូវក្រោយសម្រាប់ខ្លួនឯង ហើយមិនត្រូវធ្វើវាឱ្យអស់ពីសមត្ថភាពឡើយ។ មនុស្សគ្រប់គ្នានិយាយថាព្រះជាម្ចាស់គឺសុចរិត ចុះម្ដេចបានជាខ្ញុំមើលមិនឃើញដូច្នេះ? តើព្រះជាម្ចាស់សុចរិតយ៉ាងម៉េចទៅ? ដោយសារតែមិនថាខ្ញុំធ្វើអ្វីក៏ដោយ ក៏ខ្ញុំនៅតែជាអ្នកបម្រើការដដែល អ៊ីចឹងចាប់ពីពេលនេះតទៅ ខ្ញុំនឹងផ្លាស់ប្ដូររបៀបដែលខ្ញុំជឿលើព្រះជាម្ចាស់ ខ្ញុំនឹងគ្រាន់តែបម្រើការប៉ុណ្ណោះ ហើយចាំមើលថាតើនរណាខ្លាចនរណា។ ដោយសារតែខ្ញុំនឹងមិនត្រូវគេសរសើរ ឬទទួលស្គាល់ចំពោះអ្វីគ្រប់យ៉ាងដែលខ្ញុំធ្វើទេ អ៊ីចឹងទុកឱ្យវាបែបហ្នឹងចុះ ខ្ញុំនឹងផ្លាស់ប្ដូររបៀបរស់នៅ និងរបៀបធ្វើរឿងរ៉ាវរបស់ខ្ញុំ។ ខ្ញុំនឹងធ្វើអ្វីក៏ដោយដែលអ្នកសុំឱ្យខ្ញុំធ្វើ ហើយខ្ញុំនឹងមិនបញ្ចេញមតិទេ ប្រសិនបើខ្ញុំមានគំនិតអ្វីនោះ នរណាចង់និយាយ ក៏និយាយទៅចុះ។ ប្រសិនបើនរណាម្នាក់លួសកាត់ខ្ញុំ ខ្ញុំនឹងធ្វើហាក់ដូចជាយល់ស្របជាមួយពួកគេនៅសំបកក្រៅ ហើយប្រសិនបើនរណាម្នាក់ប្រព្រឹត្តកំហុសនៅក្នុងកិច្ចការរបស់គេ ខ្ញុំនឹងមិននិយាយអ្វីឡើយ ទោះបីជាខ្ញុំកត់សម្គាល់ឃើញក៏ដោយ។ ប្រសិនបើនរណាម្នាក់ប្រព្រឹត្តដោយមិនយល់ពីគោលការណ៍ ខ្ញុំនឹងមិនប្រាប់គេពីគោលការណ៍ឡើយ ទោះបីជាខ្ញុំយល់ក៏ដោយ។ ខ្ញុំនឹងគ្រាន់តែមើលគេធ្វើខ្លួនដូចជាមនុស្សល្ងីល្ងើប៉ុណ្ណោះ បណ្ដោយឱ្យគេប្រព្រឹត្តកំហុស ដើម្បីឱ្យគេត្រូវបានលួសកាត់ដូចខ្ញុំដែរ ហើយចាំមើលថាតើគេអាចទ្រាំទ្រនឹងរសជាតិដែលត្រូវបានកំណត់លក្ខណៈជាអ្នកបម្រើការបានដែរឬទេថាមានអារម្មណ៍យ៉ាងណា។ ដោយសារតែអ្នករាល់គ្នាបានធ្វើឱ្យខ្ញុំលំបាក អ៊ីចឹងខ្ញុំនឹងធ្វើឱ្យរឿងមានការលំបាកសម្រាប់អ្នករាល់គ្នា ហើយក៏នឹងមិនបណ្ដោយឱ្យអ្នករាល់គ្នាបានស្រួលដែរ!» គ្រាន់តែត្រូវបានលួសកាត់ និងប្រៀនប្រដៅសោះ ក៏បណ្ដាលឱ្យពួកគេមានអារម្មណ៍ខ្លាំងក្លា និងអារម្មណ៍ទាស់ទទឹងបែបនេះទៅហើយ តើនេះគឺជាអាកប្បកិរិយានៃការទទួលយកសេចក្ដីពិតដែរឬទេ? (មិនមែនទេ។) តើការបម្រើការមានអ្វីខុសទៅ? តើការបម្រើការសម្រាប់ព្រះជាម្ចាស់គឺជារឿងអាក្រក់ឬ? តើការបម្រើការសម្រាប់ព្រះជាម្ចាស់ធ្វើឱ្យប៉ះពាល់ដល់សេចក្ដីថ្លៃថ្នូររបស់អ្នកឬ? តើព្រះជាម្ចាស់មិនស័ក្ដិសមនឹងឱ្យអ្នកបម្រើការសម្រាប់ទ្រង់ទេឬ? ចុះតើអ្នកស័ក្ដិសមនឹងឱ្យព្រះជាម្ចាស់ធ្វើអ្វីសម្រាប់អ្នកទៅ? ហេតុអ្វីបានជាអ្នកប្រកាន់ និងទាស់ទទឹងនឹងពាក្យទាំងនេះម៉្លេះ? ព្រះអាទិករបានបន្ទាបព្រះអង្គទ្រង់ ដើម្បីក្លាយជាមនុស្សដែលរស់នៅក្នុងចំណោមមនុស្ស និងបម្រើដល់មនុស្សលោកពុករលួយគ្រប់រូប ជាពួកមនុស្សលោកដែលប្រឆាំង និងបដិសេធទ្រង់។ ចុះហេតុអ្វីបានជាមនុស្សមិនអាចបម្រើការបន្តិចបន្តួច ដើម្បីជាប្រយោជន៍ដល់ផែនការគ្រប់គ្រងរបស់ព្រះជាម្ចាស់បាននោះ? តើការធ្វើបែបនេះមានអ្វីខុសទៅ? តើវាមានអ្វីដែលគួរឱ្យអាម៉ាស់ដែរឬទេ? តើវាមានអ្វីដែលមិនអាចនិយាយចេញរួចមែនទេ? បើប្រៀបធៀបទៅនឹងការបន្ទាបព្រះអង្គទ្រង់ និងការលាក់បាំងរបស់ព្រះជាម្ចាស់ មនុស្សលោកនឹងនៅតែគួរឱ្យស្អប់ខ្ពើម និងអាក្រក់ជារៀងរហូត។ តើមិនមែនអ៊ីចឹងទេឬ?

មនុស្សពុករលួយដែលដេញតាមសេចក្ដីពិត ពេលនេះអាចនឹងមានអារម្មណ៍អន់ចិត្តមួយភ្លែតប៉ុណ្ណោះ នៅពេលពួកគេឮឈ្មោះជា «អ្នកបម្រើការ» ប៉ុន្តែរឿងនេះអាចក្លាយជាកត្តាជំរុញចិត្ត ដែលអាចលើកទឹកចិត្តពួកគេឱ្យដេញតាមសេចក្ដីពិត ដើម្បីឈានដល់ការចុះចូលនឹងព្រះជាម្ចាស់។ ពួកគេមិនសូវប្រកាន់ចំពោះឈ្មោះនេះ ដែលព្រះជាម្ចាស់ប្រទានដល់មនុស្សឡើយ។ ប៉ុន្តែ វាមិនមែនបែបនេះចំពោះពួកទទឹងនឹងព្រះគ្រីស្ទឡើយ។ ពួកគេតែងតែប្រកាន់រឿងតូចតាចខ្លាំងណាស់ចំពោះឈ្មោះដែលព្រះជាម្ចាស់ប្រទានដល់មនុស្ស ហើយទុកវានៅក្នុងចិត្ត។ គ្រាន់តែឃ្លាមួយដែលព្រះជាម្ចាស់មានព្រះបន្ទូល ក៏អាចប៉ះពាល់ដល់ផលប្រយោជន៍របស់ពួកគេ និងធ្វើឱ្យពួកគេឈឺចាប់បានយ៉ាងងាយដែរ ហើយនៅពេលអ្វីមួយដែលព្រះជាម្ចាស់មានព្រះបន្ទូល គឺផ្ទុយពីចេតនា និងបំណងប្រាថ្នារបស់ពួកគេក្នុងការទទួលបានព្រះពរ នោះវាធ្វើឱ្យប៉ះពាល់ដល់ការគោរពខ្លួនឯងរបស់ពួកគេ។ ពេលដែលការគោរពខ្លួនឯង និងសេចក្ដីថ្លៃថ្នូររបស់ពួកគេត្រូវបានប៉ះពាល់ ពួកគេក៏វិនិច្ឆ័យ បដិសេធ និងក្បត់ព្រះជាម្ចាស់។ ពួកគេចង់ចាកចេញពីព្រះជាម្ចាស់ ពួកគេមិនសុខចិត្តបន្តបំពេញភារកិច្ចរបស់ពួកគេឡើយ ខណៈពេលជាមួយគ្នានោះ ពួកគេដាក់បណ្ដាសាព្រះជាម្ចាស់ដោយសារទ្រង់មិនសុចរិត និងមិនអាណិតអាសូរដល់មនុស្ស។ មនុស្សមួយចំនួនថែមទាំងនិយាយថា ព្រះជាម្ចាស់ពិបាកផ្គាប់ព្រះហឫទ័យពេកហើយ ហើយថាគ្មានអ្វីដែលពួកគេធ្វើគឺត្រឹមត្រូវឡើយ។ ពាក្យសម្ដី អារម្មណ៍ និងនិស្ស័យទាំងនេះ សុទ្ធតែចេញមកពីពួកទទឹងនឹងព្រះគ្រីស្ទ។ ក្រៅពីគ្មានអាកប្បកិរិយានៃការចុះចូលនឹងព្រះជាម្ចាស់ទាល់តែសោះ ពួកគេក៏ចាប់កំហុសរឿងតូចតាចនៅពេលនិយាយដល់រឿងផ្សេងៗដែលព្រះជាម្ចាស់មានព្រះបន្ទូលផងដែរ ហើយពួកគេធ្វេសប្រហែស និងព្រងើយកន្តើយចំពោះសេចក្ដីតម្រូវផ្សេងៗរបស់ព្រះជាម្ចាស់។ ពួកគេទាស់ទទឹងនឹងឈ្មោះជា «អ្នកបម្រើការ» នេះជានិច្ច ហើយគ្មានបំណងទទួលយកវា ឬចុះចូលឡើយ ហើយរឹតតែគ្មានបំណងយល់ពីបំណងព្រះហឫទ័យរបស់ព្រះជាម្ចាស់ទៅទៀត។ អ្វីគ្រប់យ៉ាងដែលពួកគេធ្វើ គឺព្យាយាមជានិច្ចដើម្បីបោះបង់ការចាត់តាំង និងអត្តសញ្ញាណនេះ ព្រមទាំងឋានៈ និងតំណែងជា «អ្នកបម្រើការ» នេះ ហើយពួកគេមិនស្វែងរកទាល់តែសោះពីរបៀបសហការជាមួយព្រះជាម្ចាស់ ដើម្បីបំពេញតាមបំណងព្រះហឫទ័យរបស់ព្រះជាម្ចាស់ ឬពីរបៀបសម្រេចបាននូវការផ្លាស់ប្ដូរនិស្ស័យ ចូលទៅក្នុងតថភាពនៃសេចក្ដីពិត និងចុះចូលនឹងព្រះជាម្ចាស់ឡើយ។ ពួកគេមិនដេញតាមអ្វីៗដែលវិជ្ជមានទាំងនេះទាល់តែសោះ ហើយសូម្បីតែពេលដែលពួកគេត្រូវបានលាតត្រដាងថាជាអ្នកបម្រើការក៏ដោយ ក៏អារម្មណ៍នៃកំហឹង និងភាពឆាប់ខឹងដែលពួកគេមាន បានផ្ទុះឡើងមកព្រមគ្នាតែម្ដង។ តើរឿងនេះអាចធ្ងន់ធ្ងរប៉ុនណាទៅ? ពួកទទឹងនឹងព្រះគ្រីស្ទមួយចំនួនលួចដាក់បណ្ដាសាព្រះជាម្ចាស់ដោយស្ងាត់ៗនៅទីសាធារណៈ ខណៈពេលដែលដាក់បណ្ដាសាទ្រង់យ៉ាងខ្លាំងៗនៅកន្លែងបិទទ្វារជិត ដោយនិយាយថា៖ «ព្រះជាម្ចាស់មិនសុចរិតទេ។ យកល្អខ្ញុំមិនជឿលើព្រះជាម្ចាស់បែបនេះតែម្ដងទៅ!» ពួកគេតតាំង និងប្រឆាំងនឹងព្រះជាម្ចាស់ដោយចំហ។ គ្រាន់តែពាក្យ «អ្នកបម្រើការ» នេះ ក៏បណ្ដាលឱ្យសារជាតិរបស់ពួកទទឹងនឹងព្រះគ្រីស្ទ ដែលប្រឆាំងនឹងព្រះជាម្ចាស់ និងស្អប់ខ្ពើមសេចក្ដីពិត ត្រូវបានបើកសម្ដែងដែរ។ មុខមាត់ដ៏ទុច្ចរិតរបស់ពួកគេ ត្រូវបានលាតត្រដាងទាំងស្រុងនៅចំពោះពាក្យ «អ្នកបម្រើការ» ហើយពួកគេត្រូវបានបកអាក្រាតយ៉ាងច្បាស់ក្រឡែត។ តើអ្វីទៅដែលត្រូវបានបកអាក្រាតឱ្យប្រាកដនោះ? គឺត្រង់ថា ពួកគេមិនជឿលើព្រះជាម្ចាស់ដើម្បីទទួលយកសេចក្ដីសង្គ្រោះរបស់ទ្រង់ ឬដើម្បីទទួលយកសេចក្ដីពិតនោះទេ ហើយពួកគេក៏មិនជឿលើព្រះជាម្ចាស់ដោយសារតែព្រះជាម្ចាស់គឺជាសេចក្ដីពិត ឬដោយសារតែព្រះជាម្ចាស់គឺជាព្រះអធិបតីលើរបស់សព្វសារពើដែរ។ ផ្ទុយទៅវិញ ពួកគេជឿលើព្រះជាម្ចាស់ដោយសារតែពួកគេចង់បានអ្វីមួយពីទ្រង់។ ពួកគេបង្ខំចិត្តមកដំណាក់របស់ព្រះជាម្ចាស់ ដើម្បីជាប្រយោជន៍ដល់មហិច្ឆតា និងបំណងប្រាថ្នាផ្ទាល់ខ្លួនរបស់ពួកគេប៉ុណ្ណោះ។ ពួកគេប៉ុនប៉ងទាំងឥតប្រយោជន៍ដើម្បីធ្វើឱ្យខ្លួនឯងលេចធ្លោជាងគេ និងទទួលបានព្រះពរ តាមរយៈមធ្យោបាយ ការខិតខំប្រឹងប្រែង ការខំធ្វើការ និងការតស៊ូរបស់ពួកគេផ្ទាល់ ឬបើកាន់តែល្អជាងនេះទៅទៀតនោះ ប្រហែលជាទទួលបានរង្វាន់កាន់តែធំនៅក្នុងជាតិក្រោយរបស់ពួកគេ។ ហេតុដូច្នេះហើយ នៅក្នុងក្រសែភ្នែករបស់ពួកគេ ពាក្យ «អ្នកបម្រើការ» គឺជារឿងដែលធ្វើឱ្យថោកទាប និងជាពាក្យប្រមាថជារៀងរហូត ជារឿងមួយដែលពួកគេមិនអាចទទួលយកបានជាដាច់ខាត។ បងប្អូនប្រុសស្រីមួយចំនួនគិតថា៖ «ការបម្រើការសម្រាប់ព្រះជាម្ចាស់ គឺជាព្រះពររបស់យើងហើយ។ វាជារឿងល្អ ជារឿងដែលមានកិត្តិយស»។ ក៏ប៉ុន្តែ ពួកទទឹងនឹងព្រះគ្រីស្ទមិនដែលទទួលយកការពិតនេះទេ ហើយនិយាយថា៖ «ការបម្រើការសម្រាប់ព្រះជាម្ចាស់ គឺជាព្រះពររបស់យើងមែនទេ? ចេះនិយាយអ៊ីចឹងកើតដែរ? សុទ្ធតែជារឿងផ្ដេសផ្ដាស! តើការធ្វើបែបនេះមានព្រះពរនៅឯណាទៅ? តើមានសេចក្ដីរីករាយនៅឯណាទៅ? តើអាចទទួលបានអ្វីខ្លះពីការបម្រើការសម្រាប់ព្រះជាម្ចាស់? តើអ្នកអាចទទួលបានលុយ មាស ឬទ្រព្យសម្បត្តិពីការបម្រើការដែរឬទេ? ឬតើអ្នកអាចទទួលបានផ្ទះ និងឡានដែរឬទេ? អ្នកគ្រប់គ្នាដែលបម្រើការ នឹងត្រូវបានជម្រុះចោល តើមានអ្នកបម្រើការណាដែលជាមនុស្សល្អដែរឬទេ? គ្មានអ្នកណាដែលបម្រើការ នឹងទទួលបានអ្វីនោះឡើយ»។ ពួកគេមិនទទួលយកការពិតដែលបងប្អូនប្រុសស្រីបានប្រកបគ្នាថា «ការបម្រើការសម្រាប់ព្រះជាម្ចាស់ គឺជាព្រះពរសម្រាប់មនុស្សជាតិ» នោះទេ ហើយពួកគេមានអារម្មណ៍ទាស់ទទឹង និងខ្ពើមរអើមចំពោះរឿងនេះ ពួកគេសុខចិត្តស្ដាប់រឿងអ្វីផ្សេងវិញល្អជាង។

ពួកទទឹងនឹងព្រះគ្រីស្ទអាចពុះពារ បម្រើ និងចាក់ភេសជ្ជៈជូនមន្ត្រី ឬនរណាម្នាក់ដែលមានឋានៈ និងកិត្យានុភាពនៅក្នុងលោកីយ៍ ហើយថែមទាំងទទួលយកការបម្រើការសម្រាប់មនុស្សទាំងនេះ និងលើសពីស្ម័គ្រចិត្តធ្វើវាទៅទៀត។ មានតែពេលពួកគេមកបម្រើការសម្រាប់ព្រះជាម្ចាស់ប៉ុណ្ណោះ ទើបពួកគេក្លាយជាមិនសុខចិត្ត និងស្ទាក់ស្ទើរ ពោរពេញទៅដោយការរអ៊ូរទាំ ការទាស់ទទឹង និងអារម្មណ៍។ តើមនុស្សទាំងនេះជាភាវៈប្រភេទណាទៅ? តើទាំងនេះគឺជាការបង្ហាញចេញដែលអ្នកដើរតាមព្រះជាម្ចាស់គួរតែមានដែរឬទេ? ទាំងនេះច្បាស់ណាស់ថាជាការបង្ហាញចេញនៃសារជាតិរបស់ពួកទទឹងនឹងព្រះគ្រីស្ទ។ ប្រសិនបើអាទទឹងនឹងព្រះគ្រីស្ទចូលទៅក្នុងលោកីយ៍ ដើម្បីបម្រើអភិបាលក្រុង អភិបាលខេត្ត ឬអ្នកនយោបាយដែលមានកិត្យានុភាពណាម្នាក់ គេនឹងគិតថានេះជារឿងដែលនាំសិរីល្អដល់ដូនតារបស់គេ និងធ្វើឱ្យគ្រួសាររបស់គេមានមោទនភាព។ គេនឹងសប្បាយចិត្តឥតពណ៌នា គេសប្បាយដូចបានឡើងស្ថានសួគ៌អ៊ីចឹង។ ប្រសិនបើមាននរណាម្នាក់សួរគេថាការងាររបស់គេជាអ្វី គេនឹងនិយាយថា៖ «ខ្ញុំបម្រើអភិបាលក្រុង។ ខ្ញុំជាអ្នកបម្រើជំនិតរបស់អភិបាលក្រុង ជាអង្គរក្សផ្ទាល់ខ្លួនរបស់គាត់!» ឬក៏គេនឹងនិយាយថា៖ «ខ្ញុំមើលការខុសត្រូវលើតម្រូវការប្រចាំថ្ងៃរបស់ប្រធានាធិបតី!» គេនឹងនិយាយរឿងនេះដោយមោទនភាពបំផុត។ គេនឹងគិតថានេះគឺជាការងារដ៏ល្អមួយ ហើយថាគ្រួសាររបស់គេទាំងមូលនឹងទទួលបានចំណែកនៃសិរីល្អនេះ។ គេនឹងយល់សប្តិនៅពេលយប់ ហើយភ្ញាក់ឡើងដោយសប្បាយចិត្ត ហើយគេនឹងមិនលាក់បាំងពីអ្វីដែលគេធ្វើឡើយ មិនថាគេទៅទីណាក៏ដោយ។ ហេតុអ្វីបានជាដូច្នេះ? អាទទឹងនឹងព្រះគ្រីស្ទនោះនឹងមិនចាត់ទុកការងាររបស់គេថាជារឿងគួរឱ្យអាម៉ាស់ឡើយ។ គេនឹងមានអារម្មណ៍ថាវាមានកិត្តិយស ជាការងារដែលដាក់គេឱ្យនៅខ្ពស់ជាងអ្នកដទៃ ជាការងារដែលពាក់រស្មីនៅលើក្បាលរបស់គេ។ ក៏ប៉ុន្តែ បន្ទាប់ពីមនុស្សបែបនេះមកជឿលើព្រះជាម្ចាស់ ប្រសិនបើគេត្រូវបានស្នើសុំឱ្យបម្រើការសម្រាប់ទ្រង់ គេមិនសុខចិត្តធ្វើវាទេ គេមានអារម្មណ៍ទាស់ទទឹង ហើយថែមទាំងរអ៊ូរទាំ និងដាក់បណ្ដាសាព្រះជាម្ចាស់ទៀតផង ហើយគេក៏អាចក្បត់ និងបដិសេធព្រះជាម្ចាស់ផងដែរ។ ដោយប្រៀបធៀបរឿងទាំងពីរនេះ យើងអាចឃើញថា ពួកទទឹងនឹងព្រះគ្រីស្ទគឺនៅតែជាពួកទទឹងនឹងព្រះគ្រីស្ទដដែល ថាពួកគេគឺជាបក្ខពួករបស់សាតាំង។ មិនថាពួកគេបម្រើសាតាំងយ៉ាងណាក៏ដោយ ហើយមិនថាកិច្ចការនោះកខ្វក់ នឿយហត់ ឬធ្វើឱ្យថោកទាបយ៉ាងណាក៏ដោយ ក៏ពួកគេចាត់ទុកវាជាកិត្តិយសដែរ។ ក៏ប៉ុន្តែ នៅពេលធ្វើរឿងរ៉ាវថ្វាយព្រះជាម្ចាស់នៅក្នុងដំណាក់របស់ទ្រង់ មិនថារឿងដែលពួកគេធ្វើមានអត្ថន័យ មានតម្លៃ ឬខ្ពង់ខ្ពស់យ៉ាងណាក៏ដោយ ឬទោះបីជាពួកគេត្រូវបានលើកតម្កើងតាមរយៈការធ្វើរឿងទាំងនោះយ៉ាងណាក៏ដោយ ក៏ពួកគេតែងតែចាត់ទុករឿងទាំងនេះថាមិនស័ក្ដិសមនឹងលើកយកមកនិយាយឡើយ។ មិនថាការបម្រើការសម្រាប់ព្រះជាម្ចាស់ និងកិច្ចការរបស់ព្រះជាម្ចាស់ គឺជាព្រះពរដ៏ធំធេង និងមានកិត្តិយសយ៉ាងណានោះទេ ហើយមិនថាវាជាឱកាសដ៏មានតម្លៃសម្រាប់មនុស្សជាតិយ៉ាងណានោះទេ ក៏ពួកគេមិនអាចសប្បាយចិត្តនឹងរឿងនេះបានសោះឡើយ។ ហេតុអ្វីបានជាដូច្នេះ? មានហេតុផលតែមួយគត់គឺ៖ ពួកទទឹងនឹងព្រះគ្រីស្ទគឺជាបក្ខពួករបស់សាតាំង ពួកគេគឺជាកម្មសិទ្ធិសាតាំង និងជាពួកសាតាំងរស់ ដែលប្រឆាំងនឹងព្រះជាម្ចាស់ពីកំណើតមក។ ប្រសិនបើពួកគេត្រូវបានស្នើសុំឱ្យបម្រើព្រះជាម្ចាស់ និងបម្រើការសម្រាប់ព្រះជាម្ចាស់ ពួកគេមិនអាចសប្បាយចិត្តនឹងរឿងនេះបានសោះឡើយ។ មិនថាដំណាក់របស់ព្រះជាម្ចាស់ប្រកបគ្នាអំពីសេចក្ដីពិតជាមួយមនុស្ស ឬព្យាយាមធ្វើឱ្យមនុស្សយល់ពីបំណងព្រះហឫទ័យរបស់ព្រះជាម្ចាស់ទាក់ទងនឹងឈ្មោះជា «អ្នកបម្រើការ» យ៉ាងណាក៏ដោយ ក៏ពួកទទឹងនឹងព្រះគ្រីស្ទមិនអាចទទួលយករឿងនេះពីព្រះជាម្ចាស់ ឬទទួលយកសេចក្ដីពិតណាមួយដែលពាក់ព័ន្ធនឹងរឿងនេះបានឡើយ ហើយរឹតតែមិនអាចទទួលយកការពិត ឬសេចក្ដីពិតដែលថា ការដែលភាវៈដែលព្រះបានបង្កើតបម្រើការសម្រាប់ព្រះអាទិករ គឺជារឿងដែលមានកិត្តិយស មានតម្លៃ និងមានអត្ថន័យទៅទៀត នេះគឺជាអាកប្បកិរិយាដែលពួកទទឹងនឹងព្រះគ្រីស្ទប្រកាន់យកចំពោះឈ្មោះជា «អ្នកបម្រើការ»។ នៅពេលប្រឈមមុខនឹងឈ្មោះនេះ និងប្រឈមមុខនឹងការពិតដែលមនុស្សបម្រើការសម្រាប់ព្រះជាម្ចាស់ អ្វីទាំងអស់ដែលពួកទទឹងនឹងព្រះគ្រីស្ទតែងតែធ្វើ គឺខិតខំប្រឹងប្រែងដើម្បីកម្ចាត់ឈ្មោះនេះចេញពីខ្លួនពួកគេ និងគេចវេះពីការពិតនេះ ជំនួសឱ្យការទទួលយកការពិត ការទទួលយកឈ្មោះជា «អ្នកបម្រើការ» នេះពីព្រះជាម្ចាស់ ហើយបន្ទាប់មកដេញតាមសេចក្ដីពិត ស្ដាប់ព្រះបន្ទូលរបស់ព្រះជាម្ចាស់ ព្រមទាំងចុះចូល និងកោតខ្លាចព្រះជាម្ចាស់។ បើវិនិច្ឆ័យតាមការបង្ហាញចេញដែលពួកទទឹងនឹងព្រះគ្រីស្ទបង្ហាញចំពោះឈ្មោះជា «អ្នកបម្រើការ» គេត្រូវតែនិយាយថា ពួកទទឹងនឹងព្រះគ្រីស្ទគឺជាពូជអម្បូររបស់សាតាំង ថាពួកគេគឺជាផ្នែកមួយនៃកម្លាំងប្រទូសរ៉ាយរបស់សាតាំង ហើយថាពួកគេប្រឆាំងនឹងព្រះជាម្ចាស់ សេចក្ដីពិត និងអ្វីៗដែលវិជ្ជមានទាំងអស់។

អាកប្បកិរិយាដែលពួកទទឹងនឹងព្រះគ្រីស្ទប្រកាន់យកចំពោះឈ្មោះជា «អ្នកបម្រើការ» គឺជាអាកប្បកិរិយានៃការមិនទទួលយក ការទាស់ទទឹង ការខ្ពើមរអើម និងការស្អប់ខ្ពើម។ មិនថាឈ្មោះនេះមកពីនរណានោះទេ ពួកគេមានអារម្មណ៍ទាស់ទទឹងនឹងវាជានិច្ច ហើយមិនទទួលយកវាឡើយ ដោយជឿថាការធ្វើជាអ្នកបម្រើការគឺទាបថោក ហើយថាវាតែងតែទាបថោកជានិច្ច មិនថាពួកគេកំពុងបម្រើការឱ្យនរណាក៏ដោយ។ ពួកគេគិតថា «អ្នកបម្រើការ» មិនមែនជានិយមន័យដែលព្រះជាម្ចាស់ប្រទានដល់មនុស្សដោយផ្អែកលើសារជាតិរបស់មនុស្សនោះទេ ប៉ុន្តែផ្ទុយទៅវិញ វាគឺជាការប្រកួតប្រជែង និងការមើលងាយដល់អត្តសញ្ញាណ និងតម្លៃរបស់មនុស្ស នេះគឺជាទស្សនៈចម្បងដែលពួកទទឹងនឹងព្រះគ្រីស្ទមានចំពោះឈ្មោះជា «អ្នកបម្រើការ»។ ចេញពីអាកប្បកិរិយារបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ យើងអាចឃើញថា ពួកគេមិនចាត់ទុកព្រះបន្ទូលរបស់ព្រះជាម្ចាស់ជាលក្ខខណ្ឌវិនិច្ឆ័យ ឬជាសេចក្ដីពិតនោះទេ ប៉ុន្តែផ្ទុយទៅវិញ ចាត់ទុកព្រះបន្ទូលទាំងនោះជារឿងសម្រាប់ឱ្យពួកគេពិនិត្យពិច័យ និងវិភាគទៅវិញ។ ពោលគឺ ពួកគេមិនទទួលយកព្រះបន្ទូលរបស់ព្រះជាម្ចាស់ ដោយផ្អែកលើមូលដ្ឋានគ្រឹះនៃការស្វែងយល់ពីសេចក្ដីពិត ឬការទទួលស្គាល់ថាព្រះជាម្ចាស់គឺជាព្រះអាទិករនោះទេ ប៉ុន្តែផ្ទុយទៅវិញ ពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ ដោយផ្អែកលើមូលដ្ឋានគ្រឹះនៃការពិនិត្យពិច័យ ការមានអារម្មណ៍ទាស់ទទឹង និងការឈរនៅខាងប្រឆាំង។ ចំពោះពួកគេ គ្រប់ព្រះបន្ទូលដែលព្រះជាម្ចាស់មានព្រះបន្ទូល និងគ្រប់សូរសៀងដែលទ្រង់បន្លឺមក គឺជាកម្មវត្ថុសម្រាប់ការពិនិត្យពិច័យ ហើយឈ្មោះជា «អ្នកបម្រើការ» ក៏មិនលើកលែងដែរ។ ពួកគេខិតខំប្រឹងប្រែងក្នុងការពិនិត្យពិច័យ និងត្រិះរិះពាក្យ «អ្នកបម្រើការ» ហើយនៅក្នុងព្រះបន្ទូលរបស់ព្រះជាម្ចាស់ ពួកគេឃើញថា ព្រះជាម្ចាស់មិនចាត់ទុកអ្នកបម្រើការថាល្អនោះទេ ប៉ុន្តែផ្ទុយទៅវិញ ចាត់ទុកថាទាបថោក អន់ គ្មានតម្លៃ ជាមនុស្សដែលព្រះជាម្ចាស់មិនស្រឡាញ់ និងជាមនុស្សដែលព្រះជាម្ចាស់ស្អប់ខ្ពើម។ ទោះបីជានេះគឺជាអាកប្បកិរិយារបស់ព្រះជាម្ចាស់ចំពោះឈ្មោះជា «អ្នកបម្រើការ» ក៏ដោយ ក៏មានបរិបទ និងហេតុផលដែលទ្រង់មានអាកប្បកិរិយាបែបនេះដែរ ពោលគឺវាផ្អែកលើសារជាតិរបស់មនុស្ស។ ក៏មានការពិតមួយទៀតដែលពួកគេមិនបានឃើញផងដែរគឺ៖ មិនថាព្រះជាម្ចាស់ស្អប់ខ្ពើម និងស្អប់មនុស្សជាតិពុករលួយយ៉ាងណាក៏ដោយ ក៏ព្រះជាម្ចាស់មិនដែលបោះបង់ការសង្គ្រោះមនុស្សជាតិឡើយ ហើយទ្រង់ក៏មិនដែលបញ្ឈប់កិច្ចការនៃផែនការគ្រប់គ្រងរបស់ទ្រង់ ដើម្បីសង្គ្រោះមនុស្សជាតិដែរ។ ពួកទទឹងនឹងព្រះគ្រីស្ទមិនជឿការពិតនេះទេ ហើយពួកគេក៏មិនទទួលស្គាល់ ឬមើលឃើញវាដែរ។ ពួកគេគ្រាន់តែផ្ដោតអារម្មណ៍ទៅលើអ្វីដែលព្រះជាម្ចាស់មានព្រះបន្ទូលអំពីលទ្ធផលនៃមនុស្សប្រភេទផ្សេងៗ ហើយជាពិសេសទាក់ទងនឹងឈ្មោះជា «អ្នកបម្រើការ» ប៉ុណ្ណោះ ពួកគេមានអាកប្បកិរិយាឆាប់ប្រតិកម្មខ្លាំងហួសហេតុ។ ពួកគេមិនចង់ធ្វើជាអ្នកបម្រើការទេ ហើយពួកគេមិនចង់ត្រូវបានព្រះជាម្ចាស់កំណត់និយមន័យថាជាអ្នកបម្រើការឡើយ ហើយរឹតតែមិនចង់បម្រើការសម្រាប់ព្រះជាម្ចាស់ ដោយពាក់ឈ្មោះជា «អ្នកបម្រើការ» ទៅទៀត។ ហេតុនេះហើយបានជា នៅពេលពួកទទឹងនឹងព្រះគ្រីស្ទមកដល់ដំណាក់របស់ព្រះជាម្ចាស់ ពួកគេសួរនាំព័ត៌មានពីមជ្ឈដ្ឋានផ្សេងៗជាច្រើន ដោយសួរថាតើពួកគេផ្ទាល់គឺជាអ្នកបម្រើការដែរឬទេ ហើយចេញពីព្រះបន្ទូលរបស់ព្រះជាម្ចាស់ និងអ្វីដែលមនុស្សនិយាយអំពីពួកគេ ពួកគេចង់ឮពាក្យសម្ដីស្មោះត្រង់ និងចង់ដឹងពីការពិតនៃរឿងនេះ តើពួកគេជាអ្នកបម្រើការ មែនឬក៏អត់? ប្រសិនបើពួកគេជាអ្នកបម្រើការមែន នោះពួកគេនឹងដើរចេញភ្លាមៗមួយរំពេច។ ពួកគេមិនបម្រើការសម្រាប់ព្រះជាម្ចាស់ ឬសម្រាប់ដំណាក់របស់ព្រះជាម្ចាស់ឡើយ។ ពួកគេមានប្រតិកម្មយ៉ាងខ្លាំងប្រឆាំងនឹងឈ្មោះជា «អ្នកបម្រើការ» ហើយវាសបញ្ជាក់ឱ្យឃើញច្បាស់ថា សម្រាប់ពួកទទឹងនឹងព្រះគ្រីស្ទ អត្តសញ្ញាណ ឋានៈ អនាគត វាសនា និងគោលដៅ គឺជារឿងដែលត្រូវដេញតាមជារៀងរហូត និងជាផលប្រយោជន៍ដែលមិនអាចបោះបង់ចោលជាដាច់ខាត។ ចំពោះពួកទទឹងនឹងព្រះគ្រីស្ទ អ្នកបម្រើការស្ថិតនៅលំដាប់ទាបបំផុតក្នុងចំណោមមនុស្សជាតិ ដូចដែលព្រះជាម្ចាស់បានកំណត់និយមន័យ។ មិនថាអ្នកនិយាយអ្វី ឬមានមនុស្សប៉ុន្មាននាក់ទទួលយកការពិតនេះ និងឈ្មោះនេះទេ ក៏ពួកទទឹងនឹងព្រះគ្រីស្ទនឹងមិនទទួលយកវាជាដាច់ខាត។ នៅពេលធ្វើកិច្ចការ ពួកគេគ្រាន់តែទាមទារឱ្យអ្នកដទៃបម្រើការសម្រាប់ពួកគេ ស្ដាប់តាមពួកគេ ស្ដាប់បង្គាប់ពួកគេ និងធ្វើតាមពួកគេប៉ុណ្ណោះ ហើយពួកគេមិនដែលតម្រូវឱ្យខ្លួនឯងសហការ ឬពិភាក្សារឿងរ៉ាវជាមួយអ្នកដទៃ ឬសុំយោបល់ពីអ្នកដទៃ សួររកបំណងព្រះហឫទ័យរបស់ព្រះជាម្ចាស់ ឬស្វែងរកគោលការណ៍សេចក្ដីពិតឡើយ។ ពួកគេគិតថា៖ «ប្រសិនបើខ្ញុំត្រូវសហការ និងពិភាក្សារឿងរ៉ាវជាមួយអ្នកដទៃ ហើយស្វែងរកគោលការណ៍សេចក្ដីពិតនៅពេលខ្ញុំធ្វើរឿងនានា នោះខ្ញុំនឹងកំពុងបន្ទាបខ្លួនឯង និងបាត់បង់ភាពឯករាជ្យរបស់ខ្ញុំហើយ តើនោះមិនមែនជាការបម្រើការទេឬ? តើខ្ញុំមិនមែនកំពុងធ្វើកិច្ចការលំបាកនៅពីក្រោយឆាក ខណៈពេលដែលអ្នកដទៃទទួលបានភាពលេចធ្លោទេឬ? តើខ្ញុំមិនមែនកំពុងមើលថែ និងបម្រើអ្នកដទៃទេឬ?» នេះគឺជារឿងដែលពួកគេមិនចង់ធ្វើទាល់តែសោះ។ ពួកគេគ្រាន់តែទាមទារឱ្យអ្នកដទៃមើលថែពួកគេ ត្រឡប់មកចុះចូលនឹងពួកគេ ស្ដាប់តាមពួកគេ កោតសរសើរពួកគេ លើកតម្កើងពួកគេ ធ្វើឱ្យពួកគេមើលទៅល្អនៅក្នុងគ្រប់រឿងទាំងអស់ ទុកកន្លែងឱ្យពួកគេ បម្រើពួកគេ និងធ្វើការឱ្យពួកគេ ហើយថែមទាំងទាមទារឱ្យព្រះជាម្ចាស់ប្រទានរង្វាន់សមរម្យ និងមកុដដ៏ស័ក្ដិសមដល់ពួកគេ ស្របតាមអ្វីដែលពួកគេបានធ្វើទៀតផង។ សូម្បីតែពេលមាននរណាម្នាក់លើកឡើងពីតម្លៃដ៏ធំធេងដែលព្រះជាម្ចាស់បានលះបង់ និងការរងទុក្ខយ៉ាងច្រើនដែលទ្រង់បានទទួលរងដើម្បីការសង្គ្រោះរបស់មនុស្សជាតិ ពីរបៀបដែលទ្រង់បានបន្ទាបព្រះអង្គទ្រង់ និងពីការផ្គត់ផ្គង់យ៉ាងច្រើនរបស់ទ្រង់សម្រាប់មនុស្សជាតិក៏ដោយ ក៏នៅពេលពួកទទឹងនឹងព្រះគ្រីស្ទឮពាក្យសម្ដីទាំងនេះ និងឃើញការពិតទាំងនេះ ពួកគេនៅតែព្រងើយកន្តើយ និងចាត់ទុកថាវាជារឿងធម្មតាៗដដែល។ តើពួកទទឹងនឹងព្រះគ្រីស្ទបកស្រាយរឿងបែបនេះយ៉ាងដូចម្ដេច? ពួកគេនិយាយថា៖ «ព្រះជាម្ចាស់គួរតែធ្វើអ្វីៗគ្រប់យ៉ាងដល់មនុស្ស ហើយគួរតែប្រទានអ្វីដែលល្អបំផុតដល់មនុស្ស ប្រទានព្រះពរ និងព្រះគុណ ព្រមទាំងប្រទានសេចក្ដីសុខសាន្ត និងក្ដីអំណរដល់មនុស្ស។ ទ្រង់គួរតែប្រគល់រឿងទាំងអស់នេះដល់មនុស្ស វាគឺជាកាតព្វកិច្ចរបស់ទ្រង់។ ហើយនៅពេលមនុស្សបោះបង់អ្វីៗ លះបង់ខ្លួន និងបង់តម្លៃដើម្បីព្រះជាម្ចាស់ នៅពេលពួកគេថ្វាយអ្វីៗគ្រប់យ៉ាងដល់ព្រះជាម្ចាស់ ពួកគេគួរតែទទួលបានរង្វាន់ពីព្រះជាម្ចាស់ និងទទួលបានអ្វីដែលកាន់តែល្អប្រសើរជាងនេះ។ តើនោះមិនមែនជាការជួញដូរដ៏យុត្តិធម៌ទេឬ? ជាការដោះដូរដ៏ស្មើភាពគ្នាដែរឬទេ? តើមានអ្វីដែលត្រូវនិយាយអំពីរឿងនេះទៅ? តើព្រះជាម្ចាស់មានស្នាព្រះហស្ដអ្វីទៅ? ហេតុអ្វីបានជាខ្ញុំមិនឃើញស្នាព្រះហស្ដណាមួយរបស់ព្រះជាម្ចាស់សោះអ៊ីចឹង? ព្រះជាម្ចាស់ប្រទានរឿងនានាដល់មនុស្ស ដូច្នេះ តើវាមិនមែនជារឿងតាមធម្មជាតិទេឬ ដែលមនុស្សសមនឹងទទួលបានរឿងទាំងនោះ? មនុស្សបាននិងកំពុងលះបង់តម្លៃ!» ពួកគេមិនជឿថា រឿងទាំងអស់នេះដែលព្រះជាម្ចាស់ធ្វើដើម្បីមនុស្ស គឺជាព្រះគុណដ៏ធំធេងបំផុតចំពោះមនុស្សឡើយ ពួកគេមិនដឹងគុណទេ ហើយពួកគេក៏មិនគិតចង់តបស្នងសងគុណព្រះជាម្ចាស់ដែរ។ ផ្ទុយទៅវិញ ពួកគេចង់ដោះដូរតម្លៃដែលពួកគេលះបង់ ជាមួយនឹងគោលដៅដ៏ស្រស់បំព្រងដែលព្រះជាម្ចាស់បានសន្យាដល់មនុស្សជាតិ ហើយពួកគេជឿដោយឯកឯងថា វាជារឿងត្រឹមត្រូវសម្រាប់ពួកគេក្នុងការប្រាថ្នាចង់បានព្រះពរ និងមានបំណងទាំងអស់នេះ ដូច្នេះហើយ ទោះបីជាគេមើលវាក្នុងផ្លូវណាក៏ដោយ ក៏ព្រះជាម្ចាស់មិនគួរធ្វើឱ្យមនុស្សក្លាយជាអ្នកបម្រើការរបស់ទ្រង់ឡើយ។ ពួកគេជឿថា មនុស្សមានសេចក្ដីថ្លៃថ្នូរ និងសេចក្ដីទៀងត្រង់ ហើយប្រសិនបើមនុស្សដែលមានសេចក្ដីស្រឡាញ់ដ៏ធំធេងបែបនេះ និងដែលអាចធ្វើទាន លះបង់ខ្លួន និងបោះបង់រឿងនានា ត្រូវគេប្រាប់ឱ្យបម្រើការសម្រាប់ព្រះជាម្ចាស់ នោះពួកគេកំពុងត្រូវគេធ្វើឱ្យអាម៉ាស់មុខយ៉ាងធ្ងន់ធ្ងរ និងត្រូវគេប្រព្រឹត្តដាក់ដោយអយុត្តិធម៌ពេកហើយ។ ចំពោះពួកទទឹងនឹងព្រះគ្រីស្ទ រឿងទាំងអស់នេះដែលព្រះជាម្ចាស់ធ្វើ គឺមិនស័ក្ដិសមនឹងលើកយកមកនិយាយឡើយ។ ផ្ទុយទៅវិញ ពួកគេពង្រីករឿងដែលពួកគេធ្វើដោយខ្លួនឯងឱ្យធំឥតព្រំដែន ទោះបីជាវាជារឿងតូចតាចក៏ដោយ ហើយចាត់ទុករឿងទាំងនេះជាដើមទុនសម្រាប់ឱ្យពួកគេទទួលបានព្រះពរ។

មនុស្សមួយចំនួនមិនដែលធ្វើអ្វីបានល្អឡើយ នៅពេលបំពេញភារកិច្ចរបស់ពួកគេនៅក្នុងពួកជំនុំ។ ប្រសិនបើបងប្អូនប្រុសស្រីមិនទទួលយកអ្វីដែលពួកគេធ្វើ ជំនាញ និងទេពកោសល្យដែលពួកគេផ្ដល់ឱ្យ ឬគំនិត និងមតិយោបល់ដែលពួកគេផ្ដល់ឱ្យទេ នោះពួកគេនឹងបដិសេធមិនបន្តធ្វើការទៀតឡើយ ហើយចង់បោះបង់ភារកិច្ចរបស់ពួកគេ និងដើរចេញ ពោលគឺពួកគេនឹងចង់បោះបង់ព្រះជាម្ចាស់។ ប្រសិនបើអ្នកសុំឱ្យពួកគេសហការជាមួយនរណាម្នាក់ ពួកគេនឹងមិនធ្វើឡើយ ហើយប្រសិនបើអ្នកសុំឱ្យពួកគេធ្វើអស់ពីសមត្ថភាពដែលក្នុងការបំពេញភារកិច្ចរបស់ពួកគេ ពួកគេក៏នឹងមិនធ្វើដែរ។ ពួកគេគ្រាន់តែបញ្ជាគេឯងផ្ដេសផ្ដាស ឱ្យអ្នកដទៃស្ដាប់តាមពួកគេ ហើយឱ្យមនុស្សមកមើលថែពួកគេ ក្លាយជាអ្នកបម្រើការរបស់ពួកគេ និងបម្រើពួកគេ ជំនួសឱ្យការបំពេញភារកិច្ចរបស់ពួកគេផ្ទាល់នៅក្នុងដំណាក់របស់ព្រះជាម្ចាស់។ ហើយប្រសិនបើពួកគេមិនទទួលបានការប្រព្រឹត្តបែបនេះទេ ឬប្រសិនបើពួកគេបាត់បង់ការប្រព្រឹត្តបែបនេះ ពោលគឺការប្រព្រឹត្តដែលមានអ្នកដទៃចាំបម្រើពួកគេ ធ្វើការឱ្យពួកគេ និងធ្វើតាមបញ្ជារបស់ពួកគេ នោះពួកគេចង់ឈប់ ហើយដើរចេញ។ ពួកគេជឿថា ព្រះជាម្ចាស់មិនសុចរិតទេ ដួងចិត្តរបស់ពួកគេពោរពេញទៅដោយការរអ៊ូរទាំ និងកំហឹងទាស់នឹងព្រះជាម្ចាស់ ហើយបង្កើតសេចក្ដីស្អប់ចំពោះបងប្អូនប្រុសស្រី ហើយគ្មាននរណាម្នាក់អាចជួយពួកគេបានឡើយ។ ពួកគេមិនអាចសហការដោយចុះសម្រុងជាមួយនរណាម្នាក់បានឡើយ ហើយមិនអាចប្រាស្រ័យទាក់ទងជាមួយនរណាម្នាក់ក្នុងឋានៈស្មើគ្នាបានទេ។ ច្បាប់របស់ពួកគេសម្រាប់ការប្រាស្រ័យទាក់ទងជាមួយអ្នកដទៃគឺថា មានតែពួកគេប៉ុណ្ណោះដែលឈរពីលើអ្នកដទៃនៅពេលនិយាយ និងប្រព្រឹត្ត ដោយមើលអ្នកដទៃធ្វើអ្វីៗគ្រប់យ៉ាងសម្រាប់ពួកគេ និងធ្វើតាមរាល់បញ្ជា និងពាក្យស្លោកដែលពួកគេនិយាយចេញមក។ គ្មាននរណាម្នាក់ស័ក្ដិសមនឹងសហការជាមួយពួកគេឡើយ ហើយក៏គ្មាននរណាម្នាក់មានលក្ខណៈសម្បត្តិគ្រប់គ្រាន់ដើម្បីប្រាស្រ័យទាក់ទងជាមួយពួកគេក្នុងឋានៈស្មើគ្នាដែរ។ ប្រសិនបើនរណាម្នាក់ចាត់ទុកពួកគេជាមិត្តភក្ដិ ឬជាបងប្អូនប្រុសស្រីធម្មតា ហើយនិយាយទៅកាន់ពួកគេ ពិភាក្សាកិច្ចការជាមួយពួកគេ និងប្រកបគ្នាជាមួយពួកគេអំពីការយល់ដឹង ហាក់ដូចជាពួកគេមានឋានៈស្មើគ្នា នោះពួកគេចាត់ទុករឿងនេះថាជាការប្រមាថដ៏អាក្រក់ និងជាការប្រឈមដ៏ធំធេងចំពោះសេចក្ដីទៀងត្រង់របស់ពួកគេ។ នៅក្នុងដួងចិត្តរបស់ពួកគេ ពួកគេស្អប់ និងមានអារម្មណ៍ប្រទូសរ៉ាយចំពោះមនុស្សបែបនេះ ហើយពួកគេនឹងស្វែងរកឱកាសដើម្បីសងសឹកនរណាម្នាក់ដែលចាត់ទុកពួកគេស្មើគ្នា ឬអ្នកដែលមិនចាត់ទុកពួកគេជាសំខាន់។ តើនេះមិនមែនជាអ្វីដែលពួកទទឹងនឹងព្រះគ្រីស្ទធ្វើទេឬ? នេះគឺជាទស្សនៈឋានានុក្រម ដែលពួកទទឹងនឹងព្រះគ្រីស្ទបញ្ចេញឱ្យឃើញ នៅពេលនិយាយដល់ការប្រាស្រ័យទាក់ទងជាមួយអ្នកដទៃ។ ជាការពិតណាស់ រឿងនេះទាក់ទងនឹងមតិ និងអាកប្បកិរិយាដ៏ពិតប្រាកដ ដែលពួកទទឹងនឹងព្រះគ្រីស្ទប្រកាន់យកចំពោះឈ្មោះជា «អ្នកបម្រើការ»។ ពួកគេមិនទាំងអាចទទួលយកឈ្មោះដែលព្រះជាម្ចាស់ប្រទានដល់មនុស្សជាតិផង ដូច្នេះ តើពួកគេអាចទទួលយកការថ្កោលទោស ការលាតត្រដាង និងការវាយតម្លៃរបស់អ្នកដទៃបានដែរឬទេ? ពួកគេរឹតតែមិនអាចទទួលយករឿងទាំងនេះបានទៅទៀត។ ក្នុងទិដ្ឋភាពម្យ៉ាង ពួកគេមានអារម្មណ៍ប្រទូសរ៉ាយ និងទាស់ទទឹងនឹងឈ្មោះ និងសារជាតិជា «អ្នកបម្រើការ» ប៉ុន្តែម្យ៉ាងទៀត ពួកគេអូសទាញមនុស្សកាន់តែច្រើនឱ្យចូលមកដោយមិនចេះនឿយហត់ និងនាំអ្នកទាំងនោះឱ្យមកដើម្បីបម្រើការសម្រាប់ពួកគេ បម្រើពួកគេ មើលថែពួកគេ និងស្ដាប់បង្គាប់ពួកគេ។ តើនេះមិនគួរឱ្យស្អប់ខ្ពើមទេឬ? សារជាតិនៃមនុស្សបែបនេះគឺទុច្ចរិត ហើយនោះគឺជាការពិតទាំងស្រុង។ ពួកគេមានបំណងប្រាថ្នាចង់ត្រួតត្រាអ្នកដទៃ។ ពួកគេខ្លួនឯងច្បាស់ណាស់ថាគ្មានតម្លៃ និងមិនអាចធ្វើអ្វីបានឡើយ។ ពួកគេគ្រាន់តែជាសំរាមនៅក្នុងដំណាក់របស់ព្រះជាម្ចាស់ប៉ុណ្ណោះ ពួកគេគ្មានភាពជាមនុស្សធម្មតាទេ ហើយពួកគេមិនអាចប្រាស្រ័យទាក់ទងជាធម្មតាជាមួយអ្នកដទៃបានឡើយ កុំថាឡើយដល់មានវិចារណញ្ញាណធម្មតានោះ។ ពួកគេមិនយល់ពីសេចក្ដីពិតទាល់តែសោះ ពួកគេមិនត្រូវបានបំភ្លឺអំពីសេចក្ដីពិតទេ ពួកគេមានត្រឹមតែចំណេះដឹងវិជ្ជាជីវៈបន្តិចបន្តួច និងក្ដាប់បានជំនាញខ្លះៗប៉ុណ្ណោះ ហើយពួកគេមិនអាចបំពេញភារកិច្ចណាមួយបានល្អឡើយ។ ប៉ុន្តែ ទោះជាយ៉ាងនេះក្ដី ពួកគេមិនប្រព្រឹត្តឱ្យបានល្អទេ និងចង់ដណ្ដើមអំណាច ហើយនៅពេលពួកគេមិនអាចដណ្ដើមអំណាចបាន ពួកគេមានអារម្មណ៍ថាពួកគេចប់ហើយ ដោយគិតថា៖ «ខ្ញុំច្បាស់ជាកំពុងបម្រើការហើយ នៅពេលខ្ញុំបានធ្វើរឿងទាំងនោះពីមុនមក។ ខ្ញុំមិនស្ម័គ្រចិត្តបម្រើការទេ។ យកល្អ ខ្ញុំគួរតែប្រញាប់ចាកចេញនៅពេលនេះ មុននឹងខ្ញុំចំណាយកម្លាំងច្រើនពេក ឬខាតបង់ច្រើនពេក»។ នេះគឺជាគំនិតដែលពួកគេមាន។ ពួកគេតែងតែធ្វើការប្ដេជ្ញាចិត្តបែបនេះ និងឈានដល់ការសម្រេចចិត្តបែបនេះ។ ពួកគេអាចឈប់ជឿ និងចាកចេញបានគ្រប់ពេល ដោយបោះបង់ភារកិច្ចរបស់ពួកគេបានគ្រប់ពេល ហើយរត់គេចខ្លួន ត្រឡប់ទៅរកការឱបក្រសោបរបស់សាតាំងវិញ និងធ្វើជាដៃគូរបស់វាក្នុងការប្រព្រឹត្តអំពើអាក្រក់។ តើមានមនុស្សបែបនេះដែរឬទេ? (មាន។) នៅពេលនិយាយដល់ទិដ្ឋភាពខ្លះនៃការងារវិជ្ជាជីវៈ ពួកគេប្រហែលជាយល់បន្តិចបន្តួច ប៉ុន្តែបើនិយាយពីគោលការណ៍សេចក្ដីពិតដែលពួកគេត្រូវតែចាប់យល់សម្រាប់ទិដ្ឋភាពនៃការងារវិជ្ជាជីវៈនោះ ពួកគេគឺល្ងង់ខ្លៅទាំងស្រុង។ នៅពេលនិយាយដល់ទិដ្ឋភាពនៃចំណេះដឹង ឬអំណោយទាន ពួកគេប្រហែលជាមានរឿងទាំងនេះខ្លះ ប៉ុន្តែបើនិយាយពីគោលការណ៍សេចក្ដីពិតដែលពួកគេត្រូវតែយល់ ដើម្បីបំពេញភារកិច្ចរបស់ពួកគេ ពួកគេនៅតែល្ងង់ខ្លៅទាំងស្រុងដដែល ហើយការយល់ដឹងរបស់ពួកគេគឺវៀចវេរ។ ពួកគេមិនអាចសហការដោយចុះសម្រុងជាមួយអ្នកដទៃបានឡើយ ហើយពួកគេមិននិយាយភាសាដូចអ្នកដទៃទេ នៅពេល ប្រកបគ្នាជាមួយគ្នា។ តើមនុស្សបែបនេះស័ក្ដិសមនឹងអ្វីទៅ? ប្រសិនបើពួកគេពិតជាមានមនសិការ និងវិចារណញ្ញាណមែន នោះពួកគេនឹងអាចប្រព្រឹត្តចំពោះអ្នកដទៃបានយ៉ាងត្រឹមត្រូវ ហើយនៅពេលមនុស្សនិយាយរឿងដែលត្រឹមត្រូវ និងដែលស្របតាមសេចក្ដីពិត ពួកគេនឹងអាចទទួលយករឿងទាំងនោះបាន ពួកគេនឹងស្ម័គ្រចិត្តចុះចូល ហើយពួកគេនឹងអាចបះបោរប្រឆាំងនឹងសាច់ឈាមរបស់ពួកគេបាន។ ពួកគេមិនគួរតែងតែចង់លេចធ្លោជាងគេ ដឹកនាំអ្នកដទៃ និងត្រួតត្រាអ្នកដទៃឡើយ។ ផ្ទុយទៅវិញ ពួកគេគួរតែលះបង់មហិច្ឆតា និងបំណងប្រាថ្នារបស់ពួកគេក្នុងការធ្វើឱ្យបានល្អលើសអ្នកដទៃ ហើយស្ម័គ្រចិត្តធ្វើជាមនុស្សតូចតាចបំផុត ទោះបីជាវាពាក់ព័ន្ធនឹងការបម្រើការក៏ដោយ ពោលគឺពួកគេគួរតែធ្វើអ្វីក៏ដោយដែលពួកគេអាចធ្វើបាន។ ពួកគេខ្លួនឯងគឺជាមនុស្សសាមញ្ញ ដូច្នេះ ពួកគេគួរតែត្រឡប់ទៅរកទីតាំងជាមនុស្សសាមញ្ញវិញ ធ្វើឱ្យអស់ពីសមត្ថភាពក្នុងការបំពេញភារកិច្ចរបស់ខ្លួន និងប្រព្រឹត្តខ្លួនក្នុងរបៀបសាមញ្ញ និងជាក់ស្ដែង។ មនុស្សបែបនេះនឹងអាចឈរយ៉ាងរឹងប៉ឹងបាននៅទីបញ្ចប់។ ប្រសិនបើពួកគេមិនជ្រើសរើសផ្លូវនេះ ហើយបែរជាគិតថាខ្លួនឯងអស្ចារ្យ និងខ្ពង់ខ្ពស់ ប្រសិនបើគ្មាននរណាម្នាក់អាចប៉ះពាល់ពួកគេ ឬធ្វើអ្វីដល់ពួកគេបាន ហើយប្រសិនបើពួកគេចង់ធ្វើជាជនពាលប្រចាំតំបន់ ជាជនផ្ដាច់ការ និងដើរតាមផ្លូវរបស់ពួកទទឹងនឹងព្រះគ្រីស្ទ នោះពួកគេត្រូវបានតម្រូវទុកឱ្យក្លាយជាមនុស្សអាក្រក់ហើយ។ ប្រសិនបើពួកគេមិនស្ម័គ្រចិត្តធ្វើជាមនុស្សតូចតាចបំផុត ធ្វើជាមនុស្សដែលគ្មាននរណាស្គាល់ទាល់តែសោះ ឬនៅឆ្ងាយពីការចាប់អារម្មណ៍ ឬលះបង់ឱ្យអស់ពីសមត្ថភាពទេ នោះពួកគេប្រាកដជាពួកទទឹងនឹងព្រះគ្រីស្ទហើយ ហើយមិនអាចត្រូវបានសង្គ្រោះឡើយ នេះគឺជាគ្រោះថ្នាក់សម្រាប់ពួកគេ។ ប្រសិនបើមនុស្សណាម្នាក់បែបនេះអាចឆ្លុះបញ្ចាំងពីខ្លួនឯង មានការស្គាល់ខ្លួនឯង ទទួលយកអធិបតេយ្យភាព និងការរៀបចំរបស់ព្រះជាម្ចាស់ យកទីតាំងដ៏ស័ក្ដិសមរបស់ខ្លួន ធ្វើជាមនុស្សសាមញ្ញ ហើយលែងធ្វើពុតទៀត នោះគេនឹងមានឱកាសទទួលបានសេចក្ដីសង្គ្រោះ។ ប្រសិនបើអ្នកតែងតែចង់ក្អេងក្អាង និងគ្មានវិចារណញ្ញាណ ហើយបង្ហាញខ្លួនអ្នកថាជាបុគ្គលដែលមានអំណាច នោះវាគឺជារឿងឥតប្រយោជន៍ហើយ។ ដំណាក់របស់ព្រះជាម្ចាស់ពោរពេញទៅដោយរាស្ដ្ររើសតាំងរបស់ព្រះជាម្ចាស់ ហើយមិនថាអ្នកគួរឱ្យខ្លាច កាចសាហាវ ឬអាក្រក់ប៉ុនណានោះទេ គឺវាគ្មានប្រយោជន៍ឡើយ។ ដំណាក់របស់ព្រះជាម្ចាស់មិនមែនជាសង្វៀនប្រយុទ្ធទេ ដូច្នេះ ប្រសិនបើអ្នកចង់ប្រយុទ្ធ ចូរទៅធ្វើវានៅលើសង្វៀននៃលោកីយ៍ចុះ។ គ្មាននរណាម្នាក់នៅក្នុងដំណាក់របស់ព្រះជាម្ចាស់ចង់ប្រយុទ្ធជាមួយអ្នកឡើយ គ្មាននរណាម្នាក់ចាប់អារម្មណ៍នឹងរឿងនេះ ឬមានពេលទំនេរសម្រាប់រឿងនេះទេ។ ដំណាក់របស់ព្រះជាម្ចាស់គឺជាកន្លែងដែលផ្សាយសេចក្ដីពិត ដែលជួយមនុស្សឱ្យយល់ពីសេចក្ដីពិត និងអនុវត្តសេចក្ដីពិត។ ប្រសិនបើអ្នកមិនអាចអនុវត្តសេចក្ដីពិតបានទេ នោះវាពិបាកចាត់ចែងណាស់ ហើយវាគ្រាន់តែបង្ហាញថា អ្នកមិនស័ក្ដិសមនឹងនៅទីនេះឡើយ។ ប្រសិនបើអ្នកតែងតែចង់ប្រយុទ្ធ អ្នកតែងតែចង់កាចសាហាវ តែងតែចង់ឥតមេត្តា ហើយតែងតែចង់ក្អេងក្អាង និងគ្មានវិចារណញ្ញាណ នោះពួកជំនុំមិនមែនជាកន្លែងដ៏ស័ក្ដិសមសម្រាប់អ្នកឡើយ។ មនុស្សភាគច្រើននៅក្នុងដំណាក់របស់ព្រះជាម្ចាស់ស្រឡាញ់សេចក្ដីពិត។ ពួកគេចង់ដើរតាមព្រះជាម្ចាស់ និងទទួលបានជីវិត ហើយពួកគេមិនចូលចិត្តប្រើល្បិចកល និងប្រយុទ្ធជាមួយពួកអារក្សឡើយ។ មានតែពួកទទឹងនឹងព្រះគ្រីស្ទប៉ុណ្ណោះដែលចូលចិត្តប្រយុទ្ធផ្ដេសផ្ដាស និងប្រជែងដណ្ដើមអំណាច និងផលចំណេញ ហើយនោះហើយជាមូលហេតុដែលពួកទទឹងនឹងព្រះគ្រីស្ទមិនអាចឈរយ៉ាងរឹងប៉ឹងនៅក្នុងដំណាក់របស់ព្រះជាម្ចាស់បាន។

មានមនុស្សមួយប្រភេទដែលប្រកាន់ខ្លាំងចំពោះរឿងដូចជា អត្តសញ្ញាណ តំណែង និងឋានៈ ហើយដែលមានអារម្មណ៍ទាស់ទទឹង និងខ្ពើមរអើមយ៉ាងខ្លាំងចំពោះឈ្មោះជា «អ្នកបម្រើការ» ជាពិសេស ហើយមិនអាចទទួលយកវាបានជាដាច់ខាត។ មនុស្សបែបនេះគឺជាពួកទទឹងនឹងព្រះគ្រីស្ទ។ ពួកគេមិនត្រឹមតែមិនដេញតាមសេចក្ដីពិត និងស្អប់ខ្ពើមសេចក្ដីពិតប៉ុណ្ណោះទេ ប៉ុន្តែពួកគេក៏ស្អប់ខ្ពើមនឹងការដែលត្រូវបានហៅថាជា «អ្នកបម្រើការ» ដែរ។ អស់អ្នកដែលស្អប់ខ្ពើមឈ្មោះជា «អ្នកបម្រើការ» តាមពិតគួរតែដេញតាមសេចក្ដីពិត។ ប្រសិនបើពួកគេអាចដេញតាមសេចក្ដីពិត តើពួកគេនឹងមិនបានបោះចោលឈ្មោះជា «អ្នកបម្រើការ» បាត់ទៅហើយទេឬ? ប៉ុន្តែនេះហើយគឺជាបញ្ហាយ៉ាងពិតប្រាកដ។ ដោយសារតែពួកគេស្អប់ខ្ពើមសេចក្ដីពិតយ៉ាងខ្លាំង ពួកគេនឹងមិនដែលដើរលើផ្លូវនៃការដេញតាម និងការអនុវត្តសេចក្ដីពិតឡើយ។ នោះហើយជាមូលហេតុដែលនៅក្នុងកិច្ចការនៃផែនការគ្រប់គ្រងរបស់ព្រះជាម្ចាស់ ពួកគេនឹងដើរតួនាទីជាពួកអ្នកបម្រើការជារៀងរហូត។ ជាការពិតណាស់ សម្រាប់ពួកទទឹងនឹងព្រះគ្រីស្ទ ការដែលអាចធ្វើជាពួកអ្នកបម្រើការនៅក្នុងផែនការគ្រប់គ្រងរបស់ព្រះជាម្ចាស់ ក៏នៅតែជាព្រះពរមួយដែរ។ វាគឺជាឱកាសសម្រាប់ពួកគេក្នុងការមើលឃើញអំពើរបស់ព្រះអាទិករ ស្ដាប់ព្រះអាទិករសម្ដែងចេញសេចក្ដីពិត និងចែករំលែកអ្វីដែលនៅក្នុងជម្រៅព្រះហឫទ័យរបស់ទ្រង់ជាមួយមនុស្សជាតិ ព្រមទាំងស្ងើចសរសើរដល់ព្រះប្រាជ្ញាញាណ និងទង្វើ ដ៏មានគ្រប់ ព្រះចេស្ដារបស់ព្រះអាទិករ។ ចំពោះពួកគេ វាមិនមែនជារឿងអាក្រក់ទេក្នុងការធ្វើជាអ្នកបម្រើការសម្រាប់ព្រះអាទិករ ហើយមិនថាពួកគេអាចយល់ដឹងបាន ឬក៏អត់នោះទេ ក៏ការធ្វើជាអ្នកបម្រើការរបស់ព្រះជាម្ចាស់ និងការបម្រើការនៅក្នុងដំណាក់របស់ព្រះជាម្ចាស់ គួរតែជារឿងដែលពួកទទឹងនឹងព្រះគ្រីស្ទ និងពួកគូកនរបស់សាតាំងទាំងនេះនឹងចងចាំជានិច្ច ទោះបីជាកិច្ចការរបស់ព្រះជាម្ចាស់បញ្ចប់នៅពេលក្រោយក៏ដោយ។ ពេញមួយដំណើរការទាំងមូលនៃការប្រឆាំងទាស់នឹងព្រះជាម្ចាស់របស់មនុស្សជាតិពុករលួយ ពួកទទឹងនឹងព្រះគ្រីស្ទបម្រើការសម្រាប់ផែនការគ្រប់គ្រងរបស់ព្រះជាម្ចាស់ដោយមិនដឹងខ្លួន ហើយនេះគឺជាតម្លៃដ៏តិចតួចនៅក្នុងអត្ថិភាពរបស់ពួកទទឹងនឹងព្រះគ្រីស្ទម្នាក់ៗ នេះគឺជាការពិត។ ពួកទទឹងនឹងព្រះគ្រីស្ទបានចូលរួមចំណែករបស់ពួកគេ ដោយធ្វើឱ្យរាស្ដ្ររើសតាំងរបស់ព្រះជាម្ចាស់អាចញែកដឹង និងចំណាំពួកទទឹងនឹងព្រះគ្រីស្ទពីផ្នែកអវិជ្ជមាន។ មិនថាពួកគេស្ម័គ្រចិត្តទទួលស្គាល់ការពិតនេះ ឬអត់នោះទេ ហើយមិនថាពួកគេស្ម័គ្រចិត្ត រីករាយ និងសប្បាយចិត្តក្នុងការធ្វើជាអ្នកបម្រើការ ឬអត់នោះទេ ទោះក្នុងករណីណាក៏ដោយ ក៏ការបម្រើការសម្រាប់កិច្ចការរបស់ព្រះជាម្ចាស់ក្នុងនាមជាអ្នកបម្រើការ និងការទទួលយកតួនាទីនេះ គឺជារឿងដែលមានតម្លៃ នេះហើយគឺជាការដែលព្រះជាម្ចាស់លើកតម្កើងពួកគេ។ មនុស្សមួយចំនួននិយាយថា៖ «តើព្រះជាម្ចាស់លើកតម្កើងពួកទទឹងនឹងព្រះគ្រីស្ទដែរមែនទេ?» តើវាខុសអ្វីទៅ? ពួកគេគឺជាភាវៈដែលព្រះបានបង្កើត តើព្រះជាម្ចាស់មិនអាចលើកតម្កើងពួកគេបានទេឬ? អ្វីដែលខ្ញុំនិយាយគឺជាការពិត។ ឥឡូវនេះ តើពួកទទឹងនឹងព្រះគ្រីស្ទមានអារម្មណ៍យ៉ាងណា នៅពេលពួកគេឮព្រះបន្ទូលទាំងនេះ? ពួកគេមិនគួរព្យាយាមចាប់កំហុសឡើយ ហើយគួរតែទទួលបានការកម្សាន្តចិត្តខ្លះ។ យ៉ាងហោចណាស់ ពួកគេបានចូលរួមចំណែកនូវការខិតខំប្រឹងប្រែងខ្លះដល់កិច្ចការដ៏អស្ចារ្យនៃផែនការគ្រប់គ្រងរបស់ព្រះជាម្ចាស់។ មិនថាពួកគេបានធ្វើរឿងនេះដោយស្ម័គ្រចិត្តឬអត់ក៏ដោយ ឬមិនថាពួកគេបានធ្វើវាដោយសកម្ម ឬអសកម្មនោះទេ ទោះក្នុងករណីណាក៏ដោយ ក៏នេះគឺជាការដែលព្រះជាម្ចាស់លើកតម្កើងពួកគេ ហើយពួកគេគួរតែទទួលយករឿងនេះដោយក្ដីអំណរ និងមិនត្រូវទាស់ទទឹងនឹងវាឡើយ។ ប្រសិនបើពួកទទឹងនឹងព្រះគ្រីស្ទអាចបះបោរប្រឆាំងនឹងដូនតារបស់ពួកគេ បះបោរប្រឆាំងនឹងសាតាំង ហើយដេញតាមសេចក្ដីពិត និងដេញតាមការចុះចូលនឹងព្រះអាទិករ នោះចូរប្រាប់ខ្ញុំមកមើល៍ តើព្រះជាម្ចាស់នឹងសប្បាយព្រះហឫទ័យដែរឬទេ? (មែនហើយ ទ្រង់នឹងសប្បាយព្រះហឫទ័យ។) នេះក៏ជាសំណាងល្អសម្រាប់រាស្ដ្ររើសតាំងរបស់ព្រះជាម្ចាស់ដែរ ហើយពួកគេក៏គួរតែសប្បាយចិត្តដែរ នេះគឺជារឿងល្អ។ មិនថាការពិតនេះអាចទៅរួច ឬអត់នោះទេ ទោះក្នុងករណីណាក៏ដោយ ប្រសិនបើពួកទទឹងនឹងព្រះគ្រីស្ទអាចផ្លាស់ប្ដូរទិសទៅ និងដើរលើផ្លូវនៃការប្រែចិត្ត នោះជាការពិតណាស់ វាគឺជារឿងល្អ។ ដូច្នេះ ហេតុអ្វីបានជាខ្ញុំនិយាយថា នេះគឺជាសំណាងល្អសម្រាប់រាស្ដ្ររើសតាំងរបស់ព្រះជាម្ចាស់? ប្រសិនបើអ្នកទទឹងនឹងព្រះគ្រីស្ទម្នាក់បានបម្រើការដោយស្ម័គ្រចិត្ត តើវាមិនកាត់បន្ថយជនបង្កបញ្ហាម្នាក់នៅក្នុងដំណាក់របស់ព្រះជាម្ចាស់ទេឬ? ប្រសិនបើអ្នករាល់គ្នាមានអារក្សតិចជាងមុនម្នាក់នៅក្នុងចំណោមអ្នករាល់គ្នា មានអ្នករំខាន និងអ្នកបង្កបញ្ហាតិចជាងមុនម្នាក់ តើថ្ងៃរបស់អ្នករាល់គ្នាមិនកាន់តែមានភាពស្ងប់សុខទេឬ? បើមើលចេញពីទស្សនៈនេះ ប្រសិនបើពួកទទឹងនឹងព្រះគ្រីស្ទពិតជាស្ម័គ្រចិត្តបម្រើការមែន នោះវាក៏នឹងជារឿងល្អមួយដែលសមនឹងអបអរសាទរដែរ។ អ្នករាល់គ្នាត្រូវលើកទឹកចិត្ត និងជួយពួកគេ ហើយមិនត្រូវដកហូតតំណែងពួកគេទាំងស្រុងឡើយ។ ប្រសិនបើអ្នករាល់គ្នាមានចេតនាល្អ ហើយទុកឱ្យពួកគេនៅ ប៉ុន្តែការបម្រើការរបស់ពួកគេបង្កបញ្ហាច្រើនជាងផ្ដល់ប្រយោជន៍ ហើយនាំទៅរកមហន្តរាយ នោះពួកគេគួរតែត្រូវបានចាត់ការស្របតាមគោលការណ៍។ តើនេះមិនមែនជាវិធីដ៏ល្អក្នុងការធ្វើរឿងរ៉ាវទេឬ? (ជាវិធីដ៏ល្អមែន។)

មានមនុស្សមួយប្រភេទទៀតដែលសមនឹងឱ្យលើកឡើង។ មានមនុស្សមួយចំនួនដែលអាចរងទុក្ខ និងលះបង់នៅក្នុងដំណើរការនៃការបំពេញភារកិច្ចរបស់ពួកគេ ហើយពេលខ្លះ ពួកគេក៏អាចស្ដាប់បង្គាប់ និងចុះចូល ឬចាត់ចែងរឿងរ៉ាវស្របតាមគោលការណ៍បានដែរ។ បំណងប្រាថ្នាផ្ទាល់ខ្លួនរបស់ពួកគេ គឺដើរលើផ្លូវនៃការដេញតាមសេចក្ដីពិត។ ពួកគេតែងតែអាចចុះចូលនឹងអ្វីៗដែលត្រូវបានរៀបចំដោយខាងលើ ឬពួកជំនុំ ហើយពួកគេតែងតែអាចបំពេញកិច្ចការបានទាន់ពេលវេលា។ ពួកគេមិនបង្កការបង្អាក់ និងការរំខាននៅក្នុងដំណាក់របស់ព្រះជាម្ចាស់ឡើយ ហើយកិច្ចការដែលពួកគេធ្វើ និងភារកិច្ចដែលពួកគេទទួលយក នាំមកនូវផលប្រយោជន៍ និងអត្ថប្រយោជន៍ជាច្រើនដល់បងប្អូនប្រុសស្រី។ មើលពីសំបកក្រៅ ទោះបីជាពួកគេមិនបានធ្វើសេចក្ដីអាក្រក់ណាមួយ ពួកគេមិនបង្អាក់ ឬរំខាន ហើយពួកគេមើលទៅមិនដូចជាមនុស្សអាក្រក់ក៏ដោយ ក៏ពួកគេធ្វើរឿងមួយដែលមនុស្សសាមញ្ញមិនអាច និងមិនធ្វើឡើយ នោះគឺពួកគេចូលចិត្តបណ្ដុះឥទ្ធិពលរបស់ពួកគេ និងបង្កើតនគរឯករាជ្យផ្ទាល់ខ្លួនរបស់ពួកគេ។ នៅពេលពួកគេត្រូវបានចាត់តាំងឱ្យធ្វើកិច្ចការណាមួយ ពេលដែលពួកគេក្លាយជាអ្នកមើលការខុសត្រូវនៃការងារនោះ ពួកគេអាចចាប់ផ្ដើមបង្កើតនគរឯករាជ្យផ្ទាល់ខ្លួនរបស់ពួកគេ ហើយអាចចាប់ផ្ដើមបណ្ដុះអំណាច និងខ្សែបណ្ដាញរបស់ពួកគេដោយមិនដឹងខ្លួន នៅក្នុងវិសាលភាពនៃឥទ្ធិពលរបស់ពួកគេ។ នៅក្នុងវិសាលភាពនេះ មនុស្សគ្រប់គ្នាត្រូវបានពួកគេអូសទាញយកឈ្នះចិត្តទាំងស្រុង ហើយមនុស្សម្នាសរសើរយ៉ាងខ្លាំង និងកោតសរសើរក្រៃលែងចំពោះអ្វីគ្រប់យ៉ាងដែលពួកគេធ្វើ អ្វីគ្រប់យ៉ាងដែលពួកគេនិយាយ និងការលះបង់ដែលពួកគេបានធ្វើ។ ពួកគេចាត់ទុកវិសាលភាពនៃការគ្រប់គ្រងរបស់ពួកគេ ថាជាគ្រួសារតូចផ្ទាល់ខ្លួនរបស់ពួកគេ នៅក្នុងគ្រួសាររបស់ព្រះជាម្ចាស់។ មើលពីសំបកក្រៅ ពួកគេហាក់ដូចជាអាចលះបង់ រងទុក្ខ និងរ៉ាប់រងការទទួលខុសត្រូវ ពោលគឺហាក់ដូចជាគ្មានបញ្ហាអ្វីឡើយ។ ក៏ប៉ុន្តែយ នៅពេលដ៏សំខាន់ ពួកគេអាចក្បត់ផលប្រយោជន៍នៃដំណាក់របស់ព្រះជាម្ចាស់បាន។ ដើម្បីការពារកិត្យានុភាពផ្ទាល់ខ្លួនរបស់ពួកគេ និងទីតាំងដ៏ខ្ពង់ខ្ពស់បំផុតរបស់ពួកគេ ព្រមទាំងការពារឋានៈ សេចក្ដីថ្លៃថ្នូរ និងអំណាចផ្ដាច់មុខរបស់ពួកគេនៅក្នុងពួកជំនុំ ពួកគេមិនប្រមាថ ឬធ្វើឱ្យនរណាម្នាក់ឈឺចាប់ឡើយ។ ទោះបីជានរណាម្នាក់ធ្វើឱ្យប៉ះពាល់ ឬក្បត់ផលប្រយោជន៍នៃដំណាក់របស់ព្រះជាម្ចាស់ក៏ដោយ ហើយទោះបីជានរណាម្នាក់រំខាន ឬបំផ្លាញកិច្ចការនៃដំណាក់របស់ព្រះជាម្ចាស់ក៏ដោយ ក៏ពួកគេមិនស៊ើបអង្កេតរឿងនេះឡើយ ពួកគេមិនខ្វល់ខ្វាយពីវាទេ ហើយពួកគេអាចអត់ឱនចំពោះវាបានដែរ។ ដរាបណាបុគ្គលនោះមិនគំរាមកំហែងដល់ឋានៈរបស់ពួកគេ ហើយនៅតែធ្វើការបម្រើការដល់ពួកគេនៅក្នុងវិសាលភាពនៃឥទ្ធិពលរបស់ពួកគេ នោះវាមិនអីទេ។ នេះគឺជាលក្ខខណ្ឌវិនិច្ឆ័យខ្ពស់បំផុតរបស់ពួកគេ។ មិនថាបុគ្គលនោះបង្កការរំខានអ្វីក៏ដោយ ក៏ពួកគេមើលមិនឃើញវា ពួកគេមិនចាប់អារម្មណ៍ ហើយពួកគេមិនលួសកាត់ ឬស្ដីបន្ទោសបុគ្គលនោះឡើយ កុំថាឡើយដល់ចាត់ការបុគ្គលនោះ។ មនុស្សបែបនេះគឺជាធាតុបង្កគ្រោះថ្នាក់។ ពួកគេគឺជាមនុស្សដែលពិបាកសម្រាប់មនុស្សទូទៅក្នុងការញែកដឹង ហើយប្រហែលជាអ្នកនឹងមិនអាចកត់សម្គាល់ឃើញអ្វីខុសប្រក្រតីចំពោះពួកគេឡើយ នៅពេលពួកគេគ្មានឋានៈ។ ក៏ប៉ុន្តែ ពេលដែលពួកគេមានឋានៈភ្លាម សារជាតិធម្មជាតិរបស់ពួកគេត្រូវបានបកអាក្រាតទាំងស្រុង។ ហើយតើអ្វីទៅដែលត្រូវបកអាក្រាតឱ្យប្រាកដ? គឺថា មានគោលបំណងមួយចំពោះការលះបង់ដែលពួកគេបានធ្វើ និងអ្វីៗគ្រប់យ៉ាងដែលពួកគេធ្វើ។ ពួកគេមិនធ្វើរឿងទាំងនេះដើម្បីការពារផលប្រយោជន៍នៃដំណាក់របស់ព្រះជាម្ចាស់ទេ ពួកគេមិនមែនកំពុងបំពេញភារកិច្ចរបស់ពួកគេយ៉ាងពិតប្រាកដឡើយ ហើយពួកគេមិនមែនកំពុងធ្វើរឿងទាំងអស់នេះដើម្បីឱ្យព្រះជាម្ចាស់ទតឃើញនោះទេ ប៉ុន្តែផ្ទុយទៅវិញ គឺដើម្បីឱ្យមនុស្សមើលឃើញ។ ពួកគេចង់ទាក់ទាញក្រសែភ្នែក កែវភ្នែក និងការចាប់អារម្មណ៍របស់អ្នកដទៃ ហើយលើសពីនេះទៅទៀត ពួកគេចង់បំភាន់ដួងចិត្តរបស់មនុស្ស ដើម្បីឱ្យមនុស្សគោរព កោតសរសើរ និងសរសើរពួកគេ។ នោះហើយជាមូលហេតុដែលពួកគេមិនខ្វល់ពីរបៀបដែលព្រះជាម្ចាស់ទតមើល ឬប្រព្រឹត្តចំពោះពួកគេឡើយ។ ប្រសិនបើព្រះជាម្ចាស់មានព្រះបន្ទូលថា ពួកគេនៅទីនោះគ្រាន់តែដើម្បីបម្រើការ ពួកគេក៏ព្រងើយកន្តើយដែរ។ ដរាបណាមនុស្សអាចលុតជង្គង់នៅទៀបជើងរបស់ពួកគេ ហើយក្រាបសំពះពួកគេ នោះវាមិនអីទេ។ មនុស្សទាំងនេះគឺជាធាតុបង្កគ្រោះថ្នាក់ ហើយមិនមានគំនិតដូចព្រះជាម្ចាស់ និងដំណាក់របស់ព្រះជាម្ចាស់ឡើយ ហើយដួងចិត្តរបស់ពួកគេមិនដូចដួងចិត្តរបស់រាស្ដ្ររើសតាំងរបស់ព្រះជាម្ចាស់ ដែលដេញតាមសេចក្ដីពិតយ៉ាងពិតប្រាកដនោះទេ។ ពួកគេកំពុងបណ្ដុះឥទ្ធិពលសម្រាប់ខ្លួនឯង ហើយក៏កំពុងបណ្ដុះឥទ្ធិពលសម្រាប់សាតាំងផងដែរ។ បើវិនិច្ឆ័យតាមការបង្ហាញចេញផ្សេងៗរបស់ពួកគេ ភារកិច្ចដែលពួកគេធ្វើ និងអ្វីៗគ្រប់យ៉ាងដែលពួកគេធ្វើ គឺសុទ្ធតែជាវិធីដើម្បីអួតសម្ញែងខ្លួនឯង និងបញ្ចើចបញ្ចើអ្នកដទៃឱ្យខ្លាំងតាមដែលពួកគេអាចធ្វើទៅបាន។

ពួកទទឹងនឹងព្រះគ្រីស្ទអាចបម្រើការខ្លះៗនៅក្នុងដំណាក់របស់ព្រះជាម្ចាស់ និងនៅក្នុងកិច្ចការនៃផែនការគ្រប់គ្រងរបស់ព្រះជាម្ចាស់ ហើយនៅដំណាក់កាលណាមួយ ពួកគេថែមទាំងអាចជាអ្នកបម្រើការដ៏ល្អទៀតផង។ ទោះជាយ៉ាងនេះក្ដី ដោយសារតែផ្លូវដែលពួកគេដើរ និងដោយសារតែគោលបំណង និងទិសដៅដែលពួកគេជ្រើសរើស ក៏ដូចជាបំណងប្រាថ្នារបស់ពួកគេចំពោះឋានៈ និងអំណាច ព្រមទាំងការទន្ទឹងចង់បានកេរ្តិ៍ឈ្មោះ និងលាភសក្ការៈដែលពួកគេមាននៅខាងក្នុងខ្លួន ពួកគេមិនដែលអាចរលាស់ខ្លួនចេញពីឈ្មោះជា «អ្នកបម្រើការ» បានឡើយ។ ពួកគេមិនអាចយល់ពីសេចក្ដីពិតបានទេ ពួកគេមិនអាចយល់ដឹងថាតថភាពនៃសេចក្ដីពិតគឺជាអ្វី ឬចូលទៅក្នុងវាបានឡើយ។ ពួកគេមិនអាចអនុវត្តសេចក្ដីពិតបានទេ ពួកគេមិនអាចសម្រេចបានការចុះចូលដ៏ពិតប្រាកដឡើយ ហើយពួកគេមិនអាចសម្រេចបានការកោតខ្លាចព្រះជាម្ចាស់បានទេ។ មនុស្សបែបនេះគឺជាធាតុបង្កគ្រោះថ្នាក់។ ពួកគេមានទស្សនវិជ្ជាដ៏ជ្រាលជ្រៅសម្រាប់ការប្រព្រឹត្តក្នុងលោកីយ៍ មានវិធីដ៏ឆ្លាតវៃក្នុងការប្រព្រឹត្តខ្លួន និងការប្រព្រឹត្តចំពោះលោកីយ៍ យកចិត្តទុកដាក់ជាពិសេសចំពោះរបៀបដែលពួកគេនិយាយ និងពាក្យពេចន៍របស់ពួកគេនៅពេលនិយាយទៅកាន់អ្នកដទៃ ហើយក៏យកចិត្តទុកដាក់យ៉ាងដិតដល់ចំពោះវិធីសាស្ត្រដែលពួកគេប្រើប្រាស់នៅពេលប្រាស្រ័យទាក់ទងជាមួយមនុស្សផងដែរ។ ទោះបីជាមើលពីសំបកក្រៅ ពួកគេប្រហែលជាមិនមានល្បិចកល និងអាក្រក់ក៏ដោយ ក៏ដួងចិត្តរបស់ពួកគេពោរពេញទៅដោយគំនិត ការគិត និងទស្សនៈដ៏ទុច្ចរិត ហើយថែមទាំងសញ្ញាណ និងការយល់ច្រឡំអំពីសេចក្ដីពិត ព្រមទាំងការមិនយល់ពីព្រះជាម្ចាស់ផងដែរ។ ទោះបីជាមនុស្សមិនអាចមើលឃើញពីភាពអាក្រក់របស់មនុស្សទាំងនេះ ឬមើលឃើញថាពួកគេគឺជាមនុស្សអាក្រក់ក៏ដោយ ដោយសារតែសារជាតិរបស់ពួកគេទុច្ចរិតខ្លាំង ហើយដោយសារតែពួកគេមិនដែលអាចបំពេញភារកិច្ចរបស់ពួកគេស្របតាមគោលការណ៍សេចក្ដីពិត ឬដើរលើផ្លូវនៃការដេញតាមសេចក្ដីពិត និងឈានដល់ការចុះចូលដ៏ពិតប្រាកដចំពោះព្រះជាម្ចាស់បាន នៅទីបញ្ចប់ ពួកគេមិនអាចបោះចោលឈ្មោះជា «អ្នកបម្រើការ» នេះបានជារៀងរហូត។ មនុស្សទាំងនេះរឹតតែមានល្បិចកល និងកាន់តែអាចបំភាន់អ្នកដទៃជាងពួកទទឹងនឹងព្រះគ្រីស្ទ និងមនុស្សអាក្រក់ដ៏ច្បាស់ក្រឡែតទៅទៀត។ ពីសំបកក្រៅ ពួកគេហាក់ដូចជាគ្មានមតិ និងមិនប្រកាន់អាកប្បកិរិយាចំពោះឈ្មោះជា «អ្នកបម្រើការ» ឡើយ ពួកគេរឹតតែមិនមានអារម្មណ៍ទាស់ទទឹងនឹងវាទៅទៀត។ ក៏ប៉ុន្តែ ការពិតគឺថា បើវិនិច្ឆ័យតាមសារជាតិរបស់ពួកគេ ទោះបីជាពួកគេបម្រើការសម្រាប់ព្រះជាម្ចាស់ក៏ដោយ ក៏ពួកគេនៅតែមានចេតនា និងគោលដៅដដែល។ ពួកគេមិនបម្រើការដោយគ្មានលក្ខខណ្ឌទេ ហើយពួកគេមិនធ្វើវាដើម្បីទទួលបានសេចក្ដីពិតឡើយ។ ដោយសារតែមនុស្សទាំងនេះទុច្ចរិត និងមានល្បិចកលនៅខាងក្នុង វាមិនងាយស្រួលទេសម្រាប់អ្នកដទៃក្នុងការញែកដឹងពីពួកគេ។ មានតែនៅក្នុងរឿងសំខាន់ៗ និងនៅពេលវេលាសំខាន់ៗប៉ុណ្ណោះ ទើបសារជាតិធម្មជាតិ ការគិត ទស្សនៈ និងផ្លូវដែលពួកគេដើរ ត្រូវបានបើកសម្ដែង។ ខណៈពេលដែលរឿងនេះនៅតែបន្ត ប្រសិនបើមនុស្សទាំងនេះជ្រើសរើសរបៀបនៃការដេញតាមនេះ ហើយជ្រើសរើសដើរលើផ្លូវបែបនេះ នោះគេអាចស្រមៃបានថា មនុស្សបែបនេះនឹងមិនអាចទទួលបានសេចក្ដីសង្គ្រោះឡើយ។ ពួកគេប្រើប្រាស់ទំនុកចិត្តដែលដំណាក់របស់ព្រះជាម្ចាស់ដាក់លើពួកគេ និងឱកាសនៃកិច្ចការរបស់ព្រះជាម្ចាស់ ដើម្បីរៀបចំផែនការសម្រាប់ផលប្រយោជន៍ផ្ទាល់ខ្លួនរបស់ពួកគេ ដើម្បីគ្រប់គ្រង និងធ្វើបាបមនុស្ស ព្រមទាំងដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេ។ នៅទីបញ្ចប់ ពួកគេមិនទទួលបានសេចក្ដីពិតទេ ប៉ុន្តែផ្ទុយទៅវិញ ត្រូវបានបើកសម្ដែង ដោយសារតែបានធ្វើសេចក្ដីអាក្រក់គ្រប់បែបយ៉ាង។ នៅពេលពួកគេត្រូវបានបើកសម្ដែង វាច្បាស់ណាស់ថា មនុស្សទាំងនេះមិនដេញតាមសេចក្ដីពិតទេ ហើយថាពួកគេមិនជឿលើព្រះជាម្ចាស់ដើម្បីដេញតាមសេចក្ដីពិត និងទទួលបានសេចក្ដីសង្គ្រោះឡើយ។ បន្ទាប់ពីបានស្ដាប់ព្រះបន្ទូលរបស់ព្រះជាម្ចាស់ និងការលាតត្រដាងរបស់ទ្រង់អំពីមនុស្សគ្រប់ប្រភេទ ប្រសិនបើមនុស្សទាំងនេះតែងតែប្រើប្រាស់គោលការណ៍ មធ្យោបាយ និងវិធីសាស្ត្រនៃការប្រព្រឹត្តចំពោះលោកីយ៍ ដើម្បីបំពេញភារកិច្ចរបស់ពួកគេ នោះវាអាចមានលទ្ធផលចុងក្រោយតែមួយគត់គឺ៖ ពួកគេត្រូវតែទទួលយកតួនាទីជាអ្នកបម្រើការនៅក្នុងកិច្ចការគ្រប់គ្រងរបស់ព្រះជាម្ចាស់ ហើយទីបំផុត ត្រូវបានបើកសម្ដែង និងជម្រុះចោល។ នេះគឺជាការពិត។ តើអ្នករាល់គ្នាធ្លាប់មានបទពិសោធជាមួយមនុស្សបែបនេះដោយខ្លួនឯងពីមុនមកដែរឬទេ? នៅពេលពួកគេត្រូវបានបើកសម្ដែង និងបណ្ដេញចេញ ពួកទទឹងនឹងព្រះគ្រីស្ទមួយចំនួនក្លាយជាមេបញ្ជាការដែលគ្មានកងទ័ព។ សេចក្ដីអាក្រក់ដែលពួកគេបានធ្វើ គឺមានច្រើនពេក និងធំធេងពេកហើយ ហើយបងប្អូនប្រុសស្រីមានការខ្ពើមរអើមចំពោះពួកគេ និងបោះបង់ពួកគេ។ ក៏មានមនុស្សមួយប្រភេទទៀត ដែលនៅពេលពួកគេត្រូវបានបើកសម្ដែង ហើយនៅពេលពួកគេត្រូវបានពួកជំនុំថ្កោលទោស និងបដិសេធ ពួកគេមានអ្នកសមគំនិត និងអ្នកជួយជាច្រើនដែលនិយាយការពារពួកគេ តស៊ូប្រយុទ្ធដើម្បីពួកគេ និងស្រែកប្រឆាំងនឹងព្រះជាម្ចាស់។ តើមនុស្សប្រភេទទាំងនេះមិនរឹតតែអាចបំភាន់អ្នកដទៃទេឬ? មនុស្សបែបនេះគឺរឹតតែមានគ្រោះថ្នាក់ទៅទៀត។ ចំពោះរបៀបដែលពួកទទឹងនឹងព្រះគ្រីស្ទចាត់ទុកឈ្មោះជា «អ្នកបម្រើការ» និងការអនុវត្ត គំនិត និងការបង្ហាញចេញជាមូលដ្ឋានអ្វីខ្លះដែលពួកគេបង្ហាញ យើងនឹងបញ្ចប់ការប្រកបគ្នារបស់យើងត្រឹមពេលនេះសិន។

គ. មូលហេតុដែលពួកទទឹងនឹងព្រះគ្រីស្ទមិនសុខចិត្តធ្វើជាអ្នកបម្រើការ

ពួកទទឹងនឹងព្រះគ្រីស្ទមិនសុខចិត្តធ្វើជាអ្នកបម្រើការឡើយ ហើយក៏មិនព្រមធ្វើជាអ្នកបម្រើការដែរ។ ពួកគេគិតថា តាមរយៈការធ្វើជាអ្នកបម្រើការ ពួកគេនឹងរងការប្រមាថ និងការរើសអើងយ៉ាងខ្លាំង។ ដូច្នេះ តើពួកគេចង់ធ្វើជាអ្វីឱ្យប្រាកដទៅ? តើគោលបំណងរបស់ពួកគេគឺជាអ្វី នៅពេលពួកគេចាប់ផ្ដើមជឿលើព្រះជាម្ចាស់ ហើយមកកាន់ដំណាក់របស់ព្រះជាម្ចាស់? តើពួកគេសុខចិត្តធ្វើជារាស្ត្រម្នាក់របស់ព្រះជាម្ចាស់ ជាអ្នកដើរតាមព្រះជាម្ចាស់ដែរឬទេ? តើពួកគេសុខចិត្តធ្វើជាមនុស្សម្នាក់ដែលត្រូវបានប្រោសឱ្យគ្រប់លក្ខណ៍ដែរឬទេ? តើពួកគេសប្បាយចិត្តនឹងធ្វើដូចជាពេត្រុស និងយ៉ូប ហើយចាត់ទុកថាវាជារឿងល្អដែរឬទេ? (អត់ទេ។) តើមាននរណាម្នាក់និយាយថា គេសប្បាយចិត្តនឹងធ្វើជារាស្ត្ររើសតាំងម្នាក់របស់ព្រះជាម្ចាស់នៅក្នុងសេចក្ដីជំនឿរបស់គេលើព្រះជាម្ចាស់ ហើយថានោះគឺគ្រប់គ្រាន់សម្រាប់គេហើយ ដែរឬទេ? តើមាននរណាម្នាក់សុខចិត្តធ្វើជារបស់លេងនៅក្នុងព្រះហស្តរបស់ព្រះជាម្ចាស់ដែរឬទេ? គ្មានទេ មនុស្សរឹតតែមិនសុខចិត្តធ្វើជារបស់នេះទៅទៀត។ នៅពេលនរណាម្នាក់មកកាន់ដំណាក់របស់ព្រះជាម្ចាស់ គេមកដើម្បីស្វែងរកការទទួលបានផលប្រយោជន៍ ព្រះពរ រង្វាន់ និងមកុដ។ នៅពេលអ្នកនោះទទួលយកការត្រូវបានលាតត្រដាង និងជំនុំជម្រះដោយព្រះបន្ទូលរបស់ព្រះជាម្ចាស់ គេបានដឹងថា តាមរយៈការមានបំណងបែបនេះនៅក្នុងសេចក្ដីជំនឿរបស់ខ្លួនលើព្រះជាម្ចាស់ គេនឹងមិនអាចយល់ពីសេចក្ដីពិតបានឡើយ ហើយទីបំផុត នឹងមិនអាចទទួលបានសេចក្ដីសង្គ្រោះឡើយ។ ដូច្នេះ ពេលនោះមនុស្សជាច្រើនក៏ជ្រើសរើសលះបង់បំណងប្រាថ្នារបស់ពួកគេចំពោះព្រះពរ និងបំណងប្រាថ្នារបស់ពួកគេចំពោះមកុដ និងរង្វាន់ជាមុនសិន លះបង់ផលប្រយោជន៍ទាំងអស់នេះ ហើយស្ដាប់នូវអ្វីដែលព្រះជាម្ចាស់កំពុងមានព្រះបន្ទូល អ្វីដែលជាសេចក្ដីតម្រូវរបស់ទ្រង់ចំពោះមនុស្ស និងអ្វីដែលទ្រង់មានព្រះបន្ទូលទៅកាន់មនុស្ស ជាមុនសិន។ មនុស្សជាច្រើនដែលស្ដាប់ព្រះបន្ទូលរបស់ព្រះជាម្ចាស់ មានអារម្មណ៍ត្រេកអរដោយសម្ងាត់នៅក្នុងដួងចិត្តរបស់ពួកគេ ដោយនិយាយថា៖ «ព្រះជាម្ចាស់លាតត្រដាងពីសេចក្ដីពុករលួយរបស់យើង ទ្រង់លាតត្រដាងពីធាតុពិតដ៏អាក្រក់របស់យើង ហើយទ្រង់លាតត្រដាងពីសារជាតិរបស់យើងដែលប្រឆាំងនឹងព្រះជាម្ចាស់ និងស្អប់ខ្ពើមសេចក្ដីពិត ទាំងនេះសុទ្ធតែជាការពិត។ ជាសំណាងល្អសម្រាប់ខ្ញុំហើយ ដែលខ្ញុំមិនបានប្រញាប់លូកដៃទៅរកព្រះជាម្ចាស់ ដើម្បីទូលសូមសំណាងល្អ ព្រះគុណ និងព្រះពរ។ សំណាងល្អហើយ ដែលខ្ញុំបានលះបង់រឿងទាំងនេះជាមុនសិន។ ប្រសិនបើខ្ញុំមិនបានលះបង់រឿងទាំងនេះទេ តើខ្ញុំមិនបានធ្វើឱ្យខ្លួនឯងក្លាយជាមនុស្សល្ងីល្ងើទេឬ? អ្វីគ្រប់យ៉ាងដែលព្រះជាម្ចាស់មានព្រះបន្ទូល គឺលាតត្រដាងពីធម្មជាតិ និងសារជាតិរបស់មនុស្ស ដូច្នេះ តើខ្ញុំអាចបោះបង់រឿងទាំងនោះបានដោយរបៀបណាទៅ? ព្រះជាម្ចាស់បានមានព្រះបន្ទូលថា មនុស្សត្រូវតែចាប់ផ្ដើមបំពេញភារកិច្ចរបស់ពួកគេជាមុនសិន ហើយសហការជាមួយនឹងកិច្ចការនៅក្នុងផែនការគ្រប់គ្រងរបស់ព្រះជាម្ចាស់។ ក្នុងអំឡុងដំណើរការនេះ ប្រសិនបើមនុស្សអាចឈានជើងចូលទៅក្នុងផ្លូវនៃការយល់ដឹង និងការទទួលយកសេចក្ដីពិត នោះពួកគេនឹងមានសង្ឃឹមក្នុងការទទួលបានសេចក្ដីសង្គ្រោះ ហើយអាចទទួលបានផលប្រយោជន៍ជាច្រើននៅថ្ងៃអនាគត»។ មកដល់ចំណុចនេះ មនុស្សជាច្រើនឈប់គិតអំពីរឿងទាំងនោះទៀតហើយ។ បំណងប្រាថ្នាដ៏អស្ចារ្យរបស់ពួកគេ ការប្រាថ្នាចង់បាន និងក្ដីសង្ឃឹមរបស់ពួកគេសម្រាប់អនាគត ហាក់ដូចជាលែងសូវប្រាកដប្រជាទៀតហើយ។ ពួកគេមានអារម្មណ៍ថា នៅក្នុងពេលនេះ របៀបបំពេញភារកិច្ចរបស់ពួកគេឱ្យបានល្អ របៀបបំពេញតាមបំណងព្រះហឫទ័យរបស់ព្រះជាម្ចាស់ និងរបៀបយល់ពីសេចក្ដីពិត ហើយប្រកាន់ខ្ជាប់ គឺប្រាកដប្រជា សំខាន់ និងចាំបាច់ជាងបំណងប្រាថ្នា និងសេចក្ដីប្រាថ្នាទាំងនោះទៅទៀត។ ហេតុដូច្នេះហើយ នៅចំណុចដ៏សំខាន់នេះ មនុស្សភាគច្រើនជ្រើសរើសបំពេញភារកិច្ចរបស់ពួកគេ ដកបទពិសោធពីកិច្ចការរបស់ព្រះជាម្ចាស់ ទទួលបានសេចក្ដីពិត លះបង់ពេលវេលា និងយុវវ័យរបស់ពួកគេ ហើយលះបង់គ្រួសារ ការងារ និងអនាគតខាងលោកីយ៍របស់ពួកគេ ដើម្បីព្រះជាម្ចាស់ និងដើម្បីការបំពេញភារកិច្ចរបស់ពួកគេ ហើយមនុស្សមួយចំនួនថែមទាំងដើរចេញពីអាពាហ៍ពិពាហ៍របស់ពួកគេដើម្បីរឿងនេះទៀតផង។ ការបង្ហាញចេញ ឥរិយាបថ និងសកម្មភាពប្រភេទនេះដែលមនុស្សមាន គឺប្រាកដណាស់ថាជាប្រភេទនៃអាកប្បកិរិយាដែលស្ដាប់បង្គាប់ និងចុះចូលចំពោះអ្វីៗដែលវិជ្ជមាន និងសេចក្ដីតម្រូវទាំងអស់ដែលព្រះជាម្ចាស់មានព្រះបន្ទូលដល់ ហើយវាពិតជាអាកប្បកិរិយានេះហើយដែលជាលក្ខខណ្ឌចាំបាច់ដែលមនុស្សត្រូវតែមាន ដើម្បីអាចយល់ពីសេចក្ដីពិត អនុវត្តសេចក្ដីពិត ចុះចូលនឹងព្រះជាម្ចាស់ និងនៅទីបំផុត ទទួលបានសេចក្ដីសង្គ្រោះ។ ទាំងនេះគឺជាការបង្ហាញចេញ និងគំនិតផ្សេងៗដែលមនុស្សធម្មតាគ្រប់រូបមាន មុនពេលពួកគេមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ខ្លួន។ ចាប់តាំងពីពេលដែលមនុស្សទាំងនេះចាប់ផ្ដើមជឿលើព្រះជាម្ចាស់ដំបូងរហូតមកដល់ពេលនេះ គំនិត និងទស្សនៈរបស់ពួកគេកំពុងឆ្លងកាត់ការផ្លាស់ប្ដូរជាបន្តបន្ទាប់ ហើយអាកប្បកិរិយារបស់ពួកគេចំពោះសេចក្ដីពិត និងព្រះជាម្ចាស់ ក៏កំពុងឆ្លងកាត់ការបំផ្លាស់បំប្រែជាបន្តបន្ទាប់ផងដែរ។ ក្នុងពេលជាមួយគ្នាដែលបំណងប្រាថ្នា និងមហិច្ឆតាពីមុនទាំងនេះរបស់មនុស្សកំពុងឆ្លងកាត់ការបំផ្លិចបំផ្លាញជាបន្តបន្ទាប់ ពួកគេកំពុងលះបង់ និងបោះបង់រឿងទាំងនេះបន្តិចម្ដងៗ និងយ៉ាងសកម្ម។ នេះគឺជាផ្លែផ្កាដ៏ល្អដែលនៅទីបំផុតត្រូវបានបង្កើតឡើងដោយបំណងប្រាថ្នារបស់មនុស្សក្នុងការសហការ និងចុះចូលនឹងព្រះជាម្ចាស់។ វាគឺជាការបង្ហាញចេញដ៏វិជ្ជមាន និងល្អ ហើយវាគឺជាលទ្ធផលដ៏ល្អមួយ។ ខណៈដែលមនុស្សកំពុងរីកចម្រើនជាបន្តបន្ទាប់ អស់អ្នកដែលដេញតាមសេចក្ដីពិតយ៉ាងពិតប្រាកដ ស្ទើរតែបានលះបង់បំណងប្រាថ្នា និងចេតនារបស់ពួកគេក្នុងការទទួលបានព្រះពរទៅហើយ ដូច្នេះជាមូលដ្ឋាន មនុស្សភាគច្រើន មិនសូវខ្វល់ខ្វាយ ឬចាប់អារម្មណ៍នឹងសេចក្ដីសន្យាផ្សេងៗដែលព្រះជាម្ចាស់បានធ្វើចំពោះមនុស្សពីមុនឡើយ។ នេះក៏ព្រោះតែ នៅពេលវាស់វែងយោងតាមវិចារណញ្ញាណរបស់មនុស្សធម្មតាម្នាក់ ប្រសិនបើនរណាម្នាក់មិនអាចបំពេញភារកិច្ចរបស់ខ្លួនក្នុងរបៀបដែលត្រូវតាមស្ដង់ដាបានទេ និងបរាជ័យក្នុងការយល់ពីសេចក្ដីពិត នោះបុគ្គលនោះនឹងបាត់បង់ឱកាសរបស់គេក្នុងការទទួលបានព្រះពរទាំងអស់ដែលព្រះជាម្ចាស់បានសន្យា ហើយនឹងគ្មានពាក់ព័ន្ធអ្វីជាមួយព្រះពរទាំងនោះឡើយ។ មនុស្សគ្រប់រូបគួរតែយល់ពីតក្កវិជ្ជាដ៏សាមញ្ញបំផុតនេះ។ ជាការពិតណាស់ ពេលនេះមានមនុស្សជាច្រើនដែលយល់ពីការពិតបែបនេះរួចទៅហើយ ហើយក៏ទទួលស្គាល់ និងទទួលយកការពិតនេះដែរ មានតែពួកទទឹងនឹងព្រះគ្រីស្ទប៉ុណ្ណោះដែលមិនទទួលយកវា។ ហេតុអ្វីបានជាពួកគេមិនទទួលយកវា? នោះក៏ព្រោះតែពួកគេគឺជាពួកទទឹងនឹងព្រះគ្រីស្ទ។ ពួកគេមិនទទួលយកការពិតនេះទេ អ៊ីចឹងតើពួកគេចង់ធ្វើអ្វីទៅ? នៅពេលពួកគេមកកាន់ដំណាក់របស់ព្រះជាម្ចាស់ ពួកគេពិនិត្យពិច័យព្រះបន្ទូលរបស់ព្រះជាម្ចាស់ ហើយរកឃើញឈ្មោះ និងឋានៈផ្សេងៗដូចជា «អង្គរបស់ព្រះជាម្ចាស់» «ពួកកូនប្រុសច្បង» «បុត្រាទាំងឡាយរបស់ព្រះជាម្ចាស់» «រាស្ត្ររបស់ព្រះជាម្ចាស់» និង «អ្នកបម្រើការ» នៅក្នុងព្រះបន្ទូលទាំងនោះ ហើយភ្នែករបស់ពួកគេក៏ភ្លឺឡើង។ បំណងប្រាថ្នា និងមហិច្ឆតារបស់ពួកគេត្រូវបានបំពេញយ៉ាងឆាប់រហ័ស ហើយពួកគេគិតថា៖ «ការធ្វើជាបុត្រាមួយអង្គរបស់ព្រះជាម្ចាស់ គឺសាមញ្ញពេកហើយ។ មនុស្សភាគច្រើនគឺជាបុត្រាទាំងឡាយរបស់ព្រះជាម្ចាស់។ ការធ្វើជារាស្ត្រម្នាក់របស់ព្រះជាម្ចាស់ មានន័យថាជាជនសាមញ្ញ ជាផ្នែកមួយនៃមហាជន គ្រាន់តែជាមនុស្សធម្មតាម្នាក់ដែលគ្មានអំណាច ឬឥទ្ធិពលប៉ុណ្ណោះ។ ហើយកុំសូម្បីតែគិតចង់ឱ្យខ្ញុំធ្វើជាអ្នកបម្រើការឱ្យសោះ។ ខ្ញុំនឹងមិនពាក់ព័ន្ធអ្វីនឹងការធ្វើជាអ្នកបម្រើការឡើយ អស់មួយជីវិតរបស់ខ្ញុំ។ វាគ្មានពាក់ព័ន្ធអ្វីនឹងខ្ញុំទាល់តែសោះ»។ ដូច្នេះហើយ ពួកគេសម្លឹងមើលយ៉ាងមុតមាំទៅលើឈ្មោះពីរគឺ «អង្គរបស់ព្រះជាម្ចាស់» និង «ពួកកូនប្រុសច្បង»។ នៅក្នុងសញ្ញាណរបស់ពួកគេ ពួកគេជឿថា «អង្គរបស់ព្រះជាម្ចាស់» គឺជាព្រះជាម្ចាស់ផ្ទាល់ព្រះអង្គ ថា «ពួកកូនប្រុសច្បង» គឺជាពួកកូនប្រុសច្បងរបស់ព្រះជាម្ចាស់ ហើយថាឈ្មោះទាំងពីរនេះនាំមកនូវអំណាច និងឥទ្ធិពល ហើយអាចសោយរាជ្យជាស្ដេចនៅក្នុងចំណោមមនុស្សជាតិ គ្រប់គ្រងមនុស្ស គ្រប់គ្រងរាស្ត្ររើសតាំងរបស់ព្រះជាម្ចាស់ មានអំណាចផ្ដាច់មុខ និងមានអំណាចក្នុងការសម្រេចចិត្ត អំណាចក្នុងការធ្វើជាអ្នកដឹកនាំ និងអំណាចក្នុងការចាត់ចែងមនុស្ស និងសម្រេចថាតើមនុស្សរស់ ឬស្លាប់ ពួកគេជឿថាអំណាចទាំងនេះគឺអស្ចារ្យណាស់។ នោះហើយជាមូលហេតុដែលវាមិនអាចទៅរួចឡើយ ក្នុងការឱ្យពួកគេធ្វើជាអ្នកបម្រើការ។ ប្រសិនបើពួកគេត្រូវបានអនុញ្ញាតឱ្យជ្រើសរើសដោយខ្លួនឯង ពួកគេនឹងជ្រើសរើសធ្វើជាពួកកូនប្រុសច្បង ឬអង្គរបស់ព្រះជាម្ចាស់។ បើមិនដូច្នេះទេ ពួកគេនឹងឈប់ជឿលើព្រះជាម្ចាស់។ នៅពេលពួកគេបំពេញភារកិច្ចរបស់ពួកគេ ឬធ្វើជាអ្នកដឹកនាំ និងអ្នកធ្វើការនៅក្នុងដំណាក់របស់ព្រះជាម្ចាស់ ពួកគេធ្វើសកម្មភាព លះបង់ រងទុក្ខ និងខ្នះខ្នែង ដើម្បីដេញតាមគោលដៅទាំងពីរនេះ។ ក្នុងអំឡុងពេលនេះ ពួកគេបន្តគិតគូរថា តើពួកគេបានខ្នះខ្នែងដល់កម្រិតណា តើពួកគេទទួលបានមនុស្សប៉ុន្មាននាក់នៅពេលផ្សាយដំណឹងល្អ តើមានមនុស្សប៉ុន្មាននាក់ដែលគោរពបូជា និងកោតសរសើរពួកគេ តើបងប្អូនប្រុសស្រីដែលប្រឈមនឹងបញ្ហា ទៅរកអ្នកដទៃ ឬមករកពួកគេនៅពេលពួកគេដឹកនាំពួកជំនុំ ហើយថាតើពួកគេអាចគ្រប់គ្រង និងបង្វែរគំនិត និងទស្សនៈរបស់អ្នកដទៃបានដែរឬទេ។ ពួកគេបន្តគិតគូរ ថ្លឹងថ្លែង និងពិនិត្យអង្កេតរឿងទាំងនេះ ក្នុងគោលបំណងសម្រេចឱ្យបាននូវអ្វីដែលពួកគេចង់បាន៖ គឺការសោយរាជ្យជាស្ដេចនៅក្នុងដំណាក់របស់ព្រះជាម្ចាស់។ មនុស្សភាគច្រើន បន្ទាប់ពីបានមកកាន់ដំណាក់របស់ព្រះជាម្ចាស់ និងយល់ពីសេចក្ដីពិតមួយចំនួន អាចបំពេញភារកិច្ចនៃភាវៈដែលព្រះបានបង្កើតបានយ៉ាងប្រក្រតី ប៉ុន្តែពួកទទឹងនឹងព្រះគ្រីស្ទមិនដូច្នោះទេ។ ពួកគេជឿថា ពួកគេមកពីសែស្រឡាយដ៏ខ្ពង់ខ្ពស់ ថាពួកគេគឺជាផ្នែកមួយនៃក្រុមដ៏ខ្ពង់ខ្ពស់ និងពិសេស ហើយថាពួកគេត្រូវតែត្រូវបានចាត់ទុកថាជាអ្នកធំនៅក្នុងដំណាក់របស់ព្រះជាម្ចាស់។ បើមិនដូច្នេះទេ ពួកគេនឹងមិនជឿលើព្រះជាម្ចាស់ឡើយ។ ប្រសិនបើពួកគេត្រូវជឿលើព្រះជាម្ចាស់ នោះពួកគេត្រូវតែត្រូវបានគេគោរពជាអ្នកធំនៅក្នុងដំណាក់របស់ព្រះជាម្ចាស់ ហើយធ្វើជាអ្នកមានអំណាចបំផុត។ ក្នុងពេលជាមួយគ្នានេះ ពួកគេក៏គិតគូរ និងគណនាផងដែរថា តើពួកគេមានគុណបំណាច់ប៉ុន្មាននៅក្នុងសៀវភៅកំណត់ត្រារបស់ព្រះជាម្ចាស់ ហើយថាតើពួកគេមានលក្ខណៈសម្បត្តិគ្រប់គ្រាន់ដើម្បីសោយរាជ្យជាស្ដេចទន្ទឹមនឹងព្រះជាម្ចាស់ដែរឬទេ។ ហេតុដូច្នេះហើយ ប្រភព ចំណុចចាប់ផ្ដើម និងការជំរុញចិត្តសម្រាប់ពួកទទឹងនឹងព្រះគ្រីស្ទមួយចំនួន ដែលមកកាន់ដំណាក់របស់ព្រះជាម្ចាស់ដើម្បីបំពេញភារកិច្ចរបស់ពួកគេ គឺការមកកាន់ដំណាក់របស់ទ្រង់ដើម្បីសោយរាជ្យជាស្ដេច។ ពួកគេប្រាកដជាមិនសុខចិត្តបំពេញភារកិច្ចរបស់ពួកគេ គ្រាន់តែដើម្បីធ្វើជាអ្នកដើរតាមធម្មតា និងតូចតាចបំផុតនោះទេ ហើយនៅពេលមហិច្ឆតា និងបំណងប្រាថ្នារបស់ពួកគេត្រូវបានពន្លត់ ពួកគេក៏ប្រែជាប្រទូសរ៉ាយភ្លាមៗ ហើយបដិសេធមិនព្រមបំពេញភារកិច្ចរបស់ពួកគេឡើយ។

ពេលនេះ មានមនុស្សមួយចំនួននៅក្នុងដំណាក់របស់ព្រះជាម្ចាស់ ដែលបានបំពេញភារកិច្ចរបស់ពួកគេអស់រយៈពេលជាច្រើនឆ្នាំមកហើយ ដោយធ្វើអ្វីៗគ្រប់យ៉ាងមិនបានល្អ ហើយត្រូវបានជម្រុះចោលនៅគ្រប់ទីកន្លែងដែលពួកគេបំពេញភារកិច្ច។ ដោយសារតែពួកគេមានភាពជាមនុស្សដ៏អាក្រក់ និងសេចក្ដីទៀងត្រង់តូចទាប មិនដេញតាមសេចក្ដីពិត ហើយមាននិស្ស័យកាចសាហាវ និងទុច្ចរិត ដែលស្អប់ខ្ពើមសេចក្ដីពិត នៅទីបំផុត ពួកគេត្រូវបានបងប្អូនប្រុសស្រីបដិសេធចោល។ នៅពេលពួកគេឃើញថា បំណងប្រាថ្នាចង់បានព្រះពររបស់ពួកគេ ជិតនឹងរលាយបាត់ភ្លាម ហើយថាក្ដីស្រមៃរបស់ពួកគេក្នុងការសោយរាជ្យជាស្ដេច និងការធ្វើឱ្យខ្លួនឯងលេចធ្លោនៅក្នុងដំណាក់របស់ព្រះជាម្ចាស់ លែងអាចសម្រេចបានទៀតហើយនោះ តើពួកគេរស់នៅក្នុងជីវិតឯកជនរបស់ពួកគេយ៉ាងដូចម្ដេច? ពួកគេមិនអានព្រះបន្ទូលរបស់ព្រះជាម្ចាស់ទេ ពួកគេមិនស្ដាប់ទំនុកបរិសុទ្ធឡើយ ពួកគេមិនចូលរួមការជួបជុំទេ ពួកគេមិនអើពើនឹងដំណាក់របស់ព្រះជាម្ចាស់ឡើយ នៅពេលត្រូវបានស្នើសុំឱ្យបំពេញភារកិច្ច ហើយបងប្អូនប្រុសស្រីថែមទាំងត្រូវហៅពួកគេ អញ្ជើញពួកគេ និងក្រើនរំលឹកពួកគេទៀតផង នៅពេលដល់ម៉ោងត្រូវចូលរួមការជួបជុំ។ អ្នកខ្លះក្នុងចំណោមពួកគេ បន្តចូលរួមការជួបជុំទាំងបង្ខំចិត្ត ប៉ុន្តែក្នុងអំឡុងពេលជួបជុំ ពួកគេមិននិយាយមួយម៉ាត់ឡើយ ពួកគេមិនប្រកបគ្នាទេ ហើយពួកគេមានអារម្មណ៍ខ្ពើមរអើមនឹងអ្វីគ្រប់យ៉ាងដែលអ្នកដទៃនិយាយ ហើយមិនចង់ស្ដាប់ឡើយ។ នៅពេលបងប្អូនប្រុសស្រីអធិដ្ឋាន ពួកគេក៏បិទភ្នែកដែរ ប៉ុន្តែពួកគេមិននិយាយអ្វីទាំងអស់ ពួកគេគ្មានអ្វីត្រូវទូលថ្វាយព្រះជាម្ចាស់ឡើយ។ ហើយតើមនុស្សមួយចំនួនទៀតធ្វើអ្វីខ្លះក្នុងអំឡុងពេលជួបជុំ នៅពេលស្ដាប់សេចក្ដីអធិប្បាយ ឬនៅពេលបងប្អូនប្រុសស្រីកំពុងប្រកបគ្នាអំពីសេចក្ដីពិត? អ្នកខ្លះដេកលក់ អ្នកខ្លះមើលទូរស័ព្ទ និងអានព័ត៌មាន អ្នកខ្លះជជែកលេងជាមួយអ្នកដទៃ ហើយអ្នកខ្លះទៀតលេងហ្គេមអនឡាញ។ ក្នុងការជឿលើព្រះជាម្ចាស់ ពួកគេគិតថា នៅក្នុងដំណាក់របស់ព្រះជាម្ចាស់ ប្រសិនបើពួកគេមិនអាចទទួលបានការចូលចិត្ត មិនអាចទទួលបានការពេញចិត្តពីអ្នកដទៃ គ្មានអ្នកគាំទ្រចោមរោមពួកគេ ហើយមិនអាចត្រូវបានចាត់តាំងឱ្យធ្វើកិច្ចការសំខាន់ៗទេ នោះពួកគេនឹងមិនអាចសោយរាជ្យជាស្ដេចជាមួយព្រះជាម្ចាស់នៅថ្ងៃអនាគតបានឡើយ ហេតុដូច្នេះហើយ ព្រះជាម្ចាស់មិនមានអត្ថិភាពឡើយសម្រាប់ពួកគេ។ សម្រាប់ពួកគេ ថាតើព្រះជាម្ចាស់មានអត្ថិភាពឬអត់ គឺផ្សារភ្ជាប់ទៅនឹងថាតើពួកគេអាចទទួលបានព្រះពរឬអត់។ តើនេះមិនមែនជារបៀបដែលពួកទទឹងនឹងព្រះគ្រីស្ទប្រព្រឹត្តទេឬ? ពួកគេជឿថា ប្រសិនបើព្រះអង្គណាមិនអាចឱ្យពួកគេទទួលបានព្រះពរទេ នោះព្រះអង្គនោះមិនមែនជាព្រះឡើយ ហើយទ្រង់ក៏គ្មានសេចក្ដីពិតដែរ ហើយថាមានតែព្រះដែលអាចឱ្យពួកគេប្រព្រឹត្តតាមតែអំពើចិត្ត ដណ្ដើមអំណាចនៅក្នុងពួកជំនុំ និងសោយរាជ្យជាស្ដេចនៅថ្ងៃអនាគតប៉ុណ្ណោះ ទើបជាព្រះ។ នេះគឺជាតក្កវិជ្ជារបស់សាតាំង វាគឺជាការបំភាន់ត្រូវនិងខុស និងការបំភ្លៃការពិត។ ក្នុងនាមជាអ្នកជឿលើព្រះជាម្ចាស់ មូលហេតុដែលពួកគេមិនអាចដើរតាមស្នាមព្រះបាទារបស់ព្រះជាម្ចាស់ និងមិនសុខចិត្តបំពេញភារកិច្ចរបស់ពួកគេ គឺដោយសារតែពួកគេស្អប់ខ្ពើមសេចក្ដីពិត ហើយដោយសារតែនៅក្នុងដួងចិត្តរបស់ពួកគេ ពួកគេគោរពបូជាតែទស្សនវិជ្ជារបស់សាតាំង ចំណេះដឹង កេរ្តិ៍ឈ្មោះ លាភសក្ការៈ និងតំណែងប៉ុណ្ណោះ។ ពួកគេបដិសេធថាព្រះជាម្ចាស់គឺជាសេចក្ដីពិត ពួកគេមិនយកចិត្តទុកដាក់នឹងកិច្ចការរបស់ព្រះជាម្ចាស់ឡើយ ហើយនោះហើយជាមូលហេតុដែលនៅក្នុងការជួបជុំ ពួកគេមើលទូរស័ព្ទ លេងហ្គេម ញ៉ាំចំណី និងជជែកគ្នាលេង ពួកគេធ្វើអ្វីក៏ដោយដែលពួកគេចង់ធ្វើ ហើយនៅតែមានអារម្មណ៍ពេញចិត្តនឹងខ្លួនឯងដដែល។ ភ្លាមៗនៅពេលដែលក្ដីសង្ឃឹមរបស់ពួកគេក្នុងការទទួលបានព្រះពរត្រូវខ្ទេចខ្ទី ពួកគេយល់ថាការជឿលើព្រះជាម្ចាស់លែងមានន័យទៀតហើយ ហើយនៅពេលពួកគេយល់ថាសេចក្ដីជំនឿលើព្រះជាម្ចាស់គ្មានន័យ ពួកគេចាត់ទុកពួកជំនុំ ដែលជាកន្លែងបងប្អូនប្រុសស្រីជួបជុំគ្នា ថាជាកន្លែងលេងកម្សាន្ត ពួកគេចាត់ទុកពេលវេលានៃការជួបជុំគ្នាថាជាពេលវេលាលំហែ ហើយពួកគេគិតថាការជួបជុំ និងការស្ដាប់សេចក្ដីអធិប្បាយ គឺជារឿងសង្កត់សង្កិន សោះកក្រោះ និងគួរឱ្យធុញទ្រាន់។ តើពួកគេចាត់ទុកសេចក្ដីអធិប្បាយដែលបងប្អូនប្រុសស្រីស្ដាប់ និងសេចក្ដីពិត ថាជាអ្វី? ពួកគេចាត់ទុករឿងទាំងនោះថាជាពាក្យស្លោក ជារឿងផ្ដេសផ្ដាសដែលគ្មានមូលដ្ឋាន ហើយពួកគេចាត់ទុកពេលវេលាដែលចំណាយក្នុងការជួបជុំគ្នាជាមួយបងប្អូនប្រុសស្រី ថាជាការខ្ជះខ្ជាយពេលវេលា។ តើមនុស្សទាំងនេះមិនត្រូវបានបើកសម្ដែងទេឬ? ពួកគេនាំយកមហិច្ឆតា បំណងប្រាថ្នា និងការស្រមើស្រមៃរបស់ពួកគេ ចូលមកក្នុងសេចក្ដីជំនឿរបស់ពួកគេលើព្រះជាម្ចាស់ ហើយនេះគឺជាសញ្ញាមួយដែលកំណត់ថា ពួកគេនឹងមិនអាចដើរតាមផ្លូវនេះរហូតដល់ទីបញ្ចប់បានឡើយ ហើយថាពួកគេសូម្បីតែការបម្រើការសម្រាប់កិច្ចការរបស់ព្រះជាម្ចាស់ និងផែនការគ្រប់គ្រងរបស់ព្រះជាម្ចាស់ក៏មិនស័ក្ដិសមផង។ ពួកគេមើលងាយអស់អ្នកដែលស្ដាប់សេចក្ដីអធិប្បាយ និងបងប្អូនប្រុសស្រីដែលដេញតាមសេចក្ដីពិត ហើយលើសពីនេះទៅទៀត ពួកគេបដិសេធកិច្ចការរបស់ព្រះជាម្ចាស់ អត្ថិភាពរបស់ព្រះជាម្ចាស់ និងអត្ថិភាពនៃការពិតអំពីកិច្ចការក្នុងផែនការគ្រប់គ្រងរបស់ព្រះជាម្ចាស់។

នៅពេលពួកទទឹងនឹងព្រះគ្រីស្ទ ដែលជាមនុស្សស្អប់ខ្ពើមសេចក្ដីពិតទាំងនោះ គិតថាការជឿលើព្រះជាម្ចាស់នឹងមិននាំមកនូវផលប្រយោជន៍អ្វីដល់ពួកគេទេ នោះទម្រង់មុខបែបអារក្សរបស់ពួកគេក៏ត្រូវបានបកអាក្រាត។ ពួកទទឹងនឹងព្រះគ្រីស្ទជាស្ត្រីមួយចំនួន ផាត់មុខនៅផ្ទះរហូតដល់មើលទៅដូចជាខ្មោច។ ពួកគេស្លៀកពាក់អ្វីដែលទាន់សម័យ ឬទាក់ទាញភេទផ្ទុយ ហើយអ្នកខ្លះថែមទាំងលួចលេងម៉ាជុង លេងល្បែង និងជក់បារីទៀតផង មនុស្សទាំងនេះពិតជាគួរឱ្យខ្លាច និងគួរឱ្យខ្ពើមរអើមពេកហើយ។ ពួកគេមកកាន់ដំណាក់របស់ព្រះជាម្ចាស់ដោយការធ្វើពុត ហើយតើមានអ្វីកើតឡើងនៅទីបញ្ចប់? ពួកគេមិនអាចរក្សាវាបានទេ តើមែនទេ? មានតែសេចក្ដីពិតប៉ុណ្ណោះដែលអាចបើកសម្ដែងមនុស្សបាន ហើយប្រសិនបើនរណាម្នាក់មិនស្រឡាញ់សេចក្ដីពិត ស្អប់ខ្ពើមសេចក្ដីពិត ហើយមាននិស្ស័យកាចសាហាវ នោះគេត្រូវបានតម្រូវទុកថាប្រទូសរ៉ាយនឹងសេចក្ដីពិត ហើយមិនអាចឈរជាប់បានឡើយ។ តើពួកជំនុំនៅតែត្រូវជម្រុះមនុស្សបែបនេះចោលទៀតឬទេ? តើព្រះជាម្ចាស់នៅតែត្រូវថ្កោលទោសពួកគេទៀតឬទេ? តើព្រះជាម្ចាស់នៅតែត្រូវបដិសេធមនុស្សបែបនេះទៀតឬទេ? អត់ទេ ព្រះជាម្ចាស់មិនយកព្រះហឫទ័យទុកដាក់នឹងអ្នកទាំងនោះទាល់តែសោះ។ សម្រាប់ព្រះជាម្ចាស់ មនុស្សទាំងនេះគ្រាន់តែជាសត្វល្អិតប៉ុណ្ណោះ សូម្បីតែធ្វើជាអ្នកបម្រើការក៏មិនស័ក្ដិសមផង ពួកគេមិនមានលក្ខណៈសម្បត្តិគ្រប់គ្រាន់តែម្ដង។ នៅពេលពួកគេមានអាកប្បកិរិយាមើលងាយបែបនេះចំពោះការជួបជុំ ជីវិតពួកជំនុំ និងភារកិច្ចរបស់ពួកគេ តើនេះបញ្ជាក់ពីអ្វី? ព្រះជាម្ចាស់មិនមើលថែ ឬការពារពួកគេឡើយ ហើយទ្រង់ក៏មិនដឹកនាំពួកគេដែរ។ ទ្រង់មិនបំពេញកិច្ចការណាមួយក្នុងការបំភ្លឺ ណែនាំ ឬប្រៀនប្រដៅពួកគេឡើយ ហេតុនេះហើយ ទើបពួកគេរស់នៅក្នុងជីវិតដ៏អាក្រក់ និងគួរឱ្យស្អប់ខ្ពើមបែបនេះ។ ទោះជាយ៉ាងណាក៏ដោយ ពួកគេផ្ទាល់គិតថា៖ «ខ្ញុំមិនជឿលើព្រះជាម្ចាស់ទេ ខ្ញុំមានសេរីភាព។ អ្នករាល់គ្នាដែលជឿលើព្រះជាម្ចាស់ ត្រូវងទុក្ខ និងលះបង់តម្លៃ លះបង់គ្រួសារ និងអាជីព ចំណែកឯខ្ញុំមិនចាំបាច់រងទុក្ខអ្វីទាំងអស់។ ខ្ញុំអាចរីករាយនឹងការលំហែកាយនៅផ្ទះ អរសប្បាយនឹងសេចក្ដីរីករាយខាងសាច់ឈាម និងរីករាយនឹងសេចក្ដីសុខក្នុងជីវិត»។ ពួកគេជឿថាពួកគេទទួលបានសុភមង្គល និងសេរីភាពហើយ។ តើព្រះជាម្ចាស់យកព្រះហឫទ័យទុកដាក់នឹងពួកគេដែរឬទេ? (អត់ទេ។) ហេតុអ្វីបានជាមិនយកព្រះហឫទ័យទុកដាក់? សម្រាប់ព្រះជាម្ចាស់ មនុស្សទាំងនេះគឺជាសត្វល្អិត មិនមែនជាមនុស្សឡើយ ហើយពួកគេមិនស័ក្ដិសមនឹងទទួលបានការយកព្រះហឫទ័យទុកដាក់ពីទ្រង់ឡើយ។ ប្រសិនបើព្រះជាម្ចាស់មិនយកព្រះហឫទ័យទុកដាក់នឹងពួកគេទេ តើទ្រង់នឹងនៅតែសង្គ្រោះពួកគេទៀតឬទេ? ដោយសារព្រះជាម្ចាស់នឹងមិនសង្គ្រោះពួកគេទេ តើអ្វីដែលពួកគេធ្វើ មានពាក់ព័ន្ធអ្វីនឹងព្រះជាម្ចាស់ដែរឬទេ? តើវាមានទំនាក់ទំនងអ្វីនឹងបញ្ញត្តិរដ្ឋបាលនៃដំណាក់របស់ព្រះជាម្ចាស់ដែរឬទេ? អត់ទេ គឺមិនមានឡើយ។ ហេតុដូច្នេះហើយ មើលពីសំបកក្រៅ ពួកគេហាក់ដូចជារស់នៅយ៉ាងស្រណុកសុខស្រួល មានសេរីភាព និងធូររលុង ព្រមទាំងសប្បាយរីករាយជារៀងរាល់ថ្ងៃ។ តើអ្នកគិតថានោះជារឿងល្អមែនទេ? គ្រាន់តែក្រឡេកមើលអ្វីដែលពួកគេសម្ដែងចេញ និងផ្លូវដែលពួកគេដើរតាម អ្នកដឹងហើយថាពួកគេចប់ហើយ ថាព្រះជាម្ចាស់លែងចង់បានពួកគេទៀតហើយ។ សត្វល្អិតទាំងនេះពិតជាហ្វូងដ៏ស្អុយរលួយមែន! ព្រះជាម្ចាស់មិនយកព្រះហឫទ័យទុកដាក់នឹងមនុស្សបែបនេះទាល់តែសោះ។

អស់អ្នកដែលមិនថានៅក្នុងមជ្ឈដ្ឋាន និងកាលៈទេសៈបែបណាក៏ដោយ ក៏នៅតែខិតខំប្រឹងប្រែងឱ្យអស់ពីសមត្ថភាពដើម្បីសោយរាជ្យជាស្ដេច និងមានឋានៈស្មើនឹងព្រះជាម្ចាស់នៅក្នុងបរលោក គឺជាធាតុរឹងទទឹងដែលមិនអាចកែប្រែបានឡើយ នៅក្នុងចំណោមពួកទទឹងនឹងព្រះគ្រីស្ទ។ មនុស្សបែបនេះគឺដូចជាប៉ុលអ៊ីចឹង។ ពួកគេមានបន្លានៅក្នុងសាច់ឈាមរបស់ពួកគេ ពួកគេមានការសង្ស័យចំពោះព្រះជាម្ចាស់ ពួកគេទាស់ទទឹង និងគំរាមកំហែងព្រះជាម្ចាស់ ហើយពួកគេបង្ហាញការស្ទាក់ស្ទើរចិត្តយ៉ាងខ្លាំង នៅពេលពួកគេធ្វើការ លះបង់ខ្លួនឯង ស៊ូទ្រាំទុក្ខលំបាក និងលះបង់តម្លៃ។ ពួកគេធ្វើរឿងទាំងនេះ គ្រាន់តែដើម្បីដោះដូរយកមកុដ និងដោះដូរយកការសោយរាជ្យជាស្ដេចនៅក្នុងបរលោកប៉ុណ្ណោះ។ តើដំណើរការទាំងមូលនេះ មិនធ្វើឱ្យពួកទទឹងនឹងព្រះគ្រីស្ទស្ដាប់ទៅគួរឱ្យអាណិតខ្លាំងណាស់ទេឬ? តាមពិតទៅ ពួកគេមិនគួរឱ្យអាណិតឡើយ។ ពួកគេមិនត្រឹមតែមិនគួរឱ្យអាណិតប៉ុណ្ណោះទេ ប៉ុន្តែតាមពិត ពួកគេគួរឱ្យចង់សើចទៅវិញទេ។ បន្ទាប់ពីព្រះជាម្ចាស់បានមានព្រះបន្ទូលយ៉ាងច្រើនមក ប្រសិនបើពួកគេនៅតែមិនយល់ពីសេចក្ដីពិតទេ នោះបំភ្លេចវាចោលទៅ។ តើពួកគេម្ដេចនឹងមិនអាចយល់ភាសាមនុស្សបានទៅ? តើពួកគេម្ដេចនឹងមិនអាចយល់ពីគោលការណ៍ដ៏សាមញ្ញបែបនេះបានទៅ? ប្រសិនបើអ្នកមិនអនុវត្តសេចក្ដីពិតទេ អ្នកនឹងមិនអាចសម្រេចបាននូវការផ្លាស់ប្ដូរនិស្ស័យ ឬទទួលបានសេចក្ដីសង្គ្រោះឡើយ ហើយទោះបីជាព្រះជាម្ចាស់បានធ្វើសេចក្ដីសន្យាចំពោះអ្នកក៏ដោយ ក៏អ្នកនឹងមិនអាចទទួលបានវាដែរ។ រាល់សេចក្ដីសន្យាដែលព្រះជាម្ចាស់ធ្វើចំពោះមនុស្ស គឺមានលក្ខខណ្ឌ។ ទ្រង់មិនធ្វើសេចក្ដីសន្យាចំពោះមនុស្សដោយគ្មានហេតុផល ឬលក្ខខណ្ឌឡើយ។ ព្រះជាម្ចាស់មានសេចក្ដីតម្រូវរបស់ទ្រង់ចំពោះមនុស្ស ហើយសេចក្ដីតម្រូវទាំងនេះមិនដែលផ្លាស់ប្ដូរនៅពេលណាមួយឡើយ។ ព្រះជាម្ចាស់នឹងមិនបំពានសេចក្ដីពិតឡើយ ហើយទ្រង់ក៏នឹងមិនផ្លាស់ប្ដូរបំណងព្រះហឫទ័យរបស់ទ្រង់ដែរ។ ប្រសិនបើអ្នកយល់ពីចំណុចនេះ តើអ្នកនឹងនៅតែប្រកាន់ខ្ជាប់យ៉ាងរឹងរូសនូវបំណងប្រាថ្នា និងមហិច្ឆតារបស់អ្នកទៀតឬទេ? មានតែមនុស្សល្ងីល្ងើ និងមនុស្សដែលគ្មានតម្រិះប្រកបដោយវិចារណញ្ញាណប៉ុណ្ណោះ ដែលនឹងប្រកាន់ខ្ជាប់យ៉ាងរឹងរូសនូវរឿងទាំងនេះ។ អស់អ្នកដែលមានភាពមានវិចារណញ្ញាណធម្មតា និងភាពជាមនុស្សធម្មតា គួរតែលះបង់រឿងទាំងនេះ ហើយដេញតាមអ្វីដែលពួកគេគួរតែដេញតាម ទទួលបាន និងចូលទៅក្នុង ពោលគឺពួកគេគួរតែបំពេញតាមសេចក្ដីតម្រូវរបស់ព្រះជាម្ចាស់ជាមុនសិន។ ទីពីរ តើមនុស្សដែលមានភាពមានវិចារណញ្ញាណធម្មតា គួរតែយល់ពីអ្វីទៀត? មានទំនាយនៅក្នុងព្រះគម្ពីរដែលចែងថា យើងនឹងសោយរាជ្យជាស្ដេចជាមួយព្រះជាម្ចាស់អស់កល្បជានិច្ច ហើយនៅក្នុងកិច្ចការបច្ចុប្បន្នរបស់ព្រះជាម្ចាស់ ទ្រង់ក៏លើកឡើងអំពីអង្គរបស់ព្រះជាម្ចាស់ ពួកកូនប្រុសច្បង បុត្រាទាំងឡាយរបស់ព្រះជាម្ចាស់ រាស្ត្ររបស់ព្រះជាម្ចាស់ និងអ្វីៗផ្សេងទៀត ដោយចាត់ថ្នាក់កម្រិត និងឈ្មោះផ្សេងៗសម្រាប់មនុស្ស។ ដោយសារព្រះជាម្ចាស់បានសន្យារឿងទាំងនេះដល់មនុស្ស ហេតុអ្វីបានជាមនុស្សមិនអាចដេញតាមរឿងទាំងនោះបាន? ដូច្នេះ តើការយល់ដឹងដ៏ត្រឹមត្រូវ និងវិធីសាស្ត្រដ៏ត្រឹមត្រូវ គួរតែជាអ្វី? ប្រសិនបើនរណាម្នាក់ចាត់ទុកការសោយរាជ្យជាស្ដេច និងសេចក្ដីសន្យាដែលព្រះជាម្ចាស់បានធ្វើ ថាជាគោលដៅដែលត្រូវដេញតាម តើនេះគឺជាផ្លូវដ៏ត្រឹមត្រូវដែរឬទេ? ប្រាកដណាស់ថាវាមិនមែនទេ រឿងនេះមិនវិជ្ជមានឡើយ វាត្រូវបានលាយឡំដោយឆន្ទៈរបស់មនុស្សខ្លាំងពេក ហើយផ្លូវនេះគឺផ្ទុយពីសេចក្ដីពិត។ មនុស្សមួយចំនួននិយាយថា៖ «ដោយសារទ្រង់បានធ្វើសេចក្ដីសន្យានេះ ហេតុអ្វីបានជាទ្រង់មិនអនុញ្ញាតឱ្យពួកយើងទទួលបានវា? ដោយសារទ្រង់បានមានព្រះបន្ទូលពីរឿងទាំងអស់នេះ ហើយបានថ្លែងរឿងទាំងនេះជាសាធារណៈដល់មនុស្សជាតិទាំងមូល ហេតុអ្វីបានជាទ្រង់មិនអនុញ្ញាតឱ្យពួកយើងដេញតាមរឿងនេះ?» នេះគឺទាក់ទងនឹងសេចក្ដីពិត។ គ្មាននរណាម្នាក់ធ្លាប់យល់ពីរឿងនេះឡើយតាំងពីដើមដំបូងរហូតមកដល់ពេលនេះ។ តើនេះទាក់ទងនឹងទិដ្ឋភាពនៃសេចក្ដីពិតមួយណាទៅ? អ្នកត្រូវតែមើលរឿងនេះតាមរបៀបនេះ៖ ព្រះជាម្ចាស់បានធ្វើសេចក្ដីសន្យាចំពោះមនុស្ស ហើយតាមរយៈព្រះជាម្ចាស់ មនុស្សបានដឹងពីគំនិតនៃការសោយរាជ្យជាស្ដេច ក៏ដូចជាឈ្មោះផ្សេងៗដូចជា «អង្គរបស់ព្រះជាម្ចាស់» «ពួកកូនប្រុសច្បង» «បុត្រាទាំងឡាយរបស់ព្រះជាម្ចាស់» និងអ្វីៗផ្សេងទៀត។ ក៏ប៉ុន្តែ ទាំងនេះគ្រាន់តែជាឈ្មោះប៉ុណ្ណោះ។ ចំពោះថាតើឈ្មោះមួយណាស័ក្ដិសមនឹងមនុស្សណា គឺអាស្រ័យលើការដេញតាម និងការប្រព្រឹត្តរបស់បុគ្គលម្នាក់ៗ។ ឈ្មោះអ្វីក៏ដោយដែលព្រះអាទិករប្រទានដល់អ្នក នោះហើយគឺជាអ្នក។ ប្រសិនបើទ្រង់មិនប្រទានឈ្មោះណាមួយដល់អ្នកទេ នោះអ្នកមិនមែនជាអ្វីទាំងអស់។ វាគ្រាន់តែជាសេចក្ដីសន្យាមកពីព្រះជាម្ចាស់ប៉ុណ្ណោះ មិនមែនជារឿងដែលមនុស្សមានសិទ្ធិទទួលបាន ឬសមនឹងទទួលបានឡើយ។ ជាការពិតណាស់ សេចក្ដីសន្យានេះគឺជាគោលដៅដែលមនុស្សប្រាថ្នាចង់បាន ប៉ុន្តែគោលដៅនេះមិនមែនជាផ្លូវដែលមនុស្សគួរតែដើរឡើយ ហើយវាមិនមានពាក់ព័ន្ធអ្វីនឹងផ្លូវដែលមនុស្សដើរនោះទេ។ តើនរណាមានសិទ្ធិសម្រេចចិត្តលើរឿងនេះ? (គឺព្រះជាម្ចាស់។) ត្រូវហើយ មនុស្សត្រូវតែយល់ពីរឿងនេះ។ ប្រសិនបើព្រះជាម្ចាស់មានព្រះបន្ទូលថា ទ្រង់កំពុងប្រទានអ្វីមួយដល់អ្នក នោះអ្នកមានអ្វីមួយ។ ប្រសិនបើទ្រង់មានព្រះបន្ទូលថា ព្រះអង្គកំពុងដកវាយកចេញពីអ្នក នោះអ្នកគ្មានអ្វីទាំងអស់ អ្នកមិនមែនជាអ្វីទាំងអស់ឡើយ។ ប្រសិនបើអ្នកនិយាយថា៖ «ខ្ញុំនឹងដេញតាមរឿងនេះ ទោះបីជាព្រះជាម្ចាស់មិនប្រទានវាដល់ខ្ញុំក៏ដោយ ហើយប្រសិនបើព្រះជាម្ចាស់ប្រទានវាដល់ខ្ញុំមែន នោះខ្ញុំនឹងទទួលយកវាដោយចាត់ទុកថាវាជារឿងដែលខ្ញុំសមនឹងទទួលបាន» នោះគឺខុសហើយ។ ហេតុអ្វីបានជាវាខុស? វាបំពានបម្រាមដ៏ធំមួយ។ អ្នកមិនទទួលស្គាល់ការពិតដែលថា ព្រះជាម្ចាស់នឹងនៅតែជាព្រះជាម្ចាស់ជានិច្ច ហើយមនុស្សនឹងនៅតែជាមនុស្សជានិច្ច នេះហើយជាមូលហេតុដែលវាខុស។ មនុស្សមួយចំនួននិយាយថា៖ «មានទំនាយនៅក្នុងព្រះគម្ពីរ។ នៅកន្លែងជាច្រើន ព្រះគម្ពីរចែងថា យើងនឹងសោយរាជ្យជាស្ដេចជាមួយព្រះជាម្ចាស់អស់កល្បជានិច្ច។ ហេតុអ្វីបានជាព្រះជាម្ចាស់អាចមានព្រះបន្ទូលបែបនេះបាន ប៉ុន្តែពួកយើងមិនអាចដេញតាមវាបាន?» តើនេះគឺជាវិចារណញ្ញាណដែលភាវៈដែលព្រះបានបង្កើតគួរតែមានដែរឬទេ? អ្នកចាត់ទុកសេចក្ដីសន្យារបស់ព្រះជាម្ចាស់សម្រាប់មនុស្សក្នុងការសោយរាជ្យជាស្ដេច ថាជារឿងល្អ ហើយអ្នកក៏ដេញតាមវា ប៉ុន្តែព្រះជាម្ចាស់ក៏បានមានព្រះបន្ទូលអំពីអ្នកបម្រើការផងដែរ តើអ្នកដេញតាមការបម្រើការឱ្យបានល្អសម្រាប់ព្រះជាម្ចាស់ដែរឬទេ? តើអ្នកដេញតាមការធ្វើជាអ្នកបម្រើការដែលត្រូវតាមស្ដង់ដាដែរឬទេ? ព្រះជាម្ចាស់ក៏តម្រូវឱ្យមនុស្សបំពេញភារកិច្ចរបស់ពួកគេដែរ តើអ្នកតម្រូវឱ្យខ្លួនឯងបំពេញភារកិច្ចរបស់អ្នកឱ្យបានល្អដែរឬទេ? ព្រះជាម្ចាស់ក៏តម្រូវឱ្យមនុស្សធ្វើជាភាវៈដែលព្រះបានបង្កើតដែរ ហើយចុះអ្នកវិញធ្វើអ្វីខ្លះ? តើអ្នកចាត់ទុកការធ្វើជាភាវៈដែលព្រះបានបង្កើតដែលត្រូវតាមស្ដង់ដា ថាជាគោលដៅរបស់អ្នក ហើយទៅដេញតាមវាដែរឬទេ? ការដែលព្រះជាម្ចាស់មានព្រះបន្ទូលថា មនុស្សនឹងសោយរាជ្យជាស្ដេច គឺជាសេចក្ដីសន្យាដែលទ្រង់បានធ្វើចំពោះមនុស្ស ហើយមានបុរេលក្ខខណ្ឌ និងបរិបទចំពោះសេចក្ដីសន្យានេះ៖ អ្នកត្រូវតែធ្វើជាភាវៈដែលព្រះបានបង្កើតដ៏ល្អម្នាក់ បំពេញភារកិច្ចនៃភាវៈដែលព្រះបានបង្កើតឱ្យបានល្អ បោះចោលតួនាទីជាអ្នកបម្រើការ សម្រេចឱ្យបាននូវការចុះចូលនឹងព្រះជាម្ចាស់ និងការកោតខ្លាចដល់ព្រះអាទិករ។ ព្រះជាម្ចាស់បានមានព្រះបន្ទូលថា នៅពេលអ្នករាល់គ្នាសម្រេចបានរឿងទាំងអស់នេះ នោះអ្នករាល់គ្នានឹងអាចសោយរាជ្យជាស្ដេចជាមួយព្រះជាម្ចាស់ជារៀងរហូត នេះគឺជាបរិបទដែលព្រះបន្ទូលទាំងនេះត្រូវបានថ្លែងឡើង។ មនុស្សខ្វះវិចារណញ្ញាណ។ នៅពេលពួកគេឮបែបនេះភ្លាម ពួកគេគិតថា៖ «វាពិតជាអស្ចារ្យណាស់ ដែលពួកយើងអាចសោយរាជ្យជាស្ដេចជាមួយព្រះជាម្ចាស់បាន! តើរឿងនេះនឹងកើតឡើងនៅពេលណាទៅ? តើពួកយើងនឹងសោយរាជ្យជាស្ដេចដោយរបៀបណា? តើពួកយើងនឹងមានឋានៈស្មើនឹងព្រះជាម្ចាស់ដោយរបៀបណា? តើពួកយើងនឹងធ្វើជាស្ដេចរបស់អ្នកណា? តើពួកយើងនឹងសោយរាជ្យលើអ្នកណា? តើពួកយើងនឹងសោយរាជ្យដោយរបៀបណា? តើពួកយើងនឹងធ្វើជាស្ដេចដោយរបៀបណា?» តើមនុស្សមិនខ្វះវិចារណញ្ញាណទេឬ? ទោះបីជានេះគឺជាសេចក្ដីសន្យាដែលព្រះជាម្ចាស់បានធ្វើចំពោះមនុស្ស ជារឿងដែលត្រូវបានថ្លែងឡើងសម្រាប់ឱ្យមនុស្សស្ដាប់ ដើម្បីឱ្យមនុស្សដឹងថាមានរឿងដ៏អស្ចារ្យនេះក៏ដោយ ក៏អ្នកគួរតែស្គាល់ពីកម្រិតខ្លួនឯងដែរ តើអ្នកជានរណា? ព្រះជាម្ចាស់មានគំនិតនេះ ហើយសព្វព្រះហឫទ័យអនុញ្ញាតឱ្យមនុស្សរស់នៅតាមរបៀបនេះជាមួយទ្រង់ ប៉ុន្តែតើអ្នកមានលក្ខណៈសម្បត្តិគ្រប់គ្រាន់ដើម្បីទទួលបានវាដែរឬទេ? ហេតុអ្វីបានជាអ្នកមិនទូលសួរព្រះជាម្ចាស់ថា៖ «មុនពេលពួកយើងទទួលបានសេចក្ដីសន្យានេះ តើទ្រង់មានសេចក្ដីតម្រូវអ្វីខ្លះចំពោះពួកយើង? តើមានអ្វីដែលទ្រង់ត្រូវការឱ្យពួកយើងធ្វើដែរឬទេ? តើពួកយើងត្រូវតែសម្រេចឱ្យបានអ្វីជាមុនសិន មុនពេលពួកយើងអាចទទួលបានសេចក្ដីសន្យានេះ?» អ្នកមិនសួររឿងទាំងនេះទេ អ្នកគ្រាន់តែទាមទារវាប៉ុណ្ណោះ។ តើនេះមិនមែនជាការខ្វះវិចារណញ្ញាណទេឬ? មនុស្សខ្វះវិចារណញ្ញាណប្រភេទនេះឯង។ នៅពេលមនុស្សឃើញអ្វីមួយដែលមានប្រយោជន៍ ពួកគេលូកដៃទៅចាប់យកវា។ មនុស្សគឺដូចជាចោរប្លន់អ៊ីចឹង ប្រសិនបើអ្នកមិនឱ្យអ្វីដែលពួកគេចង់បានទៅពួកគេទេ ពួកគេនឹងខឹង ពួកគេប្រែជាប្រទូសរ៉ាយ ហើយពួកគេចាប់ផ្ដើមស្រែកជេរប្រមាថ។ តើមនុស្សមិនមែនបែបនេះទេឬ? នេះគឺជាភាពទាបថោករបស់មនុស្សជាតិ។

មូលហេតុមួយដែលមនុស្សខ្វះវិចារណញ្ញាណ គឺដោយសារមនុស្សនៅតែមិនយល់ពីសេចក្ដីពិត។ វាមិនមានពាក់ព័ន្ធអ្វីនឹងនិស្ស័យពុករលួយរបស់ពួកគេឡើយ។ ប៉ុន្តែនៅពេលពួកគេមិនទទួលបានអ្វីដែលពួកគេចង់បាន ពួកគេខឹង ស្រែកជេរប្រមាថ ស្អប់ និងសងសឹក តើនេះគឺជាអ្វីទៅ? នេះគឺជាទឹកមុខបែបអារក្សរបស់សាតាំងដែលកំពុងលេចឡើង។ វាគឺជានិស្ស័យពុករលួយបែបសាតាំងនៅក្នុងពួកគេ។ ហេតុដូច្នេះហើយ ចំពោះសេចក្ដីសន្យាដែលព្រះជាម្ចាស់បានធ្វើចំពោះមនុស្សជាតិ អ្វីដែលមនុស្សម្នាក់ៗបង្ហាញចេញនៅចំពោះព្រះជាម្ចាស់ មិនបំពេញតាមព្រះហឫទ័យព្រះជាម្ចាស់ឡើយ។ មនុស្សលូកដៃរបស់ពួកគេភ្លាមៗ ដោយចង់បាន ដោយមិនស្គាល់ពីកម្រិតខ្លួនឯង ដោយទាមទារភ្លាមៗ ហើយប្រសិនបើពួកគេមិនអាចទទួលបានអ្វីដែលពួកគេទាមទារទេ នោះពួកគេរិះគិតថាតើពួកគេអាចប្រើអ្វីដើម្បីដោះដូរយកវាបាន។ ពួកគេបោះបង់ចោលគ្រួសារ និងអាជីពរបស់ពួកគេ ពួកគេរងទុក្ខ និងលះបង់ ពួកគេខ្នះខ្នែង និងលះបង់ខ្លួនឯង ពួកគេផ្សាយដំណឹងល្អ និងទទួលបានមនុស្សកាន់តែច្រើន ពួកគេធ្វើការកាន់តែច្រើន ហើយពួកគេប្រើរឿងទាំងនេះដើម្បីដោះដូរយកអ្វីដែលពួកគេចង់បាន។ ប្រសិនបើពួកគេមិនអាចដោះដូររឿងទាំងនេះយកអ្វីដែលពួកគេចង់បានទេ ពួកគេប្រែជាខឹងសម្បាសេចក្ដីស្អប់ពេញហូរហៀរក្នុងដួងចិត្តរបស់ពួកគេ ហើយពួកគេក្លាយជាស្អប់ខ្ពើមអ្វីៗទាំងអស់ដែលទាក់ទងនឹងសេចក្ដីជំនឿលើព្រះជាម្ចាស់។ ប្រសិនបើពួកគេមានអារម្មណ៍ថា ពួកគេអាចដោះដូររឿងទាំងនេះយកអ្វីដែលពួកគេចង់បាន នោះជារៀងរាល់ថ្ងៃ ពួកគេទន្ទឹងរង់ចាំឱ្យកិច្ចការរបស់ព្រះជាម្ចាស់ឆាប់បញ្ចប់ ដើម្បីឱ្យព្រះជាម្ចាស់ឆាប់បំផ្លាញសាតាំង ឆាប់បញ្ចប់មនុស្សជាតិ ឆាប់ទម្លាក់ភយន្តរាយមក បើមិនដូច្នេះទេ ពួកគេមានអារម្មណ៍ថាពួកគេទ្រាំលែងបានហើយ។ តើមនុស្សម្នាក់ៗបញ្ចេញឱ្យឃើញអ្វីខ្លះនៅចំពោះវត្តមានសេចក្ដីពិត? ពួកគេបញ្ចេញឱ្យឃើញនិស្ស័យដូចជា ការស្អប់ខ្ពើមសេចក្ដីពិត និងភាពកាចសាហាវ។ បើមើលនៅពេលនេះ ភាពក្រអឺតក្រទម សេចក្ដីបញ្ឆោត និងភាពរឹងទទឹងម្ដងម្កាលរបស់មនុស្ស អាចត្រូវបានចាត់ទុកថាស្រាល និងមិនសូវធ្ងន់ធ្ងរប៉ុន្មានទេ នៅក្នុងចំណោមនិស្ស័យពុករលួយទាំងអស់របស់មនុស្សជាតិ។ និស្ស័យពុករលួយដែលមនុស្សជាតិមានច្រើនជាងគេ ដែលធ្ងន់ធ្ងរជាង និងស៊ីជម្រៅជាងគេ គឺសេចក្ដីទុច្ចរិត ការស្អប់ខ្ពើមសេចក្ដីពិត និងភាពកាចសាហាវ ទាំងនេះគឺជាធាតុដ៏គ្រោះថ្នាក់ដល់ជីវិត នៅក្នុងចំណោមនិស្ស័យពុករលួយរបស់មនុស្ស។ ជាការពិតណាស់ នៅពេលនិយាយដល់ពួកទទឹងនឹងព្រះគ្រីស្ទ និស្ស័យទាំងនេះគឺរឹតតែធ្ងន់ធ្ងរខ្លាំងទៅទៀត ហើយនៅពេលពួកគេបញ្ចេញឱ្យឃើញនិស្ស័យទាំងនេះ ពួកគេមិនចាត់ទុកវាជាការសំខាន់ទេ ពួកគេមិនពិនិត្យពិច័យវាទេ ពួកគេមិនមានអារម្មណ៍ថាជំពាក់គុណណាមួយចំពោះព្រះជាម្ចាស់ឡើយ ហើយពួកគេរឹតតែមិនមានអារម្មណ៍ថាពួកគេមានបញ្ហាអ្វីទាល់តែសោះទៅទៀត។ ពួកគេមិនទទួលយកសេចក្ដីពិតទេ ពួកគេមិនស្គាល់ខ្លួនឯងឡើយ ហើយវារឹតតែមិនអាចទៅរួចទៅទៀតសម្រាប់ពួកគេក្នុងការប្រែចិត្ត។ ហេតុដូច្នេះហើយ មិនថាក្នុងកាលៈទេសៈ មជ្ឈដ្ឋាន ឬបរិបទណាក៏ដោយ ពួកគេចាត់ទុកការសោយរាជ្យជាស្ដេច ដែលជាសេចក្ដីសន្យាដ៏ខ្ពង់ខ្ពស់បំផុត និងល្អបំផុតដែលព្រះជាម្ចាស់បានមានព្រះបន្ទូល ថាជាគោលដៅរបស់ពួកគេដែលត្រូវដេញតាម។ មិនថាអ្នកប្រកបគ្នាអំពីសេចក្ដីពិតជាមួយពួកគេយ៉ាងណាក៏ដោយ ក៏ពួកគេនឹងមិនលះបង់ការដេញតាមនេះឡើយ ប៉ុន្តែផ្ទុយទៅវិញ ពួកគេទទូចដើរតាមផ្លូវរបស់ពួកគេ ហើយនេះធ្វើឱ្យពួកគេមិនអាចត្រូវបានសង្គ្រោះជាដាច់ខាត។ មនុស្សទាំងនេះពិតជាគួរឱ្យខ្លាចណាស់! តាមរយៈអ្វីដែលមនុស្សទាំងនេះបញ្ចេញឱ្យឃើញ អ្នកអាចមើលឃើញយ៉ាងច្បាស់ពីនិស្ស័យ និងមុខមាត់ពិតរបស់សាតាំង។ សេចក្ដីពិតជាច្រើនត្រូវបានប្រកបគ្នា ហើយអស់អ្នកដែលមានវិចារណញ្ញាណ ដែលអាចទទួលយកសេចក្ដីពិត និងដែលមានបំណងប្រាថ្នាក្នុងការស្ដាប់បង្គាប់ និងចុះចូល តាមពិតទៅ ពួកគេយល់យ៉ាងច្បាស់ថា តើបំណងព្រះហឫទ័យរបស់ព្រះជាម្ចាស់គឺជាអ្វី។ ពួកគេលែងដេញតាមឋានៈ អនាគត និងវាសនាយ៉ាងរឹងរូសទៀតហើយ ប៉ុន្តែសុខចិត្តប្រែចិត្តនៅក្រោមការលាតត្រដាងនៃព្រះបន្ទូលទាំងនេះរបស់ព្រះជាម្ចាស់ សុខចិត្តលះបង់បំណងប្រាថ្នាចង់បានព្រះពររបស់ពួកគេ ដេញតាមសេចក្ដីពិត ស្វែងរកការចុះចូលនឹងព្រះជាម្ចាស់ និងបំពេញព្រះហឫទ័យព្រះជាម្ចាស់ ហើយខិតខំប្រឹងប្រែងដើម្បីទទួលបានសេចក្ដីសង្គ្រោះ។ បើមើលទៅលើបំណងប្រាថ្នាខាងក្នុងរបស់មនុស្សភាគច្រើននៅពេលនេះ គោលដៅដែលពួកគេដេញតាម បានឆ្លងកាត់ផ្លាស់ប្ដូរជាមូលដ្ឋាន ពួកគេសុខចិត្តបំពេញភារកិច្ចរបស់ពួកគេក្នុងរបៀបដែលត្រូវតាមស្ដង់ដា ពួកគេសុខចិត្តធ្វើជាភាវៈដែលព្រះបានបង្កើតដ៏ពិតប្រាកដ ហើយពួកគេសុខចិត្តទទួលបានសេចក្ដីសង្គ្រោះ។ ពួកគេមិនបំពេញភារកិច្ចរបស់ពួកគេដើម្បីទទួលបានព្រះពរឡើយ ហើយពួកគេក៏មិនធ្វើឱ្យតែរួចពីដៃនៅក្នុងដំណាក់របស់ព្រះជាម្ចាស់ ដើម្បីតែទទួលបានព្រះពរដែរ។ ក្រៅពីពួកទទឹងនឹងព្រះគ្រីស្ទ ដែលតែងតែចង់សោយរាជ្យជាស្ដេច មនុស្សភាគច្រើនសុខចិត្តដេញតាមសេចក្ដីពិត។ មានតែពួកទទឹងនឹងព្រះគ្រីស្ទប៉ុណ្ណោះ ដែលចាត់ទុកការដេញតាមអនាគត ព្រះពរ និងការសោយរាជ្យជាស្ដេច ថាជាគោលដៅ និងជាផ្លែផ្កាដែលទីបំផុតត្រូវទទួលបាន នៅក្នុងសេចក្ដីជំនឿរបស់ពួកគេលើព្រះជាម្ចាស់។ ពួកគេនឹងមិនលះបង់រឿងទាំងនេះ ឬកែប្រែទិសដៅឡើយ មិនថាអ្នកនិយាយអ្វីក៏ដោយ តើពួកគេមិនកំពុងស្ថិតក្នុងបញ្ហាធំទេឬ? ពួកគេដឹងយ៉ាងច្បាស់ណាស់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ពួកគេគ្រាន់តែមិនទទួលយកវាប៉ុណ្ណោះ ដូច្នេះ គ្មានអ្វីដែលអាចផ្លាស់ប្ដូរពួកគេបានឡើយ ពួកគេអាចត្រឹមតែត្រូវបានជម្រុះចោល និងដាក់ទោសប៉ុណ្ណោះ។ នេះគឺជាលទ្ធផលចុងក្រោយនៃជំនឿរបស់ពួកទទឹងនឹងព្រះគ្រីស្ទលើព្រះជាម្ចាស់។

ពេលនេះ តើខ្ញុំបានប្រកបគ្នាយ៉ាងច្បាស់លាស់ អំពីរឿងដែលមនុស្សស្វែងរកការសោយរាជ្យជាស្ដេចនេះហើយឬនៅ? តើអ្នករាល់គ្នាទទួលបានការយល់ដឹងថ្មីហើយឬនៅ? តើផ្លូវនៃការដេញតាមការសោយរាជ្យជាស្ដេចនេះ ត្រឹមត្រូវដែរឬទេ? (មិនត្រឹមត្រូវទេ។) ចុះតើមនុស្សគួរប្រព្រឹត្តចំពោះរឿងនេះយ៉ាងដូចម្ដេច? នៅក្នុងរឿងនេះ តើសេចក្ដីពិតអ្វីខ្លះដែលគួរយល់ ដើម្បីស្គាល់ពីសារជាតិរបស់មនុស្ស? វាអាស្រ័យលើព្រះជាម្ចាស់ក្នុងការជំនុំជម្រះថា តើសារជាតិ និងឥរិយាបថរបស់មនុស្សម្នាក់ពិតជាយ៉ាងណា។ តើព្រះជាម្ចាស់ផ្អែកការជំនុំជម្រះរបស់ទ្រង់ចំពោះរឿងទាំងអស់នេះ ទៅលើអ្វី? ទ្រង់ផ្អែកវាទៅលើសេចក្ដីពិត។ ហេតុដូច្នេះហើយ លទ្ធផល ឬគោលដៅរបស់មនុស្សម្នាក់ មិនត្រូវបានកំណត់ដោយឆន្ទៈផ្ទាល់ខ្លួនរបស់គេឡើយ ហើយក៏មិនមែនដោយចំណូលចិត្ត ឬការស្រមើស្រមៃផ្ទាល់ខ្លួនរបស់គេដែរ។ ព្រះអាទិករ ដែលជាព្រះជាម្ចាស់ មានសិទ្ធិសម្រេចចុងក្រោយ។ តើមនុស្សគួរសហការយ៉ាងដូចម្ដេចនៅក្នុងរឿងនេះ? មនុស្សមានផ្លូវតែមួយគត់ដែលពួកគេអាចជ្រើសរើសបានគឺ៖ លុះត្រាតែពួកគេស្វែងរកសេចក្ដីពិត យល់ពីសេចក្ដីពិត ស្ដាប់បង្គាប់ព្រះបន្ទូលរបស់ព្រះជាម្ចាស់ សម្រេចឱ្យបាននូវការចុះចូលនឹងព្រះជាម្ចាស់ និងទទួលបានសេចក្ដីសង្គ្រោះប៉ុណ្ណោះ ទើបនៅទីបំផុត ពួកគេនឹងមានទីបញ្ចប់ដ៏ល្អ និងវាសនាដ៏ល្អ។ វាមិនពិបាកស្រមៃពីអនាគត និងវាសនារបស់មនុស្សឡើយ ប្រសិនបើពួកគេធ្វើផ្ទុយពីរឿងនេះ។ ដូច្នេះ នៅក្នុងរឿងនេះ ចូរកុំសម្លឹងមើលអ្វីដែលព្រះជាម្ចាស់បានសន្យាចំពោះមនុស្ស អ្វីដែលព្រះជាម្ចាស់មានព្រះបន្ទូលអំពីលទ្ធផលរបស់មនុស្សជាតិ និងអ្វីដែលព្រះជាម្ចាស់បានរៀបចំសម្រាប់មនុស្សជាតិឡើយ។ រឿងទាំងនេះគ្មានពាក់ព័ន្ធអ្វីនឹងអ្នកឡើយ វាជារឿងរបស់ព្រះជាម្ចាស់ វាមិនអាចទទួលបានតាមរយៈការដណ្ដើមយក ការទាមទារ ឬការដោះដូរឡើយ។ ក្នុងនាមជាភាវៈដែលព្រះបានបង្កើត តើអ្នកគួរធ្វើអ្វីទៅ? អ្នកគួរតែបំពេញភារកិច្ចរបស់អ្នក ធ្វើអ្វីដែលអ្នកគួរធ្វើដោយអស់ពីចិត្ត គំនិត និងកម្លាំងរបស់អ្នក។ រឿងដែលនៅសេសសល់ គឺរឿងដែលទាក់ទងនឹងអនាគត និងវាសនា ព្រមទាំងគោលដៅនាពេលអនាគតរបស់មនុស្សជាតិ រឿងទាំងនេះមិនមែនជារឿងដែលអ្នកអាចសម្រេចចិត្តបានឡើយ វាស្ថិតនៅក្នុងព្រះហស្តរបស់ព្រះជាម្ចាស់។ អ្វីៗទាំងអស់នេះស្ថិតនៅក្រោមអធិបតេយ្យភាពរបស់ព្រះអាទិករ វាត្រូវបានទ្រង់រៀបចំ ហើយគ្មានពាក់ព័ន្ធអ្វីនឹងភាវៈដែលព្រះបានបង្កើតណាមួយឡើយ។ មនុស្សមួយចំនួននិយាយថា៖ «ហេតុអ្វីបានជាប្រាប់ពួកយើងពីរឿងនេះ ប្រសិនបើវាគ្មានពាក់ព័ន្ធអ្វីនឹងពួកយើងសោះនោះ?» ទោះបីជាវាគ្មានពាក់ព័ន្ធអ្វីនឹងអ្នករាល់គ្នាក៏ដោយ ក៏វាពាក់ព័ន្ធនឹងព្រះជាម្ចាស់ដែរ។ មានតែព្រះជាម្ចាស់ប៉ុណ្ណោះដែលជ្រាបពីរឿងទាំងនេះ មានតែព្រះជាម្ចាស់ប៉ុណ្ណោះដែលអាចមានព្រះបន្ទូលពីរឿងទាំងនេះ ហើយមានតែព្រះជាម្ចាស់ប៉ុណ្ណោះដែលមានសិទ្ធិសន្យារឿងទាំងនេះដល់មនុស្សជាតិ។ ហើយប្រសិនបើព្រះជាម្ចាស់ជ្រាបពីរឿងទាំងនេះ តើព្រះជាម្ចាស់មិនគួរមានព្រះបន្ទូលពីរឿងទាំងនេះទេឬ? វាគឺជាកំហុសមួយ ដែលនៅតែដេញតាមអនាគត និងវាសនារបស់អ្នក នៅពេលអ្នកមិនដឹងថាវាជាអ្វីនោះ។ ព្រះជាម្ចាស់មិនបានតម្រូវឱ្យអ្នកដេញតាមរឿងនេះទេ ទ្រង់គ្រាន់តែឱ្យអ្នកដឹងប៉ុណ្ណោះ។ ប្រសិនបើអ្នកជឿទាំងខុសថា នេះគឺជាការដែលព្រះជាម្ចាស់មានព្រះបន្ទូលប្រាប់អ្នកឱ្យចាត់ទុកវាជាគោលដៅនៃការដេញតាមរបស់អ្នក នោះអ្នកពិតជាខ្វះវិចារណញ្ញាណទាំងស្រុងហើយ ហើយមិនមានគំនិតនៃភាពជាមនុស្សធម្មតាឡើយ។ ការដឹងពីអ្វីៗទាំងអស់ដែលព្រះជាម្ចាស់សន្យា គឺគ្រប់គ្រាន់ហើយ។ អ្នកត្រូវតែទទួលស្គាល់ការពិតមួយគឺ៖ មិនថាវាជាសេចក្ដីសន្យាប្រភេទណាក៏ដោយ ទោះជាល្អ ឬសាមញ្ញ ទោះជារឿងដែលមនុស្សចូលចិត្ត ឬជារឿងដែលពួកគេមិនសូវចាប់អារម្មណ៍ក៏ដោយ ក៏វាស្ថិតនៅក្រោមអធិបតេយ្យភាព ការរៀបចំ និងការកំណត់របស់ព្រះអាទិករទាំងអស់។ មានតែការដើរតាម និងការដេញតាមស្របតាមទិសដៅ និងផ្លូវដ៏ត្រឹមត្រូវដែលព្រះអាទិករបានចង្អុលបង្ហាញប៉ុណ្ណោះ ទើបជាភារកិច្ច និងកាតព្វកិច្ចរបស់ភាវៈដែលព្រះបានបង្កើត។ ចំណែកឯអ្វីដែលអ្នកទទួលបាននៅទីបញ្ចប់ និងសេចក្ដីសន្យាណាមួយរបស់ព្រះជាម្ចាស់ដែលអ្នកមានចំណែកក្នុងនោះ គឺសុទ្ធតែផ្អែកលើការដេញតាមរបស់អ្នក លើផ្លូវដែលអ្នកដើរ និងលើអធិបតេយ្យភាពរបស់ព្រះអាទិករ។ តើព្រះបន្ទូលទាំងនេះច្បាស់លាស់ចំពោះអ្នករាល់គ្នាហើយឬនៅ? (ច្បាស់ហើយ។) ហើយតើព្រះបន្ទូលទាំងនេះនឹងជួយអ្នករាល់គ្នាឱ្យបំពេញមហិច្ឆតា និងបំណងប្រាថ្នារបស់អ្នករាល់គ្នា ឬក៏វានឹងជួយអ្នករាល់គ្នាឱ្យដើរតាមផ្លូវដ៏ត្រឹមត្រូវក្នុងជីវិត ក្នុងការដេញតាមសេចក្ដីពិត? (ព្រះបន្ទូលទាំងនេះនឹងជួយពួកយើងឱ្យដេញតាមសេចក្ដីពិត និងដើរតាមផ្លូវដ៏ត្រឹមត្រូវក្នុងជីវិត។) សម្រាប់អស់អ្នកដែលមានភាពជាមនុស្សធម្មតា និងវិចារណញ្ញាណ ដែលស្រឡាញ់អ្វីៗដែលវិជ្ជមាន និងសេចក្ដីពិត ពួកគេមិនត្រឹមតែមិនខកចិត្តនៅពេលពួកគេឮព្រះបន្ទូលទាំងនេះប៉ុណ្ណោះទេ ប៉ុន្តែពួកគេក៏អាចមុតមាំនៅក្នុងសេចក្ដីជំនឿរបស់ពួកគេ ដើម្បីដេញតាមសេចក្ដីពិត និងទទួលយកសេចក្ដីសង្គ្រោះរបស់ព្រះជាម្ចាស់ផងដែរ។ ក៏ប៉ុន្តែ អស់អ្នកដែលគ្មានភាពមានវិចារណញ្ញាណធម្មតា មនុស្សមិនប្រក្រតីទាំងនោះដែលដេញតាមព្រះពរ ផលប្រយោជន៍ខាងសាច់ឈាម និងការបំពេញមហិច្ឆតា និងបំណងប្រាថ្នារបស់ពួកគេយ៉ាងរឹងរូស អាចនឹងបាត់បង់សេចក្ដីក្លៀវក្លានៅពេលដែលពួកគេឮព្រះបន្ទូលទាំងនេះ ហើយបាត់បង់ចំណាប់អារម្មណ៍ក្នុងការជឿលើព្រះជាម្ចាស់។ ជាការពិតណាស់ ក៏មានមនុស្សមួយចំនួនដែលមិនដឹងថាត្រូវជឿដោយរបៀបណា នៅពេលពួកគេឮព្រះបន្ទូលទាំងនេះដែរ។ តើការដែលមនុស្សយល់ពីសេចក្ដីពិត មិនមែនជារឿងសំខាន់ណាស់ទេឬ? តើសេចក្ដីពិតមិនអាចដឹកនាំមនុស្សឱ្យដើរតាមផ្លូវដ៏ត្រឹមត្រូវ និងបំពេញព្រះហឫទ័យព្រះជាម្ចាស់ បានល្អជាងទេឬ? (មែនហើយ។) មានតែសេចក្ដីពិតប៉ុណ្ណោះដែលអាចធ្វើឱ្យមនុស្សទទួលបានសេចក្ដីសង្គ្រោះ។ ប្រសិនបើអ្នកមិនយល់ពីសេចក្ដីពិតទេ នោះនៅលើផ្លូវទៅរកសេចក្ដីសង្គ្រោះ អ្នកនឹងឧស្សាហ៍វង្វេងផ្លូវ ប្រព្រឹត្តកំហុស និងរងការខាតបង់ ហើយនៅពេលអ្នកឈានដល់ទីបញ្ចប់នៃផ្លូវក្នុងសេចក្ដីជំនឿរបស់អ្នក អ្នកនឹងមិនមានតថភាពនៃសេចក្ដីពិតអ្វីទាល់តែសោះ ហើយក្លាយជាអ្នកបម្រើការសុទ្ធសាធ។ ប្រសិនបើអ្នកដើរតួនាទីជាអ្នកបម្រើការពេញមួយរយៈពេលជាច្រើនឆ្នាំនៃការជឿរបស់អ្នកលើព្រះជាម្ចាស់ ហើយនៅទីបំផុតមិនអាចក្លាយជាភាវៈដែលព្រះបានបង្កើតដែលត្រូវតាមស្ដង់ដាទេ នោះវាគឺជាសោកនាដកម្មមួយហើយ។

ថ្ងៃទី៩ ខែឧសភា ឆ្នាំ២០២០


ចំណុចទីប្រាំបួន៖ ពួកគេបំពេញភារកិច្ចដើម្បីតែធ្វើឱ្យខ្លួនឯងលេចធ្លោ និងបំពេញផលប្រយោជន៍ និងមហិច្ឆតាផ្ទាល់ខ្លួនប៉ុណ្ណោះ។ ពួកគេមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ ហើយពួកគេថែមទាំងក្បត់ផលប្រយោជន៍ទាំងនោះ ដោយជួញដូរផលប្រយោជន៍ទាំងនោះដើម្បីកិត្តិយសផ្ទាល់ខ្លួនទៀតផង (ផ្នែកទីដប់)

II. ផលប្រយោជន៍របស់ពួកទទឹងនឹងព្រះគ្រីស្ទ

ឃ. អនាគត និងវាសនារបស់ពួកគេ

តើប្រធានបទអ្វីដែលពួកយើងបានប្រកបគ្នានៅឯការជួបជុំលើកមុន? (ព្រះជាម្ចាស់បានប្រកបគ្នាអំពីវិធីដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ»។ ដំបូង ព្រះជាម្ចាស់បានប្រកបគ្នាអំពីរបៀបដែលព្រះជាម្ចាស់កំណត់ន័យឈ្មោះ «អ្នកបម្រើការ»។ ព្រះជាម្ចាស់ក៏បានប្រកបគ្នាអំពីភាពខុសគ្នារវាងមនុស្សម្នាក់ដែលបានបោះបង់សភាពជាអ្នកបម្រើការចោល និងមនុស្សម្នាក់ដែលនៅតែជាអ្នកបម្រើការ ហើយចុងក្រោយ ព្រះជាម្ចាស់បានវែកញែកពីទស្សនៈ និងការដេញតាមរបស់ពួកទទឹងនឹងព្រះគ្រីស្ទ ទាក់ទងនឹងឈ្មោះ «អ្នកបម្រើការ»។) ដូច្នេះ តើពួកទទឹងនឹងព្រះគ្រីស្ទមានទស្សនៈ និងអាកប្បកិរិយាបែបណាចំពោះឈ្មោះ «អ្នកបម្រើការ»? តើពួកគេនិយាយ និងធ្វើអ្វីខ្លះ? (អាកប្បកិរិយារបស់ពួកទទឹងនឹងព្រះគ្រីស្ទចំពោះឈ្មោះ «អ្នកបម្រើការ» គឺជាអាកប្បកិរិយានៃការមិនទទួលយក និងការស្អប់ខ្ពើម។ ពួកគេមិនទទួលយកឈ្មោះនេះឡើយ មិនថាវាមកពីនរណាក៏ដោយ ហើយពួកគេជឿថា ការធ្វើជាអ្នកបម្រើការ គឺជាការបន្ទាបតម្លៃ។ ពួកគេជឿថា អ្នកបម្រើការមិនត្រូវបានព្រះជាម្ចាស់កំណត់ន័យ ដោយផ្អែកលើសារជាតិរបស់មនុស្សជាតិនោះទេ ប៉ុន្តែផ្ទុយទៅវិញ វាគឺជាការដែលព្រះជាម្ចាស់ប្រឈមតតាំង និងមើលងាយដល់អត្តសញ្ញាណ និងតម្លៃរបស់មនុស្ស។) (ពួកទទឹងនឹងព្រះគ្រីស្ទនិយាយឃ្លាដ៏ល្បីល្បាញនេះថា៖ «ខ្ញុំនឹងមិនធ្វើកិច្ចការលំបាកនៅពីក្រោយឆាក ខណៈពេលដែលអ្នកផ្សេងទទួលបានការចាប់អារម្មណ៍នោះទេ»។ ពួកទទឹងនឹងព្រះគ្រីស្ទគ្រាន់តែចង់ឱ្យអ្នកដទៃបម្រើការដល់ពួកគេប៉ុណ្ណោះ ហើយពួកគេគិតថា ការបម្រើការដល់ព្រះជាម្ចាស់ ជារឿងដ៏គួរឱ្យអាម៉ាស់មួយ ដូច្នេះហើយ នៅពេលពួកគេដឹងថា ខ្លួនពួកគេផ្ទាល់គឺជាអ្នកបម្រើការ ពួកគេមិនចង់បន្តបម្រើការនៅក្នុងដំណាក់របស់ព្រះជាម្ចាស់ទៀតទេ ហើយផ្ទុយទៅវិញ ពួកគេចាប់ផ្ដើមស្វែងរកផ្លូវគេចវេះ ហើយនឹងថែមទាំងបង្កការបង្អាក់ និងការរំខាន ព្រមទាំងធ្វើរឿងបំផ្លិចបំផ្លាញទៀតផង។) ដោយវិនិច្ឆ័យតាមអាកប្បកិរិយារបស់ពួកទទឹងនឹងព្រះគ្រីស្ទចំពោះឈ្មោះ «អ្នកបម្រើការ» តើយើងឃើញថាសារជាតិរបស់ពួកគេជាអ្វី? (សារជាតិរបស់ពួកគេ គឺជាសារជាតិដែលប្រទូសរ៉ាយចំពោះព្រះជាម្ចាស់ ហើយស្អប់សេចក្ដីពិត។) ហើយតើនេះជានិស្ស័យអ្វី នៅពេលសារជាតិរបស់ពួកគេ គឺជាសារជាតិដែលប្រទូសរ៉ាយចំពោះព្រះជាម្ចាស់ និងសេចក្ដីពិតនោះ? (វាជានិស្ស័យទុច្ចរិត និងកាចសាហាវ។) ត្រូវហើយ វាជានិស្ស័យទុច្ចរិត និងកាចសាហាវ។ តើការជំរុញចិត្ត និងបំណងដំបូងរបស់ពួកទទឹងនឹងព្រះគ្រីស្ទ នៅក្នុងជំនឿរបស់ពួកគេលើព្រះជាម្ចាស់គឺជាអ្វី? តើពួកគេចង់ទទួលបានអ្វី? តើមហិច្ឆតា និងបំណងប្រាថ្នារបស់ពួកគេគឺជាអ្វី? តើពួកគេមកដើម្បីធ្វើជាអ្នកបម្រើការឬ? តើពួកគេមកដោយផ្អែកលើអាកប្បកិរិយានៃការធ្វើជាមនុស្សល្អ និងដើរតាមផ្លូវត្រឹមត្រូវ តាមរយៈការជឿលើព្រះជាម្ចាស់ឬ? (មិនមែនទេ។) ចុះតើពួកគេមកដើម្បីអ្វី? បើនិយាយឱ្យត្រូវទៅ ពួកគេមកដើម្បីព្រះពរ ហើយនិយាយឱ្យចំទៅ ពួកគេស្វែងរកការសោយរាជ្យជាស្ដេច សោយរាជ្យជាស្ដេចជាមួយព្រះជាម្ចាស់ ហើយពួកគេស្វែងរកអ្វីៗដែលខ្ពង់ខ្ពស់ និងអស្ចារ្យ។ ដូច្នេះ នៅពេលព្រះជាម្ចាស់មានព្រះបន្ទូលថា មនុស្សគឺជាអ្នកបម្រើការ នេះគឺផ្ទុយស្រឡះ ហើយប្រឆាំងនឹងមហិច្ឆតា និងបំណងប្រាថ្នារបស់ពួកទទឹងនឹងព្រះគ្រីស្ទ ក្នុងការស្វែងរកព្រះពរ និងការសោយរាជ្យជាស្ដេច វាហួសពីការរំពឹងទុករបស់ពួកគេ ហើយពួកគេមិនដែលគិតថា ព្រះជាម្ចាស់នឹងប្រទានឈ្មោះនេះដល់មនុស្សឡើយ។ ពួកទទឹងនឹងព្រះគ្រីស្ទមិនអាចទទួលយកការពិតនេះបានទេ។ ហើយតើពួកគេអាចធ្វើរឿងអ្វីខ្លះ នៅពេលពួកគេមិនអាចទទួលយកការពិតនេះបាន? តើពួកគេស្វែងរកដើម្បីទទួលយកការពិតនេះ ហើយផ្លាស់ប្ដូរខ្លួនឯងដែរឬទេ? ពួកគេមិនស្វែងរកដើម្បីទទួលយកការពិតនេះទេ ហើយពួកគេក៏មិនស្វែងរកដើម្បីផ្លាស់ប្ដូរមហិច្ឆតា និងនិស្ស័យរបស់ពួកគេដែរ។ ហេតុដូច្នេះហើយ ប្រសិនបើពួកគេត្រូវបានប្រាប់ថា ពួកគេគឺជាអ្នកបម្រើការ ហើយចេតនា និងបំណងប្រាថ្នារបស់ពួកគេក្នុងការទទួលបានព្រះពរ ត្រូវបានដកហូតចេញ នោះពួកគេលែងអាចឈរមាំនៅក្នុងពួកជំនុំបានទៀតហើយ។ ពេលដែលពួកគេដឹងការពិត និងដឹងថា មនុស្សដូចពួកគេដែលមានការបង្ហាញចេញបែបនេះ គឺជាអ្នកបម្រើការ ពួកគេក៏បោះបង់ក្ដីសង្ឃឹមទាំងស្រុង ហើយបញ្ចេញឱ្យឃើញធាតុពិតរបស់ពួកគេ។ ពួកគេមិនស្វែងរកដើម្បីផ្លាស់ប្ដូរស្ថានភាពរបស់ពួកគេក្នុងនាមជាអ្នកបម្រើការទេ ហើយពួកគេក៏មិនស្វែងរកដើម្បីផ្លាស់ប្ដូរអាកប្បកិរិយា និងទស្សនៈខុសឆ្គងរបស់ពួកគេចំពោះឈ្មោះ «អ្នកបម្រើការ» ហើយដើរតាមផ្លូវក្នុងការដេញតាមសេចក្ដីពិតនោះដែរ។ នោះហើយជាមូលហេតុដែល មិនថាព្រះជាម្ចាស់ធ្វើការរៀបចំបែបណានោះទេ ក៏មនុស្សបែបនេះនឹងមិនចុះចូល ឬទទួលយកការរៀបចំទាំងនោះឡើយ ហើយពួកគេនឹងមិនស្វែងរកសេចក្ដីពិតនោះទេ។ ផ្ទុយទៅវិញ ពួកគេប្រឹងប្រើខួរក្បាលរបស់ពួកគេ ដោយព្យាយាមគិតរកវិធីរបស់មនុស្ស ដើម្បីកម្ចាត់ឈ្មោះនេះចេញពីខ្លួន ហើយពួកគេធ្វើគ្រប់យ៉ាងដែលអាចធ្វើទៅបាន ដើម្បីបោះចោលអត្តសញ្ញាណនេះ។ ដោយវិនិច្ឆ័យតាមការបង្ហាញចេញដែលពួកទទឹងនឹងព្រះគ្រីស្ទបង្ហាញនេះ ពួកទទឹងនឹងព្រះគ្រីស្ទស្អប់ខ្ពើមសេចក្ដីពិតដល់ឆ្អឹងតែម្ដង។ ពួកគេមិនស្រឡាញ់សេចក្ដីពិតទេ ពួកគេមិនទទួលយកសេចក្ដីពិតឡើយ ហើយពួកគេមានគំនិត និងសញ្ញាណផ្ទាល់ខ្លួនអំពីសេចក្ដីពិត ប៉ុន្តែមិនមែនតាមរបៀបធម្មតានោះទេ។ ផ្ទុយទៅវិញ ពួកគេមានអារម្មណ៍ស្អប់ខ្ពើម មានសេចក្ដីស្អប់ និងថែមទាំងប្រទូសរ៉ាយយ៉ាងជ្រាលជ្រៅចំពោះអ្វីៗដែលវិជ្ជមាន និងសេចក្ដីពិត ចេញពីទីជម្រៅចិត្តរបស់ពួកគេ នេះហើយគឺជាសារជាតិរបស់ពួកទទឹងនឹងព្រះគ្រីស្ទ។

តាមរយៈចម្លើយរបស់អ្នករាល់គ្នាអម្បាញ់មិញនេះ ខ្ញុំឃើញថា អ្នករាល់គ្នាមិនបានសង្ខេបខ្លឹមសារនៃការប្រកបគ្នានីមួយៗទេ ហើយបន្ទាប់មក អ្នករាល់គ្នាមិនបានអានអធិដ្ឋាន ឬសញ្ជឹងគិតឡើយ។ លើកមុន ពួកយើងបានប្រកបគ្នាអំពីទិដ្ឋភាពសំខាន់ៗចំនួនបី៖ ទីមួយគឺការកំណត់ន័យថា តើអ្នកបម្រើការគឺជាអ្វី។ ទីពីរគឺ វិធីដែលពួកទទឹងនឹងព្រះគ្រីស្ទចាត់ទុកឈ្មោះ «អ្នកបម្រើការ» ឬនិយាយឱ្យចំទៅ តើការបង្ហាញចេញ និងឥរិយាបថនៃការមិនសុខចិត្តធ្វើជាអ្នកបម្រើការរបស់ពួកគេជាអ្វីឱ្យប្រាកដ ហើយតើមូលហេតុនៅពីក្រោយរឿងនោះជាអ្វីឱ្យប្រាកដ។ ហើយទីបីគឺ តើបំណងរបស់ពួកទទឹងនឹងព្រះគ្រីស្ទគឺជាអ្វី ដោយសារតែពួកគេមិនសុខចិត្តធ្វើជាអ្នកបម្រើការ ពោលគឺ តើពួកគេចង់ធ្វើអ្វី តើមហិច្ឆតារបស់ពួកគេគឺជាអ្វី ហើយតើគោលដៅរបស់ពួកគេនៅក្នុងការជឿលើព្រះជាម្ចាស់គឺជាអ្វី។ ជាមូលដ្ឋាន ពួកយើងបានប្រកបគ្នាអំពីប្រធានបទរងនៃ «វិធីដែលពួកទទឹងនឹងព្រះគ្រីស្ទចាត់ទុកឈ្មោះ “អ្នកបម្រើការ”» ពីទិដ្ឋភាពទាំងបីនេះ ហើយតាមរយៈទិដ្ឋភាពទាំងបីនេះ ពួកយើងបានវែកញែកពីការអនុវត្ត និងឥរិយាបថផ្សេងៗដែលពួកទទឹងនឹងព្រះគ្រីស្ទប្រើប្រាស់ នៅក្នុងការចាត់ទុករបស់ពួកគេចំពោះឈ្មោះ «អ្នកបម្រើការ» ព្រមទាំងគំនិត និងទស្សនៈរបស់ពួកគេចំពោះឈ្មោះនេះផងដែរ។ អ្នករាល់គ្នាមិនត្រិះរិះពិចារណាពីខ្លឹមសារនៃការប្រកបគ្នានីមួយៗទេ បន្ទាប់ពីអ្នករាល់គ្នាបានឮរួច។ អ្នករាល់គ្នាចងចាំរឿងទាំងនេះបានតែក្នុងរយៈពេលខ្លីប៉ុណ្ណោះ ប៉ុន្តែប្រសិនបើពេលវេលាយូរកន្លងផុតទៅ អ្នករាល់គ្នាមិនអាចសូម្បីតែចងចាំរឿងទាំងនេះបានផង។ ប្រសិនបើអ្នករាល់គ្នាចង់យល់ និងទទួលបានសេចក្ដីពិត នោះអ្នករាល់គ្នាត្រូវតែខិតខំប្រឹងប្រែងនៅក្នុងចិត្តរបស់អ្នករាល់គ្នា ហើយឧស្សាហ៍អានអធិដ្ឋាន និងត្រិះរិះពិចារណា អ្នករាល់គ្នាត្រូវតែទុករឿងទាំងនេះនៅក្នុងចិត្តរបស់អ្នករាល់គ្នា។ ប្រសិនបើអ្នកមិនធ្វើដូច្នេះទេ ប្រសិនបើអ្នកមិនយករឿងទាំងនេះទុកក្នុងចិត្ត និងមិនខិតខំប្រឹងប្រែងទេ ហើយអ្នកមិនគិតអំពីរឿងទាំងនេះនៅក្នុងចិត្តទេ នោះអ្នកនឹងមិនទទួលបានអ្វីឡើយ។ មនុស្សមួយចំនួននិយាយថា៖ «រឿងពួកទទឹងនឹងព្រះគ្រីស្ទ គឺនៅឆ្ងាយពីខ្ញុំណាស់។ ខ្ញុំមិនមានគម្រោងចង់ធ្វើជាអាទទឹងនឹងព្រះគ្រីស្ទទេ ហើយខ្ញុំក៏មិនមែនជាមនុស្សអាក្រក់ដូចពួកគេដែរ។ ខ្ញុំនឹងគ្រាន់តែបំពេញភារកិច្ចរបស់ខ្ញុំក្នុងនាមជាមនុស្សដែលតូចតាចបំផុតម្នាក់ គឺបានហើយសម្រាប់ខ្ញុំ។ ខ្ញុំនឹងធ្វើអ្វីក៏ដោយដែលគេប្រាប់ឱ្យខ្ញុំធ្វើ ហើយខ្ញុំនឹងមិនដើរតាមផ្លូវរបស់បុគ្គលទទឹងនឹងព្រះគ្រីស្ទឡើយ។ លើសពីនេះទៅទៀត ទោះបីជាខ្ញុំមាននិស្ស័យរបស់អាទទឹងនឹងព្រះគ្រីស្ទបន្តិចបន្តួចក៏ដោយ ក៏ខ្ញុំនឹងផ្លាស់ប្ដូរវាបន្តិចម្ដងៗតាមពេលវេលាដែរ ហើយនោះគ្រាន់តែជានិស្ស័យពុករលួយធម្មតាប៉ុណ្ណោះ វាមិនធ្ងន់ធ្ងរនោះទេ។ គ្មានប្រយោជន៍អ្វីដែលត្រូវស្ដាប់រឿងនេះឡើយ»។ តើទស្សនៈនេះត្រឹមត្រូវដែរឬទេ? (មិនត្រឹមត្រូវទេ។) ហេតុអ្វីបានជាមិនត្រឹមត្រូវ? ប្រសិនបើនរណាម្នាក់ចង់សម្រេចបាននូវការផ្លាស់ប្ដូរនិស្ស័យ នោះអ្វីដែលសំខាន់បំផុត គេត្រូវតែស្វែងយល់ឱ្យដឹងថា តើសភាព គំនិត និងទស្សនៈអ្វីខ្លះដែលអាចកើតចេញពីនិស្ស័យពុករលួយរបស់គេ នៅក្នុងស្ថានភាពគ្រប់បែបយ៉ាងទាំងអស់។ មានតែការស្វែងយល់ពីរឿងទាំងនេះប៉ុណ្ណោះ ទើបគេអាចដឹងថា តើនិស្ស័យពុករលួយរបស់គេផ្ទាល់គឺជាអ្វី តើគេទាស់ទទឹងនឹងព្រះជាម្ចាស់ និងប្រឆាំងនឹងសេចក្ដីពិតនៅត្រង់ចំណុចណាខ្លះ ហើយតើគេមានអ្វីខ្លះនៅក្នុងខ្លួន ដែលផ្ទុយពីសេចក្ដីពិត។ ពេលដែលគេដឹងពីរឿងទាំងនេះ គេអាចដោះស្រាយបញ្ហា និងនិស្ស័យពុករលួយទាំងនេះបាន ហើយទទួលបានការចូលទៅក្នុងតថភាពនៃសេចក្ដីពិត។ ប្រសិនបើអ្នកមិនមានការយល់ដឹងអំពីនិស្ស័យពុករលួយផ្សេងៗដែលត្រូវបានបញ្ចេញឱ្យឃើញ ឬសភាពផ្សេងៗដែលអាចកើតមាននៅក្នុងស្ថានភាពផ្សេងៗទេ ហើយអ្នកមិនមានការយល់ដឹងអំពីរបៀបដែលរឿងទាំងនេះប្រឆាំងនឹងសេចក្ដីពិត ឬបញ្ហាកើតឡើងត្រង់ណាទេ នោះតើអ្នកនឹងដោះស្រាយបញ្ហាទាំងនេះដោយរបៀបណា? ប្រសិនបើអ្នកចង់ដោះស្រាយបញ្ហាទាំងនេះ ដំបូង អ្នកត្រូវតែស្វែងយល់ឱ្យដឹងថា តើប្រភពរបស់វាស្ថិតនៅត្រង់ណា តើសភាពរបស់វាជាអ្វី តើបញ្ហាជាក់លាក់កើតឡើងនៅត្រង់ណា ហើយបន្ទាប់មក ចាប់ផ្ដើមដោះស្រាយពីរបៀបដែលអ្នកត្រូវចូលទៅក្នុង។ តាមរបៀបនេះ និស្ស័យពុករលួយរបស់អ្នក និងសភាពផ្សេងៗដែលកើតឡើង អាចត្រូវបានដោះស្រាយម្ដងមួយៗ។ មើលទៅហាក់ដូចជាអ្នករាល់គ្នានៅតែមិនទាន់ច្បាស់អំពីការចូលទៅក្នុងតថភាពនៃសេចក្ដីពិត ឬអំពីការដោះស្រាយនិស្ស័យពុករលួយ និងការសម្រេចបាននូវការផ្លាស់ប្ដូរនិស្ស័យនៅឡើយទេ។ អ្នករាល់គ្នានៅតែមិនទាន់ដើរលើផ្លូវត្រូវឡើយ។

៥. របៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំ

ថ្ងៃនេះ ពួកយើងនឹងប្រកបគ្នាអំពីប្រធានបទចុងក្រោយទាក់ទងនឹងផលប្រយោជន៍របស់ពួកទទឹងនឹងព្រះគ្រីស្ទគឺ៖ របៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំ។ នៅពេលនិយាយដល់ឋានៈរបស់ពួកគេនៅក្នុងពួកជំនុំ ចំពោះការបង្ហាញចេញដែលពួកទទឹងនឹងព្រះគ្រីស្ទបង្ហាញ រឿងដែលពួកគេធ្វើ ព្រមទាំងទស្សនៈ និងសារជាតិនិស្ស័យរបស់ពួកគេនៅពេលពួកគេធ្វើរឿងទាំងនោះ យើងនឹងបែងចែកវាជាបីទិដ្ឋភាព ហើយវែកញែកវាម្ដងមួយៗ។ ទិដ្ឋភាពទីមួយគឺ «ដោយការធ្វើពុត» ទីពីរគឺ «ដោយការក្លែងបន្លំ» និងទីបីគឺ «ដោយការតម្កើងខ្លួនលើសគេទាំងអស់»។ ទិដ្ឋភាពមួយៗនៃទិដ្ឋភាពទាំងបីនេះ ត្រូវបានសរសេរដោយពាក្យពេចន៍ប៉ុន្មានម៉ាត់ប៉ុណ្ណោះ ហើយអាចត្រូវបានចាត់ទុកថាសង្ខេប ប៉ុន្តែមានសកម្មភាព ការបង្ហាញចេញ និងពាក្យសម្ដីផ្សេងៗជាច្រើនរបស់ពួកទទឹងនឹងព្រះគ្រីស្ទ ព្រមទាំងអាកប្បកិរិយា និងនិស្ស័យរបស់ពួកគេ ដែលរួមបញ្ចូលនៅក្នុងទិដ្ឋភាពនីមួយៗ។ ឥឡូវនេះ ចូរគិតមើលថា ហេតុអ្វីបានជាខ្ញុំកំណត់ន័យទិដ្ឋភាពទាំងបីនេះ ដើម្បីប្រកបគ្នាអំពីប្រធានបទថ្ងៃនេះ។ តើអ្នករាល់គ្នាកំណត់ន័យប្រធានបទអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះឋានៈរបស់ពួកគេនៅក្នុងពួកជំនុំនេះ នៅក្នុងគំនិតយ៉ាងដូចម្ដេច បន្ទាប់ពីបានអានវារួច? តើអ្នករាល់គ្នាមានគំនិតអ្វីខ្លះ? អ្វីដែលមនុស្សភាគច្រើនគិតនៅក្នុងគំនិតរបស់ពួកគេ គឺប្រាកដជាភាពផ្ដាច់ការរបស់ពួកទទឹងនឹងព្រះគ្រីស្ទ ការអះអាងពីឋានៈរបស់ពួកគេ ការអូសទាញយកចិត្តមនុស្ស និងការដណ្ដើមអំណាចរបស់ពួកគេនៅក្នុងពួកជំនុំ ពោលគឺ ពួកគេតែងតែចង់ធ្វើជាមន្ត្រី ចង់អះអាងពីឋានៈរបស់ពួកគេ ចង់កាន់អំណាច និងគ្រប់គ្រងមនុស្ស ជាមូលដ្ឋាន រឿងទាំងនេះហើយគឺជាអ្វីដែលមនុស្សគិតដល់។ ទាំងនេះគឺជាទិដ្ឋភាពរាងច្បាស់ក្រឡែតដែលពួកទទឹងនឹងព្រះគ្រីស្ទឧស្សាហ៍បង្ហាញចេញនៅក្នុងពួកជំនុំ ដូច្នេះ ក្រៅពីរឿងទាំងនេះ តើមានការបង្ហាញចេញអ្វីផ្សេងទៀតដែលមនុស្សមិនអាចមើលឃើញ? តើពួកទទឹងនឹងព្រះគ្រីស្ទធ្វើអ្វីផ្សេងទៀត ដើម្បីទទួលបានកន្លែងឈរជើងយ៉ាងរឹងមាំនៅក្នុងពួកជំនុំ ដើម្បីទទួលបានឋានៈ និងកិត្យានុភាពខ្ពស់ ហើយថែមទាំងក្ដាប់យកអំណាច និងគ្រប់គ្រងមនុស្សកាន់តែច្រើននោះ? តើពួកគេមានការបង្ហាញចេញអ្វីផ្សេងទៀត? រឿងទាំងនេះគឺជាវិធី និងមធ្យោបាយដែលកាន់តែបំភាន់ ពិសពុល និងលាក់កំបាំង ដែលពួកទទឹងនឹងព្រះគ្រីស្ទប្រើប្រាស់ ហើយវាក៏អាចជាគំនិតដែលគ្មាននរណាដឹង ព្រមទាំងជាបំណង និងគោលដៅដែលលាក់កំបាំងនៅក្នុងជម្រៅចិត្តរបស់ពួកគេផងដែរ តើមែនទេ? ដូច្នេះ ចូរយើងប្រកបគ្នាអំពីរឿងទាំងនោះម្ដងមួយៗ។

ក. ដោយការធ្វើពុត

ទិដ្ឋភាពទីមួយគឺ «ដោយការធ្វើពុត»។ អត្ថន័យត្រង់នៃពាក្យ «ការធ្វើពុត» គឺងាយយល់ណាស់ ហើយវាច្បាស់ណាស់ថាមិនមែនជាពាក្យសរសើរឡើយ។ នៅពេលនរណាម្នាក់ត្រូវបានគេនិយាយថាពូកែធ្វើពុត ថាអ្វីគ្រប់យ៉ាងដែលគេធ្វើគឺជាការធ្វើពុត ថាអ្វីគ្រប់យ៉ាងដែលគេធ្វើគឺអ្នកដទៃមិនអាចមើលធ្លុះ ហើយគេប្រព្រឹត្ត និងនិយាយស្ដីតែនៅកម្រិតសើៗពីខាងក្រៅជាមួយអ្នកដទៃប៉ុណ្ណោះ នោះនរណាម្នាក់ដែលប្រព្រឹត្ត និងមានឥរិយាបថបែបនេះ ប្រាកដជាមនុស្សដែលបោកបញ្ឆោតខ្លាំងណាស់។ គេមិនមែនជាមនុស្សស្មោះត្រង់ទេ ហើយគេក៏មិនមែនជាមនុស្សសាមញ្ញ និងជាបុគ្គលគ្មានល្បិចដែរ ប៉ុន្តែផ្ទុយទៅវិញ គេពូកែលេងល្បែងផ្លូវចិត្តណាស់ គេមានល្បិចកលជ្រៅណាស់ ហើយគេពូកែបោកបញ្ឆោតអ្នកដទៃណាស់។ នេះគឺជាការយល់ដឹងជាមូលដ្ឋានបំផុតនៃពាក្យ «ការធ្វើពុត»។ ដូច្នេះ តើឥរិយាបថ និងសកម្មភាពរបស់ពួកទទឹងនឹងព្រះគ្រីស្ទ មានទំនាក់ទំនងអ្វីជាមួយឥរិយាបថប្រភេទនេះ? តើពួកគេធ្វើអ្វីខ្លះ ដែលបង្ហាញថាពួកគេមានសារជាតិនៃការធ្វើពុត? តើគោលបំណងរបស់ពួកគេក្នុងការធ្វើពុតគឺជាអ្វីឱ្យប្រាកដទៅ? តើចេតនារបស់ពួកគេគឺជាអ្វីឱ្យប្រាកដទៅ? ហេតុអ្វីបានជាពួកគេត្រូវធ្វើពុត? រឿងទាំងនេះមានទំនាក់ទំនងយ៉ាងជិតស្និទ្ធទៅនឹងប្រធានបទដែលពួកយើងនឹងប្រកបគ្នានៅថ្ងៃនេះ។

ពួកទទឹងនឹងព្រះគ្រីស្ទ គឺជាមនុស្សដែលមិនសុខចិត្តនៅពីក្រោយអ្នកដទៃឡើយ។ ពួកគេមិនសុខចិត្តពឹងផ្អែកលើអ្នកដទៃ មិនសុខចិត្តទទួលយកការបញ្ជា ការចង្អុលបង្ហាញ និងការបង្គាប់បញ្ជារបស់អ្នកដទៃ ហើយមិនសុខចិត្តធ្វើជាមនុស្សសាមញ្ញ និងត្រូវបានអ្នកដទៃមើលងាយឡើយ។ ផ្ទុយទៅវិញ ពួកគេគឺជាមនុស្សដែលចង់មានកិត្យានុភាព ចង់ឱ្យអ្នកដទៃគោរពកោតសរសើរពួកគេ និងចង់ឱ្យអ្នកដទៃវាយតម្លៃពួកគេខ្ពស់។ លើសពីនេះទៅទៀត នៅក្នុងពួកជំនុំ និងក្នុងចំណោមអ្នកដទៃ ពួកគេកាន់តែប៉ងចង់ធ្វើជាអ្នកដែលចេញបញ្ជា និងចង្អុលបង្ហាញឱ្យអ្នកដទៃធ្វើរឿងនានាឱ្យពួកគេ។ ពួកគេចង់អនុវត្តការប៉ងប្រាថ្នារបស់ពួកគេ តាមរយៈកិត្យានុភាព ឥទ្ធិពល និងអំណាចដែលពួកគេប្រើ ហើយពួកគេមិនចង់ធ្វើជាមនុស្សសាមញ្ញ ដែលនរណាក៏អាចបញ្ជា និងចង្អុលបង្ហាញឱ្យធ្វើរឿងនានាបានឡើយ។ ទាំងនេះគឺជាការដេញតាម និងបំណងប្រាថ្នាដែលពួកទទឹងនឹងព្រះគ្រីស្ទ នៅក្នុងចំណោមអ្នកដទៃ។ ពួកទទឹងនឹងព្រះគ្រីស្ទងាយប្រតិកម្មខ្លាំងណាស់ នៅពេលនិយាយដល់ឋានៈរបស់ពួកគេនៅក្នុងចំណោមអ្នកដទៃ។ នៅពេលស្ថិតក្នុងក្រុមមួយ ពួកគេមិនជឿថា អាយុ និងសុខភាពរាងកាយរបស់ពួកគេមានសារៈសំខាន់អ្វីឡើយ។ អ្វីដែលពួកគេជឿថាសំខាន់នោះគឺ របៀបដែលមនុស្សភាគច្រើនមើលមកពួកគេ ថាតើមនុស្សភាគច្រើនផ្ដល់ពេលវេលាឱ្យពួកគេ និងទុកកន្លែងឱ្យពួកគេនៅក្នុងការនិយាយស្ដី និងសកម្មភាពរបស់ពួកគេដែរឬទេ ថាតើឋានៈ និងតំណែងរបស់ពួកគេនៅក្នុងចិត្តរបស់មនុស្សភាគច្រើនខ្ពស់ ឬក៏ធម្មតា ថាតើមនុស្សភាគច្រើនមើលឃើញថាពួកគេខ្ពង់ខ្ពស់ ឬធម្មតា ឬក៏គ្មានអ្វីពិសេស ជាជើម។ របៀបដែលមនុស្សភាគច្រើនចាត់ទុកគុណវុឌ្ឍិនៃសេចក្ដីជំនឿរបស់ពួកគេលើព្រះជាម្ចាស់ តើពាក្យសម្ដីរបស់ពួកគេមានទម្ងន់កម្រិតណានៅក្នុងចំណោមមនុស្ស ពោលគឺ មនុស្សប៉ុន្មាននាក់ដែលទទួលស្គាល់ពួកគេ មនុស្សប៉ុន្មាននាក់ដែលសរសើរពួកគេ លើកមេដៃឱ្យពួកគេ ស្ដាប់ដោយយកចិត្តទុកដាក់ និងយកសម្ដីពួកគេទុកក្នុងចិត្ត។ លើសពីនេះទៅទៀត ថាតើមនុស្សភាគច្រើនមើលឃើញថាពួកគេមានសេចក្ដីជំនឿធំធេង ឬបន្តិចបន្តួច ការតាំងចិត្តរបស់ពួកគេក្នុងការស៊ូទ្រាំនឹងការរងទុក្ខគឺបែបណា ពួកគេបោះបង់ និងលះបង់ច្រើនប៉ុនណា ពួកគេចូលរួមចំណែកអ្វីខ្លះចំពោះដំណាក់របស់ព្រះជាម្ចាស់ ថាតើតំណែងដែលពួកគេកាន់នៅក្នុងដំណាក់របស់ព្រះជាម្ចាស់ខ្ពស់ ឬទាប ពួកគេធ្លាប់រងទុក្ខអ្វីខ្លះកាលពីអតីតកាល និងរឿងសំខាន់ៗអ្វីខ្លះដែលពួកគេបានធ្វើ រឿងទាំងនេះហើយគឺជាអ្វីដែលពួកគេខ្វល់ខ្វាយបំផុត។ ពួកទទឹងនឹងព្រះគ្រីស្ទតែងតែគិតពីឋានៈ និងលំដាប់ថ្នាក់នៅក្នុងគំនិតរបស់ពួកគេ ដោយតែងតែប្រៀបធៀបថា តើនរណាមានអំណោយទានជាងគេនៅក្នុងពួកជំនុំ តើនរណាពូកែនិយាយ និងប្រសប់វោហារជាងគេនៅក្នុងពួកជំនុំ តើនរណាពូកែខាងជំនាញវិជ្ជាជីវៈ និងស្ទាត់ជំនាញខាងបច្ចេកវិទ្យាជាងគេ។ ខណៈពេលដែលពួកគេប្រៀបធៀបរឿងទាំងនេះ ពួកគេតែងតែខិតខំប្រឹងប្រែងសិក្សាពីជំនាញវិជ្ជាជីវៈផ្សេងៗ ដោយខិតខំដើម្បីអាចស្ទាត់ជំនាញ និងគ្រប់គ្រងវាបានយ៉ាងល្អ។ ពួកទទឹងនឹងព្រះគ្រីស្ទផ្ដោតជាចម្បងលើការខិតខំប្រឹងប្រែងធ្វើសេចក្ដីអធិប្បាយ និងវិធីពន្យល់ពីព្រះបន្ទូលរបស់ព្រះជាម្ចាស់ តាមរបៀបមួយដែលអួតសម្ញែងពីខ្លួនឯង និងធ្វើឱ្យអ្នកដទៃវាយតម្លៃពួកគេខ្ពស់។ ខណៈពេលដែលពួកគេកំពុងខិតខំប្រឹងប្រែងនេះ ពួកគេមិនមែនកំពុងស្វែងរករបៀបយល់ពីសេចក្ដីពិត ឬរបៀបចូលទៅក្នុងតថភាពនៃសេចក្ដីពិតនោះទេ ប៉ុន្តែផ្ទុយទៅវិញ ពួកគេកំពុងរិះគិតពីរបៀបចងចាំព្រះបន្ទូលទាំងនេះ របៀបដែលពួកគេអាចអួតសម្ញែងពីចំណុចខ្លាំងរបស់ពួកគេទៅកាន់មនុស្សកាន់តែច្រើន ដើម្បីឱ្យមនុស្សកាន់តែច្រើនដឹងថា ពួកគេពិតជាអស្ចារ្យមែន ថាពួកគេមិនមែនគ្រាន់តែជាមនុស្សសាមញ្ញទេ ថាពួកគេមានសមត្ថភាព ហើយថាពួកគេខ្ពង់ខ្ពស់ជាងមនុស្សសាមញ្ញ។ ដោយមានគំនិត បំណង និងទស្សនៈបែបនេះ ពួកទទឹងនឹងព្រះគ្រីស្ទរស់នៅក្នុងចំណោមមនុស្ស ដោយធ្វើរឿងផ្សេងៗគ្រប់បែបយ៉ាង។ ដោយសារតែពួកគេមានទស្សនៈទាំងនេះ ហើយដោយសារតែពួកគេមានការដេញតាម និងមហិច្ឆតាទាំងនេះ ពួកគេមិនអាចចៀសផុតពីការបង្កើតឱ្យមានឥរិយាបថល្អ ពាក្យសម្ដីត្រឹមត្រូវ និងសកម្មភាពល្អៗគ្រប់ប្រភេទ ទាំងធំទាំងតូចបានឡើយ។ ឥរិយាបថ និងសកម្មភាពទាំងនេះ ធ្វើឱ្យមនុស្សដែលគ្មានការយល់ដឹងខាងវិញ្ញាណទាំងនោះ ដែលជាមូលដ្ឋានមិនដេញតាមសេចក្ដីពិត និងដែលផ្ដោតតែលើការមានឥរិយាបថល្អ ច្រណែន និងកោតសរសើរពួកទទឹងនឹងព្រះគ្រីស្ទ ហើយថែមទាំងត្រាប់តាម និងដើរតាមពួកគេទៀតផង ហើយតាមរបៀបនេះ គោលដៅរបស់ពួកទទឹងនឹងព្រះគ្រីស្ទត្រូវបានសម្រេច។ នៅពេលពួកទទឹងនឹងព្រះគ្រីស្ទមានបំណង និងមហិច្ឆតាបែបនេះ តើពួកគេមានឥរិយាបថយ៉ាងដូចម្ដេច? នេះគឺជាអ្វីដែលពួកយើងនឹងប្រកបគ្នានៅថ្ងៃនេះ។ វាគឺជាប្រធានបទដែលស័ក្ដិសមនឹងប្រកបគ្នា ហើយវារឹតតែជាប្រធានបទដែលស័ក្ដិសមនឹងផ្ដោតអារម្មណ៍ និងដឹង សម្រាប់អ្នករាល់គ្នាម្នាក់ៗ។

ពួកទទឹងនឹងព្រះគ្រីស្ទស្អប់ខ្ពើមសេចក្ដីពិត ពួកគេមិនទទួលយកសេចក្ដីពិតទាល់តែសោះ។ ការនេះបង្ហាញយ៉ាងច្បាស់ពីការពិតមួយ៖ ពួកទទឹងនឹងព្រះគ្រីស្ទមិនដែលប្រព្រឹត្តស្របតាមគោលការណ៍សេចក្ដីពិតឡើយ ពួកគេមិនដែលអនុវត្តសេចក្ដីពិតទេ ដែលនេះគឺជាការបង្ហាញចេញដ៏ច្បាស់ក្រឡែតបំផុតរបស់អាទទឹងនឹងព្រះគ្រីស្ទ។ ក្រៅពីកេរ្តិ៍ឈ្មោះ និងឋានៈ ព្រមទាំងការទទួលបានព្រះពរ និងរង្វាន់ រឿងមួយទៀតដែលពួកគេដេញតាម គឺការសោយសុខនឹងភាពស្រណុកសុខស្រួលខាងសាច់ឈាម និងផលប្រយោជន៍នៃឋានៈ ហើយដោយសារពួកគេមានការដេញតាមបែបនេះ ពួកគេក៏ប្រាកដជាបង្កការបង្អាក់ និងការរំខាន។ ការពិតទាំងនេះបង្ហាញថា អ្វីដែលពួកគេដេញតាម ព្រមទាំងឥរិយាបថ និងការបង្ហាញចេញរបស់ពួកគេ មិនមែនជាទីស្រឡាញ់របស់ព្រះជាម្ចាស់ឡើយ។ ហើយទាំងនេះដាច់ខាតមិនមែនជាសកម្មភាព និងឥរិយាបថរបស់មនុស្សដែលដេញតាមសេចក្ដីពិតនោះទេ។ ឧទាហរណ៍៖ ពួកទទឹងនឹងព្រះគ្រីស្ទមួយចំនួនដែលដូចជាប៉ុល មានការតាំងចិត្តក្នុងការរងទុក្ខ នៅពេលពួកគេបំពេញភារកិច្ចរបស់ខ្លួន ពួកគេអាចនៅដាច់យប់ និងមិនបរិភោគអាហារ នៅពេលបំពេញកិច្ចការរបស់ពួកគេ ពួកគេអាចបង្រ្កាបរូបកាយរបស់ពួកគេផ្ទាល់ អាចយកឈ្នះលើជំងឺ និងភាពមិនស្រួលខ្លួនណាមួយបាន។ ហើយតើគោលដៅរបស់ពួកគេក្នុងការធ្វើរឿងទាំងអស់នេះគឺជាអ្វី? គឺដើម្បីបង្ហាញអ្នកគ្រប់គ្នាថា ពួកគេអាចលះបង់ខ្លួនឯង ពោលគឺការបដិសេធខ្លួនឯង នៅពេលនិយាយដល់ការផ្ទុកផ្ដាក់របស់ព្រះជាម្ចាស់ ហើយថាសម្រាប់ពួកគេ គឺមានតែភារកិច្ចប៉ុណ្ណោះ។ ពួកគេបង្ហាញរឿងទាំងអស់នេះនៅចំពោះមុខអ្នកដទៃ។ នៅពេលមានមនុស្សនៅក្បែរ ពួកគេមិនសម្រាកនៅពេលពួកគេគួរសម្រាកនោះទេ ថែមទាំងមានចេតនាពន្យារម៉ោងធ្វើការរបស់ពួកគេ ក្រោកពីព្រលឹម និងចូលគេងយឺតទៀតផង។ ប៉ុន្តែ ចុះចំណែកប្រសិទ្ធភាពកិច្ចការ និងប្រសិទ្ធផលនៃភារកិច្ចរបស់ពួកគេវិញ នៅពេលពួកទទឹងនឹងព្រះគ្រីស្ទលំបាកពីព្រឹករហូតដល់យប់? រឿងទាំងនេះមិនមែនជាអ្វីដែលពួកគេយកមកពិចារណាឡើយ។ ពួកគេគ្រាន់តែព្យាយាមធ្វើរឿងទាំងអស់នេះនៅចំពោះមុខអ្នកដទៃប៉ុណ្ណោះ ដើម្បីឱ្យអ្នកដទៃអាចឃើញពួកគេរងទុក្ខ និងឃើញពីរបៀបដែលពួកគេលះបង់ខ្លួនដើម្បីព្រះជាម្ចាស់ ដោយមិនគិតពីខ្លួនឯង។ ចំណែកឯថាតើភារកិច្ចដែលពួកគេបំពេញ និងកិច្ចការដែលពួកគេកំពុងធ្វើ ត្រូវបានអនុវត្តស្របតាមគោលការណ៍សេចក្ដីពិតដែរឬអត់នោះ ពួកគេមិនគិតអំពីរឿងនេះទាល់តែសោះ។ អ្វីគ្រប់យ៉ាងដែលពួកគេគិត គឺថាតើឥរិយាបថល្អពីខាងក្រៅរបស់ពួកគេ ត្រូវបានអ្នកគ្រប់គ្នាឃើញដែរឬទេ តើអ្នកគ្រប់គ្នាដឹងឮពីរឿងនេះដែរឬទេ តើពួកគេបានបន្សល់ទុកចំណាប់អារម្មណ៍ក្នុងចិត្តអ្នកគ្រប់គ្នាដែរឬទេ ហើយថាតើចំណាប់អារម្មណ៍នេះនឹងធ្វើឱ្យអ្នកគ្រប់គ្នាកោតសរសើរ និងទទួលស្គាល់ពួកគេដែរឬទេ តើមនុស្សទាំងនេះនឹងលើកមេដៃសរសើរឱ្យពួកគេនៅពីក្រោយខ្នងដោយនិយាយថា៖ «ពួកគេពិតជាអាចស៊ូទ្រាំនឹងទុក្ខលំបាកមែន ស្មារតីនៃការស៊ូទ្រាំ និងការតស៊ូព្យាយាមដ៏អស្ចារ្យរបស់ពួកគេ គ្មាននរណាម្នាក់ក្នុងចំណោមពួកយើងអាចប្រៀបផ្ទឹមបានឡើយ។ នេះគឺជាមនុស្សដែលដេញតាមសេចក្ដីពិត ដែលអាចរងទុក្ខ និងស៊ូទ្រាំនឹងបន្ទុកដ៏ធ្ងន់ ហើយជាសសរទ្រូងនៅក្នុងពួកជំនុំ»។ ពេលបានឮដូច្នេះ ពួកទទឹងនឹងព្រះគ្រីស្ទមានការពេញចិត្ត។ នៅក្នុងចិត្តរបស់ពួកគេ ពួកគេគិតថា៖ «ខ្ញុំពិតជាឆ្លាតណាស់ដែលធ្វើពុតបែបនោះ ខ្ញុំពិតជាឆ្លាតណាស់ដែលធ្វើបែបនេះ! ខ្ញុំដឹងថាអ្នកគ្រប់គ្នានឹងមើលតែសំបកក្រៅប៉ុណ្ណោះ ហើយពួកគេចូលចិត្តឥរិយាបថល្អៗទាំងនេះ។ ខ្ញុំដឹងថា ប្រសិនបើខ្ញុំធ្វើបែបនេះ វានឹងធ្វើឱ្យមនុស្សពេញចិត្តនឹងខ្ញុំ វានឹងធ្វើឱ្យពួកគេលើកមេដៃឱ្យខ្ញុំ វានឹងធ្វើឱ្យពួកគេកោតសរសើរខ្ញុំចេញពីជម្រៅចិត្តរបស់ពួកគេ ធ្វើឱ្យពួកគេមានទស្សនៈថ្មីទាំងស្រុងចំពោះខ្ញុំ ហើយនឹងគ្មាននរណាម្នាក់មើលងាយខ្ញុំទៀតឡើយ។ ហើយប្រសិនបើមានថ្ងៃមួយដែលខាងលើដឹងថា ខ្ញុំមិនបានធ្វើកិច្ចការជាក់ស្ដែង ហើយដកហូតតំណែងខ្ញុំ នោះប្រាកដជានឹងមានមនុស្សជាច្រើនចេញមុខការពារខ្ញុំ យំជំនួសខ្ញុំ ជំរុញឱ្យខ្ញុំនៅបន្ត និងនិយាយជំនួសខ្ញុំជាមិនខាន»។ ពួកគេលួចត្រេកអរចំពោះឥរិយាបថក្លែងក្លាយរបស់ពួកគេ ហើយតើការត្រេកអរនេះ មិនមែនជាការបញ្ចេញឱ្យឃើញនូវសារជាតិធម្មជាតិរបស់អាទទឹងនឹងព្រះគ្រីស្ទទេឬ? ហើយតើនេះជាសារជាតិអ្វី? (សេចក្ដីទុច្ចរិត។) ត្រូវហើយ នេះគឺជាសារជាតិនៃសេចក្ដីទុច្ចរិត។ ដោយត្រូវបានសារជាតិនៃសេចក្ដីទុច្ចរិតនេះគ្រប់គ្រង ពួកទទឹងនឹងព្រះគ្រីស្ទបង្កើតឱ្យមានសភាពនៃការពេញចិត្តនឹងខ្លួនឯង និងការកោតសរសើរខ្លួនឯង ដែលបណ្ដាលឱ្យពួកគេលួចស្រែកតវ៉ា និងប្រឆាំងនឹងព្រះជាម្ចាស់នៅក្នុងចិត្តរបស់ពួកគេ។ ពីសំបកក្រៅ ពួកគេហាក់ដូចជាបានលះបង់យ៉ាងធំធេង ហើយសាច់ឈាមរបស់ពួកគេស៊ូទ្រាំនឹងការរងទុក្ខយ៉ាងច្រើន ប៉ុន្តែ តើពួកគេពិតជាគិតគូរដល់បន្ទុករបស់ព្រះជាម្ចាស់មែនឬទេ? តើពួកគេពិតជាលះបង់ខ្លួនដើម្បីព្រះជាម្ចាស់មែនឬទេ? តើពួកគេអាចបំពេញភារកិច្ចរបស់ខ្លួនដោយស្មោះត្រង់បានដែរឬទេ? ទេ ពួកគេមិនអាចឡើយ។ នៅក្នុងចិត្តរបស់ពួកគេ ពួកគេលួចប្រកួតប្រជែងជាមួយព្រះជាម្ចាស់ ដោយគិតថា៖ «តើព្រះអង្គមិនបានមានបន្ទូលទេឬថា ទូលបង្គំគ្មានសេចក្ដីពិតនោះ? តើព្រះអង្គមិនបានមានបន្ទូលទេឬថា ទូលបង្គំមាននិស្ស័យពុករលួយ? តើព្រះអង្គមិនបានមានបន្ទូលទេឬថា ទូលបង្គំក្រអឺតក្រទម និងអួតខ្លួនហួសហេតុ ហើយថាទូលបង្គំព្យាយាមបង្កើតនគរផ្ទាល់ខ្លួនរបស់ទូលបង្គំ? តើព្រះអង្គមិនបានមានបន្ទូលទេឬថា ទូលបង្គំគ្មានការយល់ដឹងខាងវិញ្ញាណ ថាទូលបង្គំមិនយល់ពីសេចក្ដីពិត ដូច្នេះទើបទូលបង្គំជាអ្នកបម្រើការនោះ? ទូលបង្គំនឹងបង្ហាញព្រះអង្គពីរបៀបដែលទូលបង្គំបម្រើការ និងអ្វីដែលបងប្អូនប្រុសស្រីគិតចំពោះទូលបង្គំ នៅពេលទូលបង្គំបម្រើការបែបនេះ ហើយទូលបង្គំធ្វើបែបនេះ។ ទូលបង្គំនឹងបង្ហាញព្រះអង្គថា តើទូលបង្គំអាចទទួលបានការកោតសរសើរពីមនុស្សកាន់តែច្រើនតាមរយៈការធ្វើបែបនេះដែរឬទេ។ ហើយថ្ងៃណាមួយ នៅពេលព្រះអង្គចង់ដេញទូលបង្គំចេញ និងថ្កោលទោសទូលបង្គំ ពេលនោះ ទូលបង្គំនឹងចាំមើលថា តើព្រះអង្គនឹងចាត់ចែងរឿងនោះដោយរបៀបណា!» ពួកទទឹងនឹងព្រះគ្រីស្ទប្រកួតប្រជែងជាមួយព្រះជាម្ចាស់តាមរបៀបនេះនៅក្នុងចិត្តរបស់ពួកគេ ហើយពួកគេព្យាយាមជំនួសការដេញតាមសេចក្ដីពិត ដោយឥរិយាបថល្អៗទាំងនេះ។ តាមរយៈការធ្វើដូច្នេះ ពួកគេព្យាយាមបដិសេធផលជាក់ស្ដែងដែលកើតចេញពីការដែលព្រះជាម្ចាស់ធ្វើការ និងដឹកនាំមនុស្សឱ្យអនុវត្តសេចក្ដីពិត ដើម្បីឱ្យមនុស្សសម្រេចបាននូវការផ្លាស់ប្ដូរនិស្ស័យ។ តាមសារជាតិ ពួកគេប្រើប្រាស់ការបកស្រាយនេះ ដើម្បីបដិសេធ និងថ្កោលទោសកិច្ចការនៃការសង្គ្រោះមនុស្សរបស់ព្រះជាម្ចាស់ តាមរយៈការជំនុំជម្រះ និងការវាយផ្ចាល ហើយពួកគេជឿថា វាជារឿងខុសឆ្គង និងគ្មានប្រសិទ្ធភាព ដែលព្រះជាម្ចាស់ជំនុំជម្រះមនុស្ស។ គំនិត និងទស្សនៈទាំងនេះដែលពួកទទឹងនឹងព្រះគ្រីស្ទមាន គឺទុច្ចរិត ពិសពុល ទាស់ទទឹងនឹងព្រះជាម្ចាស់ និងប្រឆាំងនឹងព្រះជាម្ចាស់។ នៅពេលព្រះជាម្ចាស់មិនទាន់បានថ្កោលទោសពួកគេយ៉ាងច្បាស់លាស់ ពួកគេចាប់ផ្ដើមប្រកួតប្រជែងជាមួយព្រះជាម្ចាស់នៅក្នុងចិត្តរបស់ពួកគេ។ នៅពេលព្រះជាម្ចាស់មិនទាន់បានលាតត្រដាងពួកគេ និងថ្កោលទោសឥរិយាបថរបស់ពួកគេ ពួកគេចាប់ផ្ដើមប្រើការធ្វើពុតដើម្បីបំភាន់អ្នកដទៃ និងអូសទាញយកចិត្តមនុស្ស ដើម្បីបដិសេធព្រះបន្ទូលរបស់ព្រះជាម្ចាស់ និងបដិសេធការពិតដែលថា មានតែការដេញតាមសេចក្ដីពិតប៉ុណ្ណោះ ទើបអាចនាំទៅរកការផ្លាស់ប្ដូរនិស្ស័យ និងការបំពេញតាមបំណងព្រះហឫទ័យរបស់ព្រះជាម្ចាស់បាន។ តើនេះមិនមែនជាសារជាតិនៃការបកស្រាយរបស់ពួកគេទេឬ? តើពួកទទឹងនឹងព្រះគ្រីស្ទមិនមាននិស្ស័យទុច្ចរិតទេឬ? នៅពីក្រោយការរងទុក្ខរបស់ពួកគេ ពួកគេរក្សាទុកមហិច្ឆតា និងការលាយឡំបែបនេះ ហើយនោះគឺជាមូលហេតុដែលព្រះជាម្ចាស់ស្អប់ខ្ពើមមនុស្សបែបនេះ និងនិស្ស័យបែបនេះ។ ក៏ប៉ុន្តែ ពួកទទឹងនឹងព្រះគ្រីស្ទមិនដែលមើលឃើញ ឬទទួលស្គាល់ការពិតនេះឡើយ។ ព្រះជាម្ចាស់អង្កេតជម្រៅចិត្តរបស់មនុស្ស ចំណែកឯមនុស្សមើលឃើញតែរូបរាងខាងក្រៅរបស់មនុស្សប៉ុណ្ណោះ។ រឿងដែលល្ងង់ខ្លៅបំផុតអំពីពួកទទឹងនឹងព្រះគ្រីស្ទ គឺពួកគេមិនទទួលស្គាល់ការពិតនេះទេ ហើយពួកគេក៏មិនអាចមើលឃើញវាដែរ។ ដូច្នេះ ពួកគេធ្វើគ្រប់យ៉ាងដែលពួកគេអាចធ្វើបាន ដើម្បីប្រើប្រាស់ឥរិយាបថល្អមកបិទបាំង និងលម្អខ្លួនឯង ដើម្បីឱ្យអ្នកដទៃគិតថា ពួកគេអាចរងទុក្ខ និងស៊ូទ្រាំនឹងទុក្ខលំបាក អាចស៊ូទ្រាំនឹងការរងទុក្ខដែលមនុស្សធម្មតាមិនអាចស៊ូទ្រាំបាន ធ្វើកិច្ចការដែលមនុស្សធម្មតាមិនអាចធ្វើបាន ដើម្បីឱ្យអ្នកដទៃគិតថា ពួកគេមានកម្លាំងស៊ូទ្រាំ ថាពួកគេអាចបង្រ្កាបរូបកាយរបស់ពួកគេផ្ទាល់បាន ហើយថាពួកគេមិនគិតគូរពីផលប្រយោជន៍ ឬការសោយសុខខាងសាច់ឈាមរបស់ពួកគេឡើយ។ ជួនកាល ពួកគេថែមទាំងមានចេតនាពាក់សម្លៀកបំពាក់របស់ពួកគេរហូតដល់វាកខ្វក់បន្តិច ហើយមិនបោកគក់ទៀតផង សូម្បីតែពេលសម្លៀកបំពាក់នោះចាប់ផ្ដើមមានក្លិនស្អុយក៏ដោយ។ ពួកគេធ្វើអ្វីក៏ដោយដែលធ្វើឱ្យអ្នកដទៃគោរពបូជាពួកគេ។ ពេលពួកគេកាន់តែនៅចំពោះមុខអ្នកដទៃ ពួកគេកាន់តែធ្វើគ្រប់យ៉ាងដែលពួកគេអាចធ្វើបាន ដើម្បីបង្ហាញខ្លួនឯង ដើម្បីឱ្យអ្នកដទៃមើលឃើញថា ពួកគេខុសពីមនុស្សធម្មតា ថាបំណងប្រាថ្នារបស់ពួកគេក្នុងការលះបង់ខ្លួនដើម្បីព្រះជាម្ចាស់ គឺធំធេងជាងមនុស្សធម្មតា ថាការតាំងចិត្តរបស់ពួកគេក្នុងការរងទុក្ខ គឺធំធេងជាងមនុស្សធម្មតា ហើយថាកម្លាំងស៊ូទ្រាំរបស់ពួកគេចំពោះការរងទុក្ខ គឺធំធេងជាងមនុស្សធម្មតា។ ពួកទទឹងនឹងព្រះគ្រីស្ទបង្កើតឱ្យមានឥរិយាបថបែបនេះ នៅក្នុងកាលៈទេសៈប្រភេទនេះ ហើយនៅពីក្រោយឥរិយាបថទាំងនេះ គឺជាបំណងប្រាថ្នារបស់ពួកទទឹងនឹងព្រះគ្រីស្ទនៅក្នុងជម្រៅចិត្តរបស់ពួកគេ ដែលចង់ឱ្យមនុស្សគោរពបូជា និងវាយតម្លៃពួកគេខ្ពស់។ ហើយនៅពេលពួកគេសម្រេចបានគោលដៅរបស់ពួកគេ នៅពេលពួកគេឮការសរសើររបស់មនុស្ស និងនៅពេលពួកគេឃើញមនុស្សសម្លឹងមើលពួកគេដោយក្ដីច្រណែន កោតសរសើរ និងពេញចិត្ត នោះហើយគឺជាពេលដែលពួកគេមានអារម្មណ៍សប្បាយរីករាយ និងពេញចិត្តនៅក្នុងចិត្តរបស់ពួកគេ។

តើមានភាពខុសគ្នាអ្វីខ្លះ រវាងឥរិយាបថល្អសើៗពីខាងក្រៅរបស់ពួកទទឹងនឹងព្រះគ្រីស្ទ ក្នុងការស៊ូទ្រាំនឹងការរងទុក្ខ និងការលះបង់ ជាមួយនឹងការគិតគូរដល់ព្រះរាជបំណងរបស់ព្រះជាម្ចាស់យ៉ាងពិតប្រាកដ ការមានភាពស្មោះត្រង់ និងការលះបង់ខ្លួនដើម្បីព្រះជាម្ចាស់ដោយស្មោះអស់ពីចិត្ត? (បំណងគឺខុសគ្នា។ អស់អ្នកដែលលះបង់ខ្លួនដើម្បីព្រះជាម្ចាស់យ៉ាងពិតប្រាកដ នឹងផ្ដោតលើការស្វែងរកគោលការណ៍ លើលទ្ធផលកិច្ចការ និងលើប្រសិទ្ធភាពកិច្ចការ។ ពីសំបកក្រៅ ពួកទទឹងនឹងព្រះគ្រីស្ទហាក់ដូចជាលះបង់ខ្លួនដើម្បីព្រះជាម្ចាស់ ប៉ុន្តែវាគ្រាន់តែដើម្បីឱ្យអ្នកដទៃគោរពកោតសរសើរពួកគេប៉ុណ្ណោះ។ ពួកគេមិនគិតគូរពីប្រសិទ្ធភាពកិច្ចការ ឬលទ្ធផលកិច្ចការទាល់តែសោះ។) ត្រូវហើយ មានភាពខុសគ្នានៅក្នុងបំណង ការជំរុញចិត្ត និងប្រភពនៃពាក្យសម្ដី និងសកម្មភាពរបស់ពួកគេ វាគឺខុសគ្នាទាំងស្រុង។ មនុស្សដែលស៊ូទ្រាំនឹងការរងទុក្ខដូចជាពួកគេ ហើយដេញតាមសេចក្ដីពិត ស្វែងរកគោលការណ៍នៅក្នុងអំឡុងពេលនៃការរងទុក្ខនេះ។ ការស្វែងរកគោលការណ៍ យ៉ាងហោចណាស់ក៏បង្ហាញថា ពួកគេមានផ្នត់គំនិតនៃការចុះចូល ពួកគេមិនព្យាយាមធ្វើរឿងផ្ទាល់ខ្លួន ឬព្យាយាមធ្វើរឿងសម្រាប់ខ្លួនឯងនោះទេ ពួកគេមានការចុះចូល និងមានចិត្តកោតខ្លាចព្រះជាម្ចាស់នៅក្នុងសកម្មភាពរបស់ពួកគេ ហើយពួកគេដឹងច្បាស់ណាស់ថា ពួកគេកំពុងបំពេញភារកិច្ចរបស់ខ្លួន មិនមែនកំពុងពាក់ព័ន្ធក្នុងរឿងផ្ទាល់ខ្លួនរបស់មនុស្សឡើយ។ ទោះបីជាពួកទទឹងនឹងព្រះគ្រីស្ទហាក់ដូចជាស៊ូទ្រាំនឹងការរងទុក្ខដូចគ្នាក៏ដោយ ក៏ពួកគេគ្រាន់តែធ្វើឱ្យតែរួចពីដៃ និងសម្ដែងឱ្យមនុស្សឃើញប៉ុណ្ណោះ។ ពួកគេមិនស្វែងរកគោលការណ៍សេចក្ដីពិតទេ ពួកគេគ្មានការចុះចូល ឬចិត្តកោតខ្លាចព្រះជាម្ចាស់នៅក្នុងសកម្មភាពរបស់ពួកគេឡើយ ចិត្តរបស់ពួកគេមិនរស់នៅចំពោះព្រះជាម្ចាស់ទេ ហើយពួកគេព្យាយាមប្រើប្រាស់ឥរិយាបថ និងការបង្ហាញចេញបែបនេះ ដើម្បីអូសទាញយកចិត្តមនុស្ស និងទិញទឹកចិត្តមនុស្ស។ មានភាពខុសគ្នានៅត្រង់នេះ តើមែនទេ? ដោយវិនិច្ឆ័យតាមសារជាតិនៃឥរិយាបថរបស់ពួកទទឹងនឹងព្រះគ្រីស្ទ តើយើងអាចនិយាយបានទេថា ការស៊ូទ្រាំនឹងការរងទុក្ខរបស់ពួកគេ គឺជាការធ្វើពុត? (អាច។) នេះគឺគ្រប់គ្រាន់ដើម្បីបញ្ជាក់ថា ឥរិយាបថ និងការបង្ហាញចេញរបស់ពួកគេនៃការស៊ូទ្រាំនឹងការរងទុក្ខ គឺគ្រាន់តែជាការធ្វើឱ្យតែរួចពីដៃ និងសម្ដែងឱ្យមនុស្សឃើញប៉ុណ្ណោះ ពួកគេមិនមែនកំពុងប្រព្រឹត្តនៅចំពោះព្រះជាម្ចាស់ឡើយ។ នេះគឺជាទិដ្ឋភាពមួយ។ ទិដ្ឋភាពមួយទៀតគឺថា គ្មាននរណាម្នាក់ពូកែធ្វើពុត និងបោកបញ្ឆោតជាងពួកទទឹងនឹងព្រះគ្រីស្ទឡើយ ដូច្នេះ ពួកគេពូកែបត់បែនណាស់ ហើយច្រើនតែប្រើប្រាស់មធ្យោបាយល្បិចកលណាមួយ ដើម្បីបំភាន់ និងបោកបញ្ឆោតមនុស្ស ក្នុងគោលបំណងសម្រេចគោលដៅរបស់ពួកគេ ក្នុងការធ្វើឱ្យមនុស្សគោរពបូជាពួកគេ។ នេះគឺជាអ្វីដែលពួកគេពូកែបំផុត វាស្ថិតនៅក្នុងឆ្អឹងរបស់ពួកគេ ពួកគេមានសារជាតិល្បិចកល និងក្រឡេចក្រឡុចនេះពីកំណើត។ ឧទាហរណ៍៖ មានពួកទទឹងនឹងព្រះគ្រីស្ទមួយចំនួន ដែលពាក្យសម្ដី និងឥរិយាបថរបស់ពួកគេហាក់ដូចជាចិត្តល្អ និងបន្ទាបខ្លួនខ្លាំងណាស់ ដែលមិនដែលលាតត្រដាងពីភាពទន់ខ្សោយរបស់អ្នកដទៃ ដែលចេះសម្របតាមគេ ដែលមិនប្រញាប់វិនិច្ឆ័យ ឬថ្កោលទោសអ្នកដទៃឡើយ ហើយនៅពេលមនុស្សមានភាពអវិជ្ជមាន និងទន់ខ្សោយ ពួកគេក៏លូកដៃជួយភ្លាមៗ។ ពួកគេផ្ដល់ចំណាប់អារម្មណ៍ថាពួកគេជាមនុស្សមានចិត្តកក់ក្ដៅ និងចិត្តល្អ ជាមនុស្សល្អម្នាក់។ នៅពេលមនុស្សជួបការលំបាក ជួនកាលពួកគេជួយតាមរយៈពាក្យសម្ដី ហើយជួនកាលតាមរយៈសកម្មភាពខ្លះៗ ថែមទាំងមានពេលខ្លះ ពួកគេបរិច្ចាគប្រាក់ ឬសម្ភារៈមួយចំនួនដើម្បីជួយអ្នកទាំងនោះទៀតផង។ ពីសំបកក្រៅ សកម្មភាពរបស់ពួកគេហាក់ដូចជាល្អ។ នៅក្នុងគំនិតរបស់មនុស្សភាគច្រើន នេះគឺជាប្រភេទមនុស្សដែលពួកគេចង់ជួប និងសេពគប់ជាមួយ។ មនុស្សបែបនេះនឹងមិនគំរាមកំហែង ឬរំខានពួកគេឡើយ ហើយពួកគេអាចទទួលបានជំនួយជាច្រើនពីមនុស្សទាំងនេះ ឧទាហរណ៍ ជំនួយខាងសម្ភារៈ ឬជំនួយផ្លូវចិត្ត ថែមទាំងជំនួយខាងទ្រឹស្ដីវិញ្ញាណកម្រិតខ្ពស់ និងអ្វីៗផ្សេងទៀត។ ពីសំបកក្រៅ មនុស្សបែបនេះមិនធ្វើរឿងអាក្រក់អ្វីឡើយ៖ ពួកគេមិនបង្អាក់ ឬរំខាននៅក្នុងពួកជំនុំទេ ហើយហាក់ដូចជានាំមកនូវភាពសុខដុមរមនាដល់ក្រុមណាក៏ដោយដែលពួកគេស្ថិតនៅ។ ក្រោមការចាត់ចែង និងការសម្របសម្រួលរបស់ពួកគេ អ្នកគ្រប់គ្នាហាក់ដូចជាសប្បាយរីករាយ មនុស្សចុះសម្រុងនឹងគ្នា ហើយគ្មានការឈ្លោះប្រកែក ឬការទាស់ទែងគ្នាឡើយ។ នៅពេលពួកគេនៅទីនោះ អ្នកគ្រប់គ្នាមានអារម្មណ៍ដឹងថា ពួកគេចុះសម្រុងនឹងគ្នាបានល្អកម្រិតណា ពួកគេស្និទ្ធស្នាលនឹងគ្នាកម្រិតណា។ នៅពេលពួកទទឹងនឹងព្រះគ្រីស្ទទាំងនោះចេញទៅបាត់ មនុស្សមួយចំនួនចាប់ផ្ដើមនិយាយដើមគ្នា ផាត់គ្នាចេញពីក្រុម ច្រណែនគ្នា និងទាស់ទែងគ្នា។ មានតែពេលដែលពួកទទឹងនឹងព្រះគ្រីស្ទទាំងនេះនៅចំណោមពួកគេ ហើយអំពាវនាវឱ្យមានសេចក្ដីសុខសាន្តប៉ុណ្ណោះ ទើបអ្នកគ្រប់គ្នាឈប់ឈ្លោះប្រកែកគ្នា។ ពួកទទឹងនឹងព្រះគ្រីស្ទទាំងនេះហាក់ដូចជាមានសមត្ថភាពខ្លាំងណាស់នៅក្នុងកិច្ចការរបស់ពួកគេ ប៉ុន្តែមានរឿងមួយដែលបង្ហាញពីអ្វីដែលពួកគេកំពុងធ្វើពិតប្រាកដគឺ៖ អ្នកគ្រប់គ្នាដែលពួកគេបង្រៀន និងដឹកនាំ គឺអាចនិយាយពាក្យពេចន៍ និងគោលលទ្ធិបាន អ្នកទាំងអស់នោះសុទ្ធតែចេះពីរបៀបឈរលើឋានៈខ្ពស់របស់ខ្លួន និងស្ដីប្រដៅអ្នកដទៃ អ្នកទាំងអស់នោះសុទ្ធតែចេះពីរបៀបបញ្ជោរមនុស្ស និងយកចិត្តគេ អ្នកទាំងនោះចេះពីរបៀបធ្វើជាមនុស្សក្រឡេចក្រឡុច និងបោកបញ្ឆោត អ្នកទាំងនោះដឹងថាត្រូវនិយាយអ្វីទៅកាន់មនុស្សណា អ្នកទាំងនោះក្លាយជាមនុស្សផ្គាប់ចិត្តអ្នកដទៃ ហើយពីសំបកក្រៅ ហាក់ដូចជាមានសេចក្ដីសុខសាន្តយ៉ាងល្អឥតខ្ចោះ។ តើពួកទទឹងនឹងព្រះគ្រីស្ទទាំងនេះបានប្រែក្លាយពួកជំនុំទៅជាអ្វី? ទៅជាអង្គការសាសនាមួយ។ ហើយលទ្ធផលយ៉ាងណាដែរ? មនុស្សរស់នៅតាមទស្សនវិជ្ជាបែបសាតាំងរបស់ពួកគេ ហើយមិនសុខចិត្តដេញតាមសេចក្ដីពិតទេ និងគ្មានការចូលទៅក្នុងជីវិតឡើយ ហើយបានបាត់បង់កិច្ចការរបស់ព្រះវិញ្ញាណបរិសុទ្ធទាំងស្រុង។ នេះគឺជារបៀបដែលពួកទទឹងនឹងព្រះគ្រីស្ទបង្កគ្រោះថ្នាក់ដល់បងប្អូនប្រុសស្រី និងដឹកនាំបងប្អូនប្រុសស្រីទៅរកសេចក្ដីវិនាស ប៉ុន្តែពួកគេនៅតែគិតថា ពួកគេបានចូលរួមចំណែកយ៉ាងធំធេង ថាពួកគេបានធ្វើរឿងដ៏អស្ចារ្យសម្រាប់បងប្អូនប្រុសស្រី និងនាំព្រះពរដ៏ធំធេងមកឱ្យបងប្អូនប្រុសស្រី។ ជារឿយៗ ពួកគេបង្រៀនបងប្អូនប្រុសស្រីឱ្យចេះបន្ទាបខ្លួន និងអត់ធ្មត់ ឱ្យចេះអត់ឱន និងគិតគូរ នៅពេលពួកគេឃើញថាបងប្អូនប្រុសស្រីណាម្នាក់មានបញ្ហា មិនត្រូវនិយាយស្ដីគំរោះគំរើយ ឬធ្វើឱ្យអ្នកដទៃឈឺចាប់ឡើយ ហើយពួកគេណែនាំអ្នកដទៃពីកាយវិការបែបណាដែលត្រូវធ្វើនៅពេលអង្គុយ ឬឈរ ឬសម្លៀកបំពាក់អ្វីដែលត្រូវស្លៀកពាក់។ អ្វីដែលពួកគេឧស្សាហ៍បង្រៀនបងប្អូនប្រុសស្រី មិនមែនជារបៀបយល់ពីសេចក្ដីពិត ឬចូលទៅក្នុងតថភាពនៃសេចក្ដីពិតនោះទេ ប៉ុន្តែជារបៀបធ្វើតាមបទប្បញ្ញត្តិ និងមានឥរិយាបថល្អ។ ក្រោមការបង្ហាត់បង្រៀនរបស់ពួកគេ ការប្រាស្រ័យទាក់ទងរបស់មនុស្សមិនមែនផ្អែកលើព្រះបន្ទូលរបស់ព្រះជាម្ចាស់ទេ មិនមែនផ្អែកលើគោលការណ៍សេចក្ដីពិតទេ ប៉ុន្តែផ្អែកលើទស្សនវិជ្ជាសម្រាប់ការប្រព្រឹត្តក្នុងលោកីយ៍ នៃការធ្វើជាមនុស្សផ្គាប់ចិត្តអ្នកដទៃ។ ពីសំបកក្រៅ គ្មាននរណាម្នាក់ធ្វើឱ្យគ្នាទៅវិញទៅមកឈឺចាប់ទេ គ្មាននរណាម្នាក់ចង្អុលបង្ហាញពីចំណុចខ្វះខាតរបស់អ្នកដទៃឡើយ ប៉ុន្តែគ្មាននរណាម្នាក់ប្រាប់អ្នកដទៃពីអ្វីដែលខ្លួនកំពុងគិតពិតប្រាកដនោះទេ ហើយពួកគេមិនបើកចំហ និងប្រកបគ្នាអំពីសេចក្ដីពុករលួយ ទង្វើបះបោរ ចំណុចខ្វះខាត និងអំពើរំលងរបស់ពួកគេឡើយ។ ផ្ទុយទៅវិញ នៅកម្រិតសើៗពីខាងក្រៅ ពួកគេនិយាយរអ៊ូរទាំអំពីអ្នកដែលបានរងទុក្ខ និងលះបង់ អំពីអ្នកដែលមានភាពស្មោះត្រង់ក្នុងការបំពេញភារកិច្ចរបស់ខ្លួន អំពីអ្នកដែលមានប្រយោជន៍ដល់បងប្អូនប្រុសស្រី អំពីអ្នកដែលបានចូលរួមចំណែកយ៉ាងច្រើននៅក្នុងដំណាក់របស់ព្រះជាម្ចាស់ អំពីអ្នកដែលត្រូវបានចាប់ខ្លួន និងកាត់ទោសដោយសារតែការផ្សាយដំណឹងល្អ នោះហើយគឺជាអ្វីទាំងអស់ដែលពួកគេនិយាយ។ ពួកទទឹងនឹងព្រះគ្រីស្ទមិនគ្រាន់តែប្រើប្រាស់ឥរិយាបថល្អ ពោលគឺការបន្ទាបខ្លួន ការអត់ធ្មត់ ការអត់ឱន និងការជួយយកអាសាអ្នកដទៃនៅសំបកក្រៅ ដើម្បីលម្អ និងក្លែងបន្លំខ្លួនឯងប៉ុណ្ណោះទេ ពួកគេថែមទាំងព្យាយាមធ្វើជាគំរូផ្ទាល់ខ្លួន ដើម្បីចម្លងឥរិយាបថល្អនេះដល់អ្នកដទៃ និងលើកទឹកចិត្តអ្នកដទៃឱ្យត្រាប់តាមទៀតផង។ គោលដៅនៅពីក្រោយឥរិយាបថល្អរបស់ពួកគេ គឺគ្មានអ្វីក្រៅពីការធ្វើឱ្យខ្លួនឯងក្លាយជាចំណុចផ្ដោតនៃការចាប់អារម្មណ៍របស់មនុស្ស ដើម្បីធ្វើឱ្យមនុស្សវាយតម្លៃពួកគេខ្ពស់នោះទេ។ នៅពេលរាស្ដ្ររើសតាំងរបស់ព្រះជាម្ចាស់និយាយពីការស្គាល់ខ្លួនឯង និងវែកញែកពីនិស្ស័យពុករលួយរបស់ខ្លួនផ្ទាល់ ពួកគេនៅស្ងៀម ហើយមិនព្យាយាមវែកញែកពីសេចក្ដីពុករលួយរបស់ពួកគេផ្ទាល់ទាល់តែសោះ។ នៅពេលបងប្អូនប្រុសស្រីលាតត្រដាង និងលួសកាត់ការបញ្ចេញឱ្យឃើញសេចក្ដីពុករលួយរបស់គ្នាទៅវិញទៅមក ពួកទទឹងនឹងព្រះគ្រីស្ទគឺជាក្រុមមនុស្សតែមួយគត់ដែលអនុវត្តការបន្ទាបខ្លួន ការអត់ធ្មត់ និងការអត់ឱនចំពោះអ្នកគ្រប់គ្នា។ ពួកគេមិនលាតត្រដាងពីសេចក្ដីពុករលួយដែលនរណាម្នាក់បញ្ចេញឱ្យឃើញឡើយ ហើយថែមទាំងកោតសរសើរ និងលើកតម្កើងបងប្អូនប្រុសស្រីចំពោះឥរិយាបថល្អរបស់អ្នកទាំងនោះ និងចំពោះការផ្លាស់ប្ដូរទៀតផង។ ពួកគេដើរតួជាមនុស្សផ្គាប់ចិត្តអ្នកដទៃ ដោយសម្ដែងធ្វើជាមនុស្សដែលមានសេចក្ដីស្រឡាញ់ ចេះគិតគូរ ចេះអត់ឱន និងចេះលួងលោម។ ទាំងនេះគឺជាការបង្ហាញចេញរបស់ពួកទទឹងនឹងព្រះគ្រីស្ទ ដែលពូកែបំផុតក្នុងការធ្វើពុត ការបោកបញ្ឆោត និងការបំភាន់មនុស្ស។

មើលពីសំបកក្រៅ ពាក្យសម្ដីរបស់ពួកទទឹងនឹងព្រះគ្រីស្ទហាក់ដូចជាចិត្តល្អ សុភាពរាបសា និងថ្លៃថ្នូរជាពិសេស។ មិនថានរណាបំពានគោលការណ៍ ឬបង្អាក់ និងរំខានដល់កិច្ចការពួកជំនុំនោះទេ ក៏ពួកទទឹងនឹងព្រះគ្រីស្ទមិនដែលលាតត្រដាង ឬរិះគន់អ្នកនោះឡើយ ហើយពួកគេធ្វើមិនដឹងមិនឮ ដែលធ្វើឱ្យមនុស្សគិតថា ពួកគេមានចិត្តអធ្យាស្រ័យក្នុងគ្រប់រឿងទាំងអស់។ មិនថាមនុស្សបញ្ចេញឱ្យឃើញសេចក្ដីពុករលួយអ្វីខ្លះ និងធ្វើអំពើអាក្រក់អ្វីខ្លះនោះទេ ក៏ពួកទទឹងនឹងព្រះគ្រីស្ទតែងតែយោគយល់ និងអត់ឱន ហើយមិនខឹង ឬផ្ទុះកំហឹងឡើយ។ ពួកគេមិនខឹងសម្បា និងស្ដីបន្ទោសមនុស្សទេ នៅពេលអ្នកទាំងនោះធ្វើរឿងខុសឆ្គង និងធ្វើឱ្យខូចខាតដល់ផលប្រយោជន៍នៃដំណាក់របស់ព្រះជាម្ចាស់។ មិនថានរណាប្រព្រឹត្តសេចក្ដីអាក្រក់ និងរំខានដល់កិច្ចការរបស់ពួកជំនុំនោះទេ ក៏ពួកគេមិនខ្វល់ខ្វាយឡើយ ហាក់ដូចជារឿងនេះមិនពាក់ព័ន្ធអ្វីនឹងពួកគេអ៊ីចឹង ហើយពួកគេមិនដែលធ្វើឱ្យមនុស្សអាក់អន់ចិត្តដោយសារតែរឿងនេះឡើយ។ តើពួកទទឹងនឹងព្រះគ្រីស្ទខ្វល់ខ្វាយពីរឿងអ្វីជាងគេ? គឺខ្វល់ខ្វាយថាមានមនុស្សប៉ុន្មាននាក់ដែលវាយតម្លៃពួកគេខ្ពស់ និងមនុស្សប៉ុន្មាននាក់ដែលឃើញពួកគេនៅពេលពួកគេរងទុក្ខ ហើយពេញចិត្តនឹងពួកគេចេញពីចិត្ត។ ពួកទទឹងនឹងព្រះគ្រីស្ទជឿថា មិនត្រូវរងទុក្ខដោយអត់ប្រយោជន៍ជាដាច់ខាត មិនថាពួកគេស៊ូទ្រាំនឹងទុក្ខលំបាក លះបង់ ធ្វើរឿងល្អៗ ឬយកចិត្តទុកដាក់ គិតគូរ និងមានសេចក្ដីស្រឡាញ់ចំពោះអ្នកដទៃយ៉ាងណាក៏ដោយ ក៏រឿងទាំងអស់នេះត្រូវតែធ្វើឡើងនៅចំពោះមុខអ្នកដទៃ ដើម្បីឱ្យមនុស្សកាន់តែច្រើនអាចមើលឃើញ។ ហើយតើគោលដៅរបស់ពួកគេក្នុងការធ្វើបែបនេះគឺជាអ្វី? គឺដើម្បីទិញទឹកចិត្តមនុស្ស ដើម្បីធ្វើឱ្យមនុស្សកាន់តែច្រើនពេញចិត្តនឹងសកម្មភាព ការប្រព្រឹត្ត និងចរិតលក្ខណៈរបស់ពួកគេចេញពីចិត្ត និងលើកមេដៃឱ្យពួកគេ។ ថែមទាំងមានពួកទទឹងនឹងព្រះគ្រីស្ទខ្លះ ដែលព្យាយាមបង្កើតរូបភាពឱ្យខ្លួនឯងជា «មនុស្សល្អ» ម្នាក់ តាមរយៈឥរិយាបថល្អពីខាងក្រៅរបស់ពួកគេ ដើម្បីឱ្យមនុស្សកាន់តែច្រើនមករកពួកគេសុំជំនួយ។ ឧទាហរណ៍៖ មាននរណាម្នាក់ក្លាយជាទន់ខ្សោយ ហើយជឿថាមនុស្សភាគច្រើនគ្មានសេចក្ដីស្រឡាញ់ទេ ថាមនុស្សទាំងនោះអាត្មានិយមខ្លាំងណាស់ ហើយថាមនុស្សទាំងនោះមិនចូលចិត្តជួយអ្នកដទៃ និងមិនមានចិត្តកក់ក្ដៅឡើយ បន្ទាប់មក គេក៏នឹកឃើញដល់ «មនុស្សល្អ» ម្នាក់នោះ ដែលតាមពិតគឺជាអាទទឹងនឹងព្រះគ្រីស្ទ។ ឬមួយ មាននរណាម្នាក់ជួបការលំបាកនៅក្នុងកិច្ចការរបស់គេ ហើយមិនដឹងពីរបៀបដោះស្រាយឡើយ។ ពួកគេនឹកមិនឃើញនរណាម្នាក់ដែលអាចជួយបានឡើយ ហើយមនុស្សដំបូងដែលគេនឹកឃើញ គឺជា «មនុស្សល្អ» ម្នាក់នេះ ដែលតាមពិតគឺជាអាទទឹងនឹងព្រះគ្រីស្ទ។ នរណាម្នាក់មិនចង់បំពេញភារកិច្ចរបស់ខ្លួនទៀតទេ គេចង់ដេញតាមលោកីយ៍ ដេញតាមអំណាច និងទ្រព្យសម្បត្តិ និងរស់នៅក្នុងជីវិតផ្ទាល់ខ្លួនរបស់គេ ហើយទោះបីជាគេក្លាយជាអវិជ្ជមាន និងទន់ខ្សោយយ៉ាងនេះក៏ដោយ ក៏គេមិនអធិដ្ឋានទៅកាន់ព្រះជាម្ចាស់ ឬប្រកបគ្នាជាមួយនរណាម្នាក់ឡើយ ហើយនៅក្នុងស្ថានភាពនេះ គេនឹកឃើញដល់ «មនុស្សល្អ» ម្នាក់នោះ ដែលតាមពិតគឺជាអាទទឹងនឹងព្រះគ្រីស្ទ។ ពេលរឿងរ៉ាវចេះតែបន្តទៅមុខបែបនេះ មនុស្សទាំងនេះលែងអធិដ្ឋានទៅកាន់ព្រះជាម្ចាស់ ឬអានព្រះបន្ទូលរបស់ព្រះជាម្ចាស់ទៀតហើយ នៅពេលពួកគេជួបប្រទះបញ្ហា ផ្ទុយទៅវិញ ពួកគេចង់ពឹងផ្អែកលើ «មនុស្សល្អ» ម្នាក់នេះ ដែលតាមពិតគឺជាអាទឹងនឹងព្រះគ្រីស្ទ ដើម្បីជួយពួកគេ។ ពួកគេបើកចំហចិត្តរបស់ពួកគេ និងនិយាយពីរឿងដែលមាននៅក្នុងចិត្តតែទៅកាន់មនុស្សផ្គាប់ចិត្តអ្នកដទៃនេះប៉ុណ្ណោះ ដោយសុំឱ្យមនុស្សផ្គាប់ចិត្តអ្នកដទៃនេះដោះស្រាយការលំបាករបស់ពួកគេ។ ពួកគេទទួលស្គាល់ និងដើរតាមអាទទឹងនឹងព្រះគ្រីស្ទនេះ។ ហើយតើគោលដៅរបស់អាទទឹងនឹងព្រះគ្រីស្ទមិនត្រូវបានសម្រេចតាមរយៈរឿងនេះទេឬ? នៅពេលអាទទឹងនឹងព្រះគ្រីស្ទនោះបានសម្រេចគោលដៅរបស់ខ្លួន តើឋានៈរបស់គេនៅក្នុងពួកជំនុំ មិនក្លាយជាខ្ពស់ជាងមនុស្សសាមញ្ញទេឬ? ហើយនៅពេលគេអាចក្លាយជាលេខមួយ និងក្លាយជាមនុស្សមានអំណាចនៅក្នុងពួកជំនុំ តើគេពិតជាពេញចិត្តដែរឬទេ? អត់ទេ គេមិនពេញចិត្តឡើយ។ តើគេចង់សម្រេចគោលដៅអ្វីទៅ? គេចង់ឱ្យមនុស្សកាន់តែច្រើនពេញចិត្តនឹងគេគេ គោរពកោតសរសើរគេ និងគោរពបូជាគេ ដើម្បីមានតំណែងមួយនៅក្នុងចិត្តរបស់មនុស្ស ហើយជាពិសេស គឺដើម្បីឱ្យមនុស្សរំពឹងលើគេ ពឹងផ្អែកលើគេ និងដើរតាមគេ នៅពេលអ្នកទាំងនោះជួបប្រទះការលំបាកនៅក្នុងសេចក្ដីជំនឿរបស់ខ្លួនលើព្រះជាម្ចាស់ ហើយគ្មានកន្លែងពឹងផ្អែក។ នេះគឺជារឿងកាន់តែធ្ងន់ធ្ងរជាងការដែលអាទទឹងនឹងព្រះគ្រីស្ទចង់ក្លាយជាលេខមួយ និងជាមនុស្សមានអំណាចនៅក្នុងពួកជំនុំឆ្ងាយណាស់។ តើវាធ្ងន់ធ្ងរខ្លាំងត្រង់ណា? (អាទទឹងនឹងព្រះគ្រីស្ទនោះប្រកែកតវ៉ានឹងព្រះជាម្ចាស់ ដើម្បីមានតំណែងមួយនៅក្នុងចិត្តរបស់មនុស្ស។ គេចង់ជំនួសព្រះជាម្ចាស់តែម្ដង។) (មនុស្សបែបនេះពិបាកនឹងញែកដឹងណាស់។ ពួកគេប្រើប្រាស់ឥរិយាបថល្អពីខាងក្រៅ ដើម្បីបំភាន់អ្នកដទៃ ដែលនាំឱ្យអ្នកដទៃលែងស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ ឬប្រកបគ្នាអំពីសេចក្ដីពិត នៅពេលមានបញ្ហា ប៉ុន្តែផ្ទុយទៅវិញ អ្នកទាំងនោះពឹងផ្អែក និងរំពឹងលើពួកទទឹងនឹងព្រះគ្រីស្ទទាំងនេះ ដោយឱ្យពួកគេដោះស្រាយបញ្ហារបស់ខ្លួន និងចាត់ទុកពាក្យសម្ដីរបស់ពួកគេជាសេចក្ដីពិត ដែលបណ្ដាលឱ្យមនុស្សទាំងនេះកាន់តែឃ្លាតឆ្ងាយទៅៗពីព្រះជាម្ចាស់។ នេះគឺជាមធ្យោបាយដែលកាន់តែពិសពុល និងព្យាបាទ។) ត្រូវហើយ អ្នករាល់គ្នាសុទ្ធតែបានយល់ និងបានលើកឡើងពីចំណុចសំខាន់ដែលថា ពួកទទឹងនឹងព្រះគ្រីស្ទមានតំណែងមួយ និងចាក់ឫសគល់នៅក្នុងចិត្តរបស់មនុស្ស ហើយចង់យកកន្លែងរបស់ព្រះជាម្ចាស់។ មាននរណាម្នាក់និយាយថា៖ «ប្រសិនបើខ្ញុំទៅស្វែងរកព្រះជាម្ចាស់ ខ្ញុំមិនអាចរកទ្រង់ឃើញទេ ខ្ញុំមិនអាចមើលទ្រង់ឃើញឡើយ។ ប្រសិនបើខ្ញុំស្វែងរកព្រះបន្ទូលរបស់ព្រះជាម្ចាស់ សៀវភៅនោះក្រាស់ណាស់ មានព្រះបន្ទូលច្រើនពេក ហើយវាពិបាកនឹងរកចម្លើយឃើញណាស់។ ប៉ុន្តែប្រសិនបើខ្ញុំទៅរកមនុស្សម្នាក់នេះ នោះខ្ញុំទទួលបានចម្លើយភ្លាមៗ។ វាទាំងងាយស្រួល និងមានប្រយោជន៍»។ អ្នកឃើញទេ សកម្មភាពរបស់អាទទឹងនឹងព្រះគ្រីស្ទមិនត្រឹមតែធ្វើឱ្យមនុស្សគោរពបូជាគេនៅក្នុងចិត្តរួចទៅហើយប៉ុណ្ណោះទេ ប៉ុន្តែថែមទាំងទុកកន្លែងមួយនៅក្នុងចិត្តឱ្យគេទៀតផង។ គេចង់យកកន្លែងរបស់ព្រះជាម្ចាស់ នេះគឺជាគោលដៅរបស់អាទទឹងនឹងព្រះគ្រីស្ទ ក្នុងការធ្វើរឿងទាំងនេះ។ វាច្បាស់ណាស់ថា តាមរយៈការធ្វើរឿងទាំងនេះ អាទទឹងនឹងព្រះគ្រីស្ទបានសម្រេចជោគជ័យជាបឋមរួចទៅហើយ។ មានកន្លែងមួយសម្រាប់អាទទឹងនឹងព្រះគ្រីស្ទនេះ នៅក្នុងចិត្តរបស់មនុស្សដែលគ្មានការញែកដឹងទាំងនេះរួចទៅហើយ ហើយមនុស្សមួយចំនួនគោរពបូជា និងគោរពកោតសរសើរគេរួចទៅហើយ។ នេះគឺជាគោលដៅដែលអាទទឹងនឹងព្រះគ្រីស្ទចង់សម្រេចឱ្យបាន។ ប្រសិនបើនរណាម្នាក់មានបញ្ហា ហើយអធិដ្ឋានទៅកាន់ព្រះជាម្ចាស់ ជំនួសឱ្យការស្វែងរកអាទទឹងនឹងព្រះគ្រីស្ទនោះ គេមិនសប្បាយចិត្តទេ ហើយគិតថា៖ «ហេតុអ្វីបានជាអ្នកតែងតែទៅរកព្រះជាម្ចាស់អ៊ីចឹង? ហេតុអ្វីបានជាអ្នកតែងតែនឹកឃើញដល់ព្រះជាម្ចាស់ដូច្នេះ? ហេតុអ្វីបានជាអ្នកមិនមករកខ្ញុំ ឬនឹកឃើញដល់ខ្ញុំអ៊ីចឹង? ខ្ញុំបន្ទាបខ្លួន និងអត់ធ្មត់ខ្លាំងណាស់ ខ្ញុំអាចលះបង់អ្វីៗ និងលះបង់ខ្លួនយ៉ាងច្រើន ហើយខ្ញុំធ្វើទាន ចុះហេតុអ្វីបានជាអ្នកមិនមករកខ្ញុំ? ខ្ញុំជួយអ្នកច្រើនណាស់។ ហេតុអ្វីបានជាអ្នកគ្មានមនសិការសោះអ៊ីចឹង?» អាទទឹងនឹងព្រះគ្រីស្ទនេះមានអារម្មណ៍មិនសប្បាយចិត្ត និងមួម៉ៅ ហើយគេមានអារម្មណ៍ខឹង គឺខឹងនឹងបុគ្គលនោះ ព្រមទាំងខឹងនឹងព្រះជាម្ចាស់។ ដើម្បីសម្រេចគោលដៅចុងក្រោយរបស់ខ្លួន គេបន្តការធ្វើពុត គេបន្តធ្វើទាន និងរក្សាភាពអត់ធ្មត់ និងការអត់ឱន គេបង្ហាញការបន្ទាបខ្លួន គេនិយាយស្ដីដោយចិត្តមេត្តា គេមិនដែលធ្វើឱ្យអ្នកដទៃឈឺចាប់ឡើយ ហើយគេឧស្សាហ៍ផ្ដល់ការលួងលោម នៅពេលមនុស្សកំពុងព្យាយាមស្គាល់ខ្លួនឯង។ នរណាម្នាក់និយាយថា៖ «ខ្ញុំបះបោរ ខ្ញុំគឺជាអារក្ស និងជាសាតាំង»។ គេឆ្លើយតបថា៖ «អ្នកមិនមែនជាអារក្ស ឬជាសាតាំងទេ។ នេះគ្រាន់តែជាបញ្ហាតូចតាចប៉ុណ្ណោះ។ កុំបន្ទាបខ្លួនឯងខ្លាំងពេក ហើយកុំមើលស្រាលខ្លួនឯងអី។ ព្រះជាម្ចាស់បានលើកតម្កើងពួកយើង ពួកយើងមិនមែនជាមនុស្សសាមញ្ញទេ ហើយអ្នកមិនត្រូវបន្ទាបបន្ថោកខ្លួនឯងឡើយ។ អ្នកល្អជាងខ្ញុំឆ្ងាយណាស់ ខ្ញុំពុករលួយជាងអ្នកទៅទៀត។ ប្រសិនបើអ្នកជាអារក្ស នោះខ្ញុំគឺជាអារក្សកំណាច។ ប្រសិនបើអ្នកជាអារក្សកំណាច នោះខ្ញុំច្បាស់ជាត្រូវចុះនរក ហើយទៅរកសេចក្ដីហិនវិនាសមិនខាន»។ នេះគឺជារបៀបដែលគេជួយមនុស្ស។ ប្រសិនបើនរណាម្នាក់ទទួលស្គាល់ថាបានធ្វើឱ្យខាតបង់ដល់ផលប្រយោជន៍នៃដំណាក់របស់ព្រះជាម្ចាស់ ឬដល់កិច្ចការរបស់ពួកជំនុំ នោះអាទទឹងនឹងព្រះគ្រីស្ទនិយាយទៅកាន់បុគ្គលនោះថា៖ «ការធ្វើឱ្យខាតបង់ដល់កិច្ចការរបស់ពួកជំនុំ ក្នុងពេលបំពេញភារកិច្ចរបស់អ្នក និងការដើរផ្លូវខុសបន្តិចបន្តួច មិនមែនជារឿងធំដុំនោះទេ។ ពីមុន ខ្ញុំធ្លាប់បានធ្វើឱ្យខាតបង់ធំធេងជាងអ្នកទៅទៀត ហើយខ្ញុំធ្លាប់ដើរលើផ្លូវវៀចវេរជាងនេះឆ្ងាយណាស់។ គ្រាន់តែផ្លាស់ប្ដូររបៀបដែលអ្នកធ្វើការនៅថ្ងៃមុខទៅបានហើយ វាមិនមែនជាបញ្ហាទេ។ ប្រសិនបើអ្នកមានអារម្មណ៍ថាមនសិការរបស់អ្នកមិនអាចទ្រាំទ្របានទេ ខ្ញុំមានប្រាក់ខ្លះ ហើយខ្ញុំនឹងប៉ះប៉ូវសងការខាតបង់នេះជំនួសអ្នក ដូច្នេះ កុំពិបាកចិត្តអី។ ប្រសិនបើអ្នកមានបញ្ហាណាមួយនៅថ្ងៃមុខ គ្រាន់តែមករកខ្ញុំមក ហើយខ្ញុំនឹងធ្វើអស់ពីសមត្ថភាពដើម្បីជួយអ្នក ហើយរឿងអ្វីក៏ដោយដែលខ្ញុំអាចធ្វើបាន ខ្ញុំនឹងធ្វើភ្លាមៗ»។ អាទទឹងនឹងព្រះគ្រីស្ទនោះមានស្មារតីនៃ «ភាពស្មោះត្រង់ចំពោះបុគ្គល» នេះ ប៉ុន្តែតាមពិត តើគេធ្វើបែបនេះដើម្បីអ្វី? តើគេពិតជាកំពុងជួយអ្នកមែនឬ? គេកំពុងធ្វើបាបអ្នក នាំអ្នកឱ្យធ្លាក់រណ្ដៅ អ្នកបានធ្លាក់ចូលទៅក្នុងសេចក្ដីល្បួងរបស់សាតាំងហើយ។ គេជីករណ្ដៅឱ្យអ្នក ហើយអ្នកក៏លោតចូលទៅធ្លាក់ក្នុងរណ្ដៅនោះ។ អ្នកធ្លាក់ចូលទៅក្នុងអន្ទាក់ ហើយនៅតែគិតថាទីនោះល្អទៀត ហើយអ្នកត្រូវបានអាទទឹងនឹងព្រះគ្រីស្ទនេះបំផ្លាញដោយមិនដឹងខ្លួន គឺពិតជាល្ងង់ខ្លៅមែនទែន! នេះគឺជារបៀបដែលសាតាំង និងពួកទទឹងនឹងព្រះគ្រីស្ទប្រព្រឹត្ត បំភាន់ និងធ្វើបាបមនុស្ស។ អាទទឹងនឹងព្រះគ្រីស្ទនិយាយថា៖ «វាមិនអីទេ ប្រសិនបើអ្នកគ្រាន់តែគិតគូរដល់ផលប្រយោជន៍នៃដំណាក់របស់ព្រះជាម្ចាស់បន្តិចបន្តួច ហើយប្រុងប្រយ័ត្នបន្តិចនៅថ្ងៃមុខនោះ។ រឿងនេះអាចកែតម្រូវបាន គ្មាននរណាម្នាក់ធ្វើវាដោយចេតនាឡើយ។ ក្នុងចំណោមពួកយើង តើនរណាអាចធ្វើជាមនុស្សគ្រប់លក្ខណ៍បានទៅ? ក្នុងចំណោមពួកយើងគ្មាននរណាម្នាក់គ្រប់លក្ខណ៍ទេ ពួកយើងសុទ្ធតែពុករលួយ។ ខ្ញុំធ្លាប់អាក្រក់ជាងអ្នកឆ្ងាយណាស់។ ចូរយើងដាស់តឿនគ្នាទៅវិញទៅមកនៅថ្ងៃមុខ។ ម្យ៉ាងវិញទៀត ទោះបីជាដំណាក់របស់ព្រះជាម្ចាស់រងការខាតបង់ខ្លះក៏ដោយ ក៏ព្រះជាម្ចាស់នឹងមិនចងចាំរឿងទាំងនោះដែរ។ ព្រះជាម្ចាស់មានការអភ័យទោស និងអត់ឱនចំពោះមនុស្សខ្លាំងណាស់។ ប្រសិនបើពួកយើងអាចបង្ហាញការអត់ឱនចំពោះគ្នាទៅវិញទៅមកបាន តើព្រះជាម្ចាស់មិនកាន់តែអាចអត់ឱនទេឬ? ប្រសិនបើព្រះជាម្ចាស់មានព្រះបន្ទូលថា ទ្រង់នឹងមិនចងចាំអំពើរំលងរបស់ពួកយើងទេ នោះពួកយើងលែងមានអំពើរំលងអ្វីទៀតហើយ»។ មិនថាមនុស្សម្នាក់ប្រព្រឹត្តកំហុសធំប៉ុនណានោះទេ ក៏អាទទឹងនឹងព្រះគ្រីស្ទគ្រាន់តែនិយាយលេងសើចបន្ធូរស្ថានការណ៍ និងមើលរំលងកំហុសនោះប៉ុណ្ណោះ ដោយបង្ហាញពីទំហំនៃចិត្តដ៏ធំទូលាយរបស់គេ និងបង្ហាញពីកម្រិតនៃចិត្តមេត្តា ភាពអស្ចារ្យ និងការអត់ឱនរបស់គេ។ ផ្ទុយទៅវិញ រឿងនេះធ្វើឱ្យមនុស្សជឿទាំងខុសថា ព្រះជាម្ចាស់តែងតែលាតត្រដាងមនុស្សនៅក្នុងសូរសៀងរបស់ទ្រង់ តែងតែរករឿងចំពោះនិស្ស័យពុករលួយរបស់មនុស្ស និងតែងតែចាប់កំហុសមនុស្សជានិច្ច។ ប្រសិនបើមនុស្សម្នាក់បានប្រព្រឹត្តអំពើរំលង ឬបះបោរ ព្រះជាម្ចាស់លួសកាត់ ជំនុំជម្រះ និងវាយផ្ចាលបុគ្គលនោះ ហើយមើលទៅហាក់ដូចជាទ្រង់មិនគិតគូរដល់មនុស្សឡើយ។ ក៏ប៉ុន្តែ អាទទឹងនឹងព្រះគ្រីស្ទអាចអត់ឱន និងអភ័យទោសដល់មនុស្សក្នុងគ្រប់ស្ថានការណ៍ គេពិតជាអស្ចារ្យ និងគួរឱ្យគោរពណាស់។ តើវាមិនមែនបែបនេះទេឬ? ថែមទាំងមានពួកទទឹងនឹងព្រះគ្រីស្ទខ្លះដែលនិយាយថា៖ «ពួកអ្នកគ្មានជំនឿមានពាក្យមួយឃ្លានេះថា៖ “នៅក្នុងគ្រួសារធំមួយដែលមានទ្រព្យសម្បត្តិច្រើន ការខ្ជះខ្ជាយបន្តិចបន្តួចមិនមែនជាបញ្ហាទេ”។ ដំណាក់របស់ព្រះជាម្ចាស់ធំណាស់ ហើយព្រះជាម្ចាស់ប្រទានព្រះពរយ៉ាងសន្ធឹកសន្ធាប់។ ការខ្ជះខ្ជាយបន្តិចបន្តួចមិនមែនជារឿងធំដុំទេ ព្រះជាម្ចាស់ប្រទានច្រើនណាស់ដល់ពួកយើង។ តើពួកយើងមិនបានខ្ជះខ្ជាយច្រើនទេឬ? ហើយតើព្រះជាម្ចាស់បានធ្វើអ្វីដល់ពួកយើងទៅ? តើព្រះជាម្ចាស់មិនបានអត់ឱនចំពោះរឿងទាំងអស់នេះទេឬ? មនុស្សគឺទន់ខ្សោយ និងពុករលួយ ហើយព្រះជាម្ចាស់បានទតឃើញរឿងនេះជាយូរមកហើយ ដូច្នេះ ប្រសិនបើទ្រង់បានទតឃើញហើយ ហេតុអ្វីបានជាទ្រង់មិនដាក់ទោសពួកយើង? នេះបញ្ជាក់ថា ព្រះជាម្ចាស់មានការអត់ធ្មត់ និងពេញដោយសេចក្ដីមេត្តាករុណា!» តើនេះជាពាក្យសម្ដីប្រភេទអ្វីទៅ? ពួកគេប្រើពាក្យសម្ដីដែលហាក់ដូចជាត្រឹមត្រូវ និងស្របតាមសញ្ញាណរបស់មនុស្ស ដើម្បីបំភាន់មនុស្ស និងធ្វើឱ្យមនុស្សធ្លាក់ចូលទៅក្នុងសេចក្ដីល្បួង ដើម្បីរំខានដល់និមិត្តរបស់អ្នកទាំងនោះ និងដឹកនាំមនុស្សឱ្យវង្វេងផ្លូវ ព្រមទាំងធ្វើឱ្យមនុស្សយល់ខុសលើព្រះជាម្ចាស់ ដើម្បីកុំឱ្យអ្នកទាំងនោះមានបំណងប្រាថ្នា ឬចិត្តចង់ចុះចូលនឹងទ្រង់សូម្បីតែបន្តិច។ ដោយសារការញុះញង់ ការបំភាន់ និងការដឹកនាំឱ្យវង្វេងផ្លូវពីសំណាក់ពួកទទឹងនឹងព្រះគ្រីស្ទ មនុស្សក៏បាត់បង់មនសិការបន្តិចបន្តួចដែលខ្លួនមាន ហើយពួកគេទាំងអស់គ្នាចាប់ផ្ដើមស្ដាប់បង្គាប់ និងចុះចូលនឹងពួកទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទពូកែធ្វើពុតជាពិសេស ពេលនៅក្បែរអ្នកដទៃ។ ដូចជាពួកផារិស៊ីអ៊ីចឹង ពីសំបកក្រៅ ពួកគេហាក់ដូចជាមានការអត់ឱនចំពោះមនុស្សខ្លាំងណាស់ ព្រមទាំងអត់ធ្មត់ បន្ទាបខ្លួន និងមានចរិតល្អ ពួកគេហាក់ដូចជាយោគយល់ និងអត់ឱនចំពោះអ្នកគ្រប់គ្នាខ្លាំងណាស់។ នៅពេលចាត់ចែងបញ្ហា ពួកគេតែងតែបង្ហាញថាខ្លួនមានការអត់ឱនខ្លាំងកម្រិតណាចំពោះមនុស្ស ពីទីតាំងនៃឋានៈរបស់ពួកគេ ហើយក្នុងគ្រប់ទិដ្ឋភាព ពួកគេហាក់ដូចជាមានចិត្តអធ្យាស្រ័យ និងចិត្តទូលាយ មិនចាប់កំហុសអ្នកដទៃ និងបង្ហាញមនុស្សថាពួកគេអស្ចារ្យ និងចិត្តល្អប៉ុនណា។ តាមការពិត តើពួកទទឹងនឹងព្រះគ្រីស្ទពិតជាមានសារជាតិទាំងនេះមែនឬ? ពួកគេប្រព្រឹត្តចំពោះអ្នកដទៃដោយសេចក្ដីសប្បុរស អត់ឱនចំពោះមនុស្ស និងអាចជួយមនុស្សក្នុងគ្រប់ស្ថានការណ៍ ប៉ុន្តែតើការជំរុញចិត្តដែលលាក់កំបាំងរបស់ពួកគេក្នុងការធ្វើរឿងទាំងនេះគឺជាអ្វី? តើពួកគេនៅតែធ្វើរឿងទាំងនេះដែរឬទេ ប្រសិនបើពួកគេមិនព្យាយាមអូសទាញយកចិត្តមនុស្ស និងទិញទឹកចិត្តមនុស្សទេនោះ? តើពួកទទឹងនឹងព្រះគ្រីស្ទពិតជាបែបនេះមែនឬនៅពីក្រោយខ្នងនោះ? តើពួកគេពិតជាដូចអ្វីដែលពួកគេបង្ហាញពេលនៅក្បែរអ្នកដទៃមែនឬ ពោលគឺបន្ទាបខ្លួន និងអត់ធ្មត់ អត់ឱនចំពោះអ្នកដទៃ និងជួយអ្នកដទៃដោយសេចក្ដីស្រឡាញ់នោះ? តើពួកគេមានសារជាតិបែបនេះ និងនិស្ស័យបែបនេះដែរឬទេ? តើនេះគឺជាចរិតលក្ខណៈរបស់ពួកគេមែនទេ? គឺមិនមែនទាល់តែសោះ។ អ្វីគ្រប់យ៉ាងដែលពួកគេធ្វើគឺជាការធ្វើពុត ហើយត្រូវបានធ្វើឡើងដើម្បីបំភាន់មនុស្ស និងទិញទឹកចិត្តមនុស្ស ដើម្បីឱ្យមនុស្សកាន់តែច្រើនមានចំណាប់អារម្មណ៍ល្អនៅក្នុងចិត្តចំពោះពួកគេ ហើយដើម្បីឱ្យមនុស្សនឹកឃើញដល់ពួកគេមុនគេ និងស្វែងរកជំនួយពីពួកគេ នៅពេលអ្នកទាំងនោះមានបញ្ហា។ ដើម្បីសម្រេចគោលដៅនេះ ពួកទទឹងនឹងព្រះគ្រីស្ទមានចេតនារៀបចំផែនការដើម្បីអួតសម្ញែងខ្លួនឯងពេលនៅក្បែរអ្នកដទៃ ដើម្បីនិយាយ និងធ្វើរឿងដែលត្រឹមត្រូវ។ មុនពេលពួកគេនិយាយ គ្មាននរណាដឹងថាពួកគេនឹងចម្រាញ់ ឬកែច្នៃពាក្យសម្ដីរបស់ពួកគេនៅក្នុងគំនិតប៉ុន្មានដងនោះទេ។ ពួកគេនឹងមានចេតនារៀបចំផែនការ និងប្រឹងប្រើខួរក្បាល ដោយរិះគិតពីការប្រើប្រាស់ពាក្យពេចន៍ ទឹកមុខ កម្រិតសំឡេង សូរសំឡេង និងសូម្បីតែការដែលពួកគេសម្លឹងមើលមនុស្ស ព្រមទាំងទឹកដមសំឡេងដែលពួកគេនិយាយផងដែរ។ ពួកគេនឹងរិះគិតថាតើនរណាដែលពួកគេកំពុងនិយាយជាមួយ ថាតើបុគ្គលនោះចាស់ ឬក៏ក្មេង ថាតើឋានៈរបស់បុគ្គលនោះខ្ពស់ ឬក៏ទាបជាងខ្លួន ថាតើបុគ្គលនោះគោរពកោតសរសើរពួកគេដែរឬទេ ថាតើបុគ្គលនោះលួចថ្នាំងថ្នាក់ចិត្តនឹងពួកគេដែរឬទេ ថាតើបុគ្គលិកលក្ខណៈរបស់បុគ្គលនោះចុះសម្រុងជាមួយពួកគេដែរឬទេ តើបុគ្គលនោះបំពេញភារកិច្ចអ្វី និងថាតើបុគ្គលនោះមានតំណែងអ្វីនៅក្នុងពួកជំនុំ និងនៅក្នុងចិត្តរបស់បងប្អូនប្រុសស្រី។ ពួកគេនឹងអង្កេតយ៉ាងប្រុងប្រយ័ត្ន និងរិះគិតពីរឿងទាំងនេះយ៉ាងយកចិត្តទុកដាក់ ហើយពេលដែលពួកគេបានរិះគិតរួច ពួកគេក៏រកនឹកឃើញរបៀបប្រព្រឹត្តចំពោះមនុស្សគ្រប់ប្រភេទ។ មិនថាពួកទទឹងនឹងព្រះគ្រីស្ទប្រព្រឹត្តចំពោះមនុស្សប្រភេទផ្សេងៗគ្នាតាមរបៀបណាក៏ដោយ ក៏គោលដៅរបស់ពួកគេគឺគ្មានអ្វីក្រៅពីការធ្វើឱ្យមនុស្សគោរពឱ្យតម្លៃពួកគេ ធ្វើឱ្យមនុស្សលែងមើលមកពួកគេថាស្មើភាពគ្នាទៀត ប៉ុន្តែបែរជាគោរពកោតសរសើរពួកគេ ធ្វើឱ្យមនុស្សកាន់តែច្រើនស្ញប់ស្ញែង និងគោរពកោតសរសើរពួកគេនៅពេលពួកគេនិយាយ គាំទ្រ និងដើរតាមពួកគេនៅពេលពួកគេធ្វើរឿងនានា ហើយលើកលែងទោស និងការពារពួកគេនៅពេលពួកគេប្រព្រឹត្តកំហុស ព្រមទាំងធ្វើឱ្យមនុស្សកាន់តែច្រើនចេញមុខតតាំងដើម្បីពួកគេ ត្អូញត្អែរយ៉ាងជូរចត់ជំនួសពួកគេ ហើយក្រោកឈរប្រកែក និងប្រឆាំងនឹងព្រះជាម្ចាស់ នៅពេលពួកគេត្រូវបានបើកសម្ដែង និងបដិសេធចោលនោះទេ។ នៅពេលពួកគេធ្លាក់ពីអំណាច ពួកគេអាចឱ្យមនុស្សជាច្រើនជួយពួកគេ បង្ហាញការគាំទ្រ និងចេញមុខការពារពួកគេ ដែលនេះបង្ហាញថា ឋានៈ និងអំណាចដែលពួកទទឹងនឹងព្រះគ្រីស្ទមានចេតនារៀបចំផែនការដើម្បីបណ្ដុះនៅក្នុងពួកជំនុំ បានចាក់ឫសគល់យ៉ាងជ្រៅនៅក្នុងចិត្តរបស់មនុស្ស ហើយថា «ការខិតខំប្រឹងប្រែងដ៏ផ្ចិតផ្ចង់» របស់ពួកគេ មិនឥតប្រយោជន៍ឡើយ។

ពួកទទឹងនឹងព្រះគ្រីស្ទខិតខំប្រឹងប្រែងអស់ពីសមត្ថភាព ដើម្បីចាត់ចែង និងប្រព្រឹត្តចំពោះឋានៈ កិត្យានុភាព កេរ្តិ៍ឈ្មោះ និងសិទ្ធិអំណាចរបស់ពួកគេនៅក្នុងចំណោមមនុស្ស ពួកគេនឹងមិនបន្ធូរដៃ មិនទន់ជ្រាយ ហើយកាន់តែមិនធ្វេសប្រហែសទៅទៀត។ ពួកគេអង្កេតទឹកមុខនៅក្នុងក្រសែភ្នែករបស់អ្នកដទៃគ្រប់ៗគ្នា បុគ្គលិកលក្ខណៈ ទម្លាប់ប្រចាំថ្ងៃ ការដេញតាម អាកប្បកិរិយាចំពោះអ្វីៗដែលវិជ្ជមាន និងអវិជ្ជមាន ហើយពួកគេកាន់តែអង្កេតសេចក្ដីជំនឿ និងភាពស្មោះត្រង់របស់អ្នកដទៃគ្រប់គ្នានៅក្នុងជំនឿរបស់អ្នកទាំងនោះលើព្រះជាម្ចាស់ទៅទៀត ព្រមទាំងអាកប្បកិរិយារបស់អ្នកទាំងនោះចំពោះការលះបង់ខ្លួនដើម្បីព្រះជាម្ចាស់ និងការបំពេញភារកិច្ចរបស់ខ្លួនជាដើម ពោលគឺពួកគេខិតខំប្រឹងប្រែងយ៉ាងខ្លាំងលើរឿងទាំងនេះ។ ដូច្នេះ ដោយផ្អែកលើអាកប្បកិរិយាដែលពួកគេមាននេះ ពួកគេចៀសវាង និងប្រុងប្រយ័ត្នខ្លួនពីអស់អ្នកដែលដេញតាមសេចក្ដីពិត និងអស់អ្នកដែលអាចញែកដឹងពីពួកគេបាន ហើយពួកគេនិយាយ និងប្រព្រឹត្តយ៉ាងប្រុងប្រយ័ត្ន ពេលនៅក្បែរមនុស្សបែបនេះ។ ពេលនៅក្បែរមនុស្សដែលមានបុគ្គលិកលក្ខណៈរាងទន់ខ្សោយ ដែលឧស្សាហ៍អវិជ្ជមាន និងមិនយល់ពីសេចក្ដីពិត ព្រមទាំងមនុស្សមួយចំនួនដែលល្ងង់ខ្លៅ និងមានការយល់ដឹងខ្សោយអំពីសេចក្ដីពិត ជារឿយៗពួកគេធ្វើគ្រប់យ៉ាងដែលអាចធ្វើបាន ដើម្បីបង្ហាញពីខ្លួនឯង ដោយតែងតែសម្ដែងដូចជាការសម្ដែងសៀក និងចាប់យកគ្រប់ឱកាសដើម្បីសម្ដែង។ ឧទាហរណ៍៖ នៅពេលជួបជុំគ្នា មនុស្សភាគច្រើនពេញចិត្តនឹងពួកគេ មនុស្សមួយចំនួនតូចមានអារម្មណ៍ខ្ពើមរអើមនឹងពួកគេ ហើយមនុស្សកាន់តែច្រើនគ្មានការញែកដឹងពីពួកគេឡើយ ដូច្នេះ ពួកគេក៏ចាប់ផ្ដើមសម្ដែង និងស្វែងរកឱកាសដើម្បីប្រកបគ្នា។ ពួកគេប្រកបគ្នាអំពីបទពិសោធផ្ទាល់ខ្លួនរបស់ពួកគេ អំពី «ប្រវត្តិដ៏រុងរឿង» របស់ពួកគេកាលពីអតីតកាល អំពីគុណសម្បត្តិដែលពួកគេសម្រេចបាននៅក្នុងដំណាក់របស់ព្រះជាម្ចាស់ ហើយថែមទាំងអំពីរបៀបដែលខាងលើបានកោតសរសើរពួកគេ និងលួសកាត់ពួកគេដោយផ្ទាល់ទៀតផង ពួកគេមិនអាចបណ្ដោយឱ្យឱកាសបែបនេះកន្លងផុតទៅឡើយសូម្បីតែម្ដង។ មិនថាពួកគេនៅជាមួយនរណា ឬក្នុងឱកាសណាក៏ដោយ ក៏ពួកទទឹងនឹងព្រះគ្រីស្ទតែងធ្វើរឿងតែមួយគត់គឺ៖ ពួកគេសម្ដែង ពោលគឺ ពួកគេចូលរួមក្នុងការសម្ដែងដើម្បីទាក់ទាញចំណាប់អារម្មណ៍។ នេះគឺជាសារជាតិរបស់ពួកទទឹងនឹងព្រះគ្រីស្ទ៖ ពួកគេស្អប់ខ្ពើមសេចក្ដីពិត ទុច្ចរិត និងគ្មានភាពអៀនខ្មាសឡើយ។ តើពួកគេសម្ដែងដល់កម្រិតណាទៅ? ប្រហែលជាអ្នករាល់គ្នាធ្លាប់បានឃើញខ្លះៗដោយផ្ទាល់ភ្នែកហើយ។ គេអាចមើលឃើញយ៉ាងច្បាស់ថា ពួកទទឹងនឹងព្រះគ្រីស្ទខ្លះកំពុងសម្ដែង អួតសម្ញែង អូសទាញយកចិត្តមនុស្ស និងចាប់យកឱកាសដើម្បីឱ្យអ្នកដទៃវាយតម្លៃពួកគេខ្ពស់។ មនុស្សមួយចំនួនស្អប់ខ្ពើមពួកគេ អ្នកខ្លះមិនអើពើនឹងពួកគេ ហើយថែមទាំងចំអកឱ្យពួកគេទៀតផង ប៉ុន្តែពួកគេមិនខ្វល់ឡើយ។ តើពួកគេខ្វល់ពីរឿងអ្វីទៅ? អ្វីដែលពួកគេខ្វល់គឺ ការសម្ដែងរបស់ពួកគេបន្សល់ទុកនូវចំណាប់អារម្មណ៍យ៉ាងជ្រាលជ្រៅក្នុងចិត្តមនុស្ស ធ្វើឱ្យមនុស្សឃើញថាពួកគេហ៊ាននិយាយរឿងនានា ថាពួកគេមានភាពក្លាហាន មានបែបបទជាអ្នកដឹកនាំ មានទេពកោសល្យជាអ្នកដឹកនាំ មានភាពក្លាហានមិនភ័យខ្លាចពេលឡើងឆាកនៅចំពោះមុខអ្នកគ្រប់គ្នា ហើយកាន់តែមានសមត្ថភាពក្នុងការដោះស្រាយរឿងរ៉ាវដោយមិនភ័យស្លន់ស្លោទៀតផង។ ពួកគេមានអារម្មណ៍ពេញចិត្ត នៅពេលពួកគេធ្វើឱ្យមនុស្សយល់ និងមើលឃើញរឿងទាំងនេះ ហើយនោះគឺជាមូលហេតុដែលពួកគេធ្វើគ្រប់យ៉ាងដែលពួកគេអាចធ្វើបានដើម្បីសម្ដែងនៅពេលពួកគេទទួលបានឱកាសធ្វើដូច្នេះ ហើយពួកគេសម្ដែងដោយគ្មានការទប់ គ្មានការនឹករអែង និងគ្មានភាពអៀនខ្មាសឡើយ។ នេះគឺជាអ្វីដែលពួកទទឹងនឹងព្រះគ្រីស្ទធ្វើ។ ប្រសិនបើខ្ញុំតែងតែប្រកបគ្នាអំពីប្រធានបទសំខាន់នៅក្នុងជួបជុំ មនុស្សមួយចំនួនងងុយដេក ខណៈពេលដែលពួកគេស្ដាប់ខ្ញុំនិយាយ។ ឬមួយក៏ នៅពេលខ្ញុំប្រកបគ្នាអំពីប្រធានបទសំខាន់ គំនិតរបស់មនុស្សនៅតែគិតពីរឿងផ្សេង ហើយពួកគេមិនងាយយកចិត្តទុកដាក់ចំពោះរឿងដែលខ្ញុំកំពុងនិយាយឡើយ។ នៅក្នុងស្ថានភាពបែបនេះ ខ្ញុំជជែកលេងបន្តិចបន្តួច និទានរឿង ឬនិយាយរឿងកំប្លែង។ រឿងរ៉ាវ និងរឿងនិទានទាំងនេះ ជាធម្មតាទាក់ទងនឹងនិស្ស័យពុករលួយ និងសភាពមួយចំនួនដែលមនុស្សបញ្ចេញឱ្យឃើញនៅក្នុងជីវិតរបស់ពួកគេ។ ខ្ញុំប្រើរឿងនិទាន ឬនិយាយរឿងកំប្លែង ដើម្បីដាស់មនុស្សឱ្យភ្ញាក់បន្តិច ដើម្បីឱ្យពួកគេអាចយល់បានកាន់តែច្បាស់បន្តិច។ នៅពេលពួកទទឹងនឹងព្រះគ្រីស្ទឃើញដូច្នេះ ពួកគេគិតថា៖ «អ្នកនិយាយរឿងកំប្លែងនៅក្នុងសេចក្ដីអធិប្បាយរបស់អ្នកក្នុងការជួបជុំ។ ខ្ញុំក៏អាចធ្វើបានដែរ ខ្ញុំពូកែដូចអ្នកអ៊ីចឹង។ ខ្ញុំនឹងគ្រាន់តែនិយាយរឿងកំប្លែងបែបសាបៗដោយគាប់ជួន និងធ្វើឱ្យអ្នកគ្រប់គ្នាផ្ទុះសំណើច ហើយអ្នកគ្រប់គ្នានឹងចូលចិត្តវា ពិតជាអស្ចារ្យមែន! ខ្ញុំនឹងគ្រាន់តែនិទានរឿងដោយគាប់ជួន ហើយបន្ទាប់មក នឹងគ្មាននរណាម្នាក់ចង់ចូលរួមការជួបជុំទៀតទេ ពួកគេនឹងគ្រាន់តែចង់ស្ដាប់រឿងរបស់ខ្ញុំប៉ុណ្ណោះ»។ ពួកគេប្រកួតប្រជែងជាមួយខ្ញុំលើរឿងនេះ។ តើមានប្រយោជន៍អ្វីទៅដែលពួកគេប្រកួតប្រជែងជាមួយខ្ញុំលើរឿងនេះ? ហេតុអ្វីបានជាខ្ញុំនិទានរឿង? ហេតុអ្វីបានជាខ្ញុំចូលរួមក្នុងការជជែកលេង? មនុស្សអាចយល់ពីរឿងមួយចំនួនចេញពីការជជែក និងរឿងនិទានរបស់ខ្ញុំ ហើយការណ៍នេះជួយពួកគេឱ្យយល់ពីសេចក្ដីពិតដោយអារម្មណ៍ធូរស្រាល នេះគឺជាគោលដៅរបស់ខ្ញុំ។ ក៏ប៉ុន្តែ ពួកទទឹងនឹងព្រះគ្រីស្ទចាប់យករឿងនេះ ហើយព្យាយាមទាញយកប្រយោជន៍ពីវា ដោយនិយាយថា៖ «ក្នុងការជួបជុំ នៅអំឡុងពេលដ៏សំខាន់ និងចាំបាច់នោះ អ្នកគ្រាន់តែចូលរួមក្នុងការជជែកលេងប៉ុណ្ណោះ អ៊ីចឹងខ្ញុំក៏នឹងធ្វើដូច្នេះដែរ»។ តើការជជែកលេងតែងតែដូចគ្នាដែរឬទេ? ពួកទទឹងនឹងព្រះគ្រីស្ទដែលជាសំរាមទាំងនេះ សូម្បីតែសេចក្ដីពិតក៏មិនយល់ផង ដូច្នេះ តើមានអ្វីអាចកើតចេញពីការជជែកលេងរបស់ពួកគេទៅ? តើមានអ្វីអាចកើតចេញពីរឿងនិទាន ឬរឿងកំប្លែងរបស់ពួកគេទៅ? សត្វតិរច្ឆានដែលគ្មានការយល់ដឹងខាងវិញ្ញាណទាំងនេះ ចាត់ទុករឿងដ៏ប្រាកដប្រជានៃការប្រកបគ្នាអំពីសេចក្ដីពិត និងការនិទានរឿង យ៉ាងលំៗ និងលេងសើចពេកហើយ។ តើមនុស្សប្រភេទណាដែលធ្វើបែបនេះ? ពួកទទឹងនឹងព្រះគ្រីស្ទ មនុស្សដែលគ្មានការយល់ដឹងខាងវិញ្ញាណ និងមនុស្សដែលមិនដេញតាមសេចក្ដីពិត ចូលចិត្តធ្វើរឿងបែបនេះណាស់។

ក្រសែភ្នែករបស់បងប្អូនប្រុសស្រី ក្រសែភ្នែករបស់មនុស្សភាគច្រើន ស្ទើរតែមិនអាចមើលឃើញកំហុសណាមួយនៅក្នុងសកម្មភាពធ្វើពុតរបស់ពួកទទឹងនឹងព្រះគ្រីស្ទនោះទេ។ ហេតុអ្វីបានជាដូច្នេះ? នោះក៏ព្រោះតែពួកទទឹងនឹងព្រះគ្រីស្ទបិទបាំង និងលាក់កំហុសរបស់ពួកគេ ហើយមិនឱ្យអ្នកមើលឃើញកំហុសទាំងនោះឡើយ។ ពួកគេលាក់បាំងផ្នែកដ៏ទុច្ចរិត ផ្នែកដ៏ថោកទាប និងផ្នែកដ៏អាក្រក់របស់ពួកគេ នៅកន្លែងដែលមើលមិនឃើញ។ តើ «នៅកន្លែងដែលមើលមិនឃើញ» គឺនៅឯណា? គឺនៅកន្លែងដែលអ្នកមិនអាចមើលឃើញ ពោលគឺ នៅក្នុងផ្ទះរបស់ពួកគេ នៅក្នុងសង្គម នៅក្នុងការងាររបស់ពួកគេ នៅចំពោះមុខសាច់ញាតិ និងមិត្តភក្ដិរបស់ពួកគេ។ ទាំងនេះគឺជាកន្លែងដែលអ្នកមិនអាចមើលឃើញ ឬដឹងបាន។ ពាក្យសម្ដី និងឥរិយាបថរបស់ពួកគេដែលអ្នកអាចមើលឃើញ និងដឹងបាន គឺជាផ្នែកនៃការធ្វើពុតទាំងស្រុងរបស់ពួកគេ ជាផ្នែករបស់ពួកគេដែលបានឆ្លងកាត់ការកែច្នៃរួច។ ផ្នែករបស់ពួកគេដែលអ្នកមិនអាចមើលឃើញ គឺជាសារជាតិពិតរបស់ពួកគេ ជាមុខមាត់ពិតរបស់ពួកគេ។ ហើយតើមុខមាត់ពិតរបស់ពួកគេគឺជាអ្វី? ពេលនៅក្បែរគ្រួសារដែលគ្មានជំនឿរបស់ពួកគេ ពួកគេនិយាយពាក្យអាក្រក់ៗគ្រប់បែបយ៉ាង ពោលគឺការត្អូញត្អែរ ពាក្យសម្ដីថ្នាំងថ្នាក់ និងពាក្យសម្ដីប្រទូសរ៉ាយប្រឆាំងនឹងអ្នកដទៃ ពាក្យសម្ដីវិនិច្ឆ័យ និងថ្កោលទោសបងប្អូនប្រុសស្រី ការត្អូញត្អែរអំពីដំណាក់របស់ព្រះជាម្ចាស់ថាមិនសុចរិត ពួកគេនិយាយរឿងទាំងអស់នេះ ដោយមិនលាក់លៀមអ្វីឡើយ មិនទប់មាត់សូម្បីតែបន្តិច។ ពេលនៅក្បែរសាច់ញាតិ និងមិត្តភក្ដិរបស់ពួកគេ ពួកគេពិភាក្សាអំពីលោកីយ៍ និងនិយាយដើមគ្រួសារអ្នកដទៃ ពួកគេចូលរួមក្នុងសកម្មភាពលោកីយ៍ទាំងអស់របស់ពួកអ្នកគ្មានជំនឿ ហើយថែមទាំងចូលរួមយ៉ាងសកម្មនៅក្នុងពិធីមង្គលការ និងពិធីបុណ្យសពទៀតផង។ ពួកគេនិយាយដើមអ្នកដទៃជាមួយពួកអ្នកគ្មានជំនឿ ពួកគេវិនិច្ឆ័យ និងដាក់បណ្ដាសាអ្នកដទៃ ផ្សព្វផ្សាយពាក្យចចាមអារ៉ាមគ្មានមូលដ្ឋានអំពីមនុស្ស និងមួលបង្កាច់អ្នកទាំងនោះនៅពីក្រោយខ្នង ពួកគេនិយាយរឿងទាំងអស់នេះ។ នៅពេលស្ថិតក្នុងចំណោមពួកអ្នកគ្មានជំនឿ ខណៈពេលកំពុងទាក់ទងជាមួយអ្នកដទៃ ពួកគេបោកប្រាស់មនុស្ស ពួកគេបង្កើតបក្សពួក ពួកគេវាយប្រហារមនុស្ស ហើយនៅកន្លែងធ្វើការ ពួកគេអាចទម្លាក់កំហុសលើអ្នកដទៃ និយាយដើមអ្នកដទៃ និងជាន់ឈ្លីអ្នកដទៃដើម្បីទទួលបានតំណែងកាន់តែខ្ពស់ ពួកគេក៏អាចធ្វើរឿងទាំងអស់នេះបានដែរ។ ពេលនៅក្បែរគ្រួសារ ឬពួកអ្នកគ្មានជំនឿ ពួកគេមិនអត់ធ្មត់ អត់ឱន ឬបន្ទាបខ្លួនឡើយ ប៉ុន្តែផ្ទុយទៅវិញ ពួកគេបញ្ចេញឱ្យឃើញធាតុពិតរបស់ពួកគេទាំងស្រុង។ នៅក្នុងដំណាក់របស់ព្រះជាម្ចាស់ ពួកគេគឺជាចចកពាក់ស្បែកចៀម ហើយនៅពេលស្ថិតក្នុងចំណោមពួកអ្នកគ្មានជំនឿ ជាមនុស្សដែលមិនជឿលើព្រះជាម្ចាស់ ពួកគេបញ្ចេញឱ្យឃើញមុខមាត់ជាចចករបស់ពួកគេឱ្យអ្នកគ្រប់គ្នាបានឃើញ។ ពួកគេឈ្លោះតតាំងជាមួយពួកអ្នកគ្មានជំនឿដើម្បីផលប្រយោជន៍របស់ខ្លួន ដើម្បីពាក្យមួយម៉ាត់ ដើម្បីសម្ដីមួយឃ្លា ហើយនឹងឈ្លោះប្រកែកជាមួយពួកអ្នកគ្មានជំនឿមិនចេះចប់មិនចេះហើយរហូតដល់មុខក្រហម ដើម្បីផលប្រយោជន៍ដ៏តូចតាចបំផុត។ ប្រសិនបើពួកគេមិនទទួលបានផលប្រយោជន៍ ឬត្រូវបានលួសកាត់នៅក្នុងដំណាក់របស់ព្រះជាម្ចាស់ទេ ពួកគេត្រឡប់ទៅផ្ទះវិញ ហើយរករឿងឈ្លោះ ពួកគេបង្កបញ្ហា និងធ្វើឫកពាដែលធ្វើឱ្យគ្រួសាររបស់ពួកគេខ្លាចពួកគេ។ នៅក្នុងចំណោមពួកអ្នកគ្មានជំនឿ ពួកគេគ្មានភាពថ្លៃថ្នូរជាគ្រីស្ទបរិស័ទឡើយ ហើយពួកគេក៏មិនធ្វើបន្ទាល់ដូចដែលគ្រីស្ទបរិស័ទគួរធ្វើដែរ ពួកគេគឺជាចចកសុទ្ធសាធ សូម្បីតែមនុស្សក៏មិនមែនផង។ នៅក្នុងដំណាក់របស់ព្រះជាម្ចាស់ និងនៅចំពោះមុខបងប្អូនប្រុសស្រី ពួកគេសន្យា ស្បថស្បែ បង្ហាញពីការតាំងចិត្ត ហើយហាក់ដូចជាសុខចិត្តលះបង់ខ្លួនដើម្បីព្រះជាម្ចាស់ និងហាក់ដូចជាមានសេចក្ដីជំនឿលើព្រះជាម្ចាស់។ ក៏ប៉ុន្តែ នៅពេលពួកគេមកស្ថិតក្នុងចំណោមពួកអ្នកគ្មានជំនឿ ការដេញតាម និងជំនឿរបស់ពួកគេ គឺដូចគ្នាទៅនឹងពួកអ្នកគ្មានជំនឿដែរ។ អ្នកខ្លះថែមទាំងធ្វើតាមតារាល្បីៗដូចពួកអ្នកគ្មានជំនឿធ្វើដែរ ហើយចម្លងតាមការស្លៀកពាក់រាល់ថ្ងៃរបស់តារាល្បីៗ ដោយបញ្ចេញរាងកាយផ្នែកខាងលើរបស់ពួកគេ មានសក់កន្ទ្រើង និងផាត់មុខក្រាស់ៗ ពួកគេមើលទៅមិនដូចមនុស្ស ហើយក៏មិនដូចខ្មោចដែរ។ ពួកគេស្លៀកសម្លៀកបំពាក់ទាន់សម័យ និងដើរឱ្យទាន់សម័យកាលជារៀងរាល់ថ្ងៃ ដោយមានអារម្មណ៍ថាជីវិតពោរពេញទៅដោយរសជាតិ ហើយនៅក្នុងជម្រៅចិត្តរបស់ពួកគេ ពួកគេមិនមានអារម្មណ៍ស្អប់ខ្ពើមចំពោះរបៀបរស់នៅរបស់អ្នកគ្មានជំនឿទាល់តែសោះ។ ពួកទទឹងនឹងព្រះគ្រីស្ទធ្វើរឿងជាច្រើន និងខិតខំប្រឹងប្រែងយ៉ាងខ្លាំង ដើម្បីធានាឱ្យខ្លួនឯងមានកន្លែងមួយនៅក្នុងពួកជំនុំ និងមានកិត្យានុភាព ព្រមទាំងឋានៈនៅក្នុងចិត្តរបស់មនុស្ស។ ការខិតខំប្រឹងប្រែងនេះ ត្រូវបានធ្វើឡើងទាំងស្រុងដើម្បីសម្រេចគោលដៅរបស់ពួកគេ និងដើម្បីឱ្យអ្នកដទៃវាយតម្លៃពួកគេខ្ពស់ និងគោរពបូជាពួកគេ។ ឥរិយាបថ វិធីសាស្ត្រ និងការបញ្ចេញឱ្យឃើញពីខាងក្រៅទាំងនេះ បង្កើតបានជាការប្រៀបធៀបយ៉ាងច្បាស់លាស់ជាមួយនឹងរបៀបរស់នៅរបស់ពួកគេនៅកន្លែងដែលមើលមិនឃើញ ហើយសកម្មភាព និងឥរិយាបថរបស់ពួកគេនៅពីក្រោយខ្នងមនុស្ស គឺពិតជាមិនមែនជារឿងដែលគ្រីស្ទបរិស័ទគួរធ្វើទាល់តែសោះ។ ដោយមានការប្រៀបធៀបដ៏ច្បាស់លាស់បែបនេះ យើងអាចកំណត់បានថា រឿងគ្រប់យ៉ាងដែលពួកគេធ្វើ និងបញ្ចេញឱ្យឃើញនៅក្បែរបងប្អូនប្រុសស្រី គឺសុទ្ធតែជាការធ្វើពុត កំណត់បានថាវាមិនពិត និងមិនមែនជាការបញ្ចេញឱ្យឃើញតាមធម្មជាតិឡើយ។ ពួកទទឹងនឹងព្រះគ្រីស្ទចូលរួមក្នុងការធ្វើពុត ដើម្បីតែសម្រេចគោលដៅរបស់ខ្លួនប៉ុណ្ណោះ បើមិនដូច្នេះទេ ពួកគេនឹងមិនបង្ខំចិត្តធ្វើរឿងទាំងនេះឡើយ។ បើវិនិច្ឆ័យតាមអ្វីដែលពួកគេធ្វើ និងការបញ្ចេញឱ្យឃើញនិស្ស័យរបស់ពួកគេនៅកន្លែងដែលមើលមិនឃើញ ព្រមទាំងតាមការដេញតាមរបស់ពួកគេផ្ទាល់ ពួកគេមិនស្រឡាញ់សេចក្ដីពិត មិនស្រឡាញ់អ្វីៗដែលវិជ្ជមាន មិនស្រឡាញ់ភាពថ្លៃថ្នូរ និងភាពទៀងត្រង់ឡើយ ហើយពួកគេរឹតតែមិនស្រឡាញ់ការស៊ូទ្រាំនឹងការរងទុក្ខ និងការលះបង់ ឬការដើរតាមផ្លូវរបស់គ្រីស្ទបរិស័ទទៅទៀត។ ហេតុដូច្នេះហើយ ឥរិយាបថល្អៗទាំងនេះដែលពួកគេបង្ហាញ មិនមែនផុសចេញពីចិត្តរបស់ពួកគេទេ វាមិនមែនដោយស្ម័គ្រចិត្ត មិនមែនដោយចិត្តពិតឡើយ ប៉ុន្តែផ្ទុយទៅវិញ ឥរិយាបថទាំងនេះផ្ទុយពីបំណងប្រាថ្នារបស់ពួកគេផ្ទាល់ ត្រូវបានធ្វើឡើងដើម្បីឱ្យអ្នកដទៃមើលឃើញ ហើយត្រូវបានធ្វើឡើងដើម្បីយកចិត្ត និងទិញទឹកចិត្តមនុស្ស។ មនុស្សមួយចំនួននិយាយថា៖ «តើពួកគេទទួលបានប្រយោជន៍អ្វីខ្លះពីការទិញទឹកចិត្តមនុស្ស?» នេះគឺជាចំណុចដែលពួកទទឹងនឹងព្រះគ្រីស្ទខុសពីមនុស្សសាមញ្ញ។ អត្ថប្រយោជន៍នេះមានសារៈសំខាន់ចំពោះពួកគេខ្លាំងណាស់។ ដូច្នេះ តើអត្ថប្រយោជន៍នេះគឺជាអ្វី? នោះគឺ នៅពេលពួកគេឈរក្នុងចំណោមមនុស្ស គ្មាននរណាម្នាក់ដែលមិនស្គាល់ពួកគេឡើយ គ្មាននរណាម្នាក់ដែលមិនលើកមេដៃឱ្យពួកគេទេ គ្មាននរណាម្នាក់ដែលមិនសរសើរពួកគេទេ គ្មាននរណាម្នាក់ដែលមិនគោរពបូជាពួកគេឡើយ។ មនុស្សស្វែងរកអាទទឹងនឹងព្រះគ្រីស្ទ នៅពេលពួកគេមានបញ្ហា ជំនួសឱ្យការស្វែងរក និងអធិដ្ឋានទៅកាន់ព្រះជាម្ចាស់។ ហើយនៅពេលអ្នកគ្រប់គ្នាគោរពបូជាអាទទឹងនឹងព្រះគ្រីស្ទ និងផ្ដោតសំខាន់លើគេ តើអាទទឹងនឹងព្រះគ្រីស្ទមានអារម្មណ៍យ៉ាងណា? គេមានអារម្មណ៍ថា គេគឺជាមនុស្សមានលក្ខណៈដូចជាព្រះ ឬជាមនុស្សអស្ចារ្យ ហើយគេមានអារម្មណ៍ដូចជាកំពុងអណ្ដែតលើពពក រស់នៅក្នុងសេចក្ដីសុខយ៉ាងខ្លាំង ដែលខុសពីរបៀបរស់នៅរបស់មនុស្សសាមញ្ញ។ នៅពេលគេស្ថិតក្នុងចំណោមមនុស្ស អ្នកគ្រប់គ្នាលើកសរសើរ និងកោតសរសើរគេយ៉ាងខ្លាំង ហើយលើកតម្កើងគេដូចជាហ្វូងផ្កាយរុំព័ទ្ធព្រះចន្ទ នេះពិតជាអារម្មណ៍ដ៏អស្ចារ្យណាស់ ហើយមានការសោយសុខ ការលួងលោម និងសុភមង្គលយ៉ាងខ្លាំងនៅក្នុងចិត្តរបស់គេ! នេះហើយគឺជារឿងដែលពួកទទឹងនឹងព្រះគ្រីស្ទចង់បាន។ ក៏ប៉ុន្តែ ប្រសិនបើគ្មាននរណាម្នាក់នៅក្នុងក្រុមមនុស្សយកចិត្តទុកដាក់ចំពោះអាទទឹងនឹងព្រះគ្រីស្ទនោះទេ ប្រសិនបើមានមនុស្សតិចតួចណាស់ដែលស្គាល់ឈ្មោះរបស់គេ ប្រសិនបើគ្មាននរណាម្នាក់ដឹងពីចំណុចខ្លាំងរបស់គេទេ ប្រសិនបើគេត្រូវបានចាត់ទុកជាមនុស្សសាមញ្ញម្នាក់នៅក្នុងគំនិតរបស់មនុស្សភាគច្រើន ជាមនុស្សដែលគ្មានលក្ខណៈពិសេសណាមួយ គ្មានចំណុចខ្លាំងណាមួយ គេគ្មានអ្វីអស្ចារ្យ គ្មានអ្វីឱ្យអ្នកដទៃលើកសរសើរ ឬគោរព ឬគ្មានអ្វីឱ្យនរណាម្នាក់និយាយសរសើរទេ នោះរឿងនេះធ្វើឱ្យអាទទឹងនឹងព្រះគ្រីស្ទមានអារម្មណ៍មិនស្រួល និងមិនសប្បាយនៅក្នុងចិត្តរបស់គេឡើយ។ គេមិនមានអារម្មណ៍ដូចជាទេវតា ឬដូចជាគេកំពុងអណ្ដែតលើពពកនោះទេ។ ចំពោះគេ ការរស់នៅបែបនេះគឺគួរឱ្យធុញទ្រាន់ពេក មិនស្រួលពេក ថប់ដង្ហើមពេក មិនពេញចិត្តពេកហើយ និងមិនសមតម្លៃឡើយ។ គេគិតថា ប្រសិនបើគេត្រូវធ្វើត្រឹមជាមនុស្សសាមញ្ញម្នាក់អស់មួយជីវិត ដោយបំពេញភារកិច្ចខ្លះៗ និងក្លាយជាភាវៈដែលព្រះបានបង្កើតដែលត្រូវតាមស្ដង់ដា នោះតើនៅក្នុងជីវិតបែបនេះមានសេចក្ដីរីករាយអ្វីទៅ? ម្ដេចបានជាមានសេចក្ដីរីករាយតិចតួចម្ល៉េះនៅក្នុងការជឿលើព្រះជាម្ចាស់? ចំពោះគេ នេះគឺជាស្ដង់ដាដ៏ទាបខ្លាំងពេក ហើយវាចាំបាច់ត្រូវតែលើកឱ្យខ្ពស់។ ប៉ុន្តែ តើត្រូវលើកឱ្យខ្ពស់ដោយរបៀបណា? គេត្រូវតែបង្កើនប្រជាប្រិយភាពរបស់ខ្លួន ដើម្បីឱ្យមនុស្សគោរពកោតសរសើរគេ និងវាយតម្លៃគេខ្ពស់ ហើយគេអាចរស់នៅក្នុងជីវិតដ៏រុងរឿងបាន។ នោះហើយជាមូលហេតុដែលនៅពេលអាទទឹងនឹងព្រះគ្រីស្ទនោះអធិដ្ឋាន គេមិនអធិដ្ឋាននៅផ្ទះតែម្នាក់ឯងទេ ប៉ុន្តែផ្ទុយទៅវិញ គេត្រូវតែទៅពួកជំនុំដើម្បីអធិដ្ឋាន អធិដ្ឋាននៅពេលជួបជុំគ្នាជាមួយបងប្អូនប្រុសស្រី អធិដ្ឋានឮៗ អធិដ្ឋានដោយមានវេយ្យាករណ៍ មានតក្កវិជ្ជា មានសណ្ដាប់ធ្នាប់ និងមានការគិតគូរ អធិដ្ឋានដើម្បីឱ្យអ្នកគ្រប់គ្នាដែលមានវត្តមានអាចឮ ដើម្បីឱ្យអ្នកគ្រប់គ្នាដែលមានវត្តមានអាចឮពីវោហារសព្ទ និងការគិតដ៏ច្បាស់លាស់របស់គេ ហើយដឹងថាគេមានការដេញតាមផ្ទាល់ខ្លួនរបស់គេ។ នៅពេលគេអានព្រះបន្ទូលរបស់ព្រះជាម្ចាស់ គេក៏មិនអានតែម្នាក់ឯងនៅផ្ទះដែរ។ ដំបូង គេត្រៀមទុកពីផ្ទះ ហើយបន្ទាប់មកអានឱ្យអ្នកដទៃស្ដាប់ ដើម្បីឱ្យអ្នកដទៃឃើញថា ព្រះបន្ទូលរបស់ព្រះជាម្ចាស់ដែលគេអាន គឺសុទ្ធតែសំខាន់ និងចាំបាច់ទាំងអស់។ មិនថាគេធ្វើអ្វីនោះទេ គេតែងតែធ្វើកិច្ចការរបស់ខ្លួននៅកន្លែងដែលមើលមិនឃើញ ហើយទាល់តែពួកគេបានត្រៀមទុករួចរាល់ នៅពេលអ្នកដទៃគិតថាគេគួរឱ្យគោរព និងពេញចិត្តនឹងគេ ទើបគេបង្ហាញខ្លួននៅចំពោះមុខអ្នកដទៃ។ ថែមទាំងមានអ្នកខ្លះដែលមើលជាមុន និងសមមុខកញ្ចក់នៅផ្ទះ មុននឹងយកព្រះបន្ទូលទាំងនោះទៅបង្ហាញនៅចំពោះមុខអ្នកដទៃទៀតផង។ នៅពេលគេយកទៅបង្ហាញនៅចំពោះមុខអ្នកដទៃ ព្រះបន្ទូលទាំងនោះមិនមែនស្ថិតក្នុងសភាពដើមដំបូងរបស់វានោះទេ ប៉ុន្តែបានឆ្លងកាត់ការកែច្នៃជាច្រើនដងរួចទៅហើយ គឺត្រូវបានកែច្នៃតាមរយៈគំនិត ទស្សនៈ និស្ស័យពុករលួយ ល្បិចកលដ៏បោកបញ្ឆោត និងមធ្យោបាយទុច្ចរិតរបស់អាទទឹងនឹងព្រះគ្រីស្ទ។ ដើម្បីសម្រេចគោលដៅរបស់ខ្លួន ក្នុងការមានឋានៈ និងប្រជាប្រិយភាពនៅក្នុងពួកជំនុំ និងក្នុងចំណោមមនុស្ស ពួកទទឹងនឹងព្រះគ្រីស្ទនឹងមិនរារែកឡើយក្នុងការលះបង់តម្លៃណាមួយដើម្បីធ្វើរឿងទាំងនេះ។ ដូច្នេះ តើរឿងទាំងអស់នេះហៅថាអ្វី? តើវាជាការបញ្ចេញឱ្យឃើញពិតប្រាកដដែរឬទេ? តើវាជាការអនុវត្តដែលមនុស្សណាម្នាក់ដែលដេញតាមការផ្លាស់ប្ដូរនិស្ស័យគួរតែធ្វើដែរឬទេ? (អត់ទេ។) រឿងទាំងអស់នេះផុសចេញពីការធ្វើពុត។ ពួកទទឹងនឹងព្រះគ្រីស្ទចូលរួមក្នុងការធ្វើពុតយ៉ាងច្រើន ដែលធ្វើឱ្យមនុស្សមានអារម្មណ៍ខ្ពើមរអើម!

មនុស្សមួយចំនួននឹងមិនប្រកបគ្នានៅក្នុងការជួបជុំទេ ប្រសិនបើពួកគេមិនបានត្រៀមសេចក្ដីព្រាងជាមុន។ ពួកគេត្រូវត្រៀមសេចក្ដីព្រាងនៅកន្លែងដែលមើលមិនឃើញជាមុនសិន កែសម្រួលវាជាច្រើនដង កែច្នៃវា ដុសខាត់វា ហើយទាល់តែវារួចរាល់ ទើបពួកគេប្រកបគ្នានៅចំពោះមុខបងប្អូនប្រុសស្រី។ នរណាម្នាក់និយាយទៅកាន់ពួកគេថា៖ «ពួកយើងសុទ្ធតែជាបងប្អូនប្រុសស្រីនៅទីនេះ។ គ្រាន់តែនិយាយដោយស្មោះត្រង់ និងតាមការពិតនៅក្នុងការជួបជុំទៅបានហើយ។ គ្រាន់តែនិយាយរឿងដែលនឹកឃើញទៅ។ នោះគឺជាវិធីល្អបំផុតហើយ»។ ពួកគេឆ្លើយតបថា៖ «អត់ទេ ខ្ញុំមិនអាចធ្វើដូច្នេះទេ។ ប្រសិនបើខ្ញុំធ្វើបែបនោះ បងប្អូនប្រុសស្រីនឹងមើលងាយខ្ញុំមិនខាន»។ អ្នកឃើញទេ ពួកគេនិយាយរឿងពិតដោយមិនដឹងខ្លួន។ ក្នុងគ្រប់ទិដ្ឋភាពទាំងអស់ ពួកគេធ្វើរឿងផ្សេងៗដើម្បីការពារកេរ្តិ៍ឈ្មោះ និងឋានៈរបស់ខ្លួន។ មនុស្សមួយចំនួនដែលជាអ្នកមានទេពកោសល្យឆ្នើម ជាសាស្ត្រាចារ្យ ជានិស្សិតសាកលវិទ្យាល័យ ជានិស្សិតថ្នាក់បណ្ឌិត ឬជាអ្នកស្រាវជ្រាវវិទ្យាសាស្ត្រនៅក្នុងសង្គម ប្រើប្រាស់ឥរិយាបថធ្វើពុត និងឥរិយាបថដែលបានកែច្នៃមួយចំនួន ដើម្បីប្រាស្រ័យទាក់ទងជាមួយមនុស្ស ក្នុងគោលបំណងបញ្ជាក់ពីខ្លួនឯង និងការពារឋានៈ ព្រមទាំងកេរ្តិ៍ឈ្មោះរបស់ពួកគេ។ ពោលគឺ ពួកគេពាក់របាំងមុខដើម្បីប្រាស្រ័យទាក់ទងជាមួយមនុស្ស ហើយមនុស្សមិនដែលដឹងពីរឿងពិតប្រាកដដែលពួកគេកំពុងតាមរកនោះទេ មិនដឹងថាតើពួកគេមានភាពទន់ខ្សោយណាមួយដែរឬទេ ឬមិនដឹងថាពួកគេលួចធ្វើអ្វីឱ្យប្រាកដនៅកន្លែងដែលមើលមិនឃើញឡើយ ហើយតែងតែមានការសង្ស័យបន្តិចបន្តួច តែងតែមានចម្ងល់ជានិច្ចចំពោះជីវិតឯកជនរបស់ពួកគេ និងរបៀបដែលពួកគេប្រព្រឹត្តខ្លួន ព្រមទាំងប្រព្រឹត្តចំំពោះលោកីយ៍។ តើមនុស្សទាំងនេះមិនចូលរួមក្នុងការធ្វើពុតដ៏ជ្រាលជ្រៅបែបនេះទេឬ? ដូច្នេះ តើអ្នករាល់គ្នាគួរប្រព្រឹត្តចំពោះមនុស្សទាំងនេះដោយរបៀបណា? តើដោយសារពួកគេក្លែងក្លាយជាមួយអ្នក ទើបអ្នកគួរតែក្លែងក្លាយជាមួយពួកគេវិញឬ? ឧទាហរណ៍៖ ពួកគេនិយាយតែពាក្យគួរសមពីរោះស្ដាប់ នៅពេលពួកគេជួបអ្នក ដូច្នេះ អ្នកក៏គ្រាន់តែគួរសមជាមួយពួកគេជានិច្ចវិញដែរ តើនេះអាចទទួលយកបានដែរឬទេ? (មិនអាចទទួលយកបានទេ។) ដូច្នេះ តើវិធីអ្វីដែលសមស្របក្នុងការសេពគប់ជាមួយពួកគេ? (នៅពេលនរណាម្នាក់ដឹងថា ពួកគេកំពុងបង្ហាញការបង្ហាញចេញទាំងនេះ ដំបូង អ្នកនោះគួរតែលាតត្រដាងពួកគេ ប្រកបគ្នាជាមួយពួកគេអំពីសារជាតិធម្មជាតិនៃនិស្ស័យប្រភេទនេះ និងបំណងដែលគ្រប់គ្រងនិស្ស័យនោះ។ ប្រសិនបើពួកគេមិនទទួលយកអ្វីដែលអ្នកនោះនិយាយទេ នោះមិនគួរប្រកបគ្នាជាមួយពួកគេទៀតឡើយ។) អ្នកត្រូវតែលាតត្រដាងពួកគេ ហើយប្រសិនបើពួកគេមិនទទួលយកអ្វីដែលអ្នកនិយាយទេ នោះត្រូវគេចចេញពីពួកគេ។ តើមាននរណាម្នាក់ក្នុងចំណោមអ្នករាល់គ្នា ដែលនៅតែអាចត្រូវបានពួកគេបំភាន់ និងគោរពបូជាពួកគេដែរឬទេ? ជាមួយនឹងកម្ពស់ដែលអ្នករាល់គ្នាមាននៅពេលនេះ ជាមូលដ្ឋាន អ្នករាល់គ្នាអាចមើលធ្លុះពួកផារិស៊ីដ៏ច្បាស់ក្រឡែតទាំងនេះបានបន្តិចបន្តួច ប៉ុន្តែប្រសិនបើអ្នកជួបប្រទះនឹងនរណាម្នាក់ជាមនុស្សមានសមត្ថភាពជាង ដែលអាចចូលរួមក្នុងការធ្វើពុត និងលាក់ខ្លួនបានយ៉ាងជ្រៅ តើអ្នករាល់គ្នានឹងអាចមើលគេធ្លុះដែរឬទេ? ប្រសិនបើពួកគេតែងតែនិយាយ និងធ្វើតែរឿងដែលត្រឹមត្រូវប៉ុណ្ណោះ ប្រសិនបើពួកគេហាក់ដូចជាគ្មានកំហុស និងមិនដែលប្រព្រឹត្តខុស ប្រសិនបើជួនកាលអ្នកក្លាយជាអវិជ្ជមាន និងទន់ខ្សោយចំពោះរឿងមួយចំនួន ប៉ុន្តែពួកគេមិនដែលអវិជ្ជមាន និងទន់ខ្សោយឡើយ ហើយប្រសិនបើពួកគេអវិជ្ជមាន និងទន់ខ្សោយ នោះពួកគេអាចដោះស្រាយវាដោយខ្លួនឯង និងងើបចេញពីវាបានយ៉ាងឆាប់រហ័ស ប៉ុន្តែអ្នកមិនអាចទេ នោះនៅពេលអ្នកជួបប្រទះមនុស្សបែបនេះ អ្នកនឹងពេញចិត្តពួកគេ និងគោរពបូជាពួកគេ ហើយអ្នកនឹងរៀនសូត្រពីពួកគេ និងដើរតាមពួកគេ។ ប្រសិនបើអ្នកមិនអាចញែកដឹងពីមនុស្សបែបនេះបានទេ នោះវាពិបាកនឹងនិយាយណាស់ថា តើអ្នកនឹងត្រូវបានពួកគេបំភាន់ ឬក៏អត់។

តើពួកយើងបានប្រកបគ្នាអំពីទិដ្ឋភាពប៉ុន្មានហើយ លើប្រធានបទនៃការធ្វើពុតនេះ? ទិដ្ឋភាពមួយគឺថា ពួកគេប្រើប្រាស់ការស៊ូទ្រាំនឹងការរងទុក្ខជាការធ្វើពុត។ នៅក្នុងដួងចិត្តរបស់ពួកគេ ពួកគេពិតជាមិនចង់ស៊ូទ្រាំនឹងការរងទុក្ខទេ ហើយពួកគេមានអារម្មណ៍ទាស់ទទឹងនឹងវាយ៉ាងខ្លាំង ប៉ុន្តែពួកគេស៊ូទ្រាំនឹងការរងទុក្ខ លះបង់អ្វីៗ និងលះបង់តម្លៃដោយស្ទាក់ស្ទើរបំផុត ដើម្បីសម្រេចគោលដៅរបស់ខ្លួន។ បន្ទាប់ពីពួកគេបានរងទុក្ខហើយ ពួកគេនៅតែមិនព្រមទទួលយកវា ហើយមានអារម្មណ៍ថា ការរងទុក្ខនេះមិនសមតម្លៃទេ ពីព្រោះមនុស្សជាច្រើនមិនបានដឹងពីរឿងនេះឡើយ។ ហេតុដូច្នេះហើយ ពួកគេក៏ដើរផ្សព្វផ្សាយរឿងនេះគ្រប់ទីកន្លែង ដោយប្រាប់មនុស្សជាច្រើនដែលមិនបានដឹងពីរឿងនេះ។ នៅទីបំផុត មនុស្សមួយចំនួនក៏បានដឹងពីអ្វីដែលបានកើតឡើង ហើយមានចំណាប់អារម្មណ៍ក្នុងចិត្តយ៉ាងជ្រាលជ្រៅចំពោះពួកគេ វាយតម្លៃពួកគេខ្ពស់ និងគោរពបូជាពួកគេ ហើយតាមរយៈនោះ ពួកគេក៏សម្រេចបានគោលដៅរបស់ខ្លួន។ ថែមទាំងមានអ្នកខ្លះដែលផ្សព្វផ្សាយថាខ្លួនឯងជាមនុស្សល្អ ជាមនុស្សមានឥរិយាបថល្អ និងចេះបំពេញភារកិច្ច ដោយចង់សេពគប់ជាមួយមនុស្សដោយប្រើប្រាស់រូបភាព អត្តសញ្ញាណ និងបុគ្គលិកលក្ខណៈប្រភេទនេះ ដើម្បីឱ្យមនុស្សជឿថា ពួកគេគឺជាមនុស្សល្អ និងចូលទៅជិតពួកគេ។ ពួកគេយកការធ្វើជាមនុស្សល្អបែបនេះជាគោលដៅរបស់ខ្លួន ដើម្បីទទួលបានការកោតសរសើរពីមនុស្សកាន់តែច្រើន ដើម្បីឱ្យមនុស្សវាយតម្លៃពួកគេខ្ពស់ ហើយពួកគេអាចបង្កើនប្រជាប្រិយភាពរបស់ខ្លួនបាន។ តើវាមិនមែនបែបនេះទេឬ? (មែនហើយ គឺបែបនេះឯង។) ដោយប្រើប្រាស់វិធីសាស្ត្រមួយចំនួនដែលពួកទទឹងនឹងព្រះគ្រីស្ទប្រើ អម្បាញ់មិញនេះ ពួកយើងបានលាតត្រដាង និងវែកញែកពីគោលដៅដែលលាក់កំបាំងនៅពីក្រោយឥរិយាបថធ្វើពុតរបស់ពួកគេ និងសារជាតិនៃការធ្វើពុតរបស់ពួកគេ អំពីរឿងដែលពួកគេធ្វើ និងនិយាយ ព្រមទាំងការបង្ហាញចេញដែលពួកគេបង្ហាញ ដែលនេះបញ្ជាក់ថា ពួកគេកំពុងចូលរួមក្នុងការធ្វើពុត។ ពួកយើងនឹងបញ្ចប់ការប្រកបគ្នាអំពីទិដ្ឋភាពនេះនៅត្រឹមនេះចុះ។

ខ. ដោយការក្លែងបន្លំ

ឥឡូវនេះ ពួកយើងនឹងប្រកបគ្នាអំពីទិដ្ឋភាពទីពីរ។ ពួកទទឹងនឹងព្រះគ្រីស្ទច្រើនតែប្រើប្រាស់ភាពពុតត្បុតដើម្បីទទួលបានឋានៈ។ ពួកគេនិយាយរឿងមួយចំនួនដែលមនុស្សចូលចិត្តស្ដាប់ និងដែលស្របតាមសញ្ញាណរបស់មនុស្ស ហើយពីសំបកក្រៅ ពួកគេធ្វើរឿងមួយចំនួនដែលធ្វើឱ្យមនុស្សពេញចិត្តនឹងពួកគេ និងកោតសរសើរពួកគេ ដែលតាមរយៈនេះ គឺបង្កើនប្រជាប្រិយភាពរបស់ពួកគេ។ នេះគឺជាវិធីមួយផ្សេងទៀតដែលពួកទទឹងនឹងព្រះគ្រីស្ទបំភាន់មនុស្ស។ តើមានភាពខុសគ្នារវាងការក្លែងបន្លំ និងការធ្វើពុតដែរឬទេ? បើនិយាយពីឥរិយាបថខាងក្រៅ ការធ្វើពុត និងការក្លែងបន្លំ តាមធម្មតាគឺជាសភាពតែមួយ។ វាទាក់ទងគ្នាទៅវិញទៅមក។ ពួកយើងនឹងប្រកបគ្នាអំពីរឿងទាំងនោះដោយឡែកពីគ្នា ដើម្បីឱ្យមនុស្សស្ដាប់ទៅកាន់តែច្បាស់ ហើយដើម្បីឱ្យមនុស្សអាចស្គាល់ពីរឿងទាំងនោះកាន់តែច្បាស់។ ពាក្យ «ការក្លែងបន្លំ» មានន័យថា ការក្លែងក្លាយ និងការតាំងខ្លួនជាអ្នកដទៃ[ក]។ អត្ថន័យចម្បងរបស់ពាក្យនេះមិនមែនជាការក្លែងក្លាយឡើយ ប៉ុន្តែគឺជាការតាំងខ្លួនជាអ្នកដទៃទៅវិញទេ។ ហេតុអ្វីបានជាពួកទទឹងនឹងព្រះគ្រីស្ទធ្វើការក្លែងបន្លំ? ជាការពិតណាស់ ពួកគេមានគោលដៅជាក់លាក់មួយចំនួនគឺ៖ ពួកទទឹងនឹងព្រះគ្រីស្ទធ្វើការក្លែងបន្លំ ដើម្បីទទួលបានឋានៈ និងកិត្យានុភាព។ ប្រសិនបើមិនដូច្នេះទេ ពួកគេនឹងមិនធ្វើការក្លែងបន្លំជាដាច់ខាត។ ពួកគេនឹងមិនធ្វើរឿងដ៏ល្ងង់ខ្លៅបែបនេះជាដាច់ខាត។ អ្នកដែលមានភ្នែកចេះញែកដឹង អាចមើលឃើញរឿងនេះបានយ៉ាងច្បាស់ក្រឡែត។ ប្រសិនបើមនុស្សឧស្សាហ៍ធ្វើការក្លែងបន្លំ ពិតណាស់គឺពួកគេនឹងទទួលបានការខ្ពើមរអើម ការស្អប់ខ្ពើម និងការរិះគន់ខ្លាំងៗពីអ្នកដទៃ។ ចុះហេតុអ្វីបានជាពួកទទឹងនឹងព្រះគ្រីស្ទនៅតែធ្វើដូច្នេះទៀត? នេះគឺជាធម្មជាតិរបស់ពួកគេហ្នឹងឯង៖ ពួកគេមិនខ្វល់ថាត្រូវលះបង់អ្វីខ្លះដើម្បីទទួលបានកេរ្តិ៍ឈ្មោះ និងឋានៈនោះទេ។ ពួកគេគ្មានសេចក្ដីអៀនខ្មាសបាត់ទៅហើយ។ ដើម្បីទទួលបានឋានៈនៅក្នុងគំនិតរបស់មនុស្ស រឿងដំបូងដែលពួកទទឹងនឹងព្រះគ្រីស្ទធ្វើ គឺធ្វើឱ្យមនុស្សទុកចិត្ត វាយតម្លៃខ្ពស់ និងគោរពបូជាពួកគេ។ ដូច្នេះ តើពួកគេសម្រេចគោលដៅនេះដោយរបៀបណា? ក្រៅពីការក្លែងជាមានឥរិយាបថល្អ និងការបង្ហាញចេញមួយចំនួនដែលត្រូវនឹងសញ្ញាណរបស់មនុស្ស ពួកគេក៏តាំងខ្លួនឯងតាមបុគ្គលអស្ចារ្យ និងល្បីល្បាញ ដោយចម្លងតាមរបៀបនិយាយស្ដីរបស់បុគ្គលទាំងនោះ ដើម្បីធ្វើឱ្យមនុស្សវាយតម្លៃពួកគេខ្ពស់ និងគោរពកោតសរសើរពួកគេ។ តាមរបៀបនេះ ពួកគេក៏ចាប់ផ្ដើមត្រូវបានមនុស្សមួយចំនួននៅក្នុងពួកជំនុំគោរពបូជា បញ្ជោរ និងគាំទ្រដោយមិនដឹងខ្លួន។ មនុស្សទាំងនោះមើលមកពួកទទឹងនឹងព្រះគ្រីស្ទ ដូចជាបុគ្គលខាងវិញ្ញាណ ឬបុគ្គលល្បីល្បាញណាម្នាក់ ដែលនេះមានន័យថា នៅក្នុងពួកជំនុំ និងនៅក្នុងចិត្តរបស់មនុស្សមួយភាគ ពួកទទឹងនឹងព្រះគ្រីស្ទត្រូវបានគេកោតសរសើរ និងគោរពបូជា ថាជាបុគ្គលខាងវិញ្ញាណ។ នេះគឺដោយសារតែមនុស្សភាគច្រើនគ្មានការញែកដឹងទាល់តែសោះ ហើយពួកគេគោរពបូជា និងគោរពស្ញប់ស្ញែងរនរណាក៏ដោយដែលចិត្តរបស់ពួកគេចូលចិត្ត និងកោតសរសើរ។ នៅក្នុងពួកជំនុំ តើភាគច្រើន ពួកទទឹងនឹងព្រះគ្រីស្ទតាំងខ្លួនជាមនុស្សប្រភេទណា? ពួកគេតាំងខ្លួនជាបុគ្គលខាងវិញ្ញាណ ពីព្រោះមនុស្សភាគច្រើនគោរពបូជាបុគ្គលខាងវិញ្ញាណ។ នៅក្នុងសាសនាយូដា ពួកផារិស៊ីគឺជាបុគ្គលខាងវិញ្ញាណដែលត្រូវបានមនុស្សគោរពបូជា។ មនុស្សគោរពបូជាពួកផារិស៊ីដោយសារតែចំណេះដឹង ការគោរពប្រតិបត្តិក្លែងក្លាយ និងឥរិយាបថល្អរបស់ពួកគេ។ ដូច្នេះហើយ នៅក្នុងសាសនាយូដា ពួកផារិស៊ីមានប្រជាប្រិយភាពខ្លាំងណាស់។ ពួកគេត្រូវបានគេកោតសរសើរយ៉ាងខ្លាំង។ សព្វថ្ងៃនេះ មានមនុស្សមួយចំនួននៅក្នុងពួកជំនុំ ដែលក៏ចូលចិត្តគោរពបូជាបុគ្គលខាងវិញ្ញាណផងដែរ។ ដំបូង ពួកគេគោរពបូជាអស់អ្នកនៅក្នុងពួកជំនុំដែលបានជឿលើព្រះជាម្ចាស់អស់រយៈពេលជាច្រើនឆ្នាំ ដែលមានអ្វីដែលហៅថាបទពិសោធ និងទីបន្ទាល់ខាងវិញ្ញាណជាក់លាក់មួយចំនួន ដែលទទួលបានព្រះគុណ និងព្រះពររបស់ព្រះជាម្ចាស់ ដែលបានឃើញនិមិត្តដ៏អស្ចារ្យ និងដែលមានបទពិសោធដ៏អស្ចារ្យមួយចំនួន។ បន្ថែមពីនេះ ក៏មានអស់អ្នកដែលអួតអាង និងពូកែនិយាយបញ្ចុះបញ្ចូល ពេលពួកគេនៅក្បែរមនុស្ស ដែលធ្វើឱ្យអ្នកដទៃគោរពបូជា និងកោតសរសើរ។ មានអ្នកផ្សេងទៀត ដែលប្រព្រឹត្តដោយប្រើមធ្យោបាយ របៀប និងគោលការណ៍ដែលស្របតាមច្បាប់របស់ពួកជំនុំ ហើយដែលមានឥរិយាបថខាងក្រៅហាក់ដូចជាគោរពប្រតិបត្តិ។ នៅមានអ្នកផ្សេងទៀត ដែលហាក់ដូចជាមានសេចក្ដីជំនឿយ៉ាងធំធេងលើព្រះជាម្ចាស់។ មនុស្សទាំងនេះសុទ្ធតែត្រូវបានផ្ដល់ងារថាជាមនុស្សខាងវិញ្ញាណ។ ដូច្នេះ តើពួកទទឹងនឹងព្រះគ្រីស្ទតាំងខ្លួនជាមនុស្សខាងវិញ្ញាណដោយរបៀបណា? វាសាមញ្ញណាស់ គឺពួកគេនិយាយរឿងដែលមនុស្សខាងវិញ្ញាណនិយាយ និងធ្វើរឿងដែលមនុស្សខាងវិញ្ញាណធ្វើ ដើម្បីធ្វើឱ្យមនុស្សចាត់ទុកពួកគេថាជាមនុស្សខាងវិញ្ញាណ។ ប៉ុន្តែ តើពួកគេនិយាយ និងធ្វើរឿងទាំងនេះចេញពីចិត្តដែរឬទេ? មិនចេញពីចិត្តទេ៖ នេះគឺជាការធ្វើត្រាប់តាម ជាការធ្វើតាមបទប្បញ្ញត្តិ។ ពួកគេគ្រាន់តែធ្វើវាដើម្បីឱ្យអ្នកដទៃមើលឃើញប៉ុណ្ណោះ។ ឧទាហរណ៍៖ នៅពេលមានរឿងអ្វីមួយកើតឡើងចំពោះពួកគេ ពួកគេអធិដ្ឋានភ្លាមៗ ប៉ុន្តែពួកគេមិនមែនកំពុងស្វែងរកយ៉ាងពិតប្រាកដ ឬអធិដ្ឋានយ៉ាងពិតប្រាកដនោះទេ។ ពួកគេគ្រាន់តែធ្វើឱ្យតែរួចពីដៃ សម្ដែង ដើម្បីឱ្យមនុស្សនិយាយថា ពួកគេស្រឡាញ់ព្រះជាម្ចាស់ខ្លាំងណាស់ និងមានការកោតខ្លាចយ៉ាងខ្លាំងចំពោះព្រះជាម្ចាស់។ លើសពីនេះទៅទៀត នៅពេលពួកគេមានជំងឺ និងត្រូវការការព្យាបាល ពួកគេមិនទៅទទួលការព្យាបាល ឬលេបថ្នាំដែលពួកគេគួរលេបឡើយ។ មនុស្សនិយាយថា៖ «ប្រសិនបើអ្នកមិនលេបថ្នាំទេ ជំងឺរបស់អ្នកអាចនឹងកាន់តែធ្ងន់ធ្ងរ។ មានពេលដែលត្រូវលេបថ្នាំ ហើយមានពេលដែលត្រូវអធិដ្ឋាន។ អ្នកគ្រាន់តែត្រូវធ្វើតាមសេចក្ដីជំនឿរបស់អ្នក ហើយមិនត្រូវបោះបង់ភារកិច្ចរបស់អ្នកឡើយ»។ ពួកគេឆ្លើយតបថា៖ «មិនអីទេ ព្រះជាម្ចាស់នៅជាមួយខ្ញុំ ខ្ញុំមិនខ្លាចទេ»។ ពីខាងក្រៅ ពួកគេធ្វើពុតជាស្ងប់ស្ងាត់ មិនភ័យខ្លាច និងពោរពេញដោយសេចក្ដីជំនឿ ប៉ុន្តែនៅខាងក្នុងវិញ ពួកគេភ័យខ្លាចយ៉ាងខ្លាំង ហើយលួចរត់ទៅរកគ្រូពេទ្យភ្លាមៗ ពេលដែលពួកគេមានអារម្មណ៍ថាមិនស្រួលខ្លួន។ ហើយប្រសិនបើនរណាម្នាក់ដឹងថា ពួកគេបានទៅរកគ្រូពេទ្យ និងលេបថ្នាំ ពួកគេព្យាយាមរកហេតុផល ឬលេសដើម្បីបិទបាំងរឿងនេះ។ ពួកគេក៏ឧស្សាហ៍និយាយផងដែរថា៖ «ជំងឺគឺជាការល្បងលមកពីព្រះជាម្ចាស់។ នៅពេលអ្នករស់នៅក្នុងជំងឺ អ្នកនឹងឈឺ។ នៅពេលអ្នករស់នៅក្នុងព្រះបន្ទូលរបស់ព្រះជាម្ចាស់ អ្នកគ្មានជំងឺឡើយ។ យើងមិនត្រូវរស់នៅក្នុងជំងឺទេ។ ប្រសិនបើយើងរស់នៅក្នុងព្រះបន្ទូលរបស់ព្រះជាម្ចាស់ ជំងឺនេះនឹងបាត់ទៅវិញ»។ នេះជារឿងដែលពួកគេច្រើនតែបង្រៀនមនុស្សយ៉ាងបើកចំហ ពួកគេប្រើប្រាស់ព្រះបន្ទូលរបស់ព្រះជាម្ចាស់ដើម្បីជួយមនុស្ស។ ប៉ុន្តែពួកគេលួចដោះស្រាយជំងឺរបស់ខ្លួនស្ងាត់ៗដោយប្រើមធ្យោបាយរបស់មនុស្ស។ នៅចំពោះមុខអ្នកដទៃ ពួកគេនិយាយថា ពួកគេពឹងផ្អែកលើព្រះជាម្ចាស់ ហើយថាអ្វីៗគ្រប់យ៉ាងស្ថិតនៅក្នុងព្រះហស្ដរបស់ព្រះជាម្ចាស់។ ពួកគេនិយាយថា ពួកគេមិនខ្លាចជំងឺ ឬសេចក្ដីស្លាប់ឡើយ ប៉ុន្តែនៅក្នុងចិត្តរបស់ពួកគេវិញ ពួកគេភ័យខ្លាចជាងនរណាៗទាំងអស់។ ពួកគេខ្លាចធ្លាក់ខ្លួនឈឺចូលមន្ទីរពេទ្យ ហើយរឹតតែភ័យខ្លាចសេចក្ដីស្លាប់ទៅទៀត។ ពួកគេគ្មានសេចក្ដីជំនឿពិតទាល់តែសោះ។ នៅចំពោះមុខអ្នកដទៃ ពួកគេអធិដ្ឋាន និងនិយាយថា៖ «ខ្ញុំរីករាយនឹងចុះចូលចំពោះអធិបតេយ្យភាព និងការរៀបចំរបស់ព្រះជាម្ចាស់។ អ្វីៗគ្រប់យ៉ាងគឺមកពីព្រះជាម្ចាស់ ហើយមនុស្សមិនគួររអ៊ូរទាំឡើយ»។ ទន្ទឹមនឹងនោះ ពួកគេកំពុងគិតក្នុងចិត្តថា៖ «ខ្ញុំបានបំពេញភារកិច្ចរបស់ខ្លួនយ៉ាងស្មោះត្រង់ តើជំងឺនេះម្ដេចក៏អាចធ្លាក់មកលើខ្ញុំទៅវិញ? ហើយចុះម្ដេចបានជាគ្មាននរណាផ្សេងកើតជំងឺនេះអ៊ីចឹង? តើព្រះជាម្ចាស់កំពុងប្រើប្រាស់រឿងនេះដើម្បីបើកសម្ដែងខ្ញុំ ដើម្បីបញ្ឈប់ខ្ញុំមិនឱ្យបំពេញភារកិច្ចនេះមែនទេ? តើព្រះជាម្ចាស់ស្អប់ខ្ពើមខ្ញុំឬ? ហើយប្រសិនបើព្រះជាម្ចាស់ស្អប់ខ្ពើមខ្ញុំ តើខ្ញុំជាអ្នកបម្រើការមែនទេ? តើព្រះជាម្ចាស់កំពុងប្រើប្រាស់ខ្ញុំដើម្បីបម្រើការឬ? តើខ្ញុំនឹងមានលទ្ធផលនៅថ្ងៃអនាគតដែរឬទេ?» ពួកគេមិនហ៊ានរអ៊ូរទាំខ្លាំងៗឡើយ ប៉ុន្តែការសង្ស័យអំពីព្រះជាម្ចាស់បានលេចឡើងនៅក្នុងចិត្តរបស់ពួកគេ។ ពួកគេគិតក្នុងចិត្តថា មិនមែនគ្រប់យ៉ាងដែលព្រះជាម្ចាស់ធ្វើ ប្រាកដថាសុទ្ធតែត្រឹមត្រូវនោះទេ។ ក៏ប៉ុន្តែ ពីសំបកក្រៅ ពួកគេធ្វើពុតជាហាក់ដូចជាគ្មានរឿងអ្វីខុសប្រក្រតីឡើយ។ ពួកគេបង្ហាញរូបរាងឱ្យឃើញថា សូម្បីតែពេលពួកគេធ្លាក់ខ្លួនឈឺ ក៏វាមិនអាចរារាំងពួកគេបានដែរ ហើយពួកគេនៅតែអាចបំពេញភារកិច្ចរបស់ខ្លួន ព្រមទាំងចុះចូល និងស្មោះត្រង់ ថាពួកគេនៅតែអាចលះបង់ខ្លួនដើម្បីព្រះជាម្ចាស់បាន។ តើនេះមិនមែនជាការធ្វើពុត និងការក្លែងបន្លំទេឬ? សេចក្ដីជំនឿ និងការចុះចូលរបស់ពួកគេគឺក្លែងក្លាយ។ ភាពស្មោះត្រង់របស់ពួកគេក៏ក្លែងក្លាយដែរ។ គ្មានការចុះចូលពិតប្រាកដនៅត្រង់នេះទេ គ្មានសេចក្ដីជំនឿពិតប្រាកដឡើយ ហើយរឹតតែគ្មានការពឹងផ្អែក និងការត្រឡប់មកចុះចូលយ៉ាងពិតប្រាកដទៅទៀត។ ពួកគេមិនស្វែងរកបំណងព្រះហឫទ័យរបស់ព្រះជាម្ចាស់ទេ។ ពួកគេមិនពិនិត្យពិច័យនិស្ស័យពុករលួយរបស់ពួកគេផ្ទាល់ឡើយ ហើយក៏មិនស្វែងរកសេចក្ដីពិតដើម្បីដោះស្រាយបញ្ហារបស់ពួកគេផ្ទាល់ដែរ។ រឿងដែលពួកគេគិតនៅក្នុងចិត្ត គឺមានតែផលប្រយោជន៍ខាងសាច់ឈាម លទ្ធផល និងគោលដៅរបស់ពួកគេប៉ុណ្ណោះ។ ចិត្តរបស់ពួកគេពោរពេញទៅដោយការរអ៊ូរទាំ ការយល់ច្រឡំ និងការសង្ស័យអំពីព្រះជាម្ចាស់។ ក៏ប៉ុន្តែ ពីខាងក្រៅ ពួកគេបង្ហាញរូបរាងឱ្យឃើញថាជាបុគ្គលខាងវិញ្ញាណណាម្នាក់ ហើយទោះបីជាមានរឿងអ្វីកើតឡើងចំពោះពួកគេក៏ដោយ ក៏ពួកគេនិយាយថា៖ «មានបំណងព្រះហឫទ័យដ៏ល្អរបស់ព្រះជាម្ចាស់ ខ្ញុំមិនត្រូវរអ៊ូរទាំឡើយ»។ មាត់របស់ពួកគេមិនរអ៊ូរទាំទេ ប៉ុន្តែចិត្តរបស់ពួកគេកំពុងតែរង្គោះរង្គើ៖ ការរអ៊ូរទាំ ការយល់ច្រឡំ និងការសង្ស័យរបស់ពួកគេអំពីព្រះជាម្ចាស់ បន្តកូរវឹកនៅក្នុងចិត្តរបស់ពួកគេ។ មើលពីសំបកក្រៅ ពួកគេឧស្សាហ៍អានព្រះបន្ទូលរបស់ព្រះជាម្ចាស់ និងមិនពន្យារពេលក្នុងការបំពេញភារកិច្ចរបស់ខ្លួនឡើយ ប៉ុន្តែនៅក្នុងចិត្តរបស់ពួកគេវិញ ពួកគេបានបោះបង់ភារកិច្ចរបស់ខ្លួនរួចទៅហើយ។ តើនេះមិនមែនជាអត្ថន័យនៃការក្លែងបន្លំទេឬ? នេះហើយគឺជាការក្លែងបន្លំ។

ពួកទទឹងនឹងព្រះគ្រីស្ទនឹងតែងតែធ្វើការក្លែងបន្លំជានិច្ច មិនថាស្ថិតក្នុងស្ថានភាពបែបណាក៏ដោយ។ ពួកគេមិនខ្វល់ថាជាពេលវេលាបែបណាឡើយ។ ឧទាហរណ៍៖ នៅពេលចូលរួមការជួបជុំ បងប្អូនប្រុសស្រីមួយចំនួនសួរសុខទុក្ខគ្នាទៅវិញទៅមក។ តើពួកទទឹងនឹងព្រះគ្រីស្ទប្រព្រឹត្តចំពោះរឿងនេះយ៉ាងដូចម្ដេច? ពួកគេនិយាយថា៖ «ឈប់ជជែកគ្នាលេងទៅ ពួកយើងកំពុងស្ថិតក្នុងការជួបជុំ! តើអ្នករាល់គ្នាគិតថាខ្លួនកំពុងនៅទីណាហ្នឹង បានជាមកជជែកគ្នាពីរឿងបែបនេះ? អ្នករាល់គ្នាគ្មានចិត្តកោតខ្លាចព្រះជាម្ចាស់សោះ។ ត្រូវម៉ឺងម៉ាត់ឡើង!» មនុស្សមួយចំនួនសម្រាកនៅពេលកំពុងបំពេញភារកិច្ចរបស់ខ្លួន ហើយនៅពេលអាទទឹងនឹងព្រះគ្រីស្ទឃើញដូច្នេះ គេក៏និយាយថា៖ «ធ្វើឱ្យតែរួចពីដៃទៀតហើយមែនទេ? អ៊ីចឹង អ្នកគួរតែអានព្រះបន្ទូលរបស់ព្រះជាម្ចាស់ភ្លាមទៅ ហើយចូលមកអធិដ្ឋានចំពោះទ្រង់»។ នៅពេលបងប្អូនប្រុសស្រីផ្លាស់ប្ដូរទស្សនៈគ្នា ដើម្បីរៀនសូត្រជំនាញវិជ្ជាជីវៈពីគ្នាទៅវិញទៅមក គេនឹងនិយាយថា៖ «អ្នករាល់គ្នាគួរតែប្រកបគ្នាអំពីព្រះបន្ទូលរបស់ព្រះជាម្ចាស់ និងអធិដ្ឋានជាមុនសិន រួចសឹមផ្លាស់ប្ដូរទស្សនៈ និងគំនិតគ្នានៅពេលក្រោយ»។ ប្រសិនបើនរណាម្នាក់មិនបានអធិដ្ឋានមុនពេលការជួបជុំចាប់ផ្ដើមទេ អាទទឹងនឹងព្រះគ្រីស្ទនឹងស្ដីបន្ទោសបុគ្គលនោះ កំណត់ថាបុគ្គលនោះជាមនុស្សប្រភេទណាមួយ ហើយមានពាក្យសម្ដីនិយាយអំពីបុគ្គលនោះជាមិនខាន។ គ្រប់ទិដ្ឋភាពទាំងអស់ អាទទឹងនឹងព្រះគ្រីស្ទធ្វើឱ្យអ្នកដទៃមើលឃើញថា គេជាមនុស្សខាងវិញ្ញាណខ្លាំងណាស់ ស្មោះអស់ពីចិត្តខ្លាំងណាស់ ថាគេយកចិត្តទុកដាក់យ៉ាងខ្លាំងចំពោះសេចក្ដីពិត និងខិតខំប្រឹងប្រែងដេញតាមសេចក្ដីពិត ថាគេមានការទទួលខុសត្រូវខ្ពស់ចំពោះភារកិច្ចរបស់ខ្លួន ថាគេអាចអានព្រះបន្ទូលរបស់ព្រះជាម្ចាស់ជាប្រចាំរាល់ថ្ងៃ ថាគេមានជីវិតខាងវិញ្ញាណធម្មតា ថាគេចូលរួមការជួបជុំជាប្រចាំ។ គេក៏ធ្វើឱ្យអ្នកដទៃឃើញថា នៅពេលគេចូលរួមការជួបជុំ គេអធិដ្ឋាន អានព្រះបន្ទូលរបស់ព្រះជាម្ចាស់ និងប្រកបគ្នាតាមរបៀបដែលបានកំណត់ ហើយថាគេមិនដែលជជែកគ្នាលេង ឬនិយាយពីរឿងក្នុងផ្ទះឡើយ។ ប្រសិនបើនរណាម្នាក់និយាយទៅកាន់គេថា៖ «សក់របស់អ្នកវែងហើយ។ អ្នកគួរតែទៅកាត់សក់ចេញទៅ។ ឥឡូវនេះអាកាសធាតុក្ដៅណាស់ ដូច្នេះ អ្នកនឹងមានអារម្មណ៍ត្រជាក់ជាងមុន ប្រសិនបើអ្នកកាត់សក់»។ គេឆ្លើយតបថា៖ «សក់របស់ខ្ញុំវែងបន្តិចក៏មិនអីដែរ។ កិច្ចការទើបជារឿងសំខាន់។ ភាពក្ដៅស្អុះស្អាប់នឹងមិនបង្កបញ្ហាអ្វីដល់ខ្ញុំទេ ប្រសិនបើខ្ញុំទុកសក់ឱ្យវែងពីរឬបីថ្ងៃទៀតនោះ»។ មាននរណាម្នាក់និយាយថា៖ «សម្លៀកបំពាក់របស់អ្នករហែកអស់ហើយ។ ប្រសិនបើអ្នកនៅតែពាក់វាទៀត មនុស្សនឹងសើចចំអកឱ្យអ្នកមិនខាន»។ អាទទឹងនឹងព្រះគ្រីស្ទនិយាយថា៖ «មិនអីទេ។ តើពួកយើងដែលជាអ្នកជឿលើព្រះជាម្ចាស់ បារម្ភពីការសើចចំអករបស់គេដែរទេ? ពួកយើងសុទ្ធតែបានរងទុក្ខច្រើនណាស់ ហើយពួកយើងបានស៊ូទ្រាំនឹងការធ្វើទុក្ខបុកម្នេញរបស់នាគដ៏ធំមានសម្បុរក្រហមរហូតមកដល់ពេលនេះ។ ពួកយើងបានដើរលើផ្លូវដែលត្រូវមនុស្សលោកីយ៍បដិសេធចោល។ ចុះទម្រាំតែមនុស្សសើចចំអកឱ្យខ្ញុំដោយសារតែសម្លៀកបំពាក់រហែករបស់ខ្ញុំ តើវាថ្វីទៅ? ឱ្យតែព្រះជាម្ចាស់ទទួលយកខ្ញុំ នោះទើបជារឿងសំខាន់»។ តើនេះជារឿងល្អដែលគួរនិយាយដែរឬទេ? (គេកំពុងធ្វើពុតជាមនុស្សខាងវិញ្ញាណ។) មនុស្សមួយចំនួនឃើញថា ខ្ញុំសួរសំណួរ និងឱ្យអ្នកគ្រប់គ្នាប្រកបគ្នាអំពីរឿងទាំងនោះ បន្ទាប់ពីសេចក្ដីអធិប្បាយ ប៉ុន្តែមនុស្សមិនអាចឆ្លើយតបនៅក្នុងការប្រកបគ្នាគ្នាបានទេ ដូច្នេះ ពួកគេក៏ទាញសេចក្ដីសន្និដ្ឋានមួយថា៖ «ខ្ញុំបានរកឃើញពន្លឺថ្មីខ្លះនៅទីនេះ។ ព្រះជាម្ចាស់មិនដែលសោយអ្វីទទេៗឡើយ ប៉ុន្តែពួកយើងសូម្បីតែហូបស្ពៃក្ដោប ក៏ហូបទទេៗដែរ»។ តើអ្នកធ្លាប់ឮគេនិយាយបែបនេះពីមុនមកទេ? (មិនធ្លាប់ទេ។) ពួកគេនិយាយថា ព្រះជាម្ចាស់មិនដែលសោយអ្វីទទេៗឡើយ ដែលមានន័យថា ព្រះជាម្ចាស់ប្រទានសេចក្ដីអធិប្បាយដល់មនុស្ស ដូច្នេះ ទ្រង់រកបានក្រយារបស់ទ្រង់ហើយ។ ពួកយើងមិនអាចប្រកបគ្នាអំពីអ្វីបានឡើយ ដូច្នេះ ពួកយើងសូម្បីតែហូបស្ពៃក្ដោប ក៏ហូបទទេៗដែរ។ មនុស្សមួយចំនួនដែលគ្មានការញែកដឹង ចាត់ទុករឿងនេះថាជាសេចក្ដីពិត ហើយដើរប្រាប់គេឯងគ្រប់ទីកន្លែង។ ពួកគេមិនជឿថា ការប្រកបគ្នាអំពីការស្គាល់ខ្លួនឯង ការស្វែងរកការចុះចូល និងការស្រឡាញ់ព្រះជាម្ចាស់ ព្រមទាំងប្រធានបទទូទៅបែបនេះផ្សេងទៀតដែលមនុស្សឧស្សាហ៍យកមកពិភាក្សា អាចត្រូវបានចាត់ទុកថាជារឿងខាងវិញ្ញាណ រឿងខ្ពង់ខ្ពស់ ឬជាពន្លឺថ្មីឡើយ។ ចំពោះពួកគេ មានតែពាក្យសម្ដីដែលបុគ្គលនោះបាននិយាយប៉ុណ្ណោះ ទើបជាពន្លឺថ្មី និងជារឿងខ្ពង់ខ្ពស់! អ្វីដែលបុគ្គលនោះបាននិយាយ ស្ដាប់ទៅហាក់ដូចជាត្រឹមត្រូវ ប៉ុន្តែនៅពេលពិចារណាឱ្យបានដិតដល់ វាមានអារម្មណ៍ថាគួរឱ្យខ្ពើមរអើម និងជារឿងដែលគ្មានន័យទាល់តែសោះ។ នេះជារឿងដែលប្រឌិតឡើងដោយអ្នកដែលគ្មានការយល់ដឹងខាងវិញ្ញាណ ប៉ុន្តែនៅតែចង់ធ្វើពុតជាមនុស្សខាងវិញ្ញាណ ធ្វើពុតជាមានចំណេះដឹងអំពីសេចក្ដីពិត និងធ្វើពុតថាពួកគេយល់ពីសេចក្ដីពិត។ តើនេះមិនមែនជារឿងដែលគ្មានន័យទេឬ? (មែនហើយ។) ពួកគេជំនាញខាងរៀននិយាយពាក្យពេចន៍ និងគោលលទ្ធិដែលអួតអាង និងទទេសូន្យ ហើយពួកគេមិនផ្ដល់សារៈសំខាន់ដល់ការអនុវត្តសេចក្ដីពិត និងការចូលទៅក្នុងតថភាពឡើយ។ នោះហើយជាមូលហេតុដែលពួកគេជំនាញខាងរៀននិយាយគោលលទ្ធិខាងវិញ្ញាណ ហើយពួកគេមិនដែលវែកញែកខ្លួនឯង ដើម្បីមើលថាតើពួកគេមានតថភាពនៃសេចក្ដីពិតឬអត់នោះទេ។ តើមនុស្សទាំងនេះមិនមែនជាមនុស្សពុតត្បុតទេឬ? ព្រះជាម្ចាស់ស្អប់ខ្ពើមមនុស្សបែបនេះបំផុត។

នៅពេលអ្នកដែលគេហៅថាជាមនុស្សខាងវិញ្ញាណទាំងនេះជួបជុំគ្នា ពួកគេនិយាយពីទស្សនៈវិជ្ជា ពិភាក្សាពីអាថ៌កំបាំង និយាយអំពីការស្គាល់ខ្លួនឯង និងការស្គាល់ព្រះជាម្ចាស់។ រឿងដែលពួកគេនិយាយ គឺខ្ពង់ខ្ពស់ណាស់ ហើយវាស្ដាប់ទៅមិនដូចជាការនិយាយស្ដីរបស់មនុស្សនៅលើផែនដីទាល់តែសោះ។ ពួកគេចេះតែនិយាយទៅៗ រសាត់ឆ្ងាយទៅៗ ហើយនិយាយអំពីរឿងដែលមិនពាក់ព័ន្ធទាល់តែសោះ។ តើការ «និយាយអំពីរឿងដែលមិនពាក់ព័ន្ធទាល់តែសោះ» មានន័យដូចម្ដេច? ពួកគេចេះតែនិយាយទៅៗ រហូតដល់ពួកគេចាប់ផ្ដើមនិយាយរឿងដែលគ្មានន័យទាល់តែសោះ។ ពួកគេប្រកួតប្រជែងគ្នាដើម្បីមើលថា នរណាបានអានព្រះបន្ទូលរបស់ព្រះជាម្ចាស់ច្រើនជាងគេ ហើយពួកគេអាចចងចាំ និងផ្សាយព្រះបន្ទូលរបស់ព្រះជាម្ចាស់មួយជំពូកបានកម្រិតណា នរណាអាចផ្សាយតាមរបៀបដែលខ្ពង់ខ្ពស់ និងស៊ីជម្រៅជាងអ្នកដទៃ ហើយនរណាអាចផ្សាយតាមរបៀបដែលនាំមកនូវពន្លឺច្រើនជាងអ្នកដទៃ។ ពួកគេប្រកួតប្រជែងគ្នាលើរឿងទាំងនេះ ហើយការណ៍នេះត្រូវបានហៅថា «ការប្រកួតប្រជែងភាពខាងវិញ្ញាណ»។ ជួនកាល មនុស្សម្នាកំពុងជជែកគ្នាលេង ដោយនិយាយអំពីសុខទុក្ខរបស់ពួកគេនាពេលថ្មីៗនេះ ឬរឿងខាងក្រៅមួយចំនួន។ បន្ទាប់មក «មនុស្សខាងវិញ្ញាណ» ម្នាក់ក៏ដើរមកជិត ហើយនៅពេលគេឮអ្នកគ្រប់គ្នាកំពុងជជែកគ្នាអំពីរឿងទាំងនេះ គេក៏យកសៀវភៅព្រះបន្ទូលរបស់ព្រះជាម្ចាស់របស់គេ ហើយទៅអាននៅជ្រុងមួយ។ តើមនុស្សបែបនេះមើលទៅមិនដូចជាមនុស្សដែលមិនចូលចំណោមសង្គម និងចម្លែកទេឬ? នៅពេលខ្ញុំប្រកបគ្នាជាមួយមនុស្សមួយចំនួនអំពីប្រធានបទចម្បងមួយ ពួកយើងនឹងសម្រាកនៅពាក់កណ្ដាលទី ហើយជជែកគ្នាអំពីរឿងខាងក្រៅ។ តើនោះមិនមែនជារឿងធម្មតាទេឬ? ក្នុងអំឡុងការជជែកគ្នានេះ មនុស្សមួយចំនួនមិនមាត់កអ្វីឡើយ។ អត្ថន័យរបស់ពួកគេគឺ៖ «ខ្ញុំនឹងស្ដាប់ នៅពេលអ្នកប្រកបគ្នាអំពីសេចក្ដីពិត ប៉ុន្តែប្រសិនបើអ្នកចាប់ផ្ដើមជជែកលេង នោះខ្ញុំនឹងឈប់ស្ដាប់ហើយ។ ប្រសិនបើអ្នកបន្តជជែកលេងក្នុងរយៈពេលយូរ នោះខ្ញុំនឹងចាកចេញ»។ តើពួកគេទៅណា? ពួកគេទៅរកកន្លែងណាមួយដើម្បីអធិដ្ឋាន ហើយពួកគេនិយាយយ៉ាងជឿជាក់ថា៖ «ឱព្រះជាម្ចាស់អើយ សូមយកដួងចិត្តរបស់ទូលបង្គំមកវិញផង។ សូមឱ្យទូលបង្គំបានស្ងប់ស្ងាត់នៅចំពោះទ្រង់ សូមកុំឱ្យទូលបង្គំត្រូវបានទាក់ទាញ និងជាប់ជំពាក់នឹងរឿងរ៉ាវនៃពិភពដែលគ្មានជំនឿឡើយ ហើយសូមកុំឱ្យទូលបង្គំត្រូវបានអូសទាញដោយនិន្នាការលោកីយ៍ឡើយ»។ តើនោះជាភាពខាងវិញ្ញាណខ្លាំងណាស់ឬ? ពួកគេជឿថាវាដូច្នេះមែន។ នៅពេលអ្នកជជែកគ្នាពីរឿងក្នុងផ្ទះ និងសភាពរបស់អ្នកនាពេលថ្មីៗនេះ ពួកគេគិតថានេះមិនមែនជាការប្រកបគ្នាអំពីសេចក្ដីពិតទេ ថាព្រះបន្ទូលរបស់ព្រះជាម្ចាស់មិនត្រូវបានលើកឡើងទាល់តែសោះ ដូច្នេះពួកគេក៏ចាកចេញ ហើយទៅអធិដ្ឋាននៅចំពោះព្រះជាម្ចាស់។ តើនោះមិនរាងចម្លែកបន្តិចទេឬ? នេះគឺជាការក្លែងបន្លំរបស់អស់អ្នកដែលស្វែងរកការធ្វើជាមនុស្សខាងវិញ្ញាណ។ ពួកគេពូកែខាងក្លែងបន្លំណាស់! គោលដៅរបស់ពួកគេក្នុងការក្លែងបន្លំ គឺដើម្បីឱ្យអ្នកដទៃមើលឃើញថា ពួកគេជាមនុស្សខាងវិញ្ញាណ ថាពួកគេស្មោះអស់ពីចិត្តក្នុងការដេញតាមរបស់ខ្លួន ហើយតែងតែរស់នៅចំពោះព្រះជាម្ចាស់ជានិច្ច។ ដើម្បីឱ្យអ្នកដទៃមើលឃើញថា មានពន្លឺនៅក្នុងពាក្យសម្ដីរបស់ពួកគេ ថាពួកគេដេញតាមសេចក្ដីពិត ថាពួកគេមិនត្រូវបានរឹតត្បិតដោយពិភពលោកីយ៍ខាងក្រៅ ឬដោយមនោសញ្ចេតនាគ្រួសារឡើយ។ ដើម្បីឱ្យអ្នកដទៃមើលឃើញថា ពួកគេគ្មានតម្រូវការខាងសាច់ឈាមបែបនេះទេ ថាពួកគេខុសពីមនុស្សធម្មតា ថាពួកគេបានបោះបង់ពិភពលោកីយ៍ និងចំណង់ចំណូលចិត្តដ៏ថោកទាបបែបនេះចោលរួចទៅហើយ។ នៅពេលមនុស្សមួយចំនួននិយាយពាក្យពីរបីម៉ាត់ទៅកាន់អ្នកគ្មានជំនឿ ពួកគេនិយាយថា៖ «នោះមិនត្រឹមត្រូវទេ។ អ្នកគ្មានជំនឿទាំងនេះគឺអាក្រក់ណាស់។ ពេលដែលអ្នកនិយាយទៅកាន់ពួកគេ ហើយជាប់ពាក់ព័ន្ធនឹងរឿងរ៉ាវរបស់ពួកគេ អ្នកមានអារម្មណ៍ថាត្រូវបានរំខាននៅក្នុងចិត្ត ហើយត្រូវតែប្រញាប់ទៅចំពោះព្រះជាម្ចាស់ដើម្បីសារភាពបាប និងអធិដ្ឋាន។ អ្នកត្រូវតែប្រញាប់អានព្រះបន្ទូលរបស់ព្រះជាម្ចាស់ ទុកឱ្យព្រះបន្ទូលរបស់ទ្រង់គ្រប់គ្រងអ្នក និងបំពេញអ្នក»។ ដូច្នេះហើយ នៅពេលពួកគេឃើញអ្នកគ្មានជំនឿ ជាមនុស្សដែលមិនជឿលើព្រះជាម្ចាស់ ពួកគេគេចវេះពីអ្នកទាំងនោះ ហើយមិនព្រមនិយាយទៅកាន់អ្នកទាំងនោះឡើយ។ ពួកគេមិនទាំងប្រាស្រ័យទាក់ទងធម្មតាផង ហើយមនុស្សម្នាគិតថាពួកគេចម្លែក។ មូលដ្ឋានរបស់ពួកគេសម្រាប់ការប្រព្រឹត្តបែបនេះគឺ៖ «អ្នកគ្មានជំនឿសុទ្ធតែជាពួកអារក្ស ហើយពួកយើងមិនត្រូវនិយាយទៅកាន់ពួកគេឡើយ។ ព្រះជាម្ចាស់ស្អប់ខ្ពើមពួកអារក្ស ដូច្នេះ ប្រសិនបើពួកយើងសេពគប់ជាមួយពួកអារក្ស ហើយស្និទ្ធស្នាលនឹងពួកគេ នោះព្រះជាម្ចាស់ក៏នឹងស្អប់ខ្ពើមរឿងនោះដែរ។ ពួកយើងគួរតែស្អប់ខ្ពើមអ្វីដែលព្រះជាម្ចាស់ស្អប់ខ្ពើម ហើយពួកយើងគួរតែបដិសេធអ្វីដែលព្រះជាម្ចាស់បដិសេធ»។ ប្រសិនបើពួកគេឃើញបងប្អូនប្រុសស្រីណាម្នាក់កំពុងនិយាយជាមួយ កំពុងនិយាយបើកចំហចិត្តជាមួយ ឬកំពុងនិយាយពីរឿងក្នុងផ្ទះជាមួយសមាជិកគ្រួសារ ឬមិត្តភក្ដិដែលគ្មានជំនឿ ពួកគេក៏វិនិច្ឆ័យអ្នកនោះ ដោយគិតថា៖ «គេគឺជាអ្នកជឿម្នាក់ដែលមានបទពិសោធ ដែលបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ។ គេមិនព្យាយាមគេចវេះពីអ្នកគ្មានជំនឿទេ ប៉ុន្តែផ្ទុយទៅវិញ បែរជាស្និទ្ធស្នាលនឹងអ្នកទាំងនោះយ៉ាងនេះទៅវិញ។ នេះគឺជាការដែលគេក្បត់ព្រះជាម្ចាស់ ហើយនៅពេលគេជួបប្រទះនឹងបញ្ហា គេប្រាកដជានឹងក្លាយជាយូដាសមិនខាន»។ ពួកគេបិទស្លាកលើមនុស្សបែបនេះ។ មនុស្សមួយចំនួនមានឪពុកម្ដាយដែលពួកគាត់ផ្ទាល់មិនជឿលើព្រះជាម្ចាស់នោះទេ ប៉ុន្តែពួកគាត់ក៏មិនជំទាស់នឹងការដែលកូនរបស់ពួកគាត់ជឿលើព្រះជាម្ចាស់ដែរ។ ពួកគេទូរស័ព្ទទៅឪពុកម្ដាយរបស់ខ្លួនម្ដងម្កាលដើម្បីសួរសុខទុក្ខ ឬនៅពេលឪពុកម្ដាយឈឺ ពួកគេក៏ត្រឡប់ទៅផ្ទះវិញដើម្បីមើលថែពួកគាត់។ នេះជារឿងធម្មតាបំផុត ហើយព្រះជាម្ចាស់មិនថ្កោលទោសរឿងនេះឡើយ។ ចុះតើមនុស្សខាងវិញ្ញាណទាំងនេះ ពោលគឺពួកទទឹងនឹងព្រះគ្រីស្ទទាំងនេះ ធ្វើអ្វីខ្លះ? តើពួកគេមើលឃើញរឿងរ៉ាវរបៀបនេះមែនទេ? ពួកគេធ្វើឱ្យរឿងនេះក្លាយជារឿងធំដុំ ដោយនិយាយថា៖ «តាមធម្មតា អ្នកនិយាយបានល្អណាស់ ហើយអ្នកប្រាប់ឱ្យអ្នកដទៃលះបង់មនោសញ្ចេតនារបស់ខ្លួនចោល និងមិនត្រូវឱ្យមនោសញ្ចេតនារឹតត្បិតឡើយ។ ប៉ុន្តែ ខ្ញុំឃើញថាមនោសញ្ចេតនារបស់អ្នកបែរជាកាន់តែខ្លាំងទៅវិញ។ ឪពុកម្ដាយរបស់អ្នកមិនជឿលើព្រះជាម្ចាស់ទេ ដូច្នេះ អ្នកត្រូវតែបដិសេធពួកគាត់»។ បុគ្គលម្នាក់ទៀតឆ្លើយតបថា៖ «ឪពុកម្ដាយរបស់ខ្ញុំមិនជឿលើព្រះជាម្ចាស់ទេ ប៉ុន្តែពួកគាត់ក៏មិនរារាំងខ្ញុំដែរ។ ពួកគាត់គាំទ្រខ្ញុំខ្លាំងណាស់»។ អាទទឹងនឹងព្រះគ្រីស្ទឆ្លើយតបថា៖ «ទោះបីជាពួកគាត់គាំទ្រអ្នកក៏ដោយ ក៏វាមិនអាចទទួលយកបានដែរ ហើយពួកគាត់នៅតែជាពួកអារក្សដដែល។ ម្ដេចក៏អ្នកនៅតែអាចចម្អិនអាហារឱ្យពួកគាត់បានទៅ?» បុគ្គលម្នាក់ទៀតនិយាយថា៖ «តើនេះមិនមែនជាមនោសញ្ចេតនាធម្មតារបស់មនុស្សទេឬ? តើវាមិនមែនជារឿងធម្មតាទេឬ ក្នុងការចម្អិនអាហារពីរបីពេលសម្រាប់ឪពុកម្ដាយរបស់ខ្លួន និងបង្ហាញក្ដីស្រឡាញ់បែបកតញ្ញូខ្លះចំពោះពួកគាត់នោះ? ព្រះជាម្ចាស់មិនថ្កោលទោសរឿងនេះទេ ចុះតើអ្នកថ្កោលទោសរឿងនេះដើម្បីអ្វី?» អាទទឹងនឹងព្រះគ្រីស្ទឆ្លើយតបថា៖ «ព្រះជាម្ចាស់មិនខ្វល់ខ្វាយនឹងរឿងតូចតាចបែបនេះឡើយ! ដោយសារព្រះជាម្ចាស់មិនខ្វល់ខ្វាយនឹងរឿងនេះ ពួកយើងគួរតែប្រកាន់ជំហរ និងប្រកាន់ខ្ជាប់នូវទីបន្ទាល់របស់ពួកយើង។ អ្នកបានជឿលើព្រះជាម្ចាស់អស់រយៈពេលច្រើនឆ្នាំមកហើយ ប៉ុន្តែអ្នកគ្មានការញែកដឹង ឬកម្ពស់ឡើយ ហើយអ្នកអាចប្រព្រឹត្តចំពោះពួកអារក្សបានយ៉ាងល្អបែបនេះ មនោសញ្ចេតនារបស់អ្នកគឺខ្លាំងពេកហើយ!» អាទទឹងនឹងព្រះគ្រីស្ទថ្កោលទោសសូម្បីតែរឿងនេះ! មិនថាអ្នកដទៃធ្វើអ្វីនោះទេ ក៏គេថ្កោលទោស និងបិទស្លាកលើអ្នកទាំងនោះ ដើម្បីបង្ហាញថារូបគេមានកម្ពស់ ថាគេស្មោះអស់ពីចិត្តក្នុងការដេញតាមរបស់ខ្លួន និងមានសេចក្ដីជំនឿ ប៉ុន្តែនៅទីបញ្ចប់ នៅពេលសមាជិកគ្រួសាររបស់គេផ្ទាល់ស្លាប់ គេយំអស់ជាច្រើនថ្ងៃ រហូតដល់មិនអាចក្រោកពីគ្រែរួច ហើយថែមទាំងចង់បោះបង់សេចក្ដីជំនឿរបស់ខ្លួនទៀតផង។ មាននរណាម្នាក់និយាយទៅកាន់គេថា៖ «តើអ្នកមិនមែនជាមនុស្សខាងវិញ្ញាណទេឬ?» គេឆ្លើយតបថា៖ «តើមនុស្សខាងវិញ្ញាណមិនអាចទន់ខ្សោយបានទេឬ? តើខ្ញុំមិនអាចទន់ខ្សោយបន្តិចបន្តួចបានទេឬ?» តើនេះមិនមែនជាការប្រើហេតុផលដោះសាខុសទំនងទេឬ? មនុស្សខាងវិញ្ញាណក្លែងក្លាយមានសមត្ថភាពក្នុងការធ្វើពុត ហើយការណ៍នេះត្រូវបានហៅថាការក្លែងបន្លំ។ ពួកគេធ្វើពុតថាគ្មានភាពទន់ខ្សោយ ចេះចុះចូល មានសេចក្ដីជំនឿលើព្រះជាម្ចាស់ និងស្មោះត្រង់ចំពោះព្រះជាម្ចាស់ អាចរក្សាពាក្យសម្បថរបស់ពួកគេ អាចស៊ូទ្រាំនឹងការរងទុក្ខ និងលះបង់ខ្លួន ដោយមិនមានឥរិយាបថតាមរបៀបណាមួយដែលមនុស្សអាចគិតថាមិនស័ក្ដិសម ឬមិនល្អឥតខ្ចោះឡើយ។ បើវិនិច្ឆ័យតាមឥរិយាបថខាងក្រៅរបស់ពួកគេ មនុស្សពេញចិត្តនឹងពួកគេ ហើយមិនអាចរកកំហុសអ្វីឃើញឡើយ។ ជាមូលដ្ឋាន ពួកគេហាក់ដូចជាស្របនឹងភាពសមរម្យរបស់គ្រីស្ទបរិស័ទ ហើយពួកគេមើលទៅមិនទាំងមានភាពអវិជ្ជមាន ឬទន់ខ្សោយផង។ នៅពេលពួកគេឃើញនរណាម្នាក់មានអារម្មណ៍ទន់ខ្សោយ និងអវិជ្ជមាន ពួកគេឧស្សាហ៍ស្ដីបន្ទោសអ្នកនោះយ៉ាងតឹងរ៉ឹង ដោយនិយាយថា៖ «អ្នកទន់ខ្សោយដោយសារតែរឿងតូចតាចបែបនេះ តើនោះមិនធ្វើឱ្យព្រះជាម្ចាស់ឈឺព្រះហឫទ័យយ៉ាងខ្លាំងទេឬ? តើអ្នកដឹងទេថាឥឡូវនេះជាពេលណាហើយ? ព្រះជាម្ចាស់បានថ្លែងព្រះបន្ទូលយ៉ាងច្រើនមកកាន់ពួកយើង ចុះម្ដេចបានជាអ្នកនៅតែអាចទន់ខ្សោយទៀត? ម្ដេចក៏អ្នកអាចយល់ពីព្រះហឫទ័យរបស់ព្រះជាម្ចាស់បានតិចតួចយ៉ាងនេះ? មិនថាអ្នកជួបប្រទះនឹងបញ្ហាអ្វីក៏ដោយ ក៏អ្នកត្រូវតែទៅអធិដ្ឋាននៅចំពោះព្រះជាម្ចាស់ជានិច្ច រៀនស្រឡាញ់ព្រះជាម្ចាស់ និងស្មោះត្រង់ចំពោះទ្រង់ ហើយអ្នកត្រូវតែចុះចូល និងមិនត្រូវទន់ខ្សោយឡើយ។ ប្រសិនបើអ្នកតែងតែគិតគូរដល់សាច់ឈាមរបស់អ្នក តើអ្នកមិនមែនកំពុងបះបោរទាស់នឹងព្រះជាម្ចាស់ទេឬ?» ស្ដាប់ទៅហាក់ដូចជាគ្មានបញ្ហាអ្វីទេចំពោះពាក្យសម្ដីណាមួយដែលពួកគេនិយាយនៅត្រង់នេះ ប៉ុន្តែពាក្យសម្ដីទាំងនោះសុទ្ធតែទទេសូន្យ និងមិនអាចដោះស្រាយបញ្ហារបស់មនុស្សបានឡើយ។ ពួកគេនិយាយថា៖ «តើអ្នកដឹងទេថាឥឡូវនេះជាពេលណាហើយ?» តើរឿងនោះមានពាក់ព័ន្ធអ្វីនឹងការដែលមនុស្សមានអារម្មណ៍ទន់ខ្សោយដែរឬទេ? តើវាមានពាក់ព័ន្ធអ្វីនឹងការបះបោរដែរឬទេ? មនុស្សមាននិស្ស័យពុករលួយ និងរស់នៅក្នុងសាច់ឈាមរបស់ពួកគេ ហើយមនុស្សអាចទន់ខ្សោយ និងបះបោរបានជានិច្ច។

ពួកទទឹងនឹងព្រះគ្រីស្ទចង់ដើរតួជាមនុស្សខាងវិញ្ញាណ ជាមនុស្សដែលល្អបំផុតក្នុងចំណោមបងប្អូនប្រុសស្រី និងជាមនុស្សដែលយល់ពីសេចក្ដីពិត ហើយអាចជួយអស់អ្នកដែលទន់ខ្សោយ និងមិនទាន់ចាស់ទុំបាន។ តើគោលដៅរបស់ពួកគេក្នុងការដើរតួនេះគឺជាអ្វី? ដំបូង ពួកគេជឿថា ពួកគេបានទៅហួសពីសាច់ឈាម និងពិភពលោកីយ៍រួចទៅហើយ ថាពួកគេបានបោះបង់ភាពទន់ខ្សោយនៃភាពជាមនុស្សធម្មតា និងរំដោះខ្លួនចេញពីតម្រូវការខាងសាច់ឈាមនៃភាពជាមនុស្សធម្មតា។ ពួកគេជឿថា ពួកគេគឺជាអ្នកនៅក្នុងដំណាក់របស់ព្រះជាម្ចាស់ ដែលអាចទទួលរ៉ាប់រងភារកិច្ចសំខាន់ៗបាន អាចគិតគូរដល់ព្រះរាជបំណងរបស់ព្រះជាម្ចាស់ ហើយដែលដួងចិត្តរបស់ខ្លួនពោរពេញទៅដោយព្រះបន្ទូលរបស់ព្រះជាម្ចាស់។ ពួកគេសរសើរខ្លួនឯងដែលបានបំពេញតាមសេចក្ដីតម្រូវរបស់ព្រះជាម្ចាស់ និងធ្វើឱ្យព្រះជាម្ចាស់សព្វព្រះហឫទ័យរួចទៅហើយ ដែលថាពួកគេអាចគិតគូរដល់ព្រះរាជបំណងរបស់ព្រះជាម្ចាស់ និងដែលអាចទទួលបានគោលដៅដ៏អស្ចារ្យដែលព្រះជាម្ចាស់បានសន្យា។ ហេតុដូច្នេះហើយ ពួកគេឧស្សាហ៍មានអារម្មណ៍ពេញចិត្តនឹងខ្លួនឯងយ៉ាងខ្លាំង ហើយគិតថាពួកគេលើសអ្នកដទៃមួយកម្រិត។ ពួកគេប្រើប្រាស់ពាក្យសម្ដីដែលពួកគេអាចចងចាំ និងយល់ដោយគំនិតរបស់ពួកគេដើម្បីស្ដីប្រដៅអ្នកដទៃ ព្រមទាំងដើម្បីថ្កោលទោស និងធ្វើការវិនិច្ឆ័យចំពោះអ្នកដទៃ។ ពួកគេក៏ឧស្សាហ៍ប្រើប្រាស់វិធីសាស្ត្រ និងពាក្យសម្ដីមួយចំនួនដែលពួកគេស្រមៃនៅក្នុងសញ្ញាណរបស់ខ្លួន ដើម្បីដាក់កំហិត និងប្រាប់ផ្លូវអ្នកដទៃ ដោយធ្វើឱ្យអ្នកដទៃរក្សាបទប្បញ្ញត្តិ និងស្ដាប់បង្គាប់ពួកគេ ដើម្បីឱ្យពួកគេអាចការពារឋានៈរបស់ខ្លួននៅក្នុងពួកជំនុំបាន។ ពួកគេជឿថា ដរាបណាពួកគេអាចផ្សាយគោលលទ្ធិខាងវិញ្ញាណមួយឈុត ស្រែកពាក្យស្លោកដែលកំពុងពេញនិយម ដឹកនាំមុខគេ សុខចិត្តចេញមុខ និងទទួលរ៉ាប់រងកិច្ចការ ព្រមទាំងរក្សាសណ្ដាប់ធ្នាប់ធម្មតារបស់ពួកជំនុំ នោះពួកគេនឹងក្លាយជាមនុស្សខាងវិញ្ញាណ ហើយឋានៈរបស់ពួកគេនឹងមានភាពនឹងនរ។ ហេតុដូច្នេះហើយ ពួកគេតាំងខ្លួនជាមនុស្សខាងវិញ្ញាណ និងសរសើរខ្លួនឯងដែលបានធ្វើដូច្នេះ ខណៈពេលជាមួយគ្នានោះ ពួកគេតាំងខ្លួនជាមនុស្សដែលអាចធ្វើអ្វីៗបានទាំងអស់ ជាមនុស្សដែលមានសមត្ថភាពពេញលេញ និងជាមនុស្សគ្រប់លក្ខណ៍។ ឧទាហរណ៍៖ ប្រសិនបើអ្នកសួរពួកគេថាតើពួកគេអាចវាយអត្ថបទបានដែរឬទេ ពួកគេនិយាយថា៖ «បាន ការវាយអត្ថបទមិនមែនជារឿងពិបាកសម្រាប់ខ្ញុំទេ»។ អ្នកសួរពួកគេថា៖ «តើអ្នកអាចជួសជុលម៉ាស៊ីនបានទេ?» ពួកគេនិយាយថា៖ «គោលការណ៍នៃម៉ាស៊ីនទាំងអស់គឺដូចគ្នា។ បាន ខ្ញុំអាចជួសជុលវាបាន»។ អ្នកសួរថា៖ «តើអ្នកអាចជួសជុលត្រាក់ទ័របានទេ?» ពួកគេនិយាយថា៖ «តើការជួសជុលម៉ាស៊ីនដ៏សាមញ្ញនោះ រាប់ថាអាចជួសជុលម៉ាស៊ីនបានដែរឬទេ?» អ្នកសួរពួកគេថា៖ «តើអ្នកអាចចម្អិនអាហារបានទេ?»។ ពួកគេនិយាយថា៖ «ខ្ញុំហូបអាហារ ដូច្នេះ ប្រាកដណាស់ថាខ្ញុំអាចចម្អិនអាហារបាន!» អ្នកសួរថា៖ «តើអ្នកអាចបើកយន្តហោះបានទេ?» ពួកគេនិយាយថា៖ «ខ្ញុំមិនដែលរៀនបើកយន្តហោះទេ ប៉ុន្តែប្រសិនបើខ្ញុំរៀន ខ្ញុំអាចបើកវាបាន។ ខ្ញុំអាចធ្វើជាពីឡុតយន្តហោះបាន គ្មានបញ្ហាទេ»។ ពួកគេគិតថាពួកគេអាចធ្វើអ្វីក៏បាន ថាពួកគេពូកែគ្រប់រឿង។ កុំព្យូទ័ររបស់នរណាម្នាក់ខូច ហើយបុគ្គលនោះសុំឱ្យពួកគេជួសជុលវា។ ពួកគេនិយាយថា ពួកគេអាចជួសជុលវាយ៉ាងងាយស្រួល ប៉ុន្តែតាមពិត ពួកគេមិនដឹងអ្វីទាល់តែសោះ ហើយមិនដឹងពីរបៀបជួសជុលកុំព្យូទ័រឡើយ ហើយនៅទីបញ្ចប់ បន្ទាប់ពីព្យាយាមជួសជុលម្តងហើយម្តងទៀត ចុងក្រោយពួកគេក៏លុបព័ត៌មានទាំងអស់នៅលើកុំព្យូទ័រនោះចោល។ ម្ចាស់កុំព្យូទ័រសួរពួកគេថា៖ «តើអ្នកអាចជួសជុលវាបានឬអត់ហ្នឹង?» ពួកគេឆ្លើយតបថា៖ «ខ្ញុំធ្លាប់ជួសជុលកុំព្យូទ័រពីមុនមក ប៉ុន្តែឥឡូវនេះ ខ្ញុំរាងភ្លេចពីរបៀបជួសជុលវាបន្តិច។ យកល្អ អ្នកគួរសុំឱ្យអ្នកផ្សេងជួសជុលវាទៅ»។ ពួកគេពូកែធ្វើពុតណាស់ តើមែនទេ? មនុស្សបែបនេះមាននិស្ស័យរបស់មហាទេវតា។ ពួកគេមិនដែលនិយាយថា «ខ្ញុំមិនដឹងពីរបៀបធ្វើវាទេ» ឬ «ខ្ញុំមិនអាចធ្វើវាបានទេ» ឬ «ខ្ញុំមិនពូកែធ្វើវាទេ» ឬ «ខ្ញុំមិនដែលឃើញរឿងនោះពីមុនមកទេ» ឬ «ខ្ញុំមិនដឹងទេ» ឡើយ ពោលគឺពួកគេមិនដែលនិយាយបែបនេះទេ។ មិនថាមានរឿងអ្វីក៏ដោយ ប្រសិនបើអ្នកសួរពួកគេអំពីរឿងនោះ ទោះបីជាពួកគេមិនដឹងពីរបៀបធ្វើវា និងមិនដែលឃើញវាពីមុនមកក៏ដោយ ក៏ពួកគេនៅតែត្រូវរកហេតុផល និងលេស ដើម្បីឱ្យអ្នកយល់ខុសថា ពួកគេពូកែគ្រប់រឿង ដឹងពីរបៀបធ្វើគ្រប់យ៉ាង អាចធ្វើបានគ្រប់យ៉ាង ហើយថាអ្វីៗគ្រប់យ៉ាងអាចធ្វើទៅបាន។ តើពួកគេចង់ក្លាយជាមនុស្សប្រភេទណាទៅ? (ជាមនុស្សអស្ចារ្យ មនុស្សដែលមានសមត្ថភាពពេញលេញ។) ពួកគេចង់ក្លាយជាមនុស្សដែលមានសមត្ថភាពពេញលេញ ដើម្បីតាំងខ្លួនជាទេវតានៃពន្លឺ។ តើពួកគេមិនមែនជាមនុស្សប្រភេទនេះទេឬ? ដោយសារតែពួកទទឹងនឹងព្រះគ្រីស្ទតែងតែចង់ធ្វើពុតជាពូកែគ្រប់រឿង នៅពេលអ្នកសុំឱ្យពួកគេសហការជាមួយអ្នកដទៃ ផ្លាស់ប្ដូរទស្សនៈ ពិភាក្សា ប្រកបគ្នា និងប្រាស្រ័យទាក់ទងជាមួយអ្នកដទៃអំពីបញ្ហាផ្សេងៗ ពួកគេមិនអាចធ្វើវាបានឡើយ។ ពួកគេនិយាយថា៖ «ខ្ញុំមិនត្រូវការនរណាម្នាក់មកសហការជាមួយខ្ញុំទេ។ ខ្ញុំមិនត្រូវការជំនួយការឡើយ។ ខ្ញុំមិនត្រូវការជំនួយពីនរណាម្នាក់ដើម្បីធ្វើរឿងណាមួយនោះទេ។ ខ្ញុំអាចធ្វើវាដោយខ្លួនឯងបាន។ ខ្ញុំដឹងពីរបៀបធ្វើគ្រប់យ៉ាង។ ខ្ញុំមានសមត្ថភាពពេញលេញ ហើយគ្មានអ្វីដែលខ្ញុំមិនអាចធ្វើបាន គ្មានអ្វីដែលខ្ញុំមិនអាចសម្រេចបាន និងគ្មានអ្វីដែលខ្ញុំមិនអាចបំពេញឱ្យរួចរាល់បានឡើយ។ តើខ្ញុំជានរណា? អ្នករាល់គ្នាមិនដឹងពីរបៀបធ្វើអ្វីទាល់តែសោះ ហើយទោះបីជាអ្នករាល់គ្នាដឹងពីរបៀបធ្វើអ្វីមួយក៏ដោយ ក៏អ្នករាល់គ្នាមិនស្ទាត់ជំនាញលើរឿងនោះដែរ។ ទោះបីជាខ្ញុំទើបតែរៀនធ្វើរឿងមួយក៏ដោយ ក៏ខ្ញុំដឹងពីរបៀបធ្វើគ្រប់យ៉ាងដែរ។ ប្រសិនបើខ្ញុំស្ទាត់ជំនាញលើរឿងមួយ នោះខ្ញុំស្ទាត់ជំនាញលើរឿងទាំងអស់។ ខ្ញុំដឹងពីរបៀបសរសេរអត្ថបទ និងអាចនិយាយភាសាបរទេសបាន។ ទោះបីជាពេលនេះ ខ្ញុំមិនអាចនិយាយភាសាបរទេសណាមួយបានក៏ដោយ ក៏ប៉ុន្តែប្រសិនបើខ្ញុំរៀន នោះវាមិនមែនជាបញ្ហាសម្រាប់ខ្ញុំឡើយ ក្នុងការរៀនភាសាបរទេសចំនួនប្រាំភាសានោះ»។ មាននរណាម្នាក់សួរពួកគេថា តើពួកគេអាចសម្ដែងក្នុងភាពយន្ត ច្រៀង និងរាំបានដែរឬទេ ហើយពួកគេនិយាយថា ពួកគេអាចធ្វើរឿងទាំងអស់នោះបាន។ ពួកគេពូកែអួតអាងណាស់ តើមែនទេ? ពួកគេធ្វើពុតជាអាចធ្វើអ្វីក៏បាន និងដឹងពីរបៀបធ្វើគ្រប់យ៉ាង។ ពួកគេពិតជាមានធម្មជាតិរបស់មហាទេវតាមែន! មាននរណាម្នាក់សួរពួកគេថា តើពួកគេធ្លាប់ទន់ខ្សោយដែរឬទេ ក្នុងរយៈពេលប៉ុន្មានឆ្នាំដែលពួកគេបានជឿលើព្រះជាម្ចាស់ ហើយពួកគេឆ្លើយតបថា៖ «តើមានអ្វីដែលត្រូវទន់ខ្សោយទៅ? ព្រះបន្ទូលរបស់ព្រះជាម្ចាស់ត្រូវបានថ្លែងយ៉ាងច្បាស់លាស់ណាស់។ ពួកយើងមិនត្រូវទន់ខ្សោយឡើយ។ ប្រសិនបើពួកយើងទន់ខ្សោយ នោះពួកយើងកំពុងធ្វើឱ្យព្រះជាម្ចាស់ខកព្រះហឫទ័យហើយ។ ពួកយើងគួរតែខិតខំប្រឹងប្រែង ១២០ ភាគរយ ដើម្បីតបស្នងសេចក្ដីស្រឡាញ់របស់ជាម្ចាស់!» មានបុគ្គលម្នាក់ទៀតសួរថា៖ «តើអ្នកធ្លាប់នឹកផ្ទះដែរឬទេ បន្ទាប់ពីចាកចេញអស់ជាច្រើនឆ្នាំមកនេះ? តើអ្នកយំទេ នៅពេលនឹកផ្ទះ?» ពួកគេឆ្លើយតបថា៖ «តើមានអ្វីដែលត្រូវយំទៅ? ព្រះជាម្ចាស់នៅក្នុងដួងចិត្តរបស់ខ្ញុំ។ នៅពេលខ្ញុំនឹកដល់ព្រះជាម្ចាស់ ខ្ញុំលែងនឹកផ្ទះទៀតហើយ។ សមាជិកគ្រួសារទាំងអស់របស់ខ្ញុំដែលគ្មានជំនឿ សុទ្ធតែជាពួកអារក្ស និងពួកសាតាំង។ ខ្ញុំអធិដ្ឋានសុំឱ្យពួកគេត្រូវបណ្ដាសា»។ មានបុគ្គលម្នាក់ទៀតសួរពួកគេថា៖ «តើអ្នកធ្លាប់វង្វេងផ្លូវដែរឬទេ ក្នុងរយៈពេលប៉ុន្មានឆ្នាំនៃសេចក្ដីជំនឿរបស់អ្នក?» ពួកគេឆ្លើយតបថា៖ «ព្រះបន្ទូលរបស់ព្រះជាម្ចាស់ត្រូវបានថ្លែងយ៉ាងច្បាស់លាស់ណាស់។ តើមនុស្សម្នាក់ម្ដេចនឹងអាចវង្វេងផ្លូវបានទៅ? អស់អ្នកដែលវង្វេងផ្លូវ គឺជាមនុស្សដែលខុសទំនង និងគ្មានការយល់ដឹងខាងវិញ្ញាណ។ តើមនុស្សដែលមានគុណសម្បត្តិដូចជាខ្ញុំ អាចវង្វេងផ្លូវបានដែរឬទេ? តើខ្ញុំអាចដើរផ្លូវខុសបានដែរឬទេ? មិនអាចទៅរួចទេ»។ ពួកគេជឿថាខ្លួនពូកែគ្រប់រឿង ហើយល្អជាងអ្នកដទៃទាំងអស់។ តើពួកគេគិតយ៉ាងណាចំពោះមនុស្សដែលអវិជ្ជមាន និងទន់ខ្សោយ? ពួកគេនិយាយថា៖ «មនុស្សដែលអវិជ្ជមាន និងទន់ខ្សោយ គ្រាន់តែទំនេរពេកគ្មានអ្វីធ្វើប៉ុណ្ណោះ»។ តើនេះពិតជាដូច្នេះមែនឬ? ភាពអវិជ្ជមាន និងភាពទន់ខ្សោយខ្លះ គឺជារឿងធម្មតា ខណៈដែលភាពអវិជ្ជមាន និងភាពទន់ខ្សោយខ្លះទៀត មានមូលហេតុនៅពីក្រោយនោះ។ ចុះតើពួកគេម្ដេចនឹងអាចពណ៌នាបញ្ហានេះ ដោយនិយាយថាមនុស្សទាំងនេះ «ទំនេរពេកគ្មានអ្វីធ្វើ» បានទៅ? ពួកទទឹងនឹងព្រះគ្រីស្ទធ្វើពុតជាមនុស្សខាងវិញ្ញាណតាមរបៀបនេះឯង។ ពួកគេធ្វើពុតថាខ្លួនអាចធ្វើអ្វីក៏បាន គ្មានចំណុចខ្វះខាត ឬភាពទន់ខ្សោយនោះទេ ហើយលើសពីនេះទៅទៀត ពួកគេធ្វើពុតថាខ្លួនមិនបះបោរ និងមិនដែលប្រព្រឹត្តអំពើរំលងណាមួយឡើយ។

មិនថាក្នុងបរិបទណាក៏ដោយ មិនថាគេបំពេញភារកិច្ចអ្វីក៏ដោយ ក៏អាទទឹងនឹងព្រះគ្រីស្ទនឹងព្យាយាមធ្វើឱ្យអ្នកដទៃមើលឃើញថា គេមិនទន់ខ្សោយទេ ថាគេតែងតែរឹងមាំ ពោរពេញដោយសេចក្ដីជំនឿ និងមិនដែលអវិជ្ជមានឡើយ ដើម្បីកុំឱ្យមនុស្សមើលឃើញពីកម្ពស់ពិត ឬអាកប្បកិរិយាពិតរបស់គេចំពោះព្រះជាម្ចាស់បានជាដាច់ខាត។ តាមពិតទៅ នៅក្នុងជម្រៅដួងចិត្តរបស់អាទទឹងនឹងព្រះគ្រីស្ទនោះ តើគេពិតជាជឿថា គ្មានអ្វីដែលគេមិនអាចធ្វើបានមែនឬ? តើគេពិតជាជឿថា គេគ្មានភាពទន់ខ្សោយ ភាពអវិជ្ជមាន ឬការបញ្ចេញឱ្យឃើញសេចក្ដីពុករលួយមែនឬ? មិនមែនទាល់តែសោះ។ អាទទឹងនឹងព្រះគ្រីស្ទពូកែសម្ដែង និងប៉ិនប្រសប់ក្នុងការលាក់បាំងរឿងរ៉ាវ។ គេចូលចិត្តបង្ហាញមនុស្សនូវផ្នែកដ៏រឹងមាំ និងអស្ចារ្យរបស់ខ្លួន គេមិនចង់ឱ្យមនុស្សឃើញផ្នែករបស់គេដែលទន់ខ្សោយ និងពិតប្រាកដនោះទេ។ គោលបំណងរបស់គេគឺច្បាស់ក្រឡែត៖ និយាយឱ្យសាមញ្ញទៅ គឺដើម្បីរក្សាភាពចង់បានមុខមាត់ និងអំនួតរបស់ខ្លួន ដើម្បីការពារកន្លែងដែលគេមាននៅក្នុងដួងចិត្តរបស់មនុស្ស។ អាទទឹងនឹងព្រះគ្រីស្ទគិតថា ប្រសិនបើគេបើកចំហនៅចំពោះមុខអ្នកដទៃអំពីភាពអវិជ្ជមាន និងភាពទន់ខ្សោយរបស់ខ្លួនផ្ទាល់ និងអំពីផ្នែករបស់គេដែលបះបោរ និងពុករលួយ នោះវានឹងធ្វើឱ្យខូចខាតយ៉ាងធ្ងន់ធ្ងរដល់ឋានៈ និងកិត្តិនាមរបស់គេ ហើយវានឹងនាំមកនូវបញ្ហាច្រើនជាងផលចំណេញ។ ដូច្នេះ អាទទឹងនឹងព្រះគ្រីស្ទសុខចិត្តស្លាប់ ជាជាងទទួលស្គាល់ថាមានពេលខ្លះដែលគេទន់ខ្សោយ បះបោរ និងអវិជ្ជមាន។ ទោះជាមានថ្ងៃមួយមកដល់ដែលមនុស្សគ្រប់គ្នាឃើញផ្នែករបស់គេដែលទន់ខ្សោយ និងបះបោរ នៅពេលដែលមនុស្សគ្រប់គ្នាឃើញថាគេពុករលួយ ហើយមិនបានផ្លាស់ប្ដូរសោះក៏ដោយ ក៏គេនៅតែបន្តសម្ដែងដដែល។ ពួកគេគិតថា ប្រសិនបើពួកគេទទួលស្គាល់ថាខ្លួនមាននិស្ស័យពុករលួយ ទទួលស្គាល់ថាខ្លួនជាមនុស្សធម្មតាម្នាក់ ជាមនុស្សតូចតាចម្នាក់ នោះពួកគេនឹងបាត់បង់ឋានៈរបស់ពួកគេនៅក្នុងចិត្តរបស់មនុស្ស នឹងបាត់បង់ការគោរពបូជា និងការស្ញប់ស្ញែងពីមនុស្សគ្រប់គ្នា ហើយដូច្នេះ ពួកគេនឹងបរាជ័យទាំងស្រុង។ ដូច្នេះហើយ ទោះបីជាមានអ្វីកើតឡើងក៏ដោយ ក៏គេនឹងមិនបើកចំហចំពោះមនុស្សក្នុងរបៀបដែលគ្មានល្បិចនោះទេ។ ទោះបីជាមានអ្វីកើតឡើងក៏ដោយ ក៏គេនឹងមិនប្រគល់អំណាច និងឋានៈរបស់ខ្លួនទៅឱ្យនរណាម្នាក់ផ្សេងទៀតឡើយ។ ផ្ទុយទៅវិញ គេនឹងព្យាយាមឱ្យអស់ពីសមត្ថភាពដែលអាចធ្វើបានដើម្បីប្រកួតប្រជែង ហើយនឹងមិនបោះបង់ចោលជាដាច់ខាត។ រាល់ពេលដែលគេជួបប្រទះនឹងបញ្ហា គេចេញមុខឈានជើងចូលទៅក្នុងចំណុចកណ្ដាលនៃការចាប់អារម្មណ៍ ហើយបង្ហាញ និងសម្ដែងពីខ្លួនឯង។ ពេលដែលមានបញ្ហាកើតឡើង ហើយមានផលវិបាកកើតឡើង គេប្រញាប់រត់ទៅលាក់ខ្លួន ឬព្យាយាមទម្លាក់ការទទួលខុសត្រូវទៅលើអ្នកដទៃ។ ប្រសិនបើគេជួបប្រទះនឹងបញ្ហាដែលគេយល់ គេក៏អួតសម្ញែងភ្លាមៗនូវអ្វីដែលគេអាចធ្វើបាន ហើយក្ដាប់យកឱកាសដើម្បីឱ្យអ្នកដទៃស្គាល់គេ ដើម្បីឱ្យមនុស្សអាចឃើញថា គេមានអំណោយទាន និងជំនាញពិសេស ហើយអាចវាយតម្លៃគេខ្ពស់ និងថ្វាយបង្គំគេ។ ប្រសិនបើមានរឿងធំដុំកើតឡើង ហើយមាននរណាម្នាក់សួរគេអំពីការយល់ដឹងរបស់គេចំពោះព្រឹត្តិការណ៍នោះ គេស្ទាក់ស្ទើរក្នុងការបញ្ចេញឱ្យឃើញនូវទស្សនៈរបស់ខ្លួន ផ្ទុយទៅវិញ គេទុកឱ្យអ្នកដទៃនិយាយមុន។ ភាពស្ទាក់ស្ទើររបស់គេមានហេតុផលរបស់វា៖ ហេតុផលមួយគឺ មិនមែនថាគេគ្មានទស្សនៈនោះទេ ប៉ុន្តែគេខ្លាចថាទស្សនៈរបស់ខ្លួនខុស ថាប្រសិនបើគេនិយាយវាចេញមក អ្នកដទៃនឹងច្រានវាចោល ដែលធ្វើឱ្យគេមានអារម្មណ៍ខ្មាសអៀន ហើយនោះហើយជាមូលហេតុដែលគេមិននិយាយវាចេញមក។ ឬហេតុផលមួយទៀតគឺ គេគ្មានទស្សនៈទេ ហើយដោយសារមិនអាចមើលដឹងបញ្ហានេះបានច្បាស់លាស់ គេមិនហ៊ាននិយាយតាមអំពើចិត្តឡើយ ព្រោះខ្លាចមនុស្សសើចចំអកចំពោះកំហុសរបស់ខ្លួន ដូច្នេះ ភាពស្ងៀមស្ងាត់គឺជាជម្រើសតែមួយគត់របស់គេ។ សរុបមក អាទទឹងនឹងព្រះគ្រីស្ទមិនងាយនឹងនិយាយចេញមកដើម្បីបញ្ចេញទស្សនៈរបស់ខ្លួនឡើយ ពីព្រោះគេខ្លាចក្នុងការបញ្ចេញឱ្យឃើញពីធាតុពិតរបស់ខ្លួន ខ្លាចក្នុងការឱ្យមនុស្សឃើញថា គេកម្សត់កម្រ និងគួរឱ្យអាណិត ដែលបណ្ដាលឱ្យប៉ះពាល់ដល់រូបភាពដែលអ្នកដទៃមានចំពោះគេ។ ដូច្នេះ បន្ទាប់ពីអ្នកគ្រប់គ្នាផ្សេងទៀតបានប្រកបគ្នាអំពីទស្សនៈ គំនិត និងចំណេះដឹងរបស់ពួកគេចប់រួចរាល់ហើយ គេក៏ចាប់យកការអះអាងដែលខ្ពង់ខ្ពស់ជាង និងសមហេតុផលជាងណាមួយ ដែលគេលើកយកមកធ្វើជាទស្សនៈ និងការយល់ដឹងរបស់ខ្លួនផ្ទាល់។ គេសង្ខេបវា ហើយប្រកបគ្នាអំពីរឿងទាំងនោះទៅកាន់អ្នកគ្រប់គ្នា ដោយហេតុនេះ គេក៏ទទួលបានឋានៈខ្ពស់នៅក្នុងដួងចិត្តរបស់អ្នកដទៃ។ ពួកទទឹងនឹងព្រះគ្រីស្ទមានល្បិចកលខ្លាំងណាស់៖ នៅពេលដល់ពេលដែលត្រូវបញ្ចេញទស្សនៈ ពួកគេមិនដែលបើកចំហ និងបង្ហាញអ្នកដទៃពីសភាពពិតរបស់ខ្លួនឡើយ ឬឱ្យមនុស្សដឹងពីអ្វីដែលពួកគេកំពុងគិតពិតប្រាកដ ពីកម្រិតនៃគុណសម្បត្តិរបស់ពួកគេ ពីលក្ខណៈនៃភាពជាមនុស្សរបស់ពួកគេ ពីកម្រិតនៃសមត្ថភាពនៃការយល់ដឹងរបស់ពួកគេ និងថាតើពួកគេមានចំណេះដឹងពិតប្រាកដអំពីសេចក្ដីពិតឬក៏អត់នោះឡើយ។ ដូច្នេះហើយ ក្នុងពេលជាមួយគ្នានឹងការអួតអាង និងការធ្វើពុតជាស៊ប់ខាងវិញ្ញាណ និងជាមនុស្សគ្រប់លក្ខណ៍ ពួកគេធ្វើអស់ពីសមត្ថភាពដើម្បីបិទបាំងមុខមាត់ពិត និងកម្ពស់ពិតរបស់ពួកគេ។ ពួកគេមិនដែលបញ្ចេញឱ្យឃើញពីភាពទន់ខ្សោយរបស់ពួកគេដល់បងប្អូនប្រុសស្រីឡើយ ហើយពួកគេក៏មិនដែលព្យាយាមស្គាល់ពីភាពខ្វះខាត និងចំណុចខ្វះខាតរបស់ពួកគេផ្ទាល់ដែរ។ ផ្ទុយទៅវិញ ពួកគេធ្វើអស់ពីសមត្ថភាពដើម្បីបិទបាំងរឿងទាំងនោះ។ មនុស្សម្នាសួរពួកគេថា៖ «អ្នកបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ តើអ្នកធ្លាប់មានការសង្ស័យណាមួយចំពោះព្រះជាម្ចាស់ដែរឬទេ?» ពួកគេឆ្លើយថា៖ «មិនធ្លាប់សង្ស័យទេ»។ ពួកគេត្រូវបានគេសួរថា៖ «តើអ្នកធ្លាប់ស្ដាយក្រោយដែលលះបង់អ្វីៗគ្រប់យ៉ាង នៅក្នុងការលះបង់ខ្លួនដើម្បីព្រះជាម្ចាស់ដែរឬទេ?» ពួកគេឆ្លើយតបថា៖ «មិនធ្លាប់ស្ដាយក្រោយទេ»។ «នៅពេលអ្នកមានជំងឺ តើអ្នកមានអារម្មណ៍ពិបាកចិត្ត ហើយតើអ្នកនឹកផ្ទះដែរឬទេ?» ហើយពួកគេឆ្លើយតបថា៖ «មិនដែលទេ»។ ដូច្នេះ អ្នកឃើញទេ ពួកទទឹងនឹងព្រះគ្រីស្ទបង្ហាញខ្លួនពួកគេថាជាមនុស្សរឹងមាំ មានឆន្ទៈមោះមុត ហើយអាចលះបង់ និងរងទុក្ខ ថាជាមនុស្សដែលល្អឥតខ្ចោះតែម្ដង និងគ្មានកំហុស ឬបញ្ហាណាមួយឡើយ។ ប្រសិនបើនរណាម្នាក់ចង្អុលបង្ហាញពីសេចក្ដីពុករលួយ និងចំណុចខ្វះខាតរបស់ពួកគេ ចាត់ទុកពួកគេថាស្មើភាព ក្នុងនាមជាបងប្អូនប្រុសស្រីធម្មតាម្នាក់ ហើយបើកចំហ និងប្រកបគ្នាជាមួយពួកគេ តើពួកគេប្រព្រឹត្តចំពោះបញ្ហានេះដោយរបៀបណា? ពួកគេធ្វើអស់ពីសមត្ថភាពដើម្បីដោះសា និងរកលេសឱ្យខ្លួនពួកគេ ដើម្បីបញ្ជាក់ថាពួកគេត្រឹមត្រូវ ហើយនៅទីបំផុត ដើម្បីធ្វើឱ្យមនុស្សឃើញថា ពួកគេគ្មានបញ្ហាអ្វីទេ ហើយថាពួកគេគឺជាមនុស្សស៊ប់ខាងវិញ្ញាណដ៏គ្រប់លក្ខណ៍ម្នាក់។ តើនេះមិនមែនសុទ្ធតែជាការក្លែងបន្លំទេឬ? អ្នកណាដែលគិតថាខ្លួនឯងល្អឥតខ្ចោះ និងបរិសុទ្ធ សុទ្ធតែជាអ្នកក្លែងបន្លំទាំងអស់។ ហេតុអ្វីបានជាខ្ញុំនិយាយថា ពួកគេទាំងអស់គ្នាគឺជាអ្នកក្លែងបន្លំ? ចូរប្រាប់ខ្ញុំមើល៍ តើមាននរណាម្នាក់ដែលល្អឥតខ្ចោះនៅក្នុងចំណោមមនុស្សជាតិពុករលួយដែរឬទេ? តើមាននរណាម្នាក់ដែលបរិសុទ្ធពិតប្រាកដដែរឬទេ? (គ្មានទេ។) ប្រាកដណាស់គឺគ្មានទេ។ តើមនុស្សអាចសម្រេចបាននូវភាពល្អឥតខ្ចោះដោយរបៀបណាទៅ នៅពេលគេត្រូវបានសាតាំងធ្វើឱ្យពុករលួយយ៉ាងជ្រាលជ្រៅ ហើយម្យ៉ាងវិញទៀត គេមិនមានសេចក្ដីពិតពីកំណើតនោះ? មានតែព្រះជាម្ចាស់ប៉ុណ្ណោះដែលបរិសុទ្ធ ចំណែកឯមនុស្សជាតិពុករលួយទាំងអស់ គឺសុទ្ធតែសៅហ្មង។ ប្រសិនបើមនុស្សម្នាក់ក្លែងបន្លំធ្វើជាមនុស្សបរិសុទ្ធ ដោយនិយាយថាខ្លួនល្អឥតខ្ចោះ តើបុគ្គលនោះនឹងទៅជាអ្វី? គេនឹងក្លាយជាអារក្ស ជាសាតាំង ជាមហាទេវតា គេនឹងក្លាយជាអាទទឹងនឹងព្រះគ្រីស្ទពិតប្រាកដមិនខាន។ មានតែអាទទឹងនឹងព្រះគ្រីស្ទប៉ុណ្ណោះ ដែលនឹងអះអាងថាខ្លួនជាមនុស្សល្អឥតខ្ចោះ និងបរិសុទ្ធ។ តើពួកទទឹងនឹងព្រះគ្រីស្ទស្គាល់ខ្លួនឯងដែរឬទេ? (មិនស្គាល់ទេ។) ហើយដោយសារតែពួកគេមិនស្គាល់ខ្លួនឯង តើពួកគេនឹងប្រកបគ្នាអំពីការស្គាល់ខ្លួនឯងរបស់ពួកគេដែរឬទេ? (អត់ទេ។) តើមានពួកទទឹងនឹងព្រះគ្រីស្ទដែលនឹងប្រកបគ្នាអំពីការស្គាល់ខ្លួនឯងរបស់ពួកគេដែរឬទេ? (មាន។) តើមនុស្សប្រភេទណាដែលធ្វើបែបនេះ? (មនុស្សពុតត្បុត។) ត្រូវហើយ។ មនុស្សទាំងនេះធ្វើពុតជាស្គាល់ខ្លួនឯង ហើយនិយាយបំប៉ោងរឿងតូចតាចឱ្យទៅជារឿងធំ ព្រមទាំងដាក់ស្លាកសញ្ញាធំៗជាច្រើនឱ្យខ្លួនពួកគេ ដោយនិយាយថាពួកគេគឺជាពួកសាតាំង និងពួកអារក្ស ធ្វើពុតថាពួកគេមានការស្គាល់ខ្លួនឯងយ៉ាងជ្រាលជ្រៅ។ ពួកគេគឺជាមនុស្សស៊ប់ខាងវិញ្ញាណក្លែងក្លាយ តើមែនទេ? តើពួកគេមិនមែនជាមនុស្សពុតត្បុតទេឬ? នៅពេលពួកគេប្រកបគ្នាអំពីការស្គាល់ខ្លួនឯងរបស់ពួកគេ តើពួកគេពិតជាស្គាល់ខ្លួនឯងមែនឬទេ? (មិនមែនទេ។) ដូច្នេះ តើពួកគេនិយាយអ្វីខ្លះអំពីការស្គាល់ខ្លួនឯងរបស់ពួកគេ? (នៅពេលពួកទទឹងនឹងព្រះគ្រីស្ទនិយាយអំពីការស្គាល់ខ្លួនឯងរបស់ពួកគេ ពួកគេមិននិយាយអំពីស្ថានភាពជាក់ស្ដែងរបស់ពួកគេទេ ពួកគេគ្រាន់តែនិយាយពាក្យទទេសូន្យ និងពាក្យពេចន៍នៃគោលលទ្ធិប៉ុណ្ណោះ ដែលមិនជាក់ស្ដែងទាល់តែសោះ។ ពួកគេហាក់ដូចជាមានចំណេះដឹងយ៉ាងជ្រាលជ្រៅ ប៉ុន្តែគ្មានសញ្ញានៃវិប្បដិសារីឡើយ។) តើនេះជាការស្គាល់ខ្លួនឯងពិតប្រាកដមែនឬទេ? គ្មានវិប្បដិសារីពិតប្រាកដទេ ដូច្នេះ តើពួកគេសម្រេចបាននូវលទ្ធផលនៃការស្អប់ខ្លួនឯងហើយឬនៅ? នៅពេលដែលគ្មានវិប្បដិសារី និងគ្មានសេចក្ដីស្អប់ចំពោះខ្លួនឯង នោះពួកគេមិនស្គាល់ខ្លួនឯងពិតប្រាកដឡើយ។ ការស្គាល់ខ្លួនឯងដែលពួកទទឹងនឹងព្រះគ្រីស្ទនិយាយនោះ គឺរួមបញ្ចូលតែរឿងដែលអ្នកគ្រប់គ្នាដឹងអំពីពួកគេ រឿងដែលអ្នកគ្រប់គ្នាឃើញប៉ុណ្ណោះ។ ពួកគេក៏ងាកទៅប្រើប្រាស់ការវោហារបោកបញ្ឆោត និងការដោះសាឱ្យខ្លួនពួកគេ ដើម្បីធ្វើឱ្យអ្នកគ្រប់គ្នាមានអារម្មណ៍ថា ពួកគេមិនបានធ្វើអ្វីខុសឡើយ ហើយទោះជាយ៉ាងណាក៏ដោយ ក៏ពួកគេនៅតែអាចនិយាយអំពីការស្គាល់ខ្លួនឯងរបស់ពួកគេបាន ដើម្បីឱ្យមនុស្សវាយតម្លៃពួកគេកាន់តែខ្ពស់។ ដោយឃើញថាពួកគេមិនបានធ្វើអ្វីខុសសោះ ប៉ុន្តែនៅតែឆ្លុះបញ្ចាំងពីខ្លួនឯង និងព្យាយាមស្គាល់ខ្លួនឯង អ្វីដែលមនុស្សគិតគឺ៖ «ប្រសិនបើគាត់ពិតជាធ្វើអ្វីមួយខុសមែន គាត់ច្បាស់ជាកាន់តែស្គាល់ខ្លួនឯងមិនខាន។ គាត់ពិតជាមានសេចក្ដីគោរពប្រតិបត្តិមែន!» តើលទ្ធផលនៃការដែលអាទទឹងនឹងព្រះគ្រីស្ទធ្វើបែបនេះគឺជាអ្វី? គេបំភាន់មនុស្ស។ គេមិនវែកញែក ឬយល់ពីនិស្ស័យពុករលួយរបស់ខ្លួនផ្ទាល់យ៉ាងពិតប្រាកដ ដើម្បីឱ្យអ្នកដទៃអាចរៀនសូត្រពីមេរៀននេះឡើយ។ ផ្ទុយទៅវិញ គេប្រើប្រាស់ការប្រកបគ្នាអំពីការស្គាល់ខ្លួនឯងរបស់ខ្លួន ដើម្បីធ្វើឱ្យអ្នកដទៃវាយតម្លៃគេកាន់តែខ្ពស់។ តើធម្មជាតិនៃទង្វើនេះគឺជាអ្វី? (ការធ្វើបន្ទាល់អំពីខ្លួនឯងដើម្បីបំភាន់មនុស្ស។) ត្រូវហើយ។ គេកំពុងបំភាន់មនុស្ស។ តើនេះម្ដេចនឹងរាប់ថាជាការស្គាល់ខ្លួនឯងបានទៅ? នេះគឺជាការបោកបញ្ឆោតសុទ្ធសាធតែម្ដង។ គេកំពុងប្រើប្រាស់ការនិយាយអំពីការស្គាល់ខ្លួនឯងរបស់ខ្លួន ដើម្បីបំភាន់មនុស្ស ដើម្បីធ្វើឱ្យមនុស្សគិតថាគេស៊ប់ខាងវិញ្ញាណ ហើយថាគេស្គាល់ខ្លួនឯង ក្នុងគោលបំណងធ្វើឱ្យមនុស្សវាយតម្លៃគេខ្ពស់ និងថ្វាយបង្គំគេ។ នេះគឺជាការអនុវត្តដ៏គួរឱ្យស្អប់ខ្ពើម និងថោកទាប ហើយវាគឺជាសេចក្ដីទុច្ចរិតរបស់ពួកទទឹងនឹងព្រះគ្រីស្ទ។

មានអ្នកខ្លះដែលកំពុងបំពេញភារកិច្ចរបស់ខ្លួននៅក្នុងពួកជំនុំ ដែលច្បាស់ណាស់ថាគ្មានសមត្ថភាពទទួលយកការងារដែលទាមទារបច្ចេកទេសខ្ពស់ឡើយ ប៉ុន្តែពួកគេទទូចចង់ចូលក្នុងក្រុម។ ពួកគេជឿថា ពួកគេធ្លាប់បានរៀនជំនាញវិជ្ជាជីវៈពាក់ព័ន្ធពីមុនមក ពួកគេយល់ពីជំនាញពិសេសនេះ ពួកគេដឹងពីរបៀបធ្វើការងារនេះ ដូច្នេះហើយទើបពួកគេទទូចចង់ទទួលយកការងារនេះ។ ពួកគេមិនយល់ពីសេចក្ដីពិតទេ ហើយលើសពីនេះទៅទៀត ដោយផ្អែកលើការដែលពួកគេមិនយល់ពីសេចក្ដីពិត ពួកគេមិនប្រកបគ្នាគ្នា ឬធ្វើការជាមួយអ្នកដទៃឡើយ ហើយពួកគេរឹតតែមិនស្វែងរកគោលការណ៍សេចក្ដីពិតទៅទៀត ដោយទទូចថា ពួកគេយល់ និងដឹងអំពីរឿងនេះហើយ។ ដូច្នេះ តើមានភាពខុសគ្នាដែរឬទេ រវាងម្យ៉ាងគឺការចេះជំនាញវិជ្ជាជីវៈ និងការដឹងពីរបៀបធ្វើការងារ ហើយម្យ៉ាងទៀតគឺការយល់ពីគោលការណ៍សេចក្ដីពិតនោះ? តាមរយៈការចេះជំនាញវិជ្ជាជីវៈ និងការដឹងពីរបៀបធ្វើការងារ តើវាមានន័យថា មនុស្សម្នាក់យល់ពីគោលការណ៍សេចក្ដីពិតដែរឬទេ? (អត់ទេ។) មនុស្សដែលគ្មានការយល់ដឹងខាងវិញ្ញាណទាំងនេះ ជឿថា ការចេះជំនាញវិជ្ជាជីវៈ មានន័យថា ពួកគេយល់ពីគោលការណ៍សេចក្ដីពិត ដូច្នេះ ពួកគេអាចចាប់ផ្ដើមធ្វើការងារនេះដោយសេរីយ៉ាងគឃ្លើន មិនស្ដាប់នរណាម្នាក់ឡើយ ហើយមិនចាំបាច់ធ្វើការងារនេះតាមច្បាប់ទម្លាប់នៃដំណាក់របស់ព្រះជាម្ចាស់ទេ។ ពួកគេជឿថា នេះគឺជារឿងរបស់ពួកគេ ហើយគ្មាននរណាម្នាក់ផ្សេងទៀតអាចលូកដៃ ឬសួរពួកគេអំពីរឿងនេះបានឡើយ ការងារនេះនឹងទៅជាយ៉ាងណាគឺអាស្រ័យលើពួកគេ ហើយអ្វីដែលពួកគេធ្វើ ត្រូវបានចាត់ទុកជាស្ដង់ដា។ តើនេះមិនមែនជារបៀបដែលពួកទទឹងនឹងព្រះគ្រីស្ទប្រព្រឹត្តទេឬ? តើនេះមិនមែនជាបញ្ហាធ្ងន់ធ្ងរទេឬ? ប្រសិនបើមនុស្សម្នាក់ចេះតែជំនាញវិជ្ជាជីវៈ ហើយមិនយល់ពីសេចក្ដីពិត តើផលវិបាកអ្វីខ្លះនឹងកើតឡើងពីការបំពេញភារកិច្ចរបស់គេ? (គេនឹងបង្កការរំខានដល់កិច្ចការពួកជំនុំ។) គ្រាន់តែការរំខានប៉ុណ្ណោះឬ? តើគេនឹងមិនក្លាយជាមនុស្សក្រអឺតក្រទម និងអួតខ្លួនហួសហេតុទេឬ? តើគេនឹងមិនធ្វើរឿងដែលនាំភាពអាម៉ាស់ដល់ព្រះជាម្ចាស់ទេឬ? (នឹងដូច្នោះមែន។) តាមរយៈការបំពេញភារកិច្ចរបស់អ្នក លទ្ធផលដែលអ្នកត្រូវសម្រេចឱ្យបាន គឺការធ្វើបន្ទាល់ថ្វាយព្រះជាម្ចាស់។ អ្នកមិនមែនគ្រាន់តែពាក់ព័ន្ធនឹងវិជ្ជាជីវៈសុទ្ធសាធនោះទេ ប៉ុន្តែផ្ទុយទៅវិញ អ្នកសម្រេចបាននូវលទ្ធផលនៃការធ្វើបន្ទាល់ថ្វាយព្រះជាម្ចាស់ តាមរយៈការបំពេញភារកិច្ចរបស់អ្នក ហេតុដូច្នេះហើយ ជំនាញវិជ្ជាជីវៈនេះ គឺគ្រាន់តែបម្រើការដល់ភារកិច្ចដែលអ្នកកំពុងបំពេញប៉ុណ្ណោះ។ ជំនាញវិជ្ជាជីវៈមិនមែនជាតំណាងនៃសេចក្ដីពិតឡើយ ហើយការស្ទាត់ជំនាញក្នុងវិជ្ជាជីវៈណាមួយ មិនមានន័យថា អ្នកយល់ពីសេចក្ដីពិត ឬថាអ្នកអាចធ្វើការងារនោះស្របតាមគោលការណ៍សេចក្ដីពិតបានឡើយ។ មនុស្សមួយចំនួនជំទាស់នឹងរឿងនេះ ដោយនិយាយថា៖ «ខ្ញុំបានមកកាន់ដំណាក់របស់ព្រះជាម្ចាស់ ខ្ញុំចេះជំនាញវិជ្ជាជីវៈនេះ ខ្ញុំដឹងពីរបៀបធ្វើការងារនេះ ដូច្នេះ ដំណាក់របស់ព្រះជាម្ចាស់គួរតែផ្ដល់ភារកិច្ចសំខាន់ៗដល់ខ្ញុំ ហើយវាយតម្លៃខ្ញុំខ្ពស់។ ដំណាក់របស់ព្រះជាម្ចាស់មិនគួរធ្វើឱ្យខ្ញុំខ្មាសអៀន ឬលូកដៃចូលក្នុងរឿងណាមួយដែលស្ថិតក្នុងដែននៃជំនាញវិជ្ជាជីវៈរបស់ខ្ញុំឡើយ។ ខ្ញុំគួរតែជាអ្នកបង្រៀនអ្នកដទៃ។ ដំណាក់របស់ព្រះជាម្ចាស់មិនគួររៀបចំឱ្យអស់អ្នកដែលមិនដឹងពីរបៀបធ្វើការងារ មកសហការជាមួយខ្ញុំឡើយ។ មនុស្សទាំងនេះមិនសមនឹងសហការជាមួយខ្ញុំទេ»។ តើនេះជារបៀបគិតដ៏ត្រឹមត្រូវដែរឬទេ? (មិនត្រឹមត្រូវទេ។) អ្នកដទៃមិនសមនឹងសហការជាមួយគេ តើនេះមិនមែនជារបៀបដែលអាទទឹងនឹងព្រះគ្រីស្ទគិតទេឬ? ប្រសិនបើគ្មាននរណាម្នាក់នៅក្នុងដំណាក់របស់ព្រះជាម្ចាស់ ដែលសមនឹងសហការជាមួយអ្នកទេ នោះតើអ្នកសមនឹងបំពេញភារកិច្ចនេះដែរឬទេ? តើអ្នកគិតថាអ្នកជានរណា? តើអ្នកត្រូវបានប្រោសឱ្យគ្រប់លក្ខណ៍ហើយឬនៅ? អ្នកមិនសមនឹងបំពេញភារកិច្ចនេះទេ! គឺដោយសារតែព្រះជាម្ចាស់លើកតម្កើងអ្នកប៉ុណ្ណោះ ទើបអ្នកមានឱកាសបំពេញភារកិច្ចនេះ។ អ្នកគួរតែយល់ពីគោលការណ៍នៃការបំពេញភារកិច្ចរបស់អ្នក។ ឥឡូវនេះ អ្នកកំពុងធ្វើបន្ទាល់ថ្វាយព្រះជាម្ចាស់ មិនមែនកំពុងពាក់ព័ន្ធនឹងវិជ្ជាជីវៈឡើយ។ ជំនាញវិជ្ជាជីវៈបន្តិចបន្តួចដែលអ្នកចេះ គឺគ្រាន់តែត្រូវបានប្រើប្រាស់ដើម្បីបម្រើការ និងប្រើប្រាស់ក្នុងការបម្រើដល់ភារកិច្ចនេះប៉ុណ្ណោះ។ ហេតុដូច្នេះហើយ មិនថាភារកិច្ចដែលអ្នកបំពេញ ទាមទារបច្ចេកទេសខ្ពស់កម្រិតណាក៏ដោយ ក៏អ្នកត្រូវតែផ្ដោតជានិច្ចលើគោលការណ៍សេចក្ដីពិត នៅក្នុងគ្រប់ផ្នែកទាំងអស់របស់វា ដើម្បីឱ្យអ្នកអាចសម្រេចបាននូវលទ្ធផលនៃការធ្វើបន្ទាល់ថ្វាយព្រះជាម្ចាស់។ ប្រសិនបើអ្នកមិនអាចសម្រេចបាននូវលទ្ធផលនេះទេ ហើយភារកិច្ចដែលអ្នកបំពេញ នាំភាពអាម៉ាស់ដល់ព្រះជាម្ចាស់ នោះតើសមត្ថភាពបច្ចេកទេសរបស់អ្នកនឹងមានប្រយោជន៍អ្វីទៅ? តើវានឹងមានតម្លៃអ្វីដែរឬទេ? អត់ទេ វានឹងគ្មានតម្លៃឡើយ។ ហេតុដូច្នេះហើយ ចូរកុំចាត់ទុកជំនាញវិជ្ជាជីវៈ និងសមត្ថភាពបច្ចេកទេសបន្តិចបន្តួចនោះជាសេចក្ដីពិតឱ្យសោះ ពួកវាមិនមែនជាសេចក្ដីពិតទេ ហើយក៏មិនស័ក្ដិសមនឹងឱ្យតម្លៃដែរ។ ប្រសិនបើដំណាក់របស់ព្រះជាម្ចាស់មិនប្រើប្រាស់អ្នកទេ ប្រសិនបើព្រះជាម្ចាស់មិនលើកតម្កើងអ្នកទេ នោះជំនាញវិជ្ជាជីវៈ និងសមត្ថភាពបច្ចេកទេសបន្តិចបន្តួចរបស់អ្នក នឹងគ្មានន័យអ្វីទាំងអស់។ នៅពេលប្រៀបធៀបជាមួយនឹងសេចក្ដីពិត រឿងទាំងនោះគ្មានតម្លៃសូម្បីមួយកាក់មួយសេនឡើយ!

គេអាចនិយាយបានថា ការក្លែងបន្លំរបស់ពួកទទឹងនឹងព្រះគ្រីស្ទ គឺជាមធ្យោបាយដែលពួកគេប្រើប្រាស់ ដើម្បីទទួលបានកន្លែងមួយនៅក្នុងដួងចិត្តរបស់មនុស្ស ពួកគេប្រើប្រាស់មធ្យោបាយនៃការក្លែងបន្លំ ដើម្បីបំភាន់ និងដឹកនាំមនុស្សឱ្យដើរខុសផ្លូវ។ ការដែលមនុស្សទាំងនេះអាចធ្វើការក្លែងបន្លំ មិនត្រឹមតែបង្ហាញថា ជាមូលដ្ឋាន ពួកគេមិនទទួលយក ឬទទួលស្គាល់សេចក្ដីពិតប៉ុណ្ណោះទេ ប៉ុន្តែថែមទាំងបង្ហាញថា មានការបកស្រាយដ៏ជាក់ស្ដែងជាងនេះទៅទៀត ដែលអាចត្រូវបានអនុវត្តចំពោះមនុស្សទាំងនេះបានគឺ៖ ពួកគេគ្មានការយល់ដឹងខាងវិញ្ញាណឡើយ។ តើឃ្លាថា «ពួកគេគ្មានការយល់ដឹងខាងវិញ្ញាណ» មានន័យដូចម្ដេច? វាមានន័យថា ពួកគេមិនយល់ពីព្រះបន្ទូលរបស់ព្រះជាម្ចាស់ ឬសេចក្ដីពិតឡើយ។ ហើយដោយសារតែពួកគេមិនយល់ពីសេចក្ដីពិត ហេតុដូច្នេះហើយ ពួកគេមិនដឹងទាល់តែសោះពីប្រភេទមនុស្សដែលព្រះជាម្ចាស់ស្រឡាញ់ ដូច្នេះ ពួកគេក៏ស្រមៃពីមនុស្សស៊ប់ខាងវិញ្ញាណប្រភេទនេះ រួចហើយក៏ធ្វើការក្លែងបន្លំ និងការធ្វើពុត។ ពួកគេធ្វើខ្លួនដូចជាមនុស្សប្រភេទនេះ ដោយជឿថា តាមរយៈការធ្វើដូច្នេះ ពួកគេអាចធ្វើឱ្យព្រះជាម្ចាស់ និងអ្នកដទៃចូលចិត្តពួកគេបាន។ តាមពិតទៅ រឿងដែលផ្ទុយពីនេះកើតឡើងទៅវិញ ដោយសារមនុស្សបែបនេះ គឺជាអស់អ្នកដែលព្រះជាម្ចាស់ស្អប់ខ្ពើម និងថ្កោលទោសយ៉ាងពិតប្រាកដ។ ដូច្នេះ ចូរកុំធ្វើជាមនុស្សបែបនេះឱ្យសោះ។ ប្រសិនបើអ្នកក៏ចង់ធ្វើជាមនុស្សបែបនេះដែរ ប្រសិនបើអ្នកតែងតែធ្វើការក្លែងបន្លំ និងការធ្វើពុតតាមរបៀបនេះ ហើយអ្នកបំភាន់មនុស្សតាមរបៀបនេះ នោះអ្នកកំពុងតែដើរតាមផ្លូវរបស់បុគ្គលទទឹងនឹងព្រះគ្រីស្ទហើយ។ អ្នកត្រូវតែរៀននិយាយថា៖ «ខ្ញុំមានភាពទន់ខ្សោយ ខ្ញុំមានភាពអវិជ្ជមាន ខ្ញុំមាននិស្ស័យពុករលួយ។ ខ្ញុំគឺជាមនុស្សសាមញ្ញម្នាក់ ខ្ញុំគ្មានអ្វីពិសេសទេ។ មានរឿងជាច្រើនដែលខ្ញុំមិនយល់ និងមិនដឹងពីរបៀបធ្វើ។ ខ្ញុំឧស្សាហ៍ទន់ខ្សោយ ហើយត្រូវបានសាតាំងបំភាន់ ដែលធ្វើឱ្យខ្ញុំធ្លាក់ចូលទៅក្នុងសេចក្ដីល្បួងរបស់សាតាំង។ និយាយពីការរៀនជំនាញបច្ចេកទេស ខ្ញុំអាចស្ទាត់ជំនាញយ៉ាងច្រើនមួយឬពីរប៉ុណ្ណោះ ហើយខ្ញុំអាចរៀនពីរបៀបធ្វើវាជាទូទៅបាន។ ខ្ញុំដឹងពីរបៀបធ្វើជំនាញវិជ្ជាជីវៈបន្តិចបន្តួចនេះ ហើយខ្ញុំមានជំនាញពិសេសបន្តិចបន្តួចនេះ។ ខ្ញុំគឺជាមនុស្សសាមញ្ញម្នាក់ ខ្ញុំមិនមានគុណសម្បត្តិខ្ពស់ទេ ហើយការយល់ដឹងរបស់ខ្ញុំគឺធម្មតាៗ។ បើនិយាយពីសេចក្ដីពិតវិញ ខ្ញុំយល់បានត្រឹមតែអ្វីដែលព្រះជាម្ចាស់ប្រទាននៅក្នុងការប្រកបគ្នាប៉ុណ្ណោះ។ ខ្ញុំមិនអាចយល់ពីរឿងណាមួយដែលព្រះជាម្ចាស់មិនបើកសម្ដែង ឬពន្យល់ឱ្យបានច្បាស់លាស់ឡើយ ហើយគុណសម្បត្តិរបស់ខ្ញុំគឺធម្មតាៗ។ បងប្អូនប្រុសស្រីជ្រើសរើសខ្ញុំឱ្យធ្វើជាអ្នកដឹកនាំពួកជំនុំ ឬប្រធានក្រុម ហើយនេះគឺជាការដែលព្រះជាម្ចាស់លើកតម្កើងខ្ញុំ ហើយវាមិនមែនដោយសារតែខ្ញុំពូកែជាងអ្នកដទៃឡើយ។ ខ្ញុំគ្មានអ្វីត្រូវអួតអាងឡើយ»។ តើអ្នករាល់គ្នាអាចនិយាយរឿងបែបនេះបានទេ? តើអ្នករាល់គ្នាធ្លាប់និយាយរឿងបែបនេះដែរឬទេ? តើអ្នករាល់គ្នាគិតបែបនេះនៅក្នុងដួងចិត្តដែរឬទេ? ប្រសិនបើអ្នកតែងតែមានអារម្មណ៍នៅក្នុងដួងចិត្តរបស់អ្នកថា អ្នកអស្ចារ្យ មហស្ចារ្យ ពូកែជាងគេ ជាមួយក្នុងចំណោមមួយលាន ថាអ្នកពិសេសនៅក្នុងក្រុមណាក៏ដោយដែលអ្នកនៅ ថាអ្នកគឺកំពូល ថាប្រសិនបើអ្នកចំណាយពេលមួយខែឬពីរខែនៅក្នុងក្រុមមនុស្ស នោះជំនាញពិសេស ទេពកោសល្យ គុណសម្បត្តិ និងការយល់ដឹងរបស់អ្នក អាចត្រូវបានអ្នកគ្រប់គ្នាឃើញ និងត្រូវបានចាត់ទុកថាពូកែជាងមនុស្សសាមញ្ញ ប្រសិនបើអ្នកតែងតែវាស់ស្ទង់ និងកំណត់ទីតាំងខ្លួនឯងនៅក្នុងដួងចិត្តរបស់អ្នកតាមរបៀបនេះ នោះអ្នកកំពុងស្ថិតក្នុងគ្រោះថ្នាក់ដ៏ធំ និងមានបញ្ហាជាច្រើនមិនខាន។

នៅក្នុងចំណោមមនុស្សជាតិទាំងអស់ មានមនុស្សតិចតួចណាស់ដែលអាចយល់ពីសេចក្ដីពិតយ៉ាងពិតប្រាកដ រឹតតែគ្មានមនុស្សគ្រប់លក្ខណ៍ណាម្នាក់ ឬមនុស្សដែលអាចធ្វើអ្វីៗបានគ្រប់យ៉ាងទៅទៀត មនុស្សគ្រប់គ្នាគឺសុទ្ធតែសាមញ្ញ។ មនុស្សមួយចំនួនគិតថាពួកគេមិនសាមញ្ញទេ ដូច្នេះ តើគំនិតនេះកើតឡើងយ៉ាងដូចម្ដេច? វាកើតឡើងដោយសារការដែលពួកគេមានអ្វីមួយដែលពួកគេពូកែ។ អ្នកខ្លះពូកែច្រៀង អ្នកខ្លះពូកែសម្ដែង អ្នកខ្លះពូកែខាងជំនាញបច្ចេកទេស អ្នកខ្លះពូកែខាងធ្វើការដោយកម្លាំងកាយ អ្នកខ្លះពូកែខាងទំនាក់ទំនងសង្គម អ្នកខ្លះពូកែខាងនយោបាយ អ្នកខ្លះពូកែខាងជំនួញ និងផ្សេងៗទៀត។ គ្មានរឿងណាមួយក្នុងចំណោមរឿងទាំងនេះពាក់ព័ន្ធអ្វីនឹងសេចក្ដីពិតឡើយ ប៉ុន្តែពួកវាច្រើនតែផ្ដល់ឱ្យអ្នកនូវការយល់ខុស និងធ្វើឱ្យអ្នកគិតខុសថា អ្នកពូកែជាងគេ។ ហេតុអ្វីបានជាវាជារឿងខុសឆ្គង ដែលរឿងទាំងនេះធ្វើឱ្យអ្នកគិតខុសថា អ្នកពូកែជាងគេ? រឿងទាំងនវដែលអ្នកពូកែ និងអ្វីដែលត្រូវបានហៅថា «ពូកែជាងគេ» នេះ មិនមានន័យថា អ្នកអាចយល់ពីសេចក្ដីពិត ថាអ្នកអាចលើសពីមនុស្សសាមញ្ញក្នុងការយល់ពីសេចក្ដីពិត ឬថាអ្នកមានលក្ខខណ្ឌអំណោយផលក្នុងការដេញតាមសេចក្ដីសង្គ្រោះរបស់ព្រះជាម្ចាស់ និងការត្រូវបានប្រោសឱ្យគ្រប់លក្ខណ៍នោះទេ រឿងទាំងនោះមិនមានន័យបែបនេះឡើយ។ អ្នករាល់គ្នាត្រូវតែទទួលស្គាល់បញ្ហានេះឱ្យបានច្បាស់លាស់! ចាប់តាំងពីពេលដែលព្រះជាម្ចាស់បានចាប់ផ្ដើមថ្លែងព្រះបន្ទូលរបស់ទ្រង់ និងបំពេញកិច្ចការរបស់ទ្រង់រហូតមកដល់ពេលនេះ ព្រះអង្គបានមានព្រះបន្ទូលរាប់មិនអស់ និងបានបំពេញកិច្ចការរាប់មិនអស់ ហើយតើមានមនុស្សសូម្បីតែម្នាក់នៅក្នុងចំណោមមនុស្សជាតិពុករលួយទាំងអស់ បានឃើញនៅក្នុងសូរសៀងរបស់ព្រះជាម្ចាស់ថា ទ្រង់គឺជាព្រះអាទិករ ហើយថាព្រះបន្ទូលដែលទ្រង់ថ្លែងគឺជាសេចក្ដីពិតដែរឬទេ? តើមានមនុស្សសូម្បីតែម្នាក់អាចឃើញពីអត្តសញ្ញាណ និងឋានៈរបស់ទ្រង់នៅក្នុងព្រះបន្ទូលរបស់ព្រះជាម្ចាស់ រួចហើយក្រោកឈរឡើងដើម្បីធ្វើបន្ទាល់អំពីអត្តសញ្ញាណ និងឋានៈរបស់ព្រះជាម្ចាស់ដែរឬទេ? គឺគ្មានសូម្បីតែម្នាក់! ការពិតនេះបញ្ជាក់ថា បើនិយាយពីគុណសម្បត្តិ គំនិត និងការយល់ដឹងរបស់មនុស្សជាតិទាំងអស់ ពួកគេមិនមានលក្ខខណ្ឌចាំបាច់សម្រាប់ការស្វែងយល់ពីសេចក្ដីពិតឡើយ កុំថាឡើយដល់ការពិតដែលថាមនុស្សលោកទាំងអស់មាននិស្ស័យពុករលួយរបស់សាតាំងនោះ។ មនុស្សមួយចំនួននិយាយថា៖ «ប្រសិនបើយើងមិនមានលក្ខខណ្ឌចាំបាច់សម្រាប់ការស្វែងយល់ពីសេចក្ដីពិតទេ ម្ដេចបានជាឥឡូវនេះយើងយល់ពីសេចក្ដីពិតបន្តិចបន្តួចអ៊ីចឹង?» តើនេះមិនមែនដោយសារតែខ្ញុំបាននិយាយច្រើនអំពីរឿងនេះទេឬ? ខ្ញុំបាននិយាយច្រើនណាស់ រហូតដល់ខ្ញុំលែងចង់សូម្បីតែនិយាយទៀតហើយ ហើយធុញទ្រាន់នឹងការនិយាយ។ រាល់ពេលដែលខ្ញុំនិយាយ និងប្រកបគ្នាជាមួយអ្នករាល់គ្នា ខ្ញុំត្រូវបែងចែកប្រធានបទទៅជាប្រធានបទធំ ប្រធានបទកណ្ដាល និងប្រធានបទរង ដោយតែងតែពន្យល់ពីរឿងរ៉ាវយ៉ាងលម្អិត ប៉ុន្តែអ្នករាល់គ្នានៅតែមិនយល់ ដូច្នេះ តើគុណសម្បត្តិរបស់អ្នករាល់គ្នាត្រូវតែមានកម្រិតណាទៅ? មនុស្សមួយចំនួននៅតែក្រអឺតក្រទម និងរាប់ខ្លួនឯងជាសុចរិតយ៉ាងខ្លាំង ប៉ុន្តែតើអ្នកមានអ្វីដែលត្រូវក្រអឺតក្រទមទៅ? ខ្ញុំឃើញថា គ្មានអ្វីដែលគួរឱ្យកោតសរសើរអំពីមនុស្សភាគច្រើនក្នុងចំណោមអ្នករាល់គ្នាឡើយ។ បន្ទាប់ពីបំពេញការងារបច្ចេកទេសអស់រយៈពេលជាច្រើនឆ្នាំមក តើមានប៉ុន្មាននាក់ក្នុងចំណោមអ្នករាល់គ្នា ដែលពិតជាយល់ពីគោលការណ៍សេចក្ដីពិត អាចធ្វើតាមគោលការណ៍សេចក្ដីពិត និងអាចបំពេញការងាររបស់អ្នករាល់គ្នាស្របតាមគោលការណ៍សេចក្ដីពិតនោះ? អ្នករាល់គ្នាមិនធ្វើការងារណាមួយបានល្អឡើយ មិនថាវាជាការងារអ្វីក៏ដោយ ហើយខាងលើតែងតែត្រូវណែនាំអ្នករាល់គ្នាដោយផ្ទាល់ពីរបៀបធ្វើរឿងនានា។ ប្រសិនបើមិនដូច្នោះទេ នោះគ្មានអ្វីចេញមកត្រឹមត្រូវឡើយ ហើយប្រសិនបើការងារណាមួយដំណើរការដោយគ្មានខាងលើតាមដាន និងណែនាំអ្នករាល់គ្នាពីរបៀបធ្វើវាទេ នោះបញ្ហាក៏កើតឡើង។ ចូរប្រាប់ខ្ញុំមើល៍ តើមនុស្សបែបនេះមានអ្វីត្រូវអួតអាងដែរឬទេ? អត់ទេ ពួកគេគ្មានទេ ប៉ុន្តែពួកគេនៅតែធ្វើពុតគ្រប់បែបយ៉ាងថាជាមនុស្សគ្រប់លក្ខណ៍ ជាមនុស្សស៊ប់ខាងវិញ្ញាណ ជាមនុស្សអស្ចារ្យ និងជាមនុស្សកំពូល តើពួកគេមិនមែនជាមនុស្សគ្មានភាពអៀនខ្មាសទេឬ? អ្នករាល់គ្នាពិតជាស៊ាំញ៉ាំគួរឱ្យរំខានណាស់! មិនថាខ្ញុំប្រកបគ្នាអំពីប្រធានបទអ្វីក៏ដោយ ខ្ញុំត្រូវតែធ្វើវាយ៉ាងលម្អិត កាន់តែលម្អិតកាន់តែល្អ។ ការពន្យល់រឿងរ៉ាវឱ្យសាមញ្ញជាងនេះបន្តិច គឺមិនកើតទេ។ នេះហើយគឺជាកម្រិតនៃគុណសម្បត្តិ និងការយល់ដឹងបន្តិចបន្តួចរបស់មនុស្ស។ ពួកគេគួរឱ្យអាណិតជាទីបំផុត ប៉ុន្តែពួកគេនៅតែជឿថាពួកគេអស្ចារ្យ។ ខ្ញុំនឹងបញ្ចប់ការប្រកបគ្នារបស់ខ្ញុំអំពីទិដ្ឋភាពនេះនៅត្រឹមនេះហើយ។

គ. ដោយការតម្កើងខ្លួនលើសគេទាំងអស់

ឥឡូវនេះ ពួកយើងនឹងប្រកបគ្នាអំពីទិដ្ឋភាពទីបីគឺ៖ ដោយការតម្កើងខ្លួនលើសគេទាំងអស់។ មិនថាពួកទទឹងនឹងព្រះគ្រីស្ទធ្វើអ្វីក៏ដោយ ក៏ពួកគេតែងតែចង់តម្កើងខ្លួនលើសគេទាំងអស់។ នេះគឺជាការបង្ហាញចេញដ៏លេចធ្លោបំផុតនៃធម្មជាតិរបស់ពួកគេ។ នៅពេលនរណាម្នាក់ចង់តម្កើងខ្លួនលើសគេទាំងអស់ បញ្ហានេះគឺជាបញ្ហាមួយដ៏ធ្ងន់ធ្ងរខ្លាំងណាស់ ហើយមនុស្សបែបនេះសុទ្ធតែជាពួកទទឹងនឹងព្រះគ្រីស្ទយ៉ាងពិតប្រាកដ។ តើ «ការតម្កើងខ្លួនលើសគេទាំងអស់» មានន័យដូចម្ដេច? ពួកទទឹងនឹងព្រះគ្រីស្ទមានសារជាតិរបស់សាតាំង ដែលជាមហាទេវតា។ ពីកំណើតមក ពួកគេមិនសុខចិត្តធ្វើជាមនុស្សប្រក្រតី ឬមនុស្សសាមញ្ញឡើយ។ ប្រសិនបើពួកគេត្រូវបានតម្រូវឱ្យធ្វើជាមនុស្សសាមញ្ញ រស់នៅក្នុងជីវិតសាមញ្ញ ពួកគេនឹងមិនសុខចិត្តធ្វើដូច្នេះទេ និងមានអារម្មណ៍មិនពេញចិត្តចំពោះរឿងនេះ ហើយពួកគេនឹងស្ថិតក្នុងការតស៊ូឥតឈប់ឈរ។ ហេតុអ្វីបានជាពួកគេនឹងស្ថិតក្នុងការតស៊ូឥតឈប់ឈរ? ពីព្រោះពួកគេចង់បង្កភាពវឹកវរ និងលេងល្បិចខ្លះឱ្យអ្នកដទៃមើលឃើញ ដើម្បីឱ្យអ្នកដទៃដឹងថា មានកំពូលមនុស្សដូចជាពួកគេ នៅចន្លោះផ្ទៃមេឃ និងផែនដី។ ពួកគេចង់សាងកេរ្តិ៍ឈ្មោះឱ្យខ្លួនឯង ដើម្បីឱ្យអ្នកដទៃដឹងថា ពួកគេគឺជាត្រីដែលធំជាងស្រះ ដូចដែលអ្នកគ្មានជំនឿនិយាយអ៊ីចឹង។ តើត្រីដែលធំជាងស្រះទាំងនេះ ជារបស់ប្រភេទអ្វី? ពួកវាគឺជាវិញ្ញាណអាក្រក់ វិញ្ញាណអសោច ពួកមហាទេវតា ពួកសាតាំង និងពួកអារក្ស។ ពីកំណើតមក ពួកទទឹងនឹងព្រះគ្រីស្ទមិនចង់ចំណាយពេលវេលារបស់ពួកគេដោយស្កប់ស្កល់នឹងវាសនារបស់ខ្លួននៅក្នុងជីវិត ហើយរស់នៅក្នុងជីវិតជាមនុស្សសាមញ្ញឡើយ។ ពួកគេមិនបំពេញភារកិច្ចរបស់ខ្លួនយ៉ាងស្ងៀមស្ងាត់ ឬធ្វើខ្លួនដូចជាមនុស្សសាមញ្ញដែលមានឥរិយាបថល្អនោះទេ។ ពួកគេមិនស្កប់ស្កល់នឹងការធ្វើបែបនោះឡើយ។ ហេតុដូច្នេះហើយ មិនថាពួកគេមានឥរិយាបថពីសំបកក្រៅយ៉ាងណាក៏ដោយ ក៏នៅក្នុងជម្រៅចិត្ត ពួកគេតែងតែមានអារម្មណ៍មិនសប្បាយចិត្តនឹងវាសនារបស់ខ្លួននៅក្នុងជីវិតឡើយ ហើយពួកគេនឹងធ្វើរឿងមួយចំនួន។ តើជារឿងអ្វីខ្លះ? ពួកគេនឹងធ្វើរឿងមួយចំនួន ដែលមនុស្សប្រក្រតីមិនអាចនឹកឃើញទាល់តែសោះ។ ពួកគេចូលចិត្តធ្វើឱ្យអ្នកដទៃចាប់អារម្មណ៍ ហើយពួកគេមិនស្ទាក់ស្ទើរក្នុងការស៊ូទ្រាំនឹងការរងទុក្ខខ្លះ និងលះបង់បន្តិចបន្តួចឡើយ។ មានពាក្យចាស់ពោលថា៖ «មន្ត្រីថ្មីថ្មោងតែងតែចង់បញ្ចេញសមត្ថភាព»។ ពេលដែលអាទទឹងនឹងព្រះគ្រីស្ទក្លាយជាអ្នកដឹកនាំ គេមានអារម្មណ៍ថា គេត្រូវតែធ្វើរឿងអស្ចារ្យមួយចំនួន និងបង្កើត «សមិទ្ធផលខ្លះៗនៅក្នុងអាជីពរបស់ខ្លួន» ដើម្បីបញ្ជាក់ថា គេមិនមែនជាមនុស្សសាមញ្ញឡើយ។ តើអ្វីជាបញ្ហាដ៏ធ្ងន់ធ្ងរបំផុតនៅត្រង់នេះ? ទោះបីជាគេកំពុងធ្វើរឿងនានានៅក្នុងពួកជំនុំ ហើយទោះបីជាគេយកការបំពេញភារកិច្ចរបស់ខ្លួនជាលេសក៏ដោយ ក៏គេមិនដែលស្វែងរកពីព្រះជាម្ចាស់អំពីរបៀបបំពេញភារកិច្ចរបស់ខ្លួន ឬរបៀបធ្វើកិច្ចការពួកជំនុំឱ្យបានល្អឡើយ ហើយគេក៏មិនព្យាយាមស្វែងយល់ឱ្យបានច្បាស់ពីច្បាប់ទម្លាប់នៃដំណាក់របស់ព្រះជាម្ចាស់ ពីគោលការណ៍សេចក្ដីពិត ឬពីរបៀបប្រព្រឹត្តដែលផ្ដល់ប្រយោជន៍ដល់កិច្ចការនៃដំណាក់របស់ព្រះជាម្ចាស់ និងបងប្អូនប្រុសស្រី មិននាំភាពអាម៉ាស់ដល់ព្រះជាម្ចាស់ ធ្វើបន្ទាល់ថ្វាយព្រះជាម្ចាស់ ធ្វើឱ្យកិច្ចការពួកជំនុំដំណើរការទៅយ៉ាងរលូន និងធានាថាមិនមានកំហុសដោយការធ្វេសប្រហែសកើតឡើងនៅក្នុងកិច្ចការរបស់គេនោះដែរ។ គេមិនដែលសួរអំពីរឿងទាំងនេះទេ ហើយក៏មិនដែលសួរដេញដោលអំពីរឿងទាំងនេះឡើយ។ គេគ្មានរឿងទាំងនេះនៅក្នុងចិត្តទេ ចិត្តរបស់គេមិនពោរពេញដោយរឿងទាំងនេះឡើយ។ ដូច្នេះ តើគេសួរដេញដោលអំពីអ្វី? តើចិត្តរបស់គេពោរពេញដោយអ្វី? វាពោរពេញដោយគំនិតថាគេអាចអួតសម្ញែងពីទេពកោសល្យរបស់ខ្លួនដោយរបៀបណា និងបង្ហាញថាគេខុសពីអ្នកដទៃ ព្រមទាំងអួតសម្ញែងពីបែបបទដឹកនាំរបស់គេនៅក្នុងពួកជំនុំ ដើម្បីឱ្យអ្នកដទៃអាចមើលឃើញថា គេគឺជាសសរទ្រូងពួកជំនុំ ហើយថាពួកជំនុំមិនអាចខ្វះគេបានឡើយ ហើយថាទាល់តែមានគេ ទើបកិច្ចការពួកជំនុំទាំងអស់អាចដំណើរការទៅយ៉ាងរលូនបាន។ បើវិនិច្ឆ័យតាមការបង្ហាញចេញរបស់ពួកទទឹងនឹងព្រះគ្រីស្ទ ព្រមទាំងការជំរុញចិត្ត និងកម្លាំងជំរុញដើមដំបូងនៃសកម្មភាពរបស់ពួកគេ តើពួកគេដាក់ខ្លួនឯងនៅក្នុងតំណែងអ្វី? ពួកគេដាក់ខ្លួនឯងដោយតម្កើងខ្លួនលើសគេទាំងអស់។ ហើយតើរឿងនេះត្រូវបានបង្ហាញចេញយ៉ាងដូចម្ដេច? (ពួកគេផ្គើននឹងអ្នកគ្រប់គ្នា ហើយតែងតែចង់មានសិទ្ធិសម្រេចចុងក្រោយ ព្រមទាំងធ្វើឱ្យអ្នកដទៃធ្វើតាមអ្វីដែលពួកគេនិយាយ។) មានបញ្ហាមួយទាក់ទងនឹងការដែលពួកគេផ្គើននឹងអ្នកគ្រប់គ្នា។ មានអត្ថន័យលាក់កំបាំងនៅក្នុងរឿងនេះ។ នោះគឺ នៅពេលពួកគេធ្វើកិច្ចការពួកជំនុំ ពួកគេមិនមែនកំពុងបំពេញភារកិច្ចរបស់ខ្លួនទេ ហើយពួកគេក៏មិនមែនកំពុងគិតគូរដល់ព្រះរាជបំណងរបស់ព្រះជាម្ចាស់ដែរ ដូច្នេះហើយ ពួកគេមិនមានអារម្មណ៍ថាចាំបាច់ត្រូវស្វែងរកគោលការណ៍សេចក្ដីពិត ត្រូវខ្វល់ខ្វាយស្វែងយល់ពីច្បាប់ទម្លាប់របស់ពួកជំនុំ ឬពីគោលការណ៍ដែលដំណាក់របស់ព្រះជាម្ចាស់តម្រូវនោះឡើយ។ ពួកគេមិនទាំងយកចិត្តទុកដាក់ចំពោះអ្វីដែលខ្ញុំនិយាយផង។ តើពួកគេប្រកាន់ខ្ជាប់នូវគោលការណ៍អ្វីខ្លះ? ពួកគេប្រកាន់ខ្ជាប់នូវគោលការណ៍ និងការជំរុញចិត្ត ដូចជាការបម្រើពួកជំនុំ និងការបម្រើបងប្អូនប្រុសស្រី ដើម្បីធ្វើរឿងផ្ទាល់ខ្លួន។ ដរាបណាពួកគេអាចទទួលបានកន្លែងឈរជើងនៅក្នុងពួកជំនុំ និងក្នុងចំណោមបងប្អូនប្រុសស្រី ហើយទទួលបានកិត្យានុភាព និងអំណាចក្នុងការសចេញបញ្ជា នោះគឺគ្រប់គ្រាន់ហើយ ហើយពួកគេនឹងសម្រេចបាននូវអ្វីដែលហៅថា «លទ្ធផល» នៅក្នុងការបំពេញភារកិច្ចរបស់ខ្លួន។ តើគោលដៅរបស់ពួកគេគឺជាអ្វី? វាមិនមែនដើម្បីបំពេញភារកិច្ចរបស់ភាវៈដែលព្រះបានបង្កើត ឬដើម្បីគិតគូរដល់បន្ទុករបស់ព្រះជាម្ចាស់នោះទេ ប៉ុន្តែផ្ទុយទៅវិញ គឺដើម្បីបម្រើពួកជំនុំ និងបម្រើបងប្អូនប្រុសស្រី ហើយកំពុងធ្វើដូច្នេះ ដើម្បីគ្រប់គ្រងរឿងទាំងអស់នេះ។ ហេតុអ្វីបានជាខ្ញុំនិយាយថា ពួកគេចង់គ្រប់គ្រងរឿងទាំងអស់នេះ? ពីព្រោះនៅពេលពួកគេកំពុងធ្វើរឿងនានា ជាដំបូង ពួកគេមកដើម្បីទទួលបានកន្លែងឈរជើងសម្រាប់ខ្លួនឯង ដើម្បីទទួលបានកេរ្តិ៍នាមណាមួយ ហើយកេរ្តិ៍ឈ្មោះរបស់ពួកគេក៏កើនឡើង។ ពួកគេទទួលបានអំណាចចេញបញ្ជា ធ្វើការសម្រេចចិត្ត ហើយបន្ទាប់មកពួកគេអាចធ្វើឱ្យព្រះជាម្ចាស់ក្លាយជាព្រះតែនាម និងដណ្ដើមកន្លែងរបស់ព្រះជាម្ចាស់។ នៅក្នុងដែនឥទ្ធិពលរបស់ពួកគេ ពួកគេធ្វើឱ្យព្រះជាម្ចាស់ដែលយកកំណើតជាមនុស្ស ក្លាយជាព្រះតែនាម ក្លាយជាអាយ៉ង ហើយនេះហើយគឺជាអត្ថន័យនៃ «ការតម្កើងខ្លួនលើសគេទាំងអស់»។ តើនេះមិនមែនជាអ្វីដែលពួកទទឹងនឹងព្រះគ្រីស្ទធ្វើទេឬ? នេះគឺជារបៀបដែលពួកទទឹងនឹងព្រះគ្រីស្ទប្រព្រឹត្ត។ ពួកទទឹងនឹងព្រះគ្រីស្ទប្រើប្រាស់ឱកាសនៃការបំពេញភារកិច្ចរបស់ខ្លួន ដើម្បីបង្ហាញយ៉ាងពេញលេញនូវអំណោយទាន និងទេពកោសល្យរបស់ពួកគេ ព្រមទាំងបង្ហាញពីគំនិត និងអំពើដ៏ប្លែកខុសគេរបស់ខ្លួន ដើម្បីទិញទឹកចិត្តមនុស្ស និងទទួលបានការចាប់អារម្មណ៍ពីមនុស្សកាន់តែច្រើន។ បន្ទាប់មក ពួកគេក៏ទទួលបានអំណាចចេញបញ្ជា ធ្វើការសម្រេចចិត្ត និងគ្រប់គ្រងរឿងនានានៅក្នុងពួកជំនុំ ហើយរឿងនេះនាំឱ្យមនុស្សជាច្រើនស្ដាប់បង្គាប់ពួកគេ និងចុះចូលនឹងពួកគេ ហើយព្រះជាម្ចាស់ក៏ក្លាយជាអ្នកក្រៅ។ តើនេះមិនមែនជាការដែលពួកគេធ្វើឱ្យព្រះជាម្ចាស់ក្លាយជាព្រះតែនាមទេឬ? នេះគឺជាគោលដៅដែលពួកទទឹងនឹងព្រះគ្រីស្ទចង់សម្រេចឱ្យបានតាមរយៈសកម្មភាពរបស់ពួកគេ ហើយនេះគឺជាអ្វីដែលកើតឡើងនៅទីបញ្ចប់ ចំពោះកន្លែងណាក៏ដោយដែលពួកទទឹងនឹងព្រះគ្រីស្ទសោយរាជ្យ។

ប្រសិនបើពួកជំនុំមួយមានអាទទឹងនឹងព្រះគ្រីស្ទម្នាក់កាន់អំណាច តើបងប្អូនប្រុសស្រីនៅទីនោះនឹងស្ថិតក្នុងសភាពបែបណា? អ្នកទាំងនោះនឹងធ្វើតាមតែអ្វីដែលអាទទឹងនឹងព្រះគ្រីស្ទនោះនិយាយប៉ុណ្ណោះ អ្នកទាំងនោះនឹងប្រកាន់ខ្ជាប់ត្រឹមតែបទប្បញ្ញត្តិនៅក្នុងគ្រប់យ៉ាងដែលពួកគេធ្វើ ពួកគេនឹងមិនយល់ពីសេចក្ដីពិតឡើយ ហើយក៏មិនស្វែងរកសេចក្ដីពិតដែរ។ មិនថាពួកគេរងទុក្ខខ្លាំងប៉ុនណា ឬលះបង់ធំធេងប៉ុនណាក៏ដោយ ក៏ពួកគេនឹងមិនមានការរីកចម្រើនទាល់តែសោះ នៅក្នុងការចូលទៅក្នុងជីវិត។ សូម្បីតែខ្ញុំ ក៏នឹងត្រូវបានបដិសេធនៅក្នុងពួកជំនុំបែបនេះដែរ នៅពេលខ្ញុំទៅទីនោះ។ នៅក្នុងចំណោមបងប្អូនប្រុសស្រីទាំងនោះ អាទទឹងនឹងព្រះគ្រីស្ទនេះជាអ្នកដឹកនាំត្រឹមតែឈ្មោះប៉ុណ្ណោះ ប៉ុន្តែតាមពិតទៅ អាទទឹងនឹងព្រះគ្រីស្ទនេះបានក្លាយជាចៅហ្វាយ និងជាព្រះរបស់ពួកគេបាត់ទៅហើយ។ នៅក្នុងពួកជំនុំណាក៏ដោយដែលត្រូវបានអាទទឹងនឹងព្រះគ្រីស្ទគ្រប់គ្រង សេចក្ដីពិត និងព្រះជាម្ចាស់ ត្រូវបានប្រែក្លាយទៅជាមានតែនាម។ នេះហើយគឺជាអត្ថន័យ នៅពេលអាទទឹងនឹងព្រះគ្រីស្ទតម្កើងខ្លួនលើសគេទាំងអស់។ តើនេះមិនមែនជារឿងធ្ងន់ធ្ងរទេឬ? នៅពេលមនុស្សនៅក្នុងពួកជំនុំត្រូវបានអាទទឹងនឹងព្រះគ្រីស្ទគ្រប់គ្រង ហើយអ្នកក្រៅទៅទីនោះដើម្បីធ្វើកិច្ចការ តើមនុស្សទាំងនេះនឹងមិនត្រូវចាំមើលសញ្ញាពីចៅហ្វាយរបស់ពួកគេទេឬ រាល់ពេលដែលពួកគេនិយាយ និងប្រព្រឹត្តនោះ? ពួកគេស្ថិតក្រោមបញ្ជាតែមួយ ពួកគេធ្វើសកម្មភាពព្រមគ្នា ហើយគ្មាននរណាម្នាក់ហ៊ាននិយាយដោយគ្មានការអនុញ្ញាតឡើយ។ គ្រាន់តែចៅហ្វាយរបស់ពួកគេសម្លឹងមុខមួយភ្លែត មនុស្សទាំងនេះដឹងថាមានន័យយ៉ាងណាបាត់ទៅហើយ រួចពួកគេក៏ប្រព្រឹត្តទៅតាមនោះ។ ប្រសិនបើខ្ញុំសួរពួកគេពីរឿងអ្វីមួយ ពួកគេសន្ទនាគ្នាទៅវិញទៅមកជាភាសាតំបន់របស់ខ្លួន។ នេះមានន័យថា ពួកគេមិនចង់ឱ្យខ្ញុំដឹងថាពួកគេកំពុងនិយាយអ្វីនោះទេ ពួកគេចង់គេចវេះពីខ្ញុំ ហើយពួកគេចាត់ទុកខ្ញុំជាអ្នកក្រៅ។ តើនេះមិនមែនជាបញ្ហាទេឬ? តើធម្មជាតិនៃការដែលពួកគេចង់គេចវេះពីខ្ញុំគឺជាអ្វី? នេះជានិស្ស័យ និងសារជាតិរបស់អាទទឹងនឹងព្រះគ្រីស្ទ។ ពួកគេចង់គ្រប់គ្រងពួកជំនុំ និងត្រួតត្រាមនុស្ស។ មិនថាពួកទទឹងនឹងព្រះគ្រីស្ទធ្វើអ្វីក៏ដោយ ក៏ពួកគេនឹងមិនធ្វើរឿងនានាស្របតាមគោលការណ៍សេចក្ដីពិតជាដាច់ខាត ហើយរឹតតែមិនគិតគូរដល់ផលប្រយោជន៍នៃដំណាក់របស់ព្រះជាម្ចាស់ទៅទៀត។ ពួកគេកំពុងព្យាយាមបង្កើតនគរផ្ទាល់ខ្លួន និងធ្វើរឿងផ្ទាល់ខ្លួនរបស់ពួកគេ។ តើនេះជាការបំពេញភារកិច្ចរបស់ខ្លួនយ៉ាងដូចម្ដេចទៅ? នេះគឺជាការដែលពួកគេបង្កើតនគរផ្ទាល់ខ្លួន ក្រោមលេសនៃការបំពេញភារកិច្ចរបស់ខ្លួន។ ដោយសារពួកទទឹងនឹងព្រះគ្រីស្ទមានធម្មជាតិប្រភេទនេះ ទោះបីជាពួកគេមិននិយាយថាពួកគេស្រឡាញ់ឋានៈ និងចង់បានឋានៈតាមចិត្តនឹកឃើញក៏ដោយ ក៏ពេលដែលពួកគេធ្វើអ្វីមួយ និងលូកដៃចូលរឿងអ្វីមួយ ពួកគេក៏ប្រញាប់ដើរតាមផ្លូវរបស់ពួកទទឹងនឹងព្រះគ្រីស្ទ ហើយធម្មជាតិបែបអារក្សរបស់ពួកគេត្រូវបានបញ្ចេញឱ្យឃើញ ហើយពួកគេព្យាយាមបង្កើតនគរផ្ទាល់ខ្លួន។ ពេលដែលពួកគេធ្វើអ្វីមួយ ពួកគេព្យាយាមធ្វើរឿងផ្ទាល់ខ្លួន។ ពេលដែលពួកគេធ្វើអ្វីមួយ ពួកគេព្យាយាមធ្វើបន្តទៅមុខតាមមធ្យោបាយ និងវិធីសាស្ត្រផ្ទាល់ខ្លួន។ នៅពេលខាងលើរៀបចំរឿងអ្វីមួយ ហើយរឿងនោះមកដល់ពួកគេ ពួកទទឹងនឹងព្រះគ្រីស្ទមិនអនុវត្តរឿងនោះទេ ប៉ុន្តែផ្ទុយទៅវិញ ពួកគេសិក្សាពីវា ពិចារណាពីវា និងប្រកបគ្នាអំពីវា។ តើគោលដៅរបស់ពួកគេក្នុងការប្រកបគ្នាអំពីរឿងនោះគឺជាអ្វី? គឺដើម្បីឱ្យអ្នកគ្រប់គ្នាពិភាក្សាពីរឿងនោះ ដើម្បីមើលថាតើវានឹងត្រូវបានយកទៅអនុវត្តឬអត់ និងថាតើវាអាចដំណើរការបានឬអត់ មិនមែនដើម្បីអនុវត្តរឿងនោះឡើយ។ អ្វីគ្រប់យ៉ាងដែលព្រះជាម្ចាស់មានព្រះបន្ទូល និងធ្វើ គឺជាសេចក្ដីពិត ប៉ុន្តែរឿងនេះក៏ផ្លាស់ប្ដូរនៅពេលវាមកដល់អាទទឹងនឹងព្រះគ្រីស្ទ។ វាផ្លាស់ប្ដូរទៅជារឿងមួយសម្រាប់ឱ្យពួកគេសិក្សា។ ពួកគេសិក្សា វិភាគ និងពិភាក្សាពីវា ហើយនៅទីបញ្ចប់ ពួកគេធ្វើឱ្យអ្នកគ្រប់គ្នាបដិសេធសេចក្ដីតម្រូវរបស់ព្រះជាម្ចាស់ចំពោះមនុស្ស និងការរៀបចំរបស់ព្រះជាម្ចាស់។ នៅក្នុងចិត្តរបស់ពួកគេ ពួកគេគិតថា៖ «អ្នកមិនមែនជាសេចក្ដីពិតទេ អ្នកគ្រាន់តែជាមនុស្សសាមញ្ញម្នាក់ប៉ុណ្ណោះ។ អ្វីដែលអ្នកនិយាយ មិនរាប់ថាជាអ្វីឡើយ ហើយប្រសិនបើអ្នកចង់មានសិទ្ធិសម្រេចចុងក្រោយនៅក្នុងដែនសមត្ថកិច្ចរបស់ខ្ញុំ នោះអ្នកកុំសង្ឃឹមឱ្យសោះ! ឥឡូវនេះ ខ្ញុំជាអ្នកទទួលខុសត្រូវនៅទីនេះ ដូច្នេះ អ្នកគ្រប់គ្នាត្រូវតែធ្វើតាមអ្វីដែលខ្ញុំនិយាយ។ ខ្ញុំមានអំណាចដាច់ខាតក្នុងការចេញបញ្ជា និងធ្វើការសម្រេចចិត្ត ហើយអ្នកអាចត្រឹមតែជាមនុស្សមានតែឈ្មោះនៅទីនេះប៉ុណ្ណោះ។ ខ្ញុំត្រូវតែជាអ្នកមានសិទ្ធិសម្រេចចុងក្រោយលើគ្រប់យ៉ាងទាំងអស់ នៅក្នុងដែននៃកិច្ចការ និងឥទ្ធិពលរបស់ខ្ញុំ។ ទោះបីជាអ្នកយល់ពីសេចក្ដីពិត ហើយអ្វីគ្រប់យ៉ាងដែលអ្នកនិយាយគឺជាសេចក្ដីពិតក៏ដោយ ក៏វានឹងមិនមានប្រសិទ្ធភាពចំពោះខ្ញុំដែរ!» នេះគឺជាអាទទឹងនឹងព្រះគ្រីស្ទ និងជាអារក្ស តើមែនទេ? ដូច្នេះ នៅពេលរឿងទាំងនោះទៅដល់ដៃរបស់អាទទឹងនឹងព្រះគ្រីស្ទ ការរៀបចំចាត់ចែងកិច្ចការរបស់ពួកជំនុំ សេចក្ដីតម្រូវរបស់ខាងលើ និងគោលការណ៍សេចក្ដីពិត មិនត្រូវបានយកទៅអនុវត្តទាល់តែសោះ។ តើអាចធ្វើអ្វីបាន ចំពោះរឿងដែលមិនត្រូវបានយកទៅអនុវត្តទាំងនេះ? នៅពេលពួកជំនុំមួយមិនអនុវត្តរឿងទាំងនេះ នេះមានន័យថា អ្នកដឹកនាំ និងអ្នកធ្វើការនៅទីនោះមានបញ្ហាអ្វីមួយហើយ ហើយថ្មជំពប់ដួល និងឧបសគ្គទាំងនេះ គួរតែត្រូវបានចាត់ការ។ តើអ្នកគិតថា ដំណាក់របស់ព្រះជាម្ចាស់មិនអាចធ្វើអ្វីដាក់អ្នកបានមែនទេ? ប្រសិនបើដំណាក់របស់ព្រះជាម្ចាស់អាចប្រើប្រាស់អ្នកបាន នោះក៏អាចចាត់ការអ្នកបានដែរ។ តើអ្នកគិតថា នេះគឺជាលោកីយ៍ឬ? តើអ្នកគិតថា ប្រសិនបើអ្នកមានឥទ្ធិពល ធ្វើខ្លួនដូចជាជនផ្ដាច់ការ ហើយប្រសិនបើអ្នកឃោរឃៅ ផ្ដាច់ការ និងកាចសាហាវគ្រប់គ្រាន់ នោះគ្មាននរណាម្នាក់អាចធ្វើអ្វីដាក់អ្នកបានមែនទេ? ប្រសិនបើដូច្នេះមែន នោះអ្នកគិតខុសហើយ! នេះគឺជាដំណាក់របស់ព្រះជាម្ចាស់ ដំណាក់របស់ព្រះជាម្ចាស់ត្រូវបានគ្រប់គ្រងដោយសេចក្ដីពិត ហើយដំណាក់នេះប្រព្រឹត្តចំពោះមនុស្សតាមរបៀបដែលមានគោលការណ៍។ ដំណាក់របស់ព្រះជាម្ចាស់អាចនឺងប្រើប្រាស់អ្នក ហើយដំណាក់របស់ព្រះជាម្ចាស់ក៏អាចនឹងមិនប្រើប្រាស់អ្នក និងជម្រុះអ្នកចោលដែរ។ ថាតើអ្នកត្រូវបានប្រើប្រាស់ឬអត់ គឺត្រូវបានសម្រេចដោយព្រះបន្ទូលមួយម៉ាត់ប៉ុណ្ណោះពីព្រះជាម្ចាស់។ ប្រសិនបើអ្នកបង្កការរំខាន និងរារាំងរឿងនានាតាមរបៀបដែលគ្មានវិចារណញ្ញាណនៅទីនេះ នោះនៅទីបំផុត អ្នកនឹងត្រូវបានជម្រុះចោល។ ប្រសិនបើអ្នកខិតខំប្រឹងប្រែងបម្រើការ ប្រសិនបើអ្នកស្នាក់នៅទីនេះ ប្រមាណខ្លួន និងមានឥរិយាបថល្អ នោះដំណាក់របស់ព្រះជាម្ចាស់នឹងទុកអ្នកឱ្យនៅបម្រើការ ហើយចាំមើលថាតើការបម្រើការរបស់អ្នកទៅជាយ៉ាងណា។

សារជាតិនៃការដែលពួកទទឹងនឹងព្រះគ្រីស្ទបង្កើតនគរផ្ទាល់ខ្លួនរបស់ពួកគេ គឺជាសារជាតិនៃការតម្កើងខ្លួនលើសគេទាំងអស់ ការមិនអើពើនឹងព្រះជាម្ចាស់ ការមិនអើពើនឹងសេចក្ដីពិត និងការមិនអើពើនឹងច្បាប់ទម្លាប់របស់ពួកជំនុំ។ ពួកគេគ្រាន់តែបម្រើឈ្មោះ «ពួកជំនុំ» បម្រើងារ «ដំណាក់របស់ព្រះជាម្ចាស់» និងបម្រើក្រុមមនុស្សដែលហៅថា «បងប្អូនប្រុសស្រី» ប៉ុណ្ណោះ ហើយពួកគេមិនដែលបំពេញភារកិច្ចរបស់ភាវៈដែលព្រះបានបង្កើតឡើយ ពួកគេរឹតតែមិនដើរតាមព្រះជាម្ចាស់ ឬចុះចូលនឹងព្រះបន្ទូលរបស់ទ្រង់ទៅទៀត។ នេះគឺជាការដែលពួកគេបង្កើតនគរផ្ទាល់ខ្លួនរបស់ពួកគេ។ នេះគឺជាសារជាតិរបស់ពួកទទឹងនឹងព្រះគ្រីស្ទ ហើយសារជាតិនេះគឺជាសារជាតិនៃការតម្កើងខ្លួនលើសគេទាំងអស់។ ឥឡូវនេះ តើសារជាតិនេះត្រូវបានគេថ្កោលទោស ឬក៏គាំទ្រ? (ត្រូវបានថ្កោលទោស។) ហើយដោយសារតែវាត្រូវបានគេថ្កោលទោស មនុស្សទាំងនេះគួរតែត្រូវបានបដិសេធនៅក្នុងចំណោមអ្នករាល់គ្នា។ មនុស្សច្របូកច្របល់ ល្ងង់ខ្លៅ និងខ្វាក់ភ្នែកមួយចំនួន ដើរតាម លើកតម្កើង កោតសរសើរ និងគោរពបូជាមនុស្សបែបនេះ នៅពេលពួកគេឃើញអ្នកទាំងនោះ ហើយពួកគេថែមទាំងចង់ក្រាបថ្វាយបង្គំអ្នកទាំងនោះទៀតផង។ ពួកគេពិតជាល្ងង់ខ្លៅណាស់! តើពួកទទឹងនឹងព្រះគ្រីស្ទអាចដឹកនាំអ្នកទៅទីណាបានទៅ? នៅពេលពួកគេដឹកនាំអ្នក វាប្រៀបដូចជានាគដ៏ធំមានសម្បុរក្រហមកំពុងដឹកនាំអ្នកអ៊ីចឹង ហើយពួកគេនឹងមិនឈប់ទេ រហូតទាល់តែពួកគេបានដឹកនាំអ្នកចូលទៅក្នុងប្រឡាយ ឬជង្ហុកធំ។ ពេលដែលពួកគេបានបំផ្លាញអ្នកទាំងស្រុងហើយ ពួកគេនឹងទាត់អ្នកចោល។ អ្នកនឹងមិនទទួលបានអ្វីឡើយ ហើយអ្នកនឹងជឿលើព្រះជាម្ចាស់ដោយឥតប្រយោជន៍ហើយ។ ប្រសិនបើអ្នករាល់គ្នាខ្វាក់ភ្នែក ហើយមិនអាចមើលមនុស្សទាំងនេះធ្លុះទេ ព្រមទាំងស្ដាប់បង្គាប់ ចុះចូល និងដើរតាមមនុស្សទាំងនេះ នោះអ្នករាល់គ្នាពិតជាល្ងង់ខ្លៅណាស់ ហើយសមនឹងស្លាប់ហើយ។ ដូច្នេះ តើអ្នកគួរធ្វើដូចម្ដេច ប្រសិនបើអ្នកជួបប្រទះមនុស្សបែបនេះ? នៅពេលអ្នកជួបប្រទះនរណាម្នាក់នៅក្នុងពួកជំនុំ ដែលពាក់ព័ន្ធនឹងការធ្វើពុត និងការក្លែងបន្លំ ដែលតម្កើងខ្លួនលើសគេទាំងអស់នៅពេលធ្វើអ្វីមួយ ដែលមើលងាយសេចក្ដីពិត មើលងាយព្រះជាម្ចាស់ និងមើលងាយច្បាប់ទម្លាប់របស់ពួកជំនុំ នោះអ្នកគ្រប់គ្នាគួរតែក្រោកឈរឡើងដើម្បីលួសកាត់ និងបដិសេធបុគ្គលនោះ។ ប្រសិនបើគេអាចធ្វើការដោយកម្លាំងនៅក្នុងដំណាក់របស់ព្រះជាម្ចាស់ដោយមានឥរិយាបថល្អ នោះត្រូវទុកគេទុកឱ្យនៅធ្វើការចុះ។ ប្រសិនបើគេមិនមានឥរិយាបថល្អទេ ហើយតែងតែរារាំងរឿងនានាដោយគ្មានវិចារណញ្ញាណ នោះអ្នកគួរតែអនុវត្តបញ្ញត្តិរដ្ឋបាលនៃដំណាក់របស់ព្រះជាម្ចាស់ ហើយបោសសម្អាតបុគ្គលនោះចេញ។

ថ្ងៃទី ២៣ ខែឧសភា ឆ្នាំ ២០២០

លេខយោង៖

ក. ឃ្លានេះត្រូវបានបន្ថែមទៅក្នុងអត្ថបទដើមក្នុងអំឡុងពេលបកប្រែ ដោយសារតែភាពខុសគ្នានៃភាសារវាងភាសាចិន និងភាសាអង់គ្លេស។ នៅក្នុងភាសាចិន ពាក្យសម្រាប់ «ការក្លែងបន្លំ» គឺ 假冒។ វាផ្សំឡើងពីតួអក្សរពីរ៖ 假 ដែលមានន័យថា «ក្លែងក្លាយ» និង 冒 ដែលមានន័យថា «ការតាំងខ្លួនជាអ្នកដទៃ»។


ចំណុចទីដប់៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីពីរ)

ថ្ងៃនេះ យើងបន្តការប្រកបគ្នាអំពីចំណុចទីដប់នៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ កាលពីលើកមុន យើងបានធ្វើការប្រកបគ្នាយ៉ាងជាក់លាក់មួយចំនួនដែលផ្ដោតលើការប្រមាថសេចក្ដីពិត ដូច្នេះ ចូរយើងរំលឹកចំណុចនេះជាមុនសិន។ តើអ្នករាល់គ្នាបានពន្យល់ពីពាក្យ «ការប្រមាថ» យ៉ាងដូចម្ដេចដែរ កាលពីលើកមុន? (ពួកយើងបានពន្យល់វាថា ជាការមិនចាត់ទុកសេចក្ដីពិតជារឿងសំខាន់ ជាការមើលងាយ ការបន្ទាបបន្ថោក និងការមើលស្រាលសេចក្ដីពិត ហើយជាការបង្ហាញការមិនឱ្យតម្លៃចំពោះសេចក្ដីពិត។) តើអ្នករាល់គ្នាបានពន្យល់យ៉ាងច្បាស់ពីសារជាតិនៃពាក្យនេះ ដោយប្រើពាក្យពេចន៍ជាក់ស្ដែងដែរឬទេ? (ការពន្យល់របស់ពួកយើង គឺគ្រាន់តែជាពាក្យមានន័យដូចគ្នានឹងការប្រមាថប៉ុណ្ណោះ វាគ្រាន់តែនៅសើៗ ហើយមិនបានបញ្ជាក់ច្បាស់ពីសេចក្ដីលម្អិតនៃការប្រមាថសេចក្ដីពិត ឬអាកប្បកិរិយា និងការបង្ហាញចេញរបស់យើង នៅក្នុងការប្រព្រឹត្តរបស់យើងចំពោះសេចក្ដីពិតឡើយ។ ពួកយើងមិនបានពន្យល់ពីសារជាតិនៃពាក្យនេះទេ។) តើការពន្យល់បែបនេះមានលក្ខណៈបែបណា? តើវាស្ថិតក្នុងប្រភេទអ្វី? (ពាក្យពេចន៍ និងគោលលទ្ធិ។) តើមានអ្វីផ្សេងទៀតទេ? តើវាជាចំណេះដឹងឬ? (មែនហើយ។) តើចំណេះដឹងនេះទទួលបានមកដោយរបៀបណា? វាទទួលបានពីសាលារៀន ពីគ្រូបង្រៀន ហើយក៏ទទួលបានពីវចនានុក្រម និងសៀវភៅនានាផងដែរ។ ដូច្នេះ តើការពន្យល់របស់ខ្ញុំ និងការពន្យល់របស់អ្នករាល់គ្នា មានភាពខុសគ្នាដូចម្ដេចខ្លះ? (ការប្រកបគ្នារបស់ព្រះជាម្ចាស់ គឺនិយាយអំពីអាកប្បកិរិយារបស់មនុស្សម្នាក់ៗចំពោះសេចក្ដីពិត ពោលគឺ មនុស្សទាស់ទទឹងនឹងវា ខ្ពើមរអើមវា និងស្អប់ខ្ពើមវា ចេញពីជម្រៅចិត្តរបស់ពួកគេ ហើយមិនទទួលយកវា ថែមទាំងថ្កោលទោសវាទៀតផង ព្រមទាំងធ្វើការវិនិច្ឆ័យប្រកបដោយភាពប្រទូសរ៉ាយ និងមួលបង្កាច់សេចក្ដីពិតទៀតផង។ ការពន្យល់របស់ព្រះជាម្ចាស់ ចេញមកពីសារជាតិនៃអាកប្បកិរិយារបស់មនុស្សចំពោះសេចក្ដីពិត។) ខ្ញុំពន្យល់ពីសារជាតិនៃពាក្យ «ការប្រមាថ» ពីទស្សនៈនៃឥរិយាបថ ការអនុវត្ត អាកប្បកិរិយា និងទស្សនៈសំខាន់ៗផ្សេងៗ។ តើការពន្យល់មួយណាដែលជាសេចក្ដីពិតយ៉ាងពិតប្រាកដ? (ការពន្យល់របស់ព្រះជាម្ចាស់ គឺជាសេចក្ដីពិត។) ដូច្នេះ តើការពន្យល់របស់អ្នករាល់គ្នាខ្វះខាតនៅត្រង់ណា? (ពួកយើងមិនយល់ពីសេចក្ដីពិតទេ។ ពួកយើងមើលទៅលើរឿងរ៉ាវនានាតែពីសម្បកក្រៅ ហើយបកស្រាយរឿងទាំងនោះតាមន័យត្រង់ ដោយពឹងផ្អែកលើចំណេះដឹង និងគោលលទ្ធិ ដើម្បីមើលបញ្ហាប៉ុណ្ណោះ។) អ្នករាល់គ្នាបកស្រាយពាក្យនេះដោយផ្អែកលើចំណេះដឹងដែលអ្នករាល់គ្នាក្ដាប់បាន និងយោងទៅតាមការយល់ដឹងរបស់អ្នករាល់គ្នាអំពីន័យត្រង់ ប៉ុន្តែអ្នករាល់គ្នាមិនដឹងទាល់តែសោះថា តើពាក្យនេះមានទំនាក់ទំនងយ៉ាងដូចម្ដេចទៅនឹងសារជាតិធម្មជាតិ និងនិស្ស័យពុករលួយរបស់មនុស្សម្នាក់។ នេះគឺជាភាពខុសគ្នារវាងចំណេះដឹង និងគោលលទ្ធិ ជាមួយនឹងសេចក្ដីពិត។ ជាធម្មតា តើអ្នករាល់គ្នាក៏ប្រើវិធីសាស្ត្រ និងទស្សនៈនេះ នៅពេលអានព្រះបន្ទូលរបស់ព្រះជាម្ចាស់ និងប្រកបគ្នាអំពីសេចក្ដីពិតដែរមែនទេ? (មែនហើយ។) មិនចម្លែកទេដែលមនុស្សភាគច្រើន ទោះបីជាពួកគេអានព្រះបន្ទូលរបស់ព្រះជាម្ចាស់យ៉ាងណាក៏ដោយ ក៏មិនអាចយល់ថា តើសេចក្ដីពិតនៅក្នុងព្រះបន្ទូលទាំងនោះ តាមពិតទៅគឺជាអ្វីនោះឡើយ។ ដូច្នេះ មនុស្សជាច្រើនបានជឿលើព្រះជាម្ចាស់អស់រយៈពេលជាច្រើនឆ្នាំ ដោយមិនយល់ ឬមិនបានចូលទៅក្នុងតថភាពនៃសេចក្ដីពិតឡើយ។ នេះហើយជាមូលហេតុដែលតែងតែមានការលើកឡើងថា «មនុស្សមិនយល់ពីសេចក្ដីពិត ហើយមិនមានសមត្ថភាពស្វែងយល់ពីសេចក្ដីពិតឡើយ»។

យើងនឹងបន្តប្រកបគ្នាអំពីចំណុចទីដប់នៃការបង្ហាញចេញនានារបស់ពួកទទឹងនឹងព្រះគ្រីស្ទ៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ នៅក្នុងការជួបជុំកាលពីលើកមុន យើងបានបែងចែកការប្រមាថសេចក្ដីពិតជាបីចំណុច។ តើបីចំណុចនោះមានអ្វីខ្លះ? (ទីមួយ ការមើលងាយអត្តសញ្ញាណ និងសារជាតិរបស់ព្រះជាម្ចាស់ ទីពីរ ការមើលងាយសាច់ឈាមដែលព្រះជាម្ចាស់យកកំណើតជាមនុស្ស ទីបី ការមើលងាយព្រះបន្ទូលរបស់ព្រះជាម្ចាស់។) ចូរយើងវែកញែកប្រធានបទ «ពួកទទឹងនឹងព្រះគ្រីស្ទប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ» ដោយផ្អែកលើចំណុចទាំងបីនេះ។ កាលពីលើកមុន ជាមូលដ្ឋាន យើងបានគ្របដណ្ដប់លើចំណុចទីមួយច្រើនគួរសមដែរ ប៉ុន្តែមិនបានប្រកបគ្នាឱ្យបានលម្អិតខ្លាំងអំពីភាពបរិសុទ្ធ និងភាពតែមួយគត់នៃសារជាតិរបស់ព្រះជាម្ចាស់ឡើយ ដែលការធ្វើបែបនេះគឺមានគោលបំណងទុកចន្លោះខ្លះឱ្យអ្នករាល់គ្នាត្រិះរិះពិចារណា និងឱ្យអ្នករាល់គ្នាប្រកបគ្នាកាន់តែជាក់លាក់ ដោយផ្អែកលើទិដ្ឋភាពនានានៃសេចក្ដីសុចរិត និងសព្វានុភាពរបស់ព្រះជាម្ចាស់ ដែលខ្ញុំបានប្រកបគ្នា។ ថ្ងៃនេះ យើងនឹងប្រកបគ្នាអំពីចំណុចទីពីរ ដែលគ្របដណ្ដប់លើរបៀបដែលពួកទទឹងនឹងព្រះគ្រីស្ទប្រព្រឹត្តចំពោះសាច់ឈាមដែលព្រះជាម្ចាស់យកកំណើតជាមនុស្ស ដើម្បីវែកញែកប្រធានបទអំពីរបៀបដែលពួកទទឹងនឹងព្រះគ្រីស្ទប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។

II. ការមើលងាយសាច់ឈាមដែលព្រះជាម្ចាស់យកកំណើតជាមនុស្ស

ទស្សនៈ និងទស្សនៈវិស័យរបស់ពួកទទឹងនឹងព្រះគ្រីស្ទ ព្រមទាំងទំនាក់ទំនងរបស់ពួកគេជាមួយនឹងព្រះជាម្ចាស់ដែលយកកំណើតជាមនុស្ស ពោលគឺជាមួយនឹងព្រះគ្រីស្ទ ក៏មានការបង្ហាញចេញជាក់លាក់ និងការបើកសម្ដែងសំខាន់ៗមួយចំនួនផងដែរ។ ប្រសិនបើយើងគ្រាន់តែរៀបរាប់ត្រួសៗអំពីការបង្ហាញចេញជាក់លាក់មួយចំនួនរបស់មនុស្ស ឬការអនុវត្តជាក់លាក់របស់មនុស្សមួយចំនួន នោះអ្នករាល់គ្នាប្រហែលជាយល់ថា ការលើកឡើងនេះរាងស្រពេចស្រពិលបន្តិចហើយ។ ផ្ទុយទៅវិញ ចូរយើងបែងចែកវាជាចំណុចៗ ដើម្បីស្វែងយល់ពីចំណុចទាំងនេះថា តើអាកប្បកិរិយារបស់ពួកទទឹងនឹងព្រះគ្រីស្ទចំពោះសាច់ឈាមដែលព្រះជាម្ចាស់យកកំណើតជាមនុស្ស គឺយ៉ាងណាឱ្យប្រាកដ ហើយដើម្បីបញ្ជាក់ និងវែកញែកពីរបៀបដែលពួកទទឹងនឹងព្រះគ្រីស្ទប្រមាថសេចក្ដីពិត។ ចំណុចទីមួយគឺ ការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់ ចំណុចទីពីរគឺ ការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ ចំណុចទីបីគឺ របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ ចំណុចទីបួនគឺ គ្រាន់តែស្ដាប់អ្វីដែលព្រះគ្រីស្ទមានបន្ទូល ប៉ុន្តែមិនស្ដាប់បង្គាប់ ឬមិនចុះចូល។ ដោយវិនិច្ឆ័យលើការលើកឡើងនៃចំណុចនីមួយៗទាំងនេះ ក៏ដូចជាទស្សនៈ និងការបង្ហាញចេញដែលអ្នករាល់គ្នាអាចយល់បានពីន័យត្រង់របស់វា តើចំណុចនីមួយៗសុទ្ធតែមានលក្ខណៈវិជ្ជមានដែរឬទេ? តើមានចំណុចណាមួយដែលមើលទៅហាក់ដូចជាវិជ្ជមានដែរឬទេ? តើពាក្យ «វិជ្ជមាន» សំដៅលើអ្វី? យ៉ាងហោចណាស់ វាសំដៅលើការមានភាពជាមនុស្ស និងមានវិចារណញ្ញាណ។ ចំណុចនេះមិនចាំបាច់និយាយដល់កម្រិតមានការចុះចូល ឬមានអាកប្បកិរិយា និងជំហរដែលភាវៈដែលព្រះបានបង្កើតគួរតែមានផង។ ដោយ គ្រាន់តែប្រើរង្វាស់នៃវិចារណញ្ញាណរបស់មនុស្ស តើចំណុច មួយណាដែលស្របតាមស្ដង់ដារ?

ជាដំបូង ចូរយើងមើលចំណុចទីមួយ៖ ការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់។ តើពាក្យទាំងបីនេះ ត្រូវបានចាត់ទុកថាជាពាក្យសរសើរ ឬជាពាក្យវិជ្ជមាននៅក្នុងភាសារបស់មនុស្សដែរឬទេ? (អត់ទេ។) ជាទូទៅ តើពាក្យទាំងនេះពិពណ៌នាពីការនិយាយស្ដី និងអាកប្បកិរិយារបស់មនុស្សប្រភេទណា? (មនុស្សបោកបញ្ឆោត ជនក្បត់ មនុស្សថោកទាប មនុស្សអែបអប។) ជនក្បត់ មនុស្សថោកទាប និងជនរមិលគុណ ជាប្រភេទមនុស្សដែលជាប់ពាក់ព័ន្ធនឹងភាពបោកបញ្ឆោត ភាពថោកទាប និងសេចក្ដីទុច្ចរិត។ សកម្មភាពរបស់មនុស្សបែបនេះ ត្រូវបានអ្នកដទៃមើលឃើញថា ភាគច្រើនជារឿងគួរឱ្យស្អប់ខ្ពើម និងថោកទាប មិនស្មោះត្រង់ចំពោះមនុស្ស និងមិនមានចិត្តល្អឡើយ។ ពួកគេតែងតែបញ្ចើចបញ្ចើ បញ្ជោរ និងនិយាយពាក្យសម្ដីពីរោះ ស្ដាប់ ដោយបញ្ចើចបញ្ចើ និងបញ្ជោរអ្នកដែលមានឥទ្ធិពល ឬមានឋានៈខ្ពស់។ មនុស្សប្រភេទនេះ ត្រូវបានអ្នកដទៃមើលងាយ ហើយជាទូទៅត្រូវបានគេចាត់ទុកថាជាតួអង្គអវិជ្ជមាន។

ចូរយើងមើលចំណុចទីពីរ៖ ការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ។ តើពាក្យទាំងនេះត្រូវបានចាត់ទុកថាជាពាក្យសរសើរ ឬជាពាក្យបង្អាប់? (ពាក្យបង្អាប់។) ពាក្យបង្អាប់ឬ? ពន្យល់ប្រាប់ខ្ញុំមកមើល៍ ហេតុអ្វីបានជាអ្នករាល់គ្នាចាត់ថ្នាក់ពាក្យទាំងនេះថាជាពាក្យបង្អាប់? បើគ្មានបរិបទទេ ពាក្យទាំងនេះគឺអព្យាក្រឹត ហើយមិនអាចហៅថាជាពាក្យសរសើរ ឬជាពាក្យបង្អាប់បានឡើយ។ ជាឧទាហរណ៍ ការពិនិត្យពិច័យលើគម្រោងវិទ្យាសាស្ត្រ ការវិភាគពីសារជាតិនៃបញ្ហាមួយ ការចង់ដឹងចង់ឃើញអំពីរឿងរ៉ាវជាក់លាក់ណាមួយ ការបង្ហាញចេញទាំងនេះ ជាមូលដ្ឋានមិនអាចហៅថាវិជ្ជមាន ឬអវិជ្ជមានឡើយ ហើយវាមានលក្ខណៈអព្យាក្រឹត។ ទោះជាយ៉ាងណាក៏ដោយ នៅទីនេះមានបរិបទមួយ៖ កម្មវត្ថុនៃការពិនិត្យពិច័យ ការវិភាគ និងការចង់ដឹងចង់ឃើញរបស់មនុស្ស មិនមែនជាប្រធានបទណាមួយដែលស័ក្ដិសមសម្រាប់ការស្រាវជ្រាវរបស់មនុស្សឡើយ ប៉ុន្តែផ្ទុយទៅវិញ គឺជាសាច់ឈាមដែលព្រះជាម្ចាស់យកកំណើតជាមនុស្ស។ ដូច្នេះ ច្បាស់ណាស់ ដោយមានបន្ថែមបរិបទនេះ ផ្អែកលើរឿងរ៉ាវទាំងនេះដែលមនុស្សប្រភេទនេះបានធ្វើ ក៏ដូចជាការបង្ហាញចេញ និងឥរិយាបថរបស់ពួកគេ ពាក្យទាំងនេះក្លាយជាពាក្យបង្អាប់នៅត្រង់នេះ។ តើមនុស្សប្រភេទណាដែលតែងតែពិនិត្យពិច័យ និងវិភាគលើសាច់ឈាមដែលព្រះជាម្ចាស់យកកំណើតជាមនុស្ស? តើជាអ្នកដែលដេញតាមសេចក្ដីពិត ឬជាអ្នកដែលមិនដេញតាមសេចក្ដីពិត? តើជាអ្នកដែលជឿលើព្រះគ្រីស្ទយ៉ាងពិតប្រាកដចេញពីចិត្តរបស់ពួកគេ ឬជាអ្នកដែលមានអាកប្បកិរិយាសង្ស័យចំពោះព្រះគ្រីស្ទ? ច្បាស់ណាស់ គឺអ្នកដែលមានអាកប្បកិរិយាសង្ស័យ។ ពួកគេមិនមានសេចក្ដីជំនឿពិតប្រាកដលើព្រះគ្រីស្ទឡើយ ហើយក្រៅពីការពិនិត្យពិច័យ និងការវិភាគ ពួកគេក៏មានការចង់ដឹងចង់ឃើញជាពិសេសផងដែរ។ តើពួកគេចង់ដឹងចង់ឃើញអំពីរឿងអ្វីឱ្យប្រាកដទៅ? បន្តិចទៀតនេះ យើងនឹងប្រកបគ្នាយ៉ាងជាក់លាក់អំពីសេចក្ដីលម្អិតនៃការបង្ហាញចេញ និងសារជាតិទាំងនេះ។

បន្ទាប់មក ចូរយើងមើលចំណុចទីបី៖ របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ។ ចំណុចនេះមិនមានពាក្យពេចន៍ជាក់លាក់ដើម្បីវិភាគរកអត្ថន័យសរសើរ ឬបង្អាប់របស់វាឡើយ។ តើការពិតអ្វីដែលត្រូវបានបើកសម្ដែងតាមរយៈការបង្ហាញចេញ និងការអនុវត្តជាក់លាក់បែបនេះរបស់មនុស្សទាំងនោះ? តើមនុស្សដែលធ្វើរឿងបែបនេះ និងមានការបង្ហាញចេញបែបនេះ មាននិស្ស័យបែបណា? ទីមួយ តើពួកគេមានភាពយុត្តិធម៌ក្នុងការប្រព្រឹត្តចំពោះអ្នកដទៃដែរឬទេ? (អត់ទេ។) តើអាចសន្និដ្ឋានរឿងនេះបានពីឃ្លាមួយណា? («អាស្រ័យលើអារម្មណ៍របស់ពួកគេ។») ឃ្លានេះមានន័យថា មនុស្សប្រភេទនេះធ្វើសកម្មភាព និងប្រព្រឹត្តចំពោះអ្នកដទៃ ឬបញ្ហានានាដោយគ្មានគោលការណ៍ គ្មានដែនកំណត់ ហើយជាពិសេសគឺគ្មានមនសិការ ឬវិចារណញ្ញាណទាល់តែសោះ ពោលគឺពួកគេត្រូវបានដឹកនាំដោយអារម្មណ៍របស់ពួកគេទាំងស្រុង។ ប្រសិនបើនរណាម្នាក់ប្រព្រឹត្តចំពោះមនុស្សធម្មតាម្នាក់ដោយផ្អែកលើអារម្មណ៍របស់ខ្លួន វាមិនមែនជាបញ្ហាធំដុំនោះទេ វានឹងមិនបំពានលើបញ្ញត្តិរដ្ឋបាល ឬប្រមាថដល់និស្ស័យរបស់ព្រះជាម្ចាស់ឡើយ ហើយវាគ្រាន់តែបង្ហាញថា មនុស្សម្នាក់នេះរឹងរូស មិនដេញតាមសេចក្ដីពិត ធ្វើសកម្មភាពដោយគ្មានគោលការណ៍ ហើយធ្វើអ្វីក៏ដោយតាមតែចិត្តចង់ ដោយផ្អែកលើអារម្មណ៍ និងចំណូលចិត្តរបស់ខ្លួន ដោយគិតតែពីបំណងប្រាថ្នា និងអារម្មណ៍ខាងសាច់ឈាមរបស់ខ្លួនឯងប៉ុណ្ណោះ ហើយមិនខ្វល់ពីអារម្មណ៍របស់អ្នកដទៃ ព្រមទាំងមិនបង្ហាញការគោរពចំពោះអ្នកដទៃឡើយ។ នេះគឺជាការពន្យល់ដោយផ្អែកលើការប្រព្រឹត្តរបស់ពួកគេចំពោះមនុស្សធម្មតាម្នាក់ ប៉ុន្តែតើអ្នកណាជាអ្នកទទួលរងនូវការប្រព្រឹត្តតាមអារម្មណ៍របស់ពួកគេនៅទីនេះ? មិនមែនជាមនុស្សធម្មតានោះទេ ប៉ុន្តែគឺជាសាច់ឈាមដែលព្រះជាម្ចាស់យកកំណើតជាមនុស្ស ពោលគឺព្រះគ្រីស្ទ។ ប្រសិនបើអ្នកប្រព្រឹត្តចំពោះព្រះគ្រីស្ទដោយផ្អែកលើអារម្មណ៍របស់អ្នក នេះគឺជាបញ្ហាដ៏ធ្ងន់ធ្ងរមួយ ដែលកម្រិតនៃភាពធ្ងន់ធ្ងរនេះ យើងនឹងមិនទាន់ពិភាក្សានៅពេលនេះទេ។

ឥឡូវនេះ យើងមកមើលចំណុចទីបួន៖ គ្រាន់តែស្ដាប់អ្វីដែលព្រះគ្រីស្ទមានបន្ទូល ប៉ុន្តែមិនស្ដាប់បង្គាប់ ឬមិនចុះចូល។ នៅទីនេះ គ្មានពាក្យពេចន៍ជាក់លាក់ណាមួយដើម្បីកំណត់លក្ខណៈឱ្យបានច្បាស់លាស់ថាវាជាអ្វីឱ្យប្រាកដនោះទេ។ វាគឺជាប្រភេទនៃការបង្ហាញចេញ ជាសភាពតាមទម្លាប់ និងជាអាកប្បកិរិយាជាក់លាក់មួយនៅក្នុងរបៀបដែលមនុស្សប្រព្រឹត្តចំពោះរឿងរ៉ាវនានា ប៉ុន្តែវាពាក់ព័ន្ធនឹងនិស្ស័យរបស់មនុស្សម្នាក់។ តើមនុស្សបែបនេះមាននិស្ស័យបែបណា? ពួកគេស្ដាប់ ប៉ុន្តែមិនស្ដាប់បង្គាប់ ឬមិនចុះចូលឡើយ។ ពីសំបកក្រៅ ពួកគេនៅតែអាចស្ដាប់បាន ប៉ុន្តែតើអ្វីដែលពួកគេបង្ហាញចេញមកក្រៅ ដូចគ្នាទៅនឹងអ្វីដែលពួកគេគិត ឬអាកប្បកិរិយាពិតប្រាកដនៅក្នុងចិត្តរបស់ពួកគេដែរឬទេ? (អត់ទេ។) ពីសំបកក្រៅ ពួកគេអាចមើលទៅហាក់ដូចជាមានឥរិយាបថល្អ និងហាក់ដូចជាកំពុងស្ដាប់ ប៉ុន្តែនៅខាងក្នុងចិត្តវិញ វាមិនមែនបែបនេះទេ។ នៅខាងក្នុងចិត្ត មានអារម្មណ៍ និងអាកប្បកិរិយាមិនស្ដាប់បង្គាប់ ព្រមទាំងមានអារម្មណ៍ និងអាកប្បកិរិយាទាស់ទទឹងផងដែរ។ ពួកគេគិតថា៖ «ខ្ញុំមិនស្ដាប់បង្គាប់អ្នកនៅក្នុងចិត្តរបស់ខ្ញុំទេ។ តើខ្ញុំអាចធ្វើឱ្យអ្នកឃើញច្បាស់ថាខ្ញុំមិនស្ដាប់បង្គាប់ដោយរបៀបណាទៅ? ខ្ញុំគ្រាន់តែស្ដាប់ពាក្យសម្ដីដែលអ្នកនិយាយនឹងត្រចៀករបស់ខ្ញុំប៉ុណ្ណោះ ប៉ុន្តែខ្ញុំមិនទុកវាក្នុងចិត្តទាល់តែសោះ ឬមិនអនុវត្តតាមឡើយ។ ខ្ញុំនឹងតាំងខ្លួនប្រឆាំងនឹងអ្នក ហើយទាស់ទទឹងនឹងអ្នក!» នេះហើយជាអត្ថន័យនៃការមិនស្ដាប់បង្គាប់ ឬមិនចុះចូល។ ប្រសិនបើមនុស្សបែបនេះទាក់ទង និងប្រាស្រ័យទាក់ទងជាមួយបុគ្គលធម្មតា ដោយប្រព្រឹត្តចំពោះអ្វីដែលមនុស្សធម្មតានិយាយ ដោយសភាព ទស្សនៈ និងអាកប្បកិរិយាបែបនេះ ទោះបីជាវាជាការបង្ហាញចេញដែលច្បាស់ក្រឡែត ឬអាចមើលដឹងក៏ដោយ តើមនុស្សបែបនេះមាននិស្ស័យបែបណា? តើពួកគេត្រូវបានគេចាត់ទុកថាជាមនុស្សល្អដែលមានភាពជាមនុស្ស និងមានតម្រិះប្រកបដោយវិចារណញ្ញាណ ដូចដែលអ្នកដទៃហៅដែរឬទេ? តើពួកគេត្រូវបានចាត់ថ្នាក់ជាតួអង្គវិជ្ជមានដែរឬទេ? ច្បាស់ណាស់គឺអត់ទេ។ ដោយគ្រាន់តែវិនិច្ឆ័យលើឃ្លា «គ្រាន់តែស្ដាប់ ប៉ុន្តែមិនស្ដាប់បង្គាប់ ឬមិនចុះចូល» មនុស្សទាំងនេះគឺក្រអឺតក្រទមណាស់។ តើពួកគេក្រអឺតក្រទមកម្រិតណា? គឺក្រអឺតក្រទមខ្លាំងណាស់ រហូតដល់ថ្នាក់បាត់បង់ភាពមានវិចារណញ្ញាណ ឆ្កួតវង្វេងទាំងស្រុង មិនស្ដាប់បង្គាប់អ្នកណា ហើយក៏មិនរវីរវល់នឹងអ្នកណាទាំងអស់។ អាកប្បកិរិយារបស់ពួកគេនៅពេលទាក់ទងជាមួយអ្នកដទៃគឺ៖ «ខ្ញុំអាចនិយាយជាមួយអ្នកបាន ខ្ញុំអាចរាប់អានអ្នកបាន ប៉ុន្តែគ្មានពាក្យសម្ដីរបស់អ្នកណាម្នាក់អាចចូលក្នុងចិត្តរបស់ខ្ញុំបានឡើយ ហើយក៏គ្មានពាក្យសម្ដីរបស់អ្នកណាម្នាក់អាចក្លាយជាគោលការណ៍ និងការណែនាំសម្រាប់សកម្មភាពរបស់ខ្ញុំបានដែរ»។ ពួកគេមានតែគំនិតរបស់ខ្លួនផ្ទាល់នៅក្នុងចិត្តប៉ុណ្ណោះ ដោយស្ដាប់តាមតែសំឡេងនៅក្នុងចិត្តពួកគេប៉ុណ្ណោះ។ ពួកគេមិនស្ដាប់ ហើយក៏មិនទទួលយកនូវសេចក្ដីថ្លែង និងគោលការណ៍ដែលត្រឹមត្រូវ ឬវិជ្ជមានណាមួយឡើយ ផ្ទុយទៅវិញ ពួកគេទាស់ទទឹងនឹងរឿងទាំងនេះនៅក្នុងចិត្តរបស់ខ្លួន។ តើមានមនុស្សបែបនេះនៅក្នុងចំណោមហ្វូងមនុស្សដែរឬទេ? នៅក្នុងក្រុមមួយ តើមនុស្សបែបនេះត្រូវបានគេចាត់ទុកថាមានតម្រិះប្រកបដោយវិចារណញ្ញាណ ឬគ្មានតម្រិះប្រកបដោយវិចារណញ្ញាណ? តើពួកគេត្រូវបានចាត់ថ្នាក់ជាតួអង្គវិជ្ជមាន ឬអវិជ្ជមាន? (តួអង្គអវិជ្ជមាន។) ដូច្នេះ តើមនុស្សភាគច្រើននៅក្នុងក្រុមមួយ ជាធម្មតាចាត់ទុក និងប្រព្រឹត្តចំពោះពួកគេដោយរបៀបណា? តើពួកគេប្រើវិធីសាស្ត្របែបណាខ្លះក្នុងការប្រព្រឹត្តចំពោះអ្នកទាំងនោះ? តើមនុស្សភាគច្រើនសុខចិត្តទាក់ទង និងប្រាស្រ័យទាក់ទងជាមួយបុគ្គលបែបនេះដែរឬទេ? (អត់ទេ។) នៅក្នុងពួកជំនុំ មនុស្សភាគច្រើនមិនអាចចុះសម្រុងជាមួយបុគ្គលបែបនេះបានទេ តើមកពីមូលហេតុអ្វី? ហេតុអ្វីបានជាមនុស្សគ្រប់គ្នាមិនចូលចិត្ត និងមានអារម្មណ៍ខ្ពើមរអើមចំពោះមនុស្សបែបនេះ? មានពីរប្រយោគដែលអាចពន្យល់ពីបញ្ហានេះបាន។ ទីមួយ មនុស្សទាំងនេះមិនសហការជាមួយអ្នកណាទាំងអស់ ពួកគេចង់ធ្វើជាអ្នកសម្រេចចុងក្រោយ ហើយពួកគេមិនស្ដាប់អ្នកណាឡើយ ការធ្វើឱ្យពួកគេស្ដាប់តាមពាក្យសម្ដីរបស់អ្នកដទៃ គឺជារឿងដ៏លំបាកបំផុត ហើយវាមិនអាចទៅរួចទេដែលពួកគេស្វែងរកមតិ និងគំនិតរបស់អ្នកដទៃ ឬស្ដាប់នូវអ្វីដែលអ្នកដទៃនិយាយនោះ។ ទីពីរ ពួកគេមិនអាចសហការជាមួយអ្នកណាបានឡើយ។ តើប្រយោគទាំងពីរនេះ មិនមែនជាការបង្ហាញចេញដ៏ជាក់លាក់បំផុតនៃមនុស្សប្រភេទនេះទេឬ? តើប្រយោគទាំងពីរនេះ មិនមែនជាសារជាតិរបស់មនុស្សបែបនេះទេឬ? (មែនហើយ។) ទីមួយ ដោយពិចារណាលើនិស្ស័យរបស់ពួកគេ ពួកគេមិនស្ដាប់អ្នកណា ហើយក៏មិនស្ដាប់បង្គាប់អ្នកណាដែរ។ ពួកគេចង់ធ្វើជាអ្នកសម្រេចចុងក្រោយ មិនចង់ស្ដាប់អ្នកដទៃ ហើយមិនសហការជាមួយអ្នកដទៃឡើយ។ នៅក្នុងចិត្តរបស់ពួកគេ គ្មានកន្លែងសម្រាប់អ្នកដទៃទេ ហើយក៏គ្មានកន្លែងសម្រាប់សេចក្ដីពិត ឬគោលការណ៍របស់ពួកជំនុំដែរ។ នេះហើយជានិស្ស័យជាអាទទឹងនឹងព្រះគ្រីស្ទនៃមនុស្សប្រភេទនេះ។ លើសពីនេះទៅទៀត ពួកគេមិនអាចសហការ ឬចុះសម្រុងជាមួយអ្នកណាបានឡើយ ហើយទោះបីជាពួកគេមានអារម្មណ៍ថាសុខចិត្តទាំងបង្ខំនៅក្នុងចិត្តរបស់ពួកគេក៏ដោយ ក៏ពួកគេនៅតែមិនអាចសហការជាមួយអ្នកដទៃបានដែរ នៅពេលដែលត្រូវសហការជាក់ស្ដែង។ តើមានរឿងអ្វីកើតឡើងនៅទីនេះ? តើវាមិនពាក់ព័ន្ធនឹងសភាពជាក់លាក់ណាមួយទេឬ? ពួកគេមើលងាយអ្នកដទៃ មិនស្ដាប់អ្នកដទៃ ហើយទោះបីជាពាក្យសម្ដីរបស់អ្នកដទៃស្របតាមគោលការណ៍យ៉ាងណាក៏ដោយ ក៏ពួកគេមិនទទួលយកដែរ។ នៅពេលនិយាយដល់ការសហការជាមួយអ្នកដទៃ វាអាចធ្វើទៅបានតាមតែរបៀបរបស់ពួកគេប៉ុណ្ណោះ។ តើនេះជាការសហការដ៏ចុះសម្រុងគ្នាឬ? នេះមិនមែនជាការសហការទេ វាគឺជាការធ្វើសកម្មភាពតាមតែអំពើចិត្ត ដែលមនុស្សម្នាក់ជាអ្នកសម្រេចកិច្ចការទាំងអស់។ នេះគឺជាប្រភេទនិស្ស័យដែលមនុស្សបែបនេះមាន នៅក្នុងការប្រាស្រ័យទាក់ទងរបស់ពួកគេជាមួយអ្នកដទៃ ហើយពួកគេប្រព្រឹត្តចំពោះព្រះគ្រីស្ទតាមរបៀបដូចគ្នា។ តើរឿងនេះសមនឹងវែកញែកដែរឬទេ? បញ្ហានៅទីនេះគឺធ្ងន់ធ្ងរ ហើយសមនឹងទទួលបានការវែកញែក! បន្ទាប់មក ចូរយើងនិយាយអំពីការបង្ហាញចេញ និងការអនុវត្តជាក់លាក់របស់ពួកទទឹងនឹងព្រះគ្រីស្ទនៅក្នុងចំណុចនីមួយៗ ហើយតាមរយៈការបង្ហាញចេញ និងការអនុវត្តជាក់លាក់ទាំងនេះ យើងនឹងយល់ពីសារជាតិរបស់ពួកទទឹងនឹងព្រះគ្រីស្ទ ពោលគឺការប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ យើងចាប់ផ្ដើមវែកញែកពីចំណុចទីមួយទៅ។

ក. ការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់

ការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់ ពីសំបកក្រៅ មនុស្សគ្រប់គ្នាគួរតែដឹងថាពាក្យទាំងនេះមានន័យដូចម្ដេច ហើយបុគ្គលដែលមានលក្ខណៈទាំងនេះ គឺជារឿងធម្មតាដែលមាននៅគ្រប់ទីកន្លែង។ ការបញ្ចើចបញ្ចើ ការបញ្ជោរ និងការនិយាយពាក្យសម្ដីពីរោះស្ដាប់ ភាគច្រើនគឺជាទម្រង់នៃការនិយាយដែលត្រូវបានប្រើប្រាស់ ដើម្បីទទួលបានការពេញចិត្ត ការសរសើរ ឬអត្ថប្រយោជន៍ណាមួយពីអ្នកដទៃ។ នេះគឺជាទម្រង់នៃការនិយាយទូទៅបំផុត សម្រាប់អ្នកដែលចូលចិត្តបញ្ជោរ និងអែបអប។ គេអាចនិយាយបានថា មនុស្សពុករលួយទាំងអស់ សុទ្ធតែមានការបង្ហាញចេញបែបនេះក្នុងកម្រិតណាមួយ ដែលវាជារបៀបនៃការនិយាយដែលស្ថិតក្នុងទស្សនវិជ្ជារបស់សាតាំង។ ដូច្នេះ តើមនុស្សមានការបង្ហាញចេញ និងការអនុវត្តដូចគ្នានេះ នៅចំពោះព្រះភក្ត្រព្រះជាម្ចាស់ដែលយកកំណើតជាមនុស្ស ប្រហែលជាដើម្បីទទួលបានអត្ថប្រយោជន៍ខ្លះៗដែរឬទេ? ជាការពិតណាស់ វាមិនសាមញ្ញបែបនោះទេ។ នៅពេលដែលមនុស្សបញ្ចើចបញ្ចើ និងបញ្ជោរចំពោះសាច់ឈាមដែលព្រះជាម្ចាស់យកកំណើតជាមនុស្ស តើទស្សនៈ ឬគំនិតបែបណាអំពីព្រះគ្រីស្ទនៅក្នុងចិត្តរបស់ពួកគេ ដែលបណ្ដាលឱ្យមានឥរិយាបថបែបនេះ? ឥរិយាបថបែបនេះ ជាធម្មតាគឺជាអ្វីដែលមនុស្សបង្ហាញចេញចំពោះមនុស្សដទៃ។ ប្រសិនបើមនុស្សក៏មានឥរិយាបថបែបនេះចំពោះព្រះជាម្ចាស់ដែលយកកំណើតជាមនុស្សដែរនោះ វាបង្ហាញឱ្យឃើញពីបញ្ហាមួយដោយប្រយោល៖ ពួកគេចាត់ទុកព្រះជាម្ចាស់ដែលយកកំណើតជាមនុស្ស ពោលគឺព្រះគ្រីស្ទ ថាគ្រាន់តែជាមនុស្សធម្មតាម្នាក់នៅក្នុងចំណោមមនុស្សជាតិពុករលួយប៉ុណ្ណោះ។ ពីទស្សនៈខាងក្រៅ ព្រះគ្រីស្ទមានឆ្អឹង និងសាច់ឈាម ហើយមានរូបរាងជាមនុស្ស។ នេះផ្ដល់ឱ្យមនុស្សនូវការភាន់ច្រឡំមួយ ដែលនាំឱ្យពួកគេជឿថា ព្រះគ្រីស្ទគ្រាន់តែជាមនុស្សប៉ុណ្ណោះ ដែលធ្វើឱ្យពួកគេហ៊ានប្រព្រឹត្តចំពោះព្រះគ្រីស្ទយ៉ាងគឃ្លើន ដោយផ្អែកលើតក្កវិជ្ជា និងការគិតនៃការប្រព្រឹត្តចំពោះមនុស្ស។ យោងតាមតក្កវិជ្ជា និងការគិតក្នុងការប្រព្រឹត្តចំពោះមនុស្ស ជាធម្មតានៅក្នុងការប្រព្រឹត្តចំពោះអ្នកដែលមានឋានៈ និងកេរ្តិ៍ឈ្មោះ យុទ្ធសាស្ត្រដ៏ល្អបំផុតសម្រាប់ការបន្សល់ទុកនូវចំណាប់អារម្មណ៍ល្អ ដើម្បីទទួលបានអត្ថប្រយោជន៍ ឬការដំឡើងឋានៈនៅពេលអនាគតយ៉ាងរលូន គឺត្រូវធ្វើឱ្យពាក្យសម្ដីរបស់ខ្លួនស្ដាប់ទៅពីរោះ និងទន់ភ្លន់ ធ្វើយ៉ាងណាឱ្យអ្នកស្ដាប់មានអារម្មណ៍ស្រួលចិត្ត និងសប្បាយចិត្ត។ គេត្រូវតែរក្សាទឹកមុខឱ្យទន់ភ្លន់ ហើយមិនត្រូវបង្ហាញទឹកមុខកាចសាហាវ ឬក្រញូវឡើយ ហើយនៅក្នុងភាសានិយាយ មិនត្រូវមានពាក្យសម្ដីធ្ងន់ៗ ព្យាបាទ ឬអាក្រក់ស្ដាប់ ឬពាក្យសម្ដីដែលអាចធ្វើឱ្យប៉ះពាល់ដល់មុខមាត់របស់គេឡើយ។ មានតែការបង្ហាញចេញ និងពាក្យសម្ដីបែបនេះទេ ទើបគេអាចបន្សល់ទុកនូវចំណាប់អារម្មណ៍ល្អនៅចំពោះមុខមនុស្សបែបនេះបាន ហើយមិនធ្វើឱ្យពួកគេខ្ពើមរអើម។ មើលទៅហាក់ដូចជាការនិយាយពាក្យពីរោះស្ដាប់ ការបញ្ជោរ និងការអែបអប ត្រូវបានចាត់ទុកថាជាទម្រង់នៃការគោរពដ៏ពិតប្រាកដបំផុតចំពោះអ្នកដទៃ។ ស្រដៀងគ្នានេះដែរ មនុស្សជឿថា ដើម្បីបង្ហាញការគោរពចំពោះព្រះគ្រីស្ទ និងដើម្បីរក្សាភាពចុះសម្រុងគ្នា ពួកគេត្រូវតែខិតខំប្រឹងប្រែងយ៉ាងខ្លាំងដើម្បីបង្ហាញឥរិយាបថបែបនេះ ធ្វើយ៉ាងណាឱ្យពាក្យសម្ដីរបស់ពួកគេមិនមានភាសា ឬខ្លឹមសារដែលធ្វើឱ្យឈឺចាប់ឡើយ ហើយច្បាស់ណាស់គឺមិនត្រូវ មានលក្ខណៈប្រមាថឡើយ។ មនុស្សគិតថា នេះគឺជាវិធីដ៏ល្អបំផុតដើម្បីប្រាស្រ័យទាក់ទង និងសន្ទនាជាមួយព្រះគ្រីស្ទ។ ពួកគេប្រព្រឹត្តចំពោះសាច់ឈាមដែលព្រះជាម្ចាស់យកកំណើតជាមនុស្ស ដូចជាមនុស្សធម្មតាបំផុតម្នាក់ដែលមាននិស្ស័យពុករលួយធម្មតា ដោយគិតថាគ្មានវិធីណាដែលល្អជាងនេះ ដើម្បីសម្ដែងឥរិយាបថ ឬប្រព្រឹត្តចំពោះព្រះអង្គឡើយ។ ហេតុដូច្នេះហើយ នៅពេលដែលអាទទឹងនឹងព្រះគ្រីស្ទមកចំពោះព្រះភក្ត្រព្រះគ្រីស្ទ អ្វីដែលពួកគេលាក់ទុកនៅក្នុងចិត្តរបស់ពួកគេ មិនមែនជាការកោតខ្លាច ការគោរព ឬភាពស្មោះត្រង់ពិតប្រាកដនោះទេ ប៉ុន្តែផ្ទុយទៅវិញ គឺជាបំណងប្រាថ្នាចង់ប្រើប្រាស់ភាសាដែលពីរោះ និងទន់ភ្លន់ ថែមទាំងប្រើប្រាស់ភាពក្លែងបន្លំ ដើម្បីបញ្ចើចបញ្ចើ និងបញ្ជោរយ៉ាងបើកចំហចំពោះសាច់ឈាមដែលព្រះជាម្ចាស់យកកំណើតជាមនុស្សថែមទៀតផង។ ពួកគេជឿថា មនុស្សទាំងអស់សុទ្ធតែងាយនឹងលង់ទៅតាមវិធីសាស្ត្រនេះ ហើយដោយសារតែសាច់ឈាមដែលព្រះជាម្ចាស់យកកំណើតជាមនុស្ស ក៏ជាមនុស្សដែរ នោះព្រះអង្គក៏នឹងឆ្លើយតបចំពោះវិធីសាស្ត្រនេះ ហើយពេញព្រះទ័យនឹងវាដែរ។ ហេតុនេះ នៅក្នុងការប្រព្រឹត្តចំពោះព្រះគ្រីស្ទ ដែលជាសាច់ឈាមដែលព្រះជាម្ចាស់យកកំណើតជាមនុស្ស នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទមិនទទួលយកការពិតដែលថា ព្រះគ្រីស្ទមានសារជាតិជាព្រះជាម្ចាស់ឡើយ។ ផ្ទុយទៅវិញ ពួកគេប្រើប្រាស់ល្បិចកលរបស់មនុស្សមួយចំនួន ទស្សនវិជ្ជារបស់មនុស្សសម្រាប់ការប្រព្រឹត្តក្នុងលោកីយ៍ និងល្បិចកលទូទៅរបស់មនុស្សក្នុងការប្រព្រឹត្ត និងការប្រើឧបាយកលគ្រប់គ្រងលើអ្នកដទៃ ដើម្បីមកប្រព្រឹត្តចំពោះសាច់ឈាមដែលព្រះជាម្ចាស់យកកំណើតជាមនុស្ស។ តើសារជាតិនៃអាកប្បកិរិយាទាំងនេះ បង្ហាញពីការពិតដែលថា ពួកទទឹងនឹងព្រះគ្រីស្ទមើលងាយសាច់ឈាមដែលព្រះជាម្ចាស់យកកំណើតជាមនុស្សដែរឬទេ? (មែនហើយ។)

ពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទ តាមរបៀបដូចគ្នាដែលពួកគេប្រព្រឹត្តចំពោះមនុស្សពុករលួយ ដោយគ្រាន់តែនិយាយពាក្យបញ្ចើចបញ្ចើ និងបញ្ជោរនៅពេលឃើញព្រះគ្រីស្ទ ហើយបន្ទាប់មកសង្កេតមើលប្រតិកម្មរបស់ព្រះគ្រីស្ទ ព្រមទាំងព្យាយាមផ្គាប់ព្រះទ័យព្រះអង្គ។ មនុស្សមួយចំនួន នៅពេលឃើញព្រះគ្រីស្ទ ពួកគេនិយាយថា៖ «ខ្ញុំបានឃើញព្រះអង្គពីចម្ងាយ។ ព្រះអង្គលេចធ្លោជាងគេនៅក្នុងចំណោមហ្វូងមនុស្ស។ មិនដូចអ្នកដទៃដែលគ្មានរង្វង់ពន្លឺនោះទេ ព្រះអង្គមានរង្វង់ពន្លឺនៅលើព្រះសិរសា។ ខ្ញុំដឹងភ្លាមថា ព្រះអង្គមិនមែនជាមនុស្សធម្មតាឡើយ។ តើមានអ្នកណាផ្សេងទៀតនៅក្នុងដំណាក់របស់ព្រះជាម្ចាស់ ដែលមិនមែនជាមនុស្សធម្មតា ក្រៅពីព្រះគ្រីស្ទនោះ? ពេលដែលខ្ញុំបានឃើញព្រះអង្គភ្លាម ខ្ញុំអាចដឹងបាន វាពិតជាមិនខុសមែន។ សាច់ឈាមដែលព្រះជាម្ចាស់យកកំណើតជាមនុស្ស ពិតជាខុសប្លែកពីអ្នកដទៃមែន។» តើនេះមិនមែនជាការនិយាយផ្ដេសផ្ដាសយ៉ាងច្បាស់ក្រឡែតទេឬអី? រូបរាងរបស់ខ្ញុំគឺសាមញ្ញ និងធម្មតា។ ប្រសិនបើខ្ញុំមិនធ្វើអ្វីសោះ ឬមិននិយាយអ្វីសោះនៅក្នុងហ្វូងមនុស្សណាមួយទេ នោះប្រហែលជានៅតែគ្មានអ្នកណាអាចចំណាំបានថាខ្ញុំជានរណាឡើយ សូម្បីតែបន្ទាប់ពីមួយ ឬពីរឆ្នាំក៏ដោយ។ នៅក្នុងក្រុមណាក៏ដោយ ខ្ញុំគ្រាន់តែជាសមាជិកធម្មតាម្នាក់ប៉ុណ្ណោះ គ្មានអ្នកណាអាចមើលឃើញអ្វីដែលពិសេសអំពីខ្ញុំឡើយ។ ឥឡូវនេះ ខ្ញុំកំពុងធ្វើការនៅក្នុងពួកជំនុំ ហើយដោយសារតែទីបន្ទាល់របស់ព្រះជាម្ចាស់ អ្នករាល់គ្នាស្ដាប់ នៅពេលដែលខ្ញុំនិយាយនៅក្នុងចំណោមអ្នករាល់គ្នា។ ប៉ុន្តែ បើគ្មានទីបន្ទាល់របស់ព្រះជាម្ចាស់ទេ តើមានមនុស្សប៉ុន្មាននាក់ដែលនឹងស្ដាប់ខ្ញុំ ឬយកចិត្តទុកដាក់នោះ? នោះនៅតែជាសំណួរ ដែលគ្មានចម្លើយ។ មនុស្សមួយចំនួននិយាយថា៖ «ទ្រង់មើលទៅដូចជាព្រះជាម្ចាស់អ៊ីចឹងសម្រាប់ខ្ញុំ។ ខ្ញុំតែងតែមានអារម្មណ៍ថា ទ្រង់មានលក្ខណៈពិសេស ខុសប្លែកពីអ្នកដទៃ។» តើខ្ញុំខុសប្លែកយ៉ាងម៉េចទៅ? តើខ្ញុំមានក្បាលបី និងដៃប្រាំមួយឬ? តើអ្នកអាចមើលដឹងពីភាពខុសគ្នានេះដោយរបៀបណា? ព្រះជាម្ចាស់ធ្លាប់មានបន្ទូលថា៖ ខ្ញុំមានចេតនាមិនឱ្យមនុស្សមើលឃើញសូម្បីតែតម្រុយនៃភាពជាព្រះនៅក្នុងខ្ញុំឡើយ។ ប្រសិនបើព្រះជាម្ចាស់មិនឱ្យមនុស្សមើលឃើញពីភាពជាព្រះរបស់ព្រះអង្គទេ តើអ្នកអាចមើលឃើញវាដោយរបៀបណា? តើអ្វីដែលមនុស្សទាំងនេះនិយាយ មិនមានបញ្ហាទេឬអី? វាច្បាស់ណាស់ថា គ្មានអ្វីក្រៅពីការនិយាយផ្ដេសផ្ដាសរបស់មនុស្សអែបអបដ៏គួរឱ្យស្អប់ខ្ពើម ដែលពាក្យសម្ដីរបស់ពួកគេខ្វះខ្លឹមសារទាំងស្រុងនោះទេ។ រូបរាងខាងក្រៅរបស់ព្រះជាម្ចាស់ដែលយកកំណើតជាមនុស្ស គឺជារូបរាងរបស់មនុស្សធម្មតាម្នាក់។ តើភ្នែករបស់មនុស្សអាចញែកដឹងពីភាពជាព្រះរបស់ព្រះគ្រីស្ទដោយរបៀបណាទៅ? ប្រសិនបើព្រះគ្រីស្ទមិនបានបំពេញកិច្ចការ និងមានបន្ទូលទេ នោះគ្មានអ្នកណាអាចចំណាំទ្រង់ ឬស្គាល់ពីអត្តសញ្ញាណ និងសារជាតិរបស់ទ្រង់ឡើយ។ នេះគឺជាការពិត។ ចុះចំណែកអ្នកដែលនិយាយថា «ខ្ញុំអាចមើលដឹងតាំងពីក្រឡេកមើលលើកដំបូងថា ព្រះអង្គគឺជាសាច់ឈាមដែលព្រះជាម្ចាស់យកកំណើតជាមនុស្ស ដែលខុសប្លែកពីអ្នកដទៃ» ឬ «ភ្លាមៗពេលដែលខ្ញុំបានឃើញព្រះអង្គ ខ្ញុំដឹងថាព្រះអង្គអាចធ្វើកិច្ចការដ៏អស្ចារ្យបាន» នោះវិញ? តើប្រយោគទាំងនេះជាអ្វីទៅ? វាគឺជាការនិយាយផ្ដេសផ្ដាសទាំងស្រុង! នៅពេលដែលព្រះជាម្ចាស់មិនទាន់បានផ្ដល់ទីបន្ទាល់របស់ទ្រង់ តើហេតុអ្វីបានជាអ្នកមិនអាចញែកដឹង ទោះបីជាអ្នកមើលប៉ុន្មានដងក៏ដោយនោះ? បន្ទាប់ពីមានទីបន្ទាល់របស់ព្រះជាម្ចាស់ នៅពេលដែលខ្ញុំចាប់ផ្ដើមបំពេញកិច្ចការរបស់ខ្ញុំ តើហេតុអ្វីបានជាអ្នកស្រាប់តែអាចមើលឃើញតាំងពីក្រឡេកមើលលើកដំបូងទៅវិញ? ទាំងនេះច្បាស់ណាស់ថាជាពាក្យសម្ដីបោកបញ្ឆោត ជាភាពឆ្កួតវង្វេងសុទ្ធសាធ។

អ្នកខ្លះ នៅពេលដែលពួកគេជួប ឬប្រាស្រ័យទាក់ទងជាមួយខ្ញុំ ពួកគេចង់អួតបង្ហាញពីខ្លួនឯង។ ពួកគេគិតថា៖ «មិនងាយនឹងបានជួបព្រះជាម្ចាស់ដែលយកកំណើតជាមនុស្សទេ។ នេះគឺជាឱកាសដែលមានតែម្ដងគត់ក្នុងមួយជីវិត។ ខ្ញុំត្រូវតែបង្ហាញឱ្យបានល្អ ដោយរៀបរាប់ពីលទ្ធផលនៃការជឿលើព្រះជាម្ចាស់អស់ជាច្រើនឆ្នាំរបស់ខ្ញុំ និងស្នាដៃល្អៗដែលខ្ញុំសម្រេចបាន តាំងពីបានទទួលយកកិច្ចការដំណាក់កាលបច្ចុប្បន្នរបស់ព្រះជាម្ចាស់មក ដើម្បីឱ្យព្រះជាម្ចាស់បានជ្រាប»។ តើការដែលចង់ឱ្យខ្ញុំដឹងនោះ ពួកគេចង់មានន័យដូចម្ដេច? ពួកគេសង្ឃឹមថានឹងមានឱកាសត្រូវបានគេដំឡើងឋានៈ។ ប្រសិនបើនៅក្នុងពួកជំនុំវិញ មួយជីវិតនេះ ពួកគេប្រហែលជាគ្មានឱកាសបានលេចមុខលេចមាត់ ឬត្រូវបានគេដំឡើងឋានៈឡើយ។ គ្មាននរណាម្នាក់នឹងបោះឆ្នោតជ្រើសរើសពួកគេទេ។ ពួកគេគិតថា ពេលនេះឱកាសបានមកដល់ហើយ ដូច្នេះ ពួកគេក៏រិះគិតពីរបៀបនិយាយ ដែលមិនបញ្ចេញឱ្យឃើញពីបញ្ហាអ្វីទាំងអស់ ហើយមិនបង្ហាញឱ្យឃើញពីរបៀបដែលពួកគេកំពុងព្យាយាមអួតបង្ហាញពីខ្លួនឯងឡើយ។ ពួកគេត្រូវតែមានភាពបត់បែន និងប៉ិនប្រសប់ជាងនេះ ដោយប្រើល្បិចកល និងឧបាយកលមួយចំនួន ដោយប្រើល្បិចតូចតាច។ ពួកគេនិយាយថា៖ «ព្រះជាម្ចាស់អើយ ប៉ុន្មានឆ្នាំនេះ ពួកយើងពិតជាទទួលបានប្រយោជន៍យ៉ាងច្រើន ពីការជឿលើព្រះអង្គ! គ្រួសាររបស់យើងទាំងមូលសុទ្ធតែជឿ ដោយទាំងអស់គ្នាបានបោះបង់អ្វីៗគ្រប់យ៉ាង ដើម្បីលះបង់ខ្លួនដើម្បីព្រះជាម្ចាស់។ ប៉ុន្តែនោះមិនមែនជារឿងសំខាន់បំផុតទេ។ អ្វីដែលសំខាន់បំផុតនោះគឺ ព្រះបន្ទូលរបស់ព្រះអង្គពិតជាអស្ចារ្យណាស់ ហើយព្រះអង្គបានបំពេញកិច្ចការយ៉ាងច្រើន។ ពួកយើងទាំងអស់គ្នាសុខចិត្តបំពេញភារកិច្ចរបស់យើង និងលះបង់ខ្លួនដើម្បីព្រះជាម្ចាស់»។ ពេលនោះ ខ្ញុំក៏និយាយថា៖ «ប៉ុន្តែ តាមពិតទៅ គ្មានប្រយោជន៍អ្វីនៅក្នុងរឿងនេះទេ»។ «មានអ៊ីតើ ព្រះគុណដែលព្រះជាម្ចាស់បានប្រទានឱ្យ គឺមានយ៉ាងបរិបូរ។ នៅក្នុងព្រះបន្ទូលរបស់ព្រះជាម្ចាស់ ពួកយើងទទួលបានពន្លឺ ការយល់ដឹង និងចំណេះដឹងថ្មីៗយ៉ាងច្រើន។ បងប្អូនប្រុសស្រីទាំងអស់សុទ្ធតែមានកម្លាំងចិត្តយ៉ាងខ្លាំង ទាំងអស់គ្នាសុខចិត្តលះបង់ខ្លួនដើម្បីព្រះជាម្ចាស់»។ «តើមានអ្នកណាដែលទន់ខ្សោយ និងអវិជ្ជមានដែរឬទេ? តើមានអ្នកណាដែលបង្កការបង្អាក់ និងការរំខានដែរឬទេ?» «គ្មានទេ ជីវិតពួកជំនុំរបស់យើងគឺល្អណាស់។ បងប្អូនប្រុសស្រីទាំងអស់សុទ្ធតែដេញតាមការស្រឡាញ់ព្រះជាម្ចាស់ ដោយបោះបង់អ្វីៗគ្រប់យ៉ាងដើម្បីផ្សាយដំណឹងល្អ។ អ្វីគ្រប់យ៉ាងដែលព្រះជាម្ចាស់មានព្រះបន្ទូល សុទ្ធតែល្អទាំងអស់។ ពួកយើងទាំងអស់គ្នាសុទ្ធតែទទួលបានការលើកទឹកចិត្ត ហើយមិនអាចជឿដូចកាលពីមុនទៀតទេ ដោយស្វែងរកព្រះគុណ និងស្វែងរកការបរិភោគនំប៉័ងឱ្យឆ្អែត។ ពួកយើងត្រូវតែបោះបង់អ្វីៗគ្រប់យ៉ាងដើម្បីព្រះជាម្ចាស់ ថ្វាយខ្លួនយើងដល់ព្រះជាម្ចាស់ និងលះបង់ខ្លួនយើងដើម្បីព្រះជាម្ចាស់»។ «ចុះប៉ុន្មានឆ្នាំកន្លងមកនេះ តើអ្នករាល់គ្នាទទួលបានការយល់ដឹងអំពីព្រះបន្ទូលរបស់ព្រះជាម្ចាស់ខ្លះដែរឬទេ?» «យើងទទួលបាន។ ព្រះជាម្ចាស់អើយ ព្រះបន្ទូលរបស់ព្រះអង្គ ពិតជាអស្ចារ្យណាស់ គ្រប់ឃ្លាសុទ្ធតែចាក់ចំចំណុចខ្សោយរបស់យើង ដោយលាតត្រដាងពីសារជាតិធម្មជាតិរបស់យើង! ពួកយើងទទួលបានពន្លឺយ៉ាងធំធេង នៅក្នុងការស្គាល់ខ្លួនឯង និងនៅក្នុងព្រះបន្ទូលរបស់ព្រះអង្គ។ ព្រះជាម្ចាស់អើយ ព្រះអង្គគឺជាអ្នកសង្គ្រោះជីវិត សម្រាប់គ្រួសាររបស់យើងទាំងមូល និងពួកជំនុំរបស់យើងទាំងមូល។ ប្រសិនបើគ្មានព្រះអង្គទេ ម្ល៉េះពួកយើងមុខជាវិនាសទៅទីណាបាត់ក៏មិនដឹងតាំងពីយូរណាស់ហើយ។ ប្រសិនបើគ្មានព្រះអង្គទេ ពួកយើងក៏មិនដឹងថាត្រូវបន្តដំណើរទៅមុខទៀតដោយរបៀបណាដែរ។ មនុស្សគ្រប់គ្នានៅក្នុងពួកជំនុំរបស់យើង ប្រាថ្នាចង់ជួបព្រះអង្គ ដោយអធិដ្ឋានរាល់ថ្ងៃសុំឱ្យបានជួបព្រះអង្គនៅក្នុងសុបិនរបស់ពួកគេ ដោយសង្ឃឹមថានឹងបាននៅជាមួយព្រះអង្គជារៀងរាល់ថ្ងៃ!»។ នៅក្នុងពាក្យសម្ដីរបស់ពួកគេ តើមានពាក្យសម្ដីចេញពីចិត្ត ឬពាក្យពិតណាមួយដែលត្រូវបាននិយាយចេញមកដែរឬទេ? (គ្មានទេ។) ចុះពាក្យសម្ដីទាំងនេះជាអ្វីទៅវិញ? វាគឺជាពាក្យសម្ដីមានពុត គ្មានន័យខ្លឹមសារ និងគ្មានប្រយោជន៍។ នៅពេលដែលខ្ញុំសុំឱ្យពួកគេនិយាយអំពីការស្គាល់ខ្លួនឯង ពួកគេនិយាយថា «តាំងពីបានទទួលយកកិច្ចការរបស់ព្រះជាម្ចាស់មក ខ្ញុំមានអារម្មណ៍ថា ខ្ញុំគឺជាអារក្ស និងជាសាតាំង ដែលខ្វះភាពជាមនុស្ស»។ «តើអ្នកខ្វះភាពជាមនុស្សយ៉ាងដូចម្ដេច?» «ខ្ញុំធ្វើសកម្មភាពដោយគ្មានគោលការណ៍»។ «តើអ្នកធ្វើសកម្មភាពអ្វីខ្លះដោយខ្វះគោលការណ៍?» «ខ្ញុំមិនអាចសហការដោយចុះសម្រុងជាមួយអ្នកដទៃបានទេ ការប្រាស្រ័យទាក់ទងរបស់ខ្ញុំជាមួយអ្នកដទៃគឺខ្វះគោលការណ៍ ការប្រព្រឹត្តរបស់ខ្ញុំចំពោះមនុស្សគឺខ្វះគោលការណ៍។ ខ្ញុំគឺជាអារក្ស និងជាសាតាំង ខ្ញុំមានប្រភពមកពីសាតាំង ខ្ញុំត្រូវបានសាតាំងធ្វើឱ្យពុករលួយយ៉ាងជ្រាលជ្រៅ។ ខ្ញុំទាស់ទទឹងនឹងព្រះជាម្ចាស់គ្រប់ជំហាន ដោយតែងតែប្រឆាំង និងតទល់នឹងព្រះជាម្ចាស់ជានិច្ច»។ ពាក្យសម្ដីទាំងនេះស្ដាប់ទៅហាក់ដូចជាល្អពីសំបកក្រៅ។ នៅពេលដែលខ្ញុំសួរពួកគេថា «តើអ្នកនេះអ្នកនោះនៅក្នុងពួកជំនុំរបស់អ្នករាល់គ្នា ឥឡូវនេះយ៉ាងម៉េចហើយ?» ពួកគេនិយាយថា «ឥឡូវនេះ គាត់ប្រែជាល្អហើយ។ ពីមុនគាត់ត្រូវបានដកហូតតំណែងចេញពីតួនាទីជាអ្នកដឹកនាំពួកជំនុំ ប៉ុន្តែបន្ទាប់មកគាត់បានប្រែចិត្ត ហើយបងប្អូនប្រុសស្រីក៏បានបោះឆ្នោតជ្រើសរើសគាត់ម្ដងទៀត»។ «តើបុគ្គលនោះជាអ្នកដែលដេញតាមសេចក្ដីពិតដែរឬទេ?» «ប្រសិនបើព្រះជាម្ចាស់មានព្រះបន្ទូលថាគាត់ដេញតាមសេចក្ដីពិត នោះមានន័យថាគាត់ដេញតាមហើយ។ ប្រសិនបើព្រះជាម្ចាស់មានព្រះបន្ទូលថាគាត់មិនដេញតាមទេ នោះមានន័យថាគាត់មិនដេញតាមឡើយ»។ «បុគ្គលនេះមើលទៅហាក់ដូចជាមានភាពខ្នះខ្នែង ប៉ុន្តែគុណសម្បត្តិរបស់គាត់គឺអន់ណាស់ តើមែនទេ?» «អន់ឬ? មែនហើយ រាងអន់បន្តិចមែន។ បើមិនដូច្នេះទេ ហេតុអ្វីបានជាបងប្អូនប្រុសស្រីដកហូតតំណែងគាត់កាលពីលើកមុនទៅ?» «ប្រសិនបើគុណសម្បត្តិរបស់គាត់អន់ តើគាត់អាចធ្វើកិច្ចការជាក់ស្ដែងបានដែរឬទេ? តើគាត់អាចបំពេញកាតព្វកិច្ចជាអ្នកដឹកនាំពួកជំនុំបានដែរឬទេ?» ពេលឮពាក្យសម្ដីរបស់ខ្ញុំ ពួកគេក៏បកស្រាយពាក្យទាំងនោះថាជាការចង្អុលបង្ហាញថា អ្នកដែលមានគុណសម្បត្តិអន់ មិនអាចបំពេញកាតព្វកិច្ចបានឡើយ ហើយនិយាយថា «បើដូច្នេះ គាត់មិនអាចបំពេញកាតព្វកិច្ចនោះបានទេ។ បងប្អូនប្រុសស្រីបានជ្រើសរើសគាត់ ក្នុងនាមជាអ្នកដែលគ្រាន់បើជាងគេក្នុងចំណោមអ្នកអន់ៗ ដោយសារគ្មានអ្នកណាដែលល្អជាងនេះ ទើបពួកគេជ្រើសរើសគាត់។ បងប្អូនប្រុសស្រីទាំងអស់និយាយថា គុណសម្បត្តិរបស់គាត់គឺមធ្យម ប៉ុន្តែគាត់នៅតែអាចដឹកនាំពួកយើងបាន។ ប្រសិនបើគុណសម្បត្តិរបស់គាត់អន់ ខ្ញុំគិតថា លើកក្រោយបងប្អូនប្រុសស្រីប្រហែលជាមិនជ្រើសរើសគាត់ទៀតទេ។ ព្រះជាម្ចាស់អើយ តើខ្ញុំគួរតែនិយាយអូសទាញបងប្អូនប្រុសស្រីដែរឬទេ?» «បញ្ហានេះអាស្រ័យលើកម្ពស់របស់បងប្អូនប្រុសស្រីនៅក្នុងពួកជំនុំរបស់អ្នក។ ពួកគេជ្រើសរើសនរណាម្នាក់ដែលពួកគេគិតថាល្អ ដោយផ្អែកលើគោលការណ៍ ដំណើរការនេះគឺត្រឹមត្រូវហើយ ប៉ុន្តែមនុស្សមួយចំនួនល្ងង់ខ្លៅ ហើយមិនអាចមើលធ្លុះមនុស្ស ឬបញ្ហានានាបានឡើយ ហើយជួនកាលពួកគេជ្រើសរើសមនុស្សខុស»។ តើខ្ញុំមានន័យដូចម្ដេចនៅពេលនិយាយបែបនេះ? ខ្ញុំគ្រាន់តែលើកឡើងពីការពិតប៉ុណ្ណោះ មិនមែនមានបំណងចង់ដកហូតតំណែងរបស់បុគ្គលនេះដោយចេតនានោះទេ។ ប៉ុន្តែ តើអាទទឹងនឹងព្រះគ្រីស្ទយល់យ៉ាងណាចំពោះរឿងនេះ បន្ទាប់ពីបានឮហើយនោះ? គេមិនបាននិយាយចេញមកក្រៅទេ ប៉ុន្តែបានគិតក្នុងចិត្តថា «តើនេះជាការផ្ដល់តម្រុយពីព្រះជាម្ចាស់ ដើម្បីឱ្យដកហូតតំណែងរបស់បុគ្គលនេះមែនទេ? បើដូច្នេះមែន ខ្ញុំគួរតែស៊ើបសួរឱ្យបានស៊ីជម្រៅបន្ថែមទៀតអំពីអ្វីដែលព្រះជាម្ចាស់ពិតជាមានព្រះបន្ទូលសំដៅដល់។ ប្រសិនបើបុគ្គលនេះត្រូវបានដកហូតតំណែង តើមានអ្នកណាផ្សេងទៀតអាចដឹកនាំពួកជំនុំបាន តើអ្នកណាអាចធ្វើកិច្ចការនេះបាន?» ពួកទទឹងនឹងព្រះគ្រីស្ទខ្វាក់មើលមិនឃើញព្រះជាម្ចាស់ទេ ហើយដួងចិត្តរបស់ពួកគេក៏គ្មានព្រះអង្គដែរ។ នៅពេលពួកគេជួបព្រះគ្រីស្ទ ពួកគេចាត់ទុកទ្រង់មិនខុសពីមនុស្សធម្មតាទេ ដោយចេះតែបត់បែនតាមការសម្តែងចេញ និងព្រះសូរសៀងទ្រង់ ផ្លាស់ប្តូរអាកប្បកិរិយារបស់ខ្លួនទៅតាមស្ថានការណ៍ មិនដែលនិយាយអ្វីដែលកំពុងកើតឡើងជាក់ស្តែង មិនដែលនិយាយការពិតទេ និយាយតែពាក្យ និងគោលលទ្ធិឥតន័យ ដោយព្យាយាមបោកបញ្ឆោត និងបោកប្រាស់ព្រះដ៏ជាក់ស្ដែងដែលកំពុងគង់នៅចំពោះមុខរបស់ពួកគេ។ ពួកគេគ្មានសេចក្ដីកោតខ្លាចព្រះជាម្ចាស់សូម្បីតែបន្តិច។ ពួកគេពិតជាមិនអាចនិយាយចេញពីចិត្តទៅកាន់ព្រះជាម្ចាស់បានឡើយ ឬនិយាយអ្វីដែលពិតបានឡើយ។ ពួកគេនិយាយដូចជាពស់លូន មានដានបត់បែន និងមិនត្រង់។ លក្ខណៈ និងទិសដៅនៃពាក្យសម្ដីរបស់ពួកគេគឺដូចជាដើមត្រសក់ស្រូវតោងឡើងលើបង្គោលទ្រើងអ៊ីចឹង។ ឧទាហរណ៍ នៅពេលអ្នកនិយាយថា បុគ្គលម្នាក់មានគុណសម្បត្តិល្អ និងអាចដំឡើងឋានៈបាន ពួកគេក៏និយាយភ្លាមថា ពួកគេនោះល្អយ៉ាងណា ហើយបានបង្ហាញ និងបើកសម្ដែងនៅក្នុងខ្លួនពួកគេ។ ហើយប្រសិនបើអ្នកនិយាយថា នរណាម្នាក់មិនល្អ ពួកគេប្រញាប់និយាយថា ពួកគេអាក្រក់ និងមិនល្អ ថាពួកគេបង្កការរំខាន និងការបង្អាក់បែបណានៅក្នុងពួកជំនុំ។ នៅពេលដែលអ្នកចង់ដឹងការពិតអំពីរឿងអ្វីមួយ ពួកគេគ្មានអ្វីត្រូវនិយាយទេ ពួកគេនិយាយគេចវេះ ដោយរង់ចាំឱ្យអ្នកធ្វើការសន្និដ្ឋាន ដោយស្ដាប់រកអត្ថន័យនៅក្នុងពាក្យសម្ដីរបស់អ្នក ដើម្បីឱ្យពួកគេអាចប្រាប់អ្នកនូវអ្វីដែលអ្នកចង់ស្ដាប់។ អ្វីគ្រប់យ៉ាងដែលពួកគេនិយាយ គឺជាការបញ្ជោរ ការយកចិត្ត និងការផ្គាប់ផ្គុន។ គ្មានពាក្យពិតសូម្បីមួយម៉ាត់ចេញពីមាត់របស់ពួកគេឡើយ។ នេះជារបៀបដែលពួកគេប្រាស្រ័យទាក់ទងជាមួយមនុស្ស និងជារបៀបដែលពួកគេប្រព្រឹត្តចំពោះព្រះជាម្ចាស់ ពួកគេពិតជាមានភាពបោកបញ្ឆោតយ៉ាងដូច្នោះមែន។ នេះគឺជានិស្ស័យរបស់អាទទឹងនឹងព្រះគ្រីស្ទ។

អ្នកខ្លះមកប្រាស្រ័យទាក់ទងជាមួយខ្ញុំ ដោយមិនដឹងថាខ្ញុំចូលចិត្តស្ដាប់ពាក្យសម្ដី ឬរឿងរ៉ាវបែបណានោះទេ ប៉ុន្តែ ទោះបីជាមិនដឹងក៏ដោយ ក៏ពួកគេរកវិធីបានដែរ។ ពួកគេជ្រើសរើសប្រធានបទមួយចំនួនយកមកពិភាក្សាជាមួយខ្ញុំ ដោយគិតថា៖ «ប្រធានបទទាំងនេះប្រហែលជាធ្វើឱ្យអ្នកចាប់អារម្មណ៍ ប្រហែលជាអ្វីដែលអ្នកចង់ដឹង ឬចង់ស្ដាប់ ប៉ុន្តែអ្នកអៀនមិនហ៊ានសួរ ដូច្នេះ ខ្ញុំនឹងផ្ដួចផ្ដើមនិយាយប្រាប់អ្នក»។ ពេលយើងជួបគ្នា ពួកគេនិយាយថា៖ «ថ្មីៗនេះ មានភ្លៀងធ្លាក់យ៉ាងខ្លាំងនៅតំបន់របស់យើង ដោយបានជន់លិចទីក្រុងទាំងមូល។ សណ្ដាប់ធ្នាប់សាធារណៈក៏កាន់តែដុនដាបដែរ ឥឡូវនេះមានចោរច្រើនណាស់។ ពេលចេញទៅក្រៅម្ដងៗ មានហានិភ័យនៃការត្រូវចោរលួច ឬប្លន់។ ខ្ញុំឮថា នៅកន្លែងខ្លះ ក្មេងៗជាច្រើនត្រូវបានគេចាប់ពង្រត់ ហើយប្រជាជនកំពុងស្ថិតក្នុងសភាពភ័យស្លន់ស្លោ។ ពួកអ្នកគ្មានជំនឿនិយាយថា សង្គមបានក្លាយជាវឹកវរខ្លាំងណាស់ លែងប្រក្រតីទាំងស្រុងតែម្ដង។ មនុស្សនៅក្នុងសាសនា នៅតែឱបកាន់ព្រះគម្ពីរ និងផ្សាយដំណឹងល្អ ដោយនិយាយថា គ្រាចុងក្រោយបានមកដល់ហើយ ថាព្រះជាម្ចាស់ហៀបនឹងយាងចុះមកហើយ ហើយភយន្តរាយដ៏ធំសម្បើមកំពុងធ្លាក់មកលើពួកយើងហើយ»។ ហើយមានអ្នកខ្លះ ពេលជួបខ្ញុំភ្លាម ពួកគេនិយាយថា៖ «កាលពីប៉ុន្មានថ្ងៃមុន មានព្រះចន្ទចំនួនបីបានលេចឡើងនៅលើមេឃនៅកន្លែងតែមួយ ហើយមនុស្សជាច្រើនបានថតរូប។ គ្រូទាយតាមភូមិស្រុកខ្លះនិយាយថា និមិត្តដ៏អស្ចារ្យហៀបនឹងលេចឡើងនៅលើមេឃហើយ ថាព្រះអម្ចាស់ដ៏ពិតបានលេចមកហើយ»។ ពួកគេនិយាយរឿងបែបនេះឯង ពួកគេចាប់អារម្មណ៍យ៉ាងខ្លាំង និងប្រមូលព័ត៌មានអំពីការកើតឡើងនៃភាពវឹកវរក្នុងសង្គម មហន្តរាយ និងព្រឹត្តិការណ៍ចម្លែកៗ ព្រមទាំងបាតុភូតតារាសាស្ត្រផ្សេងៗបែបនេះ។ នៅពេលពួកគេជួបខ្ញុំ ពួកគេយករឿងនេះធ្វើជាប្រធានបទនៃការសន្ទនា ដើម្បីបង្កើតទំនាក់ទំនងកាន់តែជិតស្និទ្ធជាមួយខ្ញុំ។ អ្នកខ្លះជឿថា៖ «ព្រះជាម្ចាស់ដែលយកកំណើតជាមនុស្ស គឺជាមនុស្សធម្មតាម្នាក់។ ភាពខុសគ្នារវាងទ្រង់ និងអ្នកដទៃទៀតគឺស្ថិតនៅត្រង់ការពិតដែលថា ទ្រង់បំពេញកិច្ចការរបស់ព្រះជាម្ចាស់ និងតំណាងឱ្យព្រះជាម្ចាស់។ ហេតុនេះ ខណៈពេលដែលមនុស្សភាគច្រើនសង្ឃឹមចង់បានសន្តិភាពពិភពលោក ចង់ឱ្យមនុស្សរស់នៅដោយសុខដុមរមនា និងស្កប់ស្កល់ ព្រះគ្រីស្ទដែលយកកំណើតជាសាច់ឈាម គឺមិនដូចមនុស្សធម្មតាឡើយ។ ទ្រង់សង្ឃឹមចង់ឱ្យមានភាពវឹកវរយ៉ាងខ្លាំងនៅក្នុងពិភពលោក ចង់ឱ្យនិមិត្ត និងភយន្តរាយដ៏ធំសម្បើមធ្លាក់មក ចង់ឱ្យកិច្ចការដ៏អស្ចារ្យរបស់ព្រះជាម្ចាស់ត្រូវបានសម្រេចយ៉ាងឆាប់រហ័ស និងចង់ឱ្យកិច្ចការគ្រប់គ្រងរបស់ព្រះជាម្ចាស់ត្រូវបានបញ្ចប់យ៉ាងឆាប់រហ័ស ដើម្បីបំពេញតាមព្រះបន្ទូលដែលទ្រង់បានថ្លែង។ ទាំងនេះគឺជាប្រធានបទដែលទ្រង់ខ្វល់ខ្វាយ និងចាប់អារម្មណ៍។ ដូច្នេះ នៅពេលជួបទ្រង់ ខ្ញុំត្រូវនិយាយអំពីរឿងទាំងនេះ ហើយទ្រង់នឹងសព្វព្រះហឫទ័យជាពិសេស។ ដោយសារការសព្វព្រះហឫទ័យនេះ ប្រហែលជាខ្ញុំអាចនឹងត្រូវបានគេដំឡើងឋានៈ ហើយប្រហែលជាមានឱកាសបានចំណាយពេលច្រើនថ្ងៃបន្ថែមទៀតនៅក្បែរទ្រង់»។ តើមានមនុស្សបែបនេះដែរឬទេ? ខ្ញុំធ្លាប់បានជួបនារីម្នាក់ដែលមានសម្ដីផ្អែម នាងបានវោហារ ឈ្លាសវៃ និងដឹងច្បាស់ថាត្រូវនិយាយអ្វីទៅកាន់នរណា ពូកែសម្ដែងតាមកាលៈទេសៈ និងយកបានចិត្តមនុស្សគ្រប់ទិសទី ជាពិសេសគឺជំនាញខាងប្រាស្រ័យទាក់ទងជាមួយអស់អ្នកដែលមានអំណាច និងមានឋានៈ។ នៅពេលនាងប្រាស្រ័យទាក់ទងជាមួយខ្ញុំ ពេលជួបគ្នាភ្លាម នាងតែងតែនិយាយថា៖ «នៅកន្លែងនេះកន្លែងនោះ ពួកសង្គមងងឹតកំពុងរាតត្បាត សូម្បីតែប៉ូលិសក្នុងតំបន់ក៏មានសមាជិកក្រុមជើងកាងដែរ។ មានមេក្រុមជើងកាងម្នាក់ ដែលបានធ្វើរឿងអាក្រក់ជាច្រើននៅក្នុងតំបន់។ ថ្ងៃមួយ គាត់បានជួបមន្ត្រីជាន់ខ្ពស់ម្នាក់ ដែលជាមេអារក្ស នៅតាមផ្លូវ។ ឡានរបស់គាត់បានវ៉ាជែងឡានរបស់មេអារក្សនោះ ហើយមេអារក្សនោះក៏និយាយទៅកាន់អង្គរក្សរបស់ខ្លួនថា “តើឡាននោះជារបស់អ្នកណា? យើងមិនចង់ឃើញមុខវាទៀតទេ!” នៅថ្ងៃបន្ទាប់ មេក្រុមជើងកាងនោះក៏ត្រូវបានគេកម្ចាត់ចោល»។ តើមានរឿងបែបនេះនៅក្នុងសង្គមដែរឬទេ? (មាន។) រឿងបែបនេះពិតជាមានមែន ប៉ុន្តែ តើវាមានប្រយោជន៍ដែរឬទេ ក្នុងការយករឿងទាំងនេះធ្វើជាប្រធានបទចម្បងនៃការសន្ទនា នៅពេលជួបខ្ញុំនោះ? ទាំងនេះមិនមែនជាប្រធានបទដែលខ្ញុំខ្វល់ខ្វាយ ឬចង់ស្ដាប់នោះទេ ប៉ុន្តែនាងមិនបានដឹងឡើយ។ នាងគិតថា ខ្ញុំចូលចិត្តស្ដាប់រឿងរ៉ាវដ៏គួរឱ្យរន្ធត់ទាំងនេះ។ ចូរប្រាប់ខ្ញុំមកមើល៍ តើមហន្តរាយ និមិត្ត គ្រោះធម្មជាតិ និងគ្រោះកាចដែលបង្កឡើងដោយមនុស្ស គឺជាប្រធានបទដែលខ្ញុំខ្វល់ខ្វាយ ជាប្រធានបទដែលខ្ញុំចង់ស្ដាប់មែនទេ? (មិនមែនទេ។) ការស្ដាប់រឿងទាំងនេះដើម្បីកំដរពេលវេលាគឺមិនអីទេ ប៉ុន្តែប្រសិនបើអ្នកគិតថា ខ្ញុំពិតជាចូលចិត្តស្ដាប់រឿងទាំងនេះមែន នោះអ្នកយល់ខុសហើយ។ ខ្ញុំមិនចាប់អារម្មណ៍នឹងរឿងទាំងនេះទេ ខ្ញុំមិនខ្វល់នឹងស្ដាប់រឿងទាំងនេះឡើយ។ អ្នកខ្លះសួរថា៖ «តើអ្នកស្ដាប់ដែរឬទេ នៅពេលមនុស្សនិយាយអំពីរឿងទាំងនេះ?» ខ្ញុំមិនជំទាស់ថាមិនស្ដាប់ទេ ប៉ុន្តែនោះមិនមែនមានន័យថា ខ្ញុំចូលចិត្តស្ដាប់ឡើយ ហើយវាក៏មិនមានន័យថា ខ្ញុំចង់ប្រមូលព័ត៌មាននេះ និងរឿងរ៉ាវទាំងនេះដែរ។ តើនេះមានន័យដូចម្ដេច? វាមានន័យថា នៅក្នុងជម្រៅចិត្តរបស់ខ្ញុំ ខ្ញុំគ្មានការចង់ដឹងចង់ឃើញអំពីរឿងទាំងនេះទេ គឺគ្មានចំណាប់អារម្មណ៍ទាល់តែសោះ។ អ្នកខ្លះថែមទាំងគិតថា៖ «នៅក្នុងចិត្តរបស់អ្នក តើអ្នកមិនស្អប់នាគដ៏ធំមានសម្បុរក្រហមជាងអ្វីៗទាំងអស់ទេឬ? ប្រសិនបើអ្នកស្អប់នាគដ៏ធំមានសម្បុរក្រហម ខ្ញុំនឹងប្រាប់អ្នកអំពីការដាក់ទោសដែលបានធ្លាក់លើនាគដ៏ធំមានសម្បុរក្រហម៖ មានការប្រយុទ្ធគ្នាក្នុងចំណោមមន្ត្រីជាន់ខ្ពស់នៅផ្ទៃក្នុងនាគដ៏ធំមានសម្បុរក្រហម មានបក្សពួកជាច្រើនវាយប្រហារគ្នាទៅវិញទៅមក ស្ទើរតែសម្លាប់មេអារក្សណាម្នាក់បាត់ទៅហើយ។ មេអារក្សទាំងនេះបានរួចរស់ជីវិតពីការប៉ុនប៉ងធ្វើឃាតជាច្រើនដង វាពិតជាគ្រោះថ្នាក់ណាស់! តើអ្នករីករាយនឹងស្ដាប់រឿងនេះទេ?» តើអ្នករាល់គ្នារីករាយនឹងស្ដាប់អំពីរឿងបែបនេះទេ? ប្រសិនបើអ្នករាល់គ្នារីករាយ នោះក៏រីករាយចុះ។ ប្រសិនបើអ្នករាល់គ្នាមិនចូលចិត្តស្ដាប់ទេ នោះកុំស្ដាប់អី វាមិនពាក់ព័ន្ធនឹងខ្ញុំឡើយ។ សរុបមក ទាក់ទងនឹងរឿងទាំងនេះ មិនថាជាជំងឺរាតត្បាតនៅក្នុងប្រទេសណាមួយ របៀបដែលជំងឺរាតត្បាតនោះកើតឡើង ចំនួនមនុស្សស្លាប់ប៉ុន្មាននាក់ ប្រទេសណាជួបប្រទះនឹងមហន្តរាយធំ សភាពរដ្ឋាភិបាលនៃប្រទេសណាមួយ ភាពសាហាវឃោរឃៅនៃការតស៊ូផ្ទៃក្នុងនៅថ្នាក់ដឹកនាំកំពូលនៃប្រទេសណាមួយ ឬភាពចលាចលក្នុងសង្គមនោះទេ ខ្ញុំប្រហែលជាស្ដាប់ ប្រសិនបើខ្ញុំចៃដន្យបានឮអំពីរឿងទាំងនោះ ប៉ុន្តែខ្ញុំនឹងមិនខិតខំស្វែងរកព័ត៌មានលម្អិតជាក់លាក់អំពីព្រឹត្តិការណ៍ទាំងនេះ ស្ដាប់ព័ត៌មាន អានកាសែត ឬស្វែងរកខ្លឹមសារដែលពាក់ព័ន្ធនឹងព្រឹត្តិការណ៍ទាំងនេះនៅលើអ៊ីនធឺណិត គ្រាន់តែដោយសារខ្ញុំមិនដឹងពីរឿងទាំងនោះឡើយ។ ខ្ញុំដាច់ខាតនឹងមិនធ្វើឡើយ ហើយខ្ញុំក៏មិនដែលធ្វើរឿងបែបនេះដែរ។ ខ្ញុំមិនចាប់អារម្មណ៍នឹងរឿងទាំងនេះទេ។ អ្នកខ្លះនិយាយថា៖ «អ្វីៗទាំងអស់នេះស្ថិតនៅក្រោមការគ្រប់គ្រងរបស់ព្រះអង្គ នេះសុទ្ធតែជាស្នាដៃរបស់ព្រះអង្គហើយ ហេតុនេះហើយបានជាព្រះអង្គមិនចាប់អារម្មណ៍»។ តើការលើកឡើងនេះត្រឹមត្រូវដែរឬទេ? វាត្រឹមត្រូវបើនិយាយតាមគោលលទ្ធិ ប៉ុន្តែតាមសារជាតិ វាមិនមែនបែបនោះទេ។ ព្រះជាម្ចាស់មានអធិបតេយ្យភាពលើវាសនារបស់មនុស្សជាតិ គ្រប់ពូជសាសន៍ គ្រប់ក្រុមមនុស្ស និងគ្រប់យុគសម័យ។ វាជារឿងធម្មតាទេដែលមានមហន្តរាយ និងព្រឹត្តិការណ៍ចម្លែកៗមួយចំនួនកើតឡើងនៅក្នុងយុគសម័យនីមួយៗ អ្វីៗទាំងអស់នេះគឺស្ថិតនៅក្នុងព្រះហស្តរបស់ព្រះជាម្ចាស់។ មិនថានៅក្នុងយុគសម័យណាក៏ដោយ ទោះបីជាមានព្រឹត្តិការណ៍ធំ ឬតូចកើតឡើងក៏ដោយ នៅពេលដល់ពេលដែលយុគសម័យមួយត្រូវផ្លាស់ប្ដូរ ទោះបីជាគ្មានការប្រែប្រួលសូម្បីតែស្មៅមួយទង ឬដើមឈើមួយដើមក៏ដោយ ក៏យុគសម័យនោះត្រូវតែកន្លងផុតទៅដែរ។ នេះគឺជារឿងនៃអធិបតេយ្យភាពរបស់ព្រះជាម្ចាស់។ ប្រសិនបើយុគសម័យមួយមិនទាន់ដល់ពេលត្រូវបញ្ចប់ទេ នោះទោះបីជាមានការផ្លាស់ប្ដូរយ៉ាងធំចំពោះបាតុភូតនៅលើមេឃ ឬរបស់សព្វសារពើនៅលើផែនដីក៏ដោយ ក៏វាមិនគួរត្រូវបានបញ្ចប់ឡើយ។ ទាំងនេះសុទ្ធតែជាកិច្ចការរបស់ព្រះជាម្ចាស់ ដែលហួសពីការជ្រៀតជ្រែក ឬការជួយជ្រោមជ្រែងពីមនុស្ស។ អ្វីដែលមនុស្សគួរធ្វើបំផុតនោះ គឺមិនត្រូវខ្វល់ខ្វាយពីរឿងទាំងនេះទេ មិនត្រូវប្រមូលភស្តុតាង និងព័ត៌មានអំពីព្រឹត្តិការណ៍ទាំងនេះ ដើម្បីបំពេញការចង់ដឹងចង់ឃើញរបស់ខ្លួនឡើយ។ ទាក់ទងនឹងរឿងដែលព្រះជាម្ចាស់ធ្វើ អ្នកគួរតែយល់ឱ្យបានច្រើនតាមដែលអាចធ្វើទៅបាន ហើយមិនត្រូវបង្ខំឱ្យយល់នូវអ្វីដែលមិនអាចយល់បានឡើយ។ ក្នុងចំណោមមនុស្សជាតិដែលពុករលួយ រឿងទាំងនេះគឺជារឿងធម្មតាពេកទៅហើយ ហើយក៏កើតមានជាញឹកញាប់ពេកដែរ។ រឿងទាំងអស់នេះ ដូចជាការផ្លាស់ប្ដូរយុគសម័យ ការប្រែប្រួលសណ្ដាប់ធ្នាប់ពិភពលោក វាសនានៃពូជសាសន៍ណាមួយ ការគ្រប់គ្រង និងស្ថានភាពនៃរបបនយោបាយណាមួយជាដើម សុទ្ធតែស្ថិតនៅក្នុងព្រះហស្តរបស់ព្រះជាម្ចាស់ សុទ្ធតែស្ថិតក្រោមអធិបតេយ្យភាពរបស់ទ្រង់។ មនុស្សគ្រាន់តែត្រូវជឿ ទទួលយក និងចុះចូល គឺគ្រប់គ្រាន់ហើយ។ សូមកុំមានគំនិតចង់យល់ពីអាថ៌កំបាំងឱ្យបានកាន់តែច្រើន ដោយគិតថា អ្នកយល់ពីអាថ៌កំបាំងកាន់តែច្រើន វាមើលទៅហាក់ដូចជាកាន់តែទាន់សម័យ ហាក់ដូចជាតាមរយៈការជឿលើព្រះជាម្ចាស់ អ្នកមានកម្ពស់ និងភាពខាងវិញ្ញាណដ៏អស្ចារ្យអ៊ីចឹង។ ការមានផ្នត់គំនិតបែបនេះមានន័យថា ទស្សនៈរបស់អ្នកនៃការជឿលើព្រះជាម្ចាស់ គឺមិនត្រឹមត្រូវឡើយ។ រឿងទាំងនេះមិនមែនជារឿងសំខាន់ទេ។ រឿងដ៏សំខាន់ពិតប្រាកដ អ្វីដែលមនុស្សគួរតែខ្វល់ខ្វាយបំផុតនោះ គឺជាចំណុចស្នូលនៃផែនការគ្រប់គ្រងរបស់ព្រះជាម្ចាស់ ពោលគឺសេចក្ដីសង្គ្រោះមនុស្សជាតិ ដែលធ្វើឱ្យមនុស្សជាតិអាចត្រូវបានសង្គ្រោះ នៅក្នុងកិច្ចការនៃផែនការគ្រប់គ្រងរបស់ព្រះជាម្ចាស់។ នេះគឺជារឿងដ៏ធំធេងបំផុត និងសំខាន់បំផុត។ ប្រសិនបើអ្នកយល់សេចក្ដីពិត និងនិមិត្តដែលពាក់ព័ន្ធនឹងរឿងនេះ នោះត្រូវទទួលយកអ្វីដែលព្រះជាម្ចាស់ធ្វើនៅក្នុងអ្នក និងសេចក្ដីពិតដែលទ្រង់ផ្គត់ផ្គង់ដល់អ្នក ហើយទទួលយកគ្រប់កាលៈទេសៈនៃការត្រូវបានលួសកាត់ ជំនុំជម្រះ និងវាយផ្ចាល ប្រសិនបើអ្នកទទួលយករឿងទាំងអស់នេះ នោះវាមានតម្លៃជាងការស្រាវជ្រាវពីបាតុភូតនៅលើមេឃ អាថ៌កំបាំង មហន្តរាយ ឬនយោបាយទៅទៀត។

អ្នកខ្លះរៀនប្រវត្តិសាស្ត្របន្តិចបន្តួច យល់ពីនយោបាយខ្លះៗ ម្យ៉ាង ពួកគេចូលចិត្តអួតបង្ហាញ ហើយម្យ៉ាងវិញទៀត ពួកគេគិតថា៖ «ព្រះជាម្ចាស់ដែលយកកំណើតជាមនុស្ស មានសារជាតិ និងសេចក្ដីពិតរបស់ព្រះជាម្ចាស់។ ទ្រង់ដឹងពីការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើ ហើយយល់ពីព័ត៌មានលម្អិតនៅខាងក្នុងនោះ។ ដូច្នេះ ប្រសិនបើខ្ញុំយល់ពីនយោបាយ និងប្រវត្តិសាស្ត្រ តើខ្ញុំអាចបំពេញតម្រូវការរបស់ទ្រង់បានដែរឬទេ? តើខ្ញុំអាចបំពេញការចង់ដឹងចង់ឃើញរបស់ទ្រង់ អំពីរឿងទាំងអស់នេះបានដែរឬទេ?» ខ្ញុំប្រាប់អ្នកចុះ អ្នកយល់ខុសហើយ! អ្វីដែលខ្ញុំខ្ពើមរអើមបំផុត ទីមួយគឺនយោបាយ ហើយទីពីរគឺប្រវត្តិសាស្ត្រ។ ប្រសិនបើអ្នកនិយាយអំពីប្រវត្តិសាស្ត្រ ដោយចែករំលែករឿងកំប្លែង រឿងនិទាន ឬការជជែកលេងដើម្បីកំដរពេលវេលា នោះមិនអីទេ។ ប៉ុន្តែ ប្រសិនបើអ្នកចាត់ទុកពាក្យសម្ដីទាំងនេះ រឿងរ៉ាវទាំងនេះ ជារឿងធ្ងន់ធ្ងរដើម្បីយកមកពិភាក្សាជាមួយខ្ញុំ ដើម្បីបញ្ចើចបញ្ចើ ដើម្បីបង្កើតទំនាក់ទំនង នោះអ្នកយល់ខុសហើយ។ ខ្ញុំគ្មានបំណងចង់ស្ដាប់រឿងទាំងនេះឡើយ។ មនុស្សខ្លះយល់ច្រឡំថា៖ «ព្រះអង្គប្រកបគ្នាអំពីសេចក្ដីពិត និងរៀបចំការជួបជុំសម្រាប់មនុស្ស ពីព្រោះព្រះអង្គត្រូវតែធ្វើ តែនៅក្នុងជម្រៅព្រះហឫទ័យ អ្វីដែលព្រះអង្គសព្វព្រះទ័យបំផុត គឺភាពវឹកវរយ៉ាងខ្លាំងនៅក្នុងពិភពលោក។ ព្រះអង្គខ្លាចតែពិភពលោកនេះវឹកវរមិនទាន់គ្រប់គ្រាន់ប៉ុណ្ណោះ។ រាល់ពេលដែលមានមហន្តរាយ នរណាដឹងថាព្រះអង្គអាចនឹងសប្បាយព្រះទ័យប៉ុណ្ណានៅពីក្រោយខ្នងនោះ ប្រហែលជាដល់ថ្នាក់អុចកាំជ្រួចដើម្បីអបអរសាទរផងក៏មិនដឹង!» ខ្ញុំប្រាប់អ្នកចុះ វាមិនមែនបែបនោះទេ។ ទោះបីជានាគដ៏ធំមានសម្បុរក្រហមវិនាស និងដួលរលំក៏ដោយ ក៏ខ្ញុំនៅតែជាខ្ញុំដដែល។ មនុស្សខ្លះសួរថា៖ «តើព្រះអង្គមិនសប្បាយព្រះទ័យទេឬ ប្រសិនបើនាគដ៏ធំមានសម្បុរក្រហមដួលរលំនោះ? នៅពេលដែលនាគដ៏ធំមានសម្បុរក្រហមត្រូវបានបំផ្លាញ និងដាក់ទោស តើព្រះអង្គមិនគួរអុចកាំជ្រួចទេឬ? តើព្រះអង្គមិនគួររៀបចំពិធីជប់លៀងដ៏ធំមួយ ហើយអបអរសាទរជាមួយរាស្ដ្ររើសតាំងរបស់ព្រះជាម្ចាស់ទេឬ?» ប្រាប់ខ្ញុំមកមើល៍ តើនេះជាអ្វីដែលខ្ញុំគួរធ្វើមែនទេ? តើការធ្វើបែបនេះ ត្រូវ ឬខុស? តើការធ្វើបែបនេះ ស្របតាមសេចក្ដីពិតដែរឬទេ? មនុស្សខ្លះនិយាយថា៖ «នាគដ៏ធំមានសម្បុរក្រហមបានធ្វើទុក្ខបុកម្នេញរាស្ដ្ររើសតាំងរបស់ព្រះជាម្ចាស់យ៉ាងខ្លាំង ផ្សាយពាក្យចចាមអារ៉ាមគ្មានមូលដ្ឋានអំពីព្រះជាម្ចាស់ និងនិយាយបង្កាច់បង្ខូចព្រះនាមរបស់ទ្រង់ ប្រមាថ និងវិនិច្ឆ័យព្រះជាម្ចាស់។ តើពួកយើងមិនគួរអបអរសាទរបន្តិចទេឬ នៅពេលដែលវាទទួលបានការដាក់ទោសនោះ?» ប្រសិនបើអ្នករាល់គ្នាអបអរសាទរ ខ្ញុំអនុញ្ញាត ពីព្រោះអ្នករាល់គ្នាមានអារម្មណ៍ជារបស់ខ្លួន។ ប្រសិនបើអ្នករាល់គ្នាសុទ្ធតែសប្បាយរីករាយ ដោយមិនគេងអស់រយៈពេលបីយប់បីថ្ងៃ ជួបជុំគ្នាដើម្បីអានព្រះបន្ទូលរបស់ព្រះជាម្ចាស់ ច្រៀងទំនុកបរិសុទ្ធ និងរាំសរសើរតម្កើងសេចក្ដីសុចរិតរបស់ព្រះជាម្ចាស់ ដោយអរសប្បាយដែលទីបំផុតព្រះជាម្ចាស់បានបំផ្លាញ និងជាន់ឈ្លីនាគដ៏ធំមានសម្បុរក្រហមដែលជាសត្រូវនៅក្រោមព្រះបាទា ហើយរាស្ដ្ររើសតាំងរបស់ព្រះជាម្ចាស់នឹងលែងរងទុក្ខពីការធ្វើទុក្ខបុកម្នេញ និងការធ្វើទារុណកម្មរបស់វាទៀត លែងជួបការលំបាកមិនអាចត្រឡប់ទៅផ្ទះរបស់ពួកគេវិញបានទៀត ហើយទីបំផុតអាចត្រឡប់ទៅជួបជុំគ្រួសាររបស់ពួកគេវិញបាន នោះអារម្មណ៍របស់មនុស្សគ្រប់គ្នាគឺអាចយល់បាន។ ប្រសិនបើអ្នករាល់គ្នាចង់អបអរសាទរ និងបន្ធូរអារម្មណ៍តាមរបៀបនេះ ខ្ញុំយល់ព្រម។ ប៉ុន្តែសម្រាប់ខ្ញុំវិញ ខ្ញុំនឹងធ្វើអ្វីដែលខ្ញុំគួរធ្វើ។ ខ្ញុំមិនចូលរួមក្នុងសកម្មភាពទាំងនេះទេ។ មនុស្សខ្លះសួរថា៖ «ហេតុអ្វីបានជាព្រះអង្គមានអាកប្បកិរិយាបែបនេះ? តើនេះមិនមែនជាការធ្វើឱ្យមនុស្សអស់កម្លាំងចិត្តទេឬ? ហេតុអ្វីបានជាព្រះអង្គមិនបង្ហាញភាពរំភើបខ្លះ? ប្រសិនបើព្រះអង្គមិនគង់នៅទីនេះក្នុងពេលវេលាដ៏សំខាន់បំផុតនេះទេ តើពួកយើងអាចអបអរសាទរយ៉ាងដូចម្ដេចទៅ?» ការអបអរសាទរមិនមែនជារឿងខុសទេ ប៉ុន្តែមានរឿងមួយដែលពួកយើងត្រូវប្រកបគ្នាឱ្យបានច្បាស់លាស់៖ ឧបមាថា នាគដ៏ធំមានសម្បុរក្រហមត្រូវបានដាក់ទោស ព្រះជាម្ចាស់បានជម្រុះវាចោល ស្ដេចអារក្សនេះ ដែលធ្លាប់បម្រើការដើម្បីធ្វើឱ្យរាស្ដ្ររើសតាំងរបស់ព្រះជាម្ចាស់គ្រប់លក្ខណ៍ ត្រូវបានបំផ្លាញ និងលុបបំបាត់ចោល ចុះចំណែកកម្ពស់របស់រាស្ដ្ររើសតាំងរបស់ព្រះជាម្ចាស់វិញ យ៉ាងម៉េចដែរ? តើអ្នករាល់គ្នាយល់សេចក្ដីពិតបានច្រើនប៉ុនណាហើយ? ប្រសិនបើអ្នកទាំងអស់គ្នាអាចបំពេញភារកិច្ចត្រូវតាមស្ដង់ដា សុទ្ធតែជាភាវៈដែលព្រះបានបង្កើតដែលត្រូវតាមស្ដង់ដា អាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ដោយមនុស្សម្នាក់ៗមានកម្ពស់ដូចជាយ៉ូប និងពេត្រុស ហើយសុទ្ធតែត្រូវបានសង្គ្រោះរួចហើយ នោះវាពិតជាពេលវេលាដ៏គួរឱ្យត្រេកអរមែន ជាអ្វីដែលស័ក្តិសមនឹងទទួលបានការអបអរសាទរ។ ក៏ប៉ុន្តែ ប្រសិនបើថ្ងៃណាមួយ នាគដ៏ធំមានសម្បុរក្រហមដួលរលំ ហើយកម្ពស់របស់អ្នករាល់គ្នាមិនទាន់ឈានដល់កម្រិតនៃការបំពេញភារកិច្ចរបស់អ្នករាល់គ្នាដោយស្មោះត្រង់ទេ ប្រសិនបើនៅតែគ្មានសេចក្ដីកោតខ្លាចព្រះជាម្ចាស់នៅក្នុងអ្នករាល់គ្នា ហើយអ្នករាល់គ្នាមិនអាចគេចចេញពីសេចក្ដីអាក្រក់បាន នៅខុសគ្នាឆ្ងាយខ្លាំងពីកម្ពស់របស់យ៉ូប និងពេត្រុស មិនអាចចុះចូលយ៉ាងពិតប្រាកដចំពោះអធិបតេយ្យភាពរបស់ព្រះជាម្ចាស់ ហើយមិនអាចចាត់ទុកថាជាភាវៈដែលព្រះបានបង្កើតដែលត្រូវតាមស្ដង់ដាទេនោះ តើមានអ្វីដែលអ្នករាល់គ្នាត្រូវសប្បាយចិត្តទៅ? តើនេះមិនមែនគ្រាន់តែជាការត្រេកអរក្នុងក្ដីអំណរដ៏ឥតប្រយោជន៍ទេឬ? ការអបអរសាទរបែបនេះ នឹងគ្មានន័យ និងគ្មានតម្លៃឡើយ។ អ្នកខ្លះនិយាយថា៖ «នាគដ៏ធំមានសម្បុរក្រហមធ្វើទុក្ខបុកម្នេញពួកយើងខ្លាំងណាស់ ពួកយើងប្រាកដជាអាចស្អប់វាបានមែនទេ? ការស្គាល់ពីសារជាតិរបស់វា គួរតែមិនអីទេមែនទេ? វាបានធ្វើទុក្ខបុកម្នេញពួកយើងខ្លាំងណាស់ ហេតុអ្វីបានជាពួកយើងមិនអាចសប្បាយចិត្ត នៅពេលដែលវាត្រូវបានជម្រុះចោលនោះ?» ការសប្បាយចិត្ត ការបញ្ចេញអារម្មណ៍របស់អ្នក គឺមិនអីទេ។ ក៏ប៉ុន្តែ ប្រសិនបើអ្នកគិតថា ការបំផ្លាញនាគដ៏ធំមានសម្បុរក្រហម បង្ហាញពីការបញ្ចប់នៃផែនការគ្រប់គ្រងរបស់ព្រះជាម្ចាស់ ថាមនុស្សជាតិត្រូវបានសង្គ្រោះហើយ ដោយចាត់ទុកការបំផ្លាញនាគដ៏ធំមានសម្បុរក្រហម ថាស្មើនឹងការបញ្ចប់ផែនការគ្រប់គ្រងរបស់ព្រះជាម្ចាស់ ក៏ដូចជាសេចក្ដីសង្គ្រោះ និងភាពគ្រប់លក្ខណ៍របស់អ្នកផ្ទាល់ តើការយល់ដឹងនេះមិនខុសទេឬ? (ខុសមែន។) ដូច្នេះ តើឥឡូវនេះអ្នករាល់គ្នាយល់យ៉ាងណាដែរ? ទាក់ទងនឹងសត្រូវរបស់ព្រះជាម្ចាស់ គឺនាគដ៏ធំមានសម្បុរក្រហម វាសនារបស់វា និងថាតើវាយ៉ាងម៉េចនោះ គឺជាកិច្ចការរបស់ព្រះជាម្ចាស់ ហើយរឿងទាំងនោះគ្មានទំនាក់ទំនងអ្វីនឹងការដេញតាមរបស់អ្នកចំពោះការផ្លាស់ប្ដូរនិស្ស័យ ឬសេចក្ដីសង្គ្រោះឡើយ។ នាគដ៏ធំមានសម្បុរក្រហម គ្រាន់តែជារឿងបន្ទាប់បន្សំ ជាវត្ថុបម្រើ ដែលស្ថិតក្រោមការចាត់ចែងរបស់ព្រះជាម្ចាស់ប៉ុណ្ណោះ។ អ្វីដែលវាធ្វើ និងរបៀបដែលព្រះជាម្ចាស់ប្រើប្រាស់វាឱ្យបម្រើការ គឺជាកិច្ចការរបស់ព្រះជាម្ចាស់ មិនពាក់ព័ន្ធនឹងមនុស្សឡើយ។ ហេតុដូច្នេះហើយ ប្រសិនបើអ្នកខ្វល់ខ្វាយខ្លាំងពេកអំពីវាសនារបស់វា ដោយបណ្ដោយឱ្យវារំខានដល់ចិត្តរបស់អ្នក នោះនឹងមានរឿងស្មុគស្មាញហើយ គឺមានបញ្ហាហើយ។ ព្រះជាម្ចាស់មានអធិបតេយ្យភាពលើរបស់សព្វសារពើ រួមទាំងនាគដ៏ធំមានសម្បុរក្រហម និងពួកអារក្ស និងពួកសាតាំងទាំងអស់ ដូច្នេះ ទោះបីជាពួកអារក្ស និងពួកសាតាំងធ្វើអ្វីក៏ដោយ ទោះបីជាពួកវាយ៉ាងម៉េចក៏ដោយ ក៏គ្មានទំនាក់ទំនងអ្វីនឹងការចូលទៅក្នុងជីវិត ឬការផ្លាស់ប្ដូរនិស្ស័យរបស់អ្នកឡើយ។ តើអ្វីដែលពិតជាពាក់ព័ន្ធនឹងអ្នក? គឺអ្នកត្រូវតែទទួលស្គាល់ពីសារជាតិដ៏ទុច្ចរិត និងកាចសាហាវនៃការទាស់ទទឹងនឹងព្រះជាម្ចាស់របស់វា សារជាតិរបស់វាដែលប្រទូសប្រឆាំង និងជាសត្រូវនឹងព្រះជាម្ចាស់ នេះគឺជាអ្វីដែលអ្នកត្រូវយល់។ ចំណែកឯរឿងផ្សេងទៀត តើព្រះជាម្ចាស់ទម្លាក់មហន្តរាយអ្វីខ្លះមកលើវា របៀបដែលព្រះជាម្ចាស់ចាត់ចែងវាសនារបស់វា រឿងនោះគ្មានពាក់ព័ន្ធអ្វីនឹងអ្នកទេ ហើយការដឹងពីរឿងនោះក៏គ្មានប្រយោជន៍អ្វីដែរ។ ហេតុអ្វីបានជាវាគ្មានប្រយោជន៍? ពីព្រោះទោះបីជាអ្នកដឹង ក៏អ្នកមិនអាចយល់បានដែរថា ហេតុអ្វីបានជាព្រះជាម្ចាស់ធ្វើសកម្មភាពតាមរបៀបនោះ។ ទោះបីជាអ្នកមើលឃើញវា ក៏អ្នកនឹងមិនដឹងថា ហេតុអ្វីបានជាព្រះជាម្ចាស់ជ្រើសរើសធ្វើសកម្មភាពតាមរបៀបនោះដែរ អ្នកមិនអាចមើលធ្លុះសេចក្ដីពិតនៅពីក្រោយរឿងនោះបានឡើយ។ ខ្ញុំនឹងបញ្ចប់ប្រធានបទនេះនៅត្រឹមនេះ ដោយគ្រាន់តែមានមតិខ្លីៗប៉ុណ្ណេះ។

ការបង្ហាញចេញរបស់ពួកទទឹងនឹងព្រះគ្រីស្ទ ដែលប្រើការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់ ជាការពិតណាស់ ក៏មាននៅក្នុងមនុស្សពុករលួយធម្មតាដែរ ប៉ុន្តែតើអ្វីទៅដែលធ្វើឱ្យពួកទទឹងនឹងព្រះគ្រីស្ទខុសប្លែកពីមនុស្សពុករលួយធម្មតានោះ? នៅក្នុងការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់របស់ពួកគេ គឺគ្មានការគោរព គ្មានភាពស្មោះត្រង់ឡើយ។ ផ្ទុយទៅវិញ ពួកគេមានបំណងចង់លេងសើច ល្បងល និងទាញយកប្រយោជន៍ពីព្រះជាម្ចាស់ដែលយកកំណើតជាមនុស្ស ហេតុនេះហើយទើបបង្កើតឱ្យមានការអនុវត្តទាំងនេះឡើង។ ពួកគេមានគោលបំណងផ្ទាល់ខ្លួនរបស់ពួកគេ។ ពួកគេព្យាយាមលេងសើចជាមួយមនុស្សធម្មតាដែលពួកគេឃើញនៅចំពោះមុខ តាមរយៈការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់ ដើម្បីបោកបញ្ឆោតព្រះគ្រីស្ទ ធ្វើឱ្យព្រះគ្រីស្ទមិនអាចមើលធ្លុះថាពួកគេជានរណាឱ្យប្រាកដ តើពួកគេមាននិស្ស័យពុករលួយបែបណា មានសេចក្ដីទៀងត្រង់បែបណា មានសារជាតិបែបណា ហើយពួកគេស្ថិតក្នុងប្រភេទមនុស្សបែបណានោះឡើយ។ ពួកគេចង់បោកបញ្ឆោត និងបោកប្រាស់ តើមែនទេ? (មែនហើយ។) នៅក្នុងការបញ្ចើចបញ្ចើ ការបញ្ជោរ និងពាក្យសម្ដីពីរោះស្ដាប់របស់ពួកគេ តើមានពាក្យស្មោះត្រង់សូម្បីមួយម៉ាត់ដែរឬទេ? គ្មានសូម្បីមួយម៉ាត់។ ចេតនា និងគោលបំណងរបស់ពួកទទឹងនឹងព្រះគ្រីស្ទ គឺដើម្បីបោកប្រាស់ បោកបញ្ឆោត និងលេងសើច។ តើការអនុវត្តទាំងនេះ មិនមែនជាសារជាតិនៃពួកទទឹងនឹងព្រះគ្រីស្ទដែលប្រមាថសេចក្ដីពិតទេឬ? (មែនហើយ។) ពួកគេគិតថា មនុស្សធម្មតាទាំងអស់សុទ្ធតែចូលចិត្តស្ដាប់ពាក្យពីរោះៗ ចូលចិត្តការបញ្ជោរ និងចូលចិត្តឱ្យអ្នកដទៃឱនលំទោននៅចំពោះមុខពួកគេ ដែលផ្ដល់ឱ្យពួកគេនូវអារម្មណ៍ថាខ្លួនសំខាន់ និងធ្វើឱ្យឋានៈរបស់ពួកគេមើលទៅហាក់ដូចជាគួរឱ្យគោរព និងអស្ចារ្យជាងមនុស្សទូទៅ។ ផ្ទុយទៅវិញ ប្រសិនបើនរណាម្នាក់មានអាកប្បកិរិយាបន្ទាបខ្លួនជ្រុលពេកនៅចំពោះព្រះភក្ត្រព្រះគ្រីស្ទ ដោយខ្វះសេចក្ដីទៀងត្រង់ និងសេចក្ដីថ្លៃថ្នូរ និយាយគេចវេះ តែងតែព្យាយាមបោកប្រាស់ និងតែងតែព្យាយាមលាក់បាំងការពិត ដោយប្រព្រឹត្តចំពោះព្រះគ្រីស្ទដោយការក្លែងបន្លំ និងភាពក្លែងក្លាយ នោះព្រះគ្រីស្ទមិនត្រឹមតែមិនជឿលើរឿងទាំងអស់នេះប៉ុណ្ណោះទេ ប៉ុន្តែទ្រង់នឹងមានព្រះទ័យធុញទ្រាន់នឹងអ្នកទៀតផង។ ដល់កម្រិតណា? ព្រះជាម្ចាស់នឹងមានព្រះបន្ទូលថា បុគ្គលនេះគួរឱ្យខ្ពើមរអើមណាស់ មិននិយាយការពិតសូម្បីមួយម៉ាត់ គិតតែពីរឿងអែបអប មិនមែនជារឿងល្អអ្វីទេ មិនមែនជាតួអង្គវិជ្ជមានឡើយ បុគ្គលបែបនេះគឺមិនអាចពឹងផ្អែកបាន និងមិនអាចទុកចិត្តបានឡើយ។ មិនអាចពឹងផ្អែកបាន និងមិនអាចទុកចិត្តបាន នេះគឺជានិយមន័យដែលត្រូវបានផ្ដល់ឱ្យមនុស្សបែបនេះ។ ពីសំបកក្រៅ វាគ្រាន់តែជាពាក្យពីរឃ្លាធម្មតាប៉ុណ្ណោះ ប៉ុន្តែតាមពិតទៅ បុគ្គលបែបនេះមិនស្រឡាញ់សេចក្ដីពិត មិនអាចទទួលបានសេចក្ដីពិត ហើយក៏មិនទំនងនឹងទទួលបានសេចក្ដីសង្គ្រោះដែរ។ តើការដែលបុគ្គលបែបនេះជឿលើព្រះជាម្ចាស់ មានអត្ថន័យ និងតម្លៃអ្វីទៅ ប្រសិនបើពួកគេមិនអាចទទួលបានសេចក្ដីពិត និងមិនទំនងនឹងទទួលបានសេចក្ដីសង្គ្រោះនោះ? ប្រសិនបើពួកគេមិនបង្កការបង្អាក់ ឬការរំខានទេ ពួកគេអាចត្រឹមតែដើរតួជាមនុស្សបន្ទាប់បន្សំ ឬវត្ថុបម្រើនៅក្នុងដំណាក់របស់ព្រះជាម្ចាស់ប៉ុណ្ណោះ ដូចជានាគដ៏ធំមានសម្បុរក្រហមអ៊ីចឹង។ តើការដើរតួជាអ្វីមួយ មានន័យដូចម្ដេច? វាមានន័យថា ជាបណ្ដោះអាសន្ន ដោយធ្វើបានច្រើនប៉ុនណាយកប៉ុណ្ណឹង ដូចជាការអូសរទេះអ៊ីចឹង គឺបន្តទៅមុខដរាបណាពួកគេមិនធ្វើឱ្យវាក្រឡាប់។ ហេតុអ្វីបានជាពួកគេត្រូវបានគេឱ្យដើរតួបែបនេះ? ពីព្រោះមនុស្សបែបនេះមិនដេញតាមសេចក្ដីពិតឡើយ។ ពួកគេប្រមាថ និងមើលងាយសេចក្ដីពិតនៅក្នុងចិត្តរបស់ពួកគេយ៉ាងខ្លាំង ចំអក និងលេងសើចនឹងសេចក្ដីពិតយ៉ាងខ្លាំង រហូតដល់ទីបញ្ចប់របស់ពួកគេ ត្រូវបានធានាថានឹងដូចជាប៉ុលដែរ គឺមិនអាចទៅដល់ទីបញ្ចប់ឡើយ។ ហេតុដូច្នេះហើយ មនុស្សប្រភេទនេះអាចត្រឹមតែដើរតួជាអ្នកបម្រើការបណ្ដោះអាសន្ននៅក្នុងដំណាក់របស់ព្រះជាម្ចាស់ប៉ុណ្ណោះ។ ម្យ៉ាង ពួកគេអនុញ្ញាតឱ្យអ្នកដែលពិតជាដេញតាមសេចក្ដីពិត ចេះមានការញែកដឹង និងការយល់ដឹងកាន់តែប្រសើរ។ ហើយម្យ៉ាងវិញទៀត ពួកគេធ្វើអ្វីក៏ដោយដែលពួកគេមានសមត្ថភាពធ្វើ នៅក្នុងដំណាក់របស់ព្រះជាម្ចាស់ ដោយបម្រើការឱ្យបានច្រើនតាមដែលពួកគេអាចធ្វើទៅបាន ពីព្រោះមនុស្សបែបនេះមិនអាចដើរដល់ចុងបញ្ចប់នៃផ្លូវឡើយ។

ថ្ងៃមួយ ពេលខ្ញុំចេញទៅក្រៅ ខ្ញុំបានជួបអ្នកស្គាល់គ្នាម្នាក់ដោយចៃដន្យ។ មុនពេលខ្ញុំហាមាត់និយាយ នាងបានសួរខ្ញុំមុនថា៖ «ខានជួបគ្នាយូរណាស់មកហើយ។ ខ្ញុំរង់ចាំអ្នកនៅទីនេះរាល់ថ្ងៃ នឹករលឹកអ្នកខ្លាំងណាស់ រហូតដល់ខ្ញុំមិនអាចសំងំនៅផ្ទះបាន។ ខ្ញុំចេះតែតាមរកអ្នក ក្នុងចំណោមហ្វូងមនុស្សដែលចេញចូលនៅទីនេះ!» ខ្ញុំគិតក្នុងចិត្តថា បុគ្គលនេះប្រហែលជាមានបញ្ហាផ្លូវចិត្តបន្តិចហើយ។ តើខ្ញុំមានបានណាត់ជួបជាមួយអ្នកដែរឬទេ? ហេតុអ្វីបានជាអ្នកមករង់ចាំខ្ញុំនៅទីនេះរាល់ថ្ងៃ? ដោយសារពួកយើងបានជួបគ្នាដោយចៃដន្យទៅហើយ ចូរនិយាយអំពីរឿងអ្វីដែលសំខាន់វិញ។ ខ្ញុំបានសួរនាងថា៖ «មួយរយៈនេះ អ្នកនាងសុខទុក្ខយ៉ាងណាដែរ?» នាងឆ្លើយថា៖ «អូ និយាយទៅវែងឆ្ងាយណាស់។ តាំងពីយើងជួបគ្នាលើកមុនមក ខ្ញុំចេះតែនឹកគិតដល់អ្នក រហូតដល់ថ្នាក់ហូបបាយក៏មិនចូល គេងក៏មិនលក់។ ខ្ញុំគ្រាន់តែសង្ឃឹមថានឹងបានជួបអ្នកនៅថ្ងៃណាមួយប៉ុណ្ណោះ»។ ខ្ញុំនិយាយថា៖ «ចូរនិយាយអំពីរឿងអ្វីដែលសំខាន់វិញ។ តើសភាពរបស់អ្នកនាងយ៉ាងម៉េចដែរ ក្នុងអំឡុងពេលនេះ?» «ល្អគួរសម។ គ្រាន់បើដែរ»។ «តើពួកជំនុំរបស់អ្នកនាងមានរៀបចំការបោះឆ្នោតដែរឬទេ? តើអ្នកដឹកនាំនៅដដែលមែនទេ?» «ទេ ពួកគេបានបោះឆ្នោតជ្រើសរើសអ្នកនេះអ្នកនោះ»។ «តើគាត់យ៉ាងម៉េចដែរ?» «គាត់គ្រាន់បើដែរ»។ «ចុះហេតុអ្វីបានជាអ្នកដឹកនាំពួកជំនុំមុន ត្រូវបានដកហូតតំណែង?» «មិនច្បាស់ទេ គាត់គ្រាន់បើដែរ»។ «និយាយឱ្យជាក់លាក់ជាងនេះបន្តិចមក កុំចេះតែនិយាយថា “គ្រាន់បើដែរ” រហូតអី។ តើមកពីគាត់មិនអាចធ្វើកិច្ចការជាក់ស្ដែងបានមែនទេ?» «ខ្ញុំគិតថាគាត់គ្រាន់បើដែរតើ»។ «ចុះចំណែកភាពជាមនុស្សរបស់អ្នកដឹកនាំដែលទើបនឹងជាប់ឆ្នោតថ្មីវិញ យ៉ាងម៉េចដែរ? តើការយល់ដឹងពីសេចក្ដីពិតរបស់គាត់យ៉ាងម៉េចដែរ? តើគាត់អាចធ្វើកិច្ចការជាក់ស្ដែងបានដែរឬទេ?» «គាត់គ្រាន់បើដែរ»។ ទោះបីជាខ្ញុំសួរនាងយ៉ាងណាក៏ដោយ ក៏ចម្លើយរបស់នាងតែងតែ «គ្រាន់បើដែរ» ជានិច្ច ដែលធ្វើឱ្យមិនអាចសន្ទនាគ្នាបានឡើយ។ ដូច្នេះ ខ្ញុំក៏ដើរចេញទៅ។ តើអ្នករាល់គ្នាគិតយ៉ាងណាចំពោះរឿងនេះ? តើរឿងនេះគួរដាក់ចំណងជើងថាម៉េច? («គ្រាន់បើដែរ។») រឿងនេះគឺ «គ្រាន់បើដែរ»។ នៅក្នុងការប្រាស្រ័យទាក់ទងរបស់ខ្ញុំជាមួយមនុស្សជាច្រើន មានមនុស្សតិចតួចណាស់ដែលនិយាយចេញពីវិចារណញ្ញាណរបស់មនុស្ស កុំថាឡើយនិយាយឱ្យស្របតាមគោលការណ៍សេចក្ដីពិតនោះ។ មាត់របស់មនុស្សភាគច្រើនពោរពេញទៅដោយពាក្យកុហក ពាក្យសម្ដីមិនសមហេតុផល ទស្សនៈខុសឆ្គង និងពាក្យសម្ដីព្រហើន គឺគ្មានពាក្យពិតសូម្បីមួយម៉ាត់។ ខ្ញុំមិនទាំងទាមទារឱ្យរាល់ឃ្លាដែលអ្នកនិយាយត្រូវតែស្របតាមសេចក្ដីពិត ឬមានតថភាពនៃសេចក្ដីពិតផង ប៉ុន្តែយ៉ាងហោចណាស់ អ្នកគួរតែអាចនិយាយដូចជាមនុស្ស បង្ហាញភាពស្មោះត្រង់ខ្លះ និងបង្ហាញអារម្មណ៍ពិតខ្លះ។ បើគ្មានចំណុចទាំងនេះទេ តើអាចមានការសន្ទនាគ្នាបានដែរឬទេ? គឺមិនអាចមានឡើយ។ អ្នកតែងតែនិយាយពាក្យឥតខ្លឹមសារ និងនិយាយកុហក។ នៅពេលប្រឈមមុខនឹងស្ថានការណ៍នានា ពាក្យសម្ដីមិនសមហេតុផល ទស្សនៈខុសឆ្គង ពាក្យប្រមាថ និងពាក្យព្រហើន សុទ្ធតែចេញមកទាំងអស់ ហើយពាក្យដោះសា និងពាក្យការពារខ្លួនក៏លេចឡើងមកទាំងអស់ ដែលធ្វើឱ្យមិនអាចចុះសម្រុង ឬប្រាស្រ័យទាក់ទងគ្នាបានឡើយ តើមែនទេ? (មែនហើយ។)

មនុស្សជាច្រើនហូប និងផឹកព្រះបន្ទូលរបស់ព្រះជាម្ចាស់ ដោយជឿថា ព្រះបន្ទូលទាំងនេះទាក់ទងតែនឹងព្រះជាម្ចាស់ដែលគង់នៅស្ថានសួគ៌ ទាក់ទងតែនឹងព្រះវិញ្ញាណរបស់ព្រះជាម្ចាស់ និងទាក់ទងតែនឹងព្រះជាម្ចាស់ដែលមើលមិនឃើញ និងប៉ះមិនបានប៉ុណ្ណោះ។ ដោយសារព្រះជាម្ចាស់អង្គនោះគង់នៅឆ្ងាយខ្លាំង ទើបព្រះបន្ទូលរបស់ទ្រង់ត្រូវបានគេចាត់ទុកថាជ្រាលជ្រៅគ្រប់គ្រាន់ អាចហៅថាសេចក្ដីពិតបាន។ ទោះជាយ៉ាងណាក៏ដោយ មនុស្សធម្មតាម្នាក់នៅចំពោះមុខពួកគេនេះ ជាមនុស្សដែលគេអាចមើលឃើញ និងឮសំឡេងនៅពេលនិយាយ ត្រូវបានគេគិតថាមានទំនាក់ទំនងតិចតួចជាមួយសេចក្ដីពិត ជាមួយព្រះជាម្ចាស់ ឬជាមួយសារជាតិរបស់ព្រះជាម្ចាស់។ នេះគឺដោយសារតែគេអាចមើលឃើញទ្រង់ និងដោយសារទ្រង់នៅជិតមនុស្សខ្លាំង ទ្រង់មិនបានជះឥទ្ធិពលដល់ដួងចិត្ត ឬកែវភ្នែករបស់ពួកគេតាមរបៀបណាមួយឡើយ ហើយទ្រង់ក៏មិនបាននាំមកនូវអារម្មណ៍ចង់ដឹងចង់ឃើញពីអាថ៌កំបាំងណាមួយដល់ពួកគេដែរ។ មនុស្សមានអារម្មណ៍ថា មនុស្សធម្មតាដែលមានរូបរាង និងអាចនិយាយបានម្នាក់នេះ គឺងាយនឹងស្មានដឹង និងងាយមើលធ្លុះពេកហើយ។ ពួកគេថែមទាំងគិតថា ពួកគេអាចមើលធ្លុះ និងយល់ពីទ្រង់បានភ្លាមៗ ដោយគ្រាន់តែមើលមួយភ្លែតប៉ុណ្ណោះ។ ជាលទ្ធផល មនុស្សប្រព្រឹត្តចំពោះព្រះគ្រីស្ទដោយមិនដឹងខ្លួន តាមរបៀបដូចគ្នាដែលពួកគេប្រព្រឹត្តចំពោះមនុស្ស គឺតាមរបៀបដូចគ្នាដែលពួកគេប្រព្រឹត្តចំពោះមនុស្សដែលមានឋានៈ ឬអំណាចណាម្នាក់ដែរ។ តើនេះស្របតាមគោលការណ៍សេចក្ដីពិតដែរឬទេ? តើព្រះគ្រីស្ទអាចត្រូវបានគេចាត់ទុកថាស្មើនឹងមនុស្សពុករលួយដែលមានឋានៈ និងអំណាចបានដោយរបៀបណា? នៅពេលដែលមនុស្សបញ្ចើចបញ្ចើ និងបញ្ជោរបុគ្គលពុករលួយដែលមានឋានៈ និងអំណាច គឺពួកគេទទួលបានផលប្រយោជន៍ និងការពេញចិត្តពីបុគ្គលទាំងនោះ។ មនុស្សពុករលួយចូលចិត្តរឿងនេះណាស់។ ពួកគេចង់បានការបញ្ចើចបញ្ចើ ការបញ្ជោរ និងការអែបអបពីអ្នកដទៃ ព្រោះវាធ្វើឱ្យពួកគេមើលទៅកាន់តែខ្ពង់ខ្ពស់ និងអស្ចារ្យជាងគេ ដែលរឹតតែបញ្ជាក់ពីឋានៈ និងអំណាចរបស់ពួកគេផ្ទាល់។ ទោះជាយ៉ាងណាក៏ដោយ ព្រះគ្រីស្ទដែលមានសារជាតិរបស់ព្រះជាម្ចាស់ គឺផ្ទុយស្រឡះ។ នៅពេលដែលមនុស្សម្នាក់មានឋានៈ និងកេរ្តិ៍ឈ្មោះ វាមិនមែនដោយសារតែពួកគេមានសារជាតិ ឬចរិតលក្ខណៈខ្ពង់ខ្ពស់នោះទេ ដូច្នេះ ពួកគេត្រូវតែប្រើគ្រប់មធ្យោបាយ ដើម្បីឱ្យអ្នកដទៃគោរពបូជា និងបញ្ជោរពួកគេ ដើម្បីបង្ហាញពីកេរ្តិ៍ឈ្មោះ និងឋានៈរបស់ពួកគេ។ ផ្ទុយទៅវិញ ព្រះគ្រីស្ទដែលមានសារជាតិរបស់ព្រះជាម្ចាស់ មានអត្តសញ្ញាណ និងឋានៈរបស់ព្រះជាម្ចាស់ពីធម្មជាតិ ដែលខ្ពស់ជាងសារជាតិ និងឋានៈនៃភាវៈដែលព្រះបានបង្កើតណាមួយទៅទៀត។ អត្តសញ្ញាណ និងសារជាតិរបស់ទ្រង់គឺមានយ៉ាងពិតប្រាកដ ដោយមិនត្រូវការការលើកជើងពីភាវៈដែលព្រះបានបង្កើតណាមួយ ដើម្បីយកមកបញ្ជាក់ឡើយ ហើយទ្រង់ក៏មិនត្រូវការការបញ្ចើចបញ្ចើ ឬការបញ្ជោរពីភាវៈដែលព្រះបានបង្កើតណាមួយ ដើម្បីបង្ហាញពីអត្តសញ្ញាណ សារជាតិ ឬឋានៈដ៏ខ្ពង់ខ្ពស់របស់ទ្រង់ដែរ។ នេះគឺដោយសារតែវាជាការពិតពីធម្មជាតិ ដែលព្រះគ្រីស្ទមានសារជាតិរបស់ព្រះជាម្ចាស់។ វាមិនមែនជាអ្វីដែលនរណាម្នាក់ផ្ដល់ឱ្យទ្រង់ឡើយ ហើយរឹតតែមិនមែនជាអ្វីដែលរកបានតាមរយៈបទពិសោធជាច្រើនឆ្នាំនៅក្នុងចំណោមមនុស្សជាតិទៅទៀត។ ពោលគឺ បើគ្មានភាវៈដែលព្រះបានបង្កើតទាំងអស់ទេនោះ អត្តសញ្ញាណ និងសារជាតិរបស់ព្រះជាម្ចាស់គឺនៅតែដដែល។ បើគ្មានភាវៈដែលព្រះបានបង្កើតណាមួយថ្វាយបង្គំ ឬដើរតាមព្រះជាម្ចាស់ទេនោះ សារជាតិរបស់ព្រះជាម្ចាស់នៅតែមិនប្រែប្រួលឡើយ នេះគឺជាការពិតដែលមិនផ្លាស់ប្ដូរ។ ពួកទទឹងនឹងព្រះគ្រីស្ទជឿទាំងយល់ច្រឡំថា ទោះបីជាព្រះគ្រីស្ទមានបន្ទូល ឬធ្វើអ្វីក៏ដោយ មនុស្សត្រូវតែប្រើពាក្យសម្ដីពីរោះស្ដាប់ ត្រូវតែគាំទ្រ ត្រូវតែធ្វើតាម និងត្រូវតែបញ្ចើចបញ្ចើ ដើម្បីផ្គាប់ព្រះទ័យទ្រង់ និងមិនត្រូវធ្វើផ្ទុយពីព្រះរាជបំណងរបស់ទ្រង់ឡើយ ដោយគិតថា ការធ្វើបែបនេះអាចធ្វើឱ្យព្រះគ្រីស្ទមានព្រះទ័យដឹងពីអត្ថិភាពនៃអត្តសញ្ញាណ និងឋានៈរបស់ទ្រង់។ នេះគឺជាកំហុសដ៏ធ្ងន់ធ្ងរមួយ! តើនរណាម្នាក់នៅក្នុងចំណោមមនុស្សជាតិដ៏ពុករលួយ ដែលមានកេរ្តិ៍ឈ្មោះ អំណាច និងឋានៈ ទទួលបានកេរ្តិ៍ឈ្មោះ និងអំណាចរបស់ពួកគេដោយរបៀបណា? (តាមរយៈការបញ្ចើចបញ្ចើ និងការអែបអប។) នេះគឺជាទិដ្ឋភាពមួយ។ បន្ថែមពីលើនេះ ភាគច្រើនគឺតាមរយៈការតស៊ូ និងការខិតខំប្រឹងប្រែងរបស់ពួកគេនៅក្នុងចំណោមមនុស្ស សូម្បីតែតាមរយៈការប្រើឧបាយកលគ្រប់គ្រង និងតាមរយៈការរកបាន ឬការដណ្ដើមយកវាដោយប្រើមធ្យោបាយផ្សេងៗ។ នោះគ្រាន់តែជាកេរ្តិ៍ឈ្មោះ ជាតំណែង ឬឋានន្តរសក្ដិថ្នាក់ខ្ពស់នៅក្នុងចំណោមមនុស្សប៉ុណ្ណោះ។ កេរ្តិ៍ឈ្មោះខ្ពស់ ឋានន្តរសក្ដិថ្នាក់ខ្ពស់ និងឋានៈខ្ពស់នេះ ធ្វើឱ្យមនុស្សម្នាក់លេចធ្លោជាងគេនៅក្នុងចំណោមហ្វូងមនុស្ស ក្លាយជាអ្នកដឹកនាំ ជាអ្នកធ្វើសេចក្ដីសម្រេចចិត្តដែលមានសិទ្ធិក្នុងការសម្រេច។ ប៉ុន្តែ តើអ្វីទៅជាសារជាតិរបស់មនុស្សដែលមានឋានៈ និងកេរ្តិ៍ឈ្មោះដែលឈរខ្ពស់ជាងអ្នកដទៃនៅក្នុងចំណោមមនុស្ស? តើមានភាពខុសគ្នាអ្វីរវាងពួកគេ និងអ្នកដទៃដែរឬទេ? អត្តសញ្ញាណ និងសារជាតិរបស់ពួកគេ គឺដូចគ្នាបេះបិទទៅនឹងមនុស្សពុករលួយធម្មតាណាម្នាក់ដែរ។ ពួកគេគឺជាភាវៈដែលព្រះបានបង្កើតធម្មតាមួយ ដែលត្រូវបានធ្វើឱ្យពុករលួយនៅក្រោមអំណាចរបស់សាតាំង ដែលអាចក្បត់សេចក្ដីពិត និងអ្វីៗដែលវិជ្ជមាន អាចបំភ្លៃខុសនិងត្រូវ បំពានលើការពិត ធ្វើអំពើអាក្រក់ ទាស់ទទឹងនឹងព្រះជាម្ចាស់ ព្រមទាំងប្រឆាំងរឹងទទឹង និងដាក់បណ្ដាសាស្ថានសួគ៌។ អត្តសញ្ញាណ និងសារជាតិពិតប្រាកដរបស់ពួកគេ គឺជាមនុស្សដែលត្រូវបានសាតាំងធ្វើឱ្យពុករលួយ ជាមនុស្សដែលអាចទាស់ទទឹងនឹងព្រះជាម្ចាស់ ដែលធ្វើឱ្យកេរ្តិ៍ឈ្មោះ និងឋានៈរបស់ពួកគេគ្រាន់តែជាងារឥតខ្លឹមសារប៉ុណ្ណោះ។ អស់អ្នក ដែលឃោរឃៅ សាហាវយង់ឃ្នង និងមានគំនិតព្យាបាទដល់ថ្នាក់ហ៊ានសម្លាប់ ឬធ្វើបាបអ្នកដទៃដើម្បីឋានៈ និងកេរ្តិ៍ឈ្មោះ នឹងទទួលបានតំណែងខ្ពស់។ អស់អ្នកដែលចេះលេងល្បិច មានមធ្យោបាយ និងចេះរៀបចំកលល្បិច ក្លាយជាអ្នកដឹកនាំលើអ្នកដទៃ។ បុគ្គលទាំងនេះមានគំនិតព្យាបាទ សាហាវយង់ឃ្នង និងទុច្ចរិតជាងមនុស្សពុករលួយធម្មតាទៅទៀត។ ពួកគេចូលចិត្តឱ្យគេប្រព្រឹត្តចំពោះខ្លួន ដោយគ្មានអ្វីក្រៅពីពាក្យសម្ដីពីរោះស្ដាប់ ការអែបអប ការបញ្ចើចបញ្ចើ និងការបញ្ជោរឡើយ។ ប្រសិនបើអ្នកនិយាយការពិតប្រាប់ពួកគេ នោះអ្នកនឹងប្រថុយបាត់បង់ជីវិតរបស់អ្នកហើយ។ ពួកទទឹងនឹងព្រះគ្រីស្ទនាំយកក្បួនរស់នៅក្នុងលោកីយ៍ និងទស្សនវិជ្ជាសម្រាប់ការប្រព្រឹត្តក្នុងលោកីយ៍ទាំងនេះចូលមកក្នុងដំណាក់របស់ព្រះជាម្ចាស់ ដោយអនុវត្តវានៅក្នុងទំនាក់ទំនងរបស់ពួកគេជាមួយព្រះគ្រីស្ទ។ ពួកគេសន្មតថា ប្រសិនបើព្រះគ្រីស្ទសព្វព្រះទ័យចង់រក្សាអំណាចរបស់ទ្រង់ឱ្យបានរឹងមាំ ទ្រង់ក៏ច្បាស់ជាចូលចិត្តការបញ្ចើចបញ្ចើ ការបញ្ជោរ និងការនិយាយទៅកាន់ដោយពាក្យសម្ដីពីរោះស្ដាប់ដែរ។ តាមរយៈការធ្វើបែបនេះ ពួកគេចាត់ទុកសាច់ឈាមដែលព្រះជាម្ចាស់យកកំណើតជាមនុស្សថាគ្រាន់តែជាសមាជិកម្នាក់នៃមនុស្សជាតិដ៏ពុករលួយ ដោយមិនដឹងខ្លួន ដែលនេះជាអាកប្បកិរិយារបស់ពួកទទឹងនឹងព្រះគ្រីស្ទ។ ហេតុដូច្នេះហើយ និស្ស័យដែលពួកទទឹងនឹងព្រះគ្រីស្ទបានបង្ហាញ នៅក្នុងទំនាក់ទំនងរបស់ពួកគេជាមួយព្រះគ្រីស្ទ គឺទុច្ចរិតដោយគ្មានការសង្ស័យឡើយ។ ពួកគេមាននិស្ស័យទុច្ចរិត ចូលចិត្តស្មាន និងរិះគិតពីគំនិតរបស់មនុស្ស ចូលចិត្តសង្កេតមើលពាក្យសម្ដី និងទឹកមុខរបស់អ្នកដទៃ ហើយចូលចិត្តប្រើមធ្យោបាយមួយចំនួន ក្បួនរស់នៅមួយចំនួនដែលមនុស្សលោកីយ៍ប្រើ ក្នុងការប្រព្រឹត្តចំពោះព្រះគ្រីស្ទ និងក្នុងបញ្ហាដែលពាក់ព័ន្ធនឹងទំនាក់ទំនងរបស់ពួកគេជាមួយទ្រង់។ តើអ្វីទៅជាកំហុសដ៏ធ្ងន់ធ្ងរបំផុតដែលពួកគេប្រព្រឹត្ត? ហេតុអ្វីបានជាពួកគេអាចប្រព្រឹត្តបែបនេះបាន? តើឫសគល់ស្ថិតនៅត្រង់ណា? ព្រះជាម្ចាស់មានបន្ទូលថា ព្រះជាម្ចាស់ដែលយកកំណើតជាមនុស្ស គឺជាមនុស្សធម្មតាម្នាក់។ ពេលឮដូច្នេះ ពួកទទឹងនឹងព្រះគ្រីស្ទក៏ត្រេកអរ ដោយនិយាយថា៖ «បើអ៊ីចឹង ខ្ញុំនឹងប្រព្រឹត្តចំពោះព្រះអង្គដូចជាមនុស្សធម្មតាម្នាក់។ ពេលនេះ ខ្ញុំមានមូលដ្ឋាននៃរបៀបប្រព្រឹត្តចំពោះព្រះអង្គហើយ»។ នៅពេលព្រះជាម្ចាស់មានបន្ទូលថា សាច់ឈាមដែលព្រះជាម្ចាស់យកកំណើតជាមនុស្ស មានសារជាតិរបស់ព្រះជាម្ចាស់ ពួកទទឹងនឹងព្រះគ្រីស្ទឆ្លើយតបថា៖ «សារជាតិរបស់ព្រះជាម្ចាស់ឬ? ហេតុអ្វីបានជាខ្ញុំមើលមិនឃើញអ៊ីចឹង? តើវានៅឯណា? តើវាត្រូវបានបង្ហាញចេញមកដោយរបៀបណា? តើទ្រង់បើកសម្ដែងអ្វីខ្លះ ដើម្បីបញ្ជាក់ថាទ្រង់មានសារជាតិរបស់ព្រះជាម្ចាស់ទៅ? ខ្ញុំដឹងត្រឹមតែបញ្ចើចបញ្ចើ និងបញ្ជោរអ្នកដែលមានឋានៈប៉ុណ្ណោះ។ ខ្ញុំមិនដែលបរាជ័យក្នុងការបញ្ចើចបញ្ចើ និងបញ្ជោរមនុស្ស។ វាតែងតែមានប្រសិទ្ធភាពជានិច្ច។ ទោះជាយ៉ាងណាក៏ដោយ វានៅតែប្រសើរជាងការនិយាយការពិតដែរ»។ នេះហើយគឺជាភាពទុច្ចរិតរបស់ពួកទទឹងនឹងព្រះគ្រីស្ទ។ នេះជារបៀបដែលពួកទទឹងនឹងព្រះគ្រីស្ទមិនជឿ ឬមិនទទួលយកសេចក្ដីពិត ដោយរស់នៅពឹងផ្អែកលើទស្សនវិជ្ជារបស់សាតាំងតែមួយមុខគត់។

មនុស្សមួយចំនួននិយាយថា៖ «មនុស្សគ្រប់គ្នាចូលចិត្តអស់អ្នកដែលចេះបញ្ចើចបញ្ចើ បញ្ជោរ និងនិយាយពាក្យសម្ដីពីរោះស្ដាប់ មានតែព្រះជាម្ចាស់មួយអង្គគត់ដែលមិនចូលចិត្តមនុស្សបែបនេះ។ ដូច្នេះ តើព្រះជាម្ចាស់សព្វព្រះទ័យនឹងមនុស្សប្រភេទណាឱ្យប្រាកដទៅ? តើមនុស្សម្នាក់គួរមានទំនាក់ទំនងបែបណាជាមួយព្រះជាម្ចាស់ ដើម្បីឱ្យទ្រង់សព្វព្រះទ័យ?» តើអ្នករាល់គ្នាដឹងទេ? (ព្រះជាម្ចាស់សព្វព្រះទ័យនឹងមនុស្សស្មោះត្រង់ មនុស្សដែលនិយាយចេញពីចិត្តទៅកាន់ព្រះជាម្ចាស់ មនុស្សដែលបើកចិត្តរបស់ពួកគេ ហើយប្រកបគ្នាជាមួយព្រះជាម្ចាស់ដោយគ្មានការបោកបញ្ឆោត។) តើមានអ្វីផ្សេងទៀតទេ? (អស់អ្នកដែលមានចិត្តកោតខ្លាចព្រះជាម្ចាស់ ដែលអាចស្ដាប់ និងទទួលយកព្រះបន្ទូលរបស់ព្រះជាម្ចាស់បាន។) (អស់អ្នកដែលមានចិត្តងាករកដំណាក់របស់ព្រះជាម្ចាស់ ដែលមានគំនិតគិតដូចជាព្រះជាម្ចាស់។) អ្នករាល់គ្នាបានលើកឡើងពីទិដ្ឋភាពមួយចំនួននៃការធ្វើជាមនុស្សស្មោះត្រង់ ដែលគួរតែត្រូវបានអនុវត្ត។ ការធ្វើជាមនុស្សស្មោះត្រង់ គឺជាសេចក្តីតម្រូវមួយដែលព្រះជាម្ចាស់មានចំពោះមនុស្ស។ វាជាសេចក្តីពិតមួយដែលមនុស្សត្រូវអនុវត្ត។ អ៊ីចឹង តើមនុស្សគួរតែប្រកាន់ខ្ជាប់តាមគោលការណ៍អ្វីខ្លះនៅក្នុងទំនាក់ទំនងរបស់ខ្លួនជាមួយព្រះជាម្ចាស់? គឺត្រូវស្មោះត្រង់៖ នេះគឺជាគោលការណ៍មួយដែលគេគួរគោរពតាម នៅពេលមានទំនាក់ទំនងជាមួយព្រះជាម្ចាស់។ កុំធ្វើតាមទម្លាប់របស់ពួកអ្នកគ្មានជំនឿ ក្នុងការបញ្ចើចបញ្ចើ ឬការបញ្ជោរឡើយ។ ព្រះជាម្ចាស់មិនត្រូវការការបញ្ចើចបញ្ចើ និងការបញ្ជោររបស់មនុស្សទេ។ គ្រាន់តែស្មោះត្រង់គឺគ្រប់គ្រាន់ហើយ។ តើការស្មោះត្រង់មានន័យដូចម្ដេច? តើគួរអនុវត្តការស្មោះត្រង់យ៉ាងដូចម្ដេច? (គ្រាន់តែបើកចិត្តចំពោះព្រះជាម្ចាស់ ដោយគ្មានការសម្ដែង គ្មានការលាក់លៀម ឬការលាក់កំបាំងណាមួយ ដោយធ្វើការទំនាក់ទំនងជាមួយព្រះជាម្ចាស់ដោយមានដួងចិត្តស្មោះត្រង់ និងនិយាយត្រង់ៗ គ្មានចេតនាអាក្រក់ ឬកលល្បិចណាមួយ)។ ធ្វើបែបនោះពិតជាត្រឹមត្រូវ។ ដើម្បីស្មោះត្រង់ ដំបូង អ្នកត្រូវលះបង់បំណងប្រាថ្នាផ្ទាល់ខ្លួន។ ជំនួសឱ្យការផ្ដោតលើរបៀបដែលព្រះជាម្ចាស់ប្រព្រឹត្តចំពោះអ្នក អ្នកគួរបើកចំហខ្លួនឯងចំពោះព្រះជាម្ចាស់ ហើយនិយាយអ្វីក៏ដោយដែលមាននៅក្នុងចិត្តរបស់អ្នក។ កុំសញ្ជឹងគិត ឬពិចារណាថា សម្ដីរបស់អ្នកនឹងមានផលវិបាកអ្វីខ្លះនោះឡើយ។ ចូរនិយាយអ្វីដែលអ្នកកំពុងគិត លះបង់ចោលការជំរុញចិត្តរបស់អ្នក ហើយមិនត្រូវនិយាយអ្វី ដើម្បីគ្រាន់តែចង់សម្រេចគោលបំណងមួយចំនួននោះឡើយ។ អ្នកមានចេតនាផ្ទាល់ខ្លួន និងគំនិតលាយឡំច្រើនពេក អ្នកតែងតែគិតពីប្រយោជន៍ផ្ទាល់ខ្លួននៅក្នុងរបៀបដែលអ្នកនិយាយ ដោយពិចារណាថា «ខ្ញុំគួរតែនិយាយបែបនេះ និងមិនត្រូវនិយាយបែបនោះទេ។ ខ្ញុំត្រូវតែប្រយ័ត្នប្រយែងចំពោះអ្វីដែលខ្ញុំនិយាយ។ ខ្ញុំនឹងនិយាយតាមរបៀបមួយដែលផ្ដល់ប្រយោជន៍ដល់ខ្ញុំ និងអាចបិទបាំងចំណុចខ្វះខាតរបស់ខ្ញុំ ហើយការធ្វើបែបនេះនឹងធ្វើឱ្យព្រះជាម្ចាស់ទតឃើញស្ញប់ស្ញែងចំពោះខ្ញុំ»។ តើនេះមិនមែនជាការមានចេតនានៅក្នុងចិត្តទេឬអី? មុននឹងអ្នកនិយាយ ចិត្តរបស់អ្នកពេញដោយគំនិតវៀចវេរ អ្នកកែតម្រូវអ្វីដែលអ្នកចង់និយាយជាច្រើនដង ដូច្នេះ នៅពេលពាក្យសម្ដីចេញពីមាត់របស់អ្នក ពាក្យសម្តីទាំងនោះលែងជាពាក្យសម្តីសុទ្ធល្អទៀតហើយ គ្មានភាពពិតប្រាកដសូម្បីតែបន្តិច និងបង្កប់នូវបំណងរបស់អ្នកផ្ទាល់ និងផែនការរបស់សាតាំង។ នេះមិនមែនជាអត្ថន័យនៃភាពស្មោះត្រង់ទេ។ នេះគឺជាការមានបំណង និងចេតនាអាក្រក់។ ជាងនេះទៅទៀត នៅពេលអ្នកនិយាយ អ្នកតែងតែបត់បែនតាមការសម្តែងចេញតាមទឹកមុខរបស់មនុស្ស និងទម្រង់ក្នុងកែវភ្នែករបស់ពួកគេជានិច្ច៖ ប្រសិនបើពួកគេមានការសម្តែងចេញវិជ្ជមានតាមទឹកមុខរបស់ពួកគេ នោះអ្នកនិយាយបន្ត។ ប្រសិនបើពួកគេមានការសម្តែងចេញអវិជ្ជមាន អ្នកក៏នៅស្ងៀមឈប់និយាយតទៅទៀត។ ប្រសិនបើពួកគេមានទម្រង់កែវភ្នែកមិនល្អ និងមើលទៅដូចជាពួកគេមិនពេញចិត្តនឹងអ្វីដែលពួកគេស្ដាប់ឮ អ្នកគិតថា អ្នកត្រូវឈប់និយាយ រួចរិះគិតថា៖ «អ៊ីចឹង ខ្ញុំនឹងនិយាយអ្វីដែលធ្វើឱ្យអ្នកចាប់អារម្មណ៍ ធ្វើឱ្យអ្នកសប្បាយចិត្ត ជារឿងដែលអ្នកនឹងចូលចិត្ត និងធ្វើឱ្យអ្នកមានចិត្តល្អចំពោះខ្ញុំវិញ»។ តើនេះជាការស្មោះត្រង់ឬ? មិនមែនទេ។ មនុស្សមួយចំនួនមិនរាយការណ៍វានោះទេនៅពេលដែលពួកគេឃើញនរណាម្នាក់ធ្វើអំពើអាក្រក់ និងបង្កការរំខាននៅក្នុងពួកជំនុំ។ ពួកគេគិតថា៖ «ប្រសិនបើខ្ញុំជាអ្នករាយការណ៍រឿងនេះមុនគេ ខ្ញុំនឹងធ្វើឱ្យបុគ្គល នោះអាក់អន់ចិត្ត ហើយប្រសិនបើខ្ញុំរាយការណ៍ខុស ខ្ញុំនឹងត្រូវគេលួសកាត់មិនខាន។ ខ្ញុំនឹងរង់ចាំឱ្យអ្នកដទៃរាយការណ៍វា ហើយខ្ញុំនឹងចូលរួមជាមួយពួកគេ។ ទោះបីជាពួកយើងខុសក៏ដោយ ក៏វាមិនមែនជារឿងធំដុំដែរ យ៉ាងណាមិញ គេមិនអាចដាក់ទោសមនុស្សមួយហ្វូងបានទេ។ ដូចពាក្យចាស់ពោលថា “បក្សីដែលអើតកចេញមក គឺជាបក្សីដែលត្រូវគេបាញ់”។ ខ្ញុំនឹងមិនធ្វើជាបក្សីនោះទេ។ មានតែមនុស្សល្ងង់ប៉ុណ្ណោះដែលទទូចចង់លេចធ្លោនោះ»។ តើនេះជាភាពស្មោះត្រង់ ឬ? ច្បាស់ណាស់គឺមិនមែនទេ។ មនុស្សបែបនេះពិតជាមានល្បិចកលមែន។ ប្រសិនបើពួកគេក្លាយជាអ្នកដឹកនាំពួកជំនុំ ឬជាអ្នកមើលការខុសត្រូវ តើពួកគេនឹងមិនធ្វើឱ្យខាតបង់ដល់កិច្ចការរបស់ពួកជំនុំទេឬអី? ពួកគេច្បាស់ជាធ្វើបែបនោះមិនខាន។ មនុស្សបែបនេះដាច់ខាតមិនត្រូវយកមកប្រើឡើយ។ តើអ្នករាល់គ្នាអាចញែកដឹងពីមនុស្សប្រភេទនេះបានដែរឬទេ? ឧទាហរណ៍ថា មានអ្នកដឹកនាំម្នាក់ដែលបានធ្វើរឿងអាក្រក់មួយចំនួន និងបានរំខានដល់កិច្ចការរបស់ពួកជំនុំ ប៉ុន្តែគ្មាននរណាម្នាក់យល់ពីមូលហេតុពិតប្រាដដែលនៅពីក្រោយឥរិយាបថរបស់បុគ្គលនេះទេ ហើយថ្នាក់លើក៏មិនដឹងថាពួកគេមានលក្ខណៈបែបណាដែរ គឺមានតែអ្នកប៉ុណ្ណោះដែលដឹងពីមូលហេតុពិតប្រាដដែលនៅពីក្រោយឥរិយាបថរបស់ពួកគេ។ ក្នុងកាលៈទេសៈបែបនេះ តើអ្នកនឹងរាយការណ៍បញ្ហានេះទៅថ្នាក់លើដោយស្មោះត្រង់ដែរឬទេ? បញ្ហានេះហើយដែលបើកសម្ដែងពីមនុស្សច្បាស់ជាងគេបំផុត។ ប្រសិនបើអ្នកលាក់បាំងរឿងនេះ ហើយមិននិយាយប្រាប់នរណាម្នាក់ សូម្បីតែព្រះជាម្ចាស់ ដោយរង់ចាំរហូតដល់ថ្ងៃដែលអ្នកដឹកនាំនោះបានធ្វើអំពើអាក្រក់យ៉ាងច្រើន រហូតធ្វើឱ្យកិច្ចការរបស់ពួកជំនុំរញ៉េរញ៉ៃ ហើយមនុស្សគ្រប់គ្នាបានលាតត្រដាង និងដោះស្រាយជាមួយពួកគេរួចរាល់ ទើបអ្នកក្រោកឈរឡើង ហើយនិយាយថា៖ «ខ្ញុំបានដឹងតាំងពីដើមមកម៉្លេះថា ពួកគេមិនមែនជាមនុស្សល្អទេ។ គ្រាន់តែមនុស្សមួយចំនួនគិតថាពួកគេល្អ។ ប្រសិនបើខ្ញុំនិយាយអ្វីមួយ ក៏គ្មាននរណាម្នាក់ជឿខ្ញុំដែរ។ ដូច្នេះ ខ្ញុំក៏មិនបាននិយាយអ្វីទៅ។ ពេលនេះ ដោយសារពួកគេបានធ្វើរឿងអាក្រក់មួយចំនួន ហើយមនុស្សគ្រប់គ្នាអាចដឹងថាពួកគេជានរណា ទើបខ្ញុំអាចនិយាយពីមូលហេតុពិតប្រាដដែលនៅពីក្រោយឥរិយាបថរបស់ពួកគេបាន» តើនោះជាការមានភាពស្មោះត្រង់ដែរឬទេ? (ទេ)។ ប្រសិនបើ រាល់ពេលដែលបញ្ហារបស់នរណាម្នាក់ត្រូវបានលាតត្រដាង ឬបញ្ហាមួយត្រូវបានគេរាយការណ៍ អ្នកតែងតែធ្វើតាមហ្វូងមនុស្ស ហើយជាមនុស្សចុងក្រោយគេដែលក្រោកឈរឡើង និងលាតត្រដាងពួកគេ ឬរាយការណ៍ពីបញ្ហានោះ តើអ្នកមានភាពស្មោះត្រង់ដែរឬទេ? ទង្វើទាំងនេះមិនមែនជាការស្មោះត្រង់ឡើយ។ ប្រសិនបើអ្នកមិនចូលចិត្តនរណាម្នាក់ ឬមាននរណាម្នាក់បានធ្វើឱ្យអ្នកអាក់អន់ចិត្ត ហើយអ្នកដឹងថាពួកគេមិនមែនជាមនុស្សអាក្រក់ទេ ប៉ុន្តែដោយសារអ្នកជាមនុស្សចិត្តចង្អៀត អ្នកក៏ចាប់ផ្ដើមស្អប់ពួកគេ ហើយចង់សងសឹកពួកគេ ចង់ធ្វើឱ្យពួកគេអាម៉ាស់មុខ នោះអ្នកប្រហែលជានឹងគិតរកវិធី និងស្វែងរកឱកាសដើម្បីនិយាយរឿងអាក្រក់មួយចំនួនអំពីពួកគេទៅកាន់ថ្នាក់លើមិនខាន។ អ្នកប្រហែលជាគ្រាន់តែលើកឡើងពីការពិត ដោយមិនបានថ្កោលទោសបុគ្គលនោះទេ ប៉ុន្តែនៅពេលលើកឡើងពីការពិតទាំងនោះ ចេតនារបស់អ្នកត្រូវបានបើកសម្ដែងរួចបាត់ទៅហើយ៖ អ្នកចង់ខ្ចីដៃថ្នាក់លើ ឬចង់ឱ្យព្រះជាម្ចាស់មានបន្ទូលអ្វីមួយ ដើម្បីដោះស្រាយជាមួយពួកគេ។ តាមរយៈការរាយការណ៍បញ្ហាទៅថ្នាក់លើ អ្នកកំពុងព្យាយាមសម្រេចគោលដៅរបស់អ្នក។ រឿងនេះច្បាស់ណាស់ថាមានលាយឡំជាមួយនឹងចេតនាផ្ទាល់ខ្លួន ហើយវាពិតជាមិនមែនជាភាពស្មោះត្រង់ឡើយ។ ប្រសិនបើពួកគេជាមនុស្សអាក្រក់ដែលកំពុងរំខានដល់កិច្ចការរបស់ពួកជំនុំ ហើយអ្នករាយការណ៍រឿងនេះទៅថ្នាក់លើ ដើម្បីការពារកិច្ចការនោះ ហើយលើសពីនោះទៅទៀត បញ្ហាដែលអ្នករាយការណ៍គឺជាការពិតទាំងស្រុង នោះវាខុសពីការដោះស្រាយរឿងរ៉ាវដោយប្រើទស្សនវិជ្ជារបស់សាតាំងហើយ។ វាផ្ដើមចេញពីស្មារតីយុត្តិធម៌ និងទំនួលខុសត្រូវ ហើយវាគឺជាការបំពេញនូវភក្ដីភាពរបស់អ្នក។ នោះហើយជារបៀបដែលភាពស្មោះត្រង់ត្រូវបានបង្ហាញចេញមក។

ព្រះជាម្ចាស់មិនសព្វព្រះទ័យនឹងមនុស្សដែលបញ្ចើចបញ្ចើ បញ្ជោរ ឬនិយាយពាក្យសម្ដីពីរោះស្ដាប់ឡើយ។ ដូច្នេះ តើព្រះជាម្ចាស់សព្វព្រះទ័យនឹងមនុស្សប្រភេទណាទៅ? តើព្រះជាម្ចាស់សព្វព្រះទ័យចង់ឱ្យមនុស្សមានទំនាក់ទំនង និងប្រកបគ្នាជាមួយទ្រង់ដោយរបៀបណា? ព្រះជាម្ចាស់សព្វព្រះទ័យនឹងមនុស្សស្មោះត្រង់ ទ្រង់សព្វព្រះទ័យចង់ឱ្យមនុស្សស្មោះត្រង់ជាមួយទ្រង់។ អ្នកមិនចាំបាច់សង្កេតមើលទឹកដមសំឡេង និងទឹកមុខរបស់ទ្រង់ ឬព្យាយាមផ្គាប់ផ្គុនទ្រង់ឡើយ។ អ្នកគ្រាន់តែត្រូវស្មោះត្រង់ មានចិត្តស្មោះត្រង់ មានចិត្តដែលគ្មានការលាក់បាំង គ្មានការបិទបាំង ឬការក្លែងបន្លំ ហើយបណ្ដោយឱ្យការសម្ដែងចេញនៅខាងក្រៅរបស់អ្នក ស្របទៅនឹងចិត្តរបស់អ្នក។ ពោលគឺ នៅពេលដែលអ្នកប្រព្រឹត្ត និងមានទំនាក់ទំនងជាមួយព្រះគ្រីស្ទ អ្នកមិនចាំបាច់ខិតខំប្រឹងប្រែង ធ្វើការ “ស្វែងយល់ទុកជាមុន” ឬរៀបចំ ឬធ្វើអ្វីទុកជាមុនឡើយ។ អ្វីៗទាំងនេះគឺមិនចាំបាច់ទាល់តែសោះ។ ព្រះជាម្ចាស់សព្វព្រះទ័យនឹងភាពស្មោះត្រង់៖ គឺការសន្ទនា និងការទំនាក់ទំនងចិត្តនឹងចិត្តតាមបែបធម្មតា និងធម្មជាតិ។ ទោះបីជាអ្នកនិយាយអ្វីខុស ឬប្រើពាក្យសម្ដីមិនសមរម្យក៏ដោយ ក៏វាមិនមែនជាបញ្ហាដែរ។ ឧទាហរណ៍ ឧបមាថាខ្ញុំទៅកន្លែងណាមួយ ហើយចុងភៅសួរថា៖ «តើអ្នកមានតមរបរអាហារអ្វីដែរឬទេ? តើម្ហូបអ្វីខ្លះដែលអ្នកញ៉ាំ និងមិនញ៉ាំ? តើខ្ញុំគួររៀបចំអ្វីខ្លះ?» ខ្ញុំនិយាយថា៖ «កុំប្រៃពេក កុំធ្វើម្ហូបហឹរ ហើយក៏កុំដាក់ខ្លាញ់ច្រើនពេក និងកុំធ្វើម្ហូបបំពង។ សម្រាប់អាហារគោល បាយក៏បាន ឬមីក៏បានដែរ»។ តើការណែនាំទាំងនេះជ្រាលជ្រៅដែរឬទេ? (ទេ)។ អ្នកណាដែលចេះធ្វើម្ហូប ច្បាស់ជាយល់ភ្លាមៗ ដោយមិនចាំបាច់ស្មាន រិះគិត ឬត្រូវការការណែនាំ ឬការពន្យល់ជាក់លាក់ណាមួយឡើយ។ គ្រាន់តែធ្វើម្ហូបទៅតាមបទពិសោធរបស់អ្នកទៅ វាជារឿងសាមញ្ញមួយប៉ុណ្ណោះ។ ប៉ុន្តែ សូម្បីតែរឿងដ៏សាមញ្ញបំផុត ក៏មនុស្សមិនអាចធ្វើបានដែរ ពីព្រោះពួកគេមាននិស្ស័យពុករលួយ និងភាពអាត្មានិយម។ ខ្ញុំប្រាប់ថាកុំដាក់ខ្លាញ់ច្រើនពេក ប៉ុន្តែពេលធ្វើម្ហូប ពួកគេបែរជាប្រើប្រេងមួយវែកធំសម្រាប់ឆាបន្លែមួយចានតូច ដែលស្ទើរតែបំពងទៅហើយ ធ្វើឱ្យវាមានរសជាតិខ្លាញ់ខ្លាំង។ ខ្ញុំប្រាប់ថាកុំប្រៃពេក ពួកគេក៏ដាក់អំបិលតែបន្តិចបន្តួចប៉ុណ្ណោះ ធ្វើឱ្យវាស្ទើរតែគ្មានរសជាតិទាល់តែសោះ។ ដោយមានប្រេងច្រើន និងរសជាតិសាបបែបនេះ តើវានៅតែគួរឱ្យចង់ញ៉ាំទៀតដែរឬទេ? សូម្បីតែរឿងតូចតាចនេះ ក៏ចុងភៅធ្វើមិនបានត្រឹមត្រូវផង ហើយថែមទាំងនិយាយថា៖ «បំណងព្រះហឫទ័យរបស់ព្រះជាម្ចាស់ពិតជាពិបាកចាប់យល់ណាស់។ រាល់ពាក្យដែលព្រះជាម្ចាស់មានបន្ទូល គឺជាសេចក្ដីពិត។ វាពិតជាពិបាកសម្រាប់មនុស្សក្នុងការអនុវត្តណាស់!» តើពាក្យថា «ពិបាកក្នុងការអនុវត្ត» មានន័យដូចម្ដេច? វាមិនមែនថាពិបាកអនុវត្តនោះទេ ប៉ុន្តែគឺមកពីអ្នកមិនអនុវត្តវា។ ភាពអាត្មានិយមរបស់អ្នកធំធេងពេកហើយ។ អ្នកតែងតែមានចេតនាផ្ទាល់ខ្លួន និងការលាយឡំដោយគំនិតផ្ទាល់ខ្លួនជានិច្ច។ អ្នកតែងតែចង់ធ្វើរឿងរ៉ាវទៅតាមបំណងរបស់អ្នក ដោយធ្វើអ្វីៗគ្រប់យ៉ាងទៅតាមចំណូលចិត្តរបស់អ្នក។ ខ្ញុំនិយាយថា៖ «ពេលធ្វើម្ហូប កុំធ្វើម្ហូបហឹរ។ ប្រសិនបើអ្នករាល់គ្នាចូលចិត្តម្ហូបហឹរ ចូរធ្វើម្ហូបមិនហឹរខ្លះសម្រាប់ខ្ញុំ»។ ប៉ុន្តែពេលធ្វើម្ហូប ពួកគេនៅតែទទូចធ្វើម្ហូបហឹរដដែល។ ពួកគេញ៉ាំយ៉ាងឆ្ងាញ់ និងគិតថាវាអស្ចារ្យណាស់។ ខ្ញុំនិយាយថា៖ «ខ្ញុំបានប្រាប់អ្នកហើយថាកុំធ្វើម្ហូបហឹរ។ ហេតុអ្វីបានជាអ្នកនៅតែធ្វើអ៊ីចឹង?» «ម្ហូបនេះត្រូវតែហឹរទើបឆ្ងាញ់។ បើមិនហឹរ វាមិនឈ្ងុយឆ្ងាញ់ទេ វាបាត់បង់រសជាតិបើគ្មានជាតិហឹរនោះ»។ តើនេះជាមនុស្សប្រភេទណាទៅ? តើពួកគេមានចេតនាល្អដែរឬទេ? មនុស្សមួយចំនួនចូលចិត្តញ៉ាំសាច់ ខ្ញុំនិយាយថា៖ «ប្រសិនបើអ្នកចូលចិត្តសាច់ ចូរធ្វើម្ហូបដែលមានសាច់ច្រើនសម្រាប់ខ្លួនឯងទៅ។ ត្រូវដាក់សាច់ឱ្យតិចនៅក្នុងម្ហូបដែលអ្នកធ្វើសម្រាប់ខ្ញុំ ឬគ្រាន់តែធ្វើម្ហូបដែលមានតែបន្លែសម្រាប់ខ្ញុំក៏បាន»។ ពួកគេយល់ព្រមភ្លាមៗ ប៉ុន្តែពេលធ្វើម្ហូប ពួកគេមិនអើពើនឹងសំណើរបស់ខ្ញុំឡើយ ដោយបន្ថែមសាច់ទាំងដុំៗធំៗចូលទៅក្នុងឆ្នាំង ហើយថែមទាំងដាក់ម្ទេសទៀតផង។ សាច់នោះមានជាតិខ្លាញ់ស្រាប់ទៅហើយ ហើយពួកគេនៅយកវាទៅបំពងទៀត ដោយធ្វើអ្វីៗគ្រប់យ៉ាងទៅតាមចំណូលចិត្តរសជាតិដិតៗរបស់ពួកគេ។ ប្រសិនបើខ្ញុំមិនឱ្យពួកគេធ្វើបែបនេះទេ ពួកគេមិនអាចទទួលយកបានឡើយ ពួកគេថែមទាំងនិយាយថា៖ «ព្រះអង្គពិតជាពិបាកផ្គាប់ព្រះទ័យណាស់។ ម្ហូបនេះឆ្ងាញ់ណាស់! អ្នកផ្សេងទៀតសុទ្ធតែញ៉ាំវា ហេតុអ្វីបានជាព្រះអង្គមិនសោយ? ក្រែងទូលបង្គំធ្វើម្ហូបនេះសម្រាប់ព្រះអង្គឬ? ការញ៉ាំច្រើនគឺល្អសម្រាប់សុខភាពរបស់ព្រះអង្គ វាផ្ដល់ថាមពលដល់ព្រះអង្គ។ ប្រសិនបើព្រះអង្គមានព្រះសុខភាពល្អ តើព្រះអង្គមិនអាចថ្លែងសេចក្ដីអធិប្បាយបានកាន់តែច្រើនទេឬអី? ទូលបង្គំកំពុងតែគិតគូរទាំងសម្រាប់ព្រះអង្គ និងសម្រាប់បងប្អូនប្រុសស្រីនៅក្នុងពួកជំនុំផងដែរ»។ តើបុគ្គលនេះមិនមែនជាមនុស្សដែលគួរឱ្យធុញទ្រាន់ខ្លាំងទេឬអី? ពួកគេមានបំណងប្រាថ្នាខ្លាំងនៅក្នុងគ្រប់រឿងរ៉ាវ មានមតិ និងគំនិតផ្ទាល់ខ្លួននៅក្នុងគ្រប់កិច្ចការទាំងអស់។ កុំបាច់និយាយដល់រឿងថា តើពួកគេមានសេចក្ដីពិតឬក៏អត់ សូម្បីតែភាពជាមនុស្សជាមូលដ្ឋានបំផុត ក៏ពួកគេគ្មានផង។ តើការធ្វើបែបនេះជាភាពស្មោះត្រង់ដែរឬទេ? (ទេ)។ ដំបូងឡើយ នៅពេលដែលបុគ្គលនេះសួរខ្ញុំ ខ្ញុំមានអារម្មណ៍ថាពួកគេជាមនុស្សចេះគួរសម ហាក់ដូចជាពួកគេគួរតែអាចធ្វើម្ហូបបានយ៉ាងល្អ។ ប៉ុន្តែនៅពេលដែលម្ហូបត្រូវបានលើកមក ខ្ញុំក៏ដឹងភ្លាម ពួកគេនិយាយបានយ៉ាងពីរោះ ពួកគេហាក់ដូចជាល្អចំពោះខ្ញុំ ប៉ុន្តែតាមពិតទៅ ពួកគេគ្រាន់តែជាមនុស្សអាត្មានិយម និងគួរឱ្យស្អប់ខ្ពើមម្នាក់ប៉ុណ្ណោះ។

មានមនុស្សម្នាក់បែបនេះដែលខ្ញុំឧស្សាហ៍ជួប។ នាងជាមនុស្សសម្បូរល្បិច និងរហ័សរហួនពីធម្មជាតិមក។ នៅពេលនាងប្រាស្រ័យទាក់ទងជាមួយខ្ញុំ ពេលខ្ញុំចាប់ផ្ដើមលេបថ្នាំភ្លាម នាងក៏យកទឹកមកឱ្យខ្ញុំរួចបាត់ទៅហើយ។ ពេលខ្ញុំហៀបនឹងចេញទៅក្រៅ នាងក៏ស្ទុះទៅយកកាបូបរបស់ខ្ញុំភ្លាម ហើយដោយឃើញថាខាងក្រៅអាកាសធាតុត្រជាក់ នាងក៏យកកន្សែងបង់ក និងស្រោមដៃមកឱ្យខ្ញុំទៀតផង។ ខ្ញុំក៏គិតថា៖ នាងពិតជារហ័សរហួនមែន ប៉ុន្តែហេតុអ្វីបានជាវាមានអារម្មណ៍ថាឆ្គងៗយ៉ាងទៅវិញ? មិនថាខ្ញុំចេញទៅក្រៅ ឬចូលមកក្នុង ពាក់អាវ ពាក់ស្បែកជើង ឬពាក់មួកនោះទេ តែងតែមាននរណាម្នាក់ដែលរហ័សជាងខ្ញុំជានិច្ច។ តើអ្នករាល់គ្នាគិតថាខ្ញុំមានអារម្មណ៍បែបណាដែរ? តើខ្ញុំគួរតែសប្បាយចិត្ត ឬក៏ធុញទ្រាន់? (ធុញទ្រាន់។) តើអ្នករាល់គ្នានឹងធុញទ្រាន់នឹងឥរិយាបថបែបនេះដែរឬទេ? (មែនហើយ។) ប្រសិនបើអ្នករាល់គ្នាសុទ្ធតែធុញទ្រាន់ តើអ្នករាល់គ្នាគិតថាខ្ញុំធុញទ្រាន់ដែរឬទេ? (មែនហើយ។) មនុស្សមួយចំនួន បន្ទាប់ពីបានធ្វើរឿងទាំងអស់នេះសម្រាប់ខ្ញុំរួច ពួកគេមានអារម្មណ៍ពេញចិត្ត និងមានមោទនភាពចំពោះខ្លួនឯងយ៉ាងខ្លាំង ដោយនិយាយថា៖ «ពេលខ្ញុំធ្វើការ មេរបស់ខ្ញុំចូលចិត្តខ្ញុំណាស់។ ទៅដល់ទីណា ក៏មានគេចូលចិត្តខ្ញុំដែរ ព្រោះខ្ញុំជាមនុស្សរហ័សរហួន»។ អត្ថន័យបង្កប់នោះគឺថា ពួកគេចេះអែបអប បញ្ចើចបញ្ចើ និងបញ្ជោរ។ ពួកគេមិនមែនជាមនុស្សស្ពឹកស្រពន់ យឺតយ៉ាវ ឬល្ងង់ខ្លៅឡើយ។ ពួកគេរហ័សរហួនក្នុងការធ្វើសកម្មភាព និងមានគំនិតឆ្លាតវៃ ដូច្នេះហើយទើបទៅដល់ទីណា ក៏មានគេចូលចិត្តពួកគេដែរ។ ពួកគេនិយាយថាមនុស្សគ្រប់គ្នាចូលចិត្តពួកគេ ដែលមានន័យថា ខ្ញុំក៏គួរតែចូលចិត្តពួកគេដែរ។ តើខ្ញុំចូលចិត្តពួកគេដែរឬទេ? ខ្ញុំធុញទ្រាន់នឹងពួកគេខ្លាំងណាស់! ខ្ញុំតែងតែគេចចេញពីមនុស្សបែបនេះ នៅពេលដែលខ្ញុំឃើញពួកគេ។ មានអ្នកខ្លះទៀត ដោយឃើញពីរបៀបដែលអង្គរក្ស និងកូនចៅដែលពូកែអែបអបរបស់មេក្រុមសង្គមងងឹត និងមេអារក្ស បើកទ្វារឡាន និងយកដៃបាំងក្បាលមេរបស់ពួកគេនៅក្នុងលោកីយ៍ ពួកគេក៏ធ្វើបែបនេះដាក់ខ្ញុំដែរ។ មុនពេលខ្ញុំចូលក្នុងឡាន ពួកគេបានលូកដៃទៅបើកទ្វារបាត់ទៅហើយ បន្ទាប់មកក៏យកដៃរបស់ពួកគេមកបាំងក្បាលខ្ញុំ ដោយប្រព្រឹត្តចំពោះខ្ញុំ ដូចជារបៀបដែលពួកអ្នកគ្មានជំនឿប្រព្រឹត្តចំពោះកម្មាភិបាលជាន់ខ្ពស់អ៊ីចឹង។ ខ្ញុំមានអារម្មណ៍ខ្ពើមរអើមនឹងមនុស្សទាំងនេះណាស់។ មនុស្សទាំងនេះ ដែលមិនដេញតាមសេចក្ដីពិតសូម្បីតែបន្តិច មានភាពជាមនុស្សដែលអាត្មានិយម គួរឱ្យស្អប់ខ្ពើម និងថោកទាប ហើយពួកគេគ្មានសេចក្ដីអៀនខ្មាសទាល់តែសោះ។ នៅពេលដែលអ្នកទាក់ទងជាមួយអ្នកដទៃ ដោយបញ្ចើចបញ្ចើ និងបញ្ជោរអ្នកដែលមានឋានៈ និងកេរ្តិ៍ឈ្មោះ ហើយចេះតែអែបអបមិនឈប់ឈរនោះ សូម្បីតែមនុស្សទៀងត្រង់មួយចំនួន ក៏មានអារម្មណ៍ខ្ពើមរអើម និងមើលងាយមនុស្សបែបនេះដែរ។ ប្រសិនបើអ្នកធ្វើបែបនេះដាក់ខ្ញុំ ខ្ញុំរឹតតែមានអារម្មណ៍ខ្ពើមរអើមជាងនេះទៅទៀត។ កុំប្រព្រឹត្តបែបនេះដាក់ខ្ញុំឱ្យសោះ។ ខ្ញុំមិនត្រូវការវាទេ វាធ្វើឱ្យខ្ញុំខ្ពើមរអើមណាស់។ អ្វីដែលខ្ញុំត្រូវការ មិនមែនជាការបញ្ចើចបញ្ចើ ការបញ្ជោរ ឬការអែបអបរបស់អ្នកឡើយ។ ខ្ញុំត្រូវការឱ្យអ្នកស្មោះត្រង់ជាមួយខ្ញុំ និយាយដោយចិត្តនិងចិត្ត នៅពេលយើងជួបគ្នា និយាយអំពីការយល់ដឹង បទពិសោធ និងចំណុចខ្វះខាតរបស់អ្នក ពិភាក្សាអំពីសេចក្ដីពុករលួយដែលអ្នកបានបញ្ចេញឱ្យឃើញ នៅក្នុងដំណើរការនៃការបំពេញភារកិច្ចរបស់អ្នក និងរឿងរ៉ាវដែលអ្នកមានអារម្មណ៍ថា អ្នកនៅខ្វះខាតនៅក្នុងបទពិសោធរបស់អ្នក។ អ្នកអាចចូលរួមក្នុងការស្វែងរក និងការប្រកបគ្នាទាក់ទងនឹងរឿងរ៉ាវទាំងអស់នេះ ហើយអ្នកក៏អាចស្វែងយល់ពីវាបានផងដែរ។ មិនថាយើងប្រកបគ្នា ឬសន្ទនាអំពីប្រធានបទអ្វីនោះទេ អ្នកត្រូវតែស្មោះត្រង់ ហើយមានចិត្ត និងអាកប្បកិរិយាបែបនេះ។ កុំគិតថា តាមរយៈការបញ្ចើចបញ្ចើ ការអែបអប ការបញ្ជោរ ឬការផ្គាប់ផ្គុន អ្នកអាចបន្សល់ទុកនូវចំណាប់អារម្មណ៍ល្អឱ្យសោះ វាគ្មានប្រយោជន៍ទាល់តែសោះ។ ផ្ទុយទៅវិញ ឥរិយាបថបែបនេះ មិនត្រឹមតែមិននាំមកនូវផលប្រយោជន៍អ្វីប៉ុណ្ណោះទេ ប៉ុន្តែថែមទាំងអាចធ្វើឱ្យអ្នកមានភាពអាម៉ាស់យ៉ាងខ្លាំង និងលាតត្រដាងពីភាពល្ងង់ខ្លៅរបស់អ្នកទៀតផង។

អស់អ្នកដែលមិនអាចសូម្បីតែស្មោះត្រង់ជាមួយព្រះគ្រីស្ទ តើពួកគេជាមនុស្សប្រភេទណាទៅ? ប្រសិនបើអ្នកស្មោះត្រង់ក្នុងការប្រព្រឹត្តចំពោះអ្នកដទៃ អ្នកខ្លាចថាពួកគេអាចនឹងដឹងពីស្ថានភាពពិតរបស់អ្នក ហើយធ្វើបាបអ្នក អ្នកខ្លាចថាពួកគេអាចនឹងបោកបញ្ឆោត កេងប្រវ័ញ្ច ចំអក ឬមើលងាយអ្នក។ ទោះជាយ៉ាងណាក៏ដោយ តើអ្នកខ្លាចអ្វីក្នុងការស្មោះត្រង់ជាមួយព្រះគ្រីស្ទនោះ? ប្រសិនបើមានការព្រួយបារម្ភទាំងនេះនៅក្នុងចិត្តរបស់អ្នក នោះគឺជាបញ្ហាហើយ។ ប្រសិនបើអ្នកមិនអាចស្មោះត្រង់បានទេ នោះក៏ជាបញ្ហារបស់អ្នកដែរ។ វាគឺជាផ្នែកមួយដែលអ្នកគួរតែដេញតាមសេចក្ដីពិត និងខិតខំប្រឹងប្រែងដើម្បីផ្លាស់ប្ដូរ។ ប្រសិនបើអ្នកពិតជាជឿ និងទទួលស្គាល់ថា បុគ្គលដែលនៅចំពោះមុខអ្នក គឺជាព្រះជាម្ចាស់ដែលអ្នកជឿ គឺជាព្រះជាម្ចាស់ដែលអ្នកដើរតាមមែននោះ នោះយកល្អ អ្នកមិនគួរមានទំនាក់ទំនងជាមួយទ្រង់ តាមរយៈការបញ្ចើចបញ្ចើ ការបញ្ជោរ និងការនិយាយពាក្យសម្ដីពីរោះស្ដាប់ឡើយ។ ផ្ទុយទៅវិញ ចូរស្មោះត្រង់ និយាយចេញពីចិត្តរបស់អ្នក និងនិយាយពាក្យពិត។ កុំនិយាយពាក្យសម្ដីក្លែងបន្លំ ឬនិយាយកុហក ឬពាក្យលាក់បាំង ឬពាក់ព័ន្ធនឹងការបោកបញ្ឆោត ឬការរៀបចំកលល្បិចឡើយ។ នេះគឺជាវិធីដ៏ល្អបំផុត ដើម្បីមានទំនាក់ទំនងជាមួយព្រះគ្រីស្ទ។ តើអ្នករាល់គ្នាអាចសម្រេចរឿងនេះបានដែរឬទេ? តើមួយណាជារឿងវិជ្ជមាន៖ ភាពស្មោះត្រង់ ឬការបញ្ចើចបញ្ចើ និងការបញ្ជោរ? (ភាពស្មោះត្រង់។) ភាពស្មោះត្រង់គឺជារឿងវិជ្ជមាន ចំណែកឯការបញ្ចើចបញ្ចើ និងការបញ្ជោរ គឺជារឿងអវិជ្ជមាន។ ប្រសិនបើមនុស្សមិនអាចសម្រេចបាននូវរឿងវិជ្ជមាន ដូចជាភាពស្មោះត្រង់នេះទេ វាបង្ហាញពីបញ្ហានៅក្នុងខ្លួនពួកគេ ដែលជានិស្ស័យពុករលួយ។ តើសេចក្ដីតម្រូវរបស់ខ្ញុំនេះ ហួសហេតុពេកដែរឬទេ? ប្រសិនបើអ្នករាល់គ្នាគិតថាវាហួសហេតុពេក ប្រសិនបើអ្នកគិតថាខ្ញុំមិនសមនឹងទទួលបានការប្រព្រឹត្តចំពោះបែបនេះ មិនសមនឹងឱ្យអ្នករាល់គ្នាមានទំនាក់ទំនងជាមួយខ្ញុំ ក្នុងរបៀបដ៏ស្មោះត្រង់ និងដោយអាកប្បកិរិយាដ៏ស្មោះត្រង់បែបនេះទេ ដូច្នេះ តើអ្នករាល់គ្នាមានវិធីសាស្ត្រល្អជាងនេះ ផ្លូវល្អជាងនេះដែរឬទេ? (ទេ)។ បើដូច្នេះ ចូរអនុវត្តតាមវិធីសាស្ត្រនេះចុះ។ សូមបញ្ចប់ការប្រកបគ្នារបស់យើងអំពីចំណុចនេះ ត្រឹមនេះចុះ។

ខ. ការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ

បន្ទាប់មក យើងឈានចូលដល់ចំណុចទីពីរ គឺការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ។ តើចំណុចនេះងាយយល់ដែរឬទេ? ចំពោះសកម្មភាព និងព្រះបន្ទូលរបស់ព្រះជាម្ចាស់ដែលយកកំណើតជាមនុស្ស ក៏ដូចជាបុគ្គលិកលក្ខណៈ ឬនិស្ស័យដែលបានបញ្ចេញឱ្យឃើញនៅក្នុងគ្រប់ព្រះបន្ទូល និងទង្វើរបស់ទ្រង់ ឬសូម្បីតែចំណូលព្រះទ័យរបស់ទ្រង់ក្ដី មនុស្សធម្មតាគួរតែប្រព្រឹត្តចំពោះរឿងទាំងនេះឱ្យបានត្រឹមត្រូវ។ អស់អ្នកដែលពិតជាដើរតាមព្រះជាម្ចាស់ និងដេញតាមសេចក្ដីពិត ចាត់ទុកការបញ្ចេញឱ្យឃើញមកក្រៅទាំងនេះរបស់ព្រះគ្រីស្ទ ថាជាផ្នែកធម្មតានៃសាច់ឈាមរបស់ទ្រង់។ ចំពោះព្រះបន្ទូលដែលព្រះគ្រីស្ទមានបន្ទូល ពួកគេអាចស្ដាប់ និងចាប់យល់ព្រះបន្ទូលទាំងនោះ ដោយអាកប្បកិរិយាចាត់ទុកព្រះបន្ទូលទាំងនោះជាសេចក្ដីពិត ដោយយល់ពីបំណងព្រះហឫទ័យរបស់ព្រះជាម្ចាស់ យល់ពីគោលការណ៍នៃការអនុវត្ត និងស្វែងរកផ្លូវនៃការអនុវត្ត ដើម្បីចូលទៅក្នុងតថភាពនៃសេចក្ដីពិត តាមរយៈព្រះបន្ទូលទាំងនេះ។ ប៉ុន្តែ ពួកទទឹងនឹងព្រះគ្រីស្ទប្រព្រឹត្តខុសពីនេះ។ នៅពេលដែលពួកគេសង្កេតមើលព្រះគ្រីស្ទមានបន្ទូល និងធ្វើសកម្មភាព អ្វីដែលមាននៅក្នុងចិត្តរបស់ពួកគេ មិនមែនជាការទទួលយក ឬការចុះចូលឡើយ ប៉ុន្តែគឺជាការពិនិត្យពិច័យទៅវិញ៖ «តើពាក្យសម្ដីទាំងនេះមកពីណា? តើពាក្យសម្ដីទាំងនេះត្រូវបាននិយាយចេញមកដោយរបៀបណា? និយាយមួយឃ្លាហើយមួយឃ្លាទៀត តើពាក្យទាំងនេះត្រូវបានរៀបចំទុកជាមុន ឬត្រូវបានបំផុសគំនិតដោយព្រះវិញ្ញាណបរិសុទ្ធ? តើពាក្យសម្ដីទាំងនេះត្រូវបានគេរៀនសូត្រ ឬក៏ត្រូវបានគេរៀបចំទុកជាមុន? ហេតុអ្វីបានជាខ្ញុំមិនដឹង? ពាក្យសម្ដីទាំងនេះខ្លះស្ដាប់ទៅសាមញ្ញណាស់ គ្រាន់តែជាការនិយាយស្ដីធម្មតាប៉ុណ្ណោះ។ ការនេះមើលទៅមិនដូចជាព្រះជាម្ចាស់ទេ។ តើព្រះជាម្ចាស់ពិតជាមានបន្ទូលយ៉ាងធម្មតា និងសាមញ្ញបែបនេះមែនឬ? ខ្ញុំពិនិត្យពិច័យយ៉ាងណាក៏នៅតែមិនយល់ ដូច្នេះ ខ្ញុំនឹងសង្កេតមើលអ្វីដែលគាត់ធ្វើនៅពីក្រោយឆាកវិញ។ តើគាត់អានកាសែតដែរឬទេ? តើគាត់ធ្លាប់អានសៀវភៅល្បីៗដែរឬទេ? តើគាត់រៀនវេយ្យាករណ៍ដែរឬទេ? តើជាធម្មតា គាត់ទាក់ទងជាមួយមនុស្សប្រភេទណា?» ពួកគេមិនមានអាកប្បកិរិយាចុះចូល ឬទទួលយកសេចក្ដីពិតឡើយ ប៉ុន្តែបែរជាពិនិត្យពិច័យព្រះគ្រីស្ទ ដោយអាកប្បកិរិយា ដូចជាអ្នកប្រាជ្ញម្នាក់ដែលកំពុងធ្វើការស្រាវជ្រាវបែបវិទ្យាសាស្ត្រ ឬសិក្សាមុខវិជ្ជាអប់រំផ្សេងៗទៅវិញ។ ពួកគេពិនិត្យពិច័យខ្លឹមសារនៃព្រះបន្ទូលរបស់ព្រះគ្រីស្ទ និងរបៀបនៃការមានបន្ទូលរបស់ទ្រង់ អ្នកស្ដាប់ដែលព្រះគ្រីស្ទមានបន្ទូលទៅកាន់ ក៏ដូចជាអាកប្បកិរិយា និងគោលបំណងរបស់ព្រះគ្រីស្ទនៅរាល់ពេលដែលទ្រង់មានបន្ទូលផងដែរ។ នៅពេលណាដែលព្រះគ្រីស្ទមានបន្ទូល ឬធ្វើសកម្មភាព អ្វីៗគ្រប់យ៉ាងដែលចូលដល់ត្រចៀករបស់ពួកគេ អ្វីៗគ្រប់យ៉ាងដែលពួកគេអាចមើលឃើញ និងអ្វីៗគ្រប់យ៉ាងដែលពួកគេបានឮ ក្លាយជាកម្មវត្ថុនៃការពិនិត្យពិច័យរបស់ពួកគេ។ ពួកគេពិនិត្យពិច័យគ្រប់ពាក្យ និងគ្រប់ឃ្លាដែលព្រះគ្រីស្ទបានមានបន្ទូល គ្រប់សកម្មភាពដែលទ្រង់ធ្វើ គ្រប់បុគ្គលដែលទ្រង់ដោះស្រាយ របៀបដែលទ្រង់ប្រព្រឹត្តចំពោះមនុស្ស ការមានបន្ទូល និងអត្តចរិត ខ្សែព្រះនេត្រ និងទឹកព្រះភក្ត្រ សូម្បីតែទម្លាប់នៃការរស់នៅ និងទម្លាប់ប្រចាំថ្ងៃរបស់ទ្រង់ ព្រមទាំងរបៀបនៃការប្រាស្រ័យទាក់ទង និងអាកប្បកិរិយារបស់ទ្រង់ចំពោះអ្នកដទៃ គឺពួកគេពិនិត្យពិច័យរឿងទាំងអស់នេះ។ តាមរយៈការពិនិត្យពិច័យនេះ ពួកទទឹងនឹងព្រះគ្រីស្ទសន្និដ្ឋានថា៖ ទោះបីជាខ្ញុំមើលទៅព្រះគ្រីស្ទយ៉ាងណាក៏ដោយ ក៏គាត់ហាក់ដូចជាមានភាពជាមនុស្សធម្មតាដែរ។ គាត់គឺសាមញ្ញណាស់ គាត់គ្មានអ្វីពិសេសទាល់តែសោះ ក្រៅពីសមត្ថភាពក្នុងការសម្ដែងចេញនូវសេចក្ដីពិត។ តើនេះអាចជាព្រះជាម្ចាស់ដែលយកកំណើតជាមនុស្សពិតមែនឬ? ទោះបីជាពួកគេពិនិត្យពិច័យខ្លាំងប៉ុនណាក៏ដោយ ក៏ពួកគេមិនអាចឈានដល់ការសន្និដ្ឋានច្បាស់លាស់មួយបានឡើយ។ ទោះបីជាពួកគេពិនិត្យពិច័យខ្លាំងប៉ុនណាក៏ដោយ ក៏ពួកគេមិនអាចបញ្ជាក់បានថា តើព្រះគ្រីស្ទគឺជាព្រះជាម្ចាស់ដែលពួកគេទទួលស្គាល់នៅក្នុងចិត្តរបស់ពួកគេដែរឬទេ។ ពួកគេគឺជាអស់អ្នកដែលពិនិត្យពិច័យព្រះគ្រីស្ទ មិនមែនជាអស់អ្នកដែលឆ្លងកាត់កិច្ចការរបស់ព្រះជាម្ចាស់ឡើយ តើពួកគេអាចទទួលបានការស្គាល់ព្រះជាម្ចាស់ដោយរបៀបណា?

ពួកទទឹងនឹងព្រះគ្រីស្ទ នៅក្នុងការពិនិត្យពិច័យរបស់ពួកគេទៅលើព្រះគ្រីស្ទ គឺមិនអាចមើលឃើញពីភាពមហិមារបស់ព្រះជាម្ចាស់ មិនអាចមើលឃើញពីសេចក្ដីសុចរិត សព្វានុភាព និងសិទ្ធិអំណាចរបស់ព្រះជាម្ចាស់ឡើយ។ ទោះបីជាពួកគេពិនិត្យពិច័យយ៉ាងណាក៏ដោយ ក៏ពួកគេមិនអាចឈានដល់ការសន្និដ្ឋានថា ព្រះគ្រីស្ទមានសារជាតិរបស់ព្រះជាម្ចាស់បានឡើយ។ ពួកគេមិនអាចមើលធ្លុះ និងយល់ពីរឿងនេះបានទេ។ មនុស្សមួយចំនួននិយាយថា៖ «កន្លែងណាដែលអ្នកមិនអាចមើលធ្លុះ ឬមិនអាចយល់ ទីនោះមានសេចក្ដីពិតដែលត្រូវស្វែងរក»។ ចំណែកឯអាទទឹងនឹងព្រះគ្រីស្ទវិញ នឹងឆ្លើយតបថា៖ «ខ្ញុំមិនឃើញមានសេចក្ដីពិតអ្វីដែលត្រូវស្វែងរកនៅទីនេះទេ មានតែចំណុចគួរឱ្យសង្ស័យដែលស័ក្ដិសមនឹងការពិនិត្យពិច័យឱ្យបានស៊ីជម្រៅប៉ុណ្ណោះ»។ បន្ទាប់ពីការពិនិត្យពិច័យ និងការវិភាគរបស់ពួកគេ ពួកគេសន្និដ្ឋានថា៖ ព្រះគ្រីស្ទនេះ គ្រាន់តែអាចនិយាយនូវពាក្យសម្ដីមួយចំនួនប៉ុណ្ណោះ ហើយក្រៅពីនេះ គ្មានអ្វីខុសប្លែកពីមនុស្សធម្មតាឡើយ។ គាត់ខ្វះអំណោយទានពិសេស គ្មានសមត្ថភាពពិសេសប្លែកពីគេ ហើយថែមទាំងមិនមានអំណាចបែបអធិធម្មជាតិ ដើម្បីធ្វើទីសម្គាល់ និងការអស្ចារ្យដូចដែលព្រះយេស៊ូវបានធ្វើនោះទេ។ អ្វីគ្រប់យ៉ាងដែលគាត់និយាយ គឺជាពាក្យសម្ដីរបស់មនុស្សសាមញ្ញ។ ដូច្នេះ តើគាត់ពិតជាព្រះគ្រីស្ទមែនឬ? លទ្ធផលនេះរង់ចាំការវិភាគ និងការពិនិត្យពិច័យបន្ថែមទៀត។ ទោះបីជាពួកគេមើលយ៉ាងណាក៏ដោយ ក៏ពួកគេមិនអាចមើលឃើញសារជាតិរបស់ព្រះជាម្ចាស់នៅក្នុងព្រះគ្រីស្ទឡើយ។ ទោះបីជាពួកគេពិនិត្យពិច័យយ៉ាងណាក៏ដោយ ក៏ពួកគេមិនអាចសន្និដ្ឋានថា ព្រះគ្រីស្ទមានអត្តសញ្ញាណរបស់ព្រះជាម្ចាស់បានដែរ។ នៅក្នុងក្រសែភ្នែករបស់អាទទឹងនឹងព្រះគ្រីស្ទ សាច់ឈាមដែលព្រះជាម្ចាស់យកកំណើតជាមនុស្ស គួរតែមានអំណាចអស្ចារ្យ អំណោយទានពិសេស សមត្ថភាពក្នុងការបង្ហាញអព្ភូតហេតុ ព្រមទាំងសារជាតិ និងសមត្ថភាពក្នុងការបង្ហាញចេញ និងអនុវត្តសិទ្ធិអំណាចរបស់ព្រះជាម្ចាស់។ ទោះជាយ៉ាងណាក៏ដោយ មនុស្សធម្មតានៅចំពោះមុខពួកគេនេះ ខ្វះលក្ខណៈសម្បត្តិទាំងអស់នេះ ហើយការនិយាយស្ដីរបស់គាត់ក៏មិនសូវមានវោហារសាស្ត្រដែរ។ សូម្បីតែនៅពេលរៀបរាប់ពីរឿងជាច្រើន ក៏គាត់ប្រើភាសានិយាយដែលមិនស្របនឹងសញ្ញាណរបស់មនុស្ស ដែលសូម្បីតែកម្រិតជាសាស្ត្រាចារ្យសាកលវិទ្យាល័យក៏មិនដល់ផង។ ទោះបីជាពួកទទឹងនឹងព្រះគ្រីស្ទពិនិត្យពិច័យព្រះបន្ទូលរបស់ព្រះគ្រីស្ទយ៉ាងណា ពិនិត្យពិច័យសកម្មភាពរបស់ព្រះគ្រីស្ទ ក៏ដូចជាអាកប្បកិរិយា និងរបៀបដែលទ្រង់ធ្វើរឿងរ៉ាវនានាយ៉ាងណាក៏ដោយ ក៏ពួកគេមិនអាចមើលឃើញថា ព្រះគ្រីស្ទ ដែលជាមនុស្សធម្មតាម្នាក់នេះ មានសារជាតិរបស់ព្រះជាម្ចាស់ឡើយ។ ហេតុដូច្នេះហើយ នៅក្នុងចិត្តរបស់ពួកទទឹងនឹងព្រះគ្រីស្ទ អ្វីដែលធ្វើឱ្យមនុស្សធម្មតាម្នាក់នេះស័ក្ដិសមបំផុតក្នុងការដើរតាម គឺជារឿងរ៉ាវ ព្រះបន្ទូល និងបាតុភូតជាច្រើនដែលពួកគេមិនអាចមើលធ្លុះ។ នេះហើយជាអ្វីដែលស័ក្ដិសមនឹងការពិនិត្យពិច័យ និងការវិភាគរបស់ពួកគេ ហើយវាគឺជាកម្លាំងជំរុញដ៏ធំបំផុតរបស់ពួកគេ ក្នុងការដើរតាមបុគ្គលនេះ។ តើខ្លឹមសារ និងប្រធានបទអ្វីខ្លះដែលស័ក្ដិសមនឹងការពិនិត្យពិច័យ និងការវិភាគរបស់ពួកគេ? នោះគឺព្រះបន្ទូលទាំងនេះអំពីការចូលទៅក្នុងជីវិត ដែលព្រះគ្រីស្ទបានមានបន្ទូល។ មនុស្សធម្មតាពិតជាមិនអាចនិយាយរឿងបែបនេះបានទេ ពួកគេពិតជាមិនមានរឿងទាំងនេះមែន ហើយពាក្យសម្ដីបែបនេះ ពិតជាមិនអាចរកឃើញនៅក្នុងមនុស្សទីពីរណាម្នាក់ ក្នុងចំណោមមនុស្សជាតិឡើយ ដោយមិនដឹងថាពាក្យទាំងនោះមកពីណាទេ។ ពួកទទឹងនឹងព្រះគ្រីស្ទពិនិត្យពិច័យម្ដងហើយម្ដងទៀត ប៉ុន្តែមិនអាចឈានដល់ការសន្និដ្ឋានអំពីរឿងនេះបានឡើយ។ ឧទាហរណ៍ នៅពេលដែលខ្ញុំនិយាយអំពីថាតើនរណាម្នាក់មានលក្ខណៈបែបណា សារជាតិ និងនិស្ស័យរបស់ពួកគេជាអ្វី មនុស្សធម្មតានឹងយកព័ត៌មានលម្អិតទាំងនេះទៅផ្ទៀងផ្ទាត់យ៉ាងយកចិត្តទុកដាក់ ជាមួយនឹងបុគ្គលជាក់ស្ដែង ហើយបញ្ជាក់ពីរឿងនេះ។ នៅពេលដែលពួកទទឹងនឹងព្រះគ្រីស្ទឮព្រះបន្ទូលទាំងនេះ ពួកគេមិនប្រកាន់យកអាកប្បកិរិយាទទួលយក ដើម្បីផ្ទៀងផ្ទាត់ និងយល់ពីរឿងនេះឡើយ ប៉ុន្តែបែរជាយកទៅវិភាគវិញ។ តើពួកគេវិភាគអ្វីខ្លះ? «តើអ្នកដឹងពីស្ថានភាពរបស់បុគ្គលនេះដោយរបៀបណា? តើអ្នកដឹងថាពួកគេមាននិស្ស័យបែបនេះដោយរបៀបណា? តើអ្នកមានមូលដ្ឋានអ្វីសម្រាប់កំណត់លក្ខណៈបែបនេះ? អ្នកមិនសូវមានទំនាក់ទំនងជាមួយពួកគេទេ អ៊ីចឹង តើអ្នកយល់ពីពួកគេដោយរបៀបណា? ពួកយើងបានទាក់ទងជាមួយពួកគេយូរណាស់មកហើយ ហេតុអ្វីបានជាពួកយើងមិនអាចមើលធ្លុះ ឬយល់ពីពួកគេបាន? ខ្ញុំត្រូវតែសង្កេតមើលសិន ហើយមិនអាចគ្រាន់តែជឿតាមពាក្យសម្ដីរបស់អ្នកឡើយ។ អ្វីដែលអ្នកនិយាយ ប្រហែលជាមិនសុក្រឹត ឬមិនត្រឹមត្រូវនោះទេ»។ ក្នុងអំឡុងពេលនៃការប្រាស្រ័យទាក់ទងរបស់មនុស្សមួយចំនួនជាមួយខ្ញុំ ខ្ញុំអាចនឹងណែនាំពួកគេនៅក្នុងការងារ ឬវិជ្ជាជីវៈណាមួយ។ ប្រសិនបើរបៀប និងវិធីសាស្ត្រនៃការណែនាំនេះ ស្របនឹងចំណេះដឹងផ្នែកបច្ចេកទេសដែលពួកគេមាន ហើយធ្វើឱ្យពួកគេពេញចិត្ត នោះពួកគេនឹងអនុវត្តតាមទាំងបង្ខំចិត្ត។ ប៉ុន្តែ ប្រសិនបើវាមិនធ្វើឱ្យពួកគេពេញចិត្តទេ ពួកគេនឹងទាស់ទទឹងនៅក្នុងចិត្ត ហើយរិះគិតថា៖ «ហេតុអ្វីបានជាអ្នកធ្វើវាតាមរបៀបនេះ? តើនេះមិនផ្ទុយនឹងវិស័យនេះទេឬ? ហេតុអ្វីខ្ញុំត្រូវស្ដាប់អ្នក? ប្រសិនបើអ្វីដែលអ្នកនិយាយគឺខុស ខ្ញុំមិនអាចស្ដាប់អ្នកបានទេ។ ខ្ញុំត្រូវតែធ្វើតាមរបៀបរបស់ខ្ញុំ។ ប្រសិនបើអ្នកនិយាយត្រូវ ខ្ញុំត្រូវតែយល់ថា តើអ្នកត្រូវដោយរបៀបណា តើអ្នកដឹងរឿងនេះដោយរបៀបណា។ តើអ្នកបានរៀនពីវាដែរឬទេ? ប្រសិនបើអ្នកមិនបានរៀនទេ តើអ្នកអាចដឹងបានដោយរបៀបណាទៅ? ប្រសិនបើអ្នកមិនបានរៀនពីវាទេ អ្នកមិនគួរយល់ពីវាឡើយ។ ប្រសិនបើអ្នកយល់ពីវាពិតមែន នោះគឺជារឿងមិនធម្មតាហើយ។ តើអ្នកយល់ពីវាដោយរបៀបណា? តើនរណាជាអ្នកប្រាប់អ្នក ឬមួយក៏អ្នកលួចរៀនវាដោយខ្លួនឯង?» ពួកគេវិភាគ និងពិនិត្យពិច័យនៅក្នុងចិត្ត។ គ្រប់ប្រយោគដែលខ្ញុំនិយាយ គ្រប់បញ្ហាដែលខ្ញុំដោះស្រាយ គឺត្រូវតែឆ្លងកាត់ការចម្រាញ់របស់ពួកទទឹងនឹងព្រះគ្រីស្ទ និងឆ្លងកាត់ការត្រួតពិនិត្យរបស់ពួកគេ។ លុះត្រាតែវាជាប់ការត្រួតពិនិត្យរបស់ពួកគេ ទើបពួកគេទទួលយកវា ប្រសិនបើមិនជាប់ទេ ពួកគេនឹងរិះគន់ ធ្វើការវិនិច្ឆ័យ និងបង្កើតការទាស់ទទឹង។

សាច់ឈាមដែលព្រះជាម្ចាស់យកកំណើតជាមនុស្ស គឺជាអាថ៌កំបាំងដ៏ធំបំផុតសម្រាប់មនុស្សទាំងអស់។ គ្មាននរណាម្នាក់អាចយល់ពីអ្វីដែលកំពុងកើតឡើងពិតប្រាកដទាក់ទងនឹងរឿងនេះឡើយ ហើយក៏គ្មាននរណាម្នាក់អាចយល់ពីរបៀបដែលសារជាតិរបស់ព្រះជាម្ចាស់ត្រូវបានសម្រេចនៅក្នុងសាច់ឈាមនេះដែរ ពោលគឺថាតើព្រះជាម្ចាស់បានក្លាយជាមនុស្សដោយរបៀបណា ថាតើមនុស្សនេះអាចមានបន្ទូលនូវព្រះបន្ទូលចេញពីព្រះឱស្ឋរបស់ព្រះជាម្ចាស់ និងបំពេញកិច្ចការរបស់ព្រះជាម្ចាស់បានដោយរបៀបណា ហើយថាតើព្រះវិញ្ញាណរបស់ព្រះជាម្ចាស់ដឹកនាំ និងចង្អុលបង្ហាញមនុស្សនេះយ៉ាងដូចម្ដេច។ នៅក្នុងកិច្ចការទាំងអស់នេះ មនុស្សមិនបានឃើញនិមិត្តដ៏អស្ចារ្យ ឬសង្កេតឃើញសកម្មភាពដ៏អស្ចារ្យណាមួយចេញពីសាច់ឈាមនេះឡើយ ពោលគឺហាក់ដូចជាគ្មានអ្វីពិសេសកំពុងកើតឡើងនោះទេ។ អ្វីៗគ្រប់យ៉ាងមើលទៅហាក់ដូចជាធម្មតា។ ដោយគ្មាននរណាកត់សម្គាល់ ព្រះជាម្ចាស់បាននាំយកសិរីល្អដែលធ្លាប់មាននៅស្រុកអ៊ីស្រាអែល មកកាន់ទិសខាងកើត។ តាមរយៈការមានបន្ទូល និងការធ្វើកិច្ចការរបស់មនុស្សនេះ យុគសម័យថ្មីមួយក៏បានចាប់ផ្ដើម ហើយយុគសម័យចាស់ក៏បានបញ្ចប់ ដោយគ្មាននរណាម្នាក់ដឹងថាវាកើតឡើងដោយរបៀបណាឡើយ។ ទោះជាយ៉ាងណាក៏ដោយ អស់អ្នកដែលពិតជាជឿលើព្រះជាម្ចាស់ ដែលមានចិត្តសាមញ្ញ និងបើកចំហ ដែលមានភាពជាមនុស្ស និងវិចារណញ្ញាណ គឺមិនពិនិត្យពិច័យរឿងទាំងនេះឡើយ។ ប្រសិនបើពួកគេមិនពិនិត្យពិច័យ តើពួកគេធ្វើអ្វីទៅ? គ្រាន់តែរង់ចាំដោយអសកម្មឬ? ទេ គឺពួកគេឃើញថាព្រះបន្ទូលទាំងនេះគឺជាសេចក្ដីពិត ជឿថាប្រភពនៃព្រះបន្ទូលទាំងនេះគឺមកពីព្រះជាម្ចាស់ ហើយហេតុនេះ ក៏ទទួលស្គាល់ការពិតដែលថាមនុស្សធម្មតាម្នាក់នេះគឺជាព្រះគ្រីស្ទ ដោយទទួលយកទ្រង់ជាព្រះអម្ចាស់ និងជាព្រះជាម្ចាស់របស់ពួកគេ ដោយមិនគិតពីរឿងអ្វីផ្សេងទៀតឡើយ។ ចំណែកឯពួកទទឹងនឹងព្រះគ្រីស្ទវិញ មិនអាចមើលឃើញថា ព្រះបន្ទូលទាំងអស់នេះ និងកិច្ចការទាំងអស់នេះមកពីព្រះជាម្ចាស់ ថាប្រភពនៃការមានបន្ទូល និងការធ្វើកិច្ចការទាំងអស់នេះគឺមកពីព្រះជាម្ចាស់ឡើយ ហេតុដូច្នេះហើយ ពួកគេមិនទទួលយកមនុស្សធម្មតាម្នាក់នេះជាព្រះអម្ចាស់ និងជាព្រះជាម្ចាស់របស់ពួកគេទេ។ ផ្ទុយទៅវិញ ពួកគេបង្កើនការពិនិត្យពិច័យរបស់ពួកគេកាន់តែខ្លាំង និងទាស់ទទឹងនៅក្នុងចិត្តរបស់ពួកគេ។ តើពួកគេទាស់ទទឹងនឹងអ្វី? «ទោះបីជាអ្នកនិយាយច្រើនប៉ុនណាក៏ដោយ ទោះបីជាអ្នកធ្វើកិច្ចការធំប៉ុនណាក៏ដោយ ទោះបីជាប្រភពរបស់អ្នកជានរណាក៏ដោយ ដរាបណាអ្នកគឺជាមនុស្សធម្មតា ដរាបណារបៀបនៃការនិយាយរបស់អ្នកមិនស្របនឹងសញ្ញាណរបស់ខ្ញុំ ដរាបណារូបរាងរបស់អ្នកមិនអស្ចារ្យគ្រប់គ្រាន់ដើម្បីទាក់ទាញភ្នែករបស់ខ្ញុំ ឬទទួលបានការគោរពពីខ្ញុំទេ នោះខ្ញុំនឹងពិនិត្យពិច័យ និងវិភាគអ្នក។ អ្នកគឺជាកម្មវត្ថុនៃការពិនិត្យពិច័យរបស់ខ្ញុំ។ ខ្ញុំមិនអាចទទួលយកអ្នកជាព្រះអម្ចាស់របស់ខ្ញុំ ជាព្រះជាម្ចាស់របស់ខ្ញុំបានឡើយ»។ នៅក្នុងដំណើរការនៃការពិនិត្យពិច័យ និងការវិភាគរបស់ពួកគេ ពួកទទឹងនឹងព្រះគ្រីស្ទមិនត្រឹមតែមិនអាចជម្រះសញ្ញាណ ការបះបោរ និងនិស្ស័យពុករលួយរបស់ពួកគេបានប៉ុណ្ណោះទេ ប៉ុន្តែសញ្ញាណរបស់ពួកគេកាន់តែកើនឡើងពីមួយថ្ងៃទៅមួយថ្ងៃ ហើយកាន់តែធ្ងន់ធ្ងរឡើងៗ។ ឧទាហរណ៍ នៅពេលដែលអ្នកដឹកនាំពួកជំនុំម្នាក់ត្រូវបានបើកសម្ដែងថាជាអាទទឹងនឹងព្រះគ្រីស្ទ ដែលបង្កការរំខាន និងការបំផ្លិចបំផ្លាញនៅក្នុងពួកជំនុំនោះ ប្រតិកម្មដំបូងរបស់ពួកទទឹងនឹងព្រះគ្រីស្ទ នៅពេលមានព្រឹត្តិការណ៍បែបនេះកើតឡើង គឺសួរថា៖ «តើព្រះគ្រីស្ទដឹងពីរឿងនេះដែរឬទេ? តើនរណាជាអ្នកតែងតាំងអ្នកដឹកនាំពួកជំនុំនេះ? តើព្រះគ្រីស្ទមានប្រតិកម្មយ៉ាងណាចំពោះរឿងនេះ? តើទ្រង់កំពុងដោះស្រាយវាដោយរបៀបណា? តើព្រះគ្រីស្ទស្គាល់បុគ្គលនេះដែរឬទេ? តើពីមុនមក ព្រះគ្រីស្ទធ្លាប់និយាយថាបុគ្គលនេះគឺជាអាទទឹងនឹងព្រះគ្រីស្ទ ឬធ្លាប់ទាយទុកជាមុនពីព្រឹត្តិការណ៍នេះដែរឬទេ? ឥឡូវនេះ ដោយសារមានបញ្ហាដ៏ធំបែបនេះកើតឡើងនៅក្នុងពួកជំនុំនេះ តើព្រះគ្រីស្ទគឺជាអ្នកដឹងមុនគេមែនទេ?» ខ្ញុំនិយាយថា ខ្ញុំមិនបានដឹងទេ ខ្ញុំក៏ទើបតែដឹងពីរឿងនេះដែរ។ «វាមិនត្រូវទេ ព្រះអង្គគឺជាព្រះជាម្ចាស់ ព្រះអង្គគឺជាព្រះគ្រីស្ទ ហេតុអ្វីបានជាព្រះអង្គមិនដឹង? ព្រះអង្គគួរតែដឹង»។ គឺដោយសារតែខ្ញុំជាព្រះគ្រីស្ទ ជាមនុស្សធម្មតាម្នាក់នេះហើយ ទើបខ្ញុំមិនតម្រូវឱ្យដឹងគ្រប់រឿងនោះទេ។ ពួកជំនុំមានបញ្ញត្តិរដ្ឋបាល និងគោលការណ៍របស់ខ្លួនសម្រាប់ដោះស្រាយជាមួយមនុស្ស។ នៅពេលដែលពួកទទឹងនឹងព្រះគ្រីស្ទលេចឡើង ពួកគេអាចត្រូវបានបោសសម្អាត និងបណ្ដេញចេញ ស្របតាមគោលការណ៍របស់ពួកជំនុំ។ នេះឆ្លុះបញ្ចាំងពីការដែលព្រះជាម្ចាស់ក្ដោបក្ដាប់អំណាច វាឆ្លុះបញ្ចាំងពីការដែលសេចក្ដីពិតក្ដោបក្ដាប់អំណាច។ ខ្ញុំមិនចាំបាច់ត្រូវដឹងគ្រប់រឿងនោះទេ។ ប្រសិនបើពួកជំនុំមិនអាចដោះស្រាយបញ្ហានានា ស្របតាមបញ្ញត្តិរដ្ឋបាល និងគោលការណ៍របស់ខ្លួនសម្រាប់ដោះស្រាយជាមួយមនុស្សទេ នោះខ្ញុំនឹងលូកដៃចូល។ ទោះជាយ៉ាងណាក៏ដោយ ប្រសិនបើបងប្អូនប្រុសស្រីយល់ពីគោលការណ៍នៃដំណាក់របស់ព្រះជាម្ចាស់ ក្នុងការបោសសម្អាត និងបណ្ដេញមនុស្សចេញ នោះខ្ញុំមិនចាំបាច់ពាក់ព័ន្ធឡើយ។ កន្លែងណាដែលសេចក្ដីពិតក្ដោបក្ដាប់អំណាច ខ្ញុំមិនចាំបាច់លូកដៃចូលទេ។ តើនេះមិនមែនជារឿងធម្មតាណាស់ទេឬ? (មែនហើយ។) ប៉ុន្តែ ពួកទទឹងនឹងព្រះគ្រីស្ទអាចបង្កើតបញ្ហា និងបង្កើតសញ្ញាណជុំវិញរឿងនេះ ថែមទាំងប្រើសញ្ញាណទាំងនេះដើម្បីបដិសេធព្រះគ្រីស្ទ និងថ្កោលទោសការពិតដែលថាព្រះគ្រីស្ទមានសារជាតិរបស់ព្រះជាម្ចាស់ទៀតផង។ នេះហើយជាអ្វីដែលពួកទទឹងនឹងព្រះគ្រីស្ទធ្វើ។ ដោយសារតែមានរឿងអ្វីមួយមិនស្របនឹងសញ្ញាណ ការស្រមើស្រមៃ ឬការរំពឹងទុករបស់ពួកគេ ពួកគេអាចបដិសេធសារជាតិរបស់ព្រះគ្រីស្ទបាន។ ការពិនិត្យពិច័យរបស់ពួកគេទៅលើគ្រប់ទិដ្ឋភាពទាំងអស់របស់ព្រះគ្រីស្ទ នាំឱ្យមានការសន្និដ្ឋាននេះ៖ ពួកគេមិនមើលឃើញសារជាតិរបស់ព្រះជាម្ចាស់នៅក្នុងព្រះគ្រីស្ទឡើយ ហេតុនេះ ពួកគេមិនអាចកំណត់ថាមនុស្សនេះមានសារជាតិ និងអត្តសញ្ញាណរបស់ព្រះជាម្ចាស់បានទេ។ ការនេះនាំឱ្យមានស្ថានភាពមួយដែលថា នៅពេលគ្មានរឿងអ្វីកើតឡើង គឺមិនអីទេ ប៉ុន្តែភ្លាមៗនៅពេលមានរឿងអ្វីមួយកើតឡើង ពួកទទឹងនឹងព្រះគ្រីស្ទគឺជាអ្នកទីមួយដែលចេញមុខមកបដិសេធអត្តសញ្ញាណរបស់ព្រះគ្រីស្ទ និងថ្កោលទោសព្រះគ្រីស្ទ។ ដូច្នេះ តើគោលបំណងនៃការពិនិត្យពិច័យរបស់ពួកទទឹងនឹងព្រះគ្រីស្ទគឺជាអ្វីទៅ? ការពិនិត្យពិច័យ និងការវិភាគរបស់ពួកគេ មិនមែនដើម្បីយល់ពីសេចក្ដីពិតឱ្យបានកាន់តែច្បាស់នោះទេ ប៉ុន្តែគឺដើម្បីស្វែងរកភស្តុតាង និងចាប់កំហុស ដើម្បីបដិសេធការពិតដែលព្រះជាម្ចាស់យកកំណើតជាសាច់ឈាម ដើម្បីបដិសេធការពិតដែលថាសាច់ឈាមដែលព្រះជាម្ចាស់យកកំណើតជាមនុស្ស គឺជាព្រះគ្រីស្ទ គឺជាព្រះជាម្ចាស់។ នេះគឺជាចេតនា និងគោលដៅនៅពីក្រោយការដែលពួកទទឹងនឹងព្រះគ្រីស្ទពិនិត្យពិច័យ និងវិភាគព្រះគ្រីស្ទ។

ពួកទទឹងនឹងព្រះគ្រីស្ទ ក្នុងពេលដែលដើរតាមព្រះគ្រីស្ទ និងធ្វើខ្លួនជាអ្នកដើរតាម ពួកគេមានអាកប្បកិរិយាពិនិត្យពិច័យ និងវិភាគ ហើយទីបំផុត មិនអាចយល់ពីសេចក្ដីពិត ឬបញ្ជាក់ពីការពិតដែលថា ព្រះគ្រីស្ទគឺជាព្រះអម្ចាស់ គឺជាព្រះជាម្ចាស់ឡើយ។ ប៉ុន្តែ ហេតុអ្វីបានជាពួកគេនៅតែដើរតាមទាំងបង្ខំចិត្ត ទាំងមិនស្ម័គ្រចិត្ត ហើយស្នាក់នៅក្នុងដំណាក់របស់ព្រះជាម្ចាស់ដូច្នេះ? ចំណុចមួយដែលពួកយើងបានពិភាក្សាពីមុនមក គឺថាពួកគេមានបំណងចង់ទទួលបានព្រះពរ។ ពួកគេមានមហិច្ឆតា។ ចំណុចមួយទៀតគឺថា ពួកទទឹងនឹងព្រះគ្រីស្ទមានការចង់ដឹងចង់ឃើញ ដែលមនុស្សធម្មតាមិនមាន។ តើការចង់ដឹងចង់ឃើញប្រភេទណាទៅ? នោះគឺការចាប់អារម្មណ៍យ៉ាងខ្លាំងរបស់ពួកគេចំពោះរឿងចម្លែក និងមិនធម្មតា។ ពួកទទឹងនឹងព្រះគ្រីស្ទមានការចង់ដឹងចង់ឃើញជាពិសេសចំពោះរឿងចម្លែក និងមិនធម្មតាទាំងអស់ ព្រមទាំងព្រឹត្តិការណ៍ទាំងអស់ដែលហួសពីច្បាប់ធម្មជាតិនៅក្នុងពិភពលោក។ ពួកគេមានបំណងប្រាថ្នាចង់សិក្សាស្វែងយល់ពីរឿងជាច្រើន និងចង់ដឹងឱ្យដល់ឫសគល់នៃរឿងទាំងនោះ។ តើសារជាតិនៃការស៊ើបសួរនេះគឺជាអ្វី? វាគឺជាភាពក្រអឺតក្រទមសុទ្ធសាធ ដោយចង់យល់ពីអ្វីៗគ្រប់យ៉ាង ចង់ដឹងពីការពិតនៅពីក្រោយអ្វីៗគ្រប់យ៉ាង ក្រែងលោពួកគេមើលទៅហាក់ដូចជាគ្មានសមត្ថភាព។ មិនថាជារឿងអ្វីក៏ដោយ ពួកគេចង់ក្លាយជាមនុស្សដំបូងបំផុតដែលដឹង ចង់ក្លាយជាអ្នកដែលទទួលបានព័ត៌មានច្រើនជាងគេបំផុត និងដឹងច្បាស់ជាងគេបំផុតអំពីដំណើរដើមទងនៃរឿងនេះ ពោលគឺពួកគេចង់ក្លាយជាអ្នកដែល «លើសគេបំផុត» នៅក្នុងគ្រប់ទិដ្ឋភាពទាំងអស់។ ដូច្នេះ ពួកគេក៏មិនរំលង ឬខកខានក្នុងការដឹងរឿងដែលព្រះជាម្ចាស់យកកំណើតជាសាច់ឈាមដែរ។ ពួកគេនិយាយថា៖ «ការយកកំណើតជាមនុស្សរបស់ព្រះជាម្ចាស់ គឺជាអាថ៌កំបាំងដ៏ធំបំផុតនៅក្នុងពិភពមនុស្ស។ តើមានអ្វីកើតឡើងពិតប្រាកដចំពោះអាថ៌កំបាំងដ៏ធំបំផុតនេះ ចំពោះរឿងដ៏អស្ចារ្យបំផុតនេះ? ដោយសារតែវាហួសពីការរំពឹងទុកធម្មតា ហើយសាច់ឈាមនេះខុសប្លែកពីមនុស្សធម្មតា តើភាពខុសគ្នានោះស្ថិតនៅត្រង់ណា? ខ្ញុំត្រូវតែឃើញ និងស្វែងយល់ដោយផ្ទាល់ភ្នែក»។ តើពួកគេមានន័យយ៉ាងណា នៅពេលដែលពួកគេនិយាយថា «ឃើញ និងស្វែងយល់ដោយផ្ទាល់ភ្នែក»? ពួកគេមានន័យថា៖ «ខ្ញុំធ្លាប់ធ្វើដំណើរទៅកាន់ប្រទេសផ្សេងៗនៅលើពិភពលោក ធ្លាប់ទៅលេងភ្នំល្បីៗ និងតំបន់ប្រវត្តិសាស្ត្រនានា ហើយធ្លាប់ធ្វើសម្ភាសបុគ្គលល្បីៗ និងអ្នកប្រាជ្ញ ពួកគេទាំងអស់សុទ្ធតែជាមនុស្សធម្មតាប៉ុណ្ណោះ។ មនុស្សតែម្នាក់គត់ដែលខ្ញុំមិនធ្លាប់ជួប ឬមិនធ្លាប់រៀនសូត្រពី គឺព្រះគ្រីស្ទនេះឯង។ តើសារជាតិរបស់ព្រះគ្រីស្ទនេះគឺជាអ្វីឱ្យប្រាកដ? ខ្ញុំត្រូវតែឃើញ និងស្វែងយល់ដោយផ្ទាល់ភ្នែក»។ តើពួកគេចង់ឃើញ និងស្វែងយល់ពីអ្វីឱ្យប្រាកដ? «ខ្ញុំធ្លាប់ឮថា ព្រះជាម្ចាស់អាចធ្វើទីសម្គាល់ និងការអស្ចារ្យបាន។ គេនិយាយថា ព្រះយេស៊ូវគឺជាព្រះអម្ចាស់ គឺជាព្រះគ្រីស្ទ។ តើទ្រង់បានធ្វើទីសម្គាល់ និងការអស្ចារ្យអ្វីខ្លះ ដើម្បីបំពេញការចង់ដឹងចង់ឃើញរបស់មនុស្ស? ខ្ញុំចាំបានរឿងមួយដែលថា បន្ទាប់ពីព្រះអម្ចាស់យេស៊ូវបានដាក់បណ្ដាសាដើមល្វា វាក៏បានស្វិតស្រពោនទៅ។ តើឥឡូវនេះ ព្រះគ្រីស្ទអង្គនេះអាចធ្វើរឿងដូចគ្នាបានដែរឬទេ? ខ្ញុំត្រូវតែឃើញ និងស្វែងយល់ ហើយប្រសិនបើខ្ញុំមានឱកាស ខ្ញុំនឹង ល្បងលគាត់ ដើម្បីមើលថាតើគាត់អាចធ្វើរឿងបែបនេះបានដែរឬទេ។ គេនិយាយថា ព្រះជាម្ចាស់ដែលយកកំណើតជាមនុស្សមានសិទ្ធិអំណាចរបស់ព្រះជាម្ចាស់ ដែលអាចធ្វើឱ្យមនុស្សខ្វិនដើរបាន មនុស្សខ្វាក់មើលឃើញ មនុស្សថ្លង់ស្ដាប់ឮ និងមនុស្សឈឺជាសះស្បើយ។ ទាំងនេះគឺជាព្រឹត្តិការណ៍អព្ភូតហេតុ និងជាព្រឹត្តិការណ៍ថ្មី នៅក្នុងពិភពមនុស្ស ព្រឹត្តិការណ៍ទាំងនេះត្រូវបានចាត់ទុកថាជាសមត្ថភាពពិសេសដែលមនុស្សធម្មតាមិនមាន។ នេះគឺជារឿងដែលខ្ញុំត្រូវតែឃើញដោយផ្ទាល់ភ្នែក»។ បន្ថែមពីលើនេះ មានរឿងដ៏សំខាន់បំផុតមួយទៀត ដែលដក់ជាប់នៅក្នុងចិត្តរបស់ពួកគេ។ ពួកគេនិយាយថា៖ «តើរឿងជាតិមុន និងជាតិបច្ចុប្បន្ន ព្រមទាំងវដ្ដនៃការចាប់ជាតិឡើងវិញនៅក្នុងពិភពមនុស្សនេះ គឺយ៉ាងម៉េចឱ្យប្រាកដទៅ? មនុស្សធម្មតាមិនអាចពន្យល់រឿងនេះឱ្យបានច្បាស់លាស់ឡើយ។ ដោយសារតែព្រះបានត្រលប់ជាសាច់ឈាម ហើយព្រះជាម្ចាស់គ្រប់គ្រងអ្វីៗគ្រប់យ៉ាង តើព្រះគ្រីស្ទដឹងពីរឿងនេះដែរឬទេ? នៅពេលមានឱកាស ខ្ញុំត្រូវតែសួរទ្រង់ និងសាកសួរពីរឿងនេះ។ ខ្ញុំនឹងឱ្យទ្រង់ពិនិត្យមើលទម្រង់មុខរបស់ខ្ញុំ ហើយមើលថាតើជោគវាសនារបស់ខ្ញុំល្អដែរឬទេ តើជាតិមុនខ្ញុំជាអ្វី ជាសត្វ ឬជាមនុស្ស។ ប្រសិនបើទ្រង់ដឹងពីរឿងទាំងនេះ នោះខ្ញុំនឹងកោតសរសើរ នោះនឹងធ្វើឱ្យទ្រង់ក្លាយជាមនុស្សអស្ចារ្យ លើសពីមនុស្សធម្មតា ហើយអាចជាព្រះគ្រីស្ទ។ ម្យ៉ាងទៀត គេនិយាយថាមានបល្ល័ង្ករបស់ព្រះជាម្ចាស់ និងទីលំនៅរបស់ព្រះជាម្ចាស់នៅស្ថានសួគ៌ ដូច្នេះ តើព្រះជាម្ចាស់ដែលយកកំណើតជាមនុស្សនេះដឹងថាទីលំនៅរបស់ព្រះជាម្ចាស់ និងនគរស្ថានសួគ៌នៅឯណាដែរឬទេ? គេនិយាយថា នគរស្ថានសួគ៌មានផ្លូវក្រាលដោយមាស ភ្លឺចែងចាំង និងស្រស់ស្អាត។ ប្រសិនបើព្រះជាម្ចាស់ដែលយកកំណើតជាមនុស្សនេះអាចនាំពួកយើងដើរលេងមួយជុំ តើជីវិតទាំងមូលរបស់ពួកយើងមិនមានតម្លៃ ហើយសេចក្ដីជំនឿរបស់ពួកយើងមិនអត់ប្រយោជន៍ទេឬអី? លើសពីនេះទៅទៀត ពួកយើងមិនចាំបាច់ធ្វើស្រែចម្ការទេ។ នៅពេលឃ្លាន ព្រះគ្រីស្ទអាចគ្រាន់តែប្រែក្លាយដុំថ្មទៅជាអាហារដោយប្រើតែមួយប្រយោគប៉ុណ្ណោះ។ ដោយមាននំប៉័ងប្រាំដុំ និងត្រីពីរ ទ្រង់បានផ្ដល់អាហារដល់មនុស្សប្រាំពាន់នាក់ តើវាមិនមែនជាចំណេញធំសម្រាប់ពួកយើងទេឬអី? ចុះនៅពេលដែលព្រះគ្រីស្ទមានបន្ទូលវិញ? គេនិយាយថា ទ្រង់ផ្ដល់ទឹកដែលមានជីវិត ប៉ុន្តែតើទឹកដែលមានជីវិតនេះនៅឯណា? តើវាត្រូវបានផ្គត់ផ្គង់ដោយរបៀបណា តើវាហូរដោយរបៀបណា? ទាំងនេះសុទ្ធតែជារឿងដែលស័ក្ដិសមនឹងការស្វែងយល់ ដែលរឿងនីមួយៗសុទ្ធតែជារឿងថ្មី។ ប្រសិនបើខ្ញុំអាចឃើញរឿងណាមួយក្នុងចំណោមរឿងទាំងនេះដោយផ្ទាល់ភ្នែក នោះខ្ញុំនឹងក្លាយជាមនុស្សដែលមានចំណេះដឹង និងបទពិសោធទូលំទូលាយនៅក្នុងជីវិតនេះ មិនមែនជាមនុស្សធម្មតាឡើយ»។ តើការចង់ដឹងចង់ឃើញនេះ មិនមែនកំពុងគ្រប់គ្រងលើពួកគេទេឬអី? (មែនហើយ។)

មនុស្សមួយចំនួនមកជឿលើព្រះជាម្ចាស់ ទទួលយកព្រះគ្រីស្ទ និងដើរតាមព្រះគ្រីស្ទ មិនមែនដើម្បីទទួលបានសេចក្ដីពិតនោះទេ ប៉ុន្តែដោយមានគំនិតផ្សេងនៅក្នុងចិត្ត។ មនុស្សមួយចំនួន គ្រាន់តែជួបខ្ញុំភ្លាម ក៏សួរថា៖ «តើគ្រោះកាចទាំងប្រាំពីរ និងចានទាំងប្រាំពីរនៅក្នុងគម្ពីរវិវរណៈមានន័យដូចម្ដេច? តើសេះសតំណាងឱ្យអ្វី? តើភយន្តរាយរយៈពេលបីឆ្នាំកន្លះបានមកដល់ហើយឬនៅ?» ខ្ញុំឆ្លើយតបថា៖ «តើអ្នកកំពុងសួរពីរឿងអ្វី? តើគម្ពីរវិវរណៈគឺជាអ្វី?» ពួកគេតបវិញថា៖ «ព្រះអង្គមិនទាំងដឹងពីគម្ពីរវិវរណៈផង? គេនិយាយថាព្រះអង្គគឺជាព្រះជាម្ចាស់ ប៉ុន្តែខ្ញុំមិនសូវប្រាកដទេ!» អ្នកផ្សេងទៀតសួរថា៖ «ក្នុងអំឡុងដំណើរការនៃការផ្សាយដំណឹងល្អ ពួកយើងជួបមនុស្សដែលសួរអំពីរឿងអាថ៌កំបាំង។ តើពួកយើងគួរធ្វើដូចម្ដេច?» ខ្ញុំមិនទាំងរង់ចាំឱ្យពួកគេនិយាយចប់ផង ក៏និយាយថា៖ «អ្នកណាដែលតែងតែសួរពីអាថ៌កំបាំង ជំនួសឱ្យការស្វែងរកសេចក្ដីពិត មិនមែនជាអ្នកដែលទទួលយកសេចក្ដីពិតឡើយ។ ពួកគេមិនអាចត្រូវបានសង្គ្រោះនៅថ្ងៃអនាគតទេ។ អស់អ្នកដែលតែងតែស្វែងរកអាថ៌កំបាំង មិនមែនជាមនុស្សល្អទេ។ កុំផ្សាយដំណឹងល្អដល់មនុស្សបែបនេះអី»។ ហេតុអ្វីបានជាខ្ញុំនិយាយបែបនេះ? តើអ្នកណាជាអ្នកសួរសំណួរទាំងនេះឱ្យប្រាកដ? មិនមែនជាអ្នកផ្សេងទេ គឺពួកគេខ្លួនឯងហ្នឹងហើយ។ ពួកគេចង់សួរសំណួរទាំងនេះ និងចង់ដឹងចម្លើយចំពោះសំណួរទាំងនេះ ហើយពួកគេគិតថាខ្ញុំមិនដឹងថានរណាជាអ្នកសួរ ហាក់ដូចជាខ្ញុំមិនអាចមើលធ្លុះពីពួកគេអ៊ីចឹង! បន្ទាប់ពីខ្ញុំនិយាយបែបនេះ ពួកគេឮហើយក៏គិតថា៖ «ព្រះជាម្ចាស់បានមានបន្ទូលថាខ្ញុំមិនល្អ ដូច្នេះ ខ្ញុំនឹងមិនសួរទៀតទេ»។ ចុះវិធីសាស្ត្ររបស់ខ្ញុំយ៉ាងម៉េចដែរ? តើវាមិនបានបិទមាត់ពួកគេយ៉ាងមានប្រសិទ្ធភាពទេឬអី? ប្រសិនបើខ្ញុំបានឆ្លើយតបពួកគេ តើវាមិនមែនជាការចូលក្នុងល្បិចរបស់ពួកគេទេឬអី? ពេលនោះ ពួកគេនឹងបានដៃ ហើយសួរមិនចេះចប់មិនចេះហើយ។ តើខ្ញុំមានកាតព្វកិច្ចពន្យល់រឿងទាំងនេះដល់ពួកគេដែរមែនទេ? តើអ្នកអាចយកចំណេះដឹងនេះទៅធ្វើអ្វីបាន? ទោះបីជាខ្ញុំដឹង ក៏ខ្ញុំមិនប្រាប់អ្នកដែរ។ ហេតុអ្វីខ្ញុំត្រូវប្រាប់អ្នក? តើខ្ញុំជាអ្នកបកស្រាយបទគម្ពីរឬ? តើអ្នកមកទីនេះដើម្បីសិក្សាទ្រឹស្ដីសាសនាឬ? អ្នកមកពិនិត្យពិច័យខ្ញុំ តើខ្ញុំគួរតែបើកចំហចិត្តរបស់ខ្ញុំសម្រាប់ការពិនិត្យពិច័យរបស់អ្នកឬ? តើវាសមស្របដែរឬទេ? អ្នកមកល្បងលខ្ញុំ តើខ្ញុំគួរតែអនុញ្ញាតឱ្យអ្នកល្បងលខ្ញុំឬ? តើវាសមស្របដែរឬទេ? អ្នកមិនមែនមកទីនេះដើម្បីទទួលយកសេចក្ដីពិតទេ។ អ្នកមកសួរសំណួរដោយអាកប្បកិរិយាប្រទូសរ៉ាយ សង្ស័យ និងស៊ើបសួរ។ ខ្ញុំមិនអាចផ្ដល់ចម្លើយឱ្យអ្នកបានឡើយ។ មនុស្សមួយចំនួននិយាយថា៖ «តើវាមិនចាំបាច់ក្នុងការឆ្លើយរាល់សំណួរទេឬ?» នោះអាស្រ័យលើបញ្ហា។ នៅពេលនិយាយដល់សេចក្ដីពិត និងកិច្ចការពួកជំនុំ ខ្ញុំនៅតែត្រូវពិចារណាលើស្ថានភាពសិន។ ប្រសិនបើខ្ញុំធ្លាប់បានប្រាប់អ្នកពីមុនមក ហើយអ្នកនៅតែធ្វើពុតជាមិនដឹង ដោយធ្វើពុតជាសាកសួរដោយបន្ទាបខ្លួន នោះខ្ញុំនឹងមិនឆ្លើយតបអ្នកឡើយ។ ខ្ញុំនឹងលួសកាត់អ្នក ហើយបន្ទាប់ពីនោះ អ្នកនឹងយល់។ តាមទស្សនៈនៃរបៀបដែលពួកទទឹងនឹងព្រះគ្រីស្ទពិនិត្យពិច័យ និងវិភាគព្រះគ្រីស្ទ ព្រមទាំងការចង់ដឹងចង់ឃើញរបស់ពួកគេអំពីសារជាតិរបស់ព្រះគ្រីស្ទ និងព្រះជាម្ចាស់ តើពួកទទឹងនឹងព្រះគ្រីស្ទកំពុងពិនិត្យពិច័យអ្វីឱ្យប្រាកដ? ពួកគេកំពុងពិនិត្យពិច័យសេចក្ដីពិត។ ពួកគេចាត់ទុកអ្វីៗគ្រប់យ៉ាងដែលព្រះជាម្ចាស់ធ្វើ ថាជាកម្មវត្ថុនៃការពិនិត្យពិច័យ និងការវិភាគរបស់ពួកគេ ដោយប្រើរឿងនេះជាមធ្យោបាយដើម្បីកំដរពេលវេលា។ ពួកគេដើរតាមព្រះជាម្ចាស់ ហាក់ដូចជាពួកគេជាអ្នកប្រាជ្ញដែលកំពុងសិក្សាមុខវិជ្ជាណាមួយ ឬចំណេះដឹងណាមួយ ដូចជាពួកអ្នកមិនជឿដែលចូលរៀននៅសាលាទ្រឹស្ដីសាសនាអ៊ីចឹង។ តើមនុស្សបែបនេះអាចទទួលបានការបំភ្លឺពីព្រះជាម្ចាស់ដែរឬទេ? តើពួកគេអាចទទួលបានពន្លឺដែរឬទេ? តើពួកគេអាចយល់ពីសេចក្ដីពិតដែរឬទេ? (ទេ។)

នៅក្នុងពួកជំនុំ មានកិច្ចការមួយចំនួនដែលមិនធ្លាប់ជួបប្រទះពីមុនមក ហើយកិច្ចការខ្លះពាក់ព័ន្ធនឹងការងារវិជ្ជាជីវៈ។ នៅពេលខ្ញុំណែនាំការងារបែបនេះ មនុស្សមួយចំនួនស្ដាប់យ៉ាងយកចិត្តទុកដាក់ និងដោយបន្ទាបខ្លួន ដោយចាប់យល់នូវគោលការណ៍ដែលគួរតែគោរពតាមក្នុងការបំពេញភារកិច្ចទាំងនេះ និងតថភាពនៃសេចក្ដីពិតដែលគួរតែអនុវត្ត និងចូលទៅក្នុង។ ទោះជាយ៉ាងណាក៏ដោយ មនុស្សមួយចំនួនខំប្រឹងគិតយ៉ាងខ្លាំង ដោយពិនិត្យពិច័យនៅក្នុងចិត្តរបស់ពួកគេ។ ពួកគេគិតថា៖ «ព្រះអង្គមិនបានរៀនមុខជំនាញទាំងនេះទេ។ ម្យ៉ាងទៀត តើព្រះអង្គពិតជាអាចរៀនមុខវិជ្ជាច្រើនយ៉ាងនេះបានឬ? តើនរណាអាចយល់ និងដឹងអ្វីៗគ្រប់យ៉ាងទៅ? តើព្រះអង្គមានមូលដ្ឋានអ្វីមកណែនាំពួកយើង? ហេតុអ្វីបានជាពួកយើងត្រូវស្ដាប់ព្រះអង្គ? ទោះបីជាពេលខ្លះ អ្វីដែលព្រះអង្គមានបន្ទូលនៅពេលណែនាំពួកយើង ពិតជាសមហេតុផលក៏ដោយ តើព្រះអង្គដឹងរឿងនេះដោយរបៀបណា? ប្រសិនបើខ្ញុំមិនរៀនអ្វីមួយទេ ខ្ញុំនឹងមិនដឹងពីវាឡើយ។ ខ្ញុំត្រូវតែរិះគិត ខិតខំរៀនសូត្របន្ថែម មើលបន្ថែម ស្ដាប់បន្ថែម ហើយព្យាយាមឈានដល់ចំណុចមួយដែលខ្ញុំមិនត្រូវការការណែនាំរបស់ព្រះអង្គ ហើយអាចធ្វើវាដោយខ្លួនឯងបាន។ មើលទៅ ព្រះអង្គក៏កំពុងរៀនបណ្ដើរ ធ្វើបណ្ដើរ ដោយធ្វើវាឱ្យស្ទាត់ជំនាញម្តងបន្តិចៗដែរ»។ ពួកគេគ្រាន់តែមើលទៅលើរូបរាងខាងក្រៅ ដោយមិនឃើញថា ម្យ៉ាង មិនថាបុគ្គលនេះនិយាយ ឬធ្វើអ្វីនោះទេ គឺសុទ្ធតែមានគោលការណ៍ ពោលគឺមិនថាការងារណាដែលកំពុងត្រូវបានណែនាំនោះទេ វាត្រូវបានធ្វើស្របតាមគោលការណ៍ ហើយគោលការណ៍នេះគឺទាក់ទងនឹងតម្រូវការជាក់ស្ដែងរបស់មនុស្ស និងលទ្ធផលដែលចង់បាននៃការងារជាក់ស្ដែង។ ម្យ៉ាងទៀត និងសំខាន់បំផុតនោះគឺ បុគ្គលនេះមិនបានរៀនអ្វីទាំងអស់។ ចំណេះដឹង ការរៀនសូត្រ ការយល់ដឹង និងបទពិសោធរបស់ទ្រង់ គឺមិនមានអ្វីលេចធ្លោឡើយ។ ប៉ុន្តែ មានរឿងមួយដែលមនុស្សមិនគួរភ្លេច៖ មិនថាការយល់ដឹង ចំណេះដឹង បទពិសោធ និងជំនាញរបស់ទ្រង់សម្បូរបែប ឬគួរឱ្យកត់សម្គាល់ឬក៏អត់នោះទេ ប្រភពដែលទទួលខុសត្រូវក្នុងការបំពេញកិច្ចការបច្ចុប្បន្ន មិនមែនជាសាច់ឈាមខាងក្រៅនេះទេ ប៉ុន្តែគឺជាសារជាតិនៃសាច់ឈាមនេះ គឺព្រះជាម្ចាស់ផ្ទាល់។ ហេតុដូច្នេះហើយ ប្រសិនបើអ្នកវិនិច្ឆ័យដោយផ្អែកលើរូបរាងនៃសាច់ឈាមនេះ ពោលគឺកម្ពស់ និងរូបរាងរបស់ទ្រង់ សំនៀង ការលើកដាក់សំឡេង និងរបៀបនៃការមានបន្ទូល នោះអ្នកនឹងមិនអាចពន្យល់ ឬវាស់ស្ទង់បានឡើយថា ហេតុអ្វីបានជាទ្រង់អាចទទួលបន្ទុក និងមានសមត្ថភាពនៅក្នុងការបំពេញភារកិច្ចទាំងនេះ អ្នកនឹងមិនអាចមើលធ្លុះវាបានឡើយ។ តើការមិនអាចមើលធ្លុះ មានន័យថាវាជាបញ្ហាដែលមិនអាចដោះស្រាយបានឬ? ទេ វាអាចដោះស្រាយបាន។ អ្នកមិនចាំបាច់មើលធ្លុះវាទេ។ អ្នកគ្រាន់តែត្រូវដឹង ចងចាំ និងទទួលស្គាល់រឿងមួយ៖ ព្រះគ្រីស្ទគឺជាសាច់ឈាមដែលព្រះជាម្ចាស់យកកំណើតជាមនុស្ស។ គោលការណ៍ ជំហរ និងអាកប្បកិរិយាដែលមនុស្សគួរតែមានចំពោះព្រះគ្រីស្ទ មិនមែនជាការពិនិត្យពិច័យ វិភាគ ឬបំពេញការចង់ដឹងចង់ឃើញរបស់ពួកគេឡើយ ប៉ុន្តែគឺត្រូវទទួលស្គាល់ ទទួលយក ស្ដាប់ និងចុះចូល។ ប្រសិនបើអ្នកពិនិត្យពិច័យ និងវិភាគ តើទីបំផុត វានឹងអាចធ្វើឱ្យអ្នកមើលឃើញសារជាតិរបស់ព្រះជាម្ចាស់ដែរឬទេ? វានឹងមិនអាចទេ។ ព្រះជាម្ចាស់មិនអនុញ្ញាតឱ្យនរណាម្នាក់វិភាគ ឬពិនិត្យពិច័យទ្រង់ឡើយ។ អ្នកកាន់តែពិនិត្យពិច័យ និងវិភាគ ព្រះជាម្ចាស់នឹងកាន់តែលាក់ព្រះកាយពីអ្នក។ តើមនុស្សមានអារម្មណ៍យ៉ាងណា នៅពេលដែលព្រះជាម្ចាស់លាក់ព្រះកាយ? នោះគឺសញ្ញាណអំពីព្រះជាម្ចាស់នៅក្នុងចិត្តរបស់ពួកគេប្រែជាស្រពេចស្រពិល សញ្ញាណរបស់ពួកគេអំពីសេចក្ដីពិតប្រែជាមិនច្បាស់លាស់ ហើយអ្វីៗគ្រប់យ៉ាងអំពីផ្លូវដែលពួកគេគួរតែដើរតាម ក៏ប្រែជាព្រិលៗ។ វាហាក់ដូចជាមានជញ្ជាំងបាំងការមើលឃើញរបស់អ្នក។ អ្នកមិនអាចមើលឃើញទិសដៅនៅខាងមុខទេ អ្វីៗគឺស្រពេចស្រពិលទាំងអស់។ តើព្រះជាម្ចាស់នៅឯណា? តើព្រះជាម្ចាស់ជានរណា? តើព្រះជាម្ចាស់ពិតជាមានមែនឬ? សំណួរទាំងនេះប្រៀបដូចជាជញ្ជាំងពណ៌ខ្មៅដែលឈរនៅពីមុខអ្នក ដែលនេះគឺជាការដែលព្រះជាម្ចាស់លាក់ព្រះភ័ក្ត្ររបស់ទ្រង់ពីអ្នក ដោយធ្វើឱ្យអ្នកមិនអាចមើលឃើញទ្រង់។ និមិត្តទាំងអស់នេះប្រែជាស្រពេចស្រពិលសម្រាប់អ្នក ពួកវាត្រូវបាត់បង់ ហើយភាពងងឹតក៏បំពេញនៅក្នុងចិត្តរបស់អ្នក។ នៅពេលដែលចិត្តរបស់អ្នកប្រែជាងងឹត តើអ្នកនៅមានផ្លូវនៅខាងមុខដែរឬទេ? តើអ្នកនៅដឹងថាត្រូវធ្វើអ្វីដែរឬទេ? អ្នកមិនដឹងទេ។ ទោះបីជាទិសដៅ និងគោលដៅដើមរបស់អ្នកច្បាស់លាស់ប៉ុនណាក៏ដោយ នៅពេលដែលអ្នកពិនិត្យពិច័យ និងវិភាគព្រះជាម្ចាស់ ពួកវានឹងប្រែជាស្រពេចស្រពិល និងងងឹត។ នៅពេលដែលមនុស្សធ្លាក់ចូលទៅក្នុងស្ថានភាពបែបនេះ សភាពបែបនេះ ពួកគេកំពុងស្ថិតក្នុងគ្រោះថ្នាក់ហើយ។ នេះគឺជាអ្វីដែលកើតឡើងចំពោះអ្នកដែលផ្ដោតលើការពិនិត្យពិច័យព្រះជាម្ចាស់។ ពួកទទឹងនឹងព្រះគ្រីស្ទតែងតែស្ថិតក្នុងស្ថានភាពបែបនេះ ដោយមានភាពងងឹតសូន្យសុងនៅខាងមុខ មិនអាចញែកដឹងបានថាអ្វីជារឿងវិជ្ជមាន អ្វីជាសេចក្ដីពិតឡើយ។ មិនថាព្រះជាម្ចាស់ធ្វើអ្វីក៏ដោយ ពួកគេមិនអាចបញ្ជាក់បានថា នោះពិតជាព្រះជាម្ចាស់ ថាជាព្រះជាម្ចាស់ផ្ទាល់ឡើយ។ ទោះបីជាពួកគេមើលយ៉ាងណាក៏ដោយ ពួកគេគ្រាន់តែឃើញការយកកំណើតជាមនុស្សនេះជាមនុស្សម្នាក់ប៉ុណ្ណោះ ពីព្រោះពួកគេតែងតែពិនិត្យពិច័យ និងវិភាគ ដូច្នេះ ព្រះជាម្ចាស់ក៏បន្តធ្វើឱ្យពួកគេងងឹតភ្នែកដែរ។ អ្នកឃើញពួកគេបើកភ្នែកធំៗ ភ្លឺថ្លា ប៉ុន្តែពួកគេនៅតែខ្វាក់ដដែល។ នៅពេលដែលព្រះជាម្ចាស់លាក់ព្រះភ័ក្ត្ររបស់ទ្រង់ពីមនុស្ស វាហាក់ដូចជាចិត្តរបស់ពួកគេងងឹតងងល់ ដោយធ្លាក់ចូលទៅក្នុងភាពងងឹតសូន្យសុង។ ពួកគេឃើញត្រឹមតែបាតុភូតខាងក្រៅ ដោយមិនអាចយល់ពីផ្លូវដែលស្ថិតនៅខាងក្នុង មិនអាចយល់ពីសេចក្ដីពិតដែលជាមូលដ្ឋាន លើសពីនេះទៅទៀត ពួកគេមិនអាចមើលឃើញសារជាតិរបស់ព្រះជាម្ចាស់ ឬនិស្ស័យរបស់ទ្រង់ឡើយ។

ការវិភាគ និងការពិនិត្យពិច័យទៅលើការលេចមក និងកិច្ចការរបស់ព្រះជាម្ចាស់ នឹងមិនទទួលបានលទ្ធផលអ្វីឡើយ។ ជារឿងសំខាន់ណាស់ដែលមិនត្រូវធ្លាក់ចូលទៅក្នុងសភាពនៃការវិភាគ និងការពិនិត្យពិច័យឡើយ នេះគឺជាផ្លូវអវិជ្ជមាន។ ចុះតើផ្លូវវិជ្ជមានគឺជាអ្វីទៅ? នោះគឺ ដោយសារតែអ្នកជឿជាក់យ៉ាងមុតមាំថា នេះគឺជាកិច្ចការរបស់ព្រះជាម្ចាស់ ថាមនុស្សធម្មតាម្នាក់នេះគឺជាសាច់ឈាមដែលព្រះជាម្ចាស់យកកំណើតជាមនុស្ស និងមានសារជាតិរបស់ព្រះជាម្ចាស់ ដូច្នេះ អ្នកគួរតែទទួលយក និងចុះចូលដោយគ្មានលក្ខខណ្ឌ។ មនុស្សមានអារម្មណ៍ថា សាច់ឈាមនេះមានទិដ្ឋភាពជាច្រើនដែលមិនគាប់ចិត្ត ទិដ្ឋភាពជាច្រើនដែលផ្ទុយនឹងសញ្ញាណ និងការស្រមើស្រមៃរបស់មនុស្ស។ នោះគឺជាបញ្ហារបស់មនុស្ស។ ព្រះជាម្ចាស់ធ្វើការតាមរបៀបនេះ ហើយអ្វីដែលត្រូវផ្លាស់ប្ដូរ គឺសញ្ញាណរបស់មនុស្ស និស្ស័យពុករលួយរបស់ពួកគេ និងអាកប្បកិរិយារបស់ពួកគេចំពោះព្រះជាម្ចាស់ មិនមែនសាច់ឈាមដែលព្រះជាម្ចាស់យកកំណើតជាមនុស្សឡើយ។ មនុស្សត្រូវស្វែងរកសេចក្ដីពិតនៅទីនេះ ស្វែងរកបំណងព្រះហឫទ័យរបស់ព្រះជាម្ចាស់ និងប្រកាន់យកទស្សនៈ និងគោលជំហរដ៏ត្រឹមត្រូវរបស់ខ្លួន ជាជាងទទួលស្គាល់ទ្រង់ជាព្រះជាម្ចាស់ហើយ ប៉ុន្តែនៅតែចង់ពិនិត្យពិច័យទ្រង់ ឬវិភាគ និងពិភាក្សាពីអ្វីដែលទ្រង់ធ្វើ និងមានបន្ទូល។ នោះនឹងក្លាយជាបញ្ហាដ៏ធំមួយ។ នៅពេលដែលគោលជំហររបស់អ្នក និងទស្សនៈនៃការទទួលយកសេចក្ដីពិតរបស់អ្នកគឺខុស លទ្ធផលនៃរបៀបដែលអ្នកមើលឃើញអ្វីៗគ្រប់យ៉ាងនឹងផ្លាស់ប្ដូរ ដែលប៉ះពាល់ដល់ផ្លូវ និងទិសដៅនៃការដេញតាមរបស់អ្នក។ ចំពោះអ្វីក៏ដោយដែលព្រះជាម្ចាស់ធ្វើ ឬមានបន្ទូល មិនថាវាស្របនឹងសញ្ញាណរបស់មនុស្ស ឬអត់នោះទេ វាគ្រាន់តែជាបញ្ហាបណ្ដោះអាសន្នប៉ុណ្ណោះ។ ការរួមចំណែក និងគុណតម្លៃចំពោះមនុស្សជាតិ នៃអ្វីៗគ្រប់យ៉ាងដែលព្រះជាម្ចាស់ធ្វើ ព្រមទាំងគុណតម្លៃដែលវានាំមកដល់ជីវិតមនុស្ស គឺអស់កល្បជានិច្ច។ រឿងទាំងនេះមិនអាចត្រូវបានផ្លាស់ប្ដូរដោយបុគ្គលណាម្នាក់ មុខវិជ្ជាសិក្សាណាមួយ សេចក្ដីថ្លែងការណ៍ ឬអំណះអំណាងណាមួយ ឬនិន្នាការណាមួយឡើយ។ នេះហើយគឺជាគុណតម្លៃនៃសេចក្ដីពិត។ វាអាចថា នៅពេលបច្ចុប្បន្ននេះ ព្រះបន្ទូល និងសកម្មភាពរបស់មនុស្សធម្មតាម្នាក់នេះ មិនអាចបំពេញការចង់ដឹងចង់ឃើញ ឬភាពអំនួតរបស់អ្នកបានទេ ហើយក៏មិនអាចបញ្ចុះបញ្ចូលអ្នកទាំងស្រុង ឬយកឈ្នះអ្នកទាំងផ្លូវចិត្ត និងពាក្យសម្ដីបានដែរ។ ទោះជាយ៉ាងណាក៏ដោយ ការរួមចំណែកនៃគ្រប់ព្រះបន្ទូលដែលទ្រង់មានបន្ទូលនៅថ្ងៃនេះ និងគ្រប់កិច្ចការដែលទ្រង់ធ្វើនៅក្នុងយុគសម័យនេះ និងក្នុងអំឡុងពេលនេះ ចំពោះមនុស្សជាតិទាំងមូល ចំពោះយុគសម័យទាំងមូល និងចំពោះផែនការគ្រប់គ្រងទាំងមូលរបស់ព្រះជាម្ចាស់ គឺមិនអាចផ្លាស់ប្ដូរបានអស់កល្បជានិច្ច នេះគឺជាការពិត។ ហេតុដូច្នេះហើយ ថ្ងៃណាមួយ អ្នកនឹងដឹងខ្លួនថា៖ «កាលពីម្ភៃ ឬសាមសិបឆ្នាំមុន ខ្ញុំបានពិនិត្យពិច័យ យល់ខុស ទាស់ទទឹង ហើយថែមទាំងបានវិនិច្ឆ័យ និងថ្កោលទោសចំពោះបន្ទូលមួយឃ្លា ដែលមនុស្សធម្មតាម្នាក់នេះបាននិយាយ។ ម្ភៃ ឬសាមសិបឆ្នាំក្រោយមក នៅពេលដែលខ្ញុំមើលបន្ទូលនោះម្ដងទៀត ចិត្តរបស់ខ្ញុំពោរពេញទៅដោយអារម្មណ៍ថាខ្លួនមានកំហុស និងការបន្ទោសខ្លួនឯង»។ មនុស្សពុករលួយគឺទាបថោក និងតូចតាចណាស់នៅចំពោះព្រះភក្ត្រព្រះជាម្ចាស់ ពួកគេនៅតែជាទារកជារៀងរហូត មិនស័ក្ដិសមនឹងលើកយកមកនិយាយឡើយ។ មិនថាបុគ្គលម្នាក់ធ្វើការងារច្រើនប៉ុនណាក៏ដោយ បើប្រៀបធៀបទៅនឹងការរួមចំណែកចំពោះមនុស្សជាតិទាំងមូល នៃគ្រប់ព្រះបន្ទូលដែលព្រះជាម្ចាស់បានមានបន្ទូលនៅក្នុងសម័យកាលណាមួយ និងក្រោមបរិបទណាមួយ ភាពខុសគ្នាគឺប្រៀបដូចជាមេឃ និងដីអ៊ីចឹង! ដូច្នេះ អ្នកត្រូវតែយល់ថា ព្រះជាម្ចាស់មិនមែនជាកម្មវត្ថុសម្រាប់ឱ្យមនុស្សពិនិត្យពិច័យ វិភាគ និងសង្ស័យឡើយ។ កិច្ចការរបស់ព្រះជាម្ចាស់ និងសាច់ឈាមដែលព្រះជាម្ចាស់យកកំណើតជាមនុស្ស មិនមែននៅទីនេះដើម្បីបំពេញការចង់ដឹងចង់ឃើញរបស់មនុស្សទេ។ ទ្រង់ធ្វើកិច្ចការទាំងអស់នេះ មិនមែនដើម្បីកំដរពេលវេលា ឬបណ្ដោយឱ្យពេលវេលាកន្លងផុតទៅឡើយ បំណងព្រះហឫទ័យរបស់ទ្រង់គឺដើម្បីសង្គ្រោះមនុស្សនៅក្នុងយុគសម័យមួយ ដើម្បីសង្គ្រោះមនុស្សជាតិទាំងមូល ហើយលទ្ធផលនៃកិច្ចការដែលទ្រង់មានបំណងសម្រេច គឺនឹងស្ថិតស្ថេរជារៀងរហូត។ ពួកទទឹងនឹងព្រះគ្រីស្ទចាត់ទុកព្រះគ្រីស្ទជាមនុស្សធម្មតាម្នាក់ ដើម្បីពិនិត្យពិច័យ និងវិភាគ ដើម្បីបំពេញការចង់ដឹងចង់ឃើញរបស់ពួកគេ។ តើរឿងនេះមានលក្ខណៈបែបណា? តើវាអាចត្រូវបានយល់ ឬអត់ទោសឱ្យបានដែរឬទេ? ពួកគេគឺជាពួកអ្នកមានបាបសម្រាប់គ្រប់យុគសម័យ ត្រូវបណ្ដាសា និងមិនអាចអត់ទោសឱ្យអស់កល្បជានិច្ច! ប្រសិនបើបុគ្គលម្នាក់មានភាពជាមនុស្ស យល់ពីសេចក្ដីពិត និងមានតថភាពនៃសេចក្ដីពិត សូម្បីតែការពិនិត្យពិច័យពួកគេ ក៏ជារឿងគួរឱ្យខ្ពើមរអើមណាស់ទៅហើយ។ ការចាត់ទុកព្រះគ្រីស្ទជាមនុស្សធម្មតាម្នាក់ ហើយពិនិត្យពិច័យទ្រង់នៅក្នុងចិត្ត ការប្រព្រឹត្តចំពោះអ្វីៗគ្រប់យ៉ាងដែលទ្រង់ធ្វើដោយភាពប្រទូសរ៉ាយ និងការមួលបង្កាច់ ហើយស្វះស្វែងបំពេញតែការចង់ដឹងចង់ឃើញរបស់អ្នកអំពីព្រះបន្ទូលដែលទ្រង់មានបន្ទូល សូម្បីតែមនុស្សមួយចំនួន ពេលឃើញខ្ញុំ ក៏និយាយថា៖ «សូមប្រកបគ្នាពីសេចក្ដីពិតបន្ថែមទៀតមក សូមប្រកបគ្នាបន្ថែមទៀតអំពីភាសានៃស្ថានសួគ៌ជាន់ទីបីមក សូមនិយាយរឿងជាច្រើនទៀតដែលពួកយើងមិនដឹងមក» តើពួកគេចាត់ទុកមនុស្សនេះជាអ្វី? ជាអ្នកជួយបំបាត់ភាពអផ្សុករបស់ពួកគេឬ? តើព្រះជាម្ចាស់កំណត់លក្ខណៈនៃបញ្ហានេះយ៉ាងដូចម្ដេច? តើនេះមិនមែនជាការប្រមាថព្រះជាម្ចាស់ទេឬអី? ប្រសិនបើវាសំដៅលើមនុស្ស វាត្រូវបានគេហៅថាការចំអក និងការឡកឡាយ។ ប្រសិនបើវាសំដៅលើព្រះជាម្ចាស់ វាគឺជាការប្រមាថ។

នៅក្នុងខ្លឹមសារនៃការបង្ហាញចេញនេះ ពោលគឺការពិនិត្យពិច័យ ការវិភាគ និងការចង់ដឹងចង់ឃើញ សារជាតិធម្មជាតិរបស់ពួកទទឹងនឹងព្រះគ្រីស្ទ បញ្ចេញឱ្យឃើញថាជាភាពទុច្ចរិត ជាការមិនពេញចិត្តនឹងសេចក្ដីពិត។ ពួកគេមិនអើពើនឹងអ្វីៗទាំងអស់ដែលវិជ្ជមាន។ ពួកគេមើលងាយរឿងទាំងនោះ ហើយប្រព្រឹត្តចំពោះរឿងទាំងនោះដោយអាកប្បកិរិយាបដិសេធ ដោយមិនលើកលែងសូម្បីតែសាច់ឈាមដែលព្រះជាម្ចាស់យកកំណើតជាមនុស្ស។ ពួកគេត្រូវតែបំពេញការចង់ដឹងចង់ឃើញរបស់ពួកគេនៅក្នុងគ្រប់បញ្ហាទាំងអស់ ដោយយកអ្វីៗគ្រប់យ៉ាងមកពិនិត្យពិច័យ ដោយចង់ទាញសេចក្ដីសន្និដ្ឋាន និងចង់ដឹងឱ្យដល់ឫសគល់នៃអ្វីៗគ្រប់យ៉ាង ដើម្បីរកឱ្យឃើញថាមានអ្វីកំពុងកើតឡើង ដើម្បីឱ្យពួកគេមើលទៅហាក់ដូចជាមានចំណេះដឹង និងឆ្លាតវៃ។ នេះគឺជានិស្ស័យពុករលួយរបស់មនុស្ស។ ដោយសារតែធ្លាប់ទម្លាប់នឹងការពិនិត្យពិច័យអ្វីៗគ្រប់យ៉ាង ឥឡូវនេះ ពួកគេបំបែរការពិនិត្យពិច័យរបស់ពួកគេមករកព្រះជាម្ចាស់វិញ។ ចុះតើទង្វើនេះនាំអ្វីមកឱ្យពួកគេ? ភាពគ្រប់លក្ខណ៍ និងសេចក្ដីសង្គ្រោះឬ? ទេ វានាំមកឱ្យពួកគេតែនូវសេចក្ដីវិនាស និងការបំផ្លិចបំផ្លាញប៉ុណ្ណោះ! នេះហើយជារបៀបដែលពួកទទឹងនឹងព្រះគ្រីស្ទត្រូវបានកំណត់លក្ខណៈ។ ពួកគេត្រូវបណ្ដាសា និងគួរឱ្យថ្កោលទោស។ នៅក្នុងការចូលទៅជិតសាច់ឈាមដែលព្រះជាម្ចាស់យកកំណើតជាមនុស្ស ពួកគេមិនដែលប្រកាន់យកគោលជំហរជាអ្នកដើរតាម ឬជាភាវៈដែលព្រះបានបង្កើត ដើម្បីទទួលយក និងមើលមកទ្រង់ឡើយ។ ផ្ទុយទៅវិញ ពួកគេយល់ឃើញ និងចូលទៅជិតទ្រង់ពីទស្សនៈ និងគោលជំហរជាអ្នកប្រាជ្ញ ជាអ្នកចេះដឹងសព្វគ្រប់ ជាអ្នកដែលពោរពេញដោយការចង់ដឹងចង់ឃើញ និងជាបុគ្គលក្រអឺតក្រទមម្នាក់ ដែលគ្មានសមត្ថភាពយល់ពីសេចក្ដីពិត និងដែលមើលងាយអ្វីៗដែលវិជ្ជមាន។ វាច្បាស់ណាស់ថា មនុស្សបែបនេះមិនអាចត្រូវបានសង្គ្រោះឡើយ។

ថ្ងៃទី៦ ខែមិថុនា ឆ្នាំ២០២០


ចំណុចទីដប់៖ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីបី)

II. ការប្រមាថសាច់ឈាមដែលព្រះជាម្ចាស់យកកំណើតជាមនុស្ស

ប្រធានបទនៃការប្រកបគ្នាកាលពីលើកមុន គឺជាការបង្ហាញចេញទីដប់របស់ពួកទទឹងនឹងព្រះគ្រីស្ទ គឺការប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ ចំណុចនេះត្រូវបានបែងចែកជាបីផ្នែកបន្ថែមទៀតសម្រាប់ធ្វើការប្រកបគ្នាលម្អិត។ ផ្នែកទីមួយគឺ ការប្រមាថអត្តសញ្ញាណ និងសារជាតិរបស់ព្រះជាម្ចាស់ ផ្នែកទីពីរគឺ ការប្រមាថសាច់ឈាមដែលព្រះជាម្ចាស់យកកំណើតជាមនុស្ស ហើយផ្នែកទីបីគឺ ការប្រមាថព្រះបន្ទូលរបស់ព្រះជាម្ចាស់។ ផ្នែកទាំងបីនេះត្រូវបានប្រើដើម្បីវែកញែកចំណុចទីដប់នៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ។ ផ្នែកទីមួយត្រូវបានប្រកបគ្នារួចហើយ ចំណែកឯផ្នែកទីពីរ ការប្រមាថសាច់ឈាមដែលព្រះជាម្ចាស់យកកំណើតជាមនុស្ស ត្រូវបានបែងចែកជាបួនផ្នែកសម្រាប់ធ្វើការប្រកបគ្នា។ តើផ្នែកទាំងបួននេះមានអ្វីខ្លះ? (ទីមួយ ការបញ្ចើចបញ្ចើ ការបញ្ចោរ និងពាក្យសម្ដីពីរោះស្ដាប់; ទីពីរ ការពិនិត្យពិច័យ និងការវិភាគ ព្រមទាំងការចង់ដឹងចង់ឃើញ; ទីបី របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ; និងទីបួន គ្រាន់តែស្ដាប់អ្វីដែលព្រះគ្រីស្ទមានបន្ទូល ប៉ុន្តែមិនស្ដាប់បង្គាប់ ឬមិនចុះចូល។) ពីរផ្នែកដំបូងត្រូវបានប្រកបគ្នាកាលពីលើកមុន លើកនេះ យើងនឹងប្រកបគ្នាអំពីផ្នែកទីបី។

គ. របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ

ផ្នែកទីបីគឺ «របៀបដែលពួកគេប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ»។ យើងនឹងមើលពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ដោយផ្អែកលើឃ្លាដ៏សាមញ្ញនេះ។ នៅក្នុងចំណាប់អារម្មណ៍របស់អ្នករាល់គ្នា ឬតាមរយៈអ្វីដែលអ្នករាល់គ្នាបានឃើញ និងបានជួបប្រទះ គួរតែមានឧទាហរណ៍ខ្លះៗទាក់ទងនឹងចំណុចនេះ ត្រូវទេ? មនុស្សមួយចំនួននិយាយថា៖ «ខ្ញុំមិនដែលបានទាក់ទងជាមួយព្រះគ្រីស្ទទេ។ ខ្ញុំគ្រាន់តែធ្លាប់ឮសេចក្ដីអធិប្បាយរបស់ទ្រង់តែប៉ុណ្ណោះ។ ខ្ញុំគ្មានបទពិសោធពិតពាក់ព័ន្ធនឹងការបង្ហាញចេញនេះទេ ហើយខ្ញុំក៏មិនដែលឃើញអ្នកដទៃបង្ហាញវាចេញនៅក្នុងតថភាពជាក់ស្ដែងដែរ»។ សម្រាប់អ្នកដែលមានបទពិសោធពិតពាក់ព័ន្ធនឹងផ្នែកនេះ តើអ្នករាល់គ្នាមានអារម្មណ៍ ឬការយល់ដឹងណាមួយដែលស្របនឹងផ្នែកនេះដែរឬទេ? គ្មានទេឬ? បើដូច្នេះ យើងពិតជាត្រូវមានការប្រកបគ្នាឱ្យបានស៊ីជម្រៅហើយ តើមែនទេ? (មែនហើយ។) មើលពីសំបកក្រៅ ផ្នែកនេះពាក់ព័ន្ធនឹងអាកប្បកិរិយា និងការបង្ហាញចេញផ្សេងៗ នៅពេលដែលមនុស្សទាក់ទងជាមួយព្រះគ្រីស្ទ។ តាមពិត តាមរយៈផ្នែកនេះ គេមិនត្រឹមតែអាចមើលឃើញពីការបង្ហាញចេញ និងអាកប្បកិរិយាផ្សេងៗរបស់មនុស្សចំពោះសាច់ឈាមដែលព្រះជាម្ចាស់យកកំណើតជាមនុស្សប៉ុណ្ណោះទេ ប៉ុន្តែថែមទាំងអាចញែកដឹងពីអាកប្បកិរិយា និងការបង្ហាញចេញដ៏ពិតប្រាកដរបស់ពួកគេចំពោះព្រះជាម្ចាស់ តាមរយៈរបៀបដែលពួកគេប្រព្រឹត្តចំពោះសាច់ឈាមដែលព្រះជាម្ចាស់យកកំណើតជាមនុស្សទៀតផង។ ពោលគឺ តាមរយៈផ្នែកនេះ វាបង្ហាញយ៉ាងច្បាស់ថា តើមនុស្សប្រព្រឹត្តចំពោះព្រះជាម្ចាស់ផ្ទាល់ ដែលមានអត្តសញ្ញាណ និងសារជាតិរបស់ព្រះជាម្ចាស់ ដោយអាកប្បកិរិយាបែបណា ហើយថាតើពួកគេមានចិត្តដែលកោតខ្លាចព្រះជាម្ចាស់ មានសេចក្ដីជំនឿពិតប្រាកដ និងការចុះចូលដ៏ពិតប្រាកដដែរឬទេ។ នៅពេលប្រឈមមុខនឹងស្ថានភាពផ្សេងៗ អាកប្បកិរិយារបស់មនុស្សចំពោះព្រះគ្រីស្ទ បញ្ចេញឱ្យឃើញនូវអាកប្បកិរិយារបស់ពួកគេចំពោះព្រះជាម្ចាស់ដែលពួកគេជឿ។ នៅក្នុងការប្រព្រឹត្តចំពោះមនុស្សសាមញ្ញម្នាក់នេះ ដែលជាព្រះគ្រីស្ទ ការដែលអ្នកមានសញ្ញាណ មានសេចក្ដីជំនឿពិតប្រាកដ ឬការចុះចូលដ៏ពិតប្រាកដឬអត់នោះ វាបញ្ជាក់ថា តើអ្នកមានសេចក្ដីជំនឿពិតប្រាកដ និងការចុះចូលដ៏ពិតប្រាកដដែរឬទេចំពោះព្រះជាម្ចាស់ដែលអ្នកជឿ ដែលជាព្រះជាម្ចាស់ផ្ទាល់។ នៅក្នុងការប្រព្រឹត្តរបស់មនុស្សចំពោះព្រះជាម្ចាស់នៅស្ថានសួគ៌ អាកប្បកិរិយា ទស្សនៈ និងអ្វីដែលពួកគេគិតពិតប្រាកដ គឺមានភាពស្រពេចស្រពិលណាស់ ដោយមិនបញ្ចេញឱ្យឃើញពីអាកប្បកិរិយាពិតប្រាកដរបស់ពួកគេចំពោះព្រះជាម្ចាស់ឡើយ។ ទោះជាយ៉ាងណាក៏ដោយ នៅពេលដែលមនុស្សបានជួបព្រះជាម្ចាស់យ៉ាងពិតប្រាកដ ហើយបានឃើញរូបកាយជាសាច់និងឈាមដ៏ជាក់ស្ដែង ដែលព្រះជាម្ចាស់យកកំណើតជាមនុស្ស អាកប្បកិរិយាពិតប្រាកដរបស់ពួកគេចំពោះព្រះជាម្ចាស់ ត្រូវបានបើកសម្ដែងទាំងស្រុង។ ពាក្យសម្ដីដែលមនុស្សនិយាយ ការគិតនៅក្នុងគំនិតរបស់ពួកគេ ទស្សនៈដែលពួកគេបង្កើតឡើង និងប្រកាន់ខ្ជាប់នៅក្នុងចិត្តរបស់ពួកគេ ហើយសូម្បីតែការគិត និងអាកប្បកិរិយារបស់ពួកគេចំពោះព្រះគ្រីស្ទនៅក្នុងចិត្តរបស់ពួកគេ តាមពិតទៅគឺជាការបង្ហាញចេញផ្សេងៗនៃរបៀបដែលពួកគេប្រព្រឹត្តចំពោះព្រះជាម្ចាស់។ ដោយសារព្រះជាម្ចាស់នៅស្ថានសួគ៌មើលមិនឃើញ ហើយប៉ះមិនបាន ដូច្នេះ សម្រាប់របៀបដែលមនុស្សគិតចំពោះទ្រង់ របៀបដែលពួកគេប្រព្រឹត្តចំពោះទ្រង់ របៀបដែលពួកគេដាក់កំហិតទ្រង់ និងថាតើពួកគេចុះចូលឬអត់នោះ តាមពិតទៅមនុស្សគ្មានស្ដង់ដាណាមួយនៅក្នុងខ្លួន ដើម្បីវាស់ស្ទង់ថាតើការបង្ហាញចេញរបស់ពួកគេត្រឹមត្រូវ ឬស្របតាមសេចក្ដីឬអត់ពិតនោះទេ។ ប៉ុន្តែ នៅពេលដែលព្រះជាម្ចាស់យកកំណើតជាមនុស្សជាព្រះគ្រីស្ទ អ្វីៗទាំងអស់នេះក៏ផ្លាស់ប្ដូរ៖ មានស្ដង់ដាមួយដើម្បីវាស់ស្ទង់ការបង្ហាញចេញ និងអាកប្បកិរិយាទាំងអស់នេះរបស់មនុស្សចំពោះព្រះជាម្ចាស់ ដែលធ្វើឱ្យអាកប្បកិរិយាពិតប្រាកដរបស់មនុស្សចំពោះព្រះជាម្ចាស់ លេចឡើងយ៉ាងច្បាស់ក្រឡែត។ ជារឿយៗ មនុស្សគិតថាពួកគេមានសេចក្ដីជំនឿយ៉ាងខ្លាំងលើព្រះជាម្ចាស់ និងមានជំនឿពិតប្រាកដ ដោយមានអារម្មណ៍ថា ព្រះជាម្ចាស់ធំមហិមា ខ្ពង់ខ្ពស់បំផុត និងគួរឱ្យស្រឡាញ់។ ប៉ុន្តែ តើចំណុចទាំងនេះគឺជាការឆ្លុះបញ្ចាំងពីកម្ពស់ពិតប្រាកដរបស់ពួកគេ ឬគ្រាន់តែជាអារម្មណ៍? វាពិបាកនឹងកំណត់ណាស់។ នៅពេលដែលមនុស្សមិនអាចមើលឃើញព្រះជាម្ចាស់ ទោះបីជាពួកគេមានចេតនាល្អយ៉ាងណាក្នុងការប្រព្រឹត្តចំពោះទ្រង់ក៏ដោយ ក៏ការប្រព្រឹត្តរបស់ពួកគេចំពោះទ្រង់ តែងតែលាយឡំទៅដោយភាពស្រពេចស្រពិល ភាពគ្មានខ្លឹមសារ និងភាពមិនជាក់ស្ដែង ហើយតែងតែពោរពេញទៅដោយការស្រមើស្រមៃដែលគ្មានខ្លឹមសារជានិច្ច។ នៅពេលដែលមនុស្ស បានឃើញ និងបានទាក់ទងពិតប្រាកដជាមួយព្រះជាម្ចាស់ កម្រិតនៃសេចក្ដីជំនឿរបស់ពួកគេលើព្រះជាម្ចាស់ កម្រិតនៃការចុះចូលរបស់ពួកគេចំពោះព្រះជាម្ចាស់ និងថាតើពួកគេមានសេចក្ដីស្រឡាញ់ពិតប្រាកដចំពោះព្រះជាម្ចាស់ឬអត់នោះ ត្រូវបានបើកសម្ដែងទាំងស្រុង។ ហេតុដូច្នេះហើយ នៅពេលដែលព្រះជាម្ចាស់យកកំណើតជាមនុស្ស ជាពិសេសនៅពេលដែលទ្រង់ក្លាយជាមនុស្សម្នាក់ដែលសាមញ្ញបំផុតតាមដែលអាចធ្វើទៅបាន សម្រាប់មនុស្សទាំងអស់ សាច់ឈាមនេះ មនុស្សសាមញ្ញម្នាក់នេះ ក្លាយជាការល្បងលសម្រាប់មនុស្សគ្រប់គ្នា ហើយក៏បើកសម្ដែងពីសេចក្ដីជំនឿ និងកម្ពស់ពិតប្រាកដរបស់មនុស្សម្នាក់ៗផងដែរ។ អ្នកប្រហែលជាអាចដើរតាមព្រះជាម្ចាស់ នៅពេលដែលអ្នកទទួលស្គាល់អត្ថិភាពរបស់ទ្រង់ជាលើកដំបូង ប៉ុន្តែនៅពេលដែលអ្នកទទួលយកព្រះជាម្ចាស់ដែលយកកំណើតជាមនុស្ស ដោយឃើញព្រះជាម្ចាស់ក្លាយជាមនុស្សសាមញ្ញម្នាក់ ចិត្តគំនិតរបស់អ្នកក៏ពោរពេញទៅដោយសញ្ញាណ។ នៅពេលនេះ ព្រះគ្រីស្ទដែលអ្នកជឿ គឺមនុស្សសាមញ្ញម្នាក់នេះ ក្លាយជាបញ្ហាប្រឈមដ៏ធំបំផុតសម្រាប់ជំនឿរបស់អ្នក។ ដូច្នេះ ថ្ងៃនេះ ចូរយើងប្រកបគ្នាអំពីឥទ្ធិពលដែលមនុស្សសាមញ្ញម្នាក់នេះ ជាសាច់ឈាមដែលព្រះជាម្ចាស់យកកំណើតជាមនុស្ស គឺព្រះគ្រីស្ទ មានមកលើមនុស្ស និងការបង្ហាញចេញពិតប្រាកដដែលមនុស្សបង្ហាញចំពោះមនុស្សសាមញ្ញម្នាក់នេះ គឺព្រះគ្រីស្ទ ដែលបញ្ចេញឱ្យឃើញពីអាកប្បកិរិយា និងទស្សនៈពិតប្រាកដផ្សេងៗរបស់ពួកគេចំពោះព្រះជាម្ចាស់។

ខ្លឹមសារចម្បងនៃផ្នែកទីបីគឺថា មនុស្សប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ។ អ្វីដែលអារម្មណ៍នេះសំដៅទៅលើ ឱ្យប្រាកដនោះគឺជាចំណុចសំខាន់ ជាចំណុចផ្ដោតនៃការប្រកបគ្នានៅថ្ងៃនេះ។ ជាការពិតណាស់ អារម្មណ៍នេះគ្រាន់តែជាពាក្យជំនួស ជាការសន្និដ្ឋានរួមប៉ុណ្ណោះ។ វាមិនមែនជាអារម្មណ៍នោះទេ។ នៅពីក្រោយវា មានបង្កប់នូវសញ្ញាណ និងការស្រមើស្រមៃផ្សេងៗរបស់មនុស្ស ព្រមទាំងនិស្ស័យពុករលួយគ្រប់បែបយ៉ាងរបស់ពួកគេ ថែមទាំងសារជាតិធម្មជាតិជាសាតាំងរបស់ពួកគេទៀតផង។ នៅពេលដែលមនុស្សម្នាក់មិនប្រឈមមុខនឹងឧបសគ្គណាមួយក្នុងការបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ គ្មានអ្វីដែលប៉ះពាល់ដល់អារម្មណ៍របស់ពួកគេទេ ហើយអ្វីៗដំណើរការទៅយ៉ាងរលូន ពួកគេតែងតែអាចអធិដ្ឋាននៅចំពោះព្រះភក្ត្រព្រះជាម្ចាស់ ហើយរស់នៅក្នុងជីវិតដ៏ទៀងទាត់ មួយ ដែលពោរពេញទៅដោយអំណរ និងសេចក្ដីសុខសាន្ត។ បរិយាកាសជុំវិញពួកគេក៏រលូនល្អ បងប្អូនប្រុសស្រីភាគច្រើនចុះសម្រុងនឹងគ្នា ព្រះជាម្ចាស់តែងតែណែនាំពួកគេក្នុងការបំពេញភារកិច្ច និងក្នុងការរៀនជំនាញវិជ្ជាជីវៈ ដោយផ្ដល់ការបំភ្លឺ និងការស្រាយបំភ្លឺ ហើយគោលការណ៍នៃការអនុវត្តក៏ច្បាស់លាស់គួរសមដែរ អ្វីៗគ្រប់យ៉ាងគឺប្រក្រតី និងដំណើរការទៅយ៉ាងរលូន។ នៅពេលនេះ មនុស្សមានអារម្មណ៍ថា ពួកគេមានសេចក្ដីជំនឿយ៉ាងខ្លាំងលើព្រះជាម្ចាស់ មានអារម្មណ៍ថាជិតស្និទ្ធនឹងព្រះជាម្ចាស់ជាពិសេសនៅក្នុងចិត្តរបស់ពួកគេ អាចចូលមកចំពោះព្រះភក្ត្រព្រះជាម្ចាស់ជាញឹកញាប់ដើម្បីអធិដ្ឋាន និងទម្លាយអារម្មណ៍ មានអារម្មណ៍ថាមានទំនាក់ទំនងយ៉ាងជិតស្និទ្ធជាមួយព្រះជាម្ចាស់ ហើយយល់ថាព្រះជាម្ចាស់គួរឱ្យស្រឡាញ់ជាពិសេស។ អារម្មណ៍របស់ពួកគេនៅពេលនេះគឺល្អណាស់។ ពួកគេតែងតែរស់នៅក្នុងសេចក្ដីសុខសាន្ត និងអំណរ និយាយយ៉ាងសកម្មនៅឯការជួបជុំ ហើយពួកគេអាចអានអធិដ្ឋានព្រះបន្ទូលរបស់ព្រះជាម្ចាស់ និងរៀនទំនុកបរិសុទ្ធជាប្រចាំ ជារៀងរាល់ថ្ងៃ។ នៅពេលដែលអ្វីៗទាំងអស់ដំណើរការទៅយ៉ាងល្អ និងរលូន មនុស្សតែងតែអរព្រះគុណព្រះជាម្ចាស់ នៅក្នុងចិត្តរបស់ពួកគេជាប់ជានិច្ច អធិដ្ឋានទៅកាន់ព្រះជាម្ចាស់ដោយស្ងៀមស្ងាត់ ហើយតាំងចិត្តលះបង់ខ្លួនដើម្បីព្រះជាម្ចាស់អស់មួយជីវិត ថ្វាយអ្វីៗគ្រប់យ៉ាងដែលពួកគេមាន ព្រមទាំងស៊ូទ្រាំនឹងទុក្ខលំបាក និងបង់ថ្លៃដើម្បីបំពេញភារកិច្ចរបស់ខ្លួនឱ្យបានល្អ។ ពួកគេមានអារម្មណ៍ថា ព្រះជាម្ចាស់ធំមហិមាណាស់ គួរឱ្យស្រឡាញ់ណាស់ ហើយពួកគេមានការតាំងចិត្ត និងឆន្ទៈក្នុងការថ្វាយខ្លួនដល់ព្រះជាម្ចាស់ ដោយលះបង់ពេញមួយជីវិតរបស់ពួកគេថ្វាយទ្រង់។ តើនេះមិនមែនជាស្ថានភាពសកម្ម និងវិជ្ជមានជាពិសេសទេឬ? ពីចំណុចនេះ ហាក់ដូចជាយើងអាចមើលឃើញពីភាពស្មោះត្រង់របស់មនុស្ស សេចក្ដីស្រឡាញ់របស់ពួកគេ ចំពោះព្រះជាម្ចាស់ និងការលះបង់ដែលពួកគេបានធ្វើ។ អ្វីៗគ្រប់យ៉ាងហាក់ដូចជាអស្ចារ្យ សុខសាន្ត និងរលូនណាស់។ តាមរយៈការបង្ហាញចេញទាំងអស់នេះ វាហាក់ដូចជាមនុស្សគ្រាន់តែប្រឹងប្រែងបំពេញតួនាទីរបស់ខ្លួនយ៉ាងសកម្ម ដោយសហការជាមួយកិច្ចការរបស់ព្រះជាម្ចាស់ និងសេចក្ដីតម្រូវរបស់ទ្រង់ ដោយគ្មានអ្វីដែលមិនអំណោយផលឡើយ។ ហេតុនេះ នៅក្នុងចិត្តរបស់ពួកគេ ពួកគេតែងតែអរព្រះគុណព្រះជាម្ចាស់ អរព្រះគុណព្រះជាម្ចាស់នៅស្ថានសួគ៌ និងអរព្រះគុណព្រះគ្រីស្ទនៅលើផែនដី ដោយពោរពេញទៅដោយសេចក្ដីស្រឡាញ់ និងការគោរពកោតខ្លាចជានិច្ចនិរន្តរ៍ចំពោះព្រះគ្រីស្ទ។ រាល់ពេលដែលពួកគេច្រៀងពាក្យថា «មនុស្សដ៏តូចតាចម្នាក់នេះ» នៅក្នុងទំនុកបរិសុទ្ធ ពួកគេមានអារម្មណ៍រំជួលចិត្តយ៉ាងខ្លាំង ដោយគិតថា៖ «ពិតជាមនុស្សដ៏តូចតាចម្នាក់នេះមែនដែលបានសង្គ្រោះខ្ញុំ ដែលបានផ្ដល់ឱកាសនេះដល់ខ្ញុំ ដោយអនុញ្ញាតឱ្យខ្ញុំបំពេញភារកិច្ចរបស់ខ្ញុំនៅក្នុងដំណាក់របស់ព្រះជាម្ចាស់នៅថ្ងៃនេះ ក្នុងនាមជាភាវៈដែលព្រះបានបង្កើត!» មនុស្សមួយចំនួនថែមទាំងអធិដ្ឋានដោយផ្ទាល់ថា៖ «ឱ ព្រះដ៏ជាក់ស្ដែង ព្រះជាម្ចាស់ដែលយកកំណើតជាមនុស្ស ព្រះគ្រីស្ទអើយ៖ ទូលបង្គំសូមអរព្រះគុណព្រះអង្គ ទូលបង្គំសូមសរសើរតម្កើងព្រះអង្គ ដ្បិតព្រះអង្គបានប្រទានព្រះពរទាំងអស់នេះដល់ទូលបង្គំ ព្រះអង្គបានប្រទានព្រះគុណដល់ទូលបង្គំ។ ព្រះអង្គគឺជាព្រះជាម្ចាស់នៅក្នុងចិត្តរបស់ទូលបង្គំ ព្រះអង្គគឺជាព្រះអាទិករ ព្រះអង្គគឺជាព្រះមួយអង្គដែលទូលបង្គំប្រាថ្នាចង់ដើរតាម។ ទូលបង្គំសុខចិត្តលះបង់ខ្លួនដើម្បីព្រះអង្គអស់មួយជីវិត»។ ទិដ្ឋភាពទាំងអស់នេះគឺសុខសាន្តណាស់ ស្រស់ស្អាតណាស់ ហើយហាក់ដូចជាសុខដុមរមនាយ៉ាងល្អឥតខ្ចោះ ហាក់បីដូចជាការទទួលបានសេចក្ដីសង្គ្រោះគឺងាយស្រួល និងមិនបាច់ប្រឹងប្រែងទាល់តែសោះ។ ប៉ុន្តែ តើភាពសុខដុមរមនា និងសេចក្ដីសុខសាន្តនេះពិតជាអាចស្ថិតស្ថេរជារៀងរហូតដែរឬទេ? តើវាអាចនៅដដែលដោយមិនផ្លាស់ប្ដូរដែរឬទេ? វាមិនសាមញ្ញបែបនោះទេ។

១. ឥរិយាបថរបស់ពួកគេនៅពេលប្រឈមមុខនឹងការត្រូវបានលួសកាត់

នៅក្នុងដំណើរការនៃការបំពេញភារកិច្ចរបស់ពួកគេ គឺជៀសមិនរួចឡើយដែលមនុស្សនឹងបញ្ចេញឱ្យឃើញនិស្ស័យពុករលួយរបស់ពួកគេ រអ៊ូរទាំនៅក្នុងកាលៈទេសៈដែលពួកគេជួបប្រទះ មានទស្សនៈផ្ទាល់ខ្លួន ហើយថែមទាំងធ្វើរឿងនានាតាមតែអំពើចិត្ត និងដោយតក់ក្រហល់ទៀតផង។ នៅក្នុងស្ថានភាពបែបនេះ មនុស្សជៀសមិនរួចពីការប្រឈមមុខនឹងការត្រូវបានលួសកាត់ឡើយ។ នៅពេលប្រឈមមុខនឹងការត្រូវបានលួសកាត់ តើមនុស្សដែលពោរពេញដោយភាពក្លៀវក្លា ដែលពោរពេញដោយការស្រមើស្រមៃ និងសញ្ញាណអំពីព្រះជាម្ចាស់ ពិតជាមានកម្ពស់ដើម្បីប្រឈមមុខនឹងរឿងទាំងអស់នេះ ដើម្បីដកពិសោធពីរឿងទាំងអស់នេះយ៉ាងពិតប្រាកដ និងដើម្បីឆ្លងកាត់ស្ថានភាពបែបនេះដោយជោគជ័យដែរឬទេ? ការនេះចោទជាសំណួរមួយ ហើយបញ្ហាគឺនៅត្រង់នេះឯង។ នៅពេលដែលមនុស្សមានអារម្មណ៍ថាអ្វីៗគ្រប់យ៉ាងគឺអស្ចារ្យណាស់ នៅពេលដែលពួកគេមានអារម្មណ៍ថាព្រះជាម្ចាស់គួរឱ្យស្រឡាញ់ណាស់ ថាព្រះជាម្ចាស់ស្រឡាញ់មនុស្សខ្លាំងណាស់ ថាសេចក្ដីស្រឡាញ់របស់ទ្រង់គឺធំធេង និងពិតប្រាកដណាស់ ហើយបន្ទាប់មក ពួកគេប្រឈមមុខនឹងការត្រូវបានលួសកាត់ ការត្រូវបានបើកសម្ដែង អ្នកដែលមិនយល់ពីសេចក្ដីពិត តែងតែមានអារម្មណ៍វង្វេងវង្វាន់ និងច្របូកច្របល់ ភ័យខ្លាច និងតក់ស្លុត។ ភ្លាមៗនោះ ពួកគេមានអារម្មណ៍ថា ពួកគេបានធ្លាក់ចូលទៅក្នុងសេចក្ដីងងឹត មិនអាចមើលឃើញផ្លូវនៅខាងមុខ ដោយមិនដឹងថាត្រូវប្រឈមមុខនឹងស្ថានភាពបច្ចុប្បន្នដោយរបៀបណានោះទេ។ នៅពេលដែលពួកគេចូលមកចំពោះព្រះភក្ត្រព្រះជាម្ចាស់ ពួកគេស្វែងរកអារម្មណ៍ដដែលដែលពួកគេធ្លាប់មានពីមុន ដោយអធិដ្ឋានជាមួយនឹងអារម្មណ៍ ការគិត ទស្សនៈ និងអាកប្បកិរិយាដូចពីមុន។ ប៉ុន្តែ បន្ទាប់មក ពួកគេមានអារម្មណ៍ថា ពួកគេមិនអាចមានញាណដឹងពីព្រះវត្តមានរបស់ព្រះជាម្ចាស់ទៀតទេ។ នៅពេលដែលពួកគេមានអារម្មណ៍ថា ពួកគេមិនអាចមានញាណដឹងពីព្រះវត្តមានរបស់ព្រះជាម្ចាស់ ពួកគេចាប់ផ្ដើមគិតថា៖ «តើព្រះជាម្ចាស់លែងត្រូវការខ្ញុំទៀតហើយឬ? តើព្រះជាម្ចាស់ស្អប់ខ្ពើម និងបដិសេធខ្ញុំឬ? តើអាចទេថា ដោយសារតែនិស្ស័យពុករលួយរបស់ខ្ញុំ ទើបព្រះជាម្ចាស់លែងសព្វព្រះទ័យនឹងខ្ញុំទៀត? តើព្រះជាម្ចាស់នឹងជម្រុះខ្ញុំចោលឬ? បើដូច្នេះមែន តើខ្ញុំមិនចប់ហើយទេឬ? តើអត្ថិភាពរបស់ខ្ញុំពេលនេះមានន័យអ្វីទៅ? តើការជឿលើព្រះជាម្ចាស់មានន័យអ្វីទៅ? ខ្ញុំសុខចិត្តមិនជឿវិញល្អជាង។ ប្រសិនបើខ្ញុំមិនបានជឿទេ ពេលនេះខ្ញុំប្រហែលជាអាចមានការងារល្អ គ្រួសារដ៏សុខដុមរមនា និងអនាគតដ៏ភ្លឺស្វាងបាត់ទៅហើយ! ការជឿលើព្រះជាម្ចាស់រហូតមកដល់ពេលនេះ មិនបាននាំអ្វីមកឱ្យខ្ញុំសោះ ប៉ុន្តែប្រសិនបើខ្ញុំពិតជាឈប់ជឿមែន តើនោះមិនមានន័យថា ការខិតខំប្រឹងប្រែងពីមុនរបស់ខ្ញុំទាំងអស់ត្រូវអសារបង់ ការលះបង់ និងការបូជាពីមុនរបស់ខ្ញុំទាំងអស់ត្រូវឥតប្រយោជន៍ទេឬ?» ពេលគិតដល់រឿងទាំងនេះ ភ្លាមៗនោះ ពួកគេមានអារម្មណ៍ឯកោ និងមិនស្រួលពេញខ្លួន ដោយគិតថា៖ «ព្រះជាម្ចាស់នៅស្ថានសួគ៌គឺនៅឆ្ងាយណាស់ ហើយព្រះជាម្ចាស់នៅលើផែនដីអង្គនេះ ក្រៅពីការប្រកបគ្នា និងផ្គត់ផ្គង់សេចក្ដីពិត តើទ្រង់អាចជួយអ្វីខ្ញុំបានទៀត? តើទ្រង់អាចប្រទានអ្វីដល់ខ្ញុំបានទៀត? ទ្រង់ហាក់ដូចជាតូចតាចណាស់ ហើយមិនចេះគិតគូរសោះ។ តើមានរឿងធំដុំអ្វីទៅ គ្រាន់តែមាននិស្ស័យពុករលួយបន្តិចបន្តួចសោះនោះ? ប្រសិនបើរឿងនេះត្រូវបានដោះស្រាយតាមរបៀបមនុស្ស ព្រះជាម្ចាស់នឹងមើលរំលងការដែលមនុស្សមាននិស្ស័យពុករលួយបន្តិចបន្តួចនេះហើយ។ ទ្រង់នឹងដោះស្រាយវាដោយការអនុគ្រោះ ហើយមិនចាប់កំហុសតូចតាចរបស់មនុស្សឡើយ។ ហេតុអ្វីបានជាព្រះជាម្ចាស់លួសកាត់ និងប្រៀនប្រដៅខ្ញុំបែបនេះ ហើយថែមទាំងមិនអើពើនឹងខ្ញុំ ដោយសារតែរឿងតូចតាចបែបនេះទៅវិញ? ការបញ្ចេញឱ្យឃើញនិស្ស័យពុករលួយបែបនេះនៅក្នុងស្ថានភាពបែបនេះ វាមិនមែនជារឿងធំដុំទេ ប៉ុន្តែព្រះជាម្ចាស់បែរជាស្អប់ខ្ញុំទៅវិញ។ តើទ្រង់ពិតជាស្រឡាញ់មនុស្សឬអត់? តើសេចក្ដីស្រឡាញ់របស់ទ្រង់ត្រូវបានបញ្ចេញឱ្យឃើញនៅត្រង់ណា? តើទ្រង់ស្រឡាញ់មនុស្សដោយរបៀបណាឱ្យប្រាកដ? ទោះជាយ៉ាងណាក៏ដោយ នៅពេលនេះ ខ្ញុំលែងអាចទទួលអារម្មណ៍ពីសេចក្ដីស្រឡាញ់របស់ព្រះជាម្ចាស់ទៀតហើយ»។ នៅពេលដែលពួកគេមិនអាចទទួលអារម្មណ៍ពីសេចក្ដីស្រឡាញ់របស់ព្រះជាម្ចាស់ ភ្លាមៗនោះ ពួកគេមានអារម្មណ៍ថានៅឆ្ងាយពីព្រះជាម្ចាស់នៅស្ថានសួគ៌ ហើយរឹតតែនៅឆ្ងាយពីព្រះគ្រីស្ទនៅលើផែនដីនេះ ដែលជាមនុស្សសាមញ្ញម្នាក់នេះទៅទៀត។ នៅពេលមានអារម្មណ៍ឯកោនៅក្នុងចិត្តបែបនេះ ពួកគេអធិដ្ឋានម្ដងហើយម្ដងទៀត ហើយលួងលោមខ្លួនឯងម្ដងហើយម្ដងទៀតថា៖ «កុំខ្លាចអី ចូរដាក់ក្ដីសង្ឃឹមរបស់ឯងលើព្រះជាម្ចាស់នៅស្ថានសួគ៌ចុះ។ ព្រះជាម្ចាស់គឺជាខែលរបស់ខ្ញុំ ព្រះជាម្ចាស់គឺជាកម្លាំងរបស់ខ្ញុំ ព្រះជាម្ចាស់នៅតែស្រឡាញ់មនុស្សជានិច្ច»។ នៅពេលនេះ តើព្រះជាម្ចាស់ដែលពួកគេនិយាយនោះនៅឯណា? នៅស្ថានសួគ៌ ក្នុងចំណោមរបស់សព្វសារពើ ព្រះជាម្ចាស់អង្គនោះគឺជាព្រះដែលពិតជាស្រឡាញ់មនុស្ស ជាព្រះជាម្ចាស់ដែលមនុស្សគោរពស្ញប់ស្ញែង និងគោរពបូជា ដែលអាចធ្វើជាខែលរបស់ពួកគេ ជាជំនួយដែលតែងតែមានវត្តមានជានិច្ចរបស់ពួកគេ ហើយអាចលួងលោមចិត្តរបស់ពួកគេបាន។ ទ្រង់គឺជាទីពឹងសម្រាប់វិញ្ញាណ ចិត្ត និងសាច់ឈាមរបស់ពួកគេ។ ប៉ុន្តែ ដោយផ្អែកទៅលើអ្វីដែលព្រះជាម្ចាស់នៅលើផែនដីនេះមានសមត្ថភាពអាចធ្វើបាន ពេលនេះ លែងមានទីពឹងណាមួយនៅក្នុងចិត្តរបស់មនុស្សទៀតហើយ។ អាកប្បកិរិយារបស់ពួកគេក៏ផ្លាស់ប្ដូរ។ តើវាផ្លាស់ប្ដូរនៅក្នុងស្ថានភាពបែបណា? នៅពេលដែលពួកគេប្រឈមមុខនឹងការត្រូវបានលួសកាត់ និងការត្រូវបានបើកសម្ដែង ហើយជួបប្រទះនឹងការរាំងស្ទះ សេចក្ដីជំនឿពិតប្រាកដរបស់ពួកគេក៏ត្រូវបានបើកសម្ដែង។

នៅពេលដែលមនុស្សប្រឈមមុខនឹងការត្រូវបានលួសកាត់ អ្វីដែលហៅថាសេចក្ដីជំនឿពិតប្រាកដរបស់ពួកគេ ភ្លាមៗនោះក៏ស្វែងរកទីពឹងលើព្រះដ៏ស្រពេចស្រពិលនៅស្ថានសួគ៌។ ចំណែកឯព្រះជាម្ចាស់ដែលអាចមើលឃើញនៅលើផែនដីវិញ តើពួកគេមានអាកប្បកិរិយាបែបណា? ប្រតិកម្មដំបូងរបស់មនុស្សគឺការបដិសេធ និងការបោះបង់ចោល លែងពឹងផ្អែក ឬជឿទៀតហើយ ប៉ុន្តែបែរជាគេចចេញពីទ្រង់ លាក់ខ្លួន និងឃ្លាតឆ្ងាយពីទ្រង់ទៅវិញ។ នេះគឺជាប្រភេទអារម្មណ៍ដែលមនុស្សមាន។ នៅពេលប្រឈមមុខនឹងការត្រូវបានលួសកាត់ សេចក្ដីពិតដែលមនុស្សយល់ អ្វីដែលហៅថាសេចក្ដីជំនឿពិតប្រាកដ ភាពស្មោះត្រង់ សេចក្ដីស្រឡាញ់ និងការចុះចូលរបស់ពួកគេ ក្លាយទៅជាផុយស្រួយយ៉ាងខ្លាំង។ នៅពេលដែលកាលៈទេសៈទាំងអស់នេះផ្លាស់ប្ដូរ អាកប្បកិរិយារបស់ពួកគេចំពោះព្រះជាម្ចាស់ដែលយកកំណើតជាមនុស្ស ក៏ផ្លាស់ប្ដូរទៅតាមនោះដែរ។ ការបូជាពីមុនរបស់ពួកគេ អ្វីដែលហៅថាភាពស្មោះត្រង់ ការលះបង់ និងការបង់ថ្លៃរបស់ពួកគេ ក៏ដូចជាអ្វីដែលហៅថាការចុះចូលរបស់ពួកគេ ត្រូវបានបើកសម្ដែងនៅពេលនេះថា មិនមែនជាប្រភេទនៃភាពស្មោះត្រង់ ឬការចុះចូលដ៏ពិតប្រាកដណាមួយឡើយ ប៉ុន្តែគ្រាន់តែជាភាពក្លៀវក្លាប៉ុណ្ណោះ។ ហើយតើមានអ្វីលាយឡំជាមួយនឹងភាពក្លៀវក្លានេះ? វាត្រូវបានលាយឡំជាមួយនឹងអារម្មណ៍របស់មនុស្ស សេចក្ដីល្អរបស់មនុស្ស និងភក្ដីភាពរបស់មនុស្ស។ ភក្ដីភាពនេះក៏អាចយល់បានថាជាភាពរំជើបរំជួលផងដែរ ដូចជា «ប្រសិនបើខ្ញុំដើរតាមនរណាម្នាក់ ខ្ញុំត្រូវតែបង្ហាញភក្ដីភាពជាបងប្អូនពិតប្រាកដ សុខចិត្តប្ដូរជីវិតដើម្បីពួកគេ ខិតខំប្រឹងប្រែងដើម្បីពួកគេ រងគ្រាប់កាំភ្លើងជំនួសពួកគេ លះបង់អ្វីៗទាំងអស់ដើម្បីពួកគេ» ដែលជាការបង្ហាញចេញនៃភាពរំជើបរំជួលរបស់មនុស្ស។ ការបង្ហាញចេញរបស់មនុស្សបែបនេះ ត្រូវបានបើកសម្ដែងនៅពេលនេះ។ ហេតុអ្វីបានជាវាត្រូវបានបើកសម្ដែង? នោះក៏ព្រោះតែ នៅក្នុងការគិត និងទស្សនៈរបស់មនុស្ស ពួកគេហាក់ដូចជាបានទទួលស្គាល់ថា មនុស្សសាមញ្ញម្នាក់នេះគឺជាព្រះជាម្ចាស់ដែលយកកំណើតជាមនុស្ស គឺជាព្រះគ្រីស្ទ គឺជាព្រះជាម្ចាស់ ហើយថាទ្រង់មានអត្តសញ្ញាណរបស់ព្រះជាម្ចាស់ ប៉ុន្តែបើមើលទៅលើកម្ពស់ពិតប្រាកដរបស់ពួកគេ សេចក្ដីពិតដែលពួកគេយល់ និងចំណេះដឹងរបស់ពួកគេអំពីព្រះជាម្ចាស់ ពួកគេមិនទាន់បានទទួលយកមនុស្សសាមញ្ញម្នាក់នេះយ៉ាងពិតប្រាកដនៅឡើយទេ ហើយពួកគេក៏មិនបានប្រព្រឹត្តចំពោះមនុស្សសាមញ្ញម្នាក់នេះជាព្រះគ្រីស្ទ ជាព្រះជាម្ចាស់ដែរ។ នៅពេលដែលអ្វីៗគ្រប់យ៉ាងដំណើរការទៅយ៉ាងល្អ នៅពេលដែលអ្វីៗគ្រប់យ៉ាងគឺដូចមនុស្សម្នាក់ប្រាថ្នា នៅពេលដែលមនុស្សមានអារម្មណ៍ថាព្រះជាម្ចាស់កំពុងប្រទានពរ ស្រាយបំភ្លឺ ដឹកនាំ និងប្រទានព្រះគុណដល់ពួកគេ ហើយនៅពេលដែលអ្វីដែលមនុស្សទទួលបានពីព្រះជាម្ចាស់ ស្របទៅនឹងសញ្ញាណ និងការស្រមើស្រមៃរបស់ពួកគេ ពួកគេអាចទទួលយកមនុស្សសាមញ្ញដែលព្រះជាម្ចាស់បានធ្វើបន្ទាល់ឱ្យ ថាជាព្រះជាម្ចាស់របស់មនុស្ស ទៅតាមគំនិតផ្ទាល់ខ្លួនរបស់ពួកគេ។ ទោះជាយ៉ាងណាក៏ដោយ នៅពេលដែលកាលៈទេសៈទាំងអស់នេះផ្លាស់ប្ដូរ នៅពេលដែលព្រះជាម្ចាស់ដកយករបស់ទាំងអស់នេះចេញ ហើយនៅពេលដែលមនុស្សខ្វះការយល់ដឹងពិតប្រាកដ និងមិនមានកម្ពស់ពិតប្រាកដ អ្វីៗទាំងអស់អំពីពួកគេត្រូវបានបើកសម្ដែង ហើយអ្វីដែលពួកគេសម្ដែងចេញ គឺជាអាកប្បកិរិយាពិតប្រាកដរបស់ពួកគេចំពោះព្រះជាម្ចាស់។ តើអាកប្បកិរិយាពិតប្រាកដនេះកើតឡើងដោយរបៀបណា? តើវាមានប្រភពមកពីណា? វាមានប្រភពមកពីនិស្ស័យពុករលួយរបស់មនុស្ស និងការដែលពួកគេខ្វះចំណេះដឹងអំពីព្រះជាម្ចាស់។ ហេតុអ្វីបានជាខ្ញុំនិយាយបែបនេះ? តើនិស្ស័យពុករលួយនៅក្នុងមនុស្សនេះគឺជាអ្វី? (បន្ទាប់ពីត្រូវបានសាតាំងធ្វើឱ្យពុករលួយ មនុស្សមានការប្រុងប្រយ័ត្នចំពោះព្រះជាម្ចាស់នៅខាងក្នុង ហើយបង្កើតជារបាំងប្រឆាំងនឹងទ្រង់។ មិនថាព្រះជាម្ចាស់ធ្វើអ្វីនោះទេ ពួកគេតែងតែឆ្ងល់ថា «តើព្រះជាម្ចាស់នឹងធ្វើបាបខ្ញុំឬ?») តើទំនាក់ទំនងរវាងមនុស្ស និងព្រះជាម្ចាស់ គ្រាន់តែជាបញ្ហានៃការមានរបាំងប៉ុណ្ណោះឬ? តើវាសាមញ្ញបែបនោះឬ? វាមិនមែនគ្រាន់តែជាបញ្ហានៃការមានរបាំងនោះទេ។ វាគឺជាបញ្ហានៃសារជាតិខុសគ្នាពីរ។ មនុស្សមាននិស្ស័យពុករលួយ តើព្រះជាម្ចាស់មាននិស្ស័យពុករលួយដែរឬទេ? (ទេ)។ ចុះហេតុអ្វីបានជាមានការមិនចុះសម្រុងគ្នារវាងមនុស្ស និងព្រះជាម្ចាស់ ហេតុអ្វីបានជាមនុស្សមានភាពប្រទូសរ៉ាយចំពោះព្រះជាម្ចាស់? តើមូលហេតុស្ថិតនៅត្រង់ណា? តើវាស្ថិតនៅលើព្រះជាម្ចាស់ ឬនៅលើមនុស្ស? (នៅលើមនុស្ស)។ ឧទាហរណ៍ ប្រសិនបើមនុស្សពីរនាក់ឈ្លោះប្រកែកគ្នា ហើយឈប់និយាយរកគ្នា ទោះបីជាពួកគេនិយាយរកគ្នាក៏ដោយ ក៏វាគ្រាន់តែជាការនិយាយតែសំបកក្រៅ ដោយមានរបាំងកើតឡើងនៅក្នុងចិត្តរបស់ពួកគេ។ តើរបាំងនេះកើតឡើងដោយរបៀបណា? វាកើតឡើងដោយសារតែពួកគេមានទស្សនៈខុសគ្នាដែលមិនអាចផ្សះផ្សាបាន ហើយគ្មាននរណាម្នាក់សុខចិត្តបោះបង់ទស្សនៈរបស់ខ្លួនឡើយ ដែលរារាំងដល់ការរួបរួមគ្នា។ នេះជារបៀបដែលរបាំងរវាងមនុស្សត្រូវបានបង្កើតឡើង។ ប៉ុន្តែ ប្រសិនបើយើងពណ៌នាទំនាក់ទំនងរវាងមនុស្ស និងព្រះជាម្ចាស់ថាគ្រាន់តែមានរបាំង តើនោះមិនមែនជាការនិយាយសម្រាលពេក មិនសូវចំចំណុចទេឬអី? វាជារឿងពិតដែលមានរបាំង ប៉ុន្តែប្រសិនបើយើងគ្រាន់តែប្រើពាក្យថា «របាំង» ដើម្បីពន្យល់ពីបញ្ហានៃនិស្ស័យពុករលួយរបស់មនុស្ស នោះវានឹងស្រាលពេកហើយ។ នេះក៏ព្រោះតែបន្ទាប់ពីត្រូវបានសាតាំងធ្វើឱ្យពុករលួយ មនុស្សមាននិស្ស័យ និងសារជាតិពុករលួយជាសាតាំង ហើយធម្មជាតិពីកំណើតរបស់ពួកគេគឺមានភាពប្រទូសរ៉ាយចំពោះព្រះជាម្ចាស់។ សាតាំងមានភាពប្រទូសរ៉ាយចំពោះព្រះជាម្ចាស់។ តើវាចាត់ទុកព្រះជាម្ចាស់ថាជាព្រះជាម្ចាស់ដែរឬទេ? តើវាមានសេចក្ដីជំនឿ ឬការចុះចូលចំពោះព្រះជាម្ចាស់ដែរឬទេ? វាគ្មានសេចក្ដីជំនឿពិតប្រាកដ ឬការចុះចូលដ៏ពិតប្រាកដឡើយ នេះហើយជាលក្ខណៈរបស់សាតាំង។ មនុស្សក៏ដូចជាសាតាំងដែរ ពួកគេមាននិស្ស័យ និងសារជាតិពុករលួយរបស់សាតាំង ហើយក៏ខ្វះសេចក្ដីជំនឿ និងការចុះចូលពិតប្រាកដចំពោះព្រះជាម្ចាស់ផងដែរ។ ដូច្នេះ តើយើងអាចនិយាយបានទេថា មានរបាំងរវាងមនុស្ស និងព្រះជាម្ចាស់ ដោយសារតែការខ្វះសេចក្ដីជំនឿ និងការចុះចូលដ៏ពិតប្រាកដនេះ? (ទេ)។ នេះគ្រាន់តែបញ្ជាក់ថា មនុស្សមានភាពប្រទូសរ៉ាយចំពោះព្រះជាម្ចាស់ប៉ុណ្ណោះ។ នៅពេលដែលអ្វីដែលព្រះជាម្ចាស់ធ្វើ ស្របទៅនឹងចំណង់ចំណូលចិត្ត អារម្មណ៍ និងតម្រូវការរបស់មនុស្ស បំពេញតាមចំណូលចិត្តរបស់ពួកគេ ហើយធ្វើឱ្យអ្វីៗគ្រប់យ៉ាងដំណើរការទៅយ៉ាងរលូន និងដូចការប្រាថ្នាសម្រាប់ពួកគេ នោះមនុស្សមានអារម្មណ៍ថាព្រះជាម្ចាស់គួរឱ្យស្រឡាញ់ណាស់។ ប៉ុន្តែ តើអារម្មណ៍ដែលថាព្រះជាម្ចាស់គួរឱ្យស្រឡាញ់នៅពេលបែបនេះ គឺជាការពិតដែរឬទេ? (ទេ)។ នេះគ្រាន់តែជាការដែលមនុស្សឆ្លៀតឱកាស ដោយផ្ដល់ពាក្យសម្ដីល្អៗពីរបីម៉ាត់ជាការតបស្នងប៉ុណ្ណោះ។ នេះហើយជាអ្វីដែលគេស្គាល់ថាជាការទទួលបានផលប្រយោជន៍ រួចធ្វើពុតជាល្អនោះ។ នៅក្នុងស្ថានភាពបែបនេះ តើពាក្យសម្ដីដែលមនុស្សនិយាយ ឆ្លុះបញ្ចាំងពីចំណេះដឹងពិតប្រាកដអំពីព្រះជាម្ចាស់ដែរឬទេ? តើចំណេះដឹងអំពីព្រះជាម្ចាស់នេះ ពិត ឬក្លែងក្លាយ? (ក្លែងក្លាយ)។ ចំណេះដឹងនេះមិនស្របតាមសេចក្ដីពិត ឬសារជាតិរបស់ព្រះជាម្ចាស់ឡើយ។ វាមិនមែនជាចំណេះដឹងពិតប្រាកដទេ ប៉ុន្តែជាការស្រមើស្រមៃ ជាសញ្ញាណដែលកើតចេញពីអារម្មណ៍ និងភាពរំជើបរំជួលរបស់មនុស្ស។ នៅពេលដែលសញ្ញាណនេះត្រូវបានកម្ទេច ត្រូវបានលាតត្រដាង និងត្រូវបានបើកសម្ដែង មនុស្សមានអារម្មណ៍ខកចិត្ត។ វាបញ្ជាក់ថាអ្វីៗទាំងអស់ដែលពួកគេប្រាថ្នាចង់ទទួលបាន ត្រូវបានដកហូតយកទៅបាត់ហើយ។ តើការយល់ឃើញពីមុនរបស់មនុស្សដែលថាព្រះជាម្ចាស់គួរឱ្យស្រឡាញ់ និងល្អតាមរបៀបផ្សេងៗ មិនត្រូវបានរិះគន់ និងថ្កោលទោសទេឬ? នេះគឺផ្ទុយស្រឡះពីអ្វីដែលពួកគេបានជឿពីមុន។ តើមនុស្សអាចទទួលយកការពិតនេះបានទេ? (ទេ)។ នៅពេលដែលព្រះជាម្ចាស់មិនប្រទានអ្វីដល់អ្នក ទ្រង់គ្រាន់តែអនុញ្ញាតឱ្យអ្នករស់នៅតាមព្រះបន្ទូលរបស់ទ្រង់ និយាយ និងធ្វើសកម្មភាព បំពេញភារកិច្ចរបស់អ្នក បម្រើព្រះជាម្ចាស់ ចុះសម្រុងជាមួយអ្នកដទៃ និងរឿងផ្សេងៗទៀត ដោយធ្វើតាមព្រះបន្ទូលរបស់ទ្រង់ទាំងអស់។ នៅពេលដែលអ្នកពិតជារស់នៅតាមព្រះបន្ទូលរបស់ទ្រង់ ហើយអ្នកអាចទទួលអារម្មណ៍ពីចេតនាដ៏ផ្ចិតផ្ចង់របស់ព្រះជាម្ចាស់ ហើយអ្នកអាចស្រឡាញ់ និងចុះចូលនឹងព្រះជាម្ចាស់យ៉ាងពិតប្រាកដ នោះភាពមិនបរិសុទ្ធនៅក្នុងខ្លួនអ្នកនឹងមានតិច ហើយភាពគួរឱ្យស្រឡាញ់ និងសារជាតិរបស់ព្រះជាម្ចាស់ដែលអ្នកទទួលអារម្មណ៍ គឺជាការពិត។

នៅពេលដែលមនុស្សប្រឈមមុខនឹងសេចក្ដីប្រៀនប្រដៅ និងការត្រូវបានលួសកាត់ ពួកគេកើតមានសញ្ញាណ ការរអ៊ូរទាំ និងការយល់ច្រឡំអំពីព្រះជាម្ចាស់។ នៅពេលដែលរឿងទាំងនេះលេចឡើង មនុស្សស្រាប់តែមានអារម្មណ៍ថា ព្រះជាម្ចាស់មិនចេះគិតគូរសោះ ហាក់បីដូចជាទ្រង់មិនគួរឱ្យស្រឡាញ់ដូចដែលពួកគេបានស្រមៃនោះទេ៖ «អ្នកណាក៏និយាយថា ព្រះជាម្ចាស់គួរឱ្យស្រឡាញ់ដែរ ប៉ុន្តែហេតុអ្វីបានជាខ្ញុំមិនអាចមានអារម្មណ៍បែបនោះអ៊ីចឹង? ប្រសិនបើព្រះជាម្ចាស់ពិតជាគួរឱ្យស្រឡាញ់មែន ទ្រង់គួរតែប្រទានពរ និងលួងលោមខ្ញុំ។ នៅពេលដែលខ្ញុំហៀបនឹងធ្វើខុស ទ្រង់គួរតែព្រមានខ្ញុំ ជាជាងបណ្ដោយឱ្យខ្ញុំត្រូវ ខ្មាសគេ ឬធ្វើខុស។ ទ្រង់គួរតែធ្វើរឿងទាំងនេះមុនពេលខ្ញុំធ្វើខុស ដើម្បីរារាំងខ្ញុំកុំឱ្យធ្វើខុស ឬដើរផ្លូវខុស!» សញ្ញាណ និងការគិតបែបនេះ វិលវល់នៅក្នុងចិត្តរបស់មនុស្ស នៅពេលដែលពួកគេប្រឈមមុខនឹងទុក្ខលំបាក។ នៅពេលនេះ របៀបដែលមនុស្សនិយាយ និងប្រព្រឹត្ត លែងសូវបើកចំហទៀតហើយ។ នៅពេលដែលមនុស្សប្រឈមមុខនឹងការត្រូវបានលួសកាត់ នៅពេលដែលពួកគេប្រឈមមុខនឹងទុក្ខលំបាក អារម្មណ៍របស់ពួកគេកាន់តែដុនដាបទៅៗ។ ពួកគេចាប់ផ្ដើមមានអារម្មណ៍ថា ព្រះជាម្ចាស់មិនសូវស្រឡាញ់ពួកគេដូចមុន ឬមិនសូវប្រព្រឹត្តចំពោះពួកគេដោយព្រះគុណដូចមុនទេ ហើយថាពួកគេមិនសូវទទួលបានការសព្វព្រះហឫទ័យដូចមុនឡើយ។ ពួកគេគិតក្នុងចិត្តថា៖ «ប្រសិនបើព្រះជាម្ចាស់មិនស្រឡាញ់ខ្ញុំទេ តើហេតុអ្វីខ្ញុំត្រូវស្រឡាញ់ទ្រង់? ខ្ញុំក៏មិនស្រឡាញ់ព្រះជាម្ចាស់ដែរ»។ កាលពីមុន នៅក្នុងការសន្ទនារបស់ពួកគេជាមួយព្រះជាម្ចាស់ ទោះព្រះជាម្ចាស់ត្រាស់សួរអ្វីក៏ដោយ ក៏ពួកគេឆ្លើយតបដែរ។ ពួកគេសកម្មខ្លាំងណាស់។ ពួកគេតែងតែចង់ចែករំលែកបន្ថែមទៀត ដោយមិនដែលខ្វះរឿងត្រូវនិយាយឡើយ ដោយចង់សម្ដែងចេញ និងក្រាបទូលពីរឿងគ្រប់យ៉ាងនៅក្នុងចិត្តរបស់ពួកគេ ដោយប្រាថ្នាចង់ធ្វើជាមនុស្សជំនិតរបស់ព្រះជាម្ចាស់។ ប៉ុន្តែ នៅពេលប្រឈមមុខនឹងការត្រូវបានលួសកាត់ ពួកគេមានអារម្មណ៍ថា ព្រះជាម្ចាស់លែងសូវគួរឱ្យស្រឡាញ់ទៀតហើយ ថាព្រះជាម្ចាស់មិនសូវស្រឡាញ់ពួកគេដូចមុនទេ ហើយពួកគេក៏មិនចង់ស្រឡាញ់ព្រះជាម្ចាស់ដែរ។ នៅពេលព្រះជាម្ចាស់ត្រាស់សួរអ្វីមួយ ពួកគេគ្រាន់តែឆ្លើយតបយ៉ាងខ្លី និងឱ្យតែរួចពីមាត់ ដោយផ្ដល់ចម្លើយត្រឹមតែមួយម៉ាត់ៗប៉ុណ្ណោះ។ ប្រសិនបើព្រះជាម្ចាស់ត្រាស់សួរថា៖ «ថ្មីៗនេះ តើអ្នកបំពេញភារកិច្ចរបស់អ្នកបានល្អកម្រិតណាដែរ?» ពួកគេឆ្លើយថា៖ «ធម្មតាទេ»។ «តើអ្នកមានការលំបាកអ្វីទេ?» «មានម្ដងម្កាល»។ «តើអ្នកអាចសហការដោយចុះសម្រុងជាមួយបងប្អូនប្រុសស្រីដែរឬទេ?» នៅក្នុងចិត្ត ពួកគេគិតថា៖ «ហ៊ឹះ សូម្បីតែខ្លួនឯង ខ្ញុំមិនអាចមើលថែបានផង តើឱ្យខ្ញុំទៅសហការដោយចុះសម្រុងជាមួយអ្នកដទៃបានដោយរបៀបណា?» «តើអ្នកមានភាពទន់ខ្សោយអ្វីទេ?» «ទូលបង្គំមិនអីទេ»។ ពួកគេក្លាយជាមិនចង់និយាយអ្វីច្រើនទៀត ដោយបង្ហាញនូវអាកប្បកិរិយាអវិជ្ជមាន និងរអ៊ូរទាំទាំងស្រុង។ ខ្លួនប្រាណទាំងមូលរបស់ពួកគេ ក្លាយជាធ្លាក់ទឹកចិត្ត និងអស់សង្ឃឹម ពោរពេញទៅដោយសេចក្ដីថ្នាំងថ្នាក់ និងអារម្មណ៍ថាខ្លួនរងភាពអយុត្តិធម៌ ដោយមិនចង់និយាយអ្វីលើសពីការចាំបាច់ឡើយ។ ហេតុអ្វីបានជាដូច្នេះ? ពីព្រោះឥឡូវនេះ អារម្មណ៍របស់ពួកគេមិនល្អទេ សភាពរបស់ពួកគេគឺរាងដូចជាអស់សង្ឃឹម ហើយពួកគេគ្មានអារម្មណ៍ចង់និយាយជាមួយអ្នកណាឡើយ។ នៅពេលត្រូវបានសួរថា៖ «ថ្មីៗនេះ តើអ្នកបានអធិដ្ឋានដែរឬទេ?» ពួកគេឆ្លើយតបថា៖ «ការអធិដ្ឋានរបស់ខ្ញុំ នៅតែជាពាក្យដដែលៗទាំងនោះឯង»។ «ថ្មីៗនេះ សភាពរបស់អ្នកមិនសូវល្អទេ តើអ្នកបានស្វែងរកសេចក្ដីពិតនៅពេលប្រឈមមុខនឹងការលំបាកដែរឬទេ?» «ខ្ញុំយល់គ្រប់យ៉ាង គ្រាន់តែខ្ញុំមិនអាចមានភាពវិជ្ជមានបាន»។ «អ្នកមានការយល់ច្រឡំអំពីព្រះជាម្ចាស់ហើយ។ តើអ្នកមើលឃើញថាបញ្ហារបស់អ្នកស្ថិតនៅត្រង់ណាទេ? តើនិស្ស័យពុករលួយអ្វីខ្លះដែលកំពុងរារាំងអ្នកមិនឱ្យចូលមកចំពោះព្រះភក្ត្រព្រះជាម្ចាស់? តើអ្វីដែលបណ្ដាលឱ្យអ្នកមានភាពអវិជ្ជមានខ្លាំង រហូតដល់ថ្នាក់អ្នកមិនមានអារម្មណ៍ចង់ចូលមកចំពោះព្រះភក្ត្រព្រះជាម្ចាស់ដើម្បីអធិដ្ឋានសោះដូច្នេះ?» «ខ្ញុំមិនដឹងទេ»។ តើនេះជាអាកប្បកិរិយាបែបណា? (អវិជ្ជមាន និងប្រឆាំងតទល់។) ត្រឹមត្រូវហើយ គ្មានសញ្ញានៃការចុះចូលសូម្បីបន្តិចឡើយ ប៉ុន្តែផ្ទុយទៅវិញ ពួកគេពោរពេញទៅដោយការរអ៊ូរទាំ និងសេចក្ដីថ្នាំងថ្នាក់។ នៅក្នុងពិភពខាងវិញ្ញាណ និងផ្លូវចិត្តរបស់ពួកគេ ពួកគេចាត់ទុកព្រះជាម្ចាស់ថាស្រដៀងទៅនឹងរូបព្រះពុទ្ធ ឬព្រះពោធិសត្វ ដូចដែលមនុស្សបានរៀបរាប់អ៊ីចឹង។ មិនថាមនុស្សធ្វើអ្វី ឬរស់នៅបែបណានោះទេ រូបព្រះពុទ្ធ ឬព្រះពោធិសត្វទាំងនោះ មិនដែលនិយាយអ្វីមួយម៉ាត់ឡើយ ដោយគ្រាន់តែបណ្ដោយខ្លួនទៅតាមការគ្រប់គ្រងដោយឧបាយរបស់មនុស្សប៉ុណ្ណោះ។ ពួកគេជឿថា ព្រះជាម្ចាស់មិនគួរលួសកាត់ពួកគេឡើយ រឹតតែមិនគួរធ្វើបាបពួកគេទៅទៀត។ ទោះបីជាពួកគេធ្វើខុសយ៉ាងណាក៏ដោយ ព្រះជាម្ចាស់គួរតែត្រឹមលួងលោមពួកគេ មិនគួរលួសកាត់ លាតត្រដាង ឬបើកសម្ដែងពួកគេឡើយ ហើយច្បាស់ណាស់ថាមិនគួរប្រៀនប្រដៅពួកគេឡើយ។ ពួកគេចង់ជឿលើព្រះជាម្ចាស់ និងបំពេញភារកិច្ចរបស់ពួកគេអាស្រ័យលើអារម្មណ៍ និងនិស្ស័យផ្ទាល់ខ្លួនរបស់ពួកគេ ដោយធ្វើតាមតែចិត្តពួកគេចង់ ដោយគិតថា មិនថាពួកគេធ្វើអ្វីនោះទេ ព្រះជាម្ចាស់គួរតែពេញព្រះទ័យ សប្បាយព្រះទ័យ និងទទួលយក។ ទោះជាយ៉ាងណាក៏ដោយ រឿងរ៉ាវមិនប្រព្រឹត្តទៅដូចបំណងរបស់ពួកគេឡើយ។ ព្រះជាម្ចាស់មិនធ្វើការតាមរបៀបនេះទេ។ បន្ទាប់មក មនុស្សក៏គិតថា៖ «ប្រសិនបើទ្រង់មិនធ្វើតាមអ្វីដែលខ្ញុំបានស្រមៃទេ តើទ្រង់នៅតែជាព្រះជាម្ចាស់ទៀតឬទេ? តើទ្រង់នៅតែស័ក្ដិសមនឹងការវិនិយោគ ការលះបង់ និងការបូជារបស់ខ្ញុំទៀតឬទេ? ប្រសិនបើមិនស័ក្ដិសមទេ នោះការថ្វាយដួងចិត្តដ៏ស្មោះរបស់ខ្ញុំ គឺជារឿងល្ងង់ខ្លៅហើយ តើមែនទេ?» ហេតុនេះ នៅពេលដល់ពេលដែលត្រូវទទួលការលួសកាត់ ការឆ្លើយតបដំបូងរបស់មនុស្ស គឺមិនមែនស្ដាប់នូវអ្វីដែលព្រះជាម្ចាស់កំពុងមានព្រះបន្ទូល ឬអ្វីជាសេចក្ដីតម្រូវរបស់ទ្រង់ ក៏មិនមែនស្ដាប់នូវបញ្ហា សភាព ឬនិស្ស័យអ្វីខ្លះរបស់មនុស្សដែលព្រះជាម្ចាស់បើកសម្ដែង ហើយក៏មិនមែនស្ដាប់ពីរបៀបដែលមនុស្សគួរទទួលយក ប្រព្រឹត្តចំពោះ ឬចុះចូលនឹងរឿងទាំងនេះ តាមទស្សនៈរបស់ភាវៈដែលព្រះបានបង្កើតដែរ។ រឿងបែបនេះ មិនស្ថិតនៅក្នុងគំនិតរបស់មនុស្សឡើយ។ មិនថាព្រះជាម្ចាស់មានព្រះបន្ទូលទៅកាន់មនុស្សបែបណា ឬទ្រង់ដឹកនាំពួកគេបែបណានោះទេ ប្រសិនបើព្រះសូរសៀង ឬរបៀបនៃការមានព្រះបន្ទូលរបស់ទ្រង់មិនមានលក្ខណៈចេះគិតគូរ ពោលគឺប្រសិនបើអារម្មណ៍ សេចក្ដីថ្លៃថ្នូរ និងភាពទន់ខ្សោយរបស់ពួកគេមិនត្រូវបានយកមកគិតគូរទេ នោះមនុស្សនឹងមានសញ្ញាណ ហើយពួកគេមិនចង់ចាត់ទុកព្រះជាម្ចាស់ជាព្រះជាម្ចាស់ឡើយ ហើយពួកគេក៏មិនចង់ធ្វើជាភាវៈដែលព្រះបានបង្កើតដែរ។ បញ្ហាដ៏ធំបំផុតនៅទីនេះគឺថា នៅពេលដែលព្រះជាម្ចាស់ប្រទានពេលវេលាល្អៗ ដោយធ្វើឱ្យអ្វីៗគ្រប់យ៉ាងប្រព្រឹត្តទៅតាមផ្លូវដែលមនុស្សចង់បាន ពួកគេព្រមធ្វើជាភាវៈដែលព្រះបានបង្កើត ប៉ុន្តែនៅពេលដែលព្រះជាម្ចាស់ប្រទានទុក្ខលំបាក ដើម្បីប្រៀនប្រដៅ និងបើកសម្ដែងមនុស្ស ដើម្បីឱ្យពួកគេរៀនសូត្រពីមេរៀន និងដើម្បីឱ្យពួកគេយល់ពីសេចក្ដីពិត ព្រមទាំងដឹងពីបំណងព្រះហឫទ័យរបស់ទ្រង់ នៅពេលវេលាទាំងនេះ មនុស្សបែរខ្នងដាក់ទ្រង់ភ្លាម ហើយលែងប្រាថ្នាចង់ធ្វើជាភាវៈដែលព្រះបានបង្កើតទៀតហើយ។ នៅពេលដែលមនុស្សម្នាក់មិនចង់ធ្វើជាភាវៈដែលព្រះបានបង្កើត អ៊ីចឹង តាមទស្សនៈនោះ និងគោលជំហរនោះ តើពួកគេនឹងអាចចុះចូលនឹងព្រះជាម្ចាស់បានដែរឬទេ? តើពួកគេនឹងអាចទទួលយកអត្តសញ្ញាណ និងសារជាតិរបស់ព្រះជាម្ចាស់បានដែរឬទេ? ពួកគេនឹងមិនអាចទេ។ នៅពេលដែលពេលវេលានៃអារម្មណ៍ល្អៗ សភាពល្អៗ និងភាពក្លៀវក្លា ពោលគឺពេលវេលាទាំងនោះដែលមនុស្សចង់ធ្វើជាមនុស្សជំនិតរបស់ព្រះជាម្ចាស់ ត្រូវបានជំនួសដោយពេលវេលាដែលមនុស្សចង់បោះបង់ទ្រង់ចោល នៅពេលប្រឈមមុខនឹងការលួសកាត់ និងមជ្ឈដ្ឋានដែលព្រះជាម្ចាស់បានរៀបចំឡើង វាគឺជាការផ្លាស់ប្ដូរដ៏គួរឱ្យភ្ញាក់ផ្អើលខ្លាំងណាស់! តើសេចក្ដីពិតនៃបញ្ហានេះ គឺជារឿងអ្វីឱ្យប្រាកដទៅ? តើអ្វីទៅដែលមនុស្សគួរតែដឹង? តើមនុស្សម្នាក់មិនគួរដឹងពីអាកប្បកិរិយាដែលគេគួរមានចំពោះព្រះជាម្ចាស់ ក្នុងនាមជាភាវៈដែលព្រះបានបង្កើតទេឬ? តើគោលការណ៍អ្វីខ្លះដែលចាំបាច់ត្រូវធ្វើតាម? ក្នុងនាមជាមនុស្សម្នាក់ ពោលគឺមនុស្សម្នាក់ដែលពុករលួយ តើទស្សនៈ និងគោលជំហរអ្វីឱ្យប្រាកដ ដែលគេគួរប្រកាន់យកចំពោះអ្វីៗគ្រប់យ៉ាងដែលព្រះជាម្ចាស់ប្រទានដល់ពួកគេ និងមជ្ឈដ្ឋានដែលទ្រង់រៀបចំឡើងនោះ? តើអាកប្បកិរិយា និងវិធីសាស្ត្រដោះស្រាយបែបណាដែលមនុស្សគួរប្រកាន់យកចំពោះការលួសកាត់របស់ព្រះជាម្ចាស់មកលើពួកគេ? តើមនុស្សមិនគួររិះគិតពីរឿងបែបនេះទេឬ? (គួរ។) មនុស្សគួរតែឆ្លុះបញ្ចាំង និងរិះគិតពីរឿងទាំងនេះ។ មិនថានៅពេលណា និងមិនថាមនុស្សម្នាក់ប្រព្រឹត្តចំពោះព្រះជាម្ចាស់បែបណានោះទេ តាមពិតទៅ អត្តសញ្ញាណរបស់ពួកគេមិនផ្លាស់ប្ដូរឡើយ ពោលគឺមនុស្សនៅតែជាភាវៈដែលព្រះបានបង្កើតជានិច្ច។ ប្រសិនបើអ្នកមិនព្រមទទួលយកឋានៈរបស់អ្នកក្នុងនាមជាភាវៈដែលព្រះបានបង្កើតទេ នោះមានន័យថាអ្នកបះបោរខ្លាំងណាស់ ហើយមានន័យថាអ្នកនៅឆ្ងាយពីការផ្លាស់ប្ដូរនិស្ស័យ ឆ្ងាយពីការកោតខ្លាចដល់ព្រះជាម្ចាស់ និងការគេចចេញពីសេចក្ដីអាក្រក់។ ប្រសិនបើអ្នកព្រមទទួលយកឋានៈរបស់អ្នកក្នុងនាមជាភាវៈដែលព្រះបានបង្កើត អ៊ីចឹង តើអ្នកគួរមានអាកប្បកិរិយាបែបណាចំពោះព្រះជាម្ចាស់? (ការចុះចូលដោយគ្មានលក្ខខណ្ឌ។) យ៉ាងហោចណាស់ អ្នកត្រូវតែមានចំណុចមួយនេះ គឺ៖ ការចុះចូលដោយគ្មានលក្ខខណ្ឌ។ នោះមានន័យថា នៅគ្រប់ពេលវេលា អ្វីដែលព្រះជាម្ចាស់ធ្វើ គឺមិនដែលខុសឡើយ មានតែមនុស្សទេដែលធ្វើខុស។ មិនថាមនុស្សម្នាក់ជួបប្រទះនឹងមជ្ឈដ្ឋានបែបណានោះទេ ជាពិសេសនៅពេលប្រឈមនឹងទុក្ខលំបាក និងជាពិសេសនៅពេលដែលព្រះជាម្ចាស់បើកសម្ដែង ឬលាតត្រដាងគេ កិច្ចការដំបូងដែលមនុស្សម្នាក់គួរធ្វើ គឺត្រូវចូលមកចំពោះព្រះភក្ត្រព្រះជាម្ចាស់ ដើម្បីឆ្លុះបញ្ចាំងពីខ្លួនឯង និងពិនិត្យមើលពាក្យសម្ដី និងទង្វើ ព្រមទាំងនិស្ស័យពុករលួយរបស់ខ្លួន ជាជាងពិនិត្យមើល ពិនិត្យពិច័យ និងវិនិច្ឆ័យមើលថាតើព្រះបន្ទូល និងទង្វើរបស់ព្រះជាម្ចាស់ត្រូវ ឬខុស។ ប្រសិនបើអ្នកបន្តមានគោលជំហរត្រឹមត្រូវ អ្នកគួរតែដឹងជាក់ច្បាស់អំពីអ្វីដែលអ្នកគួរតែធ្វើ។ មនុស្សមាននិស្ស័យពុករលួយ និងមិនយល់ពីសេចក្តីពិតទេ។ នេះមិនមែនជាបញ្ហាធំដុំឡើយ។ ប៉ុន្តែនៅពេលមនុស្សមាននិស្ស័យពុករលួយ និងមិនយល់ពីសេចក្តីពិត ប៉ុន្តែនៅតែមិនស្វែងរកសេចក្តីពិតទៀត នេះទើបជាបញ្ហាធំ។ អ្នកមាននិស្ស័យពុករលួយ និងមិនយល់ពីសេចក្តីពិត ដូច្នេះ អ្នកអាចនៅតែវិនិច្ឆ័យព្រះជាម្ចាស់តាមអំពើចិត្ត ហើយប្រព្រឹត្តចំពោះ និងទាក់ទងជាមួយទ្រង់ទៅតាមការបញ្ជានៃអារម្មណ៍ ចំណង់ចំណូលចិត្ត និងមនោសញ្ចេតនារបស់អ្នក។ ក៏ប៉ុន្តែ ប្រសិនបើអ្នកមិនស្វែងរក និងអនុវត្តសេចក្តីពិតទេ អ្វីៗនឹងមិនសាមញ្ញពេកឡើយ។ អ្នកនឹងមិនត្រឹមតែមិនអាចចុះចូលចំពោះព្រះជាម្ចាស់ប៉ុណ្ណោះទេ ប៉ុន្តែអ្នកអាចយល់ច្រឡំ និងរអ៊ូរទាំអំពីទ្រង់ ថ្កោលទោសទ្រង់ ប្រឆាំងនឹងទ្រង់ ហើយថែមទាំងជេរប្រមាថ និងបដិសេធទ្រង់នៅក្នុងចិត្តរបស់អ្នកទៀតផង ដោយនិយាយថា ទ្រង់មិនសុចរិត ថាគ្រប់យ៉ាងដែលទ្រង់ធ្វើ មិនប្រាកដថាត្រឹមត្រូវឡើយ។ ការដែលអ្នកនៅតែអាចបង្កបញ្ហាបែបនេះ តើវាមិនគ្រោះថ្នាក់ខ្លាំងទេឬ? (គ្រោះថ្នាក់)។ វាពិតជាគ្រោះថ្នាក់ណាស់។ ការមិនស្វែងរកសេចក្តីពិត អាចធ្វើឱ្យគេបាត់បង់ជីវិត! ហើយការនេះអាចកើតឡើងបានគ្រប់ពេល និងគ្រប់ទីកន្លែង! ទោះបីជានៅពេលនេះ អារម្មណ៍ ការតាំងចិត្ត បំណងប្រាថ្នា ឬសេចក្ដីប្រាថ្នារបស់អ្នកពុះកញ្ជ្រោលយ៉ាងណាក៏ដោយ ហើយទោះបីជានៅពេលនេះ អ្នកស្រឡាញ់ព្រះជាម្ចាស់នៅក្នុងចិត្តរបស់អ្នកខ្លាំងប៉ុណ្ណាក៏ដោយ ក៏វាសុទ្ធតែជារឿងបណ្ដោះអាសន្នដែរ។ វាប្រៀបដូចជានៅពេលដែលគ្រូគង្វាលម្នាក់ធ្វើជាអធិបតីក្នុងពិធីមង្គលការ ហើយសួរទៅកាន់ភាគីទាំងសងខាងថា៖ «តើអ្នកព្រមយកគាត់ (ឬនាង) ធ្វើជាប្ដី (ឬប្រពន្ធ) របស់អ្នកដែរឬទេ? ទាំងពេលឈឺ និងពេលជា ពេលមាន មហន្តរាយ ពេលក្រីក្រ និងពេលផ្សេងៗទៀត តើអ្នកសុខចិត្តរួមរស់ជាមួយគាត់ (ឬនាង) អស់មួយជីវិតដែរឬទេ?» ភាគីទាំងសងខាង ដោយមានទឹកភ្នែករលីងរលោងនៅក្នុងភ្នែករបស់ពួកគេ និងមានចិត្តពុះកញ្ជ្រោលដោយអារម្មណ៍ បានស្បថសច្ចាថានឹងលះបង់ជីវិតរបស់ខ្លួនចំពោះគ្នាទៅវិញទៅមក ហើយទទួលខុសត្រូវចំពោះគ្នាទៅវិញទៅមកអស់មួយជីវិត។ តើពាក្យស្បថសច្ចាដ៏ឱឡារិកទាំងនេះនៅពេលនោះ គឺជារឿងអ្វីទៅ? ពួកវាគ្រាន់តែជាអារម្មណ៍ និងបំណងប្រាថ្នាមួយឆាវរបស់មនុស្សប៉ុណ្ណោះ។ ប៉ុន្តែ តើភាគីទាំងសងខាងពិតជាមានសេចក្ដីទៀងត្រង់បែបនេះមែនឬទេ? តើពួកគេពិតជាមានភាពជាមនុស្សបែបនេះមែនឬទេ? នោះនៅតែជារឿងដែលមិនទាន់ដឹងនៅឡើយ។ សេចក្ដីពិតនឹងត្រូវបានបើកបង្ហាញក្នុងរយៈពេលដប់ ម្ភៃ ឬសាមសិបឆ្នាំខាងមុខ។ គូស្វាមីភរិយាខ្លះលែងលះគ្នាបន្ទាប់ពីរៀបការបានបីទៅប្រាំឆ្នាំ ខ្លះទៀតដប់ឆ្នាំ ហើយខ្លះទៀត បន្ទាប់ពីសាមសិបឆ្នាំ ក៏បែកបាក់គ្នាយ៉ាងងាយៗបែបនោះឯង។ តើបំណងប្រាថ្នាដំបូងរបស់ពួកគេបាត់ទៅណាអស់ហើយ? តើមានរឿងអ្វីកើតឡើងចំពោះពាក្យស្បថសច្ចាដ៏ឱឡារិករបស់ពួកគេ? ពួកវាត្រូវបានគេបោះចោលបាត់ទៅហើយ។ តើពាក្យស្បថសច្ចាដ៏ឱឡារិកទាំងនេះដើរតួនាទីអ្វីខ្លះ? គឺគ្មានទាល់តែសោះ។ ពួកវាគ្រាន់តែជាបំណងប្រាថ្នា ជាអារម្មណ៍មួយភ្លែតប៉ុណ្ណោះ ពោលគឺអារម្មណ៍ និងបំណងប្រាថ្នា មិនអាចកំណត់អ្វីបានទាំងអស់។ តើមានតម្រូវការអ្វីខ្លះ ដើម្បីឱ្យគូស្វាមីភរិយាមួយគូអាចរួមរស់ជាមួយគ្នាអស់មួយជីវិត និងចាស់ជរាជាមួយគ្នាបានយ៉ាងពិតប្រាកដនោះ? និយាយតាមឧត្ដមគតិ យ៉ាងហោចណាស់ បុគ្គលទាំងពីរចាំបាច់ត្រូវមានសេចក្ដីទៀងត្រង់ និងចរិតលក្ខណៈត្រឹមត្រូវ។ និយាយឱ្យកាន់តែជាក់ស្ដែង ក្នុងអំឡុងពេលនៃជីវិតរបស់ពួកគេ ពួកគេនឹងជួបប្រទះរឿងជាច្រើន ទាំងរឿងធំ និងរឿងតូច រឿងល្អ និងរឿងអាក្រក់ ទុក្ខវេទនា ឧបសគ្គ ការលំបាក ដែលភាគច្រើនជារឿងមិនដូចបំណង។ រឿងនេះតម្រូវឱ្យភាគីទាំងសងខាងមានការអត់ឱន ការអត់ធ្មត់ សេចក្ដីស្រឡាញ់ ការចេះគិតគូរ ការយកចិត្តទុកដាក់យ៉ាងពិតប្រាកដ និងរឿងវិជ្ជមានផ្សេងៗទៀតនៅក្នុងភាពជាមនុស្ស ដើម្បីជួយជ្រោមជ្រែងគ្នាទៅវិញទៅមក រហូតដល់ទីបញ្ចប់។ ប្រសិនបើគ្មានលក្ខណៈសម្បត្តិទាំងនេះទេ ដោយពឹងផ្អែកតែលើពាក្យស្បថសច្ចា និងលើសេចក្ដីប្រាថ្នា បំណងប្រាថ្នា ព្រមទាំងការស្រមើស្រមៃតាំងពីពេលដែលពួកគេរៀបការនោះ ពួកគេច្បាស់ជាមិនអាចដើរដល់ទីបញ្ចប់បានឡើយ។ ការជឿលើព្រះជាម្ចាស់ ក៏ដូចគ្នាដែរ។ ប្រសិនបើមនុស្សម្នាក់មិនស្វែងរកសេចក្ដីពិតទេ ប៉ុន្តែពឹងផ្អែកតែលើភាពក្លៀវក្លា និងបំណងប្រាថ្នាបន្តិចបន្តួចនោះ ពួកគេច្បាស់ជាមិនអាចឈរឱ្យបានរឹងមាំឡើយ ហើយពិតជាមិនអាចដើរតាមព្រះជាម្ចាស់រហូតដល់ទីបញ្ចប់បានជាដាច់ខាត។

តើមនុស្សម្នាក់អាចជឿ និងដើរតាមព្រះជាម្ចាស់ ដោយមិនអាស្រ័យលើអារម្មណ៍របស់ពួកគេ និងដោយមិនរងឥទ្ធិពលពីអារម្មណ៍ ឬមជ្ឈដ្ឋានរបស់ពួកគេបានដោយរបៀបណា? តើមនុស្សម្នាក់អាចសម្រេចរឿងនេះបានដោយរបៀបណាទៅ? តើសេចក្ដីតម្រូវអប្បបរមាសម្រាប់ការជឿលើព្រះជាម្ចាស់ គឺជាអ្វី? វាទាមទារឱ្យមានអាកប្បកិរិយាស្រឡាញ់សេចក្ដីពិត និងស្វែងរកសេចក្ដីពិត។ មនុស្សមួយចំនួនសួរថា៖ «តើការមានការតាំងចិត្ត និងការស្បថសច្ចា គឺជារឿងសំខាន់ដែរឬទេ?» រឿងទាំងនេះគឺមិនអាចខ្វះបានឡើយ ប៉ុន្តែវាអាស្រ័យលើដំណាក់កាលនៃជំនឿ។ ប្រសិនបើមនុស្សម្នាក់ស្ថិតក្នុងរយៈពេលមួយ ឬពីរឆ្នាំដំបូងនៃការជឿ ប្រសិនបើគ្មានរឿងទាំងនេះទេ ភាពក្លៀវក្លារបស់ពួកគេមិនអាចត្រូវបានបញ្ឆេះឡើយ។ ប្រសិនបើគ្មានភាពក្លៀវក្លាទេ មនុស្សម្នាក់ដែលចាប់ផ្ដើមជឿលើព្រះជាម្ចាស់ អាចនឹងមានសភាពមិនក្ដៅមិនត្រជាក់ មិនសូវខ្នះខ្នែងក្នុងការដេញតាមរបស់ពួកគេ ហើយក៏មិនដកថយដែរ ដោយគ្រាន់តែធ្វើអ្វីៗតាមតែគេប្រាប់ប៉ុណ្ណោះ។ មនុស្សបែបនេះពិបាកនឹងរីកចម្រើនណាស់ ហើយពួកគេខ្វះអាកប្បកិរិយាច្បាស់លាស់។ ហេតុដូច្នេះហើយ អ្នកជឿថ្មីត្រូវការភាពក្លៀវក្លានេះ។ ភាពក្លៀវក្លានេះអាចនាំយករឿងវិជ្ជមានជាច្រើនមកឱ្យមនុស្សម្នាក់ ដោយអនុញ្ញាតឱ្យពួកគេឆាប់យល់ពីសេចក្ដីពិត និមិត្ត និងគោលដៅនៃកិច្ចការរបស់ព្រះជាម្ចាស់ ព្រមទាំងឆាប់បានចាក់គ្រឹះផងដែរ។ បន្ថែមពីលើនេះ នៅពេលដែលមនុស្សលះបង់ខ្លួន និងបង់ថ្លៃយ៉ាងសកម្ម និងយ៉ាងក្លៀវក្លា ពួកគេចូលទៅក្នុងតថភាពនៃសេចក្ដីពិតបានកាន់តែលឿន។ ដំបូងឡើយ មនុស្សម្នាក់ត្រូវការភាពក្លៀវក្លានេះ ហើយគួរតែមានការតាំងចិត្ត និងសេចក្ដីប្រាថ្នា។ ទោះជាយ៉ាងណាក៏ដោយ ប្រសិនបើបន្ទាប់ពីជឿលើព្រះជាម្ចាស់បានជាងបីឆ្នាំហើយ មនុស្សម្នាក់នៅតែស្ថិតក្នុងដំណាក់កាលនៃភាពក្លៀវក្លាដដែល នោះអាចនឹងមានគ្រោះថ្នាក់ហើយ។ តើគ្រោះថ្នាក់នេះស្ថិតនៅត្រង់ណា? មនុស្សតែងតែប្រព្រឹត្តចំពោះជំនឿរបស់ពួកគេលើព្រះជាម្ចាស់ និងបញ្ហានៃការផ្លាស់ប្ដូរនិស្ស័យ ដោយផ្អែកលើការស្រមើស្រមៃ និងសញ្ញាណរបស់ពួកគេ។ ពួកគេព្យាយាមស្គាល់ព្រះជាម្ចាស់ និងស្វែងយល់ពីកិច្ចការរបស់ទ្រង់ ព្រមទាំងសេចក្ដីតម្រូវរបស់ទ្រង់សម្រាប់មនុស្ស ដោយផ្អែកលើការស្រមើស្រមៃ និងសញ្ញាណរបស់ពួកគេ។ តើមនុស្សបែបនេះអាចចូលទៅក្នុងតថភាពនៃសេចក្ដីពិត ឬយល់ពីបំណងព្រះហឫទ័យរបស់ព្រះជាម្ចាស់បានដែរឬទេ? (មិនអាចទេ។) ប្រសិនបើមនុស្សម្នាក់មិនអាចយល់ពីសេចក្ដីពិតទេ បញ្ហានឹងកើតឡើង។ តើមានអ្នកណាដែលជឿលើព្រះជាម្ចាស់ ហើយរស់នៅអស់មួយជីវិតក្នុងមជ្ឈដ្ឋានដែលពោរពេញដោយការថ្នាក់ថ្នម ដោយស្ថិតក្នុងព្រះគុណ និងព្រះពរជានិច្ចនោះដែរឬទេ? គឺគ្មានទេ។ មិនយូរមិនឆាប់ មនុស្សគ្រប់គ្នាត្រូវតែប្រឈមមុខនឹងជីវិតពិត និងមជ្ឈដ្ឋានផ្សេងៗដែលព្រះជាម្ចាស់បានរៀបចំសម្រាប់ពួកគេ។ នៅពេលដែលអ្នកជួបប្រទះមជ្ឈដ្ឋានផ្សេងៗគ្នាទាំងនេះ ហើយប្រឈមមុខនឹងបញ្ហាផ្សេងៗនៅក្នុងជីវិតពិត តើភាពក្លៀវក្លារបស់អ្នកអាចដើរតួនាទីអ្វីខ្លះ? វាគ្រាន់តែអាចជំរុញអ្នកឱ្យទប់ចិត្តខ្លួនឯង ឱ្យបង់ថ្លៃ ឱ្យរងទុក្ខប៉ុណ្ណោះ ប៉ុន្តែវាមិនអាចដឹកនាំអ្នកឱ្យយល់ពីសេចក្ដីពិត ឬបំណងព្រះហឫទ័យរបស់ព្រះជាម្ចាស់បានឡើយ។ ទោះជាយ៉ាងណាក៏ដោយ ប្រសិនបើអ្នកស្វែងរកសេចក្ដីពិត និងយល់ពីសេចក្ដីពិត នោះវាខុសគ្នាហើយ។ តើវាខុសគ្នាយ៉ាងដូចម្ដេច? នៅពេលដែលអ្នកយល់ពីសេចក្ដីពិត ហើយប្រឈមមុខនឹងស្ថានភាពទាំងនេះ អ្នកលែងប្រព្រឹត្តចំពោះរឿងទាំងនោះដោយផ្អែកលើភាពក្លៀវក្លា ឬសញ្ញាណរបស់អ្នកទៀតហើយ។ រាល់ពេលដែលអ្នកជួបប្រទះរឿងអ្វីក៏ដោយ ដំបូង អ្នកចូលមកចំពោះព្រះភក្ត្រព្រះជាម្ចាស់ដើម្បីស្វែងរក និងអធិដ្ឋាន ដើម្បីស្វែងរកគោលការណ៍សេចក្ដីពិត។ បន្ទាប់មក អ្នកអាចប្រែជាចុះចូល ហើយមានការយល់ដឹង និងអាកប្បកិរិយាបែបនេះ។ អាកប្បកិរិយា និងការយល់ដឹងនេះ គឺសំខាន់ណាស់។ វាអាចទៅរួចដែលថា នៅក្នុងការល្បងលណាមួយ អ្នកមិនទទួលបានអ្វីសោះ មិនបានចូលជ្រៅទៅក្នុងសេចក្ដីពិត ហើយមិនយល់ថាតថភាពនៃសេចក្ដីពិតគឺជាអ្វីឱ្យប្រាកដ។ ទោះជាយ៉ាងណាក៏ដោយ ក្នុងអំឡុងពេលនៃការល្បងលនេះ ការមានការយល់ដឹង និងអាកប្បកិរិយាចុះចូលបែបនេះ អនុញ្ញាតឱ្យអ្នកដកពិសោធយ៉ាងពិតប្រាកដអំពីរបៀបដែលមនុស្ស ក្នុងនាមជាភាវៈដែលព្រះបានបង្កើត គួរប្រព្រឹត្ត និងអ្វីដែលពួកគេគួរធ្វើ ដើម្បីឱ្យមានភាពប្រក្រតី និងត្រឹមត្រូវបំផុតនៅចំពោះព្រះភក្ត្រព្រះជាម្ចាស់។ ទោះបីជាអ្នកអាចនឹងមិនយល់ពីបំណងព្រះហឫទ័យរបស់ព្រះជាម្ចាស់ ឬមិនដឹងច្បាស់ថាព្រះជាម្ចាស់ចង់ឱ្យអ្នកសម្រេចបាន ឬទទួលបានអ្វីនៅក្នុងមជ្ឈដ្ឋានបែបនេះក៏ដោយ ក៏អ្នកមានអារម្មណ៍ថា អ្នកអាចចុះចូលនឹងព្រះជាម្ចាស់ និងកាលៈទេសៈបែបនេះបានដែរ។ ចេញពីជម្រៅចិត្តរបស់អ្នក អ្នកអាចទទួលយកមជ្ឈដ្ឋានដែលព្រះជាម្ចាស់បានរៀបចំសម្រាប់អ្នក។ អ្នកមានអារម្មណ៍ថា អ្នកបានរក្សាគោលជំហរដ៏ត្រឹមត្រូវរបស់អ្នកក្នុងនាមជាភាវៈដែលព្រះបានបង្កើត ដោយមិនបះបោរទាស់នឹង ឬប្រឆាំងនឹងព្រះជាម្ចាស់ឡើយ ហើយចិត្តរបស់អ្នកមានអារម្មណ៍ស្ងប់សុខ។ ស្របពេលដែលមានអារម្មណ៍ស្ងប់សុខ ការពឹងផ្អែករបស់អ្នកលើព្រះជាម្ចាស់នៅស្ថានសួគ៌ គឺមិនស្រពេចស្រពិលឡើយ ហើយអ្នកមិនមានអារម្មណ៍ឃ្លាតឆ្ងាយ ឬបដិសេធព្រះជាម្ចាស់នៅលើផែនដីនេះទេ។ ផ្ទុយទៅវិញ ចេញពីជម្រៅចិត្តរបស់អ្នក មានការកោតខ្លាចបន្តិចថែមទៀត ហើយក៏មានភាពស្និទ្ធស្នាលបន្តិចថែមទៀតដែរ។ ចូរមើលរឿងនេះចុះ ភាពខុសគ្នារវាងអ្នកដែលស្វែងរកសេចក្ដីពិត និងអាចចុះចូលបាន ជាមួយនឹងអ្នកដែលពឹងផ្អែកលើភាពក្លៀវក្លា និងមានត្រឹមតែការតាំងចិត្តបន្តិចបន្តួច តើវាខុសគ្នាខ្លាំងដែរឬទេ? ភាពខុសគ្នាគឺធំធេងណាស់។ មនុស្សដែលពឹងផ្អែកលើភាពក្លៀវក្លា និងមានត្រឹមតែការតាំងចិត្ត នៅពេលប្រឈមមុខនឹងស្ថានភាពនានា នឹងទាស់ទទឹង ប្រកែក រអ៊ូរទាំ និងមានអារម្មណ៍ថារងភាពអយុត្តិធម៌។ ពួកគេប្រហែលជាគិតថា៖ «ហេតុអ្វីបានជាព្រះជាម្ចាស់ប្រព្រឹត្តចំពោះខ្ញុំបែបនេះ? ខ្ញុំនៅក្មេងនៅឡើយ ហេតុអ្វីព្រះជាម្ចាស់មិនលួងលោមខ្ញុំ? ហេតុអ្វីព្រះជាម្ចាស់មិនគិតពីស្នាដៃកន្លងមករបស់ខ្ញុំ? ហេតុអ្វីបានជាដាក់ទោស ជំនួសឱ្យការផ្ដល់រង្វាន់ដល់ខ្ញុំ? ខ្ញុំនៅក្មេងណាស់ តើខ្ញុំដឹងអីទៅ? សូម្បីតែឪពុកម្ដាយខ្ញុំនៅផ្ទះ ក៏មិនដែលប្រព្រឹត្តចំពោះខ្ញុំបែបនេះដែរ។ ពួកគាត់ថ្នាក់ថ្នមខ្ញុំដូចជាកូនសំណព្វចិត្ត ដូចជាកូនង៉ែតរបស់ពួកគាត់។ ឥឡូវនេះ ខ្ញុំបានធំធាត់ច្រើនហើយ បន្ទាប់ពីបានមកកាន់ដំណាក់របស់ព្រះជាម្ចាស់ ការដែលព្រះជាម្ចាស់ប្រព្រឹត្តចំពោះខ្ញុំបែបនេះ ហាក់ដូចជាមិនមានការគិតគូរសោះ!» ទាំងនេះគឺជាប្រភេទនៃអំណះអំណាងខុសឆ្គងដែលពួកគេបានលើកឡើង។ តើអំណះអំណាងខុសឆ្គងបែបនេះកើតឡើងដោយរបៀបណា? ប្រសិនបើមនុស្សម្នាក់ស្វែងរក និងយល់ពីសេចក្ដីពិត តើពួកគេនៅតែអាចមានអំណះអំណាងខុសឆ្គងទាំងនេះដែរឬទេ? ប្រសិនបើមនុស្សម្នាក់យល់ និងស្គាល់សេចក្ដីពិតទាំងនេះ ក្នុងពេលកំពុងបំពេញភារកិច្ចរបស់ពួកគេជាធម្មតា តើពួកគេនៅតែអាចមានការរអ៊ូរទាំ និងភាពឆាប់ខឹងបែបនេះនៅក្នុងចិត្ត នៅពេលប្រឈមមុខនឹងស្ថានភាពនានាដែរឬទេ? (ទេ)។ ពួកគេច្បាស់ជា មិននិយាយបែបនេះឡើយ។ ផ្ទុយទៅវិញ ពួកគេនឹងចាត់ទុកខ្លួនឯងជាភាវៈដែលព្រះបានបង្កើតដ៏សាមញ្ញម្នាក់ ហើយចូលមកចំពោះព្រះភក្ត្រព្រះជាម្ចាស់ ដោយមិនគិតពីអាយុ ភេទ ឬឋានៈ និងតួនាទីឡើយ ដោយគ្រាន់តែចុះចូល និងស្ដាប់ព្រះបន្ទូលរបស់ព្រះជាម្ចាស់ប៉ុណ្ណោះ។ នៅពេលដែលមនុស្សអាចស្ដាប់ព្រះបន្ទូលដែលព្រះជាម្ចាស់មានបន្ទូល និងសេចក្ដីតម្រូវរបស់ទ្រង់ ពួកគេមានការចុះចូលនៅក្នុងចិត្តរបស់ពួកគេ។ នៅពេលដែលមនុស្សម្នាក់អាចចុះចូលដោយដឹងខ្លួន នៅពេលដែលពួកគេមានអាកប្បកិរិយាចុះចូល ពួកគេពិតជាឈរនៅក្នុងគោលជំហរជាភាវៈដែលព្រះបានបង្កើតមែន ដោយមានសេចក្ដីស្រឡាញ់ ការចុះចូល និងការកោតខ្លាចដល់ព្រះជាម្ចាស់ ដោយមិនពឹងផ្អែកលើអារម្មណ៍ ឬមនោសញ្ចេតនារបស់ពួកគេឡើយ។ ទាំងនេះគឺជាប្រតិកម្មមួយចំនួន នៅពេលដែលមនុស្សប្រឈមមុខនឹងការត្រូវបានលួសកាត់។ តើប្រតិកម្មចម្បងៗមានអ្វីខ្លះ? គឺការមានអារម្មណ៍មិនល្អ មានអារម្មណ៍ខកចិត្ត មានអារម្មណ៍ថារងភាពអយុត្តិធម៌ និងត្រូវការការលួងលោម។ នៅពេលដែលពួកគេមិនទទួលបានការលួងលោម ឬភាពកក់ក្ដៅទេ ពួកគេចាប់ផ្ដើមមានការរអ៊ូរទាំ និងការយល់ច្រឡំអំពីព្រះជាម្ចាស់នៅក្នុងចិត្តរបស់ពួកគេ។ ពួកគេលែងប្រាថ្នាចង់អធិដ្ឋានទៅកាន់ព្រះជាម្ចាស់ទៀតហើយ ហើយនៅក្នុងជម្រៅចិត្ត ពួកគេគិតចង់បោះបង់ព្រះជាម្ចាស់ចោល ដោយចង់ឃ្លាតឆ្ងាយពីទ្រង់ ទាំងព្រះជាម្ចាស់នៅស្ថានសួគ៌ និងព្រះជាម្ចាស់នៅលើផែនដី។ មនុស្សមួយចំនួន ប្រសិនបើខ្ញុំលួសកាត់ពួកគេបន្តិច ពួកគេនឹងគេចមុខពីខ្ញុំនៅពេលជួបគ្នាលើកក្រោយ ដោយមិនចង់ប្រាស្រ័យទាក់ទងជាមួយខ្ញុំឡើយ។ ជាធម្មតា នៅពេលដែលពួកគេមិនត្រូវបានលួសកាត់ទេ ពួកគេតែងតែនៅក្បែរខ្ញុំ ឆុងតែថ្វាយ សួរថាខ្ញុំត្រូវការអ្វីឬអត់ មានអារម្មណ៍ល្អ ឧស្សាហ៍ព្យាយាម និយាយច្រើន និងមានទំនាក់ទំនងស្និទ្ធស្នាលជាមួយព្រះជាម្ចាស់។ ប៉ុន្តែ ពេលដែលពួកគេត្រូវបានលួសកាត់ហើយ អ្វីៗលែងដូចមុនទៀតហើយ ពួកគេលែងឆុងតែថ្វាយ ឬសួរសុខទុក្ខទៀតហើយ ហើយប្រសិនបើខ្ញុំសួរពួកគេពីរបីសំណួរបន្ថែមទៀត ពួកគេដើរចេញ ដោយមិនឱ្យឃើញមុខទៀតតែម្ដង។

កាលពីខ្ញុំនៅប្រទេសចិនដីគោក ខ្ញុំបានស្នាក់នៅក្នុងផ្ទះរបស់បងប្អូនប្រុសស្រីមួយចំនួន។ មនុស្សទាំងនេះខ្លះមានភាពជាមនុស្សអាក្រក់ ខ្លះជាអ្នកជឿថ្មី ខ្លះកើតមានសញ្ញាណជាច្រើននៅពេលយើងទាក់ទងគ្នាជាលើកដំបូង ហើយពួកគេមិនយល់ពីសេចក្ដីពិតទេ ចំណែកឯអ្នកផ្សេងទៀតមិនដេញតាមសេចក្ដីពិតទាល់តែសោះ។ ដោយឃើញមនុស្សទាំងនេះបញ្ចេញឱ្យឃើញសេចក្ដីពុករលួយរបស់ពួកគេ ខ្ញុំមិនអាចលួសកាត់ពួកគេបានទេ។ ខ្ញុំត្រូវតែនិយាយយ៉ាងទន់ភ្លន់ និងដោយប្រយ័ត្នប្រយែង។ ប្រសិនបើអ្នកពិតជាលួសកាត់ពួកគេមែន ពួកគេនឹងកើតមានសញ្ញាណ និងការបះបោរ ដូច្នេះ អ្នកត្រូវតែលួងលោម និងសម្របសម្រួលជាមួយពួកគេ ហើយប្រកបគ្នាពីសេចក្ដីពិតបន្ថែមទៀតដើម្បីដឹកនាំពួកគេ។ ប្រសិនបើអ្នកមិនសម្របសម្រួល ឬប្រកបគ្នាទេ ហើយគ្រាន់តែទាមទារដោយត្រង់ៗ នោះវាពិតជាមិនមានប្រសិទ្ធភាពឡើយ។ ឧទាហរណ៍ អ្នកអាចនិយាយថា៖ «ម្ហូបនេះរាងប្រៃបន្តិចហើយ លើកក្រោយប្រហែលជាត្រូវធ្វើឱ្យសាបជាងនេះបន្តិច។ ការញ៉ាំប្រៃពេក មិនល្អចំពោះសុខភាពរបស់អ្នកទេ។ ក្នុងនាមជាអ្នកជឿលើព្រះជាម្ចាស់ អ្នកក៏គួរតែប្រើសុភនិច្ឆ័យ និងមិនត្រូវល្ងង់ខ្លៅឡើយ។ អ្នកត្រូវតែទទួលយកអ្វីៗដែលវិជ្ជមាន។ ប្រសិនបើអ្នកមិនជឿខ្ញុំទេ អ្នកអាចសួរគ្រូពេទ្យចិនសែអំពីផលប៉ះពាល់នៃការញ៉ាំប្រៃពេកទៅលើតម្រងនោមបាន»។ វិធីសាស្ត្រនេះ គឺអាចទទួលយកបានសម្រាប់ពួកគេ។ ប៉ុន្តែ ប្រសិនបើអ្នកនិយាយថា៖ «ម្ហូបនេះប្រៃណាស់ តើអ្នកចង់ធ្វើឱ្យគេប្រៃស្លាប់ឬអី? ហេតុអ្វីតែងតែធ្វើប្រៃម្ល៉េះ? ប្រៃណាស់ ញ៉ាំមិនកើតទេ! ហេតុអ្វីបានជាអ្នកល្ងង់ខ្លៅម្ល៉េះ? លើកក្រោយកុំធ្វើប្រៃពេក!» នោះវានឹងមិនមានប្រសិទ្ធភាពឡើយ។ អាហារពេលបន្ទាប់ ពួកគេប្រហែលជាមិនដាក់អំបិលទាល់តែសោះ។ បន្ទាប់មក អ្នកនិយាយថា៖ «ហេតុអ្វីបានជាសាបម្ល៉េះ?» «សាប? ក្រែងអ្នកនិយាយថាវាប្រៃពេកឬ? ការញ៉ាំប្រៃពេកប៉ះពាល់ដល់តម្រងនោម ដូច្នេះ តើវាមិនល្អជាងទេឬ ដែលមិនបាច់ដាក់អំបិលទាល់តែសោះនោះ? នោះវានឹងមិនប៉ះពាល់ដល់តម្រងនោមឡើយ»។ ការតឹងតែងពេក គឺមិនមានប្រសិទ្ធភាពទេ អ្នកត្រូវតែចេះចរចា និងលួងលោម។ មនុស្សជាច្រើនគឺរឿងច្រើនណាស់ នៅពេលនិយាយជាមួយពួកគេ អ្នកត្រូវតែប្រយ័ត្នប្រយែងអំពីរបៀប និងពេលវេលានៃការនិយាយរបស់អ្នក ហើយក៏ត្រូវពិចារណាពីអារម្មណ៍របស់ពួកគេផងដែរ ពោលគឺអ្នកត្រូវតែធ្វើការសម្របសម្រួកខ្លះ។ ជួនកាល ប្រសិនបើអ្នកនិយាយគំរោះគំរើយបន្តិចដោយអចេតនា អ្នកអាចនឹងធ្វើឱ្យពួកគេឈឺចាប់ ហើយពួកគេអាចនឹងទាស់ទទឹងនៅក្នុងចិត្ត។ នៅសំបកក្រៅ វាប្រហែលជាមើលទៅមិនមានអ្វីនោះទេ ប៉ុន្តែនៅខាងក្នុង គឺខុសគ្នា។ ជាធម្មតា នៅពេលដែលអ្នកសុំឱ្យពួកគេធ្វើអ្វីមួយ ពួកគេធ្វើវាភ្លាមៗ ប៉ុន្តែប្រសិនបើអ្នកធ្វើឱ្យប៉ះពាល់ដល់អារម្មណ៍របស់ពួកគេ ពួកគេក្លាយជាមិនសូវក្លៀវក្លាក្នុងការធ្វើរឿងនានា ដោយអូសបន្លាយពេល និងមិនមានឆន្ទៈទាល់តែសោះ។ ពួកគេនិយាយថា៖ «តើឱ្យខ្ញុំធ្វើល្អចំពោះអ្នកបានដោយរបៀបណា បើខ្ញុំកំពុងមានអារម្មណ៍មិនល្អនោះ? ខ្ញុំនឹងធ្វើល្អជាងនេះនៅពេលខ្ញុំមានអារម្មណ៍ល្អ ប៉ុន្តែនៅពេលដែលខ្ញុំមានអារម្មណ៍មិនល្អ ការធ្វើឱ្យតែរួចពីដៃ គឺគ្រប់គ្រាន់ហើយ»។ តើនេះជាសត្តនិករប្រភេទអ្វីទៅ? តើមនុស្សមិនមែនពិបាកដោះស្រាយជាមួយទេឬអី? (មែនហើយ)។ មនុស្សគឺបែបនេះឯង មិនស្ដាប់ហេតុផល និងគ្មានតក្កវិជ្ជាទាល់តែសោះ។ នៅពេលដែលពួកគេឆ្លុះបញ្ចាំងពីខ្លួនឯងនៅពេលក្រោយ ពួកគេអាចនឹងឱនក្បាល លន់តួបាប និងយំសោកយ៉ាងខ្លាំង ប៉ុន្តែពួកគេនៅតែមានប្រតិកម្មដដែល នៅពេលដែលពួកគេប្រឈមមុខនឹងរឿងបែបនេះម្ដងទៀត ហើយត្រូវបានលួសកាត់។ តើនេះជាមនុស្សដែលស្វែងរកសេចក្ដីពិតឬ? (ទេ)។ តើនេះជាមនុស្សប្រភេទអ្វី? មនុស្សបែបនេះ គឺធ្វើតាមតែចិត្តឯង ហើយមិនទទួលយកសេចក្ដីពិតទាល់តែសោះ។ នេះគឺជាប្រភេទអាកប្បកិរិយាដែលមនុស្សមានចំពោះព្រះជាម្ចាស់ នៅពេលដែលពួកគេប្រឈមមុខនឹងការត្រូវបានលួសកាត់ និងនៅពេលដែលពួកគេប្រឈមមុខនឹងទុក្ខលំបាក។ សរុបមក ពួកគេមិនចុះចូល មិនអាចទទួលយកសេចក្ដីពិត ហើយនៅពេលដែលឈឺចាប់ ពួកគេប្រព្រឹត្តចំពោះព្រះជាម្ចាស់ទៅតាមភាពឆាប់ខឹងរបស់ពួកគេ។ តើនេះមិនមែនជាបញ្ហាធ្ងន់ធ្ងរទេឬអី? នៅពេលដែលខ្ញុំជួបមនុស្សមួយចំនួន សូម្បីតែមុនពេលខ្ញុំលួសកាត់ពួកគេ ដោយគ្រាន់តែនិយាយអំពីរឿងដែលកំពុងកើតឡើង ពួកគេក៏ធ្លាក់ទឹកមុខ និយាយគំរោះគំរើយ មានអាកប្បកិរិយាមិនល្អ ហើយថែមទាំងបោកបោះរបស់របរទៀតផង។ អ្នកមិនអាចនិយាយត្រង់ៗជាមួយពួកគេបានទេ។ អ្នកត្រូវតែនិយាយវាងៗ និងដោយប្រយ័ត្នប្រយែង។ តើខ្ញុំអាចនិយាយតាមរបៀបវាងៗដូចដែលមនុស្សធ្វើបានដែរឬទេ? ទោះបីជាអ្នកអាចទទួលយកវាបាន ឬមិនបានក៏ដោយ ខ្ញុំត្រូវតែនិយាយអ្វីដែលជាការពិត ពោលគឺរឿងរ៉ាវត្រូវតែធ្វើឡើងស្របតាមគោលការណ៍សេចក្ដីពិតនៅក្នុងដំណាក់របស់ព្រះជាម្ចាស់។ មនុស្សមួយចំនួនមិនបង្ហាញប្រតិកម្មនៅសំបកក្រៅទេ នៅពេលដែលពួកគេត្រូវបានលួសកាត់ ប៉ុន្តែនៅខាងក្នុង ពួកគេកំពុងតែអន់ចិត្ត។ តើមនុស្សបែបនេះអាចបំពេញភារកិច្ចរបស់ពួកគេបានល្អដែរឬទេ? (ទេ)។ ប្រសិនបើពួកគេមិនអាចបំពេញភារកិច្ចរបស់ពួកគេបានត្រឹមត្រូវ ហើយពួកគេនៅតែបន្តធ្វើខុស នោះពួកជំនុំត្រូវតែដោះស្រាយជាមួយពួកគេស្របតាមគោលការណ៍។

២. ឥរិយាបថរបស់ពួកគេចំពោះព្រះគ្រីស្ទ នៅពេលទ្រង់ត្រូវបានគេតាមចាប់ ដោយគ្មានកន្លែងសម្រាប់សម្រាកព្រះសិររបស់ទ្រង់

ការជឿលើព្រះជាម្ចាស់ និងការដើរតាមទ្រង់នៅក្នុងប្រទេសចិនដីគោក គឺមានគ្រោះថ្នាក់ជារៀងរាល់ថ្ងៃ។ វាគឺជាមជ្ឈដ្ឋានដ៏អាក្រក់បំផុតមួយក្នុងការជឿលើព្រះជាម្ចាស់ និងការដើរតាមទ្រង់ ដែលមនុស្សម្នាក់អាចត្រូវបានគេចាប់ខ្លួនគ្រប់ពេល។ អ្នករាល់គ្នាសុទ្ធតែធ្លាប់ឆ្លងកាត់មជ្ឈដ្ឋាននៃការត្រូវគេតាមចាប់ តើខ្ញុំមិនធ្លាប់ឆ្លងកាត់ដូចគ្នាទេឬអី? អ្នករាល់គ្នា និងខ្ញុំបានរស់នៅក្នុងមជ្ឈដ្ឋានដូចគ្នា ដូច្នេះ នៅក្នុងមជ្ឈដ្ឋាននោះ ខ្ញុំមិនអាចចៀសវាងពីការលាក់ខ្លួនជាញឹកញាប់បានឡើយ។ មានពេលខ្លះ ខ្ញុំត្រូវប្ដូរទីតាំងពីរ ឬបីដងក្នុងមួយថ្ងៃ។ ថែមទាំងមានពេលខ្លះ ខ្ញុំត្រូវទៅកន្លែងដែលខ្ញុំមិនធ្លាប់នឹកស្មានថានឹងទៅទៀតផង។ ពេលវេលាដ៏លំបាកបំផុត គឺនៅពេលដែលខ្ញុំគ្មានកន្លែងត្រូវទៅ ខ្ញុំត្រូវរៀបចំការជួបជុំនៅពេលថ្ងៃ រួចនៅពេលយប់ ខ្ញុំមិនដឹងថានៅទីណាមានសុវត្ថិភាពឡើយ។ ជួនកាល បន្ទាប់ពីបានខិតខំស្វែងរកកន្លែងមួយយ៉ាងលំបាក ខ្ញុំត្រូវចាកចេញនៅថ្ងៃបន្ទាប់ ពីព្រោះនាគដ៏ធំមានសម្បុរក្រហមកំពុងតាមប្រមាញ់យ៉ាងប្រកិត។ តើមនុស្សដែលជឿលើព្រះជាម្ចាស់យ៉ាងពិតប្រាកដ គិតយ៉ាងណា នៅពេលដែលពួកគេឃើញទិដ្ឋភាពបែបនេះ? «ការដែលព្រះជាម្ចាស់យាងមកផែនដីជាសាច់ឈាមដើម្បីសង្គ្រោះមនុស្ស គឺជាតម្លៃដែលទ្រង់បានលះបង់។ នេះគឺជាទុក្ខលំបាកមួយក្នុងចំណោមទុក្ខលំបាកដែលទ្រង់បានឆ្លងកាត់ ហើយវាពិតជាសម្រេចតាមព្រះបន្ទូលរបស់ទ្រង់ដែលចែងថា៖ «កញ្ជ្រោងមានរូងរបស់វា ហើយសត្វបក្សាបក្សីក៏មានសម្បុករបស់វាដែរ ប៉ុន្តែបុត្រមនុស្សគ្មានកន្លែងណានឹងធ្វើជាកំណល់ព្រះសិរសាទ្រង់ឡើយ» (ម៉ាថាយ ៨:២០)។ រឿងរ៉ាវពិតជាដូច្នេះមែន ហើយព្រះគ្រីស្ទដែលយកកំណើតជាមនុស្ស បានឆ្លងកាត់ការរងទុក្ខលំបាកបែបនេះដោយផ្ទាល់ ដូចគ្នានឹងមនុស្សដែរ»។ អស់អ្នកដែលជឿលើព្រះជាម្ចាស់យ៉ាងពិតប្រាកដ អាចមើលឃើញថាកិច្ចការនៃការសង្គ្រោះមនុស្សរបស់ទ្រង់មានការលំបាកខ្លាំងប៉ុនណា ហើយដោយសារហេតុនេះ ពួកគេនឹងស្រឡាញ់ព្រះជាម្ចាស់ ហើយពួកគេនឹងអរព្រះគុណទ្រង់ចំពោះតម្លៃដែលទ្រង់បានលះបង់ដើម្បីជាប្រយោជន៍ដល់មនុស្សជាតិ។ អស់អ្នកដែលមានភាពជាមនុស្សអាក្រក់ខ្លាំង ដែលមានចិត្តព្យាបាទ និងបដិសេធសេចក្ដីពិតទាំងស្រុង ក៏ដូចជាអ្នកដែលដើរតាមព្រះគ្រីស្ទដោយគ្រាន់តែចង់ដឹងចង់ឃើញ ឬចង់ឃើញអព្ភូតហេតុ មិនគិតបែបនេះទេ នៅពេលដែលពួកគេឃើញទិដ្ឋភាពបែបនេះ។ ពួកគេគិតក្នុងចិត្តថា៖ «អ្នកគ្មានកន្លែងជ្រកកោនទេឬ? អ្នកគឺជាព្រះជាម្ចាស់ ដែលធ្វើការដើម្បីសង្គ្រោះមនុស្ស ប៉ុន្តែអ្នកសូម្បីតែសង្គ្រោះខ្លួនឯងក៏មិនបាន ហើយមិនដឹងថាថ្ងៃស្អែកអ្នកនឹងស្នាក់នៅទីណាផង។ ឥឡូវនេះ អ្នកសូម្បីតែកន្លែងសម្រាកក្បាលក៏គ្មានផង តើឱ្យខ្ញុំជឿលើអ្នក ឬដើរតាមអ្នកយ៉ាងដូចម្ដេចបាន?»។ កាលណាកាលៈទេសៈកាន់តែមានគ្រោះថ្នាក់ ពួកគេកាន់តែអរសប្បាយ ដោយគិតថា៖ «សំណាងហើយ ដែលខ្ញុំមិនបានលះបង់អ្វីៗគ្រប់យ៉ាងទាំងស្រុង សំណាងហើយ ដែលខ្ញុំបានទុកផ្លូវក្រោយ។ ឃើញទេ? ឥឡូវនេះ អ្នកគ្មានកន្លែងណាដែលហៅថាផ្ទះឡើយ! ខ្ញុំដឹងថារឿងនឹងក្លាយទៅជាបែបនេះ អ្នកគ្មានកន្លែងណាសម្រាប់សម្រាកក្បាលរបស់អ្នកឡើយ ហើយខ្ញុំថែមទាំងត្រូវជួយរកកន្លែងឱ្យអ្នកជ្រកកោនទៀតផង»។ ពួកគេត្រូវបានបើកសម្ដែងហើយ តើមែនទេ? ប្រសិនបើមនុស្សបែបនេះបានឃើញទិដ្ឋភាពដែលព្រះអម្ចាស់យេស៊ូវត្រូវបានគេឆ្កាង តើពួកគេនឹងមានឥរិយាបថបែបណា? នៅពេលដែលព្រះអម្ចាស់យេស៊ូវកំពុងលីឈើឆ្កាងឆ្ពោះទៅកាន់គាល់កូថា តើមនុស្សបែបនេះនៅឯណា? តើពួកគេអាចបន្តដើរតាមទ្រង់បានដែរឬទេ? (ទេ)។ ពួកគេបានបដិសេធអត្តសញ្ញាណរបស់ព្រះជាម្ចាស់ សារជាតិរបស់ទ្រង់ និងសូម្បីតែអត្ថិភាពរបស់ទ្រង់។ ពួកគេបានរត់គេចខ្លួន ដោយចេញទៅរកផ្លូវរស់រៀងៗខ្លួន ហើយលែងដើរតាមព្រះជាម្ចាស់ទៀតហើយ។ ទោះបីជាពួកគេធ្លាប់បានស្ដាប់សេចក្ដីអធិប្បាយច្រើនប៉ុនណាកាលពីមុនក៏ដោយ ក៏សេចក្ដីទាំងនោះបានរលាយបាត់ពីដួងចិត្តរបស់ពួកគេ ដោយបាត់ស្រមោលឈឹង។ ពួកគេជឿថា អ្វីៗទាំងអស់ដែលពួកគេបានឃើញនៅចំពោះមុខពួកគេ គឺជាការពិត និងមានប្រភពមកពីមនុស្ស ដែលមិនពាក់ព័ន្ធនឹងព្រះជាម្ចាស់ឡើយ។ ពួកគេគិតថា៖ «បុគ្គលនេះគ្រាន់តែជាមនុស្សម្នាក់ប៉ុណ្ណោះ តើគាត់មានអត្តសញ្ញាណ ឬសារជាតិជាព្រះជាម្ចាស់នៅត្រង់ណា? ប្រសិនបើគាត់ជាព្រះជាម្ចាស់ តើគាត់នឹងលាក់ខ្លួន និងបិទបាំងខ្លួនឯងបែបនេះ ដោយត្រូវសាតាំងតាមចាប់ ដោយគ្មានកន្លែងសម្រាប់សម្រាកក្បាល និងគ្មានកន្លែងស្វែងរកទីជម្រកបែបនេះឬ? ប្រសិនបើគាត់ជាព្រះជាម្ចាស់ គាត់គួរតែប្រែរូបរាងភ្លាមៗ ហើយបាត់ខ្លួននៅចំពោះមុខមនុស្សគ្រប់គ្នា នៅពេលដែលត្រូវគេតាមចាប់ ដោយធ្វើឱ្យគ្មាននរណាម្នាក់អាចមើលឃើញគាត់ ហើយចេះបំបាំងកាយ នោះទើបជាព្រះជាម្ចាស់!»។ នៅក្នុងមជ្ឈដ្ឋានដ៏គ្រោះថ្នាក់នៃប្រទេសចិនដីគោក បងប្អូនប្រុសស្រីមួយចំនួន ដោយឃើញថាខ្ញុំបានទៅដល់កន្លែងរបស់ពួកគេ ក៏បានប្រថុយសុវត្ថិភាពរបស់ពួកគេដើម្បីទទួលឱ្យស្នាក់នៅ និងការពារខ្ញុំ ខណៈដែលអ្នកផ្សេងទៀតបានរត់គេចខ្លួន ដោយបាត់ស្រមោលឈឹង។ អ្នកខ្លះថែមទាំងមើលដោយក្ដីសប្បាយអរ ដោយឈរមើលពីចម្ងាយទៀតផង។ តើមនុស្សទាំងនេះជានរណា? ពួកគេគឺជាពួកអ្នកមិនជឿ ជាពួកទទឹងនឹងព្រះគ្រីស្ទ។ នៅពេលដែលមនុស្សទាំងនេះបានឃើញព្រះគ្រីស្ទត្រូវបានគេតាមចាប់ពីទីក្រុងមួយទៅទីក្រុងមួយ តើពួកគេគិតបែបណាចំពោះស្ថានភាពនេះ? តើពួកគេយល់ឃើញយ៉ាងណាពីវា? «ព្រះគ្រីស្ទក៏ស្ថិតក្នុងគ្រោះថ្នាក់ដែរ។ ប្រសិនបើគាត់ត្រូវបានគេចាប់ខ្លួន នោះកិច្ចការរបស់ពួកជំនុំនឹងត្រូវចប់ ហើយកិច្ចការនៃដំណាក់របស់ព្រះជាម្ចាស់នឹងត្រូវផ្អាក។ ការនេះនឹងបញ្ជាក់ថា អ្វីដែលព្រះជាម្ចាស់បានធ្វើបន្ទាល់គឺខុស ពោលគឺបញ្ជាក់ថាវាមិនមែនមកពីព្រះជាម្ចាស់ទេ ប៉ុន្តែមកពីមនុស្ស។ យកល្អ ខ្ញុំគួរតែប្រញាប់ត្រឡប់ទៅផ្ទះវិញ ដើម្បីរស់នៅជីវិតរបស់ខ្ញុំផ្ទាល់ ខ្ញុំត្រូវទៅរកលុយឱ្យបានច្រើន!»។ នេះគឺជាឥរិយាបថរបស់អាទទឹងនឹងព្រះគ្រីស្ទ។ នៅពេលដែលព្រះគ្រីស្ទប្រឈមមុខនឹងការតាមចាប់ ដោយគ្មានកន្លែងលាក់ព្រះកាយ និងគ្មានកន្លែងសម្រាប់សម្រាកព្រះសិររបស់ទ្រង់ ជំនួសឱ្យការរួបរួមចិត្តដើម្បីរងទុក្ខជាមួយព្រះជាម្ចាស់ និងបន្តកិច្ចការរបស់ពួកជំនុំជាមួយទ្រង់នៅក្នុងមជ្ឈដ្ឋានបែបនេះ ពួកគេបែរជាក្លាយជាអ្នកឈរមើលទ្រង់ និងចំអកឡកឡើយទៅវិញ។ ពួកគេថែមទាំងបានញុះញង់អ្នកដទៃឱ្យបង្កការបំផ្លិចបំផ្លាញ ការបង្អាក់ និងការរំខាន ហើយលើសពីនេះទៅទៀត នៅពេលដែលមនុស្សមួយចំនួនបានឃើញខ្ញុំគ្មានកន្លែងលាក់ខ្លួន និងគ្មានកន្លែងស្នាក់នៅ ពួកគេបានឆ្លៀតឱកាសរំខានដល់កិច្ចការរបស់ពួកជំនុំ និងរឹបអូសយកទ្រព្យសម្បត្តិនៃដំណាក់របស់ព្រះជាម្ចាស់។ នេះគឺដូចគ្នាបេះបិទទៅនឹងពេលដែលព្រះយេស៊ូវត្រូវបានគេឆ្កាង ដែលពួកអ្នកមិនជឿ និងពួកទទឹងនឹងព្រះគ្រីស្ទជាច្រើនបានគិតថា៖ «ពួកជំនុំត្រូវចប់ហើយ កិច្ចការរបស់ព្រះជាម្ចាស់គឺចប់ហើយ ដែលត្រូវបានបំផ្លាញទាំងស្រុងដោយសាតាំង។ យកល្អ យើងគួរតែប្រញាប់រត់គេចខ្លួន ហើយចាប់ផ្ដើមបែងចែកទ្រព្យសម្បត្តិគ្នា!»។ ទោះបីជាពួកគេប្រឈមមុខនឹងកាលៈទេសៈបែបណាក៏ដោយ ក៏ពួកអ្នកមិនជឿ និងពួកទទឹងនឹងព្រះគ្រីស្ទទាំងនេះ តែងតែបញ្ចេញឱ្យឃើញនូវនិស្ស័យដ៏កាចសាហាវរបស់ពួកគេជានិច្ច ដោយបញ្ចេញឱ្យឃើញនូវលក្ខណៈពិតនៃពួកអ្នកមិនជឿ។ រាល់ពេលដែលពួកជំនុំជួបប្រទះនឹងសញ្ញានៃបញ្ហា ឬកាលៈទេសៈលំបាកសូម្បីតែបន្តិចបន្តួចក្ដី ពួកគេចង់រត់គេចខ្លួនភ្លាមៗ ដោយចង់ឱ្យបងប្អូនប្រុសស្រីទាំងអស់បែកខ្ញែកគ្នា ដកខ្លួនចេញ និងលែងដើរតាមព្រះគ្រីស្ទទៀត។ ពួកគេពិតជាប្រាថ្នាចង់ឱ្យអូរនេះជារឿងខុសឆ្គង ហើយចង់ឱ្យកិច្ចការរបស់ព្រះជាម្ចាស់នៅតែមិនបានសម្រេច។ ទាំងនេះគឺជាលក្ខណៈពិតនៃពួកទទឹងនឹងព្រះគ្រីស្ទ។ នេះគឺជាអាកប្បកិរិយារបស់ពួកទទឹងនឹងព្រះគ្រីស្ទចំពោះព្រះគ្រីស្ទ នៅពេលប្រឈមមុខនឹងកាលៈទេសៈបែបនេះ។

៣. ឥរិយាបថរបស់ពួកគេនៅពេលដែលពួកគេបង្កើតសញ្ញាណអំពីព្រះគ្រីស្ទ

ចំណុចមួយទៀតគឺការបង្ហាញចេញនៃពួកទទឹងនឹងព្រះគ្រីស្ទ នៅពេលដែលពួកគេមានសញ្ញាណអំពីសាច់ឈាមរបស់ព្រះជាម្ចាស់ដែលយកកំណើតជាមនុស្ស។ ឧទាហរណ៍ នៅពេលដែលពួកគេឃើញព្រះជាម្ចាស់ដែលយកកំណើតជាមនុស្ស ធ្វើរឿងមួយចំនួន ឬមានបន្ទូលនូវពាក្យពេចន៍មួយចំនួនដែលដូចមនុស្សធម្មតាខ្លាំង ដោយមិនឃើញមានភាពជាព្រះជាម្ចាស់សូម្បីតែបន្តិច ពួកគេក៏កើតមានការទាស់ទទឹង ព្រមទាំងបង្កើតសញ្ញាណ និងការថ្កោលទោសចេញពីជម្រៅដួងចិត្តរបស់ពួកគេ ដោយគិតថា៖ «ទោះបីជាខ្ញុំមើលទៅគាត់យ៉ាងណាក៏ដោយ ក៏បុគ្គលនោះមើលទៅមិនដូចជាព្រះជាម្ចាស់ឡើយ គាត់គ្រាន់តែមើលទៅដូចជាមនុស្សធម្មតាម្នាក់ប៉ុណ្ណោះ។ ប្រសិនបើគាត់ដូចជាមនុស្ស តើគាត់នៅតែអាចជាព្រះជាម្ចាស់បានដែរឬទេ? ប្រសិនបើគាត់ជាមនុស្ស តើការដើរតាមគាត់បែបនេះ មិនមែនជារឿងល្ងង់ខ្លៅខ្លាំងទៅហើយទេឬអី?»។ ពួកគេបង្កើតសញ្ញាណអំពីបន្ទូល និងទង្វើរបស់ព្រះគ្រីស្ទ អំពីរបៀបរស់នៅរបស់ព្រះគ្រីស្ទ ការស្លៀកពាក់ និងរូបរាងរបស់ទ្រង់ ហើយសូម្បីតែរបៀបដែលទ្រង់មានបន្ទូល សំនៀងរបស់ទ្រង់ ការជ្រើសរើសពាក្យពេចន៍របស់ទ្រង់ និងរឿងផ្សេងៗទៀត ពោលគឺពួកគេអាចបង្កើតសញ្ញាណអំពីរឿងទាំងអស់នេះបាន។ នៅពេលដែលសញ្ញាណទាំងនេះកើតឡើង តើពួកគេចាត់ចែងវាដោយរបៀបណា? ពួកគេរក្សាទុកគំនិតទាំងនេះក្នុងចិត្ត ហើយមិនព្រមលះបង់វាចោលឡើយ ដោយជឿថា ការក្ដាប់ជាប់នូវសញ្ញាណទាំងនេះ គឺប្រៀបដូចជាការចាប់បានកូនសោអ៊ីចឹង។ ពួកគេគិតថា «កូនសោ» នេះមកដល់ចំពេលល្អណាស់ ថាពេលដែលពួកគេមានសញ្ញាណទាំងនេះ វាផ្ដល់ឱ្យពួកគេនូវចំណុចមានប្រៀប ហើយនៅពេលដែលពួកគេមានចំណុចមានប្រៀប វាក្លាយជាងាយស្រួលក្នុងការចាត់ចែង។ នេះគឺជារបៀបដែលពួកទទឹងនឹងព្រះគ្រីស្ទគិត។ ពួកគេមានអារម្មណ៍ថា ការមានសញ្ញាណ គឺស្មើនឹងការក្ដាប់បានចំណុចមានប្រៀប ដូច្នេះហើយ ពួកគេអាចបដិសេធព្រះគ្រីស្ទនៅគ្រប់ពេលវេលា និងគ្រប់ទីកន្លែង ហើយអាចបដិសេធការពិតដែលថាសាច់ឈាមដែលព្រះជាម្ចាស់យកកំណើតជាមនុស្ស មានសារជាតិរបស់ព្រះជាម្ចាស់។ មនុស្សមួយចំនួនសួរថា៖ «ហេតុអ្វីបានជាពួកទទឹងនឹងព្រះគ្រីស្ទមានចេតនាបែបនេះ?»។ ប្រាប់ខ្ញុំមកមើល តើពួកទទឹងនឹងព្រះគ្រីស្ទ ដែលជាបក្ខពួករបស់សាតាំង សង្ឃឹមចង់ឱ្យកិច្ចការរបស់ព្រះជាម្ចាស់សម្រេចបានជោគជ័យដែរឬទេ? (ពួកគេមិនសង្ឃឹមចង់បានបែបនេះទេ)។ ហេតុអ្វីបានជាពួកគេមិនសង្ឃឹមចង់បានដូច្នេះ? តើអ្វីទៅដែលបញ្ជាក់ពីរឿងនេះ? ពីធម្មជាតិមក ពួកទទឹងនឹងព្រះគ្រីស្ទមិនពេញចិត្តនឹងសេចក្ដីពិតឡើយ ហើយគ្រប់ព្រះបន្ទូលដែលព្រះជាម្ចាស់បានសម្ដែងចេញ គឺជាសេចក្ដីពិត ដែលពួកគេចាត់ទុកថាជារឿងគួរឱ្យខ្ពើមរអើមយ៉ាងខ្លាំងនៅក្នុងដួងចិត្តរបស់ពួកគេ ហើយពួកគេមិនព្រមស្ដាប់ ឬទទួលយកឡើយ។ ព្រះបន្ទូលនៃការលាតត្រដាង និងការជំនុំជម្រះរបស់ព្រះជាម្ចាស់ចំពោះមនុស្សជាតិ គឺជាការថ្កោលទោសដល់ពួកទទឹងនឹងព្រះគ្រីស្ទ និងពួកមនុស្សអាក្រក់ទាំងនេះ ហើយសម្រាប់ពួកគេ ព្រះបន្ទូលទាំងនេះគឺជាការថ្កោលទោស ការជំនុំជម្រះ និងបណ្ដាសា ដែលធ្វើឱ្យពួកគេមានអារម្មណ៍មិនស្រួល និងនៅមិនសុខឡើយ នៅពេលដែលពួកគេឮព្រះបន្ទូលទាំងនោះ។ តើពួកគេគិតយ៉ាងណានៅក្នុងដួងចិត្តរបស់ពួកគេ? «ពាក្យសម្ដីទាំងអស់នេះដែលព្រះជាម្ចាស់មានបន្ទូល គឺកំពុងតែជំនុំជម្រះ និងថ្កោលទោសខ្ញុំហើយ។ មើលទៅ មនុស្សដូចជាខ្ញុំមិនអាចត្រូវបានសង្គ្រោះឡើយ។ ខ្ញុំគឺជាប្រភេទមនុស្សដែលត្រូវបានជម្រុះចោល និងបដិសេធចោល។ ដោយសារខ្ញុំគ្មានសង្ឃឹមថានឹងត្រូវបានសង្គ្រោះ តើការជឿលើព្រះជាម្ចាស់មានប្រយោជន៍អ្វីទៅ? ប៉ុន្តែការពិតគឺថា ទ្រង់នៅតែជាព្រះជាម្ចាស់ ទ្រង់គឺជាសាច់ឈាមដែលព្រះជាម្ចាស់បានយកកំណើតជាមនុស្ស ដែលបានមានបន្ទូលពាក្យពេចន៍ជាច្រើន និងមានអ្នកដើរតាមយ៉ាងច្រើន។ តើខ្ញុំគួរធ្វើដូចម្ដេចចំពោះរឿងនេះ?»។ បញ្ហានេះធ្វើឱ្យពួកគេថប់បារម្ភ ប្រសិនបើពួកគេមិនអាចទទួលបានអ្វីមួយទេ ពួកគេក៏មិនចង់ឱ្យអ្នកដទៃទទួលបានវាដែរ។ ប្រសិនបើអ្នកដទៃអាចទទួលបានវា ខណៈដែលពួកគេមិនអាច ពួកគេនឹងក្លាយជាស្អប់គុំកួនយ៉ាងខ្លាំង និងមិនសប្បាយចិត្តឡើយ។ ពួកគេសង្ឃឹមថា ព្រះជាម្ចាស់ដែលយកកំណើតជាមនុស្ស មិនមែនជាព្រះជាម្ចាស់ទេ ហើយសង្ឃឹមថាកិច្ចការដែលទ្រង់ធ្វើ គឺជារឿងក្លែងក្លាយ និងមិនមែនធ្វើឡើងដោយព្រះជាម្ចាស់ឡើយ។ ប្រសិនបើបែបនេះមែន ពួកគេនឹងមានអារម្មណ៍ស្ងប់ចិត្ត ហើយបញ្ហានេះនឹងត្រូវបានដោះស្រាយដល់ឫសគល់។ ពួកគេគិតក្នុងចិត្តថា៖ «ប្រសិនបើបុគ្គលនេះមិនមែនជាព្រះជាម្ចាស់ដែលយកកំណើតជាមនុស្សទេ នោះតើវាមិនមានន័យថា អស់អ្នកដែលដើរតាមគាត់កំពុងតែចាញ់បោកគេទេឬអី? ប្រសិនបើបែបនេះមែន នោះមិនយូរមិនឆាប់ មនុស្សទាំងនេះនឹងបែកខ្ញែកគ្នាជាមិនខាន។ ប្រសិនបើពួកគេបែកខ្ញែកគ្នា ហើយគ្មាននរណាម្នាក់ទទួលបានអ្វីសោះ នោះទើបខ្ញុំអាចធូរស្រាលចិត្ត និងមានអារម្មណ៍ស្ងប់ចិត្ត ព្រោះខ្ញុំក៏មិនទទួលបានអ្វីដែរ ត្រូវទេ?»។ នេះគឺជាផ្នត់គំនិតរបស់ពួកគេ។ ពួកគេមិនអាចទទួលបានអ្វី ដូច្នេះ ពួកគេក៏មិនចង់ឱ្យអ្នកដទៃទទួលបានអ្វីដែរ។ វិធីដ៏ល្អបំផុតដើម្បីរារាំងអ្នកដទៃមិនឱ្យទទួលបានអ្វីនោះ គឺត្រូវបដិសេធព្រះគ្រីស្ទ បដិសេធសារជាតិរបស់ព្រះគ្រីស្ទ បដិសេធកិច្ចការដែលព្រះគ្រីស្ទបានធ្វើ និងបដិសេធគ្រប់ព្រះបន្ទូលដែលព្រះគ្រីស្ទបានថ្លែង។ តាមរបៀបនេះ ពួកគេនឹងមិនត្រូវបានថ្កោលទោសឡើយ ហើយពួកគេសុខចិត្តទទួលយក និងស្ងប់ចិត្តនឹងការមិនទទួលបានអ្វីសោះ ដោយលែងចាំបាច់ត្រូវខ្វាយខ្វល់អំពីបញ្ហានេះតទៅទៀត។ នេះគឺជាសារជាតិធម្មជាតិនៃមនុស្សដូចជាពួកទទឹងនឹងព្រះគ្រីស្ទ។ ដូច្នេះ តើពួកគេមានសញ្ញាណអំពីព្រះគ្រីស្ទដែរឬទេ? ហើយនៅពេលដែលពួកគេមានសញ្ញាណ តើពួកគេដោះស្រាយសញ្ញាណទាំងនោះដែរឬទេ? តើពួកគេអាចលះបង់វាចោលបានដែរឬទេ? ពួកគេមិនអាចទេ។ តើសញ្ញាណរបស់ពួកគេត្រូវបានបង្កើតឡើងដោយរបៀបណា? វាជារឿងងាយស្រួលសម្រាប់ពួកគេក្នុងការបង្កើតសញ្ញាណ៖ «នៅពេលដែលអ្នកនិយាយ ខ្ញុំពិនិត្យពិច័យអ្នក ដោយព្យាយាមយល់ពីចេតនានៅពីក្រោយពាក្យសម្ដីរបស់អ្នក និងថាតើវាមានប្រភពមកពីណា។ តើវាជារឿងដែលអ្នកធ្លាប់បានឮ ឬបានរៀន ឬក៏មាននរណាម្នាក់បានប្រាប់អ្នកឱ្យនិយាយវា? តើមាននរណាម្នាក់បានរាយការណ៍ ឬប្ដឹងទៅអ្នកឬ? តើអ្នកកំពុងតែលាតត្រដាងពីនរណា?»។ ពួកគេពិនិត្យពិច័យតាមរបៀបនេះ។ តើពួកគេអាចយល់ពីសេចក្ដីពិតបានដែរឬទេ? ពួកគេគ្មានថ្ងៃអាចយល់ពីសេចក្ដីពិតបានឡើយ។ ពួកគេទាស់ទទឹងនឹងវានៅក្នុងចិត្តរបស់ពួកគេ។ ពួកគេមិនពេញចិត្តនឹងសេចក្ដីពិត ទាស់ទទឹងនឹងវា ហើយស្អប់វា ហើយពួកគេស្ដាប់សេចក្ដីអធិប្បាយដោយមានសារជាតិធម្មជាតិបែបនេះ។ ក្រៅពីទ្រឹស្ដី និងគោលលទ្ធិ អ្វីទាំងអស់ដែលពួកគេប្រមូលបាន គឺមានតែសញ្ញាណប៉ុណ្ណោះ។ តើសញ្ញាណប្រភេទណាខ្លះ? «ព្រះគ្រីស្ទនិយាយរបៀបនេះ ជួនកាលថែមទាំងនិយាយលេងសើចទៀតផង។ ការធ្វើបែបនោះមិនគួរឱ្យគោរពទាល់តែសោះ! ជួនកាល គាត់និយាយពាក្យប្រៀបប្រដូច។ ការធ្វើបែបនោះមិនម៉ឺងម៉ាត់ទាល់តែសោះ! ពាក្យសម្ដីរបស់គាត់មិនមានវោហារសព្ទទេ គាត់មិនមែនជាអ្នករៀនសូត្របានខ្ពស់ឡើយ! ជួនកាល គាត់ត្រូវត្រិះរិះ និងគិតអំពីការជ្រើសរើសពាក្យពេចន៍របស់គាត់ គាត់មិនបានរៀននៅសាកលវិទ្យាល័យទេ តើមែនទេ?»។ ជួនកាល សម្ដីរបស់គាត់សំដៅលើនរណាម្នាក់ជាក់លាក់ តើជានរណា? តើមាននរណាម្នាក់បានប្ដឹងឬទេ? តើជានរណា? ហេតុអ្វីបានជាព្រះគ្រីស្ទតែងតែរិះគន់ខ្ញុំនៅពេលដែលគាត់និយាយ? តើគាត់តាមដាន និងសង្កេតមើលខ្ញុំពេញមួយថ្ងៃឬ? តើគាត់ចំណាយពេលពេញមួយថ្ងៃដើម្បីត្រិះរិះអំពីមនុស្សឬ? តើព្រះគ្រីស្ទកំពុងគិតអ្វីនៅក្នុងចិត្តរបស់គាត់? សម្ដីរបស់ព្រះជាម្ចាស់ដែលយកកំណើតជាមនុស្ស ស្ដាប់ទៅមិនដូចជាសំឡេងផ្គរលាន់របស់ព្រះជាម្ចាស់នៅស្ថានសួគ៌ ដែលមានសិទ្ធិអំណាចមិនអាចប្រកែកបានឡើយ ហេតុអ្វីបានជាអ្វីដែលគាត់បង្ហាញចេញមក មើលទៅដូចជាមនុស្សម៉្លេះ? គាត់គ្រាន់តែជាមនុស្សម្នាក់ប៉ុណ្ណោះ ទោះបីជាខ្ញុំមើលទៅគាត់យ៉ាងណាក៏ដោយ។ តើព្រះជាម្ចាស់ដែលយកកំណើតជាមនុស្សមានភាពទន់ខ្សោយដែរឬទេ? តើគាត់ស្អប់មនុស្សនៅក្នុងចិត្តរបស់គាត់ឬទេ? តើគាត់មានទស្សនវិជ្ជាសម្រាប់ការប្រព្រឹត្តក្នុងលោកីយ៍ នៅក្នុងការប្រាស្រ័យទាក់ទងរបស់គាត់ជាមួយមនុស្សដែរឬទេ?» តើសញ្ញាណទាំងនេះមានច្រើនទេ? (មានច្រើន)។ គំនិតរបស់ពួកទទឹងនឹងព្រះគ្រីស្ទ គឺពោរពេញទៅដោយរឿងរ៉ាវដែលមិនពាក់ព័ន្ធនឹងសេចក្ដីពិត ដែលសុទ្ធតែមានប្រភពចេញពីការគិត និងតក្កវិជ្ជារបស់សាតាំង ចេញពីទស្សនវិជ្ជាសម្រាប់ការប្រព្រឹត្តក្នុងលោកីយ៍របស់សាតាំង។ នៅជ្រៅក្នុងចិត្ត ពួកគេពោរពេញទៅដោយទុច្ចរិត ពោរពេញទៅដោយសភាព និងនិស្ស័យដែលស្អប់ខ្ពើមសេចក្ដីពិត។ ពួកគេមក មិនមែនដើម្បីស្វែងរក ឬទទួលបានសេចក្ដីពិតនោះទេ ប៉ុន្តែដើម្បីពិនិត្យពិច័យព្រះជាម្ចាស់។ សញ្ញាណរបស់ពួកគេអាចកើតឡើងនៅគ្រប់ពេលវេលា គ្រប់ទីកន្លែង ហើយពួកគេបង្កើតសញ្ញាណនៅពេលកំពុងសង្កេតមើល នៅពេលកំពុងពិនិត្យពិច័យ។ សញ្ញាណរបស់ពួកគេកកើតឡើងក្នុងអំឡុងពេលនៃការជំនុំជម្រះ និងការថ្កោលទោសរបស់ពួកគេ ហើយពួកគេប្រកាន់ខ្ជាប់នូវសញ្ញាណទាំងនេះយ៉ាងជាប់នៅក្នុងដួងចិត្តរបស់ពួកគេ។ នៅពេលដែលពួកគេសង្កេតមើលផ្នែកខាងភាពជាមនុស្សរបស់ព្រះជាម្ចាស់ដែលយកកំណើតជាមនុស្ស ពួកគេក៏បង្កើតសញ្ញាណ។ នៅពេលដែលពួកគេឃើញផ្នែកខាងភាពជាព្រះ ពួកគេប្រែជាចង់ដឹងចង់ឃើញ និងភ្ញាក់ផ្អើល ដែលនេះក៏នាំឱ្យមានការបង្កើតសញ្ញាណផងដែរ។ អាកប្បកិរិយារបស់ពួកគេចំពោះព្រះគ្រីស្ទ និងចំពោះសាច់ឈាមដែលព្រះជាម្ចាស់យកកំណើតជាមនុស្ស មិនមែនជាការចុះចូល ឬការទទួលយកយ៉ាងពិតប្រាកដចេញពីជម្រៅចិត្តរបស់ពួកគេឡើយ។ ផ្ទុយទៅវិញ ពួកគេឈរនៅខាងផ្ទុយពីព្រះគ្រីស្ទ ដោយសង្កេត និងពិនិត្យពិច័យខ្សែព្រះនេត្រ ព្រះតម្រិះ និងអាកប្បកិរិយារបស់ទ្រង់ ហើយថែមទាំងសង្កេត និងពិនិត្យពិច័យរាល់ការសម្ដែងចេញរបស់ព្រះគ្រីស្ទ ដោយស្ដាប់រាល់ប្រភេទនៃសំនៀង ទឹកដមព្រះសូរសៀងនៃការមានបន្ទូល និងការជ្រើសរើសពាក្យពេចន៍ និងស្ដាប់នូវអ្វីដែលត្រូវបានលើកឡើងនៅក្នុងព្រះបន្ទូលរបស់ព្រះគ្រីស្ទ និងរឿងផ្សេងៗទៀត។ នៅពេលដែលពួកទទឹងនឹងព្រះគ្រីស្ទសង្កេត និងពិនិត្យពិច័យព្រះគ្រីស្ទតាមរបៀបនេះ អាកប្បកិរិយារបស់ពួកគេមិនមែនជាការមានបំណងស្វែងរកសេចក្ដីពិត និងយល់ពីវា ដើម្បីឱ្យពួកគេអាចទទួលយកព្រះគ្រីស្ទជាព្រះជាម្ចាស់របស់ពួកគេ និងទទួលយកព្រះគ្រីស្ទជាសេចក្ដីពិតរបស់ពួកគេ និងក្លាយជាជីវិតរបស់ពួកគេនោះទេ។ ផ្ទុយទៅវិញ ពួកគេចង់ពិនិត្យពិច័យបុគ្គលនេះ ចង់ពិនិត្យពិច័យ និងស្វែងយល់ពីទ្រង់ឱ្យបានស៊ីជម្រៅ។ តើពួកគេកំពុងព្យាយាមស្វែងយល់ពីអ្វី? ពួកគេកំពុងពិនិត្យពិច័យថាតើបុគ្គលនេះមានលក្ខណៈដូចជាព្រះជាម្ចាស់យ៉ាងដូចម្ដេច ហើយប្រសិនបើទ្រង់ពិតជាមានលក្ខណៈដូចជាព្រះជាម្ចាស់មែន ពួកគេទទួលយកទ្រង់។ ប្រសិនបើទោះបីជាពួកគេពិនិត្យពិច័យទ្រង់យ៉ាងណាក៏ដោយ ក៏ទ្រង់មើលទៅមិនដូចជាព្រះជាម្ចាស់ នោះពួកគេបោះបង់គំនិតនេះចោលទាំងស្រុង ហើយបន្តប្រកាន់ខ្ជាប់នូវសញ្ញាណអំពីព្រះជាម្ចាស់ដែលយកកំណើតជាមនុស្ស ឬដោយជឿថាគ្មានសង្ឃឹមក្នុងការទទួលបានព្រះពរ ពួកគេក៏ស្វែងរកឱកាសដើម្បីចាកចេញយ៉ាងប្រញាប់។

វាជារឿងធម្មតាណាស់សម្រាប់ពួកទទឹងនឹងព្រះគ្រីស្ទ ក្នុងការបង្កើតសញ្ញាណអំពីសាច់ឈាមដែលព្រះជាម្ចាស់បានយកកំណើតជាមនុស្ស។ ដោយសារតែសារជាតិរបស់ពួកគេជាពួកទទឹងនឹងព្រះគ្រីស្ទ ជាសារជាតិរបស់ពួកគេដែលស្អប់ខ្ពើមសេចក្ដីពិត ពួកគេមិនអាចលះបង់សញ្ញាណរបស់ពួកគេចោលបានឡើយ។ នៅពេលដែលគ្មានរឿងអ្វីកើតឡើង ពួកគេអានសៀវភៅព្រះបន្ទូលរបស់ព្រះជាម្ចាស់ ហើយចាត់ទុកព្រះបន្ទូលទាំងនេះជាព្រះជាម្ចាស់ ប៉ុន្តែនៅពេលដែលបានប្រាស្រ័យទាក់ទងជាមួយព្រះជាម្ចាស់ដែលយកកំណើតជាមនុស្ស ហើយឃើញថាទ្រង់មិនដូចជាព្រះជាម្ចាស់ ពួកគេក៏បង្កើតសញ្ញាណភ្លាមៗ ហើយអាកប្បកិរិយារបស់ពួកគេក៏ផ្លាស់ប្ដូរ។ នៅពេលដែលមិនបានប្រាស្រ័យទាក់ទងជាមួយព្រះជាម្ចាស់ដែលយកកំណើតជាមនុស្ស ពួកគេគ្រាន់តែកាន់សៀវភៅព្រះបន្ទូលរបស់ព្រះជាម្ចាស់ ហើយចាត់ទុកព្រះបន្ទូលរបស់ទ្រង់ជាព្រះជាម្ចាស់ ហើយពួកគេនៅតែអាចលាក់ទុកនូវការស្រមើស្រមៃដ៏ស្រពេចស្រពិល និងចេតនាក្នុងការទទួលបានព្រះពរ ដើម្បីពុះពារធ្វើការធ្ងន់ទាំងបង្ខំចិត្ត បំពេញភារកិច្ចខ្លះៗ និងដើរតួនាទីមួយនៅក្នុងដំណាក់របស់ព្រះជាម្ចាស់។ ប៉ុន្តែ ភ្លាមៗនៅពេលដែលពួកគេបានប្រាស្រ័យទាក់ទងជាមួយសាច់ឈាមដែលព្រះជាម្ចាស់យកកំណើតជាមនុស្ស គំនិតរបស់ពួកគេក៏ពោរពេញទៅដោយសញ្ញាណ។ ទោះបីជាពួកគេមិនត្រូវបានលួសកាត់ក៏ដោយ ក៏ភាពក្លៀវក្លារបស់ពួកគេក្នុងការបំពេញភារកិច្ចរបស់ខ្លួន អាចនឹងថយចុះយ៉ាងខ្លាំងផងដែរ។ នេះគឺជារបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ និងសាច់ឈាមដែលព្រះជាម្ចាស់យកកំណើតជាមនុស្ស។ ពួកគេតែងតែបំបែកព្រះបន្ទូលរបស់ព្រះជាម្ចាស់ចេញពីសាច់ឈាមដែលព្រះជាម្ចាស់យកកំណើតជាមនុស្ស ដោយចាត់ទុកព្រះបន្ទូលរបស់ព្រះជាម្ចាស់ជាព្រះជាម្ចាស់ និងចាត់ទុកសាច់ឈាមដែលព្រះជាម្ចាស់យកកំណើតជាមនុស្ស ជាមនុស្សធម្មតា។ នៅពេលដែលសាច់ឈាមដែលព្រះជាម្ចាស់យកកំណើតជាមនុស្ស មិនស្របតាម ឬបំពានលើសញ្ញាណរបស់ពួកគេ ពួកគេក៏ងាកទៅរកព្រះបន្ទូលរបស់ព្រះជាម្ចាស់យ៉ាងលឿន ហើយអានអធិដ្ឋានព្រះបន្ទូលទាំងនោះ ដោយព្យាយាមគាបសង្កត់សញ្ញាណរបស់ពួកគេទាំងបង្ខំ និងលាក់វាទុក។ បន្ទាប់មក ពួកគេថ្វាយបង្គំព្រះបន្ទូលរបស់ព្រះជាម្ចាស់ ហាក់ដូចជាពួកគេកំពុងថ្វាយបង្គំព្រះជាម្ចាស់ផ្ទាល់ ហើយវាហាក់បីដូចជាសញ្ញាណរបស់ពួកគេត្រូវបានដោះស្រាយរួចរាល់អ៊ីចឹង។ ប៉ុន្តែ ក្នុងតថភាពពិត ការមិនចុះចូល ក្ដីកំហឹង និងការមើលងាយចំពោះព្រះគ្រីស្ទនៅក្នុងចិត្តរបស់ពួកគេ មិនត្រូវបានដោះស្រាយទាល់តែសោះ។ នៅក្នុងការប្រព្រឹត្តរបស់ពួកគេចំពោះព្រះគ្រីស្ទ ពួកទទឹងនឹងព្រះគ្រីស្ទបន្តបង្កើតសញ្ញាណជានិច្ច ហើយប្រកាន់ខ្ជាប់នូវសញ្ញាណទាំងនោះយ៉ាងរឹងរូសរហូតដល់ស្លាប់។ នៅពេលដែលពួកគេគ្មានសញ្ញាណ ពួកគេពិនិត្យពិច័យ និងវិភាគ។ នៅពេលដែលពួកគេមានសញ្ញាណ ពួកគេមិនត្រឹមតែពិនិត្យពិច័យ និងវិភាគប៉ុណ្ណោះទេ ពួកគេថែមទាំងប្រកាន់ខ្ជាប់នូវសញ្ញាណទាំងនោះយ៉ាងរឹងរូសទៀតផង។ ពួកគេមិនដោះស្រាយសញ្ញាណរបស់ពួកគេ ហើយក៏មិនស្វែងរកសេចក្ដីពិតដែរ ពួកគេជឿជាក់ថាពួកគេត្រឹមត្រូវ។ តើពួកគេមិនមែនជាកម្មសិទ្ធិរបស់សាតាំងទេឬអី? (មែនហើយ)។ ទាំងនេះគឺជាការស្ដែងចេញនៃពួកទទឹងនឹងព្រះគ្រីស្ទ នៅពេលដែលពួកគេមានសញ្ញាណអំពីព្រះជាម្ចាស់ដែលយកកំណើតជាមនុស្ស។

៤. ឥរិយាបថរបស់ពួកគេនៅពេលដែលពួកគេត្រូវបានដំឡើង តំណែង ឬដកហូតតំណែង

នៅក្នុងពួកជំនុំ មនុស្សមួយចំនួនមានគុណសម្បត្តិបន្តិចបន្តួច និងមានសមត្ថភាពការងារខ្លះៗ។ នៅពេលដែលពួកគេត្រូវបានដំឡើងតំណែង ភាពក្លៀវក្លារបស់ពួកគេមានទំហំធំធេង ពួកគេសកម្មក្នុងការបំពេញភារកិច្ចរបស់ពួកគេ ទទួលខុសត្រូវ សុខចិត្តលះបង់តម្លៃ និងមានភាពស្មោះត្រង់ផងដែរ។ ទោះជាយ៉ាងណាក៏ដោយ នៅពេលដែលពួកគេត្រូវបានដកហូតចេញពីតំណែងរបស់ពួកគេ ដោយសារតែអសមត្ថភាពក្នុងការបំពេញការងារ និងបាត់បង់ឋានៈរបស់ពួកគេ អាកប្បកិរិយារបស់ពួកគេចំពោះព្រះជាម្ចាស់ក៏ផ្លាស់ប្ដូរ។ នៅពេលដែលពួកគេមានឋានៈ ពួកគេនិយាយទៅកាន់ព្រះជាម្ចាស់បែបនេះថា៖ «បងប្អូនប្រុសស្រីនៃគ្រួសាររបស់យើងគឺយ៉ាងនេះ អគារគ្រួសាររបស់យើងត្រូវតែជួសជុល ទីធ្លាគ្រួសាររបស់យើងត្រូវតែរៀបចំឱ្យមានសណ្ដាប់ធ្នាប់...»។ អ្វីៗគ្រប់យ៉ាងគឺនិយាយអំពី «គ្រួសាររបស់យើង»។ នៅពេលដែលពួកគេត្រូវបានដំឡើងតំណែង ពួកគេបានក្លាយជាផ្នែកមួយនៃដំណាក់របស់ព្រះជាម្ចាស់ ពួកគេហាក់បីដូចជាមានចិត្តតែមួយជាមួយព្រះជាម្ចាស់ ដូចជាគ្រួសារតែមួយ ដែលអាចមើលការខុសត្រូវលើកិច្ចការនៃដំណាក់របស់ព្រះជាម្ចាស់ ដោយគិតគូរដល់ព្រះហឫទ័យរបស់ព្រះជាម្ចាស់ និងនៅក្បែរទ្រង់ ព្រមទាំងប្រាស្រ័យទាក់ទងជាមួយព្រះជាម្ចាស់ក្នុងនាមជាអ្នកមានឋានៈស្មើគ្នា។ នៅពេលដែលពួកគេត្រូវបានដំឡើងតំណែង និងដាក់ឱ្យកាន់តំណែងដ៏សំខាន់ ពួកគេមានអារម្មណ៍ថាមានកិត្តិយស ហើយក្នុងពេលជាមួយគ្នានោះ ក៏មានអារម្មណ៍ដឹងពីទំនួលខុសត្រូវរបស់ពួកគេផងដែរ។ មិនថានិយាយមកកាន់ខ្ញុំ ឬទៅកាន់បងប្អូនប្រុសស្រីនោះទេ ពួកគេតែងតែនិយាយថា «គ្រួសាររបស់យើង»។ ពេលឮដូច្នេះ អ្នកនឹងគិតថាបុគ្គលនេះមិនអាក្រក់ទេ មានចិត្តល្អ ចេះផ្ដល់ភាពកក់ក្ដៅ ចាត់ទុកដំណាក់របស់ព្រះជាម្ចាស់ដូចជាផ្ទះរបស់ខ្លួនឯង យកចិត្តទុកដាក់យ៉ាងខ្លាំង និងមានទំនួលខុសត្រូវយ៉ាងខ្លាំងចំពោះអ្វីៗគ្រប់យ៉ាង ហើយគិតគូររាល់រឿងរ៉ាវទុកជាមុន ដែលមើលទៅហាក់ដូចជាមនុស្សដែលដេញតាមសេចក្ដីពិត និងមានភាពក្លៀវក្លាក្នុងការលះបង់តម្លៃ។ ប៉ុន្តែ តើពួកគេនៅតែនិយាយបែបនេះទៀតទេ បន្ទាប់ពីពួកគេត្រូវបានដកហូតតំណែង? ពេលដែលពួកគេត្រូវបានដកហូតតំណែង ពួកគេលែងមានអារម្មណ៍ដូចមុនទៀតហើយ អាកប្បកិរិយានោះក៏បាត់ទៅដែរ។ ពួកគេលែងនិយាយថា «គ្រួសាររបស់យើង» ទៀតហើយ ហើយនៅពេលដែលត្រូវបានគេសុំឱ្យធ្វើអ្វីមួយ ពួកគេលែងមានភាពក្លៀវក្លាដូចមុនទៀតហើយ។ តើពួកគេគិតយ៉ាងណា? «ពីមុន ពេលដែលអ្នកដំឡើងតំណែងខ្ញុំ ខ្ញុំមានឋានៈ ហើយខ្ញុំនៅជាមួយអ្នកដោយអស់ពីចិត្ត។ ឥឡូវនេះ ដោយសារខ្ញុំគ្មានឋានៈ យើងលែងជាគ្រួសារតែមួយទៀតហើយ ដូច្នេះ អ្នកធ្វើវាដោយខ្លួនឯងចុះ។ កុំមកពិភាក្សាជាមួយខ្ញុំអំពីរបៀបដែលអ្នកធ្វើវា ហើយកុំឱ្យខ្ញុំដឹងអី វាគ្មានពាក់ព័ន្ធអ្វីនឹងខ្ញុំឡើយ។ ខ្ញុំគ្រាន់តែពាំនាំសារឱ្យអ្នកប៉ុណ្ណោះ ហើយមានតែប៉ុណ្ណឹងទេ ខ្ញុំនឹងធ្វើបន្តិចបន្តួចនូវអ្វីដែលអ្នកសុំឱ្យខ្ញុំធ្វើ ប៉ុន្តែខ្ញុំលែងមានចិត្តតែមួយជាមួយអ្នកទៀតហើយ»។ បន្ទាប់មក ពួកគេចាត់ទុកអ្នកដូចជាអ្នកក្រៅ។ ប្រសិនបើអ្នកសុំឱ្យពួកគេធ្វើអ្វីមួយ ពួកគេធ្វើការហាក់ដូចជាពួកគេគ្រាន់តែធ្វើការឱ្យអ្នកដទៃ ដោយធ្វើឱ្យតែរួចពីដៃសើៗប៉ុណ្ណោះ។ ពីមុន ពួកគេប្រហែលជាធ្លាប់ធ្វើកិច្ចការប្រាំ ប៉ុន្តែឥឡូវនេះ ពួកគេធ្វើត្រឹមតែមួយ ឬពីរប៉ុណ្ណោះ ដោយគ្រាន់តែធ្វើតាមដំណើរ ធ្វើឱ្យតែរួចពីដៃ ធ្វើការងារសើៗខ្លះៗ ហើយមានតែប៉ុណ្ណឹង។ ហេតុអ្វីបានជាដូច្នេះ? ពួកគេនិយាយថា៖ «ពីមុន ខ្ញុំនៅជាមួយអ្នកដោយអស់ពីចិត្ត ដោយជួយអ្នករឿងនេះរឿងនោះ ចាត់ទុករឿងរបស់អ្នកដូចជារឿងរបស់ខ្ញុំផ្ទាល់ ជាភារកិច្ចរួមរបស់យើង ដោយធ្វើការក្នុងនាមអ្នក។ ប៉ុន្តែបន្ទាប់មក អ្នកបែរជាដកហូតតំណែងខ្ញុំ ដោយមិនខ្វល់ពីអារម្មណ៍របស់ខ្ញុំទាល់តែសោះ! អ្នកមិនខ្វល់ពីអារម្មណ៍របស់ខ្ញុំទេ តើឱ្យខ្ញុំធ្វើការឱ្យអ្នកយ៉ាងដូចម្ដេចបាន? ប្រសិនបើអ្នកដំឡើងតំណែងខ្ញុំម្ដងទៀត ហើយផ្ដល់ឋានៈឱ្យខ្ញុំ នោះវាមិនអីទេ។ ប៉ុន្តែប្រសិនបើអ្នកមិនផ្ដល់ឋានៈឱ្យខ្ញុំទេ នោះបំភ្លេចវាចោលទៅ។ ប្រសិនបើអ្នកចង់ហៅខ្ញុំឱ្យធ្វើរឿងអ្វីម្ដងទៀត វានឹងមិនដំណើរការល្អដូចមុនឡើយ។ ប្រសិនបើអ្នកប្រើខ្ញុំ អ្នកត្រូវតែផ្ដល់កេរ្តិ៍ឈ្មោះ និងឋានៈឱ្យខ្ញុំ។ ប្រសិនបើគ្មានឋានៈ ហើយអ្នកបែរជាគ្រាន់តែបញ្ជា និងរំពឹងឱ្យខ្ញុំធ្វើការងារខ្លះ តើមានការទទួលស្គាល់នៅត្រង់ណា? គួរតែមានការពន្យល់ខ្លះ!»។ ឥឡូវនេះ នៅពេលដែលអ្នកនិយាយ វាមិនមានប្រសិទ្ធភាពទៀតទេ។ នៅពេលដែលអ្នកសុំឱ្យពួកគេធ្វើអ្វីមួយ ពួកគេលែងមានការលះបង់ដូចមុនទៀតហើយ លែងលះបង់អស់ពីចិត្តពីគំនិតទៀតហើយ អាកប្បកិរិយារបស់ពួកគេបានផ្លាស់ប្ដូរហើយ។ ប្រសិនបើអ្នកសុំឱ្យពួកគេធ្វើអ្វីមួយម្ដងទៀត ឬប្រសិនបើព្រះដំណាក់របស់ព្រះជាម្ចាស់សុំឱ្យពួកគេធ្វើអ្វីមួយ ពួកគេចាត់ទុកវាជាកិច្ចការបន្ថែម ជាកិច្ចការរបស់អ្នកក្រៅ ហាក់បីដូចជាការដែលពួកគេទៅធ្វើវា គឺបានផ្ដល់មុខមាត់យ៉ាងធំដល់អ្នករួចទៅហើយ។ ពួកគេមានអារម្មណ៍ថា ប្រសិនបើពួកគេមិនធ្វើវាទេ វាមើលទៅហាក់ដូចជាមិនសមហេតុផល ជាពិសេសដោយសារតែពួកគេជឿលើព្រះជាម្ចាស់។ ប៉ុន្តែប្រសិនបើពួកគេទៅធ្វើវា ពួកគេធ្វើទាំងចិត្តមិនចង់ និងគ្រាន់តែធ្វើឱ្យតែរួចពីដៃប៉ុណ្ណោះ។ ហេតុអ្វីបានជាពួកគេធ្វើបែបនេះ? ពួកគេគិតថា៖ «ពីមុន ខ្ញុំទុកចិត្តអ្នក ១០០% ចាត់ទុករឿងរបស់អ្នកដូចជារឿងរបស់ខ្ញុំផ្ទាល់ ប៉ុន្តែបន្ទាប់មក អ្នកបែរជាបោះបង់ខ្ញុំចោលទាំងស្រួលៗបែបនោះ ដែលធ្វើឱ្យប៉ះពាល់ដល់ផ្លូវចិត្ត និងសេចក្ដីថ្លៃថ្នូររបស់ខ្ញុំ អ្នកបានព្រងើយកន្តើយនឹងខ្ញុំ។ ល្អហើយ ប្រសិនបើអ្នកមិនល្អចំពោះខ្ញុំទេ កុំបន្ទោសខ្ញុំថាគ្មានបេះដូងឱ្យសោះ។ ប្រសិនបើអ្នកប្រើខ្ញុំម្ដងទៀត ខ្ញុំមិនអាចដូចមុនបានទេ ពីព្រោះទំនាក់ទំនងរបស់យើងបានបែកបាក់រួចទៅហើយ។ ខ្ញុំមិនមែនងាយស្រួលឱ្យគេបញ្ជា ឱ្យមកពេលគេហៅ និងឱ្យទៅពេលគេដេញនោះទេ។ តើខ្ញុំជាស្អី? ប្រសិនបើមិនមែនដោយសារតែការជឿលើព្រះជាម្ចាស់ទេ តើខ្ញុំនឹងបណ្ដោយឱ្យអ្នកដទៃប្រើឧបាយកលដើម្បីគ្រប់គ្រងខ្ញុំបែបនេះឬ?»។ នៅពេលដែលពួកទទឹងនឹងព្រះគ្រីស្ទត្រូវបានដកហូតតំណែង និងបាត់បង់ឋានៈរបស់ពួកគេ អាកប្បកិរិយារបស់ពួកគេអាចឆ្លងកាត់ការផ្លាស់ប្ដូរដ៏គួរឱ្យកត់សម្គាល់បែបនេះ។ នៅពេលដែលពួកគេមានឋានៈ ទោះបីជាពួកគេហៅដំណាក់របស់ព្រះជាម្ចាស់ថា «គ្រួសាររបស់យើង» និងនិយាយពីវាជាញឹកញាប់ក៏ដោយ ក៏ពួកគេមិនបានចាត់ទុករឿងនៃដំណាក់របស់ព្រះជាម្ចាស់ ដូចជារឿងរបស់ពួកគេផ្ទាល់នោះទេ។ បន្ទាប់ពីត្រូវបានដកហូតតំណែង និងបាត់បង់ឋានៈរបស់ពួកគេ ប្រសិនបើដំណាក់របស់ព្រះជាម្ចាស់សុំឱ្យពួកគេបំពេញភារកិច្ចរបស់ខ្លួន ពួកគេមិនព្រមធ្វើដូច្នេះដោយគ្មានការចរចាឡើយ ហើយទោះបីជាចរចារួចក៏ដោយ ក៏ពួកគេទាមទារការពន្យល់ ឬការទទួលស្គាល់ណាមួយ។ អ្នកខ្លះថែមទាំងនិយាយថា៖ «លើកមុន អ្នកបានដកហូតតំណែងខ្ញុំ ដោយបោះបង់ខ្ញុំចោលទាំងស្រួលៗបែបនោះ។ ប្រសិនបើអ្នកចង់ឱ្យខ្ញុំធ្វើអ្វីមួយនៅពេលនេះ លុះត្រាតែមនុស្សដែលព្រះវិញ្ញាណបរិសុទ្ធប្រើ និយាយមកកាន់ខ្ញុំផ្ទាល់ ឬព្រះជាម្ចាស់ដែលយកកំណើតជាមនុស្សផ្ទាល់ មកនិយាយជាមួយខ្ញុំ បើមិនដូច្នេះទេ បំភ្លេចវាចោលទៅ!»។ ពួកគេពិតជាក្រអឺតក្រទមខ្លាំងណាស់! ប្រាប់ខ្ញុំមកមើល៍ តើដំណាក់របស់ព្រះជាម្ចាស់គួរប្រើមនុស្សបែបនេះដែរឬទេ? (ទេ)។ ពួកគេគិតថាពួកគេជាមនុស្សសំខាន់ ប៉ុន្តែតាមការពិត ដំណាក់របស់ព្រះជាម្ចាស់មិនឱ្យតម្លៃមនុស្សបែបនេះឡើយ។ ទោះបីជាអ្នកមានទេពកោសល្យ មានសមត្ថភាព ឬជំនាញក្នុងការដឹកនាំកម្រិតណាក៏ដោយ ក៏ដំណាក់របស់ព្រះជាម្ចាស់នឹងមិនប្រើអ្នកដែរ។ អ្នកខ្លះប្រហែលជាសួរថា៖ «តើមកពីព្រះអង្គមិនព្រមចុះញ៉មនឹងមនុស្សអាក្រក់មែនទេ?»។ ទេ នេះគឺជាបញ្ញត្តិរដ្ឋបាលនៃដំណាក់របស់ព្រះជាម្ចាស់ និងជាគោលការណ៍របស់ដំណាក់ក្នុងការប្រើមនុស្ស។ ប្រសិនបើពួកទទឹងនឹងព្រះគ្រីស្ទត្រូវបានអនុញ្ញាតឱ្យកាន់អំណាចនៅក្នុងដំណាក់របស់ព្រះជាម្ចាស់ តើវាជារឿងល្អ ឬជារឿងអាក្រក់សម្រាប់បងប្អូនប្រុសស្រី និងសម្រាប់ពួកជំនុំ? (ជារឿងអាក្រក់)។ តើដំណាក់របស់ព្រះជាម្ចាស់អាចធ្វើរឿងដ៏អាក្រក់បែបនេះបានដែរឬទេ? មិនអាចដាច់ខាត។ មុនពេលពួកគេត្រូវបានបើកសម្ដែងថាជាអាទទឹងនឹងព្រះគ្រីស្ទ ដំណាក់របស់ព្រះជាម្ចាស់បានដំឡើងតំណែងពួកគេទាំងបង្ខំចិត្ត ដើម្បីឱ្យបំពេញកិច្ចការ។ ពេលដែលពួកគេត្រូវបានបើកសម្ដែងថាជាអាទទឹងនឹងព្រះគ្រីស្ទ តើដំណាក់របស់ព្រះជាម្ចាស់នៅអាចដំឡើងតំណែងពួកគេបានទៀតឬ? វាមិនអាចទៅរួចទេ។ ពួកគេកំពុងតែស្រមើស្រមៃ និងគិតតែពីបំណងប្រាថ្នារបស់ខ្លួនឯងប៉ុណ្ណោះ។ ពួកទទឹងនឹងព្រះគ្រីស្ទខ្លះគិតបែបនេះថា៖ «ហ៊ឹះ ដំណាក់របស់ព្រះជាម្ចាស់មិនអាចដំណើរការបានទេ បើគ្មានខ្ញុំ។ គ្មាននរណាម្នាក់នៅក្នុងដំណាក់របស់ព្រះជាម្ចាស់ អាចរែកពុនកិច្ចការនេះបានឡើយ ក្រៅពីខ្ញុំ។ តើនរណាអាចជំនួសខ្ញុំបាន?»។ ពួកទទឹងនឹងព្រះគ្រីស្ទចង់អះអាងបែបនេះ។ ចូរយើងបង្ហាញពួកគេឱ្យឃើញថា តើកិច្ចការរបស់ព្រះជាម្ចាស់អាចដំណើរការទៅយ៉ាងរលូន និងសម្រេចបានជាស្ថាពរដែរឬទេ បើគ្មានពួកទទឹងនឹងព្រះគ្រីស្ទទាំងនេះនៅក្នុង ដំណាក់របស់ព្រះជាម្ចាស់។

ដំណើរការទៅមុខយ៉ាងរលូន និងការអភិវឌ្ឍនៃកិច្ចការផ្សេងៗនៅក្នុងដំណាក់របស់ព្រះជាម្ចាស់នៅពេលនេះ តើវាមានពាក់ព័ន្ធអ្វីនឹងការបោសសម្អាត និងការបណ្ដេញពួកទទឹងនឹងព្រះគ្រីស្ទ និងពួកមនុស្សអាក្រក់គ្រប់ប្រភេទចេញពីពួកជំនុំដែរឬទេ? វាពិតជាមានការពាក់ព័ន្ធគ្នាយ៉ាងខ្លាំង! ពួកទទឹងនឹងព្រះគ្រីស្ទមិនដឹងពីរឿងនេះទេ ពួកគេមិនដឹងថា គឺដោយសារតែពួកគេត្រូវបានគេបោសសម្អាត បណ្ដេញចេញ និងរឹតត្បិតនេះហើយ ទើបកិច្ចការនៃដំណាក់របស់ព្រះជាម្ចាស់អាចដំណើរការទៅមុខយ៉ាងរលូនបាន ពួកគេថែមទាំងធ្វើឫកធំ និងត្អូញត្អែរទៀតផង! តើអ្នកកំពុងត្អូញត្អែរពីរឿងអ្វី? អ្នកគិតថាអ្នកមានទេពកោសល្យ និងប្រាជ្ញា មានគុណសម្បត្តិ និងសមត្ថភាពការងារ ប៉ុន្តែតើអ្នកអាចធ្វើអ្វីបាននៅក្នុងដំណាក់របស់ព្រះជាម្ចាស់? មនុស្សទាំងនេះគ្រាន់តែដើរតួជាអ្នកបម្រើសាតាំង ដែលរំខាន និងបំផ្លិចបំផ្លាញកិច្ចការរបស់ព្រះជាម្ចាស់ប៉ុណ្ណោះ។ បើគ្មានវត្តមានរបស់ពួកគេទេ ជីវិតពួកជំនុំនៃរាស្ដ្ររើសតាំងរបស់ព្រះជាម្ចាស់ ជីវិតនៃការបំពេញភារកិច្ចរបស់ពួកគេ និងជីវិតប្រចាំថ្ងៃរបស់ពួកគេ នឹងកាន់តែស្ងប់ស្ងាត់ កាន់តែរលូន និងកាន់តែមានភាពស្ងប់សុខ ដែលនេះជារឿងដែលពួកទទឹងនឹងព្រះគ្រីស្ទមិនបានដឹងឡើយ។ ពួកទទឹងនឹងព្រះគ្រីស្ទទាំងនេះវាយតម្លៃសមត្ថភាពរបស់ពួកគេខ្ពស់ពេក ហើយមិនដឹងថាខ្លួនជាអ្វីឱ្យពិតប្រាកដឡើយ។ ពួកគេគិតថា ដំណាក់របស់ព្រះជាម្ចាស់មិនអាចដំណើរការបានទេបើគ្មានពួកគេ ថាកិច្ចការមិនអាចអនុវត្តបាន ហើយកិច្ចការជំនាញផ្សេងៗមិនអាចដំណើរការទៅមុខបានទេបើគ្មានពួកគេ។ ពួកគេមិនយល់ថា គឺសេចក្ដីសុចរិត និងសេចក្ដីពិតទេ ដែលកាន់អំណាចនៅក្នុងដំណាក់របស់ព្រះជាម្ចាស់។ ហេតុអ្វីបានជាពួកគេមិនដឹង? ហេតុអ្វីបានជាពួកទទឹងនឹងព្រះគ្រីស្ទមិនអាចយល់ពីរឿងដ៏សាមញ្ញបែបនេះបាន? នេះគ្រាន់តែបង្ហាញថា ពួកទទឹងនឹងព្រះគ្រីស្ទមានសារជាតិដែលមិនពេញចិត្តនឹងសេចក្ដីពិត និងប្រទូសរ៉ាយនឹងវាប៉ុណ្ណោះ។ គឺដោយសារតែពួកគេមិនពេញចិត្តនឹងសេចក្ដីពិត និងប្រទូសរ៉ាយនឹងសេចក្ដីពិតនេះហើយ ទើបពួកគេមិនដឹងថាសេចក្ដីពិតគឺជាអ្វី មិនដឹងថាអ្វីៗដែលវិជ្ជមានគឺជាអ្វី។ ផ្ទុយទៅវិញ ពួកគេគិតថា អាកប្បកិរិយាដ៏ទុច្ចរិត និងព្យាបាទរបស់ពួកគេដែល ទាស់ទទឹងនឹងព្រះជាម្ចាស់ គឺជារឿងល្អ និងត្រឹមត្រូវ ដោយគ្មានកំហុសអ្វីឡើយ។ ពួកគេជឿថា មានតែពួកគេទេដែលយល់ពីសេចក្ដីពិត មានភាពស្មោះត្រង់ចំពោះព្រះជាម្ចាស់ ហើយមានតែពួកគេទេដែលស័ក្ដិសមនឹងកាន់អំណាចនៅក្នុងដំណាក់របស់ព្រះជាម្ចាស់។ ពួកគេគិតខុសហើយ! គឺសេចក្ដីពិតទេដែលកាន់អំណាចនៅក្នុងដំណាក់របស់ព្រះជាម្ចាស់។ ពួកទទឹងនឹងព្រះគ្រីស្ទទាំងអស់ ត្រូវតែទទួលការថ្កោលទោស ការបដិសេធ និងការជម្រុះចោល។ ពួកគេមិនអាចមានកន្លែងនៅក្នុងដំណាក់របស់ព្រះជាម្ចាស់ឡើយ ហើយអាចត្រឹមតែត្រូវបានគេបដិសេធជារៀងរហូតប៉ុណ្ណោះ។

ពួកទទឹងនឹងព្រះគ្រីស្ទមួយចំនួនមានអំណោយទានខ្លះៗ មានគុណសម្បត្តិបន្តិចបន្តួច និងមានសមត្ថភាពខ្លះៗ ហើយពូកែខាងប្រើល្បិចដណ្ដើមអំណាច។ ពួកគេគិតថា នៅក្នុងដំណាក់របស់ព្រះជាម្ចាស់ ពួកគេគួរតែជាអ្នកដែលត្រូវបានគេដំឡើងតំណែង និងដាក់ឱ្យកាន់តំណែងសំខាន់ៗ។ ប៉ុន្តែមើលមកពេលបច្ចុប្បន្ននេះ វាមិនមែនជារឿងបែបនេះទេ។ មនុស្សទាំងនេះត្រូវបានគេថ្កោលទោស រឹតត្បិត និងបដិសេធ ហើយអ្នកខ្លះថែមទាំងត្រូវបានគេបោសសម្អាត ឬបណ្ដេញចេញពីពួកជំនុំទៀតផង។ ពួកគេមិនដែលនឹកស្មានថា បុគ្គលដ៏ «ខ្ពង់ខ្ពស់» ដូចជាពួកគេ ដែលមានសមត្ថភាពអស្ចារ្យ និងមានទេពកោសល្យខ្ពស់ បែរជាត្រូវជំពប់ដួលនៅក្នុងដំណាក់របស់ព្រះជាម្ចាស់ និងត្រូវបានគេបដិសេធសោះ។ ពួកគេគ្រាន់តែមិនអាចយល់ថាហេតុអ្វី។ ដូច្នេះ តើយើងគួរតែបន្តធ្វើការងារលើពួកគេទៀតដែរឬទេ? មិនចាំបាច់ទេ។ តើអ្នកអាចនិយាយហេតុផលជាមួយពួកសាតាំងបានដែរឬទេ? ការព្យាយាមនិយាយហេតុផលជាមួយពួកសាតាំង គឺប្រៀបដូចជាការអធិប្បាយប្រាប់មនុស្សថ្លង់អ៊ីចឹង មានវិធីតែមួយគត់ដើម្បីពណ៌នាពីពួកសាតាំង គឺមិនស្ដាប់ហេតុផល។ វាដូចជាពេលដែលមនុស្សមួយចំនួននិយាយថា៖ «ព្រះជាម្ចាស់សុំឱ្យមនុស្សធ្វើជាមនុស្សស្មោះត្រង់ ប៉ុន្តែការធ្វើជាមនុស្សស្មោះត្រង់មានអ្វីល្អទៅ? តើមានអ្វីខុសបើគ្រាន់តែនិយាយកុហកបន្តិចបន្តួច និងបោកបញ្ឆោតមនុស្សនោះ? តើមានអ្វីខុសបើគ្រាន់តែធ្វើជាមនុស្សវៀចវេរ និងបោកបញ្ឆោតនោះ? តើមានអ្វីខុសបើគ្រាន់តែធ្វើជាមនុស្សមិនស្មោះត្រង់នោះ? តើមានអ្វីខុសបើគ្រាន់តែធ្វើជាមនុស្សក្រឡេចក្រឡុច និងធ្វើឱ្យតែរួចពីដៃនោះ? តើមានអ្វីខុសបើគ្រាន់តែវិនិច្ឆ័យព្រះជាម្ចាស់នោះ? តើមានអ្វីខុសក្នុងការមានសញ្ញាណនានាអំពីព្រះជាម្ចាស់នោះ? តើមានអ្វីខុសបើគ្រាន់តែបះបោរទាស់នឹងព្រះជាម្ចាស់ តើវាជាកំហុសដ៏ធំអ្វីទៅ? វាពិតជាមិនមែនជារឿងគោលការណ៍ឡើយ!»។ សូម្បីតែមនុស្សមួយចំនួនក៏និយាយថា៖ «តើវាមិនមែនជារឿងធម្មតាទេឬ ដែលមនុស្សមានសមត្ថភាពបង្កើតនគរឯករាជ្យផ្ទាល់ខ្លួនរបស់ពួកគេនោះ? នៅក្នុងពិភពលោកនេះ អ្វីៗគឺសុទ្ធតែត្រីធំស៊ីត្រីតូច ជាពិភពលោកដែលអ្នកខ្លាំងគាបសង្កត់អ្នកខ្សោយ។ ប្រសិនបើអ្នកមានសមត្ថភាព អ្នកគួរតែទៅបង្កើតនគរផ្ទាល់ខ្លួនរបស់អ្នកទៅ តើមានអ្វីខុសទៅ? មនុស្សគ្រប់រូបមានអំណាចច្រើនប៉ុនណា គឺអាស្រ័យលើសមត្ថភាពរបស់ពួកគេកំណត់ ហើយគួរតែគ្រប់គ្រងមនុស្សច្រើនប៉ុនណា គឺអាស្រ័យលើអំណាចរបស់ពួកគេអនុញ្ញាត!»។ អ្នកផ្សេងទៀតនិយាយថា៖ «តើមានអ្វីខុសបើគ្រាន់តែប្រព្រឹត្តអំពើសហាយស្មន់នោះ? តើអំពើសហាយស្មន់មានបញ្ហាអ្វីទៅ? តើមានអ្វីខុសបើគ្រាន់តែដើរតាមនិន្នាការដ៏ទុច្ចរិតនោះ?» និងរឿងជាច្រើនទៀត។ បន្ទាប់ពីបានឮពាក្យសម្ដីទាំងនេះ តើអ្នករាល់គ្នាមានអារម្មណ៍យ៉ាងណា? (ខ្ពើមរអើម)។ គ្រាន់តែខ្ពើមរអើមឬ? បន្ទាប់ពីបានឮពាក្យសម្ដីទាំងនេះ គេមានអារម្មណ៍ថា៖ «យើងទាំងអស់គ្នាសុទ្ធតែពាក់ស្បែកជាមនុស្សដូចគ្នា ដូច្នេះ ហេតុអ្វីបានជាមនុស្សមួយចំនួនមិនត្រឹមតែមិនស្អប់ខ្ពើមអ្វីៗដែលអវិជ្ជមានទាំងនេះប៉ុណ្ណោះទេ ប៉ុន្តែថែមទាំងស្រឡាញ់ពេញចិត្តវាទៀតផង? ហើយហេតុអ្វីបានជាមនុស្សមួយចំនួនស្អប់ខ្ពើមរឿងទាំងនេះ? ហេតុអ្វីបានជាមានភាពខុសគ្នាដ៏ធំបែបនេះរវាងមនុស្ស? ហេតុអ្វីបានជាអស់អ្នកដែលមិនពេញចិត្តនឹងសេចក្ដីពិត និងអ្វីៗដែលវិជ្ជមាន មិនស្រឡាញ់អ្វីៗដែលវិជ្ជមាន? ហេតុអ្វីបានជាពួកគេស្រឡាញ់ពេញចិត្តអ្វីៗដែលអវិជ្ជមានខ្លាំងម៉្លេះ ថែមទាំងចាត់ទុកវាជារតនសម្បត្តិទៀតផង? ហេតុអ្វីបានជាពួកគេមិនអាចស្គាល់សេចក្ដីទុច្ចរិត និងភាពគួរឱ្យស្អប់ខ្ពើមនៃអ្វីៗដែលអវិជ្ជមានទាំងនេះ?»។ ការឆ្លុះបញ្ចាំងបែបនេះកើតឡើងនៅក្នុងដួងចិត្តរបស់មនុស្ស។ នៅពេលដែលឮពាក្យសម្ដីទាំងនោះពីពួកទទឹងនឹងព្រះគ្រីស្ទ ម្យ៉ាងមនុស្សមានអារម្មណ៍ខ្ពើមរអើម និងម្យ៉ាងទៀតគឺនិយាយលែងចេញ។ ធម្មជាតិនៃមនុស្សបែបនេះគឺមិនអាចកែប្រែបានឡើយ។ ពួកគេមិនអាចផ្លាស់ប្ដូរបានទេ ដែលនេះជាមូលហេតុដែលព្រះជាម្ចាស់មានបន្ទូលថា ទ្រង់មិនសង្គ្រោះពួកអារក្ស ឬពួកសាតាំងឡើយ។ សេចក្ដីសង្គ្រោះរបស់ព្រះជាម្ចាស់គឺសម្រាប់មនុស្សជាតិ មិនមែនសម្រាប់សត្វតិរច្ឆាន ឬពួកអារក្សឡើយ។ មនុស្សដូចជាពួកទទឹងនឹងព្រះគ្រីស្ទទាំងនេះ គឺជាអ្វីដែលព្រះជាម្ចាស់សំដៅទៅលើថាជាពួកអារក្ស និងសត្វតិរច្ឆាន។ ពួកគេមិនអាចត្រូវបានរាប់បញ្ចូលក្នុងចំណោមមនុស្សជាតិបានឡើយ។ រឿងនេះគឺច្បាស់លាស់ហើយ តើមែនទេ?

៥. ឥរិយាបថរបស់ពួកគេចំពោះពួកជំនុំនៅក្នុងកាលៈទេសៈដែលផ្លាស់ប្ដូរ

របៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទ គឺអាស្រ័យលើអារម្មណ៍របស់ពួកគេ។ តើចំណុចនេះត្រូវបានប្រកបគ្នាអំពីប៉ុន្មានទិដ្ឋភាពហើយអម្បាញ់មិញនេះ? ពួកគេប្រព្រឹត្តចំពោះព្រះគ្រីស្ទតាមរបៀបមួយនៅពេលប្រឈមមុខនឹងការលួសកាត់ នោះគឺជាទិដ្ឋភាពមួយ។ តើមានអ្វីទៀត? (នៅពេលដែលពួកគេបង្កើតសញ្ញាណអំពីព្រះជាម្ចាស់ដែលយកកំណើតជាមនុស្ស នៅពេលដែលពួកគេត្រូវបានដំឡើងតំណែង ឬត្រូវបានដកហូតតំណែង និងនៅពេលដែលព្រះគ្រីស្ទត្រូវបានគេតាមចាប់។) សរុបទៅមានបួនទិដ្ឋភាព។ ចូរយើងបន្តការប្រកបគ្នាទៀត។ ពួកទទឹងនឹងព្រះគ្រីស្ទមិនពេញចិត្តនឹងសេចក្ដីពិតទេ ដូច្នេះ ពួកគេជឿលើព្រះជាម្ចាស់មិនមែនដើម្បីទទួលបានសេចក្ដីពិតឡើយ គឺពួកគេជឿលើព្រះជាម្ចាស់ដើម្បីទទួលបានព្រះពរ។ ពួកគេមានផែនការ ចេតនា និងគោលបំណងផ្ទាល់ខ្លួនរបស់ពួកគេ។ លើសពីនេះទៅទៀត ពួកគេចូលចិត្តអំណាច និងឥទ្ធិពល ដូច្នេះ ពួកគេជឿលើព្រះជាម្ចាស់ដោយមានអាកប្បកិរិយារង់ចាំមើលសិន។ តើពួកគេរង់ចាំមើលយ៉ាងដូចម្ដេច? វាមានន័យថា ខណៈពេលដែលពួកគេជឿ ពួកគេក៏សង្កេតមើលដែរថាតើចំនួនមនុស្សនៅក្នុងដំណាក់របស់ព្រះជាម្ចាស់មានការកើនឡើងឬអត់ តើកិច្ចការផ្សាយដំណឹងល្អដំណើរការទៅយ៉ាងដូចម្ដេចដែរ តើវាមានភាពរលូនឬអត់ ហើយថាតើឥទ្ធិពលនៃដំណាក់របស់ព្រះជាម្ចាស់មានការកើនឡើងជាបន្តបន្ទាប់ឬអត់។ បន្ថែមពីលើនេះ ពួកគេក៏សង្កេតមើលផងដែរថាតើចំនួនមនុស្សដែលបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់កំពុងមានការកើនឡើងឬអត់ តើមានមនុស្សកាន់តែច្រើនឡើងៗដែលស្ម័គ្រចិត្តបម្រើការដល់ព្រះជាម្ចាស់ឬអត់ ហើយថាតើមានមនុស្សកាន់តែច្រើនឡើងៗដែលស្ម័គ្រចិត្តធ្វើកិច្ចការនានាសម្រាប់ដំណាក់របស់ព្រះជាម្ចាស់ឬអត់។ ពួកគេក៏សង្កេតមើលពីប្រវត្តិសង្គម និងការអប់រំរបស់អ្នកដែលបំពេញភារកិច្ចនៅក្នុងដំណាក់របស់ព្រះជាម្ចាស់ផងដែរ ថាតើអត្តសញ្ញាណ និងឋានៈរបស់ពួកគេនៅក្នុងសង្គមពិតគឺយ៉ាងណា។ តាមរយៈការសង្កេតមើល ពួកគេឃើញថាមានមនុស្សកាន់តែច្រើនឡើងៗជឿលើព្រះជាម្ចាស់ ចំនួនមនុស្សនៅក្នុងដំណាក់របស់ព្រះជាម្ចាស់មានការកើនឡើង ហើយមានមនុស្សកាន់តែច្រើនស្ម័គ្រចិត្តលះបង់គ្រួសារ ការងារ និងអនាគតរបស់ពួកគេ ដើម្បីបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់។ នៅពេលដែលពួកគេកត់សម្គាល់ឃើញរឿងទាំងនេះ ពួកគេមានអារម្មណ៍ថា ពួកគេមិនអាចនៅព្រងើយកន្តើយទៀតបានទេ ហើយក៏គួរតែលះបង់ខ្លួនឯងចំពោះកិច្ចការនៃដំណាក់របស់ព្រះជាម្ចាស់ ចូលរួមក្នុងជួរអស់អ្នកដែលបំពេញភារកិច្ច ក្លាយជាសមាជិកម្នាក់ ដើម្បីឱ្យពួកគេអាចមានចំណែកនៅក្នុងព្រះពរនាពេលអនាគតដែរ។ ទោះបីជាពួកគេអាចបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ និងដើរតួនាទីមួយនៅទីនោះក៏ដោយ ក៏ពួកគេមិនដែលបោះបង់ចោលអនាគត និងជោគវាសនារបស់ពួកគេឡើយ ហើយនៅតែបន្តគិតគូរគណនានៅក្នុងចិត្តរបស់ពួកគេជានិច្ច។ ដោយសារតែក្រុមនេះ គឺពួកទទឹងនឹងព្រះគ្រីស្ទទាំងនេះ មានមហិច្ឆិតា និងនិស្ស័យបែបនេះ វាជាកត្តាកំណត់ថា អាកប្បកិរិយារបស់ពួកគេចំពោះព្រះគ្រីស្ទ និងព្រះជាម្ចាស់ នឹងផ្លាស់ប្ដូរ នៅពេលដែលឋានៈ និងកេរ្តិ៍ឈ្មោះនៃដំណាក់របស់ព្រះជាម្ចាស់បន្តកើនឡើង។ ហេតុដូច្នេះហើយ នៅក្នុងដំណើរការនៃការបំពេញភារកិច្ចរបស់ពួកគេ ម្យ៉ាងគឺពួកគេកំពុងរៀបចំផែនការ គិតគូរគណនា និងចាត់ចែងយ៉ាងសកម្ម ដើម្បីជាប្រយោជន៍ដល់អនាគត និងជោគវាសនាផ្ទាល់ខ្លួនរបស់ពួកគេ។ ម្យ៉ាងវិញទៀត ពួកគេក៏កំពុងតាមដានមើលភាពរីកចម្រើននៃដំណាក់របស់ព្រះជាម្ចាស់ ឥទ្ធិពលរបស់ព្រះរាជដំណាក់នៅឯក្រៅប្រទេស និងក្នុងប្រទេស ថាតើចំនួនមនុស្សមានការកើនឡើងបន្តិចម្ដងៗឬអត់ ថាតើទំហំនៃពួកជំនុំមានការរីកធំជាបន្តបន្ទាប់ឬអត់ ថាតើពួកជំនុំបានភ្ជាប់ទំនាក់ទំនងជាមួយបុគ្គលល្បីៗមួយចំនួននៅក្នុងសង្គមឬអត់ ថាតើពួកជំនុំទទួលបានកេរ្តិ៍ឈ្មោះកម្រិតណាមួយនៅលោកខាងលិចឬអត់ ហើយថាតើពួកជំនុំបានបង្កើតមូលដ្ឋានគ្រឹះដ៏រឹងមាំហើយឬនៅ។ ពួកគេតែងតែតាមដានមើល និងសាកសួរអំពីបញ្ហាទាំងនេះជានិច្ច។ សូម្បីតែមនុស្សមួយចំនួនដែលមិនចូលរួមក្នុងកិច្ចការរបស់ពួកជំនុំ និងមិនបំពេញភារកិច្ចរបស់ខ្លួន ក៏តែងតែគិតគូរគណនាជានិច្ច ដើម្បីជាប្រយោជន៍ដល់អនាគត និងជោគវាសនាផ្ទាល់ខ្លួនរបស់ពួកគេ ដោយបង្ហាញការចង់ដឹងចង់ឃើញយ៉ាងខ្លាំងអំពីភាពរីកចម្រើននៃពួកជំនុំ។ ហេតុនេះ ពួកគេស្វែងរកព័ត៌មាននេះទាំងនៅលើគេហទំព័ររបស់ពួកជំនុំ និងសាកសួរអំពីបញ្ហាទាំងនេះនៅខាងក្នុងពួកជំនុំទៀតផង។ នៅពេលដែលពួកគេ ដឹងថាកិច្ចការនៃដំណាក់របស់ព្រះជាម្ចាស់នៅក្រៅប្រទេសកំពុងផ្សាយយ៉ាងរលូន និងកាន់តែមានសង្ឃឹម ដឹងថាកិច្ចការនៅលោកខាងលិចកំពុងផ្សាយបានកាន់តែប្រសើរ ហើយស្ថានភាពកំពុងតែប្រសើរឡើង ពួកគេមានអារម្មណ៍ស្ងប់ចិត្តឡើងវិញនៅក្នុងដួងចិត្តរបស់ពួកគេ។ តើអារម្មណ៍ស្ងប់ចិត្តឡើងវិញរបស់ពួកគេ បង្ហាញពីការផ្លាស់ប្ដូរពិតប្រាកដនៅក្នុងខ្លួនពួកគេដែរឬទេ? (ទេ)។ ខណៈពេលដែលពួកគេមានអារម្មណ៍ស្ងប់ចិត្តឡើងវិញ អាកប្បកិរិយារបស់ពួកគេចំពោះព្រះជាម្ចាស់ដែលយកកំណើតជាមនុស្ស ចំពោះព្រះគ្រីស្ទ គឺគ្រាន់តែមាន «ការគោរព» និងការកោតសរសើរបន្ថែមបន្តិចទៀតប៉ុណ្ណោះ ដោយគ្មានការចុះចូលពិតប្រាកដឡើយ។

នៅពេលដែលព្រះគ្រីស្ទកំពុងបំពេញកិច្ចការនៅចិនដីគោក ពួកទទឹងនឹងព្រះគ្រីស្ទតែងតែឆ្ងល់ថា៖ «តើព្រះជាម្ចាស់ដែលយកកំណើតជាមនុស្សអាចត្រូវបានគេចាប់ខ្លួនដែរឬទេ? តើគាត់អាចធ្លាក់ទៅក្នុងកណ្ដាប់ដៃរបស់អាជ្ញាធររដ្ឋាភិបាលដែរឬទេ?» នៅពេលដែលពួកគេគិតបែបនេះ ពួកគេបានបង្កើតការមើលងាយបន្តិចបន្តួចចំពោះ «បុគ្គលតូចតាច» ម្នាក់នេះ។ នៅពេលដែលពួកគេបានឮថា ព្រះជាម្ចាស់ដែលយកកំណើតជាមនុស្សតែងតែគ្មានកន្លែងហៅថាដំណាក់ គ្មានកន្លែងសម្រាប់សម្រាកព្រះសិរបស់ទ្រង់ ហើយកំពុងលាក់ព្រះកាយនៅគ្រប់ទីកន្លែងដែលអាចលាក់ព្រះកាយបាន ដើម្បីជៀសវាងពីការចាប់ព្រះកាយ ការចង់ដឹងចង់ឃើញបន្តិចបន្តួច និង «ការគោរព» ទាំងស្ទាក់ស្ទើរបំផុតរបស់ពួកគេចំពោះព្រះជាម្ចាស់ដែលយកកំណើតជាមនុស្ស ត្រូវបានបំផ្លាញទាំងស្រុង។ ទោះជាយ៉ាងណាក៏ដោយ នៅពេលដែលពួកគេបានឮថាព្រះជាម្ចាស់ដែលយកកំណើតជាមនុស្ស គឺព្រះគ្រីស្ទ គង់នៅសហរដ្ឋអាមេរិក នៅក្នុងទឹកដីនៃសេរីភាពដែលមនុស្សជាតិប្រាថ្នាចង់បាន ពួកគេមានអារម្មណ៍ច្រណែនចំពោះព្រះជាម្ចាស់ដែលយកកំណើតជាមនុស្ស មិនមែនជាការគោរពទេ គឺការច្រណែន។ ប៉ុន្តែ នៅពេលដែលពួកគេបានឮថា ព្រះជាម្ចាស់ដែលយកកំណើតជាមនុស្សគង់នៅលោកខាងលិច ត្រូវបានគេបដិសេធ មួលបង្កាច់ ថ្កោលទោស និងវិនិច្ឆ័យនៅក្នុងចំណោមមនុស្សជាតិ រលកនៃភាពវឹកវរបានកើតឡើងនៅក្នុងជម្រៅចិត្តរបស់ពួកទទឹងនឹងព្រះគ្រីស្ទ៖ «អ្នកគឺជាព្រះ ហេតុអ្វីបានជាមនុស្សមិនទទួលយកអ្នក? អ្នកគឺជាព្រះ ហេតុអ្វីបានជាពិភពសាសនាមិនទទួលយកអ្នក ប៉ុន្តែបែរជាផ្សព្វផ្សាយពាក្យចចាមអារ៉ាមគ្មានមូលដ្ឋានជាច្រើនអំពីអ្នកទៅវិញ? ហេតុអ្វីបានជាអ្នកមិនចេញមុខមកការពារខ្លួនឯង? អ្នកគួរតែជួលក្រុមមេធាវីមួយក្រុម! មើលចុះ ពាក្យបរិហារកេរ្តិ៍ និងពាក្យមួលបង្កាច់ទាំងនោះនៅលើអ៊ីនធឺណិត ពាក្យចចាមអារ៉ាមដែលបង្កើតឡើងដោយពិភពសាសនា ដែលធ្វើឱ្យអ្នកស្ដាប់ទៅអាក្រក់ខ្លាំងណាស់! ពួកយើងមានអារម្មណ៍ខ្មាសអៀនក្នុងការដើរតាមអ្នក ហើយសូម្បីតែលើកឡើងពីរឿងទាំងនេះក៏វាជារឿងគួរឱ្យអៀនខ្មាសដែរ។ អ្នកត្រូវបានគេថ្កោលទោសនៅលោកខាងកើត និងនៅលោកខាងលិច ត្រូវបានបដិសេធដោយពិភពសាសនា ដោយមនុស្សជាតិ ដោយពិភពលោកនេះ។ ពួកយើងមានអារម្មណ៍ថាបាត់បង់កិត្តិយសក្នុងការដើរតាមអ្នក»។ នេះគឺជាផ្នត់គំនិតរបស់ពួកទទឹងនឹងព្រះគ្រីស្ទ។ ខណៈពេលដែលមានអារម្មណ៍ថាបាត់បង់កិត្តិយសនៅក្នុងដួងចិត្តរបស់ពួកគេ ពួកគេក៏បានកើតមានការមើលងាយ និងក្ដីអាណិតអាសូរ ពោលគឺជាក្ដីអាណិតអាសូរទាំងស្ទាក់ស្ទើរបំផុត ចំពោះ «បុគ្គលតូចតាច» ម្នាក់នេះ ដូចដែលពួកគេបានឃើញទ្រង់នៅក្នុងក្រសែភ្នែក និងដួងចិត្តរបស់ពួកគេ។ តើក្ដីអាណិតអាសូរនេះកើតឡើងដោយរបៀបណា? ពួកគេគិតថា៖ «អ្នកកំពុងធ្វើកិច្ចការដ៏អស្ចារ្យបែបនេះ ដោយមិនខ្វល់ខ្វាយពីការចំណេញ ឬការខាតបង់ផ្ទាល់ខ្លួនឡើយ ដែលនេះអាចចាត់ទុកថាជាការលះបង់ដោយមិនគិតពីខ្លួនឯង។ ស៊ូទ្រាំនឹងការរងទុក្ខ និងភាពអាម៉ាស់មុខយ៉ាងខ្លាំងបែបនេះ តើអ្នកមានគោលបំណងអ្វី? បើគិតតាមហេតុផល អ្នកច្បាស់ជាមនុស្សល្អម្នាក់ហើយ បើមិនដូច្នេះទេ តើអ្នកអាចស៊ូទ្រាំនឹងភាពអាម៉ាស់មុខយ៉ាងខ្លាំងបែបនេះ និងរងការឈឺចាប់ខ្លាំងបែបនេះបានយ៉ាងដូចម្ដេចទៅ? វាពិតជាគួរឱ្យអាណិត និងមិនងាយស្រួលនោះទេ។ អ្នកច្បាស់ជាមានអារម្មណ៍ថារងភាពអយុត្តិធម៌ខ្លាំងនៅក្នុងចិត្តរបស់អ្នកហើយ»។ ហេតុនេះ ពួកគេមានអារម្មណ៍អាណិតអាសូរបន្តិចបន្តួចចំពោះព្រះគ្រីស្ទ។ ពួកគេរិះគិតថា៖ «ប្រសិនបើជាខ្ញុំវិញ ខ្ញុំមិនអាចទ្រាំទ្រនឹងការរងទុក្ខយ៉ាងខ្លាំងបែបនេះបានទេ។ ខ្ញុំនឹងតវ៉ារកយុត្តិធម៌ពីមនុស្សជាតិ។ ម្យ៉ាង គឺខ្ញុំនឹងជួលក្រុមមេធាវីមួយក្រុមដើម្បីលុបចោលពាក្យចចាមអារ៉ាមមិនពិតទាំងនោះនៅលើអ៊ីនធឺណិត ហើយម្យ៉ាងវិញទៀត ខ្ញុំនឹងបង្ហាញទីសម្គាល់ និងការអស្ចារ្យមួយចំនួននៅក្នុងពិភពសាសនា ដើម្បីឱ្យពួកគេឃើញថាតើព្រះជានរណា នរណាពិត និងនរណាក្លែងក្លាយ ដើម្បីបិទមាត់អ្នកដែលមួលបង្កាច់ និងថ្កោលទោស ដើម្បីដាក់ទោសពួកគេ និងផ្ដល់មេរៀនមួយឱ្យពួកគេ។ តើពួកគេនឹងលែងហ៊ានធ្វើវាទៀតហើយ មែនទេ? ហេតុអ្វីបានជាអ្នកមិនធ្វើបែបនោះ? ហេតុអ្វីបានជាអ្នកមិនដែលការពារខ្លួនឯងសោះ? តើមកពីអ្នកខ្វះអំណាច ខ្វះភាពក្លាហាន ឬខ្វះភាពអង់អាចឬ? តើមានរឿងអ្វីកើតឡើងឱ្យពិតប្រាកដ? តើអាចមកពីភាពកំសាកឬ? អូ! អ្នកមានរឿងលាក់ទុកក្នុងចិត្តយ៉ាងច្រើន ស៊ូទ្រាំនឹងភាពអយុត្តិធម៌យ៉ាងខ្លាំងបែបនេះ ហើយរក្សាភាពស្ងៀមស្ងាត់ នៅតែបន្តផ្សាយកិច្ចការ និងនិយាយដោយអត់ធ្មត់ និងស្មោះស្ម័គ្រទៅកាន់មនុស្សនៅក្នុងពួកជំនុំ ផ្គត់ផ្គង់ពួកគេ ប៉ុន្តែពួកគេតែងតែមានសញ្ញាណ និងបះបោរជានិច្ច។ ដួងចិត្តរបស់អ្នកច្បាស់ជាកំពុងរងទុក្ខហើយ! ដោយឃើញថាអ្នកអាចស៊ូទ្រាំនឹងរឿងទាំងអស់នេះបាន អ្នកពិតជាមនុស្សល្អម្នាក់មែន ដែលស័ក្ដិសមនឹងទទួលបានក្ដីអាណិតអាសូរ»។ នោះហើយជារបៀបដែលក្ដីអាណិតអាសូររបស់ពួកគេកើតឡើង។ នេះគឺជាក្ដីអាណិតអាសូររបស់ពួកទទឹងនឹងព្រះគ្រីស្ទ។ ចាប់តាំងពីការចាប់ផ្ដើមនៃការលាតត្រដាងពួកទទឹងនឹងព្រះគ្រីស្ទរហូតមកដល់ពេលនេះ នេះគឺជា «សេចក្ដីល្អ» តែមួយគត់ដែលពួកគេបានធ្វើ។ តើ «សេចក្ដីល្អ» នេះត្រូវបានធ្វើឡើងបានល្អកម្រិតណា? តើវាពិតប្រាកដដែរឬទេ? (ទេ)។

ពួកទទឹងនឹងព្រះគ្រីស្ទដើរតាមព្រះគ្រីស្ទ និងបានទទួលយកព្រះបន្ទូលដែលព្រះគ្រីស្ទបានថ្លែងអស់រយៈពេលជាច្រើនឆ្នាំមកហើយ ប៉ុន្តែពួកគេមិនដែលមានអារម្មណ៍ថាមានកិត្តិយស ដែលអាចទទួលយកព្រះគ្រីស្ទជាព្រះអង្គសង្គ្រោះរបស់ពួកគេនៅក្នុងជីវិតនេះឡើយ ហើយពួកគេក៏មិនដែលមានអារម្មណ៍ថាមានកិត្តិយស ក្នុងការរងទុក្ខដូចដែលព្រះគ្រីស្ទបានរងទុក្ខ ដោយត្រូវបានពិភពលោកថ្កោលទោស និងបដិសេធដូចជាព្រះគ្រីស្ទនោះដែរ។ ផ្ទុយទៅវិញ ពួកគេចាត់ទុក ការរងទុក្ខរបស់ព្រះគ្រីស្ទជាឧបករណ៍ និងជាភស្តុតាងដើម្បីប្រមាថ និងបដិសេធព្រះគ្រីស្ទទៅវិញ។ ពួកគេមិនមានឆន្ទៈ ឬអាកប្បកិរិយា ក្នុងការរួមរងទុក្ខលំបាកទាំងនេះជាមួយព្រះគ្រីស្ទឡើយ។ ផ្ទុយទៅវិញ ពួកគេធ្វើជាអ្នកឈរមើល ដោយសង្កេតមើលរាល់ការរងទុក្ខដែល ព្រះគ្រីស្ទស៊ូទ្រាំ សង្កេតមើលរបៀបដែលមនុស្សជាតិប្រព្រឹត្ត ចំពោះ ព្រះគ្រីស្ទ ហើយពួកគេយកការសង្កេតទាំងនេះជាមូលដ្ឋានក្នុងការប្រព្រឹត្តចំពោះព្រះគ្រីស្ទ។ នៅពេលដែលព្រះនាមរបស់ព្រះជាម្ចាស់ត្រូវបានប្រកាស ហើយកិច្ចការផ្សាយដំណឹងល្អផ្សាយចេញបន្តិចម្ដងៗក្នុងចំណោមមនុស្សជាតិទាំងមូល ហើយអនាគតនៃការងារផ្សាយដំណឹងល្អមើលទៅកាន់តែមានសង្ឃឹម ពួកទទឹងនឹងព្រះគ្រីស្ទក៏ខិតចូលទៅជិតព្រះជាម្ចាស់ដែលយកកំណើតជាមនុស្សបន្តិចម្ដងៗ ដោយមានអារម្មណ៍គោរព និងច្រណែនចំពោះព្រះអង្គបន្តិចបន្តួច។ ក្នុងពេលជាមួយគ្នានេះ ពួកគេខិតខំប្រឹងប្រែងយ៉ាងខ្លាំងដើម្បីខិតចូលទៅជិតដំណាក់របស់ព្រះជាម្ចាស់ ដោយខិតខំក្លាយជាសមាជិកនៃដំណាក់របស់ព្រះជាម្ចាស់ និងជាផ្នែកមួយនៃការផ្សាយកិច្ចការរបស់ព្រះជាម្ចាស់។ តើមានតែប៉ុណ្ណឹងទេឬ? តើវាសាមញ្ញបែបនោះឬ? ទេ ពួកគេផ្លាស់ប្ដូរអាកប្បកិរិយារបស់ពួកគេចំពោះដំណាក់របស់ព្រះជាម្ចាស់ និងព្រះគ្រីស្ទ ដោយផ្អែកលើស្ថានភាពនៃការពង្រីកគម្រោងកិច្ចការផ្សេងៗនៅក្នុងដំណាក់របស់ព្រះជាម្ចាស់ ដោយធ្វើបែបនេះនៅគ្រប់ពេលវេលា និងគ្រប់ទីកន្លែង។ ប្រសិនបើពួកគេឮថានៅក្នុងចំណោមមនុស្សជាតិ និងជាពិសេសនៅលោកខាងលិច មានពូជសាសន៍មួយនិយាយថា៖ «ព្រះបន្ទូលទាំងនេះពិតជាព្រះបន្ទូលរបស់ព្រះជាម្ចាស់មែន ព្រះបន្ទូលទាំងនេះពិតជាមានសិទ្ធិអំណាចណាស់! តាមរយៈព្រះបន្ទូលរបស់ព្រះជាម្ចាស់ យើងឃើញពីសារជាតិរបស់ព្រះជាម្ចាស់ យើងប្រាកដថាមនុស្សសាមញ្ញម្នាក់នេះគឺជាព្រះជាម្ចាស់ ហើយផ្លូវនេះគឺជាផ្លូវពិត» នោះពួកទទឹងនឹងព្រះគ្រីស្ទលួចអរសប្បាយនៅក្នុងចិត្តរបស់ពួកគេថា៖ «សំណាងល្អ ខ្ញុំមិនបានចាកចេញ។ វាពិតជាផ្លូវពិតមែន! មើលចុះ សូម្បីតែជនជាតិលោកខាងលិចក៏កំពុងនិយាយថាតើព្រះជាម្ចាស់ដែលយកកំណើតជាមនុស្សនៅឯណាដែរ។ ខ្ញុំគួរតែស្ដាប់ពាក្យសម្ដីរបស់គាត់ឱ្យបានច្រើន ខ្ញុំត្រូវតែប្រញាប់ទៅស្ដាប់សេចក្ដីអធិប្បាយ!» នៅពេលនេះ ពួកទទឹងនឹងព្រះគ្រីស្ទមានអារម្មណ៍ថា ព្រះសូរសៀងរបស់ព្រះជាម្ចាស់ពីរោះណាស់ បន្សុទ្ធដល់ព្រលឹងរបស់ពួកគេណាស់ ហើយពួកគេមានអារម្មណ៍ថាព្រះសូរសៀងរបស់ព្រះជាម្ចាស់គួរតែត្រូវបានគេថែរក្សា។ ទោះជាយ៉ាងណាក៏ដោយ នៅពេលដែលដំណាក់របស់ព្រះជាម្ចាស់ប្រឈមមុខនឹងការរាំងស្ទះម្ដងម្កាល នៅក្នុងការផ្សាយកិច្ចការរបស់ខ្លួននៅក្រៅប្រទេស និងក្នុងចំណោមមនុស្សជាតិ ឬនៅពេលដែលកិច្ចការនៃដំណាក់របស់ព្រះជាម្ចាស់ត្រូវបានរំខាន ឬរងផលប៉ះពាល់ ត្រូវបានជ្រៀតជ្រែកដោយកម្លាំងខាងក្រៅ ឬសូម្បីតែនៅពេលដែលដំណាក់របស់ព្រះជាម្ចាស់ប្រឈមមុខនឹងការលំបាកមួយចំនួន ពួកទទឹងនឹងព្រះគ្រីស្ទក៏ចាប់ផ្ដើមរសាប់រសល់នៅក្នុងចិត្តរបស់ពួកគេម្ដងទៀត៖ «តើព្រះជាម្ចាស់ដែលយកកំណើតជាមនុស្សនៅឯណា? តើទ្រង់កំពុងមានព្រះបន្ទូលឬទេ? តើបញ្ហានេះកំពុងត្រូវបានដោះស្រាយយ៉ាងដូចម្ដេច? តើព្រះជាម្ចាស់ដោះស្រាយស្ថានការណ៍នេះឱ្យបានល្អប្រសើរឡើងវិញដែរឬទេ? តើរាស្ដ្ររើសតាំងរបស់ព្រះជាម្ចាស់មានការភ័យខ្លាចដែរឬទេ? តើមាននរណាដែលបានចាកចេញពីដំណាក់របស់ព្រះជាម្ចាស់ដែរឬទេ? តើមានបុគ្គលល្បីៗ ឬបុគ្គលជាន់ខ្ពស់ណាមកពីពិភពខាងក្រៅ និយាយ ឬចាត់វិធានការសម្រាប់ ដំណាក់របស់ព្រះជាម្ចាស់ ឬចេញមុខការពារដំណាក់ដែរឬទេ? ខ្ញុំឮថាគ្មានទេ។ ចុះតើគួរធ្វើដូចម្ដេចទៅ? តើពួកជំនុំរបស់ព្រះជាម្ចាស់ត្រូវចប់ហើយមែនទេ? តើខ្ញុំគួរតែចាកចេញទាន់ខ្ញុំនៅអាចចាកចេញបានដែរឬទេ?» តើភាពវឹកវរនេះធំដុំដែរឬទេ? នៅពេលនេះ នៅពេលស្ដាប់សេចក្ដីអធិប្បាយរបស់ព្រះជាម្ចាស់ម្ដងទៀត ពួកគេគិតថា៖ «កុំនិយាយពាក្យសម្ដីឥតខ្លឹមសារទាំងនោះ ឬនិយាយខ្ពង់ខ្ពស់ទៀតអី។ ខ្ញុំមិនស្ដាប់អ្នកទេឥឡូវនេះ។ ដំណាក់របស់ព្រះជាម្ចាស់អាចនឹងត្រូវពិភពលោកលេបត្របាក់បានគ្រប់ពេល។ តើពាក្យសម្ដីទាំងនោះមានប្រយោជន៍អ្វីទៅ? តើវាអាចសង្គ្រោះមនុស្សបានទេ? ឥទ្ធិពលនៃដំណាក់របស់ព្រះជាម្ចាស់អាចរលាយបាត់ក្នុងមួយប៉ព្រិចភ្នែក។ មនុស្សនៅទីនោះនឹងបែកខ្ញែកគ្នាអស់យ៉ាងដូច្នេះឯង»។ ពួកគេលែងចូលចិត្តស្ដាប់អ្វីដែលខ្ញុំនិយាយទៀតហើយ។ តើមានការគោរពនៅសេសសល់ដែរឬទេ? មានក្ដីអាណិតអាសូរដែរឬទេ? (គ្មានទេ)។ តើមានអ្វីនៅសេសសល់? គឺមានតែសេចក្ដីប្រាថ្នាចង់មើល និងចំអកប៉ុណ្ណោះ។ មនុស្សមួយចំនួននិយាយរឿងអាក្រក់ៗនៅពីក្រោយខ្នង និយាយពាក្យសម្ដីដែលបង្កការខូចខាត និងត្រេកអរពេលដំណាក់របស់ព្រះជាម្ចាស់មានទុក្ខ៖ «ខ្ញុំគិតថាបញ្ហាកំពុងកើតឡើងហើយ ខ្ញុំមិនគិតថាអ្នកអាចឈរយ៉ាងរឹងមាំបានទេ។ តើសេចក្ដីពិតទាំងនោះមានប្រយោជន៍អ្វីដែរឬទេ? តើពាក្យសម្ដីរបស់អ្នកមានប្រសិទ្ធភាពដែរឬទេ? យ៉ាងម៉េចហើយឥឡូវនេះ? បញ្ហាបានមកដល់ហើយ មែនទេ?» ចរិតលក្ខណៈមួយផ្នែកដែលជាអារក្សរបស់ពួកគេក៏លេចចេញមក។ តើអ្វីៗគ្រប់យ៉ាងដែលពួកទទឹងនឹងព្រះគ្រីស្ទធ្វើ មិនមែនជាអ្វីដែលពួកអារក្សនឹងធ្វើទេឬអី? ពួកគេខ្វះសូម្បីតែសីលធម៌មនុស្សជាមូលដ្ឋានបំផុត។ ពួកគេពិតជាទុច្ចរិតទាំងស្រុង ជាមនុស្សរមិលគុណ ស៊ីបាយបោកឆ្នាំង! ពួកគេហូបចុកពីដំណាក់របស់ព្រះជាម្ចាស់ ទទួលបានការផ្គត់ផ្គង់នៃព្រះបន្ទូលរបស់ព្រះជាម្ចាស់ ទទួលបានការការពារ និងព្រះគុណរបស់ព្រះជាម្ចាស់ ប៉ុន្តែគ្រាន់តែមានសញ្ញានៃបញ្ហាភ្លាម ពួកគេក៏ចូលដៃជាមួយអ្នកក្រៅ ក្បត់ផលប្រយោជន៍នៃដំណាក់របស់ព្រះជាម្ចាស់ និងត្រេកអរពេលដំណាក់មានទុក្ខ។ បើមិនមែនជាពួកអារក្ស តើពួកគេជាអ្វីទៅ? ពួកគេគឺជាពួកអារក្សសុទ្ធសាធ! នៅពេលដែលពួកគេឃើញដំណាក់របស់ព្រះជាម្ចាស់កំពុងទទួលបានសន្ទុះ ពួកគេក៏លុតជង្គង់ចុះ «គ្រឹប» នៅចំពោះព្រះភក្ត្រព្រះជាម្ចាស់ដែលយកកំណើតជាមនុស្ស ហាក់ដូចជាពួកគេជាអ្នកដើរតាមព្រះជាម្ចាស់អ៊ីចឹង។ ប៉ុន្តែ នៅពេលដែលពួកគេឃើញដំណាក់របស់ព្រះជាម្ចាស់ត្រូវបានសាតាំងឡោមព័ទ្ធ និងថ្កោលទោស ពួកគេលែងក្រាបថ្វាយបង្គំនៅចំពោះព្រះភក្ត្រព្រះជាម្ចាស់ទៀតហើយ។ ផ្ទុយទៅវិញ ពួកគេឈរយ៉ាងអួតអាង និងក្រអឺតក្រទម ដោយជឿថាខ្លួនឯងមានភាពថ្លៃថ្នូរខ្លាំងដល់ថ្នាក់មិនព្រមលុតជង្គង់នៅចំពោះមុខនរណាម្នាក់ឡើយ ដោយរង់ចាំយ៉ាងអន្ទះសាដើម្បីចំអកឱ្យអ្នក។ សំនៀង និងកម្រិតសំឡេងនៃពាក្យសម្ដីរបស់ពួកគេ នៅពេលដែលពួកគេនិយាយទៅកាន់អ្នក ក៏កាន់តែឮខ្លាំងឡើងៗផងដែរ។ ពួកគេចាប់ផ្ដើមនិយាយស្ដីលក្ខណៈត្រួតត្រា ធ្វើខ្លួនខុសប្រក្រតី អាកប្បកិរិយាជាអារក្សរបស់ពួកគេក៏លេចចេញមក ហើយផ្លាស់ប្ដូរយ៉ាងឆាប់រហ័ស។ ប្រាប់ខ្ញុំមកមើល តើពេលណាទៅទើបមនុស្សទាំងនេះចេះកោតខ្លាចព្រះជាម្ចាស់? (គ្មានថ្ងៃឡើយ។) ត្រឹមត្រូវណាស់ នោះគឺជាប្រយោគដែលពិតខ្លាំងណាស់។ មនុស្សទាំងនេះគឺជាពូជពង្សរបស់សាតាំង។ ពួកគេនឹងគ្មានថ្ងៃកោតខ្លាចព្រះជាម្ចាស់ឡើយ ពីព្រោះពួកគេមិនទទួលយកសេចក្ដីពិតទេ គឺពួកគេគឺជាកម្មសិទ្ធិសាតាំង។ នេះគឺជាសារជាតិធម្មជាតិជាសាតាំង ជាមុខមាត់ដ៏គួរឱ្យស្អប់ខ្ពើមរបស់ពួកទទឹងនឹងព្រះគ្រីស្ទ ដែលគឺជាកម្មសិទ្ធិសាតាំង។ ពួកគេតែងតែត្រៀមខ្លួនជាស្រេចដើម្បីចំអកឱ្យដំណាក់របស់ព្រះជាម្ចាស់ តែងតែស្វែងរកឱកាសដើម្បីសើចចំអកឱ្យព្រះជាម្ចាស់ដែលយកកំណើតជាមនុស្ស រៀបចំនិងប្រមូលភស្តុតាងជានិច្ចដើម្បីបដិសេធព្រះគ្រីស្ទ និងបដិសេធសារជាតិរបស់ព្រះជាម្ចាស់ ហើយពួកគេតែងតែត្រៀមខ្លួនជាស្រេចដើម្បីចូលដៃជាមួយអ្នកក្រៅ និងក្បត់ផលប្រយោជន៍នៃដំណាក់របស់ព្រះជាម្ចាស់។ ដំណាក់របស់ព្រះជាម្ចាស់ជួបប្រទះនឹងបញ្ហាកាន់តែច្រើន ពួកទទឹងនឹងព្រះគ្រីស្ទកាន់តែសប្បាយចិត្ត និងត្រេកអរ។ នៅពេលដែលបងប្អូនប្រុសស្រីអាចបំពេញភារកិច្ចរបស់ខ្លួនបានយ៉ាងប្រក្រតី ហើយអ្វីៗគ្រប់យ៉ាងពាក់ព័ន្ធនឹងកិច្ចការនៅក្នុងដំណាក់របស់ព្រះជាម្ចាស់មានសណ្ដាប់ធ្នាប់ល្អ ពួកគេមានអារម្មណ៍មិនស្រួល និងមិនពេញចិត្ត ដោយប្រាថ្នាចង់ឱ្យមានបញ្ហាកើតឡើងចំពោះដំណាក់របស់ព្រះជាម្ចាស់ភ្លាមៗ ដោយ សង្ឃឹមថាកិច្ចការនៃដំណាក់របស់ព្រះជាម្ចាស់មិនដំណើរការទៅដោយរលូន ព្រមទាំងជួបប្រទះនឹងការរាំងស្ទះ និងឧបសគ្គ។ សរុបមក ប្រសិនបើអ្វីៗគ្រប់យ៉ាងដំណើរការទៅបានយ៉ាងល្អនៅក្នុងដំណាក់របស់ព្រះជាម្ចាស់ ហើយបងប្អូនប្រុសស្រីអាចបំពេញភារកិច្ចរបស់ខ្លួនបានយ៉ាងប្រក្រតី និងប្រព្រឹត្តស្របតាមគោលការណ៍សេចក្ដីពិត នោះពួកទទឹងនឹងព្រះគ្រីស្ទគ្មានក្ដីអំណរនៅក្នុងចិត្តរបស់ពួកគេឡើយ។ នៅពេលដែលបងប្អូនប្រុសស្រីស្ដាប់ព្រះបន្ទូលរបស់ព្រះជាម្ចាស់ អនុវត្តស្របតាមព្រះបន្ទូលរបស់ទ្រង់ លើកតម្កើងព្រះជាម្ចាស់ និងព្រះគ្រីស្ទជាធំ ហើយអាចធ្វើបន្ទាល់ដើម្បីលើកតម្កើងព្រះគ្រីស្ទ វាគឺជាពេលវេលាដែលមិនអាចទ្រាំទ្របានបំផុតសម្រាប់ពួកទទឹងនឹងព្រះគ្រីស្ទ ជាពេលវេលាដែលពួកគេត្រូវបានជំនុំជម្រះ និងរងទារុណកម្មខ្លាំងបំផុត។

ពួកទទឹងនឹងព្រះគ្រីស្ទសាកសួរអំពីព័ត៌មានផ្សេងៗនៅក្នុងដំណាក់របស់ព្រះជាម្ចាស់។ ប្រសិនបើពួកគេមិនអាចដឹងក្នុងរយៈពេលយូរថាតើការផ្សាយចេញនៃការងារផ្សាយដំណឹងល្អនៃដំណាក់របស់ព្រះជាម្ចាស់កំពុងដំណើរការយ៉ាងដូចម្ដេច តើកិច្ចការជំនាញផ្សេងៗនៅក្នុងដំណាក់របស់ព្រះជាម្ចាស់កំពុងរីកចម្រើនយ៉ាងដូចម្ដេច ថាតើកិច្ចការទាំងនោះកំពុងដំណើរការទៅដោយរលូនឬអត់ ថាតើចំនួនមនុស្សនៅក្រៅប្រទេសកំពុងកើនឡើងឬអត់ ថាតើទំហំនៃពួកជំនុំកំពុងរីកធំឬអត់ ថាតើពួកជំនុំត្រូវបានបង្កើតឡើងនៅក្នុងប្រទេសផ្សេងៗឬអត់ ឬប្រសិនបើពួកគេមិនអាចឮដំណឹងអំពីបុគ្គលដែលមានឆន្ទៈខ្ពស់ ឬមនុស្សល្បីៗនៅក្នុងសង្គមកាន់តែច្រើនចូលមកក្នុងដំណាក់របស់ព្រះជាម្ចាស់ទេនោះ ពួកគេមានអារម្មណ៍ថា ការជឿលើព្រះជាម្ចាស់ដែលយកកំណើតជាមនុស្សគឺជារឿងគួរឱ្យធុញទ្រាន់ និងមិនគួរឱ្យចាប់អារម្មណ៍ឡើយ។ ពួកគេឈប់យកចិត្តទុកដាក់ចំពោះព្រះជាម្ចាស់ដែលយកកំណើតជាមនុស្ស ហើយថែមទាំងពិចារណាចង់ចូលរួមជាមួយនិកាយផ្សេងទៀតដែលរស់រវើក ឬមានឥទ្ធិពលជាងនេះទៀតផង។ ទោះជាយ៉ាងណាក៏ដោយ ប្រសិនបើពួកគេឮព័ត៌មានល្អៗមួយចំនួនអំពីដំណាក់របស់ព្រះជាម្ចាស់ម្ដងម្កាល ដូចជាវីដេអូទីបន្ទាល់របស់បងប្អូនប្រុសស្រីដែលទាក់ទាញចំណាប់អារម្មណ៍ និងទទួលបានការចាប់អារម្មណ៍យ៉ាងខ្លាំងនៅក្នុងអង្គការសិទ្ធិមនុស្សមួយចំនួន នោះដួងចិត្តរបស់ពួកគេពោរពេញទៅដោយសុភមង្គល ក្ដីសង្ឃឹម និងក្ដីអំណរ។ ឧទាហរណ៍ ប្រសិនបើដំណាក់របស់ព្រះជាម្ចាស់ទទួលបានការចាប់អារម្មណ៍ ឬការផ្សព្វផ្សាយពីក្រុមដ៏ល្បីល្បាញណាមួយ ពួកគេកាន់តែត្រេកអរ និងរំភើបខ្លាំងឡើង៖ «មើលទៅមនុស្សសាមញ្ញម្នាក់នេះមិនធម្មតាទាល់តែសោះ មើលទៅគាត់ហាក់ដូចជានឹងសម្រេចបាននូវរឿងដ៏អស្ចារ្យណាមួយហើយ!» ប្រសិនបើឈ្មោះរបស់ពួកជំនុំមានសំណាងត្រូវបានលើកឡើងដោយបុគ្គលលេចធ្លោណាម្នាក់ ឬសូម្បីតែមេដឹកនាំណាម្នាក់ ពួកទទឹងនឹងព្រះគ្រីស្ទកាន់តែមានភាពពុះកញ្ជ្រោលឡើង៖ «នៅក្នុងជីវិតនេះ ខ្ញុំបានធ្វើការជ្រើសរើសដ៏ធំបំផុត និងត្រឹមត្រូវបំផុត នោះគឺការដើរតាមព្រះដ៏មានគ្រប់ព្រះចេស្ដា។ ចាប់ពីពេលនេះតទៅ ខ្ញុំបានសម្រេចចិត្តថានឹងមិនចាកចេញពីព្រះដ៏មានគ្រប់ព្រះចេស្ដាឡើយ គឺត្រូវចាត់ទុកទ្រង់ជាព្រះជាម្ចាស់ ហើយគោរពគាត់នៅក្នុងចិត្តរបស់ខ្ញុំ ពីព្រោះព្រះមួយអង្គនេះត្រូវបានមេដឹកនាំនេះមេដឹកនាំនោះគោរព។ ប្រសិនបើមេដឹកនាំនោះគោរពគាត់ នោះខ្ញុំក៏គួរតែគោរពគាត់ដែរ។ ព្រះមួយអង្គនេះត្រូវបានមេដឹកនាំនានាបញ្ចេញឈ្មោះ និងទទួលស្គាល់ទៅហើយ ដូច្នេះ តើមានអ្វីត្រូវស្ដាយក្រោយក្នុងការជឿលើគាត់ និងដើរតាមគាត់ទៅ? តើខ្ញុំមិនគួរដើរតាមគាត់ឱ្យកាន់តែមុតមាំទេឬ? ចាប់ពីពេលនេះតទៅ ខ្ញុំប្ដេជ្ញាថានឹងមិនមានគំនិតចង់ចាកចេញពីពួកជំនុំនៃព្រះដ៏មានគ្រប់ព្រះចេស្ដាឡើយ។ ខ្ញុំត្រូវតែបំពេញភារកិច្ចឱ្យបានល្អ ស៊ូទ្រាំនឹងការរងទុក្ខឱ្យបានកាន់តែច្រើន លះបង់ឱ្យបានកាន់តែធំ ប្រឹក្សាជាមួយបងប្អូនប្រុសស្រីឱ្យបានកាន់តែច្រើននៅពេលធ្វើកិច្ចការនានា ហើយធ្វើតាមអ្វីដែលពួកជំនុំប្រាប់។ ប្រហែលជានាពេលអនាគត នៅពេលដែលពួកជំនុំពង្រីកខ្លួន និងទទួលបានកេរ្តិ៍ឈ្មោះកាន់តែធំ ខ្ញុំអាចនឹងទទួលបានងារជាន់ខ្ពស់ណាមួយ ហើយមានភាពលេចធ្លោជាមិនខាន!» ពេលគិតដល់រឿងនេះ ពួកគេមានអារម្មណ៍ត្រេកអរនៅក្នុងចិត្តថា៖ «ខ្ញុំបានធ្វើការជ្រើសរើសដ៏ល្អ និងត្រឹមត្រូវណាស់! ខ្ញុំពិតជាឆ្លាតមែន! ពីមុន ខ្ញុំថែមទាំងធ្លាប់គិតចង់ចាកចេញទៀតផង ពេលនោះខ្ញុំពិតជាល្ងង់ខ្លៅ និងមិនដឹងក្ដីមែន! ខ្ញុំនៅក្មេង និងឆេវឆាវ ងាយនឹងធ្វើការជ្រើសរើស និងការវិនិច្ឆ័យខុស។ ឥឡូវនេះ ខ្ញុំចាស់ជាងមុន ខ្ញុំកាន់តែមានភាពនឹងនរ ហើយដឹងពីរបៀបលាក់បាំង ហើយទីបំផុត ខ្ញុំក៏មើលឃើញក្ដីសង្ឃឹម។ សំណាងហើយដែលខ្ញុំមិនបានចាកចេញ មិនបានជឿពាក្យចចាមអារ៉ាមទាំងនោះ ហើយមិនត្រូវបានបំភាន់ ឬរង្គោះរង្គើដោយសារពាក្យទាំងនោះ។ នោះពិតជាគ្រោះថ្នាក់ណាស់! ខ្ញុំត្រូវតែប្រុងប្រយ័ត្នឱ្យបានកាន់តែខ្លាំងនៅថ្ងៃអនាគត។ មើលទៅបុគ្គលម្នាក់នេះមិនធម្មតាទេ ហើយខ្ញុំត្រូវតែប្រព្រឹត្តចំពោះគាត់ឱ្យបានល្អ!» ដោយក្ដីរំភើប និងឆេវឆាវ ពួកគេបានទិញផលិតផលសុខភាព និងរបស់ល្អៗមួយចំនួនដើម្បីថ្វាយ ដោយសរសេរនៅលើរបស់ទាំងនោះថា៖ «សូមថ្វាយចំពោះព្រះជាម្ចាស់ជាទីស្រឡាញ់របស់ទូលបង្គំ នូវវត្ថុដូចខាងក្រោម»។ នៅខាងក្រោម ពួកគេបានចុះហត្ថលេខាថា៖ «រៀបចំជូនជាពិសេស ដាក់ថ្វាយដោយក្ដីគោរពដោយឈ្មោះនេះៗ នៅកាលបរិច្ឆេទនេះៗ»។ នេះគឺជាអំណោយដ៏ពិសេស និងមានតម្លៃ ប៉ុន្តែមានរឿងរ៉ាវ និងមានចេតនាលាក់កំបាំងនៅពីក្រោយវា។ ពេលឮបែបនេះ តើអ្នករាល់គ្នាមិននិយាយទេឬថា៖ «អ៊ីចឹង នេះជារបៀបដែលអ្នកយល់អំពីតង្វាយដែលមនុស្សថ្វាយដល់ព្រះជាម្ចាស់ឬ?» វាមិនមែនថាខ្ញុំយល់បែបនេះទេ ហើយក៏មិនមែនមនុស្សទាំងអស់ប្រព្រឹត្តតាមរបៀបនេះដែរ ហើយមិនមែនរាល់តង្វាយទាំងអស់សុទ្ធតែមានចេតនាបែបនេះឡើយ។ ទោះជាយ៉ាងណាក៏ដោយ គេមិនអាចបដិសេធបានទេថា ទង្វើនៃការថ្វាយរបស់របររបស់មនុស្សមួយចំនួន ពិតជាត្រូវបានជះឥទ្ធិពល និងជំរុញដោយចេតនា និងប្រវត្តិបែបនេះមែន។ តើនេះជាទស្សនៈសត្យានុម័តដែរឬទេ? (មែនហើយ)។

នៅពេលដែលពួកទទឹងនឹងព្រះគ្រីស្ទគិតគូរគណនាអ្វីៗគ្រប់យ៉ាងនៅក្នុងគំនិតរបស់ពួកគេ ការពិចារណាចម្បងរបស់ពួកគេគឺផលប្រយោជន៍ផ្ទាល់ខ្លួន។ ពួកគេអាត្មានិយម និងគួរឱ្យស្អប់ខ្ពើម ដោយមានការគិតគូរគណនាផ្ទាល់ខ្លួនលើគ្រប់រឿងទាំងអស់។ ចំពោះដំណើរការនៃកិច្ចការផ្សេងៗនៅក្នុងដំណាក់របស់ព្រះជាម្ចាស់ អស់អ្នកដែលដេញតាមសេចក្ដីពិតភាគច្រើន ក៏ដូចជាអ្នកជឿធម្មតាភាគច្រើន មិនចង់ដឹង ឬសាកសួរអំពីរឿងទាំងនេះឡើយ ពីព្រោះការដឹងអំពីកិច្ចការទូទៅទាំងនេះ មិនមានពាក់ព័ន្ធនឹងការដេញតាមសេចក្ដីពិតនោះទេ។ ការដឹងពីរឿងទាំងនេះគឺគ្មានប្រយោជន៍អ្វីឡើយ។ វាមិនមែនមានន័យថាអ្នកមានជីវិត ឬមានសេចក្ដីពិតនោះទេ ហើយការមិនដឹងពីរឿងទាំងនេះ ក៏មិនមែនសបញ្ជាក់ថាអ្នកមានកម្ពស់ទាបនោះដែរ។ រឿងទាំងនេះមិនពាក់ព័ន្ធនឹងសេចក្ដីពិតឡើយ ហើយក៏មិនជួយដល់ការយល់ដឹងពីសេចក្ដីពិត ឬការសម្រេចបានការកោតខ្លាចព្រះជាម្ចាស់ទាល់តែសោះ។ នេះគឺជាកម្រិតមួយដែលមនុស្សមានវិចារណញ្ញាណអាចឈានដល់បាន។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទតោងជាប់នឹងរឿងទាំងនេះយ៉ាងស្វិតស្វាញ ដោយចាត់ទុកវាជាសេចក្ដីពិតដ៏ខ្ពង់ខ្ពស់បំផុត។ ពួកគេសាកសួរ និងប្រមូលព័ត៌មានអំពីរឿងទាំងនេះ។ បន្ទាប់ពីប្រមូលព័ត៌មានអំពីរឿងទាំងនេះហើយ ពួកគេមិនមែនគ្រាន់តែទុកវានៅក្នុងចិត្តប៉ុណ្ណោះទេ ពួកគេផ្សព្វផ្សាយវាទៅគ្រប់ទីកន្លែង ដោយជឿថាបងប្អូនប្រុសស្រីគ្រប់រូបចង់ដឹងចង់ឃើញពីរឿងទាំងនេះ ទោះបីជាការពិត មនុស្សជាច្រើនមិនចាប់អារម្មណ៍ក៏ដោយ។ ខ្ញុំកម្រនឹងសាកសួរអំពីរឿងទាំងនេះដោយផ្ទាល់ណាស់។ ប្រសិនបើខ្ញុំចៃដន្យបានជួបនរណាម្នាក់ដែលពាក់ព័ន្ធ ខ្ញុំអាចនឹងជជែកអំពីរឿងនេះ ប៉ុន្តែខ្ញុំមិនដើររកមនុស្សយ៉ាងសកម្មដើម្បីសាកសួរនោះទេ។ មានតែស្ថានភាពមួយគត់ដែលខ្ញុំសាកសួរ៖ ទាក់ទងនឹងរបៀបដែលគួរធ្វើកិច្ចការមួយចំនួន ដំណើរការនៃកិច្ចការរបស់អ្នករាល់គ្នា និងថាតើមានបញ្ហា ឬការមើលរំលងណាមួយឬអត់។ មានតែក្នុងករណីនេះទេដែលខ្ញុំសាកសួរ ប៉ុន្តែក្រៅពីនេះ ខ្ញុំពិតជាមិនសាកសួរដោយសារតែការចង់ដឹងចង់ឃើញ ឬការខ្វល់ខ្វាយឡើយ។ ការសាកសួររបស់ខ្ញុំគឺពាក់ព័ន្ធតែនឹងកិច្ចការប៉ុណ្ណោះ មិនមែនពាក់ព័ន្ធនឹងប្រភពនៃព័ត៌មាន ឬការចង់ដឹងចង់ឃើញនោះទេ។ ពួកទទឹងនឹងព្រះគ្រីស្ទ ដែលមិនស្រឡាញ់សេចក្ដីពិត គឺចូលចិត្តជីកកកាយរឿងទាំងនេះណាស់ ហើយពួកគេមានគោលបំណងជាក់លាក់ក្នុងការធ្វើបែបនេះ។ ពួកគេប្រើប្រាស់ស្ថានភាព និងមជ្ឈដ្ឋានខាងក្រៅ រួមទាំងកាលៈទេសៈរបស់ពួកជំនុំនៅក្នុងសម័យកាលផ្សេងៗ និងក្នុងចំណោមនិកាយ ពូជសាសន៍ និងក្រុមជនជាតិផ្សេងៗ ដើម្បីវិនិច្ឆ័យភាពត្រឹមត្រូវ ឬភាពខុសឆ្គងនៃកិច្ចការរបស់ព្រះជាម្ចាស់ ហើយថែមទាំងវិនិច្ឆ័យថាតើព្រះគ្រីស្ទគឺជាព្រះជាម្ចាស់ឬអត់ទៀតផង។ តើពួកគេជាសត្តនិករប្រភេទណាទៅ? តើពួកគេកំពុងជឿលើព្រះជាម្ចាស់ឬទេ? ច្បាស់ណាស់ ពួកគេគឺជាពួកអ្នកមិនជឿ។ ទោះបីជាអ្នកប្រកបគ្នាពីសេចក្ដីពិតច្រើនប៉ុនណាក៏ដោយ ក៏ពួកគេមិនអាចស្ដាប់ឮ ឬយល់ពីវាបានឡើយ។ ទោះជាយ៉ាងណាក៏ដោយ ពួកគេសាកសួរយ៉ាងលម្អិតអំពីការវាយតម្លៃខាងក្រៅចំពោះពួកជំនុំ ព្រមទាំងស្ថានភាព និងកាលៈទេសៈរបស់ពួកជំនុំនៅក្នុងប្រទេសផ្សេងៗ ដែលស្ទើរតែមិនអាចបែងចែកដាច់ពីពួកអ្នកមិនជឿបានឡើយ។ ទាំងនេះគឺជាការបង្ហាញចេញរបស់ពួកអ្នកមិនជឿដែលមានគោលបំណងលាក់កំបាំង។ តើមានមនុស្សបែបនេះនៅជុំវិញអ្នករាល់គ្នាដែរឬទេ? អ្នករាល់គ្នាប្រហែលជាមិនបានកត់សម្គាល់នោះទេ។ រាល់ពេលដែលយើងជួបជុំគ្នា និងលាតត្រដាងពីសារជាតិផ្សេងៗរបស់ពួកទទឹងនឹងព្រះគ្រីស្ទ មនុស្សទាំងនេះមួយចំនួនត្រូវបានថ្កោលទោស។ នៅពេលដែលត្រូវបានលាតត្រដាងហើយ ពួកគេក៏លាក់មុខមាត់ពិតរបស់ពួកគេវិញ ហើយមិនហ៊ានបង្ហាញមុខឡើយ។ ជាពិសេសបន្ទាប់ពីការប្រកបគ្នានេះ មនុស្សមួយចំនួននឹងលែងហ៊ានសាកសួរទៀតហើយ។ ប៉ុន្តែ ទោះបីជាពួកគេអាចនឹងមិនហ៊ានសួរដោយផ្ទាល់ទៀតក៏ដោយ ក៏ពួកគេនៅតែប្រមូលពាក្យ ចចាមអារ៉ាមនៅពីក្រោយខ្នងដដែល។ ពួកគេឈប់សួរក្នុងចំណោមបងប្អូនប្រុសស្រី ប៉ុន្តែលួចសាកសួរនៅលើអ៊ីនធឺណិត។ លើសពីនេះ ពួកគេខិតខំស្វែងរកឱ្យដឹងថាតើពួកអ្នកគ្មានជំនឿ និកាយផ្សេងៗ និងបណ្ដាប្រទេសលោកខាងលិច គិត និងនិយាយយ៉ាងណាអំពីពួកជំនុំរបស់យើង ហាក់ដូចជាពួកគេឆ្កួតវង្វេងយ៉ាងដូច្នេះដែរ។ តើនេះមិនរាងឆ្កួតវង្វេងបន្តិចទេឬ? ពួកគេងប់ងល់ ពួកគេមិនអាចទប់ចិត្តខ្លួនឯងបានឡើយ។ មនុស្សដែលមិនស្រឡាញ់សេចក្ដីពិត និងមិនពេញចិត្តនឹងសេចក្ដីពិត គឺមិនអាចនិយាយហេតុផលជាមួយបានឡើយ។

អ្វីដែលយើងទើបតែបានលាតត្រដាង គឺជារបៀបដែលពួកទទឹងនឹងព្រះគ្រីស្ទប្រព្រឹត្តចំពោះពួកជំនុំ និងសាច់ឈាមដែលព្រះជាម្ចាស់យកកំណើតជាមនុស្ស ដោយផ្អែកលើកាលៈទេសៈរបស់ពួកជំនុំ និងការផ្សាយចេញនៃកិច្ចការរបស់ព្រះជាម្ចាស់។ នេះគឺជាទិដ្ឋភាពមួយនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទ អាស្រ័យលើអារម្មណ៍របស់ពួកគេ។ តើរឿងដែលខ្ញុំបានពិភាក្សាទាំងនេះ កំពុងកើតឡើងនៅក្នុងពួកជំនុំដែរឬទេ? តើវាជារឿងធ្ងន់ធ្ងរដែរឬទេ? តើវាសមនឹងលើកឡើងដែរឬទេ? (មែនហើយ)។ តើការប្រកបគ្នាអំពីរឿងទាំងនេះមានតម្លៃអ្វីទៅ? តើវាមានន័យថា បន្ទាប់ពីបានឮរឿងនេះហើយ មនុស្សមួយចំនួននឹងលែងហ៊ានសាកសួរអំពីរឿងទាំងនេះ លែងហ៊ានចង់ដឹងចង់ឃើញអំពីស្ថានភាព និងកាលៈទេសៈរបស់ពួកជំនុំទៀតឬ? តើនេះគឺជាតម្លៃតែមួយគត់ឬ? (ទេ)។ អ៊ីចឹង តើការលាតត្រដាងរឿងទាំងនេះមានតម្លៃអ្វីទៅ? តើមនុស្សគួរយល់ពីសេចក្ដីពិតអ្វីពីរឿងនេះ? ប្រសិនបើអ្នករាល់គ្នាមិនទាន់គិតឃើញទេ អាចមិនបាច់និយាយក៏បាន។ ខ្ញុំនឹងប្រកបគ្នាពីរឿងនេះជាមួយអ្នករាល់គ្នានៅពេលបញ្ចប់។ រឿងទាំងនេះនៅឆ្ងាយពីអ្នករាល់គ្នាពេក ដូច្នេះ អ្នករាល់គ្នាប្រហែលជាពិបាកនឹងបកស្រាយវាភ្លាមៗ។ អ្នករាល់គ្នាត្រូវប្រមូលគំនិត និងរៀបចំពាក្យសម្ដី។ អ្នកប្រហែលជាមិនដឹងថាត្រូវចាប់ផ្ដើមពីណា ឬប្រហែលជាមិនអាចបញ្ចេញមតិឱ្យបានច្បាស់លាស់ឡើយ។ អ្វីដែលមនុស្សយល់ គឺមានតិចតួចពេក វាពិតជាគួរឱ្យអាណិតណាស់។ ការមិនអាចពន្យល់ឱ្យបានច្បាស់លាស់ពីសារជាតិ និងមូលហេតុនៃបញ្ហាមួយ គឺជាសញ្ញានៃការមិនអាចមើលធ្លុះរឿងរ៉ាវនានា។

នៅពេលដែលមនុស្សជឿលើព្រះជាម្ចាស់នៅស្ថានសួគ៌ ហើយលះបង់ខ្លួន និងបំពេញភារកិច្ចរបស់ពួកគេដើម្បីព្រះជាម្ចាស់ គេអាចនិយាយបានថា ពួកជំនុំ ដំណាក់របស់ព្រះជាម្ចាស់ និងព្រះជាម្ចាស់ ជាទូទៅគឺជាគោលគំនិតតែមួយសម្រាប់មនុស្ស។ ការបំពេញភារកិច្ចរបស់ខ្លួននៅក្នុងពួកជំនុំ ត្រូវបានចាត់ទុកថាជាការលះបង់ខ្លួនដើម្បីព្រះជាម្ចាស់។ ការធ្វើកិច្ចការសម្រាប់ដំណាក់របស់ព្រះជាម្ចាស់ គឺដូចគ្នានឹងការធ្វើកិច្ចការសម្រាប់ពួកជំនុំដែរ ហើយវាក៏ជាការស្មោះត្រង់ចំពោះព្រះជាម្ចាស់ និងការទទួលយកការផ្ទុកផ្ដាក់របស់ព្រះជាម្ចាស់ផងដែរ។ ចំណុចទាំងនេះអាចប្រើជំនួសគ្នាបាននៅពេលពិភាក្សា ហើយត្រូវបានគេមើលឃើញថាជាគោលគំនិតតែមួយ។ ទោះជាយ៉ាងណាក៏ដោយ នៅពេលដែលព្រះជាម្ចាស់យកកំណើតជាមនុស្ស ហើយលេចមកជាមនុស្សធម្មតាម្នាក់ សម្រាប់មនុស្សភាគច្រើន ពួកជំនុំ ដំណាក់របស់ព្រះជាម្ចាស់ និងព្រះជាម្ចាស់ (ពោលគឺ ព្រះគ្រីស្ទ) ក្លាយជារឿងដែលងាយនឹងបំបែកចេញពីគ្នា។ មនុស្សគិតថា៖ «ការធ្វើកិច្ចការសម្រាប់ពួកជំនុំ គឺដូចគ្នានឹងការធ្វើកិច្ចការសម្រាប់ដំណាក់របស់ព្រះជាម្ចាស់ សម្រាប់ព្រះជាម្ចាស់ដែរ។ ការធ្វើកិច្ចការសម្រាប់ដំណាក់របស់ព្រះជាម្ចាស់ គឺជាការបំពេញភារកិច្ចរបស់ខ្លួន។ ប៉ុន្តែ នៅពេលនិយាយដល់ការធ្វើកិច្ចការសម្រាប់ព្រះគ្រីស្ទ ខ្ញុំមិនសូវប្រាកដនោះទេ។ តើនោះមិនមែនបង្កប់ន័យថាជាការបម្រើមនុស្សម្នាក់ទេឬអី? វាមើលទៅរាងហាក់ដូចជាការធ្វើការឱ្យមនុស្សម្នាក់ដែរ»។ នៅក្នុងជម្រៅចិត្តរបស់មនុស្សជាច្រើន វាជារឿងពិបាកក្នុងការបែងចែកឱ្យបានច្បាស់លាស់ និងពិបាកក្នុងការភ្ជាប់ចំណុចទាំងបីនេះចូលគ្នា។ សម្រាប់មនុស្សភាគច្រើន នៅពេលដែលពួកគេបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ នេះគឺជាគោលគំនិតជាមូលដ្ឋានរបស់ពួកគេទាក់ទងនឹងថាតើពួកគេបំពេញភារកិច្ចសម្រាប់អ្នកណា៖ នៅពេលដែលពួកគេបំពេញភារកិច្ចរបស់ពួកគេនៅក្នុងពួកជំនុំ ពួកគេកំពុងបំពេញភារកិច្ចរបស់ខ្លួនដើម្បីប្រយោជន៍របស់អង្គភាពមួយដែលជាពួកជំនុំ ពោលគឺសម្រាប់ឈ្មោះនេះតែម្ដង។ ចុះតើអ្នកណាជាអ្នកដែលគេហៅថាថ្នាក់លើរបស់ពួកជំនុំទៅ? ពិតណាស់ គឺព្រះជាម្ចាស់នៅស្ថានសួគ៌ ដែលជារឿងឥតសង្ស័យនៅក្នុងគំនិតរបស់មនុស្សគ្រប់គ្នា។ ការធ្វើកិច្ចការសម្រាប់ដំណាក់របស់ព្រះជាម្ចាស់ ត្រូវបានមនុស្សភាគច្រើនយល់ថាជាការបម្រើដល់ឈ្មោះ និងក្រុមបងប្អូនប្រុសស្រី ហើយវាប្រាកដជាអាចចាត់ថ្នាក់ថាជាការបំពេញភារកិច្ចរបស់ខ្លួនបាន។ វាគឺជាការបំពេញភារកិច្ចរបស់ខ្លួន ដែលពិតណាស់ ក៏សំដៅទៅរកព្រះជាម្ចាស់ផងដែរ។ ហេតុដូច្នេះហើយ នៅក្នុងគំនិតរបស់មនុស្ស ពួកជំនុំ បងប្អូនប្រុសស្រី និងដំណាក់របស់ព្រះជាម្ចាស់ អាចត្រូវបានចាត់ទុកថាស្មើគ្នា ដោយទាំងអស់នេះសុទ្ធតែសំដៅទៅរកព្រះដ៏ស្រពេចស្រពិលនៅស្ថានសួគ៌។ តើរឿងនេះបង្កប់ន័យដូចម្ដេច? សម្រាប់មនុស្សភាគច្រើន នៅក្នុងដំណាក់របស់ព្រះជាម្ចាស់ មិនថាការបំពេញភារកិច្ចរបស់ពួកគេ ឬការចាត់ចែងកិច្ចការនានានោះទេ ពួកគេកំពុងធ្វើវាសម្រាប់ពួកជំនុំក្នុងនាមជាស្ថាប័នអរូបី សម្រាប់ក្រុមបងប្អូនប្រុសស្រីដែលមើលឃើញ និងជាពិសេសសម្រាប់ព្រះដ៏ស្រពេចស្រពិលដែលមើលមិនឃើញនៅស្ថានសួគ៌ ពោលគឺពួកគេបំពេញភារកិច្ចរបស់ខ្លួនសម្រាប់ចំណុចទាំងបីនេះឯង។ ចំណែកឯព្រះជាម្ចាស់ដែលយកកំណើតជាមនុស្សវិញ មនុស្សអាចនឹងចាត់ទុកទ្រង់ជាសមាជិកម្នាក់នៃពួកជំនុំ ឬជាអ្នកដឹកនាំកំពូលក្នុងចំណោមបងប្អូនប្រុសស្រី ហើយពិតណាស់ អ្នកខ្លះក៏យល់ថាព្រះគ្រីស្ទជាអ្នកនាំពាក្យ ឬជាតំណាងនៃដំណាក់របស់ព្រះជាម្ចាស់ផងដែរ។ ហេតុដូច្នេះហើយ សម្រាប់មនុស្សជាច្រើន គោលគំនិតអំពីថាតើពួកគេកំពុងបំពេញភារកិច្ចសម្រាប់អ្នកណានៅក្នុងពួកជំនុំ គឺស្រពេចស្រពិលខ្លាំងណាស់។ ឧទាហរណ៍ ប្រសិនបើគេត្រូវបានស្នើសុំឱ្យធ្វើអ្វីមួយសម្រាប់បងប្អូនប្រុសស្រី ឬបម្រើការអ្វីមួយ គឺគេមានអារម្មណ៍ថាសមហេតុផលទាំងស្រុងក្នុងការធ្វើកិច្ចការទាំងនោះ។ ឬប្រសិនបើពួកគេត្រូវបានស្នើសុំឱ្យធ្វើអ្វីមួយសម្រាប់ពួកជំនុំ ឬដំណាក់របស់ព្រះជាម្ចាស់ ពួកគេសប្បាយចិត្តនឹងធ្វើវា ដោយមានអារម្មណ៍ថាវាជាភារកិច្ចដែលមិនអាចប្រកែកបានរបស់ពួកគេ។ ទោះជាយ៉ាងណាក៏ដោយ ប្រសិនបើព្រះគ្រីស្ទដែលយកកំណើតជាមនុស្សចាត់តាំង ឬប្រគល់កិច្ចការស្រដៀងគ្នានេះដល់ពួកគេ ពួកគេមានអារម្មណ៍ធ្លាក់ទឹកចិត្ត៖ «ធ្វើកិច្ចការឱ្យមនុស្សម្នាក់ឬ? ខ្ញុំមិនមែនមកជឿលើព្រះដើម្បីបម្រើមនុស្សទេ។ ខ្ញុំមកដើម្បីបំពេញភារកិច្ចរបស់ខ្ញុំ។ ខ្ញុំមិនមែនមកទីនេះដើម្បីបម្រើអ្នកណាម្នាក់ទេ ខ្ញុំមិនមែនមកទីនេះដើម្បីបម្រើការសម្រាប់អ្នកណាម្នាក់ឡើយ!» មានមនុស្សជាច្រើនដែលកំពុងបំពេញភារកិច្ចរបស់ពួកគេនៅក្នុងពួកជំនុំ។ ប្រសិនបើអ្នកស្នើសុំឱ្យពួកគេធ្វើអ្វីមួយសម្រាប់ពួកជំនុំ ធ្វើអ្វីមួយសម្រាប់ដំណាក់របស់ព្រះជាម្ចាស់ ឬបងប្អូនប្រុសស្រី ពួកគេទទួលយកកិច្ចការទាំងនេះដោយក្ដីអំណរ ដោយមានអារម្មណ៍ថាពួកគេមានមូលដ្ឋានរឹងមាំក្នុងការធ្វើកិច្ចការទាំងនេះ។ តើមូលដ្ឋានអ្វីទៅ? «ខ្ញុំទទួលយករឿងនេះពីព្រះ វាគឺជាភារកិច្ចរបស់ខ្ញុំ ជាទំនួលខុសត្រូវរបស់ខ្ញុំ»។ ប៉ុន្តែ នៅពេលដែលព្រះជាម្ចាស់ដែលយកកំណើតជាមនុស្សស្នើសុំឱ្យពួកគេធ្វើអ្វីមួយ មូលដ្ឋានទ្រឹស្ដីរបស់ពួកគេអំពីការ «ទទួលយករឿងនេះពីព្រះ» ក៏រលាយបាត់ទៅ ហើយពួកគេក្លាយជាស្ទាក់ស្ទើរ និងមិនសប្បាយចិត្ត ដោយមិនសុខចិត្តធ្វើវាឡើយ។ ពួកគេគិតថា៖ «ប្រសិនបើវាសម្រាប់ពួកជំនុំ វាមិនអីទេ ពីព្រោះខ្ញុំជាអ្នកដែលធ្វើកិច្ចការសម្រាប់ពួកជំនុំ។ ប្រសិនបើវាសម្រាប់បងប្អូនប្រុសស្រី នោះក៏មិនអីដែរ ដោយសារពួកគេសុទ្ធតែជារបស់ដំណាក់របស់ព្រះ ជារបស់ព្រះ។ ប្រសិនបើវាសម្រាប់ដំណាក់របស់ព្រះ ដោយសារឈ្មោះ “ដំណាក់របស់ព្រះ” គឺពិសិដ្ឋណាស់ ធំធេង និងខ្ពង់ខ្ពស់ណាស់ ដូច្នេះ ការធ្វើកិច្ចការសម្រាប់ដំណាក់របស់ព្រះ គឺសមហេតុផលទាំងស្រុង ហើយវានាំមកនូវសិរីល្អ និងការទទួលស្គាល់។ ប៉ុន្តែ ការធ្វើអ្វីមួយសម្រាប់មនុស្សតូចតាចដូចជាអ្នក តើនោះជាអ្វីទៅ? តើនោះជាការបំពេញភារកិច្ចរបស់ខ្ញុំឬ? វាមើលទៅហាក់ដូចជាមិនត្រឹមត្រូវ ឬមិនសមរម្យសោះ។ នេះមិនមែនជាការបំពេញភារកិច្ចរបស់ខ្ញុំទេ ហើយក៏មិនមែនជាកិច្ចការដែរ។ តើខ្ញុំគួរគិតបែបណាចំពោះរឿងនេះ?» ពួកគេប្រឈមមុខនឹងស្ថានភាពពិបាកជ្រើសរើស ដោយមិនប្រាកដថាត្រូវដោះស្រាយវាដោយរបៀបណាឡើយ។ ពួកគេរិះគិតថា៖ «នេះមិនមែនជាកិច្ចការទេ ហើយក៏មិនមែនជាការបំពេញភារកិច្ចរបស់ខ្ញុំដែរ ហើយវាប្រាកដជាមិនផ្ដល់ប្រយោជន៍ដល់បងប្អូនប្រុសស្រីឡើយ។ ប្រសិនបើអ្នកស្នើសុំឱ្យខ្ញុំធ្វើវាសម្រាប់អ្នក មិនអីទេ ខ្ញុំនឹងចេះតែធ្វើវាទៅ ប៉ុន្តែខ្ញុំនឹងមិនសប្បាយចិត្ត ឬពេញចិត្តនឹងធ្វើវានោះទេ។ វាមើលទៅហាក់ដូចជាមិនត្រឹមត្រូវ ឬមិនសមរម្យសោះ! តើអ្នកណានឹងចងចាំ ឬដឹងពីអ្វីដែលខ្ញុំធ្វើសម្រាប់អ្នកទៅ? តើវាអាចទទួលបានការពេញចិត្តពីអ្នកណាម្នាក់ដែរឬទេ? តើវានឹងធ្វើឱ្យខ្ញុំទទួលបានរង្វាន់អ្វីដែរឬទេ? តើនេះរាប់ថាជាការបំពេញភារកិច្ចរបស់ខ្ញុំដែរឬទេ? តើខ្ញុំគួរធ្វើវាស្របតាមគោលការណ៍សេចក្ដីពិតដែរឬទេ?» ពួកគេមិនសុខចិត្តឡើយនៅក្នុងចិត្តរបស់ពួកគេ ដោយមានអារម្មណ៍ថាវាជាបញ្ហារំខាន ជារឿងមិនចាំបាច់ ដូចជាការទទួលយកកិច្ចការដែលពួកគេមិនគួរទទួលយកអ៊ីចឹង។ ពួកគេមានអារម្មណ៍ធុញថប់ ហើយធ្វើវាទាំងស្ទាក់ស្ទើរ ដោយសង្ឃឹមជានិច្ចថានឹងទទួលបានផលប្រយោជន៍អ្វីមួយ ហើយថែមទាំងនិយាយចេញមកថា៖ «ខ្ញុំមិនចង់ធ្វើរឿងនេះទេ» ដោយបង្ហាញពីការស្ទាក់ស្ទើរយ៉ាងខ្លាំង។ ខ្ញុំក៏និយាយថា ប្រសិនបើអ្នកមិនចង់ធ្វើវាទេ អ្នកមិនបាច់ធ្វើក៏បានដែរ។ ខ្ញុំមិនបង្ខំនរណាម្នាក់ឱ្យធ្វើកិច្ចការផ្ទាល់ខ្លួនសម្រាប់ខ្ញុំឡើយ។ ប្រសិនបើអ្នកចង់ធ្វើវា ចូរធ្វើវាចុះ។ ប្រសិនបើមិនចង់ទេ ខ្ញុំនឹងរកអ្នកផ្សេង។ អ្នកណាក៏ដោយដែលសុខចិត្តធ្វើ ខ្ញុំនឹងពឹងពួកគេ។ តើវាមិនងាយស្រួលទេឬអី? ដោយមានមនុស្សជាច្រើនដើរតាមនៅក្នុងដំណាក់របស់ព្រះជាម្ចាស់ វាជារឿងងាយស្រួលក្នុងការស្វែងរកនរណាម្នាក់ដែលយល់ព្រម និងសុខចិត្តធ្វើកិច្ចការនេះ។ ខ្ញុំអាចរកមនុស្សបែបនេះបាន។ វាមិនចាំបាច់ទាល់តែជ្រើសរើសអ្នកនោះទេ។ រឿងនេះគឺងាយស្រួលណាស់! តើវាពិបាកដែរឬទេក្នុងការស្វែងរកនរណាម្នាក់នៅក្នុងដំណាក់របស់ព្រះជាម្ចាស់ ដែលអាចទុកចិត្តបាន គ្មានល្បិច និងមានសមត្ថភាពក្នុងការចាត់ចែងកិច្ចការនានា? (ទេ)។ ទោះបីជាខ្ញុំមិនបានបង្កើតទំនាក់ទំនងជិតស្និទ្ធ ឬល្អជាពិសេសជាមួយបុគ្គលណាម្នាក់ជាឯកជន ហើយក៏មិនមានមិត្តភាពផ្ទាល់ខ្លួន ឬទំនាក់ទំនងផ្លូវអារម្មណ៍ដ៏ជ្រាលជ្រៅណាមួយក៏ដោយ ប៉ុន្តែក្នុងរយៈពេលសាមសិបឆ្នាំនេះ គឺសុទ្ធតែជាព្រះបន្ទូលរបស់ខ្ញុំ ដែលមនុស្សគ្រប់គ្នានៅក្នុងពួកជំនុំនៃព្រះដ៏មានគ្រប់ព្រះចេស្ដា បានហូប និងផឹក ព្រមទាំងបានស្ដាប់។ មនុស្សទាំងនេះ មិនថានៅក្នុងសារជាតិ ឬនៅក្នុងជម្រៅចិត្តរបស់ពួកគេ មិនថានៅសំបកក្រៅ ឬតាមពាក្យសម្ដីនោះទេ គឺពួកគេជឿ និងដើរតាមខ្ញុំ។ ទោះបីជាខ្ញុំមិនបានផ្ដល់អត្ថប្រយោជន៍ ឬសេចក្ដីសន្យាពិសេសណាមួយដល់នរណាម្នាក់ដោយផ្ទាល់ ហើយក៏មិនបានសរសើរ ឬលើកតម្កើងនរណាម្នាក់ដោយផ្ទាល់ក៏ដោយ ប៉ុន្តែអ្នកគ្រប់គ្នាដែលបានដើរតាមខ្ញុំតាំងពីដើមរហូតមកដល់ពេលនេះ បានហូប និងផឹកព្រះបន្ទូលរបស់ព្រះជាម្ចាស់យ៉ាងច្រើនសន្ធឹកសន្ធាប់។ តាមរយៈអ្វីដែលខ្ញុំបានថ្លែង មិនថាបុគ្គលទាំងនេះបានយល់ពីសេចក្ដីពិតខ្លះៗ ឬយល់ពីគោលលទ្ធិនៃការប្រព្រឹត្តខ្លួននោះទេ តើពួកគេមិនមែនសុទ្ធតែទទួលបានច្រើនគួរសមទេឬអី? (មែនហើយ)។ បើមើលពីជ្រុងនេះ ខ្ញុំមិនគួរជំពាក់អ្វីអ្នករាល់គ្នាទេ មែនទេ? ខ្ញុំមិនគួរនិយាយបែបនេះទេ ប៉ុន្តែថ្ងៃនេះ ខ្ញុំចាំបាច់ត្រូវលើកយករឿងនេះមកនិយាយនៅទីនេះ។ តើវាមិនគួរជាអ្នករាល់គ្នាទេឬអី ដែលជំពាក់ខ្ញុំនោះ? (មែនហើយ)។ ដូច្នេះ ប្រសិនបើខ្ញុំផ្ទាល់ពឹងអ្នករាល់គ្នាម្នាក់ៗឱ្យធ្វើអ្វីមួយ អ្នករាល់គ្នាមិនគួរមិនសុខចិត្តនោះទេ មែនទេ? (ពួកយើងសុខចិត្ត)។ មិនថាមើលពីជ្រុងណាក៏ដោយ នៅពេលដែលខ្ញុំពឹងអ្នករាល់គ្នាឱ្យធ្វើអ្វីមួយ តើខ្ញុំត្រូវលួងលោម ឬបញ្ចើចបញ្ចើអ្នករាល់គ្នា ឬផ្ដល់ពាក្យសម្ដីផ្អែមល្ហែម និងសេចក្ដីសន្យាដល់អ្នករាល់គ្នាដែរឬទេ? (ទេ)។ ប៉ុន្តែមនុស្សមួយចំនួនមិនសុខចិត្តឡើយ ដោយនិយាយថា៖ «ហេតុអ្វីបានជាការធ្វើអ្វីមួយសម្រាប់អ្នក គឺគ្មានកម្លាំងចិត្តសោះបែបនេះ? មិនត្រឹមតែគ្មានប្រយោជន៍នោះទេ ប៉ុន្តែថែមទាំងហត់នឿយ និងគួរឱ្យរំខានទៀតផង!» តើអ្នករាល់គ្នាមានអារម្មណ៍យ៉ាងណា នៅពេលឮបែបនេះ? (ក្ដៅក្រហាយ)។ ប្រសិនបើមនុស្សធម្មតាម្នាក់ ដែលមិនមានអ្វីលេចធ្លោនៅក្នុងក្រសែភ្នែកពិភពលោក ត្រូវបានមន្ត្រីជាន់ខ្ពស់ម្នាក់មកជួប និងប្រគល់កិច្ចការមួយឱ្យគេ គេប្រហែលជាព្យាយាមបញ្ចើចបញ្ចើមន្ត្រីរូបនោះគ្រប់សព្វបែបយ៉ាង ដោយមានអារម្មណ៍ត្រេកអរ និងមានកិត្តិយសជាខ្លាំង ហើយនឹងគ្មានថ្ងៃភ្លេចរឿងតូចតាចនោះឡើយពេញមួយជីវិតរបស់ពួកគេ។ ប្រសិនបើមនុស្សអាចប្រព្រឹត្តចំពោះអ្នកដែលមានឋានៈបែបនេះទៅហើយ ហេតុអ្វីបានជាពួកគេមិនអាចធ្វើដូចគ្នាសម្រាប់ព្រះគ្រីស្ទបាន? ហេតុអ្វីបានជារឿងនេះក្លាយជារឿងដែលពួកគេមិនអាចធ្វើបានទៅវិញ? ហេតុអ្វីទៅ? (ពីព្រោះមនុស្សមានភាពប្រទូសរ៉ាយចំពោះព្រះជាម្ចាស់ពីធម្មជាតិ)។ ត្រឹមត្រូវហើយ នេះគ្រាន់តែបញ្ជាក់ពីចំណុចនោះប៉ុណ្ណោះ។ មនុស្សអាចចុះសម្រុងជាមួយសាតាំងដែលមានឋានៈខ្ពស់បាន ប៉ុន្តែចេញពីជម្រៅចិត្តរបស់ពួកគេ ពួកគេមើលងាយព្រះគ្រីស្ទ ដោយទាស់ទទឹង បដិសេធ មិនទទួលស្គាល់ និងបោះបង់ទ្រង់ចោល។ ប្រសិនបើមានគេប្រាប់ឱ្យក្រាបថ្វាយបង្គំអារក្ស ពួកគេនឹងលូនក្រាបដោយក្ដីរីករាយ ប៉ុន្តែនៅពេលនិយាយដល់ព្រះគ្រីស្ទ ដែលជាមនុស្សធម្មតាម្នាក់នេះ ដែលពួកគេទទួលបានយ៉ាងច្រើនពីទ្រង់នោះ ពួកគេសូម្បីតែឈរនិយាយ ឬប្រាស្រ័យទាក់ទងជាមួយព្រះជាម្ចាស់ក្នុងឋានៈស្មើគ្នា ក៏មិនសុខចិត្តផង។ តើសត្តនិករបែបនេះជាអ្វីទៅ? ពួកគេគឺជាពួកអារក្ស ពួកគេមិនមែនជាមនុស្សឡើយ។ ក្រោយមក ខ្ញុំបានពឹងអ្នកផ្សេងឱ្យចាត់ចែងកិច្ចការនេះ ហើយបុគ្គលនេះមិនអីទេ។ អ្នកដែលបាននាំសារអំពីរឿងនេះបាននិយាយថា៖ «បុគ្គលដែលចាត់ចែងកិច្ចការលើកនេះ ពិតជាសប្បាយចិត្តណាស់ ពួកគេសុខចិត្តធ្វើអ្វីមួយសម្រាប់ព្រះជាម្ចាស់ខ្លាំងណាស់»។ ខ្ញុំបាននិយាយថា៖ «មិនអីទេ ប្រសិនបើគេសុខចិត្ត នោះជារឿងល្អហើយ។ ប៉ុន្តែ តើការធ្វើកិច្ចការដ៏តូចមួយនេះ មានអ្វីអស្ចារ្យទៅ? វាជារឿងដែលត្រូវធ្វើទៅហើយ មិនចាំបាច់ផ្ញើសារមកប្រកាសប្រាប់នោះទេ»។ តើអ្នករាល់គ្នាគិតយ៉ាងណាចំពោះសារដែលត្រូវបាននាំមកនេះ? តើអ្នករាល់គ្នាមានអារម្មណ៍យ៉ាងណា នៅពេលឮវា? តើវាធ្វើឱ្យអ្នករាល់គ្នាមានអារម្មណ៍មិនស្រួលក្នុងចិត្តដែរឬទេ? (មែនហើយ)។ ហេតុអ្វីបានជាវាធ្វើឱ្យអ្នករាល់គ្នាមានអារម្មណ៍មិនស្រួលក្នុងចិត្ត? (វាជារឿងដែលមនុស្សគួរតែធ្វើ ប៉ុន្តែពួកគេកំពុងព្យាយាមយកមុខយកមាត់នៅចំពោះព្រះជាម្ចាស់ ហាក់ដូចជាការធ្វើអ្វីមួយសម្រាប់ព្រះជាម្ចាស់ គឺជាការធ្វើគុណដ៏ធំធេងចំពោះព្រះជាម្ចាស់អ៊ីចឹង)។ ដូច្នេះ តើអ្នកដែលនិយាយបែបនេះ ជាមនុស្សប្រភេទណា? ចុះចំណែកចរិតលក្ខណៈរបស់ពួកគេវិញ? (ពួកគេមានចរិតលក្ខណៈថោកទាប ពួកគេគ្មានមនសិការទេ)។ នេះគឺជាការខ្វះភាពជាមនុស្សហើយ។

សម្រាប់មនុស្សមួយចំនួន ពេលឮអំពីព្រះគុណ និងព្រះពររបស់ព្រះជាម្ចាស់ អំពីការដែលព្រះជាម្ចាស់ផ្គត់ផ្គង់ដល់មនុស្សភ្លាម ពួកគេរំជួលចិត្តជាខ្លាំង ហើយពួកគេអរព្រះគុណព្រះជាម្ចាស់ឥតឈប់ឈរថា៖ «ព្រះជាម្ចាស់ស្រឡាញ់មនុស្សខ្លាំងណាស់!» ពួកគេរំភើបចិត្តយ៉ាងខ្លាំង! រាល់ពេលដែលប្រធានបទទាំងនេះត្រូវបានលើកឡើង មនុស្សទាំងនេះទឹកភ្នែករលីងរលោង ចិត្តរបស់ពួកគេរំជើបរំជួល ហើយពួកគេតាំងចិត្តលះបង់ខ្លួនយ៉ាងឧស្សាហ៍ព្យាយាមដើម្បីព្រះជាម្ចាស់។ ប៉ុន្តែ នៅពេលដែលពួកគេត្រូវបានស្នើសុំឱ្យធ្វើអ្វីមួយ បន្តិចបន្តួចសម្រាប់ព្រះជាម្ចាស់ដែលយកកំណើតជាមនុស្ស ដែលអាចមើលឃើញ និងប៉ះបានអង្គនេះ ពួកគេមានអារម្មណ៍ថាអាម៉ាស់មុខយ៉ាងខ្លាំង ស្ទាក់ស្ទើរ និងមិនសុខចិត្តឡើយ។ តើមានរឿងអ្វីកើតឡើងនៅទីនេះ? (ពួកគេជឿលើព្រះដ៏ស្រពេចស្រពិល មិនមែនជឿលើព្រះជាម្ចាស់ដែលយកកំណើតជាមនុស្សឡើយ។ ពួកគេចាត់ទុកព្រះដ៏ស្រពេចស្រពិលនៅស្ថានសួគ៌ថាអស្ចារ្យ ប៉ុន្តែមើលឃើញព្រះជាម្ចាស់ដែលយកកំណើតជាមនុស្សថាតូចតាច)។ ខ្ញុំធ្លាប់ឮថា មនុស្សមួយចំនួនសុខចិត្តជូតស្បែកជើង បោកស្រោមជើង និងសូម្បីតែបោកខោអាវឱ្យបងប្អូនប្រុសស្រី ប៉ុន្តែនៅពេលត្រូវបានស្នើសុំឱ្យធ្វើអ្វីមួយបន្តិចបន្តួចសម្រាប់ព្រះគ្រីស្ទ ពួកគេបែរជាមិនសុខចិត្តទៅវិញ។ អ្នកផ្សេងទៀតទ្រាំមើលមិនបាន ក៏និយាយថា៖ «តើមនុស្សនេះកើតអី? ពួកគេសុខចិត្តធ្វើរឿងនានាសម្រាប់បងប្អូនប្រុសស្រី ជាជាងសម្រាប់ព្រះគ្រីស្ទ។ តើនេះជាមនុស្សប្រភេទណាទៅ?» មនុស្សមួយចំនួន នៅពេលដែលខ្ញុំប្រគល់កិច្ចការមួយឱ្យពួកគេ ដោយឱ្យពួកគេធ្វើតាមគោលការណ៍នៃដំណាក់របស់ព្រះជាម្ចាស់ និងបទប្បញ្ញត្តិរបស់ពួកជំនុំ ពួកគេមិនយកចិត្តទុកដាក់ចំពោះរឿងនេះទេ បន្ទាប់ពីបានឮរួច។ ពួកគេនិយាយថា៖ «តើអ្នកកំពុងនិយាយពីអ្វី? ខ្ញុំត្រូវសួរយោបល់បងប្អូនប្រុសស្រីសិន។ ខ្ញុំត្រូវគិតគូរដល់បងប្អូនប្រុសស្រី ដើម្បីផ្ដល់ប្រយោជន៍ដល់ពួកគេភាគច្រើន»។ ឧទាហរណ៍ ខ្ញុំបានប្រគល់ទំនួលខុសត្រូវដល់មនុស្សមួយចំនួនក្នុងការដាំដើមឈើហូបផ្លែ ហើយក៏បានណែនាំពួកគេឱ្យទៅមើលទីផ្សារ ដើម្បីមើលថាតើដើមឈើហូបផ្លែប្រភេទណាដែលស័ក្ដិសមសម្រាប់ការដាំដុះនៅក្នុងតំបន់នេះ។ ម្យ៉ាង ដើមឈើទាំងនោះត្រូវតែស័ក្ដិសមនឹងអាកាសធាតុ និងដីក្នុងតំបន់ ហើយម្យ៉ាងទៀត យើងគួរតែមើលថាតើផ្លែឈើណាដែលអ្នកស្រុកចាត់ទុកថាមានតម្លៃអាហារូបត្ថម្ភខ្ពស់ ហើយជ្រើសរើសផ្លែឈើទាំងនោះមកដាំក្នុងបរិមាណសមស្រប។ បន្ទាប់ពីខ្ញុំនិយាយចប់ តើអស់អ្នកដែលបានឮខ្ញុំនិយាយ គួរធ្វើសកម្មភាពបែបណា? (ពួកគេគួរតែអនុវត្តភ្លាមៗនូវអ្វីដែលព្រះអង្គបានស្នើសុំ)។ តើពួកគេគួរអនុវត្តវាដោយរបៀបណា? (ពួកគេគួរតែស្វែងរកព័ត៌មានពាក់ព័ន្ធ សួរអ្នកដែលមានចំណេះដឹង ស្វែងយល់ពីព័ត៌មានលម្អិតមួយចំនួន រួចហើយសឹមអនុវត្តវា)។ ការអនុវត្តតាមរបៀបនេះ គឺជាការធ្វើតាមការណែនាំរបស់ខ្ញុំ ដែលត្រូវគិតគូរដល់អាកាសធាតុក្នុងតំបន់ ហើយក៏ត្រូវពិនិត្យមើលថាតើផ្លែឈើណាដែលមានជីវជាតិផងដែរ។ ឥឡូវនេះ តើអ្នករាល់គ្នាគិតថាការគិតគូររបស់ខ្ញុំមានភាពគ្រប់ជ្រុងជ្រោយ និងជាក់ស្ដែងដែរឬទេ? ទោះជាយ៉ាងណាក៏ដោយ តើអស់អ្នកដែលបានឮព្រះបន្ទូលរបស់ខ្ញុំ បានអនុវត្តវាដោយរបៀបណា? ពួកគេបានសួរយោបល់បងប្អូនប្រុសស្រីទាំងអស់នៅក្នុងពួកជំនុំក្នុងតំបន់ ដោយសួរគ្រប់គ្នាថាតើពួកគេចូលចិត្តញ៉ាំផ្លែឈើអ្វី រួចហើយក៏បូកសរុបផ្លែឈើដែលគ្រប់គ្នាចូលចិត្ត ដើម្បីយកទៅដាំតាមបរិមាណ និងសមាមាត្រ។ នេះជារបៀបដែលពួកគេបានអនុវត្តវា។ ពួកគេបានស្វែងរកយោបល់ពីបងប្អូនប្រុសស្រី ដោយចាត់ទុកក្រុមនេះ ឈ្មោះនេះ ថាខ្ពង់ខ្ពស់បំផុតនៅក្នុងចិត្តរបស់ពួកគេ។ ការបម្រើបងប្អូនប្រុសស្រី គឺជាគោលបំណង និងគោលដៅនៃភារកិច្ចរបស់ពួកគេ។ ពួកគេជឿថា ការបម្រើបងប្អូនប្រុសស្រី គឺជាការបម្រើដំណាក់របស់ព្រះជាម្ចាស់ ហើយការបម្រើដំណាក់របស់ព្រះជាម្ចាស់ គឺជាការបម្រើបងប្អូនប្រុសស្រី។ ប្រសិនបើបងប្អូនប្រុសស្រីសប្បាយចិត្ត និងពេញចិត្ត នោះព្រះជាម្ចាស់ក៏សប្បាយព្រះទ័យ និងពេញព្រះទ័យដែរ។ បងប្អូនប្រុសស្រីគឺជាតំណាងពេញលេញរបស់ព្រះជាម្ចាស់ ជានិមិត្តរូបនៃសេចក្ដីពិត និងជាអ្នកនាំពាក្យរបស់ព្រះជាម្ចាស់។ បងប្អូនប្រុសស្រីគឺជាអ្នកសម្រេចចុងក្រោយ។ ពួកគេគឺជាបង្អែកដ៏សំខាន់នៅក្នុងដំណាក់របស់ព្រះជាម្ចាស់។ ហេតុដូច្នេះហើយ មិនថាធ្វើអ្វីក៏ដោយ គឺមិនអាចបំបែកចេញពីឈ្មោះ និងក្រុមបងប្អូនប្រុសស្រីបានឡើយ។ សម្រាប់អ្នកណាក៏ដោយដែលធ្វើកិច្ចការ ឬបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ មានតែបងប្អូនប្រុសស្រីប៉ុណ្ណោះដែលជាគោលដៅដ៏ត្រឹមត្រូវនៃការបម្រើរបស់ពួកគេ។ នេះជារបៀបដែលពួកគេបានអនុវត្តវា ចំណែកអ្វីដែលខ្ញុំបាននិយាយ គឺមិនសំខាន់ឡើយ។ ទោះបីជាការណែនាំរបស់ខ្ញុំមានភាពលម្អិតយ៉ាងណាក៏ដោយ សម្រាប់ពួកគេ ទាំងនោះគ្រាន់តែជាគោលលទ្ធិគ្មានខ្លឹមសារ ជាពាក្យស្លោកប៉ុណ្ណោះ។ ពួកគេជឿថា ការអនុញ្ញាតឱ្យបងប្អូនប្រុសស្រីបញ្ចេញមតិរបស់ពួកគេបានយ៉ាងពេញលេញ ការផ្ដល់ឱ្យពួកគេនូវសិទ្ធិនិយាយ និងសិទ្ធិសម្រេចចិត្តយ៉ាងទូលំទូលាយ និងការអនុវត្តលទ្ធិប្រជាធិបតេយ្យនៅក្នុងដំណាក់របស់ព្រះជាម្ចាស់ គឺជាសេចក្ដីពិតដ៏ខ្ពង់ខ្ពស់បំផុត។ មិនថាខ្ញុំនិយាយអ្វីក៏ដោយ នេះជារបៀបដែលពួកគេមើលឃើញរឿងនេះ៖ «អ្នកគ្រាន់តែនិយាយចោលទទេៗ ធ្វើឱ្យតែគ្រប់បែបបទ ហើយបន្ទាប់មក វាជារឿងរបស់បងប្អូនប្រុសស្រី មិនមែនជារឿងរបស់អ្នកទៀតទេ។ អ្នកអាចឈរអែបកៀនសិនទៅ! អ្វីដែលពួកយើងហូប និងផឹក គឺមិនពាក់ព័ន្ធនឹងអ្នកឡើយ គ្រាន់តែបញ្ចេញលុយមក គឺចប់ហើយ។ ពួកយើងមានហូប និងផឹក ហើយនោះគឺជាសេចក្ដីពិតដ៏ខ្ពង់ខ្ពស់បំផុត។ ការបម្រើដំណាក់របស់ព្រះ ការបម្រើបងប្អូនប្រុសស្រី ការធ្វើឱ្យបងប្អូនប្រុសស្រីសប្បាយចិត្ត ការអនុញ្ញាតឱ្យពួកគេទទួលបានសិទ្ធិមនុស្ស និងសេរីភាពពេញលេញ នេះគឺជាសេចក្ដីពិតដ៏ខ្ពង់ខ្ពស់បំផុត»។ តើមនុស្សទាំងនេះជាមនុស្សប្រភេទណា? តើនេះមិនមែនជាអ្វីដែលពួកទទឹងនឹងព្រះគ្រីស្ទនឹងធ្វើទេឬអី? ការបង្ហាញចេញដំបូងនៃពួកទទឹងនឹងព្រះគ្រីស្ទដែលមិនពេញចិត្តនឹងសេចក្ដីពិត គឺថាពួកគេថ្កោលទោស និងបដិសេធសេចក្ដីពិត បន្ទាប់មក ពួកគេស្វែងរកសំណុំទ្រឹស្ដី និងពាក្យស្លោកជំនួសផ្សេងទៀត ដែលពួកគេជឿថាអាចដំណើរការបាន និងសមហេតុផលដើម្បីយកមកអនុវត្ត ដោយបំពានលើសេចក្ដីពិតជាសាធារណៈ ព្រមទាំងថ្កោលទោស និងបដិសេធព្រះគ្រីស្ទជាសាធារណៈ។ គឺនៅក្នុងរឿងដ៏តូចតាចបែបនេះហើយ ដែលពួកទទឹងនឹងព្រះគ្រីស្ទត្រូវបានបើកសម្ដែងឱ្យឃើញ។ តើពួកគេជាមនុស្សដែលទទួលយកសេចក្ដីពិតដែរឬទេ? (ទេ)។

ខ្ញុំតែងតែឮមនុស្សមួយចំនួននិយាយថា៖ «អូហ៍ មើលចុះថាបងប្អូនប្រុសស្រីពិបាកចិត្តយ៉ាងណា» ឬ «អូ! មើលចុះថាបងប្អូនប្រុសស្រីសប្បាយចិត្តយ៉ាងណា» ឬ «អូ! មើលចុះថាបងប្អូនប្រុសស្រីត្រូវបានវាយផ្ដួលខ្លាំងប៉ុនណា ពួកគេពិតជារងទុក្ខណាស់»។ ហេតុអ្វីបានជាបងប្អូនប្រុសស្រីមានឋានៈខ្ពស់ម្ល៉េះនៅក្នុងចិត្តរបស់ពួកគេ? ហេតុអ្វីបានជាពួកគេស្រឡាញ់បងប្អូនប្រុសស្រីខ្លាំងម្ល៉េះ? ដើម្បីស្រឡាញ់មនុស្សច្រើនយ៉ាងនេះ តើពួកគេត្រូវមានចិត្តទូលាយប៉ុនណាទៅ? បើដូច្នេះមិនអីទេ ខ្ញុំនឹងនិយាយអ្វីមួយ ហើយអ្នកធ្វើតាមអ្វីដែលខ្ញុំនិយាយ យល់ព្រមទេ? អ្នកអាចទទួលយកមនុស្សច្រើនយ៉ាងនេះបាន ការបន្ថែមមនុស្សម្នាក់ទៀតដូចជាខ្ញុំ មិនគួរជាបញ្ហាទេ មែនទេ? អ្នកគួរតែអាចទទួលយកខ្ញុំបានដែរ មែនទេ? ផ្ទុយទៅវិញ ពួកគេមិនអាចទទួលយកអ្វីដែលខ្ញុំនិយាយបានឡើយ ហើយពួកគេក៏មិនអាចទទួលយកខ្ញុំបានដែរ។ ពួកគេអាចទទួលយកបងប្អូនប្រុសស្រីទាំងអស់បាន ពួកគេអាចទទួលយកមនុស្សគ្រប់គ្នានៅក្នុងពួកជំនុំបាន ប៉ុន្តែពួកគេពិតជាមិនអាចទទួលយកព្រះគ្រីស្ទបានឡើយ។ តើសត្តនិករប្រភេទនេះជាអ្វីទៅ? តើនេះជាមនុស្សដែរឬទេ? តើបុគ្គលបែបនេះស័ក្ដិសមជាអ្នកដើរតាមព្រះគ្រីស្ទដែរឬទេ? (ទេ)។ ចុះតើយើងគួរកំណត់លក្ខណៈពួកគេដោយរបៀបណា? (ជាអារក្ស ជាអាទទឹងនឹងព្រះគ្រីស្ទ)។ តើពួកគេមិនមែនកំពុងបកស្រាយខុសពីគោលគំនិតនៃការបោះឆ្នោតតាមបែបប្រជាធិបតេយ្យនៅក្នុងដំណាក់របស់ព្រះជាម្ចាស់ទេឬអី? ការឱ្យបងប្អូនប្រុសស្រីចូលរួមក្នុងកិច្ចការនានានៃដំណាក់របស់ព្រះជាម្ចាស់ ការអនុញ្ញាតឱ្យពួកគេបញ្ចេញមតិរបស់ពួកគេ ការអនុញ្ញាតឱ្យពួកគេបោះឆ្នោតជ្រើសរើស និងដកហូតតំណែងរបស់អ្នកដឹកនាំ និងការអនុញ្ញាតឱ្យពួកគេធ្វើការសម្រេចចិត្ត តើពួកគេគិតថាបងប្អូនប្រុសស្រីគឺខ្ពង់ខ្ពស់បំផុតនៅក្នុងដំណាក់របស់ព្រះជាម្ចាស់ឬ? តើនេះមិនមែនជាការយល់ខុសអំពីការបោះឆ្នោតតាមបែបប្រជាធិបតេយ្យនៅក្នុងដំណាក់របស់ព្រះជាម្ចាស់ទេឬអី? តើអ្វីទៅជាគោលការណ៍នៃការបោះឆ្នោតតាមបែបប្រជាធិបតេយ្យ? តើការអនុញ្ញាតឱ្យបងប្អូនប្រុសស្រីបោះឆ្នោតតាមបែបប្រជាធិបតេយ្យ មានន័យថាពួកគេជាអ្នកសម្រេចចុងក្រោយឬ? តើវាមានន័យថាទុកឱ្យនិស្ស័យពុករលួយរបស់មនុស្សជាអ្នកសម្រេចចុងក្រោយឬ? តើវាមានន័យថាទុកឱ្យពួកអារក្ស និងពួកសាតាំងជាអ្នកកាន់អំណាចឬ? ទេ វាមានន័យថាទុកឱ្យសេចក្ដីពិតដែលបងប្អូនប្រុសស្រីយល់នៅក្នុងចិត្ត ជាអ្នកកាន់អំណាច មិនមែនបងប្អូនប្រុសស្រីខ្លួនឯង ដែលជាមនុស្សធម្មជាតិ និងពុករលួយទាំងនេះឡើយ។ វាមិនមែនជាការទុកឱ្យភាពឆាប់ខឹងជាអ្នកកាន់អំណាច មិនមែនទុកឱ្យសញ្ញាណរបស់មនុស្សជាអ្នកកាន់អំណាច មិនមែនទុកឱ្យការបះបោរ និងការទាស់ទទឹងរបស់មនុស្សជាអ្នកកាន់អំណាច ហើយក៏មិនមែនទុកឱ្យនិស្ស័យទុច្ចរិតរបស់មនុស្សជាអ្នកកាន់អំណាចដែរ គឺវាជាការទុកឱ្យសេចក្ដីពិតជាអ្នកកាន់អំណាច។ មនុស្សមួយចំនួនសួរថា៖ «ហេតុអ្វីបានជាការបោះឆ្នោតខ្លះនៅក្នុងពួកជំនុំ បែរជាជ្រើសរើសបានពួកទទឹងនឹងព្រះគ្រីស្ទទៅវិញ ឬហេតុអ្វីបានជាពួកអ្នកដឹកនាំ និងពួកអ្នកធ្វើការក្នុងពួកជំនុំ ធ្វើការសម្រេចចិត្តខុស?» នោះក៏ព្រោះតែកម្ពស់របស់មនុស្សស្ដួចស្ដើងពេក ពួកគេមិនយល់ពីសេចក្ដីពិត ហើយមិនអាចញែកដឹងពីមនុស្សបានឡើយ។ ទោះជាយ៉ាងណាក៏ដោយ គោលការណ៍នៃការបោះឆ្នោតក្នុងពួកជំនុំ គឺផ្អែកលើគោលការណ៍សេចក្ដីពិត។ វាត្រូវបានស្ថាបនាឡើងនៅលើសេចក្ដីពិត។ ដូច្នេះ ពួកទទឹងនឹងព្រះគ្រីស្ទទាំងនេះ ពោលគឺអស់អ្នកដែលគ្មានការយល់ដឹងខាងវិញ្ញាណ តើពួកគេយល់ខុសយ៉ាងដូចម្ដេច? ពួកគេគិតថានៅក្នុងដំណាក់របស់ព្រះជាម្ចាស់ បងប្អូនប្រុសស្រីត្រូវបានគេគោរពថាអស្ចារ្យ ថាបងប្អូនប្រុសស្រីត្រូវបានគេលើកតម្កើង ថាឈ្មោះ និងក្រុមបងប្អូនប្រុសស្រី ត្រូវបានចាត់ទុកថាមានកិត្តិយសនៅក្នុងព្រះនេត្ររបស់ព្រះជាម្ចាស់។ ប៉ុន្តែតាមពិតទៅ តើបងប្អូនប្រុសស្រីមានកិត្តិយសដែរឬទេ? តើពួកគេមានសេចក្ដីពិតដែរឬទេ? បងប្អូនប្រុសស្រីភាគច្រើនមិនមានតថភាពនៃសេចក្ដីពិតទេ ខ្វះគោលការណ៍នៅក្នុងសកម្មភាពរបស់ពួកគេ ហើយថែមទាំងអាចបង្កភាពវឹកវរនៅក្នុងគម្រោងកិច្ចការនានានៃដំណាក់របស់ព្រះជាម្ចាស់ទៀតផង។ ប្រសិនបើគ្មានការអន្តរាគមន៍ ការកែតម្រូវ និងការដោះស្រាយបញ្ហាទាន់ពេលវេលាពីថ្នាក់លើទេ តើបងប្អូនប្រុសស្រីទាំងនេះអាចបំពេញភារកិច្ចរបស់ពួកគេបានល្អដែរឬទេ? ពួកគេមិនត្រឹមតែមិនអាចបំពេញភារកិច្ចរបស់ពួកគេបានល្អប៉ុណ្ណោះទេ ប៉ុន្តែពួកគេថែមទាំងអាចបង្កការរំខាន និងការបង្អាក់ជាច្រើនទៀតផង។ តើមនុស្សទាំងនេះមានសេចក្ដីពិតដែរឬទេ? តើពួកគេស័ក្ដិសមនឹងត្រូវបានគេគោរពថាអស្ចារ្យដែរឬទេ? ពួកគេមិនស័ក្ដិសមឡើយ។ ចុះហេតុអ្វីបានជាពួកទទឹងនឹងព្រះគ្រីស្ទនៅតែប្រព្រឹត្តបែបនេះ? នេះគឺជាធម្មជាតិពីកំណើតរបស់ពួកគេ។ ពួកគេរកលេសដើម្បីបដិសេធសេចក្ដីពិត និងថ្កោលទោសព្រះគ្រីស្ទ តើនេះមិនមែនជាធម្មជាតិពីកំណើតរបស់ពួកគេទេឬអី? ពួកគេមានធម្មជាតិរបស់សាតាំង។ ពួកគេត្រូវបានជំរុញដោយធម្មជាតិនេះដោយមិនអាចគ្រប់គ្រងបាន!

ការប្រកបគ្នាអំពីទិដ្ឋភាពផ្សេងៗនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទ អាស្រ័យលើអារម្មណ៍របស់ពួកគេ ត្រូវបានលើកឡើងជាមូលដ្ឋានរួចរាល់ហើយ។ បញ្ហាចុងក្រោយដែលត្រូវដោះស្រាយ ដូចដែលខ្ញុំបានសួរអ្នករាល់គ្នាពីមុនមក គឺថាតើការលាតត្រដាងរឿងទាំងនេះមានតម្លៃអ្វីខ្លះ ហើយតើសេចក្ដីពិតអ្វីដែលមនុស្សគួរតែយល់។ តម្លៃនៃការលាតត្រដាងរឿងទាំងនេះ អាចបញ្ជាក់យ៉ាងសាមញ្ញពីទិដ្ឋភាពពីរ។ ទិដ្ឋភាពមួយគឺថា វាលាតត្រដាងឱ្យឃើញថាតើសារជាតិនៃអាកប្បកិរិយាពិតប្រាកដរបស់មនុស្សចំពោះព្រះជាម្ចាស់ ពិតជាយ៉ាងណា ដោយអនុញ្ញាតឱ្យមនុស្សទទួលស្គាល់ពីការបង្ហាញចេញផ្សេងៗនៃសេចក្ដីពុករលួយរបស់មនុស្សជាតិ។ រឿងនេះមានប្រយោជន៍សម្រាប់ការស្គាល់ខ្លួនឯង និងសម្រាប់ការស្គាល់ពីនិស្ស័យពុករលួយរបស់មនុស្ស។ ទិដ្ឋភាពមួយទៀតគឺថា វាធ្វើឱ្យមនុស្សដឹងថាតើអាកប្បកិរិយាដ៏ត្រឹមត្រូវចំពោះព្រះជាម្ចាស់ គួរតែបែបណាឱ្យប្រាកដ។ អ្នកប្រហែលជាគិតថា របៀបដែលអ្នកប្រព្រឹត្តចំពោះព្រះជាម្ចាស់ គឺកំពុងប្រព្រឹត្តចំពោះទ្រង់ក្នុងនាមជាព្រះជាម្ចាស់រួចទៅហើយ ប៉ុន្តែតាមពិតទៅ មានភាពមិនបរិសុទ្ធជាច្រើននៅក្នុងរឿងនេះ មានធាតុជាច្រើនដែលជារបស់សាតាំង ពោលគឺទាំងនេះគឺជាការបង្ហាញចេញរបស់ពួកទទឹងនឹងព្រះគ្រីស្ទ ដែលព្រះជាម្ចាស់មិនទទួលស្គាល់ ឬមិនទទួលយកឡើយ។ នេះគឺជាភាពមិនបរិសុទ្ធដែលចាំបាច់ត្រូវតែបន្សុទ្ធ។ មានតម្លៃទាំងពីជ្រុងវិជ្ជមាន និងអវិជ្ជមាននៅទីនេះ៖ យ៉ាងហោចណាស់ បើមើលពីជ្រុងអវិជ្ជមាន វាធ្វើឱ្យអ្នកដឹងថារឿងទាំងនេះគឺអវិជ្ជមាន វាគឺជាការបង្ហាញចេញរបស់អាទទឹងនឹងព្រះគ្រីស្ទ។ ចំណែកទិដ្ឋភាពវិជ្ជមានវិញ គឺវាធ្វើឱ្យអ្នកដឹងថា ព្រះជាម្ចាស់មិនសព្វព្រះទ័យនឹងរឿងទាំងនេះទេ ទ្រង់មិនទទួលយកការដែលអ្នកប្រព្រឹត្តចំពោះទ្រង់តាមរបៀបនេះឡើយ។ អត្ថន័យបង្កប់គឺថា មិនថាមនុស្សជឿថាការប្រព្រឹត្តរបស់ពួកគេចំពោះព្រះជាម្ចាស់ គឺត្រឹមត្រូវ ល្អ សមហេតុផល ឬស្របតាមមនោសញ្ចេតនារបស់មនុស្សយ៉ាងណាក៏ដោយ ក៏ព្រះជាម្ចាស់មិនទទួលយកវាឡើយ។ ប្រសិនបើព្រះជាម្ចាស់មិនទទួលយកវាទេ អ៊ីចឹងតើអ្នកគួរធ្វើដូចម្ដេច? ប្រសិនបើអ្នកនិយាយថា៖ «ខ្ញុំនឹងធ្វើវាតាមរបៀបនេះ ខ្ញុំជឿថាវាល្អ ហើយខ្ញុំនឹងប្រកាន់ខ្ជាប់តាមរបៀបនេះ។ មិនថាព្រះអង្គទទួលយកវា ឬអត់នោះទេ ទូលបង្គំគ្រាន់តែធ្វើជាមនុស្សទៀងត្រង់ប៉ុណ្ណោះ» តើបែបនេះបានដែរឬទេ? (ទេ)។ យើងនឹងមិនពិភាក្សាថាតើអាកប្បកិរិយានេះត្រឹមត្រូវឬអត់ ទាក់ទងនឹងបញ្ហាផ្សេងទៀតនោះទេ ប៉ុន្តែក្នុងការប្រព្រឹត្តចំពោះព្រះជាម្ចាស់ ការធ្វើសកម្មភាពបែបនេះគឺមានគ្រោះថ្នាក់ណាស់ ហើយអ្នកគួរតែផ្លាស់ប្ដូរគន្លងរបស់អ្នកវិញ។ តើអាកប្បកិរិយារបស់មនុស្សចំពោះរឿងដែលព្រះជាម្ចាស់មិនអាចទទួលយកបាន គួរតែបែបណា? អាកប្បកិរិយាតែមួយគត់ដែលមនុស្សគួរតែមាន គឺត្រូវទទួលយកអ្វីៗគ្រប់យ៉ាងដែលមកពីព្រះជាម្ចាស់។ មិនថាវាមើលទៅល្អ ឬអាក្រក់សម្រាប់ពួកគេ មិនថាវាស្ដាប់ទៅពីរោះ ឬគំរោះគំរើយ និងមិនគួរឱ្យចង់ស្ដាប់នោះទេ ពួកគេគួរតែទទួលយក និងចុះចូលដោយគ្មានលក្ខខណ្ឌ ដោយចាត់ទុកវាជាសេចក្ដីពិត ដើម្បីផ្លាស់ប្ដូរ និងបន្សុទ្ធខ្លួនពួកគេ។ តើការលាតត្រដាងរឿងទាំងនេះមានតម្លៃអ្វីខ្លះ? តើវាមិនត្រូវបានដោះស្រាយទាំងពីទិដ្ឋភាពអវិជ្ជមាន និងវិជ្ជមានទេឬអី? ដូច្នេះ តើសេចក្ដីពិតអ្វីដែលមនុស្សគួរតែយល់? (ព្រះជាម្ចាស់គឺជាសេចក្ដីពិត ព្រះជាម្ចាស់គឺជាព្រះអាទិករ។ មិនថាទ្រង់យកកំណើតជាមនុស្ស ឬលេចមកតាមរបៀបផ្សេងណាមួយនោះទេ ព្រះបន្ទូលដែលទ្រង់ថ្លែង គឺជាសេចក្ដីពិត ហើយពួកយើងគួរតែចុះចូល និងទទួលយកដោយគ្មានលក្ខខណ្ឌ)។ តើគ្រប់គ្នាអាចនិយាយថា អាម៉ែន ចំពោះសម្ដីនេះបានទេ? (អាម៉ែន)។ ខ្ញុំក៏និយាយថា អាម៉ែន ចំពោះរឿងនោះដែរ ការទទួលយក និងការចុះចូលដោយគ្មានលក្ខខណ្ឌ នេះគឺជាសេចក្ដីពិត។ មិនថាព្រះជាម្ចាស់លេចមក និងរស់នៅក្នុងចំណោមមនុស្សក្នុងរូបសណ្ឋាន ឬរបៀបណាក៏ដោយ មិនថាព្រះជាម្ចាស់មានអត្ថិភាពក្នុងរូបសណ្ឋានបែបណាក៏ដោយ ព្រះជាម្ចាស់នៅតែជាព្រះជាម្ចាស់ជារៀងរហូត។ នេះគឺជាសេចក្ដីពិត ហើយវាគឺជាសេចក្ដីពិតដែលមនុស្សគួរតែយល់បំផុត។ ទីពីរ អាកប្បកិរិយាដែលភាវៈដែលព្រះបានបង្កើត គួរតែមានចំពោះព្រះជាម្ចាស់ គឺជាការចុះចូលដោយគ្មានលក្ខខណ្ឌ។ លើសពីនេះទៅទៀត មានចំណុចមួយទៀតដែលមនុស្សមិនយល់៖ ហេតុអ្វីបានជាមនុស្សដើរតាមព្រះជាម្ចាស់? តើដើម្បីបំបាត់ភាពអផ្សុកឬ? ដើម្បីបំពេញចិត្តគំនិតរបស់ពួកគេ និងដោះស្រាយភាពទទេស្អាតខាងវិញ្ញាណរបស់ពួកគេឬ? តើដើម្បីដោះស្រាយគោលដៅអនាគតរបស់ពួកគេឬ? តើដើម្បីត្រូវបានធ្វើឱ្យស្អាតស្អំ ឬដើម្បីចូលរៀននៅសាកលវិទ្យាល័យនៃសេចក្ដីពិតឬ? តើមនុស្សស្វែងរកការដោះស្រាយអ្វី តាមរយៈការដើរតាមព្រះជាម្ចាស់? នេះជារឿងដែលមនុស្សចាំបាច់ត្រូវដឹង។ (ពួកគេស្វែងរកការដោះស្រាយនិស្ស័យពុករលួយរបស់ពួកគេ)។ ត្រឹមត្រូវហើយ។ មនុស្សដើរតាមព្រះជាម្ចាស់ ដើម្បីដោះស្រាយនិស្ស័យពុករលួយរបស់ពួកគេ។ តើមនុស្សអាចដោះស្រាយនិស្ស័យពុករលួយរបស់ពួកគេដោយខ្លួនឯងបានដែរឬទេ? តើមនុស្សដែលមានកេរ្តិ៍ឈ្មោះ ចំណេះដឹង និងការអប់រំ អាចដោះស្រាយវាបានដែរឬទេ? តើមាននរណាម្នាក់ក្នុងចំណោមមនុស្សជាតិ ដែលអាចដោះស្រាយបញ្ហានេះបានដែរឬទេ? (គ្មាននរណាម្នាក់អាចដោះស្រាយវាបានឡើយ)។ ព្រះជាម្ចាស់បានយាងមកនៅថ្ងៃនេះ ដើម្បីដោះស្រាយបញ្ហានេះ មានតែព្រះជាម្ចាស់ដែលយកកំណើតជាមនុស្សប៉ុណ្ណោះ មានតែព្រះជាម្ចាស់ផ្ទាល់ប៉ុណ្ណោះ ទើបអាចដោះស្រាយវាបាន។ ហេតុអ្វីបានជាព្រះគ្រីស្ទដែលយកកំណើតជាមនុស្ស ដែលមើលទៅហាក់ដូចជាមនុស្សធម្មតាម្នាក់ អាចដោះស្រាយបញ្ហានេះបាន? មនុស្សមានភាសា គំនិត និងមនោគតិ ដូច្នេះ ហេតុអ្វីបានជាពួកគេមិនអាចដោះស្រាយវាបាន? តើភាពខុសគ្នាស្ថិតនៅត្រង់ណា? (ព្រះជាម្ចាស់គឺជាសេចក្ដីពិត ជាផ្លូវ និងជាជីវិត ចំណែកមនុស្សមិនមានសេចក្ដីពិតឡើយ)។ ព្រះជាម្ចាស់គឺជាសេចក្ដីពិត ជាផ្លូវ និងជាជីវិត។ មានតែតាមរយៈការទទួលយកការពិតនេះ និងការទទួលយកគ្រប់យ៉ាងនៃសាច់ឈាមដែលព្រះជាម្ចាស់យកកំណើតជាមនុស្សប៉ុណ្ណោះ ទើបនិស្ស័យពុករលួយរបស់មនុស្សអាចត្រូវបានដោះស្រាយ។ នេះមានន័យបង្កប់ថា មនុស្សមកចំពោះព្រះភក្ត្រព្រះជាម្ចាស់ដើម្បីដោះស្រាយនិស្ស័យពុករលួយរបស់ពួកគេ ដែលមានន័យថា មកឯព្រះជាម្ចាស់ដើម្បីទទួលបានសេចក្ដីពិត។ មានតែតាមរយៈការទទួលបានសេចក្ដីពិតប៉ុណ្ណោះ ទើបនិស្ស័យពុករលួយរបស់មនុស្សអាចត្រូវបានដោះស្រាយ។ តើអ្នកអាចដោះស្រាយវាដោយរបៀបណា ប្រសិនបើមិនទទួលបានសេចក្ដីពិតនោះ? តើគោលលទ្ធិអាចដោះស្រាយនិស្ស័យពុករលួយបានដែរឬទេ? ចុះចំណេះដឹងវិញ? ចុះសញ្ញាណ និងការស្រមើស្រមៃវិញ? របស់ទាំងនេះមិនអាចដោះស្រាយវាបានឡើយ។ មានតែព្រះដ៏ជាក់ស្ដែងដែលយកកំណើតជាមនុស្សប៉ុណ្ណោះ ទើបអាចជួយអ្នកដោះស្រាយវាបាន។ ហេតុដូច្នេះហើយ វាជារឿងឥតប្រយោជន៍ទេក្នុងការគោរពបូជាបុគ្គលល្បីល្បាញ បុគ្គលអស្ចារ្យ ឬអ្នកប្រាជ្ញណាម្នាក់នោះ ពួកគេមិនអាចដោះស្រាយការលំបាកពិតប្រាកដរបស់អ្នក ឬសង្គ្រោះអ្នកបានឡើយ។ លើសពីនេះ ការរៀនមុខវិជ្ជា វិជ្ជាជីវៈ ឬចំណេះដឹងណាមួយ ក៏មិនអាចដោះស្រាយការលំបាកពិតប្រាកដ ឬបញ្ហាពិតប្រាកដរបស់អ្នកបានដែរ។ ប្រសិនបើអ្នកនិយាយថា៖ «ខ្ញុំគ្រាន់តែមើលងាយមនុស្សធម្មតាម្នាក់នេះប៉ុណ្ណោះ» នោះទស្សនៈរបស់អ្នកចាំបាច់ត្រូវតែផ្លាស់ប្ដូរហើយ។ ការពិតគឺបែបនេះឯង នេះជារបៀបដែលព្រះជាម្ចាស់បានធ្វើសកម្មភាព។ ប្រសិនបើអ្នកចង់ទទួលយកព្រះជាម្ចាស់ជាជីវិតរបស់អ្នក អ្នកគួរតែទទួលយករាល់ព្រះបន្ទូលដែលព្រះជាម្ចាស់បានថ្លែង និងរាល់សកម្មភាពដែលព្រះជាម្ចាស់ធ្វើ។ ប្រសិនបើអ្នកទទួលស្គាល់ព្រះជាម្ចាស់ជាសេចក្ដីពិត នោះអ្នកគួរតែជឿ និងទទួលស្គាល់ពីភាពច្បាស់លាស់ និងភាពដាច់ខាតនៃការពិតដែលថា មិនថាព្រះជាម្ចាស់មានអត្ថិភាព ឬលេចមកក្នុងរបៀប ឬរូបសណ្ឋានបែបណាក៏ដោយ ទ្រង់តែងតែជាសេចក្ដីពិតជានិច្ច។ បន្ទាប់ពីទទួលស្គាល់ការពិតនេះ តើអ្នកគួរប្រព្រឹត្តចំពោះសាច់ឈាមដែលព្រះជាម្ចាស់យកកំណើតជាមនុស្ស ដែលជាមនុស្សធម្មតាម្នាក់នេះ ដោយអាកប្បកិរិយាបែបណា? នោះហើយគឺជាសេចក្ដីពិតដែលត្រូវស្វែងរក។

តាមរយៈការលាតត្រដាងពីការបង្ហាញចេញនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទអាស្រ័យលើអារម្មណ៍របស់ពួកគេ តើអ្វីទៅជាសេចក្ដីពិតបង្កប់ដែលមនុស្សគួរតែយល់? ចូរបង្កើតសេចក្ដីសង្ខេបមួយដែលមានពីរបីចំណុច បន្ទាប់មក ចំណុចទាំងនោះនឹងត្រូវបានបញ្ជាក់ឱ្យច្បាស់ ហើយអ្នករាល់គ្នានឹងយល់ និងដឹងច្បាស់អំពីសេចក្ដីពិតនេះ។ (ពួកយើងបានបង្កើតសេចក្ដីសង្ខេបមួយដែលមានបួនចំណុច៖ ទីមួយគឺថា ព្រះជាម្ចាស់តែងតែជាព្រះជាម្ចាស់ជានិច្ច ហើយនេះគឺជាសេចក្ដីពិត។ ទីពីរគឺថា អាកប្បកិរិយាដែលភាវៈដែលព្រះបានបង្កើត គួរតែមានចំពោះព្រះជាម្ចាស់ គឺជាការចុះចូលដោយគ្មានលក្ខខណ្ឌ។ ទីបីគឺថា ព្រះជាម្ចាស់គឺជាសេចក្ដីពិត ជាផ្លូវ និងជាជីវិត ហើយមានតែតាមរយៈការទទួលយកការពិតនេះ និងការទទួលយកគ្រប់យ៉ាងនៃសាច់ឈាមដែលព្រះជាម្ចាស់យកកំណើតជាមនុស្សប៉ុណ្ណោះ ទើបនិស្ស័យពុករលួយរបស់មនុស្សអាចត្រូវបានដោះស្រាយ។ ទីបួនគឺថា ប្រសិនបើមនុស្សទទួលស្គាល់ព្រះជាម្ចាស់ជាសេចក្ដីពិត ពួកគេគួរតែជឿ និងទទួលស្គាល់ពីភាពច្បាស់លាស់នៃការពិតដែលថា មិនថាព្រះជាម្ចាស់មានអត្ថិភាព ឬលេចមកក្នុងរបៀប ឬរូបសណ្ឋានបែបណាក៏ដោយ ទ្រង់តែងតែជាសេចក្ដីពិតជានិច្ច)។ តើចំណុចទាំងបួននេះសំខាន់ដែរឬទេ? (មែនហើយ)។ តាមពិតទៅ មនុស្សគ្រប់គ្នាដឹងពីចំណុចនីមួយៗទាំងនេះក្នុងន័យជាគោលលទ្ធិ ប៉ុន្តែនៅពេលនិយាយដល់ថាតើគោលការណ៍សេចក្ដីពិតអ្វីខ្លះដែលពាក់ព័ន្ធនឹងបញ្ហានៃរបៀបប្រព្រឹត្តចំពោះព្រះគ្រីស្ទ មនុស្សក្លាយជាច្របូកច្របល់នៅពេលប្រឈមមុខនឹងស្ថានភាពជាក់ស្ដែង។ ពួកគេមិនដឹងពីរបៀបអនុវត្តវាឡើយ ហើយសេចក្ដីពិតដែលពួកគេធ្លាប់យល់ពីមុនមក ក្លាយជាត្រឹមតែគោលលទ្ធិដែលមិនអាចយកទៅអនុវត្តបាន។ នេះបង្ហាញយ៉ាងគ្រប់គ្រាន់ថា មិនថាមនុស្សយល់ពីគោលលទ្ធិច្រើនប៉ុនណានោះទេ វាគឺជារឿងឥតប្រយោជន៍។ ប្រសិនបើមិនយល់ពីសេចក្ដីពិតទេ បញ្ហារបស់ពួកគេនៅតែមិនអាចដោះស្រាយបានដដែល។

ថ្ងៃទី២០ ខែមិថុនា ឆ្នាំ២០២០


សេចក្ដីអធិប្បាយទីពីរ៖ វិធីដែលណូអេ និងអ័ប្រាហាំស្ដាប់បង្គាប់ព្រះបន្ទូលរបស់ព្រះជាម្ចាស់ និងចុះចូលចំពោះទ្រង់ (ផ្នែកទីមួយ)

១. លោកណូអេបានសង់ទូកធំ

ថ្ងៃនេះ ខ្ញុំនឹងចាប់ផ្ដើមដោយប្រាប់អ្នករាល់គ្នានូវរឿងមួយចំនួន។ ចូរស្ដាប់ ហើយពិចារណាថាតើខ្ញុំកំពុងនិយាយអំពីប្រធានបទអ្វី ហើយថាតើវាមានទំនាក់ទំនងអ្វីជាមួយប្រធានបទដែលយើងបានពិភាក្សាកន្លងមកដែរឬទេ។ រឿងទាំងនេះមិនមែនជារឿងពិបាកយល់ទេ អ្នករាល់គ្នាគួរតែអាចយល់បានទាំងអស់គ្នា។ យើងបាននិយាយរឿងទាំងនេះពីមុនមកដែរ រឿងទាំងនេះគឺជារឿងចាស់ៗ។ ដំបូងបង្អស់ គឺរឿងរបស់លោកណូអេ។ នៅក្នុងសម័យលោកណូអេ មនុស្សជាតិមានសេចក្ដីពុករលួយយ៉ាងខ្លាំង៖ មនុស្សបានថ្វាយបង្គំរូបព្រះ ទាស់ទទឹងនឹងព្រះជាម្ចាស់ និងបានប្រព្រឹត្តអំពើអាក្រក់គ្រប់បែបយ៉ាង។ អំពើអាក្រក់របស់ពួកគេ ត្រូវបានព្រះជាម្ចាស់ទតឃើញដោយផ្ទាល់ព្រះនេត្ររបស់ទ្រង់ ពាក្យសម្ដីដែលពួកគេនិយាយបានឮដល់ព្រះកាណ៌របស់ព្រះជាម្ចាស់ ហើយព្រះជាម្ចាស់បានតាំងព្រះទ័យថា ទ្រង់នឹងបំផ្លាញមនុស្សលោកនេះដោយទឹកជំនន់ ហើយទ្រង់នឹងបំផ្លាញពិភពលោកនេះឱ្យសាបសូន្យ។ ដូច្នេះ តើមនុស្សទាំងអស់ត្រូវបំផ្លាញចោល ដោយមិនទុកឱ្យនៅសល់ម្នាក់សោះឬ? មិនមែនទេ។ មានបុរសម្នាក់មានសំណាង គាត់ជាទីសព្វព្រះទ័យរបស់ព្រះជាម្ចាស់ ហើយមិនមែនជាគោលដៅនៃការបំផ្លាញរបស់ព្រះជាម្ចាស់ឡើយ។ បុរសនេះគឺលោកណូអេ។ លោកណូអេនឹងនៅរស់រានមានជីវិត បន្ទាប់ពីព្រះជាម្ចាស់បានបំផ្លាញពិភពលោកដោយទឹកជំនន់។ បន្ទាប់ពីបានតាំងព្រះទ័យថា ទ្រង់នឹងបញ្ចប់យុគសម័យនេះ និងបំផ្លាញមនុស្សលោកនេះ ព្រះជាម្ចាស់បានធ្វើរឿងមួយ។ តើរឿងនោះជាអ្វី? ថ្ងៃមួយ ព្រះជាម្ចាស់បានហៅលោកណូអេពីលើមេឃ។ ទ្រង់មានបន្ទូលថា៖ «ណូអេ អំពើអាក្រក់របស់មនុស្សលោកនេះបានឮមកដល់ព្រះកាណ៌របស់ខ្ញុំហើយ ហើយខ្ញុំបានសម្រេចចិត្តបំផ្លាញពិភពលោកនេះដោយទឹកជំនន់។ អ្នកត្រូវសង់ទូកធំមួយពីឈើកូផើរ។ ខ្ញុំនឹងប្រាប់អ្នកអំពីទំហំរបស់ទូកធំ ហើយអ្នកត្រូវប្រមូលសត្វមានជីវិតគ្រប់ប្រភេទមកដាក់ក្នុងទូកធំនោះ។ នៅពេលដែលទូកធំនោះបានសង់រួចរាល់ ហើយសត្វមានជីវិតគ្រប់ប្រភេទដែលព្រះជាម្ចាស់បានបង្កើតមក ញីមួយនិងឈ្មោលមួយ ត្រូវបានប្រមូលចូលក្នុងទូកធំនោះហើយ នោះថ្ងៃរបស់ព្រះជាម្ចាស់នឹងមកដល់។ នៅពេលនោះ ខ្ញុំនឹងផ្ដល់សញ្ញាមួយដល់អ្នក»។ បន្ទាប់ពីមានបន្ទូលដូច្នេះហើយ ព្រះជាម្ចាស់ក៏បានយាងចេញទៅ។ ហើយបន្ទាប់ពីបានឮព្រះបន្ទូលរបស់ព្រះជាម្ចាស់ លោកណូអេបានចាប់ផ្ដើមអនុវត្តគ្រប់កិច្ចការទាំងអស់ដែលព្រះជាម្ចាស់បានមានបន្ទូល ដោយមិនមានការរំលងអ្វីឡើយ។ តើគាត់បានធ្វើអ្វីខ្លះ? គាត់បានស្វែងរកឈើកូផើរដែលព្រះជាម្ចាស់បានមានបន្ទូលប្រាប់ និងសម្ភារផ្សេងៗដែលចាំបាច់សម្រាប់ការសង់ទូកធំ។ គាត់ក៏បានរៀបចំសម្រាប់ការប្រមូល និងចិញ្ចឹមបីបាច់សត្វមានជីវិតគ្រប់ប្រភេទផងដែរ។ កិច្ចការដ៏ធំទាំងពីរនេះបានដក់ជាប់នៅក្នុងចិត្តរបស់គាត់។ ចាប់តាំងពីពេលដែលព្រះជាម្ចាស់បានប្រគល់កិច្ចការសាងសង់ទូកធំដល់លោកណូអេមក លោកណូអេមិនដែលគិតក្នុងចិត្តសូម្បីម្ដងថា៖ «តើព្រះជាម្ចាស់នឹងបំផ្លាញពិភពលោកនៅពេលណា? តើទ្រង់នឹងផ្ដល់សញ្ញាដល់ខ្ញុំនៅពេលណា ដើម្បីឱ្យខ្ញុំដឹងថាទ្រង់នឹងធ្វើដូច្នេះ?» ជាជាងការគិតគូរអំពីរឿងបែបនេះ លោកណូអេបានយកគ្រប់រឿងដែលព្រះជាម្ចាស់បានមានបន្ទូលប្រាប់ដាក់ក្នុងចិត្តយ៉ាងស្មោះស្ម័គ្រ ហើយបន្ទាប់មកបានអនុវត្តវាម្ដងមួយៗ។ បន្ទាប់ពីបានទទួលយកអ្វីដែលត្រូវបានផ្ទុកផ្តាក់ដល់គាត់ដោយព្រះជាម្ចាស់ លោកណូអេបានចាប់ផ្ដើមអនុវត្ត និងសម្រេចការសាងសង់ទូកធំដែលព្រះជាម្ចាស់បានមានបន្ទូលប្រាប់ ដោយចាត់ទុកថាជារឿងសំខាន់បំផុតនៅក្នុងជីវិតរបស់គាត់ ដោយគ្មានតម្រុយនៃការធ្វេសប្រហែសសូម្បីតែបន្តិចឡើយ។ ពេលវេលាចេះតែកន្លងផុតទៅ ពីមួយថ្ងៃទៅមួយថ្ងៃ ពីមួយឆ្នាំទៅមួយឆ្នាំ។ ព្រះជាម្ចាស់មិនបានមើលការខុសត្រូវ ឬជំរុញលោកណូអេឡើយ ប៉ុន្តែក្នុងអំឡុងពេលនេះទាំងមូល លោកណូអេបានតស៊ូព្យាយាមក្នុងកិច្ចការដ៏សំខាន់ដែលត្រូវបានផ្ទុកផ្តាក់ដល់គាត់ដោយព្រះជាម្ចាស់។ គ្រប់ពាក្យពេចន៍ និងឃ្លាប្រយោគដែលព្រះជាម្ចាស់បានមានបន្ទូល ត្រូវបានចារឹកនៅក្នុងចិត្តរបស់លោកណូអេ ដូចជាពាក្យដែលគេចារឹកនៅលើផ្ទាំងថ្មអ៊ីចឹង។ ដោយមិនខ្វល់ពីការផ្លាស់ប្ដូរនៅក្នុងពិភពខាងក្រៅ ពីការចំអករបស់អស់អ្នកទាំងនោះនៅជុំវិញគាត់ ពីទុក្ខលំបាកនានា ឬពីការលំបាកដែលគាត់បានជួបប្រទះឡើយ គាត់បានតស៊ូព្យាយាមតាំងពីដើមរហូតដល់ចប់ ក្នុងការបំពេញអ្វីដែលត្រូវបានផ្ទុកផ្តាក់ដល់គាត់ដោយព្រះជាម្ចាស់ មិនដែលបាក់ទឹកចិត្ត ឬគិតចង់បោះបង់ចោលឡើយ។ ព្រះបន្ទូលរបស់ព្រះជាម្ចាស់ត្រូវបានចារឹកនៅក្នុងចិត្តរបស់លោកណូអេ ហើយលោកណូអេបានអនុវត្តតាមព្រះបន្ទូលទាំងនោះនៅក្នុងជីវិតប្រចាំថ្ងៃរបស់គាត់។ លោកណូអេបានរៀបចំសម្ភារនីមួយៗដែលចាំបាច់សម្រាប់ការសាងសង់ទូកធំ ហើយទម្រង់ និងលក្ខណៈលម្អិតនៃទូកធំដែលត្រូវបានបង្គាប់ដោយព្រះជាម្ចាស់ បានលេចចេញជារូបរាងបន្តិចម្ដងៗ តាមរយៈការដំញញួរ និងដែកដាប់យ៉ាងប្រុងប្រយ័ត្ននីមួយៗរបស់លោកណូអេ។ ទោះបីជាមានខ្យល់និងភ្លៀង ហើយមិនថាមនុស្សចំអក ឬមួលបង្កាច់គាត់យ៉ាងណាក៏ដោយ ក៏ជីវិតរបស់លោកណូអេនៅតែបន្តតាមរបៀបនេះ ពីមួយឆ្នាំទៅមួយឆ្នាំ។ ព្រះជាម្ចាស់បានទតមើលគ្រប់សកម្មភាពរបស់លោកណូអេដោយស្ងាត់ៗ ដោយមិនដែលមានបន្ទូលមួយម៉ាត់ទៀតទៅកាន់គាត់ឡើយ ហើយព្រះហឫទ័យរបស់ទ្រង់ត្រូវបានរំជួលដោយសារលោកណូអេ។ ក៏ប៉ុន្តែ លោកណូអេមិនបានដឹង ឬមានអារម្មណ៍ពីរឿងនេះឡើយ។ តាំងពីដើមរហូតដល់ចប់ គាត់គ្រាន់តែសាងសង់ទូកធំ និងប្រមូលភាវៈមានជីវិតគ្រប់ប្រភេទ ដោយមានភក្ដីភាពយ៉ាងមុតមាំចំពោះព្រះបន្ទូលរបស់ព្រះជាម្ចាស់។ នៅក្នុងចិត្តរបស់លោកណូអេ ព្រះបន្ទូលរបស់ព្រះជាម្ចាស់គឺជាសេចក្ដីណែនាំដ៏ខ្ពស់បំផុតដែលគាត់គួរតែធ្វើតាម និងអនុវត្ត ហើយព្រះបន្ទូលទាំងនោះគឺជាគោលដៅ និងជាទិសដៅដែលគាត់បានដេញតាមអស់មួយជីវិតរបស់គាត់។ ដូច្នេះ មិនថាព្រះជាម្ចាស់មានបន្ទូលអ្វីទៅកាន់គាត់ មិនថាព្រះជាម្ចាស់បានឱ្យគាត់ធ្វើអ្វី ឬបានបង្គាប់ឱ្យគាត់ធ្វើអ្វីនោះទេ លោកណូអេបានទទួលយកវាទាំងស្រុង ហើយទុកវាក្នុងចិត្ត។ គាត់ចាត់ទុកវាជារឿងសំខាន់បំផុតនៅក្នុងជីវិតរបស់គាត់ ហើយបានចាត់ចែងវាទៅតាមនោះ។ គាត់មិនត្រឹមតែមិនភ្លេច គាត់មិនត្រឹមតែទុកវាក្នុងចិត្តប៉ុណ្ណោះទេ ប៉ុន្តែថែមទាំងបានធ្វើឱ្យវាក្លាយជាការពិតនៅក្នុងជីវិតប្រចាំថ្ងៃរបស់គាត់ ដោយទទួលយក និងអនុវត្តការផ្ទុកផ្តាក់របស់ព្រះជាម្ចាស់ដោយអស់ពីជីវិតរបស់គាត់។ ហើយតាមរបៀបនេះ ទូកធំត្រូវបានសាងសង់ឡើង ដោយផ្គុំបន្ទះក្ដារម្ដងមួយៗ។ គ្រប់ទង្វើរបស់លោកណូអេ គ្រប់ថ្ងៃរបស់គាត់ គឺប្រគល់ថ្វាយចំពោះព្រះបន្ទូល និងសេចក្ដីបង្គាប់របស់ព្រះជាម្ចាស់។ វាប្រហែលជាមើលទៅមិនដូចជាលោកណូអេកំពុងបំពេញកិច្ចការដ៏ធំសម្បើម និងកក្រើកផែនដីនោះទេ ប៉ុន្តែនៅក្នុងព្រះនេត្ររបស់ព្រះជាម្ចាស់ គ្រប់សកម្មភាពរបស់លោកណូអេ សូម្បីតែគ្រប់យ៉ាងដែលគាត់បានព្យាយាមធ្វើនៅគ្រប់ជំហានដែលគាត់បានឈាន គ្រប់កិច្ចការដែលត្រូវបានធ្វើឡើងដោយដៃរបស់គាត់ សុទ្ធតែមានតម្លៃ និងស័ក្ដិសមនឹងការចងចាំ ហើយគួរតែត្រូវបានយកតម្រាប់តាមដោយមនុស្សជាតិនេះ។ លោកណូអេបានប្រកាន់ខ្ជាប់នូវអ្វីដែលត្រូវបានផ្ទុកផ្តាក់ដល់គាត់ដោយព្រះជាម្ចាស់។ គាត់មានជំនឿយ៉ាងមុតមាំថា គ្រប់ព្រះបន្ទូលដែលត្រូវបានថ្លែងប្រាប់ដោយព្រះជាម្ចាស់គឺជាការពិត។ ចំពោះរឿងនេះ គាត់គ្មានការសង្ស័យឡើយ។ ហើយជាលទ្ធផល ទូកធំត្រូវបានសាងសង់រួចរាល់ ហើយ ភាវៈមានជីវិតគ្រប់ប្រភេទអាចរស់នៅលើទូកនោះបាន។ មុនពេលដែលព្រះជាម្ចាស់បានបំផ្លាញពិភពលោក ទ្រង់បានប្រទានសញ្ញាមួយដល់លោកណូអេ ដែលប្រាប់លោកណូអេថាទឹកជំនន់ជិតមកដល់ហើយ ហើយថាគាត់គួរតែឡើងទៅលើទូកធំជាបន្ទាន់។ លោកណូអេបានធ្វើតាមដូចអ្វីដែលព្រះជាម្ចាស់បានមានបន្ទូលឥតខ្វះចន្លោះ។ នៅពេលដែលលោកណូអេបានឡើងលើទូកធំ នៅពេលដែលទឹកហូរយ៉ាងគំហុកធ្លាក់ពីលើមេឃមក លោកណូអេបានឃើញថាព្រះបន្ទូលរបស់ព្រះជាម្ចាស់បានក្លាយជាការពិត ហើយឃើញថាព្រះបន្ទូលរបស់ទ្រង់ត្រូវបានសម្រេច៖ សេចក្ដីក្រោធរបស់ព្រះជាម្ចាស់បានធ្លាក់មកលើពិភពលោក ហើយគ្មាននរណាម្នាក់អាចផ្លាស់ប្ដូររឿងទាំងអស់នេះបានឡើយ។

តើលោកណូអេបានចំណាយពេលប៉ុន្មានឆ្នាំដើម្បីសង់ទូកធំ? (១២០ឆ្នាំ។) តើ ១២០ឆ្នាំ តំណាងឱ្យអ្វីសម្រាប់មនុស្សនាពេលបច្ចុប្បន្ននេះ? វាមានរយៈពេលវែងជាងអាយុជីវិតរបស់មនុស្សធម្មតាម្នាក់ទៅទៀត។ ប្រហែលជាវែងជាងអាយុជីវិតរបស់មនុស្សពីរនាក់ទៀតផង។ ប៉ុន្តែ ក្នុងរយៈពេល ១២០ឆ្នាំនេះ លោកណូអេបានធ្វើរឿងតែមួយគត់ ហើយគាត់បានធ្វើរឿងដដែលនោះជារៀងរាល់ថ្ងៃ។ នៅក្នុងសម័យមុនឧស្សាហកម្មនោះ នៅក្នុងយុគសម័យមុនពេលមានការទំនាក់ទំនងព័ត៌មាន នៅក្នុងសម័យដែលអ្វីៗទាំងអស់ពឹងផ្អែកលើដៃទាំងពីរ និងកម្លាំងពលកម្មរបស់មនុស្ស លោកណូអេបានធ្វើរឿងដដែលនោះជារៀងរាល់ថ្ងៃ។ ក្នុងរយៈពេល ១២០ឆ្នាំ គាត់មិនបានបោះបង់ចោល ឬឈប់ឡើយ។ មួយរយម្ភៃឆ្នាំ៖ តើយើងអាចយល់ពីទំហំនៃពេលវេលានេះដោយរបៀបណា? តើមាននរណាម្នាក់ផ្សេងទៀតនៅក្នុងចំណោមមនុស្សលោកដែលអាចរក្សាការប្ដេជ្ញាចិត្តធ្វើរឿងមួយអស់រយៈពេល ១២០ឆ្នាំបានដែរឬទេ? (មិនមានទេ។) ការដែលគ្មាននរណាម្នាក់អាចរក្សាការប្ដេជ្ញាចិត្តធ្វើរឿងមួយអស់រយៈពេល ១២០ឆ្នាំ មិនមែនជារឿងគួរឱ្យភ្ញាក់ផ្អើលឡើយ។ ប៉ុន្តែ មានបុរសម្នាក់ ដែលអស់រយៈពេល ១២០ឆ្នាំ បានកាន់ខ្ជាប់ខ្ជួន ដោយគ្មានការផ្លាស់ប្ដូរចំពោះអ្វីដែលព្រះជាម្ចាស់បានផ្ទុកផ្ដាក់ឱ្យគាត់ ដោយមិនដែលរអ៊ូរទាំ ឬបោះបង់ចោល ដោយមិនរងឥទ្ធិពលពីបរិយាកាសខាងក្រៅណាមួយឡើយ ហើយនៅទីបំផុតបានបំពេញកិច្ចការដូចអ្វីដែលព្រះជាម្ចាស់បានមានបន្ទូលឥតខ្វះចន្លោះ។ តើនេះជារឿងបែបណាទៅ? នៅក្នុងចំណោមមនុស្សលោក នេះគឺជារឿងដ៏កម្រ មិនធម្មតា ពោលគឺជារឿងដែលមានតែមួយគត់។ នៅក្នុងប្រវត្តិសាស្ត្រដ៏យូរលង់របស់មនុស្សជាតិ ក្នុងចំណោមមនុស្សលោកទាំងអស់ដែលបានដើរតាមព្រះជាម្ចាស់ នេះគឺជារឿងដែលគ្មានអ្វីអាចប្រៀបផ្ទឹមបានឡើយ។ បើនិយាយពីទំហំ និងភាពលំបាកនៃវិស្វកម្មដែលពាក់ព័ន្ធ កម្រិតនៃកម្លាំងកាយ និងការប្រឹងប្រែងដែលវាទាមទារ និងរយៈពេលដែលបានអូសបន្លាយនេះមិនមែនជាកិច្ចការដ៏ងាយស្រួលនោះទេ ដែលនេះជាមូលហេតុដែលនៅពេលលោកណូអេបានធ្វើរឿងនេះ វាមានតែមួយគត់ក្នុងចំណោមមនុស្សជាតិ ហើយគាត់គឺជាគំរូ និងជាឧទាហរណ៍សម្រាប់អស់អ្នកដែលដើរតាមព្រះជាម្ចាស់។ លោក ណូអេ បានស្តាប់ឮការអធិប្បាយ តែបន្តិចបន្តួចប៉ុណ្ណោះ ហើយនៅពេលនោះ ព្រះជាម្ចាស់មិនបានសម្តែងចេញព្រះបន្ទូលច្រើនទេ ដូច្នេះ គ្មានអ្វីត្រូវសង្ស័យឡើយថាលោក ណូអេ មិនយល់ពីសេចក្ដីពិតច្រើនទេ។ គាត់មិនបានយល់ដឹងពីវិទ្យាសាស្ត្រទំនើប ឬចំណេះដឹងទំនើបនោះទេ។ គាត់ជាមនុស្សសាមញ្ញបំផុតម្នាក់ ជាសមាជិកធម្មតានៃពូជមនុស្ស។ ប៉ុន្តែក្នុងទិដ្ឋភាពមួយ គាត់មិនដូចអ្នកដទៃផ្សេងនោះទេ៖ គាត់ចេះស្តាប់បង្គាប់ព្រះបន្ទូលរបស់ព្រះជាម្ចាស់ គាត់ដឹងពីរបៀបធ្វើតាម និងប្រកាន់ខ្ជាប់តាមព្រះបន្ទូលរបស់ព្រះជាម្ចាស់ គាត់ដឹងពីអ្វីទៅដែលជាកន្លែងដ៏សមរម្យរបស់មនុស្ស ហើយគាត់អាចជឿ និងចុះចូលចំពោះព្រះបន្ទូលរបស់ព្រះជាម្ចាស់យ៉ាងពិតប្រាកដ ពោលគឺ គ្មានអ្វីលើសពីនេះឡើយ។ គោលការណ៍សាមញ្ញមួយចំនួននេះគឺគ្រប់គ្រាន់ដើម្បីធ្វើឱ្យលោក ណូអេ សម្រេចបាននូវអ្វីៗគ្រប់យ៉ាងដែលព្រះជាម្ចាស់បានផ្ទុកផ្ដាក់ដល់គាត់ ហើយគាត់បានតស៊ូព្យាយាមក្នុងរឿងនេះមិនត្រឹមតែពីរបីខែ ឬច្រើនឆ្នាំ ឬច្រើនទសវត្សរ៍នោះទេ ប៉ុន្តែអស់រយៈពេលជាងមួយសតវត្សរ៍។ តើរយៈពេលនេះមិនគួរឱ្យភ្ញាក់ផ្អើលទេឬ? តើអ្នកណាអាចធ្វើរឿងនេះបានក្រៅពីលោកណូអេនោះ? (គ្មានអ្នកណាអាចធ្វើបានទេ។) ចុះហេតុអ្វីបានជាគ្មានអ្នកណាអាចធ្វើបាន? អ្នកខ្លះនិយាយថា ដោយសារតែការមិនយល់ពីសេចក្តីពិត ប៉ុន្តែរឿងនេះមិនស្របតាមការពិតទេ។ តើលោក ណូអេ បានយល់ពីសេចក្តីពិតច្រើនប៉ុនណាទៅ? ហេតុអ្វីបានជាលោក ណូអេ អាចធ្វើរឿងទាំងអស់នេះបាន? អ្នកជឿនៅសព្វថ្ងៃនេះ បានអានព្រះបន្ទូលជាច្រើនរបស់ព្រះជាម្ចាស់ ពួកគេយល់សេចក្តីពិតខ្លះ ដូច្នេះ ហេតុអ្វីបានជាពួកគេមិនអាចធ្វើរឿងនេះបាន? អ្នកខ្លះទៀតនិយាយថា ដោយសារតែនិស្ស័យពុករលួយរបស់មនុស្ស ប៉ុន្តែតើលោក ណូអេ គ្មាននិស្ស័យពុករលួយទេឬ? ហេតុអ្វីបានលោក ណូអេ អាចសម្រេចរឿងនេះបាន ប៉ុន្តែហេតុអ្វីបានជាមនុស្សសព្វថ្ងៃនេះមិនអាចសម្រេចបាន? (ដោយសារមនុស្សសព្វថ្ងៃនេះមិនជឿព្រះបន្ទូលរបស់ព្រះជាម្ចាស់ ពួកគេក៏មិនចាត់ទុក ឬប្រកាន់ខ្ជាប់តាមព្រះបន្ទូលជាសេចក្តីពិតនោះដែរ។) ចុះហេតុអ្វីបានជាពួកគេមិនអាចចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត? ហេតុអ្វីបានជាពួកគេមិនអាចប្រកាន់ខ្ជាប់តាមព្រះបន្ទូលរបស់ព្រះជាម្ចាស់បាន? (ពួកគេគ្មានចិត្តកោតខ្លាចព្រះជាម្ចាស់ឡើយ។) ដូច្នេះ នៅពេលមនុស្សគ្មានការយល់ដឹងអំពីសេចក្តីពិត ហើយមិនបានស្តាប់ឮសេចក្តីពិតជាច្រើនផងនោះ តើចិត្តកោតខ្លាចព្រះជាម្ចាស់កើតមាននៅក្នុងពួកគេយ៉ាងដូចម្ដេចទៅ? (ពួកគេត្រូវតែមានភាពជាមនុស្ស និងមនសិការ។) ត្រូវហើយ។ ក្នុងភាពជាមនុស្សរបស់មនុស្សលោក ត្រូវតែមានរបស់ដ៏មានតម្លៃបំផុតចំនួនពីរគឺ៖ ទីមួយ គឺមនសិការ និងទីពីរ គឺវិចារណញ្ញាណនៃភាពជាមនុស្សធម្មតា។ ការដែលមានមនសិការ និងវិចារណញ្ញាណនៃភាពជាមនុស្សធម្មតា គឺជាស្តង់ដាអប្បបរមាសម្រាប់ធ្វើជាមនុស្សម្នាក់។ វាជាស្តង់ដាមូលដ្ឋានបំផុត ជាអប្បបរមាសម្រាប់វាស់វែងមនុស្សម្នាក់។ ប៉ុន្តែមនុស្សនៅសព្វថ្ងៃនេះគ្មានស្តង់ដានេះទេ ដូច្នេះហើយមិនថាពួកគេស្តាប់ឮ និងយល់ពីសេចក្តីពិតច្រើនប៉ុនណានោះទេ ក៏ការមានចិត្តកោតខ្លាចព្រះជាម្ចាស់ គឺហួសពីសមត្ថភាពរបស់ពួកគេ។ ដូច្នេះ តើអ្វីទៅគឺជាភាពខុសគ្នាជាសារជាតិរវាងមនុស្សសព្វថ្ងៃនេះ និងលោកណូអេ? (ពួកគេគ្មានភាពជាមនុស្សទេ។) ចុះអ្វីទៅជាសារជាតិនៃការខ្វះភាពជាមនុស្សនេះ? (ពួកគេជាសត្វតិរច្ឆាន និងពួកអារក្ស។) «សត្វតិរច្ឆាន និងពួកអារក្ស» ស្តាប់ទៅមិនសូវពីរោះទេ ប៉ុន្តែឃ្លានេះស្របតាមការពិត។ វិធីដែលហៅឱ្យគួរសមជាងនេះគឺថា ពួកគេគ្មានភាពជាមនុស្សទេ។ មនុស្សដែលគ្មានភាពជាមនុស្ស និងវិចារណញ្ញាណ មិនមែនជាមនុស្សទេ ពួកគេអន់ជាងសត្វតិរច្ឆានទៅទៀត។ ការដែលលោក ណូអេ អាចបំពេញការផ្ទុកផ្ដាក់របស់ព្រះជាម្ចាស់បាន គឺដោយសារតែនៅពេលលោក ណូអេ បានស្តាប់ឮព្រះបន្ទូលរបស់ព្រះជាម្ចាស់ គាត់អាចរក្សាទុកព្រះបន្ទូលទាំងនោះយ៉ាងមុតមាំក្នុងដួងចិត្តរបស់គាត់។ សម្រាប់គាត់ ការផ្ទុកផ្ដាក់របស់ព្រះជាម្ចាស់គឺជាកិច្ចការពេញមួយជីវិត សេចក្តីជំនឿរបស់គាត់មិនងាករេឡើយ ឆន្ទៈរបស់គាត់មិនផ្លាស់ប្តូរអស់រយៈពេលមួយរយឆ្នាំ។ នោះព្រោះតែគាត់មានចិត្តកោតខ្លាចព្រះជាម្ចាស់ គាត់ជាមនុស្សពិតប្រាកដ ហើយគាត់មានវិចារណញ្ញាណបំផុត ទើបព្រះជាម្ចាស់បានផ្ទុកផ្ដាក់កិច្ចការសាងសង់ទូកធំដល់គាត់។ មនុស្សដែលមានភាពជាមនុស្ស និងវិចារណញ្ញាណច្រើនដូចលោកណូអេនេះ គឺកម្រនឹងមានណាស់ គឺពិបាកនឹងរកបានអ្នកផ្សេងណាដែលបែបនេះណាស់។

ណូអេអាចធ្វើបានតែរឿងមួយប៉ុណ្ណោះ។ វារឿងសាមញ្ញណាស់៖ បន្ទាប់ពីបានឮព្រះបន្ទូលរបស់ព្រះជាម្ចាស់ គាត់ក៏បានអនុវត្ត និងធ្វើតាមដោយគ្មានលក្ខខណ្ឌអ្វីឡើយ។ គាត់មិនដែលសង្ស័យ ឬបោះបង់ចោលឡើយ។ គាត់បានធ្វើអ្វីគ្រប់យ៉ាងដែលព្រះជាម្ចាស់បានបង្គាប់ឱ្យគាត់ធ្វើ គាត់បានបំពេញ និងអនុវត្តវាតាមរបៀបដែលព្រះជាម្ចាស់បានប្រាប់ឱ្យគាត់ធ្វើ ដោយមិនបានគិតពីហេតុផល ឬផលចំណេញ ឬខាតបង់ផ្ទាល់ខ្លួនឡើយ។ គាត់ចងចាំព្រះបន្ទូលរបស់ព្រះជាម្ចាស់ថា៖ «ព្រះនឹងបំផ្លាញលោកីយ៍។ អ្នកត្រូវតែសង់ទូកធំដោយមិនបង្អង់ ហើយនៅពេលសាងសង់រួច ហើយទឹកជំនន់មកដល់ អ្នករាល់គ្នានឹងឡើងលើទូកធំនេះ ហើយអស់អ្នកដែលមិនបានឡើងលើទូកធំនេះ នឹងត្រូវវិនាសទាំងអស់»។ គាត់មិនបានដឹងថាអ្វីដែលព្រះជាម្ចាស់បានមានបន្ទូល នឹងកើតឡើងនៅពេលណាទេ តែគាត់គ្រាន់តែដឹងថាអ្វីដែលព្រះជាម្ចាស់បានមានបន្ទូល ត្រូវតែសម្រេចបាន ហើយថាព្រះបន្ទូលរបស់ព្រះសុទ្ធតែជាការពិតទាំងអស់ គ្មានមួយម៉ាត់ណាមិនពិតឡើយ ចំណែកឯពេលណាដែលពាក្យទាំងនោះនឹងកើតឡើង នោះគឺស្ថិតនៅលើព្រះជាម្ចាស់ទាំងស្រុង។ គាត់ដឹងថាកិច្ចការតែមួយគត់របស់គាត់ពេលនោះគឺ ប្រកាន់ខ្ជាប់នូវអ្វីដែលព្រះជាម្ចាស់បានមានបន្ទូលទាំងអស់ទុកនៅក្នុងដួងចិត្តរបស់គាត់ ហើយបន្ទាប់មកប្រញាប់អនុវត្តវាតែម្តង។ នោះជាការគិតរបស់ណូអេ។ នេះជាអ្វីដែលគាត់បានគិត នេះជាអ្វីដែលគាត់បានធ្វើ ហើយនេះជារឿងពិត។ ដូច្នេះ តើអ្វីគឺជាភាពខុសគ្នាសំខាន់រវាងអ្នករាល់គ្នា និងណូអេ? (ពេលយើងឮព្រះបន្ទូលរបស់ព្រះជាម្ចាស់ យើងមិនបន្តយកទៅអនុវត្តឡើយ) នេះជាឥរិយាបថ តើភាពខុសគ្នាដ៏សំខាន់ជាអ្វី? (យើងខ្វះភាពជាមនុស្ស) គឺថា ណូអេមានរបស់ពីរយ៉ាងដែលយ៉ាងហោច មនុស្សគួរតែមាន គឺមនសិការ និងហេតុផលនៃមនុស្សជាតិធម្មតា។ ចំណែកឯអ្នករាល់គ្នាមិនមានចំនុចទាំងនេះទេ។ តើសមទេដែលនិយាយថា ណូអេគឺជាមនុស្សពិតប្រាកដ ចំណែកឯអ្នករាល់គ្នាមិនសមនឹងត្រូវហៅថាជាមនុស្សទេ? (បាន។) ហេតុអ្វីខ្ញុំថាបែបនេះ? ការពិតគឺស្ថិតនៅទីនោះហើយ៖ ចំពោះអ្វីដែលណូអេបានធ្វើ កុំថាឡើយត្រឹមពាក់កណ្តាលនៃគាត់ អ្នករាល់គ្នាមិនទាំងអាចធ្វើសូម្បីតែមួយចំណែកតូចផង។ ណូអេអាចតស៊ូបានរហូត១២០ឆ្នាំ។ ចុះអ្នករាល់គ្នាវិញ តើអ្នករាល់គ្នាអាចតស៊ូបានប៉ុន្មានឆ្នាំ? ១០០ឆ្នាំ? ៥០ឆ្នាំ? ១០ឆ្នាំ? ៥ឆ្នាំ? ២ឆ្នាំ? កន្លះឆ្នាំ? តើនរណាក្នុងចំណោមអ្នកអាចតស៊ូបានកន្លះឆ្នាំ? ចូរចេញទៅរកឈើតាមដែលព្រះជាម្ចាស់មានបន្ទូល កាប់វា ចិតសំបកចេញ ហាលវាឲ្យស្ងួត រួចកាត់វាជារូបរាង និងទំហំផ្សេងៗ។ តើអ្នករាល់គ្នាអាចបន្តធ្វើបានកន្លះឆ្នាំទេ? ភាគច្រើននៃអ្នករាល់គ្នាកំពុងគ្រវីក្បាល ដែលមានន័យថា អ្នកមិនអាចធ្វើបានសូម្បីតែកន្លះឆ្នាំ។ ដូច្នេះ ចុះបីខែវិញ? មនុស្សខ្លះនិយាយថា៖ «ខ្ញុំគិតថាបីខែក៏ពិបាកដែរ។ ខ្ញុំខ្លួនតូចហើយស្រាល ក្នុងព្រៃមានមូស និងសត្វល្អិតផ្សេងៗ មានស្រមោច និងចៃទៀត។ បើពួកវាទាំងអស់ខាំខ្ញុំ ខ្ញុំទ្រាំមិនបានទេ។ លើសពីនេះ ការកាប់ឈើរាល់ថ្ងៃ ការងារកខ្វក់ កិច្ចការនឿយហត់ នៅខាងក្រៅក្រោមពន្លឺថ្ងៃក្ដៅខ្លាំង និងហាលខ្យល់ ប្រហែលមិនទាន់បានពីរថ្ងៃផង ខ្ញុំនឹងរលាកស្បែកដោយសារថ្ងៃបាត់ហើយ។ នោះមិនមែនជាប្រភេទការងារដែលខ្ញុំចង់ធ្វើទេ តើមានកិច្ចការអ្វីដែលស្រួលជាងនេះ ដែលខ្ញុំអាចទទួលបញ្ជាឱ្យបំពេញបានទេ?» តើអ្នកអាចជ្រើសរើសអ្វីដែលព្រះជាម្ចាស់បញ្ជាឱ្យអ្នកធ្វើបានទេ? (មិនបានទេ។) ប្រសិនបើអ្នកមិនអាចបន្តធ្វើវាបានបីខែ តើអ្នកមានការចុះចូលពិតប្រាកដដែរឬទេ? តើអ្នកមានភាពជាការពិតនៃការចុះចូលដែរឬទេ? (មិនមានទេ។) អ្នកមិនអាចទ្រាំបានបីខែទេ។ ដូច្នេះ តើមាននរណាម្នាក់ដែលអាចទ្រាំបានកន្លះខែដែរឬទេ? មនុស្សខ្លះនិយាយថា៖ «ខ្ញុំមិនស្គាល់ឈើកូផើរ ឬចេះកាប់ដើមឈើទេ។ ខ្ញុំមិនទាំងដឹងថាដើមឈើនឹងរលំទៅទិសណានៅពេលដែលខ្ញុំកាប់វាផង ពោល ចុះបើវារលំមកលើខ្ញុំវិញនោះ? ក្រៅពីនេះ បន្ទាប់ពីកាប់ដើមឈើរួចហើយ យ៉ាងច្រើនបំផុតខ្ញុំអាចលីបានតែមួយឬពីរកំណាត់ប៉ុណ្ណោះ។ បើច្រើនជាងនេះ ខ្នងនិងស្មារបស់ខ្ញុំច្បាស់ជាខូចហើយ មែនទេ?» សូម្បីតែកន្លះខែក៏អ្នករាល់គ្នាធ្វើមិនបានដែរ។ ដូច្នេះ តើអ្នករាល់គ្នាអាចធ្វើអ្វីបាន? តើអ្នករាល់គ្នាអាចសម្រេចបានអ្វីខ្លះ នៅពេលដែលអ្នករាល់គ្នាត្រូវបានសុំឱ្យស្ដាប់បង្គាប់តាមព្រះបន្ទូលរបស់ព្រះជាម្ចាស់ ឱ្យចុះចូលនឹងព្រះបន្ទូលរបស់ព្រះជាម្ចាស់ ឱ្យអនុវត្តព្រះបន្ទូលរបស់ទ្រង់? ក្រៅពីការប្រើកុំព្យូទ័រ និងការបញ្ជា តើអ្នករាល់គ្នាអាចធ្វើអ្វីបានទៀត? ប្រសិនបើនេះជាសម័យលោកណូអេ តើអ្នករាល់គ្នានឹងក្លាយជាអ្នកដែលព្រះជាម្ចាស់បានត្រាស់ហៅដែរឬទេ? ពិតជាមិនមែនទេ! អ្នករាល់គ្នានឹងមិនមែនជាអ្នកដែលព្រះជាម្ចាស់បានត្រាស់ហៅឡើយ។ អ្នករាល់គ្នានឹងមិនមែនជាអ្នកដែលជាមនុស្សសំណព្វរបស់ព្រះជាម្ចាស់ឡើយ។ ហេតុអ្វី? ពីព្រោះអ្នកមិនមែនជាមនុស្សដែលអាចចុះចូលបាន បន្ទាប់ពីបានឮព្រះបន្ទូលរបស់ព្រះជាម្ចាស់។ ហើយប្រសិនបើអ្នកមិនមែនជាមនុស្សប្រភេទនោះទេ តើអ្នកស័ក្តិសមនឹងរស់នៅដែរឬទេ? នៅពេលដែលទឹកជំនន់មកដល់ តើអ្នកស័ក្តិសមនឹងរស់រានមានជីវិតដែរឬទេ? (មិនស័ក្តិសមទេ។) ប្រសិនបើអ្នករាល់គ្នាមិនស័ក្តិសមទេ នោះអ្នករាល់គ្នានឹងត្រូវបានបំផ្លាញ។ តើអ្នកជាមនុស្សប្រភេទណាទៅ ប្រសិនបើអ្នករាល់គ្នាសូម្បីតែអនុវត្តព្រះបន្ទូលរបស់ព្រះជាម្ចាស់កន្លះខែក៏មិនបានផងនោះ? តើអ្នកជាមនុស្សម្នាក់ដែលជឿលើព្រះជាម្ចាស់ពិតប្រាកដមែនទេ? ប្រសិនបើបន្ទាប់ពីបានឮព្រះបន្ទូលរបស់ព្រះជាម្ចាស់ អ្នកមិនអាចអនុវត្តតាមបាន ប្រសិនបើអ្នកមិនអាចទ្រាំបានកន្លះខែ សូម្បីតែទ្រាំទ្រនឹងការលំបាកពីរសប្ដាហ៍ក៏មិនបាន តើសេចក្ដីពិតបន្តិចបន្តួចដែលអ្នកយល់នោះ មានឥទ្ធិពលអ្វីមកលើអ្នកទៅ? ប្រសិនបើវាមិនទាំងមានឥទ្ធិពលបន្តិចបន្តួចក្នុងការឃាត់អ្នកបានផង នោះសម្រាប់អ្នក សេចក្ដីពិតគឺគ្រាន់តែជាពាក្យពេចន៍មួយចំនួនប៉ុណ្ណោះ ហើយវាគ្មានប្រយោជន៍អ្វីទាល់តែសោះ។ តើអ្នកជាមនុស្សប្រភេទណាទៅ ប្រសិនបើអ្នកយល់សេចក្ដីពិតទាំងអស់នោះ ប៉ុន្តែនៅពេលដែលអ្នកត្រូវបានត្រាស់ហៅឱ្យអនុវត្តព្រះបន្ទូលរបស់ព្រះជាម្ចាស់ និងរងទុក្ខលំបាក ១៥ថ្ងៃ អ្នកមិនអាចទ្រាំទ្រផងនោះ? នៅក្នុងព្រះនេត្ររបស់ព្រះជាម្ចាស់ តើអ្នកជាសភាវៈដែលបានបង្កើតមក ដែលស្របតាមស្ដង់ដារដែរឬទេ? (មិនមែនទេ។) ដោយពិចារណាលើការរងទុក្ខរបស់លោកណូអេ និងការកាន់ខ្ជាប់ខ្ជួនអស់រយៈពេល ១២០ឆ្នាំ មានគម្លាតមិនមែនត្រឹមតែបន្តិចបន្តួចពីអ្នករាល់គ្នាទេ ពោលគឺមិនអាចប្រៀបផ្ទឹមបានឡើយ។ មូលហេតុដែលព្រះជាម្ចាស់បានត្រាស់ហៅលោកណូអេ និងបានផ្ទុកផ្ដាក់នូវអ្វីៗទាំងអស់ដែលទ្រង់មានព្រះទ័យចង់ធ្វើចំពោះគាត់ គឺដោយសារតែនៅក្នុងព្រះទ័យរបស់ព្រះជាម្ចាស់ លោកណូអេអាចស្ដាប់បង្គាប់ព្រះបន្ទូលរបស់ទ្រង់ គាត់គឺជាបុរសម្នាក់ដែលអាចត្រូវបានផ្ទុកផ្ដាក់នូវកិច្ចការដ៏ធំមួយ គាត់គួរឱ្យទុកចិត្ត ហើយជាមនុស្សម្នាក់ដែលអាចធ្វើឱ្យព្រះរាជបំណងរបស់ព្រះជាម្ចាស់ក្លាយជាការពិត។ នៅក្នុងព្រះនេត្ររបស់ព្រះជាម្ចាស់ នេះគឺជាមនុស្សដ៏ពិតម្នាក់។ ចុះអ្នករាល់គ្នាវិញ? អ្នករាល់គ្នាមិនអាចសម្រេចបាននូវរឿងណាមួយក្នុងចំណោមរឿងទាំងនេះឡើយ។ វាមិនពិបាកក្នុងការស្រមៃមើលថា តើអ្នករាល់គ្នាទាំងអស់គ្នាជាអ្វីនៅក្នុងព្រះនេត្ររបស់ព្រះជាម្ចាស់នោះទេ។ តើអ្នករាល់គ្នាជាមនុស្សមែនទេ? តើអ្នករាល់គ្នាស័ក្តិសមនឹងត្រូវបានគេហៅថាជាមនុស្សដែរឬទេ? ចម្លើយគឺច្បាស់ណាស់៖ អ្នករាល់គ្នាមិនមែនទេ! ខ្ញុំបានកាត់បន្ថយពេលវេលាឱ្យខ្លីបំផុតតាមតែអាចធ្វើបាន គឺមកត្រឹម ១៥ថ្ងៃ គឺត្រឹមតែពីរសប្ដាហ៍ប៉ុណ្ណោះ ហើយគ្មាននរណាម្នាក់ក្នុងចំណោមអ្នករាល់គ្នាបាននិយាយថាអ្នកអាចធ្វើបានឡើយ។ តើការនេះបង្ហាញពីអ្វី? គឺបង្ហាញថាជំនឿ ភក្ដីភាព និងការចុះចូលរបស់អ្នករាល់គ្នា គឺគ្មានតម្លៃអ្វីសោះ។ អ្វីដែលអ្នករាល់គ្នាជឿថាជាជំនឿ ភក្ដីភាព និងការចុះចូល ខ្ញុំយល់ថាគ្មានតម្លៃអ្វីទាល់តែសោះ! អ្នករាល់គ្នាអួតអាងថាខ្លួនពូកែណាស់ ប៉ុន្តែនៅក្នុងទស្សនៈរបស់ខ្ញុំ អ្នករាល់គ្នាខ្វះខាតទាំងស្រុង!

អ្វីដែលអស្ចារ្យបំផុត គួរឱ្យកោតសរសើរបំផុត និងស័ក្តិសមបំផុតសម្រាប់ការយកតម្រាប់តាមនៅក្នុងរឿងរបស់លោកណូអេ គឺការប្រកាន់ខ្ជាប់ខ្ជួនអស់រយៈពេល ១២០ ឆ្នាំរបស់គាត់ ការចុះចូល និងភាពស្មោះត្រង់អស់រយៈពេល ១២០ ឆ្នាំរបស់គាត់។ មើលចុះ តើព្រះជាម្ចាស់បានយល់ច្រលំក្នុងការជ្រើសរើសមនុស្សដែរឬទេ? (ទេ។) ព្រះជាម្ចាស់គឺជាព្រះជាម្ចាស់ដែលពិនិត្យអង្កេតនូវអ្វីដែលនៅខាងក្នុងបំផុតរបស់មនុស្ស។ នៅកណ្ដាលចំណោមមនុស្សដ៏ច្រើនមហិមា ទ្រង់បានជ្រើសរើសលោកណូអេ ទ្រង់បានត្រាស់ហៅលោកណូអេ ហើយព្រះជាម្ចាស់មិនបានយល់ច្រឡំក្នុងការជ្រើសរើសរបស់ទ្រង់ទេ៖ លោកណូអេល្អត្រូវតាមការរំពឹងទុករបស់ទ្រង់ គាត់បានបំពេញដោយជោគជ័យនូវអ្វីដែលព្រះជាម្ចាស់បានផ្ទុកផ្តាក់ដល់គាត់។ នេះគឺជាទីបន្ទាល់។ នេះគឺជាអ្វីដែលព្រះជាម្ចាស់ចង់បាន នេះគឺជាទីបន្ទាល់! ប៉ុន្តែនៅក្នុងអ្នករាល់គ្នា តើមានតម្រុយ ឬការស្នើ យោបល់ណាមួយអំពីរឿងនេះដែរឬទេ? គឺមិនមានទេ។ ច្បាស់ណាស់ ទីបន្ទាល់បែបនេះគឺមិនមាននៅក្នុងអ្នករាល់គ្នាទេ។ អ្វីដែលត្រូវបានបញ្ចេញឱ្យឃើញនៅក្នុងអ្នករាល់គ្នា អ្វីដែលព្រះជាម្ចាស់ទតឃើញ គឺជាសញ្ញានៃភាពអាម៉ាស់។ គ្មានរឿងអ្វីមួយនៅទីនោះ ដែលនៅពេលនិយាយអំពីវា អាចធ្វើឱ្យមនុស្សរំភើបស្រក់ទឹកភ្នែកបានឡើយ។ ទាក់ទងនឹងការបង្ហាញចេញផ្សេងៗរបស់លោកណូអេ ជាពិសេសជំនឿដ៏មុតមាំរបស់គាត់ចំពោះព្រះបន្ទូលរបស់ព្រះជាម្ចាស់ ដែលគ្មានការសង្ស័យ ឬការផ្លាស់ប្ដូរអស់រយៈពេលមួយសតវត្សរ៍ និងការប្រកាន់ខ្ជាប់ខ្ជួនរបស់គាត់ក្នុងការសង់ទូកធំ ដែលមិនបានរង្គោះរង្គើអស់រយៈពេលមួយសតវត្សរ៍ ហើយទាក់ទងនឹងជំនឿ និងអំណាចឆន្ទៈរបស់គាត់នេះ គ្មាននរណាម្នាក់នៅក្នុងសម័យទំនើបនេះអាចប្រៀបផ្ទឹមបានឡើយ គ្មាននរណាម្នាក់ជាគូប្រកួតនឹងគាត់បានទេ។ ប៉ុន្តែ គ្មាននរណាម្នាក់ខ្វល់ខ្វាយពីភាពស្មោះត្រង់និងការចុះចូលរបស់លោកណូអេឡើយ គ្មាននរណាម្នាក់ជឿថាមានអ្វីនៅក្នុងរឿងនេះដែលស័ក្តិសមនឹងឱ្យមនុស្សឱ្យតម្លៃ និងយកតម្រាប់តាមនោះទេ។ ផ្ទុយទៅវិញ តើអ្វីទៅដែលសំខាន់ជាងសម្រាប់មនុស្សនាពេលបច្ចុប្បន្ននេះ? គឺការនិយាយច្រំដែលនូវពាក្យស្លោក និងការនិយាយអំពីគោលលទ្ធិ។ ពួកគេហាក់ដូចជាយល់សេចក្ដីពិតជាច្រើន ហើយហាក់ដូចជាបានទទួលសេចក្ដីពិត ប៉ុន្តែបើប្រៀបធៀបនឹងលោកណូអេ ពួកគេមិនបានសម្រេចបានមួយភាគរយ មួយភាគពាន់ នៃអ្វីដែលគាត់បានធ្វើនោះទេ។ ពួកគេខ្វះខាតខ្លាំងណាស់! គឺខុសគ្នាដូចមេឃនិងដី។ ពីការសង់ទូកធំរបស់លោកណូអេ តើអ្នករាល់គ្នាបានរកឃើញទេថា តើមនុស្សប្រភេទណាដែលជាទីស្រឡាញ់របស់ព្រះជាម្ចាស់? តើគុណសម្បត្តិ បេះដូង និងសេចក្ដីសុចរិតបែបណា ដែលមាននៅក្នុងអស់អ្នកដែលជាទីស្រឡាញ់របស់ព្រះជាម្ចាស់? តើអ្នករាល់គ្នាមានរបស់ទាំងអស់ដែលលោកណូអេមានដែរឬទេ? ប្រសិនបើអ្នកមានអារម្មណ៍ថាអ្នកមានជំនឿ និងចរិតលក្ខណៈរបស់លោកណូអេ នោះវាអាចនឹងអាចលើកលែងទោសបានខ្លះសម្រាប់ អ្នកដាក់លក្ខខណ្ឌជាមួយព្រះជាម្ចាស់ ហើយព្យាយាមតថ្លៃជាមួយទ្រង់។ ប្រសិនបើអ្នកមានអារម្មណ៍ថា របស់ទាំងនោះគឺមិនមាននៅក្នុងខ្លួនអ្នកទាល់តែសោះ នោះខ្ញុំនឹងប្រាប់អ្នកនូវការពិត៖ កុំលើកតម្កើងខ្លួនឯង អ្នកគ្មានអ្វីសោះ។ នៅក្នុងព្រះនេត្ររបស់ព្រះជាម្ចាស់ អ្នកថោកទាបជាងសត្វដង្កូវទៅទៀត។ ប៉ុន្តែអ្នកនៅតែមានមុខហ៊ានព្យាយាមដាក់លក្ខខណ្ឌ និងតថ្លៃជាមួយព្រះជាម្ចាស់ទៀតឬ? មនុស្សខ្លះនិយាយថា៖ «ប្រសិនបើខ្ញុំថោកទាបជាងសត្វដង្កូវ តើខ្ញុំអាចបម្រើជាសត្វឆ្កែនៅក្នុងដំណាក់របស់ព្រះជាម្ចាស់បានទេ?» មិនបានទេ អ្នកមិនស័ក្តិសមនឹងការនេះទេ។ ហេតុអ្វី? អ្នករាល់គ្នាមិនអាចសូម្បីតែយាមទ្វារដំណាក់របស់ព្រះជាម្ចាស់ឱ្យបានល្អផង ដូច្នេះនៅក្នុងព្រះនេត្ររបស់ខ្ញុំ អ្នករាល់គ្នាមិនសូម្បីតែស្មើនឹងសត្វឆ្កែយាមមួយក្បាលផង។ តើពាក្យទាំងនេះធ្វើឱ្យអ្នករាល់គ្នាឈឺចាប់ដែរឬទេ? តើការឮបែបនេះធ្វើឱ្យអ្នករាល់គ្នាមិនសប្បាយចិត្តដែរឬទេ? នេះមិនមែនមានបំណងធ្វើឱ្យប៉ះពាល់ដល់ការស្គាល់នូវតម្លៃខ្លួនឯងរបស់អ្នករាល់គ្នាទេ នេះគឺជាសេចក្ដីថ្លែងផ្អែកលើការពិត ជាការអះអាងផ្អែកលើភស្តុតាង ហើយមិនមែនក្លែងក្លាយ សូម្បីតែបន្តិចឡើយ។ នេះគឺជាអ្វីដែលអ្នករាល់គ្នាបានប្រព្រឹត្តឥតខ្វះចន្លោះ ជាអ្វីដែលត្រូវបានសម្ដែងចេញពីក្នុងខ្លួនអ្នករាល់គ្នាឥតខ្វះចន្លោះ។ នេះគឺជារបៀបដែលអ្នករាល់គ្នាបានប្រព្រឹត្តចំពោះព្រះជាម្ចាស់ឥតខ្វះចន្លោះ ហើយវាក៏ជារបៀបដែលអ្នករាល់គ្នាប្រព្រឹត្តចំពោះអ្វីៗទាំងអស់ដែលព្រះជាម្ចាស់បានផ្ទុកផ្តាក់ដល់អ្នករាល់គ្នាផងដែរ។ អ្វីៗទាំងអស់ដែលខ្ញុំបាននិយាយ គឺជាការពិត ហើយចេញពីដួងចិត្ត។ យើងនឹងបញ្ចប់ការពិភាក្សាអំពី រឿងរបស់លោកណូអេត្រឹមនេះ។

II. អាប់ប្រាហាំថ្វាយអ៊ីសាកដល់ព្រះជាម្ចាស់

មានរឿងមួយទៀតដែលគួរនឹងនិទានប្រាប់៖ គឺរឿងរបស់អាប់ប្រាហាំ។ ថ្ងៃមួយ មានទេវតាពីរអង្គបានមកដល់ផ្ទះរបស់អាប់ប្រាហាំ ហើយគាត់បានទទួលទេវតាទាំងពីរអង្គដោយក្ដីរីករាយយ៉ាងខ្លាំង។ ទេវតាទាំងនោះត្រូវបានព្រះជាម្ចាស់ចាត់ឱ្យមកប្រាប់អាប់ប្រាហាំថាព្រះជាម្ចាស់នឹងប្រទានកូនប្រុសម្នាក់ដល់គាត់។ ពេលគាត់ឮដូច្នេះភ្លាម អាប់ប្រាហាំក៏ត្រេកអរជាខ្លាំង ដោយនិយាយថា៖ «សូមអរព្រះគុណដល់ព្រះអម្ចាស់របស់ខ្ញុំ!»។ ប៉ុន្តែនៅពីក្រោយទេវតាទាំងនោះ សារ៉ាជាភរិយារបស់អាប់ប្រាហាំ បាននឹកអស់សំណើចក្នុងចិត្ត។ សំណើចហួសចិត្តរបស់នាងមានន័យថា៖ «ការនោះមិនអាចទៅរួចទេ ខ្ញុំចាស់ហើយ។ តើខ្ញុំអាចបង្កើតកូនបានយ៉ាងដូចម្ដេច? ការដែលខ្ញុំនឹងបានកូនប្រុសម្នាក់នោះ ជារឿងគួរឲ្យអស់សំណើចណាស់!»។ សារ៉ាមិនបានជឿទេ។ តើទេវតាទាំងនោះបានឮសំណើចរបស់សារ៉ាទេ? (ទេវតាទាំងនោះបានឮ) ពិតណាស់ទេវតាទាំងនោះបានឮ ហើយព្រះជាម្ចាស់ក៏បានទតឃើញការនេះដែរ។ ចុះតើព្រះជាម្ចាស់បានធ្វើអ្វី? ទោះបីមិនមាននរណាមើលឃើញក្តី ព្រះជាម្ចាស់កំពុងតែទតឃើញ។ សារ៉ាជាស្ត្រីគ្មានចំណេះដឹងនោះមិនបានជឿទេ។ ប៉ុន្តែតើអ្វីដែលព្រះជាម្ចាស់បានកំណត់នឹងធ្វើនោះ អាចទទួលការរំខានពីមនុស្សដែរឬ? (ទេ។) អ្វីដែលព្រះសម្រេចធ្វើ មិនអាចទទួលការរំខានពីមនុស្សណាម្នាក់ឡើយ។ នៅពេលព្រះជាម្ចាស់កំណត់នឹងធ្វើអ្វីមួយ មនុស្សខ្លះអាចនិយាយថា៖ «ខ្ញុំមិនជឿទេ ខ្ញុំជំទាស់ ខ្ញុំបដិសេធ ខ្ញុំមិនយល់ស្រប ខ្ញុំមានបញ្ហាជាមួយរឿងនេះ»។ តើពាក្យសម្ដីរបស់ពួកគេមានឥទ្ធិពលដែរឬទេ? (ទេ។) ដូច្នេះនៅពេលព្រះជាម្ចាស់ទតឃើញថា មានអ្នកដែលមិនយល់ស្រប ជាអ្នកដែលមានអ្វីត្រូវនិយាយ ជាអ្នកដែលមិនជឿ តើទ្រង់ចាំបាច់ពន្យល់ពួកគេទេ? តើទ្រង់ចាំបាច់ពន្យល់ពួកគេអំពីរបៀប និងមូលហេតុដែលទ្រង់ធ្វើទេ? តើព្រះជាម្ចាស់ធ្វើដូច្នោះឬ? ទ្រង់មិនធ្វើទេ។ ទ្រង់មិនយកចិត្តទុកដាក់នឹងអ្វីដែលមនុស្សគ្មានចំណេះដឹងទាំងនេះធ្វើ និងនិយាយឡើយ ទ្រង់មិនខ្វល់ពីអាកប្បកិរិយារបស់ពួកគេទេ។ នៅក្នុងព្រះទ័យរបស់ទ្រង់ អ្វីដែលព្រះជាម្ចាស់បានកំណត់នឹងធ្វើ ត្រូវបានកំណត់ជាយូរមកហើយ៖ នេះជាអ្វីដែលទ្រង់ត្រូវតែធ្វើ។ គ្រប់របស់សព្វសារពើ និងហេតុការណ៍នានា សុទ្ធតែស្ថិតនៅក្រោមការគ្រប់គ្រង និងអធិបតេយ្យភាពនៃព្រះហស្តរបស់ព្រះជាម្ចាស់ ដល់ថ្នាក់ថា ទោះបីជាមនុស្សណាម្នាក់មានកូន ឬកូននោះជាមនុស្សប្រភទណា ក៏ស្ថិតនៅក្នុងព្រះហស្តរបស់ព្រះជាម្ចាស់ផងដែរ។ នៅពេលព្រះជាម្ចាស់ចាត់ទេវតាទាំងនោះឲ្យទៅប្រាប់អាប់ប្រាហាំថា ទ្រង់នឹងប្រទានកូនប្រុសម្នាក់ដល់គាត់ តាមពិត ព្រះជាម្ចាស់មានផែនការតាំងពីយូរមកហើយនូវរឿងជាច្រើនដែលទ្រង់នឹងធ្វើនៅពេលក្រោយ។ កូនប្រុសនោះនឹងទទួលខុសត្រូវអ្វីខ្លះ គាត់នឹងមានជីវិតបែបណា ពូជពង្សរបស់គាត់នឹងទៅជាយ៉ាងណាគឺអ្វីទាំងនេះ ព្រះជាម្ចាស់មានផែនការជាយូរមកហើយ ហើយក៏មិនមានកំហុស ឬការកែប្រែឡើយ។ ដូច្នេះ តើការនឹកអស់សំណើចរបស់ស្ត្រីគ្មានចំណេះដឹងម្នាក់អាចផ្លាស់ប្តូរអ្វីបានទេ? វាមិនអាចផ្លាស់ប្តូរអ្វីបានឡើយ។ នៅពេលដែលពេលវេលាមកដល់ ព្រះជាម្ចាស់បានធ្វើតាមផែនការរបស់ទ្រង់ ហើយអ្វីទាំងអស់នេះបានសម្រេចដូចដែលព្រះជាម្ចាស់បានមានបន្ទូល និងកំណត់។

នៅពេលអាប់ប្រាហាំមានអាយុ ១០០ ឆ្នាំ ព្រះជាម្ចាស់បានប្រទានកូនប្រុសម្នាក់ដល់គាត់។ ដោយបានរស់នៅ ១០០ ឆ្នាំទាំងគ្មានកូន អស់ទាំងថ្ងៃរបស់អាប់ប្រាហាំពិតជាគួរឲ្យធុញទ្រាន់ និងឯកោណាស់។ តើបុរសម្នាក់មានអាយុ ១០០ ឆ្នាំទាំងគ្មានកូន ជាពិសេសគ្មានកូនប្រុស មានអារម្មណ៍ដូចម្ដេចទៅ? «មានអ្វីមួយដែលខ្វះ នៅក្នុងជីវិតរបស់ខ្ញុំ។ ព្រះជាម្ចាស់មិនបានប្រទានកូនប្រុសម្នាក់ដល់ខ្ញុំទេ ហើយជីវិតរបស់ខ្ញុំមានអារម្មណ៍ឯកោបន្តិច សោកស្តាយបន្តិច»។ ប៉ុន្តែតើអាប់ប្រាហាំមានអារម្មណ៍ដូចម្ដេចនៅពេលព្រះជាម្ចាស់ចាត់ទេវតាទាំងនោះឲ្យទៅប្រាប់គាត់ថាគាត់នឹងបានកូនប្រុសម្នាក់? (រីករាយណាស់)។ ក្រៅពីពោរពេញដោយសេចក្ដីអំណរ គាត់ក៏ពោរពេញដោយការរំពឹងទុកដែរ។ គាត់បានអរព្រះគុណព្រះជាម្ចាស់សម្រាប់ព្រះគុណរបស់ទ្រង់ ដែលបានអនុញ្ញាតឱ្យគាត់ចិញ្ចឹមបីបាច់កូនម្នាក់នៅក្នុងជីវិតដែលនៅសល់របស់គាត់។ នេះគឺជារឿងដ៏អស្ចារ្យមួយ ហើយវាក៏បានកើតឡើងយ៉ាងដូច្នេះឯង។ ដូច្នេះ តើមានរឿងអ្វីខ្លះដែលធ្វើឱ្យគាត់សប្បាយចិត្ត? (គាត់មានកូនចៅ វង្សត្រកូលរបស់គាត់នឹងបន្តទៅមុខទៀត។) នោះគឺជាចំណុចមួយ។ ក៏មានរឿងមួយទៀតដែលគួរឱ្យត្រេកអរបំផុតដែរ តើជាអ្វីទៅ? (កូននេះត្រូវបានប្រទានឱ្យដោយព្រះជាម្ចាស់ផ្ទាល់។) នេះពិតហើយ។ នៅពេលមនុស្សធម្មតាមានកូន តើព្រះជាម្ចាស់យាងមកប្រាប់គេដែរឬទេ? តើទ្រង់មានបន្ទូលថា៖ «ខ្ញុំប្រទានកូននេះឱ្យអ្នកដោយផ្ទាល់ ដែលខ្ញុំបានសន្យានឹងអ្នក» ដែរឬទេ? តើព្រះជាម្ចាស់ធ្វើដូច្នេះដែរឬទេ? ទេ! ដូច្នេះ តើក្មេងនេះមានអ្វីពិសេស? ព្រះជាម្ចាស់បានចាត់ពួកអ្នកនាំសារឱ្យមកប្រាប់អាប់ប្រាហាំផ្ទាល់ថា៖ «នៅអាយុ ១០០ ឆ្នាំ អ្នកនឹងទទួលបានកូនម្នាក់ ជាកូនដែលព្រះជាម្ចាស់ប្រទានឱ្យផ្ទាល់»។ នេះហើយជាអ្វីដែលពិសេសអំពីក្មេងនេះ គឺព្រះជាម្ចាស់បានប្រាប់អំពីគាត់ ហើយទ្រង់ក៏បានប្រទានឱ្យដោយផ្ទាល់ដែរ។ នេះគឺជារឿងដ៏គួរឱ្យត្រេកអរណាស់! ហើយតើអត្ថន័យពិសេសរបស់កូននេះ មិនធ្វើឱ្យគំនិតរាប់មិនអស់ផុសពេញក្នុងខួរក្បាលមនុស្សទេឬ? តើអាប់ប្រាហាំមានអារម្មណ៍យ៉ាងណា នៅពេលគាត់បានឃើញកំណើតនៃកូននេះ? «ទីបំផុត ខ្ញុំមានកូនហើយ។ ព្រះបន្ទូលរបស់ព្រះជាម្ចាស់បានសម្រេចហើយ ទ្រង់មានបន្ទូលថា ទ្រង់នឹងប្រទានកូនមួយឱ្យខ្ញុំ ហើយទ្រង់ពិតជាបានប្រទានឱ្យមែន!» នៅពេលកូននេះកើតមក ហើយគាត់បានបីកូននៅក្នុងដៃរបស់គាត់ផ្ទាល់ អារម្មណ៍ដំបូងដែលគាត់មានគឺ៖ «កូននេះ ខ្ញុំមិនមែនបានទទួលពីដៃមនុស្សទេ ប៉ុន្តែគឺពីព្រះហស្តរបស់ព្រះជាម្ចាស់វិញ។ ការមកដល់របស់កូននេះគឺទាន់ពេលវេលាណាស់។ គាត់ត្រូវបានប្រទានឱ្យដោយព្រះជាម្ចាស់ ហើយខ្ញុំត្រូវតែចិញ្ចឹមគាត់ឱ្យបានល្អ អប់រំគាត់ឱ្យបានល្អ និងធ្វើឱ្យគាត់គោរពបូជាព្រះជាម្ចាស់ ហើយស្ដាប់បង្គាប់ព្រះបន្ទូលរបស់ព្រះជាម្ចាស់ ព្រោះគាត់បានមកពីព្រះជាម្ចាស់»។ តើគាត់ស្រឡាញ់ថ្នាក់ថ្នមកូននេះខ្លាំងណាស់មែនទេ? (មែនហើយ។) នេះគឺជាកូនដ៏ពិសេសម្នាក់។ បន្ថែមពីលើអាយុរបស់អាប់ប្រាហាំទៀត វាមិនពិបាកក្នុងការស្រមៃទេថា តើគាត់ស្រឡាញ់ថ្នាក់ថ្នមក្មេងប្រុសនេះខ្លាំងប៉ុណ្ណានោះ។ សេចក្ដីស្រឡាញ់ ការថ្នាក់ថ្នម និងការយកចិត្តទុកដាក់របស់មនុស្សធម្មតាចំពោះកូនរបស់ពួកគេ ក៏មាននៅក្នុងខ្លួនលោកអាប់ប្រាហាំដែរ។ អាប់ប្រាហាំបានជឿលើព្រះបន្ទូលដែលព្រះជាម្ចាស់បានមានបន្ទូល ហើយគាត់ក៏បានឃើញផ្ទាល់នឹងភ្នែកនូវការសម្រេចនៃព្រះបន្ទូលរបស់ទ្រង់។ គាត់ក៏ជាសាក្សីម្នាក់ចំពោះព្រះបន្ទូលទាំងនេះ ចាប់តាំងពីបានមានបន្ទូលរហូតដល់ពេលសម្រេច។ គាត់មានអារម្មណ៍ថា ព្រះបន្ទូលរបស់ព្រះជាម្ចាស់មានសិទ្ធិអំណាចប៉ុណ្ណា កិច្ចការរបស់ទ្រង់អស្ចារ្យប៉ុណ្ណា ហើយចំណុចសំខាន់បំផុតនោះគឺ ព្រះជាម្ចាស់យកព្រះទ័យទុកដាក់ចំពោះមនុស្សខ្លាំងប៉ុណ្ណា។ ទោះបីជាពេលមើលទៅកូននោះ អាប់ប្រាហាំមានអារម្មណ៍ស្មុគស្មាញ និងរំជួលចិត្តខ្លាំងយ៉ាងណាក៏ដោយ ក៏នៅក្នុងចិត្តរបស់គាត់មានរឿងតែមួយគត់ដែលត្រូវទូលថ្វាយព្រះជាម្ចាស់ដែរ។ ចូរប្រាប់ខ្ញុំមក តើអ្នករាល់គ្នាគិតថាគាត់បានទូលថ្វាយអ្វី? (សូមអរព្រះគុណព្រះជាម្ចាស់!) «សូមអរព្រះគុណដល់ព្រះអម្ចាស់របស់ទូលបង្គំ!» អាប់ប្រាហាំពោរពេញដោយការដឹងគុណ ហើយក៏បានថ្វាយនូវការអរព្រះគុណ និងការសរសើរតម្កើងយ៉ាងជ្រាលជ្រៅដល់ព្រះជាម្ចាស់ដែរ។ ចំពោះព្រះជាម្ចាស់ និងអាប់ប្រាហាំ កូននេះមានអត្ថន័យដ៏វិសេសវិសាល។ នោះក៏ព្រោះតែ ចាប់តាំងពីពេលដែលព្រះជាម្ចាស់មានបន្ទូលថា ទ្រង់នឹងប្រទានកូនមួយដល់អាប់ប្រាហាំ ព្រះជាម្ចាស់បានរៀបចំផែនការ និងបានតាំងព្រះទ័យថា ទ្រង់នឹងសម្រេចកិច្ចការមួយ គឺមានកិច្ចការសំខាន់ៗ កិច្ចការដ៏អស្ចារ្យ ដែលទ្រង់ប៉ងប្រាថ្នាចង់សម្រេចតាមរយៈកូននេះ។ នេះគឺជាសារៈសំខាន់របស់កូននេះចំពោះព្រះជាម្ចាស់។ ហើយសម្រាប់អាប់ប្រាហាំវិញ ដោយសារតែព្រះគុណដ៏ពិសេសរបស់ព្រះជាម្ចាស់ចំពោះគាត់ ដោយសារតែព្រះជាម្ចាស់បានប្រទានកូននេះឱ្យគាត់ នៅក្នុងដំណើរប្រវត្តិសាស្ត្រនៃមនុស្សជាតិទាំងមូល និងសម្រាប់មនុស្សលោកទាំងអស់ តម្លៃ និងសារៈសំខាន់នៃអត្ថិភាពរបស់គាត់គឺវិសេសវិសាល គឺលើសពីភាពធម្មតា។ ហើយតើរឿងនេះចប់ត្រឹមនេះហើយឬនៅ? មិនទាន់ចប់ទេ។ ផ្នែកសំខាន់បំផុតមិនទាន់បានចាប់ផ្ដើមនៅឡើយទេ។

បន្ទាប់ពីអាប់ប្រាហាំបានទទួលអ៊ីសាកពីព្រះជាម្ចាស់ គាត់បានចិញ្ចឹមបីបាច់អ៊ីសាកតាមដែលព្រះជាម្ចាស់បានបង្គាប់ និងតម្រូវ។ នៅក្នុងជីវិតប្រចាំថ្ងៃរបស់គាត់ ក្នុងអំឡុងពេលប៉ុន្មានឆ្នាំដ៏សាមញ្ញនោះ អាប់ប្រាហាំបានដឹកនាំអ៊ីសាកឱ្យថ្វាយយញ្ញបូជា ហើយបានប្រាប់អ៊ីសាកអំពីរឿងរ៉ាវរបស់ព្រះជាម្ចាស់ដែលគង់នៅស្ថានសួគ៌។ បន្តិចម្ដងៗ អ៊ីសាកក៏ចាប់ផ្ដើមយល់ដឹងពីរឿងរ៉ាវ។ គាត់បានរៀនពីរបៀបអរព្រះគុណព្រះជាម្ចាស់ និងសរសើរតម្កើងព្រះជាម្ចាស់ ហើយគាត់បានរៀនពីរបៀបស្ដាប់បង្គាប់ និងថ្វាយតង្វាយ។ គាត់ដឹងថាពេលណាត្រូវថ្វាយតង្វាយ ហើយអាសនៈនៅទីណា។ បន្ទាប់មក យើងឈានចូលដល់ចំណុចគន្លឹះនៃរឿងនេះ។ ថ្ងៃមួយ នៅពេលដែលអ៊ីសាកចាប់ផ្ដើមយល់ដឹងពីរឿងរ៉ាវខ្លះៗ ប៉ុន្តែមិនទាន់ពេញវ័យនៅឡើយ ព្រះជាម្ចាស់បានមានបន្ទូលទៅកាន់អាប់ប្រាហាំថា៖ «សម្រាប់យញ្ញបូជានេះ យើងមិនចង់បានកូនចៀមទេ ចូរថ្វាយអ៊ីសាកជំនួសវិញ»។ សម្រាប់មនុស្សដូចជាអាប់ប្រាហាំ ដែលស្រឡាញ់ថ្នាក់ថ្នមអ៊ីសាកខ្លាំងយ៉ាងនេះ តើព្រះបន្ទូលរបស់ព្រះជាម្ចាស់ប្រៀបដូចជារន្ទះបាញ់កណ្ដាលថ្ងៃត្រង់ដែរឬទេ? កុំថាឡើយដល់អាប់ប្រាហាំ ដែលមានវ័យចំណាស់យ៉ាងនេះ សូម្បីតែមនុស្សដែលស្ថិតក្នុងវ័យកណ្ដាល មានអាយុខ្ទង់ ៣០ ឬ ៤០ ឆ្នាំ តើមានមនុស្សប៉ុន្មាននាក់អាចទ្រាំទ្រស្ដាប់ដំណឹងនេះបាន? តើមាននរណាម្នាក់អាចទ្រាំបានទេ? (ទេ!) ហើយតើប្រតិកម្មរបស់អាប់ប្រាហាំយ៉ាងណាដែរ បន្ទាប់ពីបានឮព្រះបន្ទូលរបស់ព្រះជាម្ចាស់? «អ្ហា៎? តើព្រះជាម្ចាស់មានបន្ទូលខុសឬ? ព្រះជាម្ចាស់មិនដែលមានបន្ទូលខុសទេ ដូច្នេះតើមកពីត្រចៀកចាស់របស់ខ្ញុំស្ដាប់ច្រឡំឬ? ខ្ញុំនឹងបញ្ជាក់ម្ដងទៀត»។ គាត់បានទូលសួរថា៖ «ឱព្រះជាម្ចាស់អើយ តើព្រះអង្គសុំឱ្យទូលបង្គំថ្វាយអ៊ីសាកឬ? តើអ៊ីសាកគឺជាយញ្ញបូជាដែលព្រះអង្គសព្វព្រះទ័យឬ?» ព្រះជាម្ចាស់មានបន្ទូលថា៖ «មែនហើយ ត្រូវហើយ!» បន្ទាប់ពីបានបញ្ជាក់រួចរាល់ អាប់ប្រាហាំបានដឹងថា ព្រះបន្ទូលរបស់ព្រះជាម្ចាស់មិនខុសទេ ហើយក៏មិនប្រែប្រួលដែរ។ នេះគឺជាអ្វីដែលព្រះជាម្ចាស់មានព្រះទ័យចង់បានពិតប្រាកដ។ ហើយតើវាពិបាកសម្រាប់អាប់ប្រាហាំក្នុងការស្ដាប់រឿងនេះដែរឬទេ? (ពិបាកណាស់។) ពិបាកប៉ុណ្ណាទៅ? នៅក្នុងគំនិតរបស់គាត់ អាប់ប្រាហាំបានគិតថា៖ «អស់រយៈពេលជាច្រើនឆ្នាំ ទីបំផុតកូនរបស់ខ្ញុំចាប់ផ្ដើមដឹងក្តីហើយ។ ប្រសិនបើគេត្រូវថ្វាយជាយញ្ញបូជារស់ នោះមានន័យថា គេនឹងត្រូវគេសម្លាប់នៅលើអាសនៈ ដូចជាកូនចៀមអញ្ចឹង។ ការត្រូវគេសម្លាប់មានន័យថា គេនឹងត្រូវស្លាប់ ហើយការស្លាប់របស់គេមានន័យថា ចាប់ពីថ្ងៃនេះតទៅ ខ្ញុំនឹងគ្មានកូននេះទៀតទេ...» នៅពេលគំនិតរបស់គាត់បានគិតមកដល់ចំណុចនេះ តើអាប់ប្រាហាំហ៊ានគិតបន្តទៅទៀតដែរឬទេ? (មិនហ៊ានទេ។) ហេតុអ្វីមិនហ៊ាន? ការគិតបន្តទៅទៀតនឹងនាំមកនូវការឈឺចាប់កាន់តែខ្លាំង ប្រៀបដូចជាកាំបិតចាក់ដោតបេះដូង។ ការគិតបន្តទៅទៀតមិនមែនមានន័យថាគិតពីរឿងរីករាយទេ គឺមានន័យថាជាសេចក្ដីទុក្ខវេទនា។ កូននេះមិនមែនត្រូវគេនាំចេញទៅឆ្ងាយ ដោយមិនបានឃើញមុខពីរបីថ្ងៃ ឬពីរបីឆ្នាំ ហើយនៅមានជីវិតរស់នៅនោះទេ វាមិនមែនជាករណីដែលអាប់ប្រាហាំនឹករឭកគេឥតឈប់ឈរ ហើយបន្ទាប់មកបានជួបកូននេះម្ដងទៀតនៅពេលណាមួយដែលសមរម្យ នៅពេលដែលគេធំដឹងក្ដីនោះទេ។ វាមិនមែនដូច្នោះទេ។ នៅពេលដែលកូននេះត្រូវបានថ្វាយនៅលើអាសនៈ គេនឹងលែងមានជីវិតទៀតហើយ គេនឹងមិនអាចត្រូវបានឃើញម្ដងទៀតឡើយ គេនឹងត្រូវបានថ្វាយដល់ព្រះជាម្ចាស់ ហើយគេនឹងត្រឡប់ទៅព្រះជាម្ចាស់វិញ។ អ្វីៗនឹងត្រឡប់ទៅដូចដើមវិញ។ មុនពេលមានកូននេះ ជីវិតគឺឯកោ។ ហើយតើវានឹងឈឺចាប់ដែរឬទេ ប្រសិនបើអ្វីៗនៅតែបន្តដូចនោះ ដោយគាត់មិនដែលមានកូនសោះ? (វាមិនឈឺចាប់ខ្លាំងនោះទេ។) ការមានកូនហើយបាត់បង់គេវិញ នោះគឺជាការឈឺចាប់យ៉ាងខ្លាំងមហិមា។ វាគឺជារឿងដែលធ្វើឱ្យឈឺចាប់ស្ទើរតែស្លាប់! ការប្រគល់កូននេះត្រឡប់ទៅឱ្យព្រះជាម្ចាស់វិញ មានន័យថាចាប់ពីពេលនោះតទៅ នឹងមិនអាចឃើញកូននោះម្ដងទៀតឡើយ នឹងមិនអាចឮសំឡេងរបស់គេម្ដងទៀតឡើយ អាប់ប្រាហាំនឹងមិនអាចមើលគេលេងម្ដងទៀតបានឡើយ នឹងមិនអាចចិញ្ចឹមបីបាច់គេបានទេ នឹងមិនអាចធ្វើឱ្យគេសើចបានទេ នឹងមិនអាចមើលគេធំធាត់បានទេ នឹងមិនអាចរីករាយនឹងសេចក្ដីសុខក្នុងគ្រួសារដែលកើតមានឡើងដោយសារវត្តមានរបស់គេបានឡើយ។ អ្វីៗដែលនៅសល់គឺមានតែការឈឺចាប់ និងការនឹករឭកប៉ុណ្ណោះ។ កាន់តែគិត អាប់ប្រាហាំកាន់តែពិបាកចិត្ត។ ប៉ុន្តែទោះបីជាវាពិបាកយ៉ាងណាក៏ដោយ ក៏មានរឿងមួយដែលច្បាស់នៅក្នុងចិត្តរបស់គាត់ដែរគឺ៖ «អ្វីដែលព្រះជាម្ចាស់បានមានបន្ទូល និងអ្វីដែលព្រះជាម្ចាស់នឹងធ្វើ មិនមែនជារឿងលេងសើចទេ វាមិនអាចខុសបានឡើយ ហើយក៏មិនអាចប្រែប្រួលបានដែរ។ លើសពីនេះទៅទៀត កូននេះបានមកពីព្រះជាម្ចាស់ ដូច្នេះវាជារឿងត្រឹមត្រូវ និងសមហេតុផលបំផុតដែលត្រូវថ្វាយគាត់ដល់ព្រះជាម្ចាស់ ហើយនៅពេលដែលព្រះជាម្ចាស់សព្វព្រះទ័យ ខ្ញុំមានកាតព្វកិច្ចត្រូវតែប្រគល់គាត់ត្រឡប់ទៅឱ្យព្រះជាម្ចាស់វិញ ដោយឥតលក្ខខណ្ឌ។ សេចក្ដីអំណរក្នុងគ្រួសាររយៈពេលមួយទសវត្សរ៍កន្លងមកនេះ គឺជាអំណោយទានដ៏ពិសេសមួយ ដែលខ្ញុំបានរីករាយជាមួយវាយ៉ាងបរិបូរណ៍។ ខ្ញុំគួរតែអរព្រះគុណព្រះជាម្ចាស់ ហើយមិនគួរទាមទារអ្វីដែលមិនសមហេតុផលពីព្រះជាម្ចាស់ឡើយ។ កូននេះជារបស់ព្រះជាម្ចាស់ ខ្ញុំមិនគួរទាមទារយកគេមកធ្វើជារបស់ខ្ញុំទេ គេមិនមែនជាទ្រព្យសម្បត្តិផ្ទាល់ខ្លួនរបស់ខ្ញុំទេ។ មនុស្សទាំងអស់បានមកពីព្រះជាម្ចាស់។ ទោះបីជាទ្រង់សុំឱ្យខ្ញុំថ្វាយជីវិតរបស់ខ្ញុំផ្ទាល់ក៏ដោយ ក៏ខ្ញុំមិនគួរព្យាយាមតវ៉ាជាមួយព្រះជាម្ចាស់ ឬដាក់លក្ខខណ្ឌដែរ កុំថាឡើយដល់កូននេះដែលទ្រង់បានប្រាប់ និងប្រទានឱ្យផ្ទាល់នោះ។ បើព្រះជាម្ចាស់មានបន្ទូលឱ្យថ្វាយគាត់ នោះខ្ញុំនឹងថ្វាយ!»

ពីមួយនាទីទៅមួយនាទី ពីមួយវិនាទីទៅមួយវិនាទី ពេលវេលាបានរំកិលទៅជិត ហើយពេលដែលត្រូវថ្វាយយញ្ញបូជាក៏មកដល់ក្នុងពេលដ៏ខ្លី។ ប៉ុន្តែជំនួសឱ្យការកាន់តែសោកសៅ អាប់ប្រាហាំបែរជាមានអារម្មណ៍ ស្ងប់ស្ងាត់កាន់តែខ្លាំងឡើងវិញ។ តើអ្វីដែលធ្វើឱ្យគាត់ស្ងប់ចិត្ត? តើអ្វីដែលអនុញ្ញាតឱ្យអាប់ប្រាហាំគេចផុតពីការឈឺចាប់ ហើយមានឥរិយាបថត្រឹមត្រូវចំពោះអ្វីដែលនឹងកើតឡើង? គាត់ជឿថា ឥរិយាបថរបស់មនុស្សម្នាក់ចំពោះអ្វីៗទាំងអស់ដែលព្រះជាម្ចាស់បានធ្វើ គួរតែជាការចុះចូលតែមួយគត់ មិនមែនជាការព្យាយាមប្រកែកជាមួយព្រះជាម្ចាស់នោះទេ។ នៅពេលគំនិតរបស់គាត់បានគិតមកដល់ចំណុចនេះ គាត់លែងឈឺចាប់ទៀតហើយ។ ដោយនាំកុមារអ៊ីសាកទៅជាមួយ គាត់បានដើរសំដៅទៅក្បែរអាសនៈ មួយជំហានម្ដងៗ។ នៅលើអាសនៈគ្មានអ្វីសោះ មិនដូចធម្មតាទេ ដែលតែងតែមានកូនចៀមមួយនៅទីនោះរង់ចាំរួចជាស្រេច។ «ឱពុកអើយ តើឪពុកមិនទាន់បានរៀបចំយញ្ញបូជាសម្រាប់ថ្ងៃនេះទេឬ?» អ៊ីសាកបានសួរ។ «បើមិនទាន់ទេ ដូច្នេះតើថ្ងៃនេះយើងនឹងថ្វាយអ្វី?» តើអាប់ប្រាហាំមានអារម្មណ៍យ៉ាងណា នៅពេលអ៊ីសាកសួរដូច្នេះ? តើអាចថាគាត់មានអារម្មណ៍សប្បាយចិត្តដែរឬទេ? (ទេ!) ដូច្នេះតើគាត់បានធ្វើអ្វី? នៅក្នុងចិត្តរបស់គាត់ តើគាត់ស្អប់ព្រះជាម្ចាស់ទេ? តើគាត់ត្អូញត្អែរចំពោះព្រះជាម្ចាស់ទេ? តើគាត់ប្រឆាំងទេ? (ទេ!) ទាំងអស់នេះគឺមិនមានទេ។ តើអ្វីជាការបញ្ជាក់? តាមរយៈអ្វីៗទាំងអស់ដែលបានកើតឡើងបន្ទាប់មកទៀត វាបង្ហាញយ៉ាងច្បាស់ថា អាប់ប្រាហាំពិតជាមិនបានគិតពីរឿងទាំងនេះទេ។ គាត់បានដាក់ឧសដែលគាត់នឹងដុតនៅលើអាសនៈ ហើយបានហៅអ៊ីសាកឱ្យមក។ ហើយនៅពេលដែលឃើញអាប់ប្រាហាំហៅអ៊ីសាកឱ្យមកអាសនៈ នៅពេលនោះ តើមនុស្សគិតយ៉ាងណា? «តាចាស់ដែលគ្មានបេះដូង! គ្មានមនុស្សធម៌សោះ។ មិនមែនជាមនុស្សទេ! គាត់ជាកូនប្រុសរបស់លោក តើលោកពិតជាអាចទ្រាំធ្វើបែបនេះបានមែនឬ? តើលោកពិតជាអាចធ្វើវាបានមែនឬ? តើលោកពិតជាសាហាវឃោរឃៅដល់ម្ល៉ឹងមែនឬ? តើលោកមានបេះដូងដែរឬទេ?» តើពួកគេមិនគិតដូច្នេះទេឬ? ហើយតើអាប់ប្រាហាំបានគិតពីរឿងទាំងនេះដែរឬទេ? (ទេ!) គាត់បានហៅអ៊ីសាកឱ្យមកក្បែរគាត់ ហើយដោយមិនអាចនិយាយអ្វីបានមួយម៉ាត់ គាត់ក៏បានយកខ្សែពួរដែលគាត់បានរៀបចំរួចមកចងដៃនិងជើងរបស់អ៊ីសាក។ តើសកម្មភាពទាំងនេះបង្ហាញថា ការថ្វាយយញ្ញបូជានេះនឹងក្លាយជារឿងពិត ឬរឿងក្លែងក្លាយ? វានឹងក្លាយជារឿងពិត ឥតក្លែងក្លាយ មិនមែនជាការសម្តែងទេ។ គាត់បានលើកអ៊ីសាកដាក់លើស្មារបស់គាត់ ហើយទោះបីជាក្មេងតូចនោះរើបម្រះ និងស្រែកយំយ៉ាងណាក៏ដោយ ក៏អាប់ប្រាហាំមិនបានគិតចង់បោះបង់ចោលម្ដងណាឡើយ។ គាត់បានដាក់កូនប្រុសវ័យក្មេងរបស់គាត់ នោះដោយគ្មានចិត្តរាថយទៅលើឧស ដើម្បីដុតនៅលើអាសនៈ។ អ៊ីសាកបានយំ ស្រែក និងរើបម្រះ ប៉ុន្តែអាប់ប្រាហាំកំពុងតែរៀបចំពិធីថ្វាយយញ្ញបូជាដល់ព្រះជាម្ចាស់ ដោយរៀបចំអ្វីៗគ្រប់យ៉ាងសម្រាប់យញ្ញបូជានោះ។ បន្ទាប់ពីដាក់អ៊ីសាកនៅលើអាសនៈរួច អាប់ប្រាហាំបានយកកាំបិតដែលជាធម្មតាប្រើសម្រាប់សម្លាប់កូនចៀមចេញមក ហើយកាន់វាយ៉ាងជាប់នៅក្នុងដៃទាំងពីរ នៅពេលដែលគាត់លើកកាំបិតឡើងពីលើក្បាលរបស់គាត់ ហើយសំដៅវាទៅរកអ៊ីសាក។ គាត់បានបិទភ្នែករបស់គាត់ ហើយនៅពេលដែលកាំបិតហៀបនឹងទម្លាក់ចុះ ព្រះជាម្ចាស់ក៏បានមានបន្ទូលទៅកាន់អាប់ប្រាហាំ។ តើព្រះជាម្ចាស់មានបន្ទូលអ្វី? «អាប់ប្រាហាំអើយ ឈប់សិន!» អាប់ប្រាហាំមិនដែលនឹកស្មានដល់ឡើយថា ព្រះជាម្ចាស់អាចមានបន្ទូលបែបនេះ នៅពេលដែលគាត់ហៀបនឹងប្រគល់អ៊ីសាកត្រឡប់ទៅឱ្យទ្រង់វិញ។ វាគឺជារឿងដែលគាត់មិនហ៊ានគិតដល់។ ប៉ុន្តែ ព្រះបន្ទូលរបស់ព្រះជាម្ចាស់មួយពាក្យៗ បានបុកទង្គិចយ៉ាងខ្លាំងនៅក្នុងចិត្តរបស់គាត់។ ដូច្នេះហើយ អ៊ីសាកត្រូវបានសង្គ្រោះ។ ថ្ងៃនោះ យញ្ញបូជាដែលនឹងត្រូវថ្វាយដល់ព្រះជាម្ចាស់ពិតប្រាកដគឺនៅខាងក្រោយគាត់នោះឯង វាគឺជាកូនចៀមមួយក្បាល។ វាត្រូវបានរៀបចំដោយព្រះជាម្ចាស់ជាយូរមកហើយ ប៉ុន្តែព្រះជាម្ចាស់មិនបានផ្ដល់សញ្ញាអ្វីជាមុនដល់អាប់ប្រាហាំឡើយ ផ្ទុយទៅវិញ ទ្រង់បានប្រាប់គាត់ឱ្យឈប់នៅពេលដែលគាត់លើកកាំបិតឡើង ហើយត្រៀមនឹងទម្លាក់វាចុះ។ គ្មាននរណាម្នាក់អាចនឹកស្មានដល់រឿងនេះបានឡើយ មិនថាអាប់ប្រាហាំ ឬអ៊ីសាកនោះទេ។ ដោយមើលទៅលើការថ្វាយយញ្ញបូជាអ៊ីសាករបស់អាប់ប្រាហាំ តើអាប់ប្រាហាំពិតជាមានបំណងថ្វាយកូនប្រុសរបស់គាត់មែន ឬក៏គាត់គ្រាន់តែធ្វើពុត? (គាត់ពិតជាមានបំណងធ្វើដូច្នេះមែន។) គាត់ពិតជាមានបំណងធ្វើដូច្នេះមែន។ សកម្មភាពរបស់គាត់គឺបរិសុទ្ធ គ្មានការបោកបញ្ឆោតអ្វីឡើយ។

អាប់ប្រាហាំបានថ្វាយសាច់ឈាមរបស់ខ្លួនជាយញ្ញបូជាដល់ព្រះជាម្ចាស់ ហើយនៅពេលដែលព្រះជាម្ចាស់ឱ្យគាត់ធ្វើការថ្វាយនេះ អាប់ប្រាហាំមិនបានព្យាយាមប្រកែកជាមួយទ្រង់ឡើយ ដោយនិយាយថា «តើយើងមិនអាចប្រើអ្នកផ្សេងបានទេឬ? ទូលបង្គំក៏បាន ឬមនុស្សណាម្នាក់ផ្សេងទៀតក៏បាន» ទេ។ ជំនួសឱ្យការនិយាយបែបនេះ អាប់ប្រាហាំបានថ្វាយកូនប្រុសដែលជាទីស្រឡាញ់ និងមានតម្លៃបំផុតរបស់គាត់ដល់ព្រះជាម្ចាស់។ ហើយតើការថ្វាយនេះត្រូវបានធ្វើឡើងដោយរបៀបណា? គាត់បានឮនូវអ្វីដែលព្រះជាម្ចាស់បានមានបន្ទូល ហើយបន្ទាប់មកក៏បានធ្វើតាមភ្លាម។ តើវានឹងសមហេតុផលសម្រាប់មនុស្សដែរឬទេ ប្រសិនបើព្រះជាម្ចាស់ប្រទានកូនមួយឱ្យអាប់ប្រាហាំ ហើយបន្ទាប់ពីកូននោះធំឡើង ទ្រង់បានសុំឱ្យអាប់ប្រាហាំប្រគល់កូននោះត្រឡប់ទៅវិញ ហើយចង់យកកូននោះទៅឆ្ងាយ? (មិនសមហេតុផលទេ។) តាមសញ្ញាណរបស់មនុស្ស តើរឿងនោះមិនមែនជារឿងដែលមិនសមហេតុផលទាំងស្រុងទេឬ? តើរឿងនោះមិនហាក់ដូចជាព្រះជាម្ចាស់កំពុងតែលេងសើចជាមួយអាប់ប្រាហាំទេឬ? ព្រះជាម្ចាស់បានប្រទានកូននេះឱ្យអាប់ប្រាហាំនៅថ្ងៃមួយ ហើយត្រឹមតែប៉ុន្មានឆ្នាំក្រោយមក ទ្រង់ចង់យកគាត់ទៅវិញ។ ប្រសិនបើព្រះជាម្ចាស់សព្វព្រះទ័យនឹងកូននោះ ទ្រង់គួរតែយកគាត់ទៅតែម្ដងទៅ មិនចាំបាច់ធ្វើឱ្យមនុស្សនោះឈឺចាប់ខ្លាំង ដោយសុំឱ្យគាត់ថ្វាយកូននោះនៅលើអាសនៈនោះទេ។ តើការដែលកូននោះត្រូវបានថ្វាយនៅលើអាសនៈមានន័យដូចម្ដេច? នោះគឺអាប់ប្រាហាំត្រូវតែសម្លាប់គាត់ ហើយបន្ទាប់មកដុតគាត់ដោយដៃទាំងពីររបស់គាត់ផ្ទាល់។ តើនេះគឺជារឿងដែលមនុស្សម្នាក់អាចទ្រាំធ្វើបានដែរឬទេ? (ទេ!) តើព្រះជាម្ចាស់មានព្រះទ័យចង់បានអ្វី នៅពេលដែលទ្រង់សុំយញ្ញបូជានេះ? នោះគឺអាប់ប្រាហាំគួរតែធ្វើរឿងទាំងនេះដោយខ្លួនឯងផ្ទាល់ គឺចងកូនប្រុសរបស់គាត់ដោយខ្លួនឯង ដាក់គាត់នៅលើអាសនៈដោយខ្លួនឯង សម្លាប់គាត់ដោយកាំបិតដោយខ្លួនឯង ហើយបន្ទាប់មកដុតគាត់ជាតង្វាយដល់ព្រះជាម្ចាស់ដោយខ្លួនឯង។ ចំពោះមនុស្ស គ្មានរឿងណាមួយក្នុងចំណោមរឿងទាំងនេះដែលហាក់គិតគូរដល់អារម្មណ៍របស់មនុស្សឡើយ គ្មានរឿងណាមួយក្នុងចំណោមរឿងទាំងនេះដែលសមហេតុផល តាមសញ្ញាណ ផ្នត់គំនិត ទស្សនវិជ្ជាសីលធម៌ ឬសីលធម៌ និងទំនៀមទម្លាប់របស់ពួកគេឡើយ។ អាប់ប្រាហាំមិនបានរស់នៅដាច់ឆ្ងាយពីគេឯងនោះទេ ហើយគាត់ក៏មិនបានរស់នៅក្នុងពិភពស្រមើស្រមៃដែរ គាត់បានរស់នៅក្នុងពិភពមនុស្ស។ គាត់មានគំនិតរបស់មនុស្ស និងទស្សនៈរបស់មនុស្ស។ ហើយតើគាត់បានគិតយ៉ាងណា នៅពេលដែលរឿងទាំងអស់នេះបានកើតឡើងចំពោះគាត់? បន្ថែមពីលើការឈឺចាប់របស់គាត់ និងក្រៅពីមានរឿងមួយចំនួនដែលធ្វើឱ្យគាត់ឆ្ងល់ តើមានការបះបោរ ឬការបដិសេធនៅក្នុងខ្លួនគាត់ដែរឬទេ? តើគាត់បានវាយប្រហារ និងជេរប្រមាថព្រះជាម្ចាស់ដោយពាក្យសម្ដីដែរឬទេ? មិនមានទាល់តែសោះ។ ផ្ទុយទៅវិញ ចាប់តាំងពីពេលដែលព្រះជាម្ចាស់បានបង្គាប់គាត់ឱ្យធ្វើរឿងនេះ អាប់ប្រាហាំមិនហ៊ានមើលស្រាលរឿងនេះឡើយ ផ្ទុយទៅវិញ គាត់បានចាប់ផ្ដើមរៀបចំភ្លាមៗ។ ហើយតើអារម្មណ៍របស់គាត់យ៉ាងណាដែរ នៅពេលដែលគាត់ចាប់ផ្ដើមរៀបចំការងារទាំងនេះ? តើគាត់ត្រេកអរ រីករាយ និងសប្បាយចិត្តដែរឬទេ? ឬក៏គាត់ឈឺចាប់ សោកសៅ និងមានក្តីទោមនស្ស? (គាត់ឈឺចាប់ និងសោកសៅ។) គាត់ឈឺចាប់ណាស់! គ្រប់ជំហានរបស់គាត់គឺស្ពាយដោយទុក្ខ។ បន្ទាប់ពីបានដឹងពីរឿងនេះ និងបន្ទាប់ពីបានឮព្រះបន្ទូលរបស់ព្រះជាម្ចាស់ គាត់រងទុក្ខវេទនាយ៉ាងខ្លាំងមួយថ្ងៃៗហាក់ដូចមួយឆ្នាំ គាត់មានទុក្ខព្រួយ គ្មានក្តីរីករាយសោះ ហើយមានក្តីទោមនស្ស។ ក៏ប៉ុន្តែ តើអ្វីទៅជាជំនឿជាក់តែមួយគត់របស់គាត់? (គឺគាត់ត្រូវតែស្ដាប់បង្គាប់ព្រះបន្ទូលរបស់ព្រះជាម្ចាស់។) ត្រូវហើយ គឺគាត់ត្រូវតែស្ដាប់បង្គាប់ព្រះបន្ទូលរបស់ព្រះជាម្ចាស់។ គាត់បាននិយាយទៅកាន់ខ្លួនឯងថា៖ «សូមឱ្យព្រះនាមនៃព្រះអម្ចាស់យេហូវ៉ារបស់ទូលបង្គំបានប្រកបដោយព្រះពរ ទូលបង្គំគឺជារាស្ដ្រម្នាក់របស់ព្រះជាម្ចាស់ ហើយគួរតែស្ដាប់បង្គាប់ព្រះបន្ទូលរបស់ព្រះជាម្ចាស់។ ទោះបីជាព្រះបន្ទូលរបស់ព្រះជាម្ចាស់ត្រូវ ឬខុសក៏ដោយ ហើយទោះបីជាអ៊ីសាកបានមកទូលបង្គំដោយរបៀបណាក៏ដោយ ប្រសិនបើព្រះជាម្ចាស់សុំ នោះទូលបង្គំត្រូវតែថ្វាយ នេះហើយគឺជាវិចារណញ្ញាណ និងឥរិយាបថដែលមនុស្សត្រូវតែមាន»។ អាប់ប្រាហាំមិនមែនគ្មានការឈឺចាប់ ឬការលំបាកនោះទេ បន្ទាប់ពីបានទទួលយកព្រះបន្ទូលរបស់ព្រះជាម្ចាស់ គាត់មានអារម្មណ៍ឈឺចាប់ និងមានការលំបាកផ្ទាល់ខ្លួនរបស់គាត់ ហើយរឿងទាំងនេះមិនងាយស្រួលនឹងយកឈ្នះបានឡើយ! ក៏ប៉ុន្តែ តើមានអ្វីកើតឡើងនៅទីបញ្ចប់? ដូចដែលព្រះជាម្ចាស់បានសព្វព្រះទ័យ អាប់ប្រាហាំបាននាំយកកូនប្រុសបង្កើតរបស់គាត់ ដែលជាក្មេងតូចម្នាក់ ទៅកាន់អាសនៈ ហើយអ្វីៗទាំងអស់ដែលគាត់បានធ្វើត្រូវបានព្រះជាម្ចាស់ទតឃើញ។ ដូចដែលព្រះជាម្ចាស់បានទតមើលលោកណូអេដែរ ទ្រង់ក៏បានទតមើលគ្រប់សកម្មភាពរបស់អាប់ប្រាហាំដែរ ហើយទ្រង់បានរំជួលព្រះទ័យដោយសារអ្វីៗទាំងអស់ដែលគាត់បានធ្វើ។ ទោះបីជារឿងរ៉ាវមិនបានបញ្ចប់ទៅដូចដែលមនុស្សគ្រប់គ្នាបានគិតក៏ដោយ ក៏អ្វីដែលអាប់ប្រាហាំបានធ្វើ គឺមានតែមួយគត់ក្នុងចំណោមមនុស្សជាតិទាំងអស់។ តើគាត់គួរតែក្លាយជាគំរូសម្រាប់អស់អ្នកដែលដើរតាមព្រះជាម្ចាស់ដែរឬទេ? (គួរហើយ!) គាត់គឺជាគំរូសម្រាប់មនុស្សទាំងអស់ក្នុងចំណោមមនុស្សជាតិដែលដើរតាមព្រះជាម្ចាស់។ ហេតុអ្វីបានជាខ្ញុំនិយាយថា គាត់គឺជាគំរូសម្រាប់មនុស្សជាតិ? អាប់ប្រាហាំមិនបានយល់ពីសេចក្ដីពិតជាច្រើនទេ ហើយគាត់ក៏មិនបានឮសេចក្ដីពិត ឬធម្មទេសនាណាមួយដែលព្រះជាម្ចាស់មានបន្ទូលទៅកាន់គាត់ផ្ទាល់ដែរ។ គាត់គ្រាន់តែបានជឿ ទទួលស្គាល់ និងស្ដាប់បង្គាប់ប៉ុណ្ណោះ។ តើភាពជាមនុស្សរបស់គាត់មានអ្វីដែលពិសេសប្លែកពីគេ? (វិចារណញ្ញាណរបស់ភាវៈដែលបានបង្កើតមក។) តើពាក្យសម្ដីណាខ្លះដែលបង្ហាញពីរឿងនេះ? (គាត់បាននិយាយថា៖ «សូមឱ្យព្រះនាមនៃព្រះអម្ចាស់យេហូវ៉ារបស់ទូលបង្គំបានប្រកបដោយព្រះពរ ទូលបង្គំគួរតែស្ដាប់បង្គាប់ព្រះបន្ទូលរបស់ព្រះជាម្ចាស់ ហើយទោះបីជាព្រះបន្ទូលទាំងនោះស្របតាមសញ្ញាណរបស់មនុស្សឬមិនស្របក៏ដោយ ក៏ទូលបង្គំត្រូវតែចុះចូលដែរ»។) ត្រង់ចំណុចនេះ អាប់ប្រាហាំមានវិចារណញ្ញាណនៃមនុស្សជាតិធម្មតា។ លើសពីនេះទៅទៀត គាត់ក៏មានសតិសម្បជញ្ញៈនៃមនុស្សជាតិធម្មតាដែរ។ ហើយតើសតិសម្បជញ្ញៈនេះត្រូវបានបង្ហាញនៅត្រង់ណា? អាប់ប្រាហាំបានដឹងថា អ៊ីសាកត្រូវបានប្រទានឱ្យដោយព្រះជាម្ចាស់ ថាគាត់ជារបស់ព្រះជាម្ចាស់ ថាគាត់ជាកម្មសិទ្ធិរបស់ព្រះជាម្ចាស់ ហើយថាអាប់ប្រាហាំគួរតែប្រគល់គាត់ត្រឡប់ទៅឱ្យព្រះជាម្ចាស់វិញនៅពេលដែលទ្រង់សុំ ជាជាងការអោបក្រសោបជាប់នឹងគាត់ជានិច្ច នេះហើយគឺជាសតិសម្បជញ្ញៈដែលមនុស្សគួរតែមាន។

តើមនុស្សនាពេលបច្ចុប្បន្ននេះមានសតិសម្បជញ្ញៈ និងវិចារណញ្ញាណដែរឬទេ? (ទេ!) តើរឿងនេះបង្ហាញឱ្យឃើញតាមរយៈអ្វីខ្លះ? ទោះបីជាព្រះជាម្ចាស់ប្រទានព្រះគុណច្រើនប៉ុនណាដល់មនុស្សក៏ដោយ ហើយទោះបីជាពួកគេទទួលបានព្រះពរ ឬព្រះគុណច្រើនប៉ុនណាក៏ដោយ តើឥរិយាបថរបស់ពួកគេយ៉ាងណាដែរ នៅពេលដែលពួកគេត្រូវបានស្នើសុំឲ្យតបស្នងសេចក្ដីស្រឡាញ់របស់ព្រះជាម្ចាស់? (ការទាស់ទទឹង ហើយពេលខ្លះខ្លាចលំបាក និងខ្លាចនឿយហត់។) ការខ្លាចលំបាក និងនឿយហត់ គឺជាការសម្ដែងចេញជាក់ស្ដែងមួយនៃការខ្វះសតិសម្បជញ្ញៈ និងវិចារណញ្ញាណ។ ការដោះសា ការព្យាយាមដាក់លក្ខខណ្ឌ និងការចរចាដោះដូរ ក៏ជាការសម្ដែងចេញជាក់ស្ដែងដែរមែនទេ? (មែនហើយ។) ក៏មានការត្អូញត្អែរ ការធ្វើអ្វីៗឱ្យតែរួចពីដៃ និងដោយក្រឡេចក្រឡុច ហើយលោភលន់នឹងការសុខស្រួលខាងសាច់ឈាមដែរ ទាំងនេះសុទ្ធតែជាការសម្ដែងចេញជាក់ស្ដែង។ មនុស្សនាពេលបច្ចុប្បន្ននេះគ្មានសតិសម្បជញ្ញៈទេ ប៉ុន្តែពួកគេនៅតែសរសើរព្រះគុណរបស់ព្រះជាម្ចាស់ជារឿយៗ ហើយរាប់នូវព្រះគុណទាំងអស់នោះ ហើយមានចិត្តរំភើបដល់ស្រក់ទឹកភ្នែកនៅពេលដែលពួកគេរាប់។ ក៏ប៉ុន្តែ បន្ទាប់ពីពួកគេរាប់ចប់ នោះក៏ចប់ត្រឹមហ្នឹង ពួកគេនៅតែបន្តធ្វើការឱ្យតែរួចពីដៃ បន្តធ្វើបង្គ្រប់កិច្ច ពួកគេនៅតែបន្តបោកបញ្ឆោត ហើយពួកគេនៅតែបន្តគេចវេះឆ្លៀតឱកាស និងខ្ជិលច្រអូស ដោយគ្មានការសម្ដែងចេញជាក់លាក់ណាមួយនៃការប្រែចិត្តឡើយ។ ដូច្នេះ តើការរាប់របស់អ្នកមានប្រយោជន៍អ្វី? នេះគឺជាការសម្ដែងចេញនៃការខ្វះសតិសម្បជញ្ញៈ។ ដូច្នេះ តើការខ្វះវិចារណញ្ញាណសម្ដែងចេញយ៉ាងដូចម្ដេច? នៅពេលដែលព្រះជាម្ចាសលួសកាត់អ្នក អ្នកត្អូញត្អែរ អ្នកឈឺចិត្ត ហើយបន្ទាប់មកអ្នកលែងចង់បំពេញភារកិច្ចរបស់អ្នកទៀត ហើយនិយាយថា ព្រះជាម្ចាស់គ្មានសេចក្ដីស្រឡាញ់ទេ នៅពេលដែលអ្នករងទុក្ខបន្តិចបន្តួចក្នុងពេលបំពេញភារកិច្ចរបស់អ្នក ឬនៅពេលដែលលក្ខខណ្ឌដែលព្រះជាម្ចាស់រៀបចំឱ្យអ្នកមានការលំបាកបន្តិចបន្តួច មានការប្រឈមបន្តិចបន្តួច ឬ យ៉ាប់យ៉ឺនបន្តិចបន្តួច អ្នកលែងចង់ធ្វើវាទៀតហើយ ហើយនៅក្នុងលក្ខខណ្ឌផ្សេងៗដែលរៀបចំដោយព្រះជាម្ចាស់ អ្នកមិនអាចស្វែងរកការចុះចូលបានឡើយ អ្នកគិតគូរតែពីខាងសាច់ឈាម ហើយអ្នកចង់តែគេចចេញពីការគ្រប់គ្រង និងធ្វើតាមទំនើងចិត្តប៉ុណ្ណោះ។ តើនេះជាការខ្វះវិចារណញ្ញាណមែនឬមិនមែន? អ្នកមិនចង់ទទួលយកអធិបតេយ្យភាព និងការរៀបចំរបស់ព្រះជាម្ចាស់ទេ ហើយអ្នកគ្រាន់តែចង់បានផលប្រយោជន៍ពីទ្រង់ប៉ុណ្ណោះ។ នៅពេលដែលអ្នកអនុវត្តកិច្ចការបន្តិចបន្តួច និងរងទុក្ខបន្តិចបន្តួច អ្នកអួតអាងពីគុណសម្បត្តិរបស់អ្នក គិតថាខ្លួនឯងប្រសើរជាងអ្នកដទៃ ខណៈពេលដែលអ្នករីករាយនឹងផលប្រយោជន៍នៃឋានៈ ហើយចាប់ផ្ដើមធ្វើ ឫកពាជាមន្ត្រីម្នាក់។ អ្នកគ្មានបំណងចង់ធ្វើកិច្ចការពិតប្រាកដណាមួយឡើយ ហើយអ្នកក៏មិនមានសមត្ថភាពអនុវត្តកិច្ចការពិតប្រាកដណាមួយដែរ អ្នកចង់តែបញ្ជា និងធ្វើជាមន្ត្រីប៉ុណ្ណោះ។ អ្នកចង់ក្លាយជាច្បាប់ចំពោះខ្លួនឯង ធ្វើអ្វីតាមតែអ្នកចង់បាន ហើយប្រព្រឹត្តអំពើខុសឆ្គងដោយមិនកោតក្រែង។ ក្រៅពីគេចចេញពីការគ្រប់គ្រង និងធ្វើតាមទំនើងចិត្ត គ្មានអ្វីផ្សេងទៀតដែលសម្ដែងចេញពីក្នុងខ្លួនអ្នកឡើយ។ តើនេះជាការមានវិចារណញ្ញាណដែរឬទេ? (ទេ!) ប្រសិនបើព្រះជាម្ចាស់ប្រទានកូនដ៏ល្អម្នាក់ឱ្យអ្នករាល់គ្នា ហើយក្រោយមកបានប្រាប់អ្នកដោយត្រង់ៗថា ទ្រង់នឹងយកកូននោះទៅវិញ តើឥរិយាបថរបស់អ្នកនឹងទៅជាយ៉ាងណា? តើអ្នកអាចមានឥរិយាបថដូចអាប់ប្រាហាំដែរឬទេ? (មិនអាចទេ។) មនុស្សមួយចំនួននឹងនិយាយថា៖ «ម៉េចក៏ខ្ញុំមិនអាច? កូនប្រុសរបស់ខ្ញុំអាយុម្ភៃឆ្នាំហើយ ហើយខ្ញុំបានថ្វាយគេដល់ដំណាក់របស់ព្រះជាម្ចាស់ ដែលឥឡូវនេះគេកំពុងបំពេញភារកិច្ចនៅទីនោះ!» តើនេះជាបូជាយញ្ញឬ? យ៉ាងច្រើនបំផុត អ្នកគ្រាន់តែបានដឹកនាំកូនរបស់អ្នកឱ្យដើរលើផ្លូវត្រូវប៉ុណ្ណោះ ប៉ុន្តែអ្នកក៏មានគោលបំណងលាក់កំបាំងដែរ គឺអ្នកខ្លាចថាកូនរបស់អ្នកអាចនឹងវិនាសនៅក្នុងគ្រោះមហន្តរាយ។ តើមិនដូច្នោះទេឬ? អ្វីដែលអ្នកកំពុងធ្វើមិនមែនហៅថាការថ្វាយបូជាយញ្ញទេ វាខុសគ្នាទាំងស្រុងពីការបូជាយញ្ញអ៊ីសាករបស់អាប់ប្រាហាំ។ គឺមិនអាចប្រៀបផ្ទឹមគ្នាបានឡើយ។ នៅពេលដែលអាប់ប្រាហាំបានឮនូវអ្វីដែលព្រះជាម្ចាស់បានបង្គាប់គាត់ តើការណែនាំនេះនឹងពិបាកប៉ុនណាសម្រាប់គាត់ ឬសម្រាប់បុគ្គលណាម្នាក់ផ្សេងទៀតនៃមនុស្សជាតិ ក្នុងការអនុវត្ត? វាគឺជាសេចក្តីលំបាកបំផុតនៅលើលោកនេះ គ្មានអ្វីដែលពិបាកជាងនេះទៀតទេ។ នេះមិនមែនជាការថ្វាយរបស់ដូចជាកូនចៀម ឬលុយកាក់បន្តិចបន្តួចនោះទេ ហើយវាក៏មិនមែនជាទ្រព្យសម្បត្តិខាងលោកិយ ឬវត្ថុធាតុដែរ ហើយក៏មិនមែនជាសត្វដែលគ្មានទំនាក់ទំនងជាមួយអ្នកថ្វាយដែរ។ របស់ទាំងនោះជារបស់ដែលមនុស្សម្នាក់អាចថ្វាយបានដោយការប្រឹងប្រែងមួយពេល ប៉ុន្តែ បូជាយញ្ញដែលព្រះជាម្ចាស់បានទាមទារ ពីអាប់ប្រាហាំ គឺជាជីវិតរបស់មនុស្សម្នាក់ទៀត។ វាគឺជាសាច់ឈាមរបស់អាប់ប្រាហាំផ្ទាល់។ តើរឿងនោះច្បាស់ជាពិបាកប៉ុនណាទៅ! កូននោះក៏មានប្រវត្តិពិសេសដែរ ត្រង់ថាកូននោះត្រូវបានប្រទានឱ្យដោយព្រះជាម្ចាស់។ តើអ្វីទៅជាគោលដៅរបស់ព្រះជាម្ចាស់ក្នុងការប្រទានកូនមួយឱ្យគាត់? គឺដើម្បីឱ្យអាប់ប្រាហាំមានកូនប្រុសម្នាក់ដែលនឹងត្រូវបានចិញ្ចឹមបីបាច់រហូតដល់ពេញវ័យ រៀបការ និងមានកូន ដើម្បីបន្តវង្សត្រកូលតទៅមុខទៀត។ ហើយឥឡូវនេះ កូននេះត្រូវប្រគល់ត្រឡប់ទៅឱ្យព្រះជាម្ចាស់វិញ មុនពេលដែលគាត់ពេញវ័យ ហើយរឿងទាំងនោះនឹងមិនអាចកើតឡើងបានឡើយ។ ដូច្នេះ តើអ្វីទៅជាគោលបំណងដែលព្រះជាម្ចាស់បានប្រទានកូនមួយឱ្យអាប់ប្រាហាំ? តើអ្នកដែលមើលពីក្រៅអាចយល់ពីរឿងនេះបានដែរឬទេ? តាមសញ្ញាណរបស់មនុស្ស គឺវាមិនសមហេតុផលទេ។ មនុស្សជាតិដែលពុករលួយគឺអាត្មានិយម គ្មាននរណាម្នាក់អាចយល់ពីរឿងនេះបានឡើយ។ អាប់ប្រាហាំក៏មិនអាចគិតចេញដែរ គាត់មិនដឹងថានៅទីបំផុតព្រះជាម្ចាស់ចង់ធ្វើអ្វីទេ ក្រៅពីទ្រង់បានទាមទារឱ្យគាត់ថ្វាយអ៊ីសាក។ ដូច្នេះ តើអាប់ប្រាហាំបានធ្វើការជ្រើសរើសអ្វី? តើឥរិយាបថរបស់គាត់យ៉ាងណា? ទោះបីជាគាត់មិនអាចយល់ពីរឿងទាំងអស់នេះបានក៏ដោយ ក៏គាត់នៅតែអាចធ្វើតាមដែលព្រះជាម្ចាស់បានបង្គាប់ដែរ គាត់បានស្ដាប់បង្គាប់ព្រះបន្ទូលរបស់ព្រះជាម្ចាស់ ហើយបានចុះចូលនឹងគ្រប់ព្រះបន្ទូលដែលទ្រង់បានទាមទារ ដោយមិនប្រឆាំង ឬសុំជម្រើសឡើយ កុំថាឡើយដល់ការព្យាយាមដាក់លក្ខខណ្ឌ ឬប្រកែកជាមួយព្រះជាម្ចាស់។ មុនពេលដែលអាប់ប្រាហាំអាចយល់ពីរឿងគ្រប់យ៉ាងដែលកំពុងកើតឡើង គាត់អាចស្ដាប់បង្គាប់ និងចុះចូលបាន ដែលពិតជាកម្រ និងគួរឱ្យសរសើរណាស់ ហើយលើសពីសមត្ថភាពរបស់អ្នករាល់គ្នាណាម្នាក់ដែលអង្គុយនៅទីនេះ។ អាប់ប្រាហាំមិនដឹងថាមានរឿងអ្វីកំពុងកើតឡើងទេ ហើយព្រះជាម្ចាស់ក៏មិនបានប្រាប់គាត់ពីរឿងទាំងមូលដែរ ក៏ប៉ុន្តែ គាត់បានចាត់ទុករឿងទាំងអស់នេះជាការសំខាន់ ដោយជឿថាមនុស្សគួរតែចុះចូលនឹងអ្វីក៏ដោយដែលព្រះជាម្ចាស់សព្វព្រះទ័យចង់ធ្វើ ហើយថាពួកគេមិនគួរចោទសួរទេ ថាប្រសិនបើព្រះជាម្ចាស់មិនមានបន្ទូលអ្វីបន្ថែមទៀត នោះវាមិនមែនជារឿងដែលមនុស្សត្រូវយល់នោះទេ។ មនុស្សមួយចំនួននិយាយថា៖ «ទោះយ៉ាងណាក៏ដោយ អ្នកត្រូវតែស្វែងយល់ឱ្យដល់ឫសគល់ឱ្យបាន មែនទេ? ទោះបីជាត្រូវស្លាប់ក៏ដោយ ក៏អ្នកត្រូវតែដឹងពីមូលហេតុដែរ»។ តើនេះជាឥរិយាបថដែលភាវៈដែលបានបង្កើតមកគួរតែមានដែរឬទេ? នៅពេលដែលព្រះជាម្ចាស់មិនបានអនុញ្ញាតឱ្យអ្នកយល់ តើអ្នកគួរតែយល់ដែរឬទេ? នៅពេលដែលអ្នកត្រូវបានសុំឱ្យធ្វើអ្វីមួយ អ្នកក៏ធ្វើវាតាមនោះទៅ។ ហេតុអ្វីបានជាធ្វើឱ្យរឿងរ៉ាវស្មុគស្មាញម្ល៉េះ? ប្រសិនបើព្រះជាម្ចាស់សព្វព្រះទ័យឱ្យអ្នកយល់ ទ្រង់នឹងបានពន្យល់ប្រាប់អ្នករួចទៅហើយ ដោយសារទ្រង់មិនបានពន្យល់ ដូច្នេះមិនចាំបាច់ឱ្យអ្នកយល់នោះទេ។ នៅពេលដែលអ្នកមិនត្រូវបានតម្រូវឱ្យយល់ ហើយនៅពេលដែលអ្នកមិនមានសមត្ថភាពយល់ អ្វីៗគ្រប់យ៉ាងគឺអាស្រ័យលើរបៀបដែលអ្នកប្រព្រឹត្ត និងថាតើអ្នកអាចចុះចូលនឹងព្រះជាម្ចាស់បានដែរឬទេ។ រឿងនេះពិបាកសម្រាប់អ្នករាល់គ្នាណាស់ មែនទេ? នៅក្នុងកាលៈទេសៈបែបនេះ អ្នករាល់គ្នាមិនចុះចូលទេ ហើយអ្នកគ្មានអ្វីនៅសល់ក្នុងខ្លួនក្រៅពីការត្អូញត្អែរ ការយល់ខុស និងការទាស់ទទឹងឡើយ។ អាប់ប្រាហាំគឺផ្ទុយស្រឡះពីអ្វីដែលបានសម្ដែងចេញពីក្នុងខ្លួនអ្នករាល់គ្នា។ ដូចអ្នករាល់គ្នាដែរ គាត់មិនបានដឹងថាព្រះជាម្ចាស់នឹងធ្វើអ្វីទេ ហើយគាត់ក៏មិនបានដឹងពីហេតុផលនៅពីក្រោយសកម្មភាពរបស់ព្រះជាម្ចាស់ដែរ គាត់មិនបានយល់ទេ។ តើគាត់បានចង់សួរទេ? តើគាត់បានចង់ដឹងថាមានរឿងអ្វីកើតឡើងទេ? គាត់បានចង់ដឹង ប៉ុន្តែប្រសិនបើព្រះជាម្ចាស់មិនបានប្រាប់គាត់ តើគាត់អាចទៅសួរនៅកន្លែងណាផ្សេងទៀតបាន? តើគាត់អាចសួរនរណា? រឿងរ៉ាវរបស់ព្រះជាម្ចាស់គឺជាអាថ៌កំបាំង តើអ្នកណាអាចឆ្លើយសំណួរអំពីរឿងរ៉ាវរបស់ព្រះជាម្ចាស់បាន? តើអ្នកណាអាចយល់ពីរឿងទាំងនោះបាន? មនុស្សមិនអាចជំនួសតំណែងរបស់ព្រះជាម្ចាស់បានទេ។ សួរអ្នកផ្សេង ហើយពួកគេក៏មិនយល់ដែរ។ អ្នកអាចគិតពិចារណាពីវាបាន ប៉ុន្តែអ្នកនឹងមិនអាចគិតចេញបានទេ វានឹងមិនអាចយល់បានសម្រាប់អ្នកឡើយ។ ដូច្នេះ ប្រសិនបើអ្នកមិនយល់ពីរឿងអ្វីមួយ តើនោះមានន័យថាអ្នកមិនចាំបាច់ធ្វើតាមដែលព្រះជាម្ចាស់មានបន្ទូលទេឬ? ប្រសិនបើអ្នកមិនយល់ពីរឿងអ្វីមួយ តើអ្នកអាចគ្រាន់តែសង្កេតមើល ពន្យារពេល រង់ចាំឱកាស និងស្វែងរកជម្រើសផ្សេងទៀតបានទេ? ប្រសិនបើអ្នកមិនអាចយល់ពីរឿងអ្វីមួយ ប្រសិនបើវាមិនអាចយល់បានសម្រាប់អ្នក តើនោះមានន័យថាអ្នកមិនចាំបាច់ចុះចូលទេឬ? តើវាមានន័យថាអ្នកអាចប្រកាន់ខ្ជាប់នឹងសិទ្ធិមនុស្សរបស់អ្នក ហើយនិយាយថា៖ «ខ្ញុំមានសិទ្ធិមនុស្ស ខ្ញុំជាមនុស្សឯករាជ្យម្នាក់ ដូច្នេះតើអ្វីដែលផ្ដល់សិទ្ធិឱ្យព្រះអង្គឱ្យខ្ញុំធ្វើរឿងឆ្កួតៗ? ខ្ញុំជាមនុស្សម្នាក់ដែលឈរយ៉ាងអង់អាចរវាងមេឃនិងដី ខ្ញុំអាចមិនស្ដាប់បង្គាប់ព្រះអង្គបាន» ដែរឬទេ? តើនេះជាអ្វីដែលអាប់ប្រាហាំបានធ្វើមែនទេ? (ទេ!) ដោយសារតែគាត់ជឿថា គាត់គ្រាន់តែជាភាវៈដែលត្រូវបានបង្កើតមកដ៏សាមញ្ញ និងធម្មតាម្នាក់ ជាមនុស្សម្នាក់ដែលនៅក្រោមអធិបតេយ្យភាពរបស់ព្រះជាម្ចាស់ គាត់មិនត្រឹមតែបានជ្រើសរើសស្ដាប់បង្គាប់ និងចុះចូល មិនមើលស្រាលព្រះបន្ទូលណាមួយរបស់ព្រះជាម្ចាស់ប៉ុណ្ណោះទេ ប៉ុន្តែថែមទាំងអនុវត្តព្រះបន្ទូលទាំងនោះទាំងស្រុងផងដែរ។ ទោះបីជាព្រះជាម្ចាស់មានបន្ទូលអ្វីក៏ដោយ ហើយទោះបីជាព្រះជាម្ចាស់ប្រាប់ពួកគេឱ្យធ្វើអ្វីក៏ដោយ មនុស្សគ្មានជម្រើសអ្វីផ្សេងទៀតទេ ពួកគេត្រូវតែស្ដាប់ ហើយបន្ទាប់ពីស្ដាប់ហើយ ពួកគេគួរតែទៅអនុវត្តវា។ លើសពីនេះទៅទៀត នៅពេលអនុវត្តវា មនុស្សគួរតែចុះចូលទាំងស្រុង និងដោយចិត្តស្ងប់។ ប្រសិនបើអ្នកទទួលស្គាល់ថា ព្រះជាម្ចាស់គឺជាព្រះរបស់អ្នក នោះអ្នកគួរតែស្ដាប់បង្គាប់ព្រះបន្ទូលរបស់ទ្រង់ រក្សាកន្លែងមួយសម្រាប់ទ្រង់នៅក្នុងចិត្តរបស់អ្នក ហើយយកព្រះបន្ទូលរបស់ទ្រង់ទៅអនុវត្ត។ ប្រសិនបើព្រះជាម្ចាស់គឺជាព្រះរបស់អ្នក នោះអ្នកមិនគួរព្យាយាមវិភាគនូវអ្វីដែលទ្រង់មានបន្ទូលមកកាន់អ្នកទេ ទ្រង់មានបន្ទូលថារឿងរ៉ាវយ៉ាងណា គឺវាយ៉ាងនោះឯង ហើយវាមិនសំខាន់ទេដែលអ្នកមិនយល់ ឬមិនយល់ច្បាស់។ រឿងសំខាន់គឺថា អ្នកគួរតែទទួលយក និងចុះចូលនឹងអ្វីដែលទ្រង់មានបន្ទូល។ នេះគឺជាឥរិយាបថដែលអាប់ប្រាហាំមាន នៅពេលនិយាយអំពីព្រះបន្ទូលរបស់ព្រះជាម្ចាស់។ គឺច្បាស់ណាស់ដោយសារតែអាប់ប្រាហាំមានឥរិយាបថនេះហើយ ដែលគាត់អាចស្ដាប់បង្គាប់ព្រះបន្ទូលរបស់ព្រះជាម្ចាស់ អាចចុះចូលនឹងអ្វីដែលព្រះជាម្ចាស់បានបង្គាប់គាត់ឱ្យធ្វើ ហើយអាចក្លាយជាមនុស្សម្នាក់ដែលសុចរិត និងគ្រប់លក្ខណ៍នៅក្នុងព្រះនេត្ររបស់ព្រះជាម្ចាស់។ នេះបើទោះបីជាការពិតដែលថានៅក្នុងក្រសែភ្នែករបស់មនុស្សក្រអឺតក្រទម និងឆ្មើងឆ្មៃទាំងអស់នោះ អាប់ប្រាហាំហាក់ដូចជាល្ងង់ខ្លៅ និងច្របូកច្របល់ ដោយសារតែគាត់មិនខ្វល់ពីជីវិតកូនប្រុសបង្កើតរបស់គាត់ ដើម្បីជាប្រយោជន៍ដល់ជំនឿរបស់គាត់ ហើយបានដាក់កូនរបស់គាត់ដោយមិនខ្វល់ខ្វាយនៅលើអាសនៈដើម្បីបូជាក៏ដោយ។ ពួកគេបានគិតថា នោះគឺជាទង្វើដែលគ្មានការទទួលខុសត្រូវអ្វីសោះ គាត់គឺជាឪពុកដែលគ្មានសមត្ថភាព និងចិត្តដាច់ ហើយគាត់អាត្មានិយមណាស់ដែលធ្វើរឿងបែបនេះដើម្បីជាប្រយោជន៍ដល់ជំនឿរបស់គាត់! នេះគឺជាអ្វីដែលអាប់ប្រាហាំត្រូវបានគេមើលឃើញនៅក្នុងក្រសែភ្នែករបស់មនុស្សទាំងអស់។ ក៏ប៉ុន្តែ តើនោះគឺជាអ្វីដែលព្រះជាម្ចាស់បានទតឃើញគាត់ដែរឬទេ? ទេ! តើព្រះជាម្ចាស់បានទតឃើញគាត់យ៉ាងដូចម្ដេច? អាប់ប្រាហាំអាចស្ដាប់បង្គាប់ និងចុះចូលនឹងអ្វីដែលព្រះជាម្ចាស់បានមានបន្ទូល។ តើគាត់អាចចុះចូលបានដល់កម្រិតណា? គាត់បានធ្វើដូច្នេះដោយឥតលក្ខខណ្ឌ។ នៅពេលដែលព្រះជាម្ចាស់បានទាមទាររបស់ដែលគាត់ស្រឡាញ់បំផុត អាប់ប្រាហាំបានប្រគល់វាត្រឡប់ទៅឱ្យព្រះជាម្ចាស់វិញ ដោយថ្វាយវាដល់ព្រះជាម្ចាស់។ អាប់ប្រាហាំបានស្ដាប់បង្គាប់ និងចុះចូលនឹងអ្វីៗទាំងអស់ដែលព្រះជាម្ចាស់បានទាមទារពីគាត់។ ទោះបីជាមើលតាមរយៈសញ្ញាណរបស់មនុស្ស ឬតាមរយៈក្រសែភ្នែករបស់មនុស្សពុករលួយក៏ដោយ ការទាមទាររបស់ព្រះជាម្ចាស់ហាក់ដូចជាមិនសមហេតុផលបំផុត ប៉ុន្តែអាប់ប្រាហាំនៅតែអាចចុះចូលបាន នេះគឺដោយសារតែភាពសុចរិតរបស់គាត់ ដែលត្រូវបានកំណត់លក្ខណៈដោយជំនឿពិត និងការចុះចូលនឹងព្រះជាម្ចាស់។ តើជំនឿពិត និងការចុះចូលនេះត្រូវបានបង្ហាញយ៉ាងដូចម្ដេច? គឺនៅក្នុងពាក្យពីរម៉ាត់ប៉ុណ្ណោះ៖ ការស្ដាប់បង្គាប់របស់គាត់។ គ្មានអ្វីមានតម្លៃ ឬថ្លៃថ្លាជាងនេះ សម្រាប់ភាវៈដែលបានបង្កើតមកពិតប្រាកដម្នាក់ ត្រូវមាននោះទេ ហើយគ្មានអ្វីដែលកម្រ និងគួរឱ្យសរសើរជាងនេះទៀតទេ។ គឺច្បាស់ណាស់របស់ដែលមានតម្លៃ កម្រ និងគួរឱ្យសរសើរបំផុតនេះហើយ ដែលបាត់បង់យ៉ាងខ្លាំងនៅក្នុងចំណោមអ្នកដើរតាមព្រះជាម្ចាស់នាពេលបច្ចុប្បន្ននេះ។

មនុស្សនាពេលបច្ចុប្បន្ននេះមានការអប់រំ និងមានចំណេះដឹង។ ពួកគេយល់ពីវិទ្យាសាស្ត្រទំនើប ហើយត្រូវបានបំពុល ប៉ះពាល់ និងជះឥទ្ធិពលយ៉ាងជ្រាលជ្រៅពីវប្បធម៌ប្រពៃណី និងសីលធម៌សង្គមដែលពុករលួយ គំនិតរបស់ពួកគេវិលវល់ ពួកគេមានសញ្ញាណដែលស្មុគស្មាញច្របូកច្របល់ ហើយនៅខាងក្នុង ពួកគេមានភាពវឹកវរទាំងស្រុង។ បន្ទាប់ពីបានស្ដាប់សេចក្តីអធិប្បាយអស់រយៈពេលជាច្រើនឆ្នាំមក ហើយខណៈពេលដែលទទួលស្គាល់ និងជឿជាក់ថា ព្រះជាម្ចាស់គឺជាម្ចាស់នៃរបស់សព្វសារពើ ពួកគេនៅតែមានឥរិយាបថមើលស្រាល និងមិនខ្វល់ខ្វាយចំពោះគ្រប់ព្រះបន្ទូលរបស់ព្រះជាម្ចាស់។ ឥរិយាបថរបស់ពួកគេចំពោះព្រះបន្ទូលទាំងនេះគឺការព្រងើយកន្តើយចំពោះព្រះបន្ទូល គឺការធ្វើមិនដឹងមិនឮចំពោះព្រះបន្ទូល។ តើមនុស្សប្រភេទនេះជាមនុស្សបែបណា? ពួកគេសួរថា «ហេតុអ្វី» ចំពោះរឿងគ្រប់យ៉ាង ពួកគេមានអារម្មណ៍ថាត្រូវតែស្វែងយល់គ្រប់យ៉ាង និងយល់គ្រប់យ៉ាងឱ្យបានច្បាស់លាស់។ ពួកគេហាក់ដូចជាយកចិត្តទុកដាក់យ៉ាងខ្លាំងចំពោះសេចក្ដីពិត ឥរិយាបថខាងក្រៅ និងការខិតខំប្រឹងប្រែងរបស់ពួកគេ ហើយនិងអ្វីៗដែលពួកគេបានលះបង់នៅខាងក្រៅ ហាក់ដូចជាបង្ហាញពីឥរិយាបថតាំងចិត្តយ៉ាងម៉ឺងម៉ាត់ចំពោះជំនឿ និងការជឿលើព្រះជាម្ចាស់។ ក៏ប៉ុន្តែ ចូរសួរខ្លួនឯងដូច្នេះចុះ៖ តើអ្នករាល់គ្នាបានកាន់ខ្ជាប់តាមព្រះបន្ទូលរបស់ព្រះជាម្ចាស់ និងគ្រប់ការណែនាំរបស់ទ្រង់ដែរឬទេ? តើអ្នករាល់គ្នាបានអនុវត្តវាទាំងអស់ដែរឬទេ? តើអ្នករាល់គ្នាជាមនុស្សដែលចេះស្ដាប់បង្គាប់ដែរឬទេ? ប្រសិនបើ នៅក្នុងចិត្តរបស់អ្នក អ្នកនៅតែបន្តឆ្លើយសំណួរទាំងនេះថា «ទេ» និង «ខ្ញុំមិនបានធ្វើទេ» ដូច្នេះតើអ្នកមានជំនឿបែបណាទៅ? តើអ្នកជឿលើព្រះជាម្ចាស់ដើម្បីអ្វីទៅពិតប្រាកដ? តើអ្នកបានទទួលអ្វីខ្លះពីជំនឿរបស់អ្នកលើទ្រង់? តើរឿងទាំងនេះស័ក្តិសមនឹងការស្វែងយល់ដែរឬទេ? តើវាស័ក្តិសមនឹងការស្រាវជ្រាវឱ្យស៊ីជម្រៅដែរឬទេ? (មែនហើយ។) អ្នករាល់គ្នាទាំងអស់គ្នាសុទ្ធតែពាក់វ៉ែនតា អ្នករាល់គ្នាគឺជាមនុស្សសម័យទំនើប ដែលមានអរិយធម៌។ តើអ្វីដែលនៅក្នុងខ្លួនអ្នកពិតជាទំនើប? តើអ្វីដែលនៅក្នុងខ្លួនអ្នកមានអរិយធម៌? តើភាព «ទំនើប» និង «មានអរិយធម៌» បញ្ជាក់ថាអ្នកគឺជាមនុស្សម្នាក់ដែលស្ដាប់បង្គាប់ព្រះបន្ទូលរបស់ព្រះជាម្ចាស់ដែរឬទេ? រឿងទាំងនោះគ្មានន័យអ្វីទាំងអស់។ មនុស្សមួយចំនួននិយាយថា៖ «ខ្ញុំមានការអប់រំខ្ពស់ ហើយខ្ញុំបានសិក្សាខាងសាសនវិទ្យា»។ មនុស្សមួយចំនួននិយាយថា៖ «ខ្ញុំបានអានព្រះគម្ពីរបុរាណជាច្រើនដង ហើយខ្ញុំចេះនិយាយភាសាហេព្រើរ»។ មនុស្សមួយចំនួននិយាយថា៖ «ខ្ញុំបានទៅប្រទេសអ៊ីស្រាអែលជាច្រើនដង ហើយបានប៉ះឈើឆ្កាងដែលព្រះអម្ចាស់យេស៊ូវបានលីផ្ទាល់»។ មនុស្សមួយចំនួននិយាយថា៖ «ខ្ញុំបានទៅភ្នំអារ៉ារ៉ាត់ ហើយបានឃើញសំណល់នៃទូកធំនោះ»។ មនុស្សមួយចំនួននិយាយថា៖ «ខ្ញុំបានឃើញព្រះជាម្ចាស់» ហើយ «ខ្ញុំត្រូវបាននាំយកទៅនៅចំពោះព្រះភក្ត្រព្រះជាម្ចាស់»។ តើរឿងទាំងអស់នេះមានប្រយោជន៍អ្វី? ព្រះជាម្ចាស់មិនបានទាមទារអ្វីដែលពិបាកពីអ្នកទេ គឺគ្រាន់តែឱ្យអ្នកស្ដាប់បង្គាប់ព្រះបន្ទូលរបស់ទ្រង់ដោយស្មោះអស់ពីចិត្តប៉ុណ្ណោះ។ ប្រសិនបើរឿងនេះលើសពីសមត្ថភាពរបស់អ្នក នោះចូរភ្លេចរឿងផ្សេងទៀតទាំងអស់ទៅ។ អ្វីដែលអ្នកនិយាយនឹងគ្មានប្រយោជន៍អ្វីឡើយ។ អ្នករាល់គ្នាទាំងអស់គ្នាដឹងរឿងរបស់លោកណូអេ និងលោកអាប់ប្រាហាំ ប៉ុន្តែគ្រាន់តែដឹងរឿងតែម្យ៉ាងគឺគ្មានប្រយោជន៍ទេ។ តើអ្នករាល់គ្នាធ្លាប់គិតទេថា តើអ្វីទៅដែលកម្រ និងគួរឱ្យសរសើរបំផុតចំពោះបុរសទាំងពីរនាក់នោះ? តើអ្នករាល់គ្នាចង់ធ្វើដូចពួកគេដែរឬទេ? (ចង់!) តើអ្នកចង់ខ្លាំងប៉ុនណា? មនុស្សមួយចំនួននិយាយថា៖ «ខ្ញុំពិតជាចង់ធ្វើដូចពួកគេណាស់ ខ្ញុំគិតពីរឿងនេះរាល់ពេលដែលខ្ញុំហូបអាហារ យល់សប្តិ បំពេញភារកិច្ចរបស់ខ្ញុំ អានព្រះបន្ទូលរបស់ព្រះជាម្ចាស់ និងរៀនទំនុកបរិសុទ្ធ។ ខ្ញុំបានអធិដ្ឋានសុំរឿងនេះជាច្រើនដងហើយ ហើយថែមទាំងបានសរសេរសំបុត្រសម្បថទៀតផង។ សូមឱ្យព្រះជាម្ចាស់ដាក់បណ្ដាសាខ្ញុំចុះ ប្រសិនបើខ្ញុំមិនស្ដាប់បង្គាប់ព្រះបន្ទូលរបស់ទ្រង់។ គ្រាន់តែថាខ្ញុំមិនដឹងថាពេលណាព្រះជាម្ចាស់មានបន្ទូលមកកាន់ខ្ញុំទេ វាមិនដូចជាទ្រង់ប្រាប់ខ្ញុំដោយមានផ្គរលាន់នៅលើមេឃនោះទេ»។ តើរឿងទាំងអស់នេះមានប្រយោជន៍អ្វី? តើវាមានន័យដូចម្ដេច នៅពេលដែលអ្នកនិយាយថា «ខ្ញុំពិតជាចង់»? (វាគ្រាន់តែជាការស្រមើស្រមៃប៉ុណ្ណោះ វាគ្រាន់តែជាបំណងប្រាថ្នាមួយ។) តើបំណងប្រាថ្នាមានប្រយោជន៍អ្វី? វាប្រៀបដូចជាអ្នកលេងល្បែងម្នាក់ដែលទៅកាស៊ីណូរាល់ថ្ងៃ ទោះបីជាពួកគេចាញ់អស់រលីងក៏ដោយ ក៏ពួកគេនៅតែចង់លេងល្បែងដែរ។ ពេលខ្លះពួកគេអាចនឹងគិតថា៖ «សាកតែមួយលើកទៀតទេ ហើយខ្ញុំសន្យាថា ខ្ញុំឈប់ហើយ ហើយខ្ញុំមិនលេងល្បែងទៀតទេ» ពួកគេគិតរឿងដដែល មិនថាពួកគេកំពុងយល់សប្តិ ឬកំពុងហូបអាហារក៏ដោយ ប៉ុន្តែបន្ទាប់ពីគិតរួច ពួកគេនៅតែត្រឡប់ទៅកាស៊ីណូវិញ។ រាល់ពេលដែលពួកគេលេងល្បែង ពួកគេនិយាយថាវានឹងជាលើកចុងក្រោយរបស់ពួកគេ ហើយរាល់ពេលដែលពួកគេចេញពីទ្វារកាស៊ីណូ ពួកគេនិយាយថាពួកគេនឹងមិនត្រឡប់មកវិញទៀតទេ លទ្ធផលគឺថាបន្ទាប់ពីព្យាយាមពេញមួយជីវិត ពួកគេនៅតែមិនអាចឈប់បានដដែល។ តើអ្នករាល់គ្នាដូចអ្នកលេងល្បែងនោះដែរឬទេ? អ្នកតែងតែប្ដេជ្ញាចិត្តធ្វើរឿងផ្សេងៗ ហើយបន្ទាប់មកក៏បដិសេធការប្ដេជ្ញាចិត្តរបស់ខ្លួន វាបានក្លាយជាទម្លាប់របស់អ្នកទៅហើយក្នុងការបោកបញ្ឆោតព្រះជាម្ចាស់ ហើយរឿងនេះមិនងាយស្រួលនឹងផ្លាស់ប្ដូរទេ។

III. រលាតត្រដាងអំពីរបៀបដែលមនុស្សសព្វថ្ងៃប្រព្រឹត្តចំពោះព្រះបន្ទូលរបស់ព្រះជាម្ចាស់

តើអ្វីជាប្រធានបទនៃរឿងដែលខ្ញុំទើបតែបានរៀបរាប់ប្រាប់? (គឺអំពីអាកប្បកិរិយាចំពោះព្រះជាម្ចាស់ និងអំពីរបៀបដែលយើងអាចស្ដាប់បង្គាប់ព្រះបន្ទូលរបស់ព្រះជាម្ចាស់ ហើយចុះចូលនឹងព្រះជាម្ចាស់នៅពេលមានរឿងរ៉ាវកើតឡើង។) តើរឿងទាំងពីរនេះបានបង្រៀនអ្នករាល់គ្នាអំពីអ្វីជាចម្បង? (គឺឱ្យស្ដាប់បង្គាប់ និងចុះចូល ហើយប្រព្រឹត្តតាមសេចក្ដីតម្រូវនៃព្រះបន្ទូលរបស់ព្រះជាម្ចាស់។) ការរៀនស្ដាប់បង្គាប់ និងការអនុវត្តការស្ដាប់បង្គាប់ព្រះបន្ទូលរបស់ព្រះជាម្ចាស់ គឺជារឿងសំខាន់។ អ្នកនិយាយថា អ្នក ជាអ្នកដើរតាមព្រះជាម្ចាស់ ថាអ្នកជាភាវៈដែលបានបង្កើត ថាអ្នកជាមនុស្សម្នាក់នៅក្នុងព្រះនេត្ររបស់ព្រះជាម្ចាស់។ ទោះយ៉ាងណាក៏ដោយ នៅក្នុងការរស់នៅ និងការសម្ដែងចេញរបស់អ្នក គឺគ្មានសញ្ញានៃការចុះចូល ឬការអនុវត្ត ដែលកើតមានបន្ទាប់ពីបានឮព្រះបន្ទូលរបស់ព្រះជាម្ចាស់ឡើយ។ ដូច្នេះ តើគួរតែមានសញ្ញាសួរនៅពីក្រោយពាក្យ «ភាវៈដែលព្រះបានបង្កើត» «អ្នកដែលដើរតាមព្រះជាម្ចាស់» និង «មនុស្សម្នាក់នៅក្នុងព្រះនេត្ររបស់ព្រះជាម្ចាស់» ដែរឬទេ នៅពេលដែលពាក្យទាំងនេះត្រូវបានយកមកប្រើចំពោះអ្នក? ហើយដោយមានសញ្ញាសួរទាំងនេះ តើអ្នកមានសេចក្ដីសង្ឃឹមនៃការសង្គ្រោះធំប៉ុនណាទៅ? រឿងនេះមិនមាននរណាដឹងទេ ឱកាសគឺមានតិចតួចណាស់ ហើយអ្នកផ្ទាល់ក៏មិនហ៊ាននិយាយដែរ។ កន្លងមក ខ្ញុំបានលើកយកសាច់រឿងបុរាណចំនួនពីរអំពីរបៀបស្ដាប់បង្គាប់ព្រះបន្ទូលរបស់ព្រះជាម្ចាស់។ អ្នកដែលបានអានព្រះគម្ពីរ និងដើរតាមព្រះជាម្ចាស់អស់រយៈពេលជាច្រើនឆ្នាំ គឺស្គាល់រឿងទាំងពីរនេះរួចទៅហើយ។ ប៉ុន្តែ តាមរយៈការអានរឿងទាំងនេះ គ្មាននរណាម្នាក់ទទួលបានសេចក្ដីពិតដ៏សំខាន់បំផុតក្នុងចំណោមនោះទេគឺ៖ ការស្ដាប់បង្គាប់ព្រះបន្ទូលរបស់ព្រះជាម្ចាស់។ ឥឡូវនេះ ដោយសារយើងបានឮរឿងអំពីរបៀបស្ដាប់បង្គាប់ព្រះបន្ទូលរបស់ព្រះជាម្ចាស់ហើយ ចូរយើងងាកមកមើលរឿងអំពីមនុស្ស ដែលមិនស្ដាប់បង្គាប់ព្រះបន្ទូលរបស់ព្រះជាម្ចាស់វិញម្ដង។ ដោយសារការមិនស្ដាប់បង្គាប់ព្រះបន្ទូលរបស់ព្រះជាម្ចាស់ត្រូវបានលើកឡើងមកនិយាយ ទាំងនេះច្បាស់ជារឿងអំពីមនុស្សសព្វថ្ងៃនេះហើយ។ សម្ដីខ្លះដែលខ្ញុំនិយាយ អាចនឹងពិបាកស្ដាប់ ហើយវាអាចនឹងប៉ះពាល់ដល់មោទនភាព និងការគោរពខ្លួនឯងរបស់អ្នករាល់គ្នា ហើយវានឹងបង្ហាញឱ្យឃើញថា អ្នករាល់គ្នាខ្វះសេចក្ដីទៀងត្រង់ និងសេចក្ដីថ្លៃថ្នូរ។

មានដីមួយកន្លែង ដែលខ្ញុំបានប្រាប់មនុស្សមួយចំនួនឱ្យដាំបន្លែនៅលើដីនោះ។ នេះគឺដើម្បីឱ្យអ្នកដែលកំពុងបំពេញភារកិច្ចរបស់ខ្លួន អាចមានអាហារសរីរាង្គខ្លះសម្រាប់បរិភោគ ហើយមិនចាំបាច់ទិញបន្លែមិនមែនសរីរាង្គដែលប្រើប្រាស់ថ្នាំសម្លាប់សត្វល្អិតនោះទេ។ នេះជារឿងល្អ ត្រូវទេ? ក្នុងទិដ្ឋភាពមួយ មនុស្សគ្រប់គ្នារស់នៅជាមួយគ្នា ដូចជាគ្រួសារធំមួយ ហើយក៏អាចជឿលើព្រះជាម្ចាស់ជាមួយគ្នា ដោយរក្សាគម្លាតពីនិន្នាការ និងជម្លោះនៃសង្គម។ ការបង្កើតមជ្ឈដ្ឋានបែបនេះ អនុញ្ញាតឱ្យមនុស្សគ្រប់គ្នាអាចស្ងប់ចិត្តបំពេញភារកិច្ចរបស់ខ្លួនបាន។ នោះគឺចេញមកមើលពីទស្សនៈក្នុងទ្រង់ទ្រាយតូចមួយ។ មើលពីទស្សនៈក្នុងទ្រង់ទ្រាយធំជាងនេះ ការដាំបន្លែសម្រាប់ឱ្យអ្នកបំពេញភារកិច្ចរបស់ខ្លួនបរិភោគ និងការចូលរួមចំណែកក្នុងការផ្សាយដំណឹងល្អរបស់ព្រះជាម្ចាស់ ក៏ជារឿងស័ក្ដិសមផងដែរ។ នៅពេលខ្ញុំនិយាយថា៖ «ចូរដាំបន្លែខ្លះសម្រាប់ឱ្យអ្នកបំពេញភារកិច្ចរបស់ខ្លួននៅក្បែរៗនេះបរិភោគ» តើពាក្យទាំងនេះមិនងាយស្រួលយល់ទេឬ? នៅពេលខ្ញុំបានប្រាប់មនុស្សម្នាក់ឱ្យធ្វើរឿងនេះ គាត់ក៏យល់ ហើយបានដាំបន្លែមួយចំនួន ដែលគេនិយមបរិភោគ។ ខ្ញុំគិតថា រឿងដូចជាការដាំបន្លែនេះ គឺជារឿងសាមញ្ញទេ។ មនុស្សសាមញ្ញទាំងអស់សុទ្ធតែអាចធ្វើវាបាន។ វាមិនពិបាកដូចការផ្សាយដំណឹងល្អ ឬផ្នែកផ្សេងៗនៃកិច្ចការពួកជំនុំឡើយ។ ដូច្នេះ ខ្ញុំមិនសូវបានយកចិត្តទុកដាក់ខ្លាំងចំពោះរឿងនេះទេ។ មួយរយៈក្រោយមក ខ្ញុំបានទៅទីនោះ ហើយឃើញថា ពួកគេទាំងអស់គ្នាកំពុងបរិភោគបន្លែដែលពួកគេបានដាំដោយខ្លួនឯង ហើយបានឮថា ជួនកាល មានបន្លែនៅសល់ ដែលពួកគេយកទៅឱ្យមាន់ស៊ី។ ខ្ញុំបាននិយាយថា «អ្នករាល់គ្នាបានដាំបន្លែទាំងអស់នោះ ហើយទទួលបានទិន្នផលល្អ។ តើអ្នករាល់គ្នាបានផ្ញើបន្លែខ្លះទៅពួកជំនុំដែរឬទេ? តើមនុស្សនៅពួកជំនុំផ្សេងទៀតបានបរិភោគបន្លែដែលយើងបានដាំដែរឬទេ?» មនុស្សមួយចំនួនបាននិយាយថា ពួកគេមិនបានដឹងទេ។ អ្នកខ្លះនិយាយថា មនុស្សនៅកន្លែងផ្សេងៗបានទិញបន្លែដោយខ្លួនឯង ហើយមិនបានបរិភោគបន្លែមកពីទីនេះទេ។ មនុស្សម្នាក់ៗនិយាយផ្សេងៗពីគ្នា។ គ្មាននរណាម្នាក់ខ្វល់អំពីរឿងនេះទេ គឺឱ្យតែពួកគេខ្លួនឯងមានបន្លែបរិភោគ ពួកគេមានអារម្មណ៍ថា គ្មានបញ្ហាអ្វីឡើយ។ តើនេះមិនគួរឱ្យស្អប់ខ្ពើមទេឬ? បន្ទាប់មក ខ្ញុំបាននិយាយទៅកាន់អ្នកទទួលខុសត្រូវថា «វាជារឿងសមហេតុផលទាំងស្រុង ដែលអ្នករាល់គ្នាបរិភោគអ្វីដែលអ្នកដាំ ប៉ុន្តែអ្នកផ្សេងទៀតក៏ត្រូវបរិភោគដែរ។ តើវាត្រឹមត្រូវដែរឬទេ ដែលអ្នករាល់គ្នាដាំបានច្រើនយ៉ាងនេះ ហើយមិនអាចបរិភោគអស់ ខណៈកន្លែងផ្សេងទៀតនៅតែត្រូវទិញបន្លែនោះ? តើខ្ញុំមិនបានប្រាប់អ្នកទេឬថា បន្លែទាំងនេះមិនមែនដាំសម្រាប់តែឱ្យអ្នករាល់គ្នាបរិភោគប៉ុណ្ណោះទេ គឺអ្នកត្រូវផ្ញើបន្លែទាំងនោះទៅពួកជំនុំផ្សេងទៀតដែលនៅក្បែរៗនេះផងដែរ?» តើអ្នករាល់គ្នាគិតថា ខ្ញុំគួរតែបន្តប្រាប់ពួកគេអំពីអ្វីដែលត្រូវធ្វើ និងបង្កើតច្បាប់ឱ្យបានច្បាស់លាស់នៅពេលនិយាយដល់រឿងតូចតាចនេះដែរឬទេ? តើខ្ញុំចាំបាច់ត្រូវធ្វើជារឿងធំដុំអំពីរឿងនេះ ដោយហៅមនុស្សគ្រប់គ្នាឱ្យមកជួបជុំគ្នា និងធ្វើការអធិប្បាយដែរឬទេ? (ទេ។) ខ្ញុំក៏មិនគិតដូច្នេះដែរ។ តើវាអាចទៅរួចទេដែលថា មនុស្សអាចខ្វះការគិតគូរ សូម្បីតែបន្តិចបន្តួចនេះ? ប្រសិនបើពួកគេខ្វះការគិតគូរបែបនេះមែន ពួកគេមិនមែនជាមនុស្សទេ។ ដូច្នេះ ខ្ញុំបានប្រាប់អ្នកនោះម្ដងទៀតថា «ប្រញាប់ឡើង ហើយផ្ញើបន្លែទាំងនោះទៅពួកជំនុំផ្សេងទៀតទៅ។ ទៅធ្វើរឿងនេះឱ្យហើយទៅ»។ គាត់បាននិយាយថា «បាទ ខ្ញុំនឹងគិតមើលសិន»។ នេះគឺជាអាកប្បកិរិយាដែលគាត់មាន។ មួយរយៈក្រោយមក ខ្ញុំបានទៅទីនោះម្ដងទៀត ហើយបានឃើញបន្លែយ៉ាងច្រើនសន្ធឹកសន្ធាប់នៅក្នុងចម្ការ ដែលឃើញមានគ្រប់សព្វបែបយ៉ាងទាំងអស់។ ខ្ញុំបានសួរអ្នកដែលបានដាំបន្លែទាំងនោះថា តើពួកគេប្រមូលផលបានច្រើនដែរឬយ៉ាងណា។ ពួកគេបាននិយាយថា មានបន្លែច្រើនណាស់រហូតដល់ពួកគេបរិភោគមិនអស់ ហើយបន្លែខ្លះក៏បានរលួយអស់ដែរ។ ខ្ញុំបានសួរម្ដងទៀតថា តើពួកគេបានផ្ញើបន្លែខ្លះទៅពួកជំនុំដែលនៅក្បែរៗនោះដែរឬយ៉ាងណា។ ពួកគេបានឆ្លើយតបថា ពួកគេមិនបានដឹង ហើយក៏មិនប្រាកដដែរ។ ពួកគេបាននិយាយរឿងនេះយ៉ាងស្រពេចស្រពិល និងឱ្យតែរួចពីដៃ។ វាច្បាស់ណាស់ថា គ្មាននរណាម្នាក់បានចាត់ទុករឿងនេះជារឿងសំខាន់ឡើយ។ ឱ្យតែពួកគេមានអាហារបរិភោគ ពួកគេមិនខ្វល់ពីអ្នកណាផ្សេងទេ។ ម្ដងនេះទៀត ខ្ញុំបានទៅរកអ្នកទទួលខុសត្រូវ។ ខ្ញុំបានសួរគាត់ថា តើពួកគេបានផ្ញើបន្លែចេញទៅខ្លះដែរឬយ៉ាងណា។ គាត់បាននិយាយថា ពួកគេបានផ្ញើទៅហើយ។ ខ្ញុំបានសួរថា តើការដឹកជញ្ជូននោះយ៉ាងម៉េចទៅហើយ។ គាត់បាននិយាយថា បន្លែទាំងនោះត្រូវបានដឹកជញ្ជូនទៅដល់ហើយ។ មកដល់ត្រង់ចំណុចនេះ តើអ្នករាល់គ្នាស្តាប់ទៅ ដូចជាមានបញ្ហាដែរឬទេ? អាកប្បកិរិយារបស់មនុស្សទាំងនេះ គឺមិនត្រឹមត្រូវទេ។ ពួកគេមិនមានអាកប្បកិរិយាស្មោះត្រង់ និងទទួលខុសត្រូវទេ នៅពេលដែលពួកគេបំពេញភារកិច្ចរបស់ខ្លួន ដែលនេះជារឿងគួរឱ្យស្អប់ខ្ពើម ប៉ុន្តែអ្វីដែលនឹងកើតឡើងបន្ទាប់ទៀត គឺរឹតតែគួរឱ្យស្អប់ខ្ពើមជាងនេះទៅទៀត។ ក្រោយមក ខ្ញុំបានសួរបងប្អូនប្រុសស្រីនៅពួកជំនុំក្បែរៗនោះថា តើពួកគេទទួលបានបន្លែដែលគេផ្ញើមកខ្លះដែរឬទេ។ ពួកគេបានឆ្លើយតបថា៖ «គេបានផ្ញើមកហើយ ប៉ុន្តែបន្លែទាំងនោះមានសភាពអាក្រក់ជាងបន្លែដែលគេបោះចោលនៅលើដីក្នុងផ្សារទៅទៀត។ គ្មានអ្វីក្រៅពីស្លឹករលួយលាយឡំជាមួយខ្សាច់ និងគ្រួសឡើយ។ បន្លែទាំងនោះមិនអាចបរិភោគបានទេ»។ ពេលឮដូច្នេះ តើអ្នករាល់គ្នាមានអារម្មណ៍ដូចម្តេចដែរ? តើមានក្តៅក្រហាយនៅក្នុងចិត្តរបស់អ្នករាល់គ្នាដែរឬទេ? តើអ្នករាល់គ្នាក្ដៅក្រហាយដែរឬទេ? (មែនហើយ។) ហើយប្រសិនបើអ្នករាល់គ្នាសុទ្ធតែក្ដៅក្រហាយ តើអ្នករាល់គ្នាគិតថា ខ្ញុំនឹងខឹងដែរឬទេ? ពួកគេបានផ្ញើបន្លែខ្លះមកទាំងបង្ខំចិត្ត ប៉ុន្តែពួកគេធ្វើរឿងនេះមិនបានល្អឡើយ។ ចុះតើនរណាជាដើមហេតុដែលធ្វើឱ្យកិច្ចការនេះមិនបានល្អបែបនេះ? មានមនុស្សអាក្រក់ម្នាក់នៅកន្លែងនោះ ដែលបានរារាំងមិនឱ្យគេផ្ញើបន្លែទាំងនោះចេញទៅ។ តើគាត់បាននិយាយអ្វីខ្លះ បន្ទាប់ពីខ្ញុំបានបញ្ជាឱ្យគេដឹកជញ្ជូនបន្លែទាំងនោះទៅ? «ដោយសារអ្នកប្រាប់ខ្ញុំឱ្យធ្វើរឿងនេះ ខ្ញុំនឹងប្រមូលស្លឹករលួយ និងបន្លែដែលយើងមិនចង់បរិភោគ យកទៅផ្ញើឱ្យពួកគេ។ ធ្វើបែបនេះចាត់ទុកថាបានផ្ញើទៅហើយ តើមែនឬទេ?» ពេលបានដឹងរឿងនេះ ខ្ញុំបានបញ្ជាឱ្យគេបណ្ដេញមនុស្សសំរាមជាអារក្សនេះចេញ។ តើទីនេះជាកន្លែងបែបណាបានជាគាត់ហ៊ានធ្វើខ្លួនជាជនផ្ដាច់ការ? ទីនេះជាដំណាក់របស់ព្រះជាម្ចាស់។ វាមិនមែនជាសង្គមទេ ហើយវាក៏មិនមែនជាទីផ្សារសេរីដែរ។ ប្រសិនបើអ្នករករឿង និងធ្វើខ្លួនជាជនផ្ដាច់ការនៅទីនេះ នោះអ្នកមិនត្រូវបានស្វាគមន៍នៅទីនេះទេ ហើយខ្ញុំមិនអាចទ្រាំឱ្យអ្នកនៅនឹងមុខខ្ញុំបានឡើយ ពោលគឺប្រញាប់ចេញទៅឱ្យបាត់ទៅ! ចេញឱ្យឆ្ងាយពីខ្ញុំតាមដែលអាចធ្វើទៅបាន និងត្រឡប់ ទៅកន្លែងដែលអ្នកបានមកវិញទៅ! តើអ្នករាល់គ្នាគិតថា វាត្រឹមត្រូវដែរឬទេ ដែលខ្ញុំដោះស្រាយរឿងនេះបែបនេះ? (ត្រឹមត្រូវ។) ហេតុអ្វី? (មនុស្សប្រភេទនេះខ្វះភាពជាមនុស្សខ្លាំងពេក។) ចុះហេតុអ្វីបានជាមនុស្សមួយចំនួនដែលខ្វះភាពជាមនុស្ស មិនត្រូវបានគេបញ្ជូនចេញ? មនុស្សមួយចំនួនគ្មានមនសិការ ឬវិចារណញ្ញាណទេ ហើយមិនដេញតាមសេចក្ដីពិតឡើយ ប៉ុន្តែពួកគេមិនធ្វើអំពើអាក្រក់ មិនរំខានដល់កិច្ចការពួកជំនុំ មិនជះឥទ្ធិពលដល់ការបំពេញភារកិច្ចរបស់អ្នកដទៃ ឬជះឥទ្ធិពលដល់ជីវិតពួកជំនុំឡើយ។ មនុស្សប្រភេទនេះគួរតែត្រូវបានរក្សាទុកសិន ដើម្បីឱ្យបម្រើការ ប៉ុន្តែនៅពេលដែលពួកគេប្រព្រឹត្តអំពើអាក្រក់ ហើយបង្កការបង្អាក់ និងការរំខាន ដល់ពេលនោះ បណ្ដេញពួកគេចេញ ក៏មិនទាន់ហួសពេលដែរ។ ចុះហេតុអ្វីបានជាខ្ញុំត្រូវបណ្ដេញមនុស្សសំរាមនេះចេញ? គាត់ចង់ធ្វើខ្លួនជាជនផ្ដាច់ការ និងក្ដោបក្ដាប់អំណាចនៅក្នុងដំណាក់របស់ព្រះជាម្ចាស់។ គាត់បានជះឥទ្ធិពលអវិជ្ជមានដល់ការរស់នៅធម្មតារបស់បងប្អូនប្រុសស្រី ហើយបានប៉ះពាល់ដល់កិច្ចការនៃដំណាក់របស់ព្រះជាម្ចាស់។ មនុស្សមួយចំនួនបាននិយាយថា គាត់អាត្មានិយមពេក ខ្ជិលច្រអូសពេក ហើយបំពេញភារកិច្ចរបស់ខ្លួនឱ្យតែរួចពីដៃ។ តើវាពិតជាករណីដូច្នេះមែនឬ? គាត់ចង់តាំងខ្លួនប្រឆាំងនឹងបងប្អូនប្រុសស្រីទាំងអស់ ប្រឆាំងនឹងអ្នកបំពេញភារកិច្ចទាំងអស់ ហើយទាស់នឹងព្រះជាម្ចាស់។ គាត់ចង់កាន់កាប់ដំណាក់របស់ព្រះជាម្ចាស់។ គាត់ចង់ក្ដោបក្ដាប់អំណាចនៅក្នុងដំណាក់របស់ព្រះជាម្ចាស់។ ប្រសិនបើគាត់ចង់ក្ដោបក្ដាប់អំណាច នោះគាត់គួរតែបានធ្វើរឿងល្អខ្លះ។ ប៉ុន្តែគាត់មិនបានធ្វើរឿងល្អអ្វីឡើយ។ អ្វីគ្រប់យ៉ាងដែលគាត់បានធ្វើ គឺធ្វើឱ្យខូចប្រយោជន៍ដល់ដំណាក់របស់ព្រះជាម្ចាស់ និងធ្វើឱ្យប៉ះពាល់ដល់រាស្ដ្ររើសតាំងរបស់ព្រះជាម្ចាស់។ តើអ្នករាល់គ្នាអាចទ្រាំនឹងមនុស្សបែបនេះបានដែរឬទេ? (ទេ។) ហើយប្រសិនបើអ្នករាល់គ្នាគ្មាននរណាម្នាក់អាចទ្រាំបានទេ តើអ្នករាល់គ្នាគិតថា ខ្ញុំអាចទ្រាំបានដែរឬទេ? សព្វថ្ងៃនេះ មានមនុស្សដែលនៅតែមិនសប្បាយចិត្តចំពោះការបណ្ដេញមនុស្សអាក្រក់នោះចេញ។ ពួកគេមិនអាចមើលធ្លុះពីគាត់ទេ ហើយនៅតែតតាំងនឹងខ្ញុំនៅក្នុងចិត្តរបស់ពួកគេដដែល។ សព្វថ្ងៃនេះ មានមនុស្សដែលនៅពេលនិយាយដល់មនុស្សនោះ ពួកគេនៅតែមិនគិតថាខ្ញុំបានដោះស្រាយរឿងនេះបានសមរម្យទេ ដោយគិតថា ដំណាក់របស់ព្រះជាម្ចាស់មិនសុចរិតឡើយ។ តើនេះជាបក្សពួកបែបណាទៅ? តើអ្នករាល់គ្នាដឹងទេថា មនុស្សម្នាក់នេះដកស្ពៃតឿដែលពួកគេបានដាំដោយរបៀបណា? ជាធម្មតា គេដកទាំងគល់យកមកបរិភោគ តើមែនទេ? តើមាននរណាម្នាក់គ្រាន់តែកាត់យកស្លឹកដែរឬទេ? (ទេ។) ចុះចំណែកបុរសចម្លែកម្នាក់នេះវិញ គាត់មិនអនុញ្ញាតឱ្យអ្នកដទៃដកទាំងគល់ទេ គាត់ប្រាប់ពួកគេឱ្យគ្រាន់តែកាត់យកស្លឹកប៉ុណ្ណោះ។ នេះគឺជាលើកទីមួយហើយដែលខ្ញុំធ្លាប់ជួបរឿងបែបនេះ។ តើអ្នករាល់គ្នាគិតថា ហេតុអ្វីបានជាគាត់ធ្វើបែបនេះ? ហេតុអ្វីបានជាគាត់មិនអនុញ្ញាតឱ្យអ្នកដទៃដកទាំងគល់? ពីព្រោះប្រសិនបើពួកគេដកទាំងគល់ នោះចម្ការនឹងនៅទទេ ហើយត្រូវភ្ជួររាស់ និងដាំម្ដងទៀត។ ដើម្បីកុំឱ្យពិបាក គាត់បានប្រាប់អ្នកដទៃឱ្យកាត់យកតែស្លឹក។ នៅពេលគាត់ប្រាប់មនុស្សឱ្យធ្វើបែបនេះ គ្មាននរណាម្នាក់ហ៊ានប្រឆាំងនឹងគាត់ឡើយ។ ពួកគេប្រៀបដូចជាទាសកររបស់គាត់អ៊ីចឹង ពោលគឺពួកគេធ្វើតាមអ្វីគ្រប់យ៉ាងដែលគាត់បាននិយាយ។ គាត់ជាអ្នកក្ដោបក្ដាប់អំណាចនៅទីនោះ។ ដូច្នេះ តើអ្នករាល់គ្នាគិតថា វាអាចទទួលយកបានដែរឬទេ ប្រសិនបើមិនកម្ចាត់គាត់ចោលនោះ? (ទេ។) ការអនុញ្ញាតឱ្យមនុស្សបែបនេះបន្តនៅនឹងក្លាយជាការបំផ្លាញ។ នៅពេលខ្លះ ដែលគាត់សម្ដែងចេញនូវរឿងល្អមួយចំនួន នោះគឺដោយសារតែវាមិនពាក់ព័ន្ធនឹងផលប្រយោជន៍ផ្ទាល់ខ្លួនរបស់គាត់។ ចូរសង្កេតមើលឱ្យបានដិតដល់នូវអ្វីគ្រប់យ៉ាងដែលគាត់ធ្វើ៖ គ្មានរឿងណាមួយដែលមិនរំខាន និងបំផ្លាញផលប្រយោជន៍របស់អ្នកដទៃឡើយ ហើយក៏គ្មានរឿងណាមួយដែលមិនធ្វើឱ្យខូចប្រយោជន៍ដល់ដំណាក់របស់ព្រះជាម្ចាស់ដែរ។ មនុស្សនេះកើតមកជាអារក្ស គាត់តាំងខ្លួនទាស់នឹងព្រះជាម្ចាស់ ហើយគាត់គឺជាអាទទឹងនឹងព្រះគ្រីស្ទ។ តើមនុស្សបែបនេះអាចត្រូវបានអនុញ្ញាតឱ្យបន្តនៅក្នុងដំណាក់របស់ព្រះជាម្ចាស់ដែរឬទេ? តើគាត់ស័ក្ដិសមនឹងបំពេញភារកិច្ចដែរឬទេ? (ទេ។) ប៉ុន្តែនៅតែមានមនុស្សមួយចំនួនព្យាយាមការពារមនុស្សបែបនេះ។ តើពួកគេច្របូកច្របល់ដល់កម្រិតណាទៅ? តើនេះមិនគួរឱ្យស្អប់ខ្ពើមទេឬ? តើអ្នកកំពុងព្យាយាមបង្ហាញថា អ្នកមានសេចក្ដីស្រឡាញ់មែនទេ? ប្រសិនបើអ្នកមានសេចក្ដីស្រឡាញ់ នោះអ្នកផ្គត់ផ្គង់គាត់ទៅ ប្រសិនបើអ្នកមានសេចក្ដីស្រឡាញ់ ចូរទុកឱ្យគាត់ធ្វើបាបអ្នកចុះ ប៉ុន្តែកុំបណ្ដោយឱ្យគាត់ធ្វើឱ្យខូចប្រយោជន៍ដល់ដំណាក់របស់ព្រះជាម្ចាស់ឡើយ! ប្រសិនបើអ្នកមានសេចក្ដីស្រឡាញ់ នោះនៅពេលដែលគាត់ត្រូវបានគេបោសសម្អាតចេញ ចូរទៅតាមគាត់ទៅ តើអ្នកនៅតោងទាមទីនេះធ្វើអ្វីទៀត? តើមនុស្សទាំងនេះចេះស្ដាប់បង្គាប់ និងចុះចូលដែរឬទេ? (ទេ។) ពួកគេកើតមកជាបក្សពួកអារក្ស។ មនុស្សនោះមិនស្ដាប់បង្គាប់អ្វីទាំងអស់ដែលខ្ញុំបាននិយាយ។ ប្រសិនបើខ្ញុំនិយាយថា លិច គាត់នឹងទៅកើត ហើយប្រសិនបើខ្ញុំនិយាយថា កើត គាត់នឹងទៅលិច។ គាត់ចចេសប្រឆាំងនឹងខ្ញុំក្នុងគ្រប់រឿងទាំងអស់។ ហេតុអ្វីបានជាវាពិបាកម៉្លេះ សម្រាប់គាត់ក្នុងការស្ដាប់បង្គាប់ខ្ញុំ សូម្បីតែបន្តិចសោះនោះ? តើការដែលខ្ញុំប្រាប់គាត់ឱ្យផ្ញើបន្លែទៅបងប្អូនប្រុសស្រីផ្សេងទៀត មានន័យថា គាត់នឹងត្រូវបាត់បង់ចំណែករបស់គាត់ឬ? តើខ្ញុំកំពុងដកហូតសិទ្ធិរបស់គាត់ក្នុងការបរិភោគបន្លែទាំងនេះឬ? (ទេ។) ដូច្នេះ ហេតុអ្វីបានជាគាត់មិនផ្ញើបន្លែទាំងនោះទៅ? គាត់មិនចាំបាច់លីសែងបន្លែទាំងនោះដោយខ្លួនឯងទេ វាមិនទាមទារឱ្យគាត់បញ្ចេញកម្លាំងអ្វីឡើយ។ ប៉ុន្តែ គាត់មិនត្រឹមតែមិនបានឱ្យបន្លែល្អៗទៅអ្នកដទៃប៉ុណ្ណោះទេ គាត់ថែមទាំងឱ្យបន្លែរលួយៗទៅពួកគេទៀតផង។ តើគាត់ត្រូវតែជាមនុស្សអាក្រក់កម្រិតណាទើបអាចធ្វើរឿងបែបនេះបាន? តើអាចចាត់ទុកគាត់ជាមនុស្សបានដែរឬទេ? ខ្ញុំបានប្រាប់គាត់ឱ្យផ្ញើបន្លែ មិនមែនផ្ញើសំរាមទេ។ រឿងដ៏សាមញ្ញ និងងាយស្រួលបែបនេះ គ្រាន់តែប្រើដៃជើងបន្តិចបន្តួចសោះ ប៉ុន្តែគាត់សូម្បីតែធ្វើរឿងនេះក៏មិនបានផង។ តើនេះជាមនុស្សដែរទេ? ប្រសិនបើសូម្បីតែរឿងបែបនេះក៏អ្នកធ្វើមិនបានផង តើអ្នកអាចអះអាងពីការចុះចូលនឹងព្រះជាម្ចាស់បានដោយរបៀបណា? អ្នកតតាំង អ្នកប្រឆាំង ប៉ុន្តែអ្នកនៅតែព្យាយាមតោងទាមហូបចុកដោយមិនគិតថ្លៃនៅក្នុងដំណាក់របស់ព្រះជាម្ចាស់ទៀត។ តើរឿងនោះអាចកើតឡើងបានដែរឬទេ? សូម្បីតែសព្វថ្ងៃនេះ ក៏មានអ្នកដែលមិនទាន់ភ្លេចរឿងនេះដែរ៖ «អ្នកធ្លាប់ធ្វើឱ្យប៉ះពាល់ដល់អារម្មណ៍របស់យើង។ អ្នកធ្លាប់បានបណ្ដេញពួកយើងមួយចំនួនចេញ ប៉ុន្តែពួកយើងមិនយល់ព្រមទេ ពួកយើងចង់ឱ្យពួកគេបន្តនៅ ប៉ុន្តែអ្នកមិនព្រមទុកឱកាសឱ្យពួកគេឡើយ។ តើអ្នកជាព្រះដ៏សុចរិតដែរ ទេ?» តើអ្នករាល់គ្នាគិតថា ពួកអារក្សធ្លាប់និយាយថា ព្រះជាម្ចាស់សុចរិតដែរឬទេ? (មិនដែលទេ។) មាត់របស់ពួកគេអាចនិយាយថា ព្រះជាម្ចាស់សុចរិត ប៉ុន្តែនៅពេលដែលព្រះជាម្ចាស់ធ្វើកិច្ចការ វាមិនត្រូវចិត្តពួកគេឡើយ ពួកគេមិនអាចសរសើរតម្កើងសេចក្ដីសុចរិតរបស់ព្រះជាម្ចាស់បានទេ។ ទាំងនេះគឺជាពួកអារក្ស និងជាពួកមនុស្សមានពុត។

តើសូម្បីតែរឿងតូចតាចដូចជាការដឹកជញ្ជូនបន្លែនេះ បង្ហាញឱ្យឃើញអំពីអ្វី? តើវាងាយស្រួលទេសម្រាប់មនុស្សក្នុងការចុះចូលនឹងព្រះជាម្ចាស់ និងស្ដាប់បង្គាប់ព្រះបន្ទូលរបស់ព្រះជាម្ចាស់នោះ? (មិនងាយស្រួលទេ។) មនុស្សបរិភោគអាហារដែលព្រះជាម្ចាស់ប្រទានឱ្យ ពួកគេរស់នៅក្នុងផ្ទះដែលព្រះជាម្ចាស់ប្រទានឱ្យ ពួកគេប្រើប្រាស់របស់របរដែលព្រះជាម្ចាស់ប្រទានឱ្យ ប៉ុន្តែ នៅពេលព្រះជាម្ចាស់ឱ្យពួកគេចែករំលែកបន្លែដែលនៅសល់ទៅឱ្យអ្នកដទៃ តើពួកគេចុះចូលដែរឬទេ? តើព្រះបន្ទូលទាំងនេះអាចសម្រេចជាផលផ្លែក្នុងពួកគេបានដែរឬទេ? នៅក្នុងមនុស្ស គឺអាច។ ព្រះបន្ទូលទាំងនេះអាចត្រូវបានអនុវត្ត។ ប៉ុន្តែនៅក្នុងពួកអារក្ស ពួកសាតាំង និងពួកអាទទឹងនឹងព្រះគ្រីស្ទ ព្រះបន្ទូលទាំងនេះនឹងមិនអាចសម្រេចជាផលផ្លែបានឡើយ។ បុគ្គលនោះបានគិតក្នុងចិត្តថា៖ «ប្រសិនបើខ្ញុំផ្ញើបន្លែទាំងនេះចេញទៅ តើមាននរណាម្នាក់ចងចាំថា ខ្ញុំបានធ្វើរឿងល្អដែរឬទេ? ប្រសិនបើអ្នកដទៃបរិភោគបន្លែទាំងនេះ ហើយនិយាយថា វាជាព្រះគុណរបស់ព្រះជាម្ចាស់ ថាព្រះជាម្ចាស់បានឱ្យខ្ញុំធ្វើរឿងនេះ ប្រសិនបើពួកគេទាំងអស់គ្នាថ្លែងអំណរគុណដល់ព្រះជាម្ចាស់ តើនរណានឹងអរគុណខ្ញុំ? ខ្ញុំគឺជាវីរបុរសនៅពីក្រោយឆាក ខ្ញុំគឺជាអ្នកដែលបានធ្វើកិច្ចការលំបាក។ គឺខ្ញុំនេះហើយដែលបានដាំបន្លែទាំងនេះ។ អ្នកគួរតែអរគុណខ្ញុំ។ ហើយប្រសិនបើអ្នកមិនអរគុណទេ ប្រសិនបើអ្នកមិនដឹងថាខ្ញុំជាអ្នកធ្វើរឿងនេះទេ នោះអ្នកកំពុងតែយល់សប្តិហើយ ប្រសិនបើអ្នកគិតថា អ្នកអាចបរិភោគបន្លែដែលខ្ញុំបានដាំនោះ!» តើនេះមិនមែនជាអ្វីដែលគាត់បានគិតទេឬ? ហើយតើនេះមិនមែនជាអំពើអាក្រក់ទេឬ? វាពិតជាអាក្រក់ខ្លាំងណាស់! តើមនុស្សអាក្រក់ម្ដេចនឹងអាចអនុវត្តសេចក្ដីពិត និងស្ដាប់បង្គាប់ព្រះបន្ទូលរបស់ព្រះជាម្ចាស់កើតទៅ? បុគ្គលនេះកើតមកជាអារក្ស និងជាសាតាំង។ គាត់តាំងខ្លួនប្រឆាំងនឹងព្រះជាម្ចាស់ គាត់ទាស់ទទឹងនឹងសេចក្ដីពិត ហើយគាត់មើលងាយសេចក្ដីពិត។ គាត់គ្មានសមត្ថភាពស្ដាប់បង្គាប់ព្រះបន្ទូលរបស់ព្រះជាម្ចាស់ទេ ដូច្នេះតើមានភាពចាំបាច់ណាមួយសម្រាប់គាត់ក្នុងការស្ដាប់បង្គាប់ព្រះបន្ទូលទាំងនោះដែរឬទេ? គ្មានទេ។ ដូច្នេះ តើរឿងបែបនេះគួរត្រូវបានដោះស្រាយដោយរបៀបណា? បណ្ដេញគាត់ចេញ ហើយស្វែងរកនរណាម្នាក់ដែលចេះស្ដាប់បង្គាប់មកជំនួសកន្លែងគាត់។ គឺបែបនេះហើយ វាសាមញ្ញបែបនេះឯង។ តើការដោះស្រាយរឿងរ៉ាវតាមរបៀបនេះ ស័ក្ដិសមដែរឬទេ? (គឺស័ក្ដិសម។) ខ្ញុំក៏គិតដូច្នេះដែរ។ ប្រសិនបើគាត់មិនទៅទេ គាត់នឹងបង្កបញ្ហា ហើយធ្វើឱ្យប៉ះពាល់ដល់មនុស្សគ្រប់គ្នា។ មនុស្សមួយចំនួននិយាយថា៖ «តើមកពីព្រះអង្គមិនសព្វព្រះហឫទ័យ ដោយសារតែគាត់មិនបានស្ដាប់បង្គាប់ព្រះបន្ទូលរបស់ទ្រង់ឬ? អ្វីដែលគាត់បានធ្វើ គឺគ្រាន់តែមិនស្ដាប់បង្គាប់ព្រះអង្គប៉ុណ្ណោះ តើវាធ្ងន់ធ្ងរដល់ថ្នាក់ហ្នឹងឬ? ព្រះអង្គបានបណ្ដេញគាត់ចេញដោយសារតែរឿងកំប៉ិកកំប៉ុកបែបនេះ ប៉ុន្តែតាមពិតគាត់មិនបានធ្វើរឿងអាក្រក់អ្វីឡើយ។ គាត់គ្រាន់តែផ្ញើបន្លែរលួយៗខ្លះចេញទៅ ហើយមានពីរបីដងដែលគាត់មិនបានផ្ញើអ្វីសោះ និងមិនបានស្ដាប់បង្គាប់ព្រះអង្គ។ វាគ្រាន់តែជារឿងតូចតាចប៉ុណ្ណោះ តើមែនទេ?» តើវាពិតជាដូច្នេះមែនឬ? (មិនមែនទេ។) ដូច្នេះ តើអ្នករាល់គ្នាគិតថា ខ្ញុំមើលឃើញរឿងនេះយ៉ាងដូចម្ដេច? សូម្បីតែរឿងតូចតាចបែបនេះ ក៏គាត់មិនអាចស្ដាប់បង្គាប់បានផង ប៉ុន្តែគាត់បែរជាព្យាយាមរារាំងរឿងរ៉ាវដោយគ្មានហេតុផលនៅទីនេះទៅវិញ។ ទីនេះគឺជាដំណាក់របស់ព្រះជាម្ចាស់ គ្មានអ្វីនៅទីនេះជារបស់គាត់ឡើយ។ ស្មៅគ្រប់សរសៃ ដើមឈើគ្រប់ដើម កូនភ្នំគ្រប់កន្លែង ផ្ទៃទឹកគ្រប់ទីកន្លែងនៅទីនេះ គឺគាត់គ្មានសិទ្ធិអំណាចក្នុងការគ្រប់គ្រង ឬសម្រេចចិត្តលើរបស់ទាំងនេះឡើយ។ គាត់បានព្យាយាមសម្រេចចិត្ត ព្យាយាមរារាំងរឿងរ៉ាវដោយគ្មានហេតុផល។ តើគាត់ជាអ្វីទៅ? គ្មានរបស់ណាមួយរបស់គាត់ដែលនឹងត្រូវគេយក ឬប្រើប្រាស់ឡើយ ហើយក៏គ្មានរបស់ណាមួយដែលជារបស់គាត់ នឹងត្រូវគេផ្ញើចេញទៅដែរ។ អ្វីដែលគេសុំឱ្យគាត់ធ្វើ គឺគ្រាន់តែកម្រើក ដៃជើងរបស់គាត់ និងបំពេញការទទួលខុសត្រូវដែលគាត់គួរតែធ្វើប៉ុណ្ណោះ ប៉ុន្តែសូម្បីតែរឿងនេះក៏គាត់ធ្វើមិនបានផង។ ដោយសារគាត់មិនអាចធ្វើរឿងនោះបាន ខ្ញុំមិនទទួលស្គាល់គាត់ថាជាអ្នកជឿទេ ហើយគាត់ត្រូវតែចេញពីដំណាក់របស់ព្រះជាម្ចាស់ គាត់ត្រូវតែត្រូវបានគេដកចេញ! តើវាសមហេតុផលដែរឬទេដែលខ្ញុំធ្វើបែបនេះ? (សមហេតុផល។) ទាំងនេះគឺជាបញ្ញត្តិរដ្ឋបាលនៃដំណាក់របស់ព្រះជាម្ចាស់។ ប្រសិនបើខ្ញុំជួបប្រទះមនុស្សអាក្រក់បែបនេះដែលកំពុងធ្វើអំពើអាក្រក់ ហើយមិនដកពួកគេចេញ ប្រសិនបើខ្ញុំមិនសម្ដែងអាកប្បកិរិយាណាមួយចំពោះពួកគេទេ នោះតើអ្នករាល់គ្នាគិតថា នឹងមានមនុស្សប៉ុន្មាននាក់ដែលត្រូវរងគ្រោះ? តើនេះមិនធ្វើឱ្យដំណាក់របស់ព្រះជាម្ចាស់ធ្លាក់ចូលក្នុងភាពច្របូកច្របល់ទេឬ? ហើយតើបញ្ញត្តិរដ្ឋបាលនៃដំណាក់របស់ព្រះជាម្ចាស់ នឹងមិនក្លាយជាពាក្យសម្ដីទទេសូន្យទេឬ? ដូច្នេះ តើបញ្ញត្តិរដ្ឋបាលនៃដំណាក់របស់ព្រះជាម្ចាស់បានចែងយ៉ាងដូចម្ដេចទាក់ទងនឹងពួកអាទទឹងនឹងព្រះគ្រីស្ទ និងពួកអារក្សកំណាចទាំងនេះ ដែលមិនស្ដាប់បង្គាប់ បង្កការរំខាន រារាំងរឿងរ៉ាវដោយគ្មានហេតុផល និងប្រព្រឹត្តដោយគ្មានភាពអៀនខ្មាសនោះ? ដកពួកគេចេញ ហើយបណ្ដេញពួកគេចេញពីដំណាក់របស់ព្រះជាម្ចាស់។ ជម្រះពួកគេចេញពីចំណោមបងប្អូនប្រុសស្រី។ ពួកគេមិនត្រូវបានរាប់ថា ជាសមាជិកនៃដំណាក់របស់ព្រះជាម្ចាស់ឡើយ។ តើអ្នករាល់គ្នាគិតយ៉ាងណាចំពោះការដោះស្រាយជាមួយពួកគេតាមរបៀបនេះ? នៅពេលដែលមនុស្សប្រភេទនេះត្រូវបានជម្រះចេញ នោះកិច្ចការទាំងអស់នឹងដំណើរការទៅយ៉ាងរលូន។ ពួកអារក្ស និងពួកសាតាំងព្យាយាមកេងប្រវ័ញ្ច សូម្បីតែរឿងតូចតាចដូចជាការបរិភោគបន្លែក៏ដោយ។ សូម្បីតែរឿងនេះ ក៏ពួកគេព្យាយាមសម្រេចចិត្ត និងធ្វើអ្វីដែលពួកគេចង់ធ្វើដែរ។ អ្វីគ្រប់យ៉ាងដែលយើងបាននិយាយ គឺជារឿងតូចតាច ប៉ុន្តែទោះជាយ៉ាងណាក៏ដោយ វាពាក់ព័ន្ធនឹងសេចក្ដីពិតដែលជាមូលដ្ឋានគ្រឹះបំផុត។ សេចក្ដីពិតដែលជាមូលដ្ឋានគ្រឹះបំផុត គឺការស្ដាប់បង្គាប់ព្រះបន្ទូលរបស់ព្រះជាម្ចាស់។ តើអស់អ្នកដែលមិនទាំងអាចធ្វើរឿងនោះបានផង មាននិស្ស័យបែបណាទៅ? តើពួកគេមានមនសិការ និងវិចារណញ្ញាណរបស់មនុស្សធម្មតាដែរឬទេ? គឺគ្មានទាល់តែសោះ។ អ្នកទាំងនេះ គឺជាមនុស្សដែលខ្វះភាពជាមនុស្ស។

ក្រៅពីបន្លែ មនុស្សក៏ត្រូវតែបរិភោគសាច់ និងស៊ុតនៅក្នុងជីវិតប្រចាំថ្ងៃរបស់ពួកគេផងដែរ។ ដូច្នេះ ខ្ញុំបានប្រាប់មនុស្សមួយចំនួនឱ្យចិញ្ចឹមមាន់ពីរបីក្បាល ហើយឱ្យចំណីមាន់ទាំងនេះដូចជា គ្រាប់ធញ្ញជាតិ បន្លែ និងរបស់ផ្សេងៗទៀត។ ពួកវាគួរតែត្រូវបានចិញ្ចឹមតាមបែបលែងឱ្យដើររកស៊ីចំណីដោយសេរី។ តាមរបៀបនោះ ពួកវានឹងពងបានស៊ុតល្អជាងស៊ុតដែលលក់នៅតាមទីផ្សារ។ សាច់មាន់ផ្ទាល់ក៏នឹងក្លាយជាសាច់សរីរាង្គដែរ គឺយ៉ាងហោចណាស់ក៏វាមិនមានផ្ទុកអ័រម៉ូននៅក្នុងនោះដែរ ហើយវានឹងមិនបង្កគ្រោះថ្នាក់ដល់មនុស្សនៅពេលពួកគេបរិភោគវាឡើយ។ មាន់ទាំងនោះប្រហែលជាមិនផ្ដល់ស៊ុត ឬសាច់ច្រើនទេ ប៉ុន្តែគុណភាពនឹងត្រូវបានធានា។ តើអ្នករាល់គ្នាយល់ពីអ្វីដែលខ្ញុំចង់មានន័យតាមរយៈរឿងនេះដែរឬទេ? (យល់។) អ៊ីចឹង ប្រាប់ខ្ញុំមកមើល៍ តើមានព័ត៌មានប៉ុន្មានចំណុចដែលត្រូវបានរួមបញ្ចូលនៅក្នុងអ្វីដែលខ្ញុំទើបតែបាននិយាយ? ទីមួយ ការចិញ្ចឹមមាន់តាមរបៀបនេះ នឹងផ្ដល់ឱ្យយើងនូវស៊ុតសរីរាង្គខ្លះសម្រាប់បរិភោគ។ មិនថាយើងអាចបរិភោគបានប៉ុន្មាននោះទេ យ៉ាងហោចណាស់ យើងក៏មិនចាំបាច់បរិភោគស៊ុតដែលមានផ្ទុកថ្នាំផ្សះដែរ។ នោះគឺជាអ្វីដែលត្រូវបានតម្រូវសម្រាប់ស៊ុត។ ទីពីរ អ្វីដែលត្រូវបានតម្រូវសម្រាប់សាច់ គឺវាមិនមានផ្ទុកអ័រម៉ូន ដើម្បីកុំឱ្យមនុស្សមានការព្រួយបារម្ភក្នុងការបរិភោគវា។ តើរឿងទាំងពីរនេះជាការទាមទារខ្លាំងពេកដែរឬទេ? (អត់ទេ។) សំណើដែលខ្ញុំបានលើកឡើង មិនត្រឹមតែមិនហួសហេតុប៉ុណ្ណោះទេ ប៉ុន្តែវាក៏អាចអនុវត្តបានជាក់ស្ដែងផងដែរ តើមែនទេ? (មែនហើយ។) ក្រោយមក កូនមាន់ត្រូវបានគេទិញ និងយកមកចិញ្ចឹម។ នៅពេលពួកវាចាប់ផ្ដើមពង យើងក៏បានបរិភោគស៊ុតទាំងនោះ ប៉ុន្តែ វាមានរសជាតិថ្នាំផ្សះតិចៗ ស្រដៀងនឹងស៊ុតដែលទិញនៅផ្សារទំនើបដែរ។ ខ្ញុំបានគិតបន្តិចថា៖ តើពួកគេបានឱ្យចំណីដែលមានផ្ទុកថ្នាំផ្សះដល់ពួកវាឬ? ក្រោយមក ខ្ញុំបានសួរអ្នកដែលមើលថែមាន់ទាំងនោះថា តើមាន់ទាំងនោះស៊ីចំណីអ្វី ហើយពួកគេបាននិយាយថា ម្សៅឆ្អឹង។ ខ្ញុំបាននិយាយថា៖ «យើងមិនចាំបាច់ធ្វើឱ្យមាន់ទាំងនេះពងលឿននោះទេ។ ចូរឱ្យចំណីពួកវាដោយប្រើវិធីសាស្ត្រសរីរាង្គធម្មតា និងបែបលែងឱ្យដើររកស៊ីចំណីដោយសេរី។ ចូរទុកឱ្យពួកវាពងតាមធម្មជាតិទៅចុះ។ យើងមិនមែនចិញ្ចឹមពួកវាដើម្បីទទួលបានស៊ុតច្រើនទេ គឺគ្រាន់តែដើម្បីឱ្យយើងអាចបរិភោគស៊ុតសរីរាង្គប៉ុណ្ណោះ។ នេះគឺជាអ្វីៗទាំងអស់ដែលត្រូវបានតម្រូវ»។ តើខ្ញុំចង់មានន័យយ៉ាងណានៅពេលខ្ញុំនិយាយបែបនេះ? ខ្ញុំកំពុងប្រាប់ពួកគេកុំឱ្យចំណីមាន់ដែលមានផ្ទុកថ្នាំផ្សះ អ័រម៉ូន និងអ្វីផ្សេងៗទៀត។ មាន់ទាំងនោះត្រូវផ្ដល់ចំណីខុសពីអ្វីដែលមាន់នៅកន្លែងផ្សេងស៊ី។ នៅកន្លែងផ្សេង មាន់លូតលាស់ពេញវ័យ ក្រោយរយៈពេលត្រឹមតែបីខែប៉ុណ្ណោះ ពួកវាពងរាល់ថ្ងៃ ហើយពួកវាត្រូវបានប្រើប្រាស់ជាម៉ាស៊ីនផលិតស៊ុត រហូតដល់ថ្ងៃដែលពួកវាត្រូវគេសម្លាប់។ តើការធ្វើបែបនេះផ្ដល់នូវស៊ុតល្អដែរឬទេ? ហើយតើសាច់វាឆ្ងាញ់ដែរឬទេ? (អត់ទេ។) ខ្ញុំបានសុំឱ្យលែងមាន់ទាំងនោះឱ្យដើររកស៊ីចំណីដោយសេរី ឱ្យពួកវាអាចរកចំណីនៅខាងក្រៅ ស៊ីសត្វល្អិត និងស្មៅ ហើយបន្ទាប់មកឱ្យចំណីពួកវាខ្លះដូចជា គ្រាប់ធញ្ញជាតិ ស្រូវ និងរបស់ផ្សេងៗទៀត។ ទោះបីជាការធ្វើបែបនេះនឹងផ្ដល់ស៊ុតតិចជាងមុនក៏ដោយ ប៉ុន្តែគុណភាពនឹងល្អជាង គឺវាជារឿងល្អសម្រាប់មាន់ និងសម្រាប់មនុស្ស។ តើអ្វីដែលខ្ញុំបានសុំឱ្យធ្វើ ងាយស្រួលនឹងសម្រេចបានដែរឬទេ? (ងាយស្រួល។) ហើយតើវាងាយស្រួលយល់ដែរឬទេ? តើមានការលំបាកណាមួយក្នុងការស្ដាប់បង្គាប់អ្វីដែលខ្ញុំបាននិយាយដែរឬទេ? (វាងាយស្រួលយល់ណាស់។ នេះមិនមែនជារឿងពិបាកទេ។) ខ្ញុំមិនមានអារម្មណ៍ថា មានការលំបាកណាមួយពាក់ព័ន្ធនឹងរឿងនេះឡើយ។ វាងាយស្រួលណាស់។ ខ្ញុំមិនបានទាមទារ អ្វីចំពោះចំនួនស៊ុតដែលផលិតបាននោះទេ គឺទាមទារតែគុណភាពរបស់វាប៉ុណ្ណោះ។ មនុស្សដែលមានវិចារណញ្ញាណធម្មតា និងមានរបៀបគិតធម្មតា នឹងយល់ពីរឿងនេះភ្លាមៗនៅពេលពួកគេបានឮ។ ពួកគេនឹងមានអារម្មណ៍ថារឿងនេះសាមញ្ញ ថាវាអាចធ្វើទៅបាន ហើយមិនយូរប៉ុន្មាន ពួកគេនឹងអនុវត្តវា។ នេះហៅថា ការស្ដាប់បង្គាប់។ ដូច្នេះ តើនេះជាអ្វីដែលអ្នកចិញ្ចឹមមាន់បានធ្វើមែនទេ? តើពួកគេមានសមត្ថភាពធ្វើរឿងនេះដែរឬទេ? ការដែលអាចធ្វើរឿងនេះបាន មានន័យថា មានវិចារណញ្ញាណនៃភាពជាមនុស្សធម្មតា។ ការដែលមិនអាចធ្វើរឿងនេះបានមានន័យថា មានបញ្ហាហើយ។ មិនយូរប៉ុន្មានបន្ទាប់ពីខ្ញុំបាននិយាយរឿងនេះ អាកាសធាតុក៏ប្រែជាត្រជាក់។ ផ្អែកលើច្បាប់ទូទៅនៃធម្មជាតិ ការណ៍នេះនឹងធ្វើឱ្យមាន់ឈប់ពង។ ប៉ុន្តែមានរឿងមួយដែលគួរឱ្យកត់សម្គាល់យ៉ាងច្បាស់គឺ៖ នៅពេលអាកាសធាតុកាន់តែត្រជាក់ មាន់មិនបានពងតិចជាងមុនទេ ពួកវាបែរជាពងច្រើនជាងមុនទៅវិញ។ មានស៊ុតសម្រាប់បរិភោគរាល់ថ្ងៃ ប៉ុន្តែស៊ុតក្រហមមិនសូវលឿងដូចមុនទេ ហើយស៊ុតសក៏កាន់តែរឹងទៅៗ។ ស៊ុតទាំងនោះកាន់តែមិនសូវឆ្ងាញ់។ តើមានរឿងអ្វីកើតឡើង? ខ្ញុំបាននិយាយថា៖ «តើមានរឿងអ្វីកើតឡើងឱ្យប្រាកដទៅ? វាពិបាកខ្លាំងណាស់ទៅហើយសម្រាប់មាន់ទាំងនេះក្នុងការឆ្លងកាត់រដូវរងា តើអ្នកកំពុងធ្វើអ្វីទៅ ដោយព្យាយាមឱ្យពួកវាពងសម្រាប់មនុស្សនៅពេលនេះ? នោះរាងឃោរឃៅបន្តិចហើយ!»។ នៅពេលដែលខ្ញុំទៅសួរនៅពេលក្រោយមក ខ្ញុំបានរកឃើញថា មាន់ទាំងនោះនៅតែត្រូវគេឱ្យចំណីដែលបានទិញពីកន្លែងផ្សេងដដែល គឺជាចំណីដែលធានាថា ពួកវានៅតែពង មិនថានារដូវផ្ការីក រដូវក្ដៅ រដូវស្លឹកឈើជ្រុះ ឬរដូវរងាឡើយ។ ខ្ញុំបាននិយាយថា៖ «ជាធម្មតា មាន់មិនពងនៅរដូវនេះទេ។ យើងអាចអត់ស៊ុតបាន។ គ្រាន់តែបន្តមើលថែពួកវាទៅ។ ដល់រដូវផ្ការីក ពួកវានឹងចាប់ផ្ដើមពងម្ដងទៀត ហើយស៊ុតទាំងនោះនឹងមានគុណភាពល្អ។ ចូរកុំលោភលន់ពេក។ ខ្ញុំមិនបានប្រាប់អ្នកឱ្យធ្វើឱ្យពួកវាពងជាប់រហូតនោះទេ ហើយក៏មិនបានប្រាប់ឱ្យអ្នកនៅតែផ្គត់ផ្គង់ស៊ុតនារដូវរងាដែរ។ ដោយសារខ្ញុំមិនបានសុំឱ្យអ្នកធ្វើរឿងនេះ ហេតុអ្វីបានជាអ្នកនៅតែឱ្យចំណីដែលអ្នកបានទិញនោះទៅពួកវា? ហាមអ្នកមិនឱ្យចំណីនោះដល់ពួកវាទៀតទេ»។ តើខ្ញុំនិយាយច្បាស់លាស់ហើយឬនៅ? ទីមួយ ខ្ញុំមិនបានទាមទារថា ដាច់ខាតត្រូវតែមានស៊ុតបរិភោគ មិនថានៅរដូវណានោះទេ។ ទីពីរ ខ្ញុំបានប្រាប់ពួកគេកុំឱ្យចំណីនោះដល់មាន់ កុំពន្លឿនដំណើរការពង។ តើសំណើដ៏តូចតាចនេះពិបាកនឹងសម្រេចបានមែនទេ? (មិនពិបាកទេ។) ប៉ុន្តែលទ្ធផលគឺ មួយរយៈក្រោយមក ខ្ញុំបានបរិភោគស៊ុតមួយចំនួនដែលមាន់របស់យើងបានពងម្ដងទៀត។ ខ្ញុំបាននិយាយប្រាប់ខ្លួនឯងថា៖ មនុស្សមួយក្រុមនេះច្របូកច្របល់យ៉ាងនេះ ម្ដេចបានជាពួកគេមិនស្ដាប់បង្គាប់អ្វីដែលខ្ញុំបាននិយាយ? មាន់នៅតែបន្តពង ដូច្នេះពួកគេច្បាស់ជាមិនបានផ្លាស់ប្ដូរចំណីទេ នេះហើយជារឿងដែលកំពុងកើតឡើង។

តើអ្នករាល់គ្នាអាចញែកដឹងអ្វីខ្លះពីរឿងដែលបានកើតឡើងទាក់ទងនឹងការចិញ្ចឹមមាន់នេះ? (គឺថាមនុស្សមិនចុះចូល ឬស្ដាប់បង្គាប់ព្រះបន្ទូលរបស់ព្រះជាម្ចាស់ឡើយ។) មនុស្សមួយចំនួនបាននិយាយថា៖ «ការស្ដាប់បង្គាប់ព្រះបន្ទូលរបស់ព្រះជាម្ចាស់ គឺមានន័យថា ការធ្វើតាមបំណងព្រះហឫទ័យរបស់ព្រះជាម្ចាស់។ យើងត្រូវតែស្ដាប់បង្គាប់នៅពេលនិយាយដល់រឿងធំដុំ និងខ្ពង់ខ្ពស់ទាំងនោះ គឺជារឿងដែលពាក់ព័ន្ធនឹងបំណងព្រះហឫទ័យរបស់ព្រះជាម្ចាស់ ការអនុវត្តកិច្ចការរបស់ព្រះជាម្ចាស់ និងកិច្ចការដ៏ធំរបស់ទ្រង់។ អ្វីគ្រប់យ៉ាងដែលព្រះអង្គបានមានព្រះបន្ទូល គឺពាក់ព័ន្ធនឹងរឿងកំប៉ិកកំប៉ុកក្នុងជីវិតប្រចាំថ្ងៃ ដែលគ្មានពាក់ព័ន្ធអ្វីទាល់តែសោះនឹងការធ្វើតាមបំណងព្រះហឫទ័យរបស់ព្រះជាម្ចាស់ ដូច្នេះ យើងមិនចាំបាច់ធ្វើតាមអ្វីដែលព្រះអង្គមានព្រះបន្ទូលឡើយ។ អ្វីដែលព្រះអង្គកំពុងមានព្រះបន្ទូលមិនពាក់ព័ន្ធនឹងភារកិច្ចរបស់យើងទេ ហើយក៏មិនពាក់ព័ន្ធនឹងការចុះចូល និងការស្ដាប់បង្គាប់របស់យើងចំពោះព្រះបន្ទូលរបស់ព្រះជាម្ចាស់ដែរ ដូច្នេះយើងមានហេតុផលត្រឹមត្រូវក្នុងការប្រឆាំងនឹងទ្រង់ ក្នុងការជ្រើសរើស ថាតើយើងស្ដាប់បង្គាប់ ឬក៏អត់។ លើសពីនេះទៅទៀត តើព្រះអង្គជ្រាបអ្វីខ្លះអំពីជីវិតមនុស្សធម្មតាអំពីរឿងគ្រួសារនោះ? ទ្រង់មិនយល់ទេ ដូច្នេះ ទ្រង់គ្មានសិទ្ធិមានព្រះបន្ទូលឡើយ។ សូមព្រះអង្គកុំមកមានព្រះបន្ទូលផ្ដេសផ្ដាសដាក់ពួកយើង យើងមិនចាំបាច់ស្ដាប់បង្គាប់ព្រះអង្គក្នុងរឿងនេះទេ»។ តើនេះមិនមែនជាអ្វីដែលពួកគេបានគិតទេឬ? ហើយតើវាត្រឹមត្រូវឬទេដែលគិតបែបនេះ? (មិនត្រឹមត្រូវទេ។) តើកំហុសនៅត្រង់ណា? (ការធ្វើតាមបំណងព្រះហឫទ័យរបស់ព្រះជាម្ចាស់ មិនបែងចែករវាងរឿងធំ ឬរឿងតូចឡើយ។ ឱ្យតែជាព្រះបន្ទូលរបស់ព្រះជាម្ចាស់ មនុស្សគួរតែស្ដាប់បង្គាប់ ហើយពួកគេគួរតែចុះចូល និងអនុវត្តព្រះបន្ទូលទាំងនោះ។) មនុស្សមួយចំនួនបាននិយាយថា៖ «ខ្ញុំស្ដាប់បង្គាប់ព្រះបន្ទូលរបស់ព្រះជាម្ចាស់ណាដែលជាសេចក្ដីពិត។ ខ្ញុំមិនចាំបាច់ស្ដាប់បង្គាប់ព្រះបន្ទូលណា ដែលមិនមែនជាសេចក្ដីពិតឡើយ។ ខ្ញុំចុះចូលតែនឹងសេចក្ដីពិតប៉ុណ្ណោះ។ “ការដើរតាមមាគ៌ារបស់ព្រះជាម្ចាស់” មានន័យថា ការធ្វើតាម ការស្ដាប់បង្គាប់ និងការចុះចូលនឹងផ្នែកនៃព្រះបន្ទូលចេញពីព្រះឱស្ឋរបស់ព្រះជាម្ចាស់ ដែលជាសេចក្ដីពិត។ ព្រះបន្ទូលដែលពាក់ព័ន្ធនឹងជីវិតរបស់មនុស្ស ហើយដែលមិនពាក់ព័ន្ធនឹងសេចក្ដីពិត គឺអាចមិនអើពើបាន»។ តើការយល់ដឹងបែបនេះត្រឹមត្រូវដែរឬទេ? (មិនត្រឹមត្រូវទេ។) ដូច្នេះ តើអ្នករាល់គ្នាចាត់ទុកសេចក្ដីពិត និងព្រះបន្ទូលរបស់ព្រះជាម្ចាស់យ៉ាងដូចម្ដេច? តើពួកគេមិនបានធ្វើការបែងចែករវាងព្រះបន្ទូលរបស់ព្រះជាម្ចាស់ និងសេចក្ដីពិតទេឬ? ហើយតើនេះមិនមែនជាការធ្វើឱ្យសេចក្ដីពិត គ្រាន់តែជារូបភាពតំណាងទទេៗទេឬ? តើពួកគេមិនបានចាត់ទុកសេចក្ដីពិតថាជារឿងទទេសូន្យទេឬ? ការដែលព្រះជាម្ចាស់បង្កើតរបស់សព្វសារពើ រូបរាង និងពណ៌នៃស្លឹកឈើ រូបរាង និងពណ៌នៃផ្កា អត្ថិភាព និងការបន្តពូជនៃរបស់សព្វសារពើ តើអ្វីៗទាំងអស់នេះមានពាក់ព័ន្ធអ្វីនឹងសេចក្ដីពិតដែរឬទេ? តើវាមានពាក់ព័ន្ធអ្វីនឹងសេចក្ដីសង្គ្រោះរបស់មនុស្សដែរឬទេ? តើរចនាសម្ព័ន្ធនៃរាងកាយមនុស្សមានទំនាក់ទំនងនឹងសេចក្ដីពិតដែរឬទេ? គ្មានរឿងណាមួយក្នុងចំណោមរឿងទាំងនេះមានទំនាក់ទំនងនឹងសេចក្ដីពិតឡើយ ប៉ុន្តែរឿងទាំងអស់នេះសុទ្ធតែមកពីព្រះជាម្ចាស់។ ប្រសិនបើគ្មានរឿងណាមួយក្នុងចំណោមរឿងទាំងនេះពាក់ព័ន្ធនឹងសេចក្ដីពិតទេ តើអ្នកមិនអាចទទួលស្គាល់ពីភាពត្រឹមត្រូវរបស់វាបានទេឬ? តើអ្នកអាចបដិសេធភាពត្រឹមត្រូវរបស់វាបានដែរឬទេ? តើអ្នកអាចបំផ្លាញច្បាប់នៃការបង្កើតរបស់ព្រះជាម្ចាស់តាមតែចិត្តអ្នកចង់បានដែរឬទេ? (មិនអាចទេ។) ដូច្នេះ តើអាកប្បកិរិយារបស់អ្នកគួរតែយ៉ាងម៉េច? អ្នកត្រូវតែគោរពតាមច្បាប់របស់វា។ នៅពេលមានរឿងដែលអ្នកមិនយល់ វាជារឿងត្រឹមត្រូវក្នុងការទុកចិត្តលើអ្វីដែលថ្លែងចេញពីព្រះឱស្ឋរបស់ព្រះជាម្ចាស់។ អ្នកមិនចាំបាច់សិក្សាពីរឿងទាំងនោះ ឬព្យាយាមយល់ពីរឿងទាំងនោះឱ្យបានស៊ីជម្រៅពេកទេ ពោលគឺអ្នកគ្រាន់តែមិនត្រូវបំពានច្បាប់របស់រឿងទាំងនោះប៉ុណ្ណោះ។ នេះហើយជាអត្ថន័យនៃការទុកចិត្ត និងការចុះចូល។ នៅពេលនិយាយដល់ទម្លាប់ ចំណេះដឹងទូទៅ និងវិធាននៃការរស់នៅប្រចាំថ្ងៃ និងរឿងផ្សេងៗទៀត ដែលព្រះជាម្ចាស់តម្រូវនៅក្នុងជីវិតប្រចាំថ្ងៃរបស់មនុស្ស ដែលមិនពាក់ព័ន្ធនឹងសេចក្ដីសង្គ្រោះរបស់មនុស្ស ទោះបីជារឿងទាំងនេះប្រហែលជាមិនស្ថិតក្នុងកម្រិត ឬលំដាប់ថ្នាក់ដូចគ្នានឹងសេចក្ដីពិតក៏ដោយ ក៏រឿងទាំងនេះសុទ្ធតែជាអ្វីៗដែលវិជ្ជមាន។ អ្វីៗដែលវិជ្ជមានទាំងអស់សុទ្ធតែមកពីព្រះជាម្ចាស់ ដូច្នេះមនុស្សគួរតែទទួលយកអ្វីៗទាំងនោះ ព្រះបន្ទូលទាំងនេះគឺត្រឹមត្រូវហើយ។ លើសពីនេះទៅទៀត ក្នុងនាមជាមនុស្ស តើពួកគេគួរតែមានវិចារណញ្ញាណ និងមនសិការបែបណា? ទីមួយគឺ ពួកគេគួរតែរៀនពីរបៀបស្ដាប់បង្គាប់។ តើត្រូវស្ដាប់បង្គាប់ព្រះបន្ទូលរបស់នរណា? តើត្រូវស្ដាប់បង្គាប់ពាក្យសម្ដីរបស់ពួកអារក្ស និងសាតាំងឬ? តើត្រូវស្ដាប់បង្គាប់ពាក្យសម្ដីរបស់មនុស្សឬ? តើត្រូវស្ដាប់បង្គាប់ពាក្យសម្ដីរបស់មនុស្សអស្ចារ្យ មនុស្សឆ្នើមឬ? តើត្រូវស្ដាប់បង្គាប់ពាក្យសម្ដីរបស់ពួកទទឹងនឹងព្រះគ្រីស្ទឬ? គឺមិនមែនទាំងអស់។ ពួកគេគួរតែស្ដាប់បង្គាប់ព្រះបន្ទូលរបស់ព្រះជាម្ចាស់។ តើអ្វីជាគោលការណ៍ និងការអនុវត្តជាក់លាក់នៃការស្ដាប់បង្គាប់ព្រះបន្ទូលរបស់ព្រះជាម្ចាស់? អ្នកមិនចាំបាច់វិភាគថា តើព្រះបន្ទូលទាំងនោះត្រូវ ឬក៏ខុសនោះទេ ហើយអ្នកក៏មិនចាំបាច់សួរថា ហេតុអ្វីដែរ។ អ្នកមិនចាំបាច់រង់ចាំរហូតដល់អ្នកយល់ពីព្រះបន្ទូលទាំងនោះ ទើបយកទៅអនុវត្តឡើយ។ ផ្ទុយទៅវិញ ដំបូងអ្នកគួរតែស្ដាប់ អនុវត្ត ធ្វើតាម និងប្រកាន់ខ្ជាប់ ដែលនេះក៏គួរតែជាអាកប្បកិរិយាដំបូងរបស់អ្នកផងដែរ។ មានតែបែបនេះទេ ទើបអ្នកនឹងក្លាយជាភាវៈដែលព្រះបានបង្កើត និងជាមនុស្សដែលស័ក្ដិសម និងត្រឹមត្រូវម្នាក់។ ប្រសិនបើសូម្បីតែស្ដង់ដាដ៏ជាមូលដ្ឋានគ្រឹះបំផុតនៃការធ្វើជាមនុស្សទាំងនេះ ក៏អ្នកមិនអាចធ្វើបានផង ហើយព្រះជាម្ចាស់មិនទទួលស្គាល់ថា អ្នកជាមនុស្សទេនោះ តើអ្នកអាចចូលមកចំពោះទ្រង់បានដែរឬទេ? តើអ្នកស័ក្ដិសមនឹងឮព្រះបន្ទូលរបស់ព្រះជាម្ចាស់ដែរឬទេ? តើអ្នកស័ក្ដិសមនឹងឮសេចក្ដីពិតដែរឬទេ? តើអ្នកស័ក្ដិសមនឹងទទួលបានសេចក្ដីសង្គ្រោះដែរឬទេ? អ្នកមិនមានលក្ខណៈសម្បត្តិគ្រប់គ្រាន់សម្រាប់រឿងណាមួយក្នុងចំណោមរឿងទាំងនេះឡើយ។

តើមនុស្សដែលខ្ញុំទើបតែបាននិយាយអម្បាញ់មិញនេះ ដែលពាក់ព័ន្ធនឹងរឿងមាន់ និងស៊ុត បានស្ដាប់បង្គាប់ និងចុះចូលដែរឬទេ? (ទេ។) តើពួកគេចាត់ទុកព្រះបន្ទូលរបស់ព្រះជាម្ចាស់ជាអ្វី? ប្រៀបដូចជាខ្យល់បក់កាត់ត្រចៀករបស់ពួកគេ ហើយនៅក្នុងគំនិតរបស់ពួកគេ មានទស្សនៈមួយថា៖ «អ្នកចង់និយាយអ្វីក៏និយាយទៅ ហើយខ្ញុំនឹងធ្វើអ្វីដែលខ្ញុំត្រូវធ្វើ។ ខ្ញុំមិនខ្វល់ពីសេចក្ដីតម្រូវរបស់អ្នកទេ! ខ្ញុំផ្ដល់ត្រឹមតែស៊ុតឱ្យអ្នកបរិភោគ គឺគ្រប់គ្រាន់ហើយ អ្នកណាខ្វល់ថាអ្នកបរិភោគស៊ុតអ្វីនោះ។ អ្នកចង់បរិភោគស៊ុតសរីរាង្គឬ? កុំសង្ឃឹមអី។ កុំយល់សប្តិឱ្យសោះ! អ្នកបានប្រាប់ខ្ញុំឱ្យចិញ្ចឹមមាន់ ហើយនេះជារបៀបដែលខ្ញុំចិញ្ចឹមពួកវា ប៉ុន្តែអ្នកថែមទាំងដាក់ការទាមទាររបស់អ្នកពីលើនេះទៀត តើអ្នកមានសិទ្ធិនិយាយអំពីរឿងនេះដែរឬទេ?» តើអ្នកទាំងនេះជាមនុស្សដែលស្ដាប់បង្គាប់ និងចុះចូលដែរឬទេ? (ទេ។) តើពួកគេកំពុងព្យាយាមធ្វើអ្វី? ពួកគេកំពុងព្យាយាមបះបោរ! ដំណាក់របស់ព្រះជាម្ចាស់ គឺជាកន្លែងដែលព្រះជាម្ចាស់មានព្រះបន្ទូល និងបំពេញកិច្ចការ ហើយជាកន្លែងដែលសេចក្ដីពិតសោយរាជ្យ ពោលគឺ ប្រសិនបើនៅពេលដែលព្រះជាម្ចាស់មានព្រះបន្ទូលផ្ទាល់មុខពួកគេ មនុស្សទាំងនេះមិនបានស្ដាប់បង្គាប់ មិនបានចុះចូលទេនោះ តើពួកគេអាចអនុវត្តព្រះបន្ទូលរបស់ព្រះជាម្ចាស់នៅពីក្រោយខ្នងទ្រង់បានដែរឬទេ? នោះរឹតតែមិនអាចទៅរួចទៅទៀត។ ពីមិនអាចទៅរួច ទៅជាកាន់តែមិនអាចទៅរួច៖ ដោយមើលលើរឿងទាំងពីរនេះ តើព្រះជាម្ចាស់ជាព្រះរបស់ពួកគេដែរឬទេ? (ទេ។) ចុះតើនរណាជាព្រះរបស់ពួកគេ? (ពួកគេខ្លួនឯងផ្ទាល់។) ត្រូវហើយ ពួកគេចាត់ទុកខ្លួនឯងជាព្រះមួយអង្គ ពួកគេជឿលើខ្លួនឯង។ ក្នុងករណីនេះ តើពួកគេនៅទីនេះធ្វើអ្វីទៀត? ដោយសារពួកគេជាព្រះរបស់ខ្លួនឯងទៅហើយ តើពួកគេយកឈ្មោះថា ជឿលើព្រះជាម្ចាស់ធ្វើអ្វីទៀត? តើនេះមិនមែនជាការបោកបញ្ឆោតអ្នកដទៃទេឬ? តើពួកគេមិនមែនកំពុងបោកបញ្ឆោតខ្លួនឯងទេឬ? ប្រសិនបើនេះជាអាកប្បកិរិយាដែលមនុស្សបែបនេះមានចំពោះព្រះជាម្ចាស់ តើពួកគេអាចស្ដាប់បង្គាប់បានដែរឬទេ? (មិនអាចដាច់ខាត។) សូម្បីតែរឿងតូចតាចបែបនេះ ក៏ពួកគេមិនអាចចុះចូលនឹងព្រះបន្ទូលរបស់ព្រះជាម្ចាស់ ឬចុះចូលនឹងព្រះជាម្ចាស់បានដែរ ព្រះបន្ទូលរបស់ព្រះជាម្ចាស់មិនមានឥទ្ធិពលលើពួកគេឡើយ ហើយពួកគេមិនទទួលយកព្រះបន្ទូលទាំងនោះទុកក្នុងចិត្តព្រមទាំងមិនអាចចុះចូលនឹងព្រះបន្ទូលទាំងនោះបានទេ។ តើមនុស្សបែបនេះអាចត្រូវបានសង្គ្រោះដែរឬទេ? (ទេ។) ដូច្នេះ តើពួកគេនៅឆ្ងាយពីសេចក្ដីសង្គ្រោះកម្រិតណា? ឆ្ងាយណាស់ មិនទាំងកៀកផង! នៅក្នុងព្រះហឫទ័យ តើព្រះជាម្ចាស់សព្វព្រះហឫទ័យនឹងសង្គ្រោះអស់អ្នកដែលមិនចុះចូលនឹងព្រះបន្ទូលរបស់ទ្រង់ ដែលតាំងខ្លួនប្រឆាំងនឹងទ្រង់ដែរឬទេ? ពិតជាមិនសព្វព្រះហឫទ័យទេ។ សូម្បីតែមនុស្ស ដោយវាយតម្លៃរឿងនេះផ្អែកលើគំនិតរបស់ពួកគេផ្ទាល់ ក៏មិនស្ម័គ្រចិត្តធ្វើបែបនេះដែរ។ ប្រសិនបើពួកអារក្ស និងពួកសាតាំងបែបនេះតតាំងប្រឆាំងនឹងអ្នក ហើយតាំងខ្លួនប្រឆាំងនឹងអ្នកក្នុងគ្រប់បែបយ៉ាងទាំងអស់ តើអ្នកនឹងសង្គ្រោះពួកគេដែរឬទេ? មិនអាចទៅរួចទេ។ គ្មាននរណាម្នាក់ចង់សង្គ្រោះមនុស្សបែបនេះឡើយ។ គ្មាននរណាម្នាក់ចង់រាប់អានមនុស្សបែបនេះជាមិត្តឡើយ។ នៅក្នុងរឿងនៃការចិញ្ចឹមមាន់ ដែលជារឿងតូចតាចបែបនេះ ធម្មជាតិរបស់មនុស្សត្រូវបានលាតត្រដាង។ ក្នុងរឿងតូចតាចបែបនេះ មនុស្សមិនអាចស្ដាប់បង្គាប់តាមអ្វីដែលខ្ញុំបាននិយាយឡើយ។ តើនេះមិនមែនជាបញ្ហាធ្ងន់ធ្ងរទេឬ?

បន្ទាប់មកទៀត ចូរយើងនិយាយអំពីរឿងដែលពាក់ព័ន្ធនឹងចៀមម្ដង។ ជាការពិតណាស់ វានៅតែទាក់ទងនឹងមនុស្សដដែល។ រដូវផ្ការីកបានចូលមកដល់។ អាកាសធាតុកក់ក្ដៅ ហើយផ្ការីកស្គុះស្គាយ។ រុក្ខជាតិទាំងឡាយលូតលាស់យ៉ាងខៀវខ្ចី ហើយស្មៅមានពណ៌បៃតងស្រស់។ អ្វីៗគ្រប់យ៉ាងចាប់ផ្ដើមបញ្ចេញនូវភាពរស់រវើក។ សត្វចៀមបានស៊ីស្មៅក្រៀមពេញមួយរដូវរងា ហើយមិនចង់ស៊ីវាទៀតទេ ដូច្នេះ ពួកវាបានទន្ទឹងរង់ចាំពេលដែលស្មៅដុះពណ៌បៃតង ដើម្បីពួកវាអាចស៊ីស្មៅស្រស់បាន។ នេះក៏ជាពេលដែលមេចៀមបង្កើតកូនចៀមដែរ ដែលមានន័យថា វារឹតតែចាំបាច់សម្រាប់ពួកវាស៊ីស្មៅបៃតង។ ប្រសិនបើស្មៅមានគុណភាពកាន់តែខ្ពស់ ហើយមានបរិមាណកាន់តែច្រើន នោះពួកវានឹងមានទឹកដោះកាន់តែច្រើន ហើយកូនចៀមក៏នឹងធំធាត់កាន់តែលឿនផងដែរ។ មនុស្សក៏នឹងសប្បាយចិត្តដែរពេលឃើញបែបនេះ វាជារឿងដែលត្រូវទន្ទឹងរង់ចាំ៖ គឺមានកូនចៀមធាត់ល្អសម្រាប់បរិភោគនៅពេលរដូវស្លឹកឈើជ្រុះចូលមកដល់។ ហើយដោយសារមនុស្សមានរឿងដែលត្រូវទន្ទឹងរង់ចាំ តើពួកគេគួរតែរកវិធីដើម្បីឱ្យកូនចៀមមានស្មៅល្អៗស៊ីឱ្យបានច្រើន ដើម្បីបំប៉នពួកវាឱ្យរឹងមាំ និងធំធាត់ដែរឬទេ? តើពួកគេមិនគួរសញ្ជឹងគិតទេឬថា៖ «នៅពេលនេះ ស្មៅនៅក្នុងវាលមិនល្អទេ។ កូនចៀមនឹងធំយឺត ប្រសិនបើពួកវាស៊ីស្មៅនេះ។ តើមានស្មៅល្អនៅឯណា?» តើពួកគេមិនគួរខិតខំប្រឹងប្រែងបន្តិចបន្តួចលើរឿងនេះទេឬ? ប៉ុន្តែ នរណាទៅដឹងថាអ្នកមើលថែចៀមកំពុងគិតអ្វីនោះ។ ថ្ងៃមួយ ខ្ញុំបានទៅមើលចៀម។ ខ្ញុំបានឃើញថា កូនចៀមលូតលាស់បានល្អ ហើយពួកវាលោតឡើងពេលឃើញមនុស្ស ដោយដាក់ជើងមុខរបស់ពួកវានៅលើស្មងជើងរបស់មនុស្ស ដើម្បីឈោងឡើង ដោយចង់និយាយជាមួយពួកគេ។ កូនចៀមខ្លះដុះស្នែង ដូច្នេះ ខ្ញុំក៏កាន់ស្នែងតូចៗរបស់ពួកវា ហើយលេងជាមួយពួកវា។ កូនចៀមទាំងនោះលូតលាស់បានល្អ ប៉ុន្តែពួកវាស្គមស្គាំងណាស់។ ខ្ញុំបានគិតថា កូនចៀមមានសាច់ទន់ ហើយរោមរបស់ពួកវាមិនក្រាស់ទេ ប៉ុន្តែពួកវានៅតែកក់ក្ដៅ ហើយខ្ញុំបានគិតថា វានឹងកាន់តែល្អ ប្រសិនបើបំប៉នពួកវាឱ្យធាត់បន្តិច។ ដោយគិតក្នុងព្រះទ័យខ្ញុំអំពីរឿងនេះ ខ្ញុំក៏សួរអ្នកចិញ្ចឹមចៀមថា៖ «តើស្មៅនេះមានគុណភាពអន់មែនទេ? តើនៅក្នុងវាលមានស្មៅមិនគ្រប់គ្រាន់សម្រាប់ឱ្យចៀមស៊ីមែនទេ? តើគួរតែភ្ជួរដី ហើយដាំស្មៅថ្មីខ្លះ ដើម្បីឱ្យពួកវាមានស្មៅស៊ីគ្រប់គ្រាន់ដែរឬទេ?» គាត់បាននិយាយថា៖ «មានស្មៅបៃតងមិនគ្រប់គ្រាន់សម្រាប់ស៊ីទេ។ នៅពេលនេះ ចៀមនៅតែស៊ីស្មៅក្រៀមនៅឡើយទេ»។ ពេលឮដូច្នេះ ខ្ញុំក៏និយាយថា៖ «តើអ្នកមិនដឹងទេឬថានេះជារដូវអ្វីនោះ? ហេតុអ្វីបានជាអ្នកនៅតែឱ្យពួកវាស៊ីស្មៅក្រៀមតទៀត? មេចៀមបានកើតកូនចៀមហើយពួកវាគួរតែស៊ីស្មៅបៃតងល្អៗ។ ហេតុអ្វីបានជាអ្នកនៅតែឱ្យពួកវាស៊ីស្មៅក្រៀមតទៀត? តើអ្នករាល់គ្នាបានគិតរកដំណោះស្រាយចំពោះរឿងនេះដែរឬទេ?» គាត់បានលើកហេតុផលដោះសារជាច្រើន។ នៅពេលខ្ញុំប្រាប់គាត់ឱ្យភ្ជួរវាលស្មៅ គាត់និយាយថា គាត់មិនអាចធ្វើបានទេ ប្រសិនបើគាត់ធ្វើដូច្នេះ ចៀមនឹងគ្មានអ្វីស៊ីទេនៅពេលនេះ។ តើអ្នករាល់គ្នាគិតយ៉ាងណាបន្ទាប់ពីបានឮរឿងទាំងអស់នេះ? តើអ្នករាល់គ្នាមានអារម្មណ៍ថាមានបន្ទុកដែរឬទេ? (ខ្ញុំនឹងគិតរកវិធីស្វែងរកវាលស្មៅល្អ ឬកាត់ស្មៅខ្លះនៅកន្លែងផ្សេង។) នោះគឺជាវិធីមួយដើម្បីដោះស្រាយរឿងនេះ។ អ្នកត្រូវតែគិតរកដំណោះស្រាយ។ កុំគ្រាន់តែហូបឱ្យឆ្អែតក្រពះខ្លួនឯង ហើយភ្លេចរឿងផ្សេងទៀតឱ្យសោះ សត្វចៀមក៏ត្រូវការស៊ីឱ្យឆ្អែតដែរ។ ក្រោយមក ខ្ញុំបាននិយាយទៅកាន់មនុស្សពីរបីនាក់ផ្សេងទៀតថា៖ «តើវាលនេះអាចភ្ជួរបានដែរឬទេ? បើទោះជាអ្នកដាំនៅដុះនារដូវស្លឹកឈើជ្រុះក៏ដោយ ក៏ចៀមនឹងអាចស៊ីស្មៅបៃតងនៅឆ្នាំក្រោយបានដែរ។ លើសពីនេះទៅទៀត កន្លែងផ្សេងទៀតមានវាលពីរ តើអាចឃ្វាលចៀមនៅទីនោះជារៀងរាល់ថ្ងៃដើម្បីស៊ីស្មៅស្រស់បានដែរឬទេ? ប្រសិនបើប្ដូរវេនឃ្វាលចៀមរវាងវាលទាំងពីរ តើចៀមមិនអាចស៊ីស្មៅស្រស់បានទេឬយ៉ាងណា?» តើអ្វីដែលខ្ញុំបាននិយាយងាយស្រួលធ្វើដែរឬទេ? (ងាយស្រួល។) មនុស្សខ្លះបាននិយាយថា៖ «និយាយស្រួលជាងធ្វើ។ អ្នកតែងតែនិយាយថារឿងងាយស្រួលធ្វើ តើវាងាយស្រួលយ៉ាងម៉េចទៅ? មានចៀមច្រើនណាស់ ហើយនៅពេលពួកវារត់ចុះរត់ឡើង ពួកវាមិនងាយនឹងឃ្វាលទាល់តែសោះ»។ គ្រាន់តែរឿងឃ្វាលចៀមសោះ ក៏ក្លាយជាបន្ទុកដ៏ធ្ងន់ សម្រាប់ពួកគេដែរ ពួកគេមានលេស និងការលំបាកជាច្រើន ប៉ុន្តែនៅទីបំផុត ពួកគេបានយល់ព្រម។ ប៉ុន្មានថ្ងៃក្រោយមក ខ្ញុំបានទៅមើលម្ដងទៀត។ ស្មៅបានដុះខ្ពស់ខ្លាំងណាស់ រហូតដល់ស្ទើរតែ ត្រឹមចង្កេះ។ ខ្ញុំឆ្ងល់ថា ម៉េចក៏វាដុះខ្ពស់យ៉ាងនេះ បើចៀមបានស៊ីវានោះ។ បន្ទាប់ពីសួរសំណួរខ្លះៗ ខ្ញុំក៏បានដឹងថា៖ គេមិនបានលែងចៀមឱ្យស៊ីស្មៅនៅទីនេះទាល់តែសោះ។ មនុស្សទាំងនោះក៏មានលេសដែរថា៖ «នៅក្នុងវាលស្មៅនោះ អត់មានរោងទេ ចៀមក្ដៅខ្លាំងពេក»។ ខ្ញុំបាននិយាយថា៖ «ចុះហេតុអ្វីមិនសង់រោងមួយឱ្យពួកវាទៅ? មានចៀមតែពីរបីក្បាលប៉ុណ្ណោះ។ តើអ្នករាល់គ្នាមកទីនេះដើម្បីធ្វើអ្វី? តើអ្នករាល់គ្នាមិនគួរចាត់ចែងរឿងសាមញ្ញៗទាំងនេះទេឬយ៉ាងណា?» ពួកគេបានឆ្លើយតបថា៖ «ពួកយើងរកនរណាមកសង់វាមិនបានទេ»។ ខ្ញុំបាននិយាយថា៖ «មានមនុស្សធ្វើរឿងផ្សេងៗ ចុះហេតុអ្វីគ្មាននរណាម្នាក់ធ្វើរឿងនេះបាន? តើអ្នកបានរកនរណាម្នាក់ហើយឬនៅ? អ្វីដែលអ្នកខ្វល់ គឺគ្រាន់តែបរិភោគសាច់ចៀមប៉ុណ្ណោះ តែមិនខ្វល់ពីការចិញ្ចឹមពួកវាទេ។ ហេតុអ្វីបានជាអ្នកអាត្មានិយមយ៉ាងនេះ? អ្នកចង់បរិភោគសាច់កូនចៀម ប៉ុន្តែអ្នកមិនឱ្យពួកវាស៊ីស្មៅបៃតងសោះ ហេតុអ្វីបានជាអ្នកគ្មានគុណធម៌ដល់ថ្នាក់នេះ!» ក្រោយពីពួកគេត្រូវបានបង្ខំឱ្យធ្វើ ទើបរោងនោះសង់រួចរាល់ ហើយចៀមបានស៊ីស្មៅបៃតង។ តើវាងាយស្រួលទេសម្រាប់ពួកវាស៊ីស្មៅស្រស់បន្តិចបន្តួចនោះ? រឿងដ៏សាមញ្ញបែបនេះ គឺពិបាកខ្លាំងណាស់សម្រាប់មនុស្សទាំងនេះអនុវត្ត។ គ្រប់ជំហាន ពួកគេតែងតែមានលេស។ នៅពេលពួកគេមានលេស នៅពេលមានការលំបាកណាមួយពាក់ព័ន្ធ ពួកគេក៏បោះបង់ ហើយរង់ចាំឱ្យខ្ញុំមកដោះស្រាយ។ ខ្ញុំតែងតែត្រូវតាមដានមើលថាតើមានរឿងអ្វីកើតឡើង ខ្ញុំតែងតែត្រូវឃ្លាំមើលរឿងនេះ ខ្ញុំតែងតែត្រូវដាក់សម្ពាធលើពួកគេ ពោលគឺ ខ្ញុំមិនអាចមិនដាក់សម្ពាធលើពួកគេបានឡើយ។ ហេតុអ្វីបានជាខ្ញុំត្រូវខ្វល់ខ្វាយពីរឿងកំប៉ិកកំប៉ុកដូចជាការឱ្យចំណីចៀមបែបនេះ? ខ្ញុំរៀបចំអ្វីៗគ្រប់យ៉ាងសម្រាប់អ្នករាល់គ្នា ដូច្នេះហេតុអ្វីបានជាត្រូវចំណាយការខិតខំប្រឹងប្រែងច្រើនម៉្លេះ ដើម្បីឱ្យអ្នករាល់គ្នាចុះចូលនឹងព្រះបន្ទូលរបស់ខ្ញុំតែពីរបីម៉ាត់នោះ? តើខ្ញុំកំពុងសុំឱ្យអ្នកឡើងភ្នំកាំបិត ឬហែលក្នុងសមុទ្រភ្លើងមែនទេ? ឬមួយក៏វាពិបាកអនុវត្តពេក? តើនេះមិនមែនជាការទទួលខុសត្រូវរបស់អ្នកទេឬយ៉ាងណា? នេះគឺជាអ្វីដែលស្ថិតក្នុងលទ្ធភាពដែលអ្នកអាចធ្វើបាន វាស្ថិតក្នុងវិសាលភាពនៃសមត្ថភាពរបស់អ្នក។ វាមិនមែនជាការស្នើសុំហួសហេតុពេកទេ។ ហេតុអ្វីបានជាអ្នកមិនអាចសម្រេចរឿងនេះបាន? តើបញ្ហាស្ថិតនៅត្រង់ណា? តើខ្ញុំបានប្រាប់ឱ្យអ្នកសង់ទូកធំមែនទេ? (ទេ។) ដូច្នេះ រវាងអ្វីដែលអ្នកត្រូវបានប្រាប់ឱ្យធ្វើ និងការសង់ទូកធំ មានភាពខុសគ្នាធំកម្រិតណា? គឺធំណាស់។ កិច្ចការដែលតម្រូវឱ្យអ្នកធ្វើ នឹងចំណាយពេលត្រឹមតែមួយឬពីរថ្ងៃប៉ុណ្ណោះ។ អ្វីដែលត្រូវការ គឺគ្រាន់តែពាក្យសម្ដីពីរបីម៉ាត់ប៉ុណ្ណោះ។ វាជារឿងដែលអាចសម្រេចបាន។ ការសង់ទូកធំ គឺជាកិច្ចការដ៏ធំសម្បើមមួយ ជាកិច្ចការដែលត្រូវចំណាយពេល១០០ឆ្នាំ។ ខ្ញុំហ៊ាននិយាយថា ប្រសិនបើអ្នករាល់គ្នាកើតក្នុងយុគសម័យតែមួយជាមួយណូអេ នោះគ្មាននរណាម្នាក់ក្នុងចំណោមអ្នករាល់គ្នាមានសមត្ថភាពចុះចូលនឹងព្រះបន្ទូលរបស់ព្រះជាម្ចាស់ឡើយ។ នៅពេលដែលណូអេបានចូះចូលនឹងព្រះបន្ទូលរបស់ព្រះជាម្ចាស់ នៅពេលដែលគាត់បានសង់ទូកធំបន្តិចម្ដងៗ តាមការបង្គាប់របស់ព្រះជាម្ចាស់ អ្នករាល់គ្នានឹងក្លាយជាមនុស្សដែលឈរនៅមួយឡែក ចាំតែរារាំងណូអេ ឡកលើយ ពេបជ្រាយ និងសើចចំអកឱ្យគាត់។ អ្នករាល់គ្នាពិតជាមនុស្សប្រភេទនោះមែន។ អ្នករាល់គ្នាគ្មានអាកប្បកិរិយាស្ដាប់បង្គាប់ និងការចុះចូលទាល់តែសោះ។ ផ្ទុយទៅវិញ អ្នកទាមទារឱ្យព្រះជាម្ចាស់សម្ដែងព្រះគុណពិសេសដល់អ្នក ហើយប្រទានពរដល់អ្នក និងបំភ្លឺដល់អ្នកជាពិសេស។ ហេតុអ្វីបានជាអ្នកគ្មានភាពអៀនខ្មាសយ៉ាងនេះ? អ្នករាល់គ្នាថាមើល តើក្នុងចំណោមរឿងដែលខ្ញុំទើបតែបាននិយាយអម្បាញ់មិញនេះ មួយណាជាការទទួលខុសត្រូវរបស់ខ្ញុំ? តើមួយណាដែលខ្ញុំត្រូវតែធ្វើ? (គ្មានមួយណាទេ។) រឿងទាំងអស់នេះ គឺជារឿងរបស់មនុស្ស។ វាមិនមែនជារឿងរបស់ខ្ញុំទេ។ ខ្ញុំគួរតែអាចមិនអើពើនឹងអ្នករាល់គ្នាបាន។ ចុះហេតុអ្វីបានជាខ្ញុំត្រូវលូកដៃចូលពាក់ព័ន្ធ? ខ្ញុំមិនធ្វើបែបនេះដោយសារតែវាជាកាតព្វកិច្ចរបស់ខ្ញុំទេ ប៉ុន្តែគឺដើម្បីប្រយោជន៍របស់អ្នករាល់គ្នាផ្ទាល់។ គ្មាននរណាម្នាក់ក្នុងចំណោមអ្នករាល់គ្នាខ្វល់ពីរឿងនេះទេ គ្មាននរណាម្នាក់រ៉ាប់រងការទទួលខុសត្រូវនេះទេ គ្មាននរណាម្នាក់មានបំណងល្អទាំងនេះទេ ដូច្នេះ ខ្ញុំត្រូវខំប្រឹងនឿយហត់បន្ថែមទៀតចំពោះរឿងនេះ។ អ្វីដែលត្រូវការ គឺគ្រាន់តែឱ្យអ្នករាល់គ្នាស្ដាប់បង្គាប់ និងសហការប៉ុណ្ណោះ វាសាមញ្ញណាស់ ប៉ុន្តែអ្នករាល់គ្នាសូម្បីតែរឿងហ្នឹងក៏ធ្វើមិនបានផង។ តើអ្នករាល់គ្នាជាមនុស្សដែរឬទេ?

ក៏មានហេតុការណ៍មួយទៀតដែលធ្ងន់ធ្ងរជាងនេះដែរ។ មានកន្លែងមួយដែលគេកំពុងសាងសង់អគារ។ អគារនោះខ្ពស់គួរសម ហើយគ្របដណ្ដប់លើផ្ទៃដីធំទូលាយណាស់ដែរ។ មានគ្រឿងសង្ហារិមជាច្រើនត្រូវបានរៀបចំនៅខាងក្នុង ហើយដើម្បីងាយស្រួលក្នុងការផ្លាស់ទីពួកវា យ៉ាងហោចណាស់ក៏ត្រូវការទ្វារបើកពីរផ្ទាំងមួយឈុតដែរ ហើយត្រូវមានកម្ពស់យ៉ាងហោចណាស់ប្រាំបីហ្វីត។ មនុស្សធម្មតានឹងគិតអំពីរឿងទាំងអស់នេះ។ ប៉ុន្តែមាននរណាម្នាក់នៅតែទទូចចង់ដំឡើងទ្វារមួយផ្ទាំងកម្ពស់ប្រាំមួយហ្វីតដដែល។ គាត់ព្រងើយកន្តើយចំពោះយោបល់របស់អ្នកដទៃ មិនថាវាមកពីណាក៏ដោយ។ តើមនុស្សនេះជាមនុស្សមានគំនិតច្របូកច្របល់ឬ? គាត់គឺជាជនពាលពិតប្រាកដ។ ក្រោយមក នៅពេលមានគេប្រាប់ខ្ញុំអំពីរឿងនេះ ខ្ញុំបាននិយាយទៅកាន់បុគ្គលនោះថា៖ «អ្នកត្រូវតែដំឡើងទ្វារបើកពីរផ្ទាំង ហើយត្រូវតែខ្ពស់ជាងនេះ»។ គាត់បានយល់ព្រមទាំងស្ទាក់ស្ទើរ។ មែនហើយ មើលទៅសំបកក្រៅគាត់ដូចជាយល់ព្រមហើយ ប៉ុន្តែតើគាត់និយាយអ្វីខ្លះវិញពេលនៅម្នាក់ឯង? «តើមានប្រយោជន៍អ្វីដែលធ្វើឱ្យវាខ្ពស់យ៉ាងហ្នឹង? តើមានបញ្ហាអ្វីបើធ្វើវាឱ្យទាបជាងនេះ?» ក្រោយមក ខ្ញុំបានទៅមើលម្ដងទៀត។ គ្រាន់តែមានការបន្ថែមទ្វារមួយទៀតប៉ុណ្ណោះ ប៉ុន្តែកម្ពស់នៅតែដដែល។ ចុះហេតុអ្វីបានជាកម្ពស់នៅតែដដែល? តើ មិនអាចធ្វើទ្វារឱ្យខ្ពស់ជាងនេះបានទេឬយ៉ាងណា? ឬមួយក៏ទ្វារនោះនឹងប៉ះពិដាន? តើមានរឿងអ្វីកើតឡើង? រឿងនោះគឺថា គាត់មិនចង់ស្ដាប់បង្គាប់ទេ។ អ្វីដែលគាត់កំពុងគិតពិតប្រាកដនោះគឺ៖ «តើវាស្រេចលើអ្នកឬ? ខ្ញុំជាមេនៅទីនេះ ខ្ញុំជាអ្នកសម្រេចចិត្ត។ អ្នកដទៃធ្វើតាមអ្វីដែលខ្ញុំនិយាយ មិនមែនខ្ញុំធ្វើតាមគេទេ។ តើអ្នកដឹងអ្វីខ្លះទៅ? តើអ្នកយល់ពីការសាងសង់ដែរឬទេ?» តើការមិនយល់ពីការសាងសង់ មានន័យថា ខ្ញុំមិនអាចមើលដឹងពីសមាមាត្ររបស់វាទេឬយ៉ាងណា? មានទ្វារទាបបែបនេះនៅក្នុងអគារដ៏ខ្ពស់បែបនេះ នៅពេលនរណាម្នាក់ដែលមានកម្ពស់លើសពីប្រាំមួយហ្វីតពីរអ៊ីញដើរកាត់ ប្រសិនបើពួកគេមិនឱនទេ នោះពួកគេនឹងបុកក្បាលនឹងស៊ុមទ្វារជាមិនខាន។ តើទ្វារនេះជាប្រភេទអ្វីទៅ? ខ្ញុំមិនចាំបាច់យល់ពីការសាងសង់ទេ ប្រាប់ខ្ញុំមក តើការយល់ឃើញរបស់ខ្ញុំចំពោះរឿងនេះសមហេតុផលដែរឬទេ? តើវាជាក់ស្ដែងដែរឬទេ? ប៉ុន្តែភាពជាក់ស្ដែងបែបនេះ គឺបុគ្គលនោះមិនមានសមត្ថភាពក្នុងការយល់ដឹងបានឡើយ។ អ្វីដែលគាត់ដឹង គឺគ្រាន់តែធ្វើតាមបទប្បញ្ញត្តិ ដោយនិយាយថា៖ «ទ្វារនៅកន្លែងខ្ញុំ សុទ្ធតែបែបនេះឯង។ ហេតុអ្វីបានជាខ្ញុំត្រូវធ្វើវាឱ្យខ្ពស់ដូចដែលអ្នកបាននិយាយប្រាប់? អ្នកបានប្រាប់ឱ្យខ្ញុំធ្វើវា ហើយនេះជារបៀបដែលខ្ញុំធ្វើវា។ ប្រសិនបើអ្នកមិនត្រូវការខ្ញុំទេ ក៏ហីទៅចុះ! នេះជារបៀបដែលខ្ញុំធ្វើ ហើយខ្ញុំនឹងមិនស្ដាប់បង្គាប់អ្នកទេ!» តើប្រភេទមនុស្សនេះជាអ្វីទៅ? តើអ្នករាល់គ្នាគិតថា ដំណាក់របស់ព្រះជាម្ចាស់នៅតែអាចប្រើប្រាស់គាត់បានដែរឬទេ? (ទេ។) ដូច្នេះ តើគួរធ្វើដូចម្ដេច បើគាត់មិនអាចត្រូវបានប្រើប្រាស់នោះ? ទោះបីជាមនុស្សបែបនេះធ្វើការឱ្យតែរួចពីដៃនៅក្នុងដំណាក់របស់ព្រះជាម្ចាស់ ហើយមិនត្រូវបានគេបណ្ដេញចេញភ្លាមៗក៏ដោយ ហើយទោះបីជាបងប្អូនប្រុសស្រីអាចអត់ឱនឱ្យពួកគេ ហើយខ្ញុំអាចអត់ឱនឱ្យពួកគេក៏ដោយ ក៏នៅពេលនិយាយដល់ភាពជាមនុស្សរបស់ពួកគេ កុំទាន់និយាយដល់ថាតើពួកគេយល់ពីសេចក្ដីពិតឬអត់ ពោលគឺ ការធ្វើកិច្ចការ និងរស់នៅក្នុងមជ្ឈដ្ឋានដូចជា ដំណាក់របស់ព្រះជាម្ចាស់ តើពួកគេទំនងជានឹងស្នាក់នៅទីនេះបានយូរដែរឬទេ? (ទេ។) តើពួកយើងចាំបាច់ត្រូវបណ្ដេញពួកគេចេញដែរឬទេ? (ទេ។) តើពួកគេទំនងជានឹងស្នាក់នៅក្នុងពួកជំនុំបានយូរអង្វែងដែរឬទេ? (ទេ។) ហេតុអ្វីបានជាមិនបាន? កុំទាន់និយាយដល់ថាតើពួកគេអាចយល់ពីអ្វីដែលគេប្រាប់ឬអត់។ ដោយសារនិស្ស័យរបស់ពួកគេគឺបែបនេះទៅហើយ បន្ទាប់ពីធ្វើការឱ្យតែរួចពីដៃមក ពួកគេចាប់ផ្ដើមវាយឫក ហើយព្យាយាមធ្វើជាអ្នកសម្រេចចិត្ត។ តើទង្វើបែបនេះអាចទទួលយកបាននៅក្នុងដំណាក់របស់ព្រះជាម្ចាស់ដែរឬទេ? ពួកគេគ្មានជាអ្វីសោះ ប៉ុន្តែពួកគេគិតថាពួកគេពូកែណាស់ ថាពួកគេជាសសរទ្រូង និងជាបង្អែកនៅក្នុងដំណាក់របស់ព្រះជាម្ចាស់ ជាកន្លែងដែលពួកគេធ្វើអំពើខុសឆ្គងដោយឥតញញើត ហើយព្យាយាមធ្វើជាអ្នកសម្រេចចិត្ត។ ពួកគេច្បាស់ជានឹងជួបបញ្ហា ហើយពួកគេនឹងមិនស្នាក់នៅបានយូរឡើយ។ ចំពោះមនុស្សបែបនេះ ទោះបីជាដំណាក់របស់ព្រះជាម្ចាស់មិនបណ្ដេញពួកគេចេញក៏ដោយ ក៏នៅពេលដែលពួកគេនៅទីនេះបានមួយរយៈ ពួកគេនឹងកត់សម្គាល់ឃើញថា នៅក្នុងដំណាក់របស់ព្រះជាម្ចាស់ មនុស្សតែងតែនិយាយអំពីសេចក្ដីពិត អំពីគោលការណ៍គឺពួកគេគ្មានចំណាប់អារម្មណ៍លើរឿងនេះទេ របៀបរបបបែបបទធ្វើការរបស់ពួកគេគឺគ្មានប្រយោជន៍នៅទីនេះឡើយ។ មិនថាពួកគេទៅទីណា និងកំពុងធ្វើអ្វីនោះទេ ពួកគេគ្មានសមត្ថភាពសហការជាមួយអ្នកដទៃឡើយ ហើយពួកគេតែងតែចង់ធ្វើជាអ្នកសម្រេចចិត្ត។ ប៉ុន្តែវាមិនបានផលទេ ហើយពួកគេឃើញថាខ្លួនឯងត្រូវដាក់កំហិតគ្រប់ទិដ្ឋភាព។ យូរៗទៅ បងប្អូនប្រុសស្រីភាគច្រើនចាប់ផ្ដើមយល់ពីសេចក្ដីពិត និងគោលការណ៍ ខណៈពេលដែលមនុស្សទាំងនេះព្យាយាមធ្វើតាមតែចិត្តចង់ ព្យាយាមធ្វើជាមេ និងធ្វើជាអ្នកសម្រេចចិត្ត ហើយមិនប្រព្រឹត្តស្របតាមគោលការណ៍ មនុស្សជាច្រើនសម្លឹងមើលពួកគេដោយការមើលងាយ តើពួកគេអាចទ្រាំនឹងរឿងនេះបានដែរឬទេ? នៅពេលពេលនោះមកដល់ ពួកគេនឹងដឹងខ្លួនថា ពួកគេមិនចុះសម្រុងជាមួយមនុស្សទាំងនេះទេ ថាពីធម្មជាតិមក ពួកគេមិនស័ក្ដិសមនឹងទីនេះឡើយ ថាពួកគេនៅខុសកន្លែងហើយ៖ «ហេតុម្តេចក៏ខ្ញុំចៃដន្យចូលមកក្នុងដំណាក់របស់ព្រះជាម្ចាស់? ការគិតរបស់ខ្ញុំគឺសាមញ្ញពេកហើយ។ ខ្ញុំគិតថា ប្រសិនបើខ្ញុំខិតខំប្រឹងប្រែងបន្តិចបន្តួច ខ្ញុំអាចគេចផុតពីមហន្តរាយ ហើយនឹងទទួលបានព្រះពរ។ ខ្ញុំមិននឹកស្មានទាល់តែសោះថា វាមិនមែនបែបនេះសោះ!» ពីធម្មជាតិមក ពួកគេមិនស័ក្ដិសមនឹងដំណាក់របស់ព្រះជាម្ចាស់ឡើយ។ បន្ទាប់ពីស្នាក់នៅបានមួយរយៈពេល ពួកគេក៏អស់ចំណាប់អារម្មណ៍ ពួកគេក្លាយជាព្រងើយកន្តើយ ហើយមិនចាំបាច់បណ្ដេញពួកគេចេញទេ ពួកគេនឹងចាកចេញទៅដោយខ្លួនឯង។

មនុស្សខ្លះនិយាយថា៖ «តើគ្មានរឿងអ្វីដែលព្រះអង្គមិនលូកដៃចូលទេឬយ៉ាងណា? ព្រះអង្គជាអ្នកចូលចិត្តរវល់រឿងអ្នកដទៃ មែនទេ? ព្រះអង្គគ្រាន់តែបង្កើតកិត្យានុភាពរបស់ព្រះអង្គ ធ្វើឱ្យគេដឹងពីវត្តមាន ហើយឱ្យមនុស្សយល់ដឹងពីសព្វានុភាពរបស់ព្រះអង្គតាមរយៈការជ្រៀតជ្រែករឿងអ្នកដទៃ តើមិនមែនអ៊ីចឹងទេឬ?» ប្រាប់ខ្ញុំមក តើវាមិនអីទេឬ ប្រសិនបើខ្ញុំមិនចាត់ចែងរឿងទាំងនេះ? តាមតថភាព ខ្ញុំមិនចង់ចាត់ចែងរឿងទាំងនេះទេ ពួកវាជាការទទួលខុសត្រូវរបស់ពួកអ្នកដឹកនាំ និងពួកអ្នកធ្វើការ ប៉ុន្តែប្រសិនបើខ្ញុំមិនធ្វើទេ វានឹងមានបញ្ហា ហើយកិច្ចការនៅពេលខាងមុខនឹងរងផលប៉ះពាល់។ តើខ្ញុំចាំបាច់ត្រូវលូកដៃក្នុងរឿងបែបនេះដែរឬទេ ប្រសិនបើអ្នករាល់គ្នាអាចដោះស្រាយពួកវាបាន ប្រសិនបើអ្នករាល់គ្នាធ្វើតាមអ្វីដែលខ្ញុំបានប្រាប់នោះ? ប្រសិនបើខ្ញុំមិនខ្វល់ខ្វាយពីអ្នករាល់គ្នាទេ អ្នករាល់គ្នានឹងមិនរស់នៅក្នុងលក្ខណៈជាមនុស្សណាមួយឡើយ ហើយអ្នករាល់គ្នាក៏មិនអាចរស់នៅបានល្អដែរ។ អ្នករាល់គ្នានឹងមិនអាចធ្វើអ្វីបានដោយខ្លួនឯងឡើយ។ ហើយទោះបីជាយ៉ាងនេះក្ដី ក៏អ្នករាល់គ្នានៅតែមិនស្ដាប់បង្គាប់ខ្ញុំដដែល។ ខ្ញុំនឹងនិយាយប្រាប់អ្នករាល់គ្នាអំពីរឿងដ៏សាមញ្ញបំផុតមួយ៖ គឺរឿងកំប៉ិកកំប៉ុកបំផុតអំពីអនាម័យ និងការថែរក្សាបរិស្ថានរស់នៅរបស់អ្នក។ តើអ្នករាល់គ្នាប្រព្រឹត្តយ៉ាងដូចម្ដេចចំពោះរឿងនេះ? ប្រសិនបើខ្ញុំទៅកន្លែងណាមួយ ហើយមិនបានប្រាប់អ្នករាល់គ្នាជាមុនទេ វានឹងមិនមានរបៀបរៀបរយយ៉ាងខ្លាំង ហើយអ្នករាល់គ្នានឹងត្រូវសម្អាតវាភ្លាមៗនៅពេលនោះ ដែលនឹងធ្វើឱ្យអ្នករាល់គ្នាមានអារម្មណ៍មិនសប្បាយចិត្ត និងមិនស្រួលក្នុងចិត្ត។ ប្រសិនបើខ្ញុំបានប្រាប់អ្នករាល់គ្នាជាមុនថាខ្ញុំនឹងទៅ នោះស្ថានភាពនឹងមិនអាក្រក់ដល់ថ្នាក់ហ្នឹងទេ ប៉ុន្តែតើអ្នករាល់គ្នាគិតថា ខ្ញុំមិនដឹងអំពីអ្វីដែលកើតឡើងនៅពីក្រោយខ្នងទេឬយ៉ាងណា? ទាំងនេះសុទ្ធតែជារឿងតូចតាច ជាចំណុចសាមញ្ញបំផុត និងជាមូលដ្ឋានបំផុតនៃភាពជាមនុស្សធម្មតា។ ប៉ុន្តែអ្នករាល់គ្នាខ្ជិលច្រអូសបែបនេះ។ តើអ្នករាល់គ្នាពិតជាអាចបំពេញភារកិច្ចបានល្អដែរឬទេ? ខ្ញុំបានស្នាក់នៅកន្លែងខ្លះក្នុងប្រទេសចិនដីគោកអស់រយៈពេលដប់ឆ្នាំ ដោយបង្រៀនមនុស្សនៅទីនោះពីរបៀបបត់ភួយសម្លី និងហាលវាឱ្យត្រូវថ្ងៃ របៀបសម្អាតផ្ទះសម្បែង និងរបៀបបង្កាត់ភ្លើងចង្ក្រាននៅក្នុងផ្ទះ។ ប៉ុន្តែបន្ទាប់ពីបង្រៀនអស់រយៈពេលដប់ឆ្នាំ ខ្ញុំនៅតែបង្រៀនពួកគេមិនចេះ។ តើមកពីខ្ញុំគ្មានសមត្ថភាពបង្រៀនឬ? ទេ គឺមនុស្សទាំងនេះថោកទាបពេកហើយ។ ក្រោយមក ខ្ញុំក៏ឈប់បង្រៀន។ នៅពេលខ្ញុំទៅកន្លែងណាមួយ ហើយឃើញភួយសម្លីដែលមិនបានបត់ ខ្ញុំនឹងងាកក្រោយ ហើយដើរចេញតែម្ដង។ កន្លែងនេះអសោចពេកហើយ គ្រាន់តែមើលក៏ធ្វើឱ្យខ្ញុំខ្ពើមរអើមដែរ។ គ្រាន់តែមើលមួយភ្លែត អ្នកអាចដឹងថា វាជាកន្លែងដែលសត្វតិរច្ឆានរស់នៅ មិនខុសពីទ្រុងជ្រូក ឬទ្រុងឆ្កែឡើយ។ មនុស្សនៅទីនោះរយីករយាកខ្ជីខ្ជាយ៉ាងនេះ តើពួកគេនៅមានភាពជាមនុស្សទៀតដែរឬទេ? បញ្ហាតូចតាចដែលបានរៀបរាប់ខាងលើ គឺជាអ្វីដែលអាចផ្លាស់ប្ដូរបានយ៉ាងច្បាស់ ចុះហេតុអ្វីបានជាពួកគេមិនអាចផ្លាស់ប្ដូរពួកវាបាន? តើមនុស្សបែបនេះ ដែលមានគុណសម្បត្តិបែបនេះ អាចយល់ពីសេចក្ដីពិតបានដែរឬទេ? តើពួកគេអាចឈានដល់កម្រិតនៃការធ្វើតាមបំណងព្រះហឫទ័យរបស់ព្រះជាម្ចាស់ និងមាគ៌ារបស់ព្រះជាម្ចាស់បានដែរឬទេ? នោះគឺជារឿងដែលមិនអាចទៅរួចទាល់តែសោះសម្រាប់ពួកគេ។ ឥឡូវនេះ ខ្ញុំនឹងប្រាប់អ្នករាល់គ្នាឱ្យបានច្បាស់ថា៖ គុណសម្បត្តិរបស់អ្នករាល់គ្នាគឺអន់ពេកហើយ ពោលគឺអ្នកមិនទាំងអាចចូលទៅកៀកនឹងសេចក្ដីពិតបានផង។ តើអ្វីជាចំណុចសំខាន់ដែលខ្ញុំកំពុងនិយាយនៅថ្ងៃនេះ? ការស្ដាប់បង្គាប់ព្រះបន្ទូលរបស់ព្រះជាម្ចាស់គឺសំខាន់ណាស់ ហើយអ្នកមិនត្រូវមើលស្រាល ឡើយ។ ការស្ដាប់បង្គាប់ព្រះបន្ទូលរបស់ព្រះជាម្ចាស់ មិនមែនមានន័យថា អ្នកគួរតែវិភាគ សិក្សា ពិភាក្សា ឬស៊ើបអង្កេតព្រះបន្ទូលរបស់ព្រះជាម្ចាស់នោះទេ ឬថាអ្នកគួរតែស្រាវជ្រាវពីហេតុផលនៅពីក្រោយព្រះបន្ទូលទាំងនោះ ហើយព្យាយាមរកឱ្យឃើញពីមូលហេតុនោះឡើយ ផ្ទុយទៅវិញ អ្នកគួរតែអនុវត្តព្រះបន្ទូលរបស់ទ្រង់ និងធ្វើតាមព្រះបន្ទូលទាំងនោះ។ នៅពេលព្រះជាម្ចាស់មានព្រះបន្ទូលមកកាន់អ្នក នៅពេលទ្រង់បង្គាប់ឱ្យអ្នកបំពេញកិច្ចការណាមួយ ឬផ្ទុកផ្ដាក់ភារកិច្ចអ្វីមួយដល់អ្នក អ្វីដែលព្រះជាម្ចាស់សព្វព្រះហឬទ័យចង់ឃើញបន្ទាប់ គឺអ្នកចាត់វិធានការ ហើយថាតើអ្នកអនុវត្តរឿងនេះមួយជំហានម្ដងៗដោយរបៀបណា។ ព្រះជាម្ចាស់មិនខ្វល់ថាតើអ្នកយល់ពីរឿងនេះឬអត់នោះទេ ហើយទ្រង់ក៏មិនខ្វល់ថាតើនៅក្នុងចិត្តរបស់អ្នក អ្នកចង់ដឹងចង់ឃើញពីរឿងនេះ ឬមានការសង្ស័យណាមួយអំពីវាដែរឬអត់នោះទេ។ អ្វីដែលព្រះជាម្ចាស់ទតមើល គឺថាតើអ្នកធ្វើវាឬអត់ ថាតើអ្នកមានអាកប្បកិរិយាស្ដាប់បង្គាប់ និងចុះចូលដែរឬទេ។

ចៃដន្យ ខ្ញុំកំពុងនិយាយជាមួយមនុស្សមួយចំនួនអំពីសម្លៀកបំពាក់សម្រាប់ការសម្ដែង។ គោលការណ៍ចម្បងគឺថា ពណ៌ និងម៉ូដនៃសម្លៀកបំពាក់ ត្រូវតែសមរម្យ ថ្លៃថ្នូរ មានសោភ័ណភាព និងប្រណិតភាព។ ពួកវាមិនត្រូវមើលទៅដូចជាសម្លៀកបំពាក់ចម្លែកៗឡើយ។ លើសពីនេះទៅទៀត មិនចាំបាច់ត្រូវចំណាយលុយច្រើនពេកនោះទេ។ ពួកវាមិនចាំបាច់ត្រូវតែចេញពីអ្នកច្នៃម៉ូដណាមួយឡើយ ហើយរឹតតែមិនចាំបាច់ទៅទិញនៅហាងលក់ទំនិញម៉ាកយីហោល្បីៗនោះទេ។ ការយល់ឃើញរបស់ខ្ញុំគឺថា សម្លៀកបំពាក់គួរតែធ្វើឱ្យអ្នកសម្ដែងមើលទៅមានប្រណិតភាព សមរម្យ និងថ្លៃថ្នូរ ថាពួកវាគួរតែមើលទៅអាចបង្ហាញបានដល់សាធារណជន។ មិនមានការកំណត់លើពណ៌នោះទេ ក្រៅពីជៀសវាងអ្វីដែលមើលទៅស្រអាប់ ឬងងឹតពេកនៅលើឆាក។ ពណ៌ផ្សេងទៀតភាគច្រើនគឺមិនអីទេ៖ ក្រហម ទឹកក្រូច លឿង បៃតង ខៀវ ត្រាវ ស្វាយ គឺគ្មានបទប្បញ្ញត្តិសម្រាប់រឿងនេះឡើយ។ ហេតុអ្វីបានជាមានគោលការណ៍នេះ? អ្វីៗដែលព្រះជាម្ចាស់បានបង្កើតមក គឺមានគ្រប់ពណ៌ទាំងអស់។ ផ្កាមានពណ៌ចម្រុះ ដើមឈើ រុក្ខជាតិ និងសត្វស្លាបក៏ដូចគ្នាដែរ។ ដូច្នេះ យើងមិនត្រូវមានសញ្ញាណ ឬច្បាប់ទម្លាប់ណាមួយអំពីពណ៌ឡើយ។ ក្រោយពីនិយាយបែបនេះរួច ខ្ញុំខ្លាចពួកគេមិនយល់។ ខ្ញុំបានសួរពួកគេម្ដងទៀត ទាល់តែធានាបានថា អ្នកដែលបានឮខ្ញុំ សុទ្ធតែនិយាយថា ពួកគេយល់។ អ្វីដែលនៅសេសសល់ គឺពួកគេគ្រាន់តែត្រូវអនុវត្តកិច្ចការតាមគោលការណ៍ដែលខ្ញុំបាននិយាយប៉ុណ្ណោះ។ តើនេះជារឿងសាមញ្ញដែរឬទេ? តើវាជារឿងធំដុំឬ? តើវាជាកិច្ចការធំជាង ឬតូចជាងការសង់ទូកធំ? (តូចជាង។) បើប្រៀបធៀបនឹងការដែលអ័ប្រាហាំថ្វាយអ៊ីសាក តើវាលំបាកដែរឬទេ? (ទេ។) វាពិតជាគ្មានការលំបាកអ្វីទាល់តែសោះ ហើយវាសាមញ្ញណាស់ គ្រាន់តែជារឿងសម្លៀកបំពាក់ប៉ុណ្ណោះ។ មនុស្សត្រូវបានបើកសម្តែងឱ្យស្គាល់សម្លៀកបំពាក់តាំងពីពេលដែលពួកគេកើតមកម្ល៉េះ វាមិនមែនជារឿងលំបាកឡើយ។ រឿងរ៉ាវរឹតតែងាយស្រួលសម្រាប់មនុស្សក្នុងការអនុវត្ត នៅពេលដែលខ្ញុំបានកំណត់គោលការណ៍ជាក់លាក់មួយ។ គន្លឹះសំខាន់គឺថាតើពួកគេស្ដាប់បង្គាប់ឬអត់ ហើយថាតើពួកគេតាំងចិត្តធ្វើវាដែរឬយ៉ាងណា។ មួយរយៈក្រោយមក នៅពេលដែលការសម្ដែង និងភាពយន្តមួយចំនួនត្រូវបានផលិតឡើង ខ្ញុំបានឃើញថា សម្លៀកបំពាក់របស់តួអង្គសំខាន់ៗទាំងអស់សុទ្ធតែពណ៌ខៀវ។ ខ្ញុំបានគិតបន្តិចថា៖ «តើគំនិតរបស់មនុស្សដែលផលិតការសម្ដែងទាំងនេះមានបញ្ហាមែនទេ? ខ្ញុំបាននិយាយយ៉ាងច្បាស់ណាស់។ ខ្ញុំមិនបានបង្កើតច្បាប់ថាសម្លៀកបំពាក់ត្រូវតែពណ៌ខៀវ ហើយថាអ្នកណាមិនពាក់ពណ៌ខៀវនឹងមិនត្រូវបានអនុញ្ញាតឱ្យឡើងឆាកនោះទេ។ តើមនុស្សទាំងនេះមានបញ្ហាអី? តើមានអ្វីកំពុងញុះញង់ និងគាបសង្កត់ពួកគេ? តើនិន្នាការនៅក្នុងពិភពខាងក្រៅបានផ្លាស់ប្ដូរ ហើយមនុស្សពាក់តែពណ៌ខៀវទេឬនៅពេលនេះ? ទេ។ ពិភពខាងក្រៅគ្មានច្បាប់ទម្លាប់អំពីពណ៌ និងម៉ូដនោះទេ មនុស្សពាក់ពណ៌គ្រប់ប្រភេទ។ ដូច្នេះ វាជារឿងចម្លែកណាស់ដែលស្ថានភាពបែបនេះកើតឡើងនៅក្នុងពួកជំនុំរបស់យើង។ តើនរណាជាអ្នកត្រួតពិនិត្យចុងក្រោយលើសម្លៀកបំពាក់ទាំងនេះ? តើនរណាគ្រប់គ្រងលើរឿងនេះ? តើមាននរណាម្នាក់បញ្ជាពីក្រោយខ្នងឬ?» ពិតជាមាននរណាម្នាក់បញ្ជាពីក្រោយខ្នងមែន ជាលទ្ធផល មិនថាម៉ូដបែបណានោះទេ សម្លៀកបំពាក់ទាំងអស់សុទ្ធតែពណ៌ខៀវ ដោយគ្មានការលើកលែងឡើយ។ អ្វីដែលខ្ញុំបាននិយាយ គឺគ្មានន័យឡើយ។ ពួកគេបានកំណត់រួចហើយថាសម្លៀកបំពាក់ទាំងអស់ត្រូវតែពណ៌ខៀវ ពោលគឺថា មនុស្សនឹងមិនពាក់អ្វីក្រៅពីពណ៌ខៀវឡើយ។ ពណ៌ខៀវតំណាងឱ្យភាពខាងវិញ្ញាណ និងភាពបរិសុទ្ធ វាគឺជាពណ៌សម្គាល់នៃដំណាក់របស់ព្រះជាម្ចាស់។ ប្រសិនបើសម្លៀកបំពាក់របស់ពួកគេមិនមែនពណ៌ខៀវទេ នោះពួកគេនឹងមិនអនុញ្ញាតឱ្យមានការសម្ដែងឡើយ ហើយក៏មិនហ៊ានធ្វើដូច្នេះដែរ។ ខ្ញុំបាននិយាយថា មនុស្សទាំងនេះចប់ហើយ។ នេះជារឿងដ៏សាមញ្ញមួយ ខ្ញុំបានពន្យល់ចំណុចនីមួយៗយ៉ាងច្បាស់លាស់ ហើយបានធ្វើឱ្យប្រាកដថា ពួកគេយល់ក្រោយ ពីខ្ញុំបានពន្យល់រួច គឺទាល់តែពួកយើងទាំងអស់គ្នាយល់ព្រម ទើបខ្ញុំបញ្ចប់ប្រធានបទនេះ។ ចុះតើលទ្ធផលចុងក្រោយគឺយ៉ាងណា? ពួកគេទុកសម្ដីខ្ញុំដូចជាខ្យល់អ៊ីចឹង។ គ្មាននរណាម្នាក់ចាត់ទុកវាថាសំខាន់ឡើយ។ ពួកគេនៅតែធ្វើ និងអនុវត្តតាមតែចិត្តចង់ គ្មាននរណាម្នាក់អនុវត្តតាមអ្វីដែលខ្ញុំបាននិយាយទេ គ្មាននរណាម្នាក់សម្រេចវាឡើយ។ តើពួកគេពិតជាមានន័យយ៉ាងណានៅពេលពួកគេនិយាយថាពួកគេបានយល់នោះ? មនុស្សទាំងនេះកំពុងតែនិយាយបណ្តោយតាមខ្ញុំតែប៉ុណ្ណោះ។ ពួកគេនិយាយដើមគេពេញមួយថ្ងៃ ដូចជាស្ត្រីវ័យកណ្ដាលនៅតាមដងផ្លូវអ៊ីចឹង។ នេះក៏ជារបៀបដែលពួកគេបានកំពុងនិយាយមកកាន់ខ្ញុំ និងជាអាកប្បកិរិយាដែលពួកគេមានផងដែរ។ ដូច្នេះ ខ្ញុំមានអារម្មណ៍មួយនៅក្នុងព្រះហឫទ័យរបស់ខ្ញុំថា៖ អាកប្បកិរិយាដែលមនុស្សទាំងនេះមានចំពោះព្រះគ្រីស្ទ គឺជាអាកប្បកិរិយារបស់ពួកគេចំពោះព្រះជាម្ចាស់ ហើយវាគឺជាអាកប្បកិរិយាដ៏គួរឱ្យព្រួយបារម្ភខ្លាំងណាស់ ជាសញ្ញាដ៏គ្រោះថ្នាក់ និងជាសញ្ញាដ៏អាក្រក់មួយ។ តើអ្នករាល់គ្នាចង់ដឹងទេថា វាជាសញ្ញាបញ្ជាក់ពីអ្វី? អ្នករាល់គ្នាគួរតែដឹង។ ខ្ញុំត្រូវតែប្រាប់អ្នករាល់គ្នាអំពីរឿងនេះ ហើយអ្នករាល់គ្នាត្រូវតែស្ដាប់ដោយ យកចិត្តទុកដាក់៖ ដោយវិនិច្ឆ័យពីអ្វីដែលត្រូវបានបង្ហាញចេញមកនៅក្នុងអ្នករាល់គ្នា ពីអាកប្បកិរិយារបស់អ្នករាល់គ្នាចំពោះព្រះបន្ទូលរបស់ព្រះជាម្ចាស់មនុស្សជាច្រើនក្នុងចំណោមអ្នករាល់គ្នានឹងត្រូវធ្លាក់ចូលទៅក្នុងមហន្តរាយ មនុស្សមួយចំនួនក្នុងចំណោមអ្នករាល់គ្នានឹងត្រូវធ្លាក់ចូលទៅក្នុងមហន្តរាយ ដើម្បីទទួលការដាក់ទោស ហើយអ្នកខ្លះទៀតដើម្បីទទួលការបន្សុទ្ធ ហើយមហន្តរាយនេះមិនអាចគេចផុតបានឡើយ។ អស់អ្នកដែលត្រូវបានដាក់ទោស នឹងស្លាប់ភ្លាមៗ ពួកគេនឹងត្រូវវិនាស។ ទោះជាយ៉ាងណាក៏ដោយ សម្រាប់អ្នកដែលត្រូវបានបន្សុទ្ធនៅក្នុងមហន្តរាយ ប្រសិនបើវាធ្វើឱ្យពួកគេអាចស្ដាប់បង្គាប់ និងចុះចូលបាន ហើយអាចឈរយ៉ាងរឹងមាំបាន ព្រមទាំងមានទីបន្ទាល់ នោះការល្បងលដ៏លំបាកបំផុតនឹងត្រូវបញ្ចប់ បើពុំនោះទេ គ្មានក្ដីសង្ឃឹមសម្រាប់ពួកគេនៅថ្ងៃអនាគតឡើយ ពួកគេនឹងស្ថិតក្នុងគ្រោះថ្នាក់ ហើយពួកគេនឹងគ្មានឱកាសទៀតទេ។ តើអ្នករាល់គ្នាយល់ច្បាស់ដែរឬទេ? (ច្បាស់។) តើនេះមើលទៅដូចជារឿងល្អសម្រាប់អ្នករាល់គ្នាដែរឬទេ? សរុបមក សម្រាប់ខ្ញុំ វាមិនមែនជាប្រផ្នូលល្អឡើយ។ ខ្ញុំមានអារម្មណ៍ថា វាជាសញ្ញាអាក្រក់មួយ។ ខ្ញុំបានផ្ដល់ការពិតដល់អ្នករាល់គ្នាហើយជម្រើសដែលអ្នកជ្រើសធ្វើ គឺអាស្រ័យលើអ្នករាល់គ្នា។ ខ្ញុំនឹងមិននិយាយអ្វីបន្ថែមទៀតអំពីរឿងនេះទេ ខ្ញុំនឹងមិននិយាយដដែលៗទេ ខ្ញុំនឹងមិនលើកវាមកនិយាយម្ដងទៀតឡើយ។

ប្រធានបទដែលខ្ញុំបានកំពុងប្រកបគ្នានៅថ្ងៃនេះ គឺរបៀបប្រព្រឹត្តចំពោះព្រះបន្ទូលរបស់ព្រះជាម្ចាស់។ ការស្ដាប់បង្គាប់ និងការចុះចូលចំពោះព្រះបន្ទូលរបស់ព្រះជាម្ចាស់ គឺសំខាន់ណាស់។ ការមានសមត្ថភាពប្រតិបត្តិ អនុវត្ត និងយកព្រះបន្ទូលទាំងនោះទៅអនុវត្ត គឺសំខាន់ណាស់។ មនុស្សមួយចំនួននិយាយថា៖ «សូម្បីតែសព្វថ្ងៃនេះ ក៏ពួកយើងនៅតែមិនដឹងពីរបៀបប្រព្រឹត្តចំពោះព្រះគ្រីស្ទដែរ»។ របៀបប្រព្រឹត្តចំពោះព្រះគ្រីស្ទគឺសាមញ្ញណាស់៖ អាកប្បកិរិយារបស់អ្នកចំពោះព្រះគ្រីស្ទ គឺជាអាកប្បកិរិយារបស់អ្នកចំពោះព្រះជាម្ចាស់។ នៅក្នុងព្រះនេត្ររបស់ព្រះជាម្ចាស់ អាកប្បកិរិយារបស់អ្នកចំពោះព្រះជាម្ចាស់ គឺជាអាកប្បកិរិយារបស់អ្នកចំពោះព្រះគ្រីស្ទ។ ជាការពិតណាស់ អាកប្បកិរិយាដែលអ្នកមានចំពោះព្រះគ្រីស្ទ គឺជាអាកប្បកិរិយាដែលអ្នកមានចំពោះព្រះជាម្ចាស់នៅស្ថានសួគ៌។ អាកប្បកិរិយារបស់អ្នកចំពោះព្រះគ្រីស្ទ គឺពិតប្រាកដជាងគេបំផុត ពោលគឺវាអាចមើលឃើញ ហើយវាគឺជាអ្វីដែលព្រះជាម្ចាស់ពិនិត្យពិច័យយ៉ាងពិតប្រាកដ។ មនុស្សចង់យល់ពីរបៀបប្រព្រឹត្តចំពោះព្រះជាម្ចាស់ តាមរបៀបដែលព្រះជាម្ចាស់សព្វព្រះហឫទ័យ ហើយរឿងនេះគឺសាមញ្ញទេ។ មានចំណុចចំនួនបីយ៉ាង៖ ទីមួយគឺការមានភាពស្មោះត្រង់ ទីពីរគឺការគោរព ការរៀនពីរបៀបគោរពព្រះគ្រីស្ទ និងទីបី ហើយនេះគឺជាចំណុចសំខាន់បំផុត គឺការស្ដាប់បង្គាប់ព្រះបន្ទូលរបស់ទ្រង់។ ការស្ដាប់បង្គាប់ព្រះបន្ទូលរបស់ទ្រង់៖ តើនេះមានន័យថា ស្ដាប់ដោយត្រចៀករបស់អ្នក ឬដោយអ្វីផ្សេងទៀត? (ដោយដួងចិត្តរបស់យើង។) តើអ្នកមានដួងចិត្តដែរឬទេ? ប្រសិនបើអ្នកមានដួងចិត្ត ចូរស្ដាប់ដោយដួងចិត្តចុះ។ ទាល់តែអ្នកស្ដាប់ដោយដួងចិត្តរបស់អ្នក ទើបអ្នកនឹងយល់ ហើយអាចយកអ្វីដែលអ្នកឮទៅអនុវត្តបាន។ ចំណុចនីមួយៗក្នុងចំណោមចំណុចទាំងបីនេះ គឺសាមញ្ញណាស់។ អត្ថន័យត្រង់ៗរបស់ពួកវា គួរតែងាយស្រួលយល់ ហើយប្រសិនបើនិយាយតាមហេតុផល ពួកវាគួរតែងាយស្រួលក្នុងការអនុវត្ត ប៉ុន្តែរបៀបដែលអ្នកអនុវត្តពួកវា និងថាតើអ្នកមានសមត្ថភាពអនុវត្តពួកវាឬយ៉ាងណានោះ គឺអាស្រ័យលើអ្នករាល់គ្នា ខ្ញុំនឹងមិនពន្យល់បន្ថែមទៀតទេ។ មនុស្សមួយចំនួននិយាយថា៖ «អ្នកគ្រាន់តែជាមនុស្សធម្មតាម្នាក់ប៉ុណ្ណោះ។ ហេតុអ្វីបានជាពួកយើងត្រូវស្មោះត្រង់ជាមួយអ្នក? ហេតុអ្វីបានជាពួកយើងត្រូវគោរពអ្នក? ហេតុអ្វីបានជាពួកយើងត្រូវស្ដាប់បង្គាប់ព្រះបន្ទូលរបស់អ្នក?» ខ្ញុំមានហេតុផលរបស់ខ្ញុំ។ ហេតុផលទាំងនោះក៏មានបីយ៉ាងដែរ។ ចូរស្ដាប់ដោយយកចិត្តទុកដាក់ ហើយពិចារណាមើលថាតើអ្វីដែលខ្ញុំនិយាយសមហេតុផលដែរឬទេ។ ប្រសិនបើវាសមហេតុផល អ្នករាល់គ្នាគួរតែទទួលយកវា។ ប្រសិនបើអ្នកមានអារម្មណ៍ថាវាមិនសមហេតុផលទេ អ្នកមិនចាំបាច់ទទួលយកវាឡើយ ហើយអ្នកអាចស្វែងរកផ្លូវផ្សេងទៀតបាន។ ហេតុផលទីមួយគឺថា ចាប់តាំងពីអ្នកបានទទួលយកកិច្ចការរបស់ព្រះជាម្ចាស់នៅដំណាក់កាលនេះមក អ្នកបានហូប ផឹក អរសប្បាយ និងអានអធិដ្ឋានគ្រប់ព្រះបន្ទូលដែលខ្ញុំបាននិយាយ។ ទីពីរគឺថា ខ្លួនអ្នកផ្ទាល់ទទួលស្គាល់ថា អ្នកគឺជាអ្នកដើរតាមព្រះដ៏មានគ្រប់ព្រះចេស្ដា ថាអ្នកគឺជាអ្នកជឿម្នាក់របស់ទ្រង់។ ដូច្នេះ តើអាចនិយាយបានទេថា អ្នកទទួលស្គាល់ថា អ្នកគឺជាអ្នកដើរតាមសាច់ឈាមធម្មតា ដែលព្រះជាម្ចាស់បានយកកំណើតជាមនុស្សនោះ? អាចនិយាយបាន។ សរុបមក ទីពីរគឺថា អ្នកទទួលស្គាល់ថា អ្នកគឺជាអ្នកដើរតាមព្រះដ៏មានគ្រប់ព្រះចេស្ដា។ ហេតុផលទីបី គឺសំខាន់ជាងគេបំផុត៖ ក្នុងចំណោមមនុស្សជាតិទាំងអស់ មានតែខ្ញុំទេដែលចាត់ទុកអ្នករាល់គ្នាជាមនុស្ស។ តើចំណុចនេះសំខាន់ដែរឬទេ? (សំខាន់។) តើចំណុចមួយណាក្នុងចំណោមចំណុចទាំងបីនេះ ដែលអ្នករាល់គ្នាមិនអាចទទួលយកបាន? តើអ្នករាល់គ្នានិយាយយ៉ាងណាដែរ តើមានចំណុចណាមួយក្នុងចំណោមចំណុចដែលខ្ញុំទើបតែបាននិយាយអម្បាញ់មិញនេះ មិនពិត មិនសុក្រឹត មិនមែនជាការពិតដែរឬទេ? (ទេ។) ដូច្នេះ សរុបទាំងអស់មានប្រាំមួយចំណុច។ ខ្ញុំនឹងមិនលម្អិតអំពីចំណុចនីមួយៗនោះទេ ចូរពិចារណាពួកវាដោយខ្លួនឯងចុះ។ ខ្ញុំបាននិយាយយ៉ាងច្រើនរួចមកហើយអំពីប្រធានបទទាំងនេះ ដូច្នេះ អ្នករាល់គ្នាគួរតែអាចយល់បាន។

ថ្ងៃទី៤ ខែកក្កដា ឆ្នាំ២០២០


ចំណុចក្រៅប្រធានបទទីបី៖ វិធីដែលណូអេ និងអ័ប្រាហាំស្ដាប់បង្គាប់ព្រះបន្ទូលរបស់ព្រះជាម្ចាស់ និងចុះចូលចំពោះទ្រង់ (ផ្នែកទីមួ២)

នៅក្នុងការជួបជុំលើកមុន ពួកយើងបានប្រកបគ្នាអំពីចំណុចទីដប់នៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ ដែលថា៖ «ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ»។ តើសេចក្ដីលម្អិតអ្វីខ្លះដែលពួកយើងបានប្រកបគ្នាជាពិសេស? (ព្រះជាម្ចាស់បានប្រកបគ្នាជាចម្បងពីរបៀបប្រព្រឹត្តចំពោះព្រះបន្ទូលរបស់ព្រះជាម្ចាស់។) តើរឿងនេះទាក់ទងនឹងចំណុចទីដប់ដែរឬទេ? (ទាក់ទង។ ពីព្រោះ នៅក្នុងចំណុច «ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ» ឥរិយាបថមួយក្នុងចំណោមឥរិយាបថនានារបស់ពួកទទឹងនឹងព្រះគ្រីស្ទ គឺពួកគេគ្រាន់តែស្ដាប់អ្វីដែលព្រះគ្រីស្ទមានព្រះបន្ទូលប៉ុណ្ណោះ ប៉ុន្តែមិនស្ដាប់បង្គាប់ ហើយក៏មិនចុះចូលនឹងព្រះបន្ទូលទាំងនោះឡើយ។ ពួកគេមិនស្ដាប់បង្គាប់ព្រះបន្ទូលរបស់ព្រះជាម្ចាស់ទេ ហើយពួកគេក៏មិនអនុវត្តតាមព្រះបន្ទូលរបស់ព្រះជាម្ចាស់ដែរ។ នៅក្នុងការជួបជុំលើកមុន ព្រះជាម្ចាស់បានប្រកបគ្នាអំពីរបៀបប្រព្រឹត្តចំពោះព្រះបន្ទូលរបស់ព្រះជាម្ចាស់ របៀបស្ដាប់បង្គាប់ព្រះបន្ទូលរបស់ព្រះជាម្ចាស់ ហើយបន្ទាប់មក របៀបអនុវត្ត និងប្រតិបត្តិតាមព្រះបន្ទូលរបស់ព្រះជាម្ចាស់។) អ្នករាល់គ្នាយល់ពីរឿងទាំងអស់នេះហើយ តើមែនទេ? ក្នុងអំឡុងការជួបជុំលើកមុនរបស់យើង ខ្ញុំបានប្រាប់រឿងពីរ៖ មួយគឺជារឿងរបស់លោកណូអេ និងមួយទៀតគឺជារឿងរបស់លោកអ័ប្រាហាំ។ ទាំងនេះគឺជារឿងដ៏ល្បីល្បាញចំនួនពីរចេញពីព្រះគម្ពីរ។ មនុស្សជាច្រើនដឹងលឺ និងយល់ពីរឿងទាំងនេះ ប៉ុន្តែបន្ទាប់ពីបានយល់រឿងទាំងនេះហើយ មានមនុស្សតិចតួចណាស់ដែលដឹងពីរបៀបប្រព្រឹត្តចំពោះព្រះបន្ទូល និងសេចក្ដីតម្រូវរបស់ព្រះជាម្ចាស់។ ដូច្នេះ តើគោលបំណងចម្បងនៃការប្រកបគ្នារបស់ពួកយើងអំពីរឿងទាំងពីរនេះ គឺជាអ្វី? គឺដើម្បីធ្វើឱ្យមនុស្សដឹងថា ក្នុងនាមជាមនុស្សម្នាក់ និងជាភាវៈដែលព្រះបានបង្កើត តើពួកគេគួរប្រព្រឹត្តចំពោះព្រះបន្ទូល និងសេចក្ដីតម្រូវរបស់ព្រះជាម្ចាស់ដោយរបៀបណា ហើយដឹងពីជំហរដែលភាវៈដែលព្រះបានបង្កើតគួរតែប្រកាន់យក និងអាកប្បកិរិយាដែលពួកគេគួរតែមាន នៅពេលប្រឈមមុខនឹងសេចក្ដីតម្រូវរបស់ព្រះជាម្ចាស់ និងនៅពេលស្ដាប់ព្រះបន្ទូលរបស់ព្រះជាម្ចាស់។ ទាំងនេះគឺជារឿងចម្បង។ នេះគឺជាសេចក្ដីពិតដែលមានបំណងឱ្យមនុស្សបានដឹង និងយល់ នៅពេលដែលពួកយើងបានប្រកបគ្នាអំពីរឿងទាំងពីរនេះកាលពីលើកមុន។ ដូច្នេះ បន្ទាប់ពីពួកយើងបានប្រកបគ្នាអំពីរឿងទាំងពីរនេះហើយ តើពេលនេះ អ្នករាល់គ្នាច្បាស់ហើយឬនៅអំពីរបៀបចុះចូលនឹងព្រះគ្រីស្ទ និងស្ដាប់បង្គាប់ព្រះបន្ទូលរបស់ទ្រង់ អំពីថាតើមនុស្សគួរតែមានអាកប្បកិរិយាបែបណា និងថាតើទស្សនៈ និងជំហររបស់ពួកគេគួរតែបែបណាចំពោះព្រះគ្រីស្ទ និងចំពោះព្រះបន្ទូលដែលព្រះគ្រីស្ទបានថ្លែង ក៏ដូចជាអំពីរបៀបដែលមនុស្សគួរប្រព្រឹត្តចំពោះព្រះបន្ទូល និងសេចក្ដីតម្រូវដែលមកពីព្រះជាម្ចាស់ និងថាតើសេចក្ដីពិតអ្វីខ្លះដែលគួរតែយល់ដឹងនៅក្នុងរឿងនេះ? (ទីមួយគឺ ការមានភាពស្មោះត្រង់នឹងព្រះគ្រីស្ទ ទីពីរគឺ ការរៀនគោរពព្រះគ្រីស្ទ និងទីបីគឺ ការស្ដាប់បង្គាប់ព្រះបន្ទូលរបស់ទ្រង់ ស្ដាប់ព្រះបន្ទូលរបស់ព្រះជាម្ចាស់ដោយអស់ពីដួងចិត្តរបស់យើង។) ចូរអ្នករាល់គ្នាចងចាំបទប្បញ្ញត្តិទាំងនេះ។ ប្រសិនបើខ្ញុំមិនបាននិយាយពីបទប្បញ្ញត្តិទាំងនេះទេ តើអ្នករាល់គ្នានឹងអាចទាញយកវាចេញពីរឿងទាំងពីរដែលខ្ញុំបានប្រាប់ដែរឬទេ? (រឿងតែមួយគត់ដែលពួកយើងអាចសន្និដ្ឋានបាន គឺថាពួកយើងត្រូវតែស្ដាប់បង្គាប់អ្វីក៏ដោយដែលព្រះជាម្ចាស់មានព្រះបន្ទូល។) អ្វីទាំងអស់ដែលអ្នករាល់គ្នាអាចទាញយកបាន គឺជារបៀបនៃការប្រព្រឹត្តដ៏សាមញ្ញ បែបគោលលទ្ធិ និងបែបទ្រឹស្ដីប៉ុណ្ណោះ។ អ្នករាល់គ្នានៅតែគ្មានសមត្ថភាពយល់ ឬដឹងពីសេចក្ដីពិតនៅក្នុងរឿងនេះ ដែលមនុស្សគួរតែស្វែងរក និងយល់ដឹងឡើយ។ ដូច្នេះ ចូរយើងប្រកបគ្នាយ៉ាងលម្អិតអំពីរឿងរបស់លោកណូអេ និងលោកអ័ប្រាហាំ។

I. ឥរិយាបថរបស់លោកណូអេចំពោះព្រះបន្ទូលរបស់ព្រះជាម្ចាស់

បន្ទាប់ពីទទួលយកការចាត់តាំងរបស់ព្រះជាម្ចាស់រួចមក លោកណូអេបានចាប់ផ្ដើមរៀបចំផែនការក្នុងការបង្កើតទូកធំ ដែលព្រះជាម្ចាស់បានប្រគល់ឱ្យគាត់ធ្វើ។ គាត់បានស្វែងរកសម្ភារៈ ព្រមទាំងមនុស្ស និងឧបករណ៍ដែលចាំបាច់សម្រាប់ការសាងសង់ទូកធំនេះ។ តាមធម្មជាតិ កិច្ចការនេះពាក់ព័ន្ធនឹងរឿងជាច្រើន។ វាមិនងាយស្រួល និងសាមញ្ញដូចដែលយើងអានពីអត្ថបទនោះទេ។ នៅក្នុងយុគសម័យមុនឧស្សាហកម្ម ដែលជាយុគសម័យដែលអ្វីៗគ្រប់យ៉ាងត្រូវបានធ្វើដោយដៃ ដោយប្រើកម្លាំងបាយ យើងមិនពិបាកក្នុងការស្រមៃទេថា តើវាលំបាកប៉ុនណាក្នុងការសាងសង់ទូកធំបែបនេះ ដើម្បីបញ្ចប់កិច្ចការក្នុងការសាងសង់ទូកធំ ដូចដែលព្រះបានប្រគល់ឱ្យ។ ជាការពិតណាស់ របៀបដែលលោកណូអេបានគ្រោងទុក រៀបចំ រចនា និងស្វែងរករបស់របរ ដូចជាសម្ភារៈ និងឧបករណ៍នានា មិនមែនជារឿងសាមញ្ញនោះទេ ហើយលោកណូអេប្រហែលជាមិនដែលបានឃើញទូកដ៏ធំបែបនេះផង។ បន្ទាប់ពីទទួលយកការចាត់តាំងនេះ និងបានពិចារណាយ៉ាងល្អិតល្អន់អំពីព្រះបន្ទូលរបស់ព្រះជាម្ចាស់ ហើយវិនិច្ឆ័យពីអ្វីដែលព្រះជាម្ចាស់បានមានបន្ទូល លោកណូអេបានដឹងច្បាស់ថា នេះមិនមែនជារឿងសាមញ្ញ ឬជាកិច្ចការដែលងាយស្រួលនោះទេ។ នេះមិនមែនជាកិច្ចការសាមញ្ញ ឬងាយស្រួលនោះទេ តើប្រយោគនេះបានបង្កប់អត្ថន័យដូចម្ដេច? ទីមួយ វាមានន័យថា បន្ទាប់ពីទទួលយកការចាត់តាំងនេះហើយ លោកណូអេនឹងមានអម្រែកធ្ងន់នៅលើស្មារបស់គាត់។ លើសពីនេះទៅទៀត បើវិនិច្ឆ័យតាមអ្វីដែលព្រះជាម្ចាស់បានត្រាស់ហៅលោកណូអេដោយផ្ទាល់ ហើយបានណែនាំគាត់ផ្ទាល់ពីរបៀបសាងសង់ទូកធំ នេះមិនមែនជារឿងធម្មតាទេ វាមិនមែនជាបញ្ហាតូចតាចនោះទេ។ បើវិនិច្ឆ័យតាមព័ត៌មានលម្អិតទៅលើ ឮព្រះមានបន្ទូលនោះ នេះមិនមែនជាអ្វីដែលមនុស្សធម្មតាអាចទ្រាំទ្របាននោះទេ។ ការដែលព្រះបានត្រាស់ហៅលោកណូអេ ហើយបានចាត់តាំងគាត់ឱ្យសង់ទូកធំមួយនេះ គឺបានបង្ហាញថា លោកណូអេពិតជាសំខាន់ណាស់នៅក្នុងព្រះហឫទ័យរបស់ព្រះជាម្ចាស់។ នៅពេលនិយាយអំពីរឿងនេះ លោកណូអេពិតជាអាចយល់អំពីបំណងព្រះហឫទ័យរបស់ព្រះអង្គ ហើយបន្ទាប់ពីបានយល់ហើយ លោកណូអេបានដឹងថា គាត់នឹងត្រូវជួបរឿងអ្វីខ្លះនៅក្នុងជីវិតរបស់នៅពេលខាងមុខ ហើយដឹងអំពីការលំបាកមួយចំនួនដែលគាត់នឹងត្រូវជួបប្រទះ។ ទោះជាលោកណូអេបានដឹង និងយល់អំពីការលំបាកដ៏ធំដោយសារកិច្ចការដែលព្រះបានប្រគល់ឱ្យគាត់ និងទុក្ខលំបាកដែលគាត់ប្រឈមមុខនឹងមានកម្រិតណាក៏ដោយ ក៏គាត់គ្មានចេតនាបដិសេធដែរ ប៉ុន្តែផ្ទុយមកវិញ គាត់បានដឹងគុណយ៉ាងជ្រាលជ្រៅចំពោះព្រះយេហូវ៉ា។ ហេតុអ្វីបានជាលោកណូអេដឹងគុណ? ដោយសារព្រះជាម្ចាស់បានប្រគល់អ្វីមួយដ៏សំខាន់ដល់គាត់ដោយមិននឹកស្មានដល់ ហើយទ្រង់បានពន្យល់យ៉ាងលម្អិតដល់គាត់ដោយព្រះអង្គផ្ទាល់។ សំខាន់ជាងនេះទៅទៀត ព្រះជាម្ចាស់ក៏បានប្រាប់លោកណូអេអំពីរឿងរ៉ាវទាំងស្រុង តាំងពីដើមដល់ចប់ អំពីមូលហេតុដែលត្រូវសាងសង់ទូកធំនេះដែរ។ នេះគឺជាផែនការគ្រប់គ្រងរបស់ព្រះជាម្ចាស់ដោយផ្ទាល់ វាគឺជាកិច្ចការផ្ទាល់ខ្លួនរបស់ព្រះជាម្ចាស់ ប៉ុន្តែព្រះជាម្ចាស់បានប្រាប់គាត់អំពីកិច្ចការនេះ ដូច្នេះណូអេបានយល់ពីសារៈសំខាន់របស់កិច្ចការនេះ។ សរុបមក ដោយវិនិច្ឆ័យតាមសញ្ញាទាំងនេះ ដោយវិនិច្ឆ័យតាមសំឡេងនៃព្រះបន្ទូលរបស់ព្រះជាម្ចាស់ និងទិដ្ឋភាពផ្សេងៗនៃកិច្ចការដែលព្រះជាម្ចាស់បានប្រទានដល់លោកណូអេ លោកណូអេអាចដឹងពីសារៈសំខាន់អំពីកិច្ចការនៃការសាងសង់ទូកធំដែលព្រះជាម្ចាស់បានប្រគល់ឱ្យគាត់ គាត់អាចដឹងគុណនៅក្នុងចិត្តរបស់គាត់ ហើយមិនហ៊ានមើលស្រាលកិច្ចការនេះ ឬហ៊ានមើលរំលងព័ត៌មានលម្អិតណាមួយឡើយ។ ហេតុដូច្នេះហើយ នៅពេលដែលព្រះជាម្ចាស់បានណែនាំរួចរាល់ហើយ លោកណូអេបានបង្កើតផែនការរបស់គាត់ ហើយគាត់បានធ្វើការរៀបចំសម្រាប់ការសាងសង់ទូកធំ ស្វែងរកកម្លាំងមនុស្ស រៀបចំសម្ភារៈគ្រប់ប្រភេទ ហើយស្របតាមព្រះបន្ទូលរបស់ព្រះជាម្ចាស់ គាត់បានប្រមូលសត្វមានជីវិតជាច្រើនប្រភេទមកដាក់ក្នុងទូកធំនេះ។

ដំណើរការទាំងមូលនៃការសង់ទូកធំ គឺពោរពេញទៅដោយការលំបាក។ សម្រាប់ពេលនេះ សុំឱ្យយើងទុកមួយឡែកសិនអំពីរបៀបដែលលោកណូអេបានឆ្លងកាត់ខ្យល់បក់បោក កម្ដៅថ្ងៃដ៏ក្ដៅហែង និងភ្លៀងធ្លាក់ជោកជាំ កម្ដៅដ៏ក្ដៅខ្លាំង និងភាពរងាដ៏សែនត្រជាក់ ព្រមទាំងរដូវទាំងបួនដែលផ្លាស់ប្ដូរពីមួយឆ្នាំទៅមួយឆ្នាំ។ ជាដំបូង សុំឱ្យយើងនិយាយអំពី ថាតើការសង់ទូកធំនេះជាកិច្ចការដ៏ធំសម្បើមប៉ុណ្ណា និងអំពីការរៀបចំសម្ភារៈផ្សេងៗរបស់គាត់ ព្រមទាំងការលំបាករាប់មិនអស់ដែលគាត់បានប្រឈមមុខ នៅក្នុងដំណើរការនៃការសង់ទូកធំនេះ។ តើការលំបាកទាំងនេះរួមមានអ្វីខ្លះ? ផ្ទុយពីការយល់ឃើញរបស់មនុស្ស កិច្ចការខាងផ្នែករាងកាយខ្លះមិនមែនតែងតែបានសម្រេចល្អតាំងពីលើកដំបូងឡើយ ហើយលោកណូអេត្រូវឆ្លងកាត់ការបរាជ័យជាច្រើន។ បន្ទាប់ពីបានបញ្ចប់ការងារខ្លះហើយ ប្រសិនបើវាមើលទៅមិនត្រឹមត្រូវនោះទេ គាត់នឹងរុះរើវា ហើយបន្ទាប់ពីរុះរើវារួចហើយ គាត់ត្រូវរៀបចំសម្ភារៈ ហើយធ្វើវាម្ដងទៀតតាំងពីដើមមកវិញ។ វាមិនដូចជានៅក្នុងយុគសម័យទំនើប ដែលមនុស្សគ្រប់គ្នាធ្វើអ្វីៗគ្រប់យ៉ាងដោយឧបករណ៍អេឡិចត្រូនិក ហើយនៅពេលដែលបានរៀបចំរួចរាល់ហើយ កិច្ចការក៏ត្រូវបានអនុវត្តទៅតាមកម្មវិធីដែលបានកំណត់ទុកនោះទេ។ នៅពេលដែលកិច្ចការបែបនេះត្រូវបានអនុវត្តនាពេលបច្ចុប្បន្ននេះ វាត្រូវបានធ្វើដោយគ្រឿងយន្ត ហើយនៅពេលដែលអ្នកបើកដំណើរការម៉ាស៊ីន វាអាចបំពេញកិច្ចការនោះបាន។ ប៉ុន្តែ លោកណូអេបានរស់នៅក្នុងយុគសម័យសង្គមបុព្វកាល ហើយគ្រប់កិច្ចការទាំងអស់ត្រូវបានធ្វើឡើងដោយដៃ ហើយគាត់ត្រូវធ្វើគ្រប់កិច្ចការទាំងអស់ដោយដៃទាំងពីររបស់គាត់ផ្ទាល់ ដោយប្រើភ្នែក និងគំនិត ព្រមទាំងការព្យាយាម និងកម្លាំងផ្ទាល់ខ្លួនរបស់គាត់។ ជាការពិតណាស់ រឿងដ៏សំខាន់បំផុតនោះគឺ មនុស្សត្រូវតែពឹងផ្អែកលើព្រះជាម្ចាស់។ ពួកគេត្រូវការស្វែងរកព្រះជាម្ចាស់នៅគ្រប់ទីកន្លែង និងគ្រប់ពេលវេលាទាំងអស់។ នៅក្នុងដំណើរការនៃការជួបប្រទះនឹងការលំបាកគ្រប់បែបយ៉ាង និងនៅក្នុងពេលវេលាទាំងថ្ងៃទាំងយប់ដែលបានចំណាយក្នុងការសាងសង់ទូកធំ លោកណូអេមិនត្រឹមតែត្រូវប្រឈមមុខនឹងស្ថានភាពផ្សេងៗដែលបានកើតឡើងក្នុងអំឡុងពេលបំពេញកិច្ចការដ៏ធំសម្បើមនេះប៉ុណ្ណោះទេ ប៉ុន្តែថែមទាំងត្រូវប្រឈមនឹងបរិស្ថានផ្សេងៗនៅជុំវិញគាត់ ព្រមទាំងការចំអកឡកឡឺយ ការមួលបង្កាច់ និងការជេរប្រមាថពីអ្នកដទៃទៀតផងដែរ។ ទោះបីជាយើងមិនបានជួបប្រទះដោយផ្ទាល់នូវទិដ្ឋភាពទាំងនោះនៅពេលដែលវាកើតឡើងក៏ដោយ តើវាមិនអាចទៅរួចទេឬ ក្នុងការស្រមៃគិតអំពីការលំបាកផ្សេងៗមួយចំនួនដែលលោកណូអេបានជួបប្រទះ និងបានឆ្លងកាត់ ព្រមទាំងបញ្ហាប្រឈមផ្សេងៗដែលគាត់បានជួបប្រទះ? នៅក្នុងដំណើរការនៃការសង់ទូកធំ រឿងដំបូងដែលលោកណូអេត្រូវប្រឈមមុខមុនគេនោះគឺ ការមិនយល់ចិត្តពីគ្រួសាររបស់គាត់ ការរអ៊ូរទាំ ការត្អូញត្អែរ ព្រមទាំងតែការត្មះតេះដៀលរបស់ពួកគេ។ រឿងទីពីរនោះគឺ គាត់ត្រូវបានគេមួលបង្កាច់ ចំអកឡកឡឺយ និងវិនិច្ឆ័យដោយមនុស្សនៅជុំវិញគាត់ ដែលរួមមានសាច់ញាតិ មិត្តភក្តិ និងមនុស្សគ្រប់ប្រភេទផ្សេងទៀត។ ប៉ុន្តែ លោកណូអេមានឥរិយាបថតែមួយគត់ គឺការស្ដាប់បង្គាប់ព្រះបន្ទូលរបស់ព្រះជាម្ចាស់ ធ្វើតាមព្រះបន្ទូលទាំងនោះរហូតដល់ទីបញ្ចប់ ហើយមិនដែលរាថយពីកិច្ចការនេះឡើយ។ តើលោកណូអេបានប្ដេជ្ញាចិត្តដូចម្ដេច? «ដរាបណាខ្ញុំនៅមានជីវិត ដរាបណាខ្ញុំនៅតែអាចកម្រើកបាន ខ្ញុំនឹងមិនបោះបង់ចោលបេសកកម្មរបស់ព្រះជាម្ចាស់ឡើយ»។ នេះគឺជាកម្លាំងចិត្តរបស់គាត់ នៅពេលដែលគាត់ធ្វើកិច្ចការដ៏ធំធេងក្នុងការសង់ទូកធំ ក៏ដូចជាឥរិយាបថរបស់គាត់នៅពេលដែលគាត់បានទទួលព្រះបញ្ជារបស់ព្រះជាម្ចាស់ និងបន្ទាប់ពីបានឮព្រះបន្ទូលរបស់ទ្រង់។ ដោយប្រឈមមុខនឹងបញ្ហា ស្ថានភាពលំបាកៗ និងបញ្ហាប្រឈមគ្រប់បែបយ៉ាង លោកណូអេមិនបានរាថយឡើយ។ នៅពេលដែលកិច្ចការសាងសង់ដ៏លំបាកៗរបស់គាត់បរាជ័យ និងទទួលរងការខូចខាតជាញឹកញាប់ ទោះបីជាលោកណូអេមានអារម្មណ៍តូចចិត្ត និងព្រួយបារម្ភនៅក្នុងចិត្តក៏ដោយ ក៏នៅពេលដែលគាត់នឹកដល់ព្រះបន្ទូលរបស់ព្រះជាម្ចាស់ នៅពេលដែលគាត់នឹកចាំពីគ្រប់ទាំងព្រះបន្ទូលដែលព្រះជាម្ចាស់បានបង្គាប់ដល់គាត់ និងការលើកតម្កើងរបស់ព្រះជាម្ចាស់ចំពោះគាត់ នោះគាត់តែងតែមានអារម្មណ៍ថាមានកម្លាំងចិត្តយ៉ាងខ្លាំងថា៖ «ខ្ញុំមិនអាចចុះចាញ់បានទេ ខ្ញុំមិនអាចបោះបង់ចោលនូវអ្វីដែលព្រះជាម្ចាស់បានបង្គាប់ និងបានប្រគល់ឱ្យខ្ញុំធ្វើឡើយ។ នេះគឺជាបេសកកម្មរបស់ព្រះជាម្ចាស់ ហើយដោយសារខ្ញុំបានទទួលយកបេសកកម្មនេះ ដោយសារខ្ញុំបានឮព្រះបន្ទូលដែលព្រះជាម្ចាស់បានថ្លែង និងបានឮព្រះសូរសៀងរបស់ទ្រង់ ហើយដោយសារខ្ញុំបានទទួលយកកិច្ចការនេះពីព្រះជាម្ចាស់ នោះខ្ញុំត្រូវតែចុះចូលទាំងស្រុងជាមួយព្រះជាម្ចាស់ ដែលនេះគឺជាអ្វីដែលមនុស្សម្នាក់ៗគួរតែសម្រេចឱ្យបាន»។ ដូច្នេះ មិនថាគាត់ប្រឈមមុខនឹងការលំបាកបែបណា មិនថាគាត់ជួបប្រទះនឹងការចំអកឡកឡឺយ ឬការមួលបង្កាច់បែបណា មិនថារាងកាយរបស់គាត់អស់កម្លាំង និងនឿយហត់យ៉ាងណាក៏ដោយ ក៏គាត់មិនបានបោះបង់ចោលអ្វីដែលព្រះជាម្ចាស់បានប្រគល់ឱ្យគាត់ដែរ ហើយបានចងចាំជានិច្ចនៅក្នុងចិត្តនូវគ្រប់ទាំងព្រះបន្ទូលគ្រប់ម៉ាត់ដែលព្រះជាម្ចាស់បានថ្លែង និងបានបង្គាប់។ មិនថាបរិយាកាសរបស់គាត់បានផ្លាស់ប្ដូរយ៉ាងណា មិនថាការលំបាកដែលគាត់ត្រូវប្រឈមនោះធំប៉ុណ្ណាក៏ដោយ ក៏គាត់ជឿជាក់ថា គ្មានរឿងណាមួយក្នុងចំណោមរឿងទាំងនេះនឹងបន្តជារៀងរហូតឡើយ មានតែព្រះបន្ទូលរបស់ព្រះជាម្ចាស់តែមួយគត់ដែលនឹងមិនសាបសូន្យ ហើយមានតែអ្វីដែលព្រះជាម្ចាស់បានបង្គាប់ឱ្យធ្វើប៉ុណ្ណោះ ដែលនឹងបានសម្រេចជាមិនខាន។ លោកណូអេមានសេចក្ដីជំនឿយ៉ាងពិតប្រាកដចំពោះព្រះជាម្ចាស់នៅក្នុងខ្លួនគាត់ និងការចុះចូលដែលគាត់គួរតែមាន ហើយគាត់បានបន្តសង់ទូកធំដែលព្រះជាម្ចាស់បានបង្គាប់ឱ្យគាត់សាងសង់។ ពីមួយថ្ងៃទៅមួយថ្ងៃ ពីមួយឆ្នាំទៅមួយឆ្នាំ លោកណូអេកាន់តែចាស់ទៅៗ ប៉ុន្តែសេចក្ដីជំនឿរបស់គាត់មិនបានអន់ថយចុះឡើយ ហើយក៏គ្មានការផ្លាស់ប្ដូរណាមួយកើតឡើងនៅក្នុងឥរិយាបថ និងការប្ដេជ្ញាចិត្តរបស់គាត់ក្នុងការបំពេញតាមបេសកកម្មរបស់ព្រះជាម្ចាស់ដែរ។ ទោះបីជាមានពេលខ្លះដែលរាងកាយរបស់គាត់មានអារម្មណ៍នឿយហត់ និងអស់កម្លាំង ហើយគាត់បានធ្លាក់ខ្លួនឈឺ ហើយនៅក្នុងចិត្តរបស់គាត់មានភាពទន់ខ្សោយក៏ដោយ ក៏ការប្ដេជ្ញាចិត្ត និងការតស៊ូព្យាយាមរបស់គាត់ក្នុងការបំពេញបេសកកម្មរបស់ព្រះជាម្ចាស់ និងការចុះចូលចំពោះព្រះបន្ទូលរបស់ទ្រង់ មិនបានថយចុះដែរ។ ក្នុងអំឡុងពេលជាច្រើនឆ្នាំដែលលោកណូអេសាងសង់ទូកធំនេះ លោកណូអេកំពុងតែអនុវត្តការស្ដាប់ និងការចុះចូលចំពោះព្រះបន្ទូលដែលព្រះជាម្ចាស់បានថ្លែង ហើយគាត់ក៏កំពុងតែអនុវត្តសេចក្ដីពិតដ៏សំខាន់មួយនៃសតនិកដែលព្រះបានបង្កើត និងក្នុងនាមមនុស្សសាមញ្ញម្នាក់ដែលត្រូវបំពេញតាមបេសកកម្មរបស់ព្រះជាម្ចាស់ផងដែរ។ បើមើលពីខាងក្រៅ ដំណើរការទាំងមូលតាមពិតគឺមានតែរឿងមួយគត់ គឺការសាងសង់ទូកធំ ការអនុវត្តតាមអ្វីដែលព្រះជាម្ចាស់បានប្រាប់គាត់ឱ្យធ្វើឱ្យបានល្អ និងរហូតដល់បានសម្រេច។ ប៉ុន្តែ តើវាទាមទារអ្វីខ្លះដើម្បីធ្វើរឿងនេះឱ្យបានល្អ និងដើម្បីសម្រេចវាបានដោយជោគជ័យ? វាមិនបានទាមទារចិត្តខ្នះខ្នែងរបស់មនុស្ស ឬពាក្យស្លោករបស់ពួកគេ និងរឹតតែមិនត្រូវការ សម្បថខ្លះៗដែលធ្វើឡើងដោយអារម្មណ៍មួយឆាវនោះទេ ហើយក៏មិនមែនជាអ្វីដែលគេហៅថាការកោតសរសើររបស់មនុស្សចំពោះព្រះអាទិករដែរ។ វាមិនបានទាមទាររឿងទាំងនេះទេ។ នៅពេលប្រៀបធៀបជាមួយនឹងការសាងសង់ទូកធំរបស់លោកណូអេ អ្វីដែលគេហៅថាជាការកោតសរសើររបស់មនុស្ស ពាក្យសម្បថរបស់ពួកគេ ចិត្តខ្នះខ្នែងរបស់ពួកគេ និងជំនឿរបស់ពួកគេលើព្រះជាម្ចាស់ នៅក្នុងពិភពខាងវិញ្ញាណរបស់ពួកគេ ទាំងអស់នេះគឺគ្មានប្រយោជន៍អ្វីឡើយ។ នៅពេលប្រៀបធៀបជាមួយនឹងសេចក្ដីជំនឿដ៏ពិត និងការចុះចូលដ៏ពិតរបស់លោកណូអេចំពោះព្រះជាម្ចាស់ មនុស្សហាក់ដូចជាក្រខ្សត់ខ្លាំង និងគួរឱ្យអាណិតណាស់ ហើយចំពោះគោលលទ្ធិតិចតួចដែលពួកគេយល់ ហាក់ដូចជាឥតន័យ រាក់កំផែល ខ្សោយ និងគ្មានកម្លាំង នេះមិននិយាយដល់ភាពគួរឱ្យអាម៉ាស់ គួរឱ្យស្អប់ខ្ពើម និងគួរឱ្យថោកទាបផង។

លោកណូអេបានចំណាយពេល ១២០ឆ្នាំ ដើម្បីសាងសង់ទូកធំ។ រយៈពេល ១២០ឆ្នាំនេះ មិនមែន ១២០ថ្ងៃ ឬ១០ឆ្នាំ ឬ២០ឆ្នាំនោះទេ ប៉ុន្តែគឺយូរជាងអាយុរស់រានរបស់មនុស្សធម្មតានាពេលសព្វថ្ងៃនេះទៅទៀត។ តាមរយៈពេលដ៏យូរ ការលំបាកក្នុងការបំពេញកិច្ចការនេះ និងទំហំដ៏ធំធេងនៃការងារជាច្រើនដែលពាក់ព័ន្ធការងារវិស្វកម្ម ប្រសិនបើលោកណូអេគ្មានសេចក្ដីជំនឿដ៏ពិតប្រាកដនោះទេ ប្រសិនបើសេចក្ដីជំនឿរបស់គាត់គ្រាន់តែជាគំនិតមួយ ការផ្ញើក្ដីសង្ឃឹមលើអ្វីមួយ ការប្ដេជ្ញាចិត្ត ឬគ្រាន់តែជាប្រភេទជំនឿស្រពេចស្រពិលនិងអរូបីមួយនោះ តើទូកធំនោះអាចនឹងត្រូវបានសង់រួចរាល់បានដែរឬទេ? ប្រសិនបើការចុះចូលរបស់គាត់ចំពោះព្រះជាម្ចាស់គ្រាន់តែជាការសន្យាតែមាត់ ប្រសិនបើវាគ្រាន់តែជាការកត់ត្រាជាលាយលក្ខណ៍អក្សរដោយប៊ិច ដូចជាអ្វីដែលអ្នករាល់គ្នាកំពុងតែធ្វើនាពេលសព្វថ្ងៃនេះ តើទូកធំនោះអាចត្រូវបានសង់រួចដែរឬទេ? (ទេ។) ប្រសិនបើការចុះចូលរបស់គាត់ក្នុងការទទួលយកបញ្ជាបេសកកម្មរបស់ព្រះជាម្ចាស់ គ្មានអ្វីក្រៅពីឆន្ទៈ និងការប្ដេជ្ញាចិត្ត ឬជាបំណងប្រាថ្នាមួយ នោះតើទូកធំនោះអាចត្រូវបានសង់ដែរឬទេ? ប្រសិនបើការចុះចូលរបស់លោកណូអេចំពោះព្រះជាម្ចាស់ គ្រាន់តែជាការធ្វើតាមបែបបទនៃការលះបង់ ការចំណាយ និងការបង់ថ្លៃ ឬគ្រាន់តែធ្វើកិច្ចការកាន់តែច្រើន បង់ថ្លៃកាន់តែច្រើន និងស្មោះត្រង់ចំពោះព្រះជាម្ចាស់តាមទ្រឹស្ដី ឬក្នុងន័យជាពាក្យស្លោក តើទូកធំនោះអាចត្រូវបានសង់រួចដែរឬទេ? (ទេ។) ការនេះនឹងលំបាកពេកហើយ! ប្រសិនបើឥរិយាបថរបស់លោកណូអេក្នុងការទទួលយកបញ្ជាបេសកកម្មរបស់ព្រះជាម្ចាស់ជាប្រភេទនៃការដោះដូរ ប្រសិនបើលោកណូអេគ្រាន់តែទទួលយកវាមកដើម្បីទទួលបានព្រះពរនិងរង្វាន់ តើទូកធំនោះអាចត្រូវបានសង់ដែរឬទេ? ប្រាកដណាស់គឺពិតជាមិនអាចនោះទេ! ចិត្តខ្នះខ្នែងរបស់មនុស្សម្នាក់អាចបន្តបាន ១០ ឬ២០ឆ្នាំ ឬ៥០ ឬ៦០ឆ្នាំបាន ប៉ុន្តែនៅពេលដែលពួកគេជិតស្លាប់ ដោយមើលឃើញថាពួកគេមិនទទួលបានអ្វីនោះទេ នោះពួកគេនឹងបាត់បង់ជំនឿលើព្រះជាម្ចាស់។ ចិត្តខ្នះខ្នែងនេះដែលតស៊ូអស់រយៈពេល ២០ ៥០ ឬ៨០ឆ្នាំ មិនក្លាយជាការចុះចូល ឬសេចក្ដីជំនឿដ៏ពិតឡើយ។ នេះគឺជារឿងដ៏គួរឱ្យសោកសៅខ្លាំងណាស់។ ក្នុងពេលជាមួយគ្នានេះដែរ សេចក្ដីជំនឿដ៏ពិត និងការចុះចូលដ៏ពិតដែលមាននៅក្នុងលោកណូអេ គឺជាអ្វីដែលជាក់លាក់ដែលមនុស្សនាពេលបច្ចុប្បន្ននេះកំពុងតែខ្វះខាត និងជាអ្វីដែលមនុស្សនាពេលបច្ចុប្បន្ននេះមិនអាចមើលឃើញបានឡើយ ហើយនេះគឺជាអ្វីដែលពួកគេមើលងាយ បន្តុះបង្អាប់ ឬថែមទាំងព្រងើយកន្តើយថែមទៀតផង។ ការដំណាលរឿងរបស់លោកណូអេសាងសង់ទូកធំ តែងតែត្រូវបានពិភាក្សាយ៉ាងក្តៅគគុក។ មនុស្សគ្រប់ៗគ្នាអាចនិយាយអំពីរឿងនេះ មនុស្សគ្រប់ៗគ្នាមានចំណុចដែលត្រូវនិយាយ។ ប៉ុន្តែ គ្មាននរណាគិតពិចារណា ឬព្យាយាមស្វែងយល់ពីអ្វីដែលមាននៅក្នុងខ្លួនរបស់លោកណូអេ ថាតើគាត់មានរបៀបប្រតិបត្តិបែបណា ថាតើគាត់មានឥរិយាបថបែបណាដែលព្រះជាម្ចាស់សព្វព្រះទ័យ និងមានទស្សនៈបែបណាចំពោះព្រះរាជបញ្ជារបស់ទ្រង់ ឬថាតើគាត់មានលក្ខណៈសម្បត្តិបែបណានៅពេលដែលនិយាយដល់ការស្ដាប់ និងការអនុវត្តព្រះបន្ទូលរបស់ព្រះជាម្ចាស់នោះទេ។ ដូច្នេះ ខ្ញុំសូមនិយាយថា មនុស្សនាពេលបច្ចុប្បន្ននេះ មិនស័ក្តិសមក្នុងការដំណាលរឿងរបស់លោកណូអេនោះទេ ដោយសារតែនៅពេលដែលគេដំណាលអំពីរឿងនេះ ពួកគេចាត់ទុកលោកណូអេត្រឹមតែជាបុគ្គលក្នុងរឿងព្រេងនិទានប៉ុណ្ណោះ ថែមទាំងគ្រាន់តែជាបុរសចំណាស់សាមញ្ញម្នាក់ដែលមានពុកចង្កាពណ៌សប៉ុណ្ណោះ។ ពួកគេមានចម្ងល់ក្នុងចិត្តថាតើពិតជាមានមនុស្សបែបនេះមែនដែរឬទេ ថាតើគាត់ពិតជាមានលក្ខណៈដូចដែលបានរៀបរាប់ ហើយពួកគេមិនព្យាយាមឱ្យតម្លៃអំពីរបៀបដែលលោកណូអេ បានបង្ហាញចេញ បន្ទាប់ពីគាត់បានទទួលយកបញ្ជាបេសកកម្មរបស់ព្រះជាម្ចាស់។ សព្វថ្ងៃនេះ នៅពេលដែលយើងមើលទៅលើរឿងនៃការសាងសង់ទូកធំរបស់លោកណូអេឡើងវិញ តើអ្នកគិតថាវាជាព្រឹត្តិការណ៍ធំដុំ ឬគ្រាន់តែជារឿងដ៏តូចតាច? តើវាគ្រាន់តែជារឿងនិទានធម្មតាមួយអំពីបុរសចំណាស់ម្នាក់ដែលបានសង់ទូកធំមួយកាលពីជំនាន់មុនមែនដែរឬទេ? (ទេ។) នៅក្នុងចំណោមមនុស្សទាំងអស់ លោកណូអេគឺជាបុគ្គលម្នាក់ដែលកោតខ្លាចព្រះជាម្ចាស់ ចុះចូលចំពោះព្រះជាម្ចាស់ និងបំពេញតាមបញ្ជាបេសកកម្មរបស់ព្រះជាម្ចាស់ ដែលស័ក្តិសមបំផុតក្នុងការយកតម្រាប់តាម។ គាត់ត្រូវបានព្រះជាម្ចាស់សព្វព្រះទ័យ ហើយគួរតែជាគំរូដល់អស់អ្នកដែលដើរតាមព្រះជាម្ចាស់នាពេលបច្ចុប្បន្ននេះ។ ហើយតើអ្វីទៅដែលមានតម្លៃបំផុតអំពីគាត់? គាត់មានឥរិយាបថតែមួយគត់ចំពោះព្រះបន្ទូលរបស់ព្រះជាម្ចាស់ គឺការស្ដាប់ ហើយទទួលយក ទទួលយក ហើយចុះចូល ហើយចុះចូលរហូតដល់ស្លាប់។ ឥរិយាបថនេះហើយ ដែលមានតម្លៃបំផុតលើសអ្វីៗទាំងអស់ ដែលធ្វើឱ្យគាត់ទទួលបានការសព្វព្រះទ័យពីព្រះជាម្ចាស់។ នៅពេលនិយាយដល់ព្រះបន្ទូលរបស់ព្រះជាម្ចាស់ គាត់មិនធ្វើឱ្យតែរួចពីដៃ គាត់មិនធ្វើដើម្បីបង្គ្រប់កិច្ច ហើយគាត់ក៏មិនបានពិនិត្យពិច័យ វិភាគ ទាស់ទទឹង ឬបដិសេធព្រះបន្ទូលទាំងនោះនៅក្នុងគំនិតរបស់គាត់ រួចមិនអើពើនឹងព្រះបន្ទូលទាំងនោះឡើយ។ ផ្ទុយទៅវិញ គាត់បានស្ដាប់ដោយយកចិត្តទុកដាក់ បានទទួលយកព្រះបន្ទូលទាំងនោះម្ដងបន្តិចៗនៅក្នុងចិត្តរបស់គាត់ បន្ទាប់មកបានរំពឹងគិតអំពីរបៀបក្នុងការយកព្រះបន្ទូលទាំងនោះទៅអនុវត្ត របៀបក្នុងការអនុវត្តព្រះបន្ទូលទាំងនោះ របៀបប្រតិបត្តិតាមព្រះបន្ទូលទាំងនោះតាមព្រះបំណងដើម ដោយគ្មានការងាករេបន្តិចសោះឡើយ។ ហើយនៅពេលដែលគាត់រំពឹងគិតអំពីព្រះបន្ទូលរបស់ព្រះជាម្ចាស់ គាត់បាននិយាយប្រាប់ខ្លួនឯងក្នុងចិត្តថា៖ «ទាំងនេះគឺជាព្រះបន្ទូលរបស់ព្រះជាម្ចាស់ គឺជាសេចក្ដីណែនាំរបស់ព្រះអង្គ ជាបញ្ជាបេសកកម្មរបស់ទ្រង់ ខ្ញុំមានកាតព្វកិច្ច ខ្ញុំត្រូវតែចុះចូល ខ្ញុំមិនអាចរំលងព័ត៌មានលម្អិតណាមួយបានឡើយ ខ្ញុំមិនអាចប្រឆាំងនឹងបំណងព្រះហឫទ័យណាមួយរបស់ព្រះជាម្ចាស់បានឡើយ ហើយខ្ញុំក៏មិនអាចមើលរំលងព័ត៌មានលម្អិតណាមួយដែលទ្រង់បានមានបន្ទូលដែរ បើមិនដូច្នេះទេ ខ្ញុំនឹងមិនស័ក្តិសមនឹងត្រូវបានហៅថាជាមនុស្សឡើយ ខ្ញុំនឹងមិនស័ក្តិសមនឹងបញ្ជាបេសកកម្មរបស់ព្រះជាម្ចាស់ និងមិនស័ក្តិសមនឹងការលើកតម្កើងរបស់ទ្រង់ឡើយ។ នៅក្នុងជីវិតនេះ ប្រសិនបើខ្ញុំខកខានក្នុងការបំពេញរាល់កិច្ចការដែលព្រះជាម្ចាស់បានមានបន្ទូល និងបានផ្ទុកផ្ដាក់ឱ្យខ្ញុំ នោះខ្ញុំនឹងនៅសល់តែការសោកស្ដាយប៉ុណ្ណោះ។ លើសពីនេះទៅទៀត ខ្ញុំនឹងមិនស័ក្តិសមនឹងបញ្ជាបេសកកម្មរបស់ព្រះជាម្ចាស់ និងការលើកតម្កើងរបស់ទ្រង់ចំពោះខ្ញុំឡើយ ហើយនឹងគ្មានមុខទៅឈរនៅចំពោះព្រះភ័ក្ត្រព្រះអាទិករនោះទេ»។ អ្វីៗដែលលោកណូអេបានគិត និងបានរំពឹងគិតនៅក្នុងចិត្តរបស់គាត់ គ្រប់ទស្សនៈ និងគ្រប់ឥរិយាបថនីមួយៗរបស់គាត់ បានកំណត់ថា នៅទីបំផុតគាត់អាចយកព្រះបន្ទូលរបស់ព្រះជាម្ចាស់មកអនុវត្ត ធ្វើឱ្យព្រះបន្ទូលរបស់ទ្រង់ក្លាយជាការពិត ធ្វើឱ្យព្រះបន្ទូលរបស់ទ្រង់បង្កើតបានផលផ្លែ ហើយធ្វើឱ្យព្រះបន្ទូលទាំងនោះបានបំពេញ និងបានសម្រេចតាមរយៈការខិតខំប្រឹងប្រែងរបស់គាត់ ហើយបានក្លាយជាការពិតតាមរយៈរូបគាត់ ហើយដើម្បីឱ្យបញ្ជាបេសកកម្មរបស់ព្រះជាម្ចាស់មិនបានសាបសូន្យទៅវិញឡើយ។ តាមរយៈការវិនិច្ឆ័យតាមអ្វីៗគ្រប់យ៉ាងដែលលោកណូអេបានគិត គ្រប់គំនិតដែលមាននៅក្នុងចិត្ត និងឥរិយាបថរបស់គាត់ចំពោះព្រះជាម្ចាស់ លោកណូអេគឺស័ក្តិសមនឹងបញ្ជាបេសកកម្មរបស់ព្រះជាម្ចាស់ គាត់គឺជាបុរសម្នាក់ដែលព្រះជាម្ចាស់ទុកចិត្ត និងជាមនុស្សម្នាក់ដែលព្រះជាម្ចាស់សព្វព្រះទ័យ។ ព្រះជាម្ចាស់ទតមើលគ្រប់ពាក្យសម្ដី និងទង្វើរបស់មនុស្ស ទ្រង់ទតមើលការគិត និងគំនិតរបស់ពួកគេ។ ដោយសារលោកណូអេអាចគិតបែបនេះ នៅក្នុងព្រះនេត្ររបស់ព្រះជាម្ចាស់ ទ្រង់មិនបានជ្រើសរើសខុសឡើយ។ លោកណូអេអាចទទួលបន្ទុកនូវបញ្ជាបេសកកម្មរបស់ព្រះជាម្ចាស់ និងការទុកចិត្តរបស់ទ្រង់ ហើយគាត់អាចបំពេញបញ្ជាបេសកកម្មរបស់ព្រះជាម្ចាស់បាន៖ គាត់គឺជាជម្រើសតែមួយគត់នៅក្នុងចំណោមមនុស្សជាតិទាំងអស់។

នៅក្នុងព្រះនេត្ររបស់ព្រះជាម្ចាស់ លោកណូអេគឺជាជម្រើសតែមួយគត់របស់ទ្រង់សម្រាប់ការសម្រេចកិច្ចការដ៏ធំធេងការសង់ទូកធំមួយនេះ។ ដូច្នេះ តើមានចំណុចអ្វីខ្លះអំពីលោកណូអេ? គឺមានពីរចំណុច៖ សេចក្ដីជំនឿដ៏ពិត និងការចុះចូលដ៏ពិត។ នៅក្នុងព្រះហឫទ័យរបស់ព្រះជាម្ចាស់ ទាំងនេះគឺជាបទដ្ឋានដែលទ្រង់តម្រូវពីមនុស្ស។ ងាយណាស់មែនទេ? (មែនហើយ។) «ជម្រើសតែមួយគត់» នោះគឺត្រូវមានចំណុចទាំងពីរនេះ ជាចំណុចដែលងាយៗបំផុត ប៉ុន្តែក្រៅពីលោកណូអេ ចំណុចទាំងនេះមិនមាននៅក្នុងខ្លួននរណាម្នាក់ផ្សេងទៀតឡើយ។ មនុស្សខ្លះនិយាយថា៖ «តើវាអាចទៅរួចដោយរបៀបណា? ពួកយើងបានលះបង់គ្រួសារ និងអាជីពការងាររបស់ពួកយើង ពួកយើងបានបោះបង់ចោលការងារ អនាគត និងការអប់រំ ពួកយើងបានបោះបង់ចោលទ្រព្យសម្បត្តិ និងកូនចៅរបស់ពួកយើង។ សូមមើលចុះ ថាតើសេចក្ដីជំនឿរបស់ពួកយើងធំប៉ុណ្ណា ថាតើពួកយើងស្រឡាញ់ព្រះជាម្ចាស់ប៉ុនណា! តើពួកយើងអន់ជាងលោកណូអេត្រង់ណា? ប្រសិនបើព្រះជាម្ចាស់បានបង្គាប់ឱ្យពួកយើងសង់ទូកធំមួយ គឺថា ឧស្សាហកម្មទំនើបមានការអភិវឌ្ឍខ្ពស់ តើពួកយើងគ្មានឈើ និងឧបករណ៍ជាច្រើនទេឬ? ពួកយើងក៏អាចធ្វើការនៅក្រោមកម្ដៅថ្ងៃដ៏ក្ដៅហែងបានដែរ ប្រសិនបើពួកយើងប្រើម៉ាស៊ីន។ ពួកយើងក៏អាចធ្វើការពីព្រលឹមដល់ព្រលប់បានដែរ។ តើការបំពេញការងារតូចតាចបែបនេះជារឿងធំដុំអ្វីទៅ? លោកណូអេបានចំណាយពេល ១០០ឆ្នាំ ប៉ុន្តែពួកយើងនឹងធ្វើវាក្នុងរយៈពេលខ្លីជាងនេះ ដើម្បីកុំឱ្យព្រះជាម្ចាស់ព្រួយព្រះទ័យ គឺពួកយើងនឹងចំណាយពេលត្រឹមតែ ១០ឆ្នាំប៉ុណ្ណោះ។ ទ្រង់បានមានបន្ទូលថា លោកណូអេគឺជាជម្រើសតែមួយគត់ ប៉ុន្តែសព្វថ្ងៃនេះ មានបេក្ខជនដែលស័ក្តិសមឥតខ្ចោះជាច្រើននាក់។ មនុស្សដូចជាពួកយើងដែលបានលះបង់គ្រួសារ និងអាជីពរបស់ខ្លួន ដែលមានសេចក្ដីជំនឿដ៏ពិតចំពោះព្រះជាម្ចាស់ ដែលលះបង់កម្លាំងកាយចិត្តពិតប្រាកដ ពួកគេទាំងអស់គឺជាបេក្ខជនដ៏ស័ក្តិសមឥតខ្ចោះ។ ហេតុអ្វីបានជាទ្រង់អាចមានបន្ទូលថា លោកណូអេគឺជាជម្រើសតែមួយគត់ដូច្នេះ? ទ្រង់មើលស្រាលពួកយើងពេកហើយ មែនទេ?» តើមានបញ្ហាអ្វីជាមួយពាក្យសម្ដីទាំងនេះមែនទេ? (មាន។) មនុស្សខ្លះនិយាយថា៖ «ត្រឡប់ទៅសម័យលោកណូអេវិញ វិទ្យាសាស្ត្រ និងបច្ចេកវិទ្យានៅមានការអភិវឌ្ឍទាបនៅឡើយទេ គាត់គ្មានអគ្គិសនី គ្មានម៉ាស៊ីនទំនើប មិនទាំងមានសូម្បីតែម៉ាស៊ីនស្វានអគ្គិសនី និងរណារយន្តធម្មតា ឬសូម្បីតែដែកគោលផង។ តើគាត់អាចសង់ទូកធំនោះបានដោយរបៀបណាទៅ? សព្វថ្ងៃនេះ ពួកយើងមានរបស់ទាំងអស់នេះ។ តើវាមិនមែនជារឿងងាយស្រួលបំផុតសម្រាប់ពួកយើងក្នុងការបំពេញបេសកកម្មនេះទេ មែនទេ? ប្រសិនបើព្រះជាម្ចាស់បានមានព្រះបន្ទូលមកកាន់ពួកយើងពីលើមេឃ ហើយបានប្រាប់ឱ្យពួកយើងសង់ទូកធំមួយ កុំថាឡើយមួយ ពួកយើងអាចសង់ ១០ បានយ៉ាងងាយស្រួល។ វាមិនមែនជារឿងធំដុំនោះទេ វាគឺជារឿងកំប៉ិកកំប៉ុកប៉ុណ្ណោះ។ ឱព្រះជាម្ចាស់អើយ សូមទ្រង់បង្គាប់ពួកយើងពីអ្វីក៏បានដែរ តាមដែលទ្រង់សព្វព្រះទ័យទៅចុះ។ អ្វីក៏ដោយដែលទ្រង់តម្រូវ សូមទ្រង់ប្រាប់ពួកយើងមកចុះ។ វានឹងមិនពិបាកទាល់តែសោះសម្រាប់ពួកយើងជាច្រើននាក់ក្នុងការសង់ទូកធំមួយ! ពួកយើងអាចសង់បាន ១០ ២០ សូម្បីតែ ១០០ ក៏បានដែរ តាមតែទ្រង់ចង់បាន»។ តើរឿងគ្រប់យ៉ាងគឺងាយស្រួលដូច្នេះមែនទេ? (ទេ។) នៅពេលដែលខ្ញុំនិយាយភ្លាមថា លោកណូអេគឺជាជម្រើសតែមួយគត់ មនុស្សខ្លះចង់តតាំងជាមួយខ្ញុំ ពួកគេមិនសុខចិត្តនោះទេ៖ «ទ្រង់គិតថាមនុស្សសម័យបុរាណល្អ ដោយសារតែពួកគេមិននៅទីនេះ។ មនុស្សនាពេលបច្ចុប្បន្ននេះ គឺនៅនឹងព្រះនេត្រទ្រង់ស្រាប់ ប៉ុន្តែទ្រង់ទតមិនឃើញថាតើមានអ្វីល្អអំពីពួកគេទាល់តែសោះ។ ទ្រង់មើលមិនឃើញរឿងល្អៗទាំងអស់ដែលមនុស្សនាពេលបច្ចុប្បន្ននេះបានធ្វើ និងអំពើល្អទាំងអស់របស់ពួកគេនោះទេ។ លោកណូអេគ្រាន់តែបានធ្វើរឿងតូចតាចមួយប៉ុណ្ណោះ។ តើមិនមែនដោយសារតែគ្មានឧស្សាហកម្មនៅសម័យនោះទេ ហើយពលកម្មដែលប្រើកម្លាំងទាំងអស់គឺលំបាក ដែលធ្វើឱ្យទ្រង់គិតថា អ្វីដែលគាត់បានធ្វើគឺស័ក្តិសមនឹងត្រូវបានចងចាំ ដែលធ្វើឱ្យទ្រង់គិតថាគាត់ជាគំរូ ជាលំនាំ ហើយមើលមិនឃើញនូវការរងទុក្ខរបស់មនុស្សនាពេលបច្ចុប្បន្ននេះ និងតម្លៃដែលពួកយើងលះបង់សម្រាប់ទ្រង់ និងសេចក្ដីជំនឿរបស់ពួកយើងនាពេលបច្ចុប្បន្ននេះទេ មែនដែរឬទេ?» តើនេះជាការពិតមែនទេ? (ទេ។) ទោះបីនៅក្នុងយុគសម័យនេះ ឬសម័យកាលណាក៏ដោយ មិនថាមនុស្សរស់នៅក្នុងបរិស្ថានដែលមានលក្ខខណ្ឌបែបណាក៏ដោយ សម្ភារៈនិងមជ្ឈដ្ឋានទូទៅទាំងនេះគឺគ្មានតម្លៃអ្វីទាំងអស់ ពួកវាមិនសំខាន់នោះទេ។ តើអ្វីទៅដែលសំខាន់? អ្វីដែលសំខាន់បំផុតនោះ មិនមែនជាយុគសម័យដែលអ្នករាល់គ្នារស់នៅ ឬថាតើអ្នករាល់គ្នាបានចេះដឹងបច្ចេកវិទ្យាប្រភេទណាមួយ ឬក៏ថាអ្នករាល់គ្នាបានអាន ឬបានឮព្រះបន្ទូលរបស់ព្រះជាម្ចាស់ប៉ុន្មាននោះទេ។ អ្វីដែលសំខាន់បំផុតនោះគឺ ថាតើមនុស្សមានសេចក្ដីជំនឿពិត ឬមិនពិត ថាតើពួកគេចុះចូលដ៏ពិតប្រាកដប៉ុនណា។ ចំណុចទាំងពីរយ៉ាងនេះគឺសំខាន់បំផុត ហើយមិនអាចខ្វះចំណុចណាមួយបានឡើយ។ ប្រសិនបើអ្នករាល់គ្នាត្រូវបានដាក់នៅក្នុងសម័យលោកណូអេ តើមាននរណាក្នុងចំណោមអ្នករាល់គ្នាដែលអាចបំពេញបេសកកម្មនេះបាន? ខ្ញុំហ៊ាននិយាយថា ទោះបីជាអ្នករាល់គ្នាធ្វើការរួមគ្នាទាំងអស់គ្នាក៏ដោយ ក៏អ្នករាល់គ្នាមិនអាចសម្រេចការនេះបានដែរ។ អ្នករាល់គ្នាមិនអាចធ្វើបានសូម្បីតែពាក់កណ្ដាលផង។ មុនពេលដែលការផ្គត់ផ្គង់ទាំងអស់ត្រូវបានរៀបចំរួចរាល់ផងនោះ ពួកអ្នករាល់គ្នាជាច្រើននាក់នឹងរត់គេចបាត់ទៅហើយ ដោយត្អូញត្អែរអំពីព្រះជាម្ចាស់ ព្រមទាំងសង្ស័យពីទ្រង់ថែមទៀតផង។ អ្នករាល់គ្នាមួយចំនួនតូចនឹងអាចព្យាយាមតស៊ូដោយការលំបាកយ៉ាងខ្លាំង គឺព្យាយាមតស៊ូដោយសារតែការតស៊ូអត់ធ្មត់ ចិត្តខ្នះខ្នែង និងគំនិតរបស់អ្នករាល់គ្នា។ ប៉ុន្តែ តើអ្នករាល់គ្នាអាចព្យាយាមតស៊ូបានរយៈពេលយូរប៉ុនណាទៅ? តើអ្នករាល់គ្នាត្រូវការកម្លាំងចិត្តប្រភេទណាដើម្បីបន្តដំណើរទៅមុខ? តើអ្នករាល់គ្នាអាចនឹងនៅបានប៉ុន្មានឆ្នាំដោយគ្មានសេចក្ដីជំនឿដ៏ពិត និងការចុះចូលដ៏ពិតប្រាកដ? ការនេះគឺអាស្រ័យលើចរិតលក្ខណៈរបស់ពួកគេ។ អ្នកណាដែលមានចរិតលក្ខណៈល្អជាង និងមានសតិសម្បជញ្ញៈបន្តិចបន្តួច អាចនៅបានប្រាំបី ឬ១០ឆ្នាំ ២០ ឬ៣០ឆ្នាំ ឬប្រហែលត្រឹមតែ៥០ឆ្នាំប៉ុណ្ណោះ។ ប៉ុន្តែបន្ទាប់ពី ៥០ឆ្នាំក្រោយ ពួកគេនឹងគិតក្នុងចិត្តខ្លួនឯងថា៖ «តើព្រះជាម្ចាស់យាងមកនៅពេលណា? តើទឹកជំនន់នឹងមកដល់នៅពេលណា? តើសញ្ញាដែលព្រះជាម្ចាស់បានប្រទានឱ្យនឹងលេចឡើងនៅពេលណា? ខ្ញុំបានចំណាយពេលពេញមួយជីវិតរបស់ខ្ញុំធ្វើរឿងតែមួយនេះប៉ុណ្ណោះ។ ចុះបើទឹកជំនន់មិនមក តើនឹងទៅជាយ៉ាងណា? ខ្ញុំបានរងទុក្ខជាច្រើនពេញមួយជីវិតរបស់ខ្ញុំ ខ្ញុំបានព្យាយាមតស៊ូអស់រយៈពេល ៥០ឆ្នាំហើយ គឺគ្រប់គ្រាន់ហើយ ព្រះជាម្ចាស់នឹងមិននឹកចាំ ឬថ្កោលទោសវាទេ ប្រសិនបើខ្ញុំបោះបង់នៅពេលនេះ»។ ដូច្នេះ ខ្ញុំនឹងរស់នៅតាមជីវិតរបស់ខ្ញុំ។ ព្រះជាម្ចាស់មិនមានបន្ទូល ឬមានប្រតិកម្មអ្វីឡើយ។ ខ្ញុំបានចំណាយពេលពេញមួយថ្ងៃសម្លឹងមើលមេឃពណ៌ខៀវ និងពពកស ហើយមើលមិនឃើញអ្វីនោះទេ។ តើព្រះជាម្ចាស់នៅឯណា? ព្រះអង្គដែលធ្លាប់បានបន្លឺសំឡេងដូចរន្ទះ និងបានមានបន្ទូល តើព្រះអង្គនោះគឺជាព្រះជាម្ចាស់មែនដែរឬទេ? តើវាជាការយល់ច្រឡំមែនដែរឬទេ? តើរឿងនេះនឹងបញ្ចប់នៅពេលណា? ព្រះជាម្ចាស់មិនខ្វល់ខ្វាយទេ។ មិនថាខ្ញុំស្រែកហៅរកជំនួយយ៉ាងណាក៏ដោយ អ្វីៗដែលខ្ញុំឮនោះគឺភាពស្ងៀមស្ងាត់ ហើយទ្រង់មិនបំភ្លឺ ឬដឹកនាំខ្ញុំនោះទេ នៅពេលដែលខ្ញុំអធិស្ឋាន។ បំភ្លេចវាចោលទៅ!» តើពួកគេនឹងនៅតែមានសេចក្ដីជំនឿដ៏ពិតដែរឬទេ? យូរៗទៅ ពួកគេទំនងជានឹងចាប់ផ្ដើមមានការសង្ស័យ។ ពួកគេនឹងគិតអំពីការផ្លាស់ប្ដូរ ពួកគេនឹងស្វែងរកផ្លូវចេញ ទុកបញ្ជាបេសកកម្មរបស់ព្រះជាម្ចាស់នៅមួយឡែក ហើយបោះបង់ចោលចិត្តខ្នះខ្នែង និងសម្បថមួយឆាវរបស់ពួកគេ។ ដោយចង់គ្រប់គ្រងជោគវាសនាផ្ទាល់ខ្លួន និងរស់នៅតាមជីវិតរបស់ខ្លួន ពួកគេនឹងបំភ្លេចចោលនូវបញ្ជាបេសកកម្មរបស់ព្រះជាម្ចាស់។ ហើយនៅពេលដែលថ្ងៃណាមួយ ព្រះជាម្ចាស់បានយាងមកដោយផ្ទាល់ ដើម្បីជំរុញពួកគេឱ្យបន្តទៅមុខ នៅពេលដែលទ្រង់បានសួរអំពីការវិវត្តនៃការសង់ទូកធំ ពួកគេនឹងនិយាយថា៖ «អូ! ព្រះជាម្ចាស់ពិតជាមានព្រះជន្មរស់មែន! ដូច្នេះ ពិតជាមានព្រះជាម្ចាស់មែន។ ខ្ញុំត្រូវតែចាប់ផ្ដើមសង់ហើយ!» ប្រសិនបើព្រះជាម្ចាស់មិនបានមានបន្ទូល ប្រសិនបើទ្រង់មិនបានជំរុញពួកគេទេ ពួកគេនឹងមិនមើលឃើញថានេះជារឿងបន្ទាន់ឡើយ។ ពួកគេនឹងគិតថាវាអាចរង់ចាំបាន។ របៀបគិតដែលប្រែប្រួលបែបនេះ ឥរិយាបថនៃការធ្វើបង្គ្រប់កិច្ចដោយស្ទាក់ស្ទើរនេះ ពោល តើនេះជាឥរិយាបថដែលមនុស្សមានសេចក្ដីជំនឿដ៏ពិតគួរតែបង្ហាញចេញមែនទេ? (ទេ។) ការដែលមានឥរិយាបថបែបនេះ គឺខុស មានន័យថាពួកគេគ្មានសេចក្ដីជំនឿដ៏ពិត គឺមិនបាច់និយាយដល់ការចុះចូលដ៏ពិតនោះទេ។ នៅពេលដែលព្រះជាម្ចាស់បានមានបន្ទូលមកកាន់អ្នកដោយផ្ទាល់ ចិត្តខ្នះខ្នែងមួយភ្លែតរបស់អ្នកនឹងបង្ហាញពីសេចក្ដីជំនឿរបស់អ្នកចំពោះព្រះជាម្ចាស់ ប៉ុន្តែនៅពេលដែលព្រះជាម្ចាស់ទុកអ្នកមួយឡែក ហើយមិនបានជំរុញអ្នក ឬមើលការខុសត្រូវចំពោះអ្នក ឬសាកសួរនោះ នោះសេចក្ដីជំនឿរបស់អ្នកនឹងបាត់បង់អស់។ យូរៗទៅ នៅពេលដែលព្រះជាម្ចាស់មិនបានមានព្រះបន្ទូល ឬបង្ហាញអង្គទ្រង់មកឱ្យអ្នកឃើញ ហើយមិនបានធ្វើការត្រួតពិនិត្យណាមួយលើការងាររបស់អ្នក សេចក្ដីជំនឿរបស់អ្នកនឹងបាត់បង់អស់ទាំងស្រុង។ អ្នកនឹងចង់រស់នៅតាមជីវិតផ្ទាល់ខ្លួនរបស់អ្នក និងធ្វើសហគ្រាសផ្ទាល់ខ្លួនរបស់អ្នក ហើយបញ្ជាបេសកកម្មរបស់ព្រះជាម្ចាស់នឹងត្រូវបានបំភ្លេចចោល។ ចិត្តខ្នះខ្នែង សម្បថ និងការប្ដេជ្ញាចិត្តរបស់អ្នកនៅពេលនោះ គឺគ្មានតម្លៃអ្វីទាំងអស់។ តើអ្នករាល់គ្នាគិតថា ព្រះជាម្ចាស់នឹងហ៊ានប្រគល់កិច្ចការដ៏ធំធេងមួយទៅឱ្យមនុស្សបែបនេះមែនដែរឬទេ? (ទេ។) ហេតុអ្វី? (ពួកគេមិនគួរឱ្យទុកចិត្តនោះទេ។) ត្រូវហើយ។ និយាយឱ្យខ្លីគឺ៖ មិនគួរឱ្យទុកចិត្ត។ អ្នកគ្មានសេចក្ដីជំនឿដ៏ពិតទេ។ អ្នកមិនគួរឱ្យទុកចិត្តឡើយ។ ដូច្នេះហើយ អ្នកមិនស័ក្តិសមនឹងត្រូវបានព្រះជាម្ចាស់ប្រគល់កិច្ចការឱ្យនោះឡើយ។ មនុស្សខ្លះនិយាយថា៖ «ហេតុអ្វីបានជាខ្ញុំមិនស័ក្តិសម? ខ្ញុំនឹងអនុវត្តបេសកកម្មអ្វីក៏ដោយដែលព្រះជាម្ចាស់ប្រគល់ឱ្យខ្ញុំ អ្នកណាទៅដឹង ខ្ញុំប្រហែលជាអាចសម្រេចវាបាន!» អ្នកអាចធ្វេសប្រហែសក្នុងការបំពេញកិច្ចការក្នុងជីវិតប្រចាំថ្ងៃរបស់អ្នកបាន ហើយវាមិនចោទជាបញ្ហាអ្វីនោះទេ ប្រសិនបើលទ្ធផលខ្វះខាតតែបន្តិចបន្តួច។ ប៉ុន្តែកិច្ចការដែលព្រះជាម្ចាស់បានប្រគល់ឱ្យ គឺជាអ្វីដែលព្រះជាម្ចាស់សព្វព្រះទ័យឱ្យកើតឡើងជារូបរាង តើកិច្ចការទាំងនោះធ្លាប់មានភាពងាយស្រួលដែរឬទេ? ប្រសិនបើកិច្ចការទាំងនោះត្រូវបានប្រគល់ឱ្យមនុស្សល្ងង់ខ្លៅ ឬមនុស្សបោកប្រាស់ ឱ្យមនុស្សម្នាក់ដែលធ្វើកិច្ចការឱ្យតែរួចពីដៃ ឱ្យម្នាក់ដែលបន្ទាប់ពីទទួលយកបេសកកម្មហើយ ងាយនឹងធ្វើដោយគ្មានសេចក្ដីស្មោះត្រង់នៅគ្រប់ទីកន្លែង និងគ្រប់ពេលវេលា តើការនោះនឹងមិនបង្អាក់ដល់កិច្ចការដ៏ធំធេងមួយនេះទេឬ? ប្រសិនបើអ្នករាល់គ្នាត្រូវបានគេជ្រើសរើស ប្រសិនបើអ្នកត្រូវប្រគល់កិច្ចការដ៏ធំធេងមួយទៅឱ្យនរណាម្នាក់ តើអ្នកនឹងប្រគល់វាទៅឱ្យមនុស្សប្រភេទណា? តើអ្នកនឹងជ្រើសរើសមនុស្សប្រភេទណា? (មនុស្សដែលគួរឱ្យទុកចិត្តម្នាក់។) យ៉ាងហោចណាស់ មនុស្សម្នាក់នេះត្រូវតែអាចពឹងផ្អែកបាន មានចរិតលក្ខណៈល្អ ហើយមិនថាពេលណាក៏ដោយ ឬការលំបាកដែលពួកគេជួបប្រទះធំប៉ុណ្ណាក៏ដោយ ក៏ពួកគេនឹងដាក់អស់ពីចិត្ត និងកម្លាំងកាយចិត្តរបស់ពួកគេទៅក្នុងការបំពេញនូវអ្វីដែលអ្នកបានប្រគល់ឱ្យពួកគេ ហើយរាយការណ៍ប្រាប់អ្នក។ ប្រសិនបើនោះគឺជាប្រភេទមនុស្សដែលគេនឹងជ្រើសរើសដើម្បីប្រគល់ភារកិច្ចឱ្យ មួយ ចុះទម្រាំតែព្រះជាម្ចាស់វិញ! ដូច្នេះ សម្រាប់កិច្ចការដ៏ធំនេះ គឺការបំផ្លាញពិភពលោកដោយទឹកជំនន់ ជាព្រឹត្តិការណ៍ដែលតម្រូវឱ្យមានការសាងសង់ទូកធំមួយ និងមនុស្សម្នាក់ដែលស័ក្តិសមនឹងនៅរស់រានមានជីវិត តើព្រះជាម្ចាស់នឹងជ្រើសរើសនរណា? ជាដំបូង តាមទ្រឹស្ដី ទ្រង់នឹងជ្រើសរើសនរណាម្នាក់ដែលស័ក្តិសមនឹងនៅរស់ ដែលស័ក្តិសមនឹងរស់នៅក្នុងយុគសម័យបន្ទាប់។ តាមការពិត មុននឹងទទួលបានកិច្ចការណាក៏ដោយ ក៏មនុស្សម្នាក់នេះត្រូវតែអាចស្ដាប់បង្គាប់ព្រះបន្ទូលរបស់ព្រះជាម្ចាស់បានដែរ ពួកគេត្រូវតែមានសេចក្ដីជំនឿដ៏ពិតចំពោះព្រះជាម្ចាស់ ហើយចាត់ទុកអ្វីក៏ដោយដែលព្រះជាម្ចាស់បានមានបន្ទូល ទោះបីជាវាពាក់ព័ន្ធនឹងអ្វីក៏ដោយ ទោះបីជាវាស្របតាមសញ្ញាណផ្ទាល់ខ្លួនរបស់ពួកគេក៏ដោយ ទោះបីជាវាត្រូវនឹងចំណូលចិត្តរបស់ពួកគេក៏ដោយ ទោះបីជាវាស្របតាមឆន្ទៈផ្ទាល់ខ្លួនរបស់ពួកគេក៏ដោយ ក៏វាជាព្រះបន្ទូលរបស់ព្រះជាម្ចាស់ដែរ។ មិនថាព្រះជាម្ចាស់បង្គាប់ឱ្យពួកគេធ្វើអ្វីក៏ដោយ ក៏ពួកគេមិនគួរណាដែលបដិសេធអត្តសញ្ញាណរបស់ព្រះជាម្ចាស់ឡើយ ពួកគេត្រូវតែតែងតែចាត់ទុកខ្លួនឯងថាជាភាវៈដែលព្រះបានបង្កើតជានិច្ច និងចាត់ទុកការស្ដាប់បង្គាប់ព្រះបន្ទូលរបស់ព្រះជាម្ចាស់ថាជាកាតព្វកិច្ចដែលត្រូវតែបំពេញជានិច្ច។ នេះគឺជាប្រភេទមនុស្សដែលព្រះជាម្ចាស់ប្រគល់កិច្ចការដ៏ពិសេសនេះឱ្យ។ នៅក្នុងព្រះហឫទ័យរបស់ព្រះជាម្ចាស់ លោកណូអេគឺជាមនុស្សបែបនេះ។ គាត់មិនត្រឹមតែជាមនុស្សម្នាក់ដែលស័ក្តិសមនឹងនៅរស់ក្នុងយុគសម័យថ្មីប៉ុណ្ណោះទេ ប៉ុន្តែគាត់ក៏ជាមនុស្សម្នាក់ដែលអាចទទួលបន្ទុកដ៏ធ្ងន់ ដែលអាចចុះចូលចំពោះព្រះបន្ទូលរបស់ព្រះជាម្ចាស់ដោយឥតងាករេ រហូតដល់ទីបញ្ចប់ និងជាអ្នកដែលនឹងប្រើប្រាស់ជីវិតរបស់គាត់ដើម្បីបំពេញកិច្ចការដែលព្រះជាម្ចាស់បានប្រគល់ឱ្យគាត់ផងដែរ។ នេះគឺជាអ្វីដែលទ្រង់បានឃើញនៅក្នុងខ្លួនរបស់លោកណូអេ។ ចាប់ពីពេលដែលលោកណូអេបានទទួលយកបេសកកម្មរបស់ព្រះជាម្ចាស់ រហូតដល់ពេលដែលគាត់បានបំពេញគ្រប់ភារកិច្ចទាំងអស់ដែលទ្រង់បានប្រគល់ឱ្យគាត់ គឺក្នុងអំឡុងពេលនេះ សេចក្ដីជំនឿរបស់លោកណូអេ និងឥរិយាបថនៃការចុះចូលរបស់គាត់ចំពោះព្រះជាម្ចាស់ បានដើរតួនាទីដ៏សំខាន់បំផុត។ បើគ្មានចំណុចទាំងពីរយ៉ាងនេះទេ កិច្ចការនោះនឹងមិនអាចត្រូវបានបំពេញបានឡើយ ហើយបេសកកម្មនេះក៏នឹងមិនត្រូវបានសម្រេចដែរ។

ប្រសិនបើ នៅក្នុងដំណើរការនៃការទទួលយកបញ្ជាបេសកកម្មរបស់ព្រះជាម្ចាស់ លោកណូអេមានគំនិត ផែនការ និងសញ្ញាណផ្ទាល់ខ្លួនរបស់គាត់ តើកិច្ចការទាំងមូលនឹងបានផ្លាស់ប្ដូរយ៉ាងដូចម្ដេច? ដំបូង ប្រឈមមុខនឹងព័ត៌មានលម្អិតនីមួយៗដែលព្រះជាម្ចាស់បានប្រទានដល់គាត់ ដែលរួមមានលក្ខណៈបច្ចេកទេស និងប្រភេទសម្ភារៈ មធ្យោបាយ និងវិធីសាស្ត្រនៃការសង់ទូកធំទាំងមូល ព្រមទាំងទំហំ និងខ្នាតរបស់ទូកធំទាំងមូល នៅពេលដែលលោកណូអេបានឮទាំងអស់នេះ តើគាត់នឹងបានគិតថា៖ «តើនឹងត្រូវចំណាយពេលប៉ុន្មានឆ្នាំដើម្បីសង់អ្វីមួយដែលធំបែបនេះ? តើនឹងត្រូវចំណាយកម្លាំង និងការលំបាកប៉ុណ្ណាដើម្បីស្វែងរកសម្ភារៈទាំងអស់នេះ? ខ្ញុំច្បាស់ជាអស់កម្លាំងខ្លាំងណាស់! ការអស់កម្លាំងបែបនេះច្បាស់ជានឹងធ្វើឱ្យអាយុខ្ញុំខ្លី មែនទេ? មើលចុះ ខ្ញុំចាស់ប៉ុណ្ណាទៅហើយ តែព្រះជាម្ចាស់មិនឱ្យខ្ញុំសម្រាកសោះ ហើយបង្គាប់ឱ្យខ្ញុំធ្វើកិច្ចការមួយដែលទាមទារខ្លាំងបែបនេះ តើខ្ញុំអាចទ្រាំទ្របានទេ? អញ្ចឹង ខ្ញុំនឹងធ្វើវា ប៉ុន្តែខ្ញុំមានវិធីរបស់ខ្ញុំ គឺខ្ញុំនឹងធ្វើតាមអ្វីដែលព្រះជាម្ចាស់មានបន្ទូលត្រួសៗទៅបានហើយ។ ព្រះជាម្ចាស់បានមានបន្ទូលឱ្យរកឈើស្រល់មួយប្រភេទដែលមិនជ្រាបទឹក។ ខ្ញុំធ្លាប់ឮថាមានកន្លែងមួយដែលខ្ញុំអាចរកបានខ្លះ ប៉ុន្តែវានៅឆ្ងាយណាស់ ហើយគ្រោះថ្នាក់ណាស់ផង។ ការស្វែងរក និងការទទួលបានវានឹងត្រូវចំណាយកម្លាំងច្រើនណាស់ ដូច្នេះ ចុះប្រសិនបើខ្ញុំរកប្រភេទស្រដៀងៗគ្នានៅក្បែរៗនេះធ្វើជារបស់ជំនួស ដែលវាស្រដៀងគ្នា តើបានដែរទេ? វានឹងមានហានិភ័យតិចជាង ហើយចំណាយកម្លាំងតិចជាង ការនេះក៏មិនអីដែរ មែនទេ?» តើលោកណូអេមានគំនិតបែបនេះដែរឬទេ? ប្រសិនបើគាត់មាន តើនេះជាការចុះចូលដ៏ពិតប្រាកដមែនដែរឬទេ? (ទេ។) ឧទាហរណ៍៖ ព្រះជាម្ចាស់បានមានបន្ទូលឱ្យសង់ទូកធំឱ្យមានកម្ពស់ ១០០ ម៉ែត្រ។ បន្ទាប់ពីបានឮដូច្នេះហើយ តើគាត់នឹង គិតថា៖ «មួយរយម៉ែត្រគឺខ្ពស់ពេកហើយ គ្មាននរណាអាចឡើងទៅលើវាបានទេ។ តើវានឹងមិនគ្រោះថ្នាក់ដល់ជីវិតទេឬ ក្នុងការឡើងទៅលើ ហើយធ្វើការនៅលើនោះ? ដូច្នេះ ខ្ញុំនឹងធ្វើឱ្យទូកធំនេះទាបជាងបន្តិច យកត្រឹម ៥០ ម៉ែត្រទៅបានហើយ។ នោះវានឹងគ្រោះថ្នាក់តិចជាង ហើយងាយស្រួលសម្រាប់មនុស្សឡើងទៅលើ។ នោះក៏មិនអីដែរ មែនទេ?» តើលោកណូអេនឹងមានគំនិតបែបនេះទេ? (ទេ។) ដូច្នេះ ប្រសិនបើគាត់មានគំនិតបែបនេះ តើអ្នករាល់គ្នាគិតថា ព្រះជាម្ចាស់នឹងបានជ្រើសរើសមនុស្សខុសមែនទេ? (មែនហើយ។) សេចក្ដីជំនឿដែលពិតប្រាកដ និងការចុះចូលដ៏ពិតប្រាកដរបស់លោកណូអេចំពោះព្រះជាម្ចាស់ បានអនុញ្ញាតឱ្យគាត់ទុកឆន្ទៈផ្ទាល់ខ្លួនរបស់គាត់នៅមួយឡែក។ ទោះបីជាគាត់ធ្លាប់មានគំនិតបែបនេះក៏ដោយ ក៏គាត់នឹងមិនដែលធ្វើតាមគំនិតទាំងនោះដែរ។ ចំពោះចំណុចនេះ ព្រះជាម្ចាស់បានជ្រាបថា លោកណូអេគឺគួរឱ្យទុកចិត្ត។ ទីមួយ លោកណូអេនឹងមិនធ្វើការផ្លាស់ប្ដូរណាមួយចំពោះព័ត៌មានលម្អិតដែលព្រះជាម្ចាស់បានកំណត់ឡើយ ហើយគាត់ក៏នឹងមិនបន្ថែមគំនិតផ្ទាល់ខ្លួនណាមួយរបស់គាត់ដែរ ហើយរឹតតែមិនផ្លាស់ប្ដូរព័ត៌មានលម្អិតណាមួយដែលព្រះជាម្ចាស់បានកំណត់ ដើម្បីផលប្រយោជន៍ផ្ទាល់ខ្លួនរបស់គាត់ទៀតផង។ ផ្ទុយទៅវិញ គាត់នឹងអនុវត្តតាមអ្វីៗទាំងអស់ដែលព្រះជាម្ចាស់បានបង្គាប់ យ៉ាងត្រឹមត្រូវតាមព្រះបន្ទូល ហើយទោះបីជាវាលំបាកយ៉ាងណាក៏ដោយក្នុងការចាត់ចែងសម្ភារៈដើម្បីសង់ទូកធំ ទោះបីជាការងារនោះលំបាក ឬនឿយហត់យ៉ាងណាក៏ដោយ គាត់នឹងខិតខំអស់ពីសមត្ថភាព និងប្រើប្រាស់កម្លាំងទាំងអស់របស់គាត់ដើម្បីបំពេញវាឱ្យបានត្រឹមត្រូវ។ តើនេះមិនមែនជាអ្វីដែលធ្វើឱ្យគាត់គួរឱ្យទុកចិត្តទេឬ? ហើយតើនេះជាការសម្ដែងចេញពិតប្រាកដនៃការចុះចូលដ៏ពិតរបស់គាត់ចំពោះព្រះជាម្ចាស់មែនទេ? (មែនហើយ។) តើការចុះចូលនេះគឺទាំងស្រុងមែនទេ? (មែនហើយ។) ហើយវាមិនមានលាយឡំជាមួយអ្វីទាំងអស់ វាមិនមានទំនោរចិត្តផ្ទាល់ខ្លួនរបស់គាត់ វាមិនមានលាយឡំជាមួយផែនការផ្ទាល់ខ្លួន ហើយរឹតតែមិនមានសញ្ញាណផ្ទាល់ខ្លួន ឬផលប្រយោជន៍ទៀតផង។ ផ្ទុយទៅវិញ វាគឺជាការចុះចូលដ៏បរិសុទ្ធ សាមញ្ញ និងការចុះចូលទាំងស្រុង។ ហើយតើការនេះងាយស្រួលសម្រេចបានដែរឬទេ? (ទេ។) មនុស្សខ្លះប្រហែលជាមិនយល់ស្របនោះទេ៖ «តើមានអ្វីដែលពិបាកទៅ? តើវាមិនមែនគ្រាន់តែជាការមិនគិត ធ្វើដូចជាមនុស្សយន្ត ធ្វើអ្វីក៏ដោយដែលព្រះជាម្ចាស់មានបន្ទូលនោះទេឬ? តើវាមិនងាយស្រួលទេឬ?» នៅពេលដល់ពេលត្រូវធ្វើ ការលំបាកក៏កើតឡើង។ គំនិតរបស់មនុស្សតែងតែផ្លាស់ប្ដូរ ពួកគេតែងតែមានទំនោរចិត្តផ្ទាល់ខ្លួនរបស់ពួកគេ ដូច្នេះហើយ ពួកគេងាយនឹងសង្ស័យថាតើព្រះបន្ទូលរបស់ព្រះជាម្ចាស់អាចសម្រេចបានដែរឬទេ។ ព្រះបន្ទូលរបស់ព្រះជាម្ចាស់គឺងាយស្រួលសម្រាប់ពួកគេក្នុងការទទួលយកនៅពេលដែលពួកគេឮ ប៉ុន្តែនៅពេលដល់ពេលត្រូវធ្វើ វាក្លាយជាលំបាក។ នៅពេលដែលការលំបាកចាប់ផ្ដើមភ្លាម ពួកគេងាយនឹងក្លាយជាអវិជ្ជមាន ហើយវាមិនងាយស្រួលសម្រាប់ពួកគេក្នុងការចុះចូលឡើយ។ ដូច្នេះ វាគឺជាការជាក់ស្ដែងណាស់ថា ចរិតលក្ខណៈរបស់លោកណូអេ និងសេចក្ដីជំនឿពិត ហើយនិងការចុះចូលដ៏ពិតរបស់គាត់ ពិតជាស័ក្តិសមសម្រាប់ការយកតម្រាប់តាមមែន។ ដូច្នេះ តើពេលនេះអ្នកបានយល់ច្បាស់ហើយឬនៅ អំពីរបៀបដែលលោកណូអេបានប្រតិកម្ម និងបានចុះចូល នៅពេលដែលប្រឈមមុខនឹងព្រះបន្ទូល ព្រះបញ្ជា និងអ្វីដែលព្រះជាម្ចាស់ត្រូវការ? ការចុះចូលនេះមិនមានលាយឡំជាមួយគំនិតផ្ទាល់ខ្លួននោះទេ។ លោកណូអេបានទាមទារពីខ្លួនឯងនូវការចុះចូលទាំងស្រុង ការស្ដាប់បង្គាប់ និងការអនុវត្តព្រះបន្ទូលរបស់ព្រះជាម្ចាស់ ដោយមិនដើរខុសផ្លូវ ឬប្រើល្បិចឆ្លាតវៃរបស់ខ្លួន ឬព្យាយាមធ្វើខ្លួនជាអ្នកឆ្លាត ដោយមិនលើកតម្កើងខ្លួនឯង ហើយគិតថាគាត់អាចផ្ដល់យោបល់ដល់ព្រះជាម្ចាស់បាន ថាគាត់អាចបន្ថែមគំនិតផ្ទាល់ខ្លួនរបស់គាត់ទៅក្នុងព្រះរាជបញ្ជារបស់ទ្រង់បាន និងដោយមិនបន្ថែមចេតនាល្អផ្ទាល់ខ្លួនរបស់គាត់ឡើយ។ តើនេះមិនមែនជាអ្វីដែលគួរតែត្រូវបានអនុវត្តទេឬ នៅពេលដែលព្យាយាមសម្រេចឱ្យបាននូវការចុះចូលទាំងស្រុងនោះ?

បន្ទាប់ពីព្រះជាម្ចាស់បានបង្គាប់ដល់លោកណូអេឱ្យសង់ទូកធំ តើគាត់បានចំណាយពេលយូរប៉ុណ្ណាដើម្បីសាងសង់ទូកធំនេះ? (មួយរយម្ភៃឆ្នាំ។) ក្នុងអំឡុងពេលមួយរយម្ភៃឆ្នាំនេះ លោកណូអេបានធ្វើរឿងមួយ គឺគាត់បានសង់ទូកធំ និងប្រមូលសត្វមានជីវិតគ្រប់ប្រភេទទាំងអស់។ ហើយទោះបីជានេះ គ្រាន់តែជារឿងមួយ មិនមែនជាកិច្ចការជាច្រើនក៏ដោយខុសៗគ្នាក៏ដោយ ក៏រឿងមួយនេះគឺជារឿងមួយដែលពាក់ព័ន្ធនឹងការងារដ៏ធំអស្ចារ្យផងដែរ។ ដូច្នេះ តើគោលបំណងនៅក្នុងការធ្វើកិច្ចការនេះគឺមានគោលបំណងអ្វី? ហេតុអ្វីបានជាគាត់សាងសង់ទូកធំនេះឡើង? តើគោលដៅ និងអត្ថន័យនៃការធ្វើកិច្ចការនេះគឺជាអ្វី? គឺដើម្បីឱ្យសត្វមានជីវិតគ្រប់ប្រភេទទាំងអស់អាចរស់រានមានជីវិតបាន នៅពេលដែលព្រះជាម្ចាស់ប្រើទឹកជំនន់ដើម្បីបំផ្លាញពិភពលោក។ ដូច្នេះ លោកណូអេធ្វើអ្វីដែល គាត់ត្រូវធ្វើ ដើម្បីត្រៀមខ្លួនមុនពេលដែលព្រះជាម្ចាស់បំផ្លាញពិភពលោក ដើម្បីឱ្យសត្វមានជីវិតគ្រប់ប្រភេទទាំងអស់អាចរស់រានមានជីវិតបាន។ ហើយសម្រាប់ព្រះជាម្ចាស់ តើរឿងនេះជារឿងបន្ទាន់ណាស់មែនទេ? តាមរយៈសូរសៀងព្រះបន្ទូលរបស់ព្រះជាម្ចាស់ និងលក្ខណៈនៃការបង្គាប់របស់ព្រះជាម្ចាស់ តើលោកណូអេអាចស្ដាប់ឮថា ព្រះជាម្ចាស់ទ្រង់មានព្រះទ័យអន្ទះអន្ទែង ហើយព្រះរាជបំណងរបស់ព្រះអង្គគឺជាការបន្ទាន់ មែនដែរឬទេ? (មែនហើយ។) ឧបមាថា មានគេប្រាប់អ្នករាល់គ្នាថា «ជំងឺរាតត្បាតកំពុងតែមកដល់ហើយ។ វាបានចាប់ផ្ដើមឆ្លងរាលដាលនៅពិភពខាងក្រៅហើយ។ អ្នករាល់គ្នាមានរឿងមួយដែលត្រូវធ្វើ ហើយត្រូវប្រញាប់ធ្វើវាឡើង គឺប្រញាប់ទៅទិញស្បៀងអាហារ និងម៉ាស់ទុក។ មានតែប៉ុណ្ណឹងឯង!» តើអ្នករាល់គ្នាស្ដាប់ឮអ្វីខ្លះនៅក្នុងការប្រកាសនេះ? តើរឿងនេះគឺជារឿងបន្ទាន់ដែរឬទេ? (វាពិតជាបន្ទាន់។) ដូច្នេះ តើរឿងនេះគួរតែធ្វើនៅពេលណា? តើអ្នករាល់គ្នាគួររង់ចាំដល់ឆ្នាំក្រោយ ឆ្នាំបន្ទាប់ ឬច្រើនឆ្នាំទៅមុខទៀត ឬក៏យ៉ាងណា? មិនមែនទេ នេះគឺជាកិច្ចការបន្ទាន់ ដែលជារឿងដ៏សំខាន់មួយ។ ចូរទុករឿងផ្សេងៗទៀត ឱ្យនៅមួយឡែកសិន ហើយធ្វើរឿងនេះជាមុនសិន។ តើនេះជាអ្វីដែលអ្នករាល់គ្នាបានស្ដាប់ឮចេញពីពាក្យពេចន៍ទាំងនេះមែនដែរឬទេ? (មែនហើយ។) ដូច្នេះ តើអស់អ្នកដែលចុះចូលនឹងព្រះជាម្ចាស់គួរធ្វើដូចម្ដេច? ពួកគេគួរតែទម្លាក់ទុកភ្លាមៗនូវកិច្ចការដែលខ្លួនមានមួយឡែកសិន។ គ្មានអ្វីដែលសំខាន់ជាងនេះនោះទេ។ ព្រះជាម្ចាស់ទ្រង់មានព្រះទ័យអន្ទះអន្ទែងជាខ្លាំង ទៅលើអ្វីដែលទ្រង់ទើបតែបានបង្គាប់ឱ្យធ្វើ ពួកគេមិនគួរខ្ជះខ្ជាយពេលវេលាក្នុងការធ្វើ និងអនុវត្តកិច្ចការនេះ ដែលជាការបន្ទាន់សម្រាប់ព្រះជាម្ចាស់ ហើយដែលទ្រង់កំពុងតែព្រួយព្រះទ័យនោះឡើយ ពួកគេគួរតែបំពេញវាឱ្យបានចប់សព្វគ្រប់ មុននឹងបំពេញការងារផ្សេងទៀត។ នេះហើយជាអត្ថន័យនៃការចុះចូល។ ប៉ុន្តែ ប្រសិនបើអ្នកវិភាគវាថាជា «ជំងឺរាតត្បាតកំពុងតែមកដល់? វាកំពុងតែឆ្លងរាលដាល? បើវារាលដាល ក៏ទុកឱ្យវារាលដាលទៅ វាមិនរាលដាលមកដល់យើងទេ។ បើវារាលដាលមកដល់យើងមែន ចាំដល់ពេលនោះ ចាំដោះស្រាយ។ ទិញម៉ាស់ និងស្បៀងអាហារ? ម៉ាស់មានលក់គ្រប់ពេល។ ហើយមិនថាអ្នកពាក់វាឬអត់នោះទេ ក៏គ្មានបញ្ហាដែរ។ ឥឡូវនេះ យើងនៅមានស្បៀងអាហារនៅឡើយទេ ហេតុអ្វីបានជាត្រូវខ្វល់ខ្វាយអំពីរឿងនេះ? ប្រញាប់ធ្វើអ្វី? ចាំដល់ពេលដែលជំងឺរាតត្បាតមកដល់សិនចាំគិតទៀត។ ឥឡូវនេះ យើងមានរឿងផ្សេងៗដែលត្រូវធ្វើច្រើនណាស់» តើនេះគឺជាការចុះចូលមែនដែរឬទេ? (មិនមែនទេ។) តើនេះជាអ្វី? នេះគឺអ្វីដែលយើតែងតែហៅថាការបះបោរ។ និយាយឱ្យកាន់តែជាក់លាក់ទៅ នេះគឺជាការព្រងើយកន្តើយ ការប្រឆាំង ការវិភាគ និងការពិនិត្យពិច័យ និងការមើលងាយនៅក្នុងចិត្ត ដោយគិតថារឿងនេះនឹងមិនអាចកើតឡើងបានឡើយ ហើយមិនជឿថាវាជារឿងពិតនោះទេ។ តើមានជំនឿពិតនៅក្នុងឥរិយាបថបែបនេះដែរឬទេ? (មិនមានទេ។) នេះគឺជាស្ថានភាពរួមរបស់ពួកគេ៖ ទាក់ទងនឹងព្រះបន្ទូលរបស់ព្រះជាម្ចាស់ និងសេចក្ដីពិត ពួកគេតែងតែមានឥរិយាបថយឺតយ៉ាវ ព្រងើយកន្តើយ និងមិនខ្វល់ខ្វាយ នៅក្នុងចិត្តរបស់ពួកគេ ពួកគេមិនបានចាត់ទុករឿងនេះថាជារឿងសំខាន់ទាល់តែសោះ។ ពួកគេគិតថា «ខ្ញុំនឹងស្ដាប់រឿងដែលទ្រង់មានបន្ទូល ដែលទាក់ទងនឹងសេចក្ដីពិត និងស្ដាប់សេចក្ដីអធិប្បាយដ៏ខ្ពង់ខ្ពស់របស់ព្រះអង្គ ខ្ញុំនឹងមិនស្ទាក់ស្ទើរក្នុងការកត់ត្រារឿងទាំងនេះទុក ដើម្បីកុំឱ្យខ្ញុំភ្លេចឡើយ។ ប៉ុន្តែ រឿងដែលទ្រង់មានបន្ទូលអំពីការទិញស្បៀងអាហារ និងម៉ាស់ គឺមិនទាក់ទងនឹងសេចក្ដីពិតទេ ដូច្នេះ ខ្ញុំអាចបដិសេធរឿងទាំងនេះបាន ខ្ញុំអាចសើចចំអកដាក់រឿងទាំងនេះនៅក្នុងចិត្តរបស់ខ្ញុំបាន ហើយខ្ញុំអាចមានឥរិយាបថព្រងើយកន្តើយ និងមិនអើពើចំពោះទ្រង់បាន គឺគ្រាន់តែឱ្យខ្ញុំបានស្ដាប់ឮដោយត្រចៀករបស់ខ្ញុំទៅបានហើយ ប៉ុន្តែអ្វីដែលខ្ញុំគិតនៅក្នុងចិត្តរបស់ខ្ញុំ គឺមិនមែនជាសំខាន់សម្រាប់ទ្រង់ទេ វាមិនមែនជារឿងរបស់ទ្រង់ឡើយ»។ តើនេះជាឥរិយាបថរបស់លោកណូអេចំពោះព្រះបន្ទូលរបស់ព្រះជាម្ចាស់មែនដែរឬទេ? (មិនមែនទេ។) តើមានអ្វីដែលបានបង្ហាញថាគាត់មិនបានធ្វើបែបនេះ? យើងត្រូវតែនិយាយអំពីរឿងនេះ ដើម្បីឱ្យអ្នកបានយល់ថា ឥរិយាបថរបស់លោកណូអេចំពោះព្រះជាម្ចាស់គឺខុសគ្នាទាំងស្រុង។ ហើយមានភស្តុតាងជាច្រើនដើម្បីបញ្ជាក់ពីរឿងនេះ។

នៅក្នុងសម័យដែលគ្មានឧស្សាហកម្មនោះ នៅពេលដែលអ្វីៗគ្រប់យ៉ាងត្រូវតែធ្វើឡើង និងសម្រេចឡើងដោយដៃ ការងារដោយដៃគ្រប់យ៉ាងគឺពិតជាប្រើកម្លាំងខ្លាំង និងចំណាយពេលយូរ។ នៅពេលដែលលោកណូអេបានឮពីបេសកកម្មរបស់ព្រះជាម្ចាស់ នៅពេលដែលគាត់បានឮរឿងទាំងអស់ដែលព្រះជាម្ចាស់បានរៀបរាប់ គាត់មានអារម្មណ៍ពីភាពសំខាន់របស់រឿងនេះ និងភាពតឹងតែងរបស់ស្ថានភាពនេះ។ គាត់បានដឹងថា ព្រះជាម្ចាស់នឹងបំផ្លាញពិភពលោក។ ហើយហេតុអ្វីបានជាទ្រង់នឹងធ្វើបែបនេះ? ពីព្រោះមនុស្សលោកអាក្រក់ខ្លាំងណាស់ មិនជឿលើព្រះបន្ទូលរបស់ព្រះជាម្ចាស់ ហើយថែមទាំងបដិសេធព្រះបន្ទូលរបស់ព្រះជាម្ចាស់ទៀតផង ហើយព្រះជាម្ចាស់ទ្រង់ស្អប់ខ្ពើមមនុស្សលោកទាំងនោះណាស់។ តើព្រះជាម្ចាស់ទ្រង់បានស្អប់ខ្ពើមមនុស្សលោកនោះត្រឹមតែមួយថ្ងៃ ឬពីរថ្ងៃមែនទេ? តើព្រះជាម្ចាស់ទ្រង់មានបន្ទូលដោយព្រះទ័យនឹកឃើញភ្លាមៗថា «ថ្ងៃនេះ យើងមិនចូលចិត្តមនុស្សលោកទាំងនេះទេ។ យើងនឹងបំផ្លាញមនុស្សលោកនេះ ដូច្នេះចូរទៅធ្វើទូកធំមួយឱ្យយើង» មែនទេ? តើរឿងនេះពិតជាដូច្នេះមែនដែរឬទេ? មិនមែនទេ។ បន្ទាប់ពីបានឮព្រះបន្ទូលរបស់ព្រះជាម្ចាស់ហើយ លោកណូអេបានយល់ពីអត្ថន័យរបស់ព្រះជាម្ចាស់។ ព្រះជាម្ចាស់មិនមែនទើបតែស្អប់ខ្ពើមមនុស្សលោកទាំងនោះត្រឹមតែមួយថ្ងៃ ឬពីរថ្ងៃនោះទេ ទ្រង់មានព្រះទ័យអន្ទះអន្ទែងចង់បំផ្លាញពួកគេ ដើម្បីឱ្យមនុស្សលោកអាចចាប់ផ្ដើមជាថ្មីម្ដងទៀតបាន។ ប៉ុន្តែ លើកនេះ ព្រះជាម្ចាស់មិនមានព្រះបំណងចង់បង្កើតមនុស្សលោកមួយផ្សេងទៀតជាថ្មីម្ដងទៀតនោះទេ ផ្ទុយទៅវិញ ទ្រង់បានទុកឱ្យលោកណូអេមានសំណាងបានរស់រានមានជីវិត ក្នុងនាមជាម្ចាស់យុគសម័យបន្ទាប់ ក្នុងនាមជាបុព្វបុរសរបស់មនុស្សលោក។ នៅពេលដែលគាត់បានយល់ពីទិដ្ឋភាពនៃព្រះរាជបំណងរបស់ព្រះជាម្ចាស់នេះហើយ លោកណូអេមានអារម្មណ៍ពីក្នុងជម្រៅចិត្តរបស់គាត់ អំពីព្រះរាជបំណងដ៏បន្ទាន់របស់ព្រះជាម្ចាស់ គាត់ដឹងពីភាពអន្ទះសាររបស់ព្រះជាម្ចាស់ ដូច្នេះហើយ នៅពេលដែលព្រះជាម្ចាស់មានព្រះបន្ទូលមកគាត់ ក្រៅពីការស្ដាប់ដោយយកចិត្តទុកដាក់ ដោយផ្ចិតផ្ចង់ និងដោយឧស្សាហ៍ព្យាយាម លោកណូអេមានអារម្មណ៍អំពីអ្វីម្យ៉ាងនៅក្នុងចិត្តរបស់គាត់។ តើគាត់មានអារម្មណ៍ដូចម្ដេច? គឺភាពបន្ទាន់ ជាអារម្មណ៍ដែលសន្តនិករដែលទ្រង់បានបង្កើតមកដ៏ពិតម្នាក់គួរតែមាន បន្ទាប់ពីបានយល់ពីព្រះរាជបំណងដ៏បន្ទាន់របស់ព្រះអាទិករ។ ដូច្នេះ តើលោកណូអេបានគិតអ្វីនៅក្នុងចិត្តរបស់គាត់ នៅពេលដែលព្រះជាម្ចាស់បានបង្គាប់ឱ្យគាត់សង់ទូកធំមួយ? គាត់បានគិតថា «ចាប់ពីថ្ងៃនេះតទៅ គ្មានអ្វីសំខាន់ជាងការសង់ទូកធំនេះទេ គ្មានអ្វីសំខាន់ និងបន្ទាន់ជាងនេះនោះទេ។ ខ្ញុំបានឮពាក្យពេចន៍ចេញពីព្រះហឫទ័យរបស់ព្រះអាទិករ ខ្ញុំទទួលបានមានអារម្មណ៍ពីព្រះរាជបំណងដ៏បន្ទាន់របស់ទ្រង់ ដូច្នេះខ្ញុំមិនត្រូវពន្យារពេលឡើយ ខ្ញុំត្រូវតែសង់ទូកធំដែលព្រះជាម្ចាស់បានមានបន្ទូល និងបានបង្គាប់ឱ្យធ្វើ ដោយបន្ទាន់ជាទីបំផុត»។ តើលោកណូអេមានឥរិយាបថយ៉ាងដូចម្តេច? គឺជាឥរិយាបថមួយដែលមិនហ៊ានធ្វេសប្រហែសនោះទេ។ ហើយតើគាត់បានសាងសង់ទូកធំនោះតាមរបៀបណា? គឺដោយមិនពន្យារពេលនោះទេ។ គាត់បានធ្វើ និងសម្រេចតាមសេចក្ដីលម្អិតពីអ្វីដែលព្រះជាម្ចាស់បានមានព្រះបន្ទូល និងបានណែនាំ ដោយបន្ទាន់ជាទីបំផុត និងដោយអស់ពីកម្លាំងរបស់គាត់ ដោយមិនធ្វើឱ្យតែរួចពីដៃនោះទេ។ សរុបមក ឥរិយាបថរបស់លោកណូអេចំពោះសេចក្ដីបង្គាប់របស់ព្រះអាទិករ គឺជាការចុះចូល។ គាត់មិនបានព្រងើយកន្តើយនឹងរឿងនេះឡើយ ហើយក៏គ្មានការប្រឆាំងនៅក្នុងចិត្តរបស់គាត់ ហើយក៏គ្មានការមិនអើពើដែរ។ ផ្ទុយទៅវិញ គាត់បានព្យាយាមយល់ពីព្រះរាជបំណងរបស់ព្រះអាទិករដោយឧស្សាហ៍ព្យាយាម ស្របពេលដែលគាត់បានចងចាំរាល់សេចក្ដីលម្អិតទាំងអស់។ នៅពេលដែលគាត់បានយល់ពីព្រះរាជបំណងដ៏បន្ទាន់របស់ព្រះជាម្ចាស់ហើយ គាត់បានសម្រេចចិត្តបង្កើនល្បឿន ដើម្បីបំពេញអ្វីដែលព្រះជាម្ចាស់បានប្រគល់ឱ្យគាត់ធ្វើ ដោយប្រញាប់ប្រញាល់ជាទីបំផុត។ តើ «ដោយប្រញាប់ប្រញាល់ជាទីបំផុត» នេះមានន័យដូចម្ដេច? វាមានន័យថា ការបំពេញការងារដែលពីមុនត្រូវចំណាយពេលមួយខែ ឱ្យបានចប់ ក្នុងរយៈពេលដ៏ខ្លីបំផុតតាមដែលអាចធ្វើទៅបាន ដោយអាចធ្វើវាឱ្យរួចរាល់មុនកាលកំណត់ប្រហែលបីទៅប្រាំថ្ងៃ ដោយមិនយឺតយ៉ាវ ឬពន្យារពេលទោះបីជាបន្តិចក៏ដោយ ប៉ុន្តែជំរុញគម្រោងទាំងមូលទៅមុខឱ្យអស់ពីសមត្ថភាពរបស់គាត់។ ជាទូទៅ ស្របពេលដែលកំពុងតែអនុវត្តការងារនីមួយៗ គាត់នឹងព្យាយាមឱ្យអស់ពីសមត្ថភាពដើម្បីកាត់បន្ថយការខាតបង់ និងកំហុសឆ្គង ហើយមិនធ្វើការងារណាមួយដែលត្រូវធ្វើឡើងវិញនោះទេ គាត់ក៏នឹងបំពេញរាល់កិច្ចការ និងនីតិវិធីនីមួយៗឱ្យបានទាន់ពេលវេលា និងធ្វើវាឱ្យបានល្អ ដោយធានានូវគុណភាពផងដែរ។ នេះគឺជាការបង្ហាញឱ្យឃើញយ៉ាងពិតប្រាកដអំពីការមិនយឺតយ៉ាវ។ ដូច្នេះ ដើម្បីធ្វើឱ្យគាត់អាចមិនយឺតយ៉ាវបាន តើត្រូវមានលក្ខខណ្ឌជាមុនអ្វីខ្លះ? (គាត់បានឮសេចក្ដីបង្គាប់របស់ព្រះជាម្ចាស់។) មែនហើយ នោះគឺជាលក្ខខណ្ឌជាមុន និងជាបរិបទសម្រាប់រឿងនេះ។ ឥឡូវនេះ ហេតុអ្វីបានជាលោកណូអេអាចមិនយឺតយ៉ាវបាន? មនុស្សមួយចំនួននិយាយថា លោកណូអេមានការចុះចូលដ៏ពិតប្រាកដ។ ដូច្នេះ តើគាត់មានអ្វីខ្លះដែលអនុញ្ញាតឱ្យគាត់សម្រេចបាននូវការចុះចូលដ៏ពិតប្រាកដបែបនេះ? (គាត់ចេះគិតគូរដល់ព្រះហឫទ័យរបស់ព្រះជាម្ចាស់។) ត្រូវហើយ! នេះហើយគឺជាអ្វីដែលហៅថាការមានចិត្ត! មនុស្សដែលមានចិត្ត អាចចេះគិតគូរដល់ព្រះហឫទ័យរបស់ព្រះជាម្ចាស់បាន អ្នកណាដែលគ្មានចិត្ត គឺជាមនុស្សដែលគ្រាន់តែជាសំបកទទេ ជាមនុស្សល្ងីល្ងើ ពួកគេមិនចេះគិតគូរដល់ព្រះហឫទ័យរបស់ព្រះជាម្ចាស់នោះទេ។ ផ្នត់គំនិតរបស់ពួកគេគឺ «ខ្ញុំមិនខ្វល់ថារឿងនេះបន្ទាន់ប៉ុណ្ណាសម្រាប់ព្រះជាម្ចាស់នោះទេ ខ្ញុំនឹងធ្វើវាតាមចិត្តខ្ញុំ ទោះយ៉ាងណាក៏ដោយ ខ្ញុំមិនបាននៅទំនេរ ឬខ្ជិលច្រអូសឯណា»។ ឥរិយាបថបែបនេះ ភាពអវិជ្ជមានបែបនេះ ការខ្វះភាពសកម្មទាំងស្រុងនេះ មិនមែនជាមនុស្សដែលចេះគិតគូរដល់ព្រះហឫទ័យរបស់ព្រះជាម្ចាស់ឡើយ ហើយពួកគេក៏មិនយល់ពីរបៀបគិតគូរដល់ព្រះហឫទ័យរបស់ព្រះជាម្ចាស់ដែរ។ ក្នុងករណីនេះ តើពួកគេមានជំនឿដែលពិតប្រាកដដែរឬទេ? ពិតជាមិនមានទេ។ លោកណូអេបានគិតគូរដល់ព្រះហឫទ័យរបស់ព្រះជាម្ចាស់ គាត់មានជំនឿពិត ដូច្នេះហើយ គាត់អាចបំពេញបេសកកម្មរបស់ព្រះជាម្ចាស់បាន។ ដូច្នេះហើយ វាមិនគ្រប់គ្រាន់ទេក្នុងការគ្រាន់តែទទួលយកបេសកកម្មរបស់ព្រះជាម្ចាស់ ហើយសុខចិត្តខិតខំប្រឹងប្រែងខ្លះៗនោះ។ អ្នកត្រូវតែគិតគូរដល់ព្រះរាជបំណងរបស់ព្រះជាម្ចាស់ផងដែរ ត្រូវលះបង់ឱ្យអស់ពីសមត្ថភាពរបស់អ្នក និងត្រូវស្មោះត្រង់ ដែលតម្រូវឱ្យអ្នកមានសតិសម្បជញ្ញៈ និងហេតុផល វាជារបស់ដែលមនុស្សគួរតែមាន ហើយដែលត្រូវបានរកឃើញនៅក្នុងលោកណូអេ។ តើអ្នករាល់គ្នាយល់ដូចម្ដេច ក្នុងការសង់ទូកធំដ៏ធំបែបនេះនៅសម័យនោះ បើលោកណូអេបានធ្វើការយឺតយ៉ាវ ហើយគ្មានអារម្មណ៍បន្ទាន់ មិនខ្វល់ខ្វាយ គ្មានប្រសិទ្ធភាព តើនឹងត្រូវចំណាយពេលប៉ុន្មានឆ្នាំទៅ? តើអាចសង់រួចក្នុងរយៈពេលមួយរយឆ្នាំដែរឬទេ? (មិនអាចទេ។) វាអាចនឹងត្រូវចំណាយពេលច្រើនជំនាន់ក្នុងការសាងសង់ដោយឥតឈប់ឈរ។ ម្យ៉ាងវិញទៀត ការសង់វត្ថុដ៏រឹងមាំមួយដូចជាទូកធំនេះ នឹងត្រូវចំណាយពេលជាច្រើនឆ្នាំ លើសពីនេះទៅទៀត ការប្រមូល និងការមើលថែសត្វមានជីវិតទាំងអស់ ក៏ត្រូវចំណាយពេលច្រើនឆ្នាំដូចគ្នាដែរ។ តើសត្វទាំងនេះងាយស្រួលប្រមូលដែរឬទេ? (មិនងាយស្រួលទេ។) គឺមិនងាយស្រួលឡើយ។ ដូច្នេះហើយ បន្ទាប់ពីបានឮពីការបង្គាប់របស់ព្រះជាម្ចាស់ និងបានយល់ពីព្រះរាជបំណងដ៏បន្ទាន់របស់ព្រះជាម្ចាស់ លោកណូអេមានអារម្មណ៍ថា រឿងនេះមិនមែនជារឿងងាយស្រួល ឬសាមញ្ញនោះទេ។ គាត់បានដឹងថា គាត់ត្រូវតែសម្រេចរឿងនេះស្របតាមព្រះរាជបំណងរបស់ព្រះជាម្ចាស់ និងបំពេញបេសកកម្មដែលព្រះជាម្ចាស់បានប្រទានឱ្យ ដើម្បីឱ្យព្រះជាម្ចាស់ទ្រង់បានស្កប់ព្រះទ័យ និងអាចទុកព្រះទ័យបានថា កិច្ចការជំហានបន្ទាប់របស់ព្រះជាម្ចាស់អាចដំណើរការទៅដោយរលូនបាន។ នេះហើយគឺជាចិត្តរបស់លោកណូអេ។ ហើយតើចិត្តនេះជាចិត្តបែបណា? គឺជាចិត្តមួយដែលចេះគិតគូរដល់ព្រះរាជបំណងរបស់ព្រះជាម្ចាស់។ ដោយវិនិច្ឆ័យតាមអាកប្បកិរិយារបស់លោកណូអេក្នុងការសង់ទូកធំ គាត់ពិតជាមនុស្សម្នាក់ដែលមានជំនឿដ៏ខ្លាំងក្លាបំផុត ហើយមិនបានមានការសង្ស័យណាមួយចំពោះព្រះបន្ទូលរបស់ព្រះជាម្ចាស់ឡើយ នៅក្នុងរយៈពេលមួយរយឆ្នាំនោះ។ តើគាត់ពឹងផ្អែកលើអ្វី? គាត់ពឹងផ្អែកលើជំនឿ និងការចុះចូលរបស់គាត់ចំពោះព្រះជាម្ចាស់។ លោកណូអេអាចចុះចូលបានទាំងស្រុង។ តើអ្វីទៅជាសេចក្ដីលម្អិតនៃការចុះចូលទាំងស្រុងរបស់គាត់? គឺជាការចេះគិតគូររបស់គាត់។ តើអ្នករាល់គ្នាមានចិត្តបែបនេះដែរឬទេ? (មិនមានទេ។) អ្នករាល់គ្នាអាចនិយាយពីគោលលទ្ធិ និងស្រែកពាក្យស្លោកបាន ប៉ុន្តែអ្នករាល់គ្នាមិនអាចអនុវត្តបានទេ ហើយនៅពេលប្រឈមមុខនឹងការលំបាក អ្នករាល់គ្នាមិនអាចអនុវត្តតាមសេចក្ដីបង្គាប់របស់ព្រះជាម្ចាស់បានឡើយ។ នៅពេលអ្នករាល់គ្នានិយាយ អ្នករាល់គ្នានិយាយបានយ៉ាងច្បាស់លាស់ណាស់ ប៉ុន្តែនៅពេលនិយាយដល់ការអនុវត្តជាក់ស្ដែង ហើយអ្នករាល់គ្នាប្រឈមមុខនឹងការលំបាកខ្លះ អ្នករាល់គ្នាក៏ក្លាយជាអវិជ្ជមាន ហើយនៅពេលអ្នករាល់គ្នារងទុក្ខបន្តិចបន្តួច អ្នករាល់គ្នាក៏ចាប់ផ្ដើមរអ៊ូរទាំ ចង់បោះបង់ចោលតែម្ដង។ ប្រសិនបើគ្មានភ្លៀងធ្លាក់ខ្លាំងអស់រយៈពេលប្រាំបី ឬដប់ឆ្នាំទេ អ្នករាល់គ្នានឹងក្លាយទៅជាអវិជ្ជមាន និងសង្ស័យលើព្រះជាម្ចាស់ ហើយប្រសិនបើម្ភៃឆ្នាំទៀតបានកន្លងផុតទៅដោយគ្មានភ្លៀងធ្លាក់ខ្លាំង តើអ្នករាល់គ្នានឹងបន្តក្លាយទៅជាអវិជ្ជមានទៀតដែរឬទេ? លោកណូអេបានចំណាយពេលជាងមួយរយឆ្នាំដើម្បីសាងសង់ទូកធំ ហើយមិនដែលក្លាយជាអវិជ្ជមាន ឬសង្ស័យលើព្រះជាម្ចាស់ឡើយ គាត់គ្រាន់តែបន្តសាងសង់ទូកធំប៉ុណ្ណោះ។ តើមាននរណាផ្សេងទៀតក្រៅពីលោកណូអេដែលអាចធ្វើរឿងនេះបាន? តើអ្នករាល់គ្នាខ្វះខាតចំណុចណាខ្លះ? (យើងខ្ញុំមិនមានភាពជាមនុស្សធម្មតា ឬសតិសម្បជញ្ញៈទេ។) ត្រូវហើយ។ អ្នករាល់គ្នាមិនមានចរិតលក្ខណៈដូចលោកណូអេទេ។ តើលោកណូអេបានយល់ពីសេចក្ដីពិតប៉ុន្មាន? តើអ្នករាល់គ្នាគិតថាគាត់បានយល់ពីសេចក្ដីពិតច្រើនជាងអ្នករាល់គ្នាដែរឬទេ? អ្នករាល់គ្នាបានឮសេចក្ដីអធិប្បាយជាច្រើនណាស់។ អាថ៌កំបាំងនៃការយកកំណើតជាមនុស្សរបស់ព្រះជាម្ចាស់ សេចក្ដីពិតខាងក្នុងនៃកិច្ចការបីដំណាក់កាលរបស់ព្រះជាម្ចាស់ ផែនការគ្រប់គ្រងរបស់ព្រះជាម្ចាស់ ទាំងនេះគឺជាអាថ៌កំបាំងដ៏ខ្ពង់ខ្ពស់ និងជ្រាលជ្រៅបំផុតដែលបានសម្ដែងចេញដល់មនុស្សជាតិ ហើយអាថ៌កំបាំងទាំងអស់នេះត្រូវបានធ្វើឱ្យច្បាស់លាស់ដល់អ្នករាល់គ្នាហើយ ដូច្នេះ ហេតុអ្វីបានជាអ្នករាល់គ្នានៅតែមិនមានភាពជាមនុស្សដូចលោកណូអេ ហើយមិនអាចធ្វើដូចលោកណូអេអាចធ្វើបាន? ជំនឿ និងភាពជាមនុស្សរបស់អ្នករាល់គ្នាគឺអន់ជាងលោកណូអេឆ្ងាយណាស់! អាចនិយាយបានថា អ្នករាល់គ្នាមិនមានជំនឿពិត ឬសតិសម្បជញ្ញៈ ឬហេតុផលយ៉ាងហោចណាស់ដែលគួរតែមាននៅក្នុងភាពជាមនុស្សនោះទេ។ ទោះបីជាអ្នករាល់គ្នាបានស្ដាប់សេចក្ដីអធិប្បាយជាច្រើន ហើយបើមើលតែសំបកក្រៅ អ្នករាល់គ្នាហាក់ដូចជាយល់ពីសេចក្ដីពិតក៏ដោយ ក៏គុណភាពនៃភាពជាមនុស្ស និងនិស្ស័យពុករលួយរបស់អ្នករាល់គ្នា មិនអាចផ្លាស់ប្ដូរបានភ្លាមៗដោយគ្រាន់តែស្ដាប់សេចក្ដីអធិប្បាយបន្ថែម ឬដោយការយល់ពីសេចក្ដីពិតនោះដែរ។ បើគ្មានការយល់ដឹងអំពីរឿងទាំងនេះទេ មនុស្សមានអារម្មណ៍ថា ពួកគេមិនអន់ជាងពួកបរិសុទ្ធពីបុរណនោះទេ ដោយគិតក្នុងចិត្តថា «ឥឡូវនេះ យើងក៏កំពុងទទួលយកបេសកកម្មរបស់ព្រះជាម្ចាស់ដែរ ហើយកំពុងស្ដាប់ព្រះបន្ទូលរបស់ព្រះជាម្ចាស់ចេញពីព្រះឱស្ឋរបស់ព្រះជាម្ចាស់ផ្ទាល់។ យើងក៏កំពុងយកចិត្តទុកដាក់យ៉ាងខ្លាំងចំពោះរឿងគ្រប់យ៉ាងដែលព្រះជាម្ចាស់សុំឱ្យយើងធ្វើដែរ។ មនុស្សគ្រប់គ្នារួមគ្នាប្រកបគ្នាអំពីរឿងទាំងនេះ ហើយបន្ទាប់មកធ្វើការរៀបចំផែនការ ការចាត់ចែង និងការអនុវត្តកិច្ចការផ្សេងៗ។ តើយើងខុសពីពួកបរិសុទ្ធពីបុរាណត្រង់ណា?» តើភាពខុសគ្នាដែលអ្នករាល់គ្នាឃើញឥឡូវនេះធំឬអត់? គឺធំសម្បើមណាស់ ជាចម្បងគឺទាក់ទងនឹងចរិតលក្ខណៈ។ មនុស្សនាពេលបច្ចុប្បន្ននេះពុករលួយ អាត្មានិយម និងគួរឱ្យស្អប់ខ្ពើមណាស់! ពួកគេមិនធ្វើអ្វីឡើយ លុកត្រាតែពួកគេទទួលបានផលប្រយោជន៍! ការធ្វើអំពើល្អ និងការសន្សំអំពើល្អ គឺពិតជាលំបាកណាស់សម្រាប់ពួកគេ! ពួកគេសុខចិត្តបំពេញភារកិច្ច តែគ្មានការតស៊ូ ពួកគេសុខចិត្តរងទុក្ខ តែទ្រាំមិនបានទេ ពួកគេចង់ចំណាយថ្លៃ តែធ្វើមិនកើត ពួកគេសុខចិត្តអនុវត្តសេចក្ដីពិត តែអនុវត្តមិនចេញ ហើយពួកគេចង់ស្រឡាញ់ព្រះជាម្ចាស់ តែអនុវត្តមិនបាន។ សូមប្រាប់ខ្ញុំមក តើភាពជាមនុស្សប្រភេទនេះខ្វះខាតប៉ុណ្ណាទៅ! តើត្រូវយល់ និងមានសេចក្ដីពិតប៉ុណ្ណា ទើបអាចបំពេញចំណុចខ្វះខាតទាំងនេះបាន?

យើងខ្ញុំទើបតែបានសិក្សាជាមួយគ្នាទាក់ទងនឹងការចេះគិតគូររបស់លោកណូអេចំពោះព្រះរាជបំណងរបស់ព្រះជាម្ចាស់ ដែលជាផ្នែកមួយដ៏មានតម្លៃនៃភាពជាមនុស្សរបស់គាត់។ ក៏នៅមានអ្វីផ្សេងទៀតដែរ តើជាអ្វីទៅ? បន្ទាប់ពីបានឮព្រះបន្ទូលរបស់ព្រះជាម្ចាស់ លោកណូអេបានដឹងពីការពិតមួយ ហើយគាត់ក៏បានដឹងពីផែនការរបស់ព្រះជាម្ចាស់ផងដែរ។ ផែនការនោះមិនមែនគ្រាន់តែជាការសាងសង់ទូកធំមួយដើម្បីទុកជាអនុស្សាវរីយ៍ ឬដើម្បីបង្កើតសួនកម្សាន្ត ឬដើម្បីសាងសង់អគារធំមួយទុកជាទីសម្គាល់នោះទេ គឺមិនមែនបែបនេះទេ។ តាមរយៈព្រះបន្ទូលដែលព្រះជាម្ចាស់បានមានបន្ទូល លោកណូអេបានដឹងពីការពិតមួយ៖ គឺព្រះជាម្ចាស់ទ្រង់ស្អប់ខ្ពើមមនុស្សលោកដែលអាក្រក់នេះណាស់ ហើយបានសម្រេចព្រះទ័យថាមនុស្សលោកនេះនឹងត្រូវបំផ្លាញដោយទឹកជំនន់។ រីឯអស់អ្នកដែលនឹងរស់រានមានជីវិតដល់យុគសម័យបន្ទាប់ នឹងត្រូវបានសង្គ្រោះពីទឹកជំនន់ដោយសារទូកធំនេះ វានឹងអនុញ្ញាតឱ្យពួកគេរស់រានមានជីវិតបាន។ ហើយថាតើ បញ្ហាសំខាន់នៅក្នុងការពិតនេះគឺជាអ្វី? គឺថាព្រះជាម្ចាស់នឹងបំផ្លាញពិភពលោកដោយសារទឹកជំនន់ ហើយទ្រង់មានព្រះបំណងឱ្យលោកណូអេសាងសង់ទូកដ៏ធំមួយ ហើយឱ្យគាត់នៅរស់រានមានជីវិត ហើយឱ្យសត្វមានជីវិតគ្រប់ប្រភេទទាំងអស់នៅរស់រានមានជីវិត ប៉ុន្តែមនុស្សលោកនឹងត្រូវបំផ្លាញ។ តើរឿងនេះគឺជារឿងធំដុំដែរឬទេ? នេះមិនមែនជារឿងគ្រួសារតូចតាចនោះទេ ហើយក៏មិនមែនជារឿងតូចតាចដែលទាក់ទងនឹងបុគ្គលម្នាក់ ឬកុលសម្ព័ន្ធមួយដែរ ផ្ទុយទៅវិញ វារួមបញ្ចូលទាំងប្រតិបត្តិការដ៏ធំមួយ។ តើជាប្រតិបត្តិការដ៏ធំបែបណា? គឺជាប្រតិបត្តិការមួយដែលទាក់ទងនឹងផែនការគ្រប់គ្រងរបស់ព្រះជាម្ចាស់។ ព្រះជាម្ចាស់នឹងធ្វើអ្វីមួយដ៏ធំ អ្វីមួយដែលពាក់ព័ន្ធនឹងមនុស្សជាតិទាំងមូល ហើយដែលទាក់ទងនឹងការគ្រប់គ្រងរបស់ព្រះអង្គ ទាក់ទងនឹងឥរិយាបថរបស់ទ្រង់ចំពោះមនុស្សជាតិ និងចំពោះជោគវាសនារបស់មនុស្សលោក។ នេះគឺជាព័ត៌មានទីបីដែលលោកណូអេបានដឹង នៅពេលដែលព្រះជាម្ចាស់បានប្រគល់កិច្ចការនេះដល់គាត់។ ហើយតើលោកណូអេមានឥរិយាបថយ៉ាងដូចម្តេច នៅពេលដែលគាត់បានឮអំពីរឿងនេះតាមរយៈព្រះបន្ទូលរបស់ព្រះជាម្ចាស់? តើជាការជឿ ការសង្ស័យ ឬក៏ការមិនជឿទាំងស្រុង? (ការជឿ។) តើគាត់ជឿដល់កម្រិតណា? ហើយតើមានភស្តុតាងអ្វីខ្លះដែលបញ្ជាក់ថាគាត់បានជឿរឿងនេះ? (នៅពេលដែលបានឮព្រះបន្ទូលរបស់ព្រះជាម្ចាស់ គាត់បានចាប់ផ្ដើមអនុវត្តតាមព្រះបន្ទូលទាំងនោះភ្លាម ហើយបានសង់ទូកធំតាមដែលព្រះជាម្ចាស់បានមានបន្ទូល ដែលនេះមានន័យថា ឥរិយាបថរបស់គាត់ចំពោះព្រះបន្ទូលរបស់ព្រះជាម្ចាស់គឺជាការជឿ។) តាមរយៈគ្រប់សកម្មភាពទាំងអស់របស់លោកណូអេ ចាប់ពីកម្រិតនៃការប្រតិបត្តិ និងការអនុវត្តបន្ទាប់ពីលោកណូអេបានទទួលយកព្រះជាម្ចាស់បានប្រគល់ឱ្យគាត់ រហូតដល់ការពិតដែលត្រូវបានសម្រេចនៅទីបំផុត គេអាចមើលឃើញថា លោកណូអេមានការជឿទាំងស្រុងលើគ្រប់ព្រះបន្ទូលដែលព្រះជាម្ចាស់ដែលបានមានបន្ទូលមកគាត់។ ហេតុអ្វីបានជាគាត់មានការជឿទាំងស្រុង? ហេតុអ្វីបានជាគាត់គ្មានការសង្ស័យ? ហេតុអ្វីបានជាគាត់មិនព្យាយាមវិភាគ មិនពិនិត្យពិច័យរឿងនេះនៅក្នុងចិត្តរបស់គាត់? តើរឿងនេះទាក់ទងនឹងអ្វី? (ជំនឿលើព្រះជាម្ចាស់។) ត្រូវហើយ នេះគឺជាជំនឿពិតរបស់លោកណូអេលើព្រះជាម្ចាស់។ ដូច្នេះហើយ នៅពេលដែលនិយាយដល់ការដែលព្រះជាម្ចាស់បានមានបន្ទូល និងគ្រប់ព្រះបន្ទូលរបស់ព្រះអង្គ លោកណូអេមិនមែនគ្រាន់តែស្ដាប់ និងទទួលយកប៉ុណ្ណោះទេ ផ្ទុយទៅវិញ គាត់មានការយល់ដឹង និងជំនឿពិតនៅក្នុងជម្រៅចិត្តរបស់គាត់។ ទោះបីជាព្រះជាម្ចាស់មិនបានប្រាប់គាត់ពីសេចក្ដីលម្អិតផ្សេងៗ ដូចជាពេលវេលាដែលទឹកជំនន់នឹងមកដល់ ឬប៉ុន្មានឆ្នាំទៀតទើបវាមកដល់ ឬទំហំនៃទឹកជំនន់នេះនឹងធំប៉ុណ្ណា ឬក៏វានឹងទៅជាយ៉ាងណាបន្ទាប់ពីព្រះជាម្ចាស់បានបំផ្លាញពិភពលោកក៏ដោយ ក៏លោកណូអេជឿថា អ្វីទាំងអស់ដែលព្រះជាម្ចាស់បានមានបន្ទូល នឹងបានក្លាយជាការពិតរួចទៅហើយ។ លោកណូអេមិនបានចាត់ទុកព្រះបន្ទូលរបស់ព្រះជាម្ចាស់ដូចជារឿងនិទាន ឬទេវកថា ឬពាក្យចចាមអារ៉ាម ឬសំណេរមួយនោះទេ ប៉ុន្តែនៅក្នុងជម្រៅចិត្តរបស់គាត់ គាត់បានជឿ ហើយប្រាកដក្នុងចិត្តថា ព្រះជាម្ចាស់នឹងធ្វើតាមព្រះបន្ទូល ហើយគ្មាននរណាអាចផ្លាស់ប្ដូរអ្វីដែលព្រះជាម្ចាស់សម្រេចព្រះទ័យថានឹងធ្វើបានឡើយ។ លោកណូអេមានអារម្មណ៍ថា មនុស្សអាចមានឥរិយាបថតែមួយគត់ចំពោះព្រះបន្ទូលរបស់ព្រះជាម្ចាស់ និងអ្វីដែលព្រះជាម្ចាស់មានព្រះបំណងចង់សម្រេច គឺការទទួលយកការពិតនេះ ចុះចូលនឹងអ្វីដែលព្រះជាម្ចាស់បានបង្គាប់ និងអនុវត្តឱ្យបានល្អនូវកិច្ចការដែលព្រះជាម្ចាស់ប្រគល់ឱ្យពួកគេធ្វើ នេះហើយគឺជាឥរិយាបថរបស់គាត់។ ហើយច្បាស់ណាស់ដោយសារតែលោកណូអេមានឥរិយាបថបែបនេះ គ្មានការវិភាគ គ្មានការពិនិត្យពិច័យ គ្មានសង្ស័យ តែជឿពីក្នុងជម្រៅចិត្តរបស់គាត់ ហើយបន្ទាប់មកបានសម្រេចចិត្តអនុវត្តតាមអ្វីដែលព្រះជាម្ចាស់បានតម្រូវ និងធ្វើផ្នែករបស់គាត់តាមអ្វីដែលព្រះជាម្ចាស់មានព្រះបំណងចង់សម្រេច ទើបការពិតនៃការសាងសង់ទូកធំ និងការប្រមូល ហើយនិងការរស់រានមានជីវិតរបស់សត្វមានជីវិតគ្រប់ប្រភេទត្រូវបានសម្រេចឡើង។ ប្រសិនបើ នៅពេលដែលលោកណូអេបានឮព្រះជាម្ចាស់មានបន្ទូលថា ទ្រង់នឹងបំផ្លាញពិភពលោកដោយសារទឹកជំនន់ លោកណូអេមានការសង្ស័យ ប្រសិនបើគាត់មិនហ៊ានជឿរឿងនេះទាំងស្រុង ពីព្រោះគាត់មិនបានឃើញវា ហើយមិនដឹងថាវានឹងកើតឡើងនៅពេលណា ដោយមានរឿងជាច្រើនដែលមិនដឹង នោះតើផ្នត់គំនិត និងការជឿជាក់របស់គាត់ចំពោះការសង់ទូកធំនឹងទទួលរងឥទ្ធិពល នឹងផ្លាស់ប្ដូរដែរឬទេ? (មែនហើយ។) តើវានឹងផ្លាស់ប្ដូរទៅជាយ៉ាងណា? ស្របពេលដែលកំពុងសង់ទូកធំ គាត់អាចនឹងធ្វើបង្គ្រប់កិច្ច គាត់អាចនឹងមិនអើពើនឹងការកំណត់ជាក់លាក់របស់ព្រះជាម្ចាស់ ឬមិនបានប្រមូលសត្វមានជីវិតគ្រប់ប្រភេទទាំងអស់ចូលមកក្នុងទូកធំតាមដែលព្រះជាម្ចាស់បានមានបង្គាប់ ព្រះជាម្ចាស់បានមានបន្ទូលថា ត្រូវតែមានឈ្មោលមួយ និងញីមួយ ហើយគាត់អាចនឹងនិយាយថា «សម្រាប់សត្វខ្លះ មានតែញីមួយទៅបានហើយ។ សត្វខ្លះខ្ញុំរកមិនបានទេ ដូច្នេះបំភ្លេចវាចោលទៅ។ អ្នកណាទៅដឹងថា ទឹកជំនន់ដែលបំផ្លាញពិភពលោកនឹងកើតឡើងនៅពេលណា»។ កិច្ចការដ៏ធំធេងនៃការសង់ទូកធំ និងការប្រមូលសត្វមានជីវិតគ្រប់ប្រភេទទាំងអស់ បានចំណាយពេលមួយរយម្ភៃឆ្នាំ។ តើលោកណូអេនឹងអាចតស៊ូបានរយៈពេលមួយរយម្ភៃឆ្នាំនេះដែរឬទេ បើគាត់គ្មានជំនឿពិតលើព្រះបន្ទូលរបស់ព្រះជាម្ចាស់នោះ? ពិតជាមិនអាចទេ។ ជាមួយនឹងការរំខានពីពិភពខាងក្រៅ និងការរអ៊ូរទាំផ្សេងៗពីសមាជិកគ្រួសាររបស់គាត់ សម្រាប់មនុស្សម្នាក់ដែលមិនជឿថាព្រះបន្ទូលរបស់ព្រះជាម្ចាស់ជាការពិត កិច្ចការសាងសង់ទូកដ៏ធំនេះនឹងពិបាកសម្រេចណាស់ ទម្រាំតែត្រូវចំណាយពេលមួយរយម្ភៃឆ្នាំទៀត។ លើកមុន ខ្ញុំបានសួរអ្នករាល់គ្នាថា តើមួយរយម្ភៃឆ្នាំជាពេលវេលាយូរដែរឬទេ? អ្នកទាំងអស់គ្នាបាននិយាយថា យូរ។ ខ្ញុំបានសួរអ្នករាល់គ្នាថា តើអ្នករាល់គ្នាអាចទ្រាំទ្របានយូរប៉ុណ្ណា ហើយនៅពេលដែលខ្ញុំសួរចុងក្រោយថា តើអ្នករាល់គ្នាអាចទ្រាំទ្របានដប់ប្រាំថ្ងៃដែរឬទេ គ្មាននរណាម្នាក់ក្នុងចំណោមអ្នករាល់គ្នាបាននិយាយថាអាចទ្រាំទ្របាននោះទេ ហើយចិត្តរបស់ខ្ញុំក៏អាក់អន់ស្រពន់ចិត្តដែរ។ អ្នករាល់គ្នាអន់ជាងលោកណូអេឆ្ងាយណាស់។ អ្នករាល់គ្នាមិនបានសូម្បីតែមួយចំណិតគាត់ផង អ្នករាល់គ្នាមិនមានសូម្បីតែមួយភាគដប់នៃជំនឿរបស់គាត់ផង។ ពិតជាគួរឱ្យស្រណោះណាស់! ម្យ៉ាងទៀត ភាពជាមនុស្ស និងសេចក្ដីទៀងត្រង់របស់អ្នករាល់គ្នាគឺទាបពេកហើយ។ ម្យ៉ាងទៀត អាចនិយាយបានថា ការដេញតាមសេចក្ដីពិតរបស់អ្នករាល់គ្នាគឺស្ទើរតែគ្មានសោះឡើយ។ ដូច្នេះហើយ អ្នករាល់គ្នាមិនអាចបង្កើតឱ្យមានជំនឿពិតលើព្រះជាម្ចាស់បានឡើយ ហើយអ្នករាល់គ្នាក៏គ្មានការចុះចូលពិតដែរ។ ដូច្នេះ ហេតុអ្វីបានជាអ្នករាល់គ្នាអាចតស៊ូមកដល់ពេលនេះ ហេតុអ្វីបានជានៅពេលដែលខ្ញុំប្រកបគ្នា អ្នករាល់គ្នានៅតែអង្គុយស្ដាប់នៅទីនេះ? មានទិដ្ឋភាពពីរដែលត្រូវបានរកឃើញនៅក្នុងអ្នករាល់គ្នា។ ម្យ៉ាងវិញទៀត អ្នករាល់គ្នាភាគច្រើននៅតែចង់ធ្វើជាមនុស្សល្អ អ្នករាល់គ្នាមិនចង់ធ្វើជាមនុស្សអាក្រក់ទេ។ អ្នករាល់គ្នាចង់ដើរតាមផ្លូវល្អ។ អ្នករាល់គ្នាមានការប្ដេជ្ញាចិត្តបន្តិចបន្តួចនេះ អ្នករាល់គ្នាមានបំណងប្រាថ្នាល្អបន្តិចបន្តួចនេះ។ ក្នុងពេលជាមួយគ្នានេះដែរ អ្នករាល់គ្នាភាគច្រើនខ្លាចសេចក្ដីស្លាប់។ តើអ្នករាល់គ្នាខ្លាចសេចក្ដីស្លាប់ដល់កម្រិតណា? នៅពេលមានសញ្ញាអំពីបញ្ហាបន្តិចបន្តួចនៅពិភពខាងក្រៅ មានអ្នករាល់គ្នាមួយចំនួនដែលខិតខំប្រឹងប្រែងបន្ថែមទៀតក្នុងការបំពេញភារកិច្ចរបស់ខ្លួន នៅពេលដែលអ្វីៗស្ងប់ស្ងាត់ទៅវិញ ពួកគេក៏លង់ខ្លួនក្នុងភាពសុខស្រួល ហើយខិតខំប្រឹងប្រែងបំពេញភារកិច្ចរបស់ខ្លួនតិចជាងមុនឆ្ងាយណាស់ ពួកគេគិតតែពីរឿងខាងសាច់ឈាមរបស់ខ្លួនជានិច្ច។ បើប្រៀបធៀបនឹងជំនឿពិតរបស់លោកណូអេ តើមានជំនឿពិតណាមួយនៅក្នុងអ្វីដែលបានបង្ហាញឱ្យឃើញនៅក្នុងអ្នករាល់គ្នាដែរឬទេ? (មិនមានទេ។) ខ្ញុំក៏គិតដូច្នេះដែរ។ ហើយទោះបីជាមានជំនឿបន្តិចបន្តួចក៏ដោយ ក៏វាតូចគួរឱ្យអាណិត ហើយមិនអាចឈរមាំបាននៅចំពោះមុខការល្បងលឡើយ។

ខ្ញុំមិនដែលធ្វើការរៀបចំចាត់ចែងការងារណាមួយឡើយ ប៉ុន្តែជារឿយៗខ្ញុំឮអំពីការរៀបចំចាត់ចែងការងារទាំងនោះដែលត្រូវបានចាប់ផ្ដើមដោយពាក្យពេចន៍បែបនេះថា៖ «ឥឡូវនេះ ប្រទេសផ្សេងៗកំពុងស្ថិតក្នុងភាពវឹកវរធ្ងន់ធ្ងរ និន្នាការលោកិយកាន់តែអាក្រក់ទៅៗ ហើយព្រះជាម្ចាស់នឹងដាក់ទោសមនុស្សលោក យើងគួរតែបំពេញភារកិច្ចរបស់យើងឱ្យស្របតាមស្ដង់ដារ ដោយធ្វើបែបនេះ ឬបែបនោះ និងថ្វាយភក្ដីភាពរបស់យើងចំពោះព្រះជាម្ចាស់»។ «សព្វថ្ងៃនេះ ជំងឺរាតត្បាតកាន់តែធ្ងន់ធ្ងរទៅៗ បរិស្ថានកាន់តែអាក្រក់ទៅៗ គ្រោះមហន្តរាយកាន់តែធ្ងន់ធ្ងរទៅៗ មនុស្សប្រឈមមុខនឹងការគំរាមកំហែងពីជំងឺ និងសេចក្ដីស្លាប់ ហើយលុះត្រាតែយើងជឿលើព្រះជាម្ចាស់ និងអធិស្ឋាននៅចំពោះព្រះជាម្ចាស់ឱ្យបានច្រើនប៉ុណ្ណោះ ទើបយើងអាចជៀសផុតពីជំងឺអាសន្នរោគបាន ដ្បិតមានតែព្រះជាម្ចាស់ប៉ុណ្ណោះដែលជាទីពឹងរបស់យើង។ សព្វថ្ងៃនេះ ដោយប្រឈមមុខនឹងកាលៈទេសៈ និងបរិស្ថានបែបនេះ យើងគួរតែធ្វើអំពើល្អដោយធ្វើបែបនេះ ឬបែបនោះ និងបំពាក់ខ្លួនយើងដោយសេចក្ដីពិតដោយធ្វើបែបនេះ ឬបែបនោះ នេះគឺជារឿងចាំបាច់បំផុត»។ «នៅឆ្នាំនេះ ការរាតត្បាតនៃសត្វល្អិតគឺធ្ងន់ធ្ងរណាស់ មនុស្សលោកនឹងប្រឈមមុខនឹងគ្រោះទុរ្ភិក្ស ហើយនឹងជួបប្រទះនឹងអំពើលួចប្លន់ និងអស្ថិរភាពសង្គមក្នុងពេលឆាប់ៗ ដូច្នេះ អស់អ្នកដែលជឿលើព្រះជាម្ចាស់ គួរតែចូលមកចំពោះព្រះជាម្ចាស់ជាញឹកញាប់ ដើម្បីអធិស្ឋាន និងទូលសូមការការពារពីព្រះជាម្ចាស់ ហើយត្រូវតែរក្សាជីវិតពួកជំនុំតាមធម្មតា និងជីវិតខាងវិញ្ញាណតាមធម្មតា»។ ហើយបន្ទាប់មកទៀត នៅពេលដែលនិយាយពីសេចក្ដីផ្ដើមចប់ ក៏ចូលដល់ការរៀបចំចាត់ចែងជាក់លាក់ម្ដង។ រាល់លើក សេចក្ដីផ្ដើមទាំងនេះបានដើរតួនាទីយ៉ាងសំខាន់ និងទាន់ពេលវេលានៅក្នុងជំនឿរបស់មនុស្ស។ ដូច្នេះ ខ្ញុំឆ្ងល់ថា ប្រសិនបើសេចក្ដីផ្ដើម និងសេចក្ដីថ្លែងទាំងនេះមិនត្រូវបានធ្វើឡើងទេ តើការរៀបចំចាត់ចែងការងារទាំងនោះនឹងមិនត្រូវបានអនុវត្តដែរឬទេ? បើគ្មានសេចក្ដីផ្ដើមទាំងនេះទេ តើការរៀបចំចាត់ចែងការងារទាំងនោះមិនមែនជាការរៀបចំចាត់ចែងការងារទេឬ? តើនឹងគ្មានហេតុផលដើម្បីចេញការរៀបចំចាត់ចែងការងារទាំងនោះទេឬ? ចម្លើយចំពោះសំណួរទាំងនេះគឺ ទោះបីគ្មានសេចក្តីផ្ដើមក៏ដោយ ក៏ត្រូវអនុវត្តតាមការរៀបចំចាត់ចែងការងារទាំងនោះដែរ។ អ្វីដែលខ្ញុំចង់ដឹងនៅពេលនេះគឺថា តើមនុស្សមានគោលបំណងអ្វីនៅក្នុងការមានជំនឿលើព្រះជាម្ចាស់? តើជំនឿរបស់ពួកគេលើព្រះជាម្ចាស់មានអត្ថន័យដូចម្ដេច? តើពួកគេយល់ ឬមិនយល់ពីការពិតដែលព្រះជាម្ចាស់មានព្រះបំណងចង់សម្រេចដែរឬទេ? តើមនុស្សគួរប្រព្រឹត្តបែបណាចំពោះព្រះបន្ទូលរបស់ព្រះជាម្ចាស់? តើពួកគេគួរប្រព្រឹត្តបែបណាចំពោះអ្វីគ្រប់យ៉ាងដែលព្រះអាទិករបានតម្រូវ? តើសំណួរទាំងនេះមានតម្លៃគួរឱ្យពិចារណាដែរឬទេ? ប្រសិនបើវាស់វែងមនុស្សទៅតាមស្ដង់ដាររបស់លោកណូអេ តាមទស្សនៈរបស់ខ្ញុំ គឺគ្មាននរណាម្នាក់ក្នុងចំណោមពួកគេស័ក្តិសមទទួលបានងារជា «ភាវៈដែលព្រះជាម្ចាស់បានបង្កើតមក» នោះទេ។ ពួកគេមិនស័ក្តិសមនឹងចូលមកចំពោះព្រះជាម្ចាស់ឡើយ។ ប្រសិនបើជំនឿ និងការចុះចូលរបស់មនុស្សនាពេលបច្ចុប្បន្ននេះ ត្រូវបានវាស់វែងដោយឥរិយាបថរបស់ព្រះជាម្ចាស់ចំពោះលោកណូអេ និងស្ដង់ដារដែលព្រះជាម្ចាស់បានជ្រើសរើសលោកណូអេ តើព្រះជាម្ចាស់អាចសព្វព្រះទ័យនឹងពួកគេដែរឬទេ? (មិនអាចទេ។) គឺខុសគ្នាឆ្ងាយណាស់! មនុស្សតែងតែនិយាយថា ពួកគេជឿ និងថ្វាយបង្គំព្រះជាម្ចាស់ ប៉ុន្តែតើជំនឿ និងការថ្វាយបង្គំនេះបង្ហាញឱ្យឃើញយ៉ាងដូចម្ដេចនៅក្នុងពួកគេ? តាមពិតទៅ វាបង្ហាញឱ្យឃើញនៅក្នុងការពឹងផ្អែករបស់ពួកគេលើព្រះជាម្ចាស់ ការទាមទាររបស់ពួកគេចំពោះទ្រង់ ក៏ដូចជាការបះបោរពិតប្រាកដរបស់ពួកគេទាស់នឹងទ្រង់ ហើយថែមទាំងជាការមើលងាយរបស់ពួកគេចំពោះព្រះជាម្ចាស់ដែលយកកំណើតជាមនុស្សថែមទៀតផង។ តើទាំងអស់នេះអាចត្រូវបានចាត់ទុកថាជាការមើលងាយរបស់មនុស្សលោកចំពោះសេចក្ដីពិត និងការរំលោភលើគោលការណ៍ដោយបើកចំហដែរឬទេ? តាមពិតទៅ គឺករណីបែបនេះឯង នេះហើយគឺជាសារជាតិរបស់វា។ រាល់ពេលដែលការរៀបចំចាត់ចែងការងារមានពាក្យពេចន៍ទាំងនេះ គឺមានការកើនឡើងនូវ «ជំនឿ» របស់មនុស្ស រាល់ពេលដែលការរៀបចំចាត់ចែងការងារត្រូវបានចេញផ្សាយ នៅពេលដែលមនុស្សដឹងពីសេចក្ដីតម្រូវ និងអត្ថន័យនៃការរៀបចំចាត់ចែងការងារ ហើយអាចអនុវត្តតាមបាន នោះពួកគេជឿថា មានការកើនឡើងនូវកម្រិតនៃការចុះចូលរបស់ពួកគេ ថាឥឡូវនេះពួកគេមានការចុះចូលហើយ ប៉ុន្តែតាមពិតទៅ តើពួកគេពិតជាមានជំនឿ និងការចុះចូលពិតប្រាកដមែនដែរឬទេ? ហើយតើអ្វីទៅជាជំនឿ និងការចុះចូលដែលគេសន្មតនេះ នៅពេលដែលវាស់វែងដោយស្ដង់ដាររបស់លោកណូអេនោះ? តាមពិតទៅ គឺជាការដោះដូរមួយប្រភេទ។ តើរឿងនេះអាចត្រូវបានចាត់ទុកថាជាជំនឿ និងការចុះចូលពិតប្រាកដបានយ៉ាងដូចម្ដេច? តើជំនឿដ៏ពិតប្រាកដរបស់មនុស្សបែបនេះ គឺជាអ្វីដែរ? «គ្រាចុងក្រោយបានមកដល់ហើយ ខ្ញុំសង្ឃឹមថាព្រះជាម្ចាស់នឹងធ្វើការក្នុងពេលឆាប់ៗនេះ! ពិតជាមានពរណាស់ដែលខ្ញុំនឹងនៅទីនេះ នៅពេលដែលព្រះជាម្ចាស់បំផ្លាញពិភពលោក មានពរណាស់ដែលខ្ញុំនឹងមានសំណាងគ្រប់គ្រាន់នៅរស់រានមានជីវិត ហើយនឹងមិនរងទុក្ខពីការបំផ្លិចបំផ្លាញដ៏ធំមួយនោះ។ ព្រះជាម្ចាស់ទ្រង់ល្អណាស់ ទ្រង់ស្រឡាញ់មនុស្សលោកខ្លាំងណាស់ ព្រះជាម្ចាស់ទ្រង់អស្ចារ្យណាស់! ទ្រង់បានលើកតម្កើងមនុស្សលោកយ៉ាងខ្លាំង ព្រះជាម្ចាស់ពិតជាព្រះជាម្ចាស់មែន មានតែព្រះជាម្ចាស់ប៉ុណ្ណោះដែលអាចធ្វើរឿងបែបនេះបាន»។ ចុះចំណែកការចុះចូលពិតប្រាកដរបស់ពួកគេនោះវិញ? «អ្វីគ្រប់យ៉ាងដែលព្រះជាម្ចាស់មានបន្ទូលគឺត្រឹមត្រូវ។ ចូរធ្វើតាមអ្វីក៏ដោយដែលទ្រង់ស្នើសូមចុះ បើមិនដូច្នោះទេ អ្នកនឹងធ្លាក់ទៅក្នុងគ្រោះមហន្តរាយ ហើយអ្វីៗនឹងចប់សព្វគ្រប់សម្រាប់អ្នក គ្មាននរណាអាចសង្គ្រោះអ្នកបានឡើយ»។ ជំនឿរបស់ពួកគេមិនមែនជាជំនឿដ៏ពិតនោះទេ ហើយការចុះចូលរបស់ពួកគេក៏មិនមែនជាការចុះចូលដ៏ពិតនោះដែរ ពោលគឺទាំងនេះគ្មានអ្វីក្រៅពីការកុហកនោះឡើយ។

សព្វថ្ងៃនេះ ស្ទើរតែគ្រប់គ្នានៅលើពិភពលោកដឹងពីសាច់រឿងដែលលោកណូអេបានសង់ទូកធំ មែនទេ? ប៉ុន្តែ តើមានមនុស្សប៉ុន្មាននាក់ដែលបានដឹងពីរឿងរ៉ាវនៅខាងក្នុង? តើមានមនុស្សប៉ុន្មាននាក់ដែលយល់ពីជំនឿដ៏ពិត និងការចុះចូលដ៏ពិតរបស់លោកណូអេ? ហើយតើមាននរណាដឹង ហើយខ្វល់ខ្វាយអំពីអ្វីដែលជាការវាយតម្លៃរបស់ព្រះជាម្ចាស់ចំពោះលោកណូអេដែរឬទេ? គ្មាននរណាម្នាក់យកចិត្តទុកដាក់នឹងរឿងនេះទេ។ តើរឿងនេះបង្ហាញពីអ្វីដែរ? វាបង្ហាញថាមនុស្សមិនដេញតាមសេចក្ដីពិត ហើយមិនស្រឡាញ់អ្វីដែលជាភាពវិជ្ជមាននោះទេ។ លើកមុន បន្ទាប់ពីខ្ញុំបានប្រកបគ្នាអំពីរឿងរ៉ាវរបស់បុគ្គលទាំងពីររូបនេះហើយ តើមាននរណាត្រឡប់ទៅអានសេចក្ដីលម្អិតនៃរឿងរ៉ាវទាំងនេះនៅក្នុងព្រះគម្ពីរដែរឬទេ? តើអ្នកបានរំភើបចិត្តដែរឬទេ នៅពេលដែលអ្នករាល់គ្នាបានឮរឿងរ៉ាវរបស់លោកណូអេ លោកអ័ប្រាហាំ និងលោកយ៉ូប? (រំភើបចិត្ត។) តើអ្នករាល់គ្នាច្រណែននឹងអ្នកទាំងបីនាក់នេះដែរឬទេ? (ច្រណែន។) តើអ្នកចង់ធ្វើដូចពួកគេដែរឬទេ? (ចង់។) ដូច្នេះ តើអ្នករាល់គ្នាបានប្រកបគ្នាដោយលម្អិតអំពីរឿងរ៉ាវរបស់ពួកគេ និងអំពីសារជាតិនៃអាកប្បកិរិយារបស់ពួកគេ ឥរិយាបថរបស់ពួកគេចំពោះព្រះជាម្ចាស់ ព្រមទាំងជំនឿ និងការចុះចូលរបស់ពួកគេដែរឬទេ? តើមនុស្សដែលចង់ធ្វើដូចមនុស្សប្រភេទទាំងនេះ គួរចាប់ផ្ដើមពីកន្លែងណាដែរ? ខ្ញុំបានអានសាច់រឿងរបស់លោកយ៉ូបជាលើកដំបូងតាំងពីយូរយារណាស់មកហើយ ហើយខ្ញុំក៏បានយល់ដឹងខ្លះៗអំពីរឿងរ៉ាវរបស់លោកណូអេ និងលោកអ័ប្រាហាំដែរ។ រាល់ពេលដែលខ្ញុំអាន និងគិតនៅក្នុងចិត្តរបស់ខ្ញុំ អំពីអ្វីដែលបុរសទាំងបីនាក់បានបង្ហាញឱ្យឃើញ អំពីអ្វីដែលព្រះជាម្ចាស់បានមានបន្ទូល និងបានធ្វើចំពោះពួកគេ និងអំពីឥរិយាបថផ្សេងៗរបស់ពួកគេ ខ្ញុំមានអារម្មណ៍ថាខ្ញុំចង់ស្រក់ទឹកភ្នែក ខ្ញុំរំភើបចិត្តណាស់។ ដូច្នេះ តើអ្វីដែលបានធ្វើឱ្យអ្នករំភើបចិត្ត នៅពេលដែលអ្នករាល់គ្នាបានអានរឿងទាំងនោះ? (ដោយបានស្ដាប់ការប្រកបគ្នារបស់ព្រះជាម្ចាស់ ទីបំផុតខ្ញុំបានដឹងថា នៅពេលដែលលោកយ៉ូបកំពុងឆ្លងកាត់ការល្បងលរបស់គាត់ គាត់បានគិតថា ព្រះជាម្ចាស់កំពុងតែរងទុក្ខជំនួសគាត់ ហើយដោយសារគាត់មិនចង់ឱ្យព្រះជាម្ចាស់រងទុក្ខ គាត់ក៏បានដាក់បណ្ដាសាដល់ថ្ងៃដែលគាត់បានកើត។ រាល់ពេលដែលខ្ញុំអានរឿងនេះ ខ្ញុំមានអារម្មណ៍ថា លោកយ៉ូបពិតជាបានគិតគូរដល់ព្រះរាជបំណងរបស់ព្រះជាម្ចាស់មែន ហើយខ្ញុំមានអារម្មណ៍រំភើបចិត្តណាស់។) តើនៅមានអ្វីផ្សេងទៀតដែរឬទេ? (លោកណូអេបានឆ្លងកាត់ការលំបាកបែបនេះនៅពេលសាងសង់ទូកធំ ប៉ុន្តែគាត់នៅតែអាចបង្ហាញពីការគិតគូរដល់ព្រះរាជបំណងរបស់ព្រះជាម្ចាស់បានដដែល។ លោកអ័ប្រាហាំបានទទួលកូនម្នាក់នៅអាយុមួយរយឆ្នាំ ហើយពោរពេញដោយសេចក្ដីអំណរ ប៉ុន្តែនៅពេលដែលព្រះជាម្ចាស់បានសុំឱ្យគាត់ថ្វាយកូនរបស់គាត់ គាត់អាចស្ដាប់បង្គាប់ និងចុះចូលបាន ប៉ុន្តែយើងធ្វើមិនបានទេ។ យើងគ្មានភាពជាមនុស្ស សតិសម្បជញ្ញៈ ឬហេតុផលដូចលោកណូអេ ឬលោកអ័ប្រាហាំនោះទេ។ ខ្ញុំពោរពេញដោយការកោតសរសើរនៅពេលដែលខ្ញុំអានរឿងរ៉ាវរបស់ពួកគេ ហើយពួកគេជាគំរូសម្រាប់យើងដែលត្រូវយកតម្រាប់តាម។) (លើកចុងក្រោយដែលទ្រង់បានប្រកបគ្នា ទ្រង់បានលើកឡើងថា លោកណូអេអាចតស៊ូបានរយៈពេលមួយរយម្ភៃឆ្នាំក្នុងការសង់ទូកធំ និងថាគាត់បានបំពេញកិច្ចការដែលព្រះជាម្ចាស់បានបង្គាប់ឱ្យគាត់ធ្វើបានយ៉ាងល្អឥតខ្ចោះ ហើយមិនបានធ្វើឱ្យព្រះជាម្ចាស់ខកព្រះទ័យឡើយ។ បើប្រៀបធៀបរឿងនេះជាមួយនឹងឥរិយាបថរបស់ខ្ញុំចំពោះភារកិច្ចរបស់ខ្ញុំ ខ្ញុំឃើញថាខ្ញុំគ្មានការតស៊ូទាល់តែសោះ។ រឿងនេះធ្វើឱ្យខ្ញុំមានអារម្មណ៍ខុសឆ្គងផង និងរំភើបចិត្តផង។) អ្នករាល់គ្នារំភើបចិត្ត មែនទេ? (មែនហើយ។) សម្រាប់ពេលនេះ យើងនឹងមិនប្រកបគ្នាអំពីប្រធានបទនេះទេ យើងនឹងពិភាក្សាអំពីរឿងទាំងអស់នេះ បន្ទាប់ពីយើងបានបញ្ចប់រឿងរ៉ាវរបស់លោកណូអេ និងលោកអ័ប្រាហាំ។ ខ្ញុំនឹងប្រាប់អ្នករាល់គ្នាថា ផ្នែកណាខ្លះដែលបានធ្វើឱ្យខ្ញុំរំភើបចិត្ត ហើយយើងនឹងមើលថាតើវាជាផ្នែកដូចគ្នាដែលបានធ្វើឱ្យអ្នករំភើបចិត្តដែរឬទេ។

យើងទើបតែបានប្រកបគ្នាអំពីជំនឿដ៏ពិតរបស់លោកណូអេលើព្រះជាម្ចាស់។ ការពិតជាក់ស្ដែងនៃការសង់ទូកធំរបស់គាត់ គឺគ្រប់គ្រាន់ដើម្បីបង្ហាញពីជំនឿដ៏ពិតរបស់គាត់ហើយ។ ជំនឿដ៏ពិតរបស់លោកណូអេត្រូវបានបង្ហាញឱ្យឃើញនៅក្នុងគ្រប់សកម្មភាពរបស់គាត់ នៅក្នុងគ្រប់គំនិតរបស់គាត់ និងនៅក្នុងឥរិយាបថដែលគាត់បានប្រព្រឹត្តចំពោះអ្វីដែលព្រះជាម្ចាស់បានបង្គាប់ដល់គាត់។ នេះគឺគ្រប់គ្រាន់ ដើម្បីបង្ហាញពីជំនឿដ៏ពិតរបស់លោកណូអេលើព្រះជាម្ចាស់ ពោលគឺជាជំនឿមួយដែលលើសពីការសង្ស័យទាំងអស់ និងបរិសុទ្ធទាំងស្រុង។ មិនថាអ្វីដែលព្រះជាម្ចាស់បានសុំឱ្យគាត់ធ្វើ ស្របតាមសញ្ញាណរបស់គាត់ផ្ទាល់ឬអត់ មិនថាវាជាអ្វីដែលគាត់បានគ្រោងនឹងធ្វើនៅក្នុងជីវិតរបស់គាត់ឬអត់ ហើយមិនថាវាប៉ះទង្គិចជាមួយរឿងរ៉ាវក្នុងជីវិតរបស់គាត់បែបណា មិនថាកិច្ចការនេះលំបាកប៉ុនណានោះទេ គាត់មានឥរិយាបថតែមួយប៉ុណ្ណោះគឺ៖ ការទទួលយក ការចុះចូល និងការអនុវត្ត។ ចុងក្រោយ ការពិតបានបង្ហាញថា ទូកធំដែលលោកណូអេបានសាងសង់នោះ បានសង្គ្រោះសត្វមានជីវិតគ្រប់ប្រភេទ រួមទាំងក្រុមគ្រួសាររបស់លោកណូអេផ្ទាល់ផងដែរ។ នៅពេលដែលព្រះជាម្ចាស់បានធ្វើឱ្យមានទឹកជំនន់ ហើយចាប់ផ្ដើមបំផ្លាញមនុស្សលោក ទូកធំបានផ្ទុកគ្រួសាររបស់លោកណូអេ និងសត្វមានជីវិតប្រភេទផ្សេងៗ ដោយអណ្ដែតនៅលើផ្ទៃទឹក។ ព្រះជាម្ចាស់បានបំផ្លាញផែនដីដោយបញ្ជូនទឹកជំនន់ដ៏ធំមួយអស់រយៈពេលសែសិបថ្ងៃ ហើយមានតែគ្រួសាររបស់លោកណូអេដែលមានគ្នាប្រាំបីនាក់ និងសត្វមានជីវិតផ្សេងៗដែលបានចូលទៅក្នុងទូកធំប៉ុណ្ណោះដែលបានរួចជីវិត រីឯមនុស្ស និងសត្វមានជីវិតទាំងអស់ផ្សេងទៀតត្រូវបានបំផ្លាញ។ តើគេមើលឃើញអ្វីខ្លះពីការពិតទាំងនេះ? ដោយសារតែលោកណូអេមានជំនឿដ៏ពិត និងការចុះចូលដ៏ពិតចំពោះព្រះជាម្ចាស់ តាមរយៈការសហការដ៏ពិតប្រាកដរបស់លោកណូអេជាមួយព្រះជាម្ចាស់ អ្វីគ្រប់យ៉ាងដែលព្រះជាម្ចាស់មានព្រះបំណងចង់ធ្វើត្រូវបានសម្រេច គ្រប់យ៉ាងបានក្លាយជាការពិត។ នេះហើយជាអ្វីដែលព្រះជាម្ចាស់បានឱ្យតម្លៃនៅក្នុងលោកណូអេ ហើយលោកណូអេមិនបានធ្វើឱ្យព្រះជាម្ចាស់ខកព្រះទ័យឡើយ។ គាត់បានបំពេញតាមបញ្ជាបេសកកម្មដ៏សំខាន់ដែលព្រះជាម្ចាស់បានប្រទានឱ្យគាត់ ហើយបានសម្រេចកិច្ចការទាំងអស់ដែលព្រះជាម្ចាស់បានប្រគល់ដល់គាត់។ ការដែលលោកណូអេអាចបំពេញបញ្ជាបេសកកម្មរបស់ព្រះជាម្ចាស់បាន ម្យ៉ាងគឺដោយសារតែសេចក្ដីបង្គាប់របស់ព្រះជាម្ចាស់ ហើយក្នុងពេលជាមួយគ្នានេះ វាក៏ដោយសារតែជំនឿដ៏ពិត និងការចុះចូលទាំងស្រុងរបស់លោកណូអេចំពោះព្រះជាម្ចាស់ជាចម្បងផងដែរ។ គឺច្បាស់ណាស់ដោយសារតែលោកណូអេមានរបស់ទាំងពីរយ៉ាងដ៏មានតម្លៃបំផុតនេះហើយ ទើបគាត់បានក្លាយជាទីស្រឡាញ់របស់ព្រះជាម្ចាស់បាន ហើយច្បាស់ណាស់ ដោយសារតែលោកណូអេមានជំនឿដ៏ពិត និងការចុះចូលទាំងស្រុង ទើបព្រះជាម្ចាស់បានទតឃើញគាត់ថាជាមនុស្សម្នាក់ដែលគួរតែនៅរស់រានមានជីវិត និងជាមនុស្សម្នាក់ដែលស័ក្តិសមនឹងរស់រានមានជីវិត។ មនុស្សគ្រប់គ្នាលើកលែងតែលោកណូអេ គឺជាកម្មវត្ថុនៃការស្អប់ខ្ពើមរបស់ព្រះជាម្ចាស់ ដែលមានន័យថា ពួកគេទាំងអស់គ្នាមិនស័ក្តិសមនឹងរស់នៅក្នុងចំណោមរបស់សព្វសារពើដែលព្រះជាម្ចាស់បានបង្កើតមកឡើយ។ តើយើងគួរមើលឃើញអ្វីខ្លះពីការសាងសង់ទូកធំរបស់លោកណូអេ? ម្យ៉ាង យើងបានឃើញពីចរិតលក្ខណៈដ៏ថ្លៃថ្នូររបស់លោកណូអេ លោកណូអេមានសតិសម្បជញ្ញៈ និងហេតុផល។ ម្យ៉ាងទៀត យើងបានឃើញពីជំនឿដ៏ពិត និងការចុះចូលដ៏ពិតរបស់លោកណូអេចំពោះព្រះជាម្ចាស់។ ទាំងអស់នេះគឺស័ក្តិសមនឹងការយកតម្រាប់តាម។ គឺច្បាស់ណាស់ដោយសារតែជំនឿ និងការចុះចូលរបស់លោកណូអេចំពោះបញ្ជាបេសកកម្មរបស់ព្រះជាម្ចាស់ ទើបលោកណូអេបានក្លាយជាទីស្រឡាញ់នៅក្នុងព្រះនេត្ររបស់ព្រះជាម្ចាស់ ជាភាវៈដែលបានបង្កើតមកដែលព្រះជាម្ចាស់ទ្រង់ស្រឡាញ់ ដែលនេះគឺជារឿងដ៏មានសំណាង និងមានពរមួយ។ មានតែមនុស្សបែបនេះប៉ុណ្ណោះដែលស័ក្តិសមនឹងរស់នៅក្នុងពន្លឺនៃព្រះភក្ត្ររបស់ព្រះជាម្ចាស់។ នៅក្នុងព្រះនេត្ររបស់ព្រះជាម្ចាស់ មានតែពួកគេប៉ុណ្ណោះដែលស័ក្តិសមនឹងរស់នៅ។ មនុស្សដែលស័ក្តិសមនឹងរស់នៅ៖ តើនេះមានន័យដូចម្ដេចដែរ? វាមានន័យថា អ្នកណាដែលស័ក្តិសមនឹងរីករាយនឹងអ្វីៗទាំងអស់ដែលព្រះជាម្ចាស់បានប្រទានដល់មនុស្សលោក អ្នកនោះស័ក្តិសមនឹងរស់នៅក្នុងពន្លឺនៃព្រះភក្ត្ររបស់ព្រះជាម្ចាស់ ស័ក្តិសមនឹងទទួលបានព្រះពរ និងសេចក្ដីសន្យារបស់ព្រះជាម្ចាស់។ មនុស្សប្រភេទនេះគឺជាទីស្រឡាញ់របស់ព្រះជាម្ចាស់ ពួកគេគឺជាមនុស្សដែលព្រះជាម្ចាស់បានបង្កើតមកយ៉ាងពិតប្រាកដ ហើយគឺជាមនុស្សដែលព្រះជាម្ចាស់មានព្រះបំណងចង់ទទួលបាន។

២. ឥរិយាបថរបស់អ័ប្រាហាំចំពោះព្រះបន្ទូលរបស់ព្រះជាម្ចាស់

ឥឡូវនេះ ចូរយើងពិនិត្យមើលចំណុចនានានៅក្នុងអ័ប្រាហាំ ដែលស័ក្តិសមនឹងឱ្យមនុស្សជំនាន់ក្រោយយកជាគំរូតាម។ សកម្មភាពចម្បងរបស់អ័ប្រាហាំនៅចំពោះព្រះជាម្ចាស់ គឺជាសកម្មភាពមួយដែលមនុស្សជំនាន់ក្រោយស្គាល់យ៉ាងច្បាស់ និងដឹងយ៉ាងច្បាស់ នោះគឺជាការថ្វាយអ៊ីសាកជាយញ្ញបូជា។ គ្រប់ទិដ្ឋភាពទាំងអស់នៃអ្វីដែលអ័ប្រាហាំបានបង្ហាញនៅក្នុងរឿងនេះ មិនថាជាអត្តចរិត សេចក្តីជំនឿ ឬការចុះចូលរបស់គាត់នោះទេ គឺសុទ្ធតែស័ក្តិសមនឹងឱ្យមនុស្សជំនាន់ក្រោយយកជាគំរូ។ ដូច្នេះ តើគាត់បានបង្ហាញនូវការសម្ដែងចេញជាក់លាក់អ្វីខ្លះ ដែលស័ក្តិសមនឹងយកជាគំរូ? ជាធម្មតា រឿងផ្សេងៗដែលគាត់បានបង្ហាញទាំងនេះ មិនមែនជារឿងប្រហោងក្នុងនោះទេ ហើយរឹតតែមិនមែនជារឿងអរូបី ហើយពិតណាស់ក៏មិនមែនជារឿងដែលប្រឌិតឡើងដោយនរណាម្នាក់ដែរ គឺមានភស្តុតាងសម្រាប់រឿងទាំងអស់នេះ។ ព្រះជាម្ចាស់បានប្រទានកូនប្រុសម្នាក់ដល់អ័ប្រាហាំ។ ព្រះជាម្ចាស់ផ្ទាល់បានមានបន្ទូលប្រាប់អ័ប្រាហាំអំពីរឿងនេះ ហើយនៅពេលដែលអ័ប្រាហាំមានអាយុ ១០០ ឆ្នាំ កូនប្រុសម្នាក់ឈ្មោះអ៊ីសាកបានចាប់កំណើតមកឱ្យគាត់។ ច្បាស់ណាស់ ដើមកំណើតនៃក្មេងនេះគឺមិនធម្មតាទេ គាត់មិនដូចនរណាផ្សេងទៀតឡើយ ពោលគឺគាត់ត្រូវបានប្រទានដោយព្រះជាម្ចាស់ផ្ទាល់។ នៅពេលដែលក្មេងម្នាក់ត្រូវបានប្រទានឱ្យដោយព្រះជាម្ចាស់ផ្ទាល់ មនុស្សគិតថាព្រះជាម្ចាស់ប្រាកដជានឹងធ្វើអ្វីមួយដ៏អស្ចារ្យនៅក្នុងពួកគេ ថាព្រះជាម្ចាស់នឹងប្រគល់ឱ្យពួកគេនូវកិច្ចការដ៏អស្ចារ្យ ថាព្រះជាម្ចាស់នឹងធ្វើសកម្មភាពដ៏អស្ចារ្យលើពួកគេ ថាទ្រង់នឹងធ្វើឱ្យក្មេងនោះក្លាយជាមនុស្សអស្ចារ្យ។ល។ ទាំងនេះគឺជារឿងដែលអ័ប្រាហាំ និងមនុស្សផ្សេងទៀតមានសេចក្តីសង្ឃឹមយ៉ាងខ្លាំង។ ប៉ុន្តែ ដំណើររឿងបានប្រែទៅជាខុសពីការរំពឹងទុក ហើយមានរឿងមួយបានកើតឡើងចំពោះអ័ប្រាហាំ ដែលគ្មាននរណាម្នាក់អាចនឹកស្មានដល់ឡើយ។ ព្រះជាម្ចាស់បានប្រទានអ៊ីសាកដល់អ័ប្រាហាំ ហើយនៅពេលដែលពេលថ្វាយយញ្ញបូជាបានមកដល់ ព្រះជាម្ចាស់បានមានបន្ទូលទៅកាន់អ័ប្រាហាំថា «ឯងមិនចាំបាច់ថ្វាយអ្វីនៅថ្ងៃនេះទេ គឺគ្រាន់តែថ្វាយអ៊ីសាកបានហើយ»។ តើនេះមានន័យដូចម្តេច? ព្រះជាម្ចាស់បានប្រទានកូនប្រុសមួយដល់អ័ប្រាហាំ ហើយនៅពេលដែលកូនប្រុសនេះហៀបនឹងធំពេញវ័យ ព្រះជាម្ចាស់ចង់យកគាត់ត្រឡប់ទៅវិញ។ ទស្សនៈរបស់មនុស្សផ្សេងទៀតអំពីរឿងនេះនឹងទៅជា៖ «ទ្រង់គឺជាអ្នកដែលបានប្រទានអ៊ីសាក។ ខ្ញុំមិនបានជឿរឿងនេះទេ ប៉ុន្តែទ្រង់បានទទូចចង់ប្រទានក្មេងនេះ។ ឥឡូវនេះ ទ្រង់កំពុងសុំឱ្យយកគាត់មកធ្វើជាយញ្ញបូជា។ តើនេះមិនមែនជាការដែលទ្រង់យកគាត់ត្រឡប់ទៅវិញទេឬ? តើទ្រង់អាចយកត្រឡប់ទៅវិញនូវអ្វីដែលទ្រង់បានប្រទានឱ្យមនុស្សដោយរបៀបណា? ប្រសិនបើទ្រង់ចង់យកគាត់ទៅវិញ នោះសូមយកគាត់ទៅចុះ។ ទ្រង់គ្រាន់តែអាចយកគាត់ត្រឡប់ទៅវិញដោយស្ងៀមស្ងាត់បាន។ មិនចាំបាច់ធ្វើឱ្យខ្ញុំឈឺចាប់ និងលំបាកបែបនេះទេ។ តើទ្រង់អាចសុំឱ្យខ្ញុំបូជាគាត់ដោយដៃខ្ញុំផ្ទាល់ដោយរបៀបណា?» តើនេះជាការទាមទារដ៏លំបាកមួយមែនទេ? វាពិតជាលំបាកខ្លាំងណាស់។ នៅពេលបានឮការទាមទារនេះ មនុស្សមួយចំនួននឹងនិយាយថា «តើនេះពិតជាព្រះជាម្ចាស់មែនឬ? ការធ្វើបែបនេះគឺពិតជាមិនសមហេតុផលសោះ! ទ្រង់គឺជាអ្នកដែលបានប្រទានអ៊ីសាក ហើយឥឡូវនេះទ្រង់កំពុងសុំយកគាត់ត្រឡប់ទៅវិញ។ តើទ្រង់ពិតជាត្រឹមត្រូវជានិច្ចមែនឬ? តើអ្វីគ្រប់យ៉ាងដែលទ្រង់ធ្វើគឺត្រឹមត្រូវជានិច្ចមែនឬ? មិនមែនអ៊ីចឹងរហូតទេ។ ជីវិតរបស់មនុស្សស្ថិតនៅក្នុងព្រះហស្តរបស់ទ្រង់។ ទ្រង់បានមានបន្ទូលថានឹងប្រទានកូនប្រុសមួយដល់ខ្ញុំ ហើយទ្រង់ក៏បានធ្វើដូច្នោះមែន។ ទ្រង់មានសិទ្ធិអំណាចនោះ ដូចដែលទ្រង់ក៏មានសិទ្ធិអំណាចក្នុងការយកគាត់ត្រឡប់ទៅវិញដែរ ប៉ុន្តែតើរបៀបដែលទ្រង់យកគាត់ត្រឡប់ទៅវិញ និងរឿងនេះ មិនមែនជារឿងដែលគ្មានហេតុផលត្រឹមត្រូវបន្តិចទេឬ? ទ្រង់បានប្រទានក្មេងនេះ ដូច្នេះទ្រង់គួរតែអនុញ្ញាតឱ្យគាត់ធំឡើង ធ្វើរឿងអស្ចារ្យ និងឃើញព្រះពររបស់ទ្រង់។ តើទ្រង់អាចសុំឱ្យគាត់ស្លាប់ដោយរបៀបណា? ជំនួសឱ្យការបញ្ជាឱ្យគាត់ស្លាប់ បើទ្រង់មិនបានប្រទានគាត់ឱ្យខ្ញុំទេ នោះកាន់តែល្អជាងនេះទៅទៀត! ដូច្នេះ ហេតុអ្វីបានជាទ្រង់ប្រទានគាត់ឱ្យខ្ញុំ? ទ្រង់បានប្រទានអ៊ីសាកឱ្យខ្ញុំ ហើយឥឡូវនេះទ្រង់កំពុងប្រាប់ខ្ញុំឱ្យយកគាត់ធ្វើជាយញ្ញបូជា តើនេះមិនមែនជាការដែលទ្រង់នាំមកនូវការឈឺចាប់បន្ថែមទៀតដល់ខ្ញុំទេឬ? តើទ្រង់មិនកំពុងធ្វើឱ្យរឿងពិបាកសម្រាប់ខ្ញុំទេឬ? ដូច្នេះ តើអ្វីទៅជាគោលបំណងដែលទ្រង់ប្រទានកូនប្រុសនេះឱ្យខ្ញុំតាំងពីដំបូងមក?» ពួកគេមិនអាចយល់ពីហេតុផលនៅពីក្រោយការទាមទារនេះបានទេ ទោះបីជាពួកគេព្យាយាមយ៉ាងណាក៏ដោយ។ ទោះបីជាពួកគេនិយាយវាយ៉ាងណាក៏ដោយ ក៏វាស្តាប់ទៅដូចជារឿងដែលមិនអាចទទួលយកបានសម្រាប់ពួកគេ ហើយគ្មាននរណាម្នាក់អាចយល់ពីរឿងនេះបានឡើយ។ ប៉ុន្តែ តើព្រះជាម្ចាស់បានប្រាប់អ័ប្រាហាំអំពីហេតុផលនៅពីក្រោយរឿងនេះដែរឬទេ? តើទ្រង់បានប្រាប់គាត់អំពីមូលហេតុ និងបំណងព្រះហឫទ័យរបស់ទ្រង់ដែរឬទេ? តើទ្រង់បានប្រាប់ទេ? ទេ គឺអត់ទេ។ ព្រះជាម្ចាស់គ្រាន់តែមានបន្ទូលថា «ក្នុងអំឡុងពេលថ្វាយយញ្ញបូជានៅថ្ងៃស្អែក ចូរថ្វាយអ៊ីសាក» គឺមានតែប៉ុណ្ណឹង។ តើព្រះជាម្ចាស់បានផ្តល់ការពន្យល់ដែរឬទេ? (អត់ទេ។) ដូច្នេះ តើព្រះបន្ទូលទាំងនេះមានលក្ខណៈដូចម្តេច? បើមើលតាមអត្តសញ្ញាណរបស់ព្រះជាម្ចាស់ ព្រះបន្ទូលទាំងនេះគឺជាបញ្ជា ដែលត្រូវតែអនុវត្ត ត្រូវតែស្តាប់បង្គាប់ និងចុះចូល។ ប៉ុន្តែ បើមើលតាមអ្វីដែលព្រះជាម្ចាស់បានមានបន្ទូល និងរឿងនេះផ្ទាល់ តើវាមិនពិបាកសម្រាប់មនុស្សក្នុងការធ្វើអ្វីដែលពួកគេគួរតែធ្វើទេឬ? មនុស្សគិតថារឿងដែលគួរតែធ្វើ ត្រូវតែសមហេតុផល និងស្របតាមអារម្មណ៍របស់មនុស្ស និងការយល់ដឹងរួមរបស់មនុស្សជាតិ ប៉ុន្តែតើមានចំណុចណាមួយក្នុងចំណោមចំណុចទាំងនេះ ដែលអនុវត្តចំពោះអ្វីដែលព្រះជាម្ចាស់បានមានបន្ទូលដែរឬទេ? (អត់ទេ។) ដូច្នេះ តើព្រះជាម្ចាស់គួរតែបានផ្តល់ការពន្យល់ និងបង្ហាញពីគំនិត និងអត្ថន័យរបស់ទ្រង់ ឬបង្ហាញសូម្បីតែបន្តិចអំពីអ្វីដែលទ្រង់មានន័យនៅក្នុងព្រះបន្ទូលរបស់ទ្រង់ ដើម្បីឱ្យមនុស្សអាចយល់បានដែរឬទេ? តើព្រះជាម្ចាស់បានធ្វើរឿងណាមួយក្នុងចំណោមរឿងទាំងនេះដែរឬទេ? ទ្រង់មិនបានធ្វើទេ ហើយទ្រង់ក៏មិនបានគ្រោងនឹងធ្វើដែរ។ ព្រះបន្ទូលទាំងនេះមានផ្ទុកនូវអ្វីដែលព្រះអាទិករបានតម្រូវ អ្វីដែលទ្រង់បានបញ្ជា និងអ្វីដែលទ្រង់បានរំពឹងទុកពីមនុស្ស។ ព្រះបន្ទូលដ៏សាមញ្ញទាំងនេះ ព្រះបន្ទូលដែលមិនសមហេតុផលទាំងនេះ បញ្ជា និងការទាមទារដែលខ្វះការគិតគូរដល់អារម្មណ៍របស់មនុស្សនេះ ចំពោះមនុស្សផ្សេងទៀត ចំពោះអ្នកដែលមើលទៅកាន់ទិដ្ឋភាពនេះ គេនឹងគិតថា វាជាការលំបាក លំបាកខ្លាំង និងមិនសមហេតុផលសោះឡើយ។ ប៉ុន្តែចំពោះអ័ប្រាហាំ ដែលជាអ្នកពាក់ព័ន្ធផ្ទាល់ អារម្មណ៍ដំបូងរបស់គាត់បន្ទាប់ពីបានឮរឿងនេះ គឺការឈឺចាប់ចាក់ដោតដល់ក្នុងបេះដូង! គាត់បានទទួលកូននេះដែលព្រះជាម្ចាស់បានប្រទានឱ្យ គាត់បានចំណាយពេលជាច្រើនឆ្នាំចិញ្ចឹមគាត់ និងបានរីករាយនឹងសេចក្តីសុខក្នុងគ្រួសារ។ ប៉ុន្តែដោយសារតែប្រយោគមួយ បញ្ជាមួយពីព្រះជាម្ចាស់ សុភមង្គលនេះ មនុស្សរស់ម្នាក់នេះ នឹងត្រូវបាត់បង់ និងត្រូវបានដកយកទៅ។ អ្វីដែលអ័ប្រាហាំបានប្រឈមមុខ មិនមែនគ្រាន់តែជាការបាត់បង់សេចក្តីសុខក្នុងគ្រួសារនេះប៉ុណ្ណោះទេ ប៉ុន្តែគឺជាការឈឺចាប់នៃភាពឯកោ និងការនឹករឭកដ៏អស់កល្បជានិច្ចបន្ទាប់ពីបានបាត់បង់កូននេះ។ សម្រាប់បុរសចំណាស់ម្នាក់ នេះគឺជារឿងដែលមិនអាចទ្រាំទ្របាន។ បន្ទាប់ពីបានឮពាក្យសម្ដីបែបនេះ មនុស្សសាមញ្ញណាក៏ដោយ ក៏នឹងយំយ៉ាងខ្លាំងដែរ មែនទេ? លើសពីនេះទៅទៀត នៅក្នុងចិត្តរបស់ពួកគេ ពួកគេនឹងដាក់បណ្តាសាព្រះជាម្ចាស់ ត្អូញត្អែរអំពីព្រះជាម្ចាស់ យល់ខុសពីព្រះជាម្ចាស់ និងព្យាយាមប្រកែកជាមួយព្រះជាម្ចាស់។ ពួកគេនឹងបង្ហាញនូវអ្វីគ្រប់យ៉ាងដែលពួកគេអាចធ្វើបាន សមត្ថភាពទាំងអស់របស់ពួកគេ និងគ្រប់ទង្វើបះបោរ ភាពឈ្លើយ និងភាពមិនសមហេតុផលរបស់ពួកគេ។ ប៉ុន្តែ ទោះបីជាគាត់ឈឺចាប់ដូចគ្នាក៏ដោយ ក៏អ័ប្រាហាំមិនបានធ្វើបែបនេះដែរ។ ដូចមនុស្សធម្មតាដែរ គាត់មានអារម្មណ៍ឈឺចាប់នោះភ្លាមៗ គាត់បានទទួលបទពិសោធន៍នៃអារម្មណ៍ដែលបេះដូងរបស់គាត់ត្រូវបានចាក់ទម្លុះភ្លាមៗ និងមានអារម្មណ៍ឯកោនៃការបាត់បង់កូនប្រុសភ្លាមៗ។ ព្រះបន្ទូលរបស់ព្រះជាម្ចាស់ទាំងនេះ គឺមិនបានគិតគូរពីអារម្មណ៍របស់មនុស្ស ជាអ្វីដែលមនុស្សមិនអាចនឹកស្មានដល់ និងមិនស្របតាមសញ្ញាណរបស់មនុស្សឡើយ ព្រះបន្ទូលទាំងនោះមិនត្រូវបានមានបន្ទូលចេញពីទស្សនៈនៃអារម្មណ៍របស់មនុស្សទេ។ ព្រះបន្ទូលទាំងនោះមិនបានគិតគូរពីការលំបាករបស់មនុស្ស ឬតម្រូវការផ្នែកអារម្មណ៍របស់មនុស្ស ហើយពិតណាស់ក៏មិនបានគិតគូរពីការឈឺចាប់របស់មនុស្សដែរ។ ព្រះជាម្ចាស់បានបោះព្រះបន្ទូលទាំងនេះទៅកាន់អ័ប្រាហាំដោយព្រះទ័យត្រជាក់ តើព្រះជាម្ចាស់បានខ្វល់ខ្វាយថាព្រះបន្ទូលទាំងនេះឈឺចាប់ប៉ុនណាសម្រាប់គាត់ដែរឬទេ? ពីខាងក្រៅ ព្រះជាម្ចាស់ហាក់ដូចជាមិនខ្វល់ខ្វាយ និងមិនអើពើឡើយ។ អ្វីទាំងអស់ដែលគាត់បានឮគឺបញ្ជារបស់ព្រះជាម្ចាស់ និងការទាមទាររបស់ទ្រង់។ ចំពោះនរណាម្នាក់ ការទាមទារនេះហាក់ដូចជាមិនស្របតាមវប្បធម៌ ទំនៀមទម្លាប់ ការយល់ដឹងរបស់មនុស្ស សូម្បីតែសីលធម៌ និងគុណធម៌របស់មនុស្សឡើយ។ វាបានឆ្លងកាត់ព្រំដែននៃសីលធម៌ និងគុណធម៌ ហើយបានប្រឆាំងនឹងបទដ្ឋានសង្គម និងច្បាប់របស់មនុស្សសម្រាប់ការដោះស្រាយជាមួយមនុស្ស ក៏ដូចជាអារម្មណ៍របស់មនុស្សផងដែរ។ មានអ្នកខ្លះថែមទាំងជឿថា «ព្រះបន្ទូលទាំងនេះមិនត្រឹមតែមិនសមហេតុផល និងអសីលធម៌ប៉ុណ្ណោះទេ លើសពីនេះទៅទៀត ព្រះបន្ទូលទាំងនេះគ្រាន់តែជាការបង្កបញ្ហាដោយគ្មានហេតុផលសមរម្យសោះ! តើព្រះបន្ទូលទាំងនេះអាចត្រូវបានមានបន្ទូលចេញពីព្រះជាម្ចាស់ដោយរបៀបណា? ព្រះបន្ទូលរបស់ព្រះជាម្ចាស់គួរតែសមហេតុផល និងយុត្តិធម៌ ហើយគួរតែធ្វើឱ្យមនុស្សជឿជាក់ទាំងស្រុង។ ព្រះបន្ទូលទាំងនោះមិនគួរបង្កបញ្ហាដោយគ្មានហេតុផលសមរម្យ ហើយក៏មិនគួរជាព្រះបន្ទូលដែលគ្មានសីលធម៌ អសីលធម៌ ឬគ្មានតក្កវិជ្ជានោះដែរ។ តើព្រះបន្ទូលទាំងនេះពិតជាត្រូវបានមានបន្ទូលចេញពីព្រះអាទិករមែនឬ? តើព្រះអាទិករអាចមានបន្ទូលអំពីរឿងបែបនេះបានទេ? តើព្រះអាទិករអាចប្រព្រឹត្តចំពោះមនុស្សដែលទ្រង់បានបង្កើតមកបែបនេះបានទេ? គ្មានផ្លូវទេ»។ ប៉ុន្តែ ព្រះបន្ទូលទាំងនេះពិតជាបានចេញពីព្រះឱស្ឋរបស់ព្រះជាម្ចាស់មែន។ ដោយវិនិច្ឆ័យតាមឥរិយាបថរបស់ព្រះជាម្ចាស់ និងតាមសំឡេងនៃព្រះបន្ទូលរបស់ទ្រង់ ព្រះជាម្ចាស់បានសម្រេចព្រះទ័យរួចហើយនូវអ្វីដែលទ្រង់ចង់បាន ហើយគ្មានចន្លោះសម្រាប់ការពិភាក្សាទេ ហើយមនុស្សក៏គ្មានសិទ្ធិជ្រើសរើសនោះដែរ។ ទ្រង់មិនបានផ្តល់សិទ្ធិឱ្យមនុស្សជ្រើសរើសឡើយ។ ព្រះបន្ទូលរបស់ព្រះជាម្ចាស់គឺជាការទាមទារមួយ គឺជាបញ្ជាមួយដែលទ្រង់បានចេញឱ្យមនុស្ស។ ចំពោះអ័ប្រាហាំ ព្រះបន្ទូលរបស់ព្រះជាម្ចាស់ទាំងនេះ គឺមិនអាចត្រូវបានចរចា ឬសង្ស័យបានឡើយ។ ព្រះបន្ទូលទាំងនោះគឺជាការទាមទារដែលមិនអាចត្រូវបានចរចា ដែលព្រះជាម្ចាស់កំពុងធ្វើចំពោះគាត់ ហើយមិនអាចលើកយកមកពិភាក្សាបានឡើយ។ ហើយចុះតើអ័ប្រាហាំបានធ្វើការជ្រើសរើសអ្វីដែរ? នេះគឺជាចំណុចសំខាន់ដែលយើងនឹងជជែកពិភាក្សាគ្នា។

បន្ទាប់ពីបានឮព្រះបន្ទូលរបស់ព្រះជាម្ចាស់ អ័ប្រាហាំបានចាប់ផ្ដើមការរៀបចំរបស់គាត់ ដោយមានអារម្មណ៍ឈឺចាប់ខ្លោចផ្សា និងដូចជាមានបន្ទុកដ៏ធ្ងន់មួយសង្កត់លើគាត់។ គាត់បានអធិស្ឋានដោយស្ងៀមស្ងាត់នៅក្នុងចិត្តរបស់គាត់ថា៖ «ឱព្រះអម្ចាស់របស់ទូលបង្គំអើយ ឱព្រះជាម្ចាស់របស់ទូលបង្គំអើយ។ អ្វីៗទាំងអស់ដែលព្រះអង្គធ្វើ គឺស័ក្តិសមនឹងទទួលការសរសើរតម្កើង។ ព្រះអង្គបានប្រទានកូននេះមក ហើយប្រសិនបើព្រះអង្គសព្វព្រះហឫទ័យយកគេ ទៅវិញ នោះទូលបង្គំគួរតែប្រគល់គេទៅវិញ»។ អ័ប្រាហាំប្រហែលជាឈឺចាប់ ប៉ុន្តែតើឥរិយាបថរបស់គាត់មិនបានបង្ហាញឱ្យឃើញច្បាស់តាមរយៈពាក្យសម្ដីទាំងនេះទេឬ? តើមនុស្សអាចមើលឃើញអ្វីខ្លះនៅត្រង់នេះ? ពួកគេអាចមើលឃើញពីភាពទន់ខ្សោយនៃភាពជាមនុស្សធម្មតា តម្រូវការផ្នែកអារម្មណ៍នៃភាពជាមនុស្សធម្មតា ក៏ដូចជាផ្នែកខាងតម្រិះប្រកបដោយវិចារណញ្ញាណរបស់អ័ប្រាហាំ និងផ្នែក ដែលគាត់មានសេចក្ដីជំនឿពិត ព្រមទាំងការចុះចូលចំពោះព្រះជាម្ចាស់ផង។ តើអ្វីទៅផ្នែកខាងតម្រិះប្រកបដោយវិចារណញ្ញាណរបស់គាត់? អ័ប្រាហាំដឹងយ៉ាងច្បាស់ថា ព្រះជាម្ចាស់បានប្រទានអ៊ីសាកមក គឺថាព្រះជាម្ចាស់មានអំណាចក្នុងការប្រព្រឹត្តចំពោះគាត់តាមដែលព្រះអង្គសព្វព្រះហឫទ័យ ដែលមនុស្សមិនគួរ វិនិច្ឆ័យ អំពីរឿងនេះឡើយ។ គាត់ដឹងយ៉ាងច្បាស់ថាអ្វីៗទាំងអស់ដែលព្រះអាទិករបានមានបន្ទូល គឺតំណាងឱ្យព្រះអាទិករ ហើយទោះបីជាវាសមហេតុផលចំពោះមនុស្សឬអត់ក៏ដោយ ទោះបីជាវាស្របនឹងចំណេះដឹង វប្បធម៌ និងសីលធម៌របស់មនុស្សឬអត់ក៏ដោយ ក៏អត្តសញ្ញាណរបស់ព្រះជាម្ចាស់ និងលក្ខណៈនៃព្រះបន្ទូលរបស់ទ្រង់មិនផ្លាស់ប្ដូរដែរ។ គាត់ដឹងយ៉ាងច្បាស់ថា ប្រសិនបើមនុស្សមិនអាចយល់ មិនអាចយល់ដឹង ឬមិនអាចស្វែងយល់ពីព្រះបន្ទូលរបស់ព្រះជាម្ចាស់បានទេ នោះគឺជារឿងរបស់ពួកគេ គឺថាគ្មានហេតុផលអ្វីដែលព្រះជាម្ចាស់ត្រូវពន្យល់ ឬបកស្រាយព្រះបន្ទូលទាំងនេះឡើយ ហើយថាមនុស្សមិនគួរចុះចូលតែនៅពេលដែលពួកគេយល់ព្រះបន្ទូល និងព្រះរាជបំណងរបស់ព្រះជាម្ចាស់ប៉ុណ្ណោះទេ ប៉ុន្តែពួកគេគួរតែមានឥរិយាបថតែមួយគត់ចំពោះព្រះបន្ទូលរបស់ព្រះជាម្ចាស់ មិនថាកាលៈទេសៈណាក៏ដោយ នោះគឺ៖ ការស្ដាប់ បន្ទាប់មកការទទួលយក បន្ទាប់មកទៀតការចុះចូល។ នេះគឺជាឥរិយាបថដែលមើលឃើញយ៉ាងច្បាស់របស់អ័ប្រាហាំចំពោះអ្វីៗទាំងអស់ដែលព្រះជាម្ចាស់បានប្រាប់ឱ្យគាត់ធ្វើ ហើយនៅក្នុងឥរិយាបថនោះមានបង្កប់នូវតម្រិះប្រកបដោយវិចារណញ្ញាណនៃភាពជាមនុស្សធម្មតា ក៏ដូចជាសេចក្ដីជំនឿពិត និងការចុះចូលពិតប្រាកដ។ ជាចម្បង តើអ័ប្រាហាំត្រូវធ្វើអ្វី? គឺគាត់មិនត្រូវវិភាគថាតើព្រះបន្ទូលរបស់ព្រះជាម្ចាស់ត្រូវ ឬខុសនោះទេ ហើយក៏មិនត្រូវពិនិត្យពិច័យមើលថាតើព្រះបន្ទូលទាំងនោះត្រូវបានថ្លែងលេងសើច ឬដើម្បីល្បងលគាត់ ឬអ្វីផ្សេងទៀតនោះដែរ។ អ័ប្រាហាំមិនបានពិនិត្យពិច័យរឿងបែបនេះទេ។ តើគាត់ឥរិយាបថភ្លាមៗយ៉ាងដូចម្ដេចចំពោះព្រះបន្ទូលរបស់ព្រះជាម្ចាស់? គឺថាព្រះបន្ទូលរបស់ព្រះជាម្ចាស់មិនអាចត្រូវបានវែកញែកដោយតក្កវិជ្ជាបានឡើយ ទោះបីជាព្រះបន្ទូលទាំងនោះសមហេតុផលឬអត់ក៏ដោយ ព្រះបន្ទូលរបស់ព្រះជាម្ចាស់ គឺជាព្រះបន្ទូលរបស់ព្រះជាម្ចាស់ មិនគួរមានជម្រើស ហើយមនុស្សក៏មិនគួរមាន ឥរិយាបថពិនិត្យពិច័យព្រះបន្ទូលរបស់ព្រះជាម្ចាស់ដែរ។ វិចារណញ្ញាណដែលមនុស្សគួរមាន និងអ្វីដែលពួកគេគួរធ្វើ គឺស្ដាប់ ទទួលយក និងចុះចូល។ នៅក្នុងចិត្តរបស់គាត់ អ័ប្រាហាំបានដឹងយ៉ាងច្បាស់អំពីអត្តសញ្ញាណ និងសារជាតិរបស់ព្រះអាទិករ ហើយនិងទីតាំងដែលមនុស្សគួរតែស្ថិតនៅ។ ច្បាស់ណាស់ ដោយសារតែអ័ប្រាហាំមានតម្រិះប្រកបដោយវិចារណញ្ញាណបែបនេះ និងឥរិយាបថប្រភេទនេះហើយ ទើបគាត់ព្រមថ្វាយអ៊ីសាកដល់ព្រះជាម្ចាស់ដោយគ្មានសង្ស័យ ឬស្ទាក់ស្ទើរណាមួយឡើយ ដោយប្រគល់គាត់ទៅព្រះជាម្ចាស់វិញតាមដែលព្រះអង្គសព្វព្រះហឫទ័យ ទោះបីជាគាត់បានស៊ូទ្រាំនឹងការឈឺចាប់ដ៏ធំធេងក៏ដោយ។ គាត់មានអារម្មណ៍ថា ដោយសារព្រះជាម្ចាស់បានសុំ ដូច្នេះគាត់ត្រូវតែប្រគល់អ៊ីសាកទៅទ្រង់វិញ ហើយមិនគួរព្យាយាមប្រកែកនឹងទ្រង់ ឬមានបំណងប្រាថ្នា ឬការទាមទារផ្ទាល់ខ្លួនរបស់គាត់ឡើយ។ នេះច្បាស់ណាស់គឺជាឥរិយាបថដែលភាវៈដែលបានបង្កើតមកគួរតែមានចំពោះព្រះអាទិករ។ អ្វីដែលពិបាកបំផុតក្នុងការធ្វើរឿងនេះ គឺជារឿងដ៏មានតម្លៃបំផុតរបស់អ័ប្រាហាំ។ ព្រះបន្ទូលទាំងនេះដែលព្រះជាម្ចាស់បានថ្លែង គឺមិនសមហេតុផល និងមិនបានគិតគូរពីអារម្មណ៍របស់មនុស្សឡើយ មនុស្សមិនអាចស្វែងយល់ ឬទទួលយកព្រះបន្ទូលទាំងនោះបានទេ ហើយមិនថានៅក្នុងយុគសម័យណា ឬកើតឡើងចំពោះនរណានោះទេ ព្រះបន្ទូលទាំងនេះមិនសមហេតុផល មិនអាចសម្រេចបានទេ ប៉ុន្តែ ព្រះជាម្ចាស់នៅតែសុំឱ្យធ្វើរឿងនេះដដែល។ ដូច្នេះ តើគួរធ្វើដូចម្ដេច? មនុស្សភាគច្រើននឹងពិនិត្យពិច័យព្រះបន្ទូលទាំងនេះ ហើយបន្ទាប់ពីបានធ្វើដូច្នេះអស់ជាច្រើនថ្ងៃ ពួកគេនឹងគិតក្នុងចិត្តថា៖ «ព្រះបន្ទូលរបស់ព្រះជាម្ចាស់មិនសមហេតុផលទេ តើព្រះជាម្ចាស់អាចប្រព្រឹត្តដូច្នេះដោយរបៀបណា? តើនេះមិនមែនជាទម្រង់នៃការធ្វើទារុណកម្មទេឬ? តើព្រះជាម្ចាស់មិនស្រឡាញ់មនុស្សទេឬ? តើទ្រង់អាចធ្វើបាបមនុស្សយ៉ាងដូច្នេះដោយរបៀបណា? ខ្ញុំមិនជឿលើព្រះជាម្ចាស់ដែលធ្វើបាបមនុស្សយ៉ាងដូច្នេះទេ ហើយខ្ញុំអាចជ្រើសរើសមិនចុះចូលនឹងព្រះបន្ទូលទាំងនេះបាន»។ ប៉ុន្តែ អ័ប្រាហាំមិនបានធ្វើបែបនេះទេ គឺគាត់បានជ្រើសរើសចុះចូលវិញ។ ទោះបីជាមនុស្សគ្រប់គ្នាជឿថាអ្វីដែលព្រះជាម្ចាស់បានមានបន្ទូល និងបានតម្រូវគឺខុស ដែលថាព្រះជាម្ចាស់មិនគួរទាមទារបែបនេះពីមនុស្សក៏ដោយ ក៏អ័ប្រាហាំអាចចុះចូលបានដែរ ដែលនេះគឺជាអ្វីដ៏មានតម្លៃបំផុតរបស់គាត់ ហើយក៏ជាអ្វីដែលមនុស្សដទៃខ្វះខាតយ៉ាងពិតប្រាកដដែរ។ នេះគឺជាការចុះចូលពិតប្រាកដរបស់អ័ប្រាហាំ។ លើសពីនេះទៅទៀត បន្ទាប់ពីបានឮអ្វីដែលព្រះជាម្ចាស់បានតម្រូវឲ្យគាត់ធ្វើហើយ រឿងដំបូងដែលគាត់ប្រាកដក្នុងចិត្តនោះគឺថា ព្រះជាម្ចាស់មិនបានមានបន្ទូលលេងសើចក្នុងរឿងនេះទេ ថាវាមិនមែនជាល្បែងកម្សាន្តឡើយ។ ហើយដោយសារព្រះបន្ទូលរបស់ព្រះជាម្ចាស់មិនមែនជារឿងទាំងនេះ តើព្រះបន្ទូលទាំងនោះជាអ្វីទៅ? គឺជាជំនឿដ៏ជ្រាលជ្រៅរបស់អ័ប្រាហាំ ដែលថាវាជាការពិតដែលគ្មានមនុស្សណាម្នាក់អាចផ្លាស់ប្ដូរអ្វីដែលព្រះជាម្ចាស់បានកំណត់ថាត្រូវតែធ្វើបានឡើយ ថាគ្មានការលេងសើច ការសាកល្បង ឬការធ្វើបាបនៅក្នុងព្រះបន្ទូលរបស់ព្រះជាម្ចាស់ទេ ថាព្រះជាម្ចាស់គឺគួរឱ្យទុកចិត្ត ហើយអ្វីៗទាំងអស់ដែលទ្រង់មានបន្ទូល ទោះបីជាវាហាក់ដូចជាសមហេតុផលឬអត់ក៏ដោយ គឺសុទ្ធតែជាការពិត។ តើនេះមិនមែនជាសេចក្ដីជំនឿពិតរបស់អ័ប្រាហាំទេឬ? តើគាត់បាននិយាយថា «ព្រះជាម្ចាស់បានប្រាប់ខ្ញុំឱ្យថ្វាយអ៊ីសាក។ បន្ទាប់ពីខ្ញុំបានអ៊ីសាកមក ខ្ញុំមិនបានអរព្រះគុណព្រះជាម្ចាស់ឱ្យបានត្រឹមត្រូវទេ តើនេះជាការដែលព្រះជាម្ចាស់កំពុងស្នើសុំការដឹងគុណរបស់ខ្ញុំឬ? ដូច្នេះ ខ្ញុំត្រូវតែបង្ហាញការអរគុណរបស់ខ្ញុំឱ្យបានត្រឹមត្រូវ។ ខ្ញុំត្រូវតែបង្ហាញថាខ្ញុំសុខចិត្តថ្វាយអ៊ីសាក ថាខ្ញុំសុខចិត្តអរព្រះគុណព្រះជាម្ចាស់ ថាខ្ញុំដឹង និងចងចាំព្រះគុណរបស់ព្រះជាម្ចាស់ ហើយថាខ្ញុំនឹងមិនធ្វើឱ្យព្រះជាម្ចាស់ព្រួយព្រះហឫទ័យឡើយ។ ដោយគ្មានការសង្ស័យ ព្រះជាម្ចាស់បានថ្លែងព្រះបន្ទូលទាំងនេះដើម្បីពិនិត្យពិច័យ និងសាកល្បងខ្ញុំ ដូច្នេះ ខ្ញុំគួរតែធ្វើបង្គ្រប់កិច្ច។ ខ្ញុំនឹងរៀបចំអ្វីៗទាំងអស់ បន្ទាប់មកខ្ញុំនឹងនាំយកចៀមមួយក្បាលទៅជាមួយអ៊ីសាក ហើយប្រសិនបើនៅពេលថ្វាយយញ្ញបូជា ព្រះជាម្ចាស់មិនមានបន្ទូលអ្វីសោះ ខ្ញុំនឹងថ្វាយចៀម។ គ្រាន់តែធ្វើបង្គ្រប់កិច្ចគឺគ្រប់គ្រាន់ហើយ។ ប្រសិនបើព្រះជាម្ចាស់ពិតជាសុំឱ្យខ្ញុំថ្វាយអ៊ីសាកមែន នោះខ្ញុំគួរតែឱ្យគាត់ធ្វើពុតជានៅលើអាសនា នៅពេលដែលពេលនោះមកដល់ ព្រះជាម្ចាស់ប្រហែលជានៅតែឱ្យខ្ញុំថ្វាយចៀម គឺមិនមែនឱ្យខ្ញុំថ្វាយកូនរបស់ខ្ញុំទេ» ដូច្នេះឬ? តើនេះជាអ្វីដែលអ័ប្រាហាំបានគិតមែនទេ? (ទេ) ប្រសិនបើគាត់បានគិតដូច្នេះមែន នោះនឹងគ្មានការឈឺចាប់ខ្លោចផ្សានៅក្នុងចិត្តរបស់គាត់ឡើយ។ ប្រសិនបើគាត់បានគិតរឿងបែបនេះ តើគាត់នឹងមានសេចក្ដីសុចរិតបែបណាទៅ? តើគាត់នឹងមានសេចក្ដីជំនឿពិតដែរឬទេ? តើគាត់នឹងមានការចុះចូលពិតប្រាកដដែរឬទេ? ទេ គាត់នឹងមិនមានឡើយ។

ដោយវិនិច្ឆ័យតាមការឈឺចាប់ដែលអ័ប្រាហាំបានទទួលអារម្មណ៍ និងបានកើតមាននៅពេលនិយាយដល់រឿងថ្វាយអ៊ីសាកជាយញ្ញបូជា នោះបង្ហាញយ៉ាងច្បាស់ ថាគាត់ជឿលើព្រះបន្ទូលរបស់ព្រះជាម្ចាស់ទាំងស្រុង ថាគាត់ជឿលើគ្រប់ព្រះបន្ទូលដែលព្រះជាម្ចាស់បានមានបន្ទូល និងយល់ពីអ្វីៗទាំងអស់ដែលព្រះជាម្ចាស់បានមានព្រះបន្ទូល តាមរបៀបដែលព្រះជាម្ចាស់បានសព្វព្រះហឫទ័យចង់បានចេញពីក្រអៅបេះដូងរបស់គាត់ ហើយគាត់គ្មានការសង្ស័យអ្វីចំពោះព្រះជាម្ចាស់ឡើយ។ តើនេះជាជំនឿពិតឬមិនមែន? (គឺជាជំនឿពិតមែន។) អ័ប្រាហាំមានជំនឿពិតលើព្រះជាម្ចាស់ ហើយនេះបង្ហាញពីចំណុចមួយដែលបញ្ជាក់ថាអ័ប្រាហាំជាមនុស្សស្មោះត្រង់។ អាកប្បកិរិយាតែមួយគត់របស់គាត់ចំពោះព្រះបន្ទូលរបស់ព្រះជាម្ចាស់ គឺស្ដាប់បង្គាប់ ទទួលយក និងចុះចូល ពោលគឺគាត់នឹងស្ដាប់បង្គាប់តាមគ្រប់អ្វីៗដែលព្រះជាម្ចាស់បានមានព្រះបន្ទូល។ ប្រសិនបើព្រះជាម្ចាស់មានព្រះបន្ទូលថាវត្ថុអ្វីមួយមានពណ៌ខ្មៅ ទោះបីជាអ័ប្រាហាំមិនអាចមើលឃើញថាវាមានពណ៌ខ្មៅក៏ដោយ ក៏គាត់នឹងជឿថាព្រះបន្ទូលរបស់ព្រះជាម្ចាស់ជាការពិត ហើយជឿជាក់ថាវាមានពណ៌ខ្មៅមែនដែរ។ ប្រសិនបើព្រះជាម្ចាស់ប្រាប់គាត់ថាវត្ថុអ្វីមួយមានពណ៌ស គាត់នឹងជឿជាក់ថាវាមានពណ៌ស។ អ្វីៗគឺងាយស្រួលបែបនេះឯង។ ព្រះជាម្ចាស់បានប្រាប់គាត់ថា ទ្រង់នឹងប្រទានកូនមួយដល់គាត់ ហើយអ័ប្រាហាំបានគិតក្នុងចិត្តថា៖ «ខ្ញុំមានអាយុ ១០០ ឆ្នាំហើយ ប៉ុន្តែប្រសិនបើព្រះជាម្ចាស់មានព្រះបន្ទូលថា ទ្រង់នឹងប្រទានកូនមួយដល់ខ្ញុំ នោះខ្ញុំសូមអរព្រះគុណដល់ព្រះអម្ចាស់របស់ខ្ញុំ គឺព្រះជាម្ចាស់!» គាត់គ្មានគំនិតអ្វីច្រើនផ្សេងទៀតទេ គាត់គ្រាន់តែជឿលើព្រះជាម្ចាស់ប៉ុណ្ណោះ។ តើសារជាតិនៃជំនឿនេះគឺជាអ្វី? គាត់ជឿលើសារជាតិ និងអត្តសញ្ញាណរបស់ព្រះជាម្ចាស់ ហើយការយល់ដឹងរបស់គាត់អំពីព្រះអាទិករ គឺជាការយល់ដឹងពិតប្រាកដ។ គាត់មិនដូចមនុស្សទាំងនោះ ដែលនិយាយថាខ្លួនជឿថាព្រះជាម្ចាស់មានគ្រប់ព្រះចេស្ដា និងជាព្រះអាទិករនៃមនុស្សជាតិ ប៉ុន្តែបែរជាមានការសង្ស័យនៅក្នុងចិត្តរបស់ខ្លួនទៅវិញ ដូចជា «តើមនុស្សពិតជាវិវត្តមកពីសត្វស្វាឬ? មានគេនិយាយថា ព្រះជាម្ចាស់បានបង្កើតរបស់សព្វសារពើ ប៉ុន្តែមនុស្សមិនបានឃើញរឿងនេះនឹងភ្នែករបស់ពួកគេផ្ទាល់ទេ»។ មិនថាព្រះជាម្ចាស់មានព្រះបន្ទូលអ្វីក៏ដោយ មនុស្សទាំងនោះតែងតែជឿខ្លះសង្ស័យខ្លះ ហើយពឹងផ្អែកលើអ្វីដែលពួកគេមើលឃើញ ដើម្បីកំណត់ថាតើរឿងទាំងនោះពិតឬមិនពិត។ ពួកគេសង្ស័យលើអ្វីៗដែលពួកគេមិនអាចមើលឃើញនឹងភ្នែករបស់ពួកគេ ដូច្នេះហើយបានជានៅពេលណាដែលពួកគេឮព្រះជាម្ចាស់មានព្រះបន្ទូល ពួកគេតែងតែដាក់សញ្ញាសួរនៅពីក្រោយព្រះបន្ទូលរបស់ទ្រង់។ ពួកគេពិនិត្យពិច័យ និងវិភាគដោយយកចិត្តទុកដាក់ ដោយឧស្សាហ៍ព្យាយាម និងដោយប្រុងប្រយ័ត្ន ចំពោះគ្រប់ការពិត គ្រប់រឿងរ៉ាវ និងគ្រប់ទាំងបញ្ញត្តិដែលព្រះជាម្ចាស់បានដាក់ចេញ។ ពួកគេគិតថា នៅក្នុងជំនឿរបស់ពួកគេលើព្រះជាម្ចាស់ ពួកគេគួរតែពិនិត្យពិច័យព្រះបន្ទូលរបស់ព្រះជាម្ចាស់ និងសេចក្ដីពិតរបស់ទ្រង់ ដោយអាកប្បកិរិយានៃការស្រាវជ្រាវបែបវិទ្យាសាស្ត្រ ដើម្បីមើលថាតើព្រះបន្ទូលទាំងនេះពិតជាសេចក្ដីពិតមែនឬយ៉ាងណា បើមិនដូច្នេះទេ ពួកគេងាយនឹងត្រូវគេបោកប្រាស់ និងបញ្ឆោត។ ប៉ុន្តែលោកអ័ប្រាហាំមិនមែនបែបនេះទេ គាត់បានស្ដាប់ព្រះបន្ទូលរបស់ព្រះជាម្ចាស់ដោយចិត្តបរិសុទ្ធ។ ក៏ប៉ុន្តែ ក្នុងឱកាសនេះ ព្រះជាម្ចាស់បានសុំឱ្យអ័ប្រាហាំថ្វាយអ៊ីសាកកូនប្រុសតែមួយគត់របស់គាត់ជាយញ្ញបូជាដល់ទ្រង់។ ការណ៍នេះបានធ្វើឱ្យអ័ប្រាហាំឈឺចាប់ ប៉ុន្តែគាត់នៅតែជ្រើសរើសចុះចូល។ អ័ប្រាហាំជឿថា ព្រះបន្ទូលរបស់ព្រះជាម្ចាស់មិនអាចផ្លាស់ប្ដូរបានឡើយ ហើយថាព្រះបន្ទូលរបស់ព្រះជាម្ចាស់នឹងក្លាយជាការពិត។ មនុស្សដែលត្រូវបានបង្កើតមក គួរតែទទួលយក និងចុះចូលនឹងព្រះបន្ទូលរបស់ព្រះជាម្ចាស់ ជារឿងធម្មតា ហើយនៅចំពោះព្រះបន្ទូលរបស់ព្រះជាម្ចាស់ មនុស្សដែលត្រូវបានបង្កើតមក គ្មានសិទ្ធិជ្រើសរើសឡើយ ហើយក៏មិនគួរវិភាគ ឬពិនិត្យពិច័យព្រះបន្ទូលរបស់ព្រះជាម្ចាស់ដែរ។ នេះគឺជាអាកប្បកិរិយាដែលអ័ប្រាហាំមានចំពោះព្រះបន្ទូលរបស់ព្រះជាម្ចាស់។ ទោះបីជាអ័ប្រាហាំមានការឈឺចាប់យ៉ាងខ្លាំង ហើយទោះបីជាសេចក្ដីស្រឡាញ់ និងការមិនដាច់ចិត្តរបស់គាត់ក្នុងការលះបង់កូនប្រុសរបស់គាត់ បានធ្វើឱ្យគាត់មានសម្ពាធខ្លាំង និងការឈឺចាប់ក៏ដោយ ក៏គាត់នៅតែជ្រើសរើសប្រគល់កូនរបស់គាត់ទៅឱ្យព្រះជាម្ចាស់វិញដែរ។ ហេតុអ្វីបានជាគាត់ត្រូវប្រគល់អ៊ីសាកទៅឱ្យព្រះជាម្ចាស់វិញដូច្នេះ? នៅពេលដែលព្រះជាម្ចាស់មិនបានសុំឱ្យអ័ប្រាហាំធ្វើបែបនេះ នោះគាត់មិនចាំបាច់ផ្ដើមគំនិតប្រគល់កូនប្រុសរបស់គាត់វិញទេ ប៉ុន្តែដោយសារព្រះជាម្ចាស់បានសុំ នោះគាត់ត្រូវតែប្រគល់កូនប្រុសរបស់គាត់ទៅឱ្យព្រះជាម្ចាស់វិញ ដោយគ្មានលេសណាមួយត្រូវលើកឡើងឡើយ ហើយគាត់ក៏មិនគួរព្យាយាមប្រកែកជាមួយព្រះជាម្ចាស់ដែរ នេះហើយជាអាកប្បកិរិយាដែលអ័ប្រាហាំមាន។ គាត់បានចុះចូលនឹងព្រះជាម្ចាស់ដោយចិត្តបរិសុទ្ធបែបនេះ។ នេះគឺជាអ្វីដែលព្រះជាម្ចាស់ចង់បាន និងជាអ្វីដែលព្រះជាម្ចាស់ចង់ឃើញ។ អាកប្បកិរិយារបស់អ័ប្រាហាំ និងអ្វីដែលគាត់បានសម្រេច នៅពេលនិយាយដល់រឿងថ្វាយអ៊ីសាកជាយញ្ញបូជា គឺជាអ្វីដែលព្រះជាម្ចាស់ចង់ឃើញយ៉ាងពិតប្រាកដ ហើយរឿងនេះគឺជាការសាកល្បង និងជាការផ្ទៀងផ្ទាត់របស់ព្រះជាម្ចាស់ចំពោះគាត់។ ក៏ប៉ុន្តែ ព្រះជាម្ចាស់មិនបានប្រព្រឹត្តចំពោះអ័ប្រាហាំ ដូចដែលទ្រង់បានប្រព្រឹត្តចំពោះណូអេឡើយ។ ទ្រង់មិនបានប្រាប់អ័ប្រាហាំពីមូលហេតុនៅពីក្រោយរឿងនេះ ពីដំណើរការ ឬពីអ្វីៗទាំងអស់អំពីរឿងនេះទេ។ អ័ប្រាហាំដឹងត្រឹមតែរឿងមួយប៉ុណ្ណោះ គឺថាព្រះជាម្ចាស់បានសុំឱ្យគាត់ប្រគល់អ៊ីសាកវិញ គឺមានតែប៉ុណ្ណឹង។ គាត់មិនបានដឹងថាការធ្វើបែបនេះ ព្រះជាម្ចាស់កំពុងសាកល្បងគាត់នោះទេ ហើយគាត់ក៏មិនបានដឹងអំពីអ្វីដែលព្រះជាម្ចាស់ចង់សម្រេចនៅក្នុងគាត់ និងនៅក្នុងកូនចៅរបស់គាត់ បន្ទាប់ពីគាត់បានឆ្លងកាត់ការសាកល្បងនេះដែរ។ ព្រះជាម្ចាស់មិនបានប្រាប់អ័ប្រាហាំអំពីរឿងទាំងអស់នេះទេ ទ្រង់គ្រាន់តែបានប្រទានបញ្ញត្តិដ៏សាមញ្ញមួយដែលជាការស្នើសុំមួយដល់គាត់ប៉ុណ្ណោះ។ ហើយទោះបីជាព្រះបន្ទូលទាំងនេះរបស់ព្រះជាម្ចាស់សាមញ្ញណាស់ និងមិនបានគិតគូរដល់អារម្មណ៍របស់មនុស្សក៏ដោយ ក៏អ័ប្រាហាំបានធ្វើតាមការរំពឹងទុករបស់ព្រះជាម្ចាស់ ដោយធ្វើតាមអ្វីដែលព្រះជាម្ចាស់ចង់បាន និងតម្រូវដែរ គឺគាត់បានថ្វាយអ៊ីសាកជាយញ្ញបូជានៅលើអាសនា។ គ្រប់ទាំងសកម្មភាពរបស់គាត់បានបង្ហាញថា ការដែលគាត់ថ្វាយអ៊ីសាកជាយញ្ញបូជា មិនមែនជាការធ្វើបង្គ្រប់កិច្ច ហើយក៏មិនមែនជាការធ្វើឱ្យតែរួចពីដៃនោះទេ គឺដោយស្មោះអស់ពីចិត្ត និងចេញពីក្រអៅបេះដូងរបស់គាត់វិញ។ ទោះបីជាគាត់មិនអាចទ្រាំទ្រនឹងការលះបង់អ៊ីសាកបាន ទោះបីជាវាធ្វើឱ្យគាត់ឈឺចាប់ក៏ដោយ នៅពេលប្រឈមមុខនឹងអ្វីដែលព្រះអាទិករបានសុំ អ័ប្រាហាំបានជ្រើសរើសវិធីសាស្ត្រដែលគ្មានមនុស្សណាផ្សេងទៀតនឹងធ្វើឡើយ គឺការចុះចូលទាំងស្រុងចំពោះអ្វីដែលព្រះអាទិករបានសុំ ការចុះចូលដោយគ្មានការសម្រុះសម្រួល ដោយគ្មានការដោះសា និងដោយគ្មានលក្ខខណ្ឌអ្វីទាំងអស់ ពោលគឺគាត់បានធ្វើតាមរបៀបដែលព្រះជាម្ចាស់បានសុំឱ្យគាត់ធ្វើ។ តើអ័ប្រាហាំមានអ្វីខ្លះ នៅពេលដែលគាត់អាចធ្វើតាមអ្វីដែលព្រះជាម្ចាស់បានសុំ? ម្យ៉ាង គឺនៅក្នុងចិត្តរបស់គាត់មានជំនឿពិតលើព្រះជាម្ចាស់។ គាត់ជឿជាក់ថា ព្រះអាទិករគឺជាព្រះជាម្ចាស់ ជាព្រះរបស់គាត់ ជាព្រះអម្ចាស់របស់គាត់ ជាព្រះអង្គដែលមានអធិបតេយ្យភាពលើរបស់សព្វសារពើ និងជាព្រះអង្គដែលបានបង្កើតមនុស្សជាតិ។ នេះគឺជាជំនឿពិត។ ម្យ៉ាងទៀត គាត់មានចិត្តបរិសុទ្ធ។ គាត់ជឿលើគ្រប់ទាំងព្រះបន្ទូលដែលព្រះអាទិករបានថ្លែង ហើយអាចទទួលយកគ្រប់ព្រះបន្ទូលដែលទ្រង់បានថ្លែង ដោយសាមញ្ញ និងដោយផ្ទាល់។ ហើយម្យ៉ាងទៀត មិនថាអ្វីដែលព្រះអាទិករបានសុំនោះលំបាកប៉ុណ្ណា មិនថាវាធ្វើឱ្យគាត់ឈឺចាប់ប៉ុណ្ណានោះទេ អាកប្បកិរិយាដែលគាត់បានជ្រើសរើសនោះ គឺការចុះចូលមិនព្យាយាមតវ៉ាជាមួយព្រះជាម្ចាស់ ឬទាស់ទទឹង ឬបដិសេធឡើយ ប៉ុន្តែជាការចុះចូលទាំងស្រុងដោយប្រព្រឹត្ត និងអនុវត្តស្របតាមអ្វីដែលព្រះជាម្ចាស់បានសុំ ស្របតាមគ្រប់ទាំងព្រះបន្ទូលរបស់ទ្រង់ និងបទបញ្ជារបស់ទ្រង់។ ដូចដែលព្រះជាម្ចាស់បានសុំ និងចង់ឃើញ អ័ប្រាហាំបានថ្វាយអ៊ីសាកជាយញ្ញបូជានៅលើអាសនា គឺគាត់បានថ្វាយអ៊ីសាកដល់ព្រះជាម្ចាស់ ហើយអ្វីៗទាំងអស់ដែលគាត់បានធ្វើ បានបញ្ជាក់ថា ព្រះជាម្ចាស់បានជ្រើសរើសមនុស្សត្រូវហើយ ហើយថានៅក្នុងព្រះនេត្ររបស់ព្រះជាម្ចាស់ គាត់គឺជាមនុស្សសុចរិត។

តើនិស្ស័យ និងសារជាតិអ្វីខ្លះរបស់ព្រះអាទិករ ដែលត្រូវបានបើកសម្ដែង នៅពេលដែលព្រះជាម្ចាស់បានសុំឱ្យអ័ប្រាហាំថ្វាយអ៊ីសាក? នោះគឺការដែលព្រះជាម្ចាស់ប្រព្រឹត្តចំពោះអ្នកដែលសុចរិត អ្នកដែលទ្រង់បានទទួលស្គាល់ទាំងស្រុងស្របតាមស្ដង់ដាតម្រូវរបស់ទ្រង់ផ្ទាល់ ដែលការនេះគឺស្របទាំងស្រុងនឹងនិស្ស័យ និងសារជាតិរបស់ទ្រង់។ មិនអាចមានការសម្រុះសម្រួលនៅក្នុងស្ដង់ដាទាំងនេះបានឡើយ ហើយក៏មិនអាចមានការលើសលស់បានដែរ។ ស្ដង់ដាទាំងនេះត្រូវតែសម្រេចឱ្យបានត្រឹមត្រូវពិតប្រាកដ។ វាមិនគ្រប់គ្រាន់ទេសម្រាប់ព្រះជាម្ចាស់ ដែលគ្រាន់តែឃើញអំពើដ៏សុចរិតដែលអ័ប្រាហាំបានប្រព្រឹត្តនៅក្នុងជីវិតប្រចាំថ្ងៃរបស់គាត់នោះ ព្រះជាម្ចាស់នៅមិនទាន់បានឃើញការចុះចូលពិតប្រាកដរបស់អ័ប្រាហាំចំពោះទ្រង់នៅឡើយទេ ហើយដោយសារហេតុនេះហើយ ទើបព្រះជាម្ចាស់បានធ្វើអ្វីដែលទ្រង់បានធ្វើ។ ហេតុអ្វីបានជាព្រះជាម្ចាស់ចង់ឃើញការចុះចូលពិតប្រាកដនៅក្នុងខ្លួនអ័ប្រាហាំ? ហេតុអ្វីបានជាទ្រង់ដាក់អ័ប្រាហាំឱ្យឆ្លងកាត់ការសាកល្បងចុងក្រោយនេះ? ពីព្រោះ ដូចដែលយើងទាំងអស់គ្នាបានដឹងហើយថា ព្រះជាម្ចាស់ចង់ឱ្យអ័ប្រាហាំធ្វើជាឪពុកនៃសាសន៍ជាច្រើន។ តើ «ឪពុកនៃសាសន៍ជាច្រើន» ជាងារមួយដែលមនុស្សសាមញ្ញណាអាចរែកពន់បានដែរឬទេ? មិនបានទេ។ ព្រះជាម្ចាស់មានស្ដង់ដាតម្រូវរបស់ទ្រង់ ហើយស្ដង់ដាដែលទ្រង់តម្រូវពីបុគ្គលណាដែលទ្រង់ចង់បាន និងធ្វើឱ្យគ្រប់លក្ខណ៍ និងបុគ្គលណាដែលទ្រង់ទតឃើញថាជាមនុស្សសុចរិត គឺដូចគ្នាទាំងអស់ ពោលគឺត្រូវមានជំនឿពិត និងការចុះចូលទាំងស្រុង។ ដោយសារព្រះជាម្ចាស់សព្វព្រះហឫទ័យចង់ធ្វើរឿងដ៏ធំបែបនេះនៅក្នុងអ័ប្រាហាំ តើទ្រង់នឹងធ្វើដោយប្រញាប់ប្រញាល់ ដោយមិនបានឃើញរឿងទាំងពីរនេះនៅក្នុងគាត់ឬ? មិនមែនដូច្នោះជាដាច់ខាត។ ដូច្នេះ បន្ទាប់ពីព្រះជាម្ចាស់បានប្រទានកូនប្រុសម្នាក់ដល់គាត់ អ័ប្រាហាំច្បាស់ជាត្រូវឆ្លងកាត់ការសាកល្បងបែបនេះជាមិនខាន។ នេះគឺជាអ្វីដែលព្រះជាម្ចាស់បានកំណត់នឹងធ្វើ ហើយជាអ្វីដែលព្រះជាម្ចាស់បានរៀបចំផែនការរួចជាស្រេចហើយ។ លុះត្រាតែរឿងរ៉ាវបានប្រព្រឹត្តទៅតាមអ្វីដែលព្រះជាម្ចាស់ចង់បាន ហើយអ័ប្រាហាំបានបំពេញតាមសេចក្ដីតម្រូវជាចាំបាច់របស់ព្រះជាម្ចាស់ ទើបព្រះជាម្ចាស់ចាប់ផ្ដើមរៀបចំផែនការធ្វើកិច្ចការជំហានបន្ទាប់របស់ទ្រង់ គឺធ្វើឱ្យកូនចៅរបស់អ័ប្រាហាំមានចំនួនច្រើនដូចផ្កាយនៅលើមេឃ និងដូចខ្សាច់នៅមាត់សមុទ្រ ពោលគឺធ្វើឱ្យគាត់ក្លាយជាឪពុកនៃសាសន៍ជាច្រើន។ ខណៈពេលដែលលទ្ធផលនៃការដែលទ្រង់បានសុំឱ្យអ័ប្រាហាំថ្វាយអ៊ីសាកជាយញ្ញបូជា នៅមិនទាន់ដឹង និងមិនទាន់កើតឡើងនៅឡើយ ព្រះជាម្ចាស់នឹងមិនធ្វើការដោយប្រញាប់ប្រញាល់ឡើយ។ ប៉ុន្តែនៅពេលដែលលទ្ធផលនោះបានកើតឡើងហើយ អ្វីដែលអ័ប្រាហាំមាន គឺបានបំពេញតាមស្ដង់ដារបស់ព្រះជាម្ចាស់ហើយ ដែលមានន័យថា គាត់នឹងទទួលបានព្រះពរទាំងអស់ដែលព្រះជាម្ចាស់បានរៀបចំផែនការសម្រាប់គាត់។ ដូច្នេះ តាមរយៈការថ្វាយអ៊ីសាក គេអាចមើលឃើញថា ព្រះជាម្ចាស់មានការរំពឹងទុក និងស្ដង់ដាតម្រូវពីមនុស្ស ចំពោះកិច្ចការអ្វីក៏ដោយដែលទ្រង់ធ្វើនៅក្នុងពួកគេ ឬតួនាទីអ្វីក៏ដោយដែលទ្រង់តម្រូវឱ្យពួកគេធ្វើ ឬបេសកកម្មអ្វីក៏ដោយដែលទ្រង់តម្រូវឱ្យពួកគេទទួលយកនៅក្នុងផែនការគ្រប់គ្រងរបស់ទ្រង់។ មានលទ្ធផលពីរប្រភេទចំពោះការរំពឹងទុករបស់ព្រះជាម្ចាស់ចំពោះមនុស្ស៖ មួយគឺ ប្រសិនបើអ្នករាល់គ្នាមិនអាចធ្វើតាមអ្វីដែលទ្រង់សុំពីអ្នករាល់គ្នាបានទេ នោះអ្នករាល់គ្នានឹងត្រូវជម្រុះចោល។ មួយទៀតគឺ ប្រសិនបើអ្នកអាចធ្វើបាន នោះព្រះជាម្ចាស់នឹងបន្តសម្រេចនៅក្នុងអ្នក នូវអ្វីដែលទ្រង់ចង់ធ្វើ ស្របតាមផែនការរបស់ទ្រង់។ ជំនឿពិត និងការចុះចូលទាំងស្រុងដែលព្រះជាម្ចាស់ទាមទារពីមនុស្ស តាមពិតទៅ មិនពិបាកពេកសម្រាប់មនុស្សដើម្បីសម្រេចបាននោះទេ។ ប៉ុន្តែទោះបីជាវាពិបាក ឬងាយស្រួលក៏ដោយ ទាំងនេះគឺជារឿងពីរយ៉ាងដែលសម្រាប់ព្រះជាម្ចាស់ ត្រូវតែមាននៅក្នុងមនុស្ស។ ប្រសិនបើអ្នកអាចឆ្លងផុតការសាកល្បងនេះបាន នោះព្រះជាម្ចាស់នឹងចាត់ទុកអ្នកថាបានដល់ស្ដង់ដារហើយ ហើយព្រះជាម្ចាស់នឹងមិនសុំអ្វីទៀតឡើយ។ ប្រសិនបើអ្នកមិនអាចធ្វើបានទេ នោះគឺជារឿងមួយផ្សេងទៀតហើយ។ ការដែលព្រះជាម្ចាស់បានសុំឱ្យអ័ប្រាហាំថ្វាយកូនប្រុសរបស់គាត់ បង្ហាញថា ទ្រង់មិនបានចាត់ទុកថា ការដែលអ័ប្រាហាំមានចិត្តកោតខ្លាចព្រះជាម្ចាស់ និងមានជំនឿពិតលើទ្រង់កន្លងមក គឺជាអ្វីៗទាំងអស់ដែលទ្រង់ត្រូវការនោះទេ ហើយថាការធ្វើត្រឹមប្រហែលៗគឺគ្រប់គ្រាន់ហើយនោះឡើយ។ នោះពិតជាមិនមែនជារបៀបនៃការទាមទាររបស់ព្រះជាម្ចាស់ឡើយ។ ទ្រង់ធ្វើការទាមទារតាមរបៀបរបស់ទ្រង់ និងស្របតាមអ្វីដែលមនុស្សអាចសម្រេចបាន ហើយការនេះគឺមិនអាចតថ្លៃបានឡើយ។ តើនេះមិនមែនជាភាពបរិសុទ្ធរបស់ព្រះជាម្ចាស់ទេឬ? (គឺពិតជាភាពបរិសុទ្ធរបស់ព្រះជាម្ចាស់មែន។) ភាពបរិសុទ្ធរបស់ព្រះជាម្ចាស់គឺបែបនេះឯង។

សូម្បីតែមនុស្សល្អដូចជាអ័ប្រាហាំ ដែលបរិសុទ្ធ មានសេចក្ដីជំនឿពិត ហើយមានតម្រិះប្រកបដោយវិចារណញាណក៏ត្រូវតែទទួលយកការសាកល្បងរបស់ព្រះជាម្ចាស់ដែរ។ ដូច្នេះ នៅក្នុងក្រសែភ្នែករបស់មនុស្សជាតិ ការសាកល្បងនេះហាក់ដូចជាមិនសូវគិតគូរដល់អារម្មណ៍របស់មនុស្សលោកមែនទេ? ប៉ុន្តែ ការខ្វះការគិតគូរដល់អារម្មណ៍របស់មនុស្សលោកនេះ គឺជាការបង្ហាញយ៉ាងជាក់លាក់នូវនិស្ស័យ និងសារជាតិរបស់ព្រះជាម្ចាស់ ហើយអ័ប្រាហាំបានឆ្លងកាត់ការសាកល្បងបែបនេះ។ នៅក្នុងការសាកល្បងនេះ អ័ប្រាហាំបានបង្ហាញដល់ព្រះជាម្ចាស់នូវសេចក្ដីជំនឿមុតមាំ និងការចុះចូលឥតងាករេចំពោះព្រះអាទិករ។ អ័ប្រាហាំបានឆ្លងផុតការសាកល្បងនេះ។ ជាធម្មតា អ័ប្រាហាំមិនដែលបានជួបប្រទះនូវឧបសគ្គជីវិតទេ ប៉ុន្តែក្រោយពីព្រះជាម្ចាស់បានសាកល្បងគាត់បែបនេះ ជំនឿ និងការចុះចូលធម្មតាៗរបស់គាត់ ត្រូវបានបញ្ជាក់ពិតប្រាកដ ដែលវាមិនមែនជាការបង្ហាញតែសម្បកក្រៅ ឬត្រឹមជាពាក្យសំដីនោះទេ។ អ័ប្រាហាំនៅតែអាចចុះចូលដោយឥតងាករេ ក្នុងកាលៈទេសៈនេះ ក្រោយពីព្រះជាម្ចាស់បានមានព្រះបន្ទូលបែបនេះ និងបានទាមទារបែបនេះពីគាត់ គឺបានបញ្ជាក់ន័យច្បាស់ពីរឿងមួយ៖ នៅក្នុងចិត្តរបស់អ័ប្រាហាំ ព្រះជាម្ចាស់គឺនៅតែជាព្រះជាម្ចាស់ ហើយនឹងនៅតែជាព្រះជាម្ចាស់ជានិច្ច អត្តសញ្ញាណ និងសារជាតិរបស់ព្រះជាម្ចាស់ គឺមិនប្រែប្រួលដោយសារកត្តាផ្លាស់ប្ដូរណាមួយឡើយ។ នៅក្នុងចិត្តរបស់គាត់ មនុស្សលោកនឹងនៅតែជាមនុស្សលោកជារៀងរហូត ហើយមិនមានសិទ្ធិប្រឆាំង តទល់ ឬប្រកួតប្រជែងជាមួយនឹងព្រះអាទិករឡើយ ហើយក៏មិនមានសិទ្ធិវែកញែកព្រះបន្ទូលដែលមានបន្ទូលដោយព្រះអាទិករបានដែរ។ អ័ប្រាហាំជឿថា ពេលនិយាយអំពីព្រះបន្ទូលរបស់ព្រះអាទិករ ឬអ្វីក៏ដោយដែលព្រះអាទិករទាមទារ មនុស្សលោកគ្មានសិទ្ធិជ្រើសរើសទេ រឿងតែមួយគត់ដែលពួកគេត្រូវធ្វើគឺស្តាប់បង្គាប់។ អាកប្បកិរិយារបស់អ័ប្រាហាំបានបញ្ជាក់យ៉ាងច្បាស់ គឺគាត់មានសេចក្ដីជំនឿពិតចំពោះព្រះជាម្ចាស់ ហើយនៅក្នុងសេចក្ដីជំនឿពិតនេះ បានបង្កើតឲ្យមានការចុះចូលពិត ដូច្នេះមិនថាព្រះជាម្ចាស់ធ្វើអ្វីចំពោះគាត់ ឬទាមទារអ្វីពីគាត់ ឬអំពើអ្វីដែលព្រះជាម្ចាស់បានធ្វើ មិនថាជាអ្វីដែលអ័ប្រាហាំបានឃើញ បានឮ ឬបានជួបប្រទះផ្ទាល់ខ្លួនទេ រឿងទាំងអស់នេះមិនអាចប៉ះពាល់ដល់សេចក្ដីជំនឿពិតរបស់គាត់ចំពោះព្រះជាម្ចាស់ឡើយ ហើយក៏មិនអាចប៉ះពាល់ដល់អាកប្បកិរិយានៃការចុះចូលរបស់គាត់ចំពោះព្រះជាម្ចាស់ដែរ។ នៅពេលព្រះអាទិករមានព្រះបន្ទូលដែលមិនគិតគូរពីអារម្មណ៍របស់មនុស្សលោក អ្វីមួយដែលទាមទារនូវតម្រូវការមិនសមហេតុផលពីមនុស្សលោក មិនថាមានមនុស្សប៉ុន្មាននាក់ដែលមិនពេញចិត្តនឹងព្រះបន្ទូលទាំងនេះ ប្រឆាំងនឹងព្រះបន្ទូលទាំងនេះ ត្រិះរិះ និងពិចារណាលើព្រះបន្ទូលទាំងនោះ ឬថែមទាំងមើលងាយព្រះបន្ទូលទាំងនោះក៏ដោយ ក៏អាកប្បកិរិយារបស់អ័ប្រាហាំនៅតែមិនត្រូវបានរំខានដោយបរិស្ថាននៃពិភពខាងក្រៅដែរ។ សេចក្ដីជំនឿ និងការស្តាប់បង្គាប់របស់គាត់ចំពោះព្រះជាម្ចាស់ មិនបានផ្លាស់ប្ដូរឡើយ ហើយជំនឿទាំងនោះមិនមែនត្រឹមតែជាពាក្យសម្ដីដែលនិយាយចេញពីមាត់គាត់ ឬជាបែបបទប៉ុណ្ណោះទេ។ ផ្ទុយទៅវិញ គាត់បានប្រើភាពពិតដើម្បីបញ្ជាក់ថា ព្រះជាម្ចាស់ដែលគាត់ជឿ គឺជាព្រះអាទិករ ថាព្រះជាម្ចាស់ដែលគាត់ជឿ គឺជាព្រះនៅស្ថានសួគ៌។ តើយើងឃើញអ្វីពីអ្វីៗទាំងអស់ដែលបានសម្ដែងចេញនៅក្នុងអ័ប្រាហាំ? តើយើងឃើញការសង្ស័យរបស់គាត់ចំពោះព្រះជាម្ចាស់ទេ? តើគាត់មានការសង្ស័យទេ? តើគាត់បានចោទសួរព្រះបន្ទូលរបស់ព្រះជាម្ចាស់ទេ? តើគាត់បានត្រិះរិះព្រះបន្ទូលទាំងនោះទេ? (គាត់មិនបានទេ។) មនុស្សមួយចំនួននិយាយថា «បើគាត់មិនបានចោទសួរ ឬត្រិះរិះអំពីព្រះបន្ទូលរបស់ព្រះជាម្ចាស់ទេ តើគាត់មានទុក្ខព្រួយអ្វី?» តើអ្នករាល់គ្នាមិនអនុញ្ញាតឲ្យគាត់មានទុក្ខព្រួយទេឬ? គាត់មានទុក្ខព្រួយយ៉ាងខ្លាំង ហើយនៅតែអាចស្តាប់បង្គាប់បានចុះតើអ្នករាល់គ្នាអាចស្តាប់បង្គាប់បានទេ បើទោះជាពេលដែលអ្នករាល់គ្នាមិនមានអារម្មណ៍ទុក្ខព្រួយផង? តើការចុះចូលនៅក្នុងខ្លួនអ្នករាល់គ្នាមានកម្រិតណាដែរ? ការដែលការពិបាកចិត្ត និងការឈឺចាប់បែបនេះ មិនបានប៉ះពាល់ដល់ការចុះចូលរបស់អ័ប្រាហាំ បញ្ជាក់ថា ការចុះចូលនេះគឺជាការពិត មិនមែនជាការភូតកុហកឡើយ។ នេះគឺជាទីបន្ទាល់របស់មនុស្សដែលត្រូវបានបង្កើតមកថ្វាយព្រះជាម្ចាស់ នៅចំពោះសាតាំង នៅចំពោះរបស់សព្វសារពើ នៅចំពោះគ្រប់ទាំងអស់ដែលត្រូវបានបង្កើត ហើយទីបន្ទាល់នេះពិតជាមានអំណាចខ្លាំងណាស់ ពិតជាមានតម្លៃខ្លាំងណាស់

នៅក្នុងរឿងរបស់ណូអេ និងអ័ប្រាហាំ និងនៅក្នុងរឿងរបស់លោកយ៉ូប តើមានអ្វីខ្លះនៅក្នុងអាកប្បកិរិយា និងពាក្យសម្ដីរបស់ពួកគេ និងនៅក្នុងឥរិយាបទ និងគ្រប់ទាំងពាក្យសម្ដី និងទង្វើរបស់ពួកគេ នៅពេលដែលព្រះបន្ទូល និងសកម្មភាពរបស់ព្រះជាម្ចាស់បានកើតឡើងចំពោះពួកគេ ដែលបានធ្វើឱ្យមនុស្សជំនាន់ក្រោយមានការរំជួលចិត្តយ៉ាងខ្លាំងនោះ? អ្វីដែលបានធ្វើឱ្យមនុស្សរំជួលចិត្តបំផុតទាក់ទងនឹងឥរិយាបថរបស់បុគ្គលទាំងបីរូបនេះ ចំពោះព្រះបន្ទូលរបស់ព្រះជាម្ចាស់ និងអាកប្បកិរិយា ពាក្យសម្ដី និងឥរិយាបថរបស់ពួកគេ បន្ទាប់ពីបានឮព្រះបន្ទូលរបស់ព្រះជាម្ចាស់ និងបន្ទាប់ពីបានឮអ្វីដែលព្រះជាម្ចាស់បានបង្គាប់ និងតម្រូវនោះ គឺភាពបរិសុទ្ធ និងភាពខ្ជាប់ខ្ជួននៃចិត្តស្មោះរបស់ពួកគេចំពោះព្រះជាម្ចាស់ដែលជាព្រះអាទិករ។ ចំពោះមនុស្សសព្វថ្ងៃនេះ ភាពបរិសុទ្ធ និងភាពខ្ជាប់ខ្ជួននេះ អាចត្រូវបានគេហៅថាជាភាពល្ងង់ខ្លៅ និងជាការឈ្លក់វង្វេង។ ប៉ុន្តែសម្រាប់ខ្ញុំ ភាពបរិសុទ្ធ និងភាពខ្ជាប់ខ្ជួនរបស់ពួកគេ គឺជារឿងដែលគួរឱ្យរំជួលចិត្ត និងប៉ះពាល់ចិត្តបំផុតអំពីពួកគេ ហើយរឹតតែខ្លាំងជាងនេះទៅទៀត គឺជារឿងដែលហាក់ដូចជាឆ្ងាយហួសពីសមត្ថភាពរបស់មនុស្សដទៃទៀត។ តាមរយៈបុគ្គលទាំងនេះ ខ្ញុំពិតជាបានកោតសរសើរ និងបានឃើញថាតើមនុស្សល្អម្នាក់មានលក្ខណៈបែបណា។ តាមរយៈអាកប្បកិរិយា និងពាក្យសម្ដីរបស់ពួកគេ ក៏ដូចជាអាកប្បកិរិយារបស់ពួកគេនៅពេលប្រឈមមុខនឹងព្រះបន្ទូលរបស់ព្រះជាម្ចាស់ និងនៅពេលដែលពួកគេបានស្ដាប់ព្រះបន្ទូលរបស់ព្រះជាម្ចាស់ ខ្ញុំឃើញថាតើមនុស្សដែលព្រះជាម្ចាស់ចាត់ទុកថាជាមនុស្សសុចរិត និងគ្រប់លក្ខណ៍នោះ មានលក្ខណៈបែបណា។ ហើយតើអ្វីទៅជាអារម្មណ៍ដែលគួរឱ្យកត់សម្គាល់បំផុត ដែលខ្ញុំបានទទួល បន្ទាប់ពីបានអាន និងយល់ពីរឿងរ៉ាវរបស់មនុស្សទាំងនេះ? នោះគឺជាការនឹករឭកយ៉ាងជ្រាលជ្រៅ ការស្រឡាញ់រាប់អាន និងការគោរពស្រឡាញ់ចំពោះបុគ្គលទាំងនេះ។ តើនេះមិនមែនជាអារម្មណ៍នៃការរំជួលចិត្តទេឬ? ហេតុអ្វីបានជាខ្ញុំមានអារម្មណ៍បែបនេះ? នៅក្នុងប្រវត្តិសាស្ត្រដ៏យូរលង់របស់មនុស្សជាតិ មិនដែលមានសៀវភៅប្រវត្តិសាស្ត្រណាមួយដែលផ្ដោតលើការកត់ត្រា ការសរសើរតម្កើង និងការផ្សព្វផ្សាយរឿងរ៉ាវរបស់មនុស្សទាំងបីនាក់នេះទេ ហើយក៏គ្មានអ្នកនរណាម្នាក់បានប្រើរឿងរ៉ាវរបស់ពួកគេ ដើម្បីអប់រំមនុស្សជំនាន់ក្រោយ ដោយចាត់ទុកពួកគេជាមនុស្សដែលមនុស្សជំនាន់ក្រោយគួរយកតម្រាប់តាមនោះដែរ។ ប៉ុន្តែមានរឿងមួយដែលមនុស្សលោកមិនបានដឹង គឺថា នៅពេលខុសៗគ្នា ម្នាក់ៗក្នុងចំណោមមនុស្ស ទាំងបីនាក់នេះបានឮរឿងខុសគ្នាពីព្រះជាម្ចាស់ គឺម្នាក់ៗបានទទួលបេសកកម្មខុសគ្នា ពីព្រះជាម្ចាស់ ម្នាក់ៗមានសេចក្ដីតម្រូវខុសគ្នាពីព្រះជាម្ចាស់ ម្នាក់ៗបានធ្វើរឿងខុសគ្នាសម្រាប់ព្រះជាម្ចាស់ និងបានបំពេញកិច្ចការខុសគ្នាដែលព្រះជាម្ចាស់បានប្រគល់ឱ្យពួកគេ ប៉ុន្តែពួកគេទាំងអស់គ្នាមានរឿងមួយដូចគ្នា។ តើរឿងនោះគឺជាអ្វី? ពួកគេទាំងអស់គ្នាបានធ្វើតាមការរំពឹងទុករបស់ព្រះជាម្ចាស់។ បន្ទាប់ពីបានឮព្រះជាម្ចាស់មានព្រះបន្ទូល ពួកគេអាចទទួលយកនូវអ្វីដែលព្រះជាម្ចាស់បានប្រគល់ឱ្យពួកគេ និងបានសុំពីពួកគេ ហើយបន្ទាប់ពីនោះ ពួកគេអាចចុះចូលនឹងអ្វីៗដែលព្រះជាម្ចាស់បានមានព្រះបន្ទូល ពួកគេអាចចុះចូលនឹងគ្រប់ទាំងរឿងដែលពួកគេបានឮព្រះជាម្ចាស់ទាមទារពីពួកគេ។ តើពួកគេបានធ្វើអ្វីខ្លះ ដែលបានបំពេញតាមការរំពឹងទុករបស់ព្រះជាម្ចាស់? នៅក្នុងចំណោមមនុស្សជាតិទាំងអស់ ពួកគេបានក្លាយជាគំរូសម្រាប់ការស្ដាប់ ការទទួលយក និងការចុះចូលនឹងព្រះបន្ទូលរបស់ព្រះជាម្ចាស់ និងសម្រាប់ការធ្វើបន្ទាល់ដ៏ល្បីរន្ទឺថ្វាយដល់ព្រះជាម្ចាស់ នៅចំពោះសាតាំង។ ដោយសារពួកគេជាគំរូសម្រាប់មនុស្សជាតិ ហើយជាមនុស្សគ្រប់លក្ខណ៍ និងសុចរិតនៅក្នុងព្រះនេត្ររបស់ព្រះជាម្ចាស់ ដូច្នេះ តើអ្វីទៅជាព័ត៌មានដ៏សំខាន់បំផុតដែលរឿងនេះប្រាប់យើង? គឺថា នេះគឺជាប្រភេទមនុស្សដែលព្រះជាម្ចាស់សព្វព្រះចង់បាន ជាមនុស្សដែលមានសមត្ថភាពយល់ពីអ្វីដែលព្រះជាម្ចាស់មានព្រះបន្ទូល ជាអ្នកដែលប្រើដួងចិត្តរបស់ខ្លួនដើម្បីស្ដាប់ ដើម្បីចាប់យក ដើម្បីយល់ដឹង ដើម្បីយល់ ដើម្បីចុះចូល និងអនុវត្តព្រះបន្ទូលរបស់ព្រះអាទិករ។ មនុស្សប្រភេទនេះ គឺជាអ្នកដែលព្រះជាម្ចាស់ស្រឡាញ់។ មិនថាការសាកល្បង និងការល្បងលដែលព្រះជាម្ចាស់ដាក់ឱ្យពួកគេឆ្លងកាត់នោះធំប៉ុណ្ណានោះទេ មុនពេលដែលទ្រង់បានបញ្ជាក់ពីអំពើដ៏សុចរិតរបស់ពួកគេ នៅពេលដែលពួកគេធ្វើបន្ទាល់ដ៏ល្បីរន្ទឺថ្វាយដល់ព្រះជាម្ចាស់ ពួកគេបានក្លាយជារបស់ដែលមានតម្លៃបំផុតនៅក្នុងព្រះហស្ដរបស់ព្រះជាម្ចាស់ និងជាអ្នកដែលនឹងរស់នៅជារៀងរហូតនៅក្នុងព្រះនេត្ររបស់ព្រះជាម្ចាស់។ នេះគឺជាការពិតដែលរឿងនេះប្រាប់យើង។ នេះគឺជាអ្វីដែលខ្ញុំចង់ប្រាប់អ្នករាល់គ្នា តាមរយៈការប្រកបគ្នាអំពីរឿងរបស់ណូអេ និងអ័ប្រាហាំ ហើយជាអ្វីដែលអ្នករាល់គ្នាគួរតែយល់។ នេះមានន័យថាអស់អ្នកណាដែលនៅតែមិនយល់ពីព្រះបន្ទូលរបស់ព្រះអាទិករ ហើយនៅតែមិនដឹងថាការស្ដាប់ព្រះបន្ទូលរបស់ព្រះអាទិករគឺជាការទទួលខុសត្រូវ ជាកាតព្វកិច្ច និងជាភារកិច្ចរបស់ខ្លួន ហើយមិនដឹងថាការទទួលយក និងការចុះចូលនឹងព្រះបន្ទូលរបស់ព្រះអាទិករគឺជាឥរិយាបថដែលមនុស្សដែលត្រូវបានបង្កើតមកគួរតែមាន ទោះបីជាពួកគេបានដើរតាមព្រះជាម្ចាស់ប៉ុន្មានឆ្នាំក៏ដោយ មនុស្សបែបនេះគឺជាអ្នកដែលនឹងត្រូវបានព្រះជាម្ចាស់ជម្រុះចោល។ ព្រះជាម្ចាស់មិនចង់បានមនុស្សបែបនេះទេ ទ្រង់ស្អប់ខ្ពើមមនុស្សបែបនេះ។ ដូច្នេះ តើមានមនុស្សប៉ុន្មាននាក់ដែលនៅទីបំផុតអាចស្ដាប់ អាចទទួលយក និងអាចចុះចូលទាំងស្រុងនឹងព្រះបន្ទូលរបស់ព្រះអាទិករបាន? មានប៉ុន្មាននាក់ក៏ប៉ុណ្ណឹងទៅ។ អស់អ្នកណាដែលបានដើរតាមព្រះជាម្ចាស់អស់រយៈពេលជាច្រើនឆ្នាំ ប៉ុន្តែនៅតែមើលងាយសេចក្ដីពិត បំពានគោលការណ៍ដោយឥតអៀនខ្មាស និងអ្នកដែលមិនអាចទទួលយក និងចុះចូលនឹងព្រះបន្ទូលរបស់ព្រះជាម្ចាស់ ទោះបីជាព្រះបន្ទូលទាំងនោះត្រូវបានថ្លែងនៅក្នុងសាច់ឈាម ឬនៅក្នុងពិភពខាងវិញ្ញាណក៏ដោយ នៅទីបំផុតនឹងប្រឈមមុខនឹងលទ្ធផលមួយ គឺការជម្រុះចោល។

មកទល់ពេលនេះគឺមានរយៈពេលសាមសិបឆ្នាំហើយ ចាប់តាំងពីព្រះជាម្ចាស់បានយកកំណើតជាសាច់ឈាម ហើយបានយាងមកធ្វើកិច្ចការនៅលើផែនដី។ ទ្រង់បានមានបន្ទូលជាច្រើន និងបានសម្ដែងចេញនូវសេចក្ដីពិតជាច្រើន។ មិនថាទ្រង់មានព្រះបន្ទូលដោយរបៀបណា មិនថាទ្រង់ប្រើវិធីសាស្ត្រអ្វីដើម្បីមានព្រះបន្ទូល ហើយមិនថាទ្រង់មានព្រះបន្ទូលខ្លឹមសារច្រើនប៉ុណ្ណានោះទេ ទ្រង់មានសេចក្ដីតម្រូវតែមួយគត់ពីមនុស្ស គឺថាពួកគេអាចស្ដាប់ អាចទទួលយក និងអាចចុះចូលបាន។ យ៉ាងណាម៉ិញ មានមនុស្សជាច្រើនដែលមិនអាចចាប់យក ឬអនុវត្តតាមសេចក្ដីតម្រូវដ៏សាមញ្ញបំផុតនេះបានឡើយ។ នេះគឺជារឿងដែលពិបាកដោះស្រាយណាស់ ហើយវាបង្ហាញថាមនុស្សជាតិគឺពុករលួយយ៉ាងខ្លាំង មានការលំបាកយ៉ាងខ្លាំងក្នុងការទទួលយកសេចក្ដីពិត ហើយមិនអាចសេចក្ដីសង្គ្រោះដោយងាយស្រួលនោះឡើយ។ សូម្បីតែឥឡូវនេះ នៅក្នុងបរិបទដែលមនុស្សទទួលស្គាល់ថាមនុស្សត្រូវបានបង្កើតឡើងដោយព្រះជាម្ចាស់ និងការពិតដែលថាព្រះជាម្ចាស់នៅក្នុងសាច់ឈាមគឺជាព្រះជាម្ចាស់ផ្ទាល់ក៏ដោយ ក៏មនុស្សនៅតែប្រឆាំង និងបះបោរទាស់នឹងព្រះជាម្ចាស់ ហើយបដិសេធព្រះបន្ទូលរបស់ព្រះជាម្ចាស់ និងសេចក្ដីតម្រូវរបស់ទ្រង់ដែរ។ ពួកគេថែមទាំងពិនិត្យ វិភាគ បដិសេធ និងព្រងើយកន្តើយចំពោះព្រះបន្ទូលដែលព្រះជាម្ចាស់ដែលយកកំណើតជាមនុស្សបានមានបន្ទូល ដោយមិនបានយល់ថាតើមនុស្សដែលត្រូវបានបង្កើតមកគួរតែប្រព្រឹត្តចំពោះព្រះបន្ទូលរបស់ព្រះជាម្ចាស់ដោយរបៀបណា និងគួរតែមានឥរិយាបថបែបណាចំពោះព្រះបន្ទូលរបស់ព្រះជាម្ចាស់នោះទេ។ ការនេះពិតជាគួរឱ្យសោកសៅណាស់។ សូម្បីតែឥឡូវនេះ មនុស្សមិនដឹងថាពួកគេជានរណា គួរតែឈរនៅទីតាំងណា ឬគួរតែធ្វើអ្វីនោះទេ។ មនុស្សខ្លះថែមទាំងតែងតែរអ៊ូរទាំអំពីព្រះជាម្ចាស់ដោយនិយាយថា «ហេតុអ្វីបានជាព្រះជាម្ចាស់តែងតែសម្ដែងចេញនូវសេចក្ដីពិតនៅក្នុងកិច្ចការរបស់ទ្រង់ដូច្នេះ?ហេតុអ្វីបានជាទ្រង់តែងតែទាមទារឱ្យយើងទទួលយកសេចក្ដីពិត? នៅពេលដែលព្រះជាម្ចាស់មានព្រះបន្ទូល និងធ្វើកិច្ចការ ទ្រង់គួរតែពិគ្រោះជាមួយយើង ហើយទ្រង់មិនគួរតែងតែធ្វើឱ្យយើងពិបាកនោះទេ។យើងគ្មានហេតុផលដើម្បីស្ដាប់បង្គាប់ទ្រង់ដាច់ខាតនោះទេយើង ចង់បានសិទ្ធិមនុស្ស និងសេរីភាព យើងគួរតែបោះឆ្នោតដោយលើកដៃចំពោះសេចក្ដីទាមទារដែលព្រះជាម្ចាស់ដាក់ចេញសម្រាប់យើង ហើយយើងទាំងអស់គ្នាក៏គួរតែមានការពិភាក្សា និងឈានដល់ការឯកភាពគ្នាដែរ។ ដំណាក់របស់ព្រះជាម្ចាស់គួរតែអនុវត្តលទ្ធិប្រជាធិបតេយ្យ ហើយមនុស្សគ្រប់គ្នាគួរតែធ្វើការសម្រេចចិត្តចុងក្រោយរួមគ្នា»។ សូម្បីតែឥឡូវនេះ មនុស្សជាច្រើនមានទស្សនៈបែបនេះហើយទោះបីជាពួកគេមិនបាននិយាយវាដោយបើកចំហក៏ដោយ ក៏ពួកគេមានទស្សនៈនេះនៅក្នុងចិត្តរបស់ពួកគេដែរ។ ប្រសិនបើខ្ញុំគ្មានសិទ្ធិសុំអ្វីពីអ្នក ប្រសិនបើខ្ញុំគ្មានសិទ្ធិសុំឱ្យអ្នកស្ដាប់តាមអ្វីដែលខ្ញុំនិយាយ និងទាមទារឱ្យអ្នកចុះចូលដាច់ខាតចំពោះអ្វីដែលខ្ញុំនិយាយទេ ដូច្នេះ តើនរណាទៅដែលមានសិទ្ធិ? ប្រសិនបើអ្នកជឿថា ព្រះជាម្ចាស់ដែលគង់នៅស្ថានសួគ៌មានសិទ្ធិធ្វើដូច្នេះ ហើយថាព្រះជាម្ចាស់ដែលគង់នៅស្ថានសួគ៌មានសិទ្ធិមានបន្ទូលមកកាន់អ្នករាល់គ្នាពីលើមេឃតាមរយៈផ្គរលាន់នោះគឺប្រសើរណាស់! នោះមានន័យថាខ្ញុំមិនចាំបាច់មានចិត្តអត់ធ្មត់ និងចិត្តស្មោះទទូចអង្វរដោយ ឬខ្ជះខ្ជាយទឹកមាត់និយាយជាមួយអ្នកឡើយ ខ្ញុំមិនចង់និយាយអ្វីបន្ថែមទៀតជាមួយអ្នកទេ។ ប្រសិនបើអ្នកជឿថា ព្រះជាម្ចាស់ដែលគង់នៅស្ថានសួគ៌មានសិទ្ធិមានបន្ទូលមកកាន់អ្នករាល់គ្នាពីលើមេឃ ពីលើពពក ដូច្នេះចូរទៅស្ដាប់ចុះ ចូរទៅស្វែងរកព្រះបន្ទូលរបស់ទ្រង់ចុះ ចូររង់ចាំព្រះជាម្ចាស់ដែលគង់នៅស្ថានសួគ៌មានបន្ទូលមកកាន់អ្នករាល់គ្នានៅលើមេឃ នៅលើពពក នៅកណ្ដាលភ្លើងចុះ។ ប៉ុន្តែមានរឿងមួយដែលអ្នករាល់គ្នាត្រូវតែយល់ឱ្យច្បាស់ថា៖ ប្រសិនបើថ្ងៃនោះមកដល់ពិតមែន ពេលវេលានៃការស្លាប់របស់អ្នករាល់គ្នានឹងមកដល់ហើយ។ យកល្អ កុំឱ្យថ្ងៃនោះមកដល់អី។ «យកល្អ កុំឱ្យថ្ងៃនោះមកដល់អី» តើព្រះបន្ទូលទាំងនេះមានន័យដូចម្ដេច? ព្រះជាម្ចាស់បានក្លាយជាមនុស្ស ដើម្បីមានព្រះបន្ទូលដោយផ្ទាល់ជាមួយមនុស្សទល់មុខគ្នានៅលើផែនដី ដើម្បីសម្ដែងចេញនូវសេចក្ដីពិតដែលប្រាប់មនុស្សពីអ្វីៗទាំងអស់ដែលពួកគេគួរធ្វើ ប៉ុន្តែមនុស្សបែរជាមើលងាយ និងចាត់ទុករឿងនេះថាជាការលេងសើច។ នៅក្នុងចិត្តរបស់ពួកគេ ពួកគេលួចទាស់ទទឹង និងប្រកួតប្រជែងជាមួយព្រះជាម្ចាស់។ ពួកគេមិនចង់ស្ដាប់ ដោយជឿថាព្រះជាម្ចាស់នៅលើផែនដីគ្មានសិទ្ធិព្យាយាមគ្រប់គ្រងមនុស្សឡើយ។ តើអាកប្បកិរិយាដែលមនុស្សមាននេះ ធ្វើឱ្យព្រះជាម្ចាស់សព្វព្រះហឫទ័យ ឬធ្វើឱ្យទ្រង់ខ្ញាល់? (ធ្វើឱ្យទ្រង់ខ្ញាល់។) ហើយតើព្រះជាម្ចាស់នឹងធ្វើអ្វី នៅពេលដែលទ្រង់ខ្ញាល់? មនុស្សនឹងប្រឈមមុខនឹងសេចក្ដីក្រោធរបស់ព្រះជាម្ចាស់ អ្នករាល់គ្នាយល់ពីរឿងនេះហើយមែនទេ? សេចក្ដីក្រោធរបស់ព្រះជាម្ចាស់ មិនមែនជាការល្បួងរបស់ព្រះជាម្ចាស់ទេ។ ទាំងនេះគឺជាគោលគំនិតពីរផ្សេងគ្នា។ នៅពេលដែលសេចក្ដីក្រោធរបស់ព្រះជាម្ចាស់ធ្លាក់មកលើមនុស្ស នោះពួកគេស្ថិតក្នុងគ្រោះថ្នាក់ហើយ។ តើអ្នករាល់គ្នាគិតថាព្រះជាម្ចាស់ក្រោធចំពោះអ្នកដែលទ្រង់ស្រឡាញ់ដែរឬទេ? តើទ្រង់ក្រោធចំពោះអ្នកដែលស័ក្តិសមនឹងរស់នៅក្នុងពន្លឺនៃព្រះភក្ត្ររបស់ព្រះជាម្ចាស់ដែរឬទេ? (មិនក្រោធទេ។) តើព្រះជាម្ចាស់ក្រោធចំពោះមនុស្សប្រភេទណា? ចំពោះអស់អ្នកណាដែលបានដើរតាមទ្រង់អស់រយៈពេលជាច្រើនឆ្នាំ ប៉ុន្តែនៅតែមិនយល់ពីព្រះបន្ទូលរបស់ទ្រង់ ដែលនៅតែមិនដឹងថាខ្លួនគួរតែស្ដាប់ព្រះបន្ទូលរបស់ព្រះជាម្ចាស់ ដែលខ្វះការយល់ដឹងដើម្បីទទួលយក និងចុះចូលនឹងព្រះបន្ទូលរបស់ព្រះជាម្ចាស់ព្រះជាម្ចាស់មានអារម្មណ៍ខ្ពើមរអើម និងស្អប់ខ្ពើមមនុស្សបែបនេះ ហើយមិនចង់សង្គ្រោះពួកគេឡើយ។ អ្នករាល់គ្នាយល់រឿងនេះហើយមែនទេ? ដូច្នេះ តើមនុស្សគួរតែមានឥរិយាបថបែបណាចំពោះព្រះជាម្ចាស់ គឺព្រះជាម្ចាស់ដែលយកកំណើតជាមនុស្ស និងចំពោះសេចក្ដីពិត? (យើងគួរតែស្ដាប់ ទទួលយក និងចុះចូល។) ត្រូវហើយ។ អ្នករាល់គ្នាត្រូវតែស្ដាប់ ទទួលយក និងចុះចូល។ គ្មានអ្វីដែលសាមញ្ញជាងនេះទៀតទេ។ បន្ទាប់ពីស្ដាប់ អ្នកត្រូវតែទទួលយកនៅក្នុងចិត្ត។ ប្រសិនបើអ្នកមិនអាចទទួលយកអ្វីមួយបានទេ នោះអ្នកត្រូវតែបន្តស្វែងរករហូតដល់អ្នកអាចទទួលយកដ៏ពេញលេញ នោះនៅពេលដែលអ្នកទទួលយកវា អ្នកត្រូវតែស្ដាប់បង្គាប់។ តើពាក្យថាត្រូវស្ដាប់បង្គាប់មានន័យដូចម្ដេច? មានន័យថាត្រូវអនុវត្ត និងប្រតិបត្តិតាម។ កុំព្រងើយកន្តើយនឹងរឿងរ៉ាវបន្ទាប់ពីបានឮហើយ ដោយសន្យាតែមាត់ថានឹងធ្វើ កត់ត្រាទុក សរសេរទុក ស្ដាប់ឮនឹងត្រចៀក ប៉ុន្តែមិនយកទុកក្នុងចិត្ត ហើយនៅតែធ្វើតាមទម្លាប់ចាស់របស់ខ្លួន និងធ្វើអ្វីក៏ដោយតាមតែចិត្តចង់នៅពេលដល់ពេលត្រូវធ្វើដោយមិនអើពើនឹងអ្វីដែលអ្នកបានសរសេរទុក និងចាត់ទុកថាមិនសំខាន់នោះឡើយ។ នេះមិនមែនជាការចុះចូលទេ។ ការចុះចូលពិតប្រាកដចំពោះព្រះបន្ទូលរបស់ព្រះជាម្ចាស់មានន័យថាស្ដាប់ព្រះបន្ទូលទាំងនោះ និងយល់ព្រះបន្ទូលទាំងនោះដោយអស់ពីចិត្ត ហើយទទួលយកព្រះបន្ទូលទាំងនោះយ៉ាងពិតប្រាកដ ពោលគឺទទួលយកព្រះបន្ទូលទាំងនោះជាការទទួលខុសត្រូវដែលមិនអាចគេចវេះបាន។ ការដែលមនុស្សម្នាក់និយាយថាខ្លួនទទួលយកព្រះបន្ទូលរបស់ព្រះជាម្ចាស់នោះមិនគ្រប់គ្រាន់ទេ ផ្ទុយទៅវិញគឺត្រូវទទួលយកព្រះបន្ទូលរបស់ទ្រង់ចេញពីចិត្ត ដោយបង្វែរការទទួលយកព្រះបន្ទូលរបស់ទ្រង់ទៅជាសកម្មភាពជាក់ស្ដែង និងប្រតិបត្តិតាមព្រះបន្ទូលរបស់ទ្រង់ដោយគ្មានការងាករេអ្វីទាំងអស់។ ប្រសិនបើអ្វីដែលអ្នកគិត អ្វីដែលអ្នកដាក់ដៃធ្វើ និងតម្លៃដែលអ្នកបានបង់ គឺសុទ្ធតែដើម្បីបំពេញតាមសេចក្ដីតម្រូវរបស់ព្រះជាម្ចាស់ នោះហើយជាការអនុវត្តព្រះបន្ទូលរបស់ព្រះជាម្ចាស់។ តើ «ការចុះចូល» បង្កប់ន័យអ្វី? វាបង្កប់ន័យថាការអនុវត្ត និងការប្រតិបត្តិតាម ដោយបង្វែរព្រះបន្ទូលរបស់ព្រះជាម្ចាស់ឱ្យទៅជាតថភាព។ ប្រសិនបើអ្នករាល់គ្នាសរសេរព្រះបន្ទូលដែលព្រះជាម្ចាស់មានបន្ទូល និងសេចក្ដីតម្រូវរបស់ទ្រង់ទុកក្នុងសៀវភៅកំណត់ត្រា ហើយដាក់លើក្រដាស ប៉ុន្តែមិនបានកត់ត្រាទុកក្នុងចិត្តទេ ហើយអ្នកធ្វើតាមតែចិត្តចង់នៅពេលដល់ពេលត្រូវធ្វើ ហើយមើលពីខាងក្រៅទៅហាក់ដូចជាអ្នករាល់គ្នាបានធ្វើតាមអ្វីដែលព្រះជាម្ចាស់បានសុំ ប៉ុន្តែអ្នករាល់គ្នាបានធ្វើវាតាមចិត្តរបស់ខ្លួនឯងវិញ នោះការធ្វើដូច្នេះមិនមែនជាការស្ដាប់ មិនមែនជាការទទួលយក និងមិនមែនជាការចុះចូលនឹងព្រះបន្ទូលរបស់ព្រះជាម្ចាស់ទេ នេះជាការមើលងាយសេចក្ដីពិត ជាការបំពានគោលការណ៍ដោយឥតអៀនខ្មាស និងជាការមិនអើពើនឹងការរៀបចំរបស់ដំណាក់របស់ព្រះជាម្ចាស់។ វាគឺជាការបះបោរ។

មានម្ដង ខ្ញុំបានផ្ទុកផ្ដាក់ឱ្យអ្នកណាម្នាក់ធ្វើរឿងមួយ។ នៅពេលខ្ញុំពន្យល់កិច្ចការនោះដល់គាត់ គាត់បានកត់ត្រាវាដោយយកចិត្តទុកដាក់នៅក្នុងសៀវភៅកំណត់ត្រារបស់គាត់។ខ្ញុំបានឃើញថាគាត់កត់ត្រាវាដោយយកចិត្តទុកដាក់ប៉ុណ្ណា ហាក់ដូចជាគាត់មានបន្ទុកចំពោះការងារ និងមានអាកប្បកិរិយាយកចិត្តទុកដាក់ និងទទួលខុសត្រូវ។ បន្ទាប់ពីបានប្រគល់ការងារឱ្យគាត់ហើយ ខ្ញុំក៏ចាប់ផ្ដើមរង់ចាំដំណឹងពីគាត់។ ពីរសប្ដាហ៍បានកន្លងផុតទៅ គាត់នៅតែមិនបានផ្ដល់ដំណឹងត្រឡប់មកវិញសោះ។ ដូច្នេះខ្ញុំក៏បានទៅរកគាត់ដោយខ្លួនឯង ហើយបានសួរថាតើកិច្ចការដែលខ្ញុំបានប្រគល់ឱ្យគាត់នោះទៅដល់ណាហើយ។ គាត់បាននិយាយថា៖ «អូ៎ ខ្ញុំភ្លេចបាត់ទៅហើយ!សូមប្រាប់ខ្ញុំម្ដងទៀតមកថាជារឿងអ្វី»។ តើអ្នករាល់គ្នាមានអារម្មណ៍យ៉ាងណាចំពោះចម្លើយរបស់គាត់? នោះហើយជាអាកប្បកិរិយាដែលគាត់មាននៅពេលធ្វើការងារ។ ខ្ញុំបានគិតថា៖ «មនុស្សនេះពិតជាមិនគួរឱ្យទុកចិត្តសោះ។ ចេញឱ្យឆ្ងាយពីខ្ញុំភ្លាមទៅ! ខ្ញុំមិនចង់ឃើញអ្នកទៀតទេ!» នោះហើយជាអារម្មណ៍របស់ខ្ញុំ។ ដូច្នេះខ្ញុំនឹងប្រាប់អ្នករាល់គ្នាពីការពិតមួយថា៖ អ្នករាល់គ្នាដាច់ខាតកុំផ្សារភ្ជាប់ព្រះបន្ទូលរបស់ព្រះជាម្ចាស់ជាមួយពាក្យកុហករបស់អ្នកបោកប្រាស់ឱ្យសោះ ការធ្វើដូច្នេះគឺគួរឱ្យស្អប់ខ្ពើមចំពោះព្រះជាម្ចាស់។ មានអ្នកខ្លះនិយាយថា ខ្លួនជាមនុស្សដែលរក្សាពាក្យសម្ដី ហើយថាខ្លួននិយាយម៉ាត់ណាម៉ាត់ហ្នឹង។ បើដូច្នេះមែន នោះនៅពេលនិយាយដល់ព្រះបន្ទូលរបស់ព្រះជាម្ចាស់ តើពួកគេអាចធ្វើតាមព្រះបន្ទូលទាំងនោះ នៅពេលដែលពួកគេបានឮដែរឬទេ? តើពួកគេអាចប្រតិបត្តិតាមព្រះបន្ទូលទាំងនោះដោយយកចិត្តទុកដាក់ដូចដែលពួកគេធ្វើចំពោះរឿងផ្ទាល់ខ្លួនរបស់ពួកគេដែរឬទេ? គ្រប់ព្រះបន្ទូលរបស់ព្រះជាម្ចាស់គឺសំខាន់ណាស់។ ទ្រង់មិនមានព្រះបន្ទូលលេងសើចទេ។ អ្វីដែលទ្រង់មានព្រះបន្ទូល មនុស្សត្រូវតែប្រតិបត្តិតាម និងអនុវត្ត។ នៅពេលព្រះជាម្ចាស់មានព្រះបន្ទូល តើទ្រង់កំពុងពិគ្រោះជាមួយមនុស្សឬ? ពិតជាមិនមែនទេ។ តើទ្រង់កំពុងសួរអ្នកនូវសំណួរដែលមានជម្រើសច្រើនឬ? ពិតជាមិនមែនទេ។ ប្រសិនបើអ្នកអាចដឹងថាព្រះបន្ទូល និងបេសកកម្មរបស់ព្រះជាម្ចាស់ជាបញ្ជាបេសកកម្មដែលមនុស្សត្រូវតែធ្វើដូចដែលគេបាននិយាយ និងប្រតិបត្តិតាម នោះអ្នករាល់គ្នាមានកាតព្វកិច្ចត្រូវប្រតិបត្តិតាម និងអនុវត្តវា។ ប្រសិនបើអ្នករាល់គ្នាគិតថា ព្រះបន្ទូលរបស់ព្រះជាម្ចាស់គ្រាន់តែជារឿងលេងសើច គ្រាន់តែជាពាក្យនិយាយលេង ដែលអាចធ្វើក៏បានមិនធ្វើក៏បាន តាមតែចិត្តចង់ ហើយអ្នកប្រព្រឹត្តចំពោះព្រះបន្ទូលទាំងនោះបែបនេះ នោះអ្នករាល់គ្នាពិតជាគ្មានហេតុផល និងមិនស័ក្តិសមនឹងត្រូវបានគេហៅថាមនុស្សឡើយ។ ព្រះជាម្ចាស់នឹងមិនមានព្រះបន្ទូលមកកាន់អ្នកទៀតឡើយ។ ប្រសិនបើមនុស្សម្នាក់តែងតែធ្វើការជ្រើសរើសដោយខ្លួនឯងនៅពេលនិយាយដល់សេចក្ដីតម្រូវរបស់ព្រះជាម្ចាស់ ចំពោះបញ្ញតិ្ត និងបញ្ជាបេសកកម្មរបស់ទ្រង់ ហើយប្រព្រឹត្តចំពោះវាដោយអាកប្បកិរិយាឱ្យតែរួចពីដៃ នោះពួកគេគឺជាមនុស្សប្រភេទដែលព្រះជាម្ចាស់ស្អប់ខ្ពើម។ នៅក្នុងរឿងដែលខ្ញុំបង្គាប់ និងប្រគល់ឱ្យអ្នកដោយផ្ទាល់ ប្រសិនបើអ្នកតែងតែត្រូវការឱ្យខ្ញុំមើលការខុសត្រូវ និងជំរុញអ្នក តាមដានអ្នកតែងតែធ្វើឱ្យខ្ញុំព្រួយបារម្ភ និងសាកសួរដោយតម្រូវឱ្យខ្ញុំពិនិត្យគ្រប់យ៉ាងសម្រាប់អ្នកនៅគ្រប់ជំហាន នោះអ្នកគួរតែត្រូវបានជម្រុះចោលហើយ។ មានមនុស្សប្រភេទនេះជាច្រើននាក់ណាស់នៅក្នុងចំណោមអ្នកដែលបច្ចុប្បន្ននេះ ត្រូវបានជម្រុះចោលពីដំណាក់របស់ព្រះជាម្ចាស់។ ខ្ញុំណែនាំពួកគេពីរឿងមួយចំនួន ហើយបន្ទាប់មកខ្ញុំសួរពួកគេថា៖ «តើអ្នកកត់ត្រាទុកទាំងអស់ហើយឬនៅ? តើនេះច្បាស់លាស់ហើយឬនៅ? តើអ្នកមានសំណួរអ្វីទេ?» ដែលពួកគេឆ្លើយតបថា៖ «ខ្ញុំកត់ត្រាទុកទាំងអស់ហើយ គ្មានបញ្ហាអ្វីទេ មិនចាំបាច់ព្រួយបារម្ភទេ!» ពួកគេយល់ព្រមធ្វើដោយងាយស្រួលណាស់ សូម្បីតែដាក់ដៃលើទ្រូង ហើយស្បថចំពោះខ្ញុំក៏មានដែរ។ ប៉ុន្តែ តើពួកគេពិតជាអនុវត្តរឿងទាំងនេះ បន្ទាប់ពីពួកគេយល់ព្រមហើយឬទេ? មិនបានទេ ពួកគេក៏បាត់ស្រមោលឈឹង ហើយគ្មានដំណឹងអ្វីពីពួកគេទៀតឡើយ។ ពួកគេធ្វើរឿងដែលពួកគេចូលចិត្តភ្លាមៗ ដោយធ្វើសកម្មភាពយ៉ាងរហ័ស និងម៉ឺងម៉ាត់។ ពួកគេងាយយល់ព្រមចំពោះរឿងដែលខ្ញុំប្រគល់ឱ្យពួកគេ ប៉ុន្តែបន្ទាប់មក ពួកគេមិនអើពើនឹងវាឡើយ ហើយនៅពេលដែលខ្ញុំតាមដានពួកគេអំពីរឿងនេះនៅពេលក្រោយ ខ្ញុំឃើញថាពួកគេមិនបានធ្វើអ្វីទាល់តែសោះ។ មនុស្សប្រភេទនេះគ្មានសតិសម្បជញ្ញៈ ឬហេតុផលអ្វីបន្តិចសោះឡើយ។ ពួកគេគឺជាមនុស្សគ្មានបានការ ហើយមិនស័ក្តិសមនឹងបំពេញភារកិច្ចឡើយ។ ពួកគេអន់ជាងជ្រូក ឬឆ្កែទៅទៀត។ នៅពេលមនុស្សម្នាក់ចិញ្ចឹមឆ្កែយាមផ្ទះ នៅពេលពួកគេមិននៅ ឆ្កែអាចជួយយាមផ្ទះ និងទីធ្លាបាន កាលណាមានមនុស្សចម្លែកមក។ មានមនុស្សជាច្រើនដែលមិនល្អដូចឆ្កែផងក្នុងការធ្វើរឿងផ្សេងៗ។ មនុស្សខ្លះត្រូវតែមាននរណាម្នាក់មើលការខុសត្រូវជានិច្ច ទើបពួកគេធ្វើភារកិច្ចរបស់ខ្លួនបានបន្តិចបន្តួច ហើយពួកគេត្រូវតែមាននរណាម្នាក់លួសកាត់ និងមើលការខុសត្រូវពួកគេ មុនពេលពួកគេធ្វើអ្វីមួយ។ តើនេះជាការបំពេញភារកិច្ចឬ? មនុស្សទាំងនេះគឺជាអ្នកកុហក! ប្រសិនបើពួកគេមិនបានគ្រោងនឹងធ្វើវាទេ ចុះដូច្នេះហេតុអ្វីបានជាពួកគេយល់ព្រម? តើនេះមិនមែនជាការបោកបញ្ឆោតមនុស្សដោយចេតនាទេឬ? ប្រសិនបើពួកគេគិតថាកិច្ចការនោះនឹងពិបាក ហេតុអ្វីបានជាពួកគេមិននិយាយវាតាំងពីដំបូង? ហេតុអ្វីបានជាពួកគេសន្យាថានឹងធ្វើវា ហើយបន្ទាប់មកមិនបានធ្វើវា? ប្រសិនបើពួកគេបោកបញ្ឆោតអ្នកដទៃ ក៏អ្នកដទៃក៏មិនអាចធ្វើអ្វីចំពោះពួកគេបានដែរ ប៉ុន្តែប្រសិនបើពួកគេបោកបញ្ឆោតព្រះជាម្ចាស់ តើផលវិបាកជាអ្វីទៅ? មនុស្សប្រភេទនេះគួរតែត្រូវបានចាត់ការ និងជម្រុះចោល! តើអ្នករាល់គ្នាមិនគិតថា មនុស្សដែលមើលងាយសេចក្ដីពិត និងបំពានគោលការណ៍ដោយឥតអៀនខ្មាស គឺជាមនុស្សអាក្រក់ទេឬ? ពួកគេទាំងអស់គឺជាមនុស្សអាក្រក់ ពួកគេទាំងអស់គឺជាអារក្ស ហើយពួកគេគួរតែត្រូវបានជម្រុះចោល! ដោយសារមនុស្សទាំងនេះប្រព្រឹត្តតាមតែអំពើចិត្ត បំពានគោលការណ៍ បះបោរនិងមិនស្ដាប់បង្គាប់ បង្កើតនគរផ្ទាល់ខ្លួន ហើយដោយសារពួកគេខ្ជិលច្រអូស និងគ្មានការទទួលខុសត្រូវ ពួកគេបាននាំមកនូវការខាតបង់យ៉ាងធំធេងដល់ពួកជំនុំ! តើអ្នកណាអាចសងការខាតបង់បែបនេះបាន? គ្មានអ្នកណាម្នាក់អាចទទួលខុសត្រូវបែបនេះបានទេ។ មនុស្សទាំងនេះត្អូញត្អែរ ហើយនៅតែមិនសុខចិត្ត និងមិនពេញចិត្តឡើយ នៅពេលដែលពួកគេត្រូវបានលួសកាត់។ តើមនុស្សទាំងនេះមិនមែនជាអារក្សដែលគ្មានហេតុផលទេឬ? ពួកគេពិតជាមិនអាចជួយសង្គ្រោះបានឡើយ ហើយគួរតែត្រូវបានជម្រុះចោលតាំងពីយូរមកហើយ!

តើអ្នករាល់គ្នាបានយល់ពីចំណុចសំខាន់នៃរឿងរបស់ណូអេ និងអ័ប្រាហាំ ដែលយើងបានប្រកបគ្នានៅថ្ងៃនេះហើយឬនៅ? តើសេចក្ដីតម្រូវរបស់ព្រះជាម្ចាស់ចំពោះមនុស្សខ្ពស់ដែរឬទេ? (មិនខ្ពស់ទេ។) អ្វីដែលព្រះជាម្ចាស់តម្រូវពីមនុស្សគឺជាអ្វីដែលគួរតែជាមូលដ្ឋានគ្រឹះដ៏សំខាន់បំផុតនៅក្នុងមនុស្សដែលត្រូវបានបង្កើតមក។ សេចក្ដីតម្រូវរបស់ទ្រង់មិនខ្ពស់ទាល់តែសោះ ហើយវាជាក់ស្ដែងបំផុត និងពិតប្រាកដបំផុត។ មនុស្សត្រូវតែមានជំនឿពិត និងការចុះចូលទាំងស្រុង ដើម្បីឲ្យព្រះជាម្ចាស់សព្វព្រះហឫទ័យ។ មានតែអស់អ្នកណាដែលមានរឿងទាំងពីរនេះទេ ទើបបានសង្គ្រោះយ៉ាងពិតប្រាកដ។ ប៉ុន្តែសម្រាប់អស់អ្នកណាដែលបានពុករលួយយ៉ាងខ្លាំង អស់អ្នកណាដែលមើលងាយសេចក្ដីពិត ហើយខ្ពើមរអើមនឹងរឿងវិជ្ជមាន និងសម្រាប់អស់អ្នកណាដែលប្រឆាំងនឹងសេចក្ដីពិត គឺគ្មានអ្វីដែលពិបាកជាងរឿងទាំងពីរនេះឡើយ! ការនេះអាចសម្រេចបានតែដោយអស់អ្នកណាដែលមានចិត្តបរិសុទ្ធ និងបើកចំហចំពោះព្រះជាម្ចាស់ប៉ុណ្ណោះ គឺអ្នកដែលមានភាពជាមនុស្សហេតុផល និងសតិសម្បជញ្ញៈ និងអ្នកដែលស្រឡាញ់រឿងវិជ្ជមានប៉ុណ្ណោះ។ តើរឿងទាំងនេះមាននៅក្នុងខ្លួនអ្នករាល់គ្នាដែរឬទេ? ចុះតើនៅក្នុងខ្លួននរណាទៅ ដែលមានភាពខ្ជាប់ខ្ជួន និងភាពបរិសុទ្ធ ដែលមនុស្សគួរតែមានទាក់ទងនឹងព្រះជាម្ចាស់នោះ? បើនិយាយពីអាយុ អ្នកទាំងអស់គ្នាដែលអង្គុយនៅទីនេះគឺក្មេងជាងណូអេ និងអ័ប្រាហាំ ប៉ុន្តែបើនិយាយពីភាពបរិសុទ្ធវិញ អ្នករាល់គ្នាមិនអាចប្រៀបផ្ទឹមនឹងពួកគេបានឡើយ។ ភាពបរិសុទ្ធ បញ្ញា និងប្រាជ្ញា គឺមិនមាននៅក្នុងខ្លួនអ្នករាល់គ្នាទេ។ ផ្ទុយទៅវិញ ល្បិចកលតូចតាចបែរជាមានច្រើនទៅវិញ។ ដូច្នេះ តើបញ្ហានេះអាចដោះស្រាយដោយរបៀបណា? តើមានវិធីណាដើម្បីបំពេញតាមសេចក្ដីតម្រូវរបស់ព្រះជាម្ចាស់ដែរឬទេ? តើមានផ្លូវទេ? តើត្រូវចាប់ផ្ដើមពីកន្លែងណា? (ដោយការស្ដាប់តាមព្រះបន្ទូលរបស់ព្រះជាម្ចាស់។) ត្រូវហើយ គឺដោយការរៀនស្ដាប់ និងចុះចូល។ មនុស្សខ្លះនិយាយថា៖ «ពេលខ្លះ អ្វីដែលព្រះជាម្ចាស់មានព្រះបន្ទូលមិនមែនជាសេចក្ដីពិតទេ ហើយក៏មិនងាយស្រួលក្នុងការចុះចូលដែរ។ ប្រសិនបើព្រះជាម្ចាស់បានថ្លែងព្រះបន្ទូលសេចក្ដីពិតខ្លះ ការចុះចូលនឹងងាយស្រួលហើយ»។ តើពាក្យសម្ដីទាំងនេះត្រឹមត្រូវដែរឬទេ? (មិនត្រឹមត្រូវទេ។) តើអ្នករាល់គ្នាបានរកឃើញអ្វីខ្លះនៅក្នុងរឿងរបស់លោកណូអេនិងលោកអ័ប្រាហាំ ដែលយើងបាននិយាយគ្នានៅថ្ងៃនេះ? ការស្ដាប់បង្គាប់ព្រះបន្ទូលរបស់ព្រះជាម្ចាស់ និងការចុះចូលនឹងសេចក្ដីតម្រូវរបស់ព្រះជាម្ចាស់គឺជាកាតព្វកិច្ចពីកំណើតរបស់មនុស្ស។ហើយប្រសិនបើព្រះជាម្ចាស់មានព្រះបន្ទូលអ្វីមួយដែលមិនស្របតាមគំនិតរបស់មនុស្សមនុស្សមិនគួរវិភាគ ឬពិនិត្យវាឡើយ។ ទោះបីជាព្រះជាម្ចាស់ផ្ដន្ទាទោស ឬជម្រុះអ្នកណាចោល ហើយទោះជាការនោះធ្វើឱ្យមនុស្សជាច្រើនមានគំនិត និងការទាស់ទទឹងក៏ដោយ ក៏អត្តសញ្ញាណ សារជាតិ និស្ស័យ និងឋានៈរបស់ទ្រង់មិនផ្លាស់ប្ដូរជារៀងរហូតឡើយ។ ទ្រង់គឺជាព្រះជាម្ចាស់ជារៀងរហូត។ដោយសារអ្នកគ្មានការសង្ស័យថាទ្រង់គឺជាព្រះជាម្ចាស់ ការទទួលខុសត្រូវតែមួយគត់របស់អ្នក រឿងតែមួយគត់ដែលអ្នកគួរធ្វើ គឺត្រូវស្ដាប់បង្គាប់តាមអ្វីដែលទ្រង់មានព្រះបន្ទូល និងអនុវត្តស្របតាមព្រះបន្ទូលរបស់ទ្រង់។ នេះគឺជាផ្លូវនៃការអនុវត្ត។ មនុស្សដែលត្រូវបានបង្កើតមក មិនគួរពិនិត្យ វិភាគ ពិភាក្សា បដិសេធ ទាស់ទទឹង បះបោរទាស់នឹង ឬប្រកែកនឹងព្រះបន្ទូលរបស់ព្រះជាម្ចាស់ឡើយ។ ការនេះជាអ្វីដែលព្រះជាម្ចាស់ស្អប់ខ្ពើម ហើយមិនមែនជាអ្វីដែលទ្រង់ចង់ឃើញនៅក្នុងខ្លួនមនុស្សឡើយ។ តើគួរប្រព្រឹត្តចំពោះព្រះបន្ទូលរបស់ព្រះជាម្ចាស់ដោយរបៀបណាឱ្យពិតប្រាកដ? តើអ្នកគួរអនុវត្តដោយរបៀបណា? តាមពិតវាសាមញ្ញណាស់ គឺត្រូវរៀនស្ដាប់បង្គាប់ព្រះបន្ទូលទាំងនោះ ស្ដាប់ដោយអស់ពីចិត្តទទួលយកដោយអស់ពីចិត្ត យល់ និងស្វែងយល់ដោយអស់ពីចិត្ត ហើយបន្ទាប់មក ចូរទៅអនុវត្ត និងប្រតិបត្តិតាមដោយអស់ពីចិត្ត។ អ្វីដែលអ្នកបានឮ និងស្វែងយល់នៅក្នុងចិត្តគួរតែផ្សារភ្ជាប់យ៉ាងជិតស្និទ្ធទៅនឹងការអនុវត្តរបស់អ្នករាល់គ្នា។ កុំបំបែករឿងទាំងពីរនេះឱ្យសោះ។ អ្វីៗទាំងអស់ អ្វីដែលអ្នកអនុវត្ត អ្វីដែលអ្នកចុះចូល អ្វីដែលអ្នកធ្វើដោយដៃផ្ទាល់ គ្រប់កិច្ចការដែលអ្នករវល់ធ្វើ គួរតែផ្សារភ្ជាប់ទៅនឹងព្រះបន្ទូលរបស់ព្រះជាម្ចាស់ រួចហើយអ្នករាល់គ្នាគួរតែអនុវត្តស្របតាមព្រះបន្ទូលរបស់ទ្រង់ ហើយប្រតិបត្តិតាមព្រះបន្ទូលទាំងនោះតាមរយៈទង្វើរបស់អ្នក។ នោះហើយជាការចុះចូលនឹងព្រះបន្ទូលរបស់ព្រះអាទិករ។នេះហើយជាផ្លូវនៃការអនុវត្តព្រះបន្ទូលរបស់ព្រះជាម្ចាស់។

ថ្ងៃទី១៨ ខែកក្កដា ឆ្នាំ២០២០


ចំណុចទីដប់៖ ពួកគេមើលងាយសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំ)

III. ការមើលងាយព្រះបន្ទូលរបស់ព្រះជាម្ចាស់

ថ្ងៃនេះ យើងបន្តពីការប្រកបគ្នារបស់យើងលើកមុន ដែលបានលើកឡើងអំពីការបង្ហាញចេញទីដប់របស់ពួកទទឹងនឹងព្រះគ្រីស្ទគឺ ពួកគេមើលងាយសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ ចំណុចនេះត្រូវបានបែងចែកជាបីផ្នែក។ ពីរផ្នែកដំបូងត្រូវបានប្រកបគ្នារួចហើយ ហើយថ្ងៃនេះយើងនឹងប្រកបគ្នាអំពីផ្នែកទីបី៖ ពួកទទឹងនឹងព្រះគ្រីស្ទមើលងាយព្រះបន្ទូលរបស់ព្រះជាម្ចាស់។ កាលពីមុន ការបង្ហាញចេញ និងពាក្យពោលខ្លះៗអំពីទិដ្ឋភាពនេះ ត្រូវបានប្រកបគ្នារួចមកហើយ ដូចជារបៀបដែលពួកទទឹងនឹងព្រះគ្រីស្ទសង្ស័យលើព្រះបន្ទូលរបស់ព្រះជាម្ចាស់ មិនជឿព្រះបន្ទូលទាំងនោះ ហើយពោរពេញទៅដោយការចង់ដឹងចង់ឮចំពោះព្រះបន្ទូលទាំងនោះ ដោយខ្វះធាតុផ្សំណាមួយនៃជំនឿ ហើយមានតែការសង្ស័យ ការល្បង និងការស្មានប៉ុណ្ណោះ។ ជារួម ពួកទទឹងនឹងព្រះគ្រីស្ទមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ ហើយពួកគេក៏មិនអនុវត្តតាមព្រះបន្ទូលទាំងនោះដែរ។ នៅពេលប្រឈមមុខនឹងរឿងនានា ពួកគេមិនស្វែងរកគោលការណ៍នៃការអនុវត្តទៅតាមព្រះបន្ទូលរបស់ព្រះជាម្ចាស់ឡើយ។ នៅក្នុងចិត្តរបស់ពួកគេ ពួកគេច្រើនតែមានការសង្ស័យ ការទាស់ទទឹង និងការបដិសេធចំពោះព្រះបន្ទូលរបស់ព្រះជាម្ចាស់។ ទាំងអស់នេះអាចនិយាយបានថា ជាការបង្ហាញចេញនៃការដែលពួកទទឹងនឹងព្រះគ្រីស្ទមើលងាយព្រះបន្ទូលរបស់ព្រះជាម្ចាស់។ ថ្ងៃនេះ យើងនឹងប្រកបគ្នាបន្ថែមទៀតអំពីអាកប្បកិរិយា និងសកម្មភាពកាន់តែស៊ីជម្រៅ និងជាក់លាក់របស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ ដើម្បីវែកញែកថាតើពួកគេមើលងាយព្រះបន្ទូលរបស់ព្រះជាម្ចាស់យ៉ាងដូចម្ដេចឱ្យពិតប្រាកដ។ ទាក់ទងនឹងរបៀបដែលពួកទទឹងនឹងព្រះគ្រីស្ទមើលងាយព្រះបន្ទូលរបស់ព្រះជាម្ចាស់ យើងនឹងបន្តប្រកបគ្នាម្ដងមួយចំណុចៗ។ តើធ្វើបែបនេះនឹងមិនកាន់តែច្បាស់ទេឬ? (ច្បាស់មែន។) ប្រសិនបើខ្ញុំត្រូវប្រកបគ្នាជាទូទៅនៅពេលនេះ ហើយអ្នករាល់គ្នាមានសមត្ថភាពក្នុងការយល់ដឹងកម្រិតណាមួយ មានគុណសម្បត្តិគ្រប់គ្រាន់ និងមានការយល់ដឹងខាងវិញ្ញាណ ព្រមទាំងទទួលបានពន្លឺជារឿយៗពីព្រះបន្ទូលរបស់ព្រះជាម្ចាស់ នោះអ្វីដែលខ្ញុំបានប្រកបគ្នាពីមុន តាមពិតទៅគឺគ្រប់គ្រាន់សម្រាប់អ្នករាល់គ្នាហើយ។ ក៏ប៉ុន្តែ មនុស្សភាគច្រើនមិនមានគុណសម្បត្តិដើម្បីយល់ដឹងពីព្រះបន្ទូលរបស់ព្រះជាម្ចាស់ឡើយ។ ពួកគេមិនទាន់ឈានដល់កម្រិតដែលពួកគេអាចចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតដែលត្រូវយល់ដឹងនោះទេ។ ហេតុដូច្នេះហើយ យើងចាំបាច់ត្រូវប្រកបគ្នាម្ដងមួយចំណុចៗ។ ប្រធានបទនេះត្រូវបានបែងចែកជាពិសេស ទៅជាផ្នែកតូចៗជាច្រើន។

ក. ពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត

ចំណុចទីមួយគឺថា ពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត។ កាលពីមុន យើងបានប្រកបគ្នាអំពីទិដ្ឋភាពនេះតាមរយៈឧទាហរណ៍ជាក់លាក់មួយចំនួន ទោះបីជាមិនមែនជាការវែកញែកលម្អិតចំគោលដៅក៏ដោយ គឺគ្រាន់តែនិយាយរំលងៗប៉ុណ្ណោះ។ តើការបង្ហាញចេញនៃការដែលពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត មានអ្វីខ្លះ? ទាក់ទងនឹងចំណុចនេះ តើពួកទទឹងនឹងព្រះគ្រីស្ទប្រព្រឹត្តយ៉ាងដូចម្ដេច? ការពិតដែលថាពួកទទឹងនឹងព្រះគ្រីស្ទអាចបង្ហាញឥរិយាបថបែបនេះ និងប្រកាន់យកសកម្មភាពបែបនេះចំពោះព្រះបន្ទូលរបស់ព្រះជាម្ចាស់ បង្ហាញឱ្យឃើញថា បើមើលពីទស្សនៈនៃធម្មជាតិរបស់ពួកគេ ពួកគេមិនជឿនៅក្នុងចិត្តរបស់ខ្លួនឡើយថា ព្រះបន្ទូលរបស់ព្រះជាម្ចាស់គឺជាសេចក្ដីពិត ពិសិដ្ឋ និងមិនអាចប្រមាថបាន។ មិនថាព្រះជាម្ចាស់សម្ដែងចេញនូវព្រះបន្ទូលនៃសេចក្ដីពិតក្នុងទិដ្ឋភាពណាក៏ដោយ ទោះបីជាវាហាក់ដូចជាសាមញ្ញ ឬជ្រាលជ្រៅសម្រាប់មនុស្សក៏ដោយ ក៏វានៅតែជាព្រះបន្ទូលរបស់ព្រះជាម្ចាស់ វាគឺជាសេចក្ដីពិត ហើយត្រូវបានផ្សារភ្ជាប់យ៉ាងជិតស្និទ្ធមិនអាចកាត់ផ្ដាច់បានជាមួយនឹងការចូលទៅក្នុងជីវិត ការផ្លាស់ប្ដូរនិស្ស័យ និងសេចក្ដីសង្រ្គោះរបស់មនុស្សម្នាក់។ ក៏ប៉ុន្តែ ពួកទទឹងនឹងព្រះគ្រីស្ទមិនយល់ឃើញបែបនេះទេ។ ពួកគេមិនដឹងខ្លួនពីរឿងនេះនៅក្នុងចិត្តរបស់ពួកគេឡើយ ហើយពួកគេក៏គ្មានការដឹងខ្លួន ឬការយល់ដឹងបែបនេះដែរ។ ពួកគេមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ ហើយពួកគេក៏មិនទទួលស្គាល់ពីសារៈសំខាន់ដ៏ធំធេងនៃព្រះបន្ទូលរបស់ព្រះជាម្ចាស់សម្រាប់ការចូលទៅក្នុងជីវិតរបស់មនុស្សម្នាក់ដែរ។ ផ្ទុយទៅវិញ ពួកគេជឿថា ព្រះបន្ទូលរបស់ព្រះជាម្ចាស់ បើមើលពីសំបកក្រៅ ហាក់ដូចជាគ្រាន់តែជាពាក្យសម្ដីរបស់មនុស្សប៉ុណ្ណោះ ហើយធម្មតាណាស់។ ព្រះបន្ទូលទាំងនោះហាក់ដូចជាមានសារៈសំខាន់ខ្លាំងណាស់ គឺដោយសារតែអស់អ្នកដែលដើរតាមព្រះជាម្ចាស់ ដំណាក់របស់ព្រះជាម្ចាស់ និងពួកជំនុំ បានដាក់ឈ្មោះព្រះបន្ទូលទាំងនោះថាជា «ព្រះបន្ទូលរបស់ព្រះជាម្ចាស់» ប៉ុណ្ណោះ។ ប៉ុន្តែតាមការពិត បើមើលពីសំបកក្រៅ ព្រះបន្ទូលរបស់ព្រះជាម្ចាស់ហាក់ដូចជាឃ្លាធម្មតាៗដែលមនុស្សឧស្សាហ៍និយាយ។ តាមន័យត្រង់ ព្រះបន្ទូលទាំងនេះមានផ្ទុកធាតុផ្សំនៃភាសាមនុស្ស ព្រះបន្ទូលទាំងនេះមានផ្ទុកតក្កវិជ្ជា គំនិត និងការជ្រើសរើសពាក្យពេចន៍នៃភាសាមនុស្ស រួមទាំងពាក្យសាមញ្ញៗ សំនួនវោហារ ពាក្យពោល និងសូម្បីតែសុភាសិតដែលមានពីរវគ្គផងដែរ។ ពួកទទឹងនឹងព្រះគ្រីស្ទមិនចាត់ទុកព្រះបន្ទូលរបស់ព្រះជាម្ចាស់ថាជារឿងដ៏អស្ចារ្យក្រៃលែង មិនអាចយល់បាន ឬជ្រាលជ្រៅដូចដែលគេនឹកស្រមៃនោះទេ ហើយក៏មិនដូចជាគម្ពីរនៅក្នុងរឿងព្រេងពីស្ថានសួគ៌ដែរ។ ចំពោះពួកគេ ព្រះបន្ទូលទាំងនោះគ្រាន់តែសាមញ្ញ និងធម្មតាៗប៉ុណ្ណោះ។ ហេតុនេះ បន្ទាប់ពីការពិនិត្យពិច័យយ៉ាងច្រើន នៅទីបំផុតពួកគេក៏ឈានដល់ការកំណត់និយមន័យមួយនៅក្នុងចិត្តរបស់ខ្លួនថា៖ ព្រះបន្ទូលទាំងនេះគ្រាន់តែជាភាសាសាមញ្ញប៉ុណ្ណោះ ជាក់ស្ដែងណាស់ ជាអ្វីដែលអ្នកជឿគួរតែអាន ជាព្រះបន្ទូលដែលអាចជួយដល់ឥរិយាបថ និងសេចក្ដីជំនឿរបស់មនុស្សម្នាក់។ បន្ទាប់ពីអានយ៉ាងច្រើន នេះគឺជាសេចក្ដីសន្និដ្ឋានដែលពួកគេទាញបាន។ សូម្បីតែពួកទទឹងនឹងព្រះគ្រីស្ទ និងមនុស្សអាត្មានិយមមួយចំនួន ក៏យកព្រះបន្ទូលរបស់ព្រះជាម្ចាស់មកអានជាច្រើនជំពូក និងច្រើនទំព័រក្នុងពេលតែមួយដែរ។ អ្នកខ្លះថែមទាំងអានសៀវភៅ «ព្រះបន្ទូលលេចមកជាសាច់ឈាម» ពីដើមរហូតដល់ចប់ក្នុងរយៈពេលមួយខែទៀតផង ដោយបន្សល់ទុកនូវចំណាប់អារម្មណ៍ដ៏ជ្រាលជ្រៅមួយចំនួននៅក្នុងគំនិត និងការគិតរបស់ពួកគេ។ ពួកគេទទួលបានការយល់ដឹងជាទូទៅអំពីវាក្យសព្ទខាងវិញ្ញាណមួយចំនួន ទឹកដមសំឡេង និងរបៀបនៃការថ្លែងព្រះបន្ទូលរបស់ព្រះជាម្ចាស់ និងសូម្បីតែខ្លឹមសារនៃព្រះបន្ទូលរបស់ព្រះជាម្ចាស់នៅតាមដំណាក់កាលផ្សេងៗគ្នា។ បន្ទាប់ពីអានរួច ពួកគេនិយាយថា៖ «ព្រះបន្ទូលរបស់ព្រះជាម្ចាស់គឺគ្រាន់តែធម្មតាៗហ្នឹង។ ខ្ញុំបានអានព្រះបន្ទូលនោះទាំងអស់ក្នុងពេលតែមួយ ហើយបានយល់ពីខ្លឹមសារទូទៅនៃផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់។ ដូច្នេះ ព្រះបន្ទូលរបស់ព្រះជាម្ចាស់មិនសូវជ្រាលជ្រៅប៉ុន្មានទេ។ ការលើកតម្កើងព្រះបន្ទូលរបស់ព្រះជាម្ចាស់ដល់កម្រិតនៃសេចក្ដីពិត ជាអ្វីដែលចាំបាច់សម្រាប់ការចូលទៅក្នុងជីវិតរបស់មនុស្ស ហាក់ដូចជាហួសហេតុបន្តិចហើយ»។ ហេតុដូច្នេះហើយ មិនថាពួកគេយល់ឃើញពីព្រះបន្ទូលទាំងនេះយ៉ាងណានោះទេ ក៏ការកំណត់និយមន័យចុងក្រោយរបស់ពួកគេចំពោះព្រះបន្ទូលរបស់ព្រះជាម្ចាស់នៅក្នុងចិត្តរបស់ពួកគេគឺថា ព្រះបន្ទូលទាំងនោះមិនជ្រាលជ្រៅ ឬពិបាកយល់ដូចដែលមនុស្សនឹកស្រមៃនោះទេ។ អ្នកណាដែលមានការអប់រំ និងមានភ្នែក គឺអាចយល់ពីព្រះបន្ទូលទាំងនោះបាន។ បន្ទាប់ពីអានចុះអានឡើង ពួកគេមិនត្រឹមតែមិនបានទទួលស្គាល់ ឬយល់ពីសេចក្ដីពិតផ្សេងៗអំពីការចូលទៅក្នុងជីវិត ដែលមនុស្សគួរតែយល់ពីព្រះបន្ទូលរបស់ព្រះជាម្ចាស់ ដោយទទួលបានការបំភ្លឺ ការទ្រទ្រង់ និងជំនួយពីព្រះបន្ទូលទាំងនោះប៉ុណ្ណោះទេ ប៉ុន្តែពួកគេថែមទាំងមានអារម្មណ៍ថា ព្រះបន្ទូលរបស់ព្រះជាម្ចាស់នៅឆ្ងាយពីសេចក្ដីពិត និងគម្ពីរពីស្ថានសួគ៌ទៀតផង។ បន្ទាប់ពីឈានដល់សេចក្ដីសន្និដ្ឋានបែបនេះ ពួកទទឹងនឹងព្រះគ្រីស្ទកាន់តែមើលងាយព្រះបន្ទូលរបស់ព្រះជាម្ចាស់ថែមទៀត។ ពួកគេជឿថា ព្រះបន្ទូលរបស់ព្រះជាម្ចាស់គ្រាន់តែមានប៉ុណ្ណឹង ថាព្រះជាម្ចាស់គ្រាន់តែប៉ុណ្ណឹង ហើយសេចក្ដីពិតក៏គ្រាន់តែប៉ុណ្ណឹងដែរ។ ជាមួយនឹងអាកប្បកិរិយា និងការយល់ដឹងបែបនេះ ជំហរខាងក្នុងរបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ និងសៀវភៅ «ព្រះបន្ទូលលេចមកជាសាច់ឈាម» នាំឱ្យពួកគេកាន់តែមើលងាយព្រះបន្ទូលរបស់ព្រះជាម្ចាស់ និងសេចក្ដីពិត។ ពួកគេប្រើប្រាស់ចំណេះដឹង និងបញ្ញារបស់ពួកគេ ដោយពឹងផ្អែកលើការចងចាំ និងភាពឆ្លាតវៃរបស់ខ្លួន ដើម្បីចាប់យល់ខ្លឹមសារ និងអ្វីដែលហៅថាគោលការណ៍នៃព្រះបន្ទូលទាំងនេះយ៉ាងឆាប់រហ័ស ក៏ដូចជាទឹកដមសំឡេង បែបបថ និងការជ្រើសរើសពាក្យពេចន៍មួយចំនួនដែលបានប្រើនៅក្នុងព្រះបន្ទូលទាំងនោះ ដែលការជ្រើសរើសពាក្យពេចន៍នេះរួមមានពាក្យសាមញ្ញៗ និងសំនួនវោហារ។ ក្រោយមក ពួកគេមានអារម្មណ៍ថា ពួកគេទទួលបានអ្វីៗគ្រប់យ៉ាង ហើយមានអ្វីៗទាំងអស់។ ការយល់ដឹង និងអាកប្បកិរិយាបែបនេះ នាំឱ្យពួកគេកាន់តែមើលងាយ និងចោទសួរព្រះបន្ទូលរបស់ព្រះជាម្ចាស់នៅក្នុងចិត្តរបស់ពួកគេយ៉ាងគឃ្លើន ហើយកាន់តែសង្ស័យលើអត្តសញ្ញាណ និងសារជាតិរបស់ព្រះជាម្ចាស់។

បើមើលពីធម្មជាតិរបស់ពួកទទឹងនឹងព្រះគ្រីស្ទ មនុស្សអាចឃើញថា ពួកគេស្អប់ខ្ពើមសេចក្ដីពិត មើលងាយអ្វីៗដែលវិជ្ជមាន មើលងាយសេចក្ដីបន្ទាបខ្លួន និងការលាក់បាំងរបស់ព្រះជាម្ចាស់ ហើយមើលងាយភាពស្មោះត្រង់ ភាពជាក់ស្ដែង និងភាពគួរឲ្យស្រឡាញ់របស់ព្រះជាម្ចាស់។ ការមើលងាយជាបន្តបន្ទាប់នេះ នាំឱ្យពួកទទឹងនឹងព្រះគ្រីស្ទអនុវត្តសកម្មភាពគួរឱ្យជិនឆ្អន់មួយចំនួនដោយមិនដឹងខ្លួន និងដោយឯកឯង ដែលព្រះជាម្ចាស់ស្អប់ខ្ពើម និងថ្កោលទោស។ សកម្មភាពទាំងនេះរួមមានការកែបន្លំ និងការបកស្រាយព្រះបន្ទូលរបស់ព្រះជាម្ចាស់តាមអំពើចិត្ត។ តើការកែបន្លំសំដៅទៅលើអ្វី? ពួកទទឹងនឹងព្រះគ្រីស្ទមិនជឿថាមានសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ មិនជឿថាព្រះបន្ទូលរបស់ព្រះជាម្ចាស់អាចផ្ដល់ជីវិតដល់មនុស្សឡើយ ហើយពួកគេរឹតតែមិនជឿថា ព្រះបន្ទូលទាំងនេះគឺជាមូលដ្ឋានគ្រឹះដែលមនុស្សពឹងផ្អែកដើម្បីរស់រានមានជីវិត និងជាទិសដៅ ព្រមទាំងជាផ្លូវសម្រាប់ការរីកចម្រើនរបស់មនុស្សទៀតផង។ ហេតុដូច្នេះហើយ ពួកគេមិនយល់ពីមូលហេតុដែលព្រះជាម្ចាស់មានព្រះបន្ទូលតាមរបៀបទាំងនេះឡើយ ហើយពួកគេក៏មិនដឹងពីមូលហេតុដែលព្រះជាម្ចាស់មានព្រះបន្ទូលបែបនេះនៅក្នុងបរិបទជាក់លាក់ណាមួយដែរ ហើយពួកគេរឹតតែមិនដឹងទាល់តែសោះអំពីមូលហេតុដែលព្រះជាម្ចាស់មានព្រះបន្ទូលនូវខ្លឹមសារជាក់លាក់ទាំងនេះ។ ទាក់ទងនឹងរបៀបដែលខ្លឹមសារទាំងនេះបានកើតមានឡើង អ្វីដែលព្រះជាម្ចាស់មានព្រះតម្រិះ និងអ្វីដែលព្រះជាម្ចាស់មានព្រះរាជបំណងចង់អង្កេត ចង់សម្រេច និងចង់ធ្វើឱ្យមានប្រសិទ្ធភាពនៅក្នុងមនុស្ស ក្នុងពេលកំពុងថ្លែងព្រះបន្ទូលទាំងនេះ ក៏ដូចជាអ្វីៗទាំងអស់ដែលព្រះជាម្ចាស់មានព្រះរាជបំណងចង់សម្រេចបាន បំណងព្រះហឫទ័យរបស់ទ្រង់ និងសេចក្ដីពិត ដែលមាននៅក្នុងព្រះបន្ទូលទាំងនេះ ពួកទទឹងនឹងព្រះគ្រីស្ទគឺមិនដឹងទាល់តែសោះ និងល្ងង់ខ្លៅទាំងស្រុង ពោលគឺពួកគេជាមនុស្សដែលមិនដឹងអឺសោះចំពោះរឿងនេះ។ ហេតុដូច្នេះហើយ នៅក្នុងចិត្តរបស់ពួកគេ ពួកគេឧស្សាហ៍មានអារម្មណ៍ថា ព្រះជាម្ចាស់មិនគួរណាមានព្រះបន្ទូលនូវឃ្លានេះតាមរបៀបនោះទេ ប្រយោគនោះគួរតែនៅបន្ទាប់ពីប្រយោគនេះ ប្រយោគនេះគួរតែត្រូវបានសរសេរឡើងបែបនេះ អត្ថបទនោះគួរតែមានទឹកដមសំឡេងនេះ ឬការលើកដាក់សំឡេងនោះ ការជ្រើសរើសពាក្យពេចន៍នេះគឺមិនត្រឹមត្រូវទេ ហើយពាក្យនោះគឺខ្វះការគិតគូរ និងមិនស័ក្ដិសមនឹងអត្តសញ្ញាណរបស់ព្រះជាម្ចាស់ឡើយ ដោយហេតុនេះក៏បង្កើតបានជាមតិរបស់ពួកគេ។ នៅក្នុងក្រសែភ្នែករបស់ពួកគេ ព្រះបន្ទូលរបស់ព្រះជាម្ចាស់មិនល្អដូចស្នាដៃរបស់បុគ្គលល្បីល្បាញ ឬអស្ចារ្យណាម្នាក់នៅក្នុងលោកីយ៍ឡើយ។ ពួកគេមានអារម្មណ៍ថា ការថ្លែងព្រះបន្ទូលរបស់ព្រះជាម្ចាស់មិនសូវតឹងរ៉ឹងគ្រប់គ្រាន់ទេ ថាការថ្លែងនោះមានពាក្យពេចន៍ច្រើនពេក ហើយថានិយាយឱ្យចំទៅ ព្រះបន្ទូលខ្លះ ប្រសិនបើពិនិត្យពិច័យឱ្យបានដិតដល់ គឺមិនស្របតាមវិធានវេយ្យាករណ៍ និងវាក្យសព្ទរបស់មនុស្សឡើយ។ «តើម្ដេចនឹងអាចមានសេចក្ដីពិតនៅក្នុងព្រះបន្ទូលទាំងនេះបានទៅ? តើទាំងនេះម្ដេចនឹងអាចជាព្រះបន្ទូលរបស់ព្រះជាម្ចាស់ទៅ? តើព្រះបន្ទូលទាំងនេះម្ដេចនឹងអាចជាសេចក្ដីពិតបានទៅ?» ពួកទទឹងនឹងព្រះគ្រីស្ទគិតគូរ និងរិះគិតនៅក្នុងចិត្តរបស់ពួកគេ ស្របពេលដែលពួកគេសង្ស័យ និងថ្កោលទោស។ ដោយមានអាកប្បកិរិយាបែបនេះ គំនិតបែបនេះ និងទស្សនៈបែបនេះចំពោះព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទក៏រៀបចំក្រញ៉ាំបិសាចរបស់ពួកគេ។

ខ្ញុំនឹកឃើញថា កាលពីប៉ុន្មានឆ្នាំមុន មានហេតុការណ៍មួយបានកើតឡើងនៅក្នុងក្រុមទំនុកបរិសុទ្ធ។ ពួកគេចង់តែងភ្លេងសម្រាប់វគ្គព្រះបន្ទូលដ៏សំខាន់មួយរបស់ព្រះជាម្ចាស់ ដើម្បីច្រៀងនៅក្នុងពួកជំនុំ។ ក្នុងអំឡុងពេលតែងភ្លេង ពួកគេបានរកឃើញថា ប្រវែងនៃការថ្លែងព្រះបន្ទូលរបស់ព្រះជាម្ចាស់ និងចំនួនពាក្យពេចន៍ គឺមិនស៊ីគ្នានឹងសាច់ភ្លេងឡើយ។ ទំនុកច្រៀងនីមួយៗមានពាក្យពេចន៍ច្រើនពេក។ បន្ថែមលើនេះ សាច់ភ្លេងនៃបទចម្រៀងទាំងមូល ប្រសិនបើដាក់បញ្ចូលទៅក្នុងព្រះបន្ទូលរបស់ព្រះជាម្ចាស់ នោះធ្វើឱ្យព្រះបន្ទូលហាក់ដូចជាមានច្រើនពេក និងវែងពេក។ ដូច្នេះ តើដំណោះស្រាយរបស់ពួកគេគឺជាអ្វី? ពួកគេបានរកឃើញវិធីមួយគឺ៖ ពួកគេបានកែប្រែឃ្លា និងការជ្រើសរើសពាក្យពេចន៍មួយចំនួននៃព្រះបន្ទូលរបស់ព្រះជាម្ចាស់ ដោយមិនផ្លាស់ប្ដូរអត្ថន័យជាក់ស្ដែងរបស់ព្រះបន្ទូលទាំងនោះឡើយ។ ឧទាហរណ៍៖ ការប្ដូរសំនួនវោហារដែលមានបួនតួអក្សរ ទៅជាពាក្យដែលមានពីរតួអក្សរ ឬការលុបចោលប្រយោគដែលហាក់ដូចជាវែង មិនចាំបាច់ និងគ្មានន័យ។ ដោយធ្វើតាមគោលការណ៍នេះ ពួកគេបានដាក់បញ្ចូលព្រះបន្ទូលរបស់ព្រះជាម្ចាស់ដែលត្រូវបានកែសម្រួលរួច ទៅក្នុងសាច់ភ្លេង ហើយបានផ្សព្វផ្សាយវានៅក្នុងពួកជំនុំសម្រាប់ការច្រៀង។ មនុស្សភាគច្រើន ដែលជាមនុស្សច្របូកច្របល់ បានគិតថាវាជាទំនុកបរិសុទ្ធនៃព្រះបន្ទូលរបស់ព្រះជាម្ចាស់ ប៉ុន្តែតើអ្នកណាទៅដឹងថា វគ្គបែបនេះមិនមែនជាព្រះបន្ទូលរបស់ព្រះជាម្ចាស់ទាល់តែសោះនោះ? វាគឺជាវគ្គដែលត្រូវបានពួកទទឹងនឹងព្រះគ្រីស្ទកែប្រែ និងកាត់បន្ថយតាមអំពើចិត្ត ជាវគ្គដែលត្រូវបានធ្វើឱ្យរញ៉េរញ៉ៃ និងផ្លាស់ប្ដូរ។ ក្រោយមក នៅពេលទំនុកបរិសុទ្ធនេះកំពុងត្រូវបានរៀបចំសម្រាប់កម្មវិធីមួយ ខ្ញុំបានសួរថា តើទំនុកបរិសុទ្ធនេះត្រូវបានជ្រើសរើសចេញពីព្រះបន្ទូលរបស់ព្រះជាម្ចាស់ជំពូកណា។ ពួកគេបានប្រាប់ខ្ញុំថា វាគឺជាវគ្គដំបូងនៃជំពូកជាក់លាក់មួយ។ ខ្ញុំបានរកឃើញវគ្គនោះ ហើយបានប្រៀបធៀបវាជាមួយនឹងវគ្គដែលមាននៅក្នុងសៀវភៅទំនុកបរិសុទ្ធ ហើយវាធ្វើឱ្យខ្ញុំភ្ញាក់ផ្អើលយ៉ាងខ្លាំង។ វគ្គនៅក្នុងសៀវភៅទំនុកបរិសុទ្ធនោះ គ្រាន់តែមានឈ្មោះថាជាផ្នែកមួយដែលត្រូវបានជ្រើសរើសចេញពីព្រះបន្ទូលរបស់ព្រះជាម្ចាស់នៅជំពូកនោះប៉ុណ្ណោះ ប៉ុន្តែវាត្រូវបានកែប្រែរហូតដល់មើលលែងស្គាល់។ ទឹកដមសំឡេងនៃការថ្លែងព្រះបន្ទូលត្រូវបានបាត់បង់ ពាក្យពេចន៍សំខាន់ៗជាច្រើនត្រូវបានលុបចោល ខ្លឹមសារនៃការថ្លែងព្រះបន្ទូលគ្មានរបៀបរៀបរយ ហើយសូម្បីតែលំដាប់លំដោយនៃពាក្យពេចន៍ក៏ត្រូវបានដាក់បញ្ច្រាសគ្នាដែរ។ ប្រសិនបើគ្មាននរណាម្នាក់បានប្រាប់ខ្ញុំថា វគ្គនេះត្រូវបានដកស្រង់ចេញពីព្រះបន្ទូលរបស់ព្រះជាម្ចាស់នៅជំពូកជាក់លាក់ណាមួយទេនោះ ខ្ញុំគិតថាគ្មាននរណាម្នាក់អាចកំណត់ដឹងថាវាចេញពីជំពូកណានោះឡើយ ដ្បិតវាមិនស៊ីគ្នានឹងច្បាប់ដើមទាល់តែសោះ។ បើមើលពីសំបកក្រៅ មនុស្សទាំងនេះកំពុងបំពេញភារកិច្ចរបស់ពួកគេ៖ តាមរយៈការដាក់បញ្ចូលព្រះបន្ទូលរបស់ព្រះជាម្ចាស់ទៅក្នុងសាច់ភ្លេង ដើម្បីឱ្យមនុស្សគ្រប់គ្នាច្រៀង និងចងចាំទុកក្នុងចិត្ត នោះព្រះបន្ទូលរបស់ព្រះជាម្ចាស់ក៏អាចបន្តដឹកនាំ និងណែនាំមនុស្សជានិច្ច ហើយវាអាចជួយមនុស្សឱ្យចូលទៅក្នុងព្រះបន្ទូលរបស់ព្រះជាម្ចាស់បាន។ នេះពិតជាអំពើដ៏អស្ចារ្យមែន! ក៏ប៉ុន្តែ ដោយសារពួកទទឹងនឹងព្រះគ្រីស្ទខ្វះចិត្តកោតខ្លាចព្រះជាម្ចាស់ទាំងស្រុង ពួកគេបានចាត់ទុកព្រះបន្ទូលរបស់ព្រះជាម្ចាស់ ហាក់ដូចជាពាក្យសម្ដីដែលមនុស្សធម្មតានិយាយនៅក្នុងការសន្ទនាអ៊ីចឹង ដោយលុបចោល និងកែបន្លំព្រះបន្ទូលទាំងនោះតាមអំពើចិត្ត។ ដោយមិនសួរអ្វីសូម្បីតែមួយសំណួរ និងដោយគ្មានការអនុញ្ញាត ឬការយល់ព្រមពីនរណាម្នាក់ ឬរឹតតែគ្មានការផ្ដល់សិទ្ធិពីនរណាម្នាក់ទៀតនោះ ពួកគេបានផ្លាស់ប្ដូរព្រះបន្ទូលរបស់ព្រះជាម្ចាស់ទាំងស្រុង ប៉ុន្តែពួកគេបែរជាដឹកនាំមនុស្សឱ្យជឿថា ពួកគេកំពុងបំពេញភារកិច្ចរបស់ខ្លួន ថាពួកគេបានដាក់បញ្ចូលព្រះបន្ទូលរបស់ព្រះជាម្ចាស់ទៅក្នុងសាច់ភ្លេងទៅវិញ។ តើនេះជាឥរិយាបថ និងវិធីសាស្ត្របែបណាទៅ? តើមនុស្សដែលមានឥរិយាបថបែបនេះ និងវិធីសាស្ត្របែបនេះ មាននិស្ស័យបែបណា? អស់អ្នកដែលប្រើប្រាស់វិធីសាស្ត្របែបនេះ ដែលប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាបែបនេះ តើនៅក្នុងចិត្តរបស់ពួកគេពិតជាមានការកោតខ្លាចណាមួយនៅក្នុងរបៀបដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ដែរឬទេ? តើពួកគេស្រឡាញ់ថ្នាក់ថ្នមព្រះបន្ទូលរបស់ព្រះជាម្ចាស់ដែរឬទេ? តើពួកគេចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតដែរឬទេ? បើវិនិច្ឆ័យពីអាកប្បកិរិយាមិនគោរព និងធ្វើតាមតែអំពើចិត្តរបស់ពួកគេចំពោះព្រះបន្ទូលរបស់ព្រះជាម្ចាស់ ពួកគេមិនត្រឹមតែមិនស្រឡាញ់ថ្នាក់ថ្នមព្រះបន្ទូលទាំងនោះប៉ុណ្ណោះទេ ប៉ុន្តែពួកគេថែមទាំងចាត់ទុកព្រះបន្ទូលរបស់ព្រះជាម្ចាស់ជារបស់ក្មេងលេង ដោយកែប្រែព្រះបន្ទូលទាំងនោះតាមតែអំពើចិត្តរបស់ពួកគេទៀតផង។ តើអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ មិនមែនជាការបង្ហាញពីអាកប្បកិរិយារបស់ពួកគេចំពោះព្រះជាម្ចាស់ផ្ទាល់ទេឬ? (មែនហើយ។) គឺដូចគ្នាបេះបិទតែម្ដង។ ព្រះបន្ទូលរបស់ព្រះជាម្ចាស់តំណាងឱ្យព្រះជាម្ចាស់ផ្ទាល់។ ព្រះបន្ទូលទាំងនោះគឺជាការសម្ដែងចេញរបស់ព្រះជាម្ចាស់ ជាការសម្ដែងចេញនូវនិស្ស័យរបស់ទ្រង់ និងជាការបើកសម្ដែងពីសារជាតិរបស់ទ្រង់។ ប្រសិនបើមនុស្សមិនគោរព និងធ្វើតាមតែអំពើចិត្តចំពោះព្រះបន្ទូលរបស់ព្រះជាម្ចាស់ដល់ម្ល៉ឹង នោះមិនបាច់និយាយក៏ដឹងដែរថា តើពួកគេប្រព្រឹត្តចំពោះព្រះជាម្ចាស់ផ្ទាល់យ៉ាងដូចម្ដេចនោះ។ រឿងនេះបញ្ជាក់យ៉ាងច្បាស់។

មនុស្សដើរតាមព្រះជាម្ចាស់តែសំបកក្រៅ ដោយបោះបង់ លះបង់ខ្លួន និងស៊ូទ្រាំនឹងទុក្ខលំបាកដើម្បីទ្រង់ ប៉ុន្តែអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ គឺមិនគោរព និងធ្វើតាមតែអំពើចិត្តខ្លាំងណាស់។ ពួកទទឹងនឹងព្រះគ្រីស្ទថែមទាំងអាចតុបតែងសៀវភៅ «ព្រះបន្ទូលលេចមកជាសាច់ឈាម» យ៉ាងស្រស់ស្អាត យកក្រណាត់មករុំសៀវភៅនោះ ហើយទុកវានៅកន្លែងដែលមានសុវត្ថិភាពបំផុតទៀតផង។ ប៉ុន្តែ តើការណ៍នេះអាចបញ្ជាក់ពីអ្វីបាន? តើវាអាចបង្ហាញថា ពួកគេស្រឡាញ់ថ្នាក់ថ្នមព្រះបន្ទូលរបស់ព្រះជាម្ចាស់ ថាពួកគេមានចិត្តកោតខ្លាចព្រះជាម្ចាស់ដែរឬទេ? តើសកម្មភាពពីសំបកក្រៅទាំងនេះអាចលាក់បាំងអាកប្បកិរិយាមិនគោរពរបស់ពួកគេចំពោះព្រះបន្ទូលរបស់ព្រះជាម្ចាស់បានដែរឬទេ? គឺមិនអាចឡើយ។ រាល់ពេលដែលពួកគេអានព្រះបន្ទូលរបស់ព្រះជាម្ចាស់ ពួកគេតែងតែគិតអំពីការកែប្រែពាក្យពេចន៍ ឃ្លាប្រយោគ និងទឹកដមសំឡេងមួយចំនួននៅក្នុងព្រះបន្ទូលទាំងនោះ។ ហើយតើពួកទទឹងនឹងព្រះគ្រីស្ទខ្លះមានភាពគឃ្លើនដល់កម្រិតណាទៅ? នៅពេលពួកគេរកឃើញអ្វីមួយនៅក្នុងព្រះបន្ទូលរបស់ព្រះជាម្ចាស់ ដែលមិនស៊ីគ្នានឹងសញ្ញាណរបស់ពួកគេ ឬពួកគេគិតថាការប្រើពាក្យពេចន៍គឺមិនត្រឹមត្រូវ ឬខុសវេយ្យាករណ៍ ឬសូម្បីតែពួកគេជឿថាសញ្ញាវណ្ណយុត្តិណាមួយខុស ពួកគេនឹងប្រកាសក្ដែងៗ និងនិយាយបំផ្លើសពីរឿងនេះ ដោយចង់ឱ្យពិភពលោកទាំងមូលដឹងអំពីសញ្ញាវណ្ណយុត្តិដែលដាក់ខុសកន្លែង ការជ្រើសរើសពាក្យមិនត្រឹមត្រូវ ឬសេចក្ដីថ្លែងដែលហាក់ដូចជាមិនសមហេតុផលនៅក្នុងព្រះបន្ទូលរបស់ព្រះជាម្ចាស់។ ពួកគេពង្រីករឿងនេះដោយទឹកដមសំឡេងចំអក និងមើលងាយ។ ហាក់ដូចជានៅពេលទាំងនេះ នៅទីបំផុតពួកគេរកឃើញអ្វីដែលពួកគេចាត់ទុកថាជាភស្តុតាងនៃកំហុសនៅក្នុងព្រះបន្ទូលរបស់ព្រះជាម្ចាស់ ជាចំណុចខ្សោយដើម្បីទទួលបានប្រៀប ជាគុណវិបត្តិ ហើយទីបំផុតពួកគេអាចលួងលោមខ្លួនឯងនៅក្នុងចិត្តថា ព្រះបន្ទូលរបស់ព្រះជាម្ចាស់ក៏មានកំហុសដែរ ហើយថាព្រះជាម្ចាស់មិនល្អឥតខ្ចោះឡើយ។ តើនេះមិនមែនជានិស្ស័យរបស់បុគ្គលទទឹងនឹងព្រះគ្រីស្ទទេឬ? ពួកទទឹងនឹងព្រះគ្រីស្ទមានបំណងស្វែងរកកំហុស និងការខុសឆ្គងនៅក្នុងព្រះបន្ទូលរបស់ព្រះជាម្ចាស់។ នេះគឺជាអាកប្បកិរិយានៃការប្រទូសរ៉ាយ មិនមែនជាអាកប្បកិរិយានៃការចុះចូល និងការទទួលយកឡើយ។ និយាយអំពីការដែលពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត តើហេតុការណ៍ដែលបានកើតឡើងនៅក្នុងក្រុមទំនុកបរិសុទ្ធដែលទើបតែត្រូវបានលើកឡើងនោះ អាចត្រូវបានចាត់ទុកថាជាការកែបន្លំព្រះបន្ទូលរបស់ព្រះជាម្ចាស់ដែរឬទេ? (អាច។) ចូរប្រាប់ខ្ញុំមកមើល៍ តើមនុស្សប្រភេទណាដែលកែប្រែព្រះបន្ទូលរបស់ព្រះជាម្ចាស់តាមអំពើចិត្តបែបនេះ? តើគេមានការកោតខ្លាចណាមួយចំពោះព្រះជាម្ចាស់ដែរឬទេ? (គ្មានទេ។) តើនេះជានិស្ស័យអ្វី? ជាដំបូង តើគេចាត់ទុកព្រះបន្ទូលរបស់ព្រះជាម្ចាស់ជាព្រះបន្ទូលរបស់ព្រះជាម្ចាស់ដែរឬទេ? (អត់ទេ។) ចុះតើគេចាត់ទុកព្រះបន្ទូលរបស់ព្រះជាម្ចាស់ជាអ្វីវិញ? គេចាត់ទុកព្រះបន្ទូលទាំងនោះជាពាក្យសម្ដីរបស់មនុស្ស។ វាប្រហែលជាអាចទទួលយកបានក្នុងការកែប្រែអត្ថបទនៃទីបន្ទាល់តាមរយៈបទពិសោធរបស់មនុស្ស ប្រសិនបើពាក្យពេចន៍ទាំងនោះមិនស៊ីចង្វាក់គ្នា ឬមិនល្អឥតខ្ចោះ ប៉ុន្តែការដែលហ៊ានធ្វើបែបនេះចំពោះព្រះបន្ទូលរបស់ព្រះជាម្ចាស់ តើការណ៍នេះមានលក្ខណៈបែបណា? តើនេះមិនមែនជាការប្រព្រឹត្តតាមតែអំពើចិត្ត និងយ៉ាងគឃ្លើន ដោយគ្មានចិត្តកោតខ្លាចព្រះជាម្ចាស់ទេឬ? ការដែលហ៊ានបញ្ចេញមតិ និងកែប្រែព្រះបន្ទូលរបស់ព្រះជាម្ចាស់តាមអំពើចិត្ត ការដែលផ្លាស់ប្ដូរព្រះបន្ទូលទាំងនោះនៅពេលណាដែលព្រះបន្ទូលទាំងនោះមិនស៊ីគ្នានឹងគំនិត ឬទស្សនៈផ្ទាល់ខ្លួនរបស់មនុស្សម្នាក់ តើលក្ខណៈនៃរឿងនេះធ្ងន់ធ្ងរដែរឬទេ? (ធ្ងន់ធ្ងរ។)

តើមានអ្នកណាផ្សេងទៀតដែលពាក់ព័ន្ធនឹងការកែបន្លំព្រះបន្ទូលរបស់ព្រះជាម្ចាស់? ក្នុងអំឡុងដំណើរការផ្សាយដំណឹងល្អ អ្នកដែលអាចទទួលយកដំណឹងល្អមួយចំនួន បានអានព្រះបន្ទូលរបស់ព្រះជាម្ចាស់ ហើយមានសញ្ញាណផ្សេងៗអំពីទឹកដមសំឡេង បែបបថ ទស្សនៈដែលទ្រង់មានព្រះបន្ទូល និងសូម្បីតែការប្រើពាក្យពេចន៍ និងសព្វនាម ព្រមទាំងទិដ្ឋភាពជាច្រើនទៀត។ មនុស្សផ្សេងគ្នា សុទ្ធតែមានសញ្ញាណផ្សេងគ្នា។ អស់អ្នកដែលមកពីនិកាយផ្សេងៗគ្នា មានរសនិយម និងសេចក្ដីតម្រូវផ្សេងៗគ្នា។ សមាជិកមួយចំនួននៃក្រុមផ្សាយដំណឹងល្អនិយាយថា៖ «ពិបាកផ្សាយដំណឹងល្អតាមរបៀបនេះណាស់! ព្រះបន្ទូលខ្លះរបស់ព្រះជាម្ចាស់គឺគំរោះគំរើយពេក ព្រះបន្ទូលខ្លះហាក់ដូចជាព្រះជាម្ចាស់កំពុងដាក់បណ្ដាសាមនុស្សអ៊ីចឹង។ ព្រះបន្ទូលទាំងនោះមិនទន់ភ្លន់ទាល់តែសោះ ខ្វះសេចក្ដីស្រឡាញ់ ហើយសុទ្ធតែជាភាសាប្រចាំថ្ងៃ។ ព្រះបន្ទូលខ្លះសំដៅជាពិសេសទៅលើជាតិពន្ធុមួយចំនួន ចំណែកឯព្រះបន្ទូលផ្សេងទៀតបង្ហាញឱ្យដឹងពីអាថ៌កំបាំង ហើយមនុស្សមិនអាចទទួលយកព្រះបន្ទូលទាំងនេះបានឡើយ! ព្រះបន្ទូលទាំងនេះបានក្លាយជាឧបសគ្គសម្រាប់អ្នកដែលអាចទទួលយកដំណឹងល្អ ក្នុងការទទួលយកកិច្ចការថ្មីរបស់ព្រះជាម្ចាស់។ តើយើងគួរធ្វើដូចម្ដេចទៅ?» មនុស្សម្នាក់និយាយថា៖ «ខ្ញុំមានដំណោះស្រាយមួយ។ ដោយសារអ្នកដែលអាចទទួលយកដំណឹងល្អ មិនអាចទទួលយកកិច្ចការថ្មីរបស់ព្រះជាម្ចាស់បានដោយសារតែព្រះបន្ទូលទាំងនេះ ចុះហេតុអ្វីមិនលុបព្រះបន្ទូលទាំងនោះចោលទៅ? ត្រូវគូសចំណាំព្រះបន្ទូល និងខ្លឹមសារទាំងអស់ដែលមនុស្សមិនព្រមទទួលយក ទោះបីជាវាមានតែមួយប្រយោគក៏ដោយ ហើយត្រូវដកព្រះបន្ទូលទាំងនោះចេញនៅពេលបោះពុម្ព។ តាមរបៀបនេះ នៅពេលអ្នកដែលអាចទទួលយកដំណឹងល្អអានព្រះបន្ទូលទាំងនោះ វានឹងមិនមានព្រះបន្ទូលណាមួយដែលធ្វើឱ្យប៉ះពាល់ដល់អំនួតរបស់ពួកគេ ឬធ្វើឱ្យប៉ះពាល់ដល់អារម្មណ៍របស់ពួកគេឡើយ ហើយក៏គ្មានអ្វីដែលផ្ទុយនឹងសញ្ញាណរបស់ពួកគេដែរ។ ព្រះបន្ទូលទាំងអស់របស់ព្រះជាម្ចាស់នឹងមានភាពសមរម្យ អ្នកទទួលនឹងមិនមានសញ្ញាណណាមួយឡើយ ហើយពួកគេនឹងអាចទទួលយកកិច្ចការថ្មីរបស់ព្រះជាម្ចាស់បានយ៉ាងរលូន»។ នៅក្នុងក្រុមផ្សាយដំណឹងល្អ អ្នកខ្លះពិតជាបានធ្វើបែបនេះមែន ហើយដោយមិនទាំងសាកសួរ ឬសុំការយល់ព្រមពីខាងលើផង ពួកគេបានបោះពុម្ព និងចែកចាយសៀវភៅតូចៗដែលមានផ្ទុកព្រះបន្ទូលរបស់ព្រះជាម្ចាស់ដែលត្រូវបានកាត់បន្ថយ និងកែបន្លំទាំងនេះយ៉ាងទូលំទូលាយ។ ដើម្បីភាពងាយស្រួលនៅក្នុងកិច្ចការរបស់ពួកគេ ដើម្បីទទួលបានមនុស្សកាន់តែច្រើន ដើម្បីបង្ហាញពីសមត្ថភាពការងាររបស់ពួកគេ និងដើម្បីមើលទៅហាក់ដូចជាស្មោះត្រង់នៅក្នុងភារកិច្ចរបស់ពួកគេ ពួកគេក៏បានប្រឌិតវិធីសាស្ត្រនេះឡើង ហើយថែមទាំងបានប្រែក្លាយវាឱ្យទៅជាការពិត ដោយបោះពុម្ពវាជាសៀវភៅទៀតផង។ ប៉ុន្តែសៀវភៅនេះគឺខុសគ្នាស្រឡះពីសៀវភៅ «ព្រះបន្ទូលលេចមកជាសាច់ឈាម»។ តើវិធីសាស្ត្រនេះមិនមែនជាការកែបន្លំព្រះបន្ទូលរបស់ព្រះជាម្ចាស់ទេឬ? (ជាការកែបន្លំ។) តើមនុស្សភាគច្រើនដឹងខ្លួនទេថា ការកែបន្លំព្រះបន្ទូលរបស់ព្រះជាម្ចាស់ គឺជាវិធីនៃការទាស់ទទឹងនឹងព្រះជាម្ចាស់? (ដឹង។) តើមនុស្សភាគច្រើនមានការដឹងខ្លួនបែបនេះដែរឬទេ? ថ្ងៃនេះ បន្ទាប់ពីបានប្រកបគ្នាយ៉ាងច្រើន អ្នករាល់គ្នាអាចឆ្លើយថាមែនយ៉ាងងាយស្រួល។ ប៉ុន្តែ ប្រសិនបើអ្នករាល់គ្នាកំពុងផ្សាយដំណឹងល្អកាលពីបីឬប្រាំឆ្នាំមុន តើអ្នករាល់គ្នានឹងដឹងទេថា មិនគួរកែប្រែព្រះបន្ទូល ឬប្រយោគណាមួយរបស់ព្រះជាម្ចាស់សូម្បីតែមួយម៉ាត់នោះ? តើអ្នករាល់គ្នានឹងមានចិត្តកោតខ្លាចព្រះជាម្ចាស់បែបនេះដែរឬទេ? (គ្មានទេ។) ដូច្នេះ តើនៅក្នុងបរិបទបែបណាដែលអ្នករាល់គ្នានឹងខ្វះការដឹងខ្លួននេះ? តើវាស្ថិតនៅក្នុងបរិបទនៃការខ្វះចិត្តកោតខ្លាចព្រះជាម្ចាស់ទាំងស្រុង ដែលធ្វើឱ្យអ្នករាល់គ្នាហ៊ានកែបន្លំព្រះបន្ទូលរបស់ព្រះជាម្ចាស់តាមអំពើចិត្តមែនទេ? ប្រសិនបើនរណាម្នាក់ខ្វះចិត្តកោតខ្លាចព្រះជាម្ចាស់ទាំងស្រុង គេនឹងហ៊ានកែបន្លំព្រះបន្ទូលរបស់ព្រះជាម្ចាស់តាមអំពើចិត្ត ដោយផ្លាស់ប្ដូរអត្ថន័យដើម របៀបនៃការថ្លែងព្រះបន្ទូលរបស់ព្រះជាម្ចាស់ និងផលដែលចង់បាននៃវគ្គព្រះបន្ទូលណាមួយរបស់ព្រះជាម្ចាស់ ដោយលុបចោលបំណងព្រះហឫទ័យ ស្នូល និងការសង្កត់ធ្ងន់នៃអ្វីដែលវគ្គនេះបញ្ជាក់យ៉ាងច្បាស់ ដែលទាំងអស់នេះស្មើនឹងការកែបន្លំ។

កាលពីប៉ុន្មានឆ្នាំមុន ក្នុងអំឡុងពេលជួបគ្នាដោយចៃដន្យ មនុស្សម្នាក់មកពីក្រុមផ្សាយដំណឹងល្អបានចោទសួរថា៖ «នៅពេលធ្វើបន្ទាល់អំពីកិច្ចការថ្មីរបស់ព្រះជាម្ចាស់ប្រាប់ទៅកាន់ក្រុមជាតិពន្ធុណាមួយ ពួកគេមានអារម្មណ៍ស្អប់ខ្ពើម និងមិនសុខចិត្តស្ដាប់ផ្នែកនានាដែលព្រះជាម្ចាស់លាតត្រដាងពីពួកគេឡើយ ហើយពួកគេមានសញ្ញាណអំពីផ្នែកទាំងនេះ។ ដូច្នេះ ព្រះបន្ទូលទាំងនេះក្លាយជាឧបសគ្គចំពោះការទទួលយករបស់ពួកគេនូវកិច្ចការថ្មីរបស់ព្រះជាម្ចាស់។ យើងកំពុងគិតចង់កែប្រែព្រះបន្ទូលទាំងនោះ។ នៅពេលកែប្រែរួច ពួកគេនឹងអាចទទួលយកព្រះបន្ទូលទាំងនោះបាន ហើយលែងមានសញ្ញាណអំពីកិច្ចការថ្មីរបស់ព្រះជាម្ចាស់ ឬការយកកំណើតជាមនុស្សលើកនេះរបស់ព្រះជាម្ចាស់ទៀតហើយ»។ តើអ្នករាល់គ្នាគិតយ៉ាងណាចំពោះសំណួរនេះ? ប្រសិនបើមិនមែនដោយសារឱកាសជួប និងពិភាក្សាអំពីកិច្ចការផ្សាយដំណឹងល្អនេះទេ គេប្រហែលជាបានសម្រេចចិត្តកែប្រែព្រះបន្ទូលទាំងនេះដោយខ្លួនឯងបាត់ទៅហើយ។ ប្រហែលជាយោងតាមការនឹកស្រមៃរបស់គេ មនុស្សបីនាក់ ប្រាំនាក់ ដប់នាក់ ឬសូម្បីតែច្រើនជាងនេះមកពីក្រុមជាតិពន្ធុនោះ អាចនឹងទទួលយកកិច្ចការថ្មីរបស់ព្រះជាម្ចាស់នៅពេលនោះ។ ប៉ុន្តែទុកវាដោយឡែកសិនចុះ អស់អ្នកដែលផ្សាយដំណឹងល្អ តែងតែចង់ផ្លាស់ប្ដូរព្រះបន្ទូលរបស់ព្រះជាម្ចាស់ ដើម្បីឱ្យស្របតាមសញ្ញាណរបស់មនុស្ស។ ពួកគេតែងតែចង់លុបចោលព្រះបន្ទូលដែលព្រះជាម្ចាស់លាតត្រដាង និងជំនុំជម្រះមនុស្សជាតិពុករលួយ ត្រង់ចំណុចដែលទ្រង់លាតត្រដាងពីសារជាតិនៃមនុស្សជាតិពុករលួយ។ តើឥរិយាបថបែបនេះមានលក្ខណៈបែបណា? តើសកម្មភាពប្រភេទនេះឆ្លុះបញ្ចាំងពីចិត្តកោតខ្លាចព្រះជាម្ចាស់ដែរឬទេ? (អត់ទេ។) តាមទស្សនៈរបស់ខ្ញុំ វាមិនមែនដោយសារតែមនុស្សនៃក្រុមជាតិពន្ធុ ឬនិកាយណាមួយមានសញ្ញាណអំពីព្រះបន្ទូលរបស់ព្រះជាម្ចាស់នោះទេ តាមពិតទៅ គឺអ្នកដែលផ្សាយដំណឹងល្អទៅវិញទេដែលមានសញ្ញាណ។ ព្រះបន្ទូលរបស់ព្រះជាម្ចាស់មិនបំពេញតាមស្ដង់ដាររបស់ពួកគេឡើយ។ ពួកគេទាស់ទទឹង និងស្អប់ខ្ពើមព្រះបន្ទូលទាំងនោះចេញពីជម្រៅចិត្ត ពួកគេមិនចង់ស្ដាប់ ហើយមិនចូលចិត្តព្រះបន្ទូលទាំងនេះរបស់ព្រះជាម្ចាស់ឡើយ។ ពួកគេជឿថា ប្រសិនបើទាំងនេះពិតជាព្រះបន្ទូលរបស់ព្រះជាម្ចាស់មែន នោះព្រះបន្ទូលទាំងនេះគួរតែប្រកបដោយសេចក្ដីស្រឡាញ់ ហើយមិនគួរលាតត្រដាងពីមនុស្សយ៉ាងចំហ និងត្រង់ៗ ហាក់ដូចជាកំពុងទះកំផ្លៀងពួកគេបែបនេះឡើយ។ ដូច្នេះ ពួកគេទាមទារយ៉ាងខ្លាំងថា ប្រសិនបើពួកគេត្រូវផ្សាយដំណឹងល្អ តើអាចដកព្រះបន្ទូលទាំងនេះចេញបានដែរឬទេ? ដើម្បីផ្សាយដំណឹងល្អ និងទទួលបានមនុស្ស តើព្រះជាម្ចាស់អាចបន្ធូរបន្ថយសូម្បីតែម្ដង ដោយថ្លែងព្រះបន្ទូលឱ្យកាន់តែប៉ិនប្រសប់ និងគួរឱ្យចង់ស្ដាប់ជាងនេះបានដែរឬទេ? ដើម្បីធ្វើឱ្យមនុស្សកាន់តែច្រើនទទួលយកកិច្ចការថ្មីរបស់ព្រះជាម្ចាស់ ដើម្បីនាំមនុស្សកាន់តែច្រើនមកចំពោះព្រះជាម្ចាស់ តើព្រះជាម្ចាស់អាចផ្លាស់ប្ដូរយុទ្ធសាស្ត្រ និងរបៀបនៃការថ្លែងព្រះបន្ទូលរបស់ទ្រង់ ដោយសម្របសម្រួល និងចុះញ៉មមនុស្សជាតិពុករលួយ ដោយឱនព្រះសិរ សុំទោស និងអង្វរសុំការអភ័យទោសបានដែរឬទេ? ហេតុនេះ បញ្ហាជាមូលដ្ឋានគឺស្ថិតនៅលើពួកអ្នកធ្វើការខាងផ្សាយដំណឹងល្អ មិនមែនស្ថិតនៅលើមនុស្សនៃនិកាយជាក់លាក់ណាមួយឡើយ។ ដោយមិនកែប្រែព្រះបន្ទូល ឬប្រយោគណាមួយរបស់ព្រះជាម្ចាស់សូម្បីតែមួយម៉ាត់ ហើយទោះបីជាព្រះបន្ទូលរបស់ព្រះជាម្ចាស់អាចធ្វើឱ្យមនុស្សទាំងអស់បង្កើតសញ្ញាណក៏ដោយ នោះនៅតែមានមនុស្សជាច្រើនដែលបន្តិចម្ដងៗបានមកចំពោះព្រះជាម្ចាស់ និងទទួលយកកិច្ចការថ្មីរបស់ទ្រង់។ តើសញ្ញាណរបស់ពួកគេបានរារាំងពួកគេមិនឱ្យទទួលយកកិច្ចការថ្មីរបស់ព្រះជាម្ចាស់ដែរឬទេ? គឺមិនមែនទាល់តែសោះ។ ប្រសិនបើព្រះបន្ទូលទាំងនេះដែលព្រះជាម្ចាស់បានថ្លែង មិនមែនជាអ្វីដែលមនុស្សត្រូវការ ហើយមិនឆ្លុះបញ្ចាំងពីស្ថានភាពជាក់ស្ដែងរបស់មនុស្សទេ នោះវាមុខជារឿងដែលអាចយល់បាន ដែលមនុស្សមិនទទួលយកព្រះបន្ទូលរបស់ព្រះជាម្ចាស់ ហើយព្រះជាម្ចាស់ប្រហែលជាអាចព្រះតម្រិះលើការផ្លាស់ប្ដូររបៀបនៃការថ្លែងព្រះបន្ទូលរបស់ទ្រង់ និងខ្លឹមសារនៃការថ្លែងព្រះបន្ទូលរបស់ទ្រង់។ ក៏ប៉ុន្តែ រាល់ព្រះបន្ទូល និងប្រយោគដែលព្រះជាម្ចាស់បានថ្លែង សុទ្ធតែឆ្លុះបញ្ចាំងពីស្ថានភាពជាក់ស្ដែងរបស់មនុស្ស ហើយទាក់ទងនឹងការចូលទៅក្នុងជីវិត និងសេចក្ដីសង្រ្គោះរបស់មនុស្ស។ ប្រសិនបើមនុស្សមានសញ្ញាណ ហើយមិនអាចទទួលយកព្រះបន្ទូលទាំងនោះបាន នោះវាបញ្ជាក់ថា មនុស្សគឺទុច្ចរិត អសោច និងពុករលួយយ៉ាងជ្រាលជ្រៅ ហើយថាពួកគេមិនស័ក្ដិសមនឹងមកចំពោះព្រះជាម្ចាស់ឡើយ។ វាមិនបញ្ជាក់ថា ព្រះបន្ទូលរបស់ព្រះជាម្ចាស់គឺខុស ឬថាព្រះបន្ទូលទាំងនោះមិនមែនជាសេចក្ដីពិតឡើយ។

តើគួរធ្វើដូចម្ដេចចំពោះមនុស្សជាតិពុករលួយ ដែលមានសញ្ញាណអំពីព្រះបន្ទូល និងកិច្ចការរបស់ព្រះជាម្ចាស់? អស់អ្នកដែលផ្សាយដំណឹងល្អ ត្រូវបានស្រោចស្រពដោយព្រះបន្ទូលរបស់ព្រះជាម្ចាស់ ហើយបានស្ដាប់ព្រះបន្ទូលទាំងនោះអស់រយៈពេលជាច្រើនឆ្នាំមកហើយ។ មិនបាច់និយាយដល់ថាតើអ្នករាល់គ្នាយល់ពីសេចក្ដីពិតកម្រិតណានោះទេ គ្រាន់តែនិយាយតាមបែបទ្រឹស្ដី និមិត្តនៃកិច្ចការរបស់ព្រះជាម្ចាស់ បំណងព្រះហឫទ័យរបស់ព្រះជាម្ចាស់ គោលបំណងនៃផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់ កិច្ចការនៃការសង្គ្រោះមនុស្សរបស់ព្រះជាម្ចាស់ តើអ្នករាល់គ្នាមិនបានយល់ ចងចាំ និងក្ដាប់បានទិដ្ឋភាពទាំងអស់នេះនៃសេចក្ដីពិតទេឬ? ប្រសិនបើអ្នកបានបំពាក់បំប៉ននូវអ្វីៗទាំងអស់នេះ តើអ្នកនៅតែខ្លាចមនុស្សមានសញ្ញាណទៀតឬ? ប្រសិនបើអ្នកខ្លាច អ្នកគួរតែម្ចាស់ការក្នុងការបញ្ជាក់ឱ្យច្បាស់ដល់អ្នកដែលអាចទទួលយកដំណឹងល្អ ត្រូវធ្វើបន្ទាល់អំពីបំណងព្រះហឫទ័យរបស់ព្រះជាម្ចាស់ប្រាប់ពួកគេ ត្រូវពន្យល់ពីសេចក្ដីពិតឱ្យបានច្បាស់លាស់! ប្រសិនបើបន្ទាប់ពីស្ដាប់ព្រះបន្ទូលរបស់ព្រះជាម្ចាស់អស់រយៈពេលជាច្រើនឆ្នាំមកនេះ អ្នកនៅតែមិនអាចពន្យល់ ឬបញ្ជាក់ឱ្យច្បាស់ពីព្រះបន្ទូលទាំងនោះបានទេ នោះអ្នកពិតជាគ្មានប្រយោជន៍ទាល់តែសោះ! អ្នកកំពុងបំពេញភារកិច្ចនេះ ហើយរៀងរាល់ថ្ងៃ អ្នកចូលពាក់ព័ន្ធនឹងប្រធានបទទាំងនេះ ខ្លឹមសារទាំងនេះ រឿងរ៉ាវទាំងនេះ ហេតុអ្វីបានជាអ្នកនៅតែគិតចង់ប្រើវិធីសាស្ត្រដ៏គួរឱ្យខ្ពើមរអើម ដូចជាការកែបន្លំព្រះបន្ទូលរបស់ព្រះជាម្ចាស់ ដើម្បីផ្សាយដំណឹងល្អ និងទទួលបានមនុស្សទៀត? ពីសំបកក្រៅ នេះអាចនឹងមើលទៅហាក់គ្រាន់តែជាសកម្មភាពខុសឆ្គង ជាមធ្យោបាយដ៏គួរឱ្យខ្ពើមរអើម ជាការបង្ហាញពីភាពអសមត្ថភាពប៉ុណ្ណោះ ប៉ុន្តែតាមសារជាតិ វាគឺជាការបង្ហាញចេញយ៉ាងច្បាស់ក្រឡែតពីសារជាតិរបស់បុគ្គលទទឹងនឹងព្រះគ្រីស្ទ គឺមិនខុសសូម្បីតែបន្តិច។ គឺរាស្ដ្ររបស់ព្រះជាម្ចាស់ទេ ដែលឱ្យតម្លៃលើព្រះបន្ទូលរបស់ព្រះជាម្ចាស់ ដែលស្រឡាញ់ថ្នាក់ថ្នមព្រះបន្ទូលរបស់ព្រះជាម្ចាស់ ដែលកោតខ្លាចព្រះបន្ទូលរបស់ព្រះជាម្ចាស់ ដែលគោរពរាល់ព្រះបន្ទូល និងប្រយោគដែលព្រះជាម្ចាស់មានព្រះបន្ទូល ក៏ដូចជារបៀបដែលទ្រង់មានព្រះបន្ទូល ទស្សនៈដែលទ្រង់មានព្រះបន្ទូល និងអ្វីដែលទ្រង់មានព្រះបន្ទូលនៅក្នុងវគ្គនីមួយៗ។ មានតែសត្រូវរបស់ព្រះជាម្ចាស់ទេ ដែលច្រើនតែចំអក និងមើលងាយព្រះបន្ទូលរបស់ទ្រង់។ ពួកគេមើលងាយព្រះបន្ទូលទាំងនោះ។ ពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ជាព្រះបន្ទូលដែលសម្ដែងចេញដោយព្រះអាទិករឡើយ។ ហេតុដូច្នេះហើយ នៅក្នុងចិត្តរបស់ពួកគេ ពួកគេច្រើនតែមានបំណងចង់កែបន្លំព្រះបន្ទូលរបស់ព្រះជាម្ចាស់ និងបកស្រាយព្រះបន្ទូលទាំងនោះតាមអំពើចិត្ត។ ពួកគេប៉ុនប៉ងប្រើប្រាស់វិធីសាស្ត្ររបស់ពួកគេ របៀបនៃការគិតរបស់ពួកគេ និងតក្កវិជ្ជានៃការគិតរបស់ពួកគេ ដើម្បីកែប្រែព្រះបន្ទូលរបស់ព្រះជាម្ចាស់ ដើម្បីឱ្យព្រះបន្ទូលទាំងនោះស្របតាមចំណូលចិត្តរបស់មនុស្សពុករលួយ ស្របតាមទស្សនៈរបស់មនុស្សពុករលួយ និងស្របតាមរបៀបនៃការគិត ព្រមទាំងទស្សនៈវិជ្ជារបស់មនុស្សពុករលួយ ក្នុងកិច្ចខិតខំប្រឹងប្រែងដើម្បីយកបានការកោតសរសើរពីមនុស្សកាន់តែច្រើននៅទីបញ្ចប់។ ព្រះបន្ទូលរបស់ព្រះជាម្ចាស់ គឺជាព្រះបន្ទូលរបស់ព្រះជាម្ចាស់ មិនថាជាផ្នែកណាមួយនៃព្រះបន្ទូលរបស់ព្រះជាម្ចាស់ មិនថាព្រះបន្ទូលទាំងនោះត្រូវបានថ្លែងមកយ៉ាងដូចម្ដេច និងមិនថាព្រះបន្ទូលទាំងនោះត្រូវបានថ្លែងចេញពីទស្សនៈណាក៏ដោយ។ ដើម្បីឱ្យមនុស្សជាតិពុករលួយអាចយល់បានកាន់តែងាយស្រួល អាចយល់ពីតម្លៃកាន់តែប្រសើរ និងអាចទទួលបានព្រះបន្ទូលរបស់ព្រះជាម្ចាស់កាន់តែងាយស្រួល ដើម្បីឱ្យពួកគេអាចយល់ពីសេចក្ដីពិតនៅក្នុងព្រះបន្ទូលរបស់ទ្រង់ ព្រះជាម្ចាស់ច្រើនតែប្រើប្រាស់ភាសារបស់មនុស្ស វិធីសាស្ត្ររបស់មនុស្ស ក៏ដូចជារបៀប ទឹកដមសំឡេងនៃការថ្លែងព្រះបន្ទូល និងតក្កវិជ្ជាពាក្យពេចន៍ ដែលងាយស្រួលខ្លាំងសម្រាប់ឱ្យមនុស្សយល់ ដើម្បីពន្យល់ពីបំណងព្រះហឫទ័យរបស់ទ្រង់ និងដើម្បីប្រាប់មនុស្សជាតិអំពីអ្វីដែលពួកគេគួរតែចូលទៅក្នុង។ ប៉ុន្តែ គឺវិធីសាស្ត្រដែលមិនសូវលេចធ្លោទាំងនេះ ទឹកដមសំឡេងដែលមិនសូវលេចធ្លោនេះ និងពាក្យពេចន៍ដែលមិនសូវលេចធ្លោផ្សេងៗនេះហើយ ដែលត្រូវបានពួកទទឹងនឹងព្រះគ្រីស្ទកេងប្រវ័ញ្ច ដើម្បីថ្កោលទោសព្រះជាម្ចាស់ និងបដិសេធថាព្រះបន្ទូលរបស់ទ្រង់មិនមែនជាសេចក្ដីពិត។ តើមិនមែនបែបនេះទេឬ? (មែនហើយ។) ពួកទទឹងនឹងព្រះគ្រីស្ទទាំងនេះច្រើនតែប្រើប្រាស់ចំណេះដឹង និងស្នាដៃរបស់បុគ្គលល្បីល្បាញ សូម្បីតែសុន្ទរកថា ការជ្រើសរើសពាក្យពេចន៍ និងឥរិយាបថរបស់បុគ្គលល្បីល្បាញ ដើម្បីប្រៀបធៀបជាមួយនឹងព្រះបន្ទូលរបស់ព្រះជាម្ចាស់។ នៅពេលពួកគេកាន់តែប្រៀបធៀប ពួកគេកាន់តែមានអារម្មណ៍ថា ព្រះបន្ទូលរបស់ព្រះជាម្ចាស់រាក់កំភែលពេក ត្រង់ៗពេក និងសាមញ្ញពេក។ ហេតុនេះ ពួកគេកាន់តែចង់កែប្រែព្រះបន្ទូលរបស់ព្រះជាម្ចាស់ ដើម្បី «កែតម្រូវ» ព្រះបន្ទូលទាំងនោះ ក៏ដូចជា «កែតម្រូវ» ទឹកដមសំឡេង បែបបថ និងទស្សនៈដែលព្រះជាម្ចាស់មានព្រះបន្ទូល។ មិនថាព្រះជាម្ចាស់មានព្រះបន្ទូលយ៉ាងដូចម្ដេច ឬព្រះបន្ទូលរបស់ទ្រង់ផ្ដល់ប្រយោជន៍ដល់មនុស្សកម្រិតណានោះទេ នៅក្នុងចិត្តរបស់ពួកទទឹងនឹងព្រះគ្រីស្ទ ពួកគេមិនដែលចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ។ ពួកគេមិនស្វែងរកសេចក្ដីពិត គោលការណ៍នៃការអនុវត្ត ឬផ្លូវសម្រាប់ការចូលទៅក្នុងជីវិតចេញពីព្រះបន្ទូលរបស់ព្រះជាម្ចាស់ឡើយ។ ផ្ទុយទៅវិញ ពួកគេតែងតែប្រព្រឹត្តចំពោះព្រះបន្ទូលរបស់ព្រះជាម្ចាស់ពីទស្សនៈនៃការពិនិត្យពិច័យ ដោយអាកប្បកិរិយាសិក្សាស្រាវជ្រាវ ដោយអាកប្បកិរិយាពិនិត្យពិច័យ និងស្វែងយល់យ៉ាងល្អិតល្អន់។ បន្ទាប់ពីការពិនិត្យពិច័យ និងការស្វែងយល់ទាំងអស់នោះ ពួកគេនៅតែមានអារម្មណ៍ថា មានព្រះបន្ទូលជាច្រើនរបស់ព្រះជាម្ចាស់ដែលចាំបាច់ត្រូវបានផ្លាស់ប្ដូរ និងកែប្រែ។ ហេតុនេះ សម្រាប់ពួកទទឹងនឹងព្រះគ្រីស្ទ ចាប់ពីថ្ងៃដែលពួកគេបានអានព្រះបន្ទូលរបស់ព្រះជាម្ចាស់ជាលើកដំបូង រហូតមកដល់សព្វថ្ងៃនេះ បន្ទាប់ពីបានជឿអស់រយៈពេល ១០ឆ្នាំ ២០ឆ្នាំ ឬ ៣០ឆ្នាំមក នៅក្នុងជម្រៅចិត្ត ពួកគេនៅតែមិនជឿថា ព្រះបន្ទូលរបស់ព្រះជាម្ចាស់មានផ្ទុកនូវជីវិត សេចក្ដីពិត ទ្វារចូលទៅកាន់នគរព្រះ ឬផ្លូវទៅកាន់ស្ថានសួគ៌ ដែលមនុស្សនិយាយដល់នោះឡើយ។ ពួកគេមិនអាចមើលឃើញ ហើយមិនអាចរកឃើញរឿងនេះឡើយ។ ដូច្នេះ តើពួកគេមានអារម្មណ៍យ៉ាងណា? ពួកគេឆ្ងល់ថា ហេតុអ្វីបានជាពួកគេកាន់តែជឿ ពួកគេកាន់តែយល់ថាព្រះបន្ទូលរបស់ព្រះជាម្ចាស់សាមញ្ញពេកដូច្នេះ។ ពួកគេឆ្ងល់ថា ហេតុអ្វីបានជាពួកគេកាន់តែជឿ ពួកគេកាន់តែលែងចាប់អារម្មណ៍នឹងព្រះបន្ទូលរបស់ព្រះជាម្ចាស់ដូច្នេះ។ ពួកគេចាប់ផ្ដើមសង្ស័យថា តើព្រះបន្ទូលរបស់ព្រះជាម្ចាស់ពិតជាសេចក្ដីពិតមែនឬអត់។ តើនេះជាសញ្ញាប្រភេទណាទៅ? ជាសញ្ញាល្អ ឬជាសញ្ញាអាក្រក់? (ជាសញ្ញាអាក្រក់។) វាពិតជាអព្ភូតហេតុណាស់ ដែលពួកគេបានជឿលើព្រះជាម្ចាស់រហូតមកដល់ចំណុចនេះ! ជំនឿរបស់ពួកគេលើព្រះជាម្ចាស់បានឈានដល់ផ្លូវទាល់ ដោយវង្វេងចេញពីសេចក្ដីពិតទាំងស្រុង។ តើនេះមិនមែនជាទីបញ្ចប់នៃសេចក្ដីជំនឿរបស់ពួកគេទេឬ?

តើអ្នករាល់គ្នាបានកត់សម្គាល់ឃើញការពិតនេះដែរឬទេ? ចាប់តាំងពីថ្ងៃដែលមនុស្សគ្រប់គ្នាចាប់ផ្ដើមជឿលើព្រះជាម្ចាស់ អានព្រះបន្ទូលរបស់ទ្រង់ បោះបង់គ្រួសារ អាជីព ការសិក្សា និងអនាគតរបស់ពួកគេនៅក្នុងលោកីយ៍នេះ មនុស្សគ្រប់គ្នាគឺស្ថិតនៅលើខ្សែបន្ទាត់ចាប់ផ្ដើមតែមួយ។ ប៉ុន្តែ ដោយមិនដឹងខ្លួន ក្នុងអំឡុងការប្រកួតប្រជែង មនុស្សមួយចំនួនបានធ្លាក់ទៅខាងក្រោយ ហើយលែងចង់បំពេញភារកិច្ចរបស់ពួកគេទៀតហើយ។ តើពួកគេទៅណា? អ្នកខ្លះត្រូវបានទម្លាក់ទៅក្រុម «ខ» អ្នកខ្លះទៀតទៅពួកជំនុំធម្មតា ហើយអ្នកខ្លះទៀតស្ទើរតែមិនអាចស្នាក់នៅក្នុងពួកជំនុំបំពេញភារកិច្ចក្រៅម៉ោងបានផង។ អស់អ្នកដែលមិនចង់បំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ ហើយក្លាយជាគោលដៅនៃការបោសសម្អាតចេញ ដែលលែងមានលក្ខណៈសម្បត្តិគ្រប់គ្រាន់ក្នុងការបំពេញភារកិច្ចរបស់ពួកគេ តើហេតុអ្វីបានជាពួកគេធ្លាក់ខ្លួនដល់ចំណុចនេះនៅថ្ងៃនេះ? ប្រសិនបើអ្នកព្យាយាមយល់ពីអាកប្បកិរិយារបស់ពួកគេចំពោះព្រះជាម្ចាស់ដោយភ្នែកមនុស្ស នោះអ្នកមិនអាចមើលឃើញឡើយ ពីព្រោះអ្នកមិនដឹងថាមានអ្វីនៅក្នុងចិត្តរបស់ពួកគេនោះទេ។ ថាតើពួកគេស្រឡាញ់ ឬក៏ស្អប់ព្រះជាម្ចាស់ ថាតើពួកគេទាស់ទទឹង ឬក៏ចុះចូលនឹងទ្រង់នោះ គឺអ្នកមិនអាចដឹងបានឡើយ។ ចុះតើអ្នកកំណត់ពីសារជាតិនិស្ស័យរបស់មនុស្សម្នាក់ដោយរបៀបណា? គឺងាយស្រួលទេ៖ គ្រាន់តែមើលអាកប្បកិរិយារបស់គេចំពោះព្រះបន្ទូលរបស់ព្រះជាម្ចាស់ទៅ។ ក្រុមមនុស្សនេះមានលក្ខណៈរួមមួយទាក់ទងនឹងអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់គឺ៖ មិនថាក្នុងស្ថានភាពណាក៏ដោយ ក៏ពួកគេមិនមានអារម្មណ៍ថាត្រូវការព្រះបន្ទូលរបស់ព្រះជាម្ចាស់សម្រាប់ការទ្រទ្រង់ឡើយ។ មិនថាពួកគេប្រឈមមុខនឹងការលំបាកអ្វីក៏ដោយ ពួកគេមិនស្វែងរកគោលការណ៍ ឬស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ។ មនុស្សទាំងនេះកម្រនឹងអានព្រះបន្ទូលរបស់ព្រះជាម្ចាស់ណាស់ ហើយពួកគេថែមទាំងមានអារម្មណ៍ស្អប់ខ្ពើម នៅពេលមាននរណាម្នាក់អានអធិដ្ឋានព្រះបន្ទូលរបស់ព្រះជាម្ចាស់ ឬប្រកបគ្នាអំពីការយល់ដឹងរបស់ខ្លួនអំពីព្រះបន្ទូលទាំងនោះទៀតផង។ តើពួកគេបង្ហាញការស្អប់ខ្ពើមយ៉ាងដូចម្ដេច? ពួកគេគិតថា៖ «ខ្ញុំដឹងពីអ្វីដែលអ្នកកំពុងនិយាយទាំងអស់ហើយ អ្នកមិនបាច់និយាយទេ។ ខ្ញុំធ្លាប់បានអានព្រះបន្ទូលរបស់ព្រះជាម្ចាស់ទាំងនេះពីមុនមក ខ្ញុំយល់គ្រប់យ៉ាងហើយ»។ ប្រសិនបើពួកគេយល់គ្រប់យ៉ាង តើហេតុអ្វីបានជាពួកគេត្រូវបានបោសសម្អាតចេញ? តើហេតុអ្វីបានជាពួកគេត្រូវបានគេទម្លាក់ទៅក្រុម «ខ»? តើមានរឿងអ្វីកើតឡើង? ឫសគល់គឺថា មនុស្សទាំងនេះមិនទទួលយកព្រះបន្ទូលរបស់ព្រះជាម្ចាស់ជាដាច់ខាត។ ពួកគេមើលងាយ និងប្រទូសរ៉ាយចំពោះព្រះបន្ទូលទាំងនោះ។ តើមនុស្សដែលមើលងាយ និងប្រទូសរ៉ាយចំពោះព្រះបន្ទូលរបស់ព្រះជាម្ចាស់ អាចអនុវត្តតាមព្រះបន្ទូលទាំងនោះបានដែរឬទេ? នៅពេលអ្នកប្រាប់ពួកគេថា៖ «ប្រសិនបើអ្នកជួបប្រទះស្ថានភាពណាមួយ អ្នកគួរតែអានព្រះបន្ទូលរបស់ព្រះជាម្ចាស់!» តើពួកគេមានអាកប្បកិរិយាបែបណា? តើពួកគេមានប្រតិកម្មជាក់លាក់អ្វីខ្លះ? (ពួកគេនឹងនិយាយថា បញ្ហាជាក់ស្ដែងត្រូវការដំណោះស្រាយជាក់ស្ដែង មិនចាំបាច់អានព្រះបន្ទូលរបស់ព្រះជាម្ចាស់ទេ។) ពួកគេគិតថា ការអានព្រះបន្ទូលរបស់ព្រះជាម្ចាស់គឺជាវិធីសាស្ត្រស្រពេចស្រពិល ហើយបញ្ហាជាក់ស្ដែងតម្រូវឱ្យមានដំណោះស្រាយជាក់ស្ដែង។ នេះគឺជាទឹកដមសំឡេងរបស់បុគ្គលទទឹងនឹងព្រះគ្រីស្ទ។ តើពួកគេមានន័យយ៉ាងណា? «មនុស្សមានវិធីសាស្ត្រផ្ទាល់ខ្លួន តើការអានព្រះបន្ទូលរបស់ព្រះជាម្ចាស់មានប្រយោជន៍អ្វីទៅ? តើអ្នកគិតថាព្រះបន្ទូលរបស់ព្រះជាម្ចាស់អាចដោះស្រាយអ្វីៗគ្រប់យ៉ាងបានមែនទេ?» ពួកគេសន្មតថា ប្រសិនបើមនុស្សម្នាក់ជួបប្រទះការលំបាកណាមួយ វាគ្រាន់តែជាការលំបាកមួយប៉ុណ្ណោះ មិនមែនជាការឆ្លុះបញ្ចាំងពីសភាពខាងក្នុង ឬនិស្ស័យរបស់បុគ្គលនោះទាល់តែសោះ។ ពួកគេមើលមិនឃើញរឿងនេះទេ ហើយពួកគេក៏មិនទទួលស្គាល់ថាវាជាការពិតដែរ។ ពួកគេជឿថា៖ «ការលំបាករបស់មនុស្សគឺដូចជាម៉ាស៊ីនដែលបាត់វីសមួយអ៊ីចឹង គ្រាន់តែដាក់វីសចូលទៅ នោះវាត្រូវបានជួសជុលរួចរាល់ហើយ។ ហេតុអ្វីត្រូវស្វែងរកព្រះបន្ទូលរបស់ព្រះជាម្ចាស់? នោះសុទ្ធតែជាភាពខាងវិញ្ញាណក្លែងក្លាយ។ ខ្ញុំមិនដែលធ្វើបែបនោះទេ វាល្ងង់ខ្លៅណាស់! តើអ្នកគិតថាព្រះបន្ទូលរបស់ព្រះជាម្ចាស់អាចដោះស្រាយអ្វីៗគ្រប់យ៉ាងបានមែនទេ? វាមិនមែនបែបនោះទាល់តែសោះ»។ នេះច្បាស់ណាស់ថាជាមនុស្សដែលមិនទទួលយកសេចក្ដីពិត។ លើសពីនេះ នៅពេលមនុស្សមួយចំនួនប្រឈមមុខនឹងបញ្ហា ហើយអ្នកប្រកបគ្នាជាមួយពួកគេដើម្បីជួយ ដោយអានព្រះបន្ទូលរបស់ព្រះជាម្ចាស់មួយវគ្គឱ្យពួកគេស្ដាប់ បន្ទាប់ពីស្ដាប់រួច ពួកគេឆ្លើយតបថា៖ «ខ្ញុំបានទន្ទេញចាំវគ្គនោះរួចហើយ ខ្ញុំបានសូត្រវាជាច្រើនដងហើយ។ ហេតុអ្វីបានជាអ្នកប្រាប់វាមកខ្ញុំ? ខ្ញុំយល់ពីវគ្គនោះច្បាស់ជាងអ្នកទៅទៀត ហើយវាគ្មានប្រយោជន៍ទេ វានឹងមិនដោះស្រាយបញ្ហារបស់ខ្ញុំឡើយ!» តើបញ្ហានៅត្រង់នេះគឺជាអ្វី? (គឺពួកគេមិនទទួលយកសេចក្ដីពិតទេ។) ពួកគេមិនទទួលយកសេចក្ដីពិត ហើយបដិសេធមិនទទួលស្គាល់សេចក្ដីពុករលួយរបស់ខ្លួនឯង ដែលនេះគឺជាបញ្ហា។ ពួកគេមិនទទួលស្គាល់សេចក្ដីពុករលួយរបស់ខ្លួនទេ ដូច្នេះពួកគេគិតថា ការអានព្រះបន្ទូលរបស់ព្រះជាម្ចាស់គ្រាន់តែជាការធ្វើឱ្យតែបានៗប៉ុណ្ណោះ គឺគ្មានប្រយោជន៍ឡើយ។ ពួកគេចង់ស្វែងរកដំណោះស្រាយរហ័ស ជាថ្នាំទិព្វដើម្បីដោះស្រាយបញ្ហារបស់ពួកគេ ហើយសារជាតិនៃបញ្ហានេះ គឺជាការបដិសេធមិនទទួលយកសេចក្ដីពិត។

ទាក់ទងនឹងការបង្ហាញចេញនៃការកែបន្លំ និងបកស្រាយព្រះបន្ទូលរបស់ព្រះជាម្ចាស់នេះ តើអ្នករាល់គ្នាមានឧទាហរណ៍អ្វីខ្លះដែរឬទេ? (ក្នុងអំឡុងការផលិតវីដេអូទី ២០ នៃអាល់ប៊ុមចម្រៀងជាក្រុម ព្រះជាម្ចាស់បានចង្អុលបង្ហាញឱ្យដាក់បង្ហាញបទគម្ពីរម្ដងមួយៗនៅលើអេក្រង់។ នៅពេលនោះ បងប្អូនប្រុសស្រីមួយចំនួនយល់ថាបទគម្ពីរវែងពេក ហើយក៏បានលុបឃ្លាមួយចំនួនចោល។ ក្រោយមក ព្រះជាម្ចាស់បានរកឃើញបញ្ហានេះ ហើយបានវែកញែកបញ្ហានេះយ៉ាងតឹងរ៉ឹង ដោយមានព្រះបន្ទូលថា វាគឺជាការប្រមាថដល់ព្រះបន្ទូលរបស់ព្រះជាម្ចាស់។) ចំពោះព្រះបន្ទូលដើមរបស់ព្រះជាម្ចាស់ដែលត្រូវបានកត់ត្រានៅក្នុងព្រះគម្ពីរ ទាំងនោះគឺជាព្រះបន្ទូលរបស់ព្រះជាម្ចាស់ ដែលមនុស្សមិនត្រូវកែប្រែជាដាច់ខាត។ ចំណែកឯសេចក្ដីទំនាយរបស់ហោរាមួយចំនួនក៏ដូចគ្នាដែរ។ ទាំងនេះក៏ជាព្រះបន្ទូលរបស់ព្រះជាម្ចាស់ផងដែរ ដែលត្រូវបានបណ្ដាលចិត្តដោយព្រះជាម្ចាស់ ហើយក៏មិនគួរត្រូវបានកែប្រែដែរ។ តាមទស្សនៈរបស់ខ្ញុំ ទោះបីជាព្រះបន្ទូលទាំងនេះមិនមែនជាភាសាដើម ហើយជាសេចក្ដីបកប្រែក៏ដោយ ក៏អត្ថន័យនៃអត្ថបទដែលត្រូវបានបកប្រែ គឺត្រឹមត្រូវជាទូទៅ ឆ្លងកាត់ការកែសម្រួលអស់រយៈពេលជាច្រើនឆ្នាំមកនេះ។ អ្នកគួរតែទទួលស្គាល់រឿងនេះ។ ហេតុដូច្នេះហើយ ព្រះបន្ទូលទាំងនេះ ប្រសិនបើត្រូវបានប្រើនៅក្នុងការប្រកបគ្នាធម្មតា គឺមិនចាំបាច់ត្រូវរៀបរាប់ទាំងស្រុងនោះទេ គឺអាចប្រាប់ត្រឹមតែអត្ថន័យសង្ខេបបាន។ ទោះជាយ៉ាងនេះក្ដី ការពិតជាក់ស្ដែងមិនគួរត្រូវបានកែប្រែឡើយ។ ប្រសិនបើមានការដកស្រង់ នោះប្រយោគដើមពេញលេញត្រូវតែដកស្រង់ចេញមក។ តើគោលការណ៍នេះស្ដាប់ទៅយ៉ាងម៉េចដែរ? (ល្អ។) ហេតុអ្វីត្រូវធ្វើបែបនេះ? អ្នកខ្លះនិយាយថា៖ «រឿងហ្នឹងកន្លងផុតបាត់ទៅហើយ តើយើងចាំបាច់ត្រូវម៉ឺងម៉ាត់ដល់ម្ល៉ឹងដែរឬទេ?» អត់ទេ នេះគឺជារឿងអាកប្បកិរិយា និងផ្នត់គំនិត។ មិនថានៅអតីតកាល បច្ចុប្បន្នកាល ឬអនាគតកាលនោះទេ ព្រះបន្ទូលរបស់ព្រះជាម្ចាស់ គឺជាព្រះបន្ទូលរបស់ព្រះជាម្ចាស់ ហើយមិនគួរត្រូវបានចាត់ទុកថាស្មើនឹងពាក្យសម្ដីរបស់មនុស្សឡើយ។ មនុស្សគួរតែប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាម៉ត់ចត់។ បន្ទាប់ពីព្រះគម្ពីរត្រូវបានបកប្រែពីអត្ថបទដើមទៅជាភាសាផ្សេងៗ អត្ថន័យមួយចំនួនប្រហែលជាមិនស៊ីគ្នាយ៉ាងជាក់ច្បាស់ជាមួយនឹងអត្ថបទដើមឡើយ ឬប្រហែលជាមានភាពខុសគ្នារវាងប្រយោគតែមួយនៅក្នុងសេចក្ដីបកប្រែ និងនៅក្នុងអត្ថបទដើម។ អ្នកបកប្រែប្រហែលជាបន្ថែមថា៖ «ចំណាំ៖ នេះឬនោះ» ឬបន្ថែមនៅក្នុងរង្វង់ក្រចកថា៖ «ឬបកប្រែថា...»។ តើអ្នករាល់គ្នាគិតថា មនុស្សដែលបានបកប្រែអត្ថបទដើមនៃព្រះគម្ពីរ សុទ្ធតែជាអ្នកជឿលើព្រះជាម្ចាស់មែនទេ? (មិនប្រាកដទេ។) ពួកគេប្រាកដជាមិនមែនជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ឡើយ ដូច្នេះ ហេតុអ្វីបានជាពួកគេអាចបំពេញកិច្ចការនេះដោយភាពជាក់ច្បាស់បែបនេះបាន? អ្នកគ្មានជំនឿហៅរឿងនេះថាជាភាពជាអ្នកមានវិជ្ជាជីវៈ ប៉ុន្តែអ្នកជឿលើព្រះជាម្ចាស់គួរតែហៅរឿងនេះថាជាការមានចិត្តកោតខ្លាចព្រះជាម្ចាស់។ ប្រសិនបើអ្នកមិនទាំងមានចិត្តកោតខ្លាចព្រះជាម្ចាស់សូម្បីតែប៉ុណ្ណឹងផង តើអ្នកនៅតែជាអ្នកជឿលើព្រះជាម្ចាស់ទៀតឬទេ?

អ្នកត្រូវតែមានអាកប្បកិរិយាគោរពកោតខ្លាចចំពោះព្រះបន្ទូលរបស់ព្រះជាម្ចាស់ ហើយនៅពេលអ្នកជួបជុំ និងប្រកបគ្នាអំពីព្រះបន្ទូលរបស់ព្រះជាម្ចាស់ បន្ទាប់ពីអ្នកបានអានព្រះបន្ទូលទាំងនោះរួច អ្នកអាចបញ្ចូលបទពិសោធផ្ទាល់ខ្លួនរបស់អ្នក ពេលដែលអ្នកនិយាយអំពីចំណេះដឹងផ្ទាល់ខ្លួនរបស់អ្នក និងអ្វីដែលអ្នកបានរៀនសូត្រពីបទពិសោធទាំងនេះ។ ក៏ប៉ុន្តែអ្នកមិនត្រូវចាត់ទុកព្រះបន្ទូលរបស់ព្រះជាម្ចាស់ជាស្នាដៃផ្ទាល់ខ្លួនរបស់អ្នក ហើយបកស្រាយព្រះបន្ទូលទាំងនោះតាមតែអ្នកចង់ឡើយ។ ព្រះបន្ទូលរបស់ព្រះជាម្ចាស់មិនត្រូវការឱ្យអ្នកពន្យល់ឡើយ ហើយអ្នកក៏មិនអាចពន្យល់ព្រះបន្ទូលទាំងនោះឱ្យច្បាស់លាស់ ឬងាយយល់បានដែរ។ ការដែលអ្នកមានការបំភ្លឺ និងការស្រាយបំភ្លឺ ឬបទពិសោធបន្តិចបន្តួចខ្លះគឺគ្រប់គ្រាន់ហើយ ប៉ុន្តែការដែលព្យាយាមពន្យល់ពីសេចក្ដីពិត ឬព្យាយាមប្រើប្រាស់ការពន្យល់របស់អ្នកដើម្បីឱ្យមនុស្សយល់ពីបំណងព្រះហឫទ័យរបស់ព្រះជាម្ចាស់ គឺជារឿងមិនអាចទៅរួចឡើយ។ នេះគឺជាវិធីដ៏ខុសឆ្គងក្នុងការធ្វើរឿងរ៉ាវ។ ឧទាហរណ៍៖ អ្នកខ្លះអានឃើញនៅក្នុងព្រះបន្ទូលរបស់ព្រះជាម្ចាស់ថា ព្រះជាម្ចាស់ស្រឡាញ់មនុស្សស្មោះត្រង់។ ព្រះជាម្ចាស់ធ្លាប់បានមានព្រះបន្ទូលប្រាប់មនុស្សថា៖ «ប៉ុន្ដែចូរឱ្យការនិយាយស្ដីរបស់អ្នក មែនគឺមែន ទេគឺទេ ដ្បិតអ្វីៗដែលលើសពីនេះ គឺមកពីអារក្សហើយ» (ម៉ាថាយ ៥:៣៧)។ សព្វថ្ងៃនេះ ព្រះបន្ទូលរបស់ព្រះជាម្ចាស់ក៏អំពាវនាវឱ្យមនុស្សធ្វើជាមនុស្សស្មោះត្រង់ផងដែរ។ ដូច្នេះ តើអាកប្បកិរិយាត្រឹមត្រូវបែបណាដែលគួរមានចំពោះព្រះបន្ទូល និងសេចក្ដីតម្រូវរបស់ព្រះជាម្ចាស់? ចូរស្វែងរកនៅក្នុងព្រះបន្ទូលរបស់ព្រះជាម្ចាស់៖ ព្រះជាម្ចាស់បានមានព្រះបន្ទូលថា៖ «ចូរឱ្យការនិយាយស្ដីរបស់អ្នក មែនគឺមែន ទេគឺទេ»។ ចុះតើអស់អ្នកដែលជាមនុស្សស្មោះត្រង់នៅក្នុងព្រះនេត្ររបស់ព្រះជាម្ចាស់ មានឥរិយាបថយ៉ាងដូចម្ដេចឱ្យប្រាកដទៅ? តើមនុស្សស្មោះត្រង់និយាយយ៉ាងដូចម្ដេច តើពួកគេធ្វើសកម្មភាពយ៉ាងដូចម្ដេច តើពួកគេប្រព្រឹត្តចំពោះភារកិច្ចរបស់ពួកគេយ៉ាងដូចម្ដេច ហើយតើពួកគេសហការយ៉ាងចុះសម្រុងជាមួយអ្នកដទៃយ៉ាងដូចម្ដេច? មនុស្សគួរតែស្វែងរកគោលការណ៍ និងផ្លូវនៃការអនុវត្តទាំងនេះចេញពីព្រះបន្ទូលរបស់ព្រះជាម្ចាស់ ហើយក្លាយជាមនុស្សស្មោះត្រង់ដែលទ្រង់តម្រូវ។ នេះគឺជាអាកប្បកិរិយាដ៏ត្រឹមត្រូវ ជាអាកប្បកិរិយាដែលអស់អ្នកដែលស្វែងរកសេចក្ដីពិតគួរតែមាន។ ដូច្នេះ តើអស់អ្នកដែលមិនស្វែងរក ឬមិនស្រឡាញ់សេចក្ដីពិត ហើយដែលគ្មានចិត្តកោតខ្លាចព្រះជាម្ចាស់ និងព្រះបន្ទូលរបស់ទ្រង់ មានឥរិយាបថយ៉ាងដូចម្ដេច? បន្ទាប់ពីអានព្រះបន្ទូលរបស់ព្រះជាម្ចាស់រួច ពួកគេគិតថា៖ «ព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់ នោះគឺជាអ្វីដែលព្រះអង្គម្ចាស់យេស៊ូវបានមានព្រះបន្ទូលពីមុនមក។ សព្វថ្ងៃនេះ ព្រះជាម្ចាស់កំពុងមានព្រះបន្ទូលម្ដងទៀតឱ្យមនុស្សធ្វើជាមនុស្សស្មោះត្រង់។ ខ្ញុំយល់ហើយ តើមនុស្សស្មោះត្រង់មិនមែនគ្រាន់តែជាមនុស្សគ្មានល្បិចទេឬ? តើវាមិនដូចអ្វីដែលមនុស្សនិយាយទេឬ ថាមនុស្សគ្មានល្បិចតែងតែមានជ័យជម្នះ ថាមនុស្សល្អ ទើបមានជីវិតសុខសាន្ត ហើយថាការបោកប្រាស់មនុស្សគ្មានល្បិចគឺជាអំពើបាបនោះ? មើលចុះ ព្រះជាម្ចាស់កំពុងផ្ដល់យុត្តិធម៌ចំពោះភាពអយុត្តិធម៌ដែលមនុស្សគ្មានល្បិចបានទទួលរងហើយ»។ តើពាក្យសម្ដីទាំងនេះគឺជាសេចក្ដីពិតដែរឬទេ? តើទាំងនេះគឺជាគោលការណ៍សេចក្ដីពិតដែលពួកគេបានរកឃើញចេញពីព្រះបន្ទូលរបស់ព្រះជាម្ចាស់ឬ? (មិនមែនទេ។) ដូច្នេះ តើពាក្យសម្ដីទាំងនេះគឺជាអ្វីទៅ? តើពាក្យសម្ដីទាំងនេះអាចត្រូវបានហៅថាជាសេចក្ដីបង្រៀនខុសឆ្គង និងទស្សនៈខុសទំនងបានដែរឬទេ? (បាន។) អស់អ្នកដែលគ្មានការយល់ដឹងខាងវិញ្ញាណ ហើយមិនស្រឡាញ់សេចក្ដីពិត តែងតែភ្ជាប់ព្រះបន្ទូលរបស់ព្រះជាម្ចាស់ទៅនឹងអ្វីដែលក្នុងចំណោមមនុស្សជាតិជឿថាពីរោះស្ដាប់ និងត្រឹមត្រូវ។ តើនេះមិនមែនជាការបន្ថយតម្លៃព្រះបន្ទូលរបស់ព្រះជាម្ចាស់ទេឬ? តើនេះមិនមែនជាការពណ៌នាសេចក្ដីពិតថាជាពាក្យស្លោកមួយប្រភេទនៅក្នុងចំណោមមនុស្សជាតិ ជាអំណះអំណាងសម្រាប់របៀបប្រព្រឹត្តខ្លួនទេឬ? ព្រះជាម្ចាស់អំពាវនាវឱ្យមនុស្សធ្វើជាមនុស្សស្មោះត្រង់ ប៉ុន្តែមនុស្សទាំងនេះមិនអើពើនឹងរបៀបដែលមនុស្សស្មោះត្រង់មានឥរិយាបថ របៀបធ្វើជាមនុស្សស្មោះត្រង់ និងអ្វីដែលជាគោលការណ៍នៃការធ្វើជាមនុស្សស្មោះត្រង់ឡើយ ដោយអះអាងយ៉ាងឥតអៀនខ្មាសថា ព្រះជាម្ចាស់តម្រូវឱ្យមនុស្សធ្វើជាមនុស្សគ្មានល្បិច ហើយថាមនុស្សគ្មានល្បិច មនុស្សគ្មានបានការ និងមនុស្សល្ងីល្ងើ សុទ្ធតែជាមនុស្សស្មោះត្រង់។ តើនេះមិនមែនជាការបកស្រាយខុសលើព្រះបន្ទូលរបស់ព្រះជាម្ចាស់ទេឬ? ពួកគេបកស្រាយព្រះបន្ទូលរបស់ព្រះជាម្ចាស់ខុស ប៉ុន្តែនៅតែគិតថាខ្លួនឯងឆ្លាតណាស់ ស្របពេលដែលគិតថាព្រះបន្ទូលរបស់ព្រះជាម្ចាស់គ្រាន់តែមានប៉ុណ្ណឹង៖ «សេចក្ដីពិតមិនសូវជ្រាលជ្រៅប៉ុន្មានទេ តើវាមិនមែនគ្រាន់តែជាការធ្វើជាបុគ្គលគ្មានល្បិចទេឬ? ការធ្វើជាបុគ្គលគ្មានល្បិចគឺសាមញ្ញណាស់៖ កុំលួច កុំជេរប្រមាថអ្នកដទៃ ឬវាយដំអ្នកដទៃ។ “ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន”។ ចូរមានភាពអត់ទ្រាំជាមួយអ្នកដទៃក្នុងគ្រប់រឿងទាំងអស់ ត្រូវតឹងរ៉ឹងជាមួយខ្លួនឯង ហើយយោគយល់ដល់អ្នកដទៃ ត្រូវធ្វើជាមនុស្សល្អ ហើយមនុស្សល្អ ទើបមានជីវិតសុខសាន្ត»។ ពួកគេនិយាយច្រើនណាស់ ប៉ុន្តែគ្មានអ្វីដែលស្របនឹងសេចក្ដីពិតឡើយ គឺគ្មានអ្វីក្រៅតែពីសេចក្ដីបង្រៀនខុសឆ្គង និងទស្សនៈខុសទំនងប៉ុណ្ណោះ។ វាហាក់ដូចជាមានទំនាក់ទំនងខ្លះទៅនឹងព្រះបន្ទូលរបស់ព្រះជាម្ចាស់ វាហាក់ដូចជាមានទំនាក់ទំនងបន្តិចបន្តួចទៅនឹងព្រះបន្ទូលទាំងនោះ ប៉ុន្តែបន្ទាប់ពីមនុស្សម្នាក់រិះគិត និងញែកដឹងពីរឿងនេះ គេដឹងថា វាគ្មានអ្វីក្រៅតែពីសេចក្ដីថ្លែងបំភាន់ គ្មានអ្វីក្រៅតែពីទស្សនៈខុសទំនងដែលរំខានដល់គំនិតរបស់មនុស្សឡើយ។ ឧទាហរណ៍៖ ព្រះជាម្ចាស់មានព្រះបន្ទូលថា មានសេចក្ដីស្រឡាញ់នៅក្នុងសារជាតិរបស់ទ្រង់ ថាទ្រង់ស្រឡាញ់មនុស្ស។ សេចក្ដីស្រឡាញ់របស់ព្រះជាម្ចាស់ចំពោះមនុស្ស ត្រូវបានបង្ហាញដល់មនុស្សតាមរយៈអ្វីដែលទ្រង់មានព្រះបន្ទូល របៀបដែលទ្រង់ប្រព្រឹត្តចំពោះមនុស្ស បំណងព្រះហឬទ័យដ៏ផ្ចិតផ្ចង់របស់ទ្រង់ក្នុងការសង្គ្រោះមនុស្ស និងទិដ្ឋភាពរាប់មិនអស់នៃរបៀបដែលទ្រង់ធ្វើការនៅក្នុងមនុស្ស ហើយស្របពេលដែលបង្ហាញពីសេចក្ដីសង្រ្គោះរបស់ទ្រង់ចំពោះមនុស្ស បំណងព្រះហឫទ័យរបស់ព្រះជាម្ចាស់ និងមធ្យោបាយដែលទ្រង់សង្គ្រោះមនុស្ស ក៏ត្រូវបានធ្វើឱ្យជាក់ច្បាស់ផងដែរ ដើម្បីឱ្យមនុស្សដឹងពីសេចក្ដីស្រឡាញ់របស់ព្រះជាម្ចាស់។ តើមនុស្សដែលខ្វះការយល់ដឹងខាងវិញ្ញាណទាំងនោះគិតយ៉ាងណា? «ព្រះជាម្ចាស់គឺជាព្រះជាម្ចាស់ដែលស្រឡាញ់មនុស្ស ព្រះជាម្ចាស់សព្វព្រះហឫទ័យចង់ឱ្យមនុស្សគ្រប់រូបទទួលបានសេចក្ដីសង្រ្គោះ ហើយទ្រង់មិនចង់ឱ្យនរណាម្នាក់វិនាសហិនហោចឡើយ។ ព្រះជាម្ចាស់បានមានព្រះបន្ទូលថា កូនប្រុសខ្ជះខ្ជាយដែលត្រឡប់មកវិញ គឺមានតម្លៃជាងមាសទៅទៀត»។ តើព្រះជាម្ចាស់បានមានព្រះបន្ទូលបែបនេះដែរឬទេ? តើទាំងនេះគឺជាព្រះបន្ទូលដើមរបស់ព្រះជាម្ចាស់ដែរឬទេ? (មិនមែនទេ។) តើពួកគេនិយាយអ្វីទៀត? «ការសង្គ្រោះជីវិតមនុស្សម្នាក់ ប្រសើរជាងការសាងសង់ចេតិយប្រាំពីរជាន់» និង «ព្រះពុទ្ធមានព្រះទ័យមេត្តា»។ តើពួកគេមិនមែនកំពុងបង្វែររឿងរ៉ាវឱ្យត្រឡប់ត្រឡិនទេឬ? ច្បាស់ណាស់ ពួកគេគ្រាន់តែកំពុងធ្វើពុតជាមានភាពខាងវិញ្ញាណ ធ្វើពុតជាយល់ពីព្រះបន្ទូលរបស់ព្រះជាម្ចាស់ និងធ្វើពុតជាស្រឡាញ់សេចក្ដីពិតប៉ុណ្ណោះ ពួកគេច្បាស់ណាស់ថាជាអ្នកក្រៅ ជាមនុស្សដែលមិនដឹងអីសោះ និងជាមនុស្សល្ងីល្ងើដែលគ្មានការយល់ដឹងខាងវិញ្ញាណឡើយ។ ខ្ញុំធ្លាប់ជួបមនុស្សបែបនេះជាច្រើន ពួកគេគឺជាមនុស្សតក់ក្រហល់ ហ៊ាននិយាយតែគ្មានខួរក្បាល គំនិត និងអ្វីដែលកើតឡើងនៅក្នុងគំនិតរបស់ពួកគេ គឺគ្មានអ្វីក្រៅតែពីសេចក្ដីបង្រៀនខុសឆ្គង ទស្សនៈខុសទំនង និងការក្លែងបន្លំឡើយ។ អស់អ្នកដែលមានអំណាចបំផុតក្នុងការបំភាន់អ្នកដទៃ ហើយអាចប្រើប្រាស់សេចក្ដីបង្រៀនខុសឆ្គង និងទស្សនៈខុសទំនងទាំងនេះ ព្រមទាំងអំណះអំណាងខាងទេវវិទ្យាដែលហាក់ដូចជាសមហេតុផលមួយចំនួនដើម្បីបំភាន់អ្នកដទៃជារឿយៗ ដោយបង្ខំឱ្យអ្នកដទៃស្ដាប់បង្គាប់ និងអនុវត្តតាមអ្វីដែលពួកគេនិយាយ មនុស្សទាំងនេះគឺជាពួកទទឹងនឹងព្រះគ្រីស្ទ។ បើមើលពីសំបកក្រៅ ពួកគេហាក់ដូចជាមានភាពខាងវិញ្ញាណខ្ពស់ណាស់ ដោយឧស្សាហ៍ដកស្រង់វគ្គព្រះបន្ទូលរបស់ព្រះជាម្ចាស់នៅចំពោះមុខអ្នកដទៃ ហើយនៅពេលពួកគេបានបកស្រាយព្រះបន្ទូលទាំងនោះតាមអំពើចិត្តរួចរាល់ ពួកគេក៏បញ្ចេញសេចក្ដីបង្រៀនខុសឆ្គង និងទស្សនៈខុសទំនងមួយចំនួន។ មនុស្សបែបនេះអាចត្រូវបានរកឃើញនៅគ្រប់ពួកជំនុំទាំងអស់។ ពួកគេជួយ និងដឹកនាំមនុស្សក្រោមស្លាកនៃការដកស្រង់ និងការប្រកបគ្នាអំពីព្រះបន្ទូលរបស់ព្រះជាម្ចាស់ ប៉ុន្តែតាមពិត អ្វីដែលពួកគេកំពុងបញ្ជ្រាបចូលទៅក្នុងមនុស្ស មិនមែនជាអ្វីដែលព្រះបន្ទូលរបស់ព្រះជាម្ចាស់តម្រូវពីមនុស្ស ឬគោលការណ៍សេចក្ដីពិតដែលមាននៅក្នុងព្រះបន្ទូលរបស់ព្រះជាម្ចាស់ឡើយ ផ្ទុយទៅវិញ គឺជាសេចក្ដីបង្រៀនខុសឆ្គង និងទស្សនៈខុសទំនងដែលពួកគេបង្កើតឡើងតាមរយៈការកែច្នៃ ការបកស្រាយ និងការនឹកស្រមៃដោយផ្អែកលើព្រះបន្ទូលរបស់ព្រះជាម្ចាស់ ដែលបណ្ដាលឱ្យមនុស្សវង្វេងចេញពីព្រះបន្ទូលរបស់ព្រះជាម្ចាស់ ហើយបែរជាស្ដាប់បង្គាប់ពួកគេជំនួសវិញ ព្រមទាំងបង្កឱ្យមានការរំខាន និងបំភាន់មនុស្សទៀតផង។ ឧទាហរណ៍ មានអ្នកខ្លះនិយាយថា៖ «ក្នុងការបំពេញកិច្ចការនៃផែនការគ្រប់គ្រងរយៈពេលប្រាំមួយពាន់ឆ្នាំរបស់ទ្រង់ ព្រះជាម្ចាស់បានឆ្លងកាត់ការបោះបង់ និងការទាស់ទទឹងពីមនុស្សជាតិទាំងអស់។ ព្រះជាម្ចាស់គឺជាព្រះជាម្ចាស់ ហើយព្រះហឫទ័យរបស់ទ្រង់គឺគ្មានព្រំដែនឡើយ! ដូចដែលមនុស្សនិយាយថា “បេះដូងរបស់នាយករដ្ឋមន្ត្រីគឺធំទូលាយល្មមអាចបើកទូកចូលបាន” និង “សុភាពបុរស ចង់សងសឹកមិនយឺតពេលទេ”។ តើព្រះជាម្ចាស់មានព្រះហឫទ័យទូលាយយ៉ាងណាទៅ!» បើមើលពីសំបកក្រៅ ពួកគេហាក់ដូចជាកំពុងធ្វើបន្ទាល់អំពីព្រះជាម្ចាស់ និងអំពីកម្មសិទ្ធិ និងលក្ខណៈរបស់ព្រះជាម្ចាស់ប្រាប់មនុស្ស ប៉ុន្តែតើពួកគេកំពុងបញ្ជូនសារអ្វីឱ្យប្រាកដទៅ? តើវាជាសេចក្ដីពិតដែរឬទេ? តើវាពិតជាសារជាតិរបស់ព្រះជាម្ចាស់មែនឬ? (មិនមែនទេ។) តើពួកគេកំពុងធ្វើបន្ទាល់ឱ្យអ្នកណា? ពួកគេកំពុងធ្វើបន្ទាល់ឱ្យនាយករដ្ឋមន្ត្រី។ ពួកគេកំពុងប្រៀបធៀបព្រះជាម្ចាស់ទៅនឹងនាយករដ្ឋមន្ត្រី ទៅនឹងសុភាពបុរស តើនេះមិនមែនជាការប្រមាថទេឬ? តើពាក្យសម្ដីបែបនេះអាចត្រូវបានរកឃើញនៅក្នុងព្រះបន្ទូលរបស់ព្រះជាម្ចាស់ដែរឬទេ? (មិនអាចទេ។) ដូច្នេះ តើពាក្យសម្ដីទាំងនេះមកពីណា? គឺមកពីសាតាំង។ ពួកទទឹងនឹងព្រះគ្រីស្ទមិនត្រឹមតែមិនធ្វើបន្ទាល់ថ្វាយព្រះជាម្ចាស់ប៉ុណ្ណោះទេ ពួកគេថែមទាំងបំភ្លៃការពិត និងប្រមាថដល់ព្រះជាម្ចាស់ទៀតផង ដោយជារឿយៗបំភាន់អស់អ្នកដែលគ្មានមូលដ្ឋានគ្រឹះ ដែលខ្វះសេចក្ដីជំនឿពិតលើព្រះជាម្ចាស់ និងដែលគ្មានសមត្ថភាពយល់ពីសេចក្ដីពិត។ មនុស្សទាំងនេះមានកម្ពស់ទាប គ្មានមូលដ្ឋានគ្រឹះ និងគ្មានសមត្ថភាពយល់ដឹងពីសេចក្ដីពិតឡើយ ដូច្នេះហើយទើបពួកគេត្រូវបានបំភាន់ដោយសេចក្ដីបង្រៀនខុសឆ្គង និងទស្សនៈខុសទំនងទាំងនេះ។ ពួកទទឹងនឹងព្រះគ្រីស្ទចាត់ទុកសេចក្ដីបង្រៀនខុសឆ្គង និងទស្សនៈខុសទំនងថាជាពាក្យសម្ដីខាងវិញ្ញាណ ហើយរឿងមួយដែលពួកគេនិយាយអំពីសេចក្ដីស្រឡាញ់របស់ព្រះជាម្ចាស់គឺ៖ «ព្រះជាម្ចាស់សព្វព្រះហឫទ័យចង់ឱ្យមនុស្សគ្រប់រូបទទួលបានសេចក្ដីសង្រ្គោះ ហើយទ្រង់មិនចង់ឱ្យនរណាម្នាក់វិនាសហិនហោចឡើយ»។ នៅពេលនិយាយអំពីអ្វីដែលព្រះជាម្ចាស់តម្រូវពីមនុស្ស រឿងមួយទៀតដែលពួកគេនិយាយគឺ៖ «មនុស្សល្អ ទើបមានជីវិតសុខសាន្ត»។ ហើយអំពីការដែលព្រះជាម្ចាស់មិននឹកចាំពីអំពើរំលងរបស់មនុស្ស និងការដែលទ្រង់ទុកឱកាសឱ្យមនុស្សប្រែចិត្ត ពួកគេនិយាយថា៖ «ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន»។ តើពាក្យសម្ដីបែបនេះអាចត្រូវបានរកឃើញនៅក្នុងព្រះបន្ទូលរបស់ព្រះជាម្ចាស់ដែរឬទេ? (មិនអាចទេ។) ហេតុអ្វីបានជាខ្ញុំខឹងខ្លាំងម៉្លេះ ពេលឮពាក្យសម្ដីទាំងនេះភ្លាម? ហេតុអ្វីបានជាខ្ញុំធុញថប់នឹងពាក្យទាំងនេះម៉្លេះ? ហេតុអ្វីបានជាខ្ញុំក្ដៅក្រហាយម៉្លេះ? តើមនុស្សទាំងនេះអានព្រះបន្ទូលរបស់ព្រះជាម្ចាស់អស់រយៈពេលប៉ុន្មានឆ្នាំមកហើយ? តើពួកគេល្ងង់ខ្លៅ ឬក៏ពួកគេឆ្កួតបាត់ទៅហើយ? តើនៅក្នុងព្រះបន្ទូលរបស់ព្រះជាម្ចាស់មានលើកឡើងពីរឿងបែបនេះនៅកន្លែងណា? តើព្រះជាម្ចាស់តម្រូវឱ្យមនុស្សធ្វើជាមនុស្សគ្មានល្បិចនៅពេលណា? តើព្រះជាម្ចាស់តម្រូវឱ្យមនុស្សប្រកាន់ខ្ជាប់តាមពាក្យពោលដែលថា «ការប្រហារជីវិតគ្មានអ្វីក្រៅពីធ្វើឱ្យក្បាលជ្រុះពីស្មាទេ ចូរមានភាពអត់ទ្រាំនៅគ្រប់ទីកន្លែង តាមដែលអាចធ្វើទៅបាន» នៅពេលណា? តើនេះជាអ្វីដែលព្រះជាម្ចាស់ធ្វើមែនទេ? នៅក្នុងសេចក្ដីបង្រៀនខុសឆ្គង និងទស្សនៈខុសទំនងទាំងនេះដែលពួកគេគាំទ្រ តើមានកន្លែងណាមួយដែលអាចភ្ជាប់ទៅនឹងអ្វីដែលព្រះជាម្ចាស់តម្រូវពីមនុស្សជាតិ បំណងព្រះហឫទ័យរបស់ទ្រង់ និងគោលការណ៍សេចក្ដីពិតបាន? គឺមិនពាក់ព័ន្ធគ្នាទាល់តែសោះ។ ឧទាហរណ៍៖ ព្រះជាម្ចាស់អនុញ្ញាតឱ្យមនុស្សមានសេចក្ដីប្រាថ្នា ការតាំងចិត្ត និងការដេញតាម ប៉ុន្តែអ្វីដែលពួកទទឹងនឹងព្រះគ្រីស្ទនិយាយគឺ៖ «ព្រះជាម្ចាស់លើកទឹកចិត្តឱ្យយើងមានការដេញតាម។ មានពាក្យពោលមួយឃ្លាដែលបញ្ជាក់ពីរឿងនេះបានយ៉ាងល្អ៖ “ទាហានដែលមិនចង់ធ្វើជាឧត្តមសេនីយ៍ មិនមែនជាទាហានល្អទេ”»។ ពាក្យពោលនេះគឺជាប្រភេទនៃនិន្នាការសង្គម ជាទស្សនៈសង្គមមួយ តើវាស័ក្ដិសមនឹងប្រើនៅក្នុងដំណាក់របស់ព្រះជាម្ចាស់ដែរឬទេ? តើវាមានប្រយោជន៍ដែរឬទេ? (អត់ទេ។) តើសេចក្ដីថ្លែងការណ៍នេះស្របតាមព្រះបន្ទូលមួយណារបស់ព្រះជាម្ចាស់? តើវាទាក់ទងនឹងព្រះបន្ទូលរបស់ព្រះជាម្ចាស់ដែរឬទេ? (អត់ទេ។) ចុះហេតុអ្វីបានជាពួកទទឹងនឹងព្រះគ្រីស្ទនិយាយបែបនេះ? គោលបំណងរបស់ពួកគេក្នុងការនិយាយបែបនេះ គឺដើម្បីធ្វើឱ្យមនុស្សមានអារម្មណ៍យ៉ាងជ្រាលជ្រៅថា ពួកគេមានភាពខាងវិញ្ញាណខ្លាំងណាស់ ថាពួកគេមានការយល់ដឹង និងការបំភ្លឺពីព្រះបន្ទូលរបស់ព្រះជាម្ចាស់ ថាពួកគេមានសមត្ថភាពយល់ដឹងពីសេចក្ដីពិត ហើយថាពួកគេមិនមែនជាមនុស្សសាមញ្ញដែលល្ងង់ខ្លៅឡើយ។ ប៉ុន្តែ តើវាសម្រេចបាននូវគោលបំណងដែលពួកគេរំពឹងទុកដែរឬទេ? ពេលឮពាក្យសម្ដីទាំងនេះ តើអ្នករាល់គ្នាមានអារម្មណ៍ពេញចិត្ត ឬក៏ស្អប់ខ្ពើមនៅក្នុងចិត្តរបស់អ្នករាល់គ្នា? (គឺស្អប់ខ្ពើម។) តើវាធ្វើឱ្យអ្នកមានអារម្មណ៍ស្អប់ខ្ពើមតាមរបៀបណា? (ពួកទទឹងនឹងព្រះគ្រីស្ទផ្សារភ្ជាប់ទស្សនៈខុសទំនងរបស់សាតាំងទៅនឹងព្រះបន្ទូលរបស់ព្រះជាម្ចាស់ ដោយបកស្រាយព្រះបន្ទូលទាំងនោះខុស។ ពាក្យសម្ដីទាំងអស់ដែលពួកគេនិយាយ គឺខ្វះការយល់ដឹងខាងវិញ្ញាណ។) ពួកទទឹងនឹងព្រះគ្រីស្ទនិយាយតែពាក្យសម្ដីដែលឆ្លុះបញ្ចាំងពីការខ្វះការយល់ដឹងខាងវិញ្ញាណប៉ុណ្ណោះ ដែលធ្វើឱ្យមនុស្សមានអារម្មណ៍ខ្ពើមរអើម និងស្អប់ខ្ពើមពេលឮពាក្យសម្ដីទាំងនោះ។ ពួកគេច្បាស់ណាស់ថាមិនយល់ពីព្រះបន្ទូលរបស់ព្រះជាម្ចាស់ មិនអាចចាប់យល់ពីព្រះបន្ទូលទាំងនោះបាន ហើយខ្វះកម្រិតសមត្ថភាព និងសមត្ថភាពដើម្បីយល់ដឹងពីព្រះបន្ទូលរបស់ព្រះជាម្ចាស់ ប៉ុន្តែពួកគេធ្វើពុតជាយល់ពីព្រះបន្ទូលទាំងនោះ ហើយបកស្រាយព្រះបន្ទូលទាំងនោះប្រាប់អ្នកដទៃយ៉ាងឥតអៀនខ្មាស ដោយនិយាយពាក្យសម្ដីដែលមិនពាក់ព័ន្ធ និងមិនដឹងអី ដែលធ្វើឱ្យមនុស្សខ្ពើមរអើម ដោយមិនផ្ដល់ការស្អាងចិត្តអ្វីឡើយ ហើយបែរជារំខានដល់គំនិតរបស់មនុស្សទៅវិញ។ នេះពិតជាគួរឱ្យស្អប់ខ្ពើមណាស់! តើអ្នករាល់គ្នាគួរធ្វើដូចម្ដេច នៅពេលជួបប្រទះមនុស្សបែបនេះ? (យើងត្រូវតែវែកញែកផ្នែកដែលខុសទំនងនៃអ្វីដែលពួកគេកំពុងនិយាយ។) តើអ្នកគួរធ្វើរឿងនេះយ៉ាងដូចម្ដេច? តាមពិតទៅ គឺងាយស្រួលណាស់។ អ្នកនិយាយទៅកាន់ពួកគេថា៖ «ការចាប់យល់របស់អ្នកពីព្រះបន្ទូលរបស់ព្រះជាម្ចាស់ បន្ទាប់ពីអានព្រះបន្ទូលទាំងនោះរួច ហាក់ដូចជាមិនសូវមានន័យប៉ុន្មានទេសម្រាប់ខ្ញុំ»។ ពួកគេឆ្លើយតបថា៖ «ខ្ញុំមិនគិតអ៊ីចឹងទេ ខ្ញុំមានអារម្មណ៍ថាល្អតើ»។ អ្នកនិយាយថា៖ «មិនថាយ៉ាងណាក៏ដោយក៏អ្នកគិតថាវាល្អដែរ ដូច្នេះតាមការវែកញែករបស់អ្នក តើវាមានន័យថា ព្រះបន្ទូលរបស់ព្រះជាម្ចាស់គឺស្មើនឹងសេចក្ដីបង្រៀនខុសឆ្គង និងទស្សនៈខុសទំនងរបស់មនុស្សមែនទេ? ប្រសិនបើអ្នកយល់ស្របនឹងសេចក្ដីបង្រៀនខុសឆ្គង និងទស្សនៈខុសទំនងទាំងនេះ ចុះហេតុអ្វីបានជាអ្នកអានព្រះបន្ទូលរបស់ព្រះជាម្ចាស់ធ្វើអ្វី? អ្នកមិនចាំបាច់អានព្រះបន្ទូលទាំងនោះទេ។ បញ្ហារបស់អ្នកនេះគឺធ្ងន់ធ្ងរហើយឥឡូវនេះ ពោលគឺអ្នកកំពុងចាត់ទុកព្រះបន្ទូលរបស់ព្រះជាម្ចាស់ជាទស្សនវិជ្ជាសម្រាប់ការប្រព្រឹត្តក្នុងលោកីយ៍ដ៏ទុច្ចរិតរបស់មនុស្សជាតិ ជាវិធីសាស្ត្រនៃការចាត់ចែងរឿងរ៉ាវ និងជាទស្សនៈរបស់មនុស្សជាតិដ៏ទុច្ចរិត តាមទស្សនៈរបស់អ្នក មនុស្សស្មោះត្រង់ដែលព្រះជាម្ចាស់មានព្រះបន្ទូលដល់នោះ គឺដូចគ្នាបេះបិទទៅនឹងមនុស្សគ្មានល្បិច មនុស្សល្ងីល្ងើ និងមនុស្សភ្លីភ្លើអ៊ីចឹង។ អ្នកបកស្រាយរាល់ព្រះបន្ទូលដែលព្រះជាម្ចាស់បានថ្លែង ដោយប្រើពាក្យពេចន៍របស់មនុស្ស ដោយចាត់ទុកព្រះបន្ទូលទាំងនោះស្មើនឹងទស្សនៈខុសទំនង និងពាក្យសម្ដីដែលសង្ខេបដោយមនុស្សជាតិដ៏ទុច្ចរិត។ ដូច្នេះ តើអ្នកកំពុងបង្កប់ន័យថា ព្រះបន្ទូលរបស់ព្រះជាម្ចាស់គឺជាពាក្យសម្ដីរបស់មនុស្ស ជាភាសារបស់មនុស្ស និងជាសេចក្ដីបង្រៀនខុសឆ្គង ព្រមទាំងទស្សនៈខុសទំនងរបស់មនុស្សមែនទេ? ក្នុងការយល់ពីព្រះបន្ទូលរបស់ព្រះជាម្ចាស់តាមរបៀបនេះ អ្នកមិនមែនកំពុងយល់ដឹងពីព្រះបន្ទូលទាំងនោះទេ អ្នកកំពុងប្រមាថដល់ព្រះបន្ទូលទាំងនោះ ហើយប្រមាថដល់ព្រះជាម្ចាស់ហើយ»។ តើអ្នករាល់គ្នាអាចនិយាយពាក្យសម្ដីទាំងនេះឱ្យបានច្បាស់លាស់ដែរឬទេ? ប្រសិនបើព្រះបន្ទូលរបស់ព្រះជាម្ចាស់មានន័យដូចអ្វីដែលពួកទទឹងនឹងព្រះគ្រីស្ទនិយាយមែន ចុះហេតុអ្វីបានជាព្រះជាម្ចាស់មិនគ្រាន់តែមានព្រះបន្ទូលនូវពាក្យសម្ដីទាំងនោះដោយផ្ទាល់តែម្ដងទៅ? នៅពេលព្រះជាម្ចាស់មានព្រះបន្ទូលប្រាប់មនុស្សឱ្យធ្វើជាមនុស្សស្មោះត្រង់ ហេតុអ្វីបានជាទ្រង់មិនគ្រាន់តែមានព្រះបន្ទូលប្រាប់ពួកគេឱ្យធ្វើជាមនុស្សគ្មានល្បិច និងធ្វើជាមនុស្សល្អ ហើយឈប់ត្រឹមហ្នឹងទៅ? តើវាគ្រាន់តែជាភាពខុសគ្នានៃការប្រើពាក្យពេចន៍មែនទេ? (មិនមែនទេ។) ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយនៅក្នុងព្រះបន្ទូលទាំងនោះ មានផ្លូវមួយសម្រាប់មនុស្សអនុវត្ត។ ប្រសិនបើមនុស្សធ្វើសកម្មភាព និងរស់នៅស្របតាមព្រះបន្ទូលរបស់ព្រះជាម្ចាស់ ពួកគេអាចក្លាយជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ជាមនុស្សដែលស្របតាមបំណងព្រះហឫទ័យរបស់ព្រះជាម្ចាស់។ ស្របពេលជាមួយគ្នានេះ ការធ្វើសកម្មភាព និងការរស់នៅស្របតាមអ្វីដែលមនុស្សនិយាយ ធ្វើឱ្យមនុស្សម្នាក់ក្លាយជាមនុស្សច្របូកច្របល់ទាំងស្រុង ជាសាតាំងរស់ទាំងស្រុងតែម្ដង។ តើអ្នករាល់គ្នាទទួលស្គាល់ចំណុចនេះដែរឬទេ? តើលទ្ធផលនឹងទៅជាយ៉ាងណា ប្រសិនបើអ្នករាល់គ្នាបានធ្វើសកម្មភាព និងអនុវត្តស្របតាមអ្វីដែលព្រះជាម្ចាស់បានមានព្រះបន្ទូល ដើម្បីធ្វើជាមនុស្សស្មោះត្រង់នោះ? ហើយតើលទ្ធផលនឹងទៅជាយ៉ាងណា ប្រសិនបើអ្នកបានធ្វើសកម្មភាព និងរស់នៅស្របតាមអ្វីដែលមនុស្សហៅថាមនុស្សល្អ ឬបុគ្គលគ្មានល្បិចនោះ? តើលទ្ធផលមិនខុសគ្នាទេឬ? (មែនហើយ។) ដូច្នេះ តើលទ្ធផលនៃការរស់នៅជាមនុស្សស្មោះត្រង់គឺជាអ្វីទៅ? (មានភាពជាមនុស្សធម្មតា អាចថ្វាយបង្គំព្រះជាម្ចាស់ និយាយត្រង់ៗ និងអាចស្មោះត្រង់ និងបើកចំហជាមួយព្រះជាម្ចាស់។ ប្រសិនបើមនុស្សម្នាក់ប្រព្រឹត្តខ្លួនជាបុគ្គលគ្មានល្បិច ឬជាមនុស្សល្អដូចដែលមនុស្សបានកំណត់និយមន័យ នោះគេកាន់តែមានល្បិចកល និងពូកែក្នុងការក្លែងបន្លំខ្លួនឯង គេនិយាយតែពាក្យពីរោះស្ដាប់ គេរស់នៅតាមទស្សនវិជ្ជាសម្រាប់ការប្រព្រឹត្តក្នុងលោកីយ៍របស់សាតាំង ហើយគេក្លាយជាសាតាំងរស់។) អ្នកឃើញទេ មានភាពខុសគ្នា តើមែនទេ? ការធ្វើសកម្មភាព និងការរស់នៅស្របតាមអ្វីដែលព្រះជាម្ចាស់ហៅថាមនុស្សស្មោះត្រង់ ធ្វើឱ្យចិត្តរបស់មនុស្សម្នាក់កាន់តែបរិសុទ្ធឡើងៗ ចិត្តរបស់គេអាចបើកចំហចំពោះព្រះជាម្ចាស់ ហើយគេអាចថ្វាយចិត្តរបស់គេដល់ព្រះជាម្ចាស់ ដោយគ្មានការក្លែងបន្លំ ការបោកប្រាស់ ឬការក្លែងក្លាយឡើយ។ ចិត្តរបស់គេមិនលាក់បាំងពីព្រះជាម្ចាស់ឡើយ គឺគ្រាន់តែបើកចំហចំពោះទ្រង់ប៉ុណ្ណោះ។ អ្វីដែលគេគិតនៅខាងក្នុង ត្រូវបានបញ្ចេញឱ្យឃើញ និងសម្ដែងចេញមកខាងក្រៅ ហើយអ្វីដែលត្រូវបានបញ្ចេញឱ្យឃើញ និងសម្ដែងចេញមកខាងក្រៅ គឺស្របនឹងអ្វីដែលមាននៅខាងក្នុងចិត្តគេ។ នេះគឺជាអ្វីដែលព្រះជាម្ចាស់ចង់បាន នេះគឺជាសេចក្ដីពិត។ ម្យ៉ាងវិញទៀត តើគោលការណ៍នៃការប្រព្រឹត្តខ្លួន និងគោលការណ៍នៃការអនុវត្តសម្រាប់អស់អ្នកដែលមនុស្សម្នាហៅថាមនុស្សគ្មានល្បិច ឬមនុស្សល្អ គឺជាអ្វីទៅ? តាមពិតទៅ វាសុទ្ធតែជាការក្លែងបន្លំពីសម្បកក្រៅ។ ពួកគេមិនងាយនិយាយពីអ្វីដែលពួកគេកំពុងគិតឡើយ ហើយពួកគេក៏មិនឱ្យអ្នកដទៃមើលឃើញដែរ។ ពួកគេមិនធ្វើឱ្យប៉ះពាល់ដល់ការគោរពខ្លួនឯង ឬផលប្រយោជន៍របស់អ្នកដទៃដោយតក់ក្រហល់ឡើយ ប៉ុន្តែការមិនធ្វើបាបអ្នកដទៃ ក៏ដើម្បីការពារខ្លួនឯងដែរ។ ពួកគេមានការប្រុងប្រយ័ត្ននៅខាងក្នុង និងក្លែងបន្លំនៅខាងក្រៅ ដោយមើលទៅហាក់ដូចជាមានភាពគោរពកោតខ្លាច ការអត់ឱន ការអត់ធ្មត់ និងសេចក្ដីមេត្តាជាពិសេស។ ប៉ុន្តែគ្មាននរណាម្នាក់អាចមើលឃើញពីអ្វីដែលពួកគេកំពុងគិតនៅខាងក្នុងឡើយ។ មានសេចក្ដីពុករលួយ ការទាស់ទទឹង និងការបះបោរនៅក្នុងខ្លួនពួកគេ ប៉ុន្តែអ្នកដទៃមិនអាចមើលឃើញឡើយ។ ពីខាងក្រៅ ពួកគេធ្វើពុតជាមើលទៅហាក់ដូចជាចេះស្អាងចិត្ត ទន់ភ្លន់ និងចិត្តល្អជាពិសេស។ មិនថាពួកគេធ្វើរឿងអាក្រក់ច្រើនប៉ុនណា ឬពួកគេបះបោរ ឬទុច្ចរិតនៅខាងក្នុងកម្រិតណានោះទេ គឺគ្មាននរណាម្នាក់អាចដឹងឡើយ។ បើមើលពីសំបកក្រៅ ពួកគេក៏សុខចិត្តជួយអ្នកដទៃ និងផ្ដល់ឱ្យអ្នកខ្វះខាតផងដែរ ដោយតែងតែត្រៀមខ្លួនជាស្រេចដើម្បីឆ្លើយតប ដែលជា ឡី ហ្វឹង រស់យ៉ាងពិតប្រាកដ។ ពួកគេញញឹម និងបង្ហាញអ្នកដទៃពីផ្នែកដ៏ល្អបំផុតរបស់ពួកគេគ្រប់ពេលវេលា ហើយមិនថាពួកគេសម្រក់ទឹកភ្នែកដោយស្ងាត់ៗប៉ុន្មានដងនោះទេ ពួកគេតែងតែមានស្នាមញញឹមនៅចំពោះមុខអ្នកដទៃ ដែលធ្វើឱ្យមនុស្សមានអារម្មណ៍ថាត្រូវបានស្អាងចិត្ត។ តើនេះមិនមែនជាអ្វីដែលមនុស្សម្នាហៅថាមនុស្សល្អទេឬ? បើប្រៀបធៀបមនុស្សល្អនេះជាមួយនឹងមនុស្សស្មោះត្រង់ តើម្នាក់ណាវិជ្ជមាន? តើម្នាក់ណាមានតថភាពនៃសេចក្ដីពិត? (គឺមនុស្សស្មោះត្រង់។) មនុស្សស្មោះត្រង់មានតថភាពនៃសេចក្ដីពិត ត្រូវបានព្រះជាម្ចាស់ស្រឡាញ់ ហើយបំពេញតាមស្ដង់ដារបស់ព្រះជាម្ចាស់ ដូចដែលទ្រង់តម្រូវ ចំណែកឯមនុស្សល្អ និងមនុស្សគ្មានល្បិច គឺមិនដូច្នេះឡើយ។ ពួកគេគឺជាប្រភេទមនុស្សដែលព្រះជាម្ចាស់ថ្កោលទោស ព្រមទាំងស្អប់ខ្ពើមនិងបដិសេធតែម្ដង។ នៅពេលពួកទទឹងនឹងព្រះគ្រីស្ទបកស្រាយតាមអំពើចិត្តថាមនុស្សស្មោះត្រង់ដែលព្រះជាម្ចាស់តម្រូវ គ្រាន់តែជាមនុស្សល្អ ឬមនុស្សគ្មានល្បិច តើនេះមិនមែនជាប្រភេទនៃការថ្កោលទោសដោយមិនដឹងខ្លួនចំពោះអ្វីដែលព្រះជាម្ចាស់បានមានព្រះបន្ទូលទេឬ? តើនេះមិនមែនជាការប្រមាថដល់ព្រះបន្ទូលរបស់ព្រះជាម្ចាស់ទេឬ? តើវាមិនមែនជាការប្រមាថដល់សេចក្ដីពិតទេឬ? នេះគឺជាការពិតដ៏ច្បាស់ក្រឡែត។ ពួកទទឹងនឹងព្រះគ្រីស្ទមិនយល់ពីព្រះបន្ទូលរបស់ព្រះជាម្ចាស់ឡើយ ហើយពួកគេរឹតតែមិនយល់ថាសេចក្ដីពិតគឺជាអ្វីទៅទៀត ប៉ុន្តែពួកគេបែរជាងាកទៅរកអំណះអំណាងដែលមានគុណវិបត្តិ ហើយអនុវត្តការបកស្រាយផ្ទាល់ខ្លួនរបស់ពួកគេទាំងងងឹតងងល់ ដោយធ្វើពុតជាយល់ ទាំងដែលពួកគេមិនដឹងអ្វីសោះ ដោយបកស្រាយព្រះបន្ទូលរបស់ព្រះជាម្ចាស់ខុសយ៉ាងគឃ្លើនតាមតែចិត្តចង់ ព្រមទាំងបំភាន់ និងរំខានដល់អ្នកដទៃ។ តើអ្នករាល់គ្នានឹងធ្វើបែបនេះដែរឬទេ? ការធ្វើពុតជាយល់ពីព្រះបន្ទូលរបស់ព្រះជាម្ចាស់ ទាំងដែលខ្លួនច្បាស់ណាស់ថាមិនយល់ ហើយដោយផ្អែកលើការយល់ដឹងតាមន័យត្រង់របស់ខ្លួន ដោយប្រើប្រាស់វាក្យសព្ទ ការបញ្ចេញមតិ និងទស្សនៈផ្ទាល់ខ្លួន ដើម្បីបកស្រាយ និងដាក់កំហិតលើព្រះបន្ទូលរបស់ព្រះជាម្ចាស់ នេះគឺជានិស្ស័យរបស់អាទទឹងនឹងព្រះគ្រីស្ទ។

តើមានភាពខុសគ្នាជាលក្ខណៈអ្វីខ្លះ រវាងព្រះបន្ទូលរបស់ព្រះជាម្ចាស់ និងពាក្យសម្ដីរបស់មនុស្ស ហើយរវាងសេចក្ដីពិត និងគោលលទ្ធិ? ព្រះបន្ទូលរបស់ព្រះជាម្ចាស់ធ្វើឱ្យមនុស្សលូតលាស់ខាងវិចារណញ្ញាណ និងមនសិការ ធ្វើសកម្មភាពប្រកបដោយគោលការណ៍ ហើយអ្វីដែលពួកគេសម្ដែងចេញ កាន់តែមានតថភាពនៃអ្វីៗដែលវិជ្ជមាន។ ម្យ៉ាងវិញទៀត ពាក្យសម្ដីរបស់មនុស្សអាចនឹងហាក់ដូចជាស៊ីគ្នាយ៉ាងល្អឥតខ្ចោះទៅនឹងរសនិយម និងសញ្ញាណរបស់មនុស្ស ប៉ុន្តែពាក្យសម្ដីទាំងនោះមិនមែនជាសេចក្ដីពិតឡើយ ពាក្យសម្ដីទាំងនោះពោរពេញទៅដោយអន្ទាក់ សេចក្ដីល្បួង និងសេចក្ដីបង្រៀនខុសឆ្គង ព្រមទាំងទស្សនៈខុសទំនង ដូច្នេះហើយ ប្រសិនបើមនុស្សធ្វើសកម្មភាពស្របតាមពាក្យសម្ដីទាំងនេះ អ្វីដែលពួកគេសម្ដែងចេញ នឹងកាន់តែវង្វេងចេញឆ្ងាយពីព្រះជាម្ចាស់ និងពីស្ដង់ដារបស់ព្រះជាម្ចាស់មិនខាន។ អ្វីដែលកាន់តែធ្ងន់ធ្ងរនោះគឺ របៀបដែលមនុស្សរស់នៅ នឹងកាន់តែអាក្រក់ឡើងៗ ហើយស្រដៀងនឹងសាតាំង។ នៅពេលមនុស្សរស់នៅ និងធ្វើសកម្មភាពទាំងស្រុងដោយផ្អែកលើសេចក្ដីបង្រៀនខុសឆ្គង និងទស្សនៈខុសទំនងរបស់មនុស្ស នៅពេលពួកគេបានទទួលយកអំណះអំណាងទាំងនេះទាំងស្រុង ពួកគេរស់នៅជាសាតាំងហើយ។ ហើយតើការរស់នៅជាសាតាំង មិនមែនមានន័យថាពួកគេគឺជាពួកសាតាំងទេឬ? (មែនហើយ។) ដូច្នេះ ពួកគេបានក្លាយជាពួកសាតាំងរស់ «យ៉ាងជោគជ័យ» ហើយ។ អ្នកខ្លះនិយាយថា៖ «ខ្ញុំមិនជឿទេ។ ខ្ញុំគ្រាន់តែចង់ធ្វើជាបុគ្គលគ្មានល្បិចដែលអ្នកដទៃចូលចិត្តប៉ុណ្ណោះ។ ខ្ញុំចង់ធ្វើជាមនុស្សម្នាក់ដែលមនុស្សភាគច្រើនចាត់ទុកថាល្អ ហើយបន្ទាប់មក ខ្ញុំនឹងចាំមើលថាតើព្រះជាម្ចាស់ពេញព្រះហឫទ័យនឹងខ្ញុំឬអត់»។ ប្រសិនបើអ្នកមិនជឿអ្វីដែលព្រះជាម្ចាស់មានព្រះបន្ទូលទេ ចូរទៅមើលចុះ ហើយចាំមើលថាតើព្រះបន្ទូលរបស់ព្រះជាម្ចាស់គឺជាសេចក្ដីពិត ឬក៏សញ្ញាណរបស់មនុស្សគឺជាសេចក្ដីពិត។ នេះគឺជាភាពខុសគ្នាជាសារជាតិរវាងព្រះបន្ទូលរបស់ព្រះជាម្ចាស់ និងពាក្យសម្ដីរបស់មនុស្ស។ វាគឺជាភាពខុសគ្នាដ៏សំខាន់ រវាងសេចក្ដីពិត និងសេចក្ដីបង្រៀនខុសឆ្គង ព្រមទាំងទស្សនៈខុសទំនង។ មិនថាសេចក្ដីបង្រៀនខុសឆ្គង និងទស្សនៈខុសទំនងរបស់មនុស្ស ហាក់ដូចជាស៊ីគ្នានឹងរសនិយមរបស់មនុស្សកម្រិតណានោះទេ វាមិនអាចក្លាយជាជីវិតរបស់ពួកគេបានឡើយ។ ស្របពេលជាមួយគ្នានេះ មិនថាព្រះបន្ទូលរបស់ព្រះជាម្ចាស់ហាក់ដូចជាសាមញ្ញកម្រិតណា ជាភាសាប្រចាំថ្ងៃកម្រិតណា ផ្ទុយពីសញ្ញាណរបស់មនុស្សកម្រិតណានោះទេ ក៏សារជាតិរបស់ព្រះបន្ទូលទាំងនោះគឺជាសេចក្ដីពិត ហើយប្រសិនបើអ្វីដែលមនុស្សធ្វើ និងសម្ដែងចេញ គឺស្របតាមគោលការណ៍នៃព្រះបន្ទូលរបស់ព្រះជាម្ចាស់ នោះនៅទីបំផុត ថ្ងៃណាមួយ ពួកគេនឹងក្លាយជាភាវៈដែលព្រះបានបង្កើតយ៉ាងពិតប្រាកដ ដែលត្រូវតាមស្ដង់ដា ហើយនឹងអាចកោតខ្លាចដល់ព្រះជាម្ចាស់ និងគេចចេញពីសេចក្ដីអាក្រក់មិនខាន។ ផ្ទុយទៅវិញ ប្រសិនបើមនុស្សមិនអនុវត្តតាមព្រះបន្ទូលរបស់ព្រះជាម្ចាស់ ហើយមិនធ្វើសកម្មភាពតាមសេចក្ដីតម្រូវរបស់ព្រះជាម្ចាស់ទេ នោះពួកគេមិនអាចក្លាយជាភាវៈដែលព្រះបានបង្កើតដែលត្រូវតាមស្ដង់ដាបានឡើយ។ សកម្មភាពរបស់ពួកគេ និងផ្លូវដែលពួកគេដើរ នឹងត្រូវព្រះជាម្ចាស់ស្អប់ខ្ពើម និងបដិសេធតែប៉ុណ្ណោះ នេះគឺជាការពិត។ តាមរយៈការប្រកបគ្នានេះ តើអ្នករាល់គ្នាមានការយល់ដឹង ឬគោលគំនិតថ្មីអំពីព្រះបន្ទូលរបស់ព្រះជាម្ចាស់ដែរឬទេ? តើព្រះបន្ទូលរបស់ព្រះជាម្ចាស់គឺជាអ្វី? ព្រះបន្ទូលទាំងនោះគឺជាសេចក្ដីពិត ផ្លូវ និងជីវិត គឺគ្មានភាពក្លែងក្លាយនៅក្នុងរឿងនេះឡើយ។ មានតែពួកទទឹងនឹងព្រះគ្រីស្ទ ដែលស្អប់ខ្ពើមអ្វីៗដែលមានពីកំណើត និងស្អប់រឿងទាំងនោះប៉ុណ្ណោះ ដែលប្រព្រឹត្តចំពោះព្រះបន្ទូលរបស់ព្រះជាម្ចាស់ដោយការមើលងាយ មិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ហើយបដិសេធការពិតដែលថា ព្រះបន្ទូលរបស់ព្រះជាម្ចាស់គឺជាសេចក្ដីពិត ផ្លូវ និងជីវិត។ ពួកគេនឹងមិនទទួលយកព្រះបន្ទូលរបស់ព្រះជាម្ចាស់ជាជីវិតរបស់ពួកគេនៅពេលណាមួយឡើយ ពួកគេគឺជាក្រុមមនុស្សដែលមិនអាចសង្គ្រោះបានឡើយ។ បន្ទាប់ពីការប្រកបគ្នាបែបនេះ អ្នកខ្លះយល់ថា ការបង្ហាញចេញទាំងនេះស្មើនឹងការកែបន្លំ និងការបកស្រាយព្រះបន្ទូលរបស់ព្រះជាម្ចាស់តាមអំពើចិត្ត ដែលជាការបង្ហាញចេញរបស់ពួកទទឹងនឹងព្រះគ្រីស្ទ។ តើអ្នករាល់គ្នានឹងនិយាយថា រឿងនេះរួមបញ្ចូលទាំងអស់អ្នកដែលរៀបចំអត្ថបទព្រះបន្ទូលរបស់ព្រះជាម្ចាស់ដែរឬទេ? (រួមបញ្ចូល។) តើពិតមែនឬ? តើការកែបន្លំមានន័យយ៉ាងណា? (វាមានន័យថា លុបចោល ឬបន្ថែមអ្វីមួយតាមអំពើចិត្ត ដោយផ្លាស់ប្ដូរអត្ថន័យដើមនៃព្រះបន្ទូលរបស់ព្រះជាម្ចាស់។ នេះគឺជាការកែបន្លំ។ ប្រសិនបើព្រះបន្ទូលរបស់ទ្រង់ត្រូវបានរៀបចំស្របតាមគោលការណ៍ នោះវាមិនមែនជាការកែបន្លំឡើយ។) ត្រូវហើយ នោះគឺជាអ្វីដែលអ្នកត្រូវយល់។ ជាមួយនឹងការយល់ដឹងនេះ អ្នករាល់គ្នានឹងមិនមានកង្វល់អ្វីឡើយ នៅពេលរៀបចំអត្ថបទព្រះបន្ទូលរបស់ព្រះជាម្ចាស់ តើមែនទេ? តើពេលនេះអ្នកអាចចាប់យល់ពីគោលការណ៍ឱ្យបានត្រឹមត្រូវដែរឬទេ? នៅពេលអ្នកត្រូវបានស្នើសុំឱ្យរៀបចំអត្ថបទ វាមិនមែនជាការអញ្ជើញឱ្យកែបន្លំឡើយ។ ក៏មានអស់អ្នកដែលធ្វើកិច្ចការបកប្រែផងដែរ មនុស្សទាំងនេះត្រូវបានស្នើសុំឱ្យបកប្រែព្រះបន្ទូលរបស់ព្រះជាម្ចាស់ដោយផ្ទាល់ ព្រមទាំងបកប្រែអត្ថន័យដើមនៃព្រះបន្ទូលរបស់ព្រះជាម្ចាស់ និងព្រះបន្ទូលរបស់ព្រះជាម្ចាស់ផ្ទាល់ ទៅជាភាសាផ្សេង មិនមែនបកស្រាយព្រះបន្ទូលរបស់ព្រះជាម្ចាស់ខណៈពេលកំពុងបកប្រែនោះទេ។ អ្នកមិនមានលក្ខណៈសម្បត្តិគ្រប់គ្រាន់ក្នុងការបកស្រាយឡើយ ហើយអ្នកត្រូវតែយកចិត្តទុកដាក់ និងហ្មត់ចត់ចំពោះរឿងនេះ។ ការចាប់យល់ពីគោលការណ៍ឱ្យបានល្អ ការយល់ដឹងពីអ្វីដែលជាការកែបន្លំ និងអ្វីដែលមិនមែនជាការកែបន្លំ ចូរចាប់យល់ពីគោលការណ៍ទាំងនេះឱ្យបានល្អ នោះវានឹងពិបាកក្នុងការធ្វើឱ្យមានកំហុសបែបនេះមិនខាន។ ប្រសិនបើអ្នកមិនយល់ពីគោលការណ៍ទាំងនេះ ហើយតែងតែចង់បន្ថែម ឬកែប្រែអត្ថន័យក្នុងពេលកំពុងរៀបចំអត្ថបទ ដោយតែងតែមានអារម្មណ៍ថា របៀបដែលព្រះជាម្ចាស់មានព្រះបន្ទូលពីរឿងនេះមិនសូវល្អឥតខ្ចោះ ឬរបៀបដែលទ្រង់មានព្រះបន្ទូលពីរឿងនោះហាក់ដូចជាខុស ដោយគិតថាវាគួរតែត្រូវបាននិយាយតាមរបៀបជាក់លាក់ណាមួយ នោះគំនិតបែបនេះនឹងធ្វើឱ្យអ្នកងាយនឹងប្រព្រឹត្តកំហុសនៃការកែបន្លំ។ ចំណែកឯអ្នកបកប្រែដែលនិយាយថា៖ «ខ្ញុំដឹងថាប្រយោគនៃព្រះបន្ទូលរបស់ព្រះជាម្ចាស់នេះមានន័យយ៉ាងណា ដូច្នេះ ខ្ញុំនឹងបកប្រែដោយផ្អែកលើអត្ថន័យនោះ។ នៅពេលបកប្រែរួច តើអ្នកអាននឹងមិនយល់ពីវា ហើយក៏ចប់រឿងទេឬ? នឹងមិនចាំបាច់ស្វែងរក ឬអានអធិដ្ឋានឡើយ ពួកគេនឹងទទួលបានការបំភ្លឺ និងពន្លឺដោយផ្ទាល់» តើនេះមិនមែនជាកំហុសទេឬ? នេះគឺបំពានលើគោលការណ៍ វាគឺជាការបកស្រាយព្រះបន្ទូលរបស់ព្រះជាម្ចាស់តាមអំពើចិត្ត។ សរុបមក កុំប្រព្រឹត្តចំពោះព្រះបន្ទូលរបស់ព្រះជាម្ចាស់ ដូចដែលអ្នកប្រព្រឹត្តចំពោះពាក្យសម្ដីរបស់មនុស្ស ដូចជាប្រលោមលោក ស្នាដៃរបស់បុគ្គលល្បីល្បាញ ឬអ្វីមួយដែលទាក់ទងនឹងសុន្ទរកថាបែបអ្នកប្រាជ្ញឱ្យសោះ។ បន្ថែមពីលើការមិនកែបន្លំ ឬបកស្រាយព្រះបន្ទូលទាំងនោះតាមអំពើចិត្ត មនុស្សម្នាក់គួរតែប្រព្រឹត្តចំពោះព្រះបន្ទូលរបស់ព្រះជាម្ចាស់ដោយអាកប្បកិរិយាស្វែងរក ទទួលយក និងចុះចូល នៅពេលហូប និងផឹក ព្រមទាំងអានអធិដ្ឋានព្រះបន្ទូលទាំងនោះ។ មានតែពេលនោះទេ ទើបមនុស្សម្នាក់អាចមើលឃើញសេចក្ដីពិត យល់ពីបំណងព្រះហឫទ័យរបស់ព្រះជាម្ចាស់ រកឃើញផ្លូវដើម្បីអនុវត្តនៅក្នុងព្រះបន្ទូលរបស់ព្រះជាម្ចាស់ និងដោះស្រាយនិស្ស័យពុករលួយរបស់ពួកគេ ព្រមទាំងការលំបាកផ្សេងៗដែលជួបប្រទះក្នុងការបំពេញភារកិច្ចរបស់ពួកគេ និងនៅក្នុងជីវិតបាន។ ការសម្រេចបានលទ្ធផលនេះ បញ្ជាក់ថាអាកប្បកិរិយារបស់អ្នកចំពោះព្រះបន្ទូលរបស់ព្រះជាម្ចាស់ គឺត្រឹមត្រូវ។ ការប្រកបគ្នារបស់យើងអំពីការបង្ហាញចេញទីមួយនៃការដែលពួកទទឹងនឹងព្រះគ្រីស្ទមើលងាយព្រះបន្ទូលរបស់ព្រះជាម្ចាស់ គឺការកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត ត្រូវបានបញ្ចប់ត្រឹមចំណុចនេះ។

ខ. ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ

ការសម្ដែងចេញទីពីរគឺថា ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ។ នៅក្នុងកិច្ចការរបស់ព្រះជាម្ចាស់ តាំងពីដើមដំបូងរហូតមកដល់ពេលនេះ ទ្រង់បានមានព្រះបន្ទូលជាច្រើន។ វិសាលភាពនៃព្រះបន្ទូលទាំងនេះគឺទូលំទូលាយ ហើយខ្លឹមសារនៃព្រះបន្ទូលទាំងនេះគឺសម្បូរបែប ដោយរួមបញ្ចូលទាំងទិដ្ឋភាពដែលទាក់ទងនឹងបំណង និងទស្សនៈរបស់មនុស្ស ក៏ដូចជាការបម្រើរបស់ពួកគេថ្វាយព្រះជាម្ចាស់ផងដែរ។ ជាការពិតណាស់ មានព្រះបន្ទូលកាន់តែច្រើនដែលទាក់ទងនឹងនិស្ស័យពុករលួយរបស់មនុស្ស ហើយផ្នែកដែលកាន់តែធំជាងនេះទៅទៀត គឺទាក់ទងនឹងបំណងព្រះហឫទ័យរបស់ព្រះជាម្ចាស់ និងសេចក្ដីតម្រូវរបស់ព្រះជាម្ចាស់សម្រាប់មនុស្សជាតិ។ នៅក្នុងចំណោមព្រះបន្ទូលទាំងនេះ ព្រះជាម្ចាស់បានប្រើប្រាស់វិធីសាស្ត្រជាច្រើនប្រភេទនៃការថ្លែងព្រះបន្ទូល។ នៅក្នុងវិធីសាស្ត្រដ៏ច្រើនប្រភេទនៃការថ្លែងព្រះបន្ទូលទាំងនេះ ទឹកដមសំឡេងខ្លះនៃការថ្លែងព្រះបន្ទូល គឺរាងមានភាពស្និទ្ធស្នាលនឹងមនុស្សនៅពេលដំបូង បន្ទាប់មកគឺការជំនុំជម្រះ និងការលាតត្រដាងពីមនុស្សជាតិ ក៏ដូចជាការយកឈ្នះលើមនុស្សជាតិ ហើយបន្ទាប់មកទៀតគឺប្រាប់មនុស្សបន្តិចម្ដងៗអំពីទិដ្ឋភាពផ្សេងៗនៃសេចក្ដីពិត។ ខ្លឹមសារនៃព្រះបន្ទូលទាំងនេះមានច្រើនទិដ្ឋភាព ប៉ុន្តែមិនថាមានច្រើនកម្រិតណានោះទេ ក៏ព្រះបន្ទូលទាំងនោះសុទ្ធតែជាអ្វីដែលមនុស្សជាតិពុករលួយត្រូវការ។ ក្រៅពីផ្នែកតូចមួយនៃខ្លឹមសារដែលពិសេសបំផុត ភាគច្រើននៃព្រះបន្ទូលទាំងនេះត្រូវបានថ្លែងឡើងស្របតាមលំនាំភាសារបស់មនុស្ស ក្នុងទឹកដមសំឡេង ដោយការជ្រើសរើសពាក្យពេចន៍ និងការប្រើប្រាស់តក្កវិជ្ជាភាសាដែលមនុស្សទាំងអស់អាចទទួលយកបាន។ ជារួម បែបបថ និងវិធីសាស្ត្រនៃទម្រង់ភាសា និងការថ្លែងព្រះបន្ទូលទាំងនេះ សុទ្ធតែសាមញ្ញ និងងាយស្រួលយល់ណាស់។ ដរាបណាមនុស្សម្នាក់មានគំនិតធម្មតា មានចិត្ត និងវិចារណញ្ញាណធម្មតា នោះគេអាចយល់ពីព្រះបន្ទូលទាំងនេះរបស់ព្រះជាម្ចាស់បាន។ អត្ថន័យបង្កប់នៃរឿងនេះគឺ៖ ដរាបណាគំនិតរបស់មនុស្សម្នាក់មានភាពធម្មតា បន្ទាប់ពីអានព្រះបន្ទូលទាំងនេះ គេអាចរកឃើញផ្លូវនៃការអនុវត្ត ស្គាល់ខ្លួនឯង យល់ពីបំណងព្រះហឫទ័យរបស់ព្រះជាម្ចាស់ និងរកឃើញគោលការណ៍នៃការអនុវត្ត។ ដរាបណាមនុស្សម្នាក់មានចិត្ត និងមានគំនិតធម្មតា ព្រះបន្ទូលទាំងនេះរបស់ព្រះជាម្ចាស់អាចជួយមនុស្ស និងណែនាំពួកគេឆ្លងកាត់ការលំបាកផ្សេងៗនៅក្នុងជីវិត ហើយក៏អាចធ្វើឱ្យមនុស្សយល់ពីនិស្ស័យពុករលួយរបស់ពួកគេផ្ទាល់ផងដែរ។ ខ្លឹមសារភាគច្រើននៅក្នុងព្រះបន្ទូលរបស់ព្រះជាម្ចាស់គឺបែបនេះ ប៉ុន្តែមានមួយផ្នែកដែលត្រូវបានថ្លែងចេញពីទស្សនៈនៃភាពជាព្រះ ពីទស្សនៈនៃព្រះវិញ្ញាណ។ ផ្នែកនៃខ្លឹមសារនេះគឺពិសេសណាស់។ នៅក្នុងក្រសែភ្នែករបស់មនុស្សជាតិទាំងអស់ ផ្នែកនៃព្រះបន្ទូលរបស់ទ្រង់នេះគឺជ្រាលជ្រៅ និងពិបាកយល់ណាស់។ វាហាក់ដូចជាអាថ៌កំបាំងមួយ ហើយក៏ហាក់ដូចជាទំនាយមួយដែរ។ នៅក្នុងគ្រប់ប្រយោគ គ្រប់វគ្គ និងគ្រប់ជំពូកនៃការថ្លែងព្រះបន្ទូល វាពិបាកណាស់សម្រាប់មនុស្សក្នុងការញែកដឹងពីអត្ថន័យរបស់ព្រះជាម្ចាស់ វាពិបាកក្នុងការស្វែងរកបរិបទនៃព្រះបន្ទូលរបស់ព្រះជាម្ចាស់ និងសេចក្ដីតម្រូវរបស់ព្រះជាម្ចាស់សម្រាប់មនុស្ស ក៏ដូចជាគោលការណ៍សេចក្ដីពិតដែលមនុស្សកំពុងស្វែងរក។ ដូច្នេះ តើទាំងនេះជាផ្នែកណានៃព្រះបន្ទូលរបស់ទ្រង់? ទាំងនេះគឺជា «ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល» និងសេចក្ដីបន្ថែមរបស់វា។ មនុស្សពិបាកយល់ផ្នែកនៃព្រះបន្ទូលរបស់ទ្រង់នេះណាស់។ ជាដំបូង ចូរយើងទុករឿងដែលថា ហេតុអ្វីបានជាព្រះជាម្ចាស់មានព្រះបន្ទូលផ្នែកនេះដែលមនុស្សពិបាកយល់មួយឡែកសិន ហើយចូរនិយាយអំពីផ្នែកណានៃប្រធានបទដែលយើងត្រូវប្រកបគ្នាជំនួសវិញ នោះគឺ «ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ» ដែលទាក់ទងនឹងផ្នែកដែលខ្ញុំបានលើកឡើងនេះ។ ទាក់ទងនឹងព្រះបន្ទូលភាគច្រើនដែលសាមញ្ញ ងាយយល់ និងស្មុគស្មាញតែត្រូវបានសម្ដែងចេញយ៉ាងសាមញ្ញ ដែលព្រះជាម្ចាស់មានព្រះបន្ទូល ក៏ដូចជាការព្រមាន និងការក្រើនរំលឹករបស់ព្រះជាម្ចាស់ដល់មនុស្ស ការដាស់តឿន និងព្រះបន្ទូលនៃការកម្សាន្តចិត្តដល់មនុស្ស ព្រះបន្ទូលនៃការលាតត្រដាង និងការជំនុំជម្រះដល់មនុស្ស និងព្រះបន្ទូលនៃការផ្គត់ផ្គង់ និងការណែនាំដល់មនុស្ស សម្រាប់អស់អ្នកដែលមិនដេញតាមសេចក្ដីពិតទាល់តែសោះ អស់អ្នកដែលបានលើកតម្កើងពាក្យ «ព្រះជាម្ចាស់» ឱ្យក្លាយជាព្រះជាម្ចាស់ និងសុខចិត្តជឿលើព្រះដ៏ស្រពេចស្រពិលនោះ ពួកគេគិតថា ព្រះបន្ទូលទាំងនេះហាក់ដូចជាមិនមែនជាព្រះបន្ទូលរបស់ព្រះជាម្ចាស់ឡើយ។ ពួកគេយល់ថាព្រះបន្ទូលទាំងនោះសាមញ្ញពេក ត្រង់ៗពេក គ្រាន់តែជាពាក្យសម្ដីធម្មតាៗប៉ុណ្ណោះ។ ពួកគេគិតថាជំពូកនីមួយៗវែងពេក។ ពួកគេមិនចង់អានព្រះបន្ទូលទាំងនេះឡើយ។ ពួកគេគិតថាព្រះបន្ទូលទាំងនោះខ្វះភាពជ្រាលជ្រៅ និងអាថ៌កំបាំង ហេតុដូច្នេះហើយទើបមិនស័ក្ដិសមនឹងអាន។ ដូច្នេះ នៅក្នុងទស្សនៈរបស់ពួកគេ ព្រះបន្ទូលទាំងនេះមិនមែនជាព្រះបន្ទូលរបស់ព្រះជាម្ចាស់ឡើយ។ ពួកគេនិយាយបែបនេះ ពីព្រោះខ្លឹមសារ របៀប និងបែបបថនៃព្រះបន្ទូលទាំងនេះ មិនត្រូវនឹងចំណូលចិត្តរបស់ពួកគេឡើយ។ ដូច្នេះ តើចំណូលចិត្តរបស់ពួកគេគឺជាអ្វី? ពួកគេចង់អានអត្ថបទដែលជ្រាលជ្រៅ ជាព្រះបន្ទូលដែលមិនថាមនុស្សអានយ៉ាងណាក៏នៅតែមិនអាចយល់បាន ដូចជាគម្ពីរពីស្ថានសួគ៌ដែលមិនអាចបកស្រាយបានអ៊ីចឹង ពួកគេចង់អានរបស់ទាំងនេះ។ ពួកទទឹងនឹងព្រះគ្រីស្ទមើលងាយប្រភេទព្រះបន្ទូលដែលព្រះជាម្ចាស់បានផ្គត់ផ្គង់ ដែលត្រូវបានថ្លែងមកក្នុងរបៀប ទឹកដមសំឡេង និងបែបបថដែលត្រូវនឹងចំណូលចិត្តរបស់មនុស្ស។ ពួកគេពោរពេញទៅដោយសញ្ញាណ ការមើលងាយ និងការចំអកចំពោះព្រះបន្ទូលទាំងនេះ។ ហេតុដូច្នេះហើយ មនុស្សទាំងនេះមិនអាន មិនមើល ឬមិនស្ដាប់ព្រះបន្ទូលដ៏សាមញ្ញ និងងាយយល់ទាំងនេះ ដែលអាចផ្គត់ផ្គង់ជីវិតដល់មនុស្សឡើយ។ នៅក្នុងចិត្តរបស់ពួកគេ ពួកគេប្រទូសរ៉ាយ ស្អប់ខ្ពើម និងបដិសេធមិនទទួលយកព្រះបន្ទូលទាំងនេះឡើយ។ ហេតុអ្វីបានជាពួកគេអាចបដិសេធ ស្អប់ខ្ពើម និងប្រទូសរ៉ាយចំពោះព្រះបន្ទូលទាំងនេះ? មូលហេតុមួយដែលប្រាកដគឺ៖ ពួកគេជឿថាព្រះបន្ទូលទាំងនេះត្រូវបានថ្លែងចេញពីទស្សនៈរបស់ព្រះជាម្ចាស់នៅក្នុងសាច់ឈាម ដូច្នេះពួកគេចាត់ទុកព្រះបន្ទូលទាំងនេះថាជាពាក្យសម្ដីរបស់មនុស្ស។ តើគោលគំនិតនៃពាក្យសម្ដីរបស់មនុស្សគឺជាអ្វី? នៅក្នុងទស្សនៈរបស់ពួកទទឹងនឹងព្រះគ្រីស្ទ មានតែព្រះបន្ទូលរបស់ព្រះជាម្ចាស់ មានតែបទគម្ពីរពីស្ថានសួគ៌ប៉ុណ្ណោះ ទើបស័ក្ដិសមឱ្យពួកគេអាន។ មានតែព្រះបន្ទូលដែលជ្រាលជ្រៅ មិនអាចវាស់ស្ទង់បាន និងអាថ៌កំបាំងប៉ុណ្ណោះ ដែលស័ក្ដិសមឱ្យពួកគេអាន។ អត្ថបទរបស់មនុស្សដ៏សាមញ្ញ និងងាយយល់ទាំងនេះ មិនសមឱ្យពួកគេអានឡើយ មិនអាចទាក់ទាញភ្នែកដ៏ «វាងវៃ» របស់ពួកគេបានឡើយ ហើយពួកគេមើលងាយអត្ថបទទាំងនោះ។ ពួកគេមិនអានព្រះបន្ទូលទាំងនេះទាល់តែសោះ កុំថាឡើយដល់ទៅទទួលយកសេចក្ដីពិតដែលមាននៅក្នុងព្រះបន្ទូលទាំងនោះ។

ចូរក្រឡេកទៅជុំវិញខ្លួន ហើយមើលថាតើអ្នកណាមិនអានព្រះបន្ទូលរបស់ព្រះជាម្ចាស់ តើអ្នកណាក្រោកឈរ ហើយដើរចេញ នៅពេលនរណាម្នាក់កំពុងប្រកបគ្នាអំពីព្រះបន្ទូលរបស់ព្រះជាម្ចាស់ តើអ្នកណាដែលនៅពេលឮគេអានព្រះបន្ទូលរបស់ព្រះជាម្ចាស់ ឬប្រកបគ្នាអំពីសេចក្ដីពិត បែរជាស្ងាប ពត់ខ្លួន រសាប់រសល់ អស់ការអត់ធ្មត់ ហើយរកលេសដើម្បីចាកចេញ ឬនិយាយកាត់ ដោយប្ដូរប្រធានបទទៅរឿងផ្សេងនោះ មនុស្សបែបនេះកំពុងស្ថិតក្នុងគ្រោះថ្នាក់ហើយ។ អ្នកអាចនិយាយអំពីទេវវិទ្យា ទស្សនៈខុសទំនងណាមួយ ឬទស្សនៈណាមួយរបស់មនុស្ស ហើយពួកគេនឹងអង្គុយស្ដាប់រហូតដល់ចប់។ ប៉ុន្តែ ពេលដែលអ្នកចាប់ផ្ដើមផ្សាយ អានអធិដ្ឋាន ឬប្រកបគ្នាអំពីព្រះបន្ទូលរបស់ព្រះជាម្ចាស់ ឬលើកតម្កើងព្រះបន្ទូលរបស់ព្រះជាម្ចាស់ នោះពួកគេក៏ផ្លាស់ប្ដូរភ្លាមៗ ដោយបញ្ចេញឱ្យឃើញនូវឥរិយាបថខុសប្រក្រតី ជាឥរិយាបថបែបអារក្ស។ នៅពេលពួកគេឮអ្នកដទៃអានព្រះបន្ទូលរបស់ព្រះជាម្ចាស់ ពួកគេប្រែជារសាប់រសល់ និងធុញទ្រាន់ ហើយពេលដែលពួកគេឮនរណាម្នាក់ប្រកបគ្នាអំពីសេចក្ដីពិត ពួកគេប្រែជាប្រទូសរ៉ាយ ហើយក្រោកឈរ ព្រមទាំងដើរចេញ។ តើការណ៍នេះមានលក្ខណៈបែបណា? តើនេះជានិស្ស័យអ្វី? ពួកទទឹងនឹងព្រះគ្រីស្ទគឺបែបនេះឯង។ អ្នកខ្លះប្រហែលជានិយាយថា៖ «តើអ្នកអាចចាត់ទុកពួកគេថាជាពួកទទឹងនឹងព្រះគ្រីស្ទបានដោយរបៀបណា? ប្រហែលជាពួកគេជាអ្នកជឿថ្មី ដែលមិនទាន់មានចំណាប់អារម្មណ៍លើព្រះបន្ទូលរបស់ព្រះជាម្ចាស់ ឬមិនទាន់បានភ្លក់ភាពផ្អែមល្ហែមនៃព្រះបន្ទូលរបស់ព្រះជាម្ចាស់នៅឡើយ។ តើអ្នកមិនទុកភាពអាចទៅរួចដែលថា អ្នកជឿថ្មីប្រហែលជាមានកម្ពស់តូចទាបទេឬ?» ប្រសិនបើពួកគេជាអ្នកជឿថ្មីដែលមានកម្ពស់តូចទាប ហើយមិនចាប់អារម្មណ៍នឹងព្រះបន្ទូលរបស់ព្រះជាម្ចាស់ទេនោះ ចុះហេតុអ្វីបានជាពួកគេមិនមានអារម្មណ៍ស្អប់ខ្ពើម នៅពេលអ្នកនិយាយអំពីរឿងផ្សេងៗ? ប្រសិនបើអ្នកពិភាក្សាអំពីភយន្តរាយដ៏ធំសម្បើម អំពីអនាគតរបស់មនុស្សជាតិ អំពីសេចក្ដីអាថ៌កំបាំង ឬអំពីគម្ពីរវិវរណៈ ចាំមើលថាតើពួកគេអាចអង្គុយស្ងៀមបានដែរឬទេ។ ពេលនោះ ពួកគេមានឥរិយាបថខុសប្លែកពីនេះ។ បើមើលពីទស្សនៈនៃសារជាតិធម្មជាតិរបស់ពួកទទឹងនឹងព្រះគ្រីស្ទ ពួកគេប្រទូសរ៉ាយចំពោះសេចក្ដីពិត។ តើសារជាតិធម្មជាតិនៃការប្រទូសរ៉ាយចំពោះសេចក្ដីពិតនេះ បញ្ចេញឱ្យឃើញពីខ្លួនវាយ៉ាងដូចម្ដេច? គឺថា ពេលឮព្រះបន្ទូលរបស់ព្រះជាម្ចាស់ ពួកគេមានអារម្មណ៍ស្អប់ខ្ពើម ងងុយដេក ហើយបញ្ចេញឱ្យឃើញនូវទឹកមុខផ្សេងៗនៃការមើលងាយ ការអស់ការអត់ធ្មត់ និងការមិនចង់ស្ដាប់។ ហេតុនេះ ឥរិយាបថបែបអារក្សរបស់ពួកគេក៏ត្រូវបានបញ្ចេញឱ្យឃើញ។ បើមើលពីសំបកក្រៅ ពួកគេកំពុងបំពេញភារកិច្ចរបស់ខ្លួន ហើយពួកគេទទួលស្គាល់ខ្លួនឯងថាជាអ្នកដើរតាមព្រះជាម្ចាស់។ ដូច្នេះ ហេតុអ្វីបានជាពួកគេប្រែជាច្រងេងច្រងាង នៅពេលសេចក្ដីពិតត្រូវបានប្រកបគ្នា នៅពេលព្រះបន្ទូលរបស់ព្រះជាម្ចាស់ត្រូវបានប្រកបគ្នា? ហេតុអ្វីបានជាពួកគេមិនអាចអង្គុយស្ងៀមនៅពេលនោះ? វាហាក់ដូចជាព្រះបន្ទូលរបស់ព្រះជាម្ចាស់មានដាវមួយដើមអ៊ីចឹង។ តើព្រះបន្ទូលរបស់ព្រះជាម្ចាស់បានចាក់ទម្លុះពួកគេឬ? តើព្រះបន្ទូលរបស់ព្រះជាម្ចាស់បានថ្កោលទោសពួកគេឬ? គឺអត់ទេ។ ព្រះបន្ទូលទាំងនេះភាគច្រើន គឺជាព្រះបន្ទូលនៃការផ្គត់ផ្គង់ ហើយនៅពេលឮព្រះបន្ទូលទាំងនេះ មនុស្សអាចភ្ញាក់រលឹក រកឃើញផ្លូវដើម្បីរស់មានជីវិតឡើងវិញ និងរស់នៅដោយមានលក្ខណៈជាមនុស្ស។ ដូច្នេះ ហេតុអ្វីបានជាមនុស្សមួយចំនួនមានប្រតិកម្មខុសប្រក្រតីនៅពេលឮព្រះបន្ទូលទាំងនេះ? នេះគឺជាពួកអារក្សដែលបង្ហាញពីធាតុពិតរបស់ពួកវាហើយ។ ពួកគេមិនមានអារម្មណ៍ស្អប់ខ្ពើមទេ នៅពេលអ្នកនិយាយអំពីទេវវិទ្យា សេចក្ដីបង្រៀនខុសឆ្គង ទស្សនៈខុសទំនង ឬគម្ពីរវិវរណៈ។ ទោះបីជាអ្នកនិយាយអំពីការធ្វើអនុលោមតាម ការធ្វើជាមនុស្សផ្គាប់ចិត្តអ្នកដទៃ ឬនិយាយពីរឿងវីរបុរសក៏ដោយ ក៏ពួកគេមិនមានអារម្មណ៍ស្អប់ខ្ពើមដែរ។ ប៉ុន្តែ ពេលដែលពួកគេឮអ្នកដទៃអានព្រះបន្ទូលរបស់ព្រះជាម្ចាស់ ពួកគេមានអារម្មណ៍ស្អប់ខ្ពើម ក្រោកឈរ ហើយចង់ចាកចេញ។ ប្រសិនបើអ្នកដាស់តឿនពួកគេឱ្យស្ដាប់ឱ្យបានស្រួលបួល ពួកគេប្រែជាប្រទូសរ៉ាយ ហើយភ្នែករបស់ពួកគេពេញដោយកំហឹង។ ហេតុអ្វីបានជាមនុស្សបែបនេះមិនព្រមស្ដាប់ព្រះបន្ទូលរបស់ព្រះជាម្ចាស់? ពួកគេមិនអាចអង្គុយស្ងៀមបានទេ នៅពេលពួកគេឮព្រះបន្ទូលរបស់ព្រះជាម្ចាស់ តើមានរឿងអ្វីនៅត្រង់នេះ? នេះបញ្ជាក់ថា វិញ្ញាណនៅខាងក្នុងរបស់ពួកគេគឺខុសប្រក្រតី វាគឺជាវិញ្ញាណដែលស្អប់ខ្ពើមសេចក្ដីពិត ហើយប្រឆាំងនឹងព្រះជាម្ចាស់។ ពេលដែលពួកគេឮព្រះបន្ទូលរបស់ព្រះជាម្ចាស់ភ្លាម ពួកគេប្រែជាធុញថប់នៅខាងក្នុង ហើយអារក្សនៅខាងក្នុងខ្លួនពួកគេក៏កម្រើកឡើង ដែលធ្វើឱ្យពួកគេមិនអាចអង្គុយស្ងៀមបាន។ នេះគឺជាសារជាតិរបស់អ្នកទទឹងនឹងព្រះគ្រីស្ទ។ ដូច្នេះ មើលពីសំបកក្រៅ ពួកទទឹងនឹងព្រះគ្រីស្ទមើលងាយព្រះបន្ទូលរបស់ព្រះជាម្ចាស់ ដែលមិនស្របតាមសញ្ញាណរបស់ពួកគេ។ ប៉ុន្តែតើពាក្យ «មិនស្របតាមសញ្ញាណរបស់ពួកគេ» នេះ តាមពិតសំដៅទៅលើអ្វី? វាបង្ហាញយ៉ាងច្បាស់ថា ពួកគេថ្កោលទោសព្រះបន្ទូលទាំងនេះ ពួកគេមិនទទួលស្គាល់ថាព្រះបន្ទូលទាំងនេះមកពីព្រះជាម្ចាស់ឡើយ ហើយក៏មិនទទួលស្គាល់ថាព្រះបន្ទូលទាំងនេះជាសេចក្ដីពិត ឬជាផ្លូវនៃជីវិតដែលសង្គ្រោះមនុស្សដែរ។ ការមិនស្របតាមសញ្ញាណរបស់ពួកគេ គ្រាន់តែជាលេស ជាបាតុភូតសំបកក្រៅប៉ុណ្ណោះ។ តើការមិនស្របតាមសញ្ញាណរបស់ពួកគេមានន័យដូចម្ដេច? តើមនុស្សគ្រប់រូបសុទ្ធតែគ្មានសញ្ញាណអំពីព្រះបន្ទូលទាំងអស់នេះ ដែលព្រះជាម្ចាស់បានថ្លែងមែនទេ? តើមនុស្សគ្រប់គ្នាអាចទទួលយកព្រះបន្ទូលទាំងនោះថាជាព្រះបន្ទូលរបស់ព្រះជាម្ចាស់ ថាជាសេចក្ដីពិតបានដែរឬទេ? គឺមិនអាចទេ។ មនុស្សគ្រប់រូប មិនតិចក៏ច្រើនដែរ នៅកម្រិតណាមួយ សុទ្ធតែមានគំនិត សញ្ញាណ ឬ ទស្សនៈមួយចំនួនដែលប្រឆាំងទាស់ ឬផ្ទុយនឹងព្រះបន្ទូលរបស់ព្រះជាម្ចាស់។ ក៏ប៉ុន្តែ មនុស្សភាគច្រើនមានភាពមានវិចារណញ្ញាណធម្មតា ហើយភាពមានវិចារណញ្ញាណនេះអាចជួយពួកគេឱ្យយកឈ្នះលើអាកប្បកិរិយាដែលលេចឡើង នៅពេលពួកគេប្រឈមមុខនឹងព្រះបន្ទូលរបស់ព្រះជាម្ចាស់ ដែលមិនស្របតាមសញ្ញាណរបស់ពួកគេ។ ភាពមានវិចារណញ្ញាណរបស់ពួកគេប្រាប់ពួកគេថា៖ «ទោះបីជាវាមិនស្របតាមសញ្ញាណរបស់ខ្ញុំក៏ដោយ ក៏ទាំងនេះនៅតែជាព្រះបន្ទូលរបស់ព្រះជាម្ចាស់ដែរ។ ទោះបីជាវាមិនស្របតាមសញ្ញាណរបស់ខ្ញុំ ខ្ញុំស្ទាក់ស្ទើរមិនសូវចង់ស្ដាប់ ខ្ញុំមានអារម្មណ៍ថាវាមិនត្រឹមត្រូវ ហើយខ្ញុំមានអារម្មណ៍ថាវាប្រឆាំងទាស់នឹងគំនិតរបស់ខ្ញុំក៏ដោយ ក៏ព្រះបន្ទូលទាំងនេះនៅតែជាសេចក្ដីពិតដែរ។ ខ្ញុំនឹងទទួលយកព្រះបន្ទូលទាំងនេះបន្តិចម្ដងៗ ហើយនៅថ្ងៃណាមួយ ពេលដែលខ្ញុំទទួលស្គាល់រឿងទាំងអស់នេះ ខ្ញុំនឹងទម្លាក់សញ្ញាណរបស់ខ្ញុំចោល»។ ភាពមានវិចារណញ្ញាណរបស់ពួកគេប្រាប់ពួកគេឱ្យទុកសញ្ញាណផ្ទាល់ខ្លួនរបស់ពួកគេមួយឡែកសិន។ សញ្ញាណរបស់ពួកគេមិនមែនជាសេចក្ដីពិតទេ ហើយមិនអាចជំនួសព្រះបន្ទូលរបស់ព្រះជាម្ចាស់បានឡើយ។ ភាពមានវិចារណញ្ញាណរបស់ពួកគេប្រាប់ពួកគេឱ្យទទួលយកព្រះបន្ទូលរបស់ព្រះជាម្ចាស់ ដោយអាកប្បកិរិយានៃការចុះចូល និងភាពស្មោះត្រង់ ជាជាងទាស់ទទឹងនឹងព្រះបន្ទូលរបស់ព្រះជាម្ចាស់ ដោយសញ្ញាណ និងទស្សនៈផ្ទាល់ខ្លួនរបស់ខ្លួន។ ហេតុនេះ នៅពេលពួកគេឮព្រះបន្ទូលរបស់ព្រះជាម្ចាស់ ពួកគេអាចទទួលយកព្រះបន្ទូលទាំងឡាយណាដែលស្របតាមសញ្ញាណរបស់ខ្លួន ហើយអង្គុយស្ដាប់យ៉ាងស្ងៀមស្ងាត់។ ចំពោះព្រះបន្ទូលទាំងឡាយណាដែលមិនស្របតាមសញ្ញាណរបស់ពួកគេ ពួកគេក៏កំពុងស្វែងរកដំណោះស្រាយ ដោយខិតខំប្រឹងប្រែងទុកសញ្ញាណផ្ទាល់ខ្លួនរបស់ពួកគេមួយឡែកសិន ហើយចុះសម្រុងជាមួយព្រះជាម្ចាស់។ នេះគឺជាឥរិយាបថធម្មតារបស់មនុស្សភាគច្រើនដែលមានតម្រិះប្រកបដោយវិចារណញ្ញាណ។ ក៏ប៉ុន្តែ ការ «មិនស្របតាមសញ្ញាណរបស់ពួកគេ» ដែលពួកទទឹងនឹងព្រះគ្រីស្ទបានលើកឡើង គឺមិនដូចគ្នានឹងមនុស្សធម្មតាឡើយ។ នៅក្នុងករណីរបស់ពួកទទឹងនឹងព្រះគ្រីស្ទ វាមានបញ្ហាធ្ងន់ធ្ងរ។ វាជារឿងដែលផ្ទុយស្រឡះពីសកម្មភាព ព្រះបន្ទូល សារជាតិ និងនិស្ស័យរបស់ព្រះជាម្ចាស់ ដែលជារឿងនៃសារជាតិនិស្ស័យបែបសាតាំង។ នៅក្នុងករណីរបស់ពួកគេ វាគឺជាការថ្កោលទោស ការប្រមាថ និងការចំអកចំពោះព្រះបន្ទូលរបស់ព្រះជាម្ចាស់។ ពួកគេជឿថា ភាសារបស់មនុស្សដ៏សាមញ្ញ និងងាយយល់នេះ ដែលព្រះជាម្ចាស់បានមានព្រះបន្ទូល មិនមែនជាសេចក្ដីពិតទេ ហើយមិនអាចសម្រេចបាននូវផលនៃការសង្គ្រោះមនុស្សឡើយ។ នេះគឺជាអត្ថន័យពិតប្រាកដនៃអ្វីដែលពួកទទឹងនឹងព្រះគ្រីស្ទចង់មានន័យតាមរយៈឃ្លា «មិនស្របតាមសញ្ញាណរបស់ពួកគេ»។ ដូច្នេះ តើសារជាតិរបស់វាគឺជាអ្វី? តាមការពិត សារជាតិរបស់វាគឺជាការថ្កោលទោស ការបដិសេធ និងការប្រមាថព្រះជាម្ចាស់។

ពួកទទឹងនឹងព្រះគ្រីស្ទជឿថា នៅពេលព្រះជាម្ចាស់ឈរក្នុងទស្សនៈនៃភាពជាមនុស្ស ជាទស្សនៈរបស់តតិយជន ដោយប្រើប្រាស់លំនាំ រចនាសម្ព័ន្ធ និងការជ្រើសរើសពាក្យពេចន៍នៃភាសារបស់មនុស្ស ដើម្បីថ្លែងព្រះបន្ទូលទៅកាន់មនុស្ស ព្រះបន្ទូលទាំងនេះមិនសូវជ្រាលជ្រៅប៉ុន្មានទេ មិនមានលក្ខណៈសម្បត្តិគ្រប់គ្រាន់ដើម្បីត្រូវបានកំណត់ថាជាព្រះបន្ទូលរបស់ព្រះជាម្ចាស់ឡើយ ដូច្នេះ ពួកគេសុខចិត្តស្លាប់ជាជាងទទួលយកព្រះបន្ទូលទាំងនេះ។ អ្នកខ្លះនិយាយថា៖ «ព្រះអង្គមានបន្ទូលថាពួកគេមិនទទួលយកទេ ប៉ុន្តែពួកគេក៏ហូប និងផឹកព្រះបន្ទូលរបស់ព្រះជាម្ចាស់ដែរ ជួនកាលពួកគេធ្វើការចំណាយពេលខាងវិញ្ញាណ ហើយជួនកាលនៅពេលពួកគេប្រកបគ្នាជាមួយពួកទូលបង្គំ ពួកគេថែមទាំងដកស្រង់ព្រះបន្ទូលរបស់ព្រះជាម្ចាស់ទៀតផង។ តើព្រះអង្គបកស្រាយរឿងនោះយ៉ាងម៉េចវិញ?» នោះគឺជារឿងផ្សេងមួយទៀត។ នោះគ្រាន់តែជាសំបកក្រៅប៉ុណ្ណោះ ប៉ុន្តែតាមសារជាតិ ពួកទទឹងនឹងព្រះគ្រីស្ទកំណត់និយមន័យព្រះបន្ទូលរបស់ព្រះជាម្ចាស់បែបនេះគឺ៖ «ពាក្យសម្ដីដែលបុត្រមនុស្សដែលយកកំណើតជាមនុស្សបាននិយាយ មិនស្មើនឹងសេចក្ដីពិតទេ រឹតតែមិនមែនជាព្រះបន្ទូលរបស់ព្រះជាម្ចាស់ទៅទៀត ដូច្នេះ ខ្ញុំមិនចាំបាច់ទទួលយក ហូប ផឹក ឬចុះចូលនឹងពាក្យសម្ដីទាំងនោះឡើយ»។ ទោះជាយ៉ាងណាក៏ដោយ ទាក់ទងនឹងផ្នែកដែលសម្ដែងចេញដោយសាច់ឈាមដែលព្រះជាម្ចាស់យកកំណើតជាមនុស្ស ពីទស្សនៈនៃព្រះវិញ្ញាណ ពីទស្សនៈនៃភាពជាព្រះ ពោលគឺ «ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល» នេះជារឿងដែលពួកទទឹងនឹងព្រះគ្រីស្ទអាចមើលឃើញ ប៉ុន្តែមិនអាចឈោងដល់ឡើយ។ វាគឺជាផ្នែកមួយនៃព្រះបន្ទូលរបស់ព្រះជាម្ចាស់ ដែលពួកគេងប់ងល់យ៉ាងខ្លាំង។ តើភាពងប់ងល់នេះសំដៅទៅលើអ្វី? វាសំដៅទៅលើពួកទទឹងនឹងព្រះគ្រីស្ទដែលស្រក់ទឹកមាត់ចង់បានព្រះបន្ទូលទាំងនេះ ដោយគិតថា៖ «គឺដោយសារតែផ្នែកនៃពាក្យសម្ដីរបស់អ្នកនេះហើយ ដែលធ្វើឱ្យអ្នក ជាមនុស្សតូចតាច មិនគួរឱ្យកត់សម្គាល់ម្នាក់ ជាមនុស្សដែលគ្មានតម្លៃសោះនៅក្នុងក្រសែភ្នែករបស់យើង បានក្លាយជាព្រះជាម្ចាស់។ វាមិនយុត្តិធម៌ទាល់តែសោះ គ្មានយុត្តិធម៌សោះឡើយ!» ក៏ប៉ុន្តែ មានទិដ្ឋភាពមួយដែលពួកគេយល់ថា «គួរឱ្យអបអរសាទរ»។ គឺដោយសារតែការសម្ដែងចេញនូវផ្នែកនៃព្រះបន្ទូលរបស់ព្រះជាម្ចាស់នេះហើយ ទើបបំណងប្រាថ្នា និងមហិច្ឆតារបស់ពួកគេក្នុងការកោតសរសើរ និងគោរពបូជាព្រះជាម្ចាស់នៅស្ថានសួគ៌ ត្រូវបានបំពេញ។ វាបើកទូលាយការយល់ដឹងថ្មីមួយសម្រាប់ពួកគេ ហើយពួកគេនិយាយថា៖ «អស្ចារ្យណាស់ ព្រះជាម្ចាស់ពិតជាព្រះជាម្ចាស់មែន! ព្រះជាម្ចាស់អង្គនេះគឺជាអង្គដែលមកពីស្ថានសួគ៌ជាន់ទីបី ជាព្រះជាម្ចាស់ដែលអស្ចារ្យបំផុត។ ទ្រង់ពិតជាស័ក្ដិសមធ្វើជាព្រះជាម្ចាស់មែន។ ការនិយាយពាក្យបែបនេះ មិនមែនជារឿងសាមញ្ញឡើយ។ គ្មានប្រយោគណាមួយដែលមនុស្សអាចយល់បានឡើយ ពាក្យសម្ដីទាំងនេះជ្រាលជ្រៅពេក ថែមទាំងជ្រាលជ្រៅជាងទំនាយរបស់ពួកហោរាទៅទៀត!» រាល់ពេលដែលពួកទទឹងនឹងព្រះគ្រីស្ទអានព្រះបន្ទូលទាំងនេះ ចិត្តរបស់ពួកគេពោរពេញទៅដោយការច្រណែនឈ្នានីស ពោរពេញទៅដោយការកោតសរសើរចំពោះព្រះជាម្ចាស់នៅស្ថានសួគ៌។ រាល់ពេលដែលពួកគេអានព្រះបន្ទូលទាំងនេះ ពួកគេមានអារម្មណ៍ថា ពួកគេគឺជាអ្នកដែលស្រឡាញ់ព្រះជាម្ចាស់បំផុត។ រាល់ពេលដែលពួកគេអានព្រះបន្ទូលទាំងនេះ ពួកគេមានអារម្មណ៍ថា ពួកគេនៅជិតព្រះជាម្ចាស់បំផុត។ ព្រះបន្ទូលទាំងនេះបំពេញការចង់ដឹងចង់ឮរបស់ពួកគេអំពីព្រះជាម្ចាស់ដល់កម្រិតអតិបរមា។ ទោះបីជានៅក្នុងផ្នែកនៃការមានព្រះបន្ទូលរបស់ព្រះជាម្ចាស់នេះ ពួកគេមិនអាចយល់ទាល់តែសោះថាបំណងព្រះហឫទ័យរបស់ព្រះជាម្ចាស់គឺជាអ្វី បរិបទនៃប្រយោគនីមួយៗដែលព្រះជាម្ចាស់បានមានព្រះបន្ទូល ផលចុងក្រោយដែលចង់បាន ឬអត្ថន័យបង្កប់ដែលត្រូវបានសម្ដែងចេញក៏ដោយ ក៏ពួកគេនៅតែទន្ទឹងរង់ចាំផ្នែកនៃព្រះបន្ទូលរបស់ទ្រង់នេះ ដោយក្ដីរំពឹងទុកយ៉ាងខ្លាំងដែរ។ ហេតុអ្វី? ពីព្រោះផ្នែកនេះពិបាកយល់ វាមិនមានអារម្មណ៍នៃភាពជាមនុស្សដូចដែលត្រូវបានឃើញនៅក្នុងព្រះជាម្ចាស់ដែលយកកំណើតជាមនុស្សឡើយ វាមិនត្រូវបានថ្លែងចេញពីទស្សនៈនៃភាពជាមនុស្ស ឬពីទស្សនៈរបស់តតិយជនឡើយ។ នៅក្នុងផ្នែកនេះ ពួកគេមើលឃើញពីភាពមហិមារបស់ព្រះជាម្ចាស់ ការមិនអាចវាស់ស្ទង់បានរបស់ទ្រង់ ហើយក៏យល់ឃើញដែរថាទ្រង់ជាអ្វីដែលពួកគេអាចមើលឃើញ ប៉ុន្តែមិនអាចឈោងដល់។ កាលណាវាកាន់តែបែបនេះ ពួកគេកាន់តែជឿថាព្រះជាម្ចាស់នៅស្ថានសួគ៌មានអត្ថិភាពមែន ហើយថាព្រះជាម្ចាស់នៅលើផែនដីគឺតូចតាចពេកហើយ ថាទ្រង់ពិបាកនឹងជឿ ហើយមិនស័ក្ដិសមនឹងជឿឡើយ។ វាមិនមែនជាការនិយាយបំផ្លើសទេ ដែលថាមនុស្សមួយចំនួនបានទទួលយកកិច្ចការរបស់ព្រះជាម្ចាស់នៅគ្រាចុងក្រោយ ដោយសារតែផ្នែកនៃព្រះបន្ទូលរបស់ទ្រង់នេះ។ អ្នកខ្លះបានមកទទួលយកកិច្ចការរបស់ព្រះជាម្ចាស់នៅគ្រាចុងក្រោយ គឺដើម្បីតែព្រះបន្ទូលទាំងនេះប៉ុណ្ណោះ ហើយអ្នកខ្លះនៅទីនេះ គ្រាន់តែរង់ចាំការសម្រេចនៃផ្នែកនៃព្រះបន្ទូលរបស់ទ្រង់នេះប៉ុណ្ណោះ។ លើសពីនេះ តាមរយៈព្រះបន្ទូលទាំងនេះ អ្នកខ្លះបានបញ្ជាក់ពីអត្ថិភាពនៃព្រះជាម្ចាស់នៅស្ថានសួគ៌ ហើយហេតុនេះ ទើបពួកគេកាន់តែមើលងាយសេចក្ដីបន្ទាបខ្លួន និងភាពតូចតាចរបស់ព្រះជាម្ចាស់នៅលើផែនដី។ នៅពេលពួកគេកាន់តែអានផ្នែកនៃព្រះបន្ទូលរបស់ទ្រង់នេះ ពួកគេកាន់តែមានអារម្មណ៍ថា ព្រះជាម្ចាស់នៅលើផែនដី ជាព្រះជាម្ចាស់ដែលយកកំណើតជាមនុស្ស ថ្លែងព្រះបន្ទូលរាក់កំភែលពេក។ ពួកគេនិយាយថា៖ «ព្រះបន្ទូលរបស់ព្រះអង្គងាយយល់ពេកហើយ។ ហេតុអ្វីបានជាព្រះអង្គមិនថ្លែងអ្វីដែលពួកទូលបង្គំមិនអាចយល់បាន? ហេតុអ្វីបានជាព្រះអង្គមិនថ្លែងអំពីអាថ៌កំបាំងខ្លះទៅ? ហេតុអ្វីព្រះអង្គមិនថ្លែងដោយប្រើភាសានៃស្ថានសួគ៌ជាន់ទីបី? ហេតុអ្វីមិនថ្លែងជាភាសាដ៏មានភាពជាព្រះ? សូមឱ្យពួកទូលបង្គំពង្រីកការយល់ដឹង និងពង្រីកចិត្តគំនិតរបស់ពួកទូលបង្គំផង។ ប្រសិនបើព្រះអង្គថ្លែង និងធ្វើសកម្មភាពបែបនោះ តើសេចក្ដីជំនឿរបស់ពួកទូលបង្គំមិនកាន់តែធំធេងទេឬ? តើពួកទូលបង្គំនឹងមិនឈប់ទាស់ទទឹងនឹងព្រះអង្គទេឬ? ប្រសិនបើព្រះអង្គថ្លែង និងដឹកនាំពួកទូលបង្គំតាមរបៀបនោះ តើឋានៈរបស់ព្រះអង្គនឹងមិនកាន់តែខ្ពស់ទេឬ? តើពួកទូលបង្គំម្ដេចនឹងអាចមើលងាយព្រះអង្គបានទៅ?» តើនេះមិនមែនជារឿងដែលគ្មានវិចារណញ្ញាណទេឬ? វាពិតជាគ្មានវិចារណញ្ញាណទាល់តែសោះ! តើមនុស្សដែលមិនមានវិចារណញ្ញាណ មានភាពជាមនុស្សធម្មតាដែរឬទេ តើពួកគេមានការគិតនៃភាពជាមនុស្សធម្មតាដែរឬទេ? (គ្មានទេ។) ដូច្នេះ តើពួកទទឹងនឹងព្រះគ្រីស្ទប្រភេទទាំងនេះ ក្រុមមនុស្សដែលមានប្រតិកម្មបែបនេះចំពោះព្រះបន្ទូលរបស់ព្រះជាម្ចាស់ មានភាពមានវិចារណញ្ញាណធម្មតាដែរឬទេ? (គ្មានទេ។) ជួនកាល នៅពេលខ្ញុំជួបមនុស្សកំពុងជជែកគ្នា ខ្ញុំក៏ចូលរួមនិយាយជាមួយពួកគេដែរ។ ប៉ុន្តែ អ្វីដែលធ្វើឱ្យខ្ញុំភ្ញាក់ផ្អើលនោះគឺ ពួកគេពិភាក្សាអំពីប្រធានបទដ៏ខ្ពង់ខ្ពស់បែបនេះ ដែលខ្ញុំមិនអាចនិយាយកាត់ ឬចូលរួមក្នុងការសន្ទនាបានឡើយ។ ពួកគេនិយាយថា៖ «វាច្បាស់ណាស់ថា ព្រះអង្គមិនស័ក្ដិសមនឹងរឿងនេះទេ។ ព្រះអង្គមិនអាចថ្លែងភាសានៃស្ថានសួគ៌ជាន់ទីបីបានឡើយ។ ពួកទូលបង្គំកំពុងនិយាយភាសានៃស្ថានសួគ៌ជាន់ទីបី ដែលមនុស្សសាមញ្ញមិនអាចយល់បានឡើយ។ ចុះបើព្រះអង្គជាព្រះជាម្ចាស់នោះ តើយ៉ាងម៉េចទៅ? ព្រះអង្គនៅតែមិនអាចយល់ដដែល ដូច្នេះពួកទូលបង្គំមិនចាំបាច់ឱ្យអ្នកចូលរួមឡើយ»។ ចូរប្រាប់ខ្ញុំមកមើល៍ តើខ្ញុំគួរធ្វើដូចម្ដេចក្នុងស្ថានភាពបែបនេះ? មនុស្សគួរតែរៀនសូត្រឱ្យចេះដឹងខុសត្រូវ។ នៅពេលខ្ញុំឃើញពួកគេនិយាយភាសាដ៏ខ្ពង់ខ្ពស់ និងអស្ចារ្យនៃស្ថានសួគ៌ជាន់ទីបី ហើយខ្ញុំមិនអាចឈានដល់កម្រិតនោះទេ នោះខ្ញុំគួរតែចាកចេញ ជាជាងធ្វើឱ្យខ្លួនឯងក្លាយជាមនុស្សល្ងីល្ងើ។ ពួកទទឹងនឹងព្រះគ្រីស្ទមួយចំនួនផ្សព្វផ្សាយយ៉ាងចំហនូវសេចក្ដីបង្រៀនខុសឆ្គង ទស្សនៈខុសទំនង និងពាក្យសម្ដីដែលមិនជាក់ស្ដែងទាល់តែសោះទាំងនេះ ដែលច្បាស់ណាស់ថាមានប្រភពមកពីសាតាំង មកពីមហាទេវតា។ ពាក្យសម្ដីដែលពួកគេនិយាយស្ដាប់ទៅហាក់ដូចជាស៊ីជម្រៅ និងកម្រិតខ្ពស់ ដែលមនុស្សធម្មតាភាគច្រើនមិនអាចឈោងដល់ឡើយ។ តើការមិនអាចឈោងដល់មានន័យដូចម្ដេច? វាមានន័យថា ពេលដែលអ្នកឮវាភ្លាម អ្នកចំណាំបានថាវាជាពាក្យសម្ដីរបស់អារក្ស ហើយថាអ្នកគួរតែបដិសេធពាក្យសម្ដីទាំងនោះ។

តើសារជាតិនៃការដែលពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ ដែលមិនស្របតាមសញ្ញាណរបស់ពួកគេ គឺជាអ្វី? តើអ្នករាល់គ្នាបានឃើញច្បាស់ហើយឬនៅ? ពួកគេមិនទាំងអានព្រះបន្ទូលទាំងនេះរបស់ព្រះជាម្ចាស់ឱ្យពិតប្រាកដផង។ ដំបូងឡើយ ដោយសារតែការចង់ដឹងចង់ឮ ពួកគេក៏អានព្រះបន្ទូលរបស់ព្រះជាម្ចាស់ត្រួសៗតែសំបកក្រៅប៉ុណ្ណោះ។ បន្ទាប់ពីមើលមួយភ្លែត ពួកគេគិតថា៖ «ព្រះបន្ទូលទាំងនេះភាគច្រើនមិនស័ក្ដិសមនឹងអានទេ គ្មានអ្វីដែលជាក់ស្ដែង មានតម្លៃ ឬមានខ្លឹមសារឡើយ គ្មានអ្វីដែលស័ក្ដិសមនឹងការស្រាវជ្រាវស៊ីជម្រៅឡើយ»។ ពេលដែលពួកគេអានបន្ត ពួកគេក៏បានជួបប្រទះនឹងផ្នែក «ព្រះបន្ទូលរបស់ព្រះជាម្ចាស់ ថ្លែងទៅកាន់សកលលោកទាំងមូល»។ ពួកគេមានអារម្មណ៍ថា ផ្នែកនេះមានរសជាតិនៃភាសាដ៏មានភាពជាព្រះ ដែលមានភាពខ្ពង់ខ្ពស់ និងភាពជ្រាលជ្រៅ ស័ក្ដិសមនឹងឱ្យមនុស្សស្វែងយល់ និងស្រាវជ្រាវ ដែលនេះត្រូវនឹងចំណូលចិត្តរបស់ពួកគេ។ តើពេលនេះពួកគេកំពុងទន្ទឹងរង់ចាំអ្វី? «តើអ្នកណាអាចពន្យល់ពីផ្នែកនេះបាន? តើបំណងព្រះហឫទ័យរបស់ព្រះជាម្ចាស់ជាអ្វីឱ្យប្រាកដទៅ? តើវគ្គនីមួយៗនៃព្រះបន្ទូលរបស់ព្រះជាម្ចាស់មានន័យដូចម្ដេច ហើយតើវានឹងត្រូវបានសម្រេចយ៉ាងដូចម្ដេច?» នេះគឺជាអ្វីដែលពួកទទឹងនឹងព្រះគ្រីស្ទចង់ដឹងបំផុត ប៉ុន្តែពួកគេខ្លួនឯងមិនអាចយល់ពីរឿងនេះបានឡើយ។ តើអ្នករាល់គ្នាគិតថា គួរតែប្រាប់ពួកគេដែរឬទេ? (មិនចាំបាច់ទេ។) ហេតុអ្វីមិនចាំបាច់? តើពួកអារក្សសមនឹងស្ដាប់ព្រះបន្ទូលរបស់ព្រះជាម្ចាស់ដែរឬទេ? តើពួកគេសមនឹងដឹងពីអាថ៌កំបាំងរបស់ព្រះជាម្ចាស់ដែរឬទេ? (អត់ទេ។) អាថ៌កំបាំងរបស់ព្រះជាម្ចាស់ត្រូវបានបញ្ចេញឱ្យឃើញដល់អស់អ្នកដែលជឿ ដើរតាម និងចុះចូលនឹងទ្រង់ ហើយត្រូវបានលាក់កំបាំងពីពួកអារក្ស និងពួកសាតាំង ពួកគេមិនស័ក្ដិសមឡើយ។ ហេតុដូច្នេះហើយ ប្រសិនបើថ្ងៃណាមួយ ព្រះជាម្ចាស់សម្រេចព្រះហឫទ័យបង្ហាញឱ្យដឹងអាថ៌កំបាំង និងសារជាតិនៃផ្នែកនៃព្រះបន្ទូលរបស់ទ្រង់នេះ ក៏ដូចជាឫសគល់ និងបរិបទនៃព្រះបន្ទូលទាំងនេះ នោះវានឹងត្រូវបានបង្ហាញឱ្យដឹងដល់រាស្ដ្ររើសតាំងរបស់ព្រះជាម្ចាស់ ដោយឱ្យពួកគេដឹង ប៉ុន្តែមិនដែលបង្ហាញឱ្យដឹងដល់ពួកសាតាំង ឬពួកអារក្សឡើយ។ ប្រសិនបើអ្នករាល់គ្នាជាអ្នកដេញតាមសេចក្ដីពិត ហើយមានសំណាងអាចនៅរស់រហូតដល់ទីបញ្ចប់ នោះអ្នករាល់គ្នានឹងមានឱកាសយល់ពីខ្លឹមសារនៃផ្នែកនៃព្រះបន្ទូលរបស់ទ្រង់នេះ។ មានអាថ៌កំបាំងជាច្រើននៅក្នុងព្រះបន្ទូលរបស់ព្រះជាម្ចាស់ និងនៅក្នុងកិច្ចការរបស់ទ្រង់ផងដែរ។ ឧទាហរណ៍៖ ការយកកំណើតជាមនុស្សនៅពេលបច្ចុប្បន្នរបស់ព្រះជាម្ចាស់ ទោះបីជាមិនតិចក៏ច្រើនដែរ និងនៅកម្រិតណាមួយ មានទំនាយដែលមិនសូវច្បាស់ក្រឡែតមួយចំនួនទាក់ទងនឹងរឿងនេះនៅក្នុងព្រះគម្ពីរ និងនៅក្នុងការព្យាករពីមុនៗក៏ដោយ ក៏ទំនាយទាំងអស់នេះមានភាពសម្ងាត់ណាស់។ ការយកកំណើតជាមនុស្សនៅពេលបច្ចុប្បន្នរបស់ព្រះជាម្ចាស់ នៅក្នុងមនុស្សជាតិទាំងមូល និងពេញមួយផែនការគ្រប់គ្រងរយៈពេលប្រាំមួយពាន់ឆ្នាំ គឺជាអាថ៌កំបាំងដ៏ធំបំផុត និងជារឿងដែលសម្ងាត់បំផុត។ មនុស្សមិនដឹង ទេវតាមិនដឹង គ្រប់ភាវៈទាំងអស់ដែលព្រះជាម្ចាស់បានបង្កើតមកមិនដឹង សូម្បីតែសាតាំងដែលមានសមត្ថភាពបំផុត ក៏មិនដឹងពីរឿងនេះដែរ។ ហេតុអ្វីបានជាវាមិនដឹង? ប្រសិនបើព្រះជាម្ចាស់ចង់ប្រាប់វា តើវាមិនងាយស្រួលដឹងពេកទេឬ? ដូច្នេះ ហេតុអ្វីបានជាវាមិនដឹង? រឿងមួយដែលប្រាកដគឺ៖ ព្រះជាម្ចាស់មិនចង់ឱ្យវាដឹងឡើយ។ ទោះបីជាមានទីសម្គាល់ជាច្រើន ទំនាយជាច្រើន និងការពិតជាច្រើនដែលចង្អុលបង្ហាញពីព្រឹត្តិការណ៍នេះ ដោយបង្ហាញ និងទាយទុកជាមុនពីការកើតឡើងរបស់វាក៏ដោយ ដរាបណាព្រះជាម្ចាស់មិនចង់ឱ្យវាដឹង នោះសាតាំងនឹងមិនដឹងជាដាច់ខាត។ នេះគឺជាការពិត។ ព្រះជាម្ចាស់នឹងប្រាប់វាដោយផ្ទាល់ នៅពេលទ្រង់ចង់ឱ្យវាដឹង។ ប្រសិនបើព្រះជាម្ចាស់មិនប្រាប់វា ហើយមិនមានព្រះបន្ទូលពីរឿងនេះទេ ទោះបីជាការពិត និងរឿងទំនាយទាំងនេះលេចឡើងក៏ដោយ ក៏ព្រះជាម្ចាស់អាចបិទភ្នែកពីវាបានដែរ ហើយវានឹងមិនអាចដឹងពីរឿងនេះឡើយ។ តើសមត្ថភាពរបស់សាតាំងអស្ចារ្យដែរឬទេ? បើមើលតាមរបៀបនេះ គឺមិនអស្ចារ្យទេ។ នៅពេលនិយាយដល់សកម្មភាពដ៏សំខាន់ដូចជាការយកកំណើតជាមនុស្សរបស់ព្រះជាម្ចាស់ មិនថានៅក្នុងពិភពមនុស្ស ពិភពសម្ភារៈ ឬពិភពខាងវិញ្ញាណទេ តើវាមិនមានទីសម្គាល់ខ្លះៗពីរឿងនេះទេឬ? ប្រសិនបើទីសម្គាល់ទាំងអស់នេះត្រូវបានគេមើលជារួម នោះវាងាយស្រួលណាស់ក្នុងការមើលឃើញសកម្មភាពនេះ ដែលព្រះជាម្ចាស់មានព្រះរាជបំណងចង់អនុវត្ត។ ដូច្នេះ ហេតុអ្វីបានជាសាតាំងមិនដឹងពីរឿងនេះ? ហេតុអ្វីបានជាបន្ទាប់ពីព្រះជាម្ចាស់ធ្វើការអស់រយៈពេលជាច្រើនឆ្នាំនៅក្នុងប្រទេសនៃនាគដ៏ធំមានសម្បុរក្រហម វាមិនយល់ពីសារៈសំខាន់នៃសកម្មភាពនេះ ដែលព្រះជាម្ចាស់បានអនុវត្ត? ដល់ពេលដែលវាដឹងខ្លួន សកម្មភាពនេះត្រូវបានសម្រេចរួចទៅហើយ សាតាំងមិនអាចជ្រៀតជ្រែកជាមួយរឿងនេះបានឡើយ ហើយលទ្ធផល និងផ្លែផ្កានៃសកម្មភាពនេះត្រូវបានកំណត់រួចរាល់ហើយ។ ដល់ពេលនោះ តើវាមិនយឺតពេលពេកបន្តិចទេឬសម្រាប់សាតាំងក្នុងការរកឃើញការពិតនោះ? តើនេះមិនមែនជាការសម្រេចនូវពាក្យពោលដែលថា «សាតាំងនឹងតែងតែជាសត្រូវដែលត្រូវបរាជ័យនៅក្នុងព្រះហស្តរបស់ព្រះជាម្ចាស់» ទេឬ? គឺពិតជាបែបនោះមែន។ ពួកទទឹងនឹងព្រះគ្រីស្ទជឿទាំងខុសថា ដរាបណាព្រះបន្ទូលរបស់ព្រះជាម្ចាស់មិនស្របតាមសញ្ញាណ ឬចំណូលចិត្តរបស់មនុស្សទេ ពួកគេអាចមិនទទួលស្គាល់ព្រះបន្ទូលទាំងនោះបានឡើយ ហើយពេលនោះព្រះជាម្ចាស់លែងជាព្រះជាម្ចាស់ទៀតហើយ។ ពួកគេគិតថា ការយកកំណើតជាមនុស្សរបស់ព្រះជាម្ចាស់មិនអាចសម្រេចបាននូវអ្វីដែលសំខាន់ឡើយ ហើយក៏មិនអាចក្លាយជាការពិតបានដែរ។ តើនេះមិនមែនជាកំហុសដ៏ធ្ងន់ធ្ងរទេឬ? ពួកគេបានគិតខុស ហើយបានធ្លាក់ចូលទៅក្នុងអន្ទាក់របស់ខ្លួនឯង។ ហេតុអ្វីបានជាពួកគេធ្លាក់ចូលទៅក្នុងអន្ទាក់របស់ខ្លួនឯង? របៀបដែលព្រះជាម្ចាស់មានព្រះបន្ទូល និងធ្វើកិច្ចការដើម្បីសង្គ្រោះមនុស្ស គឺពិតជាតាមរយៈការប្រើប្រាស់ព្រះបន្ទូលដែលមិនសូវលេចធ្លោទាំងនេះ ដែលមិនស្របតាមសញ្ញាណរបស់មនុស្ស ឬហាក់ដូចជាមិនអស្ចារ្យ។ គឺពិតជាខ្លឹមសារបង្កប់នៃព្រះបន្ទូលដ៏សាមញ្ញទាំងនេះហើយ ដែលមានផ្ទុកនូវបំណងព្រះហឫទ័យរបស់ព្រះជាម្ចាស់ សេចក្ដីពិត ផ្លូវ និងជីវិត។ ព្រះបន្ទូលទាំងនេះគឺគ្រប់គ្រាន់ដើម្បីសង្គ្រោះមនុស្សជាតិពុករលួយនេះ និងសម្រេចផែនការគ្រប់គ្រងរបស់ព្រះជាម្ចាស់។ ទន្ទឹមនឹងនេះ អស់អ្នកដែលថ្កោលទោសព្រះបន្ទូលដ៏សាមញ្ញទាំងនេះ នឹងត្រូវបានជម្រុះចោល ថ្កោលទោស និងដាក់ទោសនៅទីបញ្ចប់។ ពួកគេគិតទាំងខុសថា៖ «ទូលបង្គំនឹងមិនទទួលយកព្រះបន្ទូលទាំងនេះរបស់ព្រះអង្គទេ ទូលបង្គំមិនឱ្យតម្លៃព្រះបន្ទូលទាំងនោះឡើយ! ព្រះបន្ទូលរបស់ព្រះអង្គមិនស្របតាមសញ្ញាណរបស់ទូលបង្គំទេ ព្រះបន្ទូលទាំងនោះមិនស្របតាមសញ្ញាណ ទស្សនៈ ឬរបៀបនៃការគិតរបស់ទូលបង្គំឡើយ ដូច្នេះ ទូលបង្គំអាចបដិសេធព្រះបន្ទូលទាំងនោះបាន ទូលបង្គំអាចទាស់ទទឹង និងថ្កោលទោសព្រះបន្ទូលទាំងនោះបាន ហើយបន្ទាប់មកព្រះអង្គនឹងមិនអាចសម្រេចអ្វីបានឡើយ!» ពួកគេគិតខុសហើយ។ ការដែលពួកទទឹងនឹងព្រះគ្រីស្ទមិនទទួលយកព្រះបន្ទូលទាំងនេះរបស់ព្រះជាម្ចាស់ គឺជាការដែលពួកគេធ្លាក់ចូលទៅក្នុងអន្ទាក់របស់ខ្លួនឯង ព្រះជាម្ចាស់មិនដែលមានព្រះរាជបំណងឱ្យពួកគេទទួលយកឡើយ ហើយហេតុអ្វីបានជាបែបនោះ? ពីព្រោះពួកគេគឺជាកម្មសិទ្ធិសាតាំង និងពួកអារក្ស។ ព្រះជាម្ចាស់មិនដែលមានគម្រោងសង្គ្រោះពួកគេ ឬផ្លាស់ប្ដូរពួកគេឡើយ នោះគឺជាការពិត។ ដូច្នេះ តើការពិតចុងក្រោយគឺជាអ្វី? តាមរយៈការមិនទទួលស្គាល់ ការថ្កោលទោស និងការបដិសេធព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទត្រូវបានព្រះជាម្ចាស់ថ្កោលទោស ព្រមទាំងស្អប់ខ្ពើមនិងបដិសេធ។ តើអ្នករាល់គ្នាគួរយល់អ្វីពីរឿងនេះ? ការដែលព្រះបន្ទូលរបស់ព្រះជាម្ចាស់មិនស្របតាមសញ្ញាណ និងការស្រមើស្រមៃរបស់មនុស្ស មិនមែនជាហេតុផលសម្រាប់ឱ្យអ្នកមិនទទួលយកព្រះបន្ទូលទាំងនោះឡើយ។ ការដែលព្រះបន្ទូលរបស់ព្រះជាម្ចាស់មានផ្នែកដែលមិនស្របតាមសញ្ញាណរបស់អ្នក មិនមែនមានន័យថាព្រះបន្ទូលទាំងនោះមិនមែនជាសេចក្ដីពិតនោះទេ ហើយនោះក៏មិនមែនជាហេតុផលសម្រាប់ឱ្យអ្នកបដិសេធព្រះបន្ទូលទាំងនោះដែរ។ ផ្ទុយទៅវិញ នៅពេលព្រះបន្ទូលរបស់ព្រះជាម្ចាស់កាន់តែមិនស្របតាមសញ្ញាណរបស់អ្នក នោះអ្នកកាន់តែគួរតែទុកសញ្ញាណរបស់អ្នកមួយឡែកសិន ដើម្បីស្វែងរកសេចក្ដីពិត។ នៅពេលព្រះបន្ទូលរបស់ព្រះជាម្ចាស់កាន់តែមិនស្របតាមសញ្ញាណរបស់អ្នក នោះព្រះបន្ទូលទាំងនោះកាន់តែតំណាងឱ្យអ្វីដែលអ្នកមិនមាន អ្វីដែលអ្នកខ្វះខាត អ្វីដែលអ្នកចាំបាច់ត្រូវបំពេញបន្ថែម ហើយជាពិសេសគឺអ្វីដែលអ្នកចាំបាច់ត្រូវស្វែងរក ដើម្បីផ្លាស់ប្ដូរ និងចូលទៅក្នុង។ នេះគឺជាអ្វីដែលអ្នករាល់គ្នាគួរតែយល់។

ពួកទទឹងនឹងព្រះគ្រីស្ទចាត់ទុកខ្លួនឯងថាធំដុំ អស្ចារ្យ និងខ្ពង់ខ្ពស់។ ប្រសិនបើពួកគេត្រូវអានព្រះបន្ទូលរបស់ព្រះជាម្ចាស់ ពួកគេត្រូវតែជ្រើសរើសសូរសៀងនៃភាពជាព្រះ ជាព្រះបន្ទូលដែលព្រះជាម្ចាស់បានថ្លែងពីស្ថានសួគ៌ជាន់ទីបី ឬអានព្រះបន្ទូលដ៏ជ្រាលជ្រៅមួយចំនួនរបស់ព្រះជាម្ចាស់ ដែលមនុស្សសាមញ្ញ និងធម្មតាពិបាកយល់ និងយល់ដឹងឱ្យបានស៊ីជម្រៅ។ អ្វីដែលពួកគេប្រាថ្នាចង់បាននៅក្នុងព្រះបន្ទូលរបស់ព្រះជាម្ចាស់ មិនមែនជាសេចក្ដីពិត ឬផ្លូវដើម្បីអនុវត្តនោះទេ ប៉ុន្តែគឺដើម្បីបំពេញការចង់ដឹងចង់ឃើញរបស់ពួកគេ ការគិតស្រមើស្រមៃរបស់ពួកគេ ព្រមទាំងមហិច្ឆតា និងបំណងប្រាថ្នារបស់ពួកគេប៉ុណ្ណោះ។ ដូច្នេះ ប្រសិនបើអ្នកឃើញមនុស្សមួយចំនួននៅជុំវិញអ្នក មិនអើពើនឹងផ្នែកដែលសាមញ្ញជាង និងងាយយល់ជាងនៃព្រះបន្ទូលរបស់ព្រះជាម្ចាស់ ជាព្រះបន្ទូលរបស់ព្រះជាម្ចាស់ដែលត្រូវបានថ្លែងពីទស្សនៈនៃភាពជាមនុស្ស ឬថែមទាំងមិនច្រៀងព្រះបន្ទូលទាំងនោះនៅពេលដាក់បញ្ចូលទៅក្នុងតន្រ្តី ហើយបែរជាមើល ស្ដាប់ ឬអានព្រះបន្ទូលរបស់ព្រះជាម្ចាស់ដោយរើសអានទៅវិញ នោះមនុស្សបែបនេះមានបញ្ហាហើយ។ អ្នកខ្លះប្រហែលជាសួរថា៖ «តើមានបញ្ហាបែបណាទៅ? តើវាជាបញ្ហាជាមួយនឹងការគិតរបស់ពួកគេ ឬជាបញ្ហាផ្លូវចិត្ត?» គឺមិនមែនទាំងពីរ។ មនុស្សបែបនេះមានបញ្ហាជាមួយនឹងនិស្ស័យរបស់ពួកគេ។ តើអ្នករាល់គ្នាបានកត់សម្គាល់ឃើញទេថា មនុស្សមួយចំនួន នៅពេលច្រៀងទំនុកបរិសុទ្ធនៃព្រះបន្ទូលរបស់ព្រះជាម្ចាស់ ពួកគេមិនច្រៀងទំនុកបរិសុទ្ធដែលទាក់ទងនឹងសេចក្ដីពិតអំពីជីវិតប្រចាំថ្ងៃឡើយ ហើយពួកគេមិនចង់ច្រៀងទំនុកបរិសុទ្ធអំពីការស្គាល់ខ្លួនឯង មិនចង់ច្រៀងទំនុកបរិសុទ្ធដែលលាតត្រដាងនិស្ស័យពុករលួយរបស់មនុស្ស សញ្ញាណខាងសាសនា និងទស្សនៈខុសឆ្គងនៃការជឿលើព្រះជាម្ចាស់ ក៏ដូចជាទំនុកបរិសុទ្ធដែលព្រះជាម្ចាស់តម្រូវឱ្យមនុស្សធ្វើជាមនុស្សស្មោះត្រង់នោះឡើយ? ជាពិសេសទាក់ទងនឹងព្រះបន្ទូល និងខ្លឹមសារនៃការយកកំណើតជាមនុស្សរបស់ព្រះជាម្ចាស់ ទំនុកបរិសុទ្ធដែលធ្វើបន្ទាល់អំពីសេចក្ដីបន្ទាបខ្លួន និងការលាក់បាំងរបស់ព្រះជាម្ចាស់ ដែលសរសើរតម្កើង និងធ្វើបន្ទាល់ថ្វាយព្រះជាម្ចាស់ដែលយកកំណើតជាមនុស្ស ពួកគេនឹងមិនច្រៀងសូម្បីតែមួយម៉ាត់ ហើយពួកគេមានអារម្មណ៍ស្អប់ខ្ពើមភ្លាមៗនៅពេលអ្នកដទៃចាប់ផ្ដើមច្រៀងទំនុកបរិសុទ្ធទាំងនោះ។ ប៉ុន្តែ នៅពេលពួកគេច្រៀងអំពីការធ្វើបន្ទាល់ និងការសរសើរតម្កើងព្រះជាម្ចាស់នៅស្ថានសួគ៌ ព្រះវិញ្ញាណរបស់ព្រះជាម្ចាស់ អំពីការធ្វើបន្ទាល់ពីនិស្ស័យសុចរិត អតិសេដ្ឋភាព ស្នាព្រះហស្ត បញ្ញត្តិរដ្ឋបាល និងសេចក្ដីក្រោធរបស់ព្រះជាម្ចាស់ ពួកគេច្រៀងដោយភាពក្លៀវក្លាយ៉ាងខ្លាំង ហើយថែមទាំងបញ្ចេញឱ្យឃើញទឹកមុខដែលមិនអាចពិពណ៌នាបានទៀតផង។ នៅពេលពួកគេច្រៀងទំនុកបរិសុទ្ធបែបនេះ ពួកគេប្រែជាចម្លែក។ ទឹកមុខរបស់ពួកគេឡើងក្រញូវ ហើយឥរិយាបថដ៏អាក្រក់របស់ពួកគេក៏លេចចេញមក។ នៅពេលច្រៀងអំពីនិស្ស័យដែលសុចរិត និងដែលមានតេជានុភាពរបស់ព្រះជាម្ចាស់ ពួកគេគោះតុ និងតន្ត្រំជើង ដោយឈានដល់កម្រិតនៃភាពក្រេវក្រោធ។ នៅពេលច្រៀងអំពីសេចក្ដីក្រោធរបស់ព្រះជាម្ចាស់ដែលត្រូវបានបញ្ចេញ និងនាំមកនូវមហន្តរាយដ៏ធំសម្បើមដល់មនុស្សជាតិទាំងមូល ពួកគេច្រៀងទាំងសង្កៀតធ្មេញ មុខរបស់ពួកគេឡើងក្រហម និងហើម។ តើវិញ្ញាណរបស់មនុស្សបែបនេះមិនមានបញ្ហាទេឬ? ឧទាហរណ៍ ព្រះជាម្ចាស់មានព្រះបន្ទូលថា៖ «នៅពេលខ្ញុំបញ្ចេញសេចក្ដីក្រោធដ៏ខ្លាំងក្លា គ្រប់ប្រទេសទាំងអស់នឹងត្រូវរង្គើ»។ បន្ទាប់ពីដាក់បញ្ចូលសេចក្ដីថ្លែងនេះទៅក្នុងសាច់ភ្លេង វាផ្លាស់ប្ដូរពីបុរសទីមួយ ហើយក្លាយជា៖ «នៅពេលព្រះជាម្ចាស់បញ្ចេញសេចក្ដីក្រោធដ៏ខ្លាំងក្លា គ្រប់ប្រទេសទាំងអស់នឹងត្រូវរង្គើ» នៅក្នុងបុរសទីបីវិញ។ ផ្នត់គំនិតធម្មតាគឺថា ទាំងនេះគឺជាព្រះបន្ទូលរបស់ព្រះជាម្ចាស់ ថានេះគឺជាការយល់ពីនិស្ស័យរបស់ព្រះជាម្ចាស់តាមរយៈការច្រៀងព្រះបន្ទូលរបស់ទ្រង់ ហើយយល់ពីនិស្ស័យរបស់ព្រះជាម្ចាស់ ព្រមទាំងផ្នត់គំនិត និងបរិបទដែលព្រះជាម្ចាស់មានព្រះបន្ទូល ពីទស្សនៈរបស់មនុស្សជាបុរសទីបី។ នេះគឺជាវិចារណញ្ញាណ និងប្រតិកម្មនៃភាពជាមនុស្សធម្មតា។ ប៉ុន្តែ តើពួកទទឹងនឹងព្រះគ្រីស្ទច្រៀងទំនុកបរិសុទ្ធយ៉ាងដូចម្ដេច? ពួកគេមិនផ្លាស់ប្ដូរបុរសទីបីទេ ប៉ុន្តែផ្នត់គំនិតរបស់ពួកគេគឺខុសពីផ្នត់គំនិតរបស់មនុស្សធម្មតា។ នៅពេលមនុស្សធម្មតាច្រៀងពាក្យ «ព្រះជាម្ចាស់» ពួកគេគិតថា៖ «ទាំងនេះគឺជាស្នាព្រះហស្តរបស់ព្រះជាម្ចាស់ ជាព្រះបន្ទូលរបស់ព្រះជាម្ចាស់ នេះគឺជាអ្វីដែលព្រះជាម្ចាស់មានព្រះបន្ទូល»។ ប៉ុន្តែ ចុះនៅពេលពួកទទឹងនឹងព្រះគ្រីស្ទច្រៀងវិញ? ផ្នត់គំនិតរបស់ពួកគេគឺ៖ «នេះគឺជាអ្វីដែលខ្ញុំបានធ្វើ អ្វីដែលខ្ញុំបាននិយាយ ជាសេចក្ដីក្រោធដែលខ្ញុំនឹងបញ្ចេញ ជានិស្ស័យដែលខ្ញុំនឹងបញ្ចេញឱ្យឃើញ»។ តើនេះមិនខុសគ្នាទេឬ? ទោះបីជាពួកគេមិនហ៊ានច្រៀងយ៉ាងចំហនៅចំពោះមុខមនុស្សគ្រប់គ្នាថា «នៅពេលខ្ញុំបញ្ចេញសេចក្ដីក្រោធដ៏ខ្លាំងក្លា គ្រប់ប្រទេសទាំងអស់នឹងត្រូវរង្គើ» ក៏ដោយ ក៏នោះជារបៀបដែលពួកគេច្រៀងនៅក្នុងចិត្តរបស់ពួកគេដែរ។ ពួកគេគិតថា គឺជាខ្លួនពួកគេផ្ទាល់ដែលបញ្ចេញសេចក្ដីក្រោធ និងធ្វើឱ្យគ្រប់ប្រទេសទាំងអស់ត្រូវរង្គើ ដូច្នេះ ពួកគេច្រៀងពាក្យពេចន៍ទាំងនេះដោយអារម្មណ៍ពិតប្រាកដ។ តើនេះមិនបង្ហាញថាមានបញ្ហានៅក្នុងខ្លួនពួកគេទេឬ? តាំងពីដើមរហូតដល់ចប់ មូលហេតុដែលពួកទទឹងនឹងព្រះគ្រីស្ទមិនទទួលស្គាល់ព្រះជាម្ចាស់ គឺដោយសារតែពួកគេចង់ធ្វើជាព្រះជាម្ចាស់។ ពួកគេចង់ស្ថាបនាខ្លួនឯង ស្របពេលដែលបដិសេធព្រះជាម្ចាស់ ដោយធ្វើឱ្យមនុស្សជឿថាពួកគេគឺជាព្រះជាម្ចាស់ ហើយទទួលស្គាល់ពួកគេថាជាព្រះជាម្ចាស់នៃមនុស្សជាតិ។ គឺពិតជាបែបនេះមែន។ ហេតុដូច្នេះហើយ នៅពេលអានវគ្គមួយដែលព្រះជាម្ចាស់មានព្រះបន្ទូលនៅក្នុងភាពជាព្រះរបស់ទ្រង់ មនុស្សដែលមានវិចារណញ្ញាណនៃភាពជាមនុស្សធម្មតា យល់ដឹង និងអានអធិដ្ឋានវគ្គព្រះបន្ទូលនោះពីទស្សនៈជាបុរសទីបី ដោយរិះគិតពីបំណងព្រះហឫទ័យរបស់ព្រះជាម្ចាស់។ ក៏ប៉ុន្តែ ពួកទទឹងនឹងព្រះគ្រីស្ទគឺខុសពីនេះ។ នៅពេលពួកគេច្រៀង ឬអានព្រះបន្ទូលទាំងនេះ ពួកគេកំពុងជួបប្រទះនឹងចំណង់ចង់សម្ដែងចេញនូវនិស្ស័យបែបនេះ ចង់រស់នៅក្នុងនិស្ស័យ និងសារជាតិបែបនេះដោយខ្លួនឯង។ ពួកគេមានបំណងចង់ជំនួសព្រះជាម្ចាស់ ដោយប៉ុនប៉ងត្រាប់តាមទឹកដមសំឡេងនៃការមានព្រះបន្ទូល របៀប ការជ្រើសរើសពាក្យពេចន៍ និងនិស្ស័យរបស់ព្រះជាម្ចាស់នៅក្នុងសូរសៀងរបស់ព្រះជាម្ចាស់ ទឹកដមសំឡេងនៃការមានព្រះបន្ទូលរបស់ទ្រង់ រាល់ការសម្ដែងចេញរបស់ទ្រង់ និងនិស្ស័យដែលទ្រង់បើកសម្ដែង។ ពួកគេគឺជាពួកទទឹងនឹងព្រះគ្រីស្ទទាំងស្រុងតែម្ដង។ ដោយសារតែពួកគេមិនអាចនិយាយដូចព្រះជាម្ចាស់មានព្រះបន្ទូល មិនអាចសម្ដែងចេញនូវនិស្ស័យរបស់ព្រះជាម្ចាស់ ហើយពួកគេមិនអាចត្រាប់តាមបាន នៅពេលព្រះជាម្ចាស់មានព្រះបន្ទូលនៅក្នុងភាពជាព្រះរបស់ទ្រង់ ទើបនៅទីបំផុតពួកទទឹងនឹងព្រះគ្រីស្ទមើលឃើញឱកាសរបស់ពួកគេក្នុងការត្រាប់តាមព្រះជាម្ចាស់ ហើយប៉ុនប៉ងធ្វើជាព្រះជាម្ចាស់។ សូរសៀងរបស់ព្រះជាម្ចាស់ពីទស្សនៈនៃភាពជាព្រះរបស់ទ្រង់ ផ្ដល់ឱ្យពួកទទឹងនឹងព្រះគ្រីស្ទនូវតម្រុយ និងទិសដៅ ដោយឱ្យពួកគេដឹងពីរបៀបដែលព្រះជាម្ចាស់មានព្រះបន្ទូល ទឹកដមសំឡេងដែលទ្រង់ប្រើដើម្បីមានព្រះបន្ទូលទៅកាន់មនុស្ស ព្រមទាំងរបៀប ទស្សនៈ និងការលើកដាក់សំឡេងដែលទ្រង់ប្រើដើម្បីថ្លែងព្រះបន្ទូលទៅកាន់មនុស្ស។ នេះគឺជាគោលដៅមួយរបស់ពួកគេ ក្នុងការស្រឡាញ់ថ្នាក់ថ្នម និងថ្វាយបង្គំព្រះបន្ទូលរបស់ព្រះជាម្ចាស់ដែលត្រូវបានថ្លែងនៅក្នុងភាពជាព្រះរបស់ទ្រង់។ ហេតុដូច្នេះហើយ នៅក្នុងជីវិតប្រចាំថ្ងៃ គេឧស្សាហ៍ឃើញមនុស្សមួយចំនួនត្រាប់តាមទឹកដមសំឡេងរបស់ព្រះជាម្ចាស់ ដើម្បីស្ដីប្រដៅអ្នកដទៃ ដោយយកលេសថាទទួលខុសត្រូវចំពោះកិច្ចការនៃដំណាក់របស់ព្រះជាម្ចាស់ ឬចំពោះជីវិតរបស់បងប្អូនប្រុសស្រី។ ពួកគេថែមទាំងដកស្រង់ព្រះបន្ទូលរបស់ព្រះជាម្ចាស់មិនឱ្យខុសសូម្បីមួយម៉ាត់ ដើម្បីស្ដីប្រដៅ ថ្កោលទោស លួសកាត់ និងលាតត្រដាងមនុស្សទៀតផង។ នៅពេលពិនិត្យពិច័យពីឫសគល់ និងបរិបទនៃការពិតជាច្រើន គោលបំណងនៅពីក្រោយសកម្មភាពរបស់ពួកគេគឺមិនមែនចេញពីភាពស្មោះត្រង់ ស្មារតីយុត្តិធម៌ ឬការទទួលខុសត្រូវពិតប្រាកដនោះទេ ផ្ទុយទៅវិញ ពួកគេប៉ុនប៉ងបំពេញកិច្ចការរបស់ព្រះជាម្ចាស់ ពីឋានៈរបស់ព្រះជាម្ចាស់ និងពីទស្សនៈរបស់ព្រះជាម្ចាស់ ហើយមានបំណងចង់ជំនួសព្រះជាម្ចាស់។ អ្នកខ្លះនិយាយថា៖ «ពួកគេមិនដែលនិយាយថា ពួកគេចង់ជំនួសព្រះជាម្ចាស់ឡើយ»។ ពួកគេមិនចាំបាច់និយាយវាចេញមកឡើយ។ គេអាចដឹងបាន គ្រាន់តែតាមរយៈការអង្កេតមើលសារជាតិ ឫសគល់ និងការជំរុញចិត្តនៃសកម្មភាពរបស់ពួកទទឹងនឹងព្រះគ្រីស្ទ។ គេអាចកំណត់បានថា នេះគឺជាការរំខាន និងវិធីសាស្ត្ររបស់អាទទឹងនឹងព្រះគ្រីស្ទ។ មិនថាការបង្ហាញចេញយ៉ាងណាក៏ដោយ ក៏ការចង់ធ្វើជាព្រះជាម្ចាស់ ការរក្សាទុកនូវបំណងនេះតាមមធ្យោបាយណាមួយ តើនេះជាអ្វីដែលមនុស្សដែលមានវិចារណញ្ញាណនៃភាពជាមនុស្សធម្មតាគួរធ្វើដែរឬទេ? (អត់ទេ។) តើមនុស្សបែបនេះអាចត្រូវបានកំណត់លក្ខណៈថាជាអាទទឹងនឹងព្រះគ្រីស្ទ ដោយផ្អែកលើចំណុចនេះតែមួយមុខបានដែរឬទេ? (បាន។) ចំណុចនេះតែមួយមុខគឺគ្រប់គ្រាន់ហើយ។ មិនថាកម្ពស់របស់អ្នកអស្ចារ្យកម្រិតណានោះទេ ប្រសិនបើអ្នកតែងតែចង់ធ្វើជាព្រះជាម្ចាស់ ហើយត្រាប់តាមព្រះជាម្ចាស់យ៉ាងគឃ្លើន ដោយទាមទារឱ្យអ្នកដទៃចាត់ទុក និងប្រព្រឹត្តចំពោះអ្នកដូចជាព្រះជាម្ចាស់ នោះសកម្មភាព ឥរិយាបថ និងនិស្ស័យបែបនេះ បង្កើតបានជាសារជាតិរបស់អាទទឹងនឹងព្រះគ្រីស្ទ។ ចំណុចនេះតែមួយមុខ គឺគ្រប់គ្រាន់ដើម្បីកំណត់លក្ខណៈនរណាម្នាក់ថាជាអាទទឹងនឹងព្រះគ្រីស្ទហើយ។ វាមិនមែនជានិស្ស័យរបស់អាទទឹងនឹងព្រះគ្រីស្ទ ឬជាដាននៃឥរិយាបថរបស់ពួកទទឹងនឹងព្រះគ្រីស្ទឡើយ ប៉ុន្តែវាគឺជាការបង្ហាញចេញនៃការមានសារជាតិរបស់អាទទឹងនឹងព្រះគ្រីស្ទ។

ចូរប្រាប់ខ្ញុំមកមើល៍ តើមួយណាមានលក្ខណៈធ្ងន់ធ្ងរជាង រវាងការចង់ធ្វើជាព្រះជាម្ចាស់ ឬក៏ការមានមហិច្ឆតា និងបំណងប្រាថ្នាចង់ស្វែងរកឋានៈជានិច្ច? (គឺការចង់ធ្វើជាព្រះជាម្ចាស់។) មនុស្សមានមហិច្ឆតា មាននិស្ស័យក្រអឺតក្រទម ហើយចូលចិត្តអះអាងឋានៈរបស់ខ្លួន ជួនកាលរីករាយនឹងអត្ថប្រយោជន៍ដែលឋានៈនេះផ្ដល់ឱ្យ ព្រមទាំងឱ្យតម្លៃលើវា ពោលគឺនេះជានិស្ស័យពុករលួយ ហើយវាអាចផ្លាស់ប្ដូរបាន។ ក៏ប៉ុន្តែ ការចង់ធ្វើជាព្រះជាម្ចាស់ ការត្រាប់តាមទឹកដមសំឡេងនៃការមានព្រះបន្ទូលរបស់ព្រះជាម្ចាស់ ការត្រាប់តាមរបៀបនៃការមានព្រះបន្ទូលរបស់ព្រះជាម្ចាស់ និងថែមទាំងដកស្រង់ព្រះបន្ទូលរបស់ព្រះជាម្ចាស់ទាំងស្រុង ដោយសូត្រព្រះបន្ទូលទាំងនោះមិនឱ្យខុសសូម្បីមួយម៉ាត់ ដើម្បីធ្វើឱ្យអ្នកដទៃគិតខុសថា មនុស្សម្នាក់អាចនិយាយ និងធ្វើសកម្មភាពដូចព្រះជាម្ចាស់ដែរ ដោយទឹកដមសំឡេង និងរបៀបនៃការនិយាយរបស់គេស្រដៀងនឹងព្រះជាម្ចាស់ខ្លាំងណាស់ ដែលនៅទីបំផុត នាំឱ្យអ្នកដទៃជឿខុសថា គេគឺជាព្រះជាម្ចាស់ ឬស្ទើរតែដូចព្រះជាម្ចាស់ទៅហើយ ហើយអ្នកខ្លះថែមទាំងប្រព្រឹត្តចំពោះគេដូចជាព្រះជាម្ចាស់ទៀតផង នោះគឺជាបញ្ហាហើយ។ វាគឺជាបញ្ហាដែលមិនអាចកែតម្រូវបាន ជាជំងឺដែលមិនអាចសង្គ្រោះបានឡើយ។ តើការចង់ធ្វើជាព្រះជាម្ចាស់ ជារឿងតូចតាចមែនទេ? អត្តសញ្ញាណរបស់ព្រះជាម្ចាស់ ត្រូវបានកំណត់ដោយសារជាតិរបស់ទ្រង់។ សារជាតិ និងនិស្ស័យនៃសាច់ឈាមដែលព្រះជាម្ចាស់យកកំណើតជាមនុស្ស មិនមែនទទួលបានតាមរយៈការខិតខំប្រឹងប្រែងផ្ទាល់ខ្លួនរបស់ទ្រង់ ឬត្រូវបានបណ្ដុះបណ្ដាលដោយសង្គម ប្រជាជាតិ មនុស្សជាតិ ឬបុគ្គលណាម្នាក់នោះទេ ហើយមិនមែនសូម្បីតែត្រូវបានបណ្ដុះបណ្ដាលដោយព្រះជាម្ចាស់ផ្ទាល់ឡើយ។ ផ្ទុយទៅវិញ ព្រះជាម្ចាស់មានសារជាតិរបស់ព្រះជាម្ចាស់ពីកំណើត។ ទ្រង់មិនត្រូវការជំនួយ ឬការជួយជ្រោមជ្រែងពីមនុស្សឡើយ ហើយក៏មិនត្រូវការការផ្លាស់ប្ដូរនៃមជ្ឈដ្ឋាន ឬពេលវេលាណាមួយនោះដែរ។ ព្រះជាម្ចាស់មានអត្តសញ្ញាណរបស់ទ្រង់ជាព្រះជាម្ចាស់ ដូច្នេះ សារជាតិរបស់ទ្រង់ត្រូវបានកំណត់ទុកជាមុនយូរមកហើយ។ វាជារបស់ដែលមានពីកំណើត។ សមត្ថភាពរបស់ទ្រង់ក្នុងការសម្ដែងចេញនូវសេចក្ដីពិត មិនមែនជាអ្វីដែលទ្រង់បានរៀនពីមនុស្សឡើយ ហើយវាក៏មិនមែនជាអ្វីដែលត្រូវបានបណ្ដុះបណ្ដាលដោយពួកគេដែរ។ ពួកទទឹងនឹងព្រះគ្រីស្ទមិនអាចយល់ឃើញពីរឿងនេះឱ្យបានស៊ីជម្រៅឡើយ។ ពួកគេជឿយ៉ាងល្ងង់ខ្លៅថា ប្រសិនបើពួកគេអាចត្រាប់តាមទឹកដមសំឡេង និងរបៀបនៃការមានព្រះបន្ទូលរបស់ព្រះជាម្ចាស់បានយ៉ាងល្អ រហូតដល់ថ្នាក់មនុស្សចាត់ទុកពួកគេថាដូចព្រះជាម្ចាស់កាន់តែខ្លាំង នោះពួកគេមានលក្ខណៈសម្បត្តិគ្រប់គ្រាន់ដើម្បីធ្វើជាព្រះជាម្ចាស់ហើយ។ លើសពីនេះទៅទៀត តាមរយៈការនិយាយអ្វីដែលហៅថា «ព្រះបន្ទូលរបស់ព្រះជាម្ចាស់» ដែលទទេសូន្យ មិនជាក់ស្ដែង និងមិនអាចយល់បាន ដែលធ្វើឱ្យមនុស្សមិនដឹងអី និងវង្វេងវង្វាន់ ពួកគេគិតថាមនុស្សប្រហែលជាចាត់ទុកពួកគេជាព្រះជាម្ចាស់ ហើយពួកគេប្រហែលជាមានឱកាសក្លាយជាព្រះជាម្ចាស់។ តើនេះមិនមែនជារឿងដ៏គ្រោះថ្នាក់ទេឬ?

បំណងប្រាថ្នា និងមហិច្ឆតាក្នុងការក្លាយជាព្រះជាម្ចាស់ តែងតែកម្រើកឡើងនៅក្នុងចិត្តរបស់ពួកទទឹងនឹងព្រះគ្រីស្ទ។ ស្របពេលដែលពួកគេមិនទទួលស្គាល់ និងថ្កោលទោសព្រះបន្ទូលរបស់ព្រះជាម្ចាស់ ពួកគេក៏ត្រាប់តាមទឹកដមសំឡេងនៃការមានព្រះបន្ទូលរបស់ទ្រង់ផងដែរ។ នេះពិតជាទង្វើដ៏គួរឱ្យស្អប់ខ្ពើម ទុច្ចរិត គ្មានភាពអៀនខ្មាស និងថោកទាបមែន! ពួកគេងប់ងល់ និងឆ្កួតលីលាជាមួយនឹងបំណងប្រាថ្នាចង់ធ្វើជាព្រះជាម្ចាស់។ តើវាមិនគួរឱ្យខ្ពើមរអើមទេឬ? (មែនហើយ។) តើមាននរណាម្នាក់ក្នុងចំណោមអ្នករាល់គ្នារក្សាទុកនូវបំណងប្រាថ្នាចង់ធ្វើជាព្រះជាម្ចាស់ដែរឬទេ? អ្នកណាក៏ដោយដែលចង់ធ្វើជាព្រះជាម្ចាស់ នឹងត្រូវថ្កោលទោស! អ្នកណាក៏ដោយដែលចង់ធ្វើជាព្រះជាម្ចាស់ នឹងត្រូវវិនាស! នេះគឺជាការពិត មិនមែនជាការនិយាយបំផ្លើស ឬជាការប៉ុនប៉ងបំភ័យអ្នកឡើយ។ មិនជឿមែនទេ? សាកល្បងមើលទៅ។ គិតក្នុងទិសដៅនោះ បន្ទាប់មកធ្វើសកម្មភាពតាមនោះ ហើយមើលថាតើអ្នកអាចទ្រាំទ្រវានៅខាងក្នុងបានដែរឬទេ មើលថាតើវាមានអារម្មណ៍យ៉ាងណានៅក្នុងខ្លួន។ ប្រសិនបើនៅក្នុងខ្លួន អ្នកមានអារម្មណ៍ត្រេកអរ មានមោទនភាព និងពេញចិត្តនឹងសកម្មភាពបែបនេះ នោះអ្នកមិនល្អទេ ហើយអ្នកកំពុងស្ថិតក្នុងគ្រោះថ្នាក់ហើយ។ ប៉ុន្តែ ប្រសិនបើការធ្វើសកម្មភាពតាមរបៀបនោះ ធ្វើឱ្យអ្នកមានអារម្មណ៍បន្ទោសខ្លួនឯង មានវិប្បដិសារីក្នុងមនសិការ ខ្មាសអៀនពេកមិនហ៊ានប្រឈមមុខនឹងអ្នកដទៃ ឬព្រះជាម្ចាស់ នោះអ្នកមានមនសិការខ្លះ មានភាពមានវិចារណញ្ញាណនៃភាពជាមនុស្សធម្មតាខ្លះហើយ។ មនុស្សជាច្រើនប្រាថ្នាចង់ធ្វើជាព្រះជាម្ចាស់។ ដោយមិនយល់ពីអ្វីដែលជាការយកកំណើតជាមនុស្សរបស់ព្រះជាម្ចាស់ ដោយមិនដឹងពីទឹកដមសំឡេង និងរបៀបនៃការមានព្រះបន្ទូលរបស់ព្រះជាម្ចាស់ ដោយក្ដាប់មិនបាននូវព័ត៌មាននេះ ពួកគេប្រហែលជាចាប់អារម្មណ៍នឹងគំនិតនេះ ហើយមានមហិច្ឆតា និងផែនការ ប៉ុន្តែដោយមិនដឹងថាត្រូវបន្តយ៉ាងដូចម្ដេច ពួកគេមិនហ៊ានធ្វើសកម្មភាពដោយគឃ្លើនឡើយ។ យ៉ាងច្រើនបំផុត ពួកគេធ្វើពុតជាមានភាពខាងវិញ្ញាណ ធ្វើពុតជាត្រូវបានសង្គ្រោះ ធ្វើពុតជាបរិសុទ្ធ ឬធ្វើពុតជាមានលក្ខណៈសម្បត្តិគ្រប់គ្រាន់សម្រាប់សេចក្ដីសង្គ្រោះ។ ក៏ប៉ុន្តែ នៅពេលពួកគេទទួលបានព័ត៌មានខ្លះអំពីព្រះជាម្ចាស់ មហិច្ឆតារបស់ពួកគេចាប់ផ្ដើមលេចឡើង ហើយពួកគេចាប់ផ្ដើមធ្វើសកម្មភាព។ តើពួកគេធ្វើអ្វីខ្លះ? ការបង្ហាញចេញយ៉ាងច្បាស់មួយគឺថា ពួកគេអានព្រះបន្ទូលដ៏ជ្រាលជ្រៅ និងមិនអាចវាស់ស្ទង់បានដែលព្រះជាម្ចាស់បានថ្លែង កាន់តែច្រើន។ នៅក្នុងព្រះបន្ទូលទាំងនេះ ពួកគេធ្វើឱ្យខ្លួនឯងស៊ាំនឹងអាកប្បកិរិយា របៀប ទឹកដមសំឡេង និងការជ្រើសរើសពាក្យពេចន៍នៃការមានព្រះបន្ទូលរបស់ព្រះជាម្ចាស់ ហើយបន្ទាប់មក ពួកគេប៉ុនប៉ងត្រាប់តាមរឿងទាំងនេះ ដោយសិក្សាវាឱ្យបានស៊ីជម្រៅ។ កាន់តែស៊ាំគឺកាន់តែល្អ រហូតដល់ចំណុចដែលពួកគេអាចមានអារម្មណ៍ដឹងពីទឹកដមសំឡេង និងរបៀបនៃការមានព្រះបន្ទូលរបស់ព្រះជាម្ចាស់ សូម្បីតែនៅពេលបិទភ្នែកក៏ដោយ។ ពួកគេទន្ទេញចាំរឿងទាំងនេះយ៉ាងយកចិត្តទុកដាក់ ហើយស្របពេលជាមួយគ្នានោះ ពួកគេអនុវត្ត និងហាត់សមនៅក្នុងចំណោមមនុស្ស ដោយត្រាប់តាមបែបបថ របៀប ទឹកដមសំឡេង និងការជ្រើសរើសពាក្យពេចន៍នេះនៅក្នុងការនិយាយរបស់ពួកគេ ហើយបន្ទាប់មក ពួកគេទទួលអារម្មណ៍ដឹងយ៉ាងស៊ីជម្រៅថាតើការធ្វើសកម្មភាព និងការនិយាយតាមរបៀបនេះ ផ្ដល់ឱ្យពួកគេនូវអារម្មណ៍នៃការធ្វើជាព្រះជាម្ចាស់ដែរឬទេ។ នៅពេលពួកគេកាន់តែស៊ាំ និងស្ទាត់ជំនាញជាមួយនឹងការអនុវត្តនេះ ពួកគេដាក់ខ្លួនឯងនៅក្នុងឋានៈរបស់ព្រះជាម្ចាស់ ដោយមិនដឹងខ្លួន។ ស្រាប់តែថ្ងៃមួយ មាននរណាម្នាក់និយាយថា៖ «អារម្មណ៍ និងទឹកដមសំឡេងនៃការនិយាយរបស់ពួកគេ ហាក់ដូចជាស្រដៀងនឹងព្រះជាម្ចាស់ណាស់។ ការនិយាយជាមួយពួកគេ មានអារម្មណ៍ដូចនៅជាមួយព្រះជាម្ចាស់អ៊ីចឹង។ ពាក្យសម្ដីរបស់ពួកគេមានឱជារសនៃការមានព្រះបន្ទូលរបស់ព្រះជាម្ចាស់»។ បន្ទាប់ពីបានឮពាក្យសម្ដីបែបនេះដោយចៃដន្យ ចិត្តរបស់ពួកគេពោរពេញទៅដោយការពេញចិត្តយ៉ាងខ្លាំង ដោយមានអារម្មណ៍ថា នៅទីបំផុតពួកគេបានសម្រេចបំណងប្រាថ្នារបស់ពួកគេហើយ នៅទីបំផុតបានក្លាយជាព្រះជាម្ចាស់ហើយ។ តើពេលនេះពួកគេមិនចប់ទៅហើយទេឬ? ហេតុអ្វីបានជាជ្រើសរើសផ្លូវនៃការបំផ្លិចបំផ្លាញ ក្នុងពេលដែលមានផ្លូវដើរផ្សេងទៀតនោះ? តើនេះមិនមែនជាការស្វែងរកសេចក្ដីស្លាប់ទេឬ? សូម្បីតែការមានគំនិតបែបនេះ ក៏ជារឿងគ្រោះថ្នាក់ដែរ ចំណែកឯការប្រែក្លាយគំនិតទាំងនេះទៅជាសកម្មភាព គឺកាន់តែគ្រោះថ្នាក់ទៅទៀត។ ប្រសិនបើសកម្មភាពរបស់នរណាម្នាក់ វិវឌ្ឍរហូតដល់មិនអាចគ្រប់គ្រងបាន ហើយគេដើរតាមទិសដៅនេះរហូតដល់ទីបញ្ចប់ ដោយប្ដេជ្ញាចិត្តថានឹងទទួលបានជោគជ័យនៅក្នុងរឿងនេះ និងធ្វើឱ្យវាក្លាយជាការពិត នោះគេក្លាយជាគោលដៅនៃការបំផ្លិចបំផ្លាញទាំងស្រុង។ តាមពិត ពួកទទឹងនឹងព្រះគ្រីស្ទមួយចំនួនកំពុងធ្វើការ និងខិតខំប្រឹងប្រែងក្នុងទិសដៅនេះ។ តើអ្នករាល់គ្នាធ្លាប់ឃើញ ឬធ្លាប់ទាក់ទងជាមួយមនុស្សបែបនេះដែរឬទេ? (ពេលខ្ញុំនៅចិនដីគោក ខ្ញុំបានជួបមនុស្សម្នាក់ដែលបានត្រាប់តាមទឹកដមសំឡេងនៃការមានព្រះបន្ទូលរបស់ព្រះជាម្ចាស់ ហើយច្រើនតែមានគំនិតចង់ធ្វើជាព្រះជាម្ចាស់។ នៅពេលនោះ មានមនុស្សពីរឬបីនាក់ចាត់ទុកនាងជាព្រះជាម្ចាស់ ហើយមានបុគ្គលម្នាក់ថែមទាំងលុតជង្គង់ និងក្រាបនៅចំពោះមុខនាងពេលដែលគាត់ឃើញនាងទៀតផង។) មិនថាមនុស្សម្នាក់ព្យាយាមធ្វើជាព្រះជាម្ចាស់ដល់កម្រិតណានោះទេ ក៏វាគឺជាផ្លូវទាល់ដែរ។ តើអ្នករាល់គ្នាបានមើលធ្លុះរឿងនេះដែរឬទេ? ការសម្ដែងចេញ និងការផ្គត់ផ្គង់នៃព្រះបន្ទូលទាំងអស់របស់ព្រះជាម្ចាស់សម្រាប់មនុស្សជាតិ គឺមានគោលបំណងជួយមនុស្សឱ្យយល់ពីបំណងព្រះហឫទ័យរបស់ព្រះជាម្ចាស់ ហើយតាមរយៈនោះ មនុស្សក៏សម្រេចបានសេចក្ដីសង្គ្រោះ។ ប្រសិនបើមនុស្សជឿទាំងខុសថា ដោយសារព្រះជាម្ចាស់បានសម្ដែងចេញនូវសារទាំងនេះ ពួកគេគួរតែប្រមូលយកសេចក្ដីលម្អិតនៃការក្លាយជាព្រះជាម្ចាស់ចេញពីសារទាំងនោះ ហើយតាមរយៈនោះ ដេញតាមការធ្វើជាព្រះជាម្ចាស់ ត្រាប់តាមព្រះជាម្ចាស់ និងក្លាយជាព្រះជាម្ចាស់ នោះពួកគេចប់ហើយ។ នេះគឺជាផ្លូវទៅរកការបំផ្លិចបំផ្លាញ។ អ្នកមិនត្រូវត្រាប់តាមរឿងនេះជាដាច់ខាត។ អ្នកខ្លះនិយាយថា៖ «វាពិបាកបន្តិចក្នុងការមិនត្រាប់តាមព្រះជាម្ចាស់។ រាល់ពេលដែលខ្ញុំឮព្រះជាម្ចាស់មានព្រះបន្ទូល ខ្ញុំគិតថា ការនិយាយចេញពីអត្តសញ្ញាណរបស់ព្រះជាម្ចាស់ ស្ដាប់ទៅពិតជាមានសេចក្ដីថ្លៃថ្នូរ និងអស្ចារ្យណាស់។ ហេតុអ្វីបានជាវាស្ដាប់ទៅពីរោះ និងទាក់ទាញម្ល៉េះ? ហេតុអ្វីបានជាខ្ញុំគិតថា ការធ្វើជាព្រះជាម្ចាស់នៅពេលព្រះជាម្ចាស់មានព្រះបន្ទូល ច្បាស់ជាមានអារម្មណ៍ល្អខ្លាំងម្ល៉េះ? វាស្ដាប់ទៅខុសគ្នាស្រឡះ នៅពេលបុគ្គលដែលមានអត្តសញ្ញាណរបស់ព្រះជាម្ចាស់មានព្រះបន្ទូល»។ ហេតុនេះ ពួកគេក៏ចាប់ផ្ដើមត្រាប់តាមទឹកដមសំឡេង និងការជ្រើសរើសពាក្យពេចន៍មួយចំនួនរបស់ព្រះជាម្ចាស់ ដោយមិនដឹងខ្លួន។ ទោះបីជានៅក្នុងបំណងប្រាថ្នាផ្ទាល់ខ្លួនរបស់ពួកគេ ពួកគេប្រហែលជាមិនចង់ធ្វើជាព្រះជាម្ចាស់ ឬក្លាយជាព្រះជាម្ចាស់យ៉ាងច្បាស់ក្រឡែតបែបនេះក៏ដោយ តើការត្រាប់តាមរបស់ពួកគេមានឫសគល់មកពីអ្វី? តើវាដោយសារតែពួកគេស្រឡាញ់ថ្នាក់ថ្នមសេចក្ដីពិត និងព្រះបន្ទូលរបស់ព្រះជាម្ចាស់មែនទេ? (មិនមែនទេ។) ចុះតើវាជាអ្វីទៅវិញ? (វាមានប្រភពចេញពីការជំរុញចិត្តដែលចង់ធ្វើជាព្រះជាម្ចាស់។) ប្រសិនបើខ្ញុំមិនមានអត្តសញ្ញាណ ឬឋានៈនេះ ហើយបាននិយាយពាក្យសម្ដីទាំងនេះ តើមាននរណាម្នាក់ត្រាប់តាមខ្ញុំដែរឬទេ? គ្មាននរណាម្នាក់ខ្វល់ពីខ្ញុំឡើយ គ្មាននរណាម្នាក់វាយតម្លៃខ្ញុំខ្ពស់ឡើយ តើនេះមិនមែនជាការពិតទេឬ? នៅពេលខ្ញុំមិនមានអត្តសញ្ញាណ និងឋានៈនេះ ខ្ញុំក៏បាននិយាយ និងបានប្រកបគ្នាជាមួយមនុស្សដែរ។ តើនៅពេលនោះ មានអ្នកណាចាត់ទុកខ្ញុំថាសំខាន់? ពេលដែលពួកគេឃើញថាខ្ញុំនៅក្មេង ខ្វះការអប់រំកម្រិតខ្ពស់ ឬខ្វះលក្ខណៈសម្បត្តិ ហើយគ្មានឋានៈសង្គមណាមួយ គ្មាននរណាម្នាក់មកពីពួកជំនុំរបស់ខ្ញុំផ្ទាល់ ឬពួកជំនុំផ្សេងទៀត ឬមនុស្សណាម្នាក់ដែលកំពុងបំពេញភារកិច្ចរបស់ខ្លួន និងប្រាស្រ័យទាក់ទងជាមួយខ្ញុំ ចាត់ទុកខ្ញុំថាសំខាន់ពិតប្រាកដឡើយ។ ទោះបីជាខ្ញុំនិយាយត្រឹមត្រូវ ឬដោយស្មោះត្រង់ក៏ដោយ ក៏គ្មាននរណាម្នាក់យកចិត្តទុកដាក់ដែរ។ ហេតុអ្វីក៏ដូច្នេះ? បើគ្មានអត្តសញ្ញាណ ឬឋានៈទេ អ្នកខ្វះភាពលេចធ្លោ។ មិនថាអ្នកនិយាយអ្វីក៏ដោយ ក៏វាមិនសំខាន់ដែរ ទោះបីជាវាត្រឹមត្រូវ ឬជាសេចក្ដីពិតក៏ដោយ។ វាថែមទាំងអាចទៅរួចដែលថា មនុស្សបដិសេធអ្វីក៏ដោយដែលអ្នកនិយាយ ដោយអះអាងថាវាខុសទាំងអស់។ ពេលនោះ តើមាននរណាម្នាក់ត្រាប់តាមអ្នកដែរឬទេ? មនុស្សសាមញ្ញ និងធម្មតាបំផុតម្នាក់ ដែលគ្មានអត្តសញ្ញាណ ឬឋានៈ តើអ្នកណានឹងខ្វល់ត្រាប់តាមអ្នកទៅ? នៅក្នុងក្រសែភ្នែករបស់មនុស្ស បុគ្គលបែបនេះខ្វះភាពលេចធ្លោ ហើយមិនស័ក្ដិសមនឹងឱ្យកោតសរសើរឡើយ។ អ្នកចាត់ទុកថាសំណាងហើយ ប្រសិនបើពួកគេមិនសម្លុតធ្វើបាបអ្នកនោះ។ តើការត្រាប់តាមអ្នកមានប្រយោជន៍អ្វីទៅ? តើពួកគេនឹងត្រាប់តាមអ្នក គ្រាន់តែដើម្បីឱ្យអ្នកដទៃអាចមើលងាយ សម្លុតធ្វើបាប និងរើសអើងពួកគេមែនទេ? តើមនុស្សត្រាប់តាមអ្នកណា? ពួកគេត្រាប់តាមអស់អ្នកដែលមានភាពលេចធ្លោ និងភាពអស្ចារ្យនៅក្នុងក្រសែភ្នែករបស់ពួកគេ ជាអស់អ្នកដែលមានឋានៈ និងអត្តសញ្ញាណ។ មនុស្សត្រាប់តាមបុគ្គលទាំងនេះ។ ហេតុអ្វីបានជាបុគ្គលដដែលនោះ នៅពេលគេទទួលបានអត្តសញ្ញាណ និងឋានៈជាក់លាក់ណាមួយ ហាក់ដូចជាខុសប្លែកនៅក្នុងក្រសែភ្នែករបស់អ្នកដទៃ នៅពេលគេនិយាយរឿងដដែលនោះ? តើហេតុអ្វីបានជាគេស្រាប់តែមើលទៅមានភាពលេចធ្លោ និងស័ក្ដិសមនឹងឱ្យអ្នកដទៃត្រាប់តាមម្ល៉េះ? តើតាមពិតទៅ មនុស្សកំពុងត្រាប់តាមអ្វី? អ្វីដែលពួកគេទទួលយក ត្រាប់តាម និងកោតសរសើរ មិនមែនជាសេចក្ដីពិត ឬអ្វីៗដែលវិជ្ជមានឡើយ ប៉ុន្តែវាគឺជាភាពអស្ចារ្យពីខាងក្រៅ និងឋានៈពីសំបកក្រៅទៅវិញទេ។ តើមិនមែនដូច្នេះទេឬ? ប្រសិនបើខ្ញុំគ្មានអត្តសញ្ញាណ ឬឋានៈទេ មិនថាខ្ញុំនិយាយស្របតាមសេចក្ដីពិតកម្រិតណា ឬខ្ញុំនិយាយពាក្យសម្ដីខាងវិញ្ញាណច្រើនប៉ុនណាក៏ដោយ តើពាក្យសម្ដីទាំងនោះអាចត្រូវបានពង្រីកនៅក្នុងចំណោមអ្នករាល់គ្នាបានដែរឬទេ? មិនអាចទេ នឹងគ្មាននរណាម្នាក់ខ្វល់ពីរឿងនេះឡើយ។ ប៉ុន្តែ នៅពេលខ្ញុំមានអត្តសញ្ញាណ និងឋានៈរបស់ខ្ញុំ ពាក្យសម្ដីខ្លះដែលខ្ញុំច្រើនតែនិយាយ ពាក្យសាមញ្ញៗប្រចាំថ្ងៃរបស់ខ្ញុំ ការជ្រើសរើសពាក្យពេចន៍របស់ខ្ញុំ របៀប និងបែបបថនៃការនិយាយរបស់ខ្ញុំ មនុស្សជាច្រើនចាប់ផ្ដើមត្រាប់តាមរឿងទាំងនេះ។ វាធ្វើឱ្យខ្ញុំមានអារម្មណ៍ខ្ពើមរអើមនៅពេលឮបែបនេះ។ តើខ្ពើមរអើមកម្រិតណា? ខ្ញុំមានអារម្មណ៍ចង់ក្អួតនៅពេលខ្ញុំឮរឿងនេះ។ ខ្ញុំខ្ពើមរអើមអ្នកណាក៏ដោយដែលត្រាប់តាមខ្ញុំ ខ្ញុំស្អប់ខ្ពើមអ្នកណាក៏ដោយដែលត្រាប់តាមខ្ញុំ ថែមទាំងដល់ថ្នាក់ថ្កោលទោសពួកគេទៀតផង! តើអ្វីទៅជាបំណង និងគោលដៅនៅពីក្រោយការដែលមនុស្សត្រាប់តាមរឿងទាំងនេះ? គឺដើម្បីត្រាប់តាមទឹកដមសំឡេងនៃការមានព្រះបន្ទូលរបស់ព្រះជាម្ចាស់ ដើម្បីភ្លក់រសជាតិថាតើការធ្វើជាព្រះជាម្ចាស់មានអារម្មណ៍យ៉ាងណា តើនេះមិនមែនជាការពិតទេឬ? គឺនិយាយអំពីការចង់បានឋានៈ ការចង់និយាយចេញពីទីតាំងដែលមានឋានៈ ការនិយាយ និងការធ្វើសកម្មភាពដោយទឹកដមសំឡេង និងរបៀបរបស់នរណាម្នាក់ដែលមានអត្តសញ្ញាណ និងឋានៈ ដើម្បីមើលទៅហាក់ដូចជាពួកគេក៏មានឋានៈ អត្តសញ្ញាណ និងតម្លៃដែរ តើមិនមែនមានតែប៉ុណ្ណឹងទេឬ? ប្រសិនបើអ្នកត្រាប់តាមមនុស្សធម្មតាម្នាក់ វាមិនមែនជាបញ្ហាធំដុំឡើយ។ យ៉ាងច្រើនបំផុត វាគ្រាន់តែជានិស្ស័យក្រអឺតក្រទមប៉ុណ្ណោះ។ ប៉ុន្តែ ប្រសិនបើអ្នកត្រាប់តាមទឹកដមសំឡេង និងរបៀបនៃការមានព្រះបន្ទូលរបស់ព្រះជាម្ចាស់ នោះបញ្ហាគឺចាប់ផ្ដើមនៅត្រង់នោះហើយ។ ខ្ញុំសូមប្រាប់អ្នកទៅចុះថា អ្នកនឹងជាន់មីនមិនខាន។

នៅក្នុងព្រះបន្ទូលរបស់ព្រះជាម្ចាស់ មានឃ្លាមួយចែងថា៖ ព្រះជាម្ចាស់ គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់។ តើឃ្លា «ការស្អប់ខ្ពើមសេចក្ដីអាក្រក់» សំដៅទៅលើអ្វី? អត្តសញ្ញាណ និងឋានៈរបស់ព្រះជាម្ចាស់ គឺមានតែមួយគត់។ ភាពបរិសុទ្ធ សេចក្ដីសុចរិត សិទ្ធិអំណាច និងសេចក្ដីស្រឡាញ់របស់ព្រះជាម្ចាស់ មិនមែនជាកម្មសិទ្ធិរបស់ភាវៈដែលព្រះបានបង្កើតមក ឬភាវៈដែលព្រះមិនបានបង្កើតមកណាមួយឡើយ។ ការព្យាយាមត្រាប់តាមរឿងទាំងនេះ គឺជាការប្រមាថ។ ដោយសារតែអ្នកមិនមានលក្ខណៈសម្បត្តិទាំងនេះ តើហេតុអ្វីបានជាអ្នកប៉ុនប៉ងត្រាប់តាមរឿងទាំងនេះ? ដោយសារតែអ្នកមិនមានរឿងទាំងនេះ តើហេតុអ្វីបានជាអ្នកព្យាយាមធ្វើជាព្រះជាម្ចាស់? នៅក្នុងការត្រាប់តាម តើអ្នកមិនមានបំណងចង់ធ្វើជាព្រះជាម្ចាស់ ចង់ក្លាយជាព្រះជាម្ចាស់ទេឬ? ឬមួយក៏ដោយសារតែអ្នកកោតសរសើរព្រះជាម្ចាស់ ដោយសារតែអ្នកច្រណែននឹងភាពគួរឱ្យស្រឡាញ់ និងសារជាតិរបស់ទ្រង់ ទើបអ្នកត្រាប់តាមទ្រង់? គឺមិនមែនទាល់តែសោះ។ អ្នកខ្វះចរិតលក្ខណៈ និងកម្ពស់សម្រាប់រឿងនេះ។ អ្នកគ្រាន់តែចង់បំពេញចំណង់ចង់ធ្វើជាព្រះជាម្ចាស់ ដើម្បីទទួលបានការកោតសរសើរ និងការគោរពពីមនុស្ស ហើយទទួលបានការប្រព្រឹត្តដាក់ដូចព្រះជាម្ចាស់នៅក្នុងចំណោមមនុស្សប៉ុណ្ណោះ។ តើនេះមិនមែនជាទង្វើដ៏គួរឱ្យអាម៉ាស់ទេឬ? វាពិតជាគួរឱ្យអាប់មុខខ្លាំងណាស់! ការត្រាប់តាមផ្ទាល់ គឺគួរឱ្យស្អប់ខ្ពើមណាស់ទៅហើយ ចំណែកឯការមានមហិច្ឆតាចង់ធ្វើជាព្រះជាម្ចាស់ មិនត្រឹមតែគួរឱ្យខ្ពើមរអើមប៉ុណ្ណោះទេ ប៉ុន្តែវាគួរឱ្យថ្កោលទោសទៀតផង។ ហេតុដូច្នេះហើយ នៅថ្ងៃនេះ ខ្ញុំសូមប្រាប់អ្នករាល់គ្នាយ៉ាងម៉ឺងម៉ាត់ថា មិនថាខ្ញុំបាននិយាយអ្វី មិនថាខ្ញុំបានធ្វើអ្វី មិនថាខ្ញុំនិយាយ ឬធ្វើអ្វីដែលដាស់ការគោរពកោតខ្លាច ការច្រណែន ឬការឈ្នានីសនៅក្នុងចិត្តរបស់អ្នករាល់គ្នាក៏ដោយ ក៏មានរឿងមួយដែលអ្នករាល់គ្នាត្រូវតែចងចាំគឺ៖ កុំត្រាប់តាមខ្ញុំជាដាច់ខាត។ អ្នករាល់គ្នាត្រូវតែទម្លាក់ចោលនូវបំណងក្នុងការត្រាប់តាម អ្នករាល់គ្នាត្រូវតែបះបោរប្រឆាំងនឹងផ្នត់គំនិតនៃការត្រាប់តាម ហើយជៀសវាងការប្រមាថដល់និស្ស័យរបស់ព្រះជាម្ចាស់។ នេះគឺជារឿងដ៏ធ្ងន់ធ្ងរ! មនុស្សពុករលួយម្នាក់ ដែលចាត់ទុកទឹកដមសំឡេងនៃការមានព្រះបន្ទូល របៀបនៃការមានព្រះបន្ទូល និងនិស្ស័យរបស់ព្រះជាម្ចាស់ ជារឿងកំប៉ិកកំប៉ុកដើម្បីគ្រាន់តែនិយាយឱ្យល្អស្ដាប់ ដើម្បីប្រើឧបាយកល និងលេងសើចតាមអំពើចិត្ត គឺជាមនុស្សដែលព្រះជាម្ចាស់ស្អប់ខ្ពើម។ ប្រសិនបើអ្នកធ្វើបែបនេះ នោះអ្នកកំពុងតែប្រមាថដល់និស្ស័យរបស់ព្រះជាម្ចាស់ហើយ កុំធ្វើបែបនេះឱ្យសោះ! ទោះបីជាខ្ញុំមិនអាចឮអ្នកត្រាប់តាមរបៀបមានព្រះបន្ទូល និងទឹកដមសំឡេងរបស់ព្រះជាម្ចាស់ដែលយកកំណើតជាមនុស្សក៏ដោយ ការគ្រាន់តែដឹងថាអ្នកមាននិស្ស័យបែបនេះ និងគំនិតបែបនេះ ក៏ធ្វើឱ្យខ្ញុំមានអារម្មណ៍ស្អប់ខ្ពើមបំផុតទៅហើយ។ ប្រសិនបើអ្នកត្រាប់តាមទឹកដមសំឡេងនៃព្រះវិញ្ញាណរបស់ព្រះជាម្ចាស់ ដោយមានបំណងចង់និយាយទៅកាន់មនុស្សជាតិទាំងមូល ឬសាធារណជន តើអ្នកមិនមែនកំពុងស្វែងរកសេចក្ដីស្លាប់ទេឬ? នេះគឺជារឿងដែលមនុស្សគ្រប់គ្នាគួរតែប្រុងប្រយ័ត្ន។ កុំធ្វើបែបនេះឱ្យសោះ! អ្នកខ្លះធ្លាប់សួរថា៖ «តើការប្រមាថដល់និស្ស័យរបស់ព្រះជាម្ចាស់ មានន័យដូចម្ដេច?» ថ្ងៃនេះ ខ្ញុំនឹងប្រាប់អ្នកពីរឿងមួយ៖ ការត្រាប់តាមទឹកដមសំឡេង និងរបៀបនៃការមានព្រះបន្ទូលរបស់ព្រះជាម្ចាស់ ក៏ដូចជារឿងជាបន្តបន្ទាប់ដែលទាក់ទងនឹងអត្តសញ្ញាណ និងឋានៈរបស់ព្រះជាម្ចាស់ មិនថាខាងក្រៅ ឬខាងក្នុងនោះទេ សុទ្ធតែបង្កើតបានជាការប្រមាថដល់និស្ស័យរបស់ព្រះជាម្ចាស់។ អ្នករាល់គ្នាដាច់ខាតត្រូវតែចងចាំរឿងនេះ ហើយកុំប្រព្រឹត្តការប្រមាថនេះឱ្យសោះ! ប្រសិនបើអ្នកពិតជាប្រព្រឹត្តការប្រមាថនេះមែន ហើយអាចកែតម្រូវ បះបោរប្រឆាំង និងបំផ្លាស់បំប្រែខ្លួនឯងបានទាន់ពេលវេលា នោះនៅតែមានសង្ឃឹម។ ក៏ប៉ុន្តែ ប្រសិនបើអ្នកបន្តដើរតាមផ្លូវនេះយ៉ាងរឹងរូស អ្នកនឹងត្រូវបានកំណត់លក្ខណៈថាជាអាទទឹងនឹងព្រះគ្រីស្ទ ហើយខ្ញុំសូមប្រាប់អ្នកនូវការពិតទៅចុះថា៖ នៅក្នុងព្រះនេត្ររបស់ព្រះជាម្ចាស់ នឹងគ្មានឱកាសសម្រាប់កែប្រែឡើយ ពេលនោះ អ្នកនឹងចប់ទាំងស្រុងមិនខាន។ ចូរចងចាំថា ព្រះជាម្ចាស់ គឺជាព្រះជាម្ចាស់ដែលស្អប់ខ្ពើមសេចក្ដីអាក្រក់។ អ្នកដាច់ខាតត្រូវតែប្រព្រឹត្តចំពោះគ្រប់ទិដ្ឋភាពដែលទាក់ទងនឹងអត្តសញ្ញាណ និងសារជាតិរបស់ព្រះជាម្ចាស់ដោយប្រុងប្រយ័ត្ន ហើយមិនត្រូវចាត់ទុកវាជារឿងលេងៗឡើយ។ ប្រសិនបើរបៀបនៃការមានព្រះបន្ទូល និងទឹកដមសំឡេងរបស់ព្រះជាម្ចាស់ ត្រូវបានសម្ដែងចេញពីមាត់របស់មនុស្សពុករលួយ នោះវាគឺជាភាពអាប់មុខ និងការប្រមាថដ៏ធំធេងចំពោះព្រះជាម្ចាស់ ជារឿងដែលព្រះជាម្ចាស់មិនអាចអត់ឱនឱ្យបានជាដាច់ខាត។ មនុស្សមិនត្រូវប្រព្រឹត្តការប្រមាថនេះជាដាច់ខាត។ តើអ្នករាល់គ្នាយល់ទេ? ប្រសិនបើអ្នកប្រព្រឹត្តការប្រមាថនេះ អ្នកប្រាកដជាស្លាប់! ប្រសិនបើអ្នកមិនស្ដាប់ ហើយមិនជឿខ្ញុំទេ សាកល្បងមើលទៅ ហើយនៅពេលដែលអ្នកពិតជានាំមហន្តរាយមកលើខ្លួនឯងមែន កុំបន្ទោសថាខ្ញុំមិនបានប្រាប់អ្នកឱ្យសោះ។

ថ្ងៃទី១៥ ខែសីហា ឆ្នាំ២០២០


ចំណុចទីដប់៖ ពួកគេប្រមាថសេចក្ដីពិត បំពានយ៉ាង គឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំមួយ)

III. ការប្រមាថព្រះបន្ទូលរបស់ព្រះជាម្ចាស់

ថ្ងៃនេះ យើងបន្តប្រកបគ្នាអំពីចំណុចទីដប់នៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ៖ «ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ» ដោយផ្ដោតលើផ្នែកទីបី គឺពួកគេប្រមាថព្រះបន្ទូលរបស់ព្រះជាម្ចាស់។ នៅក្នុងការជួបជុំលើកមុន យើងបានប្រកបគ្នាអំពីទិដ្ឋភាពចំនួនពីរនៃផ្នែកនេះ។ តើទិដ្ឋភាពពីរនោះមានអ្វីខ្លះ? (ទីមួយគឺ ពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត។ មួយទៀតគឺ ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ។) ទិដ្ឋភាពទាំងពីរនេះទាក់ទងនឹងការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់។ ការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ គឺស្ដែងចេញតាមវិធីជាច្រើន។ វាទាក់ទងនឹងសារជាតិរបស់ពួកគេ អាកប្បកិរិយារបស់ពួកគេចំពោះព្រះជាម្ចាស់ និងរបៀបដែលពួកគេប្រព្រឹត្តចំពោះគ្រប់ទិដ្ឋភាពទាំងអស់ដែលទាក់ទងនឹងព្រះជាម្ចាស់។ ព្រះបន្ទូលរបស់ព្រះជាម្ចាស់គ្របដណ្ដប់លើខ្លឹមសារយ៉ាងទូលំទូលាយ ដូច្នេះ ការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ មិនមែនជាអាកប្បកិរិយាសាមញ្ញដែលពួកគេមានចំពោះព្រះបន្ទូលរបស់ទ្រង់ឡើយ។ មូលហេតុដែលពួកគេប្រមាថព្រះបន្ទូលរបស់ទ្រង់មានច្រើនយ៉ាង មិនមែនមានតែមួយនោះទេ។ នៅក្នុងការជួបជុំលើកមុន យើងបានប្រកបគ្នាអំពីការបង្ហាញចេញជាក់លាក់ចំនួនពីរ អំពីរបៀបដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់។ ថ្ងៃនេះ យើងនឹងប្រកបគ្នាអំពីការបង្ហាញចេញមួយទៀត។

គ. ពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់

ពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ តើពួកគេមានជំនឿពិតប្រាកដលើអ្វីដែលព្រះជាម្ចាស់មានព្រះបន្ទូល លើខ្លឹមសារទាំងអស់ដែលព្រះជាម្ចាស់បានមានព្រះបន្ទូលដែរឬទេ? (អត់ទេ។) មានភស្តុតាងជាក់ស្ដែងអំពីរឿងនេះ។ ពួកគេមិនជឿយ៉ាងពិតប្រាកដទេ ដូច្នេះ តើពួកគេមានអាកប្បកិរិយាបែបណាចំពោះការដែលថា តើព្រះបន្ទូលទាំងអស់ដែលព្រះជាម្ចាស់បានថ្លែង ត្រូវនឹងតថភាពដែរឬទេ តើព្រះបន្ទូលទាំងនោះអាចក្លាយជាការពិតដែរឬទេ ឬថាតើព្រះបន្ទូលទាំងនោះជាការពិតដែរឬទេ? តើពួកគេពិតជាជឿ ឬមួយក៏ពួកគេសង្ស័យ ហើយសង្កេតមើលដោយស្ទាក់ស្ទើរនៅក្នុងចិត្តរបស់ពួកគេ? ពួកគេកំពុងតែសង្ស័យយ៉ាងខ្លាំង ហើយសង្កេតមើលដោយស្ទាក់ស្ទើរនៅក្នុងចិត្តរបស់ពួកគេ។ ថ្ងៃនេះ យើងនឹងប្រកបគ្នាអំពីការបង្ហាញចេញនេះរបស់ពួកទទឹងនឹងព្រះគ្រីស្ទគឺ៖ ពួកគេឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់។ តើពាក្យ «ឈ្លបមើល» មានន័យដូចម្ដេច? ហេតុអ្វីបានជាប្រើពាក្យ «ឈ្លបមើល»? (ព្រះជាម្ចាស់ ការឈ្លបមើលមានន័យថា ការសង្កេតមើលដោយសម្ងាត់ ការលួចមើល។) ការពន្យល់នេះគឺត្រឹមត្រូវជាមូលដ្ឋានហើយ។ ឥឡូវនេះ អ្នកគ្រប់គ្នាយល់ពីអត្ថន័យនៃពាក្យ «ឈ្លបមើល» ហើយ។ វាគឺជាការឃ្លាំមើល និងសង្កេតមើលដោយស្ទាក់ស្ទើរយ៉ាងសម្ងាត់ ការលួចមើលដោយមិនឱ្យអ្នកដទៃដឹង ការធ្វើសកម្មភាពដោយលាក់លៀម មិនមែនធ្វើដោយបើកចំហ ឬឱ្យអ្នកដទៃមើលឃើញឡើយ។ វាគឺជាល្បិចកលដ៏តូចតាចមួយ។ ច្បាស់ណាស់ បុគ្គលដែលអនុវត្តល្បិចកលនេះ មិនមែនធ្វើនៅទីសាធារណៈទេ ប៉ុន្តែធ្វើដោយសម្ងាត់។ ដូច្នេះ តាមរយៈការបង្ហាញចេញ និងការពន្យល់ទាំងនេះ នៅពេលពួកទទឹងនឹងព្រះគ្រីស្ទឈ្លបមើលព្រះបន្ទូលរបស់ព្រះជាម្ចាស់ តើវាជាឥរិយាបថប្រភេទណាទៅ? (ជាការប្រមាថសេចក្ដីពិត។) តើអ្វីទៅដែលបញ្ជាក់ច្បាស់ថា វាគឺជាការប្រមាថសេចក្ដីពិត? ហេតុអ្វីបានជាពួកទទឹងនឹងព្រះគ្រីស្ទមិនអាចគ្រាន់តែអានព្រះបន្ទូលរបស់ព្រះជាម្ចាស់ដោយស្មោះត្រង់ ដោយត្រឹមត្រូវ និងដោយបើកចំហ? ហេតុអ្វីបានជាពួកគេឈ្លបមើល? តើការឈ្លបមើលពិតជាប្រភេទនៃសកម្មភាពមួយមែនទេ? តាមរយៈការពន្យល់របស់ពាក្យនេះ វាច្បាស់ណាស់ថា ការឈ្លបមើលមិនមែនជារឿងដែលត្រូវបានធ្វើឡើងដោយបើកចំហនោះទេ។ វាមិនមែនជារឿងដែលអាចត្រូវបានញែកដឹងតាមរយៈរូបរាងខាងក្រៅ ការបញ្ចេញទឹកមុខ ឬសកម្មភាពឡើយ។ ផ្ទុយទៅវិញ គំនិតទាំងអស់នេះត្រូវបានលាក់បាំង ទុកនៅក្នុងចិត្ត ដែលអ្នកដទៃមិនអាចដឹងបាន ហើយវាពិបាកនឹងញែកដឹងថាពួកគេកំពុងគិតអ្វី តាមរយៈការបញ្ចេញទឹកមុខ និងសកម្មភាពរបស់ពួកគេណាស់។ នេះហើយដែលហៅថា ការឈ្លបមើល។ នេះគឺជាអាកប្បកិរិយាចំពោះព្រះបន្ទូលរបស់ព្រះជាម្ចាស់ ដែលមិនអាចលេចមកជាសាធារណៈដោយបើកចំហបានឡើយ។ វាច្បាស់ណាស់ថាជាអាកប្បកិរិយាមួយដែលមិនត្រឹមត្រូវ។ វាគឺជាអាកប្បកិរិយានៃការប្រព្រឹត្តចំពោះព្រះបន្ទូលរបស់ព្រះជាម្ចាស់ ពីទស្សនៈរបស់ភាគីទីបី ពីទស្សនៈប្រទូសរ៉ាយ ពីទស្សនៈនៃការសង្កេតមើលដោយស្ទាក់ស្ទើរ ការពិនិត្យពិច័យ ការសង្ស័យ និងការទាស់ទទឹង។ តាមរយៈឥរិយាបថទាំងនេះ តើគេអាចនិយាយបានដែរឬទេថា ការដែលពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់នឹងក្លាយជាការពិតឬអត់ គឺជាការបង្ហាញចេញនៃការប្រមាថព្រះបន្ទូលរបស់ព្រះជាម្ចាស់ ដែលមានលក្ខណៈធ្ងន់ធ្ងរនោះ? (អាច។) ការដែលពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់នឹងក្លាយជាការពិតឬអត់ ឆ្លុះបញ្ចាំងពីនិស្ស័យរបស់ពួកគេ និងអាកប្បកិរិយាពិតប្រាកដរបស់ពួកគេចំពោះព្រះបន្ទូលរបស់ព្រះជាម្ចាស់ ដែលត្រូវបានបញ្ចេញឱ្យឃើញនៅក្នុងចិត្ត គំនិត និងមតិដែលពួកគេលាក់ទុកដោយសម្ងាត់។

តើព្រះបន្ទូលណាខ្លះរបស់ព្រះជាម្ចាស់ ដែលពួកទទឹងនឹងព្រះគ្រីស្ទឈ្លបមើល? តាមទស្សនៈរបស់ពួកគេ តើព្រះបន្ទូលណាខ្លះរបស់ព្រះជាម្ចាស់ ដែលស័ក្ដិសមនឹងឱ្យពួកគេពិនិត្យពិច័យ និងវិភាគយ៉ាងស៊ីជម្រៅដោយសម្ងាត់នោះ? ពោលគឺ តើខ្លឹមសារជាក់លាក់ណាខ្លះដែលព្រះជាម្ចាស់បានមានព្រះបន្ទូល ដែលពួកទទឹងនឹងព្រះគ្រីស្ទចាប់អារម្មណ៍ជាពិសេស ស្របពេលដែលពួកគេសង្ស័យ និងសង្កេតមើលខ្លឹមសារទាំងនោះជារឿយៗដោយស្ទាក់ស្ទើរនៅក្នុងចិត្តរបស់ពួកគេ? តើព្រះបន្ទូលណាខ្លះរបស់ព្រះជាម្ចាស់ ដែលពួកទទឹងនឹងព្រះគ្រីស្ទជឿថា ស័ក្ដិសមនឹងចំណាយពេលវេលា និងកម្លាំងកាយចិត្តដើម្បីឈ្លបមើលនៅក្នុងចិត្តរបស់ពួកគេ? (គឺទំនាយ និងអាថ៌កំបាំងមួយចំនួនរបស់ព្រះជាម្ចាស់ ព្រមទាំងព្រះបន្ទូលដែលទាក់ទងនឹងអនាគត វាសនា និងគោលដៅរបស់មនុស្ស។) ទំនាយ គោលដៅ អាថ៌កំបាំង ទាំងនេះជារឿងដែលមនុស្សភាគច្រើនខ្វល់ខ្វាយ ហើយរឹតតែជារឿងដែលពួកទទឹងនឹងព្រះគ្រីស្ទមិនអាចទម្លាក់ចោលបានជាដាច់ខាត នៅក្នុងជម្រៅចិត្តរបស់ពួកគេ។ ជាពិសេស តើព្រះបន្ទូលណាខ្លះរបស់ព្រះជាម្ចាស់ ដែលពួកទទឹងនឹងព្រះគ្រីស្ទខ្វល់ខ្វាយគួរសម ហើយឧស្សាហ៍ឈ្លបមើលនៅក្នុងចិត្តរបស់ពួកគេ? ដោយសារវាពាក់ព័ន្ធនឹងការដែលថា តើព្រះបន្ទូលទាំងនេះនឹងក្លាយជាការពិតឬអត់ តើព្រះបន្ទូលទាំងនេះនឹងត្រូវបានសម្រេចឬអត់ តើពួកគេនឹងឃើញការសម្រេចនៃព្រះបន្ទូលទាំងនេះជាការពិតឬអត់ ដូច្នេះ អ្វីដែលពួកទទឹងនឹងព្រះគ្រីស្ទខ្វល់ខ្វាយ គឺប្រាកដជាសេចក្ដីសន្យាដែលព្រះជាម្ចាស់បានធ្វើចំពោះមនុស្សជាតិហើយ តើមែនទេ? (មែនហើយ។) ព្រមទាំងព្រះបន្ទូលដែលទាក់ទងនឹងការដែលព្រះជាម្ចាស់ដាក់បណ្ដាសា និងដាក់ទោសមនុស្ស ការដាក់ទោសមនុស្សអាក្រក់ ការដាក់ទោសអស់អ្នកណាដែលប្រឆាំងនឹងព្រះបន្ទូលរបស់ព្រះជាម្ចាស់ផងដែរ។ បន្ទាប់មក គឺមានទំនាយអំពីភយន្តរាយ តើនេះមិនមែនជាផ្នែកមួយដែលពួកទទឹងនឹងព្រះគ្រីស្ទខ្វល់ខ្វាយដែរទេឬ? (មែនហើយ។) តើមានអ្វីទៀត? (គឺព្រះបន្ទូលអំពីពេលដែលព្រះជាម្ចាស់នឹងយាងចេញពីផែនដី។) ពេលដែលព្រះជាម្ចាស់នឹងយាងចេញពីផែនដី ពេលដែលព្រះជាម្ចាស់នឹងទទួលបានសិរីល្អ ពេលដែលកិច្ចការដ៏អស្ចារ្យរបស់ព្រះជាម្ចាស់នឹងត្រូវបានបញ្ចប់ ពេលដែលព្រះជាម្ចាស់នឹងបញ្ចប់មនុស្សជាតិនេះ តើមែនទេ? (មែនហើយ។) តើសរុបមានប៉ុន្មានចំណុច? (មានបួនចំណុច។) ទីមួយគឺ ព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស។ ទីពីរគឺ ព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស។ ទីបីគឺ ព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ។ ទីបួនគឺ ព្រះបន្ទូលរបស់ព្រះជាម្ចាស់អំពីពេលដែលទ្រង់នឹងយាងចេញពីផែនដី ហើយកិច្ចការដ៏អស្ចារ្យរបស់ទ្រង់ត្រូវបានបញ្ចប់។ ហើយមានចំណុចមួយទៀតដែលសំខាន់បំផុត ជាប្រភេទនៃព្រះបន្ទូលរបស់ព្រះជាម្ចាស់ដែលពួកទទឹងនឹងព្រះគ្រីស្ទចង់ឈ្លបមើលជាពិសេស នោះគឺព្រះបន្ទូលរបស់ព្រះជាម្ចាស់អំពីនិស្ស័យរបស់ទ្រង់ អត្តសញ្ញាណរបស់ទ្រង់ និងសារជាតិរបស់ទ្រង់។ ហេតុអ្វីបានជាបន្ថែមចំណុចចុងក្រោយនេះ? ពួកទទឹងនឹងព្រះគ្រីស្ទមិនជឿថាព្រះបន្ទូលរបស់ព្រះជាម្ចាស់នឹងក្លាយជាការពិតទេ។ ពួកគេឧស្សាហ៍ឈ្លបមើលព្រះបន្ទូលរបស់ព្រះជាម្ចាស់ ដូច្នេះ តើអ្វីជាចម្បងដែលដាស់ឱ្យពួកគេមានការសង្ស័យ ដែលនាំឱ្យពួកគេឈ្លបមើលព្រះបន្ទូលរបស់ព្រះជាម្ចាស់? ការមិនជឿជាចម្បងរបស់ពួកគេគឺទៅលើព្រះជាម្ចាស់។ ជាមូលដ្ឋាន ពួកទទឹងនឹងព្រះគ្រីស្ទគឺជាពួកអ្នកមិនជឿ ពួកគេគឺជាពួកអារក្ស។ ពួកគេសង្ស័យលើអត្ថិភាពរបស់ព្រះជាម្ចាស់ មិនជឿថាមានព្រះជាម្ចាស់នៅក្នុងពិភពលោកនេះទេ មិនជឿលើអត្ថិភាពរបស់ព្រះជាម្ចាស់ ហើយក៏មិនជឿលើអ្វីៗគ្រប់យ៉ាងដែលព្រះជាម្ចាស់ធ្វើដែរ។ ដូច្នេះ ពួកគេសង្ស័យយ៉ាងខ្លាំងចំពោះនិស្ស័យ អត្តសញ្ញាណ និងសារជាតិរបស់ព្រះជាម្ចាស់។ ដោយសារការសង្ស័យរបស់ពួកគេ តើពួកគេនឹងធ្វើអ្វី? ប្រសិនបើពួកគេអាចសង្ស័យពីអត្តសញ្ញាណ និងសារជាតិរបស់ព្រះជាម្ចាស់ ចុះចំពោះព្រះបន្ទូលដែលពាក់ព័ន្ធនឹងនិស្ស័យ អត្តសញ្ញាណ និងសារជាតិរបស់ព្រះជាម្ចាស់ តើពួកគេនឹងគ្រាន់តែអានព្រះបន្ទូលទាំងនោះដោយគ្មានការយល់ឃើញ ឬប្រតិកម្មអ្វីមែនទេ? តើពួកគេអាចជឿជាក់យ៉ាងមុតមាំ និងទទួលយកព្រះបន្ទូលទាំងនេះបានដែរឬទេ? (មិនអាចទេ។) ឧទាហរណ៍៖ ប្រសិនបើនរណាម្នាក់តែងតែសង្ស័យថាខ្លួនជាកូនចិញ្ចឹម តើគេអាចជឿថាឪពុកម្ដាយរបស់គេគឺជាឪពុកម្ដាយបង្កើតរបស់គេបានដែរឬទេ? តើគេអាចជឿថាសេចក្ដីស្រឡាញ់ ការការពារ និងការលះបង់គ្រប់យ៉ាងរបស់ឪពុកម្ដាយដើម្បីអនាគតរបស់គេ គឺជារឿងពិតប្រាកដដែរឬទេ? (មិនអាចទេ។) នៅពេលគេសង្ស័យ និងមិនជឿលើរឿងទាំងអស់នេះ តើគេមិននឹងធ្វើរឿងខ្លះដោយសម្ងាត់ទេឬ? ឧទាហរណ៍៖ ជួនកាលគេអាចនឹងលួចស្ដាប់ការសន្ទនារបស់ឪពុកម្ដាយខ្លួន ដើម្បីមើលថាតើពួកគាត់កំពុងពិភាក្សាអំពីប្រភពដើមរបស់គេឬអត់។ ជាធម្មតា គេក៏នឹងយកចិត្តទុកដាក់យ៉ាងដិតដល់ និងតែងតែសួរដេញដោលឪពុកម្ដាយរបស់គេអំពីទីកន្លែងដែលគេកើត អ្នកណាជាឆ្មបបង្កើតគេមក និងថាតើគេមានទម្ងន់ប៉ុន្មាននៅពេលកើតមក គេនឹងសួរអំពីរឿងទាំងនេះជានិច្ច។ ប្រសិនបើឪពុកម្ដាយវាយដំ ឬប្រៀនប្រដៅគេ ការសង្ស័យរបស់គេនឹងកាន់តែជ្រាលជ្រៅឡើង។ មិនថាឪពុកម្ដាយរបស់គេធ្វើអ្វីក៏ដោយ ក៏គេនឹងប្រុងប្រយ័ត្ន និងសង្ស័យជានិច្ច។ មិនថាឪពុកម្ដាយរបស់គេប្រព្រឹត្តល្អចំពោះគេយ៉ាងណាក៏ដោយ ក៏គេមិនអាចទម្លាក់ចោលនូវការប្រុងប្រយ័ត្ននៅក្នុងចិត្តរបស់ខ្លួនបានឡើយ។ ដូច្នេះ តើការប្រុងប្រយ័ត្នទាំងអស់នេះ សកម្មភាព គំនិត និងអាកប្បកិរិយាខាងក្នុងទាំងអស់នេះ មិនមែនកើតឡើងដោយសម្ងាត់ទេឬ? នៅពេលគេសង្ស័យថា តើឪពុកម្ដាយរបស់ខ្លួនគឺជាឪពុកម្ដាយបង្កើតឬអត់ គេប្រាកដជាធ្វើរឿងខ្លះនៅពីក្រោយខ្នងមិនខាន។ ហេតុដូច្នេះហើយ ដោយសារសារជាតិរបស់ពួកទទឹងនឹងព្រះគ្រីស្ទគឺជាសារជាតិរបស់ពួកអ្នកមិនជឿ ពួកគេប្រាកដជាមិនជឿ មិនទទួលស្គាល់ ឬមិនទទួលយកនិស្ស័យ អត្តសញ្ញាណ និងសារជាតិរបស់ព្រះជាម្ចាស់ឡើយ។ ជាមួយនឹងអាកប្បកិរិយានៃការមិនជឿ ការមិនទទួលស្គាល់ និងការមិនទទួលយកនេះ តើពួកគេពិតជាជឿ និងទទួលយកព្រះបន្ទូលដែលទាក់ទងនឹងនិស្ស័យ អត្តសញ្ញាណ និងសារជាតិរបស់ព្រះជាម្ចាស់ នៅក្នុងចិត្តរបស់ពួកគេដែរឬទេ? ប្រាកដណាស់គឺអត់ទេ។ ដរាបណាវាពាក់ព័ន្ធនឹងព្រះបន្ទូលអំពីនិស្ស័យ អត្តសញ្ញាណ និងសារជាតិរបស់ព្រះជាម្ចាស់ ពួកគេមានការសង្ស័យ ការប្រឆាំង និងការសង្កេតមើលដោយស្ទាក់ស្ទើរនៅក្នុងចិត្តរបស់ពួកគេ។ ចូរកុំទាន់និយាយលម្អិតអំពីទិដ្ឋភាពនេះនៅពេលនេះអី។

ការបង្ហាញចេញទាំងប្រាំនៃការដែលពួកទទឹងនឹងព្រះគ្រីស្ទឈ្លបមើលព្រះបន្ទូលរបស់ព្រះជាម្ចាស់ ដែលទើបតែត្រូវបានពិភាក្សាអម្បាញ់មិញនេះ ជាមូលដ្ឋានគឺមានលក្ខណៈទូលំទូលាយ និងជាតំណាងគួរសម។ មានខ្លឹមសារ និងចំណុចផ្ដោតជាក់លាក់នៃព្រះបន្ទូលរបស់ព្រះជាម្ចាស់ ដែលពួកទទឹងនឹងព្រះគ្រីស្ទឈ្លបមើល។ ចំណែកឯព្រះបន្ទូលជាច្រើនដែលទាក់ទងនឹងការចូលទៅក្នុងជីវិត ព្រះបន្ទូលដែលព្រះជាម្ចាស់កម្សាន្តចិត្តមនុស្ស ពន្យល់ពីអាថ៌កំបាំងមួយចំនួន ឬលាតត្រដាងពីនិស្ស័យពុករលួយរបស់មនុស្សជាដើម តើពួកទទឹងនឹងព្រះគ្រីស្ទខ្វល់ខ្វាយអំពីព្រះបន្ទូលទាំងនេះដែរឬទេ? (មិនខ្វល់ទេ។) ចំពោះពួកគេ ព្រះបន្ទូលទាំងនេះគឺមិនសំខាន់ឡើយ។ ហេតុអ្វីក៏ដូច្នេះ? ពីព្រោះពួកទទឹងនឹងព្រះគ្រីស្ទមិនស្រឡាញ់សេចក្ដីពិត មិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិត ហើយពួកគេមិនមានបំណងទទួលយកការជំនុំជម្រះ និងការដាក់ទណ្ឌកម្មរបស់ព្រះជាម្ចាស់ ឬសេចក្ដីសង្គ្រោះរបស់ព្រះជាម្ចាស់ឡើយ។ ពួកគេគ្មានគម្រោងបែបនេះទេ ដូច្នេះ ពួកគេចាត់ទុកព្រះបន្ទូលដែលទាក់ទងនឹងការផ្លាស់ប្ដូរនិស្ស័យរបស់មនុស្ស និងការចូលទៅក្នុងជីវិត ថាមិនសំខាន់ មិនស័ក្ដិសមនឹងអាន មិនស័ក្ដិសមនឹងគិត ឬទុកក្នុងចិត្តឡើយ។ ពួកគេគ្មានចំណាប់អារម្មណ៍លើព្រះបន្ទូលទាំងនេះទេ។ ពួកគេគិតថា៖ «តើព្រះបន្ទូលទាំងនោះមានទាក់ទងអ្វីនឹងអនាគត និងវាសនារបស់យើងទៅ? តើព្រះបន្ទូលទាំងនោះមានទាក់ទងអ្វីនឹងគោលដៅរបស់យើងទៅ? ព្រះបន្ទូលទាំងនោះគឺជារឿងកំប៉ិកកំប៉ុក មិនស័ក្ដិសមនឹងអាន ឬស្ដាប់ឡើយ។ ប្រសិនបើនរណាម្នាក់ពិតជាពិបាកចិត្ត ដោយគ្មានដំណោះស្រាយផ្សេង គេអាចគ្រាន់តែអានព្រះបន្ទូលទាំងនោះជាបណ្ដោះអាសន្ន ដើម្បីបំពេញភាពទទេស្អាតនៅក្នុងចិត្ត ឬដើម្បីជម្នះឧបសគ្គដ៏លំបាកខ្លាំងជាពិសេសមួយចំនួន និងដោះស្រាយការលំបាកដែលមិនអាចដោះស្រាយបាន គឺតែប៉ុណ្ណឹងឯង។ បើនិយាយថាព្រះបន្ទូលទាំងនោះអាចផ្លាស់ប្ដូរនិស្ស័យរបស់មនុស្សបាន តើវាម៉េចនឹងអាចងាយស្រួលយ៉ាងនេះទៅ?» ជាមូលដ្ឋាន ពួកគេគ្មានបំណងចង់ឱ្យនិស្ស័យរបស់ពួកគេត្រូវបានផ្លាស់ប្ដូរឡើយ គ្មានគម្រោងទទួលយកព្រះបន្ទូលរបស់ព្រះជាម្ចាស់ជាជីវិត ជាផ្លូវ ឬជាសេចក្ដីពិតឡើយ។ អ្វីដែលពួកគេចង់បាន គឺអនាគត និងគោលដៅរបស់ពួកគេ ព្រមទាំងអំណាចផងដែរ។ ដូច្នេះ ពួកគេមិនចាត់ទុកព្រះបន្ទូលបែបនេះជារឿងសំខាន់ទេ ហើយក៏មិនទុកព្រះបន្ទូលទាំងនោះក្នុងចិត្តដែរ។ តាមទស្សនៈរបស់ពួកទទឹងនឹងព្រះគ្រីស្ទ អត្ថន័យបង្កប់គឺថាព្រះបន្ទូលទាំងនេះគឺមិនស័ក្ដិសមនឹងឱ្យពួកគេពិនិត្យពិច័យតែម្ដង ហើយរឹតតែមិនស័ក្ដិសមនឹងចំណាយពេលដើម្បីវិភាគ និងស្វែងយល់់ថាតើព្រះបន្ទូលទាំងនោះគឺជាសេចក្ដីពិតឬអត់ ឬថាតើព្រះបន្ទូលទាំងនោះអាចផ្លាស់ប្ដូរមនុស្សបានឬអត់ទៅទៀត។ សម្រាប់ពួកទទឹងនឹងព្រះគ្រីស្ទ ព្រះបន្ទូលណាក៏ដោយដែលទាក់ទងនឹងវាសនា និងគោលដៅរបស់ពួកគេ អត្តសញ្ញាណផ្ទាល់ខ្លួន ឋានៈ ផលប្រយោជន៍ផ្ទាល់ខ្លួនទាំងអស់របស់ពួកគេជាដើម គឺសុទ្ធតែមានសារៈសំខាន់ ព្រះបន្ទូលទាំងនោះមានសារៈសំខាន់បំផុត។ មនុស្សមួយចំនួននិយាយថា៖ «ដោយសារពួកទទឹងនឹងព្រះគ្រីស្ទចាត់ទុកផ្នែកទាំងនេះនៃព្រះបន្ទូលរបស់ព្រះជាម្ចាស់ថាសំខាន់ខ្លាំង និងយកចិត្តទុកដាក់យ៉ាងខ្លាំងចំពោះព្រះបន្ទូលទាំងនេះ តើម៉េចនឹងអាចនិយាយបានថា ពួកគេកំពុងឈ្លបមើលព្រះបន្ទូលរបស់ព្រះជាម្ចាស់ទៅ? តើនេះមិនមែនជាការចោទប្រកាន់ខុសបន្តិចទេឬ? តើនេះមិនមែនជារឿងហួសហេតុ និងមិនសូវសមរម្យទេឬ?» (អត់ទេ។ ពួកទទឹងនឹងព្រះគ្រីស្ទមិនជឿថាព្រះបន្ទូលរបស់ព្រះជាម្ចាស់ប្រាកដជានឹងក្លាយជាការពិត និងត្រូវបានសម្រេចនោះទេ ពួកគេមិនជឿថាព្រះជាម្ចាស់មានព្រះបន្ទូលយ៉ាងណា ទ្រង់ធ្វើយ៉ាងនោះ ហើយព្រះអង្គមានព្រះបន្ទូលយ៉ាងណា ក៏សម្រេចយ៉ាងនោះមែនឡើយ។ ពួកគេមិនអានព្រះបន្ទូលរបស់ព្រះជាម្ចាស់ដោយផ្នត់គំនិតនៃជំនឿ និងការទទួលស្គាល់នោះទេ ប៉ុន្តែកំពុងសង្កេតមើលថាតើព្រះបន្ទូលរបស់ព្រះជាម្ចាស់ពិតជាអាចក្លាយជាការពិតឬអត់។) តើដូច្នេះមែនទេ? (មែនហើយ។) ពួកទទឹងនឹងព្រះគ្រីស្ទឱ្យតម្លៃលើព្រះបន្ទូលទាំងនេះ ពីព្រោះព្រះបន្ទូលទាំងនេះអាចបំពេញបំណងប្រាថ្នារបស់ពួកគេបាន។ លើសពីនេះ ប្រសិនបើព្រះបន្ទូលទាំងនេះត្រូវបានសម្រេច វានឹងបំពេញមហិច្ឆតារបស់ពួកគេ។ ប្រសិនបើពួកគេក្ដាប់ព្រះបន្ទូលទាំងនេះបាន ហើយប្រកាន់ខ្ជាប់នូវព្រះបន្ទូលទាំងនេះ នោះនៅពេលព្រះបន្ទូលទាំងនេះក្លាយជាការពិត ពួកគេបានភ្នាល់លើរឿងដែលត្រឹមត្រូវ ហើយការដើរតាមព្រះជាម្ចាស់នឹងក្លាយជាការសម្រេចចិត្តដ៏ត្រឹមត្រូវសម្រាប់ពួកគេ។ ក៏ប៉ុន្តែ ការដែលពួកគេឱ្យតម្លៃលើព្រះបន្ទូលទាំងនេះ មិនមែនមានន័យថាពួកគេអាចទទួលយកព្រះបន្ទូលទាំងនេះជាសេចក្ដីពិតពីក្នុងជម្រៅចិត្ត ថាជាព្រះបន្ទូលដែលមកពីព្រះជាម្ចាស់នោះទេ ហើយក៏មិនអាចនិយាយបានថា ពួកគេទទួលយកព្រះបន្ទូលទាំងនេះជាព្រះបន្ទូលរបស់ព្រះជាម្ចាស់នៅក្នុងចិត្តរបស់ពួកគេដែរ។ ផ្ទុយទៅវិញ ខណៈដែលពួកគេឱ្យតម្លៃលើព្រះបន្ទូលទាំងនេះ ពួកគេមានការសង្ស័យនៅក្នុងចិត្តចំពោះព្រះបន្ទូលទាំងនេះ ពួកគេគ្រាន់តែសង្កេតមើលដោយស្ទាក់ស្ទើរប៉ុណ្ណោះ។ គេក៏អាចនិយាយបានដែរថា ព្រះបន្ទូលទាំងនេះអាចក្លាយជាភស្តុតាង និងជាលេសសម្រាប់ពួកគេ ដើម្បីបដិសេធព្រះជាម្ចាស់ និងបដិសេធដំណាក់កាលនៃកិច្ចការរបស់ព្រះជាម្ចាស់នេះនៅពេលណាមួយ នៅគ្រប់ពេលវេលា និងគ្រប់ទីកន្លែង។ ពួកគេតែងតែសង្កេតមើលយ៉ាងយកចិត្តទុកដាក់ជានិច្ច ដើម្បីមើលថាតើក្នុងអំឡុងដំណាក់កាលនីមួយៗនៃកិច្ចការរបស់ព្រះជាម្ចាស់ និងគ្រប់សម័យកាលដែលព្រះជាម្ចាស់ដឹកនាំមនុស្សឱ្យឆ្លងកាត់ ព្រះបន្ទូលទាំងនេះកំពុងត្រូវបានសម្រេច និងក្លាយជាការពិតឬអត់។ ច្បាស់ណាស់ថា ពួកទទឹងនឹងព្រះគ្រីស្ទតែងតែផ្ដោតជានិច្ចទៅលើការដែលថា តើព្រះបន្ទូលរបស់ព្រះជាម្ចាស់ក្លាយជាការពិតឬអត់។ ក្នុងអំឡុងពេលនេះ អាកប្បកិរិយានៃការប្រទូសរ៉ាយរបស់ពួកគេចំពោះព្រះជាម្ចាស់ ការទាស់ទទឹងនឹងព្រះជាម្ចាស់ និងការពិនិត្យពិច័យ ព្រមទាំងការវិភាគលើព្រះជាម្ចាស់ មិនដែលផ្លាស់ប្ដូរឡើយ។ ពួកគេប្រទូសរ៉ាយ និងពិនិត្យពិច័យព្រះជាម្ចាស់ ដោយតែងតែឈ្លបមើលរាល់សកម្មភាព និងព្រះបន្ទូលរបស់ព្រះជាម្ចាស់នៅក្នុងចិត្តរបស់ពួកគេ។ ស្របពេលជាមួយគ្នានេះ ពួកគេក៏ប៉ុនប៉ងថ្កោលទោសព្រះជាម្ចាស់ និងកិច្ចការរបស់ព្រះជាម្ចាស់ផងដែរ។ តើនេះមិនមែនជាការបង្ហាញចេញដ៏ជាប់លាប់របស់ពួកទទឹងនឹងព្រះគ្រីស្ទដែលទាស់ទទឹងនឹងព្រះជាម្ចាស់ទេឬ? (មែនហើយ។) តាមរយៈការបង្ហាញចេញទាំងនេះរបស់ពួកទទឹងនឹងព្រះគ្រីស្ទ តើមានតម្រុយណាមួយនៃការទទួលយកព្រះបន្ទូលរបស់ព្រះជាម្ចាស់ដែរឬទេ? តើមានតម្រុយណាមួយនៃការចុះចូលដែរឬទេ? តើមានចំណុចណាមួយនៃការប្រព្រឹត្តចំពោះព្រះជាម្ចាស់ជាព្រះជាម្ចាស់ដែរឬទេ? (គ្មានទេ។) បន្ទាប់មកទៀត យើងនឹងប្រកបគ្នាអំពីចំណុចទាំងនេះម្ដងមួយៗ។

១. ការឈ្លបមើលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស

ចំណុចទីមួយគឺ ពួកទទឹងនឹងព្រះគ្រីស្ទឈ្លបមើលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់។ ចាប់តាំងពីព្រះជាម្ចាស់បានចាប់ផ្ដើមកិច្ចការរបស់ទ្រង់ និងបានមានព្រះបន្ទូលមក ទ្រង់បានថ្លែងយ៉ាងច្រើនប្រាប់មនុស្សជាតិ រាស្ដ្ររើសតាំងរបស់ទ្រង់ និងអស់អ្នកដែលស្ដាប់ព្រះបន្ទូលរបស់ទ្រង់ អំពីព្រះពរ និងព្រះគុណណាខ្លះដែលទ្រង់នឹងប្រទានដល់មនុស្ស អំពីព្រះពរអ្វីខ្លះដែលទ្រង់សន្យាដល់មនុស្ស ជាដើម។ នៅក្នុងសម័យកាល ឱកាស ឬបរិបទផ្សេងៗគ្នា ព្រះជាម្ចាស់ថ្លែងប្រាប់អ្នកដើរតាមទ្រង់អំពីព្រះពរ និងសេចក្ដីសន្យា ដោយថ្លែងប្រាប់ពួកគេថា ប្រសិនបើពួកគេសម្រេចបានរឿងជាក់លាក់ណាមួយ ព្រះជាម្ចាស់នឹងប្រទានពរដល់ពួកគេតាមរបៀបជាក់លាក់ ហើយពួកគេនឹងទទួលបានព្រះពរ និងសេចក្ដីសន្យាជាក់លាក់ ។ល។ មិនថាព្រះជាម្ចាស់បានមានព្រះបន្ទូលទាំងនេះនៅក្នុងសម័យកាលណា ឬព្រះជាម្ចាស់បានប្រទានសេចក្ដីសន្យាបែបនេះដល់អ្នកណានោះទេ ក៏ព្រះបន្ទូលទាំងនេះត្រូវបានថ្លែងឡើងនៅក្នុងបរិបទជាក់លាក់ និងនៅក្នុងមជ្ឈដ្ឋានជាក់លាក់ណាមួយ។ លើសពីនេះ សេចក្ដីសន្យា និងព្រះពរដែលព្រះជាម្ចាស់ប្រទានដល់មនុស្ស គឺទាក់ទងនឹងការបង្ហាញចេញជាវិជ្ជមានរបស់ពួកគេ ដូចជាការដេញតាមសេចក្ដីពិត ការផ្លាស់ប្ដូរនិស្ស័យ និងការចុះចូលពិតប្រាកដចំពោះព្រះជាម្ចាស់។ ដោយបង្កប់ន័យ សេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស គឺមានលក្ខខណ្ឌ។ មនុស្សមិនមានសិទ្ធិសម្រេចចុងក្រោយលើលក្ខខណ្ឌទាំងនេះទេ ហើយវាក៏មិនត្រូវបានកំណត់ទៅតាមសញ្ញាណ និងការស្រមើស្រមៃរបស់មនុស្សដែរ។ ផ្ទុយទៅវិញ លក្ខខណ្ឌទាំងនេះត្រូវបានកំណត់ទៅតាមស្ដង់ដា និងសេចក្ដីតម្រូវរបស់ព្រះជាម្ចាស់ ដែលពាក់ព័ន្ធនឹងគោលការណ៍ និងច្បាប់ជាក់លាក់។ ទាក់ទងនឹងរបៀបដែលព្រះបន្ទូលរបស់ព្រះជាម្ចាស់ក្លាយជាការពិត លេចចេញជារូបរាង និងត្រូវបានសម្រេចនៅក្នុងមនុស្សផ្សេងៗគ្នា វាមិនត្រូវបានធ្វើឡើងដោយព្រះជាម្ចាស់តាមតែអំពើចិត្តជាដាច់ខាត ផ្ទុយទៅវិញ វាមានមូលដ្ឋានសម្រាប់រឿងនេះ។ អំពើដូចគ្នាដែលធ្វើឡើងដោយមនុស្សផ្សេងគ្នា អាចបណ្ដាលឱ្យមានការប្រព្រឹត្តខុសគ្នាពីព្រះជាម្ចាស់។ ឧទាហរណ៍៖ ប្រហែលជាមានមនុស្សពីរនាក់ដែលម្នាក់ៗដឹកនាំពួកជំនុំមួយ។ អ្នកទីមួយទទួលបានការបំភ្លឺ និងការស្រាយបំភ្លឺជារឿយៗ ហើយច្រើនតែស៊ូទ្រាំនឹងសេចក្ដីប្រៀនប្រដៅ ដែលនាំឱ្យមានការលូតកម្ពស់យ៉ាងឆាប់រហ័ស។ ផ្ទុយទៅវិញ អ្នកទីពីរអាចនឹងរាងស្ពឹកស្រពន់ និងយឺតយ៉ាវក្នុងការឆ្លើយតប ដែលនាំឱ្យមានការរីកចម្រើនយឺតយ៉ាវ។ តាមទស្សនៈរបស់មនុស្ស មនុស្សពីរនាក់នេះដែលបំពេញកិច្ចការដូចគ្នា និងបង្ហាញឥរិយាបថស្រដៀងគ្នា គួរតែទទួលបានព្រះពរ និងការប្រព្រឹត្តដូចគ្នាពីព្រះជាម្ចាស់។ ក៏ប៉ុន្តែ បើនិយាយពីការចូលទៅក្នុងជីវិតដែលពួកគេដកបទពិសោធ និងទទួលបានក្នុងការបំពេញភារកិច្ច និងនៅក្នុងជីវិតរបស់ពួកគេ ឬព្រះគុណខាងក្រៅដែលពួកគេទទួលបាន វានឹងមានភាពខុសគ្នាយ៉ាងច្បាស់លាស់។ ជាការពិតណាស់ «ភាពខុសគ្នាយ៉ាងច្បាស់លាស់» ទាំងនេះ មិនមែនជារឿងដែលចៀសមិនផុតនោះទេ។ ដូច្នេះ តើព្រះជាម្ចាស់បែងចែកអ្វីដែលហៅថាព្រះពរ និងការប្រព្រឹត្តខុសៗគ្នា ឬការបំភ្លឺ ការស្រាយបំភ្លឺ និងអត្ថប្រយោជន៍ផ្សេងៗទៀតដែលមនុស្សទទួលបានពីព្រះជាម្ចាស់ដោយរបៀបណា? ព្រះជាម្ចាស់មានរបៀបផ្សេងៗគ្នាក្នុងការរប្រព្រឹត្តចំពោះមនុស្សផ្សេងៗគ្នា។ មនុស្សមួយចំនួនខ្ជិលច្រអូស ឥតប្រយោជន៍ ចូលចិត្តប្រកួតប្រជែង និងច្រណែនឈ្នានីស ហើយទោះបីជាពួកគេសុខចិត្តលះបង់ខ្លួន និងស៊ូទ្រាំនឹងទុក្ខលំបាកខ្លះពីសំបកក្រៅក៏ដោយ ក៏ពួកគេគ្រាន់តែមិនអាចទទួលយក ឬអនុវត្តសេចក្ដីពិតបានឡើយ។ ម្យ៉ាងវិញទៀត មនុស្សមួយចំនួនមានភាពឧស្សាហ៍ព្យាយាម។ ទោះបីជាពួកគេមាននិស្ស័យពុករលួយដូចគ្នាក៏ដោយ ក៏ពួកគេមានភាពស្មោះត្រង់ និងបន្ទាបខ្លួនគួរសមដែរ។ ពួកគេអាចទទួលយកសេចក្ដីពិត និងទទួលយកការលួសកាត់បាន។ ពួកគេទទួលយក និងស្វែងយល់យ៉ាងស្មោះអស់ពីចិត្តនូវអ្វីគ្រប់យ៉ាងដែលព្រះជាម្ចាស់មានព្រះបន្ទូល និងគ្រប់មជ្ឈដ្ឋានដែលព្រះជាម្ចាស់រៀបចំសម្រាប់ពួកគេ ស្របពេលដែលពួកគេក៏ប្រព្រឹត្តចំពោះរឿងនេះដោយភាពស្មោះអស់ពីចិត្តផងដែរ។ ដូច្នេះ ពីខាងក្រៅ មនុស្សពីរនាក់អាចនឹងកំពុងធ្វើកិច្ចការដូចគ្នា ហើយទំហំកិច្ចការអាចនឹងស្រដៀងគ្នា ប៉ុន្តែព្រះជាម្ចាស់នឹងប្រទានព្រះពរខុសៗគ្នា ព្រមទាំងការបំភ្លឺ និងការស្រាយបំភ្លឺខុសៗគ្នា ដោយផ្អែកលើនិស្ស័យ និងការដេញតាមខុសៗគ្នារបស់ពួកគេ។ មើលពីសំបកក្រៅ បុគ្គលដែលទទួលបានការបំភ្លឺ និងការស្រាយបំភ្លឺ អាចនឹងរងទុក្ខច្រើនជាង និងច្រើនតែស៊ូទ្រាំនឹងសេចក្ដីប្រៀនប្រដៅ ប៉ុន្តែអ្វីដែលគេទទួលបានក៏ធំធេងជាងដែរ។ ផ្ទុយទៅវិញ បុគ្គលដែលស្ពឹកស្រពន់ និងល្ងង់ខ្លៅ ប្រឈមមុខនឹងសេចក្ដីប្រៀនប្រដៅតិចជាង រងទុក្ខតិចជាង ហើយហេតុនេះ ការលូតលាស់ជីវិតរបស់គេយឺតជាង ហើយគេក៏ទទួលបានតិចជាងដែរ។ ជាសារជាតិ តើបុគ្គលណាដែលពិតជាទទួលបានព្រះពរ និងសេចក្ដីសន្យារបស់ព្រះជាម្ចាស់? (អ្នកដែលរងទុក្ខច្រើនជាង និងច្រើនតែទទួលបានសេចក្ដីប្រៀនប្រដៅ។) វាអាចនឹងមើលទៅហាក់ដូចជាបុគ្គលដែលទទួលបានសេចក្ដីសន្យា និងព្រះពររបស់ព្រះជាម្ចាស់ ត្រូវបានប្រៀនប្រដៅ ឧស្សាហ៍ប្រឈមមុខនឹងឧបសគ្គ បញ្ចេញឱ្យឃើញសេចក្ដីពុករលួយ និងត្រូវបានលាតត្រដាង ប៉ុន្តែគេច្រើនតែទទួលបានការបំភ្លឺ និងការស្រាយបំភ្លឺរបស់ព្រះជាម្ចាស់។ ម្យ៉ាងវិញទៀត បុគ្គលដែលមិនត្រូវបានប្រៀនប្រដៅ រស់នៅក្នុងជីវិតដ៏សុខស្រួល រីករាយ និងមានសេរីភាព។ នៅពេលគេខ្ជិលច្រអូស គេមិនប្រឈមមុខនឹងសេចក្ដីប្រៀនប្រដៅទេ។ នៅពេលគេច្រណែនឈ្នានីស គេមិនប្រឈមមុខនឹងសេចក្ដីប្រៀនប្រដៅទេ។ នៅពេលគេគ្មានការទទួលខុសត្រូវក្នុងកិច្ចការរបស់ខ្លួន គេមិនប្រឈមមុខនឹងសេចក្ដីប្រៀនប្រដៅទេ។ គេថែមទាំងសោយសុខនឹងអត្ថប្រយោជន៍នៃឋានៈ និងរស់នៅយ៉ាងសុខស្រួលទៀតផង។ តើមនុស្សដែលមានការយល់ដឹងខាងវិញ្ញាណ ដែលយល់ដឹងពីរឿងរ៉ាវយ៉ាងបរិសុទ្ធ និងស្រឡាញ់អ្វីៗដែលវិជ្ជមាន ចូលចិត្តអ្នកណាជាង? ពួកគេចូលចិត្តបុគ្គលដែលស៊ូទ្រាំនឹងការត្រូវបានប្រៀនប្រដៅ ឧស្សាហ៍ប្រឈមមុខនឹងឧបសគ្គ ហើយអាចទទួលបានការបំភ្លឺ និងការស្រាយបំភ្លឺ។ ពួកគេចាត់ទុកបុគ្គលបែបនេះថាជាអ្នកដែលទទួលបានព្រះពរពិតប្រាកដពីព្រះជាម្ចាស់។ អស់អ្នកដែលដេញតាមសេចក្ដីពិត ប្រាថ្នាចង់ក្លាយជាបុគ្គលបែបនេះ។ ពួកគេសុខចិត្តរស់នៅចំពោះព្រះជាម្ចាស់ជានិច្ច ទោះបីជាវាមានន័យថាត្រូវទទួលបានសេចក្ដីប្រៀនប្រដៅ និងការវាយផ្ចាលរបស់ព្រះជាម្ចាស់ជាញឹកញាប់ក៏ដោយ។ ពួកគេជឿថា នេះគឺជាព្រះពររបស់ព្រះជាម្ចាស់ និងជាសេចក្ដីសន្យាពិតប្រាកដរបស់ព្រះជាម្ចាស់។ ការមានបទពិសោធ និងការទទួលបានទាំងនេះ បញ្ជាក់ពីអត្ថិភាពនៃព្រះពរ និងសេចក្ដីសន្យាដែលព្រះជាម្ចាស់បានមានព្រះបន្ទូល។ ប៉ុន្តែ តើពួកទទឹងនឹងព្រះគ្រីស្ទមើលឃើញរឿងនេះយ៉ាងដូចម្ដេច? ពួកទទឹងនឹងព្រះគ្រីស្ទមិនវាស់ស្ទង់ព្រះពរ និងសេចក្ដីសន្យារបស់ព្រះជាម្ចាស់ ដោយផ្អែកលើថាតើបុគ្គលម្នាក់យល់ពីសេចក្ដីពិតកម្រិតណា ថាតើគេទទួលបានសេចក្ដីពិតច្រើនប៉ុនណា ឬថាតើគេទទួលបានផលចំណេញជាវិជ្ជមានប៉ុន្មាននោះទេ។ ផ្ទុយទៅវិញ ពួកគេវាស់ស្ទង់ថាតើទទួលបានច្រើនប៉ុនណា ពីទស្សនៈនៃអត្ថប្រយោជន៍ខាងសាច់ឈាម និងផលប្រយោជន៍ខាងសម្ភារៈ។ តើអ្នករាល់គ្នាគិតថា ពួកទទឹងនឹងព្រះគ្រីស្ទច្រណែននឹងបុគ្គលណា? (គឺបុគ្គលដែលមិនស៊ូទ្រាំនឹងសេចក្ដីប្រៀនប្រដៅ។) ពួកទទឹងនឹងព្រះគ្រីស្ទច្រណែននឹងបុគ្គលដែលខ្ជិលច្រអូស និងមិនស្មោះត្រង់ ដែលមិនប្រឈមមុខនឹងសេចក្ដីប្រៀនប្រដៅណាមួយ ហើយរីករាយនឹងអត្ថប្រយោជន៍នៃឋានៈ។ ការដែលពួកទទឹងនឹងព្រះគ្រីស្ទច្រណែននឹងបុគ្គលបែបនេះ បញ្ជាក់ថារបៀបដែលពួកគេយល់ឃើញពីរឿងរ៉ាវ មានបញ្ហាហើយ។ នេះត្រូវបានកំណត់ដោយសារជាតិធម្មជាតិរបស់ពួកគេ។

តើពួកទទឹងនឹងព្រះគ្រីស្ទឈ្លបមើលថាតើព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ចំពោះមនុស្សក្លាយជាការពិតឬអត់ ដោយរបៀបណា? នៅពេលព្រះបន្ទូលរបស់ព្រះជាម្ចាស់ចែងថា តើទ្រង់ប្រទានព្រះពរដល់អ្នកណា អ្នកណាទទួលបានសេចក្ដីសន្យារបស់ទ្រង់ ហើយអ្នកណាអាចទទួលបានសេចក្ដីសន្យាពីព្រះជាម្ចាស់ តើពួកទទឹងនឹងព្រះគ្រីស្ទសង្កេតមើលរឿងនេះយ៉ាងដូចម្ដេច? ពួកគេនិយាយថា៖ «មនុស្សដែលលះបង់ដើម្បីព្រះជាម្ចាស់ ទទួលបានការបំភ្លឺ និងការស្រាយបំភ្លឺ មានសេចក្ដីប្រៀនប្រដៅ និងការណែនាំពីព្រះជាម្ចាស់ ហើយនោះត្រូវបានចាត់ទុកថាជាការទទួលបានព្រះពរមែនទេ? ការត្រូវបានប្រៀនប្រដៅ គឺជាព្រះពររបស់ព្រះជាម្ចាស់មែនទេ? មានតែមនុស្សល្ងង់ប៉ុណ្ណោះដែលគិតបែបនេះ! តើនេះមិនមែនជាការខាតបង់ទេឬ? តើនេះមិនមែនជាការបំផ្លាញកេរ្តិ៍ឈ្មោះរបស់ខ្លួនទេឬ? ហើយនោះហៅថាព្រះពររបស់ព្រះជាម្ចាស់មែនទេ? តើនេះជារបៀបដែលព្រះបន្ទូលរបស់ព្រះជាម្ចាស់ក្លាយជាការពិត និងត្រូវបានសម្រេចមែនទេ? ប្រសិនបើដូច្នេះមែន នោះខ្ញុំមិនចង់ក្លាយជាមនុស្សបែបនេះទេ ខ្ញុំមិនចង់ដេញតាមការរងទុក្ខ និងការលះបង់ឡើយ។ ខ្ញុំមិនទទួលយករបៀបធ្វើការបែបនេះរបស់ព្រះជាម្ចាស់ទេ តើនេះជាសេចក្ដីពិតបែបណាទៅ? តើការធ្វើបែបនោះអាចត្រូវបានចាត់ទុកថាជាការសង្គ្រោះមនុស្សយ៉ាងម៉េចកើតទៅ?» ការប្រឆាំងកើតឡើងនៅក្នុងចិត្តរបស់ពួកគេ។ ពួកគេមិនទទួលយកការដែលព្រះជាម្ចាស់ប្រទានព្រះពរ និងដឹកនាំមនុស្សតាមរបៀបនេះទេ ពួកគេមិនទទួលយកការដែលព្រះជាម្ចាស់ប្រទានជីវិតដល់មនុស្សតាមរបៀបនេះទេ ហើយក៏មិនទទួលយកការដែលព្រះជាម្ចាស់បញ្ជ្រាបសេចក្ដីពិតទៅក្នុងមនុស្សតាមរបៀបនេះដែរ។ ជាការពិតណាស់ ក៏ប្រហែលជាមានមនុស្សបែបនេះនៅជុំវិញពួកទទឹងនឹងព្រះគ្រីស្ទដែរ ដែលចាប់តាំងពីជឿលើព្រះជាម្ចាស់មក មុខជំនួញរបស់ពួកគេមានការរីកចម្រើន រកលុយបានច្រើន ទិញឡាន និងផ្ទះ ហើយជីវិតខាងសម្ភារៈរបស់ពួកគេមានភាពប្រសើរឡើង ក្លាយជាអ្នកមានទ្រព្យ។ ពេលឃើញដូច្នេះ ពួកទទឹងនឹងព្រះគ្រីស្ទគិតថា៖ «បន្ទាប់ពីជឿលើព្រះជាម្ចាស់មក ពួកគេទទួលបានព្រះពរ និងរីករាយនឹងព្រះគុណរបស់ព្រះជាម្ចាស់។ តាមរយៈការពិតទាំងនេះ មើលទៅហាក់ដូចជាសេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស ត្រូវបានសម្រេចនៅក្នុងមនុស្សបែបនេះ។ ព្រះបន្ទូលរបស់ព្រះជាម្ចាស់បានក្លាយជាការពិតហើយ។ មើលទៅហាក់ដូចជាព្រះបន្ទូលរបស់ព្រះជាម្ចាស់ពិតជាមានសិទ្ធិអំណាចមែន។ ការទទួលយកដំណាក់កាលនេះនៃកិច្ចការរបស់ព្រះជាម្ចាស់គឺជារឿងត្រឹមត្រូវ ហើយមនុស្សម្នាក់អាចទទួលបានព្រះពរយ៉ាងធំធេង អ្វីៗនឹងប្រព្រឹត្តទៅយ៉ាងរលូន ហើយមនុស្សម្នាក់អាចទទួលបានព្រះគុណពីព្រះជាម្ចាស់»។ បន្ទាប់ពីបានមើលឃើញការពិតបែបនេះ នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទមានការទទួលស្គាល់ និងជំនឿបណ្ដោះអាសន្នបន្តិចបន្តួចលើសេចក្ដីសន្យា និងព្រះពររបស់ព្រះជាម្ចាស់។ ជាការពិតណាស់ ការទទួលស្គាល់ និងជំនឿនេះ គួរតែមានភ្ជាប់មកជាមួយនូវកំណត់សម្គាល់ក្នុងវង់ក្រចកដែលបញ្ជាក់ថា «រង់ចាំការផ្ទៀងផ្ទាត់បន្ថែមទៀត»។ នៅក្នុងជីវិតប្រចាំថ្ងៃរបស់ពួកគេ ពួកទទឹងនឹងព្រះគ្រីស្ទបន្តសង្កេតមើល និងប្រមូលភស្តុតាងផ្សេងៗ ដើម្បីផ្ទៀងផ្ទាត់ថាព្រះពរ និងសេចក្ដីសន្យារបស់ព្រះជាម្ចាស់កំពុងក្លាយជាការពិត និងត្រូវបានសម្រេចនៅក្នុងមនុស្សជាច្រើន។ ខណៈដែលកំពុងសង្កេតមើល ពួកទទឹងនឹងព្រះគ្រីស្ទទាំងនេះកំពុងប្រមូលភស្តុតាងនេះ ដោយព្យាយាមមើលថាតើមនុស្សណាខ្លះដែលទទួលបានព្រះពរ និងសេចក្ដីសន្យារបស់ព្រះជាម្ចាស់ តើមនុស្សទាំងនេះបានធ្វើអ្វីខ្លះ មើលអាកប្បកិរិយារបស់ពួកគេចំពោះព្រះជាម្ចាស់ របៀបដែលពួកគេដើរតាមព្រះជាម្ចាស់ និងទស្សនៈរបស់ពួកគេ។ ជាការពិតណាស់ ក្នុងអំឡុងពេលនៃការបន្តសង្កេតមើល និងប្រមូលភស្តុតាងនេះ ពួកទទឹងនឹងព្រះគ្រីស្ទក៏ប៉ុនប៉ងត្រាប់តាមឥរិយាបថ សកម្មភាព និងទស្សនៈរបស់អស់អ្នកដែលទទួលបានព្រះពរ និងសេចក្ដីសន្យារបស់ព្រះជាម្ចាស់ផងដែរ។ ប្រសិនបើពួកគេខ្លួនឯងទទួលបានព្រះពរខាងសម្ភារៈ ការផ្គត់ផ្គង់ខាងវិញ្ញាណ និងសេចក្ដីអំណរខ្លះៗ ពួកគេទទួលស្គាល់នៅក្នុងចិត្តថា៖ ««ព្រះពរ និងសេចក្ដីសន្យារបស់ព្រះជាម្ចាស់មិនមែនជាព្រះបន្ទូលទទេសូន្យនោះទេ។ ព្រះបន្ទូលទាំងនោះអាចត្រូវបានសម្រេច។ មើលទៅហាក់ដូចជាព្រះជាម្ចាស់អង្គនេះពិតជាព្រះជាម្ចាស់មែន ទ្រង់ពិតជាមានសមត្ថភាពខ្លះមែន។ ទ្រង់អាចប្រទានព្រះពរ និងប្រទានសេចក្ដីសន្យាដល់មនុស្ស នាំមកនូវអត្ថប្រយោជន៍ខ្លះ និងបំពេញតម្រូវការខ្លះៗរបស់ពួកគេសម្រាប់ផលប្រយោជន៍ជាក់លាក់ណាមួយ។ មើលទៅហាក់ដូចជាខ្ញុំគួរតែបន្តជឿ និងដើរតាមទ្រង់។ ខ្ញុំមិនត្រូវនៅក្រោយគេ ឬខ្ជិលច្រអូសឡើយ»។ តាំងពីដើមរហូតដល់ចប់ ពួកទទឹងនឹងព្រះគ្រីស្ទកំពុងសង្កេតមើលដោយស្ទាក់ស្ទើរ។ ប៉ុន្តែ តើមានអ្នកណាកត់សម្គាល់ឃើញទេ នៅពេលពួកគេធ្វើបែបនេះ? តើពួកគេសង្កេតមើលដោយស្ទាក់ស្ទើរយ៉ាងបើកចំហ ដោយប្រាប់អ្នកគ្រប់គ្នាថា «ខ្ញុំមិនជឿលើព្រះពរ និងសេចក្ដីសន្យាទាំងនេះរបស់ព្រះជាម្ចាស់ទេ» ដែរឬទេ? (អត់ទេ។) មើលពីសំបកក្រៅ អ្នកមិនអាចដឹងឡើយ។ អ្នកឃើញពួកគេនៅក្នុងចំណោមអ្នកដទៃទៀត ដោយបោះបង់ការងារ និងអាពាហ៍ពិពាហ៍ គ្រួសាររបស់ខ្លួនជាដើម ហើយក៏បំពេញភារកិច្ចរបស់ពួកគេជាមួយអ្នកដទៃទៀតដែរ ដោយក្រោកពីព្រលឹម និងចូលគេងយប់ជ្រៅ ស៊ូទ្រាំនឹងទុក្ខលំបាក និងលះបង់។ ពួកគេមិននិយាយពាក្យសម្ដីដែលបង្កការរំខាន ឬពាក្យសម្ដីអវិជ្ជមានទេ មិនបញ្ចេញការវិនិច្ឆ័យ មិនធ្វើរឿងអាក្រក់ និងមិនបង្កការរំខានឡើយ។ ក៏ប៉ុន្តែ នៅតែមានរឿងមួយគឺ៖ មិនថាពួកគេធ្វើសកម្មភាពដោយសម្ងាត់ពីខាងក្រៅយ៉ាងណាដោយ ក៏ទស្សនៈ និងគំនិតខាងក្នុងរបស់ពួកគេ ត្រួតត្រា និងជះឥទ្ធិពលដល់ឥរិយាបថរបស់ពួកគេដែរ។ នៅក្នុងជម្រៅចិត្ត ការសង្កេតមើលដោយស្ទាក់ស្ទើរ និងការឈ្លបមើលរបស់ពួកគេចំពោះព្រះបន្ទូលរបស់ព្រះជាម្ចាស់ មិនអាចត្រូវលាក់បាំងពីព្រះជាម្ចាស់បានឡើយ។ ដូច្នេះ តើទិដ្ឋភាពណាខ្លះរបស់ពួកទទឹងនឹងព្រះគ្រីស្ទ ដែលអាចត្រូវលាក់បាំងពីមនុស្សបាន ប៉ុន្តែមិនត្រូវអាចលាក់បាំងពីព្រះជាម្ចាស់បាននោះ? មនុស្សមើលឃើញត្រឹមតែឥរិយាបថរបស់អ្នកដទៃ ពួកគេគ្រាន់តែមើលឃើញអ្វីដែលអ្នកដទៃបញ្ចេញឱ្យឃើញប៉ុណ្ណោះ ផ្ទុយទៅវិញ ព្រះជាម្ចាស់មិនត្រឹមតែទតមើលរឿងទាំងនេះទេ ប៉ុន្តែអ្វីដែលសំខាន់បំផុតនោះគឺ ទ្រង់ទតពិនិត្យចិត្ត និងគំនិតក្នុងជម្រៅចិត្តរបស់មនុស្ស។ ឥរិយាបថ និងការបញ្ចេញឱ្យឃើញរបស់មនុស្សម្នាក់ គឺរាងរាក់កំភែល ប៉ុន្តែជម្រៅចិត្តរបស់មនុស្សម្នាក់ គឺជាពិភពដែលមិនអាចមើលឃើញ ដែលនៅក្នុងនោះមានលាក់ទុកនូវគំនិតដ៏ជ្រាលជ្រៅរបស់គេ និងធាតុផ្សំជាច្រើននៃធម្មជាតិរបស់គេ។ នៅពេលពួកទទឹងនឹងព្រះគ្រីស្ទឈ្លបមើលព្រះបន្ទូលរបស់ព្រះជាម្ចាស់ ដូចជាសេចក្ដីសន្យា និងព្រះពររបស់ទ្រង់ ពីខាងក្រៅ ពួកគេអាចនឹងលះបង់ពេលវេលារបស់ពួកគេ និងលះបង់កម្លាំងកាយ ប៉ុន្តែចិត្តរបស់ពួកគេមិនបានលះបង់ទាំងស្រុងចំពោះព្រះជាម្ចាស់ឡើយ។ តើអ្វីទៅជាការបង្ហាញចេញជាក់ស្ដែងនៃការមិនលះបង់ចិត្តរបស់ពួកគេទាំងស្រុងចំពោះព្រះជាម្ចាស់? មិនថាពួកគេធ្វើអ្វី ឬបំពេញភារកិច្ចអ្វីក៏ដោយ ក៏ពួកគេមិនបានបញ្ចេញកម្លាំងទាំងអស់របស់ខ្លួនទៅក្នុងភារកិច្ចនោះ ហើយធ្វើវាដោយអស់ពីសមត្ថភាពនោះទេ ប៉ុន្តែគ្រាន់តែមានគោលបំណងធានាថា មិនឱ្យមានកំហុសជាក់ស្ដែង ហើយទិសដៅជាមូលដ្ឋាននៃដំណើរការទាំងមូលគឺត្រឹមត្រូវប៉ុណ្ណោះ។ ហេតុអ្វីបានជាពួកគេអាចធ្វើបែបនេះបាន? នៅក្នុងជម្រៅចិត្តរបស់ពួកគេ នៅក្នុងក្រអៅបេះដូងរបស់ពួកគេ ពួកគេរក្សាទុកគំនិតមួយថា៖ «ថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ គឺជាការកំណត់ថាតើព្រះជាម្ចាស់អាចសង្គ្រោះខ្ញុំបានឬអត់ ហើយថាតើទ្រង់ពិតជាព្រះជាម្ចាស់របស់ខ្ញុំមែនឬអត់។ ប្រសិនបើសំណួរនេះមិនត្រូវបានឆ្លើយទេ សូម្បីតែភាពពិតប្រាកដនៃអត្តសញ្ញាណ និងសារជាតិរបស់ព្រះជាម្ចាស់ ក៏ស័ក្ដិសមនឹងឱ្យសង្ស័យដែរ»។ ដោយមានគំនិតបែបនេះនៅក្នុងជម្រៅចិត្ត តើពួកគេនៅតែអាចមានចិត្តដ៏ពិតប្រាកដចំពោះព្រះជាម្ចាស់បានដែរឬទេ? គំនិតទាំងនេះដែលចាក់ឫសយ៉ាងជ្រៅនៅក្នុងចិត្តរបស់ពួកគេ រារាំងពួកគេ ដោយតែងតែព្រមានពួកគេថា៖ កុំថ្វាយចិត្តពិតប្រាកដរបស់អ្នកដល់ព្រះជាម្ចាស់អី កុំប្រឹងប្រែងឱ្យអស់ពីសមត្ថភាពអី គ្រាន់តែធ្វើឱ្យតែរួចពីដៃនៅក្នុងអ្វីក៏ដោយដែលអ្នកធ្វើទៅបានហើយ ហើយកុំធ្វើជាមនុស្សល្ងង់ឱ្យសោះ។ ចូរលាក់ទុកអ្វីមួយពីព្រះជាម្ចាស់ ត្រូវប្រាកដថាទុកផ្លូវចេញឱ្យខ្លួនឯង ហើយកុំផ្ញើជីវិតរបស់អ្នក ឬរឿងសំខាន់បំផុតរបស់អ្នកទៅព្រះជាម្ចាស់ដែលមិនទាន់ស្គាល់ច្បាស់អង្គនេះឱ្យសោះ។ ពួកគេគិតរបៀបនេះនៅក្នុងចិត្តរបស់ខ្លួន។ តើអ្នករាល់គ្នាបានកត់សម្គាល់ឃើញរឿងនេះដែរឬទេ? (អត់ទេ។) ក្នុងអំឡុងពេលជួបជុំ និងក្នុងការប្រាស្រ័យទាក់ទងជាមួយអ្នកដទៃ ពួកទទឹងនឹងព្រះគ្រីស្ទទាំងនេះអាចមានចិត្តល្អពីខាងក្រៅ មានការសេពគប់ធម្មតា ហើយថែមទាំងប្រកបគ្នាអំពីការយល់ឃើញ ការយល់ដឹង និងបទពិសោធខ្លះៗរបស់ពួកគេផ្ទាល់ទៀតផង ហើយពួកគេអាចបង្ហាញពីឥរិយាបថ និងការបង្ហាញចេញជាមូលដ្ឋាន ដ៏រាក់កំភែល និងពីខាងក្រៅ ដែលអ្នកជឿម្នាក់គួរតែមាន។ ក៏ប៉ុន្តែ មិនមានការលូតលាស់ ឬការកែលម្អណាមួយនៅក្នុងការកោតខ្លាចរបស់ពួកគេចំពោះព្រះជាម្ចាស់ ឬភាពស្មោះសររបស់ពួកគេចំពោះទ្រង់ឡើយ។ មិនថាមនុស្សទាំងនេះលះបង់យ៉ាងណា ឬបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់ប៉ុន្មានឆ្នាំនោះទេ មានរឿងមួយដែលប្រាកដគឺ៖ ជីវិតរបស់ពួកគេមិនលូតលាស់ទេ ពោលគឺពួកគេគ្មានជីវិតឡើយ។ តើការខ្វះខាតជីវិតនេះបង្ហាញចេញនៅក្នុងផ្នែកណាខ្លះ? នៅពេលប្រឈមមុខនឹងស្ថានភាពនានា ពួកគេមិនស្វែងរកគោលការណ៍ទាល់តែសោះ។ ពួកគេគ្រាន់តែស្កប់ចិត្តប្រសិនបើកិច្ចការនៅចំពោះមុខនៅតែបន្ត ពួកគេមិនដែលយកគោលការណ៍ដែលព្រះជាម្ចាស់បានមានព្រះបន្ទូល ធ្វើជាស្ដង់ដាសម្រាប់ការអនុវត្តរបស់ពួកគេឡើយ ដោយទទួលយកការមើលការខុសត្រូវ ការត្រួតពិនិត្យ និងការដឹកនាំពីអ្នកដទៃត្រឹមតែសំបកក្រៅប៉ុណ្ណោះ ហើយមិនទទួលយកការពិនិត្យពិច័យរបស់ព្រះជាម្ចាស់ឡើយ។ នេះមានន័យថា រហូតទាល់តែពួកគេបានបញ្ជាក់យ៉ាងច្បាស់ថា តើសេចក្ដីសន្យា និងព្រះពររបស់ព្រះជាម្ចាស់ពិតជាកំពុងក្លាយជាការពិតសម្រាប់អ្នកណា តើសេចក្ដីសន្យា និងព្រះពរទាំងនោះកំពុងត្រូវបានសម្រេចសម្រាប់ក្រុមមនុស្សណា ហើយរហូតទាល់តែពួកគេបានបញ្ជាក់ថា ពួកគេខ្លួនឯងពិតជាអាចទទួលបានពីព្រះជាម្ចាស់នូវសេចក្ដីសន្យា និងព្រះពរដែលព្រះជាម្ចាស់ប្រទានដល់មនុស្ស បើមិនដូច្នេះទេ គោលការណ៍ និងវិធីសាស្ត្រនៃសកម្មភាពរបស់ពួកគេ ព្រមទាំងអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ នឹងមិនផ្លាស់ប្ដូរឡើយ។ ក្នុងន័យមួយ ពួកគេតែងតែក្រើនរំលឹកខ្លួនឯងជានិច្ច ខណៈដែលពួកគេក៏កំពុងរៀបចំផែនការតវ៉ាជាមួយព្រះជាម្ចាស់នៅក្នុងចិត្តផងដែរ។ តើអ្វីជាចំណុចផ្ដោតនៃការតវ៉ារបស់ពួកគេជាមួយព្រះជាម្ចាស់? ពួកគេគិតថា៖ «សេចក្ដីសន្យា និងព្រះពររបស់ព្រះអង្គមិនទាន់ត្រូវបានសម្រេចទេ។ ទូលបង្គំមិនទាន់ឃើញសេចក្ដីសន្យា និងព្រះពរទាំងនោះត្រូវបានសម្រេចឡើយ ហើយទូលបង្គំមិនអាចមើលឃើញពីរបៀបដែលព្រះអង្គធ្វើកិច្ចការទេ ដូច្នេះ ទូលបង្គំមិនអាចបញ្ជាក់ពីអត្តសញ្ញាណរបស់ព្រះអង្គបានឡើយ។ ប្រសិនបើទូលបង្គំមិនអាចបញ្ជាក់ពីអត្តសញ្ញាណរបស់ព្រះអង្គបានទេ នោះតើទូលបង្គំអាចចាត់ទុកព្រះបន្ទូលទាំងនេះរបស់ព្រះអង្គថាជាសេចក្ដីពិត ថាជាព្រះបន្ទូលរបស់ព្រះជាម្ចាស់បានយ៉ាងម៉េចកើតទៅ?» តើពួកគេមិនមែនកំពុងប្រកែកពីរឿងនេះជាមួយព្រះជាម្ចាស់នៅក្នុងចិត្តទេឬ? ពួកគេនិយាយថា៖ «ប្រសិនបើព្រះពរដែលព្រះអង្គសន្យាថាប្រទានដល់មនុស្ស និងខ្លឹមសារផ្សេងៗទាំងអស់នៃសេចក្ដីសន្យារបស់ព្រះអង្គចំពោះមនុស្ស មិនអាចត្រូវទូលបង្គំផ្ទៀងផ្ទាត់បានទេ នោះសេចក្ដីជំនឿរបស់ទូលបង្គំលើព្រះអង្គមិនអាចមានមួយរយភាគរយឡើយ។ វានឹងតែងតែមានការលាយឡំខ្លះៗនៅក្នុងសេចក្ដីជំនឿនោះ ហើយទូលបង្គំមិនអាចជឿទាំងស្រុងបានទេ»។ នេះគឺជាអាកប្បកិរិយារបស់ពួកទទឹងនឹងព្រះគ្រីស្ទ។ តើអាកប្បកិរិយាបែបនេះគួរឱ្យខ្លាចដែរឬទេ? (គួរឱ្យខ្លាច។) អាកប្បកិរិយាប្រភេទនេះមានលក្ខណៈស្រដៀងគ្នាខ្លះទៅនឹងពាក្យពោលក្នុងចំណោមពួកអ្នកគ្មានជំនឿដែលថា «កុំលែងសត្វស្ទាំង រហូតទាល់តែអ្នកបានឃើញសត្វទន្សាយ»។ ពួកគេនិយាយថា៖ «ព្រះអង្គគឺជាព្រះជាម្ចាស់ ព្រះអង្គគួរតែមានព្រះចេស្ដាដើម្បីសម្រេចសេចក្ដីសន្យា និងព្រះពររបស់ព្រះអង្គ។ ប្រសិនបើអ្វីដែលព្រះអង្គមានព្រះបន្ទូលមិនអាចត្រូវបានសម្រេច ហើយមនុស្សដែលជឿលើព្រះអង្គមិនអាចរីករាយនឹងព្រះពរដ៏ធំធេង មិនអាចរីករាយនឹងសិរីល្អ ទ្រព្យសម្បត្តិ និងកិត្តិយស មិនអាចរីករាយនឹងព្រះគុណ និងមិនអាចទទួលបានការការពាររបស់ព្រអង្គទេ ចុះហេតុអ្វីបានជាមនុស្សគួរតែដើរតាមព្រះអង្គ?» នៅក្នុងក្រសែភ្នែករបស់ពួកទទឹងនឹងព្រះគ្រីស្ទ និងនៅក្នុងគំនិត ព្រមទាំងទស្សនៈរបស់ពួកគេ ត្រូវតែមានអត្ថប្រយោជន៍ខ្លះក្នុងការដើរតាមព្រះជាម្ចាស់។ ពួកគេនឹងមិនខ្ចីកម្រើកឡើយ ប្រសិនបើគ្មានអត្ថប្រយោជន៍។ ប្រសិនបើគ្មានកេរ្តិ៍ឈ្មោះ លាភសក្ការៈ ឬឋានៈដែលអាចឱ្យរីករាយបានទេ ប្រសិនបើគ្មានកិច្ចការណាមួយដែលពួកគេធ្វើ ឬភារកិច្ចណាមួយដែលពួកគេបំពេញ ធ្វើឱ្យពួកគេទទួលបានការកោតសរសើរពីអ្នកដទៃទេ នោះគ្មានន័យអ្វីក្នុងការជឿលើព្រះជាម្ចាស់ និងបំពេញភារកិច្ចរបស់ពួកគេឡើយ។ អត្ថប្រយោជន៍ដំបូងដែលពួកគេត្រូវតែទទួលបាន គឺសេចក្ដីសន្យា និងព្រះពរដែលត្រូវបានថ្លែងនៅក្នុងព្រះបន្ទូលរបស់ព្រះជាម្ចាស់ ហើយពួកគេក៏ត្រូវតែរីករាយនឹងកេរ្តិ៍ឈ្មោះ លាភសក្ការៈ និងឋានៈនៅក្នុងពួកជំនុំផងដែរ។ ពួកទទឹងនឹងព្រះគ្រីស្ទគិតថា ក្នុងការជឿលើព្រះជាម្ចាស់ មនុស្សម្នាក់ត្រូវតែខ្ពង់ខ្ពស់ជាងអ្នកដទៃ មនុស្សម្នាក់ត្រូវតែទទួលបានការកោតសរសើរ មនុស្សម្នាក់ត្រូវតែពិសេស ពោលគឺ យ៉ាងហោចណាស់ អ្នកជឿលើព្រះជាម្ចាស់ត្រូវតែរីករាយនឹងរឿងទាំងនេះ។ ប្រសិនបើពួកគេមិនទទួលបានទេ នោះមានសំណួរខ្លះថាតើព្រះជាម្ចាស់ដែលពួកគេកំពុងជឿនេះ គឺជាព្រះជាម្ចាស់ដ៏ពិតឬអត់។ តើតក្កវិជ្ជារបស់ពួកទទឹងនឹងព្រះគ្រីស្ទ មិនមែនជាការដែលពួកគេចាត់ទុកពាក្យសម្ដីដែលថា «អស់អ្នកដែលជឿលើព្រះជាម្ចាស់ត្រូវតែរីករាយនឹងព្រះពរ និងព្រះគុណរបស់ព្រះជាម្ចាស់» ថាជាសេចក្ដីពិតទេឬ? ចូរសាកល្បងវិភាគពាក្យសម្ដីទាំងនេះទៅមើល៖ តើពាក្យសម្ដីទាំងនេះគឺជាសេចក្ដីពិតដែរឬទេ? (មិនមែនទេ។) ឥឡូវនេះ វាច្បាស់ណាស់ថាពាក្យសម្ដីទាំងនេះមិនមែនជាសេចក្ដីពិតទេ វាគឺជាទស្សនៈខុសទំនង វាគឺជាតក្កវិជ្ជារបស់សាតាំង ហើយវាមិនមានទំនាក់ទំនងអ្វីនឹងសេចក្ដីពិតឡើយ។ តើព្រះជាម្ចាស់ធ្លាប់មានព្រះបន្ទូលថា «ប្រសិនបើមនុស្សជឿលើខ្ញុំ ពួកគេប្រាកដជានឹងទទួលបានព្រះពរ ហើយនឹងមិនដែលរងសេចក្ដីទុក្ខលំបាកឡើយ» ដែរឬទេ? តើព្រះបន្ទូលឃ្លាណារបស់ព្រះជាម្ចាស់ដែលថ្លែងអំពីរឿងនេះ? ព្រះជាម្ចាស់មិនដែលបានមានព្រះបន្ទូលបែបនោះ ឬបានធ្វើបែបនេះឡើយ។ នៅពេលនិយាយដល់ព្រះពរ និងសេចក្ដីទុក្ខលំបាក មានសេចក្ដីពិតមួយដែលត្រូវស្វែងរក។ តើអ្វីទៅជាពាក្យសម្ដីប្រកបដោយប្រាជ្ញាដែលមនុស្សគួរតែប្រកាន់ខ្ជាប់? យ៉ូបបាននិយាយថា៖ «យើងទទួលសេចក្ដីល្អពីព្រះហស្តព្រះជាម្ចាស់បាន ម្ដេចក៏យើងទទួលទុក្ខវេទនាមិនបាន?» (យ៉ូប ២:១០)។ តើពាក្យសម្ដីទាំងនេះគឺជាសេចក្ដីពិតដែរឬទេ? ទាំងនេះគឺជាពាក្យសម្ដីរបស់មនុស្ស។ វាមិនអាចត្រូវបានលើកតម្កើងដល់កម្រិតនៃសេចក្ដីពិតឡើយ ប៉ុន្តែវាពិតជាស្របនឹងសេចក្ដីពិតតាមរបៀបណាមួយ។ តើវាស្របនឹងសេចក្ដីពិតតាមរបៀបណា? ថាតើមនុស្សទទួលបានព្រះពរ ឬរងសេចក្ដីទុក្ខលំបាក គឺសុទ្ធតែស្ថិតនៅក្នុងព្រះហស្តរបស់ព្រះជាម្ចាស់ វាសុទ្ធតែស្ថិតនៅក្រោមអធិបតេយ្យភាពរបស់ព្រះជាម្ចាស់។ នេះគឺជាសេចក្ដីពិត។ តើពួកទទឹងនឹងព្រះគ្រីស្ទជឿរឿងនេះដែរឬទេ? អត់ទេ ពួកគេមិនជឿឡើយ។ ពួកគេមិនទទួលស្គាល់រឿងនេះឡើយ។ ហេតុអ្វីបានជាពួកគេមិនជឿ ឬមិនទទួលស្គាល់រឿងនេះ? (ជំនឿរបស់ពួកគេលើព្រះជាម្ចាស់ គឺដើម្បីទទួលបានព្រះពរ ពួកគេគ្រាន់តែចង់ទទួលបានព្រះពរប៉ុណ្ណោះ។) (ពីព្រោះពួកគេអាត្មានិយមពេក ហើយដេញតាមតែផលប្រយោជន៍ខាងសាច់ឈាមប៉ុណ្ណោះ។) នៅក្នុងជំនឿរបស់ពួកគេ ពួកទទឹងនឹងព្រះគ្រីស្ទប្រាថ្នាចង់ទទួលបានតែព្រះពរប៉ុណ្ណោះ ហើយពួកគេមិនចង់រងសេចក្ដីទុក្ខលំបាកឡើយ។ នៅពេលពួកគេឃើញនរណាម្នាក់ដែលទទួលបានព្រះពរ ដែលទទួលបានផលប្រយោជន៍ ដែលទទួលបានព្រះគុណ និងដែលទទួលបានការរីករាយខាងសម្ភារៈកាន់តែច្រើន អត្ថប្រយោជន៍ដ៏ធំធេង ពួកគេជឿថារឿងនេះត្រូវបានព្រះជាម្ចាស់ធ្វើឡើង ហើយប្រសិនបើពួកគេមិនទទួលបានព្រះពរខាងសម្ភារៈបែបនេះទេ នោះវាមិនមែនជាសកម្មភាពរបស់ព្រះជាម្ចាស់ឡើយ។ អត្ថន័យបង្កប់គឺ «ប្រសិនបើព្រះអង្គពិតជាព្រះជាម្ចាស់មែន នោះព្រះអង្គអាចត្រឹមតែប្រទានព្រះពរដល់មនុស្សប៉ុណ្ណោះ។ ព្រះអង្គគួរតែបញ្ចៀសសេចក្ដីទុក្ខលំបាករបស់មនុស្ស ហើយមិនឱ្យពួកគេជួបប្រទះនឹងការរងទុក្ខឡើយ។ មានតែពេលនោះទេ ទើបមានតម្លៃ និងមានន័យសម្រាប់មនុស្សក្នុងការជឿលើព្រះអង្គ។ ប្រសិនបើបន្ទាប់ពីដើរតាមព្រះអង្គហើយ មនុស្សនៅតែជួបប្រទះនឹងសេចក្ដីទុក្ខលំបាក ប្រសិនបើពួកគេនៅតែរងទុក្ខ នោះតើការជឿលើព្រះអង្គមានន័យអ្វីទៅ?» ពួកគេមិនទទួលស្គាល់ថា របស់សព្វសារពើ និងព្រឹត្តិការណ៍ទាំងអស់ សុទ្ធតែស្ថិតនៅក្នុងព្រះហស្តរបស់ព្រះជាម្ចាស់ ថាព្រះជាម្ចាស់មានអធិបតេយ្យភាពលើអ្វីៗទាំងអស់ឡើយ។ ហើយហេតុអ្វីបានជាពួកគេមិនទទួលស្គាល់រឿងនេះ? ពីព្រោះពួកទទឹងនឹងព្រះគ្រីស្ទខ្លាចរងសេចក្ដីទុក្ខលំបាក។ ពួកគេចង់បានតែផលប្រយោជន៍ ចង់កេងចំណេញ ចង់រីករាយនឹងព្រះពរប៉ុណ្ណោះ។ ពួកគេមិនប្រាថ្នាចង់ទទួលយកអធិបតេយ្យភាព ឬការចាត់ចែងរបស់ព្រះជាម្ចាស់ឡើយ ប៉ុន្តែចង់តែទទួលបានអត្ថប្រយោជន៍ពីព្រះជាម្ចាស់ប៉ុណ្ណោះ។ នេះគឺជាទស្សនៈដ៏អាត្មានិយម និងគួរឱ្យស្អប់ខ្ពើមរបស់ពួកទទឹងនឹងព្រះគ្រីស្ទ។ នេះគឺជាការបង្ហាញចេញជាបន្តបន្ទាប់ដែលត្រូវបានបង្ហាញដោយពួកទទឹងនឹងព្រះគ្រីស្ទ ទាក់ទងនឹងព្រះបន្ទូលបែបនេះរបស់ព្រះជាម្ចាស់ ដូចជាសេចក្ដីសន្យា និងព្រះពររបស់ទ្រង់។ ជារួម ការបង្ហាញចេញទាំងនេះភាគច្រើនពាក់ព័ន្ធនឹងទស្សនៈរបស់ពួកទទឹងនឹងព្រះគ្រីស្ទនៅពីក្រោយការដេញតាមរបស់ពួកគេ ក៏ដូចជាទស្សនៈ ការវាយតម្លៃ និងការយល់ដឹងរបស់ពួកគេអំពីប្រភេទនៃរឿងដែលព្រះជាម្ចាស់ធ្វើសម្រាប់មនុស្ស។ ទោះបីជាពួកគេប្រហែលជាមិនមួលបង្កាច់ ឬប្រឆាំងនឹងព្រះបន្ទូលរបស់ព្រះជាម្ចាស់យ៉ាងចំហនៅខាងក្រៅក៏ដោយ ក៏នៅក្នុងជម្រៅចិត្ត ការប្រព្រឹត្តរបស់ពួកគេចំពោះប្រភេទនៃព្រះបន្ទូលទាំងនេះពីព្រះជាម្ចាស់ និងចំពោះវិធីសាស្ត្រដែលព្រះជាម្ចាស់ធ្វើរឿងប្រភេទនេះ គឺជាការមួលបង្កាច់ ការសង្ស័យ ការថ្កោលទោស និងការរើសអើង។ នៅពេលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ក្លាយជាការពិតនៅក្នុងមនុស្សមួយចំនួន ពួកគេសរសើរតម្កើងព្រះចេស្ដារបស់ព្រះជាម្ចាស់ ហើយលើកតម្កើងព្រះនាម និងសេចក្ដីស្រឡាញ់របស់ទ្រង់។ ក៏ប៉ុន្តែ នៅពេលអ្វីដែលព្រះជាម្ចាស់ធ្វើ មិនស្របនឹងសញ្ញាណ និងការស្រមើស្រមៃរបស់ពួកគេអំពីសេចក្ដីសន្យា និងព្រះពរទេ ពួកទទឹងនឹងព្រះគ្រីស្ទក៏បដិសេធអត្ថិភាពរបស់ព្រះជាម្ចាស់នៅក្នុងចិត្តរបស់ពួកគេភ្លាមៗ ក៏ដូចជាភាពត្រឹមត្រូវនៃអ្វីៗគ្រប់យ៉ាងដែលព្រះជាម្ចាស់ធ្វើ ហើយលើសពីនេះទៅទៀត ពួកគេបដិសេធអធិបតេយ្យភាពរបស់ព្រះជាម្ចាស់ និងការពិតដែលថាទ្រង់ចាត់ចែង និងរៀបចំវាសនារបស់មនុស្ស។ ការបង្ហាញចេញទាំងអស់នេះរបស់ពួកទទឹងនឹងព្រះគ្រីស្ទ ប្រហែលជាមិនត្រូវបានបញ្ចេញឱ្យឃើញនៅខាងក្រៅទេ ហើយពួកគេប្រហែលជាមិនពង្រីកទស្សនៈរបស់ពួកគេដោយប្រើភាសាច្បាស់លាស់ឡើយ ប៉ុន្តែទស្សនៈដែលពួកគេសង្កេតមើលដោយស្ទាក់ស្ទើរ និងឈ្លបមើលព្រះបន្ទូលទាំងនេះដែលមកពីព្រះជាម្ចាស់នៅក្នុងចិត្តរបស់ពួកគេ គឺមិនផ្លាស់ប្ដូរឡើយ។ មិនថាអ្នកដទៃប្រកបគ្នាអំពីរឿងនៃការចូលទៅក្នុងជីវិត ឬរបៀបដែលមនុស្សអាចត្រូវបានសង្គ្រោះយ៉ាងណាក៏ដោយ ក៏ផ្នត់គំនិត និងអាកប្បកិរិយារបស់ពួកទទឹងនឹងព្រះគ្រីស្ទក្នុងការឈ្លបមើលថាតើព្រះបន្ទូលរបស់ព្រះជាម្ចាស់ ដូចជាសេចក្ដីសន្យា និងព្រះពររបស់ព្រះអង្គ នឹងក្លាយជាការពិតឬអត់ ហើយថាតើព្រះបន្ទូលទាំងនោះនឹងត្រូវបានសម្រេចយ៉ាងដូចម្ដេចនោះ នឹងមិនត្រូវបានទុកចោលមួយឡែកឡើយ។ ពួកទទឹងនឹងព្រះគ្រីស្ទអាចនឹងទះដៃយ៉ាងអរសប្បាយ និងស្រែកហ៊ោ ដោយសរសើរតម្កើងព្រះចេស្ដារបស់ព្រះជាម្ចាស់ នៅពេលសេចក្ដីសន្យា និងព្រះពររបស់ព្រះជាម្ចាស់ត្រូវបានសម្រេច។ ប៉ុន្តែយ៉ាងឆាប់រហ័ស នៅពេលសេចក្ដីសន្យា និងព្រះពររបស់ព្រះជាម្ចាស់មិនត្រូវបានសម្រេច ឬមិនក្លាយជាការពិតទៅតាមសញ្ញាណរបស់ពួកគេ ពួកគេលួចដាក់បណ្ដាសា និងជេរប្រមាថព្រះជាម្ចាស់នៅក្នុងចិត្តរបស់ពួកគេ ហើយមួលបង្កាច់ព្រះនាមរបស់ទ្រង់។ ហេតុដូច្នេះហើយ នៅក្នុងជីវិតប្រចាំថ្ងៃ សូម្បីតែនៅពេលអ្វីៗគ្រប់យ៉ាងមានភាពសុខសាន្ត និងគ្មានបញ្ហាក៏ដោយ ក៏សភាពរបស់មនុស្សមួយចំនួនប្រែប្រួលយ៉ាងគំហុកដែរ។ នៅពេលពួកគេសប្បាយចិត្ត ពួកគេអាចអណ្តែតដល់ឋានសួគ៌ជាន់ទីប្រាំពីរ ប៉ុន្តែនៅពេលពួកគេធ្លាក់ទឹកចិត្ត ពួកគេអាចលិចចូលទៅក្នុងភាពអស់សង្ឃឹមដូចនៅស្ថាននរក។ អារម្មណ៍របស់ពួកគេគឺមិនទៀងទាត់ និងមិនអាចទាយទុកជាមុនបាន ដែលធ្វើឱ្យអ្នកដទៃងឿងឆ្ងល់ថាតើមានរឿងអ្វីកំពុងកើតឡើង។ នៅពេលពួកគេសប្បាយចិត្ត ពួកគេនិយាយថា៖ «ព្រះជាម្ចាស់ពិតជាព្រះជាម្ចាស់មែន។ ព្រះជាម្ចាស់ពិតជាអស្ចារ្យណាស់ សិទ្ធិអំណាចរបស់ព្រះជាម្ចាស់ពិតជាមានមែន ព្រះជាម្ចាស់ស្រឡាញ់មនុស្សខ្លាំងណាស់!» ប៉ុន្តែនៅពេលពួកគេមិនសប្បាយចិត្ត វាប្រែជាពិបាកយ៉ាងខ្លាំងសម្រាប់ពួកគេ សូម្បីតែក្នុងការនិយាយពាក្យថា «ព្រះជាម្ចាស់»។ បុគ្គលដដែលនេះដែលសរសើរតម្កើងព្រះនាមរបស់ព្រះជាម្ចាស់យ៉ាងខ្លាំងៗ ក៏ជាបុគ្គលដែលមួលបង្កាច់ បដិសេធ ប្រមាថ ជេរប្រមាថ និងដាក់បណ្ដាសាព្រះជាម្ចាស់នៅក្នុងចិត្តរបស់គេផងដែរ។ គេក្រោកពីព្រលឹម និងចូលគេងយប់ជ្រៅដើម្បីបំពេញភារកិច្ចរបស់ខ្លួន ដោយលះបង់នូវអ្វីដែលអ្នកដទៃភាគច្រើនមិនអាចធ្វើបាន ប៉ុន្តែគេក៏ជាបុគ្គលដែលបញ្ចេញកំហឹងតាមរយៈភារកិច្ចរបស់ខ្លួន ក្បត់ផលប្រយោជន៍នៃដំណាក់របស់ព្រះជាម្ចាស់ រំខានដល់កិច្ចការដោយចេតនា និងមានចេតនាបំពេញភារកិច្ច ព្រមទាំងកិច្ចការរបស់គេដោយការធ្វេសប្រហែសផងដែរ។ មើលពីសំបកក្រៅ នេះគឺសុទ្ធតែជាបុគ្គលតែម្នាក់ ប៉ុន្តែវិនិច្ឆ័យតាមឥរិយាបថ និងនិស្ស័យរបស់ពួកគេ ការបង្ហាញចេញដែលផ្ទុយគ្នាទាំងស្រុងបែបនេះ ធ្វើឱ្យមើលទៅហាក់ដូចជាមានមនុស្សពីរនាក់ផ្សេងគ្នាកំពុងពាក់ព័ន្ធ។ នេះបង្ហាញពីបញ្ហាមួយ។ តាមរយៈការបង្ហាញចេញទាំងនេះរបស់ពួកទទឹងនឹងព្រះគ្រីស្ទ វាជាក់ច្បាស់ណាស់ថា ជាមូលដ្ឋាន ពួកគេមិនទទួលយកព្រះបន្ទូលរបស់ព្រះជាម្ចាស់ថាជាសេចក្ដីពិត ឬថាជាព្រះបន្ទូលរបស់ព្រះជាម្ចាស់ឡើយ។ លើសពីនេះទៅទៀត បើវិនិច្ឆ័យតាមសារជាតិរបស់ពួកទទឹងនឹងព្រះគ្រីស្ទ ពួកគេនឹងមិនចាត់ទុកព្រះបន្ទូលរបស់ព្រះជាម្ចាស់ថាជាសេចក្ដីពិត ឬថាជាគោលការណ៍សេចក្ដីពិតដែលត្រូវប្រកាន់ខ្ជាប់ពេញមួយជីវិតរបស់ពួកគេជាដាច់ខាត។ នេះគឺជាចំណុចទីមួយនៃការដែលពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ ពោលគឺពួកគេឈ្លបមើលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់។ សម្រាប់ពួកទទឹងនឹងព្រះគ្រីស្ទ សេចក្ដីសន្យា និងព្រះពររបស់ព្រះជាម្ចាស់ គឺមានទំនាក់ទំនងយ៉ាងជិតស្និទ្ធមិនអាចបំបែកបាន ទៅនឹងការផ្គត់ផ្គង់ខាងសម្ភារៈ ការផ្គត់ផ្គង់ខាងវិញ្ញាណ មជ្ឈដ្ឋានរស់នៅ និងរឿងបែបនេះផ្សេងៗទៀតដែលពួកគេរីករាយនៅក្នុងជាតិនេះ ដែលនេះជាមូលហេតុដែលពួកគេយកចិត្តទុកដាក់ជាពិសេសចំពោះទិដ្ឋភាពនេះ។ ពួកគេប្រើប្រាស់ការសម្រេចរបស់ព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ ជាស្ដង់ដាដើម្បីវាស់ស្ទង់ទំហំនៃព្រះចេស្ដារបស់ព្រះជាម្ចាស់ និងភាពពិតប្រាកដនៃអត្តសញ្ញាណរបស់ព្រះជាម្ចាស់។ ពួកគេត្រិះរិះ និងគិតអំពីរឿងនេះដោយសម្ងាត់ នេះហើយជាអត្ថន័យនៃការឈ្លបមើល។ ពួកទទឹងនឹងព្រះគ្រីស្ទមិនបង្ហាញចំណាប់អារម្មណ៍លើសេចក្ដីពិតផ្សេងៗអំពីការចូលទៅក្នុងជីវិត ដូចដែលព្រះជាម្ចាស់បានមានព្រះបន្ទូលឡើយ។ ក៏ប៉ុន្តែ ពេលដែលព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ត្រូវបានលើកឡើងភ្លាម ភ្នែករបស់ពួកគេភ្លឺឡើងដោយសេចក្ដីលោភលន់ចង់បាន ហើយបំណងប្រាថ្នារបស់ពួកគេក៏ងើបឡើង។ មើលពីសំបកក្រៅ ពួកគេនិយាយថា៖ «យើងគួរតែលះបង់ខ្លួនដើម្បីព្រះជាម្ចាស់ដោយគ្មានលក្ខខណ្ឌ យើងគួរតែបំពេញភារកិច្ចរបស់យើងទៅតាមសេចក្ដីតម្រូវរបស់ព្រះជាម្ចាស់» ប៉ុន្តែតើភ្នែករបស់ពួកគេពិតជាកំពុងផ្ដោតទៅលើអ្វី? ពួកគេសម្លឹងជាប់ទៅលើព្រះបន្ទូលបែបនេះរបស់ព្រះជាម្ចាស់ ដូចជាសេចក្ដីសន្យា និងព្រះពររបស់ទ្រង់។ ពេលដែលពួកគេក្ដាប់រឿងទាំងនេះជាប់ហើយ ពួកគេមិនលែងឡើយ។ នេះជារបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ចំពោះមនុស្ស។

២. ការឈ្លបមើលព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស

ចំណុចទីពីរគឺថា ពួកទទឹងនឹងព្រះគ្រីស្ទឈ្លបមើលព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស។ ពួកទទឹងនឹងព្រះគ្រីស្ទប្រកាន់យកទស្សនៈ និងជំហរដូចគ្នា ចំពោះបណ្ដាសា និងការដាក់ទោសដែលបានលើកឡើងនៅក្នុងព្រះបន្ទូលរបស់ព្រះជាម្ចាស់ ដូចដែលពួកគេប្រកាន់យកចំពោះចំណុចទីមួយដែរ។ តើពួកគេឈ្លបមើលព្រះបន្ទូលប្រភេទនេះដោយរបៀបណា? នៅពេលពួកគេឃើញថាមនុស្សប្រភេទណាដែលព្រះបន្ទូលរបស់ព្រះជាម្ចាស់មានបំណងដាក់បណ្ដាសា ហើយមនុស្សប្រភេទណាដែលព្រះបន្ទូលទាំងនោះមានបំណងដាក់ទោស តើព្រះជាម្ចាស់បានថ្លែងព្រះបន្ទូលអ្វីខ្លះដើម្បីដាក់បណ្ដាសាមនុស្សបែបនេះ តើព្រះជាម្ចាស់ប្រើរបៀបណាដើម្បីដាក់ទោសមនុស្សបែបនេះ ព្រមទាំងតើព្រះជាម្ចាស់ប្រើវិធីសាស្ត្រ និងព្រះបន្ទូលអ្វីខ្លះដើម្បីដាក់បណ្ដាសាមនុស្សប្រភេទណា នោះពួកគេក៏ចាប់ផ្ដើមសង្កេតនៅក្នុងជីវិតប្រចាំថ្ងៃរបស់ខ្លួន ដោយចាំឃ្លាំមើលថាតើព្រះបន្ទូលទាំងនេះរបស់ព្រះជាម្ចាស់ត្រូវបានសម្រេចដោយរបៀបណា ហើយថាតើព្រះបន្ទូលទាំងនោះត្រូវបានសម្រេចហើយឬនៅ។ ឧទាហរណ៍៖ មានអ្នកដឹកនាំពួកជំនុំម្នាក់ដែលកិបកេងថវិកានៃដំណាក់របស់ព្រះជាម្ចាស់ ធ្វើបាប និងគាបសង្កត់បងប្អូនប្រុសស្រីតាមតែអំពើចិត្ត ធ្វើសកម្មភាពយ៉ាងផ្ដាច់ការ និងមិនគិតមុខគិតក្រោយនៅក្នុងពួកជំនុំ ធ្វើអ្វីៗដោយគ្មានគោលការណ៍ មិនស្វែងរកបំណងព្រះហឫទ័យរបស់ព្រះជាម្ចាស់ ហើយមិនសហការដោយចុះសម្រុងជាមួយអ្នកដទៃឡើយ។ ព្រះបន្ទូលរបស់ព្រះជាម្ចាស់ចែងថា មានបណ្ដាសា និងការដាក់ទោសសម្រាប់មនុស្សប្រភេទនេះ។ អាទទឹងនឹងព្រះគ្រីស្ទម្នាក់សង្កេតថា៖ «ព្រះជាម្ចាស់មិនស្រឡាញ់មនុស្សបែបនេះទេ ទ្រង់ស្អប់ខ្ពើម និងបដិសេធពួកគេ។ ប៉ុន្តែ តើទ្រង់ស្អប់ខ្ពើម និងបដិសេធបុគ្គលនេះយ៉ាងដូចម្ដេច? បុគ្គលនេះរស់នៅយ៉ាងស្រណុកសុខស្រួលរាល់ថ្ងៃ ហើយជិះជាន់បងប្អូនប្រុសស្រីដោយគ្មានការបន្ទោសក្នុងចិត្តឡើយ។ ចំណែកឯបងប្អូនប្រុសស្រីគ្រាន់តែត្រូវទ្រាំទ្រនឹងរឿងនេះប៉ុណ្ណោះ។ ដូច្នេះ តើព្រះបន្ទូលទាំងនេះរបស់ព្រះជាម្ចាស់ក្លាយជាការពិតដោយរបៀបណាទៅ? ខ្ញុំមិនឃើញថាព្រះបន្ទូលទាំងនោះអាចក្លាយជាការពិតតាមរបៀបណាឡើយ។ ប្រហែលជាការដែលព្រះជាម្ចាស់ដាក់បណ្ដាសាមនុស្សបែបនេះ ជាការចេះតែមានព្រះបន្ទូលតែប៉ុណ្ណោះ។ ព្រះបន្ទូលរបស់ព្រះជាម្ចាស់គួរតែមានសិទ្ធិអំណាច ហើយបន្ទាប់ពីព្រះជាម្ចាស់មានព្រះបន្ទូលរួច ចិត្តរបស់មនុស្សគួរតែមានអារម្មណ៍មិនស្រួល និងមានអារម្មណ៍ស្ដីបន្ទោសក្នុងចិត្ត។ ខ្ញុំត្រូវសង្កេត និងមើលថាតើបុគ្គលនោះមានអារម្មណ៍មិនស្រួលនៅក្នុងចិត្តឬអត់ ខ្ញុំត្រូវជជែកជាមួយគាត់ និងស្ទាបស្ទង់មើលគាត់»។ ដូច្នេះ អាទទឹងនឹងព្រះគ្រីស្ទក៏សួរទៅកាន់បុគ្គលនោះថា៖ «តើថ្មីៗនេះ ការដកបទពិសោធរបស់អ្នកចំពោះរឿងរ៉ាវយ៉ាងម៉េចដែរ?» «ល្អគួរសមដែរ។ ព្រះជាម្ចាស់កំពុងដឹកនាំពួកយើង។ ជីវិតពួកជំនុំមិនអាក្រក់ទេ បងប្អូនប្រុសស្រីសុទ្ធតែបានចូលទៅក្នុងគន្លងត្រឹមត្រូវ ពួកគេសុទ្ធតែចូលចិត្តអានព្រះបន្ទូលរបស់ព្រះជាម្ចាស់ ហើយកិច្ចការផ្សាយដំណឹងល្អក៏កំពុងដំណើរការទៅមុខយ៉ាងល្អផងដែរ»។ «នៅពេលកិច្ចងារដំណើរការទៅមិនរលូន តើអ្នកមិនមានអារម្មណ៍ទុក្ខព្រួយទេឬ? តើអ្នកមិនមានភាពអវិជ្ជមានទេឬ? តើព្រះជាម្ចាស់ប្រៀនប្រដៅអ្នកដែរឬទេ? តើអ្នកមានអារម្មណ៍ស្ដីបន្ទោសនៅក្នុងចិត្តដែរឬទេ?» «អត់ទេ តើហេតុអ្វីបានជាខ្ញុំត្រូវមានអារម្មណ៍ស្ដីបន្ទោសក្នុងចិត្ត ក្នុងពេលដែលកិច្ចការត្រូវបានធ្វើឡើងយ៉ាងល្អដូច្នេះ? បើមានមែន គឺព្រះជាម្ចាស់កំពុងប្រទានព្រះពរដល់ខ្ញុំ»។ អាទទឹងនឹងព្រះគ្រីស្ទគិតថា៖ «ព្រះជាម្ចាស់មិនបានដាក់បណ្ដាសាមនុស្សបែបនេះទេ ដូច្នេះ ព្រះបន្ទូលដែលព្រះជាម្ចាស់បានថ្លែងអំពីការដាក់បណ្ដាសាមនុស្សអាក្រក់ ការដាក់បណ្ដាសាអស់អ្នកដែលទាស់ទទឹងនឹងព្រះជាម្ចាស់ មិនទាន់ត្រូវបានសម្រេចឡើយ! អ្នកដឹកនាំរូបនេះបានប្រព្រឹត្តអំពើទាស់ទទឹងនឹងព្រះជាម្ចាស់ និងបង្អាក់ដល់កិច្ចការរបស់ពួកជំនុំយ៉ាងច្បាស់ក្រឡែតបែបនេះ បណ្ដាសារបស់ព្រះគួរតែធ្លាក់ទៅលើគាត់ហើយ។ ម្ដេចបានជារឿងនេះមិនកើតឡើងទៀត? វាពិបាកនិយាយណាស់ថា តើព្រះបន្ទូលនៃបណ្ដាសារបស់ព្រះជាម្ចាស់ប្រឆាំងនឹងមនុស្សអាចត្រូវបានសម្រេចឬក៏អត់នោះ ដូច្នេះ ខ្ញុំនឹងបន្តសង្កេតទៀត»។ មានឃ្លាមួយនៅក្នុងព្រះបន្ទូលរបស់ព្រះជាម្ចាស់ថា៖ «ការទាស់ទទឹងនាំទៅរកសេចក្តីស្លាប់!» នៅក្នុងក្រសែភ្នែករបស់អាទទឹងនឹងព្រះគ្រីស្ទ មានមនុស្សជាច្រើនដែលទាស់ទទឹងនឹងព្រះជាម្ចាស់។ ឧទាហរណ៍៖ នៅពេលមនុស្សមួយចំនួនបានជួបប្រទះនឹងដំណាក់កាលនៃកិច្ចការរបស់ព្រះជាម្ចាស់នេះជាលើកដំបូង ហើយមិនយល់ពីសេចក្ដីពិត ពួកគេបាននិយាយពាក្យសម្ដីប្រមាថ និងមួលបង្កាច់មួយចំនួនប្រឆាំងនឹងព្រះជាម្ចាស់ ដោយបដិសេធដំណាក់កាលនេះនៃកិច្ចការរបស់ព្រះជាម្ចាស់។ អាទទឹងនឹងព្រះគ្រីស្ទគិតក្នុងចិត្តថា៖ «តើមនុស្សទាំងនេះជាអ្នកដែលទាស់ទទឹងនឹងព្រះជាម្ចាស់មែនទេ? ប្រសិនបើដូច្នេះមែន នោះយោងតាមព្រះបន្ទូលរបស់ព្រះជាម្ចាស់ ការទាស់ទទឹងនាំទៅរកសេចក្តីស្លាប់។ ប៉ុន្តែបន្ទាប់ពីច្រើនឆ្នាំមកនេះ ហាក់ដូចជាគ្មានមនុស្សណាម្នាក់ក្នុងចំណោមពួកគេបានស្លាប់ឡើយ។ ព្រះបន្ទូលរបស់ព្រះជាម្ចាស់មិនទាន់ក្លាយជាការពិតទេ! ទោះបីជាពួកគេមិនស្លាប់ក៏ដោយ ក៏យ៉ាងហោចណាស់ មនុស្សទាំងនេះគួរតែបាក់ដៃ ឬបាត់បង់ជើង ឬរងមហន្តរាយខ្លះនៅផ្ទះ ដូចជាសមាជិកគ្រួសារស្លាប់ ឬផ្ទះរបស់ពួកគេរលំ ឬជួបគ្រោះថ្នាក់ចរាចរណ៍។ គ្មានគ្រោះអកុសលណាមួយក្នុងចំណោមរឿងទាំងនេះបានកើតឡើងឡើយ ដូច្នេះ តើម៉េចនឹងអាចនិយាយថា ការទាស់ទទឹងនាំទៅរកសេចក្តីស្លាប់បានទៅ? វាអាចមកពីសមត្ថភាពយល់ដឹងរបស់យើងខ្សោយ ហើយយើងនៅតែមិនដឹងថាព្រះបន្ទូលរបស់ព្រះជាម្ចាស់ក្លាយជាការពិត និងត្រូវបានសម្រេចដោយរបៀបណាឡើយ។ ថាតើព្រះបន្ទូលរបស់ព្រះជាម្ចាស់នឹងក្លាយជាការពិតឬអត់នោះ គឺមនុស្សមិនដឹងទេ។ វាពិបាកនិយាយណាស់»។ តាមរយៈអង្គហេតុដែលអាចសង្កេតបានទាំងនេះ និងការវិភាគក្នុងគំនិតរបស់គេផ្ទាល់ ព្រមទាំងពីទស្សនៈ «ដ៏ប្លែកមានតែមួយ» របស់គេ អាទទឹងនឹងព្រះគ្រីស្ទមើលថាតើព្រះបន្ទូលទាំងនេះរបស់ព្រះជាម្ចាស់ក្លាយជាការពិតឬអត់ និងថាតើព្រះបន្ទូលទាំងនោះក្លាយជាការពិតដោយរបៀបណា។ គេតែងតែដាក់សញ្ញាសួរដ៏ធំមួយលើរឿងនេះ។ គេមិនដឹងពីលទ្ធផលចុងក្រោយនៃរឿងនេះ របៀបពន្យល់ពីព្រឹត្តិការណ៍ទាំងនេះ ឬរបៀបយល់ឃើញពីបាតុភូតទាំងនេះឡើយ។ ជាការពិតណាស់ គេឧស្សាហ៍អធិស្ឋានអំពីរឿងនេះថា៖ «ឱព្រះជាម្ចាស់អើយ សូមបំភ្លឺទូលបង្គំ អនុញ្ញាតឱ្យទូលបង្គំយល់ពីរបៀបដែលទ្រង់ដាក់បណ្ដាសា និងដាក់ទោសមនុស្ស និងរបៀបដែលព្រះបន្ទូលរបស់ទ្រង់ក្លាយជាការពិត ដើម្បីឱ្យទូលបង្គំអាចបណ្ដុះបាននូវចិត្តដែលកោតខ្លាចទ្រង់ ដើម្បីឱ្យទូលបង្គំខ្លាចទ្រង់ ហើយមិនធ្វើរឿងដែលទាស់ទទឹងនឹងទ្រង់ឡើយ»។ តើការអធិដ្ឋាននេះមានប្រយោជន៍ដែរឬទេ? តើព្រះជាម្ចាស់នឹងព្រះសណ្ដាប់ដែរឬទេ? (អត់ទេ។) ព្រះជាម្ចាស់មិនទាំងខ្វល់នឹងរឿងនេះផង។ ទ្រង់ចាត់ទុកការអធិដ្ឋានទាំងនេះដូចជាសំឡេងរុយ និងសត្វល្អិតហើរងូងៗដែលគ្មានន័យអ៊ីចឹង។ ហេតុអ្វីបានជាព្រះជាម្ចាស់មិនព្រះសណ្ដាប់ការអធិដ្ឋានបែបនេះ? ពីព្រោះគ្រប់ប្រយោគដែលអាទទឹងនឹងព្រះគ្រីស្ទពោលចេញមក គឺពោរពេញទៅដោយការសាកល្បង ការញុះញង់ ការមួលបង្កាច់ និងការប្រមាថ។ ចំពោះមនុស្សបែបនេះ ទោះបីជាព្រះជាម្ចាស់មិនបានវាយគេផ្ដួល ឬថ្កោលទោសគេដោយចំហក៏ដោយ ក៏អ្វីៗគ្រប់យ៉ាងដែលគេធ្វើ គំនិត ទស្សនៈ និងជំហររបស់គេ ត្រូវបានថ្កោលទោសនៅក្នុងព្រះនេត្ររបស់ព្រះជាម្ចាស់ដែរ។ ការបង្ហាញចេញទាំងនេះរបស់អាទទឹងនឹងព្រះគ្រីស្ទ ត្រូវបានលាក់ទុកនៅក្នុងចិត្តទាំងអស់។ គេធ្វើរឿងទាំងនេះដោយលួចលាក់ ហើយឈ្លបមើលរឿងទាំងនេះដោយសម្ងាត់។ ជាការពិតណាស់ ព្រះជាម្ចាស់ក៏ថ្កោលទោស និងដាក់បណ្ដាសាគេនៅក្នុងព្រះហឫទ័យរបស់ទ្រង់ផងដែរ។

ចំពោះព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស ពួកទទឹងនឹងព្រះគ្រីស្ទមិនជឿ ឬមិនយល់ពីព្រះបន្ទូលទាំងនោះឡើយ។ ពួកគេតែងតែពិនិត្យពិច័យ និងវិភាគថា៖ «តើព្រះបន្ទូលទាំងនេះក្លាយជាការពិតយ៉ាងដូចម្ដេចឱ្យប្រាកដទៅ? តើព្រះបន្ទូលទាំងនេះពិតជាអាចក្លាយជាការពិតមែនឬ? តើព្រះបន្ទូលទាំងនេះនឹងក្លាយជាការពិតសម្រាប់អ្នកណា? តើអស់អ្នកដែលត្រូវបានព្រះជាម្ចាស់ដាក់បណ្ដាសា និងដាក់ទោស ពិតជាទទួលបណ្ដាសា និងការដាក់ទោសមែនឬ? តើភ្នែកមនុស្សអាចមើលឃើញរឿងនេះដែរឬទេ? តើព្រះជាម្ចាស់មិនគួរធ្វើឱ្យភ្នែកមនុស្សអាចមើលឃើញរឿងទាំងអស់នេះទេឬ?» ពួកគេតែងតែរិះគិតពីរឿងទាំងនេះនៅក្នុងចិត្តរបស់ខ្លួនជានិច្ច ដោយចាត់ទុករឿងទាំងនេះជាបញ្ហាដ៏ធំដុំ និងសំខាន់នៅក្នុងជីវិតប្រចាំថ្ងៃរបស់ពួកគេ។ ឱ្យតែពួកគេមានពេលវេលា ឬមានឱកាស ពួកគេក៏ត្រិះរិះពីរឿងទាំងនេះ។ ដរាបណាមជ្ឈដ្ឋានអំណោយផល ហើយព្រឹត្តិការណ៍បែបនេះកើតឡើង ឬដរាបណាមានប្រធានបទបែបនេះពាក់ព័ន្ធ នោះជំហរ និងទស្សនៈរបស់ពួកគេ ត្រូវបានបញ្ចេញឱ្យឃើញយ៉ាងច្បាស់។ ពួកគេកំពុងពិនិត្យពិច័យ និងមួលបង្កាច់ព្រះបន្ទូលទាំងនេះរបស់ព្រះជាម្ចាស់ ដោយព្យាយាមយល់ពីព្រះបន្ទូលទាំងនេះពីទស្សនៈរបស់មនុស្ស និងតាមរបៀបរបស់មនុស្ស ព្រមទាំងកំពុងសាកល្បងមើលថាតើព្រះបន្ទូលទាំងនេះអាចត្រូវបានសម្រេចឬអត់ ថាតើព្រះបន្ទូលទាំងនេះបានក្លាយជាការពិតនៅក្នុងជីវិតប្រចាំថ្ងៃ និងមានផលជាក់ស្ដែងដែរឬទេ។ ហេតុអ្វីបានជាពួកគេធ្វើបែបនេះ? ហេតុអ្វីបានជាពួកគេអាចគិតវិលចុះវិលឡើង និងត្រិះរិះពីរឿងទាំងនេះនៅក្នុងចិត្តរបស់ខ្លួនដោយមិនចេះនឿយហត់ដូច្នេះ? ពីព្រោះនៅក្នុងចិត្តរបស់ពួកទទឹងនឹងព្រះគ្រីស្ទ មិនថាព្រះជាម្ចាស់សម្ដែងចេញនូវសេចក្ដីពិតច្រើនប៉ុនណាក៏ដោយ ក៏វាមិនគ្រប់គ្រាន់ដើម្បីបញ្ជាក់ពីអត្តសញ្ញាណ ឬសារជាតិរបស់ព្រះជាម្ចាស់ឡើយ។ រឿងតែមួយគត់ដែលអាចបញ្ជាក់ពីអត្តសញ្ញាណ និងសារជាតិរបស់ព្រះជាម្ចាស់បាន គឺថាតើព្រះបន្ទូលរបស់ព្រះជាម្ចាស់ក្លាយជាការពិត និងត្រូវបានសម្រេចឬអត់។ និយាយម្យ៉ាងវិញទៀត គឺថាតើព្រះបន្ទូលរបស់ព្រះជាម្ចាស់ត្រូវបានសម្រេច និងក្លាយជាការពិតឬអត់ គឺជាលក្ខណៈវិនិច្ឆ័យតែមួយគត់របស់ពួកគេ សម្រាប់ការសាកល្បងអត្តសញ្ញាណ និងសារជាតិរបស់ព្រះជាម្ចាស់។ ស្រដៀងគ្នានេះដែរ ថាតើព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្សក្លាយជាការពិតឬអត់នោះ ក៏បានក្លាយជាលក្ខណៈវិនិច្ឆ័យរបស់ពួកគេ ដើម្បីសាកល្បងអត្តសញ្ញាណ និងសារជាតិរបស់ព្រះជាម្ចាស់ផងដែរ។ នេះគឺជាគំនិត និងទស្សនៈដ៏សំខាន់បំផុតរបស់ពួកទទឹងនឹងព្រះគ្រីស្ទ ក្នុងការវាស់ស្ទង់ព្រះជាម្ចាស់។ ដោយប្រើទស្សនៈ និងវិធីសាស្ត្រនៃការយល់ដឹងរបស់មនុស្ស ព្រមទាំងពឹងផ្អែកលើបញ្ញារបស់មនុស្ស ពួកទទឹងនឹងព្រះគ្រីស្ទសាកល្បង និងវាយតម្លៃព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស។ មិនថាយ៉ាងណាក៏ដោយ នៅពេលពួកគេមិនអាចមើលឃើញអង្គហេតុ និងមិនអាចមើលឃើញទិដ្ឋភាពដែលពួកគេចង់ឃើញ នោះពួកគេបដិសេធអត្តសញ្ញាណ និងសារជាតិរបស់ព្រះជាម្ចាស់នៅក្នុងចិត្តរបស់ខ្លួនម្ដងហើយម្ដងទៀត។ កាលណាពួកគេកាន់តែមិនអាចមើលឃើញ ពួកគេកាន់តែបង្កើនការបដិសេធរបស់ពួកគេចំពោះព្រះជាម្ចាស់ ហើយពួកគេកាន់តែសង្ស័យថាតើអ្វីដែលពួកគេបានដាក់ទុន និងលះបង់ គឺសមតម្លៃឬអត់។ ក៏ប៉ុន្តែ នៅពេលពួកទទឹងនឹងព្រះគ្រីស្ទមើលឃើញមនុស្សអាក្រក់មួយចំនួននៅក្នុងដំណាក់របស់ព្រះជាម្ចាស់ ដែលមួលបង្កាច់ព្រះជាម្ចាស់ ឬរំខានដល់កិច្ចការនៃដំណាក់របស់ព្រះជាម្ចាស់ ឬអស់អ្នកដែលប្រមាថ និងទាស់ទទឹងនឹងព្រះជាម្ចាស់ ទទួលការដាក់ទោស ឬបណ្ដាសាក្នុងកម្រិតផ្សេងៗគ្នា ហើយឃើញពីលទ្ធផលរបស់មនុស្សទាំងនេះ ពួកគេក៏មានការកោតស្ញប់ស្ញែងចំពោះព្រះជាម្ចាស់ ដោយមានអារម្មណ៍ភ្លាមៗថា៖ «ព្រះជាម្ចាស់ពិតជាគួរឱ្យកោតខ្លាចណាស់។ អ្វីក៏ដោយដែលទ្រង់មានព្រះបន្ទូល គឺសុទ្ធតែសម្រេចបាន។ ម្នាក់នោះពីមុនមិនអីសោះ ស្រាប់តែស្លាប់ភ្លាមៗ ពីព្រោះកាលពីម្សិលមិញ នាងទើបតែជេរប្រមាថព្រះជាម្ចាស់សោះហ្នឹង! ម្នាក់ទៀត ដែលមានកម្លាំងខ្លាំងដូចគោព្រៃ ស្រាប់តែធ្លាក់ខ្លួនឈឺ ពីព្រោះគាត់បានបង្កការខាតបង់យ៉ាងធ្ងន់ធ្ងរដល់កិច្ចការនៃដំណាក់របស់ព្រះជាម្ចាស់ ហើយថែមទាំងមិនព្រមទទួលស្គាល់កំហុសទៀត ដែលធ្វើឱ្យគាត់ទទួលបានបណ្ដាសារបស់ព្រះជាម្ចាស់។ ម្នាក់ទៀត ដោយសារតែបានប្រព្រឹត្តកំហុសខ្លះ និងបានធ្វើអំពើអាក្រក់ខ្លះនៅក្នុងពួកជំនុំ ក៏មានគ្រោះអកុសលធ្លាក់មកលើគ្រួសាររបស់នាង ហើយចាប់តាំងពីពេលនោះមក គ្មានសេចក្ដីសុខសាន្តនៅក្នុងផ្ទះរបស់នាងឡើយ។ ម្នាក់ទៀត ដែលតែងតែនិយាយពាក្យប្រមាថដល់ព្រះជាម្ចាស់ ឥឡូវនេះបានឆ្កួតបាត់ទៅហើយ ហើយថែមទាំងអះអាងថាខ្លួនឯងជាព្រះជាម្ចាស់ទៀតផង។ នេះគឺជាការចូលសណ្ឋិតពីពួកអារក្ស។ ព្រះជាម្ចាស់បានប្រគល់គាត់ទៅឱ្យសាតាំង ដោយដាក់គាត់នៅក្នុងទីស្ថិតនៅរបស់វិញ្ញាណអសោច។ ការធ្វើឱ្យគាត់រងទុក្ខដោយការចូលសណ្ឋិតពីវិញ្ញាណអាក្រក់ មិនមែនជារឿងដែលមនុស្សអាចធ្វើបានឡើយ។ មានតែព្រះជាម្ចាស់ប៉ុណ្ណោះដែលមានសិទ្ធិអំណាចធ្វើរឿងនេះបាន។ ព្រះជាម្ចាស់មានអធិបតេយ្យភាពលើអ្វីៗទាំងអស់ ទ្រង់បានប្រគល់បុគ្គលនោះទៅឱ្យវិញ្ញាណអាក្រក់ ហើយពួកវាក៏បានចូលសណ្ឋិតក្នុងខ្លួនគាត់ ដែលធ្វើឱ្យគាត់បាត់បង់សតិ និងសេចក្ដីអៀនខ្មាស ដោយធ្វើឱ្យគាត់រត់ស្រាតតាមផ្លូវ។ មើលចុះថាតើមនុស្សទាំងនេះក្លាយជាយ៉ាងណា ការដាក់ទោស និងបណ្ដាសាដែលពួកគេបានទទួលរង តើពួកគេទាំងអស់នោះបានធ្វើអ្វីខ្លះទៅ?» បន្ទាប់ពីបានពិចារណាយ៉ាងហ្មត់ចត់ពីរឿងនេះរួច បេះដូងរបស់ពួកទទឹងនឹងព្រះគ្រីស្ទក៏លោតខុសចង្វាក់៖ «មនុស្សទាំងនេះរួមមានអស់អ្នកដែលជេរប្រទេចព្រះជាម្ចាស់ដោយចំហ អស់អ្នកដែលប្រមាថ និងវិនិច្ឆ័យព្រះជាម្ចាស់ដោយចំហ និងអស់អ្នកដែលមានចេតនាបង្កការរំខាន និងការបង្អាក់នៅក្នុងដំណាក់របស់ព្រះជាម្ចាស់។ មើលទៅ ហាក់ដូចជាគ្មានរឿងល្អណាមួយកើតចេញពីការប្រឆាំងនឹងព្រះជាម្ចាស់ឡើយ! ព្រះជាម្ចាស់ពិតជាគួរឱ្យកោតខ្លាចណាស់! ប្រសិនបើអ្នកប្រមាថអ្នកដទៃ ពួកគេមិនអាចធ្វើអ្វីច្រើនចំពោះអ្នកទេ ប៉ុន្តែប្រសិនបើអ្នកប្រមាថព្រះជាម្ចាស់ នោះជារឿងធ្ងន់ធ្ងរហើយ។ អ្នកត្រូវតែទទួលខុសត្រូវចំពោះឥរិយាបថរបស់អ្នក។ ការខាតបង់គឺធំធេងពេកហើយ! យ៉ាងហោចណាស់ អ្នកអាចនឹងឆ្កួត ហើយព្រះជាម្ចាស់នឹងប្រគល់អ្នកទៅឱ្យវិញ្ញាណអសោច ដែលប្រាកដជាមានន័យថាត្រូវធ្លាក់នរកមិនខាន។ យ៉ាងអាក្រក់បំផុត ព្រះជាម្ចាស់នឹងលុបបំបាត់អត្ថិភាពខាងសាច់ឈាមរបស់អ្នកចោលនៅក្នុងជាតិនេះ បំផ្លាញអ្នក ហើយនៅក្នុងបរលោក មិនបាច់និយាយក៏ដឹងដែរថា អ្នកនឹងគ្មានគោលដៅ មិនអាចចូលក្នុងនគរព្រះបាន ហើយនឹងមិនទទួលបានព្រះពរឡើយ។ ដោយវិនិច្ឆ័យតាមរបៀបផ្សេងៗដែលពួកគេបានទាស់ទទឹងនឹងព្រះជាម្ចាស់ ខ្ញុំត្រូវតែប្រុងប្រយ័ត្នឱ្យបានច្រើនជាងនេះ ហើយកំណត់គោលការណ៍មួយចំនួនសម្រាប់ខ្លួនឯង។ ទីមួយ ខ្ញុំមិនត្រូវជេរប្រមាថព្រះជាម្ចាស់ដោយចំហឡើយ។ ប្រសិនបើខ្ញុំត្រូវតែជេរប្រមាថមែន ខ្ញុំគួរតែធ្វើវាដោយស្ងាត់ៗនៅក្នុងចិត្តរបស់ខ្ញុំ។ ទីពីរ ទោះបីជាខ្ញុំមានបំណងប្រាថ្នា និងមហិច្ឆតាចង់ធ្វើជាព្រះជាម្ចាស់ក៏ដោយ ក៏ខ្ញុំមិនអាចបញ្ចេញវាឱ្យឃើញ ឬឱ្យអ្នកដទៃដឹងឡើយ។ ទីបី ខ្ញុំត្រូវតែទប់ឥរិយាបថ និងចលនារបស់ខ្ញុំ ដោយមិនធ្វើអ្វីដែលបង្កឱ្យមានការបង្អាក់ឡើយ។ ប្រសិនបើខ្ញុំបង្កការខាតបង់ដល់កិច្ចការនៃដំណាក់របស់ព្រះជាម្ចាស់ ហើយធ្វើឱ្យព្រះជាម្ចាស់ខ្ញាល់ នោះជារឿងដ៏អាក្រក់ណាស់! ក្នុងករណីស្រាល ខ្ញុំអាចនឹងបាត់បង់ជីវិត។ ក្នុងករណីធ្ងន់ធ្ងរ ខ្ញុំនឹងត្រូវបណ្ដាសា ហើយធ្លាក់ចូលទៅក្នុងរណ្ដៅគ្មានបាត ហើយនោះគឺជាទីបញ្ចប់របស់ខ្ញុំហើយ»។ នៅពេលពួកទទឹងនឹងព្រះគ្រីស្ទឃើញរឿងទាំងនេះកើតឡើង ពួកគេមានអារម្មណ៍ថាព្រះបន្ទូលរបស់ព្រះជាម្ចាស់បានក្លាយជាការពិត ហើយព្រះជាម្ចាស់ពិតជាអស្ចារ្យ និងគួរឱ្យកោតខ្លាចណាស់។ ភាពអស្ចារ្យ និងភាពគួរឱ្យកោតខ្លាចរបស់ព្រះជាម្ចាស់ ត្រូវបានពួកគេដឹង និងទទួលស្គាល់តាមរយៈព្រឹត្តិការណ៍ទាំងនេះ។ តើដំណើរការគិតទាំងអស់នេះនៅក្នុងចិត្តរបស់ពួកទទឹងនឹងព្រះគ្រីស្ទ ក៏ដូចជាគោលការណ៍សម្រាប់សកម្មភាពដែលពួកគេបានបង្កើតឡើងបន្ទាប់ពីបានឃើញរឿងទាំងនេះ មិនមែនជាសកម្មភាពនៃពិភពខាងក្នុងរបស់ពួកគេទេឬ? អ្វីៗទាំងអស់ដែលពួកគេធ្វើនៅក្នុងចិត្តរបស់ពួកគេចំពោះព្រះជាម្ចាស់ គឺជាអ្វីដែលត្រូវបានគេស្គាល់ថាជាការឈ្លបមើល។

ពួកទទឹងនឹងព្រះគ្រីស្ទមិននិយាយដោយចំហនោះទេថា៖ «ព្រះជាម្ចាស់មិនដាក់បណ្ដាសាមនុស្សទេ ព្រះបន្ទូលរបស់ព្រះជាម្ចាស់មិនទាន់ក្លាយជាការពិតឡើយ» ហើយពួកគេក៏មិននិយាយដោយចំហថា៖ «ព្រះជាម្ចាស់បានដាក់ទោសអ្នកនេះអ្នកនោះ ព្រះជាម្ចាស់បានដាក់បណ្ដាសាអ្នកនេះអ្នកនោះ។ ព្រះបន្ទូលរបស់ព្រះជាម្ចាស់បានក្លាយជាការពិត ព្រះជាម្ចាស់ពិតជាអស្ចារ្យណាស់» នោះដែរ។ ផ្ទុយទៅវិញ ពួកគេរៀបចំល្បិច ធ្វើផែនការ និងត្រិះរិះពិចារណាពីរឿងទាំងនេះយ៉ាងជ្រៅនៅក្នុងចិត្តរបស់ខ្លួន។ តើពួកគេមានគោលដៅអ្វីក្នុងការត្រិះរិះពិចារណានេះ? ពួកគេគិតថាត្រូវធ្វើអ្វី ប្រសិនបើព្រះបន្ទូលរបស់ព្រះជាម្ចាស់ក្លាយជាការពិត ហើយត្រូវធ្វើអ្វី ប្រសិនបើព្រះបន្ទូលរបស់ព្រះជាម្ចាស់មិនក្លាយជាការពិត ឬមិនត្រូវបានសម្រេច។ គោលបំណងនៃការឈ្លបមើលរបស់ពួកគេ មិនមែនដើម្បីយល់ពីសកម្មភាពរបស់ព្រះជាម្ចាស់ មិនមែនដើម្បីយល់ពីនិស្ស័យរបស់ព្រះជាម្ចាស់ ហើយរឹតតែមិនមែនដើម្បីទទួលបានសេចក្ដីពិត និងធ្វើជាភាវៈដែលព្រះបានបង្កើតដែលត្រូវតាមស្ដង់ដានោះឡើយ ផ្ទុយទៅវិញ គឺដើម្បីដោះស្រាយបញ្ហាទាំងអស់នេះ ដើម្បីប្រឈមមុខនឹងបណ្ដាសា និងការដាក់ទោសរបស់ព្រះជាម្ចាស់ ដោយប្រើវិធីសាស្ត្រ និងយុទ្ធសាស្ត្ររបស់មនុស្ស។ នេះគឺជាអ្វីដែលពួកទទឹងនឹងព្រះគ្រីស្ទរៀបចំល្បិចនៅក្នុងចិត្តរបស់ពួកគេ។ តើបណ្ដុំគំនិតទាំងនេះចំពោះព្រះបន្ទូលរបស់ព្រះជាម្ចាស់ អាចបញ្ជាក់ថាពួកគេប្រទូសរ៉ាយចំពោះព្រះជាម្ចាស់ដែរឬទេ? តើវាអាចបញ្ជាក់ថា ពួកគេតែងតែមួលបង្កាច់ និងប្រមាថព្រះជាម្ចាស់ដែរឬទេ? (អាច។) ពិតប្រាកដណាស់! នេះគឺជាអ្វីដែលពួកទទឹងនឹងព្រះគ្រីស្ទធ្វើ។ ប្រសិនបើព្រះបន្ទូលរបស់ព្រះជាម្ចាស់ក្លាយជាការពិត ពួកគេមានវិធានការទប់ទល់រួចជាស្រេច។ ប្រសិនបើព្រះបន្ទូលរបស់ទ្រង់មិនក្លាយជាការពិតទេ ពួកគេក៏មានវិធានការទប់ទល់សម្រាប់រឿងនោះដែរ ពោលគឺវិធានការទប់ទល់របស់ពួកគេផ្លាស់ប្ដូរ អាស្រ័យលើថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់។ ប្រសិនបើព្រះបន្ទូលរបស់ព្រះជាម្ចាស់ក្លាយជាការពិត ពួកទទឹងនឹងព្រះគ្រីស្ទប្រព្រឹត្តខ្លួនបានយ៉ាងត្រឹមត្រូវ ដោយចូលរួមក្នុងកិច្ចការនានានៅក្នុងដំណាក់របស់ព្រះជាម្ចាស់យ៉ាងប្រុងប្រយ័ត្ន រក្សាការមិនឱ្យគេចាប់អារម្មណ៍ មិនក្រអឺតក្រទម ឬគឃ្លើន ហើយបន្តប្រុងប្រយ័ត្នមិនធ្វើអ្វីខុសឡើយ។ ប្រសិនបើព្រះបន្ទូលរបស់ព្រះជាម្ចាស់មិនក្លាយជាការពិតទេ ពួកគេនឹងប្រព្រឹត្តឱ្យតែរួចពីដៃយ៉ាងគឃ្លើន។ ទោះក្នុងករណីណាក៏ដោយ មិនថាតើព្រះបន្ទូលរបស់ព្រះជាម្ចាស់ត្រូវបានមើលឃើញថាក្លាយជាការពិតឬក៏អត់នៅក្នុងក្រសែភ្នែករបស់ពួកគេនោះទេ ក៏ចិត្តរបស់ពួកគេនឹងមិនចាត់ទុកព្រះជាម្ចាស់ជាព្រះជាម្ចាស់ពិតប្រាកដជាដាច់ខាត ហើយចិត្តរបស់ពួកគេក៏មិនអាចថ្វាយទាំងស្រុងដល់ព្រះជាម្ចាស់ជាដាច់ខាត។ ភារកិច្ច និងសកម្មភាពរបស់ពួកគេ មិនត្រូវបានធ្វើឡើងដោយអស់ពីចិត្តឡើយ ប៉ុន្តែត្រូវបានធ្វើឡើងដោយប្រើល្បិច ឧបាយកល និងការធ្វើពុត ព្រមទាំងមានការបោកបញ្ឆោត ការលាក់បាំង និងភាពលួចលាក់។ អ្វីដែលពួកគេគិត ត្រិះរិះ និងសង្ស័យនៅក្នុងជម្រៅចិត្តរបស់ខ្លួន មិនដែលត្រូវបានចែករំលែកដោយចំហជាមួយអ្នកដទៃ ឬជាមួយព្រះជាម្ចាស់ឡើយ។ ផ្ទុយទៅវិញ ពួកគេចាត់ទុកការគិត និងគំនិតរបស់ពួកគេផ្ទាល់យ៉ាងរឹងរូសថាជាសេចក្ដីពិត ជាទិសដៅ និងគោលដៅដ៏ត្រឹមត្រូវ និងល្អ ដើម្បីប្រតិបត្តិ និងអនុវត្ត។ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ ថាតើព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្សក្លាយជាការពិតឬអត់ គឺជារឿងសំខាន់ខ្លាំងណាស់ ព្រោះវាកំណត់ពីរបៀបដែលពួកគេធ្វើសកម្មភាព និងមានឥរិយាបថនៅក្នុងជីវិតប្រចាំថ្ងៃ របៀបដែលពួកគេប្រព្រឹត្តចំពោះកិច្ចការ និងរបៀបដែលពួកគេប្រព្រឹត្តចំពោះបងប្អូនប្រុសស្រី។ វាក៏សម្រេចផងដែរថាតើពួកគេបញ្ចេញឱ្យឃើញឥរិយាបថអ្វីខ្លះ ព្រមទាំងថាតើពួកគេមានសកម្មភាព និងការបង្ហាញចេញអ្វីខ្លះ។ នៅពេលព្រះបន្ទូលរបស់ព្រះជាម្ចាស់ក្លាយជាការពិត ពួកទទឹងនឹងព្រះគ្រីស្ទប្រព្រឹត្តខ្លួនបានយ៉ាងត្រឹមត្រូវ និងគ្មានល្បិចកល ដោយទប់សកម្មភាពរបស់ខ្លួន ព្យាយាមមិនធ្វើអ្វីដែលបង្កឱ្យមានការរំខាន ឬការបង្អាក់ ហើយព្យាយាមមិននិយាយពាក្យសម្ដីដែលបង្អាក់ ឬរំខាន ដែលមួលបង្កាច់ព្រះបន្ទូលរបស់ព្រះជាម្ចាស់ ឬដែលមួលបង្កាច់កិច្ចការរបស់ទ្រង់ឡើយ។ ប្រសិនបើព្រះបន្ទូលទាំងនេះរបស់ព្រះជាម្ចាស់មិនក្លាយជាការពិតទេ ពួកគេហ៊ានវិនិច្ឆ័យ និងថ្កោលទោសកិច្ចការរបស់ព្រះជាម្ចាស់តាមអំពើចិត្ត ដោយគ្មានការញញើតអ្វីឡើយ។ តាមរបៀបនេះ ពួកទទឹងនឹងព្រះគ្រីស្ទបន្តប្រឆាំង និងស្រែកឡូឡាទាស់នឹងព្រះជាម្ចាស់នៅក្នុងជម្រៅចិត្តរបស់ពួកគេជានិច្ច។ តើអាចទៅរួចទេដែលពួកគេមិនត្រូវបានបើកសម្ដែង និងជម្រុះចោលនោះ? អាកប្បកិរិយា និស្ស័យ និងសារជាតិរបស់ពួកគេនេះ គឺជាអាកប្បកិរិយា និស្ស័យ និងសារជាតិរបស់សត្រូវពិតប្រាកដរបស់ព្រះជាម្ចាស់។ ទោះបីជាពួកទទឹងនឹងព្រះគ្រីស្ទមិនអាចធ្វើអ្វីតាមតែចិត្តចង់ក៏ដោយ ក៏ពួកគេមិនលាក់បាំងទាល់តែសោះនូវអ្វីដែលពួកគេគិត អ្វីដែលពួកគេកំពុងរៀបផែនការ អ្វីដែលពួកគេរិះគិត ឬទស្សនៈអ្វីដែលពួកគេមាននៅក្នុងជម្រៅចិត្តរបស់ខ្លួន ពីព្រោះពួកគេមិនខ្លាចព្រះជាម្ចាស់ឡើយ។ តើមូលហេតុអ្វីដែលពួកគេមិនខ្លាចព្រះជាម្ចាស់? ពួកគេមិនជឿលើអត្ថិភាពរបស់ព្រះជាម្ចាស់ទេ ហើយពួកគេក៏មិនជឿថាព្រះជាម្ចាស់ទតពិនិត្យជម្រៅចិត្តរបស់មនុស្សដែរ។ ហេតុដូច្នេះហើយ នៅក្នុងតក្កវិជ្ជារបស់ពួកទទឹងនឹងព្រះគ្រីស្ទ អ្វីដែលពួកគេចាត់ទុកថាជាយុទ្ធសាស្ត្រដ៏ឆ្លាតវៃបំផុតសម្រាប់ការរស់រានមានជីវិតនោះគឺបែបនេះ៖ «អ្វីដែលខ្ញុំធ្វើ និងសម្ដែងចេញ អ្វីដែលអ្នកដទៃអាចមើលឃើញ អាចក្លាយជាស្ដង់ដាដើម្បីវាស់ស្ទង់ថាខ្ញុំជាមនុស្សប្រភេទណា។ ប៉ុន្តែ អ្វីដែលខ្ញុំគិតនៅក្នុងចិត្ត របៀបដែលខ្ញុំរៀបផែនការ និងមានបំណង តើពិភពខាងក្នុងរបស់ខ្ញុំយ៉ាងម៉េច ថាតើខ្ញុំកំពុងមួលបង្កាច់ និងប្រមាថព្រះជាម្ចាស់ វិនិច្ឆ័យព្រះជាម្ចាស់ ឬជឿលើ និងសរសើរតម្កើងព្រះជាម្ចាស់ឬអត់ ប្រសិនបើខ្ញុំមិននិយាយវាចេញមកទេ នោះគ្មាននរណាម្នាក់ក្នុងចំណោមអ្នករាល់គ្នានឹងដឹងឡើយ។ កុំសង្ឃឹមថាថ្កោលទោសខ្ញុំបានឱ្យសោះ! ប្រសិនបើខ្ញុំមិននិយាយទេ គ្មាននរណាម្នាក់ក្នុងចំណោមអ្នករាល់គ្នាអាចសង្ឃឹមថានឹងដឹងពីអ្វីដែលខ្ញុំគិត ឬរៀបផែនការនៅក្នុងចិត្តរបស់ខ្ញុំ ឬថាតើអាកប្បកិរិយា និងទស្សនៈរបស់ខ្ញុំចំពោះព្រះជាម្ចាស់ជាអ្វីនោះឡើយ ហើយក៏គ្មាននរណាម្នាក់អាចចោទប្រកាន់ខ្ញុំថាប្រព្រឹត្តអំពើបាបណាមួយបានដែរ»។ នេះគឺជាផែនការរបស់ពួកទទឹងនឹងព្រះគ្រីស្ទ។ ពួកគេជឿថា នេះគឺជាគោលការណ៍ដ៏ខ្ពស់បំផុតនៃឥរិយាបថក្នុងការរស់នៅ និងការធ្វើអ្វីៗក្នុងចំណោមមនុស្ស។ ដរាបណាឥរិយាបថរបស់ពួកគេមិនខុស ហើយសកម្មភាពរបស់ពួកគេគ្មានកំហុសឆ្គងណាមួយទេ នោះគ្មាននរណាម្នាក់អាចជ្រៀតជ្រែកនឹងអ្វីដែលពួកគេគិតនៅក្នុងចិត្តរបស់ពួកគេបានឡើយ។ តើពួកទទឹងនឹងព្រះគ្រីស្ទមិនឆ្លាតណាស់ទេឬ? (មិនឆ្លាតទេ។) តើពួកគេមិនឆ្លាតយ៉ាងម៉េចទៅ? ពួកគេក្លែងបន្លំខ្លួនបានយ៉ាងល្អ។ នៅពេលពួកគេអធិដ្ឋាន ពួកគេអធិដ្ឋាននៅតាមកន្លៀតផ្លូវ ហើយពាក្យសម្ដីដែលពួកគេនិយាយនៅចំពោះមុខអ្នកដទៃ គឺសុទ្ធតែត្រឹមត្រូវ ដោយរកកំហុសឆ្គងមិនឃើញឡើយ។ កាលណាពួកគេជឿកាន់តែយូរ ពួកគេកាន់តែមានភាពខាងវិញ្ញាណ។ អ្វីដែលពួកគេពិតជាគិតនៅក្នុងចិត្តរបស់ខ្លួន ពួកគេនិយាយតែជាសម្ងាត់ជាមួយគ្រួសាររបស់ពួកគេប៉ុណ្ណោះ ហើយអ្នកខ្លះមិនទាំងប្រាប់គ្រួសាររបស់ខ្លួនផង ដូច្នេះគ្មាននរណាម្នាក់អាចមើលពួកគេធ្លុះឡើយ។ ប៉ុន្តែ ពួកគេភ្លេចរឿងមួយគឺ៖ ថាតើមនុស្សអាចមើលពួកគេធ្លុះឬអត់ តើវាមានប្រយោជន៍អ្វីទៅ? វាមិនសំខាន់ទេ។ គ្មានមនុស្សណាម្នាក់អាចកំណត់ជោគវាសនារបស់មនុស្សម្នាក់ទៀតបានឡើយ។ ថាតើមនុស្សអាចមើលពួកគេធ្លុះឬអត់ គឺមិនសំខាន់ទេ។ វាមិនពាក់ព័ន្ធ ហើយក៏មិនសម្រេចរឿងណាមួយនោះដែរ។ អ្វីដែលសំខាន់នោះគឺថា ព្រះជាម្ចាស់មិនត្រឹមតែទតមើលឥរិយាបថខាងក្រៅរបស់មនុស្សប៉ុណ្ណោះទេ ប៉ុន្តែទ្រង់ក៏ទតពិនិត្យជម្រៅចិត្តរបស់ពួកគេផងដែរ។ គឺដោយសារតែពួកទទឹងនឹងព្រះគ្រីស្ទមិនជឿ និងមិនដឹងថាព្រះជាម្ចាស់ទតពិនិត្យជម្រៅចិត្តរបស់មនុស្សនេះហើយ ទើបពួកគេគិតយ៉ាងល្ងង់ខ្លៅ និងខុសទំនងថា៖ «គ្មាននរណាម្នាក់អាចជ្រៀតជ្រែកនឹងអ្វីដែលខ្ញុំគិតនៅក្នុងចិត្តរបស់ខ្ញុំបានឡើយ ទោះជាមនុស្ស ឬព្រះជាម្ចាស់ក៏ដោយ»។ ព្រះជាម្ចាស់អាចទតពិនិត្យជម្រៅចិត្តរបស់មនុស្ស ដូច្នេះ គំនិតរបស់អ្នក គឺពាក់ព័ន្ធនឹងការកំណត់និយមន័យរបស់ព្រះជាម្ចាស់ចំពោះអ្នក។ ព្រះជាម្ចាស់មិនត្រឹមតែថ្កោលទោសមនុស្សដោយផ្អែកលើឥរិយាបថខាងក្រៅរបស់ពួកគេប៉ុណ្ណោះទេ ប៉ុន្តែអ្វីដែលសំខាន់ជាងនេះទៅទៀតនោះគឺ ផ្អែកលើគំនិតខាងក្នុងរបស់ពួកគេ។ នេះហើយជាចំណុចដែលពួកទទឹងនឹងព្រះគ្រីស្ទល្ងង់ខ្លៅ។ ក្នុងពេលពួកគេឈ្លបមើលព្រះបន្ទូលរបស់ព្រះជាម្ចាស់ ពួកគេភ្លេចរឿងដ៏សំខាន់មួយថា៖ ព្រះជាម្ចាស់ក៏កំពុងទតពិនិត្យគំនិតរបស់ពួកគេដោយសម្ងាត់ផងដែរ។ ពួកគេឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ ហើយសេចក្ដីសន្និដ្ឋានដែលពួកគេបានឈានដល់ គឺថាពួកគេគួរតែបដិសេធព្រះបន្ទូលរបស់ព្រះជាម្ចាស់ និងអត្ថិភាពរបស់ទ្រង់។ ដោយទតពិនិត្យពួកគេជាសម្ងាត់ ព្រះជាម្ចាស់ទតឃើញពីអាកប្បកិរិយាដែលពួកគេប្រកាន់យកចំពោះព្រះជាម្ចាស់ និងព្រះបន្ទូលរបស់ព្រះជាម្ចាស់នៅក្នុងជម្រៅចិត្តរបស់ពួកគេ។ ទ្រង់ទតឃើញភស្តុតាងទាំងអស់នៃការដែលពួកគេមួលបង្កាច់ និងប្រមាថព្រះជាម្ចាស់ បដិសេធ និងថ្កោលទោសព្រះជាម្ចាស់ ហើយទ្រង់ក៏ទតពិនិត្យឥរិយាបថខាងក្រៅដែលបង្កើតឡើងក្រោមការគ្រប់គ្រងនៃគំនិត និងទស្សនៈទាំងអស់នេះផងដែរ។ ដោយផ្អែកលើគំនិត និងឥរិយាបថរបស់ពួកគេ តើនៅទីបំផុតព្រះជាម្ចាស់កំណត់ថាមនុស្សបែបនេះជាអ្វី? ជាអាទទឹងនឹងព្រះគ្រីស្ទ ជាសត្រូវរបស់ព្រះជាម្ចាស់ ដែលមិនអាចត្រូវបានសង្គ្រោះជាដាច់ខាត។ នេះហើយគឺជាលទ្ធផល។ តើពួកទទឹងនឹងព្រះគ្រីស្ទឆ្លាតដែរឬទេ? ពួកគេមិនឆ្លាតទាល់តែសោះ។ ពួកគេបាននាំខ្លួនឯងទៅរកសេចក្ដីវិនាស។ ពួកគេជឿថា ពួកគេមានសមត្ថភាពពិសេសក្នុងការគិត ថាការគិតរបស់ពួកគេសមហេតុសមផលណាស់ ហើយថាពួកគេជំនាញខាងរៀបចំល្បិចកលជាពិសេស។ បន្ទាប់ពីរៀបចំល្បិចកលរួច ពួកគេមានវិធានការទប់ទល់ និងវិធីសាស្ត្រសម្រាប់ព្រឹត្តិការណ៍ដែលមិននឹកស្មានដល់ផ្សេងៗ និងសម្រាប់រឿងគ្រប់យ៉ាងដែលព្រះជាម្ចាស់ធ្វើ ដែលតែងតែនាំទៅរកលទ្ធផល និងផលចំណេញដ៏ល្អបំផុត។ ពួកគេច្រើនតែមានអារម្មណ៍ពេញចិត្តនឹងខ្លួនឯង និងកោតសរសើរខ្លួនឯង ដោយពេញចិត្តនឹងសមត្ថភាព និងជំនាញរបស់ពួកគេផ្ទាល់។ ពួកគេជឿថា ពួកគេគឺជាមនុស្សដែលឆ្លាតបំផុតនៅលើពិភពលោក៖ ពួកគេអាចយល់ពីប្រភពនៃព្រះបន្ទូលរបស់ព្រះជាម្ចាស់ ថាព្រះបន្ទូលទាំងនោះសំដៅទៅលើអ្នកណា បរិបទនៅពីក្រោយព្រះបន្ទូលរបស់ព្រះជាម្ចាស់ តើពួកគេគួរប្រកាន់យកអាកប្បកិរិយាបែបណាបន្ទាប់ពីព្រះបន្ទូលរបស់ព្រះជាម្ចាស់ក្លាយជាការពិត ហើយតើពួកគេគួរប្រើប្រាស់វិធានការទប់ទល់អ្វីខ្លះ ប្រសិនបើព្រះបន្ទូលរបស់ព្រះជាម្ចាស់មិនក្លាយជាការពិត។ ពួកគេច្រើនតែសាទរខ្លួនឯងដែលឆ្លាត និងល្អឥតខ្ចោះយ៉ាងនេះ ដែលមានភាពវៃឆ្លាតជាងមនុស្សធម្មតា។ តើពួកគេកំពុងសាទរខ្លួនឯងពីរឿងអ្វីទៅ? ពួកគេមានអារម្មណ៍ថា ការពិនិត្យពិច័យ ការវិភាគ និងការប្រកែកតវ៉ានឹងព្រះជាម្ចាស់ ព្រមទាំងការឈ្លបមើលព្រះបន្ទូលរបស់ព្រះជាម្ចាស់នៅក្នុងជម្រៅចិត្តរបស់ពួកគេ គឺជារឿងដ៏រំភើបញាប់ញ័រណាស់ ហើយជារឿងដែលផ្ដល់ឱ្យពួកគេនូវអារម្មណ៍នៃសមិទ្ធិផលយ៉ាងធំធេង។ ហេតុដូច្នេះហើយ ពួកគេពិតជាកោតសរសើរខ្លួនឯង និងសាទរខ្លួនឯងដែលក្លាយជាមនុស្សបែបនេះ។ តើពួកទទឹងនឹងព្រះគ្រីស្ទមិនល្ងង់ខ្លៅទេឬ? ការប្រកែកតវ៉ានឹងអ្នកដទៃ ពិតជាអាចអនុញ្ញាតឱ្យអ្នកកំណត់បានថា តើនរណាម្នាក់ក្នុងចំណោមអ្នករាល់គ្នាខ្ពង់ខ្ពស់ជាងនរណា ហើយថែមទាំងអាចធ្វើឱ្យអ្នកមានអារម្មណ៍ថាខ្លួនមានប្រៀប និងមានញាណនៃអត្ថិភាពរបស់អ្នកផ្ទាល់ទៀតផង។ ប៉ុន្តែ នៅពេលអ្នកប្រកែកតវ៉ានឹងព្រះជាម្ចាស់ ឈ្លបមើលព្រះបន្ទូលរបស់ព្រះជាម្ចាស់ សកម្មភាពរបស់ព្រះជាម្ចាស់ និងគ្រប់យ៉ាងដែលព្រះជាម្ចាស់ធ្វើ តើគេហៅទង្វើនេះថាជាអ្វី? ហើយតើមានផលវិបាកអ្វីខ្លះពាក់ព័ន្ធនឹងរឿងនេះ? នេះគឺជាការស្វែងរកសេចក្ដីស្លាប់ហើយ! អ្នកអាចឈ្លបមើលតារាភាពយន្ត អ្នកចម្រៀង ជនល្បីល្បាញ បុគ្គលអស្ចារ្យ ឬនរណាក៏បាន ប៉ុន្តែបុគ្គលតែមួយគត់ដែលអ្នកមិនត្រូវឈ្លបមើលជាដាច់ខាតនោះគឺព្រះជាម្ចាស់។ ប្រសិនបើអ្នកធ្វើដូច្នេះ មានន័យថាអ្នកកំពុងជ្រើសរើសមុខសញ្ញាខុសសម្រាប់ការឈ្លបមើលរបស់អ្នកហើយ។ នៅក្នុងពិភពលោកសព្វថ្ងៃនេះ ដែលមានព័ត៌មានជឿនលឿន និងឧបករណ៍ចម្រុះដែលជួយសម្រួលដល់លំហូរព័ត៌មាន ការឈ្លបមើលពីសកម្មភាពទៅណាមកណា គំនិត និងទស្សនៈ ព្រមទាំងជីវិតប្រចាំថ្ងៃរបស់អ្នកដទៃ ប្រហែលជាមិនត្រូវបានចាត់ទុកថាជារឿងគួរឱ្យខ្មាសអៀនឡើយ។ ក៏ប៉ុន្តែ សម្រាប់មនុស្សម្នាក់ដែលជឿលើ និងដើរតាមព្រះជាម្ចាស់ ដែលលើកតម្កើងព្រះបន្ទូលរបស់ព្រះជាម្ចាស់ ហើយហូប និងផឹកព្រះបន្ទូលទាំងនោះជារៀងរាល់ថ្ងៃ បែរជាតែងតែឈ្លបមើលរាល់សកម្មភាពរបស់ព្រះជាម្ចាស់ ព្រះបន្ទូលទាំងអស់របស់ព្រះជាម្ចាស់ និងកិច្ចការទាំងអស់របស់ព្រះជាម្ចាស់យ៉ាងជ្រៅនៅក្នុងចិត្តរបស់ខ្លួនទៅវិញ នេះគឺជាការប្រឆាំងទាស់ដ៏គឃ្លើនបំផុត! មនុស្សមាននិស្ស័យពុករលួយ។ នៅពេលអ្នកបញ្ចេញឱ្យឃើញសេចក្ដីពុករលួយរបស់អ្នកនៅចំពោះព្រះជាម្ចាស់ ព្រះជាម្ចាស់អាចផ្គត់ផ្គង់សេចក្ដីពិតឱ្យអ្នកយល់ និងដឹង ដោយផ្ដល់ពេលវេលាឱ្យអ្នកដើម្បីសម្រេចបាននូវការបំផ្លាស់បំប្រែ។ ព្រះជាម្ចាស់អាចអត់ទោសឱ្យ និងមិនចងចាំពីសេចក្ដីពុករលួយ អំពើរំលង និងអំពើបាបរបស់មនុស្សឡើយ។ រឿងតែមួយគត់ដែលព្រះជាម្ចាស់មិនអាចអត់ទោសឱ្យ ឬអត់ឱនឱ្យបាននោះគឺថា ពួកទទឹងនឹងព្រះគ្រីស្ទគ្មានចិត្តចុះចូលទាល់តែសោះ ពួកគេតែងតែពិនិត្យពិច័យព្រះជាម្ចាស់ ព្រមទាំងការឈ្លបមើលកិច្ចការរបស់ព្រះជាម្ចាស់ និងព្រះបន្ទូលរបស់ព្រះជាម្ចាស់ឥតឈប់ឈរ និងជាបន្តបន្ទាប់នៅគ្រប់ពេលវេលា និងគ្រប់ទីកន្លែង។ តើអ្នកកំពុងព្យាយាមធ្វើអ្វីទៅ? អ្នកចង់សាកល្បងភាពត្រឹមត្រូវរបស់ព្រះជាម្ចាស់ឬ? តើអ្នកគិតថាអ្នកកំពុងធ្វើការត្រួតពិនិត្យសម្រាប់អ្នកណា? អ្នកចង់វិភាគពីប្រភព និងមូលហេតុជំរុញដែលព្រះជាម្ចាស់ធ្វើរឿងទាំងនេះឬ? តើអ្នកគិតថាអ្នកជានរណា? ធ្វើរឿងទាំងអស់ហើយ ហើយអ្នកមិនចាត់ទុកខ្លួនឯងជាអ្នកក្រៅទៀតឬ? តើព្រះជាម្ចាស់អាចជាកម្មវត្ថុនៃការឈ្លបមើលរបស់អ្នកបានដែរឬទេ? តើព្រះជាម្ចាស់អាចជាកម្មវត្ថុនៃការពិនិត្យពិច័យរបស់អ្នកបានដែរឬទេ? ការដែលអ្នកទទួលយកការពិនិត្យពិច័យរបស់ព្រះជាម្ចាស់ ទទួលយកការណែនាំរបស់ព្រះជាម្ចាស់ ទទួលយកការជំនុំជម្រះ និងការដាក់ទណ្ឌកម្មរបស់ព្រះជាម្ចាស់ ទទួលយកការត្រូវបានទ្រង់លួសកាត់ និងការអនុវត្តជាវិជ្ជមានទាំងអស់ដែលពាក់ព័ន្ធនឹងការផ្លាស់ប្ដូរនិស្ស័យ គឺជារឿងត្រឹមត្រូវសមហេតុផល។ សូម្បីតែពេលខ្លះដែលអ្នកយល់ខុសលើព្រះជាម្ចាស់ នៅពេលអ្នកទន់ខ្សោយ និងអវិជ្ជមាន ហើយរអ៊ូរទាំអំពីព្រះជាម្ចាស់ ក៏ព្រះជាម្ចាស់មិនប្រកាន់នឹងអ្នកដែរ ហើយទ្រង់ក៏មិនថ្កោលទោសអ្នកឡើយ។ ប៉ុន្តែមានរឿងមួយគឺ៖ អ្នកតែងតែឈ្លបមើលព្រះជាម្ចាស់ តែងតែព្យាយាមញែកដឹងពីភាពត្រឹមត្រូវនៃព្រះបន្ទូលរបស់ព្រះជាម្ចាស់ និងកិច្ចការរបស់ព្រះជាម្ចាស់ ពោលគឺនេះជារឿងដែលព្រះជាម្ចាស់នឹងមិនអត់ទោសឱ្យ ឬអត់ឱនឱ្យជាដាច់ខាត។ នេះគឺជានិស្ស័យរបស់ព្រះជាម្ចាស់។ មនុស្សដែលពុករលួយពិតប្រាកដ មិនមែនជាសត្វតិរច្ឆានទេ។ ពួកគេមិនប្រឆាំងនឹងព្រះជាម្ចាស់បែបនេះឡើយ ហើយពួកគេក៏មិនប្រកាន់យកទស្សនៈ និងអាកប្បកិរិយាបែបនេះដែរ ពួកគេក៏មិនប្រព្រឹត្តចំពោះព្រះជាម្ចាស់តាមរបៀបនេះដែរ។ មានតែរឿងមួយ តួនាទីមួយប៉ុណ្ណោះ ដែលអាចឈរប្រឆាំងនឹងព្រះជាម្ចាស់យ៉ាងគឃ្លើន និងជាសាធារណៈបាន នោះគឺសាតាំង។ ព្រះជាម្ចាស់មិនចងចាំពីអំពើរំលង និងសេចក្ដីពុករលួយរបស់មនុស្សឡើយ ប៉ុន្តែការប្រឆាំង ការប្រឈមតទល់ ការប្រមាថ និងការមួលបង្កាច់របស់សាតាំងទាស់នឹងព្រះជាម្ចាស់ នឹងមិនត្រូវបានព្រះជាម្ចាស់អត់ទោសឱ្យជាដាច់ខាត។ ព្រះជាម្ចាស់សង្គ្រោះតែមនុស្សពុករលួយប៉ុណ្ណោះ មិនសង្គ្រោះសាតាំងឡើយ។ ពួកទទឹងនឹងព្រះគ្រីស្ទ ដែលមិនផ្លាស់ប្ដូរធម្មជាតិរបស់ពួកគេ និងមានសារជាតិជាពួកទទឹងនឹងព្រះគ្រីស្ទ គឺអាចតំណាងឱ្យសាតាំង ដោយឈរប្រឆាំងនឹងព្រះជាម្ចាស់ជំនួសសាតាំង និងឈ្លបមើលព្រះបន្ទូលរបស់ព្រះជាម្ចាស់។ តើព្រះជាម្ចាស់មានអាកប្បកិរិយាយ៉ាងណាចំពោះពួកគេ? គឺជាអាកប្បកិរិយានៃបណ្ដាសា និងការថ្កោលទោស។ ពួកទទឹងនឹងព្រះគ្រីស្ទមិនអាចទប់ចិត្តមិនឱ្យប្រព្រឹត្តបែបនេះបានឡើយ ហើយពួកគេកំពុងតែស្វែងរកសេចក្ដីស្លាប់ហើយ។

៣. ការឈ្លបមើលព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ

អម្បាញ់មិញនេះ យើងបានប្រកបគ្នាអំពីចំណុចចំនួនពីរទាក់ទងនឹងការដែលពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់៖ ចំណុចមួយពាក់ព័ន្ធនឹងព្រះបន្ទូលនៃសេចក្ដីសន្យា និងព្រះពររបស់ព្រះជាម្ចាស់ ហើយចំណុចមួយទៀតគឺព្រះបន្ទូលនៃបណ្ដាសា និងការដាក់ទោសរបស់ព្រះជាម្ចាស់ចំពោះមនុស្ស។ បន្ទាប់មកទៀត ចូរយើងមើលចំណុចទីបីគឺ ព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ។ ដូចគ្នានឹងពីរចំណុចមុនដែរ អាកប្បកិរិយារបស់ពួកទទឹងនឹងព្រះគ្រីស្ទចំពោះព្រះបន្ទូលប្រភេទទាំងនេះគឺដូចគ្នា៖ ពួកគេចង់ដឹងចង់ឮ ចង់ពិនិត្យពិច័យ ចង់យល់ ហើយក៏ចង់ឃើញថ្ងៃដែលព្រះបន្ទូលទាំងនេះក្លាយជាការពិតផងដែរ ដើម្បីឃើញផ្ទាល់ភ្នែកនូវការលេចចេញនៃការពិតទាំងនោះ។ ក្នុងការប្រព្រឹត្តចំពោះព្រះបន្ទូលប្រភេទទាំងនេះ ពួកទទឹងនឹងព្រះគ្រីស្ទក៏រិះគិតល្បិចកលយ៉ាងជ្រៅនៅក្នុងចិត្តរបស់ពួកគេ ដោយរិះគិតពីវិធានការទប់ទល់ និងបង្កើតឱ្យមានការសង្ស័យផ្សេងៗ។ ពួកគេអង្កេត និងសាកល្បងថាតើព្រះបន្ទូលប្រភេទទាំងនេះក្លាយជាការពិតឬអត់ ដើម្បីបង្កើតវិធានការទប់ទល់ដែលសមស្រប។ នៅពេលពួកទទឹងនឹងព្រះគ្រីស្ទអានព្រះបន្ទូលទាំងនេះដែលព្យាករអំពីភយន្តរាយ ចិត្តរបស់ពួកគេពោរពេញដោយការរំពឹងរង់ចាំថ្ងៃដែលភយន្តរាយនោះបានសម្រេចពិតមែន ហើយពួកគេពោរពេញដោយការស្រមើស្រមៃផ្សេងៗ។ ពួកគេសង្ឃឹមថា ព្រះបន្ទូលរបស់ព្រះជាម្ចាស់នឹងក្លាយជាការពិត ហើយក៏សង្ឃឹមថា ការមកដល់នៃភយន្តរាយនឹងពង្រីកការយល់ដឹងរបស់ពួកគេ ដោយបំពេញតាមការប៉ង និងបំណងប្រាថ្នារបស់ពួកគេ។ ហេតុអ្វីបានជាដូច្នេះ? ពីព្រោះភយន្តរាយដែលព្រះជាម្ចាស់បានព្យាករ គឺសុទ្ធតែទាក់ទងនឹងការសម្រេចបាននូវកិច្ចការដ៏អស្ចារ្យរបស់ព្រះជាម្ចាស់ ថ្ងៃដែលព្រះជាម្ចាស់ទទួលបានសិរីល្អ ការដែលពួកបរិសុទ្ធត្រូវបានលើកឡើង ការដែលមនុស្សជាតិចូលទៅក្នុងគោលដៅដ៏អស្ចារ្យជាដើម។ ហេតុដូច្នេះហើយ ពួកទទឹងនឹងព្រះគ្រីស្ទកាន់តែពោរពេញដោយការរំពឹងរង់ចាំ និងការចង់ដឹងចង់ឮអំពីផ្នែកនេះនៃព្រះបន្ទូលរបស់ព្រះជាម្ចាស់ ដែលព្យាករអំពីភយន្តរាយ។ បើប្រៀបធៀបទៅនឹងពីរចំណុចដំបូង ពួកទទឹងនឹងព្រះគ្រីស្ទកាន់តែមានចំណាប់អារម្មណ៍លើព្រះបន្ទូលប្រភេទទាំងនេះ។ នៅក្នុងចិត្តរបស់ពួកទទឹងនឹងព្រះគ្រីស្ទ ពួកគេជឿថា ប្រសិនបើនរណាម្នាក់អាចបង្កឱ្យមានមហន្តរាយ ដូចជាការរញ្ជួយដី ជំងឺរាតត្បាត ការរាតត្បាតពីសត្វល្អិត ទឹកជំនន់ ការបាក់ដី ឬមហន្តរាយធម្មជាតិផ្សេងៗទៀត នោះបុគ្គលនោះគឺជាភាវៈដ៏មានអំណាចយ៉ាងខ្លាំង មានសមត្ថភាពដ៏អស្ចារ្យ ហើយស័ក្ដិសមនឹងឱ្យពួកគេដើរតាម ថ្វាយបង្គំ និងទុកចិត្ត។ ហេតុដូច្នេះហើយ ស្រដៀងគ្នានេះដែរ ពួកទទឹងនឹងព្រះគ្រីស្ទក៏ចាត់ទុកការដែលថាតើព្រះបន្ទូលដូចជាការព្យាកររបស់ព្រះជាម្ចាស់អំពីភយន្តរាយក្លាយជាការពិតឬអត់ ថាជាស្ដង់ដាមួយដើម្បីវាស់ស្ទង់ថាតើព្រះជាម្ចាស់ពិតជាព្រះជាម្ចាស់មែនឬក៏អត់។ ពួកគេប្រកាន់ខ្ជាប់នូវការគិតបែបតក្កវិជ្ជា គំនិត និងទស្សនៈប្រភេទនេះនៅក្នុងចិត្តរបស់ពួកគេយ៉ាងខ្ជាប់ខ្ជួន ដោយជឿថាទស្សនៈនេះគឺត្រឹមត្រូវ សមហេតុផល និងជាទង្វើដ៏ឈ្លាសវៃ។ ហេតុនេះ ចាប់តាំងពីថ្ងៃដែលពួកគេបានចាប់ផ្ដើមដើរតាមព្រះជាម្ចាស់ ចាប់ពីពេលដែលពួកគេបានឃើញព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ ពួកទទឹងនឹងព្រះគ្រីស្ទតែងតែគិតជាប់ក្នុងចិត្តជានិច្ចពីរឿងនេះ។ ពួកគេខ្វល់ខ្វាយអំពីអ្វីដែលត្រូវបានថ្លែងនៅក្នុងព្រះបន្ទូលរបស់ព្រះជាម្ចាស់ ពោលគឺនៅពេលណាដែលគ្រាចុងក្រោយមកដល់ នៅពេលណាដែលកិច្ចការដ៏អស្ចារ្យរបស់ព្រះជាម្ចាស់ត្រូវបានសម្រេច តើព្រះជាម្ចាស់នឹងដាក់ទណ្ឌកម្មមនុស្សជាតិដោយរបៀបណា តើព្រះជាម្ចាស់នឹងនាំយកភយន្តរាយប្រភេទណាខ្លះមកដាក់ទោស និងបំផ្លាញមនុស្សជាតិ តើព្រះជាម្ចាស់នឹងប្រើវិធីសាស្ត្រអ្វីដើម្បីធ្វើឱ្យមនុស្សជាតិធ្លាក់ទៅក្នុងភយន្តរាយ ហើយម្ដេចបានជាមានតែអស់អ្នកដែលដើរតាមព្រះជាម្ចាស់ និងដែលទទួលបានការសព្វព្រះហឫទ័យពីទ្រង់ប៉ុណ្ណោះ ទើបអាចជៀសវាង និងគេចផុតពីភយន្តរាយបែបនេះបាន ព្រមទាំងមិនចាំបាច់រងការធ្វើបាបពីភយន្តរាយបែបនេះ។ ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយថាមានសារៈសំខាន់ណាស់ ដោយវិភាគព្រះបន្ទូលទាំងនោះនៅក្នុងចិត្តរបស់ពួកគេ ព្រមទាំងទន្ទេញ និងសូត្រព្រះបន្ទូលទាំងនោះនៅក្នុងគំនិតរបស់ខ្លួន។ ពួកគេចងចាំរាល់ពាក្យពេចន៍ដែលទាក់ទងនឹងភយន្តរាយ ហើយក៏រិះគិតថាតើការព្យាកររបស់ព្រះជាម្ចាស់អំពីភយន្តរាយនឹងក្លាយជាការពិតនៅពេលណា និងដោយរបៀបណាផងដែរ។ ពួកគេរិះគិតថាតើនឹងមានអ្វីកើតឡើងចំពោះពួកគេ ប្រសិនបើការព្យាករទាំងនេះពិតជាក្លាយជាការពិតមែន ហើយតើពួកគេនឹងធ្វើអ្វី ប្រសិនបើការព្យាករទាំងនោះមិនក្លាយជាការពិត។ ចាប់តាំងពីបានឃើញការព្យាករទាំងនេះមក ពួកទទឹងនឹងព្រះគ្រីស្ទហាក់ដូចជាបានរកឃើញអ្វីមួយដើម្បីខិតខំប្រឹងប្រែង រកឃើញទិសដៅ និងគោលដៅមួយ នៅក្នុងជំនឿរបស់ពួកគេលើព្រះជាម្ចាស់។ ខណៈពេលរង់ចាំឱ្យភយន្តរាយវាយប្រហារ ពួកគេក៏រៀបចំខ្លួនតាមគ្រប់វិធីផងដែរ។ ដើម្បីទទួលបានការការពារពីព្រះជាម្ចាស់នៅពេលភយន្តរាយដ៏ធំសម្បើមមកដល់ ពួកគេផ្សាយដំណឹងល្អ ដោយបោះបង់ការងារ និងគ្រួសាររបស់ខ្លួន។ ក្នុងពេលជាមួយគ្នានេះ ដើម្បីរស់រានមានជីវិតនៅពេលភយន្តរាយវាយប្រហារ ពួកគេឧស្សាហ៍អធិដ្ឋានយ៉ាងបន្ទាបខ្លួនទៅកាន់ព្រះជាម្ចាស់ ដោយសង្ឃឹមថាព្រះបន្ទូលរបស់ព្រះជាម្ចាស់នឹងក្លាយជាការពិតឆាប់ៗ សង្ឃឹមថាអ្វីៗទាំងអស់ដែលព្រះជាម្ចាស់មានព្រះរាជបំណងចង់សម្រេច នឹងត្រូវបានសម្រេចយ៉ាងឆាប់រហ័ស សង្ឃឹមថាព្រះជាម្ចាស់នឹងទទួលបានសិរីល្អ និងទទួលបានការសម្រាកក្នុងពេលឆាប់ៗ ហើយសង្ឃឹមថាពួកគេអាចនឹងទទួលបានព្រះពរនៃនគរស្ថានសួគ៌ក្នុងពេលឆាប់ៗ។ ពីទស្សនៈទាំងអស់នេះរបស់ពួកទទឹងនឹងព្រះគ្រីស្ទ ពីពាក្យសម្ដី និងសេចក្ដីអធិដ្ឋានដែលពួកគេឧស្សាហ៍ពោលឡើង វាហាក់ដូចជាពួកទទឹងនឹងព្រះគ្រីស្ទកំពុងទន្ទឹងរង់ចាំយ៉ាងអន្ទះសា ចំពោះការសម្រេចបាននូវកិច្ចការដ៏អស្ចារ្យរបស់ព្រះជាម្ចាស់ និងការសម្រាកមុនពេលកំណត់របស់ព្រះជាម្ចាស់។ ក៏ប៉ុន្តែ ដោយមនុស្សមិនបានដឹង នៅពីក្រោយក្ដីសង្ឃឹមទាំងនេះ គឺមានបង្កប់នូវចេតនាដ៏អាក្រក់របស់ពួកទទឹងនឹងព្រះគ្រីស្ទ។ ពួកគេសង្ឃឹមថា តាមរយៈការអធិដ្ឋាន និងការសម្ដែងក្លែងក្លាយបែបនេះ ពួកគេអាចជៀសផុតពីភយន្តរាយ និងយកព្រះជាម្ចាស់ធ្វើជាជម្រករបស់ពួកគេបាន។ ខណៈពេលដែលពួកគេកំពុងរៀបចំសម្រាប់រឿងទាំងអស់នេះ ពួកគេក៏សង្ឃឹមថា ភយន្តរាយនឹងមកដល់យ៉ាងឆាប់រហ័ស ហើយថាព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ នឹងក្លាយជាការពិតឆាប់ៗផងដែរ។ នៅក្នុងកម្រិតដែលពួកគេអាចទ្រាំទ្របាន ពួកគេនៅតែបន្តលះបង់ លះបង់ខ្លួន រងទុក្ខ និងស៊ូទ្រាំដូចពីមុន ដោយខំប្រឹងប្រើខួរក្បាលគិតរកវិធីសម្ដែងឱ្យបានល្អ ដើម្បីឱ្យមនុស្សគ្រប់គ្នាឃើញ។ ពួកគេចង់ឱ្យមនុស្សគ្រប់គ្នាទទួលស្គាល់ថា ពួកគេបានលះបង់ធំធេងប៉ុនណាដើម្បីផ្សាយដំណឹងល្អ ថាពួកគេបានស៊ូទ្រាំនឹងការរើសអើង និងការធ្វើទុក្ខបុកម្នេញច្រើនប៉ុនណា ហើយនិងការលះបង់ដ៏ធំធេងដែលពួកគេបានធ្វើ ក្នុងការរង់ចាំថ្ងៃនេះ។ ពួកគេសង្ឃឹមថា ដោយទតឃើញពីការរងទុក្ខដែលពួកគេបានស៊ូទ្រាំ និងការលះបង់ដែលពួកគេបានធ្វើ ព្រះជាម្ចាស់នឹងលើកលែងឱ្យពួកគេរួចផុតពីភយន្តរាយណាមួយ នៅពេលវាវាយប្រហារ។ ក្នុងពេលជាមួយគ្នានេះ ដោយសារតែការលះបង់ដែលពួកគេបានធ្វើ ពួកគេសង្ឃឹមថានឹងមានសំណាងគ្រប់គ្រាន់ក្នុងការក្លាយជាមនុស្សម្នាក់ក្នុងចំណោមអស់អ្នកដែលមានគោលដៅដ៏ល្អ និងទទួលបានព្រះពរ បន្ទាប់ពីភយន្តរាយ។ នៅក្នុងជម្រៅចិត្ត ពួកទទឹងនឹងព្រះគ្រីស្ទគិតគូរពីរឿងទាំងអស់នេះយ៉ាងស្ងៀមស្ងាត់ និងដោយមិនឱ្យនរណាម្នាក់ដឹងបានឡើយ។ ទីបំផុត នៅថ្ងៃមួយ ដោយសារតែហេតុការណ៍តូចតាចមួយ ពួកទទឹងនឹងព្រះគ្រីស្ទក៏ជួបប្រទះនឹងឧបសគ្គ ហើយសកម្មភាព និងឥរិយាបថរបស់ពួកគេហាក់ដូចជាត្រូវបានថ្កោលទោស។ នេះមានន័យថា ក្ដីសង្ឃឹម និងការស្រមើស្រមៃរបស់ពួកគេហៀបនឹងត្រូវខ្ទេចខ្ទី ហើយបំណងប្រាថ្នារបស់ពួកគេហៀបនឹងមិនត្រូវបានសម្រេច។ នៅពេលនេះ តើគំនិតដំបូងអ្វីដែលកើតឡើងនៅក្នុងជម្រៅចិត្តរបស់ពួកទទឹងនឹងព្រះគ្រីស្ទ? «ខ្ញុំបានលះបង់យ៉ាងច្រើន ខ្ញុំបានរងទុក្ខយ៉ាងច្រើន ខ្ញុំបានស៊ូទ្រាំអស់រយៈពេលជាច្រើនថ្ងៃ ខ្ញុំបានជឿអស់រយៈពេលជាច្រើនឆ្នាំមកហើយ ប៉ុន្តែខ្ញុំមិនទាន់ឃើញព្រះបន្ទូលណាមួយរបស់ព្រះជាម្ចាស់ដែលព្យាករអំពីភយន្តរាយ ក្លាយជាការពិតឡើយ។ តើព្រះជាម្ចាស់ពិតជានឹងនាំយកភយន្តរាយមកមែនឬ? តើអ្វីដែលពួកយើងបានអធិដ្ឋាន និងបានរង់ចាំ នឹងត្រូវបានព្រះជាម្ចាស់បំពេញឱ្យដែរឬទេ? តើព្រះជាម្ចាស់នៅឯណាឱ្យប្រាកដទៅ? តើទ្រង់ពិតជានឹងសង្គ្រោះពួកយើងឬក៏អត់? តើភយន្តរាយដែលព្រះជាម្ចាស់បានមានព្រះបន្ទូលនោះ ពិតជាមានមែនឬ? ប្រសិនបើភយន្តរាយទាំងនោះមិនមានទេ ពួកយើងទាំងអស់គ្នាគួរតែចេញពីទីនេះតែម្ដងទៅ។ ព្រះជាម្ចាស់អង្គនេះមិនអាចជឿបានទេ គឺគ្មានព្រះជាម្ចាស់ឡើយ!»។ នេះគឺជាដែនកំណត់របស់ពួកទទឹងនឹងព្រះគ្រីស្ទ។ ឧបសគ្គតូចតាចមួយ ប្រហែលជាពាក្យសម្ដីនៃការថ្កោលទោស និងការលាតត្រដាងដោយអចេតនាពីអ្នកដទៃណាម្នាក់ ប៉ះចំចំណុចឈឺចាប់របស់ពួកគេ បន្ទាប់មកពួកគេក៏ផ្ទុះកំហឹងឡើង ដោយមិនអាចទប់ចិត្ត ឬធ្វើពុតបានតទៅទៀតឡើយ។ រឿងដំបូងដែលពួកគេធ្វើ គឺផ្ទុះកំហឹងយ៉ាងក្រេវក្រោធខ្លាំង ចង្អុលទៅកាន់ព្រះបន្ទូលរបស់ព្រះជាម្ចាស់ ហើយនិយាយថា៖ «ប្រសិនបើព្រះបន្ទូលរបស់ព្រះអង្គមិនក្លាយជាការពិតទេ ប្រសិនបើភយន្តរាយដែលព្រះអង្គបានមានព្រះបន្ទូលនោះមិនកើតឡើងទេ ទូលបង្គំនឹងលែងជឿលើព្រះអង្គទៀតហើយ។ ដើមឡើយ គឺដោយសារតែព្រះបន្ទូលដែលព្យាករអំពីភយន្តរាយទាំងនេះប៉ុណ្ណោះ ទើបទូលបង្គំបានផ្សាយដំណឹងល្អ បានលះបង់ និងបានបំពេញភារកិច្ចរបស់ខ្លួន។ ប្រសិនបើគ្មានព្រះបន្ទូលទាំងនេះទេ ទូលបង្គំនឹងមិនជឿលើព្រះអង្គទាល់តែសោះ! គឺដោយសារតែព្រះបន្ទូលទាំងនេះ ដោយសារតែភយន្តរាយដែលជិតមកដល់នោះ ទើបទូលបង្គំបានជឿថាព្រះអង្គគឺជាព្រះជាម្ចាស់។ ប៉ុន្តែឥឡូវនេះ បន្ទាប់ពីរងទុក្ខយ៉ាងច្រើនមក ភយន្តរាយដែលព្រះអង្គបានមានព្រះបន្ទូលនោះ មិនទាន់មកឡើយ។ មានមនុស្សជាច្រើនក្នុងចំណោមពួកអ្នកគ្មានជំនឿដែលធ្វើសេចក្ដីអាក្រក់ ប៉ុន្តែគ្មាននរណាម្នាក់ក្នុងចំណោមពួកគេត្រូវបានដាក់ទោសឡើយ គ្មាននរណាម្នាក់ក្នុងចំណោមពួកគេបានធ្លាក់ទៅក្នុងភយន្តរាយនោះទេ។ ពួកគេនៅតែរស់នៅក្នុងអំពើបាប ដោយរីករាយនឹងជីវិតរបស់ពួកគេ ខណៈដែលទូលបង្គំបានធ្វើសម្បទានអស់រយៈពេលជាច្រើនឆ្នាំមកហើយ គ្រាន់តែរង់ចាំថ្ងៃដែលព្រះបន្ទូលរបស់ព្រះអង្គដែលព្យាករអំពីភយន្តរាយក្លាយជាការពិតប៉ុណ្ណោះ។ ប៉ុន្តែ តើព្រះអង្គបានធ្វើអ្វីខ្លះទៅ ព្រះជាម្ចាស់? ព្រះអង្គមិនដែលបង្ហាញទីសម្គាល់ ឬការអស្ចារ្យណាមួយដោយយល់ដល់ការរំពឹងរង់ចាំយ៉ាងអន្ទះសារបស់ពួកទូលបង្គំឡើយ មិនដែលទម្លាក់ភយន្តរាយណាមួយ ដើម្បីឱ្យពួកទូលបង្គំបានឃើញ ដើម្បីពង្រឹងសេចក្ដីជំនឿរបស់ពួកទូលបង្គំ ដើម្បីពង្រឹងភាពស្មោះត្រង់របស់ពួកទូលបង្គំឡើយ។ ហេតុអ្វីបានជាព្រះអង្គមិនធ្វើរឿងបែបនេះអ៊ីចឹង? តើព្រះអង្គមិនមែនជាព្រះជាម្ចាស់ទេឬ? តើវាពិបាកខ្លាំងណាស់ឬក្នុងការទម្លាក់ភយន្តរាយ ដើម្បីដាក់ទោសពិភពលោកដ៏អាក្រក់នេះ មនុស្សជាតិដ៏អាក្រក់នេះ? ពួកទូលបង្គំគ្រាន់តែចង់ពង្រឹងសេចក្ដីជំនឿរបស់ខ្លួន តាមរយៈការសម្រេចបាននូវរឿងទាំងនេះប៉ុណ្ណោះ ប៉ុន្តែព្រះអង្គបែរជាមិនធ្វើសកម្មភាពអ្វីសោះ។ ប្រសិនបើព្រះអង្គមិនធ្វើសកម្មភាពទេ នោះពួកទូលបង្គំមិនអាចជឿលើព្រះជាម្ចាស់តទៅទៀតបានឡើយ។ ពួកទូលបង្គំនឹងមិនអាចទទួលបានអ្វីទាំងអស់ ហើយការជឿលើព្រះជាម្ចាស់គឺគ្មានន័យអ្វីឡើយ។ មិនចាំបាច់ជឿទៀតទេ មិនចាំបាច់បំពេញភារកិច្ចរបស់ខ្លួនទេ មិនចាំបាច់ផ្សាយដំណឹងល្អទៀតឡើយ»។ នៅពេលជួបប្រទះនឹងឧបសគ្គតូចតាច ប្រឈមមុខនឹងសេចក្ដីទុក្ខលំបាក ឬការមិនពេញចិត្តបន្តិចបន្តួចនៅក្នុងជីវិត ធាតុពិត និងគំនិតក្នុងជម្រៅចិត្តរបស់ពួកទទឹងនឹងព្រះគ្រីស្ទ អាចត្រូវបានលាតត្រដាងនៅគ្រប់ពេលវេលា និងគ្រប់ទីកន្លែង ដែលជារឿងគួរឱ្យភ័យខ្លាចណាស់។ ថាតើភយន្តរាយនឹងវាយប្រហារនៅពេលណា ថាតើព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយនឹងក្លាយជាការពិតឬអត់ ថាតើព្រះបន្ទូលទាំងនោះនឹងក្លាយជាការពិតដោយរបៀបណា និងនៅពេលណា រឿងទាំងនេះគឺសុទ្ធតែត្រូវបានកំណត់ដោយព្រះជាម្ចាស់។ នៅពេលព្រះជាម្ចាស់មានព្រះបន្ទូលប្រាប់មនុស្សអំពីរឿងទាំងនេះ វាគឺដើម្បីផ្ដល់មុខមាត់ឱ្យពួកគេ ដើម្បីប្រព្រឹត្តចំពោះពួកគេក្នុងនាមជាមនុស្ស ពោលគឺមិនមែនដើម្បីប្រើប្រាស់ព្រះបន្ទូលទាំងនេះជាមធ្យោបាយ សម្រាប់ឱ្យមនុស្សទទួលបានប្រៀបលើ និងវិនិច្ឆ័យព្រះជាម្ចាស់ឡើយ។ ពួកទទឹងនឹងព្រះគ្រីស្ទជឿទាំងខុសថា ដោយសារតែព្រះជាម្ចាស់បានមានព្រះបន្ទូលទាំងនេះ នោះទ្រង់គួរតែអនុញ្ញាតឱ្យមនុស្សឃើញព្រះបន្ទូលទាំងនោះក្លាយជាការពិតនៅក្នុងមួយជីវិតរបស់ពួកគេ។ បើមិនដូច្នេះទេ ព្រះបន្ទូលរបស់ព្រះជាម្ចាស់នឹងក្លាយជាមោឃៈ។ ព្រះជាម្ចាស់ដែលព្រះបន្ទូលរបស់ទ្រង់អាចក្លាយជាមោឃៈ មិនគួរត្រូវបានចាត់ទុកថាជាព្រះជាម្ចាស់ទេ មិនស័ក្ដិសមជាព្រះជាម្ចាស់ទេ ហើយក៏មិនស័ក្ដិសមជាព្រះជាម្ចាស់របស់ពួកគេដែរ។ នេះគឺជាតក្កវិជ្ជារបស់ពួកទទឹងនឹងព្រះគ្រីស្ទ។

តាំងពីដើមរហូតដល់ចប់ ពួកទទឹងនឹងព្រះគ្រីស្ទគ្រាន់តែចង់កេងចំណេញពីព្រះបន្ទូលទាំងនេះរបស់ព្រះជាម្ចាស់ដែលព្យាករអំពីភយន្តរាយប៉ុណ្ណោះ។ ព្រះបន្ទូលទាំងនេះបានជំរុញចិត្តពួកគេ ដែលនាំឱ្យពួកគេគិតចង់ប្រើប្រាស់ឥរិយាបថល្អរបស់មនុស្ស ព្រមទាំងការលះបង់ទាំងអស់របស់ពួកគេ និងការរងទុក្ខនៃសាច់ឈាម ដើម្បីដោះដូរយកព្រះពរនៃការជៀសផុតពីភយន្តរាយ។ ជារួមមក គោលដៅតែមួយគត់របស់ពួកគេគឺដើម្បីជៀសផុតពីភយន្តរាយ និងទទួលបានព្រះពរ។ ពួកគេមិនដែលចាត់ទុកយ៉ាងពិតប្រាកដថា ព្រះអង្គដែលបានសម្ដែងចេញនូវព្រះបន្ទូលទាំងនេះ ជាព្រះជាម្ចាស់ឡើយ។ តាំងពីដើមរហូតដល់ចប់ ពួកទទឹងនឹងព្រះគ្រីស្ទតែងតែឈរនៅជំហរប្រឆាំងនឹងព្រះជាម្ចាស់ជានិច្ច ដោយតែងតែសាកល្បង និងវាស់ស្ទង់ព្រះជាម្ចាស់ ជាមធ្យោបាយមួយដើម្បីឈ្លបមើលព្រះបន្ទូលរបស់ព្រះជាម្ចាស់។ ប្រសិនបើព្រះបន្ទូលរបស់ព្រះជាម្ចាស់ក្លាយជាការពិត ហើយពង្រីកការយល់ដឹងរបស់ពួកគេ ដោយក្លាយជាការពិតទៅតាមចំណង់ចំណូលចិត្ត ទស្សនៈ និងតម្រូវការរបស់ពួកគេ នោះពួកគេចាត់ទុកព្រះជាម្ចាស់ថាជាព្រះជាម្ចាស់។ ប៉ុន្តែប្រសិនបើវាផ្ទុយពីបំណងប្រាថ្នា ទស្សនៈ និងតម្រូវការរបស់ពួកគេវិញ នោះចំពោះពួកគេ ព្រះអង្គដែលបានមានព្រះបន្ទូលទាំងនេះ មិនត្រូវបានចាត់ទុកថាជាព្រះជាម្ចាស់ឡើយ។ នេះគឺជាទស្សនៈដែលពួកទទឹងនឹងព្រះគ្រីស្ទប្រកាន់ខ្ជាប់។ ច្បាស់ណាស់ថា នៅក្នុងជម្រៅចិត្ត ពួកគេមិនដែលទទួលស្គាល់ថាព្រះជាម្ចាស់គឺជាព្រះអាទិករឡើយ ហើយពួកគេក៏មិនដែលទទួលស្គាល់ការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើដែរ។ បន្ទាប់ពីឆ្លងកាត់ការតស៊ូជាបន្តបន្ទាប់ ការស៊ូទ្រាំយ៉ាងអត់ធ្មត់ និងឆ្លងកាត់សមរភូមិខាងគំនិតរួចមក ពួកទទឹងនឹងព្រះគ្រីស្ទក៏បានរៀនសូត្រមេរៀនមួយថា៖ «មនុស្សម្នាក់មិនត្រូវដាក់កំហិតលើព្រះបន្ទូលរបស់ព្រះជាម្ចាស់ដោយផ្ដេសផ្ដាសឡើយ ហើយក៏មិនអាចប្រើប្រាស់ការសម្រេចនៃព្រះបន្ទូលរបស់ព្រះជាម្ចាស់ដោយផ្ដេសផ្ដាស និងលេងសើច ជាស្ដង់ដាដើម្បីវាស់ស្ទង់អត្តសញ្ញាណ និងសារជាតិរបស់ទ្រង់បានដែរ។ ពួកយើងមិនទាន់ត្រូវបានលត់ដំគ្រប់គ្រាន់ទេ ហើយនៅតែត្រូវបន្តស៊ូទ្រាំទៀត ដើម្បីពង្រីកចិត្តគំនិតរបស់ពួកយើង។ ដូចពាក្យពោលថា៖ “ដួងចិត្តរបស់នាយករដ្ឋមន្ត្រីគឺធំល្មមគ្រប់គ្រាន់ដើម្បីចែវទូកចូល” “មានជីវិត គឺមានក្ដីសង្ឃឹម”។ ចុះបើព្រះបន្ទូលទាំងនេះមិនក្លាយជាការពិត តើវាសំខាន់អ្វីទៅ? វាមិនមែនជារឿងធំដុំឡើយ។ ខ្ញុំបានស៊ូទ្រាំឆ្លងកាត់អស់ប៉ុន្មានឆ្នាំមកនេះ។ ប្រហែលជាថា ប្រសិនបើខ្ញុំស៊ូទ្រាំបន្តិចទៀត ព្រះបន្ទូលរបស់ព្រះជាម្ចាស់នឹងក្លាយជាការពិត ហើយខ្ញុំនឹងទទួលបានអ្វីមួយមិនខាន។ ខ្ញុំនឹងទ្រាំទ្រឱ្យយូរបន្តិចទៀត ខ្ញុំនឹងប្រថុយម្ដងទៀត។ ខ្ញុំមិនអាចខឹងបានឡើយ បើមិនដូច្នេះទេ ការខិតខំប្រឹងប្រែងពីមុនរបស់ខ្ញុំទាំងអស់នឹងត្រូវអសារបង់មិនខាន ហើយការរងទុក្ខទាំងអស់ដែលខ្ញុំបានស៊ូទ្រាំ នឹងក្លាយជាឥតប្រយោជន៍។ នោះមុខជាខាតបង់ខ្លាំងណាស់! ប្រសិនបើខ្ញុំលាតត្រដាងគំនិតរបស់ខ្ញុំនៅពេលនេះ ដោយក្រោកឈរឡើងដើម្បីបដិសេធ សួរដេញដោល និងចោទប្រកាន់ព្រះជាម្ចាស់ នោះវាមិនមែនជាទង្វើដ៏ឆ្លាតវៃឡើយ។ ខ្ញុំត្រូវតែបន្តលះបង់ ស៊ូទ្រាំនឹងទុក្ខលំបាក និងបន្តស៊ូទ្រាំតទៅទៀត។ ឃ្លាដែលថា “អ្នកណាដែលស៊ូទ្រាំរហូតដល់ទីបញ្ចប់ អ្នកនោះនឹងត្រូវបានសង្គ្រោះ” មិនត្រូវបំភ្លេចចោលឡើយ។ ពាក្យពោលនេះគឺពិតនៅគ្រប់ពេលវេលា ហើយនៅតែជាសេចក្ដីពិតដ៏ខ្ពង់ខ្ពស់បំផុត។ ខ្ញុំត្រូវតែប្រកាន់ខ្ជាប់នូវពាក្យពោលនេះ ហើយឆ្លាក់វាទុកក្នុងចិត្តជានិច្ច»។ បន្ទាប់ពីមានភាពអវិជ្ជមាន និងភាពស្ងៀមស្ងាត់មួយរយៈមក នៅទីបំផុត ពួកទទឹងនឹងព្រះគ្រីស្ទក៏បាន «ក្រោកឈរឡើង» ម្ដងទៀត។

នៅក្នុងដំណើរនៃការបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ ពួកទទឹងនឹងព្រះគ្រីស្ទទទួលរ៉ាប់រងកិច្ចការគ្រប់ប្រភេទ ខណៈពេលដែលបម្រើក្នុងតួនាទីផ្សេងៗគ្នា។ មើលទៅហាក់ដូចជាគ្មានការផ្លាស់ប្ដូរនៅខាងក្រៅទេ ប៉ុន្តែពួកគេជឿលើព្រះជាម្ចាស់កាន់តែយូរ ហើយពួកគេដើរតាមទ្រង់កាន់តែយូរ នោះពួកទទឹងនឹងព្រះគ្រីស្ទកាន់តែរិះគិតចាប់កំហុសនៅក្នុងចិត្តចំពោះព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ។ ហេតុអ្វីបានជាដូច្នេះ? ការដែលពួកគេជឿលើព្រះជាម្ចាស់កាន់តែយូរ វាបង្ហាញថាពួកគេបានលះបង់កាន់តែច្រើន បោះបង់កាន់តែច្រើន ហើយពួកគេមានផ្លូវកាន់តែតិចក្នុងការត្រឡប់ទៅកាន់ពិភពលោកិយវិញ។ ហេតុដូច្នេះហើយ ចំពោះព្រះបន្ទូលដែលព្យាករអំពីភយន្តរាយទាំងនេះ ពួកទទឹងនឹងព្រះគ្រីស្ទកាន់តែគិតដោយមិនដឹងខ្លួនថា៖ «ខ្ញុំសង្ឃឹមថារឿងទាំងអស់នេះគឺជាការពិត។ រឿងទាំងអស់នេះត្រូវតែក្លាយជាការពិត»។ ពួកគេចាត់ទុកពាក្យថា «ត្រូវតែ» នេះ និងជំនឿដ៏មុតមាំនេះ ថាជាសេចក្ដីជំនឿពិតរបស់ពួកគេលើព្រះជាម្ចាស់។ អ្វីដែលហៅថាសេចក្ដីជំនឿពិតនេះ ជំរុញពួកគេឱ្យបំពេញភារកិច្ចរបស់ខ្លួន ឱ្យរងទុក្ខ និងលះបង់ ឱ្យស៊ូទ្រាំ ហើយក៏ស៊ូទ្រាំបន្តទៀត ដូចដែលពួកអ្នកគ្មានជំនឿនិយាយថា៖ «អ្នកត្រូវតែប្រថុយអ្វីៗទាំងអស់ដើម្បីឈ្នះ»។ ខណៈពេលដែលប្រកាន់ខ្ជាប់នូវជំនឿបែបនេះ ពួកទទឹងនឹងព្រះគ្រីស្ទក៏កំពុងឈ្លបមើលថ្ងៃដែលព្រះបន្ទូលរបស់ព្រះជាម្ចាស់នឹងក្លាយជាការពិត។ នៅទីបំផុត ថ្ងៃនោះក៏មកដល់ មហន្តរាយ និងគ្រោះកាចក៏កើតឡើងជាបន្តបន្ទាប់នៅក្នុងពិភពលោកនេះ ដោយកើតឡើងនៅតាមកន្លុកកន្លៀតផ្សេងៗ នៅក្នុងប្រទេសផ្សេងៗ និងក្នុងចំណោមក្រុមជនជាតិផ្សេងៗគ្នា។ មហន្តរាយទាំងនេះ ទាំងតូចទាំងធំ ឆក់យកជីវិតមនុស្សជាច្រើន ផ្លាស់ប្ដូរបរិស្ថានរស់នៅរបស់មនុស្សជាច្រើន ផ្លាស់ប្ដូរបរិស្ថានប្រព័ន្ធអេកូឡូស៊ី ផ្លាស់ប្រែរចនាសម្ព័ន្ធ និងរបៀបរស់នៅផ្សេងៗជាច្រើននៅក្នុងសង្គមជាដើម។ ក៏ប៉ុន្តែ មិនថាយ៉ាងណាក៏ដោយ ក៏នៅក្នុងក្រសែភ្នែករបស់ពួកទទឹងនឹងព្រះគ្រីស្ទ ព្រះបន្ទូលរបស់ព្រះជាម្ចាស់នៅតែកំពុងក្លាយជាការពិតក្នុងកម្រិតតូចមួយ ដែលជារឿងដែលគួរឱ្យពេញចិត្តបំផុតនៅក្នុងជម្រៅចិត្តរបស់ពួកគេ។ ពួកគេមានអារម្មណ៍ថា បន្ទាប់ពីប៉ុន្មានឆ្នាំមកនេះ ពួកគេមិនបានស៊ូទ្រាំ ឬរង់ចាំដោយឥតប្រយោជន៍ឡើយ ហើយនៅទីបំផុត ពួកគេបានឃើញផ្ទាល់ភ្នែកនូវថ្ងៃ និងដំណាក់កាលដែលព្រះបន្ទូលរបស់ព្រះជាម្ចាស់កំពុងក្លាយជាការពិត។ ប៉ុន្តែពួកគេមានអារម្មណ៍ថា ពួកគេមិនត្រូវបាក់ទឹកចិត្ត ឬបោះបង់ឡើយ។ ពួកគេត្រូវបន្តស៊ូទ្រាំ និងរង់ចាំតទៅទៀត។ តើអ្វីដែលធ្វើឱ្យពួកទទឹងនឹងព្រះគ្រីស្ទព្រួយបារម្ភបំផុតនៅក្នុងជម្រៅចិត្ត មិនថាពួកគេស៊ូទ្រាំ ឬរង់ចាំយូរប៉ុនណាក៏ដោយនោះ? គឺជារឿងនេះ៖ «ការព្យាករអំពីគ្រោះទុរ្ភិក្ស ជំងឺរាតត្បាត និងការរញ្ជួយដី បានក្លាយជាការពិតហើយ ប៉ុន្តែតើការព្យាករអំពីភយន្តរាយដ៏ធំសម្បើម នឹងក្លាយជាការពិតនៅពេលណា?» ម៉្យាង ពួកទទឹងនឹងព្រះគ្រីស្ទជឿថា ផ្នែកនោះនៃព្រះបន្ទូលរបស់ព្រះជាម្ចាស់កំពុងក្លាយជាការពិតដោយសន្សឹមៗ និងបន្តិចម្ដងៗ ខណៈដែលម៉្យាងទៀត ពួកគេសង្ស័យថា៖ «តើមហន្តរាយទាំងនេះមិនមែនគ្រាន់តែជាមហន្តរាយធម្មជាតិទេឬ? មហន្តរាយបានកើតមានជាបន្តបន្ទាប់ពេញមួយប្រវត្តិសាស្ត្រ។ តើការកើតឡើងនៃមហន្តរាយទាំងនេះ គឺជាការសម្រេចនៃព្រះបន្ទូលរបស់ព្រះជាម្ចាស់ឬ? ប្រសិនបើមិនមែនទេ តើវាជាអ្វីទៅ? ខ្ញុំមិនគួរគិតបែបនេះទេ។ អ្នកជឿលើព្រះជាម្ចាស់គួរតែជឿលើព្រះបន្ទូលរបស់ព្រះជាម្ចាស់។ ប៉ុន្តែ តើព្រះបន្ទូលរបស់ព្រះជាម្ចាស់ងាយនឹងត្រូវសម្រេចបានយ៉ាងនេះឬ? តើព្រះជាម្ចាស់បានធ្វើវាដោយរបៀបណា? ហេតុអ្វីក៏ខ្ញុំមិនបានឃើញទ្រង់ធ្វើវាដូច្នេះ? ហេតុអ្វីបានជាខ្ញុំមិនដឹងអំពីរឿងនេះដូច្នេះ? ប្រសិនបើវាជាទង្វើរបស់ព្រះជាម្ចាស់ អ្នកជឿរបស់ទ្រង់គួរតែឃើញវា ព្រះជាម្ចាស់គួរតែប្រទាននិមិត្តដល់ពួកគេ។ ប៉ុន្តែពួកយើងមិនបានឃើញព្រះហស្ដរបស់ព្រះជាម្ចាស់ ឬឮព្រះសូរសៀងរបស់ព្រះជាម្ចាស់ឡើយ។ ចុះតើព្រឹត្តិការណ៍ទាំងនេះអាចគ្រាន់តែជារឿងចៃដន្យដែរឬទេ? ខ្ញុំមិនគួរគិតបែបនេះទេ។ គំនិតបែបនេះអាចធ្វើឱ្យខ្ញុំទន់ខ្សោយ។ ខ្ញុំនៅតែត្រូវជឿថា អ្វីៗទាំងអស់នេះគឺជាការសម្រេចនៃព្រះបន្ទូលរបស់ព្រះជាម្ចាស់។ ខ្ញុំនឹងគ្រាន់តែចាត់ទុកវាថាជាអធិបតេយ្យភាពរបស់ព្រះជាម្ចាស់ ជាការដែលព្រះបន្ទូលរបស់ព្រះជាម្ចាស់ក្លាយជាការពិត មិនមែនជារឿងចៃដន្យឡើយ។ បែបនេះ ចិត្តរបស់ខ្ញុំក៏មានអារម្មណ៍កាន់តែស្ងប់»។ ពួកគេមានអារម្មណ៍ថា ការគិតបែបនេះគឺឆ្លាតវៃណាស់ ហើយថាពួកគេបានវិភាគស្ថានភាពនេះបានយ៉ាងល្អ ដោយអាចមិនសង្ស័យលើព្រះជាម្ចាស់ ខណៈដែលធ្វើឱ្យសេចក្ដីជំនឿរបស់ពួកគេនឹងនរ និងធ្វើឱ្យភាពមិនស្ងប់ និងបំណងប្រាថ្នាដ៏លើសលប់នៅក្នុងចិត្តរបស់ពួកគេបានស្ងប់ផងដែរ។ ខណៈពេលដែលធ្វើសម្បទាន និងការសម្របសម្រួលជាបណ្ដោះអាសន្ន ពួកទទឹងនឹងព្រះគ្រីស្ទរង់ចាំការមកដល់នៃភយន្តរាយដ៏ធំសម្បើម។ «តើភយន្តរាយដ៏ធំសម្បើមនឹងមកដល់នៅពេលណា? នៅពេលវាមកដល់ ពួកបរិសុទ្ធនឹងត្រូវបានលើកឡើងទៅលើអាកាស ប៉ុន្តែតើវានឹងកើតឡើងនៅឯណាឱ្យប្រាកដទៅ? តើវានឹងកើតឡើងដោយរបៀបណាទៅ? តើពួកគេនឹងហោះឡើង ឬក៏ត្រូវបានលើកឡើងដោយព្រះហស្ដរបស់ព្រះជាម្ចាស់? នៅពេលភយន្តរាយដ៏ធំសម្បើមកើតឡើង តើមនុស្សនឹងនៅតែមានរូបកាយរបស់ពួកគេដែរឬទេ? តើពួកគេនឹងនៅតែស្លៀកសម្លៀកបំពាក់បច្ចុប្បន្នរបស់ពួកគេដែរឬទេ? តើពួកអ្នកគ្មានជំនឿទាំងអស់នឹងត្រូវស្លាប់ឬ? តើវានឹងទៅជាសភាព ឬស្ថានភាពបែបណាទៅ? វាមិនអាចនឹកស្មានដល់ឡើយសម្រាប់មនុស្ស។ យកល្អ ខ្ញុំមិនគួរគិតពីរឿងនេះនៅពេលនេះទេ។ ខ្ញុំនឹងគ្រាន់តែជឿថា ព្រះបន្ទូលរបស់ព្រះជាម្ចាស់ប្រាកដជានឹងក្លាយជាការពិត។ ប៉ុន្តែ តើព្រះបន្ទូលទាំងនោះពិតជាអាចក្លាយជាការពិតមែនឬ? តើថ្ងៃនោះនឹងមកដល់នៅពេលណាទៅ?» ពួកគេចេះតែសួរខ្លួនឯងនូវសំណួរទាំងនេះនៅក្នុងចិត្ត ដោយបង្កើតឱ្យមានការសង្ស័យម្ដងហើយម្ដងទៀត។ ដោយសារតែភយន្តរាយទាំងនេះមានទំនាក់ទំនងយ៉ាងជិតស្និទ្ធ និងផ្សារភ្ជាប់យ៉ាងស្អិតរមួតទៅនឹងអនាគត និងវាសនារបស់ពួកគេ ពួកទទឹងនឹងព្រះគ្រីស្ទជឿថា៖ «ខ្ញុំត្រូវតែប្រុងប្រយ័ត្នជានិច្ចចំពោះការសម្រេចនៃការព្យាករអំពីពេលដែលភយន្តរាយដ៏ធំសម្បើមនឹងធ្លាក់ចុះមក ខ្ញុំត្រូវតែចងចាំវាទុកក្នុងចិត្តគ្រប់ពេលវេលា ដើម្បីកុំឱ្យខ្ញុំខកខានឱកាស និងមិនអាចទទួលបានទទួលព្រះពរ»។ ចុះតើទស្សនៈរបស់ពួកគេគឺជាអ្វីទៅ? «ខ្ញុំត្រូវផ្សាយដំណឹងល្អឱ្យបានទូលំទូលាយ បំពេញភារកិច្ចរបស់ខ្ញុំយ៉ាងឧស្សាហ៍ព្យាយាម ជៀសវាងការបង្កការបង្អាក់ ឬការរំខាន ឬការប្រព្រឹត្តកំហុស ហើយត្រូវរក្សាភាពស្ងៀមស្ងាត់មិនឱ្យគេចាប់អារម្មណ៍ ដោយមិនធ្វើខ្លួនវាយឫកឡើយ។ ដរាបណាខ្ញុំមិនប្រព្រឹត្តកំហុស ហើយមិនត្រូវបានបណ្ដេញចេញពីពួកជំនុំ នោះគួរតែគ្រប់គ្រាន់ហើយ។ ខ្ញុំប្រាកដជានឹងអាចទៅដល់ជម្រកមិនខាន។ នេះគឺជាសេចក្ដីសន្យារបស់ព្រះជាម្ចាស់ តើនរណាអាចយកវាចេញបានទៅ?» នៅពេលមហន្តរាយតូចតាចធ្លាក់ចុះមកបន្តិចម្ដងៗ ហើយមនុស្សជាតិទាំងមូលធ្លាក់ទៅក្នុងមហន្តរាយ ពួកទទឹងនឹងព្រះគ្រីស្ទរកឃើញសេចក្ដីសុខសាន្ត និងភាពស្ងប់ស្ងាត់មួយកម្រិតនៅក្នុងជម្រៅចិត្ត។ ក្នុងពេលជាមួយគ្នានេះ ពួកគេទន្ទឹងរង់ចាំការមកដល់នៃភយន្តរាយដ៏ធំសម្បើម និងថ្ងៃដែលពួកបរិសុទ្ធត្រូវបានលើកឡើង។ មិនថាយ៉ាងណាក៏ដោយ ពួកទទឹងនឹងព្រះគ្រីស្ទបន្តឈ្លបមើលព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ។ ការឈ្លបមើលបែបនេះ នៅក្នុងព្រះនេត្ររបស់ព្រះជាម្ចាស់ គឺប្រៀបបាននឹងការឈ្លបមើលរបស់សាតាំងអ៊ីចឹង។ ទ្រង់ទតឃើញរឿងនេះថាជាការសង្ស័យ ការបដិសេធ ការមួលបង្កាច់ និងការវិភាគលើភាពត្រឹមត្រូវរបស់ព្រះជាម្ចាស់។ វាគឺជាការចោទសួរពីអត្តសញ្ញាណរបស់ព្រះជាម្ចាស់ ការសង្ស័យលើសិទ្ធិអំណាច និងសព្វានុភាពរបស់ព្រះជាម្ចាស់ ព្រមទាំងការសង្ស័យលើភាពស្មោះស្ម័គ្ររបស់ព្រះជាម្ចាស់។ ព្រះជាម្ចាស់មិនអនុញ្ញាតឱ្យរឿងបែបនេះកើតឡើងឡើយ ហើយទ្រង់ក៏មិនអនុញ្ញាតឱ្យមនុស្សបែបនេះមានវត្តមានដែរ ហើយទ្រង់ប្រាកដជានឹងមិនសង្គ្រោះមនុស្សបែបនេះឡើយ។ ពួកទទឹងនឹងព្រះគ្រីស្ទគិតថា វិធានការទប់ទល់របស់ពួកគេ ដែលត្រូវបានបង្កើតឡើងដោយសម្ងាត់ និងបានគិតគូរនៅក្នុងចិត្តរបស់ពួកគេ គឺជាវិធានការដ៏ឆ្លាតវៃបំផុត និងលាក់កំបាំងបំផុត។ ពួកគេមិនបានដឹងទាល់តែសោះថា ព្រះជាម្ចាស់ទតឃើញរាល់គំនិតរបស់ពួកគេ ហើយថ្កោលទោសពួកគេ។ នេះគឺជាអ្វីដែលព្រះជាម្ចាស់មានព្រះបន្ទូល៖ «មនុស្សជាច្រើននឹងនិយាយមកខ្ញុំនៅថ្ងៃនោះថា ព្រះអម្ចាស់ ព្រះអម្ចាស់អើយ តើយើងមិនបានថ្លែងទំនាយនៅក្នុងព្រះនាមទ្រង់ ហើយដេញអារក្សនៅក្នុងព្រះនាមទ្រង់ ព្រមទាំងធ្វើកិច្ចការដ៏អស្ចារ្យជាច្រើននៅក្នុងព្រះនាមទ្រង់ទេឬអី? បន្ទាប់មក ខ្ញុំនឹងប្រកាសទៅពួកគេថា ខ្ញុំមិនដែលស្គាល់អ្នករាល់គ្នាទេ៖ ចូរចេញពីខ្ញុំទៅ អ្នករាល់គ្នាដែលធ្វើកិច្ចការទុច្ចរិតអើយ» (ម៉ាថាយ ៧:២២–២៣)។ ព្រះជាម្ចាស់មានព្រះបន្ទូលប្រាប់មនុស្សទាំងនេះយ៉ាងស្ងៀមស្ងាត់នៅក្នុងព្រះហឫទ័យរបស់ទ្រង់ថា៖ ចូរចេញពីខ្ញុំទៅ អ្នករាល់គ្នាដែលធ្វើកិច្ចការទុច្ចរិតអើយ។ អ្នករាល់គ្នាឈ្លបមើលសកម្មភាពរបស់ខ្ញុំ ឈ្លបមើលព្រះបន្ទូលរបស់ខ្ញុំ។ មនុស្សបែបនេះមិនអាចត្រូវបានសង្គ្រោះជាដាច់ខាត។ ការដែលពួកទទឹងនឹងព្រះគ្រីស្ទចាត់ទុកការដែលថាតើព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយក្លាយជាការពិតឬអត់ ថាជាគោលដៅដេញតាមរបស់ពួកគេ និងជាស្ដង់ដាដើម្បីពិនិត្យមើលភាពត្រឹមត្រូវរបស់ព្រះជាម្ចាស់ គឺជារឿងដ៏គួរឱ្យភ័យខ្លាចមួយ ហើយវាក៏ជាអំពើអាក្រក់មួយផងដែរ។

ចំពោះថាតើទិដ្ឋភាពជាក់លាក់ណាមួយនៃព្រះបន្ទូលរបស់ព្រះជាម្ចាស់នឹងក្លាយជាការពិតឬអត់ ថាតើព្រះបន្ទូលទាំងនោះក្លាយជាការពិតដោយរបៀបណា ហើយព្រះបន្ទូលទាំងនោះក្លាយជាការពិតនៅពេលណា និងនៅកន្លែងណា ព្រះជាម្ចាស់មានផ្លូវផ្ទាល់របស់ទ្រង់។ វាគឺជាព្រះគុណរបស់ព្រះជាម្ចាស់តែមួយគត់ ដែលប្រទានឱ្យមនុស្សនូវសំណាងដ៏អស្ចារ្យក្នុងការបានឮព្រះបន្ទូលទាំងនេះពីព្រះជាម្ចាស់។ គោលបំណងនៃការដែលព្រះជាម្ចាស់ថ្លែងព្រះបន្ទូលទាំងនេះ គឺមិនមែនឱ្យមនុស្សជាតិប្រើប្រាស់ព្រះបន្ទូលទាំងនោះដើម្បីដាក់កម្រិតព្រះជាម្ចាស់ ដើម្បីពិនិត្យមើលភាពត្រឹមត្រូវរបស់ព្រះជាម្ចាស់ ឬដើម្បីបញ្ជាក់ពីអត្តសញ្ញាណរបស់ព្រះជាម្ចាស់ឡើយ។ ព្រះជាម្ចាស់ថ្លែងព្រះបន្ទូលទាំងនេះ គ្រាន់តែដើម្បីប្រាប់មនុស្សជាតិថា ទ្រង់នឹងធ្វើរឿងបែបនេះ ប៉ុន្តែព្រះជាម្ចាស់មិនដែលបានមានព្រះបន្ទូលប្រាប់នរណាម្នាក់ថា «ខ្ញុំនឹងធ្វើវាដោយរបៀបនេះ ចំពោះមនុស្សទាំងនេះ នៅពេលនេះ និងតាមរបៀបនេះ» នោះឡើយ។ នៅក្នុងរឿងដែលព្រះជាម្ចាស់មិនបានមានព្រះបន្ទូលប្រាប់មនុស្សជាតិ មានសញ្ញាដ៏ច្បាស់លាស់មួយគឺ៖ មនុស្សជាតិមិនចាំបាច់ដឹងទេ ហើយពួកគេក៏គ្មានលក្ខណៈសម្បត្តិគ្រប់គ្រាន់ដើម្បីដឹងដែរ។ ហេតុដូច្នេះហើយ ប្រសិនបើមនុស្សតែងតែព្យាយាមឈ្លបមើលរឿងទាំងនេះ តែងតែជីកកកាយយ៉ាងជ្រៅ តែងតែចង់ប្រើប្រាស់រឿងទាំងនេះដើម្បីទទួលបានប្រៀបលើព្រះជាម្ចាស់ ដើម្បីវិនិច្ឆ័យ និងថ្កោលទោសទ្រង់ នៅពេលបាតុភូតទាំងនេះកើតឡើង មនុស្សជាតិនឹងឈរនៅជំហរប្រឆាំងនឹងព្រះជាម្ចាស់ដោយមិនដឹងខ្លួន។ នៅពេលអ្នកឈរប្រឆាំងនឹងព្រះជាម្ចាស់ ព្រះជាម្ចាស់លែងចាត់ទុកអ្នកជាមនុស្សទៀតហើយ។ ចុះតើអ្នកជាអ្វីទៅ? នៅក្នុងព្រះនេត្ររបស់ព្រះជាម្ចាស់ អ្នកគឺជាសាតាំង ជាសត្រូវ ជាអារក្ស។ នេះគឺជាផ្នែកនៃនិស្ស័យរបស់ព្រះជាម្ចាស់ ដែលមិនអត់ឱនចំពោះការប្រមាថរបស់មនុស្សឡើយ។ ប្រសិនបើមនុស្សមិនយល់ពីរឿងនេះ ហើយច្រើនតែយករឿងព្រះបន្ទូលដែលព្រះជាម្ចាស់បានព្យាករមកធ្វើជារឿង ដោយព្យាយាមទទួលបានប្រៀបលើព្រះជាម្ចាស់ នោះខ្ញុំសូមប្រាប់អ្នកទៅចុះថា នេះគឺជាការស្វែងរកសេចក្ដីស្លាប់ហើយ។ នៅគ្រប់ពេលវេលា មនុស្សគួរតែដឹងថាខ្លួនជានរណា ហើយគួរតែប្រព្រឹត្តចំពោះព្រះជាម្ចាស់ និងអ្វីៗគ្រប់យ៉ាងអំពីព្រះជាម្ចាស់ ក្នុងឥរិយាបថបែបណា ដោយវិចារណញ្ញាណបែបណា និងពីទស្សនៈបែបណា។ នៅពេលដែលមនុស្សបាត់បង់អត្តសញ្ញាណ និងតួនាទីរបស់ពួកគេក្នុងនាមជាភាវៈដែលព្រះបានបង្កើត សារជាតិរបស់ពួកគេក៏ផ្លាស់ប្ដូរ។ ប្រសិនបើអ្នកក្លាយជាសត្វ ព្រះជាម្ចាស់ប្រហែលជាមិនអើពើនឹងអ្នកទេ ដោយសារអ្នកនឹងក្លាយជារបស់ដែលតូចតាចគ្មានតម្លៃ។ ប៉ុន្តែប្រសិនបើអ្នកក្លាយជាអារក្ស និងសាតាំង នោះអ្នកនឹងស្ថិតក្នុងគ្រោះថ្នាក់មិនខាន។ ការក្លាយជាអារក្ស និងសាតាំង មានន័យថាក្លាយជាសត្រូវរបស់ព្រះជាម្ចាស់ ហើយពេលនោះ អ្នកនឹងលែងមានសង្ឃឹមទទួលបានសេចក្ដីសង្គ្រោះជារៀងរហូត។ ហេតុដូច្នេះហើយ ខ្ញុំចង់ប្រាប់អ្នកគ្រប់គ្នានៅទីនេះថា៖ កុំឈ្លបមើលសកម្មភាពរបស់ព្រះជាម្ចាស់ កុំឈ្លបមើលព្រះបន្ទូលរបស់ព្រះជាម្ចាស់ កុំឈ្លបមើលកិច្ចការរបស់ព្រះជាម្ចាស់ ហើយកុំឈ្លបមើលរឿងណាមួយដែលទាក់ទងនឹងព្រះជាម្ចាស់ឡើយ។ អ្នកគឺជាមនុស្ស ជាភាវៈដែលព្រះបានបង្កើត ដូច្នេះកុំវិភាគលើភាពត្រឹមត្រូវរបស់ព្រះជាម្ចាស់ឡើយ។ កុំចាត់ទុកព្រះជាម្ចាស់ថាជាកម្មវត្ថុនៃការវិភាគ និងការពិនិត្យពិច័យរបស់អ្នក ហើយក៏កុំចាត់ទុកទ្រង់ជាកម្មវត្ថុនៃការឈ្លបមើលរបស់អ្នកដែរ។ អ្នកគឺជាភាវៈដែលព្រះបានបង្កើត ជាមនុស្ស ដូច្នេះព្រះជាម្ចាស់គឺជាព្រះជាម្ចាស់របស់អ្នក។ អ្វីក៏ដោយដែលព្រះជាម្ចាស់មានព្រះបន្ទូល គឺជាអ្វីដែលអ្នកគួរតែទទួលយក។ អ្វីក៏ដោយដែលព្រះជាម្ចាស់មានព្រះបន្ទូលប្រាប់អ្នក អ្នកគួរតែទទួលយក។ ចំណែកឯអ្វីដែលព្រះជាម្ចាស់មិនមានព្រះបន្ទូលប្រាប់អ្នក រឿងដែលពាក់ព័ន្ធនឹងសេចក្ដីអាថ៌កំបាំង និងការព្យាករ រឿងដែលទាក់ទងនឹងអត្តសញ្ញាណរបស់ព្រះជាម្ចាស់ មានរឿងមួយដែលប្រាកដគឺ៖ អ្នកមិនចាំបាច់ដឹងពីរឿងទាំងនេះឡើយ។ ការដឹងពីរឿងទាំងនេះ នឹងមិនផ្ដល់ប្រយោជន៍ដល់ការចូលទៅក្នុងជីវិតរបស់អ្នកឡើយ។ ចូរទទួលយកត្រឹមអ្វីដែលអ្នកអាចយល់បាន។ កុំឱ្យរឿងទាំងនេះក្លាយជាឧបសគ្គនៅក្នុងការដេញតាមរបស់អ្នកចំពោះការផ្លាស់ប្ដូរនិស្ស័យ និងការដេញតាមសេចក្ដីសង្គ្រោះឡើយ។ នេះទើបជាផ្លូវត្រូវ។ ប្រសិនបើមនុស្សម្នាក់ឈរនៅជំហរប្រឆាំងនឹងព្រះជាម្ចាស់ ហើយចេះតែឈ្លបមើលរឿងដែលទាក់ទងនឹងព្រះជាម្ចាស់ ហើយប្រសិនបើគេបដិសេធមិនផ្លាស់ប្ដូរយ៉ាងរឹងរូស ដោយប្រកាន់ខ្ជាប់យ៉ាងចចេស ហើយប្រព្រឹត្តចំពោះព្រះជាម្ចាស់តាមរបៀបនេះ និងដោយអាកប្បកិរិយាបែបនេះ នោះក្ដីសង្ឃឹមរបស់គេក្នុងការត្រូវបានសង្គ្រោះ នឹងក្លាយជាស្ដួចស្ដើងបំផុត។ ពួកទទឹងនឹងព្រះគ្រីស្ទឈ្លបមើលព្រះបន្ទូលរបស់ព្រះជាម្ចាស់ដែលព្យាករអំពីភយន្តរាយ ចូរយើងបញ្ចប់ការប្រកបគ្នារបស់យើងអំពីចំណុចនេះនៅត្រឹមនេះ។ ហើយឥឡូវនេះ ចូរយើងបន្តទៅចំណុចបន្ទាប់។

៤. ការឈ្លបមើលព្រះបន្ទូលរបស់ព្រះជាម្ចាស់អំពីពេលដែលទ្រង់នឹងយាងចេញពីផែនដី ហើយកិច្ចការដ៏អស្ចារ្យរបស់ទ្រង់ត្រូវបានបញ្ចប់

ចំណុចទីបួនគឺថា ពួកទទឹងនឹងព្រះគ្រីស្ទឈ្លបមើលព្រះបន្ទូលរបស់ព្រះជាម្ចាស់អំពីពេលដែលទ្រង់នឹងយាងចេញពីផែនដី និងពេលដែលកិច្ចការដ៏អស្ចារ្យរបស់ទ្រង់នឹងត្រូវបានបញ្ចប់។ មិនមានចែងអំពីបញ្ហានេះច្រើនទេនៅក្នុងព្រះបន្ទូលរបស់ព្រះជាម្ចាស់។ នៅក្នុងចំណោមព្រះបន្ទូលដ៏មានកំណត់ទាំងនេះ ប្រសិនបើខ្លឹមសារគឺជាប្រធានបទដែលមនុស្សមានការយកចិត្តទុកដាក់ជាពិសេសនោះ មិនថាព្រះបន្ទូលទាំងនេះមិនសូវគួរឱ្យកត់សម្គាល់ ឬត្រូវបានបិទបាំងយ៉ាងណាក៏ដោយ ក៏ពួកគេនឹងរកព្រះបន្ទូលទាំងនោះឃើញដែរ។ បន្ទាប់ពីរកឃើញហើយ ពួកគេប្រើប៊ិកគូសចំណាំព្រះបន្ទូលទាំងនោះ ដោយចាត់ទុកព្រះបន្ទូលទាំងនោះជាព្រះបន្ទូលដ៏សំខាន់ដែលត្រូវអាន។ ពួកគេចែករំលែក និងអានព្រះបន្ទូលទាំងនេះ ដើម្បីព្រមាន និងលួងលោមខ្លួនឯងនៅពេលណាដែលពួកគេមានឱកាស។ ជាការពិតណាស់ សម្រាប់ពួកទទឹងនឹងព្រះគ្រីស្ទ អ្វីដែលពួកគេខ្វល់ខ្វាយខ្លាំងជាងគេ មិនមែនផ្តោតខ្លាំងអំពីពេលដែលព្រះជាម្ចាស់នឹងយាងចេញពីផែនដី ឬពេលដែលកិច្ចការដ៏អស្ចារ្យរបស់ទ្រង់នឹងត្រូវបានបញ្ចប់នោះទេ ប៉ុន្តែគឺអំពីការពិតដែលព្រះជាម្ចាស់មានព្រះរាជបំណងចង់សម្រេចនៅពីក្រោយព្រះបន្ទូលទាំងនេះ។ អ្វីដែលពួកទទឹងនឹងព្រះគ្រីស្ទសង្ឃឹមចង់បានបំផុតនៅក្នុងចិត្តរបស់ពួកគេ គឺការឃើញផ្ទាល់ភ្នែកនូវទិដ្ឋភាពដ៏អស្ចារ្យនៃការដែលព្រះជាម្ចាស់យាងចេញពីផែនដី នៅក្នុងមួយជីវិតរបស់ពួកគេ។ នេះមានន័យថា ព្រះជាម្ចាស់ដែលពួកគេបានដើរតាម គឺជាព្រះអង្គដ៏ត្រឹមត្រូវ ពួកគេមិនបានជ្រើសរើសព្រះជាម្ចាស់ខុសឡើយ ហើយក៏មិនបានជ្រើសរើសបុគ្គលដែលពួកគេដើរតាមខុសដែរ។ នៅពេលរឿងទាំងនេះត្រូវបានបញ្ជាក់ ពួកគេជឿថា ឱកាសរបស់ពួកគេក្នុងការទទួលបានព្រះពរ គឺកើនឡើងយ៉ាងខ្លាំង។ លើសពីនេះទៅទៀត ប្រសិនបើពួកគេអាចឃើញផ្ទាល់ភ្នែកនូវទិដ្ឋភាពនៃការដែលព្រះជាម្ចាស់យាងចេញពីផែនដី និងទិដ្ឋភាពនៃការដែលកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ នៅក្នុងមួយជីវិតរបស់ពួកគេ នោះមានន័យថា សេចក្ដីជំនឿរបស់ពួកគេនឹងកាន់តែរឹងមាំ ហើយពួកគេនឹងដើរតាមព្រះជាម្ចាស់ដោយគ្មានមន្ទិលឡើយ។ ការឃើញទិដ្ឋភាពនេះនឹងមានន័យថា មន្ទិល និងការមិនយល់របស់ពួកគេពីមុនអំពីព្រះជាម្ចាស់ ព្រមទាំងការមួលបង្កាច់ ការវិនិច្ឆ័យ និងការបដិសេធដែលពួកគេបានជួបប្រទះពីអ្នកដទៃ នឹងត្រូវបានទុកចោលទាំងអស់ ដោយលែងរឹតត្បិតពួកគេទៀតហើយ។ ម្យ៉ាង ពួកទទឹងនឹងព្រះគ្រីស្ទកំពុងទន្ទឹងរង់ចាំការមកដល់នៃថ្ងៃនេះ ហើយម្យ៉ាងវិញទៀត ពួកគេកំពុងឃ្លាំមើលអ្វីដែលព្រះជាម្ចាស់កំពុងធ្វើនៅលើផែនដីបច្ចុប្បន្ន ថាតើកិច្ចការរបស់ទ្រង់ជិតរួចរាល់ហើយឬនៅ ថាតើព្រះបន្ទូលដែលទ្រង់ត្រូវថ្លែង គឺជិតចប់ហើយឬនៅ ថាតើមនុស្សដែលដើរតាមទ្រង់មានភាពស្មោះត្រង់ពិតប្រាកដដែរឬទេ ហើយថាតើពួកគេត្រូវបានប្រោសឱ្យបានពេញខ្នាតហើយឬនៅ។ ដោយសង្កេតមើលមនុស្សដែលកំពុងដើរតាមព្រះគ្រីស្ទនាពេលបច្ចុប្បន្ន ពួកទទឹងនឹងព្រះគ្រីស្ទកត់សម្គាល់ឃើញថា មនុស្សភាគច្រើនមានសេចក្ដីជំនឿទន់ខ្សោយ ឧស្សាហ៍ប្រព្រឹត្តកំហុសក្នុងការបំពេញភារកិច្ចរបស់ខ្លួន ហើយមនុស្សជាច្រើនត្រូវបានលួសកាត់ជាញឹកញាប់ ដោយសារតែអ្នកទាំងនោះបានបញ្ចេញឱ្យឃើញនិស្ស័យពុករលួយ ខណៈពេលកំពុងបំពេញភារកិច្ចរបស់ខ្លួន។ អ្នកខ្លះថែមទាំងត្រូវបានបញ្ជូនទៅក្រុម «ខ» ត្រូវបានដាក់ឱ្យនៅដាច់ដោយឡែក ឬត្រូវបានបណ្ដេញចេញទៀតផង។ តាមរយៈសញ្ញាទាំងនេះ ពួកទទឹងនឹងព្រះគ្រីស្ទមានអារម្មណ៍ថា៖ «ថ្ងៃដែលកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ ហាក់ដូចជានៅឆ្ងាយនៅឡើយ ដែលជារឿងគួរឱ្យធុញថប់ខ្លាំងណាស់! ប៉ុន្តែ តើគេអាចធ្វើអ្វីបានទៅក្នុងភាពគ្មានអំណត់នេះ? តើវាអាចដោះស្រាយបញ្ហាអ្វីបានទៅ?» ដោយសារតែពួកទទឹងនឹងព្រះគ្រីស្ទមិនជឿលើព្រះបន្ទូលរបស់ព្រះជាម្ចាស់ មិនទទួលយកសេចក្ដីពិត គ្មានការយល់ដឹងខាងវិញ្ញាណ និងមិនយល់ពីសេចក្ដីពិត ពួកគេមិនអាចវាស់ស្ទង់បានទេថា តើផលដែលកិច្ចការរបស់ព្រះជាម្ចាស់មានទៅលើមនុស្ស គឺធម្មតាឬក៏អត់។ ពួកគេមិនអាចយល់បានឡើយថា តើអ្វីដែលព្រះជាម្ចាស់បានធ្វើទៅលើមនុស្ស ពិតជាសម្រេចបានផលណាមួយមែនឬអត់។ ថាតើព្រះបន្ទូលរបស់ព្រះជាម្ចាស់ពិតជាអាចសង្គ្រោះ និងផ្លាស់ប្រែមនុស្សបានមែនឬអត់។ ថាតើខណៈពេលទទួលយកព្រះបន្ទូលទាំងនេះ មនុស្សបានឆ្លងកាត់ការផ្លាស់ប្ដូរ ពិតជាទទួលបានអ្វីមួយ ឬទទួលបានការសព្វព្រះហឫទ័យពីព្រះជាម្ចាស់មែនឬអត់ ហើយក៏មិនដឹងថា តើមនុស្សទាំងនេះអាចចូលទៅក្នុងនគរស្ថានសួគ៌ និងទទួលបានព្រះពរដែរឬទេ ហើយពួកគេមិនអាចយល់ ឬពន្យល់ពីការពិតដែលពួកគេសង្កេតឃើញដោយផ្ទាល់ភ្នែកបានឡើយ។ រាល់ព្រឹត្តិការណ៍ដែលពួកគេឃើញ រាល់ព្រឹត្តិការណ៍ដែលពួកគេគិតនៅក្នុងចិត្ត គឺសុទ្ធតែត្រូវបានគ្របដណ្ដប់ដោយអ័ព្ទ ដែលមិនអាចបំបាត់កើតឡើយ។ «រឿងរ៉ាវទាំងនេះសុទ្ធតែពិបាកយល់ និងពិបាកមើលធ្លុះ ពិបាកយល់ដឹងណាស់។ តើព្រឹត្តិការណ៍នៃការដែលព្រះជាម្ចាស់យាងចេញពីផែនដី និងការបញ្ចប់កិច្ចការដ៏អស្ចារ្យរបស់ព្រះជាម្ចាស់ ពិតជាមានវត្តមានមែនឬទេ? តើរឿងទាំងនោះពិតជាអាចក្លាយជាការពិតមែនឬទេ?» ម្យ៉ាង ពួកទទឹងនឹងព្រះគ្រីស្ទបង្ខំខ្លួនឯងឱ្យជឿថា ព្រះជាម្ចាស់ដែលពួកគេដើរតាម គឺជាព្រះជាម្ចាស់ ប៉ុន្តែក្នុងពេលជាមួយគ្នានោះ ពួកគេមិនអាចទប់ចិត្តមិនឱ្យសង្ស័យបានឡើយថា៖ «តើទ្រង់ជាព្រះជាម្ចាស់មែនទេ? ទ្រង់គឺជាមនុស្សម្នាក់ តើមែនទេ? ការគិតបែបនេះគឺមិនល្អទេ។ មនុស្សភាគច្រើនជឿថាទ្រង់ជាព្រះជាម្ចាស់ ដូច្នេះ ខ្ញុំក៏គួរតែជឿដូច្នេះដែរ។ ប៉ុន្តែមិនបានទេ ខ្ញុំមិនអាចបញ្ចុះបញ្ចូលខ្លួនឯងឱ្យជឿបានឡើយ! តើខ្ញុំអាចមើលឃើញថាទ្រង់ជាព្រះម្ចាស់នៅត្រង់ណាទៅ? តើទ្រង់អាចធ្វើឱ្យកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ដែរឬទេ? តើទ្រង់អាចធ្វើកិច្ចការរបស់ព្រះជាម្ចាស់បានទេ? តើទ្រង់អាចតំណាងឱ្យព្រះជាម្ចាស់បានទេ? តើទ្រង់អាចបញ្ចប់ផែនការរបស់ព្រះជាម្ចាស់បានទេ? តើទ្រង់អាចសង្គ្រោះមនុស្សជាតិបានទេ? តើទ្រង់អាចដឹកនាំមនុស្សទៅកាន់គោលដៅដ៏ស្រស់បំព្រងបានទេ?» គំនិតទាំងអស់នេះ និងគំនិតជាច្រើនទៀតដែលស្រដៀងគ្នានេះ ក៏ក្លាយជាសោដែលមិនអាចដោះស្រាយបាន និងមិនអាចបំបែកបាន នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ។ ពួកគេគិតថា៖ «តើខ្ញុំគួរធ្វើដូចម្ដេច? ទោះជាយ៉ាងណាក៏ដោយ ក៏នៅតែមានគោលការណ៍ដ៏ខ្ពស់បំផុតមួយគឺ៖ រង់ចាំ និងស៊ូទ្រាំ។ អ្នកណាដែលស៊ូទ្រាំរហូតដល់ទីបញ្ចប់ អ្នកនោះនឹងត្រូវបានសង្គ្រោះ។ ទោះបីជាខ្ញុំមិនដេញតាមសេចក្ដីពិតក៏ដោយ ក៏ខ្ញុំមានច្បាប់ផ្ទាល់ខ្លួនរបស់ខ្ញុំដែរ។ បើអ្នកដទៃមិនចាកចេញទេ ខ្ញុំក៏នឹងមិនចាកចេញដែរ។ បើអ្នកដទៃដើរតាម ខ្ញុំក៏នឹងដើរតាមដែរ។ ខ្ញុំនឹងធ្វើតាមគេតាមឯង។ បើមនុស្សគ្រប់គ្នានិយាយថាទ្រង់ជាព្រះជាម្ចាស់ នោះខ្ញុំនឹងហៅទ្រង់ថាជាព្រះជាម្ចាស់។ បើមនុស្សគ្រប់គ្នាឈប់ជឿ ហើយបដិសេធព្រះជាម្ចាស់ នោះខ្ញុំនឹងធ្វើតាមអ្នកទាំងនោះដែរ។ ច្បាប់មិនអាចត្រូវបានអនុវត្តទេ នៅពេលមនុស្សគ្រប់គ្នាជាជនល្មើស តើមែនទេ?» នៅពេលពួកគេឃើញការពង្រីកនៃកិច្ចការរបស់ព្រះជាម្ចាស់ឈានដល់ចំណុចកំពូល ពួកគេត្រេកអរដោយសម្ងាត់នៅក្នុងចិត្តថា៖ «សំណាងហើយដែលខ្ញុំមិនបានចាកចេញនៅពេលខ្ញុំមានការសង្ស័យ និងទន់ខ្សោយបំផុត។ មើលចុះ ថាតើសេចក្ដីជំនឿរបស់ខ្ញុំបាននាំមកនូវអ្វីខ្លះនៅពេលនេះ។ ថ្ងៃនោះជិតមកដល់ហើយ ហើយមានមនុស្សកាន់តែច្រើនឡើងៗកំពុងដើរតាមព្រះជាម្ចាស់។ ជាពិសេសនៅក្រៅប្រទេស មនុស្សមកពីប្រទេសផ្សេងៗកំពុងស្វែងយល់ពីផ្លូវពិត ហើយចំនួនអ្នកជឿក៏កំពុងកើនឡើងដែរ។ ដំណាក់របស់ព្រះជាម្ចាស់កំពុងផលិតវីដេអូ ភាពយន្ត ទំនុកបរិសុទ្ធ និងទីបន្ទាល់កាន់តែច្រើនឡើងៗ ដែលទាក់ទាញចំណាប់អារម្មណ៍កាន់តែខ្លាំង។ លទ្ធផលបែបនេះ មិនអាចត្រូវសម្រេចបានដោយមនុស្សណាម្នាក់ឡើយ។ មានតែកិច្ចការរបស់ព្រះជាម្ចាស់ប៉ុណ្ណោះទើបអាចសម្រេចវាបាន។ មនុស្សសាមញ្ញម្នាក់នេះ ទំនងជាព្រះគ្រីស្ទ ជាព្រះជាម្ចាស់បំផុតហើយ។ ដោយសារតែទ្រង់ជាព្រះគ្រីស្ទ ជាព្រះជាម្ចាស់ នោះព្រះបន្ទូលរបស់ទ្រង់ប្រាកដជានឹងក្លាយជាការពិតមិនខាន។ ប្រសិនបើព្រះបន្ទូលរបស់ទ្រង់មិនក្លាយជាការពិតទេ នោះទ្រង់មិនមែនជាព្រះជាម្ចាស់ឡើយ។ យោងតាមការវែកញែកហេតុផលតាមបែបតក្កវិជ្ជា ការសន្និដ្ឋាននេះគឺសមហេតុផល វាត្រឹមត្រូវហើយ។ ប្រសិនបើទ្រង់ជាព្រះជាម្ចាស់ នោះនឹងមានថ្ងៃណាមួយដែលទ្រង់យាងចេញពីផែនដី។ ប្រសិនបើទ្រង់ជាព្រះជាម្ចាស់ នោះទ្រង់អាចធ្វើឱ្យកិច្ចការដ៏អស្ចារ្យរបស់ទ្រង់ត្រូវបានបញ្ចប់។ ដោយវិនិច្ឆ័យតាមសញ្ញាទាំងអស់នេះ មនុស្សនៅក្នុងពួកជំនុំដែលដើរតាមព្រះជាម្ចាស់ កំពុងឆ្ពោះទៅរកទិសដៅវិជ្ជមាន ឆ្ពោះទៅរកគោលដៅដ៏ល្អមួយ។ អ្វីៗគ្រប់យ៉ាងគឺល្អឥតខ្ចោះណាស់ វាសុទ្ធតែវិជ្ជមានខ្លាំងណាស់។ នេះគឺប្រសើរជាងការដើរតាមនិន្នាការលោកីយ៍។ គ្មានសង្ឃឹមទេក្នុងការដេញតាមរឿងទាំងនោះ វានាំតែទៅរកការរងទុក្ខពីការធ្វើបាប និងនៅទីបំផុតគឺការបំផ្លិចបំផ្លាញប៉ុណ្ណោះ។ ប្រសិនបើមនុស្សម្នាក់ជឿលើព្រះជាម្ចាស់ ហើយគេអាចឃើញផ្ទាល់ភ្នែកនូវថ្ងៃដែលទ្រង់យាងចេញពីផែនដី និងកិច្ចការដ៏អស្ចារ្យរបស់គាត់ត្រូវបានបញ្ចប់ ហើយអាចរួមចំណែកនៅក្នុងសិរីល្អរបស់ព្រះជាម្ចាស់ តើវានឹងជាកិត្តិយសយ៉ាងណាទៅ!» ពេលគិតអំពីរឿងនេះ ពួកគេមានអារម្មណ៍ថា៖ «ម្ដេចក៏ខ្ញុំឆ្លាតម្ល៉េះ? ខ្ញុំបានជ្រើសរើសផ្លូវនេះ។ មើលទៅខ្ញុំគឺជាអ្នកដែលមានកម្រិតប្រាជ្ញាខ្ពស់ និងមានបញ្ញាខ្លាំងពូកែហើយ»។ ពួកគេមិនសន្មតថាវាជាព្រះគុណរបស់ព្រះជាម្ចាស់ទេ ប៉ុន្តែសន្មតថាវាជាភាពឆ្លាតវៃរបស់ពួកគេ ជាភាពប៉ិនប្រសប់របស់ពួកគេផ្ទាល់ទៅវិញ។ នេះជាគំនិតដ៏គួរឱ្យហួសចិត្តមែន!

ពួកទទឹងនឹងព្រះគ្រីស្ទគិតថា៖ «រឿងដែលព្រះជាម្ចាស់យាងចេញពីផែនដី និងកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ គឺខុសពីរឿងដូចជាសេចក្ដីសន្យា និងព្រះពររបស់ព្រះជាម្ចាស់ បណ្ដាសា និងការដាក់ទោសរបស់ទ្រង់ និងការព្យាកររបស់ទ្រង់អំពីភយន្តរាយ រឿងនេះមិនអាចប្រញាប់ប្រញាល់បានទេ។ មនុស្សចាំបាច់ត្រូវមានការស៊ូទ្រាំកម្រិតដប់ពីរលើដប់ និងការអត់ធ្មត់កម្រិតម្ភៃលើដប់ ដើម្បីរង់ចាំថ្ងៃនោះមកដល់។ ពីព្រោះនៅពេលថ្ងៃនោះមកដល់ អ្វីៗគ្រប់យ៉ាងនឹងត្រូវបានសម្រេច។ ប្រសិនបើខ្ញុំមិនអាចស៊ូទ្រាំនៅពេលនេះទេ មិនអាចទ្រាំទ្រនឹងភាពឯកោបានទេ ហើយមិនអាចទ្រាំនឹងការរងទុក្ខនេះបានទេ នោះខ្ញុំនឹងត្រូវបានទុកចោលពេលដែលថ្ងៃនោះមកដល់។ ឥឡូវនេះគឺជាដំណាក់កាលចុងក្រោយហើយ។ បន្ទាប់ពីរងទុក្ខយ៉ាងច្រើនមក បើខ្ញុំមិនស៊ូទ្រាំបន្តិចទៀតទេ ខ្ញុំមុខជាមនុស្សល្ងង់មិនខាន!» ដូច្នេះ សម្រាប់ពួកទទឹងនឹងព្រះគ្រីស្ទ មានតែវិធីមួយគត់ដើម្បីឃើញការមកដល់នៃថ្ងៃនោះគឺ៖ រង់ចាំដោយស្ដាប់បង្គាប់ និងដោយអត់ធ្មត់ មិនប្រញាប់ប្រញាល់ ហើយរៀនស៊ូទ្រាំ។ ពួកគេគិតថា៖ «ដោយសារតែខ្ញុំបានជ្រើសរើសលេងល្បែងភ្នាល់នេះហើយ ខ្ញុំគួរតែរៀនស៊ូទ្រាំ ពីព្រោះការស៊ូទ្រាំនេះមិនមែនជារឿងតូចតាចទេ។ ប្រសិនបើខ្ញុំស៊ូទ្រាំរហូតដល់ទីបញ្ចប់ នៅពេលរឿងនេះត្រូវបានសម្រេច នោះអ្វីដែលខ្ញុំទទួលបាននឹងជាព្រះពរដ៏ធំធេង! ប្រសិនបើខ្ញុំមិនស៊ូទ្រាំក្នុងអំឡុងពេលនេះទេ នោះខ្ញុំនឹងប្រឈមមុខនឹងមហន្តរាយដ៏ធំសម្បើម។ រឿងនេះអាចទៅរួចពីរផ្លូវ។ វាអាចនាំមកនូវព្រះពរដ៏ធំធេង ឬក៏មហន្តរាយដ៏ធំសម្បើម»។ អ្នកឃើញទេ ពួកទទឹងនឹងព្រះគ្រីស្ទមិនល្ងង់ទេ តើមែនទេ? ពួកគេគ្មានការយល់ដឹងខាងវិញ្ញាណ ហើយមិនជឿលើសេចក្ដីពិតទេ ពួកគេគឺជាពួកអ្នកមិនជឿ ប៉ុន្តែចុះម្ដេចបានជាពួកគេអាចវិភាគរឿងនេះបានយ៉ាងត្រឹមត្រូវ និងលម្អិតយ៉ាងនេះ? តើការវិភាគបែបនេះសមរម្យដែរឬទេ? (មិនសមរម្យទេ។) ចូរប្រាប់ខ្ញុំមកមើល៍ តើមនុស្សគួរមានអាកប្បកិរិយា «ម៉ឺងម៉ាត់» បែបនេះចំពោះព្រះបន្ទូលរបស់ព្រះជាម្ចាស់ដែរឬទេ? មនុស្សមួយចំនួននិយាយថា៖ «នេះជារឿងធំ ដែលពាក់ព័ន្ធនឹងអនាគត និងវាសនារបស់មនុស្សម្នាក់ៗ ហើយពាក់ព័ន្ធនឹងការបញ្ចប់នៃកិច្ចការដ៏អស្ចារ្យរបស់ព្រះជាម្ចាស់។ វាមិនអាចត្រូវបានចាត់ទុកជារឿងលេងៗបានទេ។ មនុស្សត្រូវតែគណនាឱ្យបានច្បាស់លាស់នូវឆ្នាំ និងខែ សម្រាប់ពេលដែលព្រះជាម្ចាស់យាងចេញពីផែនដី។ លើសពីនេះទៅទៀត វិធីសាស្ត្រ និងទិដ្ឋភាពនៃការយាងចេញរបស់ព្រះជាម្ចាស់ ដែលត្រូវបានបញ្ចេញឱ្យឃើញនៅក្នុងព្រះបន្ទូលរបស់ព្រះជាម្ចាស់ ត្រូវតែត្រូវបានវិភាគ។ ប្រសិនបើមនុស្សមិនចាត់ទុករឿងនេះជាការសំខាន់ និងមិនវិភាគវាឱ្យបានហ្មត់ចត់ទេ ការខកខានរឿងដ៏ល្អបែបនេះ នឹងនាំឱ្យមានការស្ដាយក្រោយមិនចេះចប់មិនចេះហើយ។ ព្រឹត្តិការណ៍បែបនេះនឹងមិនអាចមើលឃើញម្ដងទៀតឡើយ។ ជាពិសេសនៅពេលកិច្ចការដ៏អស្ចារ្យរបស់ព្រះជាម្ចាស់ត្រូវបានបញ្ចប់ ហើយថ្ងៃ និងពេលវេលានៃការទទួលបានសិរីល្អរបស់ព្រះជាម្ចាស់មកដល់ មនុស្សកាន់តែត្រូវដឹងថែមទៀត»។ មាននរណាម្នាក់សួរតបនឹងរឿងនេះថា៖ «តើយើងអាចដឹងដោយរបៀបណា ប្រសិនបើព្រះជាម្ចាស់មិនមានព្រះបន្ទូលប្រាប់នោះ?» «អ៊ីចឹង អ្នកត្រូវតែអធិដ្ឋានសូមឱ្យព្រះបើកសម្ដែងរឿងនេះដល់អ្នកនៅក្នុងសុបិន ដូចជាយ៉ូហាននៅក្នុងកណ្ឌគម្ពីរវិវរណៈអ៊ីចឹងដែរ។ ប្រសិនបើអ្នកទទួលបាននិមិត្ត ឃើញថ្ងៃដែលកិច្ចការដ៏អស្ចារ្យរបស់ព្រះត្រូវបានបញ្ចប់នៅក្នុងសុបិន ឬនិមិត្តរបស់អ្នក នោះវានឹងពង្រឹងសេចក្ដីជំនឿរបស់អ្នកទាំងស្រុងមួយរំពេច។ ការអត់ធ្មត់របស់អ្នក ការរង់ចាំរបស់អ្នក នឹងលែងជាការធ្វើបែបទម្រង់ការ ឬគ្រាន់តែជារឿងដែលអ្នកធ្វើទៀតហើយ។ ផ្ទុយទៅវិញ អ្នកនឹងស្ម័គ្រចិត្តរង់ចាំ និងស៊ូទ្រាំបែបនេះចេញពីជម្រៅចិត្តរបស់អ្នក។ នោះពិតជាអស្ចារ្យណាស់!» តើវិធីសាស្ត្រនេះអាចទទួលយកបានដែរឬទេ? (មិនអាចទទួលយកបានទេ។)

មិនថាមនុស្សជាតិត្រូវការព្រះជាម្ចាស់ដែលយកកំណើតជាមនុស្សប៉ុន្មានឆ្នាំក៏ដោយ ក៏នៅទីបំផុតនឹងមានថ្ងៃណាមួយដែលកិច្ចការរបស់ទ្រង់នៅក្នុងសាច់ឈាមត្រូវបានបញ្ចប់។ នេះមានន័យថា បុគ្គលនេះនឹងចាកចេញពីមនុស្សជាតិនៅទីបំផុត។ វាគ្រាន់តែជាបញ្ហានៃពេលវេលាប៉ុណ្ណោះ។ កិច្ចការនៃផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់ កំពុងឈានចូលដល់ទីបញ្ចប់ហើយ។ ចំពោះថាតើទីបញ្ចប់នេះមានរយៈពេលដប់ឆ្នាំ ម្ភៃឆ្នាំ ហាសិបឆ្នាំ ប៉ែតសិបឆ្នាំ ឬមួយរយឆ្នាំនោះ យើងមិនចាំបាច់ត្រូវជីកកកាយឱ្យស៊ីជម្រៅឡើយ។ នេះគ្រាន់តែជារបៀបនៃការមានព្រះបន្ទូលរបស់ព្រះជាម្ចាស់ប៉ុណ្ណោះ។ តើការនិយាយថានេះជារបៀបនៃការមានព្រះបន្ទូលរបស់ព្រះជាម្ចាស់ មានន័យដូចម្ដេច? វាមានន័យថា តើទស្សនាទានរបស់ព្រះជាម្ចាស់អំពី «ទីបញ្ចប់» តាមពិតមានរយៈពេលប៉ុន្មានឆ្នាំ ពោលគឺទស្សនាទានរបស់ព្រះជាម្ចាស់អំពីពេលវេលា គឺប្រាកដជាខុសពីទស្សនាទានរបស់មនុស្ស។ តើវាមានប្រយោជន៍សម្រាប់យើងក្នុងការពិនិត្យពិច័យថារឿងនេះមានរយៈពេលប៉ុន្មានឆ្នាំឱ្យប្រាកដដែរឬទេ? អត់ទេ វាមិនមានប្រយោជន៍ឡើយ។ ហេតុអ្វីបានជាមិនមានប្រយោជន៍? ពីព្រោះអ្វីៗទាំងអស់នេះស្ថិតនៅក្នុងព្រះហស្ដរបស់ព្រះជាម្ចាស់ វាមិនមែនជារឿងដែលមនុស្សអាចទទួលបានតាមរយៈការសួរនាំនោះទេ ហើយក៏មិនមែនជារឿងដែលនៅពេលមនុស្សដឹងហើយ ពួកគេអាចយកមកប្រើដើម្បីដាក់កម្រិតព្រះជាម្ចាស់បាននោះដែរ។ ព្រះជាម្ចាស់ធ្វើតាមអ្វីដែលទ្រង់សព្វព្រះហឫទ័យ។ អ្វីតែមួយគត់ដែលអ្នកដើរតាមព្រះជាម្ចាស់គួរធ្វើ គឺដេញតាមសេចក្ដីពិត បំពេញភារកិច្ចរបស់ខ្លួនឱ្យបានល្អ ទទួលបានជីវិត ឈានជើងចូលទៅក្នុងផ្លូវនៃការកោតខ្លាចព្រះជាម្ចាស់ ហើយគេចចេញពីសេចក្ដីអាក្រក់ និងក្លាយជាភាវៈដែលព្រះបានបង្កើត ដែលពិតជាត្រូវតាមស្ដង់ដា។ តាមរបៀបនេះ កិច្ចការដ៏អស្ចារ្យរបស់ព្រះជាម្ចាស់ពិតជានឹងត្រូវបានបញ្ចប់ទាំងស្រុង ហើយព្រះជាម្ចាស់នឹងសម្រាក។ តើការសម្រាករបស់ព្រះជាម្ចាស់មានន័យដូចម្ដេច? វាមានន័យថា មនុស្សជាតិនឹងមានការសម្រាក។ នៅពេលមនុស្សជាតិមានកន្លែងសម្រាក ព្រះជាម្ចាស់ក៏អាចសម្រាកបាន។ ការសម្រាករបស់ព្រះជាម្ចាស់ គឺជាការសម្រាករបស់មនុស្សជាតិ។ នៅពេលមនុស្សជាតិមានមជ្ឈដ្ឋានរស់នៅ និងសណ្ដាប់ធ្នាប់ធម្មតា វានាំមកនូវការសម្រាកដល់ព្រះជាម្ចាស់។ ចំពោះថាតើពេលណាមនុស្សជាតិនឹងមានមជ្ឈដ្ឋានរស់នៅបែបនេះ ពេលណាពួកគេនឹងឈានដល់ជំហាននេះ ហើយពេលណាព្រះជាម្ចាស់នឹងបញ្ចប់កិច្ចការដ៏អស្ចារ្យរបស់ទ្រង់ ហើយចូលទៅក្នុងទីកន្លែងសម្រាករបស់ទ្រង់ អ្វីៗទាំងអស់នេះគឺស្ថិតនៅក្នុងផែនការរបស់ព្រះជាម្ចាស់។ ទ្រង់មានកាលវិភាគរួចហើយ។ តើកាលវិភាគនៃផែនការរបស់ព្រះជាម្ចាស់នេះធ្លាក់ចូលក្នុងសម័យកាលណា ឆ្នាំណា ខែណា ម៉ោងណា និងនាទីណា គឺមានតែព្រះជាម្ចាស់ផ្ទាល់ព្រះអង្គប៉ុណ្ណោះទើបជ្រាប។ មនុស្សមិនចាំបាច់ត្រូវដឹងទេ ហើយការប្រាប់អ្នកក៏គ្មានប្រយោជន៍អ្វីដែរ។ ទោះបីជាអ្នកត្រូវបានប្រាប់ពីឆ្នាំ ខែ ម៉ោង និងនាទីច្បាស់លាស់ក៏ដោយ តើវាអាចក្លាយជាជីវិតរបស់អ្នកបានដែរឬទេ? តើនោះជាជីវិតមែនទេ? វាមិនអាចជំនួសជីវិតបានឡើយ។ អ្វីតែមួយគត់ដែលភាវៈដែលព្រះបានបង្កើតគួរធ្វើ គឺស្ដាប់ព្រះបន្ទូលរបស់ព្រះជាម្ចាស់ ទទួលយកព្រះបន្ទូលរបស់ព្រះជាម្ចាស់ និងចុះចូលនឹងព្រះបន្ទូលរបស់ព្រះជាម្ចាស់ ដោយក្លាយជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់។ ប៉ុន្តែ ការដែលតែងតែចង់ពិនិត្យពិច័យព្រះបន្ទូលរបស់ព្រះជាម្ចាស់ ឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ ត្រួតពិនិត្យ វិភាគ និងពិនិត្យពិច័យពីភាពត្រឹមត្រូវនៃព្រះបន្ទូលរបស់ព្រះជាម្ចាស់ ពោលគឺ រឿងទាំងនេះមិនមែនជាអ្វីដែលមនុស្សដែលព្រះបានបង្កើតគួរធ្វើនោះទេ។ អស់អ្នកដែលចចេសដើរលើផ្លូវនេះ និងធ្វើរឿងទាំងនេះ ច្បាស់ណាស់មិនមែនជាភាវៈដែលព្រះបានបង្កើត ដែលព្រះជាម្ចាស់ចង់បានឡើយ។ ពួកគេមិនប្រព្រឹត្តទៅតាមសេចក្ដីតម្រូវរបស់ទ្រង់ទេ មិនរស់នៅតាមច្បាប់ និងបទប្បញ្ញត្តិដែលព្រះជាម្ចាស់បានកំណត់សម្រាប់មនុស្សឡើយ។ នៅក្នុងព្រះនេត្ររបស់ព្រះជាម្ចាស់ ពួកគេគឺជាសត្រូវរបស់ព្រះជាម្ចាស់។ ពួកគេគឺជាពួកអារក្ស និងពួកសាតាំង មិនមែនជាគោលដៅនៃសេចក្ដីសង្គ្រោះរបស់ព្រះជាម្ចាស់ឡើយ។ ហេតុដូច្នេះហើយ ទាក់ទងនឹងពេលដែលព្រះជាម្ចាស់នឹងយាងចេញពីផែនដី ពេលដែលកិច្ចការដ៏អស្ចារ្យរបស់ទ្រង់នឹងត្រូវបានបញ្ចប់ និងពេលដែលថ្ងៃនៃការទទួលបានសិរីល្អរបស់ព្រះជាម្ចាស់មកដល់ តើមនុស្សជាតិគួរមានទស្សនៈត្រឹមត្រូវបែបណាចំពោះព្រះបន្ទូលរបស់ព្រះជាម្ចាស់ទាំងនេះ និងចំពោះរឿងនេះ? មនុស្សគួរតែជឿថា រឿងទាំងនេះដែលព្រះជាម្ចាស់បានមានព្រះបន្ទូល ប្រាកដជានឹងក្លាយជាការពិតមិនខាន ហើយក្នុងពេលជាមួយគ្នានេះ ក្ដីសង្ឃឹមចំពោះការបញ្ចប់កិច្ចការដ៏អស្ចារ្យរបស់ព្រះជាម្ចាស់ ចំពោះការយាងមកនៃនគររបស់ព្រះជាម្ចាស់ ចំពោះការដែលព្រះជាម្ចាស់លេចមកក្នុងសិរីល្អដល់បណ្ដាជនទាំងឡាយ និងចំពោះការដែលព្រះជាម្ចាស់ចូលទៅក្នុងការសម្រាកឱ្យបានមុនពេលកំណត់។ នេះគឺជាអ្វីដែលមនុស្សដែលព្រះបានបង្កើត ជាអស់អ្នកដែលដើរតាមព្រះជាម្ចាស់ គួរសង្ឃឹម និងអធិដ្ឋានសុំ។ ការធ្វើបែបនេះគឺត្រឹមត្រូវ ហើយមិនមែនជាការឈ្លបមើលឡើយ។ ក៏ប៉ុន្តៃ ការដែលតែងតែប្រើការដែលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ ធ្វើជាចំណុចមានប្រៀបដើម្បីគំរាមកំហែងព្រះជាម្ចាស់ ដើម្បីដាក់លក្ខខណ្ឌជាមួយព្រះជាម្ចាស់ នោះត្រូវបានហៅថាជាការឈ្លបមើល ហើយវាគឺជាអ្វីដែលសត្រូវរបស់ព្រះជាម្ចាស់ធ្វើ។ ការដែលតែងតែសម្រេចចិត្តថាតើត្រូវលះបង់ តើត្រូវបោះបង់អ្វីៗគ្រប់យ៉ាង និងថាតើត្រូវបំពេញភារកិច្ចរបស់ខ្លួនឬអត់ ដោយផ្អែកលើថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់នោះ ក៏ជាអ្វីដែលសត្រូវធ្វើផងដែរ។ ភាវៈដែលព្រះបានបង្កើតពិតប្រាកដ គួរតែប្រព្រឹត្តចំពោះព្រះបន្ទូលរបស់ព្រះជាម្ចាស់ អត្តសញ្ញាណរបស់ព្រះជាម្ចាស់ និងផ្នែកណាមួយនៃអ្វីដែលព្រះជាម្ចាស់មានព្រះបន្ទូល ចេញពីទស្សនៈនៃភាវៈដែលព្រះបានបង្កើត មិនមែនចេញពីទស្សនៈរបស់សាតាំង ពួកអារក្សកំណាច ឬសត្រូវរបស់ព្រះជាម្ចាស់ឡើយ។

៥. ការឈ្លបមើលព្រះបន្ទូលរបស់ព្រះជាម្ចាស់អំពីនិស្ស័យរបស់ទ្រង់ អត្តសញ្ញាណរបស់ទ្រង់ និងសារជាតិរបស់ទ្រង់

ចំណុចបន្ទាប់ដែលយើងនឹងប្រកបគ្នា គឺពាក់ព័ន្ធនឹងព្រះបន្ទូលរបស់ព្រះជាម្ចាស់អំពីនិស្ស័យ អត្តសញ្ញាណ និងសារជាតិរបស់ទ្រង់។ ព្រះបន្ទូលទាំងនេះគ្របដណ្ដប់លើវិសាលភាពយ៉ាងធំធេង។ ខ្លឹមសារភាគច្រើននៃព្រះបន្ទូលរបស់ព្រះជាម្ចាស់ គឺទាក់ទងនឹងនិស្ស័យ អត្តសញ្ញាណ និងសារជាតិរបស់ទ្រង់។ ម្យ៉ាងគឺ របៀប និងសំនៀងនៃព្រះបន្ទូលរបស់ព្រះជាម្ចាស់ ព្រមទាំងខ្លឹមសារ អាចឱ្យមនុស្សមើលឃើញពីនិស្ស័យរបស់ព្រះជាម្ចាស់ មើលឃើញពីអត្តសញ្ញាណ និងសារជាតិរបស់ទ្រង់។ ម្យ៉ាងទៀតគឺ ព្រះជាម្ចាស់មានព្រះបន្ទូលយ៉ាងច្បាស់លាស់ ដើម្បីថ្លែងប្រាប់ដល់មនុស្សជាតិ ដើម្បីបង្ហាញឱ្យដឹងដល់មនុស្សជាតិអំពីនិស្ស័យ អត្តសញ្ញាណ និងសារជាតិរបស់ទ្រង់។ ចំពោះខ្លឹមសារទាំងពីរផ្នែកនេះ ម្យ៉ាងគឺ តាមរយៈរាល់ពាក្យពេចន៍ និងអត្ថន័យបង្កប់នៃព្រះបន្ទូលរបស់ព្រះជាម្ចាស់ ខ្លឹមសារនៃព្រះបន្ទូលរបស់ព្រះជាម្ចាស់ លក្ខណៈនៃព្រះបន្ទូលរបស់ព្រះជាម្ចាស់ ព្រមទាំងសំនៀងរបស់ព្រះជាម្ចាស់ និងអ្នកស្ដាប់ព្រះបន្ទូលរបស់ទ្រង់ គេអាចមើលឃើញពីនិស្ស័យ អត្តសញ្ញាណ និងសារជាតិរបស់ព្រះជាម្ចាស់បាន។ ម្យ៉ាងទៀត ព្រះជាម្ចាស់ថ្លែងប្រាប់មនុស្សដោយព្រះបន្ទូលយ៉ាងច្បាស់លាស់ថា តើទ្រង់មាននិស្ស័យបែបណា តើទ្រង់មានអត្តសញ្ញាណ និងសារជាតិបែបណា។ ខ្លឹមសារទាំងពីរផ្នែកនេះ គឺជារឿងដែលពួកទទឹងនឹងព្រះគ្រីស្ទមិនអើពើទាល់តែសោះ។ ពួកគេនឹងមិនស្វែងយល់ពីនិស្ស័យ អត្តសញ្ញាណ និងសារជាតិរបស់ព្រះជាម្ចាស់ចេញពីរឿងទាំងនេះឡើយ ហើយពួកគេប្រាកដជានឹងមិនជឿលើរឿងទាំងអស់នេះដែលទាក់ទងនឹងព្រះជាម្ចាស់នោះទេ។ ដោយសារពួកគេគឺជាពួកអ្នកមិនជឿ ពួកគេមិនជឿថា ព្រះបន្ទូលដែលត្រូវបានថ្លែងចេញពីព្រះឱស្ឋរបស់ព្រះជាម្ចាស់ អាចតំណាងឱ្យអត្តសញ្ញាណ និងសារជាតិរបស់ព្រះជាម្ចាស់បានឡើយ។ ក៏ប៉ុន្តែ មានចំណុចមួយដែលពួកគេមិនអាចបដិសេធបានគឺ៖ ព្រះបន្ទូលរបស់ព្រះជាម្ចាស់បានបង្ហាញឱ្យដឹងយ៉ាងច្បាស់ដល់មនុស្សថា តើព្រះជាម្ចាស់មាននិស្ស័យបែបណា ព្រះជាម្ចាស់មានអត្តសញ្ញាណបែបណា និងសារជាតិរបស់ទ្រង់មានលក្ខណៈបែបណា ពោលគឺព្រះបន្ទូលផ្នែកនេះហើយ ដែលពួកគេមិនអាចបដិសេធបានឡើយ។ គ្រាន់តែដោយសារពួកគេមិនអាចបដិសេធបាន តើវាមានន័យថា ពួកគេមានការទទួលយកយ៉ាងពិតប្រាកដ និងការទទួលស្គាល់យ៉ាងស្មោះសរមែនទេ? ពួកគេមិនទទួលស្គាល់ព្រះបន្ទូលទាំងនេះឡើយ។ ផ្ទុយទៅវិញ ទាក់ទងនឹងខ្លឹមសារនៃនិស្ស័យរបស់ព្រះជាម្ចាស់ ដូចជាសេចក្ដីសុចរិត ភាពបរិសុទ្ធ សេចក្ដីស្រឡាញ់ សិទ្ធិអំណាច និងលក្ខណៈសម្បត្តិផ្សេងៗទៀតដែលពាក់ព័ន្ធនឹងកម្មសិទ្ធិ និងលក្ខណៈរបស់ទ្រង់ ដែលព្រះជាម្ចាស់មានព្រះបន្ទូលនោះ ក្រៅពីបង្ហាញការមើលងាយ ការមិនយកចិត្តទុកដាក់ និងការព្រងើយកន្តើយ ពួកទទឹងនឹងព្រះគ្រីស្ទក៏មើលព្រះបន្ទូលទាំងនេះ ក្នុងទស្សនៈនៃការឈ្លបមើលផងដែរ។ ឧទាហរណ៍៖ នៅពេលព្រះជាម្ចាស់មានព្រះបន្ទូលថា ទ្រង់សុចរិត នោះអ្នកទទឹងនឹងព្រះគ្រីស្ទនឹងចាប់ផ្ដើមពិនិត្យពិច័យថា៖ «ព្រះអង្គសុចរិតឬ? នៅលើលោកនេះ មិនទាន់មាននរណាម្នាក់ហ៊ានអះអាងថាខ្លួនសុចរិតនោះទេ។ ដោយសារព្រះអង្គហ៊ានមានព្រះបន្ទូលបែបនេះ អ៊ីចឹងយើងសាកល្បងមើលទៅ។ តើព្រះអង្គសុចរិតតាមរបៀបណាខ្លះ? តើអំពើមួយណាខ្លះរបស់ព្រះអង្គដែលសុចរិតនោះ? ទូលបង្គំមិនព្រមជឿទេ! ប្រសិនបើសេចក្ដីថ្លែងនេះក្លាយជាការពិតមែន ប្រសិនបើព្រះអង្គពិតជាបានធ្វើទង្វើសុចរិតណាមួយដែលធ្វើឱ្យទូលបង្គំជឿជាក់មែន នោះទូលបង្គំនឹងទទួលស្គាល់ថាព្រះអង្គសុចរិត។ ប៉ុន្តែ ប្រសិនបើអ្វីដែលព្រះអង្គធ្វើ មិនអាចធ្វើឱ្យទូលបង្គំជឿជាក់បានទេ នោះកុំបន្ទោសទូលបង្គំដែលនិយាយត្រង់ៗឱ្យសោះ។ ទូលបង្គំនឹងមិនទទួលស្គាល់ថា ព្រះអង្គមាននិស្ស័យសុចរិតជាដាច់ខាត»។ នៅទីបំផុត ថ្ងៃដែលគេទន្ទឹងបានរង់ចាំក៏មកដល់៖ អ្នកដឹកនាំណាម្នាក់ ទោះបីជាបានលះបង់យ៉ាងធំធេង និងរងទុក្ខយ៉ាងច្រើនក៏ដោយ ក៏ទីបំផុតត្រូវបានកំណត់លក្ខណៈថាជាអ្នកដឹកនាំក្លែងក្លាយ ហើយត្រូវបានដកហូតតំណែង ដោយសារតែគាត់មិនអាចធ្វើកិច្ចការជាក់ស្ដែងបាន។ បន្ទាប់ពីត្រូវបានដកហូតតំណែង គាត់ក៏ក្លាយជាអវិជ្ជមាន មានការយល់ច្រឡំ ត្អូញត្អែរ ព្រមទាំងមាននិយាយពាក្យសម្ដីគុំកួន និងបែបវិនិច្ឆ័យជាច្រើន។ នៅពេលរឿងនេះលេចឮដល់ត្រចៀករបស់អ្នកទទឹងនឹងព្រះគ្រីស្ទ ហើយត្រូវបានគេឃើញ អ្នកទទឹងនឹងព្រះគ្រីស្ទនោះក៏និយាយថា៖ «ប្រសិនបើសូម្បីតែមនុស្សដូចជាអ្នក ក៏អាចត្រូវបានគេដកហូតតំណែងដែរ នោះវាកាន់តែអាក្រក់ទៅទៀតសម្រាប់មនុស្សដូចជាខ្ញុំ។ ប្រសិនបើអ្នកគ្មានសង្ឃឹមថានឹងត្រូវបានសង្គ្រោះទេ ប្រសិនបើអ្នកមិនស្របនឹងបំណងព្រះហឫទ័យរបស់ព្រះជាម្ចាស់ទេ នោះតើអ្នកណាអាចស្របនឹងបំណងព្រះហឫទ័យរបស់ព្រះជាម្ចាស់បានទៅ? តើមានអ្នកណាផ្សេងទៀតដែលអាចត្រូវបានព្រះជាម្ចាស់យកព្រះហឫទ័យទុកដាក់នោះ?» ម្យ៉ាង អ្នកទទឹងនឹងព្រះគ្រីស្ទការពារ និងទាមទារយុត្តិធម៌ឱ្យអ្នកដឹកនាំក្លែងក្លាយនោះ។ ម្យ៉ាងទៀត គេក៏កំពុងទទួលយកពាក្យសម្ដីគុំកួន និងបែបវិនិច្ឆ័យ ដែលបញ្ចេញដោយអ្នកដឹកនាំក្លែងក្លាយនោះផងដែរ។ ក្នុងពេលជាមួយគ្នានេះ គេក៏កំពុងប្រកែកតវ៉ានឹងព្រះជាម្ចាស់ដោយសម្ងាត់នៅក្នុងចិត្តរបស់ខ្លួនថា៖ «តើព្រះជាម្ចាស់សុចរិតឬ? ចុះហេតុអ្វីបានជាដកហូតតំណែងមនុស្សដែលបានរងទុក្ខ និងលះបង់ដើម្បីកិច្ចការរបស់ពួកជំនុំទៅវិញ? មនុស្សម្នាក់នេះស្មោះត្រង់នឹងព្រះអង្គបំផុតហើយ។ ទូលបង្គំមិនដែលឃើញអ្នកណាស្មោះត្រង់ជាងគាត់ទេ។ ទូលបង្គំមិនដែលឃើញអ្នកណាដែលបានរងទុក្ខច្រើនជាង ឬលះបង់ធំធេងជាងគាត់ឡើយ។ គាត់ក្រោកពីព្រលឹម ហើយចូលគេងយប់ជ្រៅ ស៊ូទ្រាំនឹងជំងឺ ទុកមនោសញ្ចេតនាចំពោះគ្រួសារមួយឡែក ហើយទុកការស្រណុកសុខស្រួលខាងសាច់ឈាម និងអនាគតខាងសាច់ឈាមមួយឡែក ដោយប្រថុយជីវិតដើម្បីធ្វើការឱ្យព្រះអង្គ។ គាត់ថែមទាំងធ្លាប់ជាប់គុកពីមុនមក ហើយមិនបានប្រព្រឹត្តអំពើក្បត់ឡើយ។ ប៉ុន្តែ ព្រះអង្គបែរជាដកហូតតំណែងគាត់ទាំងបែបនេះ ព្រះអង្គបើកសម្ដែងគាត់ទាំងបែបនេះ តើព្រះអង្គពិតជាសុចរិតមែនឬ? តើភស្តុតាងនៃសេចក្ដីសុចរិតរបស់ព្រះអង្គនៅឯណាទៅ? ហេតុអ្វីបានជាទូលបង្គំមើលមិនឃើញអ៊ីចឹង?» នៅទីបំផុត អ្នកទទឹងនឹងព្រះគ្រីស្ទចាប់បានចំណុចខ្សោយនៅក្នុងកិច្ចការរបស់ព្រះជាម្ចាស់ ដើម្បីចោទសួរពីសេចក្ដីសុចរិតនៃនិស្ស័យរបស់ព្រះជាម្ចាស់។ គេគិតក្នុងចិត្តថា៖ «ប្រសិនបើព្រះជាម្ចាស់សុចរិត នោះមនុស្សភាគច្រើននឹងមិនអាចរស់នៅបានស្រួលទេ។ ប្រសិនបើព្រះជាម្ចាស់សុចរិត នោះមនុស្សពិតជាត្រូវប្រុងប្រយ័ត្ន ហើយជីវិតនឹងក្លាយជាលំបាកខ្លាំងមិនខាន។ ថ្ងៃនេះ ដោយនៅទីបំផុតចាប់បានចំណុចខ្សោយនៅក្នុងកិច្ចការរបស់ព្រះជាម្ចាស់ ខ្ញុំអាចបញ្ជាក់បានថា ព្រះជាម្ចាស់មិនសុចរិតទេ ដែលនេះធ្វើឱ្យអ្វីៗកាន់តែងាយស្រួល»។ ដោយគិតបែបនេះ គេក៏លួចត្រេកអរនៅក្នុងចិត្តរបស់ខ្លួន។

ក្នុងការដើរតាមព្រះជាម្ចាស់ រាស្ដ្ររើសតាំងរបស់ព្រះជាម្ចាស់ តែងតែរងការគាបសង្កត់ ការចាប់ខ្លួន និងការធ្វើទុក្ខបុកម្នេញយ៉ាងឃោរឃៅពីនាគដ៏ធំមានសម្បុរក្រហម។ នៅក្នុងពួកជំនុំគ្រប់ទីកន្លែង ជារឿយៗមានរាស្ដ្ររើសតាំងរបស់ព្រះជាម្ចាស់ដែលត្រូវបានចាប់ខ្លួន និងធ្វើទុក្ខបុកម្នេញ។ ជាញឹកញាប់ អ្នកខ្លះជំពប់ដួល ឬក្បត់ព្រះជាម្ចាស់ ហើយជាលទ្ធផល ពួកគេក៏ចាកចេញពីពួកជំនុំ។ ទោះជាយ៉ាងនេះក្ដី ក៏មានមនុស្សជាច្រើនដែលប្រកាន់ខ្ជាប់នូវទីបន្ទាល់របស់ខ្លួន នៅកណ្ដាលការចាប់ខ្លួន និងការធ្វើទុក្ខបុកម្នេញផងដែរ។ ព្រះជាម្ចាស់ប្រើប្រាស់ការបម្រើការរបស់នាគដ៏ធំមានសម្បុរក្រហម ដើម្បីបើកសម្ដែងពួកអ្នកមិនជឿទាំងនោះ ដែលបានជ្រៀតចូលមកក្នុងដំណាក់របស់ព្រះជាម្ចាស់ដើម្បីស្វែងរកព្រះពរ ហើយក្នុងពេលជាមួយគ្នានោះ ទ្រង់ក៏ប្រោសរាស្ដ្ររើសតាំងដែលជឿលើព្រះជាម្ចាស់យ៉ាងពិតប្រាកដ ឱ្យគ្រប់លក្ខណ៍។ នេះគឺជាសព្វានុភាព និងព្រះប្រាជ្ញាញាណរបស់ព្រះជាម្ចាស់។ ប៉ុន្តែ តើពួកទទឹងនឹងព្រះគ្រីស្ទមើលឃើញរឿងនេះយ៉ាងដូចម្ដេច? ពួកគេតែងតែសង្ស័យលើព្រះជាម្ចាស់ថា៖ «ហេតុអ្វីបានជាព្រះជាម្ចាស់មិនសង្គ្រោះរាស្ដ្ររើសតាំងរបស់ទ្រង់ ពីការចាប់ខ្លួន និងការធ្វើទុក្ខបុកម្នេញរបស់នាគដ៏ធំមានសម្បុរក្រហមអ៊ីចឹង?» ពួកគេសង្ស័យលើព្រះជាម្ចាស់ដែលយកកំណើតជាមនុស្ស ដោយតែងតែរក្សាទុកសញ្ញាណអំពីព្រះជាម្ចាស់នៅក្នុងចិត្តរបស់ខ្លួនថា៖ «ហេតុអ្វីបានជារាស្ដ្ររើសតាំងរបស់ព្រះជាម្ចាស់ ត្រូវរងការវាយដំ និងទារុណកម្មបែបនេះ? គឺដោយសារតែសេចក្ដីជំនឿរបស់ពួកគេ ដោយសារតែពួកគេមិនសុខចិត្តធ្វើជាពួកយូដាស។ ប៉ុន្តែ តើព្រះជាម្ចាស់នៅឯណា នៅពេលពួកគេកំពុងរងទារុណកម្មនោះ? ហេតុអ្វីបានជាព្រះជាម្ចាស់មិនសង្គ្រោះពួកគេ? តើព្រះជាម្ចាស់មិនស្រឡាញ់មនុស្សទេឬ? តើសេចក្ដីស្រឡាញ់របស់ព្រះជាម្ចាស់នៅឯណាទៅ? តើអាចទៅរួចទេថា ព្រះជាម្ចាស់អាចដាច់ព្រះហឫទ័យបណ្ដោយឱ្យអស់អ្នកដែលជឿលើទ្រង់ ត្រូវពួកសាតាំង និងពួកអារក្សកំណាចធ្វើឱ្យអាម៉ាស់មុខយ៉ាងឆ្កួតលីលា និងរងទារុណកម្មខ្លាំងហួសកម្រិតបែបនេះ? តើនេះគឺជាសេចក្ដីស្រឡាញ់របស់ព្រះជាម្ចាស់ឬ? តើការការពាររបស់ព្រះជាម្ចាស់ចំពោះមនុស្សនៅឯណាឱ្យប្រាកដទៅ? ហេតុអ្វីបានជាខ្ញុំមើលមិនឃើញអ៊ីចឹង? មើលទៅ ខ្ញុំត្រូវតែប្រុងប្រយ័ត្នជាងនេះទើបបាន។ ព្រះជាម្ចាស់មិនត្រឹមតែមិនអាចថែរក្សាមនុស្សឱ្យផុតពីសេចក្ដីល្បួង ឬគ្រោះថ្នាក់ប៉ុណ្ណោះទេ ផ្ទុយទៅវិញ កាលណាមនុស្សកាន់តែដេញតាម កាន់តែមានការតាំងចិត្ត និងកាន់តែដើរតាមព្រះជាម្ចាស់ នោះគេកាន់តែប្រឈមមុខនឹងការល្បងល ហើយគេកាន់តែងាយនឹងរងការឈឺចាប់ និងការធ្វើបាប។ ដោយសារតែព្រះជាម្ចាស់ធ្វើបែបនេះ អ៊ីចឹងខ្ញុំក៏មានវិធានការទប់ទល់របស់ខ្ញុំដែរ។ មនុស្សទាំងនេះរងការប្រព្រឹត្តដាក់បែបនេះ ក៏ព្រោះតែពួកគេបានលះបង់។ ប្រសិនបើខ្ញុំមិនលះបង់បែបនេះទេ ប្រសិនបើខ្ញុំមិនដេញតាមតាមរបៀបនេះទេ តើខ្ញុំនឹងមិនអាចចៀសផុតពីការល្បងលទាំងនេះទេឬ? បើគ្មានការល្បងលទាំងនេះទេ តើខ្ញុំនឹងមិនអាចចៀសផុតពីការរងទុក្ខបែបនេះទេឬ? បើមិនរងទុក្ខបែបនេះទេ តើខ្ញុំនឹងមិនរស់នៅយ៉ាងស្រណុកសុខស្រួលទេឬ? ប្រសិនបើខ្ញុំទទួលបានព្រះពរដូចតែគ្នា ហេតុអ្វីបានជាខ្ញុំត្រូវល្ងង់ខ្លៅដល់ថ្នាក់បណ្ដោយឱ្យសាច់ឈាមរបស់ខ្ញុំរងការធ្វើបាប និងការឈឺចាប់គ្រប់បែបយ៉ាងនោះ? ព្រះជាម្ចាស់មានព្រះបន្ទូលថាទ្រង់ស្រឡាញ់មនុស្ស ប៉ុន្តែខ្ញុំមិនអាចទទួលយកសេចក្ដីស្រឡាញ់របៀបនេះរបស់ព្រះជាម្ចាស់បានទេ! អ្នករាល់គ្នាសុទ្ធតែអាចបកស្រាយវាយ៉ាងម៉េចក៏បានតាមតែចិត្តរបស់អ្នករាល់គ្នាចុះ។ វាមិនមែនជារឿងរបស់ខ្ញុំទេ ខ្ញុំនឹងមិនទទួលយកវាឡើយ។ ខ្ញុំត្រូវសម្ងំឱ្យស្ងៀម ខ្ញុំត្រូវគេចវេះបន្តិច ខ្ញុំត្រូវប្រយ័ត្នប្រយែង និងប្រុងប្រៀបការពារខ្លួន។ ខ្ញុំមិនអាចបណ្ដោយឱ្យព្រះជាម្ចាស់ចាប់ខ្ញុំបាន ហើយដាក់ឱ្យខ្ញុំធ្វើការនោះទេ»។ ពួកទទឹងនឹងព្រះគ្រីស្ទរក្សាទុករឿងទាំងនេះនៅក្នុងចិត្តរបស់ពួកគេ ដែលរឿងទាំងអស់នេះសុទ្ធតែជាការយល់ច្រឡំ ការប្រឆាំង ការវិនិច្ឆ័យ និងការទាស់ទទឹងនឹងព្រះជាម្ចាស់។ ពួកគេគ្មានការស្គាល់ណាមួយពីកិច្ចការរបស់ព្រះជាម្ចាស់ទាល់តែសោះ។ ខណៈពេលឈ្លបមើលព្រះបន្ទូលរបស់ព្រះជាម្ចាស់ ឈ្លបមើលនិស្ស័យ អត្តសញ្ញាណ និងសារជាតិរបស់ព្រះជាម្ចាស់ ពួកគេក៏ឈានដល់សេចក្ដីសន្និដ្ឋានបែបនេះ។ ពួកទទឹងនឹងព្រះគ្រីស្ទកប់រឿងទាំងនេះយ៉ាងជ្រៅនៅក្នុងចិត្តរបស់ពួកគេ ដោយដាស់តឿនខ្លួនឯងថា៖ «ប្រុងប្រយ័ត្ន ទើបមានសុវត្ថិភាព។ ការសម្ងំមិនឱ្យគេចាប់អារម្មណ៍ទើបល្អបំផុត។ កាំភ្លើងបាញ់តែបក្សីណាដែលបញ្ចេញក្បាល។ ហើយមនុស្សមានឋានៈខ្ពស់ជាងគេ ឯកោណាស់! មិនថានៅពេលណាទេ កុំធ្វើជាបក្សីដែលបញ្ចេញក្បាលនោះឱ្យសោះ កុំឡើងខ្ពស់ពេកឱ្យសោះ។ អ្នកឡើងកាន់តែខ្ពស់ ធ្លាក់មកវិញកាន់តែឈឺ»។ ពួកគេមិនជឿថា ព្រះបន្ទូលរបស់ព្រះជាម្ចាស់គឺជាសេចក្ដីពិតទេ ហើយពួកគេក៏មិនជឿថា និស្ស័យរបស់ទ្រង់សុចរិត និងបរិសុទ្ធដែរ។ ពួកគេចាត់ទុករឿងទាំងអស់នេះតាមរយៈសញ្ញាណ និងការស្រមើស្រមៃរបស់មនុស្ស ហើយពួកគេប្រព្រឹត្តចំពោះកិច្ចការរបស់ព្រះជាម្ចាស់ដោយទស្សនៈរបស់មនុស្ស គំនិតរបស់មនុស្ស និងល្បិចកលរបស់មនុស្ស ដោយប្រើប្រាស់តក្កវិជ្ជា និងការគិតរបស់សាតាំង ដើម្បីកំណត់ពីនិស្ស័យ អត្តសញ្ញាណ និងសារជាតិរបស់ព្រះជាម្ចាស់។ ច្បាស់ក្រឡែតណាស់ថា ពួកទទឹងនឹងព្រះគ្រីស្ទមិនត្រឹមតែមិនទទួលយក ឬមិនទទួលស្គាល់និស្ស័យ អត្តសញ្ញាណ និងសារជាតិរបស់ព្រះជាម្ចាស់ប៉ុណ្ណោះទេ ផ្ទុយទៅវិញ ពួកគេពោរពេញទៅដោយសញ្ញាណ ការប្រឆាំង និងទង្វើបះបោរចំពោះព្រះជាម្ចាស់ ហើយគ្មានការស្គាល់ពិតប្រាកដអំពីទ្រង់សោះឡើយសូម្បីតែបន្តិច។ ការកំណត់និយមន័យរបស់ពួកទទឹងនឹងព្រះគ្រីស្ទចំពោះកិច្ចការរបស់ព្រះជាម្ចាស់ និស្ស័យរបស់ព្រះជាម្ចាស់ និងសេចក្ដីស្រឡាញ់របស់ព្រះជាម្ចាស់ គឺជាសញ្ញាសួរ ពោលគឺភាពសង្ស័យ ហើយពួកគេពោរពេញទៅដោយមន្ទិល ព្រមទាំងពោរពេញទៅដោយការបដិសេធ និងការមួលបង្កាច់ចំពោះរឿងនេះ។ ចុះទម្រាំអត្តសញ្ញាណរបស់ទ្រង់វិញនោះ តើយ៉ាងណាទៅ? និស្ស័យរបស់ព្រះជាម្ចាស់តំណាងឱ្យអត្តសញ្ញាណរបស់ទ្រង់។ ដោយពួកគេមានការចាត់ទុកចំពោះនិស្ស័យរបស់ព្រះជាម្ចាស់បែបនេះ ការចាត់ទុករបស់ពួកគេចំពោះអត្តសញ្ញាណរបស់ព្រះជាម្ចាស់ គឺច្បាស់ក្រឡែត ពោលគឺការបដិសេធដោយផ្ទាល់តែម្ដង។ នេះហើយគឺជាសារជាតិរបស់ពួកទទឹងនឹងព្រះគ្រីស្ទ។

មិនថាពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ផ្នែកណាក៏ដោយ មិនថាពួកគេប្រព្រឹត្តចំពោះសកម្មភាពរបស់ព្រះជាម្ចាស់ផ្នែកណាក៏ដោយ ទោះបីវាជាសកម្មភាពរបស់ព្រះជាម្ចាស់នៅក្នុងរបស់សព្វសារពើ ឬនៅក្នុងបុគ្គលជាក់លាក់ណាម្នាក់ក៏ដោយ ក៏ពួកគេតែងតែប្រើប្រាស់ទស្សនៈរបស់មនុស្ស និងតក្កវិជ្ជារបស់សាតាំង ព្រមទាំងវិធីសាស្ត្រនៃចំណេះដឹង និងតក្កវិជ្ជា ដើម្បីទាញសេចក្ដីសន្និដ្ឋាន និងវិនិច្ឆ័យ ជំនួសឱ្យការប្រព្រឹត្តចំពោះរឿងទាំងនោះជាសេចក្ដីពិត និងក្នុងឥរិយាបថនៃការទទួលយក។ ហេតុដូច្នេះហើយ ទាក់ទងនឹងព្រះបន្ទូលអំពីនិស្ស័យ អត្តសញ្ញាណ និងសារជាតិរបស់ព្រះជាម្ចាស់ ហើយទាក់ទងនឹងសាច់ឈាមដែលព្រះជាម្ចាស់យកកំណើតជាមនុស្ស និងព្រះវិញ្ញាណរបស់ព្រះជាម្ចាស់ វិធីសាស្ត្ររបស់ពួកទទឹងនឹងព្រះគ្រីស្ទ តាមពិតគឺដូចគ្នា គ្មានអ្វីខុសប្លែកគ្នាឡើយ។ ជារួម អ្វីៗគ្រប់យ៉ាងដែលពាក់ព័ន្ធនឹងព្រះជាម្ចាស់ផ្ទាល់ព្រះអង្គ អ្វីៗគ្រប់យ៉ាងអំពីព្រះអាទិករ គឺរងការឈ្លបមើលរបស់ពួកគេ ហើយបន្ទាប់មកគឺការស្មាន ការពិនិត្យពិច័យ និងការវិភាគ ដែលទីបំផុតនាំទៅរកសេចក្ដីសន្និដ្ឋាននៃការបដិសេធ និងការមួលបង្កាច់។ មិនថាពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ទាំងនេះ ពីជ្រុងណាមួយ ឬតាមរបៀបណាក៏ដោយ ហេតុអ្វីបានជាសេចក្ដីសន្និដ្ឋានដែលពួកគេទាញបាននៅទីបំផុត តែងតែជាសេចក្ដីសន្និដ្ឋាននៃការថ្កោលទោស និងការមួលបង្កាច់អ៊ីចឹង? ហេតុអ្វីបានជាចុងក្រោយពួកគេទាញបានសេចក្ដីសន្និដ្ឋានបែបនេះ? តើវាពិតជាអាចទៅរួចទេ ដែលថាក្នុងចំណោមមនុស្សជាតិដែលព្រះបានបង្កើត គ្មាននរណាម្នាក់អាចចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតបាននោះ? តើនេះគឺជាលទ្ធផលដែលមិនអាចចៀសរួចឬ? តើនេះគឺដោយសារតែព្រះជាម្ចាស់ឬ? (មិនមែនទេ។) ចុះតើអ្វីទៅជាមូលហេតុពិតប្រាកដ? (គឺដោយសារតែមនុស្សមានធម្មជាតិដែលទាស់ទទឹងនឹងព្រះជាម្ចាស់។) មនុស្សគ្រប់រូបសុទ្ធតែមានធម្មជាតិដែលទាស់ទទឹងនឹងព្រះជាម្ចាស់។ ហេតុអ្វីបានជាបន្ទាប់ពីអានព្រះបន្ទូលទាំងនេះហើយ មនុស្សមួយចំនួនអាចទទួលស្គាល់ព្រះបន្ទូលទាំងនោះថាជាសេចក្ដីពិត និងទទួលយកអ្វីដែលព្រះជាម្ចាស់មានព្រះបន្ទូល ខណៈដែលអ្នកផ្សេងទៀតបែរជាអាចបដិសេធ ថ្កោលទោស និងមួលបង្កាច់ព្រះបន្ទូលទាំងនោះទៅវិញ? នេះបង្ហាញយ៉ាងច្បាស់ពីបញ្ហាមួយ ដោយបញ្ជាក់ថា សារជាតិនៅខាងក្នុងមនុស្សគឺខុសគ្នា។ នៅក្នុងការប្រព្រឹត្តរបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ ជាមូលដ្ឋាន និងជាអត្តនោម័ត ពួកគេមិនទទួលយកព្រះបន្ទូលទាំងនោះយ៉ាងពិតប្រាកដឡើយ។ ពួកគេមកជាមួយនឹងការប្រឆាំង និងការសាកល្បងថា៖ «ព្រះអង្គមានព្រះបន្ទូលថាព្រះអង្គគឺជាព្រះជាម្ចាស់ អ៊ីចឹងទូលបង្គំត្រូវមើលសិន តើព្រះអង្គមានលក្ខណៈដូចព្រះជាម្ចាស់បែបណាខ្លះ? ព្រះអង្គមានព្រះបន្ទូលថាព្រះអង្គមាននិស្ស័យជាព្រះជាម្ចាស់ និងមានភាពជាព្រះ អ៊ីចឹងទូលបង្គំត្រូវមើលសិនថាតើព្រះបន្ទូលណាខ្លះរបស់ព្រះអង្គ ដែលបញ្ជាក់ថាព្រះអង្គមានភាពជាព្រះ ហើយថាព្រះអង្គមាននិស្ស័យជាព្រះជាម្ចាស់ តើអំពើណាខ្លះរបស់ព្រះអង្គ ដែលបញ្ជាក់ថាព្រះអង្គមានអត្តសញ្ញាណ និងសារជាតិរបស់ព្រះជាម្ចាស់? តើព្រះអង្គធ្លាប់សម្ដែងទីសម្គាល់ និងការអស្ចារ្យ ឬធ្លាប់ប្រោសអ្នកជំងឺឱ្យជា និងដេញពួកអារក្សដែរឬទេ? តើព្រះអង្គធ្លាប់ដាក់បណ្ដាសានរណាម្នាក់ ហើយអ្នកនោះស្លាប់ភ្លាមៗដែរឬទេ? តើព្រះអង្គធ្លាប់ប្រោសនរណាម្នាក់ឱ្យរស់ឡើងវិញពីស្លាប់ដែរឬទេ? តើព្រះអង្គពិតជាបានធ្វើអ្វីខ្លះ ដែលអាចបញ្ជាក់ថាព្រះអង្គមាននិស្ស័យជាព្រះជាម្ចាស់ មានអត្តសញ្ញាណ និងសារជាតិរបស់ព្រះជាម្ចាស់នោះ?» ពួកទទឹងនឹងព្រះគ្រីស្ទតែងតែចង់ឃើញរឿងទាំងនេះ ជារឿងដែលហួសពីសេចក្ដីពិត ហួសពីផ្លូវ និងហួសពីជីវិត ដោយប្រើប្រាស់រឿងទាំងនេះដើម្បីបញ្ជាក់ពីអត្តសញ្ញាណរបស់ព្រះជាម្ចាស់ ដើម្បីបញ្ជាក់ថា អង្គដែលពួកគេដើរតាម គឺជាព្រះជាម្ចាស់។ ចំណុចចាប់ផ្ដើមនេះ គឺខុសបាត់ទៅហើយ។ តើអ្វីទៅជារឿងមូលដ្ឋានបំផុត ដែលអាចតំណាងឱ្យអត្តសញ្ញាណ និងសារជាតិរបស់ព្រះជាម្ចាស់បាន? (ព្រះជាម្ចាស់គឺជាសេចក្ដីពិត ជាផ្លូវ និងជាជីវិត។) នេះគឺជារឿងជាមូលដ្ឋានបំផុត។ ហេតុអ្វីបានជាពួកទទឹងនឹងព្រះគ្រីស្ទបរាជ័យក្នុងការយល់ដឹង សូម្បីតែរឿងជាមូលដ្ឋានបំផុតនេះ? នេះគឺជាប្រធានបទដែលយើងត្រូវពិភាក្សា។ ពួកទទឹងនឹងព្រះគ្រីស្ទប្រមាថសេចក្ដីពិត និងអ្វីៗដែលវិជ្ជមាន។ ពួកគេស្អប់ខ្ពើមសេចក្ដីពិត និងអ្វីៗដែលវិជ្ជមានទាំងអស់។ ពួកគេស្អប់សេចក្ដីពិត និងអ្វីៗដែលវិជ្ជមាន។ នៅក្នុងព្រះបន្ទូលទាំងអស់របស់ព្រះជាម្ចាស់ ពួកគេមើលមិនឃើញថា ព្រះបន្ទូលមួយណាជាសេចក្ដីពិត ឬជាអ្វីៗដែលវិជ្ជមានឡើយ។ តើភ្នែកបែបអារក្សរបស់ពួកគេអាចមើលឃើញរឿងនេះដែរឬទេ? បើមើលមិនឃើញទេ តើពួកគេអាចទទួលស្គាល់វាបានដែរឬទេ? ការដែលពួកគេមិនអាចទទួលស្គាល់ព្រះបន្ទូលទាំងនេះថាជាសេចក្ដីពិត មានន័យថា ពួកគេមិនអាចទទួលស្គាល់អត្តសញ្ញាណ និងសារជាតិរបស់ព្រះជាម្ចាស់បានឡើយ។ នេះគឺជារឿងប្រាកដណាស់។ នៅក្នុងការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់អំពីនិស្ស័យ អត្តសញ្ញាណ និងសារជាតិរបស់ទ្រង់ ពួកទទឹងនឹងព្រះគ្រីស្ទប្រើប្រាស់វិធីសាស្ត្រដូចគ្នាទៅនឹងអ្វីដែលពួកគេប្រព្រឹត្តចំពោះព្រះបន្ទូលផ្សេងទៀតរបស់ព្រះជាម្ចាស់ដែរ ដោយគិតគូរ រៀបល្បិច និងត្រិះរិះនៅក្នុងចិត្តរបស់ពួកគេ។ ប្រសិនបើអ្វីមួយដែលព្រះជាម្ចាស់មានព្រះបន្ទូលចេញពីអត្តសញ្ញាណរបស់ទ្រង់ជាព្រះជាម្ចាស់ ក្លាយជាការពិតភ្លាមៗ នោះអាកប្បកិរិយារបស់ពួកគេក៏ផ្លាស់ប្ដូរភ្លាមៗដែរ។ ប្រសិនបើព្រះជាម្ចាស់ ក្នុងនាមជាព្រះជាម្ចាស់ មានព្រះបន្ទូលអ្វីមួយ ឬធ្វើអ្វីមួយដែលឱ្យពួកគេរកឃើញចំណុចខ្សោយ នោះពួកគេក៏មានវិធានការទប់ទល់ដែលត្រូវគ្នាដែរ ហើយអាកប្បកិរិយារបស់ពួកគេក៏ផ្លាស់ប្ដូរភ្លាមៗម្ដងទៀត។ គឺពួកគេនេះហើយដែលថ្កោលទោសព្រះជាម្ចាស់ ហើយក៏ជាពួកគេនេះដែរដែលនិយាយថា ព្រះជាម្ចាស់មានលក្ខណៈដូចជាព្រះជាម្ចាស់។ នៅក្នុងទស្សនៈរបស់ពួកគេ ចំពោះការដែលថាតើព្រះជាម្ចាស់មាននិស្ស័យ អត្តសញ្ញាណ និងសារជាតិរបស់ព្រះជាម្ចាស់ឬយ៉ាងណានោះ ពួកគេឈានដល់សេចក្ដីសន្និដ្ឋានអំពីរឿងនេះ ដោយផ្អែកទាំងស្រុងទៅលើអ្វីដែលពួកគេមើលឃើញនឹងភ្នែករបស់ខ្លួនផ្ទាល់ និងការវិភាគក្នុងចិត្តរបស់ពួកគេផ្ទាល់។

ក្នុងរយៈពេលមួយឆ្នាំឬពីរឆ្នាំកន្លងមកនេះ ពួកជំនុំបានផលិតវីដេអូទីបន្ទាល់ពីបទពិសោធមួយចំនួន។ មនុស្សផ្សេងៗគ្នាបានធ្វើទីបន្ទាល់ពីបទពិសោធផ្សេងៗគ្នា ដែលបានជួយដល់មនុស្សមួយចំនួនដែលមានមូលដ្ឋានមិននឹងនរ និងអស់អ្នកដែលមានការសង្ស័យខ្លះៗ ឱ្យបង្កើតមូលដ្ឋានខ្លះបាន។ ជាការពិតណាស់ សម្រាប់ពួកទទឹងនឹងព្រះគ្រីស្ទ វាក៏បានដើរតួនាទីណាមួយក្នុងការធ្វើឱ្យពួកគេមានលំនឹងផងដែរ។ បុគ្គលដែលធ្វើបន្ទាល់ទាំងនេះ មកពីក្រុមអាយុផ្សេងៗគ្នា វណ្ណៈសង្គមផ្សេងៗគ្នា ហើយអ្នកខ្លះថែមទាំងមកពីប្រទេស និងជាតិសាសន៍ផ្សេងៗគ្នាទៀតផង។ តាមរយៈទីបន្ទាល់ពីបទពិសោធដែលពួកគេបានចែករំលែក វាច្បាស់ណាស់ថា ពួកគេបានឆ្លងកាត់ការផ្លាស់ប្ដូរតាមរយៈព្រះបន្ទូលរបស់ព្រះជាម្ចាស់ ទទួលបានសេចក្ដីពិត និងជីវិត ហើយតាមរយៈការទទួលយកព្រះបន្ទូលរបស់ព្រះជាម្ចាស់ តាមរយៈការទទួលយកដំណាក់កាលនេះនៃកិច្ចការរបស់ព្រះជាម្ចាស់ ពួកគេបានយល់ពីសេចក្ដីពិតជាច្រើន ដោយបញ្ជាក់ថា សាច់ឈាមដែលព្រះជាម្ចាស់យកកំណើតជាមនុស្ស គឺមានអត្តសញ្ញាណ និងសារជាតិរបស់ព្រះជាម្ចាស់មែន។ ជាការពិតណាស់ បន្ទាប់ពីបានស្ដាប់ទីបន្ទាល់ពីបទពិសោធទាំងនេះហើយ ពួកទទឹងនឹងព្រះគ្រីស្ទក៏មានការលួចត្រេកអរបន្តិចបន្តួចយ៉ាងជ្រៅនៅក្នុងចិត្តផងដែរថា៖ «សំណាងហើយ ដែលខ្ញុំមិនបានវិនិច្ឆ័យព្រះជាម្ចាស់ជាសាធារណៈ។ សំណាងហើយ ដែលខ្ញុំមិនបានប្រញាប់បដិសេធព្រះជាម្ចាស់។ បើវិនិច្ឆ័យតាមទីបន្ទាល់របស់មនុស្សច្រើនយ៉ាងនេះ ផ្លូវនេះហាក់ដូចជាត្រឹមត្រូវហើយ។ ព្រះគ្រីស្ទអង្គនេះ មនុស្សសាមញ្ញម្នាក់នេះ ប្រហែលជាព្រះជាម្ចាស់មែនហើយ។ ការភ្នាល់របស់ខ្ញុំ ប្រហែលជាដាក់ត្រូវហើយ។ ប្រសិនបើខ្ញុំបន្តនៅលើផ្លូវនេះ ហើយប្រសិនបើមនុស្សកាន់តែច្រើនធ្វើបន្ទាល់ឱ្យមនុស្សម្នាក់នេះ ប្រសិនបើមនុស្សកាន់តែច្រើនមកចំពោះមនុស្សម្នាក់នេះ ហើយប្រសិនបើមនុស្សកាន់តែច្រើនបញ្ជាក់ពីអត្តសញ្ញាណ និងសារជាតិរបស់មនុស្សម្នាក់នេះ នោះក្ដីសង្ឃឹម និងឱកាសរបស់ខ្ញុំក្នុងការទទួលបានព្រះពរ នឹងកាន់តែធំធេងឡើងៗមិនខាន»។ ខណៈពេលកំពុងសង្កេតមើលទាំងស្ទាក់ស្ទើរ ពួកទទឹងនឹងព្រះគ្រីស្ទនៅតែលើកទឹកចិត្ត និងជំរុញខ្លួនឯងជានិច្ចថា៖ «កុំប្រញាប់ពេក។ ត្រូវអត់ធ្មត់។ ឯងគ្រាន់តែត្រូវស៊ូទ្រាំប៉ុណ្ណោះ។ អ្នកណាដែលស៊ូទ្រាំដល់ទីបញ្ចប់ អ្នកនោះនឹងត្រូវបានសង្គ្រោះ។ បើវិនិច្ឆ័យតាមសញ្ញាផ្សេងៗនាពេលបច្ចុប្បន្ន បើវិនិច្ឆ័យតាមទំហំ និងសន្ទុះរបស់ពួកជំនុំឥឡូវនេះ មានមនុស្សកាន់តែច្រើនឡើងៗអាចក្រោកឈរ និងធ្វើបន្ទាល់ថ្វាយព្រះជាម្ចាស់អង្គនេះ ដែលបញ្ជាក់ថា ផ្លូវនេះគឺត្រឹមត្រូវ។ អ៊ីចឹង ហេតុអ្វីបានជាខ្ញុំត្រូវល្ងង់ ប្រញាប់ចេញមុខ និងបដិសេធផ្លូវនេះធ្វើអ្វី? កុំធ្វើបែបនោះ កុំល្ងង់អី។ រង់ចាំបីឆ្នាំទៅប្រាំឆ្នាំទៀតសិនទៅ។ ប្រសិនបើមនុស្សកាន់តែច្រើន មនុស្សកាន់តែច្រើនដែលមានកិត្យានុភាព និងចំណេះដឹង មនុស្សដែលមានឋានៈក្នុងសង្គម ផ្ដល់ភស្តុតាងកាន់តែរឹងមាំដើម្បីបញ្ជាក់ថាមនុស្សសាមញ្ញម្នាក់នេះជាព្រះគ្រីស្ទ ឬប្រសិនបើមនុស្សកាន់តែច្រើនដែលមានកេរ្តិ៍ឈ្មោះ និងឋានៈក្នុងលោកីយ៍ចូលរួមជាមួយពួកជំនុំ ហើយប្រសិនបើទំហំរបស់ពួកជំនុំពង្រីកកាន់តែធំនៅទូទាំងពិភពលោក តើនៅពេលនោះខ្ញុំនឹងមិនទទួលបានអ្វីមួយទេឬ? តើនៅពេលនោះខ្ញុំនឹងមិនទទួលបានផលប្រយោជន៍យ៉ាងធំធេងទេឬ? ប្រសិនបើពួកជំនុំមានអំណាច តើខ្ញុំនឹងមិនមានអំណាចដែរទេឬ? ខ្ញុំមិនត្រូវចាកចេញជាដាច់ខាត! ប្រសិនបើរឿងទាំងអស់នេះត្រឹមត្រូវ ប្រសិនបើមនុស្សម្នាក់នេះពិតជាព្រះជាម្ចាស់មែន ហើយប្រសិនបើពេលនេះខ្ញុំបដិសេធ ឬមិនទទួលស្គាល់គាត់ នោះខ្ញុំនឹងបាត់បង់ព្រះពរទាំងអស់នេះមិនខាន។ ខ្ញុំត្រូវភ្នាល់អ្វីៗទាំងអស់លើមនុស្សម្នាក់នេះ។ ថាតើគាត់មានអត្តសញ្ញាណ និងសារជាតិជានរណា ថាតើនិស្ស័យរបស់គាត់តំណាងឱ្យអ្នកណា ខ្ញុំមិនខ្វល់ពីរឿងនោះទេ។ អ្វីដែលខ្ញុំខ្វល់ខ្វាយគឺថា តើមានមនុស្សកាន់តែច្រើនឡើងៗកំពុងដើរតាមគាត់ឬអត់ ថាតើអំណាច និងទំហំរបស់ពួកជំនុំកំពុងតែកើនឡើងឬអត់។ ប្រសិនបើវាអភិវឌ្ឍទៅរកទិសដៅល្អ ហើយអាចរីកចម្រើនកាន់តែធំក្នុងកាលៈទេសៈធម្មតា នោះខ្ញុំមិនចាំបាច់បារម្ភពីអនាគតរបស់ខ្ញុំទេ។ ប្រសិនបើគាត់ពិតជាសាច់ឈាមដែលព្រះជាម្ចាស់យកកំណើតជាមនុស្ស ដូចដែលត្រូវបានព្យាករនៅក្នុងព្រះគម្ពីរមែន នោះខ្ញុំនឹងទទួលបានព្រះពរយ៉ាងធំធេង ទទួលបានផលប្រយោជន៍យ៉ាងច្រើន»។ រាល់ពេលដែលពួកគេគិតដល់រឿងនេះ ពួកទទឹងនឹងព្រះគ្រីស្ទទទួលបានការកម្សាន្តចិត្ត និងសេចក្ដីអំណរខ្លះនៅក្នុងចិត្តរបស់ពួកគេថា៖ «យ៉ាងម៉េចដែរ? សូម្បីតែមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិត ក៏ខ្ញុំនៅតែអាចទទួលបានព្រះពរដែរ។ ដោយមិនបាច់ជឿថាអំពើទាំងអស់របស់ព្រះជាម្ចាស់សុទ្ធតែសុចរិត ក៏ខ្ញុំនៅតែអាចឈររឹងមាំបានដែរ។ ដោយមិនបាច់ជឿថាព្រះជាម្ចាស់អាចសង្គ្រោះមនុស្សបាន ក៏ខ្ញុំនៅតែអាចរស់រានមានជីវិតបានដែរ។ ដោយមិនបាច់ជឿថាព្រះជាម្ចាស់ទតពិនិត្យជម្រៅចិត្តរបស់មនុស្ស ក៏ខ្ញុំនៅតែអាចបំពេញភារកិច្ចរបស់ខ្ញុំនៅក្នុងពួកជំនុំបានជាធម្មតាដែរ។ ខ្ញុំមិនជឿលើសព្វានុភាព និងសិទ្ធិអំណាចរបស់ព្រះជាម្ចាស់ទេ ខ្ញុំមិនជឿថាអ្វីៗគ្រប់យ៉ាងដែលព្រះជាម្ចាស់ធ្វើសុទ្ធតែមានអត្ថន័យទេ ហើយខ្ញុំមិនជឿថាព្រះជាម្ចាស់មានអធិបតេយ្យភាពលើរបស់សព្វសារពើ និងលើវាសនារបស់មនុស្សជាតិទាំងមូលឡើយ ពោលគឺខ្ញុំមិនជឿរឿងទាំងអស់នេះទេ ចុះវាយ៉ាងម៉េច? ខ្ញុំមិនជឿលើអត្តសញ្ញាណ និងសារជាតិរបស់ព្រះជាម្ចាស់ទេ ប៉ុន្តែខ្ញុំនៅតែអាចបន្លំខ្លួនរស់នៅក្នុងពួកជំនុំបាន។ តើព្រះជាម្ចាស់មិនសុចរិតទេឬ? ខ្ញុំនឹងគ្រាន់តែបន្លំខ្លួនរស់ ខ្ញុំនឹងរសាត់អណ្ដែតនៅក្នុងពួកជំនុំបែបនេះ ដោយគ្រាន់តែស៊ូទ្រាំប៉ុណ្ណោះ។ តើអ្នកណាអាចធ្វើអ្វីខ្ញុំបាន? តើខ្ញុំមិននៅតែអាចស៊ូទ្រាំដល់ទីបញ្ចប់ ហើយប្រាកដជាត្រូវបានសង្គ្រោះទេឬ?» តើអ្នករាល់គ្នាគិតយ៉ាងណា តើការគិតស្រមើស្រមៃរបស់ពួកទទឹងនឹងព្រះគ្រីស្ទ អាចជោគជ័យដែរឬទេ? (មិនអាចទេ។) នៅពេលថ្ងៃនោះមកដល់ ដែលពួកគេពិតជាឃើញនិស្ស័យសុចរិតរបស់ព្រះជាម្ចាស់ តើពួកគេនឹងនៅឯណា? នៅពេលពួកគេត្រូវបានធ្វើឱ្យទទួលស្គាល់យ៉ាងពិតប្រាកដនូវអត្តសញ្ញាណ និងសារជាតិរបស់ព្រះជាម្ចាស់ ឱ្យទទួលស្គាល់ថាព្រះជាម្ចាស់សុចរិត នៅពេលពួកគេត្រូវបានបង្ហាញឱ្យឃើញថា ព្រះជាម្ចាស់ពិតជាសុចរិតមែន តើពួកគេគួរតែនៅឯណា? តើពួកគេពិតជាអាចត្រូវបានសង្គ្រោះមែនឬ? តើការស៊ូទ្រាំរបស់ពួកគេពិតជាអាចមានប្រសិទ្ធភាពមែនឬ? តើពួកគេពិតជាអាចបន្លំខ្លួនរស់បានមែនឬ? តើការស៊ូទ្រាំរបស់ពួកគេ ការសម្របសម្រួលរបស់ពួកគេ ការស៊ូទ្រាំយ៉ាងមុតមាំរបស់ពួកគេចំពោះទុក្ខលំបាក ភាពឆ្លាតវៃបែបកលល្បិចរបស់ពួកគេ ពិតជាអាចលុបចោលអំពើអាក្រក់របស់ពួកគេ ក្នុងការឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់ បានមែនឬ? តើការគិតស្រមើស្រមៃ វិធានការទប់ទល់ ការឃុបឃិត ការរៀបល្បិច និងអ្វីៗគ្រប់យ៉ាងដែលពួកគេបានគ្រោងទុកនៅក្នុងចិត្តរបស់ពួកគេ រួមជាមួយនឹងការឈ្លបមើលរបស់ពួកគេទៅលើអ្វីៗដែលទាក់ទងនឹងព្រះជាម្ចាស់ ពិតជាអាចជំនួសការដេញតាមសេចក្ដីពិតរបស់ពួកគេបានមែនឬ? តើរឿងទាំងនេះអាចធ្វើឱ្យពួកគេត្រូវបានសង្គ្រោះដែរឬទេ? (មិនអាចទេ។) អ៊ីចឹង បើវិនិច្ឆ័យតាមការបង្ហាញចេញទាំងនេះ ហេតុអ្វីបានជាពួកទទឹងនឹងព្រះគ្រីស្ទ ដែលឆ្លាតវៃបែបកលល្បិចយ៉ាងខ្លាំង និងចាត់ចែងគ្រប់រឿងរ៉ាវដោយមិនបន្សល់ទុកចន្លោះប្រហោង ដោយធ្វើអ្វីៗទាំងអស់យ៉ាងអាថ៌កំបាំងបំផុតនោះ នៅទីបំផុតបែរជាមានលទ្ធផលបែបនេះទៅវិញ? មានមូលហេតុតែមួយគត់គឺ៖ ពួកគេមិនប្រឈមមុខនឹងព្រះបន្ទូលរបស់ព្រះជាម្ចាស់ដោយត្រង់ៗទេ មិនទទួលយកព្រះបន្ទូលរបស់ព្រះជាម្ចាស់ថាជាសេចក្ដីពិតទេ មិនចុះចូលនឹងព្រះបន្ទូលរបស់ព្រះជាម្ចាស់ទេ ប៉ុន្តែផ្ទុយទៅវិញ ពួកគេឈ្លបមើលព្រះបន្ទូលរបស់ព្រះជាម្ចាស់។ នេះហើយគឺជាមូលហេតុដែលនៅទីបំផុត ពួកទទឹងនឹងព្រះគ្រីស្ទមានលទ្ធផលបែបនេះ។ អ្នករាល់គ្នាសុទ្ធតែយល់ពីរឿងនេះហើយ មែនទេ? ទោះបីជាខ្ញុំមិនបានប្រាប់អ្នករាល់គ្នាពីរបៀបធ្វើសកម្មភាព ឬរបៀបប្រព្រឹត្តចំពោះព្រះបន្ទូលរបស់ព្រះជាម្ចាស់ក៏ដោយ ក៏តាមរយៈការនិយាយពីការពិតទាំងនេះ និងការវិភាគទស្សនៈរបស់ពួកទទឹងនឹងព្រះគ្រីស្ទ ព្រមទាំងអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ អ្នករាល់គ្នាសុទ្ធតែដឹងហើយថា អាកប្បកិរិយាបែបណាចំពោះព្រះបន្ទូលរបស់ព្រះជាម្ចាស់ និងអាកប្បកិរិយាបែបណាសម្រាប់ការស្វែងយល់ពីព្រះបន្ទូលរបស់ព្រះជាម្ចាស់ ទើបជាអាកប្បកិរិយាត្រឹមត្រូវបំផុត និងជាអាកប្បកិរិយាដែលភាវៈដែលព្រះបានបង្កើត គួរតែមាន ហើយថាការមានអាកប្បកិរិយាទាំងនេះ គឺជាអ្វីដែលភាវៈដែលព្រះបានបង្កើត គួរតែធ្វើ។

ថ្ងៃទី ២២ ខែសីហា ឆ្នាំ ២០២០


ចំណុចទីដប់៖ ពួកគេប្រមាថសេចក្ដីពិត បំពានយ៉ាង គឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ (ផ្នែកទីប្រាំពីរ)

III. ការប្រមាថព្រះបន្ទូលរបស់ព្រះជាម្ចាស់

ថ្ងៃនេះ យើងនឹងបន្តប្រកបគ្នាអំពីចំណុចទីដប់នៃការបង្ហាញចេញផ្សេងៗរបស់ពួកទទឹងនឹងព្រះគ្រីស្ទគឺ ពួកគេប្រមាថសេចក្ដីពិត បំពានយ៉ាងគឃ្លើនលើគោលការណ៍នានា ហើយមិនអើពើនឹងការរៀបចំនៃដំណាក់របស់ព្រះជាម្ចាស់ឡើយ។ កាលពីលើកមុន យើងបានប្រកបគ្នារហូតដល់ផ្នែកទីបីនៃប្រធានបទដ៏ធំនេះ ដែលនិយាយអំពីពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់។ ការប្រកបគ្នា និងការវិភាគរបស់យើងលើផ្នែកនេះ ត្រូវបានបែងចែកជាប្រធានបទរងចំនួនបី។ តើប្រធានបទរងទាំងបីនោះមានអ្វីខ្លះ? (ទីមួយគឺ ពួកទទឹងនឹងព្រះគ្រីស្ទកែបន្លំ និងបកស្រាយព្រះបន្ទូលរបស់ព្រះជាម្ចាស់តាមអំពើចិត្ត។ ទីពីរគឺ ពួកទទឹងនឹងព្រះគ្រីស្ទមិនទទួលស្គាល់ព្រះបន្ទូលរបស់ព្រះជាម្ចាស់ នៅពេលដែលព្រះបន្ទូលទាំងនោះមិនស្របតាមសញ្ញាណរបស់ពួកគេ។ ហើយទីបីគឺ ពួកទទឹងនឹងព្រះគ្រីស្ទឈ្លបមើលថាតើព្រះបន្ទូលរបស់ព្រះជាម្ចាស់ក្លាយជាការពិតឬអត់។) តើប្រធានបទរងទាំងបីនេះ គឺជាអត្ថន័យទាំងស្រុងនៃការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់មែនទេ? (គួរតែមានចំណុចខ្លះទៀត។) តើមានសេចក្ដីថ្លែង និងការបង្ហាញចេញអ្វីផ្សេងទៀត? (គឺពួកទទឹងនឹងព្រះគ្រីស្ទប្រព្រឹត្តចំពោះព្រះបន្ទូលរបស់ព្រះជាម្ចាស់ដោយគ្មានការគោរព។) តើការប្រព្រឹត្តចំពោះព្រះបន្ទូលរបស់ព្រះជាម្ចាស់ដោយគ្មានការគោរព គឺជាការបង្ហាញចេញមួយនៃការដែលពួកគេប្រមាថព្រះបន្ទូលរបស់ព្រះជាម្ចាស់ដែរឬទេ? តើការប្រព្រឹត្តចំពោះព្រះបន្ទូលរបស់ព្រះជាម្ចាស់ដោយគ្មានការគោរព មិនមែនជាការបកស្រាយនៃការប្រមាថព្រះបន្ទូលរបស់ព្រះជាម្ចាស់ទេឬ? នៅទីនេះ យើងមិនត្រូវការការបកស្រាយឡើយ ប៉ុន្តែយើងត្រូវការការបង្ហាញចេញ និងការអនុវត្តផ្សេងៗនៃការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ ដែលអ្នកអាចមើលឃើញ និងប៉ះពាល់បាន ហើយដែលអ្នកធ្លាប់បានឮ។ មើលទៅ អ្នករាល់គ្នាហាក់ដូចជាមិនសូវមានការយល់ដឹងច្រើនអំពីការបង្ហាញចេញផ្សេងៗ ដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ឡើយ។ អ្នករាល់គ្នាប្រហែលជាមានការយល់ដឹងតាមន័យត្រង់ខ្លះៗអំពីចំណុចទាំងបីដែលខ្ញុំបានប្រកបគ្នាកាលពីមុន ប៉ុន្តែអ្នករាល់គ្នាមិនអាចនឹកឃើញថា តើអាចនឹងមានការបង្ហាញចេញអ្វីផ្សេងទៀតនៃការដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់នោះទេ តើមែនទេ? អ្នករាល់គ្នាគួរតែបានចងចាំការបង្ហាញចេញទាំងបីដែលយើងបានប្រកបគ្នាកាលពីមុន។ តើឥរិយាបថ និងការបង្ហាញចេញរបស់ពួកទទឹងនឹងព្រះគ្រីស្ទក្នុងការប្រមាថព្រះបន្ទូលរបស់ព្រះជាម្ចាស់ ជារឿងត្រឹមត្រូវនិងបើកចំហដែរឬទេ? តើទាំងនេះជាអ្វីដែលមនុស្សទៀងត្រង់គួរធ្វើដែរឬទេ? (មិនមែនទេ។) ទាំងនេះមិនមែនជាការបង្ហាញចេញដែលគួរតែមាននៅក្នុងភាពជាមនុស្សធម្មតានោះទេ។ វាមិនមែនជារឿងវិជ្ជមានឡើយ ប៉ុន្តែជារឿងអវិជ្ជមាន។ សារជាតិដែលលាក់នៅពីក្រោយឥរិយាបថទាំងប៉ុន្មាននេះ សំដៅទៅលើសាតាំង ទៅលើពួកអារក្ស និងទៅលើពួកសត្រូវរបស់ព្រះជាម្ចាស់។ នៅក្នុងការប្រព្រឹត្តរបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ គឺគ្មានការចុះចូល គ្មានការទទួលយក គ្មានការដកបទពិសោធ គ្មានការទុកសញ្ញាណផ្ទាល់ខ្លួនមួយឡែក ហើយទទួលយកព្រះបន្ទូលរបស់ព្រះជាម្ចាស់ដោយភាពសាមញ្ញ និងបើកចំហឡើយ។ ផ្ទុយទៅវិញ ពួកគេបង្កើតឱ្យមានអាកប្បកិរិយាបែបសាតាំងផ្សេងៗចំពោះព្រះបន្ទូលរបស់ព្រះជាម្ចាស់។ និស្ស័យដែលត្រូវបានបញ្ចេញឱ្យឃើញតាមរយៈការបង្ហាញចេញ និងឥរិយាបថទាំងនេះរបស់ពួកទទឹងនឹងព្រះគ្រីស្ទ គឺពិតជាអ្វីដែលសាតាំងបានបញ្ចេញឱ្យឃើញនៅក្នុងពិភពខាងវិញ្ញាណមែន។ ឥរិយាបថទាំងនេះ មិនថានៅក្នុងស្ថានភាពណាមួយ នៅក្នុងសម័យកាលណាមួយ ឬក្នុងចំណោមក្រុមមនុស្សណាមួយនោះទេ គឺសុទ្ធតែមិនមែនជារឿងវិជ្ជមានឡើយ។ វាជារឿងទុច្ចរិត និងអវិជ្ជមាន ហើយមិនមែនជាការបង្ហាញចេញ ឬឥរិយាបថដែលភាវៈដែលព្រះបានបង្កើត ឬមនុស្សធម្មតាគួរតែមានឡើយ។ ហេតុនេះហើយ យើងក៏កំណត់លក្ខណៈរឿងទាំងនោះថាជាការបង្ហាញចេញរបស់ពួកទទឹងនឹងព្រះគ្រីស្ទ។ បន្ទាប់ពីបានប្រកបគ្នាអំពីចំណុចទាំងបីនេះរួច មនុស្សភាគច្រើនអាចនឹងគិតថា ការបង្ហាញចេញទាំងបីនេះ ប្រហែលជាគ្របដណ្ដប់លើអាកប្បកិរិយាជាមូលដ្ឋានទាំងអស់របស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ហើយ។ ក៏ប៉ុន្តែ មានចំណុចមួយដែលអ្នករាល់គ្នាបានមើលរំលងគឺ៖ ការប្រព្រឹត្តរបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ គឺមិនមែនមានត្រឹមតែវិធីសាស្ត្រទាំងបីនេះឡើយ។ មានការបង្ហាញចេញ និងឥរិយាបថមួយទៀត ដែលបង្ហាញផងដែរថា ពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់។ តើការបង្ហាញចេញនេះគឺជាអ្វី? នោះគឺ ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។ ប្រសិនបើយើងមើលទៅលើន័យត្រង់នៃចំណុចនេះ មនុស្សមួយចំនួនប្រហែលជាមានរូបភាពខ្លះៗនៅក្នុងចិត្តរបស់ពួកគេ ដែលសំដៅទៅលើបុគ្គលមួយចំនួន ប៉ុន្តែការបង្ហាញចេញជាក់លាក់ និងពិតប្រាកដនៃរឿងនេះ នៅតែមិនទាន់ច្បាស់លាស់ខ្លាំងនៅឡើយទេ។ វាហាក់នៅតែស្រពេចស្រពិល និងជារឿងទូទៅខ្លាំងណាស់។ ដូច្នេះ នៅថ្ងៃនេះ យើងនឹងប្រកបគ្នាអំពីរបៀបដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។

ឃ. ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ

ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។ គេក៏អាចនិយាយបានដែរថា ពួកទទឹងនឹងព្រះគ្រីស្ទចាត់ទុកសេចក្ដីពិតផ្ទាល់ជាទំនិញ។ តើការចាត់ទុកព្រះបន្ទូលរបស់ព្រះជាម្ចាស់ និងសេចក្ដីពិតជាទំនិញ មានន័យដូចម្ដេច? វាមានន័យថា គ្រាន់តែនិយាយអួតអាងដោយពាក្យសម្តី ដើម្បីសម្ញែងខ្លួន ហើយបន្ទាប់មកបោកប្រាស់យកការទុកចិត្ត ការគាំទ្រ និងការយល់ព្រមពីមនុស្ស ដើម្បីទទួលបានកេរ្តិ៍ឈ្មោះ លាភសក្ការៈ និងឋានៈ។ ហេតុដូច្នេះ ព្រះបន្ទូលរបស់ព្រះជាម្ចាស់ និងសេចក្ដីពិត ក៏ក្លាយជាឈ្នាន់របស់ពួកគេ។ នេះគឺជាអាកប្បកិរិយារបស់ពួកទទឹងនឹងព្រះគ្រីស្ទចំពោះសេចក្ដីពិត។ ពួកគេកេងប្រយោជន៍ លេងសើច និងជាន់ឈ្លីលើសេចក្ដីពិត ដែលនេះត្រូវបានកំណត់ដោយសារជាតិធម្មជាតិរបស់ពួកទទឹងនឹងព្រះគ្រីស្ទ។ ដូច្នេះ តើព្រះបន្ទូលរបស់ព្រះជាម្ចាស់ និងសេចក្ដីពិត គឺជាអ្វីឱ្យប្រាកដទៅ? តើយើងគួរកំណត់និយមន័យសេចក្ដីពិតឱ្យបានត្រឹមត្រូវដោយរបៀបណា? ចូរប្រាប់ខ្ញុំមក តើសេចក្ដីពិតគឺជាអ្វី? (សេចក្ដីពិតគឺជាលក្ខណៈវិនិច្ឆ័យសម្រាប់ការប្រព្រឹត្តខ្លួន សកម្មភាព និងការថ្វាយបង្គំរបស់មនុស្សចំពោះព្រះជាម្ចាស់។) នេះគឺជានិយមន័យដ៏ត្រឹមត្រូវ និងជាក់លាក់នៃសេចក្ដីពិត។ តើអ្នករាល់គ្នាយល់យ៉ាងណាចំពោះសេចក្ដីថ្លែងនេះ? តើអ្នកគួរអនុវត្តសេចក្ដីថ្លែងនេះនៅក្នុងជីវិតប្រចាំថ្ងៃរបស់អ្នក និងពេញមួយជីវិតរបស់អ្នកដោយរបៀបណា? តើអ្នកគួរដកបទពិសោធពីសេចក្ដីថ្លែងនេះដោយរបៀបណា? ចូរនិយាយពីអ្វីដែលអ្នករាល់គ្នាអាចគិតដល់ និងយល់បានភ្លាមៗ ដោយមិនចម្រាញ់ ឬកែច្នៃឡើយ។ នៅក្នុងភាសានៃបទពិសោធរបស់អ្នករាល់គ្នា តើសេចក្ដីពិតគឺជាអ្វី? តើព្រះបន្ទូលរបស់ព្រះជាម្ចាស់គឺជាអ្វី? (សេចក្ដីពិតអាចផ្លាស់ប្ដូរទស្សនៈរបស់មនុស្សម្នាក់ចំពោះជីវិត និងគុណតម្លៃរបស់គេ ធ្វើឱ្យគេអាចសម្ដែងចេញនូវលក្ខណៈជាមនុស្សធម្មតាបាន។) ទោះបីជាមិនគ្រប់ជ្រុងជ្រោយក៏ដោយ ប៉ុន្តែអ្វីគ្រប់យ៉ាងដែលអ្នករាល់គ្នាបាននិយាយ បង្ហាញឱ្យឃើញការយល់ដឹងពីបទពិសោធអំពីសេចក្ដីពិត។ វាគឺជាការយល់ដឹង និងការយល់ឃើញដែលអ្នករាល់គ្នាបានដកបទពិសោធ និងទទួលបានពីជីវិតប្រចាំថ្ងៃ។ តើមានអ្នកណាផ្សេងទៀតចង់ចែករំលែកដែរឬទេ? (សេចក្ដីពិតអាចបន្សុទ្ធនិស្ស័យពុករលួយរបស់យើង ធ្វើឱ្យយើងអាចធ្វើសកម្មភាពតាមគោលការណ៍ និងធ្វើអ្វីៗស្របតាមបំណងព្រះហឫទ័យរបស់ព្រះជាម្ចាស់។) សេចក្ដីថ្លែងនេះគឺល្អ និងមុតស្រួចណាស់។ សូមបន្តទៀត។ (សេចក្ដីពិតគឺជាជីវិត ជាផ្លូវទៅកាន់ជីវិតអស់កល្បជានិច្ច។ មានតែតាមរយៈការដេញតាមសេចក្ដីពិត និងការរស់នៅតាមសេចក្ដីពិតប៉ុណ្ណោះ ទើបមនុស្សម្នាក់អាចទទួលបានជីវិត។) (សេចក្ដីពិតធ្វើឱ្យមនុស្សអាចកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ដើម្បីក្លាយជាមនុស្សពិតប្រាកដម្នាក់។) ចំណុចទាំងពីរនេះ សុទ្ធតែពាក់ព័ន្ធនឹងគោលការណ៍នៃការអនុវត្តសម្រាប់ការរស់នៅប្រចាំថ្ងៃរបស់មនុស្ស។ ទោះបីជាការបកស្រាយរាងជ្រាលជ្រៅ និងខ្ពង់ខ្ពស់បន្តិចក្ដី ប៉ុន្តែវាពិតជាជាក់ស្ដែងណាស់។ (សេចក្ដីពិតអាចលាតត្រដាងនិស្ស័យពុករលួយនៅខាងក្នុងយើង ផ្លាស់ប្ដូរទស្សនៈមិនត្រឹមត្រូវរបស់យើងចំពោះរឿងរ៉ាវនានា និងធ្វើឱ្យយើងអាចសម្ដែងចេញនូវលក្ខណៈជាមនុស្សពិតប្រាកដបាន។) សេចក្ដីថ្លែងទាំងនេះគឺជាក់ស្ដែង ហើយពាក់ព័ន្ធនឹងគុណតម្លៃ និងសារៈសំខាន់នៃសេចក្ដីពិតចំពោះមនុស្ស ក៏ដូចជាឥទ្ធិពលដែលសេចក្ដីពិតអាចមានមកលើមនុស្សផងដែរ។ អ្វីដែលអ្នករាល់គ្នាបានលើកឡើង យើងធ្លាប់បាននិយាយជាញឹកញាប់រួចមកហើយកាលពីមុន។ ទោះបីជាការសង្កត់ធ្ងន់របស់មនុស្សម្នាក់ៗមានភាពខុសគ្នាក្ដី ប៉ុន្តែវាសុទ្ធតែទាក់ទងនឹងសេចក្ដីថ្លែងដែលត្រូវបានបកស្រាយ និងកំណត់និយមន័យកាលពីមុនអំពីសេចក្ដីពិត ពោលគឺ សេចក្ដីពិតគឺជាលក្ខណៈវិនិច្ឆ័យសម្រាប់វាស់ស្ទង់អ្វីៗទាំងអស់។ តើសេចក្ដីពិតអាចស្មើនឹងព្រះបន្ទូលរបស់ព្រះជាម្ចាស់ដែរឬទេ? (អាច) ព្រះបន្ទូលរបស់ព្រះជាម្ចាស់គឺជាសេចក្ដីពិត។ ដោយផ្អែកលើការយល់ដឹងពីបទពិសោធដែលអ្នករាល់គ្នាបានចែករំលែកនៅក្នុងការប្រកបគ្នារបស់ខ្លួន តើយើងអាចនិយាយបានទេថា សេចក្ដីពិតគឺជាតថភាពនៃអ្វីៗដែលវិជ្ជមានទាំងអស់? (បាន។) សេចក្ដីពិតគឺជាតថភាពនៃអ្វីៗដែលវិជ្ជមានទាំងអស់។ វាអាចជាជីវិតរបស់មនុស្សម្នាក់ និងជាទិសដៅដែលពួកគេដើរ។ វាអាចអនុញ្ញាតឱ្យមនុស្សម្នាក់បោះបង់និស្ស័យពុករលួយរបស់ពួកគេ ដើម្បីមកកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ដើម្បីក្លាយជាអ្នកដែលចុះចូលនឹងព្រះជាម្ចាស់ ជាអ្នកដែលត្រូវតាមស្តង់ដាជាភាវៈដែលព្រះបានបង្កើត ហើយជាអ្នកដែលព្រះជាម្ចាស់ស្រឡាញ់ និងគាប់ព្រះហឫទ័យ។ ដោយសារសេចក្ដីពិតមានតម្លៃយ៉ាងនេះ តើមនុស្សគួរមានអាកប្បកិរិយា និងទស្សនៈបែបណាចំពោះព្រះបន្ទូលរបស់ព្រះជាម្ចាស់ និងសេចក្ដីពិត? គឺច្បាស់ក្រឡែតណាស់ថា៖ សម្រាប់អស់អ្នកដែលជឿលើព្រះជាម្ចាស់យ៉ាងពិតប្រាកដ និងអស់អ្នកដែលមានចិត្តកោតខ្លាចព្រះជាម្ចាស់ ព្រះបន្ទូលរបស់ទ្រង់គឺជាប្រភពជីវិតរបស់ពួកគេ។ មនុស្សគួរតែឱ្យតម្លៃព្រះបន្ទូលរបស់ព្រះជាម្ចាស់ ហូប និងផឹកព្រះបន្ទូលទាំងនោះ រីករាយនឹងព្រះបន្ទូលទាំងនោះ ហើយទទួលយកព្រះបន្ទូលទាំងនោះជាជីវិតរបស់ពួកគេ ជាទិសដៅដែលពួកគេដើរ ជាជំនួយ និងការផ្គត់ផ្គង់ដែលមានគ្រប់ពេលវេលា។ មនុស្សគួរតែអនុវត្ត និងដកបទពិសោធស្របតាមសេចក្ដីថ្លែង និងសេចក្ដីតម្រូវនៃសេចក្ដីពិត ហើយចុះចូលនឹងសេចក្ដីតម្រូវ និងគោលការណ៍ផ្សេងៗដែលសេចក្ដីពិតផ្ដល់ឱ្យពួកគេ។ មានតែធ្វើដូច្នេះទេ ទើបមនុស្សម្នាក់អាចទទួលបានជីវិត។ ការដេញតាមសេចក្ដីពិត ជាចម្បងគឺជាការអនុវត្ត និងការដកបទពិសោធនៃព្រះបន្ទូលរបស់ព្រះជាម្ចាស់ ជាជាងការយកព្រះបន្ទូលទាំងនោះទៅពិនិត្យពិច័យ វិភាគ ស្មាន និងសង្ស័យ។ ដោយសារសេចក្ដីពិតគឺជាជំនួយ និងការផ្គត់ផ្គង់ដែលមានគ្រប់ពេលវេលារបស់មនុស្ស ហើយអាចជាជីវិតរបស់ពួកគេ ពួកគេគួរតែចាត់ទុកសេចក្ដីពិតជារបស់ដ៏មានតម្លៃបំផុត។ នេះគឺដោយសារពួកគេត្រូវតែពឹងផ្អែកលើសេចក្ដីពិតដើម្បីរស់នៅ ដើម្បីមកបំពេញតាមសេចក្ដីតម្រូវរបស់ព្រះជាម្ចាស់ ដើម្បីមកកោតខ្លាចដល់ទ្រង់ ហើយគេចចេញពីសេចក្ដីអាក្រក់ និងដើម្បីស្វែងរកផ្លូវនៃការអនុវត្តនៅក្នុងជីវិតប្រចាំថ្ងៃរបស់ពួកគេ ព្រមទាំងក្ដាប់ឱ្យបាននូវគោលការណ៍នៃការអនុវត្ត ដោយសម្រេចបាននូវការចុះចូលនឹងព្រះជាម្ចាស់។ មនុស្សក៏ត្រូវតែពឹងផ្អែកលើសេចក្ដីពិត ដើម្បីបោះបង់និស្ស័យពុករលួយរបស់ពួកគេ ដើម្បីក្លាយជាអ្នកដែលត្រូវបានសង្គ្រោះ និងជាភាវៈដែលព្រះបានបង្កើតដែលត្រូវតាមស្ដង់ដាផងដែរ។ មិនថាវាត្រូវបានបង្ហាញចេញពីពីជ្រុងណា ឬតាមរបៀបណានោះទេ ក៏អាកប្បកិរិយាដែលមនុស្សមិនគួរមានបំផុតចំពោះសេចក្ដីពិត គឺការចាត់ទុកព្រះបន្ទូលរបស់ព្រះជាម្ចាស់ និងសេចក្ដីពិតជាផលិតផល ឬសូម្បីតែជាទំនិញសម្រាប់ជួញដូរតាមតែអំពើចិត្ត។ នេះគឺជាអ្វីដែលព្រះជាម្ចាស់មិនចង់ទតឃើញបំផុត ហើយវាក៏ជាឥរិយាបថ និងការបង្ហាញចេញដែលភាវៈដែលព្រះបានបង្កើតពិតប្រាកដមិនគួរមានបំផុតផងដែរ។

តើគោលបំណង និងចេតនានៃការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ គឺជាអ្វី? តើពួកគេពិតជាមានបំណងចង់ធ្វើអ្វី ហើយតើអ្វីជាកម្លាំងជំរុញចិត្តរបស់ពួកគេ? នៅពេលឈ្មួញម្នាក់ទទួលបានទំនិញ ក្ដីសង្ឃឹមរបស់គេចំពោះទំនិញនោះ គឺថាវានឹងនាំមកឱ្យគេនូវផលប្រយោជន៍ និងចំនួនប្រាក់ដ៏ច្រើនសន្ធឹកសន្ធាប់ដែលគេប្រាថ្នាចង់បាន។ ហេតុដូច្នេះហើយ នៅពេលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ ពួកគេប្រាកដណាស់ថាកំពុងចាត់ទុកព្រះបន្ទូលរបស់ព្រះជាម្ចាស់ជារបស់ខាងសម្ភារៈដែលអាចយកទៅដោះដូរជាផលប្រយោជន៍ និងប្រាក់កាស។ ពួកគេមិនឱ្យតម្លៃ មិនទទួលយក មិនអនុវត្ត ឬមិនដកបទពិសោធពីព្រះបន្ទូលរបស់ព្រះជាម្ចាស់ជាសេចក្ដីពិតឡើយ ហើយពួកគេក៏មិនចាត់ទុកព្រះបន្ទូលរបស់ព្រះជាម្ចាស់ជាផ្លូវនៃជីវិតដែលពួកគេគួរប្រកាន់ខ្ជាប់ ក៏មិនចាត់ទុកជាសេចក្ដីពិតដែលពួកគេត្រូវតែអនុវត្តដើម្បីបោះបង់និស្ស័យពុករលួយរបស់ខ្លួននោះដែរ។ ផ្ទុយទៅវិញ ពួកគេចាត់ទុកព្រះបន្ទូលរបស់ព្រះជាម្ចាស់ជាទំនិញ។ សម្រាប់ឈ្មួញម្នាក់ តម្លៃដ៏ធំធេងបំផុតនៃទំនិញ គឺការយកវាទៅដោះដូរជាប្រាក់ ដើម្បីទទួលបានប្រាក់ចំណេញដែលខ្លួនប្រាថ្នាចង់បាន។ ហេតុដូច្នេះ នៅពេលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ ចេតនា និងកម្លាំងជំរុញចិត្តរបស់ពួកគេ ជាសារជាតិគឺដូចគ្នាបេះបិទ។ ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ ដែលមានន័យថា ពួកគេមិនមែនប្រើប្រាស់ព្រះបន្ទូលទាំងនោះដើម្បីហូប ផឹក និងរីករាយ ឬសម្រាប់ការដកបទពិសោធ ឬការអនុវត្តរបស់ពួកគេឡើយ ប៉ុន្តែពួកគេចាត់ទុកព្រះបន្ទូលទាំងនោះជាទំនិញនៅក្នុងដៃរបស់ខ្លួន ដើម្បីយកទៅជួញដូរ និងលក់ដូរគ្រប់ពេលវេលា និងគ្រប់ទីកន្លែង ដោយផ្ដល់ឱ្យអស់អ្នកណាដែលពួកគេអាចទាញយកផលចំណេញបាន។ នៅពេលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ បើយល់តាមន័យត្រង់ វាមានន័យថា ការចាត់ទុកព្រះបន្ទូលរបស់ព្រះជាម្ចាស់ដូចជាទំនិញ ដែលប្រើសម្រាប់ធ្វើប្រតិបត្តិការដោះដូរជាប្រាក់កាស។ ពួកគេប្រែក្លាយការទិញ និងការលក់ព្រះបន្ទូលរបស់ព្រះជាម្ចាស់ទៅជាអាជីពរបស់ពួកគេ។ បើមើលតាមន័យត្រង់ ចំណុចនេះគឺច្បាស់លាស់តែម្ដង។ ទង្វើ និងឥរិយាបថបែបនេះរបស់ពួកទទឹងនឹងព្រះគ្រីស្ទ គឺគួរឱ្យអាម៉ាស់ណាស់ ដែលធ្វើឱ្យមនុស្សមានការស្អប់ខ្ពើម និងខ្ពើមរអើម។ ដូច្នេះ តើការបង្ហាញចេញជាក់លាក់នៃការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ មានអ្វីខ្លះ? នេះគឺជាចំណុចសំខាន់ដែលយើងនឹងប្រកបគ្នា។ ពួកទទឹងនឹងព្រះគ្រីស្ទមានការបង្ហាញចេញយ៉ាងច្បាស់ក្រឡែតមួយចំនួននៃការចាត់ទុកព្រះបន្ទូលរបស់ព្រះជាម្ចាស់ជាទំនិញ។ ដើម្បីធ្វើឱ្យវាកាន់តែច្បាស់ និងកាន់តែងាយយល់សម្រាប់អ្នករាល់គ្នា យើងនឹងនៅតែពិភាក្សាអំពីចំណុចទាំងនោះម្ដងមួយៗដដែល។ ហេតុអ្វីបានជាខ្ញុំប្រើវិធីសាស្ត្រនេះ? ដោយផ្អែកលើបទពិសោធជាច្រើនឆ្នាំរបស់ខ្ញុំក្នុងការបំពេញកិច្ចការ និងការថ្លែងព្រះបន្ទូល មនុស្សភាគច្រើនមានគំនិតច្របូកច្របល់ និងខ្វះសមត្ថភាពក្នុងការគិតដោយឯករាជ្យ។ ដោយផ្អែកលើចំណុចនេះ ខ្ញុំបាននឹកឃើញវិធីសាស្ត្រដ៏សាមញ្ញ និងមានប្រសិទ្ធភាពបំផុត នោះគឺការពន្យល់ និងបកស្រាយបញ្ជាក់ពីបញ្ហា ឬប្រធានបទណាមួយ មិនថាជាអ្វីក៏ដោយ គឺធ្វើឡើងមួយចំណុចម្ដងៗ ដើម្បីជួយអ្នករាល់គ្នាឱ្យគិតឱ្យបានដិតដល់ និងត្រិះរិះពិចារណាអំពីវា។ តើវិធីនេះស័ក្ដិសមដែរឬទេ? (ស័ក្ដិសម។) មនុស្សមួយចំនួននិយាយថា៖ «វិធីនេះគឺល្អឥតខ្ចោះតែម្ដង វាជួយពួកទូលបង្គំមិនឱ្យលំបាកក្នុងការប្រឹងគិត និងគិតឱ្យបានស៊ីជម្រៅ។ ពួកទូលបង្គំរវល់ពេក ហើយគ្មានពេលសម្រាប់រឿងនោះទេ! កម្លាំង និងគំនិតរបស់ពួកទូលបង្គំ ត្រូវបានចំណាយលើរឿងធំៗ មិនមែនលើរឿងកំប៉ិកកំប៉ុកប៉ុនគ្រាប់សណ្ដែកទាំងនេះឡើយ។ ការឱ្យពួកទូលបង្គំរិះគិតលើរឿងតូចតាចទាំងនេះ មើលទៅហាក់ដូចជាព្រះអង្គកំពុងមើលស្រាលពួកទូលបង្គំ និងប្រើប្រាស់ទេពកោសល្យដ៏អស្ចារ្យរបស់ពួកទូលបង្គំមិនអស់ពីសមត្ថភាពអ៊ីចឹង»។ តើវាពិតជាអ៊ីចឹងមែនទេ? (មិនមែនទេ។) ចុះវាជារឿងអ្វីទៅវិញ? (កម្រិតសមត្ថភាពរបស់ពួកទូលបង្គំទាបពេក ដល់ថ្នាក់ជួនកាលពួកទូលបង្គំមិនអាចយល់ដឹងពីសេចក្ដីពិតបាន ហើយពួកទូលបង្គំត្រូវការឱ្យព្រះជាម្ចាស់ប្រកបគ្នាជាមួយពួកទូលបង្គំយ៉ាងលម្អិត មួយម៉ាត់ម្ដងៗ មួយប្រយោគម្ដងៗ ទើបពួកទូលបង្គំអាចយល់បានខ្លះ។) ឃើញទេ ខ្ញុំបានរៀបរាប់ពីស្ថានភាពជាក់ស្ដែងនៃរឿងរ៉ាវដោយអចេតនា ដោយបើកសម្ដែងពីអ្វីដែលកំពុងកើតឡើងពិតប្រាកដចំពោះអ្នករាល់គ្នា ប៉ុន្តែការពិតគឺបែបនេះឯង។ ទោះបីជាខ្ញុំមិនបានលាតត្រដាងវា ក៏វានៅតែបែបនេះដដែល។ គ្មានវិធីណាផ្សេងក្រៅពីធ្វើបែបនេះឡើយ។ ប្រសិនបើខ្ញុំគ្រាន់តែមានបន្ទូលអំពីប្រធានបទធំៗដោយសាមញ្ញ និងជាទូទៅៗ នោះខ្ញុំនឹងមានបន្ទូលដោយឥតប្រយោជន៍ និងខ្ជះខ្ជាយការខិតខំប្រឹងប្រែងរបស់ខ្ញុំមិនខាន។ នោះគ្រាន់តែជាការខ្ជះខ្ជាយពេលវេលាប៉ុណ្ណោះ តើមែនទេ? ចូរត្រឡប់មកប្រធានបទសំខាន់វិញ។ ទាក់ទងនឹងការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ យើងនឹងបែងចែករឿងនេះជាប្រធានបទរងមួយចំនួន ដើម្បីពន្យល់ និងបកស្រាយបញ្ជាក់មួយជំហានម្ដងៗអំពីរបៀបដែលពួកទទឹងនឹងព្រះគ្រីស្ទធ្វើរឿងនេះ និងថាតើមានឧទាហរណ៍ និងការបង្ហាញចេញជាក់លាក់អ្វីខ្លះ ដែលអាចបញ្ជាក់បានយ៉ាងគ្រប់គ្រាន់ថា ពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ ហើយក៏បញ្ជាក់ផងដែរថា ពួកទទឹងនឹងព្រះគ្រីស្ទពិតជាមានសារជាតិបែបនេះមែន។ យើងនឹងប្រកបគ្នាអំពីចំណុចនេះជាពីរផ្នែកធំៗ។

១. ការចាត់ទុកព្រះបន្ទូលរបស់ព្រះជាម្ចាស់ជាឧបករណ៍សម្រាប់ទទួលបានឋានៈ កេរ្តិ៍ឈ្មោះ និងមុខមាត់

ទិដ្ឋភាពចម្បងទីមួយគឺ ការបង្ហាញចេញទូទៅបំផុតនៃការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ គឺការប្រើប្រាស់ព្រះបន្ទូលទាំងនោះជាឧបករណ៍សម្រាប់ទទួលបានឋានៈ កេរ្តិ៍ឈ្មោះ មុខមាត់ផ្ទាល់ខ្លួនរបស់ពួកគេ និងលើសពីនេះទៅទៀត គឺសម្រាប់ការសប្បាយខាងសម្ភារៈ ហើយថែមទាំងឈានដល់ការទទួលបានប្រាក់កាសថែមទៀតផង។ នៅពេលពួកទទឹងនឹងព្រះគ្រីស្ទបានអានព្រះបន្ទូលរបស់ព្រះជាម្ចាស់ ពួកគេមានអារម្មណ៍ថា៖ «ព្រះបន្ទូលរបស់ព្រះជាម្ចាស់គឺអស្ចារ្យណាស់។ គ្រប់ប្រយោគសុទ្ធតែប្រកបដោយវិចារណញ្ញាណ និងត្រឹមត្រូវ។ ព្រះបន្ទូលទាំងនេះមិនអាចត្រូវបានមនុស្សនិយាយចេញមកបានឡើយ ហើយព្រះបន្ទូលទាំងនេះក៏មិនអាចត្រូវបានរកឃើញនៅក្នុងព្រះគម្ពីរដែរ»។ នៅក្នុងយុគសម័យទាំងពីរកន្លងមក ព្រះជាម្ចាស់មិនបានថ្លែងព្រះបន្ទូលទាំងនេះឡើយ។ ទាំងនៅក្នុងសញ្ញាចាស់ និងសញ្ញាថ្មី សុទ្ធតែមិនមានព្រះបន្ទូលដែលថ្លែងយ៉ាងច្បាស់លាស់ និងចំៗបែបនេះទេ។ ព្រះគម្ពីរកត់ត្រាព្រះបន្ទូលរបស់ព្រះជាម្ចាស់តែមួយផ្នែកតូចប៉ុណ្ណោះ។ បើមើលទៅលើអ្វីដែលព្រះជាម្ចាស់កំពុងមានព្រះបន្ទូលនៅពេលនេះ ខ្លឹមសារគឺសម្បូរបែបណាស់។ ពេលនោះ ពួកទទឹងនឹងព្រះគ្រីស្ទមានអារម្មណ៍ច្រណែន និងឈ្នានីសនៅក្នុងចិត្តរបស់ខ្លួន ហើយពួកគេចាប់ផ្ដើមរៀបចំផែនការនៅក្នុងចិត្តថា៖ «មនុស្សធម្មតាម្នាក់នេះអាចនិយាយបានច្រើនយ៉ាងនេះ។ តើពេលណាទើបខ្ញុំអាចនិយាយពាក្យទាំងនេះបានដែរ? តើពេលណាទើបខ្ញុំអាចនិយាយព្រះបន្ទូលរបស់ព្រះជាម្ចាស់យ៉ាងមិនចេះចប់ ដូចជាមនុស្សម្នាក់នេះដែរ?» ពួកគេមានកម្លាំងជំរុញ និងបំណងប្រាថ្នាបែបនេះនៅក្នុងចិត្តរបស់ខ្លួន។ បើវិនិច្ឆ័យតាមកម្លាំងជំរុញ និងបំណងប្រាថ្នានេះ នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទមានអារម្មណ៍ច្រណែន និងគោរពបូជាចំពោះព្រះបន្ទូលទាំងនេះដែលព្រះជាម្ចាស់បានថ្លែង។ ខ្ញុំប្រើពាក្យ «ច្រណែន» និង «គោរពបូជា»។ បើមើលទៅលើការប្រើពាក្យទាំងពីរនេះ អ្វីដែលខ្ញុំចង់និយាយនោះគឺថា ពួកទទឹងនឹងព្រះគ្រីស្ទមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ ហើយពួកគេមិនមានបំណងទទួលយកព្រះបន្ទូលទាំងនោះទេ ប៉ុន្តែផ្ទុយទៅវិញ ពួកគេច្រណែននឹងខ្លឹមសារដ៏សម្បូរបែបនៃព្រះបន្ទូលទាំងនេះ ច្រណែននឹងអត្ថបទដ៏វែងអន្លាយ ហើយច្រណែននឹងភាពជ្រាលជ្រៅនៃព្រះបន្ទូលទាំងនេះ ដែលឆ្លុះបញ្ចាំងពីជម្រៅដែលមនុស្សមិនអាចឈានដល់ ហើយលើសពីនេះទៅទៀត ពួកគេច្រណែនដែលព្រះបន្ទូលទាំងនេះគឺជាពាក្យដែលពួកគេផ្ទាល់មិនអាចនិយាយបាន។ តាមរយៈទិដ្ឋភាពនៃ «ការច្រណែន» ទាំងនេះ វាច្បាស់ណាស់ថា ពួកទទឹងនឹងព្រះគ្រីស្ទមិនចាត់ទុកព្រះបន្ទូលទាំងនេះរបស់ព្រះជាម្ចាស់ជាការសម្ដែងចេញនៃភាពជាព្រះ ជាសេចក្ដីពិត ឬជាជីវិត និងជាសេចក្ដីពិតដែលព្រះជាម្ចាស់មានព្រះរាជបំណងប្រើដើម្បីសង្គ្រោះមនុស្សជាតិ និងផ្គត់ផ្គង់ដល់មនុស្សជាតិឡើយ។ ដោយសារតែពួកទទឹងនឹងព្រះគ្រីស្ទអាចច្រណែននឹងព្រះបន្ទូលទាំងនេះ ដូច្នេះវាច្បាស់ណាស់ថា នៅក្នុងចិត្តរបស់ពួកគេ ពួកគេក៏ប្រាថ្នាចង់ក្លាយជាអ្នកដែលសម្ដែងចេញនូវព្រះបន្ទូលបែបនេះផងដែរ។ ដោយផ្អែកលើចំណុចនេះ ពួកទទឹងនឹងព្រះគ្រីស្ទជាច្រើនបានខិតខំប្រឹងប្រែងយ៉ាងខ្លាំងនៅពីក្រោយខ្នង ដោយអធិដ្ឋានជារៀងរាល់ថ្ងៃ អានព្រះបន្ទូលទាំងនេះជារៀងរាល់ថ្ងៃ កត់ត្រា ទន្ទេញឱ្យចាំ សង្ខេប និងរៀបចំ។ ពួកគេបានចំណាយកម្លាំងយ៉ាងច្រើនទៅលើព្រះបន្ទូលទាំងនេះដែលព្រះជាម្ចាស់បានថ្លែង ដោយធ្វើកំណត់ត្រារាប់មិនអស់ និងកត់ត្រាទុកនូវការយល់ដឹងជាច្រើនក្នុងអំឡុងការចំណាយពេលខាងវិញ្ញាណរបស់ពួកគេ ក៏ដូចជាអធិដ្ឋានរាប់ដងមិនអស់ដើម្បីចងចាំព្រះបន្ទូលទាំងនេះ។ តើគោលបំណងរបស់ពួកគេក្នុងការធ្វើរឿងទាំងអស់នេះ គឺជាអ្វី? គឺដើម្បីឱ្យថ្ងៃណាមួយ ពួកគេអាចនឹងមានការបណ្ដាលចិត្តផុសឡើងភ្លាមៗ ហើយអាចនិយាយយ៉ាងមិនចេះចប់នូវព្រះបន្ទូលដែលព្រះជាម្ចាស់នឹងថ្លែង ដូចជាទ្វារទំនប់ទឹកដែលត្រូវបានបើកអ៊ីចឹង។ ពួកគេសង្ឃឹមថា ដូចជាព្រះបន្ទូលរបស់ព្រះជាម្ចាស់ដែរ ពាក្យសម្ដីរបស់ពួកគេអាចផ្គត់ផ្គង់នូវអ្វីដែលមនុស្សត្រូវការ ផ្គត់ផ្គង់ជីវិតដល់មនុស្ស ផ្គត់ផ្គង់នូវអ្វីដែលមនុស្សគួរសម្រេចឱ្យបាន និងដាក់សេចក្ដីតម្រូវលើមនុស្ស។ គឺដើម្បីឱ្យពួកគេអាចឈរនៅក្នុងទស្សនៈ និងឋានៈរបស់ព្រះជាម្ចាស់ ដូចជាសាច់ឈាមដែលព្រះជាម្ចាស់បានយកកំណើតជាមនុស្សដែរ ហើយនិយាយរឿងដូចដែលព្រះជាម្ចាស់មានព្រះបន្ទូល ដោយប្រើសំនៀង និងរបៀបនៃការថ្លែងព្រះបន្ទូលរបស់ទ្រង់ ដូចដែលពួកគេប្រាថ្នាចង់បាន។ ពួកទទឹងនឹងព្រះគ្រីស្ទបានខិតខំប្រឹងប្រែងយ៉ាងខ្លាំងលើរឿងនេះ ហើយវាមិនមែនជាការនិយាយបំផ្លើសទេដែលថា ពួកទទឹងនឹងព្រះគ្រីស្ទមួយចំនួនថែមទាំងឧស្សាហ៍យកសៀវភៅសរសេរចេញមកដោយសម្ងាត់ ដើម្បីកត់ត្រាពាក្យពេចន៍ដែលពួកគេចង់និយាយ ជាពាក្យដែលពួកគេកំពុងរង់ចាំឱ្យព្រះជាម្ចាស់ប្រទានដល់ពួកគេ។ ក៏ប៉ុន្តែ មិនថាពួកគេធ្វើអ្វីនោះទេ បំណងប្រាថ្នារបស់ពួកទទឹងនឹងព្រះគ្រីស្ទតែងតែមិនបានសម្រេចឡើយ ហើយក្ដីប្រាថ្នារបស់ពួកគេមិនដែលក្លាយជាការពិតនោះទេ។ មិនថាពួកគេខិតខំប្រឹងប្រែងខ្លាំងប៉ុនណា មិនថាពួកគេអធិដ្ឋានច្រើនប៉ុនណា មិនថាពួកគេកត់ត្រាព្រះបន្ទូលរបស់ព្រះជាម្ចាស់ច្រើនប៉ុនណា ឬទន្ទេញចាំ និងរៀបចំព្រះបន្ទូលទាំងនោះបែបណានោះទេ គឺសុទ្ធតែឥតប្រយោជន៍ទាំងអស់។ ព្រះជាម្ចាស់មិនមានព្រះបន្ទូលសូម្បីតែមួយប្រយោគតាមរយៈពួកគេ ហើយព្រះជាម្ចាស់ក៏មិនដែលអនុញ្ញាតឱ្យពួកគេឮព្រះសូរសៀងរបស់ទ្រង់សូម្បីតែម្ដងដែរ។ មិនថាពួកគេប្រាថ្នាចង់បានខ្លាំងប៉ុនណា ឬថប់បារម្ភខ្លាំងប៉ុនណានោះទេ ក៏ពួកគេមិនអាចនិយាយព្រះបន្ទូលរបស់ព្រះជាម្ចាស់បានសោះឡើយសូម្បីតែមួយឃ្លា។ កាលណាពួកគេកាន់តែថប់បារម្ភ និងច្រណែន ហើយកាលណាពួកគេកាន់តែបរាជ័យក្នុងការសម្រេចគោលដៅរបស់ខ្លួន នោះពួកគេកាន់តែក្ដៅក្រហាយនៅក្នុងចិត្ត។ តើពួកគេក្ដៅក្រហាយពីរឿងអ្វី ហើយហេតុអ្វីបានជាពួកគេថប់បារម្ភម៉្លេះ? ពួកគេឃើញថា ព្រះបន្ទូលរបស់ព្រះជាម្ចាស់កំពុងនាំមនុស្សកាន់តែច្រើនឡើងៗមកចំពោះព្រះជាម្ចាស់ ដើម្បីទទួលយកការជំនុំជម្រះ និងការដាក់ទណ្ឌកម្មរបស់ព្រះជាម្ចាស់ ហើយទទួលយកព្រះបន្ទូលរបស់ទ្រង់ជាជីវិត ប៉ុន្តែបែរជាគ្មានមនុស្សសូម្បីតែម្នាក់ថ្វាយបង្គំ ឬកោតសរសើរពួកគេនៅក្រោមជើងរបស់ពួកគេ និងនៅចំពោះមុខពួកគេសោះ។ នេះហើយជារឿងដែលធ្វើឱ្យពួកគេថប់បារម្ភ និងក្ដៅក្រហាយ។ នៅក្នុងភាពក្ដៅក្រហាយ និងការថប់បារម្ភរបស់ពួកគេ អ្វីដែលពួកទទឹងនឹងព្រះគ្រីស្ទអាចគិតដល់ និងត្រិះរិះបានគឺនៅតែថា៖ «ហេតុអ្វីបានជាមនុស្សទាំងនេះបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់? ហេតុអ្វីបានជាវាខុសគ្នា នៅពេលពួកគេមកកាន់ដំណាក់របស់ព្រះជាម្ចាស់ បើប្រៀបធៀបទៅនឹងពិភពដែលគ្មានជំនឿ? ហេតុអ្វីបានជាមនុស្សភាគច្រើន បន្ទាប់ពីបានមកកាន់ដំណាក់របស់ព្រះជាម្ចាស់ ចាប់ផ្ដើមមានឥរិយាបថត្រឹមត្រូវ និងកាន់តែល្អប្រសើរឡើងៗដូច្នេះ? ហេតុអ្វីបានជាមនុស្សភាគច្រើនលះបង់ខ្លួន និងលះបង់នៅក្នុងដំណាក់របស់ព្រះជាម្ចាស់ដោយគ្មានសំណង ហើយសូម្បីតែពេលពួកគេត្រូវបានគេលួសកាត់ ក៏ពួកគេមិនចាកចេញដែរ ហើយអ្នកខ្លះថែមទាំងមិនចាកចេញទៀត បន្ទាប់ពីត្រូវបានបោសសម្អាតចេញ ឬបណ្ដេញចេញនោះ? ជារួម មូលហេតុតែមួយគត់គឺព្រះបន្ទូលរបស់ព្រះជាម្ចាស់ វាគឺជាឥទ្ធិពល និងតួនាទីដែលបានបំពេញដោយសៀវភៅ ព្រះបន្ទូលលេចមកជាសាច់ឈាម»។ នៅពេលពួកទទឹងនឹងព្រះគ្រីស្ទឃើញចំណុចនេះ ពួកគេកាន់តែច្រណែននឹងព្រះបន្ទូលរបស់ព្រះជាម្ចាស់ថែមទៀត។ ហេតុដូច្នេះហើយ បន្ទាប់ពីបានបញ្ចេញកម្លាំងយ៉ាងច្រើន តែនៅតែមិនអាចនិយាយព្រះបន្ទូលរបស់ព្រះជាម្ចាស់ ឬក្លាយជាអ្នកនាំពាក្យរបស់ព្រះជាម្ចាស់បាន ពួកទទឹងនឹងព្រះគ្រីស្ទក៏បង្វែរការយកចិត្តទុកដាក់របស់ពួកគេទៅលើព្រះបន្ទូលរបស់ព្រះជាម្ចាស់វិញ៖ «ទោះបីជាខ្ញុំមិនអាចនិយាយពាក្យផ្សេងក្រៅពីអ្វីដែលព្រះជាម្ចាស់បានមានព្រះបន្ទូលក៏ដោយ ប្រសិនបើខ្ញុំអាចនិយាយពាក្យដែលស្របនឹងព្រះបន្ទូលរបស់ព្រះជាម្ចាស់ ទោះបីជាវាគ្រាន់តែជាគោលលទ្ធិ ឬគ្មានខ្លឹមសារក៏ដោយ ឱ្យតែវាស្ដាប់ទៅត្រឹមត្រូវសម្រាប់មនុស្ស ឱ្យតែវាហាក់ដូចជាស្របនឹងព្រះបន្ទូលទាំងនេះរបស់ព្រះជាម្ចាស់ តើខ្ញុំមិនអាចធានាបាននូវកន្លែងមួយក្នុងចំណោមមនុស្សទេឬ? តើខ្ញុំមិនអាចឈរយ៉ាងរឹងមាំក្នុងចំណោមពួកគេទេឬ? ឬប្រសិនបើខ្ញុំឧស្សាហ៍អធិប្បាយ និងពន្យល់ពីព្រះបន្ទូលនៅក្នុងសៀវភៅ ព្រះបន្ទូលលេចមកជាសាច់ឈាម ដោយឧស្សាហ៍ប្រើព្រះបន្ទូលទាំងនេះដើម្បីជួយមនុស្ស ហើយអ្វីៗគ្រប់យ៉ាងដែលខ្ញុំនិយាយ និងអធិប្បាយ ស្ដាប់ទៅដូចជាចេញមកពីព្រះបន្ទូលរបស់ព្រះជាម្ចាស់ និងត្រឹមត្រូវ នោះតើឋានៈរបស់ខ្ញុំក្នុងចំណោមមនុស្សនឹងមិនកាន់តែរឹងមាំឡើងៗទេឬ? តើខ្ញុំនឹងមិនទទួលបានកិត្យានុភាពកាន់តែច្រើនក្នុងចំណោមពួកគេទេឬ?» ដោយគិតបែបនេះ ពួកទទឹងនឹងព្រះគ្រីស្ទមានអារម្មណ៍ថា ពួកគេបានរកឃើញផ្លូវមួយដើម្បីសម្រេចបំណងប្រាថ្នារបស់ខ្លួនក្នុងការទទួលបានឋានៈ កេរ្តិ៍ឈ្មោះ និងការកោតសរសើរកាន់តែធំធេង ហើយពួកគេមើលឃើញក្ដីសង្ឃឹមក្នុងការសម្រេចរឿងនេះ។ បន្ទាប់ពីមើលឃើញក្ដីសង្ឃឹម ពួកទទឹងនឹងព្រះគ្រីស្ទមានអារម្មណ៍ត្រេកអរជាសម្ងាត់នៅក្នុងចិត្តរបស់ពួកគេថា៖ «តើខ្ញុំឆ្លាតប៉ុនណាទៅ? គ្មានអ្នកណាផ្សេងដឹងពីរឿងនេះទេ។ តើហេតុអ្វីបានជាអ្នកដទៃមិនដឹងពីវិធីនេះ? ខ្ញុំពិតជាឆ្លាតណាស់! ប៉ុន្តែទោះបីជាខ្ញុំឆ្លាតយ៉ាងណាក៏ដោយ ខ្ញុំមិនអាចប្រាប់អ្នកណាពីរឿងនេះបានទេ។ ត្រឹមតែខ្ញុំដឹងនៅក្នុងចិត្ត គឺគ្រប់គ្រាន់ហើយ»។ ដោយមានគោលដៅ និងផែនការបែបនេះនៅក្នុងចិត្ត ពួកទទឹងនឹងព្រះគ្រីស្ទចាប់ផ្ដើមខិតខំប្រឹងប្រែងយ៉ាងហ្មត់ចត់ទៅលើព្រះបន្ទូលរបស់ព្រះជាម្ចាស់។ ពួកគេគិតថា៖ «កាលពីមុន ខ្ញុំគ្រាន់តែមើលព្រះបន្ទូលរបស់ព្រះជាម្ចាស់ត្រួសៗ ស្ដាប់លេងៗ ហើយនិយាយអ្វីដែលនឹកឃើញប៉ុណ្ណោះ។ ឥឡូវនេះ ខ្ញុំត្រូវផ្លាស់ប្ដូរយុទ្ធសាស្ត្ររបស់ខ្ញុំ។ ខ្ញុំមិនអាចធ្វើបែបនោះទៀតទេ វាខ្ជះខ្ជាយពេលណាស់។ ការធ្វើបែបនោះកាលពីមុន មិនបានផ្ដល់លទ្ធផលណាមួយឡើយ។ ការបន្តធ្វើបែបនោះទៀត ពិតជាល្ងង់ខ្លៅណាស់!» ដូច្នេះ ពួកគេក៏ប្រមូលចិត្តគំនិតឡើងវិញ ដោយប្ដេជ្ញាចិត្តខិតខំប្រឹងប្រែងទៅលើព្រះបន្ទូលរបស់ព្រះជាម្ចាស់ និងដើម្បីបង្ហាញសមត្ថភាពរបស់ពួកគេឱ្យបានអស្ចារ្យ។ តើពួកទទឹងនឹងព្រះគ្រីស្ទធ្វើអ្វីខ្លះ ដើម្បីបង្ហាញសមត្ថភាពរបស់ពួកគេឱ្យបានអស្ចារ្យ? ពួកគេពិនិត្យពិច័យរបៀបនៃការថ្លែងព្រះបន្ទូលរបស់ព្រះជាម្ចាស់ និងសំនៀងនៃការថ្លែងព្រះបន្ទូលរបស់ទ្រង់ ហើយក៏ពិនិត្យពិច័យខ្លឹមសារជាក់លាក់នៃព្រះបន្ទូលរបស់ព្រះជាម្ចាស់នៅក្នុងដំណាក់កាល និងសម័យកាលនីមួយៗផងដែរ។ ក្នុងពេលជាមួយគ្នានេះ ពួកគេរៀបចំរបៀបពន្យល់ព្រះបន្ទូលទាំងនេះរបស់ព្រះជាម្ចាស់ ហើយនៅពេលពួកគេអធិប្បាយព្រះបន្ទូលរបស់ព្រះជាម្ចាស់ ពួកគេរៀបចំរបៀបនិយាយ និងពន្យល់ព្រះបន្ទូលទាំងនោះតាមវិធីដែលធ្វើឱ្យមនុស្សកោតសរសើរ និងគោរពបូជាពួកគេ។ ហេតុដូច្នេះ បន្តិចម្ដងៗ ពួកទទឹងនឹងព្រះគ្រីស្ទពិតជាបានខិតខំប្រឹងប្រែងយ៉ាងខ្លាំងទៅលើព្រះបន្ទូលរបស់ព្រះជាម្ចាស់មែន។ ក៏ប៉ុន្តែ មានរឿងមួយដែលប្រាកដគឺ៖ ដោយសារតែកម្លាំងជំរុញចិត្តនៅពីក្រោយការខិតខំប្រឹងប្រែងនេះគឺខុសឆ្គង ហើយចេតនារបស់ពួកគេគឺអាក្រក់ ទើបពាក្យដែលពួកគេនិយាយ មិនថាអ្នកដទៃស្ដាប់ទៅយ៉ាងណានោះទេ គឺគ្រាន់តែជាគោលលទ្ធិប៉ុណ្ណោះ ពួកវាគ្រាន់តែជាពាក្យពេចន៍ និងឃ្លាដែលចម្លងចេញពីព្រះបន្ទូលរបស់ព្រះជាម្ចាស់ប៉ុណ្ណោះ។ ដូច្នេះ មិនថាពួកទទឹងនឹងព្រះគ្រីស្ទខិតខំប្រឹងប្រែងខ្លាំងប៉ុនណាទៅលើព្រះបន្ទូលរបស់ព្រះជាម្ចាស់នោះទេ ពួកគេមិនសម្រេចបានលាភសក្ការៈផ្ទាល់ខ្លួនណាមួយឡើយ។ តើការមិនទទួលបានលាភសក្ការៈ មានន័យដូចម្ដេច? វាមានន័យថា ពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ។ ពួកគេមិនអនុវត្តទេ គឺគ្រាន់តែអធិប្បាយប៉ុណ្ណោះ ដូច្នេះ គ្មាននរណាម្នាក់ឃើញការផ្លាស់ប្ដូរណាមួយនៅក្នុងពួកគេឡើយ។ គំនិត និងទស្សនៈខុសឆ្គងរបស់ពួកគេមិនផ្លាស់ប្ដូរ ទស្សនៈមិនត្រឹមត្រូវរបស់ពួកគេចំពោះជីវិតក៏មិនផ្លាស់ប្ដូរ ពួកគេគ្មានការយល់ដឹងទាល់តែសោះអំពីនិស្ស័យពុករលួយរបស់ខ្លួនឯង ហើយពួកគេបរាជ័យទាំងស្រុងក្នុងយកខ្លួនឯងទៅធៀបទៅនឹងសភាពផ្សេងៗរបស់មនុស្ស ដូចដែលព្រះជាម្ចាស់បានរៀបរាប់។ ហេតុដូច្នេះហើយ មិនថាពួកទទឹងនឹងព្រះគ្រីស្ទពិនិត្យពិច័យព្រះបន្ទូលរបស់ព្រះជាម្ចាស់ប៉ុនណានោះទេ ក៏មានតែលទ្ធផលពីរប៉ុណ្ណោះដែលអាចមើលឃើញនៅក្នុងពួកគេនោះគឺ៖ ទីមួយ ទោះបីជាព្រះបន្ទូលរបស់ព្រះជាម្ចាស់ដែលពួកគេនិយាយគឺត្រឹមត្រូវ ហើយសូម្បីតែការពន្យល់របស់ពួកគេអំពីព្រះបន្ទូលទាំងនេះក៏មិនខុសក្ដី ប៉ុន្តែអ្នកមិនអាចមើលឃើញការផ្លាស់ប្ដូរណាមួយនៅក្នុងពួកគេឡើយ។ ទីពីរ មិនថាពួកគេលើកស្ទួយ និងអធិប្បាយព្រះបន្ទូលរបស់ព្រះជាម្ចាស់យ៉ាងក្លៀវក្លាប៉ុនណានោះទេ ពួកគេគ្មានការស្គាល់ខ្លួនឯងទាល់តែសោះ។ នេះគឺជារឿងដែលអាចសង្កេតឃើញយ៉ាងច្បាស់។ មូលហេតុដែលពួកទទឹងនឹងព្រះគ្រីស្ទបង្ហាញឥរយាបថបែបនេះគឺថា ទោះបីជាពួកគេឧស្សាហ៍លើកស្ទួយ និងអធិប្បាយព្រះបន្ទូលរបស់ព្រះជាម្ចាស់ទៅកាន់អ្នកដទៃក៏ដោយ ក៏ប៉ុន្តែពួកគេផ្ទាល់មិនទទួលយកថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ។ ពួកគេផ្ទាល់មិនបានទទួលយកព្រះបន្ទូលទាំងនេះទេ។ ពួកគេគ្រាន់តែចង់ប្រើប្រាស់ព្រះបន្ទូលទាំងនោះ ដើម្បីសម្រេចបំណងលាក់កំបាំងរបស់ពួកគេប៉ុណ្ណោះ។ ពួកគេសង្ឃឹមថានឹងទទួលបានឋានៈ និងផលប្រយោជន៍ដែលពួកគេប្រាថ្នាចង់បាន តាមរយៈការអធិប្បាយព្រះបន្ទូលរបស់ព្រះជាម្ចាស់ ហើយប្រសិនបើមនុស្សប្រព្រឹត្ត និងថ្វាយបង្គំពួកគេ ហាក់ដូចជាពួកគេជាព្រះជាម្ចាស់ នោះមុខជារឿងដ៏ល្អឥតខ្ចោះហើយ។ ទោះបីជាពួកគេមិនទាន់អាចសម្រេចគោលបំណង ឬលទ្ធផលនេះបានក្ដី ក៏នេះគឺជាគោលដៅចុងក្រោយរបស់អ្នកទទឹងនឹងព្រះគ្រីស្ទគ្រប់រូប។

ពួកទទឹងនឹងព្រះគ្រីស្ទបានខិតខំប្រឹងប្រែងយ៉ាងខ្លាំងទៅលើព្រះបន្ទូលរបស់ព្រះជាម្ចាស់។ មនុស្សមួយចំនួនប្រហែលជាយល់ច្រឡំនៅពេលឮដូច្នេះ ដោយសួរថា៖ «តើនេះមានន័យថា គ្រប់គ្នាដែលខិតខំប្រឹងប្រែងទៅលើព្រះបន្ទូលរបស់ព្រះជាម្ចាស់ សុទ្ធតែជាអ្នកទទឹងនឹងព្រះគ្រីស្ទមែនទេ?» ប្រសិនបើអ្នកយល់ពីរឿងនេះបែបនេះ នោះអ្នកគ្មានការយល់ដឹងខាងវិញ្ញាណឡើយ។ តើរវាងការខិតខំប្រឹងប្រែងដែលពួកទទឹងនឹងព្រះគ្រីស្ទដាក់ទៅលើព្រះបន្ទូលរបស់ព្រះជាម្ចាស់ និងការខិតខំប្រឹងប្រែងរបស់អស់អ្នកដែលដេញតាមសេចក្ដីពិត មានភាពខុសគ្នាដូចម្ដេច? (ចេតនា និងគោលបំណងគឺខុសគ្នា។ ពួកទទឹងនឹងព្រះគ្រីស្ទខិតខំប្រឹងប្រែងទៅលើព្រះបន្ទូលរបស់ព្រះជាម្ចាស់ ដើម្បីផលប្រយោជន៍ និងឋានៈផ្ទាល់ខ្លួនរបស់ពួកគេ ដើម្បីបំពេញមហិច្ឆតាផ្ទាល់ខ្លួនរបស់ពួកគេ។) តើពួកទទឹងនឹងព្រះគ្រីស្ទខិតខំប្រឹងប្រែងអ្វីខ្លះទៅលើព្រះបន្ទូលរបស់ព្រះជាម្ចាស់? ពួកគេទន្ទេញឱ្យចាំនូវផ្នែកខ្លះនៃព្រះបន្ទូលរបស់ព្រះជាម្ចាស់ដែលស្របតាមសញ្ញាណរបស់ពួកគេ រៀនពន្យល់ព្រះបន្ទូលរបស់ព្រះជាម្ចាស់ដោយប្រើភាសាមនុស្ស ហើយសរសេរកំណត់ត្រាខាងវិញ្ញាណ និងការយល់ដឹងមួយចំនួន។ ពួកគេក៏ចម្រាញ់ តម្រៀប និងរៀបចំសេចក្ដីថ្លែងព្រះបន្ទូលផ្សេងៗរបស់ព្រះជាម្ចាស់ផងដែរ ដូចជាព្រះបន្ទូលដែលមនុស្សជឿថារាងស្របនឹងសញ្ញាណរបស់មនុស្ស ព្រះបន្ទូលដែលងាយនឹងមើលឃើញថាមានសំនៀងនៃការថ្លែងព្រះបន្ទូលរបស់ព្រះជាម្ចាស់ ព្រះបន្ទូលមួយចំនួនអំពីសេចក្ដីអាថ៌កំបាំង និងព្រះបន្ទូលមួយចំនួនរបស់ព្រះជាម្ចាស់ដែលពេញនិយម និងឧស្សាហ៍ត្រូវបានគេអធិប្បាយមួយរយៈនៅក្នុងពួកជំនុំ។ ក្រៅពីការទន្ទេញចាំ ការរៀបចំ និងការតម្រៀបរឿងទាំងនេះ ព្រមទាំងការសរសេរការយល់ដឹងអំពីព្រះបន្ទូលទាំងនោះ ពិតណាស់ ពួកគេធ្វើរឿងជាច្រើនទៀត រួមទាំងសកម្មភាពចម្លែកៗមួយចំនួនផងដែរ។ ពួកទទឹងនឹងព្រះគ្រីស្ទនឹងលះបង់ទោះក្នុងតម្លៃណាក៏ដោយ ដើម្បីទទួលបានឋានៈ បំពេញមហិច្ឆតារបស់ពួកគេ និងសម្រេចគោលដៅរបស់ពួកគេក្នុងការគ្រប់គ្រងពួកជំនុំ និងធ្វើជាព្រះជាម្ចាស់។ ពួកគេឧស្សាហ៍ធ្វើការរហូតដល់យប់ជ្រៅ ហើយងើបពីព្រលឹមស្រាងៗ ដោយខំប្រឹងដល់យប់ជ្រៅ និងហាត់សមសេចក្ដីអធិប្បាយរបស់ពួកគេនៅពេលព្រលឹម ហើយពួកគេក៏កត់ត្រាទុករឿងដ៏ឆ្លាតអស្ចារ្យដែលអ្នកដទៃបាននិយាយផងដែរ ទាំងអស់នេះគឺដើម្បីបំពាក់បំប៉នខ្លួនពួកគេដោយគោលលទ្ធិដែលពួកគេត្រូវការ ដើម្បីធ្វើសេចក្ដីអធិប្បាយដ៏ខ្ពង់ខ្ពស់។ ពួកគេរិះគិតជារៀងរាល់ថ្ងៃអំពីរបៀបធ្វើសេចក្ដីអធិប្បាយដ៏ខ្ពង់ខ្ពស់ទាំងនេះ ដោយត្រិះរិះពិចារណាថាតើព្រះបន្ទូលរបស់ព្រះជាម្ចាស់មួយណាដែលនឹងមានប្រយោជន៍បំផុតក្នុងការជ្រើសរើស ហើយនឹងជំរុញឱ្យមានការកោតសរសើរ និងការសរសើរតម្កើងក្នុងចំណោមរាស្ដ្ររើសតាំងរបស់ព្រះជាម្ចាស់ រួចហើយ ពួកគេក៏ទន្ទេញព្រះបន្ទូលទាំងនោះឱ្យចាំក្នុងចិត្ត។ បន្ទាប់មក ពួកគេពិចារណាពីរបៀបបកស្រាយព្រះបន្ទូលទាំងនោះ តាមរបៀបមួយដែលបង្ហាញពីភាពឈ្លាសវៃ និងភាពឆ្លាតអស្ចារ្យរបស់ពួកគេ។ ដើម្បីចងចាំព្រះបន្ទូលរបស់ព្រះជាម្ចាស់ទុកក្នុងចិត្តរបស់ពួកគេឱ្យបានច្បាស់ ពួកគេខិតខំស្ដាប់ព្រះបន្ទូលរបស់ទ្រង់ឱ្យបានច្រើនដងថែមទៀត។ ពួកគេធ្វើរឿងទាំងអស់នេះ ដោយការខិតខំប្រឹងប្រែងដូចជាសិស្សដែលប្រកួតប្រជែងដណ្ដើមកន្លែងរៀននៅមហាវិទ្យាល័យអ៊ីចឹង។ នៅពេលនរណាម្នាក់ធ្វើសេចក្ដីអធិប្បាយល្អ ឬសេចក្ដីអធិប្បាយដែលផ្ដល់នូវការស្រាយបំភ្លឺខ្លះៗ ឬសេចក្ដីអធិប្បាយដែលផ្ដល់នូវទ្រឹស្ដីខ្លះៗ នោះអ្នកទទឹងនឹងព្រះគ្រីស្ទនឹងប្រមូល និងចងក្រងវា ហើយប្រែក្លាយវាទៅជាសេចក្ដីអធិប្បាយផ្ទាល់ខ្លួនរបស់គេ។ សម្រាប់អ្នកទទឹងនឹងព្រះគ្រីស្ទ គ្មានការខិតខំប្រឹងប្រែងណាដែលធំធេងខ្លាំងពេកនោះទេ។ ចុះតើអ្វីជាកម្លាំងជំរុញចិត្ត និងចេតនានៅពីក្រោយការខិតខំប្រឹងប្រែងនេះរបស់គេ? គឺដើម្បីអាចអធិប្បាយព្រះបន្ទូលរបស់ព្រះជាម្ចាស់ ដើម្បីនិយាយព្រះបន្ទូលទាំងនោះយ៉ាងច្បាស់លាស់ និងដោយងាយស្រួល ដើម្បីប្រើប្រាស់ព្រះបន្ទូលទាំងនោះយ៉ាងស្ទាត់ជំនាញ ដើម្បីឱ្យអ្នកដទៃអាចឃើញថា អ្នកទទឹងនឹងព្រះគ្រីស្ទមានភាពខាងវិញ្ញាណជាងពួកគេ ឱ្យតម្លៃព្រះបន្ទូលរបស់ព្រះជាម្ចាស់ជាងពួកគេ និងស្រឡាញ់ព្រះជាម្ចាស់ជាងពួកគេ។ តាមរបៀបនេះ អ្នកទទឹងនឹងព្រះគ្រីស្ទអាចទទួលបានការកោតសរសើរ និងការគោរពបូជាពីមនុស្សមួយចំនួននៅជុំវិញខ្លួន។ អ្នកទទឹងនឹងព្រះគ្រីស្ទមានអារម្មណ៍ថា នេះជារឿងដែលស័ក្ដិសមនឹងធ្វើ ហើយស័ក្ដិសមនឹងការខិតខំប្រឹងប្រែង ការលះបង់ ឬការលំបាកណាមួយ។ បន្ទាប់ពីបានដាក់ការខិតខំប្រឹងប្រែងទាំងនេះអស់រយៈពេលពីរឆ្នាំ បីឆ្នាំ ឬប្រាំឆ្នាំមក ពួកទទឹងនឹងព្រះគ្រីស្ទក៏កាន់តែស៊ាំឡើងៗបន្តិចម្ដងៗទៅនឹងរបៀបនៃការថ្លែងព្រះបន្ទូលរបស់ព្រះជាម្ចាស់ ព្រមទាំងខ្លឹមសារ និងសំនៀងនៃព្រះបន្ទូលរបស់ទ្រង់។ ពួកទទឹងនឹងព្រះគ្រីស្ទមួយចំនួន ថែមទាំងអាចត្រាប់តាមព្រះបន្ទូលរបស់ព្រះជាម្ចាស់ ឬសូត្រព្រះបន្ទូលទាំងនោះបានពីរបីឃ្លាទៀតផង នៅពេលណាក៏ដោយដែលពួកគេហើបមាត់និយាយ។ ជាការពិតណាស់ នេះមិនមែនជារឿងសំខាន់បំផុតសម្រាប់ពួកគេឡើយ។ តើអ្វីជារឿងសំខាន់បំផុត? នៅពេលពួកគេអាចត្រាប់តាម និងសូត្រព្រះបន្ទូលរបស់ព្រះជាម្ចាស់តាមតែចិត្ត របៀបនៃការនិយាយ សំនៀង និងសូម្បីតែការលើកដាក់សំឡេងរបស់ពួកគេ ក៏កាន់តែស្រដៀងនឹងព្រះជាម្ចាស់ កាន់តែដូចព្រះគ្រីស្ទឡើងៗ។ ពួកទទឹងនឹងព្រះគ្រីស្ទត្រេកអរអំពីរឿងនេះនៅក្នុងចិត្តរបស់ពួកគេ។ តើពួកគេកំពុងត្រេកអរអំពីរឿងអ្វី? ពួកគេកាន់តែមានអារម្មណ៍ថា វានឹងអស្ចារ្យយ៉ាងណាទៅក្នុងការធ្វើជាព្រះជាម្ចាស់ ដោយមានមនុស្សជាច្រើនគោរពបូជា និងចោមរោមពួកគេ តើវានឹងមានសិរីល្អយ៉ាងណាទៅ! ពួកគេចាត់ទុកសមិទ្ធផលទាំងអស់នេះថាបានមកពីព្រះបន្ទូលរបស់ព្រះជាម្ចាស់។ ពួកគេជឿថា គឺព្រះបន្ទូលរបស់ព្រះជាម្ចាស់ហើយដែលបានប្រទានឱកាសដល់ពួកគេ ដែលបានបណ្ដាលចិត្តពួកគេ ហើយលើសពីនេះទៅទៀត គឺដោយសារតែព្រះបន្ទូលរបស់ព្រះជាម្ចាស់នេះហើយ ទើបពួកគេបានរៀនត្រាប់តាមរបៀបនៃការថ្លែងព្រះបន្ទូលរបស់ព្រះជាម្ចាស់ និងសំនៀងរបស់ព្រះជាម្ចាស់។ ទីបំផុត រឿងនេះធ្វើឱ្យពួកគេមានអារម្មណ៍កាន់តែដូចជាព្រះជាម្ចាស់ឡើងៗ ដោយខិតកាន់តែជិតទៅនឹងអត្តសញ្ញាណ និងឋានៈរបស់ព្រះជាម្ចាស់។ លើសពីនេះទៅទៀត វាធ្វើឱ្យពួកគេមានអារម្មណ៍ថា ការដែលអាចត្រាប់តាមរបៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់ ការនិយាយ និងការរស់នៅដោយមានរបៀបនៃការថ្លែងព្រះបន្ទូល និងការលើកដាក់សំឡេងរបស់ព្រះជាម្ចាស់ គឺជារឿងគួរឱ្យត្រេកអរខ្លាំងក្រៃលែង ដែលបង្កើតបានជាពេលវេលាដ៏រីករាយបំផុតរបស់ពួកគេ។ ពួកទទឹងនឹងព្រះគ្រីស្ទបានឈានដល់ចំណុចនេះហើយ តើអ្នករាល់គ្នាយល់ថាវាគ្រោះថ្នាក់ដែរឬទេ? (គ្រោះថ្នាក់។) តើគ្រោះថ្នាក់នោះស្ថិតនៅត្រង់ណា? (ពួកគេចង់ធ្វើជាព្រះជាម្ចាស់។) ការចង់ធ្វើជាព្រះជាម្ចាស់ គឺជារឿងគ្រោះថ្នាក់ ដូចជាប៉ុលអ៊ីចឹង ដែលបាននិយាយថា សម្រាប់គាត់ ការរស់នៅគឺជាព្រះគ្រីស្ទ។ មនុស្សម្នាក់គឺមិនអាចទទួលបានការប្រោសលោះបានឡើយ នៅពេលពាក្យបែបនេះត្រូវបាននិយាយចេញមក។ ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាផ្លូវមួយដើម្បីក្លាយជាព្រះជាម្ចាស់។ នៅក្នុងដំណើរការនេះ តើពួកទទឹងនឹងព្រះគ្រីស្ទបានធ្វើអ្វីខ្លះ? ពួកគេបានខិតខំប្រឹងប្រែងយ៉ាងខ្លាំង ចំណាយកម្លាំង និងពេលវេលាយ៉ាងច្រើនទៅលើព្រះបន្ទូលរបស់ព្រះជាម្ចាស់។ ក្នុងអំឡុងពេលនេះ ពួកគេបានពិនិត្យពិច័យ និងវិភាគព្រះបន្ទូលរបស់ព្រះជាម្ចាស់ ដោយអាន ទន្ទេញឱ្យចាំ និងរៀបចំព្រះបន្ទូលទាំងនោះម្ដងហើយម្ដងទៀត។ ពួកគេថែមទាំងបានត្រាប់តាមរបៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់ ខណៈពេលកំពុងអានព្រះបន្ទូលរបស់ទ្រង់ទៀតផង ជាពិសេសឃ្លាដែលត្រូវបានប្រើជាទូទៅនៅក្នុងព្រះបន្ទូលរបស់ព្រះជាម្ចាស់។ តើសារជាតិនៃទង្វើទាំងអស់នេះគឺជាអ្វី? នៅត្រង់នេះ ខ្ញុំរៀបរាប់វាថាជាសារជាតិនៃឈ្មួញម្នាក់ដែលទិញទំនិញក្នុងតម្លៃបោះដុំ ពោលគឺ ពួកទទឹងនឹងព្រះគ្រីស្ទប្រើប្រាស់វិធីថោកបំផុត ដើម្បីប្រែក្លាយព្រះបន្ទូលរបស់ព្រះជាម្ចាស់ទៅជារបស់ខាងសម្ភារៈដែលពួកគេជាម្ចាស់។ នៅពេលពួកគេអានព្រះបន្ទូលរបស់ព្រះជាម្ចាស់ ពួកគេមិនទទួលយកព្រះបន្ទូលទាំងនោះជាសេចក្ដីពិតឡើយ ហើយក៏មិនចាត់ទុកព្រះបន្ទូលទាំងនោះជាផ្លូវដែលមនុស្សគួរតែចូលទៅក្នុងនោះដែរ។ ផ្ទុយទៅវិញ ពួកគេព្យាយាមគ្រប់មធ្យោបាយដើម្បីទន្ទេញព្រះបន្ទូលទាំងនេះឱ្យចាំ ព្រមទាំងរបៀប និងសំនៀងនៃការថ្លែងព្រះបន្ទូល ក្នុងបំណងការប៉ុនប៉ងប្រែក្លាយខ្លួនពួកគេឱ្យទៅជាអ្នកដែលសម្ដែងចេញនូវព្រះបន្ទូលបែបនេះ។ នៅពេលពួកទទឹងនឹងព្រះគ្រីស្ទអាចត្រាប់តាមសំនៀង និងរបៀបនៃការថ្លែងព្រះបន្ទូលរបស់ព្រះជាម្ចាស់ ហើយអាចប្រើប្រាស់របៀប និងសំនៀងនៃការថ្លែងព្រះបន្ទូលនេះយ៉ាងពេញលេញនៅក្នុងពាក្យសម្ដី និងទង្វើរបស់ពួកគេ ដោយរស់នៅក្នុងចំណោមមនុស្ស អ្វីដែលពួកគេមានបំណងចង់សម្រេច គឺមិនមែនដើម្បីបំពេញភារកិច្ចរបស់ពួកគេដោយស្មោះត្រង់ ធ្វើអ្វីៗដោយមានគោលការណ៍ ឬដើម្បីស្មោះត្រង់ចំពោះព្រះជាម្ចាស់ឡើយ។ ផ្ទុយទៅវិញ តាមរយៈការត្រាប់តាមសំនៀង និងរបៀបនៃការថ្លែងព្រះបន្ទូលរបស់ព្រះជាម្ចាស់ និងតាមរយៈការអធិប្បាយព្រះបន្ទូលទាំងនេះរបស់ព្រះជាម្ចាស់ ពួកគេចង់ចូលទៅជ្រៅក្នុងចិត្តរបស់មនុស្ស ហើយក្លាយជាគោលដៅដែលមនុស្សគោរពបូជា។ ពួកគេប្រាថ្នាចង់ឡើងលើបល្ល័ង្កនៅក្នុងចិត្តរបស់មនុស្ស និងសោយរាជ្យជាស្ដេចនៅទីនោះ ហើយគ្រប់គ្រងគំនិត និងឥរិយាបថរបស់មនុស្សដោយឧបាយ ដោយហេតុនេះ ពួកគេក៏សម្រេចគោលដៅក្នុងការគ្រប់គ្រងមនុស្ស។

ប្រសិនបើយើងរៀបរាប់ពីការដែលពួកទទឹងនឹងព្រះគ្រីស្ទខិតខំប្រឹងប្រែងទៅលើព្រះបន្ទូលរបស់ព្រះជាម្ចាស់ ថាដូចជាការដែលឈ្មួញទិញព្រះបន្ទូលរបស់ព្រះជាម្ចាស់ក្នុងតម្លៃថោកជាទំនិញ នោះតើការដែលពួកទទឹងនឹងព្រះគ្រីស្ទត្រាប់តាមការថ្លែងព្រះបន្ទូលរបស់ព្រះជាម្ចាស់ ការដែលពួកគេប្រើប្រាស់របៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់ដើម្បីអធិប្បាយព្រះបន្ទូលរបស់ទ្រង់ មិនមែនដូចគ្នានឹងការលក់ព្រះបន្ទូលរបស់ព្រះជាម្ចាស់ជាទំនិញទេឬ? (មែនហើយ។) គ្មានឈ្មួញណាទិញទំនិញមក ហើយមិនលក់វាចេញវិញនោះទេ។ គោលបំណងរបស់ឈ្មួញក្នុងការទិញយកទំនិញទាំងនេះ និងការធ្វើជាម្ចាស់លើទំនិញទាំងនេះ គឺដើម្បីទទួលបានប្រាក់ចំណេញកាន់តែខ្ពស់ពីរបស់ទាំងនេះ ដើម្បីយកទៅដោះដូរជាប្រាក់កាន់តែច្រើន។ ហេតុដូច្នេះ ការខិតខំប្រឹងប្រែងយ៉ាងខ្លាំងដែលពួកទទឹងនឹងព្រះគ្រីស្ទដាក់ទៅលើព្រះបន្ទូលរបស់ព្រះជាម្ចាស់ និងអាកប្បកិរិយារបស់ពួកគេចំពោះព្រះបន្ទូលទាំងនោះ គឺគ្មានអ្វីក្រៅពីការដែលពួកទទឹងនឹងព្រះគ្រីស្ទធ្វើខ្លួនដូចជាឈ្មួញ ដើម្បីទទួលបានព្រះបន្ទូលទាំងនោះដោយប្រើមធ្យោបាយថោកបំផុត ចំណាយតិចបំផុត និងងាយស្រួលបំផុត ដោយប្រែក្លាយព្រះបន្ទូលទាំងនោះទៅជាកម្មសិទ្ធិរបស់ខ្លួនផ្ទាល់ ហើយបន្ទាប់មកលក់វាក្នុងតម្លៃខ្ពស់ ដើម្បីទទួលបានផលប្រយោជន៍ដែលពួកគេប្រាថ្នាចង់បាន។ ហើយតើផលប្រយោជន៍ទាំងនេះគឺជាអ្វី? គឺជាការវាយតម្លៃខ្ពស់ ការគោរពបូជា ការកោតសរសើរ និងជាពិសេសគឺការដើរតាមពីមនុស្ស។ ហេតុដូច្នេះហើយ ជារឿងធម្មតានៅក្នុងពួកជំនុំ គេតែងតែឃើញមានបាតុភូតមួយ ដែលបុគ្គលម្នាក់ដែលជាមូលដ្ឋាន មិនអនុវត្តព្រះបន្ទូលរបស់ព្រះជាម្ចាស់ និងមិនស្គាល់ខ្លួនឯងឡើយ ប៉ុន្តែបែរជាមានអ្នកដើរតាមជាច្រើន មានមនុស្សជាច្រើនដែលពឹងផ្អែក និងគោរពបូជាគេទៅវិញ។ តើអ្វីជាមូលហេតុនៃរឿងនេះ? គឺដោយសារតែបុគ្គលនេះមានមាត់រអិល ពូកែវោហារ និងងាយនឹងបំភាន់មនុស្ស។ គេមិនអនុវត្តព្រះបន្ទូលរបស់ព្រះជាម្ចាស់ឡើយ ហើយគេក៏មិនចាត់ចែងរឿងរ៉ាវតាមគោលការណ៍ដែរ ព្រមទាំងបរាជ័យក្នុងការអនុវត្តកិច្ចការរបស់ពួកជំនុំ និងការរៀបចំពីខាងលើទៀតផង។ ប៉ុន្តែ ហេតុអ្វីបានជាគេនៅតែអាចធ្វើឱ្យមនុស្សមួយចំនួនមានចំណាប់អារម្មណ៍ល្អចំពោះគេបាន? នៅពេលមានរឿងអ្វីមួយពិតជាកើតឡើងចំពោះគេមែន ហេតុអ្វីបានជាមានមនុស្សជាច្រើនជួយបិទបាំងឱ្យគេ និងការពារគេដូច្នេះ? ហេតុអ្វីបានជាមនុស្សមួយចំនួនការពារគេ នៅពេលគេធ្វើជាអ្នកដឹកនាំ? ហេតុអ្វីបានជាមនុស្សមួយចំនួនរារាំង និងប្រឆាំងនឹងការដកហូតតំណែងគេ? មូលហេតុដែលបុគ្គលម្នាក់ដែលពោរពេញដោយកំហុស ពេញទៅដោយនិស្ស័យពុករលួយរបស់សាតាំង និងមិនដែលអនុវត្តសេចក្ដីពិតសោះ នៅតែអាចទទួលបានការប្រព្រឹត្តដាក់បែបនេះនៅក្នុងពួកជំនុំ គឺមានតែដោយសារបុគ្គលនេះពូកែនិយាយពេក ពូកែធ្វើពុតពេក និងប៉ិនប្រសប់ក្នុងការបំភាន់មនុស្សពេកប៉ុណ្ណោះ ពួកទទឹងនឹងព្រះគ្រីស្ទ គឺពិតជាជាមនុស្សបែបនេះឯង។ ដូច្នេះ តើយើងអាចនិយាយថា មនុស្សបែបនេះគឺជាពួកទទឹងនឹងព្រះគ្រីស្ទបានដែរឬទេ? អាចបាន មនុស្សបែបនេះពិតជាពួកទទឹងនឹងព្រះគ្រីស្ទមែន។ ពួកគេឧស្សាហ៍អានព្រះបន្ទូលរបស់ព្រះជាម្ចាស់ ឧស្សាហ៍ទន្ទេញឱ្យចាំ និងអធិប្បាយព្រះបន្ទូលទាំងនោះ ឧស្សាហ៍ប្រើប្រាស់ព្រះបន្ទូលរបស់ព្រះជាម្ចាស់ដើម្បីស្ដីប្រដៅ និងលួសកាត់អ្នកដទៃ ហើយតាំងខ្លួននៅក្នុងទស្សនៈ និងគោលជំហររបស់ព្រះជាម្ចាស់ដើម្បីស្ដីប្រដៅមនុស្ស ដោយធ្វើឱ្យមនុស្សស្ដាប់បង្គាប់ និងស្របតាមពួកគេទាំងស្រុង ព្រមទាំងធ្វើឱ្យមនុស្សគ្មានពាក្យនិយាយ បន្ទាប់ពីបានឮគោលលទ្ធិដ៏ធំដុំដែលពួកគេនិយាយ។ ប៉ុន្តែ មនុស្សបែបនេះគឺជាអ្នកដែលមិនដែលស្គាល់ខ្លួនឯង និងមិនដែលចាត់ចែងរឿងរ៉ាវតាមគោលការណ៍ឡើយ។ ប្រសិនបើពួកគេជាអ្នកដឹកនាំ នោះអ្នកដឹកនាំថ្នាក់លើរបស់ពួកគេនឹងត្រូវក្លាយជាគ្មានប្រសិទ្ធភាព។ វាក្លាយជារឿងមិនអាចទៅរួចឡើយ ក្នុងការស្វែងយល់ពីស្ថានភាពនៅក្នុងពួកជំនុំដែលស្ថិតក្រោមការដឹកនាំរបស់ពួកគេ។ ដោយមានវត្តមានរបស់ពួកគេ ការរៀបចំចាត់ចែងកិច្ចការនៃដំណាក់របស់ព្រះជាម្ចាស់ គោលការណ៍ និងសេចក្ដីតម្រូវដែលបានកំណត់ដោយដំណាក់របស់ព្រះជាម្ចាស់ មិនអាចត្រូវបានអនុវត្តឡើយ។ តើមនុស្សបែបនេះមិនមែនជាពួកទទឹងនឹងព្រះគ្រីស្ទទេឬ? តើពួកគេចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតដែរឬទេ? (អត់ទេ ពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ។) ពួកគេបានខិតខំប្រឹងប្រែងក្នុងការអានព្រះបន្ទូលរបស់ព្រះជាម្ចាស់ ហើយអាចសូត្រព្រះបន្ទូលទាំងនោះបានខ្លះ។ ក្នុងអំឡុងពេលប្រកបគ្នានៅឯការជួបជុំ ពួកគេឧស្សាហ៍លើកឡើងពីព្រះបន្ទូលរបស់ព្រះជាម្ចាស់ ហើយនៅពេលទំនេរ ពួកគេស្ដាប់សំឡេងថតនៃការសូត្រព្រះបន្ទូលរបស់ព្រះជាម្ចាស់។ នៅពេលពួកគេនិយាយទៅកាន់អ្នកដទៃ ពួកគេត្រាប់តែតាមព្រះបន្ទូលរបស់ព្រះជាម្ចាស់ប៉ុណ្ណោះ ហើយមិននិយាយអ្វីផ្សេងឡើយ។ អ្វីៗគ្រប់យ៉ាងដែលពួកគេអធិប្បាយ និងនិយាយ គឺគ្មានកំហុសឡើយ។ បុគ្គលបែបនេះ ដែលមើលទៅហាក់ដូចជាល្អឥតខ្ចោះពីសំបកក្រៅ ជាអ្នកដែលគេហៅថា «បុគ្គលដែលត្រឹមត្រូវ» ធ្វើឱ្យការរៀបចំចាត់ចែងកិច្ចការ សេចក្ដីតម្រូវ និងគោលការណ៍នៃដំណាក់របស់ព្រះជាម្ចាស់ ត្រូវជួបនឹងឧបសគ្គនៅពេលធ្លាក់មកដល់ដៃគេ។ មនុស្សដែលនៅក្រោមបង្គាប់គេ មិនទទួលស្គាល់អ្នកណាផ្សេងក្រៅពីគេឡើយ។ អស់អ្នកដែលនៅក្រោមបង្គាប់គេ ក្រៅពីគោរពបូជាគេ និងព្រះដ៏ស្រពេចស្រពិលនៅស្ថានសួគ៌ គឺមិនស្ដាប់អ្នកណាផ្សេងឡើយ ហើយមិនអើពើនឹងមនុស្សគ្រប់គ្នា។ តើនេះមិនមែនជាអ្នកទទឹងនឹងព្រះគ្រីស្ទទេឬ? តើគេបានប្រើប្រាស់មធ្យោបាយអ្វីខ្លះដើម្បីសម្រេចរឿងទាំងអស់នេះ? គេបានកេងប្រយោជន៍ពីព្រះបន្ទូលរបស់ព្រះជាម្ចាស់។ អស់អ្នកដែលមានភាពច្របូកច្របល់នៅក្នុងសេចក្ដីជំនឿរបស់ខ្លួន ដែលគ្មានការយល់ដឹងខាងវិញ្ញាណ ដែលល្ងង់ខ្លៅ ដែលមានគំនិតច្របូកច្របល់ ក៏ដូចជាអស់អ្នកដែលមិនដេញតាមសេចក្ដីពិត ពួកអ្នកមិនជឿ និងអស់អ្នកដែលប្រៀបដូចជាដើមត្រែងដែលរេតាមខ្យល់ ចាត់ទុកអ្នកទទឹងនឹងព្រះគ្រីស្ទជាបុគ្គលខាងវិញ្ញាណ។ ពួកគេចាត់ទុកពាក្យពេចន៍ និងគោលលទ្ធិដែលអ្នកទទឹងនឹងព្រះគ្រីស្ទបានអធិប្បាយ ជាតថភាពសេចក្ដីពិត ហើយចាត់ទុកអ្នកទទឹងនឹងព្រះគ្រីស្ទជាគោលដៅដែលពួកគេត្រូវដើរតាម។ ខណៈដែលពួកគេដើរតាមអ្នកទទឹងនឹងព្រះគ្រីស្ទ ពួកគេជឿថាខ្លួនកំពុងដើរតាមព្រះជាម្ចាស់។ ពួកគេប្រើប្រាស់ការដើរតាមពួកទទឹងនឹងព្រះគ្រីស្ទ ដើម្បីជំនួសឱ្យការដើរតាមព្រះជាម្ចាស់។ សូម្បីតែមនុស្សមួយចំនួនក៏និយាយថា៖ «អ្នកដឹកនាំរបស់យើងមិនទាន់បាននិយាយ ឬប្រកបគ្នានៅឡើយទេ ទោះបីជាយើងអានព្រះបន្ទូលរបស់ព្រះជាម្ចាស់ ក៏យើងមិនអាចយល់ព្រះបន្ទូលទាំងនោះដោយខ្លួនឯងបានដែរ»។ «អ្នកដឹកនាំរបស់យើងមិននៅទីនេះទេ យើងអធិដ្ឋានទៅកាន់ព្រះជាម្ចាស់អំពីរឿងអ្វីមួយ ប៉ុន្តែយើងមិនអាចទទួលបានពន្លឺឡើយ។ យើងអានព្រះបន្ទូលរបស់ព្រះជាម្ចាស់ ប៉ុន្តែមិនអាចយល់ពីផ្លូវនោះទេ។ យើងត្រូវរង់ចាំអ្នកដឹកនាំរបស់យើងត្រឡប់មកវិញសិន»។ «ប៉ុន្មានថ្ងៃនេះ អ្នកដឹកនាំរបស់យើងរវល់ណាស់ ហើយគ្មានពេលដើម្បីដោះស្រាយបញ្ហារបស់យើងទេ»។ បើគ្មានចៅហ្វាយរបស់ពួកគេទេ មនុស្សទាំងនេះមិនដឹងពីរបៀបអធិដ្ឋាន ឬរបៀបហូប និងផឹកព្រះបន្ទូលរបស់ព្រះជាម្ចាស់ឡើយ ពួកគេមិនរៀនស្វែងរក និងពឹងផ្អែកលើព្រះជាម្ចាស់ ឬរកឱ្យឃើញផ្លូវនៃការអនុវត្តនៅក្នុងព្រះបន្ទូលរបស់ព្រះជាម្ចាស់ដោយខ្លួនឯងនោះទេ។ បើគ្មានចៅហ្វាយរបស់ពួកគេទេ ពួកគេប្រៀបដូចជាមនុស្សខ្វាក់ វាហាក់ដូចជាបេះដូងរបស់ពួកគេត្រូវបានគេខ្វេះយកចេញអ៊ីចឹង។ ចៅហ្វាយរបស់ពួកគេគឺជាភ្នែករបស់ពួកគេ ក៏ដូចជារបស់ដ៏មានតម្លៃបំផុតរបស់ពួកគេផងដែរ។ ពួកគេជឿថា ចៅហ្វាយរបស់ពួកគេគឺជាអ្នកដែលពូកែបំផុតក្នុងការហូប និងផឹកព្រះបន្ទូលរបស់ព្រះជាម្ចាស់។ ប្រសិនបើចៅហ្វាយរបស់ពួកគេមិនមានវត្តមានទេ នោះពួកគេគ្មានចំណាប់អារម្មណ៍ក្នុងការហូប និងផឹកព្រះបន្ទូលរបស់ព្រះជាម្ចាស់ដោយខ្លួនឯងឡើយ ហើយត្រូវតែរង់ចាំចៅហ្វាយរបស់ពួកគេត្រឡប់មកវិញសិន ដើម្បីអានអធិដ្ឋាន និងបកស្រាយព្រះបន្ទូលរបស់ព្រះជាម្ចាស់ប្រាប់ពួកគេ ដើម្បីឱ្យពួកគេអាចយល់បាន។ នៅក្នុងជម្រៅចិត្ត មនុស្សទាំងនេះជឿថា ចៅហ្វាយរបស់ពួកគេគឺជាអ្នកនាំសាររបស់ពួកគេ ដែលអាចជួយពួកគេឱ្យមកចំពោះព្រះជាម្ចាស់បាន។ ការសម្រេចបាននូវ «ផល» បែបនេះ គឺជារឿងដែលពួកទទឹងនឹងព្រះគ្រីស្ទយល់ថាស័ក្ដិសមឱ្យត្រេកអរបំផុតនៅក្នុងជម្រៅចិត្តរបស់ពួកគេ៖ «ការខិតខំប្រឹងប្រែងជាច្រើនឆ្នាំរបស់ខ្ញុំ ទីបំផុតទទួលបានផលហើយ។ នៅទីបំផុត ពេលវេលាដែលខ្ញុំបានចំណាយ គឺមិនឥតប្រយោជន៍ឡើយ។ ការខិតខំប្រឹងប្រែងពិតជាផ្ដល់រង្វាន់ដល់អស់អ្នកដែលតស៊ូព្យាយាមមែន សូម្បីតែដុំដែកក៏អាចសំលៀងឱ្យទៅជាម្ជុលបានដែរ ប្រសិនបើមានការតស៊ូព្យាយាមគ្រប់គ្រាន់។ ការខិតខំប្រឹងប្រែងនេះពិតជាសមតម្លៃណាស់!» នៅពេលឮថាអ្នកដើរតាមរបស់ពួកគេមិនអាចរស់នៅដោយគ្មានពួកគេបាន ពួកទទឹងនឹងព្រះគ្រីស្ទមិនមានអារម្មណ៍ថាមានកំហុសណាមួយនៅក្នុងជម្រៅចិត្តឡើយ។ ផ្ទុយទៅវិញ ពួកគេត្រេកអរជាសម្ងាត់ ដោយគិតថា៖ «ព្រះបន្ទូលរបស់ព្រះជាម្ចាស់ពិតជាអស្ចារ្យមែន។ ការសម្រេចចិត្តរបស់ខ្ញុំកាលពីពេលនោះគឺត្រឹមត្រូវហើយ។ ការខិតខំប្រឹងប្រែងដែលខ្ញុំបានចំណាយក្នុងរយៈពេលប៉ុន្មានឆ្នាំមកនេះគឺត្រឹមត្រូវ ហើយវិធីសាស្ត្ររបស់ខ្ញុំក្នុងរយៈពេលប៉ុន្មានឆ្នាំមកនេះ ត្រូវបានគេទទួលស្គាល់ និងទទួលបានផ្លែផ្កាហើយ»។ ពួកគេមានអារម្មណ៍ពេញចិត្តជាសម្ងាត់។ ពួកគេមិនត្រឹមតែមិនមានអារម្មណ៍ថាមានកំហុស ស្ដាយក្រោយ ឬមានសេចក្ដីស្អប់ចំពោះទង្វើដ៏អាក្រក់របស់ពួកគេប៉ុណ្ណោះទេ ប៉ុន្តែពួកគេថែមទាំងកាន់តែជឿជាក់ និងប្រាកដចិត្តថា វិធីសាស្ត្ររបស់ពួកគេគឺត្រឹមត្រូវទៀតផង។ ហេតុដូច្នេះហើយ នៅក្នុងពេលខាងមុខ នៅក្នុងជីវិតអនាគតរបស់ពួកគេ ពួកគេមានគម្រោងសិក្សាពីរបៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់ ដូចដែលពួកគេធ្លាប់បានធ្វើកាលពីមុន ហើយធ្វើបែបនេះឱ្យកាន់តែឧស្សាហ៍ព្យាយាមជាងអ្វីដែលពួកគេបានធ្វើកាលពីអតីតកាល ព្រមទាំងត្រាប់តាមរបៀបនៃការថ្លែងព្រះបន្ទូល និងការជ្រើសរើសពាក្យពេចន៍របស់ព្រះជាម្ចាស់ឱ្យកាន់តែទូលំទូលាយ និងស៊ីជម្រៅថែមទៀតផង។

នៅពេលពួកទទឹងនឹងព្រះគ្រីស្ទអានព្រះបន្ទូលរបស់ព្រះជាម្ចាស់ ការផ្ដោត និងចេតនារបស់ពួកគេ គឺផ្ទុយស្រឡះពីអស់អ្នកដែលដេញតាមសេចក្ដីពិត។ អស់អ្នកដែលដេញតាមសេចក្ដីពិត មិនថារបៀបនៃការថ្លែងព្រះបន្ទូលរបស់ព្រះជាម្ចាស់យ៉ាងណានោះទេ ពួកគេចាប់អារម្មណ៍តែក្នុងការស្វែងយល់ពីបំណងព្រះហឫទ័យរបស់ព្រះជាម្ចាស់ គោលការណ៍សេចក្ដីពិត និងអ្វីដែលមនុស្សគួរប្រកាន់ខ្ជាប់ និងធ្វើតាមប៉ុណ្ណោះ។ ផ្ទុយទៅវិញ ពួកទទឹងនឹងព្រះគ្រីស្ទមិនយករឿងទាំងនេះទុកក្នុងចិត្តឡើយ ហើយមិនអើពើនឹងរឿងទាំងនោះទេ ថែមទាំងមានអារម្មណ៍ស្អប់ខ្ពើមចំពោះឃ្លាដែលទាក់ទងនឹងរឿងទាំងនេះ ហើយលួចទាស់ទទឹងជាសម្ងាត់នឹងឃ្លា និងពាក្យពេចន៍ដែលពាក់ព័ន្ធនឹងរឿងទាំងនេះទៀតផង។ បន្ទាប់ពីសម្រេចបាន «លទ្ធផល» មួយចំនួន ពួកគេបន្តស្វែងយល់កាន់តែស៊ីជម្រៅ និងកាន់តែល្អិតល្អន់ក្នុងការពិនិត្យពិច័យថាតើរបៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់មានលក្ខណៈបែបណា តើការលើកដាក់ព្រះសូរសៀងរបស់ទ្រង់មានភាពខុសប្លែកគ្នាបែបណា តើទ្រង់ជ្រើសរើសពាក្យពេចន៍អ្វីខ្លះ ដោយមិនរំលងសូម្បីតែចំណុចលម្អិតនៃវេយ្យាករណ៍ និងវាក្យសម្ព័ន្ធដែលទ្រង់តែងតែប្រើ ដោយប្រើប្រាស់វិធីសាស្ត្រដូចកាលពីមុនដែរ។ ដើម្បីខិតកាន់តែជិតទៅនឹងគោលដៅរបស់ពួកគេ ពួកទទឹងនឹងព្រះគ្រីស្ទតាំងចិត្តយ៉ាងមុតមាំជាសម្ងាត់នៅក្នុងចិត្តរបស់ខ្លួន ក្នុងការពិនិត្យពិច័យព្រះបន្ទូលរបស់ព្រះជាម្ចាស់ឱ្យកាន់តែខ្លាំង កាន់តែម៉ត់ចត់ និងកាន់តែស៊ីជម្រៅ ដោយពិនិត្យពិច័យគោលបំណង និងគោលដៅនៅពីក្រោយការថ្លែងព្រះបន្ទូលរបស់ព្រះជាម្ចាស់ ហើយថែមទាំងពិនិត្យពិច័យរបៀបដែលព្រះជាម្ចាស់ ដែលជាអ្នកថ្លែងព្រះបន្ទូលទៅកាន់មនុស្សជាតិ និងចក្រវាលទាំងមូល សម្ដែងចេញនូវព្រះអង្គទ្រង់ទៀតផង។ ពួកទទឹងនឹងព្រះគ្រីស្ទពិនិត្យពិច័យដោយមិនចេះនឿយហត់នូវគ្រប់ទិដ្ឋភាពនៃការថ្លែងព្រះបន្ទូលរបស់ព្រះជាម្ចាស់ ដោយប៉ុនប៉ងត្រាប់តាមការថ្លែងព្រះបន្ទូលរបស់ព្រះជាម្ចាស់ និងបន្លំថាខ្លួនឯងមានសារជាតិរបស់ព្រះជាម្ចាស់ មានកម្មសិទ្ធិ និងលក្ខណៈរបស់ព្រះជាម្ចាស់ ព្រមទាំងមាននិស្ស័យរបស់ព្រះជាម្ចាស់។ រឿងទាំងអស់នេះហាក់ដូចជាកើតឡើងយ៉ាងធម្មជាតិ និងយ៉ាងរលូន។ ពួកគេធ្វើការ និងធ្វើសកម្មភាពឆ្ពោះទៅរកគោលដៅរបស់ពួកគេជារឿងធម្មតា ហើយក៏ជារឿងធម្មតា និងដោយមិនដឹងខ្លួនផងដែរ ដែលពួកគេប្រែក្លាយខ្លួនឯងទៅជាព្រះជាម្ចាស់ ទៅជាបុគ្គលដែលអ្នកដទៃកោតសរសើរ និងដើរតាម។ ពួកគេពិនិត្យពិច័យថាតើព្រះបន្ទូលរបស់ព្រះជាម្ចាស់ចាក់ដោតចិត្តរបស់មនុស្ស និងលាតត្រដាងនិស្ស័យពុករលួយរបស់មនុស្សដោយរបៀបណា ថាតើព្រះបន្ទូលរបស់ព្រះជាម្ចាស់លាតត្រដាងពីសភាពផ្សេងៗរបស់មនុស្សដោយរបៀបណា ហើយលើសពីនេះទៅទៀត ថាតើព្រះបន្ទូលរបស់ព្រះជាម្ចាស់សម្រេចបានផលនៅក្នុងមនុស្សដោយរបៀបណា។ តើគោលបំណងរបស់ពួកគេក្នុងការពិនិត្យពិច័យរឿងទាំងអស់នេះគឺជាអ្វី? គឺដើម្បីចូលទៅក្នុងចិត្តរបស់មនុស្ស ក្ដាប់ឱ្យបាននូវស្ថានភាពជាក់ស្ដែងរបស់មនុស្ស ហើយខណៈពេលដែលមើលធ្លុះដល់គំនិតខាងក្នុងរបស់មនុស្ស ពួកគេអាចបំភាន់ និងគ្រប់គ្រងមនុស្សបាន។ នៅពេលព្រះបន្ទូលរបស់ព្រះជាម្ចាស់លាតត្រដាងនិស្ស័យពុករលួយរបស់មនុស្ស និងវាយចំចំណុចខ្សោយរបស់មនុស្ស ពួកទទឹងនឹងព្រះគ្រីស្ទគិតថា៖ «ព្រះបន្ទូលទាំងនេះ របៀបនេះ ពិតជាអស្ចារ្យ និងល្អឥតខ្ចោះណាស់! ខ្ញុំក៏ចង់និយាយបែបនេះដែរ ខ្ញុំចង់ប្រើប្រាស់របៀបនៃការនិយាយនេះ និងប្រព្រឹត្តចំពោះមនុស្សតាមរបៀបនេះ»។ ពេញទាំងរយៈពេលជាច្រើនឆ្នាំនៃការអាន និងការផ្ស៊ាំនឹងព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទកាន់តែចាត់ទុកក្ដីប្រាថ្នា និងបំណងប្រាថ្នារបស់ពួកគេក្នុងការក្លាយជាព្រះជាម្ចាស់ ថាជាគោលដៅតែមួយគត់របស់ពួកគេក្នុងការជឿលើព្រះជាម្ចាស់។ ហេតុដូច្នេះហើយ មិនថាព្រះបន្ទូលរបស់ព្រះជាម្ចាស់ថ្លែងអំពីការតម្រូវឱ្យមនុស្សដេញតាមសេចក្ដីពិត និងធ្វើរឿងរ៉ាវតាមគោលការណ៍ ក៏ដូចជាតថភាពផ្សេងៗទៀតនៃអ្វីៗដែលវិជ្ជមានយ៉ាងណានោះទេ ក៏ពួកទទឹងនឹងព្រះគ្រីស្ទមិនទទួលយករឿងនេះឡើយ ហើយពួកគេមិនខ្វល់ខ្វាយនឹងវាទេ។ ពួកគេផ្ដោតចិត្តតែទៅលើការដេញតាមគោលដៅរបស់ខ្លួនផ្ទាល់ ដោយធ្វើអ្វីដែលពួកគេចង់ធ្វើ ស្របតាមកម្លាំងជំរុញចិត្តរបស់ខ្លួនផ្ទាល់សម្រាប់ធ្វើសកម្មភាព ហាក់ដូចជាគ្មានអ្នកណាផ្សេងសំខាន់ឡើយ។ គ្មានព្រះបន្ទូលរបស់ព្រះជាម្ចាស់សូម្បីតែមួយប្រយោគ ដែលអាចធ្វើឱ្យរំជួលដល់ចិត្តរបស់ពួកគេ ឬផ្លាស់ប្ដូរទស្សនៈរបស់ពួកគេចំពោះជីវិត និងទស្សនវិជ្ជាសម្រាប់ការប្រព្រឹត្តក្នុងលោកីយ៍របស់ពួកគេឡើយ ហើយរឹតតែគ្មានប្រយោគណាមួយ សេចក្ដីអធិប្បាយណាមួយ ឬការថ្លែងព្រះបន្ទូលណាមួយពីព្រះជាម្ចាស់ ដែលអាចដឹកនាំពួកគេឱ្យមានចិត្តដែលប្រែចិត្តនោះទេ។ មិនថាព្រះបន្ទូលរបស់ព្រះជាម្ចាស់លាតត្រដាងពីអ្វី មិនថាព្រះបន្ទូលទាំងនោះលាតត្រដាងពីនិស្ស័យពុករលួយអ្វីខ្លះរបស់មនុស្សនោះទេ ក៏ពួកទទឹងនឹងព្រះគ្រីស្ទគ្រាន់តែពិនិត្យពិច័យរបៀបនៃការថ្លែងព្រះបន្ទូលរបស់ព្រះជាម្ចាស់ សំនៀងរបស់ទ្រង់ ផលដែលព្រះបន្ទូលរបស់ព្រះជាម្ចាស់មានព្រះរាជបំណងសម្រេចឱ្យបាននៅក្នុងមនុស្ស និងរឿងផ្សេងៗទៀតប៉ុណ្ណោះ ដែលរឿងទាំងអស់នេះសុទ្ធតែមិនពាក់ព័ន្ធនឹងសេចក្ដីពិតឡើយ។ ហេតុដូច្នេះហើយ កាលណាពួកទទឹងនឹងព្រះគ្រីស្ទកាន់តែជួបប្រទះនឹងព្រះបន្ទូលរបស់ព្រះជាម្ចាស់ បំណងប្រាថ្នាខាងក្នុងរបស់ពួកគេក្នុងការធ្វើជាព្រះជាម្ចាស់ ក៏កាន់តែខ្លាំងក្លាឡើង។ តើបំណងប្រាថ្នានេះខ្លាំងក្លាប៉ុនណាទៅ? វាឈានដល់ចំណុចដែលពួកគេថែមទាំងសូត្រព្រះបន្ទូលរបស់ព្រះជាម្ចាស់នៅក្នុងសុបិនរបស់ពួកគេទៀតផង ឧស្សាហ៍និយាយម្នាក់ឯង និងហាត់សមអធិប្បាយព្រះបន្ទូលរបស់ព្រះជាម្ចាស់ ដោយប្រើប្រាស់របៀបនៃការថ្លែងព្រះបន្ទូល និងសំនៀងរបស់ទ្រង់។ នៅក្នុងជម្រៅចិត្តរបស់ពួកគេ ពួកគេតែងតែថាតាមដដែលៗនូវរបៀបនៃការថ្លែងព្រះបន្ទូល និងសំនៀងរបស់ព្រះជាម្ចាស់ ហាក់ដូចជាត្រូវខ្មោចសណ្ឋិតអ៊ីចឹង។ ពួកទទឹងនឹងព្រះគ្រីស្ទ គឺបែបនេះឯង។ មិនថាព្រះបន្ទូលរបស់ព្រះជាម្ចាស់មានភាពជាក់លាក់ ស្មោះស្ម័គ្រ ឬពិតប្រាកដយ៉ាងណានោះទេ មិនថាព្រះបន្ទូលទាំងនោះផ្ដល់ជំនួយ ឬការបណ្ដាលចិត្តដល់មនុស្សច្រើនប៉ុនណានោះទេ ក៏ពួកទទឹងនឹងព្រះគ្រីស្ទនៅតែព្រងើយកន្តើយ និងមិនខ្វល់ខ្វាយនឹងរឿងទាំងអស់នេះឡើយ។ ពួកគេមិនឱ្យតម្លៃព្រះបន្ទូលទាំងនេះរបស់ព្រះជាម្ចាស់ទេ។ តើចិត្តរបស់ពួកគេនៅឯណា? ពួកគេផ្ដោតទៅលើរបៀបត្រាប់តាមព្រះបន្ទូលរបស់ព្រះជាម្ចាស់ តាមវិធីមួយដែលធ្វើឱ្យមនុស្សគោរពបូជាពួកគេ។ កាលណាបំណងប្រាថ្នារបស់ពួកគេកាន់តែខ្លាំងក្លា ពួកគេកាន់តែសង្ឃឹមថានឹងបានឮព្រះសូរសៀងរបស់ព្រះជាម្ចាស់ ហើយអាចយល់ពីគោលបំណង ក្ដីប្រាថ្នា និងគំនិតនៅពីក្រោយរាល់ប្រយោគដែលព្រះជាម្ចាស់បានថ្លែង ថែមទាំងព្រះតម្រិះដ៏ជ្រាលជ្រៅបំផុតរបស់ទ្រង់ទៀតផង។ កាលណាបំណងប្រាថ្នា និងក្ដីប្រាថ្នារបស់ពួកទទឹងនឹងព្រះគ្រីស្ទកាន់តែខ្លាំងក្លា ពួកគេកាន់តែចង់ត្រាប់តាមរបៀបនៃការថ្លែងព្រះបន្ទូលរបស់ព្រះជាម្ចាស់ ហើយពួកគេកាន់តែប្រាថ្នាចង់ប្រែក្លាយខ្លួនឯងយ៉ាងឆាប់រហ័សឱ្យកាន់តែដូចជាព្រះជាម្ចាស់ក្នុងរយៈពេលដ៏ខ្លី ដោយមានរបៀបនៃការថ្លែង និងសំនៀងរបស់ព្រះជាម្ចាស់។ លើសពីនេះទៅទៀត អ្នកខ្លះថែមទាំងចង់យកបែបបថ និងឥរិយាបថរបស់ព្រះជាម្ចាស់ មកប្រើប្រាស់នៅក្នុងសកម្មភាពរបស់ខ្លួនទៀតផង។ ពួកទទឹងនឹងព្រះគ្រីស្ទស្ថិតក្នុងស្ថានភាពបែបនេះ ដោយរស់នៅជារៀងរាល់ថ្ងៃក្រោមការគិត គំនិត ចេតនា និងកម្លាំងជំរុញចិត្តទាំងនេះ។ តើពួកគេកំពុងធ្វើអ្វី? ពួកគេកំពុងបង្ខំខ្លួនឯងជារៀងរាល់ថ្ងៃឱ្យដើរលើផ្លូវនៃការក្លាយជាព្រះជាម្ចាស់ ក្លាយជាព្រះគ្រីស្ទ។ ពួកគេជឿថាផ្លូវនេះគឺត្រឹមត្រូវ និងបើកចំហ ថាវាគឺជាផ្លូវដ៏ភ្លឺស្វាង។ ដូច្នេះ មិនថានៅឯការជួបជុំ ឬការប្រជុំនោះទេ មិនថាអ្នកដទៃប្រកបគ្នាអំពីការយល់ដឹងរបស់ខ្លួនចំពោះព្រះបន្ទូលរបស់ព្រះជាម្ចាស់ និងអារម្មណ៍របស់អ្នកទាំងនោះអំពីការដកបទពិសោធពីព្រះបន្ទូលរបស់ព្រះជាម្ចាស់យ៉ាងណាក៏ដោយ ក៏គ្មានអ្វីអាចធ្វើឱ្យពួកគេរំជួលចិត្ត ឬផ្លាស់ប្ដូរគោលដៅ និងក្ដីប្រាថ្នារបស់ពួកគេបានឡើយ។ ពួកគេបោះជំហានលើផ្លូវឆ្ពោះទៅរកការក្លាយជាព្រះគ្រីស្ទ ឆ្ពោះទៅរកការក្លាយជាព្រះជាម្ចាស់ ហាក់ដូចជាពួកគេត្រូវខ្មោចសណ្ឋិត ហាក់ដូចជាពួកគេត្រូវបានគ្រប់គ្រងដោយវិញ្ញាណដែលមើលមិនឃើញ ហាក់ដូចជាពួកគេពាក់ខ្នោះដែលមើលមិនឃើញអ៊ីចឹង។ តើនេះជាផ្នត់គំនិតប្រភេទអ្វីទៅ? តើវាមិនគួរឱ្យស្អប់ខ្ពើមទេឬ? (គួរឱ្យស្អប់ខ្ពើមមែន។)

ខណៈពេលកំពុងអានព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទស្រូបយកគ្រប់ទិដ្ឋភាពនៃព្រះបន្ទូលទាំងនោះមកធ្វើជាកម្មសិទ្ធិរបស់ខ្លួនផ្ទាល់ ដោយចាត់ទុកព្រះបន្ទូលទាំងនោះជាទំនិញដែលអាចជួយពួកគេឱ្យទទួលបានផលប្រយោជន៍កាន់តែខ្ពស់ និងប្រាក់កាន់តែច្រើន។ នៅពេលទំនិញទាំងនេះត្រូវបានលក់ចេញ នៅពេលរឿងទាំងនេះត្រូវបានយកទៅអួតអាង ពួកគេទទួលបានផលប្រយោជន៍ដែលពួកគេប៉ងប្រាថ្នា។ កាលណាពួកគេកាន់តែធ្វើបែបនេះ ពួកគេកាន់តែមានអារម្មណ៍ពេញចិត្តនៅក្នុងចិត្ត។ កាលណាពួកគេកាន់តែធ្វើបែបនេះ បំណងប្រាថ្នារបស់ពួកគេក្នុងការធ្វើជាព្រះជាម្ចាស់ ក៏កាន់តែធំធេង និងកាន់តែខ្លាំងក្លាឡើង។ តើនេះជាអាកប្បកិរិយាប្រភេទអ្វី តើនេះជាស្ថានភាពបែបណាទៅ? ហេតុអ្វីបានជាបំណងប្រាថ្នារបស់ពួកទទឹងនឹងព្រះគ្រីស្ទក្នុងការធ្វើជាព្រះជាម្ចាស់ មានភាពខ្លាំងក្លាម៉្លេះ? តើវាជារឿងដែលមាននរណាម្នាក់បានបង្រៀនពួកគេឬ? តើអ្នកណាជាអ្នកញុះញង់ ឬណែនាំពួកគេ? តើព្រះបន្ទូលរបស់ព្រះជាម្ចាស់តម្រូវរឿងនេះដែរឬទេ? (អត់ទេ។) នេះគឺជាផ្លូវដែលពួកទទឹងនឹងព្រះគ្រីស្ទខ្លួនឯងជាអ្នកជ្រើសរើស។ ទោះបីជាពួកគេគ្មានជំនួយពីខាងក្រៅក៏ដោយ ក៏ពួកគេនៅតែមានកម្លាំងជំរុញចិត្តខ្លាំងបែបនេះ តើនេះមកពីហេតុអ្វី? វាត្រូវបានកំណត់ដោយសារជាតិធម្មជាតិរបស់ពួកគេ។ ពួកទទឹងនឹងព្រះគ្រីស្ទដើរលើផ្លូវនេះដោយមិននឿយហត់ ដោយមិនស្ទាក់ស្ទើរ និងដោយគ្មានការស្ដាយក្រោយឡើយ ដោយមិនចាំបាច់មានជំនួយពីខាងក្រៅនោះទេ។ មិនថាអ្នកថ្កោលទោសពួកគេយ៉ាងណានោះទេ គឺគ្មានប្រយោជន៍ឡើយ។ មិនថាវែកញែកពួកគេយ៉ាងណានោះទេ ក៏ពួកគេមិនទទួលយក ឬមិនយល់ឡើយ។ ហាក់ដូចជាពួកគេត្រូវខ្មោចសណ្ឋិតអ៊ីចឹង។ រឿងទាំងនេះត្រូវបានកំណត់ដោយធម្មជាតិរបស់ពួកគេ។ ការប្រព្រឹត្តរបស់ពួកទទឹងនឹងព្រះគ្រីស្ទចំពោះព្រះបន្ទូលរបស់ព្រះជាម្ចាស់ មើលពីសំបកក្រៅទៅ គឺមិនមែនជាការទាស់ទទឹង ឬការមួលបង្កាច់ឡើយ។ ពួកគេបានខិតខំប្រឹងប្រែង ថែមទាំងប្រឹងប្រែងច្រើនជាងមនុស្សធម្មតាទៅទៀត។ ប្រសិនបើអ្នកមិនដឹងពីអ្វីដែលពួកគេកំពុងគិតនៅក្នុងចិត្ត ឬផ្លូវដែលពួកគេកំពុងដើរតាមទេ នោះដោយផ្អែកលើការបង្ហាញចេញនៅសំបកក្រៅ ការប្រព្រឹត្តរបស់ពួកគេចំពោះព្រះបន្ទូលរបស់ព្រះជាម្ចាស់ ហាក់ដូចជាការស្រេកឃ្លានមួយយ៉ាងដូច្នេះដែរ យ៉ាងហោចណាស់ ពាក្យនេះអាចត្រូវបានប្រើដើម្បីកំណត់លក្ខណៈរបស់វាបាន។ ប៉ុន្តែ តើសារជាតិរបស់មនុស្សម្នាក់អាចត្រូវបានមើលឃើញត្រឹមតែសំបកក្រៅរបស់គេដែរឬទេ? (មិនអាចទេ។) ដូច្នេះ តើអាចមើលឃើញនៅត្រង់ណា? ទោះបីជាមើលទៅហាក់ដូចជាពួកគេស្រេកឃ្លានព្រះបន្ទូលរបស់ព្រះជាម្ចាស់ ដោយឧស្សាហ៍អាន និងស្ដាប់ព្រះបន្ទូលទាំងនោះ ព្រមទាំងថែមទាំងទន្ទេញឱ្យចាំទៀតផង ហើយទោះបីជាវិនិច្ឆ័យពីសកម្មភាពខាងក្រៅទាំងនេះ ពួកគេមិនគួរត្រូវបានកំណត់លក្ខណៈថាជាពួកទទឹងនឹងព្រះគ្រីស្ទក៏ដោយ ប៉ុន្តែនៅពេលនិយាយដល់ការអនុវត្តព្រះបន្ទូលរបស់ព្រះជាម្ចាស់នៅក្នុងស្ថានភាពជាក់ស្ដែង តើពួកគេធ្វើដូច្នេះដែរឬទេ? (មិនធ្វើទេ។) បន្ទាប់ពីបានអានព្រះបន្ទូលរបស់ព្រះជាម្ចាស់ និងទន្ទេញឱ្យចាំរួច នៅពេលពួកគេប្រឈមនឹងស្ថានភាពជាក់ស្ដែង ជួនកាលពួកគេប្រហែលជាដកស្រង់មួយវគ្គ ឬសូត្រព្រះបន្ទូលរបស់ព្រះជាម្ចាស់ពីរបីប្រយោគ ហើយជួនកាលថែមទាំងដកស្រង់ ឬសូត្របានយ៉ាងត្រឹមត្រូវទៀតផង។ ប៉ុន្តែ បន្ទាប់ពីពួកគេដកស្រង់ព្រះបន្ទូលរបស់ព្រះជាម្ចាស់រួច ចូរសង្កេតមើលអ្វីដែលពួកគេធ្វើ ផ្លូវដែលពួកគេដើរ និងជម្រើសដែលពួកគេជ្រើសរើសនៅពេលប្រឈមមុខនឹងស្ថានភាពនានា។ ប្រសិនបើវាពាក់ព័ន្ធនឹងឋានៈរបស់ពួកគេ ឬរឿងអ្វីមួយដែលអាចធ្វើឱ្យខូចកេរ្តិ៍ឈ្មោះ ឬមុខមាត់របស់ពួកគេ ពួកគេដាច់ខាតនឹងមិនធ្វើតាមព្រះបន្ទូលរបស់ព្រះជាម្ចាស់ឡើយ។ ពួកគេការពារមុខមាត់ និងឋានៈរបស់ខ្លួនផ្ទាល់។ ប្រសិនបើពួកគេធ្វើរឿងអ្វីមួយខុស ពួកគេដាច់ខាតនឹងមិនទទួលស្គាល់ឡើយ។ ផ្ទុយទៅវិញ ពួកគេនឹងរកវិធីគ្រប់បែបយ៉ាងដើម្បីបិទបាំងវា ឬគេចវេះពីបញ្ហា ដោយមិនលើកវាមកនិយាយ ហើយថែមទាំងទម្លាក់កំហុសចំពោះរឿងដែលពួកគេបានធ្វើទៅលើអ្នកដទៃ ជាជាងទទួលស្គាល់កំហុសរបស់ខ្លួនឯងទៀតផង។ ពួកគេខិតខំប្រឹងប្រែងក្នុងការអានព្រះបន្ទូលរបស់ព្រះជាម្ចាស់ និងការពារឋានៈរបស់ពួកគេ ប៉ុន្តែនៅពេលនិយាយដល់ការទុកផលប្រយោជន៍របស់ខ្លួនផ្ទាល់មួយឡែក ព្រមទាំងការស៊ូទ្រាំនឹងទុក្ខលំបាកខាងសាច់ឈាម ដើម្បីអនុវត្តសេចក្ដីពិត និងធ្វើសកម្មភាពតាមគោលការណ៍សេចក្ដីពិត ចូរសង្កេតមើលថាតើពួកគេជ្រើសរើសបែបណា។ ប្រសិនបើពួកគេត្រូវធ្វើសកម្មភាពតាមគោលការណ៍ ដើម្បីការពារផលប្រយោជន៍នៃដំណាក់របស់ព្រះជាម្ចាស់ ដោយមិនខ្វល់ថាវាធ្វើឱ្យប៉ះពាល់ ឬធ្វើឱ្យអាក់អន់ចិត្តដល់អ្នកណានោះទេ តើពួកគេនឹងធ្វើវាដែរឬទេ? ដាច់ខាតគឺមិនធ្វើឡើយ។ ជម្រើសដំបូងរបស់ពួកគេ គឺតែងតែការពារខ្លួនឯងជានិច្ច។ ទោះបីជាពួកគេដឹងថាអ្នកណាជាអ្នកខុស ឬអ្នកណាបានប្រព្រឹត្តសេចក្ដីអាក្រក់ក៏ដោយ ក៏ពួកគេនឹងមិនលាតត្រដាងពីអ្នកទាំងនោះដែរ។ ពួកគេថែមទាំងអាចត្រេកអរជាសម្ងាត់នៅក្នុងចិត្តរបស់ខ្លួនទៀតផង។ ប្រសិនបើនរណាម្នាក់លាតត្រដាងពីមនុស្សអាក្រក់ ពួកគេនឹងថែមទាំងការពារ ហើយរកលេសដោះសារឱ្យមនុស្សអាក្រក់ទាំងនោះទៀតផង។ ច្បាស់ណាស់ថា ពួកទទឹងនឹងព្រះគ្រីស្ទគឺជាមនុស្សដែលត្រេកអរនឹងរឿងអកុសលរបស់អ្នកដទៃ។ មិនថាពួកគេប្រឈមមុខនឹងស្ថានភាពបែបណានោះទេ ចូរសង្កេតមើលអ្វីដែលពួកគេជ្រើសរើស និងផ្លូវណាដែលពួកគេដើរ។ ប្រសិនបើពួកគេជ្រើសរើសធ្វើសកម្មភាពតាមគោលការណ៍សេចក្ដីពិត នោះការហូប និងផឹកព្រះបន្ទូលរបស់ព្រះជាម្ចាស់របស់ខ្លួន ក៏ទទួលបានផ្លែផ្កា។ ប្រសិនបើមិនដូច្នេះទេ នោះមិនថាពួកគេហូប និងផឹកព្រះបន្ទូលរបស់ព្រះជាម្ចាស់យ៉ាងណា ឬទន្ទេញព្រះបន្ទូលទាំងនោះចាំបានល្អប៉ុនណានោះទេ គឺគ្មានប្រយោជន៍ឡើយ ពួកគេនៅតែមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតដដែល។ លើសពីនេះទៅទៀត តើពួកទទឹងនឹងព្រះគ្រីស្ទស្គាល់ខ្លួនឯងដែរឬទេ? (មិនស្គាល់ទេ។) មនុស្សមួយចំនួននិយាយថា៖ «ប៉ុន្តែ ពួកទទឹងនឹងព្រះគ្រីស្ទថែមទាំងទទួលស្គាល់ពីភាពក្រអឺតក្រទម និងការរាប់ខ្លួនឯងជាសុចរិតរបស់ពួកគេទៀតផង ដោយនិយាយថាពួកគេគឺជាពួកអារក្ស និងជាពួកសាតាំង»។ ពួកគេគ្រាន់តែនិយាយរឿងទាំងនេះប៉ុណ្ណោះ ប៉ុន្តែតើពួកគេពិតជាធ្វើអ្វីទៅ នៅពេលប្រឈមមុខនឹងស្ថានភាពជាក់ស្ដែងនោះ? ប្រសិនបើនរណាម្នាក់កំពុងសហការជាមួយអ្នកទទឹងនឹងព្រះគ្រីស្ទ ហើយនិយាយអ្វីដែលត្រឹមត្រូវ អ្វីដែលស្របតាមគោលការណ៍សេចក្ដីពិត ដែលផ្ទុយពីរឿងខុសឆ្គងដែលអ្នកទទឹងនឹងព្រះគ្រីស្ទបាននិយាយ ហើយប្រសិនបើបុគ្គលនោះបដិសេធមិនធ្វើតាមអ្វីដែលអ្នកទទឹងនឹងព្រះគ្រីស្ទនិយាយ នោះអ្នកទទឹងនឹងព្រះគ្រីស្ទនឹងមានអារម្មណ៍ថាមុខមាត់ និងឋានៈរបស់គេត្រូវបានធ្វើឱ្យខូចខាត។ ដូច្នេះ តើគេជ្រើសរើសបែបណា? តើគេអាចជ្រើសរើសទុកខ្លួនឯងមួយឡែក ដើម្បីស្ដាប់បុគ្គលនោះ ហើយធ្វើសកម្មភាពតាមគោលការណ៍សេចក្ដីពិតដែរឬទេ? ដាច់ខាតគឺមិនអាចឡើយ។ ដូច្នេះ តើពាក្យត្រឹមត្រូវដែលគេនិយាយទាំងនោះ មានប្រយោជន៍ណាមួយដែរឬទេ? តើពាក្យទាំងនោះឆ្លុះបញ្ចាំងពីតថភាពរបស់គេ កម្ពស់ពិតប្រាកដរបស់គេ ជម្រើសរបស់គេ ឬផ្លូវដែលគេដើរដែរឬទេ? អត់ទេ ពាក្យទាំងនោះមិនត្រូវបានកើតចេញពីបទពិសោធរបស់គេឡើយ វាគ្រាន់តែជាពាក្យដែលគេបានរៀនសូត្រមកប៉ុណ្ណោះ។ អ្វីដែលចេញពីមាត់របស់គេ គឺគ្រាន់តែជាគោលលទ្ធិ ជាពាក្យបោកបញ្ឆោតប៉ុណ្ណោះ។ នៅពេលពាក់ព័ន្ធនឹងឋានៈ ឬផលប្រយោជន៍ផ្ទាល់ខ្លួនរបស់ពួកគេភ្លាម ជម្រើសដំបូងរបស់អ្នកទទឹងនឹងព្រះគ្រីស្ទ គឺតែងតែរក្សា និងការពារខ្លួនឯង ធ្វើឱ្យអ្នកដទៃស្ពឹកស្រពន់ និងបំភាន់អ្នកដទៃ ព្រមទាំងគេចវេះពីការទទួលខុសត្រូវណាមួយ ឬគេចវេះពីការទទួលស្គាល់អំពើរំលងណាមួយជានិច្ច។ ដោយពិចារណាលើសារជាតិទាំងនេះរបស់ពួកទទឹងនឹងព្រះគ្រីស្ទ តើពួកគេកំពុងដេញតាមសេចក្ដីពិតដែរឬទេ? តើពួកគេកំពុងអានព្រះបន្ទូលរបស់ព្រះជាម្ចាស់ដើម្បីយល់ដឹងពីសេចក្ដីពិត និងដើម្បីឈានដល់ចំណុចមួយដែលពួកគេអាចអនុវត្តសេចក្ដីពិតបានដែរឬទេ? មិនមែនទេ។ ដោយផ្អែកលើចេតនា និងគោលដៅរបស់ពួកទទឹងនឹងព្រះគ្រីស្ទក្នុងការអានព្រះបន្ទូលរបស់ព្រះជាម្ចាស់ ពួកគេនឹងមិនដែលសម្រេចបានការយល់ដឹងអំពីព្រះបន្ទូលទាំងនោះឡើយ។ នេះគឺដោយសារតែពួកគេមិនអានព្រះបន្ទូលរបស់ព្រះជាម្ចាស់ជាសេចក្ដីពិតដែលត្រូវយល់ដឹងនោះទេ ប៉ុន្តែផ្ទុយទៅវិញ ពួកគេចាត់ទុកព្រះបន្ទូលទាំងនោះជាមធ្យោបាយមួយដើម្បីសម្រេចគោលដៅរបស់ខ្លួនផ្ទាល់។ ទោះបីជាអ្នកទទឹងនឹងព្រះគ្រីស្ទមិនបញ្ជាក់យ៉ាងច្បាស់ថា «ខ្ញុំចង់ធ្វើជាព្រះជាម្ចាស់ ខ្ញុំចង់ធ្វើជាព្រះគ្រីស្ទ» ក៏ដោយ ក៏គោលដៅរបស់ពួកគេក្នុងការក្លាយជាព្រះគ្រីស្ទ គឺច្បាស់លាស់ណាស់ តាមរយៈសារជាតិនៃសកម្មភាពរបស់ពួកគេ និងសារជាតិនៃរបៀបដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់។ តើរឿងនេះអាចត្រូវបានសង្កេតឃើញដោយរបៀបណា? ពួកគេប្រើប្រាស់ព្រះបន្ទូលរបស់ព្រះជាម្ចាស់ និងអ្វីដែលពួកគេឃើញដែលព្រះជាម្ចាស់បានបញ្ចេញឱ្យឃើញ ដូចជាកម្មសិទ្ធិ និងលក្ខណៈរបស់ទ្រង់ជាដើម ដើម្បីបំភាន់មនុស្ស បំភាន់អ្នកដែលមិនយល់ដឹងពីសេចក្ដីពិត អ្នកដែលល្ងង់ខ្លៅ អស់អ្នកដែលមានកម្ពស់ទាប អស់អ្នកដែលមិនដេញតាមសេចក្ដីពិត ពួកអ្នកមិនជឿ និងសូម្បីតែមនុស្សអាក្រក់មួយចំនួន។ ពួកគេដឹកនាំមនុស្សទាំងនេះឱ្យជឿថា ពួកគេមានសេចក្ដីពិត ថាពួកគេគឺជាមនុស្សដែលត្រឹមត្រូវ ហើយថាពួកគេគឺជាបុគ្គលដែលស័ក្ដិសមនឹងទទួលបានការគោរពកោតសរសើរ និងការពឹងផ្អែក។ ពួកទទឹងនឹងព្រះគ្រីស្ទមានគោលបំណងធ្វើឱ្យមនុស្សទាំងនេះដាក់ក្ដីសង្ឃឹម និងស្វែងរកពីពួកគេ ហើយនៅពេលរឿងនេះកើតឡើង ពួកគេមានអារម្មណ៍ពេញចិត្តនៅក្នុងចិត្ត។

ពួកទទឹងនឹងព្រះគ្រីស្ទមិនដែលទទួលស្គាល់ថាព្រះជាម្ចាស់គឺមានតែមួយអង្គនោះទេ។ ពួកគេមិនដែលទទួលស្គាល់ថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ ហើយពួកគេក៏មិនដែលទទួលស្គាល់ថាមានតែព្រះជាម្ចាស់ប៉ុណ្ណោះដែលអាចសម្ដែងចេញនូវសេចក្ដីពិតបាននោះដែរ។ ដោយវិនិច្ឆ័យពីអាកប្បកិរិយារបស់ពួកគេចំពោះព្រះបន្ទូលរបស់ព្រះជាម្ចាស់ ការខិតខំប្រឹងប្រែងដែលពួកគេដាក់ទៅលើព្រះបន្ទូលរបស់ព្រះជាម្ចាស់ និងបំណងប្រាថ្នារបស់ពួកគេក្នុងការធ្វើជាព្រះជាម្ចាស់ ក្នុងការក្លាយជាព្រះគ្រីស្ទ អ្នកទទឹងនឹងព្រះគ្រីស្ទជឿថា វាជារឿងងាយស្រួលណាស់សម្រាប់មនុស្សម្នាក់ក្នុងការក្លាយជាព្រះជាម្ចាស់ ថាវាជារឿងដែលមនុស្សអាចសម្រេចបាន។ ពួកគេនិយាយថា៖ «ព្រះជាម្ចាស់ដែលយកកំណើតជាមនុស្ស ត្រូវបានគេហៅថាព្រះគ្រីស្ទ គ្រាន់តែដោយសារតែទ្រង់អាចថ្លែងព្រះបន្ទូលរបស់ព្រះជាម្ចាស់បានបន្តិចបន្តួចប៉ុណ្ណោះ តើមែនទេ? តើទ្រង់មិនមែនគ្រាន់តែជាអ្នកនាំពាក្យរបស់ព្រះជាម្ចាស់ទេឬ? តើវាមិនមែនគ្រាន់តែជារឿងដែលមានមនុស្សជាច្រើនដើរតាមទ្រង់ទេឬ? ដូច្នេះ ប្រសិនបើមនុស្សម្នាក់ក៏មានឋានៈ និងកេរ្តិ៍ឈ្មោះដូចគ្នាក្នុងចំណោមមនុស្សដែរ ប្រសិនបើគេក៏ត្រូវបានមនុស្សជាច្រើនគោរពបូជា និងគោរពកោតសរសើរដូចគ្នាដែរ តើគេមិនអាចទទួលបានការប្រព្រឹត្តដាក់ដូចជាព្រះគ្រីស្ទ ការប្រព្រឹត្តដាក់ដូចជាព្រះជាម្ចាស់ទេឬ? ការដែលអាចទទួលបានការប្រព្រឹត្តដាក់ដូចជាព្រះគ្រីស្ទ ទទួលបានការប្រព្រឹត្តដាក់ដូចជាអ្នកដែលមានអត្តសញ្ញាណ និងសារជាតិរបស់ព្រះជាម្ចាស់ តើវាមិនធ្វើឱ្យមនុស្សម្នាក់ក្លាយជាព្រះជាម្ចាស់ទេឬ? តើរឿងហ្នឹងមានអ្វីពិបាកទៅ?» ហេតុដូច្នេះ បំណងប្រាថ្នារបស់ពួកទទឹងនឹងព្រះគ្រីស្ទក្នុងការធ្វើជាព្រះជាម្ចាស់ គឺមានពីកំណើត។ ពួកគេមានមហិច្ឆតា និងសារជាតិដូចគ្នានឹងសាតាំងដែរ។ គឺពិតជាដោយសារតែពួកគេជាពួកទទឹងនឹងព្រះគ្រីស្ទ និងមានសារជាតិនៃពួកទទឹងនឹងព្រះគ្រីស្ទនេះហើយ ទើបពួកគេបង្ហាញប្រតិកម្មទាំងនេះចំពោះព្រះបន្ទូលរបស់ព្រះជាម្ចាស់។ សម្រាប់ពួកទទឹងនឹងព្រះគ្រីស្ទ អ្វីដែលធ្វើឱ្យពួកគេសប្បាយចិត្ត គឺការដែលព្រះជាម្ចាស់បានយកកំណើតជាមនុស្ស ព្រះបន្ទូលរបស់ទ្រង់អាចត្រូវបានមនុស្សស្ដាប់ឮ ហើយក្នុងពេលជាមួយគ្នានេះ ទ្រង់អាចត្រូវបានមនុស្សមើលឃើញ។ ទ្រង់គឺជាមនុស្សធម្មតាម្នាក់ដែលអាចប៉ះពាល់ និងមើលឃើញបាន ហើយគឺពិតជាដោយសារតែមនុស្សធម្មតា តូចតាច និងមិនលេចធ្លោម្នាក់នេះ អាចនិយាយបានយ៉ាងច្រើន ហើយដូច្នេះត្រូវបានគេហៅថាព្រះជាម្ចាស់នេះហើយ ទើបអ្នកទទឹងនឹងព្រះគ្រីស្ទមើលឃើញថា ឱកាសរបស់ខ្លួនក្នុងការក្លាយជាព្រះជាម្ចាស់ ទីបំផុតបានមកដល់ហើយ។ ប្រសិនបើមនុស្សធម្មតាម្នាក់នេះមិនបាននិយាយទេ នោះពួកទទឹងនឹងព្រះគ្រីស្ទនឹងគិតថាក្ដីសង្ឃឹមរបស់ពួកគេក្នុងការក្លាយជាព្រះជាម្ចាស់ ឬព្រះគ្រីស្ទ គឺមានតិចតួចណាស់។ ប៉ុន្តែ គឺពិតជាដោយសារតែមនុស្សធម្មតាម្នាក់នេះបាននិយាយព្រះបន្ទូលរបស់ព្រះជាម្ចាស់ និងបានបំពេញកិច្ចការរបស់ព្រះជាម្ចាស់ ដោយតំណាងឱ្យព្រះជាម្ចាស់ដើម្បីសង្គ្រោះមនុស្សក្នុងចំណោមពួកគេនេះហើយ ទើបអ្នកទទឹងនឹងព្រះគ្រីស្ទមើលឃើញរឿងនេះថាជាឱកាសរបស់ពួកគេ ជាឱកាសដើម្បីទាញយកផលប្រយោជន៍ ដោយផ្ដល់ឱ្យពួកគេនូវតម្រុយបន្ថែមទៀតដើម្បីត្រាប់តាមការថ្លែងព្រះបន្ទូលរបស់ព្រះជាម្ចាស់ សំនៀង និងរបៀបនៃការថ្លែងព្រះបន្ទូលរបស់ទ្រង់ និងសូម្បីតែនិស្ស័យរបស់ទ្រង់ ដោយធ្វើឱ្យខ្លួនពួកគេកាន់តែដូចជាព្រះជាម្ចាស់ កាន់តែដូចជាព្រះគ្រីស្ទបន្តិចម្ដងៗ។ ហេតុដូច្នេះ នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ ពួកគេមានអារម្មណ៍ថា ពួកគេកាន់តែដូចជាព្រះជាម្ចាស់ឡើងៗ ថាពួកគេកាន់តែខិតជិតទៅនឹងព្រះជាម្ចាស់ហើយ។ ពួកគេមានអារម្មណ៍ច្រណែនយ៉ាងខ្លាំងចំពោះព្រះជាម្ចាស់មួយអង្គ ដែលត្រូវបានគេគោរពស្រឡាញ់យ៉ាងជ្រាលជ្រៅ ដើរតាម និងពឹងផ្អែកលើក្នុងគ្រប់រឿងទាំងអស់ ជាព្រះជាម្ចាស់ដែលមនុស្សស្វែងរក និងពឹងផ្អែកទៅលើក្នុងគ្រប់រឿងរ៉ាវទាំងអស់។ ពួកគេច្រណែននឹងអត្តសញ្ញាណ និងគុណតម្លៃផ្ទាល់ខ្លួនរបស់ព្រះគ្រីស្ទ។ តើអ្នកទទឹងនឹងព្រះគ្រីស្ទកំពុងគិតអ្វីនៅក្នុងចិត្តរបស់ពួកគេ? តើជម្រៅចិត្តរបស់ពួកគេមិនងងឹត និងទុច្ចរិតទេឬ? តើជម្រៅចិត្តរបស់ពួកគេមិនគួរឱ្យស្អប់ខ្ពើម ថោកទាប និងគួរឱ្យអាម៉ាស់ទេឬ? (មែនហើយ។) ពួកគេពិតជាគួរឱ្យខ្ពើមរអើមខ្លាំងណាស់!

មនុស្សមួយចំនួននិយាយថា៖ «ពួកទូលបង្គំបានស្ដាប់ព្រះអង្គមានបន្ទូលអំពីពួកទទឹងនឹងព្រះគ្រីស្ទ ប៉ុន្តែម្ដេចបានជាពួកទូលបង្គំមិនដែលឃើញមនុស្សបែបនេះសោះអ៊ីចឹង? តើព្រះអង្គគ្រាន់តែមានបន្ទូលនិទានរឿងទេឬ? មានបន្ទូលពីរឿងដែលមិនទំនងទាល់តែសោះឬ?» តើអ្នករាល់គ្នាគិតថាមនុស្សបែបនេះមានដែរឬទេ? (មាន។) តើអ្នករាល់គ្នាធ្លាប់ជួបប៉ុន្មាននាក់ហើយ? តើអ្នករាល់គ្នាជាមនុស្សម្នាក់ក្នុងចំណោមពួកគេដែរឬទេ? (ពួកយើងក៏បង្ហាញសភាពទាំងនេះ និងបញ្ចេញឱ្យឃើញទិដ្ឋភាពបែបនេះដែរ។ វាមិនធ្ងន់ធ្ងរដូចពួកទទឹងនឹងព្រះគ្រីស្ទទេ ប៉ុន្តែសារជាតិធម្មជាតិគឺដូចគ្នា។) តើអ្នករាល់គ្នាគិតថាការមានសភាពទាំងនេះគ្រោះថ្នាក់ដែរឬទេ? (គ្រោះថ្នាក់។) ប្រសិនបើអ្នករាល់គ្នាដឹងថាវាមានគ្រោះថ្នាក់ អ្នករាល់គ្នាត្រូវតែផ្លាស់ប្ដូរ។ តើវាងាយស្រួលក្នុងការផ្លាស់ប្ដូរដែរឬទេ? តាមពិតទៅ វាអាចទាំងងាយស្រួល និងលំបាក។ ប្រសិនបើអ្នកចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតដែលត្រូវប្រកាន់ខ្ជាប់ យ៉ាងសាមញ្ញដូចដែលព្រះអម្ចាស់យេស៊ូវបានមានបន្ទូលថា «ប៉ុន្ដែចូរឱ្យការនិយាយស្ដីរបស់អ្នក មែនគឺមែន ទេគឺទេ ដ្បិតអ្វីៗដែលលើសពីនេះ គឺមកពីអារក្សហើយ» នោះអ្នកអាចប្រែចិត្តយ៉ាងពិតប្រាកដបាន។ ឧទាហរណ៍ ព្រះជាម្ចាស់មានព្រះបន្ទូលប្រាប់អ្នកឱ្យអនុវត្តរឿងអ្វីមួយ ដោយថ្លែងថា៖ «បន្ទាប់ពីហូបរួច ចូរលិទ្ធចានឱ្យស្អាត ហាក់ដូចជាវាត្រូវបានគេលាងអ៊ីចឹង។ នេះគឺជាការសន្សំសំចៃអាហារ ហើយក៏មានអនាម័យផងដែរ»។ តើការណែនាំទាំងនេះសាមញ្ញដែរឬទេ? តើវាងាយស្រួលក្នុងការអនុវត្តដែរឬទេ? (ងាយស្រួល។) ប្រសិនបើព្រះជាម្ចាស់ដាក់សេចក្ដីតម្រូវបែបនេះ ដោយមានត្រឹមតែព្រះបន្ទូលពីរបីប្រយោគនេះ ដោយមិនលើកឡើងពីការលំបាករបស់មនុស្ស ឬសភាពរបស់ពួកគេ ឬក៏មានព្រះបន្ទូលអំពីនិស្ស័យពុករលួយ ហើយមិនបែងចែកកាលៈទេសៈផ្សេងៗទេនោះ តើអ្នកនឹងអនុវត្ត និងធ្វើតាមរឿងមួយនេះដោយរបៀបណា? សម្រាប់អ្នក ប្រយោគទាំងនេះគឺជាព្រះបន្ទូលរបស់ព្រះជាម្ចាស់ វាគឺជាសេចក្ដីពិត ហើយវាជារឿងដែលអ្នកគួរប្រកាន់ខ្ជាប់។ អ្វីដែលអ្នកគួរធ្វើ គឺធ្វើតាមសេចក្ដីតម្រូវរបស់ព្រះជាម្ចាស់ជារៀងរាល់ថ្ងៃ រាល់ពេលបន្ទាប់ពីហូបរួច នោះអ្នកកំពុងដើរតាមផ្លូវរបស់ព្រះជាម្ចាស់ ដោយចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិត ជាអ្វីដែលអ្នកគួរតែស្ដាប់បង្គាប់ហើយ។ អ្នកក្លាយជាមនុស្សដែលអនុវត្តព្រះបន្ទូលរបស់ព្រះជាម្ចាស់ ហើយនៅក្នុងរឿងដ៏សាមញ្ញបំផុតនេះ អ្នកបានបោះបង់និស្ស័យរបស់អ្នកទទឹងនឹងព្រះគ្រីស្ទចោលហើយ។ ម្យ៉ាងវិញទៀត បន្ទាប់ពីបានឮព្រះបន្ទូលពីរបីម៉ាត់នេះ អ្នកប្រហែលជាយល់ស្របតាមមាត់ និងចងចាំវា ប៉ុន្តែបន្ទាប់ពីហូបរួច នៅពេលអ្នកឃើញបាយពីរបីគ្រាប់នៅសល់ក្នុងចាន អ្នកគិតថា៖ «ខ្ញុំរវល់នឹងរឿងផ្សេង!» ហើយក៏ទុកចាននោះចោលទៅ។ ហើយនៅពេលហូបអាហារពេលបន្ទាប់ អ្នកក៏ធ្វើបែបនេះដដែល។ អ្នកចងចាំការណែនាំពីរបីចំណុចនេះពីព្រះជាម្ចាស់ទុកក្នុងចិត្ត ប៉ុន្តែមិនមានថ្ងៃច្បាស់លាស់ណាមួយដែលអ្នកពិតជានឹងអនុវត្តវាឡើយ។ យូរៗទៅ អ្នកក៏ភ្លេចព្រះបន្ទូលទាំងនេះ។ ដូច្នេះ អ្នកមិនត្រឹមតែមិនបានអនុវត្តព្រះបន្ទូលទាំងនោះប៉ុណ្ណោះទេ ប៉ុន្តែអ្នកថែមទាំងបានបោះបង់ព្រះបន្ទូលរបស់ព្រះជាម្ចាស់ចោលទៀតផង។ តើនេះធ្វើឱ្យអ្នកក្លាយជាមនុស្សប្រភេទណា? ប្រសិនបើអ្នកមិនអនុវត្តព្រះបន្ទូលទាំងនេះទេ តើអ្នកជាមនុស្សដែលអាចដើរតាមផ្លូវរបស់ព្រះជាម្ចាស់ នៅពេលបានឮព្រះបន្ទូលរបស់ទ្រង់ដែរឬទេ? តើអ្នកជាមនុស្សដែលដេញតាមសេចក្ដីពិតដែរឬទេ? ច្បាស់ណាស់គឺមិនមែនទេ។ ប្រសិនបើមនុស្សម្នាក់មិនដេញតាមសេចក្ដីពិតទេ តើគេអាចត្រូវបានកំណត់លក្ខណៈថាជាអ្នកទទឹងនឹងព្រះគ្រីស្ទដែរឬទេ? តើការមិនអាចអនុវត្តសេចក្ដីពិត ចាំបាច់ត្រូវតែស្មើនឹងការធ្វើជាអ្នកទទឹងនឹងព្រះគ្រីស្ទដែរឬទេ? (មិនមែនទេ។) មនុស្សប្រភេទនេះចាត់ទុកព្រះបន្ទូលរបស់ព្រះជាម្ចាស់ដូចជាខ្យល់បក់កាត់ត្រចៀករបស់ខ្លួន ជារឿងដែលមិនសំខាន់ មិនអនុវត្តព្រះបន្ទូលទាំងនោះ ហើយមិនសូវខ្វល់ខ្វាយពីវាឡើយ គេភ្លេចវាតែម្ដង។ នេះមិនមែនជាអ្នកទទឹងនឹងព្រះគ្រីស្ទទេ។ មានមនុស្សមួយប្រភេទទៀត ដែលបន្ទាប់ពីបានឮការណែនាំទាំងនេះពីព្រះជាម្ចាស់ គេគិតថា៖ «លិទ្ធចានបន្ទាប់ពីហូបរួចឬ? គួរឱ្យខ្មាសគេណាស់! ខ្ញុំមិនមែនជាអ្នកសុំទានទេ ហើយម្យ៉ាងទៀត វាមិនមែនដូចជាគ្មានអាហារឯណា។ ខ្ញុំប្រាកដជានឹងមិនធ្វើបែបនោះទេ! អស់អ្នកណាដែលសុខចិត្តលិទ្ធចានរបស់ពួកគេឱ្យស្អាត អាចធ្វើទៅចុះ»។ នៅពេលនរណាម្នាក់និយាយថា៖ «នេះគឺជាសេចក្ដីតម្រូវរបស់ព្រះជាម្ចាស់» គេក៏គិតថា៖ «ទោះបីជាវាជាសេចក្ដីតម្រូវរបស់ព្រះជាម្ចាស់ក៏ដោយ ក៏វាមិនអាចទទួលយកបានដែរ។ ព្រះជាម្ចាស់មិនគួរតម្រូវរឿងបែបនេះទេ។ ព្រះបន្ទូលទាំងនេះមិនមែនជាសេចក្ដីពិតទេ! ព្រះជាម្ចាស់ក៏មានព្រះបន្ទូលពីរឿងដែលមិនលេចធ្លោ គ្មានហេតុផល និងមិនសូវអស្ចារ្យដែរ។ មិនមែនគ្រប់សេចក្ដីតម្រូវទាំងអស់របស់ព្រះជាម្ចាស់មកលើមនុស្ស ប្រាកដថាសុទ្ធតែជាសេចក្ដីពិតនោះទេ។ សេចក្ដីតម្រូវមួយនេះ មើលទៅមិនដូចជាសេចក្ដីពិតសម្រាប់ខ្ញុំឡើយ។ ព្រះអម្ចាស់យេស៊ូវបានមានបន្ទូលថា៖ «ដ្បិតអស់អ្នកណាដែលធ្វើតាមបំណងព្រះហឫទ័យរបស់ព្រះវរបិតាខ្ញុំ ដែលគង់នៅស្ថានសួគ៌ គឺអ្នកនោះហើយ ជាប្អូនប្រុសស្រី និងជាម្តាយរបស់ខ្ញុំ»។ ព្រះបន្ទូលបែបនេះទើបជាសេចក្ដីពិត! ការលិទ្ធចានឱ្យស្អាតបន្ទាប់ពីហូបរួច គឺជាការមានអនាម័យឬ? គ្រាន់តែលាងវាដោយផ្ទាល់ទៅ គឺគ្រប់គ្រាន់បាត់ទៅហើយ។ ហេតុអ្វីបានជាឱ្យយើងលិទ្ធចាន? សេចក្ដីតម្រូវនេះមិនស្របនឹងសញ្ញាណ ឬការស្រមើស្រមៃរបស់ខ្ញុំទេ។ វាមិនអាចទទួលយកបានឡើយទោះនៅទីណាក៏ដោយ។ ឱ្យខ្ញុំលិទ្ធចានឬ កុំសង្ឃឹមឱ្យសោះ! តើអនាម័យត្រូវបានកំណត់និយមន័យបែបនេះឬ? ខ្ញុំយកទឹកលាងចានរបស់ខ្ញុំ ដោយប្រើថ្នាំសម្លាប់មេរោគ នោះហើយទើបខ្ញុំហៅថាអនាម័យ!» បន្ទាប់ពីបានឮព្រះបន្ទូលទាំងនេះហើយ មនុស្សប្រភេទនេះមានគំនិត និងការទាស់ទទឹងរបស់ខ្លួនផ្ទាល់នៅក្នុងចិត្ត គេថែមទាំងធ្វើការចំអក និងមួលបង្កាច់ទៀតផង។ ដោយសារតែព្រះបន្ទូលទាំងនេះមកពីព្រះជាម្ចាស់ គេមិនហ៊ានវិនិច្ឆ័យព្រះបន្ទូលទាំងនោះដោយចំហទេ ប៉ុន្តែវាមិនមែនមានន័យថាគេគ្មានមតិ ឬសញ្ញាណចំពោះព្រះបន្ទូលទាំងនោះឡើយ។ តើមតិ និងសញ្ញាណរបស់គេបង្ហាញចេញនៅត្រង់ណា? គេមិនទទួលយក ឬអនុវត្តព្រះបន្ទូលទាំងនេះទេ។ គេមានគំនិតរបស់ខ្លួនផ្ទាល់ចំពោះព្រះបន្ទូលទាំងនោះ ហើយអាចវិនិច្ឆ័យ និងបង្កើតសញ្ញាណចំពោះព្រះបន្ទូលទាំងនោះ។ ហេតុដូច្នេះហើយ នៅពេលគេហូបអាហាររួច ហើយឃើញមនុស្សមួយចំនួនលិទ្ធចានរបស់ខ្លួនឱ្យស្អាត គេមិនធ្វើដូច្នេះតាមឡើយ ថែមទាំងរក្សាទុកការមើលងាយនៅក្នុងចិត្តចំពោះអស់អ្នកដែលអនុវត្តតាមព្រះបន្ទូលរបស់ព្រះជាម្ចាស់ទៀតផង។ សំបកក្រៅរបស់គេ ជារឿយៗបញ្ចេញឱ្យឃើញពីការចំអក និងការឡកឡាយ ហើយថែមទាំងមានអាកប្បកិរិយាចង់កែតម្រូវឥរិយាបថរបស់អ្នកដទៃទៀតផង។ គេមិនត្រឹមតែមិនធ្វើសកម្មភាពតាមអ្វីដែលព្រះជាម្ចាស់មានព្រះបន្ទូលប៉ុណ្ណោះទេ ប៉ុន្តែថែមទាំងធ្វើសកម្មភាពផ្ទុយពីនេះ ដោយធ្វើសកម្មភាពផ្ទុយពីព្រះបន្ទូលរបស់ព្រះជាម្ចាស់ទៀតផង។ គេប្រើប្រាស់សកម្មភាពរបស់ខ្លួនដើម្បីបដិសេធសេចក្ដីតម្រូវរបស់ព្រះជាម្ចាស់ ដើម្បីទាស់ទទឹងនឹងអ្វីដែលព្រះជាម្ចាស់បានមានព្រះបន្ទូល ហើយគេក៏ស្វែងរកការទាក់ទាញចំណាប់អារម្មណ៍បន្ថែមទៀតតាមរយៈសកម្មភាពរបស់ខ្លួន ដោយបញ្ចុះបញ្ចូលមនុស្សកាន់តែច្រើនថា អ្វីដែលព្រះជាម្ចាស់មានព្រះបន្ទូលគឺមិនត្រឹមត្រូវទេ ហើយថាមានតែវិធីរបស់គេប៉ុណ្ណោះទើបត្រឹមត្រូវ ដែលនាំឱ្យមនុស្សកាន់តែច្រើនទាស់ទទឹង និងថ្កោលទោសព្រះបន្ទូលរបស់ព្រះជាម្ចាស់។ គេមិនធ្វើតាមអ្វីដែលព្រះជាម្ចាស់បានណែនាំតែម្ដង។ រាល់ពេលបន្ទាប់ពីហូបរួច គេមិនត្រឹមតែយកទឹកលាងចានរបស់ពួកគេប៉ុណ្ណោះទេ ប៉ុន្តែថែមទាំងលាងវាម្ដងហើយម្ដងទៀតដោយថ្នាំសម្លាប់មេរោគ និងសាប៊ូលាងចាន ហើយបន្ទាប់មកសម្លាប់មេរោគនៅក្នុងទូសម្លាប់មេរោគទៀតផង។ ខណៈពេលកំពុងធ្វើបែបនេះ ពួកគេក៏បង្កើតសេចក្ដីថ្លែងមួយចំនួនដោយមិនដឹងខ្លួន ដោយប្រាប់មនុស្សគ្រប់គ្នាថា៖ «តាមពិតទៅ ការលិទ្ធមិនអាចកម្ចាត់មេរោគបានទេ ហើយការលាងដោយទឹកក៏មិនអាចកម្ចាត់មេរោគបានដែរ។ មានតែការប្រើថ្នាំសម្លាប់មេរោគ រួមផ្សំជាមួយនឹងសីតុណ្ហភាពខ្ពស់ប៉ុណ្ណោះ ទើបអាចសម្លាប់មេរោគបានទាំងស្រុង។ នោះហើយទើបហៅថាមានអនាម័យ»។ គេមិនត្រឹមតែបដិសេធមិនទទួលយកអ្វីដែលព្រះជាម្ចាស់មានព្រះបន្ទូល ឬអនុវត្តដូចដែលព្រះជាម្ចាស់ណែនាំប៉ុណ្ណោះទេ ប៉ុន្តែគេថែមទាំងប្រើប្រាស់ពាក្យសម្ដី និងទង្វើរបស់ខ្លួនផ្ទាល់ ដើម្បីទាស់ទទឹង ថ្កោលទោស និងវិនិច្ឆ័យអ្វីដែលព្រះជាម្ចាស់តម្រូវទៀតផង។ អ្វីដែលកាន់តែជ្រុលហួសហេតុនោះគឺ គេប្រើប្រាស់មតិមួយចំនួនដែលគេចាត់ទុកថាត្រឹមត្រូវ ដើម្បីញុះញង់ និងបំភាន់មនុស្សកាន់តែច្រើនឱ្យចូលរួមជាមួយគេក្នុងការថ្កោលទោស ទាស់ទទឹង និងវិនិច្ឆ័យសេចក្ដីតម្រូវរបស់ព្រះជាម្ចាស់។ តើគេកំពុងដើរតួជាអ្វីនៅទីនេះ? វាមិនមែនដើម្បីដឹកនាំមនុស្សកាន់តែច្រើនឱ្យស្ដាប់ព្រះបន្ទូលរបស់ព្រះជាម្ចាស់ និងចុះចូលនឹងព្រះជាម្ចាស់ដោយគ្មានលក្ខខណ្ឌនោះទេ ហើយក៏មិនមែនដើម្បីដោះស្រាយសញ្ញាណរបស់មនុស្សនៅពេលវាលេចឡើង ឬដើម្បីដោះស្រាយភាពផ្ទុយគ្នារវាងមនុស្ស និងព្រះជាម្ចាស់ ឬនិស្ស័យពុករលួយរបស់មនុស្សនៅពេលភាពផ្ទុយគ្នាបែបនេះកើតឡើងនោះដែរ។ ផ្ទុយទៅវិញ ពួកគេញុះញង់ និងបំភាន់មនុស្សកាន់តែច្រើនឱ្យវិនិច្ឆ័យព្រះជាម្ចាស់ ដោយចូលរួមជាមួយពួកគេក្នុងការវិភាគ និងពិនិត្យពិច័យភាពត្រឹមត្រូវនៃព្រះបន្ទូលរបស់ព្រះជាម្ចាស់។ មើលពីសំបកក្រៅ គេហាក់ដូចជាអ្នកការពារយុត្តិធម៌ ដោយចូលរួមក្នុងអ្វីដែលហាក់ដូចជាត្រឹមត្រូវ។ ប៉ុន្តែ តើទង្វើដ៏ត្រឹមត្រូវនេះ ស័ក្ដិសមនឹងអ្នកដែលដើរតាមព្រះជាម្ចាស់ដែរឬទេ? តើនេះជាស្មារតីយុត្តិធម៌របស់មនុស្សឬ? (មិនមែនទេ។) ចុះតើសារជាតិរបស់មនុស្សប្រភេទនេះនៅពីក្រោយឥរិយាបថរបស់ពួកគេ គឺជាអ្វីឱ្យប្រាកដទៅ? (ពួកគេមានសារជាតិរបស់ពួកទទឹងនឹងព្រះគ្រីស្ទ ជាពួកអារក្ស។) បុគ្គលទាំងនេះមិនត្រឹមតែមិនបានចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតប៉ុណ្ណោះទេ ប៉ុន្តែអ្វីដែលគួរឱ្យខ្មាសអៀនជាងនេះទៅទៀតនោះគឺ ពួកគេអាចបន្លំខ្លួនជាមនុស្សខាងវិញ្ញាណ ឧស្សាហ៍ប្រើប្រាស់ព្រះបន្ទូលរបស់ព្រះជាម្ចាស់ដើម្បីណែនាំអ្នកដទៃ ដោយហេតុនេះ ពួកគេក៏អាចតុបតែងខ្លួនឯង និងទទួលបានការកោតសរសើរ។ ពួកគេផ្ទាល់មិនអនុវត្តព្រះបន្ទូលរបស់ព្រះជាម្ចាស់ឡើយ ហើយក៏មិនចាត់ទុកព្រះបន្ទូលទាំងនោះជាសេចក្ដីពិតដើម្បីដកបទពិសោធ និងអនុវត្តនោះដែរ។ ប៉ុន្តែ ពួកគេឧស្សាហ៍ប្រាប់អ្នកដទៃយ៉ាងម៉ឺងម៉ាត់ និងយ៉ាងហ្មត់ចត់ថា៖ «ព្រះជាម្ចាស់បានមានព្រះបន្ទូលថា បន្ទាប់ពីហូបរួច ចូរលិទ្ធចានរបស់អ្នកឱ្យស្អាត វាគឺជាទម្លាប់ល្អ និងសន្សំសំចៃអាហារ»។ គ្រប់ពាក្យ គ្រប់ប្រយោគ ពួកគេលើកស្លាកថា «ព្រះជាម្ចាស់បានមានព្រះបន្ងូលថា» «នេះគឺជាព្រះបន្ទូលរបស់ព្រះជាម្ចាស់» ឬ «នេះគឺជាសេចក្ដីពិត» ប៉ុន្តែពួកគេផ្ទាល់មិនទទួលយក ឬអនុវត្តវាទាល់តែសោះ។ លើសពីនេះទៅទៀត ពួកគេបង្កើតឱ្យមានការវិនិច្ឆ័យ និងការបកស្រាយខុសទំនងផ្សេងៗចំពោះព្រះបន្ទូលរបស់ព្រះជាម្ចាស់។ នេះហើយជាអ្វីដែលពួកទទឹងនឹងព្រះគ្រីស្ទធ្វើ។

បន្ទាប់ពីបានវិភាគការបង្ហាញចេញរបស់មនុស្សទាំងបីប្រភេទនេះរួច តើប្រភេទមួយណាដែលធ្ងន់ធ្ងរបំផុត? (គឺប្រភេទចុងក្រោយ។) មនុស្សប្រភេទនេះមិនអនុវត្តព្រះបន្ទូលរបស់ព្រះជាម្ចាស់ដោយខ្លួនឯងឡើយ ហើយពោរពេញទៅដោយការទាស់ទទឹង និងការវិនិច្ឆ័យផ្សេងៗចំពោះព្រះបន្ទូលរបស់ព្រះជាម្ចាស់។ លើសពីនេះទៅទៀត ពួកគេប្រើប្រាស់ព្រះបន្ទូលរបស់ព្រះជាម្ចាស់ដើម្បីបំភាន់អ្នកដទៃ និងសម្រេចគោលដៅរបស់ខ្លួនផ្ទាល់។ មនុស្សបែបនេះគឺជាពួកទទឹងនឹងព្រះគ្រីស្ទ។ មិនថាទិដ្ឋភាពណានៃព្រះបន្ទូលរបស់ព្រះជាម្ចាស់នោះទេ ទោះបីជាព្រះបន្ទូលទាំងនេះស្របតាមសញ្ញាណរបស់ពួកគេក៏ដោយ ក៏ពួកគេមិនចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ។ ជាពិសេសចំពោះព្រះបន្ទូលរបស់ព្រះជាម្ចាស់ទាំងនោះ ដែលផ្ទុយស្រឡះពីសញ្ញាណរបស់មនុស្ស វប្បធម៌ប្រពៃណី និងទស្សនវិជ្ជា ពួកទទឹងនឹងព្រះគ្រីស្ទរឹតតែមិនសូវឱ្យតម្លៃលើព្រះបន្ទូលទាំងនេះទៅទៀត។ ហេតុអ្វីបានជាពួកគេអធិប្បាយព្រះបន្ទូលរបស់ព្រះជាម្ចាស់ ប្រសិនបើពួកគេមិនចាត់ទុកព្រះបន្ទូលទាំងនោះថាសំខាន់ផងនោះ? ពួកគេចង់ប្រើប្រាស់ព្រះបន្ទូលរបស់ព្រះជាម្ចាស់ដើម្បីសម្រេចគោលបំណងរបស់ខ្លួន។ ប្រភេទដែលគ្រោះថ្នាក់បំផុតក្នុងចំណោមមនុស្សទាំងបីប្រភេទនេះ គឺប្រភេទចុងក្រោយ។ ចុះចំណែកប្រភេទទីមួយវិញ? (ពួកគេស្ដាប់ព្រះបន្ទូលរបស់ព្រះជាម្ចាស់ ហើយអនុវត្តតាម។) តើអ្នករាល់គ្នាគិតថា អស់អ្នកដែលស្ដាប់ព្រះបន្ទូលរបស់ព្រះជាម្ចាស់ ហើយអនុវត្តតាម សុទ្ធតែជាមនុស្សល្ងង់មែនទេ? មើលពីសំបកក្រៅ តើការស្ដាប់បង្គាប់យ៉ាងតឹងរ៉ឹងចំពោះអ្វីក៏ដោយដែលព្រះជាម្ចាស់មានព្រះបន្ទូល និងឱ្យមនុស្សធ្វើ ហាក់ដូចជាល្ងង់ខ្លៅបន្តិចដែរឬទេ? (អត់ទេ។) អស់អ្នកដែលអនុវត្តព្រះបន្ទូលរបស់ព្រះជាម្ចាស់ គឺជាអ្នកដែលឆ្លាតបំផុត។ មនុស្សប្រភេទទីពីរផ្ដោតលើសកម្មភាព។ ពួកគេមិនអនុវត្តសេចក្ដីពិតទេ ប៉ុន្តែគ្រាន់តែធ្វើសកម្មភាពតាមបំណងប្រាថ្នារបស់ខ្លួនផ្ទាល់ និងធ្វើការដោយកម្លាំងខ្លះប៉ុណ្ណោះ។ ពួកគេមិនយកចិត្តទុកដាក់ចំពោះអត្ថន័យ ឬសេចក្ដីតម្រូវ និងស្ដង់ដានៃព្រះបន្ទូលរបស់ព្រះជាម្ចាស់ឡើយ។ ពួកគេមិនយល់ពីបំណងព្រះហឫទ័យរបស់ព្រះជាម្ចាស់ ឬព្រះសូរសៀងខាងក្នុងរបស់ទ្រង់ទេ ហើយគ្រាន់តែផ្ដោតលើការធ្វើប៉ុណ្ណោះ។ ពួកគេគិតថា៖ «ទូលបង្គំដឹងថាព្រះអង្គមានព្រះរាជបំណងល្អសម្រាប់ពួកទូលបង្គំ។ អ្វីៗគ្រប់យ៉ាងដែលព្រះអង្គមានព្រះបន្ទូលគឺត្រឹមត្រូវ។ ពួកទូលបង្គំគួរតែចុះចូល និងអនុវត្តតាមអ្វីដែលព្រះអង្គមានព្រះបន្ទូល។ ព្រះអង្គគ្រាន់តែផ្ដោតលើការមានព្រះបន្ទូលទៅ ហើយពួកទូលបង្គំទាំងអស់គ្នានឹងស្ដាប់តាម»។ ប៉ុន្តែ តាមពិតទៅ ពួកគេមិនយកចិត្តទុកដាក់ចំពោះអ្វីដែលព្រះជាម្ចាស់មានព្រះបន្ទូល ឬសេចក្ដីតម្រូវលម្អិតដែលព្រះជាម្ចាស់មានសម្រាប់មនុស្សឡើយ។ ពួកគេគ្រាន់តែធ្វើសកម្មភាពដោយមិនគិតប៉ុណ្ណោះ។ ការធ្វើសកម្មភាពដោយមិនគិត ជួនកាលអាចនាំឱ្យមានការធ្វើសកម្មភាពយ៉ាងព្រហើន និងគ្មានកោតក្រែង បង្កឱ្យមានការបង្អាក់ និងការរំខាន។ វាអាចនាំឱ្យមានការទាស់ទទឹងនឹងព្រះជាម្ចាស់។ ការទាស់ទទឹងនឹងព្រះជាម្ចាស់ដល់កម្រិតធ្ងន់ធ្ងរ ជួនកាលបង្កឱ្យមានបញ្ហាយ៉ាងធំធេង ហើយរឿងនេះអាចនាំឱ្យមានការបំផ្លិចបំផ្លាញ។ នេះគឺជាផលវិបាកដ៏ធ្ងន់ធ្ងរបំផុតសម្រាប់អស់អ្នកដែលមិនដេញតាមសេចក្ដីពិត ហើយមនុស្សមួយចំនួនអាចឈានដល់ចំណុចនេះបាន។ មនុស្សប្រភេទទីបី គឺពួកទទឹងនឹងព្រះគ្រីស្ទ ដែលជាអ្នកដើរតាមសាតាំងយ៉ាងស្មោះស្ម័គ្រ។ ពួកគេមិនដែលអនុវត្តសេចក្ដីពិតឡើយ មិនថាយ៉ាងណាក៏ដោយ។ ទោះបីជាអ្វីដែលអ្នកនិយាយគឺត្រឹមត្រូវក៏ដោយ ក៏ពួកគេនឹងមិនស្ដាប់ដែរ កុំថាឡើយនៅពេលពួកគេមានសញ្ញាណរបស់ខ្លួនផ្ទាល់នោះ។ ពួកគេគឺជាសត្រូវសួពូជរបស់ព្រះជាម្ចាស់ ជាសត្រូវសួពូជនៃសេចក្ដីពិត។ មើលពីសំបកក្រៅ អ្នកដែលល្បិចកល និងឆ្លាតវៃបំផុត ហាក់ដូចជាមនុស្សទាំងនេះឯង។ ពួកគេញែកដឹង និងពិនិត្យពិច័យអ្វីៗគ្រប់យ៉ាង ដោយត្រិះរិះ និងខិតខំស្វែងយល់ពីរឿងរ៉ាវទាំងអស់។ ទោះជាយ៉ាងនេះក្ដី បន្ទាប់ពីបានពិនិត្យពិច័យយ៉ាងច្រើន ចុងក្រោយពួកគេបែរជាពិនិត្យពិច័យព្រះជាម្ចាស់ផ្ទាល់ព្រះអង្គ ដោយបង្កើតឱ្យមានសញ្ញាណ និងមតិចំពោះទ្រង់ទៅវិញ។ មិនថាព្រះជាម្ចាស់ធ្វើអ្វីនោះទេ ប្រសិនបើវាមិនឆ្លងកាត់ការវិនិច្ឆ័យរបស់ខ្លួនពួកគេផ្ទាល់ទេ នោះពួកគេថ្កោលទោសវាដោយគ្មានការលើកលែងឡើយ។ ពួកគេបដិសេធមិនអនុវត្តវាទេ ដោយខ្លាចថាវាអាចនឹងបង្កផលប៉ះពាល់ដល់ពួកគេ។ ម្យ៉ាងវិញទៀត អស់អ្នកដែលមើលទៅហាក់ដូចជាល្ងង់ខ្លៅពីសំបកក្រៅ ហាក់ដូចជាខ្វះបញ្ញា បែរជាធ្វើតាមយ៉ាងដូចទៅនឹងអ្វីដែលព្រះជាម្ចាស់មានបន្ទូលទៅវិញ។ ពួកគេមើលទៅហាក់ដូចជាសាមញ្ញ និងស្មោះត្រង់ខ្លាំងណាស់ ដោយចែករំលែកយ៉ាងបើកចំហសូម្បីតែរឿងដែលមិនគួរចែករំលែក រាយការណ៍សូម្បីតែរឿងដែលមិនចាំបាច់រាយការណ៍ ហើយជួនកាលថែមទាំងបង្ហាញឥរិយាបថស្លូតត្រង់មិនដឹងអីបន្តិចទៀតផង។ តើនេះបង្ហាញពីអ្វី? វាបង្ហាញថា ចិត្តរបស់មនុស្សបែបនេះគឺបើកចំហចំពោះព្រះជាម្ចាស់ មិនមែនបិទជិត ឬរារាំងពីទ្រង់ឡើយ។ តាមរយៈការពិភាក្សាពីឧទាហរណ៍ដ៏សាមញ្ញនេះ គោលបំណងគឺដើម្បីជួយអ្នករាល់គ្នាឱ្យយល់ថា តើអ្នកទទឹងនឹងព្រះគ្រីស្ទគឺជាអ្វីឱ្យប្រាកដ ហើយតើអាកប្បកិរិយារបស់គេចំពោះព្រះបន្ទូលរបស់ព្រះជាម្ចាស់ពិតជាយ៉ាងណា។ គឺដើម្បីជួយអ្នករាល់គ្នាឱ្យញែកដឹងថា តើមនុស្សប្រភេទណាជាពួកទទឹងនឹងព្រះគ្រីស្ទ ហើយប្រភេទណាមិនអនុវត្តសេចក្ដីពិត ប៉ុន្តែមិនមែនជាពួកទទឹងនឹងព្រះគ្រីស្ទ។ គឺដើម្បីឱ្យមានការញែកដឹងបែបនេះ។ ខ្ញុំគ្រាន់តែលើកឡើងលេងៗនូវឧទាហរណ៍នេះ ដើម្បីឱ្យអ្នករាល់គ្នាងាយយល់ឱ្យកាន់តែប្រសើរពីប្រធានបទដែលយើងកំពុងប្រកបគ្នានៅថ្ងៃនេះប៉ុណ្ណោះ។ វាមិនមែនមានន័យថា ខ្ញុំពិតជាកំពុងស្នើឱ្យអ្នករាល់គ្នាលិទ្ធចានរបស់ខ្លួនឱ្យស្អាតបន្ទាប់ពីហូបអាហាររួចនោះទេ។ ហើយខ្ញុំក៏មិនបានកំណត់ន័យថា ការលិទ្ធចានគឺមានន័យដូចគ្នានឹងការមានអនាម័យ ឬការមិនខ្ជះខ្ជាយអាហារនោះដែរ។ អ្នករាល់គ្នាមិនចាំបាច់ធ្វើបែបនេះទេ។ អ្នករាល់គ្នាមិនត្រូវយល់ខុសឡើយ។

ថ្ងៃនេះ ចំណុចបន្ថែមមួយទាក់ទងនឹងរបៀបដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ ត្រូវបានប្រកបគ្នាគឺ៖ ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។ នៅពេលនិយាយដល់ទំនិញ វាពាក់ព័ន្ធនឹងការលក់ ការជួញដូរ ប្រាក់ចំណេញ និងប្រាក់កាស។ ការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ គឺជារឿងដែលមិនគួរធ្វើដាច់ខាត វាគឺជាអំពើបាបយ៉ាងពិតប្រាកដ។ ហេតុអ្វីក៏ដូច្នេះ? នៅពេលយើងទើបតែចាប់ផ្ដើមការជួបជុំ មនុស្សគ្រប់គ្នាបានប្រកបគ្នាអំពីការយល់ដឹងរបស់ពួកគេអំពីព្រះបន្ទូលរបស់ព្រះជាម្ចាស់ និងសេចក្ដីពិតជាភាសារបស់ខ្លួនផ្ទាល់ ដោយសង្ខេបជាពាក្យសាមញ្ញបំផុត។ ជារួម ព្រះបន្ទូលរបស់ព្រះជាម្ចាស់គឺជាសេចក្ដីពិត។ សម្រាប់មនុស្សជាតិ សេចក្ដីពិតគឺមានសារៈសំខាន់ខ្លាំងណាស់។ សេចក្ដីពិតអាចជាជីវិតរបស់មនុស្ស វាអាចសង្គ្រោះមនុស្ស និងនាំពួកគេឱ្យរស់ឡើងវិញពីសេចក្ដីស្លាប់ ហើយធ្វើឱ្យមនុស្សម្នាក់អាចក្លាយជាភាវៈដែលព្រះបានបង្កើតដែលត្រូវតាមស្ដង់ដា។ តម្លៃនៃសេចក្ដីពិតចំពោះមនុស្សជាតិ មិនអាចត្រូវបានវាស់វែងជាពាក្យសម្ដី ជារបស់ខាងសម្ភារៈ ឬជាប្រាក់កាសបានឡើយ។ វាសមនឹងទទួលបានការថ្នាក់ថ្នម និងការឱ្យតម្លៃ ហើយវាស័ក្ដិសមឱ្យមនុស្សចាត់ទុកវាជាអ្នកណែនាំ ជាទិសដៅ និងជាគោលដៅសម្រាប់សកម្មភាព ការប្រព្រឹត្ត ជីវិត និងអត្ថិភាពទាំងមូលរបស់ពួកគេ។ មនុស្សគួរតែសម្រេចបានផ្លូវនៃការអនុវត្ត ក៏ដូចជាផ្លូវនៃការកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ ក្នុងចំណោមផ្លូវផ្សេងៗទៀត ពីសេចក្ដីពិត។ ចំពោះមនុស្ស សេចក្ដីពិតគឺស្មើនឹងជីវិតផ្ទាល់តែម្ដង។ គ្មានវត្ថុខាងសម្ភារៈ ឬទ្រព្យសម្បត្តិណាមួយ អាចយកមកប្រៀបធៀបជាមួយសេចក្ដីពិតបានឡើយ។ នៅក្នុងពិភពខាងសម្ភារៈនេះ ឬនៅក្នុងពិភពចក្រវាលទាំងមូល គ្មានអ្វីដែលស័ក្ដិសមនឹងយកមកប្រៀបធៀបជាមួយសេចក្ដីពិតឡើយ ហើយក៏គ្មានអ្វីដែលអាចស្មើនឹងសេចក្ដីពិតបានដែរ។ តាមរយៈរឿងនេះ វាច្បាស់ណាស់ថា សម្រាប់មនុស្សជាតិដែលត្រូវការសេចក្ដីសង្គ្រោះ សេចក្ដីពិតគឺជាទ្រព្យសម្បត្តិដ៏មានតម្លៃបំផុត ហើយវាពិតជាមិនអាចកាត់ថ្លៃបានឡើយ។ ប៉ុន្តែ អ្វីដែលគួរឱ្យភ្ញាក់ផ្អើលនោះគឺ មានបុគ្គលដែលចាត់ទុករឿងដ៏មិនអាចកាត់ថ្លៃបានបែបនេះ ជាទំនិញសម្រាប់លក់ និងជួញដូរដើម្បីប្រាក់ចំណេញទៅវិញ។ តើបុគ្គលបែបនេះអាចត្រូវបានកំណត់លក្ខណៈថាជាពួកអារក្ស ជាពួកសាតាំងដែរឬទេ? ពិតប្រាកដណាស់! នៅក្នុងពិភពខាងវិញ្ញាណ បុគ្គលបែបនេះគឺជាពួកអារក្ស និងសាតាំង។ នៅក្នុងចំណោមមនុស្សវិញ ពួកគេគឺជាពួកទទឹងនឹងព្រះគ្រីស្ទ។

យើងទើបតែបានប្រកបគ្នាអំពីការបង្ហាញចេញមួយចំនួននៃរបៀបដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញសម្រាប់លក់ដើម្បីទទួលបានផលប្រយោជន៍ផ្ទាល់ខ្លួន។ ពិតណាស់ រឿងនេះត្រូវបាននិយាយក្នុងន័យណាមួយ ហើយមិនស្របទាំងស្រុងនឹងន័យត្រង់នោះទេ វាមិនអាចមើលឃើញយ៉ាងច្បាស់ក្រឡែតថា ពួកគេកំពុងចាត់ទុកព្រះបន្ទូលរបស់ព្រះជាម្ចាស់ជាទំនិញសម្រាប់លក់ឡើយ។ ក៏ប៉ុន្តែ តាមពិតទៅ បើវិនិច្ឆ័យតាមឥរិយាបថ វិធីសាស្ត្រ និងសូម្បីតែសារជាតិរបស់ពួកគេ គឺពួកគេបានចាត់ទុក ឬប្រាកដបំផុតថាបានចាត់ទុកព្រះបន្ទូលរបស់ព្រះជាម្ចាស់ជាទំនិញ ជារបស់ខាងសម្ភារៈដែលត្រូវកាន់កាប់រួចទៅហើយ។ នៅពេលបានក្លាយជាកម្មសិទ្ធិរបស់ពួកគេហើយ ពួកគេចាត់ទុកព្រះបន្ទូលរបស់ព្រះជាម្ចាស់ជារបស់មួយនៅក្នុងហាងតូចរបស់ពួកគេ ដោយលក់វានៅពេលដ៏ស័ក្ដិសមទៅឱ្យអ្នកណាដែលត្រូវការ និងទាញយកប្រាក់ចំណេញពីវា។ តើពួកទទឹងនឹងព្រះគ្រីស្ទទទួលបានផលប្រយោជន៍អ្វីខ្លះពីរឿងនេះ? ផលប្រយោជន៍ទាំងនេះរួមមាន កេរ្តិ៍ឈ្មោះរបស់ពួកគេ ការវាយតម្លៃខ្ពស់ និងការគោរពបូជាពីអ្នកដទៃ ការសម្លឹងមើលទៅពួកគេដោយក្ដីកោតសរសើរ និងការការពារដែលអ្នកដទៃផ្ដល់ឱ្យ ដូចជាការការពារដល់ឋានៈ និងមុខមាត់របស់ពួកគេជាដើម។ សូម្បីតែពេលពួកគេត្រូវបានដកហូតតំណែង និងជម្រុះចោលក៏ដោយ ក៏មនុស្សនឹងនិយាយជំនួស និងការពារពួកគេដែរ។ ទាំងនេះគឺជាផលប្រយោជន៍ដែលពួកទទឹងនឹងព្រះគ្រីស្ទទាញយកបានពីព្រះបន្ទូលរបស់ព្រះជាម្ចាស់។ ផលប្រយោជន៍ទាំងនេះ គឺជាអ្វីដែលពួកទទឹងនឹងព្រះគ្រីស្ទចង់បាន និងដេញតាមយ៉ាងពិតប្រាកដ ជាអ្វីដែលពួកគេបានរៀបចំផែនការនៅក្នុងចិត្តរបស់ខ្លួនជាយូរមកហើយ។ នេះគឺជាសារជាតិរបស់ពួកទទឹងនឹងព្រះគ្រីស្ទ។ សកម្មភាព និងឥរិយាបថរបស់ពួកគេ ត្រូវបានជំរុញ និងគ្របដណ្ដប់ដោយធម្មជាតិរបស់ពួកគេ ហើយតាមរយៈការបង្ហាញចេញទាំងនេះ សារជាតិធម្មជាតិរបស់ពួកទទឹងនឹងព្រះគ្រីស្ទអាចត្រូវបានមើលឃើញ។

២. ការលក់សៀវភៅព្រះបន្ទូលរបស់ព្រះជាម្ចាស់សម្រាប់ប្រាក់ចំណេញផ្ទាល់ខ្លួន

បន្ទាប់មកទៀត យើងនឹងប្រកបគ្នាអំពីទិដ្ឋភាពទីពីរ ដែលជាឥរិយាបថ និងវិធីសាស្ត្រជាក់ស្ដែងនៃការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។ វិធីសាស្ត្រនេះពាក់ព័ន្ធនឹងការដែលពួកទទឹងនឹងព្រះគ្រីស្ទប្រភេទនេះ ចាត់ទុកសៀវភៅប្រភេទផ្សេងៗនៃព្រះបន្ទូលរបស់ព្រះជាម្ចាស់ជាទំនិញ។ នៅពេលពួកគេទទួលបានសៀវភៅព្រះបន្ទូលរបស់ព្រះជាម្ចាស់ទាំងនេះ ពួកគេជឿថា ពួកគេទទួលបានដើមទុនដើម្បីរកលុយ ដោយមានទ្រព្យសម្បត្តិដែលត្រូវការដើម្បីធ្វើរឿងនេះ។ សៀវភៅទាំងនេះ ដែលបានបោះពុម្ពព្រះបន្ទូលរបស់ព្រះជាម្ចាស់ ក្លាយជាទ្រព្យសម្បត្តិរបស់ពួកគេ ជាទំនិញដែលពួកគេមានបំណងចង់លក់ និងជាវត្ថុដែលពួកគេប្រើប្រាស់ដើម្បីទាញយកប្រាក់ចំណេញហួសហេតុ។ ពួកទទឹងនឹងព្រះគ្រីស្ទលាក់ទុកសៀវភៅទាំងនេះ មិនចែកចាយវាស្របតាមគោលការណ៍ដែលដំណាក់របស់ព្រះជាម្ចាស់តម្រូវឡើយ ប៉ុន្តែផ្ទុយទៅវិញ ពួកគេស្វែងរកការទាញយកប្រាក់ចំណេញទាំងមិនត្រឹមត្រូវ ដោយផ្អែកលើចេតនារបស់ខ្លួនផ្ទាល់។ តើគោលការណ៍នៃការចែកចាយសៀវភៅនៅក្នុងដំណាក់របស់ព្រះជាម្ចាស់គឺជាអ្វី? គឺការចែកចាយសៀវភៅទាំងនោះដល់អស់អ្នកណាដែលចូលចិត្តអានព្រះបន្ទូលរបស់ព្រះជាម្ចាស់ និងដែលស្រេកឃ្លានសេចក្ដីពិត ហើយចែកចាយដោយឥតគិតថ្លៃ។ មិនថាមានមនុស្សប៉ុន្មាននាក់ទទួលបានសៀវភៅទាំងនោះ ឬមានសៀវភៅប៉ុន្មានក្បាលត្រូវបានចែកចាយនោះទេ គឺតែងតែឥតគិតថ្លៃជានិច្ច។ នៅពេលជឿលើព្រះជាម្ចាស់នៅក្នុងគ្រីស្ទសាសនា ព្រះគម្ពីរមិនមែនឥតគិតថ្លៃទេ គឺត្រូវតែទិញ។ ប៉ុន្តែឥឡូវនេះ ព្រះបន្ទូលទាំងនេះរបស់ព្រះជាម្ចាស់ និងសៀវភៅទាំងនេះ ត្រូវបានចែកចាយដោយឥតគិតថ្លៃដោយដំណាក់របស់ព្រះជាម្ចាស់ ដែលនេះគឺជាចំណុចសំខាន់មួយ។ ក៏ប៉ុន្តែ បញ្ហាកើតឡើងនៅពេលដែលពួកទទឹងនឹងព្រះគ្រីស្ទទទួលបានសៀវភៅទាំងនេះ ហើយមិនបានចែកចាយវាដោយឥតគិតថ្លៃ ស្របតាមគោលការណ៍។ ក្នុងកាលៈទេសៈធម្មតា អស់អ្នកដែលមានចិត្តកោតខ្លាចព្រះជាម្ចាស់បន្តិចបន្តួច នឹងចែកចាយសៀវភៅទាំងនេះដោយឥតគិតថ្លៃស្របតាមគោលការណ៍ ដោយមិនយកប្រាក់ ឬស្វែងរកការទាញយកប្រាក់ចំណេញហួសហេតុដោយមិនត្រឹមត្រូវឡើយ។ ក៏ប៉ុន្តែ មានតែពួកទទឹងនឹងព្រះគ្រីស្ទប៉ុណ្ណោះ ដែលនៅពេលទទួលបានសៀវភៅទាំងនេះ គិតថាឱកាសធ្វើជំនួញបានមកដល់ហើយ។ ហេតុដូច្នេះ មហិច្ឆតា និងភាពលោភលន់របស់ពួកគេក៏លេចឡើង៖ «ការឱ្យសៀវភៅដ៏ក្រាស់ និងល្អបែបនេះដោយឥតគិតថ្លៃ តើវាមិនខាតទេឬ? តើវាមិនល្ងង់ទេឬ ដែលមិនរកលុយខ្លះពីសៀវភៅទាំងនេះ? លើសពីនេះទៅទៀត សៀវភៅទាំងនេះមិនអាចរកទិញបាននៅកន្លែងផ្សេងទេ ហើយមនុស្សភាគច្រើនដែលជឿលើព្រះជាម្ចាស់ មុខជាចង់អានសៀវភៅទាំងនេះ ទោះក្នុងតម្លៃណាក៏ដោយ»។ នៅពេលពួកគេដឹងថាមនុស្សមានផ្នត់គំនិតបែបនេះ ពួកទទឹងនឹងព្រះគ្រីស្ទចាប់ផ្ដើមបង្កើតគំនិតមួយចំនួនគឺ៖ «ខ្ញុំមិនអាចខកខានឱកាសរកលុយនេះបានទេ។ ឱកាសបែបនេះគឺកម្រមានណាស់។ នៅពេលចែកចាយសៀវភៅ ខ្ញុំគួរតែបែងចែកមនុស្សជាកម្រិត ដោយយកថ្លៃខ្ពស់ពីអ្នកមាន យកថ្លៃមធ្យមពីអ្នកធម្មតា យកថ្លៃទាបពីអ្នកក្រ ឬមិនចែកចាយឱ្យពួកគេទាល់តែសោះ បញ្ចុះតម្លៃឱ្យអ្នកដែលបញ្ជោរខ្ញុំ ហើយយកថ្លៃខ្ពស់ពីអ្នកដែលមិនចុះសម្រុងជាមួយខ្ញុំ»។ តើនេះស្របតាមបទប្បញ្ញត្តិនៃដំណាក់របស់ព្រះជាម្ចាស់សម្រាប់ការចែកចាយសៀវភៅដែរឬទេ? (មិនស្របទេ។) នេះគឺជាការធ្វើជំនួញហើយ។ ពួកទទឹងនឹងព្រះគ្រីស្ទបង្កើតឱ្យមានគំនិតបែបនេះឡើង។ ដោយទុកមួយឡែកសិនថាតើពួកគេចែកចាយសៀវភៅស្របតាមបទប្បញ្ញត្តិ និងគោលការណ៍នៃដំណាក់របស់ព្រះជាម្ចាស់ឬអត់នោះ ចូរយើងនិយាយជាមុនសិនអំពីរបៀបដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់។ នៅពេលសៀវភៅព្រះបន្ទូលរបស់ព្រះជាម្ចាស់ស្ថិតនៅក្នុងដៃរបស់ពួកគេ តើពួកគេឱ្យតម្លៃសៀវភៅទាំងនោះដែរឬទេ? (មិនឱ្យតម្លៃទេ។) ពួកគេមិនចាប់អារម្មណ៍នឹងផ្លូវនៃជីវិត ឬសេចក្ដីពិតដែលត្រូវបានថ្លែងនៅក្នុងព្រះបន្ទូលរបស់ព្រះជាម្ចាស់ឡើយ។ ពួកគេមិនឱ្យតម្លៃព្រះបន្ទូលទាំងនោះទេ ហើយសូម្បីតែចង់ដឹងចង់ឮបន្តិចបន្តួចអំពីព្រះបន្ទូលទាំងនោះ ក៏គ្មានដែរ។ ពួកគេគ្រាន់តែមើលសៀវភៅទាំងនោះត្រួសៗពីសំបកក្រៅ ដោយបើកមើល និងក្រឡេកមើលទំព័រនានាបែបលេងៗ៖ «វាគ្រាន់តែនិយាយអំពីរបៀបដែលព្រះជាម្ចាស់បំពេញកិច្ចការជំនុំជម្រះមនុស្ស របៀបដែលទ្រង់បានយកឈ្នះមនុស្សមួយក្រុម និងរបៀបដែលទ្រង់ប្រទានគោលដៅដ៏ល្អមួយដល់មនុស្សប៉ុណ្ណោះ។ ចំណែកឯអនាគតរបស់មនុស្សជាតិវិញ គឺមិនមានសេចក្ដីលម្អិតទាំងនេះក្នុងសៀវភៅនេះទេ ដូច្នេះ សៀវភៅនេះមិនគួរឱ្យចាប់អារម្មណ៍ខ្លាំងប៉ុន្មានឡើយ។ ទោះបីជាសៀវភៅនេះមិនគួរឱ្យចាប់អារម្មណ៍ខ្លាំងក៏ដោយ ប៉ុន្តែមានមនុស្សជាច្រើនសុខចិត្តអានវា។ នេះជារឿងល្អ។ ខ្ញុំអាចទាញយកប្រាក់ចំណេញពីវាបាន»។ នៅពេលសៀវភៅព្រះបន្ទូលរបស់ព្រះជាម្ចាស់ធ្លាក់ចូលក្នុងដៃរបស់ពួកគេ វាក្លាយជាទំនិញ ដែលបង្កប់ន័យថា មនុស្សជាច្រើន យ៉ាងហោចណាស់ក៏មនុស្សមួយផ្នែកដែរ នឹងត្រូវចំណាយលុយដើម្បីទិញសៀវភៅទាំងនេះ។ ក្រោមលេសនៃការជឿលើព្រះជាម្ចាស់ ការបំពេញកិច្ចការនៃដំណាក់របស់ព្រះជាម្ចាស់ និងការទទួលខុសត្រូវចែកចាយសៀវភៅព្រះបន្ទូលរបស់ព្រះជាម្ចាស់ ពួកទទឹងនឹងព្រះគ្រីស្ទបានលូកដៃចូល ហើយប្រែក្លាយការចែកចាយសៀវភៅទាំងនេះដោយឥតគិតថ្លៃពីដំណាក់របស់ព្រះជាម្ចាស់ ទៅជាប្រតិបត្តិការដោះដូរ ទៅជាការទិញនិងលក់។ ចំពោះព្រះជាម្ចាស់ ព្រះបន្ទូលដែលទ្រង់បានថ្លែង ត្រូវបានផ្គត់ផ្គង់ដោយឥតគិតថ្លៃដល់មនុស្សគ្រប់គ្នាដែលស្ដាប់ព្រះបន្ទូលរបស់ទ្រង់ដោយយកចិត្តទុកដាក់។ ព្រះបន្ទូលទាំងនោះគឺឥតគិតថ្លៃ ដោយមិនតម្រូវឱ្យមានការដោះដូរនឹងអ្វីឡើយ។ អ្វីដែលតម្រូវពីមនុស្ស គឺគ្រាន់តែទទួលយក អនុវត្ត និងដកបទពិសោធ ដើម្បីសម្រេចបាននូវការចុះចូលនឹងព្រះបន្ទូលរបស់ព្រះជាម្ចាស់ ហើយក្លាយជាមនុស្សដែលកោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ប៉ុណ្ណោះ។ ពេលនោះ ព្រះជាម្ចាស់នឹងគាប់ព្រះហឫទ័យ គោលដៅរបស់ទ្រង់ត្រូវបានសម្រេច ហើយព្រះបន្ទូលរបស់ទ្រង់មិនត្រូវបានថ្លែងដោយឥតប្រយោជន៍ឡើយ។ ទ្រង់ទទួលបានការកម្សាន្តព្រះហឫទ័យពីរឿងនេះ។ នេះគឺជាព្រះរាជបំណងរបស់ព្រះជាម្ចាស់ ហើយក៏ជាគោលដៅនៃកិច្ចការគ្រប់គ្រងរយៈពេលប្រាំមួយពាន់ឆ្នាំរបស់ទ្រង់ដែលបានអនុវត្តមកលើមនុស្សផងដែរ ដែលជាព្រះរាជបំណងដ៏ស្រស់បំព្រងបំផុតរបស់ព្រះអាទិករសម្រាប់ភាវៈដែលព្រះបានបង្កើត។ ព្រះជាម្ចាស់ផ្គត់ផ្គង់ព្រះបន្ទូលរបស់ទ្រង់ កម្មសិទ្ធិ និងលក្ខណៈរបស់ទ្រង់ ព្រមទាំងបំណងព្រះហឫទ័យរបស់ទ្រង់ដោយឥតគិតថ្លៃ និងជាបន្តបន្ទាប់ដល់អស់អ្នកដែលដើរតាមទ្រង់។ នេះគឺជាទង្វើដ៏ស្អាតស្អំ និងបរិសុទ្ធ ជាអំពើដ៏អស្ចារ្យមហិមា គឺគ្មានប្រតិបត្តិការដោះដូរណាមួយពាក់ព័ន្ធនៅត្រង់នេះឡើយ។ សម្រាប់មនុស្សគ្រប់រូបដែលស្ដាប់ដោយយកចិត្តទុកដាក់ និងប្រាថ្នាចង់បានព្រះបន្ទូលរបស់ព្រះជាម្ចាស់ គ្រប់ប្រយោគដែលព្រះជាម្ចាស់មានព្រះបន្ទូល គឺមិនអាចកាត់ថ្លៃបានឡើយ។ មនុស្សទទួលបានសេចក្ដីពិត និងព្រះបន្ទូលរបស់ទ្រង់ពីព្រះជាម្ចាស់ដោយឥតគិតថ្លៃ ហើយនៅជ្រៅក្នុងចិត្តរបស់ពួកគេ អ្វីដែលពួកគេចង់ធ្វើថ្វាយព្រះជាម្ចាស់ គឺការតបស្នងសងគុណទ្រង់ បំពេញតាមបំណងព្រះហឫទ័យរបស់ទ្រង់ និងធ្វើឱ្យទ្រង់មានការកម្សាន្តព្រះហឫទ័យ ដើម្បីឱ្យកិច្ចការដ៏អស្ចារ្យរបស់ទ្រង់អាចត្រូវបានសម្រេចក្នុងពេលឆាប់ៗ។ នេះគឺជាភាពយល់ចិត្តគ្នា ដែលគួរតែមានរវាងព្រះអាទិករ និងមនុស្សជាតិដែលព្រះបានបង្កើត។ ក៏ប៉ុន្តែ ពួកទទឹងនឹងព្រះគ្រីស្ទប្រែក្លាយរឿងនេះទៅជាប្រតិបត្តិការដោះដូរទៅវិញ។ ពួកគេកេងចំណេញឱកាសនៃការដែលព្រះជាម្ចាស់មានព្រះបន្ទូល និងបំពេញកិច្ចការ ក៏ដូចជាតម្រូវការរបស់មនុស្សសម្រាប់ការផ្គត់ផ្គង់ពីព្រះបន្ទូលរបស់ព្រះជាម្ចាស់ ដើម្បីស្វែងរកលាភសក្ការៈផ្ទាល់ខ្លួន ដោយទទួលបានប្រាក់កាស និងផលប្រយោជន៍ដែលពួកគេមិនគួរទទួលបាន។ តើឥរិយាបថបែបនេះ មិនធ្វើឱ្យពួកគេសមនឹងទទួលបណ្ដាសាទេឬ? តើចេញពីសេចក្ដីថ្លែងព្រះបន្ទូលមួយណាខ្លះរបស់ព្រះជាម្ចាស់ ដែលអ្នកធ្លាប់បានឃើញ ឬបានឮថា ព្រះជាម្ចាស់មានព្រះបន្ទូលទៅកាន់មនុស្សជាតិ ជាការដោះដូរនឹងសំណងនោះ? តើមួយប្រយោគតម្លៃប៉ុន្មាន តើតម្លៃប៉ុន្មានសម្រាប់មួយវគ្គ សម្រាប់សេចក្ដីអធិប្បាយមួយ សម្រាប់សៀវភៅមួយក្បាល ឬសម្រាប់ការលួសកាត់ម្ដង ឬការជំនុំជម្រះ និងការដាក់ទណ្ឌកម្ម ឬការបន្សុទ្ធ ឬការផ្គត់ផ្គង់ជីវិត? តើព្រះជាម្ចាស់ធ្លាប់ថ្លែងព្រះបន្ទូលបែបនេះដែរឬទេ? (មិនធ្លាប់ទេ។) ព្រះជាម្ចាស់មិនដែលមានព្រះបន្ទូលពីរឿងបែបនេះឡើយ។ គ្រប់ប្រយោគ គ្រប់វគ្គ និងគ្រប់ផ្នែកដែលព្រះជាម្ចាស់បានបញ្ចេញមក គ្រប់ដងនៃការត្រូវបានលួសកាត់ ការត្រូវបានដាក់ទណ្ឌកម្ម និងការត្រូវបានជំនុំជម្រះ ព្រមទាំងការត្រូវបានល្បងល និងការត្រូវបានបន្សុទ្ធដែលមនុស្សទទួលបានពីព្រះជាម្ចាស់ ក៏ដូចជាការផ្គត់ផ្គង់ និងការចិញ្ចឹមបីបាច់នៃព្រះបន្ទូលរបស់ព្រះជាម្ចាស់ជាដើម ក្នុងចំណោមរឿងទាំងអស់នេះ តើមានរឿងមួយណាដែលអាចត្រូវបានវាស់ស្ទង់ជាលុយកាក់បាននោះ? តើមានរឿងមួយណាក្នុងចំណោមរឿងទាំងនេះដែលមនុស្សអាចទទួលបាន ជាការដោះដូរនឹងលុយកាក់ ឬរបស់ខាងសម្ភារៈ ឬក៏តាមរយៈការលះបង់ខាងសាច់ឈាមបាននោះ? គឺគ្មានសូម្បីតែមួយ។ អ្វីៗគ្រប់យ៉ាងដែលព្រះជាម្ចាស់ធ្វើ សេចក្ដីពិតទាំងអស់ដែលព្រះជាម្ចាស់សម្ដែងចេញ គឺមិនអាចកាត់ថ្លៃបានឡើយ។ គឺពិតជាដោយសារតែវាមិនអាចកាត់ថ្លៃបាន ដោយសារតែគ្មានមនុស្សណាម្នាក់អាចប្រើប្រាស់លុយកាក់ ឬរបស់ខាងសម្ភារៈណាមួយ ដើម្បីដោះដូរនឹងកម្មសិទ្ធិ និងលក្ខណៈរបស់ព្រះជាម្ចាស់បាននេះហើយ ទើបព្រះជាម្ចាស់មានព្រះបន្ទូលថា ទ្រង់ផ្គត់ផ្គង់ព្រះបន្ទូលរបស់ទ្រង់ដល់មនុស្សដោយឥតគិតថ្លៃ។ ក៏ប៉ុន្តែ ពួកទទឹងនឹងព្រះគ្រីស្ទមិនអាចមើលឃើញពីលក្ខណៈដែលមិនអាចកាត់ថ្លៃបាន និងដ៏មានតម្លៃនៃសេចក្ដីពិត ព្រមទាំងកម្មសិទ្ធិ និងលក្ខណៈរបស់ព្រះជាម្ចាស់ដែលទ្រង់សម្ដែងចេញឡើយ។ ផ្ទុយទៅវិញ ពួកគេស្វែងរកការទាញយកប្រាក់ចំណេញហួសហេតុដោយមិនត្រឹមត្រូវពីរឿងទាំងនេះទៅវិញ ដែលនេះជារឿងគួរឱ្យអាម៉ាស់បំផុត!

ដើម្បីធ្វើបាបមនុស្ស ដើម្បីបង្កើតកេរ្តិ៍ឈ្មោះ និងកិត្យានុភាពរបស់ខ្លួនផ្ទាល់ និងដើម្បីធ្វើឱ្យអ្នកដទៃមានអារម្មណ៍ដឹងពីភាពគួរឱ្យភ័យខ្លាច និងអំណាចរបស់ពួកគេ ពួកទទឹងនឹងព្រះគ្រីស្ទមួយចំនួនលាក់ទុកព្រះបន្ទូលរបស់ព្រះជាម្ចាស់ ដោយមិនចែកចាយព្រះបន្ទូលទាំងនោះដល់បងប្អូនប្រុសស្រីដែលនៅក្រោមបង្គាប់ពួកគេឡើយ។ ដូច្នេះហើយ នៅក្នុងពួកជំនុំមួយចំនួនដែលមនុស្សអាក្រក់ និងពួកទទឹងនឹងព្រះគ្រីស្ទបែបនេះកាន់អំណាច បងប្អូនប្រុសស្រីគ្មានព្រះបន្ទូលរបស់ព្រះជាម្ចាស់ដើម្បីអាន ឬគ្មានសេចក្ដីអធិប្បាយរបស់ព្រះជាម្ចាស់ដើម្បីស្ដាប់ឡើយ។ តើមនុស្សបែបនេះមិនស័ក្ដិសមនឹងទទួលបណ្ដាសាទេឬ? តើពួកគេចាត់ទុកព្រះបន្ទូលរបស់ព្រះជាម្ចាស់ជាអ្វី? គឺចាត់ទុកជាទ្រព្យសម្បត្តិឯកជនរបស់ពួកគេ។ ព្រះបន្ទូលរបស់ព្រះជាម្ចាស់ ត្រូវបានព្រះជាម្ចាស់ប្រទានដល់អស់អ្នកដែលជឿ និងដើរតាមព្រះជាម្ចាស់ដោយស្មោះត្រង់។ ព្រះបន្ទូលទាំងនោះមិនត្រូវបានប្រទានដល់បុគ្គលណាម្នាក់ផ្ដាច់មុខឡើយ ហើយព្រះបន្ទូលទាំងនោះក៏ប្រាកដជាមិនមែនជាទ្រព្យសម្បត្តិឯកជនរបស់បុគ្គលណាម្នាក់ដែរ។ ព្រះបន្ទូលរបស់ព្រះជាម្ចាស់ ត្រូវបានថ្លែងទៅកាន់មនុស្សជាតិទាំងមូល ហើយគ្មាននរណាម្នាក់អាចលាក់ទុកការថ្លែងព្រះបន្ទូលរបស់ព្រះជាម្ចាស់ ដោយសារមូលហេតុ ឬលេសណាមួយឡើយ។ ក៏ប៉ុន្តែ ពួកទទឹងនឹងព្រះគ្រីស្ទពិតជាបានដើរតួបែបនេះមែន ដោយបំពានច្បាប់ទម្លាប់ដើម្បីធ្វើរឿងនេះ។ ពួកទទឹងនឹងព្រះគ្រីស្ទមួយចំនួន បន្ទាប់ពីទទួលបានខ្សែអាត់សំឡេងនៃសេចក្ដីអធិប្បាយថ្មីបំផុត ពួកគេស្ដាប់ខ្សែអាត់ទាំងនោះមុនគេ ហើយនៅពេលរកឃើញពន្លឺថ្មីខ្លះ និងដឹងថាមានខ្លឹមសារខ្លះដែលពួកគេមិនធ្លាប់ដឹង ពួកគេក៏សម្រេចចិត្តមិនចែកចាយស៊េរីនៃសេចក្ដីអធិប្បាយនេះ ដល់អស់អ្នកដែលនៅក្រោមការគ្រប់គ្រងរបស់ពួកគេឡើយ។ ដោយមិនឱ្យអ្នកណាផ្សេងដឹង ពួកគេបានលាក់ទុកខ្សែអាត់សំឡេងនៃសេចក្ដីអធិប្បាយទាំងនោះ។ តើគោលបំណងនៃការលាក់ទុកនេះគឺជាអ្វី? គោលបំណងគឺអួតសម្ញែងក្នុងអំឡុងពេលជួបជុំ ដែលស្មើនឹងការចូលរួមក្នុងការលក់ដូរ។ តាមរយៈទង្វើនៃការអួតសម្ញែងនេះ នៅពេលមនុស្សដែលនៅក្រោមបង្គាប់ពួកគេ ឮខ្លឹមសារដែលខ្លួនមិនធ្លាប់បានឮពីមុនមក ដែលសុទ្ធសឹងតែជារឿងថ្មី អ្នកទាំងនោះក៏ចាប់ផ្ដើមវាយតម្លៃខ្ពស់ដល់ពួកទទឹងនឹងព្រះគ្រីស្ទ ហើយតាមរបៀបនេះ គោលដៅរបស់ពួកទទឹងនឹងព្រះគ្រីស្ទក៏ត្រូវបានសម្រេច។ វាជារឿងដែលមិនអាចប្រកែកបានទេថា នៅក្នុងពួកជំនុំគ្រប់ទីកន្លែង ពិតជាមានមនុស្សមួយចំនួនដែលមិនចែកចាយសេចក្ដីអធិប្បាយនៃការប្រកបគ្នា ឬខ្សែអាត់សំឡេងឱ្យបានទាន់ពេលវេលា ឬឱ្យបានទាំងស្រុងមែន បុគ្គលបែបនេះពិតជាមានមែន។ លើសពីនេះទៅទៀត ពួកទទឹងនឹងព្រះគ្រីស្ទខ្លះចែកចាយសៀវភៅព្រះបន្ទូលរបស់ព្រះជាម្ចាស់ ដោយផ្អែកលើអាកប្បកិរិយារបស់មនុស្សចំពោះពួកគេ ដោយផ្ដល់សៀវភៅទាំងនោះដល់អស់អ្នកណាដែលអែបអប ឬបញ្ជោរពួកគេ។ ទោះបីជាសៀវភៅទាំងនោះឥតគិតថ្លៃក្ដី ក៏មិនមែនគ្រប់គ្នាសុទ្ធតែអាចទទួលបានវាយ៉ាងងាយស្រួលនោះដែរ។ គោលការណ៍នៃការចែកចាយដោយឥតគិតថ្លៃ និងទាន់ពេលវេលា ត្រូវបានរំលោភបំពាននៅក្នុងដៃរបស់ពួកទទឹងនឹងព្រះគ្រីស្ទ ដោយត្រូវរងនូវលក្ខខណ្ឌផ្សេងៗ។ ពួកគេប្រហែលជាផ្ដល់សៀវភៅទាំងនោះទាំងស្ទាក់ស្ទើរដល់អស់អ្នកដែលនៅខាងពួកគេ ឬដែលស្ដាប់តាមពួកគេ ប៉ុន្តែមិនប្រាកដថាទាន់ពេលវេលានោះទេ។ ចំណែកឯអស់អ្នកដែលមិនយល់ស្របនឹងទស្សនៈរបស់ពួកគេ ឬថែមទាំងប្រឆាំងនឹងពួកគេទៀតផងនោះ ពួកទទឹងនឹងព្រះគ្រីស្ទប្រហែលជាផ្ដល់សៀវភៅទាំងនោះដល់អ្នកទាំងនោះដោយរើសមុខ ឬសូម្បីតែមិនផ្ដល់ឱ្យទាល់តែសោះ។ ពួកទទឹងនឹងព្រះគ្រីស្ទមិនត្រឹមតែស្វែងរកការទាញយកប្រាក់ចំណេញហួសហេតុដោយមិនត្រឹមត្រូវ នៅក្នុងការចែកចាយសៀវភៅព្រះបន្ទូលរបស់ព្រះជាម្ចាស់ប៉ុណ្ណោះទេ ប៉ុន្តែថែមទាំងប្រើប្រាស់ការចែកចាយនេះជាមធ្យោបាយដើម្បីទាក់ទាញមនុស្ស អូសទាញយកចិត្តមនុស្ស ក៏ដូចជាដើម្បីគាបសង្កត់ និងធ្វើបាបអ្នកដទៃផងដែរ ពួកគេអាចធ្វើទង្វើខុសឆ្គងគ្រប់បែបយ៉ាង។ ពួកគេថែមទាំងអាចគំរាមកំហែងមនុស្ស ដោយនិយាយថា ប្រសិនបើនរណាម្នាក់និយាយអាក្រក់ពីពួកគេ មិនបោះឆ្នោតឱ្យពួកគេ ឬបោះឆ្នោតប្រឆាំងនឹងពួកគេ ពួកគេប្រហែលជានឹងលាក់ទុកព្រះបន្ទូលរបស់ព្រះជាម្ចាស់ ជាមធ្យោបាយដើម្បីធ្វើបាបបុគ្គលនោះ។ ហេតុដូច្នេះហើយ មនុស្សមួយចំនួន ដោយសារតែខ្លាចមិនអាចទទួលបានសៀវភៅព្រះបន្ទូលរបស់ព្រះជាម្ចាស់ ឬខ្សែអាត់សំឡេងនៃសេចក្ដីអធិប្បាយទាន់ពេលវេលា ក៏ភ័យខ្លាចចំពោះពួកទទឹងនឹងព្រះគ្រីស្ទទាំងនេះ។ ទោះបីជាពួកទទឹងនឹងព្រះគ្រីស្ទធ្វើសេចក្ដីអាក្រក់ ហើយពួកគេផ្ទាល់រងនូវការប្រព្រឹត្តដាក់ដោយអយុត្តិធម៌ក្ដី ក៏ពួកគេមិនហ៊ានរាយការណ៍ពីពួកទទឹងនឹងព្រះគ្រីស្ទទាំងនោះដែរ ដោយខ្លាចត្រូវពួកទទឹងនឹងព្រះគ្រីស្ទគាបសង្កត់ និងធ្វើបាប បាត់បង់ទំនាក់ទំនងជាមួយខាងលើ និងខកខានមិនទទួលបានការស្រោចស្រព និងការផ្គត់ផ្គង់ពីខាងលើ។ តើមានមនុស្សបែបនេះដែរឬទេ? ពិតជាមានមែន មួយរយភាគរយតែម្ដង។ ពួកទទឹងនឹងព្រះគ្រីស្ទប្រព្រឹត្តអំពើអាក្រក់គ្រប់ប្រភេទ។ ពួកគេមិនត្រឹមតែប្រជែងដណ្ដើមអំណាច និងផលចំណេញ បង្កើតបក្សពួក និងបង្កើតនគរឯករាជ្យរបស់ខ្លួនផ្ទាល់ប៉ុណ្ណោះទេ ប៉ុន្តែពួកគេក៏មិនលើកលែងដែរ ចំពោះការចែកចាយព្រះបន្ទូលរបស់ព្រះជាម្ចាស់។ អ្វីក៏ដោយដែលអាចធ្វើឱ្យពួកគេទទួលបានផលប្រយោជន៍ដោយមិនត្រឹមត្រូវ និងទទួលបានឋានៈ ព្រមទាំងអំណាចរបស់ពួកគេ គឺត្រូវបានពួកគេកេងចំណេញទាំងអស់។ ពួកគេមិនលើកលែងអ្វីទាំងអស់ រួមទាំងព្រះបន្ទូលរបស់ព្រះជាម្ចាស់ផងដែរ។ តើរឿងទាំងនេះធ្លាប់កើតឡើងនៅក្នុងពួកជំនុំរបស់អ្នករាល់គ្នា ឬនៅជុំវិញអ្នករាល់គ្នាដែរឬទេ? ពួកទទឹងនឹងព្រះគ្រីស្ទមួយចំនួនគំរាមកំហែងអស់អ្នកដែលនៅក្រោមបង្គាប់ពួកគេ ដោយនិយាយថា៖ «ប្រសិនបើអ្នកមិនបោះឆ្នោតឱ្យខ្ញុំទេ ប្រសិនបើអ្នករាយការណ៍ពីខ្ញុំទៅខាងលើ ប្រសិនបើអ្នកមិនចូលចិត្តខ្ញុំ ប្រសិនបើអ្នកយករឿងទៅប្រាប់គេ ហើយខ្ញុំដឹង នោះអ្នកនឹងមិនទទួលបានខ្សែអាត់សំឡេងនៃសេចក្ដីអធិប្បាយទៀតឡើយ។ ខ្ញុំនឹងកាត់ផ្ដាច់ការផ្គត់ផ្គង់របស់អ្នកចោល ទុកឱ្យអ្នកគ្មានការចិញ្ចឹមបីបាច់ ធ្វើឱ្យអ្នកស្រេកឃ្លានរហូតដល់ស្លាប់!» តើនិស្ស័យរបស់ពួកទទឹងនឹងព្រះគ្រីស្ទមិនកាចសាហាវទេឬ? វាពិតជាកាចសាហាវខ្លាំងណាស់! ពួកគេអាចធ្វើរឿងអាក្រក់គ្រប់បែបយ៉ាង។

ប្រសិនបើអ្នករាល់គ្នាជួបប្រទះពួកទទឹងនឹងព្រះគ្រីស្ទបែបនេះ តើអ្នករាល់គ្នានឹងចាត់ការពួកគេដោយរបៀបណា? តើអ្នករាល់គ្នាហ៊ានរាយការណ៍ពីពួកគេទៅខាងលើដែរឬទេ? តើអ្នករាល់គ្នាហ៊ានរួបរួមគ្នា និងបដិសេធពួកគេដែរឬទេ? (ហ៊ាន។) ឥឡូវនេះ អ្នកនិយាយថាហ៊ាន ប៉ុន្តែនៅពេលអ្នកពិតជាប្រឈមមុខនឹងពួកគេ អ្នកប្រហែលជាមិនហ៊ានឡើយ។ អ្នកនឹងដកខ្លួនថយ ដោយគិតថា៖ «ខ្ញុំមានកម្ពស់តូចទាប ខ្ញុំនៅក្មេង ខ្ញុំទន់ខ្សោយ និងនៅម្នាក់ឯង។ ប្រសិនបើពួកទទឹងនឹងព្រះគ្រីស្ទពិតជារួមដៃគ្នាធ្វើបាបខ្ញុំមែន តើខ្ញុំមិនចប់ទេឬ? តើព្រះជាម្ចាស់នៅឯណា? តើអ្នកណានឹងស្ដាប់ការត្អូញត្អែររបស់ខ្ញុំ? តើអ្នកណានឹងដោះស្រាយការត្អូញត្អែររបស់ខ្ញុំ និងសងសឹកឱ្យខ្ញុំ? តើអ្នកណានឹងចេញមកការពារខ្ញុំ?» ហេតុអ្វីបានជាសេចក្ដីជំនឿរបស់អ្នកស្ដួចស្ដើងម៉្លេះ? អ្នកក្លាយជាកំសាកនៅពេលប្រឈមមុខនឹងអ្នកទទឹងនឹងព្រះគ្រីស្ទ ប៉ុន្តែចុះប្រសិនបើសាតាំងគំរាមកំហែងអ្នកដោយផ្ទាល់វិញ តើអ្នកនឹងឈប់ជឿលើព្រះជាម្ចាស់ឬ? តើអ្នកនឹងធ្វើដូចម្ដេច ប្រសិនបើអ្នកទទឹងនឹងព្រះគ្រីស្ទមិនចែកចាយព្រះបន្ទូលរបស់ព្រះជាម្ចាស់ដល់អ្នក? ចុះប្រសិនបើគេតម្រូវឱ្យអ្នកបង់លុយសម្រាប់សៀវភៅព្រះបន្ទូលរបស់ព្រះជាម្ចាស់វិញ? ចុះប្រសិនបើរាល់ពេលដែលអ្នកទទឹងនឹងព្រះគ្រីស្ទចែកចាយសៀវភៅព្រះបន្ទូលរបស់ព្រះជាម្ចាស់ដល់អ្នក គេតែងតែធ្វើឱ្យអ្នកជួបការលំបាក និងនិយាយពាក្យគំរោះគំរើយដាក់អ្នកវិញនោះ? តើស្ថានភាពនេះងាយស្រួលចាត់ការដែរឬទេ? ខ្ញុំប្រាប់អ្នកពីយុទ្ធសាស្ត្រដ៏ឆ្លាតវៃមួយទៅចុះថា៖ នៅពេលណាដែលជិតដល់ពេលចែកចាយសៀវភៅ អ្នកគួរតែឈរនៅក្បែរអ្នកទទឹងនឹងព្រះគ្រីស្ទ ដោយនិយាយពាក្យផ្អែមល្ហែមយ៉ាងក្លៀវក្លា ដោយសរសើរ និងបញ្ជោរពួកគេយ៉ាងខ្លាំង ដើម្បីទទួលបានការទុកចិត្តពីពួកគេ។ នៅពេលពួកគេចែកចាយសៀវភៅព្រះបន្ទូលរបស់ព្រះជាម្ចាស់ និងខ្សែអាត់សំឡេងនៃសេចក្ដីអធិប្បាយដល់អ្នកហើយ បន្ទាប់មក ចូររកឱកាសរាយការណ៍ពីពួកគេទៅខាងលើ។ ប្រសិនបើគ្មានមធ្យោបាយដើម្បីរាយការណ៍ពីពួកគេទៅខាងលើទេ ចូរស្វែងរកឱកាសដើម្បីរួបរួមជាមួយបងប្អូនប្រុសស្រីដែលមានការញែកដឹង ដើម្បីរឹតត្បិត និងចងអ្នកទទឹងនឹងព្រះគ្រីស្ទនោះ។ នេះពិតជាការកម្ចាត់គ្រោះថ្នាក់សម្រាប់ពួកជំនុំមែន ហើយស្របតាមបំណងព្រះហឫទ័យរបស់ព្រះជាម្ចាស់បំផុត។ អ្នកខ្លះប្រហែលជាសួរថា ចុះប្រសិនបើអ្នកទទឹងនឹងព្រះគ្រីស្ទដឹងពីផែនការនេះវិញ? ប្រសិនបើអ្នកមិនមានទំនុកចិត្តនៅពេលនេះទេ នោះរង់ចាំឱកាសលើកក្រោយចុះ។ នៅពេលអ្នកមានភាពក្លាហាន ហើយលក្ខខណ្ឌអំណោយផល នោះគឺជាពេលដែលអ្នកត្រូវចាត់វិធានការហើយ។ សរុបមក ប្រសិនបើអ្នកខ្លាចថាអ្នកទទឹងនឹងព្រះគ្រីស្ទនឹងកាត់ផ្ដាច់ការចិញ្ចឹមបីបាច់របស់អ្នកចោល នោះកុំទាន់អាលធ្វើឱ្យរឿងរ៉ាវក្លាយជាធំដុំនៅពេលដំបូងឡើយ។ កុំលាតត្រដាងខ្លួនឯង ឬបណ្ដោយឱ្យអ្នកទទឹងនឹងព្រះគ្រីស្ទមើលធ្លុះពីអ្នកឱ្យសោះ។ នៅពេលអ្នកទទួលបានកម្ពស់គ្រប់គ្រាន់ នៅពេលអ្នកមានមនុស្សដែលស័ក្ដិសម មនុស្សដែលត្រឹមត្រូវ និងមនុស្សកាន់តែច្រើន ដែលអាចឈរជាមួយអ្នកក្នុងការប្រឆាំងនឹងអ្នកទទឹងនឹងព្រះគ្រីស្ទ ដែលអាចញែកដឹង និងបដិសេធអ្នកទទឹងនឹងព្រះគ្រីស្ទ នោះគឺជាពេលដែលអ្នកអាចផ្ដាច់ទំនាក់ទំនងជាមួយអ្នកទទឹងនឹងព្រះគ្រីស្ទបានហើយ។ តើយុទ្ធសាស្ត្រនេះស្ដាប់ទៅយ៉ាងម៉េចដែរ? (ល្អ។) អ្នកខ្លះប្រហែលជានិយាយថា៖ «តើនេះមិនមែនជាការបោកបញ្ឆោតអ្នកដទៃទេឬ? តើព្រះជាម្ចាស់មិនចង់ឱ្យយើងធ្វើជាមនុស្សស្មោះត្រង់ទេឬ? នេះហាក់ដូចជាមិនស្មោះត្រង់សោះ»។ តើនេះជាការបោកបញ្ឆោតអ្នកដទៃឬ? (មិនមែនទេ។) នេះគឺជាការលេងសើចជាមួយអារក្ស។ វិធីសាស្ត្រណាមួយក៏អាចទទួលយកបានដែរ នៅពេលប្រព្រឹត្តចំពោះអ្នកទទឹងនឹងព្រះគ្រីស្ទ ដែលជាអារក្សនោះ។

តើអ្នករាល់គ្នាខ្លាចពួកទទឹងនឹងព្រះគ្រីស្ទដែរឬទេ? ឧបមាថា ពិតជាមានអ្នកទទឹងនឹងព្រះគ្រីស្ទម្នាក់នៅជុំវិញអ្នក នៅក្នុងពួកជំនុំរបស់អ្នកផ្ទាល់។ អ្នកបានកត់សម្គាល់ឃើញគេ គេមានអំណាច និងឋានៈ ហើយមានមនុស្សជាច្រើនគាំទ្រគេ។ គេមានបក្សពួក និងអ្នកដើរតាមដ៏ស្មោះត្រង់មួយចំនួន។ តើអ្នកនឹងខ្លាចគេដែរឬទេ? អ្នកខ្លះនិយាយថា ពួកគេនឹងខ្លាច។ តើការភ័យខ្លាចជារឿងត្រឹមត្រូវដែរឬទេ? យ៉ាងហោចណាស់ក៏មានទិដ្ឋភាពល្អ និងត្រឹមត្រូវមួយចំពោះការភ័យខ្លាចនេះដែរ។ ហេតុអ្វីបានជាខ្ញុំនិយាយបែបនេះ? ប្រសិនបើអ្នកខ្លាចគេ យ៉ាងហោចណាស់វាបង្ហាញថា នៅក្នុងចិត្តរបស់អ្នក អ្នកជឿថាគេជាមនុស្សអាក្រក់ ថាគេអាចធ្វើបាបអ្នក និងធ្វើឱ្យអ្នករងគ្រោះថ្នាក់ ថាគេមិនមែនជាមនុស្សល្អ ឬជាអ្នកដែលដេញតាមសេចក្ដីពិតឡើយ ពោលគឺយ៉ាងហោចណាស់ អ្នកមានការយល់ដឹង និងការញែកដឹងអំពីរឿងនេះនៅក្នុងចិត្តរបស់អ្នក។ ទោះបីជាអ្នកប្រហែលជាមិនអាចកំណត់លក្ខណៈរបស់គេថាជាអ្នកទទឹងនឹងព្រះគ្រីស្ទ ឬញែកដឹងថាគេជាអ្នកទទឹងនឹងព្រះគ្រីស្ទក្ដី ប៉ុន្តែយ៉ាងហោចណាស់ អ្នកក៏ដឹងថាគេមិនមែនជាមនុស្សល្អ មិនមែនជាអ្នកដែលដេញតាមសេចក្ដីពិត មិនមែនជាមនុស្សទៀងត្រង់ ឬចិត្តល្អ ឬក៏ជាមនុស្សស្មោះត្រង់ឡើយ ដូច្នេះហើយទើបអ្នកខ្លាចគេ។ ជាធម្មតា តើមនុស្សប្រភេទណាដែលមនុស្សធម្មតា និងសាមញ្ញ ឬមនុស្សគ្មានល្បិច តែងតែខ្លាច ក្រៅពីពួកអារក្សនោះ? (មនុស្សអាក្រក់។) គ្រប់គ្នាសុទ្ធតែខ្លាចមនុស្សអាក្រក់។ យ៉ាងហោចណាស់ អ្នកដឹងនៅក្នុងចិត្តរបស់អ្នកថា បុគ្គលនេះគឺជាមនុស្សអាក្រក់។ ដោយផ្អែកលើចំណុចនេះ ចូរសង្កេតមើលអាកប្បកិរិយារបស់គេចំពោះព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិត។ ចូរមើលថាតើគេអនុវត្តសេចក្ដីពិតដែរឬទេ ហើយញែកដឹងពីឥរិយាបថផ្សេងៗរបស់គេ ព្រមទាំងឈានទៅដល់ការយល់ដឹង និងការញែកដឹងពីសារជាតិរបស់គេ តាមរយៈឥរិយាបថរបស់គេ។ នៅទីបំផុត ប្រសិនបើអ្នកអាចកំណត់បានថា គេគឺជាអ្នកទទឹងនឹងព្រះគ្រីស្ទ នោះការភ័យខ្លាចរបស់អ្នកនឹងរួមបញ្ចូលនូវសមាសធាតុមួយទៀត គឺការញែកដឹងចំពោះគេ។ ទោះបីជាអ្នកប្រហែលជាខ្លាចគេនៅក្នុងចិត្តរបស់អ្នកក្ដី ប៉ុន្តែអ្នកនឹងមិននៅខាងគេឡើយ ហើយអ្នកនឹងបដិសេធគេនៅក្នុងចិត្តរបស់អ្នក តើនេះជារឿងល្អ ឬរឿងអាក្រក់? (ជារឿងល្អ។) ប្រសិនបើគេស្នើឱ្យអ្នកចូលរួមជាមួយគេក្នុងការធ្វើសេចក្ដីអាក្រក់ តើអ្នកនឹងយល់ព្រមដែរឬទេ? តើអ្នកនឹងមានការញែកដឹងចំពោះរឿងនេះនៅក្នុងចិត្តរបស់អ្នកដែរឬទេ? ប្រសិនបើគេស្នើឱ្យអ្នកចូលរួមជាមួយគេក្នុងការជេរប្រមាថព្រះជាម្ចាស់ ឬវិនិច្ឆ័យទ្រង់ តើអ្នកនឹងយល់ព្រមដែរឬទេ? ប្រសិនបើគេស្នើឱ្យអ្នកសហការជាមួយគេក្នុងការធ្វើបាបអ្នកដទៃ និងមិនចែកចាយសៀវភៅព្រះបន្ទូលរបស់ព្រះជាម្ចាស់ដល់បុគ្គលមួយចំនួន តើអ្នកនឹងយល់ព្រមដែរឬទេ? ទោះបីជាអ្នកប្រហែលជាមិនប្រាកដ ១០០% ថាអ្នកនឹងមិនយល់ព្រមធ្វើរឿងទាំងនេះក្ដី ប៉ុន្តែយ៉ាងហោចណាស់ អ្នកនឹងមានការញែកដឹងអំពីទង្វើរបស់គេនៅក្នុងចិត្តរបស់អ្នក។ អ្នកប្រហែលជាធ្វើរឿងមួយចំនួនជាមួយគេទាំងស្ទាក់ស្ទើរ និងក្រោមការបង្ខិតបង្ខំ ប៉ុន្តែវានឹងកើតឡើងតែដោយសារអ្នកត្រូវបានបង្ខំឱ្យធ្វើដូច្នេះប៉ុណ្ណោះ ហើយវានឹងមិនមែនជាការស្ម័គ្រចិត្តឡើយ។ យ៉ាងហោចណាស់ អ្នកនឹងមិនមែនជាជនល្មើសចម្បងនោះទេ យ៉ាងច្រើនបំផុត អ្នកគ្រាន់តែជាអ្នកសមគំនិតក្នុងអំពើអាក្រក់របស់គេប៉ុណ្ណោះ។ ទោះបីជាអ្នកប្រហែលជាមិនលាតត្រដាង ឬញុះញង់គេដោយផ្ទាល់ក្ដី ប៉ុន្តែអ្នកក៏នឹងមិនធ្វើជាអ្នកដើរតាម ឬជាអ្នកសមគំនិតរបស់គេដែរ។ ក្នុងកម្រិតណាមួយ នេះគឺជាការបដិសេធអ្នកទទឹងនឹងព្រះគ្រីស្ទ។ មនុស្សភាគច្រើន ដោយសារតែការភ័យខ្លាចរបស់ពួកគេចំពោះមនុស្សអាក្រក់ និងពួកទទឹងនឹងព្រះគ្រីស្ទ គឺអាចត្រឹមតែធ្វើការសម្របសម្រួលដើម្បីការពារខ្លួនប៉ុណ្ណោះ ដូច្នេះ ការដែលអ្នកអាចធ្វើរឿងនេះជាវិធានការបណ្ដោះអាសន្ន និងទប់ទល់សិន គឺចាត់ទុកថាល្អគួរសមទៅហើយ។ ប៉ុន្តែ តើការឈានដល់កម្រិតនេះ រាប់ថាជាការប្រកាន់ខ្ជាប់នូវទីបន្ទាល់របស់អ្នកដែរឬទេ? តើវារាប់ថាជាការប្រកាន់ខ្ជាប់នូវគោលការណ៍សេចក្ដីពិតដែរឬទេ? តើវារាប់ថាជាការយកឈ្នះលើសាតាំងដែរឬទេ? នៅក្នុងព្រះនេត្ររបស់ព្រះជាម្ចាស់ គឺមិនមែនទេ។ ដូច្នេះ តើអ្នកអាចឈានទៅដល់ការប្រកាន់ខ្ជាប់នូវទីបន្ទាល់របស់អ្នកដោយរបៀបណា? អ្នករាល់គ្នាសុទ្ធតែខ្វះផ្លូវ ហើយគ្រាន់តែធ្វើការសម្របសម្រួលដើម្បីការពារខ្លួនប៉ុណ្ណោះ៖ «ពួកគេធ្វើសេចក្ដីអាក្រក់ ប៉ុន្តែខ្ញុំមិនហ៊ានចូលរួមជាមួយពួកគេក្នុងការធ្វើសេចក្ដីអាក្រក់ឡើយ។ ខ្ញុំខ្លាចត្រូវដាក់ទោស។ ពួកគេជាមនុស្សអាក្រក់។ ពួកគេធ្វើរឿងអាក្រក់ដើម្បីធ្វើបាបមនុស្ស។ ប៉ុន្តែទោះជាយ៉ាងណាក៏ដោយ វាមិនអីទេ ឱ្យតែខ្ញុំផ្ទាល់មិនបានធ្វើបាបនរណាម្នាក់។ សេចក្ដីអាក្រក់នោះនឹងមិនត្រូវបន្ទោសមកលើខ្ញុំឡើយ»។ ប្រសិនបើអ្នករាល់គ្នាអាចធ្វើបានយ៉ាងច្រើនបំផុតត្រឹមប៉ុណ្ណេះ នោះចាត់ទុកថាល្អគួរសមទៅហើយ។ អ្នកគ្រាន់តែជាមនុស្សផ្គាប់ចិត្តអ្នកដទៃ និងប្រកាន់ខ្ជាប់នូវវិធីសាស្ត្រកណ្ដាលនិយមប៉ុណ្ណោះ ហើយអ្នកមិនអាចធ្វើបន្ទាល់បានឡើយ។ ចុះតើគួរធ្វើដូចម្ដេច ដើម្បីធ្វើបន្ទាល់បាន? បើនិយាយតាមគោលលទ្ធិ អ្នកគួរតែបដិសេធមនុស្សអាក្រក់ បដិសេធ និងលាតត្រដាងពួកទទឹងនឹងព្រះគ្រីស្ទ ហើយរារាំងពួកទទឹងនឹងព្រះគ្រីស្ទមិនឱ្យធ្វើរឿងអាក្រក់តាមតែអំពើចិត្តនៅក្នុងដំណាក់របស់ព្រះជាម្ចាស់ និងបង្កការខាតបង់ដល់ដំណាក់របស់ព្រះជាម្ចាស់។ ប៉ុន្តែ តើអ្នកដឹងពីរបៀបធ្វើរឿងនេះឱ្យបានជាក់លាក់ដែរឬទេ? (គឺរាយការណ៍ និងប្រាប់ខាងលើអំពីរឿងនេះ។) តើនេះគឺជាកម្រិតនៃការទទួលខុសត្រូវ និងកាតព្វកិច្ចដែលអ្នករាល់គ្នាអាចបំពេញបានមែនទេ? តើនេះគឺជាទីបន្ទាល់ទាំងអស់ដែលអ្នករាល់គ្នាអាចប្រកាន់ខ្ជាប់ ជាកម្ពស់ទាំងអស់ដែលអ្នកមានមែនទេ? ក្រៅពីរាយការណ៍ពីអ្នកទទឹងនឹងព្រះគ្រីស្ទ តើអ្នករាល់គ្នាអាចធ្វើអ្វីផ្សេងទៀតបាន? (ដំបូង យើងអាចប្រមូលការពិតអំពីឥរិយាបថ និងអំពើអាក្រក់យ៉ាងជាប់លាប់ដែលអ្នកទទឹងនឹងព្រះគ្រីស្ទតែងតែធ្វើ ហើយបន្ទាប់មក ប្រកបគ្នាអំពីការញែកដឹងពីអ្នកទទឹងនឹងព្រះគ្រីស្ទជាមួយបងប្អូនប្រុសស្រី ដោយផ្អែកលើការពិតទាំងនេះ។ នៅពេលដែលបងប្អូនប្រុសស្រីមានការញែកដឹងចំពោះអ្នកទទឹងនឹងព្រះគ្រីស្ទហើយ ពួកគេទាំងអស់គ្នាអាចចាត់វិធានការដើម្បីលាតត្រដាងអ្នកទទឹងនឹងព្រះគ្រីស្ទ ហើយបន្ទាប់មក យើងអាចបណ្ដេញគេចេញពីពួកជំនុំបាន។) ជំហាន និងនីតិវិធីគឺត្រឹមត្រូវហើយ ប៉ុន្តែចុះករណីពិសេសមួយចំនួនវិញ? អ្នកកំពុងនិយាយពីជំហរជាអ្នកដឹកនាំម្នាក់ ប៉ុន្តែចុះប្រសិនបើអ្នកជឿធម្មតាម្នាក់ជួបប្រទះនឹងអ្នកទទឹងនឹងព្រះគ្រីស្ទវិញនោះ? តើវាមិនដូចជាពងមាន់ជល់នឹងថ្មទេឬ? តើអ្នករាល់គ្នានឹងធ្វើដូចម្ដេចក្នុងស្ថានភាពបែបនេះ? ខ្ញុំប្រាប់អ្នករាល់គ្នាពីរឿងមួយទៅចុះដែលទាក់ទងនឹងការចុះបញ្ជី និងការរាយការណ៍ពីចំណូល និងចំណាយ។ មានអ្នកទទួលបន្ទុកកត់ត្រាគណនេយ្យម្នាក់ ដែលមានបញ្ជីមួយសម្រាប់ប្រើប្រាស់ខាងក្រៅ និងបញ្ជីមួយទៀតសម្រាប់ប្រើប្រាស់ផ្ទៃក្នុង។ នៅថ្ងៃមួយ មានការខុសគ្នាចំនួនពីររយដុល្លារនៅក្នុងបញ្ជីផ្ទៃក្នុង។ ក្រោយមក អ្នកមើលការខុសត្រូវបានមកពិនិត្យបញ្ជី ហើយឃើញការខុសគ្នានេះ ពួកគេក៏និយាយថា៖ «ហែកបញ្ជីផ្ទៃក្នុងនោះចោលទៅ។ ទុកតែបញ្ជីខាងក្រៅបានហើយ ដើម្បីកុំឱ្យមានភស្តុតាង»។ បុគ្គលម្នាក់ក្នុងចំណោមបុគ្គលនៅទីនោះមិនយល់ស្របឡើយ ដោយនិយាយថា៖ «នេះគឺជាតង្វាយ។ មិនថាវាមានលុយចំនួនប៉ុន្មាននោះទេ វាគឺជាលុយរបស់ព្រះជាម្ចាស់។ អ្នកមិនអាចធ្វើបែបនេះបានទេ»។ អ្នកមើលការខុសត្រូវមិនបាននិយាយអ្វីឡើយ ខណៈពេលដែលមនុស្សម្នាក់ទៀតបានបញ្ចេញមតិថា៖ «លុយពីររយដុល្លារមានអីធំដុំទៅ? នៅពេលពួកទទឹងនឹងព្រះគ្រីស្ទកិបកេង គឺម្ដងរាប់ម៉ឺនដុល្លារឯណោះ»។ ដូច្នេះ មនុស្សទាំងនោះក៏ដោះស្រាយបញ្ហានេះតាមរបៀបនោះទៅ។ ក៏ប៉ុន្តែ ក្រោយមក មនុស្សម្នាក់មានអារម្មណ៍ថាវិធីសាស្ត្រនេះគឺខុសឆ្គង ហើយក៏បានរាយការណ៍រឿងនេះទៅកាន់ក្រុមសម្រេចចិត្ត។ ក្រុមនោះបាននិយាយថា លុយពីររយដុល្លារមិនមែនជាចំនួនច្រើននោះទេ ហើយថាពួកគេរវល់ពេក មិនអាចដោះស្រាយរឿងនេះបានឡើយ។ នៅពេលរឿងនេះត្រូវបានរាយការណ៍ទៅកាន់អ្នកដឹកនាំពួកជំនុំ ពួកគេក៏មិនបានដោះស្រាយវាដែរ ហើយពួកគេទាំងអស់គ្នាមិនអើពើនឹងបញ្ហានេះឡើយ។ បុគ្គលដែលបានរាយការណ៍ពីបញ្ហានេះ មានអារម្មណ៍តូចចិត្ត ដោយនិយាយថា៖ «តើមនុស្សទាំងនេះអាចទៅជាបែបនេះទាំងអស់គ្នាយ៉ាងម៉េចកើតទៅ? តើពួកគេម្ដេចនឹងអាចគ្មានការទទួលខុសត្រូវចំពោះតង្វាយរបស់ព្រះជាម្ចាស់យ៉ាងនេះទៅ? ពួកគេថែមទាំងហ៊ានចូលរួមក្នុងការបោកបញ្ឆោតយ៉ាងគឃ្លើនបែបនេះទៀតផង!» គាត់មានអារម្មណ៍តូចចិត្តពីរឿងនេះ។ ថ្ងៃមួយ នៅពេលខ្ញុំបានទៅសួរសុខទុក្ខមនុស្សទាំងនោះ បុគ្គលនោះបានរាយការណ៍ពីបញ្ហានេះមកខ្ញុំ ដោយនិយាយថា អ្នកដែលធ្វើគណនេយ្យនោះមានការធ្វេសប្រហែស ថាគេបានធ្វើឱ្យបញ្ជីមានភាពរញ៉េរញ៉ៃ ហើយថា នៅទីបំផុតក៏មានការខុសគ្នាកើតឡើង។ ទោះបីជាបញ្ហានេះមិនសូវធំដុំក្ដី ប៉ុន្តែអាកប្បកិរិយារបស់បុគ្គលម្នាក់ៗដែលពាក់ព័ន្ធ គឺមានភាពខុសគ្នា។ អ្នកដែលគេហៅថាអ្នកមើលការខុសត្រូវ និងអ្នកដឹកនាំទាំងនេះ មិនបានដោះស្រាយបញ្ហានេះឡើយ។ ពួកគេមិនត្រឹមតែមិនបានបញ្ជូនអ្នកដែលធ្វើគណនេយ្យនោះចេញប៉ុណ្ណោះទេ ប៉ុន្តែពួកគេថែមទាំងរកលេសដើម្បីការពារអ្នកនោះទៀតផង។ បុគ្គលដែលបានរាយការណ៍ពីបញ្ហានេះ នៅតែបន្តរាយការណ៍ពីរឿងនេះ។ ក៏ប៉ុន្តែ គាត់ត្រូវបានមនុស្សជាច្រើនផាត់ចេញ។ ចូរប្រាប់ខ្ញុំមកមើល៍ តើបុគ្គលនេះមានផ្នត់គំនិតបែបណា នៅពេលគាត់រាយការណ៍ពីបញ្ហានេះ? ប្រសិនបើគាត់មានអាកប្បកិរិយាដូចបុគ្គលម្នាក់ទៀត ដែលបាននិយាយថា៖ «លុយពីររយដុល្លារមានអីធំដុំទៅ? ហេតុអ្វីបានជាអ្នកធ្វើឱ្យរឿងធំដុំម៉្លេះ? នៅពេលពួកទទឹងនឹងព្រះគ្រីស្ទកិបកេង គឺម្ដងរាប់ម៉ឺនដុល្លារឯណោះ» តើគាត់នៅតែរាយការណ៍ពីរឿងនេះដែរឬទេ? គាត់មុខជាមិនរាយការណ៍ឡើយ។ ប្រសិនបើគាត់និយាយថា៖ «វាមិនមែនជាលុយរបស់ខ្ញុំទេ។ ទុកឱ្យអ្នកណាដែលចង់កិបកេង ក៏កិបកេងទៅចុះ គេនឹងទទួលខុសត្រូវចំពោះរឿងនេះ។ យ៉ាងណាក៏ខ្ញុំមិនបានកិបកេងអ្វីឡើយ ដូច្នេះ ខ្ញុំមិនចាំបាច់ទទួលខុសត្រូវលើរឿងនេះទេ» ឬ «ខ្ញុំបានរាយការណ៍រឿងនេះទៅកាន់ក្រុមសម្រេចចិត្ត និងអ្នកដឹកនាំពួកជំនុំរួចហើយ ប៉ុន្តែពួកគេទាំងអស់គ្នាមិនអើពើនឹងខ្ញុំឡើយ ដូច្នេះ ខ្ញុំបានបំពេញតួនាទីរបស់ខ្ញុំហើយ មិនចាំបាច់ខ្វាយខ្វល់ទៀតទេ» ប្រសិនបើគាត់មានអាកប្បកិរិយាបែបនេះ តើគាត់នៅតែអាចបន្តរាយការណ៍ពីរឿងនេះឥតឈប់ឈរបែបនេះបានដែរឬទេ? ប្រាកដជាមិនអាចឡើយ។ មនុស្សភាគច្រើន យ៉ាងច្រើនបំផុត នឹងឈប់រាយការណ៍ បន្ទាប់ពីបានរាយការណ៍ទៅកាន់ក្រុមសម្រេចចិត្តរួច។ ប៉ុន្តែ ស្របពេលដែលបុគ្គលនេះបានរាយការណ៍ទៅកាន់ក្រុមសម្រេចចិត្ត គាត់បានឮការប្រកបគ្នារបស់ខ្ញុំអំពីរឿងរ៉ាវរបស់ណូអេ និងអ័ប្រាហាំ។ បន្ទាប់ពីបានស្ដាប់រួច គាត់រំជួលចិត្ត ដោយគិតថា៖ «បន្ទាប់ពីបានឮព្រះបន្ទូលរបស់ព្រះជាម្ចាស់ ណូអេបានប្រកាន់ខ្ជាប់នូវព្រះបន្ទូលទាំងនោះអស់រយៈពេលជាច្រើនឆ្នាំ ដោយមិនដកខ្លួនថយឡើយ។ ប៉ុន្តែ ខ្ញុំជួបប្រទះនឹងការលំបាកបន្តិចបន្តួចនេះសោះ បែរជាមិនអាចតស៊ូបានទៅវិញ នេះមិនមែនជាអ្វីដែលមនុស្សម្នាក់គួរធ្វើឡើយ!» ដូច្នេះ គាត់ក៏បន្តរាយការណ៍រហូតដល់ទីបំផុតរឿងនេះបានទៅដល់ខាងលើ ហើយខាងលើក៏បានដោះស្រាយបញ្ហានេះ។ តើអ្នករាល់គ្នាគិតថា មានមនុស្សបែបនេះច្រើនដែរឬទេក្នុងចំណោមអ្នករាល់គ្នា? ប្រសិនបើអ្នករាល់គ្នាបានជួបប្រទះស្ថានភាពបែបនេះ តើមានអ្នករាល់គ្នាប៉ុន្មាននាក់ដែលនឹងតស៊ូដូចបុគ្គលនេះ? តើអ្នករាល់គ្នាក៏នឹងជឿថា លុយពីររយដុល្លារមិនមែនជាចំនួនច្រើន ថាវាមិនមែនជារឿងធំដុំ ហើយជាលទ្ធផល ក៏គិតថាមិនចាំបាច់ប្រកាន់ខ្ជាប់នូវគោលការណ៍យ៉ាងមុតមាំ ឬម៉ឺងម៉ាត់ខ្លាំងពេកនោះទេ ហើយថាអ្នករាល់គ្នាអាចរង់ចាំរហូតដល់មានការខុសគ្នាធំដុំ ទើបរាយការណ៍ដែរឬទេ? តើអ្នករាល់គ្នានឹងគិតថា៖ «ទោះជាយ៉ាងណាក៏ដោយ ខ្ញុំបានបំពេញការទទួលខុសត្រូវរបស់ខ្ញុំហើយ។ ថាតើរឿងនេះត្រូវបានដោះស្រាយឬអត់ វាអាស្រ័យលើអ្នកដឹកនាំទេ។ ខ្ញុំគ្រាន់តែជាអ្នកជឿធម្មតាម្នាក់ ខ្ញុំមានអំណាចតែប៉ុណ្ណឹង ខ្ញុំអាចធ្វើបានតែប៉ុណ្ណឹង។ ខ្ញុំបានរាយការណ៍ហើយ ខ្ញុំបានបំពេញកាតព្វកិច្ចរបស់ខ្ញុំហើយ។ រឿងផ្សេងទៀតមិនមែនជាកង្វល់របស់ខ្ញុំទេ» ដែរឬទេ? តើនេះមិនមែនជារបៀបដែលអ្នករាល់គ្នានឹងគិតទេឬ? ហើយប្រសិនបើនរណាម្នាក់គាបសង្កត់អ្នក តើអ្នកមិនហ៊ានរាយការណ៍ពីរឿងនេះទេ មែនទេ? បុគ្គលនេះបានប្រឈមមុខនឹងការគាបសង្កត់ក្នុងអំឡុងដំណើរការរាយការណ៍ពីបញ្ហានេះ ដោយមានមនុស្សមួយចំនួនចោទប្រកាន់ និងថ្កោលទោសគាត់ ហើយតែងតែរកឱកាសធ្វើបាបគាត់ជានិច្ច។ តើមនុស្សទាំងនេះមានចិត្តព្យាបាទយ៉ាងណាទៅ! ខ្ញុំចាំបានពីបុគ្គលពីរបីនាក់នេះ ហេតុអ្វីបានជាខ្ញុំចាំពួកគេ? ពួកគេបានហូបអាហារនៃដំណាក់របស់ព្រះជាម្ចាស់ និងរីករាយនឹងសេចក្ដីពិតទាំងអស់ដែលព្រះជាម្ចាស់បានផ្គត់ផ្គង់ ប៉ុន្តែពួកគេបែរជាមានអាកប្បកិរិយាបែបនេះចំពោះតង្វាយរបស់ព្រះជាម្ចាស់ទៅវិញ។ តើពួកគេអាចត្រូវបានចាត់ទុកជាមនុស្សនៃដំណាក់របស់ព្រះជាម្ចាស់បានដែរឬទេ? ពួកគេមិនស័ក្ដិសមឡើយ! ពួកគេមិនត្រូវបានតម្រូវឱ្យប្រកាន់ខ្ជាប់នូវទីបន្ទាល់របស់ពួកគេទេ ដោយសារពួកគេមិនមានចរិតលក្ខណៈបែបនេះឡើយ។ ប៉ុន្តែ ដោយសារពួកគេមិនអាចសូម្បីតែធ្វើអ្វីដែលពួកគេគួរធ្វើបានផង តើពួកគេនៅតែសមនឹងស្នាក់នៅក្នុងដំណាក់របស់ព្រះជាម្ចាស់ទៀតដែរឬទេ? តើមនុស្សបែបនេះគួរត្រូវបានគេចងចាំដែរឬទេ? តើអ្នករាល់គ្នាចូលចិត្តមនុស្សបែបនេះដែរឬទេ? (មិនចូលចិត្តទេ។) ចុះតើអ្នករាល់គ្នាចូលចិត្តមនុស្សប្រភេទណាវិញ? (គឺអស់អ្នកដែលប្រកាន់ខ្ជាប់នូវគោលការណ៍ អស់អ្នកដែលតស៊ូការពារផលប្រយោជន៍នៃដំណាក់របស់ព្រះជាម្ចាស់រហូតដល់ទីបញ្ចប់។) ខ្ញុំខ្ពើមរអើមនឹងមនុស្សគ្មានបានការទាំងនោះ ដែលភ័យខ្លាចនៅពេលឃើញអ្នកខ្លាំងពូកែ ប៉ុន្តែបែរជាធ្វើខ្លួនក្លាហាននៅចំពោះមុខមនុស្សគ្មានល្បិចទៅវិញ។ ខ្ញុំក៏ខ្ពើមរអើមនឹងអស់អ្នកដែលរមិលគុណ អស់អ្នកដែលមិនចាប់អារម្មណ៍នឹងសេចក្ដីពិត ហើយជាពិសេសគឺអស់អ្នកដែលបានស្ដាប់សេចក្ដីអធិប្បាយអស់រយៈពេលជាច្រើនឆ្នាំ ប៉ុន្តែមិនបានយល់ពីសេចក្ដីពិតទាល់តែសោះ ឬមិនផ្លាស់ប្ដូរសូម្បីតែបន្តិច ហើយនៅតែទាស់ទទឹង និងប្រុងប្រយ័ត្នចំពោះព្រះជាម្ចាស់នៅក្នុងជម្រៅចិត្តរបស់ពួកគេ។ ប្រសិនបើគ្មានករណីដែលមនុស្សបែបនេះធ្វើអំពើអាក្រក់យ៉ាងច្បាស់ក្រឡែតទេ ពួកគេប្រហែលជាមិនត្រូវបានកំណត់លក្ខណៈថាជាពួកទទឹងនឹងព្រះគ្រីស្ទឡើយ ប៉ុន្តែខ្ញុំខ្ពើមរអើមនឹងពួកគេ។ តើខ្ពើមរអើមប៉ុនណាទៅ? គឺស្មើនឹងពួកទទឹងនឹងព្រះគ្រីស្ទដែរ។ ហេតុអ្វី? ពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញសម្រាប់លក់ ជួញដូរ និងដោះដូរ ដោយទាញយកប្រាក់ចំណេញពីព្រះបន្ទូលទាំងនោះ។ ទោះបីជាមនុស្សប្រភេទនេះប្រហែលជាមិនទាញយកប្រាក់ចំណេញពីព្រះបន្ទូលរបស់ព្រះជាម្ចាស់ក្ដី ប៉ុន្តែយើងអាចសន្និដ្ឋានបានពីអាកប្បកិរិយាដែលពួកគេប្រព្រឹត្តចំពោះព្រះបន្ទូលរបស់ព្រះជាម្ចាស់ថា ពួកគេគឺដូចជាពួកទទឹងនឹងព្រះគ្រីស្ទដែរ ថាពួកគេមិនដើរតាមផ្លូវរបស់ព្រះជាម្ចាស់ ឬមិនមានសូម្បីតែអាកប្បកិរិយាសាមញ្ញ និងជាមូលដ្ឋានបំផុតដែលពួកគេគួរមានចំពោះតង្វាយរបស់ព្រះជាម្ចាស់ឡើយ ហើយថាពួកគេរមិលគុណ។ តើពួកគេជារបស់ប្រភេទណាទៅ? ពួកគេគឺជាយូដាស ដែលក្បត់ព្រះអម្ចាស់ និងមិត្តភក្ដិរបស់ពួកគេ។ បន្ទាប់ពីបានឮរឿងនេះ តើអ្នករាល់គ្នាមានគំនិតយ៉ាងណាដែរ? តើអ្នករាល់គ្នាអាចប្រកាន់ខ្ជាប់នូវគោលការណ៍ និងរក្សាជំហររបស់ខ្លួនក្នុងស្ថានភាពបែបនេះបានដែរឬទេ? ប្រសិនបើអ្នកជាមនុស្សគ្មានបានការ ដែលតែងតែដកខ្លួនថយ តែងតែខ្លាចកម្លាំងរបស់ពួកទទឹងនឹងព្រះគ្រីស្ទ ខ្លាចត្រូវពួកគេធ្វើបាប ខ្លាចកម្លាំងរបស់ពួកគេធ្វើឱ្យអ្នករងគ្រោះថ្នាក់ ហើយអ្នកតែងតែភ័យខ្លាចនៅក្នុងចិត្តរបស់អ្នក ហើយអ្នកខ្វះប្រាជ្ញាក្នុងការឆ្លើយតបនឹងរឿងនេះ ដោយតែងតែធ្វើការសម្របសម្រួលដល់ពួកទទឹងនឹងព្រះគ្រីស្ទ មិនហ៊ានរាយការណ៍ ឬមិនហ៊ានលាតត្រដាងពួកគេ ឬក៏មិនហ៊ានស្វែងរកអ្នកដទៃដើម្បីរួបរួមជាមួយអ្នកក្នុងការបដិសេធពួកគេ នោះអ្នកមិនមែនជាមនុស្សដែលអាចប្រកាន់ខ្ជាប់នូវទីបន្ទាល់របស់អ្នកថ្វាយព្រះជាម្ចាស់ឡើយ អ្នកគឺជាមនុស្សគ្មានបានការ ជារបស់ដែលរមិលគុណ។ នៅពេលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ ដោយប្រើប្រាស់ព្រះបន្ទូលទាំងនោះដើម្បីទាញយកប្រាក់ចំណេញហួសហេតុដោយមិនត្រឹមត្រូវសម្រាប់ខ្លួនពួកគេ ដើម្បីគំរាមកំហែងអ្នក និងកាត់ផ្ដាច់ការចិញ្ចឹមបីបាច់របស់អ្នកចោល ប្រសិនបើអ្នកនៅតែមិនអាចបដិសេធពួកគេក្នុងស្ថានភាពបែបនេះបានទេ តើអ្នកជាអ្នកមានជ័យជម្នះដែរឬទេ? តើអ្នកសមជាអ្នកដើរតាមព្រះគ្រីស្ទដែរឬទេ? ប្រសិនបើអ្នកខ្វះសូម្បីតែសមត្ថភាពក្នុងការទទួលបានព្រះបន្ទូល និងការចិញ្ចឹមបីបាច់ខាងវិញ្ញាណដែលព្រះជាម្ចាស់ប្រទានដល់អ្នកដោយឥតគិតថ្លៃ ហើយមិនអាចសូម្បីតែហូប ផឹក ឬរីករាយនឹងរឿងទាំងនេះផង តើអ្នកគ្មានតម្លៃប៉ុនណាទៅ?

ការពិតដែលខ្ញុំទើបតែបានប្រកបគ្នា គឺជាការបង្ហាញចេញមួយចំនួននៃការដែលពួកទទឹងនឹងព្រះគ្រីស្ទចាត់ទុកព្រះបន្ទូលរបស់ព្រះជាម្ចាស់ជាទំនិញ។ ពួកទទឹងនឹងព្រះគ្រីស្ទមិនហូប និងផឹកព្រះបន្ទូលរបស់ព្រះជាម្ចាស់ទេ ហើយពួកគេមិនទទួលយកសេចក្ដីពិតឡើយ ពួកគេគ្រាន់តែមើលព្រះបន្ទូលរបស់ព្រះជាម្ចាស់ត្រួសៗ និងក្រឡេកមើលព្រះបន្ទូលទាំងនោះ ដើម្បីលម្អខ្លួនពួកគេប៉ុណ្ណោះ។ ពួកគេចាត់ទុកព្រះបន្ទូលរបស់ព្រះជាម្ចាស់ជាកម្មសិទ្ធិ និងជាទ្រព្យសម្បត្តិឯកជនរបស់ពួកគេ ដើម្បីឱ្យពួកគេអាចចូលរួមក្នុងប្រតិបត្តិការដោះដូរ ដើម្បីទទួលបានប្រាក់កាស និងផលប្រយោជន៍ដែលពួកគេប្រាថ្នាចង់បាន ហើយដើម្បីឱ្យពួកគេអាចគ្រប់គ្រងសេរីភាពនៃរាស្ដ្ររើសតាំងរបស់ព្រះជាម្ចាស់ ក្នុងការអាន ហូប និងផឹកព្រះបន្ទូលរបស់ព្រះជាម្ចាស់។ ពួកទទឹងនឹងព្រះគ្រីស្ទបែបនេះ គឺជាមនុស្សអាក្រក់ ជាពួកអារក្ស និងជាពួកអ្នកមិនជឿ។ ពួកគេគឺជាប្រភេទនៃពួកអ្នកគ្មានជំនឿ! អ្នកណាដែលលេចឡើងនៅក្នុងដំណាក់របស់ព្រះជាម្ចាស់ គួរតែត្រូវបានបណ្ដេញចេញ បណ្ដេញចេញជារៀងរហូត! តើអ្នករាល់គ្នាហ៊ានបដិសេធមនុស្សបែបនេះដែរឬទេ នៅពេលអ្នករាល់គ្នាជួបប្រទះពួកគេ? តើអ្នករាល់គ្នាហ៊ានរួបរួមគ្នា និងលាតត្រដាងពួកគេដែរឬទេ? ពួកគេគួរតែត្រូវបានលាតត្រដាង។ ពួកគេគួរតែត្រូវបានបដិសេធ។ ដំណាក់របស់ព្រះជាម្ចាស់ ត្រូវបានសោយរាជ្យដោយសេចក្ដីពិត។ ប្រសិនបើអ្នកមិនមានកម្ពស់បែបនេះទេ វាបញ្ជាក់ថា ព្រះបន្ទូលរបស់ព្រះជាម្ចាស់ និងសេចក្ដីពិត មិនទាន់បានក្លាយជាជីវិតនៅខាងក្នុងអ្នកឡើយ។ ប្រសិនបើអ្នកជាមនុស្សកំសាក ខ្លាចពួកសាតាំង ខ្លាចមនុស្សអាក្រក់ ដោយសុខចិត្តធ្វើការសម្របសម្រួលដើម្បីការពារខ្លួន ជាជាងប្រយុទ្ធប្រឆាំងនឹងពួកទទឹងនឹងព្រះគ្រីស្ទ ទោះបីជាវាមានន័យថាមិនបានហូប និងផឹកព្រះបន្ទូលរបស់ព្រះជាម្ចាស់ ឬមិនទទួលបានព្រះបន្ទូលទាំងនោះក្ដី នោះអ្នកសមនឹងស្រេកឃ្លានដល់ស្លាប់ ហើយនឹងគ្មាននរណាម្នាក់អាណិតអ្នកឡើយ ប្រសិនបើអ្នកស្លាប់នោះ។ ប្រសិនបើអ្នករាល់គ្នាជួបប្រទះស្ថានភាពបែបនេះ តើអ្នករាល់គ្នាគួរជ្រើសរើស និងអនុវត្តដោយរបៀបណា? អ្នករាល់គ្នាគួរតែលាតត្រដាងពួកគេភ្លាមៗ។ ព្រះបន្ទូលរបស់ព្រះជាម្ចាស់មិនមែនជាទំនិញទេ។ ព្រះបន្ទូលទាំងនោះត្រូវបានផ្គត់ផ្គង់សម្រាប់រាស្ដ្ររើសតាំងទាំងអស់របស់ព្រះជាម្ចាស់ ព្រះបន្ទូលទាំងនោះមិនមែនជាទ្រព្យសម្បត្តិឯកជនរបស់បុគ្គលណាម្នាក់ឡើយ។ គ្មាននរណាម្នាក់មានសិទ្ធិលាក់ទុក ឬកាន់កាប់ព្រះបន្ទូលរបស់ព្រះជាម្ចាស់សម្រាប់ខ្លួនឯងឡើយ។ ព្រះបន្ទូលរបស់ព្រះជាម្ចាស់គួរតែត្រូវបានចែកចាយដោយឥតគិតថ្លៃ និងដោយគ្មានសំណង ដល់រាស្ដ្ររើសតាំងទាំងអស់ដែលដើរតាមព្រះជាម្ចាស់។ អ្នកណាដែលលាក់ទុកព្រះបន្ទូលទាំងនោះ ស្វែងរកការទាញយកប្រាក់ចំណេញហួសហេតុដោយមិនត្រឹមត្រូវពីព្រះបន្ទូលទាំងនោះ ឬមានផែនការផ្ទាល់ខ្លួនទាក់ទងនឹងព្រះបន្ទូលរបស់ព្រះជាម្ចាស់ គឺស័ក្ដិសមនឹងរងបណ្ដាសាហើយ។ ពួកគេគឺជាបុគ្គលដែលរាស្ដ្ររើសតាំងរបស់ព្រះជាម្ចាស់គួរតែក្រោកឈរឡើងដើម្បីលាតត្រដាង និងបដិសេធ ហើយពួកគេគួរតែត្រូវបានបោសសម្អាតចេញ និងកាត់ចេញ។

តើចំណុចទាំងពីរដែលខ្ញុំបានប្រកបគ្នានៅថ្ងៃនេះ បង្ហាញយ៉ាងគ្រប់គ្រាន់ពីរបៀបដែលពួកទទឹងនឹងព្រះគ្រីស្ទប្រមាថព្រះបន្ទូលរបស់ព្រះជាម្ចាស់ដែរឬទេ? (មែនហើយ។) ពួកទទឹងនឹងព្រះគ្រីស្ទមិនដែលចាត់ទុកព្រះបន្ទូលរបស់ព្រះជាម្ចាស់ជាសេចក្ដីពិតឡើយ ហើយពួកគេក៏មិនថ្នាក់ថ្នម មិនឱ្យតម្លៃ ឬមិនប្រព្រឹត្តចំពោះព្រះបន្ទូលទាំងនោះ ដូចជាព្រះបន្ទូលរបស់ព្រះអាទិករដែរ។ ផ្ទុយទៅវិញ ពួកគេបង្ហាញពីចេតនាដែលមិនអាចនិយាយបាន គួរឱ្យស្អប់ខ្ពើម និងថោកទាបរបស់ពួកគេនៅគ្រប់ជំហាន។ ពួកគេចង់តែប្រើប្រាស់ព្រះបន្ទូលរបស់ព្រះជាម្ចាស់ ដើម្បីសម្រេចគោលដៅដែលមិនអាចនិយាយបានរបស់ខ្លួនប៉ុណ្ណោះ ហើយមិនថាទាក់ទងនឹងរបស់ខាងសម្ភារៈ ឬមិនមែនសម្ភារៈក្ដី ក៏ពួកគេចង់ប្រើប្រាស់ព្រះបន្ទូលរបស់ព្រះជាម្ចាស់ ដើម្បីទាញយកប្រាក់ចំណេញដោយមិនត្រឹមត្រូវសម្រាប់ខ្លួនពួកគេ ដើម្បីទទួលបានប្រាក់កាស និងរបស់ខាងសម្ភារៈ ឬដើម្បីសម្រេចគោលដៅរបស់ពួកគេក្នុងការធ្វើឱ្យមនុស្សបញ្ជោរ គោរពកោតសរសើរ គោរពបូជា និងដើរតាមពួកគេ។ រឿងទាំងនេះគឺគួរឱ្យស្អប់ខ្ពើមចំពោះព្រះជាម្ចាស់ ហើយគួរតែត្រូវបានមនុស្សបដិសេធ។ នៅពេលណាក៏ដោយដែលនរណាម្នាក់រកឃើញបុគ្គលបែបនេះ ឬរឿងបែបនេះកំពុងកើតឡើង គេគួរតែក្រោកឈរឡើងដើម្បីលាតត្រដាង និងបដិសេធមនុស្សទាំងនោះ ដោយរារាំងបុគ្គលបែបនេះមិនឱ្យឈរយ៉ាងរឹងមាំក្នុងចំណោមរាស្ដ្ររើសតាំងរបស់ព្រះជាម្ចាស់ឡើយ។ អ្នកខ្លះនិយាយថា ពួកគេនឹងរាយការណ៍ពីរឿងនេះទៅខាងលើ ប្រសិនបើពួកគេជួបប្រទះរឿងទាំងនេះ ប៉ុន្តែការធ្វើបែបនោះគឺអសកម្ម និងយឺតយ៉ាវពេកហើយ។ ប្រសិនបើអ្នកគ្រាន់តែរាយការណ៍ពីរឿងទាំងនេះទៅខាងលើ នោះអ្នកពិតជាគ្មានតម្លៃទាល់តែសោះ! អ្នកបានហូប និងផឹកព្រះបន្ទូលរបស់ព្រះជាម្ចាស់យ៉ាងច្រើន និងបានស្ដាប់ឮសេចក្ដីអធិប្បាយយ៉ាងច្រើន ប៉ុន្តែអ្នកដឹងត្រឹមតែការរាយការណ៍ប៉ុណ្ណោះ នេះមានន័យថា កម្ពស់របស់អ្នកគឺតូចទាបពេកហើយ! ប្រាកដណាស់ថា អ្នកមានវិធីសាស្ត្រផ្សេងទៀតដើម្បីប្រព្រឹត្តចំពោះពួកទទឹងនឹងព្រះគ្រីស្ទ តើមែនទេ? ការរាយការណ៍ទៅខាងលើ គឺជាជម្រើសចុងក្រោយ ជាជំហានដែលត្រូវធ្វើឡើងតែនៅពេលចាំបាច់បំផុតប៉ុណ្ណោះ។ ប្រសិនបើអ្នកមានគ្នាតិចជាង ចាញ់ប្រៀបគេ និងខ្វះការញែកដឹង ហើយមិនប្រាកដថាបុគ្គលណាម្នាក់ជាអ្នកទទឹងនឹងព្រះគ្រីស្ទឬអត់នោះ អ្នកប្រហែលជាមិនហ៊ានលាតត្រដាងពីការបង្ហាញចេញ និងទង្វើផ្សេងៗរបស់គេឡើយ។ ប៉ុន្តែ ប្រសិនបើអ្នកប្រាកដថាគេគឺជាអ្នកទទឹងនឹងព្រះគ្រីស្ទ ហើយនៅតែមិនហ៊ានក្រោកឈរឡើងដើម្បីប្រយុទ្ធប្រឆាំង បដិសេធ និងយកឈ្នះលើគេទៀត តើអ្នកមិនមែនជាមនុស្សគ្មានតម្លៃទេឬ? សេចក្ដីពិតបន្តិចបន្តួចដែលអ្នកយល់ មិនត្រូវបានយកមកប្រើប្រាស់ឡើយ។ តើអ្នកប្រាកដទេថា អ្វីដែលអ្នកយល់ និងស្ដាប់ឮ គឺជាសេចក្ដីពិតនោះ? ប្រសិនបើជាសេចក្ដីពិតមែន ហេតុអ្វីបានជាអ្នកមិនហ៊ានក្រោកឈរឡើងយ៉ាងម៉ឺងម៉ាត់ និងយ៉ាងសុចរិត ហើយប្រយុទ្ធប្រឆាំងនឹងពួកទទឹងនឹងព្រះគ្រីស្ទ? ពួកទទឹងនឹងព្រះគ្រីស្ទមិនមែនជាអាជ្ញាធរគ្រប់គ្រងរដ្ឋឯណា តើអ្នកខ្លាចពួកគេធ្វើអ្វី? លើកលែងតែមានស្ថានភាពមួយដែលពួកគេអាចប្រគល់អ្នកទៅឱ្យអាជ្ញាធរ ប្រសិនបើអ្នកលាតត្រដាងពួកគេដោយតក់ក្រហល់ ក្នុងកាលៈទេសៈនោះ អ្នកគួរតែប្រុងប្រយ័ត្ន កុំញុះញង់ពួកគេ ហើយប្រើប្រាស់វិធីសាស្ត្រប្រកបដោយប្រាជ្ញា ដើម្បីរិះគន់ និងធ្វើឱ្យពួកទទឹងនឹងព្រះគ្រីស្ទបាត់បង់កិត្តិយសដោយស្ងាត់ៗ ដោយជម្រុះពួកគេចោលបន្តិចម្ដងៗ។ តើការជម្រុះពួកគេចោលដោយស្ងាត់ៗ មិនអស្ចារ្យជាងទេឬ? (មែនហើយ។) ល្អហើយ ការប្រកបគ្នានៅថ្ងៃនេះមានតែប៉ុណ្ណឹងទេ។ លាហើយ!

ថ្ងៃទី១២ ខែកញ្ញា ឆ្នាំ២០២០


ចំណុចទីដប់មួយ៖ ពួកគេមិនទទួលយកការលួសកាត់ឡើយ ហើយពួកគេក៏មិនមានអាកប្បកិរិយានៃការប្រែចិត្តដែរ នៅពេលពួកគេប្រព្រឹត្តកំហុសណាមួយ ប៉ុន្តែ ផ្ទុយទៅវិញពួកគេផ្សាយពីសញ្ញាណ ហើយធ្វើការវិនិច្ឆ័យព្រះជាម្ចាស់ជាសាធារណៈ

ថ្ងៃនេះ យើងនឹងប្រកបគ្នានូវចំណុចទីដប់មួយនៃការស្តែងចេញផ្សេងៗរបស់ពួកទទឹងនឹងព្រះគ្រីស្ទ៖ ពួកគេមិនទទួលយកការលួសកាត់ឡើយ ហើយពួកគេក៏មិនមានអាកប្បកិរិយានៃការប្រែចិត្តដែរ នៅពេលពួកគេប្រព្រឹត្តកំហុសណាមួយ ប៉ុន្តែ ផ្ទុយទៅវិញ ពួកគេផ្សាយពីសញ្ញាណ ហើយធ្វើការវិនិច្ឆ័យព្រះជាម្ចាស់ជាសាធារណៈ។ ខ្លឹមសារជាក់លាក់នៃចំណុចនេះ គឺអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការលួសកាត់ ពោលគឺអាកប្បកិរិយារបស់ពួកគេនៅពេលដែលពួកគេប្រឈមមុខនឹងរឿងនេះ និងអ្វីដែលពួកគេបន្តធ្វើ ព្រមទាំងការស្តែងចេញអ្វីខ្លះដែលពួកគេមានក្នុងពេលដែលប្រកាន់អាកប្បកិរិយានេះ។ តើយើងធ្លាប់បានប្រកបគ្នានូវខ្លឹមសារអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការលួសកាត់រួចហើយឬនៅ? (មែនហើយ រឿងនេះត្រូវបានលើកឡើងក្នុងអំឡុងពេលនៃការប្រកបគ្នាអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះអនាគត និងវាសនារបស់ពួកគេ។) ដូច្នេះ តើអ្វីជាអាកប្បកិរិយារបស់អាទទឹងនឹងព្រះគ្រីស្ទចំពោះការលួសកាត់? តើយើងមិនបានប្រកបគ្នានៅពេលនោះអំពីពាក្យសម្ដីល្បីៗដែលពួកទទឹងនឹងព្រះគ្រីស្ទពោលឡើង នៅពេលដែលពួកគេត្រូវបានលួសកាត់ទេឬ? (មែនហើយ។) ពួកគេមានពាក្យសម្ដីល្បីៗចំនួនពីរសម្រាប់ស្ថានភាពបែបនេះ។ ទីមួយគឺ៖ «ព្រះជាម្ចាស់គឺសុចរិត ហើយខ្ញុំជឿលើព្រះជាម្ចាស់ មិនមែនជឿលើមនុស្សណានោះឡើយ!» ហើយមួយទៀតគឺ៖ «អ្នកនៅក្មេងខ្ចីពេកហើយ មិនអាចមកលួសកាត់ខ្ញុំបានទេ។ ប្រសិនបើខ្ញុំមិនជឿលើព្រះជាម្ចាស់ទេ ខ្ញុំមុខជាមិនខ្វល់ពីអ្នកណាទាំងអស់!» ម្យ៉ាងទៀត ពួកគេស្អប់អ្នកណាដែលលួសកាត់ពួកគេ ហើយបន្ថែមពីលើនេះ ភ្លាមៗនៅពេលដែលពួកគេត្រូវបានលួសកាត់ ពួកគេសង្ស័យថាពួកគេនឹងត្រូវគេជម្រុះចោល។ នៅចុងបញ្ចប់ យើងក៏បានប្រកបគ្នាអំពីរបៀបដែលពួកគេមិនត្រឹមតែបដិសេធមិនព្រមទទួលយកការលួសកាត់ប៉ុណ្ណោះទេ ប៉ុន្តែថែមទាំងផ្សាយពីសញ្ញាណនៅគ្រប់ទីកន្លែងទៀតផង។ តើនេះមិនមែនជារឿងដែលយើងបាននិយាយគ្នាទេឬ? (មែនហើយ។)

I. មូលហេតុដែលពួកទទឹងនឹងព្រះគ្រីស្ទត្រូវបានលួសកាត់

ខ្ញុំទើបតែបានពិនិត្យសារឡើងវិញភ្លាមៗ អំពីការប្រកបគ្នារបស់យើងកាលពីពេលមុនទាក់ទងនឹងរបៀប ដែលពួកទទឹងនឹងព្រះគ្រីស្ទប្រព្រឹត្តចំពោះការលួសកាត់ នៅពេលដែលរឿងនេះប៉ះពាល់ដល់ផលប្រយោជន៍ផ្ទាល់ខ្លួនរបស់ពួកគេ។ ថ្ងៃនេះ យើងនឹងប្រកបគ្នា ហើយវែកញែករឿងនេះពីជ្រុងមួយទៀត ព្រមទាំងក្រឡេកមើលនិស្ស័យជាក់លាក់អ្វីដែលពួកទទឹងនឹងព្រះគ្រីស្ទបើកសម្តែង នៅពេលដែលពួកគេត្រូវបានលួសកាត់ ហើយថាតើពួកគេមានអាកប្បកិរិយាបែបណា ក៏ដូចជាថាតើទស្សនៈជាក់លាក់របស់ពួកគេគឺជាអ្វី ហើយយើងនឹងវែកញែកនិស្ស័យរបស់ពួកគេដោយផ្អែកលើទស្សនៈទាំងនេះ។ ដោយសាររឿងនេះពាក់ព័ន្ធនឹងប្រធានបទនៃការលួសកាត់ ជាដំបូង ចូរយើងប្រកបគ្នាអំពីមូលហេតុដែលពួកទទឹងនឹងព្រះគ្រីស្ទត្រូវបានលួសកាត់។ ការលួសកាត់មិនមែនជារឿងដែលធ្វើឡើងដោយគ្មានមូលដ្ឋាននោះទេ ដូច្នេះ តើរឿងនេះនឹងកើតឡើងចំពោះអាទទឹងនឹងព្រះគ្រីស្ទ នៅក្នុងបរិបទអ្វី និងក្នុងកាលៈទេសៈបែបណា? តើវាគ្រាន់តែដោយសារតែបុគ្គលនោះគឺជាអាទទឹងនឹងព្រះគ្រីស្ទមែនទេ? មនុស្សមួយចំនួននិយាយថា៖ «អ្នកណាដែលមានឋានៈ អ្នកណាដែលលេចធ្លោនឹងត្រូវគេលួសកាត់នៅទីបញ្ចប់»។ តើរឿងនេះពិតដែរឬទេ? (ទេ។) ចុះតើពួកទទឹងនឹងព្រះគ្រីស្ទធ្វើអ្វីខ្លះ ទើបបណ្ដាលឱ្យពួកគេត្រូវបានលួសកាត់? តើពួកគេនឹងត្រូវបានលួសកាត់យ៉ាងធ្ងន់ធ្ងរដែរឬទេ ប្រសិនបើពួកគេប្រព្រឹត្តកំហុសធម្មតាមួយនោះ? តើរឿងនេះមិនគួរត្រូវបានយកមកប្រកបគ្នាទេឬ? (មែនហើយ។) ហេតុអ្វីបានជាពួកទទឹងនឹងព្រះគ្រីស្ទត្រូវបានលួសកាត់? ដោយមើលតាមទ្រឹស្ដី ពួកទទឹងនឹងព្រះគ្រីស្ទមាននិស្ស័យក្រអឺតក្រទម ពួកគេមិនចុះចូលនឹងសេចក្ដីពិត ពួកគេមិនស្រឡាញ់ព្រះបន្ទូលរបស់ព្រះជាម្ចាស់ ឬរឿងវិជ្ជមានឡើយ ពួកគេមិនពេញចិត្តនឹងសេចក្ដីពិត ពួកគេស្អប់សេចក្ដីពិត ហើយពួកគេគឺជាសត្រូវរបស់ព្រះជាម្ចាស់ ដូច្នេះ ពួកគេគួរតែត្រូវបានលួសកាត់ ឬថែមទាំងត្រូវបានលាតត្រដាងដោយគ្មានក្ដីមេត្តាករុណាឡើយ។ តើសេចក្ដីថ្លែងអះអាងនេះត្រឹមត្រូវដែរឬទេ? ដោយផ្អែកលើការស្តែងចេញ និងការបើកសម្តែងរបស់ពួកគេ ពួកគេអាចត្រូវបានកំណត់លក្ខណៈជាពួកទទឹងនឹងព្រះគ្រីស្ទ ដូច្នេះ ពួកគេសមនឹងត្រូវបានលួសកាត់ និងថែមទាំងត្រូវបានលាតត្រដាងដោយគ្មានក្ដីមេត្តាទៀតផង។ មិនថាពួកគេត្រូវបានលួសកាត់ដោយរបៀបណានោះទេ ពួកគេមិនស័ក្ដិសមនឹងទទួលបានការអាណិតអាសូរឡើយ ពួកគេគួរតែត្រូវបានបដិសេធចោល ហើយអ្នកណាក៏ដោយ ក៏មានហេតុផលត្រឹមត្រូវក្នុងការលួសកាត់ពួកគេដែរ។ តើរឿងរ៉ាវគឺបែបនេះមែនទេ? (មិនមែនទេ។) តើអ្នករាល់គ្នាប្រាកដទេ? ហេតុអ្វីបានជាពួកទទឹងនឹងព្រះគ្រីស្ទត្រូវបានលួសកាត់? ខ្ញុំទើបតែបានលើកឡើងពីមូលហេតុមួយចំនួនសម្រាប់រឿងនេះ។ អ្នកខ្លះក្នុងចំណោមអ្នករាល់គ្នា អាចមានអារម្មណ៍ថាមូលហេតុទាំងនោះមិនត្រឹមត្រូវទេ ប៉ុន្តែអ្នករាល់គ្នាមិនប្រាកដអំពីរឿងនេះឡើយ។ នេះគឺដោយសារតែអ្នករាល់គ្នាគ្រាន់តែយល់ពីគោលលទ្ធិប៉ុណ្ណោះ ហើយមិនអាចមើលធ្លុះដល់សារជាតិនៃរឿងនេះបានឡើយ។ ការពិតដែលថាអ្នករាល់គ្នាមិនបានទទួលស្គាល់រឿងនេះ បង្ហាញថា អ្នករាល់គ្នាមិនបានមើលធ្លុះដល់បញ្ហាដែលថា ហេតុអ្វីបានជាពួកទទឹងនឹងព្រះគ្រីស្ទត្រូវបានលួសកាត់នោះទេ។ មនុស្សភាគច្រើនគ្រាន់តែយល់ពីគោលលទ្ធិទាក់ទងនឹងបញ្ហានេះប៉ុណ្ណោះ ហើយពួកគេដឹងនៅក្នុងដួងចិត្តរបស់ពួកគេថា អាទទឹងនឹងព្រះគ្រីស្ទគួរតែត្រូវបានលួសកាត់ និងលាតត្រដាងដោយគ្មានក្ដីមេត្តាករុណា ប៉ុន្តែពួកគេខ្វះការវែកញែកចំពោះទង្វើជាក់ស្ដែងរបស់អាទទឹងនឹងព្រះគ្រីស្ទ។ នេះបង្ហាញថា ពួកគេមិនអាចមើលធ្លុះដល់សារជាតិនៃបញ្ហានេះ ឬសារជាតិនៃពួកទទឹងនឹងព្រះគ្រីស្ទបានឡើយ។ អស់អ្នកដែលមិនមានតថភាពនៃសេចក្ដីពិត គឺគ្រាន់តែយល់ពីគោលលទ្ធិប៉ុណ្ណោះ ពួកគេអនុវត្តបទប្បញ្ញត្តិទាំងងងឹតងងល់ ដូច្នេះ ប្រសិនបើពិតជាមានអា ទទឹងនឹងព្រះគ្រីស្ទកំពុងធ្វើអ្វីមួយមែននោះ ពួកគេមុខជាមិនអាចមើលធ្លុះដល់រឿងនេះបានឡើយ។

ហេតុអ្វីបានជាអាទទឹងនឹងព្រះគ្រីស្ទអាចត្រូវបានលួសកាត់? មូលហេតុគឺសាមញ្ញណាស់ ពោលគឺដោយសារតែការស្តែងចេញផ្សេងៗរបស់ពួកគេ និងការអនុវត្ត ព្រមទាំងទង្វើផ្សេងៗដែលត្រូវបានបើកសម្ដែងចេញពីសារជាតិរបស់ពួកគេ។ ចុះតើអ្វីខ្លះជាការអនុវត្ត ទង្វើ និងការស្តែងចេញទាំងនេះ? ទីមួយ ពួកទទឹងនឹងព្រះគ្រីស្ទបង្កើតនគរឯករាជ្យផ្ទាល់ខ្លួនរបស់ពួកគេ។ ដោយសារតែសារជាតិជាពួកទទឹងនឹងព្រះគ្រីស្ទរបស់ពួកគេ ពួកគេដណ្ដើមរាស្ដ្ររើសតាំងរបស់ព្រះជាម្ចាស់ពីទ្រង់ ហើយពួកគេដណ្ដើមដែនដី និងដណ្ដើមយកចិត្តរបស់មនុស្ស ពោលទាំងអស់នេះ គឺជាការដែលពួកគេបង្កើតនគរឯករាជ្យផ្ទាល់ខ្លួនរបស់ពួកគេ។ នៅពេលដែលនរណាម្នាក់កំពុងបង្កើតនគរឯករាជ្យផ្ទាល់ខ្លួនរបស់ពួកគេ តើពួកគេកំពុងបំពេញភារកិច្ចរបស់ខ្លួនដែរឬទេ? (ទេ។) ពួកគេកំពុងធ្វើកិច្ចការដើម្បីផលប្រយោជន៍ផ្ទាល់ខ្លួន គ្រប់គ្រងដែនឥទ្ធិពល និងអំណាចផ្ទាល់ខ្លួនរបស់ពួកគេ ដោយព្យាយាមក្ដោបក្ដាប់ការគ្រប់គ្រងផ្ដាច់មុខលើដែនដីរបស់ពួកគេ បង្កើតបក្សពួកផ្ទាល់ខ្លួនរបស់ពួកគេ ដើម្បីបំភាន់រាស្ដ្ររើសតាំងរបស់ព្រះជាម្ចាស់ឱ្យពួកគេបដិសេធព្រះជាម្ចាស់ ហើយងាកមកដើរតាមពួកគេវិញ។ នេះមិនមែនជាការបំពេញភារកិច្ចរបស់ពួកគេទេ វាគឺជាការប្រឈមមុខតទល់ជាមួយព្រះជាម្ចាស់ដោយផ្ទាល់។ នៅពេលដែលអាទទឹងនឹងព្រះគ្រីស្ទបង្ហាញការស្តែងចេញទាំងនេះ នៅពេលដែលពួកគេធ្វើរឿងទាំងនេះ តើពួកគេគួរតែត្រូវបានលួសកាត់ដែរឬទេ? (មែនហើយ។) តើនេះគឺជាមូលហេតុមួយក្នុងចំណោមមូលហេតុនៃការលួសកាត់អាទទឹងនឹងព្រះគ្រីស្ទដែរឬទេ? តើនេះគឺជាការស្តែងចេញជាក់លាក់មួយរបស់ពួកគេដែរឬទេ? (មែនហើយ គឺអ៊ីចឹងហើយ។) ចុះហេតុអ្វីបានជាអ្នករាល់គ្នាមិនអាចនិយាយបែបនេះបានអម្បាញ់មិញនេះ? តើពាក្យសម្ដីទាំងនេះ មិនមែននៅលើបបូរមាត់ និងនៅក្នុងចិត្តគំនិតរបស់អ្នករាល់គ្នាទេឬ? (មែនហើយ។) តើការស្តែងចេញនេះ ផ្ទុយនឹងមូលហេតុតាមទ្រឹស្ដីដែលខ្ញុំទើបតែបានលើកឡើងដែរឬទេ? តើពួកវាមានភាពខុសគ្នាដូចម្ដេចខ្លះ? (មូលហេតុទាំងនោះមានលក្ខណៈទូទៅ ចំណែកឯការស្តែងចេញដែលព្រះជាម្ចាស់ទើបតែបានលើកឡើង គឺមានភាពលម្អិត វាគឺជាការស្តែងចេញជាក់ស្ដែងរបស់អាទទឹងនឹងព្រះគ្រីស្ទ។) មូលហេតុដែលបានលើកឡើងពីមុនទាំងនោះ គឺមានលក្ខណៈទូទៅ ពួកវាគ្រាន់តែជាគោលលទ្ធិមួយចំនួនប៉ុណ្ណោះ ពួកវាមិនមែនជាមូលហេតុជាក់លាក់ដែលពួកទទឹងនឹងព្រះគ្រីស្ទត្រូវបានលួសកាត់ទាល់តែសោះ។ ការស្តែងចេញនេះ គឺជាមូលហេតុពិតប្រាកដមួយក្នុងចំណោមមូលហេតុផ្សេងៗ។ ការស្តែងចេញទីមួយ គឺពួកគេកំពុងព្យាយាមបង្កើតនគរឯករាជ្យផ្ទាល់ខ្លួនរបស់ពួកគេ។ ការស្តែង ចេញទីពីរ គឺការលួចលាក់ប្រើឧបាយកលរបស់ពួកគេ។ រឿងនេះមានធម្មជាតិដូចគ្នាទៅនឹងការព្យាយាមបង្កើតនគរឯករាជ្យផ្ទាល់ខ្លួនដែរ ប៉ុន្តែការអនុវត្តជាក់លាក់គឺខុសគ្នា។ ដូច្នេះ តើការលួចលាក់ប្រើឧបាយកលមានន័យដូចម្ដេច? តើនេះជាពាក្យវិជ្ជមាន ឬអវិជ្ជមាន? តើវាមានអត្ថន័យកោតសរសើរ ឬបង្អាប់? (អត្ថន័យបង្អាប់។) ជាទូទៅ តើការលួចលាក់ប្រើឧបាយកលមានន័យដូចម្ដេច? តើរឿងនេះរួមបញ្ចូលការស្តែងចេញប្រភេទណាខ្លះ? (ពួកទទឹងនឹងព្រះគ្រីស្ទធ្វើរឿងផ្សេងៗនៅពីក្រោយខ្នង ដើម្បីពង្រឹងឋានៈរបស់ពួកគេ។ ឧទាហរណ៍ ក្នុងអំឡុងពេលបោះឆ្នោតនៅក្នុងពួកជំនុំ ពួកគេលួចកៀងគរសំឡេងឆ្នោតនៅពីក្រោយឆាក។) នេះគឺជារឿងមួយក្នុងចំណោមរឿងដែលវាបានរួមបញ្ចូល។ សរុបមក ការស្តែងចេញប្រភេទនេះមានន័យថា ការធ្វើរឿងមួយចំនួនដោយលួចលាក់ ដោយមិនពិភាក្សាជាមួយអ្នកដទៃ ដោយគ្មានតម្លាភាព ប្រើឧបាយកលគ្រប់គ្រងស្ថានការណ៍នៅពីក្រោយខ្នងមនុស្សគ្រប់គ្នា ជាពិសេស មិនអនុញ្ញាតឱ្យអ្នកដឹកនាំខាងលើ ឬថ្នាក់លើដឹងពីរឿងនេះឡើយ។ ពួកទទឹងនឹងព្រះគ្រីស្ទធ្វើរឿងមួយចំនួនដោយសម្ងាត់ ដោយដឹងច្បាស់ថា រឿងទាំងនោះបំពាននឹងគោលការណ៍ ហើយមិនស្របតាមសេចក្ដីពិតទេ ថារឿងទាំងនោះធ្វើឱ្យប៉ះពាល់ដល់ដំណាក់របស់ព្រះជាម្ចាស់ ហើយថាព្រះជាម្ចាស់ស្អប់ខ្ពើមរឿងទាំងនោះ។ ពួកគេនៅតែទទូចធ្វើរឿងទាំងនេះ ដោយប្រើល្បិចរបស់សាតាំង និងកលល្បិចរបស់មនុស្ស ដើម្បីប្រើឧបាយកលគ្រប់គ្រងស្ថានការណ៍ ហើយបន្ទាប់មក ពួកគេធ្វើសកម្មភាពដោយសម្ងាត់។ តើអ្វីជាគោលដៅរបស់ពួកគេនៅពីក្រោយការធ្វើរឿងផ្សេងៗដោយសម្ងាត់? គោលដៅមួយគឺដើម្បីដណ្ដើមយកអំណាច ហើយមួយទៀតគឺដើម្បីទទួលបានផលប្រយោជន៍អ្វីក៏ដោយដែលពួកគេចង់បាន។ ដើម្បីសម្រេចគោលដៅទាំងនេះ ពួកគេធ្វើរឿងដែលបំពាននឹងគោលការណ៍សេចក្ដីពិត ច្បាប់ទម្លាប់របស់ពួកជំនុំ បំណងព្រះហឫទ័យរបស់ព្រះជាម្ចាស់ ហើយលើសពីនេះទៅទៀត គឺបំពាននឹងមនសិការរបស់ពួកគេផ្ទាល់។ គ្មានតម្លាភាពនៅក្នុងសកម្មភាពរបស់ពួកគេឡើយ ពោលគឺពួកគេលាក់បាំងរឿងរ៉ាវពីមនុស្សគ្រប់គ្នា ឬពួកគេគ្រាន់តែប្រាប់បក្សពួកមួយចំនួនតូចនៅក្នុងដែនឥទ្ធិពលរបស់ពួកគេប៉ុណ្ណោះ ដើម្បីឱ្យពួកគេអាចសម្រេចគោលដៅរបស់ពួកគេក្នុងការគ្រប់គ្រងស្ថានការណ៍ ក្នុងការបិទបាំងភ្នែកអ្នកដឹកនាំថ្នាក់លើ និងរាស្ដ្ររើសតាំងរបស់ព្រះជាម្ចាស់។ ការលួចលាក់ប្រើឧបាយកលមានន័យថា ពួកគេធ្វើការសម្រេចចិត្តមួយចំនួន និងចាត់ចែងរឿងមួយចំនួន ស្របពេលដែលមនុស្សភាគច្រើនមិនបានដឹងខ្លួនទាល់តែសោះ ហើយបន្ទាប់ពីរឿងទាំងនេះបានកើតឡើង មនុស្សភាគច្រើនមិនដឹងពីប្រភពរបស់វា ឬមិនដឹងថាអ្នកណាជាអ្នកផ្ដើមរឿងទាំងនោះ ឬមិនដឹងថាមានរឿងអ្វីកើតឡើងពិតប្រាកដនោះទេ។ ហេតុអ្វីបានជាមនុស្សភាគច្រើនមិនដឹងរឿងអ្វីសោះដូច្នេះ? នេះគឺជាភាពទុច្ចរិត គឺជាទង្វើ កាចសាហាវរបស់អាទទឹងនឹងព្រះគ្រីស្ទ។ ពួកគេមានចេតនាបោកបញ្ឆោតបងប្អូនប្រុសស្រី អ្នកដឹកនាំថ្នាក់លើ និងខាងលើនៅក្នុងសកម្មភាពរបស់ពួកគេ។ មិនថាអ្នកព្យាយាមស៊ើបសួរអំពីរឿងទាំងនេះយ៉ាងណា ឬសួរអ្នកណានោះទេ គឺគ្មានអ្នកណាដឹងពីដើមចមនៃរឿងទាំងនោះឡើយ ហើយជាពិសេស ចំពោះរឿងជាច្រើនដែលបានកើតឡើងជាយូរមកហើយ មនុស្សភាគច្រើននៅតែមិនដឹងថាមានរឿងអ្វីកើតឡើងនោះទេ។ នេះហើយគឺជាការលួចលាក់ប្រើឧបាយកល។ វាគឺជាកលល្បិចទូទៅមួយដែលពួកទទឹងនឹងព្រះគ្រីស្ទប្រើប្រាស់ ពោលនៅពេលដែលពួកគេចង់ធ្វើអ្វីមួយ ពួកគេរៀបចំគម្រោងការ និងផែនការយ៉ាងសម្ងាត់ ដោយមិនពិភាក្សាជាមួយអ្នកណាផ្សេងឡើយ។ ពួកគេរៀបចំគ្រោងការនៅក្នុងក្បាលរបស់ពួកគេ ប្រសិនបើពួកគេគ្មានអ្នកណាដែលពួកគេទុកចិត្តនោះទេ។ ប្រសិនបើពួកគេមានបក្សពួក នោះពួកគេនឹងរៀបចំគ្រោងការ និងផែនការ ជាមួយអ្នកទាំងនោះដោយសម្ងាត់ ហើយអ្នកណាក៏ដោយដែលស្ថិតនៅក្នុងដែនឥទ្ធិពលរបស់ពួកគេ អាចក្លាយជាគោលដៅនៃការប្រើឧបាយកលរបស់ពួកគេ នៃល្បិចកលរបស់ពួកគេ។ តើអ្វីជាលក្ខណៈចម្បងនៃការអនុវត្តប្រភេទនេះ? វាគឺជាកង្វះតម្លាភាព ដោយមនុស្សភាគច្រើនមិនទទួលបានសិទ្ធិក្នុងការដឹងថាមានរឿងអ្វីកំពុងកើតឡើងឡើយ ហើយត្រូវបានពួកទទឹងនឹងព្រះគ្រីស្ទលេងសើច ប្រើឧបាយកល និងបំភាន់ក្នុងពេលដែលពួកគេស្ថិតក្នុងស្ថានភាពវង្វេងវង្វាន់។ ហេតុអ្វីបានជាពួកទទឹងនឹងព្រះគ្រីស្ទប្រព្រឹត្តការលួចលាក់ប្រើឧបាយកល ហើយមិនធ្វើសកម្មភាពដោយបើកចំហ ឬតាមវិធីតម្លាភាព ឬអនុញ្ញាតឱ្យមនុស្សគ្រប់គ្នាមានសិទ្ធិដឹងលឺថាមានរឿងអ្វីកំពុងកើតឡើងដូច្នេះ? នេះគឺដោយសារតែពួកគេដឹងយ៉ាងច្បាស់លាស់ថា អ្វីដែលពួកគេកំពុងធ្វើ គឺមិនស្របតាមគោលការណ៍ ឬច្បាប់ទម្លាប់នៃដំណាក់របស់ព្រះជាម្ចាស់ឡើយ ហើយថាពួកគេកំពុងប្រព្រឹត្តអំពើអាក្រក់ដោយឥតញញើត។ ពួកគេដឹងថា ប្រសិនបើមនុស្សភាគច្រើនបានដឹងអំពីអ្វីដែលពួកគេកំពុងធ្វើ នោះអ្នកខ្លះក្នុងចំណោមពួកគេនឹងក្រោកឈរឡើង ហើយប្រឆាំងនឹងពួកគេ ហើយប្រសិនបើអ្នកដឹកនាំថ្នាក់លើដឹង ពួកគេនឹងត្រូវបានលួសកាត់ និងដកហូតតំណែង ហើយបន្ទាប់មក ឋានៈរបស់ពួកគេនឹងជួបគ្រោះថ្នាក់។ ហេតុនេះហើយទើបពួកគេប្រើប្រាស់វិធីសាស្ត្រនៃការលួចលាក់ប្រើឧបាយកល នៅក្នុងរឿងមួយចំនួនដែលពួកគេធ្វើ ហើយមិនអនុញ្ញាតឱ្យអ្នកដទៃដឹងពីរឿងទាំងនោះឡើយ។ តើលទ្ធផលនៃការលួចលាក់ប្រើឧបាយកលរបស់ពួកគេ មានប្រយោជន៍ដល់កិច្ចការរបស់ពួកជំនុំ និងរាស្ដ្ររើសតាំងរបស់ព្រះជាម្ចាស់ដែរឬទេ? តើវាផ្តល់ការបំភ្លឺដល់មនុស្សគ្រប់គ្នាដែរឬទេ? ច្បាស់ណាស់គឺទេ។ មនុស្សភាគច្រើនត្រូវបានបំភាន់ និងបោកបញ្ឆោត ហើយមិនទទួលបានប្រយោជន៍អ្វីទាល់តែសោះពីរឿងនេះ។ តើវិធីសាស្ត្រនៃការលួចលាក់ប្រើឧបាយកល ដែលពួកទទឹងនឹងព្រះគ្រីស្ទប្រើប្រាស់នេះ ស្របតាមគោលការណ៍សេចក្ដីពិតដែរឬទេ? តើនេះជាការធ្វើសកម្មភាពស្របតាមតម្រូវការរបស់ព្រះជាម្ចាស់ដែរឬទេ? (ទេ។) ដូច្នេះ នៅពេលដែលការស្តែងចេញទាំងនេះរបស់ពួកទទឹងនឹងព្រះគ្រីស្ទដែលប្រព្រឹត្តការលួចលាក់ប្រើឧបាយកលត្រូវបានគេរកឃើញ តើពួកទទឹងនឹងព្រះគ្រីស្ទគួរតែត្រូវបានលួសកាត់ដែរឬទេ? តើពួកគេគួរតែត្រូវបានលាតត្រដាង និងបដិសេធចោលដែរឬទេ? (មែនហើយ។) ការប្រព្រឹត្តការលួចលាក់ប្រើឧបាយកល គឺជាការស្តែងចេញជាក់ស្ដែងមួយរបស់ពួកទទឹងនឹងព្រះគ្រីស្ទ។

តើមានការស្ដែងចេញអ្វីផ្សេងទៀតដែលកើតមានទូទៅ នៅពេលដែលពួកទទឹងនឹងព្រះគ្រីស្ទធ្វើការ? (ពួកទទឹងនឹងព្រះគ្រីស្ទសង្កត់សង្កិន និងធ្វើបាបមនុស្ស ដើម្បីតែឋានៈផ្ទាល់ខ្លួនរបស់ពួកគេ។) វាជារឿងទូទៅបំផុតមួយដែលពួកទទឹងនឹងព្រះគ្រីស្ទធ្វើបាបអ្នកដទៃ ហើយវាគឺជាការស្តែងចេញជាក់ស្ដែងមួយរបស់ពួកគេ។ ដើម្បីរក្សាឋានៈរបស់ពួកគេ ពួកទទឹងនឹងព្រះគ្រីស្ទតែងតែទាមទារឱ្យមនុស្សគ្រប់គ្នាស្ដាប់បង្គាប់ និងស្ដាប់តាមពួកគេ។ ប្រសិនបើពួកគេឃើញថាមាននរណាម្នាក់មិនស្ដាប់តាមពួកគេ ឬស្អប់ខ្ពើម និងទាស់ទទឹងនឹងពួកគេ ពួកគេនឹងប្រើប្រាស់កលល្បិចនៃការសង្កត់សង្កិន និងធ្វើបាបបុគ្គលនោះ ដើម្បីបង្ក្រាបគេ។ ជាញឹកញាប់ ពួកទទឹងនឹងព្រះគ្រីស្ទសង្កត់សង្កិនអ្នកណាដែលមានមតិខុសពីពួកគេ។ ជាញឹកញាប់ ពួកគេសង្កត់សង្កិនមនុស្សដែលដេញតាមសេចក្ដីពិត និងបំពេញភារកិច្ចរបស់ខ្លួនដោយស្មោះត្រង់។ ជាញឹកញាប់ ពួកគេសង្កត់សង្កិនមនុស្សដែលមានភាពថ្លៃថ្នូរ និងទៀងត្រង់បង្គួរ ដែលមិនបញ្ជោរ ឬអែបអបពួកគេ។ ពួកគេសង្កត់សង្កិនអ្នកណាដែលមិនចុះសម្រុង ឬមិនចុះញ៉មនឹងពួកគេ។ ពួកទទឹងនឹងព្រះគ្រីស្ទមិនប្រព្រឹត្តចំពោះអ្នកដទៃ ដោយផ្អែកលើគោលការណ៍សេចក្ដីពិតឡើយ។ ពួកគេមិនអាចប្រព្រឹត្តចំពោះមនុស្សដោយយុត្តិធម៌បានទេ។ នៅពេលដែលពួកគេមិនចូលចិត្តនរណាម្នាក់ នៅពេលដែលនរណាម្នាក់ហាក់ដូចជាមិនបានចុះញ៉មនឹងពួកគេចេញពីចិត្ត ពួកគេស្វែងរកឱកាស និងលេស ហើយថែមទាំងបង្កើតលេសផ្សេងៗ ដើម្បីវាយប្រហារ និងធ្វើបាបបុគ្គលនោះ រហូតដល់លើកបដានៃការធ្វើកិច្ចការពួកជំនុំមកសង្កត់សង្កិនបុគ្គលនោះទៀតផង។ ពួកគេមិនព្រមឈប់ឡើយ រហូតទាល់តែមនុស្សបានចុះញ៉ម ហើយមិនហ៊ានបដិសេធពួកគេ។ ពួកគេមិនព្រមឈប់ឡើយ រហូតទាល់តែមនុស្សបានទទួលស្គាល់ឋានៈ និងអំណាចរបស់ពួកគេ រាក់ទាក់ពួកគេដោយស្នាមញញឹម បង្ហាញការគាំទ្រ និងការព្រមតាមពួកគេ ហើយមិនហ៊ានមានគំនិតអ្វីប្រឆាំងនឹងពួកគេ។ នៅក្នុងស្ថានភាពណាមួយ នៅក្នុងក្រុមណាមួយ ពាក្យថា «យុត្តិធម៌» គឺមិនមានឡើយនៅក្នុងការប្រព្រឹត្តរបស់អាទទឹងនឹងព្រះគ្រីស្ទចំពោះអ្នកដទៃ ហើយពាក្យថា «សេចក្ដីស្រឡាញ់» ក៏មិនមានឡើយនៅក្នុងការប្រព្រឹត្តរបស់ពួកគេចំពោះបងប្អូនប្រុសស្រីដែលជឿលើព្រះជាម្ចាស់យ៉ាងពិតប្រាកដ។ ពួកគេចាត់ទុកអ្នកណាក៏ដោយដែលបង្កការគំរាមកំហែងដល់ឋានៈរបស់ពួកគេ ថាជាដែកគោលក្នុងភ្នែក និងជាបន្លាក្នុងសាច់របស់ពួកគេ ហើយពួកគេនឹងស្វែងរកឱកាស និងលេសដើម្បីធ្វើបាបបុគ្គលនោះ។ ប្រសិនបើបុគ្គលនោះមិនចុះញ៉មទេ ពួកគេនឹងធ្វើបាប បុគ្គលនោះ ហើយមិនព្រមឈប់ឡើយ រហូតទាល់តែបុគ្គលនោះត្រូវបានបង្ខំឱ្យចុះញ៉ម។ ការដែលពួកទទឹងនឹងព្រះគ្រីស្ទធ្វើបែបនេះ គឺខុសឆ្ងាយពីគោលការណ៍សេចក្ដីពិត ហើយស្ថិតក្នុងភាពជាសត្រូវនឹងសេចក្ដីពិត ដូច្នេះ តើពួកគេគួរតែត្រូវបានលួសកាត់ដែរឬទេ? មិនត្រឹមតែប៉ុណ្ណោះទេ គឺត្រូវតែលាតត្រដាង វែកញែក និងកំណត់លក្ខណៈពួកគេ ទើបគ្រប់គ្រាន់។ អាទទឹងនឹងព្រះគ្រីស្ទប្រព្រឹត្តចំពោះមនុស្សគ្រប់គ្នាទៅតាមចំណូលចិត្ត បំណង និងគោលដៅផ្ទាល់ខ្លួនរបស់ខ្លួន។ នៅក្រោមសិទ្ធិអំណាចរបស់ពួកគេ អ្នកណាដែលមានស្មារតីយុត្តិធម៌ អ្នកណាដែលអាចនិយាយដោយយុត្តិធម៌ អ្នកណាដែលហ៊ានតស៊ូប្រឆាំងនឹងភាពអយុត្តិធម៌ អ្នកណាដែលប្រកាន់ខ្ជាប់នូវគោលការណ៍សេចក្ដីពិត អ្នកណាដែលមានទេពកោសល្យ និងចំណេះដឹងយ៉ាងពិតប្រាកដ អ្នកណាដែលអាចធ្វើបន្ទាល់ថ្វាយព្រះជាម្ចាស់ មនុស្សទាំងអស់នេះនឹងជួបប្រទះនឹងការច្រណែនរបស់អា ទទឹងនឹងព្រះគ្រីស្ទ ហើយពួកគេនឹងត្រូវបានសង្កត់សង្កិន ផាត់ចេញ និងថែមទាំង ត្រូវបានជាន់ឈ្លីនៅក្រោមបាតជើងរបស់អាទទឹងនឹងព្រះគ្រីស្ទរហូតដល់ថ្នាក់ពួកគេមិនអាចងើបឡើងវិញបាន។ នេះហើយគឺជាសេចក្ដីស្អប់ ដែលអាទទឹងនឹងព្រះគ្រីស្ទប្រព្រឹត្តចំពោះមនុស្សល្អ និងអ្នកដែលដេញតាមសេចក្ដីពិត។ គេអាចនិយាយបានថា តិចឬច្រើន ភាគច្រើននៃអ្នកដែលអាទទឹងនឹងព្រះគ្រីស្ទមានអារម្មណ៍ច្រណែន និងសង្កត់សង្កិន គឺជាបុគ្គលវិជ្ជមាន និងជាមនុស្សល្អ។ ភាគច្រើននៃពួកគេ គឺជាមនុស្សដែលព្រះជាម្ចាស់នឹងសង្គ្រោះ ដែលព្រះជាម្ចាស់អាចប្រើប្រាស់បាន ដែលព្រះជាម្ចាស់នឹងធ្វើឱ្យគ្រប់លក្ខណ៍។ ក្នុងការប្រើប្រាស់កលល្បិចនៃការសង្កត់សង្កិន និងការផាត់ចេញបែបនេះ ចំពោះអ្នកដែលព្រះជាម្ចាស់នឹងសង្គ្រោះ ប្រើប្រាស់ និងធ្វើឱ្យគ្រប់លក្ខណ៍ តើពួកទទឹងនឹងព្រះគ្រីស្ទមិនមែនជាអ្នកប្រឆាំងនឹងព្រះជាម្ចាស់ទេឬ? តើពួកគេមិនមែនជាមនុស្សដែលទាស់ទទឹងនឹងព្រះជាម្ចាស់ទេឬ? ដោយសារពួកគេមានអារម្មណ៍ច្រណែន វាយប្រហារ និងផាត់អ្នកដែលដេញតាមសេចក្ដីពិតចេញបែបនេះ ពួកគេកំពុងរំខានដោយផ្ទាល់ដល់កិច្ចការរបស់ពួកជំនុំ និងការចូលទៅក្នុងជីវិតនៃរាស្ដ្ររើសតាំងរបស់ព្រះជាម្ចាស់។ អាទទឹងនឹងព្រះគ្រីស្ទប្រភេទនេះ មិនត្រឹមតែមានការប្រទូសរ៉ាយចំពោះព្រះជាម្ចាស់ដែលយកកំណើតជាមនុស្សប៉ុណ្ណោះទេ ប៉ុន្តែក៏មានការប្រទូសរ៉ាយចំពោះអ្នកទាំងឡាយដែលដើរតាមព្រះជាម្ចាស់ និងអ្នកដែលដេញតាមសេចក្ដីពិតផងដែរ។ នេះគឺជាអាទទឹងនឹងព្រះគ្រីស្ទពិតប្រាកដ។ តើរាស្ដ្ររើសតាំងរបស់ព្រះជាម្ចាស់គួរតែមានការវែកញែកចំពោះការស្តែងចេញប្រភេទនេះរបស់ពួកទទឹងនឹងព្រះគ្រីស្ទដែរឬទេ? តើពួកគេគួរតែលាតត្រដាង និងបដិសេធចោលពួកទទឹងនឹងព្រះគ្រីស្ទដែរឬទេ? តើប្រភេទនិស្ស័យដែលពួកទទឹងនឹងព្រះគ្រីស្ទមាន អាចត្រូវបានដោះស្រាយតាមរយៈការប្រកបគ្នាអំពីសេចក្ដីពិតដែរឬទេ? និស្ស័យរបស់ពួកគេគឺជានិស្ស័យដែលស្អប់សេចក្ដីពិត និងព្រះជាម្ចាស់ ហើយពួកគេដាច់ខាតនឹងមិនទទួលយក ឬចុះចូលនឹងសេចក្ដីពិតឡើយ។ ហេតុដូច្នេះ វិធីតែមួយគត់ដើម្បីដោះស្រាយជាមួយពួកទទឹងនឹងព្រះគ្រីស្ទពិតប្រាកដបែបនេះ គឺត្រូវលាតត្រដាងពួកគេ វែកញែកពួកគេ ហើយបន្ទាប់មកបដិសេធមនុស្សបែបនេះចោល។ នេះគឺស្របតាមគោលការណ៍សេចក្ដីពិត និងបំណងព្រះហឫទ័យរបស់ព្រះជាម្ចាស់ទាំងស្រុង។ ការដែលពួកទទឹងនឹងព្រះគ្រីស្ទធ្វើបាបរាស្ដ្ររើសតាំងរបស់ព្រះជាម្ចាស់តាមរបៀបនេះ គឺច្បាស់ណាស់ថាពួកគេកំពុងតាំងខ្លួនប្រឈមមុខ នឹងព្រះជាម្ចាស់ ហើយប្រជែងជាមួយព្រះជាម្ចាស់ ដណ្ដើមរាស្ដ្ររើសតាំងរបស់ទ្រង់។ ពួកគេច្រណែន និងស្អប់អ្នកណាដែលពួកគេមិនអាចបំភាន់ និងត្រួតត្រាបាន។ ពួកគេមិនអាចទទួលបានមនុស្សទាំងនេះទេ ប៉ុន្តែពួកគេក៏មិនអនុញ្ញាតឱ្យព្រះជាម្ចាស់ទទួលបានអ្នកទាំងនោះដែរ។ តាមរបៀបនេះ តើពួកគេមិនមែនកំពុងដើរតួជាសាតាំងនៅក្នុងពួកជំនុំ ដែលប្រជែងជាមួយព្រះជាម្ចាស់ ដើម្បីដណ្ដើមរាស្ដ្ររើសតាំងរបស់ព្រះជាម្ចាស់ ហើយនាំមកនូវគ្រោះថ្នាក់ និងសេចក្ដីវិនាសដល់រាស្ដ្រទាំងនោះទេឬ? ពួកទទឹងនឹងព្រះគ្រីស្ទចង់ក្ដោបក្ដាប់រាស្ដ្ររើសតាំងរបស់ព្រះជាម្ចាស់ដែលដេញតាមសេចក្ដីពិត ឱ្យស្ថិតនៅក្រោមការត្រួតត្រារបស់ពួកគេ ដោយរារាំងមិនឱ្យព្រះជាម្ចាស់ឈ្នះបានអ្នកទាំងនោះមកវិញ ហើយពួកគេក៏ចង់បំភាន់អ្នកដែលដើរតាមព្រះជាម្ចាស់ និងធ្វើឱ្យមនុស្សទាំងនេះដើរតាមពួកគេ ដោយបំផ្លាញឱកាសរបស់ពួកគេក្នុងការទទួលបានសេចក្ដីសង្គ្រោះ។ មានតែពេលនោះទេ ទើបពួកគេសម្រេចបាននូវគោលដៅរបស់ពួកគេ។ តើពួកទទឹងនឹងព្រះគ្រីស្ទដែលធ្វើបាបមនុស្សរហូតដល់ស្លាប់ មិនមែនជាសត្រូវ ធំបំផុតរបស់ព្រះជាម្ចាស់ទេឬ? អ្នករាល់គ្នាគួរតែអាចវែកញែកពួកគេបាន។

តើពួកទទឹងនឹងព្រះគ្រីស្ទមានការស្តែងចេញអ្វីផ្សេងទៀត? (ពួកគេប្រឆាំងនឹងការរៀបចំកិច្ចការ ហើយគ្រាន់តែធ្វើអ្វីៗតាមតែរបៀបផ្ទាល់ខ្លួនរបស់ពួកគេប៉ុណ្ណោះ។) មានភាពស្រដៀងគ្នាខ្លះៗរវាងរឿងនេះ និងការបង្កើតនគរឯករាជ្យផ្ទាល់ខ្លួន ព្រមទាំងការលួចលាក់ប្រើឧបាយកល ប៉ុន្តែវាក៏ជាការស្តែងចេញជាក់លាក់មួយផ្សេងទៀតដែរ។ តើពួកទទឹងនឹងព្រះគ្រីស្ទធ្វើអ្វីៗតាមតែរបៀបផ្ទាល់ខ្លួនរបស់ពួកគេដោយរបៀបណា? (ខាងលើទម្លាក់ការរៀបចំកិច្ចការ ដើម្បីតម្រូវឱ្យរាស្ដ្ររើសតាំងរបស់ព្រះជាម្ចាស់វែកញែកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ ប៉ុន្តែពួកទទឹងនឹងព្រះគ្រីស្ទមួយចំនួនមិនអនុវត្តការរៀបចំកិច្ចការទាំងនេះទេ ផ្ទុយទៅវិញ ពួកគេយកលេសថា៖ «អ្នកអាចវែកញែកអ្នកដទៃបាន លុះត្រាតែអ្នកអាចវែកញែកខ្លួនឯងបានសិន» ដើម្បីឱ្យមនុស្សគ្រប់គ្នាស្គាល់ខ្លួនឯង ដោយរារាំងបងប្អូនប្រុសស្រីមិនឱ្យវែកញែកអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទឡើយ។) នេះគឺជាការប្រឆាំងនឹងការរៀបចំកិច្ចការរបស់ខាងលើ ក៏ដូចជាការធ្វើអ្វីៗតាមតែរបៀបផ្ទាល់ខ្លួនរបស់ពួកគេផងដែរ។ តើមានអ្វីទៀត? (ពួកទទឹងនឹងព្រះគ្រីស្ទមានគំនិតផ្ទាល់ខ្លួនរបស់ពួកគេអំពីការរៀបចំកិច្ចការរបស់ខាងលើ។ មើលពីសំបកក្រៅហាក់ដូចជាពួកគេអាចអនុវត្តការរៀបចំទាំងនេះបាន ហើយថាពួកគេកំពុងប្រកបគ្នាជាមួយបងប្អូនប្រុសស្រី ប៉ុន្តែពួកគេមិនដែលតាមដាន ឬសាកសួរអំពីរឿងទាំងនេះទេ ហើយក្រោយមក ក៏ទុករឿងទាំងនោះចោលមិនអើពើ។) ការដែលពួកទទឹងនឹងព្រះគ្រីស្ទធ្វើអ្វីៗតាមតែរបៀបផ្ទាល់ខ្លួនរបស់ពួកគេ ជាចម្បងមានន័យថា មិនថាខាងលើកំពុងរៀបចំកិច្ចការអ្វី ឬខាងលើតម្រូវឱ្យថ្នាក់ក្រោមអនុវត្តកិច្ចការអ្វីនោះទេ ពួកទទឹងនឹងព្រះគ្រីស្ទនឹងទុកវាចោលមួយឡែក ព្រងើយកន្តើយនឹងវា មិនបញ្ជូនបន្ត និងមិនអនុវត្តវាឡើយ ហើយបន្ទាប់មក ពួកគេនឹងធ្វើអ្វីដែលពួកគេចង់ធ្វើ អ្វីដែលពួកគេ សុខចិត្តធ្វើ និងអ្វីដែលនឹងផ្ដល់ប្រយោជន៍ដល់ពួកគេ។ ជាឧទាហរណ៍ ក្នុងការចែកសៀវភៅព្រះបន្ទូលរបស់ព្រះជាម្ចាស់យោងតាមគោលការណ៍នៃការបែងចែកសៀវភៅរបស់ពួកជំនុំ មនុស្សគ្រប់គ្នាដែលរស់នៅក្នុងជីវិតពួកជំនុំជាធម្មតា ត្រូវតែទទួលបានសៀវភៅមួយក្បាល។ ប៉ុន្តែនៅពេលដែលអាទទឹងនឹងព្រះគ្រីស្ទឃើញបែបនេះ គេគិតថា៖ «សៀវភៅមួយក្បាលសម្រាប់មនុស្សម្នាក់ៗឬ? តើវាមិនធ្វើឱ្យខ្ញុំខាត ទេឬ? មិនអាចឱ្យសៀវភៅមួយក្បាលក្នុងម្នាក់បានទេ ខ្ញុំត្រូវតែអនុវត្ត និងប្រតិបត្តិកិច្ចការនេះ ដោយផ្អែកលើអ្វីដែលមនុស្សម្នាក់ៗគិតមកលើខ្ញុំជាពិសេស។ វាមិនគួរគ្រាន់តែផ្អែកលើការរស់នៅក្នុងជីវិតពួកជំនុំជាធម្មតានោះទេ ប៉ុន្តែត្រូវផ្អែកលើថាតើជាទូទៅអ្នកណាថ្វាយដង្វាយច្រើនជាង។ ដោយគ្មានការលើកលែង មនុស្សដែលមិនថ្វាយដង្វាយសោះ ឬមនុស្សក្រីក្រមិនគួរទទួលបានសៀវភៅឡើយ។ ប្រសិនបើពួកគេអង្វរសុំសៀវភៅមួយក្បាលពីខ្ញុំ ហើយបង្ខំចិត្តហុចលុយខ្លះ នោះដោយផ្អែកលើរបៀបដែលពួកគេប្រព្រឹត្ត ខ្ញុំនឹងសម្រេចចិត្តថាតើត្រូវឱ្យសៀវភៅទៅពួកគេឬក៏អត់»។ តើនេះជាការធ្វើអ្វីៗស្របតាមគោលការណ៍ដែរឬទេ? តើពួកគេកំពុងធ្វើអ្វី? ពួកគេកំពុងធ្វើអ្វីៗតាមរបៀបផ្ទាល់ខ្លួនរបស់ពួកគេ។ ការធ្វើ អ្វីៗតាមរបៀបផ្ទាល់ខ្លួនរបស់ពួកគេមានន័យថា ការបង្កើតគោលនយោបាយផ្ទាល់ខ្លួនរបស់ពួកគេនៅក្រៅការរៀបចំកិច្ចការដែលមានស្រាប់ ការធ្វើសកម្មភាពស្របតាមគោលនយោបាយទាំងនោះនៅក្នុងពួកជំនុំ មូលដ្ឋានរបស់ពួកគេ ដោយមិនអនុវត្តការរៀបចំកិច្ចការ និងគោលការណ៍ដែលដំណាក់របស់ព្រះជាម្ចាស់តម្រូវទាល់តែសោះ ហើយផ្ទុយទៅវិញ ធ្វើសកម្មភាពស្របតាមបំណង និងគោលដៅផ្ទាល់ខ្លួនរបស់ពួកគេទៅវិញ។ មើលពីសំបកក្រៅ ពួកគេបាននិងកំពុងចែកសៀវភៅ ហើយមើលទៅហាក់ដូចជាភារកិច្ចនោះត្រូវបានបញ្ចប់រួចរាល់ហើយ។ ប៉ុន្តែតើពួកគេផ្អែកលើអ្វីដើម្បីធ្វើដូច្នេះ? វាមិនមែនផ្អែកលើការរៀបចំកិច្ចការនៃដំណាក់របស់ព្រះជាម្ចាស់ ឬបទប្បញ្ញត្តិរបស់ពួកជំនុំឡើយ វាគឺផ្អែកលើគោលនយោបាយផ្ទាល់ខ្លួនរបស់ពួកគេ វិធីសាស្ត្រផ្ទាល់ខ្លួនរបស់ពួកគេ។ នេះហើយគឺជាការធ្វើអ្វីៗតាមរបៀបផ្ទាល់ខ្លួនរបស់ពួកគេ។ ពួកគេមិនបង្ហាញការចុះចូលទាល់តែសោះចំពោះការរៀបចំកិច្ចការនៃដំណាក់របស់ព្រះជាម្ចាស់ ពួកគេមិនអាចអនុវត្ត ឬប្រតិបត្តិតាមការរៀបចំទាំងនោះយ៉ាងម៉ឺងម៉ាត់បានឡើយ ហើយផ្ទុយទៅវិញ ពួកគេបង្កើតច្បាប់ និងបទប្បញ្ញត្តិផ្ទាល់ខ្លួនជាច្រើនដោយសម្ងាត់ ដែលពួកគេអនុវត្ត និងប្រតិបត្តិនៅក្នុងពួកជំនុំមូលដ្ឋានរបស់ពួកគេ។ នេះមិនត្រឹមតែជាការបង្កើតនគរឯករាជ្យផ្ទាល់ខ្លួនរបស់ពួកគេប៉ុណ្ណោះទេ លើសពីនេះទៅទៀត វាគឺជាការធ្វើអ្វីៗតាមរបៀបផ្ទាល់ខ្លួនរបស់ពួកគេ។ ម្យ៉ាងវិញទៀត នៅពេលដែលពួកគេអនុវត្តការរៀបចំកិច្ចការនៅក្នុងពួកជំនុំមូលដ្ឋានរបស់ពួកគេ ការរៀបចំទាំងនេះគឺជាការរៀបចំផ្ទាល់ខ្លួនរបស់ពួកគេ ដែលជារឿងខុសប្លែកពីការរៀបចំកិច្ចការដែលត្រូវបានទម្លាក់ដោយខាងលើ និងដែលត្រូវបានអនុវត្តនៅក្នុងពួកជំនុំផ្សេងទៀត។ មើលពីសំបកក្រៅ ពួកគេបានធ្វើឱ្យតែរួចពីដៃ ពួកគេបានទទួលការរៀបចំកិសច្ចការ និងបានអានការរៀបចំទាំងនោះ ប៉ុន្តែចំពោះរបៀបអនុវត្តជាក់លាក់ ពួកគេមានវិធីសាស្ត្រផ្ទាល់ខ្លួនរបស់ពួកគេ។ ពួកគេគ្រាន់តែមិនអើពើនឹងការរៀបចំកិច្ចការនៃដំណាក់របស់ព្រះជាម្ចាស់ ហើយបំពានការរៀបចំទាំងនោះដោយចំហ។ នេះហៅថា ការធ្វើកិច្ចការតាមរបៀបផ្ទាល់ខ្លួនរបស់ពួកគេ។ ហេតុអ្វីបានជាពួកទទឹងនឹងព្រះគ្រីស្ទធ្វើរឿងផ្សេងៗតាមរបៀបផ្ទាល់ខ្លួនរបស់ពួកគេ? (ពួកគេចង់កាន់អំណាចនៅក្នុងពួកជំនុំ ហើយពួកគេចង់មានសិទ្ធិសម្រេចចុងក្រោយលើអ្វីៗទាំងអស់។) ត្រូវហើយ។ ពួកគេគ្រាន់តែចង់កាន់អំណាចប៉ុណ្ណោះ ពួកគេស្វែងរក និងចាប់យកគ្រប់ឱកាសទាំងអស់ដើម្បីទទួលបានអំណាច និងគ្រប់គ្រងអ្នកដទៃ ដើម្បីឱ្យអ្នកដទៃស្ដាប់តាមពួកគេ ស្ដាប់បង្គាប់ពួកគេ និងខ្លាចពួកគេ។ ពួកគេប្រាថ្នាចង់ប្រើប្រាស់វិធីអនុវត្តខុសប្លែករបស់ពួកគេដើម្បីគ្រប់គ្រងអ្នកដទៃ ដើម្បីឱ្យមនុស្សគ្រប់គ្នាដឹងថា មានតែពួកគេប៉ុណ្ណោះដែលកាន់អំណាចនៅកន្លែងនេះ ហើយគ្មានអ្នកណាផ្សេងទៀតឡើយ ថាអ្នកដទៃមិនអាចមិនឆ្លងកាត់ពួកគេបាន ហើយក៏មិនអាចរំលងក្បាលពួកគេបានទេ ហើយថាគ្មានអ្នកណាអាចលើសពួកគេឡើយ។ ជាចម្បង ពួកគេចង់គ្រប់គ្រងរាស្ដ្ររើសតាំងរបស់ព្រះជាម្ចាស់ និងដណ្ដើមអំណាច។ វាច្បាស់ណាស់ថា ការដែលពួកទទឹងនឹងព្រះគ្រីស្ទប្រព្រឹត្តបែបនេះ មិនមែនជាការដោះស្រាយកិច្ចការស្របតាមគោលការណ៍សេចក្ដីពិត ឬតម្រូវការនៃដំណាក់របស់ព្រះជាម្ចាស់ឡើយ។ វាមិនមែនជារឿងដែលអ្នកដឹកនាំម្នាក់ ឬអ្នកណាម្នាក់ដែលកំពុងបំពេញភារកិច្ចរបស់ខ្លួនជាប្រក្រតី គួរធ្វើនោះទេ។ ដូច្នេះ នៅពេលដែលពួកទទឹងនឹងព្រះគ្រីស្ទមានការស្ដែងចេញបែបនេះ តើពួកគេគួរតែត្រូវបានលួសកាត់ដែរឬទេ? តើពួកគេគួរតែត្រូវបានលាតត្រដាង និងបដិសេធចោលដែរឬទេ? (មែនហើយ។)

តើការស្តែងចេញផ្សេងៗទៀតរបស់ពួកទទឹងនឹងព្រះគ្រីស្ទមានអ្វីខ្លះ? (ពួកទទឹងនឹងព្រះគ្រីស្ទលួចដង្វាយ ចំណាយលុយនៃដំណាក់របស់ព្រះជាម្ចាស់សម្រាប់ការសប្បាយផ្ទាល់ខ្លួន ហើយរីករាយនឹងឯកសិទ្ធិពិសេស។) ការរីករាយនឹងឯកសិទ្ធិពិសេស គឺជាការស្តែងចេញជាក់លាក់មួយ។ ភ្លាមៗនៅពេលដែលអាទទឹងនឹងព្រះគ្រីស្ទទទួលបានឋានៈ នោះគ្មានអ្វីអាចឃាត់ឃាំងពួកគេបានឡើយ ពោលគឺ ពួកគេចាត់ទុកអ្នកដទៃជារបស់ ដែលត្រូវជាន់ឈ្លីនៅក្រោមបាតជើង ហើយនៅក្នុងគ្រប់កិច្ចការដែលពួកគេធ្វើ ពួកគេចង់ដណ្ដើមយកមុខមាត់ ដើម្បីទាញយកប្រយោជន៍ឱ្យបានពេញលេញ។ ពួកគេខិតខំប្រឹងប្រែងដើម្បីមានប្រៀបជាងគេនៅក្នុងគ្រប់កិច្ចការដែលពួកគេធ្វើ ក៏ដូចជានៅពេលដែលពួកគេនិយាយស្ដីផងដែរ។ មិនថាពួកគេអង្គុយនៅកន្លែងណាទេ ពួកគេចង់ឱ្យកន្លែងនោះមានលក្ខណៈពិសេស។ មិនថាពួកគេទទួលបានការប្រព្រឹត្តិបែបណានៅក្នុងដំណាក់របស់ព្រះជាម្ចាស់ទេ ពួកគេចង់ឱ្យវាល្អជាងអ្វីដែលអ្នកដទៃទទួលបាន។ ពួកគេចង់ឱ្យមនុស្សគ្រប់គ្នាវាយតម្លៃពួកគេខ្ពស់ជាង និងមានទស្សនៈខ្ពស់ចំពោះពួកគេជាងអ្នកណាៗទាំងអស់។ នៅពេលដែលពួកគេមិនមានឋានៈ ពួកគេចង់ឆ្លៀតដណ្ដើមយកវា ហើយភ្លាមៗនៅពេលដែលពួកគេមានឋានៈ គេប្រែជាក្រអឺតក្រទមយ៉ាងខ្លាំង។ អ្នកណាដែលនិយាយទៅកាន់គេ ត្រូវតែងើយមើលគេ គ្មានអ្នកណាអាចដើរទន្ទឹមនឹងគេបានឡើយ ហើយផ្ទុយទៅវិញ ត្រូវតែដើរពីក្រោយមួយ ឬពីរជំហាន។ គ្មានអ្នកណាអាចនិយាយទៅកាន់ពួកគេខ្លាំងៗ ឬគំរោះគំរើយពេក ប្រើពាក្យខុស ឬសម្លឹងមើលពួកគេដោយក្រសែភ្នែកមិនសមរម្យនោះឡើយ។ ពួកគេនឹងចាប់កំហុសរឿងទាំងអស់នេះ ហើយនឹងមានរឿងត្រូវនិយាយស្ដីបន្ទោសពួកគេមិនខាន។ គ្មានអ្នកណាអាចប្រមាថ ឬរិះគន់ពួកគេបានឡើយ ផ្ទុយទៅវិញ មនុស្សគ្រប់គ្នាត្រូវតែគោរព បញ្ចើចបញ្ចើ និងបញ្ជោរពួកគេ។ ពេលដែលអាទទឹងនឹងព្រះគ្រីស្ទទទួលបានឋានៈ ពួកគេនឹងធ្វើសកម្មភាពតាមតែអំពើចិត្ត និងតាមទំនើងចិត្តនៅគ្រប់ទីកន្លែងដែលពួកគេទៅ ហើយអួតខ្លួន ដើម្បីឱ្យអ្នកដទៃគោរពកោតសរសើរពួកគេ។ ពួកគេមិនត្រឹមតែរីករាយនឹងឋានៈ និងពិតជាឱ្យតម្លៃលើការគោរពពីអ្នកដទៃប៉ុណ្ណោះទេ សេចក្ដីរីករាយខាងសម្ភារៈ ក៏មានសារៈសំខាន់ជាពិសេសសម្រាប់ពួកគេផងដែរ។ ពួកគេចង់ស្នាក់នៅជាមួយអ្នកទទួលភ្ញៀវណាដែលផ្ដល់ការទទួលល្អបំផុត។ មិនថាអ្នកទទួលភ្ញៀវរបស់ពួកគេជានរណានោះទេ ពួកគេ ទាមទារជាពិសេសទាក់ទងនឹងអ្វីដែលពួកគេហូប ហើយប្រសិនបើម្ហូបអាហារមិនល្អគ្រប់គ្រាន់ទេ ពួកគេនឹងរកឱកាសដើម្បីលួសកាត់អ្នកទទួលភ្ញៀវរបស់ពួកគេមិនខាន។ គេបដិសេធមិនទទួលយកការសប្បាយខាងសម្ភារៈដែលក្រោមស្ដង់ដារឡើយ ពោលដូចជា អាហារហូបចុក សម្លៀកបំពាក់ ការស្នាក់នៅ និងការធ្វើដំណើរ ត្រូវតែល្អលើសគេ របស់ធម្មតាៗនឹងមិនអាចទទួលយកបានឡើយ។ គេមិនអាចទទួលយករបស់របរដែលដូចគ្នាទៅនឹងអ្វីដែលបងប្អូនប្រុសស្រីធម្មតាទទួលបានឡើយ។ ប្រសិនបើអ្នកដទៃក្រោកពីដំណេកនៅម៉ោង ៥ ឬ ៦ ព្រឹក ពួកគេនឹងក្រោកនៅម៉ោង ៧ ឬ ៨ ព្រឹក។ ម្ហូបអាហារ និងរបស់របរដែលល្អបំផុត ត្រូវតែទុកសម្រាប់ពួកគេ។ សូម្បីតែដង្វាយដែលមនុស្សថ្វាយ ក៏ត្រូវតែឱ្យពួកគេរើសសិនដែរ ហើយពួកគេនឹងទុករបស់ណាដែលល្អ ឬមានតម្លៃ ឬក៏របស់ណាដែលត្រូវភ្នែករបស់ពួកគេ ព្រមទាំងទុករបស់ដែលនៅសល់ឱ្យពួកជំនុំ។ ហើយមានរឿងដ៏គួរឱ្យស្អប់ខ្ពើមបំផុតមួយទៀត ដែលពួកទទឹងនឹងព្រះគ្រីស្ទធ្វើ។ តើវាជាអ្វី? ពេលដែលពួកគេមានឋានៈ ចំណង់របស់ពួកគេកាន់តែធំ ការយល់ដឹងរបស់ពួកគេកាន់តែទូលាយ ហើយពួកគេរៀនពីរបៀបស្វែងរកការសប្បាយសម្រាប់ខ្លួនឯង បន្ទាប់មក ពួកគេកើតមានចំណង់ក្នុងការចំណាយ លុយ ក្នុងការប្រើប្រាស់ ហើយជាលទ្ធផល ពួកគេចង់ក្ដោបក្ដាប់លុយទាំងអស់ដែលពួកជំនុំប្រើប្រាស់សម្រាប់កិច្ចការរបស់ខ្លួន ទុកជារបស់ខ្លួនឯង ដើម្បីបែងចែកវាតាមតែពួកគេចូលចិត្ត ដើម្បីគ្រប់គ្រងវាតាមបំណងប្រាថ្នារបស់ពួកគេ។ ពួកទទឹងនឹងព្រះគ្រីស្ទពិតជារីករាយនឹងអំណាចប្រភេទនេះ និងការប្រព្រឹត្តជាពិសេសប្រភេទនេះណាស់ ហើយពេលដែលពួកគេមានអំណាច ពួកគេចង់ចុះហត្ថលេខារបស់ពួកគេនៅលើអ្វីៗទាំងអស់ដូចជាមូលប្បទានប័ត្រទាំងអស់ និងកិច្ចព្រមព្រៀងផ្សេងៗ។ ពួកគេចង់រីករាយនឹងអារម្មណ៍នៃការចុះហត្ថលេខា ដោយប៊ិចមិនឈប់ឈរនៃការចាយវាយលុយកាក់ខ្ជះខ្ជាយដូចទឹក។ នៅពេលដែលអាទទឹងនឹងព្រះគ្រីស្ទមិនមានឋានៈ គ្មានអ្នកណាអាចមើលឃើញការស្តែងចេញទាំងនេះនៅក្នុងខ្លួនពួកគេឡើយ ឬដឹងថាពួកគេគឺជាមនុស្សប្រភេទនេះ ថាពួកគេមាននិស្ស័យប្រភេទនេះ ថាពួកគេនឹងធ្វើរឿងបែបនេះឡើយ។ ប៉ុន្តែភ្លាមៗនៅពេលដែលគេទទួលបានឋានៈ អ្វីៗទាំងអស់នេះក៏ត្រូវបានបើកឱ្យដឹង។ ប្រសិនបើពួកគេត្រូវបានបោះឆ្នោតជ្រើសរើសនៅពេលព្រឹក ត្រឹមពេលរសៀលប៉ុណ្ណោះ ពួកគេប្រែជាក្រអឺតក្រទមយ៉ាងខ្លាំង គេងើបមុខឡើងលើ ពួកគេវាយឫកធំ ហើយពួកគេគ្មានការគោរពចំពោះមនុស្សធម្មតាឡើយ។ ការផ្លាស់ប្ដូរកើតឡើងយ៉ាងឆាប់រហ័ស។ ប៉ុន្តែតាមពិតទៅ ពួកគេមិនបានផ្លាស់ប្ដូរទេ គឺពួកគេគ្រាន់តែត្រូវបានបង្ហាញឱ្យដឹងប៉ុណ្ណោះ។ ពួកគេបញ្ចេញឫកពាក្រអឺតក្រទមទាំងនេះ ហើយតើពួកគេនឹងធ្វើអ្វីបន្តទៀត? គេចង់រស់នៅពឹងលើពួកជំនុំ ដើម្បីសោយសុខនឹងផលប្រយោជន៍នៃឋានៈ។ រាល់ពេលដែលមាននរណាម្នាក់រៀបចំម្ហូបអាហារដ៏ឆ្ងាញ់ពិសា ពួកគេចាប់ផ្ដើមត្របាក់វាភ្លាមៗ ស្របពេលដែលទាមទារអាហារបំប៉នសុខភាព ដើម្បីថែរក្សាសាច់ឈាមដ៏ស្អុយរលួយរបស់ពួកគេ។ ការដែលពួកទទឹងនឹងព្រះគ្រីស្ទរីករាយនឹងឯកសិទ្ធិពិសេស កើតឡើងជាញឹកញាប់ គ្រាន់តែមានភាពខុសគ្នានៅត្រង់កម្រិតនៃភាពធ្ងន់ធ្ងរប៉ុណ្ណោះ។ នៅពេលដែលបុគ្គលណាម្នាក់ដែលតោងជាប់នឹងសេចក្ដីរីករាយខាងសាច់ឈាមក្លាយជាអ្នកដឹកនាំ ពួកគេចង់រីករាយនឹងឯកសិទ្ធិពិសេស។ នេះគឺជានិស្ស័យរបស់ពួកទទឹងនឹងព្រះគ្រីស្ទ។ ភ្លាមៗនៅពេលដែលពួកគេទទួលបានឋានៈ ពួកគេប្រែជាខុសប្លែកស្រឡះពីមុន។ ពួកគេសម្លឹងមើល និងក្ដោបក្ដាប់សេចក្ដីរីករាយ និងការប្រព្រឹត្តជាពិសេសទាំងអស់ដែលកើតមានមកជាមួយឋានៈ យ៉ាងជាប់លាប់ និងយ៉ាងរឹងមាំ ហើយនឹងមិនលែងដៃ មិនបន្ធូរការក្ដោបក្ដាប់របស់ខ្លួនសូម្បីតែបន្តិច ឬអនុញ្ញាតឱ្យរបស់ទាំងនោះរបូតបាត់សូម្បីតែបន្តិចឡើយ។ តើការស្តែងចេញ និងការអនុវត្តណាខ្លះរបស់ពួកទទឹងនឹងព្រះគ្រីស្ទ ដែលជាការធ្វើសកម្មភាពស្របតាមគោលការណ៍សេចក្ដីពិត? គឺគ្មានសូម្បីតែមួយ។ រាល់ការស្តែងចេញនីមួយៗរបស់ពួកគេ គឺគួរឱ្យចង់ក្អួត និងគួរឱ្យស្អប់ខ្ពើមនៅពេលដែលបានឃើញ។ មិនត្រឹមតែការអនុវត្ត និងការស្តែងចេញរបស់ពួកគេមិនស្របតាមគោលការណ៍សេចក្ដីពិតប៉ុណ្ណោះទេ ប៉ុន្តែពួកគេច្បាស់ជាមិនមានមនសិការ វិចារណញ្ញាណ ឬក្ដីអៀនខ្មាសសូម្បីតែបន្តិចឡើយ។ នៅពេលដែលពួកទទឹងនឹងព្រះគ្រីស្ទមានឋានៈ ក្រៅពីប្រព្រឹត្តអំពើអាក្រក់ដោយឥតញញើត និងធ្វើការដើម្បីតែអំណាច និងឋានៈផ្ទាល់ខ្លួនរបស់ពួកគេ ពួកគេមិនត្រឹមតែខកខានមិនបានធ្វើអ្វីដែលផ្ដល់ប្រយោជន៍ដល់កិច្ចការរបស់ពួកជំនុំ ឬការចូលទៅក្នុងជីវិតរបស់បងប្អូនប្រុសស្រីប៉ុណ្ណោះទេ ពួកគេថែមទាំងរីករាយនឹងផលប្រយោជន៍នៃឋានៈ សេចក្ដីរីករាយខាងសាច់ឈាម និងការដែលមនុស្សគោរពស្ញប់ស្ញែងពួកគេ និងគោរពសក្ការៈពួកគេទៀតផង។ ពួកទទឹងនឹងព្រះគ្រីស្ទខ្លះថែមទាំងរកមនុស្សមកបម្រើពួកគេ ដោយឱ្យអ្នកដទៃឆុងតែឱ្យពួកគេផឹក ឱ្យអ្នកដទៃបោកគក់សម្លៀកបំពាក់ដែលពួកគេពាក់ ហើយថែមទាំងមានអ្នកបម្រើដាច់ដោយឡែកម្នាក់ចាំដុសខ្នងឱ្យពួកគេនៅពេលពួកគេងូតទឹក និងម្នាក់ទៀតចាំបម្រើពួកគេនៅពេលពួកគេហូបអាហារទៀតផង។ អ្វីដែលកាន់តែអាក្រក់ជាងនេះទៅទៀតនោះ អ្នកខ្លះថែមទាំងមានបញ្ជីមុខម្ហូបកំណត់ទុកសម្រាប់អាហារទាំងបីពេលប្រចាំថ្ងៃ ហើយលើសពីនេះទៅទៀត ពួកគេចង់ញ៉ាំអាហារបំប៉នសុខភាព និងចង់ឱ្យគេស្ងោរស៊ុបគ្រប់ប្រភេទសម្រាប់ពួកគេផងដែរ។ តើពួកទទឹងនឹងព្រះគ្រីស្ទមានភាពអាម៉ាស់ដែរឬទេ? ទេ ពួកគេគ្មានឡើយ! តើអ្នករាល់គ្នាយល់ថា ការគ្រាន់តែលួសកាត់មនុស្សប្រភេទនោះ គឺជារឿងធូររលុងពេកដែរឬទេ? តើការលួសកាត់ពួកគេនឹងធ្វើឱ្យពួកគេមានអារម្មណ៍អាម៉ាស់ដែរឬទេ? (ទេ មិនធ្វើឱ្យអាម៉ាស់ឡើយ។) ដូច្នេះ តើបញ្ហានេះអាចដោះស្រាយដោយរបៀបណា? គឺសាមញ្ញណាស់។ បន្ទាប់ពីលួសកាត់ហើយ ត្រូវលាតត្រដាងពួកគេ ហើយឱ្យពួកគេដឹងថាពួកគេជាអ្វី។ ទោះបីជាពួកគេព្រមចុះញ៉មនឹងរឿងនេះ ឬក៏អត់ក៏ដោយ ពួកគេគួរតែត្រូវបានដកហូតតំណែង ហើយមនុស្សគ្រប់គ្នាគួរតែបដិសេធពួកគេចោល។ ពេលដែលអ្នករាល់គ្នាបានរកឃើញអាទទឹងនឹងព្រះគ្រីស្ទម្នាក់ តើអ្នករាល់គ្នាអាចបដិសេធពួកគេចោលបានដែរឬទេ? តើអ្នករាល់គ្នាហ៊ានក្រោកឈរឡើង រាយការណ៍ និងលាតត្រដាងពួកគេដែរឬទេ? (ហ៊ាន។) តើអ្នកពិតជាហ៊ាន ឬក៏អត់? នៅពេលដែលអ្នកមានអ្នកដទៃចាំគាំទ្រអ្នកនៅពីក្រោយពេលនេះ អ្នកនឹងហ៊ានក្រោកឈរឡើង ហើយលាតត្រដាងពួកគេ ប៉ុន្តែ ប្រសិនបើគ្មានការគាំទ្រទេ តើអ្នកនៅតែមានសេចក្ដីក្លាហាននោះដែរឬទេ? កន្លែងដែលអ្នកនៅពេលនេះគឺមានសុវត្ថិភាព ដោយគ្មាននាគដ៏ធំមានសម្បុរក្រហមកំពុងគ្រប់គ្រងអំណាចឡើយ ដូច្នេះ អ្នកគិតថា៖ «តើខ្ញុំមានអ្វីត្រូវខ្លាចទៅ? តើគេមិនមែនគ្រាន់តែជាអាទទឹងនឹងព្រះគ្រីស្ទម្នាក់ទេឬ? ដោយមានព្រះជាម្ចាស់ជាបង្អែករបស់យើង ខ្ញុំមានសេចក្ដីក្លាហានក្នុងការលាតត្រដាងអាទទឹងនឹងព្រះគ្រីស្ទនេះ ហើយខ្ញុំមិនខ្លាចឡើយ!» ទោះជាយ៉ាងណាក៏ដោយ វាគឺខុសគ្នានៅក្នុងប្រទេសនៃនាគដ៏ធំមានសម្បុរក្រហម។ ប្រសិនបើអ្នកលាតត្រដាងអាទទឹងនឹងព្រះគ្រីស្ទ ហើយពួកគេបាត់បង់ឋានៈរបស់ពួកគេ នោះពួកគេនឹងហ៊ានធ្វើបាបអ្នក លក់អ្នក ហើយប្រគល់អ្នកទៅក្នុងកណ្ដាប់ដៃរបស់អាជ្ញាធរមិនខាន។ តើអ្នកនៅតែហ៊ានលាតត្រដាងពួកគេទៀតដែរឬទេ? (ប្រហែលជាមិនហ៊ានទេ។) ប្រហែលជាមិនហ៊ានទេ។ អាកប្បកិរិយារបស់អ្នកនឹងផ្លាស់ប្ដូរភ្លាមៗ។ នៅក្នុងមជ្ឈដ្ឋាននោះ អ្នកមុខជាមិនហ៊ានលាតត្រដាងពួកគេឡើយ។ ដូច្នេះ តើការមិនហ៊ានលាតត្រដាងពួកគេ គឺជារឿងត្រឹមត្រូវដែរឬទេ? វាមិនត្រឹមត្រូវទេ អ្នកគ្មានទីបន្ទាល់ឡើយ ហើយវាមានន័យថា អ្នកមិនមែនជាអ្នកឈ្នះទេ វាពុំមែនជារឿងដែលអ្នកដើរតាមព្រះជាម្ចាស់គួរនិយាយឡើយ។ ឧបមាថា អ្នកនៅស្ងៀម ប៉ុន្តែដួងចិត្តរបស់អ្នកស្រែកឡើងម្ដងហើយម្ដងទៀតថា៖ «នែ៎ អាទទឹងនឹងព្រះគ្រីស្ទ នែ៎ អារក្ស និងសាតាំង ខ្ញុំនឹងលាតត្រដាងឯង។ ខ្ញុំនឹងប្រើប្រាជ្ញាដើម្បីបដិសេធឯងចោល ហើយបោសសម្អាតឯង ចេញពីពួកជំនុំ! ឯងមិនស័ក្ដិសមនឹងរស់នៅក្នុងដំណាក់របស់ព្រះជាម្ចាស់ឡើយ ឯងគឺជាអារក្ស ឯងគឺជាសាតាំង! ទោះបីជាខ្ញុំមិនលាតត្រដាងឯងជាសាធារណៈដោយពាក្យសម្ដីរបស់ខ្ញុំក៏ដោយ ក៏ខ្ញុំបដិសេធឯងចោលចេញពីក្រអៅបេះដូងរបស់ខ្ញុំដែរ។ ខ្ញុំនឹងស្វែងរកបងប្អូនប្រុសស្រីបន្ថែមទៀតដែលយល់ពីសេចក្ដីពិត ហើយពួកយើងនឹងរួមគ្នាបដិសេធឯងចោល។ ពួកយើងនឹងមិនទទួលយកការដឹកនាំរបស់ឯង ឬការប្រើឧបាយកលរបស់ឯងឡើយ!» តើនេះជារបៀបធ្វើសកម្មភាពដ៏ត្រឹមត្រូវដែរឬទេ? (មែនហើយ។) មជ្ឈដ្ឋានអាចនឹងមិនអំណោយផល ហើយការលាតត្រដាងអាទទឹងនឹងព្រះគ្រីស្ទជាសាធារណៈ អាចធ្វើឱ្យអ្នកជួបគ្រោះថ្នាក់ ប៉ុន្តែការផ្ទុកផ្ដាក់របស់ព្រះជាម្ចាស់ គោលការណ៍សេចក្ដីពិត និងភារកិច្ចរបស់អ្នក មិនអាចត្រូវបានលះបង់ ឬបោះបង់ចោលឡើយ។ ចំពោះពួកទទឹងនឹងព្រះគ្រីស្ទដែលរីករាយនឹងឯកសិទ្ធិពិសេស ដែលក្រេបជញ្ជក់នឹងផលប្រយោជន៍នៃឋានៈដោយគ្មានក្ដីអៀនខ្មាស យើងគួរតែបដិសេធពួកគេចោល ហើយមិនត្រូវអនុញ្ញាតឱ្យពួកគេក្លាយជាមនុស្សបញ្ញើក្អែក នៅក្នុងដំណាក់របស់ព្រះជាម្ចាស់ ឬធ្វើឱ្យប៉ះពាល់ ឬបំភាន់បងប្អូនប្រុសស្រីណាទៀតឡើយ។ យើងគួរតែជម្រះពួកគេចេញ។ ធនធាននៃដំណាក់របស់ព្រះជាម្ចាស់មិនមែនសម្រាប់ចិញ្ចឹមមនុស្សបញ្ញើក្អែកទាំងនេះឡើយ។ ពួកគេមិនស័ក្ដិសមនឹងហូបចុកនៅក្នុងដំណាក់របស់ព្រះជាម្ចាស់ឡើយ ហើយពួកគេក៏មិនស័ក្ដិសមនឹងរីករាយជាមួយអ្វីៗគ្រប់យ៉ាងនៅក្នុងដំណាក់របស់ព្រះជាម្ចាស់ដែរ។ ហេតុអ្វីបានជាដូច្នេះ? ពីព្រោះពួកគេគឺជាអារក្ស ហើយពួកគេសមនឹងត្រូវបានគេបដិសេធចោល។ នេះគឺជាការស្តែងចេញមួយទៀតរបស់ពួកទទឹងនឹងព្រះគ្រីស្ទ ពោលគឺការរីករាយនឹងឯកសិទ្ធិពិសេស ជាការរីករាយនឹងឯកសិទ្ធិពិសេសដោយគ្មានភាពអាម៉ាស់។ ដោយមិនបានចូលរួមចំណែកអ្វីសោះ ភ្លាមៗនៅពេលដែលពួកគេទទួលបានតំណែងជាអ្នកដឹកនាំ ពួកគេដណ្ដើមអំណាច សោយសុខនឹងផលប្រយោជន៍នៃឋានៈរបស់ពួកគេ ហើយបង្ខំបងប្អូនប្រុសស្រីឱ្យចម្អិន និងទិញម្ហូបអាហារដ៏ឈ្ងុយឆ្ងាញ់សម្រាប់ពួកគេ ដោយប្លន់យកទ្រព្យសម្បត្តិដែលបងប្អូនរកបានដោយលំបាក និងគាបទារលុយកាក់ ព្រមទាំងរបស់របរពីពួកគេទៀតផង។ សម្រាប់ពួកគេ វាគឺជារឿងធម្មតា ជាឱកាសដ៏មានតម្លៃមិនអាចកាត់ថ្លៃបាន ជាឱកាសដែលនឹងមិនកើតមានម្ដងទៀតឡើយ។ តើនេះមិនមែនជារបៀបគិតរបស់អារក្សទេឬ? វាពិតជាការគិតដ៏គ្មានភាពអាម៉ាស់មែន។ មនុស្សប្រភេទនេះគួរតែត្រូវបានលួសកាត់ លាតត្រដាង និងបដិសេធចោលដោយបងប្អូនប្រុសស្រី។

តើការស្តែងចេញផ្សេងៗទៀតរបស់ពួកទទឹងនឹងព្រះគ្រីស្ទមានអ្វីខ្លះ? តើការបោកបញ្ឆោតថ្នាក់លើ និងលាក់បាំងថ្នាក់ក្រោម គឺជាការស្តែង ចេញជាក់លាក់មួយដែរឬទេ? (មែនហើយ។) ពួកទទឹងនឹងព្រះគ្រីស្ទទុច្ចរិតជាប់ជាមួយ។ ពួកគេមិនមានដួងចិត្តស្មោះត្រង់ ស្រឡាញ់សេចក្ដីពិត ឬស្រឡាញ់រឿងវិជ្ជមានឡើយ។ ពួកគេរស់នៅក្នុងជ្រុងងងឹតជាញឹកញាប់ ពោលគឺពួកគេមិនធ្វើសកម្មភាពដោយអាកប្បកិរិយាស្មោះត្រង់ទេ ពួកគេមិននិយាយការពិតឡើយ ហើយពួកគេលាក់ទុកដួងចិត្តដ៏ទុច្ចរិត និងបោកបញ្ឆោតចំពោះទាំងអ្នកដទៃ និងព្រះជាម្ចាស់។ ពួកគេចង់បោកបញ្ឆោតអ្នកដទៃ ហើយក៏ចង់បោកបញ្ឆោតព្រះជាម្ចាស់ផងដែរ។ ពួកគេនឹងមិនទទួលយកការមើលការខុសត្រូវរបស់អ្នកដទៃឡើយ ហើយរឹតតែមិនទទួលយកការពិនិត្យពិច័យរបស់ព្រះជាម្ចាស់ទៅទៀត។ នៅពេលដែលពួកគេស្ថិតក្នុងចំណោមអ្នកដទៃ ពួកគេមិនដែលចង់ឱ្យអ្នកណាដឹងពីអ្វីដែលពួកគេកំពុងគិត និងរៀបចំផែនការនៅក្នុងជម្រៅចិត្តរបស់ពួកគេ ថាពួកគេជាមនុស្សប្រភេទណា និងថាពួកគេមានអាកប្បកិរិយាបែបណាចំពោះសេចក្ដីពិត និងរឿងផ្សេងៗទៀតឡើយ។ ពួកគេមិនចង់ឱ្យអ្នកដទៃដឹងពីរឿងទាំងនេះទេ ហើយពួកគេក៏ចង់បោកបញ្ឆោតព្រះជាម្ចាស់ ដើម្បីលាក់បាំងពីទ្រង់ផងដែរ។ ហេតុនេះហើយ នៅពេលដែលអា ទទឹងនឹងព្រះគ្រីស្ទមិនមានឋានៈ នៅពេលដែលគេមិនមានឱកាសប្រើឧបាយកលគ្រប់គ្រងស្ថានការណ៍នៅក្នុងក្រុមមនុស្ស នោះគ្មានអ្នកណាអាចដឹងច្បាស់ពីអ្វីដែលនៅពីក្រោយពាក្យសម្ដី និងសកម្មភាពរបស់គេឡើយ។ មនុស្សនឹងឆ្ងល់ថា៖ «តើពួកគេកំពុងគិតអ្វីខ្លះជារៀងរាល់ថ្ងៃ? តើមានបំណងអ្វីនៅពីក្រោយការបំពេញភារកិច្ចរបស់ពួកគេដែរឬទេ? តើពួកគេកំពុងបើកសម្តែងសេចក្ដីពុករលួយដែរឬទេ? តើពួកគេមានអារម្មណ៍ច្រណែន ឬស្អប់អ្នកដទៃដែរឬទេ? តើពួកគេមានការលម្អៀងចំពោះអ្នកដទៃដែរឬទេ? តើពួកគេមានទស្សនៈបែបណាចំពោះអ្វីដែលអ្នកដទៃនិយាយ? តើពួកគេគិតយ៉ាងណានៅពេលប្រឈមមុខនឹងរឿងមួយចំនួន?» ពួកទទឹងនឹងព្រះគ្រីស្ទមិនដែលឱ្យអ្នកដទៃដឹងអំពីរឿងពិតដែលកំពុងកើតឡើងចំពោះពួកគេឡើយ។ ទោះបីជាពួកគេបញ្ចេញមតិពីរបីម៉ាត់អំពីរឿងអ្វីមួយក៏ដោយ ក៏ពួកគេនឹងនិយាយយ៉ាងស្រពេចស្រពិល និងមិនច្បាស់លាស់ដែរ ពួកគេនឹងនិយាយវិលវល់ ដើម្បីកុំឱ្យអ្នកដទៃអាចដឹងអំពីអ្វីដែលពួកគេកំពុងព្យាយាមប្រាប់ ហើយមិនដឹងថាពួកគេចង់និយាយអ្វី ឬពួកគេកំពុងព្យាយាមបញ្ចេញមតិអ្វីឡើយ ដែលធ្វើឱ្យមនុស្សគ្រប់គ្នាងឿងឆ្ងល់យ៉ាងខ្លាំង។ បន្ទាប់ពីមនុស្សបែបនោះទទួលបានឋានៈ ពួកគេកាន់តែមានទង្វើលាក់លៀមថែមទៀតនៅពេលនៅក្បែរអ្នកដទៃ។ ពួកគេចង់ការពារមហិច្ឆតា កេរ្តិ៍ឈ្មោះ មុខមាត់ និងឈ្មោះរបស់ពួកគេ ឋានៈ និងសេចក្ដីថ្លៃថ្នូររបស់ពួកគេ និងរឿងផ្សេងៗទៀត។ ហេតុនេះហើយទើបពួកគេមិនចង់បើកចំហអំពីរបៀបដែលពួកគេធ្វើរឿងផ្សេងៗ ឬចេតនាដែលពួកគេធ្វើរឿងទាំងនោះឡើយ។ សូម្បីតែនៅពេលដែលគេធ្វើខុស បើកសម្តែងនិស្ស័យពុករលួយ ឬនៅពេលដែលចេតនា និងបំណងនៅពីក្រោយសកម្មភាពរបស់ពួកគេគឺខុសឆ្ងាយក៏ដោយ ក៏គេមិនចង់បើកចំហ និងអនុញ្ញាតឱ្យអ្នកដទៃដឹងអំពីរឿងនេះដែរ ហើយគេតែងតែសម្ដែងធ្វើជាមានភាពស្អាតស្អំ និងគ្រប់លក្ខណ៍ ដើម្បីបោកបញ្ឆោតបងប្អូនប្រុសស្រី។ ហើយចំពោះខាងលើ និងចំពោះព្រះជាម្ចាស់ ពួកគេគ្រាន់តែនិយាយពាក្យពីរោះៗប៉ុណ្ណោះ ហើយប្រើកលល្បិចបោកបញ្ឆោត និងពាក្យកុហកជាញឹកញាប់ ដើម្បីរក្សាទំនាក់ទំនងរបស់ពួកគេជាមួយខាងលើ។ នៅពេលដែលពួកគេរាយការណ៍ប្រាប់ខាងលើអំពីកិច្ចការរបស់ពួកគេ ហើយនិយាយទៅកាន់ខាងលើ ពួកគេមិនដែលនិយាយរឿងអ្វីដែលមិនល្អឡើយ ដើម្បីកុំឱ្យអ្នកណាអាចរកឃើញចំណុចខ្សោយណាមួយរបស់ពួកគេបាន។ ពួកគេនឹងមិនដែលលើកឡើងអំពីអ្វីដែលពួកគេបានធ្វើនៅថ្នាក់ក្រោម បញ្ហាណាមួយដែលបានកើតឡើងនៅក្នុងពួកជំនុំ បញ្ហា ឬចំណុចខ្វះខាតនៅក្នុងកិច្ចការរបស់ពួកគេ ឬរឿងដែលពួកគេមិនអាចយល់ ឬក៏មើលធ្លុះនោះឡើយ។ ពួកគេមិនដែលសួរ ឬស្វែងរកការណែនាំពីខាងលើអំពីរឿងទាំងនេះទេ ហើយផ្ទុយទៅវិញ ពួកគេគ្រាន់តែបង្ហាញមុខមាត់ និងសម្បកក្រៅថាមានសមត្ថភាពនៅក្នុងកិច្ចការរបស់ពួកគេ ថាមានសមត្ថភាពអាចទទួលរ៉ាប់រងកិច្ចការរបស់ពួកគេបានទាំងស្រុងប៉ុណ្ណោះ។ ពួកគេមិនរាយការណ៍អំពីបញ្ហាណាមួយដែលមាននៅក្នុងពួកជំនុំប្រាប់ខាងលើឡើយ ហើយមិនថារឿងរ៉ាវនៅក្នុងពួកជំនុំមានភាពវឹកវរយ៉ាងណា ទំហំនៃចំណុចខ្វះខាតដែលបានលេចឡើងនៅក្នុងកិច្ចការរបស់ពួកគេធំប៉ុនណា ឬពួកគេកំពុងធ្វើអ្វីឱ្យប្រាកដនៅថ្នាក់ក្រោមនោះទេ ពួកគេតែងតែលាក់បាំងរឿងទាំងអស់នោះម្ដងហើយម្ដងទៀត ដោយខិតខំប្រឹងប្រែងមិនឱ្យខាងលើដឹងឮ ឬក៏ឮដំណឹងណាមួយអំពីរឿងទាំងនេះឡើយ សូម្បីតែឈានដល់ការផ្លាស់ប្ដូរមនុស្សដែលពាក់ព័ន្ធនឹងរឿងទាំងនេះ ឬអ្នកដែលដឹងរឿងពិតអំពីពួកគេទៅកន្លែងឆ្ងាយៗក្នុងកិច្ចខិតខំប្រឹងប្រែង ដើម្បីលាក់បាំងនូវអ្វីដែលកំពុងកើតឡើងពិតប្រាកដទៀតផង។ តើនេះជាការអនុវត្តប្រភេទអ្វី? តើនេះជាទង្វើ ប្រភេទអ្វី? តើវាជាប្រភេទនៃការស្តែងចេញ ដែលមនុស្សដេញតាមសេចក្ដីពិតគួរតែមានដែរឬទេ? ច្បាស់ណាស់ គឺមិនមែនទេ។ នេះគឺជាទង្វើរបស់អារក្ស។ ពួកទទឹងនឹងព្រះគ្រីស្ទនឹងធ្វើអស់ពីសមត្ថភាពដើម្បីលាក់បាំង ដើម្បីបិទបាំងរឿងអ្វីក៏ដោយដែលអាចជះឥទ្ធិពលដល់ឋានៈ ឬកេរ្តិ៍ឈ្មោះរបស់ពួកគេ ដោយលាក់បាំងរឿងទាំងនេះពីអ្នកដទៃ និងពីព្រះជាម្ចាស់។ នេះហើយគឺជាការបោកបញ្ឆោតខាងលើ និងលាក់បាំងថ្នាក់ក្រោម។ ពួកគេតែងតែនិយាយទៅកាន់អ្នកនៅថ្នាក់ក្រោមគេថា៖ «ខាងលើវាយតម្លៃខ្ញុំខ្ពស់ណាស់ ហើយឱ្យតម្លៃខ្ញុំខ្លាំងណាស់។ ខាងលើបានចាត់តាំងភារកិច្ចនេះនិងនោះដល់ខ្ញុំ ដោយផ្ទុកផ្ដាក់កិច្ចការដ៏សំខាន់បែបនេះដល់ខ្ញុំ។ ពួកគេមើលថែខ្ញុំបានយ៉ាងល្អ ដោយចង្អុលបង្ហាញ សម្រាប់កិច្ចការរបស់ខ្ញុំ ហើយពួកគេក៏ពិតជាបានទទួលខុសត្រូវចំពោះជីវិតរបស់ខ្ញុំផងដែរ។ ខាងលើបានលួសកាត់ខ្ញុំដោយសារតែរឿងនេះនិងនោះ ហើយខ្ញុំបានទទួលយកវាតាមរបៀបនេះនិងនោះ ហើយការយល់ដឹងរបស់ខ្ញុំអំពីរឿងនេះគឺបែបនេះនិងបែបនោះ។ ចូរមើលថាតើព្រះជាម្ចាស់ស្រឡាញ់ខ្ញុំខ្លាំងប៉ុនណា គាត់បានលួសកាត់ខ្ញុំដោយផ្ទាល់ ហើយបានផ្ដល់ការណែនាំដោយផ្ទាល់ដល់ខ្ញុំនៅក្នុងកិច្ចការរបស់ខ្ញុំ»។ ហើយចំពោះខាងលើ គេធ្វើឫកពាទទួលខុសត្រូវយ៉ាងខ្លាំងចំពោះកិច្ចការរបស់ពួកគេ យកចិត្តទុកដាក់យ៉ាងជ្រាលជ្រៅចំពោះបងប្អូនប្រុសស្រី និងលះបង់អស់ពីចិត្ត និងកម្លាំងរបស់ពួកគេ ប៉ុន្តែពួកគេនឹងមិនហើបមាត់សូម្បីមួយម៉ាត់អំពីបងប្អូនប្រុសស្រីណាម្នាក់ដែលបញ្ចេញគំនិត ឬមតិខុសពីពួកគេ ឬអំពីចំណុចខ្វះខាត ឬសេចក្ដីវៀចវេរណាមួយនៅក្នុងកិច្ចការរបស់ពួកគេឡើយ។ ពួកគេធ្វើអស់ពីសមត្ថភាពដើម្បីរក្សាទំនាក់ទំនងល្អជាមួយអ្នកនៅថ្នាក់ក្រោមពួកគេ ស្របពេលដែលខិតខំប្រឹងប្រែងយ៉ាងខ្លាំងដើម្បីលាក់បាំងរឿងពិតផ្សេងៗអំពីពួកគេពីខាងលើ ដោយភ័យខ្លាចយ៉ាងខ្លាំងថានឹងត្រូវដកហូតតំណែង ប្រសិនបើខាងលើដឹងអំពីអ្វីដែលកំពុងកើតឡើងពិតប្រាកដចំពោះពួកគេ។ តើនេះមិនមែនជាការបោកបញ្ឆោតខាងលើ និងលាក់បាំងថ្នាក់ក្រោមទេឬ? ភ្លាមៗនៅពេលដែលអា ទទឹងនឹងព្រះគ្រីស្ទដណ្ដើមបានអំណាច ពួកគេធ្វើអ្វីៗគ្រប់យ៉ាងដែលអាចធ្វើទៅបាន ដើម្បីលាក់បាំងរឿងពិតអំពីខ្លួនគេ ដើម្បីកុំឱ្យអ្នកណាអាចមើលធ្លុះដល់សភាពពិតរបស់ពួកគេ ស្ថានភាពពិតរបស់ពួកគេ ឬភាពជាមនុស្សពិតប្រាកដ ឬក៏សមត្ថភាពការងាររបស់ពួកគេបានឡើយ។ ពួកគេប្រើប្រាស់កលល្បិច និងមធ្យោបាយគ្រប់ប្រភេទដើម្បីលាក់បាំងរឿងទាំងនេះ ដើម្បីឱ្យពួកគេអាចទទួលបានជំហររឹងមាំ និងរីករាយនឹងអំណាច ព្រមទាំងផលប្រយោជន៍នៃឋានៈរបស់ពួកគេជារៀងរហូត។ ការបោកបញ្ឆោតខាងលើ និងលាក់បាំងថ្នាក់ក្រោម គឺជារឿងដែលមានតែពួកទទឹងនឹងព្រះគ្រីស្ទប៉ុណ្ណោះដែលធ្វើ។ តើវាស្របតាមគោលការណ៍សេចក្ដីពិតដែរឬទេ? តើនេះជាការស្តែងចេញដែលអ្នកបម្រើព្រះជាម្ចាស់គួរតែមានដែរឬទេ? តើវាជាការស្តែងចេញដែលអ្នកដេញតាមសេចក្ដីពិតគួរតែមានដែរឬទេ? (ទេ។) ដូច្នេះ នៅពេលដែលអាទទឹងនឹងព្រះគ្រីស្ទមានការស្តែងចេញប្រភេទនេះ និស្ស័យប្រភេទនេះ តើពួកគេគួរតែត្រូវបានលួសកាត់ដែរឬទេ? (មែនហើយ។)

យើងទើបតែបាននិយាយអំពីមូលហេតុចំនួនប្រាំមួយ ដែលពួកទទឹងនឹងព្រះគ្រីស្ទត្រូវបានលួសកាត់។ ទីមួយគឺ ការបង្កើតនគរឯករាជ្យផ្ទាល់ខ្លួនរបស់ពួកគេ។ ទីពីរ ការប្រព្រឹត្តការលួចលាក់ប្រើឧបាយកល។ ទីបី ការធ្វើបាបអ្នកដទៃ។ ទីបួន ការធ្វើរឿងផ្សេងៗតាមរបៀបផ្ទាល់ខ្លួនរបស់ពួកគេ។ ទីប្រាំ ការរីករាយនឹងឯកសិទ្ធិពិសេស។ និងទីប្រាំមួយ ការបោកបញ្ឆោតខាងលើ និងលាក់បាំងថ្នាក់ក្រោម។ តើមានអ្វីផ្សេងទៀតដែរឬទេ? (ការផ្សាយសេចក្ដីបង្រៀនអញ្ញទិដ្ឋិ និងសេចក្ដីខុសទំនង ដើម្បីបំភាន់បងប្អូនប្រុសស្រី។) (មិនដែលលើកតម្កើង ឬធ្វើបន្ទាល់ថ្វាយព្រះជាម្ចាស់ឡើយ ហើយផ្ទុយទៅវិញ តែងតែធ្វើបន្ទាល់ពីខ្លួនឯង ហើយនិយាយពាក្យពេចន៍ និងគោលលទ្ធិ ដើម្បីបំភាន់មនុស្ស។) (ការវិនិច្ឆ័យ ការវាយប្រហារ និងការស្អប់មនុស្សដែលព្រះវិញ្ញាណបរិសុទ្ធប្រើប្រាស់។) ក្នុងចំណោមរឿងទាំងបីនេះ តើមួយណាដែលមានសារជាតិប្រហាក់ប្រហែលគ្នាទៅនឹងមូលហេតុទាំងប្រាំមួយ ដែលយើងបានពិភាក្សារួចហើយ? (ការតែងតែលើកតម្កើង និងធ្វើបន្ទាល់ពីខ្លួនឯង ហើយមិនដែលធ្វើបន្ទាល់ថ្វាយព្រះជាម្ចាស់។) មួយនោះមានធម្មជាតិរាងធ្ងន់ធ្ងរ។ ទីពីរបន្ទាប់ពីនោះ គឺការវាយប្រហារ និងការវិនិច្ឆ័យមនុស្សដែលព្រះវិញ្ញាណបរិសុទ្ធប្រើប្រាស់ ដោយបន្ទាប់មកទៀត គឺការផ្សាយសេចក្ដីខុសទំនង ដើម្បីបំភាន់មនុស្ស។ គួរតែមានការស្តែងចេញជាក់លាក់ផ្សេងៗទៀតរបស់ពួកទទឹងនឹងព្រះគ្រីស្ទ ប៉ុន្តែចំណុចទាំងនេះតិច ឬច្រើន គឺតំណាងឱ្យអ្វីៗទាំងអស់ទៅហើយ ដូច្នេះ យើងមិនចាំបាច់ទៅលម្អិតព័ត៌មានមិនចាំបាច់អំពីរឿងនីមួយៗនៅថ្ងៃនេះឡើយ។ នោះមិនមែនជាចំណុចសំខាន់សម្រាប់ការប្រកបគ្នានៅថ្ងៃនេះទេ។ ផ្ទុយទៅវិញ ចំណុចសំខាន់នៅថ្ងៃនេះ គឺផ្តោតលើរបៀបដែលអាទទឹងនឹងព្រះគ្រីស្ទមិនទទួលយកការលួសកាត់ឡើយ ហើយពួកគេក៏មិនមានអាកប្បកិរិយានៃការប្រែចិត្តដែរ នៅពេលពួកគេប្រព្រឹត្តកំហុស ហើយផ្ទុយទៅវិញ ពួកគេផ្សាយពីសញ្ញាណ ហើយធ្វើការវិនិច្ឆ័យព្រះជាម្ចាស់ជាសាធារណៈ។ ម្យ៉ាងវិញទៀត អាកប្បកិរិយារបស់អាទទឹងនឹងព្រះគ្រីស្ទបន្ទាប់ពីពួកគេត្រូវបានលួសកាត់ ឫសគល់នៃអាកប្បកិរិយានេះ និងថាតើសារជាតិនិស្ស័យរបស់ពួកគេពិតជាអ្វីឱ្យប្រាកដ នេះគឺជាចំណុចសំខាន់ដែលយើងគួរតែប្រកបគ្នា។ រឿងផ្សេងៗទៀតដែលយើងទើបតែបានលើកឡើង គឺជាប្រធានបទតូចៗដែលពាក់ព័ន្ធខ្លះៗនឹងរឿងនេះ។ ដោយសារយើងបានពិភាក្សាអំពីរឿងទាំងនោះយ៉ាងលម្អិតគ្រប់គ្រាន់ពីមុនមកហើយ ថ្ងៃនេះយើងគ្រាន់តែប្រកបគ្នាអំពីរឿងទាំងនោះក្នុងលក្ខណៈទូលំទូលាយ និងជាទូទៅប៉ុណ្ណោះ ដោយសង្ខេបពីការស្តែងចេញផ្សេងៗរបស់ពួកទទឹងនឹងព្រះគ្រីស្ទ ដែលយើងបានប្រកបគ្នាពីមុនមក។ ពួកទទឹងនឹងព្រះគ្រីស្ទមានការស្តែងចេញទាំងនេះ និស្ស័យ និងសារជាតិទាំងនេះ ហើយពួកគេបានធ្វើរឿងប្រភេទទាំងនេះ ដូច្នេះ ពួកគេត្រូវតែត្រូវបានលួសកាត់ និងបដិសេធចោល។ ទោះបីជាយ៉ាងណា តើអាទទឹងនឹងព្រះគ្រីស្ទពិតប្រាកដជាអ្នកដែលមានសារជាតិជាអាទទឹងនឹងព្រះគ្រីស្ទ នឹងទទួលស្គាល់រឿងទាំងនេះដែលពួកគេបានធ្វើ ឬទទួលស្គាល់ថា ការស្តែងចេញទាំងនេះរបស់ពួកគេ គឺជាការស្តែងចេញរបស់អាទទឹងនឹងព្រះគ្រីស្ទដែរឬទេ? (ទេ ពួកគេមិនទទួលស្គាល់ឡើយ។) តើអ្នកធ្លាប់ឃើញសាតាំង និងពួកអារក្សទទួលស្គាល់ថា ពួកវាប្រឆាំងនឹងព្រះជាម្ចាស់ដែរឬទេ? ពួកវានឹងមិនដែលទទួលស្គាល់ថាពួកវាប្រឆាំងនឹងព្រះជាម្ចាស់ឡើយ ហើយមិនថាពួកវាបានប្រព្រឹត្តកំហុសប្រភេទណានោះទេ ពួកវានឹងមិនដែលទទួលស្គាល់ថាពួកវាខុសឡើយ។ ដូច្នេះ ចូរយើងចាប់ផ្ដើមប្រធានបទសម្រាប់ការប្រកបគ្នានៅថ្ងៃនេះ ពីទស្សនៈនៃសារជាតិនេះរបស់ពួកទទឹងនឹងព្រះគ្រីស្ទ។

II. របៀបដែលពួកទទឹងនឹងព្រះគ្រីស្ទប្រព្រឹត្ត នៅពេលដែលពួកគេមិនព្រមទទួលយកការលួសកាត់

ក. ការបដិសេធមិនទទួលស្គាល់ថាពួកគេបានធ្វើខុស

មិនថាអាទទឹងនឹងព្រះគ្រីស្ទបានធ្វើកំហុសធំប៉ុនណាក៏ដោយ ហើយមិនថាគេបានប្រព្រឹត្តអំពើអាក្រក់ច្រើនប៉ុនណាក៏ដោយ នៅពេលដែលគេត្រូវបានលួសកាត់ ឥរិយាបថដំបូងដែលគេបញ្ចេញមក គឺការបដិសេធទាំងស្រុងថា គេមិនបានធ្វើខុស ដោយប្រើពាក្យដោះសាទាំងបំពានដើម្បីការពារខ្លួនឯង។ នេះសបញ្ជាក់ឱ្យឃើញពីការខ្វះអាកប្បកិរិយានៃការប្រែចិត្តនៅពេលដែលគេប្រព្រឹត្តកំហុសណាមួយ ដែលចំណុចនេះត្រូវបានលើកឡើងនៅក្នុងការស្តែង ចេញទីដប់មួយរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទមិនមានអាកប្បកិរិយានៃការប្រែចិត្តឡើយ ដូច្នេះ តើពួកគេកំពុងគិតអ្វីនៅក្នុងជម្រៅចិត្ត? ហេតុអ្វីបានជាពួកគេមិនមានអាកប្បកិរិយានៃការប្រែចិត្ត? (ពីព្រោះពួកគេជឿថា ពួកគេមិនបានធ្វើអ្វីខុសឡើយ។) ត្រូវហើយ។ ពួកទទឹងនឹងព្រះគ្រីស្ទមិនព្រមទទួលស្គាល់ជាដាច់ខាតថា ពួកគេបានធ្វើអ្វីខុស។ ដូច្នេះ តើពួកគេអាចទទួលស្គាល់ថា ពួកគេគឺជាពួកទទឹងនឹងព្រះគ្រីស្ទដែរឬទេ? នេះគឺជារឿងដែលរឹតតែពិបាកទៅទៀត។ ប្រសិនបើអ្នកអាចរៀបរាប់ពីការពិតជាហូរហែដើម្បីលាតត្រដាងពីអាទទឹងនឹងព្រះគ្រីស្ទ តើគេអាចទទួលយកវាបានដែរឬទេ? ដោយគ្មានការសង្ស័យសូម្បីតែបន្តិច គេរឹតតែមិនអាចទទួលយកវាបានទៅទៀត។ តាមរយៈការស្តែងចេញប្រភេទទាំងនេះ យើងអាចមើលឃើញថា សារជាតិរបស់អាទទឹងនឹងព្រះគ្រីស្ទ គឺជាការប្រឆាំង និងការក្បត់ព្រះជាម្ចាស់ ហើយថានិស្ស័យរបស់គេ គឺជានិស្ស័យដែលស្អប់ខ្ពើម សេចក្ដីពិត ស្អប់សេចក្ដីពិត និងគ្មានសេចក្ដីស្រឡាញ់ចំពោះសេចក្ដីពិតទាល់តែសោះ។ ហេតុដូច្នេះហើយ នៅពេលដែលពួកទទឹងនឹងព្រះគ្រីស្ទត្រូវបានលាតត្រដាង និងលួសកាត់ រឿងដំបូងដែលពួកគេធ្វើ គឺស្វែងរកហេតុផលផ្សេងៗដើម្បីការពារខ្លួន ស្វែងរកលេសគ្រប់បែបយ៉ាងដើម្បីព្យាយាមដោះខ្លួន ដែលធ្វើឱ្យពួកគេសម្រេចបាន គោលដៅក្នុងការគេចចេញពីការទទួលខុសត្រូវរបស់ពួកគេ និងសម្រេចបាននូវបំណងរបស់ពួកគេក្នុងការទទួលបានការលើកលែងទោស។ អ្វីដែលពួកទទឹងនឹងព្រះគ្រីស្ទខ្លាចបំផុតនោះគឺ ការដែលរាស្ដ្ររើសតាំងរបស់ព្រះជាម្ចាស់នឹងមើលធ្លុះដល់ចរិតលក្ខណៈរបស់ពួកគេ ដល់ភាពទន់ខ្សោយ និងកំហុសឆ្គងរបស់ពួកគេ ដល់ចំណុចគ្រោះថ្នាក់របស់ពួកគេ ដល់គុណសម្បត្តិ និងសមត្ថភាពការងារពិតប្រាកដរបស់ពួកគេ ដូច្នេះ ពួកគេព្យាយាមអស់ពីសមត្ថភាព ដើម្បីបង្កើតរូបភាពក្លែងក្លាយសម្រាប់ខ្លួនឯង ដើម្បីលាក់បាំងនូវចំណុចខ្វះខាត បញ្ហា និងនិស្ស័យពុករលួយរបស់ពួកគេ។ នៅពេលដែលអំពើអាក្រក់របស់ពួកគេត្រូវបានលាតត្រដាង និងបើកកកាយ រឿងដំបូងដែលពួកគេធ្វើ គឺមិនមែនទទួលស្គាល់ ឬទទួលយកការពិតនេះ ឬខិតខំអស់ពីសមត្ថភាពដើម្បីកែប្រែ និងប៉ះប៉ូវកំហុសរបស់ពួកគេនោះទេ។ ផ្ទុយទៅវិញ ពួកគេព្យាយាមរកវិធីសាស្ត្រផ្សេងៗដើម្បីបិទបាំងកំហុសទាំងនោះ ដើម្បីបោកបញ្ឆោត និងបំភាន់អ្នកដែលបានដឹងពីសកម្មភាពរបស់ពួកគេ ដើម្បីកុំឱ្យរាស្ដ្ររើសតាំងរបស់ព្រះជាម្ចាស់មើលឃើញពីទិដ្ឋភាពពិតនៃបញ្ហានេះ ដើម្បីកុំឱ្យពួកគេដឹងថា សកម្មភាពរបស់ពួកគេ បានបង្កការខូចខាតដល់ដំណាក់របស់ព្រះជាម្ចាស់កម្រិតណា និងថាពួកគេបានបង្អាក់ និងរំខានដល់កិច្ចការរបស់ពួកជំនុំកម្រិតណានោះឡើយ។ ជាការពិតណាស់ អ្វីដែលពួកគេខ្លាចបំផុតនោះគឺ ការដែលខាងលើដឹងរឿងនេះ ពីព្រោះនៅពេលដែលខាងលើដឹង ពួកគេនឹងត្រូវបានចាត់វិធានការទៅតាមគោលការណ៍ ហើយអ្វីៗនឹងត្រូវបញ្ចប់សម្រាប់ពួកគេ ហើយពួកគេច្បាស់ជាត្រូវបានដកហូតតំណែង និងជម្រុះចោលជាមិនខាន។ ដូច្នេះហើយ នៅពេលដែលអំពើអាក្រក់របស់ពួកទទឹងនឹងព្រះគ្រីស្ទត្រូវបានលាតត្រដាង រឿងដំបូងដែលពួកគេធ្វើ គឺមិនមែនឆ្លុះបញ្ចាំងពីកន្លែងដែលពួកគេបានធ្វើខុស កន្លែងដែលពួកគេបានបំពានគោលការណ៍ ហេតុអ្វីបានជាពួកគេ ធ្វើអ្វីដែលពួកគេបានធ្វើ ថាតើពួកគេត្រូវបានគ្រប់គ្រងដោយនិស្ស័យអ្វី ថាតើអ្វីជាចេតនារបស់ពួកគេ ថាតើសភាពរបស់ពួកគេនៅពេលនោះជាអ្វី ថាតើវាបណ្ដាលមកពីភាពរឹងរូស ឬដោយសារ ភាពមិនបរិសុទ្ធនៃចេតនារបស់ពួកគេនោះទេ។ ជំនួសឱ្យការវែកញែករឿងទាំងនេះ ហើយរឹតតែមិនឆ្លុះបញ្ចាំងអំពីរឿងទាំងនេះទៅទៀតនោះ ពួកគេបែរជាប្រឹងប្រើខួរក្បាលរបស់ពួកគេដើម្បីរកវិធីបិទបាំងការពិតទៅវិញ។ ក្នុងពេលជាមួយគ្នានេះ ពួកគេខិតខំអស់ពីសមត្ថភាពបំផុតដើម្បីពន្យល់ និងរកលេសដោះសាការពារខ្លួន នៅចំពោះមុខរាស្ដ្ររើសតាំងរបស់ព្រះជាម្ចាស់ ដើម្បីបោកបញ្ឆោតពួកគេ ដោយធ្វើឱ្យបញ្ហាធំមើលទៅដូចជាបញ្ហាតូចតាច ហើយបញ្ហាតូចតាចមើលទៅដូចជាគ្មានបញ្ហា និងនិយាយភូតភរ ដើម្បីដោះខ្លួន ដើម្បីឱ្យពួកគេអាចបន្តនៅក្នុង ដំណាក់របស់ព្រះជាម្ចាស់ ដោយប្រព្រឹត្តអំពើខុសឆ្គង និងរំលោភអំណាចយ៉ាងគឃ្លើន ព្រមទាំងបន្តបំភាន់ និងគ្រប់គ្រងមនុស្ស ហើយធ្វើឱ្យមនុស្សគោរពស្ញប់ស្ញែងពួកគេ និងធ្វើតាមអ្វីដែលពួកគេនិយាយ ដើម្បីបំពេញមហិច្ឆិតា និងបំណងប្រាថ្នារបស់ពួកគេ។ តាំងពីដើមរហូតដល់ចប់ តើពួកទទឹងនឹងព្រះគ្រីស្ទពិតជាកំពុងធ្វើអ្វីឱ្យប្រាកដ? អ្វីដែលពួកទទឹងនឹងព្រះគ្រីស្ទធ្វើ គឺប្រឹងប្រើខួរក្បាលរបស់ពួកគេដើម្បីព្យាយាមនិយាយ ព្យាយាមធ្វើរឿងនានា និងធ្វើឱ្យខ្លួនឯងរវល់ដើម្បីតែឋានៈ និងកេរ្តិ៍ឈ្មោះផ្ទាល់ខ្លួន ជំនួសឱ្យការចូលមកចំពោះព្រះជាម្ចាស់ដើម្បីអធិដ្ឋាន និងទទួលស្គាល់កំហុស និងអំពើរំលងរបស់ពួកគេ ព្រមទាំងស្គាល់ពីចេតនា និងនិស្ស័យពុករលួយរបស់ពួកគេផ្ទាល់។ ពួកគេក៏មិនទទួលស្គាល់ពីផលអាក្រក់ ដែលកំហុសរបស់ពួកគេបានបង្កដល់កិច្ចការរបស់ពួកជំនុំ និងបងប្អូនប្រុសស្រីដែរ។ ផ្ទុយទៅវិញ ពួកគេនៅតែបន្តស្វែងរកយ៉ាងវីវក់ម្ដងហើយម្ដងទៀតនៅក្នុងជម្រៅចិត្តរបស់ពួកគេថា៖ «តើខ្ញុំបានធ្វើខុសនៅត្រង់ណាឱ្យប្រាកដ? តើខ្ញុំមិនបានប្រុងប្រយ័ត្ននៅត្រង់ណា ដែលបណ្ដាលឱ្យនរណាម្នាក់ចាប់កំហុសខ្ញុំបាន? តើខ្ញុំមិនបានខិតខំប្រឹងប្រែងឱ្យបានគ្រប់គ្រាន់ ឬមិនបានពិចារណារឿងរ៉ាវឱ្យបានពេញលេញនៅត្រង់ណា ដែលបណ្ដាលឱ្យមានកំហុសឆ្គងកើតឡើង ហើយក្លាយជាប្រភពនៃការរិះគន់ ឬជាចំណុចខ្សោយដែលគេអាចយកមកប្រើប្រឆាំងនឹងខ្ញុំ?»។ ពួកគេគិត និងត្រិះរិះអំពីរឿងទាំងនេះម្ដងហើយម្ដងទៀត រហូតដល់ហូបមិនចូល ដេកមិនលក់។ ប៉ុន្តែ អាទទឹងនឹងព្រះគ្រីស្ទមិនដែលឆ្លុះបញ្ចាំង ឬស្គាល់ខ្លួនឯងឡើយ ហើយរឹតតែមិនអធិដ្ឋានទៅកាន់ព្រះជាម្ចាស់ និងទទួលស្គាល់ថា គេបានធ្វើអ្វីខុសទៅទៀត ហើយគេមិនស្វែងរកចម្លើយដោយផ្អែកលើព្រះបន្ទូលរបស់ព្រះជាម្ចាស់ មិនស្វែងរកសេចក្ដីពិតដែលពួកគេគួរអនុវត្ត ឬគោលការណ៍សេចក្ដីពិតដែលពួកគេគួរប្រកាន់ខ្ជាប់ឡើយ ហើយរឹតតែមិនស្វែងរកបងប្អូនប្រុសស្រីដែលយល់ពីសេចក្ដីពិត ដើម្បីបើកចំហចិត្តក្នុងការប្រកបគ្នា និងស្វែងរកសេចក្ដីពិតជាមួយ ដើម្បីដោះស្រាយបញ្ហាទៅទៀត។ នៅពេលដែលគេប្រឈមមុខនឹងបញ្ហាណាមួយ គេមិនស្វែងរក ឬចុះចូលឡើយ ផ្ទុយទៅវិញ គេព្យាយាមប្រើប្រាស់គ្រប់មធ្យោបាយដែលគេមាន ដើម្បីលាក់បាំងបញ្ហារបស់គេ ដោយគិតថា កាន់តែមានមនុស្សតិចដែលដឹងអំពីរឿងទាំងនេះ គឺកាន់តែល្អ ហើយការរក្សាកេរ្តិ៍ឈ្មោះ និងឋានៈរបស់ គេ គឺជាគោលការណ៍ដ៏ល្អបំផុត។ ដួងចិត្តរបស់ពួកទទឹងនឹងព្រះគ្រីស្ទគឺងងឹតបែបនេះឯង ហើយពួកគេពោរពេញទៅដោយទង្វើបះបោរ និងសេចក្ដីទុច្ចរិត ដោយគ្មានចេតនាសូម្បីតែបន្តិចក្នុងការចុះចូលនឹងព្រះជាម្ចាស់។ ពួកទទឹងនឹងព្រះគ្រីស្ទតែងតែស្វែងរកវិធីដើម្បីរក្សាកេរ្តិ៍ឈ្មោះ និងឋានៈរបស់ពួកគេមិនឱ្យរងគ្រោះថ្នាក់។ មិនថាមាននរណា ប្រកបគ្នាអំពីសេចក្ដីពិតជាមួយពួកគេ ដើម្បីគាំទ្រ និងជួយពួកគេនោះទេ ក៏ពួកគេមិនទទួលយកវាដែរ ដោយគិតក្នុងចិត្តថា៖ «ខ្ញុំយល់គ្រប់យ៉ាង ខ្ញុំមិនត្រូវការជំនួយរបស់អ្នករាល់គ្នាទេ! សូម្បីតែពេលដែលខ្ញុំមានបញ្ហា ក៏ខ្ញុំនៅតែល្អជាងអ្នករាល់គ្នាដែរ។ តើអ្នករាល់គ្នាគិតថា អ្នករាល់គ្នាអាចជួយខ្ញុំបាន ជាមួយនឹងការយល់ដឹងដ៏តិចតួចរបស់អ្នករាល់គ្នាមែនទេ? អ្នករាល់គ្នាពិតជាប៉ាន់ស្មានសមត្ថភាពខ្លួនឯងខុស ហើយ!»។ ពួកទទឹងនឹងព្រះគ្រីស្ទ គឺក្រអឺតក្រទម និងរាប់ខ្លួនឯងជាសុចរិតបែបនេះឯង។ ពួកគេធ្វើរឿងអាក្រក់ជាច្រើន ប៉ុន្តែនៅតែបដិសេធមិនព្រមទទួលស្គាល់ថា ពួកគេបានធ្វើអ្វីខុស ឬថាពួកគេមានបញ្ហាអ្វីឡើយ។ នៅក្នុងដួងចិត្តរបស់ពួកគេ ពួកគេរឹងទទឹងខ្លាំងពេក ហើយមិនព្រមស្ដាប់អ្វីដែលនរណាម្នាក់និយាយឡើយ។ រឿងតែមួយគត់ដែលពួកគេមិនអាចទម្លាក់ចោលពីក្នុងចិត្តគំនិតរបស់ពួកគេបានគឺ ថាតើសកម្មភាពរបស់ពួកគេនឹងមានផលប៉ះពាល់បែបណាដល់កេរ្តិ៍ឈ្មោះ និងឋានៈរបស់ពួកគេនៅពេលក្រោយ។ នេះគឺជារឿងដែលធ្វើឱ្យពួកគេព្រួយបារម្ភបំផុត និងជារឿងដែលពួកគេខ្វាយខ្វល់បំផុត។

ពួកទទឹងនឹងព្រះគ្រីស្ទមួយចំនួន បន្ទាប់ពីត្រូវបានលួសកាត់ មិនបានឆ្លុះបញ្ចាំងពីខ្លួនឯង ដើម្បីយល់ពីមូលហេតុដែលពួកគេត្រូវបាន លួសកាត់ ដើម្បីស្វែងរកថាតើកំហុសរបស់ពួកគេពិតជាស្ថិតនៅត្រង់ណាឱ្យប្រាកដនៅក្នុងរឿងដែលត្រូវបានលាតត្រដាងនោះ និងរបៀបដែលពួកគេគួរប៉ះប៉ូវវាទៅថ្ងៃខាងមុខឡើយ។ ផ្ទុយទៅវិញ ពួកគេកេងចំណេញពីការត្រូវបានលួសកាត់ ពួកគេប្រកបគ្នាជាមួយអ្នកដទៃអំពីរបៀបដែលពួកគេបានទទួលយកការលួសកាត់ របៀបដែលពួកគេបានរៀនសូត្រមេរៀនពីវា របៀបដែលពួកគេអាចចុះចូល និងរបៀបដែលពួកគេទទួលបានការកោតសរសើរពីខាងលើ បន្ទាប់ពីមានទំនាក់ទំនងកាន់តែជិតស្និទ្ធជាមួយខាងលើ។ ក្នុងពេលជាមួយគ្នានេះ ពួកទទឹងនឹងព្រះគ្រីស្ទទាំងនេះក៏បង្កើតរូបភាពក្លែងក្លាយតាមរយៈការប្រកបគ្នា អំពីរបៀបដែលពួកគេបានទទួលយកការលួសកាត់ ដើម្បីចែកចាយពីការមិនពេញចិត្ត និងសញ្ញាណផ្ទាល់ខ្លួនរបស់ពួកគេចំពោះខាងលើ ដោយបន្សល់ទុកឱ្យមនុស្សនូវចំណាប់អារម្មណ៍ថា ខាងលើមិនមានគោលការណ៍សម្រាប់ការលួសកាត់មនុស្សទេ ថាខាងលើលួសកាត់មនុស្សដោយចៃដន្យ ហើយគ្មានក្ដីអាណិតអាសូរ មិនគិតគូរពីអារម្មណ៍របស់មនុស្ស និងមិនគិតគូរពីភាពទន់ខ្សោយរបស់មនុស្សឡើយ ហើយថា ទោះបីជាមានរឿងទាំងអស់នេះក៏ដោយ ក៏ពួកគេនៅតែចុះចូលទាំងស្រុង ហើយនៅតែអាចធ្វើកិច្ចការដែលធ្លាក់មកលើពួកគេបានយ៉ាងល្អបំផុត ពួកគេមិនបានក្លាយជាអវិជ្ជមាន ទន់ខ្សោយ ឬទាស់ទទឹងឡើយ ហើយពួកគេក៏មិនបានបោះបង់ចោលភារកិច្ចរបស់ពួកគេដែរ។ នៅពេលដែលអាទទឹងនឹងព្រះគ្រីស្ទនិយាយរឿងទាំងអស់នេះ វាមិនត្រឹមតែមិនអាចធ្វើឱ្យមនុស្សចុះចូលនឹងសេចក្ដីពិត និងស្ម័គ្រចិត្តទទួលយកការលួសកាត់ប៉ុណ្ណោះទេ ផ្ទុយទៅវិញ វាធ្វើឱ្យមនុស្សបង្កើតសញ្ញាណ និងមតិយោបល់អំពីព្រះជាម្ចាស់ ហើយក្លាយជាមានការប្រុងប្រយ័ត្នចំពោះព្រះជាម្ចាស់ ខណៈពេល បង្កើតឱ្យមានការច្រណែន ការកោតសរសើរ និងការគោរពចំពោះអា ទទឹងនឹងព្រះគ្រីស្ទខ្លួនឯងទៅវិញ។ នៅពេលដែលលទ្ធផលទាំងពីរនេះត្រូវបានបង្កើតឡើង ការមើលរំលងដ៏ធំបំផុតដែលមនុស្សធ្វើ គឺថាតើអាទទឹងនឹងព្រះគ្រីស្ទបានប្រព្រឹត្តអំពើរំលងអ្វី ថាតើគេបានធ្វើខុសអ្វីខ្លះ និងការពិតដែលថាគេបានបង្កការខាតបង់ដល់កិច្ចការរបស់ពួកជំនុំ ដល់ដំណាក់របស់ព្រះជាម្ចាស់ ដោយសារតែគេគ្មានសមត្ថភាពក្នុងការងាររបស់គេ និងប្រព្រឹត្តអំពើខុសឆ្គងយ៉ាងគឃ្លើន។ នេះគឺជាកលល្បិចមួយរបស់អាទទឹងនឹងព្រះគ្រីស្ទ ពោលគឺការចោទប្រកាន់តបវិញទាំងមិនពិត ហើយតាមរយៈនោះ គេក៏បំភាន់អ្នកដទៃ។ គេមិនដែលលើកឡើងពីការពិតដែលថា គេបានបង្កបញ្ហាជាច្រើនដល់កិច្ចការនៃដំណាក់របស់ព្រះជាម្ចាស់ និងបង្កការខាតបង់យ៉ាងធំធេងដល់ជីវិតរបស់បងប្អូនប្រុសស្រី ដោយសារតែ គេធ្វេសប្រហែសក្នុងភារកិច្ចរបស់គេ ដោយសារតែគេល្ងង់ខ្លៅ និងល្ងីល្ងើ ដោយសារតែគេព្យាយាមបង្កើតនគរឯករាជ្យផ្ទាល់ខ្លួនរបស់គេឡើយ។ គេមិនដែលទទួលស្គាល់ ឬវែកញែកអំពីរឿងទាំងនេះទេ គេមិនដែលលើកឡើងអំពីការពិតនៃបញ្ហាទាំងនេះទេ គេមិនដែលលើកឡើងពីមូលហេតុនៃការដកហូតតំណែងរបស់គេ ឬមូលហេតុដែលគេត្រូវបានលួសកាត់ឡើយ។ អ្វីដែលគេនិយាយ គឺមានតែរឿងដែលខាងលើបានលួសកាត់ គេ ថាតើការលួសកាត់របស់ខាងលើមានភាពឃោរឃៅកម្រិតណា ថាតើខាងលើបាននិយាយយ៉ាងតឹងរ៉ឹងដាក់ពួកគេកម្រិតណា ថាតើគេបានយំខ្លាំងប៉ុនណា ថាតើគេត្រូវទទួលរងថ្មបាក់ដោយរបៀបណា និងថាតើគេបានរងទុក្ខខ្លាំងប៉ុនណា ថាតើគេនៅតែតស៊ូដូចសព្វដង ដោយបន្តបំពេញភារកិច្ចរបស់គេដោយមិនរុញរាដោយរបៀបណា។ តាំងពីដើមរហូតដល់ចប់ តើអាទទឹងនឹងព្រះគ្រីស្ទធ្លាប់មានអាកប្បកិរិយាសូម្បីតែបន្តិច ដោយទទួលស្គាល់ទង្វើខុសឆ្គងរបស់ខ្លួនដែរឬទេ? គេមិនមានឡើយ។ នៅពេលដែលមនុស្សល្ងង់ខ្លៅ និងល្ងីល្ងើ ដែលមិនដឹងពីស្ថានភាពពិត មិនយល់ពីសេចក្ដីពិត បានឮរឿងនេះ គេគិតថា៖ «ខាងលើមិនមានគោលការណ៍ណាមួយនៅក្នុងរបៀបដែលគេលួសកាត់មនុស្សឡើយ។ មិនថានរណាម្នាក់បំពេញកិច្ចការ របស់គេបានល្អយ៉ាងណា ឬមិនថាគេលះបង់យ៉ាងណានោះទេ ក៏គេនៅតែត្រូវបានលួសកាត់ដដែល ហើយបន្ទាប់មក គេមិនអាចបង្ហាញភាពទន់ខ្សោយណាមួយឡើយ គេត្រូវចុះចូលតែប៉ុណ្ណោះ»។ បន្ទាប់ពីការប្រកបគ្នា និងការបំភាន់របស់អាទទឹងនឹងព្រះគ្រីស្ទមួយវគ្គ និងបន្ទាប់ពីគេបានខិតខំប្រឹងប្រែងយ៉ាងខ្លាំង ធ្វើរឿងនានា លទ្ធផលដែល គេសម្រេចបាន គឺធ្វើឱ្យមានការយល់ច្រឡំ និងការមានចិត្តការពារខ្លួនចំពោះព្រះជាម្ចាស់នៅក្នុងដួងចិត្តរបស់មនុស្ស ដើម្បីឱ្យនៅពេលដែលមនុស្សត្រូវបានលួសកាត់ គេនឹងមានអារម្មណ៍មិនពេញចិត្ត ហើយ ទាស់ទទឹងកាន់តែខ្លាំង ជំនួសឱ្យការអាចយល់ពីព្រះហឫទ័យរបស់ព្រះជាម្ចាស់បានកាន់តែច្បាស់ ឬអាចចុះចូល និងទទួលយកការលួសកាត់ដោយក្ដីរីករាយ ហើយបន្ទាប់មក ស្គាល់ពីនិស្ស័យពុករលួយរបស់គេផ្ទាល់ ភាពល្ងង់ខ្លៅ និងល្ងីល្ងើរបស់គេ និងស្គាល់ថាគេពិតជានរណា។ តាមរយៈការប្រកបគ្នាទាំងមូលរបស់អាទទឹងនឹងព្រះគ្រីស្ទនេះ តើគេធ្លាប់លើកឡើងអំពីអ្វីដែលពួកគេបានធ្វើខុសដែរឬទេ? តើ គេធ្លាប់បង្ហាញអាកប្បកិរិយាសូម្បីតែបន្តិចក្នុងការទទួលស្គាល់ទង្វើខុសឆ្គងរបស់គេដែរឬទេ? មិនមានសូម្បីតែបន្តិច។ ពេញមួយដំណើរការនេះ គេមិនដែលទទួលស្គាល់កំហុសរបស់ខ្លួនឡើយ។ តើអ្នករាល់គ្នាធ្លាប់ឮពីអាទទឹងនឹងព្រះគ្រីស្ទណាម្នាក់ បន្ទាប់ពីត្រូវបានដកហូតតំណែង ទទួលស្គាល់ថា កំហុសរបស់គេបានបង្កការខាតបង់ដល់ ដំណាក់របស់ព្រះជាម្ចាស់ដែរឬទេ? (មិនធ្លាប់ទេ។) ប្រសិនបើបុគ្គលនោះជាអាទទឹងនឹងព្រះគ្រីស្ទ គេនឹងមិនទទួលស្គាល់ឡើយ។ ពីមុន យើងធ្លាប់និយាយអំពីពួកទទឹងនឹងព្រះគ្រីស្ទមួយចំនួនដូចជា «អ្នកដឹកនាំស្រី» នោះ និងពួកទទឹងនឹងព្រះគ្រីស្ទល្បីៗមួយចំនួនទៀត ដែលសកម្មភាពរបស់ពួកគេបានបណ្ដាលឱ្យបាត់បង់តង្វាយរបស់ព្រះជាម្ចាស់រាប់ម៉ឺន ប៉ុន្តែនៅទីបញ្ចប់ ពួកគេមិនដែលទទួលស្គាល់ថា ពួកគេបានធ្វើអ្វីខុសឡើយ។ ពួកគេមិនបាននិយាយសូម្បីតែមួយម៉ាត់អំពីអ្វីដែលពួកគេបានធ្វើខុស ហើយផ្ទុយទៅវិញ ពួកគេមិនបានធ្វើអ្វីសោះ ក្រៅពីត្អូញត្អែរអំពីរបៀបដែលអ្នកដទៃមិនបានធ្វើការជាមួយពួកគេ។ ពួកគេបានរុញអំរែងនៃការទទួលខុសត្រូ ទង្វើខុសឆ្គង និងកំហុសទាំងអស់ទៅលើអ្នកដទៃ ខណៈពេលដែលយកមុខមាត់ចំពោះរឿងល្អៗទាំងអស់ អ្វីក៏ដោយដែលបានធ្វើត្រឹមត្រូវ និងការសម្រេចចិត្តត្រឹមត្រូវទាំងអស់។ ពេញមួយហេតុការណ៍ទាំងមូល ទោះបីជាពួកគេជាអ្នកទទួលខុសត្រូវចម្បងក៏ដោយ ក៏ពួកគេអះអាងថា កំហុសទាំងអស់ត្រូវបានធ្វើឡើងដោយអ្នកដទៃដែរ។ ប្រសិនបើដូច្នេះមែន ចុះតើពួកគេកំពុងធ្វើអ្វី? ពួកទទឹងនឹងព្រះគ្រីស្ទបង្កការខាតបង់ដល់ដំណាក់របស់ព្រះជាម្ចាស់ ហើយអ្នកដទៃត្រូវតែទទួលខុសត្រូវចំពោះរឿងនេះ។ ប៉ុន្តែ នៅពេលណាដែលមានសមិទ្ធផល តែបន្តិចបំផុតក៏ដោយ ពួកទទឹងនឹងព្រះគ្រីស្ទក៏លេចមុខមកភ្លាម ដោយនិយាយថា ពួកគេគឺជាអ្នកដែលបានធ្វើវា ដោយរមាស់មាត់ចង់ឱ្យមនុស្សគ្រប់គ្នានៅក្នុងពួកជំនុំដឹងអំពីរឿងនេះ សូម្បីតែអ្នកមិនជឿក៏ដោយ។ នៅពេលដែលពួកគេធ្វើខុសតែបន្តិចបន្តួចបំផុត ពួកគេប្រញាប់ប្រញាល់ស្វែងរកអ្នកទទួលកំហុសជំនួស ដើម្បីទម្លាក់ការទទួលខុសត្រូវ។ ពួកគេធ្វើឱ្យបញ្ហាធំមើលទៅដូចជាបញ្ហាតូចតាច ហើយបញ្ហាតូចតាចមើលទៅដូចជាគ្មានបញ្ហា ដោយព្យាយាមពន្លត់បញ្ហាណាមួយតាំងពីដើមទីមក។ នេះគឺដើម្បីកុំឱ្យមាននរណាម្នាក់ដឹងអំពីរឿងនេះ ហើយដើម្បីឱ្យមនុស្សគ្រប់គ្នាភ្លេចអំពីរឿងនេះឱ្យបានឆាប់តាមដែលអាចធ្វើទៅបាន ហើយគ្មាននរណាម្នាក់ដឹងអំពីអ្វីដែលបានកើតឡើងពិតប្រាកដឡើយ ដើម្បីឱ្យពួកគេអាចទទួលបានការគោរពពីអ្នកដទៃឡើងវិញភ្លាមៗ និងស្ដារឋានៈ និងអំណាចដើមរបស់ពួកគេឡើងវិញយ៉ាងឆាប់រហ័ស។ នៅពេលដែលអាទទឹងនឹងព្រះគ្រីស្ទបានធ្វើអ្វីមួយខុស មិនថាមនុស្សលួសកាត់គេ ឬនិយាយចំចំណុចយ៉ាងជាក់ស្ដែងប៉ុនណាក៏ដោយ ក៏ គេនឹងទាស់ទទឹងប្រឆាំង និងមិនទទួលយកទាំងស្រុង ហើយទោះបីជាមានសាក្សី ឬភស្តុតាងក៏ដោយ ក៏គេនឹងរឹងរូសបដិសេធមិនព្រមទទួលស្គាល់កំហុសរបស់គេដែរ ហើយគេនឹងមិនទទួលស្គាល់ ឬទទួលយកការលួសកាត់នោះនៅក្នុងដួងចិត្តរបស់គេឡើយ។ អាទទឹងនឹងព្រះគ្រីស្ទនឹងនិយាយថា៖ «ទោះបីជាខ្ញុំខុសក្នុងរឿងនេះក៏ដោយ ក៏មានអ្នកផ្សេងទៀតពាក់ព័ន្ធដែរ។ ហេតុអ្វីបានជាពួកគេមិនត្រូវបានលួសកាត់ ប៉ុន្តែមានតែខ្ញុំទៅវិញ? ហេតុអ្វីបានជាមានតែខ្ញុំម្នាក់ប៉ុណ្ណោះ ដែលត្រូវបាន ស៊ើបអង្កេតដើម្បីទាមទារការទទួលខុសត្រូវ ហើយមិនមែនអ្នកផ្សេងទៅវិញ?»។ ទោះបីជាការលួសកាត់នោះស្របតាមសេចក្ដីពិត និងស្របតាមភាពជាក់ស្ដែងប៉ុនណាក៏ដោយ ក៏គេនឹងមានអារម្មណ៍ថា គេត្រូវបានចោទប្រកាន់ខុស ថាគេកំពុងរងភាពអយុត្តិធម៌ ថាគេមិនគួរត្រូវបានប្រព្រឹត្តដាក់បែបនេះទេ បន្ទាប់ពីរងទុក្ខ និងលះបង់យ៉ាងច្រើន ហើយគេមិនគួរត្រូវបានស្ដីបន្ទោសយ៉ាងចាស់ដៃបែបនេះទេចំពោះកំហុសដ៏តូចមួយ។ គេជឿថា គេមិនគួរត្រូវទទួលយកការលួសកាត់ប្រភេទនោះឡើយ។ ប្រសិនបើបងប្អូនប្រុសស្រីធម្មតាម្នាក់លួសកាត់ពួកគេ នោះពួកគេនឹងវាយបក ហើយទាស់ទទឹងនឹងវាភ្លាមៗ ដោយបញ្ចេញកំហឹង និងបញ្ចេញឱ្យឃើញភាពឆាប់ច្រឡោតរបស់ពួកគេ ឬប្រហែលជាហ៊ានលើកដៃវាយអ្នកទាំងនោះទៀតផង។ ប្រសិនបើខាងលើជាអ្នកលួសកាត់ពួកគេ ពួកគេនឹងនៅស្ងៀមទាំងបង្ខំចិត្ត ប៉ុន្តែនៅក្នុងចិត្ត ពួកគេមានអារម្មណ៍ថារងភាពអយុត្តិធម៌យ៉ាងខ្លាំង។ ពួកគេមិនពេញចិត្ត និងមិនសុខចិត្តឡើយ ហើយជារឿយៗ ពួកគេនឹងលើកឡើងពីហេតុផលវៀចវេរ ដោយនិយាយថា៖ «ខ្ញុំគិតថា វាគ្រាន់តែជាសំណាងអាក្រក់របស់ខ្ញុំប៉ុណ្ណោះ ដែលអ្នករាល់គ្នាបានដឹងអំពីរឿងនេះ។ តាមពិត អ្នកដឹកនាំគ្រប់លំដាប់ថ្នាក់ និងបងប្អូនប្រុសស្រីជាច្រើន បានធ្វើរឿងដ៏អាក្រក់បែបនេះ ដែលអ្នករាល់គ្នាមិនដឹង ហើយខ្ញុំគឺជាអ្នកដែលត្រូវបានគេចាប់បានប៉ុណ្ណោះ។ នោះជាសំណាង អាក្រក់របស់ខ្ញុំតែប៉ុណ្ណោះ!»។ មិនថាខាងលើ ឬបងប្អូនប្រុសស្រីលួសកាត់ពួកគេយ៉ាងណាក៏ដោយ ក៏ពួកគេមិនអាចគ្រាន់តែទទួលយកវាដោយងាយៗនោះទេ ពួកគេមិនអាចទទួលស្គាល់ការពិតនៃបញ្ហានេះ និងទទួលយកការទទួលខុសត្រូវឡើយ។ វាហាក់ដូចជាការទទួលស្គាល់ការទទួលខុសត្រូវ និងអ្វីដែលបានកើតឡើងពិតប្រាកដនឹងសម្លាប់ពួកគេអ៊ីចឹង។ ពួកគេនឹងមិនទទួលស្គាល់ថា ពួកគេបានប្រព្រឹត្តកំហុស ថាពួកគេទទួលខុសត្រូវចំពោះបញ្ហានេះឡើយ ហើយរឹតតែមិនទទួលស្គាល់ថា វាបានបង្កការខាតបង់យ៉ាងធំធេងដល់ដំណាក់របស់ព្រះជាម្ចាស់ទៅទៀត។ តើនេះមិនមែនជានិស្ស័យរបស់អា ទទឹងនឹងព្រះគ្រីស្ទទេឬ? (មែនហើយ។) នេះគឺជានិស្ស័យរបស់អា ទទឹងនឹងព្រះគ្រីស្ទហើយ។

បន្ទាប់ពីអាទទឹងនឹងព្រះគ្រីស្ទត្រូវបានលួសកាត់ចំពោះការធ្វើអ្វីមួយខុសគេ មិនទទួលយកវា និងមិនចុះចូលចេញពីជម្រៅដួងចិត្តរបស់គេឡើយ ហើយគេក៏មិនយល់ពីសេចក្ដីពិត និងគោលការណ៍សេចក្ដីពិតដែលគេគួរប្រកាន់ខ្ជាប់តាមរយៈរឿងនេះដែរ ហើយគេក៏មិនទទួលស្គាល់ថា គេក៏អាចធ្វើអ្វីមួយខុសដែរ។ លក្ខណៈចម្បងរបស់ គេ គឺការមិនងាយជឿជាក់ ការមិនទទួលយក និងការមិនទទួលស្គាល់។ ពួកទទឹងនឹងព្រះគ្រីស្ទប្រព្រឹត្តតាមរបៀបទាំងនេះ ជាចម្បងដោយសារតែពួកគេជឿថា ពួកគេគឺជាមនុស្សគ្រប់លក្ខណ៍ ថាពួកគេមិនអាចធ្វើអ្វីមួយខុសឡើយ។ ចំពោះពួកគេ អ្នកណាក៏ដោយដែលចោទប្រកាន់ពួកគេថាបានប្រព្រឹត្តកំហុស គឺជាអ្នកដែលខុសទៅវិញទេ ពោលគឺបុគ្គលនោះហើយជាអ្នកដែលមានទស្សនៈខុស ដែលមានការយល់ឃើញ និងជំហរខុសគ្នាចំពោះរឿងនេះ។ ពួកទទឹងនឹងព្រះគ្រីស្ទគិតថា អ្នកណាដែលលួសកាត់ពួកគេ ធ្វើដូច្នេះ ដោយសារតែអ្នកទាំងនោះមិនទាន់បានឃើញពីចំណុចខ្លាំងរបស់ពួកគេ ថាអ្នកទាំងនោះកំពុងធ្វើឱ្យពួកគេលំបាក ចាប់កំហុសពួកគេ និងផ្ដោតគោលដៅលើពួកគេដោយចេតនា។ តើនេះមិនមែនជានិស្ស័យដែលអាទទឹងនឹងព្រះគ្រីស្ទមានទេឬ? (មែនហើយ។) អាទទឹងនឹងព្រះគ្រីស្ទនឹងមិនទទួលយកការលួសកាត់ចំពោះរឿងនេះឡើយ ហើយគេក៏នឹងមិនមានការប្រែចិត្តណាមួយដែរ ជាចម្បង ដោយសារតែគេមិនដែលចាត់ទុកខ្លួនឯងថាជាមនុស្សដែលអាចធ្វើខុសឡើយ គេជឿថារូបគេគ្រប់លក្ខណ៍ ហើយថាមានតែគេម្នាក់គត់ដែលមិនអាចធ្វើខុសបាន។ នេះសបញ្ជាក់ឱ្យឃើញថា គេពិតជាជឿថា គេសុចរិត ថាគេគឺជាមនុស្សបរិសុទ្ធ។ ប្រសិនបើគេពិតជាទទួលស្គាល់ថា គេគឺជាមនុស្សពុករលួយមែន នោះ គេគួរតែទទួលស្គាល់ថា គេមានសេចក្ដីពុករលួយ ថាគេអាចធ្វើរឿងខុសឆ្គង ហើយដោយសារតែគេជាមនុស្ស គេក៏ប្រាកដជាធ្វើខុសមិនខាន។ មនុស្សមួយចំនួនមើលទៅហាក់ដូចជាគ្មានល្បិចទាល់តែសោះ ប៉ុន្តែមានអ្វីមួយនៅក្នុងភាពជាមនុស្សរបស់ពួកគេ ដែលមនុស្សចាត់ទុកនៅក្នុងសញ្ញាណរបស់ពួកគេថាជាចំណុចខ្លាំង នោះគឺការប្រកួតប្រជែង និងការចង់យកឈ្នះអ្នកដទៃយ៉ាងខ្លាំងក្លា។ មនុស្សទាំងនេះមានការគ្រប់គ្រងខ្លួនឯងបានយ៉ាងល្អ និងមានការទាមទារយ៉ាងខ្ពស់ចំពោះខ្លួនឯង។ ពួកគេតឹងរ៉ឹងចំពោះខ្លួនឯងណាស់ នៅក្នុងគ្រប់យ៉ាង ដែលពួកគេធ្វើ ពួកគេទាមទារភាពល្អឥតខ្ចោះ និងភាពល្អបំផុត ដោយមិនអនុញ្ញាតឱ្យមានចំណុចខ្វះខាត ឬការមើលរំលងសូម្បីតែបន្តិចឡើយ។ ក្នុងពេលជាមួយគ្នានេះដែរ ពួកគេជឿដោយមិនដឹងខ្លួនថា ពួកគេមិនអាចធ្វើខុសឡើយ ពីព្រោះពួកគេមានការប្រុងប្រយ័ត្នយ៉ាងខ្លាំងនៅក្នុងគ្រប់យ៉ាង ដែលពួកគេធ្វើ ពួកគេពូកែក្នុងការគិតពិចារណាអំពីរឿងរ៉ាវ ហើយធ្វើដូច្នេះបានយ៉ាងល្អិតល្អន់បំផុត។ ពួកគេធ្វើគ្រប់យ៉ាងដោយគ្មានចំណុចខ្វះខាតឡើយ ស្របពេលដែលពិចារណាគ្រប់បញ្ហាបានយ៉ាងល្អិតល្អន់ និងល្អឥតខ្ចោះ។ ជាលទ្ធផល ពួកគេជឿថា ពួកគេនឹងមិនដែលធ្វើខុសឡើយ។ នៅពេលពួកគេត្រូវបានលួសកាត់ អ្វីដែលពិបាកបំផុតសម្រាប់ពួកគេក្នុងការទទួលយក គឺការពិតដែលថា ពួកគេអាចប្រព្រឹត្តកំហុស។ នេះហើយជាមូលហេតុដែលមនុស្សបែបនេះមិនដឹងពីរបៀបឆ្លុះបញ្ចាំងពីខ្លួនឯង ហើយពួកគេក៏នឹងមិនធ្វើដូច្នេះដែរ។ ពួកគេចាត់ទុកការប្រកួតប្រជែង និងការចង់យកឈ្នះអ្នកដទៃនៅក្នុងភាពជាមនុស្សរបស់ពួកគេ ថាជាអ្វីៗដែលវិជ្ជមាន ហើយប្រកាន់ខ្ជាប់តាមវា ហាក់ដូចជាវាជាគោលការណ៍សេចក្ដីពិតអ៊ីចឹង។ ពួកគេគិតថា ប្រសិនបើពួកគេធ្វើរឿងនានា និងបំពេញភារកិច្ចរបស់ពួកគេដោយផ្អែកលើគោលការណ៍ទាំងនេះ ពួកគេនឹងមិនដែលភ្លាត់ស្នៀតឡើយ ហើយទោះបីជាមានកំហុសកើតឡើងក៏ដោយ ក៏ពួកគេចាត់ទុកវាថាជាបញ្ហានៃការយល់ឃើញ ជាការដែលមនុស្សមានទស្សនៈខុសគ្នា ហើយគិតថា នេះប្រាកដជាមិនមានន័យថា អ្វីដែលពួកគេបានធ្វើគឺខុសនោះទេ។ ហេតុដូច្នេះហើយ មិនថានរណាជាអ្នកលួសកាត់ពួកគេឡើយ ទោះបីជាការលួសកាត់ ឬអ្វីដែលត្រូវបានលាតត្រដាងនោះស្របតាមការពិតក៏ដោយ ក៏ពួកគេនឹងមិនទទួលយកវាដែរ។ ប្រសិនបើពួកគេដឹងថា ពួកគេពិតជាបានធ្វើអ្វីមួយខុសមែន តើពួកគេនឹងទទួលស្គាល់វាដែរឬទេ? (ពួកគេនឹងមិនទទួលស្គាល់ឡើយ។) ពួកគេនឹងមិនទទួលស្គាល់វាទេ ពួកគេនឹងនៅស្ងៀមភ្លាមៗ ហើយពួកគេនឹងមិនលើកឡើងពីរឿងនេះជាដាច់ខាត។ ពួកគេនឹងមិនហើបមាត់និយាយសូម្បីតែមួយម៉ាត់។ ប្រសិនបើអាទទឹងនឹងព្រះគ្រីស្ទជួបប្រទះនរណាម្នាក់ដែលលាតត្រដាងពីកំហុស ឬចំណុចខ្វះខាតមួយចំនួននៅក្នុងកិច្ចការរបស់គេ ហើយឃើញថា គេមិនអាចលាក់បាំងពីរឿងនេះបានទេ គេនឹងធ្វើពុតជាបន្តជីកកកាយរកមើលថាតើនរណាជាអ្នកធ្វើខុស ហើយដោយនឹកស្មានមិនដល់សោះ បន្ទាប់ពីស្វែងរកចុះស្វែងរកឡើង ក៏រកឃើញថា រូបគេគឺជាអ្នកទទួលខុសត្រូវចំពោះរឿងនេះ។ ប្រសិនបើមាននរណាម្នាក់និយាយថា៖ «អ្នកនេះហើយគឺជាអ្នកដែលបានធ្វើវា មិនមែនអ្នកណាផ្សេងទេ គ្រាន់តែអ្នកភ្លេចពីរឿងនេះប៉ុណ្ណោះ» តើអាទទឹងនឹងព្រះគ្រីស្ទនឹងឆ្លើយតបចំពោះរឿងនេះយ៉ាងដូចម្ដេច? តើមនុស្សធម្មតាគួរធ្វើដូចម្ដេចក្នុងកាលៈទេសៈទាំងនេះ? មនុស្សធម្មតាដែលមានភាពអាម៉ាស់ គួរតែមុខឡើងក្រហម មានអារម្មណ៍ខ្មាសអៀន និងឆ្គង ហើយទទួលស្គាល់វាភ្លាមៗ ដោយនិយាយថា៖ «ខ្ញុំភ្លេចរឿងហ្នឹងបាត់ហើយ។ ខ្ញុំបានធ្វើវា វាគឺជាកំហុសរបស់ខ្ញុំ។ ចូរយើងប្រញាប់រកវិធីប៉ះប៉ូវរឿងនេះ និងកែតម្រូវវាឱ្យបានត្រឹមត្រូវទៅ ដើម្បីកុំឱ្យកំហុសនេះបន្តកើតមានទៀត»។ អ្នកដែលមានភាពអាម៉ាស់ មានមនសិការ និងវិចារណញ្ញាណនឹងទទួលស្គាល់កំហុសរបស់ខ្លួនភ្លាមៗ បន្ទាប់មកដោះស្រាយ និងកែតម្រូវវា។ ផ្ទុយទៅវិញ អាទទឹងនឹងព្រះគ្រីស្ទ គឺគ្មានភាពអាម៉ាស់ឡើយ។ ពេលដែលនរណាម្នាក់រកឃើញថា គេគឺជាអ្នកដែលបានប្រព្រឹត្តកំហុស ពេលដែលគេត្រូវបាននរណាម្នាក់លាតត្រដាង ហើយមាននរណាម្នាក់ដឹងអំពីរឿងនេះ គេនឹងផ្លាស់ប្ដូរសម្ដីរបស់គេភ្លាមៗ ហើយគិតរកវិធីផ្សេងៗដើម្បីជៀសវាងការទទួលស្គាល់កំហុសរបស់ខ្លួន ដើម្បីជៀសវាងការទទួលយកថា គេគឺជាអ្នកដែលបានប្រព្រឹត្តកំហុសនោះ ពោលគឺគេនឹងនិយាយកុហកទាំងបំពាន និងប្រកែកការពារខ្លួនឯង។ មនុស្សគ្រប់គ្នានៅជុំវិញគេនឹងយល់ថា រឿងនេះគួរឱ្យខ្មាសអៀន និងឆ្គង ប៉ុន្តែអា ទទឹងនឹងព្រះគ្រីស្ទនោះនឹងមិនមានអារម្មណ៍អ្វីទាល់តែសោះ។ គេនឹងធ្វើឱ្យបញ្ហាធំមើលទៅដូចជាបញ្ហាតូចតាច ហើយបញ្ហាតូចតាចមើលទៅដូចជាគ្មានបញ្ហា បន្ទាប់មកមិនដែលលើកយករឿងនេះមកនិយាយម្ដងទៀតឡើយ។ នៅក្នុងរឿងនេះ ភាពល្ងង់ខ្លៅរបស់គេត្រូវបានបញ្ចេញឱ្យឃើញ ដូច្នេះ គេនឹងបដិសេធកំហុសរបស់ខ្លួនយ៉ាងចំហ និងនិយាយកុហកនៅចំពោះមុខមនុស្សជាច្រើន ដោយព្យាយាមគេចវេះពីការទទួលខុសត្រូវ ដោយមិនមានមុខឡើងក្រហមដោយក្ដីអាម៉ាស់ និងដោយមិនមានអារម្មណ៍ភ័យព្រួយសូម្បីតែបន្តិចឡើយ។ តើពួកទទឹងនឹងព្រះគ្រីស្ទមានភាពអាម៉ាស់ដែរឬទេ? (មិនមានទេ។)

នៅពេលដែលពួកទទឹងនឹងព្រះគ្រីស្ទខ្លះទើបតែត្រូវបានគេដកហូតតំណែង ពួកគេពោរពេញទៅដោយការថ្នាំងថ្នាក់ ពួកគេមានអារម្មណ៍បាត់បង់ ថាពួកគេលែងមានឋានៈទៀតហើយ ថាគ្មាននរណាម្នាក់គោរព ឬបម្រើពួកគេទៀតទេ ហើយថាពួកគេលែងអាចទទួលបានផលប្រយោជន៍នៃឋានៈទៀតហើយ។ ពួកគេមានអារម្មណ៍ថា រាល់ការលះបង់ដែលពួកគេបានធ្វើ និងរាល់ការរងទុក្ខកន្លងមករបស់ពួកគេ គឺមិនស័ក្ដិសមឡើយ ហើយដួងចិត្តរបស់ពួកគេពោរពេញទៅដោយអារម្មណ៍អយុត្តិធម៌។ ទោះជាយ៉ាងណា ពួកគេមិនមានអារម្មណ៍ខុសឆ្គងសូម្បីតែបន្តិចចំពោះការស្តែងចេញ ដែលពួកគេបានបង្ហាញ នៅពេលដែលពួកគេត្រូវបានលួសកាត់ ឬចំពោះអ្វីក៏ដោយដែលពួកគេបានធ្វើខុស។ ពួកគេមានអារម្មណ៍ថា វាមិនយុត្តិធម៌ឡើយ ដួងចិត្តរបស់ពួកគេពោរពេញទៅដោយការថ្នាំងថ្នាក់ និងការត្អូញត្អែរ ព្រមទាំងការយល់ច្រឡំចំពោះព្រះជាម្ចាស់។ ពួកគេមិនត្រឹមតែបដិសេធមិនព្រមទទួលស្គាល់កំហុសរបស់ពួកគេ ហើយគ្មានគម្រោងប៉ះប៉ូវកំហុសរបស់ពួកគេ ឬទទួលយកការលួសកាត់ ទទួលយកការដកហូតតំណែងនេះប៉ុណ្ណោះទេ ផ្ទុយទៅវិញ ពួកគេគិតថា៖ «ព្រះជាម្ចាស់មិនសុចរិតទេ។ មិនថានរណាបានរងទុក្ខច្រើនប៉ុនណា ឬរងភាពអយុត្តិធម៌ធំធេងប៉ុនណានោះទេ ក៏ពួកគេគ្មានកន្លែងសម្រាប់រៀបរាប់ពីរឿងនេះដែរ។ នេះពិតជាឈឺចាប់ណាស់! សូម្បីតែព្រះជាម្ចាស់ក៏មិនអាចពឹងផ្អែកបានដែរ ខ្ញុំគ្មាននរណាម្នាក់សម្រាប់ពឹងផ្អែកឡើយ។ ទោះបីជាខ្ញុំបន្តបំពេញភារកិច្ចនៅក្នុងដំណាក់របស់ព្រះជាម្ចាស់ទៅថ្ងៃមុខក៏ដោយ ក៏ខ្ញុំនឹងត្រូវបន្តដោយការប្រុងប្រយ័ត្នបំផុតដែរ ហើយគ្មាននរណាម្នាក់អាចទុកចិត្តបានឡើយ»។ ពួកគេពោរពេញទៅដោយការ ការពារខ្លួន និងការយល់ច្រឡំចំពោះព្រះជាម្ចាស់។ តើនេះជានិស្ស័យប្រភេទអ្វី? មិនថាពួកគេបានធ្វើរឿងខុសឆ្គងច្រើនប៉ុនណា បង្កការខាតបង់យ៉ាងធំធេងដល់កិច្ចការរបស់ពួកជំនុំប៉ុនណា ឬបង្កគ្រោះថ្នាក់ដល់កិច្ចការរបស់ពួកជំនុំកម្រិតណានោះទេ ក៏ពួកគេគិតថា រឿងទាំងនេះអាចត្រូវបានមើលរំលងយ៉ាងងាយ ហើយពួកគេនឹងមិនទទួលខុសត្រូវ ឬទទួលស្គាល់កំហុសណាមួយរបស់ពួកគេឡើយ។ ផ្ទុយទៅវិញ ពួកគេនឹងយកការថ្នាំងថ្នាក់សូម្បីតែបន្តិចបន្តួច ដែលពួកគេមានការលះបង់ដ៏ស្ដួចស្ដើង និងគ្មានតម្លៃដែលពួកគេបានធ្វើ មកបំប៉ោងឱ្យធំហួសហេតុ ដោយជឿថា ដំណាក់របស់ព្រះជាម្ចាស់ទេដែលបានធ្វើឱ្យពួកគេខកចិត្ត ហើយថាព្រះជាម្ចាស់បានចោទប្រកាន់ពួកគេខុស។ ការខាតបង់ដោយកំហុសរបស់ពួកគេបានបង្កដល់ដំណាក់របស់ព្រះជាម្ចាស់ គឺជារឿងមិនសំខាន់ទាល់តែសោះនៅក្នុងចិត្តគំនិតរបស់ពួកគេ។ ពួកគេគិតថា៖ «មិនចាំបាច់គិតគូរអំពីរឿងនោះ ឬខ្វាយខ្វល់អំពីវា ទេ។ តើនរណានឹងហៅរឿងនោះថាជាការខាតបង់ទៅ? ចុះតើអ្នកដឹកនាំណាមួយដែលមិនខ្ជះខ្ជាយតង្វាយខ្លះនោះ? ហេតុអ្វីបានជាមានតែខ្ញុំ? តើអ្នកដឹកនាំណាមួយដែលមិនធ្លាប់បង្កការខាតបង់ដល់ ដំណាក់របស់ព្រះនោះ? តើតង្វាយរបស់ព្រះជាម្ចាស់ជាអ្វី? លុយនោះជារបស់មនុស្សគ្រប់គ្នា ដូច្នេះ ប្រសិនបើអ្នកដទៃត្រូវបានអនុញ្ញាតឱ្យចាយវា ហេតុអ្វីបានជាខ្ញុំមិនអាចបាន? អ្នកដទៃត្រូវបានអនុញ្ញាតឱ្យខ្ជះខ្ជាយវា ប៉ុន្តែខ្ញុំមិនបានឬ? ប្រសិនបើយើងនិយាយអំពីការខាតបង់ដែលបានបង្កដល់ដំណាក់របស់ព្រះជាម្ចាស់ អ្នកដទៃបង្កច្រើនជាងខ្ញុំទៅទៀត។ ហេតុអ្វីបានជាមានតែខ្ញុំម្នាក់គត់ដែលត្រូវបានលួសកាត់យ៉ាងចាស់ដៃ និងត្រូវបានដកហូតតំណែង? ចំណែកឯការមិនធ្វើសកម្មភាពស្របតាមគោលការណ៍ ប៉ុន្តែប្រព្រឹត្តអំពើខុសឆ្គងយ៉ាងគឃ្លើនវិញ មនុស្សខ្លះអាក្រក់ជាងខ្ញុំឆ្ងាយណាស់ក្នុងរឿងនោះ ដូច្នេះ ហេតុអ្វីបានជាពួកគេមិនត្រូវបានដកហូតតំណែង នៅពេលដែលពួកគេត្រូវបានលួសកាត់? ចំណែកឯការលះបង់វិញ ខ្ញុំបានលះបង់ច្រើនជាងមនុស្សភាគច្រើនទៅទៀត។ ប្រសិនបើនិយាយពីភាពស្មោះត្រង់ តើអ្នកណាអាចប្រៀបផ្ទឹមនឹងខ្ញុំបាន? ចុះរឿងការអធិប្បាយវិញ? ខ្ញុំបានអធិប្បាយច្រើនជាងអ្នកផ្សេងទៅទៀត។ ហើយចំណែកឯការយល់ដឹងពីសេចក្ដីពិតវិញ តើអ្នកណាយល់ដឹងច្រើនជាងខ្ញុំ? នៅពេលនិយាយដល់ការទទួលយកការលួសកាត់ពីខាងលើ តើអ្នកណាទទួលយកវាច្រើនជាងខ្ញុំ? ប្រសិនបើនិយាយពីការបោះបង់ តើអ្នកណាបានបោះបង់ច្រើនជាងខ្ញុំ? ចំណែកឯការជួយបងប្អូនប្រុសស្រី និងការដោះស្រាយបញ្ហារបស់ពួកគេ តើអ្នកណាធ្វើរឿងនោះច្រើនជាងខ្ញុំ? នៅពេលនិយាយដល់ការរត់ចុះរត់ឡើង និងការធ្វើកិច្ចការនៅក្នុងពួកជំនុំ គ្មាននរណាម្នាក់អាចប្រៀបនឹងខ្ញុំបានឡើយ។ នៅពេលនិយាយដល់ថាតើបងប្អូនប្រុសស្រីបោះឆ្នោតឱ្យគាំទ្រ និងយល់ព្រមលើអ្នកណា តើអ្នកណាទទួលបានសំឡេងឆ្នោតច្រើនជាងខ្ញុំ?»។ អ្នកឃើញទេ ទាំងនេះគឺជាការប្រៀបធៀបដែលពួកទទឹងនឹងព្រះគ្រីស្ទធ្វើឡើង។ នៅពេលដែលពួកគេទើបតែប្រឈមមុខនឹងការលួសកាត់ ពួកទទឹងនឹងព្រះគ្រីស្ទនិយាយតែពីរឿងដែលពាក់ព័ន្ធប៉ុណ្ណោះ។ ប្រសិនបើអ្នកទទួលស្គាល់កំហុសទាំងអស់ដែលអ្នកបានធ្វើ និងគោលការណ៍សេចក្ដីពិតទាំងអស់ដែលអ្នកបានបំពាន ប្រសិនបើអ្នកអាចទទួលយក និងចុះចូលនឹងការលួសកាត់ ប្រសិនបើអ្នកធ្វើសកម្មភាពដោយផ្អែកលើគោលការណ៍ចាប់ពីពេលនោះមក ហើយខិតខំអស់ពីសមត្ថភាពបំផុត ដើម្បីប៉ះប៉ូវការខាតបង់ដែលអ្នកបានបង្កដល់កិច្ចការរបស់ពួកជំនុំ តើដំណាក់របស់ព្រះជាម្ចាស់នឹងបន្តស៊ើបអង្កេតបញ្ហារបស់អ្នកទៀតដែរឬទេ? តើដំណាក់ព្រះជាម្ចាស់នឹងថ្កោលទោសអ្នកដែរឬទេ? តើដំណាក់ព្រះជាម្ចាស់នឹងបោះអ្នកទៅក្នុងនរកដែរឬទេ? តើមានការចាំបាច់ណាមួយសម្រាប់អ្នក ក្នុងការខិតខំប្រឹងប្រែងយ៉ាងខ្លាំងដើម្បីពន្យល់ពីខ្លួនឯង និងរកលេសដែរឬទេ? តើមានការចាំបាច់ណាមួយសម្រាប់អ្នក ក្នុងការបន្តត្អូញត្អែរអំពីការថ្នាំងថ្នាក់របស់អ្នកតាមរបៀបនិយាយបញ្ឆិតបញ្ឈៀងនេះដែរឬទេ? តើវាពិតជាអាចទៅរួចទេដែលអ្នកមិនមាននិស្ស័យពុករលួយ និងមិនអាចធ្វើខុសនោះ? បន្ទាប់ពីបានស្ដាប់សេចក្ដីអធិប្បាយជាច្រើន តើអ្នកនៅតែមិនដឹងថាអ្នកពិតជាមនុស្សប្រភេទណាទៀតឬ? ក្រោយពីត្រូវបានលួសកាត់បន្តិចបន្តួច អ្នកមានអារម្មណ៍ថារងភាពអយុត្តិធម៌ ប្រសិនបើអ្នកមិនបានប្រព្រឹត្តអំពើអាក្រក់ណាមួយទេ តើនរណានឹងសុខចិត្ត ឬចង់លួសកាត់អ្នកទៅ? ម្យ៉ាងវិញទៀត ប្រសិនបើអ្នកមិនមែនជាអ្នកដឹកនាំ ដែលទទួលខុសត្រូវទេ តើនរណានឹងសុខចិត្តលួសកាត់អ្នកទៅ? ព្រះជាម្ចាស់ប្រទានសិទ្ធិឱ្យមនុស្សជ្រើសរើសដោយសេរី ដោយអនុញ្ញាតឱ្យពួកគេរស់នៅក្នុងជីវិតពួកជំនុំ ហើយចំណែកឯផ្លូវដែលមនុស្សដើរ និងអ្វីដែលពួកគេដេញតាម នោះគឺជារឿងផ្ទាល់ខ្លួនរបស់ពួកគេ។ គ្មាននរណាម្នាក់នឹងជ្រៀតជ្រែកក្នុងរឿងនេះឡើយ។ ប៉ុន្តែ ពេលនេះ ក្នុងនាមជាអ្នកដឹកនាំនៅក្នុងដំណាក់របស់ព្រះជាម្ចាស់ ជាអ្នកមើលការខុសត្រូវ ប្រសិនបើអ្នកធ្វើខុស ការខាតបង់ដែលរឿងនេះបង្កដល់ ដំណាក់របស់ព្រះជាម្ចាស់នឹងមិនមែនជាបញ្ហាតូចតាចឡើយ ហើយប្រសិនបើអ្នកនិយាយអ្វីមួយខុស ផលប៉ះពាល់ដែលរឿងនោះមានមកលើរាស្ដ្ររើសតាំងរបស់ព្រះជាម្ចាស់ក៏នឹងមិនមែនជាបញ្ហាតូចតាចដែរ ពីព្រោះការទទួលខុសត្រូវដែលអ្នកមាន គឺខុសពីការទទួលខុសត្រូវរបស់មនុស្សធម្មតា។ នោះហើយជាមូលហេតុដែលវាជារឿងធម្មតាបំផុតសម្រាប់ខាងលើលួសកាត់អ្នក។ តើខាងលើនឹងធ្វើបែបនោះដែរឬទេ ប្រសិនបើអ្នកមិនមានឋានៈនេះ ឬមិនទទួលយកការទទួលខុសត្រូវនេះ? តើខាងលើបានលួសកាត់អ្នកជឿធម្មតាប៉ុន្មាននាក់ហើយ? ដោយសារតែអ្នកមានការទទួលខុសត្រូវធំ ហើយទំហំកិច្ចការ របស់អ្នកក៏ធំដែរ នៅពេលណាដែលអ្នកធ្វើខុសផលប៉ះពាល់គឺធំណាស់ ដូច្នេះ អ្នកច្បាស់ជាត្រូវបានលួសកាត់មិនខាន។ នេះគឺជារឿងធម្មតាណាស់។ ប្រសិនបើអ្នកមិនអាចទទួលយកសូម្បីតែការលួសកាត់ តើអ្នកមានលក្ខណៈសម្បត្តិគ្រប់គ្រាន់ធ្វើជាអ្នកដឹកនាំដែរឬទេ? អ្នកគ្មានលក្ខណៈសម្បត្តិគ្រប់គ្រាន់សម្រាប់រឿងនោះទេ អ្នកគ្មានលក្ខណៈសម្បត្តិគ្រប់គ្រាន់ដើម្បីឱ្យបងប្អូនប្រុសស្រីបោះឆ្នោតជ្រើសរើសឡើយ អ្នកមិនស័ក្ដិសមនឹងរឿងនេះទេ! នៅពេលដែលអ្នកធ្វើខុស អ្នកមិនទាំងមានភាពក្លាហានទទួលខុសត្រូវចំពោះវា ទទួលស្គាល់វាផង។ អ្នកមិនទាំងមានវិចារណញ្ញាណបែបនេះផង ដូច្នេះ តើអ្នកអាចធ្វើជាអ្នកដឹកនាំដោយរបៀបណា? អ្នកគ្មានលក្ខណៈសម្បត្តិគ្រប់គ្រាន់ និងមិនស័ក្ដិសមឡើយ!

គឺពិតតែម្តង ដោយសារតែពួកគេមានសារជាតិជាពួកទទឹងនឹងព្រះគ្រីស្ទនេះហើយ ទើបពួកទទឹងនឹងព្រះគ្រីស្ទមិនអាចទទួលស្គាល់ថា ពួកគេបានប្រព្រឹត្តកំហុស ហើយដូច្នេះ នៅពេលដែលពួកគេត្រូវបានលួសកាត់ ពួកគេមិនតាំចិត្តទទួលខុសត្រូវ ឬស្វែងរកគោលការណ៍សេចក្ដីពិតឡើយ។ ដោយសារតែពួកគេមិនតាំងចិត្តធ្វើរឿងទាំងនេះ ហើយពួកគេបដិសេធមិនព្រមទទួលស្គាល់ទង្វើខុសឆ្គងរបស់ពួកគេ តើពួកគេអាចអនុវត្តសេចក្ដីពិតបានដែរឬទេ? តើពួកគេអាចអនុវត្តតាមការរៀបចំកិច្ចកានៃដំណាក់របស់ព្រះជាម្ចាស់បានដែរឬទេ? មិនអាចជាដាច់ខាត។ ហេតុដូច្នេះហើយ នៅពេលដែលអា ទទឹងនឹងព្រះគ្រីស្ទធ្វើជាអ្នកដឹកនាំ ក្រៅពីធ្វើរឿងផ្ទាល់ខ្លួនរបស់គេ គេមិនអាចធ្វើអ្វីដែលផ្តល់ផលប្រយោជន៍ដល់កិច្ចការនៃដំណាក់របស់ព្រះជាម្ចាស់ឡើយ ហើយគេនឹងមិនធ្វើរឿងនានាស្របតាមគោលការណ៍សេចក្ដីពិតឡើយ ហើយគេក៏នឹងមិនអនុវត្តកិច្ចការស្របតាមការរៀបចំកិច្ចការនៃដំណាក់របស់ព្រះជាម្ចាស់ដែរ។ ថាតើអាទទឹងនឹងព្រះគ្រីស្ទត្រូវបានលួសកាត់ចំពោះកំហុសតូចតាច ឬចំពោះកំហុសដ៏ធំដែលបង្កការខាតបង់យ៉ាងធំធេងដល់កិច្ចការពួកជំនុំយ៉ាងណានោះទេ ក៏គេមិនអាចទទួលស្គាល់កំហុសរបស់គេបានដែរ ហើយគេមិនអាចទទួលស្គាល់ថា គេបានប្រព្រឹត្តអំពើរំលង និងជំពាក់ព្រះជាម្ចាស់នៅក្នុងរឿងនេះឡើយ។ ផ្ទុយទៅវិញ មិនថានៅពេលណាក៏ដោយ គេសុខចិត្តស្លាប់ជាជាងទទួលស្គាល់ថា គេពាក់ព័ន្ធនឹងការខាតបង់ដែលបង្កឡើងដោយរឿងនេះ ហើយគេនឹងមិនទទួលស្គាល់ថា គេមានការទទួលខុសត្រូវចម្បង ថាសកម្មភាពរបស់គេគឺខុស ថាគេបានជ្រើសរើសផ្លូវខុស ឬទទួលស្គាល់កំហុសរបស់គេក្នុងការប្រព្រឹត្តអំពើអាក្រក់ដោយចេតនា ទោះបីជាដឹងច្បាស់ពីសេចក្ដីពិតក៏ដោយ ហើយគេរឹតតែមិនទទួលស្គាល់ថា គេមានការទទួលខុសត្រូវដែលមិនអាចគេចវេះបាននៅក្នុងរឿងនេះទៅទៀត។ គេនឹងមិនទទួលស្គាល់ថា គេមានចេតនាមិនត្រឹមត្រូវនៅពេលដែលពួកគេធ្វើសកម្មភាព ថាគេមិនអាចសហការជាមួយនរណាម្នាក់បាន ថាគេធ្វើសកម្មភាពតាមតែអំពើចិត្ត និងរឹងរូស ថាគេបានសោយសុខនឹងផលប្រយោជន៍នៃឋានៈ ធ្វេសប្រហែសក្នុងភារកិច្ចរបស់គេ និងបង្កការខាតបង់ដល់កិច្ចការនៃ ដំណាក់របស់ព្រះជាម្ចាស់ឡើយ។ ផ្ទុយទៅវិញ បន្ទាប់ពីគេបានធ្វើខុស គេតែងតែពន្យល់គ្រប់ពេលថា គេបានរងទុក្ខច្រើនប៉ុនណា ថាគេបានជាប់គុក ប៉ុន្តែមិនដែលក្លាយជាយូដាសឡើយ ថាគេបានលះបង់ច្រើនប៉ុនណា និងថាគេបានចូលរួមចំណែកយ៉ាងធំធេងប៉ុនណាចំពោះកិច្ចការនៃដំណាក់របស់ព្រះជាម្ចាស់។ គេនឹងផ្សាយ ហើយប្រកាសអំពីរឿងទាំងនេះនៅគ្រប់ទីកន្លែង។ ក្រៅពីការផ្សព្វផ្សាយពីការចូលរួមចំណែក និងការលះបង់របស់ពួកគេជាសាធារណៈ គេក៏នឹងផ្សាយថា ដំណាក់របស់ព្រះជាម្ចាស់គឺខុស និងអយុត្តិធម៌ចំពោះ ការលួសកាត់ពួកគេ និងនៅក្នុងរបៀបដែលដំណាក់ព្រះជាម្ចាស់ប្រព្រឹត្តដាក់គេផងដែរ។ បន្ថែមពីលើកង្វះអាកប្បកិរិយានៃការប្រែចិត្ត គេនឹងរិះគន់ ហើយ វិនិច្ឆ័យព្រះជាម្ចាស់ និងរបៀបដែលដំណាក់របស់ព្រះជាម្ចាស់ដោះស្រាយចំពោះគេនៅគ្រប់ទីកន្លែង។ ប្រសិនបើមានមនុស្សកាន់តែច្រើនជឿលើអ្វីដែលគេកំពុងនិយាយ ប្រសិនបើមានមនុស្សកាន់តែច្រើនព្យាយាមការពារគេ ទទួលស្គាល់ និងទទួលយកការលះបង់ដែល គេបានធ្វើសម្រាប់ដំណាក់របស់ព្រះជាម្ចាស់ ហើយជឿថា ដំណាក់របស់ព្រះជាម្ចាស់អយុត្តិធម៌ និងបានធ្វើខុសចំពោះអាទទឹងនឹងព្រះគ្រីស្ទនៅក្នុងការប្រព្រឹត្តដាក់គេ នោះអាទទឹងនឹងព្រះគ្រីស្ទនឹងសម្រេចបានគោលដៅរបស់គេហើយ។ គេនឹងមិនរារែកក្នុងការធ្វើរឿងទាំងនេះឡើយ ហើយរឹតតែមិនទប់ខ្លួនឯងទៅទៀត។ គេមិនមានចិត្ត កោតខ្លាចព្រះជាម្ចាស់ឡើយ ហើយរឹតតែគ្មានចេតនាក្នុងការប្រែចិត្តទៅទៀត។ បន្ទាប់ពីគេធ្វើអ្វីមួយខុស គេមិនត្រឹមតែបដិសេធមិនព្រមទទួលស្គាល់វាប៉ុណ្ណោះទេ ផ្ទុយទៅវិញ គេថែមទាំងព្យាយាមគេចវេះពីការទទួលខុសត្រូវ ហើយក្នុងពេលជាមួយគ្នានេះ គេកាន់តែខ្វាយខ្វល់អំពីគោលដៅនាពេលអនាគតរបស់គេទៀតផង។ នៅពេលដែលអា ទទឹងនឹងព្រះគ្រីស្ទឃើញថា គោលដៅរបស់គេកំពុងរងការគំរាមកំហែង ឬឮថាដំណាក់របស់ព្រះជាម្ចាស់នឹងលែងបណ្ដុះបណ្ដាលមនុស្សដូចជាគេទៀត គេនឹងមានអារម្មណ៍ស្អប់កាន់តែខ្លាំងនៅក្នុងជម្រៅដួងចិត្តរបស់គេ ចំពោះមនុស្សដែលបានលួសកាត់ និងលាតត្រដាងគេ ព្រមទាំងមនុស្សដែលបានធ្វើឱ្យគេបាត់បង់មុខមាត់។ ពេញមួយដំណើរការទាំងមូលនៃការដែលគេត្រូវបានលួសកាត់ អាទទឹងនឹងព្រះគ្រីស្ទនឹងមិនប្រែចិត្តទាល់តែសោះ។ ប្រសិនបើគេពិតជាដឹងថា ឋានៈ និងគោលដៅរបស់គេនឹងមិនមានសុវត្ថិភាព ថាមហិច្ឆិតា និងបំណងប្រាថ្នារបស់គេនឹងមិនអាចសម្រេចបានទេ នោះគេនឹងបញ្ចេញចង្កូម ហើយគេនឹងចាប់ផ្ដើមផ្សាយពីសញ្ញាណ និងភាពអវិជ្ជមានរបស់ គេដោយសម្ងាត់។ គេនឹងរិះគន់ ហើយវិនិច្ឆ័យបងប្អូនប្រុសស្រី ឬអ្នកដឹកនាំថ្នាក់លើដែលបានលួសកាត់គេ ហើយគេក៏នឹងរិះគន់ ព្រមទាំង វាយប្រហារមនុស្សដែលព្រះវិញ្ញាណបរិសុទ្ធប្រើប្រាស់ផងដែរ ដោយនិយាយថា គាត់គ្មានហេតុផលដើម្បីលួសកាត់គេទេ ថាគាត់មិនបានទុកមុខឱ្យគេទាល់តែសោះ។ គេពិតជាគ្មានវិចារណញ្ញាណ ទាល់តែសោះ។ មនុស្សប្រភេទនេះមិនអាចយល់ពីសេចក្ដីពិត ឬមានចិត្តដែលកោតខ្លាចព្រះជាម្ចាស់សូម្បីតែបន្តិចឡើយ មិនថាគេស្ដាប់សេចក្ដីអធិប្បាយច្រើនប៉ុនណាក៏ដោយ គេមិនអាចមានសូម្បីតែមនសិការ ឬវិចារណញ្ញាណ ដែលគេគួរមានឡើយ មិនថាគេជឿលើព្រះជាម្ចាស់អស់រយៈពេលប៉ុន្មានឆ្នាំក៏ដោយ។ គេពិតជាគួរឱ្យអាណិត និងគួរឱ្យស្អប់ខ្ពើមណាស់! ចាប់តាំងពីពេលដែលអាទទឹងនឹងព្រះគ្រីស្ទត្រូវបាន លួសកាត់យ៉ាងចាស់ដៃចំពោះការប្រព្រឹត្តអំពើខុសឆ្គងយ៉ាងគឃ្លើន គេមិនដែលទទួលស្គាល់ថា គេបានធ្វើអ្វីខុសឡើយ ហើយគេក៏ពោរពេញទៅដោយអារម្មណ៍អយុត្តិធម៌ ស្របពេលដែលគេត្អូញត្អែរ និងវិនិច្ឆ័យដោយខុសឆ្គងលើដំណាក់របស់ព្រះជាម្ចាស់ថាអយុត្តិធម៌ចំពោះគេ ហើយទីបំផុត គេចាប់ផ្ដើមផ្សាយសញ្ញាណរបស់គេយ៉ាងចំហ ដោយបញ្ចេញចង្កូម និងស្រែកតវ៉ាប្រឆាំងនឹងដំណាក់របស់ព្រះជាម្ចាស់ ហើយនៅទីបញ្ចប់ គេក៏ត្រូវបានបណ្ដេញចេញ។ តើមានភាពជាមនុស្សធម្មតាសូម្បីតែបន្តិចនៅក្នុងទង្វើរបស់អាទទឹងនឹងព្រះគ្រីស្ទ នៅក្នុងដំណាក់កាលណាមួយនៃរឿងទាំងនេះដែរឬទេ? ចុះចំណែកឯមនសិការ និងវិចារណញ្ញាណវិញ? តើមានការស្តែងចេញណាមួយនៃការស្រឡាញ់សេចក្ដីពិត និងរបស់វិជ្ជមានដែរឬទេ? តើមានចិត្តដែលកោតខ្លាចព្រះជាម្ចាស់សូម្បីតែបន្តិចដែរឬទេ? ទេ គ្មានរឿងណាមួយក្នុងចំណោមរឿងទាំងនេះមានវត្តមានឡើយ។ អាទទឹងនឹងព្រះគ្រីស្ទ គឺគួរឱ្យស្អប់ខ្ពើមដល់កម្រិតបំផុត គ្មានភាពអាម៉ាស់ និងគ្មានវិចារណញ្ញាណទាល់តែសោះ! នៅពេលដែលគេលែងអាចទទួលបាន ផលប្រយោជន៍នៃឋានៈ គេបណ្ដោយខ្លួនតាមយថាកម្ម ហើយចាប់ផ្ដើមធ្វើសកម្មភាពយ៉ាងគឃ្លើន។ ទោះបីជាគេគ្មានសមត្ថភាពក្នុងកិច្ចការរបស់គេ និងខ្វះសមត្ថភាពការងារប៉ុនណាក៏ដោយ ក៏គេនៅតែចង់ទទួលបានផលប្រយោជន៍នៃឋានៈ និងការគោរពពីអ្នកដទៃដែរ។ គេចាត់ទុកឋានៈ និងកេរ្តិ៍ឈ្មោះថាសំខាន់ជាងជីវិតរបស់គេទៅទៀត ហើយមិនថាគេធ្វើខុសធំប៉ុនណានោះទេ ក៏គេមិនមានអារម្មណ៍ខុសឆ្គងទាល់តែសោះ។ តើគេជាមនុស្សដែរឬទេ? គេគឺជាចចកពាក់ស្បែកចៀម។ នៅខាងក្រៅ គេពាក់ស្បែកជាមនុស្ស និងមើលទៅដូចជាមនុស្ស ប៉ុន្តែនៅខាងក្នុងគេមិនមែនជាមនុស្សឡើយ។ គេពិតជាគួរឱ្យស្អប់ណាស់ គេគួរឱ្យខ្ពើមរអើម និងគួរឱ្យស្អប់ខ្ពើម!

ខ. ការបដិសេធមិនទទួលស្គាល់ថា ពួកគេមាននិស្ស័យពុករលួយ

នៅពេលដែលអាទទឹងនឹងព្រះគ្រីស្ទត្រូវបានលួសកាត់ គេមិនត្រឹមតែមិនប្រែចិត្តប៉ុណ្ណោះទេ ប៉ុន្តែ គេថែមទាំងផ្សាយសញ្ញាណ ហើយវិនិច្ឆ័យយ៉ាងចំហទៀតផង។ មូលហេតុចម្បងទីមួយសម្រាប់រឿងនេះ គឺថាគេបដិសេធមិនព្រមទទួលស្គាល់ថាគេបានធ្វើខុសឡើយ។ តើអ្វីជាមូលហេតុទីពីរ? នោះគឺថា អាទទឹងនឹងព្រះគ្រីស្ទមិនទទួលស្គាល់ថា គេមាននិស្ស័យពុករលួយឡើយ។ តើនេះមិនធ្ងន់ធ្ងរជាង និងជាក់ស្ដែងជាងការបដិសេធមិនព្រមទទួលស្គាល់ថា គេបានធ្វើអ្វីមួយខុសទេឬ? ចំណេះដឹងអប្បបរមាដែលអ្នកទទួលយកកិច្ចការរបស់ព្រះជាម្ចាស់ អ្នកទទួលយកការជំនុំជម្រះ និងការវាយផ្ចាលរបស់ព្រះជាម្ចាស់គួរតែមាន គឺដំបូងត្រូវទទួលស្គាល់ថា មនុស្សគឺពុករលួយ ថាពួកគេត្រូវបានសាតាំងធ្វើឱ្យពុករលួយ ថាពួកគេខ្វះវិចារណញ្ញាណ និងភាពជាមនុស្ស មិនមានសេចក្ដីពិត និងមិនស្គាល់ព្រះជាម្ចាស់ ហើយគឺជាអ្នកដែលទាស់ទទឹងព្រះជាម្ចាស់។ មានតែពួកទទឹងនឹងព្រះគ្រីស្ទប៉ុណ្ណោះដែលមិនដែលទទួលស្គាល់ថា ពួកគេពុករលួយយ៉ាងជ្រាលជ្រៅពេក ហើយថាមនុស្សពុករលួយសុទ្ធតែជារបស់សាតាំង ហើយរឹតតែមិនទទួលស្គាល់ថា ពួកគេផ្ទាល់គឺជាពួកអារក្ស និងពួកសាតាំងទៀតផង។ ជាពិសេស នៅពេលដែលមនុស្សភាគច្រើនអាចឆ្លុះបញ្ចាំងពីខ្លួនឯង ស្គាល់ខ្លួនឯង និងទទួលយកការត្រូវបានលួសកាត់ ពួកទទឹងនឹងព្រះគ្រីស្ទមិនទាំងអាចទទួលស្គាល់ថា ពួកគេមាននិស្ស័យពុករលួយផង ពោលនេះគឺជាបញ្ហាដ៏ធ្ងន់ធ្ងរមួយ។ ហេតុអ្វីបានជាខ្ញុំនិយាយថាវាធ្ងន់ធ្ងរ? ដោយសារតែពួកទទឹងនឹងព្រះគ្រីស្ទមិនអាចទទួលស្គាល់សេចក្ដីពិត និងមិនជឿថា ព្រះបន្ទូលរបស់ព្រះជាម្ចាស់គឺជាសេចក្ដីពិត ពួកគេបដិសេធមិនព្រមទទួលយកអ្វីដែលបានថ្លែងនៅក្នុងព្រះបន្ទូលរបស់ព្រះជាម្ចាស់ចេញពីជម្រៅចិត្តរបស់ពួកគេឡើយ។ មនុស្សមួយចំនួននិយាយថា៖ «តើព្រះអង្គអាចមានបន្ទូលថាពួកគេបដិសេធមិនទទួលយករឿងនោះដោយរបៀបណា? ពួកគេបានទទួលស្គាល់ថា ពួកគេគឺជាពួកអារក្ស និងពួកសាតាំង ថាពួកគេគឺជាសត្រូវរបស់ព្រះជាម្ចាស់»។ តើរឿងនោះរាប់ថាជាការទទួលស្គាល់យ៉ាងដូចម្ដេច? សូម្បីតែអ្នកមិនជឿក៏អាចនិយាយថា ពួកគេមិនមែនជាមនុស្សល្អដែរ ប៉ុន្តែតើរឿងនោះរាប់ថាជាការទទួលស្គាល់ថាមាននិស្ស័យពុករលួយដែរឬទេ? វាមិនមែនទេ។ ការទទួលស្គាល់ពិតប្រាកដថា មាននិស្ស័យពុករលួយមានន័យថា ជាដំបូងត្រូវដឹងថា អ្នកគឺជាមនុស្សប្រភេទណា។ វាក៏មានន័យថា អាចផ្សារភ្ជាប់ខ្លួនអ្នកទៅនឹងនិស្ស័យពុករលួយខុសៗគ្នា ដែលព្រះជាម្ចាស់បានរៀបរាប់ក្នុងកម្រិតផ្សេងៗគ្នា ហើយឈានទៅទទួលស្គាល់និស្ស័យពុករលួយខុសៗគ្នា ដែលអ្នកបើកសម្តែង ខណៈពេលស្ថិតនៅក្នុងសភាពខុសៗពីគ្នាផងដែរ។ តើទាំងនេះមិនមែនជាការស្តែង ចេញដ៏ជាក់ស្ដែងទេឬយ៉ាងណា? (មែនហើយ។) ប៉ុន្តែ អាទទឹងនឹងព្រះគ្រីស្ទមិនមានរឿងទាំងនេះទេ ពីព្រោះគេមិនទទួលស្គាល់ព្រះបន្ទូលរបស់ព្រះជាម្ចាស់ឡើយ ពោលគឺផ្ទុយទៅវិញ គេប្រមាថព្រះបន្ទូលទាំងនោះ។ នោះហើយជាមូលហេតុដែលគេគ្រាន់តែស្ដាប់ព្រះបន្ទូលរបស់ព្រះជាម្ចាស់ដែលលាតត្រដាងពីនិស្ស័យពុករលួយរបស់មនុស្សជាតិ ហើយក៏ចប់ត្រឹមហ្នឹង គេមិនដែលឆ្លុះបញ្ចាំងពីខ្លួនឯង វែកញែកពីខ្លួនឯង ឬប្រៀបធៀបខ្លួនឯងទៅនឹងព្រះបន្ទូលទាំងនេះចេញពីជម្រៅចិត្តរបស់គេឡើយ។ ម្យ៉ាងវិញទៀត គេមិនវែកញែក និងប្រៀបធៀបការស្តែងចេញ ចេតនា គំនិត និងទស្សនៈនានារបស់ គេ ទៅតាមព្រះបន្ទូលរបស់ព្រះជាម្ចាស់ទាំងនេះឡើយ គឺគេមិនធ្វើរឿងទាំងនេះទាល់តែសោះ។ តើការដែលគេមិនធ្វើរឿងទាំងនេះជាសញ្ញាបញ្ជាក់អំពីអ្វី? វាជាសញ្ញាបញ្ជាក់ថា សម្រាប់គេ ព្រះបន្ទូលទាំងនេះ ដែលព្រះជាម្ចាស់បានថ្លែង គ្រាន់តែជារបៀបនិយាយមួយ គ្រាន់តែជាទស្សនៈមួយផ្សេងទៀតប៉ុណ្ណោះ ពោលគឺវាគ្រាន់តែជារបៀបមួយផ្សេងទៀតក្នុងការរៀបរាប់ពីនិស្ស័យ បុគ្គលិកលក្ខណៈ ការអនុវត្ត និងសារជាតិរបស់មនុស្សប៉ុណ្ណោះ វាពិតជាមិនមែនមានន័យថា ជាលក្ខខណ្ឌវិនិច្ឆ័យសម្រាប់កំណត់ពីនិស្ស័យរបស់មនុស្សឡើយ។ នេះគឺជាការរៀបរាប់ដ៏ត្រឹមត្រូវមួយអំពីរបៀបដែលពួកទទឹងនឹងព្រះគ្រីស្ទមិនចាត់ទុកព្រះបន្ទូលរបស់ព្រះជាម្ចាស់ថាជាសេចក្ដីពិត។ ពួកទទឹងនឹងព្រះគ្រីស្ទគ្រាន់តែមានការយល់ដឹងប្រហាក់ប្រហែលនៅក្នុងគំនិតរបស់ពួកគេអំពីការលាតត្រដាងរបស់ព្រះជាម្ចាស់ចំពោះនិស្ស័យពុករលួយផ្សេងៗរបស់មនុស្សជាតិប៉ុណ្ណោះ ប៉ុន្តែពួកគេមិនដែលទទួលយកវាចេញពីជម្រៅចិត្តរបស់ពួកគេឡើយ។ ដោយសារតែពួកគេមិនទទួលយកវា នៅពេលដែលមានរឿងអ្វីមួយកើតឡើងចំពោះពួកគេ តើពួកគេអាចប្រើព្រះបន្ទូលរបស់ព្រះជាម្ចាស់ដើម្បីទប់និស្ស័យរបស់ពួកគេ ផ្លាស់ប្ដូរការអនុវត្តរបស់ពួកគេ និងដោះស្រាយទស្សនៈមិនត្រឹមត្រូវរបស់ពួកគេបានដែរឬទេ? មិនអាចដាច់ខាត។ ពួកទទឹងនឹងព្រះគ្រីស្ទមិនទទួលយកសេចក្ដីពិតទេ ដែលនេះមានន័យថា ពួកគេមិនទទួលស្គាល់ថា ពួកគេមាននិស្ស័យពុករលួយឡើយ។ ឧទាហរណ៍៖ ភាពក្រអឺតក្រទម ព្រះបន្ទូលរបស់ព្រះជាម្ចាស់ដែលលាតត្រដាងពីនិស្ស័យនេះ បាននិយាយអំពីរបៀបមួយចំនួនដែលវាត្រូវបានស្តែងចេញ និងបញ្ចេញឱ្យឃើញនៅក្នុងមនុស្ស។ មនុស្សដែលដេញតាមសេចក្ដីពិត និងទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត នឹងថ្លឹងថ្លែងទង្វើ ហើយនិងនិស្ស័យរបស់ពួកគេផ្ទាល់ធៀបនឹងព្រះបន្ទូលទាំងនេះរបស់ព្រះជាម្ចាស់។ ពួកគេនឹងថ្លឹងថ្លែងរឿងទាំងនេះម្ដងហើយម្ដងទៀត រួចហើយទទួលស្គាល់ថា៖ «ខ្ញុំមាននិស្ស័យក្រអឺតក្រទម។ វាជានិស្ស័យដែលខ្ញុំបានបើកសម្តែងនៅពេលដែលខ្ញុំធ្វើរឿងនេះ។ គំនិត សកម្មភាព និងអាកប្បកិរិយារបស់ខ្ញុំទាំងនេះ គឺក្រអឺតក្រទម។ របៀបដែលខ្ញុំប្រព្រឹត្តដាក់អ្នកដទៃ ធ្វើកិច្ចការរបស់ខ្ញុំ និងបំពេញភារកិច្ចរបស់ខ្ញុំ គឺក្រអឺតក្រទម»។ តើនេះមិនមែនជាការទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិតទេឬ? (មែនហើយ។) ពួកគេចាត់ទុកព្រះបន្ទូលរបស់ព្រះជាម្ចាស់ជាស្ដង់ដារ ហើយប្រើវាដើម្បីប្រៀបធៀបទៅនឹងទង្វើរបស់ពួកគេផ្ទាល់ ហើយនៅពេលដែលពួកគេរកឃើញតំណភ្ជាប់ទំនាក់ទំនង ពួកគេក៏ទទួលស្គាល់ដោយមិនដឹងខ្លួនថា ពួកគេមាននិស្ស័យពុករលួយ ថាអ្វីគ្រប់យ៉ាងដែលព្រះជាម្ចាស់មានបន្ទូលគឺជាការពិត ហើយមិនខុសទាល់តែសោះ។ សម្រាប់ពេលនេះ យើងកុំទាន់និយាយអំពីថាតើមនុស្សអាចប្រើព្រះបន្ទូលរបស់ព្រះជាម្ចាស់ដើម្បីដោះស្រាយនិស្ស័យពុករលួយរបស់ពួកគេ បន្ទាប់ពីពួកគេបានទទួលស្គាល់ថា ពួកគេមាននិស្ស័យនេះឬអត់។ ជាដំបូង យើងគ្រាន់តែនិយាយអំពីថាតើមនុស្សទទួលស្គាល់ថា ពួកគេមាននិស្ស័យពុករលួយឬអត់ជាមុនសិន។ នៅពេលនិយាយដល់ការទទួលស្គាល់ មនុស្សភាគច្រើនដែលមានវិចារណញាណ មនសិការ និងការគិតធម្មតា អាចទទួលបានការបំភ្លឺ និងការស្រាយបំភ្លឺពីព្រះបន្ទូលរបស់ព្រះជាម្ចាស់ ហើយបន្ទាប់មក ទទួលយកដោយមិនដឹងខ្លួន និងនិយាយថា៖ «អាម៉ែន» ចំពោះព្រះបន្ទូលរបស់ព្រះជាម្ចាស់ ទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយតាមរយៈការនោះ ក៏ទទួលស្គាល់ថា ពួកគេគឺជាមនុស្សពុករលួយម្នាក់ និងថាពួកគេមាននិស្ស័យពុករលួយ ហើយដូច្នេះ ក៏ចូលមកក្រាបថ្វាយបង្គំនៅចំពោះព្រះជាម្ចាស់។ នៅពេលដែលពួកគេបានទទួលស្គាល់ថា ពួកគេមាននិស្ស័យពុករលួយ ពួកគេនឹងមានអាកប្បកិរិយាត្រឹមត្រូវ ហើយស័ក្ដិសមចំពោះព្រះជាម្ចាស់ ចំពោះសេចក្ដីពិត ព្រមទាំងជាពិសេសចំពោះការត្រូវបានលួសកាត់។ នោះគឺមានន័យថា ខណៈពេលដែលទទួលស្គាល់ថាពួកគេមាននិស្ស័យពុករលួយ នៅពេលដែលពួកគេត្រូវបាន លួសកាត់ ពួកគេនឹងអាចចុះចូលចេញពីដួងចិត្តចំពោះការលួសកាត់នេះដោយពិតជាមិនដឹងខ្លួន ហើយស្ម័គ្រចិត្តទទួលយកវា។ ថែមទាំងមានមនុស្សមួយចំនួនដែលប្រាថ្នាចង់ឱ្យអ្នកដទៃទប់ និងប្រៀនប្រដៅពួកគេតាមរយៈការលួសកាត់ទៀតផង ហើយពួកគេបង្កើតអារម្មណ៍វិជ្ជមានពីធម្មជាតិចំពោះការត្រូវបានលួសកាត់ គឺពួកគេមានអាកប្បកិរិយាវិជ្ជមានចំពោះវា។ ទាំងនេះគឺជាមនុស្សធម្មតា។ មនុស្សមិនធម្មតាតែមួយគត់ គឺពួកទទឹងនឹងព្រះគ្រីស្ទ។ មនុស្សបែបនេះមិនទទួលយកព្រះបន្ទូលរបស់ព្រះជាម្ចាស់ទេ ជារឿយៗតែងតែសើចចំអកមើលងាយព្រះបន្ទូលទាំងនោះ ហើយទាស់ទទឹង វិនិច្ឆ័យ និងថ្កោលទោសព្រះបន្ទូលទាំងនោះនៅក្នុងដួងចិត្តរបស់ពួកគេ។ ហេតុដូច្នេះហើយ ពួកគេមានអាកប្បកិរិយាដូចគ្នាចំពោះការលាតត្រដាង និងការកំណត់លក្ខណៈរបស់ព្រះជាម្ចាស់ចំពោះនិស្ស័យពុករលួយរបស់មនុស្ស។ តើអ្វីជាអាកប្បកិរិយានោះ? ឧទាហរណ៍៖ ព្រះជាម្ចាស់មានបន្ទូលថា មនុស្សមាននិស្ស័យក្រអឺតក្រទម ហើយនិយាយអំពីការស្តែងចេញជាក់លាក់របស់វា។ នៅពេលដែលអាទទឹងនឹងព្រះគ្រីស្ទឮអំពីការស្តែងចេញជាក់លាក់ទាំងនេះ គេមិនត្រឹមតែបដិសេធមិនព្រមទទួលយកវាប៉ុណ្ណោះទេ ផ្ទុយទៅវិញ គេឈានដល់ការប្រមាថការស្តែងចេញជាក់លាក់ទាំងនេះដែលព្រះជាម្ចាស់មានបន្ទូលទៀតផង។ ហេតុអ្វីបានជា គេធ្វើបែបនោះ? ពីព្រោះគេធ្វើតាមភាពសមហេតុផលរបស់សាតាំង ពោលគឺអាកប្បកិរិយារបស់សាតាំងចំពោះសេចក្ដីពិត និងរបស់វិជ្ជមាន។ គេនិយាយថា៖ «អ្នកហៅរឿងនេះថាជាភាពក្រអឺតក្រទម ប៉ុន្តែក្នុងចំណោមអ្នកដែលមានសមត្ថភាព តើអ្នកណាមិនសម្ញែងអួតអាងនោះ? ក្នុងចំណោមមនុស្សដែលមានទេពកោសល្យជាអ្នកដឹកនាំ តើអ្នកណាមិននិយាយក្នុងរបៀបក្អេងក្អាងនោះ? ក្នុងចំណោមមនុស្សដែលមានឋានៈ តើអ្នកណាមិនសម្ញែងអួតអាងបន្តិចបន្តួចនោះ? ទាំងនេះមិនមែនជារឿងធំដុំឡើយ។ ទាំងអស់នេះគឺជារឿងធម្មតាទាំងស្រុងនៅក្នុងពិភពដែលមិនជឿ ប៉ុន្តែនៅទីនេះ អ្នករាល់គ្នាបែរជាធ្វើឱ្យរឿងតូចក្លាយជារឿងធំទៅវិញ។ ម្យ៉ាងទៀត តើការធ្វើសកម្មភាពដោយមិនបានពិភាក្សាជាមួយអ្នកដទៃ ពិតជារាប់ថាជាភាពក្រអឺតក្រទមដែរទេ? តើវាពិតជាការធ្វើអ្វីតាមតែអំពើចិត្តមែនឬ? មនុស្សដែលមានសមត្ថភាពគួរតែជាអ្នកសម្រេចចិត្ត ហើយការដែលអាចក្ដោបក្ដាប់អំណាចផ្ដាច់មុខ ត្រូវបានគេហៅថា ជាភាពមានសមត្ថភាព។ តើមានប្រយោជន៍អ្វីក្នុងការពិភាក្សាជាមួយអ្នករាល់គ្នាដែលជាមនុស្សធម្មតានោះ? តើអ្នករាល់គ្នាដឹងអ្វីខ្លះ? ដូច្នេះ ខ្ញុំមិនមែនក្រអឺតក្រទមទេ ខ្ញុំគ្រាន់តែមានសមត្ថភាព និងអាចធ្វើបានប៉ុណ្ណោះ។ វាត្រូវបានហៅថា មានសមត្ថភាពដឹកនាំ ហើយវាគឺជាទេពកោសល្យពីកំណើត។ ខ្ញុំមានសម្បទាល្អណាស់ ខ្ញុំអាចធ្វើអ្វីក៏បាន។ មិនថាក្នុងកាលៈទេសៈណា ឬនៅក្នុងក្រុមណាក៏ដោយ ក៏ខ្ញុំអាចមើលការខុសត្រូវបាន នេះហើយជាបុគ្គលមានទេពកោសល្យ! បុគ្គលមានទេពកោសល្យមិនគួរត្រូវបានជាន់ឈ្លីឡើយ ហើយក៏មិនគួរត្រូវបានលាតត្រដាងដែរ។ ផ្ទុយទៅវិញ មិនថាពួកគេនៅក្នុងក្រុមណាក៏ដោយ ពួកគេគួរតែត្រូវបានណែនាំស្នើឡើង លើកតម្កើង និងផ្ដល់តួនាទីសំខាន់ៗ! ដោយសារតែពួកគេជាបុគ្គលមានទេពកោសល្យ និងមានសមត្ថភាពដឹកនាំ ពួកគេគួរតែមានឫកពាជាអ្នកដឹកនាំ ជាប្រធាន។ ប្រសិនបើពួកគេកប់ទុករឿងទាំងនេះ តើវាមិនមែនជាការធ្វើពុតទេឬ?»។ ពួកគេប្រើហេតុផលវៀចវេរ និងទស្សនៈខុសឆ្គងទាំងនេះ ដើម្បីរិះគន់ វិនិច្ឆ័យ និងថ្កោលទោសការលាតត្រដាងរបស់ព្រះជាម្ចាស់អំពីនិស្ស័យក្រអឺតក្រទម ដូច្នេះ មិនថាអ្នកនិយាយអ្វីក៏ដោយ ក៏ពួកគេនឹងមិនទទួលស្គាល់ការស្តែង ចេញផ្សេងៗនៃនិស្ស័យពុករលួយ ដែលព្រះជាម្ចាស់បានរៀបរាប់ និងកំណត់លក្ខណៈឡើយ។ ពួកគេគិតថា៖ «អ្វីដែលព្រះជាម្ចាស់បានមានបន្ទូល គ្រាន់តែជារបៀបនិយាយមួយប៉ុណ្ណោះ។ វាពិតជាវិជ្ជមាន ត្រឹមត្រូវតាមក្បួនខ្នាត និងតាមប្រពៃណីមែន ប៉ុន្តែវាមិនអាចត្រូវបានកំណត់ថាជាសេចក្ដីពិតឡើយ។ វាស័ក្ដិសមសម្រាប់តែមនុស្សមួយចំនួនប៉ុណ្ណោះ។ ឧទាហរណ៍៖ មនុស្សខ្លះគ្មានល្បិចទាល់តែសោះ និងពួកគេមិនមានទេពកោសល្យអ្វីទេ ហើយក៏មិនសូវពូកែ ឬឆ្លាតដែរ លើសពីនេះ ពួកគេមិនមានសមត្ថភាពដឹកនាំឡើយ។ ប្រសិនបើពួកគេមិនមានដៃគូសហការដែលស័ក្ដិសមទេ ពួកគេត្រូវតែពិគ្រោះយោបល់ជាមួយអ្នកដទៃនៅពេលពួកគេធ្វើសកម្មភាព ហើយប្រសិនបើពួកគេមិនធ្វើដូច្នេះទេ ពួកគេមិនអាចរែកពន់កិច្ចការរបស់ពួកគេបានឡើយ នេះហើយជាប្រភេទមនុស្សដែលបន្ទូលរបស់ព្រះជាម្ចាស់ស័ក្ដិសមជាមួយ»។ អំណះអំណាងបែបនេះ សុទ្ធតែជាទស្សនៈខុសឆ្គង និងភាពខុសទំនងរបស់សាតាំង។

ពួកទទឹងនឹងព្រះគ្រីស្ទមិនដែលជឿថា ព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ ដូច្នេះ នៅពេលណាដែលពួកគេឮព្រះបន្ទូលទាំងនោះ ពួកគេគ្រាន់តែបង្គ្រប់កិច្ចប៉ុណ្ណោះ ពួកគេគឺដូចជាពួកផារិស៊ីអ៊ីចឹង ដែលប្រើព្រះបន្ទូលរបស់ព្រះជាម្ចាស់ដើម្បីរក្សាមុខមាត់។ ពួកគេមិនទទួលយកព្រះបន្ទូលទាំងនោះចេញពីជម្រៅចិត្តរបស់ពួកគេ ឬចាត់ទុកព្រះបន្ទូលរបស់ព្រះជាម្ចាស់ជាជីវិត និងជាគោលដៅសម្រាប់ការអនុវត្តរបស់ពួកគេឡើយ។ នេះហើយជាមូលហេតុដែលនៅពេលអា ទទឹងនឹងព្រះគ្រីស្ទប្រព្រឹត្តកំហុស គេនឹងមិនទទួលស្គាល់ថា គេបានធ្វើអ្វីមួយខុសឡើយនៅពេលអ្នកលួសកាត់ និងលាតត្រដាងគេអំពីរឿងនោះ ហើយគេរឹតតែមិនទទួលយកវាថែម ទៀត នៅពេលដែលអ្នកលួសកាត់ គេទាក់ទងនឹងនិស្ស័យ និងសារជាតិដែលគេបានបើកសម្តែងនៅក្នុងរឿងនោះ។ ដូចគ្នានឹងការដែលគេបដិសេធមិនព្រមទទួលស្គាល់ថា គេបានធ្វើអ្វីមួយខុសដែរ នៅពេលដែលអាទទឹងនឹងព្រះគ្រីស្ទបើកសម្តែង និស្ស័យពុករលួយ គេតែងតែមានហេតុផល លេស និងការពន្យល់មួយចំនួន ដើម្បីបដិសេធថា គេមាននិស្ស័យពុករលួយ។ ឧទាហរណ៍៖ នៅពេលដែលគេបើកសម្តែងនិស្ស័យក្រអឺតក្រទមនៅក្នុងរឿងជាក់លាក់ណាមួយគេនិយាយថា គេកំពុងប្រញាប់ ថាវាជាការប្រើពាក្យសម្ដីមិនបានល្អ ហើយ គេបានតម្លើងសំឡេងខ្លាំងបន្តិច។ នៅពេលដែលមាននរណាម្នាក់និយាយថា គេបានបោកបញ្ឆោតនៅក្នុងរឿងមួយផ្សេងទៀត ហើយមិនបើកចំហ គេនិយាយថា មនុស្សភាគច្រើនមានគុណសម្បត្តិខ្សោយ ដូច្នេះ ប្រសិនបើ គេនិយាយពីអ្វីដែលកំពុងកើតឡើង អ្នកដទៃនឹងមិនយល់ដឹងពីគេទេ ហើយនឹងយល់ច្រឡំលើអ្វីដែលគេបាននិយាយ នេះហើយជាមូលហេតុដែលគេមិនបើកចំហ។ មិនថាគេបើកសម្តែងនិស្ស័យពុករលួយបែបណាក៏ដោយ ក៏គេតែងតែអាចរកលេស និងការពន្យល់បានជានិច្ច។ សរុបមក មិនថាគេបើកសម្តែងនិស្ស័យពុករលួយបែបណាក៏ដោយ មិនថាវាច្បាស់លាស់ ឬធ្ងន់ធ្ងរប៉ុនណាក៏ដោយ ក៏គេនឹងមិនទទួលស្គាល់ថា វាជានិស្ស័យពុករលួយឡើយ។ ពួកទទឹងនឹងព្រះគ្រីស្ទជារឿយៗនិយាយកុហក ដោយនិយាយមួយបែបនៅចំពោះមុខមនុស្ស និងមួយបែបទៀតនៅពីក្រោយខ្នង ហើយគ្មាននរណាម្នាក់អាចមើលដឹង និងគ្មាននរណាម្នាក់ដឹងថា ពេលណាពួកគេកំពុងនិយាយការពិត និងពេលណាពួកគេកំពុងនិយាយកុហកឡើយ។ ទោះជាយ៉ាងណាក៏ដោយ ពួកគេនឹងមិនទទួលស្គាល់ថា ពួកគេគឺជាមនុស្សដែលបោកបញ្ឆោត ជាជាងធ្វើជាមនុស្សស្មោះត្រង់ឡើយ។ ផ្ទុយទៅវិញ ពួកគេជារឿយៗដោះសាខ្លួនឯង និងពន្យល់ថាពួកគេជាមនុស្សគ្មានល្បិចទាល់តែសោះ ថាពួកគេមានភាពស្មោះត្រង់ជាពិសេសជាមួយអ្នកដទៃ ហើយនៅពេលដែលអ្នកផ្សេងមានការលំបាកណាមួយ ពួកគេចង់ជួយអ្នកទាំងនោះចេញពីចិត្តសប្បុរសរបស់ពួកគេខ្លាំងប៉ុនណា។ ពួកទទឹងនឹងព្រះគ្រីស្ទមិនត្រឹមតែមិនទទួលស្គាល់ថា ពួកគេមាននិស្ស័យពុករលួយប៉ុណ្ណោះទេ ពួកគេតែងតែព្យាយាមបិទបាំងកំហុសខ្លួនឯង ដោយអួតអាងថា ពួកគេគឺជាមនុស្សល្អ និងមានចិត្តសប្បុរសប៉ុនណា។ ពួកគេមិនត្រឹមតែមិនទទួលស្គាល់ថា ពួកគេមាននិស្ស័យពុករលួយប៉ុណ្ណោះទេ ក្នុងពេលជាមួយគ្នានេះ ពួកគេក៏អួតអាងអំពីភាពអស្ចារ្យរបស់ពួកគេក្នុងការធ្វើកិច្ចការ លើមនុស្ស អំពីភាពពូកែរបស់ពួកគេចំពោះ ការទទួលបានការពេញចិត្តពីមនុស្ស និងការយកឈ្នះលើ ទឹកចិត្តមនុស្សផងដែរ។ ពួកគេអួតអាងអំពីភាពពូកែខាងយុទ្ធសាស្ត្រ និងសមត្ថភាពរបស់ពួកគេ នៅពេលនិយាយដល់ការធ្វើសកម្មភាព និងការនិយាយស្ដីក្នុងចំណោមមនុស្ស អំពីរបៀបដែលគ្មាននរណាម្នាក់អាចពូកែ និងលើសពួកគេបាន អំពីរបៀបដែលគ្មាននរណាម្នាក់មានសមត្ថភាពស័ក្ដិសមនឹងការងាររបស់ពួកគេជាងពួកគេឡើយ។ នៅពេលដែលអាទទឹងនឹងព្រះគ្រីស្ទលះបង់បន្តិចបន្តួច អាចអធិប្បាយពីគោលលទ្ធិ និងទ្រឹស្ដីខ្ពង់ខ្ពស់មួយចំនួន ហើយធ្វើអ្វីមួយក្នុងរយៈពេលខ្លីដែលបំភាន់មនុស្ស និងធ្វើឱ្យមនុស្សភាគច្រើនគោរពគេនោះ គេនឹងគិតថា គេបានលាក់បាំងនិស្ស័យពុករលួយរបស់គេដោយជោគជ័យហើយ ហើយថា គេបានធ្វើឱ្យមនុស្សមើលរំលងនិស្ស័យពុករលួយរបស់ពួកគេបានសម្រេចហើយ។ ដូច្នេះ ដោយផ្អែកលើការស្តែងចេញទាំងនេះរបស់ពួកទទឹងនឹងព្រះគ្រីស្ទ និងការយល់ដឹង ព្រមទាំងអាកប្បកិរិយាប្រភេទនេះ ដែលពួកគេមានចំពោះនិស្ស័យពុករលួយរបស់ខ្លួន នៅពេលដែលពួកគេត្រូវបានលួសកាត់ ប្រតិកម្មដំបូងរបស់ពួកគេគឺការប្រឆាំង និងទាស់ទទឹងនឹងវា ដើម្បីធ្វើអ្វីៗគ្រប់យ៉ាងដែលពួកគេអាចធ្វើបាន ដើម្បីលាងជម្រះកេរ្តី៍ឈ្មោះរបស់ខ្លួន។ បន្ថែមពីលើការបដិសេធមិនព្រមទទួលស្គាល់ការខាតបង់ដែលពួកគេបានបង្កដល់កិច្ចការរបស់ពួកជំនុំ ពួកគេក៏នឹងបដិសេធមិនព្រមទទួលស្គាល់និស្ស័យពុករលួយដែលពួកគេបានបើកសម្តែងនៅក្នុងរឿងនោះ និងកំហុសដែលពួកគេបានប្រព្រឹត្តក្រោមការជំរុញនៃនិស្ស័យពុករលួយរបស់ពួកគេផងដែរ។ ដោយពិចារណាលើការស្តែងចេញ និងសារជាតិរបស់ពួកទទឹងនឹងព្រះគ្រីស្ទនេះ តើវាអាចទៅរួចទេ ដែលពួកគេអាចសម្រេចបាននូវការផ្លាស់ប្ដូរនិស្ស័យនោះ? (វាមិនអាចទៅរួចទេ។)

ខ្ញុំធ្លាប់ជួបពួកទទឹងនឹងព្រះគ្រីស្ទមួយចំនួន ដែលធ្វើខុសនៅក្នុងកិច្ចការរបស់ពួកគេ ដែលខ្ជិលច្រអូសមិនបំពេញកិច្ចការរបស់ពួកគេ ហើយធ្វេសប្រហែសចំពោះភារកិច្ចជាក់លាក់ ខណៈ ដែលនៅតែបញ្ជាមនុស្សជុំវិញខ្លួនប្រព្រឹត្តអំពើខុសឆ្គងយ៉ាងគឃ្លើន និងធ្វើអ្វីៗតាមតែអំពើចិត្តរបស់ពួកគេ។ នៅពេលដែលពួកទទឹងនឹងព្រះគ្រីស្ទបែបនេះត្រូវបានលួសកាត់ចំពោះរឿងនេះ មើលពីសំបកក្រៅ ពួកគេហាក់ដូចជាស្ដាប់បង្គាប់ណាស់ ប៉ុន្តែនៅពីក្រោយខ្នង ពួកគេមិនប្រែចិត្តទាល់តែសោះ។ ដោយវិនិច្ឆ័យមើលលើអាកប្បកិរិយាមិនប្រែចិត្តរបស់ពួកគេ ពួកគេមិនបានទទួលយកការលួសកាត់សូម្បីតែបន្តិចឡើយ។ ដោយវិនិច្ឆ័យមើលលើការដែលពួកគេមិនទទួលយកការលួសកាត់ ពួកគេមិនដែលពិនិត្យពិច័យមើលថា តើពួកគេមានការបើកសម្តែងនូវនិស្ស័យពុករលួយអ្វីខ្លះឡើយ។ ផ្ទុយទៅវិញ បន្ទាប់ពីត្រូវបានលួសកាត់ ពួកគេនៅតែបន្តធ្វើអ្វីដែលពួកគេចង់ធ្វើ ធ្វើអ្វីៗតាមតែអំពើចិត្តរបស់ពួកគេ ប្រើល្បិចកលបោកប្រាស់នៅពីក្រោយខ្នង បោកបញ្ឆោតអ្នកខាងលើ និងថ្នាក់ក្រោមរបស់ពួកគេ បង្កើតនគរឯករាជ្យផ្ទាល់ខ្លួនរបស់ពួកគេ ហើយត្រេកត្រអាលនឹងឯកសិទ្ធិពិសេសដោយមិនមានការផ្លាស់ប្ដូរសូម្បីតែបន្តិចឡើយ។ តើហេតុអ្វីបានជាពួកគេមិនផ្លាស់ប្ដូរសូម្បីតែបន្តិច? គឺដោយសារតែពួកទទឹងនឹងព្រះគ្រីស្ទមិនទទួលស្គាល់សូម្បីតែបន្តិចថា ពួកគេមាននិស្ស័យពុករលួយ ហើយពួកគេក៏មិនទទួលយកសេចក្ដីពិតដែរ ដូច្នេះ ពួកគេចាប់យកឱកាសក្ដោបក្ដាប់អំណាចធំ និងទាញយកប្រយោជន៍ឱ្យបានច្រើនបំផុតពីការមានអំណាចនោះ ហើយបន្ទាប់មក កេងចំណេញពីពេលវេលានោះដើម្បីធ្វើអ្វីៗដែលពួកគេចង់ធ្វើ ដើម្បីខិតខំអស់ពីសមត្ថភាព ធ្វើរឿងអាក្រក់ និងដើម្បីរំខានដល់កិច្ចការនៃដំណាក់របស់ព្រះជាម្ចាស់ ព្រមទាំងបំផ្លាញសណ្ដាប់ធ្នាប់ជាប្រក្រតីនៃដំណាក់របស់ព្រះជាម្ចាស់។ ខណៈពេលទទួលបានការផ្គត់ផ្គង់សម្ភារគ្រប់បែបយ៉ាងពី ដំណាក់របស់ព្រះជាម្ចាស់ ពួកគេមិនធ្វើរឿងល្អណាមួយទាល់តែសោះ។ ក្រៅពីធ្វើកិច្ចការសើៗមិនជាក់ស្តែងមួយចំនួន តើពួកគេលួចធ្វើអ្វីខ្លះនៅពីក្រោយខ្នង? ពួកគេរៀបចំការជួបជុំ ផ្សាយព្រះបន្ទូល និងគោលលទ្ធិ ហើយថែមទាំងជ្រៀតជ្រែកចូលក្នុងកិច្ចការដែលមិនពាក់ព័ន្ធទៀតផង ក្រៅពីនោះ ពួកគេគ្រាន់តែបញ្ជាមនុស្សជុំវិញខ្លួនប៉ុណ្ណោះ។ ពួកគេមិនអនុវត្តកិច្ចការជាក់លាក់ណាមួយដែលខាងលើបានចាត់តាំងឱ្យពួកគេធ្វើឡើយ ហើយពួកគេមិនបង្ហាញខ្លួនផ្ទាល់ដើម្បីផ្ដល់ការណែនាំ ការមើលការខុសត្រូវ ឬការប្រាប់ផ្លូវលម្អិតឡើយ។ ពួកគេគ្រាន់តែបញ្ជាមនុស្សជុំវិញខ្លួនពីខាងលើ ហើយម្ដងម្កាល នៅពេលដែលពួកគេពិតជាគ្មានជម្រើស ពួកគេនឹងបង្ហាញខ្លួននៅកន្លែងធ្វើការដើម្បីធ្វើរឿងខ្លះៗ និងផ្ដល់ការចង្អុលបង្ហាញមួយចំនួន។ នេះគ្រាន់តែជាការបង្ហាញភាពក្លៀវក្លាជាបណ្ដោះអាសន្នប៉ុណ្ណោះ ហើយមិនយូរប៉ុន្មាន ពួកគេក៏បាត់មុខឈឹង។ នៅពេលពួកគេដំឡើងឋានៈនរណាម្នាក់ ឬតែងតាំងនរណាម្នាក់ឱ្យកាន់តំណែងណាមួយ គ្មាននរណាម្នាក់អាចនិយាយថា បុគ្គលនោះមិនល្អ ឬប្រឆាំងនឹងរឿងនោះបានឡើយ ហើយពួកទទឹងនឹងព្រះគ្រីស្ទនឹងមិនដែលត្រួតពិនិត្យ ឬមើលការខុសត្រូវលើកិច្ចការរបស់បុគ្គលនោះឡើយ។ មិនថាបុគ្គលដែលពួកគេបានដំឡើងឋានៈ ឬតែងតាំងនោះធ្វើរឿងអាក្រក់ប៉ុនណាក៏ដោយ ក៏ពួកគេមិនអនុញ្ញាតឱ្យនរណា ផ្សេងទៀតលាតត្រដាងអ្នកទាំងនោះឡើយ គ្មាននរណាម្នាក់អាចដកហូតតំណែងអ្នកទាំងនោះបានទេ ហើយគ្មាននរណាម្នាក់ត្រូវបានអនុញ្ញាតឱ្យរាយការណ៍ពីអ្នកទាំងនោះដែរ។ អ្នកណាដែលរាយការណ៍ពីបុគ្គលនោះ នឹងក្លាយជាសត្រូវរបស់ពួកគេ។ ទោះបីជាបុគ្គលដែលពួកគេកំពុងប្រើប្រាស់ បង្កការខាតបង់ធំធេងប៉ុនណាដល់កិច្ចការរបស់ពួកជំនុំក៏ដោយ បង្កការរំខានធំធេងប៉ុនណាដល់កិច្ចការនោះក៏ដោយ ក៏ពួកទទឹងនឹងព្រះគ្រីស្ទនឹងខិតខំអស់ពីសមត្ថភាព ដើម្បីការពារអ្នកទាំងនោះដែរ ហើយប្រសិនបើពួកគេមិនអាចធ្វើដូច្នេះបានទេ នោះពួកគេនឹងប្រញាប់ផ្ដាច់ខ្លួនចេញពីបុគ្គលនោះ ហើយ ប្រញាប់ដោះខ្លួនពីការទទួលខុសត្រូវយ៉ាងលឿន។ ពួកទទឹងនឹងព្រះគ្រីស្ទធ្វើអ្វីក៏ដោយ មិនថានៅចំពោះមុខអ្នកដទៃ ឬនៅពីក្រោយខ្នងក៏ដោយ ក៏ពួកគេខ្វះចិត្តដែលកោតខ្លាចព្រះជាម្ចាស់ទាំងស្រុងដែរ។ ពួកគេគឺជាអ្នកមិនជឿ ពួកអារក្ស និងពួកសាតាំងរស់ ហើយពួកគេនៅតែប្រាថ្នាចង់កាន់កាប់តំណែង និងទទួលបានផលប្រយោជន៍នៃឋានៈយ៉ាងគ្មានភាពអាម៉ាស់ ទៀត ពួកគេគឺជាមនុស្សបញ្ញើក្អែក ដែលរស់នៅពឹងលើ ដំណាក់របស់ព្រះជាម្ចាស់។ ថែមទាំងមានមនុស្សមួយចំនួន នៅពេលដែលពួកគេត្រូវបានលួសកាត់ ហើយឃើញថា ពួកគេនឹងមិនអាចរក្សាឋានៈរបស់ពួកគេបាន ក៏មានអារម្មណ៍បាក់ទឹកចិត្ត ខកចិត្ត និងអស់សង្ឃឹម។ តើហេតុអ្វីបានជាពួកគេមានអារម្មណ៍អស់សង្ឃឹម? ហេតុអ្វីបានជាពួកគេមានអារម្មណ៍បាក់ទឹកចិត្ត? គឺដោយសារតែពួកគេមិនអាចរក្សាឋានៈរបស់ពួកគេបាន ឱកាសរបស់ពួកគេក្នុងការទទួលបានឯកសិទ្ធិពិសេស និងការប្រព្រឹត្តដ៏ពិសេសចំពោះពួកគេបានបាត់បង់ទៅហើយ គ្មាននរណាម្នាក់គោរពពួកគេទៀតទេ ហើយថ្ងៃដែលពួកគេលេងសើចជាមួយនឹងអំណាចបានបញ្ចប់ហើយ។ ពួកគេនឹងត្រូវចាប់ផ្ដើមធ្វើអ្វីៗគ្រប់យ៉ាងដោយខ្លួនឯង ពួកគេនឹងលែងមានឱកាសគ្រាន់តែឈរនៅទីនោះ ហើយចេញបញ្ជាទៀតហើយ។ ពួកគេមិនមានអារម្មណ៍ថាមានវិប្បដិសារី ឬតូចចិត្តចំពោះផលវិបាកអាក្រក់ដែលបង្កឡើងដោយនិស្ស័យពុករលួយរបស់ពួកគេឡើយ។ ផ្ទុយទៅវិញ ពួកគេតូចចិត្ត សម្រក់ទឹកភ្នែក និងមានអារម្មណ៍បាត់បង់ចំពោះការដែលលែងមានលទ្ធភាពទទួលបានផលប្រយោជន៍នៃឋានៈទៀត។ ថែមទាំងមានមនុស្សខ្លះ បន្ទាប់ពីត្រូវបានដកហូតតំណែង ស្នើសុំឱកាសម្ដងហើយម្ដងទៀតទាំងមុខក្រាស់។ ប្រាប់ខ្ញុំមើល៍ តើមនុស្សបែបនោះអាចត្រូវបានផ្ដល់ឱកាសម្ដងទៀតដែរឬទេ? តើពួកគេមានចេតនាធ្វើអ្វីជាមួយឱកាសនោះ? ដើម្បីរស់នៅពឹងលើពួកជំនុំ ដើម្បីស៊ីទទេ និងធ្វើសកម្មភាពយ៉ាងគឃ្លើន។ ប្រសិនបើពួកគេត្រូវបានផ្ដល់ឱកាសម្ដងទៀត តើពួកគេនឹងស្គាល់ពីនិស្ស័យពុករលួយរបស់ពួកគេផ្ទាល់ដែរឬទេ? តើពួកគេនឹងអាចស្គាល់ខ្លួនឯងដែរឬទេ? (ទេ។) ប្រសិនបើពួកគេទទួលបានឱកាសម្ដងទៀត តើពួកគេនឹងមានភាពអាម៉ាស់ សូម្បីតែបន្តិចដែរឬទេ? តើចរិតលក្ខណៈរបស់ពួកគេនឹងផ្លាស់ប្ដូរដែរឬទេ? ជាមួយនឹងឱកាសម្ដងទៀត តើពួកគេនឹងចាប់ផ្ដើមធ្វើរឿងនានា យោងទៅតាមគោលការណ៍សេចក្ដីពិត ហើយលែងព្យាយាមបង្កើតនគរឯករាជ្យផ្ទាល់ខ្លួនរបស់ពួកគេទៀតដែរឬទេ? (ពួកគេនឹងមិនធ្វើដូច្នេះទេ។) ពួកគេនឹងមិនធ្វើរឿងណាមួយក្នុងចំណោមរឿងទាំងនេះឡើយ តើពួកគេមិនមែនចប់សព្វគ្រប់ហើយទេឬ? ប្រសិនបើអ្នករាល់គ្នាត្រូវបានលួសកាត់ ហើយវាជារឿងដ៏ធ្ងន់ធ្ងរមួយ ដែលខាងលើគ្មានជម្រើសអ្វីក្រៅពីដកហូតតំណែង អ្នករាល់គ្នា តើអ្នករាល់គ្នានឹងគិតអ្វី? (ថាខ្ញុំពិតជាគួរតែត្រូវបានដកហូតតំណែង មែន ពីព្រោះធម្មជាតិរបស់ខ្ញុំគឺអាក្រក់ណាស់ ខ្ញុំបានធ្វើរឿងជាច្រើនដែលបំពានគោលការណ៍ និងទាស់ទទឺងព្រះជាម្ចាស់ ខ្ញុំបានប្រព្រឹត្តអំពើអាក្រក់យ៉ាងច្រើន ហើយខ្ញុំបានបង្កការខាតបង់យ៉ាងច្រើនដល់កិច្ចការរបស់ពួកជំនុំ។ ខ្ញុំគួរតែត្រូវបានដកហូតតំណែង។) មនុស្សដែលមានវិចារណញ្ញាណនឹងឆ្លុះបញ្ចាំងពីខ្លួនឯងជាមុនសិនថា៖ «តើខ្ញុំពិតជាបានធ្វើអ្វីខ្លះក្នុងអំឡុងពេលនេះ? ហេតុអ្វីបានជាខ្ញុំត្រូវបានលួសកាត់? តើការដែលខ្ញុំត្រូវបានលួសកាត់ចំពោះការធ្វើរឿងទាំងនោះ និងរឿងដែលបុគ្គលនោះបាននិយាយនៅពេលដែលគេលួសកាត់ខ្ញុំ ពិតជាត្រឹមត្រូវដែរឬទេ? តើខ្ញុំគួរទទួលយករឿងទាំងនោះដោយរបៀបណា? តើខ្ញុំគួរប្រឈមនឹងការលួសកាត់នេះដោយរបៀបណា?»។ បន្ទាប់មក គេនឹងពិនិត្យពិច័យមើលអ្វីដែលគេពិតជាបានធ្វើ ថាតើមានការលាយឡំឆន្ទៈរបស់មនុស្សនៅក្នុងសកម្មភាពរបស់គេដែរឬទេ ថាតើមានមនសិការ និងវិចារណញ្ញាណនៅក្នុងរឿងទាំងនោះដែរឬទេ ថាតើអ្វីដែលគេបានធ្វើគឺយោងទៅតាមគោលការណ៍សេចក្ដីពិតដែរឬទេ ថាតើអ្វីដែលគេបានធ្វើ ស្របតាមសេចក្ដីតម្រូវរបស់ព្រះជាម្ចាស់កម្រិតណា និងថាតើគេបានធ្វើរឿងប៉ុន្មានស្របតាមឆន្ទៈរបស់គេផ្ទាល់។ មនុស្សដែលមានវិចារណញ្ញាណ គួរតែពិនិត្យពិច័យលើទិដ្ឋភាពទាំងនេះ មិនមែនខ្វាយខ្វល់ពីការដែលគេបានបាត់បង់ឋានៈរបស់គេ ថាតើ ដំណាក់របស់ព្រះជាម្ចាស់យុត្តិធម៌ចំពោះគេឬអត់ ថាតើមនុស្សនឹងគិតយ៉ាងណាចំពោះគេ ប្រសិនបើគេមិនមានឋានៈ ឬថាតើគេនឹងមានអនាគត និងគោលដៅប្រភេទណានោះឡើយ។ មនុស្សដែលមានវិចារណញ្ញាណនឹងមិនខ្វាយខ្វល់ពីរឿងបែបនេះឡើយ។

តើពួកទទឹងនឹងព្រះគ្រីស្ទខ្លះគ្មានភាពអាម៉ាស់ដល់កម្រិតណា? ប្រសិនបើក្រោយពីពួកទទឹងនឹងព្រះគ្រីស្ទទាំងនេះត្រូវបានដកហូតតំណែង បងប្អូនប្រុសស្រីលែងគោរពកោតក្រែងពួកគេដូចមុន ប្រសិនបើពួកគេមិនរាក់ទាក់ ឬសប្បុរស ហើយបែរជាសោះកក្រោះ និងព្រងើយកន្តើយចំពោះពួកគេ នោះពួកទទឹងនឹងព្រះគ្រីស្ទទាំងនេះនឹងមិនអាចទ្រាំទ្រនឹងរឿងនេះបានឡើយ។ ហេតុអ្វីបានជាពួកគេឆាប់ប្រកាន់នឹងរឿងទាំងនេះម៉្លេះ ខណៈដែលមិនសូវរសើបនឹងនិស្ស័យពុករលួយរបស់ពួកគេសោះនោះ? តើនេះគឺជាផ្នែកមួយនៃធម្មជាតិរបស់ពួកគេឬ? តើពួកគេមានសេចក្ដីថ្លៃថ្នូរដែរឬទេ? តើពួកគេមានភាពអៀនខ្មាសដែរឬទេ? (មិនមានទេ។) រឿងដ៏មានតម្លៃបំផុតពីរយ៉ាងនៅក្នុងភាពជាមនុស្ស គឺភាពអាម៉ាស់ និងភាពទៀងត្រង់។ មិនមានដាននៃរឿងទាំងពីរនេះសូម្បីតែបន្តិច នៅក្នុងអាទទឹងនឹងព្រះគ្រីស្ទឡើយ។ ពួកទទឹងនឹងព្រះគ្រីស្ទគឺគ្មានភាពអាម៉ាស់ឡើយ ហើយមិនថាពួកគេបើកសម្តែងនិស្ស័យពុករលួយច្រើនប៉ុនណា ឬប្រព្រឹត្តអំពើអាក្រក់ច្រើនប៉ុនណាក៏ដោយ ក៏ពួកគេមិនមានអារម្មណ៍អ្វីទាល់តែសោះ ហើយក៏មិនមានអារម្មណ៍ថាខ្លួនមានកំហុសដែរ ប៉ុន្តែពួកគេនៅតែចង់ក្រាញននៀលនៅ និងរស់នៅពឹងលើដំណាក់របស់ព្រះជាម្ចាស់ដដែល។ បន្ទាប់ពីពួកគេត្រូវបានលួសកាត់ និងលាតត្រដាង បន្ទាប់ពីពួកគេត្រូវបានដកហូតតំណែង និងលែងមានឋានៈអ្វីទៀត ពួកគេនៅតែចង់ឱ្យបងប្អូនប្រុសស្រីគោរពលើកតម្កើងពួកគេដោយក្តីកោតក្រែង និងគួរសមដដែល។ តើនេះមិនមែនជារឿងគ្មានហេតុផលទេឬ? តើការស្តែងចេញបែបនេះរបស់ពួកទទឹងនឹងព្រះគ្រីស្ទ ធ្វើឱ្យអ្នករាល់គ្នាមានអារម្មណ៍ខ្ពើមរអើមដែរឬទេ? (មែនហើយ។) មនុស្សគ្រប់រូបមានអារម្មណ៍បាត់បង់នៅពេលដែលពួកគេត្រូវបានលួសកាត់ ជាពិសេសប្រសិនបើពួកគេត្រូវបានដកហូតតំណែង និងបាត់បង់ឋានៈរបស់ពួកគេ។ ពួកគេមានអារម្មណ៍ថា ពួកគេត្រូវបានដាក់ក្នុងស្ថានភាពដ៏ឆ្គងមួយ ហើយអាម៉ាស់មុខបន្តិចនៅចំពោះមុខអ្នកដទៃ ហើយពួកគេខ្មាសអៀនពេក មិនហ៊ានប្រឈមមុខនឹងនរណាម្នាក់ឡើយ។ ក៏ប៉ុន្តែ មនុស្សដែលស្គាល់ភាពអាម៉ាស់នឹងមិននិយាយដោះសាទាំងវៀចវេរឡើយ។ តើការមិននិយាយដោះសាទាំងវៀចវេរ មានន័យដូចម្ដេច? វាមានន័យថា អាចប្រព្រឹត្តចំពោះរឿងគ្រប់យ៉ាងក្នុងរបៀបដ៏ត្រឹមត្រូវ ដោយមិនគិត និងនិយាយអំពីរឿងរ៉ាវក្នុងរបៀបវៀចវេរឡើយ ហើយផ្ទុយទៅវិញ ទទួលស្គាល់ដោយស្មោះត្រង់នូវរឿងដែលពួកគេបានធ្វើខុស ព្រមទាំងប្រព្រឹត្តចំពោះបញ្ហានេះដោយយុត្តិធម៌ និងដោយតម្រិះប្រកបដោយវិចារណញ្ញាណ។ តើយុត្តិធម៌ និងតម្រិះប្រកបដោយវិចារណញ្ញាណមានន័យដូចម្ដេច? វាមានន័យថា ដោយសារតែអ្នកត្រូវបានលួសកាត់ចំពោះរឿងអ្វីមួយ ច្បាស់ជាមានបញ្ហាជាមួយនឹងអ្វីដែលអ្នកបានធ្វើហើយ ពោលគឺទុកនិស្ស័យពុករលួយដែលអ្នកមានមួយឡែកសិន គ្រាន់តែនិយាយថា ប្រសិនបើអ្នកធ្វើខុសក្នុងរឿងនេះ នោះអ្នកច្បាស់ជាមានការទទួលខុសត្រូវខ្លះចំពោះវាហើយ ហើយដោយសារតែអ្នកមានការទទួលខុសត្រូវ អ្នកគួរតែរ៉ាប់រងការទទួលខុសត្រូវនោះ ព្រមទាំង និងទទួលស្គាល់ថា អ្នកបានធ្វើវា។ នៅពេលដែលអ្នកបានទទួលស្គាល់រឿងនេះ អ្នកគួរតែពិនិត្យពិច័យខ្លួនឯង ហើយសួរថា៖ «តើខ្ញុំបានបើកសម្តែងនិស្ស័យពុករលួយអ្វីខ្លះនៅក្នុងរឿងនេះ? ប្រសិនបើខ្ញុំមិនត្រូវបានជំរុញដោយនិស្ស័យពុករលួយទេ តើសកម្មភាពរបស់ខ្ញុំមានលាយឡំដោយឆន្ទៈរបស់មនុស្សដែរឬទេ? តើនេះបណ្ដាលមកពីភាពល្ងង់ខ្លៅឬ? តើវាមានពាក់ព័ន្ធអ្វីនឹងការដេញតាមរបស់ខ្ញុំ ជាមួយនឹងផ្លូវដែលខ្ញុំកំពុងដើរដែរឬទេ?» ការដែលអាចពិនិត្យពិច័យខ្លួនឯងបែបនេះ ត្រូវបានហៅថាជាការមានវិចារណញ្ញាណ ការស្គាល់ភាពអាម៉ាស់ ការមើលរឿងរ៉ាវក្នុងរបៀបយុត្តិធម៌ របៀបមិនលម្អៀង និងក្នុងរបៀបដែលស្របតាមការពិត។ នេះហើយជាអ្វីដែលពួកទទឹងនឹងព្រះគ្រីស្ទខ្វះខាតយ៉ាងពិតប្រាកដ។ នៅពេលដែលពួកគេកំពុងត្រូវបានលួសកាត់ អ្វីដែលពួកគេគិតមុនគេគឺ៖ «តើអ្នកអាចលួសកាត់អ្នកដឹកនាំដ៏ថ្លៃថ្នូរដូចជាខ្ញុំដោយគ្មានក្ដីមេត្តានៅចំពោះមុខមនុស្សជាច្រើន ថែមទាំងលាតត្រដាងពីរឿងអាថ៌កំបាំងដ៏គួរឱ្យអាម៉ាស់របស់ខ្ញុំបែបនេះបានដោយរបៀបណា? តើកិត្យានុភាពក្នុងនាមជាអ្នកដឹកនាំរបស់ខ្ញុំនៅឯណា? ក្នុងការលួសកាត់ខ្ញុំ តើអ្នកមិនបានបំផ្លាញវាចោលទេឬ? តើអ្នកណានឹងស្ដាប់ខ្ញុំចាប់ពីពេលនេះតទៅ? ប្រសិនបើគ្មាននរណាស្ដាប់ខ្ញុំទេ តើខ្ញុំអាចមានឋានៈជាអ្នកដឹកនាំបានដោយរបៀបណា? តើវាមិនធ្វើឱ្យខ្ញុំគ្រាន់តែជាអ្នកដឹកនាំតែឈ្មោះទេឬ? ចុះតើខ្ញុំនឹងសោយសុខនឹងផលប្រយោជន៍នៃឋានៈបានដោយរបៀបណាទៅ? តើខ្ញុំនឹងលែងសោយសុខនឹងរបស់របរដែលបងប្អូនប្រុសស្រីថ្វាយទៀតហើយមែនទេ?» តើគំនិតនេះត្រឹមត្រូវដែរឬទេ? តើវាស្របតាមសេចក្ដីពិតដែរឬទេ? តើវាសមហេតុផលដែរឬទេ? (អត់ទេ។) នេះគឺជាការគ្មានវិចារណញ្ញាណទាល់តែសោះ ហើយជាការនិយាយដោះសាទាំងវៀចវេរ។ តើអ្នកចង់មានន័យដូចម្ដេចចំពោះពាក្យថាកិត្យានុភាព? តើអ្នកដឹកនាំគឺជាអ្វី? ប្រាកដណាស់ អ្នកមិនមែនគ្មានសេចក្ដីពុករលួយនោះទេ មែនទេ? តើអ្នកចង់មានន័យដូចម្ដេចចំពោះការ «លាតត្រដាងអំពីរឿងអាថ៌កំបាំងដ៏គួរឱ្យអាម៉ាស់របស់អ្នក»? តើអ្វីជារឿងអាថ៌កំបាំងដ៏គួរឱ្យអាម៉ាស់របស់អ្នក? វាគឺជានិស្ស័យពុករលួយរបស់អ្នក។ និស្ស័យពុករលួយរបស់អ្នក គឺដូចគ្នានឹងអ្នកដទៃដែរ នោះហើយជារឿងអាថ៌កំបាំងដ៏គួរឱ្យអាម៉ាស់របស់អ្នក។ អ្នកមិនមានអ្វីខុសប្លែកពីអ្នកដទៃឡើយ ហើយអ្នកក៏មិនប្រសើរជាងអ្នកដទៃដែរ។ ដំណាក់របស់ព្រះជាម្ចាស់គ្រាន់តែឃើញថា អ្នកមានគុណសម្បត្តិបន្តិចបន្តួច និងអាចធ្វើកិច្ចការខ្លះបាន ដូច្នេះ ដំណាក់ក៏បានតម្លើងតួនាទី និងបណ្ដុះបណ្ដាលអ្នក ហើយបានផ្ដល់ឱ្យអ្នកនូវបន្ទុកពិសេសមួយ ដើម្បីរ៉ាប់រងច្រើនជាងមុនបន្តិច។ ប៉ុន្តែ នេះមិនមានន័យទាល់តែសោះថា នៅពេលដែលអ្នកមានឋានៈ អ្នកលែងមាននិស្ស័យពុករលួយទៀតនោះ។ ប៉ុន្តែ ពួកទទឹងនឹងព្រះគ្រីស្ទតោងយកចំណុចនេះមកនិយាយថា៖ «ពេលនេះខ្ញុំមានឋានៈហើយ អ្នកមិនគួរលួសកាត់ខ្ញុំទេ ហើយជាពិសេសមិនលួសកាត់ខ្ញុំនៅចំពោះមុខមនុស្សជាច្រើនទេ ដែលនឹងអនុញ្ញាតឱ្យមនុស្សភាគច្រើនដឹងអំពីស្ថានភាពពិតរបស់ខ្ញុំឡើយ»។ តើនេះមិនមែនជាការដោះសាទាំងវៀចវេរទេឬ? តើវិធីសាស្ត្រនេះអាចយកទៅអនុវត្តនៅកន្លែងណាបាន? នៅក្នុងសង្គមខាងក្រៅ នៅពេលដែលអ្នកលើកតម្កើងនរណាម្នាក់ អ្នកត្រូវតែបញ្ជោរពួកគេថាជាមនុស្សល្អឥតខ្ចោះ ហើយបង្កើតរូបភាពដ៏ល្អឥតខ្ចោះសម្រាប់ពួកគេ ដោយគ្មានចំណុចខ្វះខាតសូម្បីតែបន្តិច។ តើនេះមិនមែនជាការបោកបញ្ឆោតទេឬ? តើដំណាក់របស់ព្រះជាម្ចាស់នឹងធ្វើបែបនេះដែរឬទេ? (មិនធ្វើទេ។) នោះគឺជាអ្វីដែលសាតាំងធ្វើ ហើយក៏ជាអ្វីដែលពួកទទឹងនឹងព្រះគ្រីស្ទតម្រូវផងដែរ។ សាតាំងគឺគ្មានវិចារណញ្ញាណទាល់តែសោះ ហើយពួកទទឹងនឹងព្រះគ្រីស្ទក៏ខ្វះវិចារណញ្ញាណ ស្រដៀងគ្នានេះដែរ នៅក្នុងរឿងនេះ។ មិនត្រឹមតែប៉ុណ្ណោះទេ ពួកគេថែមទាំងបង្កើតការដោះសាទាំងវៀចវេរ និងដាក់ចេញនូវការទាមទារហួសហេតុទៀតផង។ ដើម្បីការពារឋានៈរបស់ពួកគេ ពួកគេសុំឱ្យខាងលើគិតគូរអំពីរបៀបដែលពួកគេត្រូវបានលួសកាត់ និងក្នុងឱកាសណាដែលពួកគេត្រូវបានលួសកាត់ ព្រមទាំងសំនៀងដែលត្រូវបានប្រើប្រាស់។ តើរឿងនេះចាំបាច់ដែរឬទេ? អ្នកគឺជាមនុស្សពុករលួយម្នាក់ ហើយអ្នកកំពុងត្រូវបានលួសកាត់ចំពោះរឿងដែលពិត និងជាក់ស្ដែង ពោលតើមានការចាំបាច់អ្វីដែលត្រូវធ្វើវាតាមរបៀបជាក់លាក់ណាមួយនោះ? តើការលើកតម្កើងអ្នក មិនមែនជាការធ្វើឱ្យប៉ះពាល់ដល់បងប្អូនប្រុសស្រីទេឬ? តើអ្នកដែលជាមនុស្សអាក្រក់ គួរត្រូវបានលើកតម្កើង និងទទួលបានការការពារឋានៈរបស់អ្នក ដើម្បីឱ្យអ្នកអាចប្រព្រឹត្តអំពើខុសឆ្គងយ៉ាងគឃ្លើនក្នុងចំណោមអ្នកនៅថ្នាក់ក្រោម ព្រមទាំងបង្កើតនគរឯករាជ្យផ្ទាល់ខ្លួនរបស់អ្នកដែរឬទេ? តើវានឹងយុត្តិធម៌ចំពោះបងប្អូនប្រុសស្រីដែរឬទេ? តើនេះជាការបង្ហាញការទទួលខុសត្រូវចំពោះពួកគេដែរឬទេ? នោះមិនមែនជាវិធីបង្ហាញការទទួលខុសត្រូវចំពោះពួកគេឡើយ។ ដូច្នេះ អាទទឹងនឹងព្រះគ្រីស្ទដែលប្រព្រឹត្តតាមរបៀបនេះ គិតតាមរបៀបនេះ និងធ្វើការទាមទារប្រភេទទាំងនោះ គឺគ្រាន់តែជាការដែលគេនិយាយដោះសាទាំងវៀចវេរ និងបង្កបញ្ហាដោយចេតនាប៉ុណ្ណោះ ដោយឥតអាម៉ាស់ទាល់តែសោះ។ នៅពេលដែលត្រូវបាន លួសកាត់ចំពោះរឿងដែលគេបានធ្វើខុស អាទទឹងនឹងព្រះគ្រីស្ទមិនទទួលស្គាល់ថា គេមាននិស្ស័យពុករលួយឡើយ ហើយគេក៏មិនពិនិត្យពិច័យមើលថា តើនិស្ស័យពុករលួយអ្វីដែលបណ្ដាលឱ្យគេធ្វើរឿងបែបនេះដែរ។ បន្ទាប់ពីនិយាយដោះសាទាំងវៀចវេរយ៉ាងច្រើនសន្ធឹកសន្ធាប់រួចមក គេមិនត្រឹមតែបដិសេធមិនព្រមពិនិត្យពិច័យខ្លួនឯងប៉ុណ្ណោះទេ ប៉ុន្តែ គេថែមទាំងគិតរកវិធីទប់ទល់ទៀតផង។ «តើនរណាជាអ្នករាយការណ៍អំពីរឿងនេះ? តើនរណាជាអ្នកទម្លាយរឿងនេះប្រាប់ខាងលើ? តើនរណាជាអ្នករាយការណ៍ប្រាប់អ្នកដឹកនាំថាខ្ញុំជាអ្នកធ្វើរឿងនេះ? ខ្ញុំត្រូវតែរកឱ្យឃើញថាតើជានរណា ហើយប្រដៅអ្នកនោះឱ្យរាងចាល។ ខ្ញុំត្រូវតែស្ដីបន្ទោសពួកគេក្នុងអំឡុងពេលជួបជុំ ហើយបង្ហាញឱ្យពួកគេឃើញថា ខ្ញុំខ្លាំងប៉ុនណា»។ នៅពេលដែលពួកគេត្រូវបានលួសកាត់ អាទទឹងនឹងព្រះគ្រីស្ទនឹងធ្វើអ្វីគ្រប់យ៉ាងតាមដែលអាចធ្វើទៅបានដើម្បីការពារខ្លួនឯង ដើម្បីរកផ្លូវ រួចខ្លួនដោយគិតថា៖ «លើកនេះខ្ញុំធ្វេសប្រហែស ហើយបានបែកការណ៍ ដូច្នេះ ខ្ញុំត្រូវតែខិតខំឱ្យអស់ពីសមត្ថភាព ដើម្បីកុំឱ្យរឿងនេះកើតឡើងម្ដងទៀតនៅពេលក្រោយ ហើយសាកល្បងវិធីសាស្ត្រផ្សេងដើម្បីបោកបញ្ឆោតខាងលើ ព្រមទាំងបងប្អូនប្រុសស្រីនៅថ្នាក់ក្រោម ដើម្បីកុំឱ្យមាននរណាម្នាក់ដឹងអំពីរឿងនេះ។ នៅពេលដែលខ្ញុំធ្វើរឿងអ្វីមួយត្រូវ ខ្ញុំគួរតែប្រញាប់ចេញមុខ និងយកមុខមាត់ចំពោះរឿងនោះជារបស់ខ្លួន ប៉ុន្តែនៅពេលដែលខ្ញុំធ្វើខុស ខ្ញុំត្រូវតែប្រញាប់រុញការទទួលខុសត្រូវទៅឱ្យអ្នកផ្សេងទៀត»។ តើនេះមិនមែនជាការគ្មានភាពអាម៉ាស់ទេឬ? វាគឺគ្មានភាពអាម៉ាស់ដល់កម្រិតបំផុតហើយ! នៅពេលដែលមនុស្សធម្មតាត្រូវបានលួសកាត់ នៅក្នុងជម្រៅចិត្ត គេសារភាពដោយស្ងាត់ៗចំពោះខ្លួនឯងថា៖ «ខ្ញុំមិនល្អទេ ខ្ញុំមាននិស្ស័យពុករលួយ។ គ្មានអ្វីត្រូវនិយាយទៀតទេ។ ខ្ញុំត្រូវតែឆ្លុះបញ្ចាំងពីខ្លួនឯង»។ គេប្ដេជ្ញាចិត្តដោយស្ងៀមស្ងាត់ថានឹងធ្វើសកម្មភាពស្របតាមអ្វីដែលព្រះជាម្ចាស់តម្រូវ ប្រសិនបើគេជួបប្រទះស្ថានភាពបែបនេះម្ដងទៀត។ ទោះបីជាគេអាចសម្រេចរឿងនេះបាន ឬមិនបានក៏ដោយ ទោះក្នុងកាលៈទេសៈណាក៏ដោយ នៅពេលដែលគេត្រូវបានលួសកាត់ គេទទួលយកវានៅក្នុងដួងចិត្តរបស់គេតាម របៀបនៃតម្រិះប្រកបដោយវិចារណញាណ ហើយភាពមានវិចារណញ្ញាណរបស់ គេប្រាប់ថា គេពិតជាបានធ្វើអ្វីមួយខុសមែន ហើយដោយសារតែគេមាននិស្ស័យពុករលួយ គេត្រូវតែទទួលស្គាល់វា។ គេចុះចូលនៅក្នុងដួងចិត្ត ដោយគ្មានការទាស់ទទឹងណាមួយឡើយ ហើយទោះបីជាគេមានអារម្មណ៍ថា រងភាពអយុត្តិធម៌បន្តិចបន្តួចក៏ដោយ ក៏អាកប្បកិរិយាចម្បងរបស់គេ គឺជាអាកប្បកិរិយាវិជ្ជមានដែរ។ គេអាចឆ្លុះបញ្ចាំងពីខ្លួនឯង មានអារម្មណ៍ថាមានវិប្បដិសារី និងប្ដេជ្ញាទៅថ្ងៃមុខ គឺនឹងខិតខំមិនធ្វើកំហុសដដែលនៅក្នុងរឿងនេះទៀតឡើយ។ ម្យ៉ាងវិញទៀត អាទទឹងនឹងព្រះគ្រីស្ទមិនត្រឹមតែមិនមានអារម្មណ៍ថាមានវិប្បដិសារីប៉ុណ្ណោះទេ គេថែមទាំងទាស់ទទឹងនៅក្នុងដួងចិត្តរបស់គេទៀតផង ហើយគេមិនត្រឹមតែមិនអាច បោះបង់អំពើអាក្រក់ដែលគេកំពុងប្រព្រឹត្តប៉ុណ្ណោះទេ ប៉ុន្តែ គេថែមទាំងព្យាយាមរកផ្លូវផ្សេងទៀតទៅមុខ ដើម្បីឱ្យគេអាចបន្តប្រព្រឹត្តអំពើខុសឆ្គងយ៉ាងគឃ្លើន ដោយបន្តទង្វើដ៏អាក្រក់របស់គេទៀតផង។ នៅពេលដែល គេត្រូវបានលួសកាត់ គេមិនពិនិត្យពិច័យពីនិស្ស័យពុករលួយរបស់គេផ្ទាល់ ប្រភពនៃទង្វើខុសឆ្គងរបស់គេ ចេតនានានារបស់ខ្លួន ឬសភាព និងទស្សនៈផ្សេងៗដែលបានកើតឡើងនៅក្នុងខ្លួនគេ នៅពេលដែលនិស្ស័យពុករលួយរបស់គេត្រូវបានបើកសម្តែងឡើយ។ គេមិនដែលពិនិត្យពិច័យ ឬត្រិះរិះអំពីរឿងទាំងនេះទេ ហើយគេក៏មិនទទួលយកដែរ នៅពេលដែលមាននរណាផ្ដល់យោបល់ ដំបូន្មាន ឬលាតត្រដាងគេនោះ។ ផ្ទុយទៅវិញ គេបង្កើនការខំស្វែងរកវិធីមធ្យោបាយ និងកលល្បិចផ្សេងៗ ដើម្បីបោកបញ្ឆោតអ្នកខាងលើ និងថ្នាក់ក្រោមរបស់គេ ដើម្បីឱ្យគេអាចការពារឋានៈរបស់ខ្លួនបាន។ គេបង្កើនការខិតខំប្រឹងប្រែងរបស់គេក្នុងការបង្កការរំខាននៅក្នុងដំណាក់របស់ព្រះជាម្ចាស់ និងប្រើប្រាស់ឋានៈរបស់គេ ដើម្បីប្រព្រឹត្តអំពើអាក្រក់។ គេពិតជាគ្មានសង្ឃឹមអ្វីទៀតឡើយ!

នៅពេលដែលពួកទទឹងនឹងព្រះគ្រីស្ទទទួលខុសត្រូវលើផ្នែកណាមួយនៃកិច្ចការ ពួកគេធ្វើឱ្យតែរួចពីដៃ ហើយពួកគេធ្វើមិនដឹងមិនឮចំពោះមនុស្សអាក្រក់ និងអ្នកដែលរំខានដល់កិច្ចការនៃដំណាក់របស់ព្រះជាម្ចាស់ ឬពួកគេថែមទាំងអាចបិទបាំងឱ្យពួកគេ បណ្ដែតបណ្ដោយពួកគេ និងការពារពួកគេទៀតផង។ បន្ទាប់ពីត្រូវបានដកហូតតំណែង តើអា ទទឹងនឹងព្រះគ្រីស្ទនឹងផ្លាស់ប្ដូរដែរឬទេ នៅពេលដែលពួកគេបំពេញភារកិច្ចផ្សេង? (មិនផ្លាស់ប្ដូរទេ។) ហេតុអ្វីបានជាដូច្នេះ? (ព្រោះសារជាតិធម្មជាតិរបស់បុគ្គលនោះមានបញ្ហា។) បន្ទាប់ពីប្រព្រឹត្តកំហុសដ៏ធ្ងន់ធ្ងរបែបនេះ ពួកគេនៅតែមិនប្រែចិត្ត ហើយពួកគេនៅតែលាក់ទុកសញ្ញាណ និងការថ្នាំងថ្នាក់នៅក្នុងដួងចិត្តរបស់ពួកគេ ដូច្នេះ តើបុគ្គលនោះអាចមានភាពស្មោះត្រង់សូម្បីតែបន្តិចក្នុងការបំពេញភារកិច្ចណាមួយបានទេ? ពួកគេប្រព្រឹត្តអំពើខុសឆ្គងយ៉ាងគឃ្លើននៅក្នុងភារកិច្ចរបស់ពួកគេ សូម្បីតែមុនពេលដែលពួកគេមានសញ្ញាណ ឬការថ្នាំងថ្នាក់ណាមួយក៏ដោយ ដូច្នេះ នៅពេលដែលពួកគេកំពុងលាក់ទុករឿងទាំងនេះ តើវាអាចទៅរួចទេដែលពួកគេមានភាពស្មោះត្រង់នៅក្នុងភារកិច្ចរបស់ពួកគេនោះ? (មិនអាចទេ។) ហើយប្រសិនបើគ្មានភាពស្មោះត្រង់ទេ តើពួកគេនឹងធ្វើឱ្យតែរួចពីដៃដែរឬទេ? តើពួកគេនឹងប្រព្រឹត្តអំពើខុសឆ្គងយ៉ាងគឃ្លើនដែរឬទេ? (ពួកគេនឹងធ្វើបែបនោះ។) អ្នករាល់គ្នាខ្លះប្រហែលជាមិនជឿទេ ដូច្នេះ ចូរសង្កេតមើលដោយខ្លួនឯងចុះ ហើយថ្ងៃណាមួយ អ្នកនឹងជឿមិនខាន។ អាទទឹងនឹងព្រះគ្រីស្ទមិនអាចផ្លាស់ប្ដូរបានឡើយ ហើយមិនថាគេត្រូវបាន ដាក់នៅទីណាក៏ដោយ ក៏គេតែងតែមិនល្អជានិច្ច។ បន្ទាប់ពីអ្នកដែលដេញតាមសេចក្ដីពិតត្រូវបានលួសកាត់ចំពោះការបើកសម្តែងនិស្ស័យពុករលួយ គេឆ្លងកាត់ការផ្លាស់ប្ដូរមួយចំនួន។ សភាពរបស់គេកាន់តែល្អប្រសើរឡើងៗ អាកប្បកិរិយារបស់គេកាន់តែសកម្មឡើងៗ ទស្សនៈរបស់ គេកាន់តែវិជ្ជមានឡើងៗ គោលដៅ និងការចង្អុលបង្ហាញនៃការដេញតាមរបស់គេកាន់តែត្រឹមត្រូវឡើងៗ គេកាន់តែមានចិត្តកោតខ្លាចព្រះជាម្ចាស់ ហើយភាពជាមនុស្សរបស់គេមើលទៅកាន់តែស័ក្ដិសមនឹងទទួលបានការគោរព។ ផ្ទុយទៅវិញ អាទទឹងនឹងព្រះគ្រីស្ទកាន់តែត្រូវបានលួសកាត់ ការថ្នាំងថ្នាក់ខាងក្នុងរបស់គេកាន់តែកើនឡើង គេកាន់តែមានចិត្តការពារខ្លួន គេកាន់តែមានអារម្មណ៍ថា រងភាពអយុត្តិធម៌នៅក្នុងដួងចិត្តរបស់គេ ហើយសញ្ញាណ ការស្អប់ និងការត្អូញត្អែររបស់គេអំពីព្រះជាម្ចាស់ កាន់តែរីកធំឡើងៗ។ នៅពេលដែលគេមិនត្រូវបានលួសកាត់ សាច់ឈាមរបស់គេអាចលះបង់បានបន្តិចបន្តួច ប៉ុន្តែនៅពេលដែលគេត្រូវបានលួសកាត់ច្រើន គេមិនមានភាពស្មោះត្រង់សូម្បីតែបន្តិចឡើយ។ គេពិតជាហួសពីការកែប្រែហើយ! ចូរសង្កេតមើលរឿងនេះដោយខ្លួនឯងចុះ អ្នកដែលដូចជាមនុស្សនេះ តែងតែអធិប្បាយដើម្បីគាំទ្រអ្នកដទៃ ប៉ុន្តែ គេផ្ទាល់មិនអនុវត្តទាល់តែសោះ ឬមិនមានការចូលទៅក្នុងណាមួយឡើយ នេះគឺជាលក្ខណៈមួយ។ លក្ខណៈមួយទៀតគឺថា មិនថាគេកំពុងធ្វើកិច្ចការអ្វីក៏ដោយ ពេលដែលគេមានឋានៈ គេអាចចេញមុខ និងបង្ហាញភាពក្លៀវក្លាខ្លះ ប៉ុន្តែ គេតែងតែធ្វើឱ្យតែរួចពីដៃ និងប្រព្រឹត្តអំពើខុសឆ្គងយ៉ាងគឃ្លើននៅក្នុងកិច្ចការរបស់ខ្លួនជានិច្ច។ នៅពេលដែលគេបាត់បង់ឋានៈ គេបញ្ចេញចង្កូម គេបណ្ដោយខ្លួនតាមយថាកម្ម ហើយថែមទាំងធ្វើសកម្មភាពយ៉ាងគឃ្លើន និងឥតកោតក្រែងអ្វីទាំងអស់ និងធ្វើខ្លួនដូចជាមនុស្សព្រៃផ្សៃដែលគ្មានច្បាប់ទម្លាប់ ដោយខ្វះចិត្តកោតខ្លាចព្រះជាម្ចាស់ទាំងស្រុង។ ក្នុងចំណោមមនុស្សជាតិទាំងអស់ មនុស្សប្រភេទនេះគឺជាអាទទឹងនឹងព្រះគ្រីស្ទដ៏ពិតប្រាកដ។ គេអាចវែកញែកពីសភាពរបស់អ្នកដទៃបានយ៉ាងច្បាស់លាស់ និងដោយមានហេតុផលក្នុងរបៀបមួយដែលងាយយល់ និងធ្វើឱ្យអ្នកមានអារម្មណ៍ថា គេក៏មានការយល់ដឹងបែបនេះអំពីខ្លួនឯងដែរ។ ប៉ុន្តែ នៅពេលដែលគេធ្វើកំហុសប្រភេទណាមួយ នៅពេលដែលគេបានបើកសម្តែងនិស្ស័យពុករលួយ ហើយអ្នកព្យាយាមលាតត្រដាង និងវែកញែកគេ ចូរមើលថាតើគេមានអាកប្បកិរិយាប្រភេទណា។ គេនឹងមិនស្ម័គ្រចិត្តទទួលយកវាទាំងស្រុងឡើយ ហើយគេនឹងគិតរកគ្រប់វិធីដែលគេអាចធ្វើបាន ដើម្បីប្រកែកតវ៉ានឹងវា ហើយការពារខ្លួនឯង ដោយមិនទទួលស្គាល់វាឡើយ។ គ្មាននរណាម្នាក់អាចប៉ះគេបានឡើយ ហើយអ្នកណាដែលចាក់ចំចំណុចរសើបរបស់គេ ឬលាតត្រដាងអំពីបញ្ហារបស់គេ នឹងជួបបញ្ហាមិនខាន ហើយត្រូវបានចាត់ទុកថា ជាសត្រូវរបស់គេទៀតផង។

នៅពេលដែលអាទទឹងនឹងព្រះគ្រីស្ទមានឋានៈ គេអាចស៊ូទ្រាំនឹងការលំបាកបន្តិចបន្តួច និងលះបង់បន្តិចបន្តួចដើម្បីការពារវា។ គេក៏អាចធ្វើមុខមាត់សប្បុរស ដោយមានសេចក្ដីករុណាដល់មនុស្សគ្រប់គ្នានៅលើលោកនេះ ដោយចង់សង្គ្រោះមនុស្សគ្រប់គ្នា ដែលនេះជាមុខមាត់ដ៏មានពុតត្បុត។ ក៏ប៉ុន្តែ ពេលដែលគេបាត់បង់ឋានៈរបស់ខ្លួន សេចក្ដីសប្បុរសទាំងអស់របស់គេក៏រលាយបាត់ទៅ ប៉ុន្តែ គេនៅតែចង់តោងជាប់ ហើយ ទទួលបានការគាំទ្រ ការគោរព និងការយកចិត្តទុកដាក់ពិសេស ដែល គេធ្លាប់ទទួលបានកាលពីអតីតកាលដដែល។ គេពិតជាគ្មានភាពអាម៉ាស់ ដល់កម្រិតបំផុតមែន! ទោះបីជាអាទទឹងនឹងព្រះគ្រីស្ទស្ថិតនៅក្នុងក្រុមណាក៏ដោយ ក៏គេមិនផ្ដល់ជំនួយ ឬការអប់រំកសាងគំនិតស្មារតី សូម្បីតែបន្តិចដល់នរណាម្នាក់ឡើយ ប៉ុន្តែ គេនៅតែចង់ទទួលបានការគាំទ្រ និងការគោរពពីមនុស្សគ្រប់គ្នាដដែល។ មិនថាមានអ្នកផ្សេងទៀតទទួលស្គាល់ថា គេមាននិស្ស័យពុករលួយក៏ដោយ ក៏អាទទឹងនឹងព្រះគ្រីស្ទនឹងមិនហើបមាត់និយាយថា គេក៏មាននិស្ស័យពុករលួយដែរ ឬនិយាយអំពីប្រភេទនៃនិស្ស័យពុករលួយដែលគេបានបើកសម្តែងកាលពីអតីតកាលឡើយ។ គេមិនដែលវែកញែកពីខ្លួនឯងទេ ហើយនៅពេលដែលគេត្រូវបានរុញឱ្យទាល់ច្រក គេនឹងគ្រាន់តែនិយាយអ្វីមួយដូចជា៖ «មែនហើយ ខ្ញុំគឺជាអារក្ស ខ្ញុំគឺជាសាតាំង» ហើយក៏ចប់តែប៉ុណ្ណឹង។ គេគ្រាន់តែពោលពាក្យដ៏ពិរោះស្តាប់តែគ្មានខ្លឹមសារបែបនេះ តែបន្តិចបន្តួចប៉ុណ្ណោះ។ ប្រសិនបើអ្នកសួរគេថា៖ «តើអ្នកមានការស្តែងចេញ និងបើកសម្តែង ជាក់លាក់អ្វីខ្លះ នៃការធ្វើជាអារក្ស និងសាតាំង? តើអ្នកមានគំនួចចិត្ត និងចេតនាប្រភេទណាខ្លះ នៅពេលដែលអ្នកធ្វើសកម្មភាព?» នោះគេនឹងមិននិយាយអ្វីទាល់តែសោះ។ តើគេមិនមែនជាសាតាំងទេឬ? ចាប់តាំងពីវាបានឡើងកាន់អំណាចមក នាគដ៏ធំមានសម្បុរក្រហមបានប្រព្រឹត្តអំពើអាក្រក់រាប់មិនអស់ ហើយការគ្រប់គ្រងទាំងមូលរបស់វា វាបានទទួលស្គាល់ និងកែតម្រូវទង្វើខុសឆ្គងរបស់វាជានិច្ច ស្របពេលដែលវាកំពុងបង្កើនការធ្វើបាបប្រជាជនរបស់វាកាន់តែខ្លាំងឡើងៗជានិច្ច។ នៅពេលដែលអ្នកឃើញវាទទួលស្គាល់ទង្វើខុសឆ្គងរបស់វា អ្នកប្រហែលជាគិតថា វានឹងប្រែចិត្ត ហើយកែប្រែខ្លួនជាថ្មី ថាវាមានអាកប្បកិរិយានៃការលន់តួបាប ហើយថា វាប្រហែលជានឹងមិនប្រព្រឹត្តកំហុសបែបនេះទៀតទេ។ ប៉ុន្តែ ប្រសិនបើមើលតាមរឿងរ៉ាវដែលកើតឡើងបន្ទាប់ និងរបៀបដែលរឿងរ៉ាវវិវឌ្ឍទៅមុខ ការដែលនាគដ៏ធំមានសម្បុរក្រហមទទួលស្គាល់ទង្វើខុសឆ្គងរបស់វា គឺគ្រាន់តែដើម្បីការពារមុខមាត់ និងឋានៈរបស់វាប៉ុណ្ណោះ ដោយត្រួសត្រាយផ្លូវសម្រាប់ឱ្យវាបន្តកាន់អំណាច និងធ្វើរឿងដ៏គួរឱ្យខ្លាចជាច្រើនទៀត ដែលធ្វើបាបប្រជាជនរបស់វា។ ពួកទទឹងនឹងព្រះគ្រីស្ទក៏ដូចគ្នាដែរ ពោលគឺពួកគេមានសារជាតិធម្មជាតិដូចគ្នានឹងពួកអារក្ស សាតាំង និងនាគដ៏ធំមានសម្បុរក្រហម។ ពួកគេពូកែបន្លំខ្លួន ហើយពួកគេគឺជាអ្នកកុហកជាទម្លាប់ ពួកគេមិនស្គាល់ភាពអាម៉ាស់ ស្អប់ខ្ពើមសេចក្ដីពិត និងរបស់វិជ្ជមាន ហើយមិនទទួលយកសេចក្ដីពិតទាល់តែសោះ។ បន្ថែមលើនេះ ពួកគេមិននិយាយអ្វីក្រៅពីពាក្យសម្ដីដែលស្ដាប់ទៅពីរោះៗនោះទេ ហើយចេះតែធ្វើរឿងអាក្រក់គ្រប់បែបយ៉ាងប៉ុណ្ណោះ។ នៅក្បែរបងប្អូនប្រុសស្រី ពួកទទឹងនឹងព្រះគ្រីស្ទតែងតែនិយាយរឿងដែលត្រឹមត្រូវ ហើយធ្វើរឿងដែលមើលទៅត្រឹមត្រូវពីសំបកក្រៅ ប៉ុន្តែនៅពេលដែលពួកគេត្រូវបានស្នើសុំឱ្យអនុវត្តយ៉ាងតឹងរ៉ឹងស្របតាមព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិត ដើម្បីអនុវត្តការរៀបចំកិច្ចការនៃ ដំណាក់របស់ព្រះជាម្ចាស់ នោះពួកគេនឹងមិនធ្វើរឿងបែបនេះឡើយ ហើយផ្ទុយទៅវិញ ពួកគេនឹងបាត់ខ្លួនដោយគ្មានបន្សល់ដានអ្វីឡើយ។ ប្រសិនបើអ្នកទុកពួកគេចោលដោយគ្មានការមើលការខុសត្រូវ ឬការជំរុញទេ នោះពួកគេនឹងប្រព្រឹត្តអំពើខុសឆ្គងយ៉ាងគឃ្លើន ហើយបង្កើតនគរឯករាជ្យផ្ទាល់ខ្លួនរបស់ពួកគេ។ ដើម្បីសម្រេចបាននូវគោលដៅរបស់ពួកគេក្នុងការកាន់អំណាច ពួកគេនឹងស៊ូទ្រាំនឹងការលំបាកណាមួយ ហើយលះបង់ទោះក្នុងតម្លៃណាក៏ដោយ។ តាមរយៈរឿងនេះ យើងអាចមើលឃើញថា ពួកទទឹងនឹងព្រះគ្រីស្ទមានសារជាតិធម្មជាតិមួយប្រភេទទៀត នោះគឺពួកគេអាត្មានិយម និងគួរឱ្យស្អប់ខ្ពើម។ ក្រៅពីការលះបង់បន្តិចបន្តួចនៅពេលធ្វើអ្វីមួយសម្រាប់ខ្លួនឯង ប្រសិនបើពួកគេត្រូវបានស្នើសុំឱ្យធ្វើ ឬនិយាយអ្វីមួយសម្រាប់បងប្អូនប្រុសស្រី សម្រាប់ដំណាក់របស់ព្រះជាម្ចាស់ដោយមិនទទួលបានអ្វីមកវិញ តើពួកគេនឹងមានចិត្តល្អបែបនេះដែរឬទេ? តើពួកគេនឹងរ៉ាប់រងបន្ទុកនោះដែរឬទេ? (មិនធ្វើទេ។) ដូច្នេះ នៅពេលនិយាយដល់រឿងដែលខាងលើបានស្នើសុំឱ្យពួកគេអនុវត្ត នៅពេលដល់ពេលត្រូវត្រួតពិនិត្យកិច្ចការ នោះពួកគេនឹងមិនបានអនុវត្តរឿងណាមួយក្នុងចំណោមរឿងទាំងនោះឡើយ។ ហេតុអ្វីបានជាដូច្នេះ? ពីព្រោះការធ្វើបែបនេះ នឹងតម្រូវឱ្យពួកគេធ្វើឱ្យខ្លួនឯងនឿយហត់ និងរងទុក្ខ ពួកគេនឹងត្រូវលះបង់ ហើយពួកគេប្រហែលជានឹងមិនទទួលបានផលប្រយោជន៍ច្រើនពីរឿងនេះឡើយ។ ដូច្នេះ ពួកគេទំនងមិនធ្វើវាឡើយ។ ប្រសិនបើមនុស្សភាគច្រើននឹងទទួលបានផលចំណេញពីវា ប្រសិនបើមនុស្សភាគច្រើននឹងទទួលបានផលប្រយោជន៍ពីវា តើអាទទឹងនឹងព្រះគ្រីស្ទនឹងស្ម័គ្រចិត្តលះបង់ចំពោះរឿងនេះដែរឬទេ? គេនឹងមិនធ្វើឡើយ។ ប្រសិនបើវាជារឿងដែលមនុស្សភាគច្រើននឹងគោរព ហើយចងចាំគេ ព្រមទាំងថ្វាយបង្គំ និងសរសើរគេ ហើយប្រសិនបើគេនឹងត្រូវបានចងចាំចំពោះរឿងល្អដែលគេបានធ្វើនេះសម្រាប់មនុស្សជំនាន់ក្រោយ តើគេនឹងធ្វើសកម្មភាពយ៉ាងដូចម្ដេច? គេនឹងប្រញាប់ប្រញាល់ធ្វើសកម្មភាព ហើយធ្វើដូច្នេះដោយក្ដីរីករាយជាងអ្នកណាៗទាំងអស់។ នេះគឺគ្មានភាពអាម៉ាស់ទេ មែនទេ? សាតាំងដែលជាអារក្សពិតជាគ្មានភាពអាម៉ាស់មែន។ វាបានប្រព្រឹត្តអំពើអាក្រក់រាប់មិនអស់ ប៉ុន្តែនៅតែចង់ឱ្យមនុស្សគ្រប់គ្នាដឹងគុណវាយ៉ាងជ្រាលជ្រៅ ចង់ឱ្យមនុស្សដើរតាមវាយ៉ាងស្អិតរមួត និងបញ្ជោរវា។ វាធ្វើបាបមនុស្សយ៉ាងខ្លាំង ប៉ុន្តែនៅតែចង់ឱ្យពួកគេសរសើរវាដដែល។ ពួកទទឹងនឹងព្រះគ្រីស្ទក៏ដូចគ្នាដែរ។ វាមិនសំខាន់ទេថា តើអាទទឹងនឹងព្រះគ្រីស្ទបានស្ដាប់សេចក្ដីអធិប្បាយប៉ុន្មានដង ឬយល់ដឹងពីគោលលទ្ធិប៉ុន្មាននោះទេ ប្រសិនបើអ្នកសុំឱ្យគេធ្វើកិច្ចការ ឬភារកិច្ចខ្លះដោយមិនធ្វើឱ្យតែរួចពីដៃ គេមិនអាចចាត់ចែងបានឡើយ។ ប្រសិនបើអ្នកសុំឱ្យគេចៀសវាងពីការបង្កើតនគរឯករាជ្យផ្ទាល់ខ្លួនរបស់គេ ឬការប្រព្រឹត្តអំពើខុសឆ្គងយ៉ាងគឃ្លើន គេមិនអាចធ្វើបានឡើយ។ ប្រសិនបើអ្នកសុំឱ្យគេចៀសវាងពីការទទួលបានផលប្រយោជន៍នៃឋានៈ ការសម្ងំយកសុខក្នុងភាពស្រណុកស្រួល ការត្រេកត្រអាលនឹងឋានៈ និងឯកសិទ្ធិពិសេស គេមិនអាចធ្វើបានឡើយ។ ប្រសិនបើអ្នកសុំកុំឱ្យគេធ្វើបាបអ្នកដទៃ ឬកុំឱ្យកុហក គេមិនអាចធ្វើបានឡើយ។ ប្រសិនបើអ្នកសុំកុំឱ្យគេខ្ជះខ្ជាយតង្វាយ ហើយឱ្យការពារផលប្រយោជន៍នៃដំណាក់របស់ព្រះជាម្ចាស់ គេមិនអាចធ្វើបានឡើយ។ ប្រសិនបើអ្នកសុំកុំឱ្យគេធ្វើបន្ទាល់ពីខ្លួនឯង គេនឹងមិនអាចធ្វើបែបនោះបានឡើយ។ ប្រសិនបើអ្នកសុំឱ្យ គេលះបង់បន្តិចបន្តួចសម្រាប់រាស្ដ្ររើសតាំងរបស់ព្រះជាម្ចាស់ ដោយមិនទទួលបានអ្វីមកវិញ ឬធ្វើកិច្ចការបន្តិចបន្តួចដោយស្ងាត់កំបាំង គេនឹងមិនអាចធ្វើវាបានឡើយ។ តើគេអាចធ្វើអ្វីបានខ្លះ? គេអាចប្រព្រឹត្តអំពើខុសឆ្គងយ៉ាងគឃ្លើន បង្កើតនគរឯករាជ្យផ្ទាល់ខ្លួនរបស់គេ ធ្វើបន្ទាល់ពីខ្លួនឯង ខ្ជះខ្ជាយតង្វាយ រស់នៅពឹងលើពួកជំនុំ ធ្វើបាបអ្នកដទៃ ស្រែកពាក្យស្លោក និយាយគោលលទ្ធិ ផ្សាយសេចក្ដីបង្រៀនខុសឆ្គង និងសេចក្ដីខុសទំនងដើម្បីបំភាន់មនុស្ស និងរឿងជាច្រើនទៀត ពោលគឺវាជារឿងងាយស្រួលបំផុតសម្រាប់គេក្នុងការធ្វើរឿងទាំងនេះ។ តើមាននរណាម្នាក់បែបនោះនៅជុំវិញអ្នករាល់គ្នាដែរឬទេ? ពេលដែលគេកាន់អំណាច ពេលដែលគេមានអំណាចបន្តិចបន្តួច គេចង់ក្ដោបក្ដាប់ហិរញ្ញវត្ថុនៃដំណាក់របស់ព្រះជាម្ចាស់។ មិនថាគេទិញអ្វីនោះទេ គេចង់បានរបស់ដែលមានគុណភាពខ្ពស់ ថ្លៃៗ និងមានម៉ាកយីហោល្បីៗ ហើយគេមិនពិភាក្សារឿងនេះជាមួយនរណាផ្សេងទៀត ឬស្ដាប់អ្វីដែលអ្នកដទៃនិយាយឡើយ។ ពេលដែល គេត្រូវបានផ្ដល់អំណាចបន្តិចបន្តួច គេក៏ត្រេកត្រអាលនឹងវា។ ពេលដែល គេត្រូវបានផ្ដល់អំណាចបន្តិចបន្តួច គេចង់បង្កើតបក្សពួក និងធ្វើរឿងរ៉ាវតាមតែអំពើចិត្តរបស់គេ ហើយបដិសេធមិនព្រមស្ដាប់ខាងលើ ឬនរណាម្នាក់ផ្សេងទៀតឡើយ។ ពេលដែលគេត្រូវបានផ្ដល់អំណាចបន្តិចបន្តួច គេមានអារម្មណ៍ថា គេបានក្លាយជាព្រះជាម្ចាស់ ហើយចង់ធ្វើបន្ទាល់ពីខ្លួនឯង ដើម្បីឱ្យអ្នកដទៃគាំទ្រគេ ហើយគេចង់បង្កើតបក្សពួក បង្កើតក្រុមផ្ទាល់ខ្លួនរបស់គេ។ ពេលដែលគេត្រូវបានផ្ដល់អំណាចបន្តិចបន្តួច គេចង់ឱ្យបងប្អូនប្រុសស្រីស្ថិតក្រោមការគ្រប់គ្រងយ៉ាងតឹងរ៉ឹងនៅក្នុងកណ្ដាប់ដៃរបស់ខ្លួន។ ប្រសិនបើកិច្ចការនៃដំណាក់របស់ព្រះជាម្ចាស់តម្រូវឱ្យមានការផ្លាស់ប្ដូរនរណាម្នាក់ចេញពីគេ នោះវានឹងជារឿងដ៏លំបាកណាស់។ គេត្រូវតែយល់ព្រមលើរឿងនេះ ហើយនរណាម្នាក់នឹងត្រូវពិភាក្សារឿងនេះជាមួយគេ ហើយគេនឹងមិនទទួលយកអាកប្បកិរិយាដែលខ្លួន មិនចូលចិត្តពីបុគ្គលនោះឡើយ។ គេចង់ឱ្យពិភពលោកទាំងមូលដឹងថា គេមានអំណាច និងឥទ្ធិពល ហើយមនុស្សគ្រប់គ្នាត្រូវតែគោរព និងកោតក្រែង គេ។ នេះគឺជាការពិតដែលត្រូវបានទទួលស្គាល់ជាទូទៅ។ អាទទឹងនឹងព្រះគ្រីស្ទនឹងមិនទទួលស្គាល់ថា គេមាននិស្ស័យពុករលួយឡើយ។ ចូរសង្កេតមើលរឿងនេះដោយខ្លួនឯងចុះ ពោលចូរមើលចុះថាតើអ្នកដែលមិនទទួលស្គាល់ថា ពួកគេមាននិស្ស័យពុករលួយ អាចប្រែចិត្តបានដែរឬទេ បន្ទាប់ពីធ្វើអ្វីមួយខុស និងបើកសម្តែងនិស្ស័យពុករលួយ ហើយថាតើពួកគេវិវឌ្ឍទៅរកការចង្អុលបង្ហាញអ្វី និងដើរលើផ្លូវប្រភេទណានៅទីបញ្ចប់ ថាតើពួកគេមានអាកប្បកិរិយាយ៉ាងដូចម្ដេចនៅពេលបំពេញភារកិច្ចរបស់ពួកគេ និងនៅពេលប្រាស្រ័យទាក់ទងជាមួយអ្នកដទៃ ថាតើពួកគេធ្វើសកម្មភាពយ៉ាងដូចម្ដេចទាក់ទងនឹងឋានៈ ហើយថាតើរបៀប និងវិធីសាស្ត្រក្នុងការធ្វើរឿងរ៉ាវរបស់ពួកគេមានលក្ខណៈបែបណា។ តើអ្នករាល់គ្នាអាចវែកញែករឿងនេះបានដែរឬទេ? ប្រសិនបើអ្នកអាចទាញសេចក្ដីសន្និដ្ឋានលើរឿងទាំងនេះបាន នោះអ្នកមានការវែកញែកខ្លះហើយ។

គ. ការបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង

មានមូលហេតុទីបីដែលធ្វើឱ្យពួកទទឹងនឹងព្រះគ្រីស្ទបដិសេធមិនទទួលយកការលួសកាត់ និងខ្វះអាកប្បកិរិយានៃការប្រែចិត្តនៅពេលដែលពួកគេប្រព្រឹត្តកំហុសណាមួយ ដែលនោះគឺថាពួកគេបដិសេធមិនទទួលស្គាល់ថ ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង។ ខ្ញុំបានប្រកបគ្នាយ៉ាងលម្អិតគួរសមអំពីមូលហេតុពីរមុន។ មូលហេតុមួយនេះមានភាពខុសប្លែកគ្នាបន្តិចបន្តួចពីមូលហេតុចំនួនពីរដំបូង ប្រសិនបើមើលតាមន័យត្រង់របស់វា ប៉ុន្តែតាមសារជាតិ ពួកវាពាក់ព័ន្ធនឹងមូលហេតុមួយនេះ ដែលពួកទទឹងនឹងព្រះគ្រីស្ទបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ដូច្នេះ យើងអាចធ្វើការប្រកបគ្នាឱ្យខ្លី និងសង្ខេបបាន។ នៅពេលដែលអាទទឹងនឹងព្រះគ្រីស្ទត្រូវបានលួសកាត់ ហើយអ្នកប្រកបគ្នាជាមួយ គេអំពីសេចក្ដីពិត និយាយអំពីគោលការណ៍សេចក្ដីពិត និងគោលការណ៍សម្រាប់ការធ្វើរឿងនានា តើគេនឹងអាចទទួលយកវាបានដែរឬទេបន្ទាប់ពីបានឮរឿងនេះ? (មិនអាចទេ។) ទោះបីជាពេល ដែលអាទទឹងនឹងព្រះគ្រីស្ទឮសេចក្ដីពិតនោះក៏ដោយ ក៏គេតែងតែមានអាកប្បកិរិយាដូចគ្នាចំពោះវាជានិច្ច ពោលគឺការថ្កោលទោស និងការទាស់ទទឹង។ តើអ្វីជាគោលការណ៍សេចក្ដីពិត? ពួកវាគឺជាស្ដង់ដារសម្រាប់វាស់វែងពីរបៀបធ្វើអ្វីមួយ។ ដរាបណាវាត្រូវបានធ្វើឡើងស្របតាមសេចក្ដីពិតនៃព្រះបន្ទូលរបស់ព្រះជាម្ចាស់ទាំងស្រុង នោះអ្វីដែលមនុស្សម្នាក់ធ្វើ នឹងមានគោលការណ៍។ នេះគឺជាការធ្វើរឿងនានាស្របតាមគោលការណ៍។ ប្រសិនបើការប្រកបគ្នារបស់អ្នកស្របតាមគោលការណ៍សេចក្ដីពិត នោះអាទទឹងនឹងព្រះគ្រីស្ទនឹងមិនទទួលយកវាដាច់ខាត។ ការប្រកបគ្នារបស់អ្នកកាន់តែវិជ្ជមាន ជាក់ស្ដែង យុត្តិធម៌ ត្រឹមត្រូវ និងផ្អែកលើការពិតកម្រិតណា នោះវាកាន់តែមិនអាចទទួលយកបានសម្រាប់អាទទឹងនឹងព្រះគ្រីស្ទកម្រិតនោះដែរ។ គេនឹងឆ្លើយតបដោយការដោះសាទាំងវៀចវេរ ដោយបដិសេធមិនព្រមទទួលយកសេចក្ដីពិត ឬការពិតឡើយ។ ប្រសិនបើអ្នកនិយាយជាមួយគេអំពីរបៀបធ្វើសកម្មភាព ដើម្បីបំពេញការទទួលខុសត្រូវរបស់គេនៅក្នុងបញ្ហានេះ គេនឹងប្រាប់អ្នកអំពីរបៀបដែលគេបានរងទុក្ខ និងលះបង់។ ប្រសិនបើអ្នកនិយាយជាមួយគេអំពីរបៀបធ្វើសកម្មភាពស្របតាមគោលការណ៍សេចក្ដីពិត នោះ គេនឹងប្រាប់អ្នកថា គេបានរត់ចុះរត់ឡើងច្រើនប៉ុនណា ថាតើគេបានរងទុក្ខច្រើនប៉ុនណា និងថាតើគេបាននិយាយច្រើនប៉ុនណា។ ប្រសិនបើអ្នកនិយាយជាមួយ គេអំពីរបៀបធ្វើជាមនុស្សស្មោះត្រង់ របៀបធ្វើសកម្មភាព និងបំពេញភារកិច្ចដោយដួងចិត្តស្មោះត្រង់ និងស្មោះស្ម័គ្រ គេនឹងមិនចាប់អារម្មណ៍ឡើយ ហើយគេនឹងមិនអើពើនឹងអ្នកទេ។ នៅពេលដែលគេធ្វើសកម្មភាព គេនឹងផ្ដោតតែលើកលល្បិច គម្រោងការឧបាយកល និងល្បិចបោកបញ្ឆោតប៉ុណ្ណោះ។ សរុបមក អាទទឹងនឹងព្រះគ្រីស្ទមានគោលការណ៍ពិសេសមួយឈុតផ្ទាល់ខ្លួនសម្រាប់សកម្មភាពរបស់ខ្លួនគេ ហើយទោះបីជាវាខុសឆ្គង ថោកទាប គួរឱ្យអស់សំណើច និងមិនសមហេតុផលយ៉ាងណានៅក្នុងក្រសែភ្នែករបស់អ្នកដទៃ ឬក្នុងព្រះនេត្ររបស់ព្រះជាម្ចាស់ក៏ដោយ ក៏គេនឹងមិនដែលនឿយណាយក្នុងការប្រកាន់ខ្ជាប់នូវវិធីសាស្ត្រ និងគោលការណ៍ទាំងនេះឡើយ។ គេនឹងមិនទទួលយកព្រះបន្ទូលរបស់ព្រះជាម្ចាស់ជាគោលការណ៍សេចក្ដីពិតឡើយ ហើយគេក៏នឹងមិនបោះបង់ចោលគោលការណ៍ផ្ទាល់ខ្លួនរបស់គេដែរ ដូច្នេះ មិនថាអ្នកលួសកាត់គេ លាតត្រដាងគេ ឬដកហូតតំណែងគេយ៉ាងណាក៏ដោយ ក៏លក្ខណៈវិនិច្ឆ័យ ទស្សនៈ និងការយល់ឃើញរបស់គេសម្រាប់ការវាស់វែងរឿងរ៉ាវនឹងមិនផ្លាស់ប្ដូរឡើយ។ លក្ខណៈវិនិច្ឆ័យទាំងនេះខ្លះ គឺជារបស់វិទ្យាសាស្ត្រមនុស្ស ខ្លះជារបស់ចំណេះដឹង ខ្លះជារបស់វប្បធម៌ប្រពៃណី ហើយខ្លះទៀតជារបស់និន្នាការដ៏អាក្រក់នៃពិភពលោកនេះ ប៉ុន្តែទោះបីជារឿងទាំងនេះអាចខុសឆ្គងយ៉ាងណាក៏ដោយ ក៏អាទទឹងនឹងព្រះគ្រីស្ទមិនអាចលះបង់ពួកវាចោលបានដែរ។ គេនឹងទទួលយកនិន្នាការដ៏អាក្រក់ណាមួយ ហើយនិងពាក្យសម្ដី ព្រមទាំងទស្សនៈណាមួយដែលពេញនិយមនៅក្នុងសង្គម ប៉ុន្តែព្រះបន្ទូលរបស់ព្រះជាម្ចាស់ ឬសេចក្ដីពិត មិនមែនជាលក្ខណៈវិនិច្ឆ័យរបស់គេសម្រាប់វាស់វែងរបស់ផ្សេងៗ និងព្រឹត្តិការណ៍ទាំងអស់សម្រាប់វាស់វែងអ្វីៗទាំងអស់ឡើយ។ ខណៈពេលដែលគេកំពុងដើរតាមព្រះជាម្ចាស់ និងរស់នៅពឹងលើដំណាក់របស់ព្រះជាម្ចាស់ គេកំពុងបដិសេធ និងថ្កោលទោសសេចក្ដីពិត។ ខណៈពេលដែលបដិសេធ និងថ្កោលទោសសេចក្ដីពិត គេកំពុងគោរព និងលើកតម្កើងសេចក្ដីបង្រៀនខុសឆ្គង និងសេចក្ដីខុសទំនងគ្រប់បែបយ៉ាងពីពិភពលោកនេះ។ រឿងតែមួយគត់ដែលគេមិនអាចទទួលយកបាន គឺព្រះបន្ទូលរបស់ព្រះជាម្ចាស់ ដែលជាសេចក្ដីពិត។ ប្រសិនបើមើលតាមសារជាតិនៃពួកទទឹងនឹងព្រះគ្រីស្ទនេះ ទោះបីជាពួកគេចូលរួមការជួបជុំ អានព្រះបន្ទូលរបស់ព្រះជាម្ចាស់ និងបំពេញភារកិច្ចនៅក្នុងដំណើរនៃសេចក្ដីជំនឿរបស់ពួកគេក៏ដោយ ក៏មានរឿងមួយដែលច្បាស់លាស់ដែរ នោះគឺនិស្ស័យរបស់ពួកគេនឹងមិនផ្លាស់ប្ដូរឡើយ ហើយទស្សនៈរបស់ពួកគេ ដែលជារបស់ពិភពលោក និងនិន្នាការដ៏អាក្រក់ ក៏នឹងមិនផ្លាស់ប្ដូរដែរ។ ប្រសិនបើអ្នកសុំឱ្យអាទទឹងនឹងព្រះគ្រីស្ទនិយាយអំពីការចូលទៅក្នុងជីវិត ឬការផ្លាស់ប្ដូរនិស្ស័យ អ្នកនឹងឆ្ងល់ថាតើហេតុអ្វីបានជាពាក្យសម្ដីរបស់គេស្ដាប់ទៅចម្លែក គួរឱ្យខ្ពើមរអើម និងឆ្គងម៉្លេះ។ ពាក្យសម្ដីទាំងនោះនឹងស្ដាប់ទៅដូចជាពាក្យសម្ដីរបស់អ្នកក្រៅ ហើយ គេគ្រាន់តែជាមនុស្សច្របូកច្របល់ ដែលគ្មានការយល់ដឹងខាងវិញ្ញាណ ប៉ុន្តែធ្វើពុតជាមនុស្សខាងវិញ្ញាណ និងមានជីវិតប៉ុណ្ណោះ។ វាពិតជាគួរឱ្យខ្ពើមរអើមដល់កម្រិតបំផុតមែន! តើអ្នកដែលមិនធ្លាប់ទទួលស្គាល់ព្រះបន្ទូលរបស់ព្រះជាម្ចាស់ថាជាសេចក្ដីពិត ឬមិនធ្លាប់ទទួលយកព្រះបន្ទូលរបស់ព្រះជាម្ចាស់ជាជីវិតរបស់ពួកគេអាចមានជីវិតដែរឬទេ? នោះគឺជារឿងកំប្លែងទេ មែនទេ? ចូរសម្លឹងមើលជុំវិញអ្នករាល់គ្នាចុះ ហើយពិនិត្យមើលថាតើមាននរណាម្នាក់ដែលចេះតែនិយាយថា៖ «បុគ្គលល្បីឈ្មោះនេះ ឬបុគ្គលល្បីឈ្មោះនោះបាននិយាយបែបនេះ សៀវភៅនេះ ឬសៀវភៅនោះបាននិយាយបែបនេះ រឿងភាគទូរទស្សន៍នេះ ឬរឿងភាគទូរទស្សន៍នោះបាននិយាយបែបនេះ ស្នាដៃឯកនេះ ឬស្នាដៃឯកនោះបាននិយាយបែបនេះ» ឬ «វប្បធម៌ប្រពៃណីរបស់យើងគឺបែបនេះ នៅកន្លែងដែលខ្ញុំមក គេនិយាយបែបនេះ នៅក្នុងគ្រួសាររបស់យើង យើងមានច្បាប់បែបនេះ» និងរឿងជាច្រើនទៀតដែរឬទេ។ ចូរមើលថាតើនរណាតែងតែមានរឿងទាំងនេះមួយគំនរសម្រាប់និយាយ តើនរណាដែលមិនរំជួលចិត្តនឹងព្រះបន្ទូលរបស់ព្រះជាម្ចាស់បន្ទាប់ពីបានឮព្រះបន្ទូលទាំងនោះ ហើយគ្រាន់តែនិយាយពាក្យសម្ដីច្របូកច្របល់ ពាក្យសម្ដីមិនសមហេតុផល ព្រមទាំងពាក្យសម្ដីដែលគ្មានការយល់ដឹងខាងវិញ្ញាណ នៅពេលដែលពួកគេព្យាយាមប្រកបគ្នាអំពីការយល់ដឹងរបស់ពួកគេចំពោះព្រះបន្ទូលរបស់ព្រះជាម្ចាស់ ហើយថាតើនរណាដែលទោះបីជាពួកគេគ្មានការស្វែងយល់ ឬការយល់ដឹងអំពីព្រះបន្ទូលរបស់ព្រះជាម្ចាស់ក៏ដោយ ក៏ព្យាយាមបង្ខំផ្គុំពាក្យសម្ដីខ្លះបញ្ចូលគ្នា និងធ្វើពុតជាមនុស្សខាងវិញ្ញាណដែរ។ នេះពិតជាគួរឱ្យខ្ពើមរអើមខ្លាំងណាស់! មនុស្សទាំងនេះបានជឿលើព្រះជាម្ចាស់អស់រយៈពេលជាច្រើនឆ្នាំ និងបានស្ដាប់សេចក្ដីអធិប្បាយ ព្រមទាំងចូលរួមការជួបជុំអស់រយៈពេលជាច្រើនឆ្នាំ ប៉ុន្តែ មិនគួរឱ្យជឿ ពួកគេនៅតែមិនដឹងថា ពួកគេមាននិស្ស័យពុករលួយ ហើយមិនទាន់រកឃើញថា ពួកគេមានទស្សនៈមិនត្រឹមត្រូវ ឬថាទស្សនៈដ៏ខុសទំនងរបស់ពួកគេ គឺផ្ទុយ និងប្រឆាំងនឹងព្រះបន្ទូលរបស់ព្រះជាម្ចាស់ទាំងស្រុងឡើយ។ តើអ្វីជាមូលហេតុសម្រាប់រឿងនេះ? វាគឺជាមូលហេតុទីបីនៅពីក្រោយការដែលពួកទទឹងនឹងព្រះគ្រីស្ទបដិសេធមិនទទួលយកការលួសកាត់ និងខ្វះអាកប្បកិរិយានៃការប្រែចិត្តនៅពេលដែលពួកគេប្រព្រឹត្តកំហុសណាមួយ៖ ពួកគេបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង។ នេះគឺជាឫសគល់នៃបញ្ហា។

ហេតុអ្វីបានជាពួកទទឹងនឹងព្រះគ្រីស្ទបដិសេធមិនទទួលយកការលួសកាត់? ហេតុអ្វីបានជានៅពេលដែលពួកគេប្រឈមមុខនឹងរឿងអ្វីមួយ ពួកគេមិនប្រែចិត្ត និងផ្ទុយទៅវិញ ពួកគេផ្សាយសញ្ញាណផ្សេងៗ ហើយថែមទាំងរិះគន់ ព្រមទាំងវិនិច្ឆ័យព្រះជាម្ចាស់ទៀតផង? មូលហេតុគឺច្បាស់លាស់ណាស់៖ ទីមួយ ពួកទទឹងនឹងព្រះគ្រីស្ទមិនដែលទទួលស្គាល់ថា ពួកគេអាចធ្វើខុសឡើយ។ ទីពីរ ពួកគេមិនដែលទទួលស្គាល់ថា ពួកគេមាននិស្ស័យពុករលួយឡើយ។ ទីបី ពួកគេបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង។ សម្រាប់អ្នកដែលមិនទទួលយកការលួសកាត់ អ្នកដែលបើកសម្តែងយ៉ាងច្បាស់នូវនិស្ស័យពុករលួយនៅពេលដែលពួកគេធ្វើកំហុស អ្នកដែលជារឿយៗបង្កគ្រោះថ្នាក់ដល់រាស្ដ្ររើសតាំងរបស់ព្រះជាម្ចាស់ ដែលពន្យារពេលការចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់រាប់មិនអស់ និងបង្កការខាតបង់ដល់កិច្ចការនៃដំណាក់របស់ព្រះជាម្ចាស់ ប្រសិនបើមនុស្សទាំងនេះគ្មានវិប្បដិសារី ឬអាកប្បកិរិយានៃការប្រែចិត្តនៅពេលដែលពួកគេត្រូវបានលួសកាត់ទេ នោះមានរឿងមួយដែលច្បាស់លាស់ ដែលថាពួកគេមានការស្តែងចេញទាំងបីនេះរបស់ពួកទទឹងនឹងព្រះគ្រីស្ទ។ ត្រូវទេ? (ត្រូវហើយ។) សរុបមក មានមូលហេតុបីយ៉ាងដែលធ្វើឱ្យពួកទទឹងនឹងព្រះគ្រីស្ទបដិសេធមិនទទួលយកការលួសកាត់។ ចូរអានពួកវាម្ដងទៀតចុះ។ (ទីមួយ ពួកទទឹងនឹងព្រះគ្រីស្ទមិនដែលទទួលស្គាល់ថា ពួកគេអាចធ្វើខុសឡើយ។ ទីពីរ ពួកគេមិនដែលទទួលស្គាល់ថា ពួកគេមាននិស្ស័យពុករលួយឡើយ។ ទីបី ពួកគេបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត និងជាលក្ខណៈវិនិច្ឆ័យដែលអ្វីៗទាំងអស់ត្រូវបានវាស់វែង។) សរុបមកមានបី។ យើងបានប្រកបគ្នាយ៉ាងលម្អិតគួរសមអំពីមូលហេតុចំនួនពីរដំបូង។ មូលហេតុចុងក្រោយមានភាពខុសប្លែកគ្នាបន្តិចបន្តួច ប៉ុន្តែប្រសិនបើនិយាយពីសារជាតិ មូលហេតុចំនួនពីរដំបូងពាក់ព័ន្ធនឹងមូលហេតុមួយនេះ ដែលពួកទទឹងនឹងព្រះគ្រីស្ទបដិសេធមិនទទួលស្គាល់ថា ព្រះបន្ទូលរបស់ព្រះជាម្ចាស់គឺជាសេចក្ដីពិត ដូច្នេះ យើងនឹងមិនប្រកបគ្នាអំពីមូលហេតុនោះឱ្យកាន់តែលម្អិតទៀតឡើយ។ ល្អហើយ ចូរយើងបញ្ចប់ការប្រកបគ្នារបស់យើងត្រឹមនេះសម្រាប់ថ្ងៃនេះចុះ។ ជម្រាបលា! (សូមជម្រាបលាព្រះជាម្ចាស់!)

ថ្ងៃទី១៩ ខែកញ្ញា ឆ្នាំ២០២០


ចំណុចទីដប់បួន៖ ពួកគេចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ

នៅការជួបជុំលើកមុន ពួកយើងបានប្រកបគ្នាអំពីការពិតដែលថា ក្រៅពីការគ្រប់គ្រងចិត្តរបស់មនុស្ស ពួកទទឹងនឹងព្រះគ្រីស្ទក៏គ្រប់គ្រងហិរញ្ញវត្ថុរបស់ពួកជំនុំផងដែរ។ តើចំណុចសំខាន់អ្វីខ្លះដែលពួកយើងបានប្រកបគ្នា? (ពួកយើងបានប្រកបគ្នាអំពីចំណុចសំខាន់ពីរ៖ ចំណុចទីមួយគឺការផ្តល់អាទិភាពលើការកាន់កាប់ និងការប្រើប្រាស់ទ្រព្យសម្បត្តិរបស់ពួកជំនុំ ចំណែកឯចំណុចទីពីរគឺការខ្ជះខ្ជាយ ការប្រើប្រាស់តង្វាយដោយមិនត្រឹមត្រូវ ការយកតង្វាយទៅឱ្យគេខ្ចី ការប្រើប្រាស់តង្វាយដោយបន្លំ និងការលួចតង្វាយ។) ពួកយើងបានប្រកបគ្នាអំពីចំណុចសំខាន់ទាំងពីរនេះ។ ថ្ងៃនេះ ពួកយើងនឹងប្រកបគ្នាអំពីចំណុចទីដប់បួននៃការសម្ដែងចេញផ្សេងៗរបស់ពួកទទឹងនឹងព្រះគ្រីស្ទ៖ ពួកគេចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ។ ចូរយើងមើលនៅក្នុងចំណុចនេះថាតើពួកទទឹងនឹងព្រះគ្រីស្ទមានការសម្ដែងចេញអ្វីខ្លះ ដែលបញ្ជាក់ថាពួកគេមានសារជាតិជាអាទទឹងនឹងព្រះគ្រីស្ទ។ ពួកគេចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ៖ មើលពីសំបកក្រៅ ពាក្យទាំងពីរនេះ ពោលគឺ «ដំណាក់របស់ព្រះជាម្ចាស់» និង «ដែនផ្ទាល់ខ្លួន» មិនបានបង្ហាញពីអំពើអាក្រក់អ្វីដែលពួកទទឹងនឹងព្រះគ្រីស្ទអាចធ្វើបាននោះទេ។ ការនិយាយថា «ពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាផ្ទះរបស់ពួកគេផ្ទាល់» មិនបានបង្ហាញឱ្យឃើញពីខាងក្រៅទេថា តើ «ផ្ទះ» នេះសំដៅទៅលើអ្វីឡើយ ថាតើវាជារឿងវិជ្ជមាន ឬអវិជ្ជមាន ថាតើវាត្រូវបានប្រើក្នុងន័យសរសើរ ឬក្នុងន័យបង្អាប់នោះទេ។ ប៉ុន្តែ តើការប្តូរពាក្យ «ផ្ទះ» ទៅជា «ដែនផ្ទាល់ខ្លួន» បង្ហាញថាមានបញ្ហាជាក់លាក់ណាមួយដែរឬទេ? ជាបឋម តើពាក្យ «ដែនផ្ទាល់ខ្លួន» ប្រាប់យើងពីអ្វី? (ពួកទទឹងនឹងព្រះគ្រីស្ទចង់ធ្វើជាអ្នកសម្រេចចុងក្រោយ។) តើមានអ្វីទៀត? (ពួកគេចាត់ទុកដំណាក់របស់ព្រះជាម្ចាស់ជាដែនឥទ្ធិពលផ្ទាល់ខ្លួនរបស់ពួកគេ ដោយបណ្ដុះបណ្ដាលបក្ខពួក និងមនុស្សក្នុងគ្រួសាររបស់ពួកគេផ្ទាល់ រួចហើយក្ដោបក្ដាប់ការគ្រប់គ្រងលើពួកជំនុំ។) នេះក៏ជាការស្ដែងចេញរបស់ពួកទទឹងនឹងព្រះគ្រីស្ទផងដែរ។ តើមានអ្វីផ្សេងទៀតទេ? តើអត្ថន័យសំបកក្រៅនៃឃ្លានេះ បង្ហាញថាវាជាដែនឥទ្ធិពលរបស់ពួកទទឹងនឹងព្រះគ្រីស្ទ ជាកន្លែងដែលពួកទទឹងនឹងព្រះគ្រីស្ទប្រើអំណាច និងមានឥទ្ធិពលគ្រប់គ្រង ជាកន្លែងដែលអ្វីៗទាំងអស់ត្រូវបានគ្រប់គ្រង ក្ដោបក្ដាប់ផ្ដាច់មុខ និងរឹតត្បិតដោយពួកទទឹងនឹងព្រះគ្រីស្ទ ជាកន្លែងដែលពួកទទឹងនឹងព្រះគ្រីស្ទជាអ្នកសម្រេចគ្រប់យ៉ាងដែរឬទេ? (មែនហើយ។) យើងអាចយល់អត្ថន័យបែបនេះចេញពីឃ្លានេះបាន ពីព្រោះនៅពេលពិភាក្សាពីមុនអំពីការសម្ដែងចេញផ្សេងៗរបស់ពួកទទឹងនឹងព្រះគ្រីស្ទ យើងបានប្រកបគ្នាយ៉ាងច្រើនអំពីការវែកញែក និងការលាតត្រដាងពីសារជាតិរបស់ពួកទទឹងនឹងព្រះគ្រីស្ទ។ អ្វីដែលសំខាន់ក្នុងចំណោមការស្ដែងចេញទាំងនេះ គឺការប៉ុនប៉ងរបស់ពួកទទឹងនឹងព្រះគ្រីស្ទក្នុងការគ្រប់គ្រងមនុស្ស និងការប្រើអំណាច ទោះបីជាប្រាកដណាស់ថាមានការសម្ដែងចេញផ្សេងៗទៀតក៏ដោយ។

ដូច្នេះ ឥឡូវនេះ ដោយសារពួកយើងបានប្រកបគ្នាអំពីអត្ថន័យទូទៅនៃការដែលពួកទទឹងនឹងព្រះគ្រីស្ទបង្កើត «ដែនផ្ទាល់ខ្លួន» ហើយ ចូរយើងប្រកបគ្នាអំពីអត្ថន័យពិតប្រាកដនៃ «ដំណាក់របស់ព្រះជាម្ចាស់»។ តើអ្នករាល់គ្នាមានសញ្ញាណអំពីថាតើដំណាក់របស់ព្រះជាម្ចាស់គឺជាអ្វីដែរឬទេ តើអ្នករាល់គ្នាអាចផ្ដល់និយមន័យដ៏ត្រឹមត្រូវអំពីវាបានដែរឬទេ? ក្រុមបងប្អូនប្រុសស្រីដែលប្រមូលផ្ដុំគ្នា តើនេះជាដំណាក់របស់ព្រះជាម្ចាស់ឬ? តើការជួបជុំ ឬការប្រមូលផ្ដុំមនុស្សដែលដើរតាមព្រះគ្រីស្ទ និងព្រះជាម្ចាស់ ត្រូវបានចាត់ទុកថាជាដំណាក់របស់ព្រះជាម្ចាស់ដែរឬទេ? តើការជួបជុំដែលរួមមានទាំងអ្នកដឹកនាំពួកជំនុំ គ្រូជំនួយ និងប្រធានក្រុមផ្សេងៗ ត្រូវបានចាត់ទុកថាជាដំណាក់របស់ព្រះជាម្ចាស់ដែរឬទេ? (ទេ។) តើដំណាក់របស់ព្រះជាម្ចាស់គឺជាអ្វីឱ្យប្រាកដ? (មានតែពួកជំនុំដែលព្រះគ្រីស្ទគ្រប់គ្រងប៉ុណ្ណោះ ទើបជាដំណាក់របស់ព្រះជាម្ចាស់។) (មានតែការជួបជុំរបស់មនុស្សដែលយកព្រះបន្ទូលរបស់ព្រះជាម្ចាស់ធ្វើជាគោលការណ៍នៃការអនុវត្តរបស់ពួកគេប៉ុណ្ណោះ ទើបអាចចាត់ទុកថាជាដំណាក់របស់ព្រះជាម្ចាស់បាន។) តើនិយមន័យទាំងពីរនេះត្រឹមត្រូវដែរឬទេ? អ្នករាល់គ្នាមិនអាចពន្យល់វាបានទេ។ សូម្បីតែបន្ទាប់ពីបានស្ដាប់សេចក្ដីអធិប្បាយទាំងអស់ដែលអ្នករាល់គ្នាធ្លាប់បានស្ដាប់រួចហើយក៏ដោយ ក៏អ្នករាល់គ្នានៅតែមិនអាចផ្ដល់និយមន័យដ៏សាមញ្ញបែបនេះបានដែរ។ ជាក់ស្ដែង អ្នករាល់គ្នាមិនមានទម្លាប់ចាត់ទុកពាក្យពេចន៍ និងវាក្យសព្ទខាងវិញ្ញាណទាំងនេះយ៉ាងយកចិត្តទុកដាក់ ហើយយកមកពិចារណាឱ្យបានត្រឹមត្រូវនោះទេ។ អ្នករាល់គ្នាពិតជាធ្វេសប្រហែសណាស់! ដូច្នេះ ចូរគិតអំពីវាឡើងវិញ៖ តើដំណាក់របស់ព្រះជាម្ចាស់គឺជាអ្វីឱ្យប្រាកដ? ប្រសិនបើវាត្រូវបានកំណត់និយមន័យតាមទ្រឹស្ដី ដំណាក់របស់ព្រះជាម្ចាស់គឺជាកន្លែងដែលសេចក្ដីពិតគ្រប់គ្រង ជាការប្រមូលផ្ដុំមនុស្សដែលគោលការណ៍នៃការអនុវត្តរបស់ពួកគេ គឺជាព្រះបន្ទូលរបស់ព្រះជាម្ចាស់។ ក្នុងករណីនេះ ការដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ជាដែនផ្ទាល់ខ្លួនរបស់ពួកគេ គឺជាបញ្ហាមួយ។ ពួកគេកំពុងចាត់ទុកការជួបជុំរបស់បងប្អូនប្រុសស្រីដែលដើរតាមព្រះជាម្ចាស់ ថាជាដែនឥទ្ធិពលផ្ទាល់ខ្លួនរបស់ពួកគេ ជាកន្លែងដែលពួកគេប្រើអំណាច និងជាកម្មវត្ថុដែលពួកគេប្រើអំណាចទៅលើ។ នេះគឺជាអត្ថន័យតាមន័យត្រង់ ដែលអាចយល់បានពីការដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ជាដែនផ្ទាល់ខ្លួនរបស់ពួកគេ។ មិនថាអ្នកពន្យល់ ឬមើលពីជ្រុងណាក៏ដោយ ការដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ជាដែនផ្ទាល់ខ្លួនរបស់ពួកគេ បង្ហាញពីសារជាតិធម្មជាតិរបស់ពួកគេ ក្នុងការប៉ុនប៉ងបំភាន់ និងត្រួតត្រាមនុស្ស ព្រមទាំងក្ដោបក្ដាប់អំណាចផ្ដាច់មុខ។ ដំណាក់របស់ព្រះជាម្ចាស់ គឺជាកន្លែងដែលព្រះជាម្ចាស់ធ្វើកិច្ចការ និងមានព្រះបន្ទូល ជាកន្លែងដែលព្រះជាម្ចាស់សង្គ្រោះមនុស្ស ជាកន្លែងដែលរាស្ដ្ររើសតាំងរបស់ព្រះជាម្ចាស់ឆ្លងកាត់កិច្ចការរបស់ព្រះជាម្ចាស់ ត្រូវបានបន្សុទ្ធ និងទទួលបានសេចក្ដីសង្រ្គោះ។ ជាកន្លែងដែលព្រះហឫទ័យ និងព្រះរាជបំណងរបស់ព្រះជាម្ចាស់អាចត្រូវបានអនុវត្តដោយគ្មានការរារាំង ហើយជាកន្លែងដែលផែនការគ្រប់គ្រងរបស់ព្រះជាម្ចាស់អាចត្រូវបានអនុវត្ត និងសម្រេចបាន។ សរុបមក ដំណាក់របស់ព្រះជាម្ចាស់គឺជាកន្លែងដែលព្រះជាម្ចាស់កាន់អំណាច ជាកន្លែងដែលព្រះបន្ទូលរបស់ព្រះជាម្ចាស់ និងសេចក្ដីពិតគ្រងអំណាច។ វាមិនមែនជាកន្លែងដែលបុគ្គលណាម្នាក់ប្រើអំណាច និងធ្វើរឿងផ្ទាល់ខ្លួនរបស់ពួកគេ ដើម្បីសម្រេចបាននូវបំណងប្រាថ្នា ឬផែនការធំដុំផ្ទាល់ខ្លួនរបស់ពួកគេនោះទេ។ ទោះជាយ៉ាងណាក៏ដោយ អ្វីដែលពួកទទឹងនឹងព្រះគ្រីស្ទធ្វើ គឺផ្ទុយស្រឡះពីអ្វីដែលព្រះជាម្ចាស់សព្វព្រះទ័យ៖ ពួកគេមិនយកចិត្តទុកដាក់ និងមិនខ្វល់ខ្វាយពីអ្វីដែលព្រះជាម្ចាស់ចង់ធ្វើនោះទេ ពួកគេមិនខ្វល់ថាតើព្រះបន្ទូលរបស់ព្រះជាម្ចាស់ត្រូវបានសម្រេចជាផ្លែផ្កាក្នុងចំណោមមនុស្ស ឬថាតើព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិតអាចត្រូវបានយល់ អនុវត្ត និងមានបទពិសោធន៍ពីវាក្នុងចំណោមមនុស្សដែរឬអត់ឡើយ។ ពួកគេគ្រាន់តែគិតគូរថាតើពួកគេមានឋានៈ អំណាច និងអាចធ្វើជាអ្នកសម្រេចចុងក្រោយដែរឬទេ ថាតើចេតនា គំនិត និងសេចក្ដីប៉ងប្រាថ្នារបស់ពួកគេអាចសម្រេចបានក្នុងចំណោមមនុស្សដែរឬទេ។ ពោលគឺ នៅក្នុងដែនឥទ្ធិពលរបស់ពួកគេ តើមានមនុស្សប៉ុន្មាននាក់ដែលស្ដាប់ពាក្យសម្ដីរបស់ពួកគេ និងស្ដាប់បង្គាប់ពួកគេ ហើយថាតើពួកគេមានរូបភាពខាងក្រៅ កេរ្តិ៍ឈ្មោះ និងសិទ្ធិអំណាចបែបណា ទាំងនេះគឺជាចំណុចសំខាន់ៗដែលពួកគេព្យាយាមគ្រប់គ្រង ហើយទាំងនេះគឺជាអ្វីដែលពួកគេខ្វល់ខ្វាយបំផុតនៅក្នុងចិត្តរបស់ពួកគេ។ ព្រះជាម្ចាស់មានព្រះបន្ទូល និងបំពេញកិច្ចការក្នុងចំណោមមនុស្ស ទ្រង់សង្គ្រោះមនុស្ស ដឹកនាំមនុស្ស និងផ្គត់ផ្គង់ដល់មនុស្ស ទ្រង់ណែនាំពួកគេឱ្យមកចំពោះព្រះជាម្ចាស់ យល់ពីបំណងព្រះហឫទ័យរបស់ទ្រង់ ចូលទៅក្នុងតថភាពនៃសេចក្ដីពិតមួយជំហានម្ដងៗ និងឈានដល់ការចុះចូលនឹងព្រះជាម្ចាស់ជាបណ្ដើរៗ។ អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺដើរផ្ទុយស្រឡះពីរឿងនេះ។ ព្រះជាម្ចាស់ដឹកនាំមនុស្សឱ្យមកចំពោះព្រះជាម្ចាស់ ប៉ុន្តែពួកទទឹងនឹងព្រះគ្រីស្ទប្រជែងជាមួយព្រះជាម្ចាស់ដើម្បីដណ្ដើមមនុស្សទាំងនេះ ហើយព្យាយាមនាំពួកគេមកចំពោះខ្លួនពួកគេវិញ។ ព្រះជាម្ចាស់ណែនាំមនុស្សឱ្យចូលទៅក្នុងតថភាពនៃសេចក្ដីពិត យល់ពីបំណងព្រះហឫទ័យរបស់ព្រះជាម្ចាស់ និងចុះចូលក្រោមការត្រួតត្រារបស់ព្រះជាម្ចាស់មួយជំហានម្ដងៗ ចំណែកឯពួកទទឹងនឹងព្រះគ្រីស្ទព្យាយាមគ្រប់គ្រងមនុស្សមួយជំហានម្ដងៗ ក្ដាប់បានពីចលនារបស់ពួកគេ និងនាំពួកគេឱ្យស្ថិតនៅក្រោមអំណាចរបស់ខ្លួនយ៉ាងរឹងមាំ។ សរុបមក អ្វីគ្រប់យ៉ាងដែលពួកទទឹងនឹងព្រះគ្រីស្ទធ្វើ គឺដើម្បីបង្វែរអ្នកដែលដើរតាមព្រះជាម្ចាស់ ឱ្យក្លាយជាអ្នកដែលដើរតាមពួកគេវិញ។ បន្ទាប់ពីពួកគេអូសទាញមនុស្សមានគំនិតច្របូកច្របល់ដែលមិនដេញតាមសេចក្ដីពិត ឱ្យស្ថិតនៅក្រោមអំណាចរបស់ពួកគេហើយ ពួកគេឈានមួយជំហានទៅមុខទៀត ដោយព្យាយាមគ្រប់មធ្យោបាយដើម្បីអូសទាញអ្នកដែលអាចដើរតាមព្រះជាម្ចាស់ និងបំពេញភារកិច្ចរបស់ខ្លួនដោយស្មោះត្រង់ ឱ្យស្ថិតនៅក្រោមអំណាចរបស់ពួកគេដែរ ដោយធ្វើឱ្យមនុស្សគ្រប់គ្នានៅក្នុងពួកជំនុំស្ដាប់តាមអ្វីដែលពួកគេនិយាយ ហើយធ្វើឱ្យពួកគេរស់នៅ ធ្វើសកម្មភាព ប្រព្រឹត្តខ្លួន និងធ្វើអ្វីៗគ្រប់យ៉ាងទៅតាមបំណងប្រាថ្នារបស់ពួកទទឹងនឹងព្រះគ្រីស្ទ ដើម្បីឱ្យនៅទីបំផុត ពួកគេស្ដាប់បង្គាប់តាមអ្វីគ្រប់យ៉ាងដែលពួកទទឹងនឹងព្រះគ្រីស្ទនិយាយ ស្ដាប់បង្គាប់តាមបំណងប្រាថ្នារបស់ពួកគេ និងស្ដាប់បង្គាប់តាមការទាមទាររបស់ពួកគេ។ ពោលគឺ ទោះជាព្រះជាម្ចាស់មានព្រះរាជបំណងចង់ធ្វើអ្វីក៏ដោយ ទោះជាព្រះជាម្ចាស់មានព្រះរាជបំណងចង់សម្រេចបានលទ្ធផលអ្វីក៏ដោយ នោះក៏ជាលទ្ធផលដែលពួកទទឹងនឹងព្រះគ្រីស្ទចង់សម្រេចបានដូចគ្នាដែរ។ លទ្ធផលដែលពួកគេចង់សម្រេចបាន មិនមែនដើម្បីធ្វើឱ្យមនុស្សមកចំពោះព្រះជាម្ចាស់ និងថ្វាយបង្គំព្រះជាម្ចាស់នោះទេ ប៉ុន្តែគឺធ្វើឱ្យមនុស្សមកចំពោះពួកគេ និងថ្វាយបង្គំពួកគេវិញ។ សរុបសេចក្ដីមក នៅពេលដែលពួកទទឹងនឹងព្រះគ្រីស្ទមានអំណាច ពួកគេព្យាយាមត្រួតត្រាមនុស្សគ្រប់រូប និងរបស់គ្រប់យ៉ាងនៅក្នុងដែនឥទ្ធិពលរបស់ពួកគេ ពួកគេព្យាយាមត្រួតត្រាដែនណាក៏ដោយដែលពួកគេអាចត្រួតត្រាបាន ពួកគេព្យាយាមធ្វើឱ្យពួកជំនុំ ដំណាក់របស់ព្រះជាម្ចាស់ និងអ្នកដែលដើរតាមព្រះជាម្ចាស់ ក្លាយជាដែនដែលពួកគេប្រើអំណាចរបស់ពួកគេ និងអាចគ្រងអំណាចបាន។ ពោលគឺ ព្រះជាម្ចាស់ដឹកនាំមនុស្សឱ្យមកចំពោះព្រះអង្គ ចំណែកឯពួកទទឹងនឹងព្រះគ្រីស្ទបំភាន់មនុស្ស ហើយក៏ចង់ដឹកនាំមនុស្សទាំងនោះឱ្យមកចំពោះខ្លួនពួកគេដែរ។ គោលបំណងរបស់ពួកទទឹងនឹងព្រះគ្រីស្ទក្នុងការធ្វើរឿងទាំងអស់នេះ គឺដើម្បីធ្វើឱ្យអ្នកដែលដើរតាមព្រះជាម្ចាស់ ក្លាយជាអ្នកដែលដើរតាមពួកគេ ដើម្បីបង្វែរដំណាក់របស់ព្រះជាម្ចាស់ និងពួកជំនុំ ឱ្យក្លាយជាផ្ទះរបស់ពួកគេផ្ទាល់។ ដោយសារពួកទទឹងនឹងព្រះគ្រីស្ទមានមូលហេតុជំរុញចិត្ត និងសារជាតិទាំងនេះ តើពួកគេមានការស្ដែងចេញ និងឥរិយាបថជាក់លាក់អ្វីខ្លះ ដែលបញ្ជាក់ថាពួកទទឹងនឹងព្រះគ្រីស្ទទាំងនេះគឺជាអាទទឹងនឹងព្រះគ្រីស្ទ ថាពួកគេគឺជាសត្រូវរបស់ព្រះជាម្ចាស់ ថាពួកគេគឺជាពួកអារក្ស និងពួកសាតាំងដែលប្រទូសរ៉ាយនឹងព្រះជាម្ចាស់ និងសេចក្ដីពិតនោះ? បន្ទាប់នេះ យើងនឹងវែកញែកឱ្យបានជាក់លាក់ថាតើពួកទទឹងនឹងព្រះគ្រីស្ទមានការស្ដែងចេញ និងវិធីធ្វើជាក់លាក់បែបណាខ្លះ ដែលបញ្ជាក់ថាពួកគេចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ។

I. ពួកទទឹងនឹងព្រះគ្រីស្ទក្ដោបក្ដាប់អំណាចផ្ដាច់មុខ

ការស្ដែងចេញទីមួយដែលបង្ហាញពីរបៀបដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ គឺជាអ្វីដែលពួកយើងតែងតែបានប្រកបគ្នា ហើយវាគឺជាការសម្ដែងចេញដ៏សំខាន់ចាំបាច់មួយដែលមានតែចំពោះពួកទទឹងនឹងព្រះគ្រីស្ទប៉ុណ្ណោះ៖ ពួកទទឹងនឹងព្រះគ្រីស្ទស្រឡាញ់ឋានៈជាងអ្វីៗទាំងអស់។ ហេតុអ្វីបានជាពួកគេស្រឡាញ់ឋានៈជាងគេ? តើឋានៈតំណាងឱ្យអ្វី? (អំណាច។) ត្រូវហើយ នេះគឺជាចំណុចសំខាន់។ មានតែពេលមានឋានៈប៉ុណ្ណោះ ទើបពួកគេអាចមានអំណាចបាន ហើយមានតែពេលមានអំណាចប៉ុណ្ណោះ ទើបពួកគេអាចធ្វើរឿងផ្សេងៗបានយ៉ាងងាយស្រួល។ មានតែពេលមានអំណាចប៉ុណ្ណោះ ទើបសេចក្ដីប៉ងប្រាថ្នា មហិច្ឆិតា និងគោលដៅផ្សេងៗរបស់ពួកគេ មានសង្ឃឹមថានឹងសម្រេចបាន និងក្លាយជាការពិត។ ដូច្នេះ ពួកទទឹងនឹងព្រះគ្រីស្ទមានល្បិចកលណាស់ ពួកគេយល់យ៉ាងច្បាស់នៅក្នុងរឿងបែបនេះ។ ប្រសិនបើពួកគេចង់ធ្វើឱ្យដំណាក់របស់ព្រះជាម្ចាស់ក្លាយជាដែនផ្ទាល់ខ្លួនរបស់ពួកគេ នោះជាដំបូង ពួកគេត្រូវតែក្ដោបក្ដាប់អំណាចផ្ដាច់មុខសិន។ នេះគឺជាការស្ដែងចេញដ៏លេចធ្លោមួយ។ ក្នុងចំណោមពួកទទឹងនឹងព្រះគ្រីស្ទទាំងនោះដែលអ្នករាល់គ្នាធ្លាប់បានជួប ធ្លាប់បានឮ ឬធ្លាប់បានឃើញផ្ទាល់នឹងភ្នែក តើមានអ្នកណាម្នាក់ដែលមិនព្យាយាមក្ដោបក្ដាប់អំណាចផ្ដាច់មុខនោះ? មិនថាពួកគេប្រើមធ្យោបាយអ្វីក៏ដោយ ទោះបីជាតាមរយៈភាពក្រឡេចក្រឡុច និងល្បិចកល តាមរយៈការធ្វើខ្លួនជាមនុស្សនឹងនរ និងរម្យទម្យពីសំបកក្រៅ ឬតាមរយៈការប្រើមធ្យោបាយកាចសាហាវជាងនេះ និងថោកទាបជាពិសេស ឬតាមរយៈអំពើហិង្សាក៏ដោយ ក៏ពួកទទឹងនឹងព្រះគ្រីស្ទមានគោលដៅតែមួយគត់ដែរ៖ គឺដើម្បីកាន់កាប់ឋានៈ រួចហើយប្រើអំណាច។ ហេតុដូច្នេះហើយ រឿងទីមួយដែលខ្ញុំចង់ប្រកបគ្នា គឺថាមុនអ្វីៗទាំងអស់ ពួកទទឹងនឹងព្រះគ្រីស្ទព្យាយាមក្ដោបក្ដាប់អំណាចផ្ដាច់មុខ។ សេចក្ដីប៉ងប្រាថ្នាចង់បានអំណាចរបស់ពួកទទឹងនឹងព្រះគ្រីស្ទ គឺហួសពីមនុស្សធម្មតា វាលើសពីមនុស្សសាមញ្ញដែលមាននិស្ស័យពុករលួយទៅទៀត។ មនុស្សសាមញ្ញដែលមាននិស្ស័យពុករលួយ គ្រាន់តែចង់ឱ្យអ្នកដទៃវាយតម្លៃពួកគេខ្ពស់ ចង់ឱ្យគេមានគំនិតល្អចំពោះពួកគេប៉ុណ្ណោះ។ ពួកគេចូលចិត្តយកប្រៀបលើគេនៅពេលដែលពួកគេនិយាយ ប៉ុន្តែពួកគេមិនសូវឈឺចាប់នោះទេ ប្រសិនបើពួកគេគ្មានអំណាច និងគ្មានការថ្វាយបង្គំពីមនុស្ស។ ពួកគេអាចរស់នៅបាន ទោះបីជាមាន ឬគ្មានអំណាច និងការថ្វាយបង្គំបែបនេះក៏ដោយ។ ពួកគេពិតជាមានការចូលចិត្ត និងការប្រាថ្នាចង់បានអំណាចខ្លះៗមែន ប៉ុន្តែមិនដល់កម្រិតរបស់ពួកទទឹងនឹងព្រះគ្រីស្ទឡើយ។ ហើយតើកម្រិតនោះជាអ្វី? បើគ្មានអំណាចទេ ពួកគេស្ថិតក្នុងស្ថានភាពថប់បារម្ភជានិច្ច ពួកគេមិនអាចរកឃើញសេចក្ដីសុខសាន្តឡើយ ពួកគេរងទុក្ខដោយសារហូបមិនឆ្ងាញ់ និងគេងមិនលក់ ជារៀងរាល់ថ្ងៃហាក់ដូចជានាំមកនូវតែភាពធុញទ្រាន់ និងភាពរសាប់រសល់ប៉ុណ្ណោះ ហើយនៅក្នុងចិត្តរបស់ពួកគេ មានអារម្មណ៍ហាក់ដូចជាមានអ្វីមួយដែលពួកគេមិនទាន់សម្រេចបាន ហើយក៏ហាក់ដូចជាមានអ្វីមួយដែលពួកគេបានបាត់បង់ផងដែរ។ មនុស្សសាមញ្ញដែលពុករលួយ សប្បាយចិត្តពេលមានអំណាច ប៉ុន្តែមិនអាក់អន់ចិត្តខ្លាំងពេកដោយសារតែការខ្វះអំណាចនោះទេ។ ពួកគេអាចមានអារម្មណ៍ខកចិត្តបន្តិចបន្តួច ប៉ុន្តែពួកគេក៏ស្កប់ស្កល់នឹងការធ្វើជាមនុស្សសាមញ្ញម្នាក់ដែរ។ ប្រសិនបើពួកទទឹងនឹងព្រះគ្រីស្ទត្រូវរស់ជាមនុស្សសាមញ្ញ ពួកគេរស់នៅមិនបានទេ ពួកគេមិនអាចបន្តទៅមុខទៀតបានឡើយ វាហាក់ដូចជាពួកគេបានបាត់បង់ទិសដៅ និងគោលបំណងក្នុងជីវិតរបស់ពួកគេអ៊ីចឹង ពួកគេមិនដឹងថាត្រូវបន្តដំណើរតាមផ្លូវ ពោលគឺជីវិត នៅខាងមុខដោយរបៀបណានោះទេ។ ពួកគេមានអារម្មណ៍ថា មានតែឋានៈទេ ទើបជីវិតរបស់ពួកគេពោរពេញដោយពន្លឺ មានតែឋានៈ និងអំណាចទេ ទើបធ្វើឱ្យជីវិតរបស់ពួកគេរុងរឿង សុខសាន្ដ និងសប្បាយរីករាយ។ តើនេះមិនខុសពីមនុស្សធម្មតាទេឬ? នៅពេលដែលពួកគេមានឋានៈ ពួកទទឹងនឹងព្រះគ្រីស្ទប្រែជារំភើបខុសពីធម្មតា។ អ្នកដទៃឃើញបែបនេះ ក៏គិតថា៖ ហេតុអ្វីបានជាពួកគេខុសពីមុន? ហេតុអ្វីបានជាពួកគេស្រស់ស្រាយ និងញញឹមញញែមម្ល៉េះ? ហេតុអ្វីបានជាពួកគេសប្បាយចិត្តម្ល៉េះ? ពេលសួរទៅ ទើបដឹងថានេះគឺដោយសារតែពួកគេមានឋានៈ ពួកគេមានអំណាច ពួកគេមានសិទ្ធិសម្រេចចុងក្រោយ ពួកគេអាចបញ្ជាមនុស្សតាមអំពើចិត្តបាន ពួកគេអាចប្រើអំណាចបាន ពួកគេមានកិត្យានុភាព ហើយពួកគេមានអ្នកដើរតាម។ នៅពេលដែលពួកគេមានឋានៈ និងអំណាច សភាពផ្លូវចិត្តរបស់ពួកទទឹងនឹងព្រះគ្រីស្ទក៏ប្រែប្រួល។

សេចក្ដីប៉ងប្រាថ្នាចង់បានអំណាចរបស់ពួកទទឹងនឹងព្រះគ្រីស្ទ បង្ហាញថាសារជាតិរបស់ពួកគេមិនមែនជារឿងធម្មតាឡើយ ហើយវាមិនមែនជានិស្ស័យពុករលួយធម្មតាដែរ។ ដូច្នេះ មិនថាពួកគេនៅក្នុងចំណោមនុស្សណាក៏ដោយ ក៏ពួកទទឹងនឹងព្រះគ្រីស្ទនឹងព្យាយាមរកវិធីដើម្បីធ្វើឱ្យខ្លួនឯងលេចធ្លោ ដើម្បីអួតខ្លួន ដើម្បីឃោសនាពីខ្លួនឯង ដើម្បីធ្វើឱ្យមនុស្សគ្រប់គ្នាឃើញពីគុណសម្បត្តិ និងគុណធម៌របស់ពួកគេ ហើយយកចិត្តទុកដាក់ចំពោះពួកគេ ព្រមទាំងដើម្បីទទួលបានតំណែងណាមួយសម្រាប់ខ្លួនឯងនៅក្នុងពួកជំនុំ។ នៅពេលមានការបោះឆ្នោតនៅក្នុងពួកជំនុំ ពួកទទឹងនឹងព្រះគ្រីស្ទមានអារម្មណ៍ថា ឱកាសរបស់ពួកគេបានមកដល់ហើយ៖ ឱកាសក្នុងការឃោសនាពីខ្លួនឯង ធ្វើឱ្យបំណងប្រាថ្នារបស់ពួកគេក្លាយជាការពិត និងបំពេញសេចក្ដីប៉ងប្រាថ្នារបស់ពួកគេ គឺបានមកដល់ហើយ។ ពួកគេធ្វើអ្វីគ្រប់យ៉ាងដែលពួកគេអាចធ្វើបាន ដើម្បីឱ្យគេបោះឆ្នោតជ្រើសរើសពួកគេជាអ្នកដឹកនាំ ពួកគេធ្វើអ្វីគ្រប់យ៉ាងដែលពួកគេអាចធ្វើបាន ដើម្បីទទួលបានអំណាច ដោយជឿថាការទទួលបានអំណាច នឹងធ្វើឱ្យពួកគេកាន់តែងាយស្រួលក្នុងការធ្វើអ្វីៗ។ ហេតុអ្វីបានជាវាកាន់តែងាយស្រួល? នៅពេលដែលពួកទទឹងនឹងព្រះគ្រីស្ទគ្មានអំណាច អ្នកប្រហែលជាមិនអាចរកឃើញមហិច្ឆិតា សេចក្ដីប៉ងប្រាថ្នា និងសារជាតិរបស់ពួកគេពីសំបកក្រៅរបស់ពួកគេបានទេ ពីព្រោះពួកគេលាក់បាំងចំណុចទាំងនេះ ហើយធ្វើពុត ដើម្បីកុំឱ្យអ្នកអាចមើលធ្លុះពួកគេបាន។ ប៉ុន្តែ តើអ្វីជារឿងដំបូងដែលពួកគេធ្វើ បន្ទាប់ពីពួកគេទទួលបានឋានៈ និងមានអំណាច? ពួកគេព្យាយាមពង្រឹងឋានៈរបស់ពួកគេ ពង្រីក និងពង្រឹងអំណាចនៅក្នុងដៃរបស់ពួកគេ។ ហើយតើពួកគេប្រើវិធីអ្វីខ្លះ ដើម្បីពង្រឹងអំណាច និងពង្រឹងឋានៈរបស់ពួកគេ? ពួកទទឹងនឹងព្រះគ្រីស្ទមានមធ្យោបាយជាច្រើន ពួកគេមិនបណ្ដោយឱ្យឱកាសបែបនេះកន្លងផុតទៅឡើយ ហើយក្រោយពីពួកគេបានក្ដោបក្ដាប់អំណាចរួចហើយ ពួកគេមិននៅស្ងៀមនោះទេ។ សម្រាប់ពួកគេ ការមកដល់នៃឱកាសបែបនេះ គឺជាពេលវេលាដែលពួកគេសប្បាយចិត្តយ៉ាងខ្លាំង ក៏ដូចជាពេលដែលពួកគេយកល្បិចកលរបស់ពួកគេប្រើ និងបញ្ចេញសមត្ថភាពរបស់ពួកគេឱ្យអស់ពីលទ្ធភាពផងដែរ។ បន្ទាប់ពីអាទទឹងនឹងព្រះគ្រីស្ទម្នាក់ត្រូវបានបោះឆ្នោតជ្រើសរើស ជាដំបូង គាត់សម្រាំងពិនិត្យមើលសមាជិកគ្រួសារផ្ទាល់ និងសាច់ញាតិរបស់គាត់ ដោយពិនិត្យមើលថាតើអ្នកណាមានទំនាក់ទំនងជិតស្និទ្ធជាមួយគាត់ អ្នកណាដែលចូលចិត្តអែបអបគាត់ អ្នកណាដែលស្និទ្ធស្នាលជាមួយគាត់ ហើយអ្នកណាដែលចុះសម្រុងជាមួយគាត់ និងនិយាយភាសាដូចគ្នា។ គាត់ក៏ពិនិត្យមើលផងដែរថាតើអ្នកណាជាមនុស្សទៀងត្រង់ អ្នកណាមិនកាន់ជើងគាត់ អ្នកណារាយការណ៍ពីគាត់ ប្រសិនបើគាត់ធ្វើអ្វីមួយដែលផ្ទុយនឹងច្បាប់ និងគោលការណ៍នៃដំណាក់របស់ព្រះជាម្ចាស់ អ្នកទាំងនេះគឺជាអ្នកដែលគាត់នឹងជម្រុះចោល។ បន្ទាប់ពីសម្រាំងពិនិត្យមើលពួកគេរួច គាត់គិតថា៖ «សាច់ញាតិរបស់ខ្ញុំភាគច្រើនមានទំនាក់ទំនងល្អជាមួយខ្ញុំ ពួកយើងចុះសម្រុងនឹងគ្នា ពួកយើងនិយាយភាសាដូចគ្នា។ ប្រសិនបើពួកគេក្លាយជាអ្នកក្រោមបង្គាប់របស់ខ្ញុំ ហើយខ្ញុំអាចប្រើពួកគេបាន តើឥទ្ធិពលរបស់ខ្ញុំនឹងមិនកើនឡើងទេឬ? ហើយតើនេះនឹងមិនធ្វើឱ្យឋានៈរបស់ខ្ញុំនៅក្នុងពួកជំនុំមានស្ថិរភាពទេឬ? ដូចពាក្យចាស់ពោលថា “លើកតម្កើងអ្នកមានសមត្ថភាព ដោយមិនចៀសវាងសាច់ញាតិ”។ មន្ត្រីដែលមិនជឿទាំងអស់ សុទ្ធតែត្រូវពឹងផ្អែកលើមិត្តភក្តិជិតស្និទ្ធ និងសហការីរបស់ពួកគេដើម្បីជួយពួកគេ ឥឡូវនេះ ខ្ញុំជាមន្ត្រីហើយ ខ្ញុំក៏ត្រូវតែធ្វើដូចគ្នាដែរ នេះជាគំនិតល្អ។ ជាដំបូង ខ្ញុំត្រូវតែលើកតម្កើងសាច់ញាតិរបស់ខ្ញុំ។ ប្រពន្ធ និងកូនរបស់ខ្ញុំ មិនបាច់និយាយទេ រឿងដំបូងដែលខ្ញុំនឹងធ្វើ គឺរៀបចំតំណែងខ្លះសម្រាប់ពួកគេ។ តើប្រពន្ធរបស់ខ្ញុំនឹងធ្វើអ្វី? ការមើលការខុសត្រូវលើតង្វាយនៅក្នុងពួកជំនុំ គឺជាតួនាទីដ៏សំខាន់ និងចាំបាច់ អំណាចហិរញ្ញវត្ថុត្រូវតែស្ថិតនៅក្នុងដៃរបស់យើង មានតែពេលនោះទេ ទើបខ្ញុំអាចចាយលុយបានដោយសេរី និងងាយស្រួល។ លុយនេះមិនអាចដាក់ក្នុងដៃអ្នកក្រៅបានទេ ប្រសិនបើដាក់ក្នុងដៃពួកគេ នោះចុងក្រោយវានឹងក្លាយជារបស់ពួកគេមិនខាន ហើយការចំណាយនឹងត្រូវបានត្រួតពិនិត្យ និងគ្រប់គ្រង ដែលវាមិនងាយស្រួលនោះទេ។ តើអ្នកដែលគ្រប់គ្រងគណនីបច្ចុប្បន្ននេះ នៅខាងខ្ញុំដែរឬទេ? អ្នកនោះមើលទៅហាក់ដូចជាមិនអីទេពីសំបកក្រៅ ប៉ុន្តែអ្នកណាទៅដឹងថាអ្នកនោះកំពុងគិតអ្វីនៅក្នុងចិត្តនោះ។ ទេ ខ្ញុំត្រូវតែរកវិធីដើម្បីផ្លាស់ប្ដូរអ្នកនោះចេញ ហើយឱ្យប្រពន្ធរបស់ខ្ញុំគ្រប់គ្រងគណនីវិញ»។ អាទទឹងនឹងព្រះគ្រីស្ទពិភាក្សារឿងនេះជាមួយប្រពន្ធរបស់គាត់ ដែលនាងនិយាយថា៖ «នេះពិតជាអស្ចារ្យណាស់! ឥឡូវនេះ ដោយសារអ្នកជាអ្នកដឹកនាំពួកជំនុំ អ្នកធ្វើជាអ្នកសម្រេចចុងក្រោយលើតង្វាយរបស់ពួកជំនុំ តើមែនទេ? អ្នកជាអ្នកសម្រេចថាអ្នកណាជាអ្នកទទួលខុសត្រូវលើតង្វាយទាំងនោះ»។ អាទទឹងនឹងព្រះគ្រីស្ទនិយាយថា៖ «ប៉ុន្តែនៅពេលនេះ មិនទាន់មានវិធីល្អណាមួយក្នុងការដកអ្នកដែលគ្រប់គ្រងបញ្ជីគណនីបច្ចុប្បន្ននេះចេញនៅឡើយទេ»។ ប្រពន្ធរបស់គាត់គិតបន្តិច រួចនិយាយថា៖ «តើវាមិនងាយស្រួលទេឬ? គ្រាន់តែនិយាយថាគាត់ធ្វើការងារនេះយូរពេកហើយទៅ។ នោះជារឿងមិនល្អទេ អាចមានបំណុលអាក្រក់ គណនីរញ៉េរញ៉ៃ ឬករណីកិបកេងប្រាក់។ កំហុសងាយនឹងកើតឡើងណាស់ នៅពេលដែលនរណាម្នាក់ត្រូវបានប្រគល់អ្វីមួយឱ្យគ្រប់គ្រងក្នុងរយៈពេលយូរ។ យូរៗទៅ គាត់មានអារម្មណ៍ថាគាត់មានអ្វីជាទុនសម្រាប់ខ្លួន ហើយឈប់ស្ដាប់អ្នកដទៃ។ លើសពីនេះទៅទៀត អ្នកដែលគ្រប់គ្រងបញ្ជីគណនីនោះមានអាយុច្រើនគួរសមដែរ គាត់ងាយនឹងវង្វេងវង្វាន់ និងឧស្សាហ៍ភ្លេចភ្លាំង។ ប្រសិនបើមានការធ្វេសប្រហែសណាមួយ វានឹងនាំឱ្យមានការខាតបង់មិនខាន។ វាជាតួនាទីដ៏សំខាន់មួយ គាត់ត្រូវតែត្រូវបានផ្លាស់ប្ដូរចេញ»។ ហើយតើអ្នកណាគួរតែនិយាយថាគាត់ត្រូវតែត្រូវបានផ្លាស់ប្ដូរចេញ? ការនិយាយអំពីការផ្លាស់ប្ដូរមនុស្សម្នាក់នេះចេញ មិនអាចចេញពីមាត់របស់គាត់ក្នុងនាមជាអ្នកដឹកនាំពួកជំនុំបានទេ ត្រូវទុកឱ្យបងប្អូនប្រុសស្រីលើកឡើងឈ្មោះប្រពន្ធរបស់អាទទឹងនឹងព្រះគ្រីស្ទដោយខ្លួនឯង។ នៅពេលដែលប្រពន្ធរបស់គាត់ត្រូវបានគេស្នើឡើងរួចហើយ តង្វាយរបស់ពួកជំនុំត្រូវបានប្រគល់ឱ្យនាង។ ប៉ុន្តែគោលការណ៍របស់ពួកជំនុំចែងថា ការរក្សាទុកតង្វាយ មិនអាចធ្វើឡើងដោយមនុស្សតែម្នាក់បានទេ ប៉ុន្តែត្រូវធ្វើរួមគ្នា ដោយមនុស្សពីរ ឬបីនាក់ ដែលជួយជៀសវាងកុំឱ្យមាននរណាម្នាក់ឆ្លៀតយកចន្លោះប្រហោង និងកិបកេងហិរញ្ញវត្ថុនៃដំណាក់របស់ព្រះជាម្ចាស់។ ដូច្នេះ អាទទឹងនឹងព្រះគ្រីស្ទណែនាំបងប្អូនជីដូនមួយរបស់គាត់ឱ្យចូលរួមក្នុងការរក្សាទុកតង្វាយ ដោយនិយាយថានាងជាអ្នកជឿលើព្រះជាម្ចាស់យូរមកហើយ បានថ្វាយតង្វាយជាច្រើន មានកេរ្តិ៍ឈ្មោះល្អ និងអាចទុកចិត្តបាន។ មនុស្សគ្រប់គ្នានិយាយថា៖ «មនុស្សទាំងពីរនេះសុទ្ធតែជាសាច់ញាតិរបស់អ្នក។ ត្រូវតែមានអ្នកណាម្នាក់មកពីក្រៅគ្រួសាររបស់អ្នកចូលរួមផងដែរ»។ ដូច្នេះ អាទទឹងនឹងព្រះគ្រីស្ទណែនាំបងស្រីចំណាស់ម្នាក់ដែលមានគំនិតច្របូកច្របល់ឱ្យជួយគ្រប់គ្រង និងត្រួតត្រាហិរញ្ញវត្ថុ។ ជាដំបូង អាទទឹងនឹងព្រះគ្រីស្ទធ្វើឱ្យហិរញ្ញវត្ថុ ស្ថិតក្រោមការត្រួតត្រារបស់គ្រួសារគាត់ បន្ទាប់មកគ្រួសាររបស់គាត់កំណត់យ៉ាងជាក់លាក់ថាលុយនេះត្រូវចំណាយយ៉ាងដូចម្ដេច រឿងលម្អិតទាំងអស់ដែលពាក់ព័ន្ធនឹងវា និងការគ្រប់គ្រងលើរឿងទាំងអស់នេះ គឺស្ថិតនៅក្នុងដៃរបស់គាត់។

បន្ទាប់ពីក្ដោបក្ដាប់អំណាចហិរញ្ញវត្ថុផ្ដាច់មុខ និងត្រួតត្រាទ្រព្យសម្បត្តិហើយ តើអាទទឹងនឹងព្រះគ្រីស្ទសម្រេចបានគោលដៅរបស់គាត់ហើយឬនៅ? នៅទេ។ អ្វីដែលសំខាន់បំផុត គឺការត្រួតត្រាអ្នកមើលការខុសត្រូវលើកិច្ចការផ្សេងៗរបស់ពួកជំនុំ ការទាញពួកគេឱ្យមកនៅខាងគាត់ និងការធ្វើជាអ្នកសម្រេចគ្រប់យ៉ាង។ អាទទឹងនឹងព្រះគ្រីស្ទយល់ថា នេះគឺជាអ្វីដែលសំខាន់បំផុត វាទាក់ទងនឹងថាតើមនុស្សនៅក្នុងក្រុមនីមួយៗនៅកម្រិតក្រោមៗ ធ្វើតាមអ្វីដែលគាត់និយាយដែរឬទេ ហើយថាតើអំណាចរបស់គាត់ជ្រៀតចូលដល់កម្រិតទាបបំផុតដែរឬទេ។ ដូច្នេះ តើគាត់ធ្វើបែបនេះដោយរបៀបណា? គាត់ដាក់ចេញនូវកំណែទម្រង់ទ្រង់ទ្រាយធំ។ ជាដំបូង គាត់ប្រកបគ្នា ហើយនិយាយថាកិច្ចការរបស់ក្រុមនីមួយៗមានបញ្ហានេះ និងបញ្ហានោះ។ ឧទាហរណ៍ បញ្ហាខ្លះបានលេចឡើងជាមួយក្រុមផលិតវីដេអូ ហើយអាទទឹងនឹងព្រះគ្រីស្ទនិយាយថា៖ «បញ្ហាទាំងនេះបង្កឡើងដោយអ្នកមើលការខុសត្រូវ។ ការធ្វេសប្រហែសយ៉ាងធ្ងន់ធ្ងរនៅក្នុងកិច្ចការរបស់អ្នកមើលការខុសត្រូវ និងបញ្ហាដ៏ធ្ងន់ធ្ងរដែលពួកគេបានបង្កឡើង គឺជាភស្តុតាងបញ្ជាក់ថាអ្នកមើលការខុសត្រូវមិនត្រូវតាមស្ដង់ដាទេ ហើយគួរតែត្រូវបានផ្លាស់ប្ដូរចេញ។ ប្រសិនបើមិនផ្លាស់ប្ដូរគាត់ចេញទេ ការងារនេះមិនអាចធ្វើបានត្រឹមត្រូវឡើយ។ ដូច្នេះ តើអ្នកណានឹងមកជំនួសគាត់? តើអ្នករាល់គ្នាមានអ្នកណានៅក្នុងចិត្តដែរឬទេ តើមានបេក្ខជនណាមួយដែរឬទេ? តើនៅក្នុងក្រុម អ្នកណាពូកែជាងគេក្នុងការងាររបស់ខ្លួន?» មនុស្សគ្រប់គ្នាគិតមើល ហើយមាននរណាម្នាក់និយាយថា៖ «មានបងប្រុសម្នាក់ដែលពូកែណាស់ ប៉ុន្តែខ្ញុំមិនដឹងថាគាត់ស័ក្តិសមឬអត់ទេ»។ អាទទឹងនឹងព្រះគ្រីស្ទឆ្លើយតបថា៖ «ប្រសិនបើអ្នកមិនដឹងទេ គាត់មិនអាចត្រូវបានជ្រើសរើសឡើយ។ ខ្ញុំនឹងណែនាំម្នាក់ឱ្យអ្នករាល់គ្នា។ កូនប្រុសរបស់ខ្ញុំ គាត់អាយុ ២៥ ឆ្នាំ ហើយបានបញ្ចប់ការសិក្សាផ្នែកវិទ្យាសាស្ត្រកុំព្យូទ័រ គាត់រៀនជំនាញខាងក្រាហ្វិកពិសេស និងការផលិតវីដេអូ។ គាត់ជាអ្នកជឿថ្មីលើព្រះ ហើយមិនសូវដេញតាមសេចក្ដីពិតទេ ប៉ុន្តែជំនាញវិជ្ជាជីវៈរបស់គាត់គឺល្អជាងជំនាញរបស់អ្នករាល់គ្នាទាំងអស់។ តើមានអ្នករាល់គ្នាណាម្នាក់ជាអ្នកជំនាញដែរឬទេ?» ហើយមនុស្សគ្រប់គ្នាតបថា៖ «ពួកយើងមិនមែនជាអ្នកជំនាញអ្វីនោះទេ ប៉ុន្តែពួកយើងបានបំពេញភារកិច្ចរបស់ពួកយើងជាយូរមកហើយ ហើយយល់ពីគោលការណ៍នៃកិច្ចការនេះនៃដំណាក់របស់ព្រះជាម្ចាស់។ ចុះគាត់យល់ដែរឬទេ?»។ «វាមិនអីទេ ប្រសិនបើគាត់មិនយល់នោះ គាត់អាចរៀនបាន»។ នេះស្ដាប់ទៅសមហេតុផលសម្រាប់មនុស្សគ្រប់គ្នា ហើយពួកគេក៏យល់ស្របតាមអ្វីដែលគាត់និយាយ ដោយយល់ព្រមលើកតម្កើងអ្នកណាក៏ដោយដែលគាត់ចូលចិត្ត ហើយដូច្នេះ តួនាទីដ៏សំខាន់មួយទៀត ត្រូវបានត្រួតត្រាដោយអាទទឹងនឹងព្រះគ្រីស្ទ។ បន្ទាប់មក អាទទឹងនឹងព្រះគ្រីស្ទនឹកឃើញថា កិច្ចការផ្សាយដំណឹងល្អគឺមានសារៈសំខាន់ចំពោះដំណាក់របស់ព្រះជាម្ចាស់ ហើយអ្នកមើលការខុសត្រូវលើការងារនេះ មិនមែនជាមនុស្សនៅខាងគាត់នោះទេ។ ត្រូវតែផ្លាស់ប្ដូរអ្នកនោះចេញ។ តើត្រូវផ្លាស់ប្ដូរអ្នកនោះចេញដោយរបៀបណា? តាមរយៈមធ្យោបាយដដែល៖ គឺការចាប់កំហុស។ អាទទឹងនឹងព្រះគ្រីស្ទនិយាយថា៖ «តើអ្នកដែលអាចទទួលយកដំណឹងល្អកាលពីលើកមុន ទៅជាយ៉ាងណាហើយ?»។ មាននរណាម្នាក់តបថា៖ «បន្ទាប់ពីជឿបានមួយខែ ពួកគេបានឮការឃោសនាអវិជ្ជមានខ្លះ ហើយក៏ជឿតាមរឿងនោះ ដូច្នេះពួកគេលែងជឿទៀតហើយ»។ អាទទឹងនឹងព្រះគ្រីស្ទសួរថា៖ «តើពួកគេអាចឈប់ជឿយ៉ាងងាយៗបែបនេះដោយរបៀបណា? តើមកពីអ្នករាល់គ្នាមិនបានប្រកបគ្នាអំពីសេចក្ដីពិតនៃនិមិត្តឱ្យបានច្បាស់លាស់ឬ? ឬមួយក៏មកពីអ្នករាល់គ្នាខ្ជិលច្រអូស ឬអ្នករាល់គ្នាភ័យខ្លាចចំពោះបរិយាកាសមិនអំណោយផល ហើយខ្លាចធ្វើឱ្យខ្លួនឯងជួបគ្រោះថ្នាក់ ទើបអ្នករាល់គ្នាមិនបានប្រកបគ្នាអំពីរឿងទាំងនេះឱ្យបានច្បាស់លាស់? ឬមួយក៏មកពីអ្នករាល់គ្នាមិនបានយកចិត្តទុកដាក់ចំពោះពួកគេឱ្យបានទាន់ពេលវេលា? ឬមួយក៏អ្នករាល់គ្នាមិនបានជួយពួកគេដោះស្រាយការលំបាករបស់ពួកគេ?»។ គាត់សួរសំណួរជាច្រើនបន្តបន្ទាប់គ្នា។ ហើយមិនថាអ្នកដទៃឆ្លើយតបយ៉ាងណា ឬផ្ដល់ការពន្យល់បែបណាក៏ដោយ ក៏មិនមានអ្វីផ្លាស់ប្ដូរដែរ។ អាទទឹងនឹងព្រះគ្រីស្ទនៅតែទទូចថា អ្នកមើលការខុសត្រូវរបស់ក្រុមផ្សាយដំណឹងល្អមានបញ្ហាច្រើនពេក កំហុសរបស់អ្នកនោះធ្ងន់ធ្ងរពេក អ្នកនោះគ្មានការទទួលខុសត្រូវ និងគ្មានលក្ខណៈសម្បត្តិគ្រប់គ្រាន់សម្រាប់ការងារនេះ ដូច្នេះក៏ដកហូតតំណែងអ្នកនោះចេញដោយបង្ខំ។ ហើយក្រោយពីដកហូតតំណែងអ្នកនោះរួច អាទទឹងនឹងព្រះគ្រីស្ទនិយាយថា៖ «បងស្រីឈ្មោះនេះឈ្មោះនោះធ្លាប់ផ្សាយដំណឹងល្អពីមុនមក ហើយក៏មានបទពិសោធដែរ ខ្ញុំគិតថានាងនឹងធ្វើបានល្អ»។ ពេលឮដូច្នេះ មនុស្សក៏និយាយថា៖ «នាងគឺជាបងស្រីបង្កើតរបស់អ្នក! នាងប្រហែលជាពូកែនិយាយមែន ប៉ុន្តែភាពជាមនុស្សរបស់នាងមិនល្អទេ។ នាងមានកេរ្តិ៍ឈ្មោះអាក្រក់ណាស់ នាងមិនអាចប្រើការបានទេ» ហើយបងប្អូនប្រុសស្រីក៏មិនយល់ព្រម។ អាទទឹងនឹងព្រះគ្រីស្ទនិយាយថា៖ «ប្រសិនបើអ្នករាល់គ្នាមិនយល់ព្រមទេ នោះក្រុមផ្សាយដំណឹងល្អនឹងត្រូវរំសាយចោល។ អ្នករាល់គ្នាមិនបាច់ផ្សាយដំណឹងល្អទៀតទេ អ្នករាល់គ្នាគ្មានសមត្ថភាពក្នុងការបំពេញភារកិច្ចនេះឱ្យបានត្រឹមត្រូវឡើយ។ បើមិនដូច្នេះទេ ត្រូវជ្រើសរើសប្រធានក្រុមដែលស័ក្តិសមម្នាក់ ហើយបងស្រីរបស់ខ្ញុំនឹងធ្វើជាអនុប្រធានក្រុម!»។ បងប្អូនប្រុសស្រីក៏ជ្រើសរើសមនុស្សម្នាក់ ហើយអាទទឹងនឹងព្រះគ្រីស្ទក៏យល់ព្រមទាំងស្ទាក់ស្ទើរ ក្នុងលក្ខខណ្ឌដែលបងស្រីរបស់គាត់ត្រូវបានអនុញ្ញាតឱ្យធ្វើជាអនុប្រធានក្រុម។ ដោយសម្រេចបានការឯកភាពគ្នាបែបនេះ ក្រុមផ្សាយដំណឹងល្អទើបអាចបន្តដំណើរការទៅមុខបាន។

ហើយតើដែនផ្ទាល់ខ្លួនរបស់អាទទឹងនឹងព្រះគ្រីស្ទ រួមមាននរណាខ្លះ? ជាបឋម អាទទឹងនឹងព្រះគ្រីស្ទគឺជាប្រមុខ ជាអ្នកដឹកនាំ ជាស្ដេចដែលមានសិទ្ធិអំណាចដាច់ខាត ដែលពាក្យសម្ដីរបស់ខ្លួនមិនអាចប្រកែកបាននៅក្នុងដែននេះ។ មនុស្សដែលមានទំនាក់ទំនងឈាមជ័រជាមួយពួកគេ ក្រុមគ្រួសារជិតស្និទ្ធរបស់ពួកគេ បក្ខពួក មិត្តភក្តិ អ្នកគាំទ្រងប់ងល់របស់ពួកគេ អ្នកផ្សេងទៀតដែលរីករាយនឹងដើរតាម និងទទួលបញ្ជាពីពួកគេ និងអ្នកផ្សេងទៀតដែលសប្បាយចិត្តនឹងសេពគប់ជាមួយពួកគេ និងចូលរួមក្នុងអំពើអាក្រក់របស់ពួកគេ ហើយអ្នកដែលមិនខ្វល់ថា ការរៀបចំ និងបញ្ញត្តិរដ្ឋបាលនៃដំណាក់របស់ព្រះជាម្ចាស់ត្រូវបានកំណត់យ៉ាងណាក៏ដោយ មិនខ្វល់ថាព្រះបន្ទូលរបស់ព្រះជាម្ចាស់ និងគោលការណ៍សេចក្ដីពិតចែងយ៉ាងណាក៏ដោយ គឺរីករាយនឹងធ្វើការយ៉ាងលំបាករហូតអស់កម្លាំងដើម្បីពួកគេ ប្រថុយខ្លួនដើម្បីពួកគេ និងពុះពារធ្វើការធ្ងន់ដើម្បីពួកគេ អ្នកទាំងនេះហើយគឺជាសមាជិកនៃដែនរបស់អាទទឹងនឹងព្រះគ្រីស្ទ។ ជារួម ពួកគេគឺជាអ្នកដើរតាមដ៏ងប់ងល់របស់អាទទឹងនឹងព្រះគ្រីស្ទ។ ហើយតើសមាជិកទាំងអស់នៃដែនរបស់អាទទឹងនឹងព្រះគ្រីស្ទនេះ ធ្វើអ្វីខ្លះ? តើពួកគេបំពេញភារកិច្ចរបស់ខ្លួន និងការងារគ្រប់យ៉ាងស្របតាមបទប្បញ្ញត្តិ និងគោលការណ៍នៃដំណាក់របស់ព្រះជាម្ចាស់ដែរឬទេ? តើពួកគេធ្វើតាមអ្វីដែលព្រះជាម្ចាស់តម្រូវ ហើយចាត់ទុកព្រះបន្ទូលរបស់ព្រះអង្គ និងសេចក្ដីពិតជាគោលការណ៍ដ៏ខ្ពស់បំផុតដែរឬទេ? (ទេ។) នៅពេលដែលមានមនុស្សបែបនេះនៅក្នុងពួកជំនុំ តើសេចក្ដីពិត និងព្រះបន្ទូលរបស់ព្រះជាម្ចាស់អាចដំណើរការទៅមុខដោយគ្មានការរាំងស្ទះបានដែរឬទេ? មិនត្រឹមតែមិនអាចប៉ុណ្ណោះទេ ប៉ុន្តែដោយសារតែការរំខាន ការបំភាន់ និងការបំផ្លាញពីសំណាក់បក្ខពួករបស់អាទទឹងនឹងព្រះគ្រីស្ទ ព្រះបន្ទូលរបស់ព្រះជាម្ចាស់ សេចក្ដីពិតដែលទ្រង់សម្ដែងចេញ និងសេចក្ដីតម្រូវដែលទ្រង់មានចំពោះមនុស្ស មិនអាចសម្រេចជាផ្លែផ្កានៅក្នុងពួកជំនុំបានឡើយ អ្វីៗទាំងនេះមិនអាចត្រូវបានអនុវត្តបានទេ។ នៅពេលដែលដែនរបស់អាទទឹងនឹងព្រះគ្រីស្ទមានវត្តមាន រាស្ដ្ររើសតាំងរបស់ព្រះជាម្ចាស់មិនអាចមានជីវិតពួកជំនុំធម្មតាបានទេ ហើយក៏មិនអាចបំពេញភារកិច្ចរបស់ពួកគេជាធម្មតាបានដែរ រឹតតែមិនអាចធ្វើរឿងរ៉ាវស្របតាមគោលការណ៍សេចក្ដីពិតទៅទៀត។ ការងារគ្រប់យ៉ាងនៅក្នុងពួកជំនុំ ត្រូវបានត្រួតត្រាដោយអាទទឹងនឹងព្រះគ្រីស្ទ។ ក្នុងករណីស្រាល ការរំខានរបស់អាទទឹងនឹងព្រះគ្រីស្ទបង្កឱ្យមានភាពវឹកវរ មនុស្សស្ថិតក្នុងស្ថានភាពព្រួយខ្វល់ កិច្ចការមិនរីកចម្រើនទៅមុខ ហើយមនុស្សមិនដឹងថាត្រូវធ្វើកិច្ចការរបស់ពួកគេឱ្យបានល្អ ឬបំពេញភារកិច្ចរបស់ពួកគេឱ្យបានត្រឹមត្រូវដោយរបៀបណាឡើយ អ្វីៗគ្រប់យ៉ាងធ្លាក់ចូលទៅក្នុងភាពវឹកវរ។ ក្នុងករណីធ្ងន់ធ្ងរ កិច្ចការទាំងអស់ត្រូវជាប់គាំង ហើយគ្មាននរណាម្នាក់បង្ហាញការខ្វល់ខ្វាយ ឬយកចិត្តទុកដាក់ឡើយ។ ទោះបីជាមានមនុស្សមួយចំនួនអាចដឹងថាមានបញ្ហាក៏ដោយ ក៏ពួកគេមិនអាចវែកញែកដឹងថាភាពរញ៉េរញ៉ៃនេះបង្កឡើងដោយអាទទឹងនឹងព្រះគ្រីស្ទដែរ។ ពួកគេក៏ត្រូវបានរំខាន និងធ្វើឱ្យវង្វេងស្មារតីដោយសារអាទទឹងនឹងព្រះគ្រីស្ទផងដែរ ដោយមិនដឹងថាអ្នកណាត្រូវ ឬអ្នកណាខុសឡើយ។ សូម្បីតែមានអ្នកខ្លះអាចមើលឃើញបញ្ហាមួយចំនួន ហើយចង់និយាយចេញមក ឬទទួលបន្ទុកលើការងារនោះ ក៏ពួកគេមិនអាចរ៉ាប់រងកិច្ចការនោះបានដែរ។ អាទទឹងនឹងព្រះគ្រីស្ទគាបសង្កត់អ្នកណាក៏ដោយដែលព្យាយាមលាតត្រដាងពួកគេ ឬមានស្មារតីយុត្តិធម៌ ហើយព្យាយាមទទួលបន្ទុកកិច្ចការនោះដោយខ្លួនឯង។ ហើយតើពួកគេគាបសង្កត់អ្នកទាំងនោះដល់កម្រិតណា? ប្រសិនបើអ្នកមិនហ៊ានបញ្ចេញសំឡេង ប្រសិនបើអ្នកសុំក្ដីមេត្តា ប្រសិនបើអ្នកមិនហ៊ានប្ដឹងពួកគេ ប្រសិនបើអ្នកមិនហ៊ានរាយការណ៍ពីពួកគេទៅថ្នាក់លើ ឬលើកឡើងពីបញ្ហាទាក់ទងនឹងការងាររបស់ពួកគេ ឬប្រកបគ្នាអំពីសេចក្ដីពិត ឬនិយាយពាក្យថា «ព្រះជាម្ចាស់» នោះអាទទឹងនឹងព្រះគ្រីស្ទនឹងទុកឱ្យអ្នករួចខ្លួន។ ប្រសិនបើអ្នកប្រកាន់ខ្ជាប់នូវគោលការណ៍ ហើយលាតត្រដាងពួកគេ ពួកគេនឹងធ្វើអ្វីគ្រប់យ៉ាងដែលអាចធ្វើទៅបានដើម្បីធ្វើបាបអ្នក ពួកគេនឹងប្រើគ្រប់មធ្យោបាយដើម្បីថ្កោលទោស និងគាបសង្កត់អ្នក ហើយថែមទាំងញុះញង់សមាជិកនៅក្នុងដែនរបស់ពួកគេ រួមជាមួយនឹងមនុស្សដែលមិនកាន់ជើងខាងណា និងមនុស្សដែលកំសាក ញញើត និងភ័យខ្លាចចំពោះកម្លាំងរបស់អាទទឹងនឹងព្រះគ្រីស្ទ ឱ្យបដិសេធ និងគាបសង្កត់អ្នកទៀតផង។ ទីបំផុត អ្នកខ្លះដែលមានសេចក្ដីជំនឿតិចតួច និងកម្ពស់តូច នឹងត្រូវអាទទឹងនឹងព្រះគ្រីស្ទបង្ក្រាបឱ្យលុតជង្គង់ចុះមិនខាន។ ហើយរឿងនេះធ្វើឱ្យអាទទឹងនឹងព្រះគ្រីស្ទសប្បាយចិត្ត ពួកគេសម្រេចបានគោលដៅរបស់ពួកគេហើយ។ នៅពេលដែលពួកគេមានអំណាច ដើម្បីក្ដោបក្ដាប់អំណាចនេះផ្ដាច់មុខ និងធ្វើឱ្យឋានៈរបស់ពួកគេរឹងមាំ ពួកគេមិនត្រឹមតែប្រគល់ការងារសំខាន់ៗទាំងអស់នៅក្នុងពួកជំនុំទៅឱ្យសាច់ញាតិរបស់ពួកគេ និងអ្នកដែលមានទំនាក់ទំនងល្អជាមួយពួកគេប៉ុណ្ណោះទេ ប៉ុន្តែក្នុងពេលជាមួយគ្នានោះ ពួកគេក៏ជ្រើសរើសអ្នកផ្សេងទៀតដែលមិនមានទំនាក់ទំនងជាមួយពួកគេ ឱ្យមកបម្រើការ និងធ្វើការហត់នឿយស្ទើរដាច់ខ្យល់ដើម្បីពួកគេផងដែរ គោលបំណងគឺដើម្បីរក្សាឋានៈរបស់ពួកគេនាពេលអនាគត ដើម្បីឱ្យមានអំណាចនៅក្នុងដៃរបស់ពួកគេជានិច្ច។ នៅក្នុងគំនិតរបស់ពួកគេ កាន់តែមានមនុស្សច្រើននៅក្នុងដែនរបស់ពួកគេ កម្លាំងរបស់ពួកគេកាន់តែធំ ហើយអំណាចរបស់ពួកគេក៏កាន់តែធំទៅតាមនោះដែរ។ ហើយអំណាចរបស់ពួកគេកាន់តែធំ អ្នកដែលអាចតស៊ូប្រឆាំងនឹងពួកគេ អ្នកដែលអាចនិយាយពាក្យថាទេ និងអ្នកដែលហ៊ានលាតត្រដាងពួកគេ ក៏កាន់តែខ្លាចពួកគេដែរ។ មនុស្សបែបនេះក៏កាន់តែមានតិចទៅៗផងដែរ។ មនុស្សកាន់តែខ្លាចពួកគេ ពួកគេកាន់តែមានដើមទុនដើម្បីតតាំងនឹងដំណាក់របស់ព្រះជាម្ចាស់ និងព្រះជាម្ចាស់ ពួកគេលែងខ្លាចព្រះជាម្ចាស់ទៀតហើយ ហើយក៏មិនខ្លាចត្រូវបានដំណាក់របស់ព្រះជាម្ចាស់ដោះស្រាយដែរ។ ដោយវិនិច្ឆ័យលើសេចក្ដីប៉ងប្រាថ្នារបស់អាទទឹងនឹងព្រះគ្រីស្ទចំពោះអំណាច អ្វីដែលពួកគេធ្វើជាមួយនឹងអំណាចនោះ និងឥរិយាបថផ្សេងៗរបស់ពួកគេ តាមសារជាតិ អាទទឹងនឹងព្រះគ្រីស្ទគឺជាសត្រូវរបស់ព្រះជាម្ចាស់ ពួកគេគឺជាសាតាំង និងជាអារក្ស។

ហើយតើអាទទឹងនឹងព្រះគ្រីស្ទធ្វើអ្វីខ្លះ បន្ទាប់ពីបង្កើតដែនផ្ទាល់ខ្លួនរបស់ពួកគេរួច? តើពួកគេខ្វាយខ្វល់ខ្លាំងអំពីដំណើរការនៃការងារផ្សាយដំណឹងល្អរបស់ពួកជំនុំដែរឬទេ? តើពួកគេខ្វល់ខ្វាយអំពីវា ឬសាកសួរអំពីវាដែរឬទេ? ពួកគេគ្រាន់តែធ្វើការចុះត្រួតពិនិត្យ ដោយធ្វើតាមទម្លាប់ ធ្វើឱ្យតែរួចពីដៃជាមួយនឹងពាក្យសម្ដីពីរបីម៉ាត់ ហើយគ្មានអ្វីលើសពីនេះទេ។ តើគោលបំណងនៃការចុះត្រួតពិនិត្យរបស់ពួកគេគឺជាអ្វី? តើពួកគេធ្វើដំណើរទៅទីកន្លែងជាច្រើនដើម្បីមើលថាតើបងប្អូនប្រុសស្រីកំពុងធ្វើបានយ៉ាងដូចម្ដេចនេះ ដើម្បីអ្វី? តើមកពីពួកគេខ្វល់ខ្វាយអំពីស្ថានភាពនៃការចូលទៅក្នុងជីវិតរបស់បងប្អូនប្រុសស្រីឬ? ទេ។ ពួកគេកំពុងតាមមើលថាតើមាននរណាម្នាក់នៅក្នុងដែនឥទ្ធិពលរបស់ពួកគេ មានចេតនាទាស់ទទឹងនឹងពួកគេដែរឬទេ ថាតើមាននរណាម្នាក់ដែលមើលពួកគេដោយមិនពេញចិត្ត ឬហ៊ាននិយាយពាក្យថា «ទេ» ដាក់ពួកគេ ឬហ៊ានមិនចុះញ៉ម និងមិនធ្វើតាមអ្វីដែលពួកគេនិយាយដែរឬទេ ពួកគេត្រូវតែមើលឃើញផ្ទាល់នឹងភ្នែក ពួកគេត្រូវតែដឹងស្គាល់ស្ថានការណ៍នេះដោយផ្ទាល់។ នោះគឺជាទិដ្ឋភាពមួយ។ លើសពីនេះទៅទៀត បន្ទាប់ពីអាទទឹងនឹងព្រះគ្រីស្ទបង្កើតដែនរបស់ពួកគេរួច ពួកគេតាំងខ្លួនជាស្ដេចដែលមានសិទ្ធិស្របច្បាប់ ហើយប្រសិនបើអ្នកនិយាយថាពួកគេជាជនផ្ដាច់ការ ជាជនពាលប្រចាំភូមិ ជាមេក្រុមចោរប្លន់ ពួកគេមិនខ្វល់ទេ ដរាបណាពួកគេមានឋានៈ និងអំណាច។ នៅក្នុងដែនឥទ្ធិពលរបស់ពួកគេ នៅក្នុងដែនរបស់ពួកគេ អំណាចទាំងអស់គឺស្ថិតនៅក្នុងដៃរបស់ពួកគេ ពួកគេតែម្នាក់គត់ជាអ្នកសម្រេចគ្រប់យ៉ាង។ ក្នុងពេលជាមួយគ្នានោះ ពួកគេក៏រីករាយនឹងការថ្វាយបង្គំ ការកោតសរសើរ និងការគោរពពីបក្ខពួករបស់ពួកគេ ក៏ដូចជាការបញ្ជោរ និងពាក្យបញ្ចើចបញ្ចើបំផ្លើសរបស់ពួកគេ និងសូម្បីតែអារម្មណ៍ថាខ្លួនខ្ពស់ជាងគេ និងការប្រព្រឹត្តចំពោះពួកគេយ៉ាងពិសេសទាំងអស់ដែលបក្ខពួកផ្ដល់ឱ្យពួកគេផងដែរ។ តើអ្នកគិតថា នៅពេលដែលអាទទឹងនឹងព្រះគ្រីស្ទក្ដោបក្ដាប់អំណាចរបស់ពួកគេផ្ដាច់មុខ គឺគ្រាន់តែដើម្បីនិយាយពីឋានៈខ្ពស់មែនទេ? តើវាគ្រាន់តែដើម្បីបំពេញសេចក្ដីប៉ងប្រាថ្នាបែបនេះឬ? ទេ។ ពួកគេចង់បានអ្វីដែលជាក់ស្ដែងជាងនេះ៖ គឺការប្រព្រឹត្តចំពោះពួកគេទាំងអស់ដែលភ្ជាប់មកជាមួយឋានៈ និងអំណាចដែលពួកគេទទួលបាននៅក្នុងដែនរបស់ពួកគេ។ នៅពេលដែលអាទទឹងនឹងព្រះគ្រីស្ទបង្កើតដែនផ្ទាល់ខ្លួនរបស់ពួកគេរួច នៅពេលដែលពួកគេមានអ្នកដើរតាមដ៏ស្លាប់រស់របស់ពួកគេ ថ្ងៃវេលារបស់ពួកគេកន្លងផុតទៅដោយភាពសុខស្រួលជាងអធិរាជសម័យបុរាណទៅទៀត។ ពួកគេមិនចាំបាច់ធ្វើអ្វីនោះទេ៖ គ្រាន់តែនិយាយមួយម៉ាត់ បំណងប្រាថ្នារបស់ពួកគេក៏ត្រូវបានសម្រេច គ្រាន់តែនិយាយមួយម៉ាត់ របស់ដែលពួកគេចង់បាន ក៏ត្រូវបាននាំយកមកឱ្យពួកគេ។ ឧទាហរណ៍ អាទទឹងនឹងព្រះគ្រីស្ទនិយាយថា៖ «ថ្ងៃនេះអាកាសធាតុល្អណាស់ ហេតុអ្វីបានជាខ្ញុំមានអារម្មណ៍ចង់ញ៉ាំសាច់មាន់ខ្លាំងម្ល៉េះ?»។ មុនពេលថ្ងៃត្រង់ មាននរណាម្នាក់បានធ្វើសម្លមាន់រួចទៅហើយ។ ក្នុងអំឡុងពេលអាហារថ្ងៃត្រង់ អាទទឹងនឹងព្រះគ្រីស្ទនិយាយថា៖ «ពួកយើងជាអ្នកជឿលើព្រះ មិនអាចផឹកគ្រឿងស្រវឹងបានទេ ប៉ុន្តែចុះភេសជ្ជៈវិញយ៉ាងម៉េចដែរ?»។ ពេលឮពាក្យសម្ដីរបស់អ្នកដឹកនាំរបស់ពួកគេ អ្នកដើរតាមអាទទឹងនឹងព្រះគ្រីស្ទ ក៏ឱ្យនរណាម្នាក់ប្រញាប់ទៅទិញភេសជ្ជៈ។ តើគាត់មិនទទួលបានអ្វីគ្រប់យ៉ាងដែលគាត់ចង់បានទេឬ? គាត់គ្រាន់តែលូកដៃ គ្រាន់តែហើបមាត់ នោះរបស់របរនឹងត្រូវបាននាំយកមកឱ្យគាត់ ហើយបំណងប្រាថ្នាទាំងអស់របស់គាត់នឹងក្លាយជាការពិត។ ថ្ងៃវេលារបស់គាត់កន្លងផុតទៅដោយភាពសុខស្រួលយ៉ាងខ្លាំង។ បន្ទាប់មក អាទទឹងនឹងព្រះគ្រីស្ទនិយាយថា៖ «ថ្ងៃនេះរងាណាស់។ អាវចាក់កាលពីឆ្នាំមុន ត្រូវសត្វល្អិតស៊ីធ្លុះអស់ហើយ វាមើលទៅមិនសមរម្យទេពេលខ្ញុំពាក់វា វាមើលទៅមិនល្អទេ។ ខ្ញុំមិនដឹងថាអាវចាក់សម្រាប់ឆ្នាំនេះនៅឯណាទេ»។ នៅពេលមាននរណាម្នាក់ស្នើសុំទិញអាវចាក់ជាច្រើនឱ្យគាត់ គាត់និយាយថាពួកគេមិនគួរទិញវាផ្ដេសផ្ដាសនោះទេ គាត់ត្រូវតែធ្វើឱ្យស្របតាមភាពសមរម្យរបស់ពួកបរិសុទ្ធ ហើយលុយត្រូវតែចំណាយស្របតាមគោលការណ៍។ មិនយូរប៉ុន្មានបន្ទាប់ពីនិយាយបែបនេះ មាននរណាម្នាក់ទិញអាវចាក់ជាច្រើនឱ្យគាត់។ បន្ទាប់ពីអាវទាំងនោះមកដល់ អាទទឹងនឹងព្រះគ្រីស្ទមានអារម្មណ៍ថា ប្រសិនបើគាត់មិននិយាយអ្វីសោះ នោះរឿងនេះនឹងមើលទៅហាក់ដូចជាមានចេតនា ដូច្នេះគាត់ក៏និយាយថា៖ «អ្នកណាទិញអាវទាំងនេះ? តើនេះមិនមែនជាការបំពានគោលការណ៍ទេឬ? តើនេះមិនធ្វើឱ្យខ្ញុំខុសទេឬ? អ្នកណាទិញវា? ខ្ញុំនឹងឱ្យលុយពួកគេវិញ»។ គាត់ប្រាប់ប្រពន្ធរបស់គាត់ឱ្យយកប្រាក់ខ្លះចេញពីតង្វាយរបស់ពួកជំនុំសិន ហើយនិយាយថាគាត់នឹងសងវិញនៅពេលក្រោយ ពេលគាត់មានប្រាក់។ តាមពិតទៅ គាត់និយាយឱ្យតែរួចពីមាត់ប៉ុណ្ណោះ គាត់ពិតជាគ្មានគម្រោងសងវិញទាល់តែសោះ។ អាទទឹងនឹងព្រះគ្រីស្ទពិតជាទទួលបានអ្វីគ្រប់យ៉ាងដែលគាត់ប្រាថ្នា ដោយរីករាយនឹងអ្វីៗគ្រប់យ៉ាងដែលមានស្រាប់។ ហើយនៅក្នុងចិត្តរបស់គាត់ តើគាត់មានចិត្តបន្ទោសខ្លួនឯងដែរឬទេ បន្ទាប់ពីបានរីករាយនឹងរបស់ទាំងនេះ? តើគាត់មានអារម្មណ៍ថាត្រូវមនសិការរបស់គាត់ចោទប្រកាន់ដែរឬទេ? (ទេ។) តើគាត់អាចមានអារម្មណ៍ថាត្រូវបានចោទប្រកាន់ដោយរបៀបណា? នេះគឺជាអ្វីដែលគាត់កំពុងស្វែងរក វាគឺជាអ្វីដែលគាត់បានទន្ទឹងរង់ចាំទាំងយប់ទាំងថ្ងៃ តើគាត់អាចបដិសេធវាដោយរបៀបណា? ផលប្រយោជន៍នេះមិនអាចខ្ជះខ្ជាយបានទេ ប្រសិនបើគាត់មិនទាញយកប្រយោជន៍ពីវាទេ នោះវានឹងផុតកំណត់ ហើយក្លាយជាឥតប្រយោជន៍មិនខាន។ នៅពេលដែលគាត់បានទាញយកប្រយោជន៍ពីវាហើយ គាត់នៅតែនិយាយពាក្យពីរោះស្ដាប់ខ្លះៗ ដើម្បីឱ្យអ្នកដែលចំណាយប្រាក់នោះ ធ្វើដូច្នេះដោយស្ម័គ្រចិត្ត ហើយមិនហ៊ានគិតអ្វីពីរឿងនេះឡើយ។

នៅក្នុងដែនផ្ទាល់ខ្លួនរបស់ពួកគេ ពួកទទឹងនឹងព្រះគ្រីស្ទមិនត្រឹមតែទទួលបានការប្រព្រឹត្តចំពោះគេជាពិសេស និងការបម្រើផ្សេងៗដែលផ្ដល់ដោយអ្នកក្រោមបង្គាប់របស់ពួកគេប៉ុណ្ណោះទេ ប៉ុន្តែថែមទាំងបណ្ដុះបណ្ដាលអ្នកដែលនៅក្នុងដែនរបស់ពួកគេ ឱ្យស្ដាប់បង្គាប់ពួកគេដាច់ខាតទៀតផង។ ឧទាហរណ៍ ប្រសិនបើអាទទឹងនឹងព្រះគ្រីស្ទប្រាប់ឱ្យមនុស្សគ្រប់គ្នាក្រោកពីគេងនៅម៉ោង ៥ ព្រឹក នោះមនុស្សគ្រប់គ្នាត្រូវតែក្រោកមុនម៉ោង ៥ ព្រឹក។ អ្នកដែលក្រោកយឺត នឹងប្រឈមមុខនឹងការលួសកាត់ ពោលគឺពួកគេត្រូវតែចាំមើលទឹកមុខរបស់អាទទឹងនឹងព្រះគ្រីស្ទ។ ក្នុងពេលញ៉ាំអាហារ គ្មាននរណាម្នាក់ហ៊ានអង្គុយនៅតុឡើយ រហូតទាល់តែគាត់អង្គុយចុះ ហើយមុនពេលគាត់ចាប់ផ្ដើមប្រើចង្កឹះ ក៏គ្មាននរណាម្នាក់ហ៊ានប្រើដែរ។ ទោះបីគាត់សម្រេចចិត្តធ្វើអ្វីក៏ដោយ ក៏ត្រូវតែធ្វើតាមនោះ។ ទោះជាគាត់សម្រេចចិត្តធ្វើអ្វីមួយតាមរបៀបណាក៏ដោយ អ្នកដទៃត្រូវតែធ្វើតាមរបៀបនោះ ហើយការមិនស្ដាប់បង្គាប់មិនត្រូវបានអត់ឱនឱ្យឡើយ។ នៅក្នុងដែនរបស់គាត់ គាត់គឺជាអ្នកដឹកនាំ ជាស្ដេច ហើយពាក្យសម្ដីរបស់គាត់គឺជាការសម្រេចចុងក្រោយ។ អ្នកណាក៏ដោយដែលមិនព្រមធ្វើតាម នឹងត្រូវធ្វើបាបមិនខាន។ អ្នកក្រោមបង្គាប់របស់គាត់ត្រូវបានបណ្ដុះបណ្ដាលឱ្យធ្វើតាមបញ្ជារបស់គាត់ដោយគ្មានការសង្ស័យ ដោយមិនហ៊ានប្រឆាំងនឹងគាត់សូម្បីតែបន្តិច ហើយជឿថាទោះជាគាត់បញ្ជាអ្វីក៏ដោយ ក៏ជារឿងត្រឹមត្រូវ និងសមហេតុផលដែរ នេះគឺជាភារកិច្ច និងកាតព្វកិច្ចរបស់ពួកគេ។ ក្រោមឈ្មោះថាជឿលើព្រះជាម្ចាស់ និងបំពេញភារកិច្ចរបស់ពួកគេ អ្នកក្រោមបង្គាប់របស់អាទទឹងនឹងព្រះគ្រីស្ទស្ដាប់បង្គាប់គាត់ដោយគ្មានការសង្ស័យ ដោយលើកតម្កើងគាត់ និងចាត់ទុកគាត់ជាស្ដេច និងជាចៅហ្វាយនាយរបស់ខ្លួន។ ប្រសិនបើនរណាម្នាក់មានគំនិត ឬមតិយោបល់ចំពោះអាទទឹងនឹងព្រះគ្រីស្ទ ឬមានទស្សនៈខុសពីទស្សនៈអាទទឹងនឹងព្រះគ្រីស្ទ នោះអាទទឹងនឹងព្រះគ្រីស្ទនឹងប្រឹងប្រែងអស់ពីសមត្ថភាពដើម្បីបដិសេធតវ៉ា បន្ទាបបន្ថោក វែកញែក វិនិច្ឆ័យទោស ថ្កោលទោស និងគាបសង្កត់អ្នកនោះ ដោយមិនឈប់ឡើយ រហូតទាល់តែបុគ្គលនោះចុះញ៉មនឹងគាត់ទាំងស្រុង។ អាទទឹងនឹងព្រះគ្រីស្ទរស់នៅយ៉ាងមានសេចក្ដីសុខនៅក្នុងដែនរបស់គាត់ ដែលជាកន្លែងដ៏មានផាសុកភាពបំផុត។ លុយដែលបងប្អូនប្រុសស្រីថ្វាយ គឺធ្លាក់ទៅក្នុងដៃអាទទឹងនឹងព្រះគ្រីស្ទទាំងអស់ ហើយអ្វីក៏ដោយដែលអាទទឹងនឹងព្រះគ្រីស្ទខ្វះខាត ពួកគេត្រូវតែផ្គត់ផ្គង់ឱ្យ។ បងប្អូនប្រុសស្រីត្រូវតែបំពេញតម្រូវការរបស់អាទទឹងនឹងព្រះគ្រីស្ទឱ្យបានទាន់ពេលវេលា ដើម្បីឱ្យគាត់ស្កប់ស្កល់ និងធ្វើឱ្យគាត់សប្បាយចិត្ត។ អាទទឹងនឹងព្រះគ្រីស្ទបានបណ្ដុះបណ្ដាលមនុស្សទាំងនេះឱ្យក្លាយជាមនុស្សស្ទើរតែដូចជាទាសករ។ ការអធិប្បាយញឹកញាប់បំផុតរបស់គាត់ គឺនិយាយអំពីរបៀបដែលគាត់បានរងទុក្ខ និងបានស្មោះត្រង់ ដោយសង្កត់ធ្ងន់អំពីរបៀបដែលមនុស្សគួរតែយល់ និងស្ដាប់បង្គាប់គាត់ ដើម្បីផ្គាប់ព្រះហឫទ័យព្រះជាម្ចាស់ និងស្របតាមគោលការណ៍សេចក្ដីពិត។ អាទទឹងនឹងព្រះគ្រីស្ទអធិប្បាយសេចក្ដីអធិប្បាយដែលមើលទៅខ្ពង់ខ្ពស់ ស្រែកពាក្យស្លោក និងបង្ហាញគោលលទ្ធិដែលស្របទាំងស្រុងទៅនឹងសញ្ញាណ និងការស្រមើស្រមៃរបស់មនុស្ស ដែលធ្វើឱ្យទទួលបានការថ្វាយបង្គំ និងការកោតសរសើរពីអ្នកដទៃ។ ក្នុងពេលជាមួយគ្នានោះ គាត់ទប់ស្កាត់យ៉ាងមានប្រសិទ្ធភាពមិនឱ្យការសង្ស័យ ការមន្ទិល ឬការវែកញែកណាមួយដែលកើតឡើងចំពោះគាត់ ហើយក៏រារាំងមនុស្សមិនឱ្យមានគំនិតចង់លាតត្រដាង ឬវែកញែកគាត់ ឬមានគំនិតផ្ទាល់ខ្លួនណាមួយអំពីការក្បត់គាត់ឡើយ។ នេះធានាថាអំណាចរបស់គាត់នឹងបន្តជារៀងរហូត ថាវានឹងត្រូវបានពង្រឹងនៅក្នុងពួកជំនុំដោយគ្មានការប្រែប្រួលអ្វីឡើយ។ តើអាទទឹងនឹងព្រះគ្រីស្ទមិនកំពុងគិតគូរបានវែងឆ្ងាយទេឬ? ដូច្នេះ តើគោលបំណងនៅពីក្រោយសកម្មភាពទាំងអស់នេះគឺជាអ្វី? មួយម៉ាត់គត់ គឺអំណាច។ មិនថាជាអ្នកដែលនៅក្នុងដែនរបស់គាត់ ឬអ្នកដែលនៅខាងក្រៅ មិនថាជាអ្នកដើរតាមដ៏ងប់ងល់របស់គាត់ ឬបងប្អូនប្រុសស្រីដែលវែកញែកដឹងពីគាត់នោះទេ តើអាទទឹងនឹងព្រះគ្រីស្ទខ្លាច និងបារម្ភពីរឿងអ្វីជាងគេ? គឺខ្លាចថាមនុស្សទាំងនេះអាចយល់ពីសេចក្ដីពិត មកចំពោះព្រះជាម្ចាស់ វែកញែកដឹងពីគាត់ និងបដិសេធគាត់។ នេះគឺជាអ្វីដែលគាត់ខ្លាចបំផុត។ នៅពេលដែលមនុស្សគ្រប់គ្នាបដិសេធគាត់ គាត់នឹងក្លាយជាមេបញ្ជាការដែលគ្មានកងទ័ព បាត់បង់ឋានៈ និងកិត្យានុភាពរបស់គាត់ ហើយអំណាចរបស់គាត់ត្រូវបានដកហូត។ ហេតុដូច្នេះហើយ គាត់ជឿថា មានតែតាមរយៈការរក្សាដែនរបស់គាត់ឱ្យរឹងមាំ ការចងជើងអ្នកដើរតាមដ៏ងប់ងល់របស់គាត់ ការបំភាន់ និងការគ្រប់គ្រងយ៉ាងហ្មត់ចត់លើអ្នកដែលដើរតាមគាត់ ដោយក្ដោបក្ដាប់ពួកគេយ៉ាងរឹងមាំប៉ុណ្ណោះ ទើបគាត់អាចពង្រឹងអំណាចរបស់គាត់បាន។ តាមរបៀបនេះ គាត់ក្ដោបក្ដាប់យ៉ាងរឹងមាំនូវការប្រព្រឹត្តចំពោះខ្លួនយ៉ាងពិសេសដែលគាត់ចង់សោយសុខ ជាការប្រព្រឹត្តចំពោះខ្លួនយ៉ាងពិសេសដែលអំណាចរបស់គាត់នាំយកមកឱ្យគាត់។ អាទទឹងនឹងព្រះគ្រីស្ទខ្លះមានភាពឆ្លាតល្បិចជាពិសេសនៅក្នុងការប្រព្រឹត្តខ្លួន និងការដោះស្រាយរឿងរ៉ាវរបស់ពួកគេ ដោយពូកែទាក់ចិត្តមនុស្ស។ នៅក្នុងដែនដែលពួកគេគ្រប់គ្រង មានអ្នកដែលរត់ការឱ្យពួកគេ អ្នកដែលផ្គត់ផ្គង់តម្រូវការខាងសម្ភាររបស់ពួកគេ និងអ្នកដែលប្រមូលព័ត៌មាន ឬជួយសម្រួលរឿងរ៉ាវឱ្យពួកគេ គឺមានមនុស្សប្រភេទផ្សេងៗគ្នាជាច្រើន។ នៅក្នុងដែនឥទ្ធិពលរបស់អាទទឹងនឹងព្រះគ្រីស្ទ ប្រសិនបើគ្មាននរណាម្នាក់ដែលមានគុណសម្បត្តិល្អ គ្មាននរណាម្នាក់ដែលដេញតាមសេចក្ដីពិត និងគ្មាននរណាម្នាក់ដែលប្រកាន់ខ្ជាប់នូវគោលការណ៍សេចក្ដីពិតទេ នោះអាទទឹងនឹងព្រះគ្រីស្ទអាចរក្សាការគ្រប់គ្រងរយៈពេលយូរលើពួកជំនុំបាន ហើយមនុស្សនៅក្នុងពួកជំនុំនេះនឹងត្រូវបានធ្វើឱ្យពុករលួយ និងត្រូវបំភាន់យ៉ាងធ្ងន់ធ្ងររហូតដល់កម្រិតមួយដែលមិនអាចស្តារឡើងវិញបានឡើយ។ សូម្បីតែមាននរណាម្នាក់ត្រូវបាន ខាងលើចាត់ឱ្យមក ដើម្បីស៊ើបអង្កេតការងារក៏ដោយ ក៏គ្មានប្រយោជន៍ដែរ។ ពួកជំនុំបានក្លាយជាកន្លែងដែលមិនអាចជ្រៀតចូលបាន និងមិនអាចទម្លុះចូលបាន នៅក្រោមការគ្រប់គ្រងរបស់អាទទឹងនឹងព្រះគ្រីស្ទ ដែលជាបន្ទាយដ៏រឹងមាំរបស់ពួកគេ។ មិនថាអ្នកណាលាតត្រដាង និងវែកញែកពីអាទទឹងនឹងព្រះគ្រីស្ទ ឬអ្នកណាប្រកបគ្នាអំពីគោលការណ៍សេចក្ដីពិតក៏ដោយ ក៏អ្នកដែលត្រូវបានបំភាន់ នឹងមិនស្ដាប់ពួកគេឡើយ។ ផ្ទុយទៅវិញ ពួកគេនឹងឈរនៅខាងអាទទឹងនឹងព្រះគ្រីស្ទ ដោយប្រឆាំងនឹងសេចក្ដីពិត និងថ្កោលទោសការលាតត្រដាង និងការវែកញែកពីអាទទឹងនឹងព្រះគ្រីស្ទ។

អាទទឹងនឹងព្រះគ្រីស្ទ អ្នកដើរតាមដ៏ងប់ងល់របស់ពួកគេ និងសមាជិកនៃដែនរបស់ពួកគេ តែងតែពិភាក្សា និងពិនិត្យមើលកិច្ចការនៃដំណាក់របស់ព្រះជាម្ចាស់ជានិច្ច៖ តើអ្នកណាត្រូវបានផ្ទេរទៅណា? តើអ្នកណាត្រូវបានដកហូតតំណែង? ខាងលើបានចេញផ្សាយការប្រកបគ្នា និងសេចក្ដីអធិប្បាយមួយទៀតអំពីការលាតត្រដាងរឿងនេះរឿងនោះ តើពួកយើងគួរតែចេញផ្សាយវាដែរឬទេ? ហើយតើពួកយើងនឹងចេញផ្សាយវាយ៉ាងដូចម្ដេច? តើវានឹងត្រូវចេញផ្សាយទៅឱ្យអ្នកណាមុនគេ ហើយអ្នកណាបន្ទាប់ពីនោះ? តើពួកយើងចាំបាច់ត្រូវអន្តរាគមន៍ និងធ្វើការកាត់ចោល ឬកែសម្រួលខ្លះដែរឬទេ? តើថ្មីៗនេះមានអ្នកណាបានទាក់ទងជាមួយអ្នកខាងក្រៅដែរឬទេ? តើមាននរណាម្នាក់ត្រូវបានចាត់មកពីខាងលើដែរឬទេ? តើមានមនុស្សទាំងនោះណាម្នាក់បានទាក់ទងជាមួយមនុស្សនៅថ្នាក់ក្រោមរបស់ពួកយើងដែរឬទេ? ពួកគេឧស្សាហ៍ពិភាក្សារឿងបែបនេះជាមួយគ្នា ពួកគេតែងតែឃុបឃិត និងរួមគំនិតគ្នា ដោយពិភាក្សាអំពីវិធានការទប់ទល់ ល្បិចកល និងមធ្យោបាយដើម្បីឆ្លើយតបទៅនឹងការរៀបចំការងារទាំងអស់របស់ខាងលើ ដូចគ្នាដែរ ពួកគេក៏ឧស្សាហ៍ពិភាក្សា និងពិនិត្យមើលស្ថានភាពរបស់បងប្អូនប្រុសស្រីដែលនៅក្រោមពួកគេផងដែរ។ អាទទឹងនឹងព្រះគ្រីស្ទ និងសមាជិកនៃដែនរបស់ពួកគេ ចំណាយពេលពេញមួយថ្ងៃរួមគំនិតគ្នា ដោយឃុបឃិតគ្នាស្អិតរមួត។ នៅពេលដែលពួកគេនៅជាមួយគ្នា ពួកគេមិនប្រកបគ្នាអំពីសេចក្ដីពិត ឬបំណងព្រះហឫទ័យរបស់ព្រះជាម្ចាស់ឡើយ រឹតតែមិននិយាយពីកិច្ចការរបស់ពួកជំនុំទៅទៀត ឬរបៀបបំពេញភារកិច្ចរបស់ពួកគេ ជំរុញកិច្ចការរបស់ពួកជំនុំ ឬណែនាំបងប្អូនប្រុសស្រីឱ្យចូលទៅក្នុងតថភាពនៃព្រះបន្ទូលរបស់ព្រះជាម្ចាស់ ឬរបៀបឆ្លើយតបទៅនឹងស្ថានភាពខាងក្រៅឡើយ។ ពួកគេមិនដែលប្រកបគ្នាអំពីរឿងរ៉ាវត្រឹមត្រូវទាំងនេះទេ ប៉ុន្តែពិនិត្យពិច័យថាអ្នកណាកំពុងស្និទ្ធស្នាលជាមួយអ្នកណា តើមនុស្សទាំងនេះនិយាយពីអ្នកណានៅពេលពួកគេនៅជាមួយគ្នា ថាតើពួកគេបាននិយាយដើមអ្នកដឹកនាំពីក្រោយខ្នងដែរឬទេ ហើយពួកគេយកចិត្តទុកដាក់ថាតើគ្រួសារអ្នកណាមានទ្រព្យសម្បត្តិស្ដុកស្ដម្ភ ហើយថាតើពួកគេបានថ្វាយតង្វាយណាមួយដែរឬទេ។ ទាំងនេះគឺជារឿងដែលពួកគេ និយាយមិនឈប់មិនឈរជាឯកជន ពួកគេតែងតែវិនិច្ឆ័យបងប្អូនប្រុសស្រី និងការរៀបចំការងាររបស់ខាងលើជានិច្ច ពួកគេតែងតែធ្វើអ្វីគ្រប់យ៉ាងដែលពួកគេអាចធ្វើបាន ដើម្បីប្រើល្បិចដោះស្រាយជាមួយបងប្អូនប្រុសស្រី និងខាងលើ។ អ្វីដែលពួកគេធ្វើជាឯកជន គឺជារឿងគួរឱ្យអាម៉ាស់៖ ប្រសិនបើវាមិនបង្កគ្រោះថ្នាក់ដល់ពួកជំនុំទេ វាក៏បង្កគ្រោះថ្នាក់ដល់បងប្អូនប្រុសស្រីដែរ។ ពួកគេតែងតែរៀបចំផែនការផែនការប្រឆាំង ឬបង្ករឿងដល់បងប្អូនប្រុសស្រីដែលមានគុណសម្បត្តិល្អ និងដេញតាមសេចក្ដីពិត ពួកគេតែងតែព្យាយាមទាញទម្លាក់មនុស្សល្អ ឬធ្វើឱ្យខូចឈ្មោះរបស់ពួកគេជានិច្ច។ រាល់ពេលដែលពួកទទឹងនឹងព្រះគ្រីស្ទធ្វើអ្វីមួយ ពួកគេតែងតែពិភាក្សាវាជាមួយមនុស្សនៅក្នុងបក្ខពួករបស់ពួកគេ ដែលមានការពាក់ព័ន្ធនឹងផែនការលួចលាក់​ និងល្បិចកលនៅទីនេះ។ គ្មានពាក្យសម្ដីណាមួយដែលនិយាយដោយបក្ខពួករបស់អាទទឹងនឹងព្រះគ្រីស្ទ អាចទប់ទល់នឹងការវិភាគបានឡើយ។ ប្រសិនបើមានការវិភាគយ៉ាងយកចិត្តទុកដាក់ នោះនឹងរកឃើញបញ្ហានៅក្នុងរឿងទាំងអស់នោះ។ ជាមួយមនុស្សនៅក្រៅដែន ពួកគេលាក់លៀម និងប្រុងប្រយ័ត្ន។ នៅក្នុងដែនរបស់អាទទឹងនឹងព្រះគ្រីស្ទ គ្មានអ្វីដែលពួកគេមិនហ៊ាននិយាយនោះឡើយ៖ ពួកគេវិនិច្ឆ័យបងប្អូនប្រុសស្រី វិនិច្ឆ័យការងារនៃដំណាក់របស់ព្រះជាម្ចាស់ វិនិច្ឆ័យអ្នកដឹកនាំថ្នាក់លើ សូម្បីតែព្រះជាម្ចាស់ក៏ដោយ។ អ្វីៗគ្រប់យ៉ាងសុទ្ធតែអាចក្លាយជាប្រធានបទឱ្យពួកគេវិនិច្ឆ័យបាន។ ប៉ុន្តែនៅពេលដែលមាននរណាម្នាក់មកពីក្រៅដែននៅទីនោះ ពួកគេលាក់បាំងពាក្យសម្ដីរបស់ពួកគេ និយាយរដាក់រដុប លាក់លៀម និងថែមទាំងនិយាយជាភាសាសម្ងាត់ដែលអ្នកខាងក្រៅមិនអាចយល់បានទៀតផង។ ពួកគេមានក្រសែភ្នែកដែលមានអត្ថន័យជាក់លាក់ ស្នាមញញឹមដ៏ពិសពុលដែលមានអត្ថន័យអ្វីមួយ សូម្បីតែការហឺតច្រមុះ និងការក្អក ក៏មានអត្ថន័យអ្វីមួយដែរ ទាំងនេះសុទ្ធតែជាលេខកូដសម្ងាត់របស់ពួកគេ។ ជួនកាលពួកគេអេះក្បាល ជួនកាលពួកគេទាញត្រចៀក ជួនកាលពួកគេទន្រ្ទាំជើង ជួនកាលពួកគេត្រដុសដៃចូលគ្នា អាកប្បកិរិយាទាំងនេះសុទ្ធតែមានអត្ថន័យអ្វីមួយ។ ទាំងនេះគឺជាការស្ដែងចេញទូទៅរបស់បក្ខពួកអាទទឹងនឹងព្រះគ្រីស្ទ ជាអាកប្បកិរិយាផ្សេងៗដែលពួកគេស្ដែងចេញ នៅពេលដែលពួកគេបានក្ដោបក្ដាប់អំណាចផ្ដាច់មុខនៅក្នុងពួកជំនុំ។ ដោយវិនិច្ឆ័យលើអាកប្បកិរិយា និងការសម្ដែងចេញផ្សេងៗរបស់ពួកគេ ហើយវែកញែកពួកគេពីជ្រុងនៃភាពជាមនុស្សរបស់ពួកគេ តើមនុស្សទាំងនេះជាមនុស្សប្រភេទណា? តើពួកគេមិនមែនជាអ្នកបម្រើនៃសេចក្ដីបញ្ឆោត និងភាពទុច្ចរិតទេឬ? (មែនហើយ។) ហើយតើមនុស្សទាំងនេះមានស្មារតីយុត្តិធម៌ដែរឬទេ? តើពួកគេមានមនសិការ ឬសីលធម៌ដែរឬទេ? តើពួកគេស្មោះត្រង់ដែរឬទេ? ទេ។ មនុស្សទាំងនេះគ្មានសេចក្ដីអៀនខ្មាសឡើយ។ ពួកគេស៊ីចាយអ្វីដែលបងប្អូនប្រុសស្រីថ្វាយ ហើយគិតថាវាជារបស់ដែលពួកគេសមនឹងទទួលបាន ក្នុងពេលជាមួយគ្នានោះ ពួកគេធ្វើអ្វីតាមតែអំពើចិត្ត និងធ្វើព្យុះធ្វើភ្លៀងនៅក្នុងដំណាក់របស់ព្រះជាម្ចាស់ ដោយបង្កគ្រោះថ្នាក់ដល់បងប្អូនប្រុសស្រី ហើយពួកគេមិនត្រឹមតែរស់នៅពឹងលើពួកជំនុំជាបណ្ដោះអាសន្ននោះទេ ប៉ុន្តែធ្វើដូច្នេះជារៀងរាល់ថ្ងៃ ពីមួយជំនាន់ទៅមួយជំនាន់។ តើពួកគេមិនមែនជាពួកអារក្សដែលស៊ីសាច់មនុស្ស និងផឹកឈាមមនុស្សទេឬ? ពួកគេគ្មានសេចក្ដីអៀនខ្មាសឡើយ! អាទទឹងនឹងព្រះគ្រីស្ទ និងបក្ខពួករបស់គាត់ តែងតែពិភាក្សាគ្នាអំពី «កិច្ចការជាតិ» ជានិច្ច។ ប៉ុន្តែ តើការពិភាក្សាបិទទ្វាររបស់ពួកគេ ជារឿងគួរឱ្យអាម៉ាស់ដែរឬទេ? (មែនហើយ។) តើពួកគេនិយាយអំពីអ្វី? តើពួកគេប្រកបគ្នាអំពីកិច្ចការរបស់ពួកជំនុំដែរឬទេ? តើពួកគេមានអារម្មណ៍ថាមានបន្ទុកចំពោះការងាររបស់ពួកជំនុំដែរឬទេ? នៅកន្លែងខ្លះ ពួកជំនុំស្ថិតក្រោមការត្រួតពិនិត្យ ហើយបងប្អូនប្រុសស្រីកំពុងត្រូវបានតាមដាន និងឃ្លាំមើលដោយនាគដ៏ធំមានសម្បុរក្រហម ពោលគឺរដ្ឋាភិបាល ហើយសូម្បីតែបងប្អូនប្រុសស្រីភាគច្រើន ក៏ត្រូវបានដាក់ឱ្យស្ថិតក្រោមការត្រួតត្រារបស់រដ្ឋាភិបាល និងប្រឈមមុខនឹងគ្រោះថ្នាក់នៃការចាប់ខ្លួន និងការដាក់ពន្ធនាគារផងដែរ។ តើពួកគេខ្វល់ដែរឬទេ? តើពួកគេព្យាយាមរកវិធីដើម្បីការពារបងប្អូនប្រុសស្រី ដើម្បីជួយពួកគេឱ្យជៀសផុតពីការបៀតបៀន និងការរងទុក្ខនៅក្នុងពន្ធនាគារដែរឬទេ? ជាឯកជន តើពួកគេពិភាក្សាពីរបៀបការពារសៀវភៅ របស់របរ និងអ្វីៗផ្សេងៗទៀតរបស់ពួកជំនុំ ដើម្បីការពារពួកជំនុំកុំឱ្យរងការខាតបង់ដែរឬទេ? ប្រសិនបើមានយូដាសលេចឡើងនៅក្នុងពួកជំនុំ តើពួកគេមានប្រតិកម្មទាន់ពេលវេលា ដោយរៀបចំកន្លែងសុវត្ថិភាពយ៉ាងឆាប់រហ័សសម្រាប់បងប្អូនប្រុសស្រីដែលរងផលប៉ះពាល់ ដើម្បីការពារពួកគេដែរឬទេ? តើពួកគេនឹងធ្វើរឿងបែបនេះដែរឬទេ? (ទេ។) នៅពេលដែលមនុស្សមានអំណាច ពួកគេអាចធ្វើរឿងល្អ ហើយពួកគេក៏អាចធ្វើរឿងអាក្រក់បានដែរ។ ដូច្នេះ តើអាទទឹងនឹងព្រះគ្រីស្ទធ្វើអ្វីខ្លះ នៅពេលដែលគាត់មានអំណាច? (រឿងអាក្រក់។) តើគាត់ធ្វើរឿងអាក្រក់អ្វីខ្លះ? (គាត់រកវិធីធ្វើបាបអ្នកណាក៏ដោយដែលមិនស្ដាប់គាត់។ នៅពេលដែលដំណាក់របស់ព្រះជាម្ចាស់ចាត់ពួកអ្នកដឹកនាំ និងពួកអ្នកធ្វើការមួយចំនួនឱ្យមកសួរនាំអំពីកិច្ចការ គាត់នឹងរកវិធីគេចវេះពីពួកគេ ឬរកវិធីចាប់ចំណុចខ្សោយរបស់ពួកគេ ដើម្បីវិនិច្ឆ័យពួកគេ និងថ្កោលទោសពួកគេ ហើយរកហេតុផលដើម្បីដេញពួកគេចេញ ដើម្បីបញ្ឈប់ពួកគេមិនឱ្យសួរនាំអំពីកិច្ចការ និងរកឃើញបញ្ហារបស់គាត់ឡើយ។) ពួកទទឹងនឹងព្រះគ្រីស្ទខ្លះ ធ្វើរឿងផ្ទុយស្រឡះពីនេះ៖ ដោយខ្លាចថាបងប្អូនប្រុសស្រីនឹងរាយការណ៍ពីបញ្ហារបស់ពួកគេ ពួកគេឃ្លាំមើលអ្នកដឹកនាំដែលត្រូវបានចាត់ឱ្យមកពីខាងលើ ដោយទទួលពួកគេឱ្យហូបចុកយ៉ាងឆ្ងាញ់ពិសារ និងរារាំងពួកគេមិនឱ្យទាក់ទងជាមួយបងប្អូនប្រុសស្រីនៅថ្នាក់ក្រោមឡើយ។ នៅពេលដែលអ្នកដឹកនាំសួរនាំពីបងប្អូនប្រុសស្រី ពួកគេឆ្លើយតបថា៖ «ពួកគេសុទ្ធតែសុខសប្បាយទេ។ ពេលនេះ កិច្ចការផ្សាយដំណឹងល្អរបស់ពួកយើងកំពុងដំណើរការទៅយ៉ាងរលូន។ ពួកយើងបានដោះស្រាយបញ្ហាទាំងអស់នោះដែលកើតចេញពីបរិយាកាសមិនអំណោយផល ហើយបានបណ្ដេញពួកយូដាសដែលបានលក់ក្បាលពួកយើងចេញរួចហើយ ពួកយើងបានចាត់វិធានការលើអ្នកដែលព្យាយាមរំខានដល់ការងាររបស់ពួកជំនុំ ហើយបានដកពួកគេចេញទាំងអស់ ចំណែកឯសៀវភៅព្រះបន្ទូលរបស់ព្រះ ក៏ត្រូវបានចែកចាយជាធម្មតាដែរ។ គ្មានបញ្ហាអ្វីទាល់តែសោះ»។ ពេលនិយាយបែបនេះ ពួកគេក៏រាយការណ៍រឿងមួយចំនួនអំពីអ្នកដទៃផងដែរ។ នៅពេលដែលខាងលើចាត់នរណាម្នាក់ឱ្យមកស៊ើបអង្កេតគាត់ ប្រសិនបើគាត់គិតថាមាននរណាម្នាក់បានរាយការណ៍ពីគាត់ នោះគាត់នឹងរាយការណ៍ពីបញ្ហារបស់បុគ្គលនោះដោយចេតនា ដើម្បីបង្វែរការយល់ឃើញរបស់អ្នកដឹកនាំថ្នាក់លើ និងធ្វើឱ្យពួកគេគិតថាបុគ្គលដែលបានរាយការណ៍ពីអាទទឹងនឹងព្រះគ្រីស្ទនោះមានបញ្ហា ដើម្បីរារាំងអ្នកដឹកនាំមិនឱ្យដឹងពីអ្វីដែលកំពុងកើតឡើងជាក់ស្ដែងចំពោះការងាររបស់ពួកជំនុំ និងមិនឱ្យរកឃើញបញ្ហារបស់អាទទឹងនឹងព្រះគ្រីស្ទ ដើម្បីឱ្យទីបំផុត គាត់មិនត្រូវបានដកហូតតំណែង និងលែងស្ថិតក្នុងគ្រោះថ្នាក់ទៀត។ គោលបំណងរបស់អាទទឹងនឹងព្រះគ្រីស្ទក្នុងការការពារដែនរបស់គាត់ គឺដើម្បីពង្រឹងអំណាចរបស់គាត់ និងធ្វើឱ្យអំណាចនោះមានប្រសិទ្ធភាពក្នុងការគ្រប់គ្រង ដូច្នេះហើយ គាត់បណ្ដុះបណ្ដាលអ្នកនៅខាងគាត់ អ្នកក្រោមបង្គាប់ អ្នកដើរតាមដ៏ងប់ងល់ និងបក្ខពួកជាច្រើន។ គោលបំណងរបស់គាត់ក្នុងការបណ្ដុះបណ្ដាលមនុស្សបែបនេះ គឺដើម្បីក្ដោបក្ដាប់អំណាចផ្ដាច់មុខទាំងស្រុង ដើម្បីបញ្ឈប់កុំឱ្យវាចុះខ្សោយ ឬត្រូវដកហូតពីគាត់។

ពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ ហើយរឿងដំបូងដែលពួកគេធ្វើបន្ទាប់ពីឡើងកាន់តំណែងជាអ្នកដឹកនាំ គឺការក្ដោបក្ដាប់អំណាចផ្ដាច់មុខ។ តើអ្នករាល់គ្នាធ្លាប់គិតពីករណីណាមួយទាក់ទងនឹងពួកទទឹងនឹងព្រះគ្រីស្ទដែលក្ដោបក្ដាប់អំណាចផ្ដាច់មុខដែរឬទេ? (ពីមុន មានអ្នកដឹកនាំពួកជំនុំម្នាក់ដែលជាអាទទឹងនឹងព្រះគ្រីស្ទ។ រាល់ពេលដែលមាននរណាម្នាក់ចង្អុលបង្ហាញពីបញ្ហារបស់គាត់ ឬលាតត្រដាងគាត់ គាត់នឹងគាបសង្កត់បុគ្គលនោះ ហើយរឹបអូសយកសៀវភៅព្រះបន្ទូលរបស់ព្រះជាម្ចាស់ពីពួកគេ។ ខ្ញុំបានទៅក្រុមជួបជុំមួយចំនួននៅពួកជំនុំរបស់គាត់ ដើម្បីស្វែងយល់បន្ថែមអំពីស្ថានភាពនេះ។ អាទទឹងនឹងព្រះគ្រីស្ទនោះ ដោយខ្លាចថាអំពើអាក្រក់របស់គាត់អាចនឹងបែកធ្លាយ ក៏ព្យាយាមដេញខ្ញុំចេញ ហើយឆ្លៀតឱកាសចោទប្រកាន់ខ្ញុំថាបានចូលរួមការជួបជុំដោយលួចលាក់ ដោយគ្មានការអនុញ្ញាតពីគាត់។ ក្រោយមក អ្នកដឹកនាំថ្នាក់លើបានចាត់នរណាម្នាក់ឱ្យមកស៊ើបអង្កេត ហើយអាទទឹងនឹងព្រះគ្រីស្ទបានមួលបង្កាច់ខ្ញុំ និយាយអាក្រក់ពីខ្ញុំ និងថែមទាំងឃុំឃាំងខ្ញុំនៅក្នុងផ្ទះ ដោយបញ្ជាបងប្អូនប្រុសស្រីមិនឱ្យទាក់ទងជាមួយខ្ញុំឡើយ។ នៅពេលនោះ អាទទឹងនឹងព្រះគ្រីស្ទនេះ ដោយសហការជាមួយអ្នកដឹកនាំ និងអ្នកធ្វើការម្នាក់ បានគ្រប់គ្រងពួកជំនុំចំនួនប្រាំបី។ ទីបំផុត បន្ទាប់ពីការប្រកបគ្នា និងការញែកដឹងអស់រយៈពេលជាច្រើនខែ បងប្អូនប្រុសស្រីក៏បានបណ្ដេញក្រុមអាទទឹងនឹងព្រះគ្រីស្ទនេះចេញ។) នេះជារបៀបដែលពួកទទឹងនឹងព្រះគ្រីស្ទធ្វើសកម្មភាព។ ទោះជាពួកគេធ្វើអ្វីនៅក្នុងពួកជំនុំក៏ដោយ គឺក្នុងគោលបំណងក្ដោបក្ដាប់អំណាច និងគ្រប់គ្រងមនុស្ស។ ពួកគេមានភាពរសើបជាពិសេសចំពោះអ្នកណាក៏ដោយ ដែលបង្កការគំរាមកំហែងដល់ឋានៈ និងអំណាចរបស់ពួកគេ។ ញាណរបស់ពួកគេចំពោះរឿងបែបនេះគឺមុតស្រួចណាស់ ហើយពួកគេដឹងភ្លាមៗថារឿងទាំងនេះមិនអំណោយផលដល់ពួកគេ និងគំរាមកំហែងដល់តំណែងរបស់ពួកគេ។ តើនេះមិនមែនជាសេចក្ដីទុច្ចរិតទេឬ? ហេតុអ្វីបានជាពួកទទឹងនឹងព្រះគ្រីស្ទមានភាពរសើបខ្លាំងចំពោះរឿងបែបនេះ? ហេតុអ្វីបានជាអ្នកដទៃមិនដឹងពីរឿងនេះ? នេះគឺទាក់ទងនឹងធម្មជាតិរបស់ពួកគេ មានតែពួកទទឹងនឹងព្រះគ្រីស្ទប៉ុណ្ណោះដែលអាចដឹងពីរឿងទាំងនេះបាន។ នេះបញ្ជាក់ពីចំណុចមួយ៖ ពួកទទឹងនឹងព្រះគ្រីស្ទមានសារជាតិបែបនេះ។ សេចក្ដីប៉ងប្រាថ្នារបស់ពួកគេចំពោះអំណាចគឺខុសពីធម្មតា ហើយពួកគេមានសេចក្ដីស្រេកឃ្លានចំពោះអំណាចយ៉ាងពិសេស។ នៅពេលមាននរណាម្នាក់មកកាន់ពួកជំនុំដែលពួកគេទទួលខុសត្រូវ ពួកគេនឹងសង្កេតពិនិត្យបុគ្គលនោះ ដោយគិតថា៖ «តើបុគ្គលនេះបង្កការគំរាមកំហែងដល់ឋានៈ និងកិត្យានុភាពរបស់ខ្ញុំដែរឬទេ? តើគាត់មកទីនេះដើម្បីដំឡើងតំណែងខ្ញុំ ឬដកហូតតំណែងខ្ញុំ? តើពួកគេមកទីនេះដើម្បីស៊ើបអង្កេតបញ្ហារបស់ខ្ញុំ ឬដើម្បីប្រកបគ្នាជាធម្មតាអំពីកិច្ចការ?»។ ជាដំបូង ពួកគេព្យាយាមស្វែងយល់ពីរឿងទាំងនេះសិន។ ពួកគេមានភាពរសើបជាពិសេសចំពោះរឿងបែបនេះ ពីព្រោះពួកគេមានការជាប់ចិត្ត និងសេចក្ដីប៉ងប្រាថ្នាយ៉ាងពិសេសចំពោះឋានៈ និងអំណាច ពួកគេរស់នៅដើម្បីតែអំណាច និងឋានៈប៉ុណ្ណោះ។ ពួកគេគិតថា ប្រសិនបើពួកគេបាត់បង់អំណាច មានអ្នកដើរតាមតិចជាងមុន ហើយក្លាយជាមេបញ្ជាការដែលគ្មានកងទ័ព នោះជីវិតនឹងបាត់បង់អត្ថន័យរបស់វាមិនខាន។ ហេតុដូច្នេះហើយ ទាក់ទងនឹងឋានៈ និងអំណាចដែលពួកគេទទួលបាន មិនថាពួកគេទទួលខុសត្រូវលើពួកជំនុំបី ពួកជំនុំប្រាំ ឬពួកជំនុំដប់នោះទេ ពួកទទឹងនឹងព្រះគ្រីស្ទជឿថាកាន់តែច្រើន កាន់តែល្អ។ ពួកគេដាច់ខាតមិនព្រមប្រគល់អំណាចរបស់ពួកគេទៅឱ្យអ្នកដទៃឡើយ។ ពួកគេគិតថាវាជារបស់ដែលសមតែជារបស់ពួកគេ ជារបស់ដែលពួកគេបានតស៊ូដើម្បីបានមក ជារបស់ដែលពួកគេទទួលបានតាមរយៈបដិវត្តន៍ និងយុទ្ធសាស្ត្រ។ ប្រសិនបើអ្នកដទៃចង់បានវា ពួកគេត្រូវតែត្រៀមខ្លួនយកជីវិតរបស់ពួកគេមកប្ដូរយកវា។ វាប្រៀបដូចជានាគដ៏ធំមានសម្បុរក្រហមអ៊ីចឹង ប្រសិនបើមាននរណាម្នាក់ស្នើឱ្យមានការផ្លាស់ប្ដូរតាមបែបប្រជាធិបតេយ្យដើម្បីបញ្ចប់របបផ្ដាច់ការរបស់វា ដោយជំរុញឱ្យគណបក្សកុម្មុយនីស្តរៀបចំការបោះឆ្នោតដោយយុត្តិធម៌ តើនាគដ៏ធំមានសម្បុរក្រហមនឹងនិយាយយ៉ាងដូចម្ដេច? «ប្រជាធិបតេយ្យឬ? អ្នកត្រូវតែប្ដូរវាជាមួយនឹងក្បាលមនុស្សម្ភៃលាននាក់! គណបក្សកុម្មុយនីស្តទទួលបានអំណាចរបស់ខ្លួនតាមរយៈឈាមរបស់មនុស្សរាប់មិនអស់។ ប្រសិនបើអ្នកចង់ដណ្ដើមអំណាច អ្នកនឹងត្រូវប្ដូរវាជាមួយនឹងឈាម និងជីវិតរបស់មនុស្សច្រើនដល់ម្ល៉ឹង!»។ ពួកទទឹងនឹងព្រះគ្រីស្ទក៏ដូចគ្នាដែរ។ ប្រសិនបើអ្នកចង់ឱ្យពួកគេលះបង់អំណាច ការគ្រាន់តែប្រកបគ្នាអំពីសេចក្ដីពិតដើម្បីឱ្យពួកគេចុះចាញ់ គឺមិនគ្រប់គ្រាន់ទេ ពួកគេនឹងតតាំង និងប្រយុទ្ធជាមួយអ្នកមិនខាន។ មិនថាវិធីសាស្ត្រ ឬមធ្យោបាយរបស់ពួកគេគួរឱ្យស្អប់ខ្ពើមយ៉ាងណាក៏ដោយ ក៏ពួកគេត្រូវតែការពារអំណាចរបស់ពួកគេដែរ។ លុះត្រាតែរាស្ដ្ររើសតាំងរបស់ព្រះជាម្ចាស់ទាំងអស់ភ្ញាក់រលឹក ហើយរួបរួមគ្នាលាតត្រដាង និងដកពួកគេចេញ ទើបពួកគេព្រម។ តើពួកទទឹងនឹងព្រះគ្រីស្ទមិនអាក្រក់ពេកទេឬ? នេះបញ្ជាក់ និងបង្ហាញយ៉ាងច្បាស់ពីនិស្ស័យទុច្ចរិត និងកាចសាហាវរបស់ពួកទទឹងនឹងព្រះគ្រីស្ទ។ មិនថាមនុស្សដែលស្ថិតក្រោមការគ្រប់គ្រងស្ម័គ្រចិត្ត ឬអត់ មិនថាពួកគេចុះញ៉មដោយស្មោះ ឬអត់ មិនថាពួកគេសុខចិត្តស្ដាប់បង្គាប់ និងដើរតាម ឬអត់នោះទេ ពួកទទឹងនឹងព្រះគ្រីស្ទមិនខ្វល់ពីរឿងនេះឡើយ។ ពួកគេប្រើអំណាចរបស់ពួកគេដោយបង្ខំ ដើម្បីគាបសង្កត់ និងគ្រប់គ្រងមនុស្ស។ គ្មាននរណាម្នាក់អាចមិនស្ដាប់បង្គាប់បានឡើយ៖ អ្នកណាក៏ដោយដែលមិនចុះញ៉ម នឹងត្រូវដាក់ទោស។ ទាំងនេះហើយគឺជាពួកទទឹងនឹងព្រះគ្រីស្ទ។

អម្បាញ់មិញនេះ ពួកយើងបានប្រកបគ្នាអំពីទង្វើ និងការស្ដែងចេញជាក់លាក់មួយចំនួន អំពីរបៀបដែលពួកទទឹងនឹងព្រះគ្រីស្ទក្ដោបក្ដាប់អំណាចផ្ដាច់មុខ។ តាមរយៈទង្វើ និងការសម្ដែងចេញទាំងនេះ តើពួកយើងមិនអាចមើលឃើញទេឬថា ពួកទទឹងនឹងព្រះគ្រីស្ទមាននិស្ស័យ និងសារជាតិកាចសាហាវ និងទុច្ចរិតនោះ? តើមាននរណាម្នាក់អាចផ្លាស់ប្ដូរពួកគេបានដែរឬទេ? មិនថាតាមរយៈការនិយាយហេតុផលជាមួយពួកគេ ការបញ្ចុះបញ្ចូលពួកគេតាមមនោសញ្ចេតនា ការបង្ហាញសេចក្ដីពិតនៅក្នុងព្រះបន្ទូលរបស់ព្រះជាម្ចាស់ ការលួសកាត់ពួកគេ ឬការព្យាយាមផ្លាស់ប្ដូរពួកគេតាមរយៈមនោសញ្ចេតនាពិតប្រាកដនោះទេ តើវិធីសាស្ត្រណាមួយក្នុងចំណោមវិធីសាស្ត្រទាំងនេះ អាចធ្វើឱ្យពួកគេបោះបង់ចោលទង្វើនៃការក្ដោបក្ដាប់អំណាចផ្ដាច់មុខបានដែរឬទេ? (ទេ។) មនុស្សមួយចំនួននិយាយថា៖ «ពួកទទឹងនឹងព្រះគ្រីស្ទគ្រាន់តែជាមនុស្សដែលមាននិស្ស័យពុករលួយប៉ុណ្ណោះ។ មនុស្សមានមនោសញ្ចេតនាជាមនុស្ស។ ប្រសិនបើអ្នកបញ្ចុះបញ្ចូលពួកគេតាមមនោសញ្ចេតនា ពន្យល់រឿងរ៉ាវតាមហេតុផល និងបញ្ជាក់ពីគុណសម្បត្តិ និងគុណវិបត្តិ នោះនៅពេលដែលពួកគេយល់ពីហេតុផល ពួកគេប្រហែលជាមិនធ្វើសកម្មភាពបែបនេះឡើយ។ ពួកគេប្រហែលជាទទួលស្គាល់កំហុសរបស់ពួកគេ ប្រែចិត្ត និងឈប់ដើរតាមផ្លូវរបស់ពួកទទឹងនឹងព្រះគ្រីស្ទ។ ពួកគេប្រហែលជាមិនបង្កើតដែនផ្ទាល់ខ្លួនរបស់ពួកគេនៅក្នុងដំណាក់របស់ព្រះជាម្ចាស់ អូសទាញអ្នកដើរតាមដ៏ងប់ងល់របស់ពួកគេដើម្បីក្ដោបក្ដាប់អំណាចផ្ដាច់មុខនៅក្នុងដំណាក់របស់ព្រះជាម្ចាស់ និងប្រព្រឹត្តទង្វើទាំងនេះដែលមិនស្របតាមភាពជាមនុស្ស និងសីលធម៌ឡើយ»។ តើពួកទទឹងនឹងព្រះគ្រីស្ទអាចរំជួលចិត្តតាមរបៀបនេះដែរឬទេ? (ទេ។) តើធ្លាប់មាននរណាម្នាក់ផ្លាស់ប្ដូរអាទទឹងនឹងព្រះគ្រីស្ទបានដែរឬទេ? អ្នកខ្លះនិយាយថា៖ «ប្រហែលជាគាត់មិនត្រូវបានម្ដាយរបស់គាត់អប់រំបានត្រឹមត្រូវតាំងពីក្មេង គាត់ត្រូវបានគេតាមចិត្តពេកហើយ។ ឥឡូវនេះ ប្រសិនបើម្ដាយរបស់គាត់និយាយជាមួយគាត់ ឬប្រសិនបើបុគ្គលដែលមានកិត្យានុភាពខ្ពស់បំផុតនៅក្នុងគ្រួសាររបស់គាត់ ឬអ្នកដែលបានជឿយូរជាងគេ និយាយហេតុផលជាមួយគាត់ នោះគាត់ប្រហែលជាឈប់ធ្វើរឿងដែលពួកទទឹងនឹងព្រះគ្រីស្ទធ្វើហើយ»។ តើការនិយាយបែបនេះត្រឹមត្រូវដែរឬទេ? (ទេ។) ហេតុអ្វីមិនត្រឹមត្រូវ? (ការនិយាយហេតុផលជាមួយពួកគេ គឺមិនមានប្រសិទ្ធភាពទេ អ្នកកាន់តែនិយាយ ពួកគេកាន់តែមិនពេញចិត្ត។ ប្រសិនបើអ្នកលាតត្រដាង និងលួសកាត់ពួកគេ នោះពួកគេនឹងស្អប់អ្នកមិនខាន។) ត្រូវហើយ។ តើពួកគេមិនបានឮព្រះបន្ទូលរបស់ព្រះជាម្ចាស់ និងសេចក្ដីពិតច្រើនគួរសមទេឬ? ពួកទទឹងនឹងព្រះគ្រីស្ទខ្លះបានជឿអស់រយៈពេលដប់ ឬម្ភៃឆ្នាំមកហើយ ដោយគ្មានការផ្លាស់ប្ដូរអ្វីសោះ។ ពួកគេបានអានព្រះបន្ទូលរបស់ព្រះជាម្ចាស់យ៉ាងច្រើន ប៉ុន្តែហេតុអ្វីបានជាគ្មានការផ្លាស់ប្ដូរអ្វីសោះ? នោះក៏ព្រោះតែចិត្តរបស់ពួកគេពោរពេញដោយសេចក្ដីអាក្រក់ សូម្បីតែព្រះជាម្ចាស់ក៏មិនសង្គ្រោះពួកគេផង តើមនុស្សអាចផ្លាស់ប្ដូរពួកគេដោយចំណេះដឹង និងគោលលទ្ធិដ៏តិចតួចដែលពួកគេមានបានដែរឬទេ? នៅក្នុងសង្គមមនុស្ស ប្រទេសនានាមានការអប់រំ ហើយមានច្បាប់នៅក្នុងសង្គម ដែលទាំងអស់នេះជំរុញឱ្យមនុស្សរៀនធ្វើជាមនុស្សល្អ និងជៀសវាងការប្រព្រឹត្តបទល្មើស។ ប៉ុន្តែហេតុអ្វីបានជាវាមិនអាចផ្លាស់ប្ដូរមនុស្សបាន? តើការអប់រំ និងប្រព័ន្ធរបស់ជាតិមានឥទ្ធិពលវិជ្ជមានណាមួយដល់សង្គមដែរឬទេ? តើអ្វីៗដែលរដ្ឋបានជំរុញផ្សព្វផ្សាយ មានអត្ថន័យ ឬតម្លៃនៃការអប់រំណាមួយសម្រាប់មនុស្សជាតិដែរឬទេ? តើវាមានប្រសិទ្ធភាពដែរឬទេ? (ទេ។) សូម្បីតែស្ថាប័នច្បាប់នៃប្រទេសនីមួយៗ ដូចជាមណ្ឌលកែប្រែអនីតិជន និងពន្ធនាគារ ដែលជាកន្លែងដែលមានកម្រិតខ្ពស់បំផុត និងតឹងរ៉ឹងបំផុតសម្រាប់ការដាក់វិន័យមនុស្ស តើកន្លែងទាំងនេះបានផ្លាស់ប្ដូរសារជាតិរបស់មនុស្សដែរឬទេ? ឧទាហរណ៍ អ្នករំលោភសេពសន្ថវៈ ចោរ និងជនពាលមួយចំនួន ពួកគេចេញចូលពន្ធនាគារជាច្រើនដង រហូតដល់ពួកគេក្លាយជាជនល្មើសស៊ប់ តើទីបំផុតពួកគេផ្លាស់ប្ដូរដែរឬទេ? ទេ គ្មាននរណាម្នាក់អាចផ្លាស់ប្ដូរពួកគេបានឡើយ។ សារជាតិរបស់មនុស្សមិនអាចផ្លាស់ប្ដូរបានទេ។ ស្រដៀងគ្នានេះដែរ សារជាតិរបស់ពួកទទឹងនឹងព្រះគ្រីស្ទក៏មិនអាចផ្លាស់ប្ដូរបានដែរ។ ទង្វើនៃការក្ដោបក្ដាប់អំណាចផ្ដាច់មុខ តំណាងឱ្យសារជាតិរបស់ពួកទទឹងនឹងព្រះគ្រីស្ទ ហើយសារជាតិនេះមិនអាចផ្លាស់ប្ដូរបានឡើយ។ តើព្រះជាម្ចាស់មានព្រះទ័យយ៉ាងណាចំពោះមនុស្សប្រភេទដែលមិនអាចផ្លាស់ប្ដូរបាននេះ? តើទ្រង់ខិតខំអស់ពីព្រះទ័យដើម្បីផ្លាស់ប្ដូរ និងសង្គ្រោះពួកគេ ហើយបន្ទាប់មកសម្រេចបាននូវការផ្លាស់ប្ដូរនៅក្នុងធម្មជាតិរបស់ពួកគេឬ? តើព្រះជាម្ចាស់ធ្វើកិច្ចការនេះដែរឬទេ? (ទេ។) ឥឡូវនេះ ដោយសារអ្នករាល់គ្នាយល់ថាព្រះជាម្ចាស់មិនធ្វើកិច្ចការប្រភេទនេះទេ តើអ្នករាល់គ្នាគួរដោះស្រាយជាមួយពួកទទឹងនឹងព្រះគ្រីស្ទយ៉ាងដូចម្ដេច? (បដិសេធពួកគេ។) ជាដំបូង ត្រូវញែកដឹង និងវែកញែកពីពួកគេ។ នៅពេលដែលអ្នកមើលធ្លុះពួកគេហើយ ត្រូវបដិសេធពួកគេ។ កុំបដិសេធនរណាម្នាក់ដោយគ្រាន់តែផ្អែកលើសញ្ញាណ និងការស្រមើស្រមៃរបស់អ្នក ដោយគិតថាពួកគេក្រអឺតក្រទម និងរាប់ខ្លួនឯងជាសុចរិត ហើយដូចជាអាទទឹងនឹងព្រះគ្រីស្ទឱ្យសោះ។ ធ្វើបែបនេះមិនបានទេ អ្នកមិនអាចងងឹតងងល់បានឡើយ។ តាមរយៈការទាក់ទង ការស៊ើបអង្កេត និងការវែកញែក ត្រូវកំណត់ និងបញ្ជាក់ជាបណ្ដើរៗថានរណាម្នាក់គឺជាអាទទឹងនឹងព្រះគ្រីស្ទ។ ជាដំបូង ត្រូវប្រកបគ្នា និងវែកញែកពីពួកគេប្រាប់មនុស្សគ្រប់គ្នា វែកញែកពីពួកគេ ហើយបន្ទាប់មករួបរួមជាមួយអ្នកនៅក្នុងពួកជំនុំដែលដេញតាមសេចក្ដីពិត និងមានស្មារតីយុត្តិធម៌ ដើម្បីបដិសេធពួកគេ។ ជាដំបូង ត្រូវ ញែកដឹង និងវែកញែកពីពួកគេ ហើយបន្ទាប់មកបដិសេធពួកគេ នេះគឺជាវិធីដ៏ល្អបំផុតដើម្បីដោះស្រាយជាមួយពួកទទឹងនឹងព្រះគ្រីស្ទ។ ចំពោះពួកទទឹងនឹងព្រះគ្រីស្ទខ្លះដែលពូកែធ្វើពុត និងមានល្បិចកលខ្លាំង ប្រសិនបើអ្នក តាមរយៈការទាក់ទងជាមួយពួកគេ បានស៊ើបអង្កេត និងញែកដឹងពីពួកគេ ដោយបញ្ជាក់ថាពួកគេគឺជាពួកទទឹងនឹងព្រះគ្រីស្ទ ប៉ុន្តែបងប្អូនប្រុសស្រីមិនសូវស្គាល់ពួកគេច្បាស់ ពួកគេនៅតែខ្វះការញែកដឹងពិតប្រាកដ ហើយនៅពេលដែលអ្នកប្រកបគ្នា និងវែកញែកពីពួកគេប្រាប់បងប្អូនប្រុសស្រី ពួកគេមិនត្រឹមតែមិនជឿ ឬទទួលស្គាល់ថាពួកគេជាអាទទឹងនឹងព្រះគ្រីស្ទប៉ុណ្ណោះទេ ប៉ុន្តែថែមទាំងនិយាយថា៖ «អ្នកមានអគតិចំពោះពួកគេ នេះគឺជាមតិផ្ទាល់ខ្លួនរបស់អ្នក» តើអ្នកគួរធ្វើដូចម្ដេច? ប្រសិនបើអ្នកនិយាយថា៖ «ទោះជាយ៉ាងណាក៏ដោយ ខ្ញុំបានញែកដឹងពីពួកគេហើយ ខ្ញុំនឹងមិនត្រូវពួកគេបំភាន់ ឬរឹតបន្ដឹងឡើយ ខ្ញុំនឹងមិនស្ដាប់អ្វីដែលពួកគេនិយាយទេ ហើយខ្ញុំច្បាស់ជានឹងមិនស្ដាប់បង្គាប់ពួកគេដែរ។ ទោះជាអ្នករាល់គ្នាញែកដឹងពីពួកគេ ឬអត់ ក៏មិនមែនជារឿងដែលខ្ញុំត្រូវខ្វល់ដែរ។ ខ្ញុំបានប្រាប់អ្នករាល់គ្នាអំពីការស្ដែងចេញរបស់ពួកគេ និងរឿងដែលពួកគេធ្វើរួចហើយ ហើយទោះជាអ្នករាល់គ្នាជឿ ឬអត់ ទោះជាអ្នករាល់គ្នាស្ដាប់ ឬអត់ ក៏ការទទួលខុសត្រូវរបស់ខ្ញុំត្រូវបានបំពេញរួចរាល់ដែរ។ ប្រសិនបើអ្នករាល់គ្នាត្រូវបានពួកគេបំភាន់ និងគ្រប់គ្រង ប្រសិនបើអ្នករាល់គ្នាស្ដាប់អ្វីដែលពួកគេនិយាយ ហើយដើរតាមពួកគេ នោះអ្នករាល់គ្នាសមនឹងទទួលបានលទ្ធផលនេះហើយ ហើយក៏សមនឹងជួបសំណាងអាក្រក់បែបនេះហើយ!» តើវិធីសាស្ត្រនេះអាចទទួលយកបានដែរឬទេ? តើនេះចាត់ទុកថាជាការបំពេញការទទួលខុសត្រូវរបស់អ្នកដែរឬទេ? តើវាចាត់ទុកថាមានភាពស្មោះត្រង់ចំពោះព្រះជាម្ចាស់ដែរឬទេ? (ទេ។) ចុះតើអ្នកគួរធ្វើដូចម្ដេច? រឿងបែបនេះគឺមិនអាចជៀសវាងបានទេ រឿងបែបនេះច្បាស់ជានឹងកើតឡើងមិនខាន។ មនុស្សមួយចំនួន មិនថាពួកគេស្ដាប់សេចក្ដីអធិប្បាយច្រើនប៉ុនណាក៏ដោយ ក៏ពួកគេមិនអាចយល់ពីសេចក្ដីពិតបានឡើយ ហើយពួកគេមិនអាចភ្ជាប់ការស្ដែងចេញរបស់ពួកទទឹងនឹងព្រះគ្រីស្ទ ទៅនឹងសេចក្ដីអធិប្បាយដែលពួកគេបានស្ដាប់ ឬញែកដឹងពីពួកគេបានឡើយ។ នៅពេលដែលវាច្បាស់ក្រឡែតថានរណាម្នាក់គឺជាអាទទឹងនឹងព្រះគ្រីស្ទ ពួកគេនៅតែមិនអាចមើលធ្លុះគាត់ ហើយនៅតែត្រូវបានបំភាន់ដដែល។ លុះត្រាតែអាទទឹងនឹងព្រះគ្រីស្ទធ្វើបាបពួកគេដោយផ្ទាល់ គាបសង្កត់ពួកគេដោយផ្ទាល់ ស្ដីបន្ទោសពួកគេ លួសកាត់ពួកគេ ឬបង្ហាញចេញនូវអាកប្បកិរិយាអាក្រក់នៅចំពោះមុខពួកគេផ្ទាល់ ទើបពួកគេព្រមទទួលស្គាល់ថាគាត់គឺជាអាទទឹងនឹងព្រះគ្រីស្ទ។ សូម្បីតែអ្នកដទៃនិយាយការពិត ឬបង្ហាញភស្តុតាងក៏ដោយ ក៏ពួកគេនឹងមិនជឿដែរ។ ពួកគេត្រូវតែមើលឃើញផ្ទាល់នឹងភ្នែកនូវអ្វីដែលពួកទទឹងនឹងព្រះគ្រីស្ទធ្វើ និងឆ្លងកាត់ការធ្វើបាបពីពួកទទឹងនឹងព្រះគ្រីស្ទដោយផ្ទាល់សិន ទើបពួកគេអាចទទួលស្គាល់បាន។ តើគួរធ្វើដូចម្ដេចចំពោះស្ថានភាពនេះ? (ទុកឱ្យពួកគេដើរតាមពួកទទឹងនឹងព្រះគ្រីស្ទ និងឆ្លងកាត់ការធ្វើបាបចុះ លុះត្រាតែត្រូវបានគេធ្វើបាប ទើបពួកគេភ្ញាក់រឭក។) តើនេះមិនរាងឃោរឃៅបន្តិចទេឬ? (វាមិនមែនជាការឃោរឃៅចំពោះពួកគេទេ។ មនុស្សបែបនេះមិនអាចយល់ពីសេចក្ដីពិតតាមរយៈការប្រកបគ្នាបានទេ ហើយពួកគេអាចមានការដឹងខ្លួន និងភ្ញាក់រឭកបាន តាមរយៈការឆ្លងកាត់ការធ្វើបាបដោយផ្ទាល់ប៉ុណ្ណោះ។ ហេតុដូច្នេះហើយ នេះគឺជាវិធីតែមួយគត់ដើម្បីដោះស្រាយជាមួយមនុស្សបែបនេះ។) នេះគឺជាគោលការណ៍មួយ។ មនុស្សមួយចំនួនមិនយល់ទេ នៅពេលដែលអ្នកនិយាយជាមួយពួកគេក្នុងន័យវិជ្ជមាន ពួកគេខ្វះសមត្ថភាពក្នុងការយល់ពីរឿងនេះ។ ឧទាហរណ៍ ប្រសិនបើអ្នកប្រាប់ពួកគេថា៖ «តំបន់នោះមានគ្រោះថ្នាក់ណាស់ ប្រសិនបើអ្នកដើរម្នាក់ឯងនៅពេលយប់ អ្នកអាចនឹងជួបចោរប្លន់។ រឿងនេះធ្លាប់កើតឡើងចំពោះមនុស្សជាច្រើននាក់ហើយ។ កុំដើរនៅពេលយប់អី ត្រូវត្រឡប់មកវិញឱ្យបានលឿន!» ពួកគេមិនជឿទេ ហើយនៅតែទទូចចង់ដើរម្នាក់ឯងនៅពេលយប់ដោយគ្មានអ្នកទៅជាមួយដដែល។ ក្នុងករណីនោះ អ្នកបណ្ដោយឱ្យពួកគេដើរម្នាក់ឯង ប៉ុន្តែលួចការពារពួកគេដោយសម្ងាត់ ដោយធានាថាពួកគេមិនជួបបញ្ហាពិតប្រាកដឡើយ។ នេះគឺជាការបំពេញការទទួលខុសត្រូវរបស់អ្នកហើយ។ នៅពេលដែលមានបញ្ហាពិតប្រាកដកើតឡើង អ្នកអាចការពារពួកគេ ការពារកុំឱ្យមានបញ្ហាណាមួយកើតឡើងចំពោះពួកគេ ហើយជួយពួកគេឱ្យរៀនសូត្រពីមេរៀននេះ និងចងចាំវាទុក។ ទីបំផុត ពួកគេនឹងជឿថាអ្វីដែលអ្នកបាននិយាយ គឺត្រឹមត្រូវ។ ហេតុដូច្នេះហើយ សម្រាប់អ្នកដែលត្រូវបានពួកទទឹងនឹងព្រះគ្រីស្ទបំភាន់ ហើយមិនអាចវែកញែកដឹងពីពួកគេ មិនថាមានការប្រកបគ្នាអំពីសេចក្ដីពិតយ៉ាងណាក៏ដោយ ពួកគេត្រូវតែរងគ្រោះថ្នាក់យ៉ាងធ្ងន់ធ្ងរ រៀនសូត្រពីមេរៀននេះ និងចងចាំវាទុក ដើម្បីអភិវឌ្ឍការញែកដឹង។ អ្នកដែលវង្វេងវង្វាន់ និងមិនអើពើនឹងដំបូន្មាន មិនអាចមើលធ្លុះពីសេចក្ដីទុច្ចរិត និងទង្វើកាចសាហាវរបស់ពួកទទឹងនឹងព្រះគ្រីស្ទបានឡើយ ហើយថែមទាំងចាត់ទុកពួកទទឹងនឹងព្រះគ្រីស្ទដូចជាបងប្អូនប្រុសស្រី ដោយទាក់ទងជាមួយពួកគេក្នុងនាមជាបងប្អូន ថែមទាំងជួយពួកគេដោយក្ដីស្រឡាញ់ និងប្រព្រឹត្តចំពោះពួកគេដោយស្មោះត្រង់ ដោយនិយាយជាមួយពួកគេចេញពីចិត្តទៀតផង។ ជាលទ្ធផល ពួកគេក៏ក្លាយជាជនរងគ្រោះរបស់ពួកទទឹងនឹងព្រះគ្រីស្ទ។ មនុស្សមួយចំនួនត្រូវរងគ្រោះថ្នាក់មិនមែនត្រឹមតែម្ដងទេ ប៉ុន្តែជាច្រើនដង ទើបពួកគេមានការញែកដឹង។ បន្ទាប់មក នៅពេលដែលអ្នកប្រកបគ្នាជាមួយពួកគេ និងគាំទ្រពួកគេ ពួកគេនឹងជឿអ្នកមិនខាន។ វាគឺជាវិធីមួយដ៏មានប្រសិទ្ធភាព ហើយមនុស្សមួយចំនួនត្រូវតែរងទុក្ខនៅក្នុងរឿងបែបនេះ។ ពីមុន មានមនុស្សវង្វេងវង្វាន់ម្នាក់ដែលខ្វះការញែកដឹង ហើយមិនពេញចិត្តនោះទេ នៅពេលដែលដំណាក់របស់ព្រះជាម្ចាស់បានដកហូតតំណែងអាទទឹងនឹងព្រះគ្រីស្ទម្នាក់ចេញ។ អំពើអាក្រក់របស់អាទទឹងនឹងព្រះគ្រីស្ទនោះ គឺច្បាស់ក្រឡែត ហើយគាត់ថែមទាំងត្រូវបានគេកំណត់លក្ខណៈថាជាអាទទឹងនឹងព្រះគ្រីស្ទទៀតផង។ មនុស្សគ្រប់គ្នាបានទទួលស្គាល់រឿងនេះ លើកលែងតែគាត់ម្នាក់ប៉ុណ្ណោះ ហើយគ្មាននរណាម្នាក់អាចប្រកបគ្នាជាមួយគាត់ឱ្យគាត់ទទួលយកបានឡើយ។ ទីបំផុត គាត់បានដើរតាមអាទទឹងនឹងព្រះគ្រីស្ទនោះចេញទៅ។ មួយរយៈក្រោយមក បន្ទាប់ពីរងគ្រោះថ្នាក់យ៉ាងធ្ងន់ធ្ងរ គាត់បានត្រឡប់មកវិញទាំងទឹកភ្នែក ដោយទទួលស្គាល់ថាអាទទឹងនឹងព្រះគ្រីស្ទនោះពិតជាអាក្រក់ខ្លាំងណាស់។ តាមពិតទៅ អាទទឹងនឹងព្រះគ្រីស្ទនោះតែងតែអាក្រក់បែបនេះជានិច្ច ប៉ុន្តែដោយសារតែគាត់មានអារម្មណ៍ល្អចំពោះអាទទឹងនឹងព្រះគ្រីស្ទនោះ ហើយចង់យកចិត្ត គាត់ក៏បានអត់ឱន និងសម្របតាមអ្វីគ្រប់យ៉ាងដែលអាទទឹងនឹងព្រះគ្រីស្ទនោះបានធ្វើ។ នៅពេលដែលអាទទឹងនឹងព្រះគ្រីស្ទនោះបាត់បង់ឋានៈ គាត់បានទាក់ទងជាមួយអាទទឹងនឹងព្រះគ្រីស្ទនោះក្នុងឋានៈស្មើគ្នា ហើយចាប់ផ្ដើមមានមតិយោបល់អំពីអ្វីមួយចំនួនដែលអាទទឹងនឹងព្រះគ្រីស្ទនោះបានធ្វើ។ ទស្សនៈរបស់គាត់បានផ្លាស់ប្ដូរ ហើយគាត់ចាប់ផ្ដើមមើលឃើញពីបញ្ហា។ នៅទីបញ្ចប់ សូម្បីតែត្រូវបានគេសុំឱ្យដើរតាមអាទទឹងនឹងព្រះគ្រីស្ទនោះម្ដងទៀត ក៏គាត់បដិសេធដាច់អហង្ការដែរ គាត់សុខចិត្តស្លាប់ ជាជាងដើរតាមអាទទឹងនឹងព្រះគ្រីស្ទនោះ ពីព្រោះគាត់បានរងគ្រោះថ្នាក់យ៉ាងខ្លាំង និងបានមើលធ្លុះពីអាទទឹងនឹងព្រះគ្រីស្ទនោះហើយ។ តាមពិតទៅ អ្វីដែលគាត់បានមើលធ្លុះនោះ ត្រូវបានគេប្រកបគ្នាប្រាប់គាត់តាំងពីមុនមកម្ល៉េះ ប៉ុន្តែគាត់មិនព្រមទទួលយក ឬទទួលស្គាល់វាឡើយ។ មិនអាចធ្វើអ្វីបានឡើយ។ សម្រាប់មនុស្សបែបនេះ ពួកគេត្រូវតែដើរផ្លូវវាង និងស៊ូទ្រាំនឹងការលំបាកកាន់តែច្រើន ការរងទុក្ខរបស់ពួកគេគឺសមនឹងទទួលហើយ។ ហេតុអ្វីបានជាខ្ញុំនិយាយថាវាសមនឹងទទួលហើយ? ខ្ញុំចង់មានន័យថា នៅពេលដែលអ្នកមានព្រះពរ ប៉ុន្តែមិនព្រមរីករាយនឹងព្រះពរនោះ ហើយអ្នកនៅតែទទូចចង់រងទុក្ខ នោះគ្មានជម្រើសផ្សេងទេ អ្នកត្រូវតែស៊ូទ្រាំនឹងការលំបាក និងរងទុក្ខសិន។ នេះគឺជាការរងទុក្ខដែលសមនឹងទទួល។

នៅពេលក្ដោបក្ដាប់អំណាចផ្ដាច់មុខ ពួកទទឹងនឹងព្រះគ្រីស្ទភាគច្រើនប្រគល់ភារកិច្ចសំខាន់ៗទៅឱ្យអ្នកដែលស្ដាប់បង្គាប់ពួកគេដោយគ្មានការសង្ស័យ។ បន្ទាប់មក ពួកគេបណ្ដុះបណ្ដាលបុគ្គលទាំងនោះដែលនៅតែរារែក ដែលមានចិត្តងាយស្រួលបញ្ចុះបញ្ចូល ដោយទាញពួកគេឱ្យមកនៅខាងខ្លួន។ នៅពេលដែលបុគ្គលទាំងនេះត្រូវបានបណ្ដុះបណ្ដាលយ៉ាងគ្រប់គ្រាន់ និងក្លាយជាសមាជិកនៃដែនរបស់អាទទឹងនឹងព្រះគ្រីស្ទហើយ នោះអាទទឹងនឹងព្រះគ្រីស្ទអាចស្ងប់ចិត្តបាន។ ចំណែកឯអ្នកផ្សេងទៀតដែលពួកគេមិនអាចប្រើបាន អាទទឹងនឹងព្រះគ្រីស្ទបោះបង់ពួកគេចោលទាំងស្រុង ដោយផាត់ពួកគេចេញពីដែនរបស់ខ្លួន។ អស់អ្នកដែលស្ដាប់បង្គាប់ពួកគេដោយគ្មានការសង្ស័យ ត្រូវបានចាត់ទុកថាជាអ្នកដើរតាមដ៏ងប់ងល់របស់ពួកគេ ជាសមាជិកដ៏ស្មោះត្រង់នៃដែនរបស់ពួកគេ។ ពួកគេចាត់ទុកបុគ្គលទាំងនេះជាអ្នកដើរតាម អ្នកប្រកាន់តាម និងជាមនុស្សជំនិតរបស់ពួកគេ។ អំណាចរបស់ពួកគេគ្របដណ្ដប់នៅក្នុងក្រុមនេះ ពោលគឺ វាត្រូវបានអនុវត្តយ៉ាងមានប្រសិទ្ធភាពតាមរយៈពួកគេ។ ហេតុដូច្នេះហើយ អាចនិយាយបានថា នៅពេលដែលពួកទទឹងនឹងព្រះគ្រីស្ទក្ដោបក្ដាប់អំណាចផ្ដាច់មុខ ដោយបង្វែរដំណាក់របស់ព្រះជាម្ចាស់ឱ្យក្លាយជាដែនផ្ទាល់ខ្លួនរបស់ពួកគេ ពួកគេបានចំណាយកម្លាំងកាយចិត្តយ៉ាងខ្លាំង។ ពួកគេធ្វើសកម្មភាពផ្សេងៗ និងបង់ថ្លៃយ៉ាងខ្ពស់សម្រាប់រឿងនេះ ប៉ុន្តែលទ្ធផលនៃតម្លៃនេះ គឺជាភាពជាសត្រូវជាមួយព្រះជាម្ចាស់ ជាមួយសេចក្ដីពិត និងជាមួយបងប្អូនប្រុសស្រីទាំងអស់ដែលដេញតាមសេចក្ដីពិត។ តើអំណាចនេះមានតម្លៃ និងអត្ថន័យអ្វីខ្លះ? វាស្ថិតនៅត្រង់ការពិតដែលថា ពួកទទឹងនឹងព្រះគ្រីស្ទទទួលបានដើមទុនដើម្បីតតាំងនឹងព្រះជាម្ចាស់ និងដំណាក់របស់ទ្រង់ បង្កើតបន្ទាយរឹងមាំផ្ទាល់ខ្លួនរបស់ពួកគេ បង្កើតនគរឯករាជ្យ និងកាន់កាប់អំណាចដ៏ធំធេងដោយឯករាជ្យ។

II. ពួកទទឹងនឹងព្រះគ្រីស្ទប្រើឧបាយកលគ្រប់គ្រងកាលៈទេសៈ

ពីមុន ពួកយើងបានប្រកបគ្នាអំពីការស្ដែងចេញទីមួយនៃការដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ៖ គឺការក្ដោបក្ដាប់អំណាចផ្ដាច់មុខ។ ទាក់ទងនឹងការក្ដោបក្ដាប់អំណាចផ្ដាច់មុខ ពួកយើងបានប្រកបគ្នាជាចម្បងអំពីខ្លឹមសារជាក់លាក់នៃរបៀបដែលពួកទទឹងនឹងព្រះគ្រីស្ទទទួលបានអំណាច របៀបដែលពួកគេធ្វើឱ្យឋានៈរបស់ពួកគេមានស្ថិរភាពបន្ទាប់ពីទទួលបានអំណាច និងពង្រឹងអំណាចនោះបន្ថែមទៀត ហើយចុងក្រោយ របៀបដែលពួកគេប្រើអំណាចនោះ។ ក្រៅពីការក្ដោបក្ដាប់អំណាចផ្ដាច់មុខ ការអនុវត្តជាក់ស្ដែងទីពីរដែលបង្ហាញថាពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ដូចជាដែនផ្ទាល់ខ្លួនរបស់ពួកគេ គឺការប្រើឧបាយកលគ្រប់គ្រងកាលៈទេសៈ។ អត្ថន័យតាមន័យត្រង់នៃការប្រើឧបាយកលគ្រប់គ្រងកាលៈទេសៈ គួរតែងាយស្រួលយល់ ដូច្នេះ តើ «កាលៈទេសៈ» សំដៅទៅលើអ្វី? បន្ទាប់ពីអាទទឹងនឹងព្រះគ្រីស្ទបានក្ដោបក្ដាប់អំណាចផ្ដាច់មុខ បង្កើតដែនផ្ទាល់ខ្លួនរបស់គាត់ និងប្រមូលផ្ដុំអ្នកដើរតាមដ៏ងប់ងល់ បក្ខពួក និងដែនឥទ្ធិពលរបស់គាត់ហើយ តើគាត់អាចអនុញ្ញាតឱ្យអ្នកដទៃមកជ្រៀតជ្រែកក្នុងការងាររបស់គាត់បានដែរឬទេ? តើគាត់អាចអនុញ្ញាតឱ្យអ្នកដទៃចូលពាក់ព័ន្ធ ឬជ្រៀតជ្រែកក្នុងកិច្ចការ និងដែនឥទ្ធិពលដែលគាត់មើលការខុសត្រូវដែរឬទេ? (គាត់មិនអនុញ្ញាតឡើយ។) សម្រាប់អាទទឹងនឹងព្រះគ្រីស្ទ អំណាចគឺជាជីវិតរបស់គាត់។ នៅក្នុងដែនឥទ្ធិពលរបស់គាត់ គាត់ត្រូវតែជាអ្នកបញ្ជាលើអ្វីៗគ្រប់យ៉ាង។ មិនថាមានរឿងអ្វីកើតឡើងនៅក្នុងដែនឥទ្ធិពលរបស់គាត់នោះទេ មនុស្ស និងរឿងរ៉ាវដែលពាក់ព័ន្ធ ក៏ដូចជាលទ្ធផលចុងក្រោយនៃបញ្ហាទាំងនោះ គាត់ត្រូវតែជាគិតគូររៀបចំ និងគ្រប់គ្រងទាំងអស់។ វាត្រូវតែស្របតាមបំណងប្រាថ្នារបស់គាត់ និងបំពេញតម្រូវការរបស់គាត់ ដោយមិនបណ្ដាលឱ្យគាត់ខាតបង់អ្វីឡើយ។ ឧទាហរណ៍ ប្រសិនបើគាត់មិនជ្រៀតជ្រែក លូកដៃ ឬប្រើឧបាយកលគ្រប់គ្រងលើបញ្ហាជាក់លាក់ណាមួយទេ ប៉ុន្តែបណ្ដោយឱ្យវាវិវឌ្ឍទៅមុខដោយធម្មតាដោយខ្លួនឯង នោះគាត់អាចនឹងទទួលបានកេរ្តិ៍ឈ្មោះអាក្រក់ ឬមានគេរាយការណ៍ពីគាត់ ហើយប្រឈមមុខនឹងការដកហូតតំណែង ក្នុងករណីនេះ ឋានៈរបស់គាត់អាចនឹងរងការគំរាមកំហែង ហើយអំណាចដែលគាត់មាន ក៏អាចនឹងបាត់បង់ទៅ។ ហេតុដូច្នេះហើយ ចំពោះបញ្ហាគ្រប់ប្រភេទ ទាំងតូចទាំងធំ ដែលកើតឡើងនៅក្នុងពួកជំនុំ អាទទឹងនឹងព្រះគ្រីស្ទត្រូវតែដោះស្រាយដោយខ្លួនឯង។ បញ្ហាទាំងនេះពាក់ព័ន្ធនឹងកេរ្តិ៍ឈ្មោះ និងឋានៈរបស់គាត់ ក៏ដូចជាអំណាចរបស់គាត់ផងដែរ។ ចំណែកឯបញ្ហាដែលមិនពាក់ព័ន្ធនឹងអំណាចរបស់គាត់វិញ គាត់អាចជ្រើសរើសមិនស៊ើបអង្កេត ឬធ្វើជាមិនដឹងមិនឮ។ ជាពិសេសទាក់ទងនឹងកិច្ចការនៃដំណាក់របស់ព្រះជាម្ចាស់ ការចូលទៅក្នុងជីវិតរបស់បងប្អូនប្រុសស្រី ជីវិតពួកជំនុំ និងបញ្ហាផ្សេងៗបែបនេះ ដរាបណាបញ្ហាទាំងនេះមិនប៉ះពាល់ដល់ឋានៈ និងអំណាចរបស់គាត់ ហើយដរាបណាបញ្ហាទាំងនេះមិនពាក់ព័ន្ធនឹងទំនាក់ទំនងរបស់គាត់ជាមួយខាងលើទេ នោះគាត់មិនខ្វល់ខ្វាយ មិនស៊ើបអង្កេត ឬមិនយកចិត្តទុកដាក់ចំពោះបញ្ហាទាំងនោះឡើយ។ ឧទាហរណ៍ ចំនួនមនុស្សប្រចាំខែដែលក្រុមផ្សាយដំណឹងល្អទទួលបាន គឺមានសារៈសំខាន់ណាស់សម្រាប់គាត់ ពីព្រោះវាប៉ះពាល់ដល់ឋានៈរបស់គាត់។ ប្រសិនបើចំនួនដែលបានរាយការណ៍ជារៀងរាល់ខែ អាចធានាឋានៈរបស់គាត់បាន គាត់នឹងប្រើគ្រប់មធ្យោបាយដើម្បីសម្រេចឱ្យបានតួលេខនោះ ដើម្បីការពារឋានៈរបស់គាត់ ខណៈពេលដែលបញ្ហាផ្សេងទៀតនៅតែមិនពាក់ព័ន្ធនឹងគាត់ដដែល។ ឧទាហរណ៍ ឧបមាថាតំបន់ដែលគាត់មើលការខុសត្រូវ គួរតែទទួលបានមនុស្សមួយរយនាក់ក្នុងមួយខែ ក្រោមស្ថានភាពធម្មតា។ ទោះជាយ៉ាងណាក៏ដោយ ប្រសិនបើដោយសារតែបរិយាកាសមិនអនុញ្ញាត មានស្ថានភាពពិសេសកើតឡើងក្នុងខែនោះ ឬមនុស្សមួយចំនួននៅតែស្ថិតក្នុងដំណាក់កាលស្វែងយល់របស់ពួកគេ ដែលធ្វើឱ្យចំនួនមនុស្សដែលទទួលបានមិនដល់មួយរយនាក់ នោះអាទទឹងនឹងព្រះគ្រីស្ទនឹងខិតខំប្រឹងប្រែងលើបញ្ហានេះ ហើយប្រែជាខ្វាយខ្វល់មិនខាន។ តើគាត់ខ្វាយខ្វល់ពីរឿងអ្វី? តើគាត់មានអារម្មណ៍មានបន្ទុក និងខ្វាយខ្វល់ ដោយសារតែគាត់ឃើញថាការផ្សព្វផ្សាយដំណឹងល្អរបស់ព្រះជាម្ចាស់មិនដំណើរការទៅដោយរលូនឬ? តើមកពីអ្នកដែលផ្សាយដំណឹងល្អខ្វះស្មារតីទទួលខុសត្រូវ និងធ្វើឱ្យតែរួចពីដៃ ហើយគាត់បារម្ភពីរបៀបស្រោចស្រពពួកគេ និងដោះស្រាយបញ្ហានេះឬ? ឬមួយក៏ជាការព្រួយបារម្ភអំពីការមិនមានកម្លាំងមនុស្សគ្រប់គ្រាន់ដើម្បីផ្សាយដំណឹងល្អ ហើយថាតើគាត់គួរតែកែសម្រួល និងបន្ថែមកម្លាំងមនុស្សដោយរបៀបណា? ទេ គាត់មិនខ្វាយខ្វល់ពីរឿងទាំងនេះទេ។ គាត់ខ្វាយខ្វល់ពីរបៀបបង្កើនចំនួននោះឱ្យដល់មួយរយនាក់ ដោយមិនឱ្យខាងលើដឹងពីល្បិចកលលាក់កំបាំងរបស់គាត់។ ប្រសិនបើចំនួនជាក់ស្ដែងមានត្រឹមតែប៉ែតសិបនាក់ ជំនួសឱ្យមួយរយនាក់ ហើយគាត់រាយការណ៍តាមការពិត ខាងលើអាចនឹងបញ្ជូននរណាម្នាក់ឱ្យមកស៊ើបអង្កេត និងស្វែងយល់បន្ថែមអំពីស្ថានភាពនេះ ដូច្នេះ តើគាត់អាចរាយការណ៍ចំនួននេះដោយរបៀបណា ដើម្បីកុំឱ្យខាងលើមានប្រតិកម្ម? គាត់រាយការណ៍ថាមានកៅសិបប្រាំបីនាក់។ មាននរណាម្នាក់និយាយថា៖ «អ្នកមិនអាចក្លែងបន្លំបែបនេះបានទេ នេះគឺជាការបោកប្រាស់ វាមិនអាចទទួលយកបានឡើយ»។ គាត់ឆ្លើយតបថា៖ «មិនអីទេ។ ខ្ញុំជាអ្នកសម្រេច ប្រសិនបើមានរឿងអ្វីកើតឡើង ខ្ញុំនឹងទទួលខុសត្រូវលើរឿងនេះ»។ ហេតុអ្វីបានជាគាត់រាយការណ៍ចំនួនជាក់លាក់នេះ? តើមានអត្ថន័យស៊ីជម្រៅអ្វីនៅពីក្រោយរឿងនេះដែរឬទេ? តើគាត់បានពិចារណាវាដោយប្រុងប្រយ័ត្នដែរឬទេ? គាត់ពិតជាបានពិចារណាមែន។ ការរាយការណ៍ថាទទួលបានមនុស្សមួយរយនាក់ ខណៈពេលដែលចំនួនជាក់ស្ដែងមានត្រឹមតែប៉ែតសិបនាក់ គឺជាភាពខុសគ្នាធំពេក ដែលធ្វើឱ្យពិបាកក្នុងការបិទបាំងការកុហកនៅពេលក្រោយ។ ទោះជាយ៉ាងណាក៏ដោយ ប្រសិនបើគាត់រាយការណ៍ថាកៅសិបប្រាំបីនាក់ ទោះបីជាខាងលើនឹងឃើញថាវានៅក្រោមមួយរយនាក់ក៏ដោយ ក៏វាមើលទៅហាក់ដូចជាចំនួនដ៏សមហេតុផលមួយ ហើយមិនធ្វើឱ្យខាងលើចាត់មនុស្សមកត្រួតពិនិត្យឡើយ ដែលនេះធានាបាននូវសុវត្ថិភាពនៃឋានៈរបស់គាត់។ ជួនកាល ប្រសិនបើគាត់ទទួលបានមនុស្សមួយរយនាក់ គាត់ហ៊ានរាយការណ៍ថាពីររយនាក់ ហើយប្រសិនបើខាងលើបញ្ជូននរណាម្នាក់ឱ្យមកស៊ើបអង្កេត គាត់មានវិធីដោះស្រាយរឿងនេះ។ គាត់អះអាងថាមនុស្សមួយរយនាក់បន្ថែមទៀត កំពុងស្ថិតក្នុងដំណាក់កាលស្វែងយល់ ហើយគាត់នឹងទទួលបានពួកគេនៅខែក្រោយ។ ប្រសិនបើខាងលើមិនបញ្ជូននរណាម្នាក់ឱ្យមកត្រួតពិនិត្យរឿងនេះទេ នោះគាត់នឹងរកវិធីដើម្បីអួតពីការរួមចំណែករបស់គាត់។ ជួនកាល ប្រសិនបើគាត់មិនទទួលបានមនុស្សសូម្បីតែម្នាក់ក្នុងមួយខែ គាត់ថែមទាំងរាយការណ៍ក្លែងក្លាយថាទទួលបានសាមសិប ឬហាសិបនាក់ រួចហើយរកវិធីដើម្បីបំពេញចំនួននេះនៅខែបន្ទាប់។ សរុបមក នៅពេលនិយាយដល់ការរាយការណ៍ពីចំនួនមនុស្សដែលទទួលបានតាមរយៈការផ្សាយដំណឹងល្អ អាទទឹងនឹងព្រះគ្រីស្ទអាចក្លែងបន្លំចំនួនទាំងនោះ កុហកអំពីចំនួនទាំងនោះ បោកប្រាស់ និងប្រើល្បិចកលលាក់កំបាំង។ របៀបរាយការណ៍តួលេខ និងចំនួនតួលេខដែលត្រូវរាយការណ៍ គឺអាទទឹងនឹងព្រះគ្រីស្ទជាអ្នកបញ្ជាដោយផ្ទាល់។ តើនេះមិនមែនជាការគ្រប់គ្រងកាលៈទេសៈដោយឧបាយកលទេឬ?

អាទទឹងនឹងព្រះគ្រីស្ទប្រើឋានៈ និងអំណាចរបស់គាត់ ដើម្បីជ្រៀតជ្រែក និងរំខានដល់ការបំពេញភារកិច្ចរបស់រាស្ដ្ររើសតាំងរបស់ព្រះជាម្ចាស់ជាប្រចាំ។ គាត់គាបសង្កត់ និងផាត់ចោលអ្នកណាក៏ដោយដែលធ្វើការតាមគោលការណ៍ និងមានប្រសិទ្ធភាពក្នុងការបំពេញភារកិច្ចរបស់ខ្លួន។ តើគោលបំណងរបស់គាត់ក្នុងការធ្វើបែបនេះ គឺជាអ្វី? គឺដើម្បីប្រើឧបាយកលគ្រប់គ្រងកាលៈទេសៈ។ គាត់ក្ដោបក្ដាប់ការគ្រប់គ្រងទាំងស្រុង ដោយបង្ក្រាបអ្នកដែលនៅក្រោមគាត់ និងបោកបញ្ឆោតខាងលើ។ តើគោលដៅរបស់គាត់ក្នុងការប្រើឧបាយកលគ្រប់គ្រងកាលៈទេសៈ គឺជាអ្វី? គឺដើម្បីរារាំងមិនឱ្យគេលាតត្រដាងការពិត ដើម្បីកុំឱ្យមនុស្សដឹងពីការពិត ដើម្បីបោកប្រាស់ខាងលើ ដើម្បីលាក់បាំងស្ថានភាពជាក់ស្ដែងនៃការងាររបស់គាត់នៅខាងក្រោម និងដើម្បីលាក់បាំងថាតើគាត់បានធ្វើការងារជាក់ស្ដែងណាមួយដែរឬទេ និងរបៀបដែលគាត់ធ្វើការងាររបស់គាត់។ គោលដៅរបស់គាត់ក្នុងការប្រើឧបាយកលគ្រប់គ្រងកាលៈទេសៈ គឺដើម្បីបិទបាំងហេតុការណ៍ពិត បាំងការពិត និងលាក់បាំងចេតនាអាក្រក់របស់គាត់ ហើយក៏ដើម្បីលាក់បាំងអំពើអាក្រក់របស់គាត់ សកម្មភាពបះបោរប្រឆាំងយ៉ាងព្រហើនរបស់គាត់ និងការពិតអំពីការដែលគាត់មិនធ្វើ និងមិនអាចធ្វើការងារជាក់ស្ដែងណាមួយ ព្រមទាំងរឿងផ្សេងៗទៀតផងដែរ។ ឧទាហរណ៍ នៅពេលដែលដំណាក់របស់ព្រះជាម្ចាស់ត្រូវការប្រាក់ចំនួនជាក់លាក់ណាមួយ ហើយសាកសួរថាតើពួកជំនុំរបស់គាត់រក្សាទុកតង្វាយបានចំនួនប៉ុន្មាន នោះជាបឋម អាទទឹងនឹងព្រះគ្រីស្ទសួរថាតើដំណាក់របស់ព្រះជាម្ចាស់ត្រូវការចំនួនប៉ុន្មាន។ ប្រសិនបើអ្នកនិយាយថាអ្នកត្រូវការប៉ុន្មានពាន់ គាត់អះអាងថាមានត្រឹមតែប៉ុន្មានរយប៉ុណ្ណោះ។ ប្រសិនបើអ្នកនិយាយថាអ្នកត្រូវការរាប់ម៉ឺន គាត់និយាយថាគាត់មានត្រឹមតែប៉ុន្មានពាន់ប៉ុណ្ណោះ។ តាមពិតទៅ គាត់កំពុងកាន់កាប់តង្វាយរបស់ពួកជំនុំចំនួនរាប់ម៉ឺនយាន់ ហើយមិនព្រមលែងវាឡើយ។ តើគាត់មិនមែនកំពុងលាក់ទុកចេតនាអាក្រក់ក្នុងចិត្តទេឬ? តើគាត់ចង់ធ្វើអ្វី? គាត់ចង់រឹបអូសយកតង្វាយទាំងនេះសម្រាប់ប្រើប្រាស់ផ្ទាល់ខ្លួន។ តើនេះរាប់បញ្ចូលថាជាការប្រើឧបាយកលគ្រប់គ្រងកាលៈទេសៈដែរឬទេ? (មែន។) អាទទឹងនឹងព្រះគ្រីស្ទប្រើឧបាយកលគ្រប់គ្រងកាលៈទេសៈ ដល់ថ្នាក់សូម្បីតែតង្វាយក៏មិនព្រមលែងដែរ។ ប្រសិនបើអ្នកសួរថាតើពួកជំនុំរបស់គាត់មានអ្នកណាដែលមានជំនាញខាងសរសេរអត្ថបទ តន្ត្រី ឬការផលិតវីដេអូដែរឬទេ គាត់អាចនឹងនិយាយថា៖ «ពួកយើងមានអ្នកដែលមានជំនាញខាងសរសេរអត្ថបទម្នាក់ ដែលមានអាយុចិតសិបប្រាំបីឆ្នាំ ជាអតីតអ្នកកាសែត និងមានជំងឺក្រពះធ្ងន់ធ្ងរ»។ តាមពិតទៅ បុគ្គលនេះមានអាយុទើបតែខ្ទង់សាមសិបឆ្នាំប៉ុណ្ណោះ ដែលជាវ័យពេញកម្លាំង ហើយមិនមានជំងឺក្រពះធ្ងន់ធ្ងរអ្វីឡើយ។ ហេតុអ្វីបានជាអាទទឹងនឹងព្រះគ្រីស្ទមិនព្រមលែងដៃ? ហេតុអ្វីបានជាគាត់ផ្ដល់ព័ត៌មានមិនពិត? គាត់ចង់ប្រើឧបាយកលគ្រប់គ្រងកាលៈទេសៈ។ គាត់ជឿថាការបញ្ចេញមនុស្សមានទេពកោសល្យបែបនេះទៅ នឹងប៉ះពាល់ដល់ការគ្រប់គ្រងរបស់គាត់ ហើយគាត់ក៏ចង់រក្សាបុគ្គលមានទេពកោសល្យទាំងនេះទុកផងដែរ។ តើមនុស្សមានទេពកោសល្យទាំងនេះពិតជារបស់គាត់មែនឬ? (ទេ។) ចុះហេតុអ្វីបានជាគាត់មិនព្រមលែងពួកគេ? ហេតុអ្វីបានជាគាត់មិនផ្ដល់មនុស្សដែលមានជំនាញទាំងនេះ នៅពេលដែលកិច្ចការនៃដំណាក់របស់ព្រះជាម្ចាស់ត្រូវការពួកគេ ហើយថែមទាំងឈានដល់ការក្លែងបន្លំព័ត៌មានទៀតនោះ? គាត់ចង់បំភាន់មនុស្ស ដើម្បីធានាឋានៈរបស់គាត់ គាត់ពិតជាកំពុងប្រើឧបាយកលគ្រប់គ្រងកាលៈទេសៈមែន។ គាត់មិនសួរថាតើសាមីខ្លួនស្ម័គ្រចិត្តបំពេញភារកិច្ចទាំងនេះដែរឬទេ ហើយគាត់ក៏មិនបង្ហាញពីស្ថានភាពរបស់មនុស្សទាំងនេះទៅកាន់ដំណាក់របស់ព្រះជាម្ចាស់តាមការពិតដែរ។ ផ្ទុយទៅវិញ គាត់រក្សាពួកគេទុកសម្រាប់ប្រើប្រាស់ផ្ទាល់ខ្លួន ឬទោះបីជាគាត់មិនប្រើពួកគេក៏ដោយ ក៏គាត់នៅតែមិនប្រគល់ពួកគេទៅឱ្យដំណាក់របស់ព្រះជាម្ចាស់ដែរ។ ឧទាហរណ៍ ប្រសិនបើដំណាក់របស់ព្រះជាម្ចាស់ត្រូវការអ្នកផលិតវីដេអូម្នាក់ពីពួកជំនុំ អាទទឹងនឹងព្រះគ្រីស្ទឃើញបែបនេះ ក៏គិតថា៖ «ការផ្ដល់អ្នកដែលមានជំនាញក្នុងការផលិតវីដេអូ តើខ្ញុំអាចបណ្ដោយឱ្យឱកាសដ៏ល្អបែបនេះកន្លងផុតទៅបានដោយរបៀបណា? អ្នកណាក៏គិតពីប្រយោជន៍ខ្លួនឯងដែរ៖ កូនស្រី កូនប្រុស និងសាច់ញាតិរបស់ខ្ញុំមួយចំនួន ចេះដឹងរឿងខ្លះៗអំពីការផលិតវីដេអូ ដូច្នេះ ខ្ញុំនឹងផ្ដល់ពួកគេឱ្យ ទោះបីជាពួកគេបំពេញតាមតម្រូវការនៃដំណាក់របស់ព្រះជាម្ចាស់ ឬអត់ក៏ដោយ»។ នៅពេលប្រឈមមុខនឹងឱកាសដ៏ល្អដូចជាការផ្ដល់មនុស្ស គាត់ផ្ដល់អាទិភាពដល់សាច់ញាតិ និងមិត្តភក្តិរបស់គាត់ ដោយមិនទុកអ្វីសម្រាប់អ្នកក្រៅឡើយ។ តើនេះមិនមែនជាការប្រើឧបាយកលគ្រប់គ្រងកាលៈទេសៈទេឬ?

ដោយផ្អែកលើឧទាហរណ៍ដែលបានរៀបរាប់ខាងលើ តើការគ្រប់គ្រងកាលៈទេសៈដោយឧបាយកលរបស់អាទទឹងនឹងព្រះគ្រីស្ទ សំដៅទៅលើអ្វីឱ្យប្រាកដ? តើវាមិនមានន័យថា អាទទឹងនឹងព្រះគ្រីស្ទកាន់កាប់អំណាចទាំងស្រុង ដោយគ្រប់គ្រង និងប្រើឧបាយកលលើមនុស្សគ្រប់គ្នា និងអ្វីៗគ្រប់យ៉ាងទេឬ? អ្វីៗគ្រប់យ៉ាងគឺស្ថិតនៅក្នុងដៃរបស់គាត់ ហើយគាត់មានសិទ្ធិសម្រេចចុងក្រោយលើអ្វីៗទាំងអស់ គាត់គឺជាអ្នកគ្រប់គ្រងស្ថានការណ៍ ដោយបញ្ជា និងប្រើឧបាយកលពីក្រោយខ្នង។ នេះហើយគឺជាការគ្រប់គ្រងកាលៈទេសៈដោយឧបាយកល។ នៅពេលដែលខាងលើបញ្ជូននរណាម្នាក់ទៅកាន់ពួកជំនុំរបស់គាត់ដើម្បីស្វែងយល់ពីស្ថានភាព ហើយបុគ្គលនេះចង់និយាយជាមួយមនុស្សមួយចំនួន និងមើលថាតើបងប្អូនប្រុសស្រីមានស្ថានភាពយ៉ាងដូចម្ដេចនៅក្នុងការចូលទៅក្នុងជីវិតរបស់ពួកគេ និងការបំពេញភារកិច្ចរបស់ពួកគេ ព្រមទាំងត្រួតពិនិត្យមើលថាតើសម្ភារៈដូចជាសៀវភៅព្រះបន្ទូលរបស់ព្រះជាម្ចាស់ និងខ្សែអាត់សំឡេងសេចក្ដីអធិប្បាយ ត្រូវបានចែកចាយដល់រាស្ដ្ររើសតាំងរបស់ព្រះជាម្ចាស់គ្រប់ៗគ្នាដែរឬទេ នោះអាទទឹងនឹងព្រះគ្រីស្ទនិយាយថា៖ «គ្មានបញ្ហាទេ ខ្ញុំនឹងនាំអ្នកទៅកាន់ផ្ទះរបស់បងប្អូនប្រុសស្រីពីរនាក់»។ តើមនុស្សពីរនាក់នេះជានរណា? តើពួកគេទាំងពីរនាក់មិនមែនជាមនុស្សនៅក្នុងដែនរបស់អាទទឹងនឹងព្រះគ្រីស្ទទេឬ? (មែនហើយ ពួកគេគឺជាមនុស្សរបស់គាត់។) មនុស្សពីរនាក់នេះ គឺជាប្អូនស្រីរបស់គាត់ និងប្អូនប្រុសរបស់ប្រពន្ធគាត់។ បន្ទាប់ពីនាំអ្នកដែលត្រូវបានចាត់មកពីខាងលើ ទៅកាន់ផ្ទះទាំងពីរនេះ មនុស្សពីរនាក់នេះនិយាយថា៖ «ជីវិតពួកជំនុំរបស់ពួកយើងគឺល្អណាស់ ហើយពួកយើងមានសេចក្ដីអធិប្បាយ ការប្រកបគ្នា និងវីដេអូទីបន្ទាល់គ្រប់ប្រភេទ។ អ្នកដឹកនាំពួកជំនុំរបស់ពួកយើងបានចេញទៅធ្វើកិច្ចការរបស់ពួកជំនុំអស់ជាច្រើនថ្ងៃមកហើយ ហើយមិនទាន់ត្រឡប់មកផ្ទះវិញទេ»។ មិនថាអ្នកណាទៅកាន់ពួកជំនុំរបស់គាត់នោះទេ ពួកគេមិនអាចយល់ដឹងបានសូម្បីតែបន្តិចពីស្ថានភាពពិតប្រាកដឡើយ។ អាទទឹងនឹងព្រះគ្រីស្ទបិទបាំងអ្វីៗគ្រប់យ៉ាងអំពីស្ថានភាពពិតប្រាកដនៅក្នុងពួកជំនុំ បញ្ហាដែលបានកើតឡើង មនុស្សអាក្រក់ដែលបង្កការបង្អាក់ និងការរំខាន អ្នកដែលកំពុងបំពេញភារកិច្ចរបស់ខ្លួនដោយឱ្យតែរួចពីដៃ កិច្ចការណាខ្លះដែលមានកំហុសឆ្គង ជាដើម។ អ្វីដែលអ្នកឃើញនៅពេលអ្នកទៅទីនោះ គឺគ្រាន់តែជាទិដ្ឋភាពដែលមើលទៅគាប់ភ្នែកប៉ុណ្ណោះ វាសុទ្ធតែជារូបភាពក្លែងក្លាយទាំងអស់។ មានរឿងតែមួយគត់ដែលគួរកត់សម្គាល់៖ ប្រសិនបើអ្នកដែលខាងលើបានបញ្ជូនមក សាកសួរថាតើមានកន្លែងសមរម្យសម្រាប់រក្សាទុកតង្វាយរបស់ពួកជំនុំដែរឬទេ ហើយថាតើតង្វាយមួយចំនួនចាំបាច់ត្រូវយកចេញដែរឬទេ នោះអាទទឹងនឹងព្រះគ្រីស្ទប្រញាប់ប្រញាល់បញ្ជាក់ថា តង្វាយរបស់ពួកជំនុំមានចំនួនមិនច្រើននោះទេ។ ទាក់ទងនឹងការងារផ្សេងទៀតទាំងអស់ គាត់និយាយក្នុងន័យវិជ្ជមាន លើកលែងតែស្ថានភាពដែលពាក់ព័ន្ធនឹងតង្វាយប៉ុណ្ណោះ គាត់បិទការសន្ទនាមុនពេលបុគ្គលនោះអាចនិយាយបន្ដបាន។ អាទទឹងនឹងព្រះគ្រីស្ទគ្រប់គ្រងមនុស្សនៅក្នុងពួកជំនុំដែលស័ក្តិសមសម្រាប់ការបំពេញភារកិច្ចគ្រប់ប្រភេទ ខណៈពេលដែលគាត់ផ្ដល់មនុស្សមួយចំនួនដែលគាត់ពេញចិត្ត ឬអ្នកដែលមិនបំពេញតាមលក្ខខណ្ឌ ដើម្បីបំពេញភារកិច្ចនៅក្នុងដំណាក់របស់ព្រះជាម្ចាស់ ជាពិសេសមនុស្សមួយចំនួនដែលមានភាពជាមនុស្សអាក្រក់ និងមានវិញ្ញាណអាក្រក់កំពុងធ្វើការនៅក្នុងខ្លួន ឬអ្នកផ្សេងទៀតដែលខ្វះការយល់ដឹងខាងវិញ្ញាណជាមូលដ្ឋាន ដែលមានភាពជាមនុស្សគួរឱ្យស្អប់ខ្ពើម ដែលបំពេញភារកិច្ចរបស់ខ្លួនឱ្យតែរួចពីដៃ ដែលខ្វះមូលដ្ឋានគ្រឹះនៅក្នុងសេចក្ដីជំនឿរបស់ពួកគេលើព្រះជាម្ចាស់ ហើយដែលប្រៀបដូចជាពួកអ្នកគ្មានជំនឿអ៊ីចឹង។ ក្រៅពីការបំពេញភារកិច្ចរបស់ពួកគេឱ្យតែរួចពីដៃ មនុស្សទាំងនេះក៏បង្កការរំខាន និងការបង្អាក់ ព្រមទាំងប្រព្រឹត្តទង្វើគ្មានសណ្ដាប់ធ្នាប់ផងដែរ ហើយអ្នកខ្លះមិនអាចស៊ូទ្រាំនឹងការលំបាកបាន ក៏ចង់ចាកចេញពីដំណាក់របស់ព្រះជាម្ចាស់។ អ្នកខ្លះថែមទាំងផ្សព្វផ្សាយពាក្យចចាមអារ៉ាមគ្មានមូលដ្ឋាន និងផ្សាយសញ្ញាណផ្សេងៗ ហើយអ្នកផ្សេងទៀតមិនបំពេញភារកិច្ចរបស់ខ្លួនឱ្យបានត្រឹមត្រូវទេ ដោយចំណាយពេលរាល់ថ្ងៃមើលរឿងភាគទូរទស្សន៍ ឬវីដេអូឥតប្រយោជន៍ជាច្រើនផ្សេងទៀត។ ហើយតើមានអ្វីកើតឡើងនៅទីបញ្ចប់? មនុស្សទាំងនេះមួយចំនួន ត្រូវបានគេបញ្ជូនចេញ។ ក្នុងចំណោមអ្នកដែលត្រូវបានគេបញ្ជូនចេញ ជាងកៅសិបប្រាំភាគរយមានភាពជាមនុស្សអាក្រក់។ តើភាពជាមនុស្សរបស់ពួកគេអាក្រក់កម្រិតណា? គឺអាក្រក់ខ្លាំងណាស់ ពួកគេខ្វះភាពជាមនុស្ស ហើយអ្នកខ្លះមិនជឿលើព្រះជាម្ចាស់ទាល់តែសោះ។ តើមនុស្សទាំងនេះមកពីណា? តើពួកគេទាំងអស់នេះ មិនមែនត្រូវបានពួកជំនុំផ្ដល់ទេឬ? ដោយសារពួកជំនុំជាអ្នកផ្ដល់ពួកគេ នោះច្បាស់ជាមានបញ្ហាជាមួយអ្នកដែលផ្ដល់ពួកគេមិនខាន។ គេមិនអាចច្រានចោលបានទេថា មនុស្សទាំងនេះមួយចំនួនអាចជាពួកទទឹងនឹងព្រះគ្រីស្ទ ហើយថាបុគ្គលដែលពួកគេបានផ្ដល់ឱ្យនោះ អាចជាសាច់ញាតិ បក្ខពួក ឬអ្នកដើរតាមដ៏ងប់ងល់របស់ពួកទទឹងនឹងព្រះគ្រីស្ទនោះឡើយ។ តើវាមិនមែនដូច្នេះទេឬ? តើអ្នកដែលមានភាពជាមនុស្សពិតប្រាកដ និងមានមនសិការបន្តិចបន្តួច អាចដោះស្រាយបញ្ហាដ៏សំខាន់នៃការផ្ដល់បុគ្គលមានទេពកោសល្យ ដោយយកចិត្តទុកដាក់បានដែរឬទេ? តើពួកគេអាចមានការទទួលខុសត្រូវបន្តិចបន្តួចបានដែរឬទេ? តើពួកគេអាចលុបបំបាត់បំណងអាត្មានិយមមួយចំនួនរបស់ពួកគេបានដែរឬទេ? អ្នកដែលមានភាពជាមនុស្ស និងមនសិការ អាចធ្វើរឿងនេះបានយ៉ាងពិតប្រាកដ ហើយមានមនុស្សតែមួយប្រភេទប៉ុណ្ណោះដែលមិនអាចធ្វើបាន នោះគឺពួកទទឹងនឹងព្រះគ្រីស្ទ។ ពួកគេចង់ប្រមូលទុករបស់ល្អៗទាំងអស់សម្រាប់ខ្លួនឯង ហើយពួកគេបដិសេធយ៉ាង និងមិនព្រមសហការដាច់អហង្ការជាមួយអ្វីដែលមិនមានប្រយោជន៍សម្រាប់ពួកគេឡើយ នេះហើយគឺជាពួកទទឹងនឹងព្រះគ្រីស្ទ។

មានទិដ្ឋភាពដែលគួរឱ្យស្អប់ខ្ពើមជាងនេះទៅទៀតនៃការគ្រប់គ្រងកាលៈទេសៈដោយឧបាយកលរបស់ពួកទទឺងនឹងព្រះគ្រីស្ទ ក្រៅពីការដែលពួកគេតែងតែចង់ក្ដោបក្ដាប់ការគ្រប់គ្រងទាំងស្រុង និងបញ្ជាលើរឿងរ៉ាវនៅក្នុងពួកជំនុំ។ តើពួកទទឹងនឹងព្រះគ្រីស្ទដែលឃុបឃិតគ្នាជាមួយអ្នកដើរតាមដ៏ងប់ងល់របស់ពួកគេ អាចចុះចូលនឹងការរៀបចំនៃដំណាក់របស់ព្រះជាម្ចាស់ បំពេញភារកិច្ចរបស់ពួកគេឱ្យបានត្រឹមត្រូវ គាំពារការងារនៃដំណាក់របស់ព្រះជាម្ចាស់ និងបំពេញការទទួលខុសត្រូវ ព្រមទាំងកាតព្វកិច្ចរបស់ពួកគេបានដែរឬទេ? (ទេ ពួកគេមិនអាចធ្វើបានឡើយ។) នោះហើយជាមូលហេតុដែលខ្ញុំនិយាយថា ពួកគេកំពុងឃុបឃិតគ្នា។ នៅពេលដែលគេនិយាយថាពួកគេឃុបឃិតគ្នា វាច្បាស់ណាស់ថា អ្វីគ្រប់យ៉ាងដែលពួកគេនិយាយ និងធ្វើជាមួយគ្នា គឺពាក់ព័ន្ធនឹងការទាក់ទងគ្នាលួចលាក់នៅក្រោមតុ។ មើលពីសំបកក្រៅ មនុស្សទាំងនេះហាក់ដូចជាមានភាពរួសរាយរាក់ទាក់ ចេះគោរពចាស់ទុំ និងមានសេចក្ដីស្រឡាញ់ គួរសម និងគោរពគ្នាទៅវិញទៅមកយ៉ាងខ្លាំង ព្រមទាំងមានសុជីវធម៌ និងមានចរិតលក្ខណៈល្អទៀតផង។ តាមពិតទៅ វាគ្រាន់តែជារឿងសំបកក្រៅ ជាការមានមុខពីរ និងជាការលាក់ពុតប៉ុណ្ណោះ។ ហេតុអ្វីបានជាពួកគេអាចមានភាពគួរសម និងបង្ហាញការគោរព ព្រមទាំងសុជីវធម៌យ៉ាងខ្លាំងចំពោះគ្នាទៅវិញទៅមកបែបនេះ? រឿងនេះមានហេតុផលរបស់វា។ គោលបំណងរបស់ពួកគេក្នុងការឃុបឃិតគ្នា មិនមែនដើម្បីរៀនសូត្រពីគ្នាទៅវិញទៅមក ដើម្បីបំពេញចំណុចខ្វះខាតរបស់ខ្លួន ឬគាំទ្រគ្នាទៅវិញទៅមកក្នុងការចូលទៅក្នុងតថភាពនៃសេចក្ដីពិត ដើម្បីធ្វើតាមបំណងព្រះហឫទ័យរបស់ព្រះជាម្ចាស់ និងធ្វើកិច្ចការរបស់ពួកជំនុំឱ្យបានល្អនោះទេ។ ផ្ទុយទៅវិញ គឺដើម្បីការកេងចំណេញពីគ្នាទៅវិញទៅមក ការពឹងផ្អែក និងការជួយគ្នាទៅវិញទៅមកប៉ុណ្ណោះ។ ពួកគេឃុបឃិតគ្នា ព្រោះបើមានមនុស្សកាន់តែច្រើន ពួកគេនឹងមានអំណាចកាន់តែខ្លាំង ហើយពេលមានអំណាចកាន់តែខ្លាំង ការដោះស្រាយរឿងរ៉ាវក៏កាន់តែងាយស្រួល ហើយក៏ជួយសម្រួលដល់ការចាត់ចែងកិច្ចការផ្ទាល់ខ្លួនផងដែ។ ដូច្នេះ នៅពេលដែលពួកគេនៅជាមួយគ្នា ពួកគេមើលទៅហាក់ដូចជាស្និទ្ធស្នាលណាស់ ហាក់ដូចជាគ្រួសារតែមួយដែលជិតស្និទ្ធអ៊ីចឹង។ ពួកគេហៅមនុស្សដែលមានវ័យចាស់ជាងដោយក្ដីគួរសម ហៅអ្នកដែលមានអាយុស្របាលគ្នាថា «បងស្រី» ឬ «បងប្រុស» ដោយនិយាយពាក្យទាំងនេះប្រកបដោយក្ដីស្រឡាញ់ និងពោរពេញដោយភាពគួរសមតាមទំនៀមទម្លាប់សង្គម។ ប្រសិនបើនរណាម្នាក់មិនដឹងពីការពិតនៃស្ថានភាពនេះទេ ពួកគេថែមទាំងអាចសរសើរអ្នកទាំងនោះចំពោះសេចក្ដីស្រឡាញ់ ការជួយគ្នា និងការពឹងផ្អែកលើគ្នាទៅវិញទៅមកទៀតផង។ ពួកគេហាក់ដូចជាស្ម័គ្រចិត្តលូកដៃជួយក្នុងពេលមានការលំបាក ហើយពួកគេពិតជាសប្បាយចិត្ត និងស្កប់ស្កល់ណាស់ ដោយនិយាយថា៖ «ពួកយើងសុទ្ធតែជាគ្រួសារតែមួយ ពួកយើងជឿលើព្រះជាម្ចាស់តែមួយ»។ ពេលពួកគេនិយាយ ពួកគេចែករំលែកក្ដីស្រឡាញ់របស់ពួកគេតាមរយៈការសម្លឹងមើលគ្នាទៅវិញទៅមកយ៉ាងមានន័យ ដែលបញ្ជាក់បន្ថែមទៀតថា ពួកគេពិតជាគ្រួសារតែមួយ និងជាក្រុមដ៏ជិតស្និទ្ធមែន។ ដូច្នេះ តើពួកគេធ្វើអ្វីឱ្យប្រាកដ នៅពេលដែលពួកគេឃុបឃិតគ្នានោះ? ឧទាហរណ៍ បងស្រីរៀមច្បងម្នាក់គឺជាអ្នកចាត់ការទូទៅនៅក្រុមហ៊ុនមួយ ហើយមានទំនាក់ទំនងសង្គម និងខ្សែរយៈយ៉ាងទូលំទូលាយ។ គាត់បានធ្វើរឿងជាច្រើនសម្រាប់មនុស្សនៅក្នុងដែនរបស់អាទទឹងនឹងព្រះគ្រីស្ទ ហើយមនុស្សភាគច្រើនធ្លាប់ទទួលបានការជួយជ្រោមជ្រែងពីគាត់ ដូច្នេះ ពួកគេហៅគាត់ថា «បងស្រីធំ»។ រាល់ពេលដែលនរណាម្នាក់មានរឿងអ្វីកើតឡើងនៅផ្ទះ ដូចជាកូនប្រុសចូលរៀននៅសាកលវិទ្យាល័យ ឬកូនស្រីស្វែងរកការងារធ្វើ ពួកគេច្បាស់ជាទៅពិគ្រោះជាមួយគាត់ និងស្វែងរកជំនួយពីគាត់ដើម្បីដោះស្រាយបញ្ហាមិនខាន។ ប្រសិនបើនរណាម្នាក់ចូលសម្រាកនៅមន្ទីរពេទ្យ ហើយមានមនុស្សម្នាក់នៅក្នុងពួកជំនុំដែលធ្វើការនៅមន្ទីរពេទ្យ និងអាចជួយពួកគេឱ្យទទួលបានថ្នាំនាំចូលពីបរទេស នោះអាទទឹងនឹងព្រះគ្រីស្ទប្រញាប់ចាត់ទុកបុគ្គលនេះជាបក្ខពួកជំនិត និងជាផ្នែកមួយនៃគ្រួសារភ្លាម។ ពួកគេឃុបឃិតគ្នាដើម្បីចាត់ចែងកិច្ចការបែបនេះ ផ្ដល់ផលប្រយោជន៍ឱ្យគ្នាទៅវិញទៅមក និងបង្កើតស្ថានភាពដែលទទួលបានផលប្រយោជន៍ទាំងសងខាង។ ហេតុដូច្នេះហើយ នៅពេលដែលពួកគេនៅជាមួយគ្នា ពួកគេមើលទៅហាក់ដូចជាមានទំនាក់ទំនងល្អ និងចុះសម្រុងនឹងគ្នាយ៉ាងខ្លាំង សប្បាយចិត្តយ៉ាងខ្លាំង និងមិនដែលឈ្លោះប្រកែកគ្នាឡើយ។ ទោះជាយ៉ាងណាក៏ដោយ នៅពីក្រោយភាពចុះសម្រុងគ្នានេះ មនុស្សម្នាក់ៗលាក់បាំងចេតនាអាក្រក់រៀងៗខ្លួន ដោយគិតពីរបៀបកេងចំណេញពីភាគីម្ខាងទៀត និងប្រើប្រាស់អ្នកដទៃ ក៏ដូចជាគិតពីរបៀបដែលពួកគេអាចជួយអ្នកដទៃ ក្នុងពេលជាមួយគ្នានោះក៏បង្កើតផលប្រយោជន៍ទៅវិញទៅមក និងតបស្នងគុណអ្នកដទៃផងដែរ។ បន្ទាប់ពីអាទទឹងនឹងព្រះគ្រីស្ទបង្កើតដែនរបស់គាត់ និងមានអ្នកដើរតាមដ៏ងប់ងល់របស់គាត់ហើយ គាត់មានក្រុម និង «គ្រួសារ» របស់គាត់ ដើម្បីជួយគាត់លើរឿងរ៉ាវតូចតាចទាំងអស់នៅក្នុងជីវិតប្រចាំថ្ងៃ។ ឧទាហរណ៍ ទាក់ទងនឹងការស្វែងរកការងារធ្វើ ការចូលរៀននៅមហាវិទ្យាល័យ ការឡើងតំណែង ការដោះស្រាយជំងឺធ្ងន់ធ្ងរ ការផ្លាស់ប្ដូរទីលំនៅ ឬសូម្បីតែការស្វែងរកអ្នកសម្របសម្រួល​ ហើយបង់ប្រាក់ឱ្យគេ ដើម្បីឱ្យបានដោះលែងពីពន្ធនាគារបន្ទាប់ពីពួកគេត្រូវបានចាប់ខ្លួន គឺមានអ្នកចាត់ចែងរឿងរ៉ាវទាំងអស់នេះដែរ។ តាមទស្សនៈរបស់អាទទឹងនឹងព្រះគ្រីស្ទ តើ «សមាជិកគ្រួសារ» ទាំងនេះមិនមានប្រយោជន៍ទេឬ? តើពួកគេមិនអាចឱ្យគេពឹងផ្អែកបានទេឬ? តើពួកគេមិនអាចពឹងផ្អែក និងជួយគ្នាទៅវិញទៅមកបានទេឬ? (មែន។) ហេតុដូច្នេះហើយ នៅក្នុងដែនបែបនេះ អ្វីដែលគេមើលឃើញ មិនមែនជាមនុស្សដែលប្រាស្រ័យទាក់ទងគ្នាដោយយកព្រះបន្ទូលរបស់ព្រះជាម្ចាស់ធ្វើជាគោលការណ៍របស់ពួកគេ ឬមនុស្សដែលប្រព្រឹត្តទៅតាមមនសិការរបស់ពួកគេ រស់នៅស្របតាមព្រះបន្ទូលរបស់ព្រះជាម្ចាស់ ថ្វាយបង្គំព្រះជាម្ចាស់ ប្រាស្រ័យទាក់ទងគ្នាជាធម្មតា ប្រកបគ្នាគ្នាពីចិត្តទៅចិត្ត បើកចំហចិត្ត និងលាតត្រដាងខ្លួនឯង ប្រកបគ្នា និងស្គាល់ពីនិស្ស័យពុករលួយរបស់ខ្លួន ឬរៀនសូត្រពីគ្នាទៅវិញទៅមកដើម្បីប៉ះប៉ូវចំណុចខ្វះខាតរបស់ពួកគេនោះទេ គឺគ្មានរឿងបែបនេះទាល់តែសោះ។ ក្រុមនេះ ដែននេះ គឺជាដែននៃបក្ខពួករបស់អាទទឹងនឹងព្រះគ្រីស្ទ ជាកន្លែងដែលសេចក្ដីពិតគ្មានអំណាចអ្វីទេ ជាកន្លែងដែលព្រះវិញ្ញាណបរិសុទ្ធមិនធ្វើការ ហើយជាកន្លែងដែលព្រះបន្ទូលរបស់ព្រះជាម្ចាស់មិនមាននៅក្នុងចិត្តរបស់មនុស្សឡើយ។ ផ្ទុយទៅវិញ បក្ខពួករបស់អាទទឹងនឹងព្រះគ្រីស្ទរស់នៅយ៉ាងស្កប់ស្កល់ យ៉ាងសុខស្រួល និងយ៉ាងពេញចិត្តនៅទីនេះ ដោយចាត់ទុកវាដូចជាផ្ទះរបស់ពួកគេផ្ទាល់។ តាមពិតទៅ នេះមិនមែនជាដំណាក់របស់ព្រះជាម្ចាស់ ឬជាពួកជំនុំឡើយ វាគឺជាសង្គម ជាបក្ខពួករបស់អាទទឹងនឹងព្រះគ្រីស្ទ។

ពួកទទឹងនឹងព្រះគ្រីស្ទបង្វែរពួកជំនុំឱ្យក្លាយជាដែនផ្ទាល់ខ្លួនរបស់ពួកគេ ដោយផ្លាស់ប្ដូរវាឱ្យទៅជាក្រុមសង្គម និងជាបក្ខពួករបស់ពួកគេ។ ពួកគេប្រព្រឹត្តអំពើបំផ្លិចបំផ្លាញ និងគួរឱ្យស្អប់ខ្ពើម ហើយពួកគេនិយាយ ឬប្រព្រឹត្តដោយប្រើកលល្បិច និងវិធីសាស្ត្ររបស់អ្នកគ្មានជំនឿទាំងស្រុង។ ម្នាក់ៗសុទ្ធតែពូកែនិយាយអែបអប និយាយស្ដីឡេះឡោះ ពោរពេញដោយភាពថោកទាប មានល្បិចលាក់កំបាំង និងទុច្ចរិត ហើយបដិសេធមិនព្រមទទួលយកសេចក្ដីពិតឡើយ។ ពីសំបកក្រៅ ពួកគេក្លែងបន្លំខ្លួនជាមនុស្សថ្លៃថ្នូរ ស៊ីវិល័យ គួរសម មានវិន័យ និងថែមទាំងមានសុជីវធម៌ មានគុណសម្បត្តិ និងមានចរិតលក្ខណៈទៀតផង។ ទោះជាយ៉ាងណាក៏ដោយ តាមពិតទៅ ម្នាក់ៗសុទ្ធតែជាបុគ្គលដែលមានល្បិចលាក់កំបាំង ល្បិចកល ថោកទាប និងទុច្ចរិត។ ពួកគេឃុបឃិតគ្នា បង្កើតខ្សែរយៈ ប្រកួតប្រជែងឥទ្ធិពលគ្នា យកចិត្តទុកដាក់លើភាពហឺហា និងផ្ដោតសំខាន់លើទំនាក់ទំនងជាក្រុម និងទំនាក់រវាងមនុស្សនៅក្នុងសង្គម។ ពួកគេយកចិត្តទុកដាក់ថាតើអ្នកណាមានឥទ្ធិពលធំជាង មានឋានៈខ្ពស់ជាង និងមានកិត្យានុភាពជាងនៅក្នុងសង្គម ក៏ដូចជាអ្នកណាដែលពូកែខាងយុទ្ធសាស្ត្រជាងគេ។ តាមរយៈពាក្យសម្ដី និងអាកប្បកិរិយារបស់ពួកគេ អ្នកមិនអាចមើលឃើញពីសេចក្ដីជំនឿពិតប្រាកដណាមួយឡើយ រឹតតែមិនអាចមើលឃើញកន្លែងដ៏តូចបំផុតសម្រាប់ព្រះបន្ទូលរបស់ព្រះជាម្ចាស់ និងសេចក្ដីពិតនៅក្នុងចិត្តរបស់ពួកគេទៅទៀត។ សេចក្ដីជំនឿរបស់ពួកគេ គ្មានអ្វីក្រៅពីល្បែងកម្សាន្ត និងការបោកប្រាស់ឡើយ។ មនុស្សទុច្ចរិតទាំងនេះ បានបង្វែរពួកជំនុំឱ្យក្លាយជាក្រុមសង្គម ជាដែនសម្រាប់បុគ្គលទុច្ចរិតឃុបឃិតគ្នា ស្របពេលដែលពួកគេបញ្ចេញពាក្យសម្ដីដែលស្ដាប់ទៅខ្ពង់ខ្ពស់របស់ពួកគេមិនឈប់ ដោយនិយាយថា៖ «ពួកយើងជឿលើព្រះជាម្ចាស់ បំពេញភារកិច្ចរបស់ពួកយើងនៅក្នុងដំណាក់របស់ព្រះជាម្ចាស់ ដើរតាមព្រះជាម្ចាស់បែបនេះ រួមចំណែកដល់សុខុមាលភាពរបស់បងប្អូនប្រុសស្រីរបស់ពួកយើងតាមរបៀបនោះ ជួយ និងគាំទ្រពួកគេបែបនេះ ហើយស្រឡាញ់គ្នាទៅវិញទៅមកតាមរបៀបនេះ និងរបៀបនោះ»។ តាមរយៈមធ្យោបាយទុច្ចរិតដែលបំភាន់ និងដាក់អន្ទាក់មនុស្ស រួមជាមួយនឹងវិធីសាស្ត្រថោកទាបផ្សេងៗ ពួកគេធ្វើបាបបងប្អូនប្រុសស្រី ប៉ុន្តែជឿថាពួកគេកំពុងបំពេញភារកិច្ចរបស់ខ្លួន ជួយបងប្អូនប្រុសស្រី លើកតម្កើងព្រះជាម្ចាស់ និងធ្វើបន្ទាល់ថ្វាយព្រះអង្គ។ ពួកគេមិនបានដឹងទាល់តែសោះថា នៅពីក្រោយសកម្មភាព និងអាកប្បកិរិយាទាំងនេះ គឺជាសារជាតិរបស់ពួកទទឹងនឹងព្រះគ្រីស្ទដែលប្រើឧបាយកលគ្រប់គ្រងកាលៈទេសៈ។ ពួកទទឹងនឹងព្រះគ្រីស្ទដាក់អន្ទាក់អ្នកដែលដើរតាមព្រះជាម្ចាស់ឱ្យស្ថិតនៅក្រោមអំណាចរបស់ពួកគេ ដោយបង្វែរពួកជំនុំឱ្យក្លាយជាដែនផ្ទាល់ខ្លួនរបស់ពួកគេ ជាក្រុមសង្គម និងជាអង្គការនៃមនុស្សដែលស្ថិតនៅក្រោមអំណាចរបស់សាតាំង។ តើអង្គការបែបនេះនៅតែអាចចាត់ទុកថាជាពួកជំនុំបានដែរឬទេ? ច្បាស់ណាស់គឺមិនមែនទេ។ តើអាកប្បកិរិយារបស់ពួកទទឹងនឹងព្រះគ្រីស្ទមិនគួរឱ្យខ្ពើមរអើមយ៉ាងខ្លាំងទេឬ? តើអ្នករាល់គ្នាធ្លាប់ឃើញបក្ខពួករបស់អាទទឹងនឹងព្រះគ្រីស្ទបែបនេះដែរឬទេ? តើអ្នកមានអារម្មណ៍យ៉ាងណា នៅពេលដែលអ្នកនៅចំណោមពួកគេ? ពីសំបកក្រៅ ពួកគេហាក់ដូចជាមានភាពគួរសម និងរួសរាយរាក់ទាក់ ប៉ុន្តែនៅពេលដែលអ្នកប្រកបគ្នាអំពីសេចក្ដីពិត និងបំណងព្រះហឫទ័យរបស់ព្រះជាម្ចាស់ជាមួយពួកគេ អាកប្បកិរិយាដែលពួកគេបង្ហាញ គឺមានការស្អប់ខ្ពើមជាពិសេស និងខ្វះការចាប់អារម្មណ៍ ដែលផ្ទុយស្រឡះពីភាពគួរសម និងភាពរួសរាយរាក់ទាក់ពីសំបកក្រៅរបស់ពួកគេ។ នៅពេលដែលអ្នកប្រកបគ្នាអំពីសេចក្ដីពិតជាមួយពួកគេ ពួកគេមានអារម្មណ៍ថាអ្នកគឺជាអ្នកក្រៅ ហើយនៅពេលដែលអ្នកប្រកបគ្នាអំពីការងាររបស់ពួកជំនុំ ពួកគេរឹតតែមានអារម្មណ៍បែបនេះទៅទៀត។ នៅពេលដែលអ្នកបន្តប្រកបគ្នាអំពីគោលការណ៍សេចក្ដីពិតដែលគួរអនុវត្តក្នុងការបំពេញភារកិច្ច ពួកគេមានអារម្មណ៍ធុញថប់ និងមិនចាប់អារម្មណ៍ ហើយនោះគឺជាពេលដែលពួកគេបញ្ចេញលក្ខណៈជាអារក្សរបស់ពួកគេ ពួកគេអេះក្បាល ស្ងាប និងហូរទឹកភ្នែក។ តើនេះមិនមែនជារឿងខុសប្រក្រតីទេឬ? ហេតុអ្វីបានជាលក្ខណៈជាអារក្សរបស់ពួកគេលេចចេញមក ភ្លាមៗនៅពេលដែលអ្នកប្រកបគ្នាអំពីសេចក្ដីពិត? តើម្នាក់ៗមិនមានសេចក្ដីស្រឡាញ់យ៉ាងច្រើននៅក្នុងចិត្តរបស់ពួកគេទេឬ? តើពួកគេអាចបាត់បង់ចំណាប់អារម្មណ៍ដោយរបៀបណា នៅពេលដែលអ្នកចាប់ផ្ដើមប្រកបគ្នាអំពីសេចក្ដីពិតនោះ? តើរឿងនេះមិនបានលាតត្រដាងពួកគេទេឬ? តើពួកគេមិនមានភាពក្លៀវក្លា និងភាពស្មោះត្រង់យ៉ាងខ្លាំងចំពោះការអនុវត្តកិច្ចការខាងក្រៅទេឬ? ហើយប្រសិនបើពួកគេមានភាពស្មោះត្រង់ តើពួកគេមិនមានតថភាពទេឬ? ប្រសិនបើពួកគេមានតថភាព នោះពួកគេគួរតែសប្បាយចិត្តនៅពេលដែលពួកគេឮមនុស្សប្រកបគ្នាអំពីសេចក្ដីពិត ពួកគេគួរតែប្រាថ្នាចង់បានសេចក្ដីពិត។ ហេតុអ្វីបានជាសភាពរបស់ពួកគេតែងតែខុសប្រក្រតី ដោយសូម្បីតែមានវិញ្ញាណអាក្រក់ចូលសណ្ឋិតក៏មានដែរនោះ? វាបង្ហាញថា ការប្រាស្រ័យទាក់ទងដ៏ចុះសម្រុងគ្នាជាប្រចាំរបស់ពួកគេ ព្រមទាំងភាពគួរសម និងភាពរួសរាយរាក់ទាក់របស់ពួកគេ គឺសុទ្ធតែក្លែងក្លាយទាំងអស់។ គឺព្រះបន្ទូលនៃការជំនុំជម្រះរបស់ព្រះជាម្ចាស់ និងសេចក្ដីពិតដែលទ្រង់សម្ដែងចេញ ដែលលាតត្រដាងពួកគេយ៉ាងច្បាស់។ បន្ទាប់មក កំហឹងរបស់ពួកគេក៏ពុះកញ្ជ្រោលឡើង ហើយស្ថានភាពរបស់ពួកគេគឺខុសស្រឡះពីធម្មតា ហើយពួកគេចាប់ផ្ដើមធ្វើអំពើអាក្រក់ និងបង្កការរំខាន។ បន្ទាប់មក ព្រះជាម្ចាស់ប្រគល់ពួកគេទៅឱ្យសាតាំង ហើយលែងខ្វល់ខ្វាយពីពួកគេទៀតហើយ។ នៅក្នុងទង្វើបែបអារក្សដ៏ច្រើនសន្ធឹកសន្ធាប់របស់ពួកគេ ពួកគេបានបង្ហាញពីធាតុពិតរបស់ពួកគេ។

ការគ្រប់គ្រងកាលៈទេសៈដោយឧបាយកលរបស់ពួកទទឹងនឹងព្រះគ្រីស្ទ គឺជារឿងពិតមែន។ ក្នុងករណីស្រាល មនុស្សម្នាក់ប្រើឧបាយកលគ្រប់គ្រងលើមនុស្សមួយចំនួន។ ក្នុងករណីធ្ងន់ធ្ងរ បក្ខពួកមួយក្រុមប្រើឧបាយកលគ្រប់គ្រងលើមនុស្សមួយចំនួន និងគ្រប់បញ្ហាផ្សេងទៀត។ ចំនួនរឿងរ៉ាវ និងកាលៈទេសៈដែលមនុស្សម្នាក់អាចប្រើឧបាយកលគ្រប់គ្រងបាន គឺមានកម្រិត ដូច្នេះ ដើម្បីពង្រីកកម្លាំងរបស់ពួកគេ និងធានាឋានៈរបស់ពួកគេ ពួកទទឹងនឹងព្រះគ្រីស្ទត្រូវតែបណ្ដុះបណ្ដាលមនុស្សមួយក្រុម។ ពួកគេចាំបាច់ត្រូវអូសទាញ និងគ្រប់គ្រងមនុស្សមួយក្រុមដើម្បីជួយពួកគេ ធានាឋានៈ និងអំណាចរបស់ពួកគេ ព្រមទាំងជួយពួកគេគ្រប់គ្រងកាលៈទេសៈដោយឧបាយកល។ នៅពេលដែលពួកទទឹងនឹងព្រះគ្រីស្ទបង្កើតបក្ខពួករបស់ពួកគេរួច ដែនឥទ្ធិពលរបស់ពួកគេកាន់តែធំ ដែលអនុញ្ញាតឱ្យពួកគេប្រើឧបាយកលគ្រប់គ្រងរឿងរ៉ាវកាន់តែច្រើន ហើយវិសាលភាពនៃការពាក់ព័ន្ធរបស់ពួកគេក៏កាន់តែទូលំទូលាយ។ ជាលទ្ធផល ចំនួនជនរងគ្រោះក៏កើនឡើង។ តើអ្នករាល់គ្នាគួរធ្វើដូចម្ដេច ប្រសិនបើអ្នករាល់គ្នាជួបប្រទះបក្ខពួករបស់អាទទឹងនឹងព្រះគ្រីស្ទដែលមានសមត្ថភាពប្រើគ្រប់គ្រងកាលៈទេសៈដោយឧបាយកល? តើអ្នករាល់គ្នាធ្លាប់ឃើញបក្ខពួកបែបនេះដែរឬទេ? សមាជិកសំខាន់ៗនៃក្រុមនេះ ជាធម្មតាមានមនុស្សបួន ឬប្រាំនាក់ ឬច្រើនជាងដប់នាក់។ ម្នាក់ៗទទួលខុសត្រូវលើកិច្ចការផ្សេងៗគ្នា។ ឧទាហរណ៍ មានអ្នកដែលជំនាញខាងការកែសម្រួលការចាត់តាំងមនុស្ស អ្នកដែលចាត់ចែងហិរញ្ញវត្ថុ អ្នកដែលទាក់ទងជាមួយខាងលើ និងអ្នកដែលប្រញាប់បិទបាំងរឿងរ៉ាវឱ្យអាទទឹងនឹងព្រះគ្រីស្ទ មិនថាមានរឿងអ្វីកើតឡើងក៏ដោយ ក៏ដូចជាអ្នកដែលផ្ដល់យោបល់ពីក្រោយខ្នង អ្នកដែលរៀបចំផែនការអាក្រក់ដើម្បីធ្វើបាបមនុស្ស អ្នកដែលជំនាញខាងផ្សព្វផ្សាយពាក្យចចាមអារ៉ាម អ្នកដែលញុះញង់ឱ្យមានការបែកបាក់ អ្នកដែលជួយពួកអ្នកប្រព្រឹត្តអំពើអាក្រក់ឱ្យធ្វើអំពើអាក្រក់ អ្នកដែលប្រមូលព័ត៌មាន និងសូម្បីតែអ្នកដែលរកផលប្រយោជន៍ឱ្យពួកគេ និងផ្ដល់ការព្យាបាលវេជ្ជសាស្ត្រដល់ពួកគេ។ សរុបមក មាននរណាម្នាក់នៅក្នុងក្រុមនេះ ដើម្បីដើរតួគ្រប់ប្រភេទ។ ពួកទទឹងនឹងព្រះគ្រីស្ទមិនអើពើនឹងបុគ្គលដែលគ្មានឥទ្ធិពល ដែលគ្មានល្បិច និងសាមញ្ញ ហើយខ្វះសមត្ថភាពក្នុងការដោះស្រាយរឿងរ៉ាវនៅក្នុងសង្គមឡើយ។ ផ្ទុយទៅវិញ ពួកគេកំណត់គោលដៅជាពិសេសលើអ្នកជឿដែលមានឋានៈ កេរ្តិ៍ឈ្មោះ ឥទ្ធិពល និងបទពិសោធជាមន្ត្រី ឬធ្វើអាជីវកម្មធំដុំនៅក្នុងសង្គម ជាមនុស្សដែលមានបទពិសោធក្នុងសង្គមច្រើន មានសមត្ថភាពក្នុងការធ្វើរឿងរ៉ាវឱ្យបានសម្រេច និងអាចទទួលបានរបស់ល្អៗសម្រាប់ពួកគេ។ ឧទាហរណ៍ ប្រសិនបើរថយន្តមួយគ្រឿងមានតម្លៃ ៤០០.០០០ យាន់ មនុស្សដែលមានសមត្ថភាព និងចេះប្រើប្រាស់ទីផ្សារ អាចទទួលបានរថយន្តមួយទឹកសម្រាប់អាទទឹងនឹងព្រះគ្រីស្ទក្នុងតម្លៃពាក់កណ្ដាល ដែលមានគុណភាពស្មើនឹងរថយន្តថ្មីមួយគ្រឿង។ តើអាទទឹងនឹងព្រះគ្រីស្ទនឹងអូសទាញបុគ្គលបែបនេះដែរឬទេ ប្រសិនបើបុគ្គលនោះចូលទៅជិតពួកគេ? (មែនហើយ។) ពួកទទឹងនឹងព្រះគ្រីស្ទអូសទាញមនុស្សបែបនេះ។ តើគោលបំណងរបស់ពួកគេគឺជាអ្វី? ពួកគេមានបំណងផ្លាស់ប្ដូរដំណាក់របស់ព្រះជាម្ចាស់ ដែលជាកន្លែងនៃកិច្ចការរបស់ព្រះជាម្ចាស់ ឱ្យទៅជាក្រុមសង្គម ហើយធ្វើឱ្យកិច្ចការរបស់ព្រះជាម្ចាស់ និងសេចក្ដីពិត មិនអាចអនុវត្តបានក្នុងចំណោមមនុស្ស ពួកគេចង់សម្រេចបាននូវគោលដៅផ្ទាល់ខ្លួនរបស់ពួកគេ។ ប្រសិនបើអ្នកជឿធម្មតាម្នាក់ជឿលើព្រះជាម្ចាស់អស់ពីចិត្តពីថ្លើម អាចលះបង់គ្រួសារ និងអាជីពរបស់គាត់ គ្មានល្បិច និងសាមញ្ញ ហើយខ្វះសមត្ថភាពក្នុងការដោះស្រាយរឿងរ៉ាវ តើអាទទឹងនឹងព្រះគ្រីស្ទចង់បានគាត់ដែរឬទេ? (ទេ។) ប្រសិនបើប្ដី និងកូនប្រុសរបស់គាត់សុទ្ធតែអាចរកលុយបានក្នុងអាជីវកម្ម ពួកគេមានឥទ្ធិពលនៅក្នុងសង្គម ហើយគ្មាននរណាម្នាក់ហ៊ានធ្វើបាបពួកគេទេ តើស្ត្រីចំណាស់បែបនេះមានតម្លៃណាមួយសម្រាប់អាទទឹងនឹងព្រះគ្រីស្ទដែរឬទេ? ទោះបីជាគាត់អាចខ្វះតម្លៃផ្ទាល់ខ្លួននៅក្នុងក្រសែភ្នែករបស់អាទទឹងនឹងព្រះគ្រីស្ទក៏ដោយ ប៉ុន្តែបើនិយាយពីគ្រួសាររបស់គាត់វិញ គាត់មានតម្លៃយ៉ាងខ្លាំង។ គាត់មិនខ្វះលុយទេ ផ្ទះរបស់គាត់អាចទទួលបងប្អូនប្រុសស្រីបាន ហើយប្រសិនបើមានរឿងអ្វីកើតឡើង គាត់អាចឱ្យគ្រួសាររបស់គាត់ជួយដោះស្រាយបាន។ បុគ្គលបែបនេះមានតម្លៃសម្រាប់អាទទឹងនឹងព្រះគ្រីស្ទ។ អាទទឹងនឹងព្រះគ្រីស្ទធ្វើអ្វីគ្រប់យ៉ាងដែលអាចធ្វើទៅបាន ដើម្បីអូសទាញ និងបំភាន់បុគ្គលបែបនេះ ដោយធ្វើឱ្យបុគ្គលនោះឈរនៅខាងគាត់ និងត្រូវបានគាត់ប្រើប្រាស់។ អាទទឹងនឹងព្រះគ្រីស្ទវាយតម្លៃយ៉ាងត្រឹមត្រូវលើមនុស្សដែលមានប្រយោជន៍សម្រាប់ពួកគេ។ ពួកគេមិនខ្វល់ខ្វាយ ឬឱ្យតម្លៃលើអ្នកដែលមានសេចក្ដីជំនឿពិតប្រាកដ ដែលជឿលើព្រះជាម្ចាស់ដោយស្មោះស្ម័គ្រ ឬអ្នកដែលមានចរិតលក្ខណៈល្អ ហើយមានភាពស្មោះត្រង់ក្នុងការបំពេញភារកិច្ច និងបន្ទាប់ពីត្រូវបានគង្វាល និងស្រោចស្រព អាចមានការរីកចម្រើន និងលះបង់យ៉ាងពិតប្រាកដនោះឡើយ។ អ្នកកាន់តែទៀងត្រង់ ហើយអ្នកកាន់តែមានមនសិការ និងវិចារណញ្ញាណ ពួកគេកាន់តែមានអារម្មណ៍ស្អប់ខ្ពើមអ្នក។ ប្រសិនបើអ្នកនិយាយការពិត និងនិយាយត្រង់ៗ ពួកគេស្អប់ខ្ពើម និងខ្ពើមរអើមអ្នក។ នៅពេលដែលពួកគេឃើញអ្នក ពួកគេគេចចេញពីអ្នកឱ្យឆ្ងាយ។ ប្រសិនបើអ្នកប្រាស្រ័យទាក់ទងជាមួយពួកគេ ពួកគេនិយាយគួរសមតែពីសំបកក្រៅប៉ុណ្ណោះ ប៉ុន្តែមិននិយាយចេញពីចិត្តឡើយ លុះត្រាតែអ្នកមានតម្លៃសម្រាប់ពួកគេ។ ពួកគេចូលចិត្តមនុស្សដែលមានតម្លៃសម្រាប់ពួកគេ ជាអ្នកដែលផ្ដល់ប្រយោជន៍ដល់អំណាច និងឋានៈរបស់ពួកគេ។ ប្រសិនបើនរណាម្នាក់អាចត្រូវបានពួកគេប្រើប្រាស់ និងអាចជួយពួកគេឱ្យធ្វើកិច្ចការផ្សេងៗ បិទបាំងហេតុការណ៍ពិត ធ្វើរឿងអាក្រក់ស្របពេលដែលរកលេសសមរម្យសម្រាប់រឿងទាំងនោះ និងបំភាន់បងប្អូនប្រុសស្រីដោយគ្មាននរណាម្នាក់ដឹងខ្លួន ដោយគ្មាននរណាម្នាក់អាចលាតត្រដាង ឬមើលធ្លុះរឿងនេះបាន នោះបុគ្គលនោះនឹងក្លាយជាកម្មវត្ថុដែលពួកគេកេងប្រើ និងទាញយកមកប្រើប្រាស់។ ប្រសិនបើបុគ្គលណាម្នាក់ មិនថាពួកគេនិយាយជាមួយអ្នកណាក៏ដោយ តែងតែនិយាយពាក្យបញ្ចោរ សរសើរមិនដាច់ពីមាត់ចំពោះអ្នកដែលមានសិទ្ធិអំណាច ដើរតាមអ្នកណាដែលមានឋានៈ ហើយគ្មានការញែកដឹងពីនរណាម្នាក់ឡើយ តើអាទទឹងនឹងព្រះគ្រីស្ទប្រើប្រាស់ពួកគេដែរឬទេ? បុគ្គលបែបនេះមានតម្លៃសម្រាប់អាទទឹងនឹងព្រះគ្រីស្ទ ប៉ុន្តែពួកគេក៏ប្រព្រឹត្តចំពោះអ្នកទាំងនោះដោយប្រុងប្រយ័ត្នផងដែរ។ ពួកគេមិនទុកចិត្តទាំងស្រុងលើអ្នកដែលបញ្ចោរពួកគេទេ ហើយពួកគេនឹងមិនឱ្យអ្នកទាំងនោះដឹងពីរឿងរ៉ាវជាក់លាក់ណាមួយឡើយ។ ប្រសិនបើការប្រជុំត្រូវបានចាត់ថ្នាក់តាមឋានានុក្រម ពួកគេផាត់បុគ្គលបែបនេះចេញពីការជួបជុំដែលសំខាន់ៗ។ ការជួបជុំដែលមានសារៈសំខាន់ទាប ឬការជួបជុំធម្មតា គឺជាកន្លែងដែលបុគ្គលរេតាមខ្យល់បែបនេះអាចចូលរួមបាន។ នេះគឺដោយសារតែប្រសិនបើមានអ្នកដឹកនាំម្នាក់ទៀតលេចឡើង បុគ្គលរេតាមខ្យល់ទាំងនេះអាចនឹងក្បត់ពួកគេ និងលាតត្រដាងពួកគេនៅពេលណាក៏បាន។ អាទទឹងនឹងព្រះគ្រីស្ទមានល្បិចកលក្នុងការដោះស្រាយជាមួយមនុស្សបែបនេះ ដោយប្រើប្រាស់ពួកគេទៅតាមស្ថានភាព។ ហេតុដូច្នេះហើយ នៅពេលនិយាយដល់ការប្រើឧបាយកលគ្រប់គ្រងកាលៈទេសៈ អាទទឹងនឹងព្រះគ្រីស្ទមានការប្រុងប្រយ័ត្នយ៉ាងខ្លាំង។ ពួកគេដោះស្រាយបញ្ហាបែបនេះដោយវិធីសាស្ត្រជាប្រព័ន្ធ និងមានការថ្លឹងថ្លែង ដោយពិចារណាយ៉ាងប្រុងប្រយ័ត្នពីរបៀបធ្វើសកម្មភាព និងមនុស្សណាដែលត្រូវយកមកប្រើប្រាស់។ ពួកគេបែងចែករវាងអ្នកដែលជាបក្ខពួកជិតស្និទ្ធ និងអ្នកដែលជាបក្ខពួកទូទៅនៅក្នុងចិត្តរបស់ពួកគេ។

នៅពេលដែលអាទទឹងនឹងព្រះគ្រីស្ទប្រាស្រ័យទាក់ទងជាមួយមនុស្សប្លែកមុខ ដូចជាអ្នកដឹកនាំថ្នាក់លើ ឬអ្នកដែលពួកគេមិនសូវស្គាល់ ជាបឋម ពួកគេស៊ើបអង្កេតពីចរិតលក្ខណៈរបស់បុគ្គលនោះ ថាតើពួកគេមានអ្វីដែលខ្លួនដេញតាម ឬចំណង់ចំណូលចិត្តជាក់លាក់ណាមួយដែរឬទេ ថាតើពួកគេមានសេចក្ដីជំនឿពិតប្រាកដដែរឬទេ ចំនួនឆ្នាំនៃសេចក្ដីជំនឿរបស់ពួកគេលើព្រះជាម្ចាស់ ថាតើពួកគេមានតថភាពនៃសេចក្ដីពិត ឬការញែកដឹងពីពួកគេដែរឬទេ ហើយថាតើពួកគេមានបន្ទុកសម្រាប់ការចូលទៅក្នុងជីវិតដែរឬទេ។ ពួកគេវាយតម្លៃ និងសង្កេតមើលគ្រប់ទិដ្ឋភាព បន្ទាប់មកប្រើវិធីសាស្ត្រផ្សេងៗដើម្បីល្បួងឱ្យពួកគេនិយាយអ្វីៗចេញមក និងល្បងលពួកគេ។ ប្រសិនបើពួកគេឃើញថាបុគ្គលណាម្នាក់មានគំនិតច្របូកច្របល់ ពួកគេបន្ធូរបន្ថយការប្រុងប្រយ័ត្នរបស់ពួកគេ ហើយមិនអើពើនឹងអ្នកនោះឡើយ។ ទោះជាយ៉ាងណាក៏ដោយ ប្រសិនបើបុគ្គលណាម្នាក់មើលទៅហាក់ដូចជាឆ្លាតវៃ និងមិនងាយវាស់ស្ទង់បាន ពួកគេមានអារម្មណ៍ថាពួកគេត្រូវតែប្រុងប្រយ័ត្ន។ ការគ្រប់គ្រងស្ថានការណ៍របស់អាទទឹងនឹងព្រះគ្រីស្ទ គឺដើម្បីក្ដោបក្ដាប់ការគ្រប់គ្រងលើអ្វីៗគ្រប់យ៉ាង ដោយចង់មានសិទ្ធិសម្រេចចុងក្រោយលើអ្វីៗទាំងអស់ រួមទាំងមនុស្សគ្រប់ប្រភេទដែលស្ថិតនៅក្រោមការគ្រប់គ្រងរបស់ពួកគេផងដែរ។ បទប្បញ្ញត្តិនៃដំណាក់របស់ព្រះជាម្ចាស់ ក្លាយជាគ្មានន័យសម្រាប់ពួកគេ ប្រៀបដូចជាក្រដាសសំរាមមួយសន្លឹកអ៊ីចឹង ហើយបញ្ញត្តិរដ្ឋបាល និងនិស្ស័យរបស់ព្រះជាម្ចាស់ មិនមានវត្តមានទាល់តែសោះ ហាក់ដូចជាខ្យល់អាកាសអ៊ីចឹង។ មហិច្ឆិតា និងសេចក្ដីប៉ងប្រាថ្នារបស់ពួកគេ គឺហួសពីការគ្រប់គ្រងមនុស្ស និងការធ្វើឱ្យមនុស្សស្ដាប់តាមពួកគេទៅទៀត ពួកគេឈានដល់ការគ្រប់គ្រងគ្រប់ព្រឹត្តិការណ៍ដែលមនុស្សម្នាក់ៗជួបប្រទះ ក៏ដូចជាបញ្ហាទាំងនោះដែលកើតឡើងនៅចំពោះមុខពួកគេ ទាំងនៅក្នុង និងសូម្បីតែនៅក្រៅដែនឥទ្ធិពលរបស់ពួកគេផងដែរ។ តើគោលបំណងនៃការគ្រប់គ្រងនេះគឺជាអ្វី? គឺដើម្បីធានាអំណាច និងឋានៈរបស់ពួកគេ ក៏ដូចជាកេរ្តិ៍ឈ្មោះរបស់ពួកគេផងដែរ។ ឃ្លាមួយដែលសង្ខេបពីការគ្រប់គ្រងកាលៈទេសៈដោយឧបាយកលរបស់អាទទឹងនឹងព្រះគ្រីស្ទ គឺ៖ អ្វីៗគ្រប់យ៉ាងស្ថិតនៅក្រោមការគ្រប់គ្រងរបស់ពួកគេ។ ហេតុដូច្នេះហើយ អាទទឹងនឹងព្រះគ្រីស្ទមិនហ៊ានមើលរំលងបញ្ហាណាមួយឡើយ មិនថាធំ ឬតូចនោះទេ។ ពួកគេមិនហ៊ានមើលរំលងអ្វីទាំងអស់ ពួកគេចង់ចូលរួម និងជ្រៀតជ្រែកក្នុងរឿងអ្វីក៏ដោយដែលពាក់ព័ន្ធនឹងឋានៈរបស់ពួកគេ ឬដែនឥទ្ធិពលរបស់ពួកគេ ដោយមិនបណ្ដោយឱ្យបាត់បង់អត្ថប្រយោជន៍ណាមួយឡើយ។ ពួកគេចង់ចូលរួមយ៉ាងសកម្មក្នុងបញ្ហាជាច្រើននៅក្នុងពួកជំនុំ និងក្ដាប់ស្ថានភាពនៃការវិវឌ្ឍរបស់រឿងរ៉ាវទាំងនោះ។ ឧទាហរណ៍ ប្រសិនបើមនុស្សមួយចំនួនមិនសូវស្ដាប់ពួកគេ ឬមិនចុះចូលនឹងពួកគេ ហើយតែងតែមានមតិយោបល់អំពីពួកគេ នោះពួកគេរកវិធីដើម្បីធ្វើបាបអ្នកទាំងនោះ។ ប៉ុន្តែប្រសិនបើពួកគេមិនអាចរកលេសណាមួយសម្រាប់ការលួសកាត់អ្នកទាំងនោះបានទេ តើពួកគេធ្វើដូចម្ដេច? ពួកគេរកវិធីដើម្បីគ្រប់គ្រងសៀវភៅ និងខ្សែអាត់សំឡេងសេចក្ដីអធិប្បាយដែលដំណាក់របស់ព្រះជាម្ចាស់បានបញ្ជូនមក។ ពួកគេកំណត់ថាអ្នកណាទទួលបានឯកសារទាំងនេះទាន់ពេលវេលា ដោយផ្អែកលើអ្នកណាដែលស្ដាប់បង្គាប់ពួកគេ។ ប្រសិនបើអ្នកមិនស្ដាប់ពួកគេ ឬបង្ហាញអាកប្បកិរិយាមិនល្អក្នុងអំឡុងពេលនោះទេ ពួកគេអះអាងថាធនធានមានកំណត់ ហើយនឹងមិនបញ្ជូនឯកសារទាំងនោះទៅឱ្យអ្នកឡើយ។ អាទទឹងនឹងព្រះគ្រីស្ទសង្កេតមើលអាកប្បកិរិយារបស់អ្នក។ ប្រសិនបើអ្នកគិតអំពីវាបានច្បាស់លាស់ មើលធ្លុះរឿងនេះ និងយល់ពីចិត្តគំនិតរបស់អាទទឹងនឹងព្រះគ្រីស្ទ ប្រសិនបើអ្នកស្ម័គ្រចិត្តទទួលស្គាល់កំហុសរបស់អ្នក ហើយចូលទៅជិតអាទទឹងនឹងព្រះគ្រីស្ទ គាត់នឹងរកលេសដើម្បីនិយាយថា៖ «លើកនេះ ដំណាក់របស់ព្រះជាម្ចាស់បានបញ្ជូនធនធានមកគ្រប់គ្រាន់សម្រាប់មនុស្សគ្រប់គ្នា ដោយរួមទាំងអ្នកផងដែរ»។ ទោះជាយ៉ាងណាក៏ដោយ ប្រសិនបើគាត់ឃើញថាអ្នកឃ្លាតឆ្ងាយពីគាត់ម្ដងទៀតបន្ទាប់ពីមួយរយៈ គាត់នៅតែធ្វើបាបអ្នកដដែល។ គាត់មិនទាំងជូនដំណឹងដល់អ្នកផង នៅពេលមានធនធានថ្មីមកដល់ ពួកគេគ្រាន់តែមិនផ្ដល់អ្វីឱ្យអ្នកទាល់តែសោះ ហើយគាត់ថែមទាំងអាចរកលេសដើម្បីរឹបអូសយកអ្វីដែលអ្នកមានពីដើមទៀតផង។ ជាពិសេសនៅពេលដែលអាទទឹងនឹងព្រះគ្រីស្ទដឹងថា នរណាម្នាក់អាចដឹងពីអំពើអាក្រក់របស់ពួកគេនៅពីក្រោយខ្នង ហើយអាចរាយការណ៍ពីគាត់ នោះគាត់ចាត់វិធានការទប់ស្កាត់ជាមុន ដោយចេញមុខខទទួលស្គាល់កំហុសរបស់គាត់ និងចែករំលែកការស្គាល់ខ្លួនឯងរបស់គាត់ ដោយប្រើវិធីសាស្ត្រទន់ភ្លន់ជាមុនសិន។ នៅពេលដែលអាទទឹងនឹងព្រះគ្រីស្ទឃើញថា វិធីសាស្ត្រទន់ភ្លន់មិនមានប្រសិទ្ធភាព ហើយគាត់មានអារម្មណ៍មិនស្រួលក្នុងចិត្តបន្ដិច ដោយគិតថាបុគ្គលនេះនៅតែអាចរាយការណ៍ពីគាត់ នោះគាត់នឹងប្រើគ្រប់មធ្យោបាយដើម្បីប្រមូលមនុស្សឱ្យបានកាន់តែច្រើន ដើម្បីឡោមព័ទ្ធ និងគំរាមកំហែងបុគ្គលនេះដោយបង្ខំ។ រឿងនេះបន្តរហូតដល់បុគ្គលនោះព្រមចុះចាញ់ ដោយបញ្ជាក់ជំហររបស់ខ្លួនថាខ្លួននឹងមិនរាយការណ៍ពីគាត់ទេ ទើបអាទទឹងនឹងព្រះគ្រីស្ទបញ្ឈប់សកម្មភាពរបស់ខ្លួន។ ក្នុងករណីខ្លះ អាទទឹងនឹងព្រះគ្រីស្ទថែមទាំងអាចលាតត្រដាងអ្នកដទៃជាមុនទៀតផង ដោយខ្លាចថាអ្នកដទៃអាចលាតត្រដាង និងរាយការណ៍ពីពួកគេ ពួកគេចាត់វិធានការទប់ស្កាត់ជាមុន ដោយចេតនាចាប់យកចំណុចខ្សោយពីបុគ្គលម្នាក់ទៀត ដើម្បីធ្វើការចោទប្រកាន់មិនពិត និងដាក់អន្ទាក់ពួកគេ។ ក្រោយមក ពួកគេរកលេសដើម្បីធ្វើឱ្យបុគ្គលនោះនៅដាច់ដោយឡែក និងបណ្ដេញគេចេញ ដោយកាត់ផ្ដាច់ការប្រាស្រ័យទាក់ទងរបស់បុគ្គលនោះជាមួយខាងលើ និងជាមួយពួកជំនុំ។ ឥឡូវនេះ អាទទឹងនឹងព្រះគ្រីស្ទមានអារម្មណ៍សុវត្ថិភាព ហើយលែងព្រួយបារម្ភទៀតហើយ។ តើនេះមិនមែនជាការប្រើឧបាយកលគ្រប់គ្រងកាលៈទេសៈទេឬ? (មែន។) គេអាចនិយាយបានថា សកម្មភាពរបស់អាទទឹងនឹងព្រះគ្រីស្ទនៅក្នុងបញ្ហាបែបនេះ គឺមានច្រើនជាងមួយ ឬពីរករណីដាច់ដោយឡែកពីគ្នា ឬការប្រើប្រាស់វិធីសាស្ត្រតែមួយ ឬពីរ។ ដើម្បីប្រើឧបាយកលគ្រប់គ្រងកាលៈទេសៈ ធានាឋានៈរបស់ពួកគេ និងធ្វើឱ្យដែនរបស់ពួកគេមិនរង្គោះរង្គើ អាទទឹងនឹងព្រះគ្រីស្ទធ្វើអំពើអាក្រក់ជាច្រើន។ ឧទាហរណ៍ ពួកគេផ្លាស់ប្ដូរប្រព័ន្ធ និងការរៀបចំផ្នែកបុគ្គលិកនៅក្នុងពួកជំនុំ។ ដើម្បីគ្រប់គ្រងមនុស្សឱ្យបានកាន់តែច្រើន ពួកគេញុះញង់ឱ្យមានការបែកបាក់ក្នុងចំណោមបងប្អូនប្រុសស្រី ដោយធ្វើឱ្យបងប្អូនប្រុសស្រីវាយប្រហារ និងវិនិច្ឆ័យគ្នាទៅវិញទៅមក។ ពួកគេថែមទាំងញុះញង់អ្នកដើរតាមរបស់ពួកគេឱ្យរួមគ្នាវាយប្រហារ និងដាក់សម្ពាធលើបងប្អូនប្រុសស្រីមួយចំនួនដែលមានស្មារតីយុត្តិធម៌ច្រើនជាង ហើយពួកគេក៏អះអាងនៅចំពោះមុខបងប្អូនប្រុសស្រីថា ខាងលើវាយតម្លៃពួកគេខ្ពស់ប៉ុណ្ណាផងដែរ។ លើសពីនេះទៅទៀត ពួកគេសរសេរសំបុត្រទៅកាន់ខាងលើ ដោយអួតពីការងារដ៏ឆ្នើមរបស់ពួកគេ និងអះអាងថាពួកគេទទួលបានការស្គាល់ខ្លួនឯង អាចស្ម័គ្រចិត្តលាតត្រដាងបញ្ហារបស់ពួកគេ និងរឿងផ្សេងៗទៀត។ ពួកគេសរសេរសំបុត្រ និងរាយការណ៍អំពីបញ្ហារបស់ពួកគេផ្ទាល់ ទាំងអស់នេះគឺក្នុងគោលបំណងដើម្បីទទួលបានការពេញចិត្តពីខាងលើ។ ពួកគេប្រើប្រាស់មធ្យោបាយ និងវិធីសាស្ត្រផ្សេងៗដើម្បីប្រើឧបាយកលគ្រប់គ្រងកាលៈទេសៈ គ្រប់គ្រងអ្នកដើរតាមដ៏ងប់ងល់របស់ពួកគេ បោកបញ្ឆោតបងប្អូនប្រុសស្រី និងក្នុងពេលជាមួយគ្នានោះក៏បោកបញ្ឆោតដំណាក់របស់ព្រះជាម្ចាស់ផងដែរ។ ទាំងនេះគឺជាការអនុវត្តផ្សេងៗដែលពួកទទឹងនឹងព្រះគ្រីស្ទប្រើប្រាស់ដើម្បីគ្រប់គ្រងស្ថានការណ៍នៅក្នុងពួកជំនុំ។ ជាការពិតណាស់ មានការអនុវត្តជាក់លាក់ជាច្រើនទៀត ប៉ុន្តែវានឹងមិនត្រូវបានរាយនាមនៅទីនេះទេ។ សរុបសេចក្ដីមក បញ្ហាទាំងនេះទាក់ទងនឹងរបៀបដែលពួកទទឹងនឹងព្រះគ្រីស្ទគ្រប់គ្រងពួកជំនុំ គឺជារឿងដែលឃើញជាទូទៅ ហើយការអនុវត្តផ្សេងៗដែលពួកគេស្ដែងចេញ ក៏ជារឿងដែលឃើញជាទូទៅផងដែរ។

III. ពួកទទឹងនឹងព្រះគ្រីស្ទស្ទាបស្ទង់ និងត្រួតត្រាចិត្តរបស់មនុស្ស

ក្រៅពីការក្ដោបក្ដាប់អំណាចផ្ដាច់មុខ និងការប្រើឧបាយកលលើកាលៈទេសៈ តើមានសកម្មភាពអ្វីផ្សេងទៀតដែលអាចបញ្ជាក់ថា ពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ? ចំពោះការក្ដោបក្ដាប់អំណាចផ្ដាច់មុខ ជាចម្បង ពួកយើងបានប្រកបគ្នាអំពីទិដ្ឋភាពនៃបញ្ហាបុគ្គលិក ចំណែកឯការប្រើឧបាយកលលើកាលៈទេសៈ គឺភាគច្រើនទាក់ទងនឹងការគ្រប់គ្រងដំណើរវិវត្តនៃព្រឹត្តិការណ៍នានា។ ការក្ដោបក្ដាប់អំណាចផ្ដាច់មុខរបស់ពួកទទឹងនឹងព្រះគ្រីស្ទ គឺជាសកម្មភាពខាងក្រៅ ហើយការប្រើឧបាយកលលើកាលៈទេសៈ ក៏ជារឿងខាងក្រៅដែលមនុស្សអាចមើលឃើញផងដែរ ទិដ្ឋភាពទាំងនេះគឺងាយស្រួលគ្រប់គ្រង។ ទោះជាយ៉ាងណាក៏ដោយ មានរឿងមួយដែលពិបាកបំផុតសម្រាប់នរណាម្នាក់ក្នុងការគ្រប់គ្រង។ តើរឿងមួយនោះជារឿងអ្វី? (គឺការគ្រប់គ្រងចិត្តរបស់មនុស្ស និងគំនិតរបស់មនុស្ស។) ចូរប្រាប់ខ្ញុំ តើត្រឹមត្រូវដែរឬទេ? (មែនហើយ គឺត្រឹមត្រូវហើយ។) ព្រះគម្ពីរចែងថា៖ «ចិត្តជាសេចក្តីបញ្ឆោតខ្ពស់លើសអ្វីៗទាំងអស់» (យេរេមា ១៧:៩) ពោលគឺ ចិត្តរបស់មនុស្សជារឿងដែលពិបាកគ្រប់គ្រងបំផុត។ តើពួកទទឹងនឹងព្រះគ្រីស្ទនឹងប៉ុនប៉ងគ្រប់គ្រងរឿងដែលពិបាកបំផុតនេះដែរឬទេ? តើពួកគេអាចនឹងនិយាយថា៖ «ដោយសារតែចិត្តរបស់មនុស្សជាសេចក្ដីបញ្ឆោតបំផុត និងពិបាកគ្រប់គ្រងបំផុត ខ្ញុំនឹងមិនគ្រប់គ្រងវាទេ។ ទុកឱ្យពួកគេគិតអ្វីដែលពួកគេចង់គិតចុះ ដរាបណាខ្ញុំមានអំណាច ដរាបណាខ្ញុំអាចគ្រប់គ្រងមនុស្សបាន នោះគឺគ្រប់គ្រាន់ហើយ។ ខ្ញុំនឹងគ្រាន់តែគ្រប់គ្រងសកម្មភាព និងឥរិយាបថរបស់ពួកគេប៉ុណ្ណោះ ចំណែកឯគំនិតរបស់ពួកគេ អាចទុកឱ្យព្រះជាម្ចាស់គ្រប់គ្រងចុះ ខ្ញុំគ្មានសមត្ថភាពទេ ដូច្នេះខ្ញុំនឹងមិនខ្វល់ពីរឿងទាំងនោះឡើយ» ដែរឬទេ? តើពួកទទឹងនឹងព្រះគ្រីស្ទនឹងព្រមសម្របបែបនេះដែរឬទេ? (ទេ ពួកគេមិនធ្វើបែបនេះឡើយ។) បើវិនិច្ឆ័យពីសារជាតិរបស់ពួកទទឹងនឹងព្រះគ្រីស្ទ មហិច្ឆតារបស់ពួកគេគឺចង់ត្រួតត្រាមនុស្សម្នាក់ទាំងស្រុងតែម្ដង។ រឿងដែលពិបាកបំផុតសម្រាប់ពួកគេក្នុងការត្រួតត្រា គឺចិត្តរបស់មនុស្ស ប៉ុន្តែវាក៏ជារឿងដែលពួកគេប្រាថ្នាចង់ត្រួតត្រាបំផុតផងដែរ។ ពួកគេដាក់អន្ទាក់ឱ្យមនុស្សស្ថិតនៅក្រោមអំណាចរបស់ពួកគេ ដោយត្រួតត្រាទាំងស្រុងលើអ្វីៗគ្រប់យ៉ាង៖ ថាតើព្រឹត្តិការណ៍នានាវិវត្តទៅក្នុងទិសដៅណា មានមនុស្សប៉ុន្មាននាក់ពាក់ព័ន្ធ មានរឿងអ្វីខ្លះត្រូវបានទាញយកមកពាក់ព័ន្ធ ដំណើរវិវត្តទាំងមូលនៃព្រឹត្តិការណ៍ទាំងនេះ និងថាតើលទ្ធផលនឹងទៅជាយ៉ាងណា អ្វីៗទាំងអស់នេះវិវត្តទៅតាមអ្វីដែលពួកគេបានជំរុញឱ្យកើតឡើង និងទៅតាមបំណងប្រាថ្នានៅក្នុងចិត្តរបស់ពួកគេ។ ទោះជាយ៉ាងណាក៏ដោយ មានរឿងមួយ ពោលគឺ តើមនុស្សកំពុងគិតអ្វីនៅក្នុងចិត្តរបស់ពួកគេ? តើមនុស្សកំពុងគិតយ៉ាងណាចំពោះពួកគេ? តើមនុស្សមានចំណាប់អារម្មណ៍ល្អចំពោះពួកគេដែរឬទេ? តើមនុស្សចូលចិត្តពួកគេដែរឬទេ? នៅក្នុងចិត្តរបស់ពួកគេ តើពួកគេជឿថាអ្នកទាំងនោះគឺជាពួកទទឹងនឹងព្រះគ្រីស្ទដែរឬទេ? តើមនុស្សញែកដឹង ឬស្អប់ខ្ពើមចំពោះសកម្មភាពរបស់ពួកគេដែរឬទេ? នៅពេលដែលមនុស្សបង្ហាញការគោរពចំពោះពួកគេពីសំបកក្រៅ និងបញ្ជោរពួកគេ តើពួកគេពិតជាកំពុងគិតអ្វីនៅក្នុងចិត្តរបស់ពួកគេ? តើអ្វីដែលនៅក្នុងចិត្តរបស់ពួកគេ ពិតជាស្របគ្នានឹងសំបកក្រៅរបស់ពួកគេដែរឬទេ? តើមនុស្សពិតជាស្ដាប់បង្គាប់ពួកគេមែនឬ? នេះគឺជាបញ្ហាមួយដែលធ្វើឱ្យពួកទទឹងនឹងព្រះគ្រីស្ទមានការខ្វាយខ្វល់យ៉ាងខ្លាំង។ កាលណាពួកគេកាន់តែខ្វាយខ្វល់ ពួកគេកាន់តែស្វែងរកចម្លើយ។ នេះគឺជាការស្ដែងចេញទីបីនៃការដែលពួកទទឹងនឹងព្រះគ្រីស្ទចាត់ទុកដំណាក់របស់ព្រះជាម្ចាស់ ដូចជាដែនផ្ទាល់ខ្លួនរបស់ពួកគេ គឺការស្ទាបស្ទង់ និងត្រួតត្រាចិត្តរបស់មនុស្ស។

តើការស្ទាបស្ទង់ និងត្រួតត្រាចិត្តរបស់មនុស្ស គឺជារឿងងាយស្រួលដែរឬទេ? ការស្ទាបស្ទង់ និងការត្រួតត្រា តំណាងឱ្យកម្រិតនៃសកម្មភាព ឬអាកប្បកិរិយាពីរផ្សេងគ្នា នៅពេលធ្វើអ្វីមួយ។ នៅពេលដែលអាទទឹងនឹងព្រះគ្រីស្ទម្នាក់កាន់អំណាច និងត្រួតត្រាដំណើរវិវត្តទាំងមូលនៃព្រឹត្តិការណ៍ណាមួយ ព្រមទាំងលទ្ធផលរបស់វា នៅពេលដែលគាត់ត្រួតត្រារឿងទាំងនេះ នោះអ្វីដែលមនុស្សនៅក្រោមបង្គាប់គាត់ ឬនៅក្នុងដែនឥទ្ធិពលរបស់គាត់ ពិតជាកំពុងគិតនៅក្នុងចិត្តរបស់ពួកគេ ថាតើពួកគេចាត់ទុកគាត់ដូចជាព្រះជាម្ចាស់ ឬដូចជាមនុស្សគ្រប់លក្ខណ៍ ថាតើពួកគេ ទុកសេចក្ដីស្អប់ មតិយោបល់ ឬសញ្ញាណចំពោះគាត់ ហើយថាតើពួកគេវែកញែកដឹងពីគាត់ដែរឬទេ អ្វីដែលមនុស្សពិតជាកំពុងគិតនៅក្នុងចិត្តរបស់ពួកគេ រឿងទាំងនេះគឺពិតជាពិបាកនឹងវាស់ស្ទង់ណាស់។ ចុះតើគាត់ធ្វើអ្វីទៅ? គាត់សង្កេតមើលអ្នកដែលនៅក្រោមបង្គាប់គាត់ ដោយផ្ដល់អត្ថប្រយោជន៍ ឬនិយាយពាក្យសម្ដីពីរោះស្ដាប់ពីរបីម៉ាត់ ទៅកាន់អ្នកណាដែលខ្វះការញែកដឹង និងងាយឱ្យគាត់កេងប្រវ័ញ្ច។ មនុស្សទាំងនេះគឺប្រៀបដូចជាបាល់កៅស៊ូអ៊ីចឹង៖ ពួកគេលោតកាន់តែខ្ពស់ និងសន្សំកម្លាំងបានកាន់តែច្រើន រាល់ពេលដែលអ្នកវាយពួកគេ។ គាត់ប្រើប្រាស់បុគ្គលបែបនេះធ្វើជាកូនអុក។ តើគាត់ប្រើពួកគេឱ្យធ្វើអ្វី? គាត់ឱ្យកូនអុកទាំងនេះស្ទាបស្ទង់ចិត្តរបស់មនុស្សសម្រាប់គាត់។ គាត់អាចនឹងនិយាយទៅកាន់កូនអុកម្នាក់ថា៖ «ថ្មីៗនេះ បងស្រី លី និងកូនស្រីរបស់គាត់នៅក្នុងពួកជំនុំរបស់យើង បានថ្វាយតង្វាយតិចជាងមុន។ ពីមុន ពួកគេធ្លាប់ថ្វាយតង្វាយច្រើនគួរសមដែរ ប៉ុន្តែឥឡូវនេះ ពួកគេមិនសូវមកទេ។ តើថ្មីៗនេះ ពួកគេកំពុងធ្វើអ្វី? តើពួកគេមានទំនាក់ទំនងជាមួយអ្នកក្រៅដែរឬទេ? តើមានរឿងអ្វីកើតឡើងនៅផ្ទះដែរឬទេ? ចូរទៅមើលបន្តិចទៅ ហើយផ្ដល់ការគាំទ្រខ្លះដល់ពួកគេផង»។ បុគ្គលនោះក៏ទៅលេងផ្ទះរបស់បងស្រី លី ហើយមើលជុំវិញ ដោយគិតថា៖ «នៅទីនេះគ្មានមនុស្សប្លែកមុខទេ។ បងប្អូនស្រីទាំងពីរនាក់នេះ ហាក់ដូចជាកំពុងរស់នៅយ៉ាងសុខសាន្ត។ មើលទៅពួកគេមិនដូចជាជួបប្រទះការលំបាកអ្វីឡើយ។ ហេតុអ្វីបានជាពួកគេមិនទៅចូលរួមការជួបជុំរបស់យើង? ចាំខ្ញុំសាកសួរបន្ថែមទៀតមើល»។ បុគ្គលនេះសួរថា៖ «តើថ្មីៗនេះ អ្នករាល់គ្នាទទួលបានពន្លឺថ្មីអ្វីខ្លះនៅផ្ទះដែរឬទេ? មួយរយៈនេះ ខ្ញុំមានអារម្មណ៍ថាទន់ខ្សោយណាស់ សូមប្រកបគ្នាជាមួយខ្ញុំបន្តិចមក»។ ដោយឃើញថាបុគ្គលនោះបានមកស្វែងរកសេចក្ដីពិត និងស្វែងរកជំនួយ បងប្អូនស្រីទាំងពីរក៏ប្រកបគ្នាជាមួយបុគ្គលនោះ ហើយនិយាយថា៖ «ថ្មីៗនេះ ពួកយើងទទួលបានពន្លឺថ្មីមួយថា អ្នកជឿលើព្រះជាម្ចាស់មិនគួរដើរតាម ឬតែងតែពឹងផ្អែកលើអ្នកដទៃឡើយ នៅពេលប្រឈមមុខនឹងការលំបាក ពួកយើងគួរតែមកចំពោះព្រះជាម្ចាស់ដោយការអធិស្ឋាន នេះគឺជាប្រាជ្ញាដ៏ខ្ពស់បំផុត។ មនុស្សមិនអាចពឹងផ្អែកបានទេ គេអាចពឹងផ្អែកបានតែលើព្រះជាម្ចាស់ប៉ុណ្ណោះ ទ្រង់អាចប្រទានដល់មនុស្សនូវសេចក្ដីពិត ជីវិត និងផ្លូវដែលពួកគេគួរដើរ មនុស្សមិនអាចធ្វើរឿងនេះបានឡើយ។ ពីមុន ខ្ញុំតែងតែពឹងផ្អែកលើអ្នកដទៃ ប៉ុន្តែក្រោយមក តាមរយៈការប្រកបគ្នាជាមួយបងស្រីម្នាក់...»។ បុគ្គលនោះឆ្លើយតបថា៖ «តាមរយៈការប្រកបគ្នាជាមួយបងស្រីម្នាក់ឬ? តើបងស្រីនោះនៅឯណា? តើនាងជាអ្នកក្រៅឬ?»។ បងប្អូនស្រីទាំងពីរនិយាយថា៖ «នាងមិនមែនជាអ្នកក្រៅទាំងស្រុងនោះទេ នាងគឺជាបងស្រីមកពីពួកជំនុំរបស់យើង ដែលបានត្រឡប់មកវិញ បន្ទាប់ពីបានទៅបំពេញភារកិច្ចរបស់នាងនៅឆ្ងាយអស់រយៈពេលជាច្រើនឆ្នាំ»។ បុគ្គលនោះឆ្លើយតបថា៖ «តើនេះមិនមែននៅតែជាការទាក់ទងជាមួយអ្នកក្រៅទេឬ? អ្នកបានទាក់ទងជាមួយអ្នកក្រៅដោយខ្វះការប្រុងប្រយ័ត្ន អ្នកត្រូវតែរាយការណ៍បញ្ហានេះទៅកាន់ពួកជំនុំ!»។ បន្ទាប់ពីប្រមូលបានព័ត៌មាននេះ បុគ្គលនោះរកឃើញព័ត៌មានដ៏សំខាន់ពីរចំណុច៖ ទីមួយ បងប្អូនស្រីទាំងពីរមិនចង់ស្និទ្ធស្នាលជាមួយអ្នកដឹកនាំទេ ហើយមានការវែកញែកខ្លះចំពោះគាត់ ទីពីរ ពួកគេមានទំនាក់ទំនងជាមួយអ្នកក្រៅ ហើយអ្នកក្រៅនោះបាននិយាយអ្វីមួយប្រាប់ពួកគេ។ ព័ត៌មានលម្អិតមិនច្បាស់លាស់ទេ បងប្អូនស្រីទាំងពីរមិនព្រមនិយាយអ្វីអំពីរឿងទាំងនោះឡើយ ពួកគេកំពុងលាក់បាំងរឿងនេះដោយចេតនា ដែលមានន័យថា ភក្ដីភាពរបស់ពួកគេចំពោះអ្នកដឹកនាំកំពុងតែរង្គោះរង្គើ ហើយពួកគេបានចាប់ផ្ដើមប្រុងប្រយ័ត្នចំពោះគាត់ហើយ។ នៅពេលដែលបុគ្គលនេះត្រឡប់មកវិញ ហើយរាយការណ៍រឿងនេះទៅអាទទឹងនឹងព្រះគ្រីស្ទ តើអាទទឹងនឹងព្រះគ្រីស្ទសប្បាយចិត្តដែរឬទេ បន្ទាប់ពីបានឮរឿងនេះ? តើគាត់នឹងគិតថា៖ «អស្ចារ្យណាស់ ទីបំផុត កូនចៅរបស់ខ្ញុំមានការញែកដឹងខ្លះចំពោះខ្ញុំហើយ» ដែរឬទេ? (ទេ គាត់មិនគិតបែបនេះឡើយ។) តើគាត់នឹងគិតយ៉ាងណា? «រឿងនេះមិនល្អទេ។ ពីមុន បងប្អូនស្រីទាំងពីរនេះធ្លាប់តែស្ដាប់បង្គាប់ ពួកគេគឺជាអ្នកជឿពិតប្រាកដនៅក្នុងពួកជំនុំ ហើយពួកគេបានថ្វាយយ៉ាងច្រើន។ តាំងពីបុគ្គលមិនស្គាល់មុខម្នាក់នេះ ចាប់ផ្ដើមទាក់ទងជាមួយពួកគេមក អ្នកទាំងពីរនេះប្រែជាមិនសូវស្ដាប់បង្គាប់បន្តិចហើយ។ តើពួកគេនឹងបន្តថ្វាយតង្វាយនៅថ្ងៃអនាគតទៀតដែរឬទេ? នេះគឺជារឿងគួរឱ្យព្រួយបារម្ភ និងមានហានិភ័យណាស់»។ អាទទឹងនឹងព្រះគ្រីស្ទមានអារម្មណ៍មិនស្រួលចិត្ត។ ហេតុអ្វីបានជាគាត់មិនស្រួលចិត្ត? (មនុស្សកំពុងញែកដឹងពីគាត់ ហើយលែងស្ដាប់គាត់ទៀតហើយ។) ត្រឹមត្រូវណាស់ ចិត្តរបស់មនុស្សលែងស្ថិតក្រោមការគ្រប់គ្រងដោយឧបាយ និងការត្រួតត្រារបស់គាត់ទៀតហើយ ចិត្តរបស់ពួកគេកំពុងប្រែប្រួល ដូច្នេះទើបគាត់មានអារម្មណ៍មិនស្រួលចិត្ត។ កាលពីមុន អ្នកទាំងពីរនេះគឺជាមនុស្សគ្មានល្បិច និងសាមញ្ញ ពួកគេស្ដាប់បង្គាប់ណាស់ ហើយមានការញែកដឹងតិចតួចចំពោះគាត់ ទោះជាគាត់និយាយអ្វីក៏ដោយ ក៏ពួកគេទទួលយកដោយមិនបាច់គិតច្រើនឡើយ។ ឥឡូវនេះ ដោយសារពួកគេមានការផ្លាស់ប្ដូរចិត្ត មានការញែកដឹង និងកំពុងរក្សាគម្លាតពីគាត់ ហើយអាចនឹងបដិសេធគាត់ និងប្រហែលជាមានបំណងចង់រាយការណ៍ពីគាត់ទៀតផងនោះ នេះគឺជាបញ្ហាហើយ។ តើនេះមិនមែនជាការស្ដែងចេញជាក់លាក់ អំពីរបៀបដែលពួកទទឹងនឹងព្រះគ្រីស្ទស្ទាបស្ទង់ និងត្រួតត្រាចិត្តរបស់មនុស្សទេឬ?

នៅពេលដែលអាទទឹងនឹងព្រះគ្រីស្ទកត់សម្គាល់ឃើញរឿងមិនប្រក្រតីណាមួយ គេប្រញាប់ចាត់បញ្ជូនបក្ខពួក ឬកូនចៅរបស់គេឱ្យទៅស្វែងយល់ពីស្ថានភាព និង ក្ដាប់បាននូវមូលហេតុពិតប្រាកដរបស់វា។ ប្រសិនបើគ្មានការផ្លាស់ប្ដូរទេ ប្រសិនបើមនុស្សនៅតែដដែល ហើយមិនមានការផ្លាស់ប្ដូរចិត្តទេ នោះគេមានអារម្មណ៍ស្ងប់ចិត្ត លែងខ្វាយខ្វល់ ឬតានតឹងទៀតហើយ។ ទោះជាយ៉ាងណាក៏ដោយ ប្រសិនបើគេរកឃើញរឿងមិនប្រក្រតីណាមួយ ជារឿងដែលគេមិនដឹង មិនស្ថិតក្រោមការគ្រប់គ្រងដោយឧបាយរបស់គេ មិនដូចអ្វីដែលគេបានស្រមៃ នោះវាគឺជាបញ្ហាហើយ។ គេប្រែជាព្រួយបារម្ភ និងអន្ទះសា ហើយដោយតក់ក្រហល់ គេនឹងធ្វើសកម្មភាព។ តើគោលបំណងនៃសកម្មភាពរបស់គេគឺជាអ្វី? គេចង់ឱ្យមនុស្សមានគំនិតគិតដូចគេ មិនឱ្យពួកគេផ្លាស់ប្ដូរចិត្តឡើយ។ មនុស្សត្រូវតែបញ្ចេញគំនិតរបស់ពួកគេឱ្យគេដឹង និងរាយការណ៍ប្រាប់គេជានិច្ច ដោយបង្ហាញពីភក្ដីភាព ការប្ដេជ្ញាចិត្ត និងភាពស្មោះត្រង់។ គេត្រូវតែបន្តត្រួតត្រាលើគំនិត និងយោបល់ដែលកំពុងផ្លាស់ប្ដូរនៅក្នុងចិត្តរបស់មនុស្ស ព្រមទាំងទិសដៅ និងគោលការណ៍នៃការគិតរបស់ពួកគេ។ ភ្លាមៗនៅពេលដែលគាត់រកឃើញថានរណាម្នាក់មានគំនិតប្រឆាំង គាត់ត្រូវតែចាត់វិធានការដើម្បីផ្លាស់ប្ដូរអ្នកនោះ។ ប្រសិនបើមិនអាចផ្លាស់ប្ដូរពួកគេឱ្យក្លាយជាមិត្តបានទេ នោះពួកគេនឹងក្លាយជាសត្រូវវិញ។ តើការក្លាយជាសត្រូវរបស់គាត់ មានផលវិបាកអ្វីខ្លះ? ពួកគេនឹងរងការធ្វើបាប និងការគាបសង្កត់។ នេះគឺជាវិធីសាស្ត្រមួយ។ ហើយក៏មានវិធីសាស្ត្រមួយទៀតផងដែរ។ អ្នកទទឹងនឹងព្រះគ្រីស្ទតែងតែមានការព្រួយបារម្ភចំពោះអ្នកដែលនៅជុំវិញគាត់ មិនដែលអាចវាស់ស្ទង់ពួកគេបានពេញលេញឡើយ ដោយខ្លាចថាមនុស្សអាចនឹងញែកដឹង និងរាយការណ៍ពីគាត់ ហើយគាត់និយាយនៅក្នុងចិត្តថា៖ «តើអ្នកបានឃើញទេ នៅពេលដែលខ្ញុំលួចយកតង្វាយ និងធ្វើរឿងតាមអំពើចិត្តរបស់ខ្ញុំនោះ? ប្រសិនបើអ្នកបានឃើញមែន តើអ្នកអាចញែកដឹងរឿងនេះដែរឬទេ? តើអ្នកអាចរាយការណ៍ពីខ្ញុំដែរឬទេ?»។ ពួកទទឹងនឹងព្រះគ្រីស្ទខ្លះ ថែមទាំងប្រព្រឹត្តអំពើប្រាសចាកសីលធម៌ផ្លូវភេទដោយលាក់កំបាំងទៀតផង ហើយពួកគេគិតថា៖ «តើអ្នកណាដឹងពីរឿងទាំងនេះ? តើអ្នកដែលដឹងពីរឿងនេះ កំពុងគិតអ្វី? តើខ្ញុំគួរតែធ្វើពុតតាមរបៀបណាមួយ បង្កើតសភាពក្លែងក្លាយ បន្ទាប់មកសាកល្បងមនុស្សទាំងនេះ ប្រើល្បិចទាញយកគំនិតជ្រាលជ្រៅក្នុងចិត្តរបស់ពួកគេចេញមក ហើយមើលថាពួកគេពិតជាកំពុងគិតអ្វី?»។ តើពួកទទឹងនឹងព្រះគ្រីស្ទនឹងធ្វើរឿងបែបនេះដែរឬទេ? សម្រាប់មនុស្សទុច្ចរិតដូចជាពួកទទឹងនឹងព្រះគ្រីស្ទ ការធ្វើរឿងបែបនេះគឺជាទម្លាប់ធម្មតារបស់ពួកគេទៅហើយ ពួកគេធ្វើរឿងនេះបានយ៉ាងស្ទាត់ជំនាញពីធម្មជាតិ ពួកគេធ្វើវាបានយ៉ាងល្អឥតខ្ចោះ។ អាទទឹងនឹងព្រះគ្រីស្ទប្រមូលមនុស្សមកជុំគ្នា ហើយនិយាយថា៖ «ថ្ងៃនេះ ខ្ញុំបានហៅអ្នករាល់គ្នាមកទីនេះ គ្មានគោលបំណងអ្វីក្រៅពីពិនិត្យពិច័យពីចំណុចខ្វះខាតរបស់ខ្ញុំ នៅក្នុងការងារដែលខ្ញុំបានធ្វើនៅក្នុងពួកជំនុំថ្មីៗនេះ និងដើម្បីនិយាយអំពីការយល់ដឹងរបស់ខ្ញុំ អំពីនិស្ស័យពុករលួយដែលខ្ញុំបានបញ្ចេញឱ្យឃើញនោះទេ។ សូមនិយាយដោយបើកចំហ កុំលាក់លៀមអី។ ខ្ញុំនឹងមិនថ្កោលទោសអ្នករាល់គ្នាឡើយ។ ចូរយើងប្រកបគ្នាដោយបើកចំហពីចិត្តមួយទៅចិត្តមួយ និងទល់មុខគ្នា។ ប្រសិនបើខ្ញុំបានធ្វើអ្វីមួយមែន ខ្ញុំនឹងកែប្រែ ប្រសិនបើមិនបានធ្វើទេ ខ្ញុំនឹងចាត់ទុកវាជាការដាស់តឿនកុំឱ្យធ្វើរឿងនោះ។ អ្វីៗគ្រប់យ៉ាងនៅក្នុងដំណាក់របស់ព្រះជាម្ចាស់ គឺបើកចំហ មិនលាក់បាំង និងលាតត្រដាង។ ពួកយើងធ្វើអ្វីៗគ្រប់យ៉ាងនៅចំពោះព្រះជាម្ចាស់ ហើយគ្មាននរណាម្នាក់ចាំបាច់ត្រូវប្រុងប្រយ័ត្នចំពោះអ្នកណាម្នាក់ឡើយ។ បងប្អូនប្រុសស្រី សូមកុំព្រួយបារម្ភអី។ ខ្ញុំនឹងចាប់ផ្ដើមដោយការពិនិត្យពិច័យខ្លួនឯងសិន។ ថ្មីៗនេះ ដោយសារតែភាពខ្ជិលច្រអូសរបស់ខ្ញុំផ្ទាល់ និងការលោភលន់ចង់បានភាពសុខស្រួលខាងសាច់ឈាម ខ្ញុំធ្វើការងាររបស់ខ្ញុំមិនបានល្អទេ។ កិច្ចការផ្សាយដំណឹងល្អមិនសូវដំណើរការល្អទេថ្មីៗនេះ ហើយខ្ញុំក៏មិនសូវបានយកចិត្តទុកដាក់ចំពោះជីវិតពួកជំនុំដែរ។ ខ្ញុំរវល់តែនឹងកិច្ចការផ្សាយដំណឹងល្អ ហើយរកពេលសម្រាប់រឿងផ្សេងៗមិនបានសោះ។ ប្រាកដណាស់ ខ្ញុំជាអ្នកទទួលខុសត្រូវ។ ដោយពឹងផ្អែកលើការស្រមៃរបស់ខ្ញុំ ខ្ញុំសន្មតថាបងប្អូនប្រុសស្រីនឹងអាចរៀបចំជីវិតពួកជំនុំដោយខ្លួនឯងបាន ហើយខ្ញុំមិនចាំបាច់ព្រួយបារម្ភច្រើនពេកទេ។ អ្នករាល់គ្នាសុទ្ធតែជាមនុស្សធំអស់ហើយ ហើយព្រះបន្ទូលរបស់ព្រះជាម្ចាស់ក៏ច្បាស់លាស់ណាស់ដែរ ដូច្នេះខ្ញុំបានលះបង់ខ្លួនឯងដោយអស់ពីចិត្តចំពោះកិច្ចការផ្សាយដំណឹងល្អ។ ទោះជាយ៉ាងណាក៏ដោយ ខ្ញុំក៏ធ្វើកិច្ចការផ្សាយដំណឹងល្អមិនបានល្អដែរ។ ខ្ញុំត្រូវតែទទួលស្គាល់កំហុសរបស់ខ្ញុំនៅចំពោះមុខបងប្អូនប្រុសស្រី សុំការអភ័យទោសពីអ្នករាល់គ្នា និងសុំការអភ័យទោសពីព្រះជាម្ចាស់។ នៅទីនេះ សូមឱ្យខ្ញុំឱនក្បាលគោរពដល់អ្នករាល់គ្នា»។ មនុស្សគ្រប់គ្នាឃើញបែបនេះ ហើយគិតក្នុងចិត្តថា៖ «គាត់ផ្លាស់ប្ដូរហើយ គាត់មើលទៅមិនមានល្បិចដូចមុនទេ។ ហេតុអ្វីបានជាថ្ងៃនេះគាត់ស្មោះត្រង់ម្ល៉េះ? មានអ្វីមួយមិនប្រក្រតីទេ។ ខ្ញុំមិនគួរប្រញាប់សន្និដ្ឋានទេ ខ្ញុំនឹងចាំមើលថាតើគាត់និយាយអ្វីបន្តទៀត»។ អាទទឹងនឹងព្រះគ្រីស្ទបន្តទៀត ដោយនិយាយថាគាត់ទទួលស្គាល់ថាគាត់គឺជាអារក្ស ជាសាតាំង ដោយទទួលស្គាល់ថាគាត់មិនបានធ្វើការងារជាក់ស្ដែងអ្វីឡើយ ដោយបង្ហាញការស្ម័គ្រចិត្តស្ថិតក្រោមការចាត់ចែងរបស់ខាងលើ និងទទួលយកការរិះគន់ ឬការស្ដីបន្ទោសណាមួយពីបងប្អូនប្រុសស្រី។ គាត់និយាយបន្ថែមទៀតថា៖ «ទោះបីជាពួកគេដកហូតតំណែងខ្ញុំ ហើយមិនឱ្យខ្ញុំដឹកនាំក៏ដោយ ក៏ខ្ញុំសុខចិត្តធ្វើជាម្នាក់ក្នុងចំណោមអ្នកតូចទាបបំផុតដែរ។ ខ្ញុំសូមណែនាំបងស្រី លី និងកូនស្រីរបស់គាត់មកពីពួកជំនុំរបស់យើង ឱ្យមកទទួលបន្ទុកការងាររបស់ខ្ញុំ»។ គាត់បានជ្រើសរើសអ្នកបន្តវេនរបស់គាត់រួចទៅហើយ។ តើអាកប្បកិរិយារបស់គាត់មិនស្មោះត្រង់ខ្លាំងណាស់ទេឬ? តើនៅចាំបាច់ត្រូវសង្ស័យទៀតឬ? ពេលកំពុងនិយាយបែបនេះ គាត់ថែមទាំងចាប់ផ្ដើមយំទៀតផង។ បន្ទាប់មក គាត់ហៅប្រពន្ធរបស់គាត់មក ហើយនិយាយថា៖ «ក្នុងអំឡុងពេលនេះ អ្នកក៏មិនបានធ្វើការងារជាក់ស្ដែងអ្វីដែរ គឺមានតែបង្កការបង្អាក់ និងការរំខាន ហើយថែមទាំងលួសកាត់បងប្អូនប្រុសស្រីដោយងងឹតងងល់ទៀតផង។ អ្នកក៏គួរតែត្រូវបានដកហូតតំណែងដែរ»។ អ្នកទទឹងនឹងព្រះគ្រីស្ទចង្អុលបង្ហាញកំហុសរបស់ខ្លួនឯង រួចហើយកំហុសរបស់គ្រួសារគាត់ ដែលធ្វើឱ្យមនុស្សមានអារម្មណ៍ថាគាត់ពិតជាស្មោះត្រង់មែន។ ពេលមនុស្សគ្រប់គ្នាឮដូច្នេះ មាននរណាម្នាក់និយាយថា៖ «តាមពិតទៅ ពួកយើងបានញែកដឹងពីអ្នករាល់គ្នាយូរមកហើយ។ អ្នករាល់គ្នាមិនដែលពិគ្រោះយោបល់ជាមួយពួកយើងលើបញ្ហាផ្សេងៗទេ អ្នករាល់គ្នាពីរបីនាក់ពិភាក្សារឿងរ៉ាវជាមួយគ្នាដោយសម្ងាត់ ហើយធ្វើការសម្រេចចិត្តដោយខ្លួនឯង។ នេះមិនស្របតាមគោលការណ៍ការងារនៅក្នុងដំណាក់របស់ព្រះជាម្ចាស់ឡើយ។ លើសពីនេះទៅទៀត អ្នករាល់គ្នាបានសម្រេចជាស្ថាពរថាអ្នកណានឹងធ្វើជាអ្នកដឹកនាំក្នុងចំណោមអ្នករាល់គ្នា ដោយពួកយើងមិនដឹងសោះ សូម្បីតែសិទ្ធិក្នុងការដឹងក៏ពួកយើងគ្មានផង។ បុគ្គលដែលអ្នករាល់គ្នាបានជ្រើសរើស មិនត្រឹមតែមិនបានធ្វើការងារជាក់ស្ដែងប៉ុណ្ណោះទេ ប៉ុន្តែថែមទាំងបង្កការរំខានទៀតផង តែអ្នករាល់គ្នាមិនដកហូតតំណែងរបស់គាត់ទេ»។ បងប្អូនប្រុសស្រីបញ្ចេញមតិយោបល់របស់ពួកគេបន្តបន្ទាប់គ្នា។ ពេលអាទទឹងនឹងព្រះគ្រីស្ទឮដូច្នេះ គាត់គិតថា៖ «វរហើយ! ទោះជាយ៉ាងណាក៏ដោយ ល្អហើយដែលពួកគេបញ្ចេញគំនិតពិតរបស់ពួកគេមកក្រៅក្នុងពេលតែមួយបែបនេះ។ នេះនឹងមានប្រយោជន៍ដល់ការងាររបស់ខ្ញុំនាពេលអនាគត។ ប្រសិនបើពួកគេមិននិយាយចេញមក ហើយបែរជាលួចចាក់ខ្ញុំពីក្រោយខ្នង ដោយសរសេរសំបុត្ររាយការណ៍ទៅកាន់ខាងលើដោយខ្ញុំមិនដឹងសោះ នោះខ្ញុំមុខជាចប់មិនខាន តើមែនទេ? សំណាងហើយដែលខ្ញុំប្រើល្បិចនេះ ខ្ញុំឆ្លាត និងមានប្រតិកម្មរហ័ស ហើយខ្ញុំដឹងបានពីមតិយោបល់របស់ពួកគេទាន់ពេលវេលា»។ បន្ទាប់មក គាត់ក៏បន្តទៀត ដោយប្រកាសដោយសម្ដីផ្អែមល្ហែមបែបពុតត្បុតថា៖ «សូមអរគុណបងប្អូនប្រុសស្រី សម្រាប់ការទុកចិត្តរបស់អ្នករាល់គ្នា និងសម្រាប់ការរិះគន់កំហុសរបស់ខ្ញុំដោយស្មោះត្រង់នៅថ្ងៃនេះ។ ខ្ញុំច្បាស់ជានឹងកែប្រែកំហុសទាំងនេះនៅថ្ងៃអនាគតមិនខាន។ ប្រសិនបើខ្ញុំមិនកែប្រែទេ សូមឱ្យការដាក់ទោស និងបណ្ដាសាធ្លាក់មកលើក្បាលរបស់ខ្ញុំចុះ»។ ការស្ទាបស្ទង់ និងត្រួតត្រាចិត្តរបស់មនុស្សពីសំណាក់អាទទឹងនឹងព្រះគ្រីស្ទ មិនត្រឹមតែកំណត់ត្រឹមការលួចស្ដាប់ និងការលួចមើលតាមទ្វារប៉ុណ្ណោះទេ។ ក្នុងស្ថានភាពធ្ងន់ធ្ងរ គាត់មានល្បិចកំបាំងមួយ។ តើជាល្បិចកំបាំងបែបណា? គាត់ធ្វើជាមានប្រជាធិបតេយ្យ និងសេរីភាព ដោយផ្ដល់ឱ្យមនុស្សនូវសេរីភាពគ្រប់គ្រាន់ក្នុងការបញ្ចេញមតិ អនុញ្ញាតឱ្យពួកគេមានសេរីភាពពេញលេញក្នុងការបញ្ចេញមតិយោបល់ និងគំនិតក្នុងជម្រៅចិត្តរបស់ពួកគេ ដោយលើកទឹកចិត្តមនុស្សឱ្យបញ្ចេញអារម្មណ៍ក្នុងជម្រៅចិត្តរបស់ពួកគេ ទោះបីជាវាជាការត្អូញត្អែរក៏ដោយ។ បន្ទាប់មក គាត់ចាប់យកចំណុចខ្សោយរបស់អ្នកដែលមានគំនិតខុសពីគាត់ ឬមានមតិយោបល់ចំពោះគាត់ រួចកម្ចាត់ពួកគេចោលក្នុងពេលតែមួយ។ តើវិធីសាស្ត្ររបស់អាទទឹងនឹងព្រះគ្រីស្ទស្ដាប់ទៅយ៉ាងម៉េចដែរ? គឺទុច្ចរិតខ្លាំងណាស់! តើវាមិនស្រដៀងនឹងវិធីសាស្ត្ររបស់នាគដ៏ធំមានសម្បុរក្រហមបន្តិចទេឬ? តាមសារជាតិ ពួកគេគឺជាក្រុមតែមួយ ដោយមានសារជាតិធម្មជាតិដូចគ្នា។ តើនេះមិនមែនជារបៀបដែលនាគដ៏ធំមានសម្បុរក្រហមធ្វើសកម្មភាពទេឬ? ការឃើញពីរបៀបដែលអ្នកទទឹងនឹងព្រះគ្រីស្ទសម្ដែង គឺប្រៀបដូចជាការឃើញមុខមាត់ដ៏អាក្រក់របស់នាគដ៏ធំមានសម្បុរក្រហមអ៊ីចឹង។

ពួកទទឹងនឹងព្រះគ្រីស្ទពូកែប្រើពាក្យសម្ដីពីរោះស្ដាប់ និងត្រឹមត្រូវ ដើម្បីបញ្ឆោតទាក់ទាញមនុស្ស និងធ្វើឱ្យមនុស្សបើកចិត្តប្រាប់ពួកគេពីអ្វីដែលមាននៅក្នុងចិត្តរបស់ខ្លួន។ បន្ទាប់ពីស្ទាបស្ទង់ និងទាញយកស្ថានភាពពិតរបស់មនុស្សចេញមកដោយល្បិចហើយ តើលទ្ធផលទៅជាយ៉ាងណា? តើពួកទទឹងនឹងព្រះគ្រីស្ទនឹងប្រែចិត្ត ដោយសារតែមនុស្សបាននិយាយពាក្យពិតទាំងនេះប្រាប់ពួកគេដែរឬទេ? តើពួកគេនឹងព្រមចុះចាញ់ ឈប់ធ្វើអាក្រក់ លះបង់អំណាចរបស់ពួកគេ បោះបង់ចោលសេចក្ដីប៉ងប្រាថ្នារបស់ពួកគេចំពោះអំណាច និងរំសាយដែនគ្រប់គ្រងរបស់ពួកគេដែរឬទេ? មិនដាច់ខាត។ ផ្ទុយទៅវិញ ពួកគេនឹងកាន់តែបង្កើនការខិតខំប្រឹងប្រែងរបស់ពួកគេ។ បន្ទាប់ពីធ្វើអ្វីគ្រប់យ៉ាងដែលពួកគេអាចធ្វើបាន ដើម្បីត្រួតត្រាចិត្តរបស់មនុស្សហើយ ពួកគេរក្សាទុកអ្នកដែលស្របគ្នាជាមួយពួកគេ ហើយកម្ចាត់ចោលអ្នកដែលមិនស្របគ្នាជាមួយពួកគេទាំងអស់។ ពួកយើងមិនអាចច្រានចោលលទ្ធភាពដែលថា បងប្អូនប្រុសស្រីមួយចំនួននៅក្នុងពួកជំនុំ ត្រូវបានបោសសម្អាតចេញ បណ្ដេញចេញ ឬត្រូវគេរឹបអូសយកសៀវភៅព្រះបន្ទូលរបស់ព្រះជាម្ចាស់ ក្នុងកាលៈទេសៈបែបនេះ។ បុគ្គលទាំងនេះត្រូវបានគេធ្វើបាបដោយអយុត្តិធម៌។ តើបងប្អូនប្រុសស្រីដែលរងភាពអយុត្តិធម៌ទាំងនេះ គួរធ្វើដូចម្ដេច? តើពួកគេគួរតែឈប់ជឿលើព្រះជាម្ចាស់ ដោយសារតែអាទទឹងនឹងព្រះគ្រីស្ទម្នាក់បានលេចឡើងនៅក្នុងដំណាក់របស់ព្រះជាម្ចាស់ ដែលបានធ្វើបាបពួកគេបែបនេះ និងធ្វើឱ្យពួកគេមិនអាចជឿបានទៀតឬ? តើពួកគេអាចធ្វើបែបនោះបានទេ? (ទេ ពួកគេមិនអាចធ្វើបែបនោះបានឡើយ។) តើវាសមរម្យដែរឬទេ ក្នុងការសម្របសម្រួល ឬឱនក្បាលចំពោះពួកទទឹងនឹងព្រះគ្រីស្ទ ឬចំពោះកម្លាំងនៃសេចក្ដីងងឹត ឬកម្លាំងទុច្ចរិតនោះ? តើនោះជាផ្លូវដែលអ្នករាល់គ្នាគួរជ្រើសរើសឬ? (ទេ មិនមែនទេ។) ដូច្នេះ តើអ្នករាល់គ្នាគួរជ្រើសរើសផ្លូវមួយណា? (គឺលាតត្រដាង និងរាយការណ៍ពីពួកទទឹងនឹងព្រះគ្រីស្ទ។) នៅពេលដែលអ្នករកឃើញថានរណាម្នាក់គឺជាអាទទឹងនឹងព្រះគ្រីស្ទ ចាំខ្ញុំប្រាប់អ្នក ប្រសិនបើឥទ្ធិពលរបស់គាត់ខ្លាំង ហើយពួកអ្នកដឹកនាំ និងពួកអ្នកធ្វើការជាច្រើនស្ដាប់គាត់ តែមិនព្រមស្ដាប់អ្នក ហើយប្រសិនបើអ្នកលាតត្រដាងគាត់ នោះអ្នកអាចនឹងត្រូវគេទុកឱ្យឯកោ ឬបោសសម្អាតចេញមិនខាន ដូច្នេះ អ្នកត្រូវតែពិចារណាពីយុទ្ធសាស្ត្ររបស់អ្នកឱ្យបានហ្មត់ចត់។ កុំតតាំងនឹងគាត់តែម្នាក់ឯងឱ្យសោះ ឱកាសទទួលបានជោគជ័យមិននៅខាងអ្នកឡើយ។ ចូរចាប់ផ្ដើមដោយការទាក់ទងមនុស្សពីរបីនាក់ដែលយល់ពីសេចក្ដីពិត និងមានការញែកដឹង ហើយស្វែងរកការប្រកបគ្នាជាមួយពួកគេ។ ប្រសិនបើអ្នកឈានដល់ការឯកភាពគ្នា ចូរចូលទៅរកអ្នកដឹកនាំ ឬអ្នកធ្វើការពីរនាក់ទៀតដែលអាចទទួលយកសេចក្ដីពិត និងឈានដល់ការព្រមព្រៀងគ្នា។ ដោយមានមនុស្សមួយចំនួនធ្វើសកម្មភាពរួមគ្នា ចូរលាតត្រដាង និងចាត់វិធានការលើអាទទឹងនឹងព្រះគ្រីស្ទរួមគ្នា។ តាមរបៀបនេះ អ្នកមានឱកាសទទួលបានជោគជ័យ។ ប្រសិនបើឥទ្ធិពលរបស់អាទទឹងនឹងព្រះគ្រីស្ទធំធេងពេក អ្នករាល់គ្នាក៏អាចសរសេរសំបុត្ររាយការណ៍ទៅកាន់ខាងលើផងដែរ។ នេះគឺជាវិធីសាស្ត្រដ៏ល្អបំផុត។ ប្រសិនបើពួកអ្នកដឹកនាំ និងពួកអ្នកធ្វើការពីរបីនាក់ពិតជាព្យាយាមគាបសង្កត់អ្នករាល់គ្នាមែន អ្នករាល់គ្នាអាចប្រាប់ពួកគេថា៖ «ប្រសិនបើអ្នករាល់គ្នាមិនទទួលយកការលាតត្រដាង និងសេចក្ដីរាយការណ៍របស់យើងទេ ពួកយើងនឹងបញ្ជូនបញ្ហានេះឡើងទៅកាន់ខាងលើ ហើយទុកឱ្យខាងលើចាត់វិធានការលើអ្នករាល់គ្នា!»។ នេះជួយបង្កើនឱកាសជោគជ័យរបស់អ្នក ពីព្រោះពួកគេនឹងមិនហ៊ានចាត់វិធានការប្រឆាំងនឹងអ្នករាល់គ្នាឡើយ។ នៅពេលដោះស្រាយជាមួយពួកទទឹងនឹងព្រះគ្រីស្ទ អ្នកត្រូវតែអនុវត្តវិធីសាស្ត្រដ៏គួរឱ្យទុកចិត្តនេះ កុំធ្វើតែម្នាក់ឯងឱ្យសោះ។ ប្រសិនបើអ្នកគ្មានការគាំទ្រពីអ្នកដឹកនាំ និងអ្នកធ្វើការពីរបីនាក់ទេ ការខិតខំប្រឹងប្រែងរបស់អ្នកច្បាស់ជាបរាជ័យមិនខាន លើកលែងតែអ្នកអាចសរសេរលិខិតរាយការណ៍ ហើយប្រគល់វាទៅឱ្យខាងលើ។ ពួកទទឹងនឹងព្រះគ្រីស្ទគឺមានឧបាយកលលាក់ពិស និងល្បិចកលខ្លាំងណាស់។ ប្រសិនបើអ្នកគ្មានភស្តុតាងគ្រប់គ្រាន់ទេ សូមកុំចាត់វិធានការប្រឆាំងនឹងពួកគេអី។ ការលើកហេតុផល ឬការជជែកវែកញែកជាមួយពួកគេ គឺគ្មានប្រយោជន៍ទេ ការបង្ហាញសេចក្ដីស្រឡាញ់ដើម្បីព្យាយាមផ្លាស់ប្ដូរពួកគេ គឺគ្មានប្រយោជន៍ទេ ហើយការប្រកបគ្នាអំពីសេចក្ដីពិតជាមួយពួកគេ ក៏មិនមានប្រសិទ្ធភាពដែរ អ្នកនឹងមិនអាចផ្លាស់ប្ដូរពួកគេបានឡើយ។ ក្នុងស្ថានភាពដែលអ្នកមិនអាចផ្លាស់ប្ដូរពួកគេបាន វិធីល្អបំផុតដែលអ្នកគួរធ្វើ មិនមែនជាការជជែកបើកចំហពីចិត្តមួយទៅចិត្តមួយជាមួយពួកគេ លើកហេតុផលជាមួយពួកគេ ហើយរង់ចាំឱ្យពួកគេប្រែចិត្តនោះទេ។ ផ្ទុយទៅវិញ ចូរលាតត្រដាង និងរាយការណ៍ពីពួកគេដោយមិនឱ្យពួកគេដឹង ទុកឱ្យខាងលើចាត់វិធានការលើពួកគេ ហើយលើកទឹកចិត្តមនុស្សឱ្យបានកាន់តែច្រើន ដើម្បីលាតត្រដាងពួកគេ រាយការណ៍ពីពួកគេ និងបដិសេធពួកគេ ដែលទីបំផុត នាំឱ្យពួកគេត្រូវបានដកចេញពីពួកជំនុំទាំងឫសគល់។ តើនេះមិនមែនជាវិធីសាស្ត្រដ៏ល្អទេឬ? ប្រសិនបើគាត់មានបំណងទាញយកគំនិតក្នុងជម្រៅចិត្តរបស់អ្នកចេញមកដោយល្បិច ដើម្បីស្ទាបស្ទង់អ្នក និងមើលថាតើអ្នកមានការញែកដឹងណាមួយចំពោះគាត់ដែរឬទេ តើអ្នកគួរធ្វើដូចម្ដេច ប្រសិនបើអ្នកបានកំណត់អត្តសញ្ញាណគាត់ថាជាអ្នកទទឹងនឹងព្រះគ្រីស្ទរួចហើយនោះ? (ខ្ញុំមិនគួរនិយាយដោយស្មោះត្រង់ជាមួយគាត់ទេ ប៉ុន្តែត្រូវយល់ស្របតាមពាក្យសម្ដីរបស់គាត់ជាបណ្ដោះអាសន្នសិន ដោយមិនឱ្យគាត់ដឹងថាខ្ញុំបានញែកដឹងពីគាត់ឡើយ បន្ទាប់មក ខ្ញុំគួរតែលាតត្រដាង និងរាយការណ៍ពីគាត់ដោយសម្ងាត់។) តើវិធីសាស្ត្រនេះយ៉ាងម៉េចដែរ? (ល្អ។) អ្នកត្រូវតែមើលធ្លុះឧបាយកលរបស់ពួកអារក្ស និងពួកសាតាំង ហើយជៀសវាងកុំឱ្យអន្ទាក់របស់ពួកគេដំណើរការ ឬធ្លាក់ចូលទៅក្នុងរណ្ដៅរបស់ពួកគេ។ នៅពេលដោះស្រាយជាមួយពួកសាតាំង និងពួកអារក្ស អ្នកត្រូវតែប្រើប្រាជ្ញា ហើយចៀសវាងការនិយាយការពិតប្រាប់ពួកគេ។ នេះក៏ព្រោះតែអ្នកដែលអ្នកអាចនិយាយការពិតប្រាប់បាន គឺមានតែព្រះជាម្ចាស់ និងបងប្អូនប្រុសស្រីពិតប្រាកដប៉ុណ្ណោះ។ អ្នកមិនត្រូវនិយាយការពិតប្រាប់ពួកសាតាំង ពួកអារក្ស ឬពួកទទឹងនឹងព្រះគ្រីស្ទឡើយ។ មានតែព្រះជាម្ចាស់ប៉ុណ្ណោះដែលស័ក្តិសមនឹងយល់ពីអ្វីដែលមាននៅក្នុងចិត្តរបស់អ្នក ព្រមទាំងមានអធិបតេយ្យភាពលើ និងពិនិត្យពិច័យចិត្តរបស់អ្នក។ គ្មាននរណាម្នាក់ ជាពិសេសពួកអារក្ស និងពួកសាតាំង មានលក្ខណៈសម្បត្តិគ្រប់គ្រាន់ក្នុងការត្រួតត្រា ឬពិនិត្យពិច័យចិត្តរបស់អ្នកឡើយ។ ហេតុដូច្នេះហើយ ប្រសិនបើពួកអារក្ស និងពួកសាតាំងព្យាយាមទាញយកការពិតពីអ្នកដោយល្បិច អ្នកមានសិទ្ធិនិយាយពាក្យថា «ទេ» បដិសេធមិនឆ្លើយតប និងលាក់បាំងព័ត៌មាន នេះគឺជាសិទ្ធិរបស់អ្នក។ ប្រសិនបើអ្នកនិយាយថា៖ «នែ៎ អារក្ស ឯងចង់ទាញយកពាក្យសម្ដីរបស់ខ្ញុំចេញមកដោយល្បិច ប៉ុន្តែខ្ញុំនឹងមិននិយាយការពិតប្រាប់ឯងទេ ខ្ញុំនឹងមិនប្រាប់ឯងឡើយ។ ខ្ញុំនឹងរាយការណ៍ពីឯង តើឯងអាចធ្វើអ្វីខ្ញុំបាន? ប្រសិនបើឯងហ៊ានធ្វើបាបខ្ញុំ ខ្ញុំនឹងរាយការណ៍ពីឯង ប្រសិនបើឯងធ្វើបាបខ្ញុំ ព្រះជាម្ចាស់នឹងដាក់បណ្ដាសា និងដាក់ទោសឯងមិនខាន!» តើការធ្វើបែបនេះមានប្រសិទ្ធភាពដែរឬទេ? (ទេ មិនមានប្រសិទ្ធភាពទេ។) ព្រះគម្ពីរចែងថា៖ «ចូរមានភាពឈ្លាសវៃដូចជាសត្វពស់ ហើយស្លូតដូចជាសត្វព្រាប» (ម៉ាថាយ ១០:១៦)។ ក្នុងស្ថានភាពបែបនេះ អ្នកត្រូវតែមានប្រាជ្ញាដូចជាសត្វពស់ អ្នកគួរតែមានប្រាជ្ញា។ ចិត្តរបស់យើងស័ក្តិសមសម្រាប់តែព្រះជាម្ចាស់ពិនិត្យពិច័យ និងកាន់កាប់ប៉ុណ្ណោះ ហើយចិត្តរបស់យើង គួរតែត្រូវបានថ្វាយដល់ទ្រង់តែមួយអង្គគត់។ មានតែព្រះជាម្ចាស់ប៉ុណ្ណោះដែលស័ក្តិសមនឹងទទួលបានចិត្តរបស់យើង ពួកសាតាំង និងពួកអារក្សមិនស័ក្តិសមឡើយ! ហេតុដូច្នេះហើយ តើពួកទទឹងនឹងព្រះគ្រីស្ទមានសិទ្ធិដឹងពីអ្វីដែលមាននៅក្នុងចិត្តរបស់យើង ឬអ្វីដែលយើងកំពុងគិតដែរឬទេ? ពួកគេគ្មានសិទ្ធិនោះទេ។ តើគោលបំណងរបស់ពួកគេដែលព្យាយាមធ្វើល្បិចឱ្យអ្នកនិយាយការពិតចេញមក និងស្ទាបស្ទង់អ្នក គឺជាអ្វី? ពួកគេមានបំណងត្រួតត្រាអ្នក អ្នកត្រូវតែយល់ដឹងពីរឿងនេះឱ្យបានច្បាស់។ ដូច្នេះ កុំនិយាយការពិតប្រាប់ពួកគេឱ្យសោះ។ អ្នកត្រូវតែរកវិធីបង្រួបបង្រួមបងប្អូនប្រុសស្រីឱ្យបានកាន់តែច្រើន ដើម្បីលាតត្រដាង និងបដិសេធពួកគេ ទាញពួកគេចុះពីតំណែងរបស់ពួកគេ ហើយកុំបណ្ដោយឱ្យពួកគេទទួលបានជោគជ័យឱ្យសោះ។ ចូរដកពួកគេចេញទាំងឫសគល់ពីពួកជំនុំ ដោយបដិសេធមិនផ្ដល់ឱកាសណាមួយដល់ពួកគេ ដើម្បីរំខាន និងប្រើអំណាចនៅក្នុងដំណាក់របស់ព្រះជាម្ចាស់ម្ដងទៀតឡើយ។

ការដែលពួកទទឹងនឹងព្រះគ្រីស្ទស្ទាបស្ទង់ និងត្រួតត្រាចិត្តរបស់មនុស្ស គឺជាការពិតដ៏ជាក់ស្ដែងមួយ។ ដោយវិនិច្ឆ័យលើសារជាតិរបស់ពួកទទឹងនឹងព្រះគ្រីស្ទ វាច្បាស់ណាស់ថា ការធ្វើសកម្មភាពបែបនេះ គឺជារឿងដែលកើតចេញពីធម្មជាតិរបស់ពួកគេ ហើយក៏ជារឿងធម្មតាណាស់ដែរ។ នៅក្នុងពួកជំនុំផ្សេងៗ ពួកទទឹងនឹងព្រះគ្រីស្ទតែងតែបញ្ជូនមនុស្សជំនិតរបស់ពួកគេឱ្យទៅជ្រៀតចូលក្នុងចំណោមបងប្អូនប្រុសស្រី ស្ទាបស្ទង់រកព័ត៌មាន និងប្រមូលព័ត៌មានផ្ទៃក្នុង។ ជួនកាល ព័ត៌មានដែលពួកគេប្រមូលបាន គឺទាក់ទងនឹងរឿងកំប៉ិកកំប៉ុកក្នុងគ្រួសារ ឬការសន្ទនាធម្មតារវាងមនុស្ស ដែលមិនសំខាន់ទាល់តែសោះ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទតែងតែធ្វើឱ្យរឿងរ៉ាវទាំងនេះក្លាយជារឿងធំដុំ ដោយថែមទាំងលើករឿងនេះឡើងដល់កម្រិតនៃគំនិត និងទស្សនៈទៀតផង ដើម្បីក្ដោបក្ដាប់ការផ្លាស់ប្ដូរគំនិត និងមតិយោបល់របស់មនុស្សឱ្យបានទាន់ពេលវេលា។ នេះគឺដើម្បីឱ្យពួកគេអាចត្រួតត្រាលើកាលៈទេសៈ និងស្ថានភាពរបស់មនុស្សម្នាក់ៗបានយ៉ាងងាយស្រួល ដោយឆ្លើយតបទៅនឹងស្ថានភាពនីមួយៗបានយ៉ាងទាន់ពេលវេលា។ សកម្មភាពរបស់ពួកទទឹងនឹងព្រះគ្រីស្ទដែលទាក់ទងនឹងអំណាច និងឋានៈ គឺល្អិតល្អន់ជាពិសេស។ តើល្អិតល្អន់ដល់កម្រិតណា? ចំពោះទស្សនៈរបស់មនុស្សម្នាក់ៗអំពីរបៀបដែលពួកគេដោះស្រាយបញ្ហា ក៏ដូចជាទស្សនៈរបស់ពួកគេលើសម្ភារៈ លុយកាក់ ឋានៈ ការជឿលើព្រះជាម្ចាស់ ការបំពេញភារកិច្ច និងការឈប់ពីការងារ ពួកគេចង់ដឹងពីរឿងទាំងអស់នេះយ៉ាងច្បាស់ក្រឡែត។ បន្ទាប់ពីពួកគេដឹងយ៉ាងច្បាស់ក្រឡែតហើយ ពួកទទឹងនឹងព្រះគ្រីស្ទមិនប្រើសេចក្ដីពិតដើម្បីផ្គត់ផ្គង់ដល់មនុស្ស កែប្រែទស្សនៈខុសឆ្គងរបស់មនុស្ស ឬដោះស្រាយបញ្ហាឡើយ។ ផ្ទុយទៅវិញ ពួកគេប្រើវាដើម្បីបម្រើដល់ឋានៈ អំណាច និងដែនគ្រប់គ្រងផ្ទាល់ខ្លួនរបស់ពួកគេ។ នេះគឺជាគោលបំណងរបស់ពួកទទឹងនឹងព្រះគ្រីស្ទ ក្នុងការស្ទាបស្ទង់ និងត្រួតត្រាចិត្តរបស់មនុស្ស។ សម្រាប់ពួកទទឹងនឹងព្រះគ្រីស្ទ អ្វីៗគ្រប់យ៉ាងដែលពួកគេធ្វើ ហាក់ដូចជាមានអត្ថន័យ និងមានតម្លៃ ប៉ុន្តែរឿងរ៉ាវដែលពួកគេសន្មតថាមានអត្ថន័យ និងមានតម្លៃទាំងអស់នេះ គឺជារឿងរ៉ាវដែលព្រះជាម្ចាស់ថ្កោលទោសទៅវិញទេ។ រឿងរ៉ាវទាំងនេះគឺជាការក្បត់ព្រះជាម្ចាស់ និងជាការប្រទូសរ៉ាយនឹងទ្រង់ទៅវិញទេ។

ថ្ងៃទី៧ ខែវិច្ឆិកា ឆ្នាំ២០២០


ចំណុចទីដប់ប្រាំ៖ ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ (ផ្នែកទីមួយ)

I. ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់

ថ្ងៃនេះ យើងនឹងប្រកបគ្នាអំពីចំណុចទីដប់ប្រាំនៃការស្ដែងចេញផ្សេងៗរបស់ពួកទទឹងនឹងព្រះគ្រីស្ទ ពោលគឺ ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ។ ចំណុចនេះលាតត្រដាងពីការស្ដែងចេញចំនួនពីរអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះជាម្ចាស់ និងព្រះគ្រីស្ទ ដែលតំណាងឱ្យសារជាតិរបស់ពួកទទឹងនឹងព្រះគ្រីស្ទ។ ការស្ដែងចេញទាំងពីរនេះពាក់ព័ន្ធនឹងព្រះជាម្ចាស់ផ្ទាល់ ដោយម្យ៉ាងពាក់ព័ន្ធនឹងព្រះវិញ្ញាណរបស់ព្រះជាម្ចាស់ ហើយម្យ៉ាងទៀតពាក់ព័ន្ធនឹងសាច់ឈាមដែលយកកំណើតជាមនុស្សរបស់ព្រះជាម្ចាស់។ ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់ឡើយ ហើយពួកគេក៏មិនទទួលស្គាល់សាច់ឈាមដែលយកកំណើតជាមនុស្សរបស់ទ្រង់ដែរ។ ទាំងនេះគឺជាទស្សនៈដែលពួកទទឹងនឹងព្រះគ្រីស្ទមានចំពោះព្រះជាម្ចាស់ ហើយទាំងនេះគឺជាការស្ដែងចេញចម្បងៗអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះជាម្ចាស់។ សម្រាប់ពេលនេះ យើងនឹងមិនប្រកបគ្នាអំពីសារជាតិនៃការសម្ដែងចេញចម្បងៗទាំងពីរនេះទេ ផ្ទុយទៅវិញ ជាដំបូង សូមយើងពិភាក្សាអំពីរបៀបដែលការមិនជឿលើអត្ថិភាពរបស់ព្រះជាម្ចាស់ពីសំណាក់ពួកទទឹងនឹងព្រះគ្រីស្ទស្ដែងចេញ ពោលគឺ តើពួកទទឹងនឹងព្រះគ្រីស្ទមានគំនិត ទស្សនៈ អាកប្បកិរិយា ព្រមទាំងទង្វើ ការស្ដែងចេញ និងរបៀបជាក់លាក់អ្វីខ្លះចំពោះព្រះជាម្ចាស់ ដែលបញ្ជាក់ថាពួកគេមិនជឿលើអត្ថិភាពរបស់ទ្រង់។ តើមានការស្ដែងចេញជាក់ស្តែងនៃការមិនជឿនេះដែរឬទេ? មនុស្សខ្លះអាចនិយាយថា៖ «ការមិនជឿលើអត្ថិភាពរបស់ព្រះជាម្ចាស់ពីសំណាក់ពួកទទឹងនឹងព្រះគ្រីស្ទ គ្រាន់តែមានន័យថា ពួកគេមិនទទួលស្គាល់ការពិតនេះ និងបដិសេធអត្ថិភាពរបស់ព្រះជាម្ចាស់ប៉ុណ្ណោះ។ នៅក្នុងចិត្តរបស់ពួកគេ ពួកគេជឿថាគ្មានព្រះជាម្ចាស់ទេ ហើយថា ព្រះវិញ្ញាណរបស់ព្រះជាម្ចាស់ ព្រះជាម្ចាស់ផ្ទាល់ និងព្រះអាទិករ គឺមើលមិនឃើញ និងមិនមានអត្ថិភាពឡើយ។ សម្រាប់ពួកគេ ងារជា “ព្រះជាម្ចាស់” គឺគ្មានន័យ និងគ្រាន់តែជាការស្រមើស្រមៃរបស់មនុស្សប៉ុណ្ណោះ។ តើនេះមិនមែនជារឿងសាមញ្ញក្នុងការបកស្រាយ និងប្រកបគ្នាទេឬអី? តើនេះទាក់ទងនឹងសារជាតិរបស់ពួកទទឹងនឹងព្រះគ្រីស្ទយ៉ាងដូចម្តេច? តើរឿងនេះមានការសម្ដែងចេញជាក់លាក់យ៉ាងដូចម្តេចទៅ? តើនេះមិនមែនជាការពន្លើសរឿងតូចឱ្យក្លាយជារឿងធំទេឬអី? តើវាពិតជាស្មុគស្មាញដល់ថ្នាក់ហ្នឹងមែនឬ?» តើការគិតបែបនេះត្រឹមត្រូវដែរឬទេ? ប្រសិនបើអ្នករាល់គ្នាត្រូវបានគេសុំឱ្យប្រកបគ្នាអំពីប្រធានបទនៃពួកទទឹងនឹងព្រះគ្រីស្ទដែលមិនជឿលើអត្ថិភាពរបស់ព្រះជាម្ចាស់ តើអ្នករាល់គ្នានឹងប្រកបគ្នាអំពីវា និងវែកញែកអំពីវាដោយរបៀបណា? ឧទាហរណ៍ សូមពិចារណាអំពីមនុស្សម្នាក់ដែលបោកបញ្ឆោតខ្លាំង។ តើអ្នកអាចនិយាយអំពីការស្ដែងចេញជាក់លាក់នៃសេចក្ដីបោកបញ្ឆោតរបស់ពួកគេបានដែរឬទេ? ប្រសិនបើអ្នកគ្រាន់តែនិយាយថា៖ «មនុស្សនេះបោកបញ្ឆោតខ្លាំងណាស់ ហើយតែងតែនិយាយកុហកដោយមិននិយាយពាក្យពិតសូម្បីមួយម៉ាត់» តើអ្នកប្រកបគ្នាចប់ត្រឹមហ្នឹងឬ? តើសភាព និងការស្ដែងចេញជាក់លាក់នៃសេចក្ដីបោកបញ្ឆោតមានអ្វីខ្លះ? តើអ្នកអាចវែកញែកសេចក្ដីបោកបញ្ឆោតរបស់បុគ្គលនោះដោយរបៀបណា? តើពួកគេប្រើរបៀបអ្វីខ្លះដើម្បីប្រព្រឹត្តខ្លួន និងចាត់ចែងកិច្ចការនៅក្នុងជីវិតប្រចាំថ្ងៃរបស់ពួកគេ? តើពួកគេប្រើវិធីសាស្ត្រអ្វីខ្លះដើម្បីរស់នៅក្នុងលោកីយ៍? តើចរិតលក្ខណៈរបស់ពួកគេបែបណា? តើពួកគេមានទស្សនៈបែបណាចំពោះមនុស្ស ព្រឹត្តិការណ៍ និងរបស់ផ្សេងៗ? តើអាចបញ្ជាក់ដោយរបៀបណាថា មនុស្សនេះបោកបញ្ឆោតខ្លាំងនោះ? តើមិនមានចំណុចជាក់លាក់នៅត្រង់នេះទេឬអី? ពិតជាមានចំណុចជាក់លាក់មែន។ វាមិនមែនគ្រាន់តែនិយាយថាអ្វីទៅជាសេចក្ដីបោកបញ្ឆោត ឬទង្វើអ្វីខ្លះដែលបោកបញ្ឆោតនោះទេ ហើយវាក៏មិនមែនគ្រាន់តែជាការពន្យល់ពាក្យនេះដែរ ផ្ទុយទៅវិញ អ្នកត្រូវវែកញែកអំពីការស្ដែងចេញ ទង្វើ គំនិត ទស្សនៈជាក់លាក់របស់ពួកគេ វិធីសាស្ត្ររបស់ពួកគេក្នុងការចាត់ចែងកិច្ចការ ចរិតលក្ខណៈរបស់ពួកគេ និងចំណុចផ្សេងៗទៀត។ លក្ខណៈចម្បងរបស់មនុស្សដែលបោកបញ្ឆោត គឺពួកគេមិនដែលបើកចំហចិត្តដើម្បីប្រកបគ្នាជាមួយនរណាម្នាក់ឡើយ ហើយពួកគេមិននិយាយចេញពីចិត្តរបស់ពួកគេ សូម្បីតែជាមួយមិត្តល្អបំផុតរបស់ពួកគេក៏ដោយ។ ពួកគេពូកែគិតគូរដោយល្បិចកល និងពិបាកមើលឱ្យធ្លុះយ៉ាងខ្លាំង។ តាមពិត មនុស្សបែបនេះមិនចាំបាច់ទាល់តែមានអាយុច្រើន ឬឆ្លងកាត់រឿងរ៉ាវក្នុងលោកីយ៍ច្រើននោះទេ ហើយថែមទាំងអាចមានបទពិសោធតិចតួចទៀតផង ប៉ុន្តែពួកគេគិតគូរប្រើល្បិចកល និងមើលមិនធ្លុះខ្លាំងណាស់។ ពួកគេមានល្បិចកលខ្លាំងបើធៀបនឹងអាយុរបស់ពួកគេ។ តើនេះមិនមែនជាមនុស្សដែលមានសេចក្ដីបោកបញ្ឆោតពីធម្មជាតិទេឬអី? ពួកគេលាក់បាំងខ្លួនឯងយ៉ាងជិតឈឹង រហូតដល់គ្មាននរណាម្នាក់អាចមើលធ្លុះពួកគេឡើយ។ ទោះបីជាពួកគេនិយាយពាក្យសម្ដីច្រើនប៉ុនណាក៏ដោយ ក៏វាពិបាកនឹងប្រាប់ថាពាក្យណាពិត និងពាក្យណាមិនពិតណាស់ ហើយគ្មាននរណាម្នាក់ដឹងថាពេលណាពួកគេកំពុងនិយាយការពិត ឬពេលណាពួកគេកំពុងនិយាយកុហកឡើយ។ បន្ថែមពីនេះ ពួកគេពូកែខាងការក្លែងបន្លំ និងការប្រើអំណះអំណាងបំភ័ន្តជាពិសេស។ ពួកគេតែងតែធ្វើឱ្យមនុស្សយល់ខុសអំពីពួកគេ និងលាក់បាំងការពិត ដូច្នេះ មនុស្សគ្រប់គ្នាបានឃើញតែភាពក្លែងក្លាយដែលពួកគេសម្ដែងឱ្យឃើញប៉ុណ្ណោះ។ ពួកគេក្លែងបន្លំខ្លួនឯងជាមនុស្សខ្ពង់ខ្ពស់ ល្អ មានគុណធម៌ និងជាមនុស្សគ្មានល្បិច ជាមនុស្សដែលគេចូលចិត្ត និងទទួលស្គាល់ ហើយនៅទីបំផុត មនុស្សគ្រប់គ្នាគោរពបូជា និងកោតសរសើរពួកគេ។ ទោះបីជាអ្នកចំណាយពេលនៅជាមួយមនុស្សបែបនេះយូរប៉ុនណាក៏ដោយ ក៏អ្នកមិនដឹងថាពួកគេកំពុងគិតអ្វីឡើយ។ ទស្សនៈ និងអាកប្បកិរិយារបស់ពួកគេចំពោះមនុស្ស ព្រឹត្តិការណ៍ និងរបស់ផ្សេងៗគ្រប់ប្រភេទ ត្រូវបានលាក់ទុកនៅក្នុងចិត្តរបស់ពួកគេ។ ពួកគេមិនដែលប្រាប់រឿងទាំងនេះដល់នរណាម្នាក់ឡើយ។ ពួកគេមិនដែលប្រកបគ្នាអំពីរឿងទាំងនេះ សូម្បីតែជាមួយមនុស្សជំនិតបំផុតរបស់ពួកគេក៏ដោយ។ សូម្បីតែនៅពេលដែលពួកគេអធិស្ឋានទៅកាន់ព្រះជាម្ចាស់ ក៏ពួកគេប្រហែលជាមិនបើកចំហនូវអ្វីដែលមាននៅក្នុងចិត្តរបស់ពួកគេ ឬការពិតអំពីខ្លួនពួកគេដែរ។ មិនត្រឹមតែប៉ុណ្ណោះ ពួកគេព្យាយាមក្លែងបន្លំខ្លួនឯងជាមនុស្សដែលមានភាពជាមនុស្សល្អ ដែលពោរពេញដោយភាពខាងវិញ្ញាណ និងលះបង់ក្នុងការដេញតាមសេចក្ដីពិត។ គ្មាននរណាម្នាក់អាចមើលឃើញថាពួកគេមាននិស្ស័យបែបណា និងជាមនុស្សប្រភេទណាឡើយ។ ទាំងនេះគឺជាការស្ដែងចេញនៃសេចក្ដីបោកបញ្ឆោត។ ឧទាហរណ៍ សូមពិចារណាអំពីមនុស្សខ្ជិលម្នាក់។ តើការស្ដែងចេញជាក់លាក់នៃភាពខ្ជិលច្រអូសមានអ្វីខ្លះ? មនុស្សខ្លះអាចនិយាយថា៖ «ភាពខ្ជិលច្រអូស គឺមិនធ្វើការងារអ្វីទាល់តែសោះ គ្រាន់តែអង្គុយលេងពេញមួយថ្ងៃ មិនចង់កម្រើក ឬខ្វល់ខ្វាយពីរឿងអ្វីទាំងអស់ ហើយមិនចង់និយាយស្ដី»។ តើទាំងនេះគឺជាការស្ដែងចេញជាក់ស្តែង និងជាសារជាតិនៃភាពខ្ជិលច្រអូសដែរឬទេ? (ទេ ទាំងនេះគ្រាន់តែជាបាតុភូតសើៗប៉ុណ្ណោះ។) ចុះតើការស្ដែងចេញជាសារជាតិនៃភាពខ្ជិលច្រអូសមានអ្វីខ្លះទៅ? ជាចម្បង មានការស្ដែងចេញធំៗចំនួនពីរ៖ ទីមួយ គឺការមិនសុខចិត្តស៊ូទ្រាំនឹងការលំបាកណាមួយ មិនទទួលបន្ទុក ឬការទទួលខុសត្រូវនៅក្នុងអ្វីក៏ដោយដែលពួកគេធ្វើ ដោយរអ៊ូរទាំនៅពេលណាដែលរាងកាយរបស់ពួកគេមានអារម្មណ៍មិនស្រួលបន្តិចបន្តួច ឬពួកគេជួបប្រទះនឹងការលំបាកបន្តិចបន្តួច ឬភាពនឿយហត់បន្តិចបន្តួច។ ទីពីរ គឺការស្អប់ខ្ពើមការធ្វើការងារណាមួយ ដោយចង់រស់នៅដោយសេចក្ដីរីករាយ ចូលចិត្តការលំហែ និងមិនចូលចិត្តពលកម្ម បណ្ដោយឱ្យពេលវេលារបស់ពួកគេកន្លងផុតទៅដោយឥតប្រយោជន៍ និងបណ្ដែតបណ្ដោយថ្ងៃវេលារបស់ពួកគេ ព្រមទាំងត្អូញត្អែរមិនចេះចប់ និងលាក់ខ្លួននៅកន្លែងដែលគ្មាននរណាម្នាក់អាចរកពួកគេឃើញ នៅពេលណាដែលពួកគេត្រូវធ្វើការ។ ទាំងនេះគឺជាការស្ដែងចេញចម្បងទាំងពីរនៃភាពខ្ជិលច្រអូស។ យើងនឹងមិនពិភាក្សាអំពីការស្ដែងចេញជាក់លាក់នៅទីនេះទេ។ ជាឧទាហរណ៍ សូមយកមនុស្សល្មោភស៊ីម្នាក់មកពិចារណា។ តើការស្ដែងចេញជាក់លាក់នៃភាពល្មោភស៊ីមានអ្វីខ្លះ? នេះគឺជារឿងមួយនៅក្នុងភាពជាមនុស្ស ដែលគួរតែងាយស្រួលក្នុងការវែកញែក និងញែកដឹង តើមែនទេ? (ការដេញតាមសេចក្ដីរីករាយខាងសាច់ឈាមជានិច្ច តែងតែចង់ហូបអាហារឆ្ងាញ់ៗ បំពេញចំណង់អាហាររបស់ខ្លួន។) (មានចំណង់អាហារមិនចេះឆ្អែតឆ្អន់ ចំពោះអាហារឆ្ងាញ់ៗ។) ទាំងនេះគឺជាការស្ដែងចេញនៃភាពល្មោភស៊ី។ តើមិនមានមនុស្សដែលបន្ទាប់ពីបានឮថាកន្លែងណាមួយមានអាហារឆ្ងាញ់ហើយ ក៏ខិតខំប្រឹងប្រែងយ៉ាងខ្លាំងដើម្បីស្វែងរកវាទេឬអី? ឧទាហរណ៍ ឧបមាថាមានភោជនីយដ្ឋានថ្មីមួយបើកនៅកន្លែងណាមួយ ហើយវាមានមុខម្ហូបឆ្ងាញ់ៗជាច្រើនមុខ ប៉ុន្តែវាមានតម្លៃថ្លៃបន្តិច និងនៅឆ្ងាយ ហើយត្រូវចំណាយពេលបើកបរមួយម៉ោងទើបទៅដល់ទីនោះ។ មនុស្សភាគច្រើននឹងគិតថា វាមិនសមនឹងធ្វើដំណើរឆ្ងាយដល់ថ្នាក់ហ្នឹង គ្រាន់តែដើម្បីញ៉ាំអាហារមួយពេលនោះទេ។ ប៉ុន្តែមនុស្សដែលចូលចិត្តហូប នៅពេលបានឮអំពីភោជនីយដ្ឋាននេះ នឹងគិតថា៖ «ការបើកបរមួយម៉ោងមិនឆ្ងាយនោះទេ។ តើជីវិតមិនមែនមានន័យត្រឹមតែការហូប ផឹក និងសប្បាយទេឬអី? តោះ ទៅហូប!» ក៏ប៉ុន្តែ ប្រសិនបើមនុស្សដដែលនេះ ត្រូវបានគេសុំឱ្យបើកបរមួយម៉ោងដើម្បីទៅបំពេញការងារត្រឹមត្រូវរបស់ពួកគេវិញ គេនឹងចាប់ផ្ដើមរិះគិតថា៖ «តើខ្ញុំមិនហត់ទេឬ បើទៅទីនោះ? តើវានឹងបានផលទេសម្រាប់ខ្ញុំ ក្នុងការចំណាយពេលច្រើនយ៉ាងនេះដើម្បីទៅធ្វើការនៅទីនោះ? ចុះបើខ្ញុំជួបមនុស្សអាក្រក់? ចុះបើឡានអស់សាំង? តើខ្ញុំនឹងហូបអ្វីនៅទីនោះ? តើមានអាហារចម្អិនស្រាប់ៗដែរឬទេ? ចុះបើខ្ញុំមិនអាចសម្របខ្លួនទៅនឹងបរិស្ថាននៅទីនោះ? ចុះបើខ្ញុំដេកមិនលក់នៅពេលយប់?» ពួកគេគិតច្រើនហួសហេតុនៅពេលនិយាយដល់ការងារត្រឹមត្រូវរបស់ពួកគេ ដោយមើលឃើញការលំបាកនៅគ្រប់ទីកន្លែង។ ប៉ុន្តែនៅពេលនិយាយដល់ការហូបអ្វីដែលឆ្ងាញ់ ពួកគេសុខចិត្តជម្នះរាល់ឧបសគ្គ ឧបសគ្គទាំងអស់លែងជាបញ្ហា ហើយពួកគេឈប់គិតច្រើនហួសហេតុ។ ទាំងនេះគឺជាការស្ដែងចេញជាក់លាក់នៃភាពល្មោភស៊ី។ ខ្ញុំគ្រាន់តែលើកឡើងអំពីរឿងនេះដោយសង្ខេបនៅទីនេះប៉ុណ្ណោះ ខ្ញុំនឹងមិនបកស្រាយលម្អិតបន្ថែមទៀតទេ។

ចូរយើងត្រឡប់ទៅកាន់ប្រធានបទនៃការប្រកបគ្នានៅថ្ងៃនេះវិញ។ តើការស្ដែងចេញនៃការមិនជឿលើអត្ថិភាពរបស់ព្រះជាម្ចាស់របស់ពួកទទឹងនឹងព្រះគ្រីស្ទមានអ្វីខ្លះ? តើពួកគេបញ្ចេញឱ្យឃើញនូវគំនិត ទស្សនៈ និងសភាពជាក់លាក់អ្វីខ្លះ? នៅពេលមានរឿងរ៉ាវកើតឡើងចំពោះពួកគេ តើពួកគេមានអាកប្បកិរិយា ទស្សនៈ និងគំនិតអ្វីខ្លះ ដែលបញ្ជាក់ថាពួកគេពិតជាមិនជឿលើអត្ថិភាពរបស់ព្រះជាម្ចាស់មែននោះ? តើនេះមិនសមនឹងយកមកប្រកបគ្នាទេឬអី? ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់ឡើយ តើព័ត៌មានលម្អិត និងការស្ដែងចេញជាក់លាក់នៃការមិនជឿនេះមានអ្វីខ្លះ? (មិនថាមានរឿងអ្វីកើតឡើងនោះទេ ពួកគេមិនជឿថាវាត្រូវបានចាត់ចែង និងរៀបចំដោយព្រះជាម្ចាស់ឡើយ ហើយពួកគេមិនអាចទទួលយកវាពីព្រះជាម្ចាស់បានទេ។) (ពួកគេមិនជឿថា ព្រះជាម្ចាស់ប្រទានរង្វាន់ដល់មនុស្សល្អ និងដាក់ទោសមនុស្សអាក្រក់ឡើយ ដូច្នេះ ពួកគេប្រព្រឹត្តអំពើអាក្រក់យ៉ាងគឃ្លើន។) ទាំងនេះគឺជាការស្ដែងចេញជាក់លាក់មួយចំនួន។ ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់ឡើយ។ ការមិនជឿលើអត្ថិភាពរបស់ព្រះជាម្ចាស់នេះ គឺជាការបដិសេធ។ តើពួកគេបដិសេធអ្វីខ្លះ ដែលបញ្ជាក់ថាពួកគេបដិសេធអត្ថិភាពរបស់ព្រះជាម្ចាស់? (ពួកគេបដិសេធអត្តសញ្ញាណរបស់ព្រះជាម្ចាស់ជាព្រះអាទិករ។) (ពួកគេបដិសេធថា ព្រះជាម្ចាស់គ្រប់គ្រងអ្វីៗទាំងអស់ និងមានអធិបតេយ្យភាពលើរបស់សព្វសារពើ។) (ពួកគេបដិសេធថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយបដិសេធថា កិច្ចការនៃការជំនុំជម្រះ និងការវាយផ្ចាលរបស់ព្រះជាម្ចាស់ អាចជម្រះសេចក្ដីពុករលួយរបស់មនុស្ស និងសង្គ្រោះពួកគេពីសាតាំងបាន។) តើសេចក្ដីថ្លែងការណ៍មួយណាក្នុងចំណោមសេចក្ដីថ្លែងការណ៍ទាំងនេះមានលក្ខណៈជាតំណាង និងកាន់តែសំខាន់ជាមូលដ្ឋាន? ការបដិសេធអត្តសញ្ញាណរបស់ព្រះជាម្ចាស់ និងអធិបតេយ្យភាពរបស់ទ្រង់លើរបស់សព្វសារពើ តើទាំងនេះមិនមានលក្ខណៈជាតំណាងទេឬអី? តើទាំងនេះមិនមែនជាបញ្ហាសំខាន់ជាមូលដ្ឋានទេឬអី? (មែនហើយ។) ការជឿលើអត្ថិភាពរបស់ព្រះជាម្ចាស់ ម្យ៉ាងគឺការទទួលស្គាល់អត្តសញ្ញាណ និងសារជាតិរបស់ព្រះជាម្ចាស់។ លើសពីនេះទៅទៀត វាគឺជាការទទួលយក និងការទទួលស្គាល់ការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើ បន្ថែមពីលើមូលដ្ឋាននៃការជឿលើអត្តសញ្ញាណ និងសារជាតិរបស់ព្រះជាម្ចាស់។ តើនេះមិនមែនជាការជឿលើអត្ថិភាពរបស់ព្រះជាម្ចាស់ទាំងស្រុងទេឬអី? តើចំណុចទាំងពីរនេះមិនសំខាន់ខ្លាំងទេឬអី? (មែនហើយ។) ចំណុចទាំងពីរនេះគឺជាបញ្ហាសំខាន់ជាមូលដ្ឋានបំផុត។ ហេតុដូច្នេះ ដើម្បីវែកញែកពីការមិនជឿលើអត្ថិភាពរបស់ព្រះជាម្ចាស់ពីសំណាក់ពួកទទឹងនឹងព្រះគ្រីស្ទ ជាដំបូង យើងត្រូវវែកញែករឿងពីរយ៉ាង៖ ទីមួយ ពួកទទឹងនឹងព្រះគ្រីស្ទបដិសេធមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់ ទីពីរ ពួកទទឹងនឹងព្រះគ្រីស្ទបដិសេធមិនទទួលស្គាល់អធិបតេយ្យភាពរបស់ព្រះជាម្ចាស់លើរបស់សព្វសារពើ។ ទិដ្ឋភាពផ្សេងទៀត គឺមានរួមបញ្ចូលនៅក្នុងចំណុចទាំងពីរនេះ។ ពីមុន យើងបានប្រកបគ្នាអំពីរបៀបដែលពួកទទឹងនឹងព្រះគ្រីស្ទមិនទទួលស្គាល់ថា ព្រះជាម្ចាស់គឺជាសេចក្ដីពិត ថាព្រះបន្ទូលរបស់ព្រះជាម្ចាស់គឺជាសេចក្ដីពិត ឬថាព្រះជាម្ចាស់អាចសង្គ្រោះមនុស្សបាន។ នេះក៏ជាការពិតមួយដែរ។ ក៏ប៉ុន្តែ នៅទីនេះ ខ្ញុំកំពុងនិយាយថា ជាមូលដ្ឋាន ពួកទទឹងនឹងព្រះគ្រីស្ទមិនជឿថាមានព្រះជាម្ចាស់ទេ ហើយជាមូលដ្ឋាន មិនជឿលើអត្ថិភាពរបស់ព្រះជាម្ចាស់ឡើយ។ ការវែកញែករឿងនេះពីទស្សនៈនៃពួកទទឹងនឹងព្រះគ្រីស្ទដែលមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់ ហើយបដិសេធមិនទទួលស្គាល់អធិបតេយ្យភាពរបស់ព្រះជាម្ចាស់លើរបស់សព្វសារពើ នឹងកាន់តែមានទម្ងន់ និងមានលក្ខណៈជាតំណាងកាន់តែខ្លាំង។

ក. ការបដិសេធមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់

សូមយើងចាប់ផ្ដើមដោយប្រកបគ្នាអំពីចំណុចទីមួយ៖ ការដែលពួកទទឹងនឹងព្រះគ្រីស្ទបដិសេធមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់។ តើអត្តសញ្ញាណរបស់ព្រះជាម្ចាស់គឺជាអ្វី? ចំពោះភាវៈដែលព្រះបានបង្កើតទាំងអស់ ព្រះជាម្ចាស់គឺជាព្រះអាទិករ ដូច្នេះ តើអត្តសញ្ញាណរបស់ទ្រង់ចំពោះរបស់សព្វសារពើគឺជាអ្វី? (ព្រះអធិបតីនៃរបស់សព្វសារពើ។) ងារនេះក៏ត្រឹមត្រូវដែរ ប៉ុន្តែ តើអត្តសញ្ញាណពិតប្រាកដរបស់ព្រះជាម្ចាស់គឺជាអ្វី? នៅពេលហៅព្រះជាម្ចាស់ តើអ្នកអាចហៅទ្រង់ដោយផ្ទាល់ថា «ព្រះអធិបតីនៃរបស់សព្វសារពើ» បានដែរឬទេ? វាដូចជាអត្តសញ្ញាណម្ដាយរបស់អ្នកចំពោះអ្នក គឺជាអ្នកដែលបានផ្ដល់កំណើតឱ្យអ្នក និងចិញ្ចឹមបីបាច់អ្នកអ៊ីចឹង ប៉ុន្តែ តើអ្នកអាចហៅម្ដាយរបស់អ្នកថា «អ្នកដែលបានផ្ដល់កំណើតឱ្យខ្ញុំ និងចិញ្ចឹមបីបាច់ខ្ញុំ» បានដែរឬទេ? (ទេ។) តើអ្នកហៅគាត់ថាអ្វី? (ម៉ាក់។) នោះគឺជាពាក្យដែលអ្នកហៅម្ដាយរបស់អ្នក។ ហេតុដូច្នេះ ងាររបស់ព្រះអាទិករ ដែលជាព្រះអធិបតីនៃរបស់សព្វសារពើ គឺព្រះជាម្ចាស់ ហើយមានតែព្រះជាម្ចាស់ផ្ទាល់ប៉ុណ្ណោះដែលអាចហៅថា ព្រះជាម្ចាស់បាន។ ចំពោះរបស់ដែលបានបង្កើតមក និងរបស់ដែលមិនបានបង្កើតមកទាំងអស់ ព្រះជាម្ចាស់គឺជាព្រះជាម្ចាស់ អត្តសញ្ញាណរបស់ទ្រង់គឺជាព្រះអធិបតីនៃរបស់សព្វសារពើ ហើយងាររបស់ទ្រង់គឺព្រះជាម្ចាស់។ អង្គដែលមានងារនេះ គឺព្រះជាម្ចាស់ផ្ទាល់ ទ្រង់គឺជាព្រះជាម្ចាស់។ មានតែព្រះអង្គដែលស័ក្តិសមនឹងងារជាព្រះជាម្ចាស់ប៉ុណ្ណោះ ទើបមានអត្តសញ្ញាណ និងសារជាតិរបស់ព្រះជាម្ចាស់។ សូមយើងកុំទាន់និយាយអំពីពាក្យ «សារជាតិ» សម្រាប់ពេលនេះអី ហើយផ្ទុយទៅវិញ សូមនិយាយអំពីអត្តសញ្ញាណ។ ព្រះជាម្ចាស់ផ្ទាល់ ដែលមានអត្តសញ្ញាណជាព្រះជាម្ចាស់ ធ្វើកិច្ចការរបស់ព្រះជាម្ចាស់ សម្ដែងចេញនូវនិស្ស័យរបស់ព្រះជាម្ចាស់ ព្រមទាំងដឹកនាំមនុស្សជាតិទាំងអស់ និងមានអធិបតេយ្យភាពលើមនុស្សជាតិទាំងអស់ និងរបស់សព្វសារពើ ដោយប្រើវិធីសាស្ត្ររបស់ព្រះជាម្ចាស់។ សម្រាប់អ្នកដែលជឿលើព្រះជាម្ចាស់ និងទទួលស្គាល់អត្តសញ្ញាណរបស់ព្រះជាម្ចាស់ ទស្សនៈរបស់ពួកគេចំពោះអ្វីគ្រប់យ៉ាងដែលព្រះជាម្ចាស់ធ្វើ គឺខុសគ្នាស្រឡះពីទស្សនៈរបស់ពួកទទឹងនឹងព្រះគ្រីស្ទ។ អ្នកដែលអាចយល់បានយ៉ាងត្រឹមត្រូវអំពីអ្វីគ្រប់យ៉ាងដែលព្រះជាម្ចាស់ធ្វើនៅក្នុងចំណោមរបស់សព្វសារពើ នឹងមើលឃើញតាមរយៈការនេះនូវវិធីដែលទ្រង់ធ្វើកិច្ចការ ហើយកាន់តែជឿជាក់លើអត្ថិភាពរបស់ទ្រង់នៅក្នុងចំណោមរបស់សព្វសារពើ។ ផ្ទុយទៅវិញ ទស្សនៈ របៀប និងមុំដែលពួកទទឹងនឹងព្រះគ្រីស្ទប្រើក្នុងការមើលរឿងរ៉ាវទាំងអស់នេះ គឺផ្ទុយស្រឡះពីអ្នកដែលជឿលើអត្ថិភាពរបស់ព្រះជាម្ចាស់។ គឺដោយសារតែរឿងនេះហើយ ទើបពួកទទឹងនឹងព្រះគ្រីស្ទសុខចិត្តស្លាប់ ជាជាងជឿលើអត្ថិភាពរបស់ព្រះជាម្ចាស់ ឬជឿថា អង្គដែលអាចធ្វើរឿងរ៉ាវទាំងអស់នេះបាន គឺជាអង្គដែលមានអត្តសញ្ញាណជាព្រះជាម្ចាស់ ហើយថាមានតែទ្រង់ប៉ុណ្ណោះដែលស័ក្តិសមនឹងទទួលងារថា ព្រះជាម្ចាស់ និងស័ក្តិសមនឹងឱ្យមនុស្សហៅទ្រង់ថា ព្រះជាម្ចាស់។

ចំពោះរឿងរ៉ាវជាច្រើនដែលមាននៅក្នុងចំណោមរបស់សព្វសារពើ និងមនុស្សជាតិទាំងអស់ ទោះបីជាវាអាចមើលឃើញនឹងភ្នែកទទេ ឬមិនអាចក៏ដោយ ប្រសិនបើមនុស្សមើល និងយល់ពីរឿងទាំងនោះតាមរយៈព្រះបន្ទូលរបស់ព្រះជាម្ចាស់ និងភាពមានវិចារណញ្ញាណនៃភាពជាមនុស្សធម្មតា នោះពួកគេនឹងរកឃើញថា ព្រះជាម្ចាស់កំពុងដឹកនាំមនុស្សជាតិនៅក្នុងចំណោមរបស់សព្វសារពើ ហើយថាទ្រង់ពិតជាមានអត្ថិភាពមែន។ ច្បាប់នៃរបស់សព្វសារពើ និងការវិវត្តនៃរបស់សព្វសារពើ ត្រូវបានចាត់ចែង និងរៀបចំទៅតាមក្បួនច្បាប់មួយសំណុំដែលមើលមិនឃើញ និងមិនអាចពណ៌នាបាន។ ដូច្នេះ តើនរណាមានសមត្ថភាពចាត់ចែង និងរៀបចំរឿងទាំងអស់នេះបាន? មិនមែនជាបុគ្គលអស្ចារ្យណាម្នាក់ ឬវីរបុរសណាម្នាក់ឡើយ ហើយនេះច្បាស់ណាស់ថាមិនមែនជាការកកើតឡើងដោយធម្មជាតិនោះទេ។ ផ្ទុយទៅវិញ គឺអង្គដែលមើលមិនឃើញ និងប៉ះមិនបាន ប៉ុន្តែមនុស្សអាចដឹងបាននោះហើយ ដែលមានអធិបតេយ្យភាពលើរឿងទាំងអស់នេះ។ តើអង្គនេះជានរណា? គឺព្រះជាម្ចាស់។ តើការជឿលើអត្ថិភាពរបស់ព្រះជាម្ចាស់ មិនមែនជាភាពមានវិចារណញ្ញាណអប្បបរមាដែលមនុស្សគួរតែមានទេឬអី? តើនេះមិនមែនជាទស្សនៈ និងមុំអប្បបរមា និងជាមូលដ្ឋានបំផុត ដែលមនុស្សគួរប្រើដើម្បីមើលរឿងរ៉ាវនានាទេឬអី? ក៏ប៉ុន្តែ ពួកទទឹងនឹងព្រះគ្រីស្ទខ្វះភាពមានវិចារណញ្ញាណនេះ ហេតុដូច្នេះហើយ ពួកគេមិនមើលរឿងរ៉ាវនានាពីទស្សនៈ និងមុំបែបនេះឡើយ។ ដូច្នេះ ចំពោះរឿងរ៉ាវដែលចាត់ចែងដោយព្រះជាម្ចាស់ ដែលមនុស្សជាតិអាចត្រឹមតែដឹង ហើយដែលព្រះជាម្ចាស់មិនបានប្រាប់មនុស្សជាតិយ៉ាងច្បាស់លាស់ដោយប្រើភាសាច្បាស់ៗនោះ ពួកទទឹងនឹងព្រះគ្រីស្ទចាត់ទុករឿងទាំងនោះថាជារឿងចៃដន្យ ជារឿងដែលមនុស្សបង្កើតឡើង ជារឿងដែលកកើតឡើងដោយធម្មជាតិ ឬសូម្បីតែជារឿងដែលមនុស្សស្រមើស្រមៃ និងគ្រប់គ្រងដោយឧបាយ។ ទោះបីជាអ្នកធ្វើបន្ទាល់ពីអត្ថិភាពរបស់ព្រះជាម្ចាស់យ៉ាងណាក៏ដោយ ទោះបីជាអ្នកប្រើការពិតប៉ុន្មានដើម្បីបញ្ជាក់ថា ព្រះជាម្ចាស់គង់នៅក្នុងចំណោមរបស់សព្វសារពើ ថាព្រះជាម្ចាស់មានអត្តសញ្ញាណជាព្រះជាម្ចាស់ ហើយថាមានតែអង្គដែលមានអត្តសញ្ញាណជាព្រះជាម្ចាស់ប៉ុណ្ណោះដែលអាចធ្វើរឿងទាំងនេះបាន និងរៀបចំរបស់សព្វសារពើបានយ៉ាងមានសណ្ដាប់ធ្នាប់ ហើយថាព្រះអធិបតីបែបនេះគឺជាអង្គដែលមានអត្តសញ្ញាណជាព្រះជាម្ចាស់យ៉ាងណាក៏ដោយ តើពួកទទឹងនឹងព្រះគ្រីស្ទនឹងមើលឃើញរឿងនេះតាមរបៀបនេះដែរឬទេ? តើពួកទទឹងនឹងព្រះគ្រីស្ទនឹងយល់ពីរឿងនេះតាមរបៀបនេះដែរឬទេ? (ទេ។) ទោះបីជាអ្នកបង្ហាញការពិតប៉ុន្មានដើម្បីបញ្ជាក់ពីរឿងនេះក៏ដោយ ក៏ពួកទទឹងនឹងព្រះគ្រីស្ទនឹងមិនជឿ ហើយក៏មិនទទួលស្គាល់វាឡើយ។ ទោះបីជាមើលទៅខាងក្រៅ ពួកគេមិននិយាយអ្វីក៏ដោយ ហើយទោះបីជាពួកគេមិនអាចបង្ហាញភស្តុតាងណាមួយដើម្បីបដិសេធវាក៏ដោយ ក៏នៅក្នុងជម្រៅចិត្តរបស់ពួកគេ ពួកគេមិនយល់ស្រប និងបដិសេធមិនទទួលស្គាល់រឿងនេះរាប់រយដង និងដាក់សញ្ញាសួរជាបន្តបន្ទាប់នៅពីក្រោយរឿងនេះដែរ។ ពួកគេគិតថា មនុស្សដែលជឿលើអត្តសញ្ញាណរបស់ព្រះជាម្ចាស់ គឺជាមនុស្សល្ងង់ ហើយថាពួកគេត្រូវបានគេបំភាន់ ព្រមទាំងគិតថា មានតែមនុស្សដែលមានការគិតមិនទាន់ចាស់ទុំប៉ុណ្ណោះ ទើបធ្វើ និងគិតបែបនេះ។ តាមទស្សនៈរបស់ពួកគេ ឆន្ទៈសេរីរបស់មនុស្សគួរតែត្រូវបានគ្រប់គ្រងដោយមនុស្សខ្លួនឯង និងស្ដែងចេញដោយសេរី។ ពួកគេគិតថា មនុស្សគួរតែបង្កើតមតិអំពីព្រឹត្តិការណ៍ដែលកើតឡើងនៅក្នុងចំណោមរបស់សព្វសារពើតាមរបៀបណាក៏ដោយដែលពួកគេជ្រើសរើស ហើយថាព្រឹត្តិការណ៍ទាំងនេះគួរតែត្រូវបានមើលតាមរយៈវិធីសាស្ត្រវិទ្យាសាស្ត្រ និងទស្សនៈវិទ្យាសាស្ត្រ ថាមនុស្សមិនគួរជឿអបិយជំនឿពេកទេ ឬប្រើអធិបតេយ្យភាពរបស់ព្រះជាម្ចាស់ដើម្បីពន្យល់ពីអ្វីៗគ្រប់យ៉ាង ឬយកអធិបតេយ្យភាពរបស់ព្រះជាម្ចាស់មកប្រើក្នុងការដោះស្រាយអ្វីៗគ្រប់យ៉ាងឡើយ។ ឧទាហរណ៍ នៅក្នុងពួកជំនុំ បងប្អូនប្រុសស្រីជាច្រើនបានជួបប្រទះនឹងទីសម្គាល់ និងការអស្ចារ្យជាច្រើនដែលព្រះជាម្ចាស់បានធ្វើ ចាប់តាំងពីទទួលបានសេចក្ដីសង្គ្រោះរបស់ទ្រង់មក។ ពួកគេធ្វើបន្ទាល់អំពីរបៀបដែលព្រះជាម្ចាស់បានដឹកនាំពួកគេនៅពេលនោះ អំពីរបៀបដែលព្រះជាម្ចាស់បានបង្ហាញឱ្យពួកគេឃើញតាមរយៈព្រឹត្តិការណ៍ទាំងនេះថាទ្រង់ពិតជាមានអត្ថិភាពមែន ហើយថាព្រឹត្តិការណ៍ទាំងនោះពិតជាត្រូវបានធ្វើឡើងដោយទ្រង់មែន ក៏ដូចជាព្រះពរ និងព្រះគុណដ៏ធំធេងដែលពួកគេទទួលបានតាមរយៈព្រឹត្តិការណ៍ទាំងនេះផងដែរ។ ភស្តុតាងទាំងនេះមានជាក់ស្ដែង ទាំងនៅក្នុងទីបន្ទាល់ និងនៅក្នុងភស្តុតាងជាក់ស្តែង។ សេចក្ដីជំនឿរបស់អ្នកដែលជឿលើអត្ថិភាពរបស់ព្រះជាម្ចាស់ ត្រូវបានពង្រឹងដោយទីបន្ទាល់ និងភស្តុតាងជាក់ស្តែងទាំងនេះ ប៉ុន្តែ តើទស្សនៈរបស់ពួកទទឹងនឹងព្រះគ្រីស្ទ ដែលមិនជឿលើអត្ថិភាពរបស់ព្រះជាម្ចាស់ មានការផ្លាស់ប្តូរដែរឬទេ បន្ទាប់ពីបានឮរឿងទាំងនេះ? (ទេ។) តើអ្នកដឹងដោយរបៀបណា? ពីព្រោះ មិនថាអ្នកនិយាយដោយស្មោះត្រង់យ៉ាងណា ឬ មានមនុស្សប៉ុន្មាននាក់មកផ្ទៀងផ្ទាត់ទីបន្ទាល់របស់អ្នកដោយផ្ទាល់ក៏ដោយ ក៏ពួកទទឹងនឹងព្រះគ្រីស្ទនឹងមិនជឿវាឡើយ។ ពួកគេនឹងនិយាយថា៖ «បើខ្ញុំមិនបានជួបប្រទះវាដោយខ្លួនឯង និងមិនបានឃើញវាទេ នោះវាមិនមានអត្ថិភាពឡើយ។ អ្វីដែលអ្នករាល់គ្នាបានជួបប្រទះ គ្រាន់តែជារឿងចៃដន្យ ជារឿងដែលកើតឡើងដោយចៃដន្យប៉ុណ្ណោះ។ តើមនុស្សគ្រប់គ្នាមិនសុទ្ធតែជួបប្រទះនឹងព្រឹត្តិការណ៍គ្រោះថ្នាក់ ឬព្រឹត្តិការណ៍ចៃដន្យនៅក្នុងជីវិតរបស់ពួកគេទេឬអី? តើការកើតឡើងនៃរឿងចៃដន្យ និងរឿងដែលកើតឡើងដោយចៃដន្យទាំងនេះ បញ្ជាក់ថាវាជាទង្វើរបស់ព្រះជាម្ចាស់ឬ? តើវាបញ្ជាក់ថាអ្នកដែលធ្វើរឿងទាំងនេះគឺជាព្រះជាម្ចាស់ឬ? ប្រហែលជាវាគ្រាន់តែជាការស្រមើស្រមៃរបស់អ្នកប៉ុណ្ណោះ ប្រហែលជាអ្នកគ្រាន់តែមានសំណាងដែលមានអ្នកមានគុណណាម្នាក់នៅទីនោះដើម្បីជួយអ្នក ឬប្រហែលជាវាមិនទាន់ដល់ពេលដែលអ្នកត្រូវស្លាប់ ហើយអ្នកគ្រាន់តែសំណាងល្អដែលបានរួចជីវិតប៉ុណ្ណោះ»។ មើលចុះ តើពួកគេទទួលស្គាល់កិច្ចការដែលព្រះជាម្ចាស់បានធ្វើចំពោះមនុស្សទាំងនេះដែរឬទេ? (ពួកគេមិនទទួលស្គាល់ទេ។) ពួកគេមិនទទួលស្គាល់ ឬមិនជឿលើការដែលព្រះជាម្ចាស់បានធ្វើចំពោះបងប្អូនប្រុសស្រីឡើយ ហើយពួកគេក៏មិនជឿថា ព្រះជាម្ចាស់អាចធ្វើការបែបនេះបាន ឬថារឿងរ៉ាវដែលបងប្អូនប្រុសស្រីបានជួបប្រទះ ពិតជាបានកើតឡើងមែននោះដែរ។ ពួកគេគិតថា៖ «តើរឿងបែបនេះអាចមានអត្ថិភាពនៅក្នុងលោកីយ៍ដោយរបៀបណា? ប្រសិនបើវាមានមែន នោះវាគ្រាន់តែជាការស្រមើស្រមៃរបស់មនុស្សប៉ុណ្ណោះ។ ដូចពាក្យចាស់ពោលថា “អ្វីដែលអ្នកគិតនៅពេលថ្ងៃ អ្នកនឹងយល់សប្តិឃើញវានៅពេលយប់”។ រឿងទាំងនេះសុទ្ធតែជារឿងបំភាន់ប៉ុណ្ណោះ»។ នៅពេលដែលពួកទទឹងនឹងព្រះគ្រីស្ទឮអំពីរបៀបដែលបងប្អូនប្រុសស្រីបានជួបប្រទះទីសម្គាល់ និងការអស្ចារ្យមួយចំនួន បានទទួលព្រះគុណ និងព្រះពរពិសេសមួយចំនួនរបស់ព្រះជាម្ចាស់ ព្រមទាំងបានជួបប្រទះរឿងរ៉ាវមួយចំនួនដែលហួសពីសមត្ថភាពរបស់មនុស្សធម្មតា ពួកគេមិនជឿរឿងនោះឡើយ។ ដូច្នេះ តើពួកទទឹងនឹងព្រះគ្រីស្ទអាចជឿលើការបំភ្លឺ និងការណែនាំដែលបងប្អូនប្រុសស្រីទទួលបាន ក្នុងពេលកំពុងដកពិសោធព្រះបន្ទូលរបស់ព្រះជាម្ចាស់ដែរឬទេ? ពួកគេក៏មិនជឿលើរឿងនោះដែរ។ ពួកគេមិនជឿថា ព្រះជាម្ចាស់បំភ្លឺ ស្រាយបំភ្លឺ និងណែនាំមនុស្សឡើយ។ ពួកគេគិតថា អ្វីទាំងអស់នេះកើតចេញពីគំនិតរបស់មនុស្ស និងពីការវិភាគ និងការយល់ដឹងដែលផ្អែកលើចំណេះដឹងរបស់មនុស្ស ហើយថាការទាំងនេះបង្កើតបានជាទីបន្ទាល់ពីបទពិសោធទាំងនេះ។ ពួកគេជឿថា៖ «ប្រសិនបើមនុស្សខិតខំគិត និងខិតខំប្រឹងប្រែងក្នុងទិសដៅនេះ តើពួកគេមិនទទួលបានចំណេះដឹងខ្លះទេឬអី? ប្រសិនបើខ្ញុំក៏ប្រឹងប្រែង ហើយខិតខំគិត និងខិតខំពិចារណាក្នុងរឿងនេះដែរ នោះដូចជាការសរសេរអត្ថបទមួយអ៊ីចឹង ខ្ញុំក៏អាចបង្កើតទីបន្ទាល់ពីបទពិសោធខ្លះបានដែរ»។ ហេតុដូច្នេះ នៅពេលនិយាយដល់ទីបន្ទាល់ពីបទពិសោធរបស់បងប្អូនប្រុសស្រី ដែលពួកគេធ្វើបន្ទាល់អំពីរបៀបដែលព្រះជាម្ចាស់បានដឹកនាំពួកគេ របៀបដែលទ្រង់បានបំភ្លឺ និងស្រាយបំភ្លឺពួកគេ របៀបដែលទ្រង់បានជំនុំជម្រះ វាយផ្ចាល លួសកាត់ និងប្រៀនប្រដៅពួកគេ ហើយរបៀបដែលព្រះជាម្ចាស់បានរៀបចំកាលៈទេសៈដើម្បីល្បងល និងបន្សុទ្ធពួកគេ ក៏ដូចជាអំពីរបៀបដែលពួកគេបានយល់ពីបំណងព្រះហឫទ័យរបស់ព្រះជាម្ចាស់ពីរឿងនេះ និងរឿងផ្សេងៗទៀត ពួកទទឹងនឹងព្រះគ្រីស្ទមិនទទួលស្គាល់ ឬមិនជឿលើការណាមួយដែលព្រះជាម្ចាស់បានធ្វើទាំងនេះឡើយ។ ពួកគេគិតថា រឿងទាំងអស់នេះគឺមិនអាចទៅរួចទេ។ ពួកទទឹងនឹងព្រះគ្រីស្ទមិនទទួលស្គាល់ ឬមិនជឿលើព្រឹត្តិការណ៍ទាំងនេះ ដែលកើតឡើងនៅក្នុងចំណោមបងប្អូនប្រុសស្រីឡើយ។ តើនេះបញ្ជាក់ពីសារជាតិរបស់ពួកទទឹងនឹងព្រះគ្រីស្ទ ដែលបដិសេធមិនទទួលស្គាល់អត្តសញ្ញាណរបស់ព្រះជាម្ចាស់ទាំងស្រុងដែរឬទេ? តាមពិត នេះមិនមែនជាភស្តុតាងដ៏រឹងមាំបំផុត ដើម្បីបញ្ជាក់ពីសារជាតិរបស់ពួកទទឹងនឹងព្រះគ្រីស្ទ ដែលបដិសេធមិនទទួលស្គាល់អត្តសញ្ញាណរបស់ព្រះជាម្ចាស់នោះទេ។

សូមយើងក្រឡេកមើលទៅក្រៅរង្វង់ពួកជំនុំ និងបងប្អូនប្រុសស្រីជាបណ្ដោះអាសន្នសិន ហើយពិនិត្យមើលទស្សនៈរបស់ពួកទទឹងនឹងព្រះគ្រីស្ទចំពោះរឿងរ៉ាវផ្សេងៗនៅក្នុងចំណោមក្រុមមនុស្ស និងនៅក្នុងជីវិតពិត។ តើរឿងរ៉ាវទាំងនេះមានអ្វីខ្លះ? (ការកើត ចាស់ ឈឺ និងស្លាប់របស់មនុស្ស ក៏ដូចជាការផ្លាស់ប្តូរក្នុងសង្គម ការផ្លាស់ប្តូរនយោបាយ និងការកើតឡើងនៃគ្រោះមហន្តរាយ។ ពួកទទឹងនឹងព្រះគ្រីស្ទមិនអាចស្គាល់អធិបតេយ្យភាពរបស់ព្រះជាម្ចាស់នៅក្នុងរឿងណាមួយទាំងនេះឡើយ។) (ពួកទទឹងនឹងព្រះគ្រីស្ទមិនជឿថា វាសនារបស់មនុស្សស្ថិតនៅក្នុងព្រះហស្តរបស់ព្រះជាម្ចាស់ឡើយ ផ្ទុយទៅវិញ ពួកគេចង់បង្កើតមាតុភូមិដ៏ស្រស់ស្អាតមួយដោយដៃទាំងពីររបស់ពួកគេផ្ទាល់។) ទាំងនេះគឺជាការស្ដែងចេញជាក់លាក់ ដែលពាក់ព័ន្ធនឹងសារជាតិនៃបញ្ហានេះ។ តើពួកទទឹងនឹងព្រះគ្រីស្ទអាចមើលឃើញថា វាសនារបស់មនុស្ស ការរស់ និងការស្លាប់ និងបទពិសោធន៍ទាំងអស់ដែលមនុស្សម្នាក់ៗឆ្លងកាត់នៅក្នុងជីវិត គឺស្ថិតនៅក្រោមអធិបតេយ្យភាពរបស់ព្រះជាម្ចាស់ដែរឬទេ? ពួកគេមិនអាចមើលឃើញរឿងនេះឡើយ។ ឧទាហរណ៍ មានពាក្យចាស់ពោលនៅក្នុងសង្គមថា៖ «អ្នកដែលសាងសង់ស្ពាន និងជួសជុលផ្លូវ ត្រូវធ្លាក់ខ្លួនខ្វាក់ភ្នែក ចំណែកឯកូនចៅរបស់អ្នកសម្លាប់មនុស្ស និងអ្នកដុតបំផ្លាញ បែរជាកើនចំនួនកាន់តែច្រើនទៅវិញ»។ តើពាក្យសម្ដីនេះគឺជាច្បាប់ជាក់ស្ដែងនៃរឿងអ្វីមួយឬ? តើវាគឺជាសេចក្ដីពិតឬ? តើវាគឺជាទ្រឹស្ដីទស្សនៈវិជ្ជាឬ? (ទេ។) ចុះតើពាក្យសម្ដីនេះមានប្រភពមកពីណា? ច្បាស់ណាស់ វាមិនមែនមកពីអ្នកដែលជឿលើព្រះជាម្ចាស់ឡើយ វាគ្រាន់តែជាបាតុភូតខាងក្រៅមួយនៅក្នុងស្ថានភាពរស់នៅរបស់មនុស្សប្រភេទផ្សេងៗ ក្នុងដំណើរអភិវឌ្ឍរបស់មនុស្សជាតិប៉ុណ្ណោះ។ មនុស្សជឿថា លោកីយ៍នេះខ្វះភាពយុត្តិធម៌ ថាមនុស្សម្នាក់កាន់តែធ្វើអំពើល្អច្រើនប៉ុនណា គេកាន់តែងាយនឹងធ្លាក់ខ្លួនខ្វាក់ភ្នែក និងកាន់តែទទួលកម្មពៀរច្រើនប៉ុណ្ណោះ ចំណែកឯមនុស្សម្នាក់កាន់តែធ្វើអាក្រក់ច្រើនប៉ុនណា គេកាន់តែចម្រុងចម្រើន និងទទួលបានជោគជ័យនៅក្នុងលោកីយ៍នេះទៅវិញ។ តើច្បាប់នៃការវិវត្តនៃរឿងរ៉ាវផ្សេងៗនៅក្នុងចំណោមមនុស្សជាតិ ស្របទៅនឹងពាក្យសម្ដីនេះតាមរបៀបណាមួយដែរឬទេ? ក៏មានពាក្យចាស់ពោលទៀតថា៖ «មនុស្សល្អស្លាប់ទាំងនៅក្មេង ចំណែកឯមនុស្សអាក្រក់រស់នៅបានអាយុវែង»។ តើមនុស្សប្រភេទណាដែលបង្កើតពាក្យសម្ដីនេះឡើង? ពាក្យសម្ដីបែបនេះ ត្រូវបានមនុស្សស្គាល់ថាជាសុភាសិតប្រជាប្រិយ តើមនុស្សប្រភេទណាដែលអាចនិយាយពាក្យសម្ដីទាំងនេះចេញមកបាន? តើពួកគេជាអ្នកជឿលើព្រះជាម្ចាស់ឬ? តើពួកគេជាមនុស្សដែលជឿលើអត្ថិភាពរបស់ព្រះជាម្ចាស់ឬ? (ទេ។) មានមនុស្សទុទិដ្ឋិនិយមមួយចំនួនដែលមិនទទួលបានជោគជ័យនៅក្នុងសង្គម និងនៅក្នុងចំណោមមនុស្ស ដែលប្រឈមមុខនឹងឧបសគ្គនៅគ្រប់ទីកន្លែង មានវាសនាលំបាក និងបំណងប្រាថ្នាមិនបានសម្រេច ហើយមិនថាពួកគេទៅទីណាក៏មិនចម្រើនដែរ។ ពួកគេគិតថា ខ្លួនមានសមត្ថភាព និងប៉ិនប្រសប់គួរសម ប៉ុន្តែពួកគេនៅតែមិនអាចសាងកេរ្តិ៍ឈ្មោះសម្រាប់ខ្លួនឯង មិនអាចលូតលាស់ មិនអាចលេចធ្លោជាងអ្នកដទៃ ឬមិនអាចលើកមុខមាត់ដូនតារបស់ពួកគេបាន។ ទោះបីជាពួកគេទៅទីណាក៏ដោយ ពួកគេត្រូវបានគេមិនរាប់រក ធ្វើបាប និងជិះជាន់ ហើយពួកគេខ្វះសមត្ថភាពក្នុងការរំដោះខ្លួនចេញពីរឿងទាំងអស់នេះ។ នៅទីបំផុត ពួកគេសន្និដ្ឋានថា៖ «គ្មានភាពយុត្តិធម៌នៅក្នុងសង្គម ឬក្នុងចំណោមមនុស្សជាតិឡើយ គ្មានរឿងដែលថាប្រទានរង្វាន់ដល់មនុស្សល្អ និងដាក់ទោសអ្នកធ្វើអាក្រក់ ឬមានកម្មពៀរនោះទេ។ មនុស្សអាក្រក់ធ្វើរឿងអាក្រក់ដោយមិនត្រូវបានគេដាក់ទោស ចំណែកឯមនុស្សល្អដែលបានធ្វើអំពើល្អជាច្រើន ដូចជាការបរិច្ចាគ និងការជួយអ្នកក្រីក្រ មិនទទួលបានរង្វាន់នៅទីបញ្ចប់ឡើយ។ ដូច្នេះ កុំធ្វើជាមនុស្សល្អអី វាគ្មានប្រយោជន៍ទេ។ មនុស្សល្អនៅទីបំផុតត្រូវធ្លាក់ខ្លួនខ្វាក់ភ្នែក គេត្រូវតែធ្វើជាមនុស្សអាក្រក់វិញ»។ ដោយសារតែពួកគេមិនទទួលបានជោគជ័យនៅក្នុងលោកីយ៍ និងនៅក្នុងចំណោមក្រុមមនុស្ស ពួកគេត្អូញត្អែរថាលោកីយ៍ខ្វះភាពសមធម៌​ និងយុត្តិធម៌ ហើយត្អូញត្អែរថា​ នៅក្នុងលោកិយ៍នេះគ្មានព្រះអង្គសង្គ្រោះ។ ពួកគេគិតថា មនុស្សគ្រប់គ្នាបានប្រព្រឹត្តអយុត្តិធម៌ចំពោះពួកគេ ពីព្រោះគ្មាននរណាម្នាក់មើលឃើញពីចំណុចខ្លាំង ឬជំនាញរបស់ពួកគេឡើយ ហើយគ្មាននរណាម្នាក់ដាក់ពួកគេនៅក្នុងតំណែងសំខាន់ៗនោះទេ។ ដូច្នេះ ពួកគេបង្កើតទ្រឹស្ដីវៀចវេរប្រភេទនេះឡើង ដើម្បីត្អូញត្អែរអំពីមនុស្សជាតិ និងលោកីយ៍។ តាមពិតទៅ តើមានហេតុផលនៅពីក្រោយការកើតឡើងនៃរឿងរ៉ាវផ្សេងៗទាំងនេះដែរឬទេ? តើមានទំនាក់ទំនងនៃហេតុនិងផលដែរឬទេ? ពិតជាមានមែន! ពួកទទឹងនឹងព្រះគ្រីស្ទមានទស្សនៈដូចគ្នានឹងមនុស្សទាំងនេះដែរ។ ពួកគេមិនជឿថា ព្រះជាម្ចាស់មានអធិបតេយ្យភាពលើរបស់សព្វសារពើឡើយ ហើយពួកគេក៏មិនជឿថា អ្វីៗគ្រប់យ៉ាងដែលស្ថិតក្រោមអធិបតេយ្យភាពរបស់ព្រះជាម្ចាស់ ដែលមានអត្តសញ្ញាណជាព្រះជាម្ចាស់ សុទ្ធតែសុចរិតនោះដែរ។ ហេតុដូច្នេះ ពួកទទឹងនឹងព្រះគ្រីស្ទមិនត្រឹមតែមិនទទួលស្គាល់ថា អ្វីគ្រប់យ៉ាងដែលព្រះជាម្ចាស់ធ្វើ គឺតំណាងឱ្យអត្តសញ្ញាណរបស់ទ្រង់ប៉ុណ្ណោះទេ ប៉ុន្តែពួកគេថែមទាំងជឿលើទ្រឹស្ដីវៀចវេរ និងសេចក្ដីបង្រៀនខុសឆ្គងដែលផ្សព្វផ្សាយនៅក្នុងសង្គមទៀតផង។ ពួកគេជឿថា ទ្រឹស្ដីវៀចវេរ និងសេចក្ដីបង្រៀនខុសឆ្គងទាំងនោះគឺជាការពិត ហើយមានតែអ្នកដែលអាចចម្រុងចម្រើននៅក្នុងលោកីយ៍នេះ ដែលត្រូវបានគេគោរពបូជា និងដើរតាមប៉ុណ្ណោះ ទើបអាចហៅថាជាព្រះជាម្ចាស់នៅក្នុងចិត្តរបស់ពួកគេ និងជាអង្គដែលមានអត្តសញ្ញាណជាព្រះនៅក្នុងចិត្តរបស់ពួកគេបាន។ ឧទាហរណ៍ នៅក្នុងរឿងព្រេងចិន មានតួអង្គដូចជា ម្ចាស់ក្សត្រីខាងលិច ស្ដេចយុកហ្វាង ទេវតាអមតៈទាំងប្រាំបី ព្រះម៉ែគង់ស៊ីអ៊ីម និងព្រះពុទ្ធជាដើម ទាំងនេះហើយគឺជាអ្នកដែលពួកទទឹងនឹងព្រះគ្រីស្ទពិតជាគោរពបូជានៅក្នុងចិត្តរបស់ពួកគេ។ នៅក្នុងរឿងព្រេងទាំងនេះ ស្ដេចយុកហ្វាងគឺជាអង្គដែលមានឋានៈខ្ពស់បំផុត គាត់មានអំណាចក្នុងការដាក់ទោសអ្នកមានបាបនៅក្នុងឋានសួគ៌ ដោយទម្លាក់ពួកគេមកកាន់ឋានមនុស្សលោក។ នៅពេលដែលពួកទទឹងនឹងព្រះគ្រីស្ទឮដូច្នេះ ពួកគេមានអារម្មណ៍កោតសរសើរគាត់យ៉ាងខ្លាំង ដោយគិតថា៖ «ស្ដេចយុកហ្វាងពិតជាព្រះជាម្ចាស់មែន! គាត់មានឥរិយាបថ ចរិតលក្ខណៈ និងសមត្ថភាពដូចជាព្រះមួយអង្គ!» រឿងព្រេងទាំងនេះ រួមជាមួយនឹងពួកដែលគេហៅថាជាពួកអមតៈ ដែលសាធារណជនទូទៅតែងតែថ្វាយតង្វាយឱ្យនោះ បានបន្សល់ទុកនូវចំណាប់អារម្មណ៍យ៉ាងជ្រាលជ្រៅដល់មនុស្ស។ ពួកគេជឿថា៖ «អ្នកដែលគេហៅថាជាពួកអមតៈទាំងនេះ មានជំនាញ និងអំណាចយ៉ាងអស្ចារ្យ។ ពួកគេស័ក្តិសមនឹងទទួលបានងារជាព្រះជាម្ចាស់។ ពួកគេអាចចេញសេចក្ដីសម្រេចនៅឋានសួគ៌ចំពោះរឿងរ៉ាវអយុត្តិធម៌ និងរឿងដែលមិនគាប់ចិត្តទាំងអស់ដែលកើតឡើងនៅក្នុងលោកីយ៍ ហើយប្រសិនបើមាននរណាម្នាក់ស្វែងរកយុត្តិធម៌ អ្នកនោះអាចទទួលបានចម្លើយពីពួកគេ។ ឧទាហរណ៍ បុគ្គលក្នុងប្រវត្តិសាស្ត្រដូចជា ប៉ាវកុង និង គួនកុង រក្សាយុត្តិធម៌សម្រាប់មនុស្សជាតិនៅក្នុងពិភពខាងវិញ្ញាណ។ នៅពេលដែលមនុស្សម្នាក់រងភាពអយុត្តិធម៌ ហើយតុលាការមិនយុត្តិធម៌ ប្រសិនបើអ្នកនោះយកសំណុំរឿងរបស់ខ្លួនទៅប្ដឹងដល់ ប៉ាវកុង ឬ គួនកុង អ្នកនោះប្រាកដជានឹងទទួលបានយុត្តិធម៌»។ មនុស្សជឿថា តួអង្គពីរឿងព្រេងនិទានទាំងនេះ អាចផ្ដល់យុត្តិធម៌ដល់មនុស្សជាតិ ដាក់ទោសមនុស្សអាក្រក់ និងកែតម្រូវរាល់ភាពអយុត្តិធម៌ទាំងអស់នៅក្នុងលោកីយ៍ ដោយធ្វើឱ្យអ្នកដែលរងទុក្ខ និងត្រដាបត្រដួស ឈប់សម្រក់ទឹកភ្នែកទៀត។ ពួកគេគិតថា មនុស្សក្រីក្រនៅបាតសង្គម អ្នកដែលគ្មានសមត្ថភាព និងអ្នកដែលត្រូវគេធ្វើបាប គ្រាន់តែត្រូវការថ្វាយតង្វាយ ជឿលើ និងដើរតាមតួអង្គទាំងនេះប៉ុណ្ណោះ ដើម្បីរួចផុតពីទុក្ខវេទនាទាំងអស់របស់ពួកគេ ហើយដោះស្រាយរាល់ការរំលោភបំពាន និងការជិះជាន់ដែលពួកគេប្រឈមមុខ។ ដូចគ្នានេះដែរ នៅក្នុងចិត្ត និងគំនិតរបស់ពួកទទឹងនឹងព្រះគ្រីស្ទ​ ពួកគេជឿថា ព្រះទាំងឡាយគួរតែដូចជាអ្នកដែលគេហៅថា ព្រះពោធិសត្វ និងព្រះពុទ្ធ ដែលដោះស្រាយរាល់ទុក្ខវេទនារបស់មនុស្ស និងសង្គ្រោះមនុស្សចេញពីសមុទ្រនៃទុក្ខសោក។ ឧទាហរណ៍ មានបុរសម្នាក់ដែលម្ដាយរបស់គាត់មានជំងឺធ្ងន់ដល់ដំណាក់កាលចុងក្រោយ ហើយគ្រូពេទ្យលែងអាចជួយព្យាបាលបាន។ គាត់ជាកូនកតញ្ញូខ្លាំងណាស់ ហើយមិនចង់ឱ្យម្ដាយរបស់គាត់ស្លាប់ឡើយ ដូច្នេះ គាត់បានអុជធូបបីសរសៃ ហើយថ្វាយម្ហូបអាហារ និងភេសជ្ជៈដ៏ឈ្ងុយឆ្ងាញ់ដល់រូបសំណាកព្រះពោធិសត្វគង់ស៊ីអ៊ីមជារៀងរាល់ថ្ងៃ។ បន្ទាប់មក គាត់បានធ្វើការបន់ស្រន់ថា៖ ប្រសិនបើជំងឺរបស់ម្ដាយគាត់អាចជាសះស្បើយ ហើយគាត់អាចរស់នៅបាន៣០ឆ្នាំទៀត នោះគាត់សុខចិត្តលះបង់អាយុជីវិតរបស់ខ្លួន៣០ឆ្នាំជាថ្នូរ ដោយក្លាយជាអ្នកហូបបួសអស់មួយជីវិត និងលែងសម្លាប់សត្វមានជីវិតណាមួយទៀតឡើយ។ បន្ទាប់ពីអុជធូប ក្រាបថ្វាយបង្គំ និងធ្វើការបន់ស្រន់នេះ ព្រមទាំងថ្វាយដួងចិត្តដ៏ស្មោះត្រង់របស់គាត់រួចមក ជំងឺរបស់ម្ដាយគាត់ក៏បានជាសះស្បើយ។ តើនេះមានន័យថាព្រះពោធិសត្វបានឭការបន់ស្រន់របស់គាត់ឬ? តើវាមានន័យថា ម្ដាយរបស់គាត់នឹងរស់នៅបាន៣០ឆ្នាំបន្ថែមទៀត ហើយគាត់នឹងរស់នៅតិចជាងមុន៣០ឆ្នាំឬ? ទេ។ ប៉ុន្តែ ដោយសារតែគាត់ជឿលើរឿងនេះ គាត់ជឿស៊ប់ថាវាជាការពិត។ បន្ទាប់មក គាត់ក៏ចាប់ផ្ដើមលាបំណន់របស់គាត់ ដោយក្លាយជាអ្នកហូបបួស។ ថ្ងៃមួយ គាត់បានឆ្ងល់ថា៖ «ម្ដាយរបស់ខ្ញុំបានជាសះស្បើយហើយ ហើយរឿងដែលម្ដាយខ្ញុំនឹងមានអាយុវែងក៏លែងជាបញ្ហាទៀតដែរ ដូច្នេះ តើខ្ញុំអាចបំពានពាក្យបន់ស្រន់របស់ខ្ញុំចាប់ពីពេលនេះទៅបានទេ? តើខ្ញុំអាចញ៉ាំភ្លៅមាន់មួយបានទេ? ប្រសិនបើខ្ញុំចង់ញ៉ាំ ខ្ញុំអាចញ៉ាំបាន»។ ភ្លាមៗបន្ទាប់ពីញ៉ាំភ្លៅមាន់នោះ គាត់មានអារម្មណ៍ល្អ ហើយក្នុងចិត្តក៏មានភាពស្ងប់សុខ ប៉ុន្តែនៅថ្ងៃបន្ទាប់ គាត់មានអាការក្អួត និងរាករូស ហើយបានធ្លាក់ខ្លួនឈឺអស់រយៈពេលជាច្រើនថ្ងៃដោយមិនមានការធូរស្បើយសោះឡើយ។ នៅថ្ងៃទីបួន គាត់បានឆ្ងល់ថា៖ «តើនេះជាការដាក់ទោសពីព្រះពោធិសត្វឬ? តើទ្រង់មិនអនុញ្ញាតឱ្យខ្ញុំញ៉ាំសាច់ទេឬ? មើលទៅពាក្យសម្ដីដែលខ្ញុំបាននិយាយពីមុនពិតជាត្រូវជាប់បំណន់មែន ខ្ញុំមិនអាចញ៉ាំសាច់បានទេ!» ពេលគាត់គិតដល់រឿងនេះ គាត់ប្រញាប់អុជធូបបីសរសៃទៀត ថ្វាយម្ហូបឆ្ងាញ់ៗជាច្រើន ហើយទទួលស្គាល់អំពើបាបរបស់គាត់។ ជំងឺរបស់គាត់បានជាសះស្បើយនៅថ្ងៃបន្ទាប់។ នៅពេលដែលគាត់ឃើញថា ព្រះពោធិសត្វពិតជាស័ក្តិសិទ្ធិមែននោះ គាត់កាន់តែជឿជាក់យ៉ាងមុតមាំថា៖ «រាល់ការប្រព្រឹត្តរបស់មនុស្ស ព្រះពោធិសត្វកំពុងតែមើល។ ខ្ញុំមិនត្រូវព្យាយាមបោកប្រាស់ទ្រង់ឡើយ ខ្ញុំត្រូវតែរក្សាបំណន់បស់ខ្ញុំ បើមិនដូច្នេះទេ ខ្ញុំនឹងប្រឈមមុខនឹងការដាក់ទោសរបស់ទ្រង់!» ចាប់ពីពេលនោះមក គាត់កាន់តែមានអារម្មណ៍ថា ងារជា «ព្រះពោធិសត្វ» គឺពិសិដ្ឋ និងមិនអាចរំលោភបំពានបានឡើយ។ គាត់បានអុជធូបបីសរសៃជារៀងរាល់ថ្ងៃ ហើយថ្វាយគ្រឿងតង្វាយក្នុងអំឡុងពេលពិធីបុណ្យ និងថ្ងៃឈប់សម្រាកនានា។ យូរៗទៅ ជំនឿដែលថារូបព្រះដែលមនុស្សថ្វាយគ្រឿងតង្វាយ ដូចជា ស្ដេចយុកហ្វាង ព្រះម៉ែគង់ស៊ីអ៊ីមពោធិសត្វ គួនកុង និងរូបព្រះផ្សេងៗទៀត គឺជាព្រះជាម្ចាស់ ក៏កាន់តែរឹងមាំឡើងក្នុងចិត្តរបស់មនុស្សបែបនេះ។ ឋានៈរបស់រូបព្រះទាំងនោះនៅក្នុងចិត្តរបស់ពួកគេ កាន់តែមិនអាចរង្គោះរង្គើបាន ដោយគ្មានការសង្ស័យ ឬមន្ទិលអ្វីឡើយ។ ទោះបីជាពួកទទឹងនឹងព្រះគ្រីស្ទមិនបានជួបប្រទះរឿងទាំងនេះ ឬមិនបានថ្វាយតង្វាយដល់រូបព្រះ ឬរូបសំណាកដីឥដ្ឋទាំងនេះនៅផ្ទះក៏ដោយ ក៏ពួកគេនៅតែឮ ឬជួបប្រទះរឿងបែបនេះម្ដងម្កាលនៅក្នុងរង្វង់សង្គមរបស់ពួកគេដែរ។ ឧទាហរណ៍ ពួកគេឮអំពីរបៀបដែលព្រះពុទ្ធបានព្យាបាលជំងឺរបស់នរណាម្នាក់ ឬផ្ដល់ភាពយុត្តិធម៌ដោយដោយធ្វើឱ្យមនុស្សអាក្រក់ទទួលកម្មពៀរ ឬរបៀបដែលនរណាម្នាក់បានក្លាយជាអ្នកមាន បន្ទាប់ពីគ្រូហុងស៊ុយបានរៀបចំរបស់របរខ្លះៗនៅក្នុងផ្ទះរបស់ពួកគេឡើងវិញ ឬរបៀបដែលនរណាម្នាក់ទៅពិគ្រោះជាមួយគ្រូហុងស៊ុយ ឬគ្រូយិនយ៉ាង ទាក់ទងនឹងផ្នូរ និងការជ្រើសរើសទីបញ្ចុះសព ដែលនាំឱ្យកូនចៅរបស់ពួកគេក្លាយជាមន្ត្រីជាន់ខ្ពស់ ឬទទួលបានជោគជ័យយ៉ាងធំធេងនៅក្នុងអាជីពរបស់ពួកគេ និងរឿងផ្សេងៗទៀត។ រឿងទាំងនេះបន្សល់ទុកនូវចំណាប់អារម្មណ៍នៅក្នុងគំនិតរបស់ពួកទទឹងនឹងព្រះគ្រីស្ទថា ព្រះជាម្ចាស់គួរតែមានសមត្ថភាព និងឫទ្ធានុភាពដូចជាអ្នកដែលគេហៅថា ព្រះពុទ្ធ និងអធិរាជទាំងនេះ ដែលមនុស្សជួបប្រទះ និងមើលឃើញនៅក្នុងជីវិតប្រចាំថ្ងៃរបស់ពួកគេ។ ពួកគេថែមទាំងគិតថា ព្រះជាម្ចាស់គួរតែដូចជារូបព្រះទាំងនោះដែលមនុស្សថ្វាយតង្វាយដល់ ដោយបង្ហាញទីសម្គាល់ និងការអស្ចារ្យមួយចំនួននៅក្នុងចំណោមមនុស្ស ដើម្បីបង្កឱ្យមានភាពភ័យរន្ធត់ និងការភ្ញាក់ផ្អើល។ ហើយប្រសិនបើព្រះជាម្ចាស់ណាមួយមិនធ្វើបែបនេះទេ នោះពួកគេគិតថា អង្គនោះមិនគួរត្រូវបានចាត់ទុកថាជាព្រះជាម្ចាស់ឡើយ។ ជាមួយនឹងទស្សនៈ និងការយល់ដឹងអំពីព្រះជាម្ចាស់បែបនេះ តើគោលគំនិតអំពីព្រះជាម្ចាស់​ ក្លាយជាអ្វីសម្រាប់ពួកទទឹងនឹងព្រះគ្រីស្ទ? នៅក្នុងគំនិតរបស់ពួកគេ ភាវៈដូចជាស្ដេចយុកហ្វាង ដែលអាចបញ្ជូនទាហានឋានសួគ៌ឱ្យទម្លាក់អ្នកដែលបំពានច្បាប់ឋានសួគ៌ចុះមកកាន់ឋានមនុស្សលោកបានគ្រប់ពេល និងគ្រប់ទីកន្លែង គឺពិតជាព្រះជាម្ចាស់មែន ហើយជាអង្គដែលមានអត្តសញ្ញាណជាព្រះជាម្ចាស់។ ឬមួយក៏ រូបព្រះដែលមនុស្សថ្វាយតង្វាយ ដែលអាចធ្វើឱ្យពួកគេក្លាយជាអ្នកមាន និងក្លាយជាមន្ត្រីជាន់ខ្ពស់ សម្រាប់ពួកទទឹងនឹងព្រះគ្រីស្ទ ភាវៈបែបនេះក៏ត្រូវបានចាត់ទុកថាស័ក្តិសមនឹងមានអត្តសញ្ញាណជាព្រះជាម្ចាស់ផងដែរ។ នេះគឺជាការយល់ឃើញ និងការយល់ដឹងខាងក្នុងរបស់ពួកទទឹងនឹងព្រះគ្រីស្ទអំពីអត្តសញ្ញាណរបស់ព្រះជាម្ចាស់។ ដូច្នេះ នៅពេលដែលព្រះជាម្ចាស់ធ្វើកិច្ចការនៅក្នុងទឹកដីដែលនាគដ៏ធំមានសម្បុរក្រហមក្រាបនៅ ហើយបងប្អូនប្រុសស្រីមួយចំនួនត្រូវបានចាប់ខ្លួន ពួកជំនុំរងការខូចខាត ហើយកិច្ចការរបស់ព្រះជាម្ចាស់ត្រូវបានរារាំង និងរំខាន តើពួកទទឹងនឹងព្រះគ្រីស្ទគិតយ៉ាងណា? «ប្រសិនបើនេះជាព្រះជាម្ចាស់ ហេតុអ្វីបានជារឿងបែបនេះកើតឡើងចំពោះពួកជំនុំ? នៅពេលដែលបងប្អូនប្រុសស្រីកំពុងត្រូវបានចាប់ខ្លួន ព្រះជាម្ចាស់គួរតែបង្ហាញនិមិត្តនៅលើមេឃ ហើយបញ្ចេញផ្គរលាន់ និងសេចក្ដីក្រោធ ដែលធ្វើឱ្យប៉ូលិសអាក្រក់ដែលកំពុងចាប់ខ្លួនបងប្អូនប្រុសស្រី រត់គេចខ្លួនទាំងភ័យរន្ធត់ដូចជាសត្វកណ្ដុរដែលភ័យខ្លាច។ ហេតុអ្វីបានជាខ្ញុំមិនដែលឮថាមានព្រឹត្តិការណ៍បែបនេះកើតឡើងសោះអ៊ីចឹង? ដោយសារតែមនុស្សទាំងនេះដើរតាមព្រះជាម្ចាស់ ហើយជារាស្ដ្ររើសតាំងរបស់ព្រះជាម្ចាស់ ហេតុអ្វីបានជាព្រះជាម្ចាស់មិនជួយសង្គ្រោះ និងការពារពួកគេ? នាគដ៏ធំមានសម្បុរក្រហមធ្វើទុក្ខបុកម្នេញអ្នកដែលដើរតាមព្រះជាម្ចាស់យ៉ាងឆ្កួតលីលា និងឃោរឃៅ។ ហេតុអ្វីបានជាព្រះជាម្ចាស់មិនយាងមកផែនដីដើម្បីផ្ដល់ភាពយុត្តិធម៌ដល់មនុស្សជាតិ? ហេតុអ្វីបានជាព្រះជាម្ចាស់មិនរារាំងនាគដ៏ធំមានសម្បុរក្រហម? ហេតុអ្វីបានជាទ្រង់មិនដាក់ទោសនាគដ៏ធំមានសម្បុរក្រហម? ប្រាកដណាស់ វាមិនអាចទៅរួចទេដែលព្រះជាម្ចាស់ដែលមានអត្តសញ្ញាណជាព្រះជាម្ចាស់ អាចត្រឹមតែមានបន្ទូល និងផ្គត់ផ្គង់សេចក្ដីពិតនោះ? បើប្រៀបធៀបទៅនឹងស្ដេចយុកហ្វាង ព្រះម៉ែពោធិសត្វគង់ស៊ីអ៊ីម និងព្រះពុទ្ធ ព្រះជាម្ចាស់ហាក់ដូចជាមិនមានសមត្ថភាព និងជំនាញអស្ចារ្យឡើយ។ ពួកគេនិយាយថា ព្រះជាម្ចាស់មានព្រះចេស្ដា និងសិទ្ធិអំណាច ប៉ុន្តែតើព្រះចេស្ដា និងសិទ្ធិអំណាចនេះនៅឯណា? តើអង្គដែលអាចត្រឹមតែផ្គត់ផ្គង់សេចក្ដីពិត ហើយខ្វះព្រះចេស្ដា និងសិទ្ធិអំណាចជាព្រះជាម្ចាស់ ពិតជាព្រះជាម្ចាស់មែនឬ? នៅពេលដែលបងប្អូនប្រុសស្រីហៀបនឹងត្រូវបានចាប់ខ្លួន ព្រះគួរតែដាក់ជញ្ជាំងនៅពីមុខប៉ូលិសអាក្រក់ ឬធ្វើឱ្យពួកគេខ្វាក់ភ្នែក និងខ្វិនជើង ហើយធ្វើឱ្យពួកគេឆ្កួត ឬធ្វើឱ្យពួកគេក្លាយជាល្ងង់។ មុនពេលគ្រោះថ្នាក់មកដល់ ព្រះជាម្ចាស់គួរតែឱ្យមនុស្សគ្រប់គ្នាដឹងយ៉ាងច្បាស់អំពីហានិភ័យដែលជិតកើតឡើង ពួកគេគួរតែឮសំឡេង មានអារម្មណ៍ដឹងយ៉ាងខ្លាំង និងមានគំនិតច្បាស់លាស់។ ហេតុអ្វីបានជាព្រះមិនធ្វើរឿងបែបនេះ? ហេតុអ្វីបានជាទ្រង់មិនផ្ដល់តម្រុយណាមួយ នៅពេលដែលស្ថានភាពបែបនេះខិតជិតមកដល់? នៅពេលដែលមនុស្សរងការចាប់ខ្លួន ការធ្វើទារុណកម្ម និងការធ្វើទុក្ខបុកម្នេញ ហេតុអ្វីបានជាព្រះជាម្ចាស់មិនបញ្ឈប់ពួកអារក្ស និងប៉ូលិសអាក្រក់ទាំងនេះ​ឬដាក់ទោសពួកគេ? នៅពេលពួកគេដាក់ខ្នោះដៃបងប្អូនប្រុសស្រី នៅពេលពួកគេវាយបងប្អូនប្រុសស្រីដោយដំបង ហេតុអ្វីបានជាព្រះមិនធ្វើអ្វីសោះ? ប្រសិនបើជាស្ដេចយុកហ្វាង ឬព្រះម៉ែគង់ស៊ីអ៊ីមពោធិសត្វវិញ ពួកគេនឹងមិនបណ្ដោយឱ្យអ្នកដើរតាមពួកគេរងទុក្ខបែបនេះឡើយ។ ពួកគេប្រាកដជាចេញមុខអន្តរាគមន៍ និងជួយ ដោយធ្វើឱ្យប៉ូលិសអាក្រក់ខ្វាក់ភ្នែក ធ្វើឱ្យមុខរបស់ពួកគេវៀចវេរ ធ្វើឱ្យពួកគេឆ្កួត ធ្វើឱ្យដៃនិងជើងរបស់ពួកគេរលួយ ធ្វើឱ្យពួកគេមានជំងឺដែលមិនអាចព្យាបាលបាន និងធ្វើឱ្យពួកគេសម្លាប់គ្នាទៅវិញទៅមក។ ហេតុអ្វីបានជាព្រះជាម្ចាស់មិនធ្វើបែបនេះ? តើព្រះជាម្ចាស់ពិតជានៅឯណា? តើទ្រង់ពិតជាមានអត្ថិភាពមែនឬ? នៅពេលមានបញ្ហាមកដល់ ព្រះជាម្ចាស់មិនជួយសង្គ្រោះមនុស្សទេ ទោះបីជាពួកគេអធិស្ឋានទៅកាន់ទ្រង់ក៏ដោយ ហើយទ្រង់ក៏មិនរៀបចំកាលៈទេសៈឱ្យពួកគេរួចផុតពីគ្រោះថ្នាក់នោះដែរ។ នៅពេលដែលប៉ូលិសអាក្រក់ធ្វើទារុណកម្មមនុស្សដែលគ្មានទីពឹងទាំងនេះ តាមធម្មតា ព្រះជាម្ចាស់គួរតែចេញមុខអន្តរាគមន៍ ជួយ និងមិនគួរគ្រាន់តែឈរមើលដោយមិនធ្វើអ្វីសោះនោះទេ ពីព្រោះព្រះជាម្ចាស់ទាំងឡាយមិនចូលចិត្តមើលឃើញភាពអយុត្តិធម៌នៅក្នុងលោកីយ៍ឡើយ ហើយព្រះជាម្ចាស់ទាំងឡាយត្រូវបានគេរំពឹងថានឹងសង្គ្រោះមនុស្សចេញពីទុក្ខសោក និងរំដោះសព្វសត្វលោកទាំងអស់ចេញពីទុក្ខវេទនា។ ហេតុអ្វីបានជាព្រះជាម្ចាស់ដែលខ្ញុំជឿនៅពេលនេះ មិនធ្វើរឿងបែបនេះទាល់តែសោះ? តើព្រះជាម្ចាស់ដែលខ្ញុំជឿ​ ពិតជាមានអត្ថិភាពមែនឬ?» បន្ទាប់ពីបានជួបប្រទះរឿងរ៉ាវជាច្រើន ពួកទទឹងនឹងព្រះគ្រីស្ទតែងតែច្របូកច្របល់ និងមន្ទិលសង្ស័យជានិច្ច។ ពួកគេថែមទាំងទៅរកគ្រូទាយ និងគ្រូយិនយ៉ាង ក្នុងអំឡុងពេលដែលពួកគេជឿលើព្រះជាម្ចាស់ ដើម្បីទស្សន៍ទាយមើលថាតើអនាគតរបស់ពួកគេនឹងទៅជាយ៉ាងណា ដើម្បីពិនិត្យមើលថាតើពួកគេនឹងត្រូវជាប់គុកដែរឬទេ តើការងាររបស់ពួកគេនឹងដំណើរការទៅដោយរលូនដែរឬទេ តើមានជនពាលនឹងព្យាយាមសងសឹកពួកគេដែរឬទេ ឬថាតើមានវិធីដើម្បីជៀសវាងការជាប់គុកដែរឬទេ ប្រសិនបើការជាប់គុកត្រូវបានកំណត់នៅក្នុងវាសនារបស់ពួកគេ។

នៅក្នុងដំណើរនៃការជឿ និងការដើរតាមព្រះជាម្ចាស់ ពួកទទឹងនឹងព្រះគ្រីស្ទតែងតែកើតមានសញ្ញាណអំពីអត្តសញ្ញាណ និងសារជាតិរបស់ព្រះជាម្ចាស់ ហើយពួកគេតែងតែសួរថា ហេតុអ្វីបានជាព្រះជាម្ចាស់គ្រាន់តែមានបន្ទូល ហើយមិនបង្ហាញទីសម្គាល់ និងការអស្ចារ្យអ្វីសោះអ៊ីចឹង។ ទោះបីជាពួកទទឹងនឹងព្រះគ្រីស្ទក៏អានព្រះបន្ទូលរបស់ព្រះជាម្ចាស់ដែរ ប៉ុន្តែបំណងរបស់ពួកគេមិនមែនដើម្បីស្វែងរក ឬទទួលយកសេចក្ដីពិតឡើយ។ ផ្ទុយទៅវិញ ពួកគេអានព្រះបន្ទូលដោយផ្នត់គំនិតនៃការសិក្សា និងការពិចារណាតែប៉ុណ្ណោះ។ ជាលទ្ធផល ពួកគេមិនត្រឹមតែមិនអាចបណ្ដុះបាននូវសេចក្ដីជំនឿពិតប្រាកដប៉ុណ្ណោះទេ ប៉ុន្តែផ្ទុយទៅវិញ ពួកគេកាន់តែមានការសង្ស័យ និងមានសញ្ញាណកាន់តែច្រើនចំពោះព្រះជាម្ចាស់ដែលយកកំណើតជាមនុស្ស នៅពេលដែលពួកគេកាន់តែពិនិត្យពិច័យ។ សញ្ញាណចម្បងរបស់ពួកគេគឺ ពួកគេជឿថា ព្រះគ្រីស្ទគួរតែមានភាពជាមនុស្សដែលហួសពីធម្មជាតិ។ ពួកគេគិតថា៖ «ប្រសិនបើព្រះគ្រីស្ទមានភាពជាមនុស្សធម្មតា ហើយមិនបង្ហាញទីសម្គាល់ ឬការអស្ចារ្យទេ តើអាចបញ្ជាក់ថាទ្រង់ជាព្រះជាម្ចាស់ដោយរបៀបណា?» នៅក្នុងចិត្តរបស់ពួកទទឹងនឹងព្រះគ្រីស្ទ មានតែព្រះវិញ្ញាណរបស់ព្រះជាម្ចាស់ប៉ុណ្ណោះទើបជាព្រះជាម្ចាស់ ហើយមានតែសាច់ឈាមដែលអាចបង្ហាញទីសម្គាល់ និងការអស្ចារ្យប៉ុណ្ណោះទើបជាព្រះជាម្ចាស់។ ប្រសិនបើសាច់ឈាមណាមួយមានត្រឹមតែភាពជាមនុស្សធម្មតា ហើយមិនបង្ហាញទីសម្គាល់ និងការអស្ចារ្យទេ នោះទោះបីជាទ្រង់អាចសម្ដែងសេចក្ដីពិតបានក៏ដោយ ក៏ទ្រង់មិនត្រូវបានចាត់ទុកថាជាព្រះជាម្ចាស់ដែរ។ ហេតុដូច្នេះ វាមិនមែនជារឿងគួរឱ្យភ្ញាក់ផ្អើលទេ ដែលពួកទទឹងនឹងព្រះគ្រីស្ទតែងតែសង្ស័យពីសារជាតិរបស់ព្រះជាម្ចាស់ដែលយកកំណើតជាមនុស្ស។ ទោះបីជាមានរឿងរ៉ាវប៉ុន្មានកើតឡើងចំពោះពួកគេក៏ដោយ ក៏មនុស្សប្រភេទដែលជាពួកទទឹងនឹងព្រះគ្រីស្ទ មិនដែលព្យាយាមដោះស្រាយរឿងទាំងនោះដោយការស្វែងរកសេចក្ដីពិតនៅក្នុងព្រះបន្ទូលរបស់ព្រះជាម្ចាស់ឡើយ ហើយរឹតតែមិនព្យាយាមមើលរឿងរ៉ាវនានាតាមរយៈព្រះបន្ទូលរបស់ព្រះជាម្ចាស់ទៅទៀត ដែលនេះគឺដោយសារតែពួកគេមិនជឿថា គ្រប់ឃ្លានៃព្រះបន្ទូលរបស់ព្រះជាម្ចាស់សុទ្ធតែជាសេចក្ដីពិត។ ទោះបីជាដំណាក់របស់ព្រះជាម្ចាស់ប្រកបគ្នាអំពីសេចក្ដីពិតយ៉ាងណាក៏ដោយ ក៏ពួកទទឹងនឹងព្រះគ្រីស្ទនៅតែមិនទទួលយកដដែល ហេតុនេះ មិនថាពួកគេប្រឈមមុខនឹងស្ថានភាពបែបណាក៏ដោយ ក៏ពួកគេគ្មានអាកប្បកិរិយាត្រឹមត្រូវដែរ។ ជាពិសេស នៅពេលនិយាយដល់របៀបដែលពួកគេប្រព្រឹត្តចំពោះព្រះជាម្ចាស់ និងសេចក្ដីពិត ពួកទទឹងនឹងព្រះគ្រីស្ទរឹងរូសមិនព្រមបោះបង់សញ្ញាណរបស់ពួកគេឡើយ។ ព្រះជាម្ចាស់ដែលពួកគេជឿ គឺជាព្រះជាម្ចាស់ដែលសម្ដែងទីសម្គាល់ និងការអស្ចារ្យ ជាព្រះជាម្ចាស់ដែលហួសពីធម្មជាតិ។ អង្គណាក៏ដោយដែលអាចសម្ដែងទីសម្គាល់ និងការអស្ចារ្យបាន មិនថាជាព្រះម៉ែពោធិសត្វគង់ស៊ីអ៊ីម ព្រះពុទ្ធ ឬម៉ាជូទេ ពួកគេហៅអង្គទាំងនោះថាជាព្រះជាម្ចាស់ទាំងអស់។ ពួកគេជឿថា មានតែអ្នកដែលអាចសម្ដែងទីសម្គាល់ និងការអស្ចារ្យប៉ុណ្ណោះ ទើបជាព្រះជាម្ចាស់ដែលមានអត្តសញ្ញាណជាព្រះជាម្ចាស់ ចំណែកឯអង្គដែលមិនអាចធ្វើបានវិញ ទោះបីជាពួកគេសម្ដែងសេចក្ដីពិតច្រើនប៉ុនណាក៏ដោយ ក៏មិនចាំបាច់ជាព្រះជាម្ចាស់ដែរ។ ពួកគេមិនយល់ថា ការសម្ដែងសេចក្ដីពិតគឺជាព្រះចេស្ដាដ៏អស្ចារ្យ និងសព្វានុភាពរបស់ព្រះជាម្ចាស់ឡើយ ផ្ទុយទៅវិញ ពួកគេគិតថា មានតែការបង្ហាញទីសម្គាល់ និងការអស្ចារ្យប៉ុណ្ណោះ ទើបជាឫទ្ធានុភាពដ៏អស្ចារ្យ និងសព្វានុភាពរបស់ព្រះជាម្ចាស់។ ហេតុដូច្នេះ ទាក់ទងនឹងកិច្ចការជាក់ស្ដែងរបស់ព្រះជាម្ចាស់ដែលយកកំណើតជាមនុស្ស ក្នុងការសម្ដែងសេចក្ដីពិតដើម្បីយកឈ្នះ និងសង្គ្រោះមនុស្ស ការស្រោចស្រព ការគង្វាល និងការដឹកនាំរាស្ដ្ររើសតាំងរបស់ព្រះជាម្ចាស់ ដោយធ្វើឱ្យពួកគេអាចដកពិសោធន៍ជាក់ស្ដែងនឹងការជំនុំជម្រះ ការវាយផ្ចាល ការល្បងល និងការបន្សុទ្ធរបស់ព្រះជាម្ចាស់ ហើយឈានទៅយល់ពីសេចក្ដីពិត បោះបង់ចោលនិស្ស័យពុករលួយរបស់ពួកគេ និងក្លាយជាមនុស្សដែលចុះចូល និងថ្វាយបង្គំព្រះជាម្ចាស់ និងរឿងផ្សេងៗទៀតនោះ ពួកទទឹងនឹងព្រះគ្រីស្ទចាត់ទុករឿងទាំងអស់នេះថាជាកិច្ចការរបស់មនុស្ស មិនមែនជារបស់ព្រះជាម្ចាស់ឡើយ។ នៅក្នុងគំនិតរបស់ពួកទទឹងនឹងព្រះគ្រីស្ទ ព្រះជាម្ចាស់គួរតែលាក់ខ្លួននៅពីក្រោយអាសនៈ ហើយឱ្យមនុស្សថ្វាយតង្វាយដល់ពួកគេ ហូបអាហារដែលមនុស្សថ្វាយ ស្រូបផ្សែងធូបដែលមនុស្សអុជ លូកដៃជួយនៅពេលដែលពួកគេមានបញ្ហា បង្ហាញឱ្យឃើញថាខ្លួនមានឫទ្ធានុភាពខ្លាំង ហើយផ្ដល់ជំនួយដល់ពួកគេភ្លាមៗក្នុងវិសាលភាពដែលពួកគេអាចយល់បាន ព្រមទាំងបំពេញតម្រូវការរបស់ពួកគេ នៅពេលដែលមនុស្សសុំជំនួយ និងអង្វរករយ៉ាងទទូចដោយស្មោះ។ សម្រាប់ពួកទទឹងនឹងព្រះគ្រីស្ទ មានតែព្រះបែបនេះប៉ុណ្ណោះទើបជាព្រះពិតប្រាកដ។ ចំណែកឯអ្វីៗទាំងអស់ដែលព្រះជាម្ចាស់ធ្វើនៅសព្វថ្ងៃនេះវិញ ពួកទទឹងនឹងព្រះគ្រីស្ទសុទ្ធតែមើលងាយ។ ហើយហេតុអ្វីបានជាដូច្នេះ? បើវិនិច្ឆ័យតាមសារជាតិធម្មជាតិរបស់ពួកទទឹងនឹងព្រះគ្រីស្ទ អ្វីដែលពួកគេត្រូវការមិនមែនជាកិច្ចការនៃការស្រោចស្រព ការគង្វាល និងសេចក្ដីសង្គ្រោះ ដែលព្រះអាទិករធ្វើទៅលើភាវៈដែលព្រះបានបង្កើតនោះទេ ផ្ទុយទៅវិញ​ ពួកគេចង់បានភាពចម្រុងចម្រើន ចង់ឱ្យគ្រប់រឿងសម្រេចតាមបំណងរបស់ពួកគេ មិនត្រូវបានដាក់ទោសក្នុងជាតិនេះ និងបានទៅឋានសួគ៌នៅបរលោក។ ទស្សនៈ និងតម្រូវការរបស់ពួកគេ បញ្ជាក់ពីសារជាតិរបស់ពួកគេដែលស្អប់សេចក្ដីពិត។ ពួកទទឹងនឹងព្រះគ្រីស្ទស្រឡាញ់ភាពទុច្ចរិត ភាពហួសពីធម្មជាតិ និងអព្ភូតហេតុ ហើយថែមទាំងគោរពបូជាទង្វើរបស់សាតាំង និងវិញ្ញាណអាក្រក់ ព្រមទាំងពាក្យរបស់អារក្សដែលមកពីពួកវា​ ដែលសុទ្ធតែជាអ្វីៗអវិជ្ជមាន និងទុច្ចរិត ដោយចាត់ទុកអ្វីៗទាំងនេះថាជារបស់ព្រះ និងជាសេចក្ដីពិតទៀតផង។ ពួកគេចាត់ទុកអ្វិៗទាំងនេះជារបស់ដែលពួកគេគោរពបូជា និងដេញតាមអស់មួយជីវិត ហើយជារឿងដែលគួរត្រូវបានគេឱ្យតម្លៃ និងផ្សព្វផ្សាយនៅក្នុងលោកីយ៍។ ជាលទ្ធផល សញ្ញាណ និងទស្សនៈរបស់ពួកគេអំពីអត្តសញ្ញាណរបស់ព្រះជាម្ចាស់ នឹងមិនផ្លាស់ប្តូរឡើយ ក្នុងពេលដែលពួកគេកំពុងដើរតាមព្រះជាម្ចាស់។ ប្រសិនបើមនុស្សបែបនេះមិនអាចសម្រេចមហិច្ឆតារបស់ពួកគេនៅក្នុងដំណាក់របស់ព្រះជាម្ចាស់បានទេ មិនត្រូវបានដំឡើងឋានៈ ឬប្រើប្រាស់ ហើយមិនអាចទទួលបានជោគជ័យធំធេងយ៉ាងឆាប់រហ័សទេ នោះពួកគេនឹងត្រៀមខ្លួនរួចជាស្រេចដើម្បីក្បត់ព្រះជាម្ចាស់នៅគ្រប់ពេល គ្រប់វេលា និងគ្រប់ទីកន្លែង។ មនុស្សទាំងនេះខ្លះបានជឿអស់រយៈពេល១០ឆ្នាំ ខ្លះទៀត២០ឆ្នាំ ហើយអ្នកនឹងគិតថា ពួកគេមានមូលដ្ឋានគ្រឹះ ហើយនឹងមិនចាកចេញពីព្រះជាម្ចាស់ឡើយ ប៉ុន្តែតាមពិតទៅ ពួកគេត្រៀមខ្លួនរួចជាស្រេចដើម្បីក្បត់ព្រះជាម្ចាស់ ហើយត្រឡប់ទៅកាន់លោកីយ៍វិញនៅគ្រប់ពេលវេលា។ ទោះបីជាពួកគេមិនចាកចេញពីពួកជំនុំក៏ដោយ ក៏ចិត្តរបស់ពួកគេបានងាករេ និងក្បត់ព្រះជាម្ចាស់រួចទៅហើយ។ នៅពេលណាកាលៈទេសៈអនុញ្ញាត ឬមានឱកាស ពួកគេនឹងបែរទៅជឿលើព្រះក្លែងក្លាយ និងវិញ្ញាណអាក្រក់។ ប្រសិនបើពួកគេមានឱកាសទទួលបានជោគជ័យយ៉ាងឆាប់រហ័ស ក្លាយជាមន្ត្រីជាន់ខ្ពស់ ក្លាយជាមនុស្សល្បីល្បាញ និងទទួលបានសិរីរុងរឿង និងទ្រព្យសម្បត្តិ នោះពួកគេនឹងមិនស្ទាក់ស្ទើរក្នុងការចាកចេញពីពួកជំនុំ ហើយដើរតាមនិន្នាការនៃពិភពលោកីយ៍ឡើយ។ ពួកទទឹងនឹងព្រះគ្រីស្ទខ្លះសួរថា៖ «ប្រសិនបើទ្រង់ជាព្រះជាម្ចាស់ ហេតុអ្វីបានជាទ្រង់រងការធ្វើទុក្ខបុកម្នេញ និងការតាមចាប់ដោយនាគដ៏ធំមានសម្បុរក្រហម? ប្រសិនបើទ្រង់ជាព្រះជាម្ចាស់ ហេតុអ្វីបានជាទ្រង់មិនបង្ហាញទីសម្គាល់ និងការអស្ចារ្យដើម្បីកម្ទេចនាគដ៏ធំមានសម្បុរក្រហមឱ្យវិនាស? រាស្ដ្ររើសតាំងរបស់ព្រះជាម្ចាស់ជាច្រើនត្រូវបាននាគដ៏ធំមានសម្បុរក្រហមចាប់ខ្លួន និងធ្វើទុក្ខបុកម្នេញ។ ហេតុអ្វីបានជាព្រះមិនការពារ និងសង្គ្រោះពួកគេពីការធ្វើទុក្ខបុកម្នេញរបស់សាតាំង?» វាដូចជាអ្វីដែលពួកផារិស៊ីនៃសាសន៍យូដាបានគិតអ៊ីចឹងថា៖ «ប្រសិនបើព្រះយេស៊ូវជាព្រះជាម្ចាស់ ហេតុអ្វីបានជាទ្រង់អាចត្រូវគេឆ្កាងបាន? ហេតុអ្វីបានជាទ្រង់មិនអាចសង្គ្រោះអង្គទ្រង់ផ្ទាល់បាន?» ពួកទទឹងនឹងព្រះគ្រីស្ទមិនដែលយល់ពីរឿងនេះទេ ពីព្រោះពួកគេមិនទទួលយកសេចក្ដីពិត ហើយពួកគេក៏មិនជឿថា ព្រះបន្ទូលរបស់ព្រះជាម្ចាស់នឹងធ្វើឱ្យអ្វីៗគ្រប់យ៉ាងសម្រេចបានឡើយ។ ពួកគេជឿតែអ្វីដែលពួកគេមើលឃើញប៉ុណ្ណោះ ហើយពួកគេមិនមានសេចក្ដីជំនឿលើតម្លៃ ឬអត្ថន័យដែលបង្ហាញដោយកិច្ចការទាំងអស់ដែលព្រះជាម្ចាស់បានធ្វើនោះទេ។ ពួកគេមិនជឿថា គ្រប់ព្រះបន្ទូលដែលព្រះជាម្ចាស់សម្ដែងចេញគឺជាសេចក្ដីពិត ហើយថាព្រះបន្ទូលនីមួយៗរបស់ទ្រង់នឹងត្រូវបានបំពេញ និងសម្រេចបានឡើយ។ ពួកគេមិនជឿថា ព្រះប្រាជ្ញាញាណរបស់ព្រះជាម្ចាស់ត្រូវបានសម្ដែងចេញដោយផ្អែកលើឧបាយកលរបស់សាតាំង ឬថាព្រះជាម្ចាស់ប្រើនាគដ៏ធំមានសម្បុរក្រហមឱ្យបម្រើការជារឿងបន្ទាប់បន្សំ ដែលបើកសម្ដែងពីសព្វានុភាព និងព្រះប្រាជ្ញាញាណរបស់ទ្រង់នោះទេ។ ពួកគេមិនជឿថា ព្រះជាម្ចាស់មានអធិបតេយ្យភាពលើអ្វីៗគ្រប់យ៉ាង ហើយថាព្រះបន្ទូលរបស់ព្រះជាម្ចាស់ធ្វើឱ្យអ្វីៗគ្រប់យ៉ាងសម្រេចបានឡើយ ដូច្នេះ តើពួកទទឹងនឹងព្រះគ្រីស្ទនៅតែជាអ្នកជឿលើព្រះជាម្ចាស់ដែរឬទេ? ពួកគេមិនមែនទេ។ ពួកទទឹងនឹងព្រះគ្រីស្ទគឺជាមនុស្សដែលបដិសេធ និងទាស់ទទឹងនឹងព្រះជាម្ចាស់។ ពួកគេគឺជាពួកមិនជឿសុទ្ធសាធ។

តើមានមូលហេតុចម្បងអ្វីខ្លះនៅពីក្រោយការបដិសេធមិនទទួលស្គាល់អត្តសញ្ញាណរបស់ព្រះជាម្ចាស់ពីសំណាក់ពួកទទឹងនឹងព្រះគ្រីស្ទ? មូលហេតុមួយគឺថា ព្រះជាម្ចាស់មិនកែតម្រូវរាល់ភាពអយុត្តិធម៌ទាំងអស់នៅក្នុងលោកីយ៍ មិនផ្ដល់ យុត្តិធម៌ដល់មនុស្សជាតិ ឬមិនដាក់ទោសអ្នកដែលប្រព្រឹត្តអំពើអាក្រក់ភ្លាមៗ ដូចដែលពួកទទឹងនឹងព្រះគ្រីស្ទស្រមើស្រមៃថាទ្រង់គួរតែធ្វើតាមសញ្ញាណរបស់ពួកគេឡើយ។ ព្រឹត្តិការណ៍អយុត្តិធម៌ជាច្រើនកើតឡើងជារៀងរាល់ថ្ងៃ នៅក្នុងចំណោមអ្វីៗគ្រប់យ៉ាងដែលស្ថិតក្រោមអធិបតេយ្យភាពរបស់ព្រះជាម្ចាស់ ប៉ុន្តែព្រះជាម្ចាស់ហាក់ដូចជាព្រងើយកន្តើយចំពោះរឿងនេះ ហើយមិនមានបន្ទូលសូម្បីមួយម៉ាត់ ឬមិនធ្វើអ្វីសូម្បីមួយរឿងដើម្បីឆ្លើយតបឡើយ។ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ អ្វីៗគ្រប់យ៉ាងដែលពួកគេមើលឃើញកើតឡើងនៅក្នុងលោកីយ៍ ក្នុងរង្វង់នៃរឿងរ៉ាវដែលពួកគេជួបប្រទះ គឺមិនស្របទៅនឹងសញ្ញាណរបស់ពួកគេឡើយ ហើយមិនគួរកើតឡើងនោះទេ។ ហេតុអ្វីបានជាពួកគេគិតថារឿងទាំងនេះមិនគួរកើតឡើង? ពួកគេគិតថា៖ «ប្រសិនបើព្រះមានអត្ថិភាពមែន ហេតុអ្វីបានជាទ្រង់មិនដោះស្រាយរឿងទាំងនេះ? ប្រសិនបើព្រះមានអត្ថិភាពមែន ហេតុអ្វីបានជាមនុស្សអាក្រក់ជាច្រើននៅតែរស់នៅបានយ៉ាងសុខស្រួល? ហេតុអ្វីបានជាអ្នកមានកាន់តែមាន ហើយអ្នកក្រកាន់តែក្រ? ហេតុអ្វីបានជាអ្នកមានបរិភោគអាហារឆ្ងាញ់ៗយ៉ាងសម្បូរបែបជារៀងរាល់ថ្ងៃ ហើយសប្បាយរីករាយយ៉ាងខ្លាំង ចំណែកឯមនុស្សជាច្រើនទៀតនៅតែត្រូវសុំអាហារគេហូប? ហេតុអ្វីបានជាមនុស្សគ្មានល្បិចត្រូវគេធ្វើបាប ជិះជាន់ និងកេងប្រវ័ញ្ច? ហេតុអ្វីបានជាមនុស្សខ្លះធ្វើការនឿយហត់ និងបែកញើស ដោយធ្វើការជាងប្រាំបីម៉ោងក្នុងមួយថ្ងៃសម្រាប់ប្រាក់ឈ្នួលដ៏តិចតួច ចំណែកឯអ្នកខ្លះទៀតរកប្រាក់បានក្នុងមួយម៉ោងច្រើនជាងអ្វីដែលមនុស្សម្នាក់អាចរកបានពេញមួយជីវិតទៅទៀត? ហេតុអ្វីបានជាព្រះមិនដោះស្រាយភាពអយុត្តិធម៌នៅក្នុងសង្គម និងលោកីយ៍ទាំងនេះ? ហេតុអ្វីបានជាអ្នកខ្លះកើតមកលើគំនរមាសប្រាក់ ចំណែកឯអ្នកខ្លះទៀតកើតមកក្នុងភាពក្រីក្រ និងភាពនឿយហត់? ហេតុអ្វីបានជាមនុស្សខ្លះអាចទទួលបានសិរីរុងរឿង និងទ្រព្យសម្បត្តិ ព្រមទាំងក្ដីស្រឡាញ់ថ្នាក់ថ្នមពីគ្រួសាររបស់ពួកគេអស់មួយជីវិត ចំណែកឯអ្នកខ្លះទៀតមិនអាចទទួលបាន ទោះបីជាពួកគេកើតមកក្នុងបរិស្ថានសង្គមដូចគ្នាក៏ដោយ?» ទាំងនេះគឺជាប្រស្នាដែលមិនអាចដោះស្រាយបានជារៀងរហូតនៅក្នុងចិត្តរបស់ពួកទទឹងនឹងព្រះគ្រីស្ទ។ ពួកគេគិតថា ដោយសារតែពួកគេជឿលើព្រះជាម្ចាស់ ពួកគេគួរតែប្រគល់រឿងទាំងអស់ដែលពួកគេមើលមិនធ្លុះ និងមិនយល់ ព្រមទាំងចម្ងល់ទាំងអស់ដែលពួកគេមិនអាចដោះស្រាយបាននេះ ទៅឱ្យព្រះជាម្ចាស់ ហើយឱ្យទ្រង់ផ្ដល់ដំណោះស្រាយ ហើយថាពួកគេគួរតែស្វែងរកចម្លើយចំពោះរឿងទាំងនោះនៅក្នុងព្រះបន្ទូលរបស់ព្រះជាម្ចាស់។ ក៏ប៉ុន្តែ បន្ទាប់ពីជឿលើព្រះជាម្ចាស់អស់រយៈពេលបីទៅប្រាំឆ្នាំ ពួកគេមិនអាចស្វែងរកចម្លើយទាំងនេះបានទេ ហើយបន្ទាប់ពីជឿអស់រយៈពេល៨​ ទៅ ១០ឆ្នាំ ពួកគេនៅតែមិនអាចរកឃើញដដែល។ បន្ទាប់ពីពួកគេបានជឿអស់រយៈពេល២០ ឆ្នាំ ពួកគេឆ្ងល់ថា៖ «ហេតុអ្វីបានជាខ្ញុំនៅតែមិនទទួលបានចម្លើយណាមួយសោះអ៊ីចឹង? ហេតុអ្វីបានជាព្រះជាម្ចាស់មិនដោះស្រាយបញ្ហាទាំងនេះ? ហេតុអ្វីបានជាព្រះជាម្ចាស់មិនធ្វើដូចជាព្រះម៉ែពោធិសត្វគង់ស៊ីអ៊ីម ឬស្ដេចយុកហ្វាង? ព្រះមានព្រះចេស្ដា និងសិទ្ធិអំណាច ហើយមានអត្តសញ្ញាណជាព្រះ ដូច្នេះ ទ្រង់គួរតែធ្វើរឿងទាំងនេះ! ជាពិសេសនៅក្នុងពួកជំនុំ ហេតុអ្វីបានជាមនុស្សអាក្រក់តែងតែលេចមុខមក ហើយបង្កការបង្អាក់ និងការរំខាន ដោយអ្នកខ្លះថែមទាំងលួចតង្វាយដោយមិនរងផលវិបាកអ្វីសោះអ៊ីចឹង? មនុស្សខ្លះតែងតែនិយាយកុហក ហើយអ្នកខ្លះផ្សព្វផ្សាយសញ្ញាណ និងពាក្យចចាមអារ៉ាមគ្មានមូលដ្ឋាន ដោយមិនទទួលការប្រៀនប្រដៅ ឬការដាក់ទោសពីព្រះជាម្ចាស់ឡើយ។ អ្នកខ្លះទៀតឈប់ជឿលើព្រះភ្លាមៗ ហើយចេញទៅធ្វើការនៅក្នុងសង្គម ហើយប៉ុន្មានឆ្នាំក្រោយមក ពួកគេក្លាយជាអ្នកមាន ដោយមិនដែលធ្លាក់ខ្លួនលំបាកសោះ។ អ្នកជឿខ្លះរស់នៅមានជីវភាពអន់ជាងមនុស្សដែលមិនជឿលើព្រះជាម្ចាស់ទៅទៀត។ តាមពិតទៅ អ្នកដែលជឿលើព្រះកំពុងតែរងទុក្ខ ហើយពួកគេជាច្រើនកំពុងត្រូវបានគេធ្វើទុក្ខបុកម្នេញ មិនអាចត្រឡប់ទៅផ្ទះរបស់ពួកគេវិញបាន និងរស់នៅក្នុងភាពក្រីក្រ និងកម្សត់ទុគ៌ត។ តើនេះពិតជាមិនមែនជាអត្ថន័យនៃការជឿលើព្រះជាម្ចាស់ទេមែនឬ? នេះច្បាស់ជាមិនមែនជាតម្លៃនៃការដើរតាមព្រះជាម្ចាស់មែនឬ? តើនេះពិតជាជីវិតប្រចាំថ្ងៃដែលព្រះចង់ប្រទានដល់មនុស្សមែនឬ? នៅពេលដែលមនុស្សជួបប្រទះរឿងដែលពួកគេមិនអាចសម្រេចបាន ហេតុអ្វីបានជាព្រះមិនធ្វើអ្វីមួយដែលអស្ចារ្យណាមួយ ដើម្បីធ្វើឱ្យពួកគេយល់ និងទទួលបានរឿងនោះភ្លាមៗ? មានរឿងជាច្រើនដែលមនុស្សមិនយល់ ហើយមិនដឹងថាហេតុអ្វីបានជាព្រះជាម្ចាស់ធ្វើបែបនោះដែរ។ ហេតុអ្វីបានជាព្រះមិនអុជចង្កៀងដើម្បីបំភ្លឺដួងចិត្តរបស់មនុស្ស? ហេតុអ្វីបានជាទ្រង់មិនបំផុសគំនិតដល់មនុស្ស? នៅពេលដែលមនុស្សប្រព្រឹត្តអំពើអាក្រក់ ហើយបង្កការបង្អាក់ និងការរំខាន ព្រះមិនក្រោកឈរឡើង ហើយដាក់បណ្ដាសាមនុស្សអាក្រក់ទាំងនោះដោយផ្ទាល់ និងធ្វើឱ្យពួកគេទទួលកម្មពៀរឡើយ។ ខ្ញុំមិនសូវឃើញមានករណីដែលព្រះធ្វើរឿងបែបនេះច្រើនទេ។ ជួនកាល មនុស្សត្រូវការការបំភ្លឺ ការស្រាយបំភ្លឺ និងការផ្គត់ផ្គង់ពីព្រះ ដូច្នេះ ហេតុអ្វីបានជាពួកគេមិនអាចមានអារម្មណ៍ដឹង ឬមើលឃើញព្រះជាម្ចាស់? តើព្រះជាម្ចាស់នៅឯណា?» រាល់សំណួរ «ហេតុអ្វី» ទាំងអស់នេះ នៅតែគ្មានចម្លើយនៅក្នុងចិត្តរបស់ពួកទទឹងនឹងព្រះគ្រីស្ទ។ ពួកគេមិនយល់ថា ហេតុអ្វីបានជារឿងរ៉ាវ និងបាតុភូតទាំងនេះមិនដែលផ្លាស់ប្តូរ ឬប្រែទៅរកទិសដៅល្អ ហើយរឹតតែមិនប្រសើរឡើងសោះអ៊ីចឹង។ ពួកគេគិតថា ការជឿលើព្រះជាម្ចាស់គួរតែផ្លាស់ប្តូរមនុស្សទាំងស្រុង ហើយថាជីវិតទាំងមូល ឥរិយាបថ គំនិត និងជាពិសេសគុណភាពជីវិត ព្រមទាំងសមត្ថភាព និងជំនាញរបស់ពួកគេ គួរតែអភិវឌ្ឍទៅរកទិសដៅវិជ្ជមានទាំងអស់។ ហេតុអ្វីបានជាពួកគេមិនអាចមើលឃើញការផ្លាស់ប្តូរទាំងនេះ បន្ទាប់ពីការសង្កេតអស់រយៈពេល១០ ឬ ២០ឆ្នាំ? រឿងដែលមនុស្សស្រមើស្រមៃ ឬសុបិនចង់បាននៅក្នុងសញ្ញាណរបស់ពួកគេ មិនដែលត្រូវបានដោះស្រាយ ឬសម្រេចបានឡើយ បន្ទាប់ពីពួកគេចូលមកជឿលើព្រះជាម្ចាស់។ ដូច្នេះ តើការជឿលើព្រះជាម្ចាស់មានអត្ថន័យដូចម្ដេចទៅ? តើការជឿ និងការដើរតាមព្រះជាម្ចាស់មានតម្លៃអ្វីខ្លះ? សំណួរទាំងនេះនៅតែមិនត្រូវបានដោះស្រាយ និងគ្មានចម្លើយនៅក្នុងចិត្តរបស់ពួកទទឹងនឹងព្រះគ្រីស្ទ ហើយអ្វីដែលពួកគេស្រមើស្រមៃថានឹងកើតមាន ក៏មិនបានកើតមាន ឬសម្រេចដូចការស្រមើស្រមៃរបស់ពួកគេដែរ ដូច្នេះ ព្រះជាម្ចាស់ដែលពួកទទឹងនឹងព្រះគ្រីស្ទមាននៅក្នុងគំនិត គឺមិនដែលមានអត្ថិភាពឡើយ។ ហើយជាធម្មតា អង្គដែលមានអត្តសញ្ញាណរបស់ព្រះជាម្ចាស់ ត្រូវបានបដិសេធជារៀងរហូតនៅក្នុងគំនិតរបស់ពួកទទឹងនឹងព្រះគ្រីស្ទ។

ជំនឿរបស់ពួកទទឹងនឹងព្រះគ្រីស្ទលើព្រះជាម្ចាស់ មានការលាយឡំច្រើនពេកហើយ។ តាមពិតទៅ ពួកទទឹងនឹងព្រះគ្រីស្ទមិនជឿលើព្រះជាម្ចាស់ដោយពិតប្រាកដឡើយ អ្វីៗទាំងអស់គ្រាន់តែជាការធ្វើពុតប៉ុណ្ណោះ។ ពួកគេជឿលើព្រះជាម្ចាស់ ដូចជាអ្នកគ្មានជំនឿគោរពបូជាពួកអារក្ស និងរូបព្រះអ៊ីចឹងដែរ។ ពួកគេយល់ថា អ្វីគ្រប់យ៉ាងដែលព្រះជាម្ចាស់ធ្វើ គឺពិបាកនឹងទទួលយកណាស់ ហើយពួកគេតែងតែមានការសង្ស័យ និងមានសំណួរនៅក្នុងចិត្តជានិច្ច។ ពួកគេលាក់ការសង្ស័យ និងសំណួរទាំងនេះនៅក្នុងចិត្តរបស់ពួកគេ ហើយមិនហ៊ាននិយាយវាចេញមកឡើយ ព្រមទាំងពូកែធ្វើពុតទៀតផង ដូច្នេះ ទោះបីជាពួកគេជឿលើព្រះជាម្ចាស់ប៉ុន្មានឆ្នាំក៏ដោយ ក៏ពួកគេនៅតែជាពួកមិនជឿទាំងស្រុងដដែល។ ពួកគេវាស់ស្ទង់ព្រះជាម្ចាស់ និងគ្រប់ទាំងសកម្មភាពរបស់ទ្រង់ ដោយប្រើការរវើរវាយរបស់ពួកគេ ការស្រមើស្រមៃ និងសញ្ញាណផ្សេងៗរបស់ពួកគេអំពីព្រះជាម្ចាស់ ក៏ដូចជាចំណេះដឹងបែបប្រពៃណីមួយចំនួនរបស់មនុស្ស និងសញ្ញាណអំពីសីលធម៌។ ពួកគេប្រើរឿងទាំងនេះដើម្បីវាស់ស្ទង់អត្តសញ្ញាណរបស់ព្រះជាម្ចាស់ និងថាតើទ្រង់មានអត្ថិភាពឬអត់។ ចុះតើលទ្ធផលចុងក្រោយគឺជាអ្វី? ពួកគេបដិសេធអត្ថិភាពរបស់ព្រះជាម្ចាស់ ហើយមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់ដែលយកកំណើតជាមនុស្សឡើយ។ តើស្ដង់ដាដែលពួកទទឹងនឹងព្រះគ្រីស្ទប្រើដើម្បីវាស់ស្ទង់ថា តើព្រះជាម្ចាស់ដែលយកកំណើតជាមនុស្សមានអត្តសញ្ញាណ និងសារជាតិរបស់ព្រះជាម្ចាស់ឬអត់នោះ មិនមែនជាស្ដង់ដាខុសទេឬ? និយាយឱ្យចំទៅ ពួកទទឹងនឹងព្រះគ្រីស្ទគោរពបូជាចំណេះដឹង ព្រមទាំងបុគ្គលល្បីល្បាញ និងអស្ចារ្យ ដូច្នេះ ពួកគេមិនដែលមានការជំទាស់ ឬការស្អប់ខ្ពើមចំពោះអ្វីៗដែលចេញមកពីបុគ្គលល្បីល្បាញ និងអស្ចារ្យទាំងនេះឡើយ។ ដូច្នេះ ហេតុអ្វីបានជាពួកគេមើលងាយព្រះគ្រីស្ទ នៅពេលដែលពួកគេឃើញថាទ្រង់គឺជាមនុស្សធម្មតា និងសាមញ្ញម្នាក់ ហើយចាប់ផ្ដើមមានការស្អប់ខ្ពើម និងសេចក្ដីស្អប់ នៅពេលដែលពួកគេឃើញព្រះគ្រីស្ទសម្ដែងចេញនូវសេចក្ដីពិតជាច្រើនយ៉ាងនេះ? នេះគឺដោយសារតែអ្វីដែលពួកគេគោរព និងបូជានោះ គ្មានអ្វីវិជ្ជមានសូម្បីតែបន្តិចសោះឡើយ។ តើពួកទទឹងនឹងព្រះគ្រីស្ទចូលចិត្តអ្វី? ពួកគេចូលចិត្តភាពចម្លែក សេចក្ដីទុច្ចរិត អព្ភូតហេតុ និងរឿងអរូបី ចំណែកឯភាពប្រក្រតី និងភាពជាក់ស្ដែងរបស់ព្រះជាម្ចាស់ សេចក្ដីស្រឡាញ់ពិតប្រាកដរបស់ព្រះជាម្ចាស់ចំពោះមនុស្ស ព្រះប្រាជ្ញាញាណ ភាពស្មោះត្រង់ ភាពបរិសុទ្ធ និងសេចក្ដីសុចរិតរបស់ព្រះជាម្ចាស់ សុទ្ធតែត្រូវបានថ្កោលទោសនៅក្នុងក្រសែភ្នែករបស់ពួកទទឹងនឹងព្រះគ្រីស្ទ។ ឧទាហរណ៍ ដើម្បីឱ្យបងប្អូនប្រុសស្រីចេះញែកដឹង និងរៀនមេរៀនជាក់ស្ដែង ព្រះជាម្ចាស់បានរៀបចំកាលៈទេសៈមួយ។ តើវាជាកាលៈទេសៈអ្វី? ទ្រង់បានរៀបចំឱ្យមនុស្សម្នាក់ដែលត្រូវអារក្សចូលនោះមករស់នៅក្នុងចំណោមពួកគេ។ កាលពីដំបូង របៀបនិយាយស្ដី និងធ្វើអ្វីៗរបស់បុគ្គលនេះ គឺធម្មតា ហើយវិចារណញ្ញាណរបស់គាត់ក៏ធម្មតាដែរ។ គាត់មើលទៅមិនមានបញ្ហាអ្វីទាល់តែសោះ។ ប៉ុន្តែ បន្ទាប់ពីបានប្រាស្រ័យទាក់ទងគ្នាមួយរយៈ បងប្អូនប្រុសស្រីបានរកឃើញថា អ្វីៗទាំងអស់ដែលគាត់និយាយ សុទ្ធតែគ្មានន័យ ហើយគ្មានរចនាសម្ព័ន្ធ និងលំដាប់លំដោយត្រឹមត្រូវ។ ក្រោយមក មានរឿងអរូបីមួយចំនួនបានកើតឡើង៖ គាត់តែងតែប្រាប់បងប្អូនប្រុសស្រីថា គាត់បានឃើញនិមិត្តនេះ ឬនិមិត្តនោះ ហើយទទួលបានការបើកសម្ដែងនេះ ឬការបើកសម្ដែងនោះ។ ឧទាហរណ៍ ថ្ងៃមួយ គាត់ទទួលបានការបើកសម្ដែងថា គាត់ត្រូវតែធ្វើនំប៉ាវចំហុយ គឺគាត់ត្រូវតែធ្វើ ហើយចៃដន្យនៅថ្ងៃបន្ទាប់ គាត់ត្រូវចេញទៅក្រៅ ដូច្នេះគាត់ក៏បានយកនំប៉ាវនោះទៅជាមួយ។ ក្រោយមក គាត់ទទួលបានការបើកសម្ដែងនៅក្នុងសុបិនថា គាត់ត្រូវតែធ្វើដំណើរទៅទិសខាងត្បូង ហើយមាននរណាម្នាក់កំពុងរង់ចាំគាត់នៅចម្ងាយប្រាំមួយម៉ាយល៍។ គាត់ក៏បានទៅមើល ហើយនៅទីនោះពិតជាមានមនុស្សម្នាក់ដែលបានវង្វេងផ្លូវមែន។ គាត់បានធ្វើបន្ទាល់ប្រាប់បុគ្គលនេះអំពីកិច្ចការនៅគ្រាចុងក្រោយរបស់ព្រះជាម្ចាស់ ហើយបុគ្គលនោះក៏បានទទួលយក។ គាត់តែងតែទទួលបានការបើកសម្ដែង គាត់តែងតែឮសំឡេង ហើយរឿងអរូបីតែងតែកើតឡើងចំពោះគាត់ជានិច្ច។ ជារៀងរាល់ថ្ងៃ នៅពេលនិយាយដល់រឿងត្រូវហូបអ្វី ត្រូវទៅណា ត្រូវធ្វើអ្វី ត្រូវប្រាស្រ័យទាក់ទងជាមួយនរណា គាត់មិនបានធ្វើតាមច្បាប់នៃការរស់នៅក្នុងភាពជាមនុស្សធម្មតាឡើយ ហើយគាត់ក៏មិនបានស្វែងរកព្រះបន្ទូលរបស់ព្រះជាម្ចាស់ធ្វើជាមូលដ្ឋាន ឬគោលការណ៍ ឬស្វែងរកអ្នកដទៃដើម្បីប្រកបគ្នាដែរ។ គាត់តែងតែពឹងផ្អែកលើអារម្មណ៍របស់គាត់ ហើយរង់ចាំស្ដាប់សំឡេង ឬការបើកសម្ដែង ឬសុបិន។ តើបុគ្គលនេះធម្មតាដែរឬទេ? (ទេ។) មើលទៅការហូបអាហារបីពេលក្នុងមួយថ្ងៃ និងរបៀបរស់នៅប្រចាំថ្ងៃរបស់គាត់ ហាក់ដូចជាមានលំនាំទៀងទាត់ ប៉ុន្តែគាត់តែងតែឮសំឡេងជានិច្ច។ មនុស្សមួយចំនួនបានញែកដឹងអំពីគាត់ ហើយនិយាយថា ទាំងនេះគឺជាការស្ដែងចេញនៃការត្រូវវិញ្ញាណអាក្រក់ចូល។ បងប្អូនប្រុសស្រីកាន់តែមានការញែកអំពីគាត់បន្តិចម្ដងៗ រហូតដល់ថ្ងៃមួយ ជំងឺផ្លូវចិត្តរបស់គាត់បានរើឡើង  គាត់ចាប់ផ្ដើមនិយាយពាក្យសម្ដីឆ្កួតៗ ហើយរត់ចេញទៅទាំងអាក្រាតកាយ ដោយមានសក់កន្ទ្រើងក្នុងសភាពវិកលចរិត។ ដូច្នេះ នៅទីបំផុត រឿងនេះក៏បានបញ្ចប់។ ពេលនេះ តើបងប្អូនប្រុសស្រីមិនមានការយល់ដឹង និងការញែកដឹងអំពីការស្ដែងចេញជាក់លាក់នៃការធ្វើការរបស់វិញ្ញាណអាក្រក់ និងការត្រូវអារក្សចូលទេឬ? ជាការពិតណាស់ អ្នកខ្លះធ្លាប់បានជួបប្រទះរឿងបែបនេះពីមុនមក ហើយមានការញែកដឹងអំពីរឿងទាំងនេះរួចទៅហើយ ចំណែកឯអ្នកផ្សេងទៀតមិនទាន់បានជឿលើព្រះជាម្ចាស់យូរនោះទេ ហើយមិនធ្លាប់ឆ្លងកាត់រឿងបែបនេះឡើយ ហេតុដូច្នេះ ពួកគេងាយនឹងត្រូវគេបំភាន់។ ប៉ុន្តែ ទោះបីជាពួកគេត្រូវគេបំភាន់ ឬមានការញែកដឹងក៏ដោយ ប្រសិនបើព្រះជាម្ចាស់មិនបានរៀបចំបរិយាកាសនេះទេ តើពួកគេអាចមានការញែកដឹងពិតប្រាកដអំពីកិច្ចការរបស់វិញ្ញាណអាក្រក់ ឬការត្រូវវិញ្ញាណអាក្រក់ចូលសណ្ឋិតបានដែរឬទេ? (ទេ។) ដូច្នេះ តើគោលបំណង និងសារៈសំខាន់នៃការដែលព្រះជាម្ចាស់រៀបចំបរិយាកាសនេះ និងធ្វើរឿងទាំងនេះ គឺជាអ្វីទៅ? គឺដើម្បីឱ្យពួកគេទទួលបានការញែកដឹង និងរៀនមេរៀនតាមរយៈការអនុវត្តជាក់ស្ដែង ព្រមទាំងដឹងពីរបៀបញែកដឹងអ្នកដែលមានកិច្ចការរបស់ពួកវិញ្ញាណអាក្រក់ ឬអ្នកដែលត្រូវអារក្សចូលសណ្ឋិត។ ប្រសិនបើមនុស្សគ្រាន់តែត្រូវបានគេប្រាប់ថាអ្វីទៅជាកិច្ចការរបស់វិញ្ញាណអាក្រក់ ដូចជានៅពេលដែលគ្រូបង្រៀនតាមសៀវភៅ ហើយគ្រាន់តែនិយាយអំពីទ្រឹស្ដីក្នុងសៀវភៅសិក្សា ដោយមិនឱ្យសិស្សរបស់ខ្លួនធ្វើលំហាត់ ឬទទួលការបណ្ដុះបណ្ដាលជាក់ស្តែងណាមួយនោះ មនុស្សនឹងយល់ត្រឹមតែគោលលទ្ធិ និងពាក្យពេចន៍មួយចំនួនប៉ុណ្ណោះ។ អ្នកអាចពន្យល់យ៉ាងច្បាស់ថាអ្វីទៅជាកិច្ចការរបស់វិញ្ញាណអាក្រក់ និងការស្ដែងចេញជាក់លាក់របស់វាមានអ្វីខ្លះ លុះត្រាតែអ្នកបានប្រទះវាដោយខ្លួនឯង បានឃើញវាដោយផ្ទាល់នឹងភ្នែករបស់អ្នក និងបានឮវាផ្ទាល់នឹងត្រចៀករបស់អ្នក។ ហើយបន្ទាប់មក នៅពេលដែលជួបមនុស្សបែបនេះម្ដងទៀត អ្នកនឹងអាចញែកដឹងពួកគេ និងបដិសេធពួកគេបាន។ អ្នកនឹងអាចដោះស្រាយ និងចាត់ចែងរឿងបែបនេះបានយ៉ាងត្រឹមត្រូវ។ ដូច្នេះ តើអ្វីដែលអ្នកទទួលបាននៅក្នុងបរិយាកាសបែបនេះ មិនមានភាពជាក់ស្ដែងជាងអ្វីដែលអ្នកទទួលបានពីការចូលរួមការជួបជុំ និងការស្ដាប់សេចក្ដីអធិប្បាយពេញមួយថ្ងៃទេឬអី? មនុស្សដែលមានការគិតធម្មតា និងភាពមានវិចារណញាណធម្មតា ហើយដេញតាមសេចក្ដីពិត នឹងមានការយល់ដឹងត្រឹមត្រូវអំពីរបៀបដែលព្រះជាម្ចាស់ធ្វើរឿងទាំងនេះ។ ពួកគេនឹងមិនរអ៊ូរទាំ ដោយនិយាយថា៖ «ហេតុអ្វីបានជាព្រះជាម្ចាស់អនុញ្ញាតឱ្យវិញ្ញាណអាក្រក់លេចឡើងនៅក្នុងពួកជំនុំ? ហេតុអ្វីបានជាព្រះជាម្ចាស់មិនបានព្រមានខ្ញុំជាមុន? ហេតុអ្វីបានជាទ្រង់មិនជម្រះវិញ្ញាណអាក្រក់ទាំងនោះចេញ?» ពួកគេនឹងមិនរអ៊ូរទាំអំពីរឿងទាំងនេះទេ ផ្ទុយទៅវិញ ពួកគេនឹងមានចិត្តដឹងគុណ ដោយសរសើរតម្កើងព្រះជាម្ចាស់ចំពោះកិច្ចការដ៏អស្ចារ្យ និងប្រកបដោយព្រះប្រាជ្ញាញាណរបស់ទ្រង់ ហើយនិយាយថា ព្រះជាម្ចាស់ស្រឡាញ់មនុស្សខ្លាំងណាស់! ក៏ប៉ុន្តែ ពួកទទឹងនឹងព្រះគ្រីស្ទមិនទទួលយកសេចក្ដីពិតទេ ហើយក្នុងពេលជាមួយគ្នានេះ ចិត្តរបស់ពួកគេពោរពេញទៅដោយសញ្ញាណ និងការស្រមើស្រមៃអំពីព្រះជាម្ចាស់។ លើសពីនេះ នៅក្នុងចិត្ត ពួកគេពិតជាគោរពបូជាពួកអារក្ស និងរូបព្រះ ហើយពួកគេយករូបព្រះរបស់ខ្លួនធ្វើជាបទដ្ឋានដើម្បីប្រៀបធៀប និងវាស់ស្ទង់អ្វីៗទាំងអស់ដែលព្រះដ៏ពិតបានធ្វើ។ ដូច្នេះ នៅពេលជួបប្រទះនឹងកាលៈទេសៈបែបនេះ ជាដំបូង ពួកគេឆ្ងល់ថា៖ «តើនេះជាកិច្ចការរបស់ព្រះឬ? តើអ្នករាល់គ្នាអាចល្ងង់ដល់ថ្នាក់នេះបានដោយរបៀបណា? តើព្រះអាចអនុញ្ញាតឱ្យវិញ្ញាណអាក្រក់លេចឡើងនៅក្នុងពួកជំនុំបានដោយរបៀបណា?» តើនេះមិនមែនជាការយល់ដឹងខុសឆ្គងទេឬអី? ជាដំបូង ពួកគេបដិសេធថានេះជាកិច្ចការរបស់ព្រះជាម្ចាស់ ហើយក៏គិតថា៖ «ព្រះគឺពិតជានឹងមិនធ្វើបែបនេះឡើយ។ ព្រះទាំងឡាយមិនចង់ឱ្យមនុស្សរងទុក្ខនោះទេ។ នៅពេលដែលព្រះម៉ែគង់ស៊ីអ៊ីមឃើញមនុស្សរងទុក្ខ រូបសំណាករបស់ទ្រង់ស្រក់ទឹកភ្នែក។ ទ្រង់ចង់សង្គ្រោះសត្វលោកទាំងអស់ឱ្យរួចផុតពីទុក្ខទារុណ នាំមនុស្សគ្រប់រូបឱ្យមកនៅក្រោមព្រះនាមរបស់ព្រះពុទ្ធ និងរំដោះពួកគេឱ្យរួចផុតពីរាល់សេចក្ដីទុក្ខវេទនានៃពិភពមនុស្ស។ ព្រះទាំងឡាយគួរតែមានសេចក្ដីមេត្តាករុណា យកចិត្តទុកដាក់ចំពោះរាស្ដ្ររើសតាំងរបស់ខ្លួន ហើយមិនអនុញ្ញាតឱ្យវិញ្ញាណអាក្រក់លេចឡើងនៅក្នុងពួកជំនុំឡើយ។ នេះច្បាស់ណាស់ថាមិនមែនជាទង្វើរបស់ព្រះទេ»។ នៅពេលមានរឿងបែបនេះកើតឡើង ជាដំបូង ពួកទទឹងនឹងព្រះគ្រីស្ទកាន់តែសង្ស័យលើអត្តសញ្ញាណរបស់ព្រះជាម្ចាស់ ហើយក្នុងពេលជាមួយគ្នានោះ ពួកគេមិនសុខចិត្តទទួលយកអ្វីដែលព្រះជាម្ចាស់ធ្វើខ្លាំងជាងមុនរាប់រយរាប់ពាន់ដង ថែមទាំងវិនិច្ឆ័យ និងថ្កោលទោសទង្វើទាំងនោះទៀតផង។ ពួកគេក៏ចំអកឱ្យបងប្អូនប្រុសស្រីដែលទទួលយករឿងនេះពីព្រះជាម្ចាស់ផងដែរ ដោយនិយាយថា៖ «មនុស្សល្ងង់ដូចជាអ្នករាល់គ្នា នៅតែជឿថាអ្វីៗទាំងអស់គឺជាទង្វើរបស់ព្រះ។ ព្រះមិនធ្វើបែបនេះទេ! ព្រះគួរតែការពារ និងថែរក្សាកូនចៀមរបស់ទ្រង់ ហើយគ្របបាំងការពារពួកគេដោយព្រះហស្តរបស់ទ្រង់។ ព្រះទាំងឡាយគឺជាទីជម្រកសម្រាប់មនុស្ស មនុស្សមិនគួររងទុក្ខលំបាកទាំងអស់នេះឡើយ។ រឿងអវិជ្ជមាន និងរឿងអាក្រក់ទាំងអស់មិនគួរកើតឡើងចំពោះមនុស្សទេ។ នោះហើយជារបៀបដែលព្រះទាំងឡាយធ្វើការ»។ ចិត្តរបស់ពួកទទឹងនឹងព្រះគ្រីស្ទពោរពេញទៅដោយការសង្ស័យ ការបដិសេធ សញ្ញាណ និងការថ្កោលទោសចំពោះព្រះជាម្ចាស់។ ហេតុដូច្នេះ ទោះបីជាព្រះជាម្ចាស់ធ្វើអ្វីក៏ដោយ នៅក្នុងក្រសែភ្នែករបស់ពួកគេ អ្វីៗទាំងនោះសុទ្ធតែខុស ហើយមិនមែនជាអ្វីដែលព្រះជាម្ចាស់គួរធ្វើឡើយ ហើយវាគឺជាភស្តុតាង និងជាលេសសម្រាប់ពួកគេក្នុងការថ្កោលទោស និងបដិសេធព្រះជាម្ចាស់។ ត្រង់ចំណុចនេះ សារជាតិធម្មជាតិដែលទាស់ទទឹងនឹងព្រះជាម្ចាស់របស់ពួកទទឹងនឹងព្រះគ្រីស្ទ ត្រូវបានលាតត្រដាងទាំងស្រុង។ ឧទាហរណ៍ នៅពេលដែលបងប្អូនប្រុសស្រីស៊ូទ្រាំនឹងការធ្វើទារុណកម្ម និងការបៀតបៀនរបស់គណបក្សកុម្មុយនីស្តចិន (CCP) ប៉ូលិសបានដុតដែកអគ្គិសនីរហូតដល់ក្រហមច្រាល ហើយយកមកអ៊ុតលើរាងកាយរបស់ពួកគេ ដែលបណ្ដាលឱ្យមានការឈឺចាប់យ៉ាងខ្លាំងរហូតដល់សន្លប់ និងធ្វើឱ្យអ្នកដែលមានវត្តមាននៅទីនោះភ័យរន្ធត់ញាប់ញ័រ។ តើពួកទទឹងនឹងព្រះគ្រីស្ទគិតយ៉ាងណា នៅពេលឃើញទិដ្ឋភាពនេះ? «ពួកសាតាំង និងពួកអារក្សទាំងនេះពិតជាឃោរឃៅខ្លាំងណាស់! ពួកគេគ្មានភាពជាមនុស្ស គ្មានក្ដីអាណិតអាសូរ ឬសេចក្ដីមេត្តាករុណាឡើយ។ វិធីសាស្ត្ររបស់ពួកគេគឺសាហាវព្រៃផ្សៃពេកហើយ ខ្ញុំមិនអាចទ្រាំមើលបានទេ! ប្រសិនបើខ្ញុំនៅទីនោះ ខ្ញុំនឹងធ្វើឱ្យដែកដុតនោះត្រជាក់ ប្រែក្លាយវាទៅជាសំឡី ហើយឱ្យវាប៉ះរាងកាយមនុស្សយ៉ាងថ្នមៗ កក់ក្ដៅ និងទន់ភ្លន់ ដូចជាព្រះហស្តរបស់ព្រះដែលកំពុងអង្អែលកូនចៀមរបស់ទ្រង់ ដោយធ្វើឱ្យមនុស្សមានអារម្មណ៍ពីព្រះហឫទ័យមេត្តាករុណា សេចក្ដីស្រឡាញ់ និងភាពកក់ក្ដៅរបស់ទ្រង់ ព្រមទាំងជំរុញឱ្យពួកគេមានសេចក្ដីជំនឿ និងការប្ដេជ្ញាចិត្តកាន់តែខ្លាំងក្នុងការដើរតាមទ្រង់។ ប៉ុន្តែ មនុស្សក៏នៅតែជាមនុស្ស យើងគ្មានអំណាចនឹងធ្វើអ្វីបានឡើយ ខណៈដែលឃើញបងប្អូនប្រុសស្រី និងមនុស្សដទៃដែលជាមនុស្សដូចយើងដែរ រងទុក្ខយ៉ាងខ្លាំងបែបនេះ។ ចុះព្រះនៅឯណា? ហេតុអ្វីបានជាព្រះមិនទប់ដៃរបស់ពួកសាតាំង និងពួកអារក្សទាំងនេះនៅពេលនេះ? ហេតុអ្វីបានជាព្រះមិនធ្វើឱ្យដែកដុតដ៏ក្រហមច្រាលនោះត្រជាក់? នៅពេលដែលដែកដុតនោះប៉ះបងប្អូនប្រុសស្រី ហេតុអ្វីបានជាព្រះមិនធ្វើឱ្យពួកគេគ្មានអារម្មណ៍ឈឺចាប់? ប្រសិនបើជាព្រះម៉ែគង់ស៊ីអ៊ីមវិញ ទ្រង់ច្បាស់ជានឹងធ្វើបែបនេះមិនខាន។ ទ្រង់មិនចង់ឃើញសត្វលោករំលោភបំពាន និងសម្លាប់គ្នាទៅវិញទៅមកឡើយ។ ទ្រង់មិនចង់ឃើញពួកគេណាម្នាក់រងការធ្វើបាប ឬការឈឺចាប់សូម្បីតែបន្តិចឡើយ។ ទ្រង់តែងតែគិតគូរដល់សត្វលោកទាំងអស់។ ព្រះទ័យរបស់ទ្រង់ទូលំទូលាយជាងមេឃទៅទៀត ហើយសេចក្ដីស្រឡាញ់របស់ទ្រង់គឺគ្មានព្រំដែនឡើយ។ នោះទើបពិតជាព្រះមែន! ហេតុអ្វីបានជាព្រះមិនធ្វើបែបនេះ? ខ្ញុំមិនមែនជាព្រះទេ ខ្ញុំគ្មានសមត្ថភាពនេះឡើយ។ ប្រសិនបើខ្ញុំជាព្រះ ខ្ញុំនឹងមិនបណ្ដោយឱ្យរាស្ដ្ររបស់ខ្ញុំរងទុក្ខបែបនេះទេ»។ មិនថាមានរឿងអ្វីកើតឡើងចំពោះពួកគេនោះទេ ពួកទទឹងនឹងព្រះគ្រីស្ទមានទស្សនៈ ការអះអាង មតិយោបល់ និងសូម្បីតែ «គំនិតដ៏អស្ចារ្យ» ផ្ទាល់ខ្លួនរបស់ពួកគេ។ មិនថាមានរឿងអ្វីកើតឡើងចំពោះពួកគេនោះទេ ពួកគេមិនដែលផ្សារភ្ជាប់រឿងនោះជាមួយព្រះបន្ទូលរបស់ព្រះជាម្ចាស់ឡើយ។ ពួកគេមិនដែលស្វែងរកសេចក្ដីពិតដើម្បីយល់ពីព្រះជាម្ចាស់ ធ្វើបន្ទាល់ថ្វាយព្រះជាម្ចាស់ បញ្ជាក់ពីអត្តសញ្ញាណរបស់ព្រះជាម្ចាស់ ឬបញ្ជាក់ថា សារជាតិរបស់ព្រះជាម្ចាស់ដែលមានអត្តសញ្ញាណជាព្រះជាម្ចាស់ ត្រូវបានសម្ដែងចេញនៅកន្លែងណា និងដោយរបៀបណានោះទេ។ ពួកទទឹងនឹងព្រះគ្រីស្ទមិនអនុវត្តតាមរបៀបនេះឡើយ។ ផ្ទុយទៅវិញ ពួកគេយកទស្សនៈរបស់សាតាំង របស់វិញ្ញាណអាក្រក់ផ្សេងៗ ឬរបស់ព្រះម៉ែគង់ស៊ីអ៊ីម និងព្រះពុទ្ធ មកវាស់ស្ទង់ព្រះជាម្ចាស់ និងប្រកួតប្រជែងជាមួយទ្រង់គ្រប់ពេល។ តើលទ្ធផលចុងក្រោយនៃរឿងនេះគឺជាអ្វី? ពួកទទឹងនឹងព្រះគ្រីស្ទបដិសេធព្រះជាម្ចាស់គ្រប់ពេល ដោយបដិសេធសកម្មភាព និងសារជាតិរបស់ទ្រង់ អត្ថន័យ និងតម្លៃនៃអ្វីៗទាំងអស់ដែលទ្រង់ធ្វើ ព្រមទាំងរបៀបដែលអ្វីៗទាំងនោះជួយស្ថាបនាមនុស្ស។ ពួកគេបដិសេធលទ្ធផលដែលព្រះជាម្ចាស់មានបំណងចង់សម្រេចទៅលើមនុស្ស តាមរយៈការធ្វើការតាមរបៀបនេះ និងបដិសេធអត្ថិភាពនៃបំណងព្រះហឫទ័យរបស់ព្រះជាម្ចាស់។ តាមរយៈការបដិសេធអត្ថន័យ និងតម្លៃនៃអ្វីគ្រប់យ៉ាងដែលព្រះជាម្ចាស់ធ្វើ តើពួកទទឹងនឹងព្រះគ្រីស្ទមិនមែនកំពុងបដិសេធអត្តសញ្ញាណរបស់ព្រះជាម្ចាស់ទេឬអី? (មែនហើយ។) ការសម្ដែងចេញ និងសារជាតិទាំងនេះរបស់ពួកទទឹងនឹងព្រះគ្រីស្ទ គំនិតដែលពួកគេបញ្ចេញឱ្យឃើញ និងសេចក្ដីក្រោធ ការទាមទារ ការមិនពេញចិត្ត និងសំណួរដែលពួកគេមានចំពោះព្រះជាម្ចាស់ នៅពេលមានរឿងរ៉ាវកើតឡើងចំពោះពួកគេជាដើម សុទ្ធតែជាការស្ដែងចេញជាក់ស្តែងនៃការដែលពួកទទឹងនឹងព្រះគ្រីស្ទមិនទទួលស្គាល់អត្តសញ្ញាណរបស់ព្រះជាម្ចាស់។ ទាំងនេះគឺជាការពិត។

តើអ្នកបានសង្កេតឃើញសារជាតិអ្វីខ្លះរបស់ពួកទទឹងនឹងព្រះគ្រីស្ទ តាមរយៈការប្រកប និងការវែកញែកដែលយើងទើបតែបានធ្វើ អំពីការស្ដែងចេញ និងប្រភពនៃការបដិសេធអត្តសញ្ញាណរបស់ព្រះជាម្ចាស់ពីសំណាក់ពួកទទឹងនឹងព្រះគ្រីស្ទ? តើអ្នកអាចសង្កេតឃើញថា ពួកទទឹងនឹងព្រះគ្រីស្ទមានទស្សនៈទុទិដ្ឋិនិយមចំពោះលោកីយ៍នេះ ហើយស្រឡាញ់ភាពយុត្តិធម៌ និងសេចក្ដីសុចរិតដែរឬទេ? តើពួកទទឹងនឹងព្រះគ្រីស្ទជាមនុស្សដែលមានភាពជាមនុស្សល្អ ក្ដីអាណិតអាសូរ សេចក្ដីមេត្តាករុណា សេចក្ដីស្រឡាញ់ដ៏ធំធេង និងការស្អប់សេចក្ដីទុច្ចរិតដែរឬទេ? (ទេ។) ចុះតើពួកទទឹងនឹងព្រះគ្រីស្ទជាមនុស្សប្រភេទណាទៅ? (ពួកគេគឺជាមនុស្សអាក្រក់ដែលស្អប់ និងស្អប់ខ្ពើមសេចក្ដីពិត ដែលតែងតែទាស់ទទឹងនឹងព្រះជាម្ចាស់គ្រប់រឿង។) នោះគឺជាទិដ្ឋភាពមួយ។ តើមានអ្វីទៀត? តើពួកទទឹងនឹងព្រះគ្រីស្ទមិនយល់ស្របយ៉ាងខ្លាំងនឹងពាក្យចាស់ក្នុងសង្គមដែលពោលថា «អ្នកសាងសង់ស្ពាន និងជួសជុលផ្លូវ ទីបំផុតបែរជាខ្វាក់ភ្នែក ចំណែកឯកូនចៅរបស់ឃាតករ និងអ្នកដុតបំផ្លាញបែរជាកើនច្រើនឡើង» ទេឬអី? តើនេះមិនមានន័យថា ពួកគេកំពុងសោកស្ដាយចំពោះស្ថានភាពនៃលោកីយ៍ និងអាណិតអាសូរដល់មនុស្សជាតិទេឬ? តើធម្មជាតិនៃការដែលពួកគេយល់ស្របនឹងពាក្យសម្ដីនេះគឺជាអ្វី? តើពាក្យសម្ដីនេះមិនមានបង្កប់នូវការត្អូញត្អែរអំពីភាពអយុត្តិធម៌របស់មេឃទេឬអី? ទោះបីជាពួកគេមិនអាចធ្វើអ្វីបានចំពោះរឿងនេះក៏ដោយ ក៏ពួកទទឹងនឹងព្រះគ្រីស្ទមានការថ្នាំងថ្នាក់ និងអារម្មណ៍បែបនេះ ហើយត្អូញត្អែរថាមេឃមិនយុត្តិធម៌៖ «តើគេមិនតែងតែនិយាយថា មេឃមានភាពយុត្តិធម៌ ហើយមេឃមានភ្នែកទេឬអី? ចុះហេតុអ្វីបានជាអ្នកដែលធ្វើអំពើល្អនៅក្នុងលោកីយ៍នេះ មិនទទួលបានផលតបស្នង ចំណែកឯមនុស្សអាក្រក់បែរជាចម្រុងចម្រើនទៅវិញ? តើភាពយុត្តិធម៌នៅក្នុងលោកីយ៍នេះនៅឯណា? តើរឿងអយុត្តិធម៌នៅក្នុងលោកីយ៍នេះកើតឡើងដោយរបៀបណា? គឺដោយសារតែមេឃខ្វាក់ភ្នែក និងអយុត្តិធម៌!» អត្ថន័យបង្កប់នៅក្នុងរឿងនេះគឺថា ព្រះជាម្ចាស់គ្មានយុត្តិធម៌ឡើយ ហើយមានតែព្រះពុទ្ធ និងព្រះម៉ែគង់ស៊ីអ៊ីមប៉ុណ្ណោះដែលមានភាពយុត្តិធម៌។ ហេតុដូច្នេះ ចិត្តរបស់ពួកទទឹងនឹងព្រះគ្រីស្ទពោរពេញទៅដោយការថ្នាំងថ្នាក់ ការត្អូញត្អែរ ការបដិសេធ និងការថ្កោលទោសចំពោះអ្វីៗដែលព្រះដ៏ជាក់ស្ដែងធ្វើ។ តើអ្វីដែលបណ្ដាលឱ្យមានរឿងទាំងអស់នេះ? តើមូលហេតុរបស់វាគឺជាអ្វី? វាបណ្ដាលមកពីសារជាតិរបស់ពួកទទឹងនឹងព្រះគ្រីស្ទ។ តើនេះជាសារជាតិអ្វី? និយាយឱ្យជាក់លាក់ទៅ ចិត្តរបស់ពួកទទឹងនឹងព្រះគ្រីស្ទពោរពេញទៅដោយសញ្ញាណ និងការស្រមើស្រមៃអំពីនិយមន័យនៃព្រះមួយអង្គ។ ពួកគេមិនដឹង ឬមិនយល់ទាល់តែសោះថា តើព្រះដ៏ជាក់ស្ដែងធ្វើការ និងសង្គ្រោះមនុស្សដោយរបៀបណានោះទេ។ ការវាយតម្លៃរបស់ពួកគេចំពោះអ្វីគ្រប់យ៉ាងដែលព្រះជាម្ចាស់ធ្វើ គឺផ្អែកលើសញ្ញាណ និងការស្រមើស្រមៃផ្ទាល់ខ្លួនរបស់ពួកគេ។ តើរឿងទាំងនេះផ្អែកលើអ្វីទៅ? ពួកវាផ្អែកទាំងស្រុងទៅលើសេចក្ដីបង្រៀនខុសឆ្គង និងសេចក្ដីភាន់ច្រឡំខុសទំនងផ្សេងៗ ដែលសាតាំង និងពួកស្ដេចអារក្សបានបញ្ជ្រាបចូលទៅក្នុងមនុស្សជាតិ។ ទោះបីជាសេចក្ដីបង្រៀនខុសឆ្គង និងសេចក្ដីភាន់ច្រឡំខុសទំនងទាំងនេះទុច្ចរិត ឬលម្អៀងយ៉ាងណាក៏ដោយ ក៏វាស្របទៅនឹងសញ្ញាណ តម្រូវការផ្លូវចិត្ត និងតម្រូវការផ្លូវអារម្មណ៍របស់មនុស្សដែរ ហើយគឺជារឿងទាំងនេះហើយ ដែលក្លាយជាស្ដង់ដារបស់ពួកទទឹងនឹងព្រះគ្រីស្ទ សម្រាប់ការប្រព្រឹត្តខ្លួន និងការវាស់ស្ទង់របស់សព្វសារពើ ក៏ដូចជាស្ដង់ដារបស់ពួកគេសម្រាប់ការវាស់ស្ទង់ព្រះជាម្ចាស់ផងដែរ។ ពួកទទឹងនឹងព្រះគ្រីស្ទគឺខុសតាំងពីឫសគល់តែម្តង។ មូលហេតុដ៏សំខាន់មួយទៀតនោះគឺថា ពួកទទឹងនឹងព្រះគ្រីស្ទចូលចិត្តអំណាច និងអ្វីៗដែលមានភាពមហិមា។ ឧទាហរណ៍ ឧបមាថាមនុស្សម្នាក់កើតនៅក្នុងរាជវាំង ហើយទទួលបានការថែទាំយ៉ាងល្អបំផុតជារៀងរាល់ថ្ងៃ ដោយបានហូបអាហារល្អបំផុត និងស្លៀកពាក់សម្លៀកបំពាក់ល្អបំផុត មិនចាំបាច់ធ្វើអ្វីទាំងអស់ ហើយចង់បានអ្វីក៏បាន។ តើមនុស្សដែលជឿលើព្រះជាម្ចាស់ ដេញតាមជីវិតបែបនេះដែរឬទេ? មនុស្សធម្មតានឹងមានអារម្មណ៍ច្រណែន ឬប្រចណ្ឌបន្តិចបន្តួច ប៉ុន្តែបន្ទាប់មក ពួកគេនឹងគិតថា៖ «រឿងនេះសុទ្ធតែត្រូវបានតម្រូវទុកដោយព្រះជាម្ចាស់។ ទោះព្រះជាម្ចាស់ដាក់យើងនៅទីណា យើងរស់នៅទីនោះចុះ។ ជីវិតបែបនោះមិនប្រាកដថាស័ក្តិសមនឹងយើងឡើយ។ តើមនុស្សម្នាក់អាចជឿលើព្រះជាម្ចាស់នៅក្នុងបរិយាកាសបែបនេះបានដែរឬទេ? តើមនុស្សម្នាក់អាចយល់ពីសេចក្ដីពិត និងត្រូវបានសង្គ្រោះបានដែរឬទេ? នោះគឺជារឿងពិបាកណាស់។ អ្វីដែលព្រះជាម្ចាស់បានប្រទានដល់យើង គឺគ្រប់គ្រាន់ហើយ ដរាបណាយើងអាចជឿលើព្រះជាម្ចាស់ មានលក្ខខណ្ឌសមស្របដើម្បីអានព្រះបន្ទូលរបស់ព្រះជាម្ចាស់ បំពេញភារកិច្ចរបស់យើង និងទទួលបានសេចក្ដីសង្គ្រោះនៅទីបំផុត នោះគឺជារឿងដ៏ឱ្យរីករាយបំផុតហើយ»។ ប៉ុន្តែ តើពួកទទឹងនឹងព្រះគ្រីស្ទនឹងគិតបែបនេះដែរឬទេ? (ទេ។) ពួកគេនឹងគិតថា៖ «ហេតុអ្វីបានជាឪពុករបស់ខ្ញុំមិនមែនជាអធិរាជ? ប្រសិនបើឪពុករបស់ខ្ញុំជាអ្នកមាន ឬជាអធិរាជ ជីវិតរបស់ខ្ញុំទើបពិតជាមានន័យណាស់។ ហេតុអ្វីបានជាឪពុករបស់គេជាអធិរាជ? ហេតុអ្វីបានជាគេរស់នៅដោយគ្មានកង្វល់ មិនបារម្ភពីរឿងហូបចុក ឬសម្លៀកបំពាក់ ចង់បានអ្វីក៏បាន ដោយមានលុយកាក់ និងអំណាចប្រើគេបានតាមចិត្តជានិច្ច? មេឃមិនយុត្តិធម៌ទេ! គេមិនសូវមានសមត្ថភាពទេ ហើយគេក៏គ្មានទេពកោសល្យ ការអប់រំ ឬប្រាជ្ញាអ្វីឡើយ។ តើគេទទួលបានរឿងទាំងអស់នេះដោយផ្អែកលើអ្វី? ហេតុអ្វីបានជាខ្ញុំមិនអាចទទួលបានវា? ប្រសិនបើខ្ញុំមិនអាចទទួលបានរឿងទាំងនោះ ហើយអ្នកផ្សេងអាចទទួលបាន ខ្ញុំនឹងស្អប់ពួកគេ! ហើយប្រសិនបើខ្ញុំមិនអាចស្អប់ពួកគេទេ ខ្ញុំនឹងស្អប់មេឃដែលមិនយុត្តិធម៌ និងដែលបានកំណត់វាសនាអាក្រក់ឱ្យខ្ញុំ ហើយខ្ញុំនឹងស្អប់សំណាងអាក្រក់របស់ខ្ញុំ ស្អប់មនុស្សថោកទាបដែលរារាំងផ្លូវរបស់ខ្ញុំ និងស្អប់ហុងស៊ុយមិនល្អនៃផ្ទះរបស់ខ្ញុំ!» តើមានអ្វីកំពុងកើតឡើងនៅក្នុងគំនិតរបស់ពួកគេ? នៅពេលដែលការស្អប់កើតឡើងនៅក្នុងចិត្តរបស់ពួកទទឹងនឹងព្រះគ្រីស្ទ នោះអំណះអំណាងខុសទំនងគ្រប់បែបយ៉ាង អាចចេញពីមាត់របស់ពួកគេបាន។

បើមើលតែពីខាងក្រៅ ពួកទទឹងនឹងព្រះគ្រីស្ទមើលទៅហាក់ដូចជាមានចិត្តសប្បុរសណាស់ ប៉ុន្តែការពិតគឺថា គ្មានរឿងណាមួយដែលពួកគេគោរពបូជា និងដេញតាម ជារឿងវិជ្ជមានឡើយ។ សុភាសិត និងពាក្យសម្ដីដែលពួកគេផ្សព្វផ្សាយ អាចស្ដាប់ទៅហាក់ដូចជាពួកគេកំពុងទួញសោកពីស្ថានភាពនៃលោកីយ៍ និងអាណិតអាសូរដល់មនុស្សជាតិ ហើយហាក់ដូចជាពួកគេមានបំណងល្អនៅក្នុងចិត្ត ប៉ុន្តែតាមពិត ពួកគេគឺជាពួកអារក្ស និងពួកសាតាំងទាំងស្រុង។ ប្រសិនបើពួកគេទទួលបានអំណាច និងមានឋានៈខ្ពង់ខ្ពស់នៅក្នុងលោកីយ៍នេះ តើពួកគេអាចប្រព្រឹត្តអំពើអាក្រក់បានដែរឬទេ? តើពួកគេអាចធ្វើជាមនុស្សល្អបានដែរឬទេ? ពួកគេគឺជាមនុស្សពាលដែលពោរពេញទៅដោយអំពើបាបដ៏គួរឱ្យស្អប់ខ្ពើម។ ដោយសារតែពួកគេមិនអាចទទួលបានអំណាច និងមិនសូវមានភាពចម្រុងចម្រើននៅក្នុងលោកីយ៍ ពួកគេមានអារម្មណ៍ថាអាក់អន់ចិត្តបន្តិចបន្តួច ហើយបន្ទាប់មកក៏មកជឿ និងដើរតាមព្រះជាម្ចាស់។ ក៏ប៉ុន្តែ ជាសារជាតិ ពួកគេមិនចង់ដេញតាមសេចក្ដីពិតទាល់តែសោះ ហើយពួកគេជាពិសេសមិនស្រឡាញ់អ្វីៗដែលវិជ្ជមានឡើយ ផ្ទុយទៅវិញ ពួកគេស្អប់ខ្ពើមអ្វីៗដែលវិជ្ជមាន ហើយស្រឡាញ់កម្លាំងអាក្រក់ អំណាច ការរស់នៅដ៏ហ៊ឺហា និងនិន្នាការអាក្រក់នៃលោកីយ៍។ ហេតុដូច្នេះ ពួកគេមើលងាយអ្វីគ្រប់យ៉ាងដែលត្រូវបានសម្ដែងចេញ និងធ្វើឡើងដោយព្រះជាម្ចាស់ ដែលមានអត្តសញ្ញាណ និងសារជាតិរបស់ព្រះជាម្ចាស់ ហើយពួកគេថ្កោលទោស វិនិច្ឆ័យ និងមួលបង្កាច់រឿងទាំងនេះ។ មិនថាកិច្ចការរបស់ព្រះជាម្ចាស់មានតម្លៃ ឬមានអត្ថន័យចំពោះមនុស្សយ៉ាងណាក៏ដោយ ក៏ពួកគេមិនទទួលស្គាល់ ឬមិនទទួលយកកិច្ចការនោះដែរ។ ពួកគេមិនត្រឹមតែមិនទទួលយកអត្តសញ្ញាណ និងសារជាតិរបស់ព្រះជាម្ចាស់ប៉ុណ្ណោះទេ ប៉ុន្តែពួកគេថែមទាំងចង់ក្លែងបន្លំធ្វើជាព្រះ ដោយធ្វើពុតជាព្រះអង្គសង្គ្រោះដែលអាចរំដោះសត្វលោកទាំងអស់ឱ្យរួចផុតពីការរងទុក្ខ ដែលអាចធានាថាអ្នកសាងសង់ស្ពាន និងជួសជុលផ្លូវមិនធ្លាក់ខ្លួនខ្វាក់ភ្នែក ថាឃាតករ និងអ្នកដុតផ្ទះគេត្រូវបានដាក់ទោស និងមិនអាចមានកូនចៅបន្តពូជពង្សបាន ហើយថាមនុស្សដែលស្ថិតនៅបាតសង្គម និងកំពុងររងទុក្ខ លែងរងទុក្ខទៀត និងមានកន្លែងប្ដឹងទាមទារយុត្តិធម៌ចំពោះទុក្ខកង្វល់របស់ពួកគេ។ ពួកគេចង់លុបបំបាត់រាល់ការឈឺចាប់នៅក្នុងលោកីយ៍ និងជួយសង្គ្រោះមនុស្សពីសេចក្ដីវេទនា។ ពួកទទឹងនឹងព្រះគ្រីស្ទពិតជាមាន «សេចក្ដីស្រឡាញ់ជាសកល» និង «សេចក្ដីស្រឡាញ់ដ៏ធំធេង» គ្មានទីបញ្ចប់ នៅក្នុងជម្រៅចិត្តរបស់ពួកគេមែន! និយាយជារួមទៅ តើមូលហេតុអ្វីឱ្យពិតប្រាកដនៅពីក្រោយការដែលពួកទទឹងនឹងព្រះគ្រីស្ទមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់? ពួកគេនិយាយថា៖ «ទោះបីជាព្រះនោះធ្វើអ្វីក៏ដោយ ក៏ព្រះនោះមិនសមជាព្រះដែរ។ ខ្ញុំទើបសមជាព្រះបំផុត ខ្ញុំមានលក្ខណៈសម្បត្តិគ្រប់គ្រាន់បំផុតដើម្បីធ្វើជាព្រះ។ នេះគឺដោយសារតែអ្វីដែលព្រះធ្វើ មិនត្រូវនឹងចំណង់ចំណូលចិត្តរបស់ខ្ញុំ ឬស្របតាមចំណង់ចំណូលចិត្ត និងតម្រូវការរបស់មហាជនឡើយ មានតែខ្ញុំប៉ុណ្ណោះដែលអាចយល់ពីតម្រូវការ និងគំនិតរបស់មហាជន មានតែខ្ញុំប៉ុណ្ណោះដែលអាចរំដោះសត្វលោកទាំងអស់ឱ្យរួចផុតពីការរងទុក្ខ ហើយមានតែខ្ញុំប៉ុណ្ណោះដែលអាចធ្វើជាព្រះអង្គសង្គ្រោះរបស់មនុស្សជាតិបាន»។ មហិច្ឆតា និងសារជាតិរបស់ពួកគេត្រូវបានលាតត្រដាងហើយ តើមែនទេ? តើមុខមាត់ពិតប្រាកដរបស់ពួកទទឹងនឹងព្រះគ្រីស្ទ ដែលមានមហិច្ឆតា និងសារជាតិបែបនេះ គឺជាអ្វីឱ្យពិតប្រាកដទៅ? គឺមហាទេវតា ជាអារក្សសាតាំង។ ពួកគេបដិសេធអត្តសញ្ញាណរបស់ព្រះជាម្ចាស់ ហើយមិនជឿលើអត្ថិភាពរបស់ព្រះជាម្ចាស់ ពីព្រោះពួកគេខ្លួនឯងចង់ធ្វើជាព្រះ ។ ពួកគេជឿថា គំនិតរបស់ពួកគេគឺជាអ្វីដែលព្រះគួរតែគិត ហើយថាការសម្ដែងចេញ និស្ស័យ និងសារជាតិនៃសេចក្ដីស្រឡាញ់ដ៏ធំធេងរបស់ពួកគេ គឺជាអ្វីដែលព្រះគួរតែមាន។ ពួកគេគិតថា មានតែអ្នកដែលមានផ្នត់គំនិតទួញសោកពីស្ថានភាពនៃលោកីយ៍ និងអាណិតអាសូរដល់មនុស្សជាតិ នៅពេលឃើញភាពអយុត្តិធម៌ទាំងអស់នៅក្នុងលោកីយ៍ប៉ុណ្ណោះ ទើបជាព្រះ។ ពួកគេគិតថា ព្រះជាម្ចាស់ដែលពួកគេជឿ មិនមានលក្ខណៈសម្បត្តិទាំងនេះទេ គឺមានតែពួកគេប៉ុណ្ណោះដែលមានផ្នត់គំនិត និងចិត្តដ៏ទូលាយបែបនេះ ដែលមានគុណធម៌ និងសេចក្ដីស្រឡាញ់ដ៏ធំធេងបែបនេះ។ នេះគឺជាសារជាតិរបស់ពួកទទឹងនឹងព្រះគ្រីស្ទ ជាការស្ដែងចេញផ្សេងៗ និងជាសារជាតិនៃការបដិសេធរបស់ពួកគេមិនទទួលស្គាល់អត្តសញ្ញាណរបស់ព្រះជាម្ចាស់។ ហេតុដូច្នេះ ប្រសិនបើអ្នកគោរពពួកទទឹងនឹងព្រះគ្រីស្ទដូចជាព្រះ ហើយថ្វាយបង្គំពួកគេ ពួកគេនឹងមិនមានអារម្មណ៍ថ្នាំងថ្នាក់ចំពោះអ្នកឡើយ។ ប្រសិនបើអ្នកដើរតាមពួកគេ ដោយនិយាយថា អត្តសញ្ញាណ និងសារជាតិរបស់ពួកគេ គឺជាអត្តសញ្ញាណ និងសារជាតិរបស់ព្រះទាំងឡាយ ថាពួកគេមានផ្នត់គំនិត និងសេចក្ដីស្រឡាញ់ដ៏ធំធេងដូចជាព្រះពុទ្ធ ហើយថាពួកគេគឺជាព្រះ នោះពួកគេនឹងមានសេចក្ដីអំណរ និងពេញចិត្តទាំងស្រុងចំពោះអ្នក។ នេះគឺជាសារជាតិរបស់ពួកទទឹងនឹងព្រះគ្រីស្ទ។ តើសារជាតិដែលពួកទទឹងនឹងព្រះគ្រីស្ទបង្ហាញនេះ មិនអាក្រក់ទេឬអី? មិនថាអ្នកលើកតម្កើងព្រះនាមរបស់ព្រះជាម្ចាស់ និងទង្វើដ៏អស្ចារ្យរបស់ទ្រង់យ៉ាងណា ហើយធ្វើបន្ទាល់ពីអ្វីៗគ្រប់យ៉ាងដែលព្រះជាម្ចាស់បានធ្វើ និងតម្លៃទាំងឡាយដែលទ្រង់បានលះបង់ដើម្បីសង្គ្រោះមនុស្សយ៉ាងណាក៏ដោយ ក៏ពួកគេនឹងនៅតែរឹងទទឹងក្នុងចិត្ត ដោយនិយាយថា៖ «ខ្ញុំមិនអាចសរសើររឿងនេះបានទេ។ ខ្ញុំមិនយល់ឃើញបែបនេះទេ នោះសុទ្ធតែជាការគិតប៉ងប្រាថ្នា និងការស្រមើស្រមៃរបស់មនុស្សប៉ុណ្ណោះ»។ នៅពេលដែលអ្នកធ្វើបន្ទាល់ថ្វាយព្រះជាម្ចាស់ ពីព្រះប្រាជ្ញាញាណរបស់ទ្រង់ ពីសព្វានុភាពរបស់ទ្រង់ ពីចេតនាដ៏ផ្ចិតផ្ចង់របស់ទ្រង់ក្នុងការសង្គ្រោះមនុស្សជាតិ និងពីតម្លៃដែលទ្រង់បានលះបង់ ហើយអ្នកធ្វើបន្ទាល់ពីសារជាតិរបស់ទ្រង់ ពីអត្តសញ្ញាណរបស់ទ្រង់ និងពីអ្វីគ្រប់យ៉ាងដែលព្រះអាទិករបានធ្វើចំពោះមនុស្សជាតិ គឺមានមនុស្សតែមួយប្រភេទប៉ុណ្ណោះដែលមានអារម្មណ៍មិនស្រួល នោះគឺពួកទទឹងនឹងព្រះគ្រីស្ទ។ ចុះតើពួកគេគិតយ៉ាងណា? «ហេតុអ្វីបានជាអ្នកតែងតែនិយាយអំពីព្រះ? ខ្ញុំក៏បានស្រោចស្រព និងគាំទ្រអ្នកច្រើនណាស់ដែរ។ ខ្ញុំបានស្រឡាញ់អ្នក ជួយអ្នក ទិញថ្នាំឱ្យអ្នកនៅពេលដែលអ្នកឈឺ ហើយបានគាំទ្រអ្នក ប្រកបគ្នាជាមួយអ្នក និងនៅជាមួយអ្នកនៅពេលដែលអ្នកដទៃបោះបង់អ្នកចោល។ ហេតុអ្វីបានជាអ្នកមិនសរសើរខ្ញុំ?» ពេលមាននរណាម្នាក់ធ្វើបន្ទាល់ ឬសរសើរតម្កើងព្រះជាម្ចាស់ភ្លាម ពួកទទឹងនឹងព្រះគ្រីស្ទមានអារម្មណ៍មិនសប្បាយចិត្ត ហើយស្អប់ពួកគេដោយសារតែការច្រណែន។ តើអ្នកជឿលើព្រះជាម្ចាស់ធម្មតា មានអារម្មណ៍យ៉ាងណា នៅពេលដែលពួកគេឮនរណាម្នាក់សរសើរតម្កើងព្រះជាម្ចាស់? ជាដំបូង ពួកគេនឹងនិយាយពាក្យ «អាម៉ែន» ចំពោះអ្វីដែលបុគ្គលនោះបាននិយាយ និងចំពោះទីបន្ទាល់តាមរយៈបទពិសោធន៍ដែលពួកគេបានប្រកបគ្នាហើយ។ លើសពីនេះ ពួកគេនឹងស្ដាប់យ៉ាងយកចិត្តទុកដាក់ ដោយគិតថា៖ «ព្រះជាម្ចាស់បានធ្វើការតាមរបៀបនោះទៅលើបុគ្គលនោះ ព្រះជាម្ចាស់ពិតជាអស្ចារ្យណាស់ ទ្រង់ពិតជាស្រឡាញ់មនុស្សមែន! ខ្ញុំក៏នឹងស្វែងរកសេចក្ដីពិតដែរ ប្រសិនបើខ្ញុំជួបប្រទះនឹងកាលៈទេសៈស្រដៀងគ្នានេះនៅថ្ងៃអនាគត។ បុគ្គលនោះបានធ្វើឱ្យព្រះជាម្ចាស់ឈឺព្រះហឫទ័យ តាមរយៈការប្រព្រឹត្តតាមរបៀបនោះ ខ្ញុំក៏ធ្លាប់បានប្រព្រឹត្តតាមរបៀបនោះកាលពីអតីតកាលដែរ គ្រាន់តែខ្ញុំមិនបានដឹងខ្លួនប៉ុណ្ណោះ។ ខ្ញុំជំពាក់ព្រះជាម្ចាស់ហើយ! ការដែលព្រះជាម្ចាស់ធ្វើការតាមរបៀបនេះ គឺមានប្រយោជន៍ដល់មនុស្ស ហើយខ្ញុំមិនបានដឹងពីរឿងនេះទេ។ មើលទៅ កម្ពស់របស់ខ្ញុំគឺតូចជាងកម្ពស់របស់បុគ្គលនេះ ការយល់ដឹងរបស់ខ្ញុំមិនបរិសុទ្ធទេ ហើយគុណសម្បត្តិរបស់ខ្ញុំក៏ខ្សោយដែរ។ ខ្ញុំអធិស្ឋានសុំឱ្យព្រះជាម្ចាស់បំភ្លឺ និងណែនាំខ្ញុំ ដែលជាមនុស្សមានកម្ពស់តូច។ ហេតុអ្វីបានជាពួកគេមិនចុះខ្សោយ នៅពេលប្រឈមមុខនឹងការល្បងល? គឺដោយសារពួកគេមានការណែនាំពីព្រះបន្ទូលរបស់ព្រះជាម្ចាស់។ ប្រសិនបើខ្ញុំប្រឈមមុខនឹងកាលៈទេសៈបែបនេះ ខ្ញុំនឹងចុះខ្សោយ ហើយថែមទាំងអាចជំពប់ដួលទៀតផង។ ព្រះជាម្ចាស់បានបង្ហាញសេចក្ដីសប្បុរសដល់ខ្ញុំ ដោយទតឃើញថា ខ្ញុំមានកម្ពស់តូច ហើយមិនទាន់ឱ្យខ្ញុំប្រឈមមុខនឹងកាលៈទេសៈបែបនោះនៅឡើយទេ។ អ្វីគ្រប់យ៉ាងដែលព្រះជាម្ចាស់ធ្វើ គឺសុទ្ធតែល្អទាំងអស់!» ប៉ុន្តែ ពួកទទឹងនឹងព្រះគ្រីស្ទមិនសប្បាយចិត្តទេ នៅពេលដែលពួកគេឮបែបនេះ៖ «អ្វីទៅ? អ្វីគ្រប់យ៉ាងដែលព្រះធ្វើ គឺសុទ្ធតែល្អទាំងអស់ឬ? តើសេចក្ដីល្អនេះនៅឯណា? ប្រសិនបើអ្វីគ្រប់យ៉ាងដែលព្រះធ្វើ គឺល្អខ្លាំងណាស់ ហេតុអ្វីបានជាមនុស្សមានភាពអវិជ្ជមាន និងចុះខ្សោយ? ប្រសិនបើអ្វីគ្រប់យ៉ាងដែលព្រះធ្វើ គឺសុទ្ធតែល្អ ហេតុអ្វីបានជាមនុស្សមួយចំនួនត្រូវបានបណ្ដេញចេញ? ប្រសិនបើអ្វីគ្រប់យ៉ាងដែលព្រះធ្វើ គឺសុទ្ធតែល្អ ហេតុអ្វីបានជាតែងតែមានការបង្អាក់ និងការរំខាន នៅក្នុងដំណើរការនៃការផ្សាយដំណឹងល្អ និងការបំពេញភារកិច្ច? ខ្ញុំបានធ្វើរឿងល្អៗជាច្រើន ខ្ញុំបានខិតខំប្រឹងប្រែងអស់ពីកម្លាំង បានថ្វាយតង្វាយ ហើយបាននាំមនុស្សមក នៅពេលផ្សាយដំណឹងល្អ។ ហេតុអ្វីបានជាគ្មាននរណាម្នាក់សរសើរខ្ញុំ? ហេតុអ្វីបានជាព្រះមិនផ្ដល់អ្វីមួយជាការតបស្នងដល់ខ្ញុំវិញ គឺជារង្វាន់ខ្លះទៅ? ប្រសិនបើមនុស្សមានអារម្មណ៍អៀនខ្មាសក្នុងការសរសើរខ្ញុំនៅចំពោះមុខ ពួកគេគ្រាន់តែធ្វើវានៅពីក្រោយខ្នងខ្ញុំក៏បានដែរ។ ហេតុអ្វីបានជាគ្មាននរណាម្នាក់សរសើរ ឬលើកសរសើរខ្ញុំសោះ? តើខ្ញុំគ្មានគុណបំណាច់អ្វីទាល់តែសោះឬអី?» ពួកគេក៏អន់ចិត្ត។ ប្រសិនបើនរណាម្នាក់សរសើរមនុស្សធម្មតា ពួកទទឹងនឹងព្រះគ្រីស្ទនឹងមិនមានអារម្មណ៍អ្វីច្រើនឡើយ។ ប៉ុន្តែ ពេលមាននរណាម្នាក់ធ្វើបន្ទាល់ពីព្រះចេស្ដាដ៏អស្ចារ្យ សេចក្ដីស្រឡាញ់ដ៏ធំធេង និងព្រះប្រាជ្ញាញាណរបស់ព្រះជាម្ចាស់ ឬពីអត្តសញ្ញាណរបស់ព្រះជាម្ចាស់ភ្លាម ពួកទទឹងនឹងព្រះគ្រីស្ទក៏កើតមានសេចក្ដីស្អប់ និងការច្រណែន។ នៅពេលណាដែលមាននរណាម្នាក់សុខចិត្តចុះចូលនឹងព្រះជាម្ចាស់ ធ្វើជាភាវៈដែលបានបង្កើតដ៏ត្រឹមត្រូវមួយ និងធ្វើជាមនុស្សដែលមិនធ្វើអ្វីហួសពីដែនកំណត់របស់ខ្លួន ហើយចុះចូលក្រោមការត្រួតត្រារបស់ព្រះអាទិករ ពួកទទឹងនឹងព្រះគ្រីស្ទមិនចូលចិត្តរឿងនេះទេ ដោយនិយាយថា៖ «ហេតុអ្វីបានជាអ្នកសុខចិត្ត និងចុះចូលនឹងព្រះយ៉ាងសកម្មបែបនេះ? ហេតុអ្វីក៏អ្នកពិបាកស្ដាប់អ្វីដែលខ្ញុំនិយាយម្ល៉េះ?  អ្វីដែលខ្ញុំនិយាយ មិនខុសទេ!» ពួកគេចូលចិត្តឱ្យមនុស្សធ្វើជាអ្នកដើរតាមពួកគេ សរសើរពួកគេគ្រប់ពេល លើកឈ្មោះពួកគេជាប់មាត់ និងរក្សាពួកគេទុកក្នុងចិត្ត សូម្បីតែយល់សប្តិឃើញពីគុណសម្បត្តិ និងចំណុចខ្លាំងរបស់ពួកគេ ហើយសរសើរពួកគេប្រាប់មនុស្សគ្រប់គ្នាដែលពួកគេជួប។ ប្រសិនបើពួកគេធ្លាក់ខ្លួនឈឺ ហើយមិនបង្ហាញមុខទេ មនុស្សនឹងនិយាយថា៖ «តើយើងត្រូវធ្វើដូចម្ដេច បើគ្មានអ្នក? បើគ្មានអ្នកទេ ពួកយើងនឹងបែកខ្ញែកគ្នា យើងមិនអាចបន្តជឿ ឬបន្តរស់នៅបានឡើយ!» ប្រសិនបើពួកទទឹងនឹងព្រះគ្រីស្ទបានឮបែបនេះ ពួកគេនឹងត្រេកអរជាខ្លាំង ហើយដើម្បីឱ្យបានឮពាក្យបែបនេះ ពួកគេសុខចិត្តស៊ូទ្រាំនឹងការរងទុក្ខណាមួយ ឬមិនហូបមិនដេករាប់ថ្ងៃក៏បានដែរ។ ប៉ុន្តែ ប្រសិនបើគ្មាននរណាម្នាក់សរសើរពួកគេ យកពួកគេធ្វើជាគំរូ ថ្វាយបង្គំពួកគេ ឬចាត់ទុកពួកគេថាសំខាន់ទេ ពួកគេមានអារម្មណ៍មិនសប្បាយចិត្ត ហើយរក្សាទុកសេចក្ដីស្អប់ក្នុងចិត្ត នេះហើយជាពួកទទឹងនឹងព្រះគ្រីស្ទយ៉ាងពិតប្រាកដ។ និយាយឱ្យខ្លីទៅ ពួកទទឹងនឹងព្រះគ្រីស្ទនឹងមិនទទួលស្គាល់អត្តសញ្ញាណរបស់ព្រះជាម្ចាស់ឡើយ។ ពួកគេមិនទទួលយកអត្តសញ្ញាណ និងសារជាតិរបស់ព្រះជាម្ចាស់ទេ ហើយរឹតតែមិនទទួលយកកិច្ចការដែលធ្វើទៅលើពួកគេ ដោយអង្គដែលមានអត្តសញ្ញាណ និងសារជាតិរបស់ព្រះជាម្ចាស់ទៅទៀត ពួកគេក៏មិនទទួលស្គាល់ ឬទទួលយកកិច្ចការទាំងអស់ដែលព្រះជាម្ចាស់បានធ្វើនៅក្នុងចំណោមមនុស្សជាតិដែរ។

ខ. ការបដិសេធមិនទទួលស្គាល់អធិបតេយ្យភាពរបស់ព្រះជាម្ចាស់លើរបស់សព្វសារពើ

បន្ទាប់មក សូមយើងប្រកបគ្នានឹងការស្ដែងចេញទីពីរនៃ «ពួកគេមិនជឿលើអត្ថិភាពរបស់ព្រះជាម្ចាស់ ហើយពួកគេបដិសេធសារជាតិរបស់ព្រះគ្រីស្ទ»៖ ការបដិសេធមិនទទួលស្គាល់អធិបតេយ្យភាពរបស់ព្រះជាម្ចាស់លើរបស់សព្វសារពើ ពីសំណាក់ពួកទទឹងនឹងព្រះគ្រីស្ទ។ ចំពោះពួកទទឹងនឹងព្រះគ្រីស្ទ ព្រះអាទិករដែលមានអត្តសញ្ញាណជាព្រះជាម្ចាស់ គឺមិនមានអត្ថិភាពទាល់តែសោះ ទ្រង់គ្រាន់តែជារឿងព្រេងនិទានប៉ុណ្ណោះ។ ដូច្នេះ តើពួកទទឹងនឹងព្រះគ្រីស្ទអាចទទួលស្គាល់ការពិតដែលថា ព្រះអាទិករមានអធិបតេយ្យភាពលើរបស់សព្វសារពើបានដែរឬទេ? វាមិនបាច់និយាយនោះទេ គឺពួកគេមិនទទួលស្គាល់ការពិតនេះឡើយ។ ពួកគេមិនទទួលស្គាល់វាទេ ហើយនេះក៏ផ្អែកលើការពិតដែរ។ ជំនឿ ចំណេះដឹង និងការយល់ដឹងរបស់ពួកទទឹងនឹងព្រះគ្រីស្ទអំពីព្រះជាម្ចាស់ គឺផ្អែកលើសញ្ញាណ និងការស្រមើស្រមៃរបស់មនុស្ស ផ្អែកលើការយល់ឃើញ និងការយល់ដឹងមួយចំនួនរបស់មនុស្សអំពីរូបព្រះ ក៏ដូចជាផ្អែកលើសេចក្ដីបង្រៀនខុសឆ្គង និងសេចក្ដីខុសទំនងដែលរូបព្រះទាំងនោះប្រើដើម្បីបំភាន់មនុស្សផងដែរ។ តើសញ្ញាណ ការស្រមើស្រមៃ សេចក្ដីបង្រៀនខុសឆ្គង សេចក្ដីភូតភរ និងរឿងផ្សេងៗទៀតនៅក្នុងចិត្តរបស់ពួកទទឹងនឹងព្រះគ្រីស្ទ ស្របគ្នា ឬផ្ទុយនឹងការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? ជាការពិតណាស់ រឿងទាំងនោះគឺផ្ទុយនឹងការពិតនេះ។ រូបព្រះដែលមនុស្សថ្វាយតង្វាយ បានបំភាន់ពួកគេដោយលើកឡើងនូវសេចក្ដីបង្រៀនខុសឆ្គង និងសេចក្ដីខុសទំនងមួយចំនួន ដែលស្របតាមសញ្ញាណ ការស្រមើស្រមៃ និងចំណង់ចំណូលចិត្តរបស់មនុស្ស ដើម្បីទទួលបានកន្លែងឈរជើងយ៉ាងរឹងមាំនៅក្នុងចំណោមមនុស្សជាតិ ដូចជា «ព្រះពុទ្ធមានព្រះទ័យសប្បុរស» «ស្ថានសួគ៌មានចិត្តមេត្តាចំពោះភាវៈមានជីវិត» «ការសង្គ្រោះជីវិតមនុស្សម្នាក់ ប្រសើរជាងការសាងសង់ចេតិយប្រាំពីរជាន់» និង «អ្វីដែលត្រូវតែកើតឡើង វានឹងកើតឡើង ហើយអ្វីដែលមិនត្រូវកើតឡើង មិនគួរត្រូវបានបង្ខំឡើយ»។ តើមានអ្វីទៀត? (មានព្រះមួយអង្គនៅកម្ពស់បីហ្វីតពីលើអ្នក។) តើកម្ពស់បីហ្វីតពីលើអ្នកនៅឯណា? នោះគឺនៅកណ្ដាលអាកាស ជាកន្លែងដែលសាតាំងរស់នៅ។ តើ «ព្រះ» នេះគឺជាអ្វី? (គឺជាសាតាំង។) ហើយតើពាក្យសម្ដីអ្វីដែលអ្នកកាន់សាសនាព្រះពុទ្ធតែងតែប្រើ? (អំពើល្អសងដោយអំពើល្អ ហើយអំពើអាក្រក់សងដោយអំពើអាក្រក់ រឿងទាំងនេះនឹងត្រូវបានតបស្នងវិញ គ្រាន់តែមិនទាន់ដល់ពេលប៉ុណ្ណោះ។) មនុស្សចាត់ទុកពាក្យសម្ដី និងទ្រឹស្ដីទស្សនវិជ្ជាដែលវិជ្ជមានគួរសមទាំងនេះ ដែលគេតែងតែនិយាយនៅក្នុងលោកីយ៍ ថាជាសេចក្ដីពិត ប៉ុន្តែ តាមពិតទៅ តើពាក្យទាំងនេះគឺជាសេចក្ដីពិតដែរឬទេ? តើមានទំនាក់ទំនងណាមួយរវាងពាក្យទាំងនោះ និងសេចក្ដីពិតដែរឬទេ? (ទេ។) ដូចជា «អំពើល្អសងដោយអំពើល្អ ហើយអំពើអាក្រក់សងដោយអំពើអាក្រក់ រឿងទាំងនេះនឹងត្រូវបានតបស្នងវិញ គ្រាន់តែមិនទាន់ដល់ពេលប៉ុណ្ណោះ» តើ «អំពើល្អសងដោយអំពើល្អ» មានន័យដូចម្ដេច? តើ «អំពើល្អ» សំដៅលើអ្វី? តើវាជាយុត្តិធម៌ សេចក្ដីពិត ឬជាបំណងល្អបន្តិចបន្តួចរបស់មនុស្ស? (វាជាបំណងល្អរបស់មនុស្ស។) តើបំណងល្អបន្តិចបន្តួចរបស់មនុស្ស ពិតជាត្រូវបានតបស្នងដោយអំពើល្អមែនឬ? មិនប្រាកដនោះទេ។ «អ្នកដែលសាងសង់ស្ពាន និងជួសជុលផ្លូវ បែរជាត្រូវខ្វាក់ភ្នែក» ការសាងសង់ស្ពាន និងការជួសជុលផ្លូវ គឺជាទង្វើសប្បុរស ដូច្នេះ ហេតុអ្វីបានជាពួកគេត្រូវខ្វាក់ភ្នែកទៅវិញ? តើមានរង្វាន់សម្រាប់ទង្វើទាំងនេះដែរឬទេ? (ទេ។) «អំពើអាក្រក់សងដោយអំពើអាក្រក់» ការសម្លាប់មនុស្ស និងការដុតបំផ្លាញ គឺជាអំពើអាក្រក់ ដូច្នេះ តើទង្វើទាំងនោះត្រូវបានសងដោយអំពើអាក្រក់ដែរឬទេ? (ទេ។) ហេតុអ្វីមិនអ៊ីចឹង? «ចំណែកឯកូនចៅរបស់ឃាតក និងអ្នកដុតបំផ្លាញ បែរជាកើនចំនួនឡើង» ពាក្យទាំងនេះបដិសេធនឹងពាក្យថា «អំពើអាក្រក់សងដោយអំពើអាក្រក់»។ «រឿងទាំងនេះនឹងត្រូវបានតបស្នងវិញ គ្រាន់តែមិនទាន់ដល់ពេលប៉ុណ្ណោះ» តើ «មិនទាន់ដល់ពេល» មានន័យដូចម្ដេច? តើការដល់ពេល មានន័យដូចម្ដេច? នៅពេលដែលមនុស្សមិនយល់ពីសេចក្ដីពិត ពួកគេចាត់ទុកពាក្យសម្ដី និងសុភាសិតទាំងនេះ ជារឿងវិជ្ជមាន និងជាសេចក្ដីពិត។ មនុស្សដែលមានដួងចិត្តទទេស្អាត និងគ្មានប្រភពនៃការទ្រទ្រង់ខាងវិញ្ញាណ យកពាក្យដែលគេហៅថាត្រឹមត្រូវទាំងនេះ ធ្វើជាការទ្រទ្រង់ខាងវិញ្ញាណរបស់ពួកគេ ជាប្រភេទនៃការលួងលោមខាងវិញ្ញាណ ដើម្បីលួងលោមខ្លួនឯងថា «មិនអីទេ ជីវិតនៅមានសង្ឃឹម នៅមានភាពយុត្តិធម៌ និងសេចក្ដីសុចរិតនៅក្នុងលោកីយ៍នេះ ហើយនៅតែមាននរណាម្នាក់ដែលនឹងគាំពារយុត្តិធម៌។ វានៅតែអាចទទួលបានលទ្ធផលដ៏យុត្តិធម៌ ហើយនៅទីបំផុតនឹងមានសេចក្ដីសម្រេចចេញមកចំពោះរឿងទាំងអស់នេះ»។ តើពាក្យសម្ដីទាំងនោះ គឺជាការយល់ដឹងពិតប្រាកដអំពីអធិបតេយ្យភាពរបស់ព្រះជាម្ចាស់លើរបស់សព្វសារពើដែរឬទេ? តើពាក្យទាំងនោះ គឺជាការសម្ដែងចេញពិតប្រាកដនៃការទទួលស្គាល់របស់មនុស្សចំពោះការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? (ទេ។) តើពាក្យសម្ដី ឬសុភាសិតដែលមនុស្សនិយាយ មានការទាក់ទងនឹងការពិតដែលថាព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? (ទេ។) ហេតុអ្វីមិនទាក់ទង? (ពាក្យទាំងនេះមិនមែនជាសេចក្ដីពិតទេ។) ចម្លើយរបស់អ្នកបញ្ជាក់ពីរឿងនេះនៅកម្រិតទ្រឹស្ដី ប៉ុន្តែ តើអ្វីទៅជាមូលហេតុឫសគល់? មូលហេតុឫសគល់ គឺមិនសាមញ្ញដូចគោលលទ្ធិនេះឡើយ វាពិតជាមិនអាចពន្យល់បានដោយគ្រាន់តែប្រើប្រយោគមួយនេះទេ។ ដោយសារតែបញ្ហាអំពីការដែលព្រះជាម្ចាស់មានអធិបតេយ្យភាពលើរបស់សព្វសារពើ មិនសាមញ្ញដូច្នេះ តើគួរយល់ពីរឿងនេះដោយរបៀបណា? ដូចដែលយើងបានប្រកបគ្នាពីមុនមក ពួកទទឹងនឹងព្រះគ្រីស្ទមិនទទួលស្គាល់ថា ព្រះជាម្ចាស់មានអធិបតេយ្យភាពលើរបស់សព្វសារពើឡើយ។ មិនថាពួកទទឹងនឹងព្រះគ្រីស្ទកំពុងសម្លឹងមើលអ្វីនោះទេ ពួកគេតែងតែពិនិត្យពិច័យ និងវិភាគវាពីទស្សនៈរបស់អ្នកមើលពីខាងក្រៅ និងពីទស្សនៈរបស់អ្នកដែលជឿលើរូបធាតុនិយម ដែលចាត់ទុកលុយកាក់ និងអំណាចជាជីវិត។ ប្រសិនបើមនុស្សម្នាក់មើលរឿងអ្វីមួយពីទស្សនៈ និងគោលជំហរបែបនេះ តើសារជាតិនៃបញ្ហានឹងមិនផ្លាស់ប្ដូរទេឬអី? តើវានឹងមិនខុសគ្នាទេឬអី? តើលទ្ធផលចុងក្រោយនឹងទៅជាយ៉ាងណា ប្រសិនបើនរណាម្នាក់មើលច្បាប់ និងបទបញ្ញត្តិនៃការវិវឌ្ឍន៍នៃរបស់សព្វសារពើ ពីទស្សនៈរបស់អ្នកដែលជឿលើរូបធាតុនិយមនោះ? តើទស្សនៈរបស់អ្នកដែលជឿលើរូបធាតុនិយមចំពោះលោកីយ៍ នឹងមិនបង្កើតឱ្យមានទស្សនៈវិជ្ជា យុទ្ធសាស្ត្រ វិធីសាស្ត្រ និងរបៀបរបស់មនុស្សសម្រាប់ការរស់នៅក្នុងលោកីយ៍ទេឬអី? តើវានឹងមិនបង្កើតឱ្យមានក្បួនច្បាប់នៃការលេងទេឬអី? (មែនហើយ។) នេះគឺជាលទ្ធផល ហើយសារជាតិនៃបញ្ហាគឺនៅត្រង់នេះឯង។

តើអ្នករូបធាតុនិយម មើលឃើញអំណាចដោយរបៀបណា? ពួកគេជឿថា ប្រសិនបើមនុស្សម្នាក់ចង់ទទួលបានអំណាច ទីមួយ ពួកគេត្រូវមានយុទ្ធសាស្ត្រ ទីពីរ ពួកគេត្រូវមានសមត្ថភាពគ្រប់គ្រងមនុស្សគ្រប់ប្រភេទដោយឧបាយ ទីបី ពួកគេត្រូវមានភាពឃោរឃៅ ហើយទីបួន ពួកគេត្រូវតែចេះបត់បែនតាមស្ថានការណ៍។ តើនេះមិនមែនជាទស្សនៈរបស់អ្នករូបធាតុនិយមទេឬអី? តើមានតម្រុយណាមួយនៃការចុះចូលនឹងអធិបតេយ្យភាពរបស់ព្រះជាម្ចាស់នៅក្នុងរឿងនេះដែរឬទេ? (ទេ។) តើអ្នករូបធាតុនិយម បង្កើតទស្សនៈទាំងនេះអំពីអំណាចដោយរបៀបណា? តើទស្សនៈទាំងនេះមិនមែនបង្កើតឡើងដោយសារជាតិរបស់ពួកទទឹងនឹងព្រះគ្រីស្ទទេឬអី? (មែន។) តើសារជាតិរបស់ពួកទទឹងនឹងព្រះគ្រីស្ទជាសារជាតិបែបណា? ប្រាប់ខ្ញុំមើល ប្រសិនបើពួកទទឹងនឹងព្រះគ្រីស្ទមិនមានសារជាតិទុច្ចរិតទេ តើពួកគេនឹកឃើញពាក្យថា «មានសមត្ថភាពគ្រប់គ្រងមនុស្សដោយឧបាយ» ដែរឬទេ? តើពួកគេនឹងគិតថា ពួកគេ «ត្រូវមានយុទ្ធសាស្ត្រ» ដែរឬទេ? តើពួកគេនឹងនិយាយថា ពួកគេ «ត្រូវតែចេះបត់បែនតាមស្ថានការណ៍» ដែរឬទេ? ប្រសិនបើពួកគេមិនមានសារជាតិកាចសាហាវទេ តើពួកគេនឹងនិយាយថា ពួកគេ «ត្រូវមានភាពឃោរឃៅ» ដែរឬទេ? (ទេ។) នេះត្រូវបានកំណត់ដោយសារជាតិរបស់ពួកទទឹងនឹងព្រះគ្រីស្ទ។ តើគំនិតផ្សេងៗដែលបង្កើតឡើងដោយសារជាតិរបស់ពួកគេ គ្រាន់តែជាគំនិតដែលមាននៅក្នុងគំនិតរបស់ពួកគេ ឬមួយក៏គោលការណ៍របស់ពួកគេសម្រាប់ការដោះស្រាយរឿងរ៉ាវក្នុងលោកីយ៍ និងការប្រព្រឹត្តខ្លួនរបស់ពួកគេនៅក្នុងជីវិតប្រចាំថ្ងៃ ក៏ដូចគ្នាដែរ? (គោលការណ៍របស់ពួកគេសម្រាប់ការដោះស្រាយរឿងរ៉ាវក្នុងលោកីយ៍ គឺដូចគ្នា។) ពួកគេតែងតែធ្វើការសន្និដ្ឋាននៅក្នុងជីវិតប្រចាំថ្ងៃរបស់ពួកគេ និងនៅក្នុងចំណោមក្រុមមនុស្ស ដូច្នេះ យុទ្ធសាស្ត្ររបស់ពួកគេកាន់តែមានភាពចាស់ទុំ និងប៉ិនប្រសប់ឡើងៗ ហើយនៅទីបំផុត ក៏ក្លាយជាមានលក្ខណៈបែបអារក្ស។ តើមានលក្ខណៈដូចអារក្ស មានន័យដូចម្ដេច? វាមានន័យថា មានភាពឃោរឃៅគ្រប់គ្រាន់ គ្មានក្ដីមេត្តាគ្រប់គ្រាន់ និងមានភាពអាក្រក់គ្រប់គ្រាន់។ តើការស្ដែងចេញនូវភាពឃោរឃៅ ភាពគ្មានក្ដីមេត្តា និងភាពអាក្រក់របស់ពួកគេ អាចធ្វើឱ្យពួកគេចុះចូលនឹងអធិបតេយ្យភាព និងការរៀបចំរបស់ព្រះជាម្ចាស់បានដែរឬទេ? គឺមិនអាចដាច់ខាត។ ហេតុដូច្នេះ មិនថាពួកគេមានអាយុតិច ឬច្រើននោះទេ ពួកទទឹងនឹងព្រះគ្រីស្ទធ្វើអ្វីៗគ្រប់យ៉ាងដោយផ្អែកលើទស្សនៈវិជ្ជា ច្បាប់ ក្បួនល្បែង យុទ្ធសាស្ត្រ និងបទពិសោធន៍ផ្ទាល់ខ្លួនរបស់ពួកគេ។ តើអ្វីៗទាំងអស់នេះស្របគ្នា ឬផ្ទុយនឹងការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? (ផ្ទុយគ្នា។) នៅពេលដែលពួកទទឹងនឹងព្រះគ្រីស្ទអនុវត្តច្បាប់ទាំងអស់នេះដែលពួកគេបានទាញយកមក តើគោលការណ៍ និងគោលដៅរបស់ពួកគេគឺជាអ្វី? តើអ្វីទៅជាការជំរុញចិត្តរបស់ពួកគេ? ពួកគេនិយាយថា «ប្រសិនបើអ្នកចង់ទទួលបានអ្វីដែលអ្នកចង់បាន អ្នកត្រូវតែរៀនធ្វើអ្វីគ្រប់យ៉ាងដែលចាំបាច់ ហើយហ៊ានធ្វើគ្រប់បែបយ៉ាង ដើម្បីឱ្យមានភាពឃោរឃៅគ្រប់គ្រាន់ គ្មានក្ដីមេត្តាគ្រប់គ្រាន់ និងព្យាបាទគ្រប់គ្រាន់ ដូចពាក្យចាស់ពោលថា ‹មនុស្សចិត្តចង្អៀត មិនមែនជាសុភាពបុរសទេ បុរសពិតត្រូវតែគ្មានក្ដីមេត្តា›»។ តើនេះមានន័យដូចម្ដេច? វាមានន័យថា «អធិបតេយ្យភាពរបស់ព្រះស្អីគេទៅ? ការរង់ចាំការរៀបចំពីស្ថានសួគ៌ស្អីគេទៅ? គឺគ្មានរឿងបែបនេះទេ! តើមានមន្ត្រី ឬស្ដេចអង្គណា ដែលមិនបានឈានដល់ឋានៈបច្ចុប្បន្នរបស់ពួកគេ ដោយប្រើមធ្យោបាយដ៏សាហាវយង់ឃ្នង និងព្រៃផ្សៃនោះ? តើតំណែងទាំងនេះមិនមែនទទួលបានតាមរយៈការប្រយុទ្ធគ្នា និងការសម្លាប់គ្នាទេឬអី?» ដោយមើលពីទស្សនៈរបស់ពួកគេនេះ តើពួកទទឹងនឹងព្រះគ្រីស្ទទទួលស្គាល់ការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើដែរឬទេ? (ទេ។) នៅក្នុងពិភពដែលមិនជឿ ពួកទទឹងនឹងព្រះគ្រីស្ទមានទស្សនៈបែបនេះចំពោះច្បាប់នៃការរស់រានមានជីវិតនេះ។ ដូច្នេះ ខណៈពេលដែលពួកគេនៅក្នុងពួកជំនុំ តើពួកគេនឹងប្រើប្រាស់យុទ្ធសាស្ត្រដូចគ្នានៅពេលដែលពួកគេធ្វើសកម្មភាពដែរឬទេ? តើពួកគេនឹងធ្វើតាមច្បាប់ជីវិតដូចគ្នាដែរឬទេ? រឿងនេះនឹងមិនផ្លាស់ប្ដូរសូម្បីតែបន្តិចឡើយ។ សូម្បីតែនៅពេលដែលពួកទទឹងនឹងព្រះគ្រីស្ទចូលមកក្នុងពួកជំនុំក៏ដោយ ក៏ពួកគេមិនដែលទប់ខ្លួនឯង ឬកែប្រែខ្លួនឯងឡើយ ពួកគេដាច់ខាតមិនធ្វើរឿងនេះទេ។ ពួកគេនិយាយថា «ប្រសិនបើអ្នកចង់លេចធ្លោលើសអ្នកដទៃ អ្នកត្រូវតែរៀនឱ្យមានយុទ្ធសាស្ត្រ។ នៅពេលដែលមានមនុស្សគ្រប់គ្នានៅជុំវិញ ជាពិសេសនៅពេលដែលមានមនុស្សមានឋានៈនៅជុំវិញ អ្នកត្រូវតែខិតខំប្រឹងប្រែងឱ្យអស់ពីសមត្ថភាពដើម្បីបង្អួតខ្លួន ហើយឱ្យអ្នកទទួលខុសត្រូវ អ្នកដឹកនាំ និងខាងលើបានឃើញពីរឿងនេះ។ ពេលនោះ អ្នកនឹងមានឱកាសត្រូវបានគេដំឡើងឋានៈ និងដាក់ឱ្យកាន់តំណែងសំខាន់ៗ ហើយមានឱកាសលេចធ្លោលើសអ្នកដទៃ។ បន្ថែមពីនេះ អ្នកត្រូវតែរៀនប្រព្រឹត្តឱ្យខុសគ្នា នៅពេលដែលអ្នកនៅចំពោះមុខមនុស្ស ធៀបនឹងពេលដែលអ្នកមិននៅចំពោះមុខមនុស្ស អ្នកត្រូវតែរៀនប្រឡូកក្នុងការបោកបញ្ឆោត។ ត្រូវធ្វើរឿងល្អៗនៅចំពោះមុខមនុស្ស ហើយធ្វើរឿងដ៏អាក្រក់ រឿងមិនល្អ រឿងងងឹតងងល់ និងរឿងដែលមនុស្សមិនចូលចិត្ត ដោយសម្ងាត់។ កុំបណ្ដោយឱ្យនរណាម្នាក់មើលធ្លុះអ្នកឱ្យសោះ។ អ្នកត្រូវតែបង្ហាញមនុស្សពីជ្រុងដ៏ល្អបំផុតរបស់អ្នក ហើយអ្នកត្រូវតែក្លែងបន្លំខ្លួនឯងឱ្យបានល្អ។ ទោះបីជាការពិតអ្នកអាក្រក់យ៉ាងណាក៏ដោយ ក៏អ្នកត្រូវតែលាក់បាំងវាឱ្យបានជិតល្អដែរ។ កុំបាត់បង់ការគាំទ្រពីមនុស្ស។ នៅពេលដែលអ្នកបាត់បង់ការគាំទ្រពីពួកគេ នោះវាយឺតពេលទៅហើយ ពេលនោះអ្នកនឹងគ្មានឱកាសទៀតទេ»។ ពួកទទឹងនឹងព្រះគ្រីស្ទក៏រស់នៅដោយយុទ្ធសាស្ត្រ និងច្បាប់នៃការរស់រានមានជីវិតបែបនេះនៅក្នុងពួកជំនុំដែរ។

តើពួកទទឹងនឹងព្រះគ្រីស្ទមើលឃើញទីបន្ទាល់របស់បងប្អូនប្រុសស្រីទាំងអស់ ដែលបានឆ្លងកាត់បទពិសោធ និងបានស្គាល់ពីអធិបតេយ្យភាពរបស់ព្រះជាម្ចាស់លើរបស់សព្វសារពើ ដោយរបៀបណា? ពួកទទឹងនឹងព្រះគ្រីស្ទនិយាយថា «មនុស្សមានខួរក្បាល គំនិត និងការអប់រំ ហើយតាមរយៈការកែសម្រួល និងការតែងនិពន្ធ ពួកគេបានបង្កើតទីបន្ទាល់តាមរយៈបទពិសោធន៍ទាំងនេះឡើង។ តាមពិត ទីបន្ទាល់តាមរយៈបទពិសោធន៍ទាំងនេះ សុទ្ធតែត្រូវបានស្រមើស្រមៃឡើងដោយមនុស្ស ពួកវាសុទ្ធតែក្លែងក្លាយ ហើយពួកវាសុទ្ធតែមិនអាចទៅរួចទេ។ ខ្ញុំក៏អាចបង្កើតទីបន្ទាល់តាមរយៈបទពិសោធន៍បានដែរ ប្រសិនបើខ្ញុំប្រឌិតវាឡើងនោះ។ ខ្ញុំអាចបង្កើតអត្ថបទទីបន្ទាល់តាមរយៈបទពិសោធន៍ចំនួន១០ ឬ ២០អត្ថបទ។ ខ្ញុំគ្រាន់តែមិនខ្វល់នឹងធ្វើរឿងនោះប៉ុណ្ណោះ។ តើអ្នករាល់គ្នាគិតថាខ្ញុំមិនអាចមើលធ្លុះល្បិចកលបន្តិចបន្តួចរបស់អ្នករាល់គ្នាទេឬអី? តើអ្នករាល់គ្នាមិនមែនគ្រាន់តែធ្វើបែបនេះដើម្បីបង្អួតខ្លួនទេឬអី? អ្នករាល់គ្នាហៅវាដោយឈ្មោះដ៏ពិរោះថា ការធ្វើបន្ទាល់ថ្វាយព្រះ ការធ្វើបន្ទាល់ពីព្រះនាមរបស់ព្រះ និងការធ្វើបន្ទាល់ពីអធិបតេយ្យភាពរបស់ព្រះលើរបស់សព្វសារពើ ហើយនិយាយថា អ្នករាល់គ្នាកំពុងធ្វើបន្ទាល់ថ្វាយព្រះ ប៉ុន្តែតាមពិត អ្នករាល់គ្នាកំពុងធ្វើវាគ្រាន់តែដើម្បីធ្វើបន្ទាល់សម្រាប់ខ្លួនឯង និងដើម្បីពូកែជាងអ្នកដទៃប៉ុណ្ណោះ»។ ពួកគេមិនទទួលស្គាល់ភាពពិតនៃទីបន្ទាល់ទាំងអស់ អំពីកិច្ចការដែលព្រះជាម្ចាស់បានធ្វើទៅលើមនុស្សឡើយ។ នៅពេលនិយាយដល់បរិស្ថាន និងស្ថានភាពផ្សេងៗនៅក្នុងពិភពខាងក្រៅ និងស្ថានភាពនៃប្រទេសនីមួយៗ ពួកទទឹងនឹងព្រះគ្រីស្ទមិនអាចមើលធ្លុះពីរបៀបដែលព្រះជាម្ចាស់កំពុងធ្វើការឡើយ ហើយនៅពេលនិយាយដល់ការដែលព្រះជាម្ចាស់រក្សា ផ្លាស់ប្ដូរ ឬរៀបចំបរិស្ថាននៃពិភពខាងក្រៅ ពួកគេមិនអាចមើលធ្លុះថា តើអត្ថន័យនៃការដែលទ្រង់ធ្វើរឿងទាំងអស់នេះគឺជាអ្វីឡើយ។ ពួកគេជឿថា «‹ព្រះជាម្ចាស់មានអធិបតេយ្យភាពលើរបស់សព្វសារពើ› គ្រាន់តែជាសេចក្ដីថ្លែងការណ៍ដ៏ទទេ និងស្ដាប់ទៅខ្ពងខ្ពស់ប៉ុណ្ណោះ។ តាមការពិត មិនថាអ្នកទៅប្រទេសណានោះទេ អ្នកត្រូវតែគោរពតាមរដ្ឋាភិបាលនៃប្រទេសនោះ តើមែនទេ? អ្នកត្រូវស្ថិតក្រោមការរឹតត្បិតពីរដ្ឋាភិបាល និងច្បាប់នៃប្រទេសនោះ តើមែនទេ? តើនេះមិនមានន័យថា សេចក្ដីថ្លែងការណ៍ដែលថា ព្រះមានអធិបតេយ្យភាពលើរបស់សព្វសារពើ ត្រូវបរាជ័យទេឬអី? មិនថាទ្រង់អនុវត្តអធិបតេយ្យភាពរបស់ទ្រង់យ៉ាងណានោះទេ តើវាអាចយកលើសពីរដ្ឋាភិបាល និងច្បាប់នៃប្រទេសណាមួយបានដែរឬទេ?» ហេតុដូច្នេះ ពេលដែលបរិស្ថាន និងស្ថានភាពនៅក្នុងពិភពខាងក្រៅមិនអំណោយផលដល់ពួកជំនុំ និងដល់កិច្ចការរបស់ពួកជំនុំភ្លាម ពួកទទឹងនឹងព្រះគ្រីស្ទលួចមានអារម្មណ៍សប្បាយចិត្ត និងសើចចំអកអំពីរឿងនេះ ដោយបញ្ចេញឱ្យឃើញនូវមុខមាត់បែបអារក្សរបស់ពួកគេ។ នៅពេលដែលកិច្ចការរបស់ពួកជំនុំដំណើរការទៅយ៉ាងរលូន ហើយព្រះជាម្ចាស់កំពុងប្រទានពរ និងដឹកនាំកិច្ចការនោះ ហើយអ្វីៗគ្រប់យ៉ាងកំពុងដើរលើគន្លងត្រឹមត្រូវ នៅពេលដែលគ្មានការរំខានពីបរិស្ថាននៃពិភពខាងក្រៅ ហើយសភាពរបស់បងប្អូនប្រុសស្រីកាន់តែល្អប្រសើរឡើងៗ នោះចិត្តរបស់ពួកទទឹងនឹងព្រះគ្រីស្ទមានការរសាប់រសល់ និងអន្ទះសា ពួកគេមានអារម្មណ៍ច្រណែនយ៉ាងខ្លាំង ព្រមទាំងមានអារម្មណ៍មិនស្រួល និងពោរពេញដោយសេចក្ដីស្អប់។ ហេតុអ្វីបានជាពួកគេមានអារម្មណ៍ស្អប់? ពួកគេមិនជឿថា ព្រះជាម្ចាស់អាចមានអធិបតេយ្យភាពលើរឿងទាំងអស់នេះឡើយ។ ពួកជំនុំគឺជាដំណាក់របស់ព្រះជាម្ចាស់ វាគឺជាកន្លែងដែលព្រះជាម្ចាស់ធ្វើកិច្ចការគ្រប់គ្រងរបស់ទ្រង់ ជាកន្លែងដែលព្រះជាម្ចាស់សង្គ្រោះមនុស្សជាតិ ជាកន្លែងដែលព្រះហឫទ័យរបស់ព្រះជាម្ចាស់អាចអនុវត្តទៅដោយគ្មានការរារាំង ហើយជាកន្លែងដែលព្រះបន្ទូលរបស់ព្រះជាម្ចាស់អាចត្រូវបានសម្រេច និងបញ្ជាក់ឱ្យឃើញនៅក្នុងមនុស្ស។ នៅពេលដែលពួកជំនុំដំណើរការទៅបានល្អ វាបង្ហាញពីតថភាពនៃសិទ្ធិអំណាចរបស់ព្រះជាម្ចាស់ ក៏ដូចជាបញ្ជាក់ថា ការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើ គឺមានអត្ថិភាព និងជាការពិត។ នៅពេលដែលការពិតនេះមានអត្ថិភាព និងត្រូវបានផ្ទៀងផ្ទាត់ នោះវាជាការទះកំផ្លៀងពួកទទឹងនឹងព្រះគ្រីស្ទ។ បន្ទាប់ពីត្រូវបានទះកំផ្លៀងហើយ តើពួកទទឹងនឹងព្រះគ្រីស្ទមានអារម្មណ៍អំណរ សុខសាន្ត និងសេចក្ដីកម្សាន្ដចិត្តនៅក្នុងចិត្តរបស់ពួកគេ ឬមួយក៏ពួកគេមានអារម្មណ៍ប្រឆាំងទាស់ និងក្ដៅក្រហាយ? (ពួកគេមានអារម្មណ៍ប្រឆាំងទាស់ និងក្ដៅក្រហាយ។) តើពួកគេកំពុងគិតអ្វីនៅក្នុងចិត្តរបស់ពួកគេ? ពួកគេស្អប់ព្រះជាម្ចាស់ ហើយបដិសេធព្រះជាម្ចាស់។ ប្រសិនបើមើលពីខាងក្រៅ ឃើញថាស្ថានភាពរបស់ពួកជំនុំ និងបងប្អូនប្រុសស្រីមិនសូវល្អ ដោយមនុស្សទាំងនេះត្រូវបានគេបៀតបៀន ជិះជាន់ និងបដិសេធមិនរាប់បញ្ចូល ព្រមទាំងគ្មានឋានៈអ្វីនៅក្នុងសង្គម នោះពួកទទឹងនឹងព្រះគ្រីស្ទមានអារម្មណ៍សប្បាយចិត្ត និងត្រេកអរយ៉ាងខ្លាំងនៅក្នុងចិត្តរបស់ពួកគេ ប៉ុន្តែនៅពេលដែលកិច្ចការរបស់ព្រះជាម្ចាស់ និងជីវិតពួកជំនុំកំពុងតែរីកចម្រើន និងអភិវឌ្ឍឥតឈប់ឈរ ពួកទទឹងនឹងព្រះគ្រីស្ទមិនមានអារម្មណ៍សប្បាយចិត្តឡើយ។ ហេតុអ្វីបានជាពួកគេមិនមានអារម្មណ៍សប្បាយចិត្ត? ពីព្រោះរឿងនេះខុសពីសញ្ញាណរបស់ពួកគេខ្លាំងពេក វាជារឿងដែលពួកគេមិននឹកស្មានដល់។ អធិបតេយ្យភាពរបស់ព្រះជាម្ចាស់ និងព្រះបន្ទូលរបស់ព្រះជាម្ចាស់ត្រូវបានសម្រេច និងក្លាយជាការពិត ដែលវាយរំលំទស្សនៈរបស់ពួកគេ ដូច្នេះហើយទើបពួកគេមានអារម្មណ៍សោកសៅ។ ដោយផ្អែកលើគំនិត និងទស្សនៈដែលពួកទទឹងនឹងព្រះគ្រីស្ទបង្ហាញ ក៏ដូចជាអារម្មណ៍មិនពេញចិត្តរបស់ពួកគេ តើពួកគេមិនមានទស្សនៈដូចគ្នានឹងនាគដ៏ធំមានសម្បុរក្រហមទេឬអី? តើសារជាតិធម្មជាតិរបស់ពួកគេ មិនដូចគ្នានឹងសារជាតិធម្មជាតិរបស់នាគដ៏ធំមានសម្បុរក្រហមទេឬអី? គឺដូចគ្នាទាំងស្រុងតែម្ដង។

ចំពោះពិភពលោកទាំងមូល របស់សព្វសារពើ ព្រមទាំងច្បាប់ និងបទប្បញ្ញត្តិដែលភាវៈដែលព្រះបានបង្កើតទាំងអស់អនុវត្តតាម ពួកទទឹងនឹងព្រះគ្រីស្ទគិតថា៖ «ធម្មជាតិ និងរដូវកាល បានកកើតឡើងជាយូរមកហើយ។ ប្រសិនបើវាត្រជាក់យូរ វានឹងប្រែជាក្ដៅ ហើយប្រសិនបើវាក្ដៅយូរ វានឹងប្រែជាត្រជាក់។ នៅពេលដល់រដូវស្លឹកឈើជ្រុះ វានឹងជ្រុះនៅពេលមានខ្យល់បក់។ តើនេះមិនមែនជារឿងធម្មតាទេឬអី? តើនេះជាអធិបតេយ្យភាពរបស់ព្រះយ៉ាងដូចម្ដេចទៅ? តើនេះជាច្បាប់ដែលព្រះបានកំណត់យ៉ាងដូចម្ដេចទៅ? តើច្បាប់របស់ព្រះអាចធ្វើអ្វីបាន? មនុស្សបានសម្លាប់សត្វជាច្រើន ដោយមិនមានផលវិបាកអ្វីធំដុំឡើយ ហើយមនុស្សជាតិនៅតែបន្តរស់នៅដូចពីមុនដដែល តើមែនទេ? ពួកគេនិយាយថា ព្រះមានអធិបតេយ្យភាពលើរបស់សព្វសារពើ ចុះហេតុអ្វីបានជាខ្ញុំមិនឃើញពីរបៀបដែលព្រះមានអធិបតេយ្យភាពលើរបស់ទាំងនោះសោះអ៊ីចឹង? ពួកគេនិយាយថា ព្រះមានអធិបតេយ្យភាពលើរបស់សព្វសារពើ ចុះហេតុអ្វីបានជាមនុស្សអាក្រក់តែងតែចម្រើនរុងរឿង ចំណែកឯមនុស្សល្អមិនដែលទទួលបានប្រៀបសោះអ៊ីចឹង?» នៅទីបំផុត ពួកគេសន្និដ្ឋានថា៖ «គ្មានព្រះអង្គសង្គ្រោះនៅក្នុងលោកីយ៍នេះទេ គឺមនុស្សជាតិទេដែលគ្រប់គ្រងលោកីយ៍នេះដោយឧបាយកល។ គឺបុគ្គលអស្ចារ្យ និងមេដឹកនាំនៃបណ្ដាប្រទេសនានាក្នុងលោកីយ៍ទេ ដែលគ្រប់គ្រងលោកីយ៍នេះ ហើយគឺមនុស្សទាំងនោះទេ ដែលផ្លាស់ប្ដូរទ្រង់ទ្រាយនៃលោកីយ៍នេះ។ ប្រសិនបើគ្មានមនុស្សអស្ចារ្យ និងមានសមត្ថភាពទាំងនោះទេ លោកីយ៍នេះនឹងត្រូវវិនាសមិនខាន។ ចំណែកឯរឿងដែលថាព្រះមានអធិបតេយ្យភាពលើរបស់សព្វសារពើ ខ្ញុំមើលមិនឃើញទាល់តែសោះ។ តើព្រះមានអធិបតេយ្យភាពលើរបស់ទាំងនោះយ៉ាងដូចម្ដេចទៅ? ហេតុអ្វីបានជាខ្ញុំមិនអាចទទួលអារម្មណ៍ដឹងពីរឿងនេះបាន? ហេតុអ្វីបានជាខ្ញុំមិនអាចយល់ពីរឿងនេះ? ហេតុអ្វីបានជាអធិបតេយ្យភាពរបស់ព្រះលើរបស់សព្វសារពើ រួមបញ្ចូលរឿងជាច្រើនដែលផ្ទុយនឹងសញ្ញាណរបស់មនុស្សអ៊ីចឹង?» ពួកគេមិនអាចទទួលស្គាល់ ឬទទួលយកវាបានឡើយ។ នៅពេលនិយាយដល់អធិបតេយ្យភាពរបស់ព្រះជាម្ចាស់លើរបស់សព្វសារពើ របៀបដែលព្រះជាម្ចាស់មានអធិបតេយ្យភាពលើរបស់សព្វសារពើ និស្ស័យដែលព្រះជាម្ចាស់បើកសម្ដែងនៅក្នុងអធិបតេយ្យភាពរបស់ទ្រង់លើរបស់សព្វសារពើ គោលការណ៍នៃសកម្មភាពរបស់ព្រះជាម្ចាស់ សារជាតិរបស់ព្រះជាម្ចាស់ និងរឿងផ្សេងៗទៀត មនុស្សដែលដេញតាមសេចក្ដីពិត អាចយល់បានត្រឹមតែមួយចំណែកតូចប៉ុណ្ណោះពេញមួយជីវិតរបស់ពួកគេ។ ក៏ប៉ុន្តែ នេះគឺគ្រប់គ្រាន់ដើម្បីធ្វើឱ្យពួកគេចុះចូលនឹងអធិបតេយ្យភាព និងការរៀបចំរបស់ព្រះអាទិករ ចុះចូលនឹងព្រះបន្ទូលទាំងអស់ដែលព្រះអាទិករបានថ្លែង និងទទួលស្គាល់ព្រះអាទិករថាជាព្រះជាម្ចាស់។ ទោះបីជាមនុស្សមួយចំនួនអាចយល់បានមួយចំណែកតូចនៃរឿងនេះក៏ដោយ ក៏វាមិនអាចទៅរួចទេសម្រាប់ពួកគេក្នុងការយល់ពីរឿងនេះឱ្យបានទាំងស្រុង ពីព្រោះកិច្ចការជាច្រើនរបស់ព្រះជាម្ចាស់ ត្រូវបានអនុវត្តដោយឈរលើឋានៈ និងអត្តសញ្ញាណរបស់ទ្រង់ ហើយវាតែងតែមានភាពគម្លាតរវាងកិច្ចការទាំងនេះ និងគំនិត ព្រមទាំងការយល់ដឹងរបស់មនុស្សដែលបានបង្កើតមក។ ហើយការយល់ដឹងបន្តិចបន្តួចដែលមនុស្សអាចទទួលបាន តាមរយៈរឿងរ៉ាវដែលពួកគេដកពិសោធន៍នៅក្នុងមួយជីវិតរបស់ពួកគេ អាចក្ដាប់បានតែដោយអ្នកដែលដេញតាមសេចក្ដីពិត អ្នកដែលមានការយល់ដឹង និងមានសមត្ថភាពយល់ពីសេចក្ដីពិតប៉ុណ្ណោះ។ សម្រាប់អ្នកដែលមានគុណសម្បត្តិខ្សោយ ដែលខ្វះការយល់ដឹង និងមិនស្រឡាញ់សេចក្ដីពិតទាល់តែសោះ សូម្បីតែការយល់ដឹងមួយចំណែកតូចនេះ ក៏មិនអាចទទួលបានដែរ។ គេតែងតែនិយាយថា គំនិតរបស់ព្រះជាម្ចាស់ខ្ពស់ជាងគំនិតរបស់មនុស្ស។ នេះមានន័យថា មនុស្សតែងតែមិនអាចឈានដល់គំនិតរបស់ព្រះអាទិករឡើយ ហើយការដែលពួកគេទទួលបានការយល់ដឹងមួយចំណែកតូច គឺជាព្រះគុណរបស់ព្រះជាម្ចាស់។ សម្រាប់អ្នកដែលដេញតាមសេចក្ដីពិត រឿងនេះអាចសម្រេចបានតែដោយអ្នកដែលទទួលយកដំណាក់កាលចុងក្រោយនៃកិច្ចការរបស់ព្រះជាម្ចាស់ បន្ទាប់ពីបានឮព្រះបន្ទូលរបស់ព្រះជាម្ចាស់ជាច្រើន ហើយបានយល់ និងដកពិសោធន៍សេចក្ដីពិតជាច្រើនប៉ុណ្ណោះ ពោលគឺវាទាមទារការខិតខំប្រឹងប្រែងពេញមួយជីវិត។ សម្រាប់ពួកទទឹងនឹងព្រះគ្រីស្ទ ដែលបដិសេធអត្តសញ្ញាណរបស់ព្រះជាម្ចាស់ពីឫសគល់ បើនិយាយពីសារជាតិរបស់ពួកគេ ពួកគេមិនស្រឡាញ់សេចក្ដីពិត ឬអ្វីៗដែលវិជ្ជមានឡើយ ហើយពួកគេរឹតតែមិនស្រឡាញ់អ្វីដែលទាក់ទងនឹងអត្តសញ្ញាណ និងសារជាតិរបស់ព្រះជាម្ចាស់ទៅទៀត ដូច្នេះ ពួកគេនឹងមិនអាចឈានដល់ចំណុចនៃការទទួលស្គាល់ការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើឡើយ។ ការទទួលស្គាល់ការពិតនេះ គឺត្រូវបានកសាងឡើងនៅលើមូលដ្ឋាននៃការយល់ដឹង និងការដេញតាមសេចក្ដីពិត ប៉ុន្តែពួកទទឹងនឹងព្រះគ្រីស្ទបដិសេធសេចក្ដីពិត ស្អប់ខ្ពើមសេចក្ដីពិត ស្អប់ព្រះជាម្ចាស់ ហើយរឹតតែស្អប់អត្តសញ្ញាណ និងសារជាតិរបស់ព្រះជាម្ចាស់ទៅទៀត។ ដូច្នេះ សម្រាប់ពួកគេ ការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើ នឹងនៅតែមិនមានអត្ថិភាពជានិច្ច។ តើ «មិនមានអត្ថិភាព» មានន័យដូចម្ដេច? វាមានន័យថា មនុស្សក្បាលរឹងទាំងនេះ នឹងមិនអាចមើលឃើញ ឬយល់ពីការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើឡើយ។ ហេតុដូច្នេះ ពួកគេមិនអាចក្ដាប់បានរឿងនេះទេ។ រឿងជាច្រើនត្រូវបានរួមបញ្ចូលនៅក្នុងការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើ ហើយវាពាក់ព័ន្ធនឹងសេចក្ដីពិតជាច្រើន ក៏ដូចជាព្រះប្រាជ្ញាញាណរបស់ព្រះជាម្ចាស់ និងអត្តសញ្ញាណ ព្រមទាំងសារជាតិរបស់ព្រះជាម្ចាស់ផងដែរ។ តើព្រះជាម្ចាស់ចាត់ចែងរបស់សព្វសារពើនៅក្នុងចំណោមអ្វីៗទាំងអស់ដែលទ្រង់មានអធិបតេយ្យភាព ដោយរបៀបណា? បើនិយាយពីវិធីសាស្ត្រ ពេលវេលា និងការពិចារណារបស់ព្រះជាម្ចាស់ចំពោះបញ្ហានេះ តើព្រះតម្រិះរបស់ទ្រង់របស់ទ្រង់រៀបចំផែនការ និងចាត់ចែងរឿងនេះដោយរបៀបណា? ដោយវិនិច្ឆ័យផ្អែកលើទិដ្ឋភាពទាំងនេះ អធិបតេយ្យភាពរបស់ព្រះជាម្ចាស់លើរបស់សព្វសារពើ មិនមែនជារឿងសាមញ្ញនោះទេ គឺមានទំនាក់ទំនងដ៏ស្មុគស្មាញជាច្រើនពាក់ព័ន្ធនឹងរឿងនេះ។ មនុស្សល្ងង់ខ្លៅដូចជាពួកទទឹងនឹងព្រះគ្រីស្ទ ដែលគ្មានការយល់ដឹងខាងវិញ្ញាណទាល់តែសោះ និងមិនទទួលយកសេចក្ដីពិត នឹងមិនអាចយល់ពីរបៀបដែលព្រះជាម្ចាស់មានអធិបតេយ្យភាពលើរបស់សព្វសារពើឡើយ។ ពួកគេនឹងមិនអាចយល់ពីរឿងនេះបានទេ ដូច្នេះ តើពួកគេអាចទទួលស្គាល់វាបានដែរឬទេ? (ពួកគេមិនអាចទេ។) មនុស្សខ្លះនិយាយថា «ពួកគេមិនទទួលស្គាល់វាទេ ពីព្រោះពួកគេមិនអាចយល់ពីវាបាន។ ប្រសិនបើពួកគេអាចយល់ពីវាបាន តើពួកគេនឹងមិនទទួលស្គាល់វាទេឬអី?» នេះគ្រាន់តែជាការសន្និដ្ឋានប៉ុណ្ណោះ ការសន្និដ្ឋានគ្រាន់តែស្របតាមតក្កវិជ្ជាប៉ុណ្ណោះ វាមិនប្រាកដថាស្របតាមការពិតឡើយ។ ដូច្នេះ តើការពិតនៃហេតុការណ៍នេះជាអ្វី? ពួកទទឹងនឹងព្រះគ្រីស្ទនឹងមិនទទួលស្គាល់ការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើឡើយ។ សម្រាប់ពេលនេះ សូមយើងកុំនិយាយអំពីពួកទទឹងនឹងព្រះគ្រីស្ទអី ហើយផ្ទុយទៅវិញ សូមនិយាយអំពីមហាទេវតា សាតាំង អារក្ស និងនាគដ៏ធំមានសម្បុរក្រហមវិញ។ វាបៀតបៀនរាស្ដ្ររើសតាំងរបស់ព្រះជាម្ចាស់ បំផ្លាញពួកជំនុំ និងរំខានដល់កិច្ចការរបស់ព្រះជាម្ចាស់។ នៅពេលដែលព្រះជាម្ចាស់នាំគ្រោះមហន្តរាយមកលើវា ដែលធ្វើឱ្យវារត់ឆ្លេឆ្លាដោយភាពភ័យស្លន់ស្លោ ក្លាយជាឆ្កួតវង្វេង និងអស់ផ្លូវ វាមិនអាចទប់ទល់បានឡើយ ហើយនៅទីបំផុត វាក៏បញ្ចេញពាក្យអង្វរសុំក្ដីមេត្តាថា «ខ្ញុំនឹងមិនប្រយុទ្ធប្រឆាំងនឹងស្ថានសួគ៌ទៀតទេ»។ តើអាចយល់បាននូវព័ត៌មានអ្វីខ្លះពីសេចក្ដីថ្លែងការណ៍នេះ? នាគដ៏ធំមានសម្បុរក្រហមទទួលស្គាល់អត្ថិភាពរបស់ស្ថានសួគ៌ និងរបស់ព្រះជាម្ចាស់ ប៉ុន្តែធម្មជាតិរបស់វាមិនផ្លាស់ប្ដូរឡើយ ទោះបីជាវាទទួលស្គាល់អត្ថិភាពរបស់ព្រះជាម្ចាស់ក៏ដោយ ក៏វានៅតែដើរផ្ទុយ និងប្រឆាំងនឹងព្រះជាម្ចាស់ដដែល។ នៅពេលដែលវាមិនអាចយកឈ្នះព្រះជាម្ចាស់បាន វាអង្វរសុំក្ដីមេត្តា ដោយនិយាយថា វានឹងលែងប្រយុទ្ធជាមួយស្ថានសួគ៌ទៀតហើយ។ ប៉ុន្តែ តើវាពិតជាត្រូវបានបង្ក្រាបឱ្យចុះញ៉ម និងកំពុងអង្វរសុំក្ដីមេត្តាមែនឬ? ទេ នៅពេលដែលវាធូរស្បើយឡើងវិញ វានឹងបន្តប្រយុទ្ធទៀត នេះគឺជាធម្មជាតិរបស់វា ហើយធម្មជាតិរបស់វាមិនផ្លាស់ប្ដូរឡើយ។ ពួកទទឹងនឹងព្រះគ្រីស្ទក៏មានធម្មជាតិដូចគ្នានេះដែរ។

តើពួកទទឹងនឹងព្រះគ្រីស្ទមើលអធិបតេយ្យភាពរបស់ព្រះជាម្ចាស់លើជោគវាសនារបស់មនុស្សជាតិ នៅក្នុងអធិបតេយ្យភាពរបស់ទ្រង់លើរបស់សព្វសារពើ ដោយរបៀបណា? រឿងនេះពាក់ព័ន្ធនឹងបញ្ហាដ៏តូចល្អិតមួយ។ នៅពេលនិយាយដល់អធិបតេយ្យភាពរបស់ព្រះជាម្ចាស់លើរបស់សព្វសារពើ គោលគំនិតនៃ «របស់សព្វសារពើ» គឺមានលក្ខណៈទូលំទូលាយខ្លាំង និងធំធេងពេក ពួកទទឹងនឹងព្រះគ្រីស្ទមិនអាចទទួលយកវាបានទេ ពួកគេងងឹតភ្នែកចំពោះរឿងនេះ ហើយមិនអាចមើលធ្លុះវាបានឡើយ។ ដូច្នេះ តើពួកទទឹងនឹងព្រះគ្រីស្ទចុះចូលនឹងរបៀបដែលព្រះជាម្ចាស់មានអធិបតេយ្យភាពលើជោគវាសនារបស់ពួកគេផ្ទាល់ដែរឬទេ? តើពួកគេយល់ពីរឿងនេះដែរឬទេ? តើពួកគេយល់ពីវាដែរឬទេ? តើពួកគេអាចទទួលស្គាល់វាបានដែរឬទេ? រឹតតែមិនអាចទៅរួចទៅទៀត។ ពួកទទឹងនឹងព្រះគ្រីស្ទជឿថា ពួកគេទទួលបានរឿងល្អៗទាំងអស់នៅក្នុងជីវិតពិតរបស់ពួកគេ តាមរយៈការខិតខំប្រឹងប្រែងរបស់ពួកគេផ្ទាល់។ ឧទាហរណ៍ ប្រសិនបើពួកគេចូលរៀននៅសាកលវិទ្យាល័យបាន ពួកគេចាត់ទុកថានេះគឺដោយសារតែពួកគេរៀនពូកែ ដោយជឿថាពួកគេកើតមកដើម្បីចូលរៀននៅសាកលវិទ្យាល័យល្បីៗ។ ប្រសិនបើពួកគេកំពុងរស់នៅក្នុងជីវិតដ៏ល្អ និងរកលុយបានច្រើន ពួកគេចាត់ទុកខ្លួនឯងថាជាមនុស្សដែលកើតមកដើម្បីក្លាយជាអ្នកមាន ដូចដែលគ្រូទាយបានប្រាប់ពួកគេថា ពួកគេនឹងមានជីវិតដ៏រុងរឿង ហើយមានសំណាងគ្រប់គ្រាន់ក្នុងការក្លាយជាមន្ត្រី និងមានជីវភាពធូរធារ។ នៅពេលមានរឿងមិនរលូន ឬមិនដូចអ្វីដែលពួកគេសង្ឃឹម ហើយពួកគេរងទុក្ខ ពួកគេចាប់ផ្ដើមត្អូញត្អែរថា៖ «ហេតុអ្វីបានជារឿងរ៉ាវរបស់ខ្ញុំអាក្រក់ខ្លាំងដូច្នេះ? ហេតុអ្វីបានជាវាសនារបស់ខ្ញុំអាក្រក់ម្ល៉េះ? ខ្ញុំស៊យណាស់!» ពួកគេបកស្រាយ និងមើលរឿងទាំងនេះពីទស្សនៈរបស់មនុស្ស។ ប្រសិនបើអ្វីៗដំណើរការទៅយ៉ាងរលូន ពួកគេវាយឫកធំ ដោយបង្អួតខ្លួនគ្រប់ឱកាស ធ្វើឫកពាកាចសាហាវ និងគំរាមកំហែង ហើយប្រព្រឹត្តខ្លួនយ៉ាងឆេវឆាវ និងក្រអឺតក្រទម ប៉ុន្តែនៅពេលដែលរឿងរ៉ាវមិនដំណើរការតាមបំណងរបស់ពួកគេ ពួកគេបន្ទោសព្រះជាម្ចាស់ និងអ្នកដទៃ ហើយព្យាយាមរកវិធីដើម្បីកែប្រែស្ថានការណ៍ និងគេចចេញពីស្ថានភាពនោះ។ ពួកគេនិយាយថា អ្វីគ្រប់យ៉ាងដែលព្រះជាម្ចាស់បានកំណត់ និងធ្វើ គឺល្អ ប៉ុន្តែនៅទីស្ងាត់កំបាំង ពួកគេខំគិត ដោយព្យាយាមប្រើគ្រប់មធ្យោបាយដើម្បីកែប្រែស្ថានការណ៍ ហើយគេចចេញ ឬផ្លាស់ប្ដូរស្ថានភាពនោះ ដោយនិយាយថា៖ «ខ្ញុំមិនព្រមជឿទេថាវាសនារបស់ខ្ញុំអាក្រក់យ៉ាងនេះ ថាសំណាងរបស់ខ្ញុំអាក្រក់យ៉ាងនេះសោះ។ ខ្ញុំមិនព្រមជឿទេថាលោកីយ៍នេះអយុត្តិធម៌យ៉ាងនេះ ថាមនុស្សមានសមត្ថភាពដូចជាខ្ញុំ នឹងមិនអាចងើបមុខរួចនៅទីបំផុតនោះ ថាថ្ងៃរុងរឿងរបស់ខ្ញុំនឹងមិនមកដល់ឡើយ។ តាមពិត ជោគវាសនាគ្រាន់តែជាសំបកទទេប៉ុណ្ណោះ វាគ្រាន់តែជាពាក្យសម្ដីមួយម៉ាត់ប៉ុណ្ណោះ អ្វីៗទាំងអស់អាស្រ័យលើការខិតខំប្រឹងប្រែង និងការតស៊ូរបស់ខ្លួនឯង។ ដូចពាក្យចាស់ពោលថា ‹បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត›។ នេះគឺជាគោលជំនឿដ៏ខ្ពស់បំផុត ខ្ញុំមិនគួរភ្លេចរឿងនេះឡើយ ខ្ញុំត្រូវតែប្រើវាដើម្បីជំរុញទឹកចិត្តខ្លួនឯង»។ ពួកគេនិយាយម្ដងហើយម្ដងទៀតថា អ្វីគ្រប់យ៉ាងដែលព្រះជាម្ចាស់ធ្វើគឺល្អ ថាព្រះជាម្ចាស់មានអធិបតេយ្យភាពលើអ្វីៗគ្រប់យ៉ាង ហើយថាពួកគេចុះចូលនឹងការចាត់ចែង និងការរៀបចំរបស់ព្រះជាម្ចាស់ ប៉ុន្តែនៅទីបំផុត ពួកគេនិយាយថា «បុគ្គលម្នាក់ត្រូវតែស៊ូទ្រាំនឹងការលំបាកបំផុត ដើម្បីក្លាយជាមនុស្សអស្ចារ្យបំផុត»។ នៅផ្ទៃខាងក្រៅ ពួកគេនិយាយពាក្យខាងវិញ្ញាណ ប៉ុន្តែនៅទីស្ងាត់កំបាំង គោលការណ៍ដែលពួកគេអនុវត្ត ធ្វើតាម និងប្រកាន់ខ្ជាប់ គឺជាទស្សនៈវិជ្ជាសម្រាប់ការរស់នៅក្នុងលោកីយ៍ តក្កវិជ្ជា និងការគិតរបស់សាតាំង។ តើមានការចុះចូលនៅក្នុងរឿងនេះដែរឬទេ? (ទេ។) នេះគឺជារបៀបដែលពួកទទឹងនឹងព្រះគ្រីស្ទមើលឃើញ យល់ និងប្រព្រឹត្តចំពោះការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើ។ ដោយផ្អែកលើការស្ដែងចេញ និងឧទាហរណ៍ទាំងនេះ តើពួកទទឹងនឹងព្រះគ្រីស្ទទទួលស្គាល់ និងជឿលើការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើ ឬមួយក៏ពួកគេសង្ស័យ និងថ្កោលទោសវា? (ពួកគេសង្ស័យ និងថ្កោលទោសវា។) មិនថាពួកគេនិយាយអ្វីនោះទេ ដោយផ្អែកលើការស្ដែងចេញជាក់ស្តែងរបស់ពួកគេ ពួកទទឹងនឹងព្រះគ្រីស្ទមើលងាយការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើជាមូលដ្ឋាន ហើយមិនជឿលើវាឡើយ។ ពួកទទឹងនឹងព្រះគ្រីស្ទខ្លះថែមទាំងនិយាយពាក្យសម្ដីដ៏មិនសមហេតុផលថា៖ «តើអ្នកអាចមិនខិតខំប្រឹងប្រែងដើម្បីអ្វីសោះ ហើយគ្រាន់តែរង់ចាំអធិបតេយ្យភាពរបស់ព្រះដោយអសកម្មយ៉ាងដូចម្ដេចទៅ? តើអ្នកមិនត្រូវដាំបាយហូបខ្លួនឯងទេឬអី? តើអ្នកអាចគ្រាន់តែហាមាត់រង់ចាំនំធ្លាក់ពីលើមេឃបានដែរឬទេ? មិនថាព្រះមានអធិបតេយ្យភាពយ៉ាងណានោះទេ មនុស្សនៅតែត្រូវខិតខំធ្វើការ និងចាត់វិធានការ តើមែនទេ?» ពួកទទឹងនឹងព្រះគ្រីស្ទមិនត្រឹមតែបដិសេធមិនទទួលស្គាល់ការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើប៉ុណ្ណោះទេ ពួកគេថែមទាំងបដិសេធ និងបកស្រាយវាខុសទៀតផង។ តើគោលបំណងរបស់ពួកគេក្នុងការបកស្រាយវាខុសគឺជាអ្វី? ពួកគេកំពុងស្វែងរកមូលដ្ឋាន និងលេសសម្រាប់ពួកគេក្នុងការប្រកួតប្រជែងដណ្ដើមយកផលប្រយោជន៍ទាំងអស់ដែលពួកគេចង់បានដោយឥតកោតក្រែង។ ដោយផ្អែកលើការស្ដែងចេញផ្សេងៗរបស់ពួកទទឹងនឹងព្រះគ្រីស្ទ តើទស្សនៈពិតប្រាកដរបស់ពួកគេចំពោះការពិតនៃអធិបតេយ្យភាពរបស់ព្រះជាម្ចាស់លើរបស់សព្វសារពើគឺជាអ្វី? ការមិនជឿ ការបដិសេធ និងការថ្កោលទោស នេះគឺជាទស្សនៈពិតប្រាកដរបស់ពួកគេ។

នៅក្នុងចំណុចទាំងពីរដែលយើងបានប្រកបគ្នានៅថ្ងៃនេះ ជាចម្បង យើងបានវែកញែកពីការស្ដែងចេញនៃពួកទទឹងនឹងព្រះគ្រីស្ទដែលមិនជឿលើអត្ថិភាពរបស់ព្រះជាម្ចាស់។ បន្ទាប់ពីបានស្ដាប់ការប្រកបនេះ តើអ្នករាល់គ្នាទទួលបានការយល់ដឹងខ្លះដែរឬទេ? តើមនុស្សណាខ្លះមានបញ្ហាទាំងនេះ? តើមនុស្សប្រភេទណាដែលមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែមិនមានសារជាតិរបស់ពួកទទឹងនឹងព្រះគ្រីស្ទ ហើយអាចផ្លាស់ប្ដូរបាន? តើមនុស្សណាខ្លះមានបញ្ហាដូចគ្នា ប៉ុន្តែមានសារជាតិរបស់ពួកទទឹងនឹងព្រះគ្រីស្ទ មិនអាចផ្លាស់ប្ដូរបាន ជាសត្រូវរបស់ព្រះជាម្ចាស់ជារៀងរហូត ហើយមិនមែនជាមនុស្សដែលត្រូវទទួលបានសេចក្ដីសង្គ្រោះទេ តែជាមនុស្សដែលត្រូវបំផ្លាញវិញ? តើអ្នករាល់គ្នាក៏បង្ហាញការសម្ដែងចេញទាំងនេះដែរឬទេ? តើអ្នករាល់គ្នាមានអារម្មណ៍ថាអ្នករាល់គ្នាអាចផ្លាស់ប្ដូរបានដែរឬទេ? តើអ្នករាល់គ្នាអាចទទួលយកសេចក្ដីពិត ហើយប្រើវាដើម្បីផ្លាស់ប្ដូរ និងជំនួសគំនិតទាំងនេះបានដែរឬទេ? (អាច។) តើមនុស្សណាខ្លះដែលមិនអាចផ្លាស់ប្ដូរបាន? មានមនុស្សមួយប្រភេទ ដែលនៅពេលឃើញអ្នកមិនជឿរស់នៅក្នុងជីវិតដ៏ប្រណឹត រស់នៅក្នុងផ្ទះធំៗដែលមានការតុបតែងខាងក្នុងដូចជារាជវាំង និងមានរថយន្តទំនើបៗជាច្រើនគ្រឿង ក៏ត្រូវល្បួង ហើយទួញថា៖ «ធ្វើជាអ្នកមាន ធ្វើជាមន្ត្រី ធ្វើជាមនុស្សមានសមត្ថភាព គឺពិតជាល្អណាស់! ហេតុអ្វីបានជាគាត់មានសមត្ថភាពម្ល៉េះ? ហេតុអ្វីបានជាគាត់មានសំណាងម្ល៉េះ? តើគាត់រកលុយបានដោយរបៀបណា?» នៅពេលណាដែលពួកគេឃើញថានរណាម្នាក់មានឋានៈក្នុងសង្គម ពួកគេតែងតែបញ្ជោរ អែបអប និងព្យាយាមយកចិត្តពួកគេជាពិសេស ដោយសុខចិត្តធ្វើអ្វីគ្រប់យ៉ាងសម្រាប់ពួកគេ ដើម្បីក្លាយជាអ្នកបម្រើដល់កម្រិតណាក៏ដោយ។ ពួកគេស្រឡាញ់និន្នាការអាក្រក់នៅក្នុងសង្គមជាពិសេស ហើយតែងតែប្រាថ្នាចង់ក្លាយជាផ្នែកមួយនៃនិន្នាការទាំងនោះ ដោយមានអារម្មណ៍ទុក្ខព្រួយនៅពេលដែលសេចក្ដីជំនឿរបស់ពួកគេលើព្រះជាម្ចាស់ រារាំងពួកគេមិនឱ្យធ្វើបែបនោះ។ លើសពីនេះទៅទៀត ពួកគេមានអារម្មណ៍ថាពួកគេត្រូវបានលោកីយ៍បោះបង់ចោល ពួកគេមានអារម្មណ៍ឯកោ គ្មានទីពឹង ថាគ្មានអ្វីអាចទ្រទ្រង់ពួកគេបាន ថាពួកគេមិនអាចស្វែងរកការលួងលោមបាន ហើយពួកគេតែងតែមានអារម្មណ៍ខូចចិត្ត។ មនុស្សមួយប្រភេទទៀត មានអារម្មណ៍កោតសរសើរយ៉ាងខ្លាំង នៅពេលដែលពួកគេឃើញអ្នកដែលមានលុយ និងអំណាច កំពុងទទួលបានភាពជោគជ័យ ខណៈពេលកំពុងចាត់ចែងកិច្ចការរបស់ពួកគេនៅក្នុងសង្គម ហើយតែងតែសរសើរពីរឿងនេះ ដោយនិយាយថា៖ «ពួកគេបានសម្លាប់មនុស្សម្នាក់ ប៉ុន្តែដោយសារតែពួកគេមានលុយ និងខ្សែរយៈ ពួកគេគ្រាន់តែជាប់គុកពីរបីថ្ងៃជានិមិត្តរូប រួចក៏ចេញមកវិញ។ នោះទើបជាសមត្ថភាពពិតប្រាកដ!» ពួកគេគោរព និងកោតសរសើរមនុស្សបែបនេះនៅក្នុងសង្គមយ៉ាងខ្លាំង។ មនុស្សមួយប្រភេទទៀត យកចិត្តទុកដាក់ជាពិសេស និងខ្វល់ខ្វាយយ៉ាងខ្លាំងអំពីប្រធានបទនយោបាយដ៏រសើបនៅក្នុងសង្គម ហើយថែមទាំងចង់ពាក់ព័ន្ធ និងលូកដៃចូលទៅក្នុងកិច្ចការមួយចំនួនដែលទាក់ទងនឹងនយោបាយទៀតផង។ មនុស្សប្រភេទទាំងនេះ និងប្រភេទស្រដៀងគ្នាផ្សេងទៀត នៅក្នុងជម្រៅចិត្តរបស់ពួកគេ មានអាកប្បកិរិយាចំពោះព្រះជាម្ចាស់ដូចគ្នានឹងពួកទទឹងនឹងព្រះគ្រីស្ទដែរ៖ ពួកគេមិនជឿលើអត្ថិភាពរបស់ព្រះជាម្ចាស់ទេ ពួកគេមិនទទួលស្គាល់អត្តសញ្ញាណរបស់ព្រះជាម្ចាស់ ឬការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើឡើយ។ មនុស្សទាំងនេះជាបក្ខពួកតែមួយជាមួយពួកទទឹងនឹងព្រះគ្រីស្ទ។ ពួកគេមិនមែនជារបស់ពួកជំនុំ ឬដំណាក់របស់ព្រះជាម្ចាស់ឡើយ ហើយនៅទីបំផុត នឹងត្រូវបានជម្រះចេញ។ ពួកគេមិនអាចចុះសម្រុងជាមួយអ្នកដែលជឿលើព្រះជាម្ចាស់បានទេ ហើយផ្លូវដែលពួកគេដើរ គឺមិនស្របនឹងសេចក្ដីតម្រូវរបស់ព្រះជាម្ចាស់ឡើយ។ មនុស្សទាំងនេះសុទ្ធតែមានគ្រោះថ្នាក់ ទោះបីជាពួកគេមិនទាន់បានធ្វើអំពើអាក្រក់ណាមួយ ហើយមិនទាន់បានបដិសេធ ជំនុំជម្រះ ឬថ្កោលទោសព្រះជាម្ចាស់ដោយចំហ ឬបំភាន់មនុស្សដោយចំហ និងប្រជែងដណ្ដើមឋានៈនៅក្នុងពួកជំនុំក៏ដោយ ក៏ពួកគេមានសារជាតិរបស់ពួកទទឹងនឹងព្រះគ្រីស្ទដែរ ពីព្រោះជាមូលដ្ឋាន ពួកគេមិនទទួលស្គាល់អត្តសញ្ញាណរបស់ព្រះជាម្ចាស់ឡើយ ហើយពួកគេរឹតតែមិនទទួលស្គាល់ការពិតដែលថា ព្រះជាម្ចាស់មានអធិបតេយ្យភាពលើរបស់សព្វសារពើទៅទៀត។ ពួកគេគឺជាផ្នែកមួយនៃកម្លាំងទុច្ចរិត និងជាផ្នែកមួយនៃបក្ខពួករបស់សាតាំង។ ពួកគេគោរពបូជាភាពទុច្ចរិត ព្រមទាំងសេចក្ដីបង្រៀនខុសឆ្គង ឬទស្សនៈខុសទំនងណាមួយដែលលើកកម្ពស់ដោយពួកអារក្ស និងសាតាំង ក៏ដូចជានិន្នាការអាក្រក់ណាមួយដែលកើតឡើង ពេញនិយម ឬរីករាលដាលនៅក្នុងលោកីយ៍។ ពួកគេមិនមែនជារបស់ដំណាក់របស់ព្រះជាម្ចាស់ ឬពួកជំនុំឡើយ ហើយមិនមែនជាអ្នកដែលត្រូវទទួលបានសេចក្ដីសង្គ្រោះរបស់ព្រះជាម្ចាស់ទេ។ មនុស្សទាំងនេះគឺជាសត្រូវពិតប្រាកដរបស់ព្រះជាម្ចាស់ ពួកគេគឺជាពួកទទឹងនឹងព្រះគ្រីស្ទ។

និស្ស័យផ្សេងៗរបស់ពួកទទឹងនឹងព្រះគ្រីស្ទ គឺជាគំរូតំណាងដ៏ច្បាស់បំផុតនៃនិស្ស័យដែលមាននៅក្នុងមនុស្សជាតិពុករលួយ ហើយភាពធ្ងន់ធ្ងរនៃនិស្ស័យផ្សេងៗរបស់ពួកទទឹងនឹងព្រះគ្រីស្ទ គឺលើសពីភាពធ្ងន់ធ្ងររបស់បុគ្គលពុករលួយធម្មតាណាម្នាក់ទៅទៀត។ ទោះបីជាព្រះជាម្ចាស់លាតត្រដាងនិស្ស័យពុករលួយរបស់មនុស្សជាតិយ៉ាងស៊ីជម្រៅ ឬជាក់ស្ដែងយ៉ាងណាក៏ដោយ ក៏ពួកទទឹងនឹងព្រះគ្រីស្ទបដិសេធ និងច្រានចោលរឿងនេះដែរ ដោយមិនទទួលយកវាជាសេចក្ដីពិត ឬជាកិច្ចការរបស់ព្រះជាម្ចាស់ឡើយ។ ពួកគេគ្រាន់តែទទួលស្គាល់ និងជឿថា ការមានភាពអាក្រក់ ឥតមេត្តា ទុច្ចរិត ពិសពុល និងកាចសាហាវគ្រប់គ្រាន់ គឺជាមធ្យោបាយតែមួយគត់ដើម្បីឈរជើងឱ្យបានរឹងមាំនៅទីបំផុត ព្រមទាំងអាចលេចធ្លោ និងរក្សាកន្លែងឈរជើងរបស់ខ្លួនរហូតដល់ទីបញ្ចប់នៅក្នុងសង្គមនេះ និងក្នុងចំណោមចរន្តអាក្រក់។ នេះគឺជាតក្កវិជ្ជារបស់ពួកទទឹងនឹងព្រះគ្រីស្ទ។ ហេតុដូច្នេះហើយ ពួកទទឹងនឹងព្រះគ្រីស្ទរក្សាទុកក្នុងចិត្តនូវការប្រទូសរ៉ាយ និងសេចក្ដីស្អប់ចំពោះសារជាតិសុចរិត និងបរិសុទ្ធរបស់ព្រះជាម្ចាស់ ចំពោះភាពស្មោះត្រង់ និងសព្វានុភាពរបស់ព្រះជាម្ចាស់ ព្រមទាំងចំពោះអ្វីៗដែលវិជ្ជមានផ្សេងៗទៀតដូចជារឿងទាំងនេះ។ ទោះបីជាមនុស្សធ្វើបន្ទាល់អំពីអត្តសញ្ញាណ សារជាតិ និងកិច្ចការទាំងអស់របស់ព្រះជាម្ចាស់យ៉ាងណាក៏ដោយ ហើយទោះបីជាពួកគេធ្វើបែបនេះបានជាក់ស្ដែង និងពិតប្រាកដយ៉ាងណាក៏ដោយ ក៏ពួកទទឹងនឹងព្រះគ្រីស្ទមិនទទួលយកវាដែរ ពួកគេមិនទទួលស្គាល់ថាវាជាកិច្ចការរបស់ព្រះជាម្ចាស់ ថាមានសេចក្ដីពិតដែលត្រូវស្វែងរកនៅក្នុងកិច្ចការនោះ ឬថាវាជាឯកសារអប់រំ និងជាទីបន្ទាល់ដ៏ល្អបំផុតសម្រាប់ឱ្យមនុស្សជាតិស្គាល់ព្រះជាម្ចាស់ឡើយ។ ផ្ទុយទៅវិញ ចំពោះរឿងតូចតាចអ្វីក៏ដោយដែលសាតាំងធ្វើ ទោះបីជាដោយដឹងខ្លួន ឬមិនដឹងខ្លួនក្ដី ក៏ពួកទទឹងនឹងព្រះគ្រីស្ទលុតក្រាបដោយកោតសរសើរចំពោះរឿងនោះដែរ។ នៅពេលនិយាយដល់រឿងដែលសាតាំងធ្វើ ពួកទទឹងនឹងព្រះគ្រីស្ទទទួលយក ជឿ ថ្វាយបង្គំ និងដើរតាមរឿងទាំងនេះទាំងអស់ ដោយមិនខ្វល់ថា រឿងទាំងនោះត្រូវបានចាត់ទុកថាខ្ពង់ខ្ពស់ ឬថោកទាបនៅក្នុងចំណោមមនុស្សជាតិឡើយ។ ទោះជាយ៉ាងណាក៏ដោយ មានរឿងមួយដែលធ្វើឱ្យពួកទទឹងនឹងព្រះគ្រីស្ទមិនសុខចិត្ត៖ ព្រះពុទ្ធបានមានសង្ឃដីកាថា ទ្រង់អាចធ្វើឱ្យមនុស្សឆ្លងទៅកាន់ដែនដីបរិសុទ្ធបាន ហើយពួកទទឹងនឹងព្រះគ្រីស្ទគិតថា៖ «ដែនដីបរិសុទ្ធនេះ ហាក់ដូចជាអន់ជាងនគរស្ថានសួគ៌ និងស្ថានសួគ៌ដែលព្រះបាននិយាយប្រាប់ វាហាក់ដូចជាមិនសូវល្អដូចបំណងនោះទេ។ ទោះបីជាសាតាំងខ្លាំងពូកែ ហើយវាអាចផ្ដល់ផលប្រយោជន៍ឥតព្រំដែនដល់មនុស្ស ព្រមទាំងអាចបំពេញរាល់មហិច្ឆិតា និងបំណងប្រាថ្នារបស់ពួកគេក៏ដោយ ក៏មានរឿងមួយដែលវាមិនអាចធ្វើបាន គឺសន្យាចំពោះមនុស្ស ដោយធ្វើឱ្យមនុស្សអាចចូលទៅក្នុងនគរស្ថានសួគ៌ និងទទួលបានជីវិតអស់កល្បជានិច្ច។ សាតាំងមិនហ៊ានអះអាងបែបនេះទេ ហើយវាក៏មិនអាចសម្រេចរឿងនេះបានដែរ»។ នៅក្នុងជម្រៅចិត្តរបស់ពួកគេ ពួកទទឹងនឹងព្រះគ្រីស្ទមានអារម្មណ៍ថារឿងនេះមិនអាចនឹកស្មានដល់ឡើយ ហើយក្នុងពេលជាមួយគ្នានេះ ពួកគេមានអារម្មណ៍ថា វាជារឿងដែលគួរឱ្យសោកស្ដាយបំផុត។ ដូច្នេះហើយ ខណៈពេលដែលដើរតាមព្រះជាម្ចាស់ដោយបង្ខំចិត្ត ពួកគេនៅតែគិតគូរធ្វើផែនការថា តើត្រូវធ្វើដូចម្ដេចដើម្បីទទួលបានព្រះពរកាន់តែធំ ហើយតើអ្នកណាដែលអាចបំពេញបំណងប្រាថ្នា និងមហិច្ឆិតារបស់ពួកគេបាន។ ពួកគេគិតចុះគិតឡើង ហើយទីបំផុត ពួកគេគ្មានជម្រើសអ្វីឡើយក្រៅពីទទួលយកការសម្របសម្រួលមួយ គឺបន្តស្នាក់នៅក្នុងដំណាក់របស់ព្រះជាម្ចាស់។ ដោយផ្អែកលើការស្ដែងចេញទាំងនេះរបស់ពួកទទឹងនឹងព្រះគ្រីស្ទ តើពួកគេមានអាកប្បកិរិយា និងទស្សនៈបែបណាចំពោះព្រះជាម្ចាស់? តើពួកគេមានជំនឿពិតប្រាកដសូម្បីតែបន្តិចដែរឬទេ? តើពួកគេមានសេចក្ដីជំនឿពិតប្រាកដលើព្រះជាម្ចាស់ដែរឬទេ? តើពួកគេទទួលស្គាល់ទង្វើរបស់ព្រះជាម្ចាស់សូម្បីតែបន្តិចដែរឬទេ? តើពួកគេអាចនិយាយពាក្យថា «អាម៉ែន» ចេញពីជម្រៅចិត្តរបស់ពួកគេ ចំពោះការពិតដែលថា ព្រះបន្ទូលរបស់ព្រះជាម្ចាស់គឺជាសេចក្ដីពិត ជាជីវិត និងជាផ្លូវ បានដែរឬទេ? ព្រះជាម្ចាស់បានបំពេញកិច្ចការដ៏អស្ចារ្យបែបនេះនៅក្នុងចំណោមមនុស្សជាតិ តើពួកទទឹងនឹងព្រះគ្រីស្ទអាចសរសើរតម្កើងព្រះចេស្ដាដ៏អស្ចារ្យ និងនិស្ស័យសុចរិតរបស់ព្រះជាម្ចាស់ ចេញពីជម្រៅចិត្តរបស់ពួកគេបានដែរឬទេ? (ទេ។) គឺដោយសារតែពួកទទឹងនឹងព្រះគ្រីស្ទបដិសេធអត្តសញ្ញាណ សារជាតិ និងកិច្ចការទាំងអស់របស់ព្រះជាម្ចាស់ហើយ ទើបពួកគេតែងតែលើកតម្កើង និងធ្វើបន្ទាល់អំពីខ្លួនឯង នៅក្នុងដំណើរនៃការដើរតាមទ្រង់ ហើយព្យាយាមទទួលបានការពេញចិត្តពីមនុស្ស និងយកឈ្នះចិត្តរបស់ពួកគេថែមទាំងព្យាយាមត្រួតត្រានិងចាប់ឃុំឃាំងចិត្តមនុស្ស ហើយប្រកួតប្រជែងជាមួយព្រះជាម្ចាស់ដើម្បីដណ្ដើមរាស្ដ្ររើសតាំងរបស់ទ្រង់ទៀតផង។ រាល់ការស្ដែងចេញបែបនេះបញ្ជាក់ថា ពួកទទឹងនឹងព្រះគ្រីស្ទមិនដែលទទួលស្គាល់អត្តសញ្ញាណ និងសារជាតិរបស់ព្រះជាម្ចាស់ ឬព្រមទទួលស្គាល់ថា មនុស្សជាតិ និងរបស់សព្វសារពើ គឺស្ថិតនៅក្រោមអធិបតេយ្យភាពរបស់ព្រះអាទិករឡើយ។ នេះគឺជាអ្វីដែលយើងបានវែកញែកកាលពីលើកមុន អំពីទស្សនៈ ការស្ដែងចេញ និងការបើកសម្ដែងដែលពួកទទឹងនឹងព្រះគ្រីស្ទមាន ទាក់ទងនឹងអត្ថិភាពរបស់ព្រះជាម្ចាស់។ ដោយសារពួកទទឹងនឹងព្រះគ្រីស្ទមានទស្សនៈ និងការស្ដែងចេញទាំងនេះទាក់ទងនឹងអត្ថិភាពរបស់ព្រះជាម្ចាស់ ចុះតើពួកគេមានអាកប្បកិរិយាបែបណាចំពោះព្រះគ្រីស្ទ ដែលជាសាច់ឈាមយកកំណើតជាមនុស្សរបស់ព្រះជាម្ចាស់វិញ? តើពួកគេអាចជឿ ទទួលស្គាល់ ដើរតាម និងចុះចូលនឹងទ្រង់យ៉ាងពិតប្រាកដបានដែរឬទេ? (ទេ។) បើវិនិច្ឆ័យតាមរបៀបដែលពួកទទឹងនឹងព្រះគ្រីស្ទប្រព្រឹត្តិចំពោះអត្ថិភាពរបស់ព្រះជាម្ចាស់ ពួកគេរក្សាទុកអាកប្បកិរិយាបែបនេះក្នុងចិត្តចំពោះព្រះវិញ្ញាណរបស់ព្រះជាម្ចាស់ទៅហើយ។ ដូច្នេះ មិនបាច់និយាយក៏ដឹងដែរថា អាកប្បកិរិយារបស់ពួកគេចំពោះសាច់ឈាមយកកំណើតជាមនុស្សរបស់ព្រះជាម្ចាស់ ច្បាស់ជាគួរឱ្យស្អប់ខ្ពើមជាងអាកប្បកិរិយារបស់ពួកគេចំពោះព្រះវិញ្ញាណរបស់ទ្រង់ទៅទៀត ហើយការស្ដែងចេញរបស់ពួកគេក៏កាន់តែលេចធ្លោ និងកាន់តែធ្ងន់ធ្ងរ។

II. ពួកទទឹងនឹងព្រះគ្រីស្ទបដិសេធសារជាតិរបស់ព្រះគ្រីស្ទ

ថ្ងៃនេះ យើងនឹងប្រកបគ្នាអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះព្រះគ្រីស្ទ ដែលជាសាច់ឈាមយកកំណើតជាមនុស្សរបស់ព្រះជាម្ចាស់ ដោយផ្អែកលើការមិនជឿរបស់ពួកគេទៅលើអត្ថិភាពរបស់ព្រះជាម្ចាស់។ វាគឺជាការពិតដែលត្រូវបានទទួលស្គាល់យ៉ាងទូលំទូលាយថា ពួកទទឹងនឹងព្រះគ្រីស្ទមិនជឿលើអត្ថិភាពរបស់ព្រះជាម្ចាស់ឡើយ។ បន្ទាប់ពីការប្រកប ការលាតត្រដាង និងការវែកញែកទាំងអស់នេះ តើអ្នករាល់គ្នាមានការយល់ដឹងជាក់ស្ដែងខ្លះៗអំពីនិស្ស័យ និងការស្ដែងចេញរបស់ពួកទទឹងនឹងព្រះគ្រីស្ទដែរឬទេ? មិនថាពួកគេទទួលយកកិច្ចការដែលធ្វើឡើងដោយព្រះជាម្ចាស់ដែលយកកំណើតជាមនុស្ស ឬការពិតដែលព្រះជាម្ចាស់ក្លាយជាសាច់ឈាមនោះទេ តាមពិតទៅ ពួកគេបដិសេធអត្ថិភាពរបស់ព្រះជាម្ចាស់។ ដូច្នេះ តើពួកគេជាមនុស្សប្រភេទណាឱ្យប្រាកដទៅ? បើនិយាយឱ្យចំទៅ ពួកគេគឺជាអ្នកមិនជឿដែលឆ្លៀតឱកាស ពួកគេគឺជាពួកផារិស៊ី។ អ្នកខ្លះក្នុងចំណោមពួកគេមើលទៅច្បាស់ជាអាក្រក់ ខណៈពេលដែលអ្នកខ្លះទៀតមើលទៅមានភាពបន្ទាបខ្លួន ដោយមានអាកប្បកិរិយាសុភាពរាបសា ថ្លៃថ្នូរ និងខ្ពង់ខ្ពស់ ពោលគឺពួកគេគឺជាពួកផារិស៊ីតាមស្ដង់ដារតែម្ដង។ នៅពេលនិយាយដល់មនុស្សពីរប្រភេទនេះ គឺអ្នកដែលមើលទៅអាក្រក់ និងអ្នកដែលមើលទៅមានសេចក្ដីគោរពប្រតិបត្តិ និងមិនអាក្រក់ ប្រសិនបើជាមូលដ្ឋាន ពួកគេមិនជឿលើអត្ថិភាពរបស់ព្រះជាម្ចាស់ទេ តើយើងអាចនិយាយថាពួកគេជាអ្នកមិនជឿបានដែរឬទេ? (មែនហើយ។) ថ្ងៃនេះ យើងកំពុងប្រកបគ្នាអំពីទស្សនៈ និងអាកប្បកិរិយាបែបណាខ្លះដែលអ្នកមិនជឿ មានចំពោះព្រះគ្រីស្ទ អំពីការស្ដែងចេញអ្វីខ្លះដែលពួកគេបង្ហាញចំពោះទិដ្ឋភាពផ្សេងៗរបស់ព្រះគ្រីស្ទ និងអំពីរបៀបដែលយើងអាចយល់ពីសារជាតិរបស់ពួកទទឹងនឹងព្រះគ្រីស្ទ តាមរយៈការស្ដែងចេញទាំងនេះ។

ក. របៀបដែលពួកទទឹងនឹងព្រះគ្រីស្ទប្រព្រឹត្តចំពោះប្រភពដើមរបស់ព្រះគ្រីស្ទ

នៅពេលនិយាយដល់ព្រះគ្រីស្ទ ដែលជាមនុស្សធម្មតាម្នាក់ដែលមានអត្តសញ្ញាណពិសេស តើជាធម្មតា រឿងអ្វីខ្លះដែលមនុស្សយកចិត្តទុកដាក់បំផុត? ជាដំបូងបង្អស់ តើមនុស្សជាច្រើនមិនយកចិត្តទុកដាក់ចំពោះប្រភពដើមរបស់ទ្រង់ទេឬអី? នោះគឺជាចំណុចស្នូលនៃការយកចិត្តទុកដាក់របស់មនុស្ស។ ដូច្នេះ ជាដំបូង សូមប្រកបគ្នាអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះប្រភពដើមរបស់ព្រះគ្រីស្ទ។ មុននឹងប្រកបគ្នាអំពីរឿងនេះ សូមនិយាយអំពីរបៀបដែលព្រះជាម្ចាស់បានរៀបចំទុកនូវទិដ្ឋភាពផ្សេងៗនៃប្រភពដើមរបស់សាច់ឈាមទ្រង់ នៅពេលដែលទ្រង់បានយកកំណើតជាមនុស្ស។ ដូចដែលបានដឹងស្រាប់ហើយ ក្នុងអំឡុងយុគសម័យនៃព្រះគុណ ព្រះគ្រីស្ទត្រូវបានចាប់បដិសន្ធិដោយព្រះវិញ្ញាណបរិសុទ្ធ ហើយប្រសូតពីស្ត្រីព្រហ្មចារីម្នាក់។ ទ្រង់បានប្រសូតនៅក្នុងគ្រួសារធម្មតា និងប្រក្រតីបំផុតមួយ ដែលតាមពាក្យសព្វថ្ងៃនេះ គេហៅថាជាគ្រួសារប្រជាពលរដ្ឋសាមញ្ញ។ ទ្រង់មិនបានប្រសូតនៅក្នុងគ្រួសារអ្នកមាន គ្រួសារមន្ត្រី ឬគ្រួសារធំដុំដ៏ល្បីល្បាញឡើយ សូម្បីតែទ្រង់ក៏បានប្រសូតនៅក្នុងក្រោលសត្វផង ដែលជារឿងពិបាកនឹកស្មានដល់យ៉ាងខ្លាំង និងហួសពីការស្រមើស្រមៃរបស់មនុស្សគ្រប់គ្នា។ បើមើលទៅលើគ្រប់ទិដ្ឋភាពនៃប្រភពដើមនៃសាច់ឈាមយកកំណើតជាមនុស្សលើកទីមួយរបស់ព្រះជាម្ចាស់ នោះគ្រួសារដែលព្រះជាម្ចាស់យកកំណើតជាមនុស្សបានប្រសូតមក គឺសាមញ្ញណាស់។ ម៉ារា ដែលជាមាតារបស់ទ្រង់ ក៏ជាមនុស្សសាមញ្ញ និងមិនមែនជាមនុស្សឆ្នើមឡើយ ហើយនាងពិតជាមិនមានអំណាចពិសេស ឬទេពកោសល្យដ៏អស្ចារ្យ និងប្លែកពីគេនោះទេ។ ទោះជាយ៉ាងណាក៏ដោយ អ្វីដែលគួរកត់សម្គាល់នោះគឺថា នាងមិនមែនជាអ្នកមិនជឿ ឬអ្នកមិនជឿឡើយ ប៉ុន្តែជាអ្នកដើរតាមព្រះជាម្ចាស់។ ចំណុចនេះមានសារៈសំខាន់ណាស់។ យ៉ូសែប ដែលជាស្វាមីរបស់ម៉ារា គឺជាជាងឈើ។ ជាងឈើគឺជាសិប្បករមួយប្រភេទ ហើយគាត់មានប្រាក់ចំណូលមធ្យម ប៉ុន្តែគាត់មិនមែនជាអ្នកមាន ហើយក៏មិនមានប្រាក់សល់ច្រើនដែរ។ ទោះជាយ៉ាងណាក៏ដោយ គាត់មិនមែនជាអ្នកក្រីក្រតោកយ៉ាកឡើយ ហើយគាត់អាចបំពេញតម្រូវការមូលដ្ឋានទាំងអស់របស់គ្រួសារគាត់បាន។ ព្រះអម្ចាស់យេស៊ូវបានប្រសូតនៅក្នុងគ្រួសារប្រភេទនេះ។ បើវិនិច្ឆ័យតាមស្ដង់ដានៃប្រាក់ចំណូល និងលក្ខខណ្ឌរស់នៅសព្វថ្ងៃ គ្រួសាររបស់ទ្រង់ស្ទើរតែមិនអាចចាត់ទុកថាជាវណ្ណៈកណ្ដាលផង។ តើគ្រួសារបែបនេះនឹងត្រូវបានចាត់ទុកថាខ្ពង់ខ្ពស់ ឬមានឋានៈទាបនៅក្នុងចំណោមមនុស្សជាតិ? (មានឋានៈទាប។) ដូច្នេះ គ្រួសារដែលព្រះអម្ចាស់យេស៊ូវបានប្រសូតមក គឺមិនមែនជាគ្រួសារល្បីល្បាញ អ្នកមាន ឬថ្កុំថ្កើងឡើយ ហើយរឹតតែមិនមែនជាអ្វីដែលសព្វថ្ងៃនេះចាត់ទុកថាជាវណ្ណៈខ្ពស់ទៅទៀត។ នៅពេលដែលកូនៗមកពីគ្រួសារអ្នកមាន ឬមានឋានៈខ្ពស់ចេញទៅក្រៅ ជាធម្មតាមនុស្សតែងតែចោមរោមពួកគេ និងប្រមូលផ្ដុំជុំវិញពួកគេ ប៉ុន្តែគ្រួសាររបស់ព្រះអម្ចាស់យេស៊ូវគឺផ្ទុយពីនេះ។ ទ្រង់បានប្រសូតនៅក្នុងគ្រួសារដែលគ្មានលក្ខខណ្ឌរស់នៅដ៏ប្រណីត ឬឋានៈគួរឱ្យកត់សម្គាល់ឡើយ។ វាគឺជាគ្រួសារដ៏សាមញ្ញបំផុតមួយ ដែលមនុស្សមិនចាប់អារម្មណ៍ និងមិនអើពើនឹងពួកគេ ដោយគ្មាននរណាម្នាក់លើកសរសើរពួកគេ ឬចោមរោមពួកគេឡើយ។ ក្រោមបរិបទ និងបរិយាកាសសង្គមបែបនេះនៅពេលនោះ តើព្រះគ្រីស្ទមានឱកាសទទួលបានការអប់រំខ្ពស់ ឬរងឥទ្ធិពល និងជ្រួតជ្រាបដោយរបៀបរស់នៅ គំនិត ទស្សនៈផ្សេងៗជាដើម នៃសង្គមជាន់ខ្ពស់ដែរឬទេ? ច្បាស់ណាស់ ទ្រង់គ្មានឱកាសបែបនោះទេ។ ទ្រង់ទទួលបានការអប់រំធម្មតា អានបទគម្ពីរនៅផ្ទះ ស្ដាប់រឿងរ៉ាវពីមាតាបិតារបស់ទ្រង់ និងចូលរួមការថ្វាយបង្គំនៅព្រះវិហារជាមួយពួកគេ។ បើពិនិត្យមើលគ្រប់ទិដ្ឋភាពទាំងអស់ ប្រភពកំណើតរបស់ព្រះអម្ចាស់យេស៊ូវ និងបរិបទដែលទ្រង់បានចម្រើនវ័យ គឺមិនមានកិត្យានុភាព ឬភាពខ្ពង់ខ្ពស់ដូចដែលមនុស្សអាចស្រមើស្រមៃឡើយ។ បរិយាកាសដែលទ្រង់បានចម្រើនវ័យ គឺដូចគ្នានឹងបរិយាកាសដែលមនុស្សធម្មតាបានចម្រើនវ័យដែរ។ ជីវិតប្រចាំថ្ងៃរបស់ទ្រង់គឺសាមញ្ញ និងធម្មតា។ លក្ខខណ្ឌរស់នៅរបស់ទ្រង់គឺស្រដៀងនឹងលក្ខខណ្ឌរស់នៅរបស់មនុស្សទូទៅ ហើយគ្នានអ្វីពិសេសឡើយ។ ទ្រង់ក៏មិនមានលក្ខខណ្ឌរស់នៅដ៏ពិសេស និងល្អប្រសើររបស់វណ្ណៈជាន់ខ្ពស់នៃសង្គមដែរ។ នេះគឺជាបរិបទដែលសាច់ឈាមយកកំណើតជាមនុស្សលើកទីមួយរបស់ព្រះជាម្ចាស់បានប្រសូតមក និងជាបរិយាកាសដែលទ្រង់បានចម្រើនវ័យ។

ទោះបីជាភេទរបស់ព្រះជាម្ចាស់ដែលយកកំណើតជាមនុស្សនៅពេលនេះ ខុសគ្នាទាំងស្រុងពីលើកមុនក៏ដោយ ក៏ប្រវត្តិគ្រួសាររបស់ទ្រង់គឺសាមញ្ញដូចគ្នា ហើយគ្មានឋានៈគួរឱ្យកត់សម្គាល់ឡើយ។ អ្នកខ្លះសួរថា៖ «តើសាមញ្ញកម្រិតណាទៅ?» នៅក្នុងយុគសម័យបច្ចុប្បន្ននេះ ពាក្យថាសាមញ្ញ មានន័យថាជាបរិយាកាសរស់នៅធម្មតាទូទៅ។ ព្រះគ្រីស្ទបានប្រសូតនៅក្នុងគ្រួសារកម្មករ ពោលគឺគ្រួសារដែលពឹងផ្អែកលើប្រាក់ឈ្នួលដើម្បីចិញ្ចឹមជីវិត ដែលអាចផ្គត់ផ្គង់តម្រូវការមូលដ្ឋានរបស់ខ្លួនបាន ប៉ុន្តែមិនមានជីវភាពធូរធារដូចគ្រួសារអ្នកមានឡើយ។ ព្រះគ្រីស្ទបានប្រាស្រ័យទាក់ទងជាមួយមនុស្សធម្មតា ហើយបានស្គាល់េជីវភាពរស់នៅរបស់មនុស្សធម្មតា។ ទ្រង់បានរស់នៅក្នុងបរិយាកាសបែបនេះ ហើយបរិយាកាសនេះគ្មានអ្វីពិសេសឡើយ។ ជាទូទៅ តើកូនៗមកពីគ្រួសារកម្មករមានឱកាសរៀនជំនាញសិល្បៈបានដែរឬទេ? តើពួកគេមានឱកាសបានស្គាល់ទស្សនៈផ្សេងៗដែលពេញនិយមនៅក្នុងសង្គមជាន់ខ្ពស់ដែរឬទេ? (ទេ។) ពួកគេមិនត្រឹមតែគ្មានឱកាសរៀនជំនាញផ្សេងៗប៉ុណ្ណោះទេ រឹតតែមិនមានឱកាសទាក់ទងជាមួយនឹងមនុស្ស ព្រឹត្តិការណ៍ និងរបស់ផ្សេងៗនៅក្នុងសង្គមជាន់ខ្ពស់ផង។ តាមទស្សនៈនេះ គ្រួសារដែលព្រះជាម្ចាស់យកកំណើតជាមនុស្សបានប្រសូតមកនៅពេលនេះ គឺសាមញ្ញណាស់។ មាតាបិតារបស់ទ្រង់គឺជាមនុស្សដែលរស់នៅប្រចាំថ្ងៃតាមរបៀបសមរម្យ ដែលជីវភាពរស់នៅរបស់ពួកគេពឹងផ្អែកលើការងារ និងមុខរបររបស់ពួកគេ ហើយពួកគេមានលក្ខខណ្ឌរស់នៅធម្មតា។ លក្ខខណ្ឌបែបនេះគឺមានជាទូទៅបំផុតនៅក្នុងសង្គមទំនើប។ តាមទស្សនៈរបស់អ្នកគ្មានជំនឿ បរិយាកាសដែលព្រះគ្រីស្ទបានប្រសូត្រមក ពុំមានលក្ខខណ្ឌល្អប្រសើរអ្វីឡើយ ហើយក្នុងប្រវត្តិគ្រួសារ ឬកម្រិតជីវភាពរបស់ទ្រង់ ក៏គ្មានអ្វីគួរឱ្យយកមកអួតអាងដែរ។ បុគ្គលល្បីៗមួយចំនួនកើតនៅក្នុងគ្រួសារបញ្ញវន្ត។ ដូនតារបស់ពួកគេសុទ្ធតែជាអ្នកអប់រំ និងជាបញ្ញវន្តជាន់ខ្ពស់។ ពួកគេបានចម្រើនវ័យនៅក្នុងបរិយាកាសនេះ ដោយមានរបៀបរបប និងឥរិយាបថបែបគ្រួសារបញ្ញវន្តជាប់មកជាមួយ។ តើព្រះជាម្ចាស់បានជ្រើសរើសប្រវត្តិគ្រួសារស្រដៀងគ្នានេះសម្រាប់សាច់ឈាមយកកំណើតជាមនុស្សរបស់ទ្រង់ដែរឬទេ? ទេ។ លើកនេះ ព្រះជាម្ចាស់ដែលយកកំណើតជាមនុស្ស ក៏មិនមានប្រវត្តិគ្រួសារដែលមានកេរ្តិ៍ឈ្មោះ និងឋានៈសង្គមដ៏លេចធ្លោដែរ ហើយរឹតតែមិនមានបរិយាកាសរស់នៅល្អប្រសើរទៅទៀត ពោលគឺគ្រួសាររបស់ទ្រង់គឺជាគ្រួសារដ៏សាមញ្ញបំផុត។ កុំទាន់អាលពិភាក្សាអំពីមូលហេតុដែលព្រះជាម្ចាស់យកកំណើតជាមនុស្សបានជ្រើសរើសគ្រួសារ បរិយាកាសរស់នៅ និងប្រវត្តិបែបនេះសម្រាប់ទ្រង់ចម្រើនវ័យអី។ យើងនឹងមិននិយាយអំពីសារៈសំខាន់នៃរឿងនេះនៅពេលនេះទេ។ ចូរប្រាប់ខ្ញុំមក តើមិនមានមនុស្សមួយចំនួនយកចិត្តទុកដាក់អំពីថាតើព្រះគ្រីស្ទធ្លាប់បានចូលរៀននៅសាកលវិទ្យាល័យ ឬអត់ទេឬ? ខ្ញុំនឹងប្រាប់អ្នករាល់គ្នានូវការពិត៖ ខ្ញុំបានឈប់រៀនមុនពេលប្រឡងចូលមហាវិទ្យាល័យ ហើយបានចាកចេញពីផ្ទះនៅអាយុ១៧ឆ្នាំ។ ដូច្នេះ តើខ្ញុំធ្លាប់បានចូលរៀននៅសាកលវិទ្យាល័យដែរឬទេ? (ទេ។) តើនេះជាដំណឹងអាក្រក់ ឬជាដំណឹងល្អសម្រាប់អ្នករាល់គ្នា? (ខ្ញុំគិតថា ការដឹងរឿងនេះមិនធ្វើឱ្យមានភាពខុសគ្នាអ្វីឡើយ។ វាគ្មានពាក់ព័ន្ធនឹងការដើរតាមព្រះជាម្ចាស់ឡើយ។) នោះគឺជាទស្សនៈដ៏ត្រឹមត្រូវ។ ខ្ញុំមិនដែលលើកឡើងពីរឿងនេះពីមុនមកទេ មិនមែនដោយសារតែខ្ញុំចង់លាក់បាំង ឬបិទបាំងវានោះទេ ប៉ុន្តែដោយសារតែវាមិនចាំបាច់និយាយ ព្រោះរឿងទាំងនេះមិនពាក់ព័ន្ធទាល់តែសោះនឹងការស្គាល់ និងការដើរតាមព្រះជាម្ចាស់។ ទោះបីជាបរិបទនៃការប្រសូតរបស់ព្រះជាម្ចាស់យកកំណើតជាមនុស្ស បរិយាកាសគ្រួសាររបស់ទ្រង់ និងបរិយាកាសដែលទ្រង់បានចម្រើនវ័យ មិនមានឥទ្ធិពលលើការស្គាល់ព្រះជាម្ចាស់ ឬព្រះជាម្ចាស់ដែលយកកំណើតជាមនុស្ស ហើយក៏មិនសូវពាក់ព័ន្ធនឹងរឿងទាំងនេះក៏ដោយ ចុះហេតុអ្វីបានជាខ្ញុំលើកឡើងពីបញ្ហាទាំងនេះនៅទីនេះ? នេះពាក់ព័ន្ធនឹងទស្សនៈមួយរបស់ពួកទទឹងនឹងព្រះគ្រីស្ទចំពោះព្រះគ្រីស្ទ ដែលយើងកំពុងវែកញែកនៅថ្ងៃនេះ។ ព្រះជាម្ចាស់មិនបានជ្រើសរើសឋានៈដ៏លេចធ្លោ អត្តសញ្ញាណដ៏ខ្ពង់ខ្ពស់ ឬប្រវត្តិគ្រួសារ និងសង្គមដ៏ល្បីល្បាញសម្រាប់សាច់ឈាមយកកំណើតជាមនុស្សរបស់ទ្រង់ឡើយ ហើយទ្រង់រឹតតែមិនបានជ្រើសរើសបរិយាកាសដ៏ល្អប្រសើរ គ្មានកង្វល់ សម្បូរសប្បាយ និងប្រណីត ដើម្បីឱ្យទ្រង់ចម្រើនវ័យទៅទៀត។ ព្រះជាម្ចាស់ក៏មិនបានជ្រើសរើសប្រវត្តិគ្រួសារដែលទ្រង់អាចទទួលបានការអប់រំខ្ពស់ ឬអាចមានទំនាក់ទំនងជាមួយសង្គមជាន់ខ្ពស់នោះដែរ។ ដោយពិចារណាលើទិដ្ឋភាពទាំងនេះនៃការជ្រើសរើសដែលព្រះជាម្ចាស់បានធ្វើ នៅពេលដែលទ្រង់បានយកកំណើតជាមនុស្ស តើរឿងទាំងនេះនឹងប៉ះពាល់ដល់កិច្ចការដែលព្រះគ្រីស្ទយាងមកដើម្បីបំពេញដែរឬទេ? (ទេ។) បើពិនិត្យមើលទៅលើដំណើរការ ធម្មជាតិ និងលទ្ធផលនៃកិច្ចការរបស់ទ្រង់នៅពេលក្រោយមក ទិដ្ឋភាពទាំងនេះមិនប៉ះពាល់ដល់ផែនការកិច្ចការ ជំហាន ឬលទ្ធផលរបស់ព្រះជាម្ចាស់ទាល់តែសោះ តែផ្ទុយទៅវិញ ទិដ្ឋភាពទាំងនេះនៃការជ្រើសរើសរបស់ទ្រង់មានអត្ថប្រយោជន៍ជាក់លាក់មួយ ពោលគឺការដែលទ្រង់ជ្រើសរើសប្រសូតនៅក្នុងបរិយាកាសបែបនេះ គឺកាន់តែមានប្រយោជន៍សម្រាប់សេចក្ដីសង្គ្រោះនៃរាស្ដ្ររើសតាំងរបស់ព្រះជាម្ចាស់ ដ្បិត៩៩%នៃពួកគេ គឺមកពីប្រវត្តិស្រដៀងគ្នានេះ។ នេះគឺជាទិដ្ឋភាពមួយនៃអត្ថន័យនៃប្រភពដើមរបស់ព្រះជាម្ចាស់យកកំណើតជាមនុស្ស ដែលមនុស្សគួរតែយល់ដឹង។

អម្បាញ់មិញនេះ ខ្ញុំបាននិយាយយ៉ាងសាមញ្ញ និងជាទូទៅអំពីប្រវត្តិ និងបរិយាកាសនៃការប្រសូតរបស់ព្រះគ្រីស្ទ ដើម្បីឱ្យអ្នករាល់គ្នាទទួលបានការយល់ដឹងជាទូទៅអំពីវា។ បន្ទាប់មក ចូរយើងវែកញែកអំពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះប្រភពដើមរបស់ព្រះជាម្ចាស់ដែលយកកំណើតជាមនុស្ស។ ទីមួយ ពួកទទឹងនឹងព្រះគ្រីស្ទលួចមើលងាយ និងមានអារម្មណ៍ទទឹងទាស់នឹងបរិយាកាស និងប្រវត្តិនៃការប្រសូតរបស់ព្រះគ្រីស្ទ។ ហេតុអ្វីបានជាពួកគេមើលងាយ និងមានអារម្មណ៍ទទឹងទាស់នឹងរឿងនេះ? ពីព្រោះពួកគេរក្សាទុកគំនិត និងសញ្ញាណបែបនេះក្នុងចិត្ត។ តើពួកគេមានទស្សនៈបែបណាអំពីរឿងនេះ? «ព្រះជាម្ចាស់គឺជាព្រះអាទិករ ទ្រង់ខ្ពង់ខ្ពស់បំផុតលើអ្វីៗទាំងអស់។ ទ្រង់ខ្ពស់ជាងស្ថានសួគ៌ ហើយខ្ពស់ជាងមនុស្សជាតិ ព្រមទាំងភាវៈទាំងអស់ផ្សេងទៀតដែលព្រះជាម្ចាស់បានបង្កើត។ ប្រសិនបើបុគ្គលនេះជាព្រះជាម្ចាស់ នោះគាត់គួរតែឡើងទៅកាន់ឋានៈខ្ពស់បំផុតនៅក្នុងចំណោមមនុស្សជាតិ»។ តើពួកគេមានន័យយ៉ាងណាដែលថា គាត់ឡើងទៅកាន់ឋានៈខ្ពស់បំផុតនោះ? ពួកគេមានន័យថា គាត់គួរតែលេចធ្លោលើសមនុស្សគ្រប់គ្នា ថាគាត់គួរតែប្រសូតនៅក្នុងគ្រួសារធំមួយដែលមានកេរ្តិ៍ឈ្មោះ និងថ្លៃថ្នូរ ហើយមិនខ្វះខាតអ្វីឡើយ ថាគាត់គួរតែប្រសូតមកដោយមានទ្រព្យសម្បត្តិស្ដុកស្ដម្ភ មានអំណាចដាច់ខាត ព្រមទាំងមានសិទ្ធិអំណាច និងឥទ្ធិពល ហើយជាពិសេស ត្រូវតែជាអ្នកមាន និងជាមហាសេដ្ឋី។ ក្នុងពេលជាមួយគ្នានេះ គាត់គួរតែទទួលបានការអប់រំខ្ពស់ ដោយរៀនសូត្រអ្វីៗគ្រប់យ៉ាងដែលមនុស្សគួរតែដឹងនៅក្នុងពិភពលោកនេះ។ ឧទាហរណ៍ ដូចជារាជទាយាទ គាត់គួរតែទទួលបានការបង្រៀនជាលក្ខណៈមួយទល់នឹងមួយ ចូលរៀននៅសាលាល្បីៗ និងរីករាយនឹងជីវិតវណ្ណៈខ្ពស់។ គាត់មិនគួរជាកូននៃគ្រួសារធម្មតាឡើយ។ ដោយសារគ្រីស្ទគឺជាសាច់ឈាមយកកំណើតជាមនុស្ស ការអប់រំរបស់ទ្រង់គួរតែខ្ពស់ជាងការអប់រំរបស់មនុស្សទាំងអស់ ហើយឯកសារសិក្សារបស់គាត់គួរតែខុសពីឯកសារសិក្សារបស់មនុស្សធម្មតា។ ពួកគេគិតថា ដោយសារគ្រីស្ទមកដើម្បីសោយរាជ្យជាស្ដេច គាត់គួរតែរៀនសិល្បៈនៃការគ្រប់គ្រង ក៏ដូចជារបៀបគ្រប់គ្រង និងត្រួតត្រាមនុស្សជាតិ ហើយសិក្សាពីយុទ្ធសាស្ត្រទាំងសាមសិបប្រាំមួយ ព្រមទាំងរៀនភាសាជាច្រើន និងជំនាញសិល្បៈមួយចំនួន ដើម្បីឱ្យអ្វីៗរឿងទាំងនេះអាចយកទៅប្រើប្រាស់នៅក្នុងកិច្ចការរបស់គាត់នាពេលអនាគត ហើយដើម្បីឱ្យគាត់អាចគ្រប់គ្រងមនុស្សគ្រប់ប្រភេទនៅថ្ងៃអនាគតបាន។ សម្រាប់ពួកគេ មានតែព្រះគ្រីស្ទបែបនេះទេ ទើបជាព្រះគ្រីស្ទដែលថ្លៃថ្នូរ អស្ចារ្យ និងមានសមត្ថភាពសង្គ្រោះមនុស្សបាន ពីព្រោះទ្រង់នឹងមានចំណេះដឹង និងទេពកោសល្យគ្រប់គ្រាន់ ព្រមទាំងមានសមត្ថភាពគ្រប់គ្រាន់ក្នុងការអានចិត្តមនុស្ស ដើម្បីឱ្យទ្រង់អាចត្រួតត្រាពួកគេបាន។ ពួកទទឹងនឹងព្រះគ្រីស្ទរក្សាទុកសញ្ញាណបែបនេះក្នុងចិត្តអំពីប្រភពដើមនៃសាច់ឈាមយកកំណើតជាមនុស្សរបស់ព្រះជាម្ចាស់ ហើយពួកគេប្រកាន់ខ្ជាប់នូវសញ្ញាណទាំងនេះ ខណៈពេលដែលទទួលយកព្រះជាម្ចាស់ដែលយកកំណើតជាមនុស្ស។ ទីមួយ ពួកគេមិនទុកសញ្ញាណរបស់ពួកគេមួយឡែក ហើយមកស្វែងយល់ ឬយល់ដឹងជាថ្មីពីអ្វីដែលព្រះជាម្ចាស់ធ្វើ ចេញពីជម្រៅចិត្តរបស់ពួកគេឡើយ។ ពួកគេមិនបដិសេធសញ្ញាណ និងទស្សនៈផ្ទាល់ខ្លួនរបស់ពួកគេ ឬមកយល់ដឹងពីទស្សនៈខុសទំនងដែលពួកគេរក្សាទុកក្នុងចិត្តនោះទេ ហើយពួកគេមិនមកស្គាល់ព្រះគ្រីស្ទ និងសាច់ឈាមយកកំណើតជាមនុស្សរបស់ព្រះជាម្ចាស់ ព្រមទាំងទទួលយកអ្វីគ្រប់យ៉ាងដែលព្រះគ្រីស្ទមានបន្ទូល និងធ្វើ ដោយមានអាកប្បកិរិយា និងគោលការណ៍នៃការចុះចូលនឹងសេចក្ដីពិតឡើយ។ ផ្ទុយទៅវិញ ពួកគេវាស់ស្ទង់អ្វីគ្រប់យ៉ាងដែលព្រះគ្រីស្ទមានបន្ទូល ដោយប្រើសញ្ញាណ និងទស្សនៈផ្ទាល់ខ្លួនរបស់ពួកគេ។ «សម្ដីនេះរបស់ព្រះគ្រីស្ទគឺគ្មានហេតុផលឡើយ សម្ដីនោះប្រើពាក្យមិនបានល្អ មានកំហុសវេយ្យាករណ៍នៅក្នុងសម្ដីនេះ។ គេអាចមើលដឹងថា ព្រះគ្រីស្ទមិនទទួលបានការអប់រំខ្ពស់ទេ។ តើគាត់មិនកំពុងនិយាយដូចមនុស្សសាមញ្ញទេឬអី? តើព្រះគ្រីស្ទអាចនិយាយបែបនោះបានដោយរបៀបណា? វាមិនមែនជាកំហុសរបស់គាត់ទេ។ តាមពិតទៅ គាត់ក៏ចង់លេចធ្លោ ចង់ឱ្យអ្នកដទៃគោរពឱ្យតម្លៃគាត់ដែរ ប៉ុន្តែវាមិនអាចទៅរួចទេ ដោយគាត់មិនមែនមកពីគ្រួសារល្អឡើយ។ មាតាបិតារបស់ទ្រង់គ្រាន់តែជាមនុស្សធម្មតាប៉ុណ្ណោះ ហើយភាពជាមនុស្សបែបនោះរបស់ពួកគេ បានជះឥទ្ធិពលឱ្យទ្រង់ក្លាយជាមនុស្សប្រភេទដូចគ្នា។ តើព្រះជាម្ចាស់អាចធ្វើបែបនេះបានដោយរបៀបណា? ហេតុអ្វីបានជាសម្ដី និងឥរិយាបថរបស់ព្រះគ្រីស្ទហាក់ដូចជាមិនសូវថ្លៃថ្នូរ និងខ្ពង់ខ្ពស់សោះអ៊ីចឹង? ហេតុអ្វីបានជាទ្រង់មិនមានការនិយាយស្ដី និងអាកប្បកិរិយាដូចជាអ្នកប្រាជ្ញ និងបញ្ញវន្តដ៏ចេះដឹងជ្រៅជ្រះនៅក្នុងសង្គម ដូចជាព្រះនាង និងព្រះអង្គម្ចាស់មកពីវណ្ណៈខ្ពស់នៃសង្គម? ហេតុអ្វីបានជាពាក្យសម្ដី និងទង្វើរបស់ព្រះគ្រីស្ទ ហាក់ដូចជាមិនស៊ីសង្វាក់នឹងអត្តសញ្ញាណរបស់គាត់សោះអ៊ីចឹង?» នៅក្នុងរបៀបដែលពួកគេមើលព្រះគ្រីស្ទ ព្រះបន្ទូល និងកិច្ចការទាំងអស់របស់ទ្រង់ របៀបដែលទ្រង់ប្រព្រឹត្តចំពោះមនុស្ស ព្រមទាំងរបៀបមានបន្ទូល និងឥរិយាបថរបស់ទ្រង់ ពួកទទឹងនឹងព្រះគ្រីស្ទរក្សាទុកក្នុងចិត្តនូវទស្សនៈបែបនេះ និងរបៀបសង្កេតមើលបែបនេះ ហើយសញ្ញាណក៏កើតមាននៅក្នុងចិត្តរបស់ពួកគេជៀសមិនរួច។ ពួកគេមិនត្រឹមតែមិនចុះចូលនឹងព្រះគ្រីស្ទប៉ុណ្ណោះទេ ពួកគេថែមទាំងមិនអាចប្រព្រឹត្តចំពោះព្រះបន្ទូលរបស់ទ្រង់បានត្រឹមត្រូវទៀតផង។ ពួកគេនិយាយថា៖ «តើមនុស្សធម្មតាបែបនេះ ជនសាមញ្ញបែបនេះ អាចធ្វើជាព្រះអង្គសង្គ្រោះរបស់ខ្ញុំបានដែរឬទេ? តើទ្រង់អាចប្រទានពរដល់ខ្ញុំបានដែរឬទេ? តើខ្ញុំអាចទទួលបានផលប្រយោជន៍អ្វីពីគាត់ដែរឬទេ? តើបំណង និងក្ដីប្រាថ្នារបស់ខ្ញុំអាចសម្រេចបានដែរឬទេ? បុគ្គលនេះសាមញ្ញពេកហើយ ដល់ថ្នាក់ត្រូវគេមើលងាយទៀតផង»។ កាលណាពួកទទឹងនឹងព្រះគ្រីស្ទមើលឃើញព្រះគ្រីស្ទថាសាមញ្ញ និងមធ្យម ហើយគិតថាព្រះគ្រីស្ទមានភាពប្រក្រតីខ្លាំងប៉ុនណា នោះពួកគេក៏កាន់តែមានអារម្មណ៍ថាខ្លួនឯងខ្ពង់ខ្ពស់ និងថ្លៃថ្នូរ។ ក្នុងពេលជាមួយគ្នានេះ ពួកទទឹងនឹងព្រះគ្រីស្ទខ្លះថែមទាំងប្រៀបធៀបខ្លួនជាមួយព្រះគ្រីស្ទទៀតផង៖ «អ្នកនៅក្មេង ហើយមិនដឹងចេះស្លៀកពាក់ ឬនិយាយស្ដីជាមួយមនុស្សទេ។ អ្នកមិនដឹងពីរបៀបបញ្ឆោតយកព័ត៌មានពីមនុស្សទេ។ ហេតុអ្វីបានជាអ្នកត្រង់ពេកម្ល៉េះ? តើសម្ដីណាមួយរបស់អ្នក មានលក្ខណៈដូចជាព្រះត្រង់ណាទៅ? តើអ្វីគ្រប់យ៉ាងដែលអ្នកនិយាយ តំណាងឱ្យថាអ្នកជាព្រះជាម្ចាស់ត្រង់ណាទៅ? តើទង្វើ ការនិយាយស្ដី ឥរិយាបថ ឫកពា និងការស្លៀកពាក់របស់អ្នក មានលក្ខណៈដូចជាព្រះត្រង់ណាទៅ? ខ្ញុំមិនគិតថាអ្នកមានលក្ខណៈដូចជាព្រះជាម្ចាស់នៅក្នុងចំណុចណាមួយទាំងនេះឡើយ។ ព្រះគ្រីស្ទគួរតែមានការអប់រំខ្ពស់ ស្គាល់ពីព្រះគម្ពីរយ៉ាងច្បាស់លាស់គ្រប់ជ្រុងជ្រោយ និងនិយាយបានយ៉ាងប៉ិនប្រសប់ ប៉ុន្តែអ្នកតែងតែនិយាយដដែលៗ ហើយពេលខ្លះ អ្នកប្រើពាក្យដែលមិនសមរម្យទៀតផង»។ បន្ទាប់ពីដើរតាមព្រះគ្រីស្ទអស់រយៈពេលជាច្រើនឆ្នាំមក ពួកទទឹងនឹងព្រះគ្រីស្ទមិនត្រឹមតែមិនបានទទួលយកព្រះបន្ទូលរបស់ព្រះជាម្ចាស់ និងសេចក្ដីពិតនៅក្នុងចិត្តរបស់ពួកគេប៉ុណ្ណោះទេ ពួកគេថែមទាំងមិនបានទទួលយកការពិតដែលថា ព្រះគ្រីស្ទគឺជាសាច់ឈាមយកកំណើតជាមនុស្សរបស់ព្រះជាម្ចាស់ទៀតផង។ នេះស្មើនឹងការដែលពួកគេមិនទទួលយកព្រះគ្រីស្ទជាព្រះអង្គសង្គ្រោះរបស់ពួកគេអ៊ីចឹង។ ផ្ទុយទៅវិញ ពួកគេកាន់តែមើលងាយសាច់ឈាមយកកំណើតជាមនុស្សរបស់ព្រះជាម្ចាស់ ដែលជាមនុស្សធម្មតាម្នាក់នេះ នៅក្នុងចិត្តរបស់ពួកគេទៅទៀត។ ដោយសារពួកគេមិនឃើញមានអ្វីពិសេសនៅក្នុងព្រះគ្រីស្ទ ដោយសារប្រភពដើមរបស់ទ្រង់គឺសាមញ្ញ និងធម្មតាខ្លាំង ហើយដោយសារទ្រង់ហាក់ដូចជាមិនអាចនាំមកនូវផលប្រយោជន៍អ្វីដល់ពួកគេនៅក្នុងសង្គម ឬនៅក្នុងចំណោមមនុស្សជាតិ ឬធ្វើឱ្យពួកគេអាចទទួលបានអត្ថប្រយោជន៍ណាមួយ ពួកគេក៏ចាប់ផ្ដើមវិនិច្ឆ័យទ្រង់តាមតែអំពើចិត្ត និងដោយចំហថា៖ «តើអ្នកមិនមែនគ្រាន់តែជាកូនរបស់គ្រួសារនេះ គ្រួសារនោះទេឬអី? ចុះបើខ្ញុំវិនិច្ឆ័យអ្នក តើវាខុសអីទៅ? តើអ្នកអាចធ្វើអ្វីខ្ញុំបាន? ប្រសិនបើអ្នកមានគ្រួសារដ៏ល្បីល្បាញ ឬមានមាតាបិតាជាមន្ត្រី ខ្ញុំប្រហែលជាខ្លាចអ្នកហើយ។ ហេតុអ្វីបានជាខ្ញុំត្រូវខ្លាចអ្នក បើអ្នកគ្រាន់តែជាមនុស្សបែបនេះ? ដូច្នេះ ទោះបីជាអ្នកជាគ្រីស្ទ ជាសាច់ឈាមយកកំណើតជាមនុស្សដែលព្រះបានធ្វើបន្ទាល់ក៏ដោយ ក៏ខ្ញុំមិនខ្លាចអ្នកដែរ! ខ្ញុំនៅតែវិនិច្ឆ័យអ្នកពីក្រោយខ្នងរបស់អ្នក ហើយបញ្ចេញមតិអំពីអ្នកដោយសេរីដដែល។ ពេលណាខ្ញុំមានឱកាស ខ្ញុំនឹងសិក្សាពីគ្រួសារ និងទីកន្លែងកំណើតរបស់អ្នក»។ ទាំងនេះគឺជារឿងដែលពួកទទឹងនឹងព្រះគ្រីស្ទចូលចិត្តបំផុតក្នុងការយកមកធ្វើជាបញ្ហា។ ពួកគេមិនដែលស្វែងរកសេចក្ដីពិតឡើយ ហើយអ្វីក៏ដោយដែលមិនស្របនឹងសញ្ញាណ និងការស្រមើស្រមៃរបស់ពួកគេ តែងតែត្រូវបានពួកគេវិនិច្ឆ័យ និងប្រឆាំងម្ដងហើយម្ដងទៀត។ មនុស្សទាំងនេះដឹងយ៉ាងច្បាស់ថា អ្វីដែលព្រះគ្រីស្ទស្ដែងចេញគឺជាសេចក្ដីពិត ចុះហេតុអ្វីបានជាពួកគេមិនដេញតាមសេចក្ដីពិត? ពួកគេពិតជាគ្មានវិចារណញ្ញាណមែន!

ពួកទទឹងនឹងព្រះគ្រីស្ទថ្វាយបង្គំអំណាច និងឋានៈជាពិសេស។ ប្រសិនបើព្រះគ្រីស្ទមកពីគ្រួសារដែលមានទ្រព្យសម្បត្តិ និងអំណាច ពួកគេមុខជាមិនហ៊ាននិយាយអ្វីឡើយ។ ប៉ុន្តែ ប្រសិនបើទ្រង់មកពីគ្រួសារធម្មតាដែលគ្មានអំណាច ពួកគេនឹងមិនខ្លាចទ្រង់ទាល់តែសោះ។ ពួកគេនឹងមានអារម្មណ៍ថា ពួកគេអាចសិក្សា និងជំនុំជម្រះព្រះជាម្ចាស់ ព្រះគ្រីស្ទ តាមតែអំពើចិត្ត ហើយពួកគេនឹងមិនខ្វល់ខ្វាយពីរឿងនេះទាល់តែសោះ។ ប្រសិនបើពួកគេពិតជាទទួលស្គាល់ និងជឿថាបុគ្គលនេះគឺជាសាច់ឈាមយកកំណើតជាមនុស្សរបស់ព្រះជាម្ចាស់មែន តើពួកគេអាចធ្វើបែបនេះបានដែរឬទេ? តើនរណាម្នាក់ដែលមានចិត្តកោតខ្លាចព្រះជាម្ចាស់សូម្បីតែបន្តិច នឹងធ្វើរឿងនេះដែរឬទេ? តើពួកគេមិនទប់ចិត្តខ្លួនឯងទេឬអី? (មែនហើយ។) តើមនុស្សប្រភេទណាដែលអាចធ្វើបែបនេះបាន? តើនេះមិនមែនជាអាកប្បកិរិយារបស់ពួកទទឹងនឹងព្រះគ្រីស្ទទេឬអី? (មែនហើយ។) ប្រសិនបើអ្នកទទួលស្គាល់ថាសារជាតិរបស់ព្រះគ្រីស្ទគឺជាព្រះជាម្ចាស់ផ្ទាល់ ហើយថាបុគ្គលដែលអ្នកដើរតាមគឺជាព្រះជាម្ចាស់ តើអ្នកគួរប្រព្រឹត្តចំពោះអ្វីៗគ្រប់យ៉ាងដែលពាក់ព័ន្ធនឹងព្រះគ្រីស្ទដោយរបៀបណា? តើមនុស្សមិនគួរមានគោលការណ៍ទេឬអី? (មែនហើយ។) ចុះហេតុអ្វីបានជាពួកគេហ៊ានបំពានគោលការណ៍ទាំងនេះ ដោយគ្មានការញញើតសូម្បីតែបន្តិចសោះអ៊ីចឹង? តើនេះមិនមែនជាការស្ដែងចេញនៃការប្រទូសរ៉ាយចំពោះព្រះគ្រីស្ទទេឬអី? ដោយសារព្រះគ្រីស្ទបានប្រសូតនៅក្នុងគ្រួសារធម្មតាមួយ ខណៈដែលពួកគេមានអារម្មណ៍មិនពេញចិត្តចំពោះទ្រង់ ពួកទទឹងនឹងព្រះគ្រីស្ទក៏រក្សាទុកការប្រទូសរ៉ាយចំពោះគ្រួសារ និងសមាជិកគ្រួសាររបស់ទ្រង់ក្នុងចិត្តផងដែរ។ ហើយខណៈពេលដែលការប្រទូសរ៉ាយនេះកើតឡើងនៅក្នុងចិត្តពួកគេ ពួកគេមិនឈប់ ឬសម្រាកឡើយ ផ្ទុយទៅវិញ ពួកគេដើរក្រវែលជុំវិញផ្ទះរបស់ព្រះគ្រីស្ទ ហើយសាកសួរព័ត៌មានរាល់ពេលដែលពួកគេមានឱកាស ហាក់ដូចជាពួកគេកំពុងប្រកបមុខរបរស្របច្បាប់មួយដូច្នោះដែរ៖ «តើគ្រីស្ទបានត្រឡប់មកវិញហើយឬនៅ? តើមានអ្វីផ្លាស់ប្ដូរនៅក្នុងជីវភាពរបស់គ្រួសារនេះដែរឬទេ ចាប់តាំងពីគ្រីស្ទបានលេចមក?»។ ពួកគេឈ្មុសឈ្មុលសួររឿងទាំងនេះរាល់ពេលដែលពួកគេមានឱកាស។ តើមនុស្សបែបនេះមិនគួរឱ្យស្អប់ខ្ពើមទេឬអី? តើពួកគេមិនគួរឱ្យខ្ពើមរអើមទេឬអី? តើពួកគេមិនថោកទាបទេឬអី? ពួកគេពិតជាថោកទាប និងកង្វក់ខ្លាំងណាស់! កុំទាន់អាលនិយាយអំពីថាតើសេចក្ដីជំនឿរបស់ពួកគេលើព្រះជាម្ចាស់មានលក្ខណៈបែបណាអី គ្រាន់តែពិចារណាមើលថា៖ តើមនុស្សដែលអាចធ្វើរឿងបែបនេះ និងរក្សាទុកគំនិតកង្វក់បែបនេះក្នុងចិត្ត ត្រូវមានចរិតលក្ខណៈបែបណាទៅ? ពួកគេច្បាស់ជាមានចរិតលក្ខណៈទាបថោកមិនខាន។ ពួកគេសុទ្ធតែជាមនុស្សថោកទាប ហើយថោកទាប និងកង្វក់ដល់កម្រិតបំផុត! ប្រសិនបើអ្នកមិនជឿលើព្រះគ្រីស្ទទេ អ្នកអាចនិយាយមកកាន់ខ្ញុំឱ្យច្បាស់ថា «អ្នកមើលទៅមិនដូចជាព្រះទេ អ្នកគ្រាន់តែជាមនុស្សម្នាក់ប៉ុណ្ណោះ។ ខ្ញុំបានវិនិច្ឆ័យអ្នកពីក្រោយខ្នងរបស់អ្នក តើអ្នកអាចធ្វើអ្វីបាន? ខ្ញុំបានបដិសេធអ្នក តើអ្នកអាចធ្វើអ្វីបាន?»។ ប្រសិនបើអ្នកមិនជឿទេ ខ្ញុំនឹងមិនបង្ខំអ្នកឡើយ ហើយក៏គ្មាននរណាម្នាក់នឹងទទុចឱ្យអ្នកជឿដែរ។ ប៉ុន្តែ អ្នកមិនចាំបាច់លួចធ្វើទង្វើកំប៉ិកកំប៉ុកទាំងនេះឡើយ។ តើទង្វើទាំងនេះមានប្រយោជន៍អ្វីទៅ? តើទង្វើទាំងនេះអាចជួយអ្នកឱ្យបង្កើនសេចក្ដីជំនឿរបស់អ្នកបានដែរឬទេ? តើវាអាចជួយឱ្យជីវិតរបស់អ្នកមានការរីកចម្រើន ឬជួយអ្នកឱ្យយល់ពីព្រះជាម្ចាស់កាន់តែច្រើនបានដែរឬទេ? ទង្វើទាំងនេះមិនអាចសម្រេចគោលបំណងណាមួយខាងលើបានឡើយ ចុះហេតុអ្វីបានជាត្រូវធ្វើវាទៅ? យ៉ាងហោចណាស់ អ្នកដែលធ្វើទង្វើបែបនេះ មានភាពជាមនុស្សដ៏គួរឱ្យមើលងាយបំផុត ពួកគេមិនជឿលើសារជាតិរបស់ព្រះគ្រីស្ទ ហើយក៏មិនទទួលស្គាល់អត្តសញ្ញាណរបស់ទ្រង់ដែរ។ ប្រសិនបើអ្នកមិនជឿទេ នោះកុំជឿអី។ ចេញទៅ! ហេតុអ្វីបានជាត្រូវបន្តស្នាក់នៅក្នុងដំណាក់របស់ព្រះជាម្ចាស់ធ្វើអ្វីទៀត? ការមិនជឿលើព្រះជាម្ចាស់ តែនៅតែចង់បានព្រះពរ និងរក្សាទុកមហិច្ឆតា និងបំណងប្រាថ្នាក្នុងចិត្ត នេះហើយគឺជាភាពថោកទាបរបស់ពួកទទឹងនឹងព្រះគ្រីស្ទ។ មនុស្សបែបនេះ ដោយសារតែគួរឱ្យស្អប់ខ្ពើមខ្លាំងពេក ទើបអាចធ្វើសកម្មភាពដ៏ «អស្ចារ្យ» បែបនេះបាន។ ខ្ញុំបានចាកចេញពីផ្ទះអស់រយៈពេល២០ឆ្នាំ ហើយមនុស្សទាំងនេះបាន «មើលថែយ៉ាងល្អ» នូវផ្ទះនោះអស់រយៈពេល២០ឆ្នាំ។ ខ្ញុំបានចាកចេញអស់រយៈពេល៣០ឆ្នាំ ហើយពួកគេបាន «មើលថែ» វាអស់រយៈពេល៣០ឆ្នាំ។ ខ្ញុំឆ្ងល់ថា ហេតុអ្វីបានជាពួកគេ «ចិត្តល្អ» និងទំនេរម្ល៉េះ។ ខ្ញុំបានរកឃើញចម្លើយចំពោះសំណួរនេះថា ពួកគេចង់ប្រឆាំងនឹងព្រះជាម្ចាស់រហូតដល់ទីបញ្ចប់។ ពួកគេមិនជឿលើសារជាតិរបស់ព្រះជាម្ចាស់ ឬលើអ្វីគ្រប់យ៉ាងដែលទ្រង់បានធ្វើឡើយ។ តាមសំបកក្រៅ ពួកគេហាក់ដូចជាចង់ដឹងចង់ឃើញ និងខ្វល់ខ្វាយ ប៉ុន្តែតាមសារជាតិ ពួកគេកំពុងតាមដាន និងស្វែងរកចំណុចខ្សោយ រីឯនៅក្នុងចិត្តវិញ ពួកគេមានចិត្តប្រទូសរ៉ាយ បដិសេធ និងថ្កោលទោស។ ហេតុអ្វីបានជាមនុស្សទាំងនេះនៅតែជឿទៀត? តើការដែលពួកគេជឿលើព្រះជាម្ចាស់មានប្រយោជន៍អ្វីទៅ? ពួកគេគួរតែឈប់ជឿ ហើយចេញពីទីនេះឱ្យលឿនទៅ! ដំណាក់របស់ព្រះជាម្ចាស់មិនត្រូវការមនុស្សបែបនេះទេ។ ពួកគេមិនគួរធ្វើឱ្យខ្លួនឯងអាម៉ាស់មុខឡើយ! តើអ្នករាល់គ្នានឹងធ្វើរឿងដូចគ្នានេះដែរឬទេ នៅក្រោមស្ថានភាព និងលក្ខខណ្ឌស្រដៀងគ្នានេះ? ប្រសិនបើអ្នករាល់គ្នាអាចធ្វើបាន នោះអ្នករាល់គ្នាក៏ដូចជាពួកគេដែរ គឺជាពួកទទឹងនឹងព្រះគ្រីស្ទមួយក្រុមដែលប្ដេជ្ញាប្រឆាំងនឹងព្រះជាម្ចាស់រហូតដល់ទីបញ្ចប់ មិនឈប់ឈររហូតដល់ស្លាប់ ហើយព្យាយាមស្វែងរកចំណុចខ្សោយ និងភស្តុតាងអំពីព្រះជាម្ចាស់ ដើម្បីបដិសេធទ្រង់ សារជាតិរបស់ទ្រង់ និងអត្តសញ្ញាណរបស់ទ្រង់។

មិនថាព្រះជាម្ចាស់ធ្វើអ្វីក៏ដោយ ក៏ទ្រង់មិនដែលខុសឡើយ។ មិនថាទ្រង់បានប្រសូតនៅក្នុងបរិយាកាស និងប្រវត្តិសាមញ្ញ និងធម្មតា ឬក៏លេចធ្លោក៏ដោយ គឺគ្មានអ្វីខុសឆ្គងក្នុងរឿងនេះឡើយ ហើយក៏គ្មានអ្វីដែលទុកចន្លោះឱ្យមនុស្សស្វែងរកចំណុចខ្សោយពីទ្រង់បានដែរ។ ប្រសិនបើអ្នកព្យាយាមស្វែងរកកំហុស ឬភស្តុតាងណាមួយនៅក្នុងសាច់ឈាមយកកំណើតជាមនុស្សរបស់ព្រះជាម្ចាស់ ដើម្បីបញ្ជាក់ថាទ្រង់មិនមែនជាព្រះគ្រីស្ទ ឬថាទ្រង់ខ្វះសារជាតិរបស់ព្រះជាម្ចាស់ទេនោះ ខ្ញុំប្រាប់អ្នកថា អ្នកមិនបាច់ខំប្រឹងព្យាយាមទេ ហើយអ្នកក៏មិនបាច់ខំប្រឹងជឿដែរ។ គ្រាន់តែចេញទៅ តើអ្នកនឹងមិនរួចផុតពីបញ្ហាទេឬអី? ហេតុអ្វីបានជាធ្វើឱ្យជីវិតខ្លួនឯងលំបាកម្ល៉េះ? ការព្យាយាមស្វែងរកកំហុស ឬភស្តុតាងនៅក្នុងព្រះគ្រីស្ទ ដើម្បីចោទប្រកាន់ បដិសេធ ឬថ្កោលទោសទ្រង់ មិនមែនជាមុខរបរស្របច្បាប់ ភារកិច្ច ឬការទទួលខុសត្រូវរបស់អ្នកឡើយ។ មិនថាព្រះគ្រីស្ទបានប្រសូតនៅក្នុងគ្រួសារបែបណា បរិយាកាសដែលទ្រង់បានចម្រើនវ័យ ឬភាពជាមនុស្សដែលទ្រង់មាននោះទេ នេះគឺជាការជ្រើសរើសរបស់ព្រះជាម្ចាស់ផ្ទាល់ ដែលជាព្រះអាទិករ ហើយវាមិនពាក់ព័ន្ធនឹងនរណាម្នាក់ឡើយ។ អ្វីក៏ដោយដែលព្រះជាម្ចាស់ធ្វើ គឺត្រឹមត្រូវ វាគឺជាសេចក្ដីពិត ហើយវាត្រូវបានធ្វើឡើងដើម្បីជាប្រយោជន៍ដល់មនុស្សជាតិ។ ប្រសិនបើព្រះជាម្ចាស់មិនបានប្រសូតនៅក្នុងគ្រួសារធម្មតា ប៉ុន្តែប្រសូតនៅក្នុងរាជវាំងវិញ តើអ្នកដែលជាជនសាមញ្ញធម្មតាម្នាក់ ជាមនុស្សតូចតាចមកពីវណ្ណៈទាបនៃសង្គម នៅតែមានឱកាសប្រាស្រ័យទាក់ទងជាមួយព្រះជាម្ចាស់ដែរឬទេ? អ្នកមុខជាគ្មានឱកាសឡើយ។ ដូច្នេះ តើការដែលព្រះជាម្ចាស់ជ្រើសរើសរបៀបនៃការប្រសូត និងចម្រើនវ័យបែបនេះ មានអ្វីខុសឆ្គងដែរទេ? នេះគឺជាសេចក្ដីស្រឡាញ់ដែលគ្មានអ្វីប្រៀបផ្ទឹមបាននៅក្នុងពិភពលោក វាគឺជាអ្វីដែលវិជ្ជមានបំផុត។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមើលឃើញអ្វីដែលវិជ្ជមានបំផុតដែលព្រះជាម្ចាស់បានធ្វើ ថាជាសញ្ញាបង្ហាញថាទ្រង់ងាយនឹងត្រូវគេធ្វើបាប និងលេងសើចតាមអំពើចិត្ត ហើយចង់តាមដានទ្រង់ជានិច្ច ព្រមទាំងស្វែងរកអ្វីដែលអាចយកមកប្រើប្រឆាំងនឹងទ្រង់។ តើអ្នកកំពុងតាមដានអ្វីទៅ? ប្រសិនបើអ្នកសូម្បីតែមិនអាចទុកចិត្តលើចរិតលក្ខណៈ និងភាពជាមនុស្សរបស់ព្រះគ្រីស្ទផង ហើយអ្នកដើរតាមទ្រង់ដោយចាត់ទ្រង់ជាព្រះជាម្ចាស់ តើអ្នកមិនកំពុងទះកំផ្លៀងខ្លួនឯងទេឬអី? តើអ្នកមិនកំពុងបង្កការលំបាកដល់ខ្លួនឯងទេឬអី? ហេតុអ្វីបានជាលេងល្បែងនេះ? តើវាសប្បាយទេ? ក្រោយមក ខ្ញុំបានអង្កេតឃើញថា មនុស្សភាគច្រើនដែលបានទទួលជឿព្រះដ៏មានគ្រប់ព្រះចេស្ដានៅពេលក្រោយ អាចប្រព្រឹត្តចំពោះរឿងនេះបានយ៉ាងត្រឹមត្រូវ។ មានមនុស្សមួយចំនួនតូចចង់ដឹងចង់ឃើញ នៅពេលដែលពួកគេប្រាស្រ័យទាក់ទងជាមួយខ្ញុំ ប៉ុន្តែខ្ញុំបានចៀសវាង និងមិនអើពើនឹងមនុស្សបែបនេះឡើយ។ ប្រសិនបើអ្នកអាចទទួលយកសេចក្ដីពិតបាន យើងគឺជាគ្រួសារតែមួយ។ ប្រសិនបើអ្នកមិនអាចទេ ហើយតែងតែព្យាយាមសាកសួរអំពីព័ត៌មានផ្ទាល់ខ្លួនរបស់ខ្ញុំ នោះចូរចេញទៅ។ ខ្ញុំមិនទទួលស្គាល់អ្នកឡើយ យើងមិនមែនជាគ្រួសារទេ ប៉ុន្តែជាសត្រូវ។ ប្រសិនបើ បន្ទាប់ពីបានឮព្រះបន្ទូលរបស់ព្រះជាម្ចាស់យ៉ាងច្រើន និងទទួលយកកិច្ចការ ព្រមទាំងការគង្វាលរបស់ទ្រង់អស់រយៈពេលជាច្រើនឆ្នាំមក មនុស្សនៅតែរក្សាទុកក្នុងចិត្តនូវគំនិតបែបនេះចំពោះសាច់ឈាមយកកំណើតជាមនុស្សរបស់ព្រះជាម្ចាស់ ហើយថែមទាំងប្រព្រឹត្តតាមគំនិតទាំងនោះទៀត គេត្រូវតែនិយាយថា មនុស្សបែបនេះមាននិស្ស័យដែលប្រឆាំងនឹងព្រះជាម្ចាស់។ ពួកគេគឺជាសត្រូវពីកំណើតរបស់ព្រះជាម្ចាស់ ដែលមិនអាចទទួលយកអ្វីៗដែលវិជ្ជមានបានឡើយ។

កាលពីពីរពាន់ឆ្នាំមុន ប៉ុលបានខិតខំយ៉ាងខ្លាំងដើម្បីប្រឆាំងទាស់នឹងព្រះអម្ចាស់យេស៊ូវ ដោយធ្វើទុក្ខបុកម្នេញ វិនិច្ឆ័យ និងថ្កោលទោសទ្រង់យ៉ាងឆ្កួតលីលា។ ហេតុអ្វី? ពីព្រោះព្រះអម្ចាស់យេស៊ូវបានប្រសូតនៅក្នុងគ្រួសារធម្មតាមួយ ទ្រង់គឺជាសមាជិកធម្មតាម្នាក់នៃប្រជាជនទូទៅ ហើយមិនទទួលបានអ្វីដែលហៅថាការអប់រំ ឥទ្ធិពល ឬការជះឥទ្ធិពលពីពួកអាចារ្យ និងពួកផារិស៊ីឡើយ។ នៅក្នុងក្រសែភ្នែករបស់ប៉ុល បុគ្គលបែបនេះមិនស័ក្ដិសមនឹងត្រូវបានហៅថាជាព្រះគ្រីស្ទឡើយ។ ហេតុអ្វីបានជាមិនស័ក្ដិសម? ពីព្រោះទ្រង់មានអត្តសញ្ញាណទាបតូច មិនសូវមានឋានៈក្នុងសង្គម ហើយទ្រង់គឺជាសមាជិកនៃវណ្ណៈក្រោមនៅក្នុងសង្គមមនុស្ស ហេតុដូច្នេះហើយ ទើបមិនស័ក្ដិសមនឹងត្រូវបានហៅថាជាព្រះគ្រីស្ទ ឬជាព្រះរាជបុត្រានៃព្រះដ៏មានព្រះជន្មរស់ឡើយ។ ដោយសារតែរឿងនេះហើយ ទើបប៉ុលហ៊ានខិតខំអស់ពីសមត្ថភាពដើម្បីប្រឆាំងទាស់នឹងព្រះអម្ចាស់យេស៊ូវ ដោយប្រើឥទ្ធិពល និងអំណាចទាក់ទាញរបស់គាត់ ព្រមទាំងរដ្ឋាភិបាល ដើម្បីថ្កោលទោស និងប្រឆាំងទាស់នឹងទ្រង់ រុះរើកិច្ចការរបស់ទ្រង់ និងចាប់ខ្លួនអ្នកដែលដើរតាមទ្រង់។ ខណៈពេលដែលគាត់ប្រឆាំងទាស់នឹងព្រះអម្ចាស់យេស៊ូវ ប៉ុលជឿថាគាត់កំពុងការពារកិច្ចការរបស់ព្រះជាម្ចាស់ ថាទង្វើរបស់គាត់គឺយុត្តិធម៌ ហើយថាគាត់តំណាងឱ្យកម្លាំងដ៏យុត្តិធម៌មួយ។ គាត់គិតថា គាត់មិនមែនកំពុងប្រឆាំងទាស់នឹងព្រះជាម្ចាស់ទេ ប៉ុន្តែកំពុងប្រឆាំងទាស់នឹងមនុស្សធម្មតាម្នាក់។ គឺដោយសារតែគាត់ចាត់ទុកប្រភពដើមរបស់ព្រះគ្រីស្ទថាទាបតូច និងមិនខ្ពង់ខ្ពស់នេះហើយ ទើបគាត់ហ៊ានវិនិច្ឆ័យ និងថ្កោលទោសព្រះគ្រីស្ទយ៉ាងគឃ្លើន និងដោយឥតញញើត ហើយគាត់មានអារម្មណ៍ថាសុខសាន្ត និងនឹងនរនៅក្នុងចិត្តយ៉ាងខ្លាំងចំពោះទង្វើរបស់គាត់។ តើគាត់ជាសត្វលោកប្រភេទណាទៅ? ទោះបីជាគាត់មិនបានដឹងថា ព្រះអម្ចាស់យេស៊ូវគឺជាសាច់ឈាមយកកំណើតជាមនុស្សរបស់ព្រះជាម្ចាស់ ឬមិនដឹងថា សេចក្ដីអធិប្បាយ និងព្រះបន្ទូលរបស់ទ្រង់មកពីព្រះជាម្ចាស់ក៏ដោយ តើមនុស្សធម្មតាម្នាក់នេះស័ក្ដិសមនឹងទទួលការវាយប្រហារយ៉ាងចាស់ដៃពីគាត់ដែរឬទេ? តើទ្រង់ស័ក្ដិសមនឹងទទួលការវាយប្រហារដ៏ព្យាបាទបែបនេះដែរឬទេ? តើទ្រង់សមនឹងត្រូវប៉ុលប្រឌិតពាក្យចចាមអារ៉ាម និងពាក្យកុហក ដើម្បីបោកបញ្ឆោតអ្នកដទៃ និងប្រកួតប្រជែងដណ្ដើមមនុស្សជាមួយទ្រង់ដែរឬទេ? តើពាក្យកុហករបស់ប៉ុលមិនមែនជាពាក្យគ្មានមូលដ្ឋានទេឬ? តើមានទង្វើណាមួយរបស់ព្រះអម្ចាស់យេស៊ូវដែលប៉ះពាល់ដល់ផលប្រយោជន៍ ឬឋានៈរបស់ប៉ុលដែរឬទេ? ទេ។ ព្រះអម្ចាស់យេស៊ូវបានផ្សព្វផ្សាយ និងថ្លែងសេចក្ដីអធិប្បាយនៅក្នុងចំណោមវណ្ណៈសង្គមថ្នាក់ក្រោម ហើយក្នុងពេលជាមួយគ្នានោះ មានមនុស្សមិនតិចទេដែលបានដើរតាមទ្រង់។ នេះគឺជាពិភពលោកមួយដែលខុសគ្នាស្រឡះពីបរិយាកាសរស់នៅរបស់មនុស្សដូចជាប៉ុល ចុះហេតុអ្វីបានជាប៉ុលធ្វើទុក្ខបុកម្នេញព្រះអម្ចាស់យេស៊ូវទៅវិញ? នេះគឺជាសារជាតិជាបុគ្គលទទឹងនឹងព្រះគ្រីស្ទរបស់គាត់ដែលកំពុងធ្វើការហើយ។ គាត់គិតថា៖ «មិនថាសេចក្ដីអធិប្បាយរបស់អ្នកអស្ចារ្យ ត្រឹមត្រូវ ឬត្រូវបានគេទទួលយកយ៉ាងណាក៏ដោយ ប្រសិនបើខ្ញុំនិយាយថាអ្នកមិនមែនជាគ្រីស្ទទេ នោះអ្នកមិនមែនជាគ្រីស្ទឡើយ។ ប្រសិនបើខ្ញុំមិនចូលចិត្តអ្នក ខ្ញុំនឹងធ្វើទុក្ខបុកម្នេញអ្នក ចោទប្រកាន់អ្នកតាមតែអំពើចិត្ត ហើយធ្វើឱ្យអ្នកបង់តម្លៃមិនខាន»។ ដោយសារតែរឿងទាំងនេះដែលព្រះគ្រីស្ទមាននៅក្នុងភាពជាមនុស្សធម្មតារបស់ទ្រង់ មិនបានបំពេញតាមតម្រូវការរបស់ប៉ុល ហើយមិនត្រូវបានធ្វើឡើង ឬមាននៅក្នុងទ្រង់ស្របតាមសញ្ញាណ និងការស្រមើស្រមៃរបស់ប៉ុល ទើបពួកទទឹងនឹងព្រះគ្រីស្ទដូចជាប៉ុល អាចវិនិច្ឆ័យ បដិសេធ និងថ្កោលទោសទ្រង់យ៉ាងគឃ្លើនបាន។ តើមានអ្វីកើតឡើងនៅទីបញ្ចប់? បន្ទាប់ពីត្រូវបានព្រះអម្ចាស់យេស៊ូវវាយផ្ដួលរួចមក ទីបំផុត ប៉ុលបានទទួលស្គាល់ថា៖ «តើអ្នកជាអ្នកណា ម្ចាស់អើយ?»។ បន្ទាប់មក ព្រះអម្ចាស់យេស៊ូវមានព្រះបន្ទូលថា៖ «ខ្ញុំគឺយេស៊ូវ ដែលអ្នកកំពុងទាស់ទទឹង»។ ចាប់ពីពេលនោះមក ប៉ុលលែងជឿថាយេស៊ូវគឺជាមនុស្សធម្មតា ឬជាបុគ្គលដែលមិនដូចជាព្រះគ្រីស្ទដោយសារតែប្រភពដើមដ៏តូចតាចរបស់ទ្រង់ទៀតហើយ។ ហេតុអ្វី? ពីព្រោះពន្លឺរបស់ព្រះអម្ចាស់យេស៊ូវអាចធ្វើឱ្យមនុស្សខ្វាក់ភ្នែកបាន ទ្រង់មានសិទ្ធិអំណាច ហើយព្រះបន្ទូលរបស់ទ្រង់អាចវាយផ្ដួលមនុស្ស និងវាយផ្ដួលព្រលឹងរបស់ពួកគេបាន។ ប៉ុលគិតក្នុងចិត្តថា៖ «តើបុគ្គលឈ្មោះយេស៊ូវនេះ ពិតជាអាចជាព្រះមែនឬ? តើគាត់អាចជាកូនរបស់ព្រះដែលមានជីវិតរស់មែនឬ? គាត់អាចវាយផ្ដួលមនុស្សបាន ដូច្នេះ គាត់ច្បាស់ជាព្រះហើយ។ ប៉ុន្តែ មានរឿងតែមួយគត់ គឺអ្នកដែលវាយផ្ដួលមនុស្ស មិនមែនជាមនុស្សធម្មតាម្នាក់នេះដែលត្រូវបានគេហៅថាគ្រីស្ទឡើយ ប៉ុន្តែគឺជាវិញ្ញាណរបស់ព្រះ។ ដូច្នេះ មិនថាយ៉ាងណាក៏ដោយ ដរាបណាអ្នកត្រូវបានគេហៅថាយេស៊ូវ ខ្ញុំនឹងមិនក្រាបថ្វាយបង្គំអ្នកឡើយ។ ខ្ញុំថ្វាយបង្គំតែព្រះនៅស្ថានសួគ៌ ដែលជាវិញ្ញាណរបស់ព្រះប៉ុណ្ណោះ»។ បន្ទាប់ពីត្រូវបានវាយផ្ដួលរួចមក ប៉ុលមានគំនិតមួយ។ ទោះបីជាការដែលគាត់ត្រូវបានវាយផ្ដួលជារឿងអាក្រក់ក៏ដោយ ក៏វាបានធ្វើឱ្យគាត់ដឹងថា បុគ្គលដែលត្រូវបានគេហៅថាគ្រីស្ទ មានអត្តសញ្ញាណពិសេសមួយ ហើយថាការក្លាយជាគ្រីស្ទគឺជាកិត្តិយសដ៏ធំធេង ហើយថាអ្នកណាក៏ដោយដែលក្លាយជាគ្រីស្ទ អាចក្លាយជាកូនរបស់ព្រះដែលមានជីវិតរស់ ចូលកាន់តែជិតព្រះជាម្ចាស់ និងផ្លាស់ប្ដូរទំនាក់ទំនងរបស់ពួកគេជាមួយព្រះជាម្ចាស់ ដោយធ្វើឱ្យមនុស្សធម្មតានោះក្លាយជាមនុស្សពិសេស និងផ្លាស់ប្ដូរអត្តសញ្ញាណរបស់មនុស្សធម្មតានោះទៅជាអត្តសញ្ញាណនៃកូនរបស់ព្រះជាម្ចាស់។ គាត់គិតថា៖ «ទោះបីជាអ្នក យេស៊ូវ ជាកូនរបស់ព្រះជាម្ចាស់ដែលមានជីវិតរស់ក៏ដោយ តើរឿងនោះមានអ្វីអស្ចារ្យទៅ? ឪពុករបស់អ្នកគឺជាជាងឈើដ៏ក្រីក្រម្នាក់ ហើយម្ដាយរបស់អ្នកគឺជាស្ត្រីមេផ្ទះធម្មតាម្នាក់។ អ្នកបានធំដឹងក្ដីនៅក្នុងចំណោមមនុស្សសាមញ្ញ ហើយគ្រួសាររបស់អ្នកមានឋានៈសង្គមទាប ឯខ្លួនអ្នកផ្ទាល់ក៏គ្មានសមត្ថភាពពិសេសអ្វីដែរ។ តើអ្នកធ្លាប់អធិប្បាយនៅក្នុងព្រះវិហារបរិសុទ្ធដែរឬទេ? តើពួកអាចារ្យ និងពួកផារិស៊ីទទួលស្គាល់អ្នកដែរឬទេ? តើអ្នកទទួលបានការអប់រំអ្វីខ្លះ? តើឪពុកម្ដាយរបស់អ្នកមានចំណេះដឹងកម្រិតខ្ពស់ដែរឬទេ? អ្នកមិនមានរឿងទាំងនេះណាមួយឡើយ ប៉ុន្តែអ្នកនៅតែជាកូនរបស់ព្រះដែលមានជីវិតរស់ដដែល។ ចុះបើដូច្នេះ ដោយសារខ្ញុំមានចំណេះដឹងកម្រិតខ្ពស់បែបនេះ ហើយខ្ញុំប្រាស្រ័យទាក់ទងជាមួយមនុស្សនៅក្នុងសង្គមជាន់ខ្ពស់ ព្រមទាំងឪពុកម្ដាយរបស់ខ្ញុំជាបញ្ញវន្ត មានការអប់រំ និងមានសាវតាជាក់លាក់មួយ តើវាមិនងាយស្រួលទេឬអី សម្រាប់ខ្ញុំក្នុងការក្លាយជាគ្រីស្ទនោះ?»។ តើគាត់ចង់បង្កប់ន័យអ្វី? «ប្រសិនបើមនុស្សដូចជាយេស៊ូវអាចជាគ្រីស្ទបាន ចុះតើខ្ញុំ ប៉ុល មិនកាន់តែមានសមត្ថភាពធ្វើជាគ្រីស្ទ ជាកូនរបស់ព្រះជាម្ចាស់ដែលមានជីវិតរស់ទេឬអី ដោយសារខ្ញុំអស្ចារ្យ មានភាពទាក់ទាញ មានចំណេះដឹង និងមានឋានៈសង្គមខ្ពស់បែបនេះនោះ? នៅពេលដែលយេស៊ូវនៅមានជីវិត គាត់គ្រាន់តែអធិប្បាយ អានបទគម្ពីរ ផ្សព្វផ្សាយពីផ្លូវនៃការប្រែចិត្ត ដើរគ្រប់ទីកន្លែង ព្យាបាលមនុស្សឱ្យជាពីជំងឺ បណ្ដេញអារក្ស និងធ្វើទីសម្គាល់ ព្រមទាំងការអស្ចារ្យជាច្រើនប៉ុណ្ណោះ។ មានតែប៉ុណ្ណឹងទេ មែនទេ? បន្ទាប់ពីនោះមក គាត់បានក្លាយជាកូនរបស់ព្រះដែលមានជីវិតរស់ ហើយបានឡើងទៅស្ថានសួគ៌។ តើវាពិបាកប៉ុនណាទៅ? ខ្ញុំ ប៉ុល ពោរពេញដោយចំណេះដឹង ហើយមានឋានៈសង្គម និងអត្តសញ្ញាណដ៏ខ្ពង់ខ្ពស់។ ប្រសិនបើខ្ញុំដើរនៅក្នុងចំណោមមនុស្សឱ្យបានច្រើន ដូចដែលយេស៊ូវបានធ្វើ បង្កើនកេរ្តិ៍ឈ្មោះរបស់ខ្ញុំ ទទួលបានអ្នកដើរតាមកាន់តែច្រើន និងផ្ដល់ប្រយោជន៍ដល់មនុស្សកាន់តែច្រើន ហើយប្រសិនបើខ្ញុំអាចស៊ូទ្រាំនឹងទុក្ខលំបាក ចំណាយលះបង់ បន្ទាបឋានៈសង្គមរបស់ខ្ញុំ ធ្វើសេចក្ដីអធិប្បាយឱ្យបានច្រើន ធ្វើការងារឱ្យបានច្រើន និងទទួលបានមនុស្សកាន់តែច្រើន តើអត្តសញ្ញាណរបស់ខ្ញុំនឹងមិនផ្លាស់ប្ដូរទេឬអី? តើខ្ញុំនឹងមិនប្រែពីកូនមនុស្សទៅជាកូនរបស់ព្រះជាម្ចាស់ទេឬអី? តើកូនរបស់ព្រះជាម្ចាស់មិនមែនជាគ្រីស្ទទេឬអី? តើការធ្វើជាគ្រីស្ទមានអ្វីពិបាកទៅ? តើគ្រីស្ទមិនមែនជាកូនមនុស្សដែលកើតពីមនុស្សទេឬអី? ដោយសារយេស៊ូវអាចក្លាយជាព្រះគ្រីស្ទបាន ចុះហេតុអ្វីបានជាខ្ញុំ ប៉ុល មិនអាច? វាងាយស្រួលពេកហើយ! អ្វីក៏ដោយដែលយេស៊ូវបានធ្វើ ខ្ញុំនឹងធ្វើ អ្វីក៏ដោយដែលគាត់បាននិយាយ ខ្ញុំនឹងនិយាយ។ ទោះបីជាគាត់ដើរនៅក្នុងចំណោមមនុស្សយ៉ាងណាក៏ដោយ ខ្ញុំនឹងធ្វើដូចគ្នា។ តើខ្ញុំនឹងមិនមានអត្តសញ្ញាណ និងឋានៈដូចគ្នានឹងយេស៊ូវទេឬអី? តើខ្ញុំនឹងមិនបំពេញតាមលក្ខខណ្ឌដើម្បីទទួលបានការសព្វព្រះហឫទ័យពីពីព្រះជាម្ចាស់ ដូចដែលយេស៊ូវទទួលបានទេឬអី?»។ ហេតុដូច្នេះហើយ តាមរយៈសំបុត្ររបស់ប៉ុល វាមិនពិបាកទេក្នងការមើលឃើញពីការយល់ដឹង និងការយល់ឃើញរបស់គាត់ចំពោះអត្តសញ្ញាណរបស់យេស៊ូវ។ គាត់ជឿថា ព្រះអម្ចាស់យេស៊ូវគឺជាមនុស្សធម្មតាម្នាក់ ដែលតាមរយៈការធ្វើកិច្ចការ និងការចំណាយលះបង់ ហើយជាពិសេសបន្ទាប់ពីត្រូវបានគេឆ្កាង ទ្រង់ទទួលបានការសព្វព្រះហឫទ័យពីព្រះវរបិតាដែលគង់នៅស្ថានសួគ៌ ហើយបានក្លាយជាព្រះរាជបុត្រានៃព្រះដ៏មានព្រះជន្មរស់ ពោលគឺអត្តសញ្ញាណរបស់ទ្រង់បានផ្លាស់ប្ដូរនៅពេលក្រោយមក។ ដូច្នេះ នៅក្នុងគំនិតរបស់មនុស្សដូចជាប៉ុល ពួកគេមិនដែលទទួលស្គាល់យេស៊ូវថាជាសាច់ឈាមដែលព្រះជាម្ចាស់ពាក់នៅលើផែនដី ជាសាច់ឈាមយកកំណើតជាមនុស្សរបស់ព្រះជាម្ចាស់នៅក្នុងចំណោមមនុស្សជាតិឡើយ។ ពួកគេមិនដែលទទួលស្គាល់សារជាតិរបស់ព្រះគ្រីស្ទទេ។

ពួកទទឹងនឹងព្រះគ្រីស្ទសព្វថ្ងៃនេះ គឺដូចជាប៉ុលដែរ។ ទីមួយ ពួកគេមានគំនិត មហិច្ឆតា និងវិធីសាស្ត្រដូចគ្នា ព្រមទាំងមានរឿងមួយទៀត គឺលក្ខណៈរួមនៃភាពល្ងង់ខ្លៅ។ តើភាពល្ងង់ខ្លៅរបស់ពួកគេកើតចេញពីណា? វាកើតចេញពីមហិច្ឆតា និងបំណងប្រាថ្នារបស់ពួកគេ។ នៅពេលដែលពួកទទឹងនឹងព្រះគ្រីស្ទមើលមកសាច់ឈាមយកកំណើតជាមនុស្សរបស់ព្រះជាម្ចាស់ មិនថាមើលពីជ្រុងណាក៏ដោយ ក៏ពួកគេមិនអាចមើលឃើញសារជាតិរបស់ព្រះជាម្ចាស់នៅក្នុងព្រះគ្រីស្ទឡើយ។ មិនថាពួកគេមើលយ៉ាងណាក៏ដោយ ក៏ពួកគេមិនអាចទទួលបានសេចក្ដីពិតពីរឿងនេះ ឬយល់ពីនិស្ស័យរបស់ព្រះជាម្ចាស់ឡើយ។ មិនថាពួកគេមើលយ៉ាងណាក៏ដោយ ក៏ពួកគេតែងតែជឿថា ព្រះគ្រីស្ទគឺជាមនុស្សធម្មតាម្នាក់។ ពួកគេគិតថា ប្រសិនបើគ្រីស្ទបានចុះពីស្ថានសួគ៌ដោយផ្ទាល់ ដើម្បីឱ្យមនុស្សគ្រប់គ្នាបានឃើញ នោះគាត់មុខជាមិនធម្មតាឡើយ។ ពួកគេគិតថា ប្រសិនបើគ្រីស្ទគ្មានប្រភពដើម ឬប្រវត្តិទាល់តែសោះ ហើយស្រាប់តែលេចមុខក្នុងចំណោមមនុស្ស នោះវាច្បាស់ជាប្លែក និងអស្ចារ្យខ្លាំងណាស់! រឿងដែលមនុស្សមិនអាចយល់បាន ដែលជារឿងដ៏អស្ចារ្យ គឺជាអ្វីដែលបំពេញមហិច្ឆតា បំណងប្រាថ្នា និងការចង់ដឹងចង់ឃើញរបស់ពួកទទឹងនឹងព្រះគ្រីស្ទ។ ពួកគេសុខចិត្តដើរតាមគ្រីស្ទបែបនោះ ជាជាងមនុស្សធម្មតាម្នាក់ដែលអាចសម្ដែងចេញនូវសេចក្ដីពិត និងប្រទានជីវិតដល់ពួកគេ។ គឺដោយសារតែព្រះគ្រីស្ទបានប្រសូតពីមនុស្ស ហើយពិតជាមនុស្សធម្មតាម្នាក់ ជាមនុស្សប្រក្រតី និងជាក់ស្ដែង ដែលមិនទាក់ទាញចំណាប់អារម្មណ៍គ្រប់គ្រាន់ ឬមានបន្ទូលតាមរបៀបដែលធ្វើឱ្យកក្រើកផ្ទៃមេឃ និងផែនដីនេះហើយ ទើបនៅពេលដែលពួកទទឹងនឹងព្រះគ្រីស្ទបានអង្កេតមើលទ្រង់មួយរយៈ ពួកគេជឿថា អ្វីគ្រប់យ៉ាងដែលព្រះគ្រីស្ទធ្វើ គឺគ្មានអ្វីលើសពីនេះឡើយ។ បន្ទាប់ពីរកឃើញលំនាំមួយចំនួន ពួកគេក៏ចាប់ផ្ដើមត្រាប់តាមព្រះគ្រីស្ទ។ ពួកគេត្រាប់តាមសំនៀងរបស់ទ្រង់ របៀបនៃការមានបន្ទូលរបស់ទ្រង់ និងការលើកដាក់សំឡេងរបស់ទ្រង់។ អ្នកខ្លះថែមទាំងត្រាប់តាមពាក្យជាក់លាក់ដែលទ្រង់ប្រើ សូម្បីតែត្រាប់តាមសំឡេងដកដង្ហើម និងការក្អករបស់ទ្រង់ទៀតផង។ មនុស្សមួយចំនួនសួរថា៖ «តើការត្រាប់តាមនេះគឺដោយសារតែភាពល្ងង់ខ្លៅឬ?»។ វាមិនមែនទេ។ តើអ្វីដែលបណ្ដាលឱ្យមានរឿងនេះ? នៅពេលដែលពួកទទឹងនឹងព្រះគ្រីស្ទឃើញព្រះគ្រីស្ទដែលជាមនុស្សធម្មតាបែបនេះ ដែលគ្រាន់តែមានបន្ទូលនូវពាក្យធម្មតាមួយចំនួន មានអ្នកដើរតាមជាច្រើន និងមានមនុស្សជាច្រើនចុះចូលនឹងទ្រង់ តើពេលនោះមិនមានគំនិតខ្លះកើតឡើងនៅក្នុងជម្រៅចិត្តរបស់ពួកគេអំពីរឿងនេះទេឬ? តើពួកគេអរសប្បាយសម្រាប់ព្រះជាម្ចាស់ មានអារម្មណ៍សប្បាយចិត្តសម្រាប់ទ្រង់ និងសរសើរតម្កើងទ្រង់ ឬក៏ពួកគេមានអារម្មណ៍ក្ដៅក្រហាយ គុំកួន ប្រទូសរ៉ាយ ច្រណែន និងឈ្នានីស? (ច្រណែន និងឈ្នានីស។) ពួកគេគិតថា៖ «តើអ្នកក្លាយជាព្រះជាម្ចាស់ដោយរបៀបណា? ហេតុអ្វីបានជាខ្ញុំមិនមែនជាព្រះជាម្ចាស់? តើអ្នកអាចនិយាយបានប៉ុន្មានភាសា? តើអ្នកអាចធ្វើទីសម្គាល់ និងការអស្ចារ្យបានដែរឬទេ? តើអ្នកអាចនាំអ្វីខ្លះដល់មនុស្ស? តើអ្នកមានអំណោយទាន និងទេពកោសល្យអ្វីខ្លះ? តើអ្នកមានសមត្ថភាពអ្វីខ្លះ? តើអ្នកធ្វើដូចម្ដេចទើបមានមនុស្សជាច្រើនដើរតាមអ្នក? ប្រសិនបើគ្រាន់តែសមត្ថភាពរបស់អ្នកប៉ុណ្ណោះក៏អាចធ្វើឱ្យមនុស្សជាច្រើនដើរតាមអ្នកបាន ចុះទម្រាំសមត្ថភាពរបស់ខ្ញុំ មុខជាមានមនុស្សដើរតាមខ្ញុំកាន់តែច្រើនមិនខាន»។ ដូច្នេះ ពួកទទឹងនឹងព្រះគ្រីស្ទចង់ផ្ដោតការខិតខំប្រឹងប្រែងរបស់ពួកគេលើរឿងនេះ។ ហេតុដូច្នេះហើយ សម្រាប់ពួកគេ ពួកគេយល់ស្របទាំងស្រុងនឹងទស្សនៈរបស់ប៉ុល ដែលថាការក្លាយជាគ្រីស្ទ គឺជាក្ដីសុបិនដែលអាចសម្រេចបាន។

នៅពេលដែលព្រះជាម្ចាស់ប្រាប់មនុស្សឱ្យធ្វើជាមនុស្សដែលបំពេញភារកិច្ចរបស់ខ្លួន និងជាភាវៈដែលព្រះបានបង្កើតដែលបំពេញភារកិច្ចរបស់ខ្លួន ពួកទទឹងនឹងព្រះគ្រីស្ទមានអារម្មណ៍មើលងាយយ៉ាងខ្លាំងចំពោះព្រះបន្ទូលទាំងនេះ ដោយនិយាយថា៖ «អ្វីគ្រប់យ៉ាងដែលព្រះជាម្ចាស់មានបន្ទូលគឺល្អ និងត្រឹមត្រូវហើយ ប៉ុន្តែការដែលមិនអនុញ្ញាតឱ្យពួកយើងក្លាយជាព្រះគ្រីស្ទ គឺជារឿងខុសឆ្គង។ ហេតុអ្វីបានជាមនុស្សមិនអាចក្លាយជាព្រះគ្រីស្ទបាន? តើព្រះគ្រីស្ទមិនមែនគ្រាន់តែជាអ្នកដែលមានជីវិតរបស់ព្រះជាម្ចាស់ទេឬអី? ដូច្នេះ ប្រសិនបើពួកយើងទទួលយកពាក្យរបស់ព្រះជាម្ចាស់ ទទួលបានការស្រោចស្រព និងការគង្វាលរបស់ព្រះជាម្ចាស់ ហើយមានជីវិតរបស់ព្រះជាម្ចាស់ តើពួកយើងមិនអាចក្លាយជាព្រះគ្រីស្ទបានដែរទេឬអី? អ្នកគឺជាមនុស្សធម្មតាម្នាក់ដែលកើតពីមនុស្ស ហើយពួកយើងក៏ដូចគ្នាដែរ។ តើផ្អែកលើមូលដ្ឋានអ្វី ទើបអ្នកអាចធ្វើជាគ្រីស្ទបាន តែពួកយើងមិនអាចនោះ? តើអ្នកមិនមែនក្លាយជាគ្រីស្ទនៅពេលក្រោយក្នុងជីវិតទេឬអី? ប្រសិនបើពួកយើងរងទុក្ខ និងចំណាយលះបង់ អានពាក្យរបស់ព្រះជាម្ចាស់ឱ្យបានច្រើន មានជីវិតរបស់ព្រះជាម្ចាស់ និយាយពាក្យដូចគ្នាដែលព្រះជាម្ចាស់មានបន្ទូល ធ្វើអ្វីដែលព្រះជាម្ចាស់ចង់ធ្វើ និងត្រាប់តាមព្រះជាម្ចាស់ តើពួកយើងមិនអាចក្លាយជាព្រះគ្រីស្ទបានដែរទេឬអី? តើវាមានអ្វីពិបាកទៅ?»។ ពួកទទឹងនឹងព្រះគ្រីស្ទមិនសប្បាយចិត្តនឹងដើរតាមព្រះគ្រីស្ទ ហើយក្លាយជាអ្នកដើរតាមធម្មតារបស់ព្រះគ្រីស្ទ ឬធ្វើជាភាវៈដែលព្រះបានបង្កើត ហើយស្ថិតក្រោមការត្រួតត្រារបស់ព្រះអាទិករឡើយ។ បំណងប្រាថ្នា និងមហិច្ឆតារបស់ពួកគេជំរុញពួកគេថា៖ «កុំធ្វើជាមនុស្សធម្មតាអី។ ការដើរតាម និងការស្ដាប់បង្គាប់ព្រះគ្រីស្ទគ្រប់ពេលវេលា គឺជាការស្ដែងចេញនៃភាពអសមត្ថភាព។ លើសពីពាក្យរបស់ព្រះគ្រីស្ទ និងការសន្យារបស់ព្រះជាម្ចាស់ អ្នកគួរតែមានការដេញតាមដែលខ្ពស់ជាងនេះ ដូចជាការក្លាយជាកូនរបស់ព្រះជាម្ចាស់ ក្លាយជាកូនប្រុសច្បង ក្លាយជាព្រះគ្រីស្ទ ត្រូវបានព្រះជាម្ចាស់ប្រើប្រាស់យ៉ាងខ្លាំង ឬធ្វើជាសសរស្ដម្ភនៅក្នុងនគររបស់ព្រះជាម្ចាស់។ ទាំងនេះគឺជាគោលដៅដ៏អស្ចារ្យ និងគួរឱ្យជម្រុញទឹកចិត្តណាស់!»។ តើអ្នករាល់គ្នាគិតយ៉ាងណាដែរចំពោះគំនិតទាំងនេះ? តើវាស័ក្ដិសមនឹងលើកកម្ពស់ដែរឬទេ? តើវាជារឿងដែលមនុស្សប្រក្រតីគួរតែមានដែរឬទេ? (ទេ។) គឺដោយសារតែពួកទទឹងនឹងព្រះគ្រីស្ទមានការយល់ដឹងបែបនេះអំពីអត្តសញ្ញាណ និងសារជាតិរបស់ព្រះគ្រីស្ទហើយ ទើបពួកគេមិនចាត់ទុកពាក្យសម្ដី និងទង្វើរបស់ពួកគេក្នុងការទាស់ទទឹង វិនិច្ឆ័យ ល្បងល បដិសេធ និងថ្កោលទោសព្រះគ្រីស្ទ ជារឿងធ្ងន់ធ្ងរឡើយ។ ពួកគេគិតថា៖ «តើការវិនិច្ឆ័យមនុស្សម្នាក់មានអ្វីគួរឱ្យខ្លាចទៅ? អ្នកគ្រាន់តែជាមនុស្សម្នាក់ប៉ុណ្ណោះ តើមែនទេ? អ្នកទទួលស្គាល់ថាអ្នកគឺជាមនុស្ស ដូច្នេះ តើមានអ្វីខុសដែលខ្ញុំជំនុំជម្រះ វាយតម្លៃ ឬថ្កោលទោសអ្នកនោះ? តើមានអ្វីខុសដែលខ្ញុំតាមដាន ឬសិក្សាពីអ្នកនោះ? វាគឺជាសេរីភាពរបស់ខ្ញុំក្នុងការធ្វើរឿងទាំងនេះ!»។ ពួកគេមិនចាត់ទុករឿងនេះថាជាការទាស់ទទឹងនឹងព្រះជាម្ចាស់ ឬប្រឆាំងនឹងទ្រង់ឡើយ ដែលនេះគឺជាទស្សនៈដ៏គ្រោះថ្នាក់ណាស់។ ដូច្នេះ ពួកទទឹងនឹងព្រះគ្រីស្ទជាច្រើនបានប្រឆាំងនឹងព្រះគ្រីស្ទតាមរបៀបនេះអស់រយៈពេល២០ ឬ ៣០ឆ្នាំមកហើយ ដោយតែងតែប្រកួតប្រជែងជាមួយទ្រង់នៅក្នុងចិត្តរបស់ពួកគេជានិច្ច។ ខ្ញុំនឹងប្រាប់អ្នកនូវការពិត៖ អ្វីដែលអ្នកធ្វើគឺជាសេរីភាពរបស់អ្នក ប៉ុន្តែប្រសិនបើ ក្នុងនាមជាអ្នកដើរតាមព្រះជាម្ចាស់ អ្នកប្រព្រឹត្តចំពោះសាច់ឈាមយកកំណើតជាមនុស្សរបស់ព្រះជាម្ចាស់យ៉ាងគឃ្លើនបែបនេះ នោះមានរឿងមួយដែលច្បាស់លាស់៖ អ្នកមិនមែនកំពុងបង្កការលំបាកដល់មនុស្សម្នាក់ទេ គឺអ្នកកំពុងស្រែកប្រឆាំង និងតាំងខ្លួនប្រឆាំងនឹងព្រះជាម្ចាស់ដោយចំហ ពោលគឺអ្នកកំពុងឈរប្រឆាំងនឹងព្រះជាម្ចាស់។ អ្វីក៏ដោយដែលពាក់ព័ន្ធនឹងសារជាតិ និស្ស័យ ទង្វើរបស់ព្រះជាម្ចាស់ និងជាពិសេសសាច់ឈាមយកកំណើតជាមនុស្សរបស់ព្រះជាម្ចាស់ គឺសុទ្ធតែពាក់ព័ន្ធនឹងបញ្ញត្តិរដ្ឋបាល។ ប្រសិនបើអ្នកប្រព្រឹត្តចំពោះព្រះគ្រីស្ទយ៉ាងគឃ្លើនបែបនេះ ហើយជំនុំជម្រះ និងថ្កោលទោសទ្រង់យ៉ាងគឃ្លើនបែបនេះ នោះសូមឱ្យខ្ញុំប្រាប់អ្នកថា លទ្ធផលរបស់អ្នកត្រូវបានកំណត់រួចរាល់ហើយ។ កុំរំពឹងថាព្រះជាម្ចាស់នឹងសង្គ្រោះអ្នកឱ្យសោះ។ ព្រះជាម្ចាស់មិនអាចសង្គ្រោះអ្នកណាដែលស្រែកប្រឆាំងនឹងទ្រង់ដោយចំហ និងតាំងខ្លួនប្រឆាំងនឹងទ្រង់យ៉ាងគឃ្លើនបានឡើយ។ បុគ្គលបែបនេះគឺជាសត្រូវរបស់ព្រះជាម្ចាស់ ពួកគេគឺជាសាតាំង និងជាអារក្ស ហើយព្រះជាម្ចាស់នឹងមិនសង្គ្រោះពួកគេឡើយ។ ប្រញាប់ទៅរកអ្នកណាដែលអ្នកគិតថាអាចសង្គ្រោះអ្នកបានទៅ។ ដំណាក់របស់ព្រះជាម្ចាស់នឹងមិនឃាត់ឃាំងអ្នកឡើយ ទ្វាររបស់ដំណាក់បើកចំហយ៉ាងទូលាយ។ ប្រសិនបើអ្នកគិតថាប៉ុលអាចសង្គ្រោះអ្នកបាន ចូរទៅរកគាត់ទៅ។ ប្រសិនបើអ្នកគិតថាគ្រូគង្វាលអាចធ្វើបាន ចូរទៅរកពួកគេទៅ។ ប៉ុន្តែ មានរឿងមួយដែលច្បាស់លាស់៖ ព្រះជាម្ចាស់នឹងមិនសង្គ្រោះអ្នកឡើយ។ អ្វីដែលអ្នកធ្វើគឺជាសេរីភាពរបស់អ្នក ប៉ុន្តែថាតើព្រះជាម្ចាស់សង្គ្រោះអ្នកឬអត់ គឺជាសេរីភាពរបស់ទ្រង់ ហើយទ្រង់មានសិទ្ធិសម្រេចចុងក្រោយ។ តើព្រះជាម្ចាស់មានអំណាចនេះដែរឬទេ? តើទ្រង់មានសេចក្ដីថ្លៃថ្នូរនេះដែរឬទេ? (មែនហើយ។) ព្រះជាម្ចាស់ដែលយកកំណើតជាមនុស្សរស់នៅក្នុងចំណោមមនុស្ស ទ្រង់ធ្វើបន្ទាល់ថាទ្រង់គឺជាព្រះគ្រីស្ទ យាងមកដើម្បីបំពេញកិច្ចការនៅគ្រាចុងក្រោយ។ មនុស្សមួយចំនួនទទួលស្គាល់សារជាតិរបស់ព្រះជាម្ចាស់ ហើយដើរតាមទ្រង់ដោយអស់ពីចិត្ត ព្រមទាំងប្រព្រឹត្តចំពោះទ្រង់ និងចុះចូលនឹងទ្រង់ដោយចាត់ទុកទ្រង់ជាព្រះជាម្ចាស់។ អ្នកខ្លះទៀតចង់ប្រឆាំងទាស់នឹងទ្រង់យ៉ាងរឹងទទឹងរហូតដល់ទីបញ្ចប់៖ «មិនថាមានមនុស្សប៉ុន្មាននាក់ជឿថាអ្នកគឺជាគ្រីស្ទក៏ដោយ ក៏ខ្ញុំមិនជឿដែរ។ មិនថាអ្នកនិយាយអ្វីក៏ដោយ ក៏ខ្ញុំមិនចាត់ទុកអ្នកជាព្រះដោយអស់ពីចិត្តឡើយ។ លុះត្រាតែខ្ញុំឃើញព្រះពិតជានិយាយ និងធ្វើបន្ទាល់ឱ្យអ្នក នៅពេលដែលព្រះជាម្ចាស់នៅស្ថានសួគ៌ប្រាប់ខ្ញុំផ្ទាល់ដោយសំឡេងដូចផ្គរលាន់ថា 'នេះគឺជាសាច់ឈាមយកកំណើតជាមនុស្សរបស់ខ្ញុំ ជាទីស្រឡាញ់របស់ខ្ញុំ ជាកូនសម្លាញ់របស់ខ្ញុំ' ទើបខ្ញុំទទួលស្គាល់ និងទទួលយកអ្នកជាព្រះជាម្ចាស់។ លុះត្រាតែខ្ញុំបានឮ និងបានឃើញព្រះជាម្ចាស់នៅស្ថានសួគ៌និយាយ និងធ្វើបន្ទាល់ឱ្យអ្នកដោយផ្ទាល់ ទើបខ្ញុំទទួលយកអ្នក បើមិនដូច្នេះទេ វាមិនអាចទៅរួចឡើយ!»។ តើមនុស្សបែបនេះមិនមែនជាពួកទទឹងនឹងព្រះគ្រីស្ទទេឬអី? នៅពេលដែលថ្ងៃនោះពិតជាមកដល់ ទោះបីជាពួកគេទទួលស្គាល់ព្រះគ្រីស្ទជាព្រះជាម្ចាស់ក៏ដោយ ក៏វានឹងក្លាយជាថ្ងៃនៃការដាក់ទោសរបស់ពួកគេដែរ។ ពួកគេបានប្រឆាំងនឹងព្រះជាម្ចាស់ ស្រែកប្រឆាំងនឹងទ្រង់ ហើយពួកគេមានភាពប្រទូសរ៉ាយចំពោះទ្រង់នៅគ្រប់ពេលវេលា តើទង្វើទាំងនេះអាចត្រូវបានលុបចោលទាំងអស់ដោយគ្រាន់តែគូសមួយបន្ទាត់បានដែរឬទេ? (ទេ។) ដូច្នេះ មានសេចក្ដីថ្លែងការណ៍មួយនៅទីនេះដែលជាការពិត នោះគឺថា ព្រះជាម្ចាស់នឹងតបស្នងដល់មនុស្សម្នាក់ៗទៅតាមទង្វើរបស់ពួកគេ។ មនុស្សទាំងនេះមិនត្រឹមតែប្រឈមមុខនឹងការតបស្នងប៉ុណ្ណោះទេ ប៉ុន្តែពួកគេក៏នឹងមិនដែលបានឮព្រះជាម្ចាស់មានព្រះបន្ទូលមកកាន់ពួកគេដោយផ្ទាល់ឡើយ។ តើពួកគេស័ក្ដិសមនឹងទទួលបានវាដែរឬទេ? ព្រះជាម្ចាស់សព្វព្រះទ័យនឹងធ្វើបន្ទាល់ពីអង្គទ្រង់ដល់មនុស្ស និងលេចមកចំពោះមនុស្ស និងភាវៈដែលព្រះបានបង្កើតដ៏ពិតប្រាកដ ដោយបើកសម្ដែងពីរូបសណ្ឋានពិតរបស់ទ្រង់ ព្រមទាំងមានព្រះបន្ទូល និងបញ្ចេញសូរសៀង។ ទ្រង់មិនលេចមកចំពោះពួកអារក្ស ឬមានព្រះបន្ទូល និងបញ្ចេញសូរសៀងទៅកាន់ពួកគេឡើយ។ ដូច្នេះ ពួកទទឹងនឹងព្រះគ្រីស្ទនឹងមិនមានឱកាសបានឃើញរូបសណ្ឋានពិតរបស់ព្រះជាម្ចាស់ ឬបានឮព្រះបន្ទូល និងសូរសៀងរបស់ទ្រង់ដោយផ្ទាល់ត្រចៀករបស់ពួកគេឡើយ។ ពួកគេនឹងមិនមានឱកាសនេះទេ។ ចុះតើពួកគេនឹងជួបការលំបាកនៅថ្ងៃអនាគតដែរឬទេ? (មែនហើយ។) ហេតុអ្វី? ពួកទទឹងនឹងព្រះគ្រីស្ទ ដែលជាភាវៈដែលគ្មានភាពអៀនខ្មាសទាំងនេះ ប្រឆាំងនឹងព្រះជាម្ចាស់ និងស្រែកប្រឆាំងនឹងទ្រង់នៅគ្រប់ពេលវេលា ហើយពួកគេមើលងាយ ថ្កោលទោស និងថែមទាំងចំអកចំពោះអ្វីគ្រប់យ៉ាងដែលទ្រង់ធ្វើទៀតផង។ ដូច្នេះ តើព្រះជាម្ចាស់នឹងប្រព្រឹត្តចំពោះពួកគេដោយរបៀបណា? តើទ្រង់នឹងប្រព្រឹត្តចំពោះពួកគេដោយសេចក្ដីសប្បុរស និងអត់ទោសឱ្យពួកគេដែរឬទេ? តើទ្រង់នឹងប្រទានពរដល់ពួកគេដែរឬទេ? តើទ្រង់នឹងប្រទានការសន្យារបស់ទ្រង់ដល់ពួកគេដែរឬទេ? តើទ្រង់នឹងសង្គ្រោះពួកគេដែរឬទេ? បើនិយាយឱ្យជាក់ស្ដែង តើមនុស្សបែបនេះអាចទទួលបានការបំភ្លឺ និងការណែនាំរបស់ព្រះជាម្ចាស់ដែរឬទេ? នៅក្នុងជីវិតនេះ ពួកគេនឹងមិនទទួលបានការបំភ្លឺ និងការស្រាយបំភ្លឺរបស់ព្រះជាម្ចាស់ ឬការវាយផ្ចាល និងសេចក្ដីប្រៀនប្រដៅរបស់ទ្រង់ ឬការផ្គត់ផ្គង់របស់ទ្រង់សម្រាប់ជីវិតរបស់ពួកគេឡើយ។ ពួកគេនឹងមិនត្រូវបានសង្គ្រោះឡើយ ហើយនៅបរលោក ពួកគេនឹងបង់តម្លៃយ៉ាងធ្ងន់ធ្ងរចំពោះអំពើអាក្រក់របស់ពួកគេ អស់កល្បជានិច្ច។ នេះគឺជាលទ្ធផលរបស់ពួកគេ។ ពួកទទឹងនឹងព្រះគ្រីស្ទនឹងមានលទ្ធផលដូចគ្នានឹងប៉ុលដែរ។

ខ. របៀបដែលពួកទទឹងនឹងព្រះគ្រីស្ទប្រព្រឹត្តចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទ

អម្បាញ់មិញនេះ យើងបានប្រកបគ្នា និងវែកញែកអំពីការសម្ដែងចេញទីមួយរបស់ពួកទទឹងនឹងព្រះគ្រីស្ទ ដែលបដិសេធសារជាតិរបស់ព្រះគ្រីស្ទ ពោលគឺរបៀបដែលពួកទទឹងនឹងព្រះគ្រីស្ទប្រព្រឹត្តចំពោះប្រភពដើមរបស់ព្រះគ្រីស្ទ អំពីទស្សនៈ និងការយល់ដឹងអ្វីខ្លះដែលពួកគេរក្សាទុកក្នុងចិត្ត ព្រមទាំងសកម្មភាពអ្វីខ្លះដែលពួកគេធ្វើ។ យើងបានវែកញែកអំពីការស្ដែងចេញផ្សេងៗរបស់ពួកទទឹងនឹងព្រះគ្រីស្ទ ដើម្បីកំណត់សម្គាល់ពីសារជាតិរបស់មនុស្សបែបនេះ។ ទាក់ទងនឹងទិដ្ឋភាពមួយទៀតរបស់ព្រះគ្រីស្ទ គឺភាពប្រក្រតី និងភាពជាក់ស្ដែងរបស់ទ្រង់ តើពួកទទឹងនឹងព្រះគ្រីស្ទមានទស្សនៈអ្វីខ្លះ តើពួកគេធ្វើសកម្មភាពអ្វីខ្លះ ហើយតើពួកគេបង្ហាញនិស្ស័យ និងសារជាតិអ្វីខ្លះ? បន្ទាប់មក យើងនឹងវែកញែកអំពីការស្ដែងចេញទីពីររបស់ពួកទទឹងនឹងព្រះគ្រីស្ទ ដែលបដិសេធសារជាតិរបស់ព្រះគ្រីស្ទ ពោលគឺរបៀបដែលពួកទទឹងនឹងព្រះគ្រីស្ទប្រព្រឹត្តចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទ។ នៅពេលនិយាយដល់ភាពប្រក្រតី និងភាពជាក់ស្ដែង មនុស្សភាគច្រើនគួរតែមានគំនិត និងការយល់ដឹងមួយចំនួន។ ឧទាហរណ៍ ការមិនផឹកទឹក ឬមិនញ៉ាំអាហាររយៈពេលបីថ្ងៃ ប៉ុន្តែមិនមានអារម្មណ៍ថាឃ្លាន ឬស្រេក ហើយថែមទាំងមានអារម្មណ៍ថារាងកាយរឹងមាំ និងមានកម្លាំងជាងមុនទៅទៀត តើនេះចាត់ទុកថាជាភាពប្រក្រតី និងភាពជាក់ស្ដែងដែរឬទេ? មនុស្សធម្មតាមានអារម្មណ៍ថាហត់នឿយ បន្ទាប់ពីដើរបានបួន ឬប្រាំគីឡូម៉ែត្រ។ ប្រសិនបើព្រះគ្រីស្ទមិនមានអារម្មណ៍ថាហត់នឿយ សូម្បីតែបន្ទាប់ពីដើរបាន៤០គីឡូម៉ែត្រ ហើយព្រះបាទារបស់ទ្រង់មិនឈឺ ថែមទាំងស្រាលជាងខ្យល់ ដោយមានអារម្មណ៍ថាកាន់តែមានកម្លាំង តើនេះអាចចាត់ទុកថាប្រក្រតី និងជាក់ស្ដែងបានដែរឬទេ? ប្រសិនបើព្រះគ្រីស្ទមិនផ្ដាសាយនៅពេលរងភាពត្រជាក់ ហើយមិនដែលឈឺក្នុងកាលៈទេសៈណាមួយឡើយ ប្រសិនបើព្រះនេត្ររបស់ទ្រង់អាចបញ្ចេញពន្លឺដែលមានកម្លាំងរាប់សិបដង បើធៀបនឹងពន្លឺខ្លាំងណាក៏ដោយដែលជះមកលើព្រះនេត្ររបស់ទ្រង់ ហើយព្រះនេត្ររបស់ទ្រង់មិនមានអារម្មណ៍ថាហត់នឿយ ឬក្លាយជាម៉្ញូប មិនថាទ្រង់ទតមើលកុំព្យូទ័រយូរប៉ុនណាក៏ដោយ ប្រសិនបើទ្រង់មិនមានអារម្មណ៍ថាពន្លឺព្រះអាទិត្យចាំងព្រះនេត្រ មិនថាទ្រង់ទតមើលវាយូរប៉ុនណាក៏ដោយ ហើយមិនត្រូវការពិលនៅពេលយាងដើរនៅពេលយប់ ទោះបីជាអ្នកដទៃត្រូវការក៏ដោយ ហើយព្រះនេត្ររបស់ទ្រង់កាន់តែភ្លឺឡើងៗ នៅពេលថ្ងៃកាន់តែកន្លងទៅ តើរឿងទាំងនេះចាត់ទុកថាជាភាពប្រក្រតី និងភាពជាក់ស្ដែងដែរឬទេ? រឿងទាំងនេះមិនមែនជាភាពប្រក្រតី និងភាពជាក់ស្ដែងទេ នេះគឺជាចំណេះដឹងទូទៅដែលមនុស្សតែងតែជួបប្រទះ។ ភាពប្រក្រតី និងភាពជាក់ស្ដែង មានន័យថា ការមានអារម្មណ៍ថាស្រេកទឹក បន្ទាប់ពីមិនបានផឹកទឹកអស់រយៈពេលយ៉ាងយូរ ការមានអារម្មណ៍ថាហត់នឿយ បន្ទាប់ពីនិយាយច្រើន ការមានអារម្មណ៍ថាឈឺជើង បន្ទាប់ពីដើរច្រើន និងការមានអារម្មណ៍ថាក្រៀមក្រំ ហើយសម្រក់ទឹកភ្នែក នៅពេលឮដំណឹងដ៏ក្រៀមក្រំ និងគួរឱ្យសោកសង្រេង នេះហើយគឺជាភាពប្រក្រតី និងភាពជាក់ស្ដែង។ ដូច្នេះ តើនិយមន័យច្បាស់លាស់នៃភាពប្រក្រតី និងភាពជាក់ស្ដែង គឺជាអ្វីឱ្យប្រាកដទៅ? អ្វីដែលស្របតាមតម្រូវការធម្មតា និងសភាវគតិនៃសាច់ឈាម ហើយមិនលើសពីដែនកំណត់នេះ គឺជានិយមន័យនៃភាពប្រក្រតី និងភាពជាក់ស្ដែង។ អ្វីដែលស្របតាមសមត្ថភាព និងវិសាលភាពនៃភាពជាមនុស្សធម្មតា ភាពមានវិចារណញាណនៃភាពជាមនុស្សធម្មតា និងអារម្មណ៍នៃភាពជាមនុស្សធម្មតា ដូចជាក្ដីអំណរ កំហឹង ទុក្ខសោក និងសេចក្ដីរីករាយ គឺស្ថិតនៅក្នុងវិសាលភាពនៃភាពប្រក្រតី និងភាពជាក់ស្ដែង។ ព្រះគ្រីស្ទគឺជាសាច់ឈាមដែលព្រះជាម្ចាស់បានគ្រងនៅលើផែនដី។ ដូចមនុស្សធម្មតាដែរ ទ្រង់មានការនិយាយស្ដី និងអាកប្បកិរិយាធម្មតា មានទម្លាប់រស់នៅ និងកាលវិភាគធម្មតា។ ប្រសិនបើទ្រង់មិនផ្ទុំអស់រយៈពេលបីថ្ងៃបីយប់ ទ្រង់នឹងមានអារម្មណ៍ថាងងុយ ហើយចង់ផ្ទុំសូម្បីតែពេលកំពុងឈរក៏ដោយ។ ប្រសិនបើទ្រង់មិនសោយពេញមួយថ្ងៃ ទ្រង់នឹងមានអារម្មណ៍ថាឃ្លាន។ ហើយប្រសិនបើទ្រង់យាងដើរអស់រយៈពេលយ៉ាងយូរ ទ្រង់នឹងហត់នឿយ ហើយគ្មានអ្វីដែលទ្រង់ចង់បានជាងការសម្រាកឱ្យបានឆាប់នោះទេ។ ឧទាហរណ៍ ខ្ញុំក៏មានអារម្មណ៍ថាហត់នឿយដែរ បន្ទាប់ពីជួបជុំ និងប្រកបគ្នាជាមួយអ្នករាល់គ្នាអស់រយៈពេលបី ឬបួនម៉ោង ហើយខ្ញុំក៏ត្រូវការសម្រាកដែរ។ នេះគឺជាភាពប្រក្រតី និងភាពជាក់ស្ដែងនៃសាច់ឈាម។ វាស្របទាំងស្រុងទៅនឹងលក្ខណៈនៃសាច់ឈាម និងការស្ដែងចេញផ្សេងៗ ព្រមទាំងសភាវគតិនៃភាពជាមនុស្សធម្មតា វាមិនអស្ចារ្យហួសធម្មជាតិទាល់តែសោះ។ ហេតុដូច្នេះហើយ សាច់ឈាមបែបនេះមានការស្ដែងចេញ និងការបើកសម្ដែងជាច្រើននៃភាពជាមនុស្ស ហើយរបៀបរស់នៅខាងក្រៅ និងទម្លាប់រស់នៅនៃភាពជាមនុស្សរបស់សាច់ឈាមនេះ គឺមិនខុសពីអ្វីដែលមនុស្សធម្មតា និងប្រក្រតីគ្រប់រូបស្ដែងចេញ និងបើកសម្ដែងឡើយ គឺដូចគ្នាទាំងស្រុង។ ព្រះជាម្ចាស់បានបង្កើតមនុស្សជាតិ ហើយសាច់ឈាមយកកំណើតជាមនុស្សរបស់ព្រះជាម្ចាស់ មានលក្ខណៈ និងសភាវគតិជីវិតប្រក្រតី និងជាក់ស្ដែងដូចគ្នានឹងមនុស្សជាតិដែរ ទ្រង់មិនអស្ចារ្យហួសធម្មជាតិទាល់តែសោះ។ មនុស្សមិនអាចដើរទម្លុះជញ្ជាំង ឬទ្វារដែលបិទជិតបានឡើយ ហើយព្រះជាម្ចាស់ដែលយកកំណើតជាមនុស្សក៏ដូចគ្នាដែរ។ មនុស្សមួយចំនួននិយាយថា៖ «តើអ្នកមិនមែនជាព្រះដែលយកកំណើតជាមនុស្សទេឬអី? តើអ្នកមិនមែនជាគ្រីស្ទទេឬអី? តើអ្នកមិនមានសារជាតិរបស់ព្រះជាម្ចាស់ទេឬអី? តើអ្នកពិតជាអាចត្រូវរារាំងដោយទ្វារដែលចាក់សោបានមែនឬ? អ្នកគួរតែអាចដើរទម្លុះទ្វារដែលបិទជិតបាន។ មនុស្សមានអារម្មណ៍ថាហត់នឿយ បន្ទាប់ពីដើរបានប្រាំគីឡូម៉ែត្រ ប៉ុន្តែអ្នកមិនគួរមានអារម្មណ៍ថាហត់នឿយឡើយ សូម្បីតែបន្ទាប់ពីដើរបាន៤០គីឡូម៉ែត្រក៏ដោយ។ មនុស្សញ៉ាំអាហារបីពេលក្នុងមួយថ្ងៃ ប៉ុន្តែអ្នកគួរតែអាចមិនញ៉ាំអាហាររយៈពេល៣០ថ្ងៃ ដោយញ៉ាំតែមួយពេលនៅពេលដែលអ្នកចង់ញ៉ាំ ហើយមិនញ៉ាំនៅពេលដែលអ្នកមិនចង់ តែនៅតែអាចអធិប្បាយនៅឯការជួបជុំ និងរស់នៅដោយមានភាពស្វាហាប់ជាងអ្នកដទៃ។ ការឈឺថ្កាត់គឺជាផ្នែកមួយនៃជីវិតមនុស្ស ប៉ុន្តែអ្នកមិនគួរឈឺឡើយ។ ដោយសារអ្នកគឺជាគ្រីស្ទ អ្នកគួរតែមានទិដ្ឋភាពមួយដែលខុសពីមនុស្សធម្មតា មានតែពេលនោះទេ ទើបអ្នកស័ក្ដិសមនឹងត្រូវបានគេហៅថាព្រះគ្រីស្ទ មានតែរឿងនេះទេ ទើបបញ្ជាក់ថាអ្នកមានសារជាតិរបស់ព្រះជាម្ចាស់»។ តើនេះត្រឹមត្រូវដែរឬទេ? (ទេ។) តើវាខុសយ៉ាងដូចម្ដេច? ទាំងនេះគឺជាសញ្ញាណ និងការស្រមើស្រមៃរបស់មនុស្ស មិនមែនជាសេចក្ដីពិតឡើយ។

សាច់ឈាមដែលយកកំណើតជាមនុស្សរបស់ព្រះជាម្ចាស់ គឺប្រក្រតី និងជាក់ស្ដែង ពោលគឺរាល់សកម្មភាពដែលភាពជាមនុស្សធម្មតារបស់ទ្រង់បានធ្វើ ព្រមទាំងជីវិតប្រចាំថ្ងៃ ការនិយាយស្ដី និងអាកប្បកិរិយារបស់ទ្រង់ សុទ្ធតែជាតថភាពនៃអ្វីៗវិជ្ជមាន។ ចាប់តាំងពីដើមដំបូង នៅពេលដែលព្រះជាម្ចាស់បានបង្កើតមនុស្សមក ទ្រង់បានប្រទានសភាវគតិប្រក្រតី និងជាក់ស្ដែងទាំងនេះដល់ពួកគេ ដូច្នេះ សាច់ឈាមដែលយកកំណើតជាមនុស្សរបស់ព្រះជាម្ចាស់ ក៏មិនដែលបំពានច្បាប់ទាំងនេះដែរ។ នេះគឺជាហេតុផល និងជាមូលដ្ឋានដែលបញ្ជាក់ថា ភាពប្រក្រតី និងភាពជាក់ស្ដែងរបស់ព្រះគ្រីស្ទ គឺជាអ្វីៗវិជ្ជមាន។ ព្រះជាម្ចាស់បានបង្កើតមនុស្សជាតិ ហើយបានធ្វើឱ្យរាល់ការស្ដែងចេញ និងសភាវគតិរបស់ពួកគេ ស្របតាមព្រះហឫទ័យរបស់ទ្រង់ទាំងស្រុង។ ព្រះជាម្ចាស់បានប្រទានសភាវគតិទាំងនេះដល់មនុស្ស ហើយទាំងនេះគឺជាច្បាប់នៃជីវិតប្រចាំថ្ងៃរបស់មនុស្ស តើព្រះជាម្ចាស់នឹងធ្វើឱ្យសាច់ឈាមដែលយកកំណើតជាមនុស្សរបស់ទ្រង់បំពានច្បាប់នៃភាពប្រក្រតី និងភាពជាក់ស្ដែងទាំងនេះដែរឬទេ? ច្បាស់ណាស់ ព្រះជាម្ចាស់នឹងមិនធ្វើបែបនោះឡើយ។ ព្រះជាម្ចាស់បានបង្កើតមនុស្សជាតិ ហើយសារជាតិនៃសាច់ឈាមដែលយកកំណើតជាមនុស្ស ក៏ជាព្រះជាម្ចាស់ដែរ ពោលគឺទ្រង់ទាំងពីរមកពីប្រភពតែមួយ ដូច្នេះ គោលការណ៍ និងគោលបំណងនៃសកម្មភាពរបស់ទ្រង់ទាំងពីរ ក៏ដូចគ្នាដែរ។ ដោយសារតែការស្ដែងចេញនៃភាពប្រក្រតី និងភាពជាក់ស្ដែងរបស់ព្រះគ្រីស្ទ នោះជារឿងធម្មតាទេដែលទ្រង់មើលទៅជាមនុស្សសាមញ្ញបំផុតម្នាក់នៅក្នុងក្រសែភ្នែករបស់មហាជន។ នៅក្នុងរឿងជាច្រើន ទ្រង់ខ្វះអំណាចនៃការដឹងមុន និងការមើលឃើញមុន ដូចដែលមនុស្សស្រមើស្រមៃថាទ្រង់មាន ហើយទ្រង់មិនអាចធ្វើឱ្យអ្វីៗបាត់ ឬលេចឡើង ដូចដែលមនុស្សស្រមើស្រមៃឡើយ ហើយទ្រង់រឹតតែមិនអាចលើសពីមនុស្សធម្មតា ហួសពីសមត្ថភាព និងសភាវគតិនៃសាច់ឈាម ឬហួសពីការគិតធម្មតារបស់មនុស្ស ដើម្បីធ្វើរឿងមួយចំនួនដែលគ្មានមនុស្សណាអាចធ្វើបាន ដូចដែលមនុស្សស្រមើស្រមៃទៅទៀត។ ផ្ទុយពីការស្រមើស្រមៃទាំងនេះ បើមើលតាមភ្នែកទទេរបស់មនុស្ស មនុស្សសាមញ្ញម្នាក់នេះមិនបានបើកសម្ដែង ឬស្ដែងចេញនូវតម្រុយណាមួយអំពីព្រះជាម្ចាស់ឡើយ ចាប់តាំងពីការចាប់ផ្ដើមកិច្ចការរបស់ទ្រង់ រហូតមកដល់បច្ចុប្បន្ននេះ។ ចំពោះភ្នែកទទេរបស់មនុស្ស ក្រៅពីការមានបន្ទូល និងកិច្ចការរបស់ទ្រង់ គ្មានតម្រុយណាមួយអំពីព្រះជាម្ចាស់ ឬការបើកសម្ដែងពីអត្តសញ្ញាណ និងសារជាតិរបស់ព្រះជាម្ចាស់ ដែលអាចសង្កេតឃើញនៅក្នុងសកម្មភាពមនុស្សធម្មតាណាមួយរបស់ទ្រង់ឡើយ។ មិនថាមនុស្សមើលមកទ្រង់យ៉ាងណាក៏ដោយ ក៏ទ្រង់តែងតែមើលទៅដូចជាមនុស្សសាមញ្ញម្នាក់សម្រាប់ពួកគេជានិច្ច។ ហេតុអ្វី? ហេតុផលគឺមានតែមួយគត់៖ អ្វីដែលមនុស្សមើលឃើញ គឺត្រឹមត្រូវ។ សាច់ឈាមដែលយកកំណើតជាមនុស្សរបស់ព្រះជាម្ចាស់ ពិតជាមនុស្សប្រក្រតី និងជាក់ស្ដែង ជាសាច់ឈាមប្រក្រតី និងជាក់ស្ដែងមែន។ សាច់ឈាមដែលមើលទៅប្រក្រតី និងជាក់ស្ដែងបែបនេះ ឆ្លងកាត់ការបៀតបៀន និងការតាមចាប់ពីនាគដ៏ធំមានសម្បុរក្រហម ដូចមនុស្សដទៃទៀតដែរ ដោយគ្មានកន្លែងសម្រាប់ដាក់ព្រះសិរសា ឬកន្លែងសម្រាប់សម្រាកឡើយ។ នៅក្នុងរឿងនេះ ទ្រង់មិនខុសពីមនុស្សដទៃទៀតឡើយ ហើយទ្រង់ក៏មិនមែនជាករណីលើកលែងដែរ។ ខណៈពេលដែលឆ្លងកាត់ការបៀតបៀនបែបនេះ ទ្រង់ក៏លាក់ព្រះកាយនៅគ្រប់ទីកន្លែងដែលទ្រង់អាចធ្វើបានដែរ។ ទ្រង់មិនអាចធ្វើឱ្យព្រះកាយទ្រង់មើលមិនឃើញ ឬភៀសព្រះកាយទៅក្រោមដីបានឡើយ ហើយទ្រង់មិនមានអំណាចអស្ចារ្យហួសធម្មជាតិ ដើម្បីគេចចេញពីគ្រោះថ្នាក់ទាំងនេះដែរ។ អ្វីតែមួយគត់ដែលទ្រង់អាចធ្វើបាន គឺការទទួលបានព័ត៌មានអំពីគ្រោះថ្នាក់ទាំងនេះជាមុន ហើយបន្ទាប់មកប្រញាប់ប្រញាល់ភៀសព្រះកាយ។ នៅពេលប្រឈមមុខនឹងស្ថានភាពគ្រោះថ្នាក់ មនុស្សមានអារម្មណ៍ជ្រួលច្រាល និងភ័យខ្លាច តើអ្នករាល់គ្នាគិតថាព្រះគ្រីស្ទមានអារម្មណ៍ថាភ័យខ្លាចដែរឬទេ? តើអ្នកគិតថាទ្រង់មានអារម្មណ៍ជ្រួលច្រាលដែរឬទេ? (មែនហើយ។) អ្នកនិយាយត្រូវហើយ តើអ្នករាល់គ្នាដឹងដោយរបៀបណា? (មនុស្សធម្មតាណាក៏ដោយ ក៏នឹងមានអារម្មណ៍ជ្រួលច្រាលដែរនៅក្នុងស្ថានភាពនោះ។) ត្រូវហើយ។ អ្នកនិយាយរឿងនេះបានល្អណាស់។ អ្នករាល់គ្នាពិតជាយល់ពីភាពប្រក្រតី និងភាពជាក់ស្ដែងមែន អ្នកបានយល់រឿងនេះយ៉ាងល្អឥតខ្ចោះ។ ព្រះគ្រីស្ទក៏នឹងមានអារម្មណ៍ថាជ្រួលច្រាល និងភ័យខ្លាចដែរនៅក្នុងស្ថានភាពទាំងនេះ ប៉ុន្តែតើទ្រង់នឹងបង្ហាញភាពកំសាកដែរឬទេ? តើទ្រង់នឹងមានអារម្មណ៍ភ័យតក់ស្លុតចំពោះគណបក្សកាន់អំណាចដែរឬទេ? តើទ្រង់នឹងសម្របសម្រួលជាមួយវាដែរឬទេ? ទេ។ ទ្រង់នឹងគ្រាន់តែមានអារម្មណ៍ជ្រួលច្រាល និងភ័យខ្លាច ហើយចង់គេចចេញពីរូងអារក្សនេះឱ្យបានឆាប់ប៉ុណ្ណោះ។ ទាំងអស់នេះគឺជាការសម្ដែងចេញនៃភាពប្រក្រតី និងភាពជាក់ស្ដែងរបស់ព្រះគ្រីស្ទ។ ជាការពិតណាស់ មានការស្ដែងចេញជាច្រើនទៀតនៃភាពប្រក្រតី និងភាពជាក់ស្ដែងរបស់ព្រះគ្រីស្ទ ដូចជាពេលខ្លះទ្រង់ភ្លេចភ្លាំង ភ្លេចឈ្មោះមនុស្ស បន្ទាប់ពីមិនបានជួបពួកគេអស់រយៈពេលយ៉ាងយូរ និងរឿងផ្សេងៗទៀត។ ភាពប្រក្រតី និងភាពជាក់ស្ដែង គ្រាន់តែជាលក្ខណៈ សភាវគតិ សញ្ញា និងចំណុចសម្គាល់របស់មនុស្សធម្មតា និងសាមញ្ញម្នាក់ប៉ុណ្ណោះ។ គឺដោយសារតែព្រះគ្រីស្ទមានភាពជាមនុស្សធម្មតា និងជាក់ស្ដែង មានសភាវគតិនៃការរស់រានមានជីវិត និងលក្ខណៈទាំងអស់នៃសាច់ឈាមហើយ ទើបទ្រង់អាចមានបន្ទូល និងធ្វើការបានយ៉ាងប្រក្រតី អាចប្រាស្រ័យទាក់ទងជាមួយមនុស្សបានយ៉ាងប្រក្រតី អាចដឹកនាំមនុស្សតាមរបៀបប្រក្រតី និងជាក់ស្ដែង ហើយក៏អាចណែនាំ និងជួយមនុស្សក្នុងការបំពេញកិច្ចការនៃភារកិច្ចរបស់ពួកគេ តាមរបៀបប្រក្រតី និងជាក់ស្ដែងផងដែរ។ គឺដោយសារតែភាពប្រក្រតី និងភាពជាក់ស្ដែងរបស់ព្រះគ្រីស្ទហើយ ទើបមនុស្សដែលព្រះជាម្ចាស់បានបង្កើតទាំងអស់ កាន់តែមានអារម្មណ៍ពីភាពជាក់ស្ដែងនៃកិច្ចការរបស់ព្រះជាម្ចាស់ ទទួលបានប្រយោជន៍ពីកិច្ចការនេះ និងទទួលបានផលដែលកាន់តែជាក់ស្ដែង និងមានអត្ថប្រយោជន៍ពីកិច្ចការនេះ។ ភាពប្រក្រតី និងភាពជាក់ស្ដែងរបស់ព្រះគ្រីស្ទ គឺជាចំណុចសម្គាល់នៃភាពជាមនុស្សធម្មតា។ ភាពទាំងពីរនេះគឺចាំបាច់សម្រាប់សាច់ឈាមដែលយកកំណើតជាមនុស្សរបស់ទ្រង់ក្នុងការធ្វើកិច្ចការ និងសកម្មភាពធម្មតាទាំងអស់ ព្រមទាំងរស់នៅក្នុងជីវិតជាមនុស្សធម្មតា។ ហើយលើសពីនេះទៅទៀត ភាពទាំងពីរនេះគឺជារឿងដែលអស់អ្នកដែលដើរតាមព្រះជាម្ចាស់ត្រូវការ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមិនយល់ពីភាពប្រក្រតី និងភាពជាក់ស្ដែងរបស់ព្រះគ្រីស្ទតាមរបៀបនេះឡើយ។ ពួកទទឹងនឹងព្រះគ្រីស្ទជឿថា ព្រះគ្រីស្ទគ្រាន់តែជាមនុស្សសាមញ្ញម្នាក់ប៉ុណ្ណោះ ពីព្រោះគាត់ប្រក្រតី និងជាក់ស្ដែង ហើយស្រដៀងនឹងមនុស្សពេក ដែលមានន័យថា គាត់មិនស័ក្ដិសមនឹងត្រូវបានគេហៅថាជាបុត្ររបស់ព្រះជាម្ចាស់ ជាការយកកំណើតជាមនុស្សរបស់ព្រះជាម្ចាស់នៅក្នុងចំណោមមនុស្ស ឬជាព្រះគ្រីស្ទឡើយ ពីព្រោះគាត់ប្រក្រតី និងជាក់ស្ដែងពេក ជាក់ស្ដែងដល់ថ្នាក់មនុស្សមិនអាចមើលឃើញតម្រុយ ឬសារជាតិណាមួយរបស់ព្រះជាម្ចាស់នៅក្នុងគាត់ឡើយ។ ពួកទទឹងនឹងព្រះគ្រីស្ទនិយាយថា៖ «តើព្រះជាម្ចាស់បែបនេះអាចសង្គ្រោះមនុស្សបានដែរឬទេ? តើព្រះជាម្ចាស់បែបនេះស័ក្ដិសមនឹងត្រូវបានគេហៅថាព្រះគ្រីស្ទដែរឬទេ? ព្រះជាម្ចាស់នេះខុសពីព្រះជាម្ចាស់ពេកហើយ! គាត់ខ្វះធាតុផ្សំមួយចំនួននៃសញ្ញាណរបស់មនុស្សអំពីព្រះជាម្ចាស់៖ ទីមួយ គឺភាពអស្ចារ្យហួសធម្មជាតិ ភាពអស្ចារ្យប្លែកពីគេ និងភាពអាថ៌កំបាំង។ ទីពីរ គឺការមានអំណាចអស្ចារ្យ និងសមត្ថភាពក្នុងការបង្ហាញព្រះចេស្ដាដ៏អស្ចារ្យ។ ទីបី គឺរូបរាងដែលស្រដៀងនឹងព្រះជាម្ចាស់ ដោយមានអត្តសញ្ញាណ សេចក្ដីថ្លៃថ្នូរ និងសារជាតិរបស់ព្រះជាម្ចាស់ជាដើម។ ប្រសិនបើមើលមិនឃើញធាតុផ្សំណាមួយក្នុងចំណោមធាតុផ្សំទាំងនេះនៅក្នុងគាត់ទេ តើគាត់អាចជាព្រះបានដោយរបៀបណា? តើការដែលគាត់និយាយពាក្យពីរបីម៉ាត់ និងធ្វើកិច្ចការបន្តិចបន្តួចនោះ មានន័យថាគាត់ជាព្រះជាម្ចាស់មែនទេ? បើអ៊ីចឹង ការក្លាយជាព្រះជាម្ចាស់គឺងាយស្រួលពេកហើយ មែនទេ? តើសាច់ឈាមសាមញ្ញ និងធម្មតា អាចជាព្រះជាម្ចាស់បានដោយរបៀបណា?» នេះគឺជារឿងដែលពួកទទឹងនឹងព្រះគ្រីស្ទមិនអាចទទួលយកបានឡើយ។

ខណៈពេលដែលឆ្លងកាត់ការបៀតបៀនរបស់នាគដ៏ធំមានសម្បុរក្រហមនៅក្នុងប្រទេសចិនដីគោក ខ្ញុំរួមជាមួយនឹងបងប្អូនប្រុសស្រីមួយចំនួន ជាញឹកញាប់ត្រូវលាក់ខ្លួននៅគ្រប់ទីកន្លែងដែលពួកយើងទៅ ដោយខ្វះសេរីភាពផ្ទាល់ខ្លួន។ ពេលខ្លះ នៅពេលឮដំណឹងអំពីគ្រោះថ្នាក់ ពួកយើងត្រូវតែប្រញាប់រត់គេច។ ក្រោមកាលៈទេសៈទាំងនេះ គ្មាននរណាម្នាក់ដែលនៅជាមួយខ្ញុំ បានទៅជាទន់ខ្សោយឡើយ។ តើនេះមានហេតុផលអ្វី? តើពួកគេល្ងង់មែនទេ? តើពួកគេឆោតល្ងង់មែនទេ? ទេ គឺដោយសារតែពួកគេបានទទួលស្គាល់យ៉ាងមុតមាំនូវសារជាតិនៃព្រះជាម្ចាស់ដែលយកកំណើតជាមនុស្ស។ ពួកគេមិនត្រឹមតែមិនមានសញ្ញាណ ឬការថ្កោលទោសអំពីភាពប្រក្រតី និងភាពជាក់ស្ដែងរបស់ព្រះគ្រីស្ទប៉ុណ្ណោះទេ ប៉ុន្តែថែមទាំងបានបង្ហាញការគិតគូរ និងការយល់ចិត្តចំពោះលក្ខណៈទាំងនេះ ព្រមទាំងយល់ពីលក្ខណៈទាំងនេះតាមរបៀបដ៏ត្រឹមត្រូវទៀតផង។ ទោះបីជាព្រះគ្រីស្ទបានរងទុក្ខលំបាកយ៉ាងណាក៏ដោយ ក៏ពួកគេបានរងទុក្ខលំបាករួមជាមួយទ្រង់ដែរ ហើយមិនថាព្រះគ្រីស្ទបានឆ្លងកាត់ការបៀតបៀន និងការតាមចាប់យ៉ាងណាក៏ដោយ ក៏ពួកគេនៅតែដើរតាមទ្រង់ដោយគ្មានការរអ៊ូរទាំ ដោយមិនដែលទន់ខ្សោយដោយសារតែកាលៈទេសៈទាំងនេះឡើយ។ មានតែនៅពេលដែលខ្ញុំបានទៅកន្លែងមួយចំនួនប៉ុណ្ណោះ ទើបមានបុគ្គលមួយចំនួន ដែលដឹងថាខ្ញុំបានភៀសខ្លួនយ៉ាងប្រញាប់ប្រញាល់ដើម្បីគេចពីបរិយាកាសគ្រោះថ្នាក់ ហើយថាប្រហែលជាគ្មានកន្លែងផ្សេងទៀតសម្រាប់ខ្ញុំស្នាក់នៅ ព្រមទាំងថាខ្ញុំប្រហែលជាមិនអាចរកកន្លែងផ្សេងទៀតដើម្បីសម្រាកបាន បានគិតនៅក្នុងចិត្ត ថា៖ «ហ៊ឹស! អ្នកអះអាងថាជាព្រះគ្រីស្ទ ជាសាច់ឈាមដែលយកកំណើតជាមនុស្សរបស់ព្រះជាម្ចាស់ ប៉ុន្តែមើលស្ថានភាពដ៏គួរឱ្យសង្វេគរបស់អ្នកចុះ។ តើអ្នកស័ក្ដិសមនឹងធ្វើជាព្រះគ្រីស្ទយ៉ាងដូចម្ដេចទៅ? តើអ្នកមានលក្ខណៈដូចជាព្រះជាម្ចាស់ត្រង់ណាទៅ? អ្នកគិតថាអ្នកអាចសង្គ្រោះអ្នកដទៃបានមែនទេ? អ្នកគួរតែប្រញាប់សង្គ្រោះខ្លួនឯងជាមុនសិនទៅ! តើការដើរតាមអ្នក អាចនាំមកនូវព្រះពរដែរឬទេ? វាមើលទៅហាក់ដូចជាមិនអាចទៅរួចទេ! ប្រសិនបើពាក្យសម្ដីរបស់អ្នកអាចសង្គ្រោះអ្នកដទៃបាន ចុះហេតុអ្វីបានជាពាក្យសម្ដីទាំងនោះមិនអាចសង្គ្រោះអ្នកបាន? មើលអ្នកឥឡូវនេះទៅ អ្នកសូម្បីតែគ្មានកន្លែងសម្រាប់ដាក់ក្បាលសម្រាកផង ហើយអ្នកត្រូវតែស្វែងរកជំនួយពីពួកយើងជាមនុស្ស ពីមនុស្សដែលមានអំណាច។ ប្រសិនបើអ្នកជាព្រះជាម្ចាស់ អ្នកមិនគួរមានសភាពគួរឱ្យអាណិតបែបនេះឡើយ។ ប្រសិនបើអ្នកជាសាច់ឈាមយកកំណើតជាមនុស្សរបស់ព្រះជាម្ចាស់ អ្នកមិនគួរគ្មានផ្ទះសម្បែងនោះទេ!» ដូច្នេះ មនុស្សបែបនេះមិនអាចយល់ពីរឿងនេះបានឡើយ។ ប្រសិនបើថ្ងៃណាមួយ ពួកគេឃើញដំណឹងល្អអំពីនគរព្រះកំពុងត្រូវបានផ្សព្វផ្សាយនៅបរទេស ដោយមានមនុស្សជាច្រើននៅក្នុងប្រទេសផ្សេងៗទទួលយកវា ហើយពួកគេឃើញថានាគដ៏ធំមានសម្បុរក្រហមបានដួលរលំ ថាអ្នកដើរតាមព្រះជាម្ចាស់កំពុងងើបមុខឡើង ហើយលែងត្រូវបានគេបៀតបៀនទៀត ព្រមទាំងថាពួកគេកំពុងគ្រប់គ្រង និងកាន់អំណាចដោយគ្មាននរណាម្នាក់ហ៊ានសម្លុតធ្វើបាបពួកគេ នោះពួកគេច្បាស់ជានឹងផ្លាស់ប្ដូរអាកប្បកិរិយាដែលពួកគេធ្លាប់មានទាំងស្រុង ហើយលែងរក្សាទុកសញ្ញាណក្នុងចិត្តអំពីការដែលព្រះជាម្ចាស់សោយរាជ្យនៅក្នុងសាច់ឈាមទៀតហើយ។ ហេតុអ្វីបានជាមានការផ្លាស់ប្ដូរភ្លាមៗបែបនេះ? បុគ្គលទាំងនេះពឹងផ្អែកតែលើអ្វីដែលពួកគេមើលឃើញដោយភ្នែករបស់ពួកគេប៉ុណ្ណោះ ពួកគេមិនជឿថាព្រះបន្ទូលរបស់ព្រះជាម្ចាស់គឺជាសេចក្ដីពិត ថាទ្រង់មានគ្រប់ព្រះចេស្ដា ឬថាអ្វីគ្រប់យ៉ាងដែលទ្រង់មានបន្ទូលនឹងកើតឡើងនោះទេ។ តើមនុស្សបែបនេះជឿលើព្រះជាម្ចាស់ដែរឬទេ? តើពួកគេជឿលើអ្វី? (អំណាច។) តើព្រះគ្រីស្ទមានអំណាចដែរឬទេ? នៅក្នុងចំណោមមនុស្សជាតិពុករលួយ ព្រះគ្រីស្ទគ្មានអំណាចឡើយ។ មនុស្សមួយចំនួននិយាយថា៖ «តើព្រះជាម្ចាស់មិនមានសិទ្ធិអំណាចទេឬអី? ប្រសិនបើសារជាតិរបស់គ្រីស្ទគឺជាព្រះជាម្ចាស់ ចុះហេតុអ្វីបានជាគាត់មិនមានសិទ្ធិអំណាចរបស់ព្រះជាម្ចាស់? សិទ្ធិអំណាចគឺធំជាងអំណាចទៅទៀត ដូច្នេះ តើគាត់មិនគួរមានអំណាចដែរទេឬអី?» តើគោលដៅនៃកិច្ចការរបស់ព្រះជាម្ចាស់ដែលយកកំណើតជាមនុស្សគឺជាអ្វី? តើការទទួលខុសត្រូវរបស់ព្រះជាម្ចាស់ដែលយកកំណើតជាមនុស្សគឺជាអ្វី? តើវាគឺដើម្បីបញ្ចេញអំណាចមែនទេ? (ទេ។) ហេតុដូច្នេះហើយ ដូចមនុស្សធម្មតាណាម្នាក់ដែរ ទ្រង់រងនូវការបដិសេធ ការប្រមាថ ការមួលបង្កាច់ និងការប្រទូសរ៉ាយពីពិភពលោកនេះ ព្រះគ្រីស្ទត្រូវតែស៊ូទ្រាំនឹងរឿងទាំងអស់នេះ ទ្រង់មិនត្រូវបានលើកលែងពីរឿងទាំងនេះឡើយ។

អស់អ្នកដែលដេញតាមសេចក្ដីពិតយ៉ាងពិតប្រាកដ មិនត្រឹមតែមិនមានសញ្ញាណអំពីភាពប្រក្រតី និងភាពជាក់ស្ដែងរបស់ព្រះគ្រីស្ទប៉ុណ្ណោះទេ ផ្ទុយទៅវិញ ពួកគេក៏កាន់តែមើលឃើញភាពគួរឱ្យស្រឡាញ់របស់ព្រះជាម្ចាស់នៅក្នុងលក្ខណៈទាំងនេះ ហើយទទួលបានការយល់ដឹងកាន់តែច្បាស់អំពីសារជាតិពិតរបស់ព្រះជាម្ចាស់ និងសារជាតិពិតរបស់ព្រះអាទិករ តាមរយៈលក្ខណៈទាំងនេះផងដែរ។ ការយល់ដឹងរបស់ពួកគេអំពីព្រះជាម្ចាស់ កាន់តែស៊ីជម្រៅ កាន់តែជាក់ស្ដែង កាន់តែពិតប្រាកដ និងកាន់តែត្រឹមត្រូវ។ ផ្ទុយទៅវិញ ពួកទទឹងនឹងព្រះគ្រីស្ទតែងតែមានអារម្មណ៍ថាមិនចង់ដើរតាមព្រះគ្រីស្ទបែបនេះឡើយ ដោយសារតែភាពប្រក្រតី និងភាពជាក់ស្ដែងទាំងអស់របស់ទ្រង់ ដោយគិតថាទ្រង់ខ្វះសមត្ថភាពអស្ចារ្យហួសធម្មជាតិ និងមិនមានអ្វីលេចធ្លោខុសពីមនុស្សធម្មតា ហើយលើសពីនេះទៅទៀត ទ្រង់ឆ្លងកាត់បរិយាកាសរស់នៅដូចគ្នានឹងមនុស្សជាតិដែរ។ ពួកទទឹងនឹងព្រះគ្រីស្ទមិនត្រឹមតែមិនអាចទទួលយករឿងទាំងអស់នេះដោយក្ដីអំណរ និងយល់ពីនិស្ស័យរបស់ព្រះជាម្ចាស់ពីរឿងនេះប៉ុណ្ណោះទេ ពួកគេថែមទាំងថ្កោលទោស និង ប្រយ័ត្នប្រយែងចំពោះរឿងនេះ ហើយរឹតតែធ្វើការចោទប្រកាន់អំពីរឿងនេះទៅទៀត។ ឧទាហរណ៍ នៅពេលដែលនរណាម្នាក់ធ្វើអ្វីមួយដែលផ្ទុយនឹងគោលការណ៍ ប្រសិនបើខ្ញុំមិនសួរអំពីរឿងនេះ ហើយគ្មាននរណាម្នាក់ប្រាប់ខ្ញុំអំពីរឿងនេះទេ នោះខ្ញុំនឹងមិនដឹងអំពីរឿងនេះឡើយ។ តើនេះមិនមែនជាការស្ដែងចេញដែលស្ថិតនៅក្នុងវិសាលភាពនៃភាពប្រក្រតី និងភាពជាក់ស្ដែងទេឬអី? (មែនហើយ។) អស់អ្នកដែលមានការយល់ដឹងត្រឹមត្រូវ និងមានភាពជាមនុស្សធម្មតា នឹងពន្យល់រឿងនេះឱ្យខ្ញុំបានច្បាស់លាស់ និងសព្វគ្រប់ ហើយបន្ទាប់មក អនុញ្ញាតឱ្យខ្ញុំដោះស្រាយជាមួយពួកគេតាមដែលខ្ញុំយល់ថាសមរម្យ។ ពួកទទឹងនឹងព្រះគ្រីស្ទធ្វើផ្ទុយពីនេះស្រឡះ។ ពួកគេសង្កេតមើលខ្ញុំដោយភ្នែករបស់ពួកគេ ហើយពួកគេល្បងលខ្ញុំដោយមធ្យោបាយបញ្ឆោតយកព័ត៌មានពីខ្ញុំ។ បន្ទាប់មក ពួកគេគិតនៅក្នុងចិត្តរបស់ពួកគេថា៖ «ដោយសារអ្នកមិនដឹងអំពីរឿងនេះ នោះវាងាយស្រួលដោះស្រាយហើយ៖ ខ្ញុំមានល្បិចដើម្បីដោះស្រាយជាមួយអ្នក ក្នុងករណីដែលអ្នកបានដឹងអំពីរឿងនេះ ហើយខ្ញុំមានល្បិចមួយទៀតដើម្បីដោះស្រាយជាមួយអ្នក ក្នុងករណីដែលអ្នកមិនដឹង។ សម្រាប់បញ្ហាធំ ខ្ញុំនឹងធ្វើឱ្យវាស្ដាប់ទៅដូចជាបញ្ហាតូចតាច ហើយបន្ទាប់មក បង្រួមវាឱ្យទៅជាគ្មានអ្វីសោះតែម្ដង ដោយទុកឱ្យអ្នកមិនដឹងអ្វីទាំងអស់ ហើយបណ្ដោយឱ្យរឿងនេះកន្លងផុតទៅ ដោយសារអ្នកមិនដឹងពីបញ្ហានេះ អ្នកមិនចាំបាច់ដឹងអំពីវានៅពេលខាងមុខទាល់តែសោះឡើយ។ ខ្ញុំនឹងទទួលបន្ទុកលើរឿងនេះ។ នៅពេលដែលអ្នកដឹងអំពីវានៅថ្ងៃណាមួយ វានឹងបានកើតឡើងដូចដែលខ្ញុំចង់បានបាត់ទៅហើយ ចុះតើអ្នកនឹងអាចធ្វើអ្វីខ្ញុំបានទៅ?» តើមនុស្សប្រភេទណាដែលប្រព្រឹត្តចំពោះព្រះគ្រីស្ទតាមរបៀបនេះ? តើពួកគេជាមនុស្សល្អមែនទេ? តើពួកគេជាមនុស្សដែលដេញតាមសេចក្ដីពិតមែនទេ? តើពួកគេមានភាពជាមនុស្ស និងសេចក្ដីទៀងត្រង់ដែរឬទេ? (ទេ។) មានអ្នកដឹកនាំមួយចំនួនដែលបានធ្វើរឿងជាក់លាក់។ ពួកគេបានតែងតាំងបុគ្គលនៅក្នុងពួកជំនុំតាមតែអំពើចិត្ត ពួកគេបានខ្ជះខ្ជាយតង្វាយ ហើយបានទិញអីវ៉ាន់ច្រើនហួសហេតុ និងគ្មានការពិចារណា ហើយមិនថាចំណាយប្រាក់អស់ប៉ុន្មាន ឬមានបញ្ហាសំខាន់អ្វីកើតឡើងនោះទេ ពួកគេមិនបាននិយាយអំពីរឿងនេះសូម្បីតែមួយម៉ាត់។ ខ្ញុំបានទៅទីនោះជាច្រើនដង ហើយពួកគេមិនដែលពិគ្រោះជាមួយខ្ញុំ ឬសួរខ្ញុំអំពីរឿងទាំងនេះឡើយ ពួកគេគ្រាន់តែធ្វើការសម្រេចចិត្តដោយខ្លួនឯងប៉ុណ្ណោះ ពួកគេក៏មិនបានអនុញ្ញាតឱ្យខ្ញុំធ្វើការត្រួតពិនិត្យណាមួយដែរ ហើយខ្ញុំត្រូវតែសួរដេញដោលយកព័ត៌មានពីពួកគេ។ ពួកគេបានប្រព្រឹត្តចំពោះខ្ញុំដូចជាអ្នកក្រៅ៖ «ដោយសារអ្នកនៅទីនេះ ពួកយើងនឹងគ្រាន់តែរាយការណ៍ប្រាប់អ្នក និងប្រាប់អ្នកអំពីអ្វីដែលអ្នកអាចមើលឃើញនៅចំពោះមុខអ្នកប៉ុណ្ណោះ។ ចំណែកឯរឿងដែលពួកយើងបានធ្វើពីក្រោយខ្នងរបស់អ្នកវិញ អ្នកកុំគិតចង់ព្យាយាមស្វែងយល់ពីរឿងណាមួយឱ្យសោះ។ ពួកយើងនឹងមិនអនុញ្ញាតឱ្យអ្នកលូកដៃ ឬសាកសួរឡើយ»។ មិនថាខ្ញុំបានទៅទីនោះប៉ុន្មានដងទេ ពួកគេមិនដែលអនុញ្ញាតឱ្យខ្ញុំសាកសួរអ្វីឡើយ។ ដោយខ្លាចថាខ្ញុំអាចនឹងចាប់ផ្ដើមសួរសំណួរ ពួកគេបានលាក់បាំងការពិតដោយចេតនា តាមរយៈពាក្យសម្ដីក្លែងក្លាយដែលស្ដាប់ទៅពីរោះ ដោយប្រើល្បិចកល។ ពួកគេបានឃុបឃិតគ្នា ឈានដល់ការឯកភាពគ្នា និងផ្លាស់ប្ដូរក្រសែភ្នែកដែលបង្កប់ន័យជាមួយគ្នា។ ពួកគេបានរក្សាជំហររួមគ្នា ហើយមិនបានរាយការណ៍ពីបញ្ហារបស់គ្នាទៅវិញទៅមកឡើយ ដោយបិទបាំងឱ្យគ្នាទៅវិញទៅមក។ នៅពេលដែលខ្ញុំបានដឹងអំពីរឿងដែលពួកគេកំពុងធ្វើពីក្រោយខ្នងរបស់ខ្ញុំ ហើយចង់ឱ្យពួកគេទទួលខុសត្រូវ ពួកគេនៅតែបន្តបិទបាំងឱ្យគ្នាទៅវិញទៅមក ដោយមិនប្រាប់ថាអ្នកណាជាអ្នកទទួលខុសត្រូវ ធ្វើជាល្ងង់ និងលេងល្បិចពាក្យសម្ដីជាមួយខ្ញុំ។ តើពួកគេបានប្រព្រឹត្តកំហុសអ្វី? ពួកគេបានគិតថា៖ «ក្រៅពីការគិតបែបប្រក្រតី និងសាមញ្ញ ព្រមទាំងភាពជាមនុស្សធម្មតា និងប្រក្រតី ព្រះគ្រីស្ទដែលជាមនុស្សសាមញ្ញម្នាក់នេះ គ្មានអ្វីដែលគួរឱ្យអួតអាងឡើយ ហើយក៏គ្មានអំណាចអស្ចារ្យហួសធម្មជាតិដែរ។ បើដូច្នេះមែន ពួកយើងអាចធ្វើសកម្មភាពតូចតាចមួយចំនួនពីក្រោយខ្នងរបស់អ្នក ហើយ ធ្វើរឿងផ្ទាល់ខ្លួនរបស់ពួកយើងដោយស្ងប់ចិត្ត។ ពួកយើងគ្រប់គ្រងលុយរបស់ពួកជំនុំ ដូច្នេះ ពួកយើងនឹងទិញអ្វីក៏ដោយដែលពួកយើងចង់បាន។ ពួកយើងមិនចាំបាច់សុំយោបល់ទាល់តែសោះ នៅពេលដែលត្រូវការហត្ថលេខា ពួកយើងអាចគ្រាន់តែចុះហត្ថលេខាលើការទិញតាមតែអំពើចិត្ត ដោយមិនចាំបាច់ឱ្យមានការត្រួតពិនិត្យឡើយ ហើយចាយលុយតាមអំពើចិត្ត។ តើព្រះគ្រីស្ទមិនមែនជាព្រះជាម្ចាស់ទេឬអី? តើអ្នកអាចគ្រប់គ្រងរឿងទាំងនេះបានដែរឬទេ? ពួកយើងនឹងធ្វើតាមអ្វីដែលពួកយើងចង់បាន។ ក្រៅពីពេលដែលអ្នកមានវត្តមាន ពេលវេលាដែលនៅសល់ ទីនេះគឺជាទឹកដីរបស់ពួកយើង!» តើពួកគេបានប្រព្រឹត្តចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទយ៉ាងដូចម្ដេច? តើពួកគេមិនបានចាត់ទុកទ្រង់ជាមនុស្សដែលងាយនឹងត្រូវគេសម្លុតធ្វើបាបទេឬអី? ពួកគេបានគិតថា៖ «ដរាបណាអ្នកមានភាពជាមនុស្សធម្មតា ពួកយើងមិនខ្លាចនឹងសម្លុតធ្វើបាបអ្នកឡើយ។ ប្រសិនបើអ្នកមិនមានភាពជាមនុស្សអស្ចារ្យហួសធម្មជាតិទេ ពួកយើងមិនខ្លាចអ្នកឡើយ»។ តើពួកគេជាមនុស្សប្រភេទណា? ប្រសិនបើវិនិច្ឆ័យតាមភាពជាមនុស្សរបស់ពួកគេ តើពួកគេនឹងត្រូវបានចាត់ទុកថាជាមនុស្សល្អដែរឬទេ? តើពួកគេនឹងត្រូវបានចាត់ទុកថាជាមនុស្សដែលមានសីលធម៌ និងភាពជាមនុស្សដែរឬទេ? តើពួកគេនឹងត្រូវបានចាត់ទុកថាជាមនុស្សដែលមានចរិតលក្ខណៈថ្លៃថ្នូរដែរឬទេ? តើពួកគេពិតជាអ្វីឱ្យប្រាកដទៅ? តើពួកគេមិនមែនជាក្រុមមនុស្សពាលទេឬអី? តើមនុស្សទាំងនេះតំណាងឱ្យអ្នកណា នៅពេលដែលពួកគេធ្វើការនៅក្នុងដំណាក់របស់ព្រះជាម្ចាស់? ពួកគេសូម្បីតែមិនតំណាងឱ្យមនុស្សផង។ ពួកគេតំណាងឱ្យសាតាំង។ ពួកគេបានធ្វើអ្វីៗឱ្យសាតាំង ពួកគេគឺជាអ្នកបម្រើ និងជាបក្ខពួករបស់វា ពួកគេមកទីនេះដើម្បីរំខាន និងបំផ្លាញកិច្ចការនៃដំណាក់របស់ព្រះជាម្ចាស់។ ពួកគេមិនមែនកំពុងបំពេញភារកិច្ចរបស់ពួកគេឡើយ ប៉ុន្តែកំពុងប្រព្រឹត្តអំពើអាក្រក់។ តើក្រុមបក្ខពួករបស់សាតាំងនេះ ខុសគ្នាយ៉ាងដូចម្ដេចពីនាគដ៏ធំមានសម្បុរក្រហម ដែលចាប់ខ្លួន បៀតបៀន និងធ្វើបាបរាស្ដ្ររើសតាំងរបស់ព្រះជាម្ចាស់នោះ? នាគដ៏ធំមានសម្បុរក្រហមមើលឃើញថា សាច់ឈាមដែលយកកំណើតជាមនុស្សរបស់ព្រះជាម្ចាស់ គ្រាន់តែជាមនុស្សសាមញ្ញម្នាក់ប៉ុណ្ណោះ ថាទ្រង់មិនគួរឱ្យខ្លាចទាល់តែសោះ ដូច្នេះ វាព្យាយាមចាប់ព្រះអង្គតាមតែអំពើចិត្ត ហើយនៅពេលដែលវាចាប់ព្រះអង្គបាន វានឹងព្យាយាមសម្លាប់ព្រះអង្គ។ តើបក្ខពួករបស់សាតាំងទាំងនេះ ដែលជាពួកទទឹងនឹងព្រះគ្រីស្ទ មិនបានប្រព្រឹត្តចំពោះព្រះគ្រីស្ទតាមរបៀបដូចគ្នាទេឬអី? តើសារជាតិរបស់ពួកគេមិនដូចគ្នាទេឬអី? (មែនហើយ។) តើពួកគេចាត់ទុកព្រះគ្រីស្ទជាអ្វីនៅក្នុងជំនឿរបស់ពួកគេ? តើពួកគេជឿលើទ្រង់ជាព្រះជាម្ចាស់ ឬជាមនុស្ស? ប្រសិនបើពួកគេចាត់ទុកព្រះគ្រីស្ទជាព្រះជាម្ចាស់ តើពួកគេនឹងប្រព្រឹត្តចំពោះទ្រង់បែបនេះដែរឬទេ? (ទេ។) មានការពន្យល់តែមួយគត់៖ ពួកគេបានមើលឃើញព្រះគ្រីស្ទជាមនុស្ស ជាមនុស្សដែលពួកគេអាចជំនុំជម្រះ បោកប្រាស់ យកមកលេងសើច មើលងាយ និងប្រព្រឹត្តចំពោះទ្រង់តាមតែអំពើចិត្ត នេះមានន័យថា ពួកគេហ៊ានខ្លាំងណាស់។ ប្រសិនបើយើងចាត់ថ្នាក់មនុស្សដ៏គឃ្លើនបែបនេះ តើពួកគេអាចត្រូវបានដាក់នៅក្នុងចំណាត់ថ្នាក់ និងក្រុមនៃភាវៈដែលព្រះបានបង្កើត រាស្ដ្ររើសតាំងរបស់ព្រះជាម្ចាស់ អ្នកដើរតាមទ្រង់ មនុស្សដែលអាចត្រូវបានទ្រង់ធ្វើឱ្យគ្រប់លក្ខណ៍ និងមនុស្សដែលអាចត្រូវបានទ្រង់សង្គ្រោះ បានដែរឬទេ? (ទេ។) តើសំរាមបែបនេះគួរតែត្រូវបានដាក់នៅឯណា? នៅក្នុងជំរំរបស់សាតាំង។ មនុស្សនៅក្នុងក្រុមនេះ ត្រូវបានកំណត់ថាជាពួកទទឹងនឹងព្រះគ្រីស្ទ។ ពួកគេបានប្រព្រឹត្តចំពោះព្រះគ្រីស្ទដូចជាមនុស្សសាមញ្ញម្នាក់ ហើយបានធ្វើសកម្មភាពតាមតែអំពើចិត្ត និងដោយឥតគិតពិចារណា ព្រមទាំងបានប្រើអំណាចដាច់ខាតនៅក្នុងវិសាលភាពនៃឥទ្ធិពលរបស់ពួកគេ ដោយគិតថា៖ «មិនថាបញ្ហានោះជាអ្វីឡើយ ដរាបណាខ្ញុំមិនសុំយោបល់ពីអ្នក ឬមិនប្រាប់អ្នកអំពីវាទេ អ្នកគ្មានសិទ្ធិជ្រៀតជ្រែកឡើយ ហើយអ្នកនឹងមិនដឹងអំពីវាជារៀងរហូត»។ ចូរប្រាប់ខ្ញុំមក តើព្រះគ្រីស្ទមានសិទ្ធិដោះស្រាយជាមួយពួកគេដែរឬទេ? (មែនហើយ។) តើវិធីសាស្ត្រណាដែលសមរម្យដើម្បីធ្វើរឿងនេះ? (បណ្ដេញពួកគេចេញពីពួកជំនុំ។) នេះគឺជារបៀបដែលគេត្រូវតែដោះស្រាយជាមួយពួកទទឹងនឹងព្រះគ្រីស្ទ និងពួកសាតាំង។ គេមិនត្រូវបង្ហាញការអត់ឱនដល់ពួកគេឡើយ។ នៅពេលដែលមនុស្សបែបនេះជឿលើព្រះជាម្ចាស់ មិនថាព្រះជាម្ចាស់ធ្វើអ្វី របៀបដែលទ្រង់ផ្គត់ផ្គង់សេចក្ដីពិតដល់មនុស្ស ឬកិច្ចការអ្វីដែលទ្រង់ធ្វើនោះទេ ពួកគេមិនខ្វល់ពីរឿងនេះឡើយ។ ប្រសិនបើពួកគេខ្វះអំណាច ពួកគេគិតរកវិធីដើម្បីទទួលបានវា ហើយនៅពេលដែលពួកគេមានអំណាច ពួកគេស្វែងរកការឈរស្មើមុខស្មើមាត់ជាមួយព្រះគ្រីស្ទ ដើម្បីបែងចែកពិភពលោកជាមួយទ្រង់ ដើម្បីប្រកួតប្រជែងមើលថាអ្នកណាប្រសើរជាង និងដណ្ដើមឋានៈជាមួយទ្រង់។ នៅក្នុងវិសាលភាពនៃឥទ្ធិពលរបស់ពួកគេ ពួកគេចង់ប្រកួតប្រជែងជាមួយព្រះគ្រីស្ទ ដោយនិយាយថា៖ «ខ្ញុំចង់មើលថា តើពាក្យសម្ដីរបស់អ្នកណាមានទម្ងន់ជាង ពាក្យសម្ដីរបស់អ្នក ឬពាក្យសម្ដីរបស់ខ្ញុំ។ ពួកជំនុំនេះគឺជាទឹកដីរបស់ខ្ញុំ។ ខ្ញុំនឹងចាយលុយរបស់ពួកជំនុំតាមដែលខ្ញុំចង់បាន ទិញអ្វីដែលខ្ញុំប្រាថ្នា និងដោះស្រាយបញ្ហាតាមដែលខ្ញុំចង់។ អ្នកណាក៏ដោយដែលខ្ញុំសម្រេចថាមិនល្អ គឺមិនល្អហើយ។ ខ្ញុំនឹងប្រើអ្នកណាក៏ដោយដែលខ្ញុំចង់ប្រើ ហើយគ្មាននរណាម្នាក់ត្រូវបានអនុញ្ញាតឱ្យប៉ះពាល់មនុស្សដែលខ្ញុំជ្រើសរើសប្រើឡើយ។ ប្រសិនបើមាននរណាម្នាក់ធ្វើបែបនេះ ខ្ញុំនឹងមិនបណ្ដោយឱ្យរឿងនេះកន្លងផុតទៅឡើយ សូម្បីតែព្រះជាម្ចាស់និយាយថាគាត់ចង់ធ្វើក៏ដោយ ក៏ខ្ញុំមិនព្រមដែរ!» តើនេះមិនមែនជាការរកសេចក្ដីស្លាប់ដាក់ខ្លួនទេឬអី?

ប្រសិនបើមនុស្សកាន់តែយល់ពីភាពគួរឱ្យស្រឡាញ់របស់ព្រះជាម្ចាស់ និងទទួលបានការយល់ដឹងកាន់តែច្បាស់ និងកាន់តែត្រឹមត្រូវអំពីភាពជាក់ស្ដែង និងសារជាតិរបស់ព្រះជាម្ចាស់ តាមរយៈភាពជាមនុស្សធម្មតា និងជាក់ស្ដែងនៃព្រះជាម្ចាស់ដែលយកកំណើតជាមនុស្ស នោះពួកគេគឺជាមនុស្សដែលដេញតាមសេចក្ដីពិត និងជាអ្នកដែលមានភាពជាមនុស្ស។ ទោះជាយ៉ាងណាក៏ដោយ មនុស្សមួយចំនួនមិនចាត់ទុកព្រះគ្រីស្ទជាព្រះជាម្ចាស់ឡើយ ដោយសារតែទិដ្ឋភាពប្រក្រតី និងជាក់ស្ដែងរបស់ទ្រង់។ ពួកគេធ្វើសកម្មភាពកាន់តែគឃ្លើន និងក្លាហាននៅចំពោះទ្រង់។ ពួកគេកាន់តែមានភាពក្លាហានក្នុងការធ្វើសកម្មភាពតាមតែអំពើចិត្ត ហើយពួកគេកាន់តែមានគំនិតចង់វ៉ាដាច់ព្រះគ្រីស្ទ និងត្រួតត្រារាស្ដ្ររើសតាំងរបស់ព្រះជាម្ចាស់។ ពួកគេមានអារម្មណ៍ថា ពួកគេមានដើមទុនសម្រាប់មើលងាយ និងប្រកួតប្រជែងជាមួយព្រះគ្រីស្ទ ព្រមទាំងមានភស្តុតាងដើម្បីចាត់ទុកព្រះគ្រីស្ទជាមនុស្ស។ ពួកគេគិតថា បន្ទាប់ពីពួកគេទទួលបានភស្តុតាងនេះ ពួកគេមិនចាំបាច់ខ្លាចព្រះគ្រីស្ទឡើយ ហើយថាពួកគេអាចរិះគន់ទ្រង់ដោយសេរី អាចជជែក និងសើចលេងជាមួយទ្រង់តាមតែចិត្ត និងចាត់ទុកខ្លួនឯងស្មើមុខស្មើមាត់ជាមួយទ្រង់ ព្រមទាំងពិភាក្សាអំពីកិច្ចការក្នុងគ្រួសារ និងក្ដីកង្វល់ផ្ទាល់ខ្លួនរបស់ពួកគេជាមួយទ្រង់។ អ្នកខ្លះថែមទាំងនិយាយថា៖ «ខ្ញុំបានចែករំលែកពីគំនិតក្នុងចិត្ត ភាពទន់ខ្សោយ និងនិស្ស័យពុករលួយរបស់ខ្ញុំជាមួយអ្នក ដូច្នេះ ចូរប្រាប់ខ្ញុំពីសភាពរបស់អ្នកមក។ ខ្ញុំបានប្រាប់អ្នកអំពីបទពិសោធរបស់ខ្ញុំ មុន និងក្រោយពេលជឿលើព្រះជាម្ចាស់ ហើយខ្ញុំបានប្រាប់អ្នកអំពីរបៀបដែលខ្ញុំបានទទួលយកកិច្ចការរបស់ព្រះជាម្ចាស់ ដូច្នេះ ចូរចែករំលែកបទពិសោធរបស់អ្នកជាមួយខ្ញុំមក»។ តើពួកគេកំពុងព្យាយាមធ្វើអ្វី? តើពួកគេមិនចាត់ទុកព្រះជាម្ចាស់ដែលយកកំណើតជាមនុស្ស ថាសាមញ្ញ និងប្រក្រតីពេក ហើយចង់ប្រែក្លាយទ្រង់ឱ្យទៅជាសមាជិកគ្រួសារ ជាសម្លាញ់ ជាមិត្តភក្ដិ ឬជាអ្នកជិតខាងមែនទេ? ទោះបីជាព្រះគ្រីស្ទប្រក្រតី និងជាក់ស្ដែងយ៉ាងណាក៏ដោយ ក៏សារជាតិរបស់ទ្រង់នឹងនៅតែដដែលអស់កល្បជានិច្ច។ មិនថាទ្រង់មានព្រះជន្មប៉ុន្មាន ទ្រង់ប្រសូតនៅទីណា ឬថាតើគុណវុឌ្ឍិ និងបទពិសោធរបស់ទ្រង់មើលទៅច្រើនជាង ឬតិចជាងអ្នក ថាតើទ្រង់មើលទៅខ្ពង់ខ្ពស់ ឬតូចតាចនៅក្នុងក្រសែភ្នែករបស់អ្នកយ៉ាងណាក៏ដោយ ចូរកុំភ្លេចឱ្យសោះថា ទ្រង់តែងតែខុសពីអ្នកជានិច្ច។ ហេតុអ្វីបានជាបែបនេះ? ទ្រង់គឺជាព្រះជាម្ចាស់ដែលរស់នៅក្នុងសាច់ឈាមដែលនៅខាងក្រៅមើលទៅប្រក្រតី និងជាក់ស្ដែង។ សារជាតិរបស់ទ្រង់គឺខុសពីសារជាតិរបស់អ្នកអស់កល្បជានិច្ច។ សារជាតិរបស់ទ្រង់គឺជាសារជាតិរបស់ព្រះជាម្ចាស់ដ៏ខ្ពង់ខ្ពស់បំផុត ដែលនៅពីលើមនុស្សជាតិទាំងអស់ ហើយនឹងនៅតែដូច្នេះអស់កល្បជានិច្ច។ ចូរកុំភ្លេចរឿងនេះឱ្យសោះ។ មើលពីខាងក្រៅ ទ្រង់មើលទៅដូចជាមនុស្សសាមញ្ញ និងធម្មតាម្នាក់ ទ្រង់ត្រូវបានគេហៅថាព្រះគ្រីស្ទ ហើយអត្តសញ្ញាណរបស់ទ្រង់គឺជាព្រះគ្រីស្ទ ប៉ុន្តែប្រសិនបើអ្នកជឿលើទ្រង់ជាមនុស្ស ហើយចាត់ទុកទ្រង់ជាមនុស្សសាមញ្ញម្នាក់ ជាសមាជិកម្នាក់នៃមនុស្សជាតិពុករលួយ នោះអ្នកកំពុងស្ថិតក្នុងគ្រោះថ្នាក់ហើយ។ មិនថានៅពេលណាឡើយ អត្តសញ្ញាណ និងសារជាតិរបស់ព្រះគ្រីស្ទមិនដែលផ្លាស់ប្ដូរទេ។ សារជាតិរបស់ទ្រង់គឺជាសារជាតិរបស់ព្រះជាម្ចាស់ផ្ទាល់ ហើយអត្តសញ្ញាណរបស់ទ្រង់តែងតែជាអត្តសញ្ញាណរបស់ព្រះជាម្ចាស់ជានិច្ច។ ការពិតដែលថាទ្រង់រស់នៅក្នុងសំបកនៃសាច់ឈាមប្រក្រតី និងជាក់ស្ដែង មិនមែនមានន័យថាទ្រង់ជាសមាជិកនៃមនុស្សជាតិពុករលួយឡើយ ហើយវាក៏មិនមានន័យថាមនុស្សអាចគ្រប់គ្រងដោយប្រើឧបាយកល ឬត្រួតត្រាទ្រង់ ឬថាពួកគេអាចស្មើមុខស្មើមាត់ជាមួយទ្រង់ ឬដណ្ដើមអំណាចជាមួយទ្រង់បាននោះដែរ។ ដរាបណាអ្នកមើលឃើញទ្រង់ជាមនុស្ស ហើយវាស់ស្ទង់ទ្រង់ដោយប្រើមធ្យោបាយ និងទស្សនៈរបស់មនុស្ស ព្រមទាំងព្យាយាមប្រែក្លាយទ្រង់ឱ្យទៅជាមិត្តភក្ដិ ជាអ្នកដែលមានឋានៈស្មើគ្នា ជាមិត្តរួមការងារ ឬជាមន្ត្រីជាន់ខ្ពស់ នោះអ្នកកំពុងស្ថិតក្នុងស្ថានភាពដ៏គ្រោះថ្នាក់ហើយ។ ហេតុអ្វីបានជាវាមានគ្រោះថ្នាក់? ដរាបណាអ្នកមើលឃើញព្រះគ្រីស្ទជាមនុស្សសាមញ្ញ និងធម្មតាម្នាក់ នោះនិស្ស័យពុករលួយរបស់អ្នកនឹងផ្ទុះឡើង។ ចាប់ពីពេលដែលអ្នកចាត់ទុកព្រះគ្រីស្ទជាមនុស្ស អំពើអាក្រក់របស់អ្នកនឹងចាប់ផ្ដើមត្រូវបានលាតត្រដាង។ តើគ្រោះថ្នាក់មិនស្ថិតនៅត្រង់នេះទេឬអី? ដរាបណាមនុស្សមើលឃើញព្រះគ្រីស្ទជាមនុស្ស ហើយគិតថាទ្រង់ប្រក្រតី និងជាក់ស្ដែង ថាទ្រង់ងាយនឹងត្រូវគេបោកប្រាស់ ហើយថាទ្រង់គឺដូចគ្នានឹងមនុស្សជាតិដែរ នោះពួកគេមិនកោតខ្លាចព្រះជាម្ចាស់ឡើយ ហើយនៅពេលនេះ ទំនាក់ទំនងរបស់ពួកគេជាមួយព្រះជាម្ចាស់ក៏ផ្លាស់ប្ដូរ។ តើទំនាក់ទំនងនេះប្រែទៅជាអ្វី? ទំនាក់ទំនងរបស់ពួកគេលែងជាទំនាក់ទំនងរវាងមនុស្សដែលព្រះបានបង្កើត និងព្រះអាទិករទៀតហើយ វាលែងជាទំនាក់ទំនងរវាងអ្នកដើរតាម និងព្រះគ្រីស្ទទៀតហើយ ហើយវាក៏លែងជាទំនាក់ទំនងរវាងអ្នកដែលកំពុងត្រូវបានសង្គ្រោះ និងព្រះជាម្ចាស់ទៀតដែរ។ ផ្ទុយទៅវិញ វាប្រែទៅជាទំនាក់ទំនងរវាងសាតាំង និងព្រះអធិបតីនៃរបស់សព្វសារពើ។ មនុស្សឈរប្រឆាំងនឹងព្រះជាម្ចាស់ ហើយក្លាយជាសត្រូវរបស់ទ្រង់។ នៅពេលដែលអ្នកមើលឃើញព្រះគ្រីស្ទជាមនុស្ស អ្នកផ្លាស់ប្ដូរអត្តសញ្ញាណផ្ទាល់ខ្លួនរបស់អ្នកនៅចំពោះព្រះជាម្ចាស់ និងតម្លៃរបស់អ្នកនៅក្នុងព្រះនេត្ររបស់ទ្រង់។ អ្នកបំផ្លាញអនាគត និងវាសនារបស់អ្នកទាំងស្រុង ដោយបំផ្លាញរឿងទាំងនេះតាមរយៈការបណ្ដោយតាមចិត្តខ្លួនឯង ការបះបោរ សេចក្ដីទុច្ចរិត និងភាពក្រអឺតក្រទមរបស់អ្នក។ ព្រះជាម្ចាស់នឹងទទួលស្គាល់ ណែនាំអ្នក ព្រមទាំងប្រទានជីវិត និងឱកាសឱ្យអ្នកដើម្បីទទួលបានសេចក្ដីសង្គ្រោះ លុះត្រាតែអ្នកគឺជាភាវៈដែលព្រះបានបង្កើត ជាអ្នកដើរតាមព្រះគ្រីស្ទ និងជាបុគ្គលដែលទទួលយកសេចក្ដីសង្គ្រោះរបស់ព្រះជាម្ចាស់ប៉ុណ្ណោះ។ បើមិនដូច្នេះទេ ទំនាក់ទំនងរបស់អ្នកជាមួយព្រះជាម្ចាស់នឹងផ្លាស់ប្ដូរ។ នៅពេលដែលមនុស្សចាត់ទុកព្រះជាម្ចាស់ ព្រះគ្រីស្ទ ជាមនុស្សម្នាក់ តើពួកគេមិនមែនកំពុងយករឿងនេះមកលេងសើចទេឬអី? ជាទូទៅ មនុស្សមិនមើលឃើញថារឿងនេះមានបញ្ហាឡើយ ពួកគេគិតថា៖ «ព្រះគ្រីស្ទបាននិយាយថាគាត់គឺជាមនុស្សសាមញ្ញ និងធម្មតាម្នាក់ ដូច្នេះ តើមានអ្វីខុសក្នុងការប្រព្រឹត្តចំពោះគាត់ដូចជាមនុស្សម្នាក់នោះ?» តាមពិតទៅ គ្មានអ្វីខុសទេចំពោះរឿងនេះ ប៉ុន្តែវាមានផលវិបាកយ៉ាងធ្ងន់ធ្ងរ។ ការប្រព្រឹត្តចំពោះព្រះគ្រីស្ទដូចជាមនុស្សម្នាក់ មានអត្ថប្រយោជន៍ជាច្រើនសម្រាប់អ្នក។ ម្យ៉ាង វាលើកកម្ពស់ឋានៈរបស់អ្នក ម្យ៉ាងទៀត វាបង្រួមគម្លាតរវាងអ្នក និងព្រះជាម្ចាស់។ ហើយក្រៅពីនោះ អ្នកនឹងមិនសូវរឹតត្បិតខ្លួននៅចំពោះព្រះជាម្ចាស់ឡើយ អ្នកនឹងមានអារម្មណ៍ធូរស្រាល និងមានសេរីភាព។ អ្នកនឹងមានសិទ្ធិមនុស្ស សេរីភាព និងអារម្មណ៍ថាអត្ថិភាពរបស់អ្នកមានតម្លៃ ហើយមានអារម្មណ៍ពីវត្តមានរបស់អ្នកផ្ទាល់ តើវាមិនល្អទេឬអី? គ្មានអ្វីខុសទេក្នុងការប្រព្រឹត្តចំពោះមនុស្សពិតប្រាកដម្នាក់តាមរបៀបនេះ។ វាបង្ហាញថាអ្នកមានសេចក្ដីថ្លៃថ្នូរ និងសេចក្ដីទឿងត្រង់។ មនុស្សមិនគួរឱនក្បាលដោយងាយឡើយ មនុស្សមិនគួរលុតជង្គង់ ចុះញ៉ម ឬទទួលស្គាល់ថាខ្លួនអន់ជាងបុគ្គលណាម្នាក់ដោយងាយឡើយ។ តើទាំងនេះមិនមែនជាច្បាប់នៃការរស់រានមានជីវិតរបស់មនុស្ស និងជាក្បួនលេងល្បែងរបស់មនុស្សទេឬអី? មនុស្សជាច្រើនអនុវត្តច្បាប់ និងក្បួនលេងល្បែងទាំងនេះមកអនុវត្តក្នុងការប្រាស្រ័យទាក់ទងរបស់ពួកគេជាមួយព្រះគ្រីស្ទ។ នេះនឹងបង្កជាបញ្ហា ហើយវាមានលទ្ធភាពខ្ពស់ណាស់ដែលនឹងប្រមាថដល់និស្ស័យរបស់ព្រះជាម្ចាស់។ នេះគឺដោយសារតែសារជាតិធម្មជាតិនៃមនុស្សជាតិទាំងអស់ មិនថាជាពូជសាសន៍អ្វីឡើយ គឺដូចគ្នា។ មានតែព្រះគ្រីស្ទប៉ុណ្ណោះដែលខុសពីមនុស្សជាតិ។ ទោះបីជាព្រះគ្រីស្ទមានរូបរាងនៃភាពប្រក្រតី និងភាពជាក់ស្ដែង ហើយមានរបៀបរស់នៅ និងទម្លាប់នៃភាពជាមនុស្សធម្មតា និងជាក់ស្ដែងក៏ដោយ ក៏សារជាតិរបស់ទ្រង់មិនដូចទៅនឹងមនុស្សពុករលួយណាម្នាក់ឡើយ។ គឺដោយសារតែរឿងនេះហើយ ទើបទ្រង់មានលក្ខណៈសម្បត្តិគ្រប់គ្រាន់ក្នុងការទាមទារឱ្យអ្នកដើរតាមទ្រង់ ប្រព្រឹត្តចំពោះទ្រង់តាមរបៀបដែលទ្រង់តម្រូវ។ ក្រៅពីព្រះគ្រីស្ទ គ្មានបុគ្គលណាផ្សេងទៀតមានលក្ខណៈសម្បត្តិគ្រប់គ្រាន់ក្នុងការប្រើប្រាស់វិធីសាស្ត្រ និងស្ដង់ដាទាំងនេះ ដើម្បីធ្វើជាសេចក្ដីតម្រូវពីមនុស្សឡើយ។ ហេតុអ្វី? ពីព្រោះសារជាតិរបស់ព្រះគ្រីស្ទគឺជាព្រះជាម្ចាស់ផ្ទាល់ ហើយពីព្រោះព្រះគ្រីស្ទ ដែលជាមនុស្សសាមញ្ញ និងធម្មតាម្នាក់នេះ គឺជាសាច់ឈាមធម្មតាដែលព្រះជាម្ចាស់បានគ្រង និងជាការយកកំណើតជាមនុស្សរបស់ព្រះជាម្ចាស់នៅក្នុងចំណោមមនុស្ស។ ដោយគ្រាន់តែផ្អែកលើរឿងនេះតែមួយមុខ ការមើលព្រះគ្រីស្ទជាមនុស្សគឺមិនត្រឹមត្រូវឡើយ ការប្រព្រឹត្តចំពោះទ្រង់ដូចជាមនុស្ស គឺរឹតតែមិនត្រឹមត្រូវទៅទៀត ហើយការបោកប្រាស់ទ្រង់ ការលេងសើចជាមួយទ្រង់ និងការប្រយុទ្ធប្រឆាំងនឹងទ្រង់ ហាក់ដូចជាទ្រង់ជាមនុស្ស គឺកាន់តែអាក្រក់ទៅទៀត។ ពួកទទឹងនឹងព្រះគ្រីស្ទ ដែលជាក្រុមបុគ្គលដ៏ទុច្ចរិតដែលស្អប់ខ្ពើមសេចក្ដីពិត នៅតែមិនដឹងអំពីបញ្ហាដ៏សំខាន់ និងកំហុសដ៏ច្បាស់ក្រឡែតនេះជារៀងរហូត។ ហេតុអ្វីបានជារឿងនេះអញ្ចឹង? ពីព្រោះសារជាតិធម្មជាតិរបស់ពួកគេ គឺជាសារជាតិរបស់ពួកទទឹងនឹងព្រះគ្រីស្ទ។ ពួកគេប្រយុទ្ធជាមួយព្រះជាម្ចាស់នៅក្នុងពិភពខាងវិញ្ញាណ ដោយដណ្ដើមឋានៈជាមួយទ្រង់ ដោយមិនដែលហៅទ្រង់ថាជាព្រះជាម្ចាស់ ឬប្រព្រឹត្តចំពោះទ្រង់បែបនោះឡើយ។ នៅក្នុងដំណាក់របស់ព្រះជាម្ចាស់ ពួកគេធ្វើអាកប្បកិរិយានេះម្ដងទៀត ដោយប្រព្រឹត្តចំពោះព្រះគ្រីស្ទតាមរបៀបដូចគ្នា។ ដូនតារបស់ពួកគេបានប្រព្រឹត្តចំពោះព្រះជាម្ចាស់តាមរបៀបនេះ ដូច្នេះ វាមិនមែនជារឿងគួរឱ្យភ្ញាក់ផ្អើលទេ ដែលពួកគេមិនអាចទប់ចិត្តមិនឱ្យធ្វើសកម្មភាពតាមរបៀបនេះបាន។ ដោយសារពួកគេមិនអាចទប់ចិត្តមិនឱ្យធ្វើសកម្មភាពតាមរបៀបនេះបាន ហើយសារជាតិធម្មជាតិរបស់ពួកគេត្រូវបានកំណត់រួចហើយ តើមនុស្សបែបនេះនៅតែអាចត្រូវបានព្រះជាម្ចាស់សង្គ្រោះបានដែរឬទេ? តើពួកគេមិនត្រូវត្រូវបានបោសសម្អាត និងបណ្ដេញចេញពីដំណាក់របស់ព្រះជាម្ចាស់ទេឬអី? តើពួកគេមិនគួរត្រូវបានបដិសេធដោយរាស្ដ្ររើសតាំងទាំងអស់របស់ព្រះជាម្ចាស់ទេឬអី? (មែនហើយ។) តើអ្នករាល់គ្នានៅតែមានសញ្ញាណអំពីការដែលដំណាក់របស់ព្រះជាម្ចាស់ថ្កោលទោស បោសសម្អាត និងជម្រុះចោលបុគ្គលបែបនេះដែរឬទេ? (ទេ។) តើពួកគេគួរឱ្យអាណិតដែរឬទេ? (ទេ។) ហេតុអ្វីបានជាពួកគេមិនគួរឱ្យអាណិត? ពួកគេគួរឱ្យស្អប់ និងគួរឱ្យស្អប់ខ្ពើម ដូច្នេះ ពួកគេមិនគួរឱ្យអាណិតឡើយ។

គ. របៀបដែលពួកទទឹងនឹងព្រះគ្រីស្ទប្រព្រឹត្តចំពោះការបន្ទាបខ្លួន និងការលាក់បាំងរបស់ព្រះគ្រីស្ទ

ការប្រព្រឹត្តរបស់ពួកទទឹងនឹងព្រះគ្រីស្ទប្រព្រឹត្តចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទ ស្ដែងចេញតាមវិធីជាច្រើន ហើយយើងទើបតែបានលាតត្រដាងឧទាហរណ៍ជាក់លាក់មួយចំនួនអម្បាញ់មិញនេះ។ យើងនឹងបញ្ចប់ការប្រកបគ្នារបស់យើងអំពីទិដ្ឋភាពនេះត្រឹមនេះ។ ទាក់ទងនឹងទិដ្ឋភាពមួយទៀតរបស់ព្រះគ្រីស្ទ គឺការបន្ទាបខ្លួន និងការលាក់បាំងរបស់ទ្រង់ ពួកទទឹងនឹងព្រះគ្រីស្ទនៅតែបង្ហាញពីសារជាតិនិស្ស័យដ៏ពិសេសរបស់ពួកគេដដែល ហើយពួកគេមានការស្ដែងចេញជាសារវន្ត និងវិធីសាស្ត្រដូចគ្នាទៅនឹងការប្រព្រឹត្តរបស់ពួកគេចំពោះភាពប្រក្រតី និងភាពជាក់ស្ដែងរបស់ព្រះគ្រីស្ទ។ ពួកគេនៅតែមិនអាចទទួលយករឿងទាំងនេះពីព្រះជាម្ចាស់ ឬទទួលយករឿងទាំងនេះថាសេចក្ដីវិជ្ជមានឡើយ ផ្ទុយទៅវិញ ពួកគេមើលងាយរឿងទាំងនេះ ពួកគេថែមទាំងចំអក និងថ្កោលទោសរឿងទាំងនេះ ហើយបន្ទាប់មក ពួកគេក៏បដិសេធរឿងទាំងនេះតែម្ដង។ វាគឺជាស៊េរីដែលមានបីវគ្គ៖ ទីមួយ ពួកគេសង្កេតមើល បន្ទាប់មក ពួកគេថ្កោលទោស ហើយទីបំផុត ពួកគេបដិសេធ។ ទាំងនេះសុទ្ធតែជាទង្វើជាទម្លាប់របស់ពួកទទឹងនឹងព្រះគ្រីស្ទ។ រឿងនេះត្រូវបានកំណត់ដោយសារជាតិរបស់ពួកទទឹងនឹងព្រះគ្រីស្ទ។ តើការបន្ទាបខ្លួន និងការលាក់បាំង គឺជាអ្វី? វាមិនគួរពិបាកយល់តាមន័យត្រង់នោះទេ ពោលគឺវាមានន័យថា មិនចូលចិត្តអួតអាង មិនបង្អួតខ្លួនឯង រក្សាខ្លួនមិនឱ្យលេចធ្លោ និងមិនឱ្យគេស្គាល់។ នេះពាក់ព័ន្ធនឹងនិស្ស័យរបស់ព្រះជាម្ចាស់ដែលយកកំណើតជាមនុស្ស និងបុគ្គលិកលក្ខណៈពីកំណើតរបស់ព្រះជាម្ចាស់។ ដោយផ្អែកលើរូបរាងខាងក្រៅ វាមិនគួរពិបាកសម្រាប់មនុស្សក្នុងការកត់សម្គាល់នោះទេ៖ ព្រះគ្រីស្ទគ្មានមហិច្ឆតាឡើយ ទ្រង់មិនព្យាយាមដណ្ដើមអំណាចទេ ទ្រង់គ្មានសេចក្ដីប្រាថ្នាចង់បានអំណាចឡើយ ទ្រង់មិនបង្ខាំងចិត្តមនុស្សទេ ហើយទ្រង់ក៏មិនសិក្សាពីរបៀបអានចិត្តមនុស្សដែរ។ ព្រះគ្រីស្ទមានបន្ទូលយ៉ាងសាមញ្ញ ត្រង់ៗ ច្បាស់លាស់ ដោយមិនដែលប្រើពាក្យសម្ដីសួរជីកឫសជីកគល់ ឬល្បិចកលដើម្បីបញ្ឆោតឱ្យមនុស្សបញ្ចេញគំនិតពិតរបស់ពួកគេឡើយ។ ប្រសិនបើមនុស្សចង់និយាយអ្វីមួយ ពួកគេអាចនិយាយបាន។ ប្រសិនបើមិនចង់ទេ ទ្រង់ក៏មិនបង្ខំពួកគេដែរ។ នៅពេលដែលព្រះគ្រីស្ទលាតត្រដាងពីនិស្ស័យពុករលួយ និងសភាពផ្សេងៗរបស់មនុស្ស ទ្រង់មានបន្ទូលដោយផ្ទាល់ និងចង្អុលបង្ហាញរឿងទាំងនោះយ៉ាងច្បាស់។ លើសពីនេះទៅទៀត របៀបដែលព្រះគ្រីស្ទដោះស្រាយរឿងរ៉ាវ គឺសាមញ្ញណាស់។ អ្នកដែលធ្លាប់ប្រាស្រ័យទាក់ទងជាមួយខ្ញុំ គួរតែមានចំណាប់អារម្មណ៍បែបនេះ ដោយនិយាយថា៖ «ព្រះអង្គគឺត្រង់ទៅត្រង់មកណាស់ ដោយគ្មានល្បិចកលសម្រាប់ការប្រព្រឹត្តក្នុងលោកីយ៍ឡើយ។ ទោះបីជាមានឋានៈក៏ដោយ ក៏ព្រះអង្គហាក់ដូចជាមិនមានអារម្មណ៍ថាខ្លួនខ្ពស់ជាងអ្នកដទៃ នៅក្នុងក្រុមណាមួយឡើយ»។ សម្ដីនេះពិតជាត្រឹមត្រូវមែន។ ខ្ញុំមិនចូលចិត្តធ្វើជាចំណុចកណ្ដាលនៃការចាប់អារម្មណ៍ ឬបង្កើនកេរ្តិ៍ឈ្មោះរបស់ខ្ញុំនៅចំពោះមុខអ្នកដទៃឡើយ។ ប្រសិនបើខ្ញុំពិតជាគ្មានឋានៈនេះ ហើយព្រះជាម្ចាស់មិនបានធ្វើបន្ទាល់អំពីខ្ញុំទេនោះ ខ្ញុំមានបុគ្គលិកលក្ខណៈពីកំណើតដែលចូលចិត្តនៅខាងក្រោយហ្វូងមនុស្ស ដោយមិនចង់ឱ្យគេមើលឃើញខ្ញុំឡើយ ហើយទោះបីខ្ញុំមានជំនាញពិសេសខ្លះក៏ដោយ ក៏ខ្ញុំមិនចង់ឱ្យអ្នកដទៃដឹងដែរ ពីព្រោះបើមនុស្សបានដឹង ពួកគេនឹងតាមខ្ញុំទៅគ្រប់ទីកន្លែង ដែលជារឿងរំខាន និងពិបាកដោះស្រាយ។ ដូច្នេះ មិនថាខ្ញុំទៅទីណាទេ ឱ្យតែមនុស្សចាប់ផ្ដើមតាម ខ្ញុំទៅគ្រប់ទីកន្លែង ខ្ញុំតែងតែរកវិធីឱ្យពួកគេចាកចេញ ដោយពិភាក្សារឿងរ៉ាវនៅពេលចាំបាច់ ហើយនៅពេលមិនចាំបាច់ទេ ខ្ញុំក៏ឱ្យពួកគេត្រឡប់ទៅកន្លែងដែលពួកគេនៅវិញភ្លាមៗ ដើម្បីធ្វើអ្វីដែលពួកគេគួរធ្វើ។ សម្រាប់មនុស្សពុករលួយ រឿងនេះមិនអាចនឹកស្មានដល់ឡើយ៖ «ពួកយើងជាមនុស្សស្រឡាញ់ព្រះអង្គ និងគាំទ្រព្រះអង្គខ្លាំងណាស់! ពួកយើងឈ្លក់វង្វេងនឹងព្រះអង្គខ្លាំងណាស់! ហេតុអ្វីបានជាព្រះអង្គមិនព្រមទទួលយកអារម្មណ៍របស់ពួកយើងនេះ?» តើនេះជាការនិយាយស្ដីបែបណាទៅ? ខ្ញុំបាននិយាយអ្វីដែលខ្ញុំគួរនិយាយប្រាប់អ្នករួចហើយ បានណែនាំអ្វីដែលខ្ញុំត្រូវណែនាំរួចហើយ ដូច្នេះ ចូរទៅធ្វើអ្វីដែលអ្នកគួរធ្វើចុះ កុំមកចោមរោមខ្ញុំអី ខ្ញុំមិនចូលចិត្តរឿងនេះទេ។ តាមទស្សនៈរបស់មនុស្ស ពួកគេគិតថា៖ «ឱព្រះជាម្ចាស់ ដោយព្រះអង្គបានបំពេញកិច្ចការដ៏អស្ចារ្យបែបនេះ តើព្រះអង្គមិនមានអារម្មណ៍ស្កប់ស្កល់នឹងខ្លួនឯងជាញឹកញាប់ដែរទេឬអី? ដោយមានអ្នកដើរតាមច្រើនយ៉ាងនេះ តើព្រះអង្គមិនតែងតែមានអារម្មណ៍ថាខ្លួនខ្ពស់ជាងអ្នកដទៃដែរទេឬអី? តើព្រះអង្គមិនតែងតែចង់ទទួលបានការប្រព្រឹត្តដ៏ពិសេសទេឬអី?» ខ្ញុំនិយាយថា ខ្ញុំមិនដែលមានអារម្មណ៍បែបនោះឡើយ។ ខ្ញុំមិនដែលដឹងខ្លួនថាមានអ្នកដើរតាមច្រើនយ៉ាងនេះទេ ខ្ញុំមិនមានអារម្មណ៍ថាខ្លួនខ្ពស់ជាងអ្នកដទៃឡើយ ហើយខ្ញុំក៏មិនដឹងដែរថាឋានៈរបស់ខ្ញុំខ្ពស់ប៉ុនណាដែរ។ ចូរប្រាប់ខ្ញុំមក តើជាទូទៅ មនុស្សធម្មតាម្នាក់នឹងត្រេកអរខ្លាំងប៉ុនណានៅរៀងរាល់ថ្ងៃ ប្រសិនបើគេស្ថិតក្នុងឋានៈបែបនេះ? តើគេនឹងមិនដឹងថាត្រូវហូបអ្វី ឬស្លៀកពាក់អ្វីទេឬអី? តើគេមិនអណ្ដែតអណ្ដូងនៅកណ្ដាលអាកាសពេញមួយថ្ងៃទេឬអី? តើគេមិនតែងតែសង្ឃឹមថានឹងមានមនុស្សតាមចោមរោមពួកគេទេឬអី? (មែនហើយ។) ជាពិសេស អ្នកដែលមានសមត្ថភាពបន្ដិចបន្ដួច តែងតែរកវិធីរៀបចំការប្រជុំ ដើម្បីរីករាយនឹងអារម្មណ៍នៃការទទួលបានការចាប់អារម្មណ៍ និងការទះដៃអបអរសាទរក្នុងអំឡុងពេលថ្លែងសុន្ទរកថា ដោយគិតថាអារម្មណ៍នោះលើសពីក្ដីអំណរនៃការហូបសាច់ និងផឹកស្រាទៅទៀត។ ខ្ញុំឆ្ងល់ថា ហេតុអ្វីបានជាខ្ញុំមិនមានអារម្មណ៍បែបនោះ? ហេតុអ្វីបានជាខ្ញុំមិនមានអារម្មណ៍ថាវាជារឿងល្អ? ហេតុអ្វីបានជាខ្ញុំមិនចូលចិត្តអារម្មណ៍នោះ? នៅក្នុងវិស័យតន្ត្រីរបស់ពិភពលោក អ្នកដែលមានសមត្ថភាពបន្តិចបន្តួច ជាពិសេសអ្នកដែលអាចច្រៀង និងរាំបាន ត្រូវបានគេហៅថា ទេពធីតា អាទិទេព ស្ដេចតន្ត្រី រាជិនីតន្ត្រី ហើយសូម្បីតែហៅថា ឪពុក ម្ដាយ និងលោកតាទៀតផង។ ទាំងនេះមិនមែនជាងារល្អឡើយ។ លើសពីនេះទៅទៀត មនុស្សមួយចំនួនមានអារម្មណ៍មិនពេញចិត្ត នៅពេលដែលគេហៅពួកគេថា «សៀវ (ក) វ៉ាង» ឬ «សៀវ លី» ដោយគិតថាវាធ្វើឱ្យឋានៈជាមនុស្សចាស់ទុំរបស់ពួកគេទាបចុះ ដូច្នេះ ពួកគេស្វែងរកវិធីដើម្បីផ្លាស់ប្ដូរកម្រិតឋានៈជាមនុស្សចាស់ទុំរបស់ខ្លួន ដើម្បីឱ្យមនុស្សហៅពួកគេថា ស្ដេច ឬម្ចាស់ក្សត្រី នៅថ្ងៃអនាគត។ នេះហើយគឺជាពូជមនុស្សពុករលួយ។ មនុស្សមួយចំនួន បន្ទាប់ពីបានមកជឿលើព្រះជាម្ចាស់ ពួកគេនិយាយថា អ្នកជឿមិនគួរព្រហើនដូចអ្នកគ្មានជំនឿឡើយ ថាពួកគេមិនគួរត្រូវបានគេហៅថា ព្រះជាម្ចាស់ ស្ដេច ឬម្ចាស់ក្សត្រីទេ ថាពួកគេត្រូវតែដាក់ខ្លួន និងបន្ទាបខ្លួន។ ពួកគេជឿថា ការហៅខ្លួនឯងដោយផ្ទាល់ថា អ្នកបន្ទាបខ្លួន គឺរាងគ្រោតគ្រាតបន្តិច ថាវាមិនតូចតាច ឬទាបទាបគ្រប់គ្រាន់ទេ ដូច្នេះ ពួកគេហៅខ្លួនឯងថា អ្នកតូចតាច អ្នកល្អិតល្អោច ធូលីដី អ្នកតូច ហើយអ្នកខ្លះថែមទាំងហៅខ្លួនឯងថា គ្រាប់ខ្សាច់ និងណាណូម៉ែត្រទៀតផង។ ពួកគេមិនផ្ដោតលើសេចក្ដីពិតទេ ប៉ុន្តែគិតគូរពីភាពគ្រោតគ្រាតទៅវិញ ដោយប្រើឈ្មោះដូចជា ស្មៅតូច ពន្លក ហើយថែមទាំង ដី ភក់ លាមក ជាដើម។ ឈ្មោះទាំងនេះមួយណាក៏កាន់តែមិនពីរោះ និងទាបទាបជាងឈ្មោះមុនដែរ ប៉ុន្តែតើឈ្មោះទាំងនេះអាចផ្លាស់ប្ដូរអ្វីបានដែរឬទេ? ខ្ញុំឃើញថា មនុស្សដែលមានឈ្មោះទាំងនេះ ក៏ក្រអឺតក្រទម និងមិនល្អណាស់ដែរ ហើយអ្នកខ្លះថែមទាំងជាមនុស្សអាក្រក់ទៀតផង។ អ្នកដែលមានឈ្មោះបែបនេះ មិនត្រឹមតែមិនបានក្លាយជាតូចតាច ឬបន្ទាបខ្លួនជាងមុនប៉ុណ្ណោះទេ ប៉ុន្តែនៅតែព្រហើន ទុច្ចរិត និងព្យាបាទដដែល។

លើកទីមួយដែលព្រះជាម្ចាស់បានយកកំណើតជាមនុស្សដើម្បីបំពេញកិច្ចការនៅលើផែនដី កិច្ចការរបស់ទ្រង់គឺសាមញ្ញ និងខ្លី ប៉ុន្តែវាគឺជាដំណាក់កាលនៃកិច្ចការដ៏សំខាន់ និងមិនអាចខ្វះបាន សម្រាប់សេចក្ដីសង្គ្រោះនៃមនុស្សជាតិ។ ទោះជាយ៉ាងណាក៏ដោយ បន្ទាប់ពីព្រះអម្ចាស់យេស៊ូវត្រូវគេឆ្កាង ទ្រង់មានព្រះជន្មរស់ឡើងវិញ ហើយយាងឡើងទៅស្ថានសួគ៌ ដោយមិនបានលេចមកឱ្យមនុស្សជាតិឃើញម្ដងទៀតឡើយ។ ហេតុអ្វីបានជាទ្រង់មិនលេចមកឱ្យមនុស្សជាតិឃើញម្ដងទៀត? នេះគឺជាការបន្ទាបខ្លួន និងការលាក់បាំងរបស់ព្រះជាម្ចាស់។ យោងតាមតក្កវិជ្ជាធម្មតារបស់មនុស្ស ព្រះជាម្ចាស់បានយកកំណើតជាមនុស្ស ហើយរងទុក្ខអស់រយៈពេលសាមសិបបីឆ្នាំកន្លះ ដោយស៊ូទ្រាំនឹងការបដិសេធ ការមួលបង្កាច់ ការថ្កោលទោស ការជេរប្រមាថ និងរឿងផ្សេងៗទៀតរបស់មនុស្សជាតិ ហើយទ្រង់គួរតែយាងត្រឡប់មកក្នុងចំណោមមនុស្សវិញ ដើម្បីរីករាយនឹងផលនៃជ័យជម្នះ និងសិរីល្អរបស់ទ្រង់ បន្ទាប់ពីទ្រង់ត្រូវគេឆ្កាង និងមានព្រះជន្មរស់ឡើងវិញ។ ទ្រង់គួរតែមានព្រះជន្មរស់នៅសាមសិបបីឆ្នាំកន្លះទៀត ឬយូរជាងនេះ ដោយរីករាយនឹងការ ថ្វាយបង្គំ និងការគោរពកោតសរសើររបស់មនុស្សជាតិចំពោះទ្រង់ ព្រមទាំងទទួលបានឋានៈ និងការប្រព្រឹត្តដែលទ្រង់ស័ក្ដិសមនឹងទទួលបាន។ ទោះជាយ៉ាងណាក៏ដោយ ព្រះជាម្ចាស់មិនបានធ្វើបែបនេះឡើយ។ នៅក្នុងដំណាក់កាលនៃកិច្ចការនេះ ព្រះជាម្ចាស់បានយាងមកយ៉ាងស្ងៀមស្ងាត់ និងឥតសំឡេង ដោយគ្មានធ្វើពិធីអ្វីឡើយ ហើយមិនដូចមនុស្សដែលព្យាយាមធ្វើឱ្យគេដឹងពីវត្តមានរបស់ខ្លួននៅពេលដែលពួកគេមានសមត្ថភាពបន្តិចបន្តួចនោះទេ ព្រះជាម្ចាស់មិនចង់ប្រកាសប្រាប់ពិភពលោកថា «ខ្ញុំនៅទីនេះ ខ្ញុំគឺជាព្រះជាម្ចាស់ផ្ទាល់!» ឡើយ។ ព្រះជាម្ចាស់មិនបានមានបន្ទូលសូម្បីតែមួយម៉ាត់បែបនេះអំពីអង្គទ្រង់ផ្ទាល់ឡើយ ប៉ុន្តែទ្រង់បានប្រសូតយ៉ាងស្ងៀមស្ងាត់នៅក្នុងក្រោលសត្វ។ ក្រៅពីអ្នកប្រាជ្ញទាំងបីដែលបានមកថ្វាយបង្គំព្រះជាម្ចាស់ ព្រះជន្មដែលនៅសល់របស់ព្រះអម្ចាស់យេស៊ូវគ្រីស្ទ គឺពោរពេញទៅដោយទុក្ខលំបាក និងការរងទុក្ខ ដែលទាល់តែទ្រង់ត្រូវគេ ឆ្កាង ទើបបានបញ្ចប់។ ព្រះជាម្ចាស់ទទួលបានសិរីល្អ ហើយបានអត់ទោសបាបរបស់មនុស្ស នេះមានន័យថា ទ្រង់បានបំពេញទង្វើដ៏អស្ចារ្យមួយសម្រាប់មនុស្សជាតិ ពីព្រោះទ្រង់បានជួយមនុស្សឱ្យរួចផុតពីអំពើបាប និងសមុទ្រនៃទុក្ខវេទនា ហើយទ្រង់គឺជាព្រះដ៏ប្រោសលោះនៃមនុស្សជាតិ។ ដូច្នេះ បើគិតតាមហេតុផល ព្រះជាម្ចាស់គួរតែបានរីករាយនឹងការថ្វាយបង្គំ ការកោតសរសើរ និងការក្រាបថ្វាយបង្គំរបស់មនុស្សជាតិ។ ទោះជាយ៉ាងណាក៏ដោយ ព្រះជាម្ចាស់បានយាងចេញ យ៉ាងស្ងៀមស្ងាត់ និងឥតសំឡេង ដោយមិនបញ្ចេញសំឡេងអ្វីឡើយ។ ក្នុងរយៈពេលពីរពាន់ឆ្នាំកន្លងមកនេះ កិច្ចការរបស់ព្រះជាម្ចាស់តែងតែត្រូវបាន ផ្សាយជានិច្ច។ ដំណើរការនៃការ ផ្សាយនេះ គឺពោរពេញទៅដោយទុក្ខលំបាក ការបង្ហូរឈាម ព្រមទាំងការថ្កោលទោស និងការមួលបង្កាច់ពីមនុស្សជាតិទាំងមូល។ ប៉ុន្តែ មិនថាមនុស្សជាតិមានអាកប្បកិរិយាយ៉ាងណាចំពោះព្រះជាម្ចាស់ក៏ដោយ ក៏ទ្រង់នៅតែបន្តសម្ដែងចេញសេចក្ដីពិត ហើយមិនដែលបោះបង់ចោលកិច្ចការនៃការសង្គ្រោះមនុស្សរបស់ទ្រង់ឡើយ។ លើសពីនេះទៅទៀត ក្នុងអំឡុងពេលពីរពាន់ឆ្នាំនេះ ព្រះជាម្ចាស់មិនដែលប្រើព្រះបន្ទូលច្បាស់លាស់ដើម្បីប្រកាសអំពីអង្គទ្រង់ផ្ទាល់ ដោយមានបន្ទូលថា ព្រះអម្ចាស់យេស៊ូវគឺជាសាច់ឈាមយកកំណើតជាមនុស្សរបស់ទ្រង់ ហើយថាមនុស្សជាតិគួរតែថ្វាយបង្គំ និងទទួលយកទ្រង់ឡើយ។ ព្រះជាម្ចាស់គ្រាន់តែប្រើវិធីសាស្ត្រដ៏សាមញ្ញបំផុត ដោយចាត់អ្នកបម្រើរបស់ទ្រង់ឱ្យទៅផ្សាយដំណឹងល្អអំពីនគរស្ថានសួគ៌ទៅកាន់គ្រប់ប្រជាជាតិ និងគ្រប់ទីកន្លែង ដើម្បីឱ្យមនុស្សកាន់តែច្រើន អាចប្រែចិត្ត មកនៅចំពោះព្រះជាម្ចាស់ និងទទួលយកសេចក្ដីសង្គ្រោះរបស់ទ្រង់ ហើយ ដោយហេតុនេះ ពួកគេទទួលបានការអត់ទោសបាបរបស់ពួកគេ។ ព្រះជាម្ចាស់មិនដែលប្រើព្រះបន្ទូលដែលមិនចាំបាច់ណាមួយ ដើម្បីមានបន្ទូលថា ទ្រង់គឺជាព្រះមែស៊ីដែលត្រូវយាងមកនោះឡើយ ផ្ទុយទៅវិញ ទ្រង់បានបញ្ជាក់តាមរយៈការពិតថា អ្វីគ្រប់យ៉ាងដែលទ្រង់បានធ្វើ គឺជាកិច្ចការរបស់ព្រះជាម្ចាស់ផ្ទាល់ ថាការសង្គ្រោះរបស់ព្រះអម្ចាស់យេស៊ូវ គឺជាការសង្គ្រោះរបស់ព្រះជាម្ចាស់ផ្ទាល់ ថាព្រះអម្ចាស់យេស៊ូវបានប្រោសលោះមនុស្សជាតិទាំងមូល ហើយថាទ្រង់គឺជាព្រះជាម្ចាស់ផ្ទាល់។ នៅក្នុងការយកកំណើតជាមនុស្សលើកនេះ ព្រះជាម្ចាស់បានយាងមកក្នុងចំណោមមនុស្ស តាមរបៀប និងទម្រង់ដូចគ្នា។ ការយាងមកជាសាច់ឈាមរបស់ព្រះជាម្ចាស់ គឺជា ព្រះពរដ៏ធំធេងសម្រាប់មនុស្សជាតិ ជាឱកាសដ៏កម្រមិនគួរឱ្យជឿ ហើយលើសពីនេះទៅទៀត វាគឺជាភ័ព្វសំណាងរបស់មនុស្សជាតិ។ ប៉ុន្តែ តើវាមានន័យយ៉ាងណាសម្រាប់ព្រះជាម្ចាស់ផ្ទាល់? វាគឺជារឿងដែលឈឺចាប់បំផុត។ តើអ្នករាល់គ្នាអាចយល់ពីរឿងនេះបានដែរឬទេ? សារជាតិរបស់ព្រះជាម្ចាស់ គឺជាព្រះជាម្ចាស់។ ព្រះជាម្ចាស់ ដែលមានអត្តសញ្ញាណជាព្រះជាម្ចាស់ ពីកំណើតមក គឺគ្មានភាពក្រអឺតក្រទមឡើយ ផ្ទុយទៅវិញ ទ្រង់មានភាពស្មោះត្រង់ បរិសុទ្ធ និងសុចរិត។ តាមរយៈការយាងមកក្នុងចំណោមមនុស្សជាតិ ទ្រង់ត្រូវតែប្រឈមមុខនឹងនិស្ស័យពុករលួយផ្សេងៗរបស់មនុស្ស ដែលមានន័យថា មនុស្សទាំងអស់ដែលទ្រង់ចង់សង្គ្រោះ គឺជាអ្នកដែលទ្រង់ស្អប់ និងចាត់ទុកថាគួរឱ្យខ្ពើមរអើម។ ព្រះជាម្ចាស់គ្មាននិស្ស័យក្រអឺតក្រទម សេចក្ដីទុច្ចរិត និង សេចក្ដីបញ្ឆោតឡើយ ទ្រង់ស្រឡាញ់អ្វីៗដែលវិជ្ជមាន ទ្រង់សុចរិត និងបរិសុទ្ធ ប៉ុន្តែអ្វីដែលទ្រង់ប្រឈមមុខ គឺពិតជាក្រុមមនុស្សដែលផ្ទុយ និងប្រទូសរ៉ាយនឹងសារជាតិរបស់ទ្រង់។ តើព្រះជាម្ចាស់ប្រទានអ្វីច្រើនជាងគេ? គឺសេចក្ដីស្រឡាញ់ ការអត់ធ្មត់ សេចក្ដីករុណា និងការអត់ឱនរបស់ទ្រង់។ សេចក្ដីស្រឡាញ់ សេចក្ដីករុណា និងការអត់ឱនរបស់ព្រះជាម្ចាស់ គឺជាការបន្ទាបខ្លួន និងការលាក់បាំងរបស់ទ្រង់។ មនុស្សជាតិពុករលួយគិតថា៖ «ព្រះជាម្ចាស់បំពេញកិច្ចការដ៏អស្ចារ្យបែបនេះ ទទួលបានសិរីល្អដ៏អស្ចារ្យបែបនេះ ហើយទ្រង់មានអធិបតេយ្យភាពលើអ្វីៗជាច្រើន ចុះហេតុអ្វីបានជាទ្រង់មិនប្រកាស ឬថ្លែងប្រាប់ពីអង្គទ្រង់?» សម្រាប់មនុស្ស រឿងនេះហាក់ដូចជាងាយស្រួលដូចជាការផ្ទាត់ម្រាមដៃរបស់ពួកគេអ៊ីចឹង។ នៅពេលពួកគេធ្វើរឿងល្អមួយ ពួកគេបំប៉ោងវាដប់ដង នៅពេលពួកគេធ្វើរឿងល្អបន្តិចបន្តួច ពួកគេពង្រីកវាពីរឬបីដង ពង្រីកវាដោយគ្មានទីបញ្ចប់ ហើយគិតថា កាលណាពួកគេធ្វើបែបនេះកាន់តែលម្អិត គឺកាន់តែល្អ។ ប៉ុន្តែរឿងទាំងនេះមិនមាននៅក្នុងសារជាតិរបស់ព្រះជាម្ចាស់ឡើយ។ មិនថាព្រះជាម្ចាស់ធ្វើអ្វីក៏ដោយ ក៏គ្មានអ្វីដែលមនុស្សហៅថា «ការដោះដូរ» នៅក្នុងរឿងនោះឡើយ។ ព្រះជាម្ចាស់មិនចង់ទាមទារអ្វីទេ ទ្រង់មិន «ស្វែងរកការតបស្នង» ដូចដែលមនុស្សហៅនោះឡើយ។ ព្រះជាម្ចាស់មិនមានព្រះរាជបំណងចង់បានឋានៈ ដូចមនុស្សជាតិពុករលួយឡើយ ទ្រង់មិនមានបន្ទូលថា «ខ្ញុំគឺជាព្រះជាម្ចាស់ ខ្ញុំធ្វើអ្វីដែលខ្ញុំចង់ធ្វើ ហើយមិនថាខ្ញុំធ្វើអ្វីក៏ដោយ ក៏អ្នករាល់គ្នាត្រូវតែចងចាំសេចក្ដីល្អរបស់ខ្ញុំ អ្នករាល់គ្នាត្រូវតែយកអ្វីៗដែលខ្ញុំធ្វើទុកក្នុងចិត្ត ហើយចងចាំខ្ញុំជានិច្ច» ឡើយ។ ព្រះជាម្ចាស់ពិតជាគ្មានសារជាតិប្រភេទនេះឡើយ ទ្រង់គ្មានមហិច្ឆតាទេ ទ្រង់មិនមាននិស្ស័យក្រអឺតក្រទមរបស់មនុស្សជាតិពុករលួយឡើយ ហើយទ្រង់មិនប្រកាសពីអង្គទ្រង់ទេ។ អ្នកខ្លះនិយាយថា៖ «ប្រសិនបើព្រះអង្គមិនប្រកាសពីអង្គទ្រង់ទេ តើមនុស្សម្ដេចនឹងអាចដឹងថាព្រះអង្គគឺជាព្រះជាម្ចាស់បានទៅ? តើពួកគេម្ដេចនឹងអាចឃើញថាព្រះអង្គមានឋានៈជាព្រះជាម្ចាស់បានទៅ?» វាមិនចាំបាច់ឡើយ នេះគឺជាអ្វីដែលសារជាតិរបស់ព្រះជាម្ចាស់អាចសម្រេចបាន។ ព្រះជាម្ចាស់មានសារជាតិ ជា ព្រះជាម្ចាស់។ មិនថាទ្រង់បន្ទាបខ្លួន និងលាក់បាំងយ៉ាងណាក៏ដោយ មិនថាទ្រង់បំពេញកិច្ចការយ៉ាងសម្ងាត់យ៉ាងណាក៏ដោយ មិនថាទ្រង់បង្ហាញសេចក្ដីករុណា និងការអត់ឱនដល់មនុស្សជាតិយ៉ាងណាក៏ដោយ ក៏ផលចុងក្រោយនៃព្រះបន្ទូល កិច្ចការ ទង្វើ និងរឿងផ្សេងៗទៀតរបស់ទ្រង់ ដែលមានលើមនុស្ស ប្រាកដជានឹងធ្វើឱ្យមនុស្សដែលព្រះបានបង្កើត ទទួលយកអធិបតេយ្យភាពរបស់ព្រះអាទិករ ក្រាបចុះ និងថ្វាយបង្គំព្រះអាទិករ ព្រមទាំងចុះចូលដោយស្ម័គ្រចិត្តចំពោះអធិបតេយ្យភាព និងការរៀបចំរបស់ព្រះអាទិករមិនខាន។ រឿងនេះត្រូវបានកំណត់ដោយសារជាតិរបស់ព្រះជាម្ចាស់។ ហើយអ្វីដែលពួកទទឹងនឹងព្រះគ្រីស្ទមិនអាចសម្រេចបាន គឺពិតជារឿងនេះឯង។ ពួកគេមានមហិច្ឆតា និងបំណងប្រាថ្នា ព្រមទាំងមាននិស្ស័យក្រអឺតក្រទម កាចសាហាវ និងទុច្ចរិត ពួកគេខ្វះសេចក្ដីពិត ប៉ុន្តែពួកគេនៅតែចង់កាន់កាប់ និងត្រួតត្រាមនុស្ស ព្រមទាំងធ្វើឱ្យមនុស្សចុះចូល និងថ្វាយបង្គំពួកគេ។ ដោយវិនិច្ឆ័យផ្អែកលើសារជាតិរបស់ពួកទទឹងនឹងព្រះគ្រីស្ទ តើពួកគេមិនទុច្ចរិតទេឬ? ពួកទទឹងនឹងព្រះគ្រីស្ទប្រកែកតវ៉ានឹង ព្រះជាម្ចាស់ ដើម្បីដណ្ដើមយករាស្រ្ដរើសតាំងរបស់ទ្រង់ តើព្រះជាម្ចាស់នឹងប្រកែកតវ៉ានឹងពួកគេដែរឬទេ? តើព្រះជាម្ចាស់មានសារជាតិបែបនេះដែរឬទេ? តើព្រះជាម្ចាស់ទទួលបានការថ្វាយបង្គំ និងការចុះចូលពីមនុស្សដែលព្រះបានបង្កើត ដោយប្រកែកតវ៉ាដណ្ដើមយកដែរឬទេ? (មិនមែនទេ។) តើទ្រង់ទទួលបានវាដោយរបៀបណា? ភារៈដែលព្រះបានបង្កើត ត្រូវបានបង្កើតដោយព្រះជាម្ចាស់។ មានតែព្រះអាទិករទេដែលដឹងថា មនុស្សជាតិត្រូវការអ្វី គួរមានអ្វី និងមនុស្សជាតិគួររស់នៅបែបណា។ ឧទាហរណ៍ ឧបមាថាមនុស្សម្នាក់បង្កើតម៉ាស៊ីនមួយ។ មានតែអ្នកបង្កើតវាទេដែលដឹងពីចំណុចខ្វះខាត និងគុណវិបត្តិរបស់វា ព្រមទាំងរបៀបជួសជុលវា ចំណែកឯអ្នកណាក៏ដោយដែលព្យាយាមធ្វើម៉ាស៊ីនក្លែងក្លាយតាមម៉ាស៊ីននេះ គឺមិនដឹងឡើយ។ ស្រដៀងគ្នានេះដែរ មនុស្សជាតិត្រូវបានបង្កើតឡើងដោយព្រះជាម្ចាស់។ មានតែព្រះជាម្ចាស់ទេដែលដឹងថាមនុស្សត្រូវការអ្វី មានតែព្រះជាម្ចាស់ទេដែលអាចសង្គ្រោះមនុស្សជាតិបាន ហើយមានតែព្រះជាម្ចាស់ទេដែលអាចបំផ្លាស់បំប្រែ មនុស្សពុករលួយឱ្យទៅជាមនុស្សពិតប្រាកដបាន។ ព្រះជាម្ចាស់ធ្វើរឿងទាំងអស់នេះ មិនមែនដោយសារសិទ្ធិអំណាចរបស់ទ្រង់ មិនមែនដោយសារការប្រកាសពីអង្គទ្រង់ផ្ទាល់ ការបកស្រាយបញ្ជាក់អំពីភាពត្រឹមត្រូវរបស់អង្គទ្រង់ ហើយក៏មិនមែនដោយការគាបសង្កត់ ការបំភាន់ ឬការ ត្រួតត្រាមនុស្សឡើយ។ ព្រះជាម្ចាស់មិនប្រើមធ្យោបាយ និងវិធីសាស្ត្រទាំងនេះទេ មានតែសាតាំង និងពួកទទឹងនឹងព្រះគ្រីស្ទប៉ុណ្ណោះដែលធ្វើបែបនេះ។

បន្ទាប់ពីការប្រកបគ្នាយ៉ាងច្រើន តើអ្នករាល់គ្នាយល់យ៉ាងណាអំពីការបន្ទាបខ្លួន និងការលាក់បាំងរបស់ព្រះជាម្ចាស់? តើការបន្ទាបខ្លួន និងការលាក់បាំងរបស់ព្រះជាម្ចាស់ គឺជាអ្វី? តើការលាក់បាំង គឺជាការលាក់បាំងអត្តសញ្ញាណរបស់ទ្រង់ដោយចេតនា ជាការលាក់បាំងសារជាតិ និងស្ថានភាពពិតប្រាកដរបស់ទ្រង់ដោយចេតនាមែនទេ? (មិនមែនទេ។) តើការបន្ទាបខ្លួន គឺជារឿងដែលក្លែងធ្វើឡើងដោយមិនពិតប្រាកដមែនទេ? តើវាជាការទប់ខ្លួនឯងមែនទេ? តើវាជាការធ្វើពុតមែនទេ? (មិនមែនទេ។) មនុស្សមួយចំនួននិយាយថា៖ «ព្រះអង្គគឺជាព្រះជាម្ចាស់ដែលយកកំណើតជាមនុស្ស តើអ្នកដែលមានឋានៈខ្ពង់ខ្ពស់បែបនេះ ម្ដេចនឹងអាចស្លៀកពាក់សម្លៀកបំពាក់សាមញ្ញបែបនេះបានទៅ?» ខ្ញុំនិយាយថា ខ្ញុំគ្រាន់តែជាមនុស្សធម្មតាម្នាក់ ដែលរស់នៅក្នុងជីវិតធម្មតាប៉ុណ្ណោះ។ អ្វីៗគ្រប់យ៉ាងអំពីខ្ញុំគឺធម្មតា ចុះហេតុអ្វីបានជាខ្ញុំមិនអាចស្លៀកពាក់សម្លៀកបំពាក់ធម្មតាបាន? អ្នកខ្លះនិយាយថា៖ «ព្រះអង្គគឺជាព្រះគ្រីស្ទ ជាព្រះជាម្ចាស់ដែលយកកំណើតជាមនុស្ស។ ឋានៈរបស់ព្រះអង្គគឺខ្ពង់ខ្ពស់ណាស់ សូមព្រះអង្គកុំបន្ទាបអង្គទ្រង់អី»។ ខ្ញុំនិយាយថា តើខ្ញុំបន្ទាបខ្លួនឯងត្រង់ណា? ខ្ញុំមិនវាយតម្លៃខ្លួនឯងខ្ពស់ពេក ឬបន្ទាបខ្លួនឯង ពេកឡើយ ខ្ញុំគឺជាខ្ញុំ ខ្ញុំធ្វើអ្វីដែលខ្ញុំគួរធ្វើ ហើយខ្ញុំនិយាយអ្វីដែលខ្ញុំគួរនិយាយ តើវាខុសត្រង់ណាទៅ? ការវាយតម្លៃខ្លួនឯងខ្ពស់ពេក ឬទាបពេក សុទ្ធតែមិនត្រឹមត្រូវឡើយ។ ការវាយតម្លៃខ្លួនឯងខ្ពស់ពេក គឺជាភាពក្រអឺតក្រទម ចំណែកការវាយតម្លៃខ្លួនឯងទាបពេក គឺជាការធ្វើពុត និងសេចក្ដីបញ្ឆោត។ អ្នកខ្លះនិយាយថា៖ «ព្រះជាម្ចាស់ដែលយកកំណើតជាមនុស្ស គួរតែមានឬកពាដូចជាបុគ្គលល្បីល្បាញ ហើយការនិយាយស្ដី និងឥរិយាបថរបស់ព្រះអង្គគួរតែថ្លៃថ្នូរ។ សូមមើលម៉ូដសក់ សម្លៀកបំពាក់ និងការតុបតែងមុខរបស់ស្ត្រីដែលមានអំណាចនៅក្នុងសង្គមទាំងនោះទៅ ពួកគេគឺជាអ្នកដែលមានឋានៈ ពួកគេគឺជាអ្នកដែលមនុស្សឱ្យតម្លៃខ្ពស់!» ខ្ញុំនិយាយថា តើឋានៈគឺជាអ្វី? តើការដែលមនុស្សឱ្យតម្លៃខ្ញុំខ្ពស់នោះមានសារៈសំខាន់អ្វី? ខ្ញុំមិនខ្វល់ពីរឿងនេះទេ។ ប្រសិនបើអ្នកឱ្យតម្លៃខ្ញុំខ្ពស់ ខ្ញុំយល់ថារឿងនេះគួរឱ្យខ្ពើមរអើម និងគួរឱ្យចង់ក្អួតណាស់។ សូមយកការឱ្យតម្លៃ ខ្ពស់របស់អ្នកនោះទុកវិញចុះ។ អ្នកផ្សេងទៀតនិយាយថា៖ «សូមមើលសហគ្រិនស្ត្រីនៅក្នុងសង្គមទាំងនោះទៅ ពួកគេស្លៀកពាក់យ៉ាងថ្លៃថ្នូរ និងសមសួនណាស់។ គ្រាន់តែមើលមួយភ្លែត អ្នកអាចដឹងថាពួកគេជាបុគ្គលដែលមានអំណាច និងជាឥស្សរជនជាន់ខ្ពស់បាត់ទៅហើយ ចុះហេតុអ្វីបានជាព្រះអង្គមិនរៀនសូត្រពីពួកគេ?» ហេតុអ្វីបានជាខ្ញុំគួររៀនសូត្រពីរឿងដែលខ្ញុំមិនចូលចិត្តនោះ? ខ្ញុំស្លៀកសម្លៀកបំពាក់ដែលត្រូវនឹងអាយុរបស់ខ្ញុំ ហេតុអ្វីបានជាខ្ញុំត្រូវធ្វើពុត? ហេតុអ្វីបានជាខ្ញុំគួររៀនសូត្រពីអ្នកដទៃ? ខ្ញុំគឺជាខ្ញុំ តើខ្ញុំធ្វើពុតឱ្យអ្នកណាមើល? តើនេះមិនមែនជាសេចក្ដីបញ្ឆោតទេឬ? ចូរប្រាប់ខ្ញុំមកមើល៍ តើព្រះជាម្ចាស់ដែលយកកំណើតជាមនុស្ស គួរតែមានលក្ខណៈ រូបរាង ការនិយាយស្ដី និងឥរិយាបថបែបណា ដើម្បីឱ្យត្រូវនឹងអត្តសញ្ញាណរបស់ទ្រង់? តើអ្នករាល់គ្នាមានស្ដង់ដាសម្រាប់រឿងនេះដែរឬទេ? អ្នករាល់គ្នាច្បាស់ជាមានហើយ បើមិនដូច្នេះទេ អ្នករាល់គ្នានឹងមិនមើលមកព្រះគ្រីស្ទក្នុងរបៀបបែបនេះឡើយ។ ខ្ញុំមានស្ដង់ដារបស់ខ្ញុំ តើស្ដង់ដារបស់ខ្ញុំហួសពីវិសាលភាពនៃគោលការណ៍សេចក្ដីពិតដែរឬទេ? (អត់ទេ។) ហេតុអ្វីបានជាមនុស្សមួយចំនួនតែងតែមានសញ្ញាណចំពោះអ្វីដែលខ្ញុំស្លៀកពាក់ ឬហូប ដោយតែងតែទាញសេចក្ដីសន្និដ្ឋានអំពីខ្ញុំ និងវិនិច្ឆ័យខ្ញុំ តើនេះមិនគួរឱ្យខ្ពើមរអើមទេឬ? ហេតុអ្វីបានជាពួកគេមើលមកខ្ញុំបែបនេះ? នៅក្នុងក្រសែភ្នែករបស់ពួកគេ អ្វីក៏ដោយដែលព្រះគ្រីស្ទធ្វើ គឺសុទ្ធតែខុស វាសុទ្ធតែអវិជ្ជមាន តែងតែមានអ្វីមួយគួរឱ្យសង្ស័យនឹងរឿងនោះជានិច្ច។ តើពួកគេទុច្ចរិតយ៉ាងណាទៅ! បើវិនិច្ឆ័យចេញពីស៊េរីនៃអត្តសញ្ញាណផ្សេងៗគ្នា និងទស្សនៈផ្សេងៗគ្នាអំពីព្រះជាម្ចាស់ ចាប់ពីព្រះវិញ្ញាណរបស់ព្រះជាម្ចាស់ សារជាតិរបស់ព្រះជាម្ចាស់ផ្ទាល់ព្រះអង្គ រហូតដល់ភាពជាមនុស្សរបស់ព្រះជាម្ចាស់ដែលយកកំណើតជាមនុស្ស គឺគ្មានភាពក្រអឺតក្រទម ឬមហិច្ឆតា និងបំណងប្រាថ្នាណាមួយរបស់សាតាំង នៅក្នុងសារជាតិរបស់ព្រះជាម្ចាស់ឡើយ ហើយរឹតតែគ្មានអ្វីដែលមនុស្សហៅថា ការជំរុញចិត្តចង់បានឋានៈទៅទៀត។ ក្រៅពីសារជាតិរបស់ព្រះជាម្ចាស់ផ្ទាល់ព្រះអង្គ លក្ខណៈពិសេសដ៏លេចធ្លោបំផុតនៃអ្វីដែលព្រះជាម្ចាស់មាន ចាប់ពីព្រះវិញ្ញាណរបស់ព្រះជាម្ចាស់ រហូតដល់សាច់ឈាមយកកំណើតជាមនុស្សរបស់ទ្រង់ គឺការបន្ទាបខ្លួន និងការលាក់បាំងរបស់ទ្រង់។ ការបន្ទាបខ្លួននេះមិនមែនជាការធ្វើពុតទេ ការលាក់បាំងនេះមិនមែនជាការគេចវេះដោយចេតនាឡើយ នេះគឺជាសារជាតិរបស់ព្រះជាម្ចាស់ នេះគឺជាព្រះជាម្ចាស់ផ្ទាល់ព្រះអង្គ។ មិនថាព្រះជាម្ចាស់គង់នៅក្នុងពិភពខាងវិញ្ញាណ ឬយកកំណើតជាមនុស្សឡើយ ក៏សារជាតិរបស់ទ្រង់មិនផ្លាស់ប្ដូរនោះទេ។ ប្រសិនបើមាននរណាម្នាក់មិនអាចមើលឃើញថា ព្រះគ្រីស្ទដែលយកកំណើតជាមនុស្សមានសារជាតិជាព្រះជាម្ចាស់ ដោយផ្អែកលើរឿងនេះទេ តើបុគ្គលនោះជាមនុស្សប្រភេទណាទៅ? បុគ្គលនោះគ្មានការយល់ដឹងខាងវិញ្ញាណទេ បុគ្គលនោះជាអ្នកមិនជឿ។ ប្រសិនបើមនុស្សមើលទៅលើសារជាតិនៃការបន្ទាបខ្លួន និងការលាក់បាំងរបស់ព្រះជាម្ចាស់ ពួកគេគិតថា៖ «ព្រះជាម្ចាស់ហាក់ដូចជាមិនមានសិទ្ធិអំណាចដ៏អស្ចារ្យបែបនេះឡើយ។ ការនិយាយថាព្រះជាម្ចាស់មានគ្រប់ចេស្ដា ហាក់ដូចជាមិនសូវគួរឱ្យជឿទេ។ បើនិយាយថាព្រះជាម្ចាស់មានចេស្ដាវិញ ទើបត្រឹមត្រូវជាង។ ដោយសារទ្រង់មិនមានសិទ្ធិអំណាចដ៏អស្ចារ្យបែបនេះ តើទ្រង់ម្ដេចនឹងអាចមានអធិបតេយ្យភាពលើមនុស្សជាតិបានទៅ? ដោយសារទ្រង់មិនដែលបង្ហាញពីឋានៈ និងអត្តសញ្ញាណជាព្រះជាម្ចាស់ តើទ្រង់អាចយកឈ្នះលើសាតាំងបានដែរឬទេ? គេនិយាយថាព្រះជាម្ចាស់មានព្រះប្រាជ្ញាញាណ តើព្រះប្រាជ្ញាញាណអាចសម្រេចអ្វីៗគ្រប់យ៉ាងបានដែរឬទេ? តើមួយណាធំធេងជាង រវាងព្រះប្រាជ្ញាញាណ ឬសព្វានុភាព? តើព្រះប្រាជ្ញាញាណអាចមានឥទ្ធិពលលើសព្វានុភាពបានដែរឬទេ? តើព្រះប្រាជ្ញាញាណអាចជះឥទ្ធិពលលើសព្វានុភាពបានដែរឬទេ?» មនុស្សរិះគិតអំពីរឿងនេះ ប៉ុន្តែមិនអាចមើលធ្លុះ ឬយល់ពីរឿងនេះបានឡើយ។ មនុស្សមួយចំនួនរក្សាទុកការសង្ស័យខ្លះៗនៅក្នុងចិត្តរបស់ពួកគេ ហើយបន្ទាប់មក ពួកគេក៏រំលាយការសង្ស័យទាំងនោះបន្តិចម្ដងៗ ដោយបន្តស្វែងរក និងព្យាយាមយល់ពីបញ្ហានេះតាមរយៈបទពិសោធរបស់ពួកគេ ហើយពួកគេក៏ទទួលបានចំណេះដឹងតាមរយៈការយល់ឃើញខ្លះៗដោយមិនដឹងខ្លួន។ មានតែពួកទទឹងនឹងព្រះគ្រីស្ទទេ ដែលបន្ទាប់ពីសង្ស័យលើទិដ្ឋភាពទាំងអស់នេះនៃសារជាតិរបស់ព្រះជាម្ចាស់ ការបង្ហាញចេញទាំងអស់នេះ និងទង្វើទាំងអស់របស់ទ្រង់ ពួកគេមិនត្រឹមតែមិនយល់ថា នេះគឺជាការបន្ទាបខ្លួន និងការលាក់បាំងរបស់ព្រះជាម្ចាស់ និងថានេះហើយជាអ្វីដែលគួរឱ្យស្រឡាញ់អំពីព្រះជាម្ចាស់ប៉ុណ្ណោះទេ ផ្ទុយទៅវិញ ពួកគេកាន់តែមានការសង្ស័យចំពោះព្រះជាម្ចាស់ និងមានការថ្កោលទោសព្រះជាម្ចាស់កាន់តែធ្ងន់ធ្ងរទៅទៀត។ ពួកគេសង្ស័យអធិបតេយ្យភាពរបស់ព្រះជាម្ចាស់លើអ្វីៗគ្រប់យ៉ាង ពួកគេសង្ស័យថាព្រះជាម្ចាស់អាចយកឈ្នះលើសាតាំងបាន ពួកគេសង្ស័យថាព្រះជាម្ចាស់អាចសង្គ្រោះមនុស្សជាតិបាន ពួកគេសង្ស័យថាផែនការគ្រប់គ្រងរយៈពេលប្រាំមួយពាន់ឆ្នាំរបស់ព្រះជាម្ចាស់អាចបញ្ចប់ដោយជោគជ័យបាន ហើយលើសពីនេះទៅទៀតពួកគេសង្ស័យលើការពិតដែលថា ព្រះជាម្ចាស់នឹងបង្ហាញឱ្យឃើញអង្គទ្រង់ដល់រាស្ត្ររាប់មិនអស់ នៅពេលទ្រង់ទទួលបានសិរីល្អ។ បន្ទាប់ពីសង្ស័យលើរឿងទាំងនេះ តើពួកគេធ្វើអ្វី? ពួកគេបដិសេធរឿងទាំងនេះ។ ដូច្នេះ ពួកទទឹងនឹងព្រះគ្រីស្ទនិយាយថា៖ «ការបន្ទាបខ្លួន និងការលាក់បាំងរបស់គ្រីស្ទ គ្មានន័យអ្វីឡើយ វាមិនស័ក្ដិសមនឹងទទួលបានការសរសើរ ឬការលើកតម្កើងទេ ហើយវាមិនមែនជាសារជាតិរបស់ព្រះជាម្ចាស់ឡើយ។ ការបន្ទាបខ្លួន និងការលាក់បាំងបែបនេះ មិនមែនជាអ្វីដែលព្រះជាម្ចាស់មានឡើយ។ ការបន្ទាបខ្លួន និងការលាក់បាំងរបស់ព្រះគ្រីស្ទ គឺជាការបង្ហាញចេញនៃភាពអសមត្ថភាពរបស់ទ្រង់។ នៅក្នុងពិភពលោកនេះ ឱ្យតែនរណាម្នាក់មានឋានៈបន្តិចបន្តួច បុគ្គលនោះនឹងត្រូវបានលើកឱ្យធ្វើជាស្ដេច ជាស្ដេចត្រាញ់ ឬជាអធិរាជ។ ព្រះគ្រីស្ទបានបង្កើតនគររបស់ ទ្រង់ និងមានអ្នកដើរតាមជាច្រើន ហើយក្នុងពេលជាមួយគ្នានេះ កិច្ចការផ្សាយដំណឹងល្អកំពុងរីករាលដាលយ៉ាងខ្លាំងក្លា តើនេះមិនមានន័យថាព្រះចេស្ដា របស់ព្រះគ្រីស្ទកំពុងកើនឡើងទេឬ? ប៉ុន្តែបើវិនិច្ឆ័យផ្អែកលើទង្វើរបស់ ទ្រង់ ទ្រង់មិនមានបំណងចង់បង្កើនព្រះចេស្ដារបស់ទ្រង់ ឬចង់កាន់កាប់ព្រះចេស្ដាបែបនេះឡើយ។ វាហាក់ដូចជា ទ្រង់គ្មានសមត្ថភាពកាន់កាប់ព្រះចេស្ដានេះ និងកាន់កាប់នគររបស់គ្រីស្ទអ៊ីចឹង។ ចុះតើខ្ញុំអាចទទួលបានព្រះពរតាមរយៈការដើរតាមទ្រង់បានដែរឬទេ? តើខ្ញុំអាចក្លាយជាម្ចាស់នៃយុគសម័យបន្ទាប់បានដែរឬទេ? តើខ្ញុំអាចគ្រប់គ្រងលើប្រជាជាតិ និងប្រជាជនរាប់មិនអស់បានដែរឬទេ? តើទ្រង់អាចបំផ្លាញពិភពលោកចាស់នេះ មនុស្សជាតិពុករលួយនេះ បានដែរឬទេ? បើមើលទៅលើរូបរាងដ៏ធម្មតារបស់ព្រះគ្រីស្ទ តើទ្រង់ម៉េចនឹងអាចសម្រេចរឿងដ៏អស្ចារ្យបានទៅ?» ការសង្ស័យបែបនេះតែងតែកើតឡើងនៅក្នុងចិត្តរបស់ពួកទទឹងនឹងព្រះគ្រីស្ទជានិច្ច។ ការបន្ទាបខ្លួន និងការលាក់បាំងរបស់ព្រះគ្រីស្ទ ជារឿងដែលមនុស្សពុករលួយទាំងអស់ ជាពិសេសពួកទទឹងនឹងព្រះគ្រីស្ទ មិនអាចទទួលយក យល់ស្រប ឬមើលឃើញឡើយ។ ពួកទទឹងនឹងព្រះគ្រីស្ទយកការបន្ទាបខ្លួន និងការលាក់បាំងរបស់ព្រះជាម្ចាស់ ធ្វើជាភស្តុតាងសម្រាប់ការសង្ស័យរបស់ពួកគេចំពោះអត្តសញ្ញាណ និងសារជាតិរបស់ព្រះជាម្ចាស់ ធ្វើជាភស្តុតាង និងជាជាលេសយកប្រៀប សម្រាប់ការបដិសេធសិទ្ធិអំណាចរបស់ព្រះជាម្ចាស់ ហើយតាមរយៈនេះ ពួកគេបដិសេធអត្តសញ្ញាណ និងសារជាតិរបស់ព្រះជាម្ចាស់ ព្រមទាំងសារជាតិរបស់ព្រះគ្រីស្ទ។ បន្ទាប់ពីបដិសេធសារជាតិរបស់ព្រះគ្រីស្ទ ពួកទទឹងនឹងព្រះគ្រីស្ទចាប់ផ្ដើមធ្វើសកម្មភាពប្រឆាំងនឹងរាស្ដ្ររើសតាំងរបស់ព្រះជាម្ចាស់ ដែលស្ថិតនៅក្នុងដែនសមត្ថកិច្ចរបស់ពួកគេ ដោយគ្មានសេចក្ដីករុណា គ្មានការអនុគ្រោះ និងគ្មានការភ័យខ្លាចឡើយ ហើយក្នុងពេលជាមួយគ្នានេះ ពួកគេមិនបដិសេធ ឬសង្ស័យលើសមត្ថភាព ជំនាញ ឬមហិច្ឆតាផ្ទាល់ខ្លួនរបស់ពួកគេសូម្បីតែបន្តិច។ នៅក្នុងដែនឥទ្ធិពលរបស់ពួកគេ នៅក្នុងដែនដែលពួកគេអាចធ្វើសកម្មភាពបាន ពួកទទឹងនឹងព្រះគ្រីស្ទលូកក្រញ៉ាំរបស់ពួកគេចេញ ដោយត្រួតត្រាអ្នកដែលពួកគេអាចត្រួតត្រាបាន និងបំភាន់អ្នកដែលពួកគេអាចបំភាន់បាន។ ពួកគេលែងគិតគូរដល់ព្រះគ្រីស្ទ និងព្រះជាម្ចាស់ទាំងស្រុង ដោយផ្ដាច់ទំនាក់ទំនងជាមួយព្រះជាម្ចាស់ ព្រះគ្រីស្ទ និងដំណាក់របស់ព្រះជាម្ចាស់យ៉ាងដាច់ស្រឡះ។

តើយើងកំពុងប្រកបគ្នាជាចម្បងអំពីអ្វី ចំពោះចំណុចស្ដីពីរបៀបដែលពួកទទឹងនឹងព្រះគ្រីស្ទប្រព្រឹត្តចំពោះការបន្ទាបខ្លួន និងការលាក់បាំងរបស់ព្រះគ្រីស្ទ? ការបន្ទាបខ្លួន និងការលាក់បាំងរបស់ព្រះជាម្ចាស់ ដែលមនុស្សគួរតែយល់ដឹង គឺជាលក្ខខណ្ឌដ៏មានអំណោយផលបំផុតនៅក្នុងក្រសែភ្នែករបស់ពួកទទឹងនឹងព្រះគ្រីស្ទ សម្រាប់ឱ្យពួកគេធ្វើអ្វីក៏ដោយដែលពួកគេចង់ធ្វើ និងបង្កើតនគរឯករាជ្យមួយនៅក្នុងដំណាក់របស់ព្រះជាម្ចាស់។ ព្រះជាម្ចាស់លាក់បាំងអង្គទ្រង់នៅក្នុងសាច់ឈាម ហើយដំណាក់កាលនៃកិច្ចការនៅគ្រាចុងក្រោយនេះ មានទម្រង់ខុសពីកិច្ចការនៅក្នុងយុគសម័យនៃព្រះគុណ។ ទោះបីជាព្រះជាម្ចាស់មិនធ្វើអព្ភូតហេតុ និងការអស្ចារ្យនៅក្នុងដំណាក់កាលនេះក៏ដោយ ក៏ទ្រង់បានថ្លែងព្រះបន្ទូលច្រើនជាងមុនឆ្ងាយណាស់ គឺច្រើនរាប់មិនអស់។ មិនថាព្រះជាម្ចាស់បំពេញកិច្ចការយ៉ាងណាក៏ដោយ ឱ្យតែទ្រង់យកកំណើតជាមនុស្ស ភាពអាម៉ាស់ដ៏ធំធេងតែងតែកើតមានឡើង ស្របពេលដែលទ្រង់បំពេញកិច្ចការរបស់ទ្រង់។ មានតែព្រះជាម្ចាស់បែបនេះទេ ដែលមានសារជាតិជាព្រះជាម្ចាស់ ទើបអាចបន្ទាបខ្លួន និងលាក់បាំងអង្គទ្រង់យ៉ាងពិតប្រាកដ ដើម្បីក្លាយជាមនុស្សធម្មតាម្នាក់សម្រាប់បំពេញកិច្ចការរបស់ទ្រង់បាន ពីព្រោះទ្រង់មានសារជាតិនៃការបន្ទាបខ្លួន និងការលាក់បាំង។ ផ្ទុយទៅវិញ សាតាំងពិតជាមិនអាចធ្វើបែបនេះបានឡើយ។ តើសាតាំងនឹងពាក់សាច់ឈាមប្រភេទណា ដើម្បីបំពេញកិច្ចការនៅក្នុងចំណោមមនុស្ស? ទីមួយ វានឹងមានរូបរាងដ៏គួរឱ្យស្ញប់ស្ញែង ហើយវានឹងកាចសាហាវ បោកបញ្ឆោត និងទុច្ចរិត។ បន្ទាប់មក វាត្រូវតែស្ទាត់ជំនាញខាងយុទ្ធសាស្ត្រ និងបច្ចេកទេសផ្សេងៗ ដើម្បីយកមនុស្សមកធ្វើជារបស់លេង និងគ្រប់គ្រងពួកគេដោយឧបាយកល ព្រមទាំងមានល្បិចបោកបញ្ឆោតផ្សេងៗ ហើយវាត្រូវតែឃោរឃៅ និងព្យាបាទឱ្យបានគ្រប់គ្រាន់។ វាត្រូវតែបង្ហាញខ្លួនឱ្យមនុស្សឃើញជានិច្ច ហើយធ្វើខ្លួនឱ្យក្លាយជាចំណុចកណ្ដាលនៃការចាប់អារម្មណ៍នៅគ្រប់ទីកន្លែង ដោយខ្លាចក្រែងមាននរណាម្នាក់មិនស្គាល់វា ហើយវាតែងតែព្យាយាមបង្កើនកេរ្តិ៍ឈ្មោះរបស់វា និងផ្សព្វផ្សាយខ្លួនឯងជានិច្ច។ រហូតដល់មនុស្សហៅវាថាជាស្ដេច ឬជាអធិរាជ ទើបវាស្កប់ស្កល់។ អ្វីដែលព្រះជាម្ចាស់ធ្វើ គឺផ្ទុយស្រឡះពីអ្វីដែលសាតាំងធ្វើ។ ព្រះជាម្ចាស់បន្តអនុវត្តការអត់ធ្មត់ និងការលាក់បាំង ហើយខណៈពេលដែលទ្រង់ធ្វើបែបនេះ ទ្រង់បញ្ចូលព្រះបន្ទូល និងជីវិតរបស់ទ្រង់ទៅក្នុងមនុស្ស ដោយប្រើសេចក្ដីករុណា និងសេចក្ដីសប្បុរសរបស់ព្រះអាទិករ នេះគឺដើម្បីឱ្យមនុស្សអាចយល់ពីសេចក្ដីពិត ត្រូវបានសង្គ្រោះ និងក្លាយជាភាវៈដែលបានបង្កើតយ៉ាងពិតប្រាកដ ដែលមានភាពជាមនុស្សធម្មតា និងមានជីវិតជាមនុស្សធម្មតា។ ទោះបីជាអ្វីដែលព្រះជាម្ចាស់ធ្វើ គឺមិនអាចកាត់ថ្លៃបានសម្រាប់មនុស្សជាតិក៏ដោយ ក៏ព្រះជាម្ចាស់ចាត់ទុកថាវាជាការទទួលខុសត្រូវរបស់ទ្រង់ផ្ទាល់ដែរ។ ដូច្នេះ ទ្រង់ផ្ទាល់បានយកកំណើតជាមនុស្ស ហើយផ្គត់ផ្គង់ ជួយ គាំទ្រ បំភ្លឺ និងស្រាយបំភ្លឺដល់មនុស្សដោយមិនចេះនឿយហត់ ដូចជាម្ដាយ ឬឪពុកអ៊ីចឹង។ ជាការពិតណាស់ ទ្រង់ក៏វាយផ្ចាល ជំនុំជម្រះ វាយដំ និងប្រៀនប្រដៅមនុស្សផងដែរ ដោយសម្លឹងមើលពួកគេផ្លាស់ប្ដូរពីមួយថ្ងៃទៅមួយថ្ងៃ រស់នៅក្នុងជីវិតពួកជំនុំដ៏ប្រក្រតីពីមួយថ្ងៃទៅមួយថ្ងៃ និងលូតលាស់នៅក្នុងជីវិតពីមួយថ្ងៃទៅមួយថ្ងៃ។ ដូច្នេះ អ្វីគ្រប់យ៉ាងដែលព្រះជាម្ចាស់ធ្វើ គឺជាតថភាពនៃអ្វីៗដែលវិជ្ជមាន។ នៅក្នុងចំណោមមនុស្សជាតិ មនុស្សសរសើរតម្លៃដែលព្រះជាម្ចាស់បានលះបង់ ព្រះចេស្ដាដ៏អស្ចារ្យរបស់ទ្រង់ និងសិរីល្អរបស់ទ្រង់ ប៉ុន្តែនៅក្នុងព្រះបន្ទូលរបស់ព្រះជាម្ចាស់ តើទ្រង់ធ្លាប់មានបន្ទូលប្រាប់មនុស្សនៅពេលណាថា៖ «ខ្ញុំបានធ្វើរឿងនេះ និងរឿងនោះសម្រាប់មនុស្សជាតិ ខ្ញុំបានលះបង់យ៉ាងច្រើន មនុស្សត្រូវតែសរសើរ និងលើកតម្កើងខ្ញុំ» នោះ? តើព្រះជាម្ចាស់មានការទាមទារបែបនេះសម្រាប់មនុស្សជាតិដែរឬទេ? ទេ។ នេះគឺជាព្រះជាម្ចាស់ផ្ទាល់។ ព្រះជាម្ចាស់មិនដែលប្រើលក្ខខណ្ឌដើម្បីធ្វើការដោះដូរជាមួយមនុស្សឡើយ ដោយមានបន្ទូលថា៖ «ខ្ញុំបានដាក់ព្រះគ្រីស្ទនៅក្នុងចំណោមអ្នករាល់គ្នា អ្នករាល់គ្នាត្រូវតែប្រព្រឹត្តចំពោះទ្រង់ឱ្យបានល្អ ស្ដាប់ព្រះបន្ទូលរបស់ទ្រង់ ចុះចូលនឹងទ្រង់ និងដើរតាមទ្រង់។ កុំបង្កការរំខាន ឬការបង្អាក់ឡើយ ចូរធ្វើអ្វីក៏ដោយដែលទ្រង់ប្រាប់ឱ្យអ្នករាល់គ្នាធ្វើ តាមរបៀបដែលទ្រង់ប្រាប់ឱ្យអ្នករាល់គ្នាធ្វើ ហើយនៅពេលដែលអ្វីៗគ្រប់យ៉ាងត្រូវបានសម្រេច អ្នករាល់គ្នាទាំងអស់នឹងត្រូវបានរាប់ថាមានគុណសម្បត្តិ»។ តើព្រះជាម្ចាស់ធ្លាប់មានបន្ទូលបែបនេះដែរឬទេ? តើនេះជាបំណងព្រះហឫទ័យរបស់ព្រះជាម្ចាស់មែនទេ? ទេ។ ផ្ទុយទៅវិញ គឺពួកទទឹងនឹងព្រះគ្រីស្ទទេ ដែលតែងតែព្យាយាមប្រើមធ្យោបាយផ្សេងៗដើម្បីល្បួង រឹតត្បិត ត្រួតត្រា និងក្ដោបក្ដាប់អ្វីៗគ្រប់យ៉ាងរបស់មនុស្ស ដើម្បីធ្វើឱ្យមនុស្សចាកចេញពីព្រះជាម្ចាស់ ហើយមកចំពោះពួកគេវិញ។ គឺពួកទទឹងនឹងព្រះគ្រីស្ទទេ ដែលប្រកាស និងប្រាប់គេឯងនៅគ្រប់ទីកន្លែង នៅពេលណាដែលពួកគេធ្វើទង្វើបន្តិចបន្តួចនោះ។ ពួកទទឹងនឹងព្រះគ្រីស្ទមិនត្រឹមតែមិនអាចយល់ ទទួលយក សរសើរ ឬលើកតម្កើងការបន្ទាបខ្លួន និងការលាក់បាំងរបស់ព្រះជាម្ចាស់ប៉ុណ្ណោះទេ ផ្ទុយទៅវិញ ពួកគេថែមទាំងមើលងាយ និងប្រមាថរឿងទាំងនេះទៀតផង។ រឿងនេះត្រូវបានកំណត់ដោយសារជាតិនិស្ស័យរបស់ពួកទទឹងនឹងព្រះគ្រីស្ទ។

ថ្ងៃនេះ យើងបានប្រកបគ្នាអំពីការស្ដែងចេញទាំងបី នៃរបៀបដែលពួកទទឹងនឹងព្រះគ្រីស្ទបដិសេធសារជាតិរបស់ព្រះគ្រីស្ទ។ យើងបញ្ចប់ការប្រកបគ្នារបស់យើងអំពីរឿងនេះត្រឹមនេះចុះ។ តើអ្នករាល់គ្នាមានសំណួរអ្វីដែរឬទេ? (ទេ។) បានហើយ លាហើយ!

ថ្ងៃទី២១ ខែវិច្ឆិកា ឆ្នាំ២០២០

លេខយោង៖

(ក). អ្នកនិយាយភាសាចិនដាក់ពាក្យ «សៀវ» (Xiao) នៅពីមុខនាមត្រកូលរបស់បុគ្គលដែលក្មេងជាងពួកគេ។


សេចក្ដីអធិប្បាយទីបួន៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីមួយ)

យើងបានបញ្ចប់ការប្រកបគ្នារបស់យើងអំពីចំណុចទីដប់ប្រាំ ទាក់ទងនឹងការបង្ហាញចេញផ្សេងៗរបស់ពួកទទឹងនឹងព្រះគ្រីស្ទ នៅឯការជួបជុំលើកមុន។ បន្ទាប់ពីបានប្រកបគ្នាអំពីចំណុចទាំងដប់ប្រាំនេះរួច តើអ្នករាល់គ្នាបានសង្ខេបអំពីការបង្ហាញចេញ និងសារជាតិផ្សេងៗរបស់ពួកទទឹងនឹងព្រះគ្រីស្ទដែរឬទេ? តើអ្នករាល់គ្នាមានទស្សនាទាន និងការយល់ដឹងជាមូលដ្ឋានអំពីពួកគេដែរឬទេ? តើអ្នករាល់គ្នាអាចវែកញែកបុគ្គលដែលមានសារជាតិរបស់ពួកទទឹងនឹងព្រះគ្រីស្ទបានដែរឬទេ? (ខ្ញុំអាចញែកដឹងករណីដែលមានលក្ខណៈច្បាស់ជាងបាន ប៉ុន្តែខ្ញុំនៅតែពិបាកក្នុងការញែកដឹងអ្នកដែលមានល្បិចកល និងពិសពុលជាង។) ថ្ងៃនេះ ចូរយើងសង្ខេបអំពីការបង្ហាញចេញផ្សេងៗរបស់ពួកទទឹងនឹងព្រះគ្រីស្ទពីទិដ្ឋភាពពីរយ៉ាង៖ ទីមួយ ចរិតលក្ខណៈរបស់ពួកទទឹងនឹងព្រះគ្រីស្ទ និងទីពីរ សារជាតិនិស្ស័យរបស់ពួកគេ។ តើការញែកដឹងពួកទទឹងនឹងព្រះគ្រីស្ទពីទិដ្ឋភាពទាំងពីរនេះ ងាយស្រួលជាងដែរឬទេ? (មែនហើយ។) ប្រសិនបើយើងប្រកបគ្នាតិចតួច ហើយមិនលើកឧទាហរណ៍ឱ្យបានច្រើនទេ អ្នករាល់គ្នាប្រហែលជាមិនអាចញែកដឹងពួកគេបានឡើយ។ ប្រសិនបើយើងប្រកបគ្នាកាន់តែច្រើន អ្នករាល់គ្នាប្រហែលជានឹងយល់ ប៉ុន្តែអ្នករាល់គ្នាប្រហែលជានៅតែពិបាកក្នុងការយកចំណុចទាំងនេះទៅប្រៀបធៀបនឹងពួកទទឹងនឹងព្រះគ្រីស្ទ នៅពេលដែលអ្នករាល់គ្នាឃើញពួកគេធ្វើអំពើអាក្រក់។ ការសង្ខេបអំពីសារជាតិធម្មជាតិរបស់ពួកទទឹងនឹងព្រះគ្រីស្ទ និងការញែកដឹងពួកគេពីទិដ្ឋភាពទាំងពីរនេះ អាចធ្វើឱ្យអ្នករាល់គ្នាយល់អំពីរឿងនេះកាន់តែច្បាស់។

I. ចរិតលក្ខណៈរបស់ពួកទទឹងនឹងព្រះគ្រីស្ទ

ទិដ្ឋភាពទីមួយ គឺចរិតលក្ខណៈរបស់ពួកទទឹងនឹងព្រះគ្រីស្ទ។ និយាយឱ្យចំទៅ ទិដ្ឋភាពនេះពាក់ព័ន្ធនឹងថាតើពួកទទឹងនឹងព្រះគ្រីស្ទមានភាពជាមនុស្សបែបណា។ តើភាពជាមនុស្សរួមមានអ្វីខ្លះ? វារួមមានមនសិការ វិចារណញ្ញាណ សេចក្ដីទៀងត្រង់ សេចក្ដីថ្លៃថ្នូរ ក៏ដូចជាសេចក្ដីល្អ និងសេចក្ដីអាក្រក់នៃភាពជាមនុស្ស។ ការញែកដឹងចរិតលក្ខណៈរបស់ពួកទទឹងនឹងព្រះគ្រីស្ទ ពាក់ព័ន្ធនឹងទិដ្ឋភាពផ្សេងៗនៃភាពជាមនុស្សរបស់ពួកគេ។ ដំបូង ចូរយើងពិភាក្សាអំពីការបង្ហាញចេញជាទូទៅដែលមាននៅក្នុងភាពជាមនុស្សធម្មតា ឬលក្ខណៈដែលភាពជាមនុស្សធម្មតាគួរតែមាន។ ចូរប្រាប់ខ្ញុំមើល តើមានខ្លឹមសារជាក់លាក់អ្វីខ្លះដែលស្ថិតក្នុងប្រភេទនេះ? (ភាពស្មោះត្រង់ និងសេចក្ដីសប្បុរស។) តើមានអ្វីទៀត? (សេចក្ដីថ្លៃថ្នូរ។) ការមានភាពទៀងត្រង់ និងសេចក្ដីថ្លៃថ្នូរ គឺសុទ្ធតែជារឿងចាំបាច់។ (ព្រមទាំងការបង្ហាញសេចក្ដីស្រឡាញ់ ការអត់ឱន ការយោគយល់ និងការអភ័យទោសដល់អ្នកដទៃផងដែរ។) ហ្នឹងក៏ត្រូវដែរ។ ចូរយើងសង្ខេបចំណុចទាំងអស់នេះ។ ជាដំបូងបង្អស់ ភាពជាមនុស្សធម្មតាមានលក្ខណៈនៃភាពស្មោះត្រង់ តើនេះជាចំណុចវិជ្ជមានដែរឬទេ? (មែនហើយ។) បន្ថែមពីនេះ វាមានសេចក្ដីសប្បុរស និងភាពស្មោះស្ម័គ្រ ហើយមានភាពខុសគ្នារវាងភាពស្មោះស្ម័គ្រ និងភាពស្មោះត្រង់ នៅក្នុងកម្រិតរបស់វា។ តើអ្នករាល់គ្នាគិតថា ក្ដីមេត្តាករុណា គឺជារឿងដែលគួរតែរាប់បញ្ចូលទៅក្នុងចរិតលក្ខណៈរបស់មនុស្សម្នាក់ដែរឬទេ? (មែនហើយ។) តើក្ដីមេត្តាករុណាអាចចាត់ចូលទៅក្នុងប្រភេទសេចក្ដីសប្បុរសបានដែរឬទេ? (មែនហើយ។) មនុស្សដែលមានចិត្តសប្បុរស ប្រាកដជាមានក្ដីមេត្តាករុណា។ បន្ទាប់មក គឺមានភាពសាមញ្ញ និងស្មារតីស្រឡាញ់កិត្តិយស។ ស្មារតីស្រឡាញ់កិត្តិយសរួមមាន សេចក្ដីថ្លៃថ្នូរ ការស្គាល់ខ្លួនឯង និងវិចារណញ្ញាណ។ បន្ទាប់មកទៀត គឺភាពទៀងត្រង់។ តើការបង្ហាញចេញនៃភាពទៀងត្រង់មានអ្វីខ្លះ? ចំណុចទាំងនេះរួមមាន ស្មារតីយុត្តិធម៌ ការស្អប់ខ្ពើមសេចក្ដីអាក្រក់ ការស្អប់សេចក្ដីទុច្ចរិត និងការចូលចិត្តអ្វីៗដែលវិជ្ជមាន។ ប្រសិនបើមនុស្សម្នាក់មានត្រឹមតែភាពទៀងត្រង់ នោះគឺមិនទាន់គ្រប់គ្រាន់ឡើយ។ ប្រសិនបើគេខ្វះការអត់ឱន និងការអត់ធ្មត់ ដោយនិយាយត្រង់ៗដោយមិនគិតពីសភាពរបស់មនុស្ស ឬកាលៈទេសៈ នោះគឺមិនល្អទេ ហើយចរិតលក្ខណៈរបស់គេក៏ខ្វះចំណុចមួយចំនួនដែរ។ ក៏មានការអត់ឱន និងការអត់ធ្មត់ផងដែរ ដែលទាំងពីរនេះគឺជាការបង្ហាញចេញជាក់លាក់នៃសេចក្ដីសប្បុរស ហើយពិតណាស់ អាចរាប់ថាជាលក្ខណៈតែមួយបាន។ ទាំងនេះគឺជាលក្ខណៈដែលភាពជាមនុស្សធម្មតាគួរតែមាន៖ ភាពស្មោះត្រង់ សេចក្ដីសប្បុរស ភាពស្មោះស្ម័គ្រ ភាពសាមញ្ញ ស្មារតីស្រឡាញ់កិត្តិយស ភាពទៀងត្រង់ ព្រមទាំងការអត់ឱន និងការអត់ធ្មត់ ដែលសរុបទាំងអស់មានប្រាំពីរ។ លក្ខណៈទាំងនេះដែលភាពជាមនុស្សធម្មតាមាន អាចត្រូវបានប្រើប្រាស់ដើម្បីវាស់ស្ទង់ថាតើមនុស្សម្នាក់មានភាពជាមនុស្សធម្មតាដែរឬទេ។ ទោះជាយ៉ាងណាក៏ដោយ ប្រធានបទនៃការប្រកបគ្នានៅថ្ងៃនេះ មិនមែនអំពីការបង្ហាញចេញជាក់លាក់នៃលក្ខណៈដែលភាពជាមនុស្សធម្មតាគួរតែមាន ឬថា បុគ្គលណាខ្លះមានលក្ខណៈទាំងនេះឡើយ។ ផ្ទុយទៅវិញ យើងនឹងប្រកបគ្នាអំពីប្រធានបទ «តើចរិតលក្ខណៈរបស់ពួកទទឹងនឹងព្រះគ្រីស្ទ គឺជាអ្វីឱ្យប្រាកដ»។ បើប្រៀបធៀបទៅនឹងទិដ្ឋភាពផ្សេងៗនៃចរិតលក្ខណៈធម្មតាដែលទើបតែបានរៀបរាប់ តើពួកទទឹងនឹងព្រះគ្រីស្ទមានលក្ខណៈណាមួយក្នុងចំណោមលក្ខណៈទាំងនេះដែរឬទេ ឬតើពួកគេមានលក្ខណៈមួយណាខ្លះ? (ពួកគេមិនមានលក្ខណៈណាមួយឡើយ។) ដោយសារអ្នករាល់គ្នាមានចំណាប់អារម្មណ៍បែបនេះចំពោះពួកទទឹងនឹងព្រះគ្រីស្ទ ចូរយើងសង្ខេបថាតើធាតុផ្សំអ្វីខ្លះនៅក្នុងចរិតលក្ខណៈរបស់ពួកទទឹងនឹងព្រះគ្រីស្ទ ដែលធ្វើឱ្យមនុស្សកំណត់លក្ខណៈពួកគេថាជាពួកទទឹងនឹងព្រះគ្រីស្ទ ហើយបង្ហាញថាបុគ្គលទាំងនេះមានភាពជាមនុស្សអាក្រក់ ថាពួកគេខ្វះភាពជាមនុស្សធម្មតា និងមានភាពជាមនុស្សនៃពួកទទឹងនឹងព្រះគ្រីស្ទ។ ប្រសិនបើនរណាម្នាក់មានការបង្ហាញចេញមួយឬពីរ ក្នុងចំណោមការបង្ហាញចេញជាច្រើននៃភាពជាមនុស្សធម្មតាដែលយើងបានស្រង់ចេញមកពីមុន នោះពួកគេប្រហែលជាមានភាពជាមនុស្សធម្មតាខ្លះហើយ។ ប្រសិនបើពួកគេមានការបង្ហាញចេញទាំងនោះទាំងអស់ នោះពួកគេមានភាពជាមនុស្សធម្មតាបំផុតហើយ។ ប៉ុន្តែ ពួកទទឹងនឹងព្រះគ្រីស្ទមិនមានលក្ខណៈណាមួយក្នុងចំណោមលក្ខណៈទាំងនេះឡើយ ដូច្នេះ តើភាពជាមនុស្សរបស់ពួកគេមានផ្ទុកអ្វីខ្លះឱ្យប្រាកដទៅ? ចូរយើងប្រកបគ្នាអំពីទិដ្ឋភាពនេះជាមុនសិន។

ក. ការនិយាយកុហកជាទម្លាប់

លក្ខណៈទីមួយដែលមាននៅក្នុងចរិតលក្ខណៈធម្មតា គឺភាពស្មោះត្រង់។ តើចរិតលក្ខណៈរបស់ពួកទទឹងនឹងព្រះគ្រីស្ទ មានរួមបញ្ចូលភាពស្មោះត្រង់ដែរឬទេ? ជាក់ស្ដែងណាស់ ពួកទទឹងនឹងព្រះគ្រីស្ទខ្វះភាពជាមនុស្សដែលស្មោះត្រង់។ ភាពជាមនុស្សរបស់ពួកគេ ច្បាស់ជាផ្ទុយពីភាពស្មោះត្រង់មិនខាន។ ដូច្នេះ តើក្នុងភាពជាមនុស្សរបស់ពួកទទឹងនឹងព្រះគ្រីស្ទ មានធាតុផ្សំអ្វីខ្លះនៃភាពជាមនុស្សខុសប្រក្រតី ដែលផ្ទុយពីភាពស្មោះត្រង់? (ពួកគេឧស្សាហ៍និយាយកុហក និងបោកបញ្ឆោតមនុស្ស។) តើយើងអាចនិយាយបានទេថា ការឧស្សាហ៍និយាយកុហក គឺដូចគ្នាទៅនឹងការនិយាយកុហកជាទម្លាប់ដែរឬទេ? តើការសង្ខេបបែបនេះ មិនកាន់តែជាក់លាក់ទេឬ? ប្រសិនបើយើងនិយាយថា មនុស្សនេះតែងតែនិយាយកុហក ឬមិនសូវនិយាយការពិត នោះការពណ៌នានេះមិនបង្ហាញពីកម្រិតបានគ្រប់គ្រាន់ទេ។ ប្រសិនបើយើងប្រើឃ្លាដូចជា «ពោរពេញដោយការកុហក» ដើម្បីពិពណ៌នាអំពីចរិតលក្ខណៈរបស់ពួកគេ នោះវាមិនសូវជាផ្លូវការប៉ុន្មានទេ។ ដូច្នេះ ការប្រើពាក្យ «ការនិយាយកុហកជាទម្លាប់» ដើម្បីពិពណ៌នាអំពីពួកគេ និងដើម្បីបញ្ជាក់ថា ភាពជាមនុស្សរបស់ពួកទទឹងនឹងព្រះគ្រីស្ទគឺមិនស្មោះត្រង់ គឺស័ក្ដិសមជាង។ «ការនិយាយកុហកជាទម្លាប់» គឺជាលក្ខណៈទីមួយ ជាអ្វីមួយដែលតែងតែបង្ហាញចេញ និងបើកសម្ដែងឱ្យឃើញចេញពីភាពជាមនុស្សរបស់ពួកទទឹងនឹងព្រះគ្រីស្ទ។ វាគួរតែជាលក្ខណៈទូទៅបំផុត ងាយស្រួលសង្កេតឃើញ និងងាយស្រួលញែកដឹង ដែលមនុស្សអាចនឹងជួបប្រទះ។ ឥឡូវនេះ តើវាសមនឹងប្រកបគ្នាអំពីការបង្ហាញចេញជាក់លាក់នៃការនិយាយកុហកជាទម្លាប់ដែរឬទេ? (មែនហើយ។)

ភាពជាមនុស្សរបស់ពួកទទឹងនឹងព្រះគ្រីស្ទ គឺមិនស្មោះត្រង់ឡើយ ដែលមានន័យថា ពួកគេគ្មានសេចក្ដីពិតសូម្បីតែបន្តិចសោះ។ អ្វីគ្រប់យ៉ាងដែលពួកគេនិយាយ និងធ្វើ គឺសុទ្ធតែមានការលាយឡំ និងមានផ្ទុកនូវចេតនា និងគោលដៅផ្ទាល់ខ្លួនរបស់ពួកគេ ហើយអ្វីដែលលាក់កំបាំងនៅក្នុងរឿងទាំងអស់នោះ គឺជាល្បិចកល និងឧបាយកលរបស់ពួកគេដែលមិនអាចលើកមកនិយាយ និងមិនអាចថ្លែងប្រាប់បាន។ ដូច្នេះ ពាក្យសម្ដី និងទង្វើរបស់ពួកទទឹងនឹងព្រះគ្រីស្ទ ភាពសៅហ្មងខ្លាំងពេក និងពោរពេញដោយភាពក្លែងក្លាយខ្លាំងពេក។ ទោះបីជាពួកគេនិយាយច្រើនប៉ុនណាក៏ដោយ ក៏គេមិនអាចដឹងបានថា ពាក្យសម្ដីរបស់ពួកគេមួយណាពិត មួយណាក្លែងក្លាយ មួយណាត្រូវ និងមួយណាខុសនោះឡើយ។ នេះគឺដោយសារតែពួកគេមិនស្មោះត្រង់ ហើយចិត្តគំនិតរបស់ពួកគេគឺស្មុគស្មាញខ្លាំងណាស់ ដោយពោរពេញទៅដោយឧបាយកលទុច្ចរិត និងសម្បូរទៅដោយល្បិចកល។ គ្មានពាក្យសម្ដីណាមួយរបស់ពួកគេដែលនិយាយត្រង់ទៅត្រង់មកនោះឡើយ។ ពួកគេមិននិយាយថា មួយគឺមួយ ពីរគឺពីរ មែនគឺមែន និងទេគឺទេនោះឡើយ។ ផ្ទុយទៅវិញ នៅក្នុងគ្រប់បញ្ហាទាំងអស់ ពួកគេតែងតែនិយាយបញ្ឆិតបញ្ឆៀង និងគិតទៅគិតមកម្ដងហើយម្ដងទៀតនៅក្នុងចិត្តរបស់ពួកគេ ដោយគិតគូរពីផលវិបាក ព្រមទាំងថ្លឹងថ្លែងពីគុណសម្បត្តិ និងគុណវិបត្តិពីគ្រប់ជ្រុងជ្រោយ។ បន្ទាប់មក ពួកគេកែច្នៃអ្វីដែលពួកគេចង់និយាយ រហូតធ្វើឱ្យពាក្យសម្ដីទាំងអស់នោះស្ដាប់ទៅស្មុគស្មាញ និងពិបាកយល់ណាស់។ មនុស្សស្មោះត្រង់មិនដែលយល់ពីអ្វីដែលមនុស្សបែបនេះនិយាយឡើយ ហើយងាយនឹងត្រូវពួកគេបោកបញ្ឆោត និងបោកប្រាស់ ហើយអ្នកណាដែលនិយាយ និងប្រាស្រ័យទាក់ទងជាមួយមនុស្សបែបនេះ តែងតែមានអារម្មណ៍ថានឿយហត់ និងលំបាក។ ពួកគេមិនដែលនិយាយថា មួយគឺមួយ និងពីរគឺពីរឡើយ ពួកគេមិនដែលនិយាយពីអ្វីដែលពួកគេកំពុងគិតនោះទេ ហើយក៏មិនដែលរៀបរាប់ពីរឿងរ៉ាវដូចសភាពពិតរបស់វាដែរ។ អ្វីគ្រប់យ៉ាងដែលពួកគេនិយាយ គឺមិនអាចវាស់ស្ទង់បាន ហើយគោលដៅ និងបំណងនៃទង្វើរបស់ពួកគេ គឺមានភាពស្មុគស្មាញខ្លាំងណាស់។ ប្រសិនបើរឿងពិតត្រូវបានបែកធ្លាយ ប្រសិនបើអ្នកដទៃមើលធ្លុះពួកគេ ហើយដឹងទាន់ពួកគេ ពួកគេនឹងប្រញាប់ប្រឌិតពាក្យកុហកមួយទៀតដើម្បីបិទបាំងរឿងនោះភ្លាម។ មនុស្សប្រភេទនេះតែងតែនិយាយកុហក ហើយបន្ទាប់ពីកុហករួច គេត្រូវនិយាយកុហកបន្ថែមទៀតដើម្បីរក្សាការកុហកនោះឱ្យបន្ដទៅបាន។ ពួកគេបោកប្រាស់អ្នកដទៃដើម្បីលាក់បាំងបំណងរបស់ខ្លួន ហើយប្រឌិតលេសបន្លំ និងហេតុផលគ្រប់បែបយ៉ាងដើម្បីគាំទ្រដល់ការកុហករបស់ពួកគេ។ ជាលទ្ធផល មនុស្សយល់ថាវាពិបាកណាស់ក្នុងការបែងចែកថាអ្វីជារឿងពិត និងអ្វីមិនមែនជារឿងពិត ហើយមិនដឹងថាពេលណាពួកគេនិយាយការពិតនោះទេ កុំថាឡើយពេលណា ពួកគេកំពុងនិយាយកុហកនោះ។ ពេលពួកគេកុហក មុខពួកគេមិនឡើងក្រហម ឬញញើតឡើយ គឺហាក់ដូចជាពួកគេកំពុងនិយាយការពិតអ៊ីចឹង។ តើនេះមិនមានន័យថា ពួកគេនិយាយកុហកជាទម្លាប់ទេឬអី? ឧទាហរណ៍ ពេលខ្លះ ពួកទទឹងនឹងព្រះគ្រីស្ទមើលទៅសំបកក្រៅទៅហាក់ដូចជាល្អចំពោះអ្នកដទៃ ចេះគិតគូរដល់ពួកគេ ហើយនិយាយស្ដីដោយភាពកក់ក្ដៅ ដែលស្ដាប់ទៅប្រកបដោយសេចក្ដីសប្បុរស និងគួរឱ្យរំជួលចិត្ត។ ប៉ុន្តែ ទោះបីជាពួកគេនិយាយបែបនេះក៏ដោយ ក៏គ្មាននរណាម្នាក់អាចដឹងថាពួកគេមានភាពស្មោះស្ម័គ្រឬអត់នោះទេ ហើយតែងតែត្រូវរង់ចាំរហូតដល់រឿងរ៉ាវកើតឡើងនៅប៉ុន្មានថ្ងៃក្រោយ ទើបអាចដឹងបានថាពួកគេស្មោះស្ម័គ្រឬក៏អត់។ ពួកទទឹងនឹងព្រះគ្រីស្ទតែងតែនិយាយដោយមានបំណង និងគោលដៅជាក់លាក់ ហើយគ្មាននរណាម្នាក់អាចដឹងថា តើពួកគេចង់បានអ្វីឱ្យប្រាកដនោះឡើយ។ មនុស្សបែបនេះនិយាយកុហកជាទម្លាប់ ហើយមិនខ្វល់ពីផលវិបាកនៃការកុហកណាមួយរបស់ពួកគេឡើយ។ ដរាបណាការកុហករបស់ពួកគេផ្ដល់ប្រយោជន៍ដល់ពួកគេ និងអាចបោកបញ្ឆោតអ្នកដទៃបាន ដរាបណាវាអាចសម្រេចគោលដៅរបស់ពួកគេបាន នោះពួកគេមិនខ្វល់ថាផលវិបាកនឹងទៅជាយ៉ាងណានោះឡើយ។ ពេលដែលពួកគេត្រូវបានគេលាតត្រដាង ពួកគេនឹងបន្តលាក់បាំង បន្តកុហក និងបន្តបោកប្រាស់ទៀត។ គោលការណ៍ និងវិធីសាស្ត្រដែលមនុស្សទាំងនេះប្រព្រឹត្តខ្លួន និងប្រព្រឹត្តក្នុងលោកីយ៍ គឺការបោកបញ្ឆោតមនុស្សដោយពាក្យកុហក។ ពួកគេជាមនុស្សមុខពីរ ហើយនិយាយបត់បែនតាមអ្នកស្ដាប់។ ពួកគេសម្ដែងតួអ្វីក៏ដោយឱ្យតែស្ថានការណ៍តម្រូវ។ ពួកគេជាមនុស្សក្រឡេចក្រឡុច មាត់របស់ពួកគេពោរពេញទៅដោយពាក្យកុហក ហើយពួកគេជាមនុស្សដែលមិនអាចទុកចិត្តបានឡើយ។ អ្នកណាដែលទាក់ទងជាមួយពួកគេមួយរយៈ នឹងត្រូវបានបំភាន់ ឬរងការរំខាន ហើយមិនអាចទទួលបានការផ្គត់ផ្គង់ ការជួយ ឬការស្ថាបនាឡើយ។ មិនថាពាក្យសម្ដីដែលចេញពីមាត់របស់មនុស្សបែបនេះអាក្រក់ ឬល្អ សមហេតុផល ឬមិនសមហេតុផល ស្រប ឬមិនស្របនឹងភាពជាមនុស្ស គំរោះគំរើយ ឬស៊ីវិល័យនោះទេ តាមសារជាតិ ពាក្យទាំងនោះសុទ្ធតែជាពាក្យក្លែងក្លាយ ជាពាក្យសម្ដីលាយឡំ និងជាពាក្យកុហកទាំងអស់។

ការបង្ហាញចេញទីមួយនៃចរិតលក្ខណៈរបស់ពួកទទឹងនឹងព្រះគ្រីស្ទ គឺការនិយាយកុហកជាទម្លាប់ ដែលយើងនឹងកំណត់លក្ខណៈថាជាធម្មជាតិជាអារក្ស។ ការបង្ហាញចេញនៃធម្មជាតិជាអារក្សនេះគឺថា មិនថានៅពេលណា ឬនៅទីណា ក្នុងឱកាសណា ឬពួកគេប្រាស្រ័យទាក់ទងជាមួយនរណានោះទេ ពាក្យសម្ដីដែលមនុស្សបែបនេះនិយាយ គឺស្រដៀងនឹងអ្វីដែលសត្វពស់ និងពួកអារក្សនិយាយដែរ គឺមិនសមនឹងឱ្យគេទុកចិត្តឡើយ។ គេត្រូវតែមានការប្រុងប្រយ័ត្ន និងចេះញែកដឹងជាពិសេសជាមួយមនុស្សបែបនេះ ដោយមិនត្រូវប្រញាប់ជឿពាក្យសម្ដីរបស់ពួកអារក្សឡើយ។ ការបង្ហាញចេញជាក់លាក់នៃការនិយាយកុហកជាទម្លាប់របស់ពួកគេគឺថា ពាក្យកុហកចេះតែហូរចេញពីមាត់របស់ពួកគេ។ ពាក្យសម្ដីដែលពួកគេនិយាយ មិនអាចទប់ទល់នឹងការពិចារណា ការវិភាគ ឬការញែកដឹងបានឡើយ។ ពួកគេអាចកុហកនៅពេលណាក៏បាន ហើយពួកគេជឿថា នៅក្នុងគ្រប់រឿងទាំងអស់ ពួកគេមិនអាចនិយាយអ្វីដែលជាការពិតបានឡើយ ថាអ្វីគ្រប់យ៉ាងដែលពួកគេនិយាយត្រូវតែជាពាក្យកុហក។ សូម្បីតែអ្នកសួរពួកគេអំពីអាយុរបស់ពួកគេក៏ដោយ ក៏ពួកគេពិចារណារឿងនេះ ដោយគិតថា៖ «តើពួកគេសួរអាយុរបស់ខ្ញុំ ក្នុងបំណងអ្វី? ប្រសិនបើខ្ញុំនិយាយថាខ្ញុំចាស់ តើពួកគេនឹងមើលងាយខ្ញុំ ហើយមិនបណ្ដុះបណ្ដាលខ្ញុំឬ? ប្រសិនបើខ្ញុំនិយាយថាខ្ញុំក្មេង តើពួកគេនឹងមើលងាយខ្ញុំ ដោយនិយាយថាខ្ញុំខ្វះបទពិសោធឬ? តើខ្ញុំគួរឆ្លើយតបយ៉ាងដូចម្ដេច?» សូម្បីតែរឿងសាមញ្ញបែបនេះ ក៏ពួកគេនៅតែអាចកុហក និងបដិសេធមិនប្រាប់អ្នកពីការពិតដែរ ហើយថែមទាំងបង្វែរសំណួរមកសួរអ្នកវិញថា៖ «តើអ្នកគិតថាខ្ញុំអាយុប៉ុន្មាន?» អ្នកនិយាយថា៖ «អាយុហាសិបឆ្នាំឬ?» «ជិតត្រូវហើយ»។ «សែសិបប្រាំឬ?» «សឹងតែត្រូវហើយ»។ តើពួកគេផ្ដល់ចម្លើយត្រឹមត្រូវដល់អ្នកដែរឬទេ? តាមរយៈការឆ្លើយតបរបស់ពួកគេ តើអ្នកដឹងថាពួកគេមានអាយុប៉ុន្មានដែរឬទេ? (ទេ។) នោះហើយជាការនិយាយកុហកជាទម្លាប់។

មានការបង្ហាញចេញមួយទៀតនៃការនិយាយកុហកជាទម្លាប់របស់ពួកទទឹងនឹងព្រះគ្រីស្ទ នោះគឺពួកគេថែមទាំងកុហកនៅពេលធ្វើបន្ទាល់ទៀតផង។ ការធ្វើបន្ទាល់ក្លែងក្លាយ គឺជាទង្វើដែលត្រូវបណ្ដាសា ដែលប្រមាថដល់និស្ស័យរបស់ព្រះជាម្ចាស់។ សូម្បីតែនៅក្នុងរឿងធ្វើបន្ទាល់ ក៏ពួកគេហ៊ានប្រឌិត កុហក និងប្រើល្បិចកលដែរ ដែលនេះពិតជាបង្ហាញពីការមិនខ្វល់ពីផលវិបាកអ្វីទាំងអស់ និងធម្មជាតិដែលមិនប្រែប្រួលបានរបស់ពួកគេមែន! នៅពេលដែលពួកគេឃើញអ្នកដទៃធ្វើបន្ទាល់ដោយផ្អែកលើបទពិសោធ និងការយល់ដឹង ខណៈដែលពួកគេមិនអាចធ្វើបាន ពួកគេក៏ចម្លងតាមអ្នកទាំងនោះ ដោយនិយាយអ្វីដែលអ្នកដទៃនិយាយ និងប្រឌិតថាខ្លួនមានបទពិសោធដូចគ្នានឹងបទពិសោធដែលអ្នកដទៃធ្លាប់មាន។ ប្រសិនបើពួកគេមិនយល់ពីរឿងអ្វីមួយដូចអ្នកដទៃទេ ពួកគេអះអាងថាពួកគេយល់។ ប្រសិនបើពួកគេខ្វះការយល់ដឹងតាមរយៈបទពិសោធ និងការបំភ្លឺបែបនេះ ពួកគេនៅតែទទូចថាខ្លួនមានទាំងពីរ។ សូម្បីតែព្រះជាម្ចាស់មិនបានប្រៀនប្រដៅពួកគេក៏ដោយ ក៏ពួកគេនៅតែទទូចថាទ្រង់បានធ្វើដូច្នេះដែរ។ សូម្បីតែក្នុងរឿងនេះ ក៏ពួកគេអាចកុហក និងក្លែងបន្លំបានដែរ ដោយមិនបង្ហាញការខ្វល់ខ្វាយ ឬយកចិត្តទុកដាក់អ្វីឡើយ ទោះបីជាផលវិបាកធ្ងន់ធ្ងរប៉ុនណាក៏ដោយ។ តើនេះមិនមែនជាការនិយាយកុហកជាទម្លាប់ទេឬអី? លើសពីនេះ មនុស្សបែបនេះនឹងបោកបញ្ឆោតអ្នកណាក៏ដោយ។ អ្នកខ្លះប្រហែលជាឆ្ងល់ថា៖ «ទោះជាយ៉ាងណាក៏ដោយ ពួកទទឹងនឹងព្រះគ្រីស្ទនៅតែជាមនុស្ស៖ តើពួកគេមិនចៀសវាងការបោកបញ្ឆោតអ្នកដែលស្និទ្ធស្នាលនឹងពួកគេបំផុត អ្នកដែលបានជួយពួកគេ ឬអ្នកដែលបានរួមទុក្ខលំបាកជាមួយពួកគេទេឬអី? តើពួកគេមិនចៀសវាងការបោកបញ្ឆោតសមាជិកគ្រួសារទេឬអី?» ការនិយាយថាពួកគេនិយាយកុហកជាទម្លាប់ មានន័យថា ពួកគេអាចបោកបញ្ឆោតអ្នកណាក៏បាន សូម្បីតែឪពុកម្ដាយ កូនៗរបស់ពួកគេ ហើយជាការពិតណាស់ សូម្បីតែបងប្អូនប្រុសស្រីក៏ដោយ។ មិនថាក្នុងរឿងធំ និងរឿងតូចទេ ពួកគេអាចបោកបញ្ឆោតមនុស្សបាន សូម្បីតែក្នុងរឿងដែលពួកគេគួរតែនិយាយការពិត ដែលការធ្វើបែបនេះនឹងមិននាំមកនូវផលវិបាក ឬប៉ះពាល់ដល់ពួកគេតាមរបៀបណាមួយ ហើយក៏មិនចាំបាច់ត្រូវប្រើប្រាជ្ញាអ្វីនោះដែរ។ ពួកគេក៏បោកបញ្ឆោតមនុស្ស និងប្រើពាក្យកុហកដើម្បីដោះស្រាយរឿងតូចតាច ដែលសម្រាប់អ្នកក្រៅ គឺមិនសមនឹងកុហកឡើយ ដែលវានឹងជារឿងសាមញ្ញ និងមិនមានបញ្ហាអ្វីទាល់តែសោះ សម្រាប់ពួកគេក្នុងការនិយាយត្រង់ៗ។ តើនេះមិនមែនជាការនិយាយកុហកជាទម្លាប់ទេឬ? ការនិយាយកុហកជាទម្លាប់ អាចនិយាយបានថាជាការបង្ហាញចេញចម្បងមួយរបស់ពួកអារក្ស និងសាតាំង។ ពីទស្សនៈនេះ តើយើងមិនអាចនិយាយបានទេឬថា ភាពជាមនុស្សរបស់ពួកទទឹងនឹងព្រះគ្រីស្ទមិនត្រឹមតែមិនស្មោះត្រង់ប៉ុណ្ណោះទេ ប៉ុន្តែថែមទាំងត្រូវបានសម្គាល់ដោយការនិយាយកុហកជាទម្លាប់ ដែលធ្វើឱ្យវាមិនអាចទុកចិត្តបាន? (មែនហើយ យើងអាចនិយាយបាន។) ប្រសិនបើបុគ្គលបែបនេះប្រព្រឹត្តអំពើខុសឆ្គង បន្ទាប់មកសម្រក់ទឹកភ្នែកក្រោយពីត្រូវបានបងប្អូនប្រុសស្រីលួសកាត់ និងរិះគន់ ដោយអះអាងតែសំបកក្រៅថា ខ្លួនមានអារម្មណ៍ជំពាក់ព្រះជាម្ចាស់ ហើយសន្យាថានឹងប្រែចិត្តនៅពេលក្រោយ តើអ្នកហ៊ានជឿពួកគេដែរឬទេ? (ទេ។) ហេតុអ្វីមិនជឿ? ភស្តុតាងដែលគួរឱ្យជឿជាក់បំផុតនោះគឺថា ពួកគេនិយាយកុហកជាទម្លាប់! ទោះបីជាពួកគេប្រែចិត្តតែសំបកក្រៅ យំសោកបោកខ្លួន គក់ទ្រូង និងស្បថស្បែយ៉ាងណាក៏ដោយ ក៏កុំជឿពួកគេឱ្យសោះ ពីព្រោះពួកគេកំពុងសម្រក់ទឹកភ្នែកក្រពើ ដែលជាទឹកភ្នែកដើម្បីបោកបញ្ឆោតមនុស្ស។ ពាក្យសម្ដីដែលបង្ហាញពីភាពសោកសៅ និងវិប្បដិសារីដែលពួកគេនិយាយចេញមក មិនមែនចេញពីចិត្តឡើយ វាគឺជាយុទ្ធសាស្ត្របណ្ដោះអាសន្នដែលបង្កើតឡើងដើម្បីទទួលបានការទុកចិត្តពីមនុស្ស តាមរយៈមធ្យោបាយបោកបញ្ឆោត។ នៅចំពោះមុខមនុស្ស ពួកគេយំសោកបោកខ្លួន ទទួលស្គាល់កំហុស ស្បថស្បែ និងបញ្ជាក់ពីជំហររបស់ពួកគេ។ ទោះជាយ៉ាងណាក៏ដោយ អ្នកដែលមានទំនាក់ទំនងល្អជាមួយពួកគេជាលក្ខណៈឯកជន អ្នកដែលពួកគេទុកចិត្តរាងច្រើន បែរជារាយការណ៍ពីរឿងរ៉ាវផ្សេងទៅវិញ។ ខណៈពេលដែលការទទួលស្គាល់កំហុសជាសាធារណៈ និងការស្បថថានឹងកែខ្លួន អាចមើលទៅហាក់ដូចជាពិតប្រាកដពីសំបកក្រៅ ប៉ុន្តែអ្វីដែលពួកគេនិយាយនៅពីក្រោយខ្នង បញ្ជាក់ថាអ្វីដែលពួកគេបាននិយាយពីមុន មិនមែនជាពាក្យពិតទេ តែជាពាក្យក្លែងក្លាយ ដែលបង្កើតឡើងដើម្បីបិទបាំងភ្នែកមនុស្សកាន់តែច្រើន។ តើពួកគេនឹងនិយាយអ្វីនៅក្រោយខ្នង? តើពួកគេនឹងទទួលស្គាល់ថាអ្វីដែលពួកគេបាននិយាយពីមុនជាពាក្យក្លែងក្លាយដែរឬទេ? ទេ ពួកគេនឹងមិនទទួលស្គាល់ឡើយ។ ពួកគេនឹងផ្សព្វផ្សាយភាពអវិជ្ជមាន លើកឡើងពីអំណះអំណាង និងដោះសារឱ្យខ្លួនឯង។ ការដោះសារ និងការប្រកែកនេះ បញ្ជាក់ថាការទទួលស្គាល់កំហុស ការប្រែចិត្ត និងពាក្យសម្បថរបស់ពួកគេ សុទ្ធតែជារឿងក្លែងក្លាយ ដែលមានបំណងបោកប្រាស់មនុស្ស។ តើបុគ្គលបែបនេះអាចទុកចិត្តបានដែរឬទេ? តើនេះមិនមែនជាការនិយាយកុហកជាទម្លាប់ទេឬអី? ពួកគេថែមទាំងអាចប្រឌិតការសារភាពកំហុស សម្រក់ទឹកភ្នែកក្លែងក្លាយ និងសន្យាថានឹងកែខ្លួន ហើយសូម្បីតែការស្បថស្បែរបស់ពួកគេក៏ជាការកុហកដែរ។ តើនេះមិនមែនជាធម្មជាតិជាអារក្សទេឬអី? ទោះបីជាពួកគេនិយាយថា៖ «ខ្ញុំយល់ត្រឹមតែប៉ុណ្ណេះទេ ឯរឿងផ្សេងទៀតខ្ញុំមិនដឹងឡើយ ហើយខ្ញុំស្វែងរកការបំភ្លឺពីព្រះជាម្ចាស់ និងសង្ឃឹមថានឹងទទួលបានជំនួយពីបងប្អូនប្រុសស្រី ដើម្បីទទួលបានការយល់ដឹងបន្តិចម្ដងៗ» នេះនឹងក្លាយជាអាកប្បកិរិយា និងសេចក្ដីថ្លែងការណ៍ដ៏ស្មោះត្រង់មួយ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទពិតជាមិនអាចនិយាយពាក្យពិតបែបនេះបានឡើយ។ ពួកគេមានអារម្មណ៍ថា៖ «ការនិយាយការពិតនឹងធ្វើឱ្យមនុស្សមើលងាយខ្ញុំ៖ ខ្ញុំនឹងបាត់បង់មុខមាត់ ហើយនឹងមានអារម្មណ៍ថាខ្លួនត្រូវបានបន្ទាបបន្ថោក តើកិត្យានុភាពរបស់ខ្ញុំមិនត្រូវបាត់បង់ទាំងស្រុងទេឬអី? តើខ្ញុំជានរណា? តើខ្ញុំអាចទទួលស្គាល់ការបរាជ័យបានទេ? ទោះបីជាខ្ញុំមិនយល់ក៏ដោយ ក៏ខ្ញុំត្រូវតែធ្វើពុតជាយល់ច្បាស់ណាស់ដែរ ខ្ញុំត្រូវតែបោកប្រាស់មនុស្ស និងពង្រឹងទីតាំងរបស់ខ្ញុំនៅក្នុងចិត្តរបស់ពួកគេជាមុនសិន»។ តើនេះមិនមែនជាការបង្ហាញចេញរបស់ពួកទទឹងនឹងព្រះគ្រីស្ទទេឬអី? ពីប្រភព និងរបៀបដែលពួកទទឹងនឹងព្រះគ្រីស្ទនិយាយ ក៏ដូចជាពាក្យសម្ដីដែលពួកគេនិយាយចេញមក វាច្បាស់ណាស់ថាមនុស្សបែបនេះនឹងមិនដែលស្មោះត្រង់ឡើយ។ នេះគឺហួសពីសមត្ថភាពរបស់ពួកគេហើយ។ ដោយសារការនិយាយកុហកជាទម្លាប់ គឺមានជាប់នៅក្នុងចរិតលក្ខណៈរបស់ពួកគេ ពួកគេចង់បោកប្រាស់មនុស្ស និងលាក់បាំងរឿងរ៉ាវនៅក្នុងគ្រប់កិច្ចការទាំងអស់ ដោយមិនចង់ឱ្យនរណាម្នាក់ដឹង ឬមើលឃើញការពិត ឬស្ថានភាពជាក់ស្ដែងឡើយ។ ជម្រៅចិត្តរបស់ពួកគេ គឺងងឹតសូន្យសុងណាស់។ ទិដ្ឋភាពនៃចរិតលក្ខណៈរបស់ពួកទទឹងនឹងព្រះគ្រីស្ទនេះ អាចត្រូវបានកំណត់លក្ខណៈយ៉ាងច្បាស់ថាខ្វះភាពជាមនុស្ស និងមានធម្មជាតិជាអារក្ស។ ពាក្យកុហករបូតចេញពីមាត់របស់ពួកគេយ៉ាងងាយស្រួលដោយមិនបាច់គិត ដល់ថ្នាក់ពួកគេមិននិយាយអ្វីដែលជាការពិតសូម្បីតែពេលពួកគេមមើ។ អ្វីៗសុទ្ធតែជាការបោកបញ្ឆោត សុទ្ធតែជាការកុហកទាំងអស់។ នេះហើយជាការនិយាយកុហកជាទម្លាប់។

ចរិតលក្ខណៈរបស់ពួកទទឹងនឹងព្រះគ្រីស្ទ គឺគ្មានភាពស្មោះត្រង់ទាល់តែសោះ។ សូម្បីតែពេលដែលពួកគេមិននិយាយក៏ដោយ ក៏នៅក្នុងចិត្តរបស់ពួកគេកំពុងតែគិតពិចារណាពីរបៀបបោកប្រាស់ បោកបញ្ឆោត និងបំភាន់មនុស្សដែរ។ ថាតើត្រូវបំភាន់នរណា ត្រូវនិយាយអ្វីនៅពេលដែលពួកគេចង់បំភាន់អ្នកទាំងនោះ ត្រូវប្រើវិធីសាស្ត្រអ្វីដើម្បីផ្ដើមការសន្ទនា និងត្រូវប្រើឧទាហរណ៍អ្វីខ្លះដើម្បីធ្វើឱ្យមនុស្សជឿ។ មិនថាពួកគេនិយាយ ឬគិតអ្វីនោះទេ ពួកគេមិនមានអាកប្បកិរិយាស្មោះត្រង់ មតិយោបល់ស្មោះត្រង់ ឬគំនិតស្មោះត្រង់នៅក្នុងចិត្តរបស់ពួកគេឡើយ។ រាល់ពេលវេលានៃជីវិតរបស់ពួកគេ រាល់វិនាទី គឺចំណាយទៅលើសភាពដែលចង់បោកប្រាស់ និងលេងល្បិចលើមនុស្ស។ រាល់វិនាទី និងរាល់ពេលវេលា ពួកគេកំពុងតែគិតពីរបៀបបោកប្រាស់ របៀបបំភាន់ និងរបៀបបោកបញ្ឆោតអ្នកដទៃ ដោយគំនិតទាំងនេះកាន់កាប់ពេញក្នុងចិត្តគំនិត និងជម្រៅចិត្តរបស់ពួកគេទាំងស្រុង។ តើនេះមិនមែនជាធម្មជាតិរបស់ពួកគេទេឬអី? តើមនុស្សបែបនេះអាចយល់ពីសេចក្ដីពិតបានដែរឬទេ នៅពេលដែលពួកគេស្ដាប់សេចក្ដីអធិប្បាយ ឬអានព្រះបន្ទូលរបស់ព្រះជាម្ចាស់? ទោះបីជាពួកគេយល់ក៏ដោយ តើពួកគេអាចអនុវត្តវាបានដែរឬទេ? (ទេ។) បើវិនិច្ឆ័យតាមជម្រៅចិត្ត និងចរិតលក្ខណៈរបស់ពួកគេ បុគ្គលបែបនេះច្បាស់ជាមិនមែនជាអ្នកដែលទទួលបានសេចក្ដីសង្គ្រោះឡើយ ពីព្រោះអ្វីគ្រប់យ៉ាងដែលពួកគេស្រឡាញ់ និងគិតនៅក្នុងចិត្តគំនិត និងពិភពខាងក្នុងរបស់ពួកគេ គឺជ្រួតជ្រាបទៅដោយធម្មជាតិជាអារក្ស ដែលប្រឆាំងនឹងសេចក្ដីពិត និងអ្វីៗដែលវិជ្ជមាន ដោយគ្មានចំណុចណាមួយដែលគួរឱ្យសរសើរឡើយ។ ដូច្នេះ តើលក្ខណៈនៃការនិយាយកុហកជាទម្លាប់នៅក្នុងភាពជាមនុស្សរបស់ពួកទទឹងនឹងព្រះគ្រីស្ទ គឺជារឿងប្រាកដប្រជាដែរឬទេ? (មែនហើយ។) មនុស្សដែលនិយាយកុហកជាទម្លាប់ មិនអនុវត្តសេចក្ដីពិតណាមួយឡើយ។ តើនេះមានផលវិបាកអ្វីខ្លះ? តើមនុស្សដែលមិនអនុវត្តសេចក្ដីពិតណាមួយ មានការសម្ដែងចេញជាក់លាក់អ្វីខ្លះ តើពួកគេអាចប្រព្រឹត្តអ្វីតាមតែអំពើចិត្តដែរឬទេ? តើពួកគេអាចធ្វើអ្វីតាមតែអំពើចិត្ត និងតាំងខ្លួនជាច្បាប់បានដែរឬទេ? តើពួកគេអាចបង្កើតនគរឯករាជ្យបានដែរឬទេ? តើពួកគេអាចខ្ជះខ្ជាយតង្វាយបានដែរឬទេ? តើពួកគេអាចបំភាន់មនុស្សបានដែរឬទេ? តើពួកគេអាចទិញទឹកចិត្តមនុស្សបានដែរឬទេ? ពួកគេអាចធ្វើរឿងទាំងនេះបានទាំងអស់។ នេះគឺជាពួកទទឹងនឹងព្រះគ្រីស្ទយ៉ាងពិតប្រាកដម្នាក់។ ពួកគេនិយាយកុហកជាទម្លាប់។ នៅពេលដែលការពិតត្រូវបានលាតត្រដាង មិនថាមានភ្នែកប៉ុន្មានគូកំពុងសម្លឹងមើលពួកគេនោះទេ មិនថាមានមនុស្សប៉ុន្មាននាក់រួមគ្នាធ្វើបន្ទាល់ និងលាតត្រដាងពួកគេនោះទេ ក៏ពួកគេបដិសេធមិនទទួលស្គាល់ដែរ។ នៅទីបំផុត ពួកគេប្រើប្រាស់យុទ្ធសាស្ត្រមួយដើម្បីដោះស្រាយជាមួយអ្នក ដោយអះអាងថាពួកគេបានភ្លេច និងធ្វើពុតជាមិនដឹងរឿង។ នៅចំណុចនេះ ក្នុងស្ថានភាពនេះ ពួកគេមិនអាចនិយាយពាក្យពិតសូម្បីតែមួយម៉ាត់ឡើយ ហើយពួកគេក៏មិនអាចងក់ក្បាល និងទទួលស្គាល់ ដោយនិយាយថា៖ «គឺខ្ញុំហ្នឹងហើយ ខ្ញុំខុសហើយ លើកក្រោយខ្ញុំនឹងកែប្រែ ហើយច្បាស់ជាមិនប្រព្រឹត្តកំហុសដដែលនេះទៀតទេ»។ នេះគឺជាពួកទទឹងនឹងព្រះគ្រីស្ទ ដែលមិនដែលទទួលកំហុស និងមិនដែលនិយាយពាក្យពិតនៅពេលណាមួយឡើយ។ តើពួកគេអាចត្រូវបានសង្គ្រោះជាមួយនឹងភាពជាមនុស្សបែបនេះដែរឬទេ? តើពួកគេអាចទទួលបានសេចក្ដីពិតដែរឬទេ? ពិតជាមិនអាចឡើយ។ ទោះបីជាពួកគេយល់ពីសេចក្ដីពិតក៏ដោយ ក៏ពួកគេមិនអាចទទួលបានវាដែរ ពីព្រោះពួកគេបដិសេធ ទាស់ទទឹង និងប្រឆាំងនឹងសេចក្ដីពិត។ នៅកម្រិតមូលដ្ឋានបំផុតនៃការនិយាយដោយស្មោះត្រង់ និងការទទួលស្គាល់កំហុសរបស់ខ្លួន សូម្បីតែសេចក្ដីពិតដ៏សាមញ្ញបំផុតនេះ ក៏ពួកគេមិនអាចអនុវត្ត ឬធ្វើវាបានឡើយ។ តើគេអាចរំពឹងឱ្យពួកគេលះបង់ឋានៈរបស់ពួកគេ លះបង់អនាគត និងវាសនារបស់ពួកគេ ព្រមទាំងលះបង់បំណងផ្ទាល់ខ្លួនរបស់ពួកគេបានដោយរបៀបណាទៅ? តើពួកគេអាចលះបង់រឿងទាំងនោះ និងបះបោរប្រឆាំងនឹងរឿងទាំងនោះបានដែរឬទេ? ពួកគេរឹតតែមិនអាចធ្វើដូច្នេះបានទៅទៀត។ ប្រសិនបើពួកគេមិនអាចនិយាយពាក្យពិតសូម្បីតែមួយម៉ាត់ផងនោះ ការរំពឹងឱ្យពួកគេធ្វើរឿងដែលពិបាកជាងនេះ គឺរឹតតែមិនសមស្របនឹងសភាពជាក់ស្ដែងទៅទៀត។

តើមានមនុស្សដែលនិយាយកុហកជាទម្លាប់នៅជុំវិញអ្នករាល់គ្នាដែរឬទេ? អ្នកខ្លះប្រហែលជានិយាយថា៖ «ខ្ញុំមិនទាន់ជួបនរណាម្នាក់ដែលនិយាយកុហកជាទម្លាប់នៅឡើយទេ ប៉ុន្តែខ្ញុំមានអារម្មណ៍ថា ខ្ញុំផ្ទាល់ប្រហែលជាមនុស្សបែបនេះហើយ»។ ខ្ញុំសូមប្រាប់អ្នកពីការពិត អ្នកកំពុងស្ថិតក្នុងស្ថានភាពដ៏គ្រោះថ្នាក់មួយហើយ។ តើមនុស្សដែលនិយាយកុហកជាទម្លាប់ នៅមានភាពជាមនុស្សសូម្បីតែបន្តិចបន្តួចដែរឬទេ? តើពួកគេមានអ្វីខុសប្លែកពីពួកអារក្សដែរឬទេ? តើមាននរណាម្នាក់ក្នុងចំណោមអ្នករាល់គ្នា និយាយកុហកជាទម្លាប់ដែរឬទេ? ឧបមាថា មិនថានៅក្នុងបរិយាកាស ឬមជ្ឈដ្ឋានណាក៏ដោយ មិនថាមានរឿងអ្វីកើតឡើងនោះទេ ពាក្យកុហកចេញមកយ៉ាងរលូនពីមនុស្សម្នាក់ ដោយមុខរបស់គេមិនឡើងក្រហម ឬបេះដូងរបស់គេលោតញាប់ឡើយ ហើយគេអាចចាត់ចែង និងដោះស្រាយអ្វីៗទាំងអស់ដោយពាក្យកុហក។ នៅពេលប្រព្រឹត្តខ្លួន និងដោះស្រាយកិច្ចការក្នុងលោកីយ៍ ព្រមទាំងនៅក្នុងគ្រប់ទិដ្ឋភាពនៃជីវិត ដរាបណាមានឱកាសនិយាយ អ្វីគ្រប់យ៉ាងដែលពួកគេនិយាយគឺជាពាក្យកុហក គ្មានប្រយោគណាមួយដែលជាការពិតឡើយ។ ពាក្យសម្ដីទាំងអស់នោះសុទ្ធតែបង្កប់នូវចេតនា និងគោលបំណង ហើយអមដោយល្បិចកលរបស់សាតាំង។ នេះមិនមែនជាមនុស្សដែលស្មោះត្រង់ឡើយ។ ការដែលអាចកុហកបានក្នុងគ្រប់ស្ថានភាព សូម្បីតែពេលដែលក្បាលរបស់ខ្លួនស្ថិតនៅលើជ្រញ់ក៏ដោយ តើនេះមិនមែនជាមនុស្សដែលគ្មានសង្ឃឹមអាចកែប្រែបានទេឬអី? បើវិនិច្ឆ័យតាមការបង្ហាញចេញផ្សេងៗនៃការនិយាយកុហកជាទម្លាប់នៅក្នុងពួកទទឹងនឹងព្រះគ្រីស្ទ ពាក្យកុហករបស់ពួកគេគឺមានច្រើនអនេក។ គោលបំណងនៃពាក្យសម្ដីរបស់ពួកគេ គឺដើម្បីបោកប្រាស់ បំភាន់ និងបោកបញ្ឆោតមនុស្ស។ ពាក្យសម្ដីទាំងអស់របស់ពួកគេ គឺពោរពេញទៅដោយល្បិចកល និងបំណងរបស់សាតាំង ដោយខ្វះការបង្ហាញចេញណាមួយនៃភាពស្មោះត្រង់ដែលមាននៅក្នុងភាពជាមនុស្សធម្មតាឡើយ។ គេអាចនិយាយបានថា ពួកទទឹងនឹងព្រះគ្រីស្ទខ្វះទាំងស្រុងនូវលក្ខណៈនៃភាពស្មោះត្រង់ ដែលជាផ្នែកមួយនៃភាពជាមនុស្សធម្មតា។ មនុស្សដែលខ្វះភាពស្មោះត្រង់ និងអាចនិយាយកុហកជាទម្លាប់ ត្រូវបានកំណត់លក្ខណៈថាមានធម្មជាតិជាអារក្ស ពោលគឺពួកគេគឺជាពួកអារក្ស។ មនុស្សបែបនេះមិនងាយនឹងត្រូវបានសង្គ្រោះឡើយ ពីព្រោះពួកគេមិនទទួលយកសេចក្ដីពិត ហើយពិបាកទទួលយកសេចក្ដីពិតនេះ។

ខ. ពិសពុល និងឃោរឃៅ

ក្រៅពីការនិយាយកុហកជាទម្លាប់ តើពួកទទឹងនឹងព្រះគ្រីស្ទមានការសម្ដែងចេញអ្វីផ្សេងទៀត? យើងទើបតែបានប្រកបគ្នាអំពីលក្ខណៈសម្បត្តិដ៏សំខាន់នៃសេចក្ដីសប្បុរស និងភាពស្មោះត្រង់នៅក្នុងភាពជាមនុស្សធម្មតា ហើយវាច្បាស់ណាស់ថា ពួកទទឹងនឹងព្រះគ្រីស្ទខ្វះខាតលក្ខណៈសម្បត្តិទាំងនេះទាំងស្រុង។ អ្វីក៏ដោយដែលមានស្រាប់ក្នុងភាពជាមនុស្សធម្មតា គឺពិតជាគ្មាននៅក្នុងពួកទទឹងនឹងព្រះគ្រីស្ទឡើយ។ អ្វីគ្រប់យ៉ាងដែលពួកគេមាន គឺជារឿងដែលផ្ទុយពីភាពជាមនុស្សធម្មតា ជារឿងអវិជ្ជមាន។ ដូច្នេះ តើអ្វីទៅដែលផ្ទុយពីសេចក្ដីសប្បុរស និងភាពស្មោះត្រង់? (ភាពពិសពុល និងភាពឃោរឃៅ។) ត្រឹមត្រូវណាស់ អ្នករាល់គ្នានិយាយបានត្រឹមត្រូវណាស់ គឺភាពពិសពុល និងភាពឃោរឃៅ។ ពួកទទឹងនឹងព្រះគ្រីស្ទខ្វះខាតលក្ខណៈដូចជាសេចក្ដីសប្បុរស និងភាពស្មោះត្រង់ ហើយផ្ទុយទៅវិញ ពួកគេមានធាតុពិសពុល និងឃោរឃៅ ដែលផ្ទុយពីសេចក្ដីសប្បុរស និងភាពស្មោះត្រង់។ តើភាពពិសពុល និងភាពឃោរឃៅ មានទំនាក់ទំនងជាមួយនឹងការនិយាយកុហកជាទម្លាប់ដែលយើងបានពិភាក្សាពីមុនដែរឬទេ? (មាន។) មានទំនាក់ទំនងជាក់លាក់មួយ។ តើពួកទទឹងនឹងព្រះគ្រីស្ទសម្ដែងចេញភាពពិសពុល និងភាពឃោរឃៅរបស់ពួកគេដោយរបៀបណា? (តាមរយៈសមត្ថភាពរបស់ពួកគេក្នុងការប្រឌិតរឿងកុហក និងទម្លាក់កំហុសលើអ្នកដទៃ។) ការប្រឌិតរឿងកុហក និងការទម្លាក់កំហុសលើអ្នកដទៃ ពាក់ព័ន្ធទាំងការនិយាយកុហកជាទម្លាប់ និងការមានភាពពិសពុល និងភាពឃោរឃៅ។ លក្ខណៈទាំងពីរនេះមានទំនាក់ទំនងគ្នាយ៉ាងជិតស្និទ្ធ។ ឧទាហរណ៍ ប្រសិនបើពួកគេប្រព្រឹត្តអំពើខុសឆ្គង ហើយមិនចង់ទទួលខុសត្រូវ ពួកគេបង្កើតរូបភាពបំភាន់ភ្នែក និយាយកុហក ហើយធ្វើឱ្យមនុស្សជឿថា វាជាទង្វើរបស់អ្នកដទៃ មិនមែនជាទង្វើរបស់ពួកគេផ្ទាល់ឡើយ។ ពួកគេទម្លាក់កំហុសទៅលើអ្នកដទៃ ដោយធ្វើឱ្យអ្នកនោះទទួលរងនូវផលវិបាក។ នេះមិនត្រឹមតែអាក្រក់ និងថោកទាបប៉ុណ្ណោះទេ ប៉ុន្តែវាកាន់តែពិសពុល និងឃោរឃៅទៅទៀត។ តើមានការសម្ដែងចេញអ្វីផ្សេងទៀតនៃភាពពិសពុល និងភាពឃោរឃៅរបស់ពួកទទឹងនឹងព្រះគ្រីស្ទ? (ពួកគេអាចធ្វើបាប វាយប្រហារ និងសងសឹកមនុស្ស។) ការដែលអាចធ្វើបាបមនុស្សបាន គឺជាភាពឃោរឃៅ។ អ្នកណាក៏ដោយដែលបង្កការគំរាមកំហែងដល់ឋានៈ កេរ្តិ៍ឈ្មោះ ឬកិត្យានុភាពរបស់ពួកគេ ឬអ្នកណាក៏ដោយដែលមិនអំណោយផលដល់ពួកគេ ពួកគេនឹងព្យាយាមគ្រប់មធ្យោបាយដើម្បីវាយប្រហារ និងសងសឹកអ្នកទាំងនោះ។ ជួនកាល ពួកគេថែមទាំងអាចប្រើអ្នកដទៃដើម្បីធ្វើបាបមនុស្សទៀតផង។ នេះហើយគឺជាភាពពិសពុល និងភាពឃោរឃៅ។ សរុបមក ឃ្លាថា «ពិសពុល និងឃោរឃៅ» បង្ហាញថា ពួកទទឹងនឹងព្រះគ្រីស្ទមានភាពព្យាបាទជាពិសេស។ របៀបដែលពួកគេប្រព្រឹត្ត និងប្រាស្រ័យទាក់ទងជាមួយមនុស្ស គឺមិនផ្អែកលើមនសិការឡើយ ហើយពួកគេមិនរស់នៅដោយសុខដុមរមនាក្នុងឋានៈស្មើគ្នាជាមួយអ្នកទាំងនោះទេ។ ផ្ទុយទៅវិញ គ្រប់ពេលវេលា ពួកគេព្យាយាមកេងប្រវ័ញ្ច ត្រួតត្រា និងប្រើឧបាយកលលើអ្នកដទៃ ដើម្បីយកមនុស្សទាំងនោះមកប្រើសម្រាប់ខ្លួនឯង។ វិធីសាស្ត្ររបស់ពួកគេក្នុងការប្រាស្រ័យទាក់ទងជាមួយអ្នកដទៃ គឺមិនធម្មតា ឬត្រង់ទៅត្រង់មកឡើយ។ ផ្ទុយទៅវិញ ពួកគេប្រើមធ្យោបាយ និងវិធីសាស្ត្រមួយចំនួន ដើម្បីបំភាន់មនុស្ស កេងប្រវ័ញ្ចពួកគេ និងប្រើប្រាស់ពួកគេជាអាវុធយ៉ាងលាក់កំបាំង ដោយមិនឱ្យពួកគេដឹងខ្លួន។ នៅក្នុងការប្រព្រឹត្តរបស់ពួកគេចំពោះនរណាម្នាក់ មិនថាខាងក្រៅមើលទៅល្អ ឬអាក្រក់យ៉ាងណាក៏ដោយ គឺគ្មានភាពស្មោះត្រង់ទាល់តែសោះ។ ពួកគេចូលទៅជិតអ្នកណាដែលពួកគេយល់ថាមានប្រយោជន៍ ហើយថយចេញឆ្ងាយពីអ្នកដែលពួកគេចាត់ទុកថាគ្មានប្រយោជន៍ ដោយមិនយកចិត្តទុកដាក់ចំពោះអ្នកទាំងនោះឡើយ។ សូម្បីតែចំពោះបុគ្គលដែលមិនសូវមានល្បិច ឬងាយរងគ្រោះក៏ដោយ ពួកគេគិតរកវិធីប្រើប្រាស់មធ្យោបាយ និងវិធីសាស្ត្រផ្សេងៗ ដើម្បីបំភាន់ និងដាក់អន្ទាក់អ្នកទាំងនោះ ដោយធ្វើឱ្យអ្នកទាំងនោះមានប្រយោជន៍សម្រាប់ខ្លួនពួកគេ។ ប៉ុន្តែ នៅពេលដែលមនុស្សទន់ខ្សោយ ជួបការលំបាក ឬត្រូវការជំនួយ ពួកទទឹងនឹងព្រះគ្រីស្ទគ្រាន់តែធ្វើមិនដឹងមិនឮ និងព្រងើយកន្តើយចំពោះពួកគេប៉ុណ្ណោះ។ ពួកគេមិនដែលបង្ហាញសេចក្ដីស្រឡាញ់ ឬផ្ដល់ជំនួយដល់មនុស្សបែបនេះឡើយ ផ្ទុយទៅវិញ ពួកគេច្រើនតែសម្លុត បំភាន់ និងថែមទាំងគិតរកវិធីដើម្បីកេងប្រវ័ញ្ចពួកគេឱ្យកាន់តែខ្លាំងទៀតផង។ ប្រសិនបើពួកគេមិនអាចកេងប្រវ័ញ្ចអ្នកទាំងនោះបានទេ ពួកគេក៏បោះបង់អ្នកទាំងនោះចោល ហើយមិនបង្ហាញសេចក្ដីស្រឡាញ់ ឬក្ដីអាណិតអាសូរចំពោះអ្នកទាំងនោះឡើយ។ តើមានដាននៃសេចក្ដីសប្បុរសណាមួយនៅក្នុងរឿងនេះដែរឬទេ? តើនេះមិនមែនជាការសម្ដែងចេញនូវភាពព្យាបាទទេឬ? វិធីសាស្ត្រ និងទស្សនវិជ្ជាដែលពួកទទឹងនឹងព្រះគ្រីស្ទប្រើក្នុងការប្រាស្រ័យទាក់ទងជាមួយមនុស្ស គឺការប្រើប្រាស់ល្បិចកល និងយុទ្ធសាស្ត្រដើម្បីកេងប្រវ័ញ្ច និងបោកបញ្ឆោតមនុស្ស ធ្វើឱ្យមនុស្សមិនអាចមើលធ្លុះពីពួកគេបាន ប៉ុន្តែបែរជាសុខចិត្តធ្វើការដូចជាទាសករឱ្យពួកគេ និងត្រៀមខ្លួនធ្វើតាមការបង្គាប់បញ្ជារបស់ពួកគេគ្រប់ពេល។ ពួកគេអាចសម្លុត និងធ្វើបាបអ្នកណាដែលញែកដឹងអំពីពួកគេ ហើយដែលពួកគេលែងអាចកេងប្រវ័ញ្ចបានទៀត។ ពួកគេថែមទាំងអាចទម្លាក់កំហុសលើអ្នកទាំងនោះតាមតែចិត្ត ធ្វើឱ្យបងប្អូនបោះបង់អ្នកទាំងនោះចោល រួចហើយពួកគេក៏បណ្ដេញអ្នកទាំងនោះចេញ ឬបោសសម្អាតអ្នកទាំងនោះចេញ។ សរុបមក ពួកទទឹងនឹងព្រះគ្រីស្ទមានភាពពិសពុល និងភាពឃោរឃៅ ដោយគ្មានសេចក្ដីសប្បុរស និងភាពស្មោះត្រង់ទាល់តែសោះ។ ពួកគេមិនដែលជួយអ្នកដទៃដោយស្មោះត្រង់ឡើយ ដោយមិនបង្ហាញក្ដីអាណិតអាសូរ ឬសេចក្ដីស្រឡាញ់ទេ នៅពេលដែលអ្នកដទៃជួបការលំបាក។ នៅក្នុងការប្រាស្រ័យទាក់ទងរបស់ពួកគេ ពួកគេប្រើល្បិចកលដើម្បីផលប្រយោជន៍ និងចំណេញផ្ទាល់ខ្លួន។ ទោះបីជាអ្នកណាចូលទៅជិតពួកគេ ឬស្វែងរកជំនួយពេលមានការលំបាកក៏ដោយ ពួកគេតែងតែគិតគណនាអំពីបុគ្គលនោះជានិច្ច ដោយគិតនៅក្នុងចិត្តថា៖ «ប្រសិនបើខ្ញុំជួយបុគ្គលនេះ តើទៅថ្ងៃមុខ ខ្ញុំអាចទាញយកប្រយោជន៍អ្វីពីគេបាន? តើគេអាចជួយខ្ញុំបានទេ? តើគេអាចមានប្រយោជន៍សម្រាប់ខ្ញុំដែរឬទេ? តើខ្ញុំអាចទទួលបានអ្វីពីគេ?» តើការដែលពួកគេតែងតែគិតអំពីរឿងទាំងនេះ មិនមែនជារឿងអាត្មានិយម និងគួរឱ្យស្អប់ខ្ពើមទេឬអី? (មែនហើយ។) នៅក្នុងការបោះឆ្នោតរបស់ពួកជំនុំ តើពួកទទឹងនឹងព្រះគ្រីស្ទនឹងប្រើវិធីសាស្ត្រអ្វីខ្លះ? (ពួកគេនឹងបន្ដុះបង្អាប់អ្នកដទៃ ហើយលើកតម្កើងខ្លួនឯង ដោយទម្លាក់អ្នកដែលពូកែជាងពួកគេ។) ការបន្ដុះបង្អាប់អ្នកដទៃ និងការលើកតម្កើងខ្លួនឯង ក៏ជាភាពពិសពុល និងភាពឃោរឃៅផងដែរ។ ពួកទទឹងនឹងព្រះគ្រីស្ទក៏អាចប្រើផលប្រយោជន៍តូចតាច ដើម្បីទាក់ទាញមនុស្ស និងអួតអាងពីការរួមចំណែករបស់ពួកគេ ដើម្បីទទួលបានការគោរព និងទទួលបានសន្លឹកឆ្នោតផងដែរ។ តើមានអ្វីផ្សេងទៀត? (ពួកគេមិនអាចវាយតម្លៃបេក្ខជនដោយឥតលម្អៀង និងសត្យានុម័តបានឡើយ ហើយពួកគេនឹងបញ្ចូលភាពលម្អៀង និងការរើសអើងផ្ទាល់ខ្លួនរបស់ពួកគេ។) រឿងនេះពាក់ព័ន្ធនឹងការប្រឌិតរឿងកុហក ដើម្បីមួលបង្កាច់អ្នកដទៃ។ កន្លងមកមានការប្រកបគ្នារួចហើយអំពីការសម្ដែងចេញជាក់លាក់ជាច្រើននៃភាពពិសពុល និងភាពឃោរឃៅរបស់ពួកទទឹងនឹងព្រះគ្រីស្ទ។ ភាពពិសពុលមានន័យថា ការមានល្បិចកលយ៉ាងច្រើនសន្ធឹកសន្ធាប់ ហើយគោលការណ៍របស់ពួកគេសម្រាប់ការប្រព្រឹត្តខ្លួន ការប្រាស្រ័យទាក់ទងជាមួយលោកីយ៍ និងការធ្វើអ្វីក៏ដោយ គឺពឹងផ្អែកលើយុទ្ធសាស្ត្រ ដោយគ្មានភាពស្មោះត្រង់ទាល់តែសោះ និងប្រកបដោយភាពក្លែងក្លាយ និងការបោកបញ្ឆោត។ ភាពឃោរឃៅ ភាគច្រើនសំដៅទៅលើភាពឃោរឃៅ និងភាពសាហាវយង់ឃ្នងនៅក្នុងវិធីសាស្ត្រនៃសកម្មភាពរបស់ពួកគេ មិនបង្ហាញសេចក្ដីករុណា ខ្វះមនោសញ្ចេតនាជាមនុស្ស បង្កគ្រោះថ្នាក់ដល់អ្នកដទៃ ហើយពួកគេសុខចិត្តសម្រេចគោលដៅរបស់ពួកគេ ទោះបីជាត្រូវធ្វើឱ្យអ្នកណាម្នាក់ឈឺចាប់ក៏ដោយ។ នេះហើយគឺជាភាពឃោរឃៅ ហើយវាផ្ទុយស្រឡះពីសេចក្ដីសប្បុរសរបស់មនុស្ស។ ប្រសិនបើមនុស្សម្នាក់មានសេចក្ដីសប្បុរសនៅក្នុងភាពជាមនុស្សរបស់ខ្លួន នោះនៅពេលប្រឈមមុខនឹងរឿងធម្មតា គេនឹងមានការអនុគ្រោះចំពោះអ្នកដទៃតាមដែលអាចធ្វើទៅបាន ហើយគេនឹងអត់ទោសឱ្យមនុស្ស។ មនុស្សបែបនេះមានការអត់ឱនចំពោះបញ្ហា និងកំហុសរបស់អ្នកដទៃ មិនចាប់កំហុសកំហុសគេលើរឿងកំប៉ិកកំប៉ុក បើអាចមិនប្រកាន់បាន គេក៏មិនប្រកាន់ដែរ។ បន្ថែមលើនេះ មនុស្សបែបនេះមានក្ដីអាណិតអាសូរ ហើយនៅពេលណាដែលគេឃើញអ្នកដទៃឆ្លងកាត់ការលំបាក គេសុខចិត្តជួយ ដោយយកការជួយអ្នកដទៃជាក្ដីអំណរ និងចាត់ទុកការស្ថាបនាអ្នកដទៃជាការទទួលខុសត្រូវផ្ទាល់ខ្លួន។ នេះហើយគឺជាសេចក្ដីសប្បុរស។ តើពួកទទឹងនឹងព្រះគ្រីស្ទមានលក្ខណៈនេះដែរឬទេ? (ទេ។) ពួកគេជឿថា៖ «ប្រសិនបើអ្នកជួបការលំបាក ហើយខ្ញុំជួយអ្នក នោះខ្ញុំត្រូវតែបង់ថ្លៃ។ ប្រសិនបើខ្ញុំផ្ដល់ផលប្រយោជន៍ដល់អ្នក តើខ្ញុំនឹងទទួលបានអ្វីមកវិញ? ប្រសិនបើខ្ញុំអាណិតអាសូរអ្នក តើអ្នកណានឹងអាណិតអាសូរខ្ញុំ? ប្រសិនបើខ្ញុំជួយអ្នក តើអ្នកនឹងចងចាំអំពើល្អរបស់ខ្ញុំដែរឬទេ? ប្រសិនបើអ្នកសុំឱ្យខ្ញុំលះបង់ខ្លួនឯងដើម្បីជួយអ្នក នោះអ្នកច្បាស់ជាកំពុងយល់សប្តិហើយ! តើយើងមានទំនាក់ទំនងអ្វីនឹងគ្នា? តើអ្នកអាចផ្ដល់ផលប្រយោជន៍អ្វីដល់ខ្ញុំ? តើអ្នកធ្លាប់ជួយខ្ញុំពីមុនមកដែរឬទេ? តើអ្នកជាអ្នកណា? តើអ្នកស័ក្ដិសមនឹងឱ្យខ្ញុំជួយដែរឬទេ? ប្រសិនបើអ្នកជាបុត្រីរបស់ស្ដេច ឬជាកូនប្រុសរបស់អ្នកមាន នោះប្រហែលជាការជួយអ្នក នឹងនាំមកនូវកិត្តិយស ឬផលចំណេញខ្លះដល់ខ្ញុំ។ ប៉ុន្តែ អ្នកមិនមែនជាមនុស្សបែបនោះឡើយ។ ហេតុអ្វីខ្ញុំត្រូវជួយអ្នក? តើខ្ញុំទទួលបានផលប្រយោជន៍អ្វីខ្លះពីការជួយអ្នក?» នេះគឺជារបៀបដែលពួកគេគិត នៅពេលពួកគេឃើញនរណាម្នាក់ជួបការលំបាក នរណាម្នាក់ដែលទន់ខ្សោយ ឬនរណាម្នាក់ដែលត្រូវការជំនួយ។ តើនេះជាសេចក្ដីសប្បុរសដែរឬទេ? នៅពេលដែលមនុស្សទាំងនេះឃើញនរណាម្នាក់ស្ថិតក្នុងសភាពទន់ខ្សោយ ពួកគេមិនត្រឹមតែចំអក និងឡកឡឺយអ្នកនោះប៉ុណ្ណោះទេ ប៉ុន្តែពួកគេថែមទាំងគិតគណនានៅក្នុងចិត្តរបស់ពួកគេទៀតផង។ អ្នកខ្លះថែមទាំងចាត់ទុកថា នេះជាឱកាសដើម្បីបង្ហាញពីខ្លួនឯង ឬទិញទឹកចិត្តបុគ្គលនោះទៀតផង។ គ្មានចំណុចណាមួយក្នុងរឿងនេះ ដែលជាសេចក្ដីសប្បុរសឡើយ។ ពួកទទឹងនឹងព្រះគ្រីស្ទតែងតែឆ្លៀតយកប្រយោជន៍ពីឱកាសបែបនេះ ដើម្បីបង្ហាញពីខ្លួនឯង។ ពួកគេនឹងមិនធ្វើសកម្មភាពឡើយ លុះត្រាតែមានផលចំណេញឱ្យពួកគេ លុះត្រាតែពួកគេមានគោលដៅ និងការជំរុញចិត្ត។ ប្រសិនបើពួកគេជួយនរណាម្នាក់ ពួកគេចង់បានអ្នកនោះធ្វើជាបក្ខពួក។ ប្រសិនបើពួកគេជួយ និងអាណិតអាសូរមនុស្សពីរនាក់ ពួកគេចង់បានបក្ខពួកពីរនាក់ គឺចង់បានមនុស្សជំនិតពីរនាក់ឱ្យធ្វើជាដៃស្ដាំរបស់ខ្លួន។ បើមិនដូច្នោះទេ ពួកគេនឹងមិនលូកដៃជួយសូម្បីតែបន្តិចឡើយ ហើយពួកគេប្រាកដជាមិនបង្ហាញសេចក្ដីស្រឡាញ់ចំពោះអ្នកដែលត្រូវការជំនួយទាំងនោះទេ។

ការសម្ដែងចេញចម្បងនៃភាពពិសពុល និងភាពឃោរឃៅរបស់ពួកទទឹងនឹងព្រះគ្រីស្ទ គឺថាអ្វីគ្រប់យ៉ាងដែលពួកគេធ្វើសុទ្ធតែមានគោលដៅច្បាស់លាស់ជាពិសេស។ អ្វីដែលពួកគេគិតដល់មុនគេ គឺផលប្រយោជន៍ផ្ទាល់ខ្លួនរបស់ពួកគេ ហើយវិធីសាស្ត្ររបស់ពួកគេគឺគួរឱ្យស្អប់ខ្ពើម គ្រោតគ្រាត ស្មោកគ្រោក ថោកទាប និងលួចលាក់។ គ្មានភាពស្មោះត្រង់ទាល់តែសោះនៅក្នុងរបៀបដែលពួកគេធ្វើអ្វីៗ នៅក្នុងរបៀបដែលពួកគេប្រព្រឹត្តចំពោះមនុស្ស និងគោលការណ៍ដែលពួកគេប្រកាន់យកក្នុងការប្រព្រឹត្តចំពោះមនុស្ស។ របៀបដែលពួកគេប្រព្រឹត្តចំពោះមនុស្ស គឺការឆ្លៀតយកផលប្រយោជន៍ពីពួកគេ និងការបង្វិលពួកគេលេង ហើយនៅពេលដែលមនុស្សលែងមានប្រយោជន៍សម្រាប់ពួកគេទៀត ពួកគេក៏បោះបង់អ្នកទាំងនោះចោល។ ប្រសិនបើអ្នកមានប្រយោជន៍សម្រាប់ពួកគេ ពួកគេធ្វើពុតជាខ្វល់ខ្វាយពីអ្នក៖ «តើអ្នកសុខសប្បាយទេ? តើអ្នកមានការលំបាកអ្វីដែរឬទេ? ខ្ញុំអាចជួយដោះស្រាយការលំបាករបស់អ្នកបាន។ សូមប្រាប់ខ្ញុំ ប្រសិនបើអ្នកមានបញ្ហាអ្វីមួយ។ មានខ្ញុំនៅក្បែរអ្នកហើយ។ តើយើងមានសំណាងប៉ុនណាទៅ ដែលមានទំនាក់ទំនងល្អបែបនេះ!» ពួកគេហាក់ដូចជាយកចិត្តទុកដាក់ខ្លាំងណាស់។ ប៉ុន្តែ ប្រសិនបើមានថ្ងៃមួយដែលអ្នកលែងមានប្រយោជន៍សម្រាប់ពួកគេទៀតនោះ ពួកគេនឹងបោះបង់អ្នកចោល។ ពួកគេនឹងទុកអ្នកចោលមួយឡែក ហើយមិនអើពើនឹងអ្នកឡើយ ហាក់បីដូចជាពួកគេមិនធ្លាប់ជួបអ្នកពីមុនមកអ៊ីចឹង។ នៅពេលដែលអ្នកពិតជាមានបញ្ហា ហើយទៅរកពួកគេដើម្បីសុំជំនួយនោះ អាកប្បកិរិយារបស់ពួកគេក៏ផ្លាស់ប្ដូរភ្លាមៗ។ ពាក្យសម្ដីរបស់ពួកគេលែងស្ដាប់ទៅពីរោះដូចកាលពួកគេសន្យាដំបូងថានឹងជួយអ្នកទៀតហើយ។ តើហេតុអ្វីបានជាដូច្នេះ? គឺដោយសារតែអ្នកគ្មានប្រយោជន៍សម្រាប់ពួកគេ។ ហេតុដូច្នេះហើយ ពួកគេឈប់យកចិត្តទុកដាក់ចំពោះអ្នកទៀតហើយ។ ហើយមិនត្រឹមតែប៉ុណ្ណោះទេ៖ ប្រសិនបើពួកគេដឹងថាអ្នកបានធ្វើអ្វីមួយខុស ឬរកឃើញអ្វីមួយដែលពួកគេអាចយកមកប្រើដើម្បីដាក់សម្ពាធលើអ្នកនោះ ពួកគេនឹងប្រែជាព្រងើយកន្តើយ និងចំអកឡកឡឺយដាក់អ្នក ហើយថែមទាំងអាចថ្កោលទោសអ្នកទៀតផង។ តើអ្នកគិតយ៉ាងណាដែរចំពោះវិធីសាស្ត្រនេះ? តើវាជាការសម្ដែងចេញនូវសេចក្ដីសប្បុរស និងភាពស្មោះត្រង់ដែរឬទេ? នៅពេលដែលពួកទទឹងនឹងព្រះគ្រីស្ទសម្ដែងចេញនូវភាពពិសពុល និងភាពឃោរឃៅបែបនេះនៅក្នុងអាកប្បកិរិយារបស់ពួកគេចំពោះអ្នកដទៃ តើមានដាននៃភាពជាមនុស្សណាមួយនៅក្នុងនោះដែរឬទេ? តើពួកគេមានភាពស្មោះត្រង់ចំពោះមនុស្សសូម្បីតែបន្តិចដែរឬទេ? គឺពិតជាគ្មានទាល់តែសោះ។ អ្វីគ្រប់យ៉ាងដែលពួកគេធ្វើ គឺដើម្បីតែផលប្រយោជន៍ មោទនភាព និងកេរ្តិ៍ឈ្មោះផ្ទាល់ខ្លួនរបស់ពួកគេ ដើម្បីឱ្យខ្លួនឯងមានឋានៈ និងភាពល្បីល្បាញក្នុងចំណោមអ្នកដទៃប៉ុណ្ណោះ។ ក្នុងចំណោមមនុស្សគ្រប់គ្នាដែលពួកគេជួប ប្រសិនបើពួកគេអាចកេងប្រវ័ញ្ចនរណាម្នាក់បាន ពួកគេនឹងកេងប្រវ័ញ្ចអ្នកនោះជាមិនខាន។ ចំពោះអ្នកដែលពួកគេមិនអាចកេងប្រវ័ញ្ចបាន ពួកគេមើលងាយ និងមិនយកចិត្តទុកដាក់ឡើយ។ សូម្បីតែអ្នកផ្ដួចផ្ដើមចូលទៅជិតពួកគេដោយខ្លួនឯងក៏ដោយ ក៏ពួកគេមិនអើពើនឹងអ្នក ហើយថែមទាំងមិនមើលមុខអ្នកផង។ ប៉ុន្តែ ប្រសិនបើមានថ្ងៃមួយដែលពួកគេត្រូវការអ្នក អាកប្បកិរិយារបស់ពួកគេចំពោះអ្នកក៏ផ្លាស់ប្ដូរភ្លាមៗ ហើយពួកគេប្រែជាយកចិត្តទុកដាក់ និងរួសរាយរាក់ទាក់យ៉ាងខ្លាំង ដែលធ្វើឱ្យអ្នកងឿងឆ្ងល់។ ហេតុអ្វីបានជាអាកប្បកិរិយារបស់ពួកគេចំពោះអ្នកផ្លាស់ប្ដូរ? (ពីព្រោះឥឡូវនេះ អ្នកមានតម្លៃដែលពួកគេអាចយកមកប្រើប្រាស់បាន។) ត្រឹមត្រូវណាស់៖ នៅពេលដែលពួកគេឃើញថាអ្នកមានតម្លៃដែលពួកគេអាចយកមកប្រើប្រាស់បាន អាកប្បកិរិយារបស់ពួកគេក៏ផ្លាស់ប្ដូរ។ តើអ្នករាល់គ្នាមានមនុស្សបែបនេះនៅជុំវិញខ្លួនដែរឬទេ? នៅពេលដែលមនុស្សទាំងនេះប្រាស្រ័យទាក់ទងជាមួយអ្នកដទៃ វាមិនងាយនឹងមើលដឹងច្បាស់ថាពួកគេកំពុងធ្វើអ្វីអាក្រក់យ៉ាងជាក់ស្ដែងនោះទេ។ តាមរយៈការសម្ដែងចេញ ពាក្យសម្ដី និងអាកប្បកិរិយាប្រចាំថ្ងៃរបស់ពួកគេ ក៏ហាក់ដូចជាគ្មានបញ្ហាអ្វីជាក់ស្ដែងដែរ។ ទោះជាយ៉ាងណាក៏ដោយ ប្រសិនបើអ្នកសង្កេតមើលដោយប្រុងប្រយ័ត្ននូវរបៀបដែលពួកគេប្រាស្រ័យទាក់ទងជាមួយមនុស្ស ជាពិសេសរបៀបដែលពួកគេប្រាស្រ័យទាក់ទងជាមួយអ្នកដែលស្និទ្ធស្នាលបំផុត និងអ្នកដែលជាទីស្រឡាញ់បំផុតរបស់ពួកគេ ហើយប្រសិនបើអ្នកឃើញពីរបៀបដែលពួកគេកេងប្រវ័ញ្ចអ្នកដទៃ និងរបៀបដែលពួកគេប្រព្រឹត្តចំពោះអ្នកទាំងនោះនៅពេលក្រោយ នោះតាមរយៈការសង្កេតនេះ អ្នកអាចសង្កេតឃើញពីចេតនា អាកប្បកិរិយា និងវិធីសាស្ត្ររបស់ពួកទទឹងនឹងព្រះគ្រីស្ទ នៅក្នុងការប្រាស្រ័យទាក់ទងរបស់ពួកគេជាមួយអ្នកដទៃ។ ពួកគេទាំងអស់គ្នាកំពុងតែស្វែងរកផលប្រយោជន៍ផ្ទាល់ខ្លួនតែម្យ៉ាងគត់ ដោយរស់នៅតាមទស្សនវិជ្ជារបស់សាតាំង និងគ្មានភាពជាមនុស្សធម្មតាទាល់តែសោះ។

ពួកទទឹងនឹងព្រះគ្រីស្ទមានលក្ខណៈដូចជាភាពពិសពុល និងភាពឃោរឃៅនៅក្នុងភាពជាមនុស្សរបស់ពួកគេ។ តើពួកគេអាចចុះសម្រុងជាមួយអ្នកដែលមានភាពស្មោះត្រង់ សប្បុរស និងស្មោះស្ម័គ្រនៅក្នុងការប្រាស្រ័យទាក់ទងជាមួយមនុស្ស និងការដោះស្រាយរឿងរ៉ាវនានាបានដែរឬទេ? តើពួកគេសុខចិត្តចូលទៅជិតមនុស្សបែបនេះដែរឬទេ? (ទេ ពួកគេមិនសុខចិត្តទេ។) តើពួកគេមើលឃើញចំពោះមនុស្សទាំងនេះយ៉ាងដូចម្ដេច? ពួកគេនិយាយថា៖ «មនុស្សទាំងនេះសុទ្ធតែជាមនុស្សល្ងង់ខ្លៅខ្លាំងណាស់ ហើយសម្ដីរបស់ពួកគេគឺត្រង់ៗពេកហើយ។ អ្នកគួរតែគិតឱ្យបានដិតដល់មុននឹងនិយាយ ហេតុអ្វីបានជាអ្នកនិយាយការពិតម៉្លេះ? ហេតុអ្វីបានជាសម្ដីរបស់អ្នកតែងតែសាមញ្ញម៉្លេះ?» នៅក្នុងក្រសែភ្នែករបស់ពួកទទឹងនឹងព្រះគ្រីស្ទ មនុស្សទាំងនេះគឺជាមនុស្សល្ងង់ខ្លៅគួរឱ្យអាណិត ហើយពួកទទឹងនឹងព្រះគ្រីស្ទមើលងាយពួកគេ។ នៅពេលដែលមនុស្សទាំងនេះឃើញនរណាម្នាក់ដែលមានចិត្តសប្បុរស និងប្រព្រឹត្តចំពោះមនុស្សដោយស្មោះស្ម័គ្រ មនុស្សទាំងនេះជួយបុគ្គលនោះដោយស្មោះពិតប្រាកដ នៅពេលដែលបុគ្គលនោះជួបការលំបាក និងត្រូវការជំនួយ ហើយមនុស្សទាំងនេះសង្ឃឹមចង់ឱ្យបុគ្គលនោះទទួលបានសេចក្ដីសុខ និងប្រាថ្នាចង់ផ្ដល់ឱ្យបុគ្គលនោះនូវផលប្រយោជន៍ ជំនួយ និងការស្ថាបនា។ ចំពោះមនុស្សបែបនេះ ពួកទទឹងនឹងព្រះគ្រីស្ទចាត់ទុកពួកគេថាល្ងង់ខ្លៅ និងល្ងីល្ងើ។ ពួកទទឹងនឹងព្រះគ្រីស្ទមិនជឿថា ធាតុវិជ្ជមានទាំងនេះដែលមាននៅក្នុងភាពជាមនុស្ស ជារឿងល្អ ឬជារឿងល្អប្រពៃដែលមនុស្សគួរតែមាននោះទេ។ ផ្ទុយទៅវិញ នៅក្នុងចិត្តរបស់ពួកគេ ពួកគេមានអារម្មណ៍ស្អប់ខ្ពើម ខ្ពើមរអើម និងមើលងាយចំពោះលក្ខណៈទាំងនេះដែលចាំបាច់សម្រាប់ភាពជាមនុស្សធម្មតា។ ពួកគេហៅមនុស្សស្មោះត្រង់ថាល្ងង់ខ្លៅ។ ពួកគេក៏និយាយដូចគ្នាចំពោះមនុស្សសប្បុរស ហើយរឹតតែនិយាយបែបនេះចំពោះមនុស្សស្មោះស្ម័គ្រទៅទៀត។ អស់អ្នកដែលជឿលើព្រះជាម្ចាស់ដោយភាពស្មោះត្រង់គួរសម ហើយអ្នកដែលបំពេញភារកិច្ចរបស់ពួកគេដោយភាពស្មោះត្រង់គួរសម អ្នកដែលមានចិត្តសប្បុរស ហើយមិនដែលធ្វើឱ្យអ្នកដទៃឈឺចាប់ ឬបង្កគ្រោះថ្នាក់ដល់អ្នកដទៃ អ្នកដែលស្រឡាញ់ និងអាណិតអាសូរអ្នកដទៃ អ្នកដែលអាចលះបង់ផលប្រយោជន៍ផ្ទាល់ខ្លួន និងជម្នះការលំបាកផ្ទាល់ខ្លួនដើម្បីជួយអ្នកដទៃ អ្នកដែលមានអារម្មណ៍ថាមានបន្ទុក និងការទទួលខុសត្រូវនៅពេលពួកគេឃើញអ្នកដែលទន់ខ្សោយ និងត្រូវការជំនួយ ពួកទទឹងនឹងព្រះគ្រីស្ទរឹតតែមានការមើលងាយចំពោះមនុស្សទាំងនេះនៅក្នុងជម្រៅចិត្តរបស់ពួកគេ។ ចំពោះអ្នកដែលមានភាពស្មោះស្ម័គ្រគួរសមនៅក្នុងសេចក្ដីជំនឿរបស់ពួកគេលើព្រះជាម្ចាស់ អ្នកដែលមានចិត្តកោតខ្លាចព្រះជាម្ចាស់ អ្នកដែលទទួលយកការ ពិនិត្យពិច័យរបស់ព្រះជាម្ចាស់នៅក្នុងគ្រប់កិច្ចការទាំងអស់ អ្នកដែលមានសមត្ថភាពបំពេញភារកិច្ចរបស់ពួកគេដោយភាពស្មោះស្ម័គ្រ ភាពស្មោះត្រង់ និងការទទួលខុសត្រូវ និងអ្នកដែលប្រកាន់យកអាកប្បកិរិយាស្មោះស្ម័គ្រចំពោះភារកិច្ចរបស់ពួកគេ ពួកទទឹងនឹងព្រះគ្រីស្ទមើលងាយ និងស្អប់បុគ្គលបែបនេះនៅក្នុងជម្រៅចិត្តរបស់ពួកគេ រីឯនៅខាងក្រៅវិញ ពួកគេគេចវេះ និងដកខ្លួនឱ្យឆ្ងាយពីបុគ្គលទាំងនោះយ៉ាងច្បាស់ក្រឡែត។ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ ធាតុវិជ្ជមានទាំងអស់នេះដែលចាំបាច់សម្រាប់ភាពជាមនុស្សធម្មតា មិនមែនជារឿងវិជ្ជមានអ្វីឡើយ៖ ធាតុទាំងនោះមិនស័ក្ដិសមនឹងទទួលបានការសរសើរ ឬការលើកស្ទួយនោះទេ។ ផ្ទុយទៅវិញ ពួកទទឹងនឹងព្រះគ្រីស្ទជឿថា ល្បិចកល យុទ្ធសាស្ត្រ របៀបគិតក្នុងចិត្តពេលប្រព្រឹត្តចំពោះមនុស្ស និងភាពឃោរឃៅរបស់ពួកគេផ្ទាល់ ទើបជារឿងគួរឱ្យសរសើរ។ គ្រប់ពេលវេលា មិនថាពួកគេធ្វើអ្វីក៏ដោយ ពួកគេកំពុងតែពិចារណា និងសម្រិតសម្រាំងក្នុងចិត្តនូវវិធីសាស្ត្រ និងល្បិចកលរបស់ពួកគេ។ មិនថាបញ្ហានោះតូចឬធំប៉ុនណាក៏ដោយ ពួកគេជឿថា វាមានប្រយោជន៍ និងចាំបាច់ក្នុងការធ្វើសកម្មភាពតាមរបៀបនេះ បើមិនដូច្នោះទេ វានឹងបណ្ដាលឱ្យមានការខាតបង់ និងប៉ះពាល់ដល់កេរ្តិ៍ឈ្មោះរបស់ពួកគេ។ ដោយសារតែធាតុទាំងនេះមាននៅក្នុងភាពជាមនុស្សរបស់ពួកទទឹងនឹងព្រះគ្រីស្ទ តើពួកគេអាចទទួលយកសេចក្ដីពិតបានដែរឬទេ? តើពួកគេអាចអនុវត្តសេចក្ដីពិតបានដែរឬទេ? គឺពិតជាមិនអាចទាល់តែសោះ។ ទោះបីជាអ្នកសង្កត់ធ្ងន់អំពីភាពស្មោះត្រង់ សេចក្ដីសប្បុរស និងរឿងវិជ្ជមានផ្សេងទៀតយ៉ាងណា ហើយតម្រូវឱ្យមនុស្សមានទិដ្ឋភាពទាំងនេះ ហើយប្រព្រឹត្តចំពោះមនុស្ស ប្រព្រឹត្តចំពោះភារកិច្ចរបស់ពួកគេ និងដោះស្រាយរឿងរ៉ាវផ្សេងៗស្របតាមភាពជាមនុស្សដ៏វិជ្ជមាននេះក៏ដោយ ក៏នៅក្នុងជម្រៅចិត្តរបស់ពួកទទឹងនឹងព្រះគ្រីស្ទ មានការបដិសេធ ការមើលងាយ និងការប្រទូសរ៉ាយចំពោះរឿងទាំងនេះដដែល។ ហេតុអ្វី? ពីព្រោះពួកទទឹងនឹងព្រះគ្រីស្ទគ្មានរឿងវិជ្ជមានទាំងនេះទាល់តែសោះ។ អ្វីដែលពួកគេមាននៅក្នុងសារជាតិរបស់ពួកគេ គឺជាចរិតលក្ខណៈនៃភាពពិសពុល និងភាពឃោរឃៅ ដែលជាធម្មជាតិរបស់អារក្ស។ តើមានគម្លាតរវាងចរិតលក្ខណៈនេះ និងការមានភាពស្មោះត្រង់ សប្បុរស និងស្មោះស្ម័គ្រ ដូចដែលព្រះជាម្ចាស់តម្រូវដែរឬទេ? មិនត្រឹមតែមានគម្លាតរវាងចរិតលក្ខណៈទាំងពីរប៉ុណ្ណោះទេ ប៉ុន្តែទាំងពីរនោះផ្ទុយស្រឡះពីគ្នាទាំងស្រុង គឺជាចរិតលក្ខណៈពីរដែលមានធម្មជាតិខុសគ្នា។ តើការសម្ដែងចេញ និងការបើកសម្ដែងណាមួយនៃភាពពិសពុល និងភាពឃោរឃៅរបស់ពួកទទឹងនឹងព្រះគ្រីស្ទ ស្របនឹងភាពជាមនុស្សធម្មតាដែរឬទេ? តើវាស្របនឹងសេចក្ដីពិតដែរឬទេ? ពិតជាមិនស្របឡើយ។ ទាំងអស់នេះសុទ្ធតែជាឧបាយកល និងល្បិចកលរបស់សាតាំង។ ធម្មជាតិដែលត្រូវបានសម្ដែងចេញដោយឧបាយកល និងល្បិចកលរបស់សាតាំង គឺពិតជាពិសពុល និងឃោរឃៅ ពោលគឺជាធាតុទាំងពីរដែលមិនគួរមាននៅក្នុងភាពជាមនុស្សធម្មតា តាមការតម្រូវរបស់ព្រះជាម្ចាស់ឡើយ។ ដោយផ្អែកលើការសម្ដែងចេញផ្សេងៗនៃភាពពិសពុល និងភាពឃោរឃៅដែលត្រូវបានប្រកបគ្នារួចមកហើយ សូមពិចារណាមើលថាតើមានមនុស្សនៅជុំវិញអ្នករាល់គ្នាដែលមានភាពជាមនុស្សបែបនេះដែរឬទេ។ ពួកទទឹងនឹងព្រះគ្រីស្ទ ដែលមានចរិតលក្ខណៈពិសពុល និងឃោរឃៅនេះ ពិតជាអាចធ្វើសកម្មភាពបានជាមិនខាន។ សកម្មភាពរបស់ពួកគេនឹងអាចមើលឃើញ អាចឮ និងអាចឱ្យអ្នកដទៃដឹងបាន។ ប្រសិនបើអាចដឹងបាន មនុស្សគួរតែអាចសង្កេតដឹងពីសកម្មភាពទាំងនោះ ហើយអាចទទួលស្គាល់ និងញែកដឹងពីបុគ្គលបែបនេះ។ ចរិតលក្ខណៈពិសពុល និងឃោរឃៅរបស់ពួកទទឹងនឹងព្រះគ្រីស្ទ គួរតែជារឿងទូទៅ និងជាការសម្ដែងចេញមួយដែលឃើញមានជាទូទៅ និងច្បាស់ក្រឡែត។ វាមិនមែនជាគំនិត ការគិត ឬចេតនាដែលលាក់កំបាំងនោះទេ ប៉ុន្តែវាជាភាពជាមនុស្សរបស់ពួកគេដែលត្រូវបានបើកសម្ដែងចេញមក និងជាវិធីសាស្ត្រ មធ្យោបាយ និងយុទ្ធសាស្ត្រក្នុងសកម្មភាពរបស់ពួកគេ។ មនុស្សគួរតែអាចយល់ដឹងពីទិដ្ឋភាពនេះបាន។

គ. គ្មានសេចក្ដីថ្លៃថ្នូរ និងមិនខ្វល់ពីភាពអាម៉ាស់

ភាពជាមនុស្សធម្មតាមានភាពសាមញ្ញ ប៉ុន្តែ តើពួកទទឹងនឹងព្រះគ្រីស្ទជាមនុស្សសាមញ្ញដែរឬទេ? ច្បាស់ណាស់ថា មិនមែនទេ។ ភាពពិសពុល ភាពឃោរឃៅ និងការនិយាយកុហកជាទម្លាប់ ដែលយើងទើបតែបានប្រកបគ្នា គឺផ្ទុយពីភាពសាមញ្ញ។ ភាពសាមញ្ញគឺងាយយល់ ដូច្នេះយើងនឹងមិនប្រកបគ្នាអំពីរឿងនេះទេ។ ចូរយើងប្រកបគ្នាអំពីការមានសេចក្ដីថ្លៃថ្នូរវិញ។ ការមានសេចក្ដីថ្លៃថ្នូរ គឺជារឿងដែលគួរតែមាននៅក្នុងភាពជាមនុស្សធម្មតា។ វាមានន័យថាមានវិចារណញ្ញាណ។ តើពាក្យអ្វីដែលផ្ទុយពីការមានសេចក្ដីថ្លៃថ្នូរ? (មិនខ្វល់ពីភាពអាម៉ាស់។) អត្ថន័យនៃការមិនខ្វល់ពីភាពអាម៉ាស់ គឺការមិនចេះអៀនខ្មាស។ និយាយម្យ៉ាងទៀត វាអាចសង្ខេបបានថា ជាការខ្វះសេចក្ដីថ្លៃថ្នូរ។ តើពួកទទឹងនឹងព្រះគ្រីស្ទធ្វើសកម្មភាពអ្វីខ្លះ ហើយតើមានការសម្ដែងចេញ ឬការអនុវត្តជាក់លាក់អ្វីខ្លះ ដែលបង្ហាញថាពួកគេខ្វះសេចក្ដីថ្លៃថ្នូរ និងមិនខ្វល់ពីភាពអាម៉ាស់? ពួកទទឹងនឹងព្រះគ្រីស្ទប្រជែងយកឋានៈជាមួយព្រះជាម្ចាស់យ៉ាងចំហ ដែលនេះគឺជាការខ្វះសេចក្ដីថ្លៃថ្នូរ និងមិនខ្វល់ពីភាពអាម៉ាស់។ មានតែពួកទទឹងនឹងព្រះគ្រីស្ទប៉ុណ្ណោះ ដែលអាចប្រជែងជាមួយព្រះជាម្ចាស់យ៉ាងចំហដើម្បីដណ្ដើមយកឋានៈ និងរាស្ដ្ររើសតាំងរបស់ព្រះជាម្ចាស់។ ទោះបីជាមនុស្សស្ម័គ្រចិត្ត ឬមិនស្ម័គ្រចិត្តក៏ដោយ ក៏ពួកទទឹងនឹងព្រះគ្រីស្ទចង់ត្រួតត្រាពួកគេដែរ។ ទោះបីជាពួកគេមានសមត្ថភាព ឬគ្មានក៏ដោយ ក៏ពួកទទឹងនឹងព្រះគ្រីស្ទចង់តស៊ូដណ្ដើមយកឋានៈដែរ ហើយបន្ទាប់ពីទទួលបានឋានៈនោះហើយ ពួកគេរស់នៅពឹងលើពួកជំនុំ ហើយហូប និងផឹកពីរាស្ដ្ររើសតាំងរបស់ព្រះជាម្ចាស់ ដោយបណ្ដោយឱ្យរាស្ដ្ររើសតាំងរបស់ព្រះជាម្ចាស់ចិញ្ចឹមពួកគេ ដោយខ្លួនឯងមិនធ្វើអ្វីសោះ។ ពួកគេមិនផ្គត់ផ្គង់ជីវិតដល់រាស្ដ្ររើសតាំងរបស់ព្រះជាម្ចាស់ទាល់តែសោះ ប៉ុន្តែបែរជាចង់នាំអ្នកទាំងនោះមកនៅក្រោមអំណាចរបស់ពួកគេ ដោយធ្វើឱ្យអ្នកទាំងនោះស្ដាប់ពួកគេ បម្រើពួកគេ និងធ្វើការដូចទាសករឱ្យពួកគេ ហើយពួកគេចង់បង្កើតឋានៈរបស់ខ្លួននៅក្នុងចិត្តមនុស្ស។ ប្រសិនបើអ្នកនិយាយល្អពីអ្នកដទៃ ប្រសិនបើអ្នកសរសើរតម្កើងសេចក្ដីសប្បុរស ព្រះគុណ ព្រះពរ និងសព្វានុភាពរបស់ព្រះជាម្ចាស់ ពួកគេមានអារម្មណ៍មិនសប្បាយចិត្ត និងមិនពេញចិត្តឡើយ។ ពួកគេតែងតែចង់ឱ្យអ្នកនិយាយលើកតម្កើងពួកគេ ចង់ឱ្យអ្នកមានកន្លែងសម្រាប់ពួកគេនៅក្នុងចិត្តរបស់អ្នក ចង់ឱ្យអ្នកគោរព និងកោតសរសើរពួកគេ ហើយវាត្រូវតែជាការគោរពដោយគ្មានការលាយឡំ។ អ្វីគ្រប់យ៉ាងដែលអ្នកធ្វើ ត្រូវតែដើម្បីពួកគេ និងដោយគិតគូរដល់ពួកគេ។ អ្នកត្រូវតែដាក់ពួកគេជាអាទិភាពនៅគ្រប់ពេលក្នុងគ្រប់ពាក្យសម្ដី និងទង្វើរបស់អ្នក ដោយគិតគូរពីគំនិត និងអារម្មណ៍របស់ពួកគេ។ តើនេះមិនមែនជាការខ្វះសេចក្ដីថ្លៃថ្នូរ និងការមិនខ្វល់ពីភាពអាម៉ាស់ទេឬអី? តើពួកទទឹងនឹងព្រះគ្រីស្ទមិនធ្វើសកម្មភាពបែបនេះទេឬអី? (មែនហើយ ពួកគេធ្វើបែបនេះ។) តើមានការសម្ដែងចេញអ្វីផ្សេងទៀត? ពួកគេលួច និងខ្ជះខ្ជាយតង្វាយ ដោយយកតង្វាយរបស់ព្រះជាម្ចាស់មកធ្វើជារបស់ខ្លួន។ នេះក៏ជាការខ្វះសេចក្ដីថ្លៃថ្នូរ និងមិនខ្វល់ពីភាពអាម៉ាស់ផងដែរ គឺវាច្បាស់ក្រឡែតពេកហើយ!

និយាយពីការលួចតង្វាយ មានហេតុការណ៍ជាក់លាក់មួយបានកើតឡើង។ បងប្អូនមួយចំនួនបានថ្វាយរបស់របរ ដែលត្រូវបានបញ្ជូនបន្តទៅកាន់ពួកជំនុំមួយ ហើយអ្នកទទួលខុសត្រូវក្នុងការថែរក្សាតង្វាយនោះ បានកត់សម្គាល់ឃើញថា មានដបចំនួនពីរដែលគ្មានស្លាកសញ្ញាបញ្ជាក់ថា ជារបស់សម្រាប់ខាងលើឡើយ ហើយក៏គ្មានការណែនាំជាក់លាក់អ្វីដែរ។ ដោយមិនដឹងថារបស់ទាំងនោះជាអ្វី បុគ្គលនេះបានរក្សាទុកវាដោយគ្មានការអនុញ្ញាត ហើយមិនបានបញ្ជូនវាទៅខាងលើឡើយ។ ក្រោយមក នៅពេលដែលខ្ញុំសួរថាតើគាត់មានរបស់ទាំងនោះដែរឬទេ គាត់បាននិយាយថា គាត់មានដបចំនួនពីរ។ ខ្ញុំបានសួរថា ហេតុអ្វីបានជាគាត់មានរបស់ទាំងនោះស្រាប់ៗ ហើយគាត់ក៏បានពន្យល់ពីស្ថានភាពនោះថា៖ «ដោយសារតែដបទាំងពីរនេះមកដល់ដោយគ្មានស្លាកសញ្ញាបញ្ជាក់ថាវាជាអ្វី ឬបញ្ជាក់ថាវាសម្រាប់ខាងលើ ទើបយើងរក្សាទុកវានៅទីនេះ។ ប្រសិនបើវាមានស្លាកសញ្ញាបញ្ជាក់ថាជារបស់ដែលយើងអាចយកមកប្រើបាន នោះយើងនឹងរក្សាទុក និងប្រើប្រាស់វា។ ប្រសិនបើវាអាចលក់បាន យើងនឹងលក់វា»។ តើអ្នករាល់គ្នាគិតថា បញ្ហានៅទីនេះគឺជាអ្វី? ទំនិញមានតម្លៃមួយចំនួនត្រូវបានផ្ទេរមកទីនេះពីកន្លែងផ្សេងៗ ខ្លះមានការណែនាំ ហើយជាច្រើនទៀតគ្មានការណែនាំ ឬស្លាកសញ្ញាឡើយ។ ក្នុងកាលៈទេសៈធម្មតា ប្រសិនបើអ្នករាល់គ្នាប្រើការវិភាគប្រកបដោយវិចារណញ្ញាណ តើរបស់របរទាំងនេះគួរតែប្រគល់ឱ្យអ្នកណា? (គួរតែថ្វាយដល់ព្រះជាម្ចាស់ជាតង្វាយ។) មនុស្សដែលមានវិចារណញ្ញាណធម្មតា គួរតែគិតបែបនេះ។ ទោះជាយ៉ាងណាក៏ដោយ មាននរណាម្នាក់បាននិយាយថា៖ «របស់ទាំងនេះមិនមានស្លាកសញ្ញាបញ្ជាក់ថាសម្រាប់ខាងលើឡើយ»។ តាមអត្ថន័យបង្កប់ បុគ្គលនោះចង់និយាយថា៖ «របស់ទាំងនេះមិនមែនសម្រាប់អ្នកទេ។ តើរបស់ទាំងនេះមានអ្វីពាក់ព័ន្ធនឹងអ្នក? ដោយសារតែវាមិនមានស្លាកសញ្ញាបញ្ជាក់ថាសម្រាប់អ្នក ខ្ញុំមានសិទ្ធិចាត់ចែងវា។ ខ្ញុំនឹងមិនប្រគល់វាឱ្យអ្នកទេ។ ប្រសិនបើខ្ញុំចង់លក់វា ខ្ញុំនឹងលក់វា។ ប្រសិនបើខ្ញុំចង់ប្រើវា ខ្ញុំនឹងប្រើវា។ ប្រសិនបើខ្ញុំមិនចង់ប្រើវា ឬលក់វាទេ ខ្ញុំគ្រាន់តែទុកវានៅទីនោះ ហើយខ្ជះខ្ជាយវាចោល!» នេះគឺជាទស្សនៈរបស់អ្នកទទួលខុសត្រូវ។ តើអ្នកគិតយ៉ាងណាដែរចំពោះទស្សនៈនេះ? តើមានមនុស្សដែលនាំយករបស់មានតម្លៃទាំងនេះពីចម្ងាយមកកាន់ពួកជំនុំ ឬប្រគល់វាឱ្យបុគ្គលណាម្នាក់ ដោយមិនបញ្ជាក់ថាសម្រាប់អ្នកណាដែរឬទេ? (គ្មានទេ។) តើអ្នកណានឹងបង្ហាញសេចក្ដីស្រឡាញ់ដ៏ធំធេងបែបនេះ ដើម្បីប្រគល់របស់មានតម្លៃដល់ពួកជំនុំ ដល់ដំណាក់របស់ព្រះជាម្ចាស់ ឬដល់បងប្អូននោះ? រហូតមកដល់សព្វថ្ងៃនេះ ខ្ញុំមិនទាន់ឃើញនរណាម្នាក់ដែលមានសេចក្ដីស្រឡាញ់ដ៏ធំធេងបែបនេះ ឬនរណាម្នាក់ដែលផ្ដល់តង្វាយ ឬការបរិច្ចាគបែបនេះឡើយ។ សូម្បីតែរបស់របរធម្មតា និងមានតម្លៃថោក ក៏អ្នកត្រូវតែចំណាយប្រាក់ទិញវាដែរ។ ដូច្នេះ ទាក់ទងនឹងទំនិញមានតម្លៃទាំងនេះ តើមាននរណាម្នាក់ដែលចេះតែឱ្យវាដោយឥតគិតថ្លៃដែរឬទេ? (គ្មានទេ។) ទោះបីជាអ្នកដែលផ្ញើរបស់ទាំងនេះមិនបានបញ្ជាក់ថាវាសម្រាប់អ្នកណាក៏ដោយ ក៏មនុស្សគួរតែដឹងថាអ្នកណាជាអ្នកទទួលវាដែរ។ នេះគឺជាភាពមានវិចារណញ្ញាណដែលគួរតែមាននៅក្នុងភាពជាមនុស្ស។ តើអ្នកទទួលខុសត្រូវគួរដោះស្រាយបញ្ហានេះដោយរបៀបណា? តើគាត់គួរចាត់ចែងរបស់របរទាំងនេះដោយរបៀបណា? យ៉ាងហោចណាស់ គាត់គួរតែសួរខាងលើថា៖ «តើខាងលើចង់បានរបស់ទាំងនេះដែរឬទេ? បើមិនចង់បានទេ តើយើងគួរចាត់ចែងវាយ៉ាងដូចម្ដេច?» ត្រឹមតែសំណួរទាំងពីរនេះ បញ្ហាអាចត្រូវបានដោះស្រាយរួចបាត់ទៅហើយ សំណួរទាំងពីរនេះនឹងបង្ហាញថា ចរិតលក្ខណៈរបស់បុគ្គលនោះមានវិចារណញ្ញាណធម្មតា។ ប៉ុន្តែ អ្នកទទួលខុសត្រូវក្នុងការថែរក្សាតង្វាយ មិនអាចសូម្បីតែសួរសំណួរសាមញ្ញទាំងពីរនេះ ហើយគាត់ក៏គ្មានភាពមានវិចារណញ្ញាណដ៏ចាំបាច់បំផុតដែលមនុស្សម្នាក់គួរតែមានដែរ។ ហេតុអ្វីបានជាគាត់ជឿថារបស់ទាំងនេះគឺសម្រាប់ពួកជំនុំ? គាត់ថែមទាំងបានបន្ថែមសម្ដីមួយឃ្លាទៀតថា៖ «របស់ទាំងនេះមិនមានស្លាកសញ្ញាបញ្ជាក់ថាសម្រាប់ខាងលើឡើយ»។ តើនេះមិនមែនជាបញ្ហាទេឬអី? តើឃ្លាថា «របស់ទាំងនេះមិនមានស្លាកសញ្ញាបញ្ជាក់ថាសម្រាប់ខាងលើឡើយ» បង្កប់អត្ថន័យអ្វី? ហេតុអ្វីបានជាគាត់បន្ថែមសម្ដីមួយឃ្លានេះ? (ដើម្បីរកហេតុផលសម្រាប់ការខ្ជះខ្ជាយតង្វាយរបស់ព្រះជាម្ចាស់តាមតែអំពើចិត្តរបស់គាត់។) គឺពិតជាអ៊ីចឹងមែន។ តើមនុស្សដែលធ្វើរឿងបែបនេះ ពិតជាអាចមានសេចក្ដីថ្លៃថ្នូរនៅក្នុងភាពជាមនុស្សរបស់ខ្លួនដែរឬទេ? ច្បាស់ណាស់ថា មិនមានទេ។ តើមនុស្សដែលគ្មានចរិតលក្ខណៈនេះ មានភាពជាមនុស្សបែបណា? តើនេះមិនមែនជាការខ្វះសេចក្ដីថ្លៃថ្នូរទេឬអី? តើគាត់ពិតជាមិនដឹងថារបស់ទាំងនេះជាតង្វាយមែនឬ? គាត់ដឹងថារបស់ទាំងនេះជាតង្វាយ ប៉ុន្តែដោយសារតែគាត់ខ្វះសេចក្ដីថ្លៃថ្នូរនៅក្នុងភាពជាមនុស្សរបស់គាត់ ទើបគាត់អាចនិយាយពាក្យបែបនេះដោយមិនខ្វល់ពីភាពអាម៉ាស់ ហើយបន្ទាប់មក គាត់អាចប្រើប្រាស់ រឹបអូស និងខ្ជះខ្ជាយតង្វាយទាំងនោះដោយចាត់ទុកថាជារឿងធម្មតា និងតាមតែអំពើចិត្ត ដោយអះអាងថាជារបស់ខ្លួន។ មានតែមនុស្សដែលមានភាពជាមនុស្សនៃពួកទទឹងនឹងព្រះគ្រីស្ទប៉ុណ្ណោះ ដែលបង្ហាញការសម្ដែងចេញបែបនេះ។

ពួកទទឹងនឹងព្រះគ្រីស្ទខ្វះមនសិការ និងវិចារណញ្ញាណ តើពួកគេមានការសម្ដែងចេញអ្វីផ្សេងទៀត ដែលបង្ហាញថាពួកគេគ្មានសេចក្ដីថ្លៃថ្នូរ និងមិនខ្វល់ពីភាពអាម៉ាស់? នៅពេលដែលពួកគេធ្វើអ្វីមួយខុស ពួកគេមិនចេះមានវិប្បដិសារីឡើយ ហើយពួកគេគ្មានអារម្មណ៍កំហុសនៅក្នុងចិត្តរបស់ពួកគេទេ។ ពួកគេមិនគិតពីរបៀបកែប្រែកំហុស ឬប្រែចិត្តឡើយ ហើយពួកគេថែមទាំងជឿថាទង្វើរបស់ពួកគេគឺត្រឹមត្រូវទៀតផង។ នៅពេលប្រឈមមុខនឹងការលួសកាត់ ឬការដកហូតតំណែង ពួកគេមានអារម្មណ៍ថាខ្លួនត្រូវបានគេប្រព្រឹត្តដាក់ដោយអយុត្តិធម៌។ ពួកគេប្រកែកមិនឈប់ឈរ និងដោះសាដោយប្រើហេតុផលបំភាន់ នេះគឺជាការខ្វះសេចក្ដីថ្លៃថ្នូរ។ ពួកគេមិនធ្វើការងារពិតប្រាកដអ្វីឡើយ គ្រប់ពេលវេលា ពួកគេតែងតែស្ដីប្រដៅអ្នកដទៃ និងបំភាន់មនុស្សដោយទ្រឹស្ដីទទេៗ ដោយធ្វើឱ្យអ្នកដទៃគិតថាពួកគេជាមនុស្សខាងវិញ្ញាណ និងយល់ពីសេចក្ដីពិត។ ពួកគេក៏អួតអាងជាញឹកញាប់ថាពួកគេបានធ្វើការងារ និងរងទុក្ខច្រើនប៉ុនណា ដោយនិយាយថា ពួកគេស័ក្ដិសមនឹងរីករាយនឹងព្រះគុណរបស់ព្រះជាម្ចាស់ ព្រមទាំងការទទួលភ្ញៀវ និងការយកចិត្តទុកដាក់ពីបងប្អូន។ ដោយហេតុនេះ ពួកគេរស់នៅពឹងលើពួកជំនុំដោយចាត់ទុកថានេះជារឿងធម្មតា ហើយពួកគេក៏ចង់ហូប និងផឹករបស់ឆ្ងាញ់ៗ ព្រមទាំងទទួលបានការប្រព្រឹត្តដាក់ជាពិសេសផងដែរ។ នេះគឺជាការគ្មានសេចក្ដីថ្លៃថ្នូរ និងមិនខ្វល់ពីភាពអាម៉ាស់។ បន្ថែមលើនេះ ទោះបីជាច្បាស់ណាស់ថាពួកគេមានគុណសម្បត្តិខ្សោយ មិនយល់ពីសេចក្ដីពិត និងមិនអាចរកឃើញគោលការណ៍នៃការអនុវត្ត ក៏ដូចជាគ្មានសមត្ថភាពធ្វើការងារអ្វីសោះក៏ដោយ ក៏ពួកគេអួតអាងថាខ្លួនមានសមត្ថភាព និងពូកែគ្រប់រឿងដែរ។ តើនេះមិនមែនជាការមិនខ្វល់ពីភាពអាម៉ាស់ទេឬអី? ទោះបីជាច្បាស់ណាស់ថាពួកគេមិនមែនជាអ្វីសោះក៏ដោយ ក៏ពួកគេធ្វើពុតជាដឹងគ្រប់យ៉ាង ដើម្បីឱ្យមនុស្សគោរព និងកោតសរសើរពួកគេ។ ប្រសិនបើអ្នកណាមានបញ្ហា ប៉ុន្តែមិនសុំយោបល់ពីពួកគេ ហើយបែរជាទៅសួរអ្នកដទៃ ពួកគេនឹងខឹង ច្រណែន និងថ្នាំងថ្នាក់ ដោយស្វែងរកគ្រប់មធ្យោបាយដែលអាចធ្វើទៅបានដើម្បីធ្វើបាបបុគ្គលនោះ។ តើនេះមិនមែនជាការមិនខ្វល់ពីភាពអាម៉ាស់ទេឬអី? វាច្បាស់ណាស់ថា ពួកគេតែងតែនិយាយកុហក មាននិស្ស័យពុករលួយផ្សេងៗ ប៉ុន្តែពួកគេធ្វើពុតជាគ្មាននិស្ស័យពុករលួយ ហើយថាពួកគេទទួលបានការសព្វព្រះហឫទ័យពីព្រះជាម្ចាស់ និងត្រូវបានព្រអង្គស្រឡាញ់។ គ្រប់ពេលវេលា ពួកគេធ្វើពុតថាពួកគេមានសមត្ថភាពខ្លាំងក្នុងការស៊ូទ្រាំនឹងការរងទុក្ខ ថាពួកគេអាចចុះចូល ថាពួកគេអាចទទួលយកសេចក្ដីពិត និងការលួសកាត់ ថាពួកគេមិនខ្លាចការងារធ្ងន់ ឬការរិះគន់ឡើយ ហើយថាពួកគេមិនដែលត្អូញត្អែរទេ ប៉ុន្តែតាមការពិត ពួកគេពេញទៅដោយសេចក្ដីថ្នាំងថ្នាក់។ ទោះបីជាពួកគេច្បាស់ជាគ្មានសមត្ថភាពក្នុងការប្រកបគ្នាអំពីការយល់ដឹងណាមួយ ឬនិយាយអំពីសេចក្ដីពិតណាមួយឱ្យបានច្បាស់លាស់ និងខ្វះទីបន្ទាល់តាមរយៈបទពិសោធក៏ដោយ ក៏ពួកគេនៅតែធ្វើពុត និងបន្លំខ្លួន ដោយនិយាយអំពីការស្គាល់ខ្លួនឯងតែតាមពាក្យទទេៗ ដើម្បីធ្វើឱ្យមនុស្សមើលមកពួកគេថាជាមនុស្សខាងវិញ្ញាណខ្លាំង និងមានការយល់ដឹងយ៉ាងច្រើន។ តើនេះមិនមែនជាការមិនខ្វល់ពីភាពអាម៉ាស់ទេឬអី? ពួកគេច្បាស់ជាមានបញ្ហាជាច្រើន និងមានភាពជាមនុស្សអាក្រក់។ ពួកគេបំពេញភារកិច្ចរបស់ពួកគេដោយគ្មានភាពស្មោះត្រង់ទាល់តែសោះ ហើយពួកគេពឹងផ្អែកតែលើបញ្ញា និងភាពឆ្លាតវៃផ្ទាល់ខ្លួនរបស់ពួកគេនៅក្នុងការងារអ្វីក៏ដោយដែលពួកគេធ្វើ ដោយមិនស្វែងរកសេចក្ដីពិតទាល់តែសោះ ប៉ុន្តែពួកគេនៅតែជឿថា ពួកគេមានបន្ទុក ថាពួកគេជាមនុស្សខាងវិញ្ញាណខ្លាំង និងមានគុណសម្បត្តិ ហើយថាពួកគេប្រសើរជាងមនុស្សភាគច្រើន។ តើនេះមិនមែនជាការមិនខ្វល់ពីភាពអាម៉ាស់ទេឬអី? តើទាំងនេះមិនមែនជាការសម្ដែងចេញនៃការខ្វះភាពជាមនុស្សរបស់ពួកទទឹងនឹងព្រះគ្រីស្ទទេឬអី? តើពួកគេមិនបើកសម្ដែងរឿងបែបនេះជាញឹកញាប់ទេឬអី? ច្បាស់ណាស់ថា ពួកគេខ្វះការយល់ដឹងអំពីគោលការណ៍សេចក្ដីពិត ហើយមិនថាពួកគេធ្វើការងារអ្វីនោះទេ ពួកគេមិនអាចរកឃើញគោលការណ៍នៃការអនុវត្តណាមួយបានឡើយ ប៉ុន្តែពួកគេបដិសេធមិនស្វែងរក ឬប្រកបគ្នាទេ។ ពួកគេពឹងផ្អែកលើភាពឆ្លាតវៃ បទពិសោធ និងបញ្ញាផ្ទាល់ខ្លួនរបស់ពួកគេ ដើម្បីសម្រេចការងារ។ ពួកគេថែមទាំងប្រាថ្នាចង់ធ្វើជាអ្នកដឹកនាំ ដើម្បីបញ្ជាអ្នកដទៃ និងធ្វើឱ្យមនុស្សគ្រប់គ្នាស្ដាប់តាមពួកគេ ហើយពួកគេខឹង និងក្ដៅក្រហាយ នៅពេលដែលមានអ្នកណាម្នាក់មិនស្ដាប់តាមពួកគេ។ តើនេះមិនមែនជាការមិនខ្វល់ពីភាពអាម៉ាស់ទេឬអី? ដោយសារតែពួកគេមានមហិច្ឆិតា អំណោយទាន និងភាពឆ្លាតវៃបន្តិចបន្តួច ពួកគេតែងតែចង់លេចធ្លោនៅក្នុងដំណាក់របស់ព្រះជាម្ចាស់ ហើយចង់ឱ្យដំណាក់របស់ព្រះជាម្ចាស់ដាក់ពួកគេក្នុងតំណែងសំខាន់ៗ និងបណ្ដុះបណ្ដាលពួកគេ។ ប្រសិនបើពួកគេមិនត្រូវបានគេបណ្ដុះបណ្ដាលទេ ពួកគេមានអារម្មណ៍មិនសប្បាយចិត្ត និងគុំកួន ដោយត្អូញត្អែរថាដំណាក់របស់ព្រះជាម្ចាស់មិនយុត្តិធម៌ ថាដំណាក់របស់ព្រះជាម្ចាស់មិនអាចទទួលស្គាល់មនុស្សមានទេពកោសល្យ ហើយថាគ្មានអ្នកពូកែមើលមនុស្សនៅក្នុងដំណាក់របស់ព្រះជាម្ចាស់ ដើម្បីរកឃើញសមត្ថភាពដ៏ឆ្នើមរបស់ពួកគេឡើយ។ ប្រសិនបើពួកគេមិនត្រូវបានគេបណ្ដុះបណ្ដាលទេ ពួកគេមិនចង់ខិតខំធ្វើការដើម្បីបំពេញភារកិច្ចរបស់ពួកគេ ស៊ូទ្រាំនឹងការលំបាក ឬលះបង់ឡើយ ផ្ទុយទៅវិញ ពួកគេគ្រាន់តែចង់ប្រើល្បិចកលរបស់ពួកគេដើម្បីគេចវេះពីការងារប៉ុណ្ណោះ។ នៅក្នុងចិត្តរបស់ពួកគេ ពួកគេសង្ឃឹមថានឹងមាននរណាម្នាក់នៅក្នុងដំណាក់របស់ព្រះជាម្ចាស់គោរព និងលើកតម្កើងពួកគេ ដោយអនុញ្ញាតឱ្យពួកគេលេចធ្លោលើសអ្នកដទៃ និងអនុវត្តផែនការដ៏ធំដុំរបស់ពួកគេនៅទីនេះ។ តើទាំងនេះមិនមែនជាមហិច្ឆិតា និងបំណងប្រាថ្នាទេឬអី? តើនេះមិនមែនជាការមិនខ្វល់ពីភាពអាម៉ាស់ទេឬអី? តើនេះមិនមែនជាការសម្ដែងចេញដ៏ទូទៅបំផុតរបស់ពួកទទឹងនឹងព្រះគ្រីស្ទទេឬអី? ប្រសិនបើអ្នកពិតជាមានសមត្ថភាពមែន អ្នកគួរតែដេញតាមសេចក្ដីពិត ផ្ដោតលើការបំពេញភារកិច្ចរបស់អ្នកឱ្យបានល្អ នោះរាស្ដ្ររើសតាំងរបស់ព្រះជាម្ចាស់នឹងគោរពអ្នកដោយឯកឯង។ ប្រសិនបើអ្នកគ្មានសេចក្ដីពិតទាល់តែសោះ ហើយនៅតែតែងតែចង់លេចធ្លោ នោះគឺខ្វះវិចារណញ្ញាណខ្លាំងពេកហើយ! ប្រសិនបើអ្នកក៏មានមហិច្ឆិតា និងបំណងប្រាថ្នា ហើយតែងតែចង់ប្រឹងអស់ពីកម្លាំង នោះអ្នកច្បាស់ជាដួលរលំមិនខាន។ ដោយធ្លាប់មានឋានៈ និងកិត្យានុភាពជាក់លាក់នៅក្នុងសង្គម មនុស្សមួយចំនួនចង់ធ្វើក្អេងក្អាង ចង់មានសិទ្ធិសម្រេចចុងក្រោយ និងចង់ឱ្យមនុស្សគ្រប់គ្នាស្ដាប់តាមការបញ្ជារបស់ពួកគេ បន្ទាប់ពីពួកគេចូលមកជឿលើព្រះជាម្ចាស់ និងចូលមកក្នុងដំណាក់របស់ទ្រង់។ ពួកគេចង់លើកយកលក្ខណសម្បត្តិ និងប្រវត្តិស្នាដៃរបស់ពួកគេមកបង្ហាញ។ ពួកគេចាត់ទុកមនុស្សគ្រប់គ្នាថាទាបជាងពួកគេ ហើយគិតថាអ្នកទាំងនោះគួរតែស្ថិតនៅក្រោមអំណាចរបស់ពួកគេ។ តើនេះមិនមែនជាការមិនខ្វល់ពីភាពអាម៉ាស់ទេឬអី? គឺពិតជាអ៊ីចឹងមែន។ នៅពេលដែលមនុស្សមួយចំនួនទទួលបានលទ្ធផលខ្លះ និងបានរួមចំណែកខ្លះ ក្នុងពេលបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ ពួកគេតែងតែចង់ឱ្យបងប្អូនប្រព្រឹត្តចំពោះពួកគេដោយក្ដីគោរពយ៉ាងខ្លាំង ដោយចាត់ទុកពួកគេជាចាស់ទុំ ជាបុគ្គលជាន់ខ្ពស់ និងជាបុគ្គលពិសេស។ ពួកគេថែមទាំងចង់ឱ្យមនុស្សកោតសរសើរពួកគេ ដើរតាមពួកគេ និងស្ដាប់ពួកគេទៀតផង។ ពួកគេប្រាថ្នាចង់ក្លាយជាបុគ្គលឈានមុខគេនៅក្នុងពួកជំនុំ។ ពួកគេចង់សម្រេចរាល់កិច្ចការទាំងអស់ ធ្វើការវិនិច្ឆ័យ និងមានសិទ្ធិសម្រេចចុងក្រោយលើគ្រប់បញ្ហាទាំងអស់។ ប្រសិនបើគ្មាននរណាម្នាក់ស្ដាប់ ឬទទួលយកអ្វីដែលពួកគេនិយាយទេ ពួកគេចង់បោះបង់ការងាររបស់ពួកគេ ហើយចង់ធ្វើឱ្យអន្តរាយដល់អ្នកដទៃទាំងអស់ ព្រមទាំងសើចចំអកដាក់ពួកគេ។ តើនេះមិនមែនជាការមិនខ្វល់ពីភាពអាម៉ាស់ទេឬអី? បន្ថែមពីលើការមិនខ្វល់ពីភាពអាម៉ាស់ ពួកគេមានភាពព្យាបាទយ៉ាងខ្លាំង។ ទាំងនេះហើយគឺជាពួកទទឹងនឹងព្រះគ្រីស្ទ។

ការសម្ដែងចេញនៃការមិនខ្វល់ពីភាពអាម៉ាស់នៅក្នុងចរិតលក្ខណៈរបស់ពួកទទឹងនឹងព្រះគ្រីស្ទនេះ កើតមានជាទូទៅខ្លាំងពេកហើយ។ មនុស្សភាគច្រើនមានការសម្ដែងចេញនេះតិចឬច្រើន ប៉ុន្តែ សម្រាប់ពួកទទឹងនឹងព្រះគ្រីស្ទ មិនត្រឹមតែពួកគេមានការសម្ដែងចេញនេះប៉ុណ្ណោះទេ ពួកគេថែមទាំងមិនដែលទទួលស្គាល់ថាវាមានលក្ខណៈធ្ងន់ធ្ងរប៉ុនណានោះដែរ ហើយពួកគេក៏មិនប្រែចិត្ត មិនព្យាយាមស្គាល់វា ឬបះបោរទាស់នឹងវាឡើយ។ ផ្ទុយទៅវិញ ពួកគេចាត់ទុកថាវាជារឿងធម្មតា ហើយនេះគឺជាការដែលពួកគេបដិសេធមិនទទួលយកសេចក្ដីពិត។ ទោះបីជាអាកប្បកិរិយារបស់ពួកគេមិនខ្វល់ពីភាពអាម៉ាស់ ខ្វះវិចារណញ្ញាណ គួរឱ្យខ្ពើមរអើម និងគួរឱ្យស្អប់យ៉ាងណាក៏ដោយ ក៏ពួកគេនៅតែជឿថាវាជារឿងធម្មតា និងត្រឹមត្រូវដដែល។ ពួកគេគិតថាវាសមហេតុផល ហើយថាពួកគេស័ក្ដិសមនឹងដឹកនាំដោយសារតែអំណោយទាន និងសមត្ថភាពរបស់ពួកគេ ហើយថាពួកគេគួរតែអាងអតីតភាពការងាររបស់ពួកគេ ហើយអ្នកដទៃគួរតែស្ដាប់ពួកគេ ដោយសារតែការរួមចំណែករបស់ពួកគេ ហើយពួកគេមិនមើលឃើញថានេះជាការមិនខ្វល់ពីភាពអាម៉ាស់ឡើយ។ តើពួកគេមិនមែនអស់សង្ឃឹមហើយទេឬអី? នេះមិនមែនជាភាពជាមនុស្សធម្មតាទេ នេះគឺជាចរិតលក្ខណៈរបស់ពួកទទឹងនឹងព្រះគ្រីស្ទ។ មនុស្សពុករលួយធម្មតា អាចមានការសម្ដែងចេញ និងការគិតទាំងនេះតិចឬច្រើន និងក្នុងកម្រិតនៃភាពធ្ងន់ធ្ងរផ្សេងៗគ្នា ប៉ុន្តែ តាមរយៈការអានព្រះបន្ទូលរបស់ព្រះជាម្ចាស់ និងការទទួលយក ព្រមទាំងការយល់ពីសេចក្ដីពិត ពួកគេទទួលស្គាល់ថារឿងបែបនេះ មិនមែនជាអ្វីដែលភាពជាមនុស្សធម្មតាគួរតែមានឡើយ។ ពួកគេក៏ទទួលស្គាល់ដែរថា នៅពេលដែលគំនិត ការគិត ផែនការ ឬការទាមទារដែលមិនសមហេតុផលបែបនេះកើតឡើង ពួកគេគួរតែបះបោរទាស់នឹងរឿងទាំងនោះ លះបង់វាចោល កែប្រែវា រៀនប្រែចិត្ត ទទួលយកសេចក្ដីពិត និងអនុវត្តស្របតាមសេចក្ដីពិត។ តើអ្វីទៅជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សពុករលួយធម្មតា? វាស្ថិតនៅត្រង់ការពិតដែលថា ពួកទទឹងនឹងព្រះគ្រីស្ទមិនដែលជឿឡើយថា គំនិត ការគិត និងបំណងប្រាថ្នារបស់ពួកគេគឺខុស ត្រូវបានថ្កោលទោស និងត្រូវបានស្អប់ខ្ពើមដោយព្រះជាម្ចាស់ ឬថារឿងទាំងនោះជារឿងអវិជ្ជមានដែលជាកម្មសិទ្ធិរបស់សាតាំង។ ហេតុដូច្នេះហើយ ពួកគេមិនដែលលះបង់ការគិត ឬជំនឿទាំងនេះចោលឡើយ។ ផ្ទុយទៅវិញ ពួកគេប្រកាន់ខ្ជាប់នូវរឿងទាំងនោះ ពួកគេមិនបះបោរទាស់នឹងរឿងទាំងនោះទេ ហើយពួកគេពិតជាមិនទទួលយកអ្វីដែលត្រឹមត្រូវ និងវិជ្ជមាន ឬយកវាធ្វើជាការអនុវត្តដែលពួកគេគួរតែមាន និងជាគោលការណ៍ដែលពួកគេគួរតែប្រកាន់ខ្ជាប់ឡើយ។ នេះគឺជាភាពខុសគ្នារវាងពួកទទឹងនឹងព្រះគ្រីស្ទ និងមនុស្សពុករលួយធម្មតា។ ចូរមើលជុំវិញខ្លួនចុះ៖ អ្នកណាក៏ដោយដែលមិនខ្វល់ពីភាពអាម៉ាស់បែបនេះ ប៉ុន្តែមិនដែលទទួលស្គាល់ ឬសូម្បីតែមានការដឹងខ្លួនពីរឿងនេះ គឺជាអាទទឹងនឹងព្រះគ្រីស្ទយ៉ាងពិតប្រាកដ។

ពួកទទឹងនឹងព្រះគ្រីស្ទមានលក្ខណៈទូទៅមួយទៀត ដែលងាយស្រួលបំផុតសម្រាប់មនុស្សក្នុងការញែកដឹងគឺ៖ ពួកគេខ្វះសេចក្ដីអៀនខ្មាស។ ដូចដែលមានចែងនៅក្នុងព្រះគម្ពីរថា៖ «មនុស្សអាក្រក់ធ្វើមុខក្រាស់» (សុភាសិត ២១:២៩) ពោលគឺមានតែពួកទទឹងនឹងព្រះគ្រីស្ទប៉ុណ្ណោះ ដែលជាមនុស្សអាក្រក់យ៉ាងពិតប្រាកដ។ ពួកទទឹងនឹងព្រះគ្រីស្ទមិនចេះអៀនខ្មាសឡើយ។ មិនថាពួកគេធ្វើរឿងដែលមិនខ្វល់ពីភាពអាម៉ាស់ មិនខ្វល់ពីអារម្មណ៍របស់មនុស្ស និងផ្ទុយពីសេចក្ដីពិតច្រើនយ៉ាងណាក៏ដោយ ក៏ពួកគេមិនដឹងខ្លួនពីរឿងនេះ ហើយក៏មិនទទួលស្គាល់វាដែរ។ ពួកគេមិនទទួលយកអ្វីដែលត្រឹមត្រូវ ឬវិជ្ជមានឡើយ ហើយពួកគេមិនលះបង់ទស្សនៈ និងការអនុវត្តខុសឆ្គងរបស់ពួកគេចោលទេ ផ្ទុយទៅវិញ ពួកគេប្រកាន់ខ្ជាប់នូវរឿងទាំងនោះរហូតដល់ទីបញ្ចប់។ នេះហើយគឺជាលក្ខណៈរបស់ពួកទទឹងនឹងព្រះគ្រីស្ទ។ តើអ្នករាល់គ្នាស្ថិតក្នុងស្ថានភាពមួយណាដែរ? នៅពេលអ្នកមានការទាមទារដែលគ្មានហេតុផល ការគិតដែលមិនចេះអៀនខ្មាស ព្រមទាំងចេតនា និងគំនិតដែលព្រះជាម្ចាស់ស្អប់ខ្ពើម តើអ្នកដឹងខ្លួនថាព្រះជាម្ចាស់ស្អប់ខ្ពើមរឿងទាំងនោះហើយហេតុនេះ អ្នកអាចបះបោរទាស់នឹងរឿងទាំងនោះ និងលះបង់វាចោលបានដែរឬទេ? ឬមួយក៏ បន្ទាប់ពីបានឮសេចក្ដីពិតហើយ តើអ្នកបដិសេធមិនព្រមលះបង់រឿងទាំងនោះចោល ប្រកាន់ខ្ជាប់នូវរឿងទាំងនោះ ហើយគិតថាខ្លួនឯងត្រឹមត្រូវ? (នៅពេលខ្ញុំដឹងខ្លួនពីរឿងទាំងនោះ ខ្ញុំអាចភ្ជាប់រឿងទាំងនោះទៅនឹងព្រះបន្ទូលរបស់ព្រះជាម្ចាស់ ហើយមានអារម្មណ៍ថា ការគិតទាំងនេះគឺគួរឱ្យស្អប់ខ្ពើម និងមិនខ្វល់ពីភាពអាម៉ាស់ ហើយខ្ញុំអាចអធិស្ឋាន និងបះបោរទាស់នឹងរឿងទាំងនោះបាន។) អស់អ្នកដែលអាចអធិស្ឋាន និងបះបោរទាស់នឹងរឿងទាំងនោះដោយដឹងខ្លួន មិនមែនជាពួកទទឹងនឹងព្រះគ្រីស្ទឡើយ។ ចំណែកអស់អ្នកដែលមិនដែលអធិស្ឋាន ឬបះបោរទាស់នឹងរឿងទាំងនោះ ប៉ុន្តែធ្វើតាមការគិតផ្ទាល់ខ្លួនរបស់ពួកគេ ប្រឆាំងនឹងព្រះជាម្ចាស់នៅក្នុងចិត្តរបស់ពួកគេ និងបដិសេធមិនទទួលយកសេចក្ដីពិត គឺជាពួកទទឹងនឹងព្រះគ្រីស្ទយ៉ាងពិតប្រាកដ។ មិនថារឿងដែលពួកគេបានធ្វើ មិនចេះអៀនខ្មាសយ៉ាងណាក៏ដោយ ក៏ពួកគេបដិសេធមិនព្រមសារភាព ឬទទួលស្គាល់រឿងទាំងនោះឡើយ។ តើវាមិនច្បាស់ទេឬអីថា មនុស្សទាំងនេះគឺជាអ្នកដែលមិនទទួលយកអ្វីៗដែលវិជ្ជមាន ប៉ុន្តែស្រឡាញ់អ្វីៗដែលអវិជ្ជមាន និងទុច្ចរិត? តើអ្នករាល់គ្នាមិនអាចបែងចែកដឹងថាខ្លួនស្ថិតក្នុងប្រភេទមួយណាទេអី ឬមួយក៏អ្នករាល់គ្នាមិនដែលមានការគិតដែលមិនខ្វល់ពីភាពអាម៉ាស់ទាំងនេះសោះ? (ខ្ញុំធ្លាប់មានការគិតទាំងនេះ ហើយបន្ទាប់ពីបានដឹងខ្លួនពីរឿងទាំងនោះ ខ្ញុំអាចអធិស្ឋានទៅកាន់ព្រះជាម្ចាស់ និងបះបោរទាស់នឹងរឿងទាំងនោះបាន។ ជួនកាល ខ្ញុំមិនបានដឹងខ្លួនពីរឿងទាំងនោះទេ។ ខ្ញុំបានប្រព្រឹត្ត ឬនិយាយស្ដីដោយមិនដឹងថាវាជារឿងដែលមិនខ្វល់ពីភាពអាម៉ាស់ឡើយ។ លុះក្រោយមក នៅពេលខ្ញុំត្រូវបានគេលាតត្រដាង ទើបខ្ញុំដឹងខ្លួន ហើយពេលនោះខ្ញុំអាចអធិស្ឋាន និងបះបោរទាស់នឹងរឿងទាំងនោះបាន។) ប្រសិនបើអ្នកមិនដឹងខ្លួនថារឿងទាំងនេះគឺមិនចេះអៀនខ្មាសទេ នោះមិនមែនជាបញ្ហាឡើយ។ ប្រសិនបើអ្នកដឹងខ្លួន ប៉ុន្តែមិនទទួលយកសេចក្ដីពិត ឬមិនបះបោរទាស់នឹងខ្លួនឯងទេ នោះទើបជាបញ្ហាដ៏ធ្ងន់ធ្ងរ។ ភាគច្រើន អ្នករាល់គ្នាស្ពឹកស្រពន់ មិនអាចភ្ជាប់រឿងនេះទៅនឹងព្រះបន្ទូលរបស់ព្រះជាម្ចាស់បាន ហើយមិនដឹងថាបញ្ហារបស់អ្នករាល់គ្នាគឺជាអ្វីឡើយ។ ប៉ុន្តែ ប្រសិនបើអ្នករាល់គ្នាមានអារម្មណ៍កំហុស និងរងការស្ដីបន្ទោសនៅក្នុងចិត្តរបស់អ្នករាល់គ្នាភ្លាមៗ នៅពេលអ្នករាល់គ្នាដឹងខ្លួនពីរឿងនេះ ហើយមានអារម្មណ៍ខ្មាសអៀនពេកមិនហ៊ានជួបមុខនរណាម្នាក់ ហើយគិតថាខ្លួនឯងគួរឱ្យស្អប់ខ្ពើម ថោកទាប និងមានសេចក្ដីទៀតត្រង់តិចតួច ហេតុនេះ អ្នករាល់គ្នាស្អប់ខ្លួនឯង និងមានអារម្មណ៍ខ្ពើមរអើមនឹងខ្លួនឯង រួចហើយពិចារណាពីរបៀបផ្លាស់ប្ដូរ និងលះបង់រឿងទាំងនេះចោល នេះគឺជាស្ថានភាពធម្មតា។ ប្រសិនបើអ្នករាល់គ្នាអាចបះបោរទាស់នឹងខ្លួនឯងបាន នៅពេលដែលអ្នករាល់គ្នាដឹងខ្លួន នោះអ្នករាល់គ្នាមានសង្ឃឹមទទួលបានសេចក្ដីសង្គ្រោះហើយ។ ប្រសិនបើអ្នករាល់គ្នាដឹងខ្លួន ហើយនៅតែមិនបះបោរទាស់នឹងខ្លួនឯងទៀត នោះអ្នករាល់គ្នាគ្មានសង្ឃឹមទទួលបានសេចក្ដីសង្គ្រោះឡើយ។ ថាតើមនុស្សម្នាក់អាចត្រូវបានសង្គ្រោះឬអត់ គឺអាស្រ័យលើថាតើគេអាចទទួលយកសេចក្ដីពិតបានឬអត់។ អ្នកខ្លះអាចនឹងនិយាយថា៖ «ខ្ញុំស្ពឹកស្រពន់ និងល្ងង់ខ្លៅ មានគុណសម្បត្តិខ្សោយ ប៉ុន្តែឱ្យតែខ្ញុំយល់បន្តិចបន្តួចពីអ្វីដែលខ្ញុំបានឮ ខ្ញុំអាចអនុវត្តតាមព្រះបន្ទូលរបស់ព្រះជាម្ចាស់ និងបះបោរទាស់នឹងខ្លួនឯងបាន»។ មនុស្សបែបនេះអាចត្រូវបានសង្គ្រោះ។ ទោះបីជាគុណសម្បត្តិរបស់បុគ្គលណាម្នាក់ល្អយ៉ាងណាក៏ដោយ ឬទោះបីជាគេយល់ពីសេចក្ដីពិតច្រើនប៉ុនណាក៏ដោយ ប្រសិនបើគេមិនបះបោរទាស់នឹងខ្លួនឯងទេ ប្រសិនបើគេនៅតែរឹងរូសមិនព្រមអនុវត្ត ឬទទួលយកសេចក្ដីពិត ហើយទាស់ទទឹង និងប្រឆាំងនឹងសេចក្ដីពិតនៅក្នុងចិត្តរបស់គេ នោះចប់ហើយ គេគ្មានសង្ឃឹមទៀតឡើយ។ ការមិនខ្វល់ពីភាពអាម៉ាស់ ក៏ជាលក្ខណៈទូទៅមួយនៃចរិតលក្ខណៈរបស់ពួកទទឹងនឹងព្រះគ្រីស្ទផងដែរ។ ចូរមើលថាតើមានមនុស្សបែបនេះនៅជុំវិញអ្នករាល់គ្នាដែរឬទេ រួចហើយពិនិត្យពិច័យខ្លួនឯង ដើម្បីកំណត់ថាតើអ្នករាល់គ្នាស្ថិតក្នុងប្រភេទនេះដែរឬទេ។ ប្រសិនបើអ្នករាល់គ្នាតែងតែមានអារម្មណ៍ថាខ្លួនឯងគ្រប់លក្ខណ៍ និងអស្ចារ្យ ប្រសិនបើអ្នករាល់គ្នាតែងតែចាត់ទុកខ្លួនឯងជាអ្នកសង្គ្រោះ ប្រសិនបើអ្នករាល់គ្នាតែងតែប្រាថ្នាចង់ឱ្យគេដាក់អ្នករាល់គ្នានៅទីខ្ពស់លើសមនុស្សគ្រប់គ្នា ប្រសិនបើអ្នករាល់គ្នាអន្ទះសាចង់ប្រៀបធៀបខ្លួនឯងជាមួយអ្នកដទៃនៅក្នុងក្រុមណាមួយ ដើម្បីមើលថាតើអ្នករាល់គ្នាឈរនៅកម្រិតខ្ពស់ប៉ុនណា ហើយទោះបីជានៅទីបំផុតអ្នករាល់គ្នាអាចលើសអ្នកដទៃឬអត់ក៏ដោយ ក៏អ្នករាល់គ្នាប្រាថ្នាចង់ឱ្យខ្លួនឯងលេចធ្លោ និងចង់ឱ្យអ្នកដទៃគោរពកោតសរសើរអ្នករាល់គ្នា ចង់លេចធ្លោជាងគេ និងក្លាយជាសមាជិកពិសេសនៅក្នុងក្រុម។ តើអ្វីដែលធ្វើឱ្យអ្នកពិសេស? តើអ្នកមានស្នែងដុះនៅលើក្បាល ឬមានភ្នែកបី ឬមានក្បាលបី និងដៃប្រាំមួយឬ? អ្នកគ្មានអ្វីពិសេស ឡើយ ដូច្នេះ ហេតុអ្វីបានជាអ្នកតែងតែមានអារម្មណ៍ថាខ្លួនឯងលេចធ្លោ និងពិសេសប្លែកពីគេម៉្លេះ? នេះគឺជាការមិនខ្វល់ពីភាពអាម៉ាស់។ ក្នុងទិដ្ឋភាពម្យ៉ាង សមត្ថភាពពីកំណើតខាងសាច់ឈាមរបស់អ្នកគ្មានអ្វីពិសេសឡើយ ហើយទិដ្ឋភាពម្យ៉ាងទៀត គុណសម្បត្តិរបស់អ្នកក៏គ្មានអ្វីពិសេសដែរ។ អ្វីដែលសំខាន់ជាងនេះទៅទៀតនោះគឺ អ្នកក៏ដូចជាមនុស្សគ្រប់គ្នាដែរ គឺពោរពេញទៅដោយនិស្ស័យពុករលួយ ខ្វះការយល់ដឹងអំពីសេចក្ដីពិត និងជាពូជអម្បូររបស់សាតាំងដែលទាស់ទទឹងនឹងព្រះជាម្ចាស់។ តើមានអ្វីសម្រាប់ឱ្យអ្នកអួតអាងទៅ? ច្បាស់ណាស់ថា គ្មានអ្វីត្រូវអួតអាងឡើយ។ ជំនាញ សមត្ថភាព អំណោយទាន និងទេពកោសល្យបន្តិចបន្តួចដែលអ្នកមាន គឺមិនស័ក្ដិសមនឹងលើកយកមកនិយាយឡើយ ពីព្រោះរឿងទាំងនោះមិនតំណាងឱ្យភាពជាមនុស្សធម្មតាទេ ហើយក៏មិនពាក់ព័ន្ធនឹងអ្វីៗដែលវិជ្ជមានដែរ។ ប៉ុន្តែ អ្នកនៅតែរឹងរូសលើកយករឿងដែលមិនស័ក្ដិសមនឹងនិយាយ មកបង្ហាញនៅមុខគេ ដោយចាត់ទុករឿងទាំងនោះជាមេដាយកិត្តិយសផ្ទាល់ខ្លួនរបស់អ្នក អួតអាងពីរឿងទាំងនោះនៅគ្រប់ទីកន្លែង ទុកជាសិរីល្អ និងជាដើមទុនរបស់អ្នក ដើម្បីទទួលបានការគោរព និងការកោតសរសើរពីមនុស្ស ថែមទាំងប្រើរឿងទាំងនោះជាដើមទុន ដើម្បីឱ្យអ្នកដទៃផ្គត់ផ្គង់អ្នក និងឱ្យខ្លួនអាចសោយសុខនឹងការគោរព ព្រមទាំងការប្រព្រឹត្តដ៏ល្អពីអ្នកដទៃទៀតផង។ តើនេះមិនមែនជាការមិនខ្វល់ពីភាពអាម៉ាស់ទេឬ? ការទាមទារដែលគ្មានវិចារណញ្ញាណ ការគិត ចេតនា គំនិត និងរឿងផ្សេងៗទៀតបែបនេះ ដែលកើតចេញពីភាពជាមនុស្សមិនធម្មតា និងវិចារណញ្ញាណមិនធម្មតា សុទ្ធតែជាការសម្ដែងចេញនៃការមិនខ្វល់ពីភាពអាម៉ាស់។ ប្រសិនបើការសម្ដែងចេញនៃការមិនខ្វល់ពីភាពអាម៉ាស់ទាំងនេះ គ្របដណ្ដប់លើភាពជាមនុស្សរបស់នរណាម្នាក់ ហើយក្លាយជាលក្ខណៈចម្បងរបស់គេ ដែលរារាំងគេមិនឱ្យទទួលយក និងយល់ពីសេចក្ដីពិត នោះនេះគឺជាលក្ខណៈទូទៅរបស់ពួកទទឹងនឹងព្រះគ្រីស្ទហើយ។

មនុស្សមួយចំនួនចំណាយតង្វាយដើម្បីទិញរបស់ឆ្ងាញ់ៗ មានគុណភាពខ្ពស់ និងទាន់សម័យសម្រាប់បងប្អូនប្រុសស្រី ដោយអះអាងថា ពួកគេធ្វើបែបនេះដោយសារតែការគិតគូរដល់អ្នកទាំងនោះ ដើម្បីឱ្យអ្នកទាំងនោះអាចរស់នៅយ៉ាងសប្បាយរីករាយ និងគ្មានក្ដីកង្វល់នៅក្នុងដំណាក់របស់ព្រះជាម្ចាស់ ហើយបន្ទាប់មក មានអំណរគុណចំពោះសេចក្ដីស្រឡាញ់របស់ព្រះជាម្ចាស់។ តើអ្នករាល់គ្នាគិតយ៉ាងណាដែរចំពោះគំនិតនេះ? តើវាពិតជាប្រកបដោយមនុស្សធម៌មែនឬ? (ទេ មិនមែនទេ។ ពួកគេចាត់ទុកតង្វាយរបស់ព្រះជាម្ចាស់ដូចជាលុយផ្ទាល់ខ្លួនរបស់ពួកគេ ដោយចំណាយវាតាមតែអំពើចិត្តរបស់ពួកគេ ជាជាងប្រើប្រាស់តង្វាយទាំងនោះតាមធម្មតា និងសមហេតុផល ស្របតាមគោលការណ៍នៃដំណាក់របស់ព្រះជាម្ចាស់។) តើនេះជាបញ្ហាអ្វីនៃភាពជាមនុស្ស? (គឺការមិនខ្វល់ពីភាពអាម៉ាស់។) បុគ្គលបែបនេះ ក្លាយជាពួកទទឹងនឹងព្រះគ្រីស្ទយ៉ាងពិតប្រាកដ ភ្លាមៗនៅពេលដែលពួកគេទទួលបានឋានៈ។ ពួកគេប្រើប្រាស់តង្វាយដើម្បីទិញទឹកចិត្តអ្នកដទៃ ដោយនិយាយថា៖ «បងប្អូនប្រុសស្រីខ្វះខាតសម្លៀកបំពាក់ និងមានជីវភាពលំបាក។ ពួកគេមានការលំបាកជាច្រើន ហើយគ្មាននរណាម្នាក់ខ្វល់ពីរឿងនេះឡើយ។ ខ្ញុំបានកត់សម្គាល់ឃើញរឿងនេះ ហើយខ្ញុំនឹងទទួលខុសត្រូវលើរឿងនេះ។ ដើម្បីផ្ដល់ភាពងាយស្រួលដល់បងប្អូនប្រុសស្រី ដើម្បីឱ្យពួកគេអាចដកបទពិសោធពីភាពកក់ក្ដៅរបស់ព្រះជាម្ចាស់ សេចក្ដីស្រឡាញ់ដ៏ធំធេងរបស់ព្រះជាម្ចាស់ និងព្រះគុណរបស់ព្រះជាម្ចាស់ ក្នុងពេលដែលពួកគេរស់នៅក្នុងដំណាក់របស់ទ្រង់ ដំណាក់របស់ព្រះជាម្ចាស់ចាំបាច់ត្រូវចំណាយប្រាក់ខ្លះ ដើម្បីបំពេញតម្រូវការរបស់ពួកគេក្នុងគ្រប់ទិដ្ឋភាពនៃជីវិត។ ហេតុដូច្នេះហើយ ខ្ញុំត្រូវគិតគូរពីរឿងនេះឱ្យបានច្រើនបន្តិចទៀត ហើយពិចារណាឱ្យបានដិតដល់ថាតើបងប្អូនប្រុសស្រីខ្វះខាត ឬត្រូវការអ្វីខ្លះ។ ត្រូវទិញកែវរក្សាកម្ដៅ ដើម្បីឱ្យបងប្អូនប្រុសស្រីងាយស្រួលក្នុងការផឹកទឹក និងងាយស្រួលយកតាមខ្លួននៅពេលពួកគេចេញទៅក្រៅ។ គួរតែទិញកៅអីសម្រាប់បងប្អូនប្រុសស្រី៖ កៅអីទាំងនោះត្រូវមានកន្លែងផ្អែកខ្នងទន់ៗ ដើម្បីកុំឱ្យពួកគេឈឺខ្នងនៅពេលអង្គុយយូរ។ ការអង្គុយនៅលើកៅអីទាំងនេះគួរតែមានភាពងាយស្រួល ហើយវាគួរតែមានកម្ពស់ មុំ និងភាពទន់យ៉ាងសមស្រប។ ទោះបីជាត្រូវចំណាយអស់ប៉ុន្មានក៏ដោយ ក៏យើងមិនគួរស្ដាយប្រាក់សម្រាប់បងប្អូនប្រុសស្រីឡើយ ពីព្រោះពួកគេគឺជាសសរទ្រូងនៃដំណាក់របស់ព្រះជាម្ចាស់ ហើយជាដើមទុន និងជាបង្អែកសម្រាប់ការពង្រីកកិច្ចការនៃដំណាក់របស់ព្រះជាម្ចាស់។ ហេតុដូច្នេះហើយ ការថែរក្សាបងប្អូនប្រុសស្រីឱ្យបានល្អ គឺជួយធ្វើឱ្យកិច្ចការនៃដំណាក់របស់ព្រះជាម្ចាស់ប្រសើរឡើង»។ ពេលបានឮដូច្នេះ បងប្អូនប្រុសស្រីភាគច្រើន ក៏រំជួលចិត្តរហូតដល់ស្រក់ទឹកភ្នែក ពោរពេញទៅដោយសេចក្ដីដឹងគុណយ៉ាងខ្លាំង ហើយចេះតែស្រែកឡើងថា នេះគឺជាសេចក្ដីស្រឡាញ់ដ៏ធំធេងរបស់ព្រះជាម្ចាស់។ អ្នកដែលចាត់ចែងរឿងនេះ មានអារម្មណ៍កក់ក្ដៅនៅក្នុងចិត្តនៅពេលពួកគេឮបែបនេះ ដោយគិតថា៖ «ទីបំផុត មានអ្នកយល់ពីចិត្តរបស់ខ្ញុំហើយ»។ តើនេះគឺជាអ្វី? (គឺការមិនខ្វល់ពីភាពអាម៉ាស់។) តើការផ្ដល់ផលប្រយោជន៍ដ៏ធំធេងបែបនេះដល់បងប្អូនប្រុសស្រី ម្ដេចនឹងអាចចាត់ទុកថាជាការមិនខ្វល់ពីភាពអាម៉ាស់បានទៅ? តើនេះជាការមួលបង្កាច់ឬ? (ទេ មិនមែនទេ។) ពួកគេកំពុងប្រើប្រាស់លុយនៃដំណាក់របស់ព្រះជាម្ចាស់ ដើម្បីបង្ហាញពីភាពសប្បុរសនេះ ក្នុងគោលបំណងអូសទាញយកចិត្តមនុស្ស ហើយធ្វើពុតជាបង្ហាញការគិតគូរ និងការយកចិត្តទុកដាក់ប្រកបដោយក្ដីស្រឡាញ់ចំពោះបងប្អូនប្រុសស្រី។ តើគោលដៅពិតប្រាកដរបស់ពួកគេគឺជាអ្វី? បើនិយាយឱ្យស្រាលទៅ គឺដើម្បីសោយសុខនឹងផលប្រយោជន៍ទាំងនេះរួមជាមួយបងប្អូនប្រុសស្រី។ បើនិយាយឱ្យធ្ងន់ទៅ គឺដើម្បីទិញទឹកចិត្តមនុស្ស ដោយធានាថាមនុស្សនឹងចងចាំពួកគេជានិច្ច ទុកកន្លែងមួយសម្រាប់ពួកគេនៅក្នុងចិត្ត ហើយនឹកចាំថាពួកគេល្អប៉ុនណា។ ប្រសិនបើពួកគេចំណាយលុយផ្ទាល់ខ្លួនរបស់ពួកគេ តើពួកគេនឹងប្រព្រឹត្តចំពោះបងប្អូនប្រុសស្រីតាមរបៀបដូចគ្នាដែរឬទេ? (ប្រាកដជាមិនមែនទេ។) ធាតុពិតរបស់ពួកគេនឹងត្រូវបានលាតត្រដាង ហើយពួកគេនឹងមិនប្រព្រឹត្តចំពោះមនុស្សតាមរបៀបនេះឡើយ។ បើវិនិច្ឆ័យពីការដែលពួកគេប្រើប្រាស់តង្វាយរបស់ព្រះជាម្ចាស់ដោយផ្ដេសផ្ដាសតាមតែបំណងចិត្តរបស់ខ្លួន ពួកគេគឺជាមនុស្សដែលខ្វះសេចក្ដីទៀងត្រង់ និងស្ដង់ដាសីលធម៌ ពួកគេគឺជាមនុស្សថោកទាប និងមិនចេះអៀនខ្មាស។ តើពួកគេអាចប្រព្រឹត្តចំពោះអ្នកដទៃដោយសេចក្ដីសប្បុរសយ៉ាងពិតប្រាកដបានដែរឬទេ? តើពួកគេជាមនុស្សប្រភេទណាទៅ? (ពួកគេគឺជាពួកទទឹងនឹងព្រះគ្រីស្ទដែលមិនខ្វល់ពីភាពអាម៉ាស់។) នៅក្នុងការមិនខ្វល់ពីភាពអាម៉ាស់ដែលពួកទទឹងនឹងព្រះគ្រីស្ទមាន និងបង្ហាញចេញនៅក្នុងភាពជាមនុស្សរបស់ពួកគេ ក៏មានអ្វីម្យ៉ាងដែលពិសពុល និងឃោរឃៅផងដែរ គឺពួកគេប្រើពាក្យកុហកដើម្បីសម្រេចគោលដៅផ្ទាល់ខ្លួនរបស់ពួកគេ។ តើពាក្យសម្ដីមួយណាដែលចេញពីមាត់របស់ពួកគេ គឺជាពាក្យពិត? ទោះបីជាពួកគេមើលទៅហាក់ដូចជាគិតគូរដល់មនុស្សខ្លាំងណាស់ ស្រឡាញ់អ្នកទាំងនោះយ៉ាងពិតប្រាកដ និងគិតគូរដល់អ្នកទាំងនោះយ៉ាងច្រើនក៏ដោយ តាមពិតនៅពីក្រោយខ្នង ពួកគេកំពុងរក្សាទុកនូវចេតនាព្យាបាទក្នុងចិត្ត។ ពួកគេផ្ទាល់មិនបានលះបង់អ្វីសោះឡើយ ពួកគេចំណាយតង្វាយ ហើយនៅទីបំផុត គឺដំណាក់របស់ព្រះជាម្ចាស់ដែលរងការខាតបង់ ខណៈដែលពួកគេខ្លួនឯងទទួលបានផលប្រយោជន៍។ នេះគឺជាអ្វីដែលពួកទទឹងនឹងព្រះគ្រីស្ទធ្វើ ពោលគឺពួកគេមិនត្រឹមតែមិនខ្វល់ពីភាពអាម៉ាស់ប៉ុណ្ណោះទេ ពួកគេថែមទាំងពិសពុល និងឃោរឃៅទៀតផង។ ពួកគេនិយាយកុហកជាទម្លាប់ ពួកគេកុហក និងបោកបញ្ឆោតមនុស្សគ្រប់ទីកន្លែងដែលពួកគេទៅ ដោយមិននិយាយពាក្យពិតសូម្បីតែមួយម៉ាត់។ ត្រឹមតែរឿងនេះមួយ ក៏គួរឱ្យខ្ពើមរអើមទៅហើយ ប៉ុន្តែពួកគេថែមទាំងអួតអាងថាខ្លួនជាមនុស្សគ្មានល្បិច មានចិត្តសប្បុរស ល្អចំពោះអ្នកដទៃ មានក្ដីស្រឡាញ់ ចេះអាណិតអាសូរ ព្រមទាំងមិនអាចធ្វើចិត្តរឹងដាក់នរណាម្នាក់បាន ឬមិនអាចដាច់ចិត្តសងសឹកអ្នកដែលសម្លុតធ្វើបាបពួកគេបានទៀតផង។ ពួកគេថែមទាំងអួតអាងថា ពួកគេគឺជាបុគ្គលដ៏គ្រប់លក្ខណ៍ និងថ្លៃថ្នូរ ដោយប្រាថ្នាចង់បង្កើតរូបភាពមួយសម្រាប់ខ្លួនឯង និងកាន់កាប់កន្លែងមួយនៅក្នុងចិត្តរបស់មនុស្ស។ តើនេះមិនមែនជាការមិនខ្វល់ពីភាពអាម៉ាស់ទេឬ? នេះគឺជាធម្មជាតិរបស់ពួកទទឹងនឹងព្រះគ្រីស្ទ ភាពជាមនុស្សរបស់ពួកគេគឺពោរពេញទៅដោយរឿងបែបនេះ។

ចំពោះអ្នកដែលធ្វើអំពើអាក្រក់តាមតែអំពើចិត្ត និងមិនខ្វល់ពីភាពអាម៉ាស់ មនុស្សអាចវែកញែកដឹងពីពួកគេបានខ្លះៗ ប៉ុន្តែវាមិនងាយស្រួលទេក្នុងការញែកដឹងថា ពួកទទឹងនឹងព្រះគ្រីស្ទមិនខ្វល់ពីភាពអាម៉ាស់នោះ។ ខ្ញុំធ្លាប់ឃើញការសម្ដែងចេញដ៏ពិសេសមួយអំពីការមិនខ្វល់ពីភាពអាម៉ាស់របស់អាទទឹងនឹងព្រះគ្រីស្ទ៖ គាត់តែងតែធ្វើសកម្មភាពយ៉ាងកំរោល និងព្រហើន គាត់និយាយកុហកជាទម្លាប់ ហើយគាត់មានរបៀបនិយាយជាប្រព័ន្ធ ដែលត្រូវបានរៀបចំយ៉ាងល្អ និងមានសណ្ដាប់ធ្នាប់។ ទោះជាយ៉ាងណាក៏ដោយ នៅពេលនិយាយដល់ការចាត់ចែងការងារ គាត់មិនអាចបញ្ចប់អ្វីដែលគាត់បានចាប់ផ្ដើមឡើយ គាត់ធ្វើអំពើអាក្រក់តាមតែអំពើចិត្ត ហើយគាត់គ្មានគោលការណ៍ទាល់តែសោះ។ បន្ទាប់ពីបានបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់មួយរយៈ រាល់កិច្ចការដែលគាត់បានធ្វើគឺសុទ្ធតែមានបញ្ហា ហើយមិនថាគាត់ធ្វើអ្វីនោះទេ គឺសុទ្ធតែមិនបានល្អទាំងអស់។ បញ្ហាដ៏សំខាន់បំផុតនោះគឺ គាត់នៅតែចង់បំភាន់មនុស្ស ចង់បន្សល់ទុកនូវចំណាប់អារម្មណ៍ល្អនៅក្នុងចិត្តរបស់ពួកគេ ហើយ គាត់តែងតែសាកសួរថាតើអ្នកដទៃគិតយ៉ាងណាពីគាត់ ហើយថាតើគាត់ទទួលបានការគោរពខ្ពស់ដែរឬទេ។ ទីបំផុត នៅពេលដែលវាច្បាស់ណាស់ថា គាត់តែងតែធ្វើខុសក្នុងការបំពេញភារកិច្ចរបស់ខ្លួន ហើយមិនអាចធ្វើអ្វីឱ្យបានល្អសោះ ដំណាក់របស់ព្រះជាម្ចាស់ក៏បានបញ្ជូនគាត់ចេញទៅ។ គាត់មិនត្រឹមតែមិនបានទទួលស្គាល់ការសម្ដែងចេញដ៏ច្បាស់ក្រឡែតទាំងនេះប៉ុណ្ណោះទេ ប៉ុន្តែថែមទាំងធ្វើពុតជាគ្មានកំហុសយ៉ាងខ្លាំង នៅពេលដែលគាត់ត្រូវបានបញ្ជូនចេញទៅ។ តើការធ្វើពុតជាគ្មានកំហុសនេះមានន័យដូចម្ដេច? វាមានន័យថា គាត់មិនដែលទទួលស្គាល់អំពើអាក្រក់របស់គាត់កាលពីអតីតកាលឡើយ គឺការកុហក ការបោកបញ្ឆោត និងការបំភាន់អ្នកដទៃរបស់គាត់ ក៏ដូចជារបៀបដែលគាត់បានបង្កើតនគរឯករាជ្យ និងបាននាំពួកជំនុំមកនៅក្រោមការគ្រប់គ្រងនៃគ្រួសាររបស់គាត់ផ្ទាល់ ធ្វើអំពើអាក្រក់តាមតែអំពើចិត្ត និងធ្វើសកម្មភាពដោយគ្មានគោលការណ៍ មិនដែលស្វែងរកសេចក្ដីពិត ហើយថែមទាំងធ្វើតាមតែចិត្តចង់ ព្រមទាំងអំពើអាក្រក់ផ្សេងៗទៀត ហើយគាត់មិនអាចទទួលស្គាល់អំពើអាក្រក់របស់ខ្លួនទាំងនេះបានទាល់តែសោះ។ ផ្ទុយទៅវិញ គាត់ជឿថា គាត់បានបំពេញភារកិច្ចរបស់ខ្លួននៅក្នុងដំណាក់របស់ព្រះជាម្ចាស់អស់រយៈពេលជាច្រើនឆ្នាំ ថាគាត់បានរងទុក្ខយ៉ាងច្រើន បានលះបង់យ៉ាងធំធេង ចំណាយពេលយ៉ាងយូរ និងបានចំណាយកម្លាំងយ៉ាងច្រើន ប៉ុន្តែទីបំផុត គាត់បែរជាធ្លាក់ដល់ចំណុចមួយដែលគាត់មានកេរ្តិ៍ឈ្មោះអាក្រក់ ហើយមនុស្សគ្រប់គ្នាមើលងាយគាត់។ គ្មាននរណាម្នាក់អាណិត ឬអាណិតអាសូរគាត់ ហើយក៏គ្មាននរណាម្នាក់ចេញមុខនិយាយការពារគាត់ឡើយ។ តើនេះមិនមែនជាការធ្វើពុតជាគ្មានកំហុសទេឬអី? តើការធ្វើពុតជាគ្មានកំហុសនេះ គឺជាការសម្ដែងចេញនៃភាពជាមនុស្សបែបណា? (ការខ្វះវិចារណញ្ញាណ និងការមិនខ្វល់ពីភាពអាម៉ាស់។) គឺពិតជាអ៊ីចឹងមែន។ គាត់ចាត់ទុកអ្វីដែលគាត់បានធ្វើ និងភារកិច្ចដែលគាត់គួរតែបំពេញ ថាជាគុណបំណាច់របស់ខ្លួន។ គាត់បានបដិសេធទាំងស្រុងនូវអ្វីដែលគាត់បានធ្វើ ដែលមិនស្របតាមគោលការណ៍សេចក្ដីពិត ឬដែលបង្កការរំខាន ឬការបង្អាក់ ហើយនៅទីបំផុត គាត់បានធ្វើពុតជាគ្មានកំហុស។ នេះគឺជាការមិនខ្វល់ពីភាពអាម៉ាស់ ហើយគាត់គឺជាអាទទឹងនឹងព្រះគ្រីស្ទពេញលក្ខណៈ។ តើអ្នករាល់គ្នាធ្លាប់ជួបប្រទះបុគ្គលបែបនេះដែរឬទេ? មិនថាអ្នកដាក់ឱ្យពួកគេទទួលខុសត្រូវលើអ្វី ឬផ្ដល់ការងារអ្វីឱ្យពួកគេក៏ដោយ ក៏ពួកគេព្យាយាមប្រមូលកម្លាំង បង្កើតនគរឯករាជ្យ និងរារាំងអ្នកដទៃមិនឱ្យលេចធ្លោ ដើម្បីឱ្យពួកគេអាចលេចធ្លោបាន។ ពួកគេចង់លើសមនុស្សគ្រប់គ្នា។ គ្មានសម្ដីណាមួយដែលពួកគេនិយាយទៅកាន់នរណាម្នាក់គឺជាការពិតឡើយ។ ពួកគេធ្វើឱ្យអ្នកដែលស្ដាប់ពួកគេមិនប្រាកដថាសម្ដីមួយណាពិត និងមួយណាមិនពិត។ នៅពេលដែលទីបំផុតពួកគេត្រូវបានបញ្ជូនចេញ ពួកគេថែមទាំងយល់ថាខ្លួនឯងពិតជាគ្មានកំហុសទាល់តែសោះ ហើយសង្ឃឹមថានឹងមាននរណាម្នាក់ការពារពួកគេ។ តើអ្នករាល់គ្នាគិតថានឹងមាននរណាម្នាក់ការពារពួកគេដែរឬទេ? (ទេ គ្មាននរណាម្នាក់ធ្វើដូច្នោះទេ។) ប្រសិនបើមាននរណាម្នាក់ធ្វើដូច្នេះ អ្នកនោះច្បាស់ជាមិនដឹងពីការពិត ជាមនុស្សល្ងីល្ងើ ជាមនុស្សដែលពួកគេបានបំភាន់ ឬជាបុគ្គលប្រភេទតែមួយនឹងពួកគេមិនខាន។

ឃ. អាត្មានិយម និងថោកទាប

ពួកទទឹងនឹងព្រះគ្រីស្ទ គ្មានមនសិការ វិចារណញ្ញាណឬភាពជាមនុស្សឡើយ។ ពួកគេមិនត្រឹមតែមិនចេះខ្មាសអៀនប៉ុណ្ណោះទេ ប៉ុន្តែពួកគេមានលក្ខណៈសម្គាល់មួយទៀត៖ ពួកគេមានភាពអាត្មានិយម និងថោកទាបខុសពីធម្មតា។ អត្ថន័យត្រង់នៃពាក្យ «អាត្មានិយម និងថោកទាប» គឺមិនពិបាកចាប់យល់នោះទេ។ វាមានន័យថា បុគ្គលម្នាក់មិនស្វែងរកអ្វីក្រៅពីផលប្រយោជន៍ឡើយ។ ប្រសិនបើរឿងអ្វីមួយពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេ ពួកគេនឹងយកចិត្តទុកដាក់លើវា ពួកគេនឹងរងទុក្ខ និងលះបង់ដើម្បីវា ព្រមទាំងចំណាយគំនិត និងកម្លាំងលើវាទៀតផង។ ប្រសិនបើរឿងអ្វីមួយមិនពាក់ព័ន្ធនឹងផលប្រយោជន៍ផ្ទាល់ខ្លួនរបស់ពួកគេទេ ពួកគេនឹងធ្វើជាមើលមិនឃើញ ហើយមិនខ្វល់ខ្វាយពីវាឡើយ។ ពួកគេនឹងបណ្ដោយឱ្យអ្នកដទៃធ្វើអ្វីតាមតែអំពើចិត្ត សូម្បីតែមាននរណាម្នាក់កំពុងបង្កការបង្អាក់ ឬការរំខានក៏ដោយ ក៏ពួកគេនឹងធ្វើមិនដឹងមិនឮ ហើយគិតថាវាមិនមានពាក់ព័ន្ធអ្វីនឹងពួកគេដែរ។ បើនិយាយឱ្យស្រួលស្ដាប់ទៅ គឺថាពួកគេខ្វល់តែពីរឿងរបស់ខ្លួនឯង ប៉ុន្តែបើនិយាយឱ្យកាន់តែត្រឹមត្រូវនោះគឺថា មនុស្សប្រភេទនេះថោកទាប គួរឱ្យអាប់ឱន និងស្មោកគ្រោក ដែលយើងកំណត់លក្ខណៈពួកគេថាជាមនុស្ស «អាត្មានិយម និងថោកទាប»។ តើភាពអាត្មានិយម និងភាពថោកទាប របស់ពួកទទឹងនឹងព្រះគ្រីស្ទបង្ហាញចេញយ៉ាងដូចម្តេច? ចំពោះរឿងអ្វីក៏ដោយដែលផ្ដល់ផលប្រយោជន៍ដល់ឋានៈ ឬកេរ្តិ៍ឈ្មោះរបស់ពួកគេ ពួកគេខិតខំប្រឹងប្រែងធ្វើ ឬនិយាយអ្វីដែលចាំបាច់ ហើយពួកគេសុខចិត្តស៊ូទ្រាំនឹងការរងទុក្ខគ្រប់បែបយ៉ាង។ ប៉ុន្តែ នៅពេលនិយាយដល់កិច្ចការដែលត្រូវបានរៀបចំដោយ ដំណាក់របស់ព្រះជាម្ចាស់ ឬកិច្ចការដែលផ្ដល់ផលប្រយោជន៍ដល់ការលូតលាស់ខាងជីវិតរបស់រាស្ដ្ររើសតាំងរបស់ព្រះជាម្ចាស់ ពួកគេបែរជាមិនខ្វល់ទាល់តែសោះ។ សូម្បីតែនៅពេលដែលមនុស្សអាក្រក់បង្កការបង្អាក់ និងការរំខាន ព្រមទាំងប្រព្រឹត្តអំពើអាក្រក់គ្រប់បែបយ៉ាង ដែលហេតុនេះធ្វើឱ្យប៉ះពាល់យ៉ាងធ្ងន់ធ្ងរដល់កិច្ចការរបស់ពួកជំនុំក៏ដោយ ក៏ពួកគេមិនខ្វល់ខ្វាយ ឬសាកសួរពីរឿងនេះដែរ ហាក់បីដូចជារឿងនេះមិនមានពាក់ព័ន្ធអ្វីនឹងពួកគេឡើយ។ ហើយប្រសិនបើមាននរណាម្នាក់រកឃើញ និងរាយការណ៍ពីអំពើអាក្រក់របស់មនុស្សអាក្រក់ណាម្នាក់ ពួកគេនិយាយថាពួកគេមិនបានឃើញអ្វីទាំងអស់ ហើយធ្វើពុតជាមិនដឹងមិនឮ។ ប៉ុន្តែ ប្រសិនបើមាននរណាម្នាក់រាយការណ៍ពីពួកគេ ហើយលាតត្រដាងថាពួកគេមិនបានធ្វើកិច្ចការជាក់ស្ដែងទេ និងគ្រាន់តែដេញតាមកេរ្តិ៍ឈ្មោះ លាភសក្ការៈ និងឋានៈ នោះពួកគេនឹងខឹងសម្បាយ៉ាងខ្លាំង។ ពួកគេប្រញាប់ប្រញាល់កោះប្រជុំដើម្បីពិភាក្សាពីរបៀបឆ្លើយតប ធ្វើការស៊ើបអង្កេតដើម្បីស្វែងរកថា តើនរណាជាអ្នកលួចធ្វើរឿងពីក្រោយខ្នងពួកគេ នរណាជាមេខ្លោង ហើយនរណាខ្លះពាក់ព័ន្ធ។ ពួកគេនឹងមិនហូប ឬដេកឡើយ រហូតទាល់តែរឿងនេះត្រូវបានរកឃើញការពិតដល់ឫសគល់ និងត្រូវបានបញ្ចប់ទាំងស្រុង គឺពួកគេនឹងសប្បាយចិត្ត លុះត្រាតែពួកគេបានវាយផ្តួលមនុស្សគ្រប់គ្នាដែលពាក់ព័ន្ធក្នុងការរាយការណ៍ពីពួកគេ។ នេះជាការបង្ហាញចេញនូវភាពអាត្មានិយម និងភាពថោកទាប តើមិនអ៊ីចឹងទេឬ? តើពួកគេកំពុងធ្វើកិច្ចការពួកជំនុំឬ? ពួកគេកំពុងធ្វើសកម្មភាពដើម្បីតែអំណាច និងឋានៈផ្ទាល់ខ្លួនរបស់ពួកគេហើយធ្វើរឿងផ្ទាល់ខ្លួនរបស់ពួកគេយ៉ាងសុទ្ធសាធតែម្ដង។ មិនថាពួកគេទទួលខុសត្រូវលើកិច្ចការអ្វីនោះទេ ពួកទទឹងនឹងព្រះគ្រីស្ទមិនដែលគិតគូរដល់ផលប្រយោជន៍នៃដំណាក់របស់ព្រះជាម្ចាស់ឡើយ។ ពួកគេគ្រាន់តែគិតថា តើផលប្រយោជន៍ផ្ទាល់ខ្លួនរបស់ពួកគេរងផលប៉ះពាល់ឬអត់ ហើយគិតតែពីកិច្ចការបន្តិចបន្តួចនៅចំពោះមុខពួកគេ ដែលផ្ដល់ផលប្រយោជន៍ដល់ពួកគេប៉ុណ្ណោះ។ សម្រាប់ពួកគេ កិច្ចការចម្បងរបស់ពួកជំនុំ គ្រាន់តែជារឿងដែលពួកគេធ្វើនៅពេលទំនេរប៉ុណ្ណោះ។ ពួកគេមិនយកចិត្តទុកដាក់លើវាទាល់តែសោះ។ ពួកគេធ្វើសកម្មភាពលុះត្រាតែមានគេជំរុញ ធ្វើតែអ្វីដែលពួកគេចូលចិត្តធ្វើ ហើយធ្វើតែកិច្ចការណាដែលដើម្បីរក្សាអំណាច និងឋានៈផ្ទាល់ខ្លួនរបស់ពួកគេប៉ុណ្ណោះ។ នៅក្នុងកែវភ្នែករបស់ពួកគេ កិច្ចការណាមួយដែលត្រូវបានរៀបចំដោយដំណាក់របស់ព្រះជាម្ចាស់ កិច្ចការនៃការផ្សាយដំណឹងល្អ និងការចូលទៅក្នុងជីវិតរបស់រាស្ដ្ររើសតាំងរបស់ព្រះជាម្ចាស់ សុទ្ធតែមិនសំខាន់ឡើយ។ មិនថាអ្នកដទៃជួបការលំបាកអ្វីខ្លះនៅក្នុងកិច្ចការ មានបញ្ហាអ្វីខ្លះដែលគេបានរកឃើញ និងរាយការណ៍ប្រាប់ពួកគេ ឬពាក្យសម្ដីទាំងនោះស្មោះត្រង់ប៉ុនណាក៏ដោយ ក៏ពួកទទឹងនឹងព្រះគ្រីស្ទមិនខ្វល់ខ្វាយដែរ ពួកគេមិនលូកដៃចូលឡើយ ហាក់បីដូចជារឿងនេះមិនមានពាក់ព័ន្ធអ្វីនឹងពួកគេទេ។ មិនថាបញ្ហាដែលកើតឡើងនៅក្នុងកិច្ចការរបស់ពួកជំនុំមានទំហំធំប៉ុនណាក៏ដោយ ក៏ពួកគេព្រងើយកន្តើយទាំងស្រុងដែរ។ សូម្បីតែនៅពេលដែលបញ្ហាមួយត្រូវបានដាក់នៅចំពោះមុខពួកគេក៏ដោយ ក៏ពួកគេគ្រាន់តែដោះស្រាយវាបង្គ្រប់កិច្ចប៉ុណ្ណោះ។ លុះត្រាតែខាងលើលួសកាត់ពួកគេដោយផ្ទាល់ និងបញ្ជាឱ្យពួកគេដោះស្រាយបញ្ហា ទើបពួកគេធ្វើកិច្ចការជាក់ស្ដែងបន្តិចបន្តួចទាំងបង្ខិតបង្ខំចិត្ត និងសម្ដែងឱ្យខាងលើមើល។ បន្ទាប់មក ពួកគេនឹងបន្តរវល់ជាមួយកិច្ចការផ្ទាល់ខ្លួនរបស់ពួកគេដដែល។ នៅពេលនិយាយដល់កិច្ចការរបស់ពួកជំនុំ និយាយដល់បញ្ហាសំខាន់ៗដែលពាក់ព័ន្ធនឹងស្ថានភាពទូទៅ ពួកគេមិនខ្វល់ខ្វាយពីរឿងទាំងនេះឡើយ ហើយធ្វើមិនដឹងមិនឮ ថែមទាំងមិនដោះស្រាយបញ្ហានៅពេលដែលពួកគេរកឃើញបញ្ហាទាំងនោះទៀតផង។ មិនថាអ្នកដទៃលើកឡើងពីបញ្ហាអ្វីនោះទេ ពួកគេឆ្លើយតបឱ្យតែបានៗ និងនិយាយទាំងរារែក ដោយគ្រាន់តែដោះស្រាយបញ្ហាទាំងនោះទាំងបង្ខិតបង្ខំចិត្តប៉ុណ្ណោះ។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាប ទេឬ? លើសពីនេះ មិនថាពួកទទឹងនឹងព្រះគ្រីស្ទបំពេញភារកិច្ចអ្វីនោះទេ ពួកគេតែងតែគិតថា តើពួកគេអាចលេចធ្លោដែរឬទេ។ ឱ្យតែភារកិច្ចមួយអាចលើកកេរ្តិ៍ឈ្មោះរបស់ពួកគេបាន ពួកគេនឹងខិតខំរិះគិត និងព្យាយាមរកគ្រប់មធ្យោបាយដែលអាចធ្វើទៅបាន ដើម្បីរៀនពីរបៀបធ្វើ និងអនុវត្តវាឱ្យបានសម្រេច។ ដរាបណាពួកគេអាចលេចធ្លោជាងអ្នកដទៃ ពួកគេពេញចិត្តហើយ។ មិនថាពួកគេកំពុងធ្វើអ្វី ឬគិតអំពីអ្វីនោះទេ ពួកគេគ្រាន់តែគិតគូរពីកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេនៅគ្រប់ជំហានប៉ុណ្ណោះ។ មិនថាពួកគេបំពេញភារកិច្ចអ្វីនោះទេ ពួកគេគ្រាន់តែប្រកួតប្រជែង ដើម្បីចង់ដឹងថា នរណាអស្ចារ្យជាង នរណាឈ្នះ និងនរណាមានកិត្យានុភាពជាងប៉ុណ្ណោះ។ ពួកគេគ្រាន់តែខ្វល់ថា តើមានមនុស្សប៉ុន្មាននាក់ដែលគោរពបូជា និងកោតសរសើរខ្លួន តើមានមនុស្សប៉ុន្មាននាក់ដែលស្ដាប់ខ្លួននិងដើរតាមខ្លួនប៉ុណ្ណោះ។ ពួកគេមិនដែលប្រកបគ្នាអំពីសេចក្ដីពិត ឬដោះស្រាយបញ្ហាជាក់ស្ដែងឡើយ។ ពួកគេមិនដែលគិតពីរបៀបបំពេញភារកិច្ច ដើម្បីឱ្យពួកគេអាចដោះស្រាយរឿងរ៉ាវស្របតាមគោលការណ៍ឡើយ ហើយពួកគេក៏មិនឆ្លុះបញ្ចាំងថា តើពួកគេមានភក្ដីភាពដែរឬអត់ តើពួកគេបានបំពេញទំនួលខុសត្រូវរបស់ខ្លួនដែរឬអត់ ឬតើមានសេចក្ដីវៀចវេរ ការធ្វេសប្រហែស ឬបញ្ហានៅក្នុងកិច្ចការរបស់ខ្លួនដែរឬអត់ កុំថាឡើយដល់ការគិតថា តើសេចក្ដីតម្រូវរបស់ព្រះជាម្ចាស់ជាអ្វី និងបំណងព្រះហឫទ័យរបស់ព្រះជាម្ចាស់ជាអ្វីនោះ។ ពួកគេមិនយកចិត្តទុកដាក់សូម្បីតែបន្តិចចំពោះរឿងទាំងអស់នេះឡើយ។ ពួកគេគិតតែលិចលង់នៅក្នុងកិច្ចការរបស់ពួកគេ ដើម្បីតែកេរ្តិ៍ឈ្មោះ លាភសក្ការៈ និងឋានៈ ព្រមទាំងដើម្បីបំពេញមហិច្ឆតា និងបំណងប្រាថ្នាផ្ទាល់ខ្លួនរបស់ពួកគេប៉ុណ្ណោះ។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាបទេឬ? ចំណុចនេះលាតត្រដាងយ៉ាងពេញលេញនូវការពិតដែលថា ដួងចិត្តរបស់ពួកគេពោរពេញទៅដោយមហិច្ឆតា បំណងប្រាថ្នា និងការទាមទារដែលមិនសមហេតុផល ហើយថារាល់សកម្មភាពរបស់ពួកគេ ត្រូវបានគ្រប់គ្រងដោយមហិច្ឆតា និងបំណងប្រាថ្នារបស់ខ្លួន។ មិនថាពួកគេធ្វើអ្វីនោះទេ ការជំរុញចិត្ត និងប្រភពនៃសកម្មភាពរបស់ពួកគេ គឺកើតចេញពីមហិច្ឆតា បំណងប្រាថ្នា និងការទាមទារដែលមិនសមហេតុផលផ្ទាល់ខ្លួនរបស់ពួកគេ។ នេះគឺជាការបង្ហាញចេញជាតួយ៉ាងនៃភាពអាត្មានិយម និងភាពថោកទាប។

អ្នកដឹកនាំខ្លះមិនធ្វើកិច្ចការជាក់ស្ដែងអ្វីឡើយ។ ដើម្បីរាយការណ៍ទៅខាងលើ ដើម្បីជៀសវាងការលួសកាត់ និងការដកហូតតំណែង ព្រមទាំងដើម្បីរក្សាឋានៈផ្ទាល់ខ្លួនរបស់ពួកគេ ពួកគេប្រឹងប្រែងគ្រប់បែបយ៉ាងចំពោះបងប្អូនប្រុសស្រី ដោយធ្វើឱ្យពួកគេបម្រើការឱ្យខ្លួន។ នៅក្នុងកិច្ចការរបស់ពួកគេ ពួកគេនិយាយតែពាក្យពេចន៍ និងគោលលទ្ធិប៉ុណ្ណោះ ដោយមិនប្រកបគ្នាអំពីគោលការណ៍សេចក្ដីពិត មិនដោះស្រាយបញ្ហាជាក់ស្ដែង មិនជួយអ្នកដទៃដោយចិត្តស្រឡាញ់ និងមិនគិតគូរដល់ការលំបាករបស់អ្នកដទៃឡើយ ហើយពួកគេមិនដែលដោះស្រាយការលំបាកជាក់ស្ដែងដែលមនុស្សជួបប្រទះ ក្នុងពេលកំពុងបំពេញភារកិច្ច និង ក្នុងការចូលទៅក្នុងជីវិតឡើយ។ ពួកគេមិនជួយជ្រោមជ្រែងនរណាម្នាក់ដែលមានភាពអវិជ្ជមានឡើយ។ ក្រៅពីការគាបសង្កត់ និងការស្ដីបន្ទោស ពួកគេគ្រាន់តែនិយាយគោលលទ្ធិ និងស្រែកពាក្យស្លោករបស់ពួកគេប៉ុណ្ណោះ។ តើគោលបំណងរបស់ពួកគេគឺជាអ្វី? ពួកគេមិនគិតគូរដល់បន្ទុករបស់ព្រះជាម្ចាស់ឡើយ ផ្ទុយទៅវិញ ពួកគេចង់ឆ្លៀតយកប្រយោជន៍ពីលទ្ធផលនៃការបំពេញភារកិច្ចរបស់បងប្អូនប្រុសស្រី ដើម្បីលើកមុខមាត់ខ្លួនឯង និងរក្សាឋានៈរបស់ខ្លួន។ ប្រសិនបើបងប្អូនប្រុសស្រីសម្រេចបានលទ្ធផលល្អនៅក្នុងការបំពេញភារកិច្ច ពួកគេនឹងមានសេចក្ដីត្រេកអរ។ ពួកគេអះអាងយកស្នាដៃទាំងនោះជាគុណសម្បត្តិរបស់ខ្លួននៅចំពោះមុខខាងលើ ដោយលួចសរសើរពីគុណសម្បត្តិរបស់ខ្លួនឯងនៅក្នុងចិត្ត និងគិតថាពួកគេបានបំពេញភារកិច្ចរបស់ខ្លួនបានយ៉ាងល្អ។ បន្ថែមពីនេះ ពួកគេរាយការណ៍ទៅខាងលើអំពីការលំបាកជាច្រើនដែលពួកគេបានជួបប្រទះក្នុងពេលធ្វើកិច្ចការនេះ អំពីរបៀបដែលព្រះជាម្ចាស់បានបើកផ្លូវឱ្យពួកគេ អំពីរបៀបដែលពួកគេបានដឹកនាំបងប្អូនប្រុសស្រីឱ្យខិតខំធ្វើការជាមួយគ្នា និងជម្នះការលំបាកទាំងនេះ អំពីរបៀបដែលពួកគេបានជួយបងប្អូនឱ្យបញ្ចប់កិច្ចការនេះ អំពីរបៀបដែលពួកគេបានប្រកាន់ខ្ជាប់នូវគោលការណ៍ និងអំពីរបៀបដែលពួកគេបានបោសសម្អាតមនុស្សអាក្រក់ចេញ។ ពួកគេក៏ព្យាយាមបញ្ជាក់យ៉ាងច្បាស់អំពីតម្លៃដែលពួកគេបានលះបង់ និងការចូលរួមចំណែកដែលពួកគេបានធ្វើនៅក្នុងកិច្ចការរបស់ពួកគេផងដែរ ដោយឱ្យខាងលើដឹងថា គឺដោយសារតែការខិតខំប្រឹងប្រែងរបស់ពួកគេផ្ទាល់ ទើបកិច្ចការនេះត្រូវបានធ្វើឡើងយ៉ាងល្អ។ ដោយប្រយោល ពួកគេកំពុងប្រាប់ទៅខាងលើថា៖ «ពិតជាស័ក្តិសមនឹងឈ្មោះថាជាអ្នកដឹកនាំមែន ហើយអ្នករាល់គ្នាបានធ្វើការជ្រើសរើសដ៏ត្រឹមត្រូវ ដែលបានជ្រើសរើសខ្ញុំជាអ្នកដឹកនាំ»។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាបទេឬអី? មនុស្សដែលបង្ហាញចេញនូវភាពជាមនុស្សអាត្មានិយម និងថោកទាប តែងតែមានពាក្យជាប់មាត់មួយចំនួន។ ឧទាហរណ៍ បន្ទាប់ពីត្រូវបានរៀបចំឱ្យពួកគេដឹកនាំពួកជំនុំមួយ ពួកគេតែងតែនិយាយថា៖ «នៅក្នុងពួកជំនុំរបស់ខ្ញុំ ជីវិតពួកជំនុំរបស់យើងគឺល្អណាស់ អស្ចារ្យណាស់។ បងប្អូនប្រុសស្រីរបស់ខ្ញុំមានការចូលទៅក្នុងជីវិតដ៏អស្ចារ្យ និងស៊ីជម្រៅ ដោយម្នាក់ៗសុទ្ធតែមានបទពិសោធជីវិត។ ចូរមើលថាតើពួកគេស្រឡាញ់ព្រះជាម្ចាស់ប៉ុនណា ហើយថាតើកិច្ចការរបស់យើងត្រូវបានធ្វើបានល្អកម្រិតណា»។ ទាំងនេះគឺជាពាក្យជាប់មាត់របស់ពួកទទឹងនឹងព្រះគ្រីស្ទ។ បើមើលតាមពាក្យជាប់មាត់របស់ពួកគេ ច្បាស់ណាស់ថា ពួកគេចាត់ទុកបងប្អូនប្រុសស្រីនៅក្នុងពួកជំនុំដែលពួកគេទទួលខុសត្រូវ ដូចជាចៀមរបស់ខ្លួន ដោយចាត់ទុកអ្វីៗគ្រប់យ៉ាងនៅក្នុងពួកជំនុំដែលពួកគេត្រួតត្រា ថាជាកម្មសិទ្ធិឯកជនរបស់ពួកគេ។ តើនេះមិនមែនជាការមិនខ្វល់ពីភាពអាម៉ាស់ទេឬអី? ហេតុអ្វីបានជាវាជាការមិនខ្វល់ពីភាពអាម៉ាស់? រាល់ការបង្ហាញចេញនូវភាពអាត្មានិយម និងភាពថោកទាប គឺសុទ្ធតែកើតចេញពីការមិនខ្វល់ពីភាពអាម៉ាស់។ ហេតុដូច្នេះហើយ ការមានភាពអាត្មានិយម និងថោកទាប គឺជាការមិនខ្វល់ពីភាពអាម៉ាស់។ មនុស្សទាំងនេះដែលបង្ហាញចេញនូវភាពអាត្មានិយម និងភាពថោកទាប គឺពិតជាមិនខ្វល់ពីភាពអាម៉ាស់ឡើយ។ នៅពេលត្រូវបានប្រគល់ភារកិច្ចឱ្យធ្វើការដឹកនាំ និងទទួលខុសត្រូវលើពួកជំនុំមួយ ដឹកនាំរាស្ដ្ររើសតាំងរបស់ព្រះជាម្ចាស់ឱ្យបំពេញភារកិច្ចរបស់ពួកគេ និងធ្វើកិច្ចការជាក់លាក់ណាមួយ ពួកគេចាត់ទុករឿងទាំងនេះថាជាកម្មសិទ្ធិឯកជនរបស់ពួកគេ។ គ្មាននរណាម្នាក់អាចលូកដៃចូលបានឡើយ ពួកគេគឺជាអ្នកមានសិទ្ធិសម្រេចលើអ្វីៗគ្រប់យ៉ាង។ ពួកទទឹងនឹងព្រះគ្រីស្ទចាត់ទុករាស្ដ្ររើសតាំងរបស់ព្រះជាម្ចាស់ កិច្ចការរបស់ពួកជំនុំ ព្រមទាំងគ្រឿងបរិក្ខារ និងទ្រព្យសម្បត្តិរបស់ពួកជំនុំ ថាជាកម្មសិទ្ធិឯកជនរបស់ពួកគេ។ ត្រង់ចំណុចនេះផ្ទាល់ គឺមានបញ្ហាហើយ៖ ពួកគេមានបំណងចង់ក្ដោបក្ដាប់ទ្រព្យសម្បត្តិនៃដំណាក់របស់ព្រះជាម្ចាស់ និងត្រួតត្រាលើរាស្ដ្ររើសតាំងរបស់ព្រះជាម្ចាស់។ លើសពីនេះ ពួកគេចាត់ទុករឿងទាំងនេះជាទុនសម្រាប់ការប្រកួតប្រជែងជាមួយអ្នកដទៃ ដោយមិនរារែកសូម្បីតែក្បត់នឹងផលប្រយោជន៍នៃដំណាក់របស់ព្រះជាម្ចាស់ និងធ្វើឱ្យប៉ះពាល់ដល់រាស្ដ្ររើសតាំងរបស់ព្រះជាម្ចាស់ទៀតផង។ តើអ្នករាល់គ្នាគិតថា ពួកទទឹងនឹងព្រះគ្រីស្ទមានមនសិការ និងវិចារណញ្ញាណដែរឬទេ? តើពួកគេមានកន្លែងសម្រាប់ព្រះជាម្ចាស់នៅក្នុងដួងចិត្តរបស់ពួកគេដែរឬទេ? តើពួកគេមានដួងចិត្តដែលកោតខ្លាច និងចុះចូលនឹងព្រះជាម្ចាស់ដែរឬទេ? គឺគ្មានទាល់តែសោះ។ ហេតុដូច្នេះហើយ ការហៅពួកទទឹងនឹងព្រះគ្រីស្ទថាជាអ្នកបម្រើសាតាំង ឬជាពួកអារក្សកំណាចនៅលើផែនដី គឺមិនមែនជាការនិយាយបំផ្លើសទាល់តែសោះ។ គ្មានព្រះជាម្ចាស់ ឬពួកជំនុំនៅក្នុងដួងចិត្តរបស់ពួកទទឹងនឹងព្រះគ្រីស្ទឡើយ ហើយពួកគេច្បាស់ជាមិនខ្វល់ខ្វាយពីរាស្ដ្ររើសតាំងរបស់ព្រះជាម្ចាស់នោះទេ។ ចូរប្រាប់ខ្ញុំមើល កន្លែងដែលមានបងប្អូនប្រុសស្រី និងជាកន្លែងដែលព្រះជាម្ចាស់ធ្វើកិច្ចការ តើមិនត្រូវហៅថាជាដំណាក់របស់ព្រះជាម្ចាស់ទេឬ? តើកន្លែងទាំងនោះមិនមែនជាពួកជំនុំត្រង់ណាទៅ? ប៉ុន្តែ ពួកទទឹងនឹងព្រះគ្រីស្ទគិតតែពីរឿងរ៉ាវដែលស្ថិតនៅក្នុងដែនឥទ្ធិពលផ្ទាល់ខ្លួនរបស់ពួកគេប៉ុណ្ណោះ។ ពួកគេមិនខ្វល់ខ្វាយ ឬយកចិត្តទុកដាក់ចំពោះកន្លែងផ្សេងឡើយ។ ទោះបីជាពួកគេរកឃើញបញ្ហាក៏ដោយ ក៏ពួកគេមិនយកចិត្តទុកដាក់លើវាដែរ។ អ្វីដែលអាក្រក់ជាងនេះទៅទៀតនោះគឺថា នៅពេលដែលមានរឿងខុសឆ្គងកើតឡើងនៅកន្លែងណាមួយ ហើយបណ្ដាលឱ្យមានការខាតបង់ដល់កិច្ចការរបស់ពួកជំនុំ ក៏ពួកគេមិនយកចិត្តទុកដាក់លើវាដែរ។ នៅពេលគេសួរថា ហេតុអ្វីបានជាពួកគេមិនអើពើនឹងរឿងនោះ ពួកគេលើកឡើងនូវពាក្យសំអាងខុសឆ្គងដ៏មិនសមហេតុផល ដោយនិយាយថា៖ «កុំបញ្ចេញមតិលើរឿងដែលមិនពាក់ព័ន្ធនឹងអ្នក»។ ពាក្យសម្ដីរបស់ពួកគេស្ដាប់ទៅសមហេតុផល ពួកគេហាក់ដូចជាយល់ពីដែនកំណត់នៅក្នុងអ្វីដែលពួកគេធ្វើ ហើយបើមើលតែពីសំបកក្រៅទៅ ពួកគេហាក់ដូចជាគ្មានបញ្ហាអ្វីឡើយ ប៉ុន្តែ តើសារជាតិរបស់វាគឺជាអ្វី? វាគឺជាការបង្ហាញចេញនូវភាពអាត្មានិយម និងភាពថោកទាបរបស់ពួកគេ។ ពួកគេធ្វើអ្វីៗដើម្បីតែខ្លួនឯងប៉ុណ្ណោះ គឺដើម្បីតែកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេមិនកំពុងបំពេញភារកិច្ចរបស់ខ្លួនទាល់តែសោះ។ នេះគឺជាលក្ខណៈជាតួយ៉ាងមួយទៀតរបស់ពួកទទឹងនឹងព្រះគ្រីស្ទ ពោលគឺពួកគេអាត្មានិយម និងថោកទាប។

សារជាតិនៃភាពអាត្មានិយម និងភាពថោកទាបរបស់ពួកទទឹងនឹងព្រះគ្រីស្ទ គឺច្បាស់ក្រឡែត។ ការបង្ហាញចេញបែបនេះរបស់ពួកគេ គឺលេចធ្លោជាពិសេស។ ពួកជំនុំផ្ទុកផ្ដាក់កិច្ចការមួយឱ្យពួកគេ ហើយប្រសិនបើវាផ្ដល់កេរ្តិ៍ឈ្មោះ និងផលប្រយោជន៍ ព្រមទាំងអនុញ្ញាតឱ្យពួកគេបានបង្ហាញមុខមាត់ នោះពួកគេមានចំណាប់អារម្មណ៍ខ្លាំង ហើយសុខចិត្តទទួលយកវា។ ប្រសិនបើវាជាកិច្ចការដែលធ្វើហើយមិនទទួលបានការកោតសរសើរ ឬពាក់ព័ន្ធនឹងការធ្វើឱ្យមនុស្សថ្នាំងថ្នាក់ ឬមិនអនុញ្ញាតឱ្យពួកគេបានបង្ហាញមុខមាត់ ឬក៏គ្មានប្រយោជន៍ដល់កេរ្តិ៍ឈ្មោះ លាភសក្ការៈ និងឋានៈរបស់ពួកគេទេ នោះពួកគេគ្មានចំណាប់អារម្មណ៍ឡើយ ហើយនឹងមិនទទួលយកវាទេ ហាក់បីដូចជាកិច្ចការនេះមិនមានពាក់ព័ន្ធអ្វីនឹងពួកគេ ហើយមិនមែនជាកិច្ចការដែលពួកគេគួរតែធ្វើនោះទេ។ នៅពេលពួកគេជួបប្រទះការលំបាក គ្មានផ្លូវដែលពួកគេនឹងស្វែងរកសេចក្ដីពិតដើម្បីដោះស្រាយវាឡើយ កុំថាឡើយដល់ការព្យាយាមមើលទិដ្ឋភាពទាំងមូល និងគិតគូរដល់កិច្ចការរបស់ពួកជំនុំនោះ។ ឧទាហរណ៍ នៅក្នុងវិសាលភាពនៃកិច្ចការរបស់ដំណាក់របស់ព្រះជាម្ចាស់ ដោយផ្អែកលើតម្រូវការកិច្ចការជារួម អាចនឹងមានការផ្ទេរបុគ្គលិកមួយចំនួន។ ប្រសិនបើមនុស្សពីរបីនាក់ត្រូវបានផ្ទេរចេញចេញពីពួកជំនុំមួយ តើអ្វីជាវិធីសមហេតុផលសម្រាប់អ្នកដឹកនាំពួកជំនុំនោះក្នុងការដោះស្រាយបញ្ហានេះ? ប្រសិនបើពួកគេខ្វល់ខ្វាយតែពីផលប្រយោជន៍របស់ពួកជំនុំផ្ទាល់ខ្លួន ជាជាងផលប្រយោជន៍ជារួម ហើយដាច់ខាតមិនព្រមផ្ទេរមនុស្សទាំងនោះ តើបញ្ហារបស់ពួកគេគឺជាអ្វី? ហេតុអ្វីបានជា ក្នុងនាមជាអ្នកដឹកនាំពួកជំនុំ ពួកគេមិនអាចចុះចូលនឹងការរៀបចំរួមនៃដំណាក់របស់ព្រះជាម្ចាស់? តើបុគ្គលបែបនេះគិតគូរដល់បំណងព្រះហឫទ័យរបស់ព្រះជាម្ចាស់ដែរឬទេ? តើពួកគេយកចិត្តទុកដាក់ចំពោះទិដ្ឋភាពទាំងមូលនៃកិច្ចការដែរឬទេ? ប្រសិនបើពួកគេមិនគិតពីកិច្ចការរបស់ដំណាក់របស់ព្រះជាម្ចាស់ទាំងមូល ប៉ុន្តែគិតតែពីផលប្រយោជន៍ពួកជំនុំផ្ទាល់ខ្លួនរបស់ពួកគេ តើពួកគេមិនអាត្មានិយម និងថោកទាបខ្លាំងណាស់ទេឬអី? អ្នកដឹកនាំពួកជំនុំគួរតែចុះចូលដោយគ្មានលក្ខខណ្ឌចំពោះអធិបតេយ្យភាព និងការចាត់ចែងរបស់ព្រះជាម្ចាស់ ព្រមទាំងការរៀបចំ និងការសម្របសម្រួលរួមនៃដំណាក់របស់ព្រះជាម្ចាស់។ នេះគឺជាអ្វីដែលស្របតាមគោលការណ៍សេចក្ដីពិត។ នៅពេលដែលកិច្ចការរបស់ដំណាក់របស់ព្រះជាម្ចាស់តម្រូវ មិនថាពួកគេជានរណាទេ មនុស្សគ្រប់គ្នាគួរតែចុះចូលនឹងការសម្របសម្រួល និងការរៀបចំរបស់ដំណាក់របស់ព្រះជាម្ចាស់ ហើយដាច់ខាតមិនគួរត្រូវបានត្រួតត្រាដោយអ្នកដឹកនាំ ឬអ្នកធ្វើការណាម្នាក់ ហាក់បីដូចជាពួកគេជាកម្មសិទ្ធិរបស់អ្នកទាំងនោះ ឬស្ថិតក្រោមការសម្រេចចិត្តរបស់អ្នកទាំងនោះឡើយ។ ការចុះចូលរបស់រាស្ដ្ររើសតាំងរបស់ព្រះជាម្ចាស់ចំពោះការរៀបចំរួមនៃដំណាក់របស់ព្រះជាម្ចាស់ គឺត្រឹមត្រូវឥតខ្ចោះតាមធម្មជាតិ ហើយគ្មាននរណាម្នាក់អាចប្រឆាំងនឹងការរៀបចំទាំងនេះបានឡើយ លើកលែងតែអ្នកដឹកនាំ ឬអ្នកធ្វើការណាម្នាក់ធ្វើការផ្លាស់ប្ដូរតាមអំពើចិត្ត ដែលមិនស្របតាមគោលការណ៍។ ក្នុងករណីនេះ គេអាចមិនស្ដាប់បង្គាប់តាមការរៀបចំនេះបាន។ ប្រសិនបើការផ្លាស់ប្ដូរធម្មតាត្រូវបានធ្វើឡើងស្របតាមគោលការណ៍ នោះរាស្ដ្ររើសតាំងរបស់ព្រះជាម្ចាស់ទាំងអស់គួរតែស្ដាប់បង្គាប់ ហើយគ្មានអ្នកដឹកនាំ ឬអ្នកធ្វើការណាម្នាក់មានសិទ្ធិ ឬហេតុផលណាមួយដើម្បីព្យាយាមត្រួតត្រានរណាម្នាក់ឡើយ។ អ្នករាល់គ្នានិយាយមើល តើមានកិច្ចការណាមួយដែលមិនមែនជាកិច្ចការនៃដំណាក់របស់ព្រះជាម្ចាស់ឬទេ? តើមានកិច្ចការណាមួយដែលមិនពាក់ព័ន្ធនឹងការផ្សាយដំណឹងល្អអំពីនគរព្រះដែរឬទេ? វាសុទ្ធតែជាកិច្ចការនៃដំណាក់របស់ព្រះជាម្ចាស់ កិច្ចការនីមួយៗគឺស្មើគ្នា ហើយគ្មានពាក្យថា «របស់អ្នក» និង «របស់ខ្ញុំ» ឡើយ។ ប្រសិនបើការផ្លាស់ប្ដូរនេះស្របតាមគោលការណ៍ និងផ្អែកលើតម្រូវការនៃកិច្ចការពួកជំនុំ នោះមនុស្សទាំងនេះគួរតែទៅកន្លែងដែលគេត្រូវការពួកគេបំផុត។ ប៉ុន្តែ នៅពេលប្រឈមមុខនឹងស្ថានភាពបែបនេះ តើពួកទទឹងនឹងព្រះគ្រីស្ទឆ្លើយតបយ៉ាងដូចម្ដេច? ពួកគេរកលេស និងហេតុផលដោះសារផ្សេងៗដើម្បីរក្សាមនុស្សដែលស័ក្ដិសមទាំងនេះឱ្យនៅក្បែរខ្លួន ហើយពួកគេគ្រាន់តែផ្ដល់មនុស្សធម្មតាពីរនាក់ប៉ុណ្ណោះ បន្ទាប់មករកលេសខ្លះដើម្បីដាក់សម្ពាធលើអ្នក ដោយនិយាយថាកិច្ចការរវល់ខ្លាំងណាស់ ឬថាពួកគេខ្វះកម្លាំងមនុស្ស មនុស្សពិបាករកណាស់ ហើយប្រសិនបើមនុស្សពីរនាក់នេះត្រូវបានផ្លាស់ប្ដូរចេញ កិច្ចការនឹងរងផលប៉ះពាល់។ ហើយពួកគេសួរអ្នកថា តើពួកគេគួរធ្វើដូចម្ដេចទៅ ហើយធ្វើឱ្យអ្នកមានអារម្មណ៍ថា ការផ្លាស់ប្ដូរមនុស្សចេញ មានន័យថាអ្នកជំពាក់ពួកគេ។ តើនេះមិនមែនជារបៀបដែលពួកអារក្សប្រព្រឹត្តទេឬអី? នេះគឺជារបៀបដែលអ្នកគ្មានជំនឿប្រព្រឹត្ត។ មនុស្សដែលតែងតែព្យាយាម និងការពារផលប្រយោជន៍ផ្ទាល់ខ្លួនរបស់ពួកគេនៅក្នុងពួកជំនុំ តើពួកគេជាមនុស្សល្អដែរឬទេ? តើពួកគេជាមនុស្សដែលប្រព្រឹត្តតាមតាមគោលការណ៍ដែរឬទេ? ដាច់ខាតគឺមិនមែនទេ។ ពួកគេគឺជាអ្នកគ្មានជំនឿ និងអ្នកមិនជឿ។ ហើយតើនេះមិនមែនជាភាពអាត្មានិយម និងថោកទាបទេឬអី? ប្រសិនបើនរណាម្នាក់ដែលមានគុណសម្បត្តិល្អ ត្រូវបានផ្លាស់ប្ដូរពីក្រោមការដឹកនាំរបស់អាទទឹងនឹងព្រះគ្រីស្ទ ដើម្បីទៅបំពេញភារកិច្ចផ្សេង អាទទឹងនឹងព្រះគ្រីស្ទនោះប្រឆាំងយ៉ាងរឹងរូស និងបដិសេធរឿងនេះនៅក្នុងចិត្ត ហើយចង់ឈប់ធ្វើការទាំងស្រុង ព្រមទាំងលែងមានភាពក្លៀវក្លាក្នុងការធ្វើជាអ្នកដឹកនាំ ឬប្រធានក្រុមទៀតហើយ។ តើនេះជាបញ្ហាអ្វី? ហេតុអ្វីបានជាពួកគេមិនស្ដាប់បង្គាប់ការរៀបចំរបស់ពួកជំនុំ? ពួកគេគិតថា ការផ្លាស់ប្ដូរ «មនុស្សជំនិត» របស់ពួកគេ នឹងប៉ះពាល់ដល់លទ្ធផល និងវឌ្ឍនភាពនៃកិច្ចការរបស់ពួកគេ ហើយជាលទ្ធផល ឋានៈ និងកេរ្តិ៍ឈ្មោះរបស់ពួកគេក៏នឹងរងផលប៉ះពាល់ ដែលនឹងបង្ខំឱ្យពួកគេធ្វើការកាន់តែខ្លាំង និងរងទុក្ខកាន់តែច្រើនដើម្បីធានាបាននូវលទ្ធផល ដែលនេះជារឿងដែលពួកគេមិនចង់ធ្វើទាល់តែសោះ។ ពួកគេបានស៊ាំនឹងភាពស្រណុកសុខស្រួល ហើយមិនចង់ធ្វើការបន្ថែមបន្តិច ឬរងទុក្ខបន្ថែមបន្តិចឡើយ ដូច្នេះពួកគេមិនចង់បណ្ដោយឱ្យមនុស្សនោះត្រូវបានផ្លាស់ប្ដូរចេញទេ។ ប្រសិនបើដំណាក់របស់ព្រះជាម្ចាស់នៅតែបន្តធ្វើការផ្លាស់ប្ដូរនេះ ទោះជាពួកគេមិនព្រមក៏ដោយ ពួកគេនឹងរអ៊ូរទាំយ៉ាងខ្លាំង ហើយថែមទាំងចង់បោះបង់កិច្ចការរបស់ខ្លួនចោលទៀតផង។ តើនេះមិនមែនជាភាពអាត្មានិយម និងថោកទាបទេឬអី? រាស្ដ្ររើសតាំងរបស់ព្រះជាម្ចាស់គួរតែត្រូវបានចាត់ចែងរួមដោយដំណាក់របស់ព្រះជាម្ចាស់។ រឿងនេះមិនមានពាក់ព័ន្ធអ្វីនឹងអ្នកដឹកនាំ ប្រធានក្រុម ឬបុគ្គលណាម្នាក់ឡើយ។ មនុស្សគ្រប់គ្នាត្រូវតែធ្វើប្រព្រឹត្តតាមតាមគោលការណ៍ នេះគឺជាច្បាប់នៃដំណាក់របស់ព្រះជាម្ចាស់។ ពួកទទឹងនឹងព្រះគ្រីស្ទមិនប្រព្រឹត្តតាមតាមគោលការណ៍នៃដំណាក់របស់ព្រះជាម្ចាស់ឡើយ ពួកគេតែងតែគិតគូររៀបចំឧបាយកលដើម្បីតែឋានៈ និងផលប្រយោជន៍ផ្ទាល់ខ្លួនរបស់ពួកគេ ដោយសង្ឃឹមថានឹងប្រើប្រាស់បងប្អូនប្រុសស្រីដែលមានគុណសម្បត្តិល្អឱ្យបម្រើពួកគេ ដើម្បីពង្រឹងអំណាច និងឋានៈរបស់ពួកគេ។ តើនេះមិនមែនជាភាពអាត្មានិយម និងថោកទាបទេឬអី? មើលពីខាងក្រៅ ការរក្សាមនុស្សដែលមានគុណសម្បត្តិល្អឱ្យនៅក្បែរខ្លួន និងមិនអនុញ្ញាតឱ្យដំណាក់របស់ព្រះជាម្ចាស់ផ្ទេរពួកគេចេញ មើលទៅហាក់បីដូចជាពួកគេកំពុងគិតគូរដល់កិច្ចការពួកជំនុំ ប៉ុន្តែតាមពិត ពួកគេគ្រាន់តែគិតពីអំណាច និងឋានៈផ្ទាល់ខ្លួនរបស់ពួកគេប៉ុណ្ណោះ ហើយមិនគិតពីកិច្ចការរបស់ពួកជំនុំទាល់តែសោះ។ ពួកគេខ្លាចថាពួកគេនឹងធ្វើកិច្ចការពួកជំនុំមិនបានល្អ ហើយហេតុនេះនឹងត្រូវគេដកហូតតំណែង ដែលនឹងធ្វើឱ្យពួកគេបាត់បង់ឋានៈរបស់ខ្លួន។ ពួកទទឹងនឹងព្រះគ្រីស្ទមិនគិតគូរដល់កិច្ចការទូលំទូលាយនៃដំណាក់របស់ព្រះជាម្ចាស់ឡើយ គឺគិតតែពីឋានៈផ្ទាល់ខ្លួនរបស់ពួកគេ ការពារឋានៈផ្ទាល់ខ្លួនរបស់ពួកគេដោយមិនខ្វល់ពីការខាតបង់ដល់ផលប្រយោជន៍នៃដំណាក់របស់ព្រះជាម្ចាស់ ហើយការពារឋានៈ និងផលប្រយោជន៍ផ្ទាល់ខ្លួនរបស់ពួកគេ ដែលធ្វើឱ្យខូចខាតដល់កិច្ចការរបស់ពួកជំនុំ។ នេះគឺជាភាពអាត្មានិយម និងថោកទាប។ នៅពេលប្រឈមមុខនឹងស្ថានភាពបែបនេះ យ៉ាងហោចណាស់ មនុស្សម្នាក់ត្រូវតែគិតដោយមនសិការរបស់ពួកគេថា «មនុស្សទាំងនេះសុទ្ធតែជាមនុស្សនៃដំណាក់របស់ព្រះជាម្ចាស់ ពួកគេមិនមែនជាកម្មសិទ្ធិផ្ទាល់ខ្លួនរបស់ខ្ញុំឡើយ។ ខ្ញុំក៏ជាសមាជិកនៃដំណាក់របស់ព្រះជាម្ចាស់ដែរ។ តើខ្ញុំមានសិទ្ធិអ្វីទៅបញ្ឈប់ដំណាក់របស់ព្រះជាម្ចាស់មិនឱ្យផ្ទេរមនុស្សចេញនោះ? ខ្ញុំគួរតែគិតគូរដល់ផលប្រយោជន៍ជារួមនៃដំណាក់របស់ព្រះជាម្ចាស់ ជាជាងផ្ដោតតែលើកិច្ចការដែលស្ថិតក្នុងដែនទំនួលខុសត្រូវផ្ទាល់ខ្លួនរបស់ខ្ញុំ»។ ទាំងនេះគឺជាគំនិតដែលគួរតែមាននៅក្នុងមនុស្សដែលមានមនសិការ និងវិចារណញ្ញាណហើយជាហេតុផលដែលគួរតែមាននៅក្នុងអស់អ្នកដែលជឿលើព្រះជាម្ចាស់។ ដំណាក់របស់ព្រះជាម្ចាស់ធ្វើកិច្ចការទាំងមូល រីឯពួកជំនុំនានាធ្វើកិច្ចការតាមផ្នែក។ ហេតុដូច្នេះហើយ នៅពេលដែលដំណាក់របស់ព្រះជាម្ចាស់មានតម្រូវការពិសេសពីពួកជំនុំ អ្វីដែលសំខាន់បំផុតសម្រាប់អ្នកដឹកនាំ និងអ្នកធ្វើការ គឺត្រូវស្ដាប់បង្គាប់ការរៀបចំនៃដំណាក់របស់ព្រះជាម្ចាស់។ អ្នកដឹកនាំក្លែងក្លាយ និងពួកទទឹងនឹងព្រះគ្រីស្ទ មិនមានមនសិការ និងវិចារណញ្ញាណបែបនេះឡើយ។ ពួកគេសុទ្ធតែអាត្មានិយមខ្លាំងណាស់ ពួកគេគិតតែពីខ្លួនឯងប៉ុណ្ណោះ ហើយពួកគេមិនគិតពីកិច្ចការរបស់ពួកជំនុំឡើយ។ ពួកគេគ្រាន់តែគិតគូរពីផលប្រយោជន៍នៅចំពោះមុខពួកគេប៉ុណ្ណោះ ពួកគេមិនគិតគូរដល់កិច្ចការជារួមនៃដំណាក់របស់ព្រះជាម្ចាស់ឡើយ ដូច្នេះហើយ ពួកគេមិនអាចស្ដាប់បង្គាប់តាមការរៀបចំនៃដំណាក់របស់ព្រះជាម្ចាស់បានជាដាច់ខាត។ ពួកគេពិតជាអាត្មានិយម និងថោកទាបខ្លាំងណាស់! នៅក្នុងដំណាក់របស់ព្រះជាម្ចាស់ ពួកគេថែមទាំងហ៊ានរារាំង ហើយថែមទាំងហ៊ានប្រកាន់ជំហររឹងទទឹងទៀតផង។ ទាំងនេះគឺជាមនុស្សដែលខ្វះភាពជាមនុស្សបំផុត ពួកគេគឺជាមនុស្សអាក្រក់។ ពួកទទឹងនឹងព្រះគ្រីស្ទ គឺជាមនុស្សប្រភេទនេះឯង។ ពួកគេតែងតែចាត់ទុកកិច្ចការរបស់ពួកជំនុំ និងបងប្អូនប្រុសស្រី ហើយសូម្បីតែទ្រព្យសម្បត្តិទាំងអស់នៃដំណាក់របស់ព្រះជាម្ចាស់ដែលស្ថិតក្នុងវិសាលភាពនៃទំនួលខុសត្រូវរបស់ពួកគេ ថាជាកម្មសិទ្ធិឯកជនរបស់ពួកគេ។ ពួកគេជឿថា ការបែងចែក ការផ្ទេរ និងការប្រើប្រាស់អ្វីៗទាំងនេះ គឺសុទ្ធតែស្រេចលើពួកគេ ហើយថាដំណាក់របស់ព្រះជាម្ចាស់មិនត្រូវបានអនុញ្ញាតឱ្យលូកដៃចូលឡើយ។ ពេលដែលអ្វីៗទាំងនោះធ្លាក់ក្នុងដៃរបស់ពួកគេ វាហាក់បីដូចជាអ្វីៗទាំងនេះបានក្លាយជាកម្មសិទ្ធិរបស់សាតាំង គឺគ្មាននរណាម្នាក់អាចប៉ះពាល់វាបានឡើយ។ ពួកគេគឺជាពួកអ្នកធំ ជាមេកើយ ហើយអ្នកណាដែលចូលទៅក្នុងទឹកដីរបស់ពួកគេ ត្រូវតែស្ដាប់បង្គាប់បញ្ជា និងការរៀបចំរបស់ពួកគេដោយអាកប្បកិរិយាល្អ និងទន់ភ្លន់ ព្រមទាំងធ្វើតាមការបញ្ចេញទឹកមុខរបស់ពួកគេ។ នេះគឺជាការបង្ហាញចេញនូវភាពអាត្មានិយម និងភាពថោកទាបដែលមាននៅក្នុងចរិតលក្ខណៈរបស់ពួកទទឹងនឹងព្រះគ្រីស្ទ។ ពួកគេមិនគិតគូរដល់កិច្ចការនៃដំណាក់របស់ព្រះជាម្ចាស់ឡើយ។ ពួកគេមិនធ្វើអ្វីៗតាមគោលការណ៍សូម្បីតែបន្តិចណាឡើយ ហើយគិតតែពីផលប្រយោជន៍ និងឋានៈផ្ទាល់ខ្លួនរបស់ពួកគេប៉ុណ្ណោះ ដែលទាំងនេះសុទ្ធតែជាលក្ខណៈសម្គាល់នៃភាពអាត្មានិយម និងភាពថោកទាបរបស់ពួកទទឹងនឹងព្រះគ្រីស្ទ។

មានស្ថានភាពមួយទៀត។ មិនថាជាលុយកាក់ ឬរបស់របរដែលបងប្អូនប្រុសស្រីបានថ្វាយនោះទេ ក្នុងកាលៈទេសៈធម្មតា មិនថាមានចំនួនប៉ុន្មានឡើយ គួរតែប្រគល់ទាំងអស់ជូនដំណាក់របស់ព្រះជាម្ចាស់ទាំងអស់។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទខ្លះជឿយ៉ាងខុសឆ្គងថា «លុយកាក់ដែលបងប្អូនប្រុសស្រីនៅក្នុងពួកជំនុំរបស់យើងបានថ្វាយ គឺជាកម្មសិទ្ធរបស់ពួកជំនុំយើង ហើយវាសម្រាប់ពួកជំនុំយើងរក្សាទុក និងប្រើប្រាស់វា។ គ្មាននរណាម្នាក់មានសិទ្ធិជ្រៀតជ្រែកក្នុងរបៀបដែលយើងប្រើប្រាស់ ឬបែងចែកវាឡើយ ហើយពួកគេរឹតតែគ្មានសិទ្ធិយកវាចេញទៅទៀត»។ ដូច្នេះ ប្រសិនបើអ្នកសួរពួកគេថា តើពួកជំនុំទទួលបានតង្វាយចំនួនប៉ុន្មាន ពួកគេនឹងខ្លាចថាអ្នកអាចនឹងយកវាទៅ ហើយពួកគេនឹងមិនប្រាប់អ្នកពីចំនួនជាក់ស្ដែងឡើយ។ មនុស្សមួយចំនួនប្រហែលជាឆ្ងល់ថា «តើការដែលពួកគេខ្លាចគេយកវាទៅ មានន័យដូចម្ដេច? តើពួកគេចង់ចាយវាដោយខ្លួនឯងឬ?» មិនប្រាកដថាដូច្នោះទេ។ ពួកគេគិតថា «ពួកជំនុំរបស់យើងក៏ត្រូវការលុយកាក់ដែរ។ ប្រសិនបើលុយកាក់ទាំងនោះត្រូវបានយកចេញទៅ តើយើងអាចធ្វើកិច្ចការរបស់យើងបានដោយរបៀបណា?» ខាងលើមានគោលការណ៍សម្រាប់រឿងទាំងនេះ ដូច្នេះ ហេតុអ្វីបានជាអ្នកមិនធ្វើតាមគោលការណ៍នៅពេលដែលអ្នកដោះស្រាយរឿងទាំងនោះ? ខាងលើទុកឱ្យគ្រប់គ្រាន់សម្រាប់ប្រើប្រាស់ក្នុងកិច្ចការរបស់អ្នក ហើយចំណែកដែលនៅសល់ ត្រូវបានដំណាក់របស់ព្រះជាម្ចាស់រៀបចំរួម។ ធនធានទាំងនេះមិនមែនជាកម្មសិទ្ធិឯកជនរបស់ថ្នាក់ដឹកនាំពួកជំនុំទេ ប៉ុន្ដែជាកម្មសិទ្ធិរបស់ដំណាក់របស់ព្រះជាម្ចាស់។ ទោះជាយ៉ាងណាក៏ដោយ ដើម្បីបំពេញមហិច្ឆិតា និងបំណងប្រាថ្នារបស់ពួកគេ ព្រមទាំងដើម្បីប្រយោជន៍នៃកិច្ចការផ្ទាល់ខ្លួនរបស់ពួកគេ និងដើម្បីធានាបាននូវធនធាននៅក្នុងដែនឥទ្ធិពលរបស់ពួកគេ ពួកទទឹងនឹងព្រះគ្រីស្ទខ្លះបានក្ដោបក្ដាប់រឿងទាំងនេះ និងចាត់ទុកវាជារបស់ខ្លួន ហើយពួកគេមិនអនុញ្ញាតឱ្យនរណាម្នាក់ផ្សេងទៀតប្រើប្រាស់វាឡើយ។ តើនេះមិនមែនជាការបង្ហាញចេញនូវភាពអាត្មានិយម និងភាពថោកទាបទេឬអី? នេះក៏ជាការបង្ហាញចេញដែលមានលក្ខណៈជាតួយ៉ាង និងជាក់លាក់នៃចរិតលក្ខណៈរបស់ពួកទទឹងនឹងព្រះគ្រីស្ទផងដែរ។

ពួកទទឹងនឹងព្រះគ្រីស្ទទាំងនេះអាក្រក់ និងជួជាតិ គួរឱ្យស្អប់ខ្ពើម ទុច្ចរិត ថោកទាប និងស្មោកគ្រោក។ គ្រាន់តែនិយាយអំពីពួកគេ ក៏គួរឱ្យខ្ពើមរអើម និងគួរឱ្យខឹងសម្បាដែរ។ ពីសំបកក្រៅ ពួកគេប្រហែលជាមើលទៅដូចជាមនុស្ស និងនិយាយស្ដីពីរោះស្ដាប់ ដោយហាក់ដូចជាយល់ពីគោលលទ្ធិគ្រប់បែបយ៉ាង និងស្ទាត់ជំនាញលើគោលលទ្ធិទាំងនោះ ប៉ុន្តែ គ្រាន់តែពួកគេចាប់ផ្ដើមធ្វើអ្វីមួយ ភាពជាមនុស្សដ៏គួរឱ្យស្អប់ខ្ពើម និងអាក្រក់របស់ពួកគេ ត្រូវបានលាតត្រដាង ដែលគួរឱ្យទើសភ្នែកជាខ្លាំង។ ដោយសារតែអាទទឹងនឹងព្រះគ្រីស្ទម្នាក់ៗមានលក្ខណៈដ៏គួរឱ្យស្អប់ខ្ពើម និងអាក្រក់ទាំងនេះនៅក្នុងចរិតលក្ខណៈរបស់ពួកគេ ទើបពួកគេមានសមត្ថភាពប្រព្រឹត្តអំពើអាក្រក់បែបនេះបាន។ នោះហើយជាមូលហេតុដែលពួកគេត្រូវបានគេហៅថា ពួកទទឹងនឹងព្រះគ្រីស្ទ។ តើតក្កវិជ្ជានេះសមហេតុផលដែរឬទេ? (មែនហើយ។) ម្យ៉ាងវិញទៀត ដោយសារតែនៅក្នុងចរិតរបស់ពួកគេមាននិស្ស័យដ៏កាចសាហាវ និងទុច្ចរិតទាំងនោះ ទើបធ្វើឱ្យពួកគេអាចប្រព្រឹត្តអំពើអាក្រក់របស់ពួកទទឹងនឹងព្រះគ្រីស្ទបាន ដែលហេតុនេះធ្វើឱ្យគេកំណត់លក្ខណៈពួកគេថាជាមនុស្សបែបនេះ។ រឿងគឺបែបនេះឯង។ ប្រសិនបើមនុស្សម្នាក់ជាអាទទឹងនឹងព្រះគ្រីស្ទ តើវាត្រឹមត្រូវដែរឬទេក្នុងការពិពណ៌នាភាពជាមនុស្សរបស់ពួកគេថាជាមនុស្សសប្បុរស ទៀងត្រង់ ស្មោះត្រង់ និងស្មោះស្ម័គ្រ? ច្បាស់ណាស់គឺមិនត្រឹមត្រូវទេ។ ប្រសិនបើមនុស្សម្នាក់មានទម្លាប់និយាយកុហក ពួកគេមានលក្ខណៈរបស់អាទទឹងនឹងព្រះគ្រីស្ទហើយ។ ប្រសិនបើនរណាម្នាក់ពិសពុល និងឃោរឃៅ ពួកគេក៏មានលក្ខណៈរបស់អាទទឹងនឹងព្រះគ្រីស្ទដែរ។ ប្រសិនបើបុគ្គលណាម្នាក់អាត្មានិយម ថោកទាប គិតតែពីផលប្រយោជន៍ផ្ទាល់ខ្លួនតែមួយមុខ ប្រព្រឹត្តអំពើអាក្រក់តាមទំនើងចិត្ត និងមិនខ្វល់ពីភាពអាម៉ាស់ នោះគេគឺជាមនុស្សអាក្រក់ហើយ។ ប្រសិនបើមនុស្សអាក្រក់បែបនេះឡើងកាន់អំណាច នោះគេនឹងក្លាយជាអាទទឹងនឹងព្រះគ្រីស្ទ។

ង. ការតោងទាមអ្នកមានអំណាច និងការជិះជាន់អ្នកទន់ខ្សោយ

ភាពជាមនុស្សរបស់ពួកទទឹងនឹងព្រះគ្រីស្ទ ក៏មានលក្ខណៈមួយដែលគួរឱ្យខ្ពើមរអើម និងគួរឱ្យស្អប់ខ្ពើមផងដែរ ពោលគឺ ពួកគេតោងទាមអ្នកមានអំណាច និងជិះជាន់អ្នកទន់ខ្សោយ។ ប្រសិនបើមានតារាល្បីៗ ឬមនុស្សដែលមានអំណាច ឬឋានៈនៅក្នុងពួកជំនុំ ឬនៅក្នុងលោកីយ៍ មិនថាពួកគេជានរណាទេ ពួកទទឹងនឹងព្រះគ្រីស្ទមានការច្រណែន និងការកោតសរសើរយ៉ាងខ្លាំងនៅក្នុងដួងចិត្តរបស់ពួកគេចំពោះអ្នកទាំងនោះ ហើយថែមទាំងអែបអបផ្គាប់ចិត្តពួកគេទៀតផង។ នៅពេលពួកគេជឿលើគ្រីស្ទសាសនា ពួកគេអះអាងថា មេដឹកនាំនយោបាយមួយចំនួនគឺជាអ្នកជឿ ហើយនៅពេលពួកគេទទួលយកដំណាក់កាលនៃកិច្ចការរបស់ព្រះជាម្ចាស់នៅគ្រាចុងក្រោយនេះ ពួកគេអះអាងថា គ្រូគង្វាលមួយចំនួនមកពីនិកាយល្បីៗក៏បានទទួលយកវាដែរ។ មិនថាពួកគេធ្វើអ្វីទេ ពួកគេតែងតែដាក់ឈ្មោះដ៏លេចធ្លោឱ្យវា ពួកគេតែងតែគោរព និងយកតម្រាប់តាមតារាល្បីៗ ហើយពួកគេមានអារម្មណ៍ពេញចិត្ត លុះត្រាតែយ៉ាងហោចណាស់ពួកគេអាចតោងទាមតារាល្បី ឬនរណាម្នាក់ដែលមានឋានៈបាន។ នៅពេលនិយាយដល់មនុស្សដែលមានឋានៈ មិនថាពួកគេល្អ ឬអាក្រក់នោះទេ ពួកទទឹងនឹងព្រះគ្រីស្ទតែងតែផ្គាប់ចិត្ត ព្រមទាំងបញ្ជោរ និងអែបអបពួកគេដោយមិនចេះនឿយហត់ឡើយ។ ពួកគេថែមទាំងសុខចិត្តយកតែជូន និងចាក់កន្ថោរនោមទៅចាក់ចោលឱ្យអ្នកទាំងនោះទៀតផង។ ម្យ៉ាងវិញទៀត នៅពេលទាក់ទងជាមួយអ្នកដែលគ្មានឋានៈ មិនថាបុគ្គលទាំងនេះមានភាពទៀងត្រង់ ស្មោះត្រង់ និងសប្បុរសប៉ុនណាក៏ដោយ ក៏ពួកទទឹងនឹងព្រះគ្រីស្ទធ្វើបាប និងជាន់ឈ្លីពួកគេនៅពេលណាដែលអាចធ្វើទៅបានដែរ។ ពួកគេតែងតែអួតថា អ្នកនេះជាថ្នាក់ដឹកនាំអាជីវកម្មនៅក្នុងសង្គម ឪពុករបស់អ្នកនោះមានទ្រព្យសម្បត្តិស្ដុកស្ដម្ភប៉ុនណា អ្នកនេះមានលុយច្រើនប៉ុនណា ហើយគ្រួសារ ឬក្រុមហ៊ុនរបស់អ្នកនោះធំប៉ុនណា ដោយបញ្ជាក់ពីភាពលេចធ្លោរបស់ពួកគេនៅក្នុងសង្គម។ ចំពោះអ្នកដឹកនាំក្លែងក្លាយ និងពួកទទឹងនឹងព្រះគ្រីស្ទនៅក្នុងពួកជំនុំ មិនថាពួកគេប្រព្រឹត្តអំពើអាក្រក់អ្វីនោះទេ ពួកទទឹងនឹងព្រះគ្រីស្ទមិនដែលរាយការណ៍ លាតត្រដាង ឬញែកដឹងពួកគេឡើយ។ ផ្ទុយទៅវិញ ពួកគេដើរតាមអ្នកទាំងនោះយ៉ាងស្អិតរមួត ដោយធ្វើអ្វីៗតាមតែគេប្រាប់។ ពួកគេក្លាយជាអ្នកដើរតាម ជាកូនចៅ និងជាទាសកររបស់អ្នកដឹកនាំថ្នាក់ណាក៏ដោយដែលពួកគេដើរតាម។ នៅពេលទាក់ទងជាមួយអ្នកដែលមានអំណាច ឥទ្ធិពល ទ្រព្យសម្បត្តិ និងឋានៈ ពួកគេមើលទៅហាក់ដូចជាចុះញ៉ម បន្ទាបខ្លួន និងអសមត្ថភាពយ៉ាងខ្លាំង។ ពួកគេស្ដាប់បង្គាប់ និងចុះចូលយ៉ាងខ្លាំង ដោយងក់ក្បាល និងធ្វើតាមអ្វីគ្រប់យ៉ាងដែលមនុស្សទាំងនោះនិយាយ។ ទោះជាយ៉ាងណាក៏ដោយ នៅពេលទាក់ទងជាមួយមនុស្សធម្មតាដែលគ្មានឋានៈ ពួកគេធ្វើឫកពាផ្សេង ដោយប្រើអាកប្បកិរិយាគាបសង្កត់នៅពេលពួកគេនិយាយដើម្បីយកឈ្នះលើមនុស្ស ចង់ធ្វើជាអ្នកអស្ចារ្យ ហាក់បីដូចជាពួកគេមិនអាចត្រូវគេយកឈ្នះបាន ខ្លាំងជាង និងខ្ពស់ជាងអ្នកណាៗទាំងអស់ ដែលធ្វើឱ្យគេពិបាកនឹងវែកញែករកបញ្ហា ចំណុចខ្វះខាត ឬភាពទន់ខ្សោយណាមួយរបស់ពួកគេ។ តើនេះជាចរិតលក្ខណៈប្រភេទណាទៅ? តើមានទំនាក់ទំនងណាមួយរវាងរឿងនេះ និងការមានភាពពិសពុល ឃោរឃៅ និងមិនខ្វល់ពីភាពអាម៉ាស់ដែរឬទេ? (មែនហើយ មាន។) ការតោងទាមអ្នកមានអំណាច និងការជិះជាន់អ្នកទន់ខ្សោយ តើនេះមិនមែនជាផ្នែកដ៏គួរឱ្យស្អប់ខ្ពើម និងអាក្រក់នៃភាពជាមនុស្សរបស់ពួកទទឹងនឹងព្រះគ្រីស្ទទេឬអី? តើអ្នករាល់គ្នាគិតថា មនុស្សដែលមានភាពជាមនុស្សបែបនេះ ជាមនុស្សទៀងត្រង់ដែរឬទេ? (ទេ។) តើរឿងដែលពួកគេនិយាយទៅកាន់អ្នកដែលមានឋានៈ និងអ្នកមានអំណាច ជារឿងពិតដែរឬទេ? តើរឿងដែលពួកគេនិយាយទៅកាន់អ្នកទន់ខ្សោយ ជារឿងពិតដែរឬទេ? (គ្មានរឿងណាមួយពិតឡើយ។) ហេតុដូច្នេះហើយ ចំណុចនេះមានទំនាក់ទំនងខ្លះៗទៅនឹងការនិយាយកុហកជាទម្លាប់។ បើវិនិច្ឆ័យតាមចំណុចនេះ ចរិតលក្ខណៈរបស់ពួកទទឹងនឹងព្រះគ្រីស្ទ គឺគួរឱ្យស្អប់ខ្ពើមដល់កម្រិតកំពូល ហើយពួកគេមានមុខពីរខុសគ្នាស្រឡះ។ មនុស្សប្រភេទនេះមានរហស្សនាមមួយ គឺ «សត្វបង្កួយប្ដូរពណ៌»។ ពួកគេមិនដែលប្រព្រឹត្តចំពោះមនុស្សដោយផ្អែកលើគោលការណ៍សេចក្ដីពិត ភាពជាមនុស្ស ឬថាតើមនុស្សទាំងនោះកំពុងដេញតាមសេចក្ដីពិតនៅក្នុងដំណាក់របស់ព្រះជាម្ចាស់ឡើយ។ ផ្ទុយទៅវិញ ពួកគេប្រព្រឹត្តចំពោះមនុស្សខុសៗគ្នា ដោយផ្អែកតែលើឋានៈ និងឥទ្ធិពលរបស់មនុស្សទាំងនោះប៉ុណ្ណោះ។ នៅពេលទាក់ទងជាមួយអ្នកដែលមានឋានៈ និងសមត្ថភាព ពួកគេខិតខំយ៉ាងខ្លាំងដើម្បីផ្គាប់ចិត្ត បញ្ជោរ និងចូលទៅជិតអ្នកទាំងនោះ។ សូម្បីតែពួកគេត្រូវមនុស្សទាំងនេះវាយដំ ឬស្តីបន្ទោសក៏ដោយ ក៏ពួកគេសុខចិត្តស៊ូទ្រាំដោយគ្មានការត្អូញត្អែរអ្វីឡើយ។ ពួកគេថែមទាំងបន្តទទួលស្គាល់ថាខ្លួនឯងគ្មានប្រយោជន៍ និងធ្វើខ្លួនចុះញ៉មយ៉ាងទាបថោក ទោះបីជាអ្វីដែលពួកគេគិតពិតប្រាកដនៅក្នុងចិត្ត គឺខុសគ្នាស្រឡះពីអាកប្បកិរិយាសំបកក្រៅរបស់ពួកគេក៏ដោយ។ ប្រសិនបើនរណាម្នាក់ដែលមានឋានៈ និងកិត្យានុភាពនិយាយ សូម្បីតែវាជាទ្រឹស្ដីវៀចវេរ និងជាសេចក្ដីបង្រៀនខុសឆ្គងរបស់សាតាំង ដែលមិនមានពាក់ព័ន្ធទាល់តែសោះទៅនឹងសេចក្ដីពិតក៏ដោយ ក៏ពួកគេនឹងស្ដាប់វា ងក់ក្បាលយល់ព្រម និងទទួលយកវាតែខាងក្រៅដែរ។ ម្យ៉ាងវិញទៀត ប្រសិនបើនរណាម្នាក់ខ្វះសមត្ថភាព ឬឋានៈ មិនថាពាក្យសម្ដីរបស់ពួកគេត្រឹមត្រូវប៉ុនណាក៏ដោយ ក៏ពួកទទឹងនឹងព្រះគ្រីស្ទនឹងធ្វើមិនដឹងមិនឮ និងមើលងាយពួកគេដែរ។ សូម្បីតែអ្វីដែលពួកគេនិយាយ ស្របតាមគោលការណ៍ និងសេចក្ដីពិតក៏ដោយ ក៏ពួកគេនឹងមិនស្ដាប់វាដែរ ផ្ទុយទៅវិញ ពួកគេនឹងប្រកែកបដិសេធ ចំអក និងចំអកឡកឡឺយអ្នកទាំងនោះ។ នេះគឺជាលក្ខណៈមួយទៀតដែលមាននៅក្នុងចរិតលក្ខណៈរបស់ពួកទទឹងនឹងព្រះគ្រីស្ទ។ បើវិនិច្ឆ័យតាមរបៀប និងគោលការណ៍នៃការប្រព្រឹត្តខ្លួន និងការប្រព្រឹត្ដក្នុងលោកីយ៍របស់ពួកគេ បុគ្គលទាំងនេះអាចត្រូវបានកំណត់លក្ខណៈយ៉ាងច្បាស់ថាជាពួកមិនជឿយ៉ាងពិតប្រាកដ។ ការបង្ហាញចេញនូវចរិតលក្ខណៈរបស់ពួកគេ គឺអាប់ឱន ស្មោកគ្រោក និងថោកទាប។

ការតោងទាមអ្នកមានអំណាច និងការជិះជាន់អ្នកទន់ខ្សោយ គឺជាវិធីសាស្ត្រធម្មតាមួយនៃការប្រាស្រ័យទាក់ទងក្នុងសង្គម សម្រាប់មនុស្សដូចជាពួកទទឹងនឹងព្រះគ្រីស្ទ។ ពួកគេសន្ទនាយ៉ាងរីករាយ និងព្យាយាមផ្គាប់ចិត្តអ្នកគ្មានជំនឿ ប៉ុន្តែនៅពេលពួកគេងាកមកឃើញបងប្អូនប្រុសស្រី ពួកគេគ្មានអ្វីត្រូវនិយាយ និងគ្មានប្រធានបទរួមសម្រាប់និយាយគ្នាឡើយ។ ទាំងនេះគឺជាពួកទទឹងនឹងព្រះគ្រីស្ទ។ នៅពេលពិភាក្សាពីរឿងរ៉ាវទាក់ទងនឹងជំនឿលើព្រះជាម្ចាស់ ការបំពេញភារកិច្ច ការចូលទៅក្នុងជិវិត ឬការផ្លាស់ប្ដូរនិស្ស័យ ពួកគេគ្មានអ្វីត្រូវនិយាយ និងគ្មានចំណាប់អារម្មណ៍ឡើយ។ ទោះជាយ៉ាងណាក៏ដោយ នៅពេលនិយាយអំពីអ្នកមិនជឿ ជាពិសេសអ្នកដែលមានទ្រព្យសម្បត្តិ និងឥទ្ធិពល អ្នកនយោបាយ ឥស្សរជនក្នុងសង្គម តារាតន្ត្រី និងភាពយន្ត និន្នាការសង្គម ព្រមទាំងរឿងរ៉ាវទាក់ទងនឹងការហូបចុក និងការកម្សាន្ត ពួកគេក្លាយជាមនុស្សនិយាយច្រើនយ៉ាងខ្លាំង ហើយមិនអាចបញ្ឈប់បានឡើយ។ មើលទៅហាក់បីដូចជាពួកគេប្រាថ្នាចង់បានជីវិត និងឋានៈសង្គមបែបនេះជាពិសេស។ ទោះបីជាបុគ្គលទាំងនេះជឿលើព្រះជាម្ចាស់ក៏ដោយ ក៏វាគ្រាន់តែដោយសារការលំបាកផ្ទាល់ខ្លួន ព្រមទាំងចេតនា និងគោលដៅលាក់កំបាំងរបស់ពួកគេប៉ុណ្ណោះ។ ពួកគេជឿលើព្រះជាម្ចាស់ដើម្បីតែព្រះពរប៉ុណ្ណោះ ហើយសូម្បីតែបន្ទាប់ពីជឿលើព្រះជាម្ចាស់ហើយក៏ដោយ ក៏ពួកគេមិនអាចបោះបង់រឿងទាំងនោះបានដែរ។ ហេតុដូច្នេះហើយ នៅពេលពិភាក្សាពីរឿងហូបចុក និងការកម្សាន្ត ពួកគេមានភាពក្លៀវក្លាឡើង។ នៅពេលនិយាយជាមួយបងប្អូនប្រុសស្រី វាជារឿងមួយផ្សេងទៀត។ ចេញពីជម្រៅដួងចិត្ត និងព្រលឹងរបស់ពួកគេ ពួកគេមើលងាយអ្នកដែលជឿលើព្រះជាម្ចាស់ អ្នកដែលដេញតាមសេចក្ដីពិត ព្រមទាំងអ្នកដែលស្មោះត្រង់ និងទៀងត្រង់។ ពួកគេរើសអើង និងមើលងាយបុគ្គលទាំងនេះ។ នៅពេលពួកទទឹងនឹងព្រះគ្រីស្ទឃើញអ្នកដឹកនាំនៅក្នុងពួកជំនុំ ពួកគេគិតថា «ពួកគេមើលទៅមិនដូចជាអ្នកដឹកនាំទេ ពួកគេមិនដូចជាមន្ត្រីទាល់តែសោះ។ បើប្រៀបធៀបទៅនឹងមន្ត្រីក្នុងលោកីយ៍ ពួកគេអន់ជាងឆ្ងាយណាស់ ដោយខ្វះឫកពា និងស្ទីល!»។ ប្រសិនបើពួកគេដឹងថា អ្នកដឹកនាំខ្លះមិនមានកម្រិតវប្បធម៌ខ្ពស់ទេ ពួកគេរើសអើងអ្នកទាំងនោះនៅក្នុងចិត្តរបស់ពួកគេ។ តើអ្នករាល់គ្នាគិតថា ពួកគេមានអារម្មណ៍យ៉ាងណា នៅពេលពួកគេឃើញខ្ញុំ? មើលមួយភ្លែត ពួកគេគិតថា «ព្រះគ្រីស្ទ ដែលជាព្រះជាម្ចាស់ដែលយកកំណើតជាមនុស្ស គឺជាមនុស្សដែលគ្មានឈ្មោះបោះសំឡេងម្នាក់ដែលគ្មានការអប់រំខ្ពស់ មិនសូវខ្ពស់ មានរូបរាងមិនសូវទាក់ទាញ ខ្វះឫកពា និងស្លៀកពាក់សាមញ្ញ។ មនុស្សគ្រប់គ្នានិយាយថាគាត់មានសេចក្ដីពិត នេះគឺជារឿងតែមួយគត់ដែលគួរយកចិត្តទុកដាក់ ហើយគ្មានអ្វីផ្សេងទៀតអំពីគាត់ដែលគួរឱ្យគួរឱ្យចាប់អារម្មណ៍ឡើយ។ ចូរមើលការស្លៀកពាក់របស់អ្នកមានអំណាចទាំងនោះនៅក្នុងសង្គមចុះ! តើសម្លៀកបំពាក់ និងស្បែកជើងរបស់អ្នកជាម៉ាកអ្វី? តើម៉ូដសក់របស់អ្នកយ៉ាងម៉េចដែរ? តើអ្នកបានកាត់សក់នៅហាងល្បីឈ្មោះដែរឬទេ? តើកាត់សក់ម្ដងអស់លុយប៉ុន្មាន?»។ ខ្ញុំនិយាយថា «ខ្ញុំមិនចំណាយលុយមួយកាក់មួយសេនលើការកាត់សក់ទេ ខ្ញុំកាត់វាដោយខ្លួនឯងនៅផ្ទះ»។ ពួកគេនិយាយថា «តើអ្នកមានទៅទទួលសេវាកម្មថែរក្សាសម្រស់ដែរឬទេ? តើអ្នកមានស្នាក់នៅសណ្ឋាគារដែរឬទេ? លំដាប់ប៉ុន្មានផ្កាយ? តើអ្នកធ្លាប់ជិះកប៉ាល់កម្សាន្តដ៏ប្រណីតដែរឬទេ?»។ ខ្ញុំនិយាយថា «ខ្ញុំមិនដឹងពីរឿងទាំងនេះទេ»។ ពួកគេនិយាយថា «បើអ៊ីចឹង អ្នកពិតជាល្ងង់ខ្លៅណាស់។ ជាមួយនឹងអត្តសញ្ញាណ និងឋានៈដ៏ខ្ពង់ខ្ពស់របស់អ្នក ហេតុអ្វីបានជាអ្នកមិនមានចំណេះដឹង ឬការយល់ដឹងពីរឿងដ៏ប្រណីត និងលំដាប់ខ្ពស់ទាំងនេះនៅក្នុងលោកីយ៍? ជាមួយនឹងស្ថានភាពរបស់អ្នក អ្នកគួរតែទៅទទួលបទពិសោធវាដោយខ្លួនឯងបន្តិចទៅ។ យ៉ាងហោចណាស់ អ្នកត្រូវតែទៅហាងថែរក្សាសម្រស់លំដាប់ខ្ពស់ ស្នាក់នៅសណ្ឋាគារលំដាប់ផ្កាយប្រាំ និងជិះកប៉ាល់កម្សាន្តដ៏ប្រណីត។ យ៉ាងហោចណាស់ អ្នកគួរតែជិះកៅអីលំដាប់ទីមួយនៅពេលអ្នកជិះយន្តហោះ»។ នៅពេលពួកគេឃើញខ្ញុំ ពួកគេមើលងាយខ្ញុំ ប៉ុន្តែពួកគេត្រូវតែទទួលស្គាល់រឿងមួយ នោះគឺ «ខ្ញុំមិនដែលឮរឿងណាមួយដែលអ្នកបាននិយាយក្នុងអំឡុងពេលជួបជុំពីមុនមកទេ ខ្ញុំត្រូវតែស្ដាប់អ្វីដែលអ្នកនិយាយ»។ ប៉ុន្តែបន្ទាប់ពីការជួបជុំ ពួកគេមិនទទួលស្គាល់ខ្ញុំទៀតទេ។ ប្រៀបដូចជាសត្វចចក បន្ទាប់ពីអ្នកឱ្យចំណីវា វាបែរមកខាំអ្នកវិញ។ នោះគឺជាធម្មជាតិរបស់សត្វចចក។ នៅពេលពួកទទឹងនឹងព្រះគ្រីស្ទឃើញបងប្អូនប្រុសស្រីធម្មតាដែលគ្មានលុយ ឬឥទ្ធិពល ដែលគ្រាន់តែស្រឡាញ់សេចក្ដីពិត និងអាចដេញតាមវា ហើយដែលស្ម័គ្រចិត្តបំពេញភារកិច្ចរបស់ពួកគេ ពួកគេមើលងាយ និងផាត់អ្នកទាំងនោះចោល។ នៅពេលពួកគេមើលមកព្រះគ្រីស្ទ ហើយឃើញមនុស្សធម្មតាម្នាក់ ជាមនុស្សដែលគ្រប់ទិដ្ឋភាពទាំងអស់ ទាំងមុខមាត់ រូបរាង និងកិរិយាមារយាទ គឺជាមនុស្សសាមញ្ញ និងធម្មតា តើពួកគេអាចផ្លាស់ប្ដូរនិស្ស័យ និងទស្សនៈខាងក្នុងរបស់ពួកគេភ្លាមៗបានដែរឬទេ? (ទេ ពួកគេមិនអាចទេ។) អាកប្បកិរិយារបស់ពួកគេចំពោះរឿងរ៉ាវ គឺផ្អែកលើចរិតលក្ខណៈរបស់ពួកគេ។ ដោយខ្វះភាពជាមនុស្សធម្មតា អាកប្បកិរិយារបស់ពួកគេចំពោះព្រះគ្រីស្ទ គឺច្បាស់ជាដូចគ្នាទៅនឹងអាកប្បកិរិយារបស់ពួកគេចំពោះមនុស្សធម្មតាដែរ។ សូម្បីតែការគោរពបន្តិចបន្តួចក៏គ្មានដែរ រឿងនេះត្រូវបានកំណត់ដោយសារជាតិ និងចរិតលក្ខណៈរបស់ពួកគេ។ ការបង្ហាញចេញនូវទិដ្ឋភាពនៃភាពជាមនុស្សរបស់ពួកទទឹងនឹងព្រះគ្រីស្ទនេះ គឺគួរឱ្យខ្ពើមរអើម និងគួរឱ្យស្អប់ ដូចទៅនឹងទិដ្ឋភាពផ្សេងៗទៀតដែរ។

លក្ខណៈផ្សេងៗដែលយើងទើបតែបានប្រកបគ្នាអំពីចរិតលក្ខណៈរបស់ពួកទទឹងនឹងព្រះគ្រីស្ទ អាចបើកសម្ដែងដរៀងៗខ្លួនពីភាពល្អ ឬភាពអាក្រក់ ភាពឧត្ដម ឬភាពអន់នៃចរិតលក្ខណៈរបស់ពួកគេ។ តើចរិតលក្ខណៈរបស់មនុស្សដែលនិយាយកុហកជាទម្លាប់ មានភាពឧត្ដម ឬអន់? (អន់។) តើភាពជាមនុស្សរបស់មនុស្សដែលអាត្មានិយម និងថោកទាប ល្អ ឬអាក្រក់? (អាក្រក់។) តើភាពជាមនុស្សរបស់មនុស្សដែលមិនខ្វល់ពីភាពអាម៉ាស់ ល្អ ឬអាក្រក់? (អាក្រក់។) តើចរិតលក្ខណៈរបស់មនុស្សដែលពិសពុល និងឃោរឃៅ ឧត្ដម ឬអន់? (អន់។) តើចរិតលក្ខណៈរបស់មនុស្សដែលដឹងត្រឹមតែពីរបៀបតោងទាមអ្នកមានអំណាច និងជិះជាន់អ្នកទន់ខ្សោយ ដែលប្រកាន់ខ្ជាប់តែគោលការណ៍បែបនេះ មានលក្ខណៈបែបណា? (គួរឱ្យស្អប់ខ្ពើម។) បុគ្គលបែបនេះគួរឱ្យស្អប់ខ្ពើមបំផុត មិនត្រឹមតែខ្វះភាពជាមនុស្សធម្មតាប៉ុណ្ណោះទេ ប៉ុន្តែគេអាចនិយាយយ៉ាងត្រឹមត្រូវថា ពួកគេមិនមែនជាមនុស្សទេ ពួកគេគឺជាកាកសំណល់សង្គម ពួកគេគឺជាពួកអារក្ស។ អ្នកណាដែលគ្មានមនសិការ និងវិចារណញ្ញាណសូម្បីតែបន្តិច គឺជាអារក្ស មិនមែនជាមនុស្សឡើយ។

ច. មានបំណងប្រាថ្នាចង់បានសម្ភារៈខ្លាំងជាងមនុស្សធម្មតា

មានការបង្ហាញចេញមួយទៀតនៅក្នុងភាពជាមនុស្សរបស់ពួកទទឹងនឹងព្រះគ្រីស្ទ៖ ពួកគេមានបំណងប្រាថ្នាចង់បានសម្ភារៈខ្លាំងជាងមនុស្សធម្មតា។ នោះមានន័យថា បំណងប្រាថ្នា និងការទាមទាររបស់ពួកគេចំពោះសម្ភារៈ គឺធំធេងជាពិសេស ពោលគឺវាគ្មានដែនកំណត់ឡើយ។ ពួកគេពោរពេញទៅដោយបំណងប្រាថ្នាចង់បានរបៀបរស់នៅដ៏ហ៊ឺហា និងមានភាពលោភលន់មិនចេះឆ្អែតឆ្អន់។ អ្នកខ្លះប្រហែលជានិយាយថា «ពួកទទឹងនឹងព្រះគ្រីស្ទភាគច្រើនមិនមានការបង្ហាញចេញបែបនេះទេ»។ ការមិនមានការបង្ហាញចេញបែបនេះ មិនមែនមានន័យថាវាមិនមាននៅក្នុងភាពជាមនុស្សរបស់ពួកគេនោះទេ។ ពេលដែលមនុស្សបែបនេះទទួលបានឋានៈ តើគោលការណ៍របស់ពួកគេសម្រាប់ការហូបចុក ការស្លៀកពាក់ និងរូបរាងរបស់ពួកគេគឺជាអ្វី? ពេលដែលពួកគេមានឋានៈ ពួកគេទទួលបានអ្វីដែលខ្លួនចង់បាន ពួកគេរកឃើញឱកាស ពួកគេមានលក្ខខណ្ឌជាក់លាក់ ហើយជីវិតរបស់ពួកគេក៏ខុសប្លែកពីមុន។ ពួកគេក្លាយជាមនុស្សរើសចំណី ដោយផ្ដោតលើភាពហ៊ឺហា និងភាពប្រណីត។ ពួកគេទាមទារស្លៀកពាក់ និងប្រើប្រាស់របស់របរម៉ាកល្បីៗ ហើយផ្ទះដែលពួកគេរស់នៅ និងឡានដែលពួកគេជិះ ត្រូវតែជាប្រភេទលំដាប់ខ្ពស់ និងប្រណីត។ សូម្បីតែពេលពួកគេទិញឡានសម្រាប់ប្រើប្រាស់ទូទៅ ក៏វាត្រូវតែបំពាក់ដោយគ្រឿងបន្ថែមប្រណីតៗដែរ។ អ្នកខ្លះប្រហែលជាសួរថា «ប្រសិនបើពួកគេគ្មានលុយទេ ហេតុអ្វីបានជាពួកគេផ្ដោតសំខាន់លើរឿងទាំងនេះម្ល៉េះ?» គ្រាន់តែពួកគេគ្មានលុយ មិនមែនមានន័យថាពួកគេមិនដេញតាមរឿងបែបនេះ ឬថាបំណងប្រាថ្នានេះមិនមាននៅក្នុងភាពជាមនុស្សរបស់ពួកគេនោះទេ។ ហេតុដូច្នេះហើយ ពេលដែលពួកទទឹងនឹងព្រះគ្រីស្ទក្ដោបក្ដាប់តង្វាយនៅក្នុងដំណាក់របស់ព្រះជាម្ចាស់ ពួកគេខ្ជះខ្ជាយដង្វាយទាំងនោះយ៉ាងផ្ដេសផ្ដាស។ ពួកគេចង់ទិញ និងសោយសុខនឹងអ្វីៗគ្រប់យ៉ាង ដល់ថ្នាក់មិនខ្វល់ពីភាពអាម៉ាស់ និងដល់កម្រិតមួយដែលពិបាកនឹងគ្រប់គ្រងបាន។ ពួកគេត្រូវតែផឹកតែគុណភាពខ្ពស់ដែលដាក់ក្នុងពែងស្រោបមាស អាហាររបស់ពួកគេត្រូវតែជាពិធីជប់លៀងដ៏ធំដុំ ពួកគេទាមទារទទួលទានយិនស៊ិនកម្រិតពិសេស ហើយពួកគេប្រើប្រាស់តែកុំព្យូទ័រ និងទូរសព្ទម៉ាកល្បីៗលំដាប់ពិភពលោក ដែលតែងតែជាម៉ូដែលចុងក្រោយបង្អស់។ ពួកគេពាក់វ៉ែនតាដែលមានតម្លៃរាប់ពាន់យ័ន ចំណាយរាប់រយយ័នលើការធ្វើម៉ូដសក់ និងចំណាយមួយពាន់យ័ន ឬច្រើនជាងនេះសម្រាប់ការម៉ាស្សា និងការចូលសូណា។ សរុបមក ពួកគេទាមទារឱ្យអ្វីៗគ្រប់យ៉ាងសុទ្ធតែជាប្រភេទល្អបំផុត និងជាម៉ាកល្បីៗ ដោយចង់សោយសុខនឹងអ្វីក៏ដោយដែលតារាល្បីៗ និងអ្នកមានអំណាចសោយសុខ។ ពេលដែលពួកទទឹងនឹងព្រះគ្រីស្ទមានឋានៈ រឿងដ៏គួរឱ្យស្អប់ខ្ពើមទាំងអស់នេះក៏លេចឡើងយ៉ាងច្បាស់។ ក្នុងអំឡុងពេលជួបជុំ ប្រសិនបើមានមនុស្សតែបីទៅប្រាំនាក់ស្ដាប់ការអធិប្បាយរបស់ពួកគេ ពួកគេយល់ថាវាមិនគ្រប់គ្រាន់ទេ ហើយទាមទារឱ្យមានមនុស្សពីបីទៅប្រាំរយនាក់។ នៅពេលអ្នកដទៃនិយាយថា មានកាលៈទេសៈខាងក្រៅមិនអំណោយផល ដូច្នេះការជួបជុំដែលមានមនុស្សបីទៅប្រាំនាក់ គឺល្អណាស់ទៅហើយ ពួកគេតបវិញថា «ធ្វើបែបនេះមិនកើតទេ ហេតុអ្វីបានជាមានមនុស្សតិចម្ល៉េះដែលស្ដាប់សេចក្ដីអធិប្បាយរបស់ខ្ញុំ? នេះមិនសមនឹងពេលវេលារបស់ខ្ញុំទេ។ យើងគួរតែទិញអគារពួកជំនុំដ៏ធំមួយដែលអាចផ្ទុកមនុស្សរាប់ម៉ឺននាក់ សម្រាប់សេចក្ដីអធិប្បាយដែលថ្លៃថ្នូរជាងនេះ»។ តើពួកគេមិនកំពុងតែស្វែងរកសេចក្ដីស្លាប់ដាក់ខ្លួនទេឬអី? នេះគឺជារឿងដែលពួកទទឹងនឹងព្រះគ្រីស្ទធ្វើ។ តើពួកគេមិនកំពុងតែមិនខ្វល់ពីភាពអាម៉ាស់ទេឬអី? ពួកគេមានបំណងប្រាថ្នា និងចំណាប់អារម្មណ៍យ៉ាងខ្លាំងដល់ថ្នាក់មិនអាចគ្រប់គ្រងបានចំពោះជីវិតដ៏ប្រណីត និងសម្ភារៈ ដែលនេះគឺជាលក្ខណៈមួយទៀតនៅក្នុងចរិតលក្ខណៈរបស់ពួកទទឹងនឹងព្រះគ្រីស្ទ។ ពេលដែលមាននរណាម្នាក់និយាយអំពីអាហារឆ្ងាញ់ៗ ឡានប្រណីតៗ សម្លៀកបំពាក់ម៉ាកល្បីៗ ព្រមទាំងរបស់របរលំដាប់ខ្ពស់ និងមានតម្លៃថ្លៃ ភ្នែករបស់ពួកគេភ្លឺឡើង ហើយពោរពេញទៅដោយសេចក្ដីលោភលន់ ហើយបំណងប្រាថ្នារបស់ពួកគេក៏លេចឡើង។ តើបំណងប្រាថ្នានេះកើតឡើងដោយរបៀបណា? វាច្បាស់ណាស់ថាជាការបញ្ចេញឱ្យឃើញពីធម្មជាតិជាអារក្សរបស់ពួកគេ។ ពួកទទឹងនឹងព្រះគ្រីស្ទខ្លះប្រហែលជាខ្វះខាតលុយកាក់ ហើយនៅពេលពួកគេឃើញនរណាម្នាក់ពាក់គ្រឿងអលង្ការលំដាប់ខ្ពស់ ឬចិញ្ចៀនពេជ្រទំហំពីរ ឬបីការ៉ាត់ ភ្នែករបស់ពួកគេភ្លឺឡើង ហើយពួកគេគិតថា «ប្រសិនបើខ្ញុំមិនជឿលើព្រះជាម្ចាស់ទេ ខ្ញុំអាចពាក់ចិញ្ចៀនទំហំប្រាំការ៉ាត់បាត់ទៅហើយ»។ ពួកគេគិតពីការពិតដែលថា ពួកគេសូម្បីតែចិញ្ចៀនទំហំមួយការ៉ាត់ក៏គ្មានផង ហើយពួកគេមានអារម្មណ៍តូចចិត្ត ព្រមទាំងចាប់ផ្ដើមគិតថា ការជឿលើព្រះជាម្ចាស់គឺមិនសមនឹងតម្លៃឡើយ។ ប៉ុន្តែ បន្ទាប់ពីគិតពិចារណាបន្ថែម ពួកគេគិតថា «ខ្ញុំនឹងទទួលបានព្រះពរដ៏ធំធេងនៅថ្ងៃអនាគត ដោយសារតែការដាក់សេចក្ដីជំនឿរបស់ខ្ញុំលើព្រះជាម្ចាស់។ ខ្ញុំអាចមានពេជ្រទំហំប្រាំរយការ៉ាត់ ហើយពាក់វានៅលើក្បាលរបស់ខ្ញុំ»។ តើពួកគេមិនមានបំណងប្រាថ្នាទេឬអី? ពេលឃើញអ្នកមាននៅលើទូរទស្សន៍ស្លៀកពាក់សម្លៀកបំពាក់ម៉ាកល្បីៗ និងជិះកប៉ាល់កម្សាន្តដ៏ប្រណីតនៅលើសមុទ្រ ពួកគេមានអារម្មណ៍ថាវាពិតជាមានសុភមង្គល រ៉ូមែនទិក ខ្ពង់ខ្ពស់ និងគួរឱ្យច្រណែនខ្លាំងណាស់។ ពួកគេស្រក់ទឹកមាត់ចង់បានវា ដោយនិយាយថា «តើពេលណាទើបខ្ញុំអាចក្លាយជាមនុស្សប្រភេទនោះ ជាមនុស្សដ៏អស្ចារ្យក្នុងចំណោមមនុស្សបាន? តើពេលណាទើបខ្ញុំអាចសោយសុខនឹងជីវិតបែបនេះបាន?» ពួកគេមើលវាម្តងហើយម្តងទៀត រហូតដល់ពួកគេគិតថា ការជឿលើព្រះជាម្ចាស់ពិតជាមិនគួរឱ្យចាប់អារម្មណ៍ទាល់តែសោះ។ ប៉ុន្តែបន្ទាប់មក ពួកគេឆ្លុះបញ្ចាំងម្ដងទៀត ដោយគិតថា «ខ្ញុំមិនអាចគិតបែបនេះបានទេ។ ហេតុអ្វីបានជាខ្ញុំជឿលើព្រះ? 'មនុស្សម្នាក់ត្រូវតែស៊ូទ្រាំនឹងការលំបាកដ៏ធំបំផុត ដើម្បីក្លាយជាមនុស្សដ៏អស្ចារ្យបំផុត'។ នៅថ្ងៃអនាគត ជីវិតរបស់ខ្ញុំនឹងល្អជាងពួកគេឆ្ងាយណាស់។ ពួកគេជិះកប៉ាល់កម្សាន្តដ៏ប្រណីត ប៉ុន្តែខ្ញុំនឹងជិះយន្តហោះដ៏ប្រណីត ឬថាសហោះដ៏ប្រណីត ខ្ញុំនឹងទៅឋានព្រះច័ន្ទ!» តើគំនិតទាំងនេះសមហេតុផលសូម្បីតែបន្តិចដែរឬទេ? តើវាស្របតាមភាពជាមនុស្សធម្មតាដែរឬទេ? (ទេ វាមិនស្របទេ។) នេះគឺជាធាតុផ្សំមួយទៀតនៅក្នុងភាពជាមនុស្សរបស់ពួកទទឹងនឹងព្រះគ្រីស្ទ ពោលគឺបំណងប្រាថ្នាដែលមិនអាចគ្រប់គ្រងបានយ៉ាងខ្លាំងចំពោះសម្ភារៈ និងរបៀបរស់នៅដ៏ប្រណីត។ ពេលដែលពួកគេទទួលបានរឿងទាំងនេះ ពួកគេក្លាយជាមនុស្សលោភលន់មិនចេះឆ្អែតឆ្អន់ ជាមួយនឹងក្រសែភ្នែក និងធម្មជាតិដ៏លោភលន់ ដោយចង់ក្ដោបក្ដាប់រឿងទាំងនេះជារៀងរហូត។ នៅក្នុងភាពជាមនុស្សរបស់ពួកទទឹងនឹងព្រះគ្រីស្ទ វាមិនត្រឹមតែជាការច្រណែនអ្នកមានអំណាចប៉ុណ្ណោះទេ ពួកគេក៏ប្រាថ្នាចង់បានសម្ភារៈ និងជីវិតដែលមានគុណភាពខ្ពស់ផងដែរ។ ភាពជាមនុស្សធម្មតាមានកម្រិតតម្រូវការសមហេតុផលសម្រាប់ជីវិត និងសម្ភារៈ៖ ពួកគេមានរបស់របរប្រើប្រាស់ប្រចាំថ្ងៃ តម្រូវការការងារ និងបរិស្ថានរស់នៅ ព្រមទាំងតម្រូវការខាងរូបកាយរបស់ពួកគេផងដែរ។ វាគ្រប់គ្រាន់ហើយដែលតម្រូវការទាំងនេះត្រូវបានបំពេញ ហើយវាត្រូវបានចាត់ទុកថាប្រក្រតីគួរសម ក្នុងការកម្រិតតម្រូវការទាំងនោះដោយផ្អែកលើសមត្ថភាព និងលក្ខខណ្ឌសេដ្ឋកិច្ចរបស់ខ្លួន។ ទោះជាយ៉ាងណាក៏ដោយ តម្រូវការ និងការលិចលង់របស់ពួកទទឹងនឹងព្រះគ្រីស្ទចំពោះសម្ភារៈ គឺខុសប្រក្រតី និងមិនចេះឆ្អែតឆ្អន់ឡើយ។ ពួកទទឹងនឹងព្រះគ្រីស្ទខ្លះដេញតាមគុណភាពជីវិតខ្ពស់ជាពិសេស នៅពេលពួកគេរស់នៅក្នុងគ្រួសារទទួលភ្ញៀវដែលអាហារសុទ្ធតែជាអាហារសាមញ្ញៗ ពួកគេមានអារម្មណ៍មួម៉ៅបន្តិច។ លើសពីនេះ ប្រសិនបើមនុស្សនៅក្នុងគ្រួសារនេះកំពុងដេញតាមសេចក្ដីពិត មានភាពស្មោះត្រង់គួរសម ហើយមិនបញ្ជោរពួកគេ មិនអែបអបពួកគេ ឬមិននិយាយអ្វីដែលពួកគេចង់ស្ដាប់ទេ ពួកគេកាន់តែមានអារម្មណ៍ខ្ពើមរអើម ដោយគិតថា «តើខ្ញុំអាចរកអាហារឆ្ងាញ់ៗ និងស្នាក់នៅក្នុងផ្ទះធំនៅឯណា? តើនរណាមានលក្ខខណ្ឌរស់នៅល្អ? តើនរណាមានឡាន ហើយអាចជូនខ្ញុំទៅកន្លែងផ្សេងៗ និងមកទទួលខ្ញុំ ដើម្បីកុំឱ្យខ្ញុំត្រូវដើរ?» ពួកគេតែងតែខ្វល់ខ្វាយពីរឿងបែបនេះជានិច្ច។ តើអ្នករាល់គ្នាមានមនុស្សប្រភេទនេះនៅជុំវិញខ្លួនដែរឬទេ? តើអ្នករាល់គ្នាជាមនុស្សប្រភេទនេះដែរឬទេ? (រឿងទាំងនេះក៏មាននៅក្នុងភាពជាមនុស្សរបស់យើងដែរ។) បើដូច្នេះ តើអ្នករាល់គ្នាអាចទប់វាបានដែរឬទេ? ការសោយសុខនឹងភាពស្រណុកសុខស្រួល មិនដូចគ្នាទៅនឹងសេចក្ដីលោភលន់ដែលមិនចេះឆ្អែតឆ្អន់ឡើយ វាគួរតែត្រូវបានរក្សាក្នុងកម្រិតសមហេតុផល ដោយមិនធ្វើឱ្យរាំងស្ទះដល់ការបំពេញភារកិច្ចរបស់ខ្លួនឡើយ។ នេះគឺជាភាពជាមនុស្សដែលមាននៅក្នុងមនុស្សពុករលួយធម្មតា។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមិនចេះរក្សាភាពល្មមឡើយ។ ពួកគេមិនចេះឆ្អែតឆ្អន់ និងមានទម្លាប់លោភលន់ចង់បាន។ ទាក់ទងនឹងការបង្ហាញចេញនេះ តើអ្នករាល់គ្នាមានអ្វីផ្សេងទៀតត្រូវបន្ថែមដែរឬទេ? (ឱព្រះជាម្ចាស់ ខ្ញុំធ្លាប់ឃើញអាទទឹងនឹងព្រះគ្រីស្ទម្នាក់ពីមុនមក។ នៅពេលនោះ មានបងស្រីម្នាក់បានទិញអាវរងាជាងដប់ឱ្យនាង ដែលសុទ្ធតែជាម៉ាកល្បីៗ ហើយអាទទឹងនឹងព្រះគ្រីស្ទនេះបានពាក់វាម្តងមួយៗ ដោយផ្លាស់ប្ដូរអាវថ្មីរាល់ពេលដែលនាងចេញទៅក្រៅ។ ក្រោយមក នាងបានក្លាយជាអ្នកដឹកនាំ ហើយនាងបានប្រើប្រាស់តង្វាយរបស់ព្រះជាម្ចាស់ដើម្បីទិញរថយន្តប្រភេទសេដានមួយគ្រឿង។ ថែមទាំងមានគេទិញផ្ទះដ៏ល្អមួយសម្រាប់ទទួលនាងជាពិសេសទៀតផង ហើយនៅពេលនាងចេញទៅទិញឥវ៉ាន់ បងស្រីទទួលភ្ញៀវនេះបានដើរតាមពីក្រោយជាប់។ ប្រសិនបើនាងចូលចិត្តសម្លៀកបំពាក់ណាមួយ នាងគ្រាន់តែចង្អុលទៅវា ហើយបងស្រីទទួលភ្ញៀវនឹងប្រញាប់ប្រញាល់ទិញវាឱ្យនាង។ នៅពេលនាងត្រឡប់មកផ្ទះវិញ នាងនឹងទូរសព្ទទៅគ្រួសារទទួលភ្ញៀវជាមុន ហើយនិយាយថានាងចង់ញ៉ាំគាវ។ ពេល ស្ងោរគាវត្រូវតែគណនាឱ្យបានច្បាស់លាស់ មិនត្រូវលឿនពេកទេ បើមិនដូច្នេះទេវានឹងត្រជាក់ ហើយក៏មិនត្រូវយឺតពេកដែរ បើមិនដូច្នេះទេនាងនឹងត្រូវរង់ចាំទាំងឃ្លានពេលមកដល់ផ្ទះ។ នាងប្រៀបដូចជាអធិរាជិនីអ៊ីចឹង របៀបរស់នៅរបស់នាងគឺហ៊ឺហាខ្លាំងណាស់។ ក្រោយមក អាទទឹងនឹងព្រះគ្រីស្ទនេះត្រូវបានបណ្ដេញចេញ។) ចូរមើលថាតើមនុស្សទាំងនេះល្ងង់ខ្លៅ និងល្ងីល្ងើប៉ុនណា ដែលទិញផ្ទះ និងរថយន្តប្រភេទសេដានសម្រាប់អាទទឹងនឹងព្រះគ្រីស្ទ! ពួកទទឹងនឹងព្រះគ្រីស្ទជឿថា មនុស្សកើតមកក្នុងលោកីយ៍នេះគឺដើម្បីសោយសុខនឹងរឿងរ៉ាវនានា ថាប្រសិនបើមនុស្សម្នាក់មិនសោយសុខនឹងរឿងទាំងនេះទេ នោះជីវិតរបស់ពួកគេគឺរស់នៅដោយឥតប្រយោជន៍ហើយ។ នេះគឺជាគោលការណ៍ និងទ្រឹស្ដីរបស់ពួកគេ។ តើទ្រឹស្ដីនេះត្រឹមត្រូវដែរឬទេ? វាគឺសុទ្ធតែជាទស្សនៈរបស់អ្នកគ្មានជំនឿ សត្វតិរច្ឆាន និងមនុស្សស្លាប់ដែលគ្មានវិញ្ញាណ។ មនុស្សដែលជឿលើព្រះជាម្ចាស់ ហើយនៅតែមានទស្សនៈបែបនេះ គឺជាអ្នកមិនជឿ និងអ្នកគ្មានជំនឿយ៉ាងពិតប្រាកដ។ ពេលដែលមនុស្សប្រភេទនេះទទួលបានឋានៈ ពួកគេក្លាយជាពួកទទឹងនឹងព្រះគ្រីស្ទទាំងស្រុង ហើយបើគ្មានឋានៈទេ ពួកគេគឺជាមនុស្សអាក្រក់។

ការនិយាយកុហកជាទម្លាប់ ភាពពិសពុល និងឃោរឃៅ ការគ្មានសេចក្ដីថ្លៃថ្នូរ និងការមិនខ្វល់ពីភាពអាម៉ាស់ ការមានភាពអាត្មានិយម និងថោកទាប ការតោងទាមអ្នកមានអំណាច និងការជិះជាន់អ្នកទន់ខ្សោយ ព្រមទាំងការមានបំណងប្រាថ្នាចង់បានសម្ភារៈខ្លាំងជាងមនុស្សធម្មតា លក្ខណៈនៃចរិតលក្ខណៈរបស់ពួកទទឹងនឹងព្រះគ្រីស្ទទាំងនេះ គឺជាលក្ខណៈធម្មតា មានភាពតំណាងខ្ពស់ ដនិងច្បាស់ក្រឡែត។ ទោះបីជាការបង្ហាញចេញមួយចំនួនទាំងនេះ អាចលេចឡើងនៅក្នុងមនុស្សធម្មតាក្នុងកម្រិតណាមួយក៏ដោយ ក៏ការបង្ហាញចេញរបស់ពួកគេគ្រាន់តែជានិស្ស័យពុករលួយ ឬការបង្ហាញចេញនៃភាពជាមនុស្សខុសប្រក្រតី ឬការខ្វះភាពជាមនុស្ស ដែលកើតចេញពីសេចក្ដីពុករលួយរបស់សាតាំងប៉ុណ្ណោះ។ តាមរយៈការអានព្រះបន្ទូលរបស់ព្រះជាម្ចាស់ មនុស្សទាំងនេះចាប់ផ្ដើមមានការយល់ដឹងខាងមនសិការ និងមានសមត្ថភាពក្នុងការលះចោល និងបះបោរប្រឆាំងនឹងរឿងទាំងនេះ ព្រមទាំងប្រែចិត្ត។ លក្ខណៈទាំងនេះមិនមានឥទ្ធិពលគ្របដណ្ដប់នៅក្នុងពួកគេឡើយ ហើយវានឹងមិនប៉ះពាល់ដល់ការដេញតាមសេចក្ដីពិតរបស់ពួកគេ ឬការបំពេញភារកិច្ចរបស់ពួកគេឡើយ។ មានតែពួកទទឹងនឹងព្រះគ្រីស្ទប៉ុណ្ណោះ ដែលបដិសេធមិនទទួលយកសេចក្ដីពិត មិនថាពួកគេឮសេចក្ដីអធិប្បាយប៉ុន្មានដងក៏ដោយ។ លក្ខណៈ និងចំណុចពិសេសដែលមានពីកំណើតនៅក្នុងភាពជាមនុស្សរបស់ពួកគេ នឹងមិនផ្លាស់ប្ដូរឡើយ ហើយនោះហើយជាមូលហេតុដែលមនុស្សបែបនេះត្រូវបានថ្កោលទោសនៅក្នុងដំណាក់របស់ព្រះជាម្ចាស់ និងមិនអាចត្រូវបានសង្គ្រោះបានឡើយ។ ហេតុអ្វីបានជាពួកគេមិនអាចត្រូវបានសង្គ្រោះ? មនុស្សដែលមានចរិតលក្ខណៈបែបនេះ មិនអាចត្រូវបានសង្គ្រោះឡើយ ពីព្រោះពួកគេបដិសេធមិនទទួលយកសេចក្ដីពិត ហើយពីព្រោះពួកគេប្រទូសរ៉ាយនឹងសេចក្ដីពិត ប្រទូសរ៉ាយនឹងព្រះជាម្ចាស់ និងប្រទូសរ៉ាយនឹងអ្វីៗដែលវិជ្ជមានទាំងអស់។ ពួកគេខ្វះលក្ខខណ្ឌ និងភាពជាមនុស្សដែលចាំបាច់សម្រាប់ការទទួលបានការសង្គ្រោះ ហេតុដូច្នេះហើយ វាសនារបស់បុគ្គលទាំងនេះ គឺត្រូវ ជម្រុះចោល និងបោះចូលទៅក្នុងនរក។

ថ្ងៃទី១២ ខែធ្នូ ឆ្នាំ២០២០


សេចក្ដីអធិប្បាយទីប្រាំ៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីពីរ)

II. ភាពខុសគ្នារវាងចរិតលក្ខណៈ និងសារជាតិនិស្ស័យ

លើកមុន យើងបានសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ។ តើអ្នករាល់គ្នាអាចប្រាប់បានទេថា វារួមមានអ្វីខ្លះ? (ចំណុចទីមួយ គឺការនិយាយកុហកជាទម្លាប់ ចំណុចទីពីរ គឺពិសពុល និងឃោរឃៅ ចំណុចទីបី គឺគ្មានសេចក្ដីថ្លៃថ្នូរ និងមិនខ្វល់ពីភាពអាម៉ាស់ ចំណុចទីបួន គឺអាត្មានិយម និងថោកទាប ចំណុចទីប្រាំ គឺការតោងទាមអ្នកមានអំណាច និងការជិះជាន់អ្នកទន់ខ្សោយ ហើយចំណុចទីប្រាំមួយ គឺមានបំណងប្រាថ្នាចង់បានសម្ភារៈខ្លាំងជាងមនុស្សធម្មតា។) សរុបទាំងអស់មានប្រាំមួយចំណុច។ បើមើលទៅលើចំណុចទាំងប្រាំមួយនេះ ចរិតលក្ខណៈរបស់ពួកទទឹងនឹងព្រះគ្រីស្ទ គឺគ្មានភាពជាមនុស្ស មនសិការ និងវិចារណញ្ញាណឡើយ។ ពួកគេមានសេចក្ដីទៀងត្រង់កម្រិតទាប ហើយចរិតលក្ខណៈរបស់ពួកគេគឺគួរឱ្យស្អប់ខ្ពើម។ ឧបមាថា អ្នកមិនដឹង ឬមិនអាចស្ទង់ដឹងពីនិស្ស័យរបស់មនុស្សម្នាក់ ឬមិនដឹងថាវាល្អឬអាក្រក់នោះទេ ប៉ុន្តែតាមរយៈការស្វែងយល់អំពីចរិតលក្ខណៈរបស់ពួកគេ ជាឧទាហរណ៍ អ្នករកឃើញថា ពួកគេមានចរិតលក្ខណៈគួរឱ្យស្អប់ខ្ពើម ដូចជាការនិយាយកុហកជាទម្លាប់ គ្មានសេចក្ដីថ្លៃថ្នូរ ឬពិសពុល និងឃោរឃៅ។ ពេលនោះ អ្នកអាចកំណត់លក្ខណៈពួកគេជាបឋមថា ជាមនុស្សដែលគ្មានមនសិការ គ្មានចិត្តសប្បុរស ឬគ្មានចរិតលក្ខណៈខ្ពង់ខ្ពស់ ផ្ទុយទៅវិញ ជាមនុស្សដែលមានភាពជាមនុស្សអាក្រក់ អន់ថយខ្លាំង និងទុច្ចរិត។ ប្រសិនបើមនុស្សបែបនេះមិនមានឋានៈទេ នោះពួកគេអាចត្រូវបានកំណត់លក្ខណៈជាបណ្ដោះអាសន្នថាជាមនុស្សអាក្រក់។ បើមើលតាមចរិតលក្ខណៈរបស់ពួកគេ តើពួកគេអាចត្រូវបានកំណត់លក្ខណៈទាំងស្រុង និងពេញលេញថាជាពួកទទឹងនឹងព្រះគ្រីស្ទដែរឬទេ? ប្រសិនបើយើងពិចារណាតែការសម្ដែងចេញនៃភាពជាមនុស្សរបស់ពួកគេ មនុស្សបែបនេះអាចត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ ដោយមានភាពប្រាកដប្រជា ៨០ភាគរយ។ ពួកគេមិនត្រឹមតែមាននិស្ស័យរបស់ពួកទទឹងនឹងព្រះគ្រីស្ទប៉ុណ្ណោះទេ ហើយវាក៏មិនមែនគ្រាន់តែជារឿងដែលថាភាពជាមនុស្សរបស់ពួកគេគឺទុច្ចរិត អាក្រក់ និងអន់ថយនោះដែរ ដូច្នេះហើយ ទើបយើងអាចកំណត់លក្ខណៈពួកគេជាបឋមថាជាពួកទទឹងនឹងព្រះគ្រីស្ទ។ ពីព្រោះគ្មាននរណាម្នាក់ដែលត្រូវបានកំណត់លក្ខណៈថាជាពួកទទឹងនឹងព្រះគ្រីស្ទ មានភាពជាមនុស្សល្អ ភាពស្មោះត្រង់ សេចក្ដីសប្បុរស ភាពសាមញ្ញ ភាពទៀងត្រង់ ភាពស្មោះស្ម័គ្រចំពោះអ្នកដទៃ ឬសេចក្ដីថ្លៃថ្នូរឡើយ ហើយក៏គ្មាននរណាម្នាក់ដែលមានទិដ្ឋភាពនៃចរិតលក្ខណៈទាំងនេះ ជាពួកទទឹងនឹងព្រះគ្រីស្ទដែរ។ ភាពជាមនុស្សរបស់ពួកទទឹងនឹងព្រះគ្រីស្ទ ជាបឋម និងសំខាន់បំផុត គឺអន់ថយខ្លាំងណាស់។ ពួកគេខ្វះមនសិការ និងវិចារណញ្ញាណ ហើយប្រាកដណាស់ ពួកគេក៏មិនមានចរិតលក្ខណៈរបស់មនុស្សដែលមានភាពជាមនុស្ស និងមានសេចក្ដីទៀងត្រង់ដ៏ថ្លៃថ្នូរនោះឡើយ។ ហេតុដូច្នេះហើយ បើមើលតាមចរិតលក្ខណៈរបស់ពួកទទឹងនឹងព្រះគ្រីស្ទ ប្រសិនបើពួកគេមិនមានឋានៈ ហើយពួកគេគ្រាន់តែជាអ្នកដើរតាមធម្មតា ឬជាសមាជិកសាមញ្ញម្នាក់នៃក្រុមណាមួយដែលកំពុងបំពេញភារកិច្ចរបស់ខ្លួន ប៉ុន្តែប្រសិនបើចរិតលក្ខណៈរបស់ពួកគេអន់ថយខ្លាំង ហើយពួកគេមានលក្ខណៈទាំងនោះនៃចរិតលក្ខណៈរបស់ពួកទទឹងនឹងព្រះគ្រីស្ទ នោះយើងអាចកំណត់លក្ខណៈមនុស្សទាំងនេះជាបឋមថាជាពួកទទឹងនឹងព្រះគ្រីស្ទបាន។ តើគួរធ្វើដូចម្ដេចចំពោះអ្នកដែលគេមិនអាចមើលធ្លុះបាន? ពួកគេមិនគួរត្រូវបានដំឡើងឋានៈ ឬផ្ដល់ឋានៈឱ្យឡើយ។ អ្នកខ្លះអាចនិយាយថា៖ «ប្រសិនបើយើងផ្ដល់ឋានៈឱ្យពួកគេ តើនោះមិនមែនជាការកំណត់ថាពួកគេជាពួកទទឹងនឹងព្រះគ្រីស្ទទេឬអី?»។ តើការលើកឡើងនោះត្រឹមត្រូវដែរឬទេ? (ទេ មិនត្រឹមត្រូវទេ។) ប្រសិនបើយើងផ្ដល់ឋានៈឱ្យមនុស្សបែបនេះ ពួកគេនឹងធ្វើរឿងដែលពួកទទឹងនឹងព្រះគ្រីស្ទធ្វើ ហើយអ្វីក៏ដោយដែលពួកទទឹងនឹងព្រះគ្រីស្ទមានសមត្ថភាពធ្វើ ពួកគេនឹងធ្វើវា។ ទីមួយ ពួកគេនឹងបង្កើតនគរឯករាជ្យ ហើយបន្ថែមពីលើនេះ ពួកគេនឹងគ្រប់គ្រងមនុស្ស។ តើមនុស្សប្រភេទនេះនឹងធ្វើរឿងដែលផ្ដល់ប្រយោជន៍ដល់ដំណាក់របស់ព្រះជាម្ចាស់ដែរឬទេ? (ទេ ពួកគេមិនធ្វើឡើយ។) នៅពេលដែលមនុស្សបែបនេះទទួលបានឋានៈ ពួកគេអាចបង្កើតនគរឯករាជ្យ ធ្វើតាមតែអំពើចិត្ត បង្កការរំខាន និងការបង្អាក់ បង្កើតបក្សពួក និងប្រព្រឹត្តគ្រប់អំពើរបស់មនុស្សអាក្រក់។ វាប្រៀបបាននឹងការលែងសត្វកញ្ជ្រោងឱ្យចូលទៅក្នុងចម្ការទំពាំងបាយជូរ ដោយដាក់រាស្ដ្ររើសតាំងរបស់ព្រះជាម្ចាស់ទៅក្នុងដៃរបស់មនុស្សអាក្រក់ ហើយប្រគល់ពួកគេទៅឱ្យពួកអារក្ស និងពួកសាតាំងអ៊ីចឹងដែរ។ នៅពេលដែលមនុស្សទាំងនេះឡើងកាន់អំណាច វាជារឿងដែលច្បាស់រួចទៅហើយថា ពួកគេគឺជាពួកទទឹងនឹងព្រះគ្រីស្ទដោយគ្មានការសង្ស័យឡើយ។ ប្រសិនបើនរណាម្នាក់កំណត់ថាតើមនុស្សម្នាក់ជាបុគ្គលទទឹងនឹងព្រះគ្រីស្ទឬក៏អត់ ដោយផ្អែកតែលើចរិតលក្ខណៈរបស់អ្នកនោះ សម្រាប់មនុស្សជាច្រើនដែលមិនដឹងពីការពិត ដែលមិនយល់ ឬមិនអាចវែកញែកពីសារជាតិនិស្ស័យរបស់ពួកទទឹងនឹងព្រះគ្រីស្ទបាន ការធ្វើបែបនេះអាចហាក់ដូចជាហួសហេតុបន្តិច។ ពួកគេអាចនឹងគិតថា៖ «ហេតុអ្វីបានជាច្រានចោល ឬថ្កោលទោសនរណាម្នាក់ទាំងស្រុង ដោយផ្អែកតែលើចំណុចនេះដូច្នេះ? វាហាក់ដូចជាមិនយុត្តិធម៌ទេ ក្នុងការចាត់ទុកអ្នកនោះថាជាបុគ្គលទទឹងនឹងព្រះគ្រីស្ទ មុនពេលដែលអ្នកនោះបានធ្វើអ្វីមួយ»។ ទោះជាយ៉ាងណាក៏ដោយ បើវិនិច្ឆ័យតាមសារជាតិនិស្ស័យរបស់ពួកទទឹងនឹងព្រះគ្រីស្ទ នោះច្បាស់ណាស់ថា ពួកគេគ្មានភាពជាមនុស្សល្អឡើយ។ ទីមួយ ពួកគេច្បាស់ជាមិនមែនជាអ្នកដេញតាមសេចក្ដីពិតឡើយ។ ទីពីរ យ៉ាងច្បាស់ណាស់ ពួកគេមិនស្រឡាញ់សេចក្ដីពិតទេ។ លើសពីនេះទៅទៀត ពួកគេពិតជាមិនមែនជាប្រភេទមនុស្សដែលចុះចូលនឹងព្រះបន្ទូលរបស់ព្រះជាម្ចាស់ កោតខ្លាចដល់ព្រះជាម្ចាស់ ហើយគេចចេញពីសេចក្ដីអាក្រក់ឡើយ។ សម្រាប់អ្នកដែលមិនមានលក្ខណៈសម្បត្តិបែបនេះ វាច្បាស់ណាស់ថាតើចរិតលក្ខណៈរបស់ពួកគេថ្លៃថ្នូរ ឬថោកទាប ល្អ ឬអាក្រក់នោះ។

នៅការជួបជុំលើកមុន យើងបានប្រកបគ្នាអំពីអាកប្បកិរិយា របៀបនៃការនិយាយ និងការដោះស្រាយកិច្ចការផ្សេងៗ ជាដើម ដែលត្រូវបានសម្ដែងចេញតាមរយៈចរិតលក្ខណៈរបស់ពួកទទឹងនឹងព្រះគ្រីស្ទ។ ប្រសិនបើយើងមិនអាចកំណត់ទាំងស្រុងថាតើមនុស្សម្នាក់ជាពួកទទឹងនឹងព្រះគ្រីស្ទ ដោយផ្អែកលើចរិតលក្ខណៈរបស់ពួកគេទេនោះ វាជារឿងចាំបាច់សម្រាប់យើងក្នុងការប្រកបគ្នាបន្ថែមទៀតអំពីសារជាតិនិស្ស័យរបស់ពួកទទឹងនឹងព្រះគ្រីស្ទ។ តាមរយៈការពិនិត្យមើល និងការវែកញែកចរិតលក្ខណៈរបស់ពួកទទឹងនឹងព្រះគ្រីស្ទក្នុងទិដ្ឋភាពមួយ និងសារជាតិនិស្ស័យរបស់ពួកគេក្នុងទិដ្ឋភាពមួយទៀត តាមរយៈការរួមបញ្ចូលចំណុចទាំងពីរនេះ យើងអាចកំណត់ថាតើមនុស្សម្នាក់គ្រាន់តែមាននិស្ស័យរបស់ពួកទទឹងនឹងព្រះគ្រីស្ទ ឬពិតជាពួកទទឹងនឹងព្រះគ្រីស្ទមែន។ ថ្ងៃនេះ ចូរយើងសង្ខេបថាតើពួកទទឹងនឹងព្រះគ្រីស្ទមានសារជាតិនិស្ស័យអ្វីខ្លះ។ នេះគឺជាលក្ខណៈដ៏សំខាន់ជាង ដែលអនុញ្ញាតឱ្យយើងស្គាល់ ញែកដឹង ឬកំណត់ថាតើមនុស្សម្នាក់ជាពួកទទឹងនឹងព្រះគ្រីស្ទបានកាន់តែប្រសើរ។

ទាក់ទងនឹងនិស្ស័យ ពីមុនយើងបានធ្វើការសង្ខេបជាក់លាក់មួយអំពីវា តើនិស្ស័យពុករលួយរបស់មនុស្សមានអ្វីខ្លះ? (ការរឹងទទឹង ភាពក្រអឺតក្រទម សេចក្ដីបញ្ឆោត ការស្អប់ខ្ពើមសេចក្ដីពិត ទង្វើកាចសាហាវ និងសេចក្ដីទុច្ចរិត។) ជាទូទៅ គឺមានចំណុចទាំងប្រាំមួយនេះ ហើយការបកស្រាយផ្សេងទៀតអំពីនិស្ស័យ ដូចជាភាពអាត្មានិយម និងភាពថោកទាប គឺមានទំនាក់ទំនង ឬស្រដៀងគ្នាទៅនឹងចំណុចណាមួយក្នុងចំណោមចំណុចទាំងប្រាំមួយនេះ។ ចូរប្រាប់ខ្ញុំមើល តើមានភាពខុសគ្នារវាងចរិតលក្ខណៈរបស់មនុស្សម្នាក់ និងសារជាតិនិស្ស័យរបស់ពួកគេដែរឬទេ? តើមានភាពខុសគ្នាដូចម្ដេចខ្លះ? ចរិតលក្ខណៈ ត្រូវបានវាស់ស្ទង់ជាចម្បងដោយមនសិការ និងវិចារណញ្ញាណ។ វាពាក់ព័ន្ធនឹងថាតើមនុស្សម្នាក់មានសេចក្ដីទៀងត្រង់ដែរឬទេ ថាតើសេចក្ដីទៀងត្រង់របស់ពួកគេខ្ពង់ខ្ពស់ដែរឬទេ ថាតើពួកគេមានសេចក្ដីថ្លៃថ្នូរដែរឬទេ ថាតើពួកគេមានសីលធម៌ជាមនុស្សដែរឬទេ កម្រិតនៃសីលធម៌របស់ពួកគេ ថាតើពួកគេមានដែនកំណត់ និងគោលការណ៍នៅក្នុងរបៀបដែលពួកគេប្រព្រឹត្តខ្លួនដែរឬទេ ថាតើភាពជាមនុស្សរបស់ពួកគេល្អ ឬអាក្រក់ ហើយថាតើពួកគេសាមញ្ញ និងស្មោះត្រង់ដែរឬទេ ទិដ្ឋភាពទាំងនេះគឺពាក់ព័ន្ធនឹងចរិតលក្ខណៈរបស់មនុស្ស។ ជាសារវន្ត ចរិតលក្ខណៈត្រូវបានបង្កើតឡើងដោយជម្រើស និងទំនោរទៅរកសេចក្ដីល្អ និងសេចក្ដីអាក្រក់ ទៅរកអ្វីៗដែលវិជ្ជមាន និងអវិជ្ជមាន ព្រមទាំងទៅរកភាពត្រូវ និងខុស ដែលមនុស្សសម្ដែងចេញនៅក្នុងជីវិតប្រចាំថ្ងៃរបស់ពួកគេ។ ទាំងនេះហើយជារឿងដែលវាពាក់ព័ន្ធ។ ជាទូទៅ នេះមិនពាក់ព័ន្ធនឹងសេចក្ដីពិតឡើយ វាគ្រាន់តែត្រូវបានវាស់ស្ទង់ដោយប្រើស្ដង់ដារនៃមនសិការ រួមជាមួយនឹងភាពជាមនុស្សល្អ និងអាក្រក់ប៉ុណ្ណោះ ហើយវាមិនទាន់ឈានដល់កម្រិតនៃសេចក្ដីពិតឡើយ។ បើនិយាយអំពីនិស្ស័យវិញ វាត្រូវតែវាស់ស្ទង់ដោយប្រើសារជាតិរបស់មនុស្សម្នាក់។ ថាតើពួកគេចូលចិត្តសេចក្ដីល្អ ឬសេចក្ដីអាក្រក់ ហើយនៅពេលនិយាយដល់យុត្តិធម៌ និងសេចក្ដីទុច្ចរិត ក៏ដូចជាអ្វីៗដែលវិជ្ជមាន និងអវិជ្ជមាន តើពួកគេសម្ដែងចេញអ្វីខ្លះ តើជម្រើសរបស់ពួកគេ និងនិស្ស័យដែលពួកគេបញ្ចេញឱ្យឃើញពិតជាអ្វីឱ្យប្រាកដ ពួកគេអាចមានប្រតិកម្មយ៉ាងណាខ្លះ រឿងទាំងនេះត្រូវតែវាស់ស្ទង់ដោយប្រើសេចក្ដីពិត។ ប្រសិនបើមនុស្សម្នាក់មានចរិតលក្ខណៈសប្បុរសគួរសម ប្រសិនបើពួកគេមានមនសិការ និងវិចារណញ្ញាណ តើគេអាចនិយាយថាពួកគេមិនមាននិស្ស័យពុករលួយបានដែរឬទេ? (ទេ គេមិនអាចនិយាយដូច្នេះបានទេ។) ប្រសិនបើមនុស្សម្នាក់មានចិត្តសប្បុរសខ្លាំង តើពួកគេមានភាពក្រអឺតក្រទមដែរឬទេ? (មែនហើយ ពួកគេមាន។) ប្រសិនបើមនុស្សម្នាក់ស្មោះត្រង់ខ្លាំង តើពួកគេមាននិស្ស័យរឹងទទឹងដែរឬទេ? (មែនហើយ ពួកគេមាន។) គេអាចនិយាយបានថា មិនថាចរិតលក្ខណៈរបស់មនុស្សម្នាក់ល្អយ៉ាងណានោះទេ មិនថាសេចក្ដីទៀងត្រង់របស់ពួកគេខ្ពង់ខ្ពស់យ៉ាងណានោះទេ ទាំងអស់នេះមិនមានន័យថាពួកគេគ្មាននិស្ស័យពុករលួយឡើយ។ ប្រសិនបើមនុស្សម្នាក់មានមនសិការ និងវិចារណញ្ញាណ តើនេះមានន័យថាពួកគេមិនដែលទាស់ទទឹងទាស់នឹងព្រះជាម្ចាស់ ឬបះបោរទាស់នឹងទ្រង់ទេឬអី? (ទេ វាមិនមានន័យដូច្នេះទេ។) ដូច្នេះ តើការបះបោរនេះកើតឡើងដោយរបៀបណា? គឺដោយសារតែមនុស្សមាននិស្ស័យពុករលួយ ហើយនៅក្នុងសារជាតិនិស្ស័យរបស់ពួកគេ មានការរឹងទទឹង ភាពក្រអឺតក្រទម សេចក្ដីទុច្ចរិត និងអ្វីៗផ្សេងទៀត។ ហេតុដូច្នេះហើយ មិនថាចរិតលក្ខណៈរបស់មនុស្សម្នាក់ល្អយ៉ាងណានោះទេ វាមិនមានន័យថាពួកគេមានសេចក្ដីពិត ថាពួកគេគ្មាននិស្ស័យពុករលួយ ឬថាពួកគេអាចចៀសវាងពីការទាស់ទទឹង ការក្បត់ និងការបះបោរទាស់នឹងព្រះជាម្ចាស់ ហើយអាចចុះចូលនឹងព្រះជាម្ចាស់ដោយមិនបាច់ដេញតាមសេចក្ដីពិតនោះឡើយ។ ប្រសិនបើពួកគេមានចរិតលក្ខណៈល្អ មានភាពសាមញ្ញគួរសម ស្មោះត្រង់ ទៀងត្រង់ មានចិត្តសប្បុរស និងមានសេចក្ដីថ្លៃថ្នូរ នេះគ្រាន់តែមានន័យថា ពួកគេអាចទទួលយកសេចក្ដីពិត ស្រឡាញ់សេចក្ដីពិត និងចុះចូលនឹងអ្វីដែលព្រះជាម្ចាស់ធ្វើប៉ុណ្ណោះ ពីព្រោះពួកគេមានចរិតលក្ខណៈដែលអាចទទួលយកសេចក្ដីពិតបាន។

ចរិតលក្ខណៈល្អ ឬអាក្រក់ ត្រូវបានវាស់ស្ទង់ដោយប្រើលក្ខណៈវិនិច្ឆ័យជាមូលដ្ឋាន ដូចជាមនសិការ សីលធម៌ និងសេចក្ដីទៀងត្រង់។ ទោះជាយ៉ាងណាក៏ដោយ សារជាតិនិស្ស័យរបស់មនុស្សម្នាក់ ត្រូវតែវាស់ស្ទង់ដោយប្រើនិស្ស័យពុករលួយទាំងប្រាំមួយដែលបានរៀបរាប់ពីមុន។ ប្រសិនបើមនុស្សម្នាក់មានស្ដង់ដារសីលធម៌ខ្ពស់ សេចក្ដីទៀងត្រង់ មនសិការ វិចារណញ្ញាណ និងចិត្តសប្បុរស គេអាចនិយាយបានត្រឹមតែថា ចរិតលក្ខណៈរបស់ពួកគេគឺល្អគួរសមប៉ុណ្ណោះ។ ទោះជាយ៉ាងណាក៏ដោយ វាមិនមានន័យថាបុគ្គលនេះយល់ពីសេចក្ដីពិត មានសេចក្ដីពិត ឬអាចដោះស្រាយកិច្ចការស្របតាមគោលការណ៍សេចក្ដីពិតឡើយ។ តើនេះបញ្ជាក់ពីអ្វី? ទោះបីជាពួកគេមានចរិតលក្ខណៈល្អ សេចក្ដីទៀងត្រង់ដែលថ្លៃថ្នូរគួរសម និងស្ដង់ដាសីលធម៌ដែលមានកម្រិតខ្ពស់ជាងសម្រាប់របៀបដែលពួកគេប្រព្រឹត្តខ្លួន និងធ្វើសកម្មភាពក៏ដោយ ក៏វាមិនមានន័យថាពួកគេគ្មាននិស្ស័យពុករលួយ ថាពួកគេមានសេចក្ដីពិត ឬថានិស្ស័យរបស់ពួកគេស្របតាមសេចក្ដីតម្រូវរបស់ព្រះជាម្ចាស់ទាំងស្រុងនោះដែរ។ ប្រសិនបើនិស្ស័យពុករលួយរបស់មនុស្សម្នាក់មិនបង្ហាញពីការផ្លាស់ប្ដូរ ហើយពួកគេមិនយល់ពីសេចក្ដីពិតទេនោះ មិនថាចរិតលក្ខណៈរបស់ពួកគេល្អយ៉ាងណានោះទេ ពួកគេមិនមែនជាមនុស្សល្អពិតប្រាកដឡើយ។ ឧបមាថាមនុស្សម្នាក់មានការផ្លាស់ប្ដូរនិស្ស័យក្នុងកម្រិតមួយ ពោលគឺពួកគេស្វែងរកសេចក្ដីពិតនៅក្នុងសកម្មភាពរបស់ពួកគេ ដោយធ្វើតាមគោលការណ៍សេចក្ដីពិតយ៉ាងសកម្មនៅក្នុងរបៀបដែលពួកគេដោះស្រាយកិច្ចការ ព្រមទាំងចុះចូលនឹងសេចក្ដីពិត និងព្រះជាម្ចាស់ ហើយទោះបីជានិស្ស័យពុករលួយរបស់ពួកគេនៅតែលេចឡើងនៅពេលខ្លះ ពួកគេបញ្ចេញឱ្យឃើញភាពក្រអឺតក្រទម និងសេចក្ដីបញ្ឆោត ហើយក្នុងករណីធ្ងន់ធ្ងរ គឺនិស្ស័យកាចសាហាវក៏ដោយ ក៏ជារួម ប្រភព ទិសដៅ និងគោលដៅនៃសកម្មភាពរបស់ពួកគេ គឺស្របតាមគោលការណ៍សេចក្ដីពិត ហើយនៅពេលដែលពួកគេធ្វើសកម្មភាព ពួកគេធ្វើដូច្នេះដោយការស្វែងរក និងការចុះចូល។ ដូច្នេះ តើគេអាចនិយាយបានទេថា ចរិតលក្ខណៈរបស់ពួកគេថ្លៃថ្នូរជាងអ្នកដែលមិនបង្ហាញពីការផ្លាស់ប្ដូរនិស្ស័យនោះ? (មែនហើយ។) ប្រសិនបើចរិតលក្ខណៈរបស់មនុស្សម្នាក់គ្រាន់តែល្អពីធម្មជាតិ ហើយនៅក្នុងក្រសែភ្នែករបស់អ្នកដទៃ ភាពជាមនុស្សរបស់ពួកគេគឺល្អ ប៉ុន្តែពួកគេមិនយល់ពីសេចក្ដីពិតទាល់តែសោះ ពួកគេពោរពេញទៅដោយសញ្ញាណ និងការស្រមើស្រមៃអំពីព្រះជាម្ចាស់ ពួកគេមិនដឹងពីរបៀបទទួលបទពិសោធពីព្រះបន្ទូលរបស់ព្រះជាម្ចាស់ ហើយពួកគេមិនដឹងពីរបៀបទទួលយកការចាត់ចែង និងការរៀបចំរបស់ព្រះជាម្ចាស់ កុំថាឡើយដល់ការចុះចូលនឹងអ្វីគ្រប់យ៉ាងដែលព្រះជាម្ចាស់ធ្វើនោះ តើនេះជាមនុស្សល្អពិតប្រាកដដែរឬទេ? និយាយឱ្យចំទៅ ពួកគេមិនមែនជាមនុស្សល្អពិតប្រាកដទេ ប៉ុន្តែគេអាចនិយាយបានយ៉ាងត្រឹមត្រូវថា ចរិតលក្ខណៈរបស់ពួកគេគឺល្អគួរសម។ តើការមានចរិតលក្ខណៈល្អគួរសម មានន័យដូចម្ដេច? វាមានន័យថា មានសេចក្ដីទៀងត្រង់គួរសម មានភាពយុត្តិធម៌ និងត្រឹមត្រូវគួរសមនៅក្នុងសកម្មភាព និងការប្រាស្រ័យទាក់ទងជាមួយអ្នកដទៃ មិនកេងចំណេញពីអ្នកដទៃ មានភាពស្មោះត្រង់គួរសម មិនធ្វើឱ្យអ្នកដទៃឈឺចាប់ ឬប៉ះពាល់ដល់អ្នកដទៃ ធ្វើសកម្មភាពដោយមានមនសិការ និងមានស្ដង់ដារសីលធម៌ជាក់លាក់ លើសពីការគ្រាន់តែចៀសវាងការបំពានច្បាប់ និងការបំពានទំនាក់ទំនងសីលធម៌ គឺវាជារឿងដែលខ្ពស់ជាងស្ដង់ដារទាំងពីរនេះបន្តិច។ នៅពេលដែលមនុស្សប្រាស្រ័យទាក់ទងជាមួយបុគ្គលបែបនេះ ពួកគេមានអារម្មណ៍ថាបុគ្គលនោះមានភាពទៀងត្រង់គួរសម ហើយពួកគេមិនចាំបាច់ប្រុងប្រយ័ត្នចំពោះបុគ្គលនោះទេនៅពេលដែលពួកគេនៅជាមួយគ្នា ពីព្រោះបុគ្គលនោះមិនធ្វើឱ្យអ្នកដទៃឈឺចាប់ ឬប៉ះពាល់ដល់អ្នកដទៃឡើយ ហើយចិត្តរបស់មនុស្សមានភាពស្ងប់សុខរាល់ពេលដែលពួកគេប្រាស្រ័យទាក់ទងជាមួយបុគ្គលនោះ ការមានលក្ខណៈសម្បត្តិទាំងនេះ គឺជាសញ្ញាបង្ហាញពីមនុស្សដែលល្អគួរសម។ ទោះជាយ៉ាងណាក៏ដោយ បើប្រៀបធៀបទៅនឹងអ្នកដែលយល់ពីសេចក្ដីពិត ហើយអាចអនុវត្ត និងចុះចូលនឹងសេចក្ដីពិត ភាពជាមនុស្សបែបនេះមិនមែនជាអ្វីដែលថ្លៃថ្នូរឡើយ។ ម្យ៉ាងវិញទៀត មិនថាភាពជាមនុស្សរបស់មនុស្សម្នាក់ល្អយ៉ាងណានោះទេ វាមិនអាចជំនួសការយល់ពីសេចក្ដីពិត ឬការអនុវត្តសេចក្ដីពិតបានឡើយ ហើយវាពិតជាមិនអាចជំនួសការផ្លាស់ប្ដូរនិស្ស័យបានទេ។

ចរិតលក្ខណៈ សំដៅលើមនសិការ សីលធម៌ និងសេចក្ដីទៀងត្រង់របស់មនុស្ស។ ដើម្បីវាស់ស្ទង់ចរិតលក្ខណៈរបស់មនុស្សម្នាក់ គេចាំបាច់ត្រូវវាយតម្លៃលើមនសិការ សីលធម៌ និងសេចក្ដីទៀងត្រង់របស់ពួកគេ។ ប៉ុន្តែ តើនិស្ស័យសំដៅលើអ្វី ហើយតើវាត្រូវបានវាស់ស្ទង់ដោយរបៀបណា? វាត្រូវបានវាស់ស្ទង់ដោយប្រើសេចក្ដីពិត ដោយប្រើព្រះបន្ទូលរបស់ព្រះជាម្ចាស់។ ឧបមាថា ចរិតលក្ខណៈរបស់មនុស្សម្នាក់គឺល្អខ្លាំងណាស់នៅក្នុងគ្រប់ទិដ្ឋភាពទាំងអស់ មនុស្សគ្រប់គ្នាជឿថាពួកគេជាមនុស្សល្អ ហើយគេអាចនិយាយបានថា ពួកគេល្អឥតខ្ចោះ និងពេញលេញនៅក្នុងក្រសែភ្នែករបស់មនុស្សជាតិពុករលួយ ដោយមើលទៅហាក់ដូចជាគ្មានកំហុស ឬចំណុចខ្វះខាតឡើយ ប៉ុន្តែ នៅពេលវាស់ស្ទង់ដោយប្រើសេចក្ដីពិត អ្វីដែលគេហៅថាសេចក្ដីល្អបន្តិចបន្តួចរបស់ពួកគេ គឺសឹងតែមិនមានតម្លៃគួរឱ្យលើកយកមកនិយាយឡើយ។ នៅពេលពិនិត្យមើលនិស្ស័យរបស់ពួកគេ គេអាចនឹងរកឃើញភាពក្រអឺតក្រទម ការរឹងទទឹង សេចក្ដីបញ្ឆោត សេចក្ដីទុច្ចរិត សូម្បីតែការស្អប់ខ្ពើមសេចក្ដីពិត ហើយលើសពីនេះទៅទៀត គឺការសម្ដែងចេញនូវនិស្ស័យកាចសាហាវ។ តើនេះមិនមែនជាការពិតទេឬអី? (មែនហើយ គឺជាការពិត។) តើសារជាតិនិស្ស័យរបស់មនុស្សម្នាក់ត្រូវបានវាស់ស្ទង់ដោយរបៀបណា? វាត្រូវបានវាស់ស្ទង់ដោយប្រើសេចក្ដីពិត តាមរយៈការវាយតម្លៃលើអាកប្បកិរិយារបស់មនុស្សម្នាក់ចំពោះសេចក្ដីពិត និងព្រះជាម្ចាស់។ តាមរបៀបនេះ និស្ស័យពុករលួយរបស់បុគ្គលនោះ ត្រូវបានលាតត្រដាងយ៉ាងពេញលេញ និងទាំងស្រុង។ ទោះបីជាមនុស្សអាចមើលឃើញថាពួកគេមានមនសិការ សេចក្ដីទៀងត្រង់ និងស្ដង់ដារសីលធម៌ខ្ពស់ ហើយពួកគេត្រូវបានគេលើកតម្កើងជាមនុស្សបរិសុទ្ធ ឬជាមនុស្សល្អឥតខ្ចោះក្នុងចំណោមអ្នកដទៃក៏ដោយ ក៏ប៉ុន្តែនៅពេលពួកគេមកចំពោះសេចក្ដីពិត និងព្រះជាម្ចាស់ និស្ស័យពុករលួយរបស់ពួកគេត្រូវបានលាតត្រដាង ពួកគេគ្មានគុណសម្បត្តិអ្វីឡើយ ហើយត្រូវបានបង្ហាញឱ្យឃើញថា មាននិស្ស័យពុករលួយដូចគ្នាទៅនឹងមនុស្សជាតិដទៃទៀតដែរ។ នៅពេលដែលព្រះជាម្ចាស់សម្ដែងចេញសេចក្ដីពិត លេចមកឱ្យមនុស្សឃើញ និងធ្វើកិច្ចការ ពួកគេសម្ដែងចេញនូវនិស្ស័យពុករលួយគ្រប់យ៉ាងដូចមនុស្សដទៃទៀតដែរ គឺការរឹងទទឹង ភាពក្រអឺតក្រទម សេចក្ដីបញ្ឆោត ការស្ងប់ខ្ពើមសេចក្ដីពិត សេចក្ដីទុច្ចរិត និងទង្វើកាចសាហាវ ដូចទៅនឹងមនុស្សដទៃទៀតដែរ។ តើមនុស្សបែបនេះមិនមែនជាមនុស្សល្អឥតខ្ចោះទេឬអី? តើពួកគេមិនមែនជាមនុស្សបរិសុទ្ធទេឬអី? តើពួកគេមិនមែនជាមនុស្សល្អទេឬអី? ពួកគេគ្រាន់តែល្អនៅក្នុងក្រសែភ្នែករបស់អ្នកដទៃប៉ុណ្ណោះ ពីព្រោះមនុស្សខ្វះសេចក្ដីពិត និងមាននិស្ស័យពុករលួយដូចគ្នា ស្ដង់ដាដែលពួកគេប្រើដើម្បីវាស់ស្ទង់គ្នាទៅវិញទៅមក គឺផ្អែកតែលើមនសិការ សេចក្ដីទៀងត្រង់ និងសីលធម៌ប៉ុណ្ណោះ មិនមែនផ្អែកលើសេចក្ដីពិតឡើយ។ តើចរិតលក្ខណៈរបស់មនុស្សម្នាក់លេចឡើងយ៉ាងដូចម្ដេច នៅពេលដែលវាមិនត្រូវបានវាស់ស្ទង់ដោយប្រើសេចក្ដីពិតនោះ? តើពួកគេជាមនុស្សល្អពិតប្រាកដដែរឬទេ? ច្បាស់ណាស់គឺមិនមែនទេ ពីព្រោះមនុស្សដែលត្រូវបានវាយតម្លៃ និងវិនិច្ឆ័យថាល្អនៅតែមាននិស្ស័យពុករលួយគ្រប់យ៉ាង។ ដូច្នេះ តើនិស្ស័យពុករលួយរបស់មនុស្សកើតមានឡើង និងត្រូវបានលាតត្រដាងដោយរបៀបណា? នៅពេលដែលព្រះជាម្ចាស់មិនសម្ដែងចេញសេចក្ដីពិត ឬមិនលេចមកឱ្យមនុស្សជាតិឃើញទេនោះ និស្ស័យពុករលួយរបស់មនុស្សហាក់ដូចជាមិនមានឡើយ។ ទោះជាយ៉ាងណាក៏ដោយ នៅពេលដែលព្រះជាម្ចាស់សម្ដែងចេញសេចក្ដីពិត និងលេចមកឱ្យមនុស្សឃើញ និស្ស័យពុករលួយរបស់អ្នកដែលគេហៅថាមនុស្សបរិសុទ្ធ ឬមនុស្សល្អឥតខ្ចោះនៅក្នុងក្រសែភ្នែករបស់អ្នកដទៃ ត្រូវបានលាតត្រដាងយ៉ាងពេញលេញ។ បើមើលពីទិដ្ឋភាពនេះ និស្ស័យពុករលួយរបស់មនុស្ស មានទន្ទឹមគ្នាជាមួយនឹងចរិតលក្ខណៈរបស់ពួកគេ។ វាមិនមែនមានន័យថា មនុស្សមាននិស្ស័យពុករលួយតែនៅពេលដែលព្រះជាម្ចាស់លេចមកនោះទេ ផ្ទុយទៅវិញ នៅពេលដែលព្រះជាម្ចាស់សម្ដែងចេញសេចក្ដីពិត លេចមក និងធ្វើកិច្ចការក្នុងចំណោមមនុស្សជាតិ នោះនិស្ស័យពុករលួយ និងភាពអាក្រក់របស់ពួកគេ ត្រូវបានលាតត្រដាង។ នៅចំណុចនេះ មនុស្សចាប់ផ្ដើមដឹង និងរកឃើញថា នៅពីក្រោយចរិតលក្ខណៈដ៏ល្អ ក៏មាននិស្ស័យពុករលួយផងដែរ។ មនុស្សល្អ មនុស្សល្អឥតខ្ចោះ ឬមនុស្សបរិសុទ្ធនៅក្នុងក្រសែភ្នែករបស់អ្នកដទៃ មាននិស្ស័យពុករលួយដូចមនុស្សគ្រប់គ្នាដែរ ហើយមិនតិចជាងមនុស្សដទៃឡើយ និស្ស័យពុករលួយរបស់មនុស្សទាំងនេះ ថែមទាំងលាក់បាំងយ៉ាងជ្រៅជាងនិស្ស័យពុករលួយរបស់មនុស្សដទៃ និងមានសមត្ថភាពក្នុងការបំភាន់កាន់តែខ្លាំងទៀតផង។ ដូច្នេះ តើនិស្ស័យពុករលួយគឺជាអ្វីឱ្យប្រាកដ ហើយតើសារជាតិនិស្ស័យគឺជាអ្វី? និស្ស័យពុករលួយរបស់មនុស្សម្នាក់ គឺជាសារជាតិរបស់បុគ្គលនោះ ចរិតលក្ខណៈរបស់មនុស្សម្នាក់គ្រាន់តែតំណាងឱ្យវិធាននៃការប្រព្រឹត្តខ្លួនមួយចំនួនដែលស្ថិតនៅលើផ្ទៃខាងក្រៅប៉ុណ្ណោះ ហើយវាមិនឆ្លុះបញ្ចាំងពីសារជាតិមនុស្សជាតិរបស់មនុស្សម្នាក់ឡើយ។ នៅពេលដែលយើងនិយាយអំពីសារជាតិមនុស្សជាតិរបស់មនុស្សម្នាក់ យើងកំពុងសំដៅលើនិស្ស័យរបស់ពួកគេ។ នៅពេលដែលយើងពិភាក្សាអំពីចរិតលក្ខណៈរបស់មនុស្សម្នាក់ យើងកំពុងសំដៅលើទិដ្ឋភាពដែលស្ដែងចេញមកក្រៅ ដូចជាថាតើពួកគេមានចេតនាល្អ និងមានចិត្តសប្បុរសឬអត់ តើសេចក្ដីទៀងត្រង់របស់ពួកគេមានលក្ខណៈបែបណា ហើយថាតើពួកគេមានស្ដង់ដាសីលធម៌ដែរឬអត់។ តើពេលនេះ អ្នករាល់គ្នាយល់ពីអ្វីដែលហៅថាចរិតលក្ខណៈ និងអ្វីដែលហៅថាសារជាតិនិស្ស័យហើយឬនៅ? រឿងនេះអាចត្រឹមតែយល់ឃើញដោយខ្លួនឯងនៅក្នុងចិត្តប៉ុណ្ណោះ វាមិនអាចកំណត់ន័យដោយពាក្យមួយម៉ាត់ ឬឃ្លាមួយបានឡើយ។ វាជារឿងដ៏ស្មុគស្មាញមួយ។ ប្រសិនបើគេកំណត់ន័យ និងពន្យល់វាឱ្យតូចចង្អៀតពេក វាអាចមើលទៅហាក់ដូចជាត្រូវបានកំណត់ជាស្ដង់ដា ប៉ុន្តែតាមពិតគឺមិនច្បាស់លាស់ឡើយ។ ខ្ញុំនឹងមិនកំណត់ន័យឱ្យវាទេ ខ្ញុំបានពន្យល់វាតាមរបៀបនេះ ហើយប្រសិនបើអ្នករាល់គ្នាយល់ឃើញដោយខ្លួនឯងនៅក្នុងចិត្ត នោះអ្នករាល់គ្នានឹងយល់ពីវា។

និស្ស័យពុករលួយរបស់មនុស្សមានសរុបទាំងអស់ប្រាំមួយចំណុច៖ ការរឹងទទឹង ភាពក្រអឺតក្រទម សេចក្ដីបញ្ឆោត ការស្អប់ខ្ពើមសេចក្ដីពិត ទង្វើកាចសាហាវ និងសេចក្ដីទុច្ចរិត។ ក្នុងចំណោមចំណុចទាំងប្រាំមួយនេះ តើចំណុចណាខ្លះដែលធ្ងន់ធ្ងរគួរសម ហើយចំណុចណាខ្លះដែលធម្មតា ឬទូទៅជាង ដែលស្រាលជាងបើគិតពីកម្រិតរបស់វា ហើយមិនសូវខ្លាំងក្លាបើគិតពីកាលៈទេសៈ? (ការរឹងទទឹង ភាពក្រអឺតក្រទម និងសេចក្ដីបញ្ឆោត គឺស្រាលជាងបន្តិច។) ត្រូវហើយ។ មើលទៅអ្នករាល់គ្នាមានការយល់ឃើញ និងការយល់ដឹងខ្លះៗអំពីការសម្ដែងចេញផ្សេងៗនៃនិស្ស័យពុករលួយរបស់មនុស្ស។ ទោះបីជាចំណុចទាំងបីនេះក៏ស្ថិតក្នុងចំណោមនិស្ស័យពុករលួយដែលមនុស្សជាតិដែលសាតាំងបានធ្វើឱ្យពុករលួយមាន ហើយបើនិយាយពីសារជាតិវិញ ពួកវាក៏ត្រូវបានព្រះជាម្ចាស់ស្អប់ខ្ពើម មិនស្របតាមសេចក្ដីពិត និងទាស់ទទឹងនឹងព្រះជាម្ចាស់ក៏ដោយ ក៏ពួកវាមានកម្រិតស្រាល និងរាក់គួរសមដែរ ពោលគឺពួកវាមានលក្ខណៈទូទៅជាងបន្តិច ហើយមនុស្សជាតិពុករលួយគ្រប់រូបសុទ្ធតែមាននិស្ស័យទាំងនេះក្នុងកម្រិតខុសៗគ្នា។ ក្រៅពីចំណុចទាំងបីនេះ ការស្អប់ខ្ពើមសេចក្ដីពិត ទង្វើកាចសាហាវ និងសេចក្ដីទុច្ចរិត គឺមានកម្រិតធ្ងន់ធ្ងរជាងខ្លាំង បើប្រៀបធៀបគ្នា។ ប្រសិនបើចំណុចបីដំបូងត្រូវបានគេចាត់ទុកជានិស្ស័យពុករលួយធម្មតា នោះចំណុចបីចុងក្រោយគឺជានិស្ស័យពុករលួយមិនធម្មតា ដែលមានកម្រិតធ្ងន់ធ្ងរជាង។ តើការដែលពួកវាមានភាពធ្ងន់ធ្ងរជាង មានន័យដូចម្ដេច? វាមានន័យថា ចំណុចទាំងបីនេះមានភាពធ្ងន់ធ្ងរជាងបើគិតពីកាលៈទេសៈ សារជាតិ និងកម្រិតដែលបុគ្គលម្នាក់ៗទាស់ទទឹង បះបោរទាស់ និងប្រឆាំងនឹងព្រះជាម្ចាស់។ ចំណុចទាំងបីនេះ ជានិស្ស័យធ្ងន់ធ្ងរជាង ដែលមនុស្សសម្ដែងចេញតាមរយៈការបដិសេធសេចក្ដីពិតដោយផ្ទាល់ ការបដិសេធព្រះជាម្ចាស់ ការស្រែកប្រឆាំងនឹងព្រះជាម្ចាស់ ការវាយប្រហារព្រះជាម្ចាស់ ការល្បងលព្រះជាម្ចាស់ ការវិនិច្ឆ័យព្រះជាម្ចាស់ និងអ្វីៗផ្សេងទៀត។ តើនិស្ស័យពុករលួយទាំងបីនេះរបស់មនុស្ស ខុសពីចំណុចបីដំបូងយ៉ាងដូចម្ដេច? ចំណុចបីដំបូងមានលក្ខណៈទូទៅជាង ពួកវាជាលក្ខណៈនៃនិស្ស័យពុករលួយដែលមានដូចគ្នានៅក្នុងមនុស្សពុករលួយទាំងអស់ ពោលគឺបុគ្គលម្នាក់ៗ មិនថាមានអាយុ ភេទ ទីកន្លែងកំណើត ពូជសាសន៍ ឬជនជាតិអ្វីនោះទេ សុទ្ធតែមាននិស្ស័យទាំងបីនេះ។ ចំណុចបីចុងក្រោយ មានវត្តមានក្នុងកម្រិតផ្សេងៗគ្នា និងតិចឬច្រើននៅក្នុងមនុស្សគ្រប់រូប អាស្រ័យលើសារជាតិរបស់ពួកគេ ប៉ុន្តែនៅក្នុងចំណោមមនុស្សជាតិពុករលួយ មានតែពួកទទឹងនឹងព្រះគ្រីស្ទប៉ុណ្ណោះដែលមាននិស្ស័យទាំងបីនេះ គឺសេចក្ដីទុច្ចរិត ការស្អប់ខ្ពើមសេចក្ដីពិត និងទង្វើកាចសាហាវ ក្នុងកម្រិតធ្ងន់ធ្ងរបំផុត។ ក្រៅពីពួកទទឹងនឹងព្រះគ្រីស្ទ មនុស្សពុករលួយធម្មតាគ្រាន់តែបញ្ចេញឱ្យឃើញនិស្ស័យនៃសេចក្ដីទុច្ចរិត ការស្អប់ខ្ពើមសេចក្ដីពិត និងទង្វើកាចសាហាវក្នុងកម្រិតណាមួយ ឬនៅក្នុងមជ្ឈដ្ឋានណាមួយ ឬបរិបទពិសេសណាមួយប៉ុណ្ណោះ។ ទោះបីជាពួកគេមាននិស្ស័យទាំងនេះក៏ដោយ ក៏ពួកគេមិនមែនជាពួកទទឹងនឹងព្រះគ្រីស្ទដែរ។ សារជាតិរបស់ពួកគេមិនទុច្ចរិត ឬកាចសាហាវឡើយ ហើយវាច្បាស់ជាមិនស្អប់ខ្ពើមសេចក្ដីពិតនោះទេ។ នេះមានពាក់ព័ន្ធនឹងចរិតលក្ខណៈរបស់ពួកគេ។ មនុស្សទាំងនេះមានចិត្តសប្បុរសគួរសម ពួកគេមានសេចក្ដីទៀងត្រង់ ពួកគេមានភាពត្រឹមត្រូវ ពួកគេមានសេចក្ដីថ្លៃថ្នូរ និងអ្វីៗផ្សេងទៀត ចរិតលក្ខណៈរបស់ពួកគេគឺល្អគួរសម។ ហេតុដូច្នេះហើយ ពួកគេគ្រាន់តែបញ្ចេញឱ្យឃើញនិស្ស័យពុករលួយដ៏ធ្ងន់ធ្ងរទាំងបីចុងក្រោយនេះម្ដងម្កាល ឬតែនៅក្នុងមជ្ឈដ្ឋាន និងបរិបទមួយចំនួនប៉ុណ្ណោះ។ ទោះជាយ៉ាងណាក៏ដោយ និស្ស័យទាំងនេះមិនត្រួតត្រាសារជាតិរបស់ពួកគេឡើយ។ ជាឧទាហរណ៍ នៅពេលដែលបុគ្គលដែលមាននិស្ស័យពុករលួយធម្មតា ធ្វើសកម្មភាពឱ្យតែរួចពីដៃនៅក្នុងការបំពេញភារកិច្ចរបស់ពួកគេ ហើយប្រឈមមុខនឹងសេចក្ដីប្រៀនប្រដៅរបស់ព្រះជាម្ចាស់ ពួកគេអាចនឹងបដិសេធមិនព្រមចុះញ៉មនឹងការប្រៀនប្រដៅនោះ ដោយគិតថា៖ «អ្នកដទៃក៏ធ្វើឱ្យតែរួចពីដៃដែរ ហេតុអ្វីបានជាពួកគេមិនត្រូវបានប្រៀនប្រដៅ? ហេតុអ្វីបានជាខ្ញុំជាអ្នកទទួលសេចក្ដីប្រៀនប្រដៅ និងការវាយផ្ចាលបែបនេះទៅវិញ?»។ តើការបដិសេធមិនព្រមចុះញ៉មនេះ ជានិស្ស័យប្រភេទណា? យ៉ាងច្បាស់ណាស់ វាជានិស្ស័យកាចសាហាវ។ ពួកគេរអ៊ូរទាំអំពីភាពអយុត្តិធម៌ និងការប្រព្រឹត្តលម្អៀងរបស់ព្រះជាម្ចាស់ ដែលមានលក្ខណៈនៃការប្រឆាំង និងការស្រែកប្រឆាំងនឹងព្រះជាម្ចាស់បន្តិចបន្តួច នេះគឺជានិស្ស័យកាចសាហាវ។ និស្ស័យកាចសាហាវរបស់មនុស្សបែបនេះ បញ្ចេញឱ្យឃើញនៅក្នុងស្ថានភាពទាំងនេះ ប៉ុន្តែភាពខុសគ្នាគឺថា មនុស្សទាំងនេះមានចិត្តសប្បុរស ការដឹងពីមនសិការ សេចក្ដីទៀងត្រង់ និងភាពទៀតត្រង់គួរសម។ នៅពេលដែលពួកគេរអ៊ូរទាំប្រឆាំងនឹងព្រះជាម្ចាស់ និងបញ្ចេញឱ្យឃើញនិស្ស័យកាចសាហាវ មនសិការរបស់ពួកគេក៏មានឥទ្ធិពល។ នៅពេលដែលមនសិការរបស់ពួកគេមានឥទ្ធិពល វាប្រឆាំងគ្នាជាមួយនឹងនិស្ស័យកាចសាហាវរបស់ពួកគេ ហើយគំនិតមួយចំនួនចាប់ផ្ដើមកើតមានឡើងនៅក្នុងចិត្តរបស់ពួកគេ៖ «ខ្ញុំមិនគួរគិតបែបនេះទេ។ ព្រះជាម្ចាស់បានប្រទានពរដល់ខ្ញុំយ៉ាងច្រើន ហើយទ្រង់បានប្រទានព្រះគុណដល់ខ្ញុំ។ តើការដែលខ្ញុំគិតបែបនេះ មិនមែនជាការខ្វះមនសិការទេឬអី? តើនេះមិនមែនជាការទាស់ទទឹងនឹងព្រះជាម្ចាស់ និងធ្វើឱ្យទ្រង់ឈឺព្រះទ័យទេឬអី?»។ តើនេះមិនមែនជាមនសិការរបស់ពួកគេកំពុងធ្វើការទេឬអី? នៅចំណុចនេះ ចរិតលក្ខណៈល្អរបស់ពួកគេក៏មានឥទ្ធិពល។ ពេលដែលមនសិការរបស់ពួកគេចាប់ផ្ដើមធ្វើការភ្លាម កំហឹង ការរអ៊ូរទាំ និងការបដិសេធមិនព្រមចុះញ៉មរបស់ពួកគេ ក៏រលាយបាត់ទៅ ហើយត្រូវបានទុកមួយឡែក និងជម្រុះចោលបន្តិចម្ដងៗ។ តើនេះមិនមែនជាឥទ្ធិពលនៃមនសិការរបស់ពួកគេទេឬអី? (មែនហើយ។) ដូច្នេះ តើពួកគេកំពុងបញ្ចេញឱ្យឃើញនិស្ស័យកាចសាហាវដែរឬទេ? (មែនហើយ។) ពួកគេកំពុងបញ្ចេញឱ្យឃើញនិស្ស័យកាចសាហាវ ប៉ុន្តែដោយសារតែបុគ្គលបែបនេះមានមនសិការ និងភាពជាមនុស្ស មនសិការរបស់ពួកគេអាចទប់និស្ស័យកាចសាហាវរបស់ពួកគេបាន ហើយធ្វើឱ្យពួកគេក្លាយជាមនុស្សមានវិចារណញ្ញាណ។ នៅពេលដែលពួកគេក្លាយជាមនុស្សមានវិចារណញ្ញាណ និងស្ងប់ចិត្ត ពួកគេនឹងឆ្លុះបញ្ចាំង និងដឹងថា ពួកគេក៏អាចទាស់ទទឹងនឹងព្រះជាម្ចាស់ផងដែរ។ នៅពេលនេះ អារម្មណ៍ជំពាក់គុណ និងវិប្បដិសារី នឹងកើតឡើងនៅក្នុងពួកគេដោយពួកគេមិនដឹងខ្លួន៖ «អម្បាញ់មិញ ខ្ញុំរំជួលចិត្តពេកហើយ ដែល ទាស់ទទឹង និងបះបោរទាស់នឹងព្រះជាម្ចាស់។ តើការដែលព្រះជាម្ចាស់ប្រៀនប្រដៅខ្ញុំ មិនមែនជាសេចក្ដីស្រឡាញ់របស់ទ្រង់ទេឬអី? តើនេះមិនមែនជាសេចក្ដីអនុគ្រោះរបស់ទ្រង់ទេឬអី? ហេតុអ្វីបានជាខ្ញុំធ្វើសកម្មភាពមិនប្រកបដោយវិចារណញ្ញាណបែបនេះ? តើខ្ញុំមិនបានធ្វើឱ្យព្រះជាម្ចាស់ខ្ញាល់ទេឬអី? ខ្ញុំមិនអាចបន្តធ្វើបែបនេះទៀតទេ ខ្ញុំត្រូវតែអធិស្ឋានទៅកាន់ព្រះជាម្ចាស់ ប្រែចិត្ត លះបង់អំពើអាក្រក់ដែលខ្ញុំកំពុងធ្វើ ហើយបញ្ចប់ការបះបោររបស់ខ្ញុំ។ ដោយសារខ្ញុំទទួលស្គាល់ថាខ្ញុំកំពុងធ្វើសកម្មភាពឱ្យតែរួចពីដៃ ខ្ញុំត្រូវតែឈប់ធ្វើឱ្យតែរួចពីដៃ ធ្វើកិច្ចការដោយម៉ត់ចត់ ហើយស្វែងរករបៀបថ្វាយភាពស្មោះត្រង់របស់ខ្ញុំតាមរយៈសកម្មភាពរបស់ខ្ញុំ ក៏ដូចជាស្វែងរកថាតើគោលការណ៍សម្រាប់ការបំពេញភារកិច្ចរបស់ខ្ញុំមានអ្វីខ្លះ»។ តើនេះមិនមែនជាឥទ្ធិពលនៃចរិតលក្ខណៈល្អរបស់ពួកគេទេឬអី? គ្មានអ្វីគួរឱ្យសង្ស័យឡើយ មនុស្សទាំងនេះក៏មាននិស្ស័យកាចសាហាវដែរ ប៉ុន្តែតាមរយៈឥទ្ធិពលនៃមនសិការរបស់ពួកគេ និងការថ្លឹងថ្លែងរឿងរ៉ាវដោយផ្អែកលើភាពមានវិចារណញ្ញាណរបស់ពួកគេ ទីបំផុត ចរិតលក្ខណៈដ៏ល្អ និងស្រឡាញ់សេចក្ដីពិតរបស់ពួកគេ ក៏ទទួលបានជ័យជម្នះ។ បុគ្គលទាំងនេះមានទង្វើកាចសាហាវនៅក្នុងចំណោមនិស្ស័យពុករលួយរបស់ពួកគេ ដូច្នេះ តើគេអាចនិយាយបានទេថា ពួកគេមានសារជាតិកាចសាហាវដោយសារហេតុនេះដែរឬទេ? តើគេអាចនិយាយបានទេថា សារជាតិរបស់ពួកគេគឺកាចសាហាវ? ទេ មិនអាចទេ។ បើនិយាយតាមសត្យានុម័ត ទោះបីជានិស្ស័យពុករលួយដែលពួកគេបញ្ចេញឱ្យឃើញរួមមានទង្វើកាចសាហាវក៏ដោយ ក៏ដោយសារតែពួកគេមានមនសិការ ភាពមានវិចារណញ្ញាណ និងសេចក្ដីស្រឡាញ់គួរសមចំពោះសេចក្ដីពិត ទង្វើកាចសាហាវរបស់ពួកគេគ្រាន់តែជាប្រភេទនៃនិស្ស័យពុករលួយប៉ុណ្ណោះ ហើយមិនមែនជាសារជាតិរបស់ពួកគេឡើយ។ ហេតុអ្វីបានជាវាមិនមែនជាសារជាតិរបស់ពួកគេ? គឺដោយសារតែនិស្ស័យពុករលួយរបស់ពួកគេនេះអាចផ្លាស់ប្ដូរបាន។ ទោះបីជាពួកគេបញ្ចេញឱ្យឃើញប្រភេទនៃនិស្ស័យពុករលួយនេះ ហើយពួកគេអាច ទាស់ទទឹង និងបះបោរទាស់នឹងព្រះជាម្ចាស់ មិនថាក្នុងរយៈពេលយូរ ឬខ្លីក៏ដោយ ក៏ឥទ្ធិពលនៃមនសិការ សេចក្ដីទៀងត្រង់ វិចារណញ្ញាណ និងអ្វីៗផ្សេងទៀតនៅក្នុងចរិតលក្ខណៈរបស់ពួកគេ រារាំងនិស្ស័យកាចសាហាវរបស់ពួកគេមិនឱ្យត្រួតត្រាអាកប្បកិរិយា ឬអាកប្បកិរិយារបស់ពួកគេចំពោះសេចក្ដីពិតឡើយ។ តើលទ្ធផលចុងក្រោយគឺជាអ្វី? ពួកគេអាចលន់តួបាបរបស់ពួកគេ ប្រែចិត្ត ធ្វើសកម្មភាពស្របតាមគោលការណ៍សេចក្ដីពិត ចុះចូលនឹងសេចក្ដីពិត និងទទួលយកការចាត់ចែងរបស់ព្រះជាម្ចាស់ ដោយគ្មានការរអ៊ូរទាំឡើយ។ ទោះបីជាបញ្ចេញឱ្យឃើញនិស្ស័យកាចសាហាវក៏ដោយ ក៏លទ្ធផលចុងក្រោយគឺថា ពួកគេមិនបះបោរទាស់នឹងព្រះជាម្ចាស់ ឬប្រឆាំងនឹងអធិបតេយ្យភាពរបស់ព្រះជាម្ចាស់ឡើយ គឺពួកគេចុះចូល។ នេះគឺជាការសម្ដែងចេញនៃមនុស្សពុករលួយធម្មតា។ មនុស្សបែបនេះគ្រាន់តែមាននិស្ស័យពុករលួយប៉ុណ្ណោះ ពួកគេមិនមានសារជាតិនិស្ស័យរបស់ពួកទទឹងនឹងព្រះគ្រីស្ទឡើយ។ នេះគឺជារឿងត្រឹមត្រូវ។

យកនិស្ស័យទុច្ចរិតជាឧទាហរណ៍៖ តើអ្វីទៅជានិស្ស័យទុច្ចរិតបំផុតដែលមនុស្សបញ្ចេញឱ្យឃើញនៅចំពោះព្រះជាម្ចាស់? គឺការល្បងលព្រះជាម្ចាស់។ មនុស្សមួយចំនួនបារម្ភថា ពួកគេប្រហែលជាមិនមានគោលដៅល្អទេ ហើយថាលទ្ធផលរបស់ពួកគេប្រហែលជាមិនត្រូវបានធានាឡើយ ពីព្រោះពួកគេបានវង្វេងផ្លូវ បានធ្វើអំពើអាក្រក់ខ្លះ និងបានប្រព្រឹត្តអំពើរំលងជាច្រើន បន្ទាប់ពីបានជឿលើព្រះជាម្ចាស់។ ពួកគេបារម្ភថាពួកគេនឹងធ្លាក់នរក ហើយស្ថិតក្នុងភាពខ្លាចជានិច្ចអំពីលទ្ធផល និងគោលដៅរបស់ពួកគេ។ ពួកគេខ្វល់ខ្វាយជាប់ជានិច្ច ហើយពួកគេតែងតែរិះគិតថា៖ «តើលទ្ធផល និងគោលដៅនាពេលអនាគតរបស់ខ្ញុំនឹងល្អ ឬអាក្រក់? តើខ្ញុំនឹងធ្លាក់នរក ឬឡើងឋានសួគ៌? តើខ្ញុំជាម្នាក់ក្នុងចំណោមរាស្ត្ររបស់ព្រះជាម្ចាស់ ឬជាអ្នកបម្រើការ? តើខ្ញុំនឹងវិនាស ឬត្រូវបានសង្គ្រោះ? ខ្ញុំត្រូវស្វែងរកមើលថាតើព្រះបន្ទូលណាមួយរបស់ព្រះជាម្ចាស់ដែលនិយាយអំពីរឿងនេះ»។ ពួកគេឃើញថា ព្រះបន្ទូលរបស់ព្រះជាម្ចាស់សុទ្ធតែជាសេចក្ដីពិត ហើយថាព្រះបន្ទូលទាំងនោះសុទ្ធតែលាតត្រដាងពីនិស្ស័យពុករលួយរបស់មនុស្ស ហើយពួកគេរកមិនឃើញចម្លើយដែលពួកគេស្វែងរកឡើយ ដូច្នេះ ពួកគេបន្តពិចារណាថាតើត្រូវទៅសួរនៅកន្លែងណាទៀត។ ក្រោយមក នៅពេលដែលពួកគេទទួលបានឱកាសដើម្បីត្រូវបានដំឡើងឋានៈ និងដាក់ឱ្យបំពេញតួនាទីដ៏សំខាន់មួយ ពួកគេចង់ស្ទាបស្ទង់មតិរបស់ខាងលើ ដោយគិតថា៖ «តើខាងលើមានមតិយ៉ាងណាចំពោះខ្ញុំ? ប្រសិនបើមតិរបស់ពួកគេមានភាពវិជ្ជមាន វាបញ្ជាក់ថាព្រះជាម្ចាស់មិនបានចងចាំអំពើអាក្រក់ដែលខ្ញុំបានធ្វើកាលពីអតីតកាល និងអំពើរំលងដែលខ្ញុំបានប្រព្រឹត្តនោះទេ។ វាបញ្ជាក់ថាព្រះជាម្ចាស់នឹងនៅតែសង្គ្រោះខ្ញុំ ថាខ្ញុំនៅតែមានសង្ឃឹម»។ បន្ទាប់មក ដោយធ្វើតាមគំនិតរបស់ពួកគេ ពួកគេនិយាយដោយផ្ទាល់ថា៖ «នៅកន្លែងដែលយើងនៅ បងប្អូនប្រុសស្រីភាគច្រើនមិនសូវមានជំនាញក្នុងវិជ្ជាជីវៈរបស់ពួកគេទេ ហើយពួកគេទើបតែជឿលើព្រះជាម្ចាស់បានរយៈពេលខ្លីប៉ុណ្ណោះ។ ខ្ញុំបានជឿលើព្រះជាម្ចាស់យូរជាងគេ។ ខ្ញុំធ្លាប់ដួល និងបរាជ័យ ខ្ញុំមានបទពិសោធខ្លះៗ និងបានរៀនសូត្រមេរៀនមួយចំនួន។ ប្រសិនបើមានឱកាស ខ្ញុំសុខចិត្តរែកពុនបន្ទុកដ៏ធ្ងន់ និងបង្ហាញពីការគិតគូរដល់បំណងព្រះជាម្ចាស់ហឫទ័យរបស់ព្រះជាម្ចាស់»។ ពួកគេប្រើពាក្យសម្ដីទាំងនេះជាការល្បងល ដើម្បីមើលថាតើខាងលើមានបំណងដំឡើងឋានៈពួកគេដែរឬទេ ឬថាតើខាងលើបានបោះបង់ពួកគេចោលហើយឬនៅ។ តាមពិត ពួកគេមិនចង់ទទួលយកការទទួលខុសត្រូវ ឬបន្ទុកនេះដោយពិតត្រង់ឡើយ គោលបំណងរបស់ពួកគេក្នុងការនិយាយពាក្យទាំងនេះ គឺគ្រាន់តែដើម្បីស្ទាបស្ទង់មើលស្ថានការណ៍ និងមើលថាតើពួកគេនៅតែមានសង្ឃឹមក្នុងការទទួលបានសេចក្ដីសង្គ្រោះដែរឬទេប៉ុណ្ណោះ។ នេះគឺជាការល្បងល។ តើនិស្ស័យអ្វីដែលនៅពីក្រោយវិធីសាស្ត្រនៃការល្បងលនេះ? វាគឺជានិស្ស័យទុច្ចរិត។ មិនថាវិធីសាស្ត្រនេះត្រូវបានបញ្ចេញឱ្យឃើញក្នុងរយៈពេលយូរប៉ុនណា របៀបដែលពួកគេធ្វើវា ឬវាត្រូវបានអនុវត្តដល់កម្រិតណានោះទេ ទោះក្នុងករណីណាក៏ដោយ និស្ស័យដែលពួកគេបញ្ចេញឱ្យឃើញគឺពិតជាទុច្ចរិត ពីព្រោះពួកគេមានគំនិត ការមន្ទិលសង្ស័យ និងការបារម្ភជាច្រើននៅក្នុងដំណើរការនៃការធ្វើវា។ នៅពេលដែលពួកគេបញ្ចេញឱ្យឃើញនិស្ស័យទុច្ចរិតនេះ តើពួកគេធ្វើអ្វីដែលបង្ហាញថាពួកគេជាមនុស្សដែលមានភាពជាមនុស្ស និងអាចអនុវត្តសេចក្ដីពិតបាន ហើយបញ្ជាក់ថាពួកគេគ្រាន់តែមាននិស្ស័យពុករលួយនេះប៉ុណ្ណោះ ប៉ុន្តែមិនមែនមានសារជាតិទុច្ចរិតឡើយ? បន្ទាប់ពីបានធ្វើ និងនិយាយរឿងបែបនេះ អ្នកដែលមានមនសិការ វិចារណញ្ញាណ សេចក្ដីទៀងត្រង់ និងសេចក្ដីថ្លៃថ្នូរ មានអារម្មណ៍មិនស្រួល និងឈឺចាប់នៅក្នុងចិត្តរបស់ពួកគេ។ ពួកគេរងទុក្ខទារុណ ដោយគិតថា៖ «ខ្ញុំបានជឿលើព្រះជាម្ចាស់ជាម្ចាស់អស់រយៈពេលជាច្រើនឆ្នាំមកហើយ តើខ្ញុំអាចល្បងលព្រះជាម្ចាស់ជាម្ចាស់ដោយរបៀបណា? ហេតុអ្វីបានជាខ្ញុំនៅតែគិតតែពីគោលដៅផ្ទាល់ខ្លួនរបស់ខ្ញុំ ហើយប្រើវិធីសាស្ត្របែបនេះដើម្បីទទួលបានអ្វីមួយពីព្រះជាម្ចាស់ជាម្ចាស់ និងធ្វើឱ្យព្រះជាម្ចាស់ជាម្ចាស់ផ្ដល់ចម្លើយដ៏ច្បាស់លាស់មួយដល់ខ្ញុំដោយរបៀបណា? នេះគឺថោកទាបពេកហើយ!»។ ពួកគេមានអារម្មណ៍មិនស្ងប់នៅក្នុងចិត្តរបស់ពួកគេ ប៉ុន្តែទង្វើត្រូវបានធ្វើរួចហើយ ហើយពាក្យសម្ដីក៏ត្រូវបាននិយាយរួចរាល់ដែរ មិនអាចដកយកមកវិញបានឡើយ។ បន្ទាប់មក ពួកគេយល់ថា៖ «ទោះបីជាខ្ញុំអាចមានបំណងល្អបន្តិចបន្តួច និងមានស្មារតីយុត្តិធម៌ក៏ដោយ ក៏ខ្ញុំនៅតែមានសមត្ថភាពធ្វើរឿងដ៏ថោកទាបបែបនេះដែរ ទាំងនេះគឺជាទង្វើរបស់មនុស្សថោកទាប! តើនេះមិនមែនជាការប៉ុនប៉ងល្បងលព្រះជាម្ចាស់ជាម្ចាស់ទេឬអី? តើវាមិនមែនជាការជំរិតទារពីព្រះជាម្ចាស់ជាម្ចាស់ទេឬអី? នេះពិតជាថោកទាប និងគ្មានភាពអៀនខ្មាសមែន!»។ នៅក្នុងស្ថានភាពបែបនេះ តើសកម្មភាពអ្វីដែលសមហេតុផល? តើវាជាការចូលមកចំពោះព្រះជាម្ចាស់ជាម្ចាស់ដើម្បីអធិស្ឋាន ដោយលន់តួបាបរបស់ខ្លួន ឬក៏ជាការប្រកាន់ខ្ជាប់យ៉ាងរឹងរូសនូវវិធីសាស្ត្រផ្ទាល់ខ្លួន? (ការអធិស្ឋាន និងការលន់តួបាប។) ដូច្នេះ នៅក្នុងដំណើរការទាំងមូល ចាប់តាំងពីពេលដែលពួកគេមានគំនិត រហូតដល់ពេលដែលពួកគេចាប់ផ្តើមធ្វើវា ហើយបន្តរហូតដល់ពេលពួកគេអធិស្ឋាន និងការលន់តួបាប តើដំណាក់កាលណាដែលជាការបញ្ចេញឱ្យឃើញនិស្ស័យពុករលួយតាមធម្មតា តើដំណាក់កាលណាដែលមនសិការចាប់ផ្តើមមានឥទ្ធិពល ហើយតើដំណាក់កាលណាដែលសេចក្ដីពិតត្រូវបានយកទៅអនុវត្ត? ដំណាក់កាលពីការបង្កើតគំនិតរហូតដល់ការធ្វើសកម្មភាព គឺត្រូវបានគ្រប់គ្រងដោយនិស្ស័យទុច្ចរិត។ ដូច្នេះ តើដំណាក់កាលនៃការពិនិត្យពិច័យខ្លួនឯង មិនមែនត្រូវបានគ្រប់គ្រងដោយឥទ្ធិពលនៃមនសិការរបស់ពួកគេទេឬអី? ពួកគេចាប់ផ្ដើមពិនិត្យពិច័យខ្លួនឯង ដោយមានអារម្មណ៍ថាអ្វីដែលពួកគេបានធ្វើគឺខុស នេះគឺត្រូវបានគ្រប់គ្រងដោយឥទ្ធិពលនៃមនសិការរបស់ពួកគេ។ បន្ទាប់ពីនេះ គឺការអធិស្ឋាន និងការលន់តួបាប ដែលត្រូវបានគ្រប់គ្រងផងដែរដោយឥទ្ធិពលនៃសេចក្ដីទៀងត្រង់ មនសិការ និងចរិតលក្ខណៈរបស់ពួកគេ។ ពួកគេអាចមានអារម្មណ៍វិប្បដិសារី ប្រែចិត្ត និងមានអារម្មណ៍ថាជំពាក់ព្រះជាម្ចាស់ ហើយពួកគេក៏អាចឆ្លុះបញ្ចាំង និងយល់ពីភាពជាមនុស្ស និងនិស្ស័យពុករលួយរបស់ពួកគេផ្ទាល់ ព្រមទាំងឈានដល់ចំណុចដែលពួកគេអាចអនុវត្តសេចក្ដីពិតបាន។ តើនេះមិនមានបីដំណាក់កាលទេឬអី? ចាប់ពីការបញ្ចេញឱ្យឃើញនូវនិស្ស័យពុករលួយ រហូតដល់ឥទ្ធិពលនៃមនសិការរបស់ពួកគេ ហើយបន្ទាប់មកដល់សមត្ថភាពក្នុងការលះបង់អំពើអាក្រក់ដែលពួកគេកំពុងធ្វើ ប្រែចិត្ត លះបង់បំណងប្រាថ្នា និងគំនិតខាងសាច់ឈាមរបស់ពួកគេផ្ទាល់ បះបោរទាស់នឹងនិស្ស័យពុករលួយរបស់ពួកគេ និងអនុវត្តសេចក្ដីពិត ដំណាក់កាលទាំងបីនេះ គឺជាអ្វីដែលមនុស្សធម្មតាដែលមានភាពជាមនុស្ស និងនិស្ស័យពុករលួយគួរតែសម្រេចឱ្យបាន។ ដោយសារតែការដឹងពីមនសិការរបស់ពួកគេ និងភាពជាមនុស្សដ៏ល្អគួរសមរបស់ពួកគេ មនុស្សទាំងនេះអាចអនុវត្តសេចក្ដីពិតបាន។ ការដែលអាចអនុវត្តសេចក្ដីពិតបាន បង្កប់ន័យថាមនុស្សបែបនេះមានសង្ឃឹមសម្រាប់សេចក្ដីសង្គ្រោះ។ ម្យ៉ាងវិញទៀត លទ្ធភាពទទួលបានសេចក្ដីសង្គ្រោះ គឺខ្ពស់គួរសមសម្រាប់អ្នកដែលមានភាពជាមនុស្សល្អ។

តើអ្វីដែលធ្វើឱ្យពួកទទឹងនឹងព្រះគ្រីស្ទ ខុសពីអ្នកដែលមាននិស្ស័យរបស់ពួកទទឹងនឹងព្រះគ្រីស្ទ? នៅក្នុងដំណាក់កាលទីមួយ អ្វីដែលពួកទទឹងនឹងព្រះគ្រីស្ទបញ្ចេញឱ្យឃើញ គឺស្ទើរតែដូចគ្នាបេះបិទនៅខាងក្រៅ ទៅនឹងការបញ្ចេញឱ្យឃើញរបស់មនុស្សពុករលួយណាម្នាក់ដែរ ប៉ុន្តែដំណាក់កាលពីរជាបន្តបន្ទាប់ គឺមានភាពខុសគ្នា។ ជាឧទាហរណ៍ នៅពេលដែលមនុស្សម្នាក់បញ្ចេញឱ្យឃើញនិស្ស័យពុករលួយកាចសាហាវ ក្នុងពេលកំពុងត្រូវបានលួសកាត់ ជំហានបន្ទាប់តម្រូវឱ្យមនសិការរបស់ពួកគេមានឥទ្ធិពល។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមិនមានមនសិការទេ ដូច្នេះ តើពួកគេនឹងគិតអ្វី? តើពួកគេនឹងមានការសម្ដែងចេញអ្វីខ្លះ? ពួកគេនឹងរអ៊ូរទាំអំពីព្រះជាម្ចាស់ថាមិនយុត្តិធម៌ ដោយចោទប្រកាន់ថាព្រះជាម្ចាស់កំពុងព្យាយាមរកកំហុសរបស់ពួកគេ ហើយបង្កើតការលំបាក និងបញ្ហាដល់ពួកគេគ្រប់ពេលវេលា។ បន្ទាប់ពីនេះ ពួកគេនឹងនៅតែមិនព្រមប្រែចិត្តយ៉ាងរឹងរូស ដោយបដិសេធមិនទទួលស្គាល់សូម្បីតែកំហុស ឬនិស្ស័យពុករលួយដ៏ច្បាស់ក្រឡែតបំផុតរបស់ពួកគេ មិនដែលទទួលស្គាល់កំហុសរបស់ខ្លួន ហើយថែមទាំងរឹតតែធ្វើខ្លាំងឡើង និងព្យាយាមគ្រប់មធ្យោបាយដើម្បីបន្តសកម្មភាពរបស់ពួកគេដោយសម្ងាត់ទៀតផង។ បើមើលតាមនិស្ស័យពុករលួយដែលពួកទទឹងនឹងព្រះគ្រីស្ទបញ្ចេញឱ្យឃើញ តើចរិតលក្ខណៈរបស់ពួកគេមានលក្ខណៈបែបណា? ពួកគេគ្មានមនសិការ ពួកគេមិនចេះពិនិត្យពិច័យខ្លួនឯង ហើយពួកគេបញ្ចេញឱ្យឃើញទង្វើកាចសាហាវ ការព្យាបាទ ការវាយប្រហារ និងការសងសឹក។ ពួកគេប្រឌិតពាក្យកុហកដើម្បីលាក់បាំងការពិត ដោយទម្លាក់ការទទួលខុសត្រូវទៅលើអ្នកដទៃ ពួកគេបង្កើតល្បិចដើម្បីដាក់អន្ទាក់អ្នកដទៃ ដោយលាក់បាំងការពិតពីបងប្អូនប្រុសស្រី ហើយពួកគេក៏ការពារខ្លួនយ៉ាងខ្លាំងក្លា និងរកលេសដោះសារសម្រាប់ខ្លួនឯង ដោយផ្សព្វផ្សាយអំណះអំណាងរបស់ពួកគេនៅគ្រប់ទីកន្លែង។ នេះគឺជាការបន្តនៃនិស្ស័យកាចសាហាវរបស់ពួកគេ។ ពួកគេមិនត្រឹមតែខ្វះការដឹងពីមនសិការ ហើយមិនចេះពិនិត្យពិច័យ ឆ្លុះបញ្ចាំង និងយល់ពីខ្លួនឯងប៉ុណ្ណោះទេ ប៉ុន្តែពួកគេថែមទាំងធ្វើខ្លាំងឡើង និងបន្តបញ្ចេញឱ្យឃើញនិស្ស័យកាចសាហាវរបស់ពួកគេ ដោយស្រែកប្រឆាំងនឹងដំណាក់របស់ព្រះជាម្ចាស់ ស្រែកប្រឆាំង និងប្រឆាំងទាស់នឹងបងប្អូនប្រុសស្រី ហើយអ្វីដែលកាន់តែធ្ងន់ធ្ងរនោះ គឺប្រឆាំងទាស់នឹងព្រះជាម្ចាស់។ មួយរយៈក្រោយមក នៅពេលដែលស្ថានការណ៍ស្ងប់ស្ងាត់ តើពួកគេនឹងប្រែចិត្ត និងលន់តួបាបរបស់ពួកគេដែរឬទេ? ទោះបីជាហេតុការណ៍នោះបានកន្លងផុតទៅហើយក៏ដោយ ការពិតត្រូវបានលាតត្រដាង គេបានដឹងជាទូទៅថាពួកគេជាអ្នកទទួលខុសត្រូវ ហើយពួកគេគួរតែទទួលខុសត្រូវចំពោះរឿងនេះ តើពួកគេអាចទទួលស្គាល់វាបានដែរឬទេ? តើពួកគេអាចមានអារម្មណ៍វិប្បដិសារី ឬអារម្មណ៍ថាខ្លួនជំពាក់ដែរឬទេ? (ទេ មិនអាចទេ។) ពួកគេនៅតែបន្តការប្រឆាំងទាស់ ដោយគិតថា៖ «ទោះយ៉ាងណាក៏ដោយ ខ្ញុំមិនដែលខុសទេ ប៉ុន្តែទោះបីជាខ្ញុំខុសក៏ដោយ ក៏បំណងរបស់ខ្ញុំគឺល្អដែរ ទោះបីជាខ្ញុំខុសក៏ដោយ ក៏គេមិនអាចបន្ទោសខ្ញុំតែម្នាក់ឯងបានដែរ។ ហេតុអ្វីបានជាអ្នកមិនបន្ទោសអ្នកដទៃ ហេតុអ្វីបានជាសំដៅមកលើខ្ញុំ? តើខ្ញុំខុសនៅត្រង់ណា? ខ្ញុំមិនបានធ្វើអ្វីខុសដោយចេតនាឡើយ។ អ្នករាល់គ្នាសុទ្ធតែធ្លាប់ធ្វើខុស ដូច្នេះ ហេតុអ្វីបានជាអ្នកមិនទទួលខុសត្រូវខ្លួនឯង? លើសពីនេះទៅទៀត តើនរណាអាចរស់មួយជីវិតដោយមិនធ្លាប់ប្រព្រឹត្តកំហុសណាមួយបានទៅ?»។ តើពួកគេប្រែចិត្តដែរឬទេ? តើពួកគេមានអារម្មណ៍ជំពាក់គុណដែរឬទេ? ពួកគេមិនមានអារម្មណ៍ជំពាក់គុណទេ ហើយពួកគេក៏មិនប្រែចិត្តដែរ។ អ្នកខ្លះថែមទាំងនិយាយថា៖ «ខ្ញុំបានលះបង់យ៉ាងច្រើន ហេតុអ្វីបានជាអ្នករាល់គ្នាមិនបានកត់សម្គាល់? ហេតុអ្វីបានជាគ្មាននរណាម្នាក់សរសើរខ្ញុំ? ហេតុអ្វីបានជាខ្ញុំមិនទទួលបានរង្វាន់? នៅពេលមានរឿងអ្វីកើតឡើង អ្នកតែងតែបន្ទោសខ្ញុំ និងរកកំហុសរបស់ខ្ញុំជានិច្ច។ តើអ្នកមិនមែនគ្រាន់តែស្វែងរកចំណុចចាប់កំហុសដើម្បីប្រើប្រាស់ប្រឆាំងនឹងខ្ញុំទេឬអី?»។ នេះគឺជាផ្នត់គំនិត និងសភាពរបស់ពួកគេ។ យ៉ាងច្បាស់ណាស់ នេះគឺជានិស្ស័យកាចសាហាវ ពួកគេរឹងរូសមិនព្រមប្រែចិត្ត ពួកគេបដិសេធមិនទទួលស្គាល់ការពិតនៅពេលដែលវាត្រូវបានលាតត្រដាងនៅចំពោះមុខពួកគេ ហើយពួកគេស្ថិតក្នុងការប្រឆាំងទាស់យ៉ាងខ្ជាប់ខ្ជួន។ ទោះបីជាពួកគេប្រហែលជាមិនជេរប្រទេចនរណាម្នាក់ឮៗក៏ដោយ ក៏នៅក្នុងចិត្ត ពួកគេប្រហែលជាបានធ្វើដូច្នេះរាប់មិនអស់ទៅហើយ ដោយជេរប្រទេចអ្នកដឹកនាំថាខ្វាក់ភ្នែក និងជេរប្រទេចបងប្អូនប្រុសស្រីថាមិនមែនជាមនុស្សល្អ ហើយថាបងប្អូនប្រុសស្រីទាំងនោះបានអែបអបពួកគេនៅពេលដែលពួកគេមានឋានៈ ប៉ុន្តែក្រោយពីពួកគេបានបាត់បង់ឋានៈ បងប្អូនប្រុសស្រីទាំងនោះបែរជាមិនយកចិត្តទុកដាក់ចំពោះពួកគេ មិនប្រកបគ្នាជាមួយពួកគេ ហើយថែមទាំងមិនញញឹមដាក់ពួកគេទៀតផង។ ពួកគេថែមទាំងជេរប្រទេចព្រះជាម្ចាស់នៅក្នុងចិត្តរបស់ពួកគេ ហើយវិនិច្ឆ័យព្រះជាម្ចាស់ ដោយនិយាយថាទ្រង់មិនសុចរិតឡើយ។ តាំងពីដើមរហូតដល់ចប់ និស្ស័យដែលពួកគេបញ្ចេញឱ្យឃើញគឺកាចសាហាវ ដោយមនសិការរបស់ពួកគេមិនមានឥទ្ធិពលលើពួកគេសូម្បីតែបន្តិច ហើយគ្មានសញ្ញានៃវិប្បដិសារី ឬការប្រែចិត្តឡើយ។ ពួកគេច្បាស់ជាគ្មានបំណងបែរត្រឡប់មកវិញ ស្វែងរកគោលការណ៍សេចក្ដីពិត ចូលមកចំពោះព្រះជាម្ចាស់ដើម្បីលន់តួបាប និងប្រែចិត្ត ឬចុះចូលនឹងការចាត់ចែង និងការរៀបចំរបស់ព្រះជាម្ចាស់ឡើយ។ ផ្ទុយទៅវិញ ពួកគេនៅតែបន្តប្រកែក ប្រឆាំងទាស់ និងរអ៊ូរទាំយ៉ាងខ្ជាប់ខ្ជួន។ ទាំងពួកទទឹងនឹងព្រះគ្រីស្ទ និងអ្នកដែលអាចប្រែចិត្តបាន សុទ្ធតែបញ្ចេញឱ្យឃើញនិស្ស័យពុករលួយដូចគ្នា ប៉ុន្តែតើមិនមានភាពខុសគ្នានៅក្នុងធម្មជាតិនៃការបញ្ចេញឱ្យឃើញទាំងនេះទេឬអី? តើក្រុមណាមួយក្នុងចំណោមក្រុមទាំងនេះដែលមាននិស្ស័យរបស់ពួកទទឹងនឹងព្រះគ្រីស្ទ ហើយក្រុមណាដែលមានសារជាតិរបស់ពួកទទឹងនឹងព្រះគ្រីស្ទ? (អ្នកដែលមិនប្រែចិត្ត មានសារជាតិរបស់ពួកទទឹងនឹងព្រះគ្រីស្ទ។) តើនរណាជាអ្នកដែលអាចប្រែចិត្តបាន? ពួកគេគឺជាមនុស្សពុករលួយដែលមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែពួកគេមិនមែនជាពួកទទឹងនឹងព្រះគ្រីស្ទឡើយ។ អ្នកដែលមានសារជាតិរបស់ពួកទទឹងនឹងព្រះគ្រីស្ទ គឺជាពួកទទឹងនឹងព្រះគ្រីស្ទ ចំណែកឯអ្នកដែលមាននិស្ស័យរបស់ពួកទទឹងនឹងព្រះគ្រីស្ទ គឺជាមនុស្សពុករលួយធម្មតា។ រវាងក្រុមទាំងពីរ តើក្រុមណាដែលផ្សំឡើងដោយមនុស្សអាក្រក់? (អ្នកដែលមានសារជាតិរបស់ពួកទទឹងនឹងព្រះគ្រីស្ទ។) អ្នកមានសមត្ថភាពវែកញែករឿងនេះ តើមែនទេ? វាអាស្រ័យលើថាតើក្រុមណាមួយដែលមិនបង្ហាញសញ្ញានៃការចោទប្រកាន់ពីមនសិការរបស់ពួកគេ នៅតែបន្តប្រកែកដោយបែរត្រឡប់មកវិញ ឬឆ្លុះបញ្ចាំង ហើយវិនិច្ឆ័យ និងផ្សព្វផ្សាយអំណះអំណាងរបស់ពួកគេដោយគ្មានការអៀនខ្មាស នៅពេលដែលពួកគេធ្វើអ្វីមួយខុស ហើយប្រឈមមុខនឹងកាលៈទេសៈដូចជាការត្រូវបានលួសកាត់ ការត្រូវបានដកហូតតំណែង ឬការត្រូវបានប្រៀនប្រដៅ និងអ្វីៗផ្សេងទៀត។ ប្រសិនបើគ្មាននរណាម្នាក់ទប់ពួកគេទេ តើពួកគេនឹងបញ្ឈប់សកម្មភាពរបស់ពួកគេដែរឬទេ? ទេ ពួកគេមិនបញ្ឈប់ឡើយ។ ចិត្តរបស់ពួកគេនឹងពោរពេញទៅដោយភាពអវិជ្ជមាន និងការប្រឆាំងទាស់ ហើយពួកគេនឹងនិយាយថា៖ «ដោយសារមនុស្សប្រព្រឹត្តចំពោះខ្ញុំដោយអយុត្តិធម៌ ហើយព្រះជាម្ចាស់មិនបង្ហាញព្រះគុណដល់ខ្ញុំ ឬធ្វើចេញមុខជួយខ្ញុំ ខ្ញុំនឹងគ្រាន់តែធ្វើឱ្យតែរួចពីដៃនៅពេលដែលខ្ញុំបំពេញភារកិច្ចរបស់ខ្ញុំនាពេលអនាគត។ ទោះបីជាខ្ញុំបំពេញភារកិច្ចរបស់ខ្ញុំបានល្អក៏ដោយ ក៏ខ្ញុំនឹងមិនទទួលបានរង្វាន់ដែរ គ្មាននរណាម្នាក់នឹងសរសើរខ្ញុំឡើយ ហើយខ្ញុំនៅតែត្រូវបានគេលួសកាត់ដដែល ដូច្នេះ ខ្ញុំនឹងគ្រាន់តែធ្វើវាឱ្យតែរួចពីដៃប៉ុណ្ណោះ។ កុំសូម្បីតែគិតចង់សុំឱ្យខ្ញុំដោះស្រាយកិច្ចការស្របតាមគោលការណ៍ ឬពិភាក្សា និងសហការជាមួយអ្នកដទៃនៅក្នុងកិច្ចការរបស់ខ្ញុំ ឬស្វែងរកសេចក្ដីពិតឱ្យសោះ! ខ្ញុំនឹងនៅតែព្រងើយកន្តើយ មិនក្រអឺតក្រទម ហើយក៏មិនបន្ទាបខ្លួនដែរ។ ប្រសិនបើអ្នកសុំឱ្យខ្ញុំធ្វើអ្វីមួយ ខ្ញុំនឹងធ្វើវា ប្រសិនបើអ្នកមិនសុំឱ្យខ្ញុំធ្វើអ្វីមួយទេ ខ្ញុំនឹងគ្រាន់តែទុកវាចោល។ អ្នករាល់គ្នាចង់ធ្វើបែបណាក៏ធ្វើទៅ ខ្ញុំនៅតែជាខ្ញុំដដែល។ កុំទាមទារពីខ្ញុំច្រើនពេក ប្រសិនបើការទាមទាររបស់អ្នកខ្ពស់ ខ្ញុំនឹងមិនអើពើនឹងការទាមទារទាំងនោះឡើយ»។ តើនេះមិនមែនជាការបន្តនៃនិស្ស័យកាចសាហាវទេឬអី? តើមនុស្សបែបនេះអាចប្រែចិត្តបានដែរឬទេ? (ទេ ពួកគេមិនអាចទេ។) នេះគឺជាការសម្ដែងចេញរបស់អ្នកដែលមានសារជាតិរបស់ពួកទទឹងនឹងព្រះគ្រីស្ទ។ វាដូចគ្នាដែរនៅពេលដែលពួកទទឹងនឹងព្រះគ្រីស្ទបញ្ចេញឱ្យឃើញនិស្ស័យទុច្ចរិត ពួកគេក៏មិនដែលឆ្លុះបញ្ចាំងដែរ ពីព្រោះពួកគេខ្វះមនសិការ។ មិនថាពួកគេបញ្ចេញឱ្យឃើញនិស្ស័យពុករលួយអ្វី ឬមានចេតនា បំណងប្រាថ្នា និងមហិច្ឆិតាអ្វីនោះទេ នៅពេលមានរឿងអ្វីកើតឡើងចំពោះពួកគេ មនសិការរបស់ពួកគេមិនដែលទប់ពួកគេឡើយ។ ហេតុដូច្នេះហើយ នៅពេលដែលពេលវេលាសមស្រប និងអំណោយផលដល់ពួកគេ ពួកគេធ្វើតាមតែអំពើចិត្តរបស់ពួកគេ។ មិនថាលទ្ធផលនៃសកម្មភាពរបស់ពួកគេយ៉ាងណានោះទេ ពួកគេមិនបែរត្រឡប់ឡើយ ហើយពួកគេនៅតែប្រកាន់ខ្ជាប់នូវទស្សនៈរបស់ពួកគេ និងរក្សាមហិច្ឆិតា បំណងប្រាថ្នា និងចេតនារបស់ពួកគេ ក៏ដូចជាមធ្យោបាយ និងវិធីសាស្ត្រដែលពួកគេតែងតែប្រើក្នុងការធ្វើកិច្ចការ ដោយមិនមានអារម្មណ៍បន្ទោសខ្លួនឯងសូម្បីតែបន្តិច។ ហេតុអ្វីបានជាពួកគេមិនមានអារម្មណ៍បន្ទោសខ្លួនឯង? ពីព្រោះមនុស្សបែបនេះខ្វះមនសិការ ពួកគេគ្មានសេចក្ដីថ្លៃថ្នូរ ហើយពួកគេអស់ភាពខ្មាសអៀន។ នៅក្នុងភាពជាមនុស្សទាំងមូលរបស់ពួកគេ គ្មានអ្វីដែលអាចទប់និស្ស័យពុករលួយរបស់ពួកគេបានទេ ហើយគ្មានអ្វីដែលពួកគេអាចប្រើដើម្បីវាយតម្លៃថាតើនិស្ស័យពុករលួយដែលពួកគេបញ្ចេញឱ្យឃើញនោះត្រូវ ឬខុសឡើយ។ ហេតុដូច្នេះហើយ នៅពេលដែលមនុស្សទាំងនេះបញ្ចេញឱ្យឃើញនិស្ស័យទុច្ចរិត មិនថាអ្នកដទៃមើលមកវាយ៉ាងណា ឬដំណើរការ និងលទ្ធផលនឹងទៅជាយ៉ាងណានោះទេ តាំងពីដើមរហូតដល់ចប់ ពួកគេមិនមានអារម្មណ៍បន្ទោសខ្លួនឯង មិនសោកសៅ គ្មានវិប្បដិសារី គ្មានអារម្មណ៍ជំពាក់គុណ ហើយនៅក្នុងចិត្តរបស់ពួកគេ ប្រាកដជាមិនបែរត្រឡប់ឡើយ។ ទាំងនេះគឺជាពួកទទឹងនឹងព្រះគ្រីស្ទ។ បើមើលតាមឧទាហរណ៍ទាំងពីរនេះ តើអ្វីជាលក្ខណៈពិសេសដ៏ច្បាស់ក្រឡែតបំផុតរបស់ពួកទទឹងនឹងព្រះគ្រីស្ទ? (ការខ្វះមនសិការ និងវិចារណញ្ញាណរបស់ពួកគេ។) តើការខ្វះមនសិការ និងវិចារណញ្ញាណនេះ នាំឱ្យមានការសម្ដែងចេញបែបណា? តើលទ្ធផលនៃនិស្ស័យដែលពួកគេបញ្ចេញឱ្យឃើញគឺជាអ្វី? (ពួកគេមិនអាចឆ្លុះបញ្ចាំង ឬប្រែចិត្តបានទេ។) តើអ្នកដែលមិនអាចឆ្លុះបញ្ចាំង ឬប្រែចិត្ត អាចអនុវត្តសេចក្ដីពិតបានដែរឬទេ? មិនអាចដាច់ខាត!

មនុស្សដែលមានត្រឹមតែនិស្ស័យរបស់ពួកទទឹងនឹងព្រះគ្រីស្ទ មិនអាចត្រូវបានកំណត់លក្ខណៈថាជាពួកទទឹងនឹងព្រះគ្រីស្ទដោយសារជាតិឡើយ។ មានតែអ្នកដែលមានសារជាតិធម្មជាតិរបស់ពួកទទឹងនឹងព្រះគ្រីស្ទប៉ុណ្ណោះ ទើបជាពួកទទឹងនឹងព្រះគ្រីស្ទពិតប្រាកដ។ ប្រាកដណាស់ មានភាពខុសគ្នានៅក្នុងភាពជាមនុស្សរបស់មនុស្សទាំងពីរប្រភេទ ហើយនៅក្រោមការគ្រប់គ្រងនៃប្រភេទភាពជាមនុស្សផ្សេងគ្នា អាកប្បកិរិយាដែលមនុស្សទាំងនោះមានចំពោះសេចក្ដីពិត ក៏មិនដូចគ្នាដែរ ហើយនៅពេលដែលអាកប្បកិរិយាដែលមនុស្សមានចំពោះសេចក្ដីពិតមិនដូចគ្នា ផ្លូវដែលពួកគេជ្រើសរើសក៏ខុសគ្នាដែរ ហើយនៅពេលដែលផ្លូវដែលមនុស្សជ្រើសរើសខុសគ្នា គោលការណ៍ និងផលវិបាកនៃសកម្មភាពរបស់ពួកគេ ក៏ខុសគ្នាដែរ។ ពីព្រោះមនុស្សដែលមានត្រឹមតែនិស្ស័យរបស់ពួកទទឹងនឹងព្រះគ្រីស្ទ មានមនសិការកំពុងធ្វើការ ហើយមានវិចារណញ្ញាណ និងសេចក្ដីថ្លៃថ្នូរ ហើយបើប្រៀបធៀបទៅ គឺពួកគេស្រឡាញ់សេចក្ដីពិត នៅពេលដែលពួកគេបញ្ចេញឱ្យឃើញនិស្ស័យពុករលួយរបស់ពួកគេ ពួកគេមានអារម្មណ៍ស្ដីបន្ទោសចំពោះរឿងនេះនៅក្នុងចិត្តរបស់ពួកគេ។ នៅពេលបែបនេះ ពួកគេអាចឆ្លុះបញ្ចាំងពីខ្លួនឯង និងស្គាល់ខ្លួនឯង ហើយពួកគេអាចទទួលស្គាល់និស្ស័យពុករលួយរបស់ពួកគេ និងការបញ្ចេញឱ្យឃើញនូវសេចក្ដីពុករលួយរបស់ពួកគេ ដែលធ្វើឱ្យពួកគេអាចបះបោរទាស់នឹងសាច់ឈាម និងនិស្ស័យពុករលួយរបស់ពួកគេ ហើយឈានដល់ការអនុវត្តសេចក្ដីពិត និងចុះចូលនឹងព្រះជាម្ចាស់។ ទោះជាយ៉ាងណាក៏ដោយ ជាមួយនឹងពួកទទឹងនឹងព្រះគ្រីស្ទ វាមិនមែនបែបនេះទេ។ ពីព្រោះពួកគេគ្មានមនសិការធ្វើការក្នុងខ្លួន ឬការដឹងពីមនសិការ ហើយពួកគេកាន់តែគ្មានសេចក្ដីថ្លៃថ្នូរទៅទៀត នៅពេលដែលពួកគេបញ្ចេញឱ្យឃើញនិស្ស័យពុករលួយរបស់ពួកគេ ពួកគេមិនវាស់ស្ទង់ស្របតាមព្រះបន្ទូលរបស់ព្រះជាម្ចាស់ថាតើការបញ្ចេញឱ្យឃើញរបស់ពួកគេត្រូវ ឬខុស ឬថាតើរបស់ពួកគេជានិស្ស័យពុករលួយ ឬជាភាពជាមនុស្សធម្មតា ឬថាតើវាស្របតាមសេចក្ដីពិតនោះឡើយ។ ពួកគេមិនដែលឆ្លុះបញ្ចាំងពីរឿងទាំងនេះទេ។ ដូច្នេះ តើពួកគេមានអាកប្បកិរិយាយ៉ាងដូចម្ដេច? ពួកគេតែងតែប្រកាន់ខ្ជាប់ថានិស្ស័យពុករលួយដែលពួកគេបញ្ចេញឱ្យឃើញ និងផ្លូវដែលពួកគេជ្រើសរើស គឺជាផ្លូវដែលត្រឹមត្រូវ។ ពួកគេគិតថាអ្វីក៏ដោយដែលពួកគេធ្វើគឺត្រឹមត្រូវ ថាអ្វីក៏ដោយដែលពួកគេនិយាយគឺត្រឹមត្រូវ ពួកគេតាំងចិត្តប្រកាន់ខ្ជាប់នូវទស្សនៈផ្ទាល់ខ្លួនរបស់ពួកគេ។ ដូច្នេះ មិនថាពួកគេអាចធ្វើខុសធ្ងន់ធ្ងរយ៉ាងណានោះទេ មិនថានិស្ស័យពុករលួយដែលពួកគេអាចបញ្ចេញឱ្យឃើញធ្ងន់ធ្ងរយ៉ាងណានោះទេ ពួកគេនឹងមិនទទួលស្គាល់ពីភាពធ្ងន់ធ្ងរនៃបញ្ហានេះឡើយ ហើយពួកគេច្បាស់ជានឹងមិនយល់ពីនិស្ស័យពុករលួយដែលពួកគេបានបញ្ចេញឱ្យឃើញនោះដែរ។ ពិតណាស់ ពួកគេក៏នឹងមិនទុកបំណងប្រាថ្នារបស់ខ្លួនមួយឡែក ហើយក៏មិនបះបោរទាស់នឹងមហិច្ឆិតា ឬនិស្ស័យពុករលួយរបស់ខ្លួន ដើម្បីជ្រើសរើសផ្លូវនៃការចុះចូលនឹងព្រះជាម្ចាស់ជាម្ចាស់ និងសេចក្ដីពិតឡើយ។ គេអាចមើលឃើញពីលទ្ធផលផ្សេងគ្នាទាំងពីរនេះថា ប្រសិនបើមនុស្សដែលមាននិស្ស័យរបស់ពួកទទឹងនឹងព្រះគ្រីស្ទ ស្រឡាញ់សេចក្ដីពិតនៅក្នុងចិត្តរបស់ពួកគេ ពួកគេមានឱកាសដើម្បីទទួលបានការយល់ដឹងអំពីវា និងអនុវត្តវា ព្រមទាំងទទួលបានសេចក្ដីសង្គ្រោះ ចំណែកឯប្រភេទមនុស្សដែលមានសារជាតិរបស់ពួកទទឹងនឹងព្រះគ្រីស្ទ មិនអាចយល់ពីសេចក្ដីពិត ឬយកវាទៅអនុវត្តបានឡើយ ហើយពួកគេក៏មិនអាចទទួលបានសេចក្ដីសង្គ្រោះនោះដែរ។ នោះគឺជាភាពខុសគ្នារវាងមនុស្សទាំងពីរប្រភេទ។

III. សារជាតិនិស្ស័យរបស់ពួកទទឹងនឹងព្រះគ្រីស្ទ

ចំណុចសំខាន់នៃការប្រកបគ្នានៅថ្ងៃនេះ នៅតែផ្ដោតជាចម្បងលើការសង្ខេបឱ្យបានប្រាកដថាតើសារជាតិនិស្ស័យរបស់ពួកទទឹងនឹងព្រះគ្រីស្ទគឺជារឿងអ្វី។ ក្នុងចំណោមនិស្ស័យពុករលួយទាំងប្រាំមួយរបស់មនុស្សដែលយើងទើបតែបានពិភាក្សា តើនិស្ស័យទាំងបីណាដែលត្រូវបានប្រើប្រាស់យ៉ាងត្រឹមត្រូវជាងគេ ដើម្បីកំណត់លក្ខណៈមនុស្សដែលមានសារជាតិនិស្ស័យនៃពួកទទឹងនឹងព្រះគ្រីស្ទ? (ការស្អប់ខ្ពើមសេចក្ដីពិត ទង្វើកាចសាហាវ និងភាពទុច្ចរិត។) ដោយសារយើងបានបង្រួមវិសាលភាពមកត្រឹមបីនេះ នោះនិស្ស័យបីដំបូងនឹងមិនមែនជាផ្នែកនៃការប្រកបគ្នានេះឡើយ។ ចុះតើមនុស្សដែលមានសារជាតិនិស្ស័យរបស់ពួកទទឹងនឹងព្រះគ្រីស្ទ ខ្វះនិស្ស័យពុករលួយនៃការរឹងទទឹង ភាពក្រអឺតក្រទម និងសេចក្ដីបោកបញ្ឆោតដែរឬទេ? (ទេ។) ចុះហេតុអ្វីបានជាមិនប្រើបីចំណុចដំបូង ដើម្បីកំណត់លក្ខណៈសារជាតិនិស្ស័យរបស់ពួកទទឹងនឹងព្រះគ្រីស្ទ? (ពីព្រោះមនុស្សពុករលួយធម្មតាក៏មានបីចំណុចដំបូងនេះដែរ ហើយចំណុចទាំងនោះមិនតំណាងឱ្យសារជាតិរបស់មនុស្សម្នាក់ឡើយ។) នេះគឺជាការសង្ខេបដ៏ត្រឹមត្រូវបំផុត។ ទាក់ទងនឹងប្រធានបទនៃសារជាតិនិស្ស័យ និស្ស័យពុករលួយបីដំបូងមានកម្រិតស្រាលជាង ចំណែកឯនិស្ស័យដែលអាចសង្ខេបសារជាតិនិស្ស័យរបស់ពួកទទឹងនឹងព្រះគ្រីស្ទបានយ៉ាងពិតប្រាកដ គឺនិស្ស័យបីចុងក្រោយ ពោលគឺ ការស្អប់ខ្ពើមសេចក្ដីពិត ទង្វើកាចសាហាវ និងភាពទុច្ចរិត។ និស្ស័យពុករលួយទាំងបីនេះ អាចកំណត់លក្ខណៈសារជាតិនិស្ស័យរបស់ពួកទទឹងនឹងព្រះគ្រីស្ទបានកាន់តែត្រឹមត្រូវ។ ទោះបីជាបីចំណុចដំបូងមិនត្រូវបានប្រើដើម្បីកំណត់លក្ខណៈសារជាតិរបស់ពួកទទឹងនឹងព្រះគ្រីស្ទក៏ដោយ ក៏និស្ស័យពុករលួយទាំងបីនោះនីមួយៗ សុទ្ធតែមាននៅក្នុងពួកទទឹងនឹងព្រះគ្រីស្ទ ហើយមានសភាពធ្ងន់ធ្ងរជាងនិស្ស័យដូចគ្នានៅក្នុងមនុស្សទូទៅ។ ការស្អប់ខ្ពើមសេចក្ដីពិត ទង្វើកាចសាហាវ និងភាពទុច្ចរិត សុទ្ធតែអាចត្រូវបានប្រើប្រាស់ដើម្បីសង្ខេប និងកំណត់លក្ខណៈនៃការរឹងទទឹងរបស់ពួកគេ ព្រមទាំងដើម្បីពិពណ៌នាពីកម្រិតនៃការរឹងទទឹងរបស់ពួកគេផងដែរ។ ម្យ៉ាងទៀត និស្ស័យបីចុងក្រោយ ក៏អាចត្រូវបានប្រើប្រាស់ស្រដៀងគ្នា ដើម្បីសង្ខេប និងកំណត់លក្ខណៈនៃភាពក្រអឺតក្រទម និងសេចក្ដីបោកបញ្ឆោតរបស់ពួកគេផងដែរ។ ជាក់ស្ដែងណាស់ថា លក្ខណៈចម្បងនៃសារជាតិនិស្ស័យរបស់ពួកទទឹងនឹងព្រះគ្រីស្ទ គឺការស្អប់ខ្ពើមសេចក្ដីពិត ទង្វើកាចសាហាវ និងភាពទុច្ចរិត។

ក. ភាពទុច្ចរិត

ក្នុងចំណោមនិស្ស័យពុករលួយទាំងបីនេះ ពោលគឺ ការស្អប់ខ្ពើមសេចក្ដីពិត ទង្វើកាចសាហាវ និងភាពទុច្ចរិត ភាពទុច្ចរិតគឺជានិស្ស័យដែលអាចសង្ខេបសារជាតិនិស្ស័យរបស់ពួកទទឹងនឹងព្រះគ្រីស្ទបានទូលំទូលាយបំផុត ហើយក៏ជានិស្ស័យដែលមានជាទូទៅបំផុតនៅក្នុងសារជាតិនិស្ស័យរបស់ពួកទទឹងនឹងព្រះគ្រីស្ទ។ ហេតុអ្វីបានជាភាពទុច្ចរិតត្រូវបានប្រើប្រាស់ដើម្បីពិពណ៌នាពីសារជាតិនិស្ស័យរបស់ពួកទទឹងនឹងព្រះគ្រីស្ទ? ប្រសិនបើគេនិយាយថា ពួកទទឹងនឹងព្រះគ្រីស្ទពិតជាទុច្ចរិតមែននោះ ដូច្នេះ បើវិនិច្ឆ័យតាមគំនិតរបស់ពួកគេ តើពួកគេគិត និយាយ និងធ្វើអ្វីខ្លះជារៀងរាល់ថ្ងៃ ដែលបញ្ជាក់ថាពួកគេគឺជាមនុស្សដែលមានសារជាតិទុច្ចរិត? តើនេះមិនមែនជាសំណួរដែលគួរពិចារណាទេឬអី? (មែនហើយ។) ដូច្នេះ យើងគួរតែចាប់ផ្ដើមការវិភាគ និងការសង្កេតរបស់យើងពីអ្វីដែលពួកគេគិត ពាក្យសម្ដី និងអាកប្បកិរិយារបស់ពួកគេ ព្រមទាំងរបៀបដែលពួកគេប្រព្រឹត្តខ្លួន និងដោះស្រាយកិច្ចការនៅក្នុងលោកីយ៍ ដើម្បីវិនិច្ឆ័យថាតើសារជាតិទុច្ចរិតពិតជាមាននៅក្នុងមនុស្សទាំងនេះមែនឬក៏អត់។ ដំបូង ចូរយើងក្រឡេកមើលថាតើពួកទទឹងនឹងព្រះគ្រីស្ទគិតអំពីអ្វីខ្លះជារៀងរាល់ថ្ងៃ។ មនុស្សមួយចំនួនគិតនៅក្នុងចិត្តរបស់ពួកគេថា៖ «ក្នុងចំណោមក្រុមមនុស្សនេះ ខ្ញុំមិនត្រូវបានគេចាត់ទុកថាជាអ្នកដែលមានសមត្ថភាពបំផុតនោះទេ ហើយខ្ញុំក៏មិនមានអំណោយទានខ្ពស់បំផុតដែរ ដូច្នេះ តើខ្ញុំអាចកាន់តែមានប្រជាប្រិយភាព ទទួលបានការគោរពពីមនុស្សគ្រប់គ្នា នាំកិត្តិយសដល់ដូនតារបស់ខ្ញុំ និងមានរស្មីនៅលើក្បាលរបស់ខ្ញុំដោយរបៀបណា? តើខ្ញុំអាចបញ្ចុះបញ្ចូលអ្នកដទៃ ហើយធ្វើឱ្យពួកគេស្ដាប់ខ្ញុំ និងគោរពកោតសរសើរខ្ញុំដោយរបៀបណា? មើលទៅ ការមានឋានៈគឺជារឿងល្អមួយ។ ពាក្យសម្ដីរបស់មនុស្សមួយចំនួនពិតជាមានទម្ងន់មែន ហើយនៅពេលដែលអ្នកដទៃមានបញ្ហា ពួកគេទៅរកអ្នកទាំងនោះ ចុះហេតុអ្វីបានជាគ្មាននរណាម្នាក់មករកខ្ញុំសោះអ៊ីចឹង? ហេតុអ្វីបានជាគ្មាននរណាម្នាក់កត់សម្គាល់ខ្ញុំ? ខ្ញុំមានប្រាជ្ញានិងមានគំនិត។ ខ្ញុំធ្វើអ្វីៗមានលំដាប់លំដោយ ហើយខ្ញុំក៏ចេះវិនិច្ឆ័យរឿងរ៉ាវនានាដែរ។ ចុះហេតុអ្វីបានជាគ្មាននរណាម្នាក់យកចិត្តទុកដាក់នឹងខ្ញុំ ឬវាយតម្លៃខ្ញុំខ្ពស់សោះអ៊ីចឹង? តើនៅពេលណាទើបខ្ញុំអាចលេចធ្លោជាងអ្នកដទៃបាន? តើនៅពេលណាទើបមនុស្សគ្រប់គ្នាមករកខ្ញុំដើម្បីសុំជំនួយ និងគាំទ្រខ្ញុំ?»។ តើមនុស្សទាំងនេះកំពុងគិតអំពីអ្វី? តើពួកគេកំពុងគិតអំពីរឿងវិជ្ជមាន ឬរឿងអវិជ្ជមាន? (រឿងអវិជ្ជមាន។) នៅពេលដែលមនុស្សមួយចំនួនឃើញថាអ្នកដទៃមានទំនាក់ទំនងល្អជាមួយគ្នា ពួកគេគិតថា៖ «ហេតុអ្វីបានជាទំនាក់ទំនងរបស់ពួកគេល្អម៉្លេះ? ខ្ញុំត្រូវតែរកវិធីញុះញង់ឱ្យពួកគេបែកបាក់គ្នា និងធ្វើឱ្យទំនាក់ទំនងរបស់ពួកគេល្អក់កករ។ ធ្វើរបៀបនេះ ខ្ញុំនឹងលែងឯកោ ហើយខ្ញុំនឹងមាន គូកន»។ តើមនុស្សទាំងនេះកំពុងធ្វើអ្វី? មិនថាពួកគេប្រើវិធីសាស្ត្រអ្វីនោះទេ ជារួមគឺសុទ្ធតែជាការញុះញង់ឱ្យអ្នកដទៃបែកបាក់គ្នា។ នៅពេលដែលពួកគេឃើញនរណាម្នាក់បំពេញភារកិច្ចរបស់ខ្លួនដោយភាពក្លៀវក្លា និងស្វាហាប់ ហើយទទួលបានពន្លឺមិនថាពួកគេធ្វើអ្វីក្នុងពេលបំពេញភារកិច្ចរបស់ខ្លួននោះទេ ពួកគេក៏មានចិត្តច្រណែន ហើយគិតរកវិធីវាយបំបាក់បុគ្គលនោះ រិះរកវិធីបំបាក់ទឹកចិត្តពួកគេ និងធ្វើឱ្យពួកគេមានអារម្មណ៍អវិជ្ជមាន។ គំនិតទាំងនេះ មិនថាពួកគេបានអនុវត្តតាម ឬមិនបានអនុវត្តតាមនោះទេ សុទ្ធតែជាគំនិតអវិជ្ជមាន។ ក៏មានអ្នកដែលគិតផងដែរថា៖ «តើអ្នកដឹកនាំដែលទើបនឹងជាប់ឆ្នោតថ្មី មើលមកខ្ញុំយ៉ាងដូចម្ដេចដែរ? ខ្ញុំត្រូវតែចូលទៅជិតអ្នកដឹកនាំម្នាក់នេះ។ ទំនាក់ទំនងរបស់យើងមិនសូវល្អទេ ហើយយើងក៏មិនសូវស្និទ្ធស្នាលដែរ ដូច្នេះ តើខ្ញុំអាចយកចិត្តពួកគេដោយរបៀបណា? ខ្ញុំមានលុយខ្លះនៅក្នុងដៃ ដូច្នេះ ខ្ញុំនឹងស្វែងយល់ថាតើពួកគេត្រូវការអ្វី រួចទិញវាឱ្យពួកគេ។ ប៉ុន្តែ ប្រសិនបើពួកគេត្រូវការកុំព្យូទ័រ ខ្ញុំមិនសុខចិត្តចំណាយលុយច្រើនបែបនេះទេ ប្រសិនបើពួកគេឈប់ធ្វើជាអ្នកដឹកនាំនៅថ្ងៃអនាគត តើលុយនោះមិនខ្ជះខ្ជាយទេឬអី? ប្រសិនបើពួកគេត្រូវការរបស់ដូចជាស្រោមដៃ ឬសម្លៀកបំពាក់ ខ្ញុំអាចមានលទ្ធភាពទិញបាន ហើយវាសមនឹងការចំណាយ។ លុយគួរចំណាយឱ្យចំកន្លែង មិនត្រូវចំណាយដោយខ្ជះខ្ជាយទេ។ ខ្ញុំក៏ត្រូវតែបញ្ចើចបញ្ចើ និងផ្គាប់ចិត្តអ្នកដឹកនាំ មិនត្រឹមតែដោយពាក្យសម្ដីទទេៗប៉ុណ្ណោះទេ ប៉ុន្តែដោយសកម្មភាពពិតប្រាកដ ខ្ញុំត្រូវតែចាំសង្កេតមើលថាតើអ្នកដឹកនាំម្នាក់នេះចូលចិត្តអ្វី។ បន្ថែមពីនេះ ខ្ញុំនឹងជួយរៀបអាហារដាក់ចានឱ្យអ្នកដឹកនាំនៅពេលដល់ម៉ោងញ៉ាំជារៀងរាល់ថ្ងៃ ហើយលាងចានឱ្យពួកគេនៅពេលដែលពួកគេញ៉ាំរួច។ ប្រសិនបើអ្នកដឹកនាំរិះគន់នរណាម្នាក់ ខ្ញុំនឹងចូលរួមរិះគន់ ហើយនិយាយបន្ទរតាមអ្នកដឹកនាំ ប្រសិនបើអ្នកដឹកនាំសរសើរនរណាម្នាក់ ខ្ញុំនឹងប្រញាប់ណែនាំបុគ្គលនោះ ហើយសរសើរពីគុណធម៌របស់ពួកគេ»។ តើមនុស្សទាំងនេះកំពុងគិតអំពីអ្វី? (ការផ្គាប់ចិត្តអ្នកដឹកនាំ និងការបន្ទាបខ្លួនផ្គាប់ផ្គុនពួកគេ។) ក៏មានអ្នកខ្លះទៀត ដែលនៅពេលកំពុងធ្វើការនៅក្នុងដំណាក់របស់ព្រះជាម្ចាស់ ពួកគេគិតថា៖ «អ្នកដទៃធ្វើការយ៉ាងលំបាក និងយ៉ាងស្មោះស្ម័គ្រ ខ្ញុំត្រូវតែឆ្លាត ខ្ញុំមិនអាចល្ងង់បានទេ ហើយខ្ញុំមិនអាចឱ្យខ្លួនឯងធ្វើការខ្លាំងពេកឡើយ។ ប្រសិនបើដំណាក់របស់ព្រះជាម្ចាស់មិនត្រូវការខ្ញុំនៅថ្ងៃអនាគតទេ នោះតើការខិតខំប្រឹងប្រែងនេះមិនអសារបង់ទេឬអី? តើខ្ញុំមិនមែនកំពុងធ្វើការនឿយហត់ដោយឥតប្រយោជន៍ទេឬអី? ប៉ុន្តែ ប្រសិនបើខ្ញុំមិនធ្វើការទាល់តែសោះ ខ្ញុំនឹងត្រូវបានដំណាក់របស់ព្រះជាម្ចាស់ដេញចេញមិនខាន។ តើខ្ញុំគួរធ្វើដូចម្ដេចទៅ? នៅពេលដែលអ្នកដឹកនាំនៅទីនេះ ខ្ញុំនឹងធ្វើការឱ្យអស់ពីសមត្ថភាព បែកញើសធ្លាក់ផ្លោតៗ ហើយឱ្យអ្នកដឹកនាំឃើញ នៅពេលដែលពួកគេមិននៅទីនេះ ខ្ញុំនឹងទៅបន្ទប់ទឹក ផឹកទឹក ចេញទៅដើរលេង ឬរកកន្លែងណាមួយដើម្បីសម្រាក។ ប្រសិនបើអ្នកដទៃជីកដីបានបីប៉ែល ខ្ញុំនឹងជីកត្រឹមតែកន្លះប៉ែល ប្រសិនបើអ្នកដទៃដើរចុះដើរឡើងលីសែងរបស់របរបីឬប្រាំដង ខ្ញុំនឹងធ្វើវាតែម្ដងប៉ុណ្ណោះ។ ខ្ញុំនឹងសម្រាក និងលួចខ្ជិលនៅពេលណាដែលខ្ញុំអាចធ្វើបាន។ ខ្ញុំមិនគួរខិតខំយកចិត្តទុកដាក់ពេកទេ ប្រសិនបើខ្ញុំឈឺ ឬអស់កម្លាំងដោយសារការធ្វើការធ្ងន់ពេក តើអ្នកណានឹងអាណិតខ្ញុំ? តើអ្នកណានឹងមើលថែខ្ញុំពេលខ្ញុំឈឺ? តើអ្នកដឹកនាំនឹងមើលថែខ្ញុំឬ? តើព្រះជាម្ចាស់នឹងមើលថែខ្ញុំឬ? តើព្រះជាម្ចាស់នឹងទទួលខុសត្រូវចំពោះរឿងទាំងនេះឬ? ហេតុដូច្នេះហើយ ក្នុងពេលកំពុងធ្វើការ ខ្ញុំត្រូវតែរកមើលថាតើកន្លែងណាដែលខ្ញុំអាចធ្វើការឱ្យគេឃើញច្បាស់បំផុត។ នៅពេលដែលខ្ញុំចង់លួចខ្ជិល ខ្ញុំត្រូវតែរកមើលថាតើកន្លែងណាដែលខ្ញុំមិនងាយនឹងត្រូវបានគេចាប់បាន កន្លែងណាដែលខ្ញុំមិនងាយនឹងទាក់ទាញចំណាប់អារម្មណ៍គេ»។ តើមនុស្សទាំងនេះកំពុងគិតអំពីអ្វី? (ការលួចខ្ជិល និងការប្រព្រឹត្តដោយល្បិចកល។)

១. អ្វីដែលពួកទទឹងនឹងព្រះគ្រីស្ទធ្វើចំពោះមនុស្ស

តើចរិតលក្ខណៈរបស់មនុស្សដែលមានគំនិតទុច្ចរិតពេញមួយថ្ងៃ គឺជាអ្វី? វាគឺជាចរិតលក្ខណៈដែលខ្វះសេចក្ដីសុចរិត និងមានភាពពិសពុល។ ដោយវិនិច្ឆ័យតាមនិស្ស័យរបស់ពួកគេ តើនេះជារឿងអ្វី? (ភាពទុច្ចរិត។) តើមានអ្វីដែលទៀងត្រង់នៅក្នុងធម្មជាតិនៃរឿងទាំងនេះដែលពួកគេគិតដែរឬទេ? តើមានអ្វីដែលស្ដាប់ទៅថ្លៃថ្នូរ បើកចំហ និងទៀងត្រង់ដែរឬទេ? តើមានអ្វីល្អដែរឬទេ? (ទេ គ្មានអ្វីសោះឡើយ។) ដូច្នេះ ជារួម រឿងដំបូងដែលត្រូវបានសម្ដែងចេញនៅក្នុងនិស្ស័យទុច្ចរិតរបស់មនុស្សដែលមានសារជាតិជាពួកទទឹងនឹងព្រះគ្រីស្ទ គឺថាអ្វីៗទាំងអស់ដែលពួកគេគិតពេញមួយថ្ងៃ គឺជាសេចក្ដីអាក្រក់។ មិនថាពួកគេប្រឈមមុខនឹងបញ្ហាធំ ឬតូចនោះទេ គំនិតរបស់ពួកគេគឺពោរពេញទៅដោយសេចក្ដីអាក្រក់។ និយាយឱ្យចំទៅ ពួកគេធ្វើរឿងមួយចំនួនចំពោះមនុស្ស ហើយពួកគេក៏មានការសម្ដែងចេញ និងការអនុវត្តផ្សេងៗចំពោះព្រះជាម្ចាស់ផងដែរ។ ដូច្នេះ តើពួកគេធ្វើរឿងអ្វីខ្លះចំពោះមនុស្ស? តើពួកគេបង្កើតវិធីអនុវត្តបែបណាខ្លះនៅក្នុងគំនិតរបស់ពួកគេ? នៅក្នុងឧទាហរណ៍មួយចំនួនដែលទើបតែបានលើកឡើងអម្បាញ់មិញ តើអ្នករាល់គ្នាអាចមើលឃើញពីរបៀបដែលមនុស្សប្រភេទនេះតែងតែគ្រោងល្បិចប្រឆាំងនឹងអ្នកដទៃដែរឬទេ? ពួកគេគ្រោងល្បិចឥតឈប់ឈរ ហើយអ្នកណាក៏ដោយដែលពួកគេមានការពាក់ព័ន្ធ ឬទាក់ទងជាមួយ ក៏ក្លាយជាមុខសញ្ញានៃល្បិចកលរបស់ពួកគេដែរ។ ទីពីរ ទោះបីជាពេលខ្លះពួកគេធ្វើអ្វីៗដោយមិននិយាយស្ដីក៏ដោយ ក៏របៀប វិធីសាស្ត្រ និងប្រភពនៃសកម្មភាពរបស់ពួកគេ មិនពិតប្រាកដឡើយ ហើយពួកគេមិនមែនកំពុងអនុវត្តសេចក្ដីពិតទេ វាគ្រាន់តែជារូបភាពបំភាន់ប៉ុណ្ណោះ។ តើធម្មជាតិនៃរឿងនេះគឺជាអ្វី ហើយតើការអនុវត្តនេះគឺជាអ្វី? វាគឺជាល្បិចកល និងការធ្វើពុត ហើយពួកគេក៏កំពុងល្បួងអ្នកដទៃផងដែរ។ ដោយសារពួកគេអាចធ្វើពុត និងបោកប្រាស់មនុស្ស តើពួកគេក៏អាចអូសទាញ និងបំភាន់មនុស្សបានដែរឬទេ? (មែនហើយ ពួកគេអាចធ្វើបាន។) បន្ថែមពីនេះ មនុស្សប្រភេទនេះតែងតែតស៊ូប្រជែងជាមួយអ្នកដទៃ ដើម្បីដណ្ដើមឋានៈ កេរ្តិ៍ឈ្មោះ មុខមាត់ និងផលប្រយោជន៍ផ្ទាល់ខ្លួនរបស់ពួកគេ។ ពួកគេប្រកួតប្រជែងដើម្បីកេរ្តិ៍ឈ្មោះ ដណ្ដើមគ្នាថានរណាមានសិទ្ធិសម្រេចចុងក្រោយ ដណ្ដើមគ្នាថានរណាមានគំនិតច្រើនជាង ដណ្ដើមគ្នាថាមតិរបស់អ្នកណាមានភាពឈ្លាសវៃ និងសមហេតុផលជាង ដណ្ដើមគ្នាថានរណាទទួលបានការគាំទ្រពីមនុស្សគ្រប់គ្នាច្រើនជាង និងដណ្ដើមគ្នាថានរណាអាចទទួលបានផលប្រយោជន៍ច្រើនជាង ទាំងនេះហើយជាអ្វីដែលពួកគេប្រជែងដណ្ដើមគ្នា។ សូម្បីតែគ្មានឋានៈ ក៏ពួកគេនៅតែប្រើល្បិចប្រឆាំងនឹងមនុស្សបែបនេះដែរ ចុះទម្រាំតែពេលដែលពួកគេមានឋានៈវិញនោះ? ពេលនោះ មនុស្សដែលនៅក្រោមការត្រួតត្រារបស់ពួកគេ នឹងត្រូវបានគេធ្វើបាបយ៉ាងឥតឈប់ឈរ ពួកគេទាក់ទាញ និងទិញទឹកចិត្តអ្នកដែលមិនស្រឡាញ់សេចក្ដីពិត ហើយពួកគេវាយប្រហារ និងផាត់ចោលអ្នកដែលអាចទទួលយកសេចក្ដីពិត ក្នុងគោលបំណងធ្វើឱ្យមនុស្សគ្រប់គ្នាស្ដាប់ពួកគេ និងស្ដាប់បង្គាប់ពួកគេ ពួកគេតែងតែបង្កើតបក្សពួក និងញុះញង់ឱ្យមានការបែកបាក់នៅក្នុងក្រុម ហើយនៅទីបញ្ចប់ ពួកគេធ្វើឱ្យមនុស្សគ្រប់គ្នាក្លាយជារបស់ពួកគេ។ រឿងទាំងអស់នេះ សុទ្ធតែស្ថិតក្នុងវិសាលភាពនៃការធ្វើបាបរបស់ពួកគេ។ ពួកទទឹងនឹងព្រះគ្រីស្ទគិតតែសេចក្ដីអាក្រក់ពេញមួយថ្ងៃ ហើយរាល់និស្ស័យដែលពួកគេបញ្ចេញឱ្យឃើញ សុទ្ធតែជាសេចក្ដីអាក្រក់។ ដូច្នេះ តើវាត្រឹមត្រូវដែរឬទេដែលនិយាយថា និស្ស័យរបស់មនុស្សបែបនេះគឺទុច្ចរិត? (មែនហើយ គឺត្រឹមត្រូវ។) នៅក្នុងក្រុមមួយដែលមនុស្សគ្រប់គ្នាស្គាល់តួនាទីរបស់ខ្លួន ផ្ដោតលើកិច្ចការរៀងៗខ្លួន និងធ្វើអ្វីដែលពួកគេគួរធ្វើ នោះភ្លាមៗនៅពេលដែលពួកទទឹងនឹងព្រះគ្រីស្ទលេចមុខមក ពួកគេក៏ញុះញង់បង្កការបែកបាក់ពីខាងក្នុង ដោយនិយាយអាក្រក់ពីបុគ្គល «ក» នៅចំពោះមុខបុគ្គល «ខ» និងនិយាយអាក្រក់ពីបុគ្គល «ខ» នៅចំពោះមុខបុគ្គល «ក» វិញ ដែលធ្វើឱ្យអ្នកទាំងពីរឈ្លោះប្រកែកគ្នា។ តើនេះមិនមែនជាលទ្ធផលនៃការញុះញង់ឱ្យមានការបែកបាក់ទេឬអី? ដូច្នេះ តើការសម្ដែងចេញមួយចំនួននៃល្បិចកលរបស់ពួកទទឹងនឹងព្រះគ្រីស្ទមានអ្វីខ្លះ? ឧទាហរណ៍៖ នៅពេលដែលមានការបោះឆ្នោតនៅក្នុងពួកជំនុំ មនុស្សធម្មតាដែលគ្មានមហិច្ឆិតាអាចនឹងគិតថា៖ «ទោះជានរណាជាប់ឆ្នោតក៏ដោយ ខ្ញុំនឹងចុះចូលចំពោះលទ្ធផលនោះ ខ្ញុំនឹងគាំទ្រនរណាក៏ដោយដែលព្រះជាម្ចាស់អនុញ្ញាតឱ្យធ្វើជាអ្នកដឹកនាំ ហើយខ្ញុំនឹងមិនធ្វើជាអ្នករំខាន ឬបង្កបញ្ហាឡើយ»។ ប៉ុន្តែ អ្នកដែលមានចេតនាអាក្រក់ មិនគិតបែបនេះទេ។ ប្រសិនបើពួកគេឃើញថា ពួកគេគ្មានសង្ឃឹមនឹងឈ្នះនៅក្នុងការបោះឆ្នោតនេះទេ ពួកគេក៏ចាប់ផ្ដើមគិតគូរនៅក្នុងចិត្តរបស់ពួកគេថា៖ «ខ្ញុំត្រូវតែទិញរបស់ល្អៗខ្លះឱ្យមនុស្សគ្រប់គ្នា។ តើសព្វថ្ងៃនេះ ពួកជំនុំកំពុងខ្វះខាតអ្វីខ្លះ? ខ្ញុំនឹងទិញម៉ាស៊ីនបន្សុទ្ធខ្យល់មួយ ហើយដាក់វានៅកន្លែងជួបជុំ ដើម្បីឱ្យពេលដែលមនុស្សគ្រប់គ្នាដកដង្ហើមស្រូបយកខ្យល់បរិសុទ្ធ ពួកគេនឹងនឹកឃើញដល់ខ្ញុំ។ តាមរបៀបនេះ នៅពេលដល់ការបោះឆ្នោត តើខ្ញុំមិនមែនជាបេក្ខជនដំបូងគេដែលពួកគេនឹកឃើញទេឬអី? ហេតុដូច្នេះហើយ អ្វីដែលខ្ញុំធ្វើ និងលុយដែលខ្ញុំចំណាយនឹងមិនឥតប្រយោជន៍ទេ»។ ពេលគិតដល់រឿងនេះ ពួកគេក៏ប្រញាប់ទៅទិញម៉ាស៊ីនបន្សុទ្ធខ្យល់ដែលថោកបំផុត និងមានរូបរាងទាក់ទាញបំផុត។ បន្ថែមពីនេះ ពួកគេគិតថា៖ «ក្នុងអំឡុងពេលនេះ ខ្ញុំត្រូវតែប្រុងប្រយ័ត្ន។ ខ្ញុំមិនត្រូវនិយាយរឿងខុសឡើយ ហើយខ្ញុំមិនត្រូវនិយាយរឿងដែលអវិជ្ជមាន និងមិនស្ថាបនាមនុស្សឡើយ ខ្ញុំត្រូវតែនិយាយពាក្យបញ្ជោរនៅពេលណាដែលខ្ញុំជួបមនុស្ស ហើយឧស្សាហ៍សរសើរអ្នកដទៃដោយពាក្យសម្ដីដូចជា៖ “អ្នកមើលទៅពិតជាល្អណាស់! អ្នកពិតជាកំពុងដេញតាមសេចក្ដីពិតមែន! ទោះបីជាអ្នកមិនទាន់បានជឿលើព្រះជាម្ចាស់យូរដូចខ្ញុំក៏ដោយ ក៏អ្នកបានដេញតាមសេចក្ដីពិតច្រើនជាងខ្ញុំដែរ។ ភាពជាមនុស្សរបស់អ្នកគឺល្អ ហើយមនុស្សដែលមានភាពជាមនុស្សល្អដូចជាអ្នក អាចត្រូវបានសង្គ្រោះ មិនដូចជាខ្ញុំទេ។” ខ្ញុំគួរតែបង្ហាញភាពបន្ទាបខ្លួន ហើយសរសើរអ្នកដទៃថាល្អជាងខ្លួនខ្ញុំលើគ្រប់ទិដ្ឋភាពទាំងអស់ ដើម្បីធ្វើឱ្យអ្នកដទៃមានអារម្មណ៍ថា ពួកគេទទួលបានការគោរពគ្រប់គ្រាន់»។ តើនេះមិនមែនជាល្បិចកលទេឬអី? ពួកទទឹងនឹងព្រះគ្រីស្ទធ្វើរឿងបែបនេះដោយងាយស្រួល មនុស្សធម្មតាមិនអាចប្រើល្បិចយកឈ្នះពួកគេបានឡើយ។ តើអ្នកមិនជឿមានពាក្យពោលអ្វី? (អ្នកត្រូវបានគេលក់បាត់ទៅហើយ តែនៅតែជួយរាប់លុយឱ្យគេទៀត។) ពួកទទឹងនឹងព្រះគ្រីស្ទប្រព្រឹត្តរឿងបែបនេះ ហើយមនុស្សភាគច្រើនគឺជាមុខសញ្ញនៃអំពើក្បត់ និងល្បិចកលរបស់ពួកគេ។

ចូរប្រាប់ខ្ញុំមើល តើពួកទទឹងនឹងព្រះគ្រីស្ទទទួលយកការលួសកាត់ដែរឬទេ? តើពួកគេទទួលស្គាល់ថាពួកគេមាននិស្ស័យពុករលួយដែរឬទេ? (ទេ ពួកគេមិនទទួលស្គាល់ឡើយ។) ពួកគេមិនទទួលស្គាល់ថាមាននិស្ស័យពុករលួយទេ ប៉ុន្តែបន្ទាប់ពីពួកគេត្រូវបានគេលួសកាត់ ពួកគេនៅតែធ្វើពុតជាស្គាល់ខ្លួនឯងដដែល។ ពួកគេនិយាយថា ពួកគេគឺជាអារក្ស និងជាសាតាំង ដែលគ្មានភាពជាមនុស្ស និងមានគុណសម្បត្តិខ្សោយ ហើយថាពួកគេមិនអាចពិចារណារឿងរ៉ាវបានល្អិតល្អន់ ពួកគេមិនស័ក្ដិសមនឹងកិច្ចការដែលពួកជំនុំបានរៀបចំឱ្យ ហើយពួកគេមិនបានបំពេញភារកិច្ចរបស់ខ្លួនបានត្រឹមត្រូវឡើយ។ បន្ទាប់មក នៅចំពោះមុខមនុស្សភាគច្រើន ពួកគេទទួលស្គាល់និស្ស័យពុករលួយរបស់ពួកគេ ពួកគេទទួលស្គាល់ថាពួកគេគឺជាអារក្ស ហើយចុងក្រោយ ពួកគេក៏និយាយផងដែរថា នេះគឺជាការដែលព្រះជាម្ចាស់កំពុងបន្សុទ្ធ និងសង្គ្រោះពួកគេ។ តាមរយៈការនេះ ពួកគេបង្ហាញឱ្យមនុស្សឃើញពីសមត្ថភាពរបស់ពួកគេក្នុងការទទួលយកការលួសកាត់ និងភាពចុះចូលរបស់ពួកគេចំពោះសេចក្ដីពិត។ ពួកគេមិនបានលើកឡើងពីមូលហេតុដែលពួកគេត្រូវបានគេលួសកាត់ ឬពីការខូចខាត និងការខាតបង់ដែលសកម្មភាពរបស់ពួកគេបានបង្កដល់កិច្ចការរបស់ពួកជំនុំឡើយ។ ពួកគេគេចវេះពីបញ្ហាទាំងនេះ ហើយនិយាយពាក្យទទេៗ គោលលទ្ធិ ការបង្វែរហេតុផល និងពាក្យបកស្រាយ ដើម្បីធ្វើឱ្យមនុស្សយល់ខុសចំពោះការលួសកាត់ដែលពួកគេទទួលបានពីដំណាក់របស់ព្រះជាម្ចាស់ ថាជារឿងដែលពួកគេមិនសមនឹងទទួល ហើយវាជារឿងអយុត្តិធម៌ ហាក់ដូចជាពួកគេបានរងនូវភាពអយុត្តិធម៌ដ៏ធំធេងណាមួយអ៊ីចឹង។ បន្ទាប់ពីត្រូវបានគេលួសកាត់ ពួកគេនៅតែរឹងរូសនៅក្នុងចិត្តរបស់ពួកគេ ដោយមិនទទួលស្គាល់អំពើអាក្រក់ផ្សេងៗរបស់ពួកគេសូម្បីតែបន្តិច។ ដូច្នេះ តើពាក្យសម្ដីទាំងអស់នេះដែលពួកគេបានប្រកបគ្នាគ្នាអំពីការទទួលស្គាល់និស្ស័យពុករលួយរបស់ពួកគេ ការស្ម័គ្រចិត្តទទួលយកសេចក្ដីពិត និងការអាចចុះចូលនឹងការលួសកាត់ គឺជារឿងអ្វីទៅ? តើទាំងនេះជាអារម្មណ៍ពិតរបស់ពួកគេឬ? មិនមែនទាល់តែសោះ។ ទាំងនេះសុទ្ធតែជាពាក្យកុហក ការធ្វើពុត និងពាក្យរបស់អារក្ស ដែលមានបំណងបំភាន់មនុស្ស និងអន្ទងពួកគេប៉ុណ្ណោះ។ តើគោលបំណងនៃការបំភាន់មនុស្សរបស់ពួកគេគឺជាអ្វី? (ដើម្បីធ្វើឱ្យមនុស្សគោរពបូជា និងដើរតាមពួកគេ។) ពិតប្រាកដណាស់ គឺដើម្បីបំភាន់ និងអន្ទងមនុស្សឱ្យដើរតាម និងស្ដាប់ពួកគេ ដោយធ្វើឱ្យមនុស្សគ្រប់គ្នាគិតថាពួកគេត្រឹមត្រូវ និងល្អ។ តាមរបៀបនេះ គ្មាននរណាម្នាក់មើលធ្លុះពួកគេ ឬប្រឆាំងនឹងពួកគេឡើយ។ ផ្ទុយទៅវិញ មនុស្សជឿថាពួកគេគឺជាអ្នកដែលទទួលយកសេចក្ដីពិត ទទួលយកការលួសកាត់ និងបានប្រែចិត្ត។ ដូច្នេះ ហេតុអ្វីបានជាពួកគេមិនទទួលស្គាល់អំពើអាក្រក់របស់ពួកគេ ឬទទួលស្គាល់ការខាតបង់ដែលពួកគេបានបង្កដល់កិច្ចការនៃដំណាក់របស់ព្រះជាម្ចាស់? ហេតុអ្វីបានជាពួកគេមិនលើកយករឿងទាំងនេះមកប្រកបគ្នាដោយបើកចំហ? (ប្រសិនបើពួកគេនិយាយរឿងទាំងនេះ មនុស្សនឹងញែកដឹងពួកគេមិនខាន។) ប្រសិនបើមនុស្សញែកដឹងពួកគេ មើលធ្លុះពួកគេ ហើយមើលធ្លុះភាពជាមនុស្ស និងសារជាតិនិស្ស័យរបស់ពួកគេ នោះមនុស្សនឹងបោះបង់ពួកគេចោលមិនខាន។ តើមនុស្សនៅតែចាញ់បោកល្បិចរបស់ពួកគេ និងត្រូវបានពួកគេបំភាន់ទៀតដែរឬទេ? តើមនុស្សនៅតែឱ្យតម្លៃខ្ពស់ដល់ពួកគេទៀតដែរឬទេ? តើមនុស្សនៅតែសរសើរពួកគេដល់កម្រិតកំពូលទៀតដែរឬទេ? តើមនុស្សនៅតែគោរពបូជាពួកគេទៀតដែរឬទេ? មនុស្សនឹងមិនធ្វើរឿងទាំងនេះឡើយ។ ពួកទទឹងនឹងព្រះគ្រីស្ទធ្វើពុតជាស្គាល់ខ្លួនឯង ប៉ុន្តែតាមពិតទៅ ទាំងអស់នេះសុទ្ធតែជាការបង្វែរហេតុផល និងការបកស្រាយការពារខ្លួនឯង ដើម្បីបំភាន់មនុស្ស និងធ្វើឱ្យមនុស្សចេញមុខការពារពួកគេ ដែលនេះគឺជាចេតនាលាក់កំបាំងរបស់ពួកគេ។ ពួកគេគេចវេះពីរឿងសំខាន់ៗ ហើយនិយាយអំពីការស្គាល់ខ្លួនឯង និងការទទួលយកការលួសកាត់តែបែបសើៗ ដើម្បីបំភាន់មនុស្ស និងអន្ទងពួកគេ ដើម្បីធ្វើឱ្យមនុស្សគោរពរាប់អាន និងគោរពបូជាពួកគេ។ តើវិធីសាស្ត្រនេះមិនទុច្ចរិតខ្លាំងទេឬអី? មនុស្សមួយចំនួនពិតជាចាញ់បោកមែន ហើយបន្ទាប់ពីត្រូវបានពួកទទឹងនឹងព្រះគ្រីស្ទបំភាន់ ពួកគេនិយាយថា៖ «បុគ្គលនោះនិយាយបានល្អណាស់ ខ្ញុំពិតជារំជួលចិត្តយ៉ាងខ្លាំង។ ខ្ញុំយំជាច្រើនដង!»។ នៅពេលនោះ មនុស្សទាំងនេះគោរពបូជា និងគោរពរាប់អានពួកគេយ៉ាងខ្លាំង ប៉ុន្តែនៅទីបញ្ចប់ ទើបដឹងថាអ្នកទាំងនោះគឺជាពួកទទឹងនឹងព្រះគ្រីស្ទទៅវិញ នេះគឺជាផលវិបាកនៃការដែលពួកទទឹងនឹងព្រះគ្រីស្ទបំភាន់អ្នកដទៃ និងអន្ទងពួកគេ។ ពួកទទឹងនឹងព្រះគ្រីស្ទអាចបំភាន់មនុស្សបែបនេះបាន ហើយច្បាស់ណាស់ថា មិនខ្វះទេអ្នកដែលចាញ់បោក និងត្រូវបានគេបោកប្រាស់នោះ។ ប្រសិនបើនរណាម្នាក់អាចញែកដឹងពួកទទឹងនឹងព្រះគ្រីស្ទក្នុងរឿងនេះបាន នោះពួកគេគឺជាអ្នកដែលយល់ពីសេចក្ដីពិត និងមានការញែកដឹងហើយ។

ពួកទទឹងនឹងព្រះគ្រីស្ទតែងតែធ្វើបាបមនុស្ស។ ពួកគេមានពាក្យសម្ដីដ៏ល្បីមួយ នោះគឺ៖ «អាល្អិតអើយ ដោយសារអ្នកមិនព្រមចុះញ៉មនឹងខ្ញុំ ខ្ញុំនឹងប្រើល្បិចតែពីរបីប៉ុណ្ណោះដើម្បីធ្វើឱ្យអ្នកលុតទាំងដៃទាំងជង្គង់គោរពបូជាខ្ញុំ ប្រសិនបើអ្នកមិនព្រមចុះញ៉មទេ នោះខ្ញុំនឹងធ្វើបាបឯងឱ្យដល់ស្លាប់មិនខាន!»។ តើពួកទទឹងនឹងព្រះគ្រីស្ទចង់ធ្វើអ្វី? ពួកគេចង់ធ្វើបាបមនុស្ស។ តើពួកគេចង់ធ្វើបាបមនុស្សប្រភេទណា? ប្រសិនបើអ្នកស្ដាប់បង្គាប់ពួកគេ បញ្ជោរពួកគេ និងគោរពបូជាពួកគេ តើពួកគេនឹងធ្វើបាបអ្នកដែរឬទេ? ប្រសិនបើអ្នកស្លូតបូត និងស្ដាប់បង្គាប់ពួកគេ ប្រសិនបើពួកគេមើលឃើញថាអ្នកមិនបង្កការគំរាមកំហែងដល់ពួកគេ ហើយថាអ្នកគ្រាន់តែជាមនុស្សដែលងាយឱ្យគេជិះជាន់ ឬជាទាសករ នោះពួកគេនឹងមិនរវល់ធ្វើបាបអ្នកឡើយ។ ប្រសិនបើពួកគេធ្វើរឿងអាក្រក់ ឬប្រព្រឹត្តអំពើអាក្រក់ ប្រសិនបើពួកគេរកឃើញនរណាម្នាក់ដែលញែកដឹងពួកគេ ដែលនឹងលាតត្រដាង និងបើកកកាយពួកគេ ដែលនឹងទាញពួកគេទម្លាក់ពីតំណែង ដែលនឹងបំផ្លាញកេរ្តិ៍ឈ្មោះរបស់ពួកគេ និងរារាំងសកម្មភាពរបស់ពួកគេ នោះពួកគេនឹងគិតរកវិធីធ្វើបាបបុគ្គលនោះមិនខាន។ ពួកទទឹងនឹងព្រះគ្រីស្ទមិនធ្វើបាបមនុស្សតាមតែអំពើចិត្តឡើយ ផ្ទុយទៅវិញ ពួកគេតែងតែសង្កេត និងស្ទាបស្ទង់មនុស្សជានិច្ច ដោយមើលថាតើអ្នកណាកំពុងនិយាយអាក្រក់ពីពួកគេនៅពីក្រោយខ្នង អ្នកណាដែលមិនព្រមចុះញ៉មនឹងពួកគេ អ្នកណាដែលញែកដឹងពីសកម្មភាពរបស់ពួកគេ អ្នកណាដែលមិនអើពើនឹងពួកគេ និងអ្នកណាមិនព្រមចូលស្និទ្ធដើម្បីផ្គាប់ផ្គុនពួកគេ។ បន្ទាប់ពីសង្កេតមើលមួយរយៈ និងរកឃើញបុគ្គលបែបនេះពីរឬបីនាក់ ពួកគេក៏ចាប់ផ្ដើមប្រកបគ្នាអំពីបញ្ហារបស់មនុស្សទាំងនេះក្នុងអំឡុងពេលជួបជុំ។ ទោះបីជាអ្វីដែលពួកគេនិយាយមើលទៅហាក់ដូចជាត្រឹមត្រូវនៅសំបកក្រៅក៏ដោយ ប៉ុន្តែតាមពិតទៅ ពាក្យសម្ដីទាំងនោះសំដៅលើមនុស្សជាក់លាក់ ហើយមានហេតុផល និងមានគោលបំណង។ តើហេតុផលគឺជាអ្វី? ពួកគេបានស៊ើបអង្កេតយ៉ាងល្អិតល្អន់រួចហើយ បុគ្គលទាំងនេះមិនព្រមចុះញ៉មនឹងពួកគេទេ ហើយថែមទាំងអាចញែកដឹងពីពួកគេទៀតផង ដោយតែងតែព្យាយាមលាតត្រដាង និងបើកកកាយពួកគេ ដើម្បីដកពួកគេចេញពីតំណែង។ ពួកគេនិយាយរឿងទាំងនេះ ដើម្បីជាការព្រមានដល់បុគ្គលទាំងនោះ ដើម្បីដាស់តឿនពួកគេ។ ប្រសិនបើមនុស្សទាំងនេះដកថយ ហើយមិនហ៊ានបន្តទៅមុខទៀត ហើយអ្វីៗដំណើរការទៅតាមបំណងប្រាថ្នារបស់ពួកទទឹងនឹងព្រះគ្រីស្ទ នោះពួកទទឹងនឹងព្រះគ្រីស្ទនឹងមិនអើពើនឹងពួកគេឡើយ។ ប៉ុន្តែ ប្រសិនបើបុគ្គលទាំងនេះនៅតែបន្តដូចមុន ដោយមិនព្រមអែបអបពួកគេ ហើយនៅតែមានបំណងលាតត្រដាងពួកគេ រាយការណ៍ពីពួកគេទៅខាងលើ និងធ្វើឱ្យពួកគេត្រូវបានដកចេញពីតំណែង នោះបុគ្គលទាំងនេះនឹងក្លាយជាមុខសញ្ញាបន្ទាប់ដែលពួកទទឹងនឹងព្រះគ្រីស្ទត្រូវធ្វើបាប។ ពួកគេគិតរកវិធីសាស្ត្រផ្សេងទៀត ហើយប្រើប្រាស់វិធីសាស្ត្រដែលកាន់តែខ្លាំងក្លា និងធ្ងន់ធ្ងរ ដោយព្យាយាមគិតរកវិធីដើម្បីចាប់បានចំណុចខ្សោយរបស់ពួកគេ និងស្វែងរកឱកាសដើម្បីធ្វើបាបពួកគេ ដោយមិនឈប់ឡើយ រហូតទាល់តែពួកគេអាចបណ្ដេញអ្នកទាំងនោះចេញពីពួកជំនុំបាន។ ពួកទទឹងនឹងព្រះគ្រីស្ទប្រព្រឹត្តចំពោះអ្នកដែលមិនយល់ស្របតាម ដោយការធ្វើបាបបែបនេះ ហើយពួកគេនឹងមិនឈប់ឡើយ រហូតទាល់តែពួកគេសម្រេចបានគោលដៅរបស់ខ្លួន។ វិធីសាស្ត្រដែលពួកទទឹងនឹងព្រះគ្រីស្ទប្រើដើម្បីធ្វើបាបមនុស្ស គឺឃោរឃៅណាស់។ ពួកគេចាប់ផ្ដើមដោយរកលេស និងចោទប្រកាន់មនុស្ស រួចចាប់ផ្ដើមធ្វើបាបពួកគេ ដោយមិនឈប់ឡើយ រហូតទាល់តែមនុស្សស្ដាប់បង្គាប់ និងចុះញ៉មនឹងពួកគេទាំងស្រុង បើមិនដូច្នេះទេ វាមិនទាន់ចប់ឡើយ។ នៅក្នុងពួកជំនុំ ពួកទទឹងនឹងព្រះគ្រីស្ទតែងតែញុះញង់មានការបែកបាក់ និងបង្កើតបក្សពួកជានិច្ច ក្នុងគោលបំណងបង្កើតបក្សពួកមួយ និងក្ដោបក្ដាប់អំណាចលើពួកជំនុំ។ តើនេះមិនមែនជារឿងដែលកើតឡើងជាទូទៅទេឬអី? ពួកទទឹងនឹងព្រះគ្រីស្ទបង្កើតបក្សពួក ញុះញង់ឱ្យមានការបែកបាក់ ទាញកម្លាំងមនុស្សមកខាងខ្លួន ឃុបឃិតជាមួយអ្នកដែលផ្ដល់ផលប្រយោជន៍ដល់ពួកគេ ដែលអាចនិយាយការពារពួកគេ លាក់បាំងអំពើអាក្រក់របស់ពួកគេ និងការពារពួកគេនៅពេលសំខាន់ៗ។ ពួកគេប្រើមនុស្សទាំងនេះឱ្យធ្វើរឿងផ្សេងៗសម្រាប់ពួកគេ សូម្បីតែរាយការណ៍ពីអ្នកដទៃ និងធ្វើជាអ្នកនាំសាររបស់ពួកគេក៏ដោយ។ ប្រសិនបើពួកគេមានឋានៈ ក្រុមនេះនឹងក្លាយជានគរឯករាជ្យរបស់ពួកគេ។ ប្រសិនបើពួកគេគ្មានឋានៈទេ ពួកគេ និងក្រុមរបស់ពួកគេនឹងបង្កើតជាកម្លាំងមួយនៅក្នុងពួកជំនុំ ដោយរំខាន និងជ្រៀតជ្រែកដល់សណ្ដាប់ធ្នាប់ធម្មតារបស់ពួកជំនុំ ព្រមទាំងរំខានដល់ជីវិត និងកិច្ចការធម្មតារបស់ពួកជំនុំផងដែរ។

ការសម្ដែងចេញទូទៅបំផុតនៃសារជាតិទុច្ចរិតរបស់ពួកទទឹងនឹងព្រះគ្រីស្ទ គឺថាពួកគេពូកែជាពិសេសខាងធ្វើពុត និងភាពពុតត្បុត។ ទោះបីជាពួកគេមាននិស្ស័យកាចសាហាវ ពិសពុល ឃោរឃៅ និងក្រអឺតក្រទមជាពិសេសក៏ដោយ ក៏ពួកគេបង្ហាញខ្លួននៅសំបកក្រៅថាជាមនុស្សបន្ទាបខ្លួន និងស្លូតបូតជាពិសេសដែរ។ តើនេះមិនមែនជាការធ្វើពុតទេឬអី? មនុស្សទាំងនេះពិចារណាក្នុងចិត្តជារៀងរាល់ថ្ងៃ ដោយគិតថា៖ «តើខ្ញុំគួរពាក់សម្លៀកបំពាក់បែបណា ដើម្បីធ្វើឱ្យខ្ញុំមើលទៅកាន់តែដូចជាគ្រីស្ទបរិស័ទ កាន់តែសុចរិតថ្លៃថ្នូរ កាន់តែមានលក្ខណៈខាងវិញ្ញាណ កាន់តែមានបន្ទុក និងកាន់តែដូចជាអ្នកដឹកនាំ? តើខ្ញុំគួរញ៉ាំដោយរបៀបណា ដើម្បីធ្វើឱ្យមនុស្សមានអារម្មណ៍ថា ខ្ញុំមានភាពថ្លៃថ្នូរ ទន់ភ្លន់ សមរម្យ និងខ្ពង់ខ្ពស់គ្រប់គ្រាន់? តើខ្ញុំគួរមានឥរិយាបថពេលដើរបែបណា ដើម្បីបង្ហាញពីភាពជាអ្នកដឹកនាំ និងភាពទាក់ទាញ ដើម្បីមើលទៅដូចជាមនុស្សអស្ចារ្យម្នាក់ មិនមែនជាមនុស្សធម្មតា? នៅក្នុងការសន្ទនារបស់ខ្ញុំជាមួយអ្នកដទៃ តើទឹកដមសំឡេង ពាក្យពេចន៍ ក្រសែភ្នែក និងទឹកមុខបែបណា ដែលអាចធ្វើឱ្យមនុស្សមានអារម្មណ៍ថា ខ្ញុំជាមនុស្សជាន់ខ្ពស់ ដូចជាឥស្សរជនក្នុងសង្គម ឬបញ្ញវន្តជាន់ខ្ពស់? តើសម្លៀកបំពាក់ ស្ទីល ការនិយាយស្ដី និងអាកប្បកិរិយារបស់ខ្ញុំ អាចធ្វើឱ្យមនុស្សគោរពខ្ញុំខ្ពស់ បន្សល់ទុកនូវចំណាប់អារម្មណ៍ដែលមិនអាចលុបបំបាត់បានចំពោះពួកគេ និងធានាថាខ្ញុំនៅស្ថិតក្នុងចិត្តរបស់ពួកគេជារៀងរហូតដោយរបៀបណា? តើខ្ញុំគួរនិយាយអ្វីខ្លះ ដើម្បីឈ្នះចិត្តមនុស្ស និងធ្វើឱ្យចិត្តពួកគេកក់ក្ដៅ ព្រមទាំងបន្សល់ទុកនូវចំណាប់អារម្មណ៍យូរអង្វែង? ខ្ញុំត្រូវតែជួយអ្នកដទៃឱ្យបានច្រើនជាង និងនិយាយល្អពីពួកគេ ឧស្សាហ៍និយាយអំពីព្រះបន្ទូលរបស់ព្រះជាម្ចាស់ និងប្រើប្រាស់ពាក្យពេចន៍ខាងវិញ្ញាណខ្លះៗនៅចំពោះមុខមនុស្ស អានព្រះបន្ទូលរបស់ព្រះជាម្ចាស់ឱ្យអ្នកដទៃស្ដាប់ឱ្យបានច្រើន អធិស្ឋានសម្រាប់ពួកគេឱ្យបានច្រើន និយាយដោយសំឡេងខ្សឹបៗ ដើម្បីធ្វើឱ្យមនុស្សផ្ចង់ត្រចៀកស្ដាប់ខ្ញុំ និងធ្វើឱ្យពួកគេមានអារម្មណ៍ថា ខ្ញុំជាមនុស្សទន់ភ្លន់ ចេះយកចិត្តទុកដាក់ ពោរពេញដោយក្ដីស្រឡាញ់ ចិត្តទូលាយ និងចេះអភ័យទោស»។ តើនេះមិនមែនជាការធ្វើពុតទេឬអី? ទាំងនេះគឺជាគំនិតដែលស្ថិតនៅក្នុងចិត្តរបស់ពួកទទឹងនឹងព្រះគ្រីស្ទ។ គំនិតរបស់ពួកគេ គឺគ្មានអ្វីក្រៅពីនិន្នាការនៃពិភពអ្នកមិនជឿឡើយ ដែលបញ្ជាក់ទាំងស្រុងថា គំនិត និងទស្សនៈរបស់ពួកគេ គឺជារបស់លោកីយ៍ និងសាតាំង។ មនុស្សមួយចំនួនអាចលួចស្លៀកពាក់ដូចជាស្រីពេស្យា ឬសូម្បីតែស្ត្រីដែលមានចរិតរាយមាយ។ សម្លៀកបំពាក់របស់ពួកគេតម្រូវទៅតាមនិន្នាការអាក្រក់ជាពិសេស ហើយមានភាពទាន់សម័យខ្លាំង។ ទោះជាយ៉ាងណាក៏ដោយ នៅពេលដែលពួកគេមកពួកជំនុំ នៅក្នុងចំណោមបងប្អូនប្រុសស្រី ពួកគេបង្ហាញខ្លួនក្នុងស្លៀកពាក់ និងឫកពាខុសគ្នាស្រឡះទាំងស្រុង។ តើពួកគេមិនពូកែធ្វើពុតខ្លាំងណាស់ទេឬអី? (មែនហើយ។) អ្វីដែលពួកទទឹងនឹងព្រះគ្រីស្ទពិចារណានៅក្នុងចិត្តរបស់ពួកគេ អ្វីដែលពួកគេធ្វើ ការសម្ដែងចេញផ្សេងៗរបស់ពួកគេ និងនិស្ស័យដែលពួកគេបញ្ចេញឱ្យឃើញ សុទ្ធតែបង្ហាញថា សារជាតិនិស្ស័យរបស់ពួកគេគឺទុច្ចរិត។ ពួកទទឹងនឹងព្រះគ្រីស្ទមិនពិចារណាអំពីសេចក្ដីពិត រឿងវិជ្ជមាន ផ្លូវត្រូវ ឬសេចក្ដីតម្រូវរបស់ព្រះជាម្ចាស់ឡើយ។ គំនិតរបស់ពួកគេ ព្រមទាំងវិធីសាស្ត្រ របៀប និងគោលដៅដែលពួកគេជ្រើសរើស សុទ្ធតែទុច្ចរិត។ ទាំងអស់នេះសុទ្ធតែងាកចេញពីផ្លូវត្រូវ ហើយមិនស្របនឹងសេចក្ដីពិតឡើយ។ ទាំងអស់នេះថែមទាំងប្រឆាំងនឹងសេចក្ដីពិតទៀតផង ហើយជារួម អាចសង្ខេបថាជាសេចក្ដីអាក្រក់ គ្រាន់តែថាធម្មជាតិនៃសេចក្ដីអាក្រក់នេះគឺទុច្ចរិត ហេតុដូច្នេះហើយ វាត្រូវបានហៅជារួមថា ភាពទុច្ចរិត។ ពួកគេមិនពិចារណាអំពីការធ្វើជាមនុស្សស្មោះត្រង់ ការមានភាពសាមញ្ញ និងបើកចំហ ឬការមានភាពស្មោះស្ម័គ្រ និងស្មោះត្រង់ឡើយ ផ្ទុយទៅវិញ ពួកគេគិតអំពីវិធីសាស្ត្រទុច្ចរិត។ តោះលើកយកឧទាហរណ៍អំពីបុគ្គលម្នាក់ដែលអាចបើកចំហអំពីខ្លួនឯងក្នុងរបៀបដ៏សាមញ្ញ ដែលនេះជារឿងវិជ្ជមាន និងជាការអនុវត្តសេចក្ដីពិត។ តើពួកទទឹងនឹងព្រះគ្រីស្ទធ្វើរឿងនេះដែរឬទេ? (ទេ។) តើពួកគេធ្វើអ្វីខ្លះ? ពួកគេតែងតែធ្វើពុតជានិច្ច ហើយនៅពេលដែលពួកគេធ្វើរឿងអាក្រក់ណាមួយ ហើយចាប់ផ្ដើមលេចចេញនូវធាតុពិត ពួកគេក៏លាក់បាំងវាយ៉ាងសស្រាក់សស្រាំ ដោះសា និងការពារខ្លួនឯង ព្រមទាំងលាក់បាំងការពិត បន្ទាប់មក ទីបំផុតពួកគេក៏លើកហេតុផលរបស់ខ្លួនឡើង។ តើការអនុវត្តណាមួយក្នុងចំណោមការអនុវត្តទាំងនេះ អាចចាត់ទុកជាការអនុវត្តសេចក្ដីពិតដែរឬទេ? (ទេ។) តើមានការអនុវត្តណាមួយក្នុងចំណោមទាំងនេះដែលស្របតាមគោលការណ៍សេចក្ដីពិតដែរឬទេ? រឹតតែមិនស្របទៅទៀត។

អម្បាញ់មិញនេះ យើងបានប្រកបគ្នា និងវែកញែកអំពីទិដ្ឋភាពទីមួយនៃសារជាតិនិស្ស័យរបស់ពួកទទឹងនឹងព្រះគ្រីស្ទ ពោលគឺ ភាពទុច្ចរិត។ យើងបានចាប់ផ្ដើមជាមួយនឹងការវែកញែកអំពីអ្វីដែលពួកទទឹងនឹងព្រះគ្រីស្ទគិតពេញមួយថ្ងៃ ដោយប្រើប្រាស់គំនិត ទស្សនៈ ព្រមទាំងរបៀប និងវិធីសាស្ត្រដែលពួកគេឆ្លើយតបទៅនឹងបញ្ហាផ្សេងៗ ដើម្បីវែកញែកនិស្ស័យទុច្ចរិតរបស់ពួកទទឹងនឹងព្រះគ្រីស្ទ។ យើងក៏បានវែកញែកធម្មជាតិនៃរឿងផ្សេងៗដែលពួកទទឹងនឹងព្រះគ្រីស្ទធ្វើ ដោយផ្អែកលើអ្វីដែលមាននៅក្នុងគំនិតរបស់ពួកគេផងដែរ។ យើងក៏បានផ្ដល់ឧទាហរណ៍មួយចំនួន ដើម្បីវែកញែកសារជាតិនិស្ស័យរបស់ពួកគេ ដែលត្រូវបានបញ្ចេញឱ្យឃើញតាមរយៈករណីទាំងនេះផងដែរ។ ទាក់ទងនឹងឧទាហរណ៍ទាំងនេះ តើអ្នករាល់គ្នាធ្លាប់ឃើញនរណាម្នាក់ដែលមានភាពជាមនុស្សល្អគួរសម ក្នុងចំណោមអ្នកដែលបង្ហាញអាកប្បកិរិយាទាំងនេះ និងបញ្ចេញឱ្យឃើញនិស្ស័យទាំងនេះដែរឬទេ? នៅពេលនិយាយដល់បុគ្គលម្នាក់ដែលមានការបញ្ចេញឱ្យឃើញ និងការសម្ដែងចេញបែបនេះ តើចរិតលក្ខណៈរបស់ពួកគេមានភាពស្មោះត្រង់ សេចក្ដីសប្បុរស ភាពសាមញ្ញ ភាពស្មោះស្ម័គ្រ ភាពទៀងត្រង់ និងលក្ខណៈផ្សេងៗទៀតដែរឬទេ? (គឺមិនមានឡើយ។) ជាក់ស្ដែងណាស់ ពួកគេខ្វះលក្ខណៈសម្បត្តិទាំងនេះ។ ផ្ទុយទៅវិញ ចរិតលក្ខណៈរបស់ពួកគេគឺពិសពុល ឃោរឃៅ ងាយនឹងនិយាយកុហកជាទម្លាប់ អាត្មានិយម ថោកទាប និងខ្វះសេចក្ដីថ្លៃថ្នូរ។ លក្ខណៈពិសេសទាំងនេះនៃចរិតលក្ខណៈរបស់ពួកគេ គឺច្បាស់ក្រឡែតតែម្ដង។ គេអាចនិយាយបានយ៉ាងត្រឹមត្រូវថា អ្នកដែលមានគំនិតទុច្ចរិតពេញមួយថ្ងៃ ហើយដែលអាចធ្វើរឿងទុច្ចរិតផ្សេងៗ សុទ្ធតែមានចរិតលក្ខណៈអន់ខ្សោយខ្លាំងណាស់។ តើវាអន់ខ្សោយដល់កម្រិតណា? វាខ្វះមនសិការ សេចក្ដីទៀងត្រង់ និងជាពិសេសគឺភាពមានវិចារណញាណធម្មតា។ តើមនុស្សដែលគ្មានរឿងទាំងនេះ អាចចាត់ទុកថាជាមនុស្សបានដែរឬទេ? គេអាចនិយាយបានយ៉ាងច្បាស់ថា មនុស្សដែលខ្វះរឿងទាំងនេះ មិនមែនជាមនុស្សឡើយ ពួកគេគ្រាន់តែពាក់សំបកក្រៅរបស់មនុស្សប៉ុណ្ណោះ។ អ្នកខ្លះអាចនឹងសួរថា៖ «តើនោះមិនដូចជាឆ្កែចចកពាក់ស្បែកចៀមទេឬអី?»។ នោះគ្រាន់តែជាពាក្យប្រៀបធៀបប៉ុណ្ណោះ។ តើឆ្កែចចកពាក់ស្បែកចៀមគឺជាអ្វី? តាមសារជាតិ ពួកវាគឺជាឆ្កែចចក។ តើមានភាពខុសគ្នាជាសារជាតិរវាងឆ្កែចចក និងពួកអារក្ស ឬពួកទទឹងនឹងព្រះគ្រីស្ទដែរឬទេ? ឆ្កែចចកប្រមាញ់ និងស៊ីគោក្របី និងចៀម មិនមែនដោយសារតែភាពលោភលន់នោះទេ ប៉ុន្តែជាផ្នែកមួយនៃធម្មជាតិរបស់ពួកវាដែលព្រះជាម្ចាស់បានកំណត់ទុក។ ទោះជាយ៉ាងណាក៏ដោយ មានរឿងមួយដែលឆ្កែចចកមាន ប៉ុន្តែពួកទទឹងនឹងព្រះគ្រីស្ទមិនមានឡើយ។ ប្រសិនបើនរណាម្នាក់យកឆ្កែចចកមកចិញ្ចឹម ឬបានជួយសង្គ្រោះជីវិតរបស់វា នោះឆ្កែចចកនឹងមិនធ្វើបាបបុគ្គលនោះឡើយ ហើយវានឹងបង្ហាញការដឹងគុណមិនខាន។ ផ្ទុយទៅវិញ ពួកទទឹងនឹងព្រះគ្រីស្ទទទួលបានព្រះគុណ ការដឹកនាំ និងការផ្គត់ផ្គង់ព្រះបន្ទូលរបស់ព្រះជាម្ចាស់ ប៉ុន្តែពួកគេប្រើល្បិចប្រឆាំងនឹងព្រះជាម្ចាស់នៅក្នុងគ្រប់កិច្ចការទាំងអស់ ដោយតែងតែប្រឆាំង និងធ្វើជាសត្រូវជាមួយទ្រង់ជានិច្ច។ ពួកគេមិនអាចចុះចូលនឹងអ្វីដែលព្រះជាម្ចាស់ធ្វើឡើយ ពួកគេមិនអាចនិយាយពាក្យអាម៉ែនចំពោះរឿងនោះបានទេ ពួកគេចង់ឈរប្រឆាំង។ តើវាសមរម្យដែរឬទេដែលនិយាយថា ពួកទទឹងនឹងព្រះគ្រីស្ទគឺជាឆ្កែចចកពាក់ស្បែកចៀម? តើពាក្យប្រៀបធៀបនេះត្រឹមត្រូវដែរឬទេ? (ទេ មិនត្រឹមត្រូវឡើយ។) កាលពីមុន នៅក្នុងសាសនា អ្នកណាក៏ដោយដែលត្រូវបានគេហៅថាជាពួកទទឹងនឹងព្រះគ្រីស្ទ ឬជាមនុស្សអាក្រក់ ត្រូវបានគេចាត់ទុកថាជាឆ្កែចចកពាក់ស្បែកចៀម។ នេះគ្រាន់តែជាពាក្យប្រៀបធៀបដែលមនុស្សប្រើប្រាស់ នៅពេលដែលពួកគេមិនយល់ពីសេចក្ដីពិត ព្រមទាំងសារជាតិមនុស្សជាតិ និងនិស្ស័យរបស់បុគ្គលផ្សេងៗប៉ុណ្ណោះ។ ទោះជាយ៉ាងណាក៏ដោយ នៅពេលដែលការប្រកបគ្នាអំពីសេចក្ដីពិតឈានដល់កម្រិតនេះ ការប្រើប្រាស់ពាក្យប្រៀបធៀបនេះ ក្លាយជាមិនសូវស័ក្ដិសមឡើយ។ ពួកអារក្សគឺជាពួកអារក្ស ហើយពួកទទឹងនឹងព្រះគ្រីស្ទគឺស្មើនឹងពួកអារក្ស ហើយពួកគេមិនស័ក្ដិសមនឹងត្រូវបានប្រៀបធៀបទៅនឹងភាវៈមានជីវិតទាំងអស់ដែលព្រះជាម្ចាស់បានបង្កើតមកឡើយ។ តើមានភាវៈណាមួយដែលព្រះជាម្ចាស់បានបង្កើតមក ដូចជាឆ្កែចចក ឬសត្វស៊ីសាច់ដទៃទៀត ធ្លាប់ទាស់ទទឹង ឬបះបោរប្រឆាំងនឹងព្រះជាម្ចាស់ដែរឬទេ? តើពួកវានឹងស្រែកតវ៉ាប្រឆាំងនឹងព្រះជាម្ចាស់ ឬប្រឆាំងនឹងទ្រង់ដែរឬទេ? តើពួកវានឹងវិនិច្ឆ័យ ថ្កោលទោស ឬវាយប្រហារអ្វីដែលព្រះជាម្ចាស់មានព្រះបន្ទូលដែរឬទេ? ពួកវាមិនធ្វើរឿងបែបនេះឡើយ ពួកវារស់នៅស្របតាមសភាវគតិ និងបរិស្ថានរស់នៅដែលព្រះជាម្ចាស់បានកំណត់ទុកសម្រាប់ពួកវាប៉ុណ្ណោះ។ ទោះព្រះជាម្ចាស់បានបង្កើតពួកវាមកឱ្យទៅជាយ៉ាងណាក៏ដោយ ពួកវាក៏ទៅជាយ៉ាងនោះឯង ដោយគ្មានការធ្វើពុតឡើយ។ ប៉ុន្តែ ពួកទទឹងនឹងព្រះគ្រីស្ទគឺខុសគ្នា៖ ពួកគេមានធម្មជាតិរបស់សាតាំង ហើយពួកគេជំនាញខាងធ្វើសកម្មភាពប្រឆាំងនឹងរឿងវិជ្ជមាន និងសេចក្ដីពិត។ ពួកគេគឺដូចជានាគដ៏ធំមានសម្បុរក្រហមតែម្ដង៖ ពួកគេជំនាញខាងប្រព្រឹត្តអំពើទាស់ទទឹងនឹងព្រះជាម្ចាស់។

២. អ្វីដែលពួកទទឹងនឹងព្រះគ្រីស្ទធ្វើចំពោះព្រះជាម្ចាស់

បន្ទាប់ពីបានប្រកបគ្នាអំពីការសម្ដែងចេញទុច្ចរិតផ្សេងៗដែលពួកទទឹងនឹងព្រះគ្រីស្ទបង្ហាញចំពោះមនុស្សរួចមក ចូរយើងប្រកបគ្នាអំពីថាតើពួកទទឹងនឹងព្រះគ្រីស្ទបង្ហាញការសម្ដែងចេញអ្វីខ្លះចំពោះព្រះជាម្ចាស់ ក្នុងន័យដែលពួកគេគិតតែពីរឿងទុច្ចរិតពេញមួយថ្ងៃ។ យើងធ្លាប់បានប្រកបគ្នាច្រើនអំពីប្រធានបទនេះពីមុនមក ដូច្នេះ ចូរយើងសង្ខេបវា។ យើងនឹងចាប់ផ្ដើមពីករណីស្រាលៗ ហើយបន្ទាប់មកប្ដូរជាបណ្ដើរៗទៅរកករណីដែលធ្ងន់ធ្ងរជាងនេះ។ ទីមួយគឺការសង្ស័យ បន្ទាប់មកគឺការពិនិត្យពិច័យព្រះជាម្ចាស់ ហើយក៏មានការមានមន្ទិល ការប្រយ័ត្នខ្លួន ការទាមទារ និងការតថ្លៃផងដែរ។ តើមានអ្វីផ្សេងទៀតដែរឬទេ? (ការល្បងលព្រះជាម្ចាស់។) ធម្មជាតិនៃអាកប្បកិរិយានេះគឺធ្ងន់ធ្ងរណាស់។ ពេលយើងបន្តទៅមុខ ធម្មជាតិនៃអាកប្បកិរិយានីមួយៗកាន់តែមានភាពធ្ងន់ធ្ងរឡើងៗ ពោលគឺ ការបដិសេធ ការថ្កោលទោស ការជំនុំជម្រះ ការប្រមាថ ការជេរប្រមាថ ការវាយប្រហារ ការស្រែកតវ៉ា និងការប្រឆាំង។ ទោះបីជាពាក្យមួយចំនួនក្នុងចំណោមពាក្យទាំងនេះ អាចមើលទៅហាក់ដូចជាមានអត្ថន័យស្រដៀងគ្នានៅសំបកក្រៅក៏ដោយ ប៉ុន្តែនៅពេលពិនិត្យមើលឱ្យបានដិតដល់ ជម្រៅ ឬចំណុចផ្ដោតរបស់ពាក្យទាំងនោះគឺខុសគ្នា។ តាមរយៈការប្រកាន់យកទស្សនៈផ្សេងៗ ឬការពិចារណាលើវិធីសាស្ត្រផ្សេងៗរបស់ពួកទទឹងនឹងព្រះគ្រីស្ទ យើងអាចបែងចែកធម្មជាតិនៃពាក្យទាំងនេះឱ្យដាច់ពីគ្នាបាន។

ក. ការសង្ស័យ

ការសង្ស័យ ការពិនិត្យពិច័យ និងការមានមន្ទិល គឺជាការសម្ដែងចេញដែលស្ថិតក្នុងកម្រិតដំបូងៗ។ មនុស្សមួយចំនួនគ្រាន់តែមានការសង្ស័យនៅក្នុងចិត្តរបស់ពួកគេ ដោយគិតថា៖ «តើសាច់ឈាមដែលយកកំណើតជាមនុស្ស ពិតជាព្រះជាម្ចាស់មែនឬ? តាមខ្ញុំមើល ទ្រង់ហាក់ដូចជាមនុស្សម្នាក់។ តើព្រះបន្ទូលរបស់ទ្រង់ទាំងអស់សុទ្ធតែជាសេចក្ដីពិតឬ? តើព្រះបន្ទូលណាខ្លះដែលស្ដាប់ទៅដូចជាសេចក្ដីពិត? អ្វីដែលទ្រង់មានព្រះបន្ទូលខ្លះ អាចហួសពីការនិយាយ និងចំណេះដឹងរបស់មនុស្ស។ មនុស្សប្រហែលជាមិនអាចពន្យល់ពីសេចក្ដីអាថ៌កំបាំង និងទំនាយបានច្បាស់លាស់ទេ ប៉ុន្តែ តើពួកហោរាមិនអាចនិយាយរឿងបែបនេះបានដែរឬទេ? គេនិយាយថា ព្រះជាម្ចាស់គឺសុចរិត ប៉ុន្តែ តើព្រះជាម្ចាស់សុចរិតដោយរបៀបណា? គេនិយាយថា ព្រះជាម្ចាស់មានអធិបតេយ្យភាពលើអ្វីៗទាំងអស់ ប៉ុន្តែ ចុះហេតុអ្វីបានជាសាតាំងតែងតែធ្វើរឿងអាក្រក់ជានិច្ច? នៅពេលដែលសាតាំងចាប់ និងបៀតបៀនយើង នៅពេលដែលវាធ្វើបាបយើង ហេតុអ្វីបានជាព្រះជាម្ចាស់មិនចូលមកអន្តរាគមន៍? តើព្រះជាម្ចាស់នៅឯណា? តើព្រះជាម្ចាស់ពិតជាមានមែនឬ?»។ នៅពេលដែលមនុស្សខ្វះសេចក្ដីជំនឿពិតប្រាកដ មិនទទួលស្គាល់អធិបតេយ្យភាពរបស់ព្រះជាម្ចាស់ មិនស្គាល់និស្ស័យរបស់ព្រះជាម្ចាស់ ឬសារជាតិរបស់ព្រះជាម្ចាស់ ហើយមិនយល់ពីសេចក្ដីពិត នោះការសង្ស័យបែបនេះនឹងកើតឡើងនៅក្នុងចិត្តរបស់ពួកគេ។ ទោះជាយ៉ាងណាក៏ដោយ នៅពេលដែលមនុស្សបន្តិចម្ដងៗឆ្លងកាត់បទពិសោធនៃកិច្ចការរបស់ព្រះជាម្ចាស់ យល់ពីសេចក្ដីពិត និងទទួលស្គាល់អធិបតេយ្យភាពរបស់ព្រះជាម្ចាស់ នោះការសង្ស័យទាំងនេះត្រូវបានដោះស្រាយជាបណ្ដើរៗ ហើយនឹងប្រែទៅជាសេចក្ដីជំនឿពិតប្រាកដ។ នេះគឺជាផ្លូវដែលជៀសមិនរួចសម្រាប់មនុស្សគ្រប់គ្នាដែលដើរតាមព្រះជាម្ចាស់។ ប៉ុន្តែ សម្រាប់ពួកទទឹងនឹងព្រះគ្រីស្ទដែលមានសារជាតិទុច្ចរិត តើការសង្ស័យរបស់ពួកគេអាចផ្លាស់ប្ដូរបានដែរឬទេ? (ទេ មិនអាចផ្លាស់ប្ដូរបានឡើយ។) ហេតុអ្វីបានជាមិនអាចផ្លាស់ប្ដូរបាន? (ពួកទទឹងនឹងព្រះគ្រីស្ទគឺជាពួកមិនជឿពិតប្រាកដ ពួកគេមិនទទួលស្គាល់ព្រះជាម្ចាស់ឡើយ។) តាមទ្រឹស្ដី ពួកគេគឺជាពួកមិនជឿពិតប្រាកដ ដូច្នេះ ពួកគេសង្ស័យព្រះជាម្ចាស់ជានិច្ច។ មូលហេតុសត្យានុម័តគឺថា មនុស្សបែបនេះបដិសេធមិនទទួលយកសេចក្ដីពិត និងអ្វីៗដែលវិជ្ជមានពីកំណើតតែម្ដង។ ទោះជាយ៉ាងណាក៏ដោយ អ្វីគ្រប់យ៉ាងដែលព្រះជាម្ចាស់ធ្វើ គឺជាអ្វីៗដែលវិជ្ជមាន និងជាសេចក្ដីពិត។ ដោយសារពួកទទឹងនឹងព្រះគ្រីស្ទស្អប់ខ្ពើម និងប្រទូសរ៉ាយនឹងសេចក្ដីពិត ទោះបីជាមនុស្សគ្រប់គ្នាទទួលស្គាល់ថា រាល់កិច្ចការនីមួយៗដែលព្រះជាម្ចាស់ធ្វើគឺជាការពិត ថាអ្វីៗទាំងអស់ស្ថិតនៅក្រោមអធិបតេយ្យភាពរបស់ព្រះជាម្ចាស់ ហើយថាអធិបតេយ្យភាពរបស់ព្រះជាម្ចាស់ ដូចជាព្រះជាម្ចាស់ដែរ គឺពិតជាមានមែនក៏ដោយ ក៏ពួកទទឹងនឹងព្រះគ្រីស្ទមិនទទួលស្គាល់ ឬទទួលយកថាទាំងនេះគឺជាការពិតឡើយ។ នៅក្នុងចិត្តរបស់ពួកគេ ការសង្ស័យអំពីព្រះជាម្ចាស់នៅតែមានជារៀងរហូត។ ជាក់ស្ដែង ទាំងនេះគឺជាការពិតដែលមនុស្សគ្រប់ក្នាបានធ្វើបន្ទាល់បញ្ជាក់ ហើយសូម្បីតែអ្នកដែលជាទូទៅមានសេចក្ដីជំនឿតិចតួចបំផុតក៏ដោយ ក៏អាចលុបបំបាត់ការសង្ស័យរបស់ពួកគេអំពីព្រះជាម្ចាស់បានដែរ បន្ទាប់ពីឆ្លងកាត់បទពិសោធនៃកិច្ចការរបស់ព្រះជាម្ចាស់អស់រយៈពេលជាច្រើនឆ្នាំ ហើយពួកគេបង្កើតបាននូវសេចក្ដីជំនឿពិតប្រាកដលើព្រះជាម្ចាស់។ មានតែពួកទទឹងនឹងព្រះគ្រីស្ទប៉ុណ្ណោះ ដែលមិនអាចផ្លាស់ប្ដូរការសង្ស័យរបស់ពួកគេអំពីព្រះជាម្ចាស់បាន។ និយាយតាមសត្យានុម័ត តាមទ្រឹស្ដី បុគ្គលទាំងនេះគឺជាពួកមិនជឿដែលមិនទទួលយកសេចក្ដីពិត ប៉ុន្តែតាមពិតទៅ គឺដោយសារតែពួកទទឹងនឹងព្រះគ្រីស្ទស្អប់ខ្ពើមនឹងសេចក្ដីពិត និងមានសារជាតិទុច្ចរិត នេះហើយគឺជាមូលហេតុចម្បង។ មិនថាមានមនុស្សប៉ុន្មាននាក់បញ្ជាក់ ឬធ្វើបន្ទាល់អំពីអ្វីដែលព្រះជាម្ចាស់បានធ្វើ ឬមិនថាភស្តុតាងដែលដាក់នៅចំពោះមុខពួកទទឹងនឹងព្រះគ្រីស្ទមានទម្ងន់ខ្លាំងប៉ុនណានោះទេ ក៏ពួកគេនៅតែបដិសេធមិនជឿលើសារជាតិរបស់ព្រះជាម្ចាស់ ឬមិនជឿថាព្រះជាម្ចាស់មានអធិបតេយ្យភាពលើអ្វីៗទាំងអស់ដែរ នេះគឺទុច្ចរិតហួសហេតុពេកហើយ។ ចំណុចមួយអាចបញ្ជាក់រឿងនេះបាន៖ នៅពេលដែលពួកទទឹងនឹងព្រះគ្រីស្ទឃើញពីការពិតដ៏មានទម្ងន់ខ្លាំង និងជាក់ច្បាស់នៃអធិបតេយ្យភាពរបស់ព្រះជាម្ចាស់លើអ្វីៗទាំងអស់ ពួកគេមិនជឿ ឬមិនទទួលស្គាល់វាឡើយ ហើយពួកគេថែមទាំងសង្ស័យព្រះជាម្ចាស់ទៀតផង។ ទោះជាយ៉ាងណាក៏ដោយ នៅពេលនិយាយដល់ទង្វើរបស់អ្វីដែលហៅថាព្រះពុទ្ធ ឬពួកអមតៈ ដែលអ្នកមិនជឿ ពួកអារក្ស និងវិញ្ញាណអាក្រក់តែងតែលើកឡើង ដែលជាទង្វើដែលពួកទទឹងនឹងព្រះគ្រីស្ទមិនធ្លាប់បានឃើញផ្ទាល់ភ្នែក ហើយដែលខ្វះភស្តុតាងជាក់ស្ដែងណាមួយនោះ ពួកគេបែរជាជឿយ៉ាងងាយទៅវិញ។ នេះគឺជាការបង្ហាញចេញនូវភាពទុច្ចរិតយ៉ាងខ្លាំង។ មិនថាសកម្មភាពរបស់ព្រះជាម្ចាស់អស្ចារ្យ ឬកក្រើកផែនដីយ៉ាងណានោះទេ ក៏ពួកទទឹងនឹងព្រះគ្រីស្ទនៅតែសង្ស័យ និងបង្ហាញការមើលងាយ ដោយតែងតែមានការសង្ស័យនៅក្នុងចិត្តរបស់ពួកគេជានិច្ច។ ប៉ុន្តែ នៅពេលដែលពួកអារក្ស ឬសាតាំងធ្វើរឿងចម្លែកណាមួយ ពួកគេបែរជាជឿស៊ប់ ហើយឱនក្បាលដោយក្ដីស្ងើចសរសើរទៅវិញ។ ពួកគេមិនអាចបង្កើតឱ្យមានសេចក្ដីកោតខ្លាច ឬសេចក្ដីជំនឿពិតប្រាកដចំពោះព្រះជាម្ចាស់នៅក្នុងចិត្តរបស់ពួកគេបានឡើយ មិនថាព្រះជាម្ចាស់ធ្វើរឿងអស្ចារ្យយ៉ាងណាក៏ដោយ។ ផ្ទុយទៅវិញ ពួកគេជឿយ៉ាងងាយលើរាល់ការប្រឌិតទាំងអស់របស់សាតាំង ហើយគោរពរឿងទាំងនេះដោយអស់ពីចិត្ត។ នេះគឺជាការបង្ហាញចេញនូវភាពទុច្ចរិត។ ការពិតដែលថាពួកទទឹងនឹងព្រះគ្រីស្ទសង្ស័យព្រះជាម្ចាស់ គឺតែងតែមានជានិច្ច។ ពួកគេមិនដែលជឿថាព្រះជាម្ចាស់មានអធិបតេយ្យភាពលើអ្វីៗទាំងអស់ឡើយ ហើយពួកគេមិនដែលទទួលស្គាល់ថាព្រះជាម្ចាស់គឺជាសេចក្ដីពិតទេ មិនថាមានមនុស្សប៉ុន្មាននាក់ធ្វើបន្ទាល់អំពីរឿងទាំងនេះ ឬមានភស្តុតាងច្រើនប៉ុនណាត្រូវបានបង្ហាញក៏ដោយ ក៏ពួកគេមិនអាចទទួលស្គាល់ ឬជឿរឿងទាំងនោះបានឡើយ។ ម្យ៉ាងគឺដោយសារតែសារជាតិនិស្ស័យទុច្ចរិតរបស់ពួកទទឹងនឹងព្រះគ្រីស្ទ ហើយម្យ៉ាងទៀតគឺវាបញ្ជាក់ថាបុគ្គលបែបនេះពិតជាមិនមែនជាមនុស្សមែន ពីព្រោះពួកគេខ្វះដំណើរការនៃការគិតនៃភាពជាមនុស្សធម្មតា។ តើការដែលពួកគេមិនមានដំណើរការនៃការគិតនៃភាពជាមនុស្សធម្មតា មានន័យដូចម្ដេច? វាមានន័យថា ពួកគេខ្វះការវិនិច្ឆ័យ និងការយល់ដឹងដ៏ត្រឹមត្រូវអំពីអ្វីៗដែលវិជ្ជមាន សេចក្ដីពិត ព្រមទាំងសារជាតិ និងប្រភពដើមនៅពីក្រោយអ្វីៗទាំងអស់។ សូម្បីតែតាមរយៈការអានព្រះបន្ទូលរបស់ព្រះជាម្ចាស់ ការស្ដាប់ធម្មទេសនា និងការឆ្លងកាត់បទពិសោធនៃព្រះបន្ទូលរបស់ព្រះជាម្ចាស់ក៏ដោយ ក៏ពួកគេមិនអាចបញ្ជាក់ ឬជឿបានដែរ តែនៅតែស្ថិតក្នុងការសង្ស័យដដែល។ ជាក់ស្ដែងណាស់ បុគ្គលទាំងនេះខ្វះដំណើរការនៃការគិតនៃភាពជាមនុស្សធម្មតា។ តើមនុស្សដែលខ្វះដំណើរការនៃការគិតធម្មតា ដែលមិនអាចយល់ពីសេចក្ដីពិត ព្រះបន្ទូលរបស់ព្រះជាម្ចាស់ ព្រមទាំងអ្វីៗដែលវិជ្ជមាន និងការពិតនោះនៅតែជាមនុស្សដែរឬទេ? (ទេ ពួកគេមិនមែនជាមនុស្សឡើយ។) ពួកគេមិនមែនជាមនុស្សទេ ប៉ុន្តែគេមិនអាចនិយាយថាពួកគេជាសត្វបានឡើយ ពីព្រោះសត្វខ្វះនិស្ស័យទុច្ចរិត។ ដោយសារបុគ្គលទាំងនេះពិតជាមាននិស្ស័យទុច្ចរិតមែន ដូច្នេះ សេចក្ដីថ្លែងនេះគឺត្រឹមត្រូវ៖ បុគ្គលទាំងនេះពិតជាពួកទទឹងនឹងព្រះគ្រីស្ទពិតប្រាកដមែន ដែលមានធម្មជាតិជាអារក្ស។ ការសង្ស័យ គឺជាសភាពមួយនៅក្នុងគំនិតរបស់ពួកទទឹងនឹងព្រះគ្រីស្ទដែលពួកគេសម្ដែងចេញចំពោះព្រះជាម្ចាស់ ហើយវាក៏ជាប្រភេទនៃសារជាតិនិស្ស័យដែលត្រូវបានបញ្ចេញឱ្យឃើញនៅក្នុងអាកប្បកិរិយារបស់ពួកគេផងដែរ ដែលនេះគឺជាការសម្ដែងចេញដ៏រាក់កំផែល ជាមូលដ្ឋាន នៅសំបកក្រៅ និងទូទៅបំផុត។

ខ. ការពិនិត្យពិច័យ

នៅក្នុងចិត្តរបស់ពួកគេ ពួកទទឹងនឹងព្រះគ្រីស្ទពោរពេញទៅដោយការសង្ស័យទាក់ទងនឹងព្រះជាម្ចាស់ ដូច្នេះ តើពួកគេពិតជាទទួលយកព្រះបន្ទូលរបស់ព្រះជាម្ចាស់ និស្ស័យរបស់ទ្រង់ និងកិច្ចការរបស់ទ្រង់ដែរឬទេ? តើពួកគេពិតជាចុះចូលនឹងរឿងទាំងអស់នេះដែរឬទេ? តើពួកគេពិតជាដើរតាមព្រះជាម្ចាស់ដែរឬទេ? ជាក់ស្ដែងណាស់ ចម្លើយគឺទេ។ តើអ្វីជាលទ្ធផលដែលកើតចេញពីរឿងនេះ? នៅពេលដែលបុគ្គលទាំងនេះមកដល់ដំណាក់របស់ព្រះជាម្ចាស់ ពួកគេគិតថា៖ «តើព្រះជាម្ចាស់នៅឯណា? ខ្ញុំមិនអាចមើលឃើញគាត់ទេ ខ្ញុំអាចត្រឹមតែឮសំឡេងរបស់គាត់ប៉ុណ្ណោះ។ ដោយវិនិច្ឆ័យតាមសំឡេង មើលទៅហាក់ដូចជាមនុស្សស្រី ដោយវិនិច្ឆ័យតាមពាក្យសម្ដី នាងហាក់ដូចជាបានរៀនសូត្រ ហើយមិនមែនជាអ្នកមិនចេះអក្សរទេ ប៉ុន្តែដោយវិនិច្ឆ័យតាមរបៀបនៃការនិយាយ និងខ្លឹមសារនៃពាក្យសម្ដីរបស់នាង តើនាងកំពុងនិយាយអ្វី? ហេតុអ្វីបានជាវាស្ដាប់ទៅគួរឱ្យច្របូកច្របល់ម៉្លេះ? បន្ទាប់ពីបានស្ដាប់រួច មនុស្សជាច្រើននិយាយថាវាគឺជាសេចក្ដីពិត ប៉ុន្តែហេតុអ្វីបានជាវាស្ដាប់ទៅមិនដូចជាសេចក្ដីពិតសម្រាប់ខ្ញុំសោះអ៊ីចឹង? វាសុទ្ធតែជារឿងអំពីភាពជាមនុស្ស អំពីនិស្ស័យរបស់មនុស្ស អំពីសភាពផ្សេងៗដែលមនុស្សបញ្ចេញឱ្យឃើញនៅក្នុងសកម្មភាពរបស់ពួកគេ តើមានជីវិត និងផ្លូវនៅក្នុងរឿងនេះដែរឬទេ? ខ្ញុំមិនសូវយល់ទេ។ បន្ទាប់ពីបានស្ដាប់រួច មនុស្សគ្រប់គ្នានិយាយ ថា ពួកគេគួរតែបំពេញភារកិច្ចរបស់ខ្លួនដោយស្មោះត្រង់ បំពេញព្រះទ័យព្រះជាម្ចាស់ និងដេញតាមសេចក្ដីសង្គ្រោះ។ មនុស្សជាច្រើនថែមទាំងសរសេរអត្ថបទអំពីទីបន្ទាល់តាមរយៈបទពិសោធ និងធ្វើបន្ទាល់ទៀតផង។ តើបុគ្គលនេះគឺជាព្រះជាម្ចាស់ឬ? តើនាងមានលក្ខណៈដូចជាព្រះជាម្ចាស់ដែរឬទេ? ខ្ញុំមិនទាន់បានឃើញមុខនាងទេ ប្រសិនបើខ្ញុំបានឃើញ ប្រហែលជាខ្ញុំអាចមើលលក្ខណៈទម្រង់មុខរបស់នាង និងទទួលបានចម្លើយច្បាស់លាស់មួយ។ ពេលនេះ គ្រាន់តែឮសំឡេងរបស់នាង និងស្ដាប់អ្វីដែលនាងនិយាយ ខ្ញុំនៅតែមានអារម្មណ៍ថាមិនសូវប្រាកដប្រជាដដែល»។ តើពួកគេកំពុងធ្វើអ្វី? ពួកគេកំពុងពិនិត្យពិច័យ ល្បងល ព្យាយាមស្វែងយល់ពីស្ថានភាពជាក់ស្ដែង ដើម្បីមើលថាតើនេះពិតជាព្រះជាម្ចាស់មែនឬក៏អត់ ហើយបន្ទាប់មកកំណត់ថាតើត្រូវដើរតាមទ្រង់ឬអត់ តើត្រូវដើរតាមទ្រង់ដោយរបៀបណា ហើយបញ្ជាក់ថាតើពួកគេអាចស្វែងរកចម្លើយនៅក្នុងបុគ្គលនេះ សម្រាប់ព្រះពរ និងគោលដៅដែលពួកគេចង់ទទួលបាន ព្រមទាំងសម្រាប់បំណងប្រាថ្នារបស់ពួកគេបានដែរឬទេ ហើយថាតើពួកគេអាចដឹងយ៉ាងត្រឹមត្រូវតាមរយៈបុគ្គលនេះថា តើព្រះជាម្ចាស់នៅស្ថានសួគ៌មានលក្ខណៈបែបណា តើទ្រង់ពិតជាមានមែនឬអត់ តើនិស្ស័យរបស់ទ្រង់គឺជាអ្វី តើវិធីសាស្ត្រ និងអាកប្បកិរិយារបស់ទ្រង់ចំពោះមនុស្សអាចជាអ្វី ហើយតើទ្រង់មានសមត្ថភាព ជំនាញ និងសិទ្ធិអំណាចប្រភេទណាខ្លះ។ តើនេះមិនមែនជាការពិនិត្យពិច័យព្រះជាម្ចាស់ទេឬអី? ជាក់ស្ដែងណាស់ គឺមែនហើយ។

ក្នុងពេលកំពុងពិនិត្យពិច័យដព្រះជាម្ចាស់ តើពួកទទឹងនឹងព្រះគ្រីស្ទអាចទទួលយកព្រះបន្ទូលរបស់ព្រះជាម្ចាស់ជាជីវិតរបស់ពួកគេ ហើយចាត់ទុកព្រះបន្ទូលទាំងនោះជាការណែនាំ និងជាគោលដៅសម្រាប់ជីវិតប្រចាំថ្ងៃ និងអាកប្បកិរិយារបស់ពួកគេបានដែរឬទេ? (ទេ។) មនុស្សពុករលួយធម្មតា អាចនឹងពិនិត្យពិច័យព្រះជាម្ចាស់មួយរយៈ ហើយបន្ទាប់មកគិតថា៖ «ផ្លូវនេះគឺខុសហើយ ខ្ញុំមានអារម្មណ៍ថាមិនស្រួលក្នុងចិត្តទេ ខ្ញុំមិនអាចស្វែងរកចម្លើយតាមរយៈពិនិត្យពិច័យព្រះជាម្ចាស់តាមរបៀបនេះបានឡើយ។ តើអ្នកជឿលើព្រះជាម្ចាស់ អាចពិនិត្យពិច័យទ្រង់ដោយរបៀបណាទៅ? តើអាចទទួលបានអ្វីខ្លះពីការពិនិត្យពិច័យព្រះជាម្ចាស់? នៅពេលដែលអ្នកជឿពិនិត្យពិច័យព្រះជាម្ចាស់ ព្រះជាម្ចាស់លាក់ព្រះភ័ក្ត្ររបស់ទ្រង់ពីពួកគេ ហើយពួកគេមិនអាចទទួលបានសេចក្ដីពិតឡើយ។ គេនិយាយថា ព្រះបន្ទូលរបស់ព្រះជាម្ចាស់គឺជាសេចក្ដីពិត ហើយថាមនុស្សអាចស្វែងរកផ្លូវ និងទទួលបានជីវិតពីក្នុងព្រះបន្ទូលរបស់ទ្រង់។ វាមិនល្អទេសម្រាប់ខ្ញុំដែលធ្វើបែបនេះ ខ្ញុំមិនអាចបន្តពិនិត្យពិច័យទ្រង់ទៀតឡើយ»។ នៅពេលដែលពួកគេស្ដាប់សេចក្ដីអធិប្បាយ និងអានព្រះបន្ទូលរបស់ព្រះជាម្ចាស់ ពួកគេក៏រកឃើញជាបណ្ដើរៗថា មនុស្សមាននិស្ស័យពុករលួយ ហើយពួកគេដឹងជាបណ្ដើរៗថា ពួកគេមិនអាចចុះសម្រុងជាមួយព្រះជាម្ចាស់ បំពេញភារកិច្ចរបស់ខ្លួនបានត្រឹមត្រូវ ឬធ្វើអ្វីមួយបានល្អឡើយ លុះត្រាតែនិស្ស័យពុករលួយទាំងនេះត្រូវបានដោះស្រាយ។ ពួកគេរកឃើញជាបណ្ដើរៗថា មូលហេតុដែលមនុស្សមិនអាចបំពេញភារកិច្ចរបស់ខ្លួនបានល្អ គឺដោយសារតែនិស្ស័យពុករលួយ និងការបះបោររបស់ពួកគេកំពុងរារាំងពួកគេ ហើយដោយសារតែពួកគេកំពុងធ្វើសកម្មភាពស្របតាមនិស្ស័យពុករលួយរបស់ពួកគេ និងមិនអាចដោះស្រាយកិច្ចការស្របតាមគោលការណ៍សេចក្ដីពិតបាន។ បន្ទាប់មក ពួកគេចាប់ផ្ដើមគិតថា៖ «តើខ្ញុំអាចធ្វើសកម្មភាពស្របតាមគោលការណ៍សេចក្ដីពិតដោយរបៀបណា? នៅពេលដែលនិស្ស័យពុករលួយរបស់ខ្ញុំបញ្ចេញឱ្យឃើញ តើខ្ញុំអាចដោះស្រាយវាដោយរបៀបណា?»។ ដំណោះស្រាយដ៏ល្អបំផុតចំពោះនិស្ស័យពុករលួយរបស់មនុស្ស គឺសេចក្ដីពិត និងព្រះបន្ទូលរបស់ព្រះជាម្ចាស់។ វិធីសាស្ត្រដ៏ផ្ទាល់បំផុតសម្រាប់មនុស្សក្នុងការចូលទៅក្នុងសេចក្ដីពិត គឺពួកគេត្រូវស្វែងរកគោលការណ៍សេចក្ដីពិត និងស្វែងរកគោលការណ៍សម្រាប់អ្វីៗគ្រប់យ៉ាងដែលពួកគេធ្វើ។ រឿងនេះបង្កើតបានជាគោលដៅ ទិសដៅ ផ្លូវ និងវិធីសាស្ត្រនៃការអនុវត្ត។ នៅពេលដែលរឿងទាំងនេះត្រូវបានបង្កើតឡើង មនុស្សមានផ្លូវត្រូវដើរតាម ហើយនៅពេលដែលពួកគេធ្វើសកម្មភាព ពួកគេមិនងាយនឹងបំពានបញ្ញត្តិរដ្ឋបាល បញ្ចេញឱ្យឃើញនិស្ស័យពុករលួយរបស់ពួកគេ ឬបង្កការរំខាន និងការបង្អាក់ឡើយ ហើយពួកគេរឹតតែមិនងាយទាស់ទទឹងនឹងព្រះជាម្ចាស់ទៅទៀត។ បន្ទាប់ពីឆ្លងកាត់បទពិសោធបែបនេះ ពួកគេមានអារម្មណ៍ថា ពួកគេបានរកឃើញផ្លូវដ៏ស័ក្ដិសមមួយសម្រាប់សេចក្ដីជំនឿរបស់ពួកគេលើព្រះជាម្ចាស់ ហើយថាវាគឺជាផ្លូវដែលពួកគេត្រូវការ ជាផ្លូវដែលពួកគេគួរតែចូលទៅ ជាផ្លូវត្រូវសម្រាប់សេចក្ដីជំនឿលើព្រះជាម្ចាស់ និងសម្រាប់ជីវិត ហើយថាវាល្អប្រសើរជាងការពិនិត្យពិច័យទ្រង់ និងការតែងតែប្រកាន់យកវិធីសាស្ត្ររង់ចាំមើលចំពោះទ្រង់ទៅទៀត។ ពួកគេដឹងខ្លួនថា ការពិនិត្យពិច័យព្រះជាម្ចាស់គឺឥតប្រយោជន៍ ហើយថាមិនថាគេពិនិត្យពិច័យទ្រង់ច្រើនប៉ុនណានោះទេ វានឹងមិនដោះស្រាយនិស្ស័យពុករលួយផ្សេងៗដែលពួកគេបញ្ចេញឱ្យឃើញ ឬបញ្ហាដែលកើតឡើងនៅពេលដែលពួកគេបំពេញភារកិច្ចរបស់ខ្លួនឡើយ។ ហេតុដូច្នេះហើយ ពួកគេផ្លាស់ប្ដូរជាបណ្ដើរៗពីការពិនិត្យពិច័យព្រះជាម្ចាស់ ទៅរកផ្លូវនៃការស្វែងរកគោលការណ៍សេចក្ដីពិតវិញ។ នេះគឺជាមាគ៌ាធម្មតានៃការចូល និងជាដំណើរការនៃបទពិសោធសម្រាប់មនុស្សពុករលួយធម្មតា។ ទោះជាយ៉ាងណាក៏ដោយ សម្រាប់ពួកទទឹងនឹងព្រះគ្រីស្ទ គឺខុសគ្នា។ ចាប់តាំងពីថ្ងៃដំបូងដែលពួកគេចូលមកក្នុងដំណាក់របស់ព្រះជាម្ចាស់ និងឈានជើងចូលតាមមាត់ទ្វារ ពួកគេគិតថា៖ «អ្វីៗគ្រប់យ៉ាងនៅក្នុងដំណាក់របស់ព្រះជាម្ចាស់ គឺគួរឱ្យចាប់អារម្មណ៍ណាស់ អ្វីៗគ្រប់យ៉ាងគឺថ្មីស្រឡាង វាខុសពីពិភពដែលមិនជឿ។ នៅក្នុងដំណាក់របស់ព្រះជាម្ចាស់ មនុស្សគ្រប់គ្នាត្រូវតែស្មោះត្រង់ វាដូចជាគ្រួសារដ៏ធំមួយអ៊ីចឹង ហើយមានភាពរស់រវើកណាស់!»។ បន្ទាប់ពីពិនិត្យពិច័យ ស្គាល់ច្បាស់ និងយល់យ៉ាងស៊ីជម្រៅពីបងប្អូនប្រុសស្រីរបស់ពួកគេ វាដល់ពេលដែលពួកគេត្រូវពិនិត្យពិច័យព្រះជាម្ចាស់ហើយ។ ពួកគេគិតក្នុងចិត្តថា៖ «តើព្រះជាម្ចាស់នៅឯណា? តើព្រះជាម្ចាស់កំពុងធ្វើអ្វី? តើគាត់កំពុងធ្វើវាដោយរបៀបណា? ការពិនិត្យពិច័យព្រះជាម្ចាស់នៅស្ថានសួគ៌គឺពិបាកណាស់ គាត់ពិបាកនឹងវាស់ស្ទង់ណាស់ ហើយសមត្ថភាពរបស់យើងក៏មិនដល់ដែរ។ ប៉ុន្តែពេលនេះ មានផ្លូវកាត់ដ៏ងាយស្រួលមួយ ព្រះជាម្ចាស់បានយាងមកផែនដី ដែលធ្វើឱ្យវាងាយស្រួលក្នុងការពិនិត្យពិច័យគាត់»។ អ្នកខ្លះក្នុងចំណោមពួកគេមានសំណាងបានទាក់ទងជាមួយព្រះជាម្ចាស់នៅលើផែនដី ដោយបានឃើញបុគ្គលនេះផ្ទាល់ភ្នែក ដែលធ្វើឱ្យវាកាន់តែងាយស្រួលសម្រាប់ពួកគេក្នុងពិនិត្យពិច័យការពិនិត្យពិច័យទ្រង់។ តើពួកគេធ្វើរឿងនេះដោយរបៀបណា? ពួកគេពិនិត្យពិច័យការសន្ទនាដ៏រីករាយរបស់ព្រះជាម្ចាស់នៅលើផែនដី ពិនិត្យពិច័យថាតើក្នុងបញ្ហាអ្វីខ្លះដែលទ្រង់ប្រើរបៀបនៃការនិយាយមួយបែប ហើយក្នុងបញ្ហាអ្វីខ្លះដែលទ្រង់ប្រើរបៀបនៃការនិយាយមួយបែបទៀត បរិបទដែលទ្រង់សើច និងសប្បាយព្រះទ័យ ហើយថាតើទ្រង់កំពុងមានព្រះបន្ទូលអំពីអ្វីនៅពេលនោះ ក៏ដូចជាអ្វីដែលទ្រង់មានព្រះបន្ទូលនៅពេលដែលទ្រង់មិនសប្បាយព្រះទ័យ ឬនៅពេលដែលទ្រង់ខ្ញាល់។ ពួកគេពិនិត្យពិច័យថាតើក្នុងស្ថានភាពបែបណាដែលទ្រង់មិនអើពើនឹងមនុស្ស ឬមានភាពរួសរាយរាក់ទាក់ជាមួយពួកគេ នៅពេលណាដែលទ្រង់លួសកាត់មនុស្ស និងនៅពេលណាដែលទ្រង់មិនធ្វើបែបនេះ តើបញ្ហាអ្វីខ្លះដែលទ្រង់យកព្រះទ័យទុកដាក់ និងអ្វីដែលទ្រង់មិនខ្វល់ ក៏ដូចជាថាតើទ្រង់ជ្រាបដែរឬទេនៅពេលដែលមនុស្សពិនិត្យពិច័យទ្រង់ បោកប្រាស់ទ្រង់ ឬធ្វើឱ្យទ្រង់ឈឺចាប់នៅពីក្រោយខ្នងទ្រង់។ បន្ទាប់ពីពិនិត្យពិច័យទិដ្ឋភាពទូលំទូលាយរួច ពួកទទឹងនឹងព្រះគ្រីស្ទក៏ចូលទៅពិនិត្យពិច័យចំណុចលម្អិត ដូចជាថាតើព្រះជាម្ចាស់នៅលើផែនដីសោយអ្វី ស្លៀកពាក់អ្វី និងទម្លាប់ប្រចាំថ្ងៃរបស់ទ្រង់។ ពួកគេពិនិត្យពិច័យថាតើទ្រង់សព្វព្រះទ័យនឹងអ្វី ទ្រង់សព្វព្រះទ័យយាងទៅទីណា ហើយសូម្បីតែពណ៌អ្វីដែលទ្រង់សព្វព្រះទ័យ ឬមិនសព្វព្រះទ័យ ថាតើទ្រង់សព្វព្រះទ័យនឹងអាកាសធាតុស្រឡះ ឬមានពពកច្រើន ហើយថាតើទ្រង់យាងចេញក្រៅនៅពេលអាកាសធាតុអាក្រក់ដែរឬទេ គឺពិនិត្យពិច័យព័ត៌មានលម្អិតជាក់លាក់ទាំងអស់នេះតែម្ដង។ តាំងពីដើមដល់ចប់ ពួកទទឹងនឹងព្រះគ្រីស្ទតែងតែពិនិត្យពិច័យជានិច្ច ដោយមិនអើពើនឹងអ្វីដែលបុគ្គលដែលកាន់អត្តសញ្ញាណរបស់ព្រះជាម្ចាស់នេះ បានយាងមកដើម្បីធ្វើឡើយ។ ពួកគេនិយាយថា៖ «ខ្ញុំមិនខ្វល់ទេថាអ្នកមកទីនេះដើម្បីធ្វើអ្វី នៅពេលណាដែលខ្ញុំឃើញអ្នក អ្នកនឹងក្លាយជាកម្មវត្ថុនៃការពិនិត្យពិច័យរបស់ខ្ញុំមិនខាន»។ តើគោលបំណងនៃការពិនិត្យពិច័យរបស់ពួកគេគឺជាអ្វី? ពួកគេគិតថា៖ «ប្រសិនបើខ្ញុំអាចបញ្ជាក់បានថាអ្នកពិតជាព្រះជាម្ចាស់មែន នោះខ្ញុំអាចលះបង់អ្វីៗគ្រប់យ៉ាងដោយឥតងាករេ និងដោយអស់ពីចិត្ត ដើម្បីដើរតាមអ្នក។ ពីព្រោះការជឿលើព្រះជាម្ចាស់ គឺដូចជាការភ្នាល់អ៊ីចឹង ហើយដោយសារអ្នកអះអាងថាជាព្រះជាម្ចាស់ និងជាសាច់ឈាមដែលយកកំណើតជាមនុស្សរបស់ព្រះជាម្ចាស់ ដូច្នេះ ការជឿលើអ្នកគឺស្មើនឹងការភ្នាល់លើអ្នកអ៊ីចឹងដែរ។ តើខ្ញុំអាចមិនពិនិត្យពិច័យអ្នកបានយ៉ាងដូចម្ដេចទៅ? ប្រសិនបើខ្ញុំមិនពិនិត្យពិច័យទេ វានឹងអយុត្តិធម៌សម្រាប់ខ្ញុំហើយ។ ប្រសិនបើខ្ញុំមិនពិនិត្យពិច័យទេ ខ្ញុំនឹងមិនទទួលខុសត្រូវចំពោះគោលដៅ អនាគត និងវាសនារបស់ខ្ញុំឡើយ។ ខ្ញុំត្រូវតែពិនិត្យពិច័យឱ្យដល់ទីបញ្ចប់»។ សូម្បីតែសព្វថ្ងៃនេះ បន្ទាប់ពីការពិនិត្យពិច័យទាំងអស់របស់ពួកគេ ក៏ពួកគេនៅតែមិនប្រាកដប្រជាដដែល៖ «តើបុគ្គលនេះពិតជាព្រះគ្រីស្ទមែនឬ? តើគាត់ពិតជាព្រះដែលយកកំណើតជាមនុស្សមែនឬ? វាមិនសូវច្បាស់ទេ។ ទោះជាយ៉ាងណាក៏ដោយ មនុស្សជាច្រើនកំពុងដើរតាមគាត់ ហើយស្ថានភាពនៃការផ្សាយដំណឹងល្អគឺមានសង្ឃឹមគួរសម។ មើលទៅដូចជាដំណឹងល្អអាចនឹងផ្សាយកាន់តែទូលំទូលាយ ដូច្នេះ ខ្ញុំមិនគួរបណ្ដោយឱ្យខ្លួនឯងត្រូវគេទុកចោលឡើយ។ ប៉ុន្តែ ខ្ញុំនៅតែត្រូវបន្តពិនិត្យពិច័យគាត់ដដែល»។ ពួកគេមិនអាចកែប្រែបានឡើយ។

ពួកទទឹងនឹងព្រះគ្រីស្ទមានសារជាតិនិស្ស័យទុច្ចរិត ដូច្នេះ ពួកគេមិនដែលបញ្ឈប់ការពិនិត្យពិច័យរបស់ពួកគេឡើយ។ នៅក្នុងអង្គការ ឬសហគមន៍របស់អ្នកគ្មានជំនឿ ពួកគេពិនិត្យពិច័យ និងកេងប្រវ័ញ្ចមនុស្សគ្រប់ប្រភេទ ដោយស្វែងយល់ថាតើថ្នាក់លើរបស់ពួកគេចូលចិត្តអ្វី រកមើលចំណុចខ្សោយរបស់ពួកគេ ហើយបន្ទាប់មកកែសម្រួលសកម្មភាពរបស់ពួកគេ និងតម្រូវតាមចំណូលចិត្តរបស់ថ្នាក់លើ ដើម្បីអែបអបយកចិត្តពួកគេ។ បន្ទាប់ពីចូលមកក្នុងដំណាក់របស់ព្រះជាម្ចាស់ ធម្មជាតិរបស់ពួកគេនៅតែមិនផ្លាស់ប្ដូរដដែល ពួកគេនៅតែបន្តការពិនិត្យពិច័យដដែល។ ពួកគេមិនយល់ថា ការពិនិត្យពិច័យព្រះជាម្ចាស់ មិនមែនជាផ្លូវដែលអ្នកជឿគួរតែដើរតាមឡើយ។ នៅក្នុងការពិនិត្យពិច័យព្រះជាម្ចាស់ ពួកគេនឹងមិនយល់ពីសកម្មភាពរបស់ព្រះជាម្ចាស់ ឬមើលឃើញថាអ្វីៗគ្រប់យ៉ាងដែលព្រះជាម្ចាស់សម្ដែងចេញគឺជាសេចក្ដីពិត ឬយល់ថាសេចក្ដីពិត និងសកម្មភាពទាំងអស់នេះរបស់ព្រះជាម្ចាស់ គឺសម្រាប់សេចក្ដីសង្គ្រោះរបស់មនុស្សជាតិឡើយ។ ពួកទទឹងនឹងព្រះគ្រីស្ទនឹងមិនយល់ពីចំណុចនេះឡើយ។ អ្វីដែលពួកគេមើលឃើញ គឺមានតែរាស្ដ្ររើសតាំងរបស់ព្រះជាម្ចាស់បន្តរងការបៀតបៀន និងការតាមប្រមាញ់របស់សាតាំងប៉ុណ្ណោះ។ ពួកគេគ្រាន់តែសង្កេតមើលមនុស្សអាក្រក់ប្រព្រឹត្តអំពើអាក្រក់ និងបង្កការរំខាននៅក្នុងពួកជំនុំ ព្រមទាំងកម្លាំងរបស់ពួកទទឹងនឹងព្រះគ្រីស្ទនៅក្នុងពិភពសាសនា ដែលបន្តមួលបង្កាច់ និងថ្កោលទោសព្រះជាម្ចាស់ ខណៈដែលព្រះជាម្ចាស់មិនដែលដោះស្រាយរឿងណាមួយក្នុងចំណោមរឿងទាំងនេះឡើយ។ ដូច្នេះ ពួកទទឹងនឹងព្រះគ្រីស្ទនៅតែបន្តប្រកាន់ខ្ជាប់នូវសញ្ញាណ និងការស្រមើស្រមៃផ្ទាល់ខ្លួនរបស់ពួកគេ ដោយបដិសេធយ៉ាងដាច់អហង្ការមិនទទួលយកសេចក្ដីពិតណាមួយដែលព្រះជាម្ចាស់បានសម្ដែងចេញឡើយ។ តើលទ្ធផលគឺជាអ្វី? សញ្ញាណ និងការស្រមើស្រមៃរបស់ពួកគេ ក្លាយជាភស្តុតាងដែលពួកគេយកមកប្រឆាំងនឹងព្រះជាម្ចាស់។ នៅក្នុងក្រសែភ្នែករបស់ពួកទទឹងនឹងព្រះគ្រីស្ទ អ្វីដែលហៅថាភស្តុតាងទាំងនេះ គឺជាមូលហេតុដែលពួកគេមិនជឿ ឬមិនទទួលស្គាល់អត្តសញ្ញាណ និងសារជាតិរបស់ព្រះជាម្ចាស់។ គឺដោយសារតែពួកគេបដិសេធមិនទទួលយកសេចក្ដីពិតហើយ ទើបពួកគេនឹងមិនដែលអាចមើលឃើញសេចក្ដីពិតជាដាច់ខាតដែលបង្កប់នៅក្រោមការពិតទាំងនេះ ជាសេចក្ដីពិតដែលមនុស្សគួរតែយល់ និងដឹង ព្រមទាំងបំណងរបស់ព្រះជាម្ចាស់ឡើយ។ នេះគឺជាលទ្ធផលនៃការពិនិត្យពិច័យរបស់ពួកគេ។ នៅពេលប្រឈមមុខនឹងការពិតទាំងនេះ អ្នកដែលដេញតាមសេចក្ដីពិត ស្រឡាញ់សេចក្ដីពិត និងមានសេចក្ដីជំនឿពិតប្រាកដលើព្រះជាម្ចាស់ អាចទទួលយកអ្វីៗពីព្រះជាម្ចាស់ និងឆ្លើយតបបានយ៉ាងត្រឹមត្រូវ មិនថាមានរឿងអ្វីកើតឡើងនៅក្នុងដំណាក់របស់ព្រះជាម្ចាស់នោះទេ ហើយពួកគេអាចរង់ចាំព្រះជាម្ចាស់ ស្ងប់ចិត្តនៅចំពោះព្រះជាម្ចាស់ និងអធិស្ឋានទៅកាន់ទ្រង់ ស្វែងរកដើម្បីឈ្វេងយល់ពីបំណងរបស់ព្រះជាម្ចាស់ ព្រមទាំងយល់ និងដឹងថា ចេតនាល្អរបស់ព្រះជាម្ចាស់គឺនៅពីក្រោយការកើតឡើងនៃរឿងទាំងអស់នេះ។ ដើម្បីបើកសម្ដែង និងកាត់កាល់មនុស្សអាក្រក់ចេញ ព្រះជាម្ចាស់ធ្វើរឿងជាច្រើនដែលមនុស្សនឹកស្មានមិនដល់។ ក្នុងពេលជាមួយគ្នានេះ ដើម្បីប្រោសរាស្ដ្ររើសតាំងរបស់ព្រះជាម្ចាស់ឱ្យគ្រប់លក្ខណ៍ និងធ្វើឱ្យពួកគេអាចទទួលបានការវែកញែក និងរៀនសូត្រមេរៀន ទ្រង់ក៏ប្រើប្រាស់មនុស្សអាក្រក់ និងអំពើអាក្រក់របស់ពួកគេដើម្បីបម្រើការផងដែរ។ ម្យ៉ាងគឺព្រះជាម្ចាស់បើកសម្ដែង និងកាត់កាល់ពួកគេចេញ ហើយម្យ៉ាងទៀតគឺទ្រង់ធ្វើឱ្យរាស្ដ្ររើសតាំងរបស់ទ្រង់មើលឃើញថាតើរឿងអ្វីខ្លះជារឿងវិជ្ជមាន និងរឿងអ្វីខ្លះជារឿងអវិជ្ជមាន អ្នកណាដែលព្រះជាម្ចាស់សព្វព្រះទ័យ អ្នកណាដែលព្រះជាម្ចាស់ស្អប់ខ្ពើម អ្នកណាដែលត្រូវបានព្រះជាម្ចាស់ជម្រុះចោល និងអ្នកណាដែលទ្រង់ប្រទានពរ។ ទាំងនេះសុទ្ធតែជាមេរៀនដែលរាស្ដ្ររើសតាំងរបស់ព្រះជាម្ចាស់ត្រូវរៀនសូត្រ ជាលទ្ធផលវិជ្ជមានដែលអ្នកដេញតាមសេចក្ដីពិតគួរតែសម្រេចបាន និងជាសេចក្ដីពិតដែលមនុស្សគួរតែយល់។ ទោះជាយ៉ាងណាក៏ដោយ ដោយសារតែសារជាតិនិស្ស័យទុច្ចរិតរបស់ពួកគេ ពួកទទឹងនឹងព្រះគ្រីស្ទនឹងមិនអាចទទួលបានរឿងដ៏មានតម្លៃបំផុតទាំងនេះឡើយ។ ហេតុដូច្នេះហើយ ពួកគេមានសភាពតែមួយគត់ ពោលគឺ ខណៈពេលដែលពួកគេនៅចំពោះព្រះភ័ក្ត្រព្រះជាម្ចាស់ ក្រៅពីការសង្ស័យទ្រង់ ពួកគេតែងតែពិនិត្យពិច័យទ្រង់ជានិច្ច។ សូម្បីតែពួកគេមិនអាចស្វែងយល់ពីរឿងនេះឱ្យដល់ឫសគល់ក៏ដោយ ក៏ពួកគេនៅតែបន្តពិនិត្យពិច័យទ្រង់ដដែល។ ប្រសិនបើអ្នកសួរពួកគេថាតើពួកគេហត់ដែរឬទេ ពួកគេនិយាយថា៖ «មិនហត់ទាល់តែសោះ។ ការពិនិត្យពិច័យព្រះ គឺជារឿងដ៏សប្បាយ គួរឱ្យចាប់អារម្មណ៍ គួរឱ្យចង់ដឹង និងទាក់ទាញណាស់!»។ តើនេះមិនមែនជាពាក្យរបស់អារក្សទេឬអី? ពួកគេមានទឹកមុខរបស់សាតាំង ពួកគេមានសារជាតិធម្មជាតិរបស់ពួកទទឹងនឹងព្រះគ្រីស្ទ។ ពួកគេគ្មានបំណងទទួលយកសេចក្ដីពិត ឬសេចក្ដីសង្គ្រោះរបស់ព្រះជាម្ចាស់ឡើយ ពួកគេមកទីនេះគ្រាន់តែដើម្បីពិនិត្យពិច័យព្រះជាម្ចាស់ប៉ុណ្ណោះ។

គ. ការមានមន្ទិល

បន្ទាប់មក យើងនឹងប្រកបគ្នាអំពីការមានមន្ទិលរបស់ពួកទទឹងនឹងព្រះគ្រីស្ទចំពោះព្រះជាម្ចាស់។ តាមន័យត្រង់ តើការមានមន្ទិលមានន័យដូចម្ដេច? មានការសម្ដែងចេញ ការគិត និងអាកប្បកិរិយាជាក់លាក់មួយចំនួនសម្រាប់ការពិនិត្យពិច័យព្រះជាម្ចាស់ ហើយចំពោះការមានមន្ទិល ក៏មិនខុសគ្នាដែរ។ បន្ទាប់ពីបានពិនិត្យពិច័យព្រះជាម្ចាស់ មនុស្សមួយចំនួននៅតែមិនដឹងថាតើនិស្ស័យរបស់ព្រះជាម្ចាស់ពិតជាអ្វីឱ្យប្រាកដ ឬថាតើព្រះជាម្ចាស់មានអារម្មណ៍បែបណានោះទេ ហើយពួកគេមិនប្រាកដថាតើព្រះជាម្ចាស់ពិតជាមានមែនឬក៏អត់ឡើយ។ ពួកគេកាន់តែមិនអាចកំណត់ថាតើមនុស្សសាមញ្ញម្នាក់នេះគឺជាព្រះគ្រីស្ទ ឬថាតើទ្រង់មានសារជាតិរបស់ព្រះជាម្ចាស់ដែរឬទេនោះឡើយ។ ពួកគេមិនយល់ និងមិនច្បាស់ពីរឿងទាំងនេះទេ។ ក្រោយមក នៅពេលដែលពួកគេមានឱកាសប្រាស្រ័យទាក់ទងជាមួយព្រះជាម្ចាស់ ពួកគេគិតថា៖ «ព្រះគ្រីស្ទបានប្រកបគ្នាជាមួយខ្ញុំអំពីមនុស្សដែលបំពេញភារកិច្ចឱ្យតែរួចពីដៃ តើអាចទេថាមាននរណាម្នាក់បាននិយាយអំពីការដែលខ្ញុំបំពេញភារកិច្ចរបស់ខ្ញុំឱ្យតែរួចពីដៃ ហើយគ្រីស្ទបានដឹងពីរឿងនេះ? តើនេះជាមូលហេតុដែលគាត់លើករឿងនេះមកនិយាយនៅពេលដែលយើងជួបគ្នាឬ? នេះច្បាស់ជាដោយសារតែមាននរណាម្នាក់បានរាយការណ៍ពីខ្ញុំ ហើយបន្ទាប់ពីគ្រីស្ទបានដឹង គាត់ក៏សំដៅមកលើខ្ញុំដើម្បីធ្វើការលាតត្រដាង។ ដោយដឹងថាខ្ញុំជាមនុស្សប្រភេទណា តើគ្រីស្ទនៅតែចូលចិត្តខ្ញុំដែរឬទេ? តើគាត់មានអារម្មណ៍ស្អប់ខ្ពើមខ្ញុំ ឬតើគាត់មើលស្រាលខ្ញុំដែរឬទេ? តើគាត់កំពុងរៀបចំដកហូតតំណែងខ្ញុំឬ?»។ បន្ទាប់ពីរង់ចាំមួយរយៈ និងឃើញថាពួកគេមិនត្រូវបានដកហូតតំណែង ពួកគេក៏គិតថា៖ «ហ៊ូ ខ្ញុំពិតជាភ័យណាស់។ ខ្ញុំគិតថាព្រះគ្រីស្ទប្រហែលជាចិត្តចង្អៀត ប៉ុន្តែគាត់មិនបានធ្វើដូច្នេះទេ។ ពេលនេះ ខ្ញុំអាចធូរចិត្តបានហើយ»។ អ្នកខ្លះអាចនិយាយថា៖ «នៅពេលដែលខ្ញុំជួបជាមួយព្រះគ្រីស្ទកាលពីលើកមុន ខ្ញុំបាននិយាយមិនដឹងរឿង ដូចជាមនុស្សគ្មានការអប់រំ ហើយសម្ដីរបស់ខ្ញុំមិនសូវត្រូវទំនងដែរ។ ខ្ញុំបានលាតត្រដាងពីធាតុពិតរបស់ខ្ញុំ។ តើព្រះគ្រីស្ទនឹងមានចំណាប់អារម្មណ៍មិនល្អចំពោះខ្ញុំដែរឬទេ? តើគាត់នឹងជម្រុះខ្ញុំចោលនៅពេលក្រោយដែរឬទេ? អ្វីៗគឺល្អធម្មតានៅពេលដែលខ្ញុំមិនជួបគាត់ បញ្ហារបស់ខ្ញុំកើតឡើងតែនៅពេលដែលខ្ញុំជួបជាមួយគាត់ប៉ុណ្ណោះ។ ខ្ញុំមិនត្រូវជួបជាមួយគាត់ម្ដងទៀតទេ ខ្ញុំត្រូវតែចៀសវាងគាត់នៅពេលដែលខ្ញុំឃើញគាត់ ហើយនៅឱ្យឆ្ងាយពីគាត់តាមដែលអាចធ្វើទៅបាន ហើយខ្ញុំដាច់ខាតមិនត្រូវមានការទាក់ទង ការប្រាស្រ័យទាក់ទង ឬការទាក់ទងជិតស្និទ្ធជាមួយព្រះគ្រីស្ទឡើយ។ បើមិនដូច្នេះទេ គាត់អាចនឹងមើលស្រាលខ្ញុំ»។ តើគំនិត និងវិធីសាស្ត្រទាំងនេះជាអ្វី? (ការមានមន្ទិល។) ទាំងនេះគឺជាការមានមន្ទិល។ ក៏មានអ្នកដែលនិយាយផងដែរថា៖ «នៅក្នុងការជួបជុំលើកមុន ព្រះជាម្ចាស់ដបានសួរនូវសំណួរសាមញ្ញមួយ ប៉ុន្តែខ្ញុំឆ្លើយមិនបានល្អ ដែលលាតត្រដាងពីចំណុចខ្វះខាតរបស់ខ្ញុំ។ តើព្រះជាម្ចាស់នឹងគិតថាខ្ញុំមិនមានគុណសម្បត្តិល្អ ហើយតើគាត់នឹងមិនបណ្ដុះបណ្ដាលខ្ញុំនៅថ្ងៃខាងមុខទេឬអី? លើកមុន មាននរណាម្នាក់បានលាតត្រដាងពីរឿងដែលខ្ញុំបានធ្វើ ដោយនិយាយថាខ្ញុំល្ងង់ខ្លៅ និងប្រព្រឹត្តដោយមិនបានគិតពិចារណា។ ប្រសិនបើព្រះដឹងពីរឿងនេះ តើគាត់នឹងនៅតែប្រោសខ្ញុំឱ្យគ្រប់លក្ខណ៍នាពេលអនាគតដែរឬទេ? តើឋានៈរបស់ខ្ញុំនៅក្នុងចិត្តរបស់ព្រះជាម្ចាស់គឺជាអ្វី តើវាខ្ពស់ ឬទាប ឧត្ដម ឬអន់ថយ? តើខ្ញុំស្ថិតក្នុងចំណាត់ថ្នាក់មួយណា? នាពេលអនាគត រាល់ពេលដែលខ្ញុំនិយាយជាមួយព្រះជាម្ចាស់ ខ្ញុំត្រូវរៀបចំពាក្យសម្ដីរបស់ខ្ញុំ។ ខ្ញុំមិនអាចនិយាយដោយមិនបានគិតគូរ ឬនិយាយអ្វីក៏ដោយដែលនៅក្នុងចិត្តរបស់ខ្ញុំបានឡើយ។ ខ្ញុំត្រូវតែពិចារណាឱ្យបានច្រើន គិតគូរពីរឿងរ៉ាវឱ្យបានច្រើន ថ្លឹងថ្លែងឱ្យបានច្រើន រៀបចំពាក្យសម្ដីរបស់ខ្ញុំឱ្យបានល្អ ហើយបង្ហាញពីផ្នែកដ៏លេចធ្លោ និងប៉ិនប្រសប់បំផុតរបស់ខ្ញុំឱ្យព្រះគ្រីស្ទឃើញ។ តើវានឹងអស្ចារ្យ និងល្អឥតខ្ចោះយ៉ាងណាទៅ!» នេះក៏ជាការមានមន្ទិលផងដែរ។

ការមានមន្ទិល គឺជាលក្ខណៈពិសេសមួយទៀតនៃនិស្ស័យទុច្ចរិតរបស់ពួកទទឹងនឹងព្រះគ្រីស្ទ។ ក្រៅពីការសង្ស័យ និងការពិនិត្យពិច័យ ពួកទទឹងនឹងព្រះគ្រីស្ទក៏មានការមានមន្ទិលផងដែរ។ និយាយឱ្យខ្លី មិនថាទិដ្ឋភាពណាមួយដែលត្រួតត្រាគំនិតរបស់ពួកគេនោះទេ គ្មានទិដ្ឋភាពណាមួយក្នុងចំណោមនោះដែលមានការពាក់ព័ន្ធនឹងការអនុវត្ត និងការស្វែងរកសេចក្ដីពិតឡើយ។ ដូច្នេះ តើវិធីសាស្ត្រ គំនិត ឬមធ្យោបាយទាំងនេះ អាចបញ្ជាក់ថាសារជាតិនិស្ស័យរបស់ពួកទទឹងនឹងព្រះគ្រីស្ទគឺទុច្ចរិតដែរឬទេ? (មែនហើយ។) មិនថាពួកទទឹងនឹងព្រះគ្រីស្ទកំពុងសង្ស័យព្រះជាម្ចាស់ ពិនិត្យពិច័យព្រះជាម្ចាស់ ឬមានការមានមន្ទិលចំពោះព្រះជាម្ចាស់នោះទេ ទោះក្នុងករណីណាក៏ដោយ ពួកគេតែងតែមិនផ្ដោតលើសេចក្ដីពិត មិនដែលងាកត្រឡប់ក្រោយឡើយ ហើយនៅតែទទូចប្រើវិធីសាស្ត្រទាំងនេះ ដើម្បីពិចារណាពីរឿងរ៉ាវដែលពាក់ព័ន្ធនឹងព្រះជាម្ចាស់ និងប្រព្រឹត្តចំពោះព្រះជាម្ចាស់ ដោយមិនស្វែងរកសេចក្ដីពិតទាល់តែសោះ។ មិនថាសកម្មភាពទាំងនេះអាចធ្វើឱ្យពួកគេហត់នឿយ និងលំបាកយ៉ាងណានោះទេ ពួកគេនៅតែបន្តធ្វើវា និងធ្វើវាម្ដងហើយម្ដងទៀតដោយមិនចេះនឿយហត់ឡើយ។ មិនថាពួកគេបានពិនិត្យពិច័យ ឬមានមន្ទិលចំពោះព្រះជាម្ចាស់អស់រយៈពេលយូរប៉ុនណា ឬថាតើពួកគេទទួលបានលទ្ធផលណាមួយឬក៏អត់នោះទេ ពួកគេនៅតែបន្តដើរតាមផ្លូវនេះដូចពីមុន ដោយបន្តធ្វើបែបនេះ និងធ្វើសកម្មភាពរបស់ពួកគេដដែលៗ។ ពួកគេមិនដែលពិនិត្យពិច័យខ្លួនឯង ដោយគិតថា៖ «តើនេះជាវិធីសាស្ត្រ និងអាកប្បកិរិយាដែលភាវៈដែលព្រះបានបង្កើត គួរតែប្រព្រឹត្តចំពោះព្រះជាម្ចាស់ដែរឬទេ? តើរបៀបដែលខ្ញុំប្រព្រឹត្តចំពោះព្រះជាម្ចាស់នេះមានធម្មជាតិជាអ្វី? តើខ្ញុំកំពុងបញ្ចេញឱ្យឃើញនិស្ស័យប្រភេទណា? តើការប្រព្រឹត្តចំពោះទ្រង់បែបនេះ ស្របតាមសេចក្ដីពិតដែរឬទេ? តើព្រះជាម្ចាស់ស្អប់ខ្ពើមវាដែរឬទេ? ប្រសិនបើខ្ញុំនៅតែបន្តធ្វើរឿងដែលព្រះជាម្ចាស់ស្អប់ខ្ពើម តើលទ្ធផលចុងក្រោយនឹងទៅជាយ៉ាងណា? តើខ្ញុំនឹងត្រូវបានព្រះជាម្ចាស់បោះបង់ និងជម្រុះចោលដែរឬទេ? ដោយសារតែវានឹងមានផលវិបាកអវិជ្ជមាន ហេតុអ្វីបានជាខ្ញុំមិនអាចប្រព្រឹត្ត និងអនុវត្តតាមព្រះបន្ទូល និងសេចក្ដីតម្រូវរបស់ព្រះជាម្ចាស់បាន?» តើពួកគេឆ្លុះបញ្ចាំងពីរឿងទាំងនេះដែរឬទេ? (ទេ ពួកគេមិនធ្វើឡើយ។) ហេតុអ្វីបានជាពួកគេមិនឆ្លុះបញ្ចាំង? ពីព្រោះពួកគេខ្វះមនសិការ និងតម្រិះប្រកបដោយវិចារណញាណនៅក្នុងចរិតលក្ខណៈរបស់ពួកគេ។ ពួកគេមិនមានមនសិការទេ ដូច្នេះ ពួកគេធ្វើសកម្មភាពដែលគ្មានហេតុផល និងមិនសមហេតុផលបែបនេះ ដោយមិនដឹងខ្លួនឡើយ។ ការខ្វះភាពមានវិចារណញាណ ធ្វើឱ្យពួកគេមិនដែលយល់ថាពួកគេជានរណា ឬទីតាំង ទស្សនៈ និងឋានៈដែលពួកគេគួរតែប្រកាន់យកនោះឡើយ។ ពួកគេមិនដែលមានអារម្មណ៍ថា ពួកគេគឺជាមនុស្សធម្មតា ជាមនុស្សពុករលួយ ឬជាពូជពង្ស និងកូនចៅរបស់សាតាំងដែលត្រូវបានព្រះជាម្ចាស់ស្អប់ខ្ពើមនោះទេ។ រឿងដែលមនុស្សគួរតែទទួលយក គឺព្រះបន្ទូលរបស់ព្រះជាម្ចាស់ សេចក្ដីតម្រូវរបស់ព្រះជាម្ចាស់ និងសេចក្ដីពិតដែលព្រះជាម្ចាស់ផ្គត់ផ្គង់ដល់ពួកគេ ពួកគេមិនគួរពិនិត្យពិច័យព្រះជាម្ចាស់ ហាក់ដូចជាពួកគេស្មើនឹងទ្រង់ ហើយសើច និងនិយាយជាមួយព្រះជាម្ចាស់ ហាក់ដូចជាពួកគេកំពុងប្រាស្រ័យទាក់ទងជាមួយមនុស្សម្នាក់ទៀតនោះឡើយ តើទាំងនេះមិនមែនជាអ្វីដែលមនុស្សគ្មានភាពជាមនុស្សនឹងធ្វើទេឬអី? នៅពេលនេះ ចរិតលក្ខណៈរបស់ពួកទទឹងនឹងព្រះគ្រីស្ទត្រូវបានលាតត្រដាង ហើយសារជាតិនិស្ស័យទុច្ចរិតរបស់ពួកទទឹងនឹងព្រះគ្រីស្ទត្រួតត្រាពួកគេ ដែលធ្វើឱ្យពួកគេចូលរួមធ្វើដោយមិនចេះនឿយហត់នូវសកម្មភាពដែលគ្មានតម្លៃ និងគ្មានន័យទាំងនេះ ដែលបង្កគ្រោះថ្នាក់ដល់អ្នកដទៃ និងមិនផ្ដល់ប្រយោជន៍ដល់ពួកគេឡើយ។ ប៉ុន្តែ ពួកគេមិនអាចបោះបង់វាបានឡើយ ពួកគេនៅតែមិនដឹងពីកំហុសនៃផ្លូវនេះ និងធម្មជាតិដែលនៅពីក្រោយសកម្មភាពទាំងនេះដដែល។ មិនថាមានការខិតខំប្រឹងប្រែង ការរងទុក្ខ និងការបរាជ័យប៉ុនណាដែលពាក់ព័ន្ធនឹងរឿងនេះនោះទេ ពួកគេមិនបន្ទោសខ្លួនឯង មិនមានអារម្មណ៍ថាត្រូវចោទប្រកាន់ និងក៏មិនមានអារម្មណ៍ថាខ្លួនជំពាក់អ្វីឡើយ។ ពួកគេទទូចឈរនៅទីតាំងស្មើនឹងព្រះជាម្ចាស់ ថែមទាំងពិនិត្យពិច័យ និងមើលងាយព្រះជាម្ចាស់ពីទីខ្ពស់ ដោយសង្ស័យ និងមានមន្ទិលចំពោះទ្រង់ម្ដងហើយម្ដងទៀត។ មិនថាពួកគេបានជឿលើព្រះជាម្ចាស់អស់រយៈពេលប៉ុន្មានឆ្នាំនោះទេ អាកប្បកិរិយារបស់ពួកគេចំពោះព្រះជាម្ចាស់ និងរបៀបដែលពួកគេប្រព្រឹត្តចំពោះទ្រង់ មិនដែលផ្លាស់ប្ដូរឡើយ។ ប្រសិនបើពួកគេមិនសង្ស័យទ្រង់ទេ ពួកគេពិនិត្យពិច័យទ្រង់ ហើយប្រសិនបើពួកគេមិនពិនិត្យពិច័យទ្រង់ទេ ពួកគេមានការមានមន្ទិលចំពោះទ្រង់។ វាហាក់ដូចជាពួកគេត្រូវបានអារក្សចូល ឬត្រូវគេធ្វើអំពើអ៊ីចឹង ទាំងនេះគឺជាការសម្ដែងចេញមួយចំនួននៃសារជាតិទុច្ចរិតរបស់ពួកទទឹងនឹងព្រះគ្រីស្ទ។ ពួកទទឹងនឹងព្រះគ្រីស្ទគឺទុច្ចរិតពីធម្មជាតិ មនុស្សមួយចំនួនដែលមិនអាចមើលធ្លុះដល់សារជាតិរបស់ពួកទទឹងនឹងព្រះគ្រីស្ទ អាចនឹងនិយាយថា៖ «តើអ្នកមិនអាចចៀសវាងពីការពិនិត្យពិច័យព្រះជាម្ចាស់បានទេឬអី? តើអ្នកមិនអាចឈប់សង្ស័យទ្រង់បានទេឬអី? តើអ្នកមិនអាចឈប់មានការមានមន្ទិលចំពោះទ្រង់បានទេឬអី? ប្រសិនបើអ្នកឈប់ធ្វើរឿងទាំងនេះ អ្នកនឹងអាចយល់ពីសេចក្ដីពិត ប្រព្រឹត្តចំពោះព្រះជាម្ចាស់ក្នុងនាមជាព្រះជាម្ចាស់ បង្កើតសេចក្ដីជំនឿពិតប្រាកដលើព្រះជាម្ចាស់ និងក្លាយជាម្នាក់ក្នុងចំណោមរាស្ដ្ររបស់ព្រះជាម្ចាស់ដោយស្របច្បាប់។ អ្នកនឹងមានឱកាសក្លាយជាភាវៈដែលព្រះបានបង្កើតដែលស្របតាមស្ដង់ដា ហើយតើពេលនោះ អ្នកនឹងមិនស័ក្ដិសមនឹងឈ្មោះជាម្នាក់ក្នុងចំណោមរាស្ដ្ររើសតាំងម្នាក់របស់ព្រះជាម្ចាស់ទេឬអី? តើវានឹងអស្ចារ្យយ៉ាងណាទៅ!» ទោះជាយ៉ាងណាក៏ដោយ ពួកទទឹងនឹងព្រះគ្រីស្ទតបតវិញថា៖ «ខ្ញុំមិនល្ងង់បែបនេះទេ។ តើការក្លាយជាភាវៈដែលព្រះបានបង្កើតដែលស្របតាមស្ដង់ដា មានប្រយោជន៍អ្វីទៅ? នោះគឺគួរឱ្យធុញណាស់។ វាគួរឱ្យចាប់អារម្មណ៍តែនៅពេលដែលខ្ញុំសង្ស័យ ពិនិត្យពិច័យ និងមានការមានមន្ទិលចំពោះព្រះប៉ុណ្ណោះ!» ការសម្ដែងចេញរបស់ពួកទទឹងនឹងព្រះគ្រីស្ទនេះ គឺដូចជាអ្វីដែលនាគដ៏ធំមានសម្បុរក្រហមនិយាយថា៖ «ការប្រយុទ្ធជាមួយមនុស្សដទៃ និងជាមួយស្ថានសួគ៌ គឺជាប្រភពនៃភាពសប្បាយរីករាយដែលគ្មានទីបញ្ចប់»។ នេះគឺជានិយមន័យដ៏ត្រឹមត្រូវ និងជាការឆ្លុះបញ្ចាំងពិតប្រាកដនៃសារជាតិធម្មជាតិទុច្ចរិតរបស់ពួកទទឹងនឹងព្រះគ្រីស្ទ។ សរុបមក ពួកទទឹងនឹងព្រះគ្រីស្ទគឺទុច្ចរិតខ្លាំងណាស់ ពួកគេទុច្ចរិតដល់កម្រិតកំពូល។ អ្នកដែលជឿលើព្រះជាម្ចាស់ ប៉ុន្តែបដិសេធទាំងស្រុងមិនទទួលយកសេចក្ដីពិត គឺជាមនុស្សទុច្ចរិត។ មនុស្សជាច្រើនតែងតែចង់ផ្ដល់ឱកាសឱ្យពួកទទឹងនឹងព្រះគ្រីស្ទប្រែចិត្ត ដោយគិតថាពួកគេនឹងប្រែចិត្តនៅថ្ងៃណាមួយ តើការលើកឡើងនេះត្រឹមត្រូវដែរឬទេ? ដូចពាក្យចាស់ពោលថា៖ «ខ្លាមិនអាចប្ដូរឆ្នូតរបស់វាបានទេ» និង «ខ្លារខិនមិនអាចប្ដូរអុចៗរបស់វាបានឡើយ»។ ហេតុដូច្នេះហើយ អ្នកមិនអាចប្រើស្ដង់ដា និងវិធីសាស្ត្រដែលប្រើចំពោះមនុស្ស មកប្រើចំពោះពួកទទឹងនឹងព្រះគ្រីស្ទ ឬដាក់ការទាមទារលើពួកគេបានឡើយ។ ពួកគេគឺបែបនេះឯង។ ប្រសិនបើពួកគេមិនពិនិត្យពិច័យ ឬសង្ស័យព្រះជាម្ចាស់ទេ ឬប្រសិនបើពួកគេមិនមានការមានមន្ទិលចំពោះទ្រង់ទេ ពួកគេមានអារម្មណ៍មិនស្រួល ពីព្រោះពួកគេត្រូវបានគ្រប់គ្រងដោយធម្មជាតិទុច្ចរិតរបស់ពួកគេ។

ឃ. ការប្រុងប្រយ័ត្នការពារខ្លួន

បន្ទាប់មក យើងនឹងប្រកបគ្នាអំពីការប្រុងប្រយ័ត្នការពារខ្លួន។ ពួកទទឹងនឹងព្រះគ្រីស្ទមានគំនិត និងទស្សនៈមួយដ៏លេចធ្លោ និងច្បាស់លាស់បំផុត។ ពួកគេនិយាយថា៖ «មនុស្សមិនត្រូវបណ្ដោយឱ្យព្រះជាម្ចាស់គ្រប់គ្រង ឬមានអធិបតេយ្យភាពលើវាសនារបស់ពួកគេឡើយ ប្រសិនបើព្រះជាម្ចាស់គ្រប់គ្រងលើវាសនារបស់មនុស្សម្នាក់ នោះបុគ្គលនោះនឹងអស់ផ្លូវហើយ។ មនុស្សត្រូវតែជាអ្នកគ្រប់គ្រងលើខ្លួនឯង ដើម្បីឱ្យពួកគេអាចទទួលបានសុភមង្គល និងដើម្បីឱ្យពួកគេអាចហូប ផឹក និងសប្បាយដោយមិនបាច់បារម្ភ។ ព្រះជាម្ចាស់មិនឱ្យមនុស្សហូប ផឹក និងសប្បាយទេ ទ្រង់មិនឱ្យពួកគេរស់នៅបានសុខឡើយ ទ្រង់គ្រាន់តែធ្វើឱ្យមនុស្សរងទុក្ខលំបាកប៉ុណ្ណោះ។ ហេតុដូច្នេះហើយ យើងត្រូវគ្រប់គ្រងលើសុភមង្គលផ្ទាល់ខ្លួនរបស់យើង យើងមិនអាចផ្ញើវាសនារបស់យើងលើព្រះជាម្ចាស់ ឬរង់ចាំអ្វីៗគ្រប់យ៉ាងដោយអសកម្ម ឬបណ្ដោយឱ្យព្រះជាម្ចាស់រៀបចំ បំភ្លឺ និងដឹកនាំយើងឡើយ យើងមិនអាចធ្វើជាមនុស្សបែបនោះបានទេ។ យើងមានសិទ្ធិមនុស្ស មានសិទ្ធិធ្វើសកម្មភាពដោយស្វ័យភាព និងមានឆន្ទៈសេរី។ យើងមិនចាំបាច់រាយការណ៍អ្វីៗគ្រប់យ៉ាងប្រាប់ព្រះជាម្ចាស់ និងស្វែងរកពីព្រះជាម្ចាស់លើគ្រប់បញ្ហាទាំងអស់ឡើយ។ ការធ្វើបែបនោះនឹងធ្វើឱ្យយើងមើលទៅដូចជាអសមត្ថភាពខ្លាំងណាស់ មានតែមនុស្សល្ងង់ទេដែលធ្វើបែបនោះ!» តើពួកគេកំពុងធ្វើអ្វី? (ប្រុងប្រយ័ត្នការពារខ្លួនពីព្រះជាម្ចាស់។) មនុស្សមួយចំនួននិយាយថា៖ «ត្រូវប្រយ័ត្ននៅពេលដែលអ្នកស្បថនៅចំពោះព្រះជាម្ចាស់ ត្រូវគិតឱ្យបានម៉ត់ចត់អំពីពាក្យសម្ដីរបស់អ្នក។ នៅពេលមនុស្សធ្វើសកម្មភាព ស្ថានសួគ៌កំពុងតែមើល!» អ្នកខ្លះអធិស្ឋានថា៖ «ឱព្រះជាម្ចាស់អើយ ខ្ញុំសូមលះបង់ជីវិត និងភាពជាយុវវ័យរបស់ខ្ញុំថ្វាយទ្រង់ ខ្ញុំនឹងមិនរកគូស្រករ ឬរៀបការឡើយ»។ ប៉ុន្តែ បន្ទាប់ពីនិយាយបែបនេះហើយ ពួកគេក៏ស្ដាយក្រោយ ដោយគិតថា៖ «តើព្រះជាម្ចាស់នឹងធ្វើឱ្យពាក្យសម្ដីរបស់ខ្ញុំក្លាយជាការពិតឬ? ចុះបើខ្ញុំពិតជាត្រូវការគូស្រករ ឬចង់រៀបការវិញ? តើព្រះជាម្ចាស់នឹងដាក់ទោសខ្ញុំឬ? នេះយ៉ាប់ហើយ!» ចាប់ពីពេលនោះមក ពួកគេក៏ធ្លាក់ទឹកចិត្ត និងគ្មានក្ដីអំណរ ដោយគេចវេះពីមនុស្សភេទផ្ទុយ និងខ្លាចការដាក់ទោស។ តើពួកគេកំពុងធ្វើអ្វី? (ប្រុងប្រយ័ត្នការពារខ្លួនពីព្រះជាម្ចាស់។) មនុស្សមួយប្រភេទទៀតនិយាយថា៖ «ការលះបង់ខ្លួនដើម្បីព្រះជាម្ចាស់ មិនមែនជារឿងងាយស្រួល ឬសាមញ្ញឡើយ។ អ្នកត្រូវតែមានផែនការបម្រុង អ្នកត្រូវតែរៀបចំផ្លូវចេញសម្រាប់ខ្លួនឯង មុននឹងលះបង់ខ្លួនដើម្បីព្រះជាម្ចាស់។ បើមិនដូច្នេះទេ នៅពេលដែលអ្នកអស់ធនធាន ព្រះជាម្ចាស់នឹងមិនមើលថែអ្នកឡើយ! ការលះបង់ខ្លួនដើម្បីព្រះជាម្ចាស់ គឺជារឿងរបស់អ្នក ចំណែកឯការដែលព្រះជាម្ចាស់មានអធិបតេយ្យភាពលើអ្វីៗទាំងអស់ គឺជារឿងមួយផ្សេងទៀត។ ព្រះជាម្ចាស់មានអធិបតេយ្យភាពលើអ្វីៗទាំងអស់ តើទ្រង់នឹងមើលថែមនុស្សតូចតាចដូចជាអ្នកដែរឬទេ? ព្រះជាម្ចាស់មើលថែតែរឿងធំៗប៉ុណ្ណោះ ទ្រង់មិនខ្វល់ពីរឿងតូចតាចទាំងនេះឡើយ។ ហេតុដូច្នេះហើយ អ្នកត្រូវតែគិតគូរ និងរៀបចំផ្លូវចេញរបស់អ្នក ប្រសិនបើព្រះជាម្ចាស់លែងត្រូវការអ្នកនៅពេលក្រោយ ហើយបញ្ជូនអ្នកចេញ នោះទ្រង់នឹងមិនបង្ហាញក្ដីមេត្តាដល់អ្នកឡើយ»។ តើនេះជាគំនិតបែបណា? (ការប្រុងប្រយ័ត្នការពារខ្លួនពីព្រះជាម្ចាស់។) មនុស្សពិតជាចេះគិតគូរដើម្បីផលប្រយោជន៍ខ្លួនឯងណាស់។ អ្នកខ្លះ បន្ទាប់ពីក្លាយជាអ្នកដឹកនាំ ពួកគេបានលះបង់តម្លៃខ្លះៗ ហើយពិតជាបានលះបង់ខ្លួនបន្តិចបន្តួចមែន ប៉ុន្តែដោយសារតែភាពជាមនុស្សអាក្រក់ និស្ស័យគួរឱ្យស្អប់ខ្ពើម និងនិស្ស័យនៃពួកទទឹងនឹងព្រះគ្រីស្ទដែលពួកគេមាន ពួកគេបាននាំមកនូវការខាតបង់យ៉ាងច្រើនដល់ដំណាក់របស់ព្រះជាម្ចាស់។ ជាលទ្ធផល ពួកគេត្រូវបានបញ្ជូនចេញ។ ក្រោយមក ពួកគេរៀនប្រព្រឹត្តខ្លួនឱ្យបានល្អ និងមិនបញ្ចេញមុខមាត់ ដោយមិននិយាយប្រាប់នរណាម្នាក់ពីក្នុងចិត្តឡើយ ហើយនិយាយថា៖ «កាលពីមុន ខ្ញុំតែងតែបើកចិត្តប្រាប់អ្នកដទៃ ដូច្នេះ មនុស្សគ្រប់គ្នាដឹងពីស្ថានភាពពិតរបស់ខ្ញុំ ប៉ុន្តែបន្ទាប់មក មាននរណាម្នាក់បានរាយការណ៍ពីខ្ញុំទៅដំណាក់របស់ព្រះជាម្ចាស់ ហើយខ្ញុំក៏ត្រូវបានបញ្ជូនចេញ។ ដូច្នេះ ពេលនេះ ខ្ញុំត្រូវតែរៀនបិទខ្លួនឯងពីអ្នកដទៃ លាក់បាំងខ្លួនឯង ព្រមទាំងការពារ និងថែរក្សាខ្លួនឯង។ ខ្ញុំត្រូវតែប្រុងប្រយ័ត្នក្នុងការបើកចិត្តនិយាយប្រាប់អ្នកដទៃ ហើយខ្ញុំមិនគួរបើកចិត្តនិយាយប្រាប់សូម្បីតែព្រះជាម្ចាស់ក៏ដោយ។ ខ្ញុំលែងជឿថាព្រះជាម្ចាស់គឺជាសេចក្ដីពិត ថាទ្រង់ស្មោះត្រង់ទៀតហើយ។ ខ្ញុំរឹតតែមិនទុកចិត្តបងប្អូនប្រុសស្រីទៅទៀត។ គ្មាននរណាម្នាក់ស័ក្ដិសមនឹងទទួលបានការទុកចិត្តពីខ្ញុំឡើយ សូម្បីតែសមាជិកគ្រួសារ ឬសាច់ញាតិរបស់ខ្ញុំក៏ដោយ ចុះទម្រាំតែអ្នកដែលដេញតាមសេចក្ដីពិតនោះ»។ តើពួកគេកំពុងធ្វើអ្វី? (ពួកគេកំពុងប្រុងប្រយ័ត្នការពារខ្លួន។) នៅពេលដែលពួកទទឹងនឹងព្រះគ្រីស្ទឆ្លងកាត់ការលួសកាត់ ការបរាជ័យ ការដួលរលំ និងត្រូវបានលាតត្រដាង ពួកគេបូកសរុបរឿងនេះ ហើយបង្កើតបានជាពាក្យសម្ដីមួយឃ្លាថា៖ «កុំមានបំណងធ្វើបាបអ្នកដទៃឱ្យសោះ ប៉ុន្តែត្រូវតែប្រុងប្រយ័ត្នការពារខ្លួនជានិច្ចពីការធ្វើបាបដែលពួកគេអាចនឹងធ្វើមកលើអ្នក»។ តាមពិតទៅ ពួកគេបានធ្វើបាបអ្នកដទៃយ៉ាងច្រើន ហើយនៅទីបញ្ចប់ ពួកគេបន្លំខ្លួន និងបង្កើតទស្សនៈខុសទំនងនេះឡើង។ បន្ទាប់ពីជឿលើព្រះជាម្ចាស់អស់រយៈពេលជាច្រើនឆ្នាំ និងឆ្លងកាត់ការបរាជ័យ និងឧបសគ្គជាច្រើន ព្រមទាំងការលាតត្រដាង និងការលួសកាត់របស់ព្រះជាម្ចាស់ ក្នុងកាលៈទេសៈធម្មតា មនុស្សគួរតែឆ្លុះបញ្ចាំង និងស្គាល់ខ្លួនឯងតាមរយៈមេរៀននៃការបរាជ័យទាំងនេះ ដោយស្វែងរកសេចក្ដីពិតដើម្បីដោះស្រាយបញ្ហា និងរកឱ្យឃើញមូលហេតុនៃការបរាជ័យ និងការជំពប់ដួលរបស់ពួកគេនៅក្នុងព្រះបន្ទូលរបស់ព្រះជាម្ចាស់ ក៏ដូចជាផ្លូវនៃការអនុវត្តដែលពួកគេគួរតែដើរតាម។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមិនធ្វើបែបនេះឡើយ។ បន្ទាប់ពីភ្លាត់ស្នៀត និងបរាជ័យជាច្រើនលើកច្រើនសា ពួកគេបង្កើនអាកប្បកិរិយារបស់ពួកគេ ការសង្ស័យរបស់ពួកគេអំពីព្រះជាម្ចាស់កើនឡើងកាន់តែច្រើន និងកាន់តែធ្ងន់ធ្ងរ ការពិនិត្យពិច័យរបស់ពួកគេលើព្រះជាម្ចាស់កាន់តែខ្លាំងក្លា ការមានមន្ទិលរបស់ពួកគេលើព្រះជាម្ចាស់កាន់តែជ្រាលជ្រៅ ហើយដូចគ្នានេះដែរ ចិត្តរបស់ពួកគេពោរពេញទៅដោយការប្រុងប្រយ័ត្នការពារខ្លួនពីព្រះជាម្ចាស់។ ការប្រុងប្រយ័ត្នការពារខ្លួនរបស់ពួកគេ ពោរពេញទៅដោយការរអ៊ូរទាំ កំហឹង ការប្រឆាំង និងការខឹងសម្បា ហើយពួកគេថែមទាំងបង្កើតការបដិសេធ ការវិនិច្ឆ័យ និងការថ្កោលទោសព្រះជាម្ចាស់ បន្ដិចម្ដងៗទៀតផង។ តើពួកគេមិនស្ថិតក្នុងគ្រោះថ្នាក់កាន់តែខ្លាំងទេឬអី? (មែនហើយ។)

ដោយវិនិច្ឆ័យតាមអាកប្បកិរិយារបស់ពួកទទឹងនឹងព្រះគ្រីស្ទចំពោះព្រះជាម្ចាស់ ចំពោះមជ្ឈដ្ឋាន និងមនុស្ស ព្រឹត្តិការណ៍ និងរបស់ផ្សេងៗដែលត្រូវបានព្រះជាម្ចាស់រៀបចំ ចំពោះការបើកសម្ដែង និងសេចក្ដីប្រៀនប្រដៅរបស់ព្រះជាម្ចាស់ចំពោះពួកគេ និងរឿងផ្សេងៗទៀត តើពួកគេមានបំណងស្វែងរកសេចក្ដីពិតសូម្បីតែបន្ដិចដែរឬទេ? តើពួកគេមានបំណងចុះចូលនឹងព្រះជាម្ចាស់សូម្បីតែបន្ដិចដែរឬទេ? តើពួកគេមានសេចក្ដីជំនឿសូម្បីតែបន្តិចថា រឿងទាំងអស់នេះមិនមែនជារឿងចៃដន្យទេ ប៉ុន្តែស្ថិតនៅក្រោមអធិបតេយ្យភាពរបស់ព្រះជាម្ចាស់ដែរឬទេ? តើពួកគេមានការយល់ដឹង និងការជ្រាបដឹងនេះដែរឬទេ? ជាក់ស្ដែងណាស់ថា ពួកគេគ្មានទេ។ គេអាចនិយាយបានថា ឫសគល់នៃការប្រុងប្រយ័ត្នការពារខ្លួនរបស់ពួកគេ គឺកើតចេញពីការសង្ស័យរបស់ពួកគេអំពីព្រះជាម្ចាស់។ គេក៏អាចនិយាយបានដែរថា ឫសគល់នៃការមានមន្ទិលរបស់ពួកគេលើព្រះជាម្ចាស់ គឺកើតចេញពីការសង្ស័យរបស់ពួកគេអំពីព្រះជាម្ចាស់។ លទ្ធផលដែលកើតចេញពីការពិនិត្យពិច័យរបស់ពួកគេលើព្រះជាម្ចាស់ ធ្វើឱ្យពួកគេកាន់តែមានមន្ទិលលើព្រះជាម្ចាស់ ហើយក្នុងពេលជាមួយគ្នានេះ ពួកគេកាន់តែប្រុងប្រយ័ត្នការពារខ្លួនពីព្រះជាម្ចាស់។ ដោយវិនិច្ឆ័យតាមគំនិត និងទស្សនៈផ្សេងៗដែលកើតចេញពីការគិតរបស់ពួកទទឹងនឹងព្រះគ្រីស្ទ ព្រមទាំងវិធីសាស្ត្រ និងឥរិយាបថផ្សេងៗដែលកើតចេញពីការត្រួតត្រានៃគំនិត និងទស្សនៈទាំងនេះ មនុស្សទាំងនេះពិតជាគ្មានវិចារណញ្ញាណទាល់តែសោះ ពួកគេមិនអាចយល់ពីសេចក្ដីពិត ពួកគេមិនអាចបង្កើតសេចក្ដីជំនឿពិតប្រាកដលើព្រះជាម្ចាស់ ពួកគេមិនអាចជឿ និងទទួលស្គាល់យ៉ាងពេញលេញពីវត្តមានរបស់ព្រះជាម្ចាស់ ហើយពួកគេមិនអាចជឿ និងទទួលស្គាល់ថាព្រះជាម្ចាស់មានអធិបតេយ្យភាពលើភាវៈទាំងអស់ដែលព្រះបានបង្កើត ថាទ្រង់មានអធិបតេយ្យភាពលើអ្វីៗទាំងអស់ឡើយ។ ទាំងអស់នេះគឺដោយសារតែសារជាតិនិស្ស័យទុច្ចរិតរបស់ពួកគេ។

ថ្ងៃទី១៩ ខែធ្នូ ឆ្នាំ២០២០


សេចក្ដីអធិប្បាយទីប្រាំមួយ៖ ការសង្ខេបអំពីចរិតលក្ខណៈរបស់ពួកទទឹងនឹងព្រះគ្រីស្ទ និងសារជាតិនិស្ស័យរបស់ពួកគេ (ផ្នែកទីបី)

III. សារជាតិនិស្ស័យរបស់ពួកទទឹងនឹងព្រះគ្រីស្ទ

ក. ភាពទុច្ចរិត

២. អ្វីដែលពួកទទឹងនឹងព្រះគ្រីស្ទធ្វើចំពោះព្រះជាម្ចាស់

ក្នុងអំឡុងពេលនៃការជួបជុំលើកមុន ពួកយើងបានប្រកបគ្នា និងសង្ខេបជាចម្បងអំពីសារជាតិនិស្ស័យរបស់ពួកទទឹងនឹងព្រះគ្រីស្ទ ដោយជ្រើសរើសលក្ខណៈបីចេញពីនិស្ស័យទាំងប្រាំមួយរបស់មនុស្សជាតិដែលពុករលួយ មកវែកញែក។ លក្ខណៈទាំងបីនេះគឺ ការស្អប់ខ្ពើមសេចក្ដីពិត ភាពកាចសាហាវ និងភាពទុច្ចរិត។ កាលពីលើកមុន ពួកយើងបានប្រកបគ្នាអំពីភាពទុច្ចរិត ហើយតាមរយៈការវែកញែកអំពីការសម្ដែងចេញដ៏ទុច្ចរិតរបស់ពួកទទឹងនឹងព្រះគ្រីស្ទ ពោលគឺ គំនិតរបស់ពួកគេពោរពេញទៅដោយសេចក្ដីអាក្រក់ពេញមួយថ្ងៃ នោះពួកយើងបានសម្គាល់ឃើញពួកទទឹងនឹងព្រះគ្រីស្ទ និងបានបញ្ជាក់ពីសារជាតិនិស្ស័យដ៏ទុច្ចរិតរបស់ពួកគេ តាមរយៈការសម្ដែងចេញទាំងនេះ។ ពួកយើងកំពុងវែកញែកការពិតដែលថា គំនិតរបស់ពួកគេពោរពេញទៅដោយសេចក្ដីអាក្រក់ពេញមួយថ្ងៃ ពីទិដ្ឋភាពពីរយ៉ាង៖ ទីមួយ តើមានអ្វីខ្លះនៅក្នុងគំនិតរបស់ពួកគេ នៅពេលដែលពួកគេប្រព្រឹត្តចំពោះអ្នកដទៃ តើវិធីសាស្ត្រ និងការសម្ដែងចេញអ្វីខ្លះនៃសារជាតិពុករលួយរបស់ពួកគេដែលពួកគេសម្ដែងចេញ។ ទីពីរ តើមានអ្វីខ្លះនៅក្នុងគំនិតរបស់ពួកគេអំពីព្រះជាម្ចាស់។ ពួកយើងបានបញ្ចប់ការប្រកបគ្នារួចរាល់ហើយ អំពីរបៀបដែលពួកគេប្រព្រឹត្តចំពោះមនុស្ស។ ចំពោះគំនិត សញ្ញាណ ទស្សនៈ និងការជំរុញចិត្តដែលពួកទទឹងនឹងព្រះគ្រីស្ទមានចំពោះព្រះជាម្ចាស់ ហើយសូម្បីតែសកម្មភាពដែលពួកគេបានកំណត់ទុកជាមុនក្នុងគំនិតថានឹងធ្វើចំពោះព្រះជាម្ចាស់ផងនោះ ពួកយើងបានប្រកបគ្នាខ្លះៗអំពីរឿងនេះកាលពីលើកមុន៖ ឧទាហរណ៍ ការសង្ស័យ ការពិនិត្យពិច័យ និងអ្វីផ្សេងទៀត? (ការមានមន្ទិល និងការប្រុងប្រយ័ត្នការពារខ្លួន។) ការសង្ស័យ ការពិនិត្យពិច័យ ការមានមន្ទិល និងការប្រុងប្រយ័ត្នការពារខ្លួន។ ឥឡូវនេះ ចូរពួកយើងប្រកបគ្នាអំពីការដែលពួកទទឹងនឹងព្រះគ្រីស្ទល្បងលព្រះជាម្ចាស់។

ង. ការល្បងល

តើការល្បងលមានការសម្ដែងចេញអ្វីខ្លះ? តើវិធីសាស្ត្រ ឬគំនិតណាខ្លះដែលសម្ដែងចេញនូវសភាព ឬសារជាតិនៃការល្បងល? (ប្រសិនបើខ្ញុំបានប្រព្រឹត្តអំពើរំលង ឬបានធ្វើអំពើអាក្រក់អ្វីមួយ ខ្ញុំតែងតែចង់ស្ទាបស្ទង់ព្រះជាម្ចាស់ ទាមទារចម្លើយឱ្យបានច្បាស់លាស់ និងចង់ដឹងថាតើខ្ញុំនឹងមានលទ្ធផល ឬគោលដៅល្អដែរឬទេ។) នេះគឺពាក់ព័ន្ធនឹងគំនិត។ ដូច្នេះ ជាទូទៅ នៅពេលដែលនរណាម្នាក់និយាយ ឬធ្វើសកម្មភាព ឬនៅពេលដែលពួកគេប្រឈមមុខនឹងរឿងអ្វីមួយ តើការសម្ដែងចេញមួយណាជារបស់ពួកគេដែលជាការល្បងល? ប្រសិនបើនរណាម្នាក់បានប្រព្រឹត្តអំពើរំលង ហើយមានអារម្មណ៍ថា ព្រះជាម្ចាស់ប្រហែលជានឹកចាំ ឬថ្កោលទោសអំពើរំលងរបស់ពួកគេ ហើយពួកគេផ្ទាល់មិនប្រាកដក្នុងចិត្ត ដោយមិនដឹងថា តើព្រះជាម្ចាស់ពិតជានឹងថ្កោលទោសពួកគេឬក៏អត់នោះទេ ពួកគេក៏គិតរកវិធីមួយដើម្បីល្បងលមើលថា អាកប្បកិរិយាពិតប្រាកដរបស់ព្រះជាម្ចាស់គឺបែបណា។ ពួកគេចាប់ផ្ដើមដោយការអធិស្ឋាន ហើយប្រសិនបើគ្មានការស្រាយបំភ្លឺ ឬការបំភ្លឺទេ ពួកគេគិតចង់បោះបង់ចោលទាំងស្រុងនូវវិធីសាស្ត្រនៃការដេញតាមពីមុនរបស់ពួកគេ។ ពីមុន ពួកគេតែងតែធ្វើរឿងរ៉ាវនានាឱ្យតែរួចពីដៃ ដោយចំណាយកម្លាំងរបស់ពួកគេត្រឹមតែ ៣០%ប៉ុណ្ណោះ ត្រង់កន្លែងដែលពួកគេអាចប្រើ៥០% ឬប្រើត្រឹម១០% ត្រង់កន្លែងដែលពួកគេអាចប្រើ៣០%។ ឥឡូវនេះ ប្រសិនបើពួកគេអាចប្រើកម្លាំងរបស់ពួកគេ៥០% ពួកគេនឹងប្រើកម្លាំង៥០%។ ពួកគេទទួលយកការងារកខ្វក់ ឬការងារហត់នឿយដែលអ្នកដទៃគេចវេះ ដោយតែងតែធ្វើវាមុនអ្នកដទៃជានិច្ច ហើយធ្វើឱ្យប្រាកដថា បងប្អូនប្រុសស្រីភាគច្រើនបានឃើញការងារនោះ។ អ្វីដែលសំខាន់ជាងនេះទៅទៀតនោះ ពួកគេចង់ដឹងថា តើព្រះជាម្ចាស់ទតមើលរឿងនេះយ៉ាងដូចម្ដេច ហើយថាតើអំពើរំលងរបស់ពួកគេអាចត្រូវបានលោះវិញដែរឬទេ។ នៅពេលប្រឈមមុខនឹងការលំបាក ឬរឿងដែលមនុស្សភាគច្រើនមិនអាចជម្នះបាន ពួកគេចង់ដឹងថា តើព្រះជាម្ចាស់នឹងធ្វើអ្វី ថាតើទ្រង់នឹងបំភ្លឺ និងណែនាំពួកគេដែរឬទេ។ ប្រសិនបើពួកគេអាចមានអារម្មណ៍ដឹងពីវត្តមានរបស់ព្រះជាម្ចាស់ និងការអនុគ្រោះដ៏ពិសេសរបស់ទ្រង់ ពួកគេជឿថា ព្រះជាម្ចាស់មិនបាននឹកចាំ ឬថ្កោលទោសអំពើរំលងរបស់ពួកគេឡើយ ដែលនេះបញ្ជាក់ថា អំពើរំលងនោះអាចត្រូវបានអត់ទោសឱ្យ។ ប្រសិនបើពួកគេលះបង់ខ្លួនបែបនេះ និងបង់តម្លៃបែបនេះ ប្រសិនបើអាកប្បកិរិយារបស់ពួកគេផ្លាស់ប្ដូរយ៉ាងខ្លាំង ប៉ុន្តែពួកគេនៅតែមិនទទួលអារម្មណ៍ពីវត្តមានរបស់ព្រះជាម្ចាស់ ហើយពិតជាមិនមានអារម្មណ៍ដឹងពីភាពខុសប្លែកណាមួយដែលអាចសម្គាល់ឃើញបានធៀបនឹងពីមុនឡើយ នោះវាអាចទៅរួចដែលថា ព្រះជាម្ចាស់បានថ្កោលទោសអំពើរំលងពីមុនរបស់ពួកគេ ហើយលែងត្រូវការពួកគេទៀតហើយ។ ដោយសារព្រះជាម្ចាស់លែងត្រូវការពួកគេ ពួកគេនឹងមិនខិតខំប្រឹងប្រែងខ្លាំងដល់ថ្នាក់នោះទៀតទេ នៅពេលដែលពួកគេបំពេញភារកិច្ចរបស់ខ្លួននៅថ្ងៃអនាគត។ ប្រសិនបើព្រះជាម្ចាស់នៅតែត្រូវការពួកគេ មិនថ្កោលទោសពួកគេ ហើយប្រសិនបើពួកគេនៅតែមានសេចក្ដីសង្ឃឹមថានឹងទទួលបានព្រះពរ នោះពួកគេនឹងបញ្ចេញភាពស្មោះត្រង់ខ្លះៗក្នុងការបំពេញភារកិច្ចរបស់ខ្លួន។ តើការសម្ដែងចេញ និងគំនិតទាំងនេះ ជាទម្រង់នៃការល្បងលដែរឬទេ? តើនេះជាវិធីសាស្ត្រជាក់លាក់មួយមែនទេ? (មែនហើយ។) អម្បាញ់មិញនេះ អ្នករាល់គ្នាគ្រាន់តែបានលើកឡើងពីទិដ្ឋភាពទ្រឹស្ដីមួយប៉ុណ្ណោះ ប៉ុន្តែអ្នករាល់គ្នាមិនបាននិយាយលម្អិតជាក់លាក់អំពីការសម្ដែងចេញនៃការល្បងលព្រះជាម្ចាស់ និងថាតើពួកគេមានវិធីសាស្ត្រ ព្រមទាំងផែនការជាក់ស្ដែងអ្វីខ្លះនៅក្នុងចិត្តរបស់ពួកគេចំពោះរឿងនេះទេ ហើយក៏មិនបានលាតត្រដាងថាតើទស្សនៈ និងសភាពរបស់ពួកទទឹងនឹងព្រះគ្រីស្ទមានលក្ខណៈបែបណា នៅពេលដែលពួកគេប្រព្រឹត្តិសកម្មភាពនេះដែរ។

មនុស្សមួយចំនួនតែងតែខ្វះចំណេះដឹង ឬបទពិសោធណាមួយអំពីសព្វានុភាពរបស់ព្រះជាម្ចាស់ និងការពិនិត្យពិច័យរបស់ទ្រង់ទៅលើជម្រៅនៃដួងចិត្តរបស់មនុស្ស។ ពួកគេក៏ខ្វះការយល់ដឹងពិតប្រាកដអំពីការពិនិត្យពិច័យរបស់ព្រះជាម្ចាស់ទៅលើដួងចិត្តមនុស្សផងដែរ ដូច្នេះ ជាធម្មតា ពួកគេពោរពេញទៅដោយការសង្ស័យអំពីរឿងនេះ។ ទោះបីជានៅក្នុងបំណងប្រាថ្នាផ្ទាល់ខ្លួនរបស់ពួកគេ ពួកគេចង់ជឿថា ព្រះជាម្ចាស់ពិនិត្យពិច័យទៅដល់ជម្រៅនៃដួងចិត្តមនុស្សក៏ដោយ ក៏ពួកគេខ្វះភស្តុតាងដែលបញ្ជាក់យ៉ាងច្បាស់លាស់ដែរ។ ជាលទ្ធផល ពួកគេគ្រោងធ្វើរឿងមួយចំនួននៅក្នុងចិត្តរបស់ពួកគេ ហើយក្នុងពេលជាមួយគ្នានោះ ក៏ចាប់ផ្ដើមអនុវត្ត និងធ្វើរឿងទាំងនោះ។ នៅពេលដែលពួកគេអនុវត្តរឿងទាំងនោះ ពួកគេបន្តសង្កេតមើលថាតើ ព្រះជាម្ចាស់ពិតជាជ្រាបអំពីរឿងទាំងនេះដែរឬទេ ថាតើរឿងទាំងនោះនឹងត្រូវបានលាតត្រដាងដែរឬទេ ហើយប្រសិនបើពួកគេនៅស្ងៀម តើមាននរណាម្នាក់អាចដឹងពីរឿងនេះបានដែរឬទេ ឬថាតើព្រះជាម្ចាស់អាចបើកសម្ដែងរឿងនេះ តាមរយៈបរិយាកាសជាក់លាក់ណាមួយដែរឬទេ។ ជាការពិតណាស់ មនុស្សធម្មតាអាចមានភាពមិនប្រាកដប្រជាខ្លះៗ មិនតិចក៏ច្រើន អំពីសព្វានុភាពរបស់ព្រះជាម្ចាស់ និងការពិនិត្យពិច័យរបស់ទ្រង់ទៅលើជម្រៅនៃដួងចិត្តរបស់មនុស្ស ប៉ុន្តែពួកទទឹងនឹងព្រះគ្រីស្ទមិនមែនគ្រាន់តែមិនប្រាកដប្រជានោះទេ គឺពួកគេពោរពេញទៅដោយការសង្ស័យ និងមានការប្រុងប្រយ័ត្នការពារខ្លួនយ៉ាងពេញទំហឹងចំពោះព្រះជាម្ចាស់ ក្នុងពេលតែមួយ។ ហេតុដូច្នេះហើយ ពួកគេបង្កើតវិធីសាស្ត្រជាច្រើនដើម្បីល្បងលព្រះជាម្ចាស់។ ដោយសារតែពួកគេសង្ស័យលើការពិនិត្យពិច័យរបស់ព្រះជាម្ចាស់ទៅលើដួងចិត្តរបស់មនុស្ស ហើយលើសពីនេះទៅទៀត ពួកគេបដិសេធការពិតដែលថា ព្រះជាម្ចាស់ពិនិត្យពិច័យដួងចិត្តមនុស្ស នោះពួកគេតែងតែគិតអំពីរឿងមួយចំនួន។ បន្ទាប់មក ដោយមានការភ័យខ្លាចបន្តិចបន្តួច ឬអារម្មណ៍រន្ធត់ខ្លះដែលមិនអាចពន្យល់បាន ពួកគេលួចផ្សព្វផ្សាយគំនិតទាំងនេះជាសម្ងាត់ ដោយបំភាន់មនុស្សមួយចំនួន។ ក្នុងពេលជាមួយគ្នានេះ ពួកគេបន្តបញ្ចេញអំណះអំណាង និងគំនិតរបស់ពួកគេបន្តិចម្ដងៗ។ នៅពេលដែលពួកគេបញ្ចេញអំណះអំណាង និងគំនិតទាំងនោះ ពួកគេចាំមើលថាតើ ព្រះជាម្ចាស់នឹងរារាំង ឬលាតត្រដាងអាកប្បកិរិយាបែបនេះរបស់ពួកគេដែរឬទេ។ ប្រសិនបើទ្រង់លាតត្រដាង ឬកំណត់លក្ខណៈអាកប្បកិរិយានេះ ពួកគេប្រញាប់ដកខ្លួនថយយ៉ាងលឿន ដោយផ្លាស់ប្ដូរទៅរកវិធីសាស្ត្រមួយផ្សេងទៀត។ ប្រសិនបើមើលទៅហាក់ដូចជាគ្មាននរណាម្នាក់ដឹងអំពីរឿងនេះ ហើយគ្មាននរណាម្នាក់អាចមើលធ្លុះពួកគេ ឬមើលឃើញចិត្តគំនិតខាងក្នុងរបស់ពួកគេទេ នោះពួកគេកាន់តែជឿជាក់យ៉ាងពេញទំហឹងនៅក្នុងចិត្តរបស់ពួកគេថា វិចារណញាណរបស់ពួកគេគឺត្រឹមត្រូវ ហើយចំណេះដឹងរបស់ពួកគេអំពីព្រះជាម្ចាស់គឺត្រឹមត្រូវ។ តាមទស្សនៈរបស់ពួកគេ ការពិនិត្យពិច័យរបស់ព្រះជាម្ចាស់ទៅលើដួងចិត្តរបស់មនុស្ស ជាមូលដ្ឋាន គឺមិនមានឡើយ។ តើនេះជាវិធីសាស្ត្រប្រភេទអ្វី? នេះគឺជាវិធីសាស្ត្រនៃការល្បងល។

ដោយសារតែនិស្ស័យរបស់ពួកគេដែលមានភាពទុច្ចរិតពីធម្មជាតិ ពួកទទឹងនឹងព្រះគ្រីស្ទមិនដែលនិយាយ ឬធ្វើសកម្មភាពដោយត្រង់ៗឡើយ។ ពួកគេមិនដោះស្រាយរឿងរ៉ាវដោយអាកប្បកិរិយាស្មោះត្រង់ និងភាពស្មោះសរ ឬនិយាយដោយប្រើពាក្យសម្ដីស្មោះត្រង់ និងធ្វើសកម្មភាពដោយអាកប្បកិរិយាអស់ពីចិត្តនោះទេ។ គ្មានអ្វីដែលពួកគេនិយាយ ឬធ្វើដោយត្រង់ៗឡើយ ផ្ទុយទៅវិញ គឺមានលក្ខណៈបញ្ឆិតបញ្ឆៀង និងលាក់លៀម ហើយពួកគេមិនដែលបញ្ចេញគំនិត ឬការជំរុញចិត្តរបស់ពួកគេដោយផ្ទាល់ឡើយ។ ពីព្រោះពួកគេជឿថា ប្រសិនបើពួកគេបញ្ចេញគំនិត ឬការជំរុញចិត្តទាំងនោះ ពួកគេនឹងត្រូវបានគេយល់យ៉ាងច្បាស់ និងមើលធ្លុះ ហើយមហិច្ឆិតា និងបំណងប្រាថ្នារបស់ពួកគេនឹងត្រូវបានលាតត្រដាងឱ្យឃើញច្បាស់ ព្រមទាំងពួកគេនឹងមិនត្រូវបានគេមើលឃើញក្នុងចំណោមអ្នកដទៃថាជាមនុស្សខ្ពង់ខ្ពស់ ឬថ្លៃថ្នូរ ឬត្រូវបានអ្នកដទៃគោរពកោតសរសើរ និងថ្វាយបង្គំឡើយ។ ហេតុនេះ ពួកគេតែងតែព្យាយាមបិទបាំង និងលាក់កំបាំងនូវការជំរុញចិត្ត និងបំណងប្រាថ្នាដ៏មិនគប្បីរបស់ពួកគេ។ ដូច្នេះ តើពួកគេនិយាយ និងធ្វើសកម្មភាពដោយរបៀបណា? ពួកគេប្រើប្រាស់វិធីសាស្ត្រផ្សេងៗ។ ដូចដែលមានពាក្យមួយឃ្លាក្នុងចំណោមអ្នកមិនជឿថា «ស្ទាបស្ទង់មើលស្ថានការណ៍» ពួកទទឹងនឹងព្រះគ្រីស្ទក៏អនុវត្តវិធីសាស្ត្រស្រដៀងគ្នានេះដែរ។ នៅពេលដែលពួកគេចង់ធ្វើអ្វីមួយ ហើយពួកគេមានទស្សនៈ ឬអាកប្បកិរិយាណាមួយ ពួកគេមិនដែលបញ្ចេញវាដោយផ្ទាល់ឡើយ ផ្ទុយទៅវិញ ពួកគេប្រើវិធីសាស្ត្រមួយចំនួន ដូចជាវិធីសាស្ត្រលាក់លៀម វិធីសាស្ត្រសាកសួរ ឬការល្បូងសួរមនុស្សឱ្យបញ្ចេញរឿងរ៉ាវ ដើម្បីប្រមូលព័ត៌មានដែលពួកគេចង់បាន។ ដោយសារតែនិស្ស័យទុច្ចរិតរបស់ពួកគេ ពួកទទឹងនឹងព្រះគ្រីស្ទមិនដែលស្វែងរកសេចក្ដីពិតឡើយ ហើយពួកគេក៏មិនចង់យល់ពីសេចក្ដីពិតដែរ។ ក្ដីកង្វល់តែមួយគត់របស់ពួកគេ គឺកេរ្តិ៍ឈ្មោះ លាភសក្ការៈ និងឋានៈផ្ទាល់ខ្លួនរបស់ពួកគេប៉ុណ្ណោះ។ ពួកគេចូលរួមក្នុងសកម្មភាពដែលអាចផ្ដល់ឱ្យពួកគេនូវកេរ្តិ៍ឈ្មោះ លាភសក្ការៈ និងឋានៈ ដោយគេចវេះពីសកម្មភាពណាដែលមិនផ្ដល់របស់ទាំងនេះ។ ពួកគេស្វាហាប់នឹងទទួលយកសកម្មភាពដែលទាក់ទងនឹងកេរ្តិ៍ឈ្មោះ ឋានៈ ការលេចធ្លោ និងសិរីរុងរឿង ខណៈពេលដែលគេចវេះពីរឿងដែលការពារកិច្ចការរបស់ពួកជំនុំ ឬអាចធ្វើឱ្យអ្នកដទៃអាក់អន់ចិត្ត។ ហេតុដូច្នេះហើយ ពួកទទឹងនឹងព្រះគ្រីស្ទមិនចូលទៅដោះស្រាយរឿងណាមួយដោយអាកប្បកិរិយានៃការស្វែងរកឡើយ ផ្ទុយទៅវិញ ពួកគេប្រើវិធីសាស្ត្រនៃការល្បងលដើម្បីស្ទាបស្ទង់មើល ហើយបន្ទាប់មកទើបសម្រេចចិត្តថាតើត្រូវបន្តឬយ៉ាងណា។ ពួកទទឹងនឹងព្រះគ្រីស្ទ គឺមានល្បិចកល និងទុច្ចរិតយ៉ាងដូច្នេះឯង។ ឧទាហរណ៍ នៅពេលដែលពួកគេចង់ដឹងថា តើពួកគេជាមនុស្សប្រភេទណានៅក្នុងព្រះនេត្ររបស់ព្រះជាម្ចាស់ ពួកគេមិនវាយតម្លៃខ្លួនឯងតាមរយៈព្រះបន្ទូលរបស់ព្រះជាម្ចាស់ ដោយការស្គាល់ខ្លួនឯងនោះទេ។ ផ្ទុយទៅវិញ ពួកគេដើរសាកសួរ និងស្ដាប់រកអត្ថន័យបង្កប់ ដោយសង្កេតមើលសំនៀង និងអាកប្បកិរិយារបស់អ្នកដឹកនាំ និងខាងលើ ហើយស្វែងរកក្នុងព្រះបន្ទូលរបស់ព្រះជាម្ចាស់ ដើម្បីមើលថាតើព្រះជាម្ចាស់កំណត់លទ្ធផលរបស់មនុស្សដូចជាពួកគេយ៉ាងដូចម្ដេច។ ពួកគេប្រើប្រាស់ផ្លូវ និងវិធីសាស្ត្រទាំងនេះ ដើម្បីមើលថាតើពួកគេស្ថិតនៅកន្លែងណានៅក្នុងព្រះដំណាក់របស់ព្រះជាម្ចាស់ និងស្វែងយល់ថាតើលទ្ធផលនាពេលអនាគតរបស់ពួកគេនឹងទៅជាយ៉ាងណា។ តើការធ្វើបែបនេះមិនមានធម្មជាតិនៃការល្បងលខ្លះទេឬ? ឧទាហរណ៍ បន្ទាប់ពីមនុស្សមួយចំនួនត្រូវបានលួសកាត់ ជំនួសឱ្យការពិនិត្យពិច័យថាតើហេតុអ្វីបានជាពួកគេត្រូវបានលួសកាត់ និងពិនិត្យពិច័យពីនិស្ស័យពុករលួយ និងកំហុសដែលពួកគេបានបញ្ចេញក្នុងអំឡុងពេលនៃសកម្មភាពរបស់ពួកគេ ព្រមទាំងថាតើពួកគេគួរតែស្វែងរកទិដ្ឋភាពណាខ្លះនៃសេចក្ដីពិត ដើម្បីស្គាល់ខ្លួនឯង និងកែតម្រូវកំហុសពីមុនរបស់ពួកគេ ពួកគេបែរជាធ្វើឱ្យអ្នកដទៃមានចំណាប់អារម្មណ៍ក្លែងក្លាយអំពីពួកគេ ដោយប្រើមធ្យោបាយប្រយោលដើម្បីស្វែងយល់ពីអាកប្បកិរិយាពិតប្រាកដរបស់ខាងលើចំពោះពួកគេទៅវិញ។ ឧទាហរណ៍ បន្ទាប់ពីត្រូវបានលួសកាត់ ពួកគេប្រញាប់លើកឡើងនូវបញ្ហាមិនសំខាន់មួយ ដើម្បីស្វែងរកពីខាងលើ ដើម្បីមើលថាតើខាងលើមានសំនៀងបែបណា ពួកចង់មើលថាតើខាងលើមានការអត់ធ្មត់ដែរឬទេ ថាតើបញ្ហាដែលពួកគេកំពុងស្វែងរកនឹងត្រូវបានឆ្លើយតបយ៉ាងយកចិត្តទុកដាក់ដែរឬទេ ថាតើខាងលើនឹងប្រកាន់យកអាកប្បកិរិយាទន់ភ្លន់ជាងមុនចំពោះពួកគេដែរឬទេ ថាតើខាងលើនឹងប្រគល់ភារកិច្ចឱ្យពួកគេដែរឬទេ ថាតើខាងលើនៅតែផ្ដល់តម្លៃដល់ពួកគេដែរឬទេ ហើយថាតើខាងលើពិតជាគិតយ៉ាងណាអំពីកំហុសដែលពួកគេបានប្រព្រឹត្តពីមុន។ វិធីសាស្ត្រទាំងអស់នេះ គឺជាប្រភេទនៃការល្បងល។ សរុបមក នៅពេលដែលពួកគេប្រឈមមុខនឹងស្ថានភាពបែបនេះ ហើយបង្ហាញការសម្ដែងចេញទាំងនេះ តើមនុស្សដឹងនៅក្នុងចិត្តរបស់ពួកគេដែរឬទេ? (មែនហើយ ពួកគេដឹង។) ដូច្នេះ នៅពេលដែលអ្នករាល់គ្នាដឹង ហើយអ្នករាល់គ្នាចង់ធ្វើរឿងទាំងនេះ តើអ្នករាល់គ្នាដោះស្រាយវាយ៉ាងដូចម្ដេច? ទីមួយ នៅកម្រិតសាមញ្ញបំផុត តើអ្នកអាចបះបោរប្រឆាំងនឹងខ្លួនឯងបានដែរឬទេ? មនុស្សមួយចំនួនយល់ថា វាជារឿងលំបាកក្នុងការបះបោរប្រឆាំងនឹងខ្លួនឯងនៅពេលដល់ពេលត្រូវធ្វើ។ ពួកគេគិតពិចារណាថា៖ «ទុកវាចោលសិនចុះ លើកនេះវាពាក់ព័ន្ធនឹងព្រះពរ និងលទ្ធផលរបស់ខ្ញុំ។ ខ្ញុំមិនអាចបះបោរប្រឆាំងនឹងខ្លួនឯងបានទេ។ ចាំលើកក្រោយចុះ»។ នៅពេលលើកក្រោយមកដល់ ហើយពួកគេជួបប្រទះម្ដងទៀតនូវបញ្ហាដែលពាក់ព័ន្ធនឹងព្រះពរ និងលទ្ធផលរបស់ពួកគេ ពួកគេនៅតែយល់ថាខ្លួនឯងមិនអាចបះបោរប្រឆាំងនឹងខ្លួនឯងបានដដែល។ បុគ្គលបែបនេះមានមនសិការ ហើយទោះបីជាពួកគេមិនមានសារជាតិនិស្ស័យរបស់ពួកទទឹងនឹងព្រះគ្រីស្ទក៏ដោយ ក៏វានៅតែជាបញ្ហាគួរឱ្យព្រួយបារម្ភ និងមានគ្រោះថ្នាក់ខ្លាំងសម្រាប់ពួកគេដែរ។ ម្យ៉ាងវិញទៀត ពួកទទឹងនឹងព្រះគ្រីស្ទតែងតែមានគំនិតទាំងនេះ ហើយរស់នៅក្នុងសភាពបែបនេះ ប៉ុន្តែពួកគេមិនដែលបះបោរប្រឆាំងនឹងខ្លួនឯងឡើយ ពីព្រោះពួកគេខ្វះមនសិការ។ ទោះបីមាននរណាម្នាក់លាតត្រដាង និងលួសកាត់ពួកគេ ដោយចង្អុលបង្ហាញពីសភាពរបស់ពួកគេក៏ដោយ ក៏ពួកគេនៅតែបន្ត ហើយដាច់ខាតមិនបះបោរប្រឆាំងនឹងខ្លួនឯងឡើយ ហើយពួកគេក៏មិនស្អប់ខ្លួនឯងដោយសាររឿងនេះ ឬបោះបង់ និងដោះស្រាយសភាពនេះដែរ។ បន្ទាប់ពីពួកទទឹងនឹងព្រះគ្រីស្ទមួយចំនួនត្រូវបានដកហូតតំណែង ពួកគេគិតថា៖ «ការត្រូវបានដកហូតតំណែង ហាក់ដូចជាជារឿងធម្មតាទេ ប៉ុន្តែវាមានអារម្មណ៍ថាគួរឱ្យអាម៉ាស់ខ្លះដែរ។ ទោះបីជាវាមិនមែនជារឿងសំខាន់ក៏ដោយ ក៏មានរឿងសំខាន់មួយដែលខ្ញុំមិនអាចបោះបង់បានដែរ។ ប្រសិនបើខ្ញុំត្រូវបានដកហូតតំណែង តើនោះមានន័យថា ព្រះដំណាក់របស់ព្រះនឹងលែងបណ្ដុះបណ្ដាលខ្ញុំទៀតហើយមែនទេ? ដូច្នេះ តើខ្ញុំនឹងក្លាយជាមនុស្សប្រភេទណានៅក្នុងព្រះនេត្ររបស់ព្រះជាម្ចាស់? តើខ្ញុំនៅតែមានសង្ឃឹមដែរឬទេ? តើខ្ញុំនៅតែមានប្រយោជន៍អ្វីទៀតនៅក្នុងដំណាក់របស់ព្រះជាម្ចាស់?» ពួកគេគិតពិចារណាអំពីរឿងនេះ ហើយក៏រៀបគម្រោងមួយឡើងថា៖ «ខ្ញុំមានប្រាក់មួយម៉ឺនយន់នៅក្នុងដៃ ហើយឥឡូវនេះគឺជាពេលដែលត្រូវប្រើវាហើយ។ ខ្ញុំនឹងថ្វាយប្រាក់មួយម៉ឺនយន់នេះជាតង្វាយ ហើយចាំមើលថាតើអាកប្បកិរិយារបស់ខាងលើចំពោះខ្ញុំអាចផ្លាស់ប្ដូរខ្លះដែរឬទេ ហើយថាតើពួកគេអាចអនុគ្រោះដល់ខ្ញុំខ្លះដែរឬទេ។ ប្រសិនបើដំណាក់របស់ព្រះជាម្ចាស់ទទួលយកប្រាក់នេះ នោះមានន័យថាខ្ញុំនៅតែមានសង្ឃឹម។ ប្រសិនបើបដិសេធប្រាក់នេះ នោះបញ្ជាក់ថាខ្ញុំគ្មានសង្ឃឹមទេ ហើយខ្ញុំនឹងរៀបចំផែនការផ្សេងទៀត»។ តើនេះជាវិធីសាស្ត្រប្រភេទអ្វី? នេះគឺជាការល្បងល។ សរុបមក ការល្បងលគឺជាការសម្ដែងចេញដ៏ច្បាស់លាស់គួរសមនៃសារជាតិនិស្ស័យនៃភាពទុច្ចរិត។ មនុស្សប្រើប្រាស់មធ្យោបាយផ្សេងៗដើម្បីទទួលបានព័ត៌មានដែលពួកគេចង់បាន ទទួលបានភាពប្រាកដប្រជា ហើយបន្ទាប់មកទើបទទួលបានភាពស្ងប់ចិត្ត។ មានវិធីជាច្រើនដើម្បីល្បងល ដូចជាការប្រើពាក្យសម្ដីដើម្បីបញ្ឆោតសួរយករឿងរ៉ាវពីព្រះជាម្ចាស់ ការប្រើប្រាស់រឿងរ៉ាវផ្សេងៗដើម្បីល្បងលទ្រង់ ការគិត និងពិចារណារឿងរ៉ាវចុះឡើងនៅក្នុងចិត្តរបស់ពួកគេ។ តើវិធីសាស្ត្រណាដែលអ្នករាល់គ្នាប្រើជាទូទៅបំផុត ដើម្បីល្បងលព្រះជាម្ចាស់? (ជួនកាល នៅពេលអធិស្ឋានទៅកាន់ព្រះជាម្ចាស់ ខ្ញុំពិនិត្យមើលអាកប្បកិរិយារបស់ព្រះជាម្ចាស់ចំពោះខ្ញុំ និងមើលថាតើខ្ញុំមានសេចក្ដីសុខសាន្តនៅក្នុងចិត្តដែរឬទេ។ ខ្ញុំប្រើវិធីសាស្ត្រនេះដើម្បីល្បងលព្រះជាម្ចាស់។) វិធីសាស្ត្រនេះត្រូវបានគេប្រើប្រាស់យ៉ាងទូទៅគួរសម។ វិធីសាស្ត្រមួយទៀតគឺ ការមើលថាតើខ្លួនមានអ្វីត្រូវនិយាយ ក្នុងអំឡុងពេលនៃការប្រកបគ្នានៅក្នុងការជួបជុំឬអត់ ថាតើព្រះជាម្ចាស់ផ្ដល់នូវការបំភ្លឺ ឬការស្រាយបំភ្លឺដែរឬទេ ហើយប្រើប្រាស់វាដើម្បីល្បងលថាតើព្រះជាម្ចាស់នៅតែគង់ជាមួយពួកគេដែរឬទេ ថាតើទ្រង់នៅតែស្រឡាញ់ពួកគេដែរឬទេ។ ម្យ៉ាងទៀត ក្នុងអំឡុងពេលនៃការបំពេញភារកិច្ចរបស់ខ្លួន ពួកគេមើលថាតើព្រះជាម្ចាស់បំភ្លឺ ឬណែនាំពួកគេដែរឬទេ ថាតើពួកគេមានគំនិត គំនិតយោបល់ ឬការយល់ដឹងដ៏ពិសេសណាមួយដែរឬទេ ដោយប្រើប្រាស់រឿងទាំងនេះដើម្បីល្បងលថាតើព្រះជាម្ចាស់មានអាកប្បកិរិយាបែបណាចំពោះពួកគេ។ វិធីសាស្ត្រទាំងអស់នេះ ត្រូវបានប្រើជាទូទៅគួរសម។ មានអ្វីផ្សេងទៀតទេ? (ប្រសិនបើខ្ញុំបានប្ដេជ្ញាចិត្តចំពោះព្រះជាម្ចាស់ក្នុងការអធិស្ឋាន ប៉ុន្តែមិនបានបំពេញវា ខ្ញុំពិនិត្យអង្កេតមើលថាតើព្រះជាម្ចាស់នឹងប្រព្រឹត្តចំពោះខ្ញុំស្របតាមសម្បថដែលខ្ញុំបានស្បថដែរឬទេ។) នេះក៏ជាប្រភេទមួយដែរ។ មិនថាមនុស្សប្រើវិធីសាស្ត្រអ្វីដើម្បីប្រព្រឹត្តចំពោះព្រះជាម្ចាស់នោះទេ ប្រសិនបើពួកគេមានអារម្មណ៍ថាមានកំហុសក្នុងមនសិការចំពោះរឿងនេះ ហើយបន្ទាប់មកបានស្គាល់ពីសកម្មភាព និងនិស្ស័យទាំងនេះ ព្រមទាំងអាចកែប្រែបានទាន់ពេល នោះបញ្ហាមិនសំខាន់ប៉ុន្មានទេ នេះគឺជានិស្ស័យពុករលួយធម្មតា។ ទោះជាយ៉ាងណាក៏ដោយ ប្រសិនបើនរណាម្នាក់អាចធ្វើបែបនេះដោយជាប់លាប់ និងរឹងទទឹង ទោះបីពួកគេដឹងថាវាខុស ហើយព្រះជាម្ចាស់ស្អប់ខ្ពើមវាក៏ដោយ ក៏នៅតែបន្តធ្វើវា ដោយមិនដែលបះបោរប្រឆាំងនឹងវា ឬបោះបង់វាឡើយ នេះគឺជាសារជាតិរបស់ពួកទទឹងនឹងព្រះគ្រីស្ទ។ សារជាតិនិស្ស័យរបស់ពួកទទឹងនឹងព្រះគ្រីស្ទគឺខុសពីមនុស្សធម្មតា នៅត្រង់ថា ពួកគេមិនដែលឆ្លុះបញ្ចាំងពីខ្លួនឯង ឬស្វែងរកសេចក្ដីពិតឡើយ ប៉ុន្តែតែងតែប្រើប្រាស់វិធីសាស្ត្រផ្សេងៗដោយជាប់លាប់ និងរឹងទទឹង ដើម្បីល្បងលព្រះជាម្ចាស់ ល្បងលអាកប្បកិរិយារបស់ទ្រង់ចំពោះមនុស្ស សេចក្ដីសន្និដ្ឋានរបស់ទ្រង់ចំពោះបុគ្គលម្នាក់ និងថាតើទ្រង់មានព្រះតម្រិះ និង គំនិតយោបល់បែបណាចំពោះអតីតកាល បច្ចុប្បន្នកាល និងអនាគតកាលរបស់មនុស្សម្នាក់។ ពួកគេមិនដែលស្វែងរកបំណងព្រះហឫទ័យរបស់ព្រះជាម្ចាស់ ឬសេចក្ដីពិតឡើយ ហើយជាពិសេសគឺមិនស្វែងរករបៀបចុះចូលនឹងសេចក្ដីពិត ដើម្បីសម្រេចបាននូវការផ្លាស់ប្ដូរនិស្ស័យរបស់ពួកគេនោះទេ។ គោលបំណងនៅពីក្រោយសកម្មភាពទាំងអស់របស់ពួកគេ គឺដើម្បីស្ទាបស្ទង់ព្រះតម្រិះ និងគំនិតយោបល់របស់ព្រះជាម្ចាស់។ នេះគឺជាពួកទទឹងនឹងព្រះគ្រីស្ទ។ និស្ស័យរបស់ពួកទទឹងនឹងព្រះគ្រីស្ទ គឺទុច្ចរិតយ៉ាងច្បាស់។ នៅពេលដែលពួកគេធ្វើសកម្មភាពទាំងនេះ ហើយបង្ហាញការសម្ដែងចេញទាំងនេះ ពួកគេមិនមានអារម្មណ៍ថាមានកំហុស ឬវិប្បដិសារីសូម្បីបន្តិចឡើយ។ សូម្បីតែពួកគេភ្ជាប់រឿងទាំងនេះទៅនឹងខ្លួនឯងក៏ដោយ ក៏ពួកគេមិនបង្ហាញការប្រែចិត្ត ឬបំណងចង់ឈប់ឡើយ ប៉ុន្តែនៅតែបន្តតាមរបៀបរបស់ពួកគេដដែល។ នៅក្នុងការប្រព្រឹត្តរបស់ពួកគេចំពោះព្រះជាម្ចាស់ អាកប្បកិរិយារបស់ពួកគេ និងវិធីសាស្ត្ររបស់ពួកគេ គឺវាច្បាស់ណាស់ថា ពួកគេចាត់ទុកព្រះជាម្ចាស់ជាគូបដិបក្ខរបស់ពួកគេ។ នៅក្នុងគំនិត និងទស្សនៈរបស់ពួកគេ គឺគ្មានគំនិត ឬអាកប្បកិរិយាណាមួយនៃការស្គាល់ព្រះជាម្ចាស់ ការស្រឡាញ់ព្រះជាម្ចាស់ ការចុះចូលនឹងព្រះជាម្ចាស់ ឬការកោតខ្លាចព្រះជាម្ចាស់ឡើយ។ ពួកគេគ្រាន់តែចង់ទទួលបានព័ត៌មានដែលពួកគេចង់បានពីព្រះជាម្ចាស់ ហើយប្រើប្រាស់វិធីសាស្ត្រ និងមធ្យោបាយផ្ទាល់ខ្លួនរបស់ពួកគេ ដើម្បីកំណត់ឱ្យដឹងច្បាស់ពីអាកប្បកិរិយាដ៏ជាក់លាក់របស់ព្រះជាម្ចាស់ចំពោះពួកគេ និងការកំណត់របស់ទ្រង់ចំពោះពួកគេប៉ុណ្ណោះ។ អ្វីដែលធ្ងន់ធ្ងរជាងនេះទៅទៀតនោះគឺថា ទោះបីជាពួកគេផ្ទៀងផ្ទាត់វិធីសាស្ត្រផ្ទាល់ខ្លួនរបស់ពួកគេជាមួយនឹងព្រះបន្ទូលនៃការលាតត្រដាងរបស់ព្រះជាម្ចាស់ក៏ដោយ ហើយទោះបីជាពួកគេមានការយល់ដឹងសូម្បីតែបន្តិចថា អាកប្បកិរិយានេះត្រូវបានព្រះជាម្ចាស់ស្អប់ខ្ពើម និងមិនមែនជាអ្វីដែលមនុស្សគួរធ្វើក៏ដោយ ក៏ពួកគេនឹងមិនបោះបង់វាឡើយ។

កាលពីមុន មានបទប្បញ្ញត្តិមួយនៅក្នុងដំណាក់របស់ព្រះជាម្ចាស់គឺ៖ ចំពោះអ្នកដែលត្រូវបានបណ្ដេញចេញ ឬដកចេញ ប្រសិនបើពួកគេបង្ហាញការប្រែចិត្តពិតប្រាកដនៅពេលក្រោយ ហើយនៅតែបន្តអានព្រះបន្ទូលរបស់ព្រះជាម្ចាស់ ផ្សាយដំណឹងល្អ និងធ្វើបន្ទាល់ថ្វាយព្រះជាម្ចាស់ ដោយប្រែចិត្តពិតប្រាកដ នោះពួកគេអាចត្រូវបានទទួលឱ្យចូលក្នុងពួកជំនុំវិញ។ ចៃដន្យមានមនុស្សម្នាក់ដែលបំពេញតាមលក្ខខណ្ឌទាំងនេះ បន្ទាប់ពីត្រូវបានដកចេញ ហើយពួកជំនុំបានចាត់នរណាម្នាក់ឱ្យទៅរកគាត់ ប្រកបគ្នាជាមួយគាត់ និងប្រាប់គាត់ថា គាត់ត្រូវបានទទួលឱ្យចូលក្នុងពួកជំនុំវិញហើយ។ ពេលឮដូច្នេះ គាត់មានសេចក្ដីត្រេកអរជាខ្លាំង ប៉ុន្តែគាត់បានគិតពិចារណាថា៖ «តើការទទួលឱ្យចូលវិញនេះពិតប្រាកដមែន ឬក៏មានបំណងអ្វីបង្កប់នៅពីក្រោយរឿងនេះ? តើព្រះជាម្ចាស់ពិតជាបានឃើញការប្រែចិត្តរបស់ខ្ញុំមែនឬ? តើទ្រង់ពិតជាបានបង្ហាញសេចក្ដី ករុណាដល់ខ្ញុំ និងអត់ទោសឱ្យខ្ញុំមែនឬ? តើសកម្មភាពអតីតកាលរបស់ខ្ញុំ ពិតជាត្រូវបានមើលរំលងមែនឬ?» គាត់មិនជឿទេ ហើយគាត់គិតថា៖ «ទោះបីជាពួកគេចង់ឱ្យខ្ញុំត្រឡប់ចូលពួកជំនុំវិញក៏ដោយ ក៏ខ្ញុំគួរតែទប់ខ្លួន និងមិនយល់ព្រមភ្លាមៗដែរ ខ្ញុំមិនគួរធ្វើខ្លួនហាក់ដូចជាខ្ញុំបានរងទុក្ខយ៉ាងខ្លាំង និងគួរឱ្យអាណិតខ្លាំងណាស់ ក្នុងអំឡុងពេលប៉ុន្មានឆ្នាំនេះ បន្ទាប់ពីត្រូវបានបណ្ដេញចេញនោះទេ។ ខ្ញុំត្រូវរក្សាឫកពាបន្តិច ហើយមិនត្រូវសាកសួរភ្លាមៗបន្ទាប់ពីខ្ញុំត្រូវបានទទួលឱ្យចូលវិញ អំពីកន្លែងដែលខ្ញុំអាចចូលរួមក្នុងជីវិតពួកជំនុំ ឬភារកិច្ចអ្វីដែលខ្ញុំអាចធ្វើបាននោះទេ។ ខ្ញុំមិនអាចបង្ហាញភាពរំភើបខ្លាំងពេកទេ។ ទោះបីជាខ្ញុំមានអារម្មណ៍សប្បាយចិត្តជាពិសេសនៅក្នុងចិត្តក៏ដោយ ក៏ខ្ញុំត្រូវតែរក្សាភាពស្ងប់ស្ងាត់ និងមើលថាតើដំណាក់របស់ព្រះជាម្ចាស់ពិតជាចង់ឱ្យខ្ញុំត្រឡប់ទៅវិញ ឬគ្រាន់តែមិនស្មោះត្រង់ ដើម្បីប្រើប្រាស់ខ្ញុំសម្រាប់កិច្ចការមួយចំនួនប៉ុណ្ណោះ»។ ដោយគិតដូច្នេះ គាត់ក៏និយាយថា៖ «ក្នុងអំឡុងពេលបន្ទាប់ពីខ្ញុំត្រូវបានបណ្ដេញចេញ ខ្ញុំបានឆ្លុះបញ្ចាំង និងដឹងថា កំហុសដែលខ្ញុំបានធ្វើគឺធ្ងន់ធ្ងរពេក។ ការខាតបង់ដែលខ្ញុំបានបង្កដល់ផលប្រយោជន៍ដំណាក់របស់ព្រះជាម្ចាស់ គឺធំធេងណាស់ ហើយខ្ញុំមិនអាចប៉ះប៉ូវវាបានឡើយ។ ខ្ញុំពិតជាអារក្ស និងជាសាតាំងដែលត្រូវព្រះជាម្ចាស់ដាក់បណ្ដាសាមែន។ ទោះជាយ៉ាងណាក៏ដោយ ការឆ្លុះបញ្ចាំងពីខ្លួនឯងរបស់ខ្ញុំនៅតែមិនទាន់ពេញលេញនៅឡើយទេ។ ដោយសារដំណាក់របស់ព្រះជាម្ចាស់ចង់នាំខ្ញុំត្រឡប់ទៅវិញ ខ្ញុំត្រូវហូប និងផឹកព្រះបន្ទូលរបស់ព្រះជាម្ចាស់ឱ្យបានច្រើនជាងនេះ ហើយឆ្លុះបញ្ចាំង និងស្គាល់ខ្លួនឯងឱ្យបានច្រើនជាងនេះ។ បច្ចុប្បន្ននេះ ខ្ញុំមិនស័ក្ដិសមនឹងត្រឡប់ទៅកាន់ដំណាក់របស់ព្រះជាម្ចាស់វិញទេ មិនស័ក្ដិសមនឹងបំពេញភារកិច្ចរបស់ខ្ញុំនៅក្នុងដំណាក់របស់ព្រះជាម្ចាស់ទេ មិនស័ក្ដិសមនឹងជួបជាមួយបងប្អូនប្រុសស្រីរបស់ខ្ញុំទេ ហើយខ្ញុំពិតជាខ្មាសអៀនខ្លាំងណាស់ក្នុងការប្រឈមមុខនឹងព្រះជាម្ចាស់។ ខ្ញុំនឹងត្រឡប់ទៅពួកជំនុំវិញ លុះត្រាតែខ្ញុំមានអារម្មណ៍ថា ការស្គាល់ខ្លួនឯង និងការឆ្លុះបញ្ចាំងរបស់ខ្ញុំមានភាពគ្រប់គ្រាន់ ដើម្បីឱ្យមនុស្សគ្រប់គ្នាអាចទទួលស្គាល់ខ្ញុំបាន»។ ខណៈពេលដែលនិយាយបែបនេះ គាត់ក៏មានចិត្តអន្ទះអន្ទែងផងដែរ ដោយគិតថា៖ «ខ្ញុំគ្រាន់តែធ្វើពុតជានិយាយបែបនេះទេ។ ចុះបើអ្នកដឹកនាំយល់ព្រមមិនឱ្យខ្ញុំត្រឡប់ចូលពួកជំនុំវិញ តើខ្ញុំមិនចប់ទៅហើយទេឬ?» តាមពិតទៅ គាត់អន្ទះអន្ទែងយ៉ាងខ្លាំង ប៉ុន្តែគាត់នៅតែត្រូវនិយាយបែបនេះ ហើយធ្វើពុតជាមិនសូវអន្ទះសាចង់ចង់ត្រឡប់ទៅពួកជំនុំវិញ។ តើសម្ដីទាំងនេះរបស់គាត់មានន័យយ៉ាងណា? (គាត់កំពុងល្បងលមើលថាតើពួកជំនុំពិតជានឹងទទួលយកគាត់ត្រឡប់មកវិញដែរឬទេ។) តើនេះជារឿងចាំបាច់ដែរឬទេ? តើនេះមិនមែនជារឿងដែលពួកសាតាំង និងពួកអារក្សនឹងធ្វើទេឬអី? តើមនុស្សធម្មតានឹងមានអាកប្បកិរិយាបែបនេះដែរឬទេ? (ទេ ពួកគេមិនធ្វើទេ។) មនុស្សធម្មតានឹងមិនធ្វើទេ។ ដោយទទួលបានឱកាសដ៏ល្អបែបនេះ ការដែលគាត់នៅតែអាចប្រព្រឹត្តបែបនេះបាន គឺជារឿងទុច្ចរិត។ ការត្រូវបានទទួលឱ្យចូលក្នុងពួកជំនុំវិញ គឺជាការសម្ដែងចេញនូវសេចក្ដីស្រឡាញ់ និងសេចក្ដីករុណារបស់ព្រះជាម្ចាស់ ហើយគាត់គួរតែឆ្លុះបញ្ចាំង និងស្គាល់សេចក្ដីពុករលួយ ព្រមទាំងចំណុចខ្វះខាតរបស់ខ្លួនឯង ដោយស្វែងរកវិធីដើម្បីប៉ះប៉ូវបំណុលអតីតកាល។ ប្រសិនបើនរណាម្នាក់នៅតែអាចល្បងលព្រះជាម្ចាស់តាមរបៀបនេះ ហើយប្រព្រឹត្តចំពោះសេចក្ដីករុណារបស់ព្រះជាម្ចាស់តាមរបៀបនេះ នោះពួកគេពិតជាមិនដឹងគុណចំពោះសេចក្ដីសប្បុរសរបស់ទ្រង់ឡើយ! ការដែលគំនិត និងវិធីសាស្ត្របែបនេះកើតមានក្នុងមនុស្ស គឺបណ្ដាលមកពីសារជាតិទុច្ចរិតរបស់ពួកគេ។ តាមពិតទៅ នៅពេលដែលមនុស្សល្បងលព្រះជាម្ចាស់ អ្វីដែលពួកគេសម្ដែងចេញ និងបញ្ចេញឱ្យឃើញតាមទ្រឹស្ដី គឺតែងតែពាក់ព័ន្ធនឹងការល្បងលគំនិតរបស់ព្រះជាម្ចាស់ ក៏ដូចជាទស្សនៈ និងការកំណត់របស់ទ្រង់ចំពោះមនុស្សជាដើម ក្នុងចំណោមរឿងផ្សេងៗទៀត។ ប្រសិនបើមនុស្សស្វែងរកសេចក្ដីពិត ពួកគេនឹងបះបោរទាស់នឹងការអនុវត្តបែបនេះ ហើយបោះបង់ចោលវា ដោយធ្វើសកម្មភាព និងប្រព្រឹត្តខ្លួនស្របតាមគោលការណ៍សេចក្ដីពិត។ ទោះជាយ៉ាងណាក៏ដោយ បុគ្គលដែលមានសារជាតិនិស្ស័យរបស់ពួកទទឹងនឹងព្រះគ្រីស្ទ មិនត្រឹមតែមិនអាចបោះបង់ការអនុវត្តបែបនេះ និងមិនយល់ថាវាជារឿងគួរឱ្យស្អប់ខ្ពើមប៉ុណ្ណោះទេ ប៉ុន្តែពួកគេថែមទាំងស្ងើចសរសើរខ្លួនឯងជាញឹកញាប់ ចំពោះការដែលមានមធ្យោបាយ និងវិធីសាស្ត្របែបនេះទៀតផង។ ពួកគេអាចគិតថា៖ «មើលចុះ ថាតើខ្ញុំឆ្លាតប៉ុនណា។ ខ្ញុំមិនដូចជាអ្នករាល់គ្នាដែលល្ងង់ខ្លៅ ដែលដឹងត្រឹមតែចុះចូល និងស្ដាប់បង្គាប់ព្រះជាម្ចាស់ និងសេចក្ដីពិតនោះទេ ខ្ញុំមិនដូចអ្នករាល់គ្នាទាល់តែសោះ! ខ្ញុំព្យាយាមប្រើមធ្យោបាយ និងវិធីសាស្ត្រដើម្បីស្វែងយល់ពីរឿងទាំងនេះ។ ទោះបីជាខ្ញុំត្រូវចុះចូល និងស្ដាប់បង្គាប់ក៏ដោយ ក៏ខ្ញុំនៅតែត្រូវស្វែងយល់ឱ្យដល់ឫសគល់នៃរឿងរ៉ាវដែរ។ កុំគិតថាអ្នកអាចលាក់បាំងអ្វីពីខ្ញុំ ឬបោកបញ្ឆោត និងបោកប្រាស់ខ្ញុំឱ្យសោះ»។ នេះគឺជាគំនិត និងទស្សនៈរបស់ពួកគេ។ ពួកទទឹងនឹងព្រះគ្រីស្ទមិនដែលបង្ហាញការចុះចូល ការកោតខ្លាច ឬភាពស្មោះសរឡើយ ហើយរឹតតែគ្មានភាពស្មោះត្រង់ណាមួយនៅក្នុងការប្រព្រឹត្តរបស់ពួកគេចំពោះព្រះជាម្ចាស់ដែលយកកំណើតជាមនុស្សទៀតផង។ នេះគឺជាការបញ្ចប់ការពិភាក្សារបស់ពួកយើង អំពីការសម្ដែងចេញដែលទាក់ទងនឹងការល្បងល។

ច. ការទាមទារ

ចំណុចបន្ទាប់គឺថា ពួកទទឹងនឹងព្រះគ្រីស្ទធ្វើការទាមទារពីព្រះជាម្ចាស់ ហើយមានការសម្ដែងចេញជាក់លាក់បន្ថែមទៀតអំពីរឿងនេះ។ ពួកទទឹងនឹងព្រះគ្រីស្ទអាចពិពណ៌នាបានតាមអ្វីដែលអ្នកគ្មានជំនឿហៅថា «មិនព្រមធ្វើអ្វីមួយឡើយ ប្រសិនបើគ្មានផលប្រយោជន៍»។ តើមានអ្វីទៀត? (ពួកគេ «មិនព្រមលែងសត្វស្ទាំងឡើយ ទាល់តែបានឃើញសត្វទន្សាយ»។) ពួកគេមិនព្រមលែងសត្វស្ទាំងឡើយ ទាល់តែបានឃើញសត្វទន្សាយ ពោលគឺប្រសិនបើមានផលចំណេញ ពួកគេនឹងធ្វើវា ប៉ុន្តែប្រសិនបើគ្មានផលចំណេញទេ ពួកគេនឹងមិនធ្វើឡើយ។ ទោះបីជាស្ថិតក្នុងស្ថានភាពណាក៏ដោយ ពួកគេត្រូវតែថ្លឹងថ្លែងនៅក្នុងចិត្តរបស់ពួកគេ ដោយគិតថា៖ «តើខ្ញុំអាចទទួលបានផលប្រយោជន៍ធំប៉ុនណាពីការធ្វើបែបនេះ? តើខ្ញុំអាចទទួលបានផលចំណេញប៉ុន្មាន? តើវាសមនឹងការលះបង់តម្លៃដ៏ខ្ពស់បែបនេះសម្រាប់រឿងនេះដែរឬទេ? ប្រសិនបើខ្ញុំលះបង់តម្លៃយ៉ាងធំ ប៉ុន្តែអ្នកដទៃបែរជាទទួលបានផលប្រយោជន៍ទៅវិញ ហើយខ្ញុំមិនបានបង្ហាញខ្លួនឯង នោះខ្ញុំច្បាស់ជាមិនធ្វើវាដាច់ខាត!» តើនេះមិនមែនជាអាកប្បកិរិយារបស់ពួកទទឹងនឹងព្រះគ្រីស្ទចំពោះការផ្ទុកផ្ដាក់ និងសេចក្ដីតម្រូវរបស់ព្រះជាម្ចាស់ទេឬអី? ប្រសិនបើពួកគេខិតខំប្រឹងប្រែងបន្តិចបន្តួចនៅក្នុងការបំពេញភារកិច្ចរបស់ពួកគេ ប៉ុន្តែមិនទទួលបានផលប្រយោជន៍អ្វីសោះ ហើយរងទុក្ខលំបាកខ្លះដោយមិនទទួលបានព្រះគុណ ពួកគេមានប្រតិកម្មនៅក្នុងចិត្តភ្លាមៗ ដោយនិយាយថា៖ «ខ្ញុំបានខិតខំប្រឹងប្រែងយ៉ាងខ្លាំង ហេតុអ្វីបានជាខ្ញុំមិនទទួលបានផលប្រយោជន៍អ្វីសោះ? តើមុខរបរគ្រួសាររបស់ខ្ញុំទទួលបានប្រាក់ចំណេញដែរឬទេ?» ប្រសិនបើពួកគេគណនា និងឃើញថាប្រាក់ចំណូលរបស់ពួកគេមានច្រើនជាងខែមុន ពួកគេបន្តចេញទៅផ្សាយដំណឹងល្អ ដោយមិនខ្លាចញញើត ទោះបីជាមានហានិភ័យពាក់ព័ន្ធក៏ដោយ។ ប៉ុន្តែ ពេលមានបញ្ហាជាមួយនឹងមុខរបរគ្រួសារ ហើយប្រាក់ចំណេញរបស់ពួកគេទាបជាងខែមុនយ៉ាងច្បាស់ ពួកគេត្អូញត្អែរអំពីព្រះជាម្ចាស់ និងសង្ស័យព្រះអង្គនៅក្នុងចិត្តរបស់ពួកគេភ្លាមៗ ដោយគិតថា៖ «ឱព្រះជាម្ចាស់ ខ្ញុំបានបំពេញភារកិច្ចរបស់ខ្ញុំដោយមិនខ្ជិលច្រអូស ឬល្បិចកលឡើយ ហើយខ្ញុំក៏មិនបានធ្វើវាឱ្យតែរួចពីដៃដែរ។ ខែនេះ ខ្ញុំបានធ្វើដំណើរច្រើនជាង និងធ្វើការងារច្រើនជាងខែមុន។ ហេតុអ្វីបានជាព្រះអង្គមិនប្រទានពរដល់គ្រួសាររបស់ខ្ញុំ? ហេតុអ្វីបានជាមុខរបរគ្រួសាររបស់ខ្ញុំដំណើរការមិនល្អ?» អាកប្បកិរិយារបស់ពួកគេចំពោះព្រះជាម្ចាស់ និងការផ្ទុកផ្ដាក់របស់ព្រះជាម្ចាស់ ផ្លាស់ប្ដូរភ្លាមៗ ហើយពួកគេគិតថា៖ «ប្រសិនបើព្រះអង្គមិនប្រទានពរដល់គ្រួសាររបស់ខ្ញុំទេ នោះកុំបន្ទោសខ្ញុំដែលបំពេញភារកិច្ចរបស់ខ្ញុំឱ្យតែរួចពីដៃឱ្យសោះ។ ខែក្រោយ ខ្ញុំនឹងមិនខិតខំប្រឹងប្រែងខ្លាំងបែបនេះទៀតទេ។ ប្រសិនបើខ្ញុំត្រូវក្រោកពីដេកនៅម៉ោងប្រាំ ខ្ញុំនឹងក្រោកនៅម៉ោងប្រាំមួយ។ ប្រសិនបើខ្ញុំត្រូវចេញដំណើរនៅម៉ោងប្រាំបី ខ្ញុំនឹងចេញដំណើរនៅម៉ោងដប់។ កាលពីមុន ខ្ញុំអាចនាំមនុស្សប្រាំនាក់ឱ្យទទួលដំណឹងល្អក្នុងមួយខែ លើកនេះ ខ្ញុំនឹងនាំត្រឹមតែពីរនាក់ប៉ុណ្ណោះ។ ប៉ុណ្ណឹងគឺគ្រប់គ្រាន់ហើយ!» តើពួកគេកំពុងគណនាអំពីអ្វី? គឺត្រង់ថាតើអ្វីដែលពួកគេវិនិយោគ និងលះបង់ ស្មើនឹងអ្វីដែលព្រះជាម្ចាស់ប្រទានដល់ពួកគេដែរឬទេ។ លើសពីនេះទៅទៀត ពួកគេយល់ថាវាចំណេញ ហើយសមនឹងការរងទុក្ខ និងការលះបង់តម្លៃ លុះត្រាតែអ្វីដែលព្រះជាម្ចាស់ប្រទានដល់ពួកគេ មានច្រើនជាងអ្វីដែលពួកគេទាមទារ និងប្រាថ្នាចង់បានជាច្រើនដងប៉ុណ្ណោះ។ បើមិនដូច្នេះទេ ទោះបីជាកិច្ចការ ឬភារកិច្ចអ្វីដែលព្រះដំណាក់របស់ព្រះជាម្ចាស់បានចាត់តាំងដល់ពួកគេក៏ដោយ ក៏ពួកគេប្រព្រឹត្តចំពោះកិច្ចការ និងភារកិច្ចទាំងអស់នោះតាមរបៀបដូចគ្នា ពោលគឺធ្វើឱ្យតែរួចពីដៃ ធ្វើឱ្យតែបានៗនៅពេលដែលអាចធ្វើបាន ធ្វើគ្រាន់តែបង្គ្រប់កិច្ចនៅពេលដែលពួកគេអាចធ្វើបាន ហើយដាច់ខាតមិនដែលផ្ដល់នូវភាពស្មោះត្រង់សូម្បីតែបន្តិចឡើយ។ ការសម្ដែងចេញនេះ គឺជាការទាមទារផង និងការដោះដូរផង។ មនុស្សធ្វើការទាមទារ លុះត្រាតែមានការដោះដូរដែលត្រូវធ្វើ ហើយបើគ្មានការដោះដូរទេ ពួកគេក៏គ្មានការទាមទារដែរ។

ពួកទទឹងនឹងព្រះគ្រីស្ទមិនដែលមានភាពស្មោះស្ម័គ្រ ឬភាពស្មោះត្រង់សូម្បីតែបន្តិចនៅក្នុងចិត្តរបស់ពួកគេ ចំពោះការផ្ទុកផ្ដាក់របស់ព្រះជាម្ចាស់ កិច្ចការនៃព្រះដំណាក់របស់ព្រះជាម្ចាស់ ឬភារកិច្ចរបស់ពួកគេផ្ទាល់ឡើយ។ ពួកគេគ្រាន់តែប្រើប្រាស់បញ្ញា កម្លាំង ពេលវេលា និងការរងទុក្ខខាងសាច់ឈាម ព្រមទាំងតម្លៃដែលពួកគេលះបង់ ដើម្បីជាការដោះដូរយកការបំពេញបំណងប្រាថ្នារបស់ពួកគេចំពោះព្រះពរ រង្វាន់ដែលពួកគេចង់ទទួលបាន ហើយជាការពិតណាស់ សម្រាប់សេចក្ដីសុខសាន្ត និងអំណរនៃសាច់ឈាម ភាពស្ថិតស្ថេរខាងក្នុងចិត្ត សុភមង្គលគ្រួសារនៅក្នុងជីវិតនេះ ហើយសូម្បីតែភាពរលូននៅក្នុងមជ្ឈដ្ឋានជុំវិញពួកគេ ព្រមទាំងការគោរព ការកោតសរសើរ និងការវាយតម្លៃជាវិជ្ជមានពីអ្នកដទៃផងដែរ។ សរុបមក ពួកទទឹងនឹងព្រះគ្រីស្ទមិនដែលបំពេញភារកិច្ចរបស់ពួកគេដោយស្មោះស្ម័គ្រនៅក្នុងដំណាក់របស់ព្រះជាម្ចាស់ឡើយ ហើយពួកគេដាច់ខាតនឹងមិនផ្ដល់នូវភាពស្មោះត្រង់សូម្បីតែបន្តិចឡើយ។ មិនថាពួកគេស៊ូទ្រាំនឹងការលំបាក និងការលះបង់តម្លៃ ឬបំពេញភារកិច្ចឱ្យតែរួចពីដៃនោះទេ គោលដៅចុងក្រោយរបស់ពួកគេ គឺទាមទារពីព្រះជាម្ចាស់នូវអ្វីដែលពួកគេចង់បាន ដើម្បីបំពេញបំណងប្រាថ្នារបស់ពួកគេផ្ទាល់។ ហេតុនេះ រាល់ពេលដែលពួកគេជួបប្រទះនឹងសេចក្ដីទុក្ខលំបាក ការលួសកាត់ ឬមនុស្ស ព្រឹត្តិការណ៍ និងរបស់ផ្សេងៗដែលពួកគេមិនពេញចិត្ត ពួកគេគិតភ្លាមៗថា៖ «តើការកើតឡើងនៃរឿងទាំងនេះកំពុងប៉ះពាល់ដល់ផលប្រយោជន៍របស់ខ្ញុំដែរឬទេ? តើវាមានឥទ្ធិពលដល់កេរ្តិ៍ឈ្មោះរបស់ខ្ញុំដែរឬទេ? តើវានឹងជះឥទ្ធិពលដល់អនាគត និងការអភិវឌ្ឍទៅថ្ងៃមុខរបស់ខ្ញុំដែរឬទេ?» ទោះបីជាការសម្ដែងចេញរបស់ពួកគេមានលក្ខណៈវិជ្ជមាន ឬអវិជ្ជមាននៅក្នុងដំណើរការនៃការបំពេញភារកិច្ចរបស់ពួកគេក៏ដោយ ទោះក្នុងករណីណាក៏ដោយ ពួកគេមិនដែលប្រព្រឹត្តទៅតាមគោលការណ៍សេចក្ដីពិតឡើយ។ គំនិតរបស់ពួកគេពោរពេញទៅដោយការដោះដូរ ដោយវាយតម្លៃលើតម្លៃនៃអ្វីដែលពួកគេលះបង់ និងផ្ដល់ឱ្យ ដូចជាអ្នកជំនួញម្នាក់ ដោយវាយតម្លៃថាតើការចំណាយរបស់ពួកគេអាចនាំមកនូវប្រាក់ចំណេញធំប៉ុនណា។ អ្នកខ្លះអាចនិយាយថា៖ «ពួកយើងជឿលើព្រះជាម្ចាស់ ដើម្បីទទួលបានសេចក្ដីពិត និងជីវិត ដើម្បីទទួលបានសេចក្ដីសង្រ្គោះ»។ ប៉ុន្តែ ពួកទទឹងនឹងព្រះគ្រីស្ទគិតថា៖ «តើសេចក្ដីសង្រ្គោះមានតម្លៃប៉ុន្មានទៅ? ចុះការយល់ពីសេចក្ដីពិតវិញ? របស់ទាំងនេះគ្មានតម្លៃអ្វីឡើយ។ អ្វីដែលមានតម្លៃពិតប្រាកដ គឺការទទួលបាន មួយរយដងនៅក្នុងជីវិតនេះ និងជីវិតអស់កល្បជានិច្ចនៅបរលោក។ នៅក្នុងជីវិតនេះ ត្រូវបានអ្នកដទៃលើកតម្កើង និងគោរព ត្រូវបានលើកកិត្តិយសថាជាបុគ្គលដ៏អស្ចារ្យនៅក្នុងដំណាក់នៃព្រះជាម្ចាស់ ហើយនៅបរលោក មានសិទ្ធិអំណាចលើប្រជាជាតិទាំងឡាយ នេះទើបជាផលចំណេញដ៏ច្រើនសន្ធឹកសន្ធាប់ពិតប្រាកដ»។ នេះគឺជាមហិច្ឆិតារបស់ពួកទទឹងនឹងព្រះគ្រីស្ទ ជាការគណនាដែលពួកគេធ្វើឡើងនៅទីជម្រៅក្នុងចិត្តរបស់ពួកគេ នៅពីក្រោយការបំពេញភារកិច្ចរបស់ពួកគេ។ ការគណនានេះពោរពេញទៅដោយការធ្វើការដោះដូរ និងការទាមទារ។ «ភាពស្មោះស្ម័គ្រ» ដ៏ស្ដួចស្ដើងរបស់ពួកគេចំពោះភារកិច្ចរបស់ពួកគេ និងចំពោះព្រះជាម្ចាស់ គឺគ្រាន់តែដើម្បីធានាថា ព្រះជាម្ចាស់ប្រទានជីវិតអស់កល្បជានិច្ចដល់ពួកគេ ការពារពួកគេពីគ្រោះមហន្តរាយ ប្រទានព្រះពរ និងព្រះគុណដល់ពួកគេ ហើយបំពេញគ្រប់បំណងប្រាថ្នារបស់ពួកគេប៉ុណ្ណោះ។ ហេតុដូច្នេះហើយ ចិត្តរបស់ពួកទទឹងនឹងព្រះគ្រីស្ទពោរពេញទៅដោយការទាមទារផ្សេងៗចំពោះព្រះជាម្ចាស់ ដែលជារួមហៅថា ការទាមទារ។ ក្រៅពីសេចក្ដីពិតដែលពួកគេមិនចង់បាន ពួកទទឹងនឹងព្រះគ្រីស្ទប្រាថ្នាចង់បានអ្វីៗផ្សេងទៀតទាំងអស់ ទាំងរបស់ដែលជាសម្ភារៈ និងរបស់ដែលមិនមែនជាសម្ភារៈ។

មានពួកទទឹងនឹងព្រះគ្រីស្ទខ្លះ ដែលធ្លាប់បានចូលរួមចំណែកបន្តិចបន្តួចដល់បងប្អូនប្រុសស្រី ឬដល់ពួកជំនុំ។ ឧទាហរណ៍ ពួកគេប្រហែលជាធ្លាប់ទទួលយកកិច្ចការដែលមានហានិភ័យមួយចំនួននៅក្នុងពួកជំនុំ ឬទទួលបងប្អូនប្រុសស្រីដែលមិនអាចត្រឡប់ទៅផ្ទះវិញបានឱ្យស្នាក់នៅ។ បូករួមនឹងរយៈពេលដ៏យូរគួរសមនៃជំនឿរបស់ពួកគេលើព្រះជាម្ចាស់ មនុស្សភាគច្រើនចាត់ទុកពួកគេថាជាបុគ្គលដែលមានគុណបំណាច់ និងមានលក្ខណៈសម្បត្តិគ្រប់គ្រាន់។ ក្នុងពេលជាមួយគ្នានេះ ពួកគេផ្ទាល់មានអារម្មណ៍ថាខ្លួនលើសគេ និងមានប្រៀបជាងអ្នកដទៃ។ ពួកគេពឹងផ្អែកលើភាពចាស់វស្សារបស់ពួកគេ ហើយអួតអាងអំពីរឿងនេះ ដោយនិយាយថា៖ «ខ្ញុំបានជឿលើព្រះជាម្ចាស់អស់រយៈពេលជាច្រើនឆ្នាំមកហើយ និងបានចូលរួមចំណែកខ្លះៗដល់ដំណាក់នៃព្រះជាម្ចាស់។ តើព្រះជាម្ចាស់មិនគួរ ប្រព្រឹត្តចំពោះខ្ញុំជាពិសេសទេឬអី? ឧទាហរណ៍ ការទៅបរទេសគឺជាព្រះពរមួយដែលមនុស្សទទួលបាន។ បើគិតទៅតាមភាពចាស់វស្សារបស់មនុស្ស តើខ្ញុំមិនគួរទទួលបានអាទិភាពទេឬអី? ដោយសារខ្ញុំបានចូលរួមចំណែកដល់ដំណាក់នៃព្រះជាម្ចាស់ ខ្ញុំគួរតែត្រូវបានផ្ដល់អាទិភាព និងការយកចិត្តទុកដាក់ជាពិសេស ហើយខ្ញុំមិនគួរត្រូវបានវាយតម្លៃដោយផ្អែកលើគោលការណ៍ឡើយ»។ មនុស្សខ្លះថែមទាំងធ្លាប់ជាប់ពន្ធនាគារទៀតផង ហើយដោយឃើញថាខ្លួនគ្មានផ្ទះសម្បែងបន្ទាប់ពីត្រូវបានដោះលែង ពួកគេមានអារម្មណ៍ថា ដំណាក់របស់ព្រះជាម្ចាស់គួរតែផ្ដល់ការយកចិត្តទុកដាក់ជាពិសេសដល់ពួកគេ៖ ឧទាហរណ៍ ដំណាក់របស់ព្រះជាម្ចាស់គួរតែបែងចែកប្រាក់ខ្លះដើម្បីជួយពួកគេទិញផ្ទះ ទទួលខុសត្រូវលើជីវភាពរស់នៅរបស់ពួកគេនៅក្នុងពាក់កណ្ដាលជីវិតចុងក្រោយរបស់ពួកគេ ឬគួរតែបំពេញគ្រប់តម្រូវការផ្នែកសម្ភារៈដែលពួកគេបានលើកឡើង។ ប្រសិនបើពួកគេមានតម្រូវការ ដំណាក់របស់ព្រះជាម្ចាស់គួរតែផ្ដល់រថយន្តមួយគ្រឿងដល់ពួកគេ។ ប្រសិនបើពួកគេមានបញ្ហាសុខភាពខ្លះ ដំណាក់របស់ព្រះជាម្ចាស់គួរតែទិញអាហារបំប៉នសុខភាពឱ្យពួកគេ។ តើពួកគេមិនមែនកំពុងអាងលើភាពចាស់វស្សារបស់ពួកគេ និងអួតអាងពីលក្ខណៈសម្បត្តិរបស់ពួកគេទេឬអី? បុគ្គលទាំងនេះជឿថា ពួកគេបានចូលរួមចំណែក ដូច្នេះ ពួកគេធ្វើការទាមទារពីព្រះជាម្ចាស់ដោយបើកចំហ និងគ្មានសេចក្ដីអៀនខ្មាសឡើយ។ ពួកគេទាមទាររថយន្ត ផ្ទះ និងរបៀបរស់នៅដ៏ប្រណីត។ ពួកគេថែមទាំងសុំឱ្យបងប្អូនប្រុសស្រីចាត់ចែងរឿងរ៉ាវ និងរត់ការឱ្យពួកគេដោយឥតគិតថ្លៃ ដោយធ្វើឱ្យបងប្អូនប្រុសស្រីក្លាយជាអ្នកបម្រើ ឬទាសកររបស់ពួកគេទៀតផង។ តើពួកគេមិនបានក្លាយជាអ្នកដែលរស់នៅពឹងលើពួកជំនុំទេឬអី? តាមពិត ជំនឿរបស់អ្នកលើព្រះជាម្ចាស់ គឺដើម្បីប្រយោជន៍របស់អ្នកផ្ទាល់ ហើយការដែលអ្នកជាប់ពន្ធនាគារក៏ដើម្បីប្រយោជន៍របស់អ្នកផ្ទាល់ដែរ។ មិនថាអ្នកបំពេញភារកិច្ចអ្វីក៏ដោយ វាគឺជាការទទួលខុសត្រូវរបស់អ្នក។ នៅពេលដែលអ្នកបំពេញភារកិច្ចរបស់អ្នក និងទទួលបានសេចក្ដីពិត វាគឺដើម្បីប្រយោជន៍របស់អ្នកផ្ទាល់។ ជំនឿរបស់អ្នកលើព្រះជាម្ចាស់ គឺជាការស្ម័គ្រចិត្ត គ្មាននរណាម្នាក់បង្ខំអ្នកឡើយ។ ការទទួលបានជីវិត គឺដើម្បីប្រយោជន៍របស់អ្នកផ្ទាល់ វាមិនមែនសម្រាប់អ្នកដទៃឡើយ។ សូម្បីតែអ្នកធ្លាប់ទទួលយកកិច្ចការដែលមានហានិភ័យមួយចំនួនសម្រាប់ដំណាក់របស់ព្រះជាម្ចាស់ ឬពួកជំនុំក៏ដោយ តើវាចាត់ទុកថាជាគុណបំណាច់ដែរឬទេ? វាមិនមែនជាគុណបំណាច់ទេ វាគឺជាអ្វីដែលអ្នកគួរតែធ្វើ។ នេះគឺជាការដែលព្រះជាម្ចាស់លើកតម្កើងអ្នក និងប្រទានឱកាសបែបនេះដល់អ្នក វាគឺជាព្រះពរមកពីព្រះជាម្ចាស់។ វាមិនមែនសម្រាប់ឱ្យអ្នកយកធ្វើជាដើមទុន ដើម្បីរស់នៅពឹងលើពួកជំនុំឡើយ។ ដូច្នេះ តើមនុស្សទាំងនេះជាពួកទទឹងនឹងព្រះគ្រីស្ទដែរឬទេ? ជាពិសេស មនុស្សទាំងនេះមិនអាចប្រកបគ្នាអំពីតថភាពនៃសេចក្ដីពិតណាមួយបានឡើយ ហើយនៅពេលដែលពួកគេនៅជាមួយបងប្អូនប្រុសស្រីដែលបានជឿលើព្រះជាម្ចាស់ក្នុងរយៈពេលខ្លីជាងពួកគេ និងមានអាយុក្មេងជាងពួកគេ ពួកគេគ្រាន់តែប្រកបគ្នាអំពីបទពិសោធន៍ចាស់ៗរបស់ពួកគេ និងអួតអាងពីលក្ខណៈសម្បត្តិរបស់ពួកគេប៉ុណ្ណោះ ពួកគេគ្មានការប្រកបគ្នា ឬចំណេះដឹងណាមួយអំពីបទពិសោធន៍ជីវិតដ៏មានតម្លៃឡើយ។ ពួកគេមិនស្អាងអ្នកដទៃទេ ប៉ុន្តែផ្ទុយទៅវិញ ពួកគេវាយឫក និងធ្វើខ្លួនខ្ពង់ខ្ពស់។ ពួកគេមិនអាចទទួលបន្ទុកកិច្ចការធំដុំណាមួយនៅក្នុងដំណាក់របស់ព្រះជាម្ចាស់បានឡើយ ហើយពួកគេក៏មិនអាចបំពេញភារកិច្ចពិតប្រាកដណាមួយឱ្យបានត្រឹមត្រូវដែរ។ ប៉ុន្តែ ពួកគេនៅតែរស់នៅពឹងលើពួកជំនុំ ហើយលូកដៃធ្វើការទាមទារពីព្រះជាម្ចាស់ដដែល។ តើនេះមិនមែនជាការគ្មានសេចក្ដីអៀនខ្មាសទេឬអី? ប្រសិនបើយើងនិយាយអំពីលក្ខណៈសម្បត្តិ តើខ្ញុំមិនមានលក្ខណៈសម្បត្តិលើសអ្នករាល់គ្នាទេឬអី? តើខ្ញុំធ្លាប់វាយឫកដាក់អ្នករាល់គ្នាដែរឬទេ? តើខ្ញុំធ្លាប់សុំអ្វីពីអ្នករាល់គ្នាដែរឬទេ? (ទេ។) ចុះហេតុអ្វីបានជាពួកទទឹងនឹងព្រះគ្រីស្ទអាចធ្វើរឿងបែបនេះបាន? គឺដោយសារតែពួកគេគ្មានសេចក្ដីអៀនខ្មាស។ នៅពេលដែលពួកគេទទួលយកភារកិច្ចរបស់ពួកគេ គំនិតរបស់ពួកគេពោរពេញទៅដោយការដោះដូរ។ នៅពេលដែលពួកគេបំពេញភារកិច្ចរបស់ពួកគេ ពួកគេខ្វះទស្សនៈត្រឹមត្រូវ ហើយមិនចាត់ទុកវាថាជាភារកិច្ច ឬកាតព្វកិច្ចដែលខ្លួនគួរធ្វើក្នុងនាមជាភាវៈដែលព្រះបានបង្កើតនោះឡើយ។ ទោះបីជាពួកគេអាចបំពេញភារកិច្ចខ្លះ ស៊ូទ្រាំនឹងការរងទុក្ខខ្លះ និងលះបង់តម្លៃក៏ដោយ តើក្នុងចិត្តពួកគេកំពុងគិតអ្វី? «កិច្ចការនេះគឺជារឿងដែលគ្មាននរណាម្នាក់ផ្សេងទៀតអាចធ្វើបានឡើយ។ ប្រសិនបើខ្ញុំធ្វើវា ខ្ញុំនឹងល្បីល្បាញនៅក្នុងដំណាក់របស់ព្រះជាម្ចាស់ ត្រូវបានគេគោរពគ្រប់ទីកន្លែងដែលខ្ញុំទៅ ហើយមានលក្ខណៈសម្បត្តិគ្រប់គ្រាន់ដើម្បីទទួលបានអ្វីដែលល្អបំផុតនៅគ្រប់ទីកន្លែង។ ខ្ញុំនឹងក្លាយជាអ្នកធំម្នាក់នៅក្នុងដំណាក់របស់ព្រះជាម្ចាស់ អាចមានអ្វីក៏ដោយដែលខ្ញុំចង់បាន ហើយគ្មាននរណាម្នាក់ហ៊ាននិយាយអ្វីឡើយ ពីព្រោះខ្ញុំមានលក្ខណៈសម្បត្តិ!» ដោយផ្អែកលើចរិតលក្ខណៈរបស់ពួកគេ ពួកទទឹងនឹងព្រះគ្រីស្ទមិនអាចប្រព្រឹត្តចំពោះព្រះជាម្ចាស់ ការផ្ទុកផ្ដាក់របស់ព្រះអង្គ ឬកិច្ចការនៃដំណាក់របស់ព្រះជាម្ចាស់ ដោយភាពស្មោះត្រង់ ឬភាពស្ម័គ្រចិត្តសូម្បីតែបន្តិចបានឡើយ។ ទោះបីជាពីសំបកក្រៅ ពួកគេមើលទៅហាក់ដូចជាស្ម័គ្រចិត្ត និងអាចស៊ូទ្រាំនឹងការរងទុក្ខ និងលះបង់តម្លៃក៏ដោយ បន្ទាប់ពីនោះភ្លាម ពួកគេត្រៀមខ្លួនរួចជាស្រេចដើម្បីលូកដៃធ្វើការទាមទារ និងសុំរង្វាន់ពីព្រះជាម្ចាស់ ដោយព្យាយាមរស់នៅពឹងលើពួកជំនុំ និងកេងចំណេញនៅគ្រប់ទីកន្លែង។ ហេតុដូច្នេះហើយ បើវិនិច្ឆ័យតាមរបៀបប្រព្រឹត្តរបស់ពួកគេ វាគឺស័ក្ដិសមបំផុតក្នុងការកំណត់ពីសារជាតិនិស្ស័យជាពួកទទឹងនឹងព្រះគ្រីស្ទរបស់ពួកគេថាជាភាពទុច្ចរិត។ គំនិត និងទស្សនៈដែលពួកគេប្រកាន់យកទាក់ទងនឹងភារកិច្ចរបស់ពួកគេ និងការផ្ទុកផ្ដាក់របស់ព្រះជាម្ចាស់ គឺទុច្ចរិត មិនស្របតាមសេចក្ដីពិត ហើយច្បាស់ណាស់ថាមិនស្របតាមស្ដង់ដារនៃមនសិការឡើយ។

នៅក្នុងភារកិច្ចណាមួយដែលពួកគេបំពេញ ពួកទទឹងនឹងព្រះគ្រីស្ទធ្វើតាមបំណងប្រាថ្នារបស់ពួកគេផ្ទាល់ ដោយស្វែងរកកេរ្តិ៍ឈ្មោះ និងឋានៈផ្ទាល់ខ្លួន។ ពួកគេមិនដែលស្វែងរកសេចក្ដីពិត ឬឆ្លុះបញ្ចាំងពីខ្លួនឯងឡើយ។ នៅពេលប្រឈមមុខនឹងសេចក្ដីវៀចវេរ ឬបញ្ហាណាមួយដែលកើតឡើងនៅក្នុងកិច្ចការរបស់ពួកគេ អាកប្បកិរិយារបស់ពួកគេគឺមិនស្វែងរក ឬមិនទទួលយកសេចក្ដីពិតឡើយ។ ផ្ទុយទៅវិញ ពួកគេតែងតែខិតខំលាក់បាំងការពិត រក្សាមុខមាត់ និងសិរីល្អដ៏ឥតប្រយោជន៍របស់ពួកគេ ហើយបង្ហាញពីខ្លួនឯងនៅក្នុងគ្រប់ទិដ្ឋភាពទាំងអស់ ដើម្បីទទួលបានការគោរពពីមនុស្ស។ សរុបមក ចិត្តរបស់ពួកគេពោរពេញទៅដោយសេចក្ដីទុច្ចរិត ពោរពេញទៅដោយទស្សនវិជ្ជារបស់សាតាំង ព្រមទាំងសញ្ញាណ និងការស្រមើស្រមៃរបស់មនុស្ស ដោយគ្មានអ្វីដែលស្របតាមសេចក្ដីពិតឡើយ។ ពួកទទឹងនឹងព្រះគ្រីស្ទមិនដែលស្វែងរកសេចក្ដីពិតនៅក្នុងភារកិច្ចណាមួយដែលពួកគេបំពេញឡើយ ហើយពួកគេមិនដែលមានបំណងចុះចូលនឹងការរៀបចំកិច្ចការនៃដំណាក់របស់ព្រះជាម្ចាស់ឡើយ។ ពួកគេតែងតែប្រកាន់ខ្ជាប់នូវរបៀបធ្វើការងាររបស់ពួកគេផ្ទាល់ ហើយប្រព្រឹត្តទៅតាមចំណូលចិត្តរបស់ពួកគេផ្ទាល់។ ទោះបីជាមានកិច្ចការអ្វីនៅចំពោះមុខក៏ដោយ ពួកគេគណនានៅក្នុងចិត្តរបស់ពួកគេថាតើពួកគេអាចទទួលបានផលប្រយោជន៍សម្រាប់ខ្លួនឯងដោយរបៀបណា។ ពួកគេគ្រាន់តែវាស់ស្ទង់ថាតើភារកិច្ចអ្វីខ្លះដែលពួកគេត្រូវបំពេញ ដែលអាចធ្វើឱ្យពួកគេទទួលបានកេរ្តិ៍ឈ្មោះ លាភសក្ការៈ និងឋានៈ ការគោរពពីអ្នកដទៃ និងកិត្តិយសបន្តិចបន្តួចប៉ុណ្ណោះ។ ពេលដែលពួកគេបំពេញភារកិច្ចរបស់ពួកគេ ពួកគេសង្ឃឹមថានឹងមានការកត់ត្រាសមិទ្ធផលរបស់ពួកគេនៅក្នុងសៀវភៅកំណត់ត្រារបស់ព្រះជាម្ចាស់ ដោយកត់សមិទ្ធផលទាំងនោះទុកជាបញ្ជីក្នុងចិត្តរបស់ពួកគេ និងធានាថារាល់ការចូលរួមចំណែកទាំងអស់ត្រូវបានកត់ត្រាយ៉ាងត្រឹមត្រូវ ហើយគ្មានអ្វីត្រូវបានមើលរំលងឡើយ។ ពួកគេជឿថា កាន់តែពួកគេធ្វើការងារច្រើន និងការចូលរួមចំណែករបស់ពួកគេកាន់តែធំ នោះពួកគេកាន់តែមានសង្ឃឹមក្នុងការចូលទៅក្នុងនគរព្រះ និងទទួលបានរង្វាន់ ព្រមទាំងមកុដ។ អាកប្បកិរិយា និងទស្សនៈដែលពួកទទឹងនឹងព្រះគ្រីស្ទមានចំពោះភារកិច្ចរបស់ពួកគេ គឺបែបនេះឯង។ គំនិតរបស់ពួកគេពោរពេញទៅដោយការដោះដូរ និងការទាមទារ តើនេះមិនមែនជាការបើកសម្ដែងពីសារជាតិធម្មជាតិរបស់ពួកគេទេឬអី? ហេតុអ្វីបានជាគំនិតរបស់ពួកគេពោរពេញទៅដោយការដោះដូរ និងការទាមទារពីព្រះជាម្ចាស់? មូលហេតុគឺដោយសារតែសារជាតិនិស្ស័យរបស់ពួកគេគឺទុច្ចរិត នេះគឺជាការពិតទាំងស្រុង។ គេអាចមើលឃើញរឿងនេះតាមរយៈគំនិត និងទស្សនៈដែលពួកទទឹងនឹងព្រះគ្រីស្ទមានទាក់ទងនឹងភារកិច្ចរបស់ពួកគេ ចំណុចទាំងនេះបញ្ជាក់យ៉ាងពេញលេញថា សារជាតិនិស្ស័យរបស់ពួកគេគឺទុច្ចរិត។ ទោះបីជាមានការប្រកបអំពីសេចក្ដីពិតច្រើនប៉ុនណាក៏ដោយ ឬទោះបីជានិស្ស័យពុករលួយរបស់មនុស្សត្រូវបានបើកសម្ដែង និងវែកញែកយ៉ាងណាក៏ដោយ ក៏ពួកទទឹងនឹងព្រះគ្រីស្ទមិនបង្ហាញថាពួកគេមានការស្គាល់អំពីសារជាតិនិស្ស័យរបស់ខ្លួនឡើយ។ ពួកគេមិនត្រឹមតែបដិសេធមិនទទួលយកសេចក្ដីពិតប៉ុណ្ណោះទេ ពួកគេថែមទាំងបណ្ដុះការអាក់អន់ចិត្តនៅក្នុងចិត្តរបស់ពួកគេទៀតផង។ នៅពេលដែលពួកគេមានអារម្មណ៍ថាសេចក្ដីសង្ឃឹមរបស់ពួកគេក្នុងការទទួលបានព្រះពរ និងរង្វាន់ត្រូវបានបំផ្លាញ ពួកគេជឿថាព្រះជាម្ចាស់កំពុងបោកប្រាស់ ដោយគិតថាការបើកសម្ដែង និងការវែកញែករបស់ព្រះជាម្ចាស់ គឺជាការប៉ុនប៉ងដោយចេតនាដើម្បីមិនផ្ដល់រង្វាន់ ដែលបណ្ដាលឱ្យមនុស្សលះបង់ខ្លួនឯងដើម្បីព្រះជាម្ចាស់ដោយឥតប្រយោជន៍ ដោយមិនទទួលបានអ្វីសោះនៅទីបញ្ចប់។ ចិត្តរបស់ពួកគេមិនត្រឹមតែខ្វះការយល់ដឹងជាវិជ្ជមានអំពីកិច្ចការរបស់ព្រះជាម្ចាស់ និងសេចក្ដីពិតប៉ុណ្ណោះទេ ពួកគេថែមទាំងបង្កើតសញ្ញាណ និងការយល់ច្រឡំ ដែលធ្វើឱ្យការប្រឆាំងរបស់ពួកគេចំពោះព្រះជាម្ចាស់កាន់តែខ្លាំងឡើងទៀតផង។ ហេតុដូច្នេះហើយ កាន់តែមានការវែកញែកអំពីនិស្ស័យសាតាំង និងសារជាតិនៃមនុស្សជាតិដែលពុករលួយ ហើយកាន់តែមានការបើកសម្ដែងអំពីឧបាយកល ការជំរុញចិត្ត និងគោលបំណងរបស់សាតាំង នោះពួកទទឹងនឹងព្រះគ្រីស្ទកាន់តែស្អប់ខ្ពើមសេចក្ដីពិត និងមានសេចក្ដីស្អប់ក្នុងចិត្តចំពោះសេចក្ដីពិត។ ហេតុអ្វីបានជារឿងនេះកើតឡើង? ពួកគេជឿថា កាន់តែមានការប្រកបគ្នាអំពីសេចក្ដីពិត នោះសេចក្ដីសង្ឃឹមរបស់ពួកគេក្នុងការទទួលបានព្រះពរកាន់តែស្រអាប់ទៅៗ។ កាន់តែមានការប្រកបគ្នាអំពីសេចក្ដីពិត ពួកគេកាន់តែមានអារម្មណ៍ថា ផ្លូវនៃការដោះដូរការរងទុក្ខ និងការលះបង់តម្លៃដើម្បីទទួលបានរង្វាន់ និងមកុដ គឺមិនអាចទៅរួចឡើយ ដែលនាំឱ្យពួកគេជឿថា ពួកគេគ្មានសង្ឃឹមក្នុងការទទួលបានព្រះពរឡើយ។ កាន់តែមានការប្រកបគ្នាអំពីសេចក្ដីពិតតាមរបៀបនេះ ហើយកាន់តែមានការលាតត្រដាងបែបនេះ នោះពួកទទឹងនឹងព្រះគ្រីស្ទកាន់តែលែងចាប់អារម្មណ៍នឹងជំនឿរបស់ពួកគេលើព្រះជាម្ចាស់។ ដោយឃើញថាក្នុងអ្វីទាំងអស់ដែលព្រះជាម្ចាស់មានព្រះបន្ទូលនោះ គ្មានអ្វីលើកឡើងថា ការរងទុក្ខ និងការបង់ថ្លៃប៉ុនណាអាចធ្វើឱ្យពួកគេទទួលបានរង្វាន់សមមូលនោះទេ ហើយថាព្រះអង្គមិនបានមានព្រះបន្ទូលអ្វីសោះអំពីការចូលទៅក្នុងនគរស្ថានសួគ៌ដោយផ្អែកលើការខិតខំប្រឹងប្រែងតែមួយមុខនោះ ពួកគេមានអារម្មណ៍ហាក់ដូចជាផ្លូវនៃការធ្វើការដោះដូរជាមួយព្រះជាម្ចាស់របស់ពួកគេ បានឈានដល់ទីបញ្ចប់ហើយ។ ពួកគេមានអារម្មណ៍យ៉ាងជ្រៅនៅក្នុងចិត្តថា ពួកគេគឺជាមនុស្សដែលព្រះជាម្ចាស់បានតាំងព្រះទ័យថានឹងដាក់ទោស ដោយជួបប្រទះនឹងការភ័យខ្លាចដែលធ្វើឱ្យពួកគេមិនស្ងប់ចិត្ត និងមានអារម្មណ៍ថាថ្ងៃរបស់ពួកគេជិតអស់ហើយ ហាក់ដូចជាគ្រាចុងក្រោយបានមកដល់ពួកគេហើយ។ តើអ្នករាល់គ្នាមានអារម្មណ៍យ៉ាងណាបន្ទាប់ពីបានស្ដាប់សេចក្ដីអធិប្បាយមួយហើយមួយទៀតដែលលាតត្រដាងពីពួកទទឹងនឹងព្រះគ្រីស្ទ? ខ្ញុំឃើញថាអ្នករាល់គ្នាសុទ្ធតែឱនក្បាលចុះ តើអ្នករាល់គ្នាមានអារម្មណ៍បាក់ទឹកចិត្តបន្កិចដែរឬទេ? តើអ្នករាល់គ្នាបានដឹងខ្លួនថា កំពុងដើរតាមផ្លូវរបស់ពួកទទឹងនឹងព្រះគ្រីស្ទដែរឬទេ? តើគំនិតរបស់អ្នករាល់គ្នាក៏ពោរពេញទៅដោយគំនិតទុច្ចរិតនៃការតថ្លៃជាមួយព្រះជាម្ចាស់ទាំងនេះដែរឬទេ? តើឥឡូវនេះ អ្នករាល់គ្នាមានការយល់ដឹងអ្វីខ្លះដែរឬទេ? តើអ្នករាល់គ្នាអាចកែប្រែរឿងរ៉ាវបានយ៉ាងឆាប់រហ័សដែរឬទេ? (ខ្ញុំក៏កំពុងគិតថា ខ្ញុំត្រូវតែកែប្រែខ្លួនឱ្យបានឆាប់រហ័សដែរ។ ខ្ញុំមិនអាចបន្តរស់នៅជាមួយនឹងនិស្ស័យរបស់ពួកទទឹងនឹងព្រះគ្រីស្ទទាំងនេះបានទៀតទេ។) ទោះបីជាអ្នករាល់គ្នាសុទ្ធតែមាននិស្ស័យរបស់ពួកទទឹងនឹងព្រះគ្រីស្ទ និងមានបំណងតថ្លៃជាមួយព្រះជាម្ចាស់ ដើម្បីទទួលបានព្រះពរក៏ដោយ ក៏អ្នករាល់គ្នាមិនទាន់ជាពួកទទឹងនឹងព្រះគ្រីស្ទនៅឡើយទេ។ ហេតុដូច្នេះហើយ អ្នករាល់គ្នាគួរតែប្រញាប់ស្វែងរកសេចក្ដីពិតដើម្បីដោះស្រាយ ទាញខ្លួនអ្នករាល់គ្នាឱ្យថយចេញពីមាត់ជ្រោះ ហើយចាប់ផ្ដើមដើរលើផ្លូវនៃការដេញតាមសេចក្ដីពិត។ តើបញ្ហានេះមិនត្រូវបានដោះស្រាយហើយទេឬអី? ការមាននិស្ស័យរបស់ពួកទទឹងនឹងព្រះគ្រីស្ទ និងការដើរតាមផ្លូវរបស់ពួកទទឹងនឹងព្រះគ្រីស្ទ គឺជាបញ្ហាមួយដែលអាចដោះស្រាយបានយ៉ាងងាយស្រួល។ ដរាបណាអ្នកអាចទទួលយកសេចក្ដីពិត ឆ្លុះបញ្ចាំងពីខ្លួនឯង ស្គាល់ពីនិស្ស័យពុករលួយនៅក្នុងខ្លួនអ្នក យល់ពីសារជាតិនៃបញ្ហានៃការដេញតាមកេរ្តិ៍ឈ្មោះ លាភសក្ការៈ និងឋានៈ ហើយបន្ទាប់មកបោះបង់ចោលវិធីសាស្ត្រនៃការដេញតាមដ៏ខុសឆ្គងនេះ លះបង់ចោលទស្សនៈខុសឆ្គងនៃជំនឿលើព្រះជាម្ចាស់ បោះបង់ចោលបំណងចង់ទទួលបានព្រះពរ ហើយជឿលើព្រះជាម្ចាស់ដើម្បីតែការដេញតាមសេចក្ដីពិត និងដើម្បីគោលបំណងនៃការក្លាយជាមនុស្សថ្មី ហើយដេញតាមតែក្លាយជាមនុស្សដែលចុះចូលនឹងព្រះជាម្ចាស់ និងថ្វាយបង្គំតែព្រះជាម្ចាស់ ដោយមិនលើកមនុស្សជារូបព្រះ ឬដើរតាមមនុស្ស នោះសភាពរបស់អ្នកនឹងត្រឡប់មកជាធម្មតាវិញបន្តិចម្ដងៗ។ អ្នកនឹងបោះជំហានចូលទៅក្នុងផ្លូវនៃការដេញតាមសេចក្ដីពិត។ គ្មានការសង្ស័យអំពីរឿងនេះឡើយ។ អ្វីដែលគួរឱ្យខ្លាចនោះគឺ ប្រសិនបើអ្នកមិនទទួលយកសេចក្ដីពិត ប្រសិនបើអ្នកស្អប់ខ្ពើមសេចក្ដីពិត ហើយប្រសិនបើអ្នកដឹងថាការតថ្លៃជាមួយព្រះជាម្ចាស់គឺជារឿងខុសឆ្គង ហើយការដេញតាមកេរ្តិ៍ឈ្មោះ លាភសក្ការៈ និងឋានៈក៏ជារឿងខុសឆ្គងដែរ ប៉ុន្តែអ្នកនៅតែរឹងរូស ហើយមិនដែលប្រែចិត្ត។ ក្នុងករណីបែបនេះ អ្នកមានសារជាតិធម្មជាតិរបស់ពួកទទឹងនឹងព្រះគ្រីស្ទ ហើយអ្នកចាំបាច់ត្រូវបានជម្រុះចោល។ ប្រសិនបើអ្នកធ្វើអំពើអាក្រក់ជាច្រើន អ្នកនឹងប្រឈមមុខនឹងការដាក់ទោស។

ភាពខុសគ្នារវាងពួកទទឹងនឹងព្រះគ្រីស្ទ និងមនុស្សពុករលួយធម្មតា គឺស្ថិតនៅត្រង់ថា ការដេញតាមកេរ្តិ៍ឈ្មោះ លាភសក្ការៈ ឋានៈ និងព្រះពរ ព្រមទាំងការធ្វើការដោះដូរជាមួយព្រះជាម្ចាស់ មិនមែនគ្រាន់តែជាការសម្ដែងចេញជាបណ្ដោះអាសន្ន ឬម្ដងម្កាលសម្រាប់ពួកទទឹងនឹងព្រះគ្រីស្ទឡើយ ពោលគឺពួកគេរស់នៅដោយសាររឿងទាំងនេះ។ ពួកគេជ្រើសរើសតែផ្លូវមួយប៉ុណ្ណោះ ដែលជាផ្លូវរបស់ពួកទទឹងនឹងព្រះគ្រីស្ទ ដោយរស់នៅស្របតាមធម្មជាតិរបស់ពួកទទឹងនឹងព្រះគ្រីស្ទ និងទស្សនៈវិជ្ជារបស់សាតាំង។ មនុស្សពុករលួយធម្មតាអាចមានជម្រើសទីពីរ និងដើរលើផ្លូវនៃការដេញតាមសេចក្ដីពិត ប៉ុន្តែពួកទទឹងនឹងព្រះគ្រីស្ទមិនចូលចិត្តសេចក្ដីពិត ហើយមិនមានតម្រូវការនេះឡើយ។ ធម្មជាតិរបស់ពួកគេពោរពេញទៅដោយទស្សនៈវិជ្ជារបស់សាតាំង ហើយពួកគេនឹងមិនធ្វើការជ្រើសរើសដ៏ត្រឹមត្រូវឡើយ។ ពួកទទឹងនឹងព្រះគ្រីស្ទនឹងមិនទទួលយកសេចក្ដីពិតឡើយ ពួកគេនឹងនៅតែរឹងរូសក្នុងកំហុសរបស់ពួកគេរហូតដល់ទីបញ្ចប់ ដោយមិនដែលប្ដូរទិសដៅ ឬប្រែចិត្តឡើយ។ ពួកគេដឹងថា ក្នុងខ្លួនពួកគេពោរពេញទៅដោយការដោះដូរដែលត្រូវធ្វើជាមួយព្រះជាម្ចាស់ ដោយល្បងល និងប្រឆាំងនឹងព្រះអង្គជានិច្ច។ ទោះជាយ៉ាងណាក៏ដោយ ពួកគេមានហេតុផលរបស់ពួកគេ ហើយពួកគេគិតថា៖ «តើវាមានអ្វីខុសទៅ? ការទាមទារពីព្រះជាម្ចាស់នូវព្រះពរជាសម្ភារៈខ្លះៗ និងការសោយសុខនឹងផលប្រយោជន៍ខ្លះៗនៃឋានៈ មិនមែនជាទង្វើគួរឱ្យអាម៉ាស់ឡើយ។ ខ្ញុំមិនបានប្រព្រឹត្តអំពើឃាតកម្ម និងការដុតបំផ្លាញទេ ហើយខ្ញុំក៏មិនបានទាស់ទទឹងនឹងព្រះជាម្ចាស់ជាសាធារណៈដែរ។ ពិតណាស់ ខ្ញុំបានធ្វើការដើម្បីបង្កើតនគរឯករាជ្យមួយ និងបានប្រព្រឹត្តតាមអំពើចិត្តខ្លះៗ ប៉ុន្តែខ្ញុំមិនបានធ្វើបាប ឬធ្វើឱ្យនរណាម្នាក់ឈឺចាប់ឡើយ ហើយខ្ញុំក៏មិនបានប៉ះពាល់ ឬបណ្ដាលឱ្យមានការខាតបង់ដល់កិច្ចការនៃដំណាក់របស់ព្រះជាម្ចាស់ដែរ»។ តើនេះមិនមែនជារឿងដែលមិនអាចសង្គ្រោះបានទេឬអី? ទោះបីជាដំណាក់របស់ព្រះជាម្ចាស់ប្រកបគ្នាអំពីសេចក្ដីពិត ឬបើកសម្ដែង និងលួសកាត់ពួកគេយ៉ាងណាក៏ដោយ ក៏ពួកគេនៅតែមិនព្រមទទួលស្គាល់កំហុសរបស់ពួកគេដែរ នេះគឺជារឿងដែលមិនអាចសង្គ្រោះបានឡើយ។ នេះគឺជាសារជាតិរបស់ពួកទទឹងនឹងព្រះគ្រីស្ទ។ ប្រសិនបើអ្នកនិយាយថាពួកគេអាក្រក់ ឬទុច្ចរិត ពួកគេមិនខ្វល់ឡើយ ហើយពួកគេនឹងបន្តសេចក្ដីអាក្រក់ និងសេចក្ដីទុច្ចរិតរបស់ពួកគេ។ នេះបង្ហាញថា ពួកទទឹងនឹងព្រះគ្រីស្ទគឺជាបុគ្គលរឹងរូសដែលមិនព្រមប្រែចិត្តជាដាច់ខាត។ តើអ្នកនៅតែប្រកបគ្នាអំពីសេចក្ដីពិតជាមួយមនុស្សបែបនេះទៀតដែរឬទេ? ពួកគេមិនទាំងដឹងផងថា រឿងណាជាវិជ្ជមាន និងរឿងណាជាអវិជ្ជមាន តើអ្នកអាចនិយាយអ្វីទៅកាន់ពួកគេបាន? គឺគ្មានអ្វីត្រូវនិយាយឡើយ។ ពួកទទឹងនឹងព្រះគ្រីស្ទពោរពេញទៅដោយសារជាតិនិស្ស័យទុច្ចរិត ហើយពួកគេរស់នៅក្នុងនិស្ស័យនេះ។ ការល្បងលព្រះជាម្ចាស់ និងការធ្វើការដោះដូរជាមួយព្រះអង្គ គឺជាធម្មជាតិពីកំណើតរបស់ពួកគេ ហើយគ្មាននរណាម្នាក់អាចផ្លាស់ប្ដូរពួកគេបានឡើយ ពួកគេនៅតែមិនផ្លាស់ប្ដូរនៅក្នុងគ្រប់ស្ថានភាពទាំងអស់។ ហេតុអ្វីបានជាពួកគេមិនផ្លាស់ប្ដូរ? ពួកគេមិនផ្លាស់ប្ដូរទេ ពីព្រោះមិនថាមានការប្រកបគ្នាអំពីសេចក្ដីពិតជាមួយពួកគេច្រើនប៉ុនណាក៏ដោយ មិនថាពាក្យសម្ដីទាំងនោះងាយយល់ និងបើកសម្ដែងយ៉ាងស៊ីជម្រៅយ៉ាងណាក៏ដោយ ក៏ពួកគេមិនដឹងពីបញ្ហាពិតប្រាកដឡើយ។ ពួកគេមិនអាចយល់ពីសេចក្ដីពិត ហើយមិនដឹងថាអ្វីជាសេចក្ដីពិត និងអ្វីជារឿងអវិជ្ជមានឡើយ នោះហើយជាមូលហេតុ។

ពួកទទឹងនឹងព្រះគ្រីស្ទធ្វើការដោះដូរជាមួយព្រះជាម្ចាស់ និងធ្វើការទាមទារពីព្រះអង្គនៅក្នុងរឿងផ្សេងៗ។ ជាការពិតណាស់ ពួកគេធ្វើការទាមទាររឿងជាច្រើន ទាំងរឿងដែលមើលឃើញ និងមើលមិនឃើញ ទាំងរឿងខាងសម្ភារៈ និងមិនមែនខាងសម្ភារៈ ទាំងរឿងនាពេលបច្ចុប្បន្ន និងនាពេលអនាគត។ ដរាបណាពួកគេអាចស្រមើស្រមៃពីវា ដរាបណាពួកគេជឿថាពួកគេសមនឹងទទួលបានវា ហើយដរាបណាវាជាអ្វីដែលពួកគេប្រាថ្នាចង់បាន ពួកគេធ្វើការទាមទារពីព្រះជាម្ចាស់ដោយគ្មានការអៀនខ្មាស ដោយសង្ឃឹមថាព្រះអង្គនឹងប្រទានវាដល់ពួកគេ។ ឧទាហរណ៍ នៅពេលដែលពួកគេកំពុងបំពេញភារកិច្ចណាមួយ ដើម្បីលេចធ្លោ និងក្លាយជាបុគ្គលដ៏ឆ្នើម ដើម្បីមានឱកាសទទួលបានការចាប់អារម្មណ៍ និងទទួលបានឋានៈដែលពួកគេចង់បាន ព្រមទាំងការគោរពពីមនុស្សកាន់តែច្រើន ពួកគេសង្ឃឹមថាព្រះជាម្ចាស់នឹងប្រទានសមត្ថភាពពិសេសខ្លះដល់ពួកគេ។ ពួកគេអធិស្ឋានទៅកាន់ព្រះអង្គ ដោយនិយាយថា៖ «ឱព្រះជាម្ចាស់ ទូលបង្គំស្ម័គ្រចិត្តបំពេញភារកិច្ចរបស់ទូលបង្គំដោយស្មោះត្រង់។ បន្ទាប់ពីទទួលយកភារកិច្ចនេះពីព្រះអង្គ ជារៀងរាល់ថ្ងៃ ទូលបង្គំគិតអំពីរបៀបបំពេញវាឱ្យបានល្អ។ ទូលបង្គំស្ម័គ្រចិត្តលះបង់កម្លាំងពេញមួយជីវិតសម្រាប់រឿងនេះ ដើម្បីថ្វាយយុវវ័យរបស់ទូលបង្គំដល់ព្រះអង្គ និងថ្វាយអ្វីៗទាំងអស់ដែលទូលបង្គំមានដល់ព្រះអង្គ ទូលបង្គំស្ម័គ្រចិត្តស៊ូទ្រាំនឹងការលំបាកសម្រាប់រឿងនេះ។ សូមប្រទានពាក្យសម្ដីឱ្យទូលបង្គំនិយាយ សូមប្រទានភាពឆ្លាតវៃ និងប្រាជ្ញាដល់ទូលបង្គំ ហើយសូមឱ្យទូលបង្គំកែលម្អជំនាញវិជ្ជាជីវៈ និងសមត្ថភាពរបស់ទូលបង្គំក្នុងអំឡុងពេលនៃការបំពេញភារកិច្ចនេះ»។ បន្ទាប់ពីបង្ហាញពីភាពស្មោះត្រង់របស់ពួកគេ និងបញ្ជាក់ពីទស្សនៈរបស់ពួកគេ ពួកទទឹងនឹងព្រះគ្រីស្ទលូកដៃទៅរកព្រះជាម្ចាស់ភ្លាម ដើម្បីសុំរឿងទាំងនេះ។ ទោះបីជារឿងទាំងនេះមើលមិនឃើញ ហើយមនុស្សជឿថាវាសមហេតុផលក្នុងការសុំរឿងទាំងនេះពីព្រះជាម្ចាស់ក៏ដោយ តើនេះមិនមែនជាទម្រង់នៃការធ្វើការដោះដូរ និងការទាមទារទេឬអី? (មែនហើយ គឺអ៊ីចឹងហើយ។) តើអ្វីជាចំណុចសំខាន់នៃការដោះដូរនេះ? តើអ្វីជាសារជាតិដែលយើងកំពុងវែកញែក? ពួកទទឹងនឹងព្រះគ្រីស្ទគ្មានចិត្តស្មោះទាល់តែសោះចំពោះភារកិច្ចដែលព្រះជាម្ចាស់បានប្រគល់ឱ្យពួកគេ ហើយពួកគេក៏មិនមានបំណងស្មោះត្រង់នៅក្នុងរឿងនេះដែរ។ មុនពេលធ្វើបំពេញភារកិច្ចនេះ គំនិតរបស់ពួកគេវិលជុំវិញរបៀបចាប់យកឱកាសនេះដើម្បីបង្ហាញពីទេពកោសល្យរបស់ពួកគេ និងទទួលបានកេរ្តិ៍ឈ្មោះក្នុងចំណោមមនុស្ស ជាជាងប្រើឱកាសនេះដើម្បីបំពេញភារកិច្ចរបស់ពួកគេឱ្យបានល្អ និងស្វែងរកសេចក្ដីពិតដែលពួកគេគួរយល់ និងគោលការណ៍ដែលពួកគេគួរស្វែងរកនៅក្នុងការបំពេញភារកិច្ចនេះ។ ដូច្នេះ នៅពេលដែលពួកទទឹងនឹងព្រះគ្រីស្ទមកចំពោះព្រះជាម្ចាស់ដើម្បីអធិស្ឋាន ដំបូង ពួកគេលូកដៃ និងស្នើសុំរឿងដែលនឹងផ្ដល់ផលប្រយោជន៍ដល់កេរ្តិ៍ឈ្មោះ និងឋានៈរបស់ពួកគេ ដូចជាភាពឆ្លាតវៃ ប្រាជ្ញា ការយល់ដឹងដ៏ពិសេស ជំនាញដ៏ឆ្នើម ការបើកភ្នែកខាងវិញ្ញាណរបស់ពួកគេ និងអ្វីៗផ្សេងទៀត។ ពួកគេចង់បានរឿងទាំងនេះ មិនមែនដើម្បីយល់ពីសេចក្ដីពិត ឬដើម្បីថ្វាយចិត្តស្មោះរបស់ពួកគេ និងបំពេញភារកិច្ចរបស់ពួកគេឱ្យបានល្អឡើយ។ ច្បាស់ណាស់ សំណើទាំងនេះពោរពេញទៅដោយការធ្វើការដោះដូរ និងការទាមទារ ប៉ុន្តែពួកគេនៅតែមានអារម្មណ៍ថាខ្លួនមានភាពត្រឹមត្រូវដដែល។ នៅពេលនិយាយដល់ការអធិស្ឋានប្រភេទនេះ និងការដោះដូរប្រភេទនេះដែលមនុស្សធ្វើ ទោះបីជាមនុស្សរងទុក្ខ និងលះបង់តម្លៃនៅក្នុងការបំពេញភារកិច្ចរបស់ពួកគេក៏ដោយ ហើយទោះបីជាពួកគេចំណាយពេលវេលា និងកម្លាំងខ្លះក៏ដោយ តើព្រះជាម្ចាស់នឹងទទួលយកវាដែរឬទេ? តាមទស្សនៈរបស់ព្រះជាម្ចាស់ ព្រះអង្គនឹងមិនទទួលយកការបំពេញភារកិច្ចបែបនេះដាច់ខាត ពីព្រោះគ្មានចិត្តស្មោះ គ្មានភាពស្មោះត្រង់ ហើយច្បាស់ណាស់ថាគ្មានការចុះចូលពិតប្រាកដនៅក្នុងមនុស្សបែបនេះឡើយ។ ដោយផ្អែកលើទិដ្ឋភាពនេះ តាមគំនិតផ្ទាល់ខ្លួន អ្វីដែលពួកគេប្រាថ្នាចង់ដេញតាម គឺឋានៈ និងកេរ្តិ៍ឈ្មោះ ព្រមទាំងការគោរព និងការកោតសរសើរពីអ្នកដទៃ ប៉ុន្តែក្នុងអំឡុងពេលនៃការបំពេញភារកិច្ចរបស់ពួកគេ ការចូលទៅក្នុងជីវិតរបស់ពួកគេ ឬការផ្លាស់ប្ដូរនិស្ស័យរបស់ពួកគេ មិនមានការរីកចម្រើនអ្វីឡើយ។

នៅពេលមានរឿងកើតឡើងចំពោះពួកគេ ពួកទទឹងនឹងព្រះគ្រីស្ទចាប់ផ្ដើមគ្រោងឧបាយកល គណនា និងរៀបចំផែនការនៅក្នុងចិត្តរបស់ពួកគេភ្លាមៗ។ ពួកគេប្រៀបដូចជាគណនេយ្យករ ដោយធ្វើការដោះដូរជាមួយព្រះជាម្ចាស់នៅក្នុងគ្រប់រឿងទាំងអស់ ចង់បានអ្វីៗជាច្រើន និងធ្វើការទាមទារជាច្រើនពីព្រះជាម្ចាស់។ សរុបមក សេចក្ដីតម្រូវទាំងអស់នេះ គឺមិនសមហេតុផលនៅក្នុងព្រះនេត្ររបស់ព្រះជាម្ចាស់ឡើយ វាមិនមែនជាអ្វីដែលព្រះជាម្ចាស់មានព្រះទ័យចង់ប្រទានដល់មនុស្សទេ ហើយវាក៏មិនមែនជាអ្វីដែលមនុស្សគួរទទួលបានដែរ ពីព្រោះរឿងទាំងនេះមិននាំមកនូវផ្ដល់ផលប្រយោជន៍សូម្បីតែបន្តិចបន្តួចដល់ការដេញតាមការផ្លាស់ប្ដូរនិស្ស័យរបស់មនុស្ស ឬការទទួលបានសេចក្ដីសង្គ្រោះឡើយ។ ទោះបីជាក្នុងអំឡុងពេលនៃការបំពេញភារកិច្ចរបស់អ្នក ព្រះជាម្ចាស់ប្រទានពន្លឺខ្លះ ឬគំនិតថ្មីៗខ្លះទាក់ទងនឹងវិជ្ជាជីវៈរបស់អ្នកដល់អ្នកក៏ដោយ ក៏វាមិនមែនដើម្បីបំពេញបំណងប្រាថ្នារបស់អ្នកក្នុងការទាមទារពីព្រះជាម្ចាស់ដែរ ហើយវាកាន់តែមិនមែនដើម្បីបង្កើនប្រជាប្រិយភាពរបស់អ្នក ឬកិត្យានុភាពដែលអ្នកមានក្នុងចំណោមមនុស្សទៀតផង។ បន្ទាប់ពីទទួលបានពន្លឺ និងការបំភ្លឺបែបនេះពីព្រះជាម្ចាស់ មនុស្សធម្មតាអនុវត្តវាទៅក្នុងភារកិច្ចរបស់ខ្លួន ដោយបំពេញភារកិច្ចរបស់ពួកគេឱ្យបានកាន់តែល្អ ធ្វើឱ្យខ្លួនឯងយល់ពីគោលការណ៍បានកាន់តែត្រឹមត្រូវ បន្តិចម្ដងៗទទួលបទពិសោធន៍ដោយផ្ទាល់ថាពួកគេទទួលបានការបំភ្លឺ ការស្រាយបំភ្លឺ និងព្រះគុណយ៉ាងច្រើនពីព្រះជាម្ចាស់ក្នុងអំឡុងពេលនៃការបំពេញភារកិច្ចរបស់ពួកគេ។ ទាំងអស់នេះសុទ្ធតែជាអ្វីដែលព្រះជាម្ចាស់បានធ្វើ។ កាលណាពួកគេកាន់តែមានបទពិសោធន៍ ពួកគេកាន់តែមានអារម្មណ៍ថាអ្វីដែលព្រះជាម្ចាស់ធ្វើគឺអស្ចារ្យ ហើយពួកគេកាន់តែដឹងថា ពួកគេគ្មានអ្វីត្រូវអួតអាងឡើយ ព្រោះអ្វីៗទាំងអស់សុទ្ធតែជាព្រះគុណ និងការណែនាំរបស់ព្រះជាម្ចាស់។ នេះគឺជាអ្វីដែលមនុស្សធម្មតាអាចមានអារម្មណ៍ និងយល់ដឹងបាន។ ប៉ុន្តែ ពួកទទឹងនឹងព្រះគ្រីស្ទគឺខុសគ្នា ហើយទោះបីជាព្រះជាម្ចាស់ប្រទានការបំភ្លឺ និងការស្រាយបំភ្លឺដល់ពួកគេច្រើនប៉ុនណាក៏ដោយ ពួកគេបែរជាគិតថាការទាំងអស់នោះកើតចេញពីខ្លួនពួកគេផ្ទាល់ទៅវិញ។ ថ្ងៃមួយ នៅពេលដែលពួកគេគណនាសរុបការរួមចំណែករបស់ខ្លួន ហើយលូកដៃទៅរកព្រះជាម្ចាស់ដើម្បីទាមទាររង្វាន់ នៅពេលដែលពួកគេទូទាត់បញ្ជីគណនីជាមួយព្រះជាម្ចាស់ ព្រះអង្គដកយកការបំភ្លឺ និងការស្រាយបំភ្លឺរបស់ព្រះអង្គចេញ ហើយពួកទទឹងនឹងព្រះគ្រីស្ទក៏ត្រូវបានបើកសម្ដែង។ កាលពីមុន អ្វីៗទាំងអស់ដែលពួកគេអាចធ្វើបាន គឺដោយសារតែកិច្ចការរបស់ព្រះវិញ្ញាណបរិសុទ្ធ និងការណែនាំរបស់ព្រះជាម្ចាស់។ ពួកគេមិនខុសពីមនុស្សដទៃឡើយ៖ បើគ្មានការបំភ្លឺ និងការស្រាយបំភ្លឺរបស់ព្រះជាម្ចាស់ទេ ពួកគេបាត់បង់អំណោយទាន ភាពឆ្លាតវៃ ប្រាជ្ញា គំនិតល្អៗ និងការគិតល្អៗរបស់ពួកគេ។ ពួកគេក្លាយជាមនុស្សគ្មានបានការ និងជាមនុស្សល្ងង់។ នៅពេលដែលពួកទទឹងនឹងព្រះគ្រីស្ទជួបប្រទះនឹងរឿងបែបនេះ ហើយឈានដល់ចំណុចនេះ ពួកគេនៅតែមិនដឹងខ្លួនថាផ្លូវរបស់ពួកគេគឺខុសឆ្គង ហើយមិនដឹងថាពួកគេកំពុងធ្វើការដោះដូរជាមួយព្រះជាម្ចាស់ និងធ្វើការទាមទារពីព្រះអង្គដោយមិនសមហេតុផលឡើយ។ ពួកគេនៅតែគិតថាពួកគេមានសមត្ថភាព និងអាចធ្វើអ្វីៗបានទាំងអស់ ដោយស័ក្តិសមនឹងត្រូវបានអ្នកដទៃឱ្យតម្លៃខ្ពស់ កោតសរសើរ គោរព គាំទ្រ និងលើកតម្កើង។ ប្រសិនបើពួកគេមិនទទួលបានរឿងទាំងនេះទេ ពួកគេមើលឃើញថាស្ថានភាពនេះគឺអស់សង្ឃឹម ហើយប្រព្រឹត្តតាមតែអំពើចិត្តកាន់តែខ្លាំង ដោយពោរពេញទៅដោយការអាក់អន់ចិត្តទាំងចំពោះព្រះជាម្ចាស់ និងចំពោះបងប្អូនប្រុសស្រី។ ពួកគេជេរប្រមាថ និងត្អូញត្អែរអំពីព្រះជាម្ចាស់នៅក្នុងចិត្តរបស់ពួកគេ ដោយនិយាយថាព្រះជាម្ចាស់មិនសុចរិត ដាក់បណ្ដាសាបងប្អូនប្រុសស្រីថាគ្មានមនសិការ និងថាពេលឆ្លងស្ពានរួចក៏រុះស្ពានចោល ហើយថែមទាំងចោទប្រកាន់ដំណាក់របស់ព្រះជាម្ចាស់ថាព្យាយាមកម្ចាត់ពួកគេចោល បន្ទាប់ពីប្រើប្រាស់ពួកគេរួចទៀតផង។ តើនេះជាអ្វីទៅ? គឺជាមនុស្សគ្មានសេចក្ដីអៀនខ្មាស! តើពួកទទឹងនឹងព្រះគ្រីស្ទទាំងអស់មិនមែនសុទ្ធតែបែបនេះទេឬអី? តើពួកគេមិនតែងតែនិយាយរឿងបែបនេះទេឬអី? ពួកគេនិយាយថា «នៅពេលដែលខ្ញុំមានប្រយោជន៍ និងត្រូវបានដាក់ក្នុងតំណែងដ៏សំខាន់ មនុស្សគ្រប់គ្នាសុទ្ធតែចោមរោមខ្ញុំ។ ឥឡូវនេះ ដោយសារខ្ញុំលែងស្ថិតក្នុងតំណែងដ៏សំខាន់ទៀតហើយ គ្មាននរណាម្នាក់យកចិត្តទុកដាក់នឹងខ្ញុំឡើយ មនុស្សគ្រប់គ្នាមើលងាយខ្ញុំ ហើយអ្នករាល់គ្នាសុទ្ធតែបង្ហាញអាកប្បកិរិយាមិនល្អដាក់ខ្ញុំនៅពេលនិយាយជាមួយខ្ញុំ»។ តើពាក្យសម្ដីទាំងនេះមកពីណា? តើវាមិនមែនចាក់ឫសនៅក្នុងនិស្ស័យទុច្ចរិតរបស់ពួកទទឹងនឹងព្រះគ្រីស្ទទេឬអី? និស្ស័យទុច្ចរិតរបស់ពួកគេពោរពេញទៅដោយការធ្វើការដោះដូរជាមួយមនុស្ស និងព្រះជាម្ចាស់ ដោយមានការទាមទារពីព្រះជាម្ចាស់ និងពីមនុស្ស ហាក់ដូចជានិយាយថា «ខ្ញុំចាត់ចែងរឿងរ៉ាវសម្រាប់អ្នករាល់គ្នា ខ្ញុំលះបង់ខ្លួនឯង លះបង់តម្លៃ និងព្រួយបារម្ភជំនួសអ្នករាល់គ្នា ដូច្នេះ អ្នករាល់គ្នាត្រូវតែមករកខ្ញុំដោយការគោរព និងនិយាយជាមួយខ្ញុំដោយសុជីវធម៌។ ទោះបីជាខ្ញុំមានឋានៈ ឬអត់ក៏ដោយ អ្នករាល់គ្នាត្រូវតែចងចាំជានិច្ចនូវអ្វីៗទាំងអស់ដែលខ្ញុំបានធ្វើ ទុកខ្ញុំនៅក្នុងចិត្តរបស់អ្នករាល់គ្នារហូត ហើយកុំភ្លេចខ្ញុំឱ្យសោះ។ ការភ្លេចខ្ញុំមានន័យថាអ្នករាល់គ្នាគ្មានមនសិការឡើយ។ រាល់ពេលដែលអ្នករាល់គ្នាហូប ឬប្រើប្រាស់របស់ល្អៗ អ្នករាល់គ្នាត្រូវតែគិតដល់ខ្ញុំ ហើយខ្ញុំត្រូវតែមានអាទិភាពជានិច្ច»។ តើពួកទទឹងនឹងព្រះគ្រីស្ទមិនតែងតែធ្វើការទាមទារបែបនេះទេឬអី? (មែនហើយ។) មានមនុស្សដែលនិយាយថា «តើនរណាជាអ្នកបោះពុម្ពសៀវភៅបន្ទូលរបស់ព្រះជាម្ចាស់ដែលអ្នករាល់គ្នាអាន? តើនរណាជាអ្នកប្រគល់សៀវភៅទាំងនោះទៅក្នុងដៃរបស់អ្នក? ប្រសិនបើមិនមែនដោយសារខ្ញុំប្រថុយប្រថាន និងប្រឈមមុខនឹងគ្រោះថ្នាក់នៃការចាប់ខ្លួន ការដាក់ពន្ធនាគារ ឬការកាត់ទោសប្រហារជីវិតទេ តើអ្នករាល់គ្នាអាចអានសៀវភៅទាំងនេះបានដែរឬទេ? ប្រសិនបើមិនមែនដោយសារខ្ញុំស៊ូទ្រាំនឹងការលំបាក និងលះបង់តម្លៃដើម្បីស្រោចស្រពអ្នករាល់គ្នាទេ តើអ្នករាល់គ្នាអាចមានជីវិតពួកជំនុំបានដែរឬទេ? ប្រសិនបើមិនមែនដោយសារខ្ញុំស៊ូទ្រាំនឹងការរងទុក្ខ និងលះបង់តម្លៃដើម្បីផ្សាយដំណឹងល្អទេ តើពួកជំនុំអាចទទួលបានមនុស្សច្រើនយ៉ាងនេះដែរឬទេ? ប្រសិនបើមិនមែនដោយសារខ្ញុំប្រកបគ្នាជាមួយអ្នករាល់គ្នាអំពីព្រះបន្ទូលរបស់ព្រះជាម្ចាស់ពេញមួយថ្ងៃទេ តើអ្នករាល់គ្នាអាចមានសេចក្ដីជំនឿខ្លាំងបែបនេះដែរឬទេ? ប្រសិនបើមិនមែនដោយសារខ្ញុំរត់ចុះរត់ឡើងដើម្បីផ្ដល់ការគាំទ្រផ្នែកភស្តុភារដល់អ្នករាល់គ្នាទេ តើអ្នករាល់គ្នាអាចបំពេញភារកិច្ចរបស់អ្នករាល់គ្នាដោយសុខសាន្ដនៅពេលនេះបានដែរឬទេ? ប្រសិនបើមិនមែនដោយសារខ្ញុំចេញមុខនាំមុខគេទេ តើកិច្ចការរបស់ពួកជំនុំអាចអភិវឌ្ឍដល់កម្រិតដែលវាមាននៅពេលនេះបានដែរឬទេ?» តើអ្នករាល់គ្នាធ្លាប់ជួបមនុស្សបែបនេះដែរឬទេ? ពេលស្ដាប់ពាក្យសម្ដីរបស់ពួកគេ ហាក់ដូចជាបើគ្មានពួកគេទេ កិច្ចការនៃដំណាក់របស់ព្រះជាម្ចាស់មិនអាចដំណើរការទៅមុខបានឡើយ ហើយផែនដីនឹងឈប់វិលដែរ។ តើនេះមិនមែនជាផ្នត់គំនិតរបស់ពួកទទឹងនឹងព្រះគ្រីស្ទទេឬអី? តើអ្វីជាគោលបំណងរបស់ពួកគេក្នុងការស្រែកពាក្យសម្ដីទាំងនេះ? តើពួកគេកំពុងទាមទារគុណបំណាច់សម្រាប់រឿងរ៉ាវ ឬកំពុងទួញសោក និងត្អូញត្អែរ? ពួកគេជឿថា ដំណាក់របស់ព្រះជាម្ចាស់លែងត្រូវការពួកគេទៀតហើយ ថាបងប្អូនប្រុសស្រីលែងយកចិត្តទុកដាក់ចំពោះពួកគេ ថាដំណាក់របស់ព្រះជាម្ចាស់មិនយុត្តិធម៌ចំពោះមនុស្ស ថាដំណាក់របស់ព្រះជាម្ចាស់មិនចិញ្ចឹមផ្គត់ផ្គង់ពួកគេ មិនគោរពពួកគេ ឬមិនទុកឱ្យពួកគេរស់នៅទីនោះរហូតដល់ចាស់ឡើយ។ តើមិនមានធាតុផ្សំនៃការដាក់បណ្ដាសានៅក្នុងការស្រែករបស់ពួកគេដែរទេឬអី? ពួកគេកំពុងដាក់បណ្ដាសាអ្នកដទៃ ដោយនិយាយថាពួកគេគ្មានមនសិការ។ តើពួកទទឹងនឹងព្រះគ្រីស្ទពិតជាផ្ដល់ការបម្រើអ្វីខ្លះទៅ? អ្វីៗទាំងអស់ដែលពួកគេធ្វើ គឺបង្អាក់ និងរំខាន ហើយអ្វីៗទាំងអស់ដែលពួកគេនិយាយ គឺបំភាន់។ ពួកគេខ្វះភាពជាមនុស្ស ពួកគេគឺជាអារក្ស។ ហេតុអ្វីបានជានរណាម្នាក់គួរតែប្រើមនសិការចំពោះពួកគេ? តើការធ្វើបែបនេះមានប្រយោជន៍ដែរឬទេ? (ទេ។) ហេតុអ្វីបានជាវាមិនមានប្រយោជន៍? តើមនុស្សម្នាក់អាចយល់ពីសេចក្ដីពិតដោយការដើរតាមពួកគេបានដែរឬទេ? (ទេ។) តើមនុស្សគ្រប់គ្នាដែលថ្វាយបង្គំ និងដើរតាមពួកទទឹងនឹងព្រះគ្រីស្ទទទួលបានអ្វីខ្លះ? ពួកគេទាំងអស់គ្នាក្បត់ព្រះជាម្ចាស់រួមជាមួយពួកទទឹងនឹងព្រះគ្រីស្ទទាំងនេះ ហើយត្រូវបានពួកគេដឹកនាំទៅកាន់នរក។ តើពួកទទឹងនឹងព្រះគ្រីស្ទចាត់ទុកខ្លួនឯងជាអ្វី? (ពួកគេចាត់ទុកខ្លួនឯងជាព្រះជាម្ចាស់។) នេះគឺជាគំនិតដ៏គ្មានសេចក្ដីអៀនខ្មាស។ មនុស្សគួរតែមានមនសិការចំពោះព្រះជាម្ចាស់ ប៉ុន្តែព្រះជាម្ចាស់មិនដែលតម្រូវឱ្យមនុស្សធ្វើដូច្នេះឡើយ ព្រះអង្គគ្រាន់តែតម្រូវឱ្យមនុស្សយល់ពីសេចក្ដីពិត អាចអនុវត្តសេចក្ដីពិត និងទទួលបានសេចក្ដីសង្គ្រោះ ហើយធ្វើជាភាវៈដែលព្រះបានបង្កើត ដែលស្របតាមស្ដង់ដាប៉ុណ្ណោះ។ តើមានពេលណាដែលខ្ញុំធ្លាប់សុំឱ្យអ្នករាល់គ្នាគិតដល់ខ្ញុំ និងទុកអាហារខ្លះឱ្យខ្ញុំនៅពេលដែលអ្នករាល់គ្នាកំពុងហូបអាហារឆ្ងាញ់ៗ ឬគិតដល់ខ្ញុំនៅពេលដែលអ្នករាល់គ្នាកំពុងស្នាក់នៅកន្លែងល្អៗនោះ? នៅពេលដែលអ្នករាល់គ្នាកំពុងហូបឆ្ងាញ់ រស់នៅស្រួល និងសប្បាយរីករាយ តើមានពេលណាដែលខ្ញុំធ្លាប់មានអារម្មណ៍ច្រណែននោះ? តើមានពេលណាដែលខ្ញុំធ្លាប់និយាយថាអ្នករាល់គ្នាគ្មានមនសិការនោះ? ប៉ុន្តែ ពួកទទឹងនឹងព្រះគ្រីស្ទមានសមត្ថភាពនិយាយរឿងបែបនេះ និងដាក់បណ្ដាសាមនុស្សថាគ្មានមនសិការ តើនេះមិនមែនជាការគ្មានសេចក្ដីអៀនខ្មាសទេឬអី? នៅពេលដែលដំណាក់របស់ព្រះជាម្ចាស់ដកហូតតំណែងពីពួកគេ នៅពេលដែលបងប្អូនប្រុសស្រីលែងមានភាពក្លៀវក្លាចំពោះពួកគេដូចមុន ពួកគេមានសមត្ថភាពនិយាយរឿងបែបនេះ យំរៀបរាប់ពីការអាក់អន់ចិត្តរបស់ពួកគេ ហើយដាក់បណ្ដាសាមនុស្ស និងព្រះជាម្ចាស់។ រឿងគ្រប់បែបយ៉ាងអាចចេញពីមាត់របស់ពួកគេ ហើយធម្មជាតិជាអារក្សរបស់ពួកគេត្រូវបានបើកសម្ដែងយ៉ាងពេញលេញ។ ទាំងនេះគឺជាការសម្ដែងចេញផ្សេងៗដែលត្រូវបានបើកសម្ដែងដោយនិស្ស័យទុច្ចរិតរបស់ពួកទទឹងនឹងព្រះគ្រីស្ទ។ ដោយសារតែចិត្តរបស់ពួកគេពោរពេញទៅដោយការដោះដូរជាមួយព្រះជាម្ចាស់ នេះនាំឱ្យពួកគេដាក់សេចក្ដីតម្រូវ និងធ្វើការទាមទារផ្សេងៗពីព្រះអង្គ។ នៅពេលដែលពួកទទឹងនឹងព្រះគ្រីស្ទត្រូវបានដំឡើងឋានៈ ឬត្រូវបានដកហូតតំណែង នៅពេលដែលដំណាក់របស់ព្រះជាម្ចាស់ដាក់ពួកគេនៅក្នុងតំណែងដ៏សំខាន់ ឬមិនដាក់ពួកគេនៅក្នុងតំណែងនោះ ការសម្ដែងចេញផ្សេងៗទាំងអស់ដែលលេចចេញពីពួកគេ គឺទាក់ទងនឹងសារជាតិទុច្ចរិតរបស់ពួកគេ នេះគឺជាការពិតទាំងស្រុង។

ឆ. ការបដិសេធ ការថ្កោលទោស ធ្វើការវិនិច្ឆ័យ និងការប្រមាថ

បន្ទាប់មក ចូរយើងប្រកបគ្នាអំពីពាក្យថាការបដិសេធ ការថ្កោលទោស ធ្វើការវិនិច្ឆ័យ និងការប្រមាថ។ ដោយសារតែពោរពេញទៅដោយការសង្ស័យចំពោះព្រះជាម្ចាស់ ពួកទទឹងនឹងព្រះគ្រីស្ទមិនបង្ហាញចំណាប់អារម្មណ៍ចំពោះសេចក្ដីពិតណាមួយដែលព្រះជាម្ចាស់បានសម្ដែងចេញឡើយ។ ដួងចិត្តរបស់ពួកគេពោរពេញទៅដោយ ការស្អប់ខ្ពើម និងសេចក្ដីស្អប់ ហើយពួកគេមិនដែលទទួលស្គាល់ថាព្រះគ្រីស្ទគឺជាសេចក្ដីពិតឡើយ កុំថាឡើយនឹងបង្ហាញការចុះចូលណាមួយនោះ។ ដោយសារតែពួកគេតែងតែសង្ស័យ និងមានមន្ទិលចំពោះព្រះជាម្ចាស់នៅក្នុងចិត្តរបស់ពួកគេ ដោយតែងតែ បង្កើត សញ្ញាណ និងគំនិតផ្សេងៗអំពីសកម្មភាពរបស់ព្រះជាម្ចាស់ ពួកគេតែងតែវាយតម្លៃដោយមិនដឹងខ្លួន ដោយគិតថា៖ «តើព្រះជាម្ចាស់ពិតជាមានមែនឬ? តើ ទ្រង់មានន័យយ៉ាងណាចំពោះអ្វីដែលទ្រង់មានបន្ទូល? ប្រសិនបើបន្ទូលទាំងនេះត្រូវបានវាយតម្លៃពីទស្សនៈនៃចំណេះដឹង និងគោលលទ្ធិ តើបន្ទូលទាំងនេះគួរត្រូវបានយល់យ៉ាងដូចម្ដេច? តើព្រះជាម្ចាស់មានន័យយ៉ាងណានៅពេលនិយាយរឿងទាំងនេះ? តើទ្រង់មានន័យយ៉ាងណានៅពេលប្រើពាក្យនេះ? តើ ទ្រង់កំពុង មានបន្ទូលទៅកាន់នរណា?» ពួកគេស្រាវជ្រាវហើយស្រាវជ្រាវទៀត ហើយបន្ទាប់ពីការស៊ើបអង្កេតបែបនេះអស់រយៈពេលជាច្រើនឆ្នាំ ពួកគេនៅតែមិនអាចមើលឃើញសេចក្ដីពិតដ៏សំខាន់បំផុតនៅក្នុងព្រះបន្ទូលដែលព្រះជាម្ចាស់សម្ដែងចេញ និងកិច្ចការដែលទ្រង់ធ្វើ ពោលគឺថា ព្រះជាម្ចាស់គឺជាសេចក្ដីពិត ជាជីវិត និងជាផ្លូវ ពួកគេមិនអាចយល់ដឹង ឬមើលឃើញរឿងនេះឡើយ។ នៅពេលដែលមនុស្សនិយាយថា ព្រះបន្ទូលទាំងអស់របស់ព្រះជាម្ចាស់គឺជាសេចក្ដីពិត ពួកទទឹងនឹងព្រះគ្រីស្ទពិចារណា ហើយគិតថា៖ «ព្រះបន្ទូលទាំងអស់របស់ ទ្រង់គឺជាសេចក្ដីពិតឬ? តើវាមិនមែនគ្រាន់តែជាពាក្យសម្ដីធម្មតាៗទេឬអី? គ្រាន់តែជា សេចក្ដីថ្លែងការណ៍ធម្មតាៗទេតើ? គ្មានអ្វីជ្រាលជ្រៅអំពីវាទាល់តែសោះ»។ នៅពេលសម្លឹងមើលកិច្ចការរបស់ព្រះជាម្ចាស់ ពួកគេគិតថា៖ «ខ្ញុំមិនឃើញមានរស្មីនៃ ព្រះជាម្ចាស់ ចេញពីអ្វីដែលទ្រង់ធ្វើនៅក្នុងពួកជំនុំ ឬក្នុងចំណោមរាស្ដ្ររើសតាំងរបស់ ទ្រង់ឡើយ។ ពួកគេនិយាយថា ព្រះជាម្ចាស់មានអធិបតេយ្យភាពលើអ្វីៗទាំងអស់ ប៉ុន្តែខ្ញុំមិនអាចមើលឃើញនោះទេ។ មិនថាខ្ញុំមើលតាមរយៈកែវពង្រីក ឬកែវយឺតតារាសាស្ត្រក៏ដោយ ក៏ខ្ញុំមិនអាចមើលឃើញរូបរាងរបស់ ព្រះជាម្ចាស់ដែរ ហើយមិនថាខ្ញុំមើលយ៉ាងណាក៏ដោយ ក៏ខ្ញុំមិនអាចរកឃើញទង្វើរបស់ទ្រង់ដែរ។ ដូច្នេះ បច្ចុប្បន្ន ខ្ញុំមិនអាចបញ្ជាក់ ១០០% ថាតើ ព្រះជាម្ចាស់ពិតជាមានមែនឬក៏អត់នោះទេ។ ប៉ុន្តែប្រសិនបើខ្ញុំនិយាយថា ព្រះជាម្ចាស់មិនមានទេ ខ្ញុំធ្លាប់បានឮអំពីអត្ថិភាពនៃរឿងចម្លែក និងអព្ភូតហេតុ មួយចំនួននៅក្នុងពិភពលោក ដូច្នេះក្នុងករណី នោះ ព្រះជាម្ចាស់គួរតែមាន។ ប៉ុន្តែតើព្រះជាម្ចាស់ពិតជាមានរូបរាងយ៉ាងដូចម្ដេច? តើ ព្រះជាម្ចាស់ធ្វើការយ៉ាងដូចម្ដេច? ខ្ញុំមិនដឹងទេ។ វិធីសាមញ្ញបំផុតគឺត្រូវមើលថាតើ ព្រះជាម្ចាស់ធ្វើអ្វីខ្លះ និង មានបន្ទូលអ្វីខ្លះទៅកាន់អ្នកដែលដើរតាម ទ្រង់»។ តាមរយៈការសង្កេត ពួកគេឃើញថា ដំណាក់របស់ព្រះជាម្ចាស់តែងតែលួសកាត់មនុស្ស តែងតែដំឡើងឋានៈ និងដកហូតតំណែងមនុស្ស ហើយតែងតែចូលរួមក្នុង ការប្រកបគ្នា ការពិភាក្សា ការផ្លាស់ប្ដូរយោបល់ និងរឿងជាច្រើនទៀតជាមួយមនុស្ស អំពីភារកិច្ចផ្សេងៗ និងអំពីការងារដែលទាក់ទងនឹងវិជ្ជាជីវៈផ្សេងៗ។ ពួកគេគិតថា៖ «តើទាំងនេះមិនមែនសុទ្ធតែជារឿងដែលមនុស្សធ្វើទេឬ? គ្មានអ្វីអស្ចារ្យខុសពីធម្មតាទេ ពួកវាសុទ្ធតែជារឿងធម្មតាណាស់ ហើយខ្ញុំមិនអាចមើលឃើញ ឬទទួលអារម្មណ៍ថា វិញ្ញាណរបស់ ព្រះជាម្ចាស់កំពុងធ្វើការយ៉ាងដូចម្ដេចឡើយ។ ប្រសិនបើខ្ញុំមិនអាចទទួលអារម្មណ៍ពីវាបានទេ តើមិនអាចនិយាយបានទេឬថា កិច្ចការរបស់ព្រះវិញ្ញាណបរិសុទ្ធមិនមានទេ? តើវាមិនមែនសុទ្ធតែត្រូវបានស្រមៃគិតនៅក្នុងស្មារតី និងនៅក្នុងគំនិតរបស់មនុស្សទេឬអី? ប្រសិនបើកិច្ចការរបស់ព្រះវិញ្ញាណបរិសុទ្ធមិនមានទេ នោះតើវិញ្ញាណរបស់ ព្រះជាម្ចាស់ពិតជាមានមែនឬ? មើលទៅហាក់ដូចជាគួរឱ្យសង្ស័យដែរ។ ប្រសិនបើវិញ្ញាណរបស់ ព្រះជាម្ចាស់មិនមានទេ នោះតើ ព្រះជាម្ចាស់ពិតជាមានមែនឬ? វាពិបាកនឹងនិយាយណាស់»។ បន្ទាប់ពីមានបទពិសោធប្រាំឆ្នាំ ពួកគេមិនអាចឈានដល់ការបញ្ជាក់បានទេ ហើយបន្ទាប់ពីមានបទពិសោធដប់ឆ្នាំ ឬសូម្បីតែដប់ប្រាំឆ្នាំក៏ដោយ ក៏ពួកគេនៅតែមិនអាចបញ្ជាក់បានដដែល។ តើពួកគេជាមនុស្សប្រភេទណា? ពួកគេត្រូវបានបើកសម្ដែងឱ្យឃើញហើយ ពួកគេគឺជា ពួកអ្នកមិនជឿ។ ពួកអ្នកមិនជឿទាំងនេះនៅបណ្ដែតបណ្ដោយក្នុងព្រះដំណាក់របស់ព្រះជាម្ចាស់បែបនេះ ដោយគ្រាន់តែបណ្ដែតបណ្ដោយទៅតាមគេប៉ុណ្ណោះ។ ប្រសិនបើអ្នកដទៃកំពុងផ្សាយដំណឹងល្អ ពួកគេក៏ធ្វើវាដែរ។ ប្រសិនបើអ្នកដទៃកំពុងបំពេញភារកិច្ចរបស់ខ្លួន ពួកគេក៏ធ្វើដូច្នេះដែរ។ ប្រសិនបើពួកគេជួបប្រទះនឹងឱកាសសម្រាប់ការដំឡើងឋានៈ ពួកគេគិតថាពួកគេអាច «កាន់តំណែង» នៅក្នុង ដំណាក់របស់ព្រះជាម្ចាស់បាន ហើយដើម្បីតែឋានៈ ពួកគេអាចបញ្ចេញការ ខិតខំប្រឹងប្រែងខ្លះៗ។ ក្នុងពេលជាមួយគ្នានេះ ពួកគេក៏អាចប្រព្រឹត្តអំពើអាក្រក់ដោយឥតញញើត ដែលបង្កជាការបង្អាក់ និងការរំខានផងដែរ។ ប្រសិនបើពួកគេជាសមាជិកពួកជំនុំធម្មតាដែលគ្មានឋានៈអ្វីទេ ពួកគេអាចរកវិធីធ្វើការឱ្យតែរួចពីដៃ ដោយគ្រាន់តែធ្វើកិច្ចការខ្លះៗដើម្បីបង្អួតគេប៉ុណ្ណោះ។ នេះហើយជាអត្ថន័យនៃការ នៅបណ្ដែតបណ្ដោយ។ ហេតុអ្វីបានជាខ្ញុំនិយាយថា «រស់នៅបណ្ដែតបណ្ដោយ»? នៅក្នុងចិត្តរបស់ពួកគេ ពួកគេលាក់ទុកនូវការសង្ស័យ និងការបដិសេធចំពោះព្រះជាម្ចាស់ ដោយរក្សានូវអាកប្បកិរិយានៃការបដិសេធចំពោះអត្ថិភាព និងសារជាតិរបស់ព្រះជាម្ចាស់ ដែលនាំឱ្យពួកគេបំពេញភារកិច្ចរបស់ខ្លួនដោយស្ទាក់ស្ទើរនៅក្នុងដំណាក់របស់ព្រះជាម្ចាស់។ ពួកគេមិនយល់ទេ ហើយតែងតែគិតក្នុងចិត្តថា៖ «តើមានប្រយោជន៍អ្វីក្នុងការបំពេញភារកិច្ចរបស់ខ្ញុំ និងដើរតាមព្រះជាម្ចាស់តាមរបៀបនេះ? ខ្ញុំមិនមែនកំពុងរកលុយពីការងារ ឬរស់នៅក្នុងជីវិតធម្មតា ឡើយ។ យុវជនមួយចំនួនថែមទាំងលះបង់ពេញមួយជីវិតរបស់ពួកគេ ដើម្បីលះបង់ខ្លួនសម្រាប់ ព្រះជាម្ចាស់ទៀតផង ប៉ុន្តែតើពួកគេនឹងទទួលបានអ្វីមកវិញ? ដូច្នេះ ខ្ញុំនឹងសង្កេតមើលសិន។ ប្រសិនបើខ្ញុំពិតជាអាចស្វែងយល់ឱ្យដល់ឫសគល់នៃរឿងរ៉ាវ និងមើលឃើញក្ដីសង្ឃឹមនៃការទទួលបានព្រះពរ នោះវានឹងមិនឥតប្រយោជន៍ទេក្នុងការខិតខំប្រឹងប្រែង និងលះបង់ខ្លួនឯង។ ប្រសិនបើខ្ញុំមិនអាចទទួលបាន ព្រះបន្ទូលដ៏ត្រឹមត្រូវរបស់ព្រះជាម្ចាស់ទេ ឬមិនអាចស្វែងយល់ឱ្យដល់ឫសគល់នៃរឿងរ៉ាវទេ នោះវាមិនខាតបង់អ្វីទេក្នុងការរស់ នៅបណ្ដែតបណ្ដោយ។ យ៉ាងណាមិញ ខ្ញុំនឹងមិនហត់នឿយទេ ហើយខ្ញុំក៏មិនបានលះបង់ច្រើនពេកដែរ»។ តើនេះមិនមែនគ្រាន់តែជាការរស់នៅបណ្ដែតបណ្ដោយទេឬអី? ពួកគេគ្មានចិត្តស្មោះក្នុងអ្វីដែលពួកគេធ្វើឡើយ ពួកគេមិនអាចបន្តធ្វើអ្វីឱ្យជាប់លាប់ ឬធ្វើអ្វីឱ្យបានល្អឡើយ ហើយពួកគេមិនអាចបង់ថ្លៃយ៉ាងពិតប្រាកដបានឡើយ។ នេះហើយជាអត្ថន័យនៃការរស់នៅបណ្ដែតបណ្ដោយ។ ទោះបីជាពួកគេកំពុងរស់នៅបណ្ដែតបណ្ដោយក៏ដោយ ក៏គំនិតរបស់ពួកគេមិននៅទំនេរដែរ គឺពួកគេរវល់ខ្លាំងណាស់។ ពួកគេពោរពេញទៅដោយសញ្ញាណ និងគំនិតអំពីរឿងជាច្រើនដែលព្រះជាម្ចាស់ធ្វើ ហើយចំពោះរឿងជាច្រើនដែលមិនស្របតាមសញ្ញាណផ្ទាល់ខ្លួនរបស់ពួកគេ ពួកគេវាយតម្លៃរឿងទាំងនោះនៅក្នុងចិត្តរបស់ពួកគេ ដោយប្រើប្រាស់ចំណេះដឹង ច្បាប់ សីលធម៌សង្គម វប្បធម៌ប្រពៃណី និងអ្វីៗផ្សេងទៀត។ ទោះបីជាមានការវាយតម្លៃទាំងអស់នេះក៏ដោយ ក៏ពួកគេមិនត្រឹមតែមិនអាចមើលឃើញសេចក្ដីពិតតាមរយៈការវាយតម្លៃ ឬស្វែងរកគោលការណ៍នៃការអនុវត្តសេចក្ដីពិតប៉ុណ្ណោះទេ ប៉ុន្តែផ្ទុយទៅវិញ ពួកគេបែរជាបង្កើតនូវការថ្កោលទោស ការវិនិច្ឆ័យ និងសូម្បីតែការប្រមាថគ្រប់បែបយ៉ាងចំពោះព្រះជាម្ចាស់ និងកិច្ចការរបស់ទ្រង់ទៅវិញ។ តើពួកទទឹងនឹងព្រះគ្រីស្ទវិនិច្ឆ័យលើអ្វីមុនគេ? ពួកគេនិយាយថា៖ «កិច្ចការនៃ ដំណាក់របស់ ព្រះជាម្ចាស់ គឺសុទ្ធតែត្រូវបានសម្រេចដោយមនុស្ស គឺសុទ្ធតែធ្វើឡើងដោយមនុស្ស។ ខ្ញុំមិនអាចមើលឃើញ ព្រះជាម្ចាស់កំពុងធ្វើការ ឬព្រះវិញ្ញាណបរិសុទ្ធកំពុងដឹកនាំ និងណែនាំទាល់តែសោះ»។ តើនេះមិនមែនជាការលើកឡើងរបស់ពួកអ្នកមិនជឿទេឬអី? ការអះអាងថាអ្វីៗទាំងអស់ត្រូវបានធ្វើឡើងដោយមនុស្ស គឺបង្ហាញពីបញ្ហាជាច្រើន។ ឧទាហរណ៍ ប្រសិនបើ ដំណាក់របស់ព្រះជាម្ចាស់ជ្រើសរើស និងបណ្ដុះបណ្ដាលនរណាម្នាក់ដែលពួកគេមិនពេញចិត្ត នោះចិត្តរបស់ពួកគេនឹងប្រែជារឹងទទឹង។ តើពួកទទឹងនឹងព្រះគ្រីស្ទពិតជាអាចចុះចូលបានដែរឬទេ? (ទេ ពួកគេមិនអាចទេ។) ដូច្នេះ តើពួកគេនឹងធ្វើអ្វី? ពួកគេនឹងព្យាយាមបំផ្លាញវា។ ប្រសិនបើការបំផ្លាញនោះទទួលបរាជ័យ ហើយគ្មានបងប្អូនប្រុសស្រីណាម្នាក់ស្ដាប់ពួកគេ ឬគាំទ្រពួកគេទេ ពួកគេនឹងចាប់ផ្ដើមថ្កោលទោសវា ដោយនិយាយថា៖ «ដំណាក់របស់ ព្រះជាម្ចាស់គឺអយុត្តិធម៌ និងខ្វះគោលការណ៍នៅក្នុងការចាត់ចែងជាមួយជាមួយមនុស្ស។ មានសេះលឿនៗជាច្រើននៅក្នុងពិភពលោក ប៉ុន្តែមានមនុស្សតិចណាស់ដែលអាចស្គាល់ពួកវា»។ តើនេះមានន័យយ៉ាងណា? វាបង្កប់ន័យថា ពួកគេគឺជាសេះលឿនទាំងនោះ ប៉ុន្តែគួរឱ្យស្ដាយ ដំណាក់របស់ព្រះជាម្ចាស់គ្មាននរណាម្នាក់ដែលអាចស្គាល់ពួកគេ។ បន្ទាប់ពីថ្កោលទោសរឿងនេះ ដែលធ្វើឡើងដោយដំណាក់របស់ព្រះជាម្ចាស់ ដែលមិនស្របតាមសញ្ញាណរបស់ពួកគេ ពួកគេនឹងចាប់ផ្ដើមផ្សព្វផ្សាយរឿងរ៉ាវ ដូចជាពាក្យចចាមអារ៉ាមគ្មានមូលដ្ឋាន សញ្ញាណ និងភាពអវិជ្ជមាន។ ជាការពិតណាស់ ពាក្យសម្ដីទាំងអស់របស់ពួកគេនឹង សុទ្ធតែគ្រោតគ្រាត។ អ្នកខ្លះថែមទាំងអាចនិយាយថា៖ «មនុស្សទាំងនេះមានការអប់រំ មានរូបរាងស្អាត ហើយស្លៀកពាក់ស្អាតបាត និងមកពីទីក្រុង ចំណែកឯពួកយើងជាអ្នកស្រុកស្រែចម្ការ ពួកយើងមានទេពកោសល្យខ្លះៗ ប៉ុន្តែពួកយើងមិនអាច បង្ហាញពីខ្លួនយើង ឬទាក់ទងជាមួយខាងលើបានទេ វាមិនងាយស្រួលទេសម្រាប់ពួកយើងក្នុងការឡើងតំណែង។ អ្នកដែលត្រូវបានដំឡើងតំណែងនៅក្នុងដំណាក់របស់ ព្រះជាម្ចាស់ គឺសុទ្ធតែពូកែនិយាយ ពូកែនិយាយផ្គាប់ចិត្ត និងមានយុទ្ធសាស្ត្រ។ ម្យ៉ាងវិញទៀត ខ្ញុំមិនពូកែនិយាយ ឬមិនពូកែវោហារសព្ទទេ ហើយការមានត្រឹមតែទេពកោសល្យខាងក្នុង គឺគ្មានប្រយោជន៍ឡើយ។ ដូច្នេះ នៅក្នុងដំណាក់របស់ ព្រះជាម្ចាស់ ពាក្យដែលថា 'មានសេះលឿនជាច្រើន ប៉ុន្តែមានមនុស្សតិចណាស់ដែលអាចស្គាល់ពួកវា' គឺអនុវត្តដូចគ្នានៅក្នុងលោកីយ៍ដែរ»។ តើការសេចក្តីថ្លែងការណ៍នេះមានន័យយ៉ាងណា? តើវាមិនមែនជាការវិនិច្ឆ័យទេឬអី? ពួកគេវិនិច្ឆ័យលើកិច្ចការនៃដំណាក់របស់ព្រះជាម្ចាស់ ហើយផ្សព្វផ្សាយការវិនិច្ឆ័យរបស់ពួកគេនៅពីក្រោយខ្នង។ នៅក្នុងរបៀបដែលពួកគេប្រព្រឹត្តចំពោះព្រះជាម្ចាស់ កិច្ចការរបស់ទ្រង់ ការសម្ដែងចេញរបស់ទ្រង់ ព្រះបន្ទូលរបស់ទ្រង់ និស្ស័យរបស់ទ្រង់ និងរបៀបធ្វើការផ្សេងៗរបស់ទ្រង់ ពួកទទឹងនឹងព្រះគ្រីស្ទប្រើប្រាស់ចំណេះដឹង និង ទស្សនវិជ្ជា ដើម្បីវាយតម្លៃ ស្រាវជ្រាវ និងវែកញែកអំពីរឿងទាំងនោះ។ ទីបំផុត ពួកគេឈានដល់ការសន្និដ្ឋានដ៏ខុសឆ្គងមួយ។ ហេតុដូច្នេះហើយ ពួកគេមិនដែលទទួលយក ស្វែងយល់ ឬពិចារណាយ៉ាងយកចិត្តទុកដាក់នៅក្នុងចិត្តរបស់ពួកគេ នូវព្រះបន្ទូលណាមួយដែលព្រះជាម្ចាស់បានថ្លែងឡើយ។ ផ្ទុយទៅវិញ ពួកគេចាត់ទុកព្រះបន្ទូលរបស់ព្រះជាម្ចាស់គ្រាន់តែជាទ្រឹស្ដីមួយប្រភេទ ឬជាពាក្យពេចន៍ដែលស្ដាប់ទៅពីរោះប៉ុណ្ណោះ។ នៅពេលមានរឿងរ៉ាវកើតឡើង ពួកគេមិនយកព្រះបន្ទូលរបស់ព្រះជាម្ចាស់ជាមូលដ្ឋាន និងជាគោលការណ៍សម្រាប់របៀបដែលពួកគេមើលឃើញ កំណត់ និងវាស់ស្ទង់រឿងនីមួយៗឡើយ។ ផ្ទុយទៅវិញ ពួកគេប្រើប្រាស់ទស្សនៈរបស់មនុស្ស ព្រមទាំង ទស្សនវិជ្ជា និងទ្រឹស្ដីរបស់សាតាំង ដើម្បីវិនិច្ឆ័យរឿង ទាំងនេះ។ ការសន្និដ្ឋានដែលពួកគេទាញបាន គឺថាគ្មានអ្វីស្របតាមសញ្ញាណផ្ទាល់ខ្លួនរបស់ពួកគេឡើយ ហើយរាល់ព្រះបន្ទូលដែលព្រះជាម្ចាស់សម្ដែងចេញ និងរាល់សកម្មភាពដែលទ្រង់ធ្វើ គឺមិនត្រូវចិត្តរបស់ពួកគេទាំងអស់។ ទីបំផុត តាមទស្សនៈរបស់ពួកទទឹងនឹងព្រះគ្រីស្ទ អ្វីគ្រប់យ៉ាងដែលព្រះជាម្ចាស់ធ្វើ គឺត្រូវបានថ្កោលទោស។

ពួកទទឹងនឹងព្រះគ្រីស្ទមួយចំនួនតែងតែចង់កាន់អំណាចនៅក្នុងដំណាក់របស់ព្រះជាម្ចាស់ ប៉ុន្តែពួកគេខ្វះគុណសម្បត្តិ និងជំនាញពិសេស ដូច្នេះ ពួកគេចៀសមិនផុតពីការធ្វើកិច្ចការតូចតាចមួយចំនួននៅក្នុងដំណាក់របស់ព្រះជាម្ចាស់ ដូចជាការសម្អាត ការចែកចាយសម្ភារៈ និងកិច្ចការសាមញ្ញៗប្រចាំថ្ងៃផ្សេងទៀត។ សរុបមក មនុស្សប្រភេទនេះច្បាស់ជាមិនអាចក្លាយជាអ្នកដឹកនាំពួកជំនុំ អ្នកអធិប្បាយ ជាដើម។ ទោះជាយ៉ាងណាក៏ដោយ ពួកគេមិនស្កប់ស្កល់នឹងការធ្វើជាអ្នកដើរតាមធម្មតា ឬនឹងការធ្វើការងារដែលពួកគេចាត់ទុកថាមិនសូវសំខាន់នោះទេ ពីព្រោះពួកគេពោរពេញទៅដោយមហិច្ឆិតា។ តើការពោរពេញដោយមហិច្ឆិតា សម្ដែងចេញយ៉ាងដូចម្ដេច? ពួកគេចង់សាកសួរ ចង់សួរនាំ ចង់ដឹងឮ និងជាពិសេសគឺចង់ជ្រៀតជ្រែកក្នុងគ្រប់រឿងតូចធំនៅក្នុងដំណាក់របស់ព្រះជាម្ចាស់។ ប្រសិនបើមានការងារខ្លះដែលទាមទារកម្លាំងពលកម្មពីពួកគេ ពួកគេតែងតែសាកសួរថា៖ «តើការបោះពុម្ពសៀវភៅសម្រាប់ដំណាក់របស់ព្រះជាម្ចាស់យើង ដំណើរការទៅដល់ណាហើយ? តើការជ្រើសរើសអ្នកដឹកនាំរឿងភាពយន្តរបស់ពួកជំនុំយើង ដំណើរការទៅដល់ណាហើយ? តើនរណាជាអ្នកដឹកនាំរឿងបច្ចុប្បន្ន? តើនរណាកំពុងសរសេរអត្ថបទរឿង? តើនរណាជាអ្នកដឹកនាំតំបន់នៅទីនេះ ហើយតើពួកគេមានលក្ខណៈបែបណា?» តើពួកគេមានន័យយ៉ាងណានៅពេលសួរអំពីរឿងទាំងនេះ? តើពួកគេគួរសាកសួរ ឬពាក់ព័ន្ធក្នុងរឿងទាំងនេះដែរឬទេ? (ទេ ពួកគេមិនគួរទេ។) ទាំងនេះសុទ្ធតែជាកិច្ចការទូទៅដែលមិនពាក់ព័ន្ធនឹងសេចក្ដីពិតឡើយ។ ហេតុអ្វីបានជា «មនុស្សដែលមានបំណងល្អ» ទាំងនេះ តែងតែសួរនាំចុះឡើង? តើវាចេញពីក្ដីបារម្ភពិតប្រាកដ ឬក៏ពួកគេគ្រាន់តែគ្មានអ្វីល្អជាងនេះដើម្បីធ្វើ? មិនមែនទាំងពីរទេ គឺដោយសារតែពួកគេមានមហិច្ឆិតា ហើយចង់ឡើងឋានៈ និងដណ្ដើមអំណាច។ តើពួកគេអាចដឹងថា នេះគឺជាមហិច្ឆិតា និងជាបំណងប្រាថ្នាចង់ដណ្ដើមអំណាចដែរឬទេ? ទេ ពួកគេមិនអាចទេ ពួកគេខ្វះវិចារណញ្ញាណនោះ។ ដោយសារតែភាពជាមនុស្សដ៏គួរឱ្យស្អប់ខ្ពើម និងគុណសម្បត្តិខ្សោយរបស់ពួកគេ ពួកគេមិនអាចសម្រេចអ្វីបានឡើយ ឬសូម្បីតែបំពេញភារកិច្ចដ៏សាមញ្ញបំផុតឱ្យបានល្អក៏មិនបានផង។ ពេញមួយការបំពេញភារកិច្ចរបស់ពួកគេ ពួកគេតែងតែមានអាកប្បកិរិយាមិនល្អ ខ្ជិលច្រអូស ចូលចិត្តសម្រាក និងថែមទាំងសួរនាំអំពីរឿងផ្សេងៗទៀតផង។ ទីបំផុត ពួកគេត្រូវបានបោសសម្អាតចេញដោយសារតែការសម្ដែងចេញទាំងនេះ។ តើវាត្រឹមត្រូវដែរឬទេ ដែលដំណាក់របស់ព្រះជាម្ចាស់បោសសម្អាតពួកគេចេញ? (ត្រឹមត្រូវ។) តើពួកគេត្រូវបានបោសសម្អាតចេញដោយសារតែពួកគេខ្វល់ខ្វាយ និងចង់ដឹងចង់ឃើញខ្លាំងពេកមែនទេ? (ទេ មិនមែនទេ។) វាគឺដោយសារតែពួកគេមិនធ្វើកិច្ចការត្រឹមត្រូវ ហើយចង់រស់នៅពឹងលើដំណាក់របស់ព្រះជាម្ចាស់ជានិច្ច ទើបពួកគេត្រូវបានគេបញ្ជូនចេញ ហើយមិនអនុញ្ញាតឱ្យនៅអែអង់ទៀត។ ពួកគេមិនអាចធ្វើអ្វីឱ្យបានល្អឡើយ ដូច្នេះ ការរក្សាពួកគេទុកនាំតែបង្កបញ្ហា តើពួកគេមិនមែនជាអ្នកគ្មានជំនឿទេឬអី? តើពួកគេមិនគួរត្រូវបានបោសសម្អាតចេញទេឬអី? នៅពេលដល់ពេលដែលពួកគេត្រូវបោសសម្អាតចេញ ពួកគេមានការព្រួយបារម្ភ ហើយទើបតែពេលនោះទេ ដែលពួកគេស្វែងរកគោលការណ៍សេចក្ដីពិត ដោយសួរថា៖ «ខ្ញុំត្រូវតែស្វែងរកថាតើគោលការណ៍ពិតប្រាកដសម្រាប់ដំណាក់របស់ព្រះជាម្ចាស់ក្នុងការបោសសម្អាតមនុស្សចេញ និងបណ្ដេញពួកគេចេញ គឺជាអ្វី៖ តើខ្ញុំត្រូវបានបោសសម្អាតចេញដោយផ្អែកលើមូលដ្ឋានអ្វី?» អ្នកគួរតែឆ្លើយតបទៅពួកគេថា៖ «មនុស្សដូចជាអ្នក ដែលចូលចិត្តការសម្រាក និងស្អប់ការងារ បង្កការរំខាន និងការបំផ្លិចបំផ្លាញនៅក្នុងគ្រប់កិច្ចការដែលពួកគេធ្វើ គឺត្រូវនឹងគោលការណ៍ទាំងស្រុងសម្រាប់ការបោសសម្អាតចេញ»។ តើវាមិនហាក់ដូចជាគួរឱ្យអស់សំណើចណាស់ទេឬ ដែលពួកគេស្វែងរកគោលការណ៍នៃការបោសសម្អាតមនុស្សចេញ បន្ទាប់ពីបានធ្វើរឿងអាក្រក់ជាច្រើន ដោយមិនយល់ថាពួកគេជាមនុស្សប្រភេទណាផងនោះ? (មែនហើយ។) មនុស្សមួយចំនួនបែបនេះត្រូវបានបោសសម្អាតចេញ ខណៈពេលដែលអ្នកផ្សេងទៀតត្រូវបានបញ្ជូនទៅពួកជំនុំធម្មតា។ ពួកគេមិនស័ក្ដិសមសម្រាប់ការបំពេញភារកិច្ចនៅក្នុងដំណាក់របស់ព្រះជាម្ចាស់ឡើយ ហើយខ្វះលក្ខខណ្ឌដើម្បីបំពេញភារកិច្ចរបស់ពួកគេ។ តើបុគ្គលប្រភេទនេះអាចដឹងថា អ្វីដែលព្រះជាម្ចាស់បានធ្វើគឺស្របតាមសេចក្ដីពិតដែរឬទេ? ខ្ញុំហ៊ាននិយាយថា ពួកទទឹងនឹងព្រះគ្រីស្ទនឹងមិនដឹងឡើយ ពីព្រោះពួកគេគឺជាអ្នកគ្មានជំនឿ ហើយពួកគេថ្កោលទោស និងវិនិច្ឆ័យលើរឿងវិជ្ជមានណាមួយដែលស្របតាមសេចក្ដីពិត។ ពួកទទឹងនឹងព្រះគ្រីស្ទ ដែលតែងតែចង់សួរនាំចុះឡើង ពោរពេញទៅដោយមហិច្ឆិតា និងតែងតែស្វែងរកការឡើងឋានៈឱ្យកាន់តែខ្ពស់ ខណៈពេលដែលខ្វះចិត្តស្មោះ និងភាពស្មោះត្រង់ចំពោះការបំពេញភារកិច្ចផ្ទាល់ខ្លួនរបស់ពួកគេ បានអង្គុយនៅលើដី ហើយយំយ៉ាងខ្លាំង នៅពេលដែលពួកគេត្រូវបានបញ្ជូនចេញ។ ពួកគេនិយាយថា៖ «គ្មាននរណាម្នាក់យល់ពីចិត្តដែលមានបំណងល្អរបស់ខ្ញុំ ចិត្តស្មោះ និងភាពស្មោះត្រង់របស់ខ្ញុំឡើយ។ ហេតុអ្វីបានជាខ្ញុំត្រូវបានបញ្ជូនចេញ? ខ្ញុំរងភាពអយុត្តិធម៌ ហើយខ្ញុំមិនសុខចិត្តទេ! គ្មាននរណាម្នាក់ខ្វល់ខ្វាយចំពោះព្រះជាម្ចាស់បែបនេះទេ ហើយក៏គ្មាននរណាម្នាក់មានភាពស្មោះត្រង់នៅក្នុងដំណាក់របស់ព្រះជាម្ចាស់ដែរ។ សេចក្ដីខ្នះខ្នែងដ៏ធំធេង និងចិត្តល្អដ៏ធំធេងរបស់ខ្ញុំ ត្រូវបានគេចាត់ទុកថាជាចេតនាអាក្រក់ ព្រះជាម្ចាស់ពិតជាអយុត្តិធម៌ណាស់!» តើនេះមិនមែនជាការអះអាងថាខ្លួនគ្មានកំហុសទេឬអី? តើពាក្យសម្ដីណាមួយរបស់ពួកគេ ជារឿងដែលមនុស្សគួរនិយាយដែរឬទេ? តើមានពាក្យណាមួយដែលស្របតាមការពិតដែរឬទេ? (ទេ មិនមានទេ។) ពួកវាសុទ្ធតែជាពាក្យសម្ដីដែលគ្មានហេតុផល និងមិនសមទំនង ជាពាក្យសម្ដីរបស់អ្នកគ្មានជំនឿ ដែលពោរពេញទៅដោយការត្អូញត្អែរ ការថ្នាំងថ្នាក់ និងការថ្កោលទោស។ នេះគឺជាការដែលពួកគេត្រូវបានលាតត្រដាងឱ្យឃើញ។ ប្រសិនបើពួកគេមិនត្រូវបានបញ្ជូនចេញទេ ពួកគេនឹងបន្តការធ្វើពុតរបស់ពួកគេ ហើយប្រាថ្នាចង់ធ្វើជាម្ចាស់នៃដំណាក់របស់ព្រះជាម្ចាស់។ តើម្ចាស់នឹងមានអាកប្បកិរិយាបែបនេះដែរឬទេ? តើម្ចាស់នឹងផ្ទុះកំហឹងបែបនេះដែរឬទេ? តើម្ចាស់នឹងគ្រប់គ្រងដំណាក់របស់ព្រះជាម្ចាស់បែបនេះដែរឬទេ? ពួកគេត្រូវបានស្នើសុំឱ្យសម្អាត ប៉ុន្តែពួកគេដើរចុះដើរឡើងគ្រប់ទីកន្លែង ហើយមិនបានធ្វើការងារអ្វីសោះ។ ពួកគេត្រូវបានស្នើសុំឱ្យធ្វើម្ហូប ប៉ុន្តែពួកគេមិនសុខចិត្តធ្វើម្ហូបសូម្បីតែសម្រាប់មនុស្សពីរនាក់ផង។ ពួកគេខ្លាចហត់នឿយ ហើយគិតថាវាជាការងារថ្នាក់ទាប ចុះតើពួកគេអាចធ្វើអ្វីផ្សេងទៀតបាន? តើពួកគេមានសមត្ថភាពធ្វើអ្វីក្រៅពីធ្វើជាអ្នកដឹកនាំ និងចេញបញ្ជាដែរឬទេ? តើវាមិនសមហេតុផលទេឬ ដែលដំណាក់របស់ព្រះជាម្ចាស់បោសសម្អាតពួកគេចេញ? (សមហេតុផល។) វាសមហេតុផលទាំងស្រុង ប៉ុន្តែពួកគេនៅតែបន្តដាក់បណ្ដាសានៅពីក្រោយខ្នង ដោយផ្ទុះកំហឹង និងមានអាកប្បកិរិយាដូចជាស្ត្រីកោងកាច។ តើទាំងនេះមិនមែនជាពួកទទឹងនឹងព្រះគ្រីស្ទទេឬអី? នេះគឺជាការសម្ដែងចេញនៃសារជាតិនិស្ស័យរបស់ពួកទទឹងនឹងព្រះគ្រីស្ទ។ នៅពេលប្រឈមមុខនឹងរឿងរ៉ាវដែលមិនស្របតាមផលប្រយោជន៍ ឬចំណង់ចំណូលចិត្តរបស់ពួកគេ នៅពេលប្រឈមមុខនឹងរឿងដែលមិនបំពេញតាមបំណងប្រាថ្នា ឬចំណង់របស់ពួកគេ តើពួកគេចុះចូលសូម្បីតែបន្តិចដែរឬទេ? តើពួកគេអាចស្វែងរកសេចក្ដីពិតបានដែរឬទេ? តើពួកគេអាចស្ងប់ចិត្ត លន់តួបាបរបស់ពួកគេ និងប្រែចិត្តបានដែរឬទេ? ទេ ពួកគេមិនអាចទេ។ ប្រតិកម្មភ្លាមៗរបស់ពួកគេគឺ ក្រោកឈរឡើង ហើយស្រែកប្រឆាំងនឹងព្រះជាម្ចាស់ ដោយពោរពេញទៅដោយពាក្យសម្ដីនៃការថ្កោលទោស ការវិនិច្ឆ័យ ការប្រមាថ និងការដាក់បណ្ដាសា។ ពួកគេគិតថា៖ «ប្រសិនបើដំណាក់របស់ព្រះជាម្ចាស់មិនត្រូវការខ្ញុំទេ ក៏បានដែរ។ អ្នកមិនបង្ហាញសេចក្ដីមេត្តាករុណាទេ ដូច្នេះកុំបន្ទោសខ្ញុំថាជាមនុស្សគ្មានបេះដូងឱ្យសោះ។ ចូរយើងឈប់បន្ធូរដៃ ហើយមើលថាតើនរណាឃោរឃៅជាង!» តើនេះជាការសម្ដែងចេញនៃការស្វែងរកសេចក្ដីពិតដែរឬទេ? តើវាជាការសម្ដែងចេញដែលភាវៈធម្មតាដែលព្រះបានបង្កើតគួរតែមានដែរឬទេ? (ទេ មិនមែនទេ។) ចុះតើនេះជាការសម្ដែងចេញប្រភេទណា? តើអ្នកដែលជឿ និងដើរតាមព្រះជាម្ចាស់ពិតប្រាកដ គួរប្រព្រឹត្តចំពោះទ្រង់យ៉ាងដូចម្ដេច? ពួកគេត្រូវតែចុះចូលនឹងព្រះជាម្ចាស់យ៉ាងពិតប្រាកដ និងដោយគ្មានលក្ខខណ្ឌ។ មានតែសត្រូវរបស់ព្រះជាម្ចាស់ គឺសាតាំង និងពួកអារក្សប៉ុណ្ណោះ ដែលនឹងបដិសេធ ថ្កោលទោស វិនិច្ឆ័យ ប្រមាថ និងដាក់បណ្ដាសាព្រះជាម្ចាស់ រហូតដល់ថ្នាក់ស្រែកប្រឆាំង និងទាស់ទទឹងនឹងទ្រង់។ ទោះបីជាអ្នកមិនអាចទទួលយកការពិតនេះនៅពេលនេះ ហើយអាចរកហេតុផលមួយរយដើម្បីអះអាងថា ដំណាក់របស់ព្រះជាម្ចាស់បានប្រព្រឹត្តចំពោះអ្នកដោយអយុត្តិធម៌ក៏ដោយ ប្រសិនបើអ្នកមានវិចារណញ្ញាណ ភាពជាមនុស្ស និងសូម្បីតែការកោតខ្លាចព្រះជាម្ចាស់បន្តិចបន្តួច តើអ្នកអាចប្រព្រឹត្តចំពោះព្រះជាម្ចាស់តាមរបៀបនេះបានដែរឬទេ? ដាច់ខាតគឺមិនបានទេ! ប្រសិនបើនរណាម្នាក់អាចធ្វើបែបនោះបាន តើពួកគេមានមនសិការសូម្បីតែបន្តិចដែរឬទេ? តើពួកគេមានភាពជាមនុស្សដែរឬទេ? តើពួកគេមានការកោតខ្លាចព្រះជាម្ចាស់ដែរឬទេ? (ទេ ពួកគេមិនមានទេ។) ច្បាស់ណាស់ ពួកគេមិនមែនជាចៀមរបស់ព្រះជាម្ចាស់ឡើយ។ ពួកគេមិនដែលចាត់ទុកព្រះជាម្ចាស់ជាម្ចាស់របស់ពួកគេឡើយ ពួកគេមិនដែលចាត់ទុកព្រះជាម្ចាស់ជាព្រះជាម្ចាស់របស់ពួកគេទេ។ នៅក្នុងចិត្តរបស់ពួកគេ ព្រះជាម្ចាស់គឺជាសត្រូវរបស់ពួកគេ មិនមែនជាព្រះជាម្ចាស់របស់ពួកគេឡើយ។ សត្រូវរបស់ព្រះជាម្ចាស់គឺជាពួកទទឹងនឹងព្រះគ្រីស្ទ និងសាតាំង ផ្ទុយទៅវិញ ពួកទទឹងនឹងព្រះគ្រីស្ទគឺជាសត្រូវរបស់ព្រះជាម្ចាស់ ពួកគេគឺជាពួកសាតាំង និងពួកអារក្ស។ ពួកទទឹងនឹងព្រះគ្រីស្ទនឹងមិនទទួលយកអ្វីដែលព្រះជាម្ចាស់ធ្វើឡើយ ហើយនឹងមិននិយាយថាអាម៉ែនចំពោះព្រះបន្ទូលណាមួយដែលព្រះជាម្ចាស់បានថ្លែងឡើយ។ នេះគឺជាសារជាតិរបស់សត្រូវរបស់ព្រះជាម្ចាស់ គឺសាតាំង ហើយនេះគឺជាសារជាតិពីធម្មជាតិរបស់ពួកទទឹងនឹងព្រះគ្រីស្ទ។ ដោយគ្មានវិចារណញ្ញាណពួកគេមានភាពប្រទូសរ៉ាយចំពោះព្រះជាម្ចាស់ ហើយដោយគ្មានវិចារណញ្ញាណពួកគេមានសមត្ថភាពក្នុងការថ្កោលទោសព្រះជាម្ចាស់។ តើនេះមិនមែនជាសេចក្ដីទុច្ចរិតទេឬអី? នេះគឺជាសេចក្ដីទុច្ចរិតទាំងស្រុង។

និស្ស័យរបស់ពួកទទឹងនឹងព្រះគ្រីស្ទទាំងនេះ មានកម្រិតខុសៗគ្នានៅក្នុងមនុស្សម្នាក់ៗ ប៉ុន្តែតាមរយៈការលាតត្រដាងឱ្យឃើញនូវនិស្ស័យទាំងនេះ និងផ្លូវដែលមនុស្សជ្រើសរើសនៅពេលដែលពួកគេជឿ តើអ្នករាល់គ្នាអាចវាយតម្លៃបានទេថា នរណាជាពួកទទឹងនឹងព្រះគ្រីស្ទ នរណាជាអ្នកធ្វើការដោយកម្លាំង ហើយនរណាជារាស្ដ្ររើសតាំងរបស់ព្រះជាម្ចាស់ដែលអាចត្រូវបានសង្គ្រោះ? (ខណៈពេលដែលពួកគេទាំងអស់គ្នាសម្ដែងចេញនូវនិស្ស័យរបស់ពួកទទឹងនឹងព្រះគ្រីស្ទ មនុស្សមួយចំនួន បន្ទាប់ពីបញ្ចេញឱ្យឃើញនូវនិស្ស័យពុករលួយរបស់ពួកគេ ពួកគេមានមនសិការ មានអារម្មណ៍ថាខ្លួនមានកំហុស អាចប្រែចិត្ត និងអាចអនុវត្តសេចក្ដីពិតបាន ទាំងនេះគឺជាអ្នកដែលអាចត្រូវបានសង្គ្រោះ។ ទោះជាយ៉ាងណាក៏ដោយ អ្នកដែលគ្មានមនសិការ ដែលគិតថាខ្លួនឯងត្រឹមត្រូវ សូម្បីតែបន្ទាប់ពីធ្វើខុសក៏ដោយ ក៏នៅតែរឹងទទឹងមិនព្រមប្រែចិត្ត ហើយបដិសេធសេចក្ដីពិតទាំងស្រុង មនុស្សទាំងនេះគឺជាពួកទទឹងនឹងព្រះគ្រីស្ទ ហើយគ្មានឱកាសទទួលបានសេចក្ដីសង្គ្រោះឡើយ។) តើការលើកឡើងទាំងពីរនេះត្រឹមត្រូវដែរឬទេ? (ត្រឹមត្រូវ។) អ្វីដែលទើបតែបាននិយាយ គឺត្រឹមត្រូវជាមូលដ្ឋាន ប៉ុន្តែវាមិនទាន់ជាក់លាក់គ្រប់គ្រាន់ទេ។ ទោះបីជាពួកគេក៏មាននិស្ស័យរបស់ពួកទទឹងនឹងព្រះគ្រីស្ទក៏ដោយ នៅពេលដែលមនុស្សមួយចំនួនប្រឈមមុខនឹងស្ថានភាពផ្សេងៗ ពួកគេមានសមត្ថភាពក្នុងការស្វែងរកសេចក្ដីពិត បះបោរប្រឆាំងនឹងសាច់ឈាម មានអារម្មណ៍សោកស្ដាយបន្ទាប់ពីស្គាល់និស្ស័យពុករលួយរបស់ពួកគេ មានអារម្មណ៍ជំពាក់គុណ ត្រឡប់ក្រោយ អនុវត្តស្របតាមគោលការណ៍សេចក្ដីពិត ជ្រើសរើសផ្លូវត្រូវ ជ្រើសរើសអនុវត្តសេចក្ដីពិត ហើយទីបំផុតទទួលបានការយល់ដឹងអំពីសេចក្ដីពិត និងចូលទៅក្នុងតថភាពនៃសេចក្ដីពិត ដោយសម្រេចបាននូវការចុះចូលនឹងព្រះជាម្ចាស់។ មនុស្សបែបនេះអាចត្រូវបានសង្គ្រោះ ហើយជារាស្ដ្ររើសតាំងរបស់ព្រះជាម្ចាស់។ មានមនុស្សមួយប្រភេទទៀត ដែលដឹងថាពួកគេមាននិស្ស័យរបស់ពួកទទឹងនឹងព្រះគ្រីស្ទ ប៉ុន្តែពួកគេមិនពិនិត្យពិច័យខ្លួនឯងទេ នៅពេលប្រឈមមុខនឹងស្ថានភាពផ្សេងៗ។ នៅពេលដែលពួកគេដឹងថា ពួកគេបានធ្វើអ្វីមួយខុស ពួកគេមិនមានការយល់ដឹងពិតប្រាកដណាមួយឡើយ មិនអាចកើតមានអារម្មណ៍ជំពាក់គុណខ្លាំងនៅក្នុងចិត្តឡើយ មិនមានសមត្ថភាពក្នុងការប្រែចិត្ត ឬត្រឡប់ក្រោយឡើយ ហើយមានភាពច្របូកច្របល់អំពីសេចក្ដីពិត និងសេចក្ដីសង្គ្រោះ។ នៅក្នុងដំណាក់របស់ព្រះជាម្ចាស់ ពួកគេសុខចិត្ត និងស្ម័គ្រចិត្តធ្វើការដោយកម្លាំង ពួកគេអាចធ្វើអ្វីក៏បានដែលគេស្នើសុំ ប៉ុន្តែពួកគេមិនធ្វើវាដោយយកចិត្តទុកដាក់ឡើយ។ ជួនកាល ពួកគេអាចបង្កការបង្អាក់ និងការរំខាន ប៉ុន្តែពួកគេមិនមែនជាមនុស្សអាក្រក់ទេ។ ពួកគេអាចទទួលយកការលួសកាត់ ប៉ុន្តែពួកគេមិនដែលស្វែងរកសេចក្ដីពិតយ៉ាងសកម្មនៅពេលធ្វើអ្វីៗ ឬធ្វើតាមគោលការណ៍សេចក្ដីពិតនៅពេលដោះស្រាយរឿងរ៉ាវឡើយ។ ពួកគេមិនចាប់អារម្មណ៍នឹងការហូប និងផឹកព្រះបន្ទូលរបស់ព្រះជាម្ចាស់ ហើយក៏មិនចាប់អារម្មណ៍នឹងសេចក្ដីពិតដែរ។ ខណៈពេលដែលពួកគេអាចខិតខំប្រឹងប្រែងបំពេញភារកិច្ចរបស់ពួកគេបានសមរម្យ ពួកគេខ្វះភាពខ្នះខ្នែងនៅពេលនិយាយដល់ការដេញតាមសេចក្ដីពិត ហើយគ្មានចំណាប់អារម្មណ៍ក្នុងការធ្វើបែបនេះទេ។ ពួកគេមិនបង្ហាញភាពស្មោះត្រង់ណាមួយនៅក្នុងការបំពេញភារកិច្ចរបស់ពួកគេឡើយ បើប្រៀបធៀបទៅ ពួកគេបង្ហាញឆន្ទៈ និងចិត្តស្មោះខ្លះៗប៉ុណ្ណោះ។ ពួកគេអាចស្គាល់និស្ស័យពុករលួយផ្សេងៗ ប៉ុន្តែពួកគេមិនដែលឆ្លុះបញ្ចាំងពីខ្លួនឯងនៅពេលប្រឈមមុខនឹងស្ថានភាពផ្សេងៗឡើយ ហើយមិនដេញតាមការក្លាយជានរណាម្នាក់ដែលអាចយល់ពីសេចក្ដីពិត និងអនុវត្តវាបានឡើយ។ ទាំងនេះគឺជាអ្នកធ្វើការដោយកម្លាំង។ ប្រភេទចុងក្រោយគឺពួកទទឹងនឹងព្រះគ្រីស្ទ។ ពួកគេគឺជាសត្រូវរបស់ព្រះជាម្ចាស់ សេចក្ដីពិត និងរឿងវិជ្ជមាន។ ដួងចិត្តរបស់ពួកគេពោរពេញទៅដោយសេចក្ដីទុច្ចរិត ការស្រែកប្រឆាំងនឹងព្រះជាម្ចាស់ ការទាស់ទទឹងនឹងព្រះជាម្ចាស់ និងការថ្កោលទោស ការវិនិច្ឆ័យ ព្រមទាំងការប្រមាថចំពោះយុត្តិធម៌ រឿងវិជ្ជមាន និងសេចក្ដីពិត។ ពួកគេមិនជឿលើអត្ថិភាពរបស់ព្រះជាម្ចាស់ លើអធិបតេយ្យភាពរបស់ទ្រង់លើអ្វីៗទាំងអស់ឡើយ ហើយរឹតតែមិនសុខចិត្តឱ្យព្រះជាម្ចាស់មានអធិបតេយ្យភាពលើជោគវាសនារបស់មនុស្សជាតិទៀតផង។ ពួកគេមិនដែលយល់ពីខ្លួនឯងឡើយ ហើយមិនថាពួកគេប្រព្រឹត្តកំហុស ឬអំពើរំលងប៉ុន្មានដងក៏ដោយ ក៏ពួកគេមិនដែលទទួលស្គាល់ ប្រែចិត្ត ឬត្រឡប់ក្រោយឡើយ។ ពួកគេខ្វះវិប្បដិសារីនៅក្នុងចិត្តរបស់ពួកគេ ហើយពួកគេបដិសេធសេចក្ដីពិតទាំងស្រុង។ ទាំងនេះគឺជាពួកទទឹងនឹងព្រះគ្រីស្ទ។ ការវាយតម្លៃថានរណាម្នាក់មានអាកប្បកិរិយាទទួលយកសេចក្ដីពិតឬអត់ជាទូទៅអាចកំណត់បានត្រឹមត្រូវថាពួកគេជាមនុស្សប្រភេទណា។ តើអ្នករាល់គ្នាស្ថិតក្នុងប្រភេទមួយណា? តើអ្នករាល់គ្នាស្ថិតក្នុងចំណោមរាស្ដ្ររើសតាំងរបស់ព្រះជាម្ចាស់ដែលអាចត្រូវបានសង្គ្រោះ ឬតើអ្នករាល់គ្នាជាពួកទទឹងនឹងព្រះគ្រីស្ទ ឬជាអ្នកធ្វើការដោយកម្លាំង? តើអ្នករាល់គ្នាកំពុងផ្លាស់ប្ដូរទៅរកប្រភេទទីមួយ ឬតើអ្នករាល់គ្នាមិនស្ថិតក្នុងប្រភេទណាមួយក្នុងចំណោមប្រភេទទាំងនេះទេ? គ្មាននរណាម្នាក់ដែលមិនស្ថិតក្នុងប្រភេទណាមួយក្នុងចំណោមប្រភេទទាំងនេះទេ៖ មនុស្សគ្រប់រូបស្ថិតក្នុងប្រភេទណាមួយក្នុងចំណោមប្រភេទទាំងបីនេះ។ មនុស្សអាក្រក់ដែលខ្វះភាពជាមនុស្ស គឺជាអ្នកដែលមានសារជាតិរបស់ពួកទទឹងនឹងព្រះគ្រីស្ទ។ អ្នកដែលមានភាពជាមនុស្សខ្លះៗ ដែលមានមនសិការ និងវិចារណញ្ញាណ ក៏ដូចជាមានចរិតលក្ខណៈល្អគួរសម ដែលអាចដេញតាមសេចក្ដីពិត ស្រឡាញ់រឿងវិជ្ជមាន និងស្រឡាញ់សេចក្ដីពិត ហើយដែលកោតខ្លាចព្រះជាម្ចាស់ និងអាចចុះចូលនឹងទ្រង់ អាចត្រូវបានសង្គ្រោះ ពួកគេជារាស្ដ្ររើសតាំងរបស់ព្រះជាម្ចាស់។ អ្នកដែលមានចរិតលក្ខណៈមធ្យម មិនល្អពេក ហើយក៏មិនអាក្រក់ពេក ដែលខ្វះចំណាប់អារម្មណ៍លើសេចក្ដីពិត និងមិនមានឆន្ទៈទាល់តែសោះក្នុងការដេញតាមវា ប៉ុន្តែបំពេញភារកិច្ចរបស់ពួកគេដោយចិត្តស្មោះខ្លះៗ គឺជាអ្នកធ្វើការដោយកម្លាំង។ នេះគឺជាស្ដង់ដារសម្រាប់ការវាយតម្លៃ។ តើពួកទទឹងនឹងព្រះគ្រីស្ទអាចក្លាយជាអ្នកធ្វើការដោយកម្លាំងបានដែរឬទេ? (ទេ មិនអាចទេ។) ចុះតើមានមនុស្សមួយប្រភេទក្នុងចំណោមអ្នកធ្វើការដោយកម្លាំង ដែលអាចក្លាយជារាស្ដ្ររើសតាំងរបស់ព្រះជាម្ចាស់បានដែរឬទេ? (មាន។) តើមានចន្លោះសម្រាប់ការផ្លាស់ប្ដូរអ្វីខ្លះនៅទីនេះ? (ពួកគេត្រូវដេញតាមសេចក្ដីពិត។) ប្រហែលជា នៅពេលដែលពួកគេបានជឿអស់រយៈពេលកាន់តែច្រើនឆ្នាំ បទពិសោធ និងការជួបប្រទះកាន់តែច្រើន ព្រមទាំងការយល់ដឹងអំពីសេចក្ដីពិតកាន់តែច្រើន ពួកគេបន្តិចម្ដងៗផ្លាស់ប្ដូរពីដំណាក់កាលនៃការធ្វើការដោយកម្លាំង ទៅជារាស្ដ្ររើសតាំងរបស់ព្រះជាម្ចាស់។ ពីព្រោះនៅពេលនេះ ការយល់ដឹងរបស់ពួកគេអំពីសេចក្ដីពិតគឺមានតិចតួច ហើយសេចក្ដីជំនឿរបស់ពួកគេលើព្រះជាម្ចាស់គឺមានតិចតួចណាស់ ពួកគេមានចំណាប់អារម្មណ៍តិចតួចក្នុងការបំពេញភារកិច្ចរបស់ពួកគេ និងការអនុវត្តសេចក្ដីពិត។ ពួកគេខ្វះកម្ពស់ដើម្បីដេញតាមសេចក្ដីពិត ហើយមិនអាចបោះបង់មហិច្ឆិតា និងបំណងប្រាថ្នារបស់ពួកគេ រួមទាំងតម្រូវការផ្សេងៗទៀតរបស់សាច់ឈាមឡើយ។ ហេតុដូច្នេះហើយ ពួកគេអាចស្ថិតក្នុងដំណាក់កាលនៃការធ្វើការដោយកម្លាំងសម្រាប់ពេលនេះប៉ុណ្ណោះ។ ទោះជាយ៉ាងណាក៏ដោយ និយាយដោយប្រៀបធៀបទៅ មនុស្សទាំងនេះមានមនសិការ និងស្រឡាញ់រឿងវិជ្ជមាន។ នៅពេលដែលពួកគេបន្តិចម្ដងៗយល់ពីសេចក្ដីពិត មជ្ឈដ្ឋានរបស់ពួកគេផ្លាស់ប្ដូរ ពួកគេជឿលើព្រះជាម្ចាស់បានយូរជាងមុន មានបទពិសោធកាន់តែស៊ីជម្រៅ ហើយពួកគេកើតមានសេចក្ដីជំនឿពិតប្រាកដលើព្រះជាម្ចាស់ ពួកគេក៏បន្តិចម្ដងៗមើលឃើញសេចក្ដីពិត និងរឿងវិជ្ជមានកាន់តែច្បាស់ ផ្លូវដែលពួកគេគួរដេញតាមកាន់តែច្បាស់ ពួកគេចាប់ផ្ដើមចាប់អារម្មណ៍នឹងសេចក្ដីពិត ហើយពួកគេស្រឡាញ់សេចក្ដីពិតកាន់តែខ្លាំងឡើងៗ។ មនុស្សបែបនេះអាចបន្តិចម្ដងៗចាប់ផ្ដើមដើរលើផ្លូវនៃសេចក្ដីសង្គ្រោះ និងក្លាយជារាស្ដ្ររើសតាំងរបស់ព្រះជាម្ចាស់។ ពួកគេមានចន្លោះសម្រាប់ការកែលម្អ និងការផ្លាស់ប្ដូរ។ ម្យ៉ាងវិញទៀត ការនិយាយថា អ្នកដែលមានសារជាតិរបស់ពួកទទឹងនឹងព្រះគ្រីស្ទអាចក្លាយជារាស្ដ្ររើសតាំងរបស់ព្រះជាម្ចាស់ និងត្រូវបានសង្គ្រោះ គឺមិនត្រឹមត្រូវទេ ពីព្រោះសារជាតិរបស់ពួកទទឹងនឹងព្រះគ្រីស្ទ គឺជាសារជាតិរបស់ពួកអារក្ស និងសត្រូវរបស់ព្រះជាម្ចាស់ ពួកទទឹងនឹងព្រះគ្រីស្ទមិនអាចផ្លាស់ប្ដូរបានឡើយ។

យើងទើបតែបានប្រកបគ្នាអំពីការបដិសេធ ការថ្កោលទោស ធ្វើការវិនិច្ឆ័យ និងការប្រមាថ ចេញពីសារជាតិនិស្ស័យទុច្ចរិតរបស់ពួកគេ ដែលពួកគេបញ្ចេញឱ្យឃើញនៅក្នុងរបៀបដែលពួកគេប្រព្រឹត្តចំពោះព្រះជាម្ចាស់ និងកិច្ចការរបស់ព្រះអង្គ។ រាល់ពេលដែលមានរឿងអ្វីមួយផ្ទុយនឹងសញ្ញាណរបស់ពួកគេ ឬប៉ះពាល់ដល់ផលប្រយោជន៍របស់ពួកគេ ប្រតិកម្មភ្លាមៗរបស់ពួកទទឹងនឹងព្រះគ្រីស្ទ គឺក្រោកឈរឡើង ទាស់ទទឹង និងថ្កោលទោសវា ដោយនិយាយថា៖ «នេះគឺខុស នេះគឺធ្វើឡើងដោយមនុស្ស ហើយខ្ញុំនឹងមិនចុះចូលនឹងវាឡើយ។ ខ្ញុំនឹងដាក់ពាក្យបណ្ដឹង និងស្វែងរកភស្តុតាងដើម្បីបំភ្លឺរឿងនេះឱ្យច្បាស់។ ខ្ញុំនឹងប្រកាសពីជំហររបស់ខ្ញុំ ការពារខ្លួនខ្ញុំ ស្រាវជ្រាវឱ្យដឹងដើមចមទាំងស្រុងនៃរឿងនេះ ហើយមើលថាតើនរណាជាអ្នកបង្កបញ្ហានៅកណ្ដាលរឿងនេះ ដែលជាអ្នកបំផ្លាញកេរ្តិ៍ឈ្មោះដ៏ល្អរបស់ខ្ញុំ និងកិច្ចការល្អៗដែលខ្ញុំកំពុងដំណើរការ»។ ឃ្លាដែលថា «ចេតនាល្អរបស់ព្រះជាម្ចាស់មាននៅក្នុងគ្រប់ការទាំងអស់» ក្លាយជាសេចក្ដីថ្លែងការណ៍ទទេៗនៅក្នុងចិត្តរបស់ពួកទទឹងនឹងព្រះគ្រីស្ទ ដែលមិនអាចណែនាំ ឬផ្លាស់ប្ដូរមធ្យោបាយ វិធីសាស្ត្រ និងគោលការណ៍ក្នុងការប្រព្រឹត្តរបស់ពួកគេបានឡើយ។ ផ្ទុយទៅវិញ ពួកគេពឹងផ្អែកលើអ្វីដែលមានជាប់តាមធម្មជាតិក្នុងខ្លួនពួកគេនៅពេលដែលពួកគេជួបប្រទះនឹងស្ថានភាពណាមួយ ដោយគិតពីគ្រប់វិធីសាស្ត្រ និងប្រើប្រាស់សមត្ថភាព ព្រមទាំងយុទ្ធសាស្ត្រទាំងអស់របស់ពួកគេដើម្បីធ្វើសកម្មភាព។ គ្មានការសង្ស័យឡើយថា អ្វីដែលពួកគេធ្វើ គឺជាការថ្កោលទោស ការវិនិច្ឆ័យ និងការប្រមាថចំពោះព្រះជាម្ចាស់។ គំនិតរបស់មនុស្សពោរពេញទៅដោយតក្កវិជ្ជា និងគំនិតរបស់សាតាំង ដោយគ្មានសេចក្ដីពិតបន្តិចណាឡើយ។ ហេតុដូច្នេះហើយ នៅពេលប្រឈមមុខនឹងរឿងបែបនេះ ការសម្ដែងចេញរបស់ពួកទទឹងនឹងព្រះគ្រីស្ទដូចការសម្ដែងចេញរបស់សាតាំង៖ សាតាំងប្រព្រឹត្តចំពោះព្រះជាម្ចាស់យ៉ាងណា ពួកទទឹងនឹងព្រះគ្រីស្ទក៏ប្រព្រឹត្តចំពោះព្រះអង្គតាមរបៀបដូចគ្នាដែរ ហើយសាតាំងប្រើប្រាស់មធ្យោបាយ ឬពាក្យសម្ដីអ្វីចំពោះព្រះជាម្ចាស់ ពួកទទឹងនឹងព្រះគ្រីស្ទក៏ប្រើប្រាស់ដូចគ្នាដែរ។ តាមរបៀបនេះ សារជាតិទុច្ចរិតរបស់ពួកទទឹងនឹងព្រះគ្រីស្ទដែលជាសត្រូវរបស់ព្រះជាម្ចាស់ គឺជារឿងដែលមិនបាច់និយាយឡើយ។ សូម្បីតែអ្នកដែលទើបតែជឿលើព្រះជាម្ចាស់បានមួយ ឬពីរថ្ងៃ តើពួកគេយល់ពីភាពខុសគ្នារវាងមនុស្ស និងព្រះជាម្ចាស់នៅក្នុងការគិត និងភាពមានវិចារណញ្ញាណរបស់មនុស្សធម្មតារបស់ពួកគេដែរឬទេ? (មែនហើយ ពួកគេយល់។) ក្នុងនាមជាមនុស្សពេញវ័យដែលមានភាពជាមនុស្សធម្មតា តើពួកគេដឹងនៅក្នុងចិត្តរបស់ពួកគេពីរបៀបប្រព្រឹត្តចំពោះព្រះជាម្ចាស់ដែរឬទេ? (ដឹង។) តើមានស្ដង់ដារនៅក្នុងភាពមានវិចារណញ្ញាណរបស់មនុស្ស សម្រាប់របៀបដ៏ស័ក្ដិសមបំផុត និងល្អបំផុតក្នុងការប្រព្រឹត្តចំពោះបុគ្គលដែលខ្លួនថ្វាយបង្គំដែរឬទេ? (មាន។) មនុស្សមានទំនោរឱនលំទោន និងបន្ទាបខ្លួន និយាយពាក្យផ្អែមល្ហែមឱ្យពួកគេស្ដាប់ និងផ្គាប់ផ្គុនពួកគេ ទោះបីជាបុគ្គលនោះវាយ ឬជេរប្រមាថពួកគេក៏ដោយ ក៏ពួកគេស្វែងរកវិធីដើម្បីទន់ខ្លួន និងស្ដាប់បង្គាប់ដែរ។ ដូច្នេះ នៅពេលនិយាយដល់ឪពុកម្ដាយរបស់ពួកគេ តើមនុស្សដឹងពីរបៀបបង្ហាញការគោរព និងសេចក្ដីស្រឡាញ់ ហើយដឹងថាអាកប្បកិរិយាបែបណាជាការធ្វើឱ្យពួកគេឈឺចាប់ និងជាការស្អប់ពួកគេដែរឬទេ? តើមានស្ដង់ដារសម្រាប់វាយតម្លៃរឿងនេះដែរឬទេ? (មាន។) នេះបញ្ជាក់ថា មនុស្ស ដែលជាភាវៈមានជីវិតគ្របដណ្ដប់ដោយស្បែកមនុស្ស គឺខុសពីសត្វ និងខ្ពង់ខ្ពស់ជាងពួកវា។ អ្នកដឹងពីរបៀបគោរព និងស្រឡាញ់ឪពុកម្ដាយរបស់អ្នក ចុះហេតុអ្វីបានជាអ្នកមិនដឹងពីរបៀបប្រព្រឹត្តចំពោះព្រះជាម្ចាស់ដោយសេចក្ដីស្រឡាញ់ និងការគោរព? តើអ្នកអាចប្រព្រឹត្តចំពោះព្រះជាម្ចាស់បែបនេះបានដោយរបៀបណា? ការថ្កោលទោស និងការវិនិច្ឆ័យតាមតែអំពើចិត្ត ការហ៊ានប្រមាថ និងដាក់បណ្ដាសាតាមតែអំពើចិត្ត តើនេះជាអ្វីដែលមនុស្សធម្មតាធ្វើមែនទេ? (ទេ។) សូម្បីតែសត្វក៏មិនមានអាកប្បកិរិយាបែបនេះដែរ។ ប្រសិនបើមនុស្សម្នាក់ចិញ្ចឹមសត្វ សូម្បីតែសត្វព្រៃក៏ដោយ ហើយចំណាយពេលខ្លះជាមួយវា ដរាបណាវាស្គាល់ថានរណាជាម្ចាស់របស់វា វានឹងគោរពម្ចាស់នោះជានិច្ច ដោយប្រព្រឹត្តចំពោះម្ចាស់នោះដូចជាសាច់ញាតិ ដូចជាសមាជិកគ្រួសារ ខុសពីរបៀបដែលវាប្រព្រឹត្តចំពោះសត្វ ឬមនុស្សដទៃទៀត។ ឧបមាថាអ្នកធ្លាប់ជាម្ចាស់របស់វា៖ បន្ទាប់ពីវាបានទៅរស់នៅជាមួយគ្រួសារពីរ ឬបីផ្សេងទៀត នៅពេលដែលអ្នកជួបវាម្ដងទៀត វាគ្រាន់តែធុំក្លិនរបស់អ្នក ហើយវានឹងប្រែជាមានក្ដីស្រឡាញ់ចំពោះអ្នកភ្លាមៗ។ ទោះបីជាវាជាសត្វកាចសាហាវក៏ដោយ ក៏វានឹងមិនស៊ីអ្នកដែរ។ ភាពកាចសាហាវរបស់វាគឺមានពីកំណើត ដែលកើតចេញពីការបង្កើត និងការកំណត់ទុកជាមុនរបស់ព្រះជាម្ចាស់។ វាគឺជាសភាវគតិនៃការរស់រានមានជីវិតដែលព្រះជាម្ចាស់បានប្រទានដល់វា មិនមែនជានិស្ស័យកាចសាហាវ ឬទុច្ចរិតឡើយ វាគឺខុសពីភាពអាក្រក់របស់ពួកទទឹងនឹងព្រះគ្រីស្ទ។ មានមនុស្សពីរនាក់ដែលបានយកកូនតោមួយក្បាលមកចិញ្ចឹម។ នៅពេលដែលតោនោះធំឡើង ពួកគេចាប់ផ្ដើមពិបាកផ្គត់ផ្គង់របបអាហារសាច់ឱ្យវា ដូច្នេះ នៅពេលដែលវាមានអាយុមួយឆ្នាំ ពួកគេបានលែងវាឱ្យត្រឡប់ទៅបរិស្ថានធម្មជាតិរបស់វាវិញ។ បីឆ្នាំក្រោយមក ពួកគេបានជួបតោនោះម្ដងទៀត។ ពីចម្ងាយ តោនោះបានឃើញពួកគេ ហើយរត់មករកពួកគេយ៉ាងអន្ទះអន្ទែង។ ដំបូង ពួកគេមានអារម្មណ៍ព្រួយបារម្ភ ដោយគិតថា៖ «តើវានឹងស៊ីយើងដែរឬទេ? វាគឺជាសត្វតោ»។ តាមពិតទៅ តោនោះបានចូលមកជិត ឱបពួកគេដូចជាមិត្តភក្ដិ ហើយពួកគេក៏បានឱប និងអង្អែលតោនោះវិញ។ បន្ទាប់មក តោនោះបានណែនាំសមាជិកគ្រួសាររបស់វាឱ្យពួកគេស្គាល់ ហើយនៅពេលដែលពួកគេត្រូវចាកចេញ វាមិនដាច់ចិត្តបែកពីពួកគេ។ អ្នកអាចមើលឃើញទិដ្ឋភាពបែបនេះ នៅពេលដែលសត្វព្រៃដ៏កាចសាហាវបំផុតនេះ ដែលជាសត្វស៊ីសាច់ ប្រាស្រ័យទាក់ទងជាមួយមនុស្ស។ តើវាមិនគួរឱ្យរំជួលចិត្តទេឬអី? (មែនហើយ។) សូម្បីតែនៅក្នុងសត្វកាចសាហាវ ក៏មនុស្សអាចមើលឃើញផ្នែកដ៏រាក់ទាក់របស់ពួកវាដែរ ប៉ុន្តែរឿងនេះមិនមាននៅក្នុងពួកទទឹងនឹងព្រះគ្រីស្ទឡើយ។ ដោយសារតែពួកទទឹងនឹងព្រះគ្រីស្ទមាននិស្ស័យរបស់សាតាំង ហើយជាមនុស្សដែលមានសារជាតិនិស្ស័យបែបសាតាំង ជាលទ្ធផល ពួកគេអាចវិនិច្ឆ័យ ថ្កោលទោស និងប្រមាថចំពោះព្រះជាម្ចាស់បាន។ អាកប្បកិរិយាបែបនេះនាំឱ្យមានការសម្ដែងចេញ ហើយជាពិសេសនាំឱ្យមានរបៀបប្រព្រឹត្តដែលត្រូវគ្នា។ តើពួកទទឹងនឹងព្រះគ្រីស្ទមិនអាក្រក់ជាងសត្វទេឬអី? មនុស្សដឹងពីរបៀបបង្ហាញការគោរព និងការយកចិត្តទុកដាក់ប្រកបដោយក្ដីស្រឡាញ់ចំពោះអ្នកដែលពួកគេថ្វាយបង្គំ និងចំពោះសាច់ញាតិជិតស្និទ្ធបំផុតរបស់ពួកគេ ព្រមទាំងឪពុកម្ដាយរបស់ពួកគេ ហើយពួកគេដឹងថាសកម្មភាពមួយណាខ្លះរបស់ពួកគេដែលអាចធ្វើឱ្យឈឺចាប់ និងធ្វើបាបអ្នកទាំងនោះបាន។ ពួកគេអាចវាយតម្លៃរឿងទាំងនេះបាន។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទមានសមត្ថភាពបង្ហាញអាកប្បកិរិយាបែបនេះចំពោះព្រះជាម្ចាស់ ដែលពិតជាគួរឱ្យខឹងសម្បារណាស់។ វាបង្ហាញថា ធម្មជាតិពីកំណើតរបស់បុគ្គលបែបនេះ គឺជាសារជាតិរបស់ពួកទទឹងនឹងព្រះគ្រីស្ទ។ បើនិយាយឱ្យច្បាស់ បុគ្គលទាំងនេះគឺជារូបតំណាងរបស់សាតាំង ពួកគេគឺជាពួកសាតាំងរស់ ពួកគេគឺជាពួកអារក្ស ពួកគេមិនមែនជាចៀមរបស់ព្រះជាម្ចាស់ឡើយ។ តើចៀមរបស់ព្រះជាម្ចាស់នឹងដាក់បណ្ដាសាព្រះអង្គដែរឬទេ? តើចៀមរបស់ព្រះជាម្ចាស់នឹងថ្កោលទោសព្រះអង្គដែរឬទេ? (ទេ។) ហេតុអ្វីបានជាមិនធ្វើដូច្នេះ? (ពីព្រោះពួកគេស្ដាប់ព្រះជាម្ចាស់ និងចុះចូលនឹងព្រះអង្គ។) ពួកគេស្ដាប់ និងចុះចូល នោះគឺជាទិដ្ឋភាពមួយ។ ចំណុចសំខាន់គឺជំនឿពិតប្រាកដរបស់ពួកគេលើព្រះជាម្ចាស់។ ប្រសិនបើអ្នកពិតជាជឿលើអត្តសញ្ញាណ ឋានៈ និងសារជាតិរបស់ព្រះជាម្ចាស់មែន នោះមិនថាព្រះជាម្ចាស់ធ្វើអ្វី ឬព្រះអង្គធ្វើវាតាមរបៀបណាក៏ដោយ សូម្បីតែវាបង្កការខូចខាតដល់អ្នកក៏ដោយ ក៏អ្នកនឹងមិនថ្កោលទោសព្រះអង្គដែរ។ មានតែអ្នកដែលជឿលើព្រះជាម្ចាស់យ៉ាងពិតប្រាកដ ដែលមានជំនឿពិតលើព្រះអង្គប៉ុណ្ណោះ ដែលដាក់ខ្លួនឯងនៅក្នុងតំណែងជាភាវៈដែលព្រះបានបង្កើត ដោយតែងតែប្រព្រឹត្តចំពោះព្រះជាម្ចាស់ក្នុងនាមជាព្រះជាម្ចាស់។ នេះគឺជាការពិត។

ពួកយើងបានប្រកបគ្នារួចហើយអំពីការដែលពួកទទឹងនឹងព្រះគ្រីស្ទដាក់បណ្ដាសា ប្រឆាំងទាស់ និងស្រែកប្រឆាំងនឹងព្រះជាម្ចាស់។ អ្នកខ្លះប្រឆាំងទាស់ នឹងទ្រង់ដោយបើកចំហ បង្កើតបក្សពួក បង្កើតសម្ព័ន្ធមិត្ត និងបង្កើតនគរឯករាជ្យ។ អ្នកផ្សេងទៀតលួចដាក់បណ្ដាសាទ្រង់យ៉ាងសម្ងាត់នៅពីក្រោយទ្វារបិទជិត អ្នកខ្លះដាក់បណ្ដាសាទ្រង់នៅក្នុងចិត្តរបស់ពួកគេ ហើយប្រឆាំងទាស់ និងស្រែកប្រឆាំងនឹងទ្រង់នៅក្នុងចិត្តរបស់ពួកគេ។ មិនថាពួកគេដាក់បណ្ដាសាទ្រង់ដោយបើកចំហ ឬដោយសម្ងាត់នោះទេ ពួកគេសុទ្ធតែជាពួកទទឹងនឹងព្រះគ្រីស្ទ ពួកគេមិនមែនជាចៀមរបស់ព្រះជាម្ចាស់ឡើយ។ ពួកគេគឺជាបក្សពួករបស់សាតាំង ហើយពួកគេច្បាស់ជាមិនមែនជាមនុស្សធម្មតា ឬជាភាវៈដែលព្រះបានបង្កើត ដែលត្រូវតាមស្ដង់ដាឡើយ។ នៅពេលដែលមនុស្សភាគច្រើនប្រឈមមុខនឹងស្ថានភាពដែលមិនស្របតាមសញ្ញាណផ្ទាល់ខ្លួនរបស់ពួកគេ ឬជួបប្រទះនឹងការជំនុំជម្រះ និងការដាក់ទណ្ឌកម្មរបស់ព្រះជាម្ចាស់ ពួកគេគ្រាន់តែមានអារម្មណ៍មិនសប្បាយចិត្ត ច្របូកច្របល់ និងមិនអាចទទួលយកវាបានប៉ុណ្ណោះ។ ពួកគេបង្ហាញការថ្នាំងថ្នាក់ ឬបង្ហាញភាពរឹងទទឹង ពួកគេថែមទាំងអាចក្លាយជាអវិជ្ជមាន ឬបន្ធូរបន្ថយការខិតខំទៀតផង ប៉ុន្តែពួកគេមិនឈានដល់ចំណុចនៃការប្រឆាំងទាស់ និងការស្រែកប្រឆាំងឡើយ។ យូរៗទៅ តាមរយៈការអធិស្ឋាន ការអានព្រះបន្ទូលរបស់ព្រះជាម្ចាស់ ជំនួយពីបងប្អូនប្រុសស្រី និងការបំភ្លឺ ការណែនាំ ព្រមទាំងសេចក្ដីប្រៀនប្រដៅរបស់ព្រះវិញ្ញាណបរិសុទ្ធ ពួកគេអាចត្រឡប់ក្រោយបន្តិចម្ដងៗបាន។ នេះគឺជាការសម្ដែងចេញរបស់មនុស្សពុករលួយធម្មតា នៅពេលមានរឿងរ៉ាវកើតឡើងចំពោះពួកគេ។ ម្យ៉ាងវិញទៀត ពួកទទឹងនឹងព្រះគ្រីស្ទខ្វះការសម្ដែងចេញជាវិជ្ជមានទាំងនេះ ហើយពួកគេនឹងមិនប្ដូរទិសដៅរបស់ពួកគេឡើយ។ ប្រសិនបើស្ថានភាពណាមួយមិនស្របតាមបំណងប្រាថ្នារបស់ពួកគេទេ ពួកគេនឹងដាក់បណ្ដាសា។ ប្រសិនបើស្ថានភាពបន្ទាប់នៅតែមិនស្របតាមបំណងប្រាថ្នារបស់ពួកគេទៀត ពួកគេក៏នឹងដាក់បណ្ដាសាដែរ។ ការដាក់បណ្ដាសា គឺដើរទន្ទឹមគ្នាជាមួយនឹងការប្រឆាំងទាស់ និងការស្រែកប្រឆាំង។ ពួកទទឹងនឹងព្រះគ្រីស្ទមួយចំនួនថែមទាំងនិយាយថា៖ «ប្រសិនបើមនុស្សដូចជាខ្ញុំមិនអាចត្រូវបានសង្គ្រោះទេ តើនរណាអាចត្រូវបានសង្គ្រោះទៅ?» តើនេះមិនមែនជាការស្រែកប្រឆាំងទេឬអី? តើវាមិនមែនជាការប្រឆាំងទាស់ ទេឬអី? (មែនហើយ វាជាការប្រឆាំង។) នេះគឺជាការប្រឆាំងទាស់។ ពួកគេគ្មានដាននៃការចុះចូលសូម្បីតែបន្តិច ហើយពួកគេហ៊ានស្រែកប្រឆាំង និង ប្រឆាំងទាស់នឹងព្រះជាម្ចាស់ ទាំងនេះគឺជាពួកសាតាំង។ សូមពួកយើងបញ្ចប់ការប្រកបគ្នារបស់ពួកយើងអំពីការសម្ដែងចេញផ្សេងៗនៃនិស្ស័យទុច្ចរិតនៅត្រឹមនេះចុះ។

ខ. ការស្អប់ខ្ពើមសេចក្ដីពិត

បន្ទាប់មក យើងនឹងប្រកបគ្នាអំពីចំណុចទីពីរនៃសារជាតិនិស្ស័យរបស់ពួកទទឹងនឹងព្រះគ្រីស្ទ គឺការស្អប់ខ្ពើមសេចក្ដីពិត។ យើងធ្លាប់បានប្រកបគ្នាពីមុនមកនូវព័ត៌មានលម្អិតជាច្រើនអំពីចំណុចនៃការស្អប់ខ្ពើមសេចក្ដីពិតនេះ ប៉ុន្តែនៅទីនេះ យើងនឹងកំណត់លក្ខណៈរបស់ពួកទទឹងនឹងព្រះគ្រីស្ទជាចម្បង ដោយវែកញែកពីសារជាតិនិស្ស័យរបស់ពួកគេដែលស្អប់ខ្ពើមសេចក្ដីពិត។ លក្ខណៈនិស្ស័យចម្បងនៃរបៀបដែលពួកទទឹងនឹងព្រះគ្រីស្ទប្រព្រឹត្តចំពោះសេចក្ដីពិត គឺការស្អប់ខ្ពើម ជាជាងគ្រាន់តែមិនចាប់អារម្មណ៍។ ការមិនចាប់អារម្មណ៍ គ្រាន់តែជាអាកប្បកិរិយាស្រាលគួរសមចំពោះសេចក្ដីពិត ដែលមិនទាន់ឈានដល់កម្រិតនៃការប្រទូសរ៉ាយ ការថ្កោលទោស ឬការប្រឆាំងឡើយ។ វាគ្រាន់តែជាការខ្វះចំណាប់អារម្មណ៍លើសេចក្ដីពិត មិនចង់យកចិត្តទុកដាក់នឹងវា ហើយនិយាយថា៖ «តើមានរឿងជាវិជ្ជមានអ្វីទៅ តើមានសេចក្ដីពិតអ្វីទៅ? ទោះបីជាខ្ញុំទទួលបានរឿងទាំងនេះក៏ដោយ តើវាមានប្រយោជន៍អ្វីទៅ? តើរឿងទាំងនេះអាចធ្វើឱ្យជីវិតរបស់ខ្ញុំប្រសើរឡើង ឬបង្កើនសមត្ថភាពរបស់ខ្ញុំដែរឬទេ?» ពួកគេមិនចាប់អារម្មណ៍នឹងរឿងទាំងនេះទេ ដូច្នេះ ពួកគេមិនខ្វល់ខ្វាយនឹងរឿងទាំងនេះឡើយ ប៉ុន្តែនេះមិនទាន់ឈានដល់ការស្អប់ខ្ពើមនោះទេ។ ការស្អប់ខ្ពើម បង្ហាញពីអាកប្បកិរិយាជាក់លាក់មួយ។ តើជាអាកប្បកិរិយាប្រភេទណា? ភ្លាមៗនៅពេលដែលពួកគេឮអំពីរឿងជាវិជ្ជមានណាមួយ និងរឿងអ្វីក៏ដោយដែលទាក់ទងនឹងសេចក្ដីពិត ពួកគេមានអារម្មណ៍ស្អប់ ខ្ពើមរអើម ទាស់ទទឹង និងមិនចង់ស្ដាប់ឡើយ។ ពួកគេថែមទាំងអាចព្យាយាមស្វែងរកភស្តុតាងដើម្បីថ្កោលទោស និងបង្ខូចកេរ្តិ៍ឈ្មោះសេចក្ដីពិតទៀតផង។ នេះគឺជាសារជាតិនិស្ស័យរបស់ពួកគេដែលស្អប់ខ្ពើមសេចក្ដីពិត។

ដូចមនុស្សដទៃទៀតដែរ ពួកទទឹងនឹងព្រះគ្រីស្ទអាចអានព្រះបន្ទូលរបស់ព្រះជាម្ចាស់ ស្ដាប់អ្វីដែលព្រះជាម្ចាស់មានព្រះបន្ទូល និងដកបទពិសោធន៍ពីកិច្ចការរបស់ព្រះជាម្ចាស់។ មើលពីខាងក្រៅ ហាក់ដូចជាពួកគេក៏អាចយល់ពីន័យត្រង់នៃព្រះបន្ទូលរបស់ព្រះជាម្ចាស់ ដឹងពីអ្វីដែលព្រះជាម្ចាស់បានមានព្រះបន្ទូល និងដឹងថាព្រះបន្ទូលទាំងនេះអាចឱ្យមនុស្សដើរលើផ្លូវត្រូវ និងធ្វើជាមនុស្សល្អបានដែរ។ ទោះជាយ៉ាងណាក៏ដោយ រឿងទាំងនេះនៅតែគ្រាន់តែជាទ្រឹស្ដីសម្រាប់ពួកគេប៉ុណ្ណោះ។ តើការដែលរឿងទាំងនេះនៅតែជាទ្រឹស្ដី មានន័យដូចម្ដេច? វាស្រដៀងគ្នានឹងរបៀបដែលមនុស្សមួយចំនួនអាចជឿថាទ្រឹស្ដីណាមួយនៅក្នុងសៀវភៅគឺល្អ ប៉ុន្តែនៅពេលដែលពួកគេប្រៀបធៀបវាទៅនឹងជីវិតពិត ហើយគិតអំពីនិន្នាការដ៏អាក្រក់ សេចក្ដីពុករលួយរបស់មនុស្ស និងតម្រូវការផ្សេងៗរបស់មនុស្សជាតិទាំងមូល ពួកគេយល់ថាទ្រឹស្ដីនោះមិនអាចអនុវត្តបាន និងកាត់ផ្ដាច់ពីជីវិតពិត ហើយពួកគេដឹងថាវាមិនអាចជួយមនុស្សឱ្យសម្របខ្លួន ឬដើរតាមនិន្នាការដ៏អាក្រក់ទាំងនេះ និងសង្គមដ៏អាក្រក់នេះបានឡើយ។ ហេតុនេះ ពួកគេមានអារម្មណ៍ថាទ្រឹស្ដីនេះគឺល្អ ប៉ុន្តែវាគ្រាន់តែជារឿងដែលត្រូវនិយាយ ដើម្បីបំពេញបំណងប្រាថ្នា និងការស្រមើស្រមៃរបស់មនុស្សជាតិចំពោះអ្វីៗដ៏ល្អប្រសើរប៉ុណ្ណោះ។ ឧទាហរណ៍ ប្រសិនបើនរណាម្នាក់ចូលចិត្តឋានៈ ហើយពួកគេប្រាថ្នាចង់ធ្វើជាមន្ត្រី និងចង់ឱ្យគេលើកតម្កើង និងថ្វាយបង្គំក្នុងចំណោមមនុស្ស ពួកគេត្រូវតែពឹងផ្អែកលើវិធីសាស្ត្រមិនប្រក្រតី ដូចជាការនិយាយកុហក ការបង្ហាញខ្លួនឯង និងការជាន់ឈ្លីអ្នកដទៃជាដើម ដើម្បីសម្រេចបាននូវគោលដៅនេះ។ ទោះជាយ៉ាងណាក៏ដោយ រឿងទាំងនេះគឺជាអ្វីដែលសេចក្ដីពិតថ្កោលទោសយ៉ាងពិតប្រាកដ។ វាថ្កោលទោស និងបដិសេធបំណងប្រាថ្នា និងមហិច្ឆិតាទាំងនេះរបស់មនុស្ស។ នៅក្នុងជីវិតពិត មនុស្សគិតថាការធ្វើឱ្យខ្លួនឯងលេចធ្លោ គឺជារឿងត្រឹមត្រូវដែលត្រូវធ្វើ ប៉ុន្តែការទាមទារបែបនេះត្រូវបានព្រះជាម្ចាស់ និងសេចក្ដីពិតថ្កោលទោស។ ហេតុដូច្នេះហើយ ការទាមទារទាំងនេះមិនត្រូវបានទទួលយកនៅក្នុងដំណាក់របស់ព្រះជាម្ចាស់ឡើយ គ្មានឱកាសឱ្យគេយកការទាមទារទាំងនេះមកអនុវត្តឡើយ ហើយក៏គ្មានកន្លែងឱ្យការទាមទារទាំងនេះសម្រេចបានដែរ។ ប៉ុន្តែ តើពួកទទឹងនឹងព្រះគ្រីស្ទនឹងបោះបង់ការទាមទារទាំងនេះចោលដែរឬទេ? (ពួកគេនឹងមិនបោះបង់ការទាមទារទាំងនេះចោលឡើយ។) ត្រូវហើយ ពួកគេនឹងមិនបោះបង់ការទាមទារទាំងនេះចោលឡើយ។ ភ្លាមៗនៅពេលដែលពួកទទឹងនឹងព្រះគ្រីស្ទឃើញរឿងនេះ ពួកគេគិតថា៖ «ឥឡូវនេះ ខ្ញុំយល់ហើយ។ ដូច្នេះ សេចក្ដីពិតតម្រូវឱ្យមនុស្សមិនអាត្មានិយម លះបង់ខ្លួនឯង ចេះអត់ឱន និងចិត្តទូលាយ បោះបង់អត្មានិយមរបស់ពួកគេ ហើយរស់នៅដើម្បីអ្នកដទៃ។ នេះគឺជាសេចក្ដីពិត»។ នៅពេលដែលពួកគេកំណត់ន័យសេចក្ដីពិតតាមរបៀបនេះ តើពួកគេចាប់អារម្មណ៍ ឬខ្ពើមរអើមនឹងសេចក្ដីពិត? ពួកគេខ្ពើមរអើមនឹងវា ហើយខ្ពើមរអើមនឹងព្រះជាម្ចាស់ ដោយនិយាយថា៖ «ព្រះជាម្ចាស់តែងតែនិយាយពីសេចក្ដីពិត ទ្រង់តែងតែលាតត្រដាងរឿងមិនបរិសុទ្ធ ដូចជាបំណងប្រាថ្នា និងមហិច្ឆិតារបស់មនុស្ស ហើយទ្រង់តែងតែលាតត្រដាងអ្វីដែលស្ថិតនៅបាតជម្រៅនៃព្រលឹងមនុស្ស។ ហាក់ដូចជាព្រះជាម្ចាស់ប្រកបគ្នាដអំពីសេចក្ដីពិត ក្នុងគោលបំណងដកហូតការដេញតាមឋានៈ បំណងប្រាថ្នា និងមហិច្ឆិតារបស់មនុស្សអ៊ីចឹង។ ដំបូងឡើយ ខ្ញុំគិតថាព្រះជាម្ចាស់អាចបំពេញបំណងប្រាថ្នារបស់មនុស្ស បំពេញក្ដីប្រាថ្នា និងក្ដីស្រមៃរបស់ពួកគេ ហើយប្រទានដល់មនុស្សនូវអ្វីដែលពួកគេចង់បាន។ ខ្ញុំនឹកស្មានមិនដល់សោះថា ព្រះជាម្ចាស់គឺជាព្រះប្រភេទនេះសោះ។ ទ្រង់មើលទៅហាក់ដូចជាមិនអស្ចារ្យប៉ុន្មានទេ។ ខ្ញុំពោរពេញទៅដោយមហិច្ឆិតា និងបំណងប្រាថ្នា៖ តើព្រះជាម្ចាស់អាចចូលចិត្តមនុស្សដូចជាខ្ញុំដែរឬទេ? ដោយវិនិច្ឆ័យតាមអ្វីដែលព្រះជាម្ចាស់តែងតែមានបន្ទូល និងការអានអត្ថន័យបង្កប់នៅក្នុងពាក្យរបស់ទ្រង់ ហាក់ដូចជាព្រះជាម្ចាស់មិនចូលចិត្តមនុស្សដូចជាខ្ញុំទេ ហើយទ្រង់ក៏មិនអាចចុះសម្រុងជាមួយមនុស្សដូចជាខ្ញុំបានដែរ។ ហាក់ដូចជាខ្ញុំមិនអាចចុះសម្រុងជាមួយព្រះជាម្ចាស់ដ៏ជាក់ស្ដែងប្រភេទនេះបានឡើយ។ ពាក្យដែលទ្រង់មានបន្ទូល កិច្ចការដែលទ្រង់ធ្វើ គោលការណ៍សម្រាប់សកម្មភាពរបស់ទ្រង់ និងនិស្ស័យរបស់ទ្រង់ ហេតុអ្វីបានជាខ្ញុំយល់ថារឿងទាំងនេះមិនគួរឱ្យពេញចិត្តសោះដូច្នេះ? ព្រះជាម្ចាស់សុំឱ្យមនុស្សធ្វើជាមនុស្សស្មោះត្រង់ មានមនសិការ ស្វែងរក ចុះចូល និងកោតខ្លាចព្រះជាម្ចាស់នៅពេលមានរឿងកើតឡើងចំពោះពួកគេ ហើយលះបង់មហិច្ឆិតា និងបំណងប្រាថ្នារបស់ពួកគេ រឿងទាំងនេះគឺជាអ្វីដែលខ្ញុំមិនអាចធ្វើបានឡើយ! អ្វីដែលព្រះជាម្ចាស់ទាមទារ មិនត្រឹមតែមិនស្របនឹងសញ្ញាណរបស់មនុស្សប៉ុណ្ណោះទេ វាក៏មិនគិតគូរពីអារម្មណ៍របស់មនុស្សដែរ។ តើខ្ញុំអាចជឿលើទ្រង់បានដោយរបៀបណា?» បន្ទាប់ពីត្រិះរិះរឿងរ៉ាវនៅក្នុងចិត្តរបស់ពួកគេបែបនេះ តើពួកគេបង្កើតអារម្មណ៍ល្អចំពោះព្រះជាម្ចាស់ ឬឃ្លាតឆ្ងាយពីព្រះអង្គ? (ពួកគេឃ្លាតឆ្ងាយ។) បន្ទាប់ពីមានបទពិសោធន៍មួយរយៈ ពួកទទឹងនឹងព្រះគ្រីស្ទកាន់តែមានអារម្មណ៍ថា មនុស្សដូចជាពួកគេ ដែលមានមហិច្ឆិតា និងបំណងប្រាថ្នា ហើយពោរពេញទៅដោយក្ដីប្រាថ្នា នឹងមិនត្រូវបានស្វាគមន៍នៅក្នុងដំណាក់របស់ព្រះជាម្ចាស់ឡើយ ថាគ្មានកន្លែងនៅទីនេះសម្រាប់ឱ្យពួកគេប្រើប្រាស់ជំនាញរបស់ពួកគេទេ ហើយថាពួកគេមិនអាចបញ្ចេញក្ដីប្រាថ្នារបស់ពួកគេដោយសេរីនៅទីនេះបានឡើយ។ ពួកគេគិតថា៖ «នៅក្នុងដំណាក់របស់ព្រះជាម្ចាស់ ខ្ញុំមិនអាចបង្ហាញពីទេពកោសល្យដ៏ពិសេសរបស់ខ្ញុំបានឡើយ។ ខ្ញុំនឹងមិនមានឱកាសដើម្បីលេចធ្លោឡើយ។ ពួកគេនិយាយថា ខ្ញុំគ្មានការយល់ដឹងខាងវិញ្ញាណ ថាខ្ញុំមិនយល់ពីសេចក្ដីពិត ហើយថាខ្ញុំមាននិស្ស័យជាពួកទទឹងនឹងព្រះគ្រីស្ទ។ ខ្ញុំមិនត្រឹមតែមិនត្រូវបានដំឡើងឋានៈ ឬដាក់ក្នុងតំណែងដ៏សំខាន់ប៉ុណ្ណោះទេ ខ្ញុំថែមទាំងត្រូវបានថ្កោលទោសទៀតផង។ តើការបង្កើតនគរឯករាជ្យរបស់ខ្ញុំផ្ទាល់ មានអ្វីខុសទៅ? តើការដែលខ្ញុំធ្វើបាបអ្នកដទៃ មានអ្វីខុសទៅ? ដោយសារខ្ញុំមានអំណាច ខ្ញុំគួរតែប្រព្រឹត្តបែបនេះហើយ! តើនរណាមិនប្រព្រឹត្តបែបនេះ ប្រសិនបើពួកគេមានអំណាចនោះ? ចុះតើការដែលខ្ញុំលេងល្បិចអាក្រក់ខ្លះ និងបន្លំក្នុងអំឡុងពេលបោះឆ្នោត មានអ្វីខុសទៅ? តើអ្នកគ្មានជំនឿទាំងអស់មិនធ្វើដូចគ្នាទេឬអី? ហេតុអ្វីបានជាវាមិនត្រូវបានអនុញ្ញាតនៅក្នុងដំណាក់នៃព្រះជាម្ចាស់? ពួកគេថែមទាំងនិយាយថា នេះគឺជាការគ្មានសេចក្ដីអៀនខ្មាសទៀតផង។ តើវាអាចចាត់ទុកថាគ្មានសេចក្ដីអៀនខ្មាសបានដោយរបៀបណា? មនុស្សពុះពារដើម្បីបានខ្ពង់ខ្ពស់ រីឯទឹកតែងហូរទៅទីទាបជានិច្ច។ នេះគឺជារឿងត្រឹមត្រូវ! ដំណាក់នៃព្រះជាម្ចាស់ មិនសប្បាយទេ។ ប៉ុន្តែមនុស្សនៅក្នុងពិភពលោកនេះកាចសាហាវណាស់ ហើយមិនងាយចុះសម្រុងឡើយ។ បើប្រៀបធៀបទៅ មនុស្សនៅក្នុងដំណាក់នៃព្រះជាម្ចាស់ មានអាកប្បកិរិយាល្អជាងបន្តិច។ ប្រសិនបើគ្មានព្រះជាម្ចាស់ទេ ការរស់នៅទីនេះប្រាកដជាល្អណាស់ ប្រសិនបើគ្មានព្រះជាម្ចាស់ និងគ្មានសេចក្ដីពិតគ្រប់គ្រងមនុស្សទេ ខ្ញុំនឹងក្លាយជាមេនៅក្នុង ដំណាក់នៃព្រះជាម្ចាស់ ជាចៅហ្វាយ និងជាស្ដេច»។ នៅពេលដែលពួកគេបំពេញភារកិច្ចរបស់ពួកគេនៅក្នុងដំណាក់របស់ព្រះជាម្ចាស់ ពួកគេតែងតែជួបប្រទះនឹងរឿងផ្សេងៗ ពួកគេត្រូវបានលួសកាត់ជាបន្តបន្ទាប់ ហើយពួកគេផ្លាស់ប្ដូរទៅបំពេញភារកិច្ចផ្សេងៗគ្នា ហើយទីបំផុត ពួកគេដឹងពីរឿងមួយ ដោយនិយាយថា៖ «នៅក្នុងដំណាក់នៃព្រះជាម្ចាស់ រឿងអ្វីក៏ដោយដែលកើតឡើង ត្រូវបានវាស់ស្ទង់ និងដោះស្រាយដោយប្រើសេចក្ដីពិត។ សេចក្ដីពិតតែងតែត្រូវបានសង្កត់ធ្ងន់ ហើយព្រះជាម្ចាស់តែងតែនិយាយអំពីវា។ ខ្ញុំមិនអាចបញ្ចេញក្ដីប្រាថ្នារបស់ខ្ញុំដោយសេរីនៅទីនេះបានឡើយ!» ដោយបានឈានដល់ចំណុចនេះនៅក្នុងបទពិសោធន៍របស់ពួកគេ ពួកគេកាន់តែស្អប់ខ្ពើមសេចក្ដីពិត ស្អប់ខ្ពើមការដែលសេចក្ដីពិតសោយរាជ្យ ស្អប់ខ្ពើមអ្វីៗទាំងអស់ដែលព្រះជាម្ចាស់ធ្វើថាជាសេចក្ដីពិត និងស្អប់ខ្ពើមការស្វែងរកសេចក្ដីពិត។ តើពួកគេមានអារម្មណ៍ស្អប់ខ្ពើមចំពោះរឿងទាំងនេះដល់កម្រិតណា? ពួកគេមិនទាំងចង់ទទួលស្គាល់ ឬទទួលយកគោលលទ្ធិនៃសេចក្ដីពិតដែលពួកគេបានទទួលស្គាល់តាំងពីដំបូងឡើយ ហើយពួកគេមានអារម្មណ៍ខ្ពើមរអើមយ៉ាងខ្លាំងនៅក្នុងចិត្តរបស់ពួកគេ។ ហេតុដូច្នេះហើយ ភ្លាមៗនៅពេលដល់ម៉ោងជួបជុំ ពួកគេចាប់ផ្ដើមងងុយដេក និងខ្វាយខ្វល់។ ហេតុអ្វីបានជាពួកគេខ្វាយខ្វល់? ពួកគេគិតថា៖ «ការជួបជុំទាំងនេះបន្តរយៈពេលបីឬបួនម៉ោងក្នុងមួយលើកៗ តើពេលណាទើបវាចប់ទៅ? ខ្ញុំមិនចង់ស្ដាប់ទៀតទេ!» មានឃ្លាមួយដែលអាចពិពណ៌នាពីអារម្មណ៍របស់ពួកគេ គឺ «អង្គុយលើបន្លា»។ ពួកគេដឹងថា ដរាបណាសេចក្ដីពិតសោយរាជ្យនៅក្នុងដំណាក់របស់ព្រះជាម្ចាស់ ពួកគេនឹងមិនមានឱកាសដើម្បីលេចធ្លោឡើយ ប៉ុន្តែនឹងតែងតែត្រូវបានរឹតត្បិត ថ្កោលទោស និងបដិសេធដោយមនុស្សគ្រប់គ្នា ហើយថាទោះបីជាពួកគេមានសមត្ថភាពប៉ុនណាក៏ដោយ ក៏ពួកគេនឹងមិនត្រូវបានផ្ដល់តួនាទីសំខាន់ៗដែរ។ ជាលទ្ធផល ការស្អប់ខ្ពើមរបស់ពួកគេចំពោះសេចក្ដីពិត និងព្រះជាម្ចាស់កាន់តែខ្លាំងឡើង។ នរណាម្នាក់អាចសួរថា៖ «ហេតុអ្វីបានជាពួកគេមិនមានអារម្មណ៍ស្អប់ខ្ពើមតាំងពីដំបូង?» ពិតណាស់ ពួកគេមានអារម្មណ៍ស្អប់ខ្ពើមតាំងពីដំបូង ប៉ុន្តែនៅពេលនោះ អ្វីៗទាំងអស់នៅក្នុងដំណាក់របស់ព្រះជាម្ចាស់ សុទ្ធតែជារឿងដែលពួកគេមិនស្គាល់។ ពួកគេគ្មានសញ្ញាណអំពីវាឡើយ ប៉ុន្តែនោះមិនមានន័យថាពួកគេមិនមានអារម្មណ៍ស្អប់ ឬស្អប់ខ្ពើមនោះទេ។ តាមពិត ពួកគេមានអារម្មណ៍ស្អប់ខ្ពើមសេចក្ដីពិតនៅក្នុងសារជាតិធម្មជាតិរបស់ពួកគេ គ្រាន់តែពួកគេមិនទាន់យល់ដឹងពីវាដោយខ្លួនឯងប៉ុណ្ណោះ។ សារជាតិធម្មជាតិរបស់មនុស្សទាំងនេះ ច្បាស់ណាស់ថាស្អប់ខ្ពើមសេចក្ដីពិត។ ហេតុអ្វីបានជាខ្ញុំនិយាយបែបនេះ? ពីកំណើតមក ពួកគេស្រឡាញ់ភាពអយុត្តិធម៌ សេចក្ដីទុច្ចរិត អំណាច និន្នាការដ៏អាក្រក់ ការធ្វើជាអ្នកគ្រប់គ្រង ការគ្រប់គ្រងមនុស្ស និងរឿងអវិជ្ជមានទាំងអស់បែបនេះ។ ដោយវិនិច្ឆ័យតាមរឿងទាំងនេះដែលពួកគេស្រឡាញ់ មិនអាចសង្ស័យបានឡើយថាពួកទទឹងនឹងព្រះគ្រីស្ទមានអារម្មណ៍ស្អប់ខ្ពើមសេចក្ដីពិត។ លើសពីនេះទៅទៀត ទាក់ទងនឹងការដេញតាមរបស់ពួកគេ ពួកគេដេញតាមឋានៈ ការធ្វើឱ្យខ្លួនឯងលេចធ្លោ ការពាក់រស្មីនៅលើក្បាលរបស់ពួកគេ ការធ្វើជាអ្នកដឹកនាំក្នុងចំណោមមនុស្ស ការមានអំណាច និងឥទ្ធិពល ការមានកិត្យានុភាព និងកម្លាំងនៅគ្រប់ទីកន្លែងដែលពួកគេនិយាយ និងធ្វើសកម្មភាព ព្រមទាំងសមត្ថភាពក្នុងការគ្រប់គ្រងមនុស្ស ពួកគេដេញតាមរឿងទាំងនេះ។ នេះក៏ជាការសម្ដែងចេញនៃការមានអារម្មណ៍ស្អប់ខ្ពើមសេចក្ដីពិតផងដែរ។ ដោយវិនិច្ឆ័យបន្ថែមទៀតតាមអាកប្បកិរិយារបស់ពួកគេចំពោះសេចក្ដីពិត ទោះបីជាបុគ្គលទាំងនេះឮសេចក្ដីពិតច្រើនប៉ុនណាក៏ដោយ ក៏វានឹងគ្មានប្រយោជន៍ឡើយ។ អ្នកខ្លះអាចសួរថា៖ «តើដោយសារតែពួកគេមានការចងចាំមិនល្អមែនទេ?» ទេ មិនមែនទេ។ ពួកទទឹងនឹងព្រះគ្រីស្ទខ្លះមានការចងចាំល្អឥតខ្ចោះ ពួកគេពូកែនិយាយជាពិសេស ហើយពួកគេអាចអនុវត្ត និងអួតអាងពីអ្វីដែលពួកគេរៀនបានភ្លាមៗ។ ហេតុនេះ អ្នកដែលខ្វះការវែកញែក គិតថាបុគ្គលទាំងនេះមានគុណសម្បត្តិល្អ និងមានព្រះវិញ្ញាណបរិសុទ្ធធ្វើការនៅក្នុងពួកគេ។ ទោះជាយ៉ាងណាក៏ដោយ មនុស្សដែលចេះវែកញែកអាចដឹងភ្លាមៗថា អ្វីដែលពួកគេនិយាយសុទ្ធតែជាគោលលទ្ធិ និងពាក្យសម្ដីទទេៗ ថាវាគ្មានតថភាពនៃសេចក្ដីពិតណាមួយឡើយ ហើយមានបំណងបំភាន់មនុស្ស។ ពួកទទឹងនឹងព្រះគ្រីស្ទគឺជាមនុស្សបែបនេះ៖ ពួកគេចូលចិត្តថ្លែងសេចក្ដីអធិប្បាយខ្ពង់ខ្ពស់ជាពិសេស ពិភាក្សាអំពីទ្រឹស្ដីខាងវិញ្ញាណយ៉ាងទទេៗ ហើយនិយាយពាក្យសម្ដីយ៉ាងច្រើនហូរហែ ដែលនៅពេលចាប់ផ្ដើមហើយ គឺខុសប្រធានបទ និងនិយាយរវើរវាយ។ មនុស្សជាច្រើនមិនអាចយល់ពីពួកគេបានឡើយ ហើយពួកទទឹងនឹងព្រះគ្រីស្ទនិយាយថា៖ «នេះគឺជាភាសានៃស្ថានសួគ៌ជាន់ទីបី តើអ្នករាល់គ្នាអាចយល់វាបានដោយរបៀបណា?» ការសម្ដែងចេញចម្បងនៃពួកទទឹងនឹងព្រះគ្រីស្ទដែលស្អប់ខ្ពើមសេចក្ដីពិត ត្រូវបានមើលឃើញតាមរយៈអាកប្បកិរិយារបស់ពួកគេចំពោះសេចក្ដីពិត ហើយជាការពិតណាស់ វាក៏សម្ដែងចេញនៅក្នុងជីវិត និងការប្រព្រឹត្តប្រចាំថ្ងៃរបស់ពួកគេផងដែរ ជាពិសេសនៅក្នុងរបៀបដែលពួកគេបំពេញភារកិច្ចរបស់ពួកគេ។ ពួកគេមានការសម្ដែងចេញមួយចំនួន។ ទីមួយ ពួកគេមិនដែលស្វែងរកសេចក្ដីពិតឡើយ សូម្បីតែនៅពេលដែលពួកគេដឹងច្បាស់ថាពួកគេគួរតែស្វែងរកក៏ដោយ។ ទីពីរ ពួកគេមិនដែលអនុវត្តសេចក្ដីពិតឡើយ។ ដោយសារពួកគេមិនស្វែងរកសេចក្ដីពិត តើពួកគេអាចអនុវត្តវាបានដោយរបៀបណា? មានតែតាមរយៈការស្វែងរកប៉ុណ្ណោះ ទើបអាចមានការយល់ដឹង ហើយមានតែការយល់ដឹងទេ ទើបអាចនាំទៅរកការអនុវត្តបាន។ ពួកគេមិនស្វែងរកឡើយ ហើយពួកគេក៏មិនយកគោលការណ៍សេចក្ដីពិតទុកក្នុងចិត្តទាល់តែសោះដែរ។ ពួកគេថែមទាំងមើលងាយគោលការណ៍ទាំងនោះ មានអារម្មណ៍ស្អប់ខ្ពើមចំពោះគោលការណ៍ទាំងនោះ និងចាត់ទុកគោលការណ៍ទាំងនោះដោយការប្រទូសរ៉ាយទៀតផង។ ជាលទ្ធផល ពួកគេមិនដែលឈានដល់ការអនុវត្តសេចក្ដីពិតឡើយ ហើយទោះបីជាពួកគេយល់ពីសេចក្ដីពិតនៅពេលខ្លះក៏ដោយ ក៏ពួកគេមិនអនុវត្តវាដែរ។ ឧទាហរណ៍ នៅពេលដែលអ្នកដទៃស្នើវិធីធ្វើដ៏ល្អមួយសម្រាប់រឿងណាមួយ ពួកគេអាចតបតវិញថា៖ «តើវាមានអ្វីល្អទៅ? ប្រសិនបើខ្ញុំធ្វើបែបនោះ តើគំនិតរបស់ខ្ញុំផ្ទាល់មិនត្រូវខ្ជះខ្ជាយទេឬអី?» អ្នកខ្លះអាចនិយាយថា៖ «ដំណាក់របស់ព្រះជាម្ចាស់នឹងរងការខាតបង់ ប្រសិនបើយើងធ្វើរឿងរ៉ាវតាមរបៀបរបស់អ្នក យើងត្រូវតែធ្វើតាមគោលការណ៍»។ ពួកគេឆ្លើយតបថា៖ «គោលការណ៍អ្វី! របៀបរបស់ខ្ញុំគឺជាគោលការណ៍ អ្វីក៏ដោយដែលខ្ញុំគិត គឺជាគោលការណ៍!» តើនេះមិនមែនជាការមិនអនុវត្តសេចក្ដីពិតទេឬអី? (មែនហើយ។) ការសម្ដែងចេញចម្បងមួយទៀតរបស់ពួកគេ គឺពួកគេមិនដែលអានព្រះបន្ទូលរបស់ព្រះជាម្ចាស់ ឬចូលរួមក្នុងការចំណាយពេលខាងវិញ្ញាណឡើយ។ នៅពេលដែលមនុស្សមួយចំនួនរវល់នឹងការងារ ហើយមិនអាចរកពេលអានព្រះបន្ទូលរបស់ព្រះជាម្ចាស់បាន ពួកគេត្រិះរិះដោយស្ងៀមស្ងាត់ ឬច្រៀងទំនុកបរិសុទ្ធពីរបីបទ ហើយប្រសិនបើពួកគេមិនបានអានព្រះបន្ទូលរបស់ព្រះជាម្ចាស់ជាច្រើនថ្ងៃ ពួកគេមានអារម្មណ៍ថាទទេ។ នៅកណ្ដាលភាពមមាញឹករបស់ពួកគេ ពួកគេលួចឆ្លៀតពេលអានមួយវគ្គ និងបំពេញបន្ថែមឱ្យខ្លួនឯង ដោយត្រិះរិះរហូតដល់ពួកគេអាចដឹងពីវត្តមានរបស់ព្រះជាម្ចាស់ ហើយចិត្តរបស់ពួកគេប្រែជាមានភាពនឹងនរ។ មនុស្សបែបនេះមិននៅឆ្ងាយពីព្រះជាម្ចាស់ប៉ុន្មានឡើយ។ ផ្ទុយទៅវិញ ពួកទទឹងនឹងព្រះគ្រីស្ទមិនមានអារម្មណ៍ពិបាកចិត្តឡើយ ប្រសិនបើពួកគេមិនបានអានព្រះបន្ទូលរបស់ព្រះជាម្ចាស់មួយថ្ងៃ។ ទោះបីជាពួកគេមិនអានព្រះបន្ទូលរបស់ព្រះជាម្ចាស់រយៈពេល១០ថ្ងៃក៏ដោយ ក៏ពួកគេមិនមានអារម្មណ៍អ្វីដែរ។ ពួកគេនៅតែអាចរស់នៅបានយ៉ាងល្អ ដោយមិនបាច់អានព្រះបន្ទូលរបស់ព្រះជាម្ចាស់រយៈពេលមួយឆ្នាំ ហើយពួកគេថែមទាំងអាចមិនអានព្រះបន្ទូលរបស់ព្រះជាម្ចាស់រយៈពេលបីឆ្នាំ ដោយមិនមានអារម្មណ៍អ្វីសោះ ពួកគេមិនមានអារម្មណ៍ភ័យខ្លាច ឬមានអារម្មណ៍ទទេនៅក្នុងចិត្តរបស់ពួកគេឡើយ ហើយពួកគេបន្តរស់នៅយ៉ាងសុខស្រួល។ ពួកគេច្បាស់ជាមានអារម្មណ៍ស្អប់ខ្ពើមយ៉ាងខ្លាំងចំពោះព្រះបន្ទូលរបស់ព្រះជាម្ចាស់! មនុស្សម្នាក់អាចមិនអានព្រះបន្ទូលរបស់ព្រះជាម្ចាស់មួយថ្ងៃដោយសារតែភាពមមាញឹក ឬប្រហែលជា១០ថ្ងៃដោយសារមូលហេតុដូចគ្នា។ ទោះជាយ៉ាងណាក៏ដោយ ប្រសិនបើនរណាម្នាក់អាចមិនអានព្រះបន្ទូលរបស់ព្រះជាម្ចាស់ពេញមួយខែ ហើយនៅតែមិនមានអារម្មណ៍អ្វីសោះ នោះមានបញ្ហាហើយ។ ប្រសិនបើមួយឆ្នាំកន្លងផុតទៅ ដោយមនុស្សម្នាក់មិនបានអានព្រះបន្ទូលរបស់ព្រះជាម្ចាស់ ពួកគេមិនត្រឹមតែខ្វះការប្រាថ្នាចង់បានព្រះបន្ទូលរបស់ព្រះជាម្ចាស់ប៉ុណ្ណោះទេ ប៉ុន្ដែពួកគេថែមទាំងមានការស្អប់ខ្ពើមចំពោះសេចក្ដីពិតទៀតផង។

ការសម្ដែងចេញមួយទៀតនៃពួកទទឹងនឹងព្រះគ្រីស្ទដែលមានអារម្មណ៍ស្អប់ខ្ពើមចំពោះសេចក្ដីពិត គឺការមើលងាយរបស់ពួកគេចំពោះព្រះគ្រីស្ទ។ យើងធ្លាប់បានប្រកបគ្នាអំពីការមើលងាយរបស់ពួកគេចំពោះព្រះគ្រីស្ទពីមុនមក។ ដូច្នេះ តើព្រះគ្រីស្ទបានធ្វើអ្វីខ្លះ ទើបបានជាពួកគេមើលងាយព្រះអង្គ? តើព្រះអង្គបានធ្វើបាប ឬធ្វើឱ្យពួកគេឈឺចាប់ ឬធ្វើអ្វីមួយដែលផ្ទុយពីបំណងប្រាថ្នារបស់ពួកគេដែរឬទេ? តើព្រះអង្គបានធ្វើឱ្យប៉ះពាល់ដល់ផលប្រយោជន៍ណាមួយរបស់ពួកគេដែរឬទេ? ទេ។ ព្រះគ្រីស្ទមិនមានគំនុំផ្ទាល់ខ្លួនចំពោះពួកគេឡើយ ហើយពួកគេមិនទាំងធ្លាប់ជួបព្រះអង្គផង។ ចុះតើពួកគេអាចមើលងាយព្រះអង្គបានដោយរបៀបណា? ឫសគល់ចម្បងគឺស្ថិតនៅក្នុងសារជាតិរបស់ពួកទទឹងនឹងព្រះគ្រីស្ទ ដែលមានអារម្មណ៍ស្អប់ខ្ពើមចំពោះសេចក្ដីពិត។ ការសម្ដែងចេញមួយទៀតនៃពួកទទឹងនឹងព្រះគ្រីស្ទដែលមានអារម្មណ៍ស្អប់ខ្ពើមចំពោះសេចក្ដីពិត គឺការមើលងាយរបស់ពួកគេចំពោះតថភាពនៃរឿងជាវិជ្ជមានទាំងអស់។ តថភាពនៃរឿងជាវិជ្ជមានទាំងអស់ គ្របដណ្ដប់លើរឿងជាច្រើន ដូចជារបស់សព្វសារពើដែលព្រះជាម្ចាស់បានបង្កើតនិងច្បាប់ដែលគ្រប់គ្រងរបស់ទាំងនោះ ភាវៈមានជីវិតផ្សេងៗ និងច្បាប់ដែលគ្រប់គ្រងជីវិតរបស់ពួកវា ហើយជាចម្បង គឺច្បាប់ផ្សេងៗដែលគ្រប់គ្រងជីវិតរបស់ភាវៈមានជីវិតទាំងនេះ ដែលហៅថាមនុស្ស។ ឧទាហរណ៍ បញ្ហានៃការកើត ចាស់ ឈឺ និងស្លាប់ ដែលនៅជិតស្និទ្ធបំផុតនឹងជីវិតមនុស្ស ជើងរបស់មនុស្សធម្មតាចុះខ្សោយនៅពេលពួកគេចាស់ទៅ សុខភាពរបស់ពួកគេធ្លាក់ចុះ ភ្នែករបស់ពួកគេស្រវាំង ត្រចៀករបស់ពួកគេស្ដាប់មិនសូវឮ ធ្មេញរបស់ពួកគេរង្គើ ហើយពួកគេគិតថា ពួកគេត្រូវតែទទួលយកថាខ្លួនចាស់។ ព្រះជាម្ចាស់មានអធិបតេយ្យភាពលើរឿងទាំងអស់នេះ ហើយគ្មាននរណាម្នាក់អាចប្រឆាំងនឹងច្បាប់ធម្មជាតិនេះបានឡើយ។ មនុស្សធម្មតាអាចទទួលស្គាល់ និងទទួលយករឿងទាំងអស់នេះបាន។ ទោះជាយ៉ាងណាក៏ដោយ ទោះបីជាមនុស្សម្នាក់រស់នៅបានយូរប៉ុនណា ឬស្ថានភាពសុខភាពរាងកាយរបស់ពួកគេយ៉ាងណាក៏ដោយ រឿងមួយចំនួនមិនផ្លាស់ប្ដូរឡើយ ដូចជារបៀបដែលពួកគេគួរតែបំពេញភារកិច្ចរបស់ពួកគេ ជំហរដែលពួកគេគួរតែប្រកាន់យក និងអាកប្បកិរិយាដែលពួកគេគួរតែមានក្នុងការបំពេញភារកិច្ចរបស់ពួកគេ។ ផ្ទុយទៅវិញ ពួកទទឹងនឹងព្រះគ្រីស្ទ មិនព្រមចុះចាញ់ឡើយ។ ពួកគេនិយាយថា៖ «តើខ្ញុំជានរណា? ខ្ញុំមិនអាចចាស់បានទេ។ ខ្ញុំត្រូវតែខុសពីមនុស្សធម្មតាគ្រប់ពេល។ តើអ្នកឃើញថាខ្ញុំចាស់ឬអី? មានរឿងមួយចំនួនដែលអ្នករាល់គ្នាមិនអាចធ្វើបាននៅអាយុនេះ ប៉ុន្តែខ្ញុំអាចធ្វើបាន។ ជើងរបស់អ្នករាល់គ្នាអាចនឹងចុះខ្សោយនៅវ័យជាងហាសិបឆ្នាំ ប៉ុន្តែជើងរបស់ខ្ញុំនៅតែរហ័សរហួន។ ខ្ញុំថែមទាំងហាត់លោតពីដំបូលមួយទៅដំបូលមួយទៀតផង!» ពួកគេតែងតែចង់ជំទាស់នឹងច្បាប់ធម្មតាទាំងនេះដែលព្រះជាម្ចាស់បានកំណត់ ពួកគេតែងតែព្យាយាមបំពានលើច្បាប់ទាំងនោះ ហើយបង្ហាញអ្នកដទៃថាពួកគេខុសពីគេ លើសពីធម្មតា និងប្រសើរជាងមនុស្សធម្មតា។ ហេតុអ្វីបានជាពួកគេធ្វើបែបនេះ? ពួកគេចង់ជំទាស់នឹងព្រះបន្ទូលរបស់ព្រះជាម្ចាស់ និងបដិសេធថាព្រះបន្ទូលរបស់ព្រះអង្គគឺជាសេចក្ដីពិត។ តើនេះមិនមែនជាការសម្ដែងចេញនៃសារជាតិរបស់ពួកទទឹងនឹងព្រះគ្រីស្ទ ដែលមានអារម្មណ៍ស្អប់ខ្ពើមចំពោះសេចក្ដីពិតទេឬអី? (មែនហើយ។) មានទិដ្ឋភាពមួយទៀត គឺថាពួកទទឹងនឹងព្រះគ្រីស្ទគោរពនិន្នាការដ៏អាក្រក់ និងឥទ្ធិពលងងឹត នេះបញ្ជាក់បន្ថែមទៀតថា ពួកគេគឺជាសត្រូវនៃសេចក្ដីពិត។ ពួកទទឹងនឹងព្រះគ្រីស្ទកោតសរសើរ និងគោរពយ៉ាងជ្រាលជ្រៅចំពោះរបបរបស់សាតាំង និងសមត្ថភាព ជំនាញ ព្រមទាំងទង្វើផ្សេងៗរបស់វិញ្ញាណអាក្រក់ដែលត្រូវបាននិយាយនៅក្នុងរឿងព្រេង ក៏ដូចជានិន្នាការដ៏អាក្រក់ និងឥទ្ធិពលងងឹតផងដែរ។ ជំនឿរបស់ពួកគេលើរឿងទាំងនេះ គឺមិនអាចរង្គោះរង្គើបានឡើយ ហើយពួកគេមិនដែលសង្ស័យលើរឿងទាំងនេះទេ។ ចិត្តរបស់ពួកគេមិនត្រឹមតែគ្មានការស្អប់ខ្ពើមប៉ុណ្ណោះទេ ប៉ុន្តែថែមទាំងពោរពេញទៅដោយការគោរព ការកោតស្ញប់ស្ញែង និងការច្រណែនចំពោះរឿងទាំងនោះទៀតផង។ សូម្បីតែនៅបាតជម្រៅនៃចិត្តរបស់ពួកគេ ក៏ពួកគេប្រកាន់តាមរឿងទាំងនេះយ៉ាងខ្ជាប់ខ្ជួនដែរ។ ពួកទទឹងនឹងព្រះគ្រីស្ទមានអាកប្បកិរិយាបែបនេះនៅបាតជម្រៅនៃចិត្តរបស់ពួកគេទាក់ទងនឹងរឿងដ៏អាក្រក់ និងងងឹតទាំងនេះ តើនេះមិនមានន័យថាពួកគេស្អប់ខ្ពើមសេចក្ដីពិតទេឬអី? ពិតប្រាកដណាស់! តើអ្នកណាដែលស្រឡាញ់រឿងដ៏ទុច្ចរិត និងងងឹតទាំងនេះ អាចស្រឡាញ់សេចក្ដីពិតបានដោយរបៀបណា? ទាំងនេះគឺជាមនុស្សដែលស្ថិតក្នុងកម្លាំងអាក្រក់ និងបក្ខពួករបស់សាតាំង។ ជាការពិតណាស់ ពួកគេជឿយ៉ាងមុតមាំលើរឿងរបស់សាតាំង ខណៈពេលដែលចិត្តរបស់ពួកគេពោរពេញទៅដោយការខ្ពើមរអើម និងការមើលងាយចំពោះសេចក្ដីពិត និងរឿងជាវិជ្ជមាន។ យើងនឹងបញ្ចប់ការសង្ខេបរបស់យើងលើចំណុចនៃការស្អប់ខ្ពើមសេចក្ដីពិតនៅត្រឹមនេះ។

គ. ភាពកាចសាហាវ

ផ្នែកមួយទៀតនៃសារជាតិនិស្ស័យរបស់ពួកទទឹងនឹងព្រះគ្រីស្ទ គឺភាពកាចសាហាវ។ ពួកទទឹងនឹងព្រះគ្រីស្ទអាចត្រូវបានសង្ខេបដោយឃ្លាមួយថា៖ ពួកទទឹងនឹងព្រះគ្រីស្ទគឺជាមនុស្សអាក្រក់។ នៅពេលដែលពួកគេមានឋានៈ វាច្បាស់ណាស់ថាពួកគេគឺជាពួកទទឹងនឹងព្រះគ្រីស្ទ។ នៅពេលដែលពួកគេមិនមានឋានៈ តើអ្នកអាចវិនិច្ឆ័យថាពួកគេជាពួកទទឹងនឹងព្រះគ្រីស្ទបានដោយរបៀបណា? អ្នកត្រូវតែមើលទៅលើភាពជាមនុស្សរបស់ពួកគេ។ ប្រសិនបើភាពជាមនុស្សរបស់ពួកគេមានលក្ខណៈព្យាបាទ ល្បិចកល និងពិសពុល នោះពួកគេគឺជាពួកទទឹងនឹងព្រះគ្រីស្ទមួយរយភាគរយ។ ប្រសិនបើនរណាម្នាក់មិនដែលមានឋានៈ ហើយមិនដែលធ្វើជាអ្នកដឹកនាំ ហើយភាពជាមនុស្សរបស់ពួកគេមិនល្អ តើអ្នកអាចកំណត់ថាពួកគេជាពួកទទឹងនឹងព្រះគ្រីស្ទបានដោយរបៀបណា? អ្នកត្រូវតែមើលថាតើភាពជាមនុស្សរបស់ពួកគេមានលក្ខណៈពិសពុលដែរឬទេ ហើយថាតើពួកគេជាមនុស្សអាក្រក់ដែរឬទេ។ ប្រសិនបើពួកគេជាមនុស្សអាក្រក់ នោះទោះបីជាពួកគេមិនមានឋានៈក៏ដោយ ក៏ពួកគេគឺជាពួកទទឹងនឹងព្រះគ្រីស្ទមួយរយភាគរយដែរ។ ហេតុដូច្នេះហើយ ទិដ្ឋភាពធម្មតាមួយទៀតនៃសារជាតិនិស្ស័យរបស់ពួកទទឹងនឹងព្រះគ្រីស្ទ គឺភាពកាចសាហាវ។ តើនិស្ស័យកាចសាហាវរបស់ពួកទទឹងនឹងព្រះគ្រីស្ទ ដូចគ្នានឹងភាពកាចសាហាវរបស់សត្វតោ ឬសត្វខ្លាដែលបរបាញ់ចំណីដែរឬទេ? (ទេ។) សត្វស៊ីសាច់បរបាញ់ដោយសារតែភាពអត់ឃ្លាន វាគឺជាតម្រូវការរាងកាយ និងជាសភាវគតិ។ ប៉ុន្តែនៅពេលដែលពួកវាមិនឃ្លាន ពួកវានឹងមិនបរបាញ់ឡើយ។ តើនេះខុសពីភាពកាចសាហាវរបស់ពួកទទឹងនឹងព្រះគ្រីស្ទយ៉ាងដូចម្ដេច? តើវាជាករណីដែលពួកទទឹងនឹងព្រះគ្រីស្ទមិនប្រែជាកាចសាហាវទេ ប្រសិនបើអ្នកមិនបញ្ឆេះកំហឹងពួកគេ ហើយប្រែជាកាចសាហាវតែនៅពេលដែលពួកគេត្រូវបានគេបញ្ឆេះកំហឹងមែនទេ? ឬតើវាជាករណីដែលពួកគេនឹងមិនគ្រប់គ្រងអ្នកទេ ប្រសិនបើអ្នកមិនស្ដាប់ពួកគេ ប៉ុន្តែនឹងគ្រប់គ្រងអ្នក ប្រសិនបើអ្នកស្ដាប់ពួកគេមែនទេ? ឬតើវាជាករណីដែលពួកគេនឹងមិនធ្វើបាបអ្នកទេ ដរាបណាអ្នកស្ដាប់ពួកគេ ប៉ុន្តែនឹងធ្វើបាបអ្នក ប្រសិនបើអ្នកមិនស្ដាប់ពួកគេមែនទេ? (ទេ។) ភាពកាចសាហាវរបស់ពួកទទឹងនឹងព្រះគ្រីស្ទ ជានិស្ស័យ ជាសារជាតិ គឺវាជាសារជាតិសាតាំងពិតប្រាកដ។ វាមិនមែនជាសភាវគតិ ឬជាតម្រូវការនៃសាច់ឈាមឡើយ ប៉ុន្តែវាជាការសម្ដែងចេញ និងជាលក្ខណៈនៃនិស្ស័យរបស់ពួកទទឹងនឹងព្រះគ្រីស្ទ។ ដូច្នេះ តើអ្វីទៅជាការសម្ដែងចេញ ការបញ្ចេញឱ្យឃើញ និងវិធីសាស្ត្រនៃនិស្ស័យកាចសាហាវរបស់ពួកទទឹងនឹងព្រះគ្រីស្ទ? តើទង្វើណាខ្លះរបស់ពួកគេបង្ហាញថា និស្ស័យរបស់ពួកគេកាចសាហាវ ហើយពួកគេមានសារជាតិជាមនុស្សអាក្រក់? សូមចែករំលែកគំនិតរបស់អ្នករាល់គ្នា។ (ពួកគេធ្វើបាបអ្នកដទៃ។) (ពួកគេគាបសង្កត់ និងផាត់ចោលអ្នកដែលខុសពីពួកគេ។) (ពួកគេប្រឌិតកំហុសទម្លាក់លើអ្នកដទៃ និងរៀបអន្ទាក់សម្រាប់ពួកគេ។) (ពួកគេគ្រប់គ្រង និងប្រើឧបាយកលលើមនុស្ស។) (ពួកគេបង្កើតបក្ខពួក និងសាបព្រោះការបែកបាក់។) ការបង្កើតបក្ខពួក និងការសាបព្រោះការបែកបាក់ គឺមានលក្ខណៈល្បិចកលបន្តិច ទាំងនេះគឺជាការសម្ដែងចេញនៃនិស្ស័យទុច្ចរិត ប៉ុន្តែវាមិនទាន់ឈានដល់ភាពកាចសាហាវឡើយ។ ការផ្សព្វផ្សាយសញ្ញាណ ការបង្កើតនគរឯករាជ្យ តើទាំងនេះកាចសាហាវដែរឬទេ? (មែនហើយ។) ការប្រឆាំងនឹងការរៀបចំកិច្ចការ ការរំខានដល់កិច្ចការនៃព្រះដំណាក់របស់ព្រះជាម្ចាស់ ការដណ្ដើមយកតង្វាយរបស់ព្រះជាម្ចាស់ និងការប្រឆាំងនឹងព្រះជាម្ចាស់ដោយផ្ទាល់ តើទាំងនេះកាចសាហាវដែរឬទេ? (មែនហើយ។) ការដណ្ដើមយកតង្វាយ មិនត្រឹមតែជាការលោភលន់ប៉ុណ្ណោះទេ វាក៏ជាការសម្ដែងចេញនៃនិស្ស័យកាចសាហាវផងដែរ។ ការដែលពួកទទឹងនឹងព្រះគ្រីស្ទអាចដណ្ដើមយកតង្វាយ បង្ហាញពីនិស្ស័យកាចសាហាវបំផុត ដែលស្មើនឹងនិស្ស័យរបស់ចោរប្លន់។ សូមរៀបរាប់ឡើងវិញនូវចំណុចដែលយើងទើបតែបានលើកឡើង។ (ពួកគេធ្វើបាបអ្នកដទៃ គាបសង្កត់ និងផាត់ចោលអ្នកដែលខុសពីពួកគេ ប្រឌិតកំហុសទម្លាក់លើពួកគេ និងរៀបអន្ទាក់សម្រាប់ពួកគេ គ្រប់គ្រង និងប្រើឧបាយកលលើមនុស្ស ផ្សព្វផ្សាយសញ្ញាណ បង្កើតនគរឯករាជ្យ ប្រឆាំងនឹងការរៀបចំកិច្ចការ វាយប្រហារព្រះជាម្ចាស់ និងដណ្ដើមយកតង្វាយ។) សរុបមានប្រាំបួនចំណុច។ ទាំងនេះគឺជាការសម្ដែងចេញនៃនិស្ស័យកាចសាហាវរបស់ពួកទទឹងនឹងព្រះគ្រីស្ទ។ តាមពិត នៅមានការសម្ដែងចេញជាក់លាក់មួយចំនួនទៀត ប៉ុន្តែវាស្ទើរតែដូចគ្នាបេះបិទទៅនឹងចំណុចទាំងនេះ ដូច្នេះ ខ្ញុំនឹងមិនរៀបរាប់ពួកវាឱ្យលម្អិតឡើយ។ សរុបមក អ្នកដែលប្រើប្រាស់វិធីសាស្ត្រ និងយុទ្ធសាស្ត្រទាំងនេះ គឺជាមនុស្សអាក្រក់។ ម្យ៉ាង វិធីសាស្ត្ររបស់ពួកគេ មានលក្ខណៈល្បិចកលឧទាហរណ៍ ការប្រឌិតកំហុសទម្លាក់លើអ្នកដទៃ ការរៀបអន្ទាក់ និងការផ្សព្វផ្សាយសញ្ញាណ សុទ្ធតែមានលក្ខណៈល្បិចកលគួរសម។ ហើយម្យ៉ាងទៀត យុទ្ធសាស្ត្ររបស់ពួកគេមានលក្ខណៈពិសពុល និងកាចសាហាវខ្លាំង ដែលអាចចាត់ទុកថាពួកគេពិតជាមាននិស្ស័យកាចសាហាវ។

ដោយវិនិច្ឆ័យតាមទិដ្ឋភាពទាំងបីនេះនៃសារជាតិនិស្ស័យរបស់ពួកទទឹងនឹងព្រះគ្រីស្ទ តើពួកគេអាចត្រូវបានសង្គ្រោះដែរឬទេ? (ទេ ពួកគេមិនអាចទេ។) តើពួកគេស្ម័គ្រចិត្តធ្វើការដោយកម្លាំងនៅក្នុងដំណាក់របស់ព្រះជាម្ចាស់ដែរឬទេ? (ទេ ពួកគេមិនស្ម័គ្រចិត្តទេ។) ពួកគេមិនដេញតាមសេចក្ដីពិត ពួកគេមិនស្រឡាញ់សេចក្ដីពិត ហើយចិត្តរបស់ពួកគេពោរពេញទៅដោយការប្រទូសរ៉ាយចំពោះព្រះជាម្ចាស់ និងរឿងជាវិជ្ជមាន។ ពួកគេថែមទាំងមិនស្ម័គ្រចិត្តធ្វើរឿងជាមូលដ្ឋានបំផុត គឺការធ្វើការដោយកម្លាំង និងការបំពេញភារកិច្ចរបស់ពួកគេនៅក្នុងព្រះដំណាក់របស់ព្រះជាម្ចាស់ ពោលគឺពួកគេមិនទាំងអាចធ្វើអ្វីដែលមនុស្សគួរតែធ្វើជាធម្មតាផង។ ពួកគេមិនត្រឹមតែមិនអាចធ្វើវាបានប៉ុណ្ណោះទេ ប៉ុន្តែផ្ទុយទៅវិញ ពួកគេរំខាន បង្អាក់ និងបំផ្លាញសណ្ដាប់ធ្នាប់ធម្មតានៃការបំពេញភារកិច្ចរបស់បងប្អូនប្រុសស្រី ក៏ដូចជាជីវិតពួកជំនុំធម្មតាផងដែរ។ ក្នុងពេលជាមួយគ្នានេះ ពួកគេរំខានដល់កិច្ចការនៃ ដំណាក់របស់ព្រះជាម្ចាស់ ការចូលទៅក្នុងជីវិតធម្មតារបស់មនុស្ស និងកិច្ចការធម្មតារបស់ព្រះជាម្ចាស់នៅក្នុងមនុស្ស។ ហើយមិនត្រឹមតែប៉ុណ្ណឹងទេ ពួកគេក៏ចង់គ្រប់គ្រង និងក្ដោបក្ដាប់អំណាចនៅក្នុងដំណាក់របស់ព្រះជាម្ចាស់ផងដែរ ពួកគេប្រាថ្នាចង់បំភាន់ អូសទាញ និងគ្រប់គ្រងមនុស្ស ដើម្បីបង្កើតនគរឯករាជ្យ និងបក្ខពួករបស់ពួកគេផ្ទាល់នៅក្នុងដំណាក់របស់ព្រះជាម្ចាស់ ហើយបង្វែរអ្នកដែលដើរតាមព្រះជាម្ចាស់ឱ្យក្លាយជាអ្នកដើរតាមរបស់ពួកគេផ្ទាល់ទាំងស្រុង ដើម្បីឱ្យពួកគេអាចសម្រេចបាននូវមហិច្ឆិតា និងបំណងប្រាថ្នារបស់ពួកគេក្នុងការក្ដោបក្ដាប់អំណាច និងឥទ្ធិពល ក្នុងការគ្រប់គ្រងរាស្ដ្ររើសតាំងរបស់ព្រះជាម្ចាស់ និងក្នុងការសម្ដែងប្រជែងនឹងព្រះជាម្ចាស់។ ដូច្នេះ តើមានតម្លៃអ្វីទាល់តែសោះក្នុងការប្រើប្រាស់ពួកទទឹងនឹងព្រះគ្រីស្ទនៅក្នុងដំណាក់របស់ព្រះជាម្ចាស់? តើពួកគេអាចបម្រើមុខងារល្អណាមួយទាល់តែសោះនៅក្នុងដំណាក់របស់ព្រះជាម្ចាស់ដែរឬទេ? (ទេ។) ដោយវិនិច្ឆ័យពីភាពជាមនុស្សរបស់ពួកគេរហូតដល់ការដេញតាមរបស់ពួកគេ ពីមហិច្ឆិតា និងបំណងប្រាថ្នារបស់ពួកគេរហូតដល់ផ្លូវដែលពួកគេដើរ និងអាកប្បកិរិយារបស់ពួកគេចំពោះសេចក្ដីពិត និងព្រះជាម្ចាស់ នៅក្នុង ដំណាក់របស់ព្រះជាម្ចាស់ មនុស្សបែបនេះអាចបម្រើបានត្រឹមតែមុខងាររំខាន បង្អាក់ និងបំផ្លាញកិច្ចការរបស់ព្រះជាម្ចាស់ប៉ុណ្ណោះ។ ពួកគេមិនអាចបម្រើមុខងារជាវិជ្ជមានសូម្បីតែបន្តិចឡើយ ពីព្រោះពួកគេមិនដែលដេញតាមសេចក្ដីពិត ហើយនៅក្នុងសារជាតិធម្មជាតិរបស់ពួកគេ ពួកគេស្អប់ខ្ពើមសេចក្ដីពិត ហើយពោរពេញទៅដោយការប្រទូសរ៉ាយចំពោះសេចក្ដីពិត និងព្រះជាម្ចាស់។ នេះគឺជាសារជាតិរបស់ពួកទទឹងនឹងព្រះគ្រីស្ទ។

មកទល់ពេលនេះ យើងបានប្រកបគ្នាអំពីការសម្ដែងចេញផ្សេងៗរបស់ពួកទទឹងនឹងព្រះគ្រីស្ទចប់សព្វគ្រប់ហើយ។ តាមរយៈអ្វីដែលយើងបានប្រកបគ្នានៅថ្ងៃនេះ តើឥឡូវនេះអ្នករាល់គ្នាអាចវែកញែកពីពួកទទឹងនឹងព្រះគ្រីស្ទបានដែរឬទេ? ដើម្បីសង្ខេបវាដោយឃ្លាដ៏សាមញ្ញបំផុត៖ មនុស្សអាក្រក់គឺជាពួកទទឹងនឹងព្រះគ្រីស្ទ ហើយពួកទទឹងនឹងព្រះគ្រីស្ទទាំងអស់គឺជាមនុស្សអាក្រក់។ ដោយនិយាយបែបនេះ តើរឿងរ៉ាវមិនកាន់តែច្បាស់សម្រាប់អ្នករាល់គ្នាទេឬអី? តើឥឡូវនេះ វាមិនងាយយល់ជាងមុនទេឬអី? ក្នុងរយៈពេលពីរឆ្នាំកន្លងមកនេះ យើងបានបន្តវែកញែកពីសារជាតិធម្មជាតិរបស់ពួកទទឹងនឹងព្រះគ្រីស្ទ ហើយអ្នករាល់គ្នាបានឆ្លងកាត់ការបន្សុទ្ធជាច្រើន ដោយព្រួយបារម្ភថាតើអ្នករាល់គ្នាអាចជាពួកទទឹងនឹងព្រះគ្រីស្ទដែរឬទេ។ ឥឡូវនេះ លទ្ធផលទីបំផុតបានចេញមកហើយ។ ដំណើរការនេះពិតជាមានការលំបាកគួរសម ប៉ុន្តែលទ្ធផលចុងក្រោយគឺល្អ៖ អ្នករាល់គ្នាមាននិស្ស័យជាពួកទទឹងនឹងព្រះគ្រីស្ទ ប៉ុន្តែអ្នករាល់គ្នាមិនមែនជាពួកទទឹងនឹងព្រះគ្រីស្ទឡើយ។ តើអ្នករាល់គ្នាឈានដល់ការយល់ដឹងនេះដោយរបៀបណា? តើឃ្លាណាមួយក្នុងការប្រកបគ្នារបស់ខ្ញុំបានធ្វើឱ្យអ្នករាល់គ្នាយល់ដឹងអំពីរឿងនេះ? (កាលពីលើកមុន តាមរយៈការប្រកបគ្នារបស់ព្រះជាម្ចាស់អំពីភាពខុសគ្នារវាងចរិតលក្ខណៈ និងសារជាតិនិស្ស័យរបស់ពួកទទឹងនឹងព្រះគ្រីស្ទ និងរបស់មនុស្សដទៃទៀត ពួកយើងចាប់ផ្ដើមយល់បន្តិចបន្តួច។ មនុស្សដែលមានមនសិការ និងហេតុផល អាចប្រែចិត្ត និងផ្លាស់ប្ដូរបានបន្ទាប់ពីធ្វើអំពើអាក្រក់ ខណៈពេលដែលអ្នកដែលមានសារជាតិនិស្ស័យជាពួកទទឹងនឹងព្រះគ្រីស្ទ គឺមិនព្រមប្រែចិត្តយ៉ាងរឹងរូស ហើយមិនមានអារម្មណ៍អ្វីឡើយ ទោះបីជាពួកគេប្រព្រឹត្តអំពើអាក្រក់ច្រើនប៉ុនណាក៏ដោយ។) មនុស្សមានការបញ្ចេញឱ្យឃើញខ្លះៗពីនិស្ស័យជាពួកទទឹងនឹងព្រះគ្រីស្ទ ប៉ុន្តែរឿងទាំងនេះកើតឡើងដោយអចេតនា និងមិនមែនចេញពីបំណងចេតនារបស់ពួកគេផ្ទាល់ឡើយ។ នៅពេលដែលការបញ្ចេញឱ្យឃើញទាំងនេះត្រូវបានរកឃើញ មនុស្សមានអារម្មណ៍មិនស្រួល ឈឺចាប់ វិប្បដិសារី និងមានអារម្មណ៍ជំពាក់គុណ ហើយបន្ទាប់មក ពួកគេអាចប្ដូរទិសដៅបន្តិចម្ដងៗបាន។ នៅពេលដែលមនុស្សយល់ពីចំណុចនេះ ពួកគេមានអារម្មណ៍ធូរស្រាលជាងមុន ហើយយល់ថាពួកគេនៅតែមានឱកាសដើម្បីត្រូវបានសង្គ្រោះ ហើយថាពួកគេមិនមែនជាពួកទទឹងនឹងព្រះគ្រីស្ទឡើយ។ ទោះបីជាពួកគេមានទំនាក់ទំនងខ្លះជាមួយនឹងនិស្ស័យជាពួកទទឹងនឹងព្រះគ្រីស្ទក៏ដោយ សំណាងល្អ ពួកគេគ្មានទំនាក់ទំនងជាមួយនឹងសារជាតិនិស្ស័យជាពួកទទឹងនឹងព្រះគ្រីស្ទឡើយ។ ដរាបណាអ្នកមិនមែនជាមនុស្សអាក្រក់ នោះអ្នកមិនមែនជាបុគ្គលទទឹងនឹងព្រះគ្រីស្ទឡើយ។ ប៉ុន្តែ តើនោះមានន័យថាអ្នកមិនមាននិស្ស័យជាពួកទទឹងនឹងព្រះគ្រីស្ទមែនទេ? (ទេ មិនមែនទេ។) នៅពេលដែលខ្ញុំនិយាយនៅពេលនេះថា មនុស្សគ្រប់រូបមាននិស្ស័យជាពួកទទឹងនឹងព្រះគ្រីស្ទ តើអ្នករាល់គ្នាមានអារម្មណ៍ទាស់ទទឹងនៅក្នុងចិត្តដែរឬទេ? (ខ្ញុំមិនមានទេ។) អ្នករាល់គ្នាមិនមានអារម្មណ៍ទាស់ទទឹងទេ អ្នករាល់គ្នាអាចទទួលយកការពិតនេះបាននៅពេលនេះ។ សូមសង្ខេបពីការសម្ដែងចេញនៃសារជាតិនិស្ស័យរបស់ពួកទទឹងនឹងព្រះគ្រីស្ទ។ (ពួកទទឹងនឹងព្រះគ្រីស្ទស្អប់ខ្ពើមសេចក្ដីពិត ពួកគេស្អប់សេចក្ដីពិត ហើយនឹងមិនទទួលយកសេចក្ដីពិតឡើយ។) នេះចូលដល់សារជាតិហើយ ពួកទទឹងនឹងព្រះគ្រីស្ទនឹងមិនទទួលយកសេចក្ដីពិតឡើយ ពួកគេមានអារម្មណ៍ស្អប់ខ្ពើម និងប្រទូសរ៉ាយចំពោះសេចក្ដីពិត។ មនុស្សមួយចំនួនមិនដេញតាមសេចក្ដីពិតទេ ប៉ុន្តែពួកគេមិនប្រទូសរ៉ាយចំពោះវាឡើយ ហើយពួកគេក៏គិតថាអ្វីៗទាំងអស់ដែលព្រះជាម្ចាស់មានព្រះបន្ទូល គឺត្រឹមត្រូវ និងល្អដែរ ហើយពួកគេកោតសរសើរ និងចង់ដេញតាមវា ប៉ុន្តែពួកគេមានគុណសម្បត្តិខ្សោយ និងខ្វះផ្លូវ។ អ្នកផ្សេងទៀតមិនចាប់អារម្មណ៍នឹងសេចក្ដីពិតទេ ប៉ុន្តែពួកគេក៏មិនប្រទូសរ៉ាយចំពោះវាដែរ ពួកគេគឺជាប្រភេទមនុស្សក្ដៅងំៗ។ ទោះជាយ៉ាងណាក៏ដោយ ពួកទទឹងនឹងព្រះគ្រីស្ទគឺខុសគ្នា ពួកគេមានអារម្មណ៍ស្អប់ខ្ពើម និងប្រទូសរ៉ាយចំពោះសេចក្ដីពិត។ ភ្លាមៗនៅពេលដែលសេចក្ដីពិត ឬព្រះជាម្ចាស់ត្រូវបានលើកឡើង ពួកគេមានអារម្មណ៍ស្អប់ ហើយការព្យាយាមធ្វើឱ្យពួកគេទទួលយកសេចក្ដីពិត ធ្វើឱ្យពួកគេប្រែជាមិនប្រក្រតី។ ពួកគេមានអារម្មណ៍ខ្ពើមរអើមនៅក្នុងចិត្តហើយមិនដែលទទួលយកសេចក្ដីពិតឡើយ។ នេះគឺជាសារជាតិរបស់ពួកទទឹងនឹងព្រះគ្រីស្ទ។ តើមានអ្វីទៀត? (ពួកទទឹងនឹងព្រះគ្រីស្ទមិនព្រមប្រែចិត្តយ៉ាងរឹងរូស ទោះបីជាពួកគេធ្វើខុសអ្វីក៏ដោយ ហើយពួកគេនឹងមិនអនុវត្តសេចក្ដីពិតឡើយ។) ពួកគេនឹងមិនទទួលស្គាល់កំហុសរបស់ពួកគេផ្ទាល់ឡើយ ពួកគេមិនដែលប្រែចិត្តទេ ហើយពួកគេនឹងមិនផ្លាស់ប្ដូរឡើយក្នុងរយៈពេលជាច្រើនឆ្នាំ។ ពួកគេមិនទទួលស្គាល់ថាព្រះជាម្ចាស់គឺជាសេចក្ដីពិត ថាព្រះបន្ទូលរបស់ព្រះជាម្ចាស់គឺជាសេចក្ដីពិតឡើយ ដូច្នេះ តើពួកគេអាចអនុវត្តសេចក្ដីពិតបានដោយរបៀបណា? ពួកគេខ្វះភាពជាមនុស្ស ពួកគេមិនមែនជាមនុស្សទេ ពួកគេគឺជាពួកអារក្ស គឺជាពួកសាតាំង និងជាសត្រូវរបស់ព្រះជាម្ចាស់ ដូច្នេះ ពួកគេដាច់ខាតនឹងមិនអនុវត្តសេចក្ដីពិតឡើយ។

ថ្ងៃទី២៦ ខែធ្នូ ឆ្នាំ២០២០

YouTube: https://l.kingdomsalvation.org/km/video
Facebook: https://|.kingdomsalvation.org/km/facebook

Email: contact.km@kingdomsalvation.org





